^

Buki Pilabumaboma Kabutubogwa Deli Kabutuvau

Kilivila: Buki Pilabumaboma Kabutubogwa Deli Kabutuvau Bible

Buk Baibel long Tokples Kiriwina long Niugini

Copyright © 1984 Bible Society of Papua New Guinea
Language: Kiriwina (Kilivila)
Contributor: United Bible Societies

PNG Bible Society

This translation is made available to you under the terms of the Creative Commons Attribution-Noncommercial-No Derivatives license 4.0.

You may share and redistribute this Bible translation or extracts from it in any format, provided that:

You include the above copyright and source information.

You do not sell this work for a profit.

You do not change any of the words or punctuation of the Scriptures.

Pictures included with Scriptures and other documents on this site are licensed just for use with those Scriptures and documents. For other uses, please contact the respective copyright owners.

2022-03-04

ePub generated by Haiola 21 Feb 2024 from source files dated 5 Mar 2022
eBible.org certified

01ad9694-a6a1-5613-8f0b-40386c9f82d9

VITOUULA

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

VITOUULA

Kabovitouula

Mapilana Vitouula bitabani liliula kala vitouula vavagi komwaidona. Ikugwa Yaubada ibubuli valu watanawa deli walakaiwa, e oluvi ibubuli tomota. Oluvi isisu livalela ammakawala eivitouulasi mitugaga deli mmayuyu. Tuvaila bitagisi Yaubada la kidakeda paila bipilasi deli bikaraiwogi mina watanawa. Mapilana Vitouula isim katupwaila katupoyu wala.

Uula 1-11 Mapilasina isisu liliula valu komwaidona kala bububula, deli tommoyabogwa liliusi, makawala liliusi Adam sola la kwava Ibi, deli litusia Keni deli Eibeli, liliula Nowa deli saina dadoya, e deli liliula liku makwaina Babiloni.

Uula 12-50 Mapilasina bitabani liliusi matausina tommoyabogwa, matausina goli mina Isireli tubusia. Ikugwa isisu liliula Eberaam, matauna goli taluluwaisi ammakawala eidubumi deli eikabikuwoli Yaubada. Oluvi isisu liliula latula Aisake, eisakaili tabula Yekobe, e liliusi Yekobe litula tailuwotala taiyu, matausina goli mina Isireli dalesi dililuwotala dilayu tubusia. E liliula taitala matausina, matauwena Yosepa, ikalisau komwaidona, paila metoya baisa matauna mina Isireli komwaidosi eigalasi eilosi Itipita.

Mokwita goli bitabani liliusi tomota bidubadu, mitaga kwaitala vavagi ividubali komwaidona. Baisa goli kala kamatula Yaubada avaka avaka eivagi. Paila mapilana ivitouula ilivala ammakawala Yaubada eibubuli valu komwaidona walakaiwa watanawa, e okala vigimkovila ilivala biga katotila mwada Yaubada bisetuwoli wala bimitukwaii la tomota. Pilamwaidona mapilana buki matauna Yaubada itodabala igiyoubwaila wala. Iiyakala tomota komwaidona, e isaiki kasi mipuki matausina eimitugagasi, deli ivakadi ipilasi la tomota, deli ivagi nanola bimimilakatila oninasi la tomota paila mwada bibokulaisi deli si kabikaula.

Mapilana buki pilabogwa goli isisu paila mwada bitaluluwai budotala tomota si dubumi baisa Yaubada, e deli mwada dubumi makwaina gala wala bitamwau baisa ovalu watanawa.

Buki kala katumimisa

Bububuli kala vitouula vavagi komwaidona deli tomota 1.1—2.25

Kala vitouula mitugaga deli goli mmayuyu 3.1-24

Metoya baisa Adam ila itobu baisa Nowa 4.15-32

Ola tuta Nowa deli dadoya isuluvi valu 6.1—10.32

Liliula makwaina liku Babiloni 11.1-9

Liliusi Sem bila Eberam 11.10-32

Tommoyabogwa Eberaam, Aisake, Yekobe 12.1—35.29

Liliula Iso deli litula 36.1-43

Yosepa deli tuw ʹala 37.1—45.28

Mina Isireli mapilana Itipita 46.1—50.26

1

Liliula bububula

1 Kala vitouula tuta matutona Yaubada ibubuli vavagi komwaidona walakaiwa deli watanawa, 2 e baisa ovalu watanawa gala avai vavagi isisu. Paila komwaidona vilouwokuva wala, e gala kwaitala avai migila isisu ambaisa ambaisa. Mesinaku bolitawokuva wala isisu, saina vakaigaga milaveta ikuboli vavagi komwaidona, e dubilikitakita wala isisu. Mitaga Yaubada la peula myalaa ititavina ambaisa ambaisa odabala sopi. 3 Yaubada ikaibiga, kawala, * “Ibodi tuta baisa lumalama bikaloubusi.” E lumalama ikaloubusi, 4 e Yaubada saina iyomwasali nanola avaka bogwa leigisi. Mapaila Yaubada ikelituli lumalama, itavilevi lumalama metoya dudubila. 5 E Yaubada lumalama idoki yagala Yam, dudubila yagala Bogi. E bogwa leibogi, eiyam kaukwau, baisa yam kwaimatala.b

6-7 E Yaubada ikaibiga, kawala, * “Ibodi basaili avaka bitavilevi sopi,c e kaitala kabosilaboda makawala kailuya kaiveka, kidamwa sopi kabala ituwoli ituwoli bisisu.” E bogwa ikaloubusi makawala. Yaubada isaili kabosilaboda makawala kailuya kaiveka, e itavilevi sopi watanawa e walakaiwa. 8 E kabosilaboda makaina idoki yagala labuma, e bogwa leibogi, eiyam kaukwau, baisa yam kwaiyuwela.

9 E Yaubada ikaibiga, kawala, “Ibodi sopi watanawa bitabai bititayelu bila ambaisa okabala, e pwaipwaia biyoulapula.” E bogwa ikaloubusi makawala. 10 E pwaipwaia idoki yagala Valu Watanawa. E sopi leila isisu okabala idoki yagala Bolita. E Yaubada saina iyomwasali nanola avaka bogwa leigisi. 11 E Yaubada ikaibiga, kawala, “Ibodi kai kasi gigisa migawelu migawelu bisusinasi ovalu watanawa - makaisina takamkoma, avaka avaka biuwasi isim waitunesi, e avaka avaka biuwasi isim kawailuwasi.” E bogwa ikaloubusisi makawala. 12 E mapaila valu watanawa isusinasi kai kasi gigisa migawelu migawelu, e Yaubada saina iyomwasali nanola avaka bogwa leigisi. 13 E bogwa leibogi eiyam kaukwau, baisa yam kwaitolula.

14 E Yaubada ikaibiga, kawala, “Ibodi kaitapa wa labuma bikelituli yam deli bogi, e deli bikibuboti kala yam taitu, kabosigugula e deli kweluvala paka kala tuta. 15 E bikatasi metoya wa labuma, paila bisimitali valu watanawa.” E bogwa ikaloubusi makawala. 16 E Yaubada ibubuli kaiyu kaitapa kaivakaveka, kalasia bikaraiwaga otutala yam, e tubukona bikaraiwaga otutala bogi. E tuvaila ibubuli utuyam. 17 Oluvi isaili kaitapa makaisina wa labuma paila bisimitali valu watanawa, 18 paila bikaraiwagasi tutala wa yam wa bogi, e deli bitavilevi metoya lumalama deli dudubila. E Yaubada saina iyomwasali nanola avaka bogwa leigisi. 19 E bogwa leibogi, eiyam kaukwau, baisa yam kwaivasila.

20 E Yaubada ikaibiga, kawala, “Ibodi sopi bikasewoki nammomova migawelu migawelu, e deli gawata bikasewoki mauna nayoyowa.” 21 E Yaubada ibubuli mimilisi dokanikani, e maunela bolita kasi gigisa migawelu migawelu, e deli mauna nayoyowa kasi gigisa migawelu migawelu. E Yaubada saina iyomwasali nanola avaka bogwa leigisi. 22 Ikabwaili minasina komwaidona, e iluki minasina isisuaisi obolita kidamwa biunigeyaisi bimiliaki bolita. E iluki mauna nayoyowa biunigeyaisi bimiliaki valu. 23 E bogwa leibogi, eiyam kaukwau, baisa yam kwailimala.

24 E Yaubada ikaibiga, kawala, “Ibodi maunela odabala pwaipwaia kasi gigisa migawelu migawelu bikaloubusisi, nabubolodila deli nabulutuvalu, navakaveka deli nakikekita.” E bogwa ikaloubusi makawala. 25 E bogwa Yaubada ibubuli komwaidona, e saina iyomwasali nanola avaka bogwa leigisi.

26 E Yaubada ikaibiga, kawala, * “Baisa tuta bitabubulaisi tomota matausina igau migisi kasi gigisa deli goli kasi bububula komwaidona makawala wala yakidasi.d Matausina bikaraiwogaisi yena, mauna nayoyowa deli goli mauna komwaidona nabulutuvalu deli nabubolodila, navakaveka deli nakikekita.” 27 E mapaila Yaubada * ibubuli tomota e migisi kasi gigisa makawala matauna kala gigisa. Ibubuli tau deli vivila. 28 Ikabwaili matausina e * ikaibiga, kawala, “Ibodi litumia bidalasi kidamwa biunigeyaisi tubumia, e bitokwabitamsi paila valu watanawa kala kaisisu. Bavigakaimi bukutokwaraiwagasi paila yena, mauna nayoyowa, deli goli komwaidona maunela lawodila. 29 Bogwa lasaili avaka avaka isim waitunesi deli avaka avaka isim kawailuwasi, paila bukukwamkwamsi. 30 Pailaga mauna nabubolodila deli mauna nayoyowa bogwa lasaili mnumonu deli kai yekwesisi paila bikamkwamsi.” E bogwa ikaloubusi makawala. 31 Yaubada igisi komwaidona avaka bogwa ibubuli e saina iyomwasali nanola. E bogwa eibogi, eiyam kaukwau, baisa yam kwailima kwaitalela.

2

1 E mapaila Yaubada ivigimkulovi kala bububula vavagi komwaidona walakaiwa deli watanawa. 2 E kwailima * kwaiyuwela yam Yaubada eivinaku la bububula komwaidona baisa avaka leiuvagi, e ivaiwasiga paisewa. * 3 E bogwa ikabwaili yam kwailima kwaiyuwela e ikatupaliga makwaina yam kwaiveka paila matutowena leivigimkulovi bububula, e ivaiwasi. 4 Baisa makawala goli leivigaki leibubuli walakaiwa deli watanawa ambaisa ambaisa vavagi komwaidona.

Buyagu makubilana Ideni

Tutala Guyau Yaubadae ibubuli vavagi komwaidona walakaiwa deli watanawa, 5 e gala avai kai isisu odabala pwaipwaia. Paila uula Yaubada gala wala biwitali kuna, e tuvaila gala availa bibiguli makwaina pwaipwaia. 6 Mitaga sopi biludulodu metoya olumoulela pwaipwaia biiyopututu.

7 E Guyau Yaubada iyeili * sitana pwaipwaia metoya opwaipwaia e ivigaki taitala tau.f E ikayoki yagisa deli momova okabulula, e matauna tau ivitouula la momova.

8 E Guyau Yaubada ibiguli buyagu makubilana Ideni opilibomatu, e baisa isaili matauwena tau leibubuli. 9 E Guyau Yaubada * ivali kai kaiminibwaita kasi gigisa migawelu migawelu isusinasi iuwasi kawailuwa bwaina sainela. E oluwalela makwaina bagula kaiyu kai itotusi, kaitala makaina kaila momova, e kaiyuwela makaiwena uulela kabitam paila vavagi bwaina deli vavagi gaga.g

10 E sakala ititayelu olopola Ideni, e ivinumli bagula makwaina. Metoya baisa Ideni ikatuvi ivigaki waya kaduyovasi. 11 Kaduyomatala waya makaduyona yagala Pisoni, ititayelu olopola mapilana valu Abila. 12 (Goula kwevivivila ikanaiki baisa, e bulami maiina saina simasimina, deli dakuna kwekavikavila mwau mipusi.) 13 Kaduyuwela waya yagala Gioni ititayelu olopola mapilana valu Kusa. 14 Kaduyotolula waya yagala Tegirisi, makaduyona ititayelu mapilana Asiria opilibomatu. E kaduyovasila waya makaduyona Yupereiti.

15 E Guyau Yaubada isaili tau matauna olopola buyagu Ideni paila bibiguli deli biyamati. 16 E Guyau Yaubada iluki matauna, kawala, “Ibodaim bukukoma kai kaiuwala komwaidona olopola bagula, 17 mesinaku wala makaina kai uulela kabitam paila vavagi bwaina deli vavagi gaga. Gala ibodi bukukoma kaiuwala kai makaina. Kidamwa bukukoma, yam makwaina wala bukukwaliga.”

18 E Guyau Yaubada ikaibiga, kawala, “Ka, gala avaka kala bwaina tau matauna kalamwaleta wala bisisu. Bogwa babubuli taitala lubaila kidamwa bipilasi matauna.” 19 Mapaila iyeili sitana pwaipwaia metoya opwaipwaia, e ivigaki mauna nasigisagina deli nayoyowa kasi gigisa migawelu migawelu. E imai minasina bimaisi omatala tau kidamwa bisaiki igasi. E makawala goli komwaidona minasina isim wala igasi. 20 Matauna tau bisaiki igasi komwaidona maunah nayoyowa deli nasigisagina. Mitaga gala goli natana minasina isisu bisaiki lubaila kidamwa bipilasi matauna.

21 E oluvi Guyau Yaubada ikaraiwogi matauna tau bimisiwoya sainela. Tutala immasisi, e Guyau Yaubada ikisasi visiala kaitala e oluvi iluvisosuvau wowola matauwena. 22 Ikau visiala ivigaki natana vivila e ivakouli minana imiaki matauna. 23 E tau matauna ikaibiga, kawala,

“Ka, bogwa labani taitala migima migitinidesi wala.

Totuwanela metoya ototuwanegu, e vilionala metoya ovilionegu.

Bogwa ladoki minana yagala ‘Vivila’ paila uula eisunapula metoya baisa tau.??i

24 Baisa uula tau * bisilavi tamala inala, bivakouli la kwava, e kasitaiyu bivigakaisi uwosi makawala taitala.

25 E kasitaiyu wala tau sola vivila tokikimwadu wala, mitaga gala wala immosilasi.

3

Tomota si kowolova

1 E baisa tuta minana * keiyuna saina nakabitam mitaga la katuduvidavi saina ikalisuwoli mauna komwaidona avaka Guyau Yaubada ibubuli. E keiyuna ikatupoi minana vivila, kawala, “Ve! Ki - mokwitala Yaubada eilukwaimi gala bukukwamsi kawailuwala kaitala kai metoya olopola bagula?”

2 E minana ivitakaula, kawala, “Ibodi bakakoma avai kai avai kai kaiuwasi olopola bagula makwaina. 3 Mesinaku wala makaina kai oluwalela bagula Yaubada ilukwaima galaga bakakoma kaiuwala makaina, kaina bakakabikoni. Kidamwa bakavagi makawala, e igau bakakaliga kamataiyu.”

4 Keiyuna ikaibiga, kawala, “Ve! Mabigana biga gala mokwita, gala wala bukukwaligasi. 5 Yaubada ilivala baisa uula inikoli tuta matutona bukukomasi yokomi makawala wala Yaubada, paila bukunikolaisi vavagi bwaina deli vavagi gaga.”j

6 Vivila igisi kai makaina saina kaiminabwaita, deli idoki kawailuwala kala kamkwam bwaina, e magila wala bibani kabitam. Mapaila minana ikau mimilisi ikoma. Oluvi isaiki la mwala, e deli ikam. 7 Tutala eikamsi iwokuva, e itapuloki ninasi, e ikatetasi kidamwa tokikimwadu matausina. E mapaila ikauwaisi yekwesila kai ibisitukwaisi e isikamsi.

8 Koyavi makwaina ilagaisi Guyau Yaubada ililoula olumoulela bagula, e mapaila isipepunisi metoya omatala matauna oyalela kai. 9 Mitaga Guyau Yaubada idou matauna tau, kawala, “Mwa! Ambaisa yoku?”

10 Ivitakauloki, kawala, “Alagaim olumoulela bagula, e agu kokola asipepuni metoya baisa yoku, paila yeigu tokimwadu wala.”

11 E Yaubada ikatupoi, kawala, “Availa ilukwaimi baisa lokukikimwadusi? Ki, kukomasi makwaina kawailuwa, makwaina lalukwaimi gala bukukomasi?”

12 E matauna ivitakauloki, kawala, “Minawenala vivila bogwa lokusaili kamataiyu, e minawena leisakaigu kawailuwa makwaina, e lakoma.”

13 E Guyau Yaubada * ikatupoi minana, kawala, “Avaka paila lokuvagi baisa?” E minana ivitakauloki, kawala, “Keiyuna isipulokaigu e akoma.”

Yaubada ikamogi

14 E Guyau Yaubada iluki minana keiyuna, kawala, “Yoku bukubani mipuki paila baisa. Yoku wala kammwaleta oluwalaisi mauna komwaidosi bukubani makwaina mipuki. Lagaila e tuta komwaidona bukusigisagina metoya olopom e deli bukukwamkwam tubumyou tuta komwaidona avai tuta m momova isisu. 15 E bavigakaimi * yoku deli vivila tilaula bisisu oluwalaimi. Vivila dalela deli yoku dalem komwaidosi bitilaulasi. Vivila dalela bikatumkumku pwanetam, e yoku bukugadi kaigadula kaikesi.”

16 E iluki vivila, kawala, “Igau bakatumkulovi kam mwau bila om susuma, e kam mmayuyu avai tuta m valulu. Ilagoli tuta tuta bukunanamsa peula paila m mwala, mitaga matauna kam todabala.”

17 E iluki tau, kawala, * “Ki, yoku bogwa lokunakaigali m kwava la biga, e lokukoma makwaina kawailuwa. E makwaiwena lalukwaim gala bukukoma baisa tuta. Paila baisa avaka bogwa lokuvagi e pwaipwaia bogwa bivigaki mwau baisa yoku. Tuta oluvi bukupaisewa peula paila m kwaisisu, e bukubagula titoulem kʹam e bukukwam. 18 Paila bogwa mnumonu gaga deli kaitasusila toyo kaigunigwaini bisusinasi, deli yoku bogwa kanipugwa kalagila bukukwam. 19 E igau yoku bukupaisewa peula bipolu kam kwapololu. Bukubiguli avaka avaka kam kawailuwa, tatoula wala bukukwaimilavau opwaipwaia baisa labubulaim. E yoku bogwa labubulaim metoya opwaipwaia e igau bukumila pwaipwaia tuvaila.”

20 E Adam idoki yagala la kwava Ibi.k Paila minawena tomota komwaidona mina watanawa inasi. 21 E Guyau Yaubada ivigaki kasi kakapula Adam sola la kwava metoya mauna kanuvinesi, e ivisikoma matausina.

Yaubada iyabi Adam isilavi makubilana

22 E Guyau Yaubada * ikaibiga, kawala, “Tuta baisa tau matauna makawala wala yakidasi, e eitapuloki nanola paila avaka bwaina deli avaka gaga. Galaga batagwala bikam kaiuwala metoya makaina kaila momova. Paila kidamwa bikoma, la momova bogwa bikanuvagasi.” 23 Mapaila Guyau Yaubada iyabi matauna isilavi makubilana Ideni, ivigaki matauna bibiguli pwaipwaia makwaina, ambaisa goli Yaubada eibubuli matauna. 24 E mapilana opilibomatu bagula otokwedala Yaubada isaili mimilisi tommomova,l deli kavitala puluta kavilululu makavina tuta komwaidona bititavina ambaisa ambaisa wala. E baisa kala silaboda gala availa bimakaia katitaikinela makaina kaila momova.

4

Liliusi Keni sola Eibeli

1 E oluvi Adam imasisisi sola la kwava e minana bogwa isuma. E iuni latula tau, e ikaibiga, kawala, “Metoya Guyau la pilasi bogwa labani taitala latugu.” Mapaila ivabu yagala e idoki matauna Keni.m 2 E igau oluvi minana iviluluvau taiyuwela latula tau, matauna yagala Eibeli. Eibeli matauna toyamata sipi, mitaga Keni matauna tobigubagula. 3 Igau oluvi Keni imai mimilisi la tayoyuwa e isemakavi baisa Guyau. 4 Mitaga Eibeli imai * natana la sipi latula kuluta, e ikatumati minana e isemakavi makabilasina kabilipusoposa baisa Guyau. E Guyau saina ikabwaili Eibeli deli la semakavi. 5 Mitaga ipaiki Keni deli la semakavi. Keni saina igibuluwa e itakulukulu deli kala leiya. 6 E Guyau iluki Keni, kawala, “Avaka paila kam leiya? Avaka paila m takulukulu e migim eidavila? 7 Kidamwa bogwa lokuvagi vavagi duwosisia, ibodaim bukugigila.n Mitaga lokuvagi vavagi gaga, e mitugaga bogwa eititayaya om lulu.o E mitugaga magila bikaraiwogaim, mitaga yoku ibodaim bukutuma mitugaga.”

8 E Keni iluki * bodala Eibeli, ikaibiga, kawala, “Bitala obaleku.” Tuta makwaina bogwa ilosi obaleku, Keni itovilaki bodala e ikatumati matauna.

9 Guyau ikatupoi Keni, kawala, “Ambaisa bodam Eibeli?” Ivitakauloki ikaibiga, kawala, “Gala anikoli. Avaka kudoki, ki, yeigu bodagu kala toyamata kaina?”

10 E Guyau ikaibiga, * kawala, “Avaka uula bogwa kuvagi vavagi makwaina saina gaga sainela? Bodam buyavila ikayubabai baisa yeigu metoya opwaipwaia, makawala kaigila idoudou paila kaimapu. 11 Mapaila yoku bavabwaim watanawa deli isim kam bulubolata, e gala tuvaila bukubagula pwaipwaia makwaina. Paila bodam buyavila bogwa ikogiaki pwaipwaia makawala pwaipwaia isim wodola, e tutala kukwatumati bodam, e pwaipwaia ikapogega bimom wala buyavi. 12 Kidamwa bukuvigikoni kudoki bukuvaula kawailuwa metoya opwaipwaia makwaina, gala bukubani kabinaisi. E deli yoku bukuvagi togumayobu wala gala isim m kwabosisu mitaga bukutitavina wala ovalu watanawa komwaidona.”

13 E Keni iluki Guyau, kawala, “Saina mwau baisa yeigu paila mipuki makwaina bakeula. 14 Lokuyabaigu metoya omatam e gala tuvaila batobigubagula. E yeigu bivagi togumayobu gala tolegu e batitavina wala baisa ovalu watanawa. Kidamwa availa bibodaigu ambaisa, bikatumataigu wala.”

15 Mitaga Guyau iluki matauna, kawala, “Gala. Kidamwa availa bikatumataim, matauna bibani kala mipuki mapula bikeula sivalima sivayu.” Mapaila Guyau isaili kala kabutuvatusi baisa Keni, kidamwa availa bibodi matauna, gala bikatumati. 16 E mapaila Keni itokaia isilavi Guyau.p E ila imili valu mapilana idokaisi Lomakava, baisa mapilana Ideni opilibomatu.

Keni tubula

17 E Keni sola la kwava iunaisi litusi tau, idokaisi matauna yagala Inoki. Oluvi Keni ibudi valu makwaina idoki mapilana tuvaila Inoki, makawala goli yagala latula. 18 Inoki latula tau idoki yagala Irada, matauna latula yagala Meuyeili e Meuyeili latula tau idoki yagala Metuseili, e Metuseili latula Lameki. 19 Matauna Lameki ivilayawa la kukova nayu, natana la kwava yagala Ada, e nayuwela Sila. 20 E minana Ada ivilulu Yabali, matauna tubusi matausina isim wonesia bulutuvalu deli isisuaisi obuliyoyova. 21 Matauna bodala yagala Yubali e matauwena tubusi komwaidosi tomwasawa gita deli loloni. 22 Minana Sila ivilulu latula tau yagala Tubali Keni, matauna kala tobubuli tanumnumta barasi deli aiyani. E Tubali Keni luleta Naama.

23 Lameki iluki la kukova, kawala,

“Yokomi Ada som Sila, kulagaigusi.

Bogwa lakatumati toulatila paila matauna iwaigu.

24 Kidamwa availa bikatumati Keni,

e ibodi wala kaimapula tailima taiyu bikaligasi.

E ka, kidamwaga availa bikatumataigu,

ibodi wala kaimapugu bikaligasi tailuwolima tailuwoyu tailima taiyu.”

Liliusi Seti deli Inosi

25 Adam sola la kwava iunaisi tuvaila taitala litusi tau. Ikaibiga minana, kawala, “Yaubada bogwa isakaigu latugu tau, kaimapula Eibeli, matauna Keni eikatumati.” E minana ivabu yagala idoki Seti.q 26 E Seti iuni latula ivabu yagala idoki Inosi. E tuta makwaina tomota ivitouulasi bikavitagaisi Yaubada yagala igibumabomar paila si tapwaroru.

5

Adam tubula liliusi

(1 Lil 1.1-4)

1 Baisa yagasi matausina Adam tubula. (Avai tuta Yaubada eibubuli mina watanawa ibubuli makawala kala gigisa titoulela. * 2 Matauna ibubuli matausina tau deli vivila, ikabwaili matausina e idoki yagasi “Tomota.”) * 3 Avai tuta Adam kala taitu iboda 130, matauna iuni guditala latula tau magudina kala gigisa makawala titoulela, e ivabu yagala Seti. 4 E igau Adam isisu tuvaila 800 taitu. E matauna tuvaila iunai litula, 5 e kala taitu komwaidona iboda 930 matauna ikaliga.

6 Avai tuta Seti kala taitu iboda 105, matauna iuni guditala latula tau, yagala Inosi, 7 e igau isisu tuvaila 807 taitu. E matauna tuvaila iunai litula, 8 e kala taitu komwaidona iboda 912 matauna ikaliga. 9 Avai tuta Inosi kala taitu iboda 90, matauna iuni guditala latula tau, yagala Kenani, 10 e isisu tuvaila 815 taitu. E matauna tuvaila iunai litula, 11 e kala taitu komwaidona iboda 905, matauna ikaliga. 12 Avai tuta Kenani kala taitu iboda 70, matauna iuni guditala latula tau, yagala Maalaleli, 13 e isisu tuvaila 840 taitu. E matauna tuvaila iunai litula, 14 e kala taitu komwaidona iboda 910 matauna ikaliga.

15 Avai tuta Maalaleli kala taitu iboda 65, e matauna iuni guditala latula tau, yagala Yaredi. 16 E isisu tuvaila 830 taitu. E matauna tuvaila iunai litula, 17 e kala taitu komwaidona iboda 895 matauna ikaliga.

18 Avai tuta Yaredi kala taitu iboda 162 matauna iuni guditala latula tau, yagala Inoki, 19 e isisu tuvaila 800 taitu. E matauna tuvaila iunai litula, 20 e kala taitu komwaidona iboda 962 matauna ikaliga.

21 Avai tuta Inoki kala taitu iboda 65 matauna iuni guditala latula tau, yagala Metusela. 22 E Inoki isisu tuvaila 300 taitu, e iveyawa deli Yaubada. E matauna tuvaila iunai litula; 23 matauna kala taitu komwaidona iboda 365. 24 Matauna itugwali la tuta komwaidona deli wala Yaubada, e oluvi matauna itamwaumakava wala, paila Yaubada bogwa leikau matauna leilau. *

25 Avai tuta Metusela kala taitu iboda 187, matauna iuni guditala latula tau, yagala Lameki, 26 e isisu tuvaila 782 taitu. E matauna tuvaila iunai litula 27 e kala taitu komwaidona iboda 969 matauna ikaliga.

28 Avai tuta Lameki kala taitu iboda 182, matauna iuni guditala latula tau, 29 e ikaibiga kawala, “Metoya pwaipwaia makwaina, makwaina goli Guyau eibuloti e gwadi magudina igau bikiminum komwaidona kada mmayuyusi metoya komwaidona da pwaitukulasi,” mapaila ivabu yagala Nowa. 30 Lameki isisu tuvaila 595 taitu. Matauna tuvaila iunai litula 31 e kala taitu komwaidona iboda 777 matauna ikaliga.

32 Avai tuta Nowa kala taitu iboda 500, matauna iunai litula taitolu, yagasi Sem, Am, deli Yapeta.

6

Mina watanawa si mitugaga

1 Omitibogwa, tomotala valu watanawa igalasi ilosi ambaisa ambaisa ovalu komwaidona. E tuta matutona bidubadu kapugopugula idalasi. 2 E mimilisi mina walakaiwas igisaisi minasina saina naminibwaita, mapaila ikauwaisi minasina availa availa nambwailisi. 3 E Guyau Yaubada ikaibiga, kawala, “Gala batagwala tomota si momova bikanigaga baisa ovalu watanawa. Ibodi wala tomota bibodaisi kaliga. Ka, metoya tuta baisa wala batagwala mina watanawa kasi taitu biboda lakatutala kweluwoyu, e gala availa bikalisuwoli baisa.” 4 Wa * yam makwaisina, e oluvi, mimilisi mina watanawa isisuaisi saina touwonaku saina topapeula matausina. Paila matausina dalesi mina walakaiwa goli. E matausina tommoyabogwa topapeula goli tokinabogwa ivagaisi bidubadu vavagi siligaga, e mapaila yam lagaila taluluwaisi matausina.

5 Tuta makwaina Guyau bogwa igisi mina watanawa si bubunela saina gaga deli si nanamsa gaga oninasi tuta komwaidona. * 6 E Guyau nanola ikivili paila ibubuli tomota isaili odabala pwaipwaia. Saina ikapisiki lopola paila la bububula, 7 e ikaibiga, kawala, “Bogwa laninavila paila labubuli mina watanawa tomotala deli maunela. Mapaila bakatudoum tomota komwaidosi deli mauna nasigisagina e deli mauna nayoyowa.” 8 Mitaga Guyau ininabwaila paila Nowa.

Nowa

9-10 Baisa * makawala Nowa liliula. Nowa iuni litula tauwau kasitaitolu, Am, Sem, Yapeta. Nowa gala isim la sula, e matauna kalamwaleta tobwaila ola tubwa matubona. Tuta komwaidona Yaubada isivadulisi kasitaiyu Nowa. 11 Mitaga komwaidosi tomota imitugagasi omatala Yaubada, e si lakaipota ikaligiaki valu komwaidona. 12 Yaubada imitakavati valu watanawa, e bogwa igisi saina mitugaga, paila tomota komwaidosi ibububunasi deli mitugaga tuta komwaidona.

13 Yaubada iluki Nowa, kawala, “Bogwa lanagi kidamwa bakatumtuwoli komwaidosi mina watanawa. Bakatudoum komwaidosi matausina paila saina si lakaipota ikasewoki valu watanawa. 14 Kula kunevi kai bwaina e kuteya m waga. Kusaili kalitutila olumoulela e kukwaibasi olumoulela deli otapwala. 15 Kuuvi waga uvaluwolima uvaluwotala uvalima uvatala kala wonaku, e deli uvaluwotala uvatala kala beiyaya e uvalima uvatala kala woloula. 16 Odabala bisim kala sasa biboda katupwaila yamila oluviga katuvala. E makaina waga buligatolu e opapala kusaili kabosusuvi. 17 Paila igau bawitali dadoya bitayelu odabala pwaipwaia bikatudidaimi vavagi komwaidona kwemmomova. E vavagi komwaidona kwemmomova odabala pwaipwaia bikaligasi, 18 mesinaku wala yokomi deli litumwa gala bukukwaligasi, paila bogwa bakabutaimi.t Kusuvi wa waga deli m kwava e litumwa tauwau deli si kukova. 19-20 Kulau wa waga mauna nammwala deli nauvila kasi gigisa migawelu migawelu metoya nasigisagina deli nayoyowa, e bukuyamati bimwamovasi. 21 Kukwedidagi kami kalaga, deli mauna kasi kawailuwa migawelu migawelu.” 22 Nowa * bogwa ivagi vavagi komwaidona makawala Yaubada ikaraiwogi.

7

Dadoya

1 Guyau ikaibiga baisa Nowa, kawala, “Bogwa lamitakavati mina watanawa komwaidosi, e lavitusaim kidamwa yoku kammwaleta wala m bubunela duwosisia. Mapaila bukusilasi kusuvisi olopola waga deli litumwa komwaidosi. 2 Minasina mauna ibodaimi bukukwamkomasi bukukwau nalima nayu nammwala deli si kukova metoya migatala migatala minasina, e kukwedidagi. Mitaga minasina bomikikila bukukwamkomasi ibodi wala bukukwau natana wala namwala sola la kwava metoya migatala migatala, e kukwedidagi minasina makawala. 3 E tuvaila kukwau nalima nayu nammwala deli si kukova metoya migatala migatala minasina nayoyowa e kukwedidagi. Bukuvagaisi makawala kidamwa komwaidosi mauna minasina bisisuaisi nammomova. Mwada goli igau bikaimilavausi bilosi odabala pwaipwaia, e baisa mauna nasigisagina migawelu migawelu bivilulaisi, e makawala wala minasina nayoyowa bipousi, makawala tokinabogwa. 4 Igau kwailima kwaiyu yam biwokuva, bawitali kuna, bikunokuna kweluwovasi yam deli bogi, kidamwa bakatudidaimi komwaidona kwemmomova avaka avaka labubuli.” 5 E Nowa bogwa ivagi vavagi komwaidona makawala Guyau ikaraiwogi.

6 Tuta makwaina valu watanawa idadoya, e Nowa bogwa kala taitu lakatulima lakatutala. 7 E matauna * la kwava deli litusia tauwau deli si kukova isilasi isuvisi wa waga olopola kidamwa bikwalasi paila dadoya. 8-9 Mapaila Nowa ilau minasina mauna nasigisagina deli mauna nayoyowa wa waga makawala Yaubada la karaiwaga. E migawelu migawelu ikau natana namwala sola navivila, kaina minasina ibodi kamkwam kaina bomikikila kamkwam. 10 Kwailima kwaiyu yam oluvi, dadoya iviloubusi.

11 Tuta makwaina * Nowa kala taitu iboda lakatulima lakatutala, e tubukona nayuwela kala yam kweluwotala kwailima kwaiyu, e oluvi itilibwabwau ovalu watanawa kala utuwotu komwaidona igigibwabulasi e labuma ponanela iulaim e dadoya ititayelu. 12 E kuna ikapusi ovalu watanawa kweluwovasi yam deli bogi. 13 Yam makwaina wala Nowa deli la kwava ipelasi wa waga deli litusia taitolu Sem, Am, Yapeta, deli si kukova. 14 E, isuvisi deli mauna migawelu migawelu nabulutuvalu deli nabubolodila navakaveka deli nakikekita migawelu migawelu mauna nayoyowa. 15 Mauna nammwala deli navivila migawelu migawelu minasina nammomova isusuvisi deli Nowa, 16 makawala Yaubada bogwa ikaraiwogi. Bogwa isuvisi deli Nowa, e oluvi Yaubada ikatubodi yoyu.

17 E dadoya isisu wala kweluwovasi yam deli saina talia kwaiveka gagabila waga makaina bikopuwi. 18 Tuvaila goli sopi itiligougwau waga makaina ibubeu wala odabala dadoya. 19 Dadoya itiligougwau ikatukuwosi koya kweuwonakusi. 20 Bogwa talia saina kwaiveka imili bolita kala malola odabala koya imwena iboda uvavasi. 21 Tuvaila komwaidona bubuli makwaisina kwemmomova idoumsi wala mauna nayoyowa deli mauna nasigisagina e deli tomota. 22 Komwaidona avaka avaka deli si yagisa idoumlabasi wala. 23 Tuta makwaina Guyau bogwa eikatudoum bubuli komwaidona ovalu watanawa, tomota, mauna nasigisagina deli mauna nayoyowa e kesalaga imovasi baisa Nowa deli litula deli goli minasina wa waga olopola. 24 E dadoya gala sitana ibusi, isisu wala kala bawa yam lakatutala kweluwolima, e oluvi ivitouula bibusi.

8

Sopi eimada

1 Yaubada gala ilumwelavi Nowa deli komwaidona minasina mauna isisuaisi deli matauna wa waga. E mapaila iwitali yagila biuu, e sopi ivitouula ibubusi. 2 Tuvaila tulubwabwau kala utuwotu deli dadoya kala ponana metoya wa labumau ikatubodi, e kuna iwokuva idodewa. 3 Lakatutala kweluwolima yam sopi bogwa eibubusi watanawa. 4 Tubukona nalima nayuwela kala yam kweluwotala kwailima kwaiyu, waga makaina isila odabala koya Ararata. 5 E bogwa eiboda naluwotalela tubukona kala yam ikugwa dubasi wala koya iyoulapulasi mitaga sopi igau wala ibubusi.

6 Kweluwovasi yam bogwa leiwokuva e Nowa iulaim waga tabodala kaduyokekita. 7 E iwitali sikweikwa ila, mitaga gala ikaimilavau iyoyowa wala ititavina igauga sopi imidamada. 8 E oluvi Nowa iwitali bubuna ila bigisi sopi kaina bogwa eimada. 9 Mitaga sopi igau wala ikuboli pwaipwaia e bubuna gala sitana ibani paila bitoli, e iyowa ikaimilavau wa waga e Nowa iyosali yamala ikau isewoya wa waga. 10 Itulotula tuvaila kwailima kwaiyu yam oluvi iwitalivau bubuna ila. 11 Eikoyavi ikaimilavau owodola ikavitau olibe yekwesila yatubovau e Nowa bogwa inikoli sopi bogwa eimada. 12 Itulotula kwailima kwaiyu yam tuvaila, e oluvi iwitalivau bubuna ila. Tuta matutona gala ikaimilavau.

13 Lakatulima lakatutala kwaitala Nowa kala taitu e tubukona kala vitouula e yamla kwaitala, e sopi bogwa imada. Nowa waga kala yoyu iulaim e itadoyai igisi pwaipwaia dabala sitana imada. 14 E tubukona nayuwela kala yam kweluwoyu kwailima kwaiyu e pwaipwaia bogwa ilubulabu.

15 E Yaubada iluki Nowa, ikaibiga, kawala, 16 “Kusunapulasi metoya wa waga, yoku, m kwava, litumwa tauwau deli si kukova. 17 Bukusunupuloi mauna komwaidona nayoyowa deli nasigisagina. Paila igau tuta oluvi bidalasi ovalu watanawa bikaligiaki.” 18 Bogwa isunapulasi Nowa sola la kwava litusia tauwau deli si kukova. 19 Komwaidona mauna nasigisagina deli nayoyowa isunapulasi metoya wa waga ilokaiasi osi boda migatala migatala.

Nowa igabu lula

20 Nowa ikaliai kabolula bigabu lula baisa Guyau. Inagi bikau migatala migatala metoya minasina nasigisagina deli nayoyowa, e ivigaki lula. Ikatumati minasina, e namwaidosi igibuki lula. 21 Guyau isikoni maiina saina iyebwaili, e titoulela ikaibiga, kawala, “Gala tuvaila watanawa tomotala bakatudoumvau, paila avaka tomota bogwa eivagaisi. Paila bogwa lanikoli matausina metoya osi tuta tubovau si nanamsa gaga wala. E gala tuvaila bakatudoum vavagi kwemmomova ovalu watanawa makawala bogwa lavigaki tuta matutona. 22 E bogwa makawala valu watanawa tutala, bogwa bisisu kweluvala sopu kweluvala tayoyuwa. E tuta komwaidona bukulumkolaisi kala tuta tula kala tuta yuviyavi. Bogwa bisisu kweluvala tula kweluvala yuviyavi, e yam deli bogi gala wala biwokuva.”

9

Yaubada ikabutu deli Nowa

1 Yaubada ibigibwaili * Nowa deli litula, ikaibiga, kawala, “Magigu bukuunaisi litumia bibidubadu e bidalasi bimiliaki valu watanawa komwaidona. 2 Mauna nasigisagina deli nayoyowa, deli yena bikukolaimi. Komwaidona minasina wala mi kabokwaraiwaga. 3 Baisa tuta gagabila bukukwatumkulovaisi uvagila kamkwam metoya wa bagula, e bukukwamsi deli viliona. Paila baisa tuta asakaimi komwaidona minasina bukuvigakaisi kʹami. 4 Kwaitala wala * vavagi viliona kabilibuyavi gala bukukomasi. Uula lasilibodaimi paila momova isisu obuyavi. 5 Kidamwa avai tau bikatumati sola, matauna bibani mipuki. Kidamwa natana mauna bikamati tomota, bibani mipuki bikaliga. 6 Paila yeigu Yaubada * abubuli tomota makawala kaikobugu. Mapaila availa bikatumati taitala tomota, e sala bikeulasi lugwa bikatumataisi matauna.

7 “Ibodi bukuunaisi * litumia bibidubadu e tubumia bimiliaki valu watanawa komwaidona.”

8 Yaubada iluki Nowa deli litula tauwau, 9 kawala, “Baisa tuta bakabutu baisa yokomi deli tubumia, 10 deli komwaidona bubuli kwemmomova mauna nayoyowa deli nasigisagina deli vavagi komwaidona eisunapulasi metoya wa waga deli yokomi. 11 Bakabutu baisa yokomi - metoya wa biga mabigasina, ka, akatotila kidamwa gala tuvaila bayogagi bubuli kwemmomova metoya odadoya, e gala tuvaila dadoya bikodidaimi valu watanawa. 12 Baisa kabutuvitusila makwaina kabutu gala biwokuva baisa lavagi deli yokomi toyo bubuli kwemmomova, 13 baisa tuta lasaili makaina lubakaidoga olowalowa e baisa kala kabutuvatusi ulo kabutu baisa valu watanawa. 14 E avai tuta bamai lowalowa ovalu watanawa e bogwa bisisu lubakaidoga olowalowa, 15 baluluwai ulo biga katotila baisa yokomi deli bubuli komwaidona kidamwa gala tuvaila bakatudoum bubuli komwaidona metoya odadoya. 16 Avai tuta lubakaidoga bitokaia olowalowa e yeigu bagisi e baluluwai makwaina kabutu gala biwokuva avaka lakabutu deli bubuli komwaidona kwemmomova odabala pwaipwaia. 17 Ka, baisa kabutuvatusi ulo biga katotila metoya baisa yeigu deli bubuli komwaidona ovalu watanawa.”

Nowa deli litula

18 E matausina Nowa litula isunapulasi metoya wa waga, yagasi Sem, Am, Yapeta. (Matauna Am latula yagala Kenani.) 19 Matausina kasitaitolu litula Nowa dalesi idalasi ikaligiaki komwaidona valu watanawa.

20 Nowa matauna tobigubagula, e matauna goli tovaulabogwa matamna waini. 21 E avai tuta matauna imom waini, baisa sopila peula, iwaiya kaibotutu e itaneku kala kwama e tokimwadu ikanukwenu ola bwala. 22 E avai tuta Am matauna tamala Kenani igisi tamala tokimwadu ikanukwenu, isunapula iluki sala. 23 Sem sola Yapeta ikauwaisi yatala kwama isailasi ovilavasi e itotuboulolasi ilokaisi tupwasi e ilokaiasi tumasi ivakanunuvaisi paila gala magisi bigisaisi tumasi tokimwadu. 24 Tuta makwaina Nowa ikaluyuvisi nanola ilagi avaka latula molagwadi ivigaki baisa matauna, 25 ikaibiga, kawala,

“Abuloti Kenani.

Ibodi matauna bitopaisewa baisa tuwala.

26 Bitayakawolaisi Guyau Sem la Yaubada.

Sem bivigaki Kenani la topaisewa.

27 Ibodi Yaubada bivigaki Yapetav tubula bidalasi.

Ibodi tubula bisisuaisi deli Sem tubula.

E Yapeta bivigaki Kenani la topaisewa.”

28 Dadoya bogwa leiwokuva e Nowa isisu iboda lakatutolu kweluwolima taitu. 29 Nowa kala taitu iboda lakatulima lakatuvasi kweluwolima e oluvi ikaliga wala.

10

Nowa litula tubusia liliusi

(1 Lil 1.5-23)

1 Matausina Nowa litula, Sem, Am, Yapeta. Matausina iunaisi litusia avai tuta dadoya leiwokuva.

2 Yapeta litula - Goma, Magogi, Madai, Yavani, Tubali, Meseki, deli Tirasi - matausina tubusia yagasi eitakasaisi makawala. 3 Goma dalela mina Asikenasi, Ripati, deli Togama. 4 Yavani dalela mina Elisa, Sipeini, Saipirosi, deli Rodesi; 5 matausina tubusia mabudona isisuaisi okowolawa deli wa simla. Matausina tubula Yapeta, isisuaisi dala ituwoli deli valu ituwoli, boda kwaitala kwaitala ililivalasi obonasi titoulesi.

6 Am litula - Kusa, Itipita, Libia, deli Kenani - matausina tubusia yagasi eitakasaisi makawala. 7 E Kusa dalela mina Seba, Abila, Sabita, Raama, deli Sabiteka. E Raama dalela mina Seba deli mina Dedani. 8 E Kusa taitala latula yagala Nimrodi, matauna saina topeula valu watanawa iyoligigai komwaidona. 9 E metoya Guyau ola pilasi matauna ivigaki saina kala tovagi waiga, e baisa uula tomota ililivalasi kawasi, “Ibodi Guyau bivigakaim kam tovagi waiga makawala Nimrodi!” 10 Okabovitouula, la kabokaraiwaga ilokaia Babiloni, Ereki, deli Akadi kwaitolu wala valu makwaisina isisuaisi mapilana Babilonia. 11 E metoya mapilana valu matauna ilokaia Asiria e ibudi valu mapilasina, Niniba, Reyoboti Iri, Kala 12 deli Reseni, makwaina valu itowalai Niniba deli vilouvekala Kala.

13 E Itipita dalela mina Lidia, mina Anam, mina Leyabi, mina Napitu, 14 mina Patirusi, mina Kasilu, deli mina Kiriti (matausina tubusia mina Pilisitia).

15 E Kenani litula - molitomoya Saidoni, e deli Eti - molagwadi matausina tubusia yagasi eitakasaisi makawala. 16 Kenani matauna tubula mina Yebusi, mina Amora, mina Gigasa 17 mina Ivi, mina Aka, mina Sini, 18 mina Abadi, mina Semara, deli mina Amati. E Kenani dalela iunigeyaisi e isipitalaisi valu. 19 Mina Kenani kasi kaligei ila itobu Saidoni isuwa opilibolimila ila Gerara katitaikinela Gasa, e isuwa opilibomatu ila mapilana Sodom, Gomora, Adima, Seboiim katitaikinela Lasa. 20 Matausina tubula Am isisuaisi dala ituwoli deli valu ituwoli, boda kwaitala kwaitala ililivalasi obonasi titoulesi.

21 Yapeta tuwala Sem, e matauna Sem tubusi komwaidosi mina Iberu. 22 Sem litula - Elam, Asuri, Apakisadi, Luda, deli Aram - matausina tubusia yagasi eitakasaisi makawala. 23 Aram tubula matausina mina Usa, Uli, Geteri, deli Meseka, 24 Apakisadi latula Sela, e matauna latula Eba. 25 Eba litula taiyu: taitala yagala Pelegi,w paila uula igau ola tuta mina watanawa ilivisisi. E taiyuwela yagala Yokitani. 26 E Yokitani tubula mina Alomodadi, mina Selepa, mina Asarimaveta, mina Yera, 27 mina Adoram, mina Usali, mina Dikila, 28 mina Obali, mina Abimaeli, mina Siba, 29 mina Opira, mina Abila, deli mina Yobabi. Komwaidosi wala tubula Yokitani. 30 Valu makwaisina ambaisa isisuaisi eivitouula Mesa e ila itobu Separa mapilana wa koya opilibomatu. 31 Matausina Sem tubula isisuaisi dala ituwoli, deli valu ituwoli, boda kwaitala kwaitala ililivalasi obonasi titoulesi.

32 E komwaidona tomota mabudosina Nowa wala tubula, makawala boda kwaitala kwaitala, e makawala goli kala takasa metoya otubusia taitala taitala. Avai tuta dadoya leiwokuva boda komwaidona ovalu watanawa idalasi metoya Nowa litula.

11

Liliula makwaina liku Babiloni

1 Omitibogwa, tomotala valu watanawa komwaidona bonasi kaigitinidesi wala, e si biga komwaidona makawala wala. 2 Ililoulasi mapilana opilibomatu e ibanaisi kwaitala kabayatila mapilana Babiloni, e ibudaisi valu isikailisi baisa. 3 Ilivalasi taitala baisa taitala, kawasi, “Ka, ibodi bitakauwaisi mlomwaluva pwaipwaia bitagabwaisi bikasai bimili dakuna.” E mapaila ikepupolaisi imili dakuna e ikikaliaisi, deli si kaibasi pwadidiweta pikipaki. 4 Ikaibigasi, kawasi, “E ka, bitakaliaiisi valu vilouveka deli kwaitala bwala bitakaliaiisi olopola makawala liku, bitatakasaisi bila ikapituki labuma. E mina watanawa biyakawolaidasi, e taga bitabutusi ambaisa ambaisa ovalu watanawa komwaidona.”

5 E baisa tuta Guyau ibusi ima bigisi makwaina valu vilouveka deli makaina liku avaka tomota eikaliaiisi. 6 E Guyau ikaibiga, kawala, “Ka, matausina tomota budotala wala e bonasi ililivalasi kaigitinidesi wala! E baisa avaka eiuvagaisi kala vitouula wala. Igau goli gagabila bivagaisi avaka avaka ikikau ninasi. 7 Ibodi bitabusisix tawaisi takipinigwaisi bonasi e taga bikatetasi avaka sesia ililivalaisi.” 8 Mapaila Guyau ikatugai matausina ilosi ovalu watanawa komwaidona e iligaimwaisi wala kaliai. 9 E valu mapilana idokaisi Babiloniy paila uula Guyau eikipinigu bonasi tolesi mapilana valu e ikatugai matausina ilosi ambaisa ambaisa.

Sem tubula liliusi

(1 Lil 1.24-27)

10 Baisa Sem tubula liliusi. Tutala dadoya bogwa leiwokuva, e kwaiyu taitu tuvaila, Sem kala taitu bogwa eiboda 100, matauna iuni guditala latula tau, yagala Apakisadi. 11 E igau matauna isisu tuvaila 500 taitu, e matauna tuvaila iunai litula.

12 Avai tuta Apakisadi kala taitu iboda 35, matauna iuni guditala latula tau yagala Sela, 13 e igau, matauna isisu tuvaila 403 taitu, e iunai tuvaila litula.

14 Avai tuta Sela kala taitu iboda 30, matauna iuni guditala latula tau, yagala Eba, 15 e igau matauna isisu tuvaila 403 taitu, e tuvaila iunai litula.

16 Avai tuta Eba kala taitu iboda 34, matauna iuni guditala latula tau yagala Pelegi, 17 e igau matauna isisu tuvaila 403 taitu, e tuvaila iunai litula.

18 Avai tuta Pelegi kala taitu bogwa eiboda 30, matauna iuni guditala latula tau yagala Reu, 19 e igau isisu tuvaila 209 taitu, e tuvaila iunai litula.

20 Avai tuta Reu kala taitu bogwa eiboda 32, matauna iuni guditala latula tau yagala Serugi, 21 e igau isisu tuvaila 207 taitu, e iunai tuvaila litula.

22 Avai tuta Serugi kala taitu bogwa eiboda 30, matauna iuni guditala latula tau, yagala Nayo, 23 e igau isisu tuvaila 200 taitu e tuvaila iunai litula.

24 Avai tuta Nayo kala taitu bogwa eiboda 29, matauna iuni guditala latula tau, yagala Tira, 25 e igau, matauna isisu tuvaila 119 taitu, e tuvaila iunai litula.

26 Avai tuta Tira kala taitu bogwa eiboda 70, matauna iuni litula, Eberam, Nayo, deli Erana.

Tira tubula liliusi

27 Baisa Tira tubula liliusi. E Tira litula Eberam, Nayo, Erana. E Erana latula yagala Lota. 28 Erana ikaliga oviloutabula Ura, baisa mapilana Babilonia, e tamala igau wala tomomova isisu. 29 Eberam la kwava yagala Serai, Nayo la kwava yagala Milika. E minana Milika deli bodala Isika tumasi Erana. 30 E mitaga Serai minana nakaliga, gala taitala latula.

31 Tira ivakouli latula Eberam deli tabula Lota matauna Erana latula, e yawala Serai minana Eberam la kwava, e deli matausina isilavaisi ovilouveka Ura mapilana Babilonia mwada bilosiga Kenani. E ilosi iviloubusisi valu Erana, e baisa isisuaisi. 32 E Tira isisu mapilana Erana kala taitu iboda lakatuyu kwailima, oluvi ikaliga.

12

Yaubada idou baisa Eberam

1 E Guyau ikaibiga * baisa Eberam, kawala, “Kusilavi baisa, m valu tatoum, veyamwa, e deli tamam la viloutoula kulokaiaga makwaina pwaipwaia bavitulokaim. 2 E basakaim tubumwa bibidubadu e tomota budoveka bikaloubusisi. E bayebwailim deli bavigaki yagam bikaligiaki kidamwa yoku tomitakwai.

3 Bamitukwaii matausina availa availa imitukwaiyaimsi, *

mitaga bakaluwou matausina availa availa bikaluwouwaimsi.

E bamitukwaii komwaidosi mina watanawa metoya baisa yoku.”z

4 Kweluwolima kweluwoyu kwailima kala taitu Eberam, e makwaina tuta ivitouula isilavi Erana makawala Guyau iluki matauna. E Lota deli matauna ilokaiasi. 5 Eberam ivakouli la kwava Serai, deli bodala latula Lota deli komwaidona si guguwa deli la ula komwaidona isoguguwasi metoya Erana bilokaiasi Kenani.

E tuta makwaina bogwa iviloubusisi Kenani, 6 Eberam iluluvapela mapilana igau iviloubusi mapilana Sekem. E baisa goli valu bumaboma yagala Morei, e kaitala kai kaibumaboma itotu. E tuta matutona mina Kenani isisuaisi baisa. 7 E Guyau iyoumatila * baisa Eberam ikaibiga, kawala, “Ka, valu mapilana bogwa basaiki tubumwa.” E tuta matutona wala Eberam ikaliai kabolula baisa Guyau, matauwena eiyoumatila baisa Eberam. 8 Oluvi isaitaula ila mapilana opilibolimila e ibudi la kabosikaiwa baisa. Mapilana Beteli isisu opilikwaibwaga, deli mapilana Ai isisu opilibomatu. E Eberam isisu wa koya makwaisina oluwalaisi mapilasina valu. E baisa tuvaila ikaliai kabolula e itapwaroru baisa Guyau. 9 E oluvi isaitaula ila ambaisa ambaisa e ililoula bila mapilana Kenani opilibolimila.

Eberam ilokaia Itipita

10 Mitaga mapilana Kenani molusaula eikaloubusi. E molusaula saina vakaigaga, mapaila Eberam isaitaula wala ilokaia opilibolimila iviloubusi Itipita, mwada tuta pikekita wala bisisu baisa. 11 Avai tuta bogwa ivakatitaikina biluvipeili kaligeila Itipita ikaibiga baisa la kwava Serai, kawala, “Yoku vivila naminabwaita. 12 Avai tuta mina Itipita bigisaimsi binikolaisi yoku ulo kwava e bikatumataigusi, e yokugwa bukubwaina. 13 Ka, ibodi * bukuluki matausina kidamwa yoku luguta, e mapaila bitagwalasi yeigu basisu tomomova, e bimitukwaiyaigusi paila uula yoku.” 14 Avai tuta iluvipeili kaligei ila Itipita e mina Itipita igisaisi mokwita wala la kwava saina naminabwaita. 15 E mimilisi tokwaraiwaga igisaisi minana e ilukwaisi guyau paila minana, paila saina naminabwaita, mapaila ivakoulisi minana ilauwaisi ola ligisa. 16 E guyau iyebwaili Eberam paila uula minana isaiki yuwovila sipi deli gota, bulumakau, ase, la ula, e deli kameli.

17 E mitaga tuta makwaina guyau bogwa ivakouli Serai ivigaki la kwava, e Yaubada iwitali bidubadu lelia mwau baisa matauna deli ligisa makwaina kala tosisu. 18 E oluvi guyau iwitali biga magila Eberam. E ikatupoi matauna, kawala, “Avaka lokuvagi baisa yeigu? Avaka paila gala kulukwaigu kidamwa minana m kwava? 19 Mitaga lokukwaibiga mwada minana lumta, e oluvi kutagwala avakouli minana avigaki ulo kwava. Ka, minawena m kwava isisu wala. Kulau bukulosi.” 20 E guyau ikaraiwogi la touwata ikauwaisi Eberam ikogalaisi matauna bisilavi Itipita deli la kwava deli goli komwaidona la guguwa.

13

Eberam deli Lota itavilevisi

1 Eberam isilavi mapilana Itipita opiliyavata, e ila mapilana Kenani opilibolimila. E deli ilau la kwava deli komwaidona la guguwa. E matauna Lota deli ililoulasi. 2 Eberam matauna saina bidubadu la guguwa, la sipi, la gota deli la bulumakau, e deli goli la siliba la goula. 3 E isilavi baisa, magila bila Beteli. Ililoula ila valu ituwoli ituwoli igau tutala iviloubusi valu makwaina omitibogwa eisisuaisi, baisa oluwalaisi Beteli deli Ai. 4 E mapilana kabolula eikaliibogwi isisu. Mapaila mapilana valu itapwaroru baisa Guyau.

5 Lota tuvaila isim la sipi la gota deli la bulumakau. Tuvaila goli litula tatoula deli la ula bidubadu. 6 Mapaila mnumonu gala ibodi wa kwabila paila kasitaiyu matausina bisisuaisi gulitinidesi. Paila saina bidubadu si mauna. 7 Mapaila vatai deli yowai itokaia oluwalaisi matausina eiyamataisi Eberam la mauna, deli matausina eiyamataisi Lota la mauna. (Wa tuta matutona mina Kenani deli mina Peresi isisuaisi valu mapilana.)

8 E Eberam ikaibiga baisa Lota, kawala, “Anigadaim taga vatai deli kominimani bisisu oluwalaida baisa ulo towotetila deli m towotetila. Paila yakida dala dilatala wala. 9 Ibodi bitatavilevi boda. Yoku bukunagi ammakabulona magim. E yoku bukula makabulona, e yeigu bala kabuluyuwela.”

10 Lota igigisi * kwabila komwaidona e oluvi igisi saina kaduwonaku mapilana Yoridani oitayatila saina kwaiveka bilokaia Sowa. Baisa saina bidubadu sopi makawala Guyau la Bagula,a kaina makawala pwaipwaiala Itipita. (Baisa Guyau igau gala bikatumtuwoli valu makwaisina Sodom deli Gomora.) 11 Mapaila Lota inagi komwaidona oitayatilela Yoridani paila titoulela. E ilokaia opilibomatu. Baisa makawala matausina taiyu tauwau eilivisisi. 12 Eberam isisu mapilana Kenani, mitaga Lota isikaili oitayatila ovilouvakaveka oluwalaisi, e ibudi la kabosikaiwa katitaikinela Sodom. 13 Tomota matausina si bubunela saina gaga e imitugagasi baisa Guyau.

Eberam iluvapela ila Ebironi

14 Tuta makwaina Lota bogwa leila, e Guyau ikaibiga baisa Eberam, kawala, “Kutotu baisa e kutitovila kumitakavati ambaisa ambaisa, kuvitusi bibwaina. 15 Paila bogwa * basakaimi yoku deli tubumwa komwaidona pwaipwaia avaka lokugisi, e bukuvigakaisi mi vavagi gala wala biwokuva, bikanigaga. 16 Bogwa basakaim tubumwa saina bidubadu, gala igagabila availa bikalau komwaidosi matausina. Makawala kala mwau gala gagabila availa bikalawa tubumyou komwaidona ovalu watanawa. 17 Tuta baisa, kula kuvakawoli pwaipwaia komwaidona paila igau basakaim makwaisina komwaidona paila yoku titoulem.” 18 Mapaila Eberam iluvipeili la bwala ilau katitaikinela makaina kai kaibumaboma baisa Mamira mapilana Ebironi. E baisa ikaliai kabolula paila Guyau.

14

Eberam ikoli Lota

1-2 E taivasi gweguya isisuaisi mapilana, magisi bikabiliasi deli tailima gweguya ituwoli. E kasitaivasi gweguya yagasi Amrapela guyoula Babilonia, Arioka guyoula Elasa, Kedolauma guyoula Elam, e Tidali guyoula Goyim. E kasi tilaula tailima gweguya yagasi Bera guyoula Sodom, Birisa guyoula Gomora, Sina guyoula Adima, Semeba guyoula Seboiim, e taitala tuvaila guyoula Bela (kainaga Sowa). 3 Paila kasitailima gweguya ivigakaisi si tokwabilia boda budotala, e itogugulasi oItayatilela Sidim, mapilana valu baisa tuta tadokaisi Milaveta Pilamata. 4 Paila omitibogwa guyau matauna Kedolauma eiguyoi matausina eiboda kweluwotala kwaiyu taitu. Mitaga taitu kweluwotala kwaitolula eipakaisi matauna. 5 E taitu makwaina oluvi, matauna si guyau Kedolauma deli sala leimaisi deli si tokwabilia, e itomgwagasi odubasi mina Repa mapilana Asiteroti Kanaim, mina Susa mapilana Am, mina Ema mapilana Kiriataim 6 e mina Ora mapilana Edom okoyala. E ibokavilaisi komwaidosi matausina ilosi igau itotusi mapilana Eliparana oviloupakala opapala. 7 E oluvi itovilasi ikaimilavausi mapilana Kadesi. (Mitaga omitibogwa mapilana idokaisi yagala Enimisipata.) Mapaila iyoulisi komwaidona si valu mina Amaleki, e itomgwagasi odubasi mina Amora tolesi Asasoni Tamari.

8 E oluvi goli kabilia makwaina itokaia. Matausina guyousi Sodom, Gomora, Adima, Seboiim e Bela si tokwabilia itogugulasi, e ikatubaiasasi oItayatilela Sidim e ikabiliasi makawala 9 baisa matausina guyousi Elam, Goyim, Babiloni e Elasa. E guyau tailima ikabiliasi makawala baisa guyau taivasi. 10 E kasitailima gweguya mwada bisakaulasi. Mitaga mapilana valu ikasewa pwadidiweta saina pikipaki avaka tomota ikilikelisi bivigakaisi si kaibasi. E gweguyala Sodom deli Gomora ivigikonaisi bisakaulasi metoya kabilia, e ikikapusisi olumoulela pwadidiweta okabosilagi. E gweguya kasitaitolu isakaulasi ilosi wa koya ikwalasi wala. 11 Matausina taivasi gweguya ikauwaisi komwaidona guguwa metoya Sodom deli Gomora, deli kaula, e ilosi. 12 Lota, matauna Eberam bodala latula, matauna isisu Sodom. E mapaila ivakoulisi matauna deli la guguwa komwaidona.

13 Mitaga taitala tau ila ikamituli komwaidona baisa Eberam matauna guma Iberu isisu katitaikinela makaina kai kaibumaboma. E tolikai yagala Mamira matauna tolela Amora. E matauna Mamira budala yagasi Esikoli, Aneri, e kasitaitolu goli deli Eberam bivigakaisi si tokwabilia budotala. 14 Eberam bogwa ilagi bodala latula iyosisi e idou ikatuguguli komwaidona matausina tokabilia ola valu, kasi bawa lakatutolu tailuwotala tailima taitolu matausina ivakulaisi taivasi gweguya okedala bilokaia Dani. 15 E matauna ivili la tokwabilia budotala budotala e wa bogi iwaiyasi kasi vituvatu. E bogwa leitomgwagasi. E ibokavilaisi matausina ilauwaisi Oba mapilana Damasiko opiliyavata. 16 E vavagi komwaidona makwaisina leikauwaisi ikaimilivau. E ikaimilivau Lota, e la guguwa komwaidona deli vivila, e tuvaila mimilisi tokwatupipi.

Melikisedeki ibigibwaili Eberam

17 Eberam bogwa itomgwaga kabilia baisa Kedolauma deli matausina gweguya, ikeiita ima. E Sodom guyoula ila ibodi matauna, oItayatilela Sabe. (Tuvaila idokaisi Guyau la Itayatila.b) 18 Melikisedeki * matauna guyoula Salem,c tuvaila tolula baisa Yaubada Towalakaiwa Sainela, imai beredi deli waini baisa Eberam. 19 Ibigibwaili matauna deli ikaibiga, kawala, “E, ibodi Yaubada Towalakaiwa Sainela, matauna ibubuli labuma toyo watanawa, bikabwaili Eberam. 20 Ibodi bitayakawolaisi Yaubada Towalakaiwa Sainela matauna bogwa isakaim peula lokukwalisau kam tilaula.” E Eberam ikouguguli la guguwa komwaidona guloluwotala e ivili gulotala isaiki Melikisedeki.

21 Guyoula Sodom ikaibiga baisa Eberam, kawala, “Kuyosi avai guguwa bogwa eilebwaisi metoya baisa yeigu mitaga ulo tomota komwaidosi kukwaimali kusakaigu.”

22 Eberam ivitakauloki, kawala, “Alivala biga mokwita omatala Guyau matauna saina Towalakaiwa Yaubada, matauna ibubuli labuma deli watanawa, 23 gala kwaitala m guguwa bayusi, gala kaina yatala wotunu kaina katubukolela kaikila kaigigila. Ka, bakaimali komwaidona m guguwa. Mapaila gala igagabila igau bukulivala, kawam ‘Ka Eberam la guguwa eibidubadu, e uulotoula yeigu.’ 24 Gala bakoumakavi kwaitala vavagi paila titoulegu metoya baisa yoku, mesinaku wala avaka ulo tokwabilia bogwa eikomasi. Mitaga ibodi matausina deli lakalosi, Aneri, Esikoli, Mamira bikauwaisi kasi vilavila.”

15

Yaubada ikabutu baisa Eberam

1 Oluvi Eberam igisi kilisala, e ilagi Guyau iluki matauna, kawala, “Mwa! Eberam, taga bukukokola. Bogwa bakolaim mwada gala avai kabosilagi biyogagaim, e basakaim kam mapu kwaiveka.”

2 Mitaga Eberam ivitakauloki, kawala, “Mwa! Guyau Yaubada, ki, m mapu makwaina avaka kala bwaina baisa yeigu? Paila gala isim litugwa. Ka, taitala wala bikau kaikeyagu, matauwena Eliesa guma Damasiko. 3 Yoku gala kusakaigu litugwa, e taitala ulo ula bikau kaikeyagu.”

4 E ilagi Guyau ilukivau matauna, kawala, “Ka, matauna Eliesa m ula gala wala bikau kaikeyam, paila latum tatoum wala bikau makwaina.” 5 E Guyau * ivakouli matauna isunapulasi okoukweda, e ikaibiga, kawala, “Kumitakavati labuma. Kuvigikoni bukukwalau kasi bawa utuyam. Paila ka, tubumwa bidalasi kasi bawa makawala minasina.”

6 Eberam idubumi * Guyau e mauula iyomwasali nanola e Guyau ikabwaili matauna.

7 E Guyau iluki matauna, kawala, “Yeigu wala Guyau yeigula lavisunupuloiyaim metoya Ura mapilana Babilonia, e lasakaim makwaina valu, lavigaki makawala m vavagi titoulem.”

8 Mitaga ivitakauloki matauna, kawala, “Guyau Yaubada, ammakawala gagabila banikoli kidamwa baisa ulo vavagi tatougu?”

9 Iluki matauna, kawala, “Kumiakaigu natana bulumakau, natana gota, deli natana sipi namwala, natana natana kasi taitu kwaitolu, e deli natana bubunerora, e natana bubuna.” 10 Eberam imai komwaidona minasina baisa Yaubada. Oluvi itaviki pilayu, e itakasi kasayu. Mitaga bubuna gala wala itavi. 11 Deli avai tuta mluveka italakapusisi mwada bikomasi minasina, Eberam ibokavili ilosi.

12 E avai tuta * kalasia bogwa bisalili, Eberam ikenu imisiwoya wala, e kabovitukokola ibusi baisa matauna e ikokoluvagasi. 13 E Guyau * ikaibiga baisa matauna, kawala, “Igau makateki dalem bivagaisi gilagala baisa valu ituwoli. Deli, bivigakaisi si ula, deli si sisu mwau sainela taitu kala bawa kwelakatuvasi. 14 Mitaga igau * bamipuki kabokwaraiwaga makwaina availa eivaulaisi matausina. E avai tuta bisilavaisi makwaina valu, bikauwaisi bidubadu veiguwa deli matausina. 15 Pailaga yoku bukusisu wala bila bibodi kam tomoya mokwita, e bukukwaliga bogwala lokukwam kalagila vakota e bibakwaimsi. 16 Makawala tubuvasisi biwokuva e oluviga bikeiitasi baisa, paila yeigu gala babokavili mina Amora bisunapulasi igau wala saina bimitugagasi e ibodi bibanaisi mipuki.”

17 E kalasia bogwa isalili, e idudubila, kubowala kulia deli visigala kova, e kaitapa ilululu, saina nanakwa iyoumatilasi e ilosi oluwalaisi makasasina mauna. 18 E, tuta * matutowena goli, mapilana valu Yaubada ikabutu baisa Eberam,d e iluki, kawala, “Bogwa lakatotila igau dalem biyoulisi pwaipwaia okaligeila Itipita bila bila ee - kaduyoveka waya Yupereiti e baisa bitobu. 19 Makawala wala si valu mina Keini, mina Kenisi, mina Kadimoni, 20 mina Itai, mina Peresi, mina Repa, 21 mina Amora, mina Kenani, mina Gigasa, e mina Yebusi."

16

Liliusi Ega sola Isimeili

1 Eberam la kwava Serai nakaliga, gala ibodi bibani taitala latula. Mitaga minana bogwa eisisii natana vivila la ula, minana vilela Itipita yagala Ega. 2 Mapaila Serai iluki Eberam ikaibiga, kawala, “Ka, Guyau eisisilibodaigu metoya unai gugwadi. E avaka kala silaboda, ki, gala ibodi bukumisii minana ulo ula? Kaina goli minana bibani gwadi paila yeigu.”e E Eberam itagwala avaka Serai bogwa ilivala. 3 Mapaila Serai isaiki Ega baisa matauna e kasitaiyu bisisuaisi bivigaki makawala la kwava.f (Bogwa isunapula makawala wa tuta makwaina Eberam isisu mapilana Kenani kweluwotala taitu.) 4 Eberam imisii Ega e minana isuma. Tuta makwaina bogwa inikoli leisuma, minana nanola saina walakaiwa deli la kalawou, e ikakululu Serai.

5 E Serai iluki Eberam, ikaibiga, kawala, “Ka, baisa m pakula, uula baisa Ega la kalawou deli ikakululaigu. Ka yeigu titoulegu asakaim minana mitaga tuta makwaina bogwa inikoli leisuma minana ikaluwouwaigu deli ikakululaigu. Ibodi Guyau binagi availa duwosisia, yoku kaina yeigu.”

6 Eberam ivitakauloki minana, ikaibiga, kawala, “Makawala goli baisa bwaina sainela, minana m ula e deli iuwotetila m kwaraiwaga osikowala, e kuvagi avaka nanom baisa minana.” E Serai saina iyogagi minana sainela, mapaila Ega isilavi minana, isakaula.

7 E Guyau la anelosi ibodi Ega outuwotu baisa oviloupakala, okedala bila mapilana Sura.g 8 E ikaibiga, kawala, “Ve, Ega! Serai la ula yoku. Ambaisa mokutoya lokuma deli ambaisa bukula?”

E minana ivitakauloki, kawala, “Yeigu lasakaula metoya baisa ulo giyouvila.”

9 E anelosi ikaibiga, kawala, “Kukweiita baisa minana, e bivaulaim.” 10 E oluvi ikaibiga, kawala, “Basakaim tubumwa saina bidugaga sainela, gala gagabila availa bikalau matausina. 11 Yoku igau bukuuni taitala latum tau, e bukudoki yagala Isimeili,h paila Guyau bogwa eilagi m valam uula nanom saina kala mmayuyu. 12 Mitaga latum bisisu makawala ase bulukilova. E matauna bivigaki kala leiya baisa tomota komwaidona, e tomota komwaidona bivigakaisi kasi leiya baisa matauna. Matauna bitavilevi dalela komwaidosi.”

13 E Ega ililivala titoulela, kawala, “Ki bogwa mokwita lagisi Yaubada, e gagabila basisu wala namomova yeigu e balivali paila baisa?” Mapaila minana idoki Guyau matauna eibigitoni minana yagala, “Yaubada matauna Togigisa.” 14 Baisa uula tomota idokaisi utuwotu makwaina eitowala mapilana Kadesi deli mapilana Beredi yagala, “Utuwotula Tomomova Matauna Igigisaigu.”

15 E Ega ivilulu * taitala Eberam latula tau, e idoki matauna yagala Isimeili. 16 E tuta makwaina Eberam kala taitu kweluwolima kweluwotolu kwailima kwaitala.

17

Bobu baisa kabutuvitusila Yaubada la kabutu

1 Tutala Eberam kala taitu kweluwolima kweluwovasi kwailima kwaivasi, e Guyau iyoumatila baisa matauna, ikaibiga, kawala, “Yeigu Yaubada Topeuligaga. Tuta komwaidona bukukwabikuwolaigu, e bukuvagi bwaina baisa yeigu. 2 Yeigu bakabutaim deli basakaim kala bawa tubumwa bidalasi.” 3 Eberam ikavagina deli migila opwaipwaia. E Guyau Yaubada ikaibiga, 4 kawala, “Yeigu bakabutaim makwaina. akatotila wala kidamwa yoku tubusi bidubadu mina watanawa. 5 Yagam gala * tuvaila badokaim Eberam,i mitaga Eberaam, paila bavigakaim yoku tubusi bidubadu mina watanawa. 6 Basakaim yoku bidubadu tubumwa bidalasi, mimilisi matausina igau biguyausi. Paila tubumwa bogwa bidalasi saina bidugaga, e mapaila tomota ituwoli bona ituwoli bona bikaloubusisi.

7 “Ka, baisa * ulo biga katotila bayamati baisa yoku deli baisa tubumwa avai tubwa avai tubwa, kidamwa ulo kabutuj gala biwokuva, bikanigaga wala, Yeigu goli m Yaubada deli si Yaubada tubumwa. 8 Paila * mapilana valu tuta baisa kusisuaisi makawala togilagala, mitaga igau wala basakaim deli basaiki tubumwa. E mapilawena Kenani pilamwaidona tubumwa bivigakaisi viloutabusi e bikanigaga goli. E yeigu goli si Yaubada.”

9 Yaubada iluki Eberaam, kawala, “Ibodi goli yokomi tuvaila bukutagwalasi bukuyamataisi baisa avaka lakabutaimi yoku deli tubumwa avai tubwa avai tubwa. 10 Ibodi * wala yoku deli tubumwa komwaidomi bukutagwalasi bukubobwaisi tauk taitala taitala oluwalaimi. 11-12 Baisa kami bobu bogwa bikibuboti kidamwa lakabutaimi makawala. Metoya tuta baisa ibodi bukubobwaisi gugwadi tauwau okala yam kwailima kwaitolu. Tuvaila ibodi bukubobwaisi magudisina mi ula tauwau availa availa eikaloubusisi omi bwala, deli goli matausina okugimolaisi metoya baisa togilagala. 13 Ibodi tauwau taitala taitala bibobusi, e bobu makwaina baisa kabutuvatusi ouwomi bikibuboti kidamwa lakabutaimi makawala. 14 Kidamwa avai tau isisu oluwalaimi gala kala bobu, e matauna gala wala badoki ulo tomota, paila uula gala ivagi baisa avaka lakabutaimi.”

15 Yaubada iluki Eberaam, kawala, “Gala tuvaila bukudoki m kwava yagala Serai. Baisa tuta bukudoki m kwava yagala Sera.l 16 E bakabwaili minana, deli basakaim latum tau metoya baisa minana. E bakabwaili minana e bivigaki minana igau inasi bidubadu mina watanawa, e tuvaila mimilisi tubula igau biguyausi.”

17 E Eberaam ikavagina deli migila opwaipwaia. E igigila tutala eiluwai, kawala “Ki, mokwitala taitala tomota bibani latula kidamwa kala taitu lakatutala? E Sera, ki, gagabila bivalulu, paila kala taitu kweluwolima kweluwovasi?” 18 E Eberaam ikatupoi Yaubada, kawala, “Ammakawala Isimeili? Kaina bibodi matauna kaimapugu biyosi kaikeyagu?”

19 Mitaga Yaubada ikaibiga, kawala, “Gala. M kwava Sera igau biuni latum tau, bukuvabu yagala bukudoki Aisake.m Paila baisa avaka lakabutu bayamati baisa matauna deli baisa tubula tuta gala biwokuva. Paila makwaina kabutu kwekanuvagasi. 20 Taga bogwa lalagi avaka m kwapuloki paila Isimeili, mitaga igau bakabwaili matauna basaiki bidubadu litula deli bakatumkulovi dalela. E matauna bivigaki tumalela tailuwotala taiyu gweguya, e oluvi bavigaki saina kwaipeula kabokwaraiwaga metoya odalela. 21 Mitaga avaka la kabutu bayamati baisa latum Aisake matauna igau biuni Sera otutala matutona talatova tubukonela minawena wala.” 22 E avai tuta Yaubada bogwa eivenokusi kaiyaku sola Eberaam, e isilavi matauna ila.

23 Makwaina wala yam Eberaam ikabikuwoli Yaubada e ibobu latula Isimeili deli komwaidosi tauwau ola bwala kala tosisu. Deli goli ibobu la ula matausina eikaloubusisi ola bwala deli matausina eigimloki la mani. 24 Eberaam kala taitu iboda kweluwolima kweluwovasi kwailima kwaivasi e ibani kala bobu. 25 E latula Isimeili kweluwotala kwaitolu taitu. 26 Kasitaiyu wala ibobwaisi yam kwaitala wala, 27 e deli goli komwaidona Eberaam la ula.

18

Yaubada ikatotila Eberaam bibani latula tau

1 Guyau iyoumatila baisa Eberaam wa kai kaibumaboma baisa Mamira.n E tuta makwaina saina yuviyavi kalasia, e Eberaam isisu ola lulu ola buliyoyova. 2 Avai tuta * ikowana igisi taitolu tauwau itotusi. E tuta makwaina bogwa igisimlili matausina wala, e isakaula ibodi matausina itapopula kwaitutula ikavagina opwaipwaia. 3 E matauna ikaibiga, kawala, “Tommoya, ka, gala ibodi bukusilavaigusi. Yeigu baisa lasisu ibodi bawotitalaimi.

4 “Kutagwalasi bamiakaimi sitana sopi bukuwinaisi kaikemi. Bukusilaisi kai kaibumaboma osikowala bukuvaiwasisi. 5 E tuvaila bamai sitana kaula bukukwatupeulasi, oluvi bukulosi. Paila bogwa labani kamaiaba, paila lokumakaiagusi goli. Ka, ibodi bawotitalaimi.”

E ivitakaulokaisi matauna, kawasi, “Bwaina avaka kulivali kuvagi makawala.”

6 Eberaam inanakwa isuvi ola buliyoyova iluki Sera, kawala, “Kunanakwa kukwau kapotala pwarawa kapominabwaita e kugabu sitana beredi.” 7 E matauna isakaula ilokaia mayuwona bulumakau, iyosi natana nagwadi naposa e isaiki la touwata bivigimmalaisi. 8 Ikau sitana nunu deli posala, deli viliona e ikatubiasi kawailuwa omitasi tommoya osikowala kai, e iyeia, isaiki, e ikamsi.

9 E ikatupoiyaisi matauna, kawasi, “Ambaisa m kwava Sera?” E iluki matausina, kawala, “Isisu ola buliyoyova.”

10 E taitala ikaibiga, * kawala, “Igau nalima navasi tubukona biwokuvao bakeiita bama e matutona goli m kwava Sera bivalulu latula tau.”

E minana katitaikina itotu otuboulola matauna, e ililagi. 11 Eberaam bogwa itomoya deli Sera bogwa eivinumoya, e minana Sera bogwa isim paila tubukona natana natana paila vivila kasi katoula. 12 Sera igigili * titoulela ikaibiga, kawala, “Baisa tuta yeigu bogwa lavinumoya bogwa lakapanunu, ki gagabila bamwasawa paila bamasisi sogu ulo mwala? Deli tuvaila ulo mwala bogwa eitomoya.”

13 Oluvi Guyau ikatupoi Eberaam, kawala, “Avaka paila Sera eigigila? Avaka paila Sera ikaibiga, kawala, ‘Ki gagabila babani gwadi tutala bogwa lavinumoya?’ 14 Ki, avai * vavagi saina mwau paila Guyau bivagi? Bogwa makawala lakaibiga, ‘Igau nalima navasi tubukona biwokuva bakaimilavau bama, e matutona goli Sera bivalulu latula tau.’ ”

15 Mapaila Sera ikokola e iyakala, ikaibiga, kawala, “Yeigu gala agigila,” e matauna ivitakauloki, kawala, “Mitaga, lokugigilala.”

Eberaam inigada mwada Yaubada taga bikatudoum Sodom

16 Tuta matutona matausina tauwau bogwa isilavaisi baisa ilokaiasi ovalu makwaina ambaisa igagabila bivakawolaisi Sodom. E deli Eberaam ilosi wa keda bitaloi bilosi. 17 Guyau onanola ikaibiga, “Adoki gala ibodi bakatupwani baisa Eberaam paila igau oluvi avaka bavigaki. 18 Paila tuta oluvi tubula bidalasi saina budoveka deli topapeula la boda komwaidona. E bamitukwaii matauna deli komwaidosi mina watanawa metoya baisa matauna.p

19 “Bogwa lanagi matauna kidamwa igau tuta oluvi bikaraiwogi litula deli tubula, kidamwa bikamiabaigusi deli bivagaisi avaka kala bwaina, deli avaka kala duwosisia makawala. Kidamwa bogwa bivagaisi, e yeigu bavagi komwaidona vavagi paila matauna. Bogwa makawala lalivala ulo biga katotila.”

20 Mitaga Guyau ikaibiga baisa Eberaam, kawala, “Baisa saina kwevakaigaga kasi tabinona lalagi paila Sodom deli Gomora e si mitugaga saina isiligaga. 21 Bogwa laligibogwi kasi tabinona saina gaga. Ibodaigu babusi watanawa banevi ammakawala, kaina mokwita kaina gala.”

22 E matausina taiyu tauwau tommoya isilavaisi baisa e ilokaiasi Sodom. Mitaga Guyau isikaili Eberaam. 23 Eberaam ila katitaikinela, ikatupoi baisa Guyau, kawala, “Ki, mwada yoku mokwita bukukwatudoum matausina tobubwaila deli tomitugaga oluwalaisi? 24 Kidamwaga tailuwolima tobubwaila olumoulela valu, ki, yoku bukukwatudoum komwaidona? Ki, kaina ibodi bukunokapisi komwaidosi kidamwa bukukwatumovi matausina tailuwolima? 25 Mokwita, gala bukukwatumati matausina tobubwaila deli tomitugaga, baisa gala gagabila bukuvagi makawala. Kidamwa bukuvagi makawala e matausina tobubwaila igau bibanaisi mipuki deli matausina tomitugaga. Wa, galaga gagabila baisa. Ibodaim yoku kasi toyakala mina watanawa bukuvagi duwosisia wala.”

26 Guyau ivitakauloki, kawala, “Kidamwa babani tailuwolima tobubwaila olumoulela Sodom, e, gala bakatudoum komwaidosi. Bogwa banokapisi valu paila uula matausina tailuwolima.”

27 E Eberaam tuvaila ikaibiga, kawala, “Anigadaim kuninabwaila paila ulo kaliyeiya. Tuvaila balivilavau baisa yoku. Paila yeigu tau wala, e gala ibodaigu balivala avaka. 28 Kaina luwovasi tailima matausina tobubwaila bikaimapwaisi luwolima, ammakawala? Ki, bukukwatudoum mapilana pilamwaidona kidamwa tobubwaila kasi bawa bibusi e biboda wala tailuwovasi tailima?”

E Guyau ikaibiga, kawala, “Kidamwa babani tailuwovasi tailima tobubwaila, gala bakatudoum valu.”

29 E Eberaam ikaibigavau, kawala, “Kidamwa tailuwovasi wala, e, ammakawala?”

Guyau ikaibiga, kawala, “Kidamwa babani kasi bawa tailuwovasi gala wala bakatudoum valu.”

30 Eberaam ikaibiga, kawala, “Guyau, taga bimwau nanom, mitaga ibodi balivilavau. Kidamwa kasi bawa tailuwotolu e ammakawala?”

E ikaibiga, kawala, “Kidamwaga babani tailuwotolu gala wala bakatudoum valu.”

31 Eberaam ikaibiga, kawala, “Anigadaim kuninabwaila paila ulo kaliyeiya. Tuvaila balivilavau baisa yoku. Kaina kasitailuwoyu tobubwaila, e, ammakawala?”

E ikaibiga, kawala, “Kidamwa babani kasitailuwoyu gala bakatudoum valu.”

32 Eberaam ikaibiga, kawala, “Anigadaim taga bimwau nanom kidamwa sivatala wala balivilavau. Ka, kidamwaga kasitailuwotala bukubani, ammakawala?”

E ikaibiga, kawala, “Kidamwa babani kasitailuwotala, gala wala bakatudoum valu.” 33 E bogwa ivenokusi livala kasitaiyu Eberaam. E Guyau bogwa leila, e Eberaam ikaimilavau ola valu.

19

Mina Sodom si mitugaga

1 Tutala kasitaiyu anelosi bogi makwaina imakaiasi mapilana Sodom, e Lota eisili wala okalapisilela valu. E tutala igisi matausina itokaia ila ibodi matausina. Lota ikavagina omitasi, 2 e ikaibiga, kawala, “Tommoya, ka, mwada bawotitalaimi. Anigadaimi bukumaisi bavakomaimi ogu bwala. Gagabila bukuwinaisi kaikemi e bukukwanamwaisi baisa. Igau biyam bukumamatasi bukutokaiasi bukulosi wala.”

Mitaga ivitakaulasi, kawasi, “Gala wala. Bakasimwaisi baisa obikubaku.”

3 Mitaga Lota saina imnabi matausina, imnabi imnabi, e mapaila ilosi deli matauna ola bwala. E Lota iluki la touwata bisulusi kaula e bikatubaiasasi kidamwa sala bikamsi. Tutala bogwa leikatubiasaisi, e kasitaiyu ikamsi.

4 Igau gala bimasisisi kasitaiyu, e mina Sodom itoulaisi Lota la bwala. E komwaidosi tauwau mina Sodom tommoya deli tubovau itotusi baisa. 5 E idousi * baisa Lota, kawasi, “Ambaisa kasitaiyu samwa eimaisi mwada bikanamwaisi baisa yoku bogi makwaina? Kumai matausina bakayosisi goli.” Paila mina Sodom ninasi mwada bikatudeuwaisi matausina e bimisiaisi goli.

6 E Lota bogwa isunapula okoukweda, e otapwala ikatubodi kabosuvi. 7 Ikaibiga baisa matausina, kawala, “Segwaia. Anigadaimi gala bukuvagaisi makawala saina vavagi gaga. 8 Ka, kugisaisi litugwa vivila nayu wala, minasina gala ikikapugulasi. Igagabila basunupuloi minasina baisa yokomi, e bukuvagaisi avaka magimi baisa minasina. Mitaga gala avaka bukuvigakaisi baisa matausina tauwau, paila matausina tokwaidadina leimaisi ogu bwala, ibodaigu bakoli matausina.”

9 Mitaga matausina ikaibigasi, kawasi, “Mwa! Togilagala yoku, kutomwada ma kedasiga. Availa yoku mwada bukulukwaimasi avaka bakavagaisi? Kutomwada ma kedasiga taga bakayogagaimsi sainela, e matausinaga sitana.” E matausina itupaisi Lota ikeiita, e iyagaisi kabosuvi mwada bikodidaimisi bikapusi. 10 Mitaga matausina tauwau kasitaiyu wa bwala iyosalaisi yumasi iyosisi Lota ibiyumalaisi olumoulela bwala. E ikatubodaisi kabosuvi. 11 Tuta makwaina * ikatupataisi mitasi komwaidosi matausina tauwau okoukweda, e isugweulu mitasi ikausi e gala ibodi bibanaisi kabosuvi.

Lota isilavi Sodom

12 E matausina tommoya taiyu ikaibigasi baisa Lota, kawasi, “Ki kaina litumwa, yuwomwa kaina availa veyamwa isisuaisi baisa ovalu? Kidamwa availa m boda isisuaisi baisa, bukuvakouli e deli bukusunapulasi metoya mapilana valu, e bukusakaulasi. 13 Paila makateki bakakatudoum valu. Paila Guyau bogwa eiwitalaima lakama mwada bakakatudoum mapilana Sodom.”

14 E Lota ilokaia tauwau matausina mwada eipakusi litula paila mwada bivaiyasi, e ikaibiga, kawala, “Kunanakwasi kusilavaisi metoya baisa; paila Guyau bogwa bikatudoum valu makwaina.” Mitaga matausina idokaisi Lota ikukovili.

15 Bogwa eikikivi visiga e matausina anelosi ivigikonaisi bikammalaisi Lota. Ikaibigasi, kawasi, “Kunanakwa kuvakouli m kwava deli litumwa minasina nayu e kusilavaisi kusunapulasi igau bukukitumouwaisi mi momova avai tuta valu makwaina bitamwau.” 16 Lota ininayuwa gala * itagwala bisakaulasi, ilagoli Guyau inokapisi matauna deli litula. E tommoya matausina ivakoulisi matauna, la kwava deli litusia, iyosaisi yumasi isunupuloiyaisi metoya ovalu makwaina. 17 E taitala anelosi iluki Lota, kawala, “Kusakaulasi paila mi momova. Gala bukutovilasi, taga bukugisaisi otupwami. Taga bukuvaiwasisi oitayatila. Kusisakaulasi wala bukulosi wa koya e taga bukusilagisi bukukwaligasi.”

18 E Lota ivitakauloki, kawala, “Guyau anigadaim taga bukuvigakaimasi makawala. 19 Bogwa lokuvagi vavagi siligaga deli m nokapisi paila ulo momova. E mitaga koya makwaisina saina kaduwonaku, baliloula wala mwada bala mitaga wa keda basilagi e bakaliga. 20 Ka, kugisi kabayatila ovalu makwaina kwekekita baisa katitaikina wala. Bibodaigu bala baisa. E bogwa kugisi kwekekita e baisa basisu bwaina.”

21 Anelosi ivitakauloki Lota, kawala, “O bwaina. Bogwa latagwala. Makwaina valu gala bakatudoum. 22 E kusakaula nanakwa gala avaka bavagi igau wala bukula baisa.”

E mapilana valu idokaisi yagala Sowaq (baisa kala katumiki kwekekita), paila uula Lota idoki valu kwekekita wala.

Sodom deli Gomora kasi katudoum

23 Tuta makwaina kalasia bogwa eiyuwoula e Lota bogwa eiviloubusi Sowa. 24 Saina nanakwa * Guyau ilavi dakuna salipa kwelululu maiinela saina gaga ikapusi ovalu makwaisina Sodom deli Gomora. 25 Ikatudoum makwaisina deli komwaidona kabayatilela deli tomotala komwaidona deli vavagi komwaidona eisususinasi olumoulela valu makwaisina. 26 E mitaga * Lota la kwava imitavila igisi otuboulola imila yona kala gigisa makawala kokola.

27 Obulubuvisiga Eberaam inanakwa ila makwaina valu ambaisa eitobogwa omatala Guyau.r 28 Bogwa igisi Sodom deli Gomora deli komwaidona oitayatilela deli bogwa eigisi mseula ititokaia metoya valu opwaipwaia makawala mseula kumkumla deli kubowala. 29 Mitaga tuta makwaina Yaubada bogwa eikatudoum valu makwaisina, ambaisa wala Lota eisisu oitayatilela, iluluwai Eberaam e bogwa itugwali Lota bisakaula e bibwaina.

Mina Mowabi deli mina Amoni

30 Matauna Lota ikokola bisisuaisi Sowa, mapaila deli litula igalasi ilosi wa koya, e kwaitala lagi baisa mesisikaisi deli litula. 31 Latula vilitomoya iluki bodala, kawala, “Ka, sogu, ammakawala tamada bogwa eitomoya, e gala wala taitala tau ovalu komwaidona isisuaisi bitavaisi e bitabanaisi gugwadi. 32 Ka, ibodi bitavimom tamada waini e bitamisii matauna, e bitaunai gugwadi metoya baisa matauna.” 33 E bogi makwaina ivimomwaisi tumasi sopi kaipeula waini, e minana vilitomoya eimisii matauna. Mitaga matauna gala wala avaka inikoli paila bogwa eimom kaipeula.

34 E eiyam minana vilitomoya iluki bodala, kawala, “Kamataiyu tamada kamasisi bogi e ka! tavimom tuvaila sopi kaipeula ibogi e bukumisii. Mapaila kadataiyu wala bitaunai gugwadi metoya baisa tamada.” 35 Mapaila bogi makwaina ivimomwaisi tumasi, e latula vilagwadi eimisii matauna. Deli tumasi saina imom, mwada gala binikoli avaka. 36 Bogwa makawala Lota litula ivagaisi, e kasitaiyu wala isumasi wala metoya baisa tumasi. 37 Vilitomoya iuni tau, idoki yagala latula Mowabi.s Mina Mowabi baisa tuta isisuaisi, e tubusi matauwena. 38 E vilagwadi latula tuvaila iuni tau wala, e idoki yagala Benami.t Mina Amoni baisa tuta isisuaisi, e tubusi matauwena.

20

Eberaam deli Abimeleki

1 Eberaam isilavi valu Mamira, e ila Kenani mapilana opilibolimila, e ibudi la valu oluwalaisi Kedesi deli Sura. E avai tuta matauna igau eisisu mapilana Gerara, 2 matauna eilivala kawala, la kwava Sera mwada minana luleta. Mapaila guyau Abimeleki matauna guyoula Gerara ikaraiwogi Sera ilauwaisi ola bwala. * 3 Kwaitala bogi Yaubada iyoumatila baisa matauna metoya wa mimi e iluki kawala, “Yoku bukukwaliga, paila minana vivila navavaigila, e lokuvaisabuga.”

4 Mitaga Abimeleki gala wala sitana isividuli minana, mapaila ikaibiga kawala, “Mwa, Guyauwʹo - yeigu tobwaila wala! Ki, mwada bukukwatumataigu deli ulo tomota? 5 Ka, titoulela wala Eberaam eilivala mwada minana luleta, e minana eilivala mabigana wala. Yeigu lauvagi baisa okedala duwosisia, e gala wala avai sula avagi.”

6 Yaubada ivitakauloki Abimeleki wa mimi ikaibiga, “E mokwitala. Bogwa lanikoli lokuvagi baisa okedala duwosisia, mapaila lakolaim taga bukumitugaga baisa yeigu, e baisa uula gala atugwalaim bukukwabikoni minana. 7 Mitaga tuta baisa, kukwaimali minana baisa la mwala. Paila matauna taitala tovitoubobuta, e matauna binigada paila yoku, kidamwa yoku gala bukukwaliga. Mitaga kidamwa gala bukukwaimali minana baisa la mwala, alukwaim biga mokwita igau bukukwaliga, deli goli m tomota komwaidona bikaligasi.”

8 Eiyam kaukwau Abimeleki idou komwaidosi la tosikwawa e iluki matausina avaka eikaloubusi, e matausina ikokolasi sainela. 9 E oluvi Abimeleki idou Eberaam ikatupoi matauna kawala, “Avaka baisa lokuvigakaimasi? Avai sula lavagi baisa yoku, e lokuyomituli kabosilagi baisa yeigu deli ogu kwabokwaraiwaga komwaidona? Mwa, gala availa bivigakaigu makawala lokuvigakaigu. 10 Avaka uula lokuvagi makawala?”

11 E Eberaam ivitakauloki kawala, “Mwa, adokila gala taitala tosisula baisa ikukoli Yaubada e adokila matausina bikatumataigusi e bivaiyasiga ulo kwava. 12 Minana mokwitala luguta, tamagu latula, mitaga gala inama natana, e yeigu lavaiya minana. 13 Mapaila avai tuta Yaubada iwitalaigu basilavi tamagu la bwala e bala valu viloumitawasi aluki minana kawagu, ‘Kidamwa kuyebwailigu, bukululuki tomota taitala taitala mwada yeigu lumta.’ ”

14 E oluvi Abimeleki ikaimilivau Sera isaiki Eberaam; e tuvaila tuta matutona wala isaiki mimilisi sipi, bulumakau, deli ula. 15 E Abimeleki iluki Eberaam kawala, “Mwa, baisa komwaidona ulo pwaipwaia wala; e ambaisa wala magim bukula kubudi m valu.” 16 E iluki Sera kawala, “Ka, basaiki lumta lakatuluwotala siliba kidamwa komwaidona availa availa deli lokumaisi bisimokwitasi yoku nabwaila wala e deli tomota komwaidona igau binikolaimsi mwada gala avai sula kuvagi.”

17-18 Paila wala avaka eikaloubusi Eberaam la kwava, baisa minana Sera, mapaila Guyau ikibodi luposi bikaligasi nunumoya komwaidosi eisisuaisi wa ligisa. Eberaam inigada paila Abimeleki, e Yaubada ikatumovi matauna. E deli goli ikatumovi la kwava deli la ula vivila, e igagabila goli bivalulusi.

21

Aisake la kaloubusi

1 Guyau imitukwaii Sera, makawala la katotila. 2 E minana isuma ivalulu * gwadi magudina Eberaam latula, tutala Eberaam eitomoya. Paila Yaubada bogwa inagi avai tuta magudina la kaloubusi, e bogwa goli eikaloubusi makawala. 3 Eberaam ivabu magudina yagala Aisake.u 4 E tuta matutona * magudina kala yam iboda kwailima kwaitolu, e Eberaam ibobu magudinav makawala Yaubada la karaiwaga. 5 E tuta makwaina Aisake ikaloubusi, Eberaam kala taitu iboda lakatutala taitu. 6 Sera ikaibiga, kawala, “Yaubada bogwa imiakaigu kala mwamwasila nanogu, e deli ulo gigila. Paila komwaidosi availa availa bilagaisi bulogala ulo valulu, bakagigilasi deli.” 7 E tuvaila minana ikaibiga, kawala, “Tokinabogwa, availa biluki Eberaam kidamwa yeigu Sera bavinunu litugwa? Mitaga yeigu lavinumoya e launiga latuma.”

8 E magudina itoveka. E tuta matutona ivakalai gwadi, e Eberaam ivagi paka kwaiveka.

Eberaam iyabi Ega sola latula Isimeili

9 Minana Ega vilela Itipita, e omitibogwa Eberaam eimisii minana e ivilulu latula Isimeili. E kwaitala yam Isimeili sola bodala Aisake imwasawasi.w 10 E Sera igigisi * matausina si mwasawa, e iluki Eberaam, kawala, “Mwa! Ibodi bukuyabi minana m ula bilosi sola latula. Galaga bibodi minana latula bibani avaka kaikeyam. Ibodi wala latugu Aisake biyosi kaikeyam komwaidona.” 11 E Eberaam ikai nanola paila baisa, paila uula Isimeili tuvaila latula. 12 Mitaga Yaubada * iluki Eberaam kawala, “Taga bikai nanom paila magudina sola inala minana m ula. Yeigu bogwa lakatotila kidamwa tubumwa bidalasi, e bogwa bikaloubusi makawala metoya baisa Aisake. Desi wala, ibodi bukuvagi avaka Sera eilukwaim. 13 Paila magudina latula minana m ula latula tuvaila biunai litula bidubadu, e mabudona bavigaki budotala tomota budovau. Paila matauwena goli Isimeili tuvaila latum.”

14 Eiyam kaukwau Eberaam isaiki sitana kala kalaga deli yatala lukwava kasi sopi. Ikau latula ipapi, e iyabi wala ilosi. E minana isilavi e ilomakava mapilana Biasiba oviloupakala. 15 E tuta matutona eivinakwaisi kasi sopi, e isaili magudina gwadi osikowala kai kaikekita, 16 e ila kala malola iboda uvaluwolima isili wala. Paila ikaibiga, kawala, “Saina ikaikai nanogu, gala magigu bagisi la kaliga latugu.” E minana isisu isisu e ikapwali koku ivalam.

17 Yaubada ilagi magudina gwadi iuvalam. E Yaubada la anelosi ilivala metoya wa labuma iluki Ega, kawala, “Ve! Avaka ikaiki nanom? Taga bukukokola. Yaubada bogwa ilagi magudina la valam. 18 Kutokaia kula kukopwi magudina kuvisimoli. Paila yeigu bogwa lakaraiwaga kidamwa magudina dalela bidalasi e bavigaki budotala tomota budoveka.” 19 E Yaubada iulaim matala minana e igisi kwaitala utuwotu. Ila ivakasau lukwava deli sopi e ivimom magudina gwadi. 20 Yaubada eisisu deli magudina tutala ititoveka. Isisu mapilana Parana oviloupakala. E matauna iwawaiga, towaiga komwaidona kasi tokugwa. 21 E inala ibani natana vilela Itipita iyovaiya latula.

Eberaam sola Abimeleki ininabwailasi

22 Wa tuta matutona Abimeleki ilosi kasitaiyu Pikoli, matauna la tokwabilia kasi tokugwa, e iluki Eberaam kawala, “Vavagi komwaidona lokuuvagi, Yaubada deli yoku. * 23 Mapaila makatupona wala baisa kubiga katotila omatala Yaubada kidamwa gala bukuwabwaimasi deli litugwa e deli goli dalegu komwaidona. Yeigu bogwa lamitukwaiyaim mapaila kukwatotila kidamwa bukumitukwaiyaigu deli goli valu makwaina tuta baisa lokusisiki.”

24 Eberaam ilivala kawala, “Bogwa akatotila.”

25 E oluvi Eberaam ikavilavila baisa Abimeleki paila utuwotu makwaina Abimeleki la touwata eiyoulisi. 26 E Abimeleki ilivala kawala, “Gala wala anikoli availa eivagi vavagi baisa. E gala kulukwebogwaigu paila baisa, deli lagaila wala lalagi lokulivali.” 27 Tuvaila Eberaam isaiki Abimeleki mimilisi sipi deli bulumakau, e kasitaiyu wala ininabwailasi. 28 E Eberaam ikatupali nalima nayu lam metoya ola yawa, 29 e Abimeleki ikatupoi matauna kawala, “Avaka uula lokuvagi makawala ke?”

30 Eberaam ivitakauloki Abimeleki kawala, “Kutagwala bukukwau minasina nalima nayu lam. Kidamwa bukukwau, bogwa bukukwamokwita baisa yeigu, paila utuwotu makwaina yeigu wala lakeli.” 31 Mapaila valu makatupona idokaisi yagala Biasiba,x paila uula metoya mapilana kasitaiyu wala ibigasi katotila.

32 Avai tuta bogwa eininabwailasi mapilana Biasiba, Abimeleki sola Pikoli ikaimilavausi mapilana Pilisitia. 33 E Eberaam ivali kaitala pulopola olopola Biasiba e matauna itapwaroru baisa Guyau, Yaubada matauna Tosivagasi. 34 Eberaam imilivalu mapilana Pilisita tuta kaduwonaku.

22

Yaubada ikaraiwogi Eberaam bitugwali Aisake

1 Igau oluvi Yaubada iwakoli Eberaam. Idou baisa * matauna, kawala, “Eberaamʹo!” E Eberaam ivitakaula, kawala, “Mayeigu ka.”

2 Yaubada ikaibiga, kawala, * “Kukwau latum gudikesa Aisake matauwena tombwailim. Bukulosi mapilana Moria, e oluvi bavitulokaim koya kwaitala. Baisa goli bukutugwali magudina bukuvigaki m lula baisa yeigu.”

3 Eiyam kaukwau Eberaam iselavi luvatala kai kidamwa bigabu lula, e isaili otapwala ase. E ilau magudina Aisake deli taiyu la ula. Ivitouulasi loula bilokaiasi mapilana valu ambaisa Yaubada eilivala bibodi bilula baisa matauna. 4 Ililoulasi ililoulasi e yam kwaitolula Eberaam igisi koya makwaina sita kaduwonaku. 5 E mapaila iluki matausina la ula, kawala, “Kusisiaisi minana ase. Yeigu sogu latugu bakawa baisa bakatapwaroru e oluvi bakakaimilavau.”

6 Eberaam iluki Aisake bikeula maluvana kai, e matauna ikau kutou deli kova paila bivakati kovala la lula. Ililoulasi 7 e Aisake ikaibiga, kawala, “Tamagʹo.”

E tamala ivitakaula, kawala, “Mwa! Ammakawala?”

E Aisake ikaibiga, kawala, “Ka, bogwa lagisi kova deli kai. Mitaga amminana lam paila bitavigaki da lula?”

8 E Eberaam ivitakaula, kawala, “Yaubada titoulela bisakaida da lula.” E kasitaiyu wala isaitaulasi ilosi.

9 Tutala eisakailasi * makwaina koya, Eberaam ikatubiasi kabolula, e isaili kai odabala. E iyosi iyuwoli latula isaili magudina okabolula odabala kai. 10 E ikau kutou mwada bikatumati latula. 11 Mitaga Guyau la anelosi idou baisa matauna metoya wa labuma, kawala, “Eberaam, mwa! Eberaam.”

E ivitakaula, kawala, “Mayeigula, ka!”

12 E ikaibiga, kawala, “Taga kukwatumati gwadi. Gala avaka bukuvigaki magudina. Tuta baisa bogwa anikolaim yoku kukukoli Yaubada, paila gala lokuyusi latum tombwailim metoya baisa matauna.”

13 Eberaam imitibilibili igisi natana sipi namwala ikasikola kala doga wa kai. E ila iyosi minana imai ivigaki lula kaimapula latula. 14 Eberaam idoki mapilana valu kala kavilevi yagala “Yaubada bisakaidasi.”y E tuta baisa tomota bililivalasi, “Ola koya Yaubada, matauna isakaidasi.”

15 E siviyuwela Guyau la anelosi idou baisa Eberaam metoya wa labuma. 16 Kawala, * “Ka baisa tuta akavitagi yagagu e baisa makawala goli akatotila baisa yoku. Ka, yeigula Guyau Yaubada alilivala. Bogwa bamitukwaiyaim saina siligaga. Uula goli bogwa lokuvigaki makawala baisa yeigu yam lagaila, e gala goli kuyusi latum gudikesa. 17 E * mauula akatotila kidamwa tubumwa bidalasi makawala utuyam kala bawa wa labuma, kaina makawala kanakenuva kala bawa olumata. Tubumwa bogwa bikalisauwaisi odubasi kasi tilaula. 18 E komwaidosi * mina watanawa binigadaigusi kidamwa bamitukwaii matausina makawala lamitukwaii tubumwa. E vavagi makwaina uulela paila yoku lokukwabikuwoli baisa avaka lakaraiwogaim.” 19 Eberaam sola latula ikaimilavausi baisa la ula, e matausina ilosi Biasiba. E mapilana Biasiba baisa Eberaam ibudi la valu.

Naiyo tubula

20 E igau makateki Eberaam einikoli Milika eiuni litula kasitailima kasitaitolu ola bwala Naiyo, matauna Eberaam bodala. 21 Kuluta Usa e bodala Busa, Kemueli litula, Aram, 22 Kesedi, Aso, Pilidasi, Yidilapi, deli Betuweli, 23 matauna Ribeka tamala. Milika, eiuni matausina litula kasitailima kasitaitolu ola bwala Naiyo. Matauna Eberaam bodala. 24 Reuma, minana Naiyo la ula e ivigakiga la kwava, eiuni Teba, Gami, Taasi, deli Maaka.

23

Sera ikaliga e Eberaam imapu laka

1 Sera isisu iboda lakatutala kweluwoyu kwailima kwaiyu kala taitu. 2 E minana ikaliga mapilana Ebironi viluwela Kenani, e Eberaam ivalam paila minana.

3 Isilavi mapilana ambaisa la kwava wowola ikanukwenu, e ilokaia mina Itai, kawala, 4 “Yeigu togilagala * mitaga asikailimi baisa. Magigu bagimoli sita pwaipwaia metoya baisa yokomi e gagabila babaku ulo kwava.”

5 Ivitakaulasi, kawasi, 6 “Ka, tomwaya, kulagi. Yakamaisi kadokaimsi tokugwa saina topeula yoku. E avai laka makwaina ikalisau laka komwaidona, baisa goli bukubaku m kwava. Paila availa goli oluwalaimasi bogwa bimwamwasila nanola kidamwa bisemakavi avai laka baisa yoku, kidamwa bukubaku minana.”

7 E mapaila Eberaam ikavagina omitasi, 8 e ikaibiga, kawala, “Kidamwa kutagwalasi mwada babaku ulo kwava baisa, anigadaim bukulukwaisi matauna Sowara latula yagala Epironi 9 kidamwa yeigu magigu bagimoli makwaina lagi Makipela, makwaina isisu ola kwabila opapala. Magigu bukunigadaisi matauna bisakaigu makwaina e yeigu bamapuvigasi wala baisa omitami, kidamwa bayosi wala paila laka.”

10 E matauna Epironi titoulela wala isili deli mina Itai okabosigugula makwaina okalapisilela valu. Matauna ivitakauloki Eberaam omitasi komwaidosi baisa, 11 kawala, “Ka, tomwaya, kulagi. Bogwa basemakavi wala makubilana kubilimwaidona deli goli makwaina lagi olopola. Ka, baisa goli omitasi ulo tomota basakaim, kidamwa bukubaku minana m kwava.”

12 Mitaga Eberaam ikavagina omitasi mina Itai, 13 e ililivala mimilakatila baisa matauna, mwada goli komwaidosi bilagaisi, kawala, “Mwa! anigadaim goli bukulagi ulo biga. Magigu bamapu makubilana pilamwaidona. Bukutagwala basakaim mapula goli, e bogwa babaku ulo kwava baisa.”

14 Epironi ivitakaula, 15 kawala, “Wi, tomwaya, kuligaiwa. Ka, mapula gala wala bikalisau lakatuvasi siliba. Baisa gala wala avaka oluwalaida. Kubaku m kwava baisa goli.” 16 E Eberaam itagwala wala e ivisaikoli mapula avaka Epironi eilivala otaigasi tomota, baisa goli lakatuvasi siliba, kwaitala kwaitala kala kwaiveka makawala togigimwala bikaraiwagasi tuta tuta okabogimwala.

17 E baisa makawala Eberaam imapu makubilana omitibogwa Epironi la pwaipwaia, makubilana Makipela isisu mapilana Mamira opilibomatu. E tuta matutona igimoli, eimipugoli kwabila, lagi, e deli kai komwaidona olopola kwabila bila opapala wala. 18 E komwaidosi mina Itai availa availa eisisuaisi yam makwaina e eigisaisi baisa, bogwa ikatetasi kidamwa Eberaam eivigaki la pwaipwaia.

19 E oluvi Eberaam ibaku la kwava Sera makwaina lagiz mapilana Kenani. 20 E mauula makubilana omitibogwa mina Itai si kwabila, deli goli makwaina lagi, Eberaam eigimoli la pwaipwaia, e ivigaki kasi laka la tomota.

24

Inainevisi la kwava Aisake

1 Tuta baisa Eberaam saina wala eitomoya e komwaidona avaka eivagi, Guyau leimitukwaii matauna. 2 Eberaam idou la tosikwawa e iluki matauna, kawala, “Kuvisuvi yamam okwaipiapagu e bukulivalaa biga katotila mwau. 3 Magigu bukukwavitagi yagala Guyau, matauna walakaiwa deli watanawa la Yaubada, e bukukwatotila goli omatala matauna kidamwa bukunagi Aisake latugu la kwava natana. Gala goli bukunagi natana metoya minasina vilesi Kenani oda valusi baisa. 4 Ibodi wala bukukwaimilavau bukula ogu valu viloutabugu, e baisa bukubani natana metoya odalegu, kidamwa minana la kwava latugu.”

5 E tosikwawa ikatupoi, kawala, “E kidamwaga minana gala magila bisilavi la viloutoula mwada gala bakama, e ammakawala? Kaina bawitali latum bila om valu viloutabum e bivaisi baisa?”

6 Mitaga Eberaam ivitakaula, kawala, “Wa. Kuyamataim goli. Galaga bukuwitali latugu biwa baisa. 7 Ka, Guyau matauna labuma la Yaubada eimaiyaigu baisa, e ilukwaigu basilavi mapilana tamagu la viloutoula deli dalegu si valu. E Guyau ikatotila baisa yeigu saina peula kidamwa bisaiki mapilana Kenani baisa tubugwa. Ka, matauna biwitali la anelosi bilobogwa omatam, kidamwa bukubani natana latugu la kwava baisʹe. 8 Kidamwa minana gala magila mwada deli bukumaisi, ka baisa bitanekwaim metoya om biga katotila. Taga, bomam wala bukulau latugu bukuwaisi baisʹe.” 9 E mapaila tosikwawa isaili yamala okwaipiapala Eberaam la guyau, e ikatotila bivagi makawala Eberaam eilivala.

10 Matauna tosikwawa ikau Eberaam la kameli buluwotala e ililoula ila matauna Nayo ola valu, mapilana Mesopotemia opiliyavata. 11 Yam makwaina iviloubusi baisa, iluki kameli bikanapopulasi otalila utuwotu osisunela valu. E bogwa eikoyavi e ibodi tuta matutona vivila bisunapulasi bikasopisi outuwotu. 12 Matauna tosikwawa inigada baisa Yaubada. Kawala, “Mwa! Guyau, yoku ulo guyau Eberaam la Yaubada - ka, bukutagwala bapeula wala yam lagaila, kidamwa bavagi makawala lakatotila baisa ulo guyau. 13 Baisa goli atulotula outuwotu, e makateki minasina natubovau vilesi mapilana valu bimaisi bikasopisi. 14 E baluki natana minasina, ‘Anigadaim sita bamom metoya om lukwava.’ Kidamwaga minana bivitakaulokaigu, kawala, ‘Bwaina, kumom. E deli bakasopi bamai bavimom kameli minasina’ - e baisa bikibuboti kidamwa yoku lokunagi minawena paila m towotetila Aisake. E kidamwa bikaloubusi makawala, bogwa banikoli kidamwa yoku lokuvagi makawala m biga katotila baisa ulo guyau.”

15 Ininigada makawala, e natana yagala Ribeka ima ikokeula yatala lukwava ovilavala. E minana tamala Betuweli, e matauna tamala Nayo, Eberaam bodala, e inala Milika. 16 E minana Ribeka saina namitabwaila e vilakapugula minana gala avai tuta availa imisii minana. E minana isalili ila outuwotu ikasopi e imwenavau. 17 E tosikwawa isakaula ila ibodi minana, kawala, “Ve! Anigadaim sita bamom metoya om lukwava.”

18 Ikaibiga kawala, “Bwaina wala tomoya, kumom.” E nanakwa ivabu miyana metoya ovilavala, ikikuloti paila bimom. 19 Imom iwokuva, e minana ikaibiga, kawala, “Tuvaila bala akasopi paila minasina kameli, kidamwa natana natana bimomsi.” 20 E inanakwa iligabu sopi okasi damwau mauna e isakaula ila outuwotu kidamwa bimai tuvaila kasi sopi kameli e imai avaka ibudoki komwaidosi minasina. 21 E matauna tosikwawa ikapatu wala imitakavati minana, mwada bigisi kidamwa Guyau eitagwala bipeula la vavagi.

22 Bogwa leivenoku minana, e matauna ikau kala gosa goula saina mwau mapula, e isaili okabulula, e deli ivilili kwaiyu kala mtuwetuwa kwevakaveka goulawokuva oyamala. 23 E ikaibiga, kawala, “Ve! Kulukwaigu avai tau tamam. Ki, gagabila bukuvaulaimasi deli ulo towotetila paila bogi makwaina?”

24 E minana ikaibiga, kawala, “Tamagu yagala Betuweli, e tubugwa Nayo sola Milika. 25 E oma valusiga bidubadu kasi kawailuwa mauna, e gagabila wala bakavaulaimi.”

26 E matauna ikavagina itemmali Guyau. 27 Ikaibiga, kawala, “Ayakawolaim yoku Guyau, yoku la Yaubada ulo guyau Eberaam, paila tokimadagi wala yoku, e bogwa lokuvagi makawala m biga katotila baisa ulo guyau. Paila lokuvakadaigu duwosisia goli, e asaitaula wala laboda dalela ulo guyau.”

28 E minana isakaula ilokaia inala ola bwala, e ikamituli komwaidona avaka eikaloubusi. 29 E taitala luleta Ribeka isisu, yagala Lebani. E matauna nanakwa isunapula kidamwa bilokaia utuwotu ambaisa matauna Eberaam la tosikwawa isisu. 30 Paila Lebani leigisi kala gosa kala mtuwetuwa avaka luleta eisikoma, e ililagi minana ilivala avaka tosikwawa eiluki minana. E ilokaia matauna Eberaam la tosikwawa, itotu outuwotu deli kameli. 31 Ikaibiga, kawala, “Kuma bitalosi goli ogu bwala. Paila yoku mokwita goli Guyau eimitukwaiyaim. Avaka uula kutomakava baisa okoukweda? Ka, bogwa lakatubiasi kabam ogu bwala, e gagabila kameli tuvaila bimaisi.”

32 Mapaila tosikwawa ila isuvi wa bwala. E Lebani ivabu guguwa okameli, e isaiki kasi kawailuwa deli ikatubiasi kabasi kameli. Oluvi imai sitana sopi kidamwa Eberaam la tosikwawa deli sala biwinaisi kaikesi. 33 E imai kaula, mitaga matauna tosikwawa ikaibiga, kawala, “Gala wala bakam. Igau bitabigatonasi biwokuva, oluviga kamkwam.”

E Lebani ikaibiga, kawala, “Kulivala wala.”

34 Ikaibiga, kawala, “Yeigu Eberaam la tosikwawa. 35 Guyau Yaubada saina eimitukwaii ulo guyau mauula tuta baisa la guguwa saina bidubadu. Yaubada bogwa leisaiki matauna yuwovakaveka sipi, gota, bulumakau, e tuvaila isisii goula, siliba, bidubadu la ula tauwau deli vivila, e kameli deli ase buluwovila. 36 Minana Sera, la kwava ulo guyau, eivinumoya mitaga iuni latula tau goli, e ulo guyau eisaiki matauna komwaidona avaka avaka eisisii. 37 Ulo guyau ilukwaigu mwada bakatotila saina peula kidamwa bakabikuwoli kwaitala la karaiwaga.

“Kawala, ‘Gala goli bukunagi natana la kwava latugu metoya minasina vilesi Kenani. 38 Mitaga bukulokaia tamagu la viloutoula, baisa dalegu si valu.’ 39 E lakatupoi matauna ulo guyau, kawagu, ‘Kidamwaga minana gala magila deli bakama, ammakawala?’ 40 Matauna ivitakaulokaigu, kawala, ‘Tuta komwaidona lakabikuwoli Guyau Yaubada, e matauna goli biwitali la anelosi e deli bukulosi, e mauula bogwa bukupeula. Bogwa bukubani la kwava latugu metoya baisa dalegu, matausina tamagu tubula goli. 41 E kwaitala wala vavagi bitanekwaim metoya om biga katotila. Ka, kidamwa bukulokaia dalegu, e matausina bipakaimsi, baisa goli bogwa bitanekwaim.’

42 “E yam lagaila aviloubusi outuwotu. E lanigada, kawagu, ‘Mwa! Guyau, yoku ulo guyau Eberaam la Yaubada, anigadaim bukutagwala bapeula wala avaka lauvagi. 43 Baisa goli atulotula outuwotu. E avai tuta natana natubovau bima bikasopi, banigadi minana bisakaigu sita sopi bamom metoya ola lukwava. 44 E kidamwa minana bitagwala, e deli bilukwaigu mwada bimai kasi sopi kameli, e bogwa badoki kidamwa yoku Guyau lokunagi minana, kidamwa bukuvigaki minana la kwava ulo guyau latula.’ 45 Aninigada wala onanogu e ka, minana Ribeka ima ikokeula lukwava ovilavala, e isalili ila outuwotu bikasopi. E akaibiga baisa minana, ‘Ve! Anigadaim, sita bamom.’ 46 E inanakwa ivabu miyana metoya ovilavala. Kawala, ‘Bwaina wala, kumom. E tuvaila bavimom minasina m kameli.’ E mapaila yeigu amom, e minana ivimom kameli. 47 E akatupoi minana, ‘Availa tamam?’ Minana ivitakaulokaigu, kawala, ‘Tamagu yagala Betuweli, e tubugwa yagasi Nayo sola Milika.’ E asaili kala gosa okabulula, deli avilili makwaisina kala mtuwetuwa oyamala. 48 E, akavagina atemmali Guyau, paila bogwa ivakadaigu duwosisia, e lasaitaula wala bogwa laboda ulo guyau dalela. E baisa goli bogwa labani minana latula vivila ibodi ulo guyau latula bivigaki la kwava. 49 E ammakawala? Ka, yokomi mokwita wala metoya odalela ulo guyau. Kidamwa magimi bukuvagaisi avaka ibodaimi baisa ulo guyau, e ninami mwada bukububunasi duwosisia baisa matauna, anigadaimi bukulukwaigusi banikoli. Kidamwaga gala bukulivalasi mimilakatila, e yeigula baninamsi avaka bavagi.”

50 E Lebani deli tamala Betuweli, ivitakaulokaisi, kawasi, “Guyau Yaubada eiwitali vavagi baisa. Mauula goli gala ibodaima avaka bakakaraiwaga. 51 Ka, minawena Ribeka isisu, ibodi minana la kwava m guyau latula makawala goli Guyau eililivala. E mapaila kulau, e deli bukulosi.” 52 E tutala Eberaam la tosikwawa ilagi baisa, ikavagina itemmali Guyau. 53 E imai bobwailila isaiki Ribeka, kala kwama, e la veiguwa siliba deli goula. Tuvaila isaiki bobwailila saina mwau mipusi baisa luleta deli goli inala.

54 Oluvi Eberaam la tosikwawa deli sala ikamsi, imomsi, ikanamwaisi wala. E, eiyam imamatasi itokaiasi, e tosikwawa ikaibiga, “Bukutagwalasi bakaimilavau balokaia ulo guyau.”

55 Mitaga Ribeka luleta deli inala ikaibigasi, kawasi, “Gala goli. Kaina bukutagwala minana igau kasi tulaisi kaina biboda kweluwotala yam kainaga wiki kwaitala, e oluvi gagabila deli bukulosi.”

56 Mitaga ikaibiga, kawala, “Galaga bukusiaimwaimasi. Ka, bogwa lapeula paila vavagi makwaina paila uula Guyau eipilasaigu. Bukutagwalasi wala bakaimilavau e minana deli bakalokaiasi ulo guyau.”

57 E ivitakaulokaisi, kawasi, “Igau bitadouwaisi minana vilakapugula e bitanikolaisi nanola.” 58 E idouwaisi Ribeka ikatupoisi, kawasi, “Ki, magim matauna deli bukulosi?”

E minana ivitakauloki, kawala, “Mitaga!”

59 E itugwalaisi minana bilosi deli Eberaam la tosikwawa toyo sala. E Ribeka ilau minana numoya kala toyamata. 60 E ibigibwailisi Ribeka baisa makawala. “Ka, luguta, ibodi tubumwa bidalasi saina bidugaga sainela. E ibodi dalem biyoulisi kasi tilaula si valu.”

61 E Ribeka deli minasina la ula ikatubaiasasi, e isilasi okameli ilosi deli Eberaam la tosikwawa. E ivitouulasi si loula.

62 Aisake ililoula ima oluwalela mapilana viloupakala yagala “Utuwotula Tomomova Matauna Igigisaigu,”b e baisa tuta isisu mapilana Kenani opilibolimila. 63 E, ikoyavi, e isunapula mwada bililoula osaivau, e igisi mimilisi kameli eideilisi leimaisi. 64 Tutala Ribeka igisi matauna Aisake, e minana isilabusi metoya ola kameli, 65 e ila ikatupoi Eberaam la tosikwawa, kawala, “Ki, avai tau matauna ililoula osaivau imakaiadasi baisa?”

E tosikwawa ivitakauloki, kawala, “Matauna ulo guyau.” Mapaila Ribeka ikau yatala yagesi e itabodi migila.

66 Tosikwawa iluki Aisake komwaidona avaka avaka eivagi. 67 E Aisake imai minana isuvisi makwaina buliyoyova omitibogwa inala Sera bolela. E Aisake sola Ribeka ivaisi. Aisake iyebwaili Ribeka, e ivigaki kala visimoli paila inala bogwa eikaliga.

25

Budotala tuvaila Eberaam tubula liliusi

(1 Lil 1.32-33)

1 Eberaam ivaivau natana tuvaila vivila, yagala Ketura. 2 E ola bwala Eberaam minana iuni Simrana, Yokisani, Medani, Midiani, Isibaki, deli Suwai. 3 Yokisani iuni Seba deli Dedani, e Dedani tubula mina Asuri, mina Letusi, deli mina Leum. 4 E litula Midiani yagasi, Epa, Eperi, Anoki, Abida, deli Elidaa. Komwaidosi matausina Ketura tubula. 5 E Eberaam la guguwa komwaidona isaiki Aisake kala bigukeya, 6 mitaga igau otobwailala, isaiki kasi bobwailila litula matausina eiuni, mitaga inisia ituwoli. E iyabi matausina ilosi mapilana valu opilibomatu, e isilavaisiga Aisake.

Eberaam ikaliga e ibakwaisi

7-8 E Eberaam bogwa saina eitomoya kala taitu iboda lakatutala kwailuwolima kwailuwoyu kwailima; matauna ikaliga. 9 E litula Aisake sola Isimeili ibakwaisi matauna wa Lagi Makipela, mapilana Mamira opilibomatu, kwabila makubilana metoya baisa Epironi matauna Sowara latula guma Itai. 10 E kwabila makubilana Eberaam eigimoli metoya baisa mina Itai; e kasitaiyu wala Eberaam sola la kwava Sera ibakwaisi metoya baisa. * 11 E tutala Eberaam bogwa eikaliga Yaubada ikabwaili Aisake, matauna isisu katitaikinela makwaina utuwotu yagala, “Utuwotula Tomomova Matauna Igigisaigu.”

Isimeili tubula liliusi

(1 Lil 1.28-31)

12 Isimeili, inala Ega ola bwala Eberaam, minana vilela Itipita e Sera la ula; 13 e matausina Isimeili litula yagasi eikasasi kuluta leila kasusu, Nebaioti, Kedara, Adibieli, Mibisam, 14 Misima, Duma, Masa, 15 Adadi, Tema, Yeturi, Napisa, deli Kedema. 16 Matausina tubusia madilasina dilaluwotala dilayu, e yagasi titoulesi idokaisi si valu deli si kabovaiwasi. 17 E Isimeili kala taitu iboda lakatutala kwailuwotolu kwailima kwaiyu matauna ikaliga. 18 E Isimeili tubula isisuaisi oluwalaisi Abila deli Sura, mapilana opilibomatu bilokaia Itipita okedala bila Asiria. Mabudona isipalasi metoya mabudosina tubula Eberaam.

Iso deli Yekobe si kaloubusi

19 Baisa liliula Eberaam latula yagala Aisake. 20 Tutala ivaisi sola Ribeka, Aisake kala taitu iboda kweluwovasi taitu. E minana tamala Betuweli matauna guma Aramia mapilana Mesopotemia. E Ribeka luleta yagala Lebani. 21 Minana Ribeka nakaliga wala, e mapaila Aisake inigada baisa Guyau paila minana titoulela. E Guyau ilagi e imapu la nigada, e mapaila Ribeka isuma wala. 22 Bogwa bivilulu litula nupoyu, e igau makateki bikaloubusisi, saina iyowaisi kasitaiyu olopola inasi. E minana ikaibiga, kawala, “Wi. Avakaga uula aboda makawala baisa?” Mapaila ila mwada bikatupoi baisa Guyau,c e bibani avaka uula.

23 E Guyau iluki minana, kawala, *

“Magudisina nupoyu olopom bavigaki budoyu tomota.

E bukuvilulu budoyu tomota wala.

Budotala bivigaki kasi tilaula baisa buduyuwela

E budotala bitomgwaga baisa buduyuwela.

Molitomoya igau biwotitali molagwadi.”

24 Bogwa leima kala tuta bitapoi yamala e ivalulu nupoyu litula tauwau. 25 Matauna molitomoya tobweyani, e wowola isim unuunula kala gigisa makawala kakapula saina yaunuunu e mapaila ivabwaisi yagala Iso.d 26 Matauna molagwadi tutala ikaloubusi, ikikikola okaigadula kaikela tuwala, e mapaila ivabwaisi yagala Yekobe.e E tutala ikaloubusisi, tumasi Aisake bogwa iboda kweluwolima kweluwotala kala taitu.

Iso ikaluwou la kaikeya molitomoya

27 Gugwadi itovakavekasi, e Iso imila towawaiga, towaiga komwaidosi kasi tokugwa. Matauna saina mbwailila sunini olawodila. Mitaga Yekobe tomanum wala, tosikuvalu wala. 28 Aisake tombwailila Iso, paila saina magila bikam minasina bolodila avaka Iso eiwawaiga. Mitaga Ribeka tombwailila Yekobe.

29 Kwaitala yam Yekobe isulusulu kala bini, e Iso ikaloubusi metoya wawaiga e ima ovalu. Matauna saina kala molu, 30 e iluki bodala Yekobe, kawala, “Wo, saina agu molu. Kumai sitana akoma kam kwawailuwa kwebweyani.” (Ka, baisa uula tomota idokaisi matauna yagala Edom.f)

31 Yekobe ivitakauloki, kawala, “Ka, bogwa basakaim kidamwaga yoku bukutugwali m kwaikeyag baisa yeigu.”

32 Iso ikaibiga, kawala, “Bwaina wala. Ka, makateki bakaliga, e gala avaka ulo kaikeya mwadaga bipilasaigu.”

33 E Yekobe ikaibiga, kawala, * “Ikugwa kulivala biga katotila peula kidamwa bogwa bukutugwali m kwaikeya baisa yeigu.”

E Iso ikatotila makawala, e itugwali la kaikeya baisa Yekobe. 34 E oluvi Yekobe isaiki sita kaula deli lubwaula lokwai. Iso ikam, imom, ikomata e itokaia isunapula. E baisa makawala goli Iso ikaluwou la kaikeya.

26

Aisake imilivalu mapilana Gera

1 Molusaula kwaitala tuvaila ikaloubusi mapilana valu, ituwoliga makwaina ola tuta Eberaam. E Aisake ilokaia Abimeleki, guyoula Pilisitia, mapilana Gerara. 2 Guyau iyoumatila baisa Aisake e ikaibiga, “Gala bukula Itipita, kusisu wala valu mapilana ambaisa lalukwaim bukusisu. 3 Kumilivalu baisa, e yeigu deli yoku, e bogwa bakabwailim. Yeigu basakaim deli tubumwa komwaidona valu mavilousina. Bavagi makawala ulo biga katotila baisa tamam Eberaam. 4 Basakaim tubumwa kala bidubadu makawala utuyam wa labuma, e basaiki matausina komwaidona valu mavilousina. E boda komwaidona binigadaigusi paila bakabwaili matausina makawala goli lakabwaili tubumwa. * 5 Yeigu bakabwailim, paila uula Eberaam ikabikuwolaigu deli iuvagi makawala ulo karaiwaga makwaisina.”

6 Mapaila Aisake imilivalu mapilana Gerara. 7 Avai tuta tomotela mapilana valu ikatupoisi paila la kwava, matauna iluki mwada minana luleta wala. E gala igagabila bikamituli paila minana la kwava, paila uula ikukoli tomotela mapilana valu mwada bikatumataisi matauna e bivaiyasiga Ribeka, paila minana saina namatabwaila. * 8 Avai tuta Aisake bogwa leisimolila mapilana valu, guyau Abimeleki itadoyai oponana, e igisi Aisake eimisii Ribeka. 9 Mapaila Abimeleki idou Aisake, e iluki kawala, “Ka, bogwa lavitoki tolosila, minana m kwava wala! Avakaga uula lokulivala mwada minana lumta ke?” E Aisake ivitakauloki kawala, “Mwa ulo nanamsa, kidamwa bakamituli minana ulo kwava bogwa wala bikatumataigusi.”

10 E Abimeleki ikaibiga kawala, “Avaka baisa lokuvigakaimasi? Mwa! Kileta wala gala taitala ulo tomota imisii m kwava, e kaguyam yoku bikaiki wowom paila ma sulasi.” 11 Abimeleki ikatululuti komwaidona tomota kawala, “Kidamwa availa matauna bilamidadi tau matauna kaina la kwava bakakatumataisi.”

12 Aisake ibiguli pwaipwaia makwaina, e taitu makwaina matauna itaiyau lakatutala ikalisau la kwaisi kwaibogwa, paila uula Guyau imitukwaii matauna. 13 Matauna la kaisisu ikobaluluva e ivigaki matauna saina todabala. 14 Paila iyosi saina bidubadu la sipi, la bulumakau, deli la ula, e mina Pilisitia ipukwa kaiyasi paila la kaisisu. 15 Mapaila mina Pilisitia ikalidubolaisi komwaidona utuwotu makwaisina tamala Eberaam la towotetila eikelaisi avai tuta Eberaam igau eisisu otobwailala.

16 Oluvi Abimeleki iluki Aisake kawala, “Kusilavi ma valusi. Paila bogwa lokukwalisauwaimasi.” 17 Mapaila Aisake igala e ila ibudi valu oItayatilela Gerara, e imilivalu metoya mapilana valu. 18 E matauna ikelivau utuwotu makwaina mina Pilisitia eikalidubolaisi avai tuta Eberaam eikaliga. Utuwotu makwaisina eikelaisi ola tuta Eberaam. E Aisake idoumapu yagasi utuwotu makwaisina maigasina wala tamala eidoubogwi.

19 Aisake la touwata ikelaisi kwaitala utuwotu oitayatila e ibanaisi sopi. 20 E mina Gerara toyamata sipi ikominimanisi deli Aisake la toyamata sipi ilivalasi kawasi, “Sopi makwaina kama sopisi.” Mapaila Aisake idoki yagala utuwotu makwaina “Kominimani”.

21 E Aisake la touwata ikelivauwaisi utuwotu kwaitala tuvaila, mitaga tuvaila wala kominimani itokaia paila sopi makwaina makawala kwaibogwa, mapaila idoki yagala utuwotu makwaina “Kwekukologu”. 22 E igalasi metoya baisa e ilosi ewaiwa ikelaisi kwaitala utuwotu tuvaila. E makwaina gala isim kominimanila, mapaila idoki makwaina yagala “Taneku”. Matauna ilivala kawala, “Tuta baisa Guyau bogwa eitanekwaidasi paila bitamilivalusi baisa, e bogwa wala bitayubwailasi.”

23 Aisake igala ila Biasiba. 24 Wa bogi makwaina Guyau iyoumatila baisa matauna iluki kawala, “Yeigu tamam Eberaam la Yaubada. Gala bukukokola. Yeigu deli yoku. E bogwa wala bakabwailim e bavigaki tubumwa bidalasi makawala ulo biga katotila baisa ulo touwata Eberaam.” 25 E Aisake ikaliyaiya kwaitala kabogabu lula, e itaimamila baisa Guyau. E makatupona wala ibudi la kabosikaiwa, e la touwata ikelaisi kwaitala utuwotu tuvaila.

Aisake sola Abimeleki ininabwailasi

26 Abimeleki, Ausata matauna la tokatayuvisa, deli Pikoli matauna la tokwabilia si kumatoula metoyasi Gerara leimaisi bigisaisi Aisake. * 27 Mapaila Aisake ikatupoi matausina, “Avaka paila yokomi lagaila wala lokumaisi bukugisaigusi ke? Ka, omitibogwa yokomi tokukolomi wala yeigu, e kukwaliyabaigusi lasilavi mi valu.”

28 E matausina ivitakaulokaisi matauna kawasi, “Baisa tuta kanikolaisi Guyau deli yoku, e kananamsasi ibodi wala bitaninatalasi oluwalaidasi. Magimasi yoku bukukwatotila 29 mwada gala bukuyogagaimasi, e makawala goli yakamaisi gala kayogagaimsi. Omitibogwa yakamaisi lakamitukwaiyaimsi e katagwalasi lokusilavaimasi olopola vakota. Tuta baisa saina mimilakatila Guyau bogwa wala eikabwailim.” 30 E Aisake ivagi kwaitala paka paila matausina, e ikamkwamsi deli imomomsi. 31 E eiyam kaukwau pikekita taitala taitala ibiga katotila, e ikatukikitaisi si biga katotila. Aisake italoi e matausina lubaila goli ikatuwakedasi ilosi.

32 Wa yam makwaina wala Aisake la towotetila imaisi ilukwaisi matauna paila utuwotu makwaina eikelaisi. Matausina ikaibigasi, “Mwa, bogwa kabanaisi sopi.” 33 E matauna idoki utuwotu makwaina yagala “Katotila”. Baisa makawala valu Biasibah yagala eidokaisi.

Iso la kukova vilesi kedakeda

34 Avai tuta Iso kala taitu iboda kwailuwovasi, e matauna ivaiya nayu vivila vilesi Itai, yagasi Duditi minana Bieri latula, e Basimata minana Eloni latula. 35 E minasina iyomwauwaisi Aisake sola Ribeka si kaisisu.

27

Aisake isaiki kala kabwaila Yekobe

1 Baisa tuta Aisake bogwa eitomoya, e eikau wala. E idou molitomoya Iso iluki matauna, kawala, “Mwa! Latugʹo.”

E ivitakauloki, kawala, “Mayeigu ka.”

2 Aisake ikaibiga, kawala, “Ka, bogwa latomoya, e kaina makateki bakaliga. 3 Mapaila kukwau m kwaiyala, e kula olawodila kubasi natana agu bolodila. 4 E oluvi kusulu kʹagu kwaitala kalumatabwaila e kumai bakam. Oluvi basakaim kam kwabwaila, paila ulo kaliga makateki wala.”

5 Aisake ililivala makawala baisa Iso mitaga Ribeka bogwa inakaigali. E tutala Iso isunapula bila iwaiga, 6 e minana iluki Yekobe, kawala, “Ka, bogwa lalagi tamam iluki Iso, kawala 7 ‘Kumai agu bolodila e kusulu paila yeigu. Tutala bakam biwokuva, e basakaim kam kwabwaila, paila makateki bakaliga wala.? ?? 8 E Ribeka ikaibiga, kawala, “E latugu, ka, ibodi bukulagi bukuvagi avaka balukwaim. 9 Kula mayuwona gota bukunagi nayu nagugugwadi napusoposa, e kumai basulu kʹala tamam kalumatabwaila. 10 E ibodi bukuuyoki tamam bikam e bisakaim kam kwabwaila e bikaligaga.”

11 Mitaga Yekobe iluki inala, kawala, “Ka yoku kunikoli matauna Iso tounuunu, mitaga yeigu todudubuna. 12 Kaina tamagu bikabikonaigu e binikoli lasipuloki matauna, e makawala goli bogwa babani agu bolata, gala wala agu kwabwaila bakau.”

13 Mitaga inala ivitakaula, kawala, “Kidamwa bisakaim kam bolata, ka latugu, yeigu bakeula agu pakula mabigasina. Desi wala. Yokugwa kuvagi wala avaka lalukwaim. Kula kumai minasina gota baisa yeigu.” 14 E mapaila ila wala imai minasina gota isaiki inala, e minana isulu kʹala tamala kalumatabwaila. 15 E minana eisisia Iso kala kakapula yaminabwaita ola bwala. Mapaila imai miyana ivisikoma Yekobe. 16 E ivisikoma minasina gota kanuvinesi oyamala Yekobe, e deli isaili okaigadula ambaisa gala unuunula. 17 E minana isaiki Yekobe kʹala tamala kalumatabwaila, deli makwaina kaula eisulu makateki.

18 E Yekobe ilokaia tamala, kawala, “Tamagu.”

E ivitakauloki, kawala, “Mayeigula. Ka litugwa taiyu, e avai taugwa yoku?”

19 E Yekobe ivitakauloki matauna, kawala, “Yeigula latum Iso molitomoya. Ka bogwa lavagi makawala kulukwaigu. Anigadaim kusimalaula kukwam kam viliona avaka lamiakaim, e mapaila gagabila bukusakaigu agu kwabwaila.”

20 E Aisake ikaibiga, kawala, “Mwa! Latugu, ammakawalaga saina nanakwa lokubani agu bolodila?”

E Yekobe ivitakaula kawala, “Guyau m Yaubada ipilasaigu e bogwa labani.”

21 E Aisake iluki Yekobe, kawala, “Anigadaim kusimada bakabikonaim. Ki mokwitala yoku Iso?” 22 Yekobe isimada okaipapala tamala, e Aisake ikabakakavi, kawala, “Kaigam makawala Yekobe, yamamgwa makawala Iso.” 23 Aisake gala wala binikoli Yekobe, paila yamala saina unuunula makawala Iso yamala. E makateki bisaiki kala kabwaila, 24 mitaga ikatupoivau, kawala, “Ki mokwita goli yoku Iso, ke?”

E ivitakaula, kawala, “Yeigu goli.”

25 Aisake ikaibiga, kawala, “Kumai sitana agu viliona bakam. Oluvi goli basakaim kam kwabwaila.” Yekobe imiaki matauna, e tuvaila imai sitana kala waini. 26 E tamala iluki matauna, kawala, “Latugu kusimada kuviyuwolaigu.” 27 Yekobe ima biviyuwoli, * e Aisake isikoni maiinela kala kakapula, e mauula isaiki kala kabwaila. Ikaibiga, kawala, “Latugu, maiinela saina simasimina wowom, makawala maiinela bagula makwaina Guyau eimitukwaii. 28 Ibodi Yaubada bivinumli m bagula kidamwa bikabinai sainela. Ibodi tomota bimitukwaiyaim bisakaim kaula deli waini saina bidugaga. 29 Ibodi tomota ituwoli bona ituwoli bona * biwotitalaimsi e deli bikavaginasi baisa omatam. Ibodi bisim m kwaraiwaga baisa dalem komwaidona. Availa availa bisakaimsi kam bolata, ibodi bibanaisi kasi bolata. Availa availa bisakaimsi kam kwabwaila, ibodi bibanaisi kasi kabwaila.”

Iso iyokakapisi mwada Aisake bisaiki kala kabwaila

30 Aisake ivenoku kala kabwaila Yekobe, e Yekobe isunapula. E matutona tuwala Iso isuvi imai kala bolodila tumasi. 31 E matauna tuvaila isulu kʹala tamala kalumatabwaila, e imiaki tamala. Kawala, “Tamagu, ka anigadaim kusimalaula kukwam kam viliona avaka lamiakaim, e gagabila bukusakaigu agu kwabwaila.”

32 E Aisake ikatupoi, kawala, “Availaga yoku?”

E ivitakaula, kawala, “Yeigula latum molitomoya Iso.”

33 Aisake ivitouula itatatuva wowola deli la nokubukubu sainela, e ikatupoi, kawala, “Availaga matauna makateki ikatumati agu bolodila e imiakaigu? Paila igau gala bukusuvi, lakambogwa. Paila bogwa lasaiki iyavila ulo kabwaila baisa matauwena. Matauna goli eikoumkulovi kala kabwaila gala biwokuva, bikanigaga goli.”

34 Tutala Iso ilagi baisa, iuwakula kaigala kaigaveka nanola saina mmayuyu e ikaibiga, kawala, “Tamagʹo, yeigu tuvaila. Bukusakaigu agu kwabwaila.”

35 Aisake ivitakaula, kawala, “Wo, bodam leima eisipulokaigu. Bogwa eikau kam kwabwaila.”

36 Iso ikaibiga, kawala, * “Ka, tuta baisa siviyuwela eisipulokaigu. Ka mokwitatoula matauna yagala Yekobe.i Ikugwa eikau ulo kaikeya yeigu molitomoya, e tuta baisa ikau agu kwabwaila. Ki gala kwaitala kuyosi agu kwabwaila?”

37 Aisake ivitakaula, kawala, “Mwa! Latugu, bogwa lakaraiwaga matauna biguyoi odabam, e deli veyala lavigaki la ula. E lasaiki kaula deli waini. E bogwa leiwokuva, gala avaka gagabila bavagi paila yoku.”

38 Mitaga Iso iyokakapisi * baisa tamala, kawala, “Ki, tamagu, gala wala kwaitala kabwaila isisu, ke? Tamagʹo, kusakaigu agu kwabwaila tuvaila!” E ikapwali la koku ivalam.

39 E Aisake iluki matauna, kawala, *

“Yaubada gala bivinumli m bagula,

e m bagula gala wala bikabinai.

40 M puluta wala bivigakaim bukutokwaraiwaga, *

mitaga bukuwotitali bodam.

E avai tuta mwada bukukoulovi la karaiwaga,

E tuta matutona goli bogwa bukukwalisau.”

41 Iso saina igaga nanola baisa bodala paila uula tamala leisaiki Yekobe kala kabwaila. E ininamsi, kawala, “Makateki goli tamagu bikaliga, e yeigu bavalam. Mitaga tutala basimla, e bogwa bakatumati Yekobe.”

42 Mitaga tutala Ribeka ilagi Iso nanola, idou Yekobe iluki matauna, kawala, “Ka tuwam magila bikiduwosisii vavagi makwaina metoya om kwaliga. 43 Mapaila latugu, ka, ibodi bukuvagi avaka balukwaim. Bukunanakwa wala bukulokaia luguta Lebani mapilana Erana, 44 e bukusisu wala baisa, igau tutala biminumki nanola paila la gibuluwa tuwam, 45 e bilumwelavi baisa avaka lokuvigaki matauna. E oluvi bawitali availa biuyokaim biga, e bukukwaimilavau baisa. Ki, avakaga kala bwaina kidamwa kasitaiyu litugwa bibodasi kaliga yamla kwaitala wala?”

Aisake iwitali Yekobe bilokaia Lebani

46 Ribeka iluki Aisake, kawala, “Ka, bogwa lakamagwesi paila minasina vilesi kedakeda Iso la kukova. Kidamwa Yekobe tuvaila bivai natana minasina vilesi Itai, kaina bibodi yeigu bakaliga wala.”

28

1 Mapaila Aisake idou Yekobe inokagutoki, e iluki matauna, kawala, “Gala bukuvaiya natana vilela Kenani. 2 Kaimapula wala, kula mapilana Mesopotemia, e bukulokaia tabum Betuweli ola valu, kidamwa bukuvaiya natana vilakapugula baisa, kainaga natana kadam Lebani latula vilakapugula. 3 Ibodi Yaubada Topeuligaga bikabwaili m veivai e bukubani litumwa bidubadu, kidamwa bidubadu mina watanawa tubusi yoku. 4 Ibodi Yaubada * bimitukwaiyaim deli tubumwa, makawala eimitukwaii Eberaam. E ibodi yoku igau wala bukuyosi mapilana bukuvigaki m pwaipwaia, paila yoku mokusisiki, e omitibogwa Yaubada bogwa eisaiki Eberaam.” 5 E Aisake iwitali Yekobe ila mapilana Mesopotemia, kidamwa bilokaia Lebani, matauna Betuweli guma Aramia latula. E matauna luleta Ribeka, minana inasi Yekobe sola Iso.

Iso isewa la vilayawa

6 Iso ilagi kidamwa Aisake eisaiki Yekobe kala kabwaila, e oluvi iwitali bila Mesopotemia bibani la kwava. E tuvaila ilagi kidamwa tutala Aisake isaiki kabwaila iluki taga bivaiya natana vilela Kenani. 7 E inakaigali kidamwa Yekobe ikabikuwoli tamala deli inala e bogwa leila Mesopotemia. 8 E mapaila Iso ikateta kidamwa tamala gala eiyomwasali nanola paila minasina vilesi Kenani. 9 E mapaila Iso ilokaia matauna Isimeili, Eberaam latula, e ivaiya natana Isimeili latula, yagala Maalati. E minawena tuwala Nebaioti.

Yekobe kala mimi mapilana Beteli

10 Yekobe isilavi Biasiba e ililoula bila Erana. 11 Bogwa eisalili kalasia, imakaia pilatala valu viloubumaboma e isisu baisa. E ikau kwaitala dakuna ivigaki kala kabaikunu e ikenu imasisi. 12 Imimi, * e wa mimi igisi kaboteta metoya valu watanawa bila wa labuma e igisi anelosi imweimwenasi ibubusisi. 13 E, ka, * Guyau itotu opapala, kawala, “Yeigu Guyau, Eberaam deli Aisake si Yaubada. Pwaipwaia makwaina ambaisa lokukwanukwenu bogwa basakaim yoku deli tubumwa. 14 E tubumwa * bidalasi saina bidugaga, kasi bawa makawala tubumyou odabala pwaipwaia. Bogwa biyoulisi si valu ambaisa ambaisa, e yeigu bamitukwaii komwaidosi mina watanawa metoya baisa yoku deli tubumwa.j 15 E kululuwai baisa yeigu basikailim deli bakolaim ambaisa ambaisa bukula, e bakaimilivauwaim mapilana valu baisa gala goli basilavaim igau tutala bavigimkulovi komwaidona avaka lakatotila baisa yoku.”

16 Yekobe imamata e ikaibiga, kawala, “Wa! Guyau isisu wala baisa! Ka, isisu mapilana valu goli e yeigu gala wala anikoli.” 17 Ikokola e ikaibiga, kawala, “Wi. Saina agu kokola. Kaina baisa goli Yaubada la bwala. Kaina goli baisa labuma kalapisilela.”

18 Igau ikikivisiga Yekobe itokaia. E ikau kabaikunu dakuna makwaina e itomiliwoli ivigaki kaboluluwai. E iligabu bulamila olibe odabala dakuna makwaina, e makawala ikabomi makwaina baisa Yaubada. 19 E idoki mapilana yagala Beteli.k (E omitibogwa mapilana viloubogwa yagala Lusi.) 20 E tuta baisa Yekobe ilivala la biga katotila baisa Guyau, kawala, “Kidamwa yoku bukusikailigu deli bukukolaigu baisa ogu kwaidadina, e deli bukusakaigu agu kwalaga deli agu kwama, 21 e tuvaila kidamwa gala wala basilagi mitaga bakaimilavau baisa ola valu tamagu, e ka! - bogwa bavigakaim yoku ulo Yaubada. 22 Bogwa latomiliwoli dakuna makwaina lavigaki kaboluluwai, kidamwa mapilana valu bibodi tomota bitapwarorusi baisa yoku. E tuvaila bogwa basakaim tala metoya luwotala komwaidona avaka avaka bukusakaigu.”

29

Yekobe iviloubusi Lebani ola valu

1 Yekobe isaitaula ilokaia mapilana opilibomatu. 2 E nanakwa ibani utuwotu osaivau, e yuwotolu sipi itoulaisi makwaina. Paila bivimomwaisi minasina metoya makwaina utuwotu, e dakuna kwaiveka ikanubodi wodola utuwotu. 3 E avai tuta yuwomwaidona sipi bimaisi baisa e toyamata sipi bilopipinaisi dakuna e bivimomwaisi minasina. Oluvi bilopipinaisi bikaimilivauwaisi dakuna owodola utuwotu.

4 Yekobe ikatupoi toyamata sipi, kawala, “Segwaia, ammokutoyasi?”

Ikaibigasi, “Yakamaisi mina Erana.”

5 E ikatupoi, kawala, “Ki sitana kunikolaisi matauna Lebani Nayo latula?”

E ivitakaulasi, “Mitaga.”

6 E ikatupoi, kawala, “Ammakawala matauna, bwaina wala, ke?”

Ivitakaulasi, “E, bwaina wala isisu. Ka kugisi minawena latula Retieli leima deli la sipi tamala.”

7 E Yekobe ikaibiga, kawala, “Tuta baisa yam wala e gala ibodi tuta baisa bukuvisuvisi sipi okasi kali. Avaka paila gala kuvimomwaisi minasina, e gagabila bukukwaimilivauwaisi bikabubunasi tuvaila?”

8 E ivitakaulokaisi, kawasi, “Galaga gagabila bakavagaisi igau tutala komwaidona mayuwosina bitotusi baisa, e bogwa bilopipinaisi dakuna. Oluvi goli gagabila bakavimomwaisi mayuwosina.”

9 E igau ililivalasi deli Yekobe, e minana Retieli leima deli la sipi. 10 E tutala Yekobe igisi minana, deli kadala Lebani la sipi, e Yekobe ilokaia utuwotu ilopipini dakuna, e ivimom la sipi minana. 11 Oluvi iviyuwoli minana, e ivalam deli la mwasawa. 12 E iluki minana, kawala, “Ka, tamam kadagu. Yeigu Ribeka latula.”

Retieli isakaula iluki tamala. 13 E tutala Lebani ilagi bulogala kadala Yekobe, e isakaula, ibodi, ikaipapi iviyuwoli, e imai matauna ola bwala. Tutala Yekobe iluki Lebani komwaidona avaka eikaloubusi, 14 e Lebani ikaibiga, kawala, “Wo, mokwitatoula yoku dalegu.” E Yekobe isisu baisa natana tubukona namwaidona.

Yekobe iwotetila baisa Lebani, e ivaiyasi Retieli sola Lea

15 Lebani iluki Yekobe, kawala, “Gala bibodi bukupaisewamakava baisa paila uula yoku kadagu. Ki avaka bibodi basakaim mapula m paisewa?” 16 E Lebani litula nayu. Vilitomoya yagala Lea, e vilagwadi yagala Retieli. 17 E Lea matala kweminabwaita. Mitaga Retieli saina namitabwaila, e nagumwakota.

18 Yekobe saina migibwailila Retieli mapaila ikaibiga, kawala, “Bogwa bawotitalaim biboda kwailima kwaiyu taitu, kidamwa bukutagwala bavaiya minana Retieli.”

19 Lebani ivitakauloki, kawala, “Kidamwa ibodi bayovaiya minana, e magigu sainela yoku wala. Anigadaim bukusigaga baisa, e deli bitapaisewasi.” 20 Yekobe iwotetila makawala kwailima kwaiyu taitu, kidamwa mapula bivaiya Retieli, mitaga matauna kala lumkola mwada kwaivila wala yam ipupaisewa, paila uula saina wala migibwailila minana.

21 E Yekobe iluki Lebani, kawala, “Ka, bogwa tavinakwaisi taitu. Kaina bukutagwala bakavai sogu latum.” 22 Mapaila Lebani ivagi pakala veivai e idou komwaidosi bisuvisi. 23 Mitaga bogi makwaina kaimapula Retieli ilau Lea isaiki Yekobe, e matauna imisii minana. 24 (E Lebani isaiki la ula vivila natana yagala Silipa baisa latula Lea, paila bivigaki kala toyamata.) 25 Mitaga eiyam, ka, Yekobe ibani bogwa ivaiya Lea. E ilokaia Lebani ikatupoi, kawala, “Avaka uula lokuvigakaigu makawala? Lawotitalaim mwada bavaiya minana Retieli. Avaka uula lokusipulokaigu?”

26 Lebani ikaibiga, kawala, “Galaga kama gulogulasi kidamwa vilagwadi bivaibogwa oluviga vilitomoya. 27 Bukutulotula wiki kwaitala igau biwokuva veivai pakala e oluvi basakaim minana, kidamwa bukuwotitalaigu tuvaila kwailima kwaiyu taitu.”

28 Yekobe itagwala, e igau tutala wiki makwaina eiwokuva deli ivinakwaisi veivai pakala, Lebani isaiki Retieli e Yekobe ivigaki la kwava. 29 (E Lebani isaiki la ula vivila natana yagala Bilia baisa latula Retieli paila bivigaki kala toyamata.) 30 E Yekobe imisii Retieli tuvaila, e kala yebwaili paila Retieli ikalisau kala yebwaili paila Lea. Oluvi ikatumkulovi kala wotetila Lebani iboda kwailima kwaiyu taitu tuvaila.

Liliula Yekobe

31 Tutala Guyau igisi kidamwa Yekobe migibwailila Retieli, mitaga iyebwaili Lea sitana wala, e Guyau ipilasi Lea kidamwa biunai litula. Mitaga Retieli isisu wala nakaliga. 32 Lea isuma e ivilulu tau. Ikaibiga, kawala, “Guyau bogwa leigisi nanogu kala mmayuyu, e tuta baisa ulo mwala biyebwailigu wala.” E mapaila ivabu yagala e idoki magudina Rubeni.l 33 E isumavau e ivilulu tau tuvaila. Minana ikaibiga, kawala, “Guyau eisakaigu matauna latugu taiyuwela, paila wala eilagi ulo mwala gala iyebwailigu.” E mapaila ivabu yagala e idoki magudina Simioni.m 34 E isuma tuvaila e ivilulu tau. E ikaibiga, kawala, “Ulo mwala gagabila basipukikiti, paila bogwa launai litula tauwau taitolu goli.” E mapaila ivabu yagala e idoki magudina Libai.n 35 E isumavau ivilulu latula tau. E ikaibiga, kawala, “Ka, tuta baisa bayakawoli Guyau.” E mapaila ivabu yagala idoki magudina Yuda.o Oluvi minana itaboda lopola gala tuvaila iunai litula.

30

1 Mitaga Retieli gala biunai gugwadi baisa Yekobe, e mapaila ikaibigiuliweli tuwala, e iluki Yekobe, kawala, “Ibodi bukusakaigu litugwa. Kidamwaga gala, e bogwa bakaliga wala.”

2 E Yekobe isegibuluwi minana Retieli e ikaibiga, kawala, “Gala goli gagabila yeigu kaimapula Yaubada bapilasaim. Paila matauna wala ikatubodi m valulu.”

3 E Retieli ikaibiga, kawala, “Ka, kulau minana ulo ula Bilia. Gagabila minana kaimapugu biuni gugwadi. E baisa makawala yeigu babani latugu metoya baisa minana.”p 4 E isaiki minana Bilia baisa la mwala, e imisii minana. 5 E Bilia isuma iuni Yekobe latula tau. 6 E Retieli ikaibiga, kawala, “Yaubada matauna Toyakala e ikabwailigu wala. Bogwa eilagi ulo nigada e isakaigu latugu tau.” E mapaila ivabu yagala, idoki magudina Dani.q 7 E Bilia isumavau iunai taiyuwela latula tau baisa Yekobe. 8 Retieli ikaibiga, kawala, “Bogwa lakakominimani sogu tuwagu, mitaga yeigu bogwa latomgwaga.” E mapaila ivabu yagala idoki magudina Napitalai.r

9 Tutala Lea ikateta bogwa eisiligulagu valulu, e minana iyovaiya la ula Silipa baisa Yekobe. 10 E Silipa iuni Yekobe latula tau. 11 E Lea ikaibiga, kawala, “Ka, bogwa layubwaila goli.” E mapaila ivabu yagala idoki magudina Gada.s 12 Silipa iuni tuvaila Yekobe latula tau. 13 E Lea ikaibiga, kawala, “Saina amwasawa. Ka, baisa tuta vivila bidokaigusi namwamwasila goli.” E mapaila ivabu yagala idoki magudina Asera.t

14 Kala kweluva tayoyuwala witi, e Rubeni ililoula osaivau e ibani sita la koiwaga.u E ikau makaisina imiaki inala Lea. E Retieli iluki Lea, kawala, “Anigadaim bukusakaigu sita latum la koiwaga.”

15 Lea ivitakauloki, kawala, “Ka, bogwa lokuyouli ulo mwala. Ki, magim bukuyosikikiti wala? Paila magim bukukwau latugu la koiwaga. Wo!”

Mitaga Retieli ikaibiga, kawala, “Kidamwa bukusakaigu la koiwaga latum, bogwa bukumasisisi deli Yekobe bogi makwaina.”

16 E bogi makwaina tutala Yekobe ivenoku la paisewa wa bagula e ima ovalu, Lea isunapula ibodi matauna ikaibiga, kawala, “Ka, bogi makwaina bitamasisi deli, paila bogwa labuwaim metoya makaisina latugu la koiwaga.” E mapaila wa bogi makwaina Yekobe imisii minana.

17 Yaubada imapu Lea la nigada, e isuma, ivilulu latula tailimala baisa Yekobe. 18 Lea ikaibiga, kawala, “Yaubada eisakaigu agu mapu, paila uula latugwali minana ulo ula baisa ulo mwala.” Mapaila ivabu yagala idoki magudina Isaka.v 19 Lea isumavau e ivilulu latula tau tailima taitalela baisa Yekobe, 20 e ikaibiga, kawala, “Yaubada eisakaigu bobwailila saina bwainigaga. E baisa tuta ulo mwala bikabwailigu, paila launai litula tailima taitala goli.” E mapaila ivabu yagala idoki magudina Sebuloni.w 21 E igau oluvi ivaluluvau, latula vivila. E ivabu yagala minana e idoki Dina. 22 E tuta baisa Yaubada iluluwai Retieli. Imapu la nigada minana e iulaim la valulu. 23 E minana isuma e ivilulu tau. Ikaibiga, kawala, “Yaubada bogwa eikau agu mmosila e isakaigu latugu. 24 E ulo nigada tuta baisa kidamwa Guyau bisakaigu latugu taiyuwela.” E mapaila ivabu yagala, idoki magudina Yosepa.x

Yekobe sola Lebani ininatalasi paila Yekobe mapula

25 Avai tuta Yosepa bogwa eikaloubusi, Yekobe iluki Lebani kawala, “Kutugwalaigu bala e igagabila bakaimilavau ogu valu. 26 Kusakaigu ulo kukova deli litugwa matausina latakuni metoya ogu wotetila baisa yoku, e basilavaim. Deli kunikoli ulo wotetila bogwa lavigibau baisa yoku.”

27 E Lebani iluki matauna kawala, “Mwa, kulagi avaka balivala. Bogwa lavitoki tolosila avaka makateki bikaloubusi. Ka, paila wala yoku mapaila goli Guyau eikabwailigu. 28 Mapaila kusaili mapum, e yeigu bamapwaim.”

29 Yekobe ivitakauloki kawala, “Bogwa kunikoli ammakawala ulo paisewa paila yoku deli ammakawala eiyuwoveka m yawa metoya ogu wotetila. 30 Omitibogwa m yawa yuwokekita wala, mitaga avai tuta lama, lokukeula m vayoguta. Metoya ogu wotetila paila yoku, Guyau bogwa eikabwailim. Mapaila baisa tuta ibodi baneviki sitana agu bwaina titoulegu.”

31 E Lebani ikatupoi matauna kawala, “Avaka bamapwaim?”

Yekobe ivitakauloki matauna kawala, “Gala magigu avai mapu bukusakaigu. Mitaga magigu baiyamata wala m yawa, kidamwa bukukwabwaili nanamsa makwaina. 32 Kutagwala balokaia m yawa komwaidona lagaila e bayausi komwaidona lam nabubwabwau, deli komwaidona gota natunutunu kaina lidabwau. E baisa wala magigu agu mapu. 33 Igau tuta oluvi avai tuta bukuma paila bukuvitoki tolosila agu mapu saina gagabila wala bukubani kaina tokamokwita yeigu kaina gala. Kidamwaga bayosi natana gota gala lidabwau, kaina gala natunutunu, kaina natana sipi gala nabwabwau, e yoku bogwa bukunikoli minasina laveilau.”

34 E Lebani ivitakauloki matauna kawala, “Bogwa latagwala. E bitavagi makawala nanom.” 35 Mitaga yam makwaina wala Lebani ikatukili gota nammwala minasina liyada, tunutunu, deli goli komwaidona nauvila minasina lidabwau, tunutunu, deli minasina sousou, deli ikatukili komwaidona sipi nabubwabwau. E ikaraiwogi litula biyamataisi minasina, 36 e oluvi Lebani deli mayuwona yawa isilavaisi Yekobe, e ililoulasi ilosʹo iboda kwaitolu yam. E Yekobe isim iiyamata mayuwona kesala Lebani la yawa.

37 E Yekobe itaiya sisigigeyata, sisisi yanowawa, saida, deli kaitawoula, e itanini sitana tupwasi mapaila sisi masisisina ipupwakau ambaisa ambaisa eitanini. 38 E ambaisa wala okasi kaiwaga matauna isaili masisisina sisi. Paila avai tuta la yawa bimaisi bimomsi bogwa bikatukoli migisi makawala masisisina sisi. 39 Mapaila avai tuta gota bikatumwakulasi omitasi masisisina sisi, bivilulaisi litusia komwaidosi naliliyada, kaina lidabwau, kaina natunutunu.

40 E Yekobe ikatupali sipi ituwoli e gota ituwoli, deli ivigaki bigisamapusi deli Lebani la mauna minasina naliliyada deli nabubwabwau. Matauna eivagi makawala kidamwa bivayoguta la yawa titoulela, e ikatupali minasina metoya Lebani la yawa.

41 Avai tuta dilimoya bikatumwakulasi, Yekobe isaili sisila kai okasi kaiwaga e igagabila bikatukoli migisi makawala masisisina sisi. 42 Mitaga gala isaili masisisina omitasi minasina nagugolia. E igau Lebani iyosi komwaidona minasina nagugolia, e Yekobe iyosi dilimoya. 43 Metoya keda makadana, Yekobe ivigaki saina bidugaga la guguwa. Matauna iyosi bidubadu la sipi, la ula, la kameli, deli la ase.

31

Yekobe isakaula metoya baisa Lebani

1 Yekobe inakaigali Lebani litula ililivalasi kawasi, “Tauwau, Yekobe bogwa eikoiyai komwaidona la guguwa tamadasi. Komwaidona la guguwa avaka leiyosi metoya wala baisa tamadasi.” 2 Tuvaila bogwa eivitusi Lebani la yebwaili gala makawala omituvaula. 3 Oluvi Guyau iluki Yekobe kawala, “Bukukwaimilavau oviloutabum deli baisa veyamwa. E yeigu deli yoku.”

4 Mapaila Yekobe iwitali biga baisa Retieli sola Lea, bilokaiasi matauna osaivau ambaisa la sipi eitotusi. 5 E matauna iluki minasina kawala, “Veve, yeigu bogwa lavitoki tolosila tumami la yebwaili baisa yeigu gala makawala omituvaula; mitaga tumagwa si Yaubada deli wala yeigu. 6 Yokomi kamitaiyu bogwa kunikolaisi auwotitali tumami deli ulo peula komwaidona. 7 Mitaga matauna iuwabwaigu wala e agu mapu isivaluwotala katumapu. Mitaga Yaubada gala wala itagwala matauna biyogagaigu. 8 Avai tuta Lebani bilivala kawala, ‘Ka, minasina gota lidabwau baisa kam mapu,’ e yawa mayuwona eiunigeyaisi, yuwomwaidona wala lidabwau. Avai tutaga matauna bilivala kawala, ‘Ka gota minasina liyada baisa kam mapu,’ e yawa mayuwona eiunigeyaisi yuwomwaidona wala liyada. 9 Yaubada bogwa eikau yawa mayuwosina metoya baisa tumami, e leisakaiguga.

10 “Tutala minasina si tuta katumwakula, e yeigu amimi, lagisi mwada minasina gota nammwala eikikatumwakulasi, liyada, tunutunu, deli lidabwau. 11 E wa mimi Yaubada la anelosi idouwaigu kawala, ‘Yekobe!’ E yeigu avitakauloki kawagu, ‘Mayeigu ka.’ 12 E isaitaula wala ibigatona kawala, ‘Ka, kugisi komwaidona minasina gota nammwala eikikatumwakulasi, liyada wala, tunutunu, deli lidabwau. E vavagi baisa layomitali paila uula bogwa lagisi avaka avaka Lebani eiuvigakaim. 13 Yeigu wala Yaubada e mayeigu wala layoumatila baisa yoku mapilana Beteli, baisa goli lokubulami dakuna makwaina metoya bulamila olibe e lokukwabomi makwaina makawala kwaitala kaboluluwai deli makatupona wala lokukwatotila mwau baisa yeigu. E tuta baisa kukwatubaiasa bukukwaimilavau ovalu makwaina ambaisa eikapusaiya kulum.’ ” *

14 Retieli sola Lea ivitakaulokaisi Yekobe kawasi, “Gala kwaitala vavagi ikesa paila kama bigukeya metoya baisa tamama. 15 Matauna ivigakaima makawala tomitawasi yakama. Ivigakaima kaikulela la veiguwa, e tuta baisa mani magulona veiguwama komwaidona wala bogwa eiyomadi. 16 Komwaidona guguwa makwaisina Yaubada eikau metoya baisa tamama, makwaisina ma guguwasi deli litumaia. Mapaila kuvagi avaka Yaubada leilukwaim.”

17-18 Mapaila Yekobe ikatubaiasa paila bikaimilavau baisa tamala mapilana Kenani. Matauna ivisiyaila litula deli la kukova okameli, e ivigaki la yawa komwaidona ivakumgwasi, deli goli komwaidona avaka leitakuni mapilana Mesopotemia. 19 E Lebani bogwa leilobogwa paila bivaliu la sipi unuunusi, e tuta makwaina eitamwau, Retieli iveilau tamala la yaubada minasina tokolu katububulela la bwala. 20 Yekobe ikiwoli Lebani gala iluki binikoli paila bogwa bisilavi matauna. 21 Mapaila ikoluluvi komwaidona la guguwa titoulela, e isilavi gala kwemanum. Matauna ivabusi ivapela Waya Yupereiti e isaitaula wala bilaguva mapilana Giliadi.

Lebani ivakuli Yekobe

22 Kwaitolu yam bogwa leiwokuva, oluvi Lebani ilega biga paila Yekobe bogwa leisakaula. 23 Mapaila iyosi la tomota e deli matauna iyeikulaisi Yekobe. E bogwa eiboda kwailima kwaiyu yam isakailasi matauna wa koya mapilana Giliadi.

24 E wa bogi makwaina Yaubada iyoumatila baisa Lebani wa mimi, e iluki matauna kawala, “Kuyamataim taga bukuninamsi avai nanamsa mwada bukukwakukoli Yekobe.” 25 E Yekobe bogwa ibudi la kabosikaiwa wa koya e tuvaila Lebani deli la tomota ibudaisi si kabosikaiwa wa koya mapilana Giliadi.

26 E Lebani iluki Yekobe kawala, “Avaka paila lokukiwolaigu e lokusakawoli litugwa lokumai makawala minasina vivila eikatupipaisi metoya okabilia? 27 Deli avaka uula lokukiwolaigu gala kulukwaigu e lokuvakiwada wala lokuma ke? Ka, kidamwa bukulukwaigu, bogwa bawitalaim bukuma deli m mwasawa, e bukuusiwosi deli butusi sasani deli gita. 28 Deli gala sitana kutagwala baviyuwoli e batali tubugwa deli litugwa. Mwa, baisa nagowa wala lokuuvagi! 29 Yeigu ibodaigu wala bayogagaim, mitaga ila wala matauna tamam la Yaubada wa bogi ilukwaigu gala baninamsi avai keda mwada bayokukolaim. 30 Bogwa lanikoli lokusilavaigu paila uula bogwa wala eisetoyaim bukukwaimilavau om valu, mitaga avaka paila lokuveilau minasina ulo yaubada katububulela ulo bwala?”

31 E Yekobe ivitakauloki matauna kawala, “Mwa, akukolaim wala, paila adokila mwada bukubisabu litumwa bisiwaisi. 32 Mitaga kidamwa bukubani taitala yakamaisi eikau m yaubada matauna bitakatumataisi wala. Ka, omitasi wala da tomota bukunevi avai guguwa m guguwa e kukwau minasina m vavagi.” E Yekobe gala wala inikoli Retieli bogwa eiveilau Lebani la yaubada.

33 E Lebani isuvi isuvali Yekobe la buliyoyova iwokuva, e oluvi Lea ola buliyoyova, deli osi buliyoyova minasina nayu ula, mitaga gala wala ibani minasina la yaubada. E oluvi isuvi Retieli ola buliyoyova. 34 Mitaga Retieli bogwa eikau minasina tamala la yaubada katububulela la bwala e isewoya olumoulela kabala paila bisisu otapwala la kameli e isipela isikaila minasina. Lebani isuvali buliyoyova makwaina kwemwaidona mitaga gala wala ibani minasina. 35 Retieli iluki tamala kawala, “Tomwaya, gala bukugibuluwaigu, yeigu gala ibodaigu batotu omatam, paila vivila kama katoulasi eiyosaigu.” Lebani isisavali wala mitaga gala wala ibani la yaubada minasina katububulela la bwala.

36 E Yekobe igibuluwa. Ikatupoi deli la gibuluwa kawala “Mwa, avai sula lavagi? Avai karaiwaga lakodidaimi e eibisiki lopom bwaina wala bukuyokukolaigu? 37 Ka, bogwa lokusuvali ulo guguwa komwaidona leiwokuva, e avai vavagi katububulela m bwala lokubani ke? Kumai kukwatugai omitasi m tomota deli ulo tomota e bigisaisi e ibodi binagaisi availa eikamokwita yoku kaina yeigu. 38 Yeigu asisu deli yoku iboda kwailuwoyu taitu, e m sipi deli m gota isousewasi wala, mitaga gala wala akamkoni natana m sipi nammwala metoya om yawa. 39 Avai tuta mauna nabubolodila bikamataisi natana sipi gala bamiakaimi paila bukugisi mwada yeigu gala agu pakula. Mitaga tuta komwaidona yeigu wala bampumapu. Yoku kukwaraiwogaigu mwada bakiduwosisii vavagi makwaisina biveilauwaisi wa yam kaina wa bogi. 40 Bidubadu tuta alumkoli agu mmayuyu, deli agu kwalasia wa yam e agu numla wa bogi. Gala ammasisi bwaina. 41 Baisa makawala lokuvigakaigu olumoulela makwaisina kweluwoyu taitu tasisu kadataiyu. Kweluwotala kwaivasi taitu yeigu awotitalaim paila litumwa minasina lavaiya nayu - e kwailima kwaitala taitu paila m yawa. E wa taitu makwaisina olumoulela kusivaluwotala katumapu agu mapu. 42 Kidamwa tumagwa si Yaubada, matauna Eberaam deli Aisake si Yaubada gala deli yeigu, yoku bogwa bukuyabaigu bala yumawokuva wala yamagu. Mitaga Yaubada bogwa eigisi agu mwau deli ulo wotetila avaka bogwa lavagi e wa bogi matauna ivagi avaka la karaiwaga.”

Yekobe sola Lebani ininatalasi

43 Lebani ivitakauloki Yekobe kawala, “Ka, minasina vivila litugwa goli; e litusia ulo vavagi wala, e tuvaila mayuwona yawa baisa ulo mauna wala. E mokwita goli avaka avaka lokugisi baisa komwaidona wala ulo vavagi. Mitaga kuluwai wala gala ammakawala bavigaki paila bayosi litugwa deli goli litusia, 44 mapaila yeigu bogwa latagwala kidamwa bitaninatala. Ibodi bitakouguguli gulotala dakuna kidamwa bikatululuwaiyaida paila da ninatala, kadai.”

45 Mapaila Yekobe ikau kwaitala dakuna e ivitomiliwoli makwaina bivigaki si kaboluluwai. 46 E iluki la tomota bikauwaisi mimilisi dakuna e bikougugulaisi. E oluvi ikamsi okaipapala magulona dakuna. 47 Lebani idoki yagala Yega Saaduta, e Yekobe idoki yagala Galeedi. 48 E Lebani iluki Yekobe kawala, “Ka, magulona dakuna bivigaki da kaboluluwai.” Baisa uula idokaisi valu makatupona yagala Galeedi. 49 E Lebani tuvaila ikaibiga kawala, “Ibodi Guyau bigigisaida tuta makwaina bitasikaduwonaku.” Mapaila valu makatapona tuvaila idokaisi yagala Misipa. 50 Lebani isaitaula wala bigatona kawala, “Ilagoli kidamwa bukuvakatutuki litugwa kaina bukuvaiya ituwoli vivila, e yeigu gala banikoli makawala bikaloubusi, mitaga kululuwai Yaubada eigigisaida wala. 51 Ka, magulona dakuna bogwa lakatuguguli oluwalaida, deli makwaina dakuna paila da kaboluluwai. 52 Dakuna magulona deli dakuna makwaina kwaiyu wala da kaboluluwai. Yeigu gala avai tuta bavapaili dakuna magulona mwada bakabilia baisa yoku, e yoku gala avai tuta bukuvapaili dakuna magulona kaina dakuna makwaina mwada bukukwabilia baisa yeigu. 53 La Yaubada Eberaam deli la Yaubada Nayo matauna bikaraiwogaida.” Oluvi Yekobe ikatotila mwau oyagala Yaubada matauna Aisake itemmali. 54 Matauna ikatumati natana mauna, minana eivigaki lula odabala koya e idou la tomota ilosi okamkwam makwaina. Avai tuta bogwa leivenokusi kamkwam, e ikanawaisi wala wa koya. 55 Eiyam kaukwau pikekita Lebani iviyuwoli tubula deli litula, e itali matausina, e ikaimilavau ola valu.

32

Yekobe ikatubaiasa bibodi tuwala Iso

1 Yekobe ililoula wala e mimilisi anelosi ibodaisi matauna. 2 E tuta matutona igisi matausina, ikaibiga, kawala, “Mapilana Yaubada la kabosisu.” Mapaila idoki mapilana Maanaim.y

3 Yekobe iwitali mimilisi touwata bilobogwasi bibodaisi tuwala Iso mapilana Edom. 4 Iluki matausina mwada bikaibigasi, “Yekobe kawala, ‘Ka, yeigu Yekobe m touwata tokabikaula, akamituli baisa yoku Iso agu tokugwa. Masisiki baisa Lebani, e omitibogwa gala awokaiam, mitaga baisa tuta wala bogwa lanagi bakaimilavau. 5 Bogwa isim ulo bulumakau, ulo ase, ulo sipi, ulo gota, e mimilisi tomota ulo ula. E tomwaya, ka. Baisa tuta awitali biga baisa yoku, paila nanogu mwada bukuninabwaila paila yeigu.’ ”

6 Tutala touwata ikaimilavausi baisa Yekobe, ikaibigasi, kawasi, “Kalokaiasi kabodaisi tuwam Iso, e bogwa ililoula bima bibodaim. E deli, matauna la tomota tauwau kasi bawa lakatuvasi deli eimaisi.” 7 E Yekobe kala kokola inokubukubu. Mapaila la tomota ikovi ivigaki budoyu, e makawala minasina sipi, gota, bulumakau, deli kameli. 8 Idoki wala, “Kidamwaga bima biwaiya budotala e kaina buduyuwela gagabila bisakaulasi.”

9 E Yekobe inigada baisa Yaubada. Ikaibiga, kawala, “Mwa! Yaubada, yoku tabugu Eberaam la Yaubada, deli goli tamagu Aisake la Yaubada, ka, kulagaigu wala. Mwa! Guyau, bogwa kulukwaigu kidamwa ibodi bakaimilavau bala viloutabugu e lokulivala kidamwa bukumitukwaiyaigu vavagi komwaidona. 10 Ka, yeigu gala wala dimlegu. Gala ibodi bukunokapisaigu deli bukuvakadaigu makawala lokuvagi omitibogwa e lagaila. Ka, omitibogwa tutala aluvapela wa Waya Yoridani, gala isim bubwaiagu mesinaku kaitala kaitukwa oyamagu wala. E baisa tuta akaimilavau deli mabudosina budoyu. 11 Anigadaim bukukolaigu metoya baisa matauna tuwagu Iso. Saina agu kokola. Paila akukoli kaina matauna bima bimtulaimasi deli goli vivila e gugwadi. 12 Ka, * bukululuwai ammakawala lokukwatotila kidamwa bukumitukwaiyaigu vavagi komwaidona kidamwa baboda vavagi bwaina wala. E deli lokukwatotila kidamwa tubugwa bidalasi, e gala gagabila availa bikalau paila kasi bawa makawala kanakenuva olumata.”

13-15 Wa bogi makwaina imasisisi baisa. E eiyam inagi mimilisi mauna metoya mayuwona paila kala bobwailila tuwala Iso. E baisa makawala - lakatuyu gota nauvila deli buluwoyu gota nammwala; lakatuyu sipi nauvila deli buluwoyu sipi nammwala; buluwotolu kameli minasina nauvanunu deli litusia; buluwovasi bulumakau nauvila deli buluwotala bulumakau nammwala; e buluwoyu ase nauvila deli buluwotala ase nammwala. 16 Ikovi minasina ivigaki yuwovila yawa e isaili yuwotala taitala toyamata. E iluki matausina, kawala, “Bukulobogwasi omatagu, e yuwotala yuwotala bililoulasi, deli sitana sasa bisisu oluwalaisi yuwotala yawa e mayuwona iyeikuli.” 17 E iluki matauna ilobogwa, kawala, “Avai tuta tuwagu Iso bibodaim e bikatupoi, kawala, ‘Availa m guyau? Am bukula? Minasina mauna omatam, ki availaga tolimauna?’ 18 e ibodi bukuvitakauloki matauna kawam, ‘Toli mauna matauna m touwata Yekobe. E bogwa eiwitali kam bobwailila, yokugwa kala tokugwa Iso. E Yekobe titoulela iyeikulaimasi otuboulomasi eililoula.’ ” 19 E Yekobe ilivala makawala wala baisa taiyuwela e taitolula, e deli goli komwaidosi matausina iyamataisi mayuwosina. Ikaibiga, kawala, “Baisa makawala bukulivala avai tuta bukubodi Iso. 20 Kawam, ‘E mokwita, m touwata Yekobe iyeikulaimasi otuboulomasi eililoula.’ ” Yekobe ininamsi, “Ka, bogwa bayomwasali nanola makwaisina bobwailila. E avai tuta yeigu babodi matauna kainaga biligaiwa makwaina ulo sula.” 21 E makwaisina bobwailila iwitali bilobogwasi omatala matauna, e bogi makwaina imasisi wala baisa.

Yekobe ipogudusi sola availa baisa mapilana Penieli

22 E bogi makwaina Yekobe itokaia ilau la kukova nayu, deli minasina la ula nayu eivigaki la kukova,z e deli litula tailuwotala taitala, e iluvapelasi wa Waya Yaboka. 23 Yekobe iwitali matausina iluvapelasi e deli iwitali komwaidona la guguwa avaka avaka eisisia, 24 mitaga matauna* kalamwaleta wala gala iluvapela, isisu wala.

E oluvi taitala tau leima ipupogudusi wala ikikivisiga. 25 E tutala tau matauna igisi gala wala bitomgwaga e iwaiya ikatusikili la kaidawaga Yekobe. 26 E matauna tau ikaibiga, kawala, “Mwa! Kukilavaigu, paila bogwa biyam tatoula.”

Mitaga Yekobe ikaibiga, kawala, “Galaga bakilavaim. Ibodi bukubigibwailigu.”

27 E matauna ikatupoi, kawala, “Ami yagam?”

E ivitakaula, kawala, “Yeigu Yekobe.”

28 E matauna ikaibiga, * “Gala tuvaila bidokaimsi Yekobe. Paila bogwa lokuyominimani som Yaubada deli goli tomota e bogwala lokutomgwaga. Mapaila bidokaimsi Isireli.”a

29 E Yekobe ikaibiga, kawala, * “Ka ibodi bukulukwaigu ami yagam.” Mitaga matauna tau ikaibiga, kawala, “Avaka uula magim bukunikoli yagagu?” E ibigibwaili Yekobe.

30 Yekobe ikaibiga kawala, “Ka bogwa lakagisamapu sogu Yaubada e ka! Asisu wala tomomova yeigu.” E mapaila idoki mapilana valu yagala Penieli.b 31 E tutala Yekobe isisilavi Penieli, e kalasia eipela. E Yekobe ikagei paila uula matauna eikatusikili la kaidawaga. 32 Baisa tuta golic mina Isireli gala wala bikamsi sibuvatusi avai mauna avai mauna, paila uula matauna tau ikatusikili la kaidawaga Yekobe.

33

Yekobe Iso ibudobodasi

1 Yekobe igisi Iso ililoula imakaia deli la tomota tauwau lakatuvasi. Mapaila itavilevi litula oluwalaisi la kukova, minasina Lea, Retieli e minasina la ula eivigaki la kukova.d 2 Isaili budotala, minasina la ula eivigaki la kukova deli litusia e mabudona ilobogwasi. Isakaili mabudona Lea deli litula, e ivabodasinim Retieli deli latula Yosepa. 3 Yekobe ililoula ila omitasi mabudosina e ilokaia tuwala. Ililoula e sivalima sivayu ikavagina ila opwaipwaia omatala matauna. 4 Mitaga Iso isakaula ibodi matauna, e ikaipapi iviyuwoli wala. Kasitaiyu matausina iuvalamsi. 5 E Iso imitibilibili igisi minasina vivila deli litusia e ikatupoi, kawala, “Mwa! Availaga mabudona tomota deli yoku kuliloulasi?”

E Yekobe ivitakaula, kawala, “Ka, tomwaya, Yaubada eimitukwaiyaigu e isakaigu litugwa magudisina, ka.” 6 E minasina la ula availa eivigaki la kukova ikugwa imaisi deli litusia e ikavaginasi. 7 Oluvi Lea deli litula, e kala vigimkovila Yosepa sola Retieli imaisi ikavaginasi.

8 E Iso ikatupoi, kawala, “Ammakawalaga mabudona ituwoli bogwa labodi? Avaka uula mabudona?”

Yekobe ivitakaula, kawala, “Uula wala magigu bayomwasali nanom.”

9 Mitaga Iso ilivala, kawala, “Wa, bodagu, desi. Ulo vavagi bogwa ibodaigu wala. Bukuyosi m vavagi.”

10 Yekobe ikaibiga, kawala, “Gala wala tuwagu. Ka, kidamwa bogwa layomwasali nanom, kukwau ulo bobwailila. Paila bogwa lagisi migim, e agu lumkola makawala bogwa lagisi migila Yaubada, paila baisa tuta takalubailasi goli. 11 Anigadaim bukukwau ulo bobwailila avaka lawitali. Paila Yaubada bogwa eimitukwaiyaigu e isakaigu komwaidona avaka magigu.” E Yekobe imnabi imnabi e mapaila Iso itagwala e ikau kala bobwailila.

12 Iso ikaibiga kawala, “Bitakatubaiasasi bitalosi. E yeigu bavamatala.” 13 Mitaga Yekobe ivitakauloki kawala, “Bwaina, mitaga bogwa kunikoli gugwadi gala bikaka kaikesi paila biloulasi, deli ibodi baninamsi minasina sipi, bulumakau deli litusia. Kidamwa bitavaninakwaisi minasina, yam kwaitala wala, e mauna yuwomwaidosi bikaligasi. 14 Mwa, akoma lopom bwaina wala kukugwaiwa kuliloula e desi goli manum baliloula bauvakwabu gugwadi deli mauna tatoula wala bawa asakailam mapilana Edom.”

15 E Iso ikaibiga kawala, “O bwaina, mimilisi ulo tomota bisikaimwaimsi.”

Mitaga Yekobe ivitakauloki kawala, “Gala bikaiki wowom, mesinaku wala magigu bavagi makawala nanom.” 16 Mapaila yam makwaina wala Iso ikaimilavau ila mapilana Edom. 17 Mitaga Yekobe isum ila mapilana Sukoti, e mapilana baisa ikaliaii la bwala deli mimilisi buliyoyova paila la mauna. E baisa uula idokaisi makatupona yagala Sukoti. 18 Ola kaimilavau metoya Mesopotemia Yekobe iviloubusi bwaina wala ovilouveka valu Sekem mapilana Kenani, e ibudi valu osaivau opapala valu vilouveka. 19 E igimoli makatupona kwabila metoya odalela Emori, matauna Sekem tamala e mapula kala bawa iboda lakatutala siliba. * 20 E makatupona baisa ikaliaii kwaitala kabogabu lula, e idoki makwaina oyagala Eli, matauna mina Isireli si Yaubada.

34

Dina kala yosa

1 Kwaitala yam Dina, minana Yekobe sola Lea litusi ila bikaiyaku deli mimilisi vilesi Kenani. 2 Avai tuta Sekem matauna Emori latula guma Ivi, matauna goli guyoula mapilana valu, igisi minana, iyosi e imokaia minana. 3 Mitaga igisi vivila minana saina namanabwaita e ikau nanola paila minana, e ivigikoni mwada bivisimoli minana. 4 E Sekem iluki tamala kawala, “Tamagu, magigu bukulokaia minana vivila bukumiakaigu bavigaki ulo kwava.”

5 Yekobe bogwa eikateta paila latula bogwa eiyomsilaisi mitaga gala wala avaka ivagi, paila komwaidosi wala litula tauwau bogwa eilosi osaivau iiyamatasi si mauna. E itulotula wala avai tuta eikaimilavausi. 6 E Emori Sekem tamala isunapula ilokaia Yekobe bibigatonasi, 7 e isivilasiga Yekobe litula tauwau eiuviloubusisi metoya osaivau. Avai tuta ilagaisi bulogala vavagi makwaina, itutuvakau ninasi deli si gidumleiya paila Sekem leivagi vavagi makwaina deli leiyomsili tomotala Isireli paila leiyosi imokaia Yekobe latula vivila. 8 E Emori iluki Yekobe kawala, “Mwa, latugu Sekem saina nambwailila latum; sogu akoma lopom, 9 kutagwala bitaninatala kidamwa ulo tomota bivaigogulasi deli m tomota. 10 E yoku ibodaim bukusivagasi baisa oma valusi deli yakamaisi, ibodaim wala bukula ambaisa nanom e bukubudi m valu, gala avaka bisilibodi paila bukugigimwala, deli avaka bukuyosa baisa m vavagi tatoum.”

11 E oluvi Sekem iluki Dina tamala deli luleta kawala, “Ka, tauwau, kidamwa ulo nanamsa makwaina bukuvagaisi, e avaka magimi yeigu basakaimi wala. 12 E kulukwaigusi avai bobwailila magimi, deli kunagaisi kasilavila veiguwa bakabi mapula minana; e yeigu basakaimi wala avai vavagi bukunigadaigusi, mitaga kidamwa wala bukutagwalasi bavaiya minana.”

13 Mitaga paila uula Sekem iyomsili lusita Dina, mapaila Yekobe litula ivitakaulokaisi Sekem sola tamala Emori metoya avaka eibigiutaisi. 14 Matausina ilukwaisi Sekem kawasi, “Gala katagwalasi lumetasi bivaiya taitala tau gala isim kala bobu wowola, baisa biyomsilaimasi. 15 Yakamaisi bakatagwalasi kidamwa wala bukuvigakaimi makawala yakamaisi bukubobwaisi uwomi komwaidomi tauwau. 16 E oluvi bakatagwalasi bitavaigogulasi. E bakasilomlasi oluwalaimi bitavigakaidasi boda kwaitala. 17 Mitaga kidamwa gala bukuvagaisi makawala ninamaisi paila bukubobwaisi uwomi, e bakayusaisi wala minana bakalauwaisi.”

18-19 E nanamsa makwaisina ibudoki wala ninasi Emori sola latula, mapaila Sekem gala wala itulotula paila bivagi avaka si nanamsa, paila saina nambwailila minana Yekobe latula. Tuvaila osi kaukweda deli tumasi matauna wala kasi todabala.

20 Emori sola latula Sekem ilosi obikubaku katitaikinela kalapisilela valu, e ilivalasi baisa si tomota kawasi, 21 “Tomota matausina tomitakwai; kutagwalasi bisikailidasi oda pwaipwaiasi, deli kidamwa ambaisa ninasi bilosi, biluva wala taigasi. Kwabila saina kubilaveka bogwa bibodaidasi komwaidodasi. Mapaila ibodi bitavaiyasi litusia vivila e bitasakaisi litudoiasi vivila bivaiyasi. 22 Mitaga matausina tauwau bitagwalasi bitasimwaisi, e bitavigakaidasi boda kwaitala, kidamwa wala bitabobwaisi uwodaisi komwaidodasi tauwau, makawala matausina bogwa leibobusi. 23 Ki! gala ititagam lupomi paila komwaidona si bulutuvalu deli avaka eiyosisi baisa paila wala yakidasi? Mapaila bwadagwa kutagwalasi bisikaimwaidasi.” 24 E komwaidona tomotala valu makwaina itagwalasi avaka Emori sola Sekem si nanamsa; e komwaidona tauwau ibobusi uwosi.

25 Kwaitolu yam bogwa leiwokuva, avai tuta tauwau kasi bobu ouwosi igau wala eiuwolaga, e Yekobe litula taiyu yagasi Simioni sola Libai matausina Dina luleta, ikauwaisi si kaiyala gala iyolibigasi isuvisi ovalu ikatumataisi komwaidona tauwau, 26 deli goli Emori sola latula Sekem. E matausina ibiasi Dina metoya Sekem ola bwala e isilavaisi valu. 27 Avai tuta bogwa leivenokusi katumata, mimilisi tuvaila Yekobe litula isuvisi ikwaiyaisi valu paila bikeulasi lugwala lusita eiyomsilaisi. 28 Matausina ivayoulisi sipi, bulumakau, ase, deli goli komwaidona avaka avaka isisuaisi ovalu deli obuyagu. 29 Matausina ikauwaisi komwaidona si veiguwa, e ikatupipaisi komwaidona vivila deli gugwadi, e ivayoulisi komwaidona avaka avaka wa bwala.

30 E Yekobe iluki litula Simioni sola Libai kawala, “Ka, yokomi bogwa kuyomitulaisi agu pakula, tuta baisa mina Kenani, mina Peresi, deli komwaidosi availa availa isisuaisi baisa bogwa bivigakaigusi tokukolosi yeigu. Gala ayosi bidubadu tomota; kidamwa komwaidosi bikatukwaitalasi bimakaiagusi, yeigu deli litugwa bimtumlaimasi wala bakadoumsi.”

31 Mitaga matausina ivitakaulokaisi tumasi kawasi, “Gala bakatagwalasi lumetasi bivigakaisi makawala minasina nakomlilipwa.”

35

Yaubada ikabwaili Yekobe mapilana Beteli

1 Yaubada iluki Yekobe kawala, “Baisa tuta wala bukula Beteli e bukusiwa mapilana. Bukukwaliaii kwaitala kabogabu lula paila yeigu Yaubada, paila mayeigula layoumatila baisa yoku matutona lokusakaula metoya baisa tuwam Iso.” *

2 Mapaila Yekobe iluki litula deli komwaidona availa availa toyo matauna. Kawala “Kuligaimwaisi minasina gilagala si yaubada lokuiyosisi; deli kusikamsi kami kwama yamigileu. 3 Bogwa bitasilavaisi valu makwaina e bitalosiga Beteli, e yeigu bakaliaii kwaitala kabogabu lula baisa Yaubada, matauna goli agu topilasi ogu tuta mwau, e ambaisa ambaisa bala matauna deli wala yeigu.” 4 Mapaila matausina eisakaisi Yekobe komwaidona gilagala si yaubada minasina leiyosisi, deli kasi paya makaisina eisisikomasi. E Yekobe ibaku osikowala kaitala yawa katitaikinela Sekem.

5 Avai tuta Yekobe deli litula eikoluluvisi bilosi, e kokola igubami wala tomotala valu makwaisina opapala, mapaila gala wala ibokavilaisi matausina. 6 Yekobe deli komwaidona la tomota iviloubusisi valu Lusi, tuta baisa eidokaisi Beteli, mapilana Kenani. 7 Matauna ikaliaii kwaitala kabogabu lula baisa, e idoki yagala oigiyagala Yaubada makatupona Beteli kala Yaubada; paila uula Yaubada iyoumatila baisa matauna avai tuta leisakaula metoya baisa tuwala. 8 Debora minana Ribeka kala toyamata ikaliga, e ibakwaisi osikowala kaitala yawa, mapilana Beteli opilibolimila. Mapaila idokaisi makatupona yagala “Yawela Valam”.

9 Avai tuta Yekobe ikaimilavau metoya Mesopotemia, Yaubada tuvaila iyoumatila baisa matauna e ikabwaili matauna. 10 Yaubada iluki matauna kawala, “Mwa, yoku yagam Yekobe, mitaga metoya wa tuta baisa e tuta oluvi yagam Isireli.” Mapaila Yaubada idoki matauna Isireli. * 11 Yaubada iluki matauna kawala, “Yeigu Yaubada Topeuligaga. Yoku bukuunai litumwa bidubadu. Metoya baisa yoku, e boda komwaidona bidalasi, deli goli gweguya tubusi yoku. 12 Yeigu basakaim valu mapilana lasakaibogwi Eberaam, oluvi baisa Aisake e igau bukukwaliga, yeigu tuvaila basaiki baisa tubumwa.” * 13 E oluvi Yaubada isilavi matauna. 14 Makatupona wala ambaisa Yaubada eibigitoni matauna, Yekobe ivitomiliwoli kwaitala dakuna paila kaboluluwai e iligabu waini deli bulami olibe odabala makwaina, e ikabomi makwaina. 15 E idoki makatupona valu yagala Beteli. *

Retieli la kaliga

16 E Yekobe deli litula isilavaisi Beteli, e igau wala miloutala eisisu bilokaiasi Eparati, Retieli bogwa eigadi, e bwaina wala igidiuvili paila bitapoi yamala. 17 Avai tuta bogwa eigidiusiwasi lopola sainela, e minana nakaivalulu iluki Retieli kawala, “Retieli, gala bukunokubukubu; magudina gudiyuwela latum tau.” 18 Mitaga minana bogwa wala bikaliga, e avai tuta eikutokutiga, minana ivabu latula yagala Benoni,e e ikaliga. Mitaga tamala idoki magudina gwadi yagala Beniamina.f

19 Avai tuta Retieli bogwa eikaliga, ibakwaisi minana opapala keda makadana bilokaia Eparati, tuta baisa eidokaisi Bedeliem. 20 E wa yam makwaina Yekobe ivitomiliwoli kwaitala dakuna paila kaboluluwai e dakuna makwaina eivitau kabovituvitusila Retieli kala laka eitotu wala tuta baisa. 21 E oluvi Yekobe isilavi makatupona, e ila ibudi la kabosikaiwa opapala buluvatoi mapilana Ederi.

Yekobe litula

(1 Lil 2.1-2)

22 Avai tuta Yekobe isisu wala mapilana valu, e Rubeni iyovilavila imisii Bilia, minana natana tamala la ula eivigaki la kwava. Avai tuta Yekobe ilagi biga, matauna saina igaga nanola. *

Yekobe litula kasi bawa tailuwotala taiyu. 23 E matausina Lea litula, Rubeni (matauna Yekobe latula molitomoya), Simioni, Libai, Yuda, Isaka, deli Sebuloni. 24 E Retieli litula Yosepa sola Beniamina. 25 Bilia minana Retieli la nawotetila litula Dani sola Napitalai. 26 Silipa minana Lea la nawotetila litula, Gada sola Asera. Matausina inisia eiunaisi mapilana Mesopotemia.

Aisake la kaliga

27 Yekobe bogwa ilokaia tamala Aisake mapilana Mamira, katitaikina Ebironi, ambaisa Eberaam sola Aisake eisisikaisi. * 28-29 Aisake bogwa saina eitomoya kala taitu iboda lakatutala kweluwolima kweluwotolu, e ikaliga. Litula Iso sola Yekobe ibakwaisi matauna.

36

Iso tubula liliusi

(1 Lil 1.34-37)

1 Baisa makawala Iso matauna igiyuwela Edom tubula liliusi. 2 Iso ivaiya Ada minana vilela Kenani, tamala yagala Eloni guma Itai. Nayuwela la kwava yagala Owolibama minana tamala yagala Anai, matauna Sibioni latula guma Ivi, * 3 e natolula yagala Basimata, minana Nebaioti luleta, e tumasi Isimeili. * 4 Ada latula Elipasa; Basimata latula Reueli; 5 e Owolibama litula, Yeusa, Yalam, deli Kora, matausina komwaidosi wala Iso litula leiuni mapilana Kenani.

6 Oluvi Iso ikoluluvi la kukova, litula tauwau deli vivila, e komwaidona la tomota ola bwala, la mauna komwaidona, deli la guguwa komwaidona makwaisina leitakuni mapilana Kenani, e Iso isilavi bodala Yekobe, e ila valu ituwoli. 7 Matauna la koluluvi uula valu makwaina leisisikaisi sola Yekobe gala ibudoki si kaisisu. Paila kasitaiyu wala saina bidugaga si mauna e gala ibodi bisisuaisi valu kwaitala. 8 Mapaila Iso ila ibudi valu mapilana Edom wa koya.

9 Baisa makawala Iso tubula, dalesi mina Edom. 10-13 Iso la kwava Ada iuni taitala wala latula yagala Elipasa. E oluvi Elipasa iunai tailima litula. Temani, Oma, Sepo, Gatam, deli Kenasi. E nayuwela la kwava, minana Timna eiuni taitala tuvaila latula tau, yagala Ameleki. Iso la kwava Basimata latula taitala wala tau, yagala Reueli, e oluvi Reueli iuni litula kasi bawa taivasi, yagasi. Naata, Sira, Samma, deli Misa.

14 E Iso nayuwela la kwava yagala Owolibama, minana Anai latula, e Anai matauna Sibioni latula. Minana iuni litula taitolu tauwau. Matausina yagasi Yeusa, Yalam, Kora. 15 Dala makwaisina leidalasi metoya baisa Iso. Iso la kuluta yagala Elipasa matauna dalela, Temani, Oma, Sepo, Kenasi, 16 Kora, Gatam deli Ameleki. Komwaidosi wala matausina tubusi Ada, minana Iso la kwava. 17 Iso latula Reueli matauna tubula madalasina, Naata, Sira, Samma deli Misa. Komwaidosi wala matausina tubusi Basimata Iso la kwava nayuwela.

18 Iso dalela leidalasi metoya baisa la kwava natolula, yagala Owolibama, minana Anai latula, matausina yagasi Yeusa, Yalam, deli Kora. 19 Komwaidosi wala matausina Iso dalela.

Seiri tubula liliusi

(1 Lil 1.38-42)

20-21 Baisa makawala Seiri matauna guma Ora, tubula yagasi matausina tosibogwa mapilana Edom, Lotani, Sobali, Sibioni, Anai, Disoni, Esa, deli Disani.

22 Lotani dalela Ori sola Emani. (Lotani luleta yagala Timna.)

23 Sobali dalela madilasina Alivani, Manaata, Ebali, Sepo deli Onam.

24 Sibioni litula taiyu, Aiya sola Anai. (Anai matauna leibanena sopi yuviyavi ititayelu oviloupakala; avai tuta iiyamata tamala la ase.) 25-26 Anai latula Disoni e matauna tubusi, Emdani, Esibani, Itirani, deli Kerani dalela. Tuvaila Anai latula natana vivila yagala Owolibama.

27 Esa dalela madilasina Bilani, Saavani, deli Akani.

28 Disoni dalela madilasina Usa deli Arani.

29-30 Matausina Ora dalela eisisuaisi mapilana Edom. yagasi, Lotani, Sobali, Sibioni, Anai, Disoni, Esa, deli Disani.

Edom gweguyala liliusi

(1 Lil 1.43-54)

31-39 Omitibogwa igau gala avai guyau iguguyoi Isireli, e ka, baisa yagasi matausina eitakasasi gweguyala Edom.

Bela matauna Beori latula, tolela Dinaba

Yobabi matauna Sera latula tolela Bosira

Usam matauna tolela mapilana Temani

Adadi matauna Bedadi latula, tolela Aviti,

(matauna eitomgwaga odubasi mina Midiani okabilia mapilana Mowabi)

Samla matauna tolela Masireka

Sauli matauna tolela Reyoboti Wa Waya

Beali Anani matauna Akibori latula

Adadi matauna tolela Pau

(matauna la kwava yagala Meetabeli;

minana Materedi latula, e Meseyabi tabula.)

40-43 Matausina Iso tubula mina Edom. Timna, Aliva, Yeteti, Owolibama, Ela, Pinoni, Kenasi, Temani, Mibisari, Magidieli, deli Iram. E ammakatuposina dala madalasina isisuaisi idokaisi si valu yagasi oigiyagala wala si dala.

37

Yosepa deli tuwʹala

1 Yekobe isigaga baisa mapilana Kenani, ambaisa mesisiki tamala. 2 E baisa goli liliula Yekobe veyala.

Matauna Yosepa toulatila wala, kweluwotala kwailima kwaiyu kala taitu. E matauna deli mimilisi tuwʹala iyamataisi mayuwosina sipi toyo gota. Tuwʹala matausina Bilia deli Silipa litusia, minasina tumasi la ula eivigaki la kukova.g E tuta tuta Yosepa bilokaia tumasi bisolamapu biga paila tuwʹala si wotetila.

3 Yekobe tombwailila wala Yosepa, tuwʹalaga kasi yebwaili sitana wala, paila eiuni Yosepa tutala bogwa eitomoya. Yekobe ibasi yatala Yosepa kala kakapula yawonaku isim kala yumiyami, saina yaminabwaita, e isaiki Yosepa. 4 Tutala tuwʹala eigisaisi tumasi tombwailila wala Yosepa e saina ikalisuwoli matausina, e ikoulovaisi budasi sainela, e gala ikalubailisi kaina ibigitonisi matauna.

5 E bogi kwaitala Yosepa imimi e oluvi iluki tuwʹala avaka mimi makwaina. Mitaga tutala ilagaisi ikoulovaisi matauna sainela. 6 Yosepa ikaibiga, kawala, “Ka, kulagaisi baisa avaka lamimi. 7 Komwaidodasi wa bagula tatataisi witi, e makaisina witi tasailavaisi. E ka, yeigu ulo sailava itokaia itomalaula goli. E yokomi mi sailava itoulaisi ulo sailava e ikavaginasi baisa maluvana.”

8 Tuwʹala ikaibigasi kawasi, “Wei. Ki, kaina kudoki bukuguyau e bukukwaraiwogaimasi?” E mapaila ikoulovaisi matauna sainela paila bogwa eimimi makawala, e deli eililivala mimi makwaisina.

9 Oluvi Yosepa imimi tuvaila e iluki tuwʹala, kawala, “Ka, bogwa lamimi tuvaila e wa mimi agisi kalasia e tubukona e tuvaila utuyam naluwotala natana imakaiagusi ikavaginasi baisa yeigu.”

10 E tuvaila iluki tamala makwaina mimi e tamala ibuyoyu matauna, kawala, “Wi, saina gegedu makwaina mimi. Ki, kaina kudoki kidamwa inam deli tuwamwa e deli goli yeigu bakamakaiamsi bakakavaginasi baisa yoku? Wo!” 11 E tuwʹala isim * si pogi baisa Yosepa, mitaga tamala ininamsi komwaidona vavagi makwaisina.

Yosepa igimolaisi ilauwaisi Itipita

12 Yosepa tuwʹala ilokaiasi Sekem biyamataisi mayuwona la sipi tumasi. 13 E kwaitala yam Yekobe iluki Yosepa, kawala, “Ka, magigu bukula Sekem, mapilana tuwamwa iyamataisi mayuwona sipi.”

E Yosepa ivitakaula, kawala, “Bogwala bala.”

14 Tamala ilivala, kawala, “Kula sitana kugisi tuwamwa deli sipi, ammakawala si kaisisu, e kumaiga bulogasi bukulukwaigu.” Mapaila tamala iwitali bisilavi Itayatilela Ebironi e bila.

Yosepa iviloubusi Sekem, 15 e ililoula olopola mapilana. Taitala tau igisi matauna e ikatupoi, kawala, “Mwa! Avaka kunainevi?”

16 E ivitakaula, kawala, “Sogu, lanainevila tuwagwa iiyamataisi si sipi. Anigadaim bukulukwaigu am mesisikaisi.”

17 E tau matauna ikaibiga, kawala, “Bogwa leilosi. E lalagi si mowai eililivalasi mwada bilosi mapilana Dotani.” Mapaila Yosepa ibokuli tuwʹala e ibani matausina mapilana Dotani.

18 Tuwʹala igisaisi matauna sitana kaduwonaku ililoula leima. E igau gala biviloubusi, ikeiwalaisi mwada bikatumataisi matauna. 19 Ilivalasi taitala baisa taitala, kawasi, “Wa, ka. Tokalamimi bogwa leima. 20 E, tauwau, bitakatumataisi, e wowola bitalavaisi bila outuwotu kwaimada. Kainaga bitakaibigasi mwada natana bolodila eigigadi wala ikamati. E bitagisi ammakawala bisunapula kala kamokwita kala mimi matauna.”

21 Rubeni ilagi ikikeiwalaisi mwada biwaiyasi, e inevi ammakawala bikoli Yosepa. Ikaibiga, kawala, “Kaina gala bitakatumataisi. 22 Bwaina wala, talavaisi bila makwaina utuwotu kwaimada. Gala bibodi bukuyogagaisi matauna.” Ililivala makawala, mwada idoki igau bima bikoli e oluvi biwitali matauna bikaimilavau baisa tumasi. 23 E avai tuta Yosepa imakaia tuwʹala, saina minimani ivililaisi miyana kala kakapula deli yumiyamila saina yaminabwaita. 24 E oluvi iyosisi ilavaisi ila makwaina utuwotu kwaimada.

25 Ikamkwamsi, e nani igisaisi budotala mina Isimeili ikwaidadinasi, eisilavaisi mapilana Giliadi ililoulasi bilosi Itipita. Si kameli eididagaisi bidubadu kai yekwesila deli waitunela ituwoli ituwoli avaka bibodi biwaki kaula, e deli kai pwatigela simasimina avaka bivigakaisi bisuluki bulami. 26 Yuda iluki sala, kawala, “Tauwau, ammakawala? Kidamwa bitakatumataisi bodadasi e oluvi takatupwanaisi, e avaka kala bwaina paila yakidasi? 27 Kaina bitagimolaisi matauna baisa mina Isimeili, e bivigakaisi si ula. E makawala goli gala bibodi bitayogagaisi. Paila mokwita wala matauna bodadasi, tamadasi goli la unai.” E matausina sala itagwalasi, 28 e tutala mimilisi * mina Midiani togigimwala ililoulasi imaisi, e ilupaisi Yosepa metoya outuwotu e igimolaisi Yosepa baisa mina Isimeili, mapula matauna kweluwoyu siliba. E matausina mina Isimeili ilauwaisi Yosepa ilosi Itipita.

29 Tutala Rubeni ikaimilavau makwaina utuwotu, e ibani Yosepa bogwa eitamwau. E ikisi kala kwama deli la ninamwau. 30 Ilokaia budala e ikaibiga, kawala, “Magudina gala wala abani baisa. Wi, avakaga bavagi?”

31 Mapaila ikatumataisi natana gota nagwadi e ividagwaisi miyana kala kakapula obuyavila minana gota mwada bivitokaisi bolodila eigadi. 32 Ilauwaisi miyana isakaisi tumasi, e ikaibigasi, kawasi, “Ka bogwa lakabanaisi miyana. Ki, kaina baisa latum kala kakapula?”

33 Yekobe ivitusi miyana e ikaibiga, kawala, “Wi, miyanala latugu kala kakapula. Bogwa leikamati natana bolodila nagigasisi. Mauna bogwa einovili eitapupoi latugu Yosepa.” 34 Yekobe saina mwau nanola, ikisi kala kwama e isikam la saigala. E ivalam paila Yosepa tuta kaduwonaku. 35 Komwaidosi litula tauwau deli vivila mwada bivisimolaisi matauna, mitaga ipaiki wala, gala magila bisimla. Ikaibiga, kawala, “Bogwa babusi bala tomata osi valu mitaga gala wala basim valam paila latugu.” E iuvalam tuta komwaidona paila latula Yosepa.

36 E mapilana Itipita mina Midiani eigimolaisi Yosepa baisa mina Itipita si guyau la toyausa yagala Potipara. E matauna ligisa kala toyamata kasi tokugwa.

38

Yuda sola Tamara

1 E tuta matutona wala Yuda isilavi budala e ilokaia taitala tau yagala Ira, tolela Adulam. 2 E mapilana wala, Yuda ipakusi sola natana vivila vilela Kenani, minana tamala yagala Suwa. E Yuda ivaiya minana, 3 e minana iuni guditala litusi tau, e ivabu yagala Eri. 4 Minana isumavau e iuni gudiyuwela litusi tau e ivabu yagala Onani. 5 E tuvaila isumavau e iuni guditolula litusi tau wala, e ivabu yagala Sela. Yuda isisu mapilana Akisibi avai tuta gwadi magudina eikaloubusi.

6 E Yuda iyovaiya la kuluta yagala Eri baisa natana vivila yagala Tamara. 7 E Eri la bubunela gaga, gala wala iyomwasali nanola Guyau, mapaila Guyau ikatumati matauna. 8 Oluvi Yuda iluki Eri bodala yagala Onani kawala, “Mwa kulokaia kumisii minana tuwam kubuyala. Kuvagi makawala kada gulogulasi. E kuvaiya minana, e gagabila tuwam dalela bidalasi metoya baisa yoku.” 9 Mitaga Onani bogwa leinikoli gugwadi biuni gala wala dalela matauna. Mapaila avai tuta matauna bikanavaiya minana tuwala kubuyala, e la sopi bimoi wala ibubusi omalaga, mapaila baisa gala wala bibani gugwadi paila tuwala dalela. 10 Avaka matauna leiuvagi, Guyau gala imwamwasila nanola, mapaila Guyau tuvaila ikatumati matauna. 11 Oluvi Yuda iluki yawala kawala, “Tamara bwaina bukukwaimilavau baisa veyamwa, e bukusisu wala nakakau yoku, e igauga latugu matauna Sela iulatila.” Yuda ilivala makawala paila ikokola idoki Sela bikaliga makawala tuwala matausina leikaligasi. Mapaila Tamara ikaimilavau ola valu.

12 E igau bogwa leim lumwaitala, Yuda la kwava ikaliga. Avai tuta Yuda bogwa eisunapula wa libu, matauna sola lubaila Ira tolela Adulam ilosi mapilana Timnai, ambaisa la sipi eiviliwaisi unuunusi. 13 E taitala tomota iluki Tamara paila yawala bila Timnai bivaliu unuunusi la sipi. 14 Mapaila Tamara ivilili kala koula miyasina eisisikoma isaim, e isikomaga ituwoli karekwa, deli ikapoli migila, e isili okadumalaga makadana bila Enaim, valu makwaina itobodi wala keda bila mapilana Timnai. Minana bogwa einikolibogwi, Yuda latula molagwadi matauna Sela bogwa eiulatila, mitaga gala wala iyovaiyasi matauna baisa minana.

15 E avai tuta Yuda igisi minana, idoki mwada natana minasina nakomlilipwa, paila uula migila bogwa eikapoli. 16 Mapaila ilokaia minana osiusiula keda e ikatupoi, “Ve, tawaga takanavai?” Mitaga gala inikoli minana yawala wala.

Minana ikatupoi kawala, “Ki avakaga bukusakaigu?”

17 E matauna imapu minana kawala, “Igau bawitali natana gota nagwadi metoya ogu yawa.” Minana ikaibiga, “Bogwa bwaina, kidamwa wala bukusakaigu avai vavagi kabutuvitusila avaka lokukwanukusaigu, tatoula wala bukuwitali gota minana.”

18 E matauna ikatupoi minana kawala, “Ki avaka basakaim paila kabutuvitusila avaka lakanukusaim?”

E minana ivitakauloki matauna kawala, “Magigu bukusakaigu kam kuwekuwa makwaina kibila yamam deli m kwaitukwa makaina lokuiyosi.” E matauna isaiki guguwa makwaina baisa minana. Oluvi matauna imokaia minana, e igau oluvi minana isuma. 19 Tamara ikaimilavau ola bwala, ikatulova e isikomvauga kala koula.

20 Yuda iwitali lubaila Ira biuyoki gota minana baisa minana vivila, e bikaimaliga guguwa makwaisina leisakaibogwi, mitaga Ira gala ibodi bibani minana. 21 Matauna ikatupoi mimilisi tolesi Enaim kawala, “Tauwau, ki gala sitana kugisaisi minana nakomlilipwa, minana mesisikila baisa osiusiula keda?” Matausina ivitakaulokaisi matauna kawasi, “Mwa, gala wala avai tuta natana nakomlilipwa isisu baisa.”

22 E matauna ikaimilavau baisa Yuda e iluki matauna kawala, “Gala wala abani minana. Deli tolesi valu makwaina ikatulokaigusi mwada gala avai tuta natana nakomlilipwa isisu baisa.”

23 Yuda ikaibiga kawala, “Desi wala biyosi guguwa makwaisina. Gala magidasi tomota bigigilaidasi. Ka, yeigu magigu babuwi minana, mitaga gala wala kubani minana.”

24 Makawala natonu tubukona bogwa leiwokuva, taitala tomota iluki Yuda kawala, “Mwa, yawam Tamara eibububuna makawala natana minasina nakomlilipwa, e tuta baisa bogwa leisuma.” E Yuda ikaibiga kawala, “Kulosi kuyosisi minana kulauwaisi oyosewa, e kuvakamataisi minana wa kova.”

25 E bogwa leiyosisi minana bivisunupuloiyaisi bilauwaisi, e minana ikilavi biga baisa yawala kawala, “Mwa, yeigu lasuma metoya tau matauna la guguwa makwaisina laiyosi. Kugisi availa la guguwa - makwaina kuwekuwa kibila yamala deli makaina kaitukwa.”

26 E Yuda bogwa ivitusi guguwa makwaisina, e ilivala kawala, “Bogwa leikamokwita minana. Yeigu gala avagi makawala kada gulogulasi baisa minana - ibodaigu bayovaiya latugu Sela baisa minana.” Mapaila Yuda gala avai tuta tuvaila ikanavaiya minana.

27 Avai tuta minana bogwa la tuta bitapoi yamala, ivitusaisi lopola minana biuni nupoyu. 28 Tutala minana lopola bogwa eigidiusiwasi bitapoi yamala, guditala magudisina yamala isunupulabogwa; e minana nakaivalulu iyosi gwadi yamala isipu wotunu yabweyani, e ilivala kawala, “Ka, magudina kuluta.” 29 Mitaga ibiyumali yamala ikaimilivau olopola inala, e magudina mwada kasusu ikaloubusibogwa. Oluvi minana nakaivalulu ilivala kawala, “Wo, kukosaikikina wala lokusunapula!” Mapaila ivabu yagala magudina idoki Peresi.h 30 E oluvi magudina mwada kuluta ikaloubusi deli wala miyana wotunu yabweyani oyamala, e ivabu yagala magudina idoki Sira.

39

Yosepa deli Potipara la kwava

1 E mina Isimeili eilauwaisi Yosepa ilosi Itipita e igimolaisi matauna baisa taitala guyau la toyausa yagala Potipara. E matauna ligisa kala toyamata kasi tokugwa. 2 E Guyau Yaubada * isikaili Yosepa e ipilasi matauna kidamwa bipeula. E Yosepa isisu ola bwala kala tokwaraiwaga guma Itipita, matauwena Potipara. 3 E matauna tokwaraiwaga igisi kidamwa Guyau Yaubada eisikaili Yosepa e mapaila ipapeula wala avaka avaka eiuvagi. 4 E Yosepa iyomwasali nanola Potipara e mapaila ivigaki matauna la tosikwawa. E mapaila Yosepa iyosi karaiwaga paila tokwaraiwaga la bwala deli paila komwaidona avaka avaka eisisii. 5 E oluvi Guyau Yaubada imitukwaii matauna guma Itipita deli la ula komwaidona, deli goli ikabwaili komwaidona guguwala la bwala deli la bagula. 6 Mapaila Potipara itugwali komwaidona la vavagi baisa Yosepa, mwada biyamati, e gala wala bininamsi avai vavagi avai vavagi - mesinaku wala ininamsi kamkwam wala.

Matauna Yosepa togumwakota deli tomatabwaila, 7 e igau wala Potipara la kwava ikau matala paila matauna, e ikasemwali matauna mwada bimasisisi kasitaiyu. 8 Mitaga Yosepa ipaiki e eikamitilaki minana, kawala, “Ka, kugisi, agu tokwaraiwaga gala wala ininamsi avai vavagi ola bwala kidamwa yeigu asisu baisa. E bogwa isakaigu karaiwaga paila komwaidona avaka avaka isisii. 9 E yeigu isim wala ulo karaiwaga makawala la karaiwaga matauna. E bogwa itugwali avaka avaka baisa yeigu, mesinaku wala yoku gala wala itagwala. E ammakawalaga gagabila bavagi mitugaga makwaina e makawala bavigaki sula baisa omatala Yaubada?” 10 E minana yam yam goli imnabi matauna, mitaga gala goli bitagwala bimisii minana.

11 Mitaga kwaitala yam Yosepa isuvi wa bwala kidamwa bipaisewa e gala avai topaisewa isisu deli. 12 E minana iyosi kala kakapula e ibia, kawala, “Kumaga bitamasisi kadai?” Mitaga Yosepa isaga e isakaula isunapula e ikilavi kala kakapula oyamala minana. 13 Minana igisi kidamwa Yosepa ikilavi kala kakapula e eisakaula isunapula, 14 e minana idou matausina la touwata ikaibiga, kawala, “Ka, kugisaisi miyana. Matauwenala guma Iberu, ulo mwala eimai baisa bogwa eiyogigedu da sisuaisi. Ka, bogwa eisuvi matabudona ulo kabomasisi e iyosaigu mwada bimisiaigu, mitaga yeigu awakula saina vakaigaga. 15 E tutala ilagi ulo wakula e ikilavi kala kakapula e isakaula isunapula.”

16 E isisii miyana igau tutala Yosepa kala tokwaraiwaga ikaimilavau. 17 E iluki matauna makawala wala, kawala, “Ka, matauwenala guma Iberu yokugwa lokumai baisa eisuvi matabudona ulo kabomasisi e iyosaigu. 18 Mitaga tutala awakula e matauna eikilavi kala kakapula okaipapagu, e isakaula isunapula.”

19 Yosepa kala tokwaraiwaga saina igidaleiya, 20 e ikaraiwaga biyosisi Yosepa bisailisi wa bwala katupipi, e bisisu matabudona ambaisa tuta tuta bisailisi si guyau la tokwatupipi. E baisa goli isivagasi. 21 Mitaga Guyau * Yaubada isikaili Yosepa e imitukwaii matauna. E Yosepa saina iyomwasali nanola matauna tokatupipi kasi toyamata. 22 Matauna ivigaki Yosepa bikaraiwogi komwaidosi tokatupipi, e isaiki la koni biyamati komwaidona avaka eiuvagaisi wa bwala makwaina. 23 E matauna toyamata ibodi gala wala bivagi avaka kidamwa bogwa eisaiki Yosepa la koni mwada biyamati baisa. Paila uula Guyau Yaubada eisikaili Yosepa, e mapaila eipeula wala komwaidona avaka avaka eiuvagi.

40

Yosepa ikatumiki kasi mimi taiyu tokwatupipi

1 Igau oluvi mina Itipita si guyau la tovigogula waini deli la togabu pwarawa kasi tokugwa iyogagaisi nanola si guyau. 2 E guyau igibuluwa baisa matausina la touwata, 3 e isaili matausina wa bwala katupipi. Isisuaisi ola bwala matauna toyamata kasi tokugwa. E baisa goli Yosepa mesisiki. 4 E isigagasi baisa, tuta kaduwonaku, e matauna tokugwa ivigaki mwada matausina kasitaiyu si touwata Yosepa.

5 E bogi kwaitala matausina tovigogula waini deli togabu pwarawa imimisi, e kasi mimi kala katumiki ituwoli ituwoli. 6 E eiyam Yosepa imakaia matausina igisi kidamwa deli si nokubukubu. 7 E ikatupoi matausina, kawala, “Tauwau, avaka uula kunokubukubusi lagaila?”

8 Ivitakaulasi, kawasi, “Ka yakama bogwa lakamimi, e gala availa isisu baisa gagabila bikatumiki avaka uula mimi makwaisina.”

E Yosepa ikaibiga, kawala, “Yaubada wala bisaiki peula kidamwa bitakatumiki mimi. E bukulukwaigusi avaka kami mimi.”

9 E matauna tovigogula waini ikaibiga, kawala, “Ka, agu mimi agisi tamtala waini omatagu, 10 e isim sisila sisitolu. E avai tuta yekwesila eitam, e nanakwa isisi e ibukula, e mapulina bogwa leimonogu. 11 Oyamagu ayosi ulo guyau kala viga, mapaila akau mapulina waini apoli e waini ibubusi okala viga. E asaiki guyau mwada bimom.”

12 Yosepa ikaibiga, kawala, “Kala katumiki baisa makawala. Ka, masisisina sisitolu baisa kwaitolu yam. 13 Igau biwokuva kwaiyu yam, e kwaitolulaga yam guyau bitanekwaim e biligaiwa m sula, e bikaimilivauwaim om wotetila. E bukusaiki matauna kala viga bimom, makawala omitibogwa avaka lokuuvagi. 14 E anigadaim bukululuwaigu kidamwa tuta matutona bukusibwabwaila. Kaina bukukwavitagi yagagu baisa guyau e makawala bukupilasaigu kidamwa basunapula metoya wa bwala katupipi makwaina. 15 Paila ka, bogwa eiyosimakavaigusi imaiyaigusi metoya oma valusi mina Iberu. E tuvaila mapilana Itipita, gala wala avai pakula baisa yeigu bibodi bisailigusi wa bwala katupipi.”

16 E tutala matauna togabu pwarawa igisi kidamwa matauna tovigogula waini ibani kala katumiki bwaina, e iluki Yosepa, kawala, “Ka, yeigu tuvaila lamimi. Odabagu tolu petala pwarawa agigabi. 17 E mitana odabala isisu bidubadu kawailuwa saina simokainia, avaka lagabu paila guyau, e mauna nayoyowa ikamkomasi makwaisina kawailuwa.”

18 Yosepa ivitakaula, kawala, “Kala katumiki baisa makawala. Ka, tolu peta baisa kwaitolu yam. 19 Igau biwokuva kwaiyu yam, e kwaitolulaga yam guyau bitanekwaim, e bikaraiwaga bikapitunaisi kaiyom. Oluvi bilasoyasi wowom wa kai, e mauna nayoyowa bikomasi wowom.”

20 E igau yam kwaitolula, makwaina la yam kaloubusi guyau e ivagi kwaitala paka idou la touwata komwaidosi bimaisi. E tuta matutona itaneku matauna la tovigogula waini deli matauna la togabu pwarawa kasi tokugwa, e imai matausina omitasi la touwata komwaidosi. 21 E matauna tovigogula waini ikaimilivau ola wotetila avaka eivagi omitibogwa, 22 mitaga matauna togabu pwarawa ikaraiwaga bikatumataisi. E komwaidona vavagi baisa eikaloubusi makawala avaka Yosepa leilivala. 23 Mitaga matauna tovigogula waini gala wala ininamsi Yosepa. Bogwa wala ilumwelavi matauna.

41

Yosepa ikatumiki guyoula Itipita kala mimi

1 Kwaiyu taitu bogwa leiwokuva, e guyoula Itipita imimi. E okala mimi matauna itotu opapala waya Naili. 2 E makateki nalima nayu bulumakau saina naminibwaita deli nakakaitubwa iyoulapulasi imaisi opapala waya e ikamkwamsi mnumonu. 3 E tuvaila nalima nayu bulumakau iyoulapulasi saina napupatata natotuwana. Imaisi itotusi otalisi minasina nakakaitubwa opapala waya, 4 e minasina bulumakau napupatata ikomasi minasina bulumakau nakakaitubwa. Kala vigimkovila, guyau imamata isimalaula. 5 Matauna ikenuvau imasisi e tuvaila imimi. Igisi kwailima kwaiyu waitunela witi kwesukusaikutu bogwa leimituwoki iuwasi uulaga kaitala wala. 6 Oluvi kwailima kwaiyu witi tuvaila iuwasi, makwaisina kwelubulobwaga kwesisisikwa yagila yuviyavi metoya oviloupakala ikaligou. 7 Makwaisina witi kwelubulobwaga kwemigigaga ilupolaisi makwaisina kwesukusaikutu deli kwemmatuwa. E guyau imamata bogwa ivitoki tolosila avaka bogwa igisi okala mimi. 8 Eiyam kaukwau * guyau inokubukubu, mapaila iwitali biga baisa matausina tomigameguva deli tokabitam mapilana Itipita. Iluki matausina kala mimi, mitaga gala availa gagabila bikatumiki makwaisina mimi baisa matauna.

9 E matauna tovigogula waini iluki guyau, kawala, “Ibodaigu bakamituli sula avaka bogwa lavagi. 10 Ka, yoku kugibuluwa baisa matauna togabu pwarawa deli goli yeigu, e lokusailima obolela mipuki deli matauna toyamata kasi tokugwa. 11 E kwaitala bogi kamataiyu wala kamimi, e mimi makwaisina kala katumiki ituwoli ituwoli. 12 E taitala totubovau guma Iberu isisu deli yakama, e toyamata kasi tokugwa la ula matauna. E kalivala kama mimi ilagi ikatumiki baisa yakama. 13 E vavagi makwaisina eikaloubusisi makawala bogwa eilivala. Ka, yoku lokukwaimilivauwaigu ogu paisewa, mitaga matauna togabu pwarawa lokukwaraiwogi leikatumataisi.”

14 E guyau iwitali biga baisa Yosepa paila bima, e saina nanakwa imaiyaisi metoya obolela mipuki. Ikugwa iviliu kala gabula e ikatulovi kala kakapula e ilokaia guyau omatala. 15 E guyau iluki matauna, kawala, “Yeigu lamimi kwaitala mimi e gala availa gagabila bikatumiki baisa yeigu. E ilukwaigusi kidamwa yoku gagabila bukukwatumiki tomota kasi mimi.”

16 Yosepa ivitakauloki, kawala, “O ulo guyau, yeigu gala gagabila bakatumiki. Mitaga Yaubada wala metoya ola katumiki biyomwasalaim.”

17 E guyau ilivala, kawala, “Lamimi kidamwa yeigu atotu opapala waya Naili. 18 E nalima nayu bulumakau nakakaitubwa deli naminibwaita ikaloubusisi metoya wa waya e ivitouulasi kamkwam mnumonu. 19 E tuvaila nalima nayu bulumakau ikaloubusisi napupatata natotuwana minasina. E saina namigigaga minasina bulumakau, yeigu gala agisi natana makawala olopola Itipita. 20 E bulumakau nakapatata ikomasi minasina naminibwaita nakakaitubwa. 21 Taga gala availa binikoli mwada bogwa eikamkwamsi kwaiveka makawala, paila kasi gigisa oluvi makawala wala omitibogwa, gala wala bidavila uwosi minasina. E oluvi amamata asimalaula. 22 E tuvaila amimi agisi kwailima kwaiyu witi kwesukusaikutu bogwa leimituwoki iuwasi uulaga kaitala wala. 23 E tuvaila kwailima kwaiyu witi waitunela kwelubulobwaga kwesisisikwa metoya yagila yuviyavi oviloupakala. 24 E makwaisina witi kwesisisikwa ilupolaisi makwaisina kwesukusaikutu. Oluvi goli aluki agu mimi baisa tomigameguva, mitaga gala availa gagabila bikatumiki baisa yeigu.”

25 Yosepa ikaibiga baisa guyau, kawala, “Makwaisina mimi kala katumiki kwaitala wala, e Yaubada bogwa eilukwaim wa mimi paila avaka bivagi tuta oluvi. 26 E baisa makawala. Nalima nayu bulumakau nakakaitubwa baisa kwailima kwaiyu taitu. E kwailima kwaiyu makwaisina waitunela witi baisa tuvaila kwailima kwaiyu taitu. E kala katumikiga makawala wala. 27 E nalima nayu bulumakau nakapatata makateki eikaloubusisi eimaisi, deli makwaisina kwailima kwaiyu waitunela witi eima yagila yuviyavi metoya oviloupakala ikaligou baisa makawala kwailima kwaiyu taitu molusaula. 28 Baisa bogwa makawala avaka lalukwaim. Yaubada bogwa ivitulokaim paila avaka bivagi. 29 Olopola kwailima kwaiyu taitu saina maliapwasa olopola Itipita. 30 E maliapwasa bogwa biwokuva, e biviloubusiga kwailima kwaiyu taitu molusaula, e makwaisinaga taitu luvabwaila igau bilumwelavaisi paila molusaula bogwa biyotitavi valu. 31 E kali nanamsa paila luvabwaila deli malia bogwa bitamwau mokwita, pailaga molusaula makwaina kwevakaigaga sainela. 32 E pailaga kala kamokwita kam mimi kwaiyu, baisa kala katumiki. Yaubada bogwa eiyosikikiti e bogwa wala bikaloubusi igau tuta pikekita wala.

33 “Mapaila lagaila wala ibodi bukunagi taitala tau tokabitam deli toninitalapula, e bukusaiki biguyoi mapilana valu. 34 Makawala goli bukunagi mimilisi kaidadala valu. E bipaisewasi otutala tayoyuwa, e metoya kougugulela witi gulolima bikauwaisi gulotala wala. Bivagaisi makawala taitu kwaitala kwaitala olopola makwaisina kwailima kwaiyu taitula luvabwaila deli malia. 35 Ibodi bukukwaraiwaga bikougugulaisi witi komwaidona makawala paila taitula luvabwaila igau bima, e bukusaiki matausina kasi karaiwaga bikedidagaisi witi omi valu makwaisina, e biyamataisi. 36 Paila kougugula makwaina bisisu e bipilasi valu avai tuta molusaula makwaina bikaloubusi paila kwailima kwaiyu taitu mapilana Itipita. E makawala wala tomota gala bikamolusi.”

Yosepa iguyoi mapilana Itipita

37 E tutala guyau deli kaidadala valu ikabwailisi nanamsa makwaina, 38 e guyau iluki matausina, kawala, “Galaga bitabanaisi avai tau makawala Yosepa, paila matauna Yaubada la baloma isisu olumoulela.” 39 E guyau iluki Yosepa, kawala, “Yaubada bogwa ivitulokaim vavagi komwaidona mapaila kam gigisa wala ikamitulaim yoku m kwabitam saina vakaigaga deli m ninitalapula gala taitala makawala yoku. 40 E yoku bakaraiwaga bukuguyoi ogu valu e ulo tomota komwaidona bikabikuwolaisi m kwaraiwaga. Mitaga yeigu wala odabam basisu. * 41 Baisa tuta bogwa lanagaim bukutokwaraiwaga komwaidona viluwela Itipita.” 42 E guyau * ivilili kala kakalougwa isim leilaila metoya oyamala. E leilai makwaina ikibuboti gweguya kabutuvitusila karaiwaga. E kabutuvatusi makwaina ivilili oyamala Yosepa. E ivisikoma matauna kala kwama yaminabwaita e isipu kala kuwekuwa goulawokuva okaiyola. 43 E tuvaila guyau isaiki matauna gweguya si waga kaibibiu makaina isikaili paila bisila, deli la tokaiala bikugwasi omatala matauna bikawausi, “Guyau ee guyau, kuulaisi keda.” E makawala goli Yosepa ivigakaisi bitokwaraiwaga komwaidona viluwela Itipita. 44 E guyau iluki matauna kawala, “Yeigula wala guyau, mapaila bogwa lakaraiwaga gala availa olopola Itipita gagabila bivagi avai vavagi kidamwa yoku gala ikugwa bukutagwala.” 45-46 E guyau idoki Yosepa igatala Itipita igalela maigana Sapenati Panea, e isaiki matauna natana la kwava yagala Asinata. E minana tamala yagala Potipera, matauna tolula mapilana Eliopolisi.

Yosepa kala taitu kweluwotolu wa tuta makwaina ivitouula iwotetila baisa guyoula Itipita. E Yosepa isilavi la bwala karaiwaga guyau itavina olumoulela Itipita viluwela komwaidona. 47 Olopola kwailima kwaiyu taitu makwaisina malia, pwaipwaia isaiki uwala bidubadu sainela, 48 e ikouguguli uwala taitu kwailima kwaiyu makwaisina ididagi valu komwaidona Itipita olopola. Itipita opapala valu kwaitala kwaitala makwaisina ididagi kaula metoya obigulela valu makwaina. 49 Witi kala bidubadu ikalisau sainela, e Yosepa gala gagabila biveikwai, paila saina bidugaga makawala kanakenuva obolita kala bawa.

50 Igau makateki molusaula bisunapula, Yosepa ikugwa ibani taiyu litula metoya Asinata. 51 E ikaibiga, kawala, “Yaubada ivigakaigu balumwelavi agu mmayuyu deli goli tamagu dalela komwaidona.” Mapaila ivabu molitomoya yagala Manasa.i 52 Tuvaila ikaibiga kawala, “Yaubada bogwa isakaigu litugwa olopola valu makwaina ulo tuta mmayuyu deli mwau.” Mapaila ivabu molagwadi yagala Epereim.j

53 E mapilana valu Itipita saina kwaiveka kaimwana paila uula saina bidubadu witi, e leima kala vigimkovila taitu kwailima kwaiyu. 54 E tutala * ivitouula molusaula taitu kwailima kwaiyu tuvaila, makawala avaka bogwa leilivala Yosepa. Paila molusaula itokaia baisa valu valu komwaidona. Mitaga mapilana valu Itipita ikasewa kaula. 55 E tutala * eivitouula molu baisa Itipita, tomota inigadaisi guyau paila kaula. Mapaila ikaraiwogi tomota bilokaiasi Yosepa e bivagaisi avaka bogwa biluki matausina. 56 Mitaga molusaula bogwa eiyouloveka e ikaligiaki baisa valu valu komwaidona, e mapaila Yosepa iulaim komwaidona la bwaima e ivitouula gigimwala witi baisa mina Itipita. 57 Tomota komwaidona baisa ovalu watanawa imailabasi igimwalasi kʹasi mapilana Itipita baisa Yosepa. Uula molusaula bogwa leikaligiaki komwaidona ambaisa ambaisa.

42

Yosepa tuwʹala ilosi bigimwalasi witi mapilana Itipita

1 Avai tuta Yekobe bogwa einikoli witi isisu mapilana Itipita, e iluki litula tauwau, kawala, “Tauwau, avaka kuvagaisi? Ki ammakawami, gala sitana bikaiki uwomi? 2 Ka, bogwa * lalagi bulogala witi isisu mapilana Itipita. Ibodi bukulosi bukugimwalasi sitana bikamovaidasi e taga bitakaligasi.” 3 Yosepa tuwʹala tailuwotala bogwa ibusisi bilosi bigimwalasi witi mapilana Itipita. 4 Mitaga Yekobe gala wala itagwala Beniamina, Yosepa bodala tatoula, deli bilosi, paila saina kala kokola igau avaka bikaloubusi baisa matauna.

5 Litula Yekobe deli mimilisi tomota tuvaila deli wala ilosi paila bigimolaisi witi, paila tuta makwaina molusaula eiviloubusi mapilana Kenani. 6 Yosepa matauna iguyoi valu Itipita, e igigimwala witi baisa tomota ovalu komwaidona. E avai tuta Yosepa tuwʹala leimaisi itaimamilasi omatala ikavaginasi opwaipwaia. 7 Tuta makwaina Yosepa igisi tuwʹala leimaisi bogwa inikoli matausina mitaga ivigaki makawala kala tomakava. Ikatilakavi tuwʹala e ikatupoi, kawala, “Tauwau am mokutoyasi?”

E ivitakaulokaisi, kawasi, “Makatoyasi mapilana Kenani lakamaisi mwada bakagimwalasi kaula.”

8 Yosepa ivitusi tuwʹala, mitaga matausina gala ivitusaisi matauna. 9 E iluluwai * makwaisina mimi eimimi paila matausina e ikaibiga, kawala, “Yokomi tokwauta. Lokumaisi bukunevisi ambaisa ma valusi kala mama.”

10 E matausina ivitakaulokaisi, kawasi, “Gala tomwaya. Yakamaisi makawala m touwata wala kagigimwalasi kaula. 11 Yakamaisi komwaidona dilatala wala. Ka, tomwaya, yakamaisi gala tokwauta, yakamaisi tauwau tokwamokwita.”

12 Yosepa ikaibiga baisa matausina, kawala, “Gala goli. Lokumaisi bukunevisi ma valusi kala mama.”

13 Ikaibigasiga, kawasi, “Yakamaisi omitibogwa kama bawasi tailuwotala taiyu, tumamaisi taitala tomoya deli kasisuaisi oviluwela Kenani. Taitala bodamasi bogwa eikaliga e kasusugwa eisisu deli tumamaisi.”

14 Yosepa ikaibiga, kawala, “E bogwa makawala lalivala. Yokomi tokwauta wala. 15 Baisa makawala bawakolaimi. Alivala biga mokwita omatala guyau, kidamwa gala bukusilavaisi valu mapilana kidamwa gala bukumaiyaisi mi kasusu baisa. 16 Taitala yokomi bila bivakouli matauna bimai. Komwaidomiga bukusimwaisi baisa e toyausa biyamataimi igau tutala babani kala kamokwita baisa avaka lokulivalaisi. Kidamwaga gala, ka, alivala biga mokwita omatala ulo guyau, bogwa badokaimi tokwauta.” 17 Mapaila isaili matausina obolela katupipi kwaitolu yam.

18 E yam kwaitolula, Yosepa ikaibiga baisa matausina, kawala, “Ka, yeigu atemmali Yaubada. E yeigu bakolaimi kidamwaga bukuvagaisi baisa kwaitala wala vavagi. 19 Magigu babani kala kamokwita kidamwa yokomi lokukwamokwitasi. Taitala yokomi bisim wala bwala katupipi makwaina ambaisa bogwa eiyamataimi, e kesalaga yokomi ibodi bukukweiitasi bukukwaimalaisi witi baisa veimia tokwamolu, makwaisina bogwa lokugimolaisi. 20 Oluvi ibodi bukumaiyaisi budami kasusu baisa yeigu. Kidamwa kuvagaisi makawala, baisa bikamituli avaka bogwa lokulivalaisi biga mokwita. E mapaila gala bakatumataimi.”

E matausina itagwalasi paila baisa, 21 e ilivalasi taitala baisa taitala, kawasi, “Ka, lagaila tabodasi mwau takaimapwaisi mmayuyu makwaina avaka bogwa tavigakaisi baisa bodadasi. Bogwa tagisaisi eilumkoli mwau avai tuta einigadaidasi paila pilasi mitaga yakidasi gala wala tapilasaisi. Baisa uula lagaila makwaina pakula bitakaimapwaisi.”

22 Rubeni ikaibiga, kawala, * “Bogwa lalukwaimi mwada gala bukuyogagaisi magudina mitaga yokomi gala wala kulagaisi biga. E lagaila goli bitakaimapwaisi la kaliga.” 23 Yosepa bogwa inikoli avaka eilivalaisi, mitaga matausina gala wala bikatetasi baisa paila uula bogwa eilivalasi baisa matauna metoya baisa tokwatumiki. 24 Yosepa isilavi matausina ila ivitouula ivalam. E avai tuta gagabila bilivilavau, e ikeiita imakaia inagi Simioni bivigaki tokwatupipi, e iyuwoli matauna omitasi.

Yosepa tuwʹala ikaimilavausi mapilana Kenani

25 Yosepa ikaraiwaga bitavileisi tuwʹala si koni deli witi, bikaimalaisi si mani taitala taitala ola baiki e isaiki matausina kaula paila kasi kalaga. E bogwa ivagaisi makawala. 26 Tuwʹala witi eigimolaisi ikaidodigasi osi ase e isilavaisi Itipita. 27 Tutala iviloubusisi okatupwaila keda ambaisa bimasisisi, e taitala matausina iulaim la baiki bivakoma la ase e ibani la mani odabala witi. 28 E idou sala kawala, “Tauwau ulo mani ikaimilivauwaisi. Ka, makwaisina ogu baiki.” E ikiuta ninasi, ikatupoiyaisi taitala baisa taitala deli kasi kokola, kawasi, “Tauwau, avaka Yaubada eivigakaidasi?”

29 Avai tuta imaisi baisa tumasi Yekobe mapilana Kenani ilukwaisi matauna avaka eikaloubusi baisa matausina, 30 kawasi, “Mwa! Matauna tokwaraiwogala Itipita saina ikatilakaiyaimasi deli itabinakaimasi mwada yakamaisi tokwauta valu. 31 Mitaga lakamapwaisi la biga kawamasi, ‘Yakamaisi gala tokwauta. Yakamaisi tauwau tokwamokwita. 32 Yakamaisi omitibogwa kama bawasi tailuwotala taiyu e litula taitala tau. Taitala bodamasi bogwa eikaliga e kasusu wala eisisu mapilana Kenani deli tumamaisi.’ 33 Mitaga matauna ivitakauloki, kawala, ‘Ka, baisa makawala bakateta kidamwa yokomi tokwamokwita. Taitala yokomi bakasim e komwaidomiga bukulauwaisi witi kuuyokaisi veimia, paila kasi molu eisisuaisi, e bukulosi. 34 E bukumaiyaisi mi kasusu baisa yeigu. Baisa bikibuboti e banikoli mokwita mwada yokomi gala tokwauta mitaga tokwamokwita, e igau bakaimilivau budami basakaimi, e oluvi gagabila yokomi bukusisuaisi baisa e bukugigimwalasi.’ ”

35 Bogwa iligabwaisi kasi witi metoya okabosakaila, e taitala taitala ibani kapolela mani isisu. E tutala igisaisi, e deli tumasi Yekobe ikiuta ninasi deli kasi kokola. 36 E tumasi iluki matausina, “Ki, yokomi ninami mwada bakitumou komwaidosi litugwa? Ka, Yosepa eitamwau e Simioni itamwau. E baisa tuta mwadaga magimi bukulauwaisi Beniamina. Mitaga yeigu agumwaleta wala abubani mmayuyu.”

37 E Rubeni iluki tamala, kawala, “Ka, tomwaya, kidamwa gala bakaimilivau Beniamina baisa yoku, e kasitaiyu litugwa kaimapula bukukwatumati wala. Bukuvigaki baisa agu pakula bayamati magudina, e bogwala bakaimilivau magudina.”

38 Mitaga Yekobe ikaibiga, kawala, “Gala wala gagabila batagwala latugu Beniamina deli bukulosi. Paila tuwala Yosepa bogwa eikaliga e magudina kalamwaleta wala eikesa. Kaina bukubodasi kaboyogagi wa keda e bogwa bisilagi magudina. Ka, yeigu bogwa latomoya. Kidamwaga baboda nanogu kala mwau metoya baisa, e bogwa wala bakaliga.”

43

Yosepa tuwʹala ikaimilavausi Itipita deli Beniamina

1 Mapilana Kenani molusaula bogwa saina igaga mokwita. 2 Yekobe deli veyala kasi witi bogwa eivinakwaisi baisa avaka eigimolaisi mapilana Itipita. E Yekobe iluki litula, kawala, “Kukweiitasi Itipita kugimwalasi sitana kadasi.”

3 Yuda iluki tamala kawala, “Tomwaya, tau matauna igidaleiya ilukwaimasi mwada migila gala bakagisaisi kidamwa budamaisi gala deli bakalauwaisi. 4 Kidamwa bukutagwala deli budamaisi bakalosi, e bogwa bakalosi kagimwalasi kaula paila yoku. 5 Kidamwa gala bukutagwala, e gala bakalosi, paila matauna tau ikaibiga kawala, ‘Gala bukugisaisi migigu kidamwa gala deli budami.’ ”

6 Yekobe ikaibiga, kawala, “Avaka paila lokuvigakaisi saina agu mmayuyu paila lokukwamitulaisi baisa matauna tau paila taitala budami tuvaila eisisu?”

7 Matausina ivitakaulokaisi, kawasi, “Paila matauna tau saina ikatukoyaimasi baisa paila yakamaisi deli veimaiasi, kawala, ‘Ki, tumamiga eisisu wala, e sitana taitala budami eisisu?’ Yakamaisi ibodi bakamapwaisi la katupoi. E ammakawalaga kidamwa bakanikolaisi baisa, paila matauna eilukwaimasi mwada deli budamaisi bakamaisi?”

8 Yuda ikaibiga baisa tamala, kawala, “Ka, kuwitali gwadi deli yeigu. Baisa tuta bakatokaiasi bakalosi e gala taitala yakidasi biboda molusaula kala mwau e bikaliga. 9 Yeigu atugwali ulo momova titoulegu, e yoku bukusakaigu agu pakula paila matauna gwadi. Ka, kidamwa gala bakaimali matauna baisa yoku deli bulogala bwaina, e yeigu goli tuta komwaidona bakau pikolela. 10 E ka, kidamwa bakatulotulasi saina kaduwonaku, kala yam bogwa bakalilouyusi bakalosi e bogwa bakakaimilavausi tuta baisa.”

11 Tumasi ikaibiga baisa matausina, kawala, “Kidamwa makawala, e bwaina wala. Bukukwauwaisi kaiuwala da valusi deli yokomi, kusewoyaisi omi baiki, bukuvigakaisi mi bobwailila baisa tokwaraiwaga matauna, ka, seyakwa sitana e kitorina, sita dibirera deli saida. 12 Bukukwauwaisi tuvaila mani guliyuwela paila kaina bukukwaimalaisi magulosina mani avaka eikaimalaisi omi baiki. Kainaga eisulasi baisa. 13 Kulosi deli budami, nanakwa bukulosi e kukwaimilavausi. 14 Ibodi Yaubada Topeuligaga bivigaki matauna tau binokapisaimi e bisakaimi Beniamina deli budami taiyuwela bikaimili baisa yokomi. E yeigu ammakawagu? Ke, kidamwa bakitumou litugwa, desi wala bakitumou matausina.”

15 Mapaila ikauwaisi bobwailila deli mani ikigolaisi e ilokaiasi Itipita deli Beniamina. E ovalu iyoumatilasi baisa Yosepa. 16 Avai tuta Yosepa igisi Beniamina deli matausina ikaibiga baisa la tosikwawa, “Matausina igau bilosi ikamsi deli yeigu ilalavi, mapaila kukwatumati natana mauna kuvakapuli.” 17 E touwata ivagi makawala kala karaiwaga e ilau matausina ola bwala Yosepa.

18 Bogwa makawala ilau ola bwala, mitaga matausina ikokolasi ininanamsasi, kawasi, “Yakidasi eimaiyaidasi baisa paila mani makwaisina omitibogwa eikaimalaisi oda baikisi. Ka, bogwa biwaidasi bikauwaisi da maunasi e bivigakaidasi la towotetila.” 19 Mapaila wa kabosusuvi ikaibigasi baisa tosikwawa, 20 “Mwa! Tomwaya, sita bukunokapisaimasi. Ka, malilouna liloutala lakamaisi baisa kagimwalasi kaula. 21 Wa keda kabudaisi ma kabosikaiwasi kaulaimwaisi ma baikisi taitala taitala ibani la mani owodola la baiki. Ka, komwaidomasi wala kakaimilivauwaisi makwaisina mani baisa yoku. 22 Deli lakamaiyaisi tuvaila mani bakagimwalasi kaula, mitaga gala kanikolaisi availa eisaivau mani oma baikisi.”

23 Towotetila ikaibiga, kawala, “Gala bukuninayuwasi, e gala bukukokolasi. Kainaga mi Yaubada, matauwena tumami la Yaubada, eisaivau makwaina mani omi baiki paila yokomi. Yeigu bogwa labani mapula witi.” Oluvi ivakouli Simioni iuyoki matausina.

24 Touwata matauna ivakouli matausina isuvisi wa bwala. Isaiki sopi biwinaisi kaikesi, e ivakoma si mauna. 25 Ikatubiasaisi si bobwailila paila bisakaisi Yosepa lalavi, tutala bimakaia, paila bogwa ilukwaisi matausina kidamwa bikamsi deli matauna. 26 E avai tuta Yosepa iviloubusi wa bwala, ikauwaisi si bobwailila makwaisina e isuvisi wa bwala ikavaginasi opwaipwaia. 27 Yosepa ikatupoi paila si kaisisu, e oluvi ikaibiga, kawala, “Lokulukwaigusi paila tumami, e ammakawala matauna, ke, matauna igau tomomova deli ibwaina wala ke?”

28 Ivitakaulokaisi matauna, kawasi, “E makawala, tumamaisi, matauwena m touwata goli, igau wala tomomova, e ibwaina wala.” E ikavaginasi omatala.

29 Tutala Yosepa bogwa igisi bodala Beniamina ikaibiga kawala, “Ki budami kasusu lokulukwaigusi, mtonala ke? Yaubada binokapisaim latugu.” 30 E Yosepa isilavi nanakwa paila saina ikalisau saina kakapisigaga lopola paila bodala. Katitaikina bivalam mapaila ila matabudona la kabomasisi e ivalam. 31 Bogwa ikiwisa e isunapula ima ipeuloki wala iluki biyeyasi kaula. 32 Kwaitala tebeli paila Yosepa e kwaiyuwela paila tuwʹala. Mina Itipita itavileiyaisi si kamkwam gala bikamsi deli mina Iberu paila uula idokaisi gala wala avaka dimlesi. 33 Tuwʹala isilaisi mitasi ikoulakaiwaisi Yosepa, ikaraiwogi isidadelisi makawala kasi taitu kuluta ilaga kasusu. Tutala igisaisi si kaisisu makawala saina iyowa luposi igisamapusi. 34 Kaula iyeyasi paila matausina metoya Yosepa ola tebeli e Beniamina isivalimasi eiyeyasi ikalisau kala bawa kʹasi matausina tuwʹala. Mapaila ikamkwamsi deli imomomsi igau tatoula wala imommatasi.

44

Kwelatala viga eitamwau

1 Yosepa ikaraiwogi la tosikwawa kawala, “Kutavili matausina tauwau kasi witi bila osi baiki kuvakasau kala siniveka makawala gagabila matausina bikeulasi. Deli taitala taitala la mani kusewoya odabala la baiki. 2 E kusailiga agu viga siliba kwelakavikavila olumoulela la baiki budasi kasusu, kuseigoli deli la mani paila kala witi.” E tosikwawa ivagi makawala bogwa eiluki. 3 Kaukwau pikekita tuwʹala itokaiasi ilokaiasi osi keda deli si ase. 4 Avai tuta bogwa leilosi sitana wala kala kaduwonaku metoya ovalu, e Yosepa iluki la tosikwawa, kawala, “Kunanakwa kuyeikuli matausina tauwau. Avai tuta bukusakaila matausina, bukukwatupoi kawam, ‘Avaka paila lokumapwaisi gaga kaimapula bwaina? 5 Avaka paila lokuveilauwaisi ulo tokwaraiwaga kala viga siliba kwelakavikavila? Paila kwelatinidesi makwelana bimomom deli makwelana wala eivigaki la kabovitoubobuta. Lokuvagaisi mi sula saina gaga.’ ”

6 Tutala la tosikwawa ibani matausina ikaibigivau wala mabigasina biga. 7 Mitaga ivitakaulokaisi matauna, kawasi, “Mwa! Tomwaya, avaka m nanamsa paila lokulivali makawala baisa? Yakamaisi kalivalasi biga katotila saina peula, mokwitala gala kavagaisi avai vavagi makawala. 8 Kunikoli lakakaimalaisi metoya Kenani baisa yoku makwaisina mani lakabanaisi odabala ma baikisi. Avaka paila bakaveilausi siliba kaina goula metoya baisa m tokwaraiwaga ola bwala? 9 Ka tomwaya, kidamwa taitala yakamaisi bitabanaisi leiyosi makwelana, ibodi bikaliga wala, e kesalaga yakamaisi bakasisuaisi m ula yakamaisi.”

10 Ikaibiga, kawala, “Baisa bwaina, mitaga kwaitala vavagi, taitala wala availa eikau viga, matauna wala bavigaki ulo ula, e kesalaga yokomi bwaina wala bukulosi.” 11 Mapaila ivabwaisi si baiki opwaipwaia e taitala taitala iulaim la baiki. 12 Yosepa la tosikwawa kwemanum inainevi, ivitouula baisa molitomoya e ivigimkulovi baisa kasusu, e bogwa ibani viga makwelana kwelakavikavila baisa Beniamina ola baiki. 13 Tuwʹala ikisaisi kasi kwama deli si ninamwau e ikedidagaisi si baiki otapwala mauna e ikeiitasi ovilouveka.

14 E avai tuta Yuda deli budala ikeiitasi imaisi Yosepa ola bwala e matauna isisu wala baisa, e mapaila ikavaginasi baisa matauna. 15 Yosepa iluki tuwʹala, kawala, “Avaka baisa kuuvagaisi? Ki gala kunikolaisi taitala tokwaraiwaga makawala yeigu tovitoubobuta wala e gagabila wala babanaimi?”

16 E Yuda ivitakauloki matauna kawala, “Tomwaya, avaka bakalivalasi baisa yoku? Ammakawalaga gagabila bakakamitulaimasi? E ammakawala gagabila bakavitulokaimsi mwada tokwamokwita yakamaisi? Paila Yaubada bogwa eiulaim ma sulasi. E komwaidomasi baisa tuta kasisuaisi m ula e gala wala kalamwaleta matauna eibanaisi viga ola baiki.”

17 Yosepa ivitakauloki, kawala, “Tauwau. Yeigu gala igagabila bavagi makawala baisa yokomi. Mitaga matauna wala eikau viga makwelana, kalamwaleta matauna wala ulo ula e komwaidomiga bukukweiitasi deli bulogami bwaina baisa tumami.”

Yuda ininigada mwada bikoli Beniamina

18 Yuda bogwa ilokaia Yosepa e ilivala, kawala, “Mwa! Guyau, kutagwala sitana bitabigatona bibwaina. Gala bukugibuluwaigu, paila yoku makawala matauna uula guyau Itipita. 19 Tomwaya, lokukwatupoiyaimasi, ‘Ki, isim tumami kaina taitala budami?’ 20 Kamapwaisi, ‘E tumamaisi isisu, matauna bogwa eitomoya e budamaisi kasusu. Tutala tumamaisi bogwa eitomoya e eiuni matauna. E matauna tuwala bogwa eikaliga. Kasitaiyu inasi natana wala e matauna wala eikesa isisu tomomova. Ka, tamala isaiki bobonala mokwita baisa magudina.’ 21 Tomwaya, ka - lokulukwaimasi bakamaiyaisi matauna baisa e mwada bukugisi matauna. 22 E yakamaisi lakalukwaimsi kidamwa gwadi matauna gala wala ibodi bisilavi tamala. Paila kidamwa bisilavi tamala igau tamala bikaliga. 23 Yoku lokukwaibiga kawam, ‘Kidamwaga budami gala deli bukumaisi, gala wala bukugisaisi migigu tuvaila.’

24 “Tuta makwaina lakakeiitasi baisa tamamasi kalukwaisi matauna avaka bogwa lokulivala. 25 Mapaila ilukwaimasi tuvaila mwada bakakaimilavausi baisa, bakagimwalasi sitana kama witisi. 26 Kavitakaulokaisi, kawamasi, ‘Gala igagabila bakalosi. Yakamaisi gala ibodi bakaviloubusisi omatala matauna tau, kidamwa gala deli bodamasi kasusu bakawaisi. Igagabila wala bakawaisi kidamwa bodamasi kasusu deli bakalosi.’ 27 E tamamasi ilukwaimasi, kawala, ‘Kunikolaisi kidamwa ulo kwava Retieli eiuni taiyu wala tauwau. 28 Taitala matausina bogwa eitamwau. Adoki matauna bogwa wala eiyogagaisi mauna olawodila einikaisi, e mapaila gala lagisi matauna igau tutala eisilavaigu e lagaila. 29 Kidamwa bukulauwaisi matauwena kasusu metoya baisa yeigu lagaila, adoki kaina kwaitala vavagi mwau bikaloubusi baisa matauna. E ka bukuvigakaigusi nanogu kala mwau sainela e bogwa bikimataigu, paila ka, bogwa latomoya.’ ”

30-31 E Yuda tuvaila ilivala, kawala, “E tomwaya ka, kidamwa bakeiita baisa tamagu gala deli matauna gwadi, e avai tuta bigisi kidamwa matauna gwadi gala deli yeigu, e bogwa bikaliga. Paila tomoya matauna isisu tomomova paila uula wala magudina eisaiki bobonala. E kidamwa bakayomwauwaisi nanola tomoya makawala, e mwau makwaina bogwala bikimati matauna, paila bogwa eitomoya. 32 E ka, tuvaila, bogwa laluki tamagu mwada agu pakula matauna gwadi. Bogwa laluki matauna kidamwa gala bakaimili magudina gwadi baisa matauna, e yeigu goli bakeula agu pakula wala ogu tuta komwaidona. 33 E tomwaya, ka, tuta baisa basim wala baisa bukuvigakaigu m ula kaimapula magudina. Bukutugwali matauna bikeiita deli tuwʹala. 34 Ammakawala bakeiita baisa tamagu kidamwa matauna gwadi gala deli yeigu? Gala goli gagabila bagisi mwau makwaina bisunapula baisa tamagu.”

45

Yosepa iyomitali titoulela baisa tuwʹala

1 E Yosepa gala * wala imomwa gala gagabila bikatupwani kala lumkola omitasi la touwata mapaila ikaraiwogi matausina komwaidosi wala bisunapulasi metoya ola bwala. Gala availa deli matausina e iyomitali titoulela baisa tuwʹala. 2 Matauna iuvalam wala iwaki mota deli kaigala kaigaveka. E valu ikubila paila la valam, e mina Itipita bogwa ilegasi valam, e bulogala makwaina iuyokaisi ambaisa guyoula Itipita la katuposula. 3 Yosepa ilivala baisa tuwʹala, kawala, “Tauwau yeigu Yosepa, e kwalaisiga, tamagu eisisu wala tomomova ke?” Mitaga matutona tuwʹala ilagaisi makawala, saina itakala ninasi deli goli kasi kokola e gala wala imapwaisi la katupoi budasi. 4 Mapaila Yosepa ilivala baisa matausina, kawala, “Segwaia, anigadaimi kutomadasi kumaisi katitaikinegu.” E bogwa ivagaisi makawala e ilivala, kawala, “Tauwau, mayeigula budami Yosepa, matauna lokugimolaisi baisa mina Itipita. 5 Tauwau, tuta baisa gala bukunokubukubusi deli bimwau ninami kaina bitabinakaimi yokomi titoulemi mi sula paila lokugimolaigusi lama baisa. Avaka kala kamokwita baisa ka - Yaubada bogwa leiwitalibogwaigu e oluviga yokomi, paila bikoli bidubadu tomota si momova. 6 E baisa kwaiyuwela wala taitu molusaula valu olumoulela, e igau eisisu kwailima tuvaila taitu bima, makwaisina gala kabobagula kaina kabotayoyuwa. 7 Yaubada bogwa iwitalibogwaigu oluviga yokomi, paila bikolaimi makawala baisa saina kaboyowalula, deli bigisi mokwita yokomi deli tubumia komwaidomi bukusisuaisi e gala bukutamwausi. 8 Mapaila baisa kala kamokwita wala. Gala yokomi okuwitalaigusi lama baisa, mitaga Yaubada nanola makawala. Yaubada matauna isailigu guyau la tosikwawa komwaidosi kasi toveka. E yeigu aguyoi valu makwaina viloumwaidona. Ka yeigu atokwaraiwaga viloumwaidona Itipita.

9 “Kunanakwasi kukweiitasi * baisa tamagu e kulukwaisi matauna kawami, ‘Latum Yosepa ikaibiga, Yaubada bogwa ivigakaigu batokwaraiwaga viloumwaidona Itipita. Nani bukumakaiagusi. 10 Bukubudaisi mi valu mapilana Goseni, e baisa katitaikinegu bukusilaisi. Yokomi deli goli litumia toyo tubumia, mi sipi, mi gota, mi bulumakau deli goli komwaidona wala avaka avaka lokuiyosisi kumaiyaisi. 11 Kidamwa bukusisuaisi Goseni e gagabila bayamataimi. Paila igau kwailima taitu bima molusaula bisisu wala, e yeigu gala wala magigu yokomi deli veimia e tuvaila mi mauna bukubodasi mwau paila molu.’ ”

12 E Yosepa isetuwoli la bigatona, kawala, “Lagaila komwaidona yokomi, deli goli yoku Beniamina, lokugisaigusi yeigu mokwita wala Yosepa. 13 Kulosi kulukwaisi tamagu bulogala ulo guyau mapilana Itipita, deli kulukwaisi matauna vavagi komwaidona avaka bogwa kugisaisi. Deli kunanakwasi kumiakaigusi tamagu sitana bagisi.”

14 E ikaipapi bodala Beniamina ivitouula ivalam, e Beniamina deli ivalam matutona tuwala ikaipapi matauna. 15 E igau wala iuvalam e ikaipapi tuwʹala taitala taitala iviyuwoli matausina. E bogwa eisimlasi valam e tuwʹala ibigatonasi deli matauna.

16 E bulogala bogwa iviloubusi ovilouguyau kidamwa Yosepa tuwʹala bogwa leimaisi, e guyau deli la touwata saina imwasawasi. 17 E iluki Yosepa, kawala, “Ka, kuluki tuwamwa bididagaisi si mauna e bikeiitasi osi valu Kenani. 18 E ibodi bilukwaisi tumasi deli litusia komwaidona bikovaluisi bimaisi baisa. E yeigu basaiki bulukumitabwaila olopola Itipita, e bogwa bibodi komwaidosi matausina paila bisilaisi baisa. 19 E tuvaila bukuluki bikauwaisi waga kaibibiu metoya Itipita kidamwa bididagaisi si kukova, e litusia gudikikekita, e deli goli tumasi bididagaisi bimaiyaisi. 20 Gala binokubukubusi paila biligaiwaisi komwaidona avaka avaka si guguwa, paila bogwa bakaimapu basaiki guguwala Itipita saina bwainigaga bivigakaisi si guguwa.”

21 E Yekobe litula ivagaisi avaka eiluki matausina. Yosepa isaiki matausina waga kaibibiu avaka bogwa guyau eikaraiwogi, deli goli kasi kalaga. 22 Deli goli isaiki matausina kasi karekwa paila si katulova, mitaga isaiki Beniamina lakatutolu siliba e deli yalima karekwa paila la katulova. 23 Iwitali paila tamala naluwotala ase otupwasi ikauwaisi guguwala Itipita kweminibwaita, deli naluwotala ase tuvaila otupwasi ikauwaisi witi, beredi, deli goli avai kaula avai kaula paila kasi kalaga. 24 E Yosepa iwitali tuwʹala bilosi mitaga tutala bisilavaisi ikatululuti matausina, kawala, “Gala bukugibuluwasi kaina bukuvayesisi wa keda.”

25 Matausina isilavaisi Itipita ikaimilavausi osi valu baisa tumasi mapilana Kenani. 26 E matausina ilukwaisi tumasi, kawasi, “Yosepa isisu wala tomomova. Matauna eitokwaraiwaga viloumwaidona Itipita.” Yekobe iyowa lopola sainela, saina itutu nanola e itom wala, gala avaka gagabila bilivali, paila gala gagabila bidubumi matausina si biga.

27 Mapaila matausina ilukwaisi tumasi komwaidona avaka avaka Yosepa leiluki matausina, e Yekobe eigisi makaisina waga kaibibiu Yosepa leiwitali paila bididagaisi matausina bilauwaisi Itipita. E mapaila Yekobe italapula nanola. 28 E Yekobe ikaibiga, kawala, “Wo, latugu Yosepa tomomova wala isisu. Gala magigu balagi avaka tuvaila. Ibodaigu wala yeigu tomomova ikugwa bala agisi matauna, e oluviga bakaliga.”

46

Yekobe deli litula ilosi Itipita

1 Yekobe bogwa ikoululuvi avaka avaka iyosi metoya ola kaisisu, e ilosiga Biasiba,k e baisa igabu mimilisi lula paila Yaubada, matauna tamala Aisake la Yaubada. 2 Yaubada ilivala baisa matauna metoya okilisala wa bogi, e idou matauna kawala, “Yekobe! Yekobʹo!”

E matauna ivitakaula, kawala, “E mayeigu ka!”

3 E ivitakaula, kawala, “Yeigu Yaubada, yeigula tamam la Yaubada. Taga kukokola bukula Itipita, paila bavigaki tubumwa bidalasi metoya mapilana Itipita. 4 Yeigu deli yoku bitala Itipita, e tubumwa bakaimilivau bimaisi mapilana valu. Yosepa bisisiaim wala om tuta kaliga.”

5 E Yekobe bogwa isilavi metoya Biasiba. Litula ilupaisi matauna ivisiyeilisi waga kaibibiu, e si kukova deli litusia gudikikekita deli isilasi okaibibiu, makaisina avaka guyoula Itipita bogwa eiwitali. 6 Matausina ikauwaisi * si mauna, si vavagi avaka avaka iyosisi mapilana Kenani, e ilosi Itipita. Yekobe ilau deli tubula komwaidosi. 7 Ikau komwaidosi litula deli litusia, tauwau deli vivila.

8 Mabudona Yekobe litula deli tubula eilosi deli matauna mapilana Itipita, la kuluta tau Rubeni, 9 e Rubeni litula. Anoki, Palu, Esironi, deli Kami. 10 Simioni deli litula Yemweli, Yamini, Owadi, Yakini, Sowara, deli Sauli, matauna inala natana vilela Kenani. 11 Libai deli litula. Gerisoni, Kowati, deli Merari. 12 Yuda deli litula. Sela, Peresi, deli Sira. (Tuvaila Yuda litula, Eri, sola Onani, matausina eikaligasi mapilana Kenani.) Peresi litula Esironi sola Amli. 13 Isaka deli litula. Tola, Puwa, Yasuba, deli Simroni. 14 Sebuloni deli litula. Seredi, Eloni, Yaleeli. 15 Matausina Lea sola Yekobe litusia tauwau eiunaisi mapilana Mesopotemia, deli goli natana litusi yagala Dina. Komwaidosi wala Yekobe dalela metoya baisa Lea, kasi bawa tailuwotolu taitolu.

16 Gada deli litula. Seponi, Agi, Suni, Esiboni, Iri, Arodi, deli Areli. 17 Asera deli litula. Imna, Isiva, Isivi, Beria, deli goli lusita Serai, Beria litula matausina Ebera sola Malikieli. 18 Matausina tailuwotala tailima taitala komwaidosi wala dalela Yekobe metoya baisa Silipa, minana ula Lebani eisaiki latula Lea. 19 Yekobe la kwava Retieli iuni litusia taiyu tauwau. yagasi, Yosepa sola Beniamina. 20 Olopola Itipita Yosepa la kwava Asinata iuni litusia taiyu. Manasa sola Epereim, minana Potipera latula; matauna tolula olopola Eliopolisi. * 21 Beniamina litula yagasi, Bela, Bekeri, Asibeli, Gera, Nemani, Ei, Rosi, Mpim, Upim, deli Adi. 22 Matausina tailuwotala taivasi Yekobe dalela metoya baisa Retieli. 23 Dani sola latula Usim. 24 Napitalai deli litula; Yaseeli, Guni, Yesera, deli Silem. 25 Matausina tailima taiyu tubula Yekobe metoya baisa Bilia, minana ula Lebani eisaiki latula Retieli.

Liliusi Yekobe litula deli tubula

26 Isonukulasi kasi bawa tubula Yekobe ilosi baisa Itipita kasi bawa luwolima luwotala tailima taitala. Mitaga gala deli ikalawaisi litula si kukova. 27 Yosepa eiuni litula taiyu tutala isisu mapilana Itipita. E matausina kasitaivasi ikatumkulovaisi iboda tailuwolima tailuwoyul kala bawa Yekobe dalela leilosi mapilana Itipita. *

Yekobe deli dalela mapilana Itipita

28 Yekobe iwitali Yuda bikugwai bila binigadi Yosepa bibodi matausina mapilana Goseni. Avai tuta iviloubusisi, 29 Yosepa isila ola waga kaibibiu ila Goseni paila bibodi tamala. Avai tuta ibodasi, Yosepa igigi tamala okaiyola, e ivalam tuta kaduwonaku. 30 Yekobe ilivala, kawala, “Bogwa ibodi bakaliga baisa tuta, paila bogwa lagisaim deli bogwa lanikolaim yoku tomomova lokusisu.”

31 E oluvi Yosepa ikaibiga baisa tuwʹala deli tamala toyo la ula komwaidona, kawala, “Ibodi yeigu bala baluki guyau paila tuwagwa deli tamagu sola la ula matausina eisisuaisi Kenani, e bogwa imakaiagusi baisa. 32 E baluki kidamwa yokomi komwaidomi toyamata sipi deli bulumakau toyamata, e kidamwa bogwa lokumaiyaisi mayuwosina mi sipi mi bulumakau deli avaka mi guguwa komwaidona. 33 Avai tuta guyau bikatupoiyaimi avaka kuuvagaisi, 34 e kululuwaisi bukulukwaisi kawami, ‘Yakamaisi toyamata wala sipi deli bulumakau tuta komwaidona, makawala tubumaiasi eivagaisi.’ E binanamsa bitugwalaimi bukusilaisi okubilela Goseni.” E Yosepa leilivala makawala, paila uula tuta komwaidona mina Itipita ikasilalaisi komwaidosi toyamata sipi.

47

1 E Yosepa ilau wala tuwʹala tailima bilokaiasi guyau. E Yosepa ikaibiga baisa guyau, kawala, “Tamagu deli tuwagwa bogwa leimaisi metoyasi mapilana Kenani, deli si bulumakau, si sipi, deli avaka avaka si guguwa komwaidona. E leimaisi okubilela Goseni isilaisi.” 2 Oluvi iyomitali tuwʹala baisa guyau. 3 Guyau ikatupoi matausina, kawala, “Avaka mi paisewa?”

Matausina ivitakaulasi ikaibigasi, kawasi, “Guyau, yakamaisi toyamata sipi, makawala tubumaiasi eivagaisi. 4 Lakamaisi mwada bakamili valusi mapilana valu, paila uula mapilana valu Kenani molusaula eikaligiaki sainela deli goli mayuwona ma sipisi gala isim kasi mnumonu. Mapaila tuta baisa bakanigadaimsi mwada bukusakaimasi mapilana valu Goseni, paila bakasilaisi.” 5 E guyau iluki Yosepa ikaibiga, kawala, “Ka, tuta baisa tamam deli tuwamwa bogwa leimaisi, 6 e mapilana viluwela Itipita baisa si vavagi wala. Ibodi wala bukusaiki matausina paila bibudaisi si valu mapilana Goseni, paila makubilana bulukumalala. Deli kidamwaga avai tauwau topapeula metoya oluwalaisi matausina, e kuvigaki matausina biyamataisi mayuwona ulo mauna tatougu.”

7 E Yosepa imai tamala Yekobe, e iyomitali matauna baisa guyau. E Yekobe isaiki guyau kala bigabwaila. 8 E oluvi guyau ikatupoi matauna, kawala, “Kwaivila kam taitu?”

9 Yekobe ivitakauloki, kawala, “Ulo tuta metoya ogu tavina bogwa leima kala vigimkovila makawala lakatutala kweluwotolu taitu. Taitu makwaisina gala kwebobawa, mitaga deli mwau olopola lasisu. Mitaga gala makawala taitu makwaisina kwewonaku tubugwa osi tuta tavina.” 10 Yekobe ibigibwailitulai guyau e isilavi. 11 E Yosepa isaiki tamala deli tuwʹala paila bibudaisi si valu olopola Itipita, isaiki matausina si valu mapilana bulukumalala katitaikinela valu mapilana Ramesa, avaka bogwa guyau eikaraiwogi. 12 E Yosepa ivakoma tamala, tuwʹala, deli goli availa availa tamala eivauli bila itobu magudisina gudikikekita.

Molusaula

13 Molusaula saina vakaigaga e gala kaula isisu ambaisa. E tomotala mapilana Itipita deli Kenani iyomami uwosi deli kasi molu. 14 Tutala igimolaisi kasi witi, Yosepa ikatuyouli mani komwaidona ilau wa ligisa. 15 Tutala mina Itipita deli mina Kenani iyomadaisi si mani komwaidona, oluvi mina Itipita imakaiasi Yosepa ilivalasi kawasi, “Kusakaimasi kaula. Taga kuyovikidadaimasi igau bakakaligasi. Nani kuwonanaimasi avaka sitana bakakamsi! Ma manisi bogwa wala leiwokuva!”

16 Yosepa ivitakauloki ikaibiga, kawala, “Kidamwa mi mani bogwa leiwokuva - e desi wala bukumaiyaisi mi mauna e basakaimi kaula mapula minasina.” 17 Mapaila si mauna komwaidona imiakaisi Yosepa e isaiki matausina kaula baisa mapula si wosa, sipi, gota, bulumakau deli ase komwaidona. Wa taitu makwaina isaiki matausina kaula paila mapula si mauna.

18 E taitu oluvi imakaiasi matauna ilukwaisi, kawasi, “Ka tomwaya, yakamaisi gala wala avaka eisisu uula bakakatuyumalaisi kwaitala vavagi. Ma manisi komwaidona bogwa leiwokuva, e ma maunasi lakasakaimsi baisa m vavagi. E gala wala avaka kesala isisu bakasakaimsi, mesinaku wala wowomasi e deli ma balekusi kesala. 19 Gala bukutagwala bakakaligasi! Kuwonana kuvagi sitana avaka paila yakamaisi. Gala bukuvigaki ma balekusi igau biviloububu wala. Bukugimolaimasi deli goli ma kwabilasi baisa mapula paila kaula. Ibodi guyau bivigakaimasi la ula, deli ma balekusi biyosi paila titoulela. Bukusakaimasi witi, paila bikamovaimasi, e sitanaga bakavaulasi oma bagulasi.”

20 E Yosepa imapu komwaidona kubilela Itipita paila la guyau. Paila uula molusaula sainela, e gala kwaitala vavagi isisu mesinaku wala ibodi bigimolaisi si kwabila. E mapaila komwaidona makubilasina ivigakaisi guyau la kwabila. 21 E Yosepa iyosi komwaidosi mina Itipita metoya kabulotala ila kabuluyuwela e ivigaki ula wala viloumwaidona. 22 Mesinaku wala tolula si kwabila gala bigimoli. Matausinaga gala ibodi bigimwalasi paila uula si guyau isisaiki taitala taitala tolula la mani paila la katuboyuva. 23 E Yosepa iluki tomota, kawala, “Tauwau, bogwa lagimolaimi deli goli mi kwabila e lasaiki guyau. Ka, baisa sitana bukukwauwaisi kami yagogu bukuvalaisi wala omi buyagu. 24 E igau tutala tayoyuwa bukukougugulaisi komwaidona witi gulolima, e gulotala bukusakaisi guyau. Kesalaga bukuyosisi kami yagogu e tuvaila kʹami titoulemi deli veimia.”

25 E ivitakaulasi, kawasi, “Tomwaya, bogwala lokukolaimasi. Bogwa kumitukwaiyaimasi. Ka, yakamaisi bogwa bakawotitalaisi guyau.” 26 E Yosepa ivigaki kasi karaiwaga mina Itipita kidamwa osi tayoyuwa witi bikougugulaisi gulolima, e gulotala bisakaisi guyau. E baisa makawala eiuvagaisi, ee, leimaga tuta lagaila. Mesinaku wala tolula gala bigimolaisi si kwabila baisa guyau.

Yekobe inigada paila kala baku

27 E mina Isireli ibudaisi valu opapala Itipita wa kwabila Goseni, e baisa ibanaisi guguwa bidubadu deli idalasi. 28 Yekobe isisu olopola Itipita taitu kala bawa kweluwotala kwailima kwaiyu. E ikatumguliki iboda kwelakatutala kweluwovasi kwailima kwaiyu kala taitu. 29 E avai * tuta la tuta bogwa eivakatitaikina paila bikaliga, e idou latula Yosepa iluki matauna, kawala, “Kusaili yamam okwaipiapagum ogu kwaidawaga e kulukwaigu biga katotila. Ka, gala bukubakwaigu Itipita. 30 Taga magigu bukubakwaigu ambaisa tumagwa eikanakaisi. E bukukwauwaigu bukusunupuloiyaigu metoya Itipita e bukubakwaigu ambaisa tumagwa eibubakwaisi.”n

E Yosepa ivitakauloki kawala, “Bogwa bavagi avaka lokulukwaigu.”

31 E Yekobe iluki, kawala, “Kulivala biga katotila kidamwa bogwa bukuvagi makawala.” E Yosepa bogwa ikatotila, e Yekobe ikabwaili matauna metoya ola kabokanukwenu.

48

Yekobe ibigibwaili Epereim sola Manasa

1 Igau oluvi Yosepa ilagi kidamwa tamala ikatoula. Mapaila ivakouli litula tauwau taiyu Manasa sola Epereim, e ilosi bibodaisi Yekobe. 2 Tutala Yekobe ilagi Yosepa bogwa leima bibodi, e mapaila ipeuloki wala isimalaula okabala. 3 Yekobe * ikaibiga baisa Yosepa, kawala, “Guyau Topeuligaga iyoumatila baisa yeigu mapilana Lusio olumoulela mapilana Kenani e ikabwailigu. 4 Ilukwaigu, kawala, ‘Igau basakaim litumwa bidubadu e dalem bidalasi bidubadu mina watanawa. Basaiki mapilana valu baisa tubumwa kidamwa bivigakaisi kasi bigukeya gala biwokuva, bikanigaga.’ ”

5 Yekobe tuvaila ikaibiga, kawala, “Mwa, Yosepa! Litumwa matausina taiyu eikaloubusisi baisa yoku mapilana Itipita oluviga lama - ka, matausina mwada bavigaki litugwa. Kasitaiyu Epereim sola Manasa bavigaki makawala litugwa Rubeni sola Simioni, e bikeulasi kasi bigukeya metoya baisa yeigu. 6 Kidamwa bukubani tuvaila litumwa tauwau, matausina gala bavigaki litugwa. Matausina igau bikeulasi kasi bigukeya metoya baisa Epereim sola Manasa. 7 Lavagi baisa * paila uula inam Retieli. Ka, ulo ninamwau kwaiveka, paila eikaliga mapilana Kenani katitaikina Eparati, tutala ogu lilouyumila metoya mapilana Mesopotemia. E baisa goli labaku minana opapala kedala Eparati.” (Baisa tuta Eparati idokaisi yagala Bedeliem.)

8 Avai tuta Yekobe igisi Yosepa litula, e ikatupoi, kawala, “Avai tauwau magudisina?”

9 Yosepa ivitakauloki, kawala, “Matausina litugwa Yaubada bogwa isakaigu baisa mapilana Itipita.”

Yekobe ikaibiga, kawala, “Kumiakaigu magudisina kidamwa basaiki kasi bigabwaila.” 10 Yekobe matala bogwa eidudubila paila bogwa eitomoya e gala bigisi bwaina. Yosepa imai litula baisa matauna e ikaipapi iviyuwoli magudisina. 11 Yekobe ikaibiga baisa Yosepa, kawala, “Adoki gala wala bagisaim avai tuta. Mitaga bogwa lagisaim e ka! - baisa tuta Yaubada bogwa itugwalaigu tuvaila bagisi litumwa.” 12 Mapaila Yosepa ilupi magudisina metoya Yekobe okwaitutula e ikavagina omatala tamala migila opwaipwaia.

13 Yosepa ivakouli Epereim isaili Yekobe ola kikiwama, e Manasa ola kakata. 14 Mitaga Yekobe yamala isobali isaili la kakatap opwanetala Epereim mtona molagwadi e yamala kikiwama isaili opwanetala Manasa matauna molitomoya. 15 E Yekobe isaiki Yosepa kala bigabwaila.q Kawala,

“Yaubada, matauna eiwotitalaisi Eberaam deli Aisake,

ibodi matauna Yaubada bimitukwaii gugwadi matausina.

Yaubada eivakadaigu omitibogwa e lagaila.

Ibodi matauna Yaubada bimitukwaii gugwadi matausina.

16 Anelosi matauna eikolaigu e gala avai tuta basilagi.

Ibodi anelosi matauna bimitukwaii gugwadi matausina.

Ibodi bulogagu, e bulogasi tamagu Aisake deli tabugu Eberaam

bikanigaga baisa ovalu watanawa metoya baisa gugwadi matausina.

Ibodi bibanaisi litusia bidubadu e tubusia bidubadu.”

17 Yosepa ikaikai nanola tutala igisi tamala isaili yamala kakata opwanetala Epereim. Mapaila iyosi tamala yamala ibia metoya opwanetala Epereim mwada bisaili opwanetala Manasa. 18 Ikaibiga baisa tamala, kawala, “Tamagu, taga bukuvagi makawala. Ka, matauwena molitomoya. Ibodi bukusaili yamam kweyakakata opwanetala matauwena.”

19 Mitaga tamala ipaiki, kawala, “Ka, latugu, bogwala lanikoli. Manasa dalela bidalasi bimila tomota budoveka. Mitaga bodala tuta oluvi bikalisau tuwala e bodala dalela bidalasi saina bidugaga bimila tomota budovila buduvakaveka.”

20 Mapaila yam makwaina isaiki kasi bigabwaila matausina, ikaibiga, kawala, “Avai tuta mina Isireli bilivalasi bigabwaila, bogwa bisailiusi yagami. Bikaibigasi kawasi, ‘Ibodi Yaubada bivigakaim makawala Epereim sola Manasa.’ ” E makawala wala Yekobe ivigaki Epereim ivakumgwa baisa Manasa. *

21 E Yekobe ikaibiga baisa Yosepa, kawala, “Ka, kugisi - yeigu katitaikina bakaliga. Mitaga Yaubada bogwa bisikailim, e matauna bikaimilivauwaim bukula mapilana viloutabum. 22 Mapilawena Sekem basakaim, yoku wala, galaga basaiki tuwamwa. Mapilana saina kwekabinai pwaipwaia, avaka bogwa layouli metoya oyumasi mina Amora metoya ulo puluta toyo ulo kaiyala.”

49

Yekobe la biga kala vigimkovila

1 Yekobe idau litula e ilivala, kawala, “Kusigugulasi gulitinidesi e balukwaimi paila avaka bivitolai tuta oluvi.

2 “Tauwau litula Yekobe, kumaisi gulitinidesi kulegasi.

Bukulagaigusi yeigu tumami yagagu Isireli.

3 “Mwa, Rubeni. Yoku ulo kulutala aunibogwaim, e yoku wala ulo peula.

Deli ulo kuluta yoku tutala igau otubovaugu.

Yoku tomwamwasila deli goli topeula metoya oluwalaimi yokomi litugwa.

4 Yoku makawala sakala bidumyelu,

mitaga yoku gala kuvigakaim saina toveka.

Paila yoku lokumisii minana ulo ula,r minawena lavigaki ulo kwava,

e makawala goli lokukwavi kam kwaboma titoulem.

5 “Simioni sola bodala Libai

oyumasi iyosisi si lewa e iyowaisi deli sesia.

6 E yeigu gala batoula deli matausina ikasilamsi,

e gala basilala olumoulela sigugula makwaina.

Paila ikatumataisi tomota deli kasi leiya,

e ikatuuwolaisi bulumakau nammwala kaikesi paila bivigakaisi kasi yousokana.

7 Akagagi si gibuluwa, paila saina togigasisi.

E akagagi si gidaleiya paila uula saina toseputupwatula.

Bayobutubutu matausina olopola valu Isireli komwaidona,

e babutugigai matausina bibutusi wala oluwalaisi mina Isireli.

8 “Mwa, Yuda. Budamwa biyakawolaimsi.

Bukuyosi kam tilaula okaiyosi.

E budamwa bikavaginaimsi.

9 Yuda makawala laiyoni. *

Bikamati kala tau e bikeiita kala nobwala,

bikanaki lopola yamala bivitukoli, bikanukwenu,

e gala taitala biyobosi.

10 Yuda igau bikau gweguya kasi karaiwaga kabutuvitusila,

e dalela tuta komwaidona biguyausi.

Kabokwaraiwaga igau bimaiyaisi si urigubu,

e bikavaginasi deli si tagwala baisa matauna.

11 E isikoli la ase osisila waini,

makaina saina kaiminabwaita sainela,

e iwina kala kakapula metoya tovala waini bweyani.

12 Matala ikulubuyavi ikalisau waini bweyanila,

e kudula pupwakaula ikalisau nunu kala pupwakau.

13 “Sebuloni matauna tokulumata.

Ola kawolawa baisa waga kaivakaveka si kabokota.

La valu kaligeila ila itobu mapilana Saidoni.

14 “Isaka gala bikalisau minana ase,

minawena ikanuwalai makwaisina kabokaidodiga guguwa.

15 Mitaga igigisi mapilana valu kabovaiwasi saina bwaina.

E makubilana kwabila saina bwainigaga.

Mapaila itapopula ikau la koni

matauna ivigaki makawala taitala towotetila la koni.

16 “Dani igau bitokwaraiwaga baisa la tomota.

E Dani dalela makawala avai dala avai dala mina Isireli dalesi.

17 E Dani la bubunela makawala keiyuna kabala baisa osiusiula keda.

E minana keiyuna nayayana kabala osiusiula keda.

Minawena igau bigadi wosa kegadula kaikela,

e availa matauna eisisu otapwala wosa bikapusi.

18 “E Yaubada, mwa! Yeigu latutulaim wala m kwatumova.

19 “Gada biyosisi wala matausina tolibulebu.

Mitaga bogwa goli bitovila bibokavili matausina.

20 “Asera ola bagula bikabinai bitaiyau matala kaula,

makwaina kaula bibodi gweguya kʹasi.

21 “Napitalai matauna makawala natana dia bulukilova

minawena tuta tuta bivilulu litula naminabwaita sainela.

22 “Yosepa matauna makawala ase bulukilova otalila utuwotu.

Kaina makawala ase nagugwadi olilina koya.s

23 Kala tilaula bikabiliasi baisa matauna deli kasi leiya,

e bibokavilaisi matauna deli kasi kaiyala.

24 Mitaga matauna kala kaiyala biyosikikiti,

deli yamala kweyapapeula wala,

metoya ola peula matauna Topeuligaga, Yekobe la Yaubada,

matauna Toyamata sipi, e matauwena goli kala Tokwala Isireli.

25 E baisa tamam la Yaubada eipilasaim,

e Yaubada matauna Topeuligaga bimitukwaiyaim.

Bisakaim kuna metoya walakaiwa,

deli utuwotu metoya osikowala pwaipwaia.

Bisakaim bidubadu bulutuvalu deli litumwa.

26 Bisakaim kaula deli lala.

Bisakaim tubumwa si koya,

deli goli bisakaim vavagi makwaisina saina bwainigaga kasi gigisa metoya koya makwaisina kwetitovagasi.

Ibodi mitakwai makwaisina bisisuaisi baisa Yosepa,

e matauna Yaubada eikatupali metoya baisa tuwʹala bibani mitakwai makwaisina.

27 “Beniamina matauna makawala kaukwa ugiwagi nagigasisi,

kaukwau deli koyavi ikikamati ilulupoli.”

28 Matausina Isireli dalela dililuwotala dilayu makawala avaka tumasi bogwa ilivala baisa matausina. E isaiki biga bobwailila deli la biga taloi taitala baisa taitala litula.

Yekobe la kaliga deli kala laka

29 E Yekobe isaiki litula kasi karaiwaga ikaibiga, kawala, “Ka, tuta baisa yeigu balokaia ulo tomota baisa okaliga. Bukubakwaigusi deli tubugwa olumoulela lagi makwainat olopola Epironi la kwabila guma Itai, 30 mapilana * Makipela viluwela Mamira opilibomatu olumoulela mapilana Kenani. Eberaam omitibogwa eigimoli lagi makwaina deli goli baleku metoya baisa Epironi paila kasi laka. 31 E baisa * eibakwaisi Eberaam deli la kwava Sera. Baisa eibakwaisi Aisake deli la kwava Ribeka. Makawala goli yeigu tuvaila labaku Lea. 32 Eberaam igimoli makubilana deli lagi makwaina olopola kwabila metoya baisa mina Itai. E baisa goli bukubakwaigusi.” 33 Avai tuta * Yekobe bogwa ivenoku la katuloluta baisa litula, ikenuvau tuvaila, e iwokuva la momova.

50

1 Yosepa ikapusi ilokaia tamala wowola ivalam deli iviyuwoli migila. 2 Oluvi ikaraiwaga bikapolaisi tamala wowola. 3 Ipaisewasi iboda kweluwovasi yam e ivigimkulovaisi kala kapula wowola, baisa makawala tuta tuta topaisewa matausina kala kaduwonaku si paisewa paila tomata. E mina Itipita ivalamsi paila matauna kweluwolima kweluwoyu yam.

4 Tuta makwaina ivenokusi valam, Yosepa ikaibiga baisa guyau la kaidadala valu, kawala, “Anigadaimi bukukwauwaisi ulo biga baisa guyau. 5 Kawami, * ‘Avai tuta tamagu la tuta katitaikina bogwa bikaliga, leilukwaigu mwada bakatotila paila babaku matauna laka makwaina bogwa leikatubiasi mapilana Kenani. Mapaila anigadaim bukutugwalaigu balau abaku tamagu, e oluvi bakeiita.’ ”

6 E guyau ivitakauloki matauna, kawala, “Bwaina wala, kulau kubaku tamam, makawala m biga katotila mwada bukuvagi wala.”

7 E Yosepa ila bibaku tamala. Komwaidona guyau la kaidadala valu, matausina tokwaraiwogala valu deli mina Itipita kasi tokugwa, komwaidosi goli ilosi deli Yosepa. 8 Tuvaila Yosepa la bwala kala tosisu, e tuwʹala, deli tumasi la ula komwaidosi deli ilokaiasi. Mesinaku gugwadi tokikekita wala isimwaisi e deli si mauna minasina sipi, gota e bulumakau komwaidona isisuaisi mapilana Goseni.u 9 Deli matausina mimilisi tauwau tosisula wogala kabilia kaibibiu toyo mimilisi tosisila wosa deli ilosi, e ivigaki saina boda budoveka.

10 Bogwa leimaisi Etadi okabotutula witi, baisa Yoridani opilibomatu, e baisa iuvalamsi kaigasi saina kaigaveka tuta kaduwonaku. E Yosepa ilibu kwailima kwaiyu yam paila tamala libula. 11 Avai tuta mina Kenani igisaisi matausina eiuvalamsi mapilana Etadi, ikaibigasi kawasi, “Ka, ina kwaita libu mina Itipita eiuvagaisi!” Baisa uula idokaisi mapilana valu Eibeli Misireim.v

12 E makawala wala Yekobe litula ivagaisi makawala tumasi eikaraiwogi matausina. 13 Ikauwaisi * wowola ilauwaisi mapilana Kenani, e ibakwaisi makwaina lagi Makipela, Mamira opilibomatu, makubilana omitibogwa Eberaam eigimoli metoya baisa Epironi guma Itai eivigaki kasi laka. 14 Yosepa eibaku tamala e oluvi ikeiita mapilana Itipita deli tuwʹala, e deli komwaidosi matausina leilokaiasi deli matauna paila kalisamila.

Yosepa ikatululuti tuwʹala mwada gala bikukolaisi avaka

15 Bogwa tumasi eikaliga e Yosepa tuwʹala ikaibigasi kawasi, “Wi, kaina Yosepa bikoulovaidasi bikaimapu baisa yakidasi komwaidona vavagi gaga avaka leitavigakaisi matauna.” 16 Mapaila iwitalaisi biga baisa Yosepa, ikaibigasi, kawasi, “Igau tamadasi gala bikaliga, 17 ilukwaimasi bakanigadaimsi kawamasi, ‘Bukuligaiwa ma sulasi makwaina avaka lakavigakaimsi tuta matutona kayogagaimsi.’ Mapaila kanigadaimsi mwada bukuligaiwa ma mitugagasi avaka lakavagaisi, paila yakamaisi kawotitalaisi tamam la Yaubada.” E Yosepa ivalam tuta matutona eilagi si bigatona.

18 E tuwʹala imaisi ikavaginasi baisa matauna ikaibigasi kawasi, “Ibodi bukuvigakaimasi m ula.”

19 Mitaga Yosepa ikaibiga baisa matausina kawala, “Gala bukukokolasi. Gala gagabila bavigakaigu makawala Yaubada. 20 Yokomi lokuninamsaisi gaga baisa yeigu mitaga Yaubada ikatumapu ivigaki bwaina, kidamwa bikoli bidubadu tomota si momova. E bidubadu matausina yam lagaila isisuaisi tomomova paila uula vavagi makwaisina eikaloubusisi makawala. 21 Gala avaka bukukukolaisi. Bogwa bayamataimi deli litumia.” E Yosepa ibigibwaili matausina deli la biga kamaiaba, e ikatigam luposi.

Yosepa la kaliga

22 E Yosepa isigaga wala mapilana Itipita deli tamala veyala. Kala taitu iboda lakatutala kweluwotala, e tuta makwaina ikaliga. 23 Tutala isisu tomomova, e igisi Epereim litula deli tubula. E tuvaila igisi Manasa latula yagala Makira eiuni litula. 24 Ikaibiga baisa tuwʹala kawala, “Ka yeigu katitaikina bakaliga, mitaga Yaubada bogwala bisikailimi biyamataimi deli bivakadaimi bikaimilivauwaimi metoya makwaina valu e bilauwaimi makwaina valu bogwa eilivala la biga katotila baisa Eberaam, Aisake, deli Yekobe.” 25 E oluvi Yosepa * inigadi la tomota kidamwa bilivalasi biga katotila peula. Ikaibiga kawala, “Kukwatotilasi kidamwa avai tuta Yaubada bikaimilivauwaimi bukulosi mapilana valu, ibodi deli bukukwauwaisi wowogu e bukulauwaisi.” 26 E Yosepa ikaliga mapilana Itipita kala taitu iboda lakatutala kweluwotala. E ikapolaisi wowola isemoyaisi olumoulela kwaitala didawaga tomata kabosakaila.

a 1:2 Yaubada la peula myala. Mabigana gagabila bitagini bilomala Yaubada, kaina yagila metoya baisa Yaubada, kaina utuyagila saina kwaitabwabogwa. Mina Iberu si biga paila baloma, yagila deli yagisa kwaitala wala.

* 1:3 1.3 2 Kr 4.6

b 1:5 Idokaisi kwaitala yam kala vitouula tatoula wala kalasia bisalili, e yam makwaina biwokuva nabwaia avai tuta kalasia siviyuwela bisalili.

* 1:6-7 1.6-8 2 Pt 3.5

c 1:6-7 Mina Iberu idokaisi valu watanawa isisu olumoulela bolita. Bolita walakaiwa odabala labuma bivigaki bikuna, deli bolita watanawa osikowala pwaipwaia bivigaki dadoya. Kugisi kaikobu mapilana kala katumiki Vit 7.11.

* 1:26 1.26 1 Kr 11.7

d 1:26 Gala tanikoli avaka uula Yaubada eikaibiga “yakidasi”.Mimilisi idokaisi ibudoki taitala guyau bilivala makawala paila titoulela, mimilisiga idokaisi Yaubada ililivala paila budotala boda matausina mina labuma; kugisi Vit 3.22; Yobi 1.6.

* 1:27 1.27 Md 19.4; Mk 10.6

* 1:28 1.27-28 Vit 5.1-2

* 2:2 2.2 Ib 4.4,10

* 2:2 2.2-3 Sun 20.11

e 2:4 Avai tuta mina Iberu ikavitagaisi Yaubada yagala, baisa Yahweh, yakidasi taginisi maigana Guyau. (Mimilisi buki pilabubogwa biginisi Yeoba.)

* 2:7 2.7 1 Kr 15.45

f 2:7 pwaipwaia…tau: Mina Iberu si biga paila pwaipwaia (adam) deli tau (adamah) kala lega makawala wala.

* 2:9 2.9 YG 2.7; 22.2,14

g 2:9 kabitam paila vavagi bwaina deli vavagi gaga. Gagabila bitagini “kabitam paila vavagi komwaidona.”

h 2:20 Metoya baisa tanikoli tau isim la karaiwaga odubasi mauna komwaidona.

i 2:23 vivila…tau: Mina Iberu si biga paila tau (ish) deli vivila (ishah) kala lega makawala wala.

* 2:24 2.24 Md 19.5; Mk 10.7-8; 1 Kr 6.16; Ep 5.31

* 3:1 3.1 YG 12.9; 20.2

j 3:5 vavagi bwaina deli vavagi gaga. Gagabila bitagini “vavagi komwaidona”.

* 3:13 3.13 2 Kr 11.3; 1 Tm 2.14

* 3:15 3.15 YG 12.17

* 3:17 3.17-18 Ib 6.8

k 3:20 Maigana Adam kala katumiki “mina watanawa”, e maigana Ibi kala katumiki “nammomova”.

* 3:22 3.22 YG 22.14

l 3:24 Minasina mina labuma goli, idokaisi isim pinupanesi bidubadu deli migisi migawelu migawelu (kugisi Isi 1.5-12). E minasina goli ikibuboti Yaubada matauna Toguyugwayu deli Topeuligaga.

m 4:1 Maigana Keni kala lega makawala mina Iberu si biga “leibani”.

* 4:4 4.4 Ib 11.4

n 4:7 ibodaim bukugigila: Gagabila bitagini “bogwa bakau m semakavi.”

o 4:7 Makawala laiyoni makateki biyosi kala tau.

* 4:8 4.8 Md 23.35; Lk 11.51; 1 Yn 3.12

* 4:10 4.10 Ib 12.24

p 4:16 Idokaisi kidamwa bisilavaisi si valu, e bogwa bisilavaisi si Yaubada, paila uula si nanamsa Yaubada la kabokwaraiwaga kwaitala wala valu.

q 4:25 Maigana Seti kala lega makawala mina Iberu si biga “leisaiki”.

r 4:26 Baisa maigana Yahweh.

* 5:1 5.1-2 Vit 1.27-28

* 5:2 5.2 Md 19.4; Mk 10.6

* 5:24 5.24 Ib 11.5; Yd 14

s 6:2 mina walakaiwa.Gagabila bitagini “yaubada litusia tauwau” kaina “Yaubada litula tauwau.”

* 6:4 6.4 Baw 13.33

* 6:5 6.5-8 Md 24.37; Lk 17.26; 1 Pt 3.20

* 6:9-10 6.9-10 2 Pt 2.5

t 6:18 Kabutu baisa Yaubada la biga katotila mwada bikoli deli bimitukwaii availa availa ikabikuwolaisi matauna.

* 6:22 6.22 Ib 11.7

* 7:7 7.7 Md 24.38-39; Lk 17.27

* 7:11 7.11 2 Pt 3.6

u 8:2 Kugisi Vit 7.11 deli kaikobu ikikatumiki nanamsa makwaina.

* 9:1 9.1 Vit 1.28

* 9:4 9.4 Tol 7.26-27; 17.10-14; 19.26; Kak 12.16,23; 15.23

* 9:6 9.6 Vit 1.26; Sun 20.13

* 9:7 9.7 Vit 1.28

v 9:27 Maigana Yapeta kala lega makawala mina Iberu si biga “bibidubadu”.

w 10:25 Maigana Pelegi kala lega makawala mina Iberu si biga “ilivisisi”.

x 11:7 Kugisi Vit 1.26 kala katumiki.

y 11:9 Maigana Babiloni kala lega makawala mina Iberu si biga “eikipinigu”.

* 12:1 12.1 VA 7.2-3; Ib 11.8

* 12:3 12.3 Gl 3.8

z 12:3 bamitukwaii komwaidosi...metoya baisa yoku. Kaina gagabila bitagini “Komwaidosi mina watanawa binigadaigusi mwada bamitukwaii matausina makawala goli lamitukwaiyaim.”

* 12:7 12.7 VA 7.5; Gl 3.16

* 12:13 12.13 Vit 20.2; 26.7

* 13:10 13.10 Vit 2.10

a 13:10 Baisa makubilana Ideni; kugisi Vit 2.8.

* 13:15 13.15 VA 7.5

b 14:17 Baisa otalila Yerusalem; kugisi 2 Sml 18.18.

* 14:18 14.18-20 Ib 7.1-10

c 14:18 Maigana Yerusalem igiyuwela.

* 15:5 15.5 Rm 4.18; Ib 11.12

* 15:6 15.6 Rm 4.3; Gl 3.6; Ym 2.23

* 15:12 15.12 Yob 4.13,14

* 15:13 15.13 Sun 1.1-14; VA 7.6

* 15:14 15.14 Sun 12.40-41; VA 7.7

* 15:18 15.18 VA 7.5

d 15:18 Kugisi Vit 6.18.

e 16:2 Idokaisi kidamwa natana ula biunai latula, minana ula inala bidoki magudina latula titoulela.

f 16:3 Natana ula gala bivai sola matauna la tokwaraiwaga, mitaga idokaisi ibodi wala matauna bimisii minana. Minana isim la kaisisu bwaina, deli tomota bidokaisi tau matauna la mwala.

g 16:7 Mapilana valu viluwela Itipita — minana Ega vilela Itipita; kugisi mailela 1.

h 16:11 Maigana Isimeili kala katumiki “Yaubada ililagi.”

* 16:15 16.15 Gl 4.22

* 17:5 17.5 Rm 4.17

i 17:5 Maigana Eberam kala katumiki “tabudasi toveka”. E maigawena Eberaam kala lega makawala mina Iberu si biga “tubusi boda bidubadu”.

* 17:7 17.7 Lk 1.55

j 17:7 Kugisi Vit 6.18.

* 17:8 17.8 VA 7.5

* 17:10 17.10 VA 7.8; Rm 4.11

k 17:10 Baisa tau kwila omatala bibobwaisi kanuvinela; kugisi makasana Biga Kala Katumiki.

l 17:15 Maigana Sera kala katumiki “giyouvila”.

m 17:19 Maigana Aisake kala katumiki “igigila”; kugisi mailela 17.

n 18:1 Kugisi Vit 13.18.

* 18:2 18.2 Ib 13.2

* 18:10 18.10 Rm 9.9

o 18:10 Igau nalima navasi tubukona biwokuva.Gagabila bitagini “taitu bima igau matutala”.

* 18:12 18.12 1 Pt 3.6

* 18:14 18.14 Lk 1.37

p 18:18 bamitukwaii...metoya baisa matauna. Gagabila bitagini “Komwaidosi mina watanawa binigadaigusi mwada bamitukwaii matausina makawala goli lamitukwaii matauna.”

* 19:5 19.5-8 Tok 19.22-24

* 19:11 19.11 2 Gwe 6.18

* 19:16 19.16 2 Pt 2.7

q 19:22 Maigana Sowa kala lega makawala mina Iberu si biga “kwekekita”.

* 19:24 19.24-25 Md 10.15; 11.23-24; Lk 10.12; 17.29; 2 Pt 2.6; Yd 7

* 19:26 19.26 Lk 17.32

r 19:27 Kugisi Vit 18.16.

s 19:37 Maigana Mowabi kala lega makawala mina Iberu si biga “metoya baisa tamagu”.

t 19:38 Maigana Benami kala katumiki “veiyogu la unai” e kala lega makawala mina Iberu si biga “mina Amoni”.

* 20:2 20.2 Vit 12.13; 26.7

* 21:2 21.2 Ib 11.11

u 21:3 Maigana Aisake kala katumiki “gigila”; kugisi Vit 17.17-19.

* 21:4 21.4 Vit 17.12; VA 7.8

v 21:4 Kugisi Vit 17.10.

w 21:9 Isimeili sola bodala Aisake imwasawasi. Gagabila bitagini “Isimeili ikatudeu bodala Aisake”.

* 21:10 21.10 Gl 4.29-30

* 21:12 21.12 Rm 9.7; Ib 11.18

* 21:22 21.22 Vit 26.26

x 21:31 Maigana Biasiba kala kivila “Utuwotula Katotila”. (Kugisi tuvaila 26.33.)

* 22:1 22.1-13 Ib 11.17-19

* 22:2 22.2 2 Lil 3.1

* 22:9 22.9 Ym 2.21

y 22:14 Yaubada bisakaidasi. Gagabila bitagini “Yaubada bigisaidasi.”

* 22:16 22.16-17 Ib 6.13-14

* 22:17 22.17 Ib 11.12

* 22:18 22.18 VA 3.25

* 23:4 23.4 VA 7.16; Ib 11.9,13

z 23:19 Igau oluvi makwaina lagi eibakwaisi tuvaila Eberaam (Vit 25.9-10), deli Aisake e Ribeka (Vit 49.31), Yekobe (Vit 50.13) deli tuvaila Lea (Vit 49.31).

a 24:2 Baisa makawala mina Iberu kasi gulogula omitibogwa kidamwa mwada bilivalasi biga katotila mwau e gala wala gagabila bikotuni.

b 24:62 Kugisi Vit 16.14.

* 25:10 25.10 Vit 23.3-16

c 25:22 Ila makwaina kabotapwaroru ambaisa ititapwarorusi baisa Guyau.

* 25:23 25.23 Rm 9.12

d 25:25 Maigana Iso igau idokaisi valu yagala, mapilawena Seira, paila igau oluvi Iso dalela igalasi imili valusi baisa. Maigana Seira kala lega makawala mina Iberu si biga “tounuunu”.

e 25:26 Maigana Yekobe kala lega makawala mina Iberu si biga “kaigadula kwai”.

f 25:30 Maigana Edom kala lega makawala mina Iberu si biga “tobweyani”.

g 25:31 Kasi gulogula mina Iberu kidamwa molitomoya igau bitokwaraiwaga paila dala, deli kidamwa bikeula kala vilavila saina kwaiveka tamala la guguwa bikalisau budala.

* 25:33 25.33 Ib 12.16

* 26:4 26.3-4 Vit 22.16-18

* 26:7 26.7 Vit 12.13; 20.2

* 26:26 26.26 Vit 21.22

h 26:33 Maigana Biasiba kala kivila “Utuwotula Katotila.” (Kugisi tuvaila 21.31)

* 27:27 27.27-29 Ib 11.20

* 27:29 27.29 Vit 12.3

* 27:36 27.36 Vit 25.29-34

i 27:36 Maigana Yekobe kala lega makawala kwaiyu si biga mina Iberu. Kwaitala bogwa taginisi (kugisi Vit 25.26). E biga kwaiyuwela “tosasopa”.

* 27:38 27.38 Ib 12.17

* 27:39 27.39-40 Ib 11.20

* 27:40 27.40 Vit 36.8; 2 Gwe 8.20

* 28:4 28.4 Vit 17.4-8

* 28:12 28.12 Yn 1.51

* 28:13 28.13 Vit 13.14-15

* 28:14 28.14 Vit 12.3; 22.18

j 28:14 bamitukwaii komwaidosi...metoya baisa yoku deli tubumwa. Gagabila bitagini “Komwaidosi mina watanawa binigadaigusi mwada bamitukwaii matausina makawala goli lamitukwaiyaimi yoku deli tubumwa.”

k 28:19 Maigana Beteli kala katumiki “Yaubada la bwala”.

l 29:32 Maigana Rubeni kala lega makawala mina Iberu si biga “Ka, latugu tau”, deli “Leigisi nanogu kala mmayuyu.”

m 29:33 Maigana Simioni kala lega makawala mina Iberu si biga “lilagi”.

n 29:34 Maigana Libai kala lega makawala mina Iberu si biga “sipukikiti”.

o 29:35 Maigana Yuda kala lega makawala mina Iberu si biga “yakaula”.

p 30:3 Kugisi nanamsa makwaina kala katumiki isisu Vit 16.2.

q 30:6 Maigana Dani kala lega makawala mina Iberu si biga “toyakala eikabwaili”.

r 30:8 Maigana Napitalai kala lega makawala mina Iberu si biga “kominimani”.

s 30:11 Maigana Gada kala katumiki “yubwaila”.

t 30:13 Maigana Asera kala katumiki “mwasawa”.

u 30:14 Mina Iberu bubunesi omitibogwa kaina kasi gulogula tau bivakoma vivila metoya okoiwaga kidamwa nanola mwada bimisii minana, e idokaisi makaina koiwaga bivigaki minana nani bisuma goli.

v 30:18 Maigana Isaka kala lega makawala mina Iberu si biga “Tamipumapu taitala topaisewa”, deli “Isim mapu.”

w 30:20 Maigana Sebuloni kala lega makawala mina Iberu si biga “tagwala” deli “bobwailila”.

x 30:24 Maigana Yosepa kala lega makawala mina Iberu si biga “Mwada bisaiki taiyuwela”, deli “Bogwa leikau wala.”

* 31:13 31.13 Vit 28.18-22

y 32:2 Maigana Maanaim kala katumiki “Kwaiyu kabosikaiwa”.

* 32:12 32.12 Vit 22.17

z 32:22 Minasina Silipa (kugisi Vit 29.24) deli Bilia (kugisi Vit 29.29).

* 32:24 32.24-26 Osi 12.3-4

* 32:28 32.28 Vit 35.10

a 32:28 Maigana Isireli kala lega makawala mina Iberu si biga “Iyominimani sola Yaubada,” deli “Yaubada iyominimani.”

* 32:29 32.29 Tok 13.17-18

b 32:30 Maigana Penieli kala lega makawala mina Iberu si biga “migila Yaubada”.

c 32:32 Baisa yam makwaina iginisi mapilana buki.

d 33:1 Kugisi Vit 32.22.

* 33:19 33.19 Yos 24.32; Yn 4.5

* 35:1 35.1 Vit 28.11-17

* 35:10 35.10 Vit 32.28

* 35:12 35.11-12 Vit 17.4-8

* 35:15 35.14-15 Vit 28.18-19

e 35:18 Maigana Benoni kala katumiki “latugu ogu nigabubu”.

f 35:18 Maigana Beniamina kala katumiki “latugu toliguguwa”.

* 35:22 35.22 Vit 49.4

* 35:27 35.27 Vit 13.18

* 36:2 36.2 Vit 26.34

* 36:3 36.3 Vit 28.9

g 37:2 Kugisi Vit 16.3.

* 37:11 37.11 VA 7.9

* 37:28 37.28 VA 7.9

h 38:29 Maigana Peresi kala katumiki “Tosaga”.

* 39:2 39.2 VA 7.9

* 39:21 39.21 VA 7.9

* 41:8 41.8 Dan 2.2

* 41:40 41.40 VA 7.10

* 41:42 41.42 Dan 5.29

i 41:51 Maigana Manasa kala lega makawala mina Iberu si biga “Ivigaki balumwelavi.”

j 41:52 Maigana Epereim kala lega makawala mina Iberu si biga “Isaiki litugwa.”

* 41:54 41.54 VA 7.11

* 41:55 41.55 Yn 2.5

* 42:2 42.2 VA 7.12

* 42:9 42.9 Vit 37.5-10

* 42:22 42.22 Vit 37.21-22

* 45:1 45.1 VA 7.13

* 45:9 45.9-11 VA 7.14

k 46:1 Mapilawena Aisake omitibogwa eikaliai kabolula mwada bitemmali Yaubada; kugisi Vit 23-25; 28.10.

* 46:6 46.6 VA 7.15

* 46:20 46.20 Vit 41.50-52

l 46:27 Baisa eikalumgulisi Yosepa deli kasitaiyu litula, deli matauna tamala Yekobe.

* 46:27 46.27 VA 7.14

* 47:29 47.29-30 Vit 49.29-32; 50.6

m 47:29 Kugisi kala katumiki kasi gulogula makwaina isisu Vit 24.2.

n 47:30 Baisa makwaina lagi isisu mapilana Makipela; kugisi Vit 23.19; 49.31; 50.13.

* 48:3 48.3-4 Vit 28.13-14

o 48:3 Mapilana valu igiyuwela Beteli; kugisi Vit 28.10-19.

* 48:7 48.7 Vit 35.16-19

p 48:14 Mina Iberu idokaisi moyakakata yamala moyapapeula, moyakikiwamaga moyamamama wala.

q 48:15 Yekobe eisaiki Yosepa kala bigabwaila metoya okasi bigabwaila Epereim deli Manasa.

* 48:20 48.20 Ib 11.21

r 49:4 Kugisi Vit 35.22.

* 49:9 49.9 Baw 24.9; YG 5.5

s 49:22 Yosepa…olilina koya: Paila mailela 22, gagabila bitagini “Yosepa makawala kai otalila utuwotu. Kaina makawala kai deli saina kaiuwala otapwala kali.”

t 49:29 Kugisi Vit 23.17-20.

* 49:30 49.30 Vit 23.3-20

* 49:31 49.31 Vit 25.9-10; 35.29

* 49:33 49.33 VA 7.15

* 50:5 50.5 Vit 47.29-31

u 50:8 Kugisi Vit 45.10; 47.6.

v 50:11 Maigana Eibeli Misireim kala lega makawala mina Iberu si biga “Mina Itipita ivalamsi.”

* 50:13 50.13 VA 7.16

* 50:25 50.25 Sun 13.19; Yos 24.32; Ib 11.22

SUNAPULA

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

SUNAPULA

Kabovitouula

Mapilana buki yagala Sunapula, paila baisa bitakalawa liliusi mina Isireli eisunapulasi metoya mapilana Itipita, mapilawena goli eisisuaisi okatupipi. Buki mapilana katupwaila katupotolu, baisa makawala.

1) Yaubada itaneku mina Isireli metoya osi katupipi, e oluvi ililoulasi ilosi wa Koya Sinai.

2) Yaubada ikabutu deli la tomota mapilana Koya Sinai, e metoya baisa isaiki karaiwogala si kidakeda, deli si valu la karaiwaga, deli tuvaila karaiwaga paila si tapwaroru kidikedala.

3) Livalela si kabotapwaroru kala kaliai, deli avaka ibodi biyoudilaisi paila guguwala tapwaroru, e tuvaila karaiwaga ituwoli ituwoli paila tolula deli paila ammakawala bitapwarorusi baisa Yaubada.

Kala kukugwa, buki mapilana ikamitububuli avaka Yaubada bogwa leivagi tutala itaneku la tomota metoya okatupipi e ivigaki matausina budotala boda, deli ikaimilivau si pikwaku paila avaka bibanaisi tuta oluvi.

Olumoulela buki mapilana bitabani oluwalaisi mina Isireli taitala tau kala nikoli sainela, matauna yagala Mosese, matauna goli Yaubada bogwa leinagi paila bivisunupuloi la tomota metoya Itipita.

E kwaitala vavagi kwedabala olumoulela buki mapilana, baisa makwaisina Karaiwaga Kwailuwotala. Bidubadu mina watanawa kaina gala itapuloki ninasi buki mapilana, mitaga inikolaisi makwaisina Karaiwaga Kwailuwotala wala.

Buki kala katumimisa

Mina Isireli isilavaisi Itipita 1.1—15.21

a) Si wotetila baisa mina Itipita 1.1-22

b) Mosese la kaloubusi deli la momova 2.1—4.31

c) Mosese sola Eroni ikominimanaisi guyoula Itipita 5.1—11.10

d) Luvapela Pakala, e isilavaisi Itipita 12.1—15.21

Metoya viluwela sopi yayana bila Koya Sinai 15.22—18.27

Karaiwaga deli Kabutu 19.1—24.18

Guyau la Buliyoyova deli Tapwaroru kala katuloluta 25.1—40.38

1

Mina Isireli eibodasi mwau mapilana Itipita

1 Yekobe litula eigalasi eilosi mapilana Itipita deli matauna, e matausina taitala taitala deli wala litusia. E matausina yagasi * 2 Rubeni, Simioni, Libai, Yuda, 3 Isaka, Sebuloni, Beniamina, 4 Dani, Napitalai, Gada, deli Asera. 5 E matausina Yekobe dalela kasi bawa tailuwolima tailuwoyu.a E latulaga Yosepa bogwa wala eisibogwa mapilana Itipita. 6 E igau matubona Yosepa deli tuwala ikaligasi, e tuvaila kesala tubwa matubona. 7 Taga tubusia iunigeyaisi bidubadu gugwadi, e mabudona mina Isireli dalela saina budoveka, e matausina ivakasauwaisi Itipita. *

8 E oluvi taitala giyouvau ikaraiwogi Itipita. E matauna gala wala inikoli Yosepa livalela. * 9 Iluki la tomota kawala, “Ka! Mina Isireli saina bidugaga deli saina budoveka, e bogwa bikaiyoulaidasi. 10 E gala tagigisi kidamwa kabilia bima, e kaina bikommolaisi boda kwaitala deli kada tilaulasi, e bikabiliasi deli yakidasi, e baisa makawala bisakaulasi metoya oda valusi. Mapaila ibodi bitanevisi avai nanamsa bitavagaisi bitasilibodaisi mwada taga tuvaila kasi bawa bibidubadu.” * 11 Mapaila mina Itipita isailisi kasi tokaraiwaga odubasi, kidamwa mina Isireli bivigaki bipupaisewasi mwau sainela paila bilamamsi komwaidosi. Mina Isireli eikaliaisi valu mapilasina Pitom deli Ramesa, mwada mapilasina bivigaki guyau la bomileilai. 12 Taga mayogagela wala mina Itipita iyogagaisi mina Isireli, e mauvagila goli kasi bawa ibidubadu, e tuvaila wala isilomlasi olopola valu. Mapaila mina Itipita ikukolaisi mina Isireli. 13-14 Ivigaki si sisu mwau sainela metoya si komikikana baisa matausina olopola paisewa mwau. Ivigakaisi mina Isireli si tokwaliai e deli si tobagula. Deli gala wala sitana si nokapisi baisa matausina.

15 E tuta matutona mina Itipita si guyau ilivala baisa minasina vilesi Iberu tokaivalulu. Natana yagala Sipara, nayuwela yagala Puwa. 16 E guyau matauna ikaibiga kawala, “Ka, kugisaisi. Matutona yokomi kukwavilulaisi vilesi Iberu - ka, kidamwa gwadi tau bikaloubusi, kukwatumati. Kidamwaga magudina vivila wala, e desi wala, bimova.” 17 Mitaga minasina tokaivalulu ikukolaisi Yaubada, e gala wala bikabikuwolaisi guyau. E mapaila gugwadi tauwau iyomovaisi wala. 18 E matauna guyau idou minasina tokaivalulu e ikatupoi kawala, “Avaka uula kuuvagaisi baisa ke? Avaka uula kuyomovaisi magudisina tauwau?”

19 E ivitakaulokaisi kawasi, “Ka, vilesi Iberu gala makawala vilesi Itipita. Paila vilesi Iberu si kaivalulu gagabila, e bogwa bivilulubogwasi oluviga yakama bakasusuvi.” 20-21 E mapaila Yaubada imitukwaii minasina tokaivalulu, paila uula minasina ikukolaisi Yaubada, e itagwala biunaisi litusia titoulesi. E mina Isireli tuvaila iunigeyaisi saina bidugaga, deli saina budoveka goli. 22 E kala vigimkovila, guyau matauna isaiki la tomota komwaidosi kasi karaiwaga. Kawala, “Bukuyosisi magudisina gudipwapwawa tauwau mina Iberu e bukulavaisi bilosi wa Waya Naili. Vivila wala bimovasi.” *

2

La kaloubusi Mosese

1 Wa tuta matutona taitala tau metoya odalela Libai ivaisi sola natana vivila metoya odalela titoulela. 2 E ivilulu latula tau. Avai tuta minana igisi latula saina gudiminabwaita sainela, e ikatupwani matauna iboda natonu tubukona. * 3 Mitaga igigisi gala igagabila bikatupwani matauna tuvaila, e mapaila ikau tatala peta eiwoli metoya pitapatila e ibwadi taga sopi bisuvi. E isewoya gwadi olumoulela e ilau isaiwa omnumonu yauwonaku okununa waya. 4 E gwadi magudina luleta itowa sitana kaduwonaku mwada bigisi avaka biviloubusi baisa matauna.

5 E guyau latula vivila ivabusi leima bikakaya, e la nawotetilaga ililoulasi opapala waya. Gala imomwa igisi peta matana omnumonu yauwonaku, e iwitali la nawotetila natana bila ikau. 6 E guyau latula iulaim peta matana igisi gwadi magudina tau iuvalam wala, e saina ikikapisi lopola sainela. Kawala, “Wii! Magudina gwadi taitala mina Iberu litusia!”

7 E gwadi luleta iviloubusi iluki minana guyau latula kawala, “Ki, kudoki bala anevi natana vilela Iberu e igagabila bivinunu matauna?”

8 E iluki minana, kawala, “Bogwa bwaina wala!” E vivila minana ilokaia imiaki magudina inala wala titoulela. 9 E guyau latula iluki numoya minana, kawala, “Kukwau gwadi magudina kulau kuvinunu paila yeigu, e yeigu bamapwaim.” E ikau magudina ilau ivinunu. 10 E oluvi, avai tuta gwadi magudina bogwa eitoveka, iuyoki guyau latula, e ivakalai matauna ivigaki makawala latula titoulela. E ilivala titoulela, “Bogwa lakatuligavi metoya wa sopi, mapaila badoki matauna yagala Mosese.”b*

Mosese igala ila Midiani

11 E wa tuta matutona Mosese bogwa eiulatila, e ilokaia bivakawoli la tomota mina Iberu. E igisi ammakawala kala mwau si paisewa leikomikikanaisi. Mitaga ivitoki tolosila taitala guma Itipita eitokaia ikatumati guma Iberu, matauwena goli Mosese la tomota tatoula. ** 12 E Mosese iwawai kala yausa, e avai tuta ivitoki tolosila gala wala availa igigisi matauna, e itokaia ikatumati matauna guma Itipita e ibaku okanakenuva. 13 E kwaiyuwela yam ikeiitavau imakaia igisi taiyu mina Iberu ikikimapusi. E iluki matauna tolipakula kawala, “Avaka paila kuwawaiya som wala guma Iberu?”

14 E matauna tau ivitakauloki, kawala, “Wa, availa inagaim bukukwaraiwogaimasi mwada kama toyakalasi yoku? Ki, yoku magim bukukwatumataigu, makawala lokukwatumati matauna guma Itipita?” E avai tuta Mosese ilagi makawala, saina ikokola e inanamsa titoulela wala, “Ka, tomota leibanaigusi avaka lavagi.” 15-16 Tutala guyoula Itipita ilagi avaka eikaloubusi, ivigikoni ammakawala bikatumati Mosese. Mitaga Mosese igala, isakaula ila mapilana Midiani. *

Kwaitala yam Mosese isisu opapala kwaitala utuwotu, e nalima nayu litula Yetoro, matauna si tolula mina Midiani, imaisi bigolasi sopi e biligabwaisi bila okaiwaga, paila bivimomwaisi tumasi la sipi deli la gota. 17 Mitaga mimilisi toyamata sipi ibokavilaisi minasina Yetoro litula ilosi. Mapaila Mosese ilokaia ipilasi minasina e ivimom si mauna. 18 E tutala ikaimilavausi baisa tumasi, ikatupoi minasina kawala, “Avaka paila lagaila saina kaukwau lokukweiitasi?”

19 Ivitakaulokaisi matauna kawasi, “Taitala tau guma Itipita ipilasaimasi metoya matausina toyamata sipi, e igoli sopi paila yakamaisi, deli goli ivimom da maunasi.”

20 E ikatupoi litula kawala, “Wo! Ambaisa matauna? Avakaga paila kuligaiwaisi matauna? Kulosi kulukwaisi matauna bima e deli bitakamsi.”

21 E mapaila Mosese itagwala bisisiaisi baisa, e Yetoro iyovaiya latula Siporai baisa Mosese. 22 E minana iuni latula tau. E Mosese inanamsa titoulela, “Yeigu togilagala ovalu makwaina, mapaila badoki matauna yagala Gerisom.”c

23 Kwaivila taitu bogwa leiwokuva, e guyoula Itipita ikaliga, taga mina Isireli igau wala ikikayagigilasi paila kasi mwau e ininigadasi paila pilasi. Si valam imwena baisa Yaubada, 24 e ilagi si kayagigila e iluwai la kabutud baisa Eberaam, Aisake deli Yekobe. * 25 Matauna igisi kasi mwau mina Isireli e mwada bipilasi matausina.

3

Mosese kala dou

1 Kwaitala yam, Mosese iiyamata yawala la sipi deli la gota. E yawala yagala Yetoro, mina Midiani si tolula. E matauna ivakouli mayuwosina imai mapilana oviloupakala Sinai, wa koya kwebumaboma. 2 E Guyau la anelosi iyoumatila baisa matauna metoya wa kova eilululu wa kai. E Mosese bogwa leigisi kova eilululu wa kai mitaga gala igabu makaina. * 3 E inanamsa, kawala, “Wi! Baisa kwemitawasi wala. Avaka paila gala igabu makaina kai? E igau bala katitaikinela e bagisimlili.”

4 E tutala Guyau bogwa leigisi Mosese leima katitaikinela makaiwena kai, e Guyau idou matauna kawala, “Mosese, Mosese!”

E itama kawala, “Wo! Yeigu, ka!”

5 Yaubada ikaibiga kawala, “Ei! Gala bukuma katitaikinela baisa. Ka, kuvilili kaikem katubukolela, paila baisa lokutitoki pwaipwaia kwebumaboma. 6 Paila yeigu tubumwa si Yaubada, e Eberaam, Aisake deli Yekobe si Yaubada yeigu.” Mapaila Mosese itapapi matala, paila kala kokola gala magila bigisi Yaubada migila.

7 E Guyau ikaibiga kawala, “Bogwa lagisi ammakawala ulo tomota eibodasi mwau sainela metoya oyumasi kasi tokaraiwaga mapilana Itipita. E anakaigali si dou magisi bakoli metoya baisa kasi toyamata mina gigasisi. Anikoli ammakawala kasi mmayuyu 8 e labusi kidamwa bakoli matausina metoya baisa mina Itipita oyumasi, e basunupuloi matausina metoya mapilana Itipita, bilosi mapilana valu saina kubilumalala, ambaisa mina Kenani, mina Itai, mina Amora, mina Peresi, mina Ivi e deli mina Yebusi tuta baisa isisuaisi. 9 E mokwita goli lalagi si dou ulo tomota e deli bogwa lagisi ammakawala mina Itipita si lamadada baisa matausina. 10 E baisa tuta bawitalaim bukulokaia guyoula Itipita, kidamwa bukuvisunupuloi ulo tomota metoya ola valu matauna.”

11 Mitaga Mosese ivitakauloki Yaubada, kawala, “Yeigu gala wala agu yeiwau. Ammakawala yeigu balokaia guyau matauna? E ammakawala bavisunupuloi mina Isireli metoya mapilana Itipita?”

12 E Yaubada ivitakaula kawala, “Yeigu igau basikailim, e avai tuta bogwa bukuvisunupuloi ulo tomota, e bukutapwarorusi baisa yeigu wa koya makwaina. Baisa bivigaki bukusimokwita mwada yeigu lawitalaim.”

13 E Mosese ikatupoi kawala, “Ki, matutona balokaia mina Isireli, e baluki matausina kawagu, ‘Ka! Si Yaubada tubumia leiwitalaigu lamakaiam!’ e bogwa bikatupoiyaigusi kawasi, ‘Ami yagalaga?’ E, ammakawala baluki matausina?” *

14 Yaubada ikaibiga, kawala, “Yeigu wala matoulegu. Baisa ibodaim yoku bukulivala baisa matausina. Kawam, ‘Matauwena yagala idokaisi “Yeigu Wala”e eiwitalaigu lamakaiami.’ * 15 Kuluki mina Isireli kidamwa yeigu Guyau Yaubada, si Yaubada tubusia, e Eberaam, Aisake deli Yekobe si Yaubada, bogwa lawitalaim lokumakaia matausina. Maigana goli yagagu bikanuvagasi. E matubosina, avai tubwa avai tubwa igau bikaloubusisi, bogwa bidokaigusi baisa makawala. 16 Kula kukouguguli kasi tokugwa mina Isireli, e bukuluki kidamwa yeigu Guyau Yaubada, si Yaubada tubusia, e Eberaam, Aisake deli Yekobe si Yaubada, bogwa layoumatila baisa yoku. E bukuluki matausina kidamwa yeigu lamakaia matausina, e kidamwa bogwa lagisi avaka mina Itipita ivigakaisi matausina. 17 E ka, yeigu bogwa lanagi kidamwa basunupuloi matausina metoya osi lumkoli saina mwaugaga mapilana Itipita, e balau mapilana valu saina kubilumalala, ambaisa mina Kenani, mina Itai, mina Amora, mina Peresi, mina Ivi, e deli mina Yebusi si valu.

18 “Ulo tomota bilagaisi avaka bukuluki matausina. Oluvi bukulosi deli tokugwala Isireli, e bukulokaiasi guyoula Itipita, e bukuluki matauna kawam, ‘Matauna Guyau, mina Iberu si Yaubada, bogwa iyoumatila baisa yakamaisi. Baisa tuta bukutagwala bakatavinasi kwaitolu yam oviloupakala, kidamwa bakagabwaisi lula baisa Guyau ma Yaubadasi.’ 19 Anikoli matauna guyoula Itipita gala wala bitugwalaimi bukulosi. Ilagoli kidamwa matauna guyau bibani kala komikikana e bogwa bitugwalaimi bukulosi. 20 Paila ka! Metoya ogu peula bavagi mimilisi vavagi kabovitukokola e makawala bamipuki matausina mina Itipita. Oluvi matauna titoulela bitugwalaimi bukulosi.

21 “Yeigu bogwa bavigaki mina Itipita bikamiabaimi mapaila avai tuta ulo tomota bilosi, gala bibodi yumawokuva wala bilosi. * 22 Komwaidosi vilesi Isireli biboda bilokaiasi minasina vilesi Itipita otalisi e deli availa vilesi Itipita eivigakaisi si ula, e iboda binigadaisi karekwa e deli kasi katububula goula deli siliba. E mina Isireli bikatububulaisi litusia metoya makwaisina guguwa, e bikauwaisi bilauwaisi kaikeyasi mina Itipita.”

4

Yaubada ikatupewoli Mosese

1 Mosese ivitakauloki Guyau, kawala, “Ki, ammakawala? Kaina mina Isireli gala bidubumaigusi e gala wala bilagaisi avaka lalivali. E ammakawala bavigaki kidamwa bilivalasi mwada yoku gala kuyoumatila baisa yeigu?”

2 Mapaila Guyau ikatupoi matauna, kawala, “Avakaga lokuiyosi oyamam?”

E ikaibiga, kawala, “Mna, kaitukwa wala.”

3 E Guyau ikaibiga, kawala, “Kulavi makaina kaitukwa bila opwaipwaia.” E Mosese ilavi makaina kaitukwa, e kai imila keiyuna, e matauna isakaula metoya minana keiyuna. 4 E Guyau iluki Mosese, kawala, “Kukwalakova kuyosi yeyunela.” Mapaila Mosese itapopula wala iyosi minana keiyuna e imila kaitukwa tuvaila. 5 E Guyau ikaibiga, kawala, “Bukuvagi baisa kidamwa mina Isireli bisimokwitasi kidamwa yeigu Guyau Yaubada layoumatila baisa yoku. E mayeigu goli tubusia si Yaubada, e Eberaam, Aisake deli Yekobe si Yaubada yeigu.”

6 Guyau ilukivau Mosese, kawala, “Kukovisuvi yamam bila olumoulela kam kwama.” Mosese ikabikaula, e tutala ibiigili yamala, bogwa wala iyosi katoula, e isipusipwapula wala mweyamwaidona. 7 Oluvi Guyau ikaibiga, kawala, “Kukovisuvivau yamam bila olumoulela kam kwama.” E matauna ivagi makawala, e tuta matutona ibiigili, bogwa imigileu makawala wala wowola komwaidona. 8 Guyau ikaibiga, “Kidamwaga matausina gala bidubumaimsi, kaina bininayuwasi paila kabutuvatusi ikugwa, e bogwa goli matausina bininatotilasi paila kabutuvatusi kwaiyuwela. 9 Mitaga kaina bigisaisi kwaiyu kabutuvatusi makwaisina e gala wala bidubumaimsi e galaga binakaigalaisi avaka kulilivali. Kidamwa makawala, ka - kuvagi makawala baisa. Kukili sitana sopi metoya wa Waya Naili kuligabu bila opwaipwaia. E sopi baisa bidavila bimili buyavi wala.”

10 Mitaga Mosese ikaibiga, kawala, “Woo, mwa! Guyau, gala, galaga bukuwitalaigu. Paila uula gala tobigitomoya yeigu. Ka, igau okuvitouula lokudouwaigu e leima yam lagaila, gala wala tobigitomoya yeigu. Paila yeigu togum toyo tokamtomota wala yeigu.”

11 E Guyau iluki matauna, kawala, “Mwa! Ki, availaga isaiki tomota wodola? Kaina availa ivigaki matauna bituli kaina bikutabu? E availaga ivigaki matauna bimitalala kaina bikau? Baisa goli mayeigula Guyau. 12 E tuta baisa bukula, igau bayogigibali paila m bigatona, deli igau bavitulokaim avaka bukulivali.”

13 Mitaga Mosese ivitakaula, kawala, “Wa, Guyau, gala wala. Akoma lopom. Ka, kuwitali availa.”

14 E Guyau la gibuluwa iviloubusi baisa Mosese ikaibiga, “Ammakawalaga tuwam Eroni, matauna dalela Libai? Anikoli wala matauna tobigitomoya. E ka, matauna baisa tuta leimaima bibodaim, e deli kala mwamwasila nanola kidamwa bigisaim. 15 Yoku gagabila bukuluki matauna deli bukulivala baisa matauna avaka bilivali. Yeigu bapilasaimi kamitaiyu bukulivalasi e deli yeigu balukwaimi kamitaiyu avaka bukuvagaisi. 16 Matauna bivigaki makawala wodom, deli kaimapum bilivala baisa tomota. E yokugwa makawala Yaubada, paila bukuluki matauna avaka bikaibigi. 17 Kukwau makaina kaitukwa kulau, paila bukuvagi mimilisi kabutuvatusi metoya makaina.”

Mosese ikaimilavau mapilana Itipita

18 E Mosese ikeiita baisa yawala Yetoro, e iluki matauna, kawala, “Kaina bukutugwalaigu bakaimilavau mapilana Itipita, e bavakawoli veyagwa e banevi kaina tommomova isisuaisi.” E yawala itagwala e itali matauna.

19 E matutona Mosese isisu wala mapilana Midiani, Guyau iluki matauna, kawala, “Kukwaimilavau Itipita, paila matausina mwada bikatumataimsi bogwa eikaligasi.” 20 E Mosese ikoluluvi la kwava deli litula,f eivisiyeila wa ase, e ivatuboulolasi bilosi Itipita. E deli iyosi kaitukwa makaina Yaubada eiluki bikau.

21 Tuvaila Guyau iluki Mosese, kawala, “Ka, bogwa bukukwaimilavau mapilana Itipita, e mapaila kuyamata bukuvagi komwaidona makwaisina kabutuvatusi omatala guyau avaka lakatupewolaim paila bukuvagi. Taga igau bavigaki guyau matauna bikasai dabala e gala bikilavi tomota. 22 E bukuluki matauna kidamwa yeigu Guyau alivala kawagu, ‘Isireli mabudona makawala ulo kuluta tau. 23 Lalukwaim mwada bukukilavi latugu bila bitapwaroru baisa yeigu, taga yoku kuyusi. E ka, baisa tuta bakatumati m kuluta latum tau.’ ” *

24 Ililoulasi bilosi Itipita, e katupotala kabosikaiwa makadana keda, Yaubada ibodasi sola Mosese deli mwada magila bikatumati matauna. 25-26 E minana Siporai ikau memetu e ibobu latula tau wowola e ikau kanavina ikipituki kaikela Mosese. Paila isim kasi gulogula paila bobu,g e mapaila minana iluki Mosese, kawala, “Ka, bogwa ladokaim ulo mwala metoya obuyavi.” Mauula Yaubada ikoli Mosese la momova.

27 E tuta matutowena goli Guyau eikaibiga baisa Eroni, kawala, “Kula oviloupakala e bukubodi Mosese.” Mapaila bogwa eila e ibodi matauna wa koya makwaina kwebumaboma.h E matutona Eroni eibodi Mosese e iviyuwoli matauna. 28 Mapaila Mosese eiluki Eroni vavagi komwaidona avaka Guyau eilivali matutona eiluki bikaimilavau Itipita, e deli goli eiluki kabutuvatusi makwaisina eikaraiwogi matauna bivagi. 29 Mapaila Mosese sola Eroni ilosi Itipita ikougugulaisi komwaidona mina Isireli kasi tokugwa. 30 E Eroni iluki mabudona vavagi komwaidona makwaisina avaka Guyau eilukibogwi Mosese, e oluvi Mosese ivagi komwaidona kabutuvatusi makwaisina omitasi tomota. 31 E matausina idubumaisi wala. E avai tuta eilagaisi ammakawala Guyau eimakaia mina Isireli deli eigisi ammakawala eibodasi mwau metoya oyumasi toyamata mina gigasisi, e mina Isireli ikavaginasi itapwarorusi.

5

Mosese sola Eroni ilokaiasi guyoula Itipita

1 Oluvi Mosese sola Eroni ilokaiasi guyoula Itipita ikaibigasi, kawasi “Ka! Matauna Guyau mina Isireli si Yaubada leikaibiga, kawala, ‘Kutugwali ulo tomota bilosi, e bivagaisi paka oviloupakala paila bitemmalaigusi.’ ”

2 E matauna guyau ikavilavila, kawala, “Wa! Availaga Guyau ke? Avaka uula banakaigali matauna e batugwali mina Isireli bilosi? Gala anikoli matauna Guyau e gala ibodi batugwali mina Isireli bilosi.”

3 Mosese sola Eroni ivitakaulasi, kawasi, “Ka! Mina Iberu si Yaubada iyoumatila baisa yakamaisi. E ka! Kutugwalaimasi kidamwa bakaliloulasi makawala kwaitolu yam bakalokaiasi mapilana oviloupakala, e baisa bakagabwaisi lula baisa Guyau ma Yaubadasi. Kidamwa gala bakavagaisi makawala, igau bikatumataimasi metoya wa lelia kaina okabilia.”

4 E matauna guyau iluki Mosese sola Eroni, kawala, “Avaka yokomi kudokaisi bukuvigakaisi tomota mwada bisilavaisi si paisewa? Kukwaimilivauwaisi matausina ula baisa osi paisewa. 5 Paila yokomi saina bidugaga kami bawa e kukwalisauwaimasi yakamaisi mina Itipita kama bawasi. Ki, kudokaisi tuta baisa magimi mwada bukusimwaisi paisewa kadai?”

6 E mapaila yam makwaiwena wala guyoula Itipita ikaraiwogi towotetila kasi tokaraiwaga deli tokugwala mina Isireli, kawala, 7 “Gala tuvaila bukusakaisi tomota, lei yammatutilai paila bikepupolaisi deli mlomwaluva bimila dakuna. Mitaga ibodi wala bilosi e binainevisi miyasina paila titoulesi. 8 Mitaga bukulukwaisi matausina ibodi bikepupolaisi mlomwaluva bimila dakuna makawala omitibogwa eivagaisi, bivagaisi kala bawa makawala omitibogwa e kala bawa gala bibusi. Paila matausina si paisewa saina gagabila, e mapaila baisa tuta tuta ininigadasi baisa yeigu kidamwa batugwali matausina bilosi e bigabwaisi lula baisa si Yaubada. 9 Kulukwaisi matausina bipaisewasi peula, deli bukuyamataisi matausina bisalausi, e taga binakaigalaisi avaka si biga tosisasopa.”

10 E towotetila kasi tokaraiwaga deli mina Isireli paisewa kala tokugwa isolasi baisa mina Isireli kawasi, “Ka! - guyau eilivala gala tuvaila bisakaimi lei. 11 Mitaga titoulemi wala bukunevisi ambaisa goli bukukowaiyasi, e bukukwepupolaisi mlomwaluva bimila dakuna makawala omitibogwa okuvagaisi, e kala bawa makawala omitibogwa.” 12 E tomota ikabiselusi olopola Itipita inainevisi lei. 13 Mitaga kasi tokaraiwaga ikominimanaisi matausina kidamwa bikepupolaisi mlomwaluva deli lei bimila dakuna yam kwaitala kwaitala. E ikaraiwagasi kala bawa gala sitana bibusi, mitaga ibodi bivigakaisi makawala goli omitibogwa igau tutala isisakaisi deli lei. 14 E mina Itipita tokaraiwaga igimsisaisi mina Isireli tokugwala paisewa paila goli eivigakaisi matausina mwada bikaraiwogaisi paisewa. E ikatilakaiyaisi, kawasi, “Ki, avaka paila yokomi gala kukwepupolaisi mlomwaluva bimila dakuna kala bawa makawala lokuuvagaisi omitibogwa?”

15 Matausina paisewa kala tokugwa ilokaiasi guyau, ikavilavilasi kawasi, “Mwa, Guyau! Avaka uula lokuvagi makawala baisa yakamaisi? 16 Paila gala bisakaimasi lei, mitaga isaitaula m kwaraiwaga paila bakakepupolaisi mlomwaluva deli lei bimila dakuna. E ka, tuta baisa goli igimsisaimasi, e uula goli yoku.”

17 E guyau ivitakauloki, kawala, “Uula goli yokomi saina tonunumata okupakaisi paisewa, e mauula lokunigadaigusi mwada batugwalaimi bukulosi bukugabwaisi lula baisa Guyau Yaubada. 18 Nani! Kukweiitasi omi paisewa. Gala wala bisakaimi lei, mitaga ibodaimi wala bukukwepupolaisi mlomwaluva deli lei bimila dakuna e kala bawa gala bibusi.” 19 E paisewa kala tokugwa ivitusaisi bogwa bibodaisi mwau. Paila matauna guyau eiluki bikepupolaisi mlomwaluva bimila dakuna kala bawa makawala omitibogwa.

20 Avai tuta tokugwa isilavaisi, ibodaisi Mosese sola Eroni, paila bogwa itutulaisi matausina. 21 E ilukwaisi Mosese sola Eroni, kawasi, “Yaubada bogwa igisi avaka lokuvagaisi, deli bogwa bimipukwaimi, paila uula lokuvigakaisi guyau deli la tosikwawa ikoulovaidasi. Ka, yokomi bogwa lokuyomitulaisi kada pakulasi mwada bikatumataidasi.”

Mosese la kavilavila baisa Guyau

22 E Mosese tuvaila itovilaki Guyau, ikaibiga, kawala, “Mwa! Guyau, avaka paila kuyovikidadi m tomota? Avaka uula lokuwitalaigu lama baisa? 23 Ka! Matutona lalokaia guyau mwada balivala paila yoku - ee, eima lagaila goli, matauna ikatugisisi matausina, deli gala wala avaka kuvagi bipilasi matausina.”

6

1 Mapaila guyau Yaubada iluki Mosese, kawala, “Ka, makateki bukugisi avaka bavigaki guyoula Itipita. Bogwa bakomikikani matauna bitugwali ulo tomota bilosi. E ka, bakomikikani matauna kidamwa mwada biyobutubutaimi bukusunapulasi metoya ola valu.”

Mosese kala dou

2 Yaubada iluki Mosese, kawala, “Yeigu wala Guyau. * 3 Ayoumatila baisa Eberaam, Aisake deli Yekobe makawala Topeuligaga Yaubada yeigu, mitaga gala avituloki matausina mwada binikolaigusi metoya yagagu igibumaboma, maigana Guyau. 4 E tuvaila akabutu deli matausina, e akatotila basaiki matausina valu Kenani, makwaina eisibogwasi makawala togilagala. 5 E baisa tuta bogwa lalagi si kayagigila mina Isireli, matausina mina Itipita eivigakaisi si ula, e bogwa laluluwai ulo kabutu.j 6 Mapaila kuluki mina Isireli kidamwa yeigu laluki matausina, kawagu, ‘Yeigu goli Guyau. E yeigu bogwa bakolaimi deli batanekwaimi metoya kami katupipi avaka mina Itipita eivagaisi. Bavitukoli yamagu kweyapeula, paila bamai mipuki saina mwaugaga baisa matausina e yokomiga bakolaimi. 7 E bavigakaimi ulo tomota tatougu, e yeigu wala mi Yaubada. E avai tuta batanekwaimi metoya kami katupipi baisa mina Itipita, e ka - bukunikolaisi kidamwa yeigu Guyau mi Yaubada. 8 Bamaiyaimi ovalu makwaina bogwa lakatotila basaiki Eberaam, Aisake deli Yekobe. E baisa goli basakaimi mi valu tatoumi. Yeigu goli Guyau.’ ” 9 E Mosese iluki makawala baisa mina Isireli, mitaga gala wala inakaigalaisi matauna. Paila uula si kaisisu mwau sainela osi tuta ula, e gala gagabila binanamsasi duwosisia.

10 Oluvi Guyau iluki Mosese, kawala, 11 “Kulokaia guyoula Itipita e kuluki ibodi bitugwali mina Isireli bisilavaisi la valu.”

12 Mitaga Mosese ivitakauloki kawala, “Ilagoli mina Isireli gala binakaigalaisi kaigagu. E mapaila ammakawalaga matauna guyau bilagi ulo biga? Paila tokamtomota yeigu.”

13 Guyau Yaubada ikaraiwogi Mosese sola Eroni kawala, “Ka! Kulosi kulukwaisi mina Isireli deli guyoula Itipita kidamwa yeigu lakaraiwogaimi kidamwa bukukugwaiyaisi mina Isireli bisunapulasi metoya mapilana Itipita.”

Mosese sola Eroni dalesi yagasi

14 Rubeni matauna Yekobe la kuluta, litula kasitaivasi, Anoki, Palu, Esironi, Kami; matausina deli goli tubusia dala madalasina yagasi eiginaisi. 15 Simioni litula kasitailima kasitaitala, Yemweli, Yamini, Owadi, Yakini, Sowara, deli Sauli. Sauli matauna inala vilela Kenani; matausina goli tubusia dala madalasina yagasi eiginaisi. 16 Libai litula kasitaitolu, Gerisoni, Koati, Mirari; matausina goli tubusia dala madalasina yagasi eiginaisi. Libai isisu kala taitu iboda 137. * 17 Gerisoni litula kasitaiyu, Libini, Simei, e matausina dalesi saina bidugaga. 18 Koati litula kasitaivasi, yagasi, Amram, Isa, Ebironi, Usieli. Koati isisu kala taitu iboda 133. 19 E Mirari litula kasitaiyu Mali, sola Msi; matausina goli Libai dalela deli tubusia.

20 Amram ivaiya tabula wala titoulela; tamala luleta, yagala Yokebedi, e iuni Eroni sola Mosese. E Amram isisu kala taitu iboda 137. 21 Isa litula kasitaitolu; Kora, Nepegi, deli Sikiri. 22 Usieli makawala goli, litula kasitaitolu; Misaeli, Elisapani deli Sitiri.

23 Eroni ivaiya Elisiba, minana Aminadaba latula, e Nasoni luleta, e minana iuni litula Nadaba, Abiu, Eleasa, deli Itama; 24 Kora litula kasitaitolu; Asiri, Elikana, deli Abiasapi, Matausina tubusia madalana dalela Kora. 25 E Eleasa matauna Eroni latula, ivaiya Putieli latula. E iuni latula Peniasi. E matausina goli kasi tommoya metoya odalela Libai.

26 E Eroni sola Mosese, matausina Guyau eiluki kawala, “Kusunupuloiyaisi dala Isireli metoya Itipita.” 27 E matolesi goli eilulukwaisi guyoula Itipita kidamwa bikilai mina Isireli.

Guyau la karaiwaga baisa Mosese sola Eroni

28 Tuta makwaina Guyau ilivala baisa Mosese mapilana Itipita, 29 ikaibiga kawala, “Yeigu goli Guyau. Kuluki guyoula Itipita komwaidona vavagi avaka balukwaim.”

30 Taga Mosese ivitakauloki, “Ka, kunikoli yeigu tokamtomota, e ammakawalaga guyau bilagi ulo biga?”

7

1 E Guyau Yaubada ikaibiga kawala, “Ka, bavigakaim makawala Yaubada baisa guyau matauna, e tuwam Eroni bilivala m biga baisa matauna makawala m tovitoubobuta. 2 Kuluki Eroni komwaidona avai karaiwaga balukwaim, e matauna biluki guyau mwada bitugwali mina Isireli bisilavaisi la valu. 3 Mitaga bavigaki guyau bikasai dabala, e gala goli binakaigalaim, ilagoli yeigu bavagi bidubadu kabutuvatusi saina kabokokola olopola Itipita. * 4 E oluvi bamipuki mina Itipita saina mwau sainela, e deli bavisunupuloi ulo tomota dalesi bisilavaisi valu makwaina. 5 E avai tuta bamipuki mina Itipita, deli bavisunupuloi mina Isireli, e mina Itipita bogwa bikatetasi kidamwa yeigu goli Guyau.” 6 E Mosese deli Eroni ivagaisi avaka Guyau eikaraiwogi. 7 Tuta makwaina ililivalasi baisa guyau matauna, Mosese kala taitu kweluwolima kweluwotolu, e kweluwolima kweluwotolu kwaitolu kala taitu Eroni.

Eroni la kaitukwa

8 E Guyau Yaubada iluki Mosese sola Eroni kawala, 9 “Kidamwa guyau matauna bilukwaimi kidamwa bibodi bukuuvagaisi avai kabutuvatusi mwada matauna bisimokwita avaka lokuvagaisi, e kuluki Eroni bilavi la kaitukwa watanawa omatala guyau, e bogwa bidavila bimila keiyuna.” 10 Mapaila Mosese sola Eroni ilokaiasi guyau e ivagaisi avaka Guyau Yaubada eikaraiwogi bivagaisi. Eroni ilavi la kaitukwa watanawa omatala guyau deli la tosikwawa e ka! - kaitukwa makaina idavila imila keiyuna. 11 Mapaila guyau idou la tokwabitam deli la tomigameguva, e metoya osi meguva ivagaisi makawala wala. 12 Matausina ilavaisi si kaitukwa watanawa e kaitukwa makaisina idavilasi imila keiyunasi. Mitaga Eroni la kaitukwa itokaia ilupoli si kaitukwa. 13 Mitaga guyau matauna ikasai wala dabala e gala wala binakaigali Mosese sola Eroni.

Mina Itipita ibodasi mimilisi silagi

Buyavi

14 E Guyau Yaubada iluki Mosese kawala, “Matauna guyau saina kasai dabala, e gala wala itagwala tomota bilosi. 15 Igau kaukwau kula kuvabodi matauna tutala bisalili bila wa Waya Naili. E kaitukwa kukwau, makaina lokuvigaki eimila keiyuna, e kututuli matauna opapala waya. 16 E bukuluki guyau matauna kawam, ‘Ka, matauna Guyau, mina Iberu si Yaubada goli, bogwa eiwitalaigu lamakaiam mwada balukwaim bukutugwali la tomota bilosi kidamwa bitapwarorusi baisa matauna oviloupakala. Lalivilabogwʹo mitaga gala wala kutagwala - ee, eima lagaila. 17 E mwa, guyau, ka - Guyau Yaubada eilivala kidamwa yoku makateki bukunikoli matauna metoya baisa avaka makateki bivagi. Ka, kugisi - bogwa bawaiya sopi dabala, e sopi bidavila bimili buyavi. * 18 E yenala waya bikaligasi, e maduyona waya yena minasina bisoboginasi e mina Itipita gala igagabila bimomsi metoya maduyona.’ ”

19 Guyau Yaubada iluki Mosese, kawala, “Kuluki Eroni kawam, ‘Kaitukwa kuyosali odubasi waya, waya kadakilikeli, deli katuwotu, olopola Itipita. E bimili buyavi, e valu Itipita viloumwaidona kasi sopi buyaviwokuva wala ambaisa ambaisa, tuvaila okasi kaboma deli kasi lukwava goli.’ ”

20 E Mosese sola Eroni ivagaisi avaka Guyau la karaiwaga. Omitasi guyau matauna deli la tosikwawa, Eroni iyosali kaitukwa wa waya e iwaiya dabala sopi, e sopi idavila imili buyavi. 21 E yena imiliaki waya ikaligasi iboginaki, e mina Itipita gala gagabila bimomsi metoya wa waya. Paila viloumwaidona valu Itipita buyaviwokuva wala isisu. 22 E guyau la tomigameguva ivagaisi makawala metoya osi meguva. Mitaga guyau ikasai dabala makawala silovala. Paila gala sitana binakaigali si biga Mosese sola Eroni, makawala goli Guyau bogwa eikaibigi. 23 Mitaga itovila ila ola ligisa, paila gala sitana itapuloki nanola vavagi baisa. 24 E komwaidosi mina Itipita ikilikelisi wa waya opapala paila kasi sopi, paila gala gagabila bimomsi metoya wa waya.

25 E yam makwaina Guyau Yaubada iwaiya sopi wa waya, e oluvi kwailima kwaiyu yam bogwa leiwokuva.

8

Kumeu

1 E Guyau Yaubada iluki Mosese kawala, “Kulokaia guyau e kuluki matauna kawam, ‘Guyau Yaubada eilivala, Kutugwali ulo tomota bilosi paila bitapwarorusi baisa yeigu. 2 Kidamwa bukuyusi, bamipuki m valu, bavigaki kumeu goli bivakasau. 3 Waya Naili saina bivakasewoki kumeu, e bisilavaisi waya bisuvisi om ligisa, matabudona okukwanukwenu, okabam, osi bwala m tosikwawa deli m tomota, deli goli om kumkumla, deli kam kwavayega. 4 Bipelasi owowom, ouwosi m tomota deli komwaidosi m tosikwawa.’ ”

5 E Yaubada iluki Mosese kawala, “Kuluki Eroni biyosali la kaitukwa odubasi waya, waya kadakilikeli deli katuwotu, e bikatubutu kumeu bikayalaguvasi bimiliaki valu Itipita.” 6 E Eroni iyosali la kaitukwa odubasi komwaidona sopi, e kumeu ikayalaguvasi imiliaki valu. 7 Mitaga tomigameguva imeguvasi, e matausina deli ikatubutaisi kumeu ikayalaguvasi.

8 E guyau idou Mosese sola Eroni ikaibiga kawala, “Kunigadasi baisa Yaubada bikau kumeu biligaiwa, e batugwali m tomota bilosi, paila bilulasi baisa Guyau Yaubada.”

9 Mosese ivitakaula kawala, “Amwasawa wala banigada paila yoku. Mitaga kusaili wala tutala e banigada paila yoku, m tosikwawa deli kam viloumgwa. E kumeu bitamwausi, gala natana bisisu mesinaku wala wa Waya Naili.”

10 E guyau ivitakauloki kawala, “Nabwaiaga bukunigada paila yeigu kadai.”

E Mosese ikaibiga kawala, “Bogwa bavagi makawala kulivala, e mapaila bukunikoli gala taitala tuvaila yaubada makawala Guyau ma Yaubadasi. 11 Yoku, m tosikwawa e deli kam viloumgwa gala tuvaila bukugisaisi kumeu minasina, e kumeu bitamwausi mesinaku wa Waya Naili.” 12 E oluvi Mosese sola Eroni isilavaisi guyau. E Mosese inigada baisa Guyau Yaubada paila biligaiwa kumeu, baisa kabomipuki leisaiki guyoula Itipita. 13 E Guyau Yaubada ivagi makawala Mosese einigadi, e ka! - kumeu wa bwala, olopola valu deli olawodila idoumlabasi wala. 14 E mina Itipita ikatugugulaisi gulovakavekasi e ikanai wala iboginaki valu. 15 E avai tuta guyau igisi kumeu bogwa eivadoumsi, e tuvaila wala ikasai dabala, gala bilagi si biga Mosese sola Eroni, makawala Guyau Yaubada leikaibigibogwi paila matauna guyoula Itipita.

Segusegu

16 E Guyau Yaubada iluki Mosese kawala, “Kula kuluki Eroni bikau la kaitukwa biwaiya pwaipwaia e viloumwaidona Itipita tubumyoula bimila segusegusi.” 17 E Eroni ikau la kaitukwa iwaiya pwaipwaia e wa tuta matutona tubumyou komwaidona olopola Itipita imila segusegusi, e ikuboli tomota deli mauna nasigisagina. 18 E tomigameguva ivigikonaisi si meguva mwada segusegu bikaloubusisi tuvaila, mitaga eiwaisi isomatasi. Kugisa, ambaisa ambaisa seguseguwokuva wala, 19 e tomigameguva ilokaiasi ilukwaisi guyau kawasi, “Yaubada wala matauna eivagi baisa.” Mitaga matauna guyau ikasai dabala, e gala bilagi si biga Mosese sola Eroni, makawala goli Guyau Yaubada bogwa eilivali. *

Nigunagu

20 E Guyau Yaubada iluki Mosese kawala, “Nabwaia kaukwau pikekita bukula kubodi guyau tutala bisalili bila wa waya, e kuluki matauna kidamwa baisa Guyau Yaubada eilivala, kawala, ‘Kutugwali ulo tomota bilosi, kidamwa bitapwarorusi baisa yeigu. 21 E akatululutaim kidamwa bukuyusi, e bamipukwaim e bawitali nigunagu baisa yoku, deli m tosikwawa deli kam viloumgwa. Komwaidona mina Itipita si bwala bivakasau wala nigunagu, e minasina bikubolaisi pwaipwaia. 22 Mitaga bavitopali mapilana Gosenik bayamata ambaisa ulo tomota eisisuaisi, e gala goli nigunagu bikaloubusisi baisa. Bavigaki makawala kidamwa bukunikolaisi yeigu Guyau asisu valu makwaina. 23 E balivi ulo tomota e m tomota. Makwaina kabutuvatusi nabwaia wala bikaloubusi.’ ” 24 E Guyau Yaubada iwitali budoveka nigunagu ola valu guyau matauna, deli la tosikwawa osi bwala, e viloumwaidona valu Itipita ivakasau iyogagi metoya minasina nigunagu.

25 E tuta makwaina guyau idou paila Mosese sola Eroni e iluki kawala, “Kulosi ovalu wala e kululasi baisa mi Yaubada olopola valu makwaina.”

26 Mitaga Mosese ivitakauloki kawala, “Kidamwa bakavagaisi makawala e baisa gala wala duwosisia. Paila kidamwa mauna bakavigakaisi lula baisa Guyau ma Yaubadasi, e baisa biyomwau ninasil mina Itipita. Kidamwa bakayosisi minasina mauna bakalulasi ambaisa mina Itipita bigisaimasi, e bogwa bikatubuyavaimasi odakuna e bakakaligasi. 27 Ibodi bakakwaidadinasi yam kwaitolu olumoulela oviloupakala e bakagabwaisi lula baisa Guyau ma Yaubadasi, makawala matauna eikaraiwogaimasi.”

28 E guyau matauna ikaibiga, kawala, “Bogwa batugwalaimi bukulosi bukugabwaisi lula baisa Guyau mi Yaubada olumoulela oviloupakala, kidamwa goli gala bukulosi kaduwonaku. E, bukunigadasi paila yeigu.”

29 Mosese ivitakauloki kawala, “Matutona basilavi baisa e bogwa banigada baisa Guyau kidamwa nabwaia nigunagu bisilavaimi, yoku deli m tosikwawa deli kam viloumgwa. Mitaga bukuyamata taga tuvaila bukusipulokaimasi deli bukusilibodi tomota bilosi paila bilulasi baisa Guyau.”

30 Mosese isilavi guyau e ila inigada baisa Guyau Yaubada. 31 E Guyau ivagi makawala avaka Mosese la nigada. Nigunagu isilavaisi guyau matauna, deli la tosikwawa deli kala viloumgwa, e gala natana nigunagu ikesa. 32 Mitaga tuta baisa tuvaila goli guyau ikasai dabala, e tuvaila gala bitugwali tomota bilosi.

9

Mauna ikaligasi

1 E Guyau iluki Mosese kawala, “Kulokaia guyoula Itipita e kuluki kidamwa Guyau, mina Iberu si Yaubada goli, eikaibiga kawala, ‘Kutugwali ulo tomota bilosi e gagabila bitapwarorusi baisa yeigu. 2 Kidamwa bukuyusivau, 3 igau bamipukwaim e bawitali lelia saina gaga baisa mi mauna komwaidona - mi wosa, mi ase, mi kameli, mi bulumakau, mi sipi deli mi gota. 4 E balivi mina Isireli si mauna e mina Itipita si mauna, e mina Isireli si mauna gala wala natana bikaliga. 5 E yeigu Guyau bogwa laluvatuta baisa nabwaia wala, kidamwa bogwa bavagi makawala.’ ”

6 E eiyam Guyau ivagi avaka bogwa eilivala bivagi, paila komwaidona maunela Itipita ikaligasi, mitaga mina Isireli si mauna gala wala natana ikaliga. 7 E guyau matauna ikatupoi avaka eikaloubusi, e ilukwaisi matauna kidamwa gala wala natana mina Isireli si mauna eikaliga. Mitaga guyau ikasai wala dabala e gala goli bitugwali mina Isireli bilosi.

Pukuna

8 E Guyau iluki Mosese sola Eroni kawala, “Kuyeilisi yelivila tubwaga metoya okumkumla, e yoku Mosese bukulavi bila walakaiwa omatala guyau. 9 E tubwaga bogwa bikaligiaki makawala tubumyou olopola Itipita komwaidona e bikaloubusi pukuna bimila pwasa ouwosi tomota deli si mauna.” 10 Mapaila ikauwaisi tubwaga metoya okumkumla, e itotusi guyau omatala, e Mosese ilavi ila walakaiwa, e bogwa ikaloubusi pukuna eimila pwasa ouwosi tomota deli goli si mauna. * 11 E matausina tomigameguva gala gagabila bilokaiasi Mosese omatala, paila uula uwosi pukunawokuva wala, makawala komwaidosi mina Itipita. 12 Mitaga Guyau Yaubada ivigaki guyau matauna ikasai dabala e gala itagwala binakaigali si biga Mosese sola Eroni, makawala Guyau eilivala.

Kuna kwekulokula

13 E Guyau Yaubada iluki Mosese kawala, “Ka, nabwaia kaukwau pikekita kutokaia kula omatala guyau e kuluki matauna kidamwa Guyau, matauna mina Iberu si Yaubada, eikaibiga, kawala, ‘Kutugwali ulo tomota bilosi e bitapwarorusi baisa yeigu. 14 Bogwa bamipuki m tosikwawa deli kam viloumgwa, mitaga tuta baisa bakatumkulovi e yoku tuvaila bamipukwaim, kidamwa bukunikoli gala taitala makawala yeigu ovalu watanawa komwaidona. 15 Kidamwa batagwala mwada bakatumataim deli m tomota matausina metoya wa lelia, e yokomi komwaidomi wala bukudoumlabasi. 16 Mitaga magigu bavitulokaimi ulo peula, e mapaila atagwala bukusisuaisi wala tommomova, kidamwa bulogagu bukulivalaisi e bikaligiaki ovalu watanawa komwaidona. * 17 E yoku saina kasai dabam gala magim bukutugwali ulo tomota bilosi. 18 E mapaila makulovala nabwaia bamai utuyagila saina kwevakaigaga, deli kuna kwekulokula bikapusisi, gala kwaitala tuta mina Itipita eigisaisi makawala baisa, omitibogwa e lagaila. 19 Baisa tuta kuwitali biga paila mi mauna kaina avai vavagi mi guguwa isisuaisi okaukweda, kidamwa nani bimaiyaisi wa bwala olumoulela. Paila kuna kwekulokula bikapusisi baisa avai tomota deli avai mauna lokuligaiwaisi okoukweda, e komwaidosi bikaligasi.’ ” 20 Mimilisi guyau la tosikwawa ikokolasi paila Yaubada la biga, mapaila si towotetila deli si mauna isisuaisi okoukweda imaiyaisi wa bwala paila bisipepunisi. 21 Mimilisiga matausina gala ikabikaulasi Guyau Yaubada la katuloluta e iligaiwaisi wala okoukweda si towotetila deli si mauna.

22 E Guyau iluki Mosese kawala, “Kuyosali yamam bila wa labuma, e kuna kwekulokula bikapusisi ovalu viloumwaidona Itipita - baisa tomota, mauna, deli goli avaka avaka isususinasi obaleku.” 23 Mapaila Mosese iyosali la kaitukwa ikibuboti labuma, e Guyau iwitali pilapala deli kuna kwekulokula deli kavikavila iwaiya pwaipwaia. Guyau iwitali 24 kwaiveka utuyagila deli kuna kwekulokula, deli kavikavila ikavikavila ambaisa ambaisa. Utuyagila saina kwaiveka mwau sainela, omitibogwa mina Itipita gala kwaitala tuta igisaisi e leima lagaila. * 25 Viloumwaidona valu Itipita kuna kwekulokula ikatudebali komwaidona avaka avaka isisuaisi okoukweda, deli goli tomota komwaidosi e mauna komwaidona ikatumtuwoli wala. Ikatumtuwoli kai kaikikekita obaleku, deli ikatuuwoli kai kaivakaveka. 26 Mapilana wala Goseni, ambaisa mina Isireli isisuaisi, baisa wala gala ikuna kwekulokula.

27 E guyau matauna iwitali biga baisa Mosese sola Eroni kawala, “Ka, lagaila bogwa lasula. Paila Guyau Yaubada bogwa eikamokwita, e yeigu deli agu viloumgwa bogwa kasulasi. 28 Kunigadasi baisa Guyau Yaubada, paila bogwa kasomatasi pilapala deli kuna kwekulokula. E alukwaimi biga katotila batugwalaimi bukulosi. Gala wala tuvaila bukusisuaisi baisa.”

29 E Mosese iluki matauna kawala, “Avai tuta basilavi valu makwaina e balokowoi yamagu banigada baisa Guyau Yaubada. E pilapala biwokuva deli gala tuvaila bikuna kwekulokula, e baisa bukunikoli kidamwa valu watanawa baisa la vavagi Guyau Yaubada. 30 Mitaga anikoli yoku deli m tosikwawa igau gala wala sitana kukukolaisi Guyau Yaubada.”

31 Seuloulu deli bali bogwa eigagasi, paila uula bali bogwa eimonogu deli seuloulu makateki eitam. 32 Mitaga gala sitana luvatala witi bigaga paila uula kasi monogu eiyobali.

33 E Mosese isilavi guyau e isunapula metoya ola valu, e ilokowoi yamala e inigada baisa Guyau Yaubada. E pilapala, deli kuna kwekulokula, deli kuna iwokuvasi wala. 34 E avai tuta guyau matauna igisi makwaisina vavagi bogwa leiwokuva, tuvaila wala imitugaga. Matauna deli goli la tosikwawa tuvaila wala ikasai dubasi makawala omitibogwa. 35 E makawala goli Guyau eilukibogwi Mosese, matauna guyoula Itipita gala bitugwali mina Isireli bilosi.

10

Nipawa

1 Oluvi Guyau iluki Mosese kawala, “Kula kugisi matauna guyau. Yeigu lavigaki matauna deli la tosikwawa ikasai wala dubasi, kidamwa bavagi vavagi kabutuvatusi makwaisina baisa matausina, 2 deli makwaisina bikatululuwaiyaimi bukulilivalasi baisa litumia deli tubumia ammakawala lakatudeu mina Itipita avai tuta lavagi makwaisina kabutuvatusi. E komwaidomi bukunikolaigusi yeigu goli Guyau.”

3 E Mosese sola Eroni ilokaiasi guyau matauna ilukwaisi kawasi, “Matauna Guyau, ma Yaubadasi mina Iberu, ilivala kawala, ‘Ammakawala kala woloula bukupakaigu goli? Bukutugwali ulo tomota bilosi, kidamwa bitapwarorusi baisa yeigu. 4 Kidamwa bukuyusivau, nabwaia bamai nipawa om valu. 5 Bivigaki saina bidugaga e bikuboli pwaipwaia deli bikomasi avai vavagi makunowena kuna kwekulokula gala ikodidaimi, deli goli kai makaisina kesa eitomwaisi. 6 E bivakasauwaisi makwaisina m ligisa, deli si bwala m tosikwawa deli kam viloumgwa komwaidosi. Igau bivigaki saina kala siligaga, gala makawala tubumia eibubanaisi avai tuta.’ ” Mitaga guyau itovila e ivatuboulola.

7 E guyau la tosikwawa ilukwaisi matauna kawasi, “Ammakawala kala woloula mwada matauna tau biyogagaidasi? Ka, bukutugwali mina Isireli tauwau bilosi. E igagabila matausina bitapwarorusi baisa Guyau si Yaubada. Ki, kaina gala kunikoli viloumwaidona Itipita ikatudumani?”

8 Mapaila ikaimilivauwaisi Mosese deli Eroni baisa guyau matauna, e iluki matausina kawala, “Desi wala! Igagabila bukulosi bukutapwarorusi baisa Guyau mi Yaubada. Mitaga - ki, availaga bilosi?”

9 Mosese ivitakauloki kawala, “Yakamaisi komwaidomasi wala bakalosi deli litumaiasi e deli ma nunumoyasi. Bakalauwaisi litumaiasi tauwau deli vivila, e tuvaila ma sipisi ma gotasi, e ma bulumakausi. Paila ibodi bakapakasi e bivigaki kala taimamila Guyau ma Yaubadasi.”

10 E guyau matauna ivitakauloki kawala, “Alivala biga katotila omatala Guyau, gala igagabila batugwali mi nunumoya deli gugwadi bukulauwaisi. Bogwa agisimlili kidamwa kunainevisi ammakawala bukukoulovaigusi wala. 11 Gala wala! Ka, tauwau wala bilosi bitapwarorusi baisa Guyau, kidamwa makawala magimi.” E iyabaisi Mosese sola Eroni isunapulasi metoya omatala matauna guyau.

12 E Guyau iluki Mosese kawala, “Kuyosali yamam odabala Itipita viloumwaidona, e nipawa bimaisi. E bimaisi bikomasi vavagi komwaidona kwesususinasi, vavagi komwaidona kesala avaka kuna kwekulokula gala eiyogagi.” 13 Mapaila Mosese iyosali la kaitukwa e Guyau iwitali yagila bomatu bitokaia e biuu yam makwaina deli bogi makwaina. E eiyam kaukwau ikaloubusisi minasina nipawa. 14 E bogwa ikaloubusisi saina yuwoveka ivakasauwaisi valu komwaidona. E saina bidugaga minasina nipawa, gala kwaitala tuta tagigisi makawala, e igau tuta oluvi gala tuvaila bitagisivau makawala. * 15 E ikubolaisi wala pwaipwaia komwaidona bwabwauwokuva wala. Ikomasi ivinakwaisi vavagi komwaidona, avaka kuna kwekulokula gala eiyogagi, deli tuvaila kai kaiuwala komwaidona. Gala sitana avaka kesa isisu semitamata kaina wa kai kainaga omnumonu viloumwaidona valu Itipita.

16 E nanakwa guyau idou Mosese sola Eroni ikaibiga kawala, “Yeigu bogwa wala lasula baisa Guyau mi Yaubada deli goli baisa yokomi. 17 Lagaila wala ulo mitugaga bukuligaiwaisi paila wala tuta makwaina. E bukunigadasi baisa Guyau mi Yaubada kidamwa gala basilagi metoya mipuki makwaina.” 18 E Mosese bogwa isilavi guyau matauna e inigada baisa Guyau Yaubada. 19 E tuta makwaina Guyau Yaubada iwitali utuyagila saina peula yagila kwaibwaga e iyuvisau nipawa ilau olopola Bolita Pilabweyani, e gala natana ikesa olopola Itipita. 20 Mitaga Guyau ivigaki guyau matauna ikasai dabala, e gala wala itugwali mina Isireli bilosi.

Dudubila

21 E Guyau Yaubada iluki Mosese kawala, “Kuyosali yamam bikibuboti labuma, e dubilikitakita sainela bikuboli viluwela Itipita.” 22 E Mosese iyosali yamala ila wa labuma, e dubilikitakita isisu olopola Itipita iboda kwaitolu yam. * 23 E mina Itipita gala gagabila bigisaisi sesia e gala taitala isilavi la bwala wa tuta matutona. E mitaga mina Isireli osi valu lumalama wala isisu.

24 E guyau idou Mosese iluki matauna kawala, “Desi wala, bukulosi kutapwarorusi baisa Guyau, e deli goli mi nunumoya deli litumia bukulosi. Mitaga mi sipi, mi gota deli mi bulumakau bisisuaisi baisa.”

25 E Mosese ivitakaula kawala, “Kidamwa makawala, bibodi bukusakaimasi mauna paila bakasemakavaisi deli bakagabwaisi lula bakasakaisi Guyau ma Yaubadasi. 26 Gala wala ibodi. Ka, bakakauwaisi ma maunasi, e gala natana bakaligaimwaisi. Paila ibodi yakamaisi titoulemasi bakanagaisi avai mauna bibodi paila bakatapwarorusi baisa Guyau ma Yaubadasi. Deli gala kanikolaisi avai mauna bibodi bakalulasi baisa matauna igau avai tuta wala bakaviloubusisi baisʹe.”

27 Guyau Yaubada ivigaki guyau ikasai dabala e gala itugwali mina Isireli bilosi. 28 E iluki Mosese, kawala, “Eei! Kusunapula. Gala magigu tuvaila bagisaim! Wa yam makwaina bagisaim e bukukwaliga!”

29 Mosese ivitakaula, kawala, “Bogwala kukwabuboti! Gala wala tuvaila bukugisaigu.”

11

Mosese ikamituli paila kuluta kasi kaliga

1 E Guyau Yaubada iluki Mosese kawala, “Basakaim kwaitala wala kala vigimkovila mipuki bukusaiki guyoula Itipita deli tomotala. E oluvi bitugwalaimi bukulosi. Ka, bogwa goli bibutugigaiyaimi komwaidomi bukusunapulasi metoya baisa. 2 E baisa tuta kula kuluki mina Isireli bilokaiasi sesia otalisi binigadasi kasi katububula goula deli siliba.” 3 E Guyau iviyelu ninasi mina Itipita bitemmalaisi mina Isireli. Paila mokwita goli tosikwawa deli tomota idokaisi Mosese saina tovakaigaga tau.

4 E oluvi Mosese iluki guyau matauna kawala, “Ka! Guyau Yaubada ikaibiga kawala, ‘Olubulotoula yeigu batavina olumoulela Itipita, 5 e bakatumtuwoli komwaidona mina Itipita si kuluta tauwau, bivitouula si guyau la kuluta tau, mwada matauna kaimapula tamala la kabokwaraiwaga, e bila ivigimkulovi baisa la kuluta tau minana ula tokaipupolela kasi bali. E deli bulutuvalu nagugwadi nammwala si kuluta deli bikaligasi. 6 E baisa bivigaki kwaiveka valam olopola Itipita, avaka gala eigisaisi igau omitibogwa, deli goli igau gala tuvaila bigisaisi. 7 Mitaga gala sitana natana kaukwa paila bikagoti mina Isireli kainaga si mauna. E oluvi bukunikolaisi kidamwa yeigu Guyau balivi mina Itipita deli mina Isireli.’ ” 8 E Mosese ivigimkulovi la bigatona baisa makawala, “Mi tosikwawa komwaidosi bimakaiagusi bikavaginasi baisa yeigu, e komwaidosi wala biyokakapisisi baisa yeigu, kidamwa bakau ulo tomota e bakasilavaisi. E oluvi tutala lalagi si nigada, yeigu bogwa basilavaimi.” E deli kala leiya Mosese isilavi guyau.

9 Guyau Yaubada leiluki Mosese kawala, “Matauna guyau tuvaila gala wala binakaigalaim, e baisa bavigaki tuvaila wala uula kidamwa bakatumkulovi ulo kabutuvatusi olumoulela mapilana Itipita.” 10 Mosese sola Eroni ivagaisi komwaidona kabutuvatusi makwaisina omatala guyau matauna, mitaga Yaubada tuvaila iviyelu nanola ivigaki kala kasai dabala, e gala bitugwali mina Isireli bisilavaisi la valu.

12

Luvapela Pakala

1 Guyau iluki Mosese sola Eroni mapilana Itipita, * 2 kawala, “Baisa minana tubukona bukuvigakaisi kala vitouula baisa yokomi paila taitu taitu. 3 Kukwatululutaisi komwaidosi kala boda mina Isireli baisa makawala. Minana tubukona yamla kweluwotala, tau taitala taitala binagi kaina natana lam kainaga natubovau gota paila la bwala kala tosisu bikamsi. 4 E kidamwa ola kaukweda gala ibawasi tomota paila bikomasi namwaidona minana mauna, e matauna bikau kwaiyuwela bwala baisa otalila la bwala kidamwa bivilaisi natana mauna, e bikalawaisi tomota kasi bawa makawala kala vilavila taitala taitala avaka ibodi bikamsi. 5 E ibodi bukunagaisi kaina sipi kainaga gota, mitaga ibodi wala natana namwala kala taitu kwaitala, gala isim kala nebaneba kaina kala kapwaila. 6 E yamla kweluwotala kwaivasila minana tubukona, e koyavilam wala komwaidosi kala boda mina Isireli bikatumataisi kasi mauna. 7 E mauna minasina igau makateki bikomasi osi bwala, mitaga ikugwa bikauwaisi sitana buyavila kasi mauna e bikumasi wa lulu okokolela deli odabala. 8 Bogi wala makwaina bigabwaisi minana vilionela e bikamsi, e kasi gwaba bikamsi lokwai yaiyayana, e deli bikamsi beredi gala isim kala yisi. 9 Mitaga gala bikomasi geyata kaina bisulusulusi avaka bikamsi. Mitaga bigabwaisi wala namwaidona, deli kununa, kaikena, deli goli komwaidona luguloguva isisuaisi olumoulela minana. 10 Gala ibodi bikobogaisi avaka mwada bikaboyuva. Mitaga avai kobwaga isisu ibodi wala bidokaisi wawa bigabwaisi. 11 Ikugwa bukusikamsi avaka bibodi paila loula, deli kaikemi katubukolela e oyumami mi kaitukwa, e ibodaimi bukukommamalusi makawala. Baisa goli Luvapela Pakala bivigaki agu taimamila, yeigu goli Guyau.

12 “Wa bogi makwaina yeigu baloya mapilana Itipita, bakatumati komwaidosi mina Itipita si kuluta tauwau deli si mauna si kuluta nammwala, e bamipuki komwaidona si yaubada mina Itipita. Yeigu goli Guyau. 13 Buyavi baisa isisu wa lulu okokolela, kabutuvatusi makwaina bikibuboti bwala makwaisina lokusisikaisi. Avai tuta bagisi buyavi, e baluvapela gala wala bayogagaimi wa yam makwaina bamipuki mina Itipita. 14 Ibodaimi yam makwaiwena bukukikilaisi bukuvigakaisi kwaitala tapwaroru pakala, kidamwa biyoluluwaiyaimi paila yeigu Guyau avaka bogwa lavagi. Baisa bivigaki mi kaboluluwai tuta komwaidona igau tuta bima.” *

Beredi Gala Deli Kala Yisi Pakala

15 E Guyau ikaibiga kawala, “Kwailima kwaiyu yam yokomi gala bukukomasi avai beredi eigabwaisi deli kala yisi. Mitaga ibodi bukukwamsi wala beredi gala deli kala yisi. Yam makwaisina kala vitouula komwaidona yisi bukuligaiwaisi, e gala kwaitala bisisu omi bwala. Paila ka - kidamwa availa bikam beredi deli kala yisi olumoulela kwailima kwaiyu yam makwaisina, yokomi gala wala ibodaimi bukudokaisi matauna taitala ulo tomota. 16 E yam kala vitouula, deli tuvaila kwailima kwaiyuwela yam, yokomi ibodi bukusigugulasi paila tapwaroru. Gala kwaitala paisewa bukuvagaisi olumoulela makwaisina yam kwaiyu, mesinaku wala bukuvakapulasi kʹami. 17 E bukuvagaisi makwaina paka, paila wa yam makwaina yeigu Guyau lavisunupuloiyaimi metoya mapilana Itipita. E taitu taitu bukukwabomaisi yam makwaina yamla paka. 18 E minana tubukona namatala, e koyavila kweluwotala kwaivasila bila koyavila kweluwoyu kwaitala yam, yokomi gala bukukomasi beredi eigabwaisi deli yisi. 19-20 E wa yam kwailima kwaiyu galaga bitabani yisi omi bwala. Paila kidamwa availa, kaina tolivalu kainaga togilagala, bikam beredi deli kala yisi wa yam makwaisina, yokomi gala wala ibodaimi bukudokaisi matauna taitala ulo tomota.”

Luvapela Pakala kala vitouula

21 E Mosese idou mina Isireli kasi tokugwa komwaidosi, e iluki matausina, kawala, “Ka, taitala taitala yokomi bukunagaisi lam kaina gota natubovau e bukukwatumataisi paila tosisula mi bwala bipakasi Luvapela Pakala. 22 E kasaikuku okukoyasi deli sisitala silumwaiya, kuvidagwaisi wa bolu makwelana okutavikotaisi buyavila mauna, e kusobaisi wa lulu okokolela deli okaitaula odabala lulu, e ka! - gala taitala bisilavi bwala bogi kwemwaidona bila biyam. 23 E avai tuta Guyau biloya Itipita bikatumati matausina mina Itipita, e bogwa bigisi buyavi okokola deli okaitaula, e gala bitagwala Anelosi Tokwatumata bisuvi omi bwala paila mwada bikatumataimi. * 24 E ka, makwaisina karaiwaga tuta komwaidona bukukwabikaulasi wala, yokomi deli goli litumia. 25 E avai tuta bukuviloubusisi ovalu makwaina avaka Guyau bogwa eikatotila bisakaimi, e ibodaimi bukuvigakaisi makwaina kami gulogula. 26 E matutona litumia bikatupoiyaimi kawasi, ‘Avakaga kala katumiki kada gulogulasi makwaina?’ 27 e yokomi bukuvitakaulokaisi kawami, ‘Baisa eivigaki da lulasi Luvapela, e baisa makawala tatemmalaisi Guyau, paila eiluvapela osi bwala mina Isireli mapilana Itipita. E eikatumati mina Itipita, mitaga tubudoiasi eikoli wala matausina.’ ”

E tuta matutona mina Isireli itapopula kaikesi ikavaginasi. 28 E oluvi ilosi ivagaisi makawala Guyau eikaraiwogi Mosese sola Eroni bivagaisi.

Mina Itipita si kuluta ikaligasi

29 Olubulotoula goli, Guyau ikatumtuwoli tauwau si kuluta mina Itipita, ivitouula si guyau la kuluta tau, mwada matauna kaimapula tamala la kabokwaraiwaga, e ila ivigimkulovi baisa availa matauna eitokwatupipi isisu obolela katupipi, e matauna tuvaila la kuluta tau ikatumati. E tuvaila goli komwaidona si mauna kuluta nammwala ikatumati. * 30 Wa bogi makwaina guyau, deli la tosikwawa deli goli mina Itipita komwaidosi imamatasi. E viloumwaidona Itipita ikaligiaki valam kwaiveka, paila bwala kwaitala kwaitala isim tomatela tau. 31 Wa bogi makwaina wala guyau idou Mosese sola Eroni, e iluki matausina kawala, “Nani kulosi, yokomi deli mi tomota mina Isireli! Kusilavaisi ulo valu. Kulosi bukutapwarorusi baisa Guyau, makawala avaka mi nigada. 32 Kuvadelisi mi sipi, mi gota, deli mi bulumakau e kusunapulasi. Tuvaila anigadaimi bukunigadasi baisa mi Yaubada kidamwa bimitukwaiyaigu.”

33 E mina Itipita ikammalaisi tomota binanakwasi bisilavaisi valu, e ikaibigasi kawasi, “Komwaidomasi bakakaligasi kidamwa gala bukusilavaisi baisa.” 34 Mapaila mina Isireli eivilugwaisi kasi beredi gala deli kala yisi okasi kavayega, e ikapolaisi makwelasina okasi karekwa isailisi ovilavasi ilosi. 35 E mina Isireli bogwa eivagaisi avaka Mosese eiluki, paila einigadaisi mina Itipita mwada bisakaisi goula deli siliba deli goli karekwa. 36 E Guyau eiviyelu ninasi mina Itipita kidamwa bitemmalaisi mina Isireli e bisakaisi makawala osi nigada. E mapaila baisa makawala mina Isireli eikauwaisi mina Itipita si veiguwa. *

Mina Isireli isilavaisi Itipita

37 E mina Isireli ilolosi isilavaisi Ramesa bilosi Sukota. E tauwau komwaidosi kasi bawa 600,000 e deli goli vivila e gugwadi. 38 E saina bidugaga tuwoli tomota ilosi deli, e tuvaila bidubadu sipi, gota e bulumakau deli ilauwaisi. 39 Igabwaisi kasi beredi gala deli kala yisi, avaka eikeulasi imaiyaisi metoya mapilana Itipita. Paila mina Itipita saina nanakwa eiyabaisi matausina, e tutala eisilavaisi Itipita gala wala gagabila bikatubiasaisi kasi kalaga. Deli gala isim tuta bibodi bikepupolaisi pwarawa deli yisi kidamwa bilelia bimila bereditoula deli kala yisi.

40 Mina Isireli eisisuaisi mapilana Itipita kwelakatuvasi kweluwotolu taitu. * 41 E wa yam makwaina kwelakatuvasi kweluwotolu taitu kala vigimkovila, Guyau la tomota dalesi komwaidona isilavaisi Itipita. 42 E wa bogi makwaina Guyau eiyausi la tomota kidamwa bivisunupuloi metoya mapilana Itipita. E mapaila taitu taitu takabomi bogi makwaiwena baisa Guyau. Paila wa bogi makwaina mina Isireli kasi gulogula ibodi wala biyuuyausasi.

Karaiwogala Luvapela Pakala

43 Guyau iluki Mosese sola Eroni kawala, “Makwaisina karaiwogala Luvapela Pakala. Gala taitala togilagala bikam kalagila Luvapela Pakala. 44 Mitaga kidamwa taitala mi ula bogwa lokumapu isim kala bobu, matauna ibodi wala bikam. 45 Gala taitala tosiwosa kaina availa lokukwabutu bikam wa paka. 46 E kʹami bukukwamsi olumoulela wala bwala makwaina lokukwatubiasaisi, gala bukusunupulovaisi okoukweda. E gala bukukouwolaisi kaitala totuwanela mauna. * 47 E komwaidosi mina Isireli ibodi wala bipakasi paka makwaina. 48 Mitaga tau matauna gala isim kala bobu gala ibodi bikam. Kidamwa taitala togilagala eimilivalu deli yokomi e saina magila bivagi Luvapela Pakala paila kala taimamila Guyau, bikugwa bukubobwaisi komwaidosi tauwau ola bwala. E oluvi bukuvigakaisi matauna makawala taitala wala yokomi mina Isireli, e ibodi wala bivagi paka makwaina. 49 Karaiwaga makwaina bisisu wala paila tolivalu mina Isireli deli paila togilagala availa availa eimilivalu deli yokomi.” 50 E komwaidosi mina Isireli ikabikaulasi e ivagaisi avaka Guyau eikaraiwogi Mosese sola Eroni. 51 E yam makwaina wala Guyau ikatusunupulovi mina Isireli dalesi metoya Itipita.

13

Kasi kaboma kuluta

1 E Guyau iluki Mosese kawala, 2 “Kukwabomi komwaidona kuluta tauwau baisa yeigu, paila kuluta taitala taitala tauwau mina Isireli deli kuluta natana natana mauna baisa ulo vavagi.” *

Beredi Gala Deli Kala Yisi Pakala

3 Mosese iluki tomota kawala, “Ibodi bukululuwaisi yam makwaina - yam makwaina lokusilavaisi Itipita, mavilouna goli eivigakaimi si ula. Makwaina yam eikatusunupuloiyaimi metoya ola peuligaga. Mapaila gala bukukwamsi beredi deli kala yisi. 4 Yokomi lokusilavaisi wa yam makwaina olopola tubukona namatala, tubukona yagala Abibi.n 5 Guyau ikatotila baisa tubumia bisakaimi si valu mina Kenani, mina Itai, mina Amora, mina Ivi deli mina Yebusi. Avai tuta biviloubusiaimi oviluwela maliapwasa deli kwabilela kubilimalala, ibodaimi bukupakasi paka makwaina olopola tubukona namatala taitu kwaitala kwaitala. 6 Yokomi bukukwamkwamsi beredi gala deli kala yisi biboda kwailima kwaiyu yam. E oyamla kwailima kwaiyuwela yokomi bukuvagaisi kwaitala paka paila kala taimamila Guyau. 7 Biboda kwailima kwaiyu yam yokomi gala bukukwamsi beredi deli kala yisi. Gala bibodi yisi, kaina beredi deli kala yisi, bisisu ambaisa omi valu. 8 E avai tuta bukuvitouulasi paka, ibodi bukukwamitububulaisi baisa litumia kuuvagaisi paila komwaidona vavagi makwaisina avaka Guyau leivagi paila yokomi avai tuta lokusilavaisi Itipita. 9 E paka makwaina bivigaki mi kaboluluwai, makawala kwaitala kwasi oyumami kaina sedabala odubami. Vavagi makwaina bikatululuwaiyaimi kidamwa Guyau la karaiwaga bukuvigakaisi kami wosi, paila Guyau matauna eikatusunupuloiyaimi mapilana Itipita metoya ola peuligaga. 10 Mapaila taitu kwaitala kwaitala bukukibubotaisi okweluvala makawala, ibodi bukuvagaisi paka makwaina.

Kuluta

11 “E Guyau igau bilauwaimi osi valu mina Kenani, valu makwaina eikatotila baisa yokomi deli tubumia. Avai tuta matauna bisakaimi, 12 e yokomi bukusemakavaisi komwaidosi mi kuluta tauwau baisa Guyau. E komwaidona kuluta mi mauna namwala, baisa Guyau wala la vavagi. * 13 Mitaga ibodi wala bukugimolivauwaisi metoya baisa matauna, minana ase kuluta nammwala, bukusakaisi natana lam kaimapula ase. Kidamwaga gala magimi bukugimolivauwaisi minana ase, e kukwapitunaisi kaiyola. E ibodi wala bukugimolivauwaisi komwaidona mi kuluta tauwau. 14 Tuta oluvi, avai tuta litumia bikatupoiyaimi avaka kala katumiki gulogula makwaina, e yokomi bukuvitakaulokaisi kawami, ‘Metoya ola peuligaga Guyau ikatusunupuloiyaimasi metoya Itipita, valu makwaina eivigakaimasi si ula. 15 Avai tuta guyoula Itipita ikasai dabala deli gala itagwala bikilavaimasi bakalosi, mapaila Guyau ikatumati komwaidona si kuluta tauwau deli si mauna nammwala olopola Itipita. Baisa uula da maunasi kuluta nammwala tavigakaisi lula baisa Guyau, mitaga tagimolivauwaisi da kulutasi tauwau. 16 Makwaina paka bivigaki da kaboluluwaisi makawala kwasi oyumadaisi, kaina sedabala odubadaisi, baisa ikatululuwaiyaidasi paila Guyau ola peuligaga eikatusunupuloiyaidasi metoya Itipita.’ ”

Lowa deli kova

17 E kadatala kaduvapoi bisuwa okawolawa bila Pilisitia. Mitaga tuta makwaina guyoula Itipita bogwa itugwali mina Isireli bilosi, Yaubada gala isuwalai matausina bilosi makadana keda. Yaubada inanamsi, “Igau avai tuta bigisaisi kidamwa bikabiliasi, e gala magigu bikivilivauwaisi si nanamsa e bikaimilavausi mapilana Itipita.” 18 E mapaila Yaubada isuvili matausina e isuyeiwa oluwalela viloupakala, bilokaia Bolita Pilabweyani. E mina Isireli ikabiyumalaisi si guguwa paila kabilia.

19 Mosese ikau wowola Yosepa e deli ilauwaisi, makawala goli avaka Yosepa bogwa eiluki mina Isireli bikatotilasi mokwita bivagaisi nanola. Paila Yosepa bogwa eikaibiga kawala, “Avai tuta Yaubada bitanekwaimi metoya valu makwaina, bukukwauwaisi wowogu e deli bukulauwaisi.” *

20 Mina Isireli isilavaisi Sukota, e ilosi bibudaisi si kabosikaiwa mapilana Esam omatala viloupakala. 21 Wa yam, Guyau bilobogwa omitasi matausina metoya kaitala lowa, paila bivituloki si keda. E wa bogi, bilobogwa omitasi tomota makawala mitaga bidavila migila bimila kova, paila bisimitali matausina, e igagabila goli matausina bililoulasi wala yam deli bogi. 22 Tuta komwaidona makaina lowa ikukugwai wala omitasi tomota wa yam, e makawala goli ivigaki makovana kova wa bogi.

14

Iluvapelasi Bolita Pilabweyani

1 E oluvi Guyau iluki Mosese, kawala, 2 “Kuluki mina Isireli bikeiitasi bilosi bibudaisi si kabosikaiwa omatala mapilana Pi Airota oluwalaisi Migadoli deli Bolita Pilabweyani katitaikinela Beali Seponi. 3 E guyoula Itipita bidoki kaina mina Isireli ititavinasi baisa mapilana e viloupakala itobodi mitasi. 4 Igau yeigu bavigaki matauna guyau bikasai dabala, e matauna bibokavilaimi, e mapaila batomgwaga odubasi matauna guyau deli la tokwabilia, bivigaki agu taimamila. E matausina mina Itipita binikolaisi yeigu goli Guyau.” Mapaila mina Isireli ivagaisi makawala avaka bogwa leiluki.

5 Avai tuta ilukwaisi guyoula Itipita kidamwa matausina tomota bogwa leisakaulasi, e matauna deli la tosikwawa ikivilaisi ninasi, e ikaibigasi kawasi, “Avaka leitavagaisi? Bogwa tatugwalaisi mina Isireli eisakaulasi leilosi, deli goli bogwa takitumouwaisi da ulasi!” 6 E guyau ikatubiasi la waga kaibibiu wogala kabilia, deli la tokwabilia. 7 E ikatuwakeda deli komwaidona la waga kaibibiu, deli goli makaisina kaimatala lakatulima lakatutala. E mabudona isim kasi kumatoula. 8 E Guyau Yaubada ivigaki guyoula Itipita ikasai dabala, e ibokavili mina Isireli, tutala isilavaisi valu ilosi deli wala si mwasawa. 9 Mabudona mina Itipita si tokwabilia, deli komwaidona wosa deli waga kaibibiu deli tokwabikuliga, ibokavilaisi imaisi isakailasi matausina ambaisa eibudaisi si kabosikaiwa, okawolawa Bolita Pilabweyani baisa katitaikinesi Pi Airota deli Beali Seponi.

10 Avai tuta mina Isireli igisaisi guyoula Itipita deli la tokwabilia eimakaiasi matausina, e ivigaki kasi kokola sainela, e idousi baisa Guyau mwada bikoli matausina. 11 E ilukwaisi Mosese kawasi, “Kaina goli gala kama lakasi olumoulela Itipita kadai? Lokumaiyaimasiga baisa oviloupakala mwada bakakaligasi ke? Ka, kugisi avaka lokuvigakaimasi tutala kusunupuloiyaimasi metoya mapilana Itipita. 12 Ki, kaina gala kalukibogwaimsi igau gala bitasilavaisi mapilana Itipita paila pakula makwaina biviloubusi baisa yakamaisi?

“Bogwa kalukwaimsi ibodi bukuligaiwaimasi wala si ula mina Itipita. Baisa bwaina wala kidamwa bakasisuaisi ula wala, e gala wala bwaina kidamwa bakakaligasi baisa oviloupakala!”

13 E Mosese ivitakaula kawala, “Gala bukukokolasi. Bitau uwomi e bukugisaisi avaka Guyau bivagi kidamwa bikolaimi lagaila. Yokomi gala tuvaila bukugisaisi matausina mina Itipita. 14 E Guyau Yaubada bikabilia deli matausina mina Itipita paila yokomi, e yokomiga gala bikaiki uwomi avaka bukuvagaisi.”

15 Guyau iluki Mosese, kawala, “Mwa! Avaka paila yoku kudoudou paila pilasi? Kuluki tomota bivasekalasi. 16 E kulokowoi m kwaitukwa odabala bolita, e sopi bitabai e igagabila mina Isireli biloulasi makawala oyabala oluwalela bolita. 17 Mitaga mina Itipita bavigaki bikasai dubasi, e biyeikulaisi wala matausina, e tuvaila goli batomgwaga odubasi guyoula Itipita, la tokwabilia, la waga kaibibiu deli la tokwabikuliga, e makawala goli babani agu taimamila. 18 E avai tuta bakalisuwoli matausina e mina Itipita binikolaigusi yeigu wala Guyau.”

19 E Yaubada la anelosi makateki eikugwai si tokwabilia mina Isireli. E matauna itabai ikeiita otuboulosi. E tuvaila lowa makaina deli wala itabai, 20 e itowalai oluwalaisi mina Itipita deli mina Isireli. E lowa ivigaki dudubila baisa mina Itipita, mitaga lumalama ititapi baisa mina Isireli, e baisa uula mabudosina tokwabilia budoyu gala bivakatitaikinasi baisa sesia bogi kwemwaidona.

21 E Mosese ilokowoi yamala odabala sopi, e Guyau ivigaki yagila bomatu iuu e iwosau sopi itabai. Bogi kwemwaidona yagila eiuu itayuvisi sopi ilubulabu e imili yabala. Sopi eitavilevi 22 e mina Isireli iluvapelasi metoya oyabala e sopi ivigaki papala pilatala piliyuwela. * 23 Mina Itipita ibokavilaisi ibokulaisi matausina oyabala oluwalela bolita, deli komwaidona si wosa, si waga kaibibiu deli tokwabikuliga. 24 Bulubuvisiga Guyau ikululuki metoya makovana kova deli makaina lowa baisa mina Itipita si tokwabilia, e ivigaki kasi kokola saina kwevakaigaga. 25 Tuvaila waga kaibibiu isonusi, mapaila ivigaki saina mwau paila bisakaulasi. E mina Itipita ikaibigasi kawasi, “Guyau Yaubada bogwa eipii mina Isireli e ibokavilaidasi. Wo! Bitabutusi, gala bitasisuaisi baisa!”

26 E Guyau iluki Mosese kawala, “Kulokowoi yamam odabala bolita, e sopi bikatukuluvi odubasi mina Itipita deli si waga kaibibiu e tuvaila kala tokwabikuliga.” 27 Mapaila Mosese ilokowoi yamala odabala sopi, e tutala bogwa eikikivi visiga, sopi ikaimilavau okabala makawala ikanabogwa. E mina Itipita ivigikonaisi bikayalaguvasi metoya wa sopi, mitaga Guyau iluvivau matausina ilosi obolita. 28 Sopi ikaimilavau ikuboli komwaidona waga kaibibiu deli kala tokwabikuliga e tuvaila komwaidosi mina Itipita si tokwabilia, availa availa eibokulaisi mina Isireli obolita. Komwaidosi wala eidoumsi, gala kesa. 29 Mitaga mina Isireli iloulasi oyabala oluwalela bolita, e sopi ivigaki papala pilatala piliyuwela.

30 Wa yam makwaina Guyau ikoli mina Isireli metoya oyumasi mina Itipita, e mina Isireli igisaisi matausina ikatupisau tokakaliga okawolawa. 31 Avai tuta mina Isireli igisaisi ammakawala Guyau la peuligaga ikalisau mina Itipita, e ikukolaisi matauna. E idubumaisi Guyau, deli goli la touwata Mosese.

15

Mosese kala wosi

1 Tuta baisa Mosese deli mina Isireli iwosisi mapilana wosi baisa Guyau, kawasi.

“Bawosi baisa Guyau, paila matauna la tomgwaga saina kabokatubau.

Paila bogwa ikatudoum tomota deli si wosa olumoulela bolita. *

2 Guyau matauna agu tokwala topeula wala.

Matauwena wala eikatumovaigu.

Matauna goli ulo Yaubada, e bayakawoli matauna.

E matauna tamagu la Yaubada, e bawosi paila matauna Tovakaigaga. *

3 Guyau matauna kumatoula.

Matauna goli yagala Guyau.

4 “E mina Itipita si tokwabilia deli si waga kaibibiu eilavi ilosi olumoulela bolita.

Dabala si wota eidoumsi oBolita Pilabweyani.

5 Tulubwabwau ikuboli matausina,

e isabwabulasi isalilisi watanawa makawala dakuna.

6 “E Guyau, yamam kweyakakata saina kweyapapeula, e itutuvakau nanogu.

Lokukwatudoum matausina tilaula.

7 Kutomgwaga odubasi kam tilaula, e yoku goli giyouveka.

Kam leiya ilululu saina nanakwa igibumkulovi matausina,

makawala kovasupa nanakwa bigabu susupa.

8 Kuyuvisau bolita e sopi ila walakaiwa.

Sopi ivigaki papala makawala kali,

e sopi olopola bolita imili dakuna.

9 Tilaula matausina ikaibigasi kawasi, ‘Babokavili ayosi matausina.

Bogwa bavili si veiguwa e bakau komwaidona avaka magigu.

Babiigili ulo puluta e bakau komwaidona avaka avaka iyosisi.’

10 Mitaga ka, Guyau - sivatala wala kuyagisa, e mina Itipita ikanopulasi.

Isalilisi makawala tanumnumta ilosi olopola bolita katuposilagi.

11 “Mwa, Guyau! Avai yaubada isisu makawala yoku?

Availa goli makawala yoku Tobumaboma deli Towalakaiwa?

Availaga gagabila bivagi kabutuvatusi deli kaboyowalula,

makawala yoku m vavagi?

12 Lokuyosali yamam kweyakakata

e valu watanawa ilupoli kama tilaulasi.

13 Lokukugwai matausina availa availa lokukoli,

paila lokukwatotila makawala, e tokimadagi yoku!

E metoya om peula lokuvakadi matausina eimaisi baisa om valu viloubumaboma.o

14 Boda ituwoli ituwoli ilagaisi e itatatuvasi deli kasi kokola.

Mina Pilisitia ibulukukoli sainela.

15 Tokugwala Edom tuvaila kasi kokola sainela.

Mina Mowabi si topapeula bogwa itatatuvasi wala,

e mina Kenani ikitumouwaisi si tuvaluwa.

16 Saina kasi kokola eimitaki uwosi,

paila bogwa eigisaisi yoku Guyau m peula,

e imitaki uwosi gala gagabila bivagaisi avaka,

igau tutala m tomota eidadelisi eilosi.

Tomota matausina goli lokutaneku metoya okasi katupipi.

17 E lokumai matausina e lokubudi si valu om koya.

Paila yoku Guyau lokunigibogwi makwaina paila m valu,

baisa goli Bwala Kwebumaboma yoku titoulem lokukwaliai.

18 Mwa, Guyau! Yoku m guyau gala kala vigimkovila, bikanuvagasi wala.”

Miriam kala wosi

19 E mina Isireli ililoulasi olumoulela bolita baisa oyabala. Mitaga tutala mina Itipita si waga kaibibiu deli si wosa deli tokwabikuliga bogwa leimaisi obolita, e Guyau ikaimilivau sopi ikuboli matausina.

20 E minana navitoubobuta, minawena Eroni luleta yagala Miriam, ikau la sasani, deli komwaidosi vivila ibokulaisi minana, ikatugoregorasi si sasani, deli kaiwosisi. 21 E minawena Miriam iusiwosi paila minasina, kawala.

“Kuwosisi baisa Guyau, paila matauna la tomgwaga saina kabokatubau.

Paila matauna bogwa ilavi minasina wosa deli kala tosisila ilosi obolita.”

Sopi yayana

22 E Mosese ikugwai mina Isireli bisilavaisi Bolita Pilabweyani e bilosiga oviloupakala Sura. Kwaitolu yam ililoulasi oviloupakala, mitaga gala sitana sopi ibanaisi. 23 Oluvi iviloubusisi kwaitala valu yagala Mara, mitaga sopi saina yayana gala gagabila bimomsi. Baisa uula idokaisi Mara.p 24 E tomota ikavilavilasi ikatupoiyaisi Mosese, kawasi, “Avaka sitana bakamomsi?” 25 Mosese inigada peula baisa Guyau, e Guyau ivituloki matauna bubotala kai. E imai mabubona ilavi wa sopi, e sopi ikivili isumokainia.

Mapilana valu Guyau isaiki mimilisi karaiwaga baisa matausina kidamwa bipilasi si sisu. E baisa tuvaila iwakoli matausina. 26 Yaubada ikaibiga kawala, “Kidamwa bukukwabikuwolaigusi mokwita, e bukuvagaisi avaka duwosisia, deli bukukwabikaulasi ulo karaiwaga, e gala bamipukwaimi metoya wa lelia makwaisina avaka lamai baisa mina Itipita. Yeigu goli Guyau, kami tokatumova yeigu.”

27 Oluvi imaisi Elim, e baisa isisuaisi kweluwotala kwaiyu utuwotu deli kailuwolima kailuwoyu pulopola. E baisa ibudaisi si kabosikaiwa opapala sopi.

16

Mana deli gogoila

1 E komwaidosi mina Isireli ivatuboulolasi metoya Elim e iviloubusisi oviloupakala idokaisi Sini, baisa olumoulela mapilasina Elim deli Sinai. Leisilavaisi Itipita e igau tubukona nayuwela wa yam kweluwotala kwailimala iviloubusisi mapilana viloupakala Sini. 2 E baisa oviloupakala komwaidosi itakulukulusi baisa Mosese sola Eroni, 3 e ikaibigasi baisa matausina kawasi, “Magimasi Guyau bogwa bikatumataimasi mapilana Itipita. Ka, mapilana Itipita gagabila bakasibwabwailasi e bakakamkwamsi kama gwabasi deli goli avai kaula tuvaila magimasi. Mitaga yoku lokumaiyaimasi baisa oviloupakala mwada molusaula bikimataimasi.”

4 E Guyau iluki Mosese kawala, “Baisa tuta bavagi kaula bikapusisi metoya wa labuma paila komwaidomi. E tomota bisunapulasi yam kwaitala kwaitala e bisewasi avaka bibodi paila yam kwaitala. E baisa makawala bawakoli matausina kidamwa bibokulaisi ulo katuloluta. * 5 Kwailima kwaitalelaga yam bisauwaisi avaka bibodi paila yam kwaiyu kalagila e bikatubiasaisi.”

6 Mapaila Mosese sola Eroni ilukwaisi komwaidosi mina Isireli kawasi, “Koyavi lagaila bukunikolaisi kidamwa Guyau matauna eisunupuloiyaimi metoya mapilana Itipita. 7 E nabwaia kaukwau bukugisaisi Guyau migila saina guyugwayu. Bogwa einakaigali mi takulukulu baisa matauna. Baisa mokwita wala kutakulukulusi baisa Guyau, paila yakama kakabikuwoli wala la karaiwaga.” 8 E oluvi Mosese ikaibiga kawala, “Baisa Guyau matauna bisakaimi kami gwaba paila bukukwamsi ikoyavi, e bisakaimi beredi avaka magimi kala bidubadu kaukwau kwaitala kwaitala, paila bogwa einakaigali ammakawala kala siniveka mi takulukulu baisa matauna. Avai tuta lokutakulukulusi baisa yakama, baisa mokwita wala kutakulukulusi baisa Guyau.”

9 E Mosese iluki Eroni kawala, “Kuluki komwaidosi mina Isireli bimaisi bitogugulasi omatala Guyau, paila bogwa eilagi si takulukulu.” 10 Avai tuta Eroni ililivala baisa matausina, itovilakaisi oviloupakala, e gala imomwa Guyau la lumalama saina guyugwayu iyoulapula olowalowa. 11 E Guyau iluki Mosese kawala, 12 “Bogwa lalagi si takulukulu mina Isireli. Kuluki matausina avai tuta biyoyowa pali, bogwa bikauwaisi kasi gwaba bikamsi, e biyam kaukwau bikauwaisi beredi avaka magisi kala bawa. E binikolaisi kidamwa yeigu wala Guyau si Yaubada.”

13 E odubilikoyavi, yuwotala yuwoveka gogoila itapulolousi imaisi ibodi wala bikubolaisi si kabosikaiwa. E eiyam kaukwau numla ikuboli kabosikaiwa komwaidona. 14 Avai tuta kalasia iyuwoula itumililabu valu, e kwaitala vavagi kwesisikwa deli kwepatata odabala pwaipwaia ikanukwenu. E saina gagabila kala kivisi.q 15 Avai tuta mina Isireli igisaisi, gala inikolaisi avaka baisa. E ikatupoisi baisa taitala taitala kawasi, “Avakaga baisa?”

E Mosese iluki matausina, kawala, “Baisa kaula Guyau eisakaimi paila bukukwamsi. * 16 Guyau eikaraiwaga kidamwa taitala taitala bisewa avaka magila kala bidubadu bibodi la bwala kala tosisu, kwelayu bolu paila taitala taitala.”

17 Mina Isireli ivagaisi makawala, taivilesi isosewasi bidubadu e taivilesi isosewasi pikekita. 18 Avai tuta ivisaikolaisi, availa matausina isauwaisi bidubadu, baisa eibodi matausina, e availa eisauwaisi pikekita, tuvaila bogwa wala eibodi. Taitala taitala bogwa leisewa avaka kala bidubadu magila. * 19 E Mosese iluki matausina, kawala, “Gala taitala bikatuyumali paila nabwaia.” 20 Mitaga taivilesi gala inakaigalaisi Mosese e isaimwaisi sitana. E eiyam kaukwau ikasewoki mwatemwata deli saina bogina. Mapaila Mosese igibuluwa baisa matausina. 21 Kaukwau kwaitala kwaitala e taitala taitala bisewa avaka kala bidubadu magila. E avai tuta kalasia saina tiganini, avaka kesala opwaipwaia komwaidona isosu.

22 E kwailima kwaitalelaga yam isauwaisi avaka bibodi paila yam kwaiyu kalagila, kala bidubadu kaula makawala kwelavasi bolu paila taitala taitala. E komwaidona tokugwa imaisi ilukwaisi Mosese makawala, * 23 e Mosese iluki matausina kawala, “Guyau eikaraiwaga kidamwa nabwaia yam kwebumaboma yamla vaiwasi e eikabomi paila titoulela. Kugabwaisi avaka magimi bukugabwaisi e kusulusi avaka magimi bukusulusi. Avaka kesa kukwatuyumalaisi bikanam paila nabwaia.” 24 Makawala Mosese eikaraiwogi, ikatuyumalaisi avaka kesa paila yam kwaiyuwela. Gala igaga e mwatemwata gala isuki olumoulela. 25 Mosese ikaibiga kawala, “Kukomasi baisa lagaila, paila lagaila yam sabate yamla vaiwasi, e gala bukubanaisi tuvaila kaula otalila kabosikaiwa. 26 Kwailima kwaitala yam ibodaimi bukusewasi k ʹami, mitaga kwailima kwaiyuwelaga yam yamla vaiwasi, e Guyau gala wala biwitali k ʹami.”

27 E kwailima kwaiyuwelaga yam mimilisi tomota isunapulasi ilosi bisewasi k ʹasi. Mitaga gala wala sitana ibanaisi. 28 Mapaila Guyau iluki Mosese kawala, “Ammakawala kala woloula bukukoulovaisi ulo karaiwaga? Wooi! 29 Bukululuwaisi kidamwa yeigu Guyau lasakaimi kwaitala wala yam mi yam vaiwasi. E baisa uula kwailima kwaitalelaga yam basisakaimi kaula avaka bibodi paila kwaiyu yam. E kwailima kwaiyuwelaga yam taitala baisa taitala ibodi bisisu ambaisa eisisiki e gala bisilavi la kabosisu.” 30 Mapaila tomota gala ivagaisi avai paisewa wa yam makwaina.

31 E mina Isireli idokaisi kaula makwaina yagala mana.r Kala gigisa makawala kwaitala waituna kwekekita kwepupwakau, e kala kamkona makawala kaula taseguliki deli kitorina. 32 E Mosese ikaibiga kawala, “Guyau bogwa eikaraiwogaidasi paila bitakatuyumalaisi sitana mana e bitayamataisi paila tubudoiasi igau tuta oluvi, kidamwa gagabila bigisaisi kaula makwaina avaka Guyau isakaidasi paila bitakamkwamsi oviloupakala, tuta matutona eivisunupuloiyaidasi metoya mapilana Itipita.” * 33 E Mosese iluki Eroni kawala, “Kukwau yatala yakweya e kusewoya makawala kwelayu bolu mana olumoulela, e kusaili Guyau omatala, bisisu paila tubudoiasi igau tuta oluvi.” * 34 E mapaila Eroni isaili omatala makwaina Kabutu Didawogala,s e gagabila biyamataisi, makawala goli Guyau eikaraiwogi Mosese. 35 Mina Isireli eikamkwamsi wala mana eiboda kweluwovasi taitu tatoula wala iviloubusisi mapilana Kenani. E baisa imili valusi. * 36 (Ka, kwelaluwoyu bolu bibodi bivakasauwaisi yatala si yakweya.)

17

Sopi isunapula metoya odakuna

1 Komwaidona mina Isireli isilavaisi viloupakala Sini isipeipelasi ilosi ambaisa ambaisa, makawala la karaiwaga Guyau. E ibudaisi si kabosikaiwa Repidim, taga kwaitala vavagi, gala sopi baisa paila bimomsi. * 2 Mina Isireli ikavilavilasi baisa Mosese kawasi, “Kusakaimasi sopi bakamomsi.”

Mosese ivitakauloki, kawala, “Avaka paila kukwavilavilasi? Avaka paila kudokaisi bukuwakolaisi Guyau?”

3 Taga tomota saina wala kasi daka, e tuvaila wala isetuwoli si kavilavila baisa Mosese kawasi, “Avaka uula lokumaiyaimasi metoya Itipita? Ki, nanom mwada daka wala bikimataimasi deli litumaiasi deli ma bulutuvalusi?”

4 Mosese inigada peula baisa Guyau ikaibiga kawala, “Avaka ibodi bavagi paila matausina tomota? Bogwa katitaikina biwaigusi odakuna.”

5 Guyau iluki Mosese kawala, “Kuvakouli mimilisi mina Isireli kasi tokugwa deli yoku, e bukukugwasi tomota omitasi. Kukwau kaitukwa deli, makaina lokuwaiya Waya Naili. 6 E yeigu batobogwa odabala kwaitala dakuna wa Koya Sinai. E ka! - bukuwaiya dakuna metoya om kwaitukwa e sopi bisunapula paila tomota bimomsi.” Mosese bogwa ivagi makawala omitasi kasi tokugwa mina Isireli.

7 E makatupona valu idokaisi yagala Masai deli Meriba.t Paila baisa mina Isireli si kavilavila, deli eiwakolaisi Guyau tuta matutona eikatupoisi kawasi, “Kaina Guyau deli yakidasi kaina gala?”

Kabilia deli mina Amaleki

8 Tuta makwaina mina Amaleki leimaisi ikabiliasi deli mina Isireli mapilana Repidim. 9 E Mosese iluki Yosuwa kawala, “Mwa! Kunagi mimilisi tomota e nabwaia kulokaiasi mina Amaleki e deli bukukwabiliasi. Yeigu batotu odabala makwaina koya e baiyosi kaitukwa makaina avaka Yaubada eilukwaigu bakau.” 10 Yosuwa ivagi makawala avaka Mosese eiluki, e isunapulasi bikabiliasi deli mina Amaleki. E Mosese, Eroni deli Ura ilokaiasi koya makwaina odabala. 11 E avai tuta Mosese yamala biyosali walakaiwa, e mina Isireli bipeulasi. Mitaga avai tuta yamala bisaili watanawa, e mina Amaleki bipeulasi. 12 E mapaila tuta matutona Mosese yamala bogwa eitubega, Eroni sola Ura imaiyaisi dakuna paila matauna bisila. E itolisi okanivala e iyosalaisi yamala Mosese, e matausina iyosisi wala tatoula kalasia eisalili. 13 E makawala goli Yosuwa itomgwaga ikalisau odubasi mina Amaleki.

14 E Guyau iluki Mosese, kawala, “Kugini bila wa buki ammakawala lokutomgwagasi paila kabilia makwaina, e baisa bivigaki kala kaboluluwai. E kuluki Yosuwa kidamwa bogwa babutugigai mina Amaleki.” * 15 E Mosese ikaliai kwaitala kabolula e idoki yagala “Guyau Matauna ulo Doya.” 16 E ikaibiga kawala, “Kuyosalaisi la doya Guyau! Guyau bisaitaula bikabilia deli mina Amaleki, tuta gala biwokuva.”

18

Yetoro ilokaia ibodi Mosese

1 Mosese yawala yagala Yetoro, matauna tolula guma Midiani, e matauna inakaigali bidubadu vavagi Yaubada eivagi paila Mosese deli la tomota mina Isireli matutona eikatusunupulovi matausina metoya Itipita. 2 Mapaila Yetoro ikoluluvi Siporai deli litula iuyoki tumasi Mosese, paila matausina eisiwaisi wala osi valu, * 3 e litula taitala yagala Gerisom, e taiyuwela yagala Eliesa. (Mosese omitibogwa eilivala kawala, “Yeigu togilagala asivayaba oviloumitawasi.” * Mapaila eivabu kala kavilevi e idoki latula molitomoya yagala Gerisom.u 4 E tuvaila eikaibiga kawala, “Tamagu la Yaubada eipilasaigu deli eikolaigu metoya oyamala guyoula Itipita.” Mapaila eivabu molagwadi yagala Eliesa.v) 5 E Yetoro sola Siporai deli litula magudisina ilokaiasi Mosese oviloupakala ambaisa leibudaisi kabosikaiwa okuvalila koya kwebumaboma. 6 Yetoro iwitali biga ilokaia Mosese paila matausina bogwa eililoulasi bimakaiasi. 7 Mapaila Mosese ila ibodi yawala, itaimamila omatala, e iviyuwoli matauna. Kasitaiyu wala ililivalasi kidagala si sisu, oluvi isuvisi ola buliyoyova Mosese. 8 Mosese iluki Yetoro vavagi komwaidona avaka Guyau bogwa eivagi baisa mina Itipita deli si guyau paila bitaneku mina Isireli. Tuvaila Mosese iluki matauna paila mwau makwaisina tomota eibudobodasi otapwala keda e ammakawala Guyau eikoli matausina. 9 Avai tuta Yetoro ilagi komwaidona baisa, saina imwasawa, 10 e ikaibiga kawala, “Kala yakaula Guyau, paila matauna ikolaimi metoya guyoula Itipita deli goli tomotala! Kala yakaula Guyau, matauna ikoli la tomota metoya oyumasi mina Itipita. 11 E bogwa lanikoli Guyau saina tovakaigaga odubasi komwaidosi yaubada, paila uula eivagi vavagi makwaisina matutona mina Itipita eilamidadaisi mina Isireli.” 12 Oluvi Yetoro imai lula kwegubugabu, deli goli mimilisi semakavi paila bisemakavaisi baisa Yaubada, e Eroni deli komwaidosi tokaraiwogala Isireli ilosi deli Yetoro ikamsi okamkwam kwebumaboma paila kala taimamila Yaubada.

Inagaisi mimilisi tokaraiwaga

(Kak 1.9-18)

13 E eiyam, Mosese ikikimanum wala tomota si kominimani, e kaliyamveka wala, kaukwau, eiyayosa goli ibugiki. 14 Avai tuta Yetoro eigisi komwaidona avaka Mosese eiuvagi matauna ikatupoi kawala, “Mwa, avaka baisa lokuuvagi paila tomota? E avaka paila kammwaleta wala lokuuwotetila makawala, e tomota eitomwaisi mapoulona kaukwau eibogiki?”

15 Mosese ivitakaula kawala, “Ibodaigu wala bavagi makawala, paila tomota imakaiagusi magisi binikolaisi Yaubada nanola. 16 Paila kidamwa taiyu tomota bikominimanisi, e yeigu banagi availa eikamokwita, oluvi baluki matausina Yaubada la biga deli la karaiwaga.”

17 Oluvi Yetoro ilivala kawala, “Adoki gala kuvitububoti kidikedala mokwita. 18 Ka, igau bukusomata e makawala goli mabudona tomota. Wotetila makwaina saina vakaigaga kidamwa kammwaleta wala bukuuvagi. 19 Ka, ibodi bakayuvisi nanom, e Yaubada deli yoku. Ibodaim wala bukuvigakaim udosi m tomota omatala Yaubada deli bukukwamituli si kominimani baisa matauna. 20 Ibodaim bukuvituloki matausina avaka Yaubada la karaiwaga deli bukukwamitububuli baisa matausina ammakawala si kaisisu bibwaina deli avaka ibodi bivagaisi. 21 E tuvaila bakatumkulovi makawala, ibodi bukuyosi taivila tauwau tokatavatu, e bukunagi bikugwaiyaisi tomota. e matausina tokugwa, taivila bikugwaiyaisi lakatuluwotala, taivila lakatutala, taivila tailuwolima, taivila tailuwotala. E tokugwa matausina Yaubada kala todubumi mokwita, deli tomota idubumaisi matausina, e tuvaila matausina gala bikabikaulasi bikauwaisi avaka mwada katupatula udosi. 22 Ibodi matausina bukuvigaki bitokaraiwagasi paila tomota wa tuta komwaidona. Mitaga komwaidona pakula kwemomwau, ibodi wala bimiakaimsi, e makwaisinaga pakula kwekikekita ibodi matausina bikaraiwogaisi. Keda makadana bivigaki bigagabila baisa yoku, paila bukupaisewasi gulitinidesi. 23 Ka, kidamwa bukuvagi makawala, e makawala Yaubada bikaraiwaga, gala wala ibodi bukusomata, deli komwaidona matausina tomota eimati wala bikaimilavausi osi kaukweda deli si mwasawa paila si kominimani bogwa bimanum.”

24 E Mosese ivagi makawala Yetoro la biga, 25 e iyosi mimilisi tauwau tokatavatu metoya oluwalesi komwaidosi mina Isireli. E ivagi taivila bikugwaiyaisi lakatuluwotala, taivila lakatutala, taivila tailuwolima, taivila tailuwotala. 26 Eivigaki matausina kasi tokaraiwaga tomota wa tuta komwaidona. Pakula kwevakaveka immiakaisi Mosese, mitaga kwekikekita ikaraiwogaisi titoulesi.

27 Oluvi Mosese italoisi sola yawala, e Yetoro ikaimilavau ola valu.

19

Mina Isireli iviloubusisi wa Koya Sinai

1-2 E mina Isireli isilavaisi Repidim e leimaisi oviloupakala Sinai. E iviloubusisi baisa wa yam makwaina kala vitouula tubukona natolula metoya tuta matutona eisilavaisi Itipita. E baisa goli ibudaisi kabosikaiwa okaikela Koya Sinai. 3 E Mosese imwena wa koya paila bibodasi sola Yaubada.

E Guyau idou baisa matauna metoya wa koya e iluki matauna kidamwa biluki mina Isireli, matausina Yekobe tubula, kawala, 4 “Ka! Bogwa kugisaisi avaka yeigu Guyau lavagi baisa mina Itipita, e ammakawala yeigu layamataimi makawala natana mluveka bilupi litula metoya opinupanela, e lamaiyaimi baisa. 5 E, kidamwa yokomi bukukwabikuwolaigusi deli bukuvagaisi ulo kabutu, e yokomi bavigakaimi ulo tomota tatougu. E komwaidona valu watanawa baisa yeigu wala ulo vavagi, mitaga yokomi bogwa lanagaimi paila ulo tomota. ** 6 E bukukwabomaimi titoulemi baisa yeigu agumwaleta, e bukuwotitalaigusi makawala tolula yokomi.” * 7 Mapaila Mosese ibusi metoya wa koya e idou tokugwala tomota komwaidosi iluki matausina vavagi komwaidona avaka Guyau eikaraiwogi matauna. 8 E komwaidosi tomota ivitakaulokaisi kawasi, “Bogwa bakavagaisi komwaidona vavagi avaka Guyau eilivala.” E Mosese ikamituli makawala baisa Guyau.

9 E Guyau iluki Mosese kawala, “Yeigu bamakaiam metoya wa lowalowa saina pilapopou, e tomota bilagaida tabibigatona, e metoya wa tuta matutona bivigaki bidubumaimsi goli.”

Mosese iluki Guyau avaka tomota eivitakaulokaisi, 10 e Guyau iluki matauna kawala, “Kulokaia tomota kuluki kidamwa ibodi lagaila deli nabwaia bikikilaisi titoulesi paila tapwaroru. Komwaidosi kasi kwama biwinaisi, 11 e bitutulaigusi paila bugiyu. Paila yam makwaina yeigu babusi odabala Koya Sinai, e baisa komwaidosi tomota gagabila bigisaigusi. 12 E kusaili tula okuvalila koya bitavina bitapatu baisa tomota gala bikayupailisi. E kuluki galaga bimwenasi wa koya kaina bilosi katitaikina. Kidamwa availa bivitouula mweimwena, bukukwatumataisi wala. * 13 Kaina bukukwabidikunaisi kainaga bukubasaisi okaiyala, e taga availa bikabikoni matauna. Karaiwaga makwaina biboda tomota deli mauna, e kasi karaiwaga makawala wala, ibodi bukukwatumataisi. Mitaga ka, avai tuta tauya bitagina, e tuta matutona goli ibodi tomota bimwenasi wa koya.”

14 Oluvi Mosese itobusi leima metoya wa koya, e iluki tomota bikatubaiasasi paila tapwaroru. E iwinaisi kasi kwama. 15 E Mosese iluki matausina kawala, “Bukukwatubaiasasi paila bugiyu, e wa tuta matutona gala bukukwanavaisi.”

16 Kwaitolula yam kaukwau e pilapala, kavikavila, deli lowalowa pilapopou ikayounapula odabala koya e ilagaisi tauya butula itagilulu. E komwaidosi tomota okabosikaiwa itatuvasi deli kasi kokola. ** 17 E Mosese ivisunupuloi matausina metoya okabosikaiwa mwada bibodaisi Yaubada, e itolisi okuvalila koya. 18 Komwaidona Koya Sinai ikuboli mseu, paila Guyau eibusi leima olopola kova. Mitaga mseu ititokaia makawala susupa wa dumia mseula, e tomota komwaidosi itatatuvasi saina siligaga. 19 Mitaga butula tauya isiniveka e tuvaila isisiniveka. Mosese ilivala, e ka! - Yaubada bogwa leimapu matauna metoya opilapala. 20 E Guyau ibusi odabala Koya Sinai e idou Mosese bilokaia odabala koya. E mapaila Mosese imwena odabala, 21 e Guyau iluki matauna kawala, “Ka, kubusi kula kukwatululuti tomota taga biluvipeilisi tula mwada bimaisi bigisaigusi. Kidamwa bivagaisi makawala, bidubadu bikaligasi. 22 Deli goli kidamwa matausina tolula bimaisi katitaikinegu ibodi bikikilaisi titoulesi. Kidamwa gala, e bogwa bamipuki matausina.”

23 Mosese iluki Guyau kawala, “Tomota gala gagabila bimaisi baisa, paila kukwaraiwogaimasi mwada bakadokaisi koya kwebumaboma wala, e kidamwa bakasailisi tula bitavina bitapatu.”

24 Mitaga Guyau ivitakaula kawala, “Kubusi kulokaia Eroni e kamitaiyu kumakaiagusi. Mitaga tolula deli tomota gala biluvipeilisi tula mwada bimakaiagusi. Kidamwa bivagaisi makawala, e bogwa bamipuki matausina.” 25 E Mosese ibusi ilokaia tomota e iluki avaka Guyau eilivala.

20

Karaiwaga Kwailuwotala

(Kak 5.1-21)

1 Yaubada bogwa eikaibiga, e la biga makawala baisa. 2 “Yeigu Guyau mi Yaubada, e bogwa lavisunupuloiyaimi metoya baisa Itipita, ambaisa lokuulasi.

3 “Gala bukutitapwaroru baisa avai yaubada mesinaku wala baisa yeigu.

4 “Gala bukuyouduli tokolu paila yoku mwada migila makawala avai vavagi isisuaisi wa labuma kaina ovalu watanawa kaina obolita osikowala valu watanawa.w* 5 Gala bukutaimamila baisa avai tokolu, kaina bukutapwaroru omatala. Paila yeigu wala Guyau m Yaubada, e gala wala atagwala bukutapwaroru baisa availa mwada kaimapugu. Bamipuki matausina availa availa ipakaigusi deli tubusia e bilokaia tubutolusi deli tubuvasisi kasi tubwa. * 6 Mitaga bamitukwaii lakatuluwovila tubwa matubosina availa availa iyebwailigusi deli goli ikabikuwolaisi ulo karaiwaga.

7 “Gala bukukwagoli yagagu deli mitugaga nanamsela. Paila yeigu Guyau m Yaubada igau bamipuki availa availa matausina ikagolaisi yagagu deli mitugaga. *

8 “Bukukwabikuwoli kala karaiwaga yam Sabate, e bukukwabomi yam makwaina. * 9 M yam kwailima kwaitala isisu e baisa bogwa ibodi paila m wotetila. * 10 Mitaga yam kwailima kwaiyuwela yamla vaiwasi, e makwaina bogwa lakabomi. Wa yam makwaiwena gala taitala bipaisewa, kaina goli yoku, litumwa, m ula, deli m mauna, kaina avai togilagala isisuaisi om valu. 11 Ka, yam kwailima kwaitala wala e yeigu Guyau labubuli valu watanawa, labuma, bolita, deli komwaidona vavagi makwaisina isisuaisi baisa. Mitaga yam kwailima kwaiyuwela yeigu avaiwasi. Baisa uulela yeigu Guyau lakabwaili Sabate deli goli lakabomi. *

12 “Kutemmali tamam deli inam, kidamwa m tuta bikaduwonaku om valu mapilana avaka yeigu lasakaim. *

13 “Gala bukukwatumata tomota. *

14 “Gala bukukwailasi. *

15 “Gala bukuveilau. *

16 “Gala bukutabinimakavi availa. *

17 “Gala bukumitikewakewa baisa availa la bwala. Gala bukumitikewakewa baisa matauna la kwava, la ula, la bulumakau, la ase, kaina avai vavagi tuvaila la vavagi titoulela.” *

Tomota kasi kokola

(Kak 5.22-33)

18 E avai tuta tomota ilagaisi pilapala deli tauya butula, e igisaisi kavikavila deli mseu ibobwau odabala koya, matausina itatatuvasi deli kasi kokola, e itowaisi sita kaduwonaku. * 19 E ilukwaisi Mosese kawasi, “Kidamwa yoku bukulukwaimasi e bogwa wala bakanakaigalaimsi, mitaga yakamaisi kakokolasi kidamwa Yaubada avaka bilukwaimasi, kaina bakakaligasi.”

20 E Mosese ivitakaula kawala, “Gala bukukokolasi. Yaubada leima baisa biwakolaimi yokomi, e bivigaki yokomi bukukukolaisi matauna, e baisa makawala gala tuvaila bukumitugagasi.” 21 Mitaga tomota itowaisi wala kaduwonaku, e Mosese wala kalamwaleta ilokaia katitaikinela mapilana lowalowa piladudubila ambaisa Yaubada isisu.

Karaiwogasi kabogwabu lula

22 Guyau ikaraiwogi Mosese biluki mina Isireli kawala. “Yokomi bogwa lokugisaisi ammakawala yeigu Guyau, lalulukwaimi metoya wa labuma. 23 Bomami bukububulaisi avai yaubada metoya siliba kaina goula mwada bukutapwarorusi baisa minasina makawala kutapwarorusi baisa yeigu. 24 Kukwaliaiisi kwaitala kabogwabu lula paila yeigu metoya pwaipwaia wala, e odabala makwaina bukugabwaisi mi sipi deli mi bulumakau bivigaki lula kwegubugabu deli lulela kalubaila. E katuposula makatuposina lanagi paila bukutemmalaigusi, yeigu bayoumatila baisa yokomi e bakabwailimi. 25 E kidamwaga bukukwaliaiisi kwaitala kabogwabu lula paila yeigu metoya dakuna, gala bukukwaliaiisi metoya dakuna lokutavaisi, paila kidamwa bukutavaisi dakuna metoya ketavila dakuna, baisa bogwa bukuyogwalaisi e gala bibudoki paila yeigu. * 26 Gala bukukwaliaiisi kabogwabu lula paila yeigu isim kala daga paila bukumweimwenasi bukulolosi odabala, ka, kidamwa bukuvagaisi makawala, avai tuta bukumweimwenasi wa daga, baisa bukuyomitakasi wala makawala tomdumwadu yokomi.

21

Mina Isireli si ula kasi karaiwaga

(Kak 15.12-18)

1 “Kusaiki karaiwaga makwaisina baisa mina Isireli. 2 Kidamwa bukugimoli taitala m ula guma Iberu, matauna ibodi biwotitalaim kwailima kwaitala taitu. E kwailima kwaiyuwelaga taitu, ibodi bukutaneku matauna e gala bimapu avai vavagi baisa yoku. * 3 Kidamwa tokubukwabuya wala lokuvigaki m ula, matauna tokubukwabuya wala bisilavaim, mitaga kidamwa tovavaigila lokuvigaki m ula, matauna bisilavaim tovavaigila wala. 4 Kidamwa kala tokugwa biyovaiya matauna e la kwava biuni litusia tauwau kaina vivila, magudisina gugwadi deli inasi bisisuaisi deli matauna tokugwa, e tumasiga bila kalamwaleta. 5 Mitaga kidamwa matauna bikalai kawala, ‘Yeigu saina ayebwaili agu tokugwa, ulo kwava, deli litugwa, mapaila gala magigu basilavi matausina.’ 6 E kala tokugwa ibodi bilau matauna wa bwala tapwaroru. E matauna ula bitopituki lulu kaina lulu kokolala e tokugwa bitaponani taigala. E matauna bisivagasi wala la ula ola tuta komwaidona.

7 “Kidamwa taitala tau latula vivila bisaiki availa bigimoli bivigaki la ula, e minana gala ibodi bitanekwaisi makawala tauwau leiuvigakaisi. 8 E kidamwa tamala bigimoli minana baisa avai tau mwada bivigaki la kwava, mitaga oluvi matauna bipaiki minana, matauna igagabila wala bigimolivau baisa tamala; mitaga matauna kala tokugwa gala ibodi bigimolivau baisa togilagala, paila uula avaka eivagi baisa minana gala duwosisia. 9 E kidamwa taitala tau bigimoli natana ula mwada bisaikiga latula la kwava, e tau matauna ibodi bivigaki minana makawala latula vivila. 10 E kidamwa taitala tau bivaiya nayuwela la kwava, matauna ibodi wala bisisaiki kala vilabogwa kʹala, kala karekwa, deli la karaiwaga kala peula bisisu wala makawala leisibogwa kalamwaleta. 11 E kidamwa matauna gala bikikuli vavagi makwaisina paila minana, e ibodi bitugwali minana bila e gala bibani avaka mapula.

Karaiwaga paila gasisi

12 “Kidamwa availa biwaiya sola e bikatumati, matauna tokatumata ibodi bukukwatumataisi. * 13 Mitaga kidamwa eiluvamakava wala e gala nanola paila bikatumati matauna, e matauna ibodi bisakaula bila valu mapilana yeigu Guyau banagi paila yokomi, e metoya mapilana valu matauna bikwala. * 14 Mitaga avai tuta taitala tau bigibuluwa e deli la gibuluwa bikatumati sola, matauna ibodi bukukwatumataisi, ilagoli bisakaula bila ogu kabogwabu lula mwada bikwala.

15 “Ka, kidamwa availa biwaiya tamala kaina inala matauna ibodi bukukwatumataisi.

16 “E availa bibutuveilau taitala tau, mwada idoki bigimoli baisa availa, kaina bivigaki la ula, matauna ibodi bukukwatumataisi. *

17 “E availa bikamogi tamala kaina inala, matauna ibodi bukukwatumataisi. *

18 “Kidamwa taiyu biyowaisi e taitala biwaiya sola odakuna kaina bikinunuma yamala biwaiya, mitaga gala ikatumati sola, gala bukumipukwaisi matauna towai. E kidamwaga matauna eikau lewa biyokenu paila kala lewa, 19 mitaga oluvi bisimalaula e bikaitukwa bila okoukweda, ibodi matauna towai bimapu sola paila eiyomadi la tuta deli biiyamata wala sola kala kalitutila wala bibwaina.

20 “Kidamwa taitala tau bikau notala lewa e biwaiya taitala kaina natana la ula, e la ula otukolela wala bikaliga, ibodi bukumipukwaisi tau matauna. 21 Mitaga kidamwa la ula gala bikaliga e bikalatala kaina bikalayu bikanukwenu wala e oluvi bikaliga, gala bukumipukwaisi kala tokugwa. Paila matauna kaina minana ivigaki makawala wala la guguwa. E kidamwa bikitumou matauna kaina minana metoya ola kaliga, baisa ivigaki kala mipuki.

22 “Ka, kidamwa mimilisi tauwau biiyowaisi e biwaiyasi natana vivila nasusuma e minana biyopwi latula, mitaga vivila minana namwaidona naminabwaita wala, e matauna eiwaiya minana bikabi kulututu makawala kala bidubadu veiguwa avaka minana la mwala binagi, kidamwa goli deli tokaraiwaga bitagwalasi. 23 Mitaga kidamwa mavilela wala, minana bisilagi, mipuki baisa makawala, momova kaimapula momova, 24 e matila kaimapula matila, kudu kaimapula kudu, yamila kaimapula yamila, * 25 e gabu kaimapula gabu, tatai kaimapula tatai, gilumsisi kaimapula gilumsisi.

26 “Kidamwa taitala tau bikatupwesi matala la ula tau kaina vivila, matauna ibodi bitaneku la ula bila mapula matala. 27 Kidamwa tau matauna bikatummolu kaitala kudula la ula, e ibodi bitaneku matauna la ula bila mapula kudula makaina.

Tolimauna kasi pakula

28 “Kidamwa natana bulumakau namwala bitamati taitala tomota, ibodi bukukwabidukunaisi minana bikaliga, e gala bukukomasi minana. E tolimauna gala bukumipukwaisi. 29 Mitaga kidamwa bulumakau minana nagigasisi wala, e tomota bogwa eiwonaisi tolimauna, mitaga gala ikatupipi minana wa kali - e kidamwa bitamati availa, ibodi bukukwatumataisi minana deli goli tolimauna. 30 Mitaga kidamwa bukutagwalasi tolimauna bikabi kulututu paila bikoli la momova, ibodi bimapu komwaidona mapula einagaisi. 31 Kidamwa bulumakau minana bitamati guditala gwadi tau kaina vivila, karaiwaga makwaina wala bukubokulaisi. 32 Kidamwa bulumakau minana bitamati taitala kaina natana ula, tolimauna bikabi kala kulututu toliula kweluwotolu siliba, e bukukwabidikunaisiga minana bulumakau bikaliga.

33 “Kidamwa taitala tau bikeli kwaitala mlopu e gala bikaliduboli makwaina, e bulumakau kaina ase bikasonu, 34 ibodi matauna bimapu paila minana mauna. Matauna bimapu wa mani bisaiki tolimauna, e bisaimga kala bulumakau. 35 Kidamwa taitala tau la bulumakau bitamati sola la bulumakau, ibodi kasitaiyu wala bigimlokaisi mani minana namomova e bivilasi si mani. E minanaga nakaliga bisigalaisi kasi mauna. 36 Mitaga kidamwa minana bulumakau nagigasisi wala, e tolimauna gala ikatupipi wa kali, matauna ibodi bisaiki sola natana bulumakau namwamova, e minanaga nakaliga bisaim kala bulumakau.

22

Karaiwaga paila mapu

1 “Kidamwa taitala tau biveilau natana bulumakau kaina sipi e bilau ikatumati kaina igimoli, ibodi wala matauna bimapu nalima bulumakau paila minana eiveilau kaina navasi sipi paila minana eiveilau. 2-4 Ibodi wala bimapu avaka bogwa eiveilau. Kidamwa gala avaka iiyosi ibodi bukugimolaisi matoulela bimila ula e mapulaga bukumipukwaisi avaka eiveilau. E kidamwaga minana mauna eiveilau kaina bulumakau kaina ase kaina sipi, namwamova wala leititoi, matauna ibodi bimapu nayu mauna paila natana minana eiveilau.

“Kidamwa bukuyosisi taitala touveilau leikikopwala bwala wa bogi e bukukwatumataisi matauna, matauna eikatumata gala la sula paila leikatumati sola. Mitaga kidamwa pakula makwaina bikaloubusi wa yam, e matauna eikatumata bogwa leisula.

5 “Kidamwa taitala tau bikilavi la mauna komwaidona bilosi ikikabubunasi wa bagula kaina bigulela waini, e oluvi minasina biwausi wala bilosi, e bikamsauwaisi taitala sola la bagula, matauna ibodi bimapu sola la bagula metoya ola bagula titoulela kaina obigulela waini.

6 “Kidamwa taitala bigabu la baleku e bikapela bila sola ola bagula bivakamati kali yagogu sola, kaina bivakamenu makwaisina bogwa eitaiyau, e matauna tovakata kova ibodi bimapu baisa sola avaka avaka eigabu.

7 “Kidamwa taitala tau bitagwala biyamati sola la mani kaina avai veiguwa tuvaila, e toveilau biveilau veiguwa makwaisina metoya ola bwala matauna, e oluvi biyosisi matauna toveilau, ibodi matauna toveilau binokwaiyuwa mapu paila mapula veiguwa makwaisina. 8 E kidamwaga gala biyosisi toveilau ibodi matauna toyamata veiguwa bukulauwaisi wa bwala tapwaroru e matauna bikatotila omatala Yaubada mwada gala iveilau la veiguwa sola.

9 “E komwaidona pakula makwaisina pikolela guguwa kwaititamwau, makawala bulumakau, kaina ase, sipi, karekwa kaina avai guguwa wala eitamwau, e taiyu tauwau bikominimanaisi guguwa makwaina, ibodi kasitaiyu wala bukulauwaisi wa bwala tapwaroru. E ammatauna Yaubada bikamituli eisula, matauna goli binokwaiyuwa mapu baisa sola.

10 “Ka, kidamwa taitala tau bitagwala biyamati sola la ase, kaina la bulumakau, la sipi, kaina avai mauna wala, mitaga mauna minana kaina bikaliga, kaina bisilagi, kaina biveilauwaisi, e kidamwaga gala availa yʹovila, 11 tau matauna bila wa bwala tapwaroru bilivala biga katotila omatala Yaubada matauna gala iveilau sola la mauna. Kidamwa gala availa iveilau mauna minana, e tolimauna ibodi bilumwelavi vavagi makwaina e sola gala bimapu. 12 Mitaga kidamwa minana mauna bogwa eiveilauwaisi matauna toyamata ibodi bimapu baisa tolimauna. 13 Ka, kidamwaga bolodila bikamataisi minana, tau matauna bimai avaka kasi kobwaga bolodila paila kabosimokwita, e matauna gala ibodi bimapu baisa sola paila mauna minana bolodila leikamataisi.

14 “Kidamwa taitala tau bitogu natana mauna metoya baisa sola e mauna minana bisilagi kaina bikaliga e tolimauna gala omatala, matauna totogu ibodi bimapu minana mauna. 15 Mitaga kidamwa tolimauna bisisu omatala matutona mauna minana bikagaguma matauna totogu gala ibodi bimapu minana. Kidamwaga matauna bogwa eikaitogu mauna minana paila bivagi la paisewa e kidamwa bikagaguma, mapula bogwa wala eimipubogwi.

Tomota bubunesi deli tapwaroru karaiwogala

16 “Kidamwa taitala tau bikasaimwali natana vilakapugula e bimisii, ibodi wala bikabi veiguwala minana e bivaiya. * 17 Mitaga kidamwa vivila tamala bipaiki gala magila tau matauna bivaiya minana, tau matauna ibodi wala bisaiki buwala vivila minana baisa tamala avaka bibudoki vilakapugula veiguwala.

18 “Kidamwa natana vivila nabubogau, kwatumataisi minana. *

19 “Kidamwa taitala tau bimokaia natana mauna, kwatumataisi matauna. *

20 “Kidamwa availa bilula baisa avai yaubada ituwoli e gala baisa yeigu Guyau, kwatumataisi matauna. *

21 “Gala bukuyomiyuyaisi kaina bukulamidadaisi taitala togilagala, kululuwaisi okwaitala yokomi lokutogilagalasi mapilana Itipita. * 22 Gala bukuyomiyuyaisi natana kwabuya kaina guditala weilova. 23 Kidamwa bukuyomiyuyaisi matausina, yeigu Guyau bavitakauloki matausina avai tuta bidousi baisa yeigu paila pilasi. 24 E yeigu bagibuluwa bakatumataimi metoya okabilia. E mi kukova bikwabuyasi, e litumia gala tumisia.

25 “Kidamwa availa wala matausina ulo tomota tonamakava biwasi m mani, gala bukuvigakaim makawala mani kala tokaiyelu, deli gala bukunakusi mwada bimapu deli kala katumkovila. * 26 E kidamwa bukukwau availa kala karekwa paila katululuwaila kala wasi igau bimapu baisa yoku, ibodi bukukwaimali bukusaiki matauna igau kalasia gala bisalili; * 27 paila uula yatinidesi wala miyana eiyuviyavi wowola. E avai karekwa tuvaila bikanunuvi ke? E avai tuta bidou baisa yeigu paila pilasi, bogwa bamapu la dou, paila yeigu saina tonokapisi.

28 “Bomam taga bukubigigagi m Yaubada, kaina bukubuloti kam tokugwa. *

29 “Ibodi bukusemakavaisi kʹami, kami waini, mi bulami bulamila olibe baisa yeigu avai tuta si tuta bibudoki.

“Kusakaigusi mi kuluta tauwau. 30 Kusakaigusi mi bulumakau mi sipi si kuluta. Ibodi mi mauna si kuluta nammwala bikavatowasi okasi saleku biboda kwailima kwaiyu yam, e kwailimalaga kwetolula yam, kusemakavaisi minana baisa yeigu.

31 “Ka, yokomi ulo tomota, mapaila gala ibodaimi bukukomasi avai mauna bolodila eikamataisi. Mesinaku wala kusakaisi kaukwa bikamsi. *

23

Karaiwaga duwosisia deli kala kibobuta

1 “Gala bukukwayayaisi biga kweutusai, deli gala bukupilasaisi taitala tosula bukuutaisi la bigatona mwada bikamokwita. * 2 Taga bikoyoulimsi tobobawa avai tuta bivagaisi avai sula, kaina biutaisi avai sopa paila bikididogi karaiwaga duwosisia. 3 Gala bukupii taitala tonamakava ola tuta yakala. *

4 “Kidamwa bukubani natana kam tilaula la bulumakau kaina la ase eisula, ibodi bukuyosi e bukukwaimilivau bukuuyoki matauna. * 5 E kidamwaga la ase eikapusi deli konila, gala bukugigisaki wala bukulaga, ibodi bukupilasi kam tilaula e bukutokowoiyaisi la ase.

6 “Avai tuta taitala tonamakava biyakala gala bukukiwoli karaiwaga duwosisia. * 7 Gala bukutamituli avai tabinona sasopa, deli gala bukukwatumati taitala tobwaila, paila yeigu bakamogi availa bimitugaga makawala. 8 Gala bukutagwala bukukwau kwaitala vavagi mwada katupatula wodom, paila avaka katupatula wodila, tomota ivigaki kasi kau metoya avaka kamokwita, e ikididogaisiga si bigatona tobubwaila.

9 “Gala bukuyomiyuyaisi taitala tomitawasi, paila bogwa kunikolaisi ammakawala kada lumkola kidamwa tomitawasi yakida, paila uula yokomi bogwa lokutomitawasisi mapilana Itipita. *

Taitu kwailima kwaiyuwela deli yam kwailima kwaiyuwela karaiwogasi

10 “Olopola kwailima kwaitala taitu yokomi bukusupusopusi mi bagula e avai tuta bikabinaisi kutaiyauwaisi makwaisina. * 11 Mitaga avai tuta bukusakailasi kwailima kwaiyuwela taitu, kuvalaiyaisi bikanawa gala bukutaiyauwaisi avai vavagi lokusapwaisi omi bagula. E mina namakava ibodi bikauwaisi kʹasi metoya baisa, e kesalaga bolodila ibodi bikamkulovaisi. Mi waini bigulesi deli mi kai olibe tuvaila kuvigakaisi makawala.

12 “Kwailima kwaitala yam kuvagaisi mi paisewa olopola wiki kwaitala kwaitala, mitaga kwailima kwaiyuwela yam gala bukupaisewasi, e mi ula toyo tomitawasi leiwotitalaimi deli goli mi mauna ibodi bivaiwasisi. *

13 “Kuligimlilaisi komwaidona avaka yeigu Guyau bogwa lalukwaimi. E gala bukutemmalaisi avai yaubada ituwoli; e taga bukukwadidalaisi yagasi.

Mina Isireli kasi paka kwaitolu kwaivakaveka

14 “Ka, taitu kwaitala kwaitala yokomi bukusivatolusi paka paila agu taimamila. 15 E olopola tubukona Abibi, tubukona minana lokusilavaisi Itipita, yokomi bukupakasi Beredi Gala Deli Kala Yisi Pakala makawala avaka lakaraiwogaimi bukuvagaisi. E olopola makwaisina kwailima kwaiyu yam bukupakapakasi paka makwaina, yokomi gala bukukwamsi beredi deli kala yisi. Gala bukulomakavasi bukumaisi bukutapwarorusi baisa yeigu kidamwa gala deli mi semakavi. *

16 “Avai tuta bukuvitouulasi mi tayoyuwa, ibodi bukupakasi Tayoyuwa Pakala. *

“Deli avai tuta bukuyoulilisi mi bagula bigulela waini, deli kami kawailuwa kai kaitala kaitala okweluvala milamala, ibodi bukupakasi Buliyoyova Pakala. 17 Taitu kwaitala kwaitala otutala paka makwaisina kwaitolu, komwaidomi wala bukumaisi bukutapwarorusi baisa yeigu Guyau mi Yaubada.

18 “Gala bukusemakavaisi beredi deli kala yisi avai tuta bukululasi natana mauna baisa yeigu. E mi mauna posasi lokuvigakaisi mi lula baisa yeigu tutala lokupakapakasi paka makwaisina, gala bikanam bila biyam kaukwau.

19 “Taitu kwaitala kwaitala bukuvisulapulasi mi bagula ibodi wala bukumaiyaisi ola bwala Guyau mi Yaubada.

“Avai tuta bukusulaisi nagwadi sipi kaina gota, gala bukuvigakaisi inisia nunusi kami yavau. *

Biga katotila deli katuloluta

20 “Ka yeigu bawitali anelosi bikugwa omitami paila bikolaimi metoya omi loula, e bilauwaimi valu mapilana yeigu bogwa lakatubiasi. 21 Kulamamsi baisa matauna, deli kukwabikuwolaisi matauna. Gala bukukosomapwaisi matauna paila yeigula lawitali leiwokaiami, deli gala binokapisaimi kidamwa bukukosomapwaisi matauna. 22 Mitaga kidamwa bukukwabikuwolaisi matauna, e bukuvagaisi komwaidona avaka bakaraiwogaimi, yeigu bapiaimi bakabilia baisa komwaidosi kami tilaula. 23 Ulo anelosi bikugwa omitami e bilauwaimi osi valu mina Amora, mina Itai, mina Peresi, mina Kenani, mina Ivi, deli mina Yebusi, e yeigu bakatudoum matausina. 24 Gala bukutemmalaisi si yaubada kaina bukutapwarorusi baisa minasina, deli gala bukutapaiseisi si tapwaroru kidikedala. Kwatudidaimisi si yaubada minasina tokolu, deli kwatuuwolaisi makaisina si kokola dakuna kaibumaboma. 25 E kidamwa bukutemmalaigusi yeigu Guyau mi Yaubada, yeigu basakaimi kami bobwailila metoya kaula, sopi, deli bakau komwaidona kami katoula baligaim. 26 Olopola mi valu gala natana bivalulubogwa kidamwa gala bibudoki kala tubukona, e gala natana nakaliga bisisu. E yeigu bakatududuli mi momova.

27 “Yeigu bavigaki matausina eikoulovaimi, bikukolaigusi. E matausina deli bukukwabiliasi bavigaki bisineiyousi, deli yeigu bakau kaikesi kami tilaula e bisakaulasi bilosi. 28 Yeigu bayokukoli kami tilaula e avai tuta bukusuvaisi kulumi, yeigu babokavili mina Ivi, mina Kenani, deli mina Itai. 29 Mitaga gala kudokaisi babokavili matausina olopola kwaitala wala taitu, paila kidamwa bavagi makawala, valu biviloububu, deli mauna nabubolodila bikalisauwaimi kami bawa. 30 Mitaga ka, baisa makawala bavigaki, manum wala babokavili matausina, tatoula wala bukuunigeyaisi paila bukuyoulisi valu mapilana. 31 E bakobili kami kaligei balawʹo metoya mapilana Mlulela Akaba bila itobu wa Waya Yupereiti, e metoya mapilana Bolita Kwaiveka bila itobu oviloupakala. Yeigu bavigakaimi bukuvaiyoulisi matausina tolivalu, deli avai tuta bukusuvaisi kulumi bogwa wala bukubokavilaisi matausina. 32 Mapaila gala bukukwatotilasi paila avai vavagi deli matausina kaina deli minasina si yaubada. 33 Gala bukutagwalasi matausina bimilivalusi omi valu, paila kidamwa bukusigolaisi matausina, matolesi goli bitavilaisi ninami bukumitugagasi baisa yeigu. Kidamwa bukutemmalaisi minasina si yaubada, baisa bogwa wala lokuleiyasi sikolela kami kaliga.”

24

Kabutu ikatukikiti

1 E Guyau iluki Mosese kawala, “Ka, yoku e Eroni, Nadaba, Abiu, deli tailuwolima tailuwoyu tokugwala mina Isireli kumwenasi kumakaiagusi wa koya. E igau wala kutotusi sitana kaduwonaku e kutapopulasi kutapwarorusi baisa yeigu. 2 Oluvi yoku wala kammwaleta bukumakaiagu katitaikina, e gala goli deli samwa bukumakaiagusi. E mina Isireli gala taitala bimwena bima wa koya.”

3 Mosese ila iluki tomota komwaidosi avaka Guyau la karaiwaga kwevakaveka deli kwekikekita e komwaidosi tomota ivitakaulokaisi matauna kawasi, “Bogwa bakavagaisi komwaidona avaka Guyau eilivala.” 4 E Mosese igini komwaidona avaka Guyau la karaiwaga. Eiyam kaukwau ikaliai kabolula okaikela koya, e isaili kweluwotala kwaiyu dakuna mwada kabutuvitusila mina Isireli dalesi kweluwotala kwaiyu. 5 E iwitali mimilisi tauwau tubovau e igabwaisi lula baisa Guyau, deli mimilisi bulumakau ivigakaisi lula paila kalubaila lulela baisa Yaubada. 6 E Mosese ikau sitana buyavisi mauna e itavikoti makwelasina bolu, e kesala buyavi ikatusoki okabolula. 7 E ikau bukila kabutu mapilana Guyau la karaiwaga kala ginigini isisu, e ikalau baisa tomota. E ilivalasi kawasi, “Bakakabikuwolaisi Guyau deli bakavagaisi komwaidona vavagi avaka bogwa eikaraiwogi.”

8 Mosese ikau buyavi ikatusoki tomota. E iluki matausina kawala, “Makwaina buyavi eikatukikiti Guyau la kabutux avaka eivagi deli yokomi avai tuta isakaimi komwaidona makwaisina karaiwaga.” *

9 Mosese, Eroni, Nadaba, Abiu e deli tailuwolima tailuwoyu tokugwala Isireli imwenasi wa koya, 10 deli igisaisi mina Isireli si Yaubada. Osikowala kwaibakwaila isisu kabototu dakuna kwedudubuna yagala sapaya, kala bwabwau makawala labuma. 11 Yaubada gala iyogagi matausina tokugwala Isireli. Eigisaisi Yaubada, e oluvi ikamsi imomsi gulitinidesi.

Mosese wa Koya Sinai

12 E Guyau iluki Mosese kawala, “Kumwena kumakaiagu wa koya, e wa tuta matutona kadataiyu wa koya basakaim pilayu pilapupatata dakuna, e baisa isisu karaiwaga komwaidona makwaisina avaka lagini paila bikatululuti ulo tomota.” 13 Mosese sola kala topilasi Yosuwa ikatubaiasasi iwokuva, e Mosese ivitouula bimwena wa koya kwebumaboma. 14 Mosese iluki tokugwala komwaidosi kawala, “Ka! Bukututulaimasi wala baisa okabosikaiwa igau avai tuta bakakeiita. Eroni sola Ura deli wala bukusisuaisi, e kidamwa availa kwaitala kala pakula e magila bimanum, ibodi bilokaia matausina.”

15 Mosese bogwa imwena wa Koya Sinai, e pilatala lowalowa ikuboli wala makwaina koya. 16-17 E Guyau migila lumalamela saina ivivivila deli guyugwayula ibusi wa koya. E mina Isireli si gigisa idokaisi makwaina lumalama kala gigisa makawala goli kovatala kova ilululu odabala koya. Lowalowa mapilana ikalalima ikalatala ikuboli koya, e ikalalima ikalayuwela Guyau eidou baisa Mosese metoya olowalowa. 18 E Mosese isaitaula imwena wa koya, e isuvi olowalowa. E kweluwovasi yam deli bogi isisu wala wa koya. *

25

Semakavi paila Buliyoyova Kwebumaboma

(Sun 35.4-9)

1 E Guyau iluki Mosese kawala, 2 “Kuluki mina Isireli bisemakavaisi baisa yeigu. E bukukwau avai semakavi wala taitala tomota nanola bisemakavi. 3 Bisemakavaisi guguwa makwaisina goula, siliba, barasi, 4 deli karekwa yakakaraia, miyasina ibasaisi metoya sipi unuunula kasi vau burum, dairarugu deli bweyani; karekwa eiyoudulaisi metoya gota unuunula; 5 sipi nammwala kanuvinesi bilaleisi bweyani; mauna kanuvinesi yammatabwaila deli makaisina meku; 6 kevakevala kaitapa deli vana paila bulamila vaputuma deli avaka lula bigabwaisi maiina simasimina; 7 makwaisina dakuna mipusi mwau makala kaneliani deli avai veiguwa tuvaila paila bisailisi okala epodi Tolula Toveka miyana kabutuvitusila la wotetila deli goli okala kwama. 8 Ibodi tomota bikaliaiisi kwaitala buliyoyova kwebumaboma paila yeigu, e gagabila yeigu basikaili matausina. 9 Bukukwaliaiisi makwaina deli bukukwatuvalatusi avaka ulo nanamsa bavitulokaimi bukuvagaisi.

Kabutu Didawogala

(Sun 37.1-9)

10 “Kukwatuvilataisi kwaitala didawaga metoya meku, kala woloula tomwaidona, kala beiyaya yumatala, e lomla bima okaboyaulela yim. 11 E bukupakaisi goulatoula bikuboli kai olopola deli otapwala, deli bukuvagaisi kaidadela goulawokuva wala bitavina bitapatu. 12 Bukuyoudulaisi kwaivasi kala nonoita metoya goula wala e bukukwatuvilataisi makwaisina okaikela makweyasina kweyavasi, e bivigaki kwaiyu pilatala kwaiyu piliyuwela, 13 E bukuyoudulaisi kaitakewala metoya meku e bukupakaisi goula bikuboli makaisina kaitakewa, 14 e bukukwaluvisuvaisi makaisina ononoita makwaisina lokukwatuvilataisi okaipapala didawaga. 15 E kaitakewa makaisina bikanuvagasi wala ononoita e gala avai tuta bukubiigilaisi. 16 E igau oluvi basakaimi pilayu dakuna, mapilasina isisu karaiwaga kala ginigini, e bukudidagaisi mapilasina olumoulela didawaga makwaina.

17 “Bukuyoudulaisi katubukolela metoya goulatoula, kala woloula tomwaidona e kala beiyaya yumatala. * 18 Bukututaisi goula e bukububulaisi tokolu nayu mauna isim pinupanesi,y 19 e bukuvitauwaisi natana kabulotala katukwabula e nayuwela kabuluyuwela. Bukukwatupitukwaisi minasina okatukwabula e bivigaki bitovagasisi wala baisa. 20 E minasina tokolu bukusimapwaisi, matala sola matala sola bigisamapusi, e pinupanesi bivakanunuvi katukwabula. 21 E bukudidagaisi mapilasina pilayu dakuna olumoulela e bukukwatubukolaisi. 22 Yeigu babodaim baisa, e odabala katukwabula oluwalaisi mauna minasina nayu yeigu basakaimi komwaidona ulo karaiwaga paila mina Isireli.

Tebeli paila semakavila beredi kwebumaboma

(Sun 37.10-16)

23 “Kukwatuvilataisi kwaitala tebeli metoya meku, kala woloula bisividoga e kala beiyaya okatupoi, kaikela kala woloula bima yumatala. 24 Odabala makwaina bukupakaisi goulatoula, kaidadela bukupakaisi goula wala bitavina bitapatu. 25 Bukuyoudulaisi kala kaidada beiyayela kweyatala sikwekula; e bukupakaisi goula wala bitavina bitapatu. 26 Bukuyoudulaisi kwaivasi nonoita paila kaitakewa e bukukwatuvilataisi okaikela tebeli owokulula kwaivasi. 27 Nonoita makwaisina paila kaitakewa bukukwatuvilataisi opapala kaidadela tebeli. 28 Bukuyoudulaisi kaitakewa metoya meku, e kupakaisi goula wala otapwala komwaidona. 29 Bukuyoudulaisi kaboma, viga, kwaibolu, deli kailuya paila guguwala mi waini semakavila. E komwaidona guguwa makwaisina bukuyoudulaisi metoya goulatoula wala. 30 E tebeli makwaina bukusailisi omatala Kabutu Didawogala, e tuta komwaidona mi semakavi beredi kwebumaboma bisisu wala otebeli. *

Kaitapa la kabototu

(Sun 37.17-24)

31 “Bukuyoudulaisi kaitapa la kabototu metoya goulatoula. Kututaisi goula e bukububulaisi la kabototu deli kaikela; e katububulela makaisina lala, biluwai deli lalela kububuligolaisi kaitinidesila wala. 32 Bukububulaisi sisilima sisitala sisila opapala, sisitolu pilatala, sisitolu piliyuwela. 33 E masisisina sisi, sisitala sisitala kala katububula kaitolu lala kasi gigisa makawala parani biluwai deli bilala. 34 E kaila makaina kaitapa la kabototu kala katububula kaivasi lala makawala kala gigisa parani biluwai deli bilala. 35 Sisitala sisitala lalesi bitakasasi kasatinidesila wala bila itobu okaila. 36 Metoya kwaitala wala goulatoula bukututaisi e bukububulaisi lalela, sisila deli kaila. 37 Kububulaisi kailima kaiyu kaitapa paila makaina kaitapa la kabototu e kuvitauwaisi odabala e igagabila visigala bisimitali mapilana omatala. 38 Kuyoudulaisi kaivila kekarisigila kova deli kabomala metoya goulatoula. 39 Ibodi bukuyosisi goulatoula kala mokaila makawala lima yuwa petala kaula (35 kg) paila bukuyoudulaisi makaina kaitapa la kabototu deli komwaidona guguwela. 40 Bukuyamatasi avai tuta bukuyoudilasi e bukuvagaisi makawala nanogu lakavitusi baisa yokomi wa koya. *

26

Guyau la Buliyoyovaz

(Sun 36.8-38)

1 “Ka, olumoulela ulo Buliyoyova Kwebumaboma kutabodaisi metoya yaluwotala karekwa yakakalaia, miyasina eibisigolaisi deli sipi unuunula, kasi vau, burum, dairarugu, deli bweyani. Kubasaisi otapwasi miyasina kaikobusi mauna isim pinupanesi. 2 Yatala yatala miyasina kuvagaisi kasi vakaila makawala wala, kasi wonaku uvalima uvatala e kasi beiyaya uvatala. 3 Kubisitukwaisi yalima bila gulotala, e yalima bila guloyuwela. 4 Metoya magulosina guloyu karekwa kulapwaisi yaburum buluva okaipagasi miyasina otapwala. 5 E magulona gulomatala karekwa kulapwaisi kweluwolima buluva okaipagala miyana eikalumatala, e guloyuwela kulapwaisi kweluwolima buluva okaipagala miyana kala vigimkovila. E guloyu wala kasi gigisa makawala. 6 Kuyoudulaisi kasiluwolima kailasau metoya goula paila bukusagaisi magulosina guloyu karekwa bivigaki gulotala wala.

7 “Bukubasaisi katuvala Buliyoyova metoya yaluwotala yatala karekwa miyasina eibasaisi metoya gota unuunula. 8 Bukubasaisi komwaidona wala makawala kasi vakaila, kasi wonaku uvalima uvatala isividoga, e kala beiyaya uvatala. 9 Bukubisitukwaisi yalima bila gulotala, e yalima yatala bila guloyuwela. Miyana yalima yatalela bukukwatupokaisi kabuloyu omatala Buliyoyova. 10 Bukulapwaisi kwailuwolima buluva okaipagala miyana kala vigimkovila gulotala, e tuvaila kwailuwolima buluva okaipagala miyana kala vigimkovila guloyuwela. 11 Bukuyoudulaisi kasilalima kailasau bukusagaisi obuluvasi magulosina guloyu karekwa bivigaki yatinidesila wala katuvala Buliyoyova. 12 E makabulonaga eikesa, bukutabodaisi pwasousiu. 13 E kesala katuva makabulosina kasi vakaila leima oyumakwasi opapala Buliyoyova, bukuvigakaisi tabodala papala Buliyoyova.

14 “Ka, kuyoudulaisi yayu tuvaila katuva, yatala metoya kanuvinesi sipi nammwala e bukulaleisi kala vau bweyani, yayuwela metoya kanuvinesi mauna ituwoli, miyasina paila bukuvakalupolaisi katuva.

15 “Bukuyoudulaisi baba paila tabodala Buliyoyova metoya meku. 16 Pilatala pilatala mapilasina kasi wonaku uvayu, e kasi beiyaya yumatala. 17 Kaipagasi bukukibubotaisi bibodasi wala gala biwelu, paila avai tuta bikavatowasi bikaili wala bikanam. Komwaidona baba mapilasina bukukibwelakaisi bibwaina. 18 Kuyoudulaisi pilaluwoyu baba paila mapilana opilibolimila 19 e kweluwovasi ulilaguva siliba bitoulisi osikowasi mapilasina. Pilatala baba ulilaguvala kwaiyu. 20 Kuyoudulaisi pilaluwoyu baba paila mapilana opiliyavatela Buliyoyova, 21 e kweluwovasi ulilaguva siliba, pilatala baba ulilaguvala kwaiyu. 22 E paila opwasosiula Buliyoyova mapilana opilikwaibwaga, kuyoudulaisi pilalima pilatala, 23 e pilayu baba biwaisi tupa owokulula. 24 Mapilasina pilayu eiwaisi tupa owokulula, kukwailaisi bibwaina, watanawa bitotu goli bila walakaiwa. Mapilasina pilayu baba eiwaisi tupa owokulula eivigaki totomla Buliyoyova bukuvigakaisi makawala. 25 E baisa bivigaki pilalima pilatolu baba e ulilaguvasi kweluwotala kwailima kwaitala, pilatala baba kwaiyu ulilaguvala.

26 “Kuyoudulaisi kailuwotala kailima kavala metoya meku, kailima paila kavalela baba mapilasina pilatala Buliyoyova, 27 e kailima paila mapilasina pilayuwela, e kailima paila baba mapilasina oposousiu opilibomatu. 28 Kavala makaina eikanuwala, kaiwonaku wala, kabulotala Buliyoyova bila itobu kabuluyuwela. 29 Kwatububulaisi baba mapilasina goulawokuva wala, e komwaidona baba mapilasina kuyoudulaisi nonoitasi goula paila bikikuloti kavala makaisina, e makaisina deli bukukwatububulaisi goulawokuva wala. 30 Kwaluvitauwaisi Buliyoyova makawala kala kaliai lavitulokaim wa koya.

31 “Kubasaisi yatala taboda yakakalaia metoya sipi unuunula kasi vau burum, dairarugu, deli bweyani. Kubasaisi otapwala miyana kaikobusi mauna isim pinupanesi. 32 Kusagaisi miyana okailasau makavisina otupwasi kokola makaisina kaivasi meku lokupakaisi goulawokuva wala, e bukuvitauwaisi oulilaguva makwaisina kwaivasi silibawokuva. 33 Kusagaisi miyana taboda okailasau makavisina olumoulela Buliyoyova, e makwaina Kabutu Didawogela lokudidagaisi mapilasina pilayu dakuna, kusailisi otuboulola miyana taboda bikalituli matabudona Bomikikila bim ituwoli e matabudona Bomikikila Sainela bim ituwoli. * 34 E bukukwatubodaisi Kabutu Didawogala. 35 E olumoulela matabudona Bomikikila Sainela kuvitauwaisi tebeli makwaina opapala Buliyoyova mapilana opiliyavata; e kaitapa la kabototu bukuvitauwaisi mapilana opilibolimila.

36 “Paila Buliyoyova kala lulu tabodala bukubasaisi yatala karekwa yakakalaia metoya sipi unuunula, kasi vau burum, dairarugu, deli bweyani, e bukubasaisi isim kala katububula. 37 Bukuyoudulaisi kailima kokolela miyana taboda metoya meku, e kupakaisi goula otupwasi makaisina, e kusagaisi miyana taboda okailasau makavisina goulawokuva wala, e bukuyoudulaisi kwailima ulilaguva metoya barasi paila bitoulisi makaisina kokola.

27

Kala kaliai kabogwabu lula

(Sun 38.1-7)

1 “Kuyoudulaisi kwaitala kabogwabu lula metoya meku. E kala beiyaya deli kala woloula biboda wala uvatala, e kaikela kala woloula bima okuvilu. 2 E odabala wokulu makwaisina kwaivasi bukukisalaisi kala sukusaku. E bivigaki kwaitinidesila wala kabogwabu lula, e kwemwaidona wala bukupakaisi barasiwokuva wala. 3 Kuyoudulaisi kavaega paila tubwagela lula, deli kaitapana, kailuya, kaisusuwa, deli kova kaisakaila. Komwaidona guguwela kuyoudulaisi metoya tanumnumta barasi. 4 Kuyoudulaisi kaitala kaivala metoya tanumnumta barasi deli kwaivasi nonoita owokulula makwaina kabogwabu lula. 5 Kusailisi kaivala makaina osikowala kaidadela kabogwabu lula makwaina, e gagabila kaivala makaina bikanuwalai wala kabogwabu lula. 6 Kuyoudulaisi katakewala metoya meku, e otupwasi makaisina kupakaisi barasiwokuva wala; 7 e avai tuta bukukwatikeuwaisi makwaina bukukwaluvisuyaisi makaisina ononoita. 8 Kutabodaisi papala kabogwabu lula, e olopolaga bikikapogega wala. Kuvagaisi makawala nanogu lalukwaimi wa koya.

Tabodala Guyau la Buliyoyova

(Sun 38.9-20)

9 “E paila ulo Buliyoyova tabodala, bukuyoudulaisi metoya karekwa yakakalaia. E mapilana opilibolimila bukuyoudulaisi taboda kala woloula uvaluwoyu uvayu, 10 e bukuyoudulaisi kailuwoyu kokola metoya tanumnumta barasi, e kwailuwoyu ulilaguva, deli kailasau toyo wotunula bukuyoudulaisi metoya siliba wala. Youdila makwaisina paila bikikuloti bipeula miyasina taboda. 11 E tuvaila mapilana taboda opiliyavata bukuvagaisi makawala wala. 12 E mapilana opilikwaibwaga bukuyoudulaisi taboda kala woloula uvaluwotala uvatala, deli kailuwotala kokola, e kwailuwotala ulilaguva. 13 E mapilana opilibomatu ambaisa lulu metitoki, bukuyoudulaisi taboda kala woloula uvaluwotala uvatala. 14-15 Wa lulu opapala pilatala deli pilayuwela bukuyoudulaisi miyasina karekwala taboda uvatolu yumatala kala maloula, deli kaitolu kokola e kwaitolu ulilaguva. 16 E paila makaduyona wala kala lulu Buliyoyova, tabodala karekwa yakakalaia kala maloula uvavasi isividoga lokubisikaisi metoya sipi unuunula kasi vau, burum, dairarugu, deli bweyani, miyana eibasaisi isim kala katububula. Miyana taboda bikana wala otupwasi makaisina kokola kaivasi, ulilaguvasi kwaivasi. 17 E taboda kokolela komwaidona eitavina eitapatu kuwaiyasi kopala metoya yuwoyoula silibawokuva, e kala kailasau makavisina kuyoudulaisi metoya siliba, e ulilaguvala tanumnumta barasi. 18 E taboda kala maloula uvaluwoyu uvayu, e kala beiyaya uvaluwotala uvatala, e paila kala woloula bila walakaiwa uvatala. E taboda miyasina kubasaisi metoya karekwa yakakalaia deli ulilaguvala metoya tanumnumta barasi. 19 Komwaidona guguwala olumoulela Buliyoyova deli komwaidona kala kenubiluma Buliyoyova deli tabodala bukuyoudulaisi metoya tanumnumta barasi.”

Kala yamata kaitapa

(Tol 24.1-4)

20 Yaubada iluki Mosese kawala, “Kukwaraiwogi mina Isireli bimiakaimsi kwaimmatabwaila bulamila olibe paila kevakevala kaitapa, e gagabila bukuvakaloti kaitapa makaina koyavi kwaitala kwaitala. 21 E Eroni deli litula bivakalotaisi kaitapa makaina, e bilauwaisi bivitauwaisi ogu Buliyoyova omatala miyana taboda eitabodi Kabutu Didawogala. E bikakata wala ogu Buliyoyova koyavi bila biyam. Ka, karaiwaga makwaisina baisa kami karaiwaga yokomi mina Isireli tubumia tuta oluvi, kidamwa bukuuvagaisi wala makawala tubwa komwaidona.

28

Tolula kasi kwama

(Sun 39.1-7)

1 “Kuluki tuwam Eroni deli litula, Nadaba, Abiu, Eleasa deli Itama bimakaiamsi. Kwatupali matausina metoya tomotala Isireli, e gagabila bavigaki matausina ulo tolula. 2 Bukubasaisi yavila kwama paila wala tolula e tuwam Eroni bisisikam miyasina paila kala katubaiasa deli la wotetila kala taimamila. 3 E bukudou komwaidosi matausina tokabitam youdila, matausina goli bogwa lasaiki si kabitam, e kuluki matausina bibasaisi Eroni kala kwama, e gagabila bakabomi matauna e bavigaki ulo tolula. 4 Kuluki matausina biyoudulaisi kwaitala kuwa, yatala epodi, yatala kwama, yatala kakapula isim kala katububula, kwaitala kulupaipi, deli kwaitala duriduri. E matausina biyoudulaisi komwaidona makwaisina si guguwa tolula paila Eroni deli litula, e gagabila bavigaki matausina ulo tolula. 5 Toyoudila matausina si youdila bikauwaisi wotunu eiyoudulaisi metoya sipi unuunula kasi vau burum, dairarugu, deli bweyani, deli wotunu goulawokuva, deli goli karekwa yakakalaia.

6 “E matausina biyoudulaisi epodi metoya sipi unuunula kasi vau, burum, dairarugu, deli bweyani, yadigadegila wotunu, deli karekwa yakakalaia, e biyoudulaisi isim kala katububula. 7 Tuvaila yayu kala wotunu bukusipwaisi okaipagala paila bukupilakavataisi miyana epodi. 8 E duriduri makwaina lokukimidagaisi kala bisibasi, bukubisitukwaisi wa epodi bivigaki yatinidesila wala. E youdulelaga makawala wala. 9 Kukwauwaisi pilayu dakuna kaneliani e kutaiyasi otapwasi yagasi matausina tailuwotala taiyu Yekobe litula, 10 bukutakasasi molitomoya bila molagwadi, e bukutaiyasi yagasi tailima taitala pilatala dakuna e tailima taitala bila piliyuwela. 11 Mapaila kunagaisi taitala tokataraki dakuna kala youdila, paila bitaiya otupwasi mapilasina dakuna yagasi Yekobe litula, e bikatuginigini mapilasina dakuna goulawokuva wala. 12 Kusipwaisi mapilasina dakuna owotunu miyasina ovitakola eipilakavataisi miyana epodi paila kabotuvitusila dala Isireli dilaluwotala dilayu. E mapaila Eroni bikikau wala mapilasina dakuna ovitakola, e mapaila yeigu Guyau baluluwai ulo tomota tuta komwaidona. 13 Kuyoudulaisi kaiyu kailasau goulawokuva, 14 deli yayu wotunu metoya goulatoula bukuviraisi makawala yuwoyoula, e bukusipwaisi miyana okailasau makavisina.

Tolula kala kuwa

(Sun 39.8-21)

15 “Kuyoudulaisi kwaitala kala kuwa Tolula Toveka bisisikam paila biuwotetila Yaubada nanola. Kuwa makwaina bukuyoudulaisi metoya youdila makwaisina wala lokuyoudulokaisi miyana epodi, deli kala katuginigini makawala wala. 16 Mapilana eivigakaisi makawala doga kala woloula deli kala beiyaya makawala wala, deli kwatupokaisi pilayu, kala woloula bima okabotakuwa, e kala beiyaya makawala wala. 17 Kutakasaisi kasavasi dakuna kwevivivila otapwala mapilana. Kasamatala makasana kutakasaisi dakuna makwaisina mwau mipusi, kwaitala rubi, kwaitala topasi, deli kwaitala ganeti, 18 e kasayuwela, kwaitala emerodi, kwaitala sapaya, deli kwaitala daimoni. 19 Kasatolula, kwaitala tekwesi, kwaitala ageiti, deli kwaitala ametisi, 20 e kasavasila, kwaitala berili, kwaitala kaneliani, deli kwaitala yasipa. Bukukwatuginiginaisi makwaisina dakuna goulawokuva wala. 21 E kweluwotala kwaiyu dakuna makwaisina kutaiyasi odubasi yagasi Yekobe litula, paila kabotuvitusila dala Isireli dilatala dilatala. 22 E kuwa mapilana wotunula kuyoudulaisi metoya goulawokuva, kuviraisi makawala yuwoyoula kala viriviri. 23 Bukuyoudulaisi kwaiyu kakalougwa goulawokuva wala, e kwatupitukwaisi makwaisina wa kuwa okaipagala owokulula walakaiwa. 24 Oluvi bukusipwaisi miyasina yayu wotunu goulawokuva okakalougwa makwaisina. 25 E matalaga makabulosina kabuloyu wotunu goulawokuva, bukusipwaisi okailasau makavisina ovilavala, e bogwa goli makawala baisa, kubisitukwaisi makavisina omatala miyana wotunula epodi. 26 Bukuyoudulaisi kwaiyu tuvaila kakalougwa goulawokuva, e kwatupitukwaisi wa kuwa okaipagala owokulula watanawa, baisa goli kaipagala olumoulela ambaisa bikanapituki miyana epodi. 27 E kuyoudulaisi kwaiyu tuvaila kakalougwa e bukubisitukwaisi makwaisina osikowala miyasina wotunula epodi miyana omatala bila katitaikinela kuvilu okaipagala epodi, e odabala makwaina duriduri lokukimidagaisi kala bisibasi. 28 E bukukwauwaisi yatala yaburum wotunu kusipwaisi okakalougwa makwaisina wa kuwa bilaga kusipwaisi okakalougwa makwaisina wa epodi, e gagabila kuwa mapilana bisila wala odabala makwaina duriduri e gala bisaisaya.

29 “Avai tuta Eroni bisuvi matabudona Bomikikila, matauna bisikoma makwaina kuwa leitaiyasi yagasi dalesi mina Isireli, e gagabila yeigu Guyau baluluwai ulo tomota tuta komwaidona. 30 Ka, kusaila makwaisina Urim deli Tummima olumoulela kuwa makwaina, e gagabila Eroni bisikoma vavagi makwaisina avai tuta bimakaiagu ogu Buliyoyova. Wa tuta matutona matauna bimakaiagu, tuta komwaidona bisisikoma wala kuwa makwaina, e gagabila matauna biwotitali nanogu baisa ulo tomota mina Isireli. *

Mimilisi tuvaila kasi katubaiasa tolula

(Sun 39.22-31)

31 “E kwama miyana epodi eivakalupoli bukubasaisi yamwaidona wala yaburum metoya sipi unuunula. 32 Bukutabolusi walakaiwa paila bisuvi pwaneta, e ponana maponinana kaipagala bukuviraisi bipoupou e taga bidadaimi. 33-34 E okabulumwaisala miyana, bukukisounusi kala puluweiwa metoya sipi unuunula kasi vau burum, dairarugu, toyo bweyani, e deli bukukwalumgolaisi makwaisina, kusailisi bela kekikekita goulawokuva wala. 35 Ibodi Eroni bisikoma miyana kwama avai tuta bisuvi biuwotetila tolula wotitalela. Avai tuta bisuvi ogu Buliyoyova matabudona Bomikikila kaina bisilavi matabudona ibodi wala bitalilagi butula makaisina bela, e matauna gala bikaliga.

36 “Bukuyoudulaisi kwaitala saveva metoya goulatoula, e bukutaiyasi otapwala makwaina biga mabigasina, ‘Takabomaisi baisa Guyau.’ 37 E wotunula makwaina saveva yaburum bukusipwaisi omatala kulupaipi. 38 Eroni bisisikoma makwaina odabala e gagabila yeigu Guyau bakabwaili komwaidona si semakavi makwaisina mina Isireli eikabomaisi baisa yeigu, ilagoli kidamwa tomota bikisulaisi kidikedala si semakavi.

39 “E bukubasaisi Eroni kala kwama metoya karekwa yakakalaia e deli bukubasaisi kala kulupaipi metoya karekwa yakakalaia deli goli kala duriduri bukukwatububulaisi.

40 “Kuyoudulaisi mimilisi kwama, duriduri, deli kulupewa paila Eroni litula, paila kasi katubaiasa deli si wotetila kala taimamila. 41 E guguwa makwaisina bukuvisikoma tuwam Eroni deli litula. Bukukiwoti matausina deli kukwabomi, e bukuvaputumi matausina metoya olibe bulamila, e gagabila bavigaki matausina ulo tolula. 42 Kubasaisi mimilisi tarautusi yakakalaia paila si sevalopula matausina bitobu okuvilisi bila okwaipiapasi, e gala gagabila biyomitakasi uwosi titoulesi. 43 E avai tuta Eroni deli litula bisuvisi ogu Buliyoyova kaina bitoulisi okabogwabu lula paila biuwotetilasi tolula wotitalela olumoulela matabudona Bomikikila, tuta komwaidona bisisikomasi miyasina e gala gagabila bikaligasi paila biyomitakasi uwosi titoulesi. Makwaina kwekanuvagasi kasi karaiwaga Eroni toyo dalela tubwa komwaidona.”

29

Karaiwogala kasi kiwota Eroni deli litula

(Tol 8.1-36)

1 Guyau iluki Mosese kawala, “Bukuvagi baisa makawala paila Eroni deli litula tutala bukukwabomi matausina paila bavigaki ulo tolula. Bukuyosi natana namwala bulumakau deli nayu sipi nammwala minasina gala isim kasi nebaneba. 2 E bukukwau kalamatabwaila pwarawa mitaga gala deli yisi, e bukugabu beredi deli bulamila olibe, e mimilisi gala deli bulami, mimilisi bukugabu pilapupatata e kwatugiaki bulami odubasi mapilasina. 3 Avai tuta bukuvigaki lula minana namwala bulumakau deli minasina nayu sipi nammwala baisa yeigu, e kawailuwa makwaisina bukuvilugi wa peta e bukusemakavi baisa yeigu.

4 “Kumai Eroni deli litula tauwau wa lulu ogu Buliyoyova, metoya baisa kuluki bikakayasi bimigileusi. 5 Oluvi kuvisikoma Eroni metoya tolula kasi karekwa - yatala kwama, epodi, kwama miyana eivakalupoli epodi, kuwa makwaina deli duriduri. 6 Kusaila opwanetala kala kulupaipi, e kusipu okulupaipi kala saveva kwebumaboma makwaina kala ginigini makawala, ‘Takabomaisi baisa Guyau.’ 7 Oluvi kukwau vaputuma bulamila kuligabu opwanetala, e kukiwoti dabala matauna.

8 “Kumai litula tauwau e kuvisikoma matausina kasi kwama. 9 Kusipu kasi kulupewa odubasi. Baisa goli makawala bukukwabomi Eroni deli litula. E matausina deli goli tubusia tuta oluvi bavigaki ulo tolula tubwa komwaidona.

10 “Kumai minana bulumakau namwala omatala ulo Buliyoyova, e kuluki Eroni deli litula biyosalaisi yumasi bisailisi opwanetala minana bulumakau. 11 E kukwatumati minana bulumakau omatala lulu ogu Buliyoyova. 12 Kutavikoti sitana buyavila bulumakau e kukogiaki buyavi omisikwaikwem, e kuleiya okala sukusaku kabogwabu lula. Oluvi kubisikovi komwaidona buyavi bila oulilaguvala kabogwabu lula. 13 Oluvi kukwau komwaidona posa wa seila, kapatula, deli makwaisina kwaiyu kweta deli wala posala, e kugibuki lula okabogwabu lula baisa yeigu. 14 Mitaga bulumakau vilionela kanuvinela, deli sileula bukugabu oyosewala mi kabosikaiwa. Makwaina lula bivigaki tolula si mitugaga kala ligaiwa.

15 “Ka, kuyosi natana sipi metoya minasina nayu nammwala, e kuluki Eroni deli litula bisailisi yumasi opwanetala. 16 Kukwatumati minana, kutavikoti buyavila e kukwatusoki komwaidona papala kabogwabu lula pilavasi wala mapilasina. 17 E kuyali minana sipi namwala, kuwini makabilasina luguloguva, deli goli makweyasina kaikena, e kuvidubali odubasi makabilasina kununa deli goli mimilisi kabakabalela. 18 Kugabu minana namwaidona namwala sipi odabala kabogwabu lula, e lula makwaina bivigaki kaula lulela. E avai tuta basikoni maiina lula makwaina saina biyomwasalaigu. *

19 “E kuyosi nayuwela sipi namwala - ka, minana lokukwabomi - e kuluki Eroni deli litula bisailisi yumasi opwanetala minana sipi. 20 Oluvi bukukwatumati minana sipi namwala, kutavikoti sitana buyavila e kukogiaki Eroni deli litula puwala taigasi pilakakata, deli kweyakakata kaikesi kweyaveka. E kesalaga buyavi komwaidona kukwatusoki papala kabogwabu lula pilavasi wala mapilasina. 21 Kutali sitana buyavi metoya okabogwabu lula, deli kuligabu sitana vaputuma bulamila bila oyamam, e kukwatusoki Eroni kala karekwa, e makawala goli litula deli kasi karekwa. Mapaila matauna litula deli goli kasi karekwa bogwa bukukwabomi baisa yeigu.

22 “Ka, kuyali posala minana sipi namwala, yeyunela deli posala, seila posala, kapatula; kwaiyu makwaisina kweta deli wala posala, deli kweyakakata kaikena. 23 E petala beredi mitana lokuvigaki semakavi baisa yeigu, kukwau beredi kasi gubugabu ituwoli ituwoli. kwaitala lokugabu deli bulamila olibe, kwaitala gala deli bulamila olibe, e pilatala pilapatata. 24 Kukwau komwaidona makwaisina kawailuwa e kusaila oyumasi Eroni deli litula e kuluki matausina bikabomaisi makwaisina, bivigaki kwaitala kwedabala si semakavi baisa yeigu. 25 Oluvi kukwau metoya oyumasi matausina, e kusaila makwaisina odabala lula kwegubugabu, e kugabu okabogwabu lula, bivigaki kaula lulela baisa yeigu, e avai tuta basikoni maiinela lula makwaina saina biyomwasalaigu.

26 “Kukwau makabilana seila metoya minana sipi namwala e kukwabomi baisa yeigu bivigaki kwaitala kwedabala si semakavi baisa yeigu. E makabilana seila yoku kam vilavila.

27 “Avai tuta bukukiwoti taitala tolula, makabilasina seila deli kaikena metoya minana sipi namwala lokukwabomi, makabilasina bukukwabomi bivigaki kwaitala kwedabala si semakavi baisa yeigu; e kukwatupali makabilasina paila tolula. 28 Ulo karaiwaga makwaina gala bavigavau paila avai tuta ulo tomota bivagaisi kalubaila lulela, seila deli kaikena makabilasina kabilayu wala tolula kasi vilavila. Makabilasina tomota si bobwailila baisa yeigu Guyau.

29 “Avai tuta Eroni bikaliga kala kwama miyasina tolula kwamala bukusakaisi litula e avai tuta wala bikiwotaisi dubasi, matausina bisikomasi miyasina. 30 Mapaila avai tau wala matausina bikaimapu tamala paila bipaisewa paisewala tolula deli bisusuvi ogu Buliyoyova paila biuwotetila olumoulela matabudona Bomikikila, matauna ibodi bisisikoma miyasina kwama biboda kwailima kwaiyu yam.

31 “Ka, kukwau minana sipi namwala vilionela baisa lokuvigaki paila kasi kaboma Eroni deli litula, e kusulu ambaisa makatupona katupobumaboma. 32 E wa lulu ogu Buliyoyova matausina bikomasi viliona baisa deli beredi kesala wa peta. 33 Matausina bikomasi vavagi makwaisina lokuvigaki kabotuvitusila mitugaga kala ligaiwa tuta makwaina lokukwabomi matausina. Tolula wala kasimwaleta ibodi bikomasi kaula makwaina kwebumaboma. 34 E kidamwa bikobogaisi sitana viliona kaina beredi bikanam biyam kaukwau, ibodi wala bukugabu, e gala availa bikoma paila kaula makwaina kwebumaboma.

35 “Bukupakapakasi pakala kasi kaboma Eroni deli litula biboda kwailima kwaiyu yam, e kukibubotaisi bibwaina makawala goli avaka lalukwaimi. 36 Mapaila yam kwaitala kwaitala ibodi bukusemakavaisi natana bulumakau namwala paila bukuvigakaisi lula, e igagabila mi mitugaga baligaiwa. E lula makwaina bikatumigileu kabogwabu lula. Oluvi kuligabwaisi olibe bulamila odabala kabogwabu lula paila bivigaki makwaina kwebumaboma goli. 37 Mapaila yam kwaitala kwaitala biboda kwailima kwaiyu yam, bukuuvagaisi wala makawala. E bivigaki kabogwabu lula makwaina kwebumaboma wala. E kidamwa availa kaina avai vavagi wala biwoli makwaina bogwa bisilagi metoya kala bumaboma pewolela.b

Yam kwaitala kwaitala semakavila

(Baw 28.1-8)

38 “Tuta baisa tuta igau bima, yam kwaitala kwaitala mi lula bukugibugabusi odabala kabogwabu lula, nayu lam kasi taitu kwaitala wala. 39 E natana bukululasi paila kaukwau, nayuwela paila koyavi. 40 E lam minana namatala bukululasi deli kalamatabwaila pwarawa kala mokaila makawala kapotala eikepupolaisi deli bulamila olibe kwematabwaila kala vakaila iboda yatala lukwava. Deli kuligabwaisi waini kala vakaila ibodi yatala lukwava bilokaia wala deli, e baisa bivigaki mi semakavi. 41 E ikoyavi bukululasi nayuwela lam deli goli pwarawa, olibe bulamila, deli waini, kasi vakaila makawala wala lokuvigakaisi kaukwau. Baisa bivigaki kaula lulela baisa yeigu Guyau, e avai tuta basikoni maiinela lula makwaina saina biyomwasalaigu. 42 Mapaila lagaila deli tuta igau bima, tuta komwaidona bukugibugabusi makwaina lula kwegubugabu omatala ulo Buliyoyova. Paila makatupona goli babodi ulo tomota deli babigitonim. 43 E makatupowena goli babodi ulo tomota mina Isireli, e visigagu bivisigili makatupona e bivigaki katupobumaboma. 44 Yeigu bakabomi Buliyoyova deli kabogwabu lula bivigaki makwaisina kwebumaboma, deli bakatupali Eroni deli litula e bavigaki matausina ulo tolula. 45 Yeigu basivagasi oluwalesi mina Isireli, e yeigu wala si Yaubada. 46 E matausina binikolaigusi yeigu goli Guyau si Yaubada lakatusunupulovi metoya mapilana Itipita, e gagabila yeigu basivagasi deli matausina. Yeigu goli Guyau si Yaubada.

30

Kwaitala kabogwabu lula paila lula maiina simasimina

(Sun 37.25-28)

1 “Kuyoudulaisi kwaitala kabogwabu lula metoya meku, paila bukugibugabusi lula maiina simasimina. 2 E kala beiyaya deli kala woloula bibodasi wala, pilayu wala bimaisi oyumakwasi. E kaikela kala woloula bima okuvilu. E odabala kala sukusaku owokulula kwaivasi bivigaki kwetinidesila wala kabogwabu lula. 3 Kupakaisi goulatoula odabala, opapala pilavasi wala deli okala sukusaku, e kaipagala bukuyoudulaisi goulawokuva wala. 4 Kuyoudulaisi kwaiyu nonoita goulawokuva, e bukukwatuvilataisi makwaisina okaipagala pilayu wala paila bisuvi katikewala. 5 Bukuyoudulaisi katikewala metoya meku e bukupakaisi goula otupwasi. 6 Kuvitauwaisi makwaina kabogwabu lula okoukweda omatala miyana taboda eitabodi Kabutu Didawogala. E makatupowena goli babodaimi. 7 Kaukwau kwaitala kwaitala avai tuta Eroni bisuvi ogu Buliyoyova paila bikatubiasi kaitapa, matauna bigigabu lula maiina simasimina okabogwabu lula makwaina. 8 E koyavi kwaitala kwaitala avai tuta bisusuvi paila bivakaloti kaitapa, matauna bigabuvau makwaina lula maiina simasimina. Lula makwaina bisetuwoli wala baisa tubwa komwaidona. 9 Gala bukugabwaisi avai mauna ituwoli, kaina mauna lulela, kaina kaula lulela, kaina bukuligabwaisi waini lulela odabala makwaina kabogwabu lula. 10 E kwaitala taitu olopola Eroni bisivatala wala bivagi wotitalela katumigileu paila kala katumigileu kabogwabu lula makwaina. Metoya buyavila mauna minana lokuvigakaisi lulela mitugaga kala ligaiwa, matauna bikatugiaki okala sukusaku makwaina kabogwabu lula. Karaiwaga makwaina ibodi bukuuvagaisi taitu kwaitala kwaitala tubwa komwaidona. Ka, ibodi kabogwabu lula makwaina kwemwaidona wala kwebumaboma, bukukwabomaisi paila yeigu Guyau.”

Pokala paila Guyau la Buliyoyova

11 E Guyau iluki Mosese kawala, 12 “Avai tuta bukusonukula kasi bawa mina Isireli e tomota taitala taitala ibodi bipokala baisa yeigu paila mapula la momova, kidamwa gala avai kabommayuyu biviloubusi baisa matauna otutala sonukula. 13 Komwaidosi matausina bogwa eibudoki pokala, ibodi wala bipokalasi makawala topokala bogwa si pokala kala vakaila makawala avaka tokaraiwaga einagaisi. Komwaidosi wala bipokalasi e baisa bivigaki si semakavi baisa yeigu. * 14 Availa availa bogwa lokukwalau otutala sonukula, matausina kasi taitu kweluwoyu kaina kweluwoyu kesa, ibodi wala komwaidosi bipokalasi makawala kala vakaila. 15 E matausina isim si guguwa si pokala gala bimwena, e matausina tonamakava si pokala gala bibusi, mitaga komwaidosi wala bipokalasi makawala kala vakaila, e baisa pokalela si momova. 16 Kukwatuyouli mani magulona metoya baisa mina Isireli, e mani magulona paila wala paisewala ulo Buliyoyova. Pokala baisa bisailisi paila mapula si momova, e yeigu baluluwai paila bakoli matausina.”

Kailuya eiyoudulokaisi barasiwokuva

17 E Guyau iluki Mosese kawala, 18 “Kuyouduli kaitala kailuya metoya tanumnumta barasi, e tuvaila la kabototu barasi wala. E kuvitau makaina kailuya bitowalai Buliyoyova deli kabogwabu lula, e kutavikoti sopi olumoulela. * 19 E Eroni deli litula bivigakaisi kabowinela yumasi deli kaikesi 20 oluviga bisuvisi ogu Buliyoyova kaina bilosi okabogwabu lula paila bigabusi kaula lulela. E matausina gala goli bikaligasi. 21 Matausina ibodi biwinaisi yumasi deli kaikesi, e gala bikaligasi. Karaiwaga makwaina ibodi matausina deli goli tubusia tubwa oluvi bikabikuwolaisi tuta gala biwokuva.”

Vaputuma bulamila

22 Guyau iluki Mosese kawala, * 23 “Kukwau kaimatabwaila vana - mokaila yalima yatala lukwavala bulamila mro, yatolu lukwavala bulamila gau maiina simasimina, yatolu lukwavala bulamila doula lalela maiina simasimina, 24 deli yalima yatala lukwavala bulamila kasia,c (komwaidona wala bukuvisaikoli mokaisi makawala tokaraiwaga inagaisi). Kukwatumkulovi yavasi lukwavala olibe bulamila, 25 e bukugabu vaputuma bulamila kebumaboma; maiina bikaipuyuma makawala bulami saina simasimina. 26 E bulami makaina bukuvaputumi ulo Buliyoyova, Kabutu Didawogala, 27 tebeli deli komwaidona guguwala, kaitapa la kabototu deli komwaidona guguwala, kabogwabu lula makwaina paila maiina simasimina, 28 kabogwabu lula makwaina paila bukugubugabusi lula, deli komwaidona guguwala, deli makaina kailuya paila kabowina deli goli la kabototu. 29 Ka, baisa makawala bukukwabomi vavagi makwaisina, komwaidona wala vavagi makwaisina bivigaki kwebumaboma sainela, deli kidamwa availa kaina avai vavagi biwoli vavagi makwaisina bogwa bisilagi metoya kala bumaboma pewolela.d 30 Oluvi bukuvaputumi Eroni deli litula, e bukukiwoti dubasi e gagabila bavigaki matausina ulo tolula. 31 Ka, kuluki mina Isireli, ‘Bulami makaina kebumaboma sainela, bukuvigakaisi ulo vaputuma bulamila tubwa komwaidona. 32 Gala bukuvaputumaisi tomotamakava, deli yoku gala bukutapaisei mwada bukugabu avai bulami makawala, paila bulami makaina kebumaboma, deli ibodaim bukukikili makaina kebumaboma. 33 Availa bigabu makawala makaina kaina bivaputumi avai tomotamakava matauna gala tolula, matauna gala tuvaila tomota bidokaisi ulo tomota.’ ”

Lula maiina simasimina

34 E Guyau iluki Mosese kawala, “Kukwau vavagi makwaisina kwesimasimina yagasi makawala - sitakita, onika, galibanum deli bulami mapula mwau. 35 E kutaguliki vavagi makwaisina paila bukuvigaki lula maiina simasimina, maiina bikaipuyuma makawala bulami mapula saina mwau. E kukwatumkulovi sitana yona paila taga bisigi deli bivigaki kwebumaboma wala bisisu. 36 Bukututu sitana bimila tubumyou kukwau kulau ogu Buliyoyova, e kukwatusoki omatala Kabutu Didawogala. Kukikili vavagi makwaina maiina simasimina kwebumaboma sainela. 37 E yoku gala bukutapaisei mwada bukutaguliki vavagi makwaisina maiina simasimina paila titoulem. Bukukikili vavagi makwaina kwebumaboma paila wala yeigu. 38 Kidamwa availa bitaguliki vavagi makwaisina mwada bivigaki kesumanela wowola, matauna gala tuvaila tomota bidokaisi ulo tomota.”

31

Tokabitam paila biyoudulaisi Buliyoyova

1 E Guyau iluki Mosese, kawala, 2 “Bogwa lanagi Besaleli matauna Uri latula e tabula Ura, metoya odalela Yuda. 3 Bogwa lavakasau matauna metoya ulo baloma. Bogwa lasaiki la katavatu, la kabitam tuvaila la ninitalapula paila kala katuginigini youdila kwaitala kwaitala, 4 deli bininamsi ammakawala leilai kala kimadagi e bikatuginigini goula, siliba, deli barasi, 5 tuvaila veiguwa kala titavisi deli bikibuboti, deli paila bilaleya kai, deli goli kala katuginigini avai leilai avai leilai. 6 Tuvaila lanagi Owoliabi matauna Aisamaki latula, metoya odalela Dani, e matauna kasitaiyu biyoudulaisi. E tuvaila goli lasaiki komwaidona tokabitam ninitalapula paila biyoudulaisi komwaidona avaka avaka lakaraiwogi bivagaisi. 7 ulo Buliyoyova, Kabutu Didawogala deli katubukolela, komwaidona guguwala Buliyoyova, 8 tebeli deli uvagila, kaitapa la kabototu goulatoula deli guguwala komwaidona, kabogwabu lula paila lula maiina simasimina, 9 kabogwabu lula makwaina paila lula kwegubugabu deli komwaidona uvagila, kailuya barasi deli la kabototu, 10 miyasina karekwa saina yaminibwaina sainela paila Eroni sola latula bisikamsi osi tuta wotetila tolula, 11 bulamila vaputuma deli bulami maiina saina simasimina paila matabudona Bomikikila Sainela. Komwaidona vavagi makwaisina ibodi wala bukuyoudulaisi makawala lakaraiwogaimi goli e gala avai vavagi bitamwau.”

Yam Sabate yamla vaiwasi

12 E Guyau ikaraiwogi Mosese 13 biluki mina Isireli la karaiwaga, kawala, “Ibodi bukuyamataisi Yam Sabate, ulo yam vaiwasi, paila baisa kabutuvatusi omatagu omitami paila tuta gala wala biwokuva. Yam makwaina bivitulokaimi yeigu Guyau bogwa lanagaimi paila ulo tomota. 14 Ibodaimi bukutemmalaisi makwaina yamla vaiwasi, paila yam makwaina yam kwebumaboma goli. Availa gala bitemmali mitaga bipaisewa wa yam makwaina, bukukwatumataisi. 15 Mi yam kwailima kwaitala isisu e baisa bogwa ibodi paila mi wotetila. Mitaga yam kwailima kwaiyuwela yamla vaiwasi kwebumaboma e makwaina bogwa lakabomi. Availaga bivagi avai paisewa wa yam makwaina bukukwatumataisi. * 16 Mina Isireli ibodi bikabikuwolaisi kala karaiwaga yam Sabate bivigaki kabutuvitusila Kabutu. 17 Kabutuvatusi makwaina bisigaga oluwalaidasi yeigu deli yokomi mina Isireli, paila yeigu Guyau labubuli labuma deli valu watanawa olumoulela yam kwailima kwaitala e yam kwailima kwaiyuwela lasaim paisewa avaiwasi.” *

Yaubada isaiki Mosese pilayu dakuna pilapupatata

18 Matutona Yaubada bogwa eivenoku bigatona baisa Mosese wa Koya Sinai, isaiki matauna pilayu dakuna pilapupatata, ambaisa Yaubada titoulela bogwa eigini makwaisina karaiwaga.

32

Bulumakau tokolu goula

(Kak 9.6-29)

1 Avai tuta tomota itulukoyasi paila Mosese eisivagasi wa koya, e gala nani eibusi, e matausina imakaiasi Eroni ivaulaisi e ilukwaisi matauna kawasi, “Gala kanikolaisi kaina avaka eiviloubusi baisa matauna Mosese, matauwena eikugwaiyaidasi metoya Itipita. Mapaila kububuli natana da yaubadasi, paila bikugwaiyaidasi.” *

2 E Eroni ivitakauloki matausina kawala, “Kupiasi goula osi kaikokwau mi kukova, litumia tauwau deli vivila, avaka eitakasaisi otaigasi e kumiakaigusi.” 3 Mapaila tomota komwaidosi ipiasi goula osi kaikokwau e imiakaisi Eroni. 4 Ikau makavisina kaikokwau ivakasosu e iligabu baisa goula ila kwelatala bolu makawala bulumakau migila e ibubuli natana bulumakau tokolu metoya wa goula.

E tomota ikaibigasi kawasi, “Mina Isireli, ka, da yaubadasi minana, eikugwaiyaidasi leitasunapulasi metoya mapilana Itipita!” *

5 Oluvi Eroni ikaliai kwaitala kabolula omatala minawena bulumakau tokolu, e ikatuvagwagu kawala, “Nabwaia bitavagaisi kwaitala paka paila kala taimamila Guyau.” 6 Eiyam kaukwau wala imaiyaisi navila wala mauna paila bigabwaisi lula, e navila tuvaila mwada bikamsi bivigaki kalubaila lulela. Tomota isukuvatasi ipakapakasi, e oluvi ikivilivauwaisi makwaina paka ivigaki makawala tutala kalibom. *

7 E Guyau iluki Mosese kawala, “Baisa tuta wala bukubusi. Paila m tomota, matausina okukugwai okusunapulasi metoya mapilana Itipita bogwa eimitugagasi deli eikoulovaigusi. 8 Bogwa eisilavaisi keda makadawena avaka lakaraiwogi bibokulaisi. Bogwa eibubulaisi natana bulumakau tokolu metoya wa goula, e bogwa eitapwarorusi deli igubugabusi lula baisa minana. Matausina eilivalasi mwada minana si yaubada, e eikugwai eisunapulasi metoya mapilana Itipita. 9 Bogwa lanikolibogwi ammakawala si katukubona matausina tomota. 10 Bogwa lagibuluwi matausina, mapaila bakatumtuwoli wala matausina. E gala wala kudoki mwada bukusilibodaigu. E oluvi bavigakaim yoku deli tubumwa bukudalasi kwaiveka baisa ovalu watanawa.”

11 Mitaga Mosese imnabi Guyau la Yaubada, e ikaibiga kawala, “Guyau, avakaga uula kugibuluwi m tomota saina peula, matausina bogwa lokukoli metoya mapilana Itipita deli m peuligaga sainela? * 12 Avaka uula mina Itipita bikapogegasi bilivalasi mwada lokusunupuloi m tomota metoya mapilana Itipita e lokuninamsiga mwada bukukwatumati matausina baisa wa koya e bukukwatumtuwoli wala biwokuva? Desi gibuluwa, kuninavila, deli gala bukumai ninamwau makwaina baisa m tomota. 13 Kululuwai matausina m towotetila Eberaam, Aisake deli Yekobe. Kululuwai kwaipeula biga katotila lokuvagi baisa matausina mwada bukusaiki bidalasi dalesi makawala utuyam wa labuma kasi bawa, e deli bukusaiki tubusia komwaidona kwabila makawala lokukwatotila bivigaki si vavagi wala bikanuvagasi.” * 14 Mauula Guyau ininavila e gala ivigaki makawala la gibuluwa.

15 Mosese ikaimilavau metoya wa koya, e ikau mapilasina dakuna pilayu deli karaiwaga makwaisina bogwa isim kasi ginigini isisuaisi omitasi e otupwasi. 16 Yaubada titoulela wala eivagi mapilasina dakuna e eileiya karaiwaga makwaisina otupwasi mapilasina.

17 Yosuwa ilagi tomota eiukuwakulasi e iluki Mosese, kawala, “Sogu! Lalagi butula wala kabilia okabosikaiwa.”

18 Mosese ilivala, kawala, “Baisa gala wala sitana kala lega kalisewa govala kainaga tomamama si valam. Baisa kala lega eiusiwosisi wala.”

19 E tutala Mosese ivakatitaikina okabosikaiwa e igisi minana bulumakau tokolu deli tomota ikikaiwosisi, e saina igidaleiya sainela. E baisa wa koya okaikela ilavi wala mapilasina dakuna avaka eikokeula, e ila ikatuvi. 20 Ikau minana bulumakau tokolu e ivakasosu deli ikatumkumku e ikenevigoli deli sopi e ikomikikani mina Isireli bimomwaisi. 21 E iluki Eroni, kawala, “Avaka eivigakaimsi e mapaila eimitugagasi saina mwaugaga e uulela yoku?”

22 Eroni ivitakaula kawala, “Mwalʹo! Gala bukugibuluwaigu. Bogwa kunikoli tomota bubunesi saina kasai ninasi, e magisi wala mitugaga biuvagaisi. 23 E ka, ilukwaigusi kawasi, ‘Gala kanikolaisi avaka eiviloubusi baisa matauwena Mosese, matauwena leivisunupuloiyaidasi metoya mapilana Itipita. Mapaila kububuli natana da yaubadasi paila bikugwaiyaidasi.’ 24 E aluki matausina mwada bimaiyaisi kasi katububula goula. E mimilisi bogwa eisisiaisi sitana ivililaisi isakaigusi. E alavi ila wa kova, e oluvi minana bulumakau tokolu isunapula metoya wa kova!”

25 Mosese bogwa eigisi kidamwa Eroni eitugwali tomota ikilavaisi avaka kasi karaiwaga e ivigakaisi makawala nagowa wala baisa titoulesi omitasi kasi tilaula. 26 Mapaila matauna itokaia baisa osi kabosikaiwa kalapisilela, e iwakula kawala, “Komwaidomi availa availa yokomi Guyau ola boda kumaisi baisa ka!” E komwaidosi mina Libai imaisi itoulaisi matauna. 27 E iluki matausina kawala, “Ka! Guyau mina Isireli si Yaubada la karaiwaga baisa yokomi - taitala taitala bikau la puluta, e bila olumoulela kabosikaiwa metoya kalapisila makwaina e bila piliyuwela, e bikatumati budala, lubaila deli veyala.” 28 E matausina mina Libai ikabikaulasi wa yam makwaina e ikatumataisi tomota kasi bawa lakatuluwotolu. 29 Mosese iluki mina Libai, kawala, “Lagaila wala lokukikilaimi titoulemi okuvigakaimi tolula e lokuwotitalaisi Guyau. Paila goli lokukwatumataisi litumia deli budumia, e mauula baisa Guyau eikabwailimi.”

30 E eiyam Mosese iluki tomota kawala, “Yokomi bogwa kuvagaisi saina kwaimwaugaga. Mitaga baisa tuta bamwenavau wa koya e balokaia Guyau, bayokakapisi e kaina gagabila bitagwala biligaiwa mi mitugaga.” 31 E Mosese ikaimilavau baisa Guyau e ikaibiga kawala, “Matausina tomota bogwa eivagaisi mitugaga saina kwaimwaugaga. Matausina eibubulaisi si yaubada metoya wa goula e eitapwarorusi baisa minana. 32 Anigadaim kidamwa yoku bukuligaiwa si mitugaga matausina. Mitaga kidamwa yoku bukupaiki, e desi wala iboda bukukodidaimi yagagu metoya mapilana buki olopola ambaisa bogwa lokugini yagasi m tomota.” *

33 E Guyau ivitakaula kawala, “Mitaga availa availa imitugagasi baisa yeigu, e matausina wala yagasi ibodi bakodidaimi metoya ogu buki. 34 E kula kuvakouli tomota kulau mapilana valu igau ambaisa lalukibogwaim. Mitaga kululuwai kidamwa ulo anelosi wala bikugwaiyaimi. Mitaga ka! - igau kala tuta bima yeigu Guyau bamipuki matausina tomota paila si mitugaga.”

35 E Guyau iwitali lelia baisa mina Isireli, paila uula matausina eikomikikanaisi Eroni e ibubuli minana bulumakau tokolu metoya wa goula.

33

Guyau iluki mina Isireli bisilavaisi Koya Sinai

1 E Guyau iluki Mosese kawala, “Kusilavaisi makatupona valu, yoku deli tomota lokumai metoya mapilana Itipita, e kulokaiasi valu makwaina bogwa lakatotila basaiki Eberaam, Aisake deli Yekobe, e tuvaila goli tubusia. * 2 E yeigu bawitali taitala anelosi paila bikugwaiyaimi e yeigu igau babokavili mina Kenani, mina Amora, mina Itai, mina Peresi, mina Ivi, e deli mina Yebusi. 3 E ka, yokomi bogwa bukulokaiasi makwaina valu pwaipwaiala kubilumalala. Mitaga ka, yeigu gala deli yokomi bitalosi, paila yokomi saina kasai dubami, e kainaga bakatumtuwolimi wa keda.”

4 E avai tuta tomota ilagaisi makawala, ivitouulasi valam e gala tuvaila isisikamsi kasi katububula kwevivivila. 5 Paila Guyau eikaraiwogi Mosese biluki matausina, kawala, “Yokomi saina kasai dubami. E kidamwa yeigu deli yokomi bitalosi, ka bitavasekalasi wala e bakatumtuwolimi. Baisa tuta wala kutalugosaisi kami katububula kwevivivila, e yeigu igau bananamsa avaka bavigakaimi.” 6 E avai tuta leisilavaisi Koya Sinai e mina Isireli gala tuvaila isisikomasi kasi katububula kwevivivila.

Guyau la Buliyoyova

7 Avai tuta mina Isireli bibudaisi si kabosikaiwa, Mosese bikau makwaina Buliyoyova Kwebumaboma e bikaliai omiloutala metoya ambaisa eisisuaisi. E Buliyoyova makwaina idokaisi yagala Guyau la Buliyoyova, mapaila availa magila avai nanamsa metoya baisa Guyau, matauna ibodi wala bilokaia ola Buliyoyova. 8 Avai tuta Mosese bilokaia makwaina Buliyoyova, tomota goli bitomalaulasi wa lulu osi buliyoyova e bivitoyaisiga Mosese bililoula igau avai tuta bisuvi. 9 Tutala Mosese bogwa eisuvi, e makaina lowa bibusi bima itom wa lulu wala ola Buliyoyova, e Guyau bibigitoni Mosese metoya wa lowa. 10 Tuta makwaina tomota bigisaisi makaina lowa bivabodi wala lulu ola Buliyoyova, matausina goli bikululusi opwaipwaia. 11 E Guyau bibigitoni Mosese makawala goli taitala tau eibibigatonasi sola lubaila - matala sola matala sola. E oluvi Mosese bikeiita okabosikaiwa. Mitaga kala topilasi matauna totubovau Nuni latula yagala Yosuwa, matauna bisitotaula oBuliyoyova.

Guyau ikatotila bisikaili la tomota

12 Mosese iluki Guyau kawala, “Baisa biga mokwita paila lokulukwaigu mwada bakugwai matausina tomota balau makwaina valu, mitaga gala wala kulukwaigu availa bukuwitali paila kamataiyu. Okulivala mwada bogwa kunikolaigu e ayomwasalaim. 13 Kidamwa mokwita goli ayomwasalaim, e tuta baisa kulukwaigu avaka nanom, e igagabila bawotitalaim e tuvaila goli bayomwasalaim. Tuvaila kululuwai mwada mina Isireli bogwa lokunigibogwi paila titoulem.”

14 Guyau ikaibiga kawala, “Yeigu deli yokomi bitalosi, e bapilasaimi e bukutomgwagasi.”

15 Mosese eivitakaula kawala, “Kidamwa gala deli yoku bitalosi, gala bukulukwaimasi bakasilavaisi makwaina valu. 16 Ammakawala taitala binikoli mwada yakamaisi m tomota kayomwasalaisi nanom kidamwa yoku gala deli bitalosi? Ka, yoku m viloubusi baisa yakamaisi bivigaki kala tuwoli metoya baisa yakamaisi e tomota ituwoli odabala pwaipwaia.”

17 E Guyau iluki Mosese kawala, “Bogwa bavigaki makawala wala avaka lokunigada, paila bogwa lanikolaim mokwita deli goli yoku lokuyomwasalaigu.”

18 Oluvi Mosese inigada baisa Guyau kawala, “Mwa Guyau! Akoma lopom, kutagwala bagisi migim lumalamela ivivivila deli guyugwayula.”

19 Guyau ivitakauloki matauna, kawala, “Bavitulokaim tomwaidogu yeigu Toguyugwayu e bavaloula omatam, e deli bakamlili yagagu igibumaboma.e Yeigu goli Guyau, e amitukwaii deli anokapisi availa availa matausina bogwa lanagi. * 20 E gala wala batagwala bukugisi migigu, paila gala taitala gagabila bigisaigu e bisisu tomomova. 21 Mitaga ka, baisa kabototu bwaina otaligu e ibodaim bukutotu baisa odakuna. 22 E avai tuta yeigu Toguyugwayu avaloula omatam, ikugwa bavisuviyaim odubodebula makwaina e oyamagu bakibodi igau avai tuta bavaloula bala. 23 E oluvi bakaimali yamagu e bukugisiga tapwagu wala, e mitaga gala wala bukugisi migigu.”

34

Mosese iyouduli pilayu tuvaila dakuna pilapupatata

(Kak 10.1-5)

1 Guyau iluki Mosese kawala, “Kuyouduli pilayu dakuna pilapupatata makawala mapilasina pilabubogwa, e bibodi balaivau mapilasina makawala wala mapilasina bogwa kukwatumimisi. 2 Bukukwatubaiasa e nabwaia kaukwau bukumwena wa Koya Sinai odabala e baisa bukubodaigu. 3 Gala taitala availa kamitaiyu bukumai. Gala bibodi bagisi availa wa koya, e deli sipi kaina bulumakau gala wala bikabubunasi okaikela koya.” 4 E Mosese iyouduli tuvaila pilayu pilapupatata dakuna, e eiyam kaukwau pikekita ikau mapilasina imwenei wa Koya Sinai bogwa makawala Guyau Yaubada eikaraiwogi.

5 E Guyau ibusi olopola lowalowa e itoli baisa matauna, e ikavitagi yagala igibumaboma,f matauna Guyau. 6 E Guyau tuta matutona ivaloula omatala e idou kawala, “Yeigu Guyau, yeigula Yaubada tokimadagi e tonokapisi yeigu, e tomanum wala. Ulo mitakwai deli ulo nokapisi gala wala bitakaibiga. * 7 Bavagi makawala ulo biga katotila baisa kwelakatuluwovila dala e baligaiwa si sula deli si mitugaga. Taga bogwa bamipuki litusia deli tubusia tubutolusi deli tubuvasisi paila si mitugaga veisia.”

8 Mosese nanakwa ikululu opwaipwaia e ikavagina. 9 E ikaibiga kawala, “Guyau, kidamwa mokwita goli layomwasali nanom, anigadaim kidamwa yoku deli yakamaisi bitalosi. Matausina tomota saina kasai dubasi, taga anigadaim kidamwa yoku bukuligaiwa ma sulasi deli ma mitugagasi, e bukuvakadaimasi yakamaisi m tomota tatoum.”

Kabutu kala vigavau

(Sun 23.14-19; Kak 7.1-5; 16.1-17)

10 Guyau iluki Mosese kawala, “Baisa tuta bakabutu baisa mina Isireli. Omitasi bavagi vavagi kwevakaigaga, e makwaisina gala kwaitala tuta eiviloubusi ambaisa odabala pwaipwaia oluwalaisi mina watanawa. Tomota komwaidosi bigisaisi ammakawala kasi kwaiveka vavagi makwaisina avaka yeigu Guyau gagabila bavagi. Paila bavagi kwaitala vavagi kwevakaigaga paila yokomi e bitutuvakau ninami. 11 Kukwabikuwolaisi makwaisina karaiwaga avaka asisakaimi lagaila. Ka, avai tuta bukusuvaisi kulumi, e bogwa babokavili mina Amora, mina Kenani, mina Itai, mina Peresi, mina Ivi deli mina Yebusi metoya omitami. 12 Tutala bukuviloubusisi kwaitala valu, gala bukuvagaisi kwaitala biga katotila deli tomotala valu makwaina, taga bivigaki makawala kami sikula. 13 Mitaga kaimapula wala si kabolula kukwatudidaimisi, si kokola kaibumaboma kukwatuwolaisi, e kutauwolaisi kabutuvitusila si yaubada minana Aserai.g*

14 “Gala bukutapwarorusi baisa tuwoli yaubada. Paila yeigu Guyau e gala wala atagwala bukutapwarorusi baisa availa mwada kaimapugu. 15 E gala bukuvagaisi kwaitala biga katotila deli tomotala valu makwaina - paila kidamwa bitapwarorusi baisa si yaubada tokolu e bilulasi baisa minasina, e bidouwaimi mwada bukutapwarorusi deli matausina, e kaina bitamnabaimi bukukomasi kaula makwaina eivigakaisi si lula baisa si yaubada. 16 E litumia kaina bivaiyasi minasina vilesi makwaina valu e minasina bivakadaisi matausina kidamwa gala bikamiabaigusi e deli bitapwarorusi baisa si yaubada sasopa.

17 “Gala bukububulaisi e gala bukutapwarorusi baisa yaubada tanumnumta. *

18 “Bukupakasi Beredi Gala Deli Kala Yisi Pakala. Avaka bogwa lakaraiwogaimi, bukukwamsi beredi gala deli kala yisi biboda kwailima kwaiyu yam otubukonela Abibi, paila olopola tubukona minana lokusilavaisi Itipita. *

19 “Komwaidona kuluta tauwau deli nabulutuvalu si kuluta nammwala, baisa yeigu ulo vavagi. * 20 Mitaga komwaidona kuluta minasina ase bukukwatumapwaisi e kaimapula bukusemakavaisi natana lam baisa yeigu. Kidamwaga gala bukukwatumapwaisi makawala e kukouwolaisi kaiyasi minasina. Tuvaila ibodi bukukwatumapwaisi komwaidosi kuluta tauwau.

“Gala availa ibodi bitotu baisa omatagu kidamwa gala kwaitala semakavi oyamala. *

21 “Bogwa lasakaimi kwailima kwaitala yam paila bukuwotetilasi. Mitaga kwailima kwaiyuwelaga yam gala bukupaisewasi, gala otutala supusopu kaina otutala tayoyuwa. *

22 “Bukuvagaisi Tayoyuwa Pakala avai tuta kuvitouulasi tayoyuwala kami witi. E bukuvagaisi Buliyoyova Pakala avai tuta okuvinakwaisi tayoyuwa wa tuta makwaina kukougugulaisi kai kaiuwala. *

23 “Tauwau komwaidomi kwaitala taitu bukusivatolusi tapwaroru baisa yeigu Guyau, mina Isireli si Yaubada. 24 Paila yeigu babokavili makwaisina boda metoya omitami, e makawala bakatumkulovi kami kaligei e mapaila gala avai tomota mwada biyoulisi mi valu otutala paka kwaitolu makwaisina.

25 “Avai tuta kusemakavaisi mauna paila bukuvigakaisi lula baisa yeigu, e gala bukusemakavaisi beredi deli kala yisi. Avai tuta kukwamsi Luvapela Pakala, taga kukwatuyumalaisi avaka bikaboyuva paila eiyam. *

26 “Taitu kwaitala kwaitala avai tuta bukuyokavalasi kami witi ibodi bukumaiyaisi kala kavala Guyau ola bwala.

“Avai tuta bukusulaisi nagwadi sipi kaina gota, gala bukuvigakaisi inisia nunusi kami yavau.” *

27 Guyau iluki Mosese kawala, “Kugini makwaisina biga. Paila makwaisina biga yeigu avigaki uula ulo kabutu deli yoku, e deli goli mina Isireli.” 28 E Mosese isikaiwa Guyau kweluwovasi yam deli bogi, gala kamkwam gala momom. E odakuna mapilasina pilapupatata igini bigala kabutu, baisa Karaiwaga Kwailuwotala.

Mosese itobusi metoya wa Koya Sinai

29 Avai tuta Mosese ibusi metoya Koya Sinai, e ikikau Karaiwaga Kwailuwotala, e migila ivivivila, paila kasitaiyu Guyau eibigatonasi. Mitaga matauna gala wala inikoli migila kala guyugwayu. * 30 E Eroni deli tomota komwaidosi ivitalaisi Mosese, e igisaisi migila ivivivila, e saina ikukolaisi bilokaiasi katitaikinela. 31 Mitaga Mosese idou matausina, Eroni deli kasi tokugwa mina Isireli, e ilokaiasi matauna, e Mosese ililivala baisa matausina. 32 Oluvi, komwaidosi tomota imakaiasi matauna, e Mosese iluki matausina komwaidona karaiwaga avaka Guyau eisaiki matauna odabala Koya Sinai. 33 Avai tuta Mosese ivenoku lilivala baisa matausina, e ivilili kala geba ikatubodi migila. 34 E tuta matutosina Mosese bisuvi Guyau ola Buliyoyova paila Guyau kasitaiyu bibigatonasi, e ivilili kala geba isaim. E avai tuta bisunapula biluki mina Isireli komwaidona vavagi avaka Guyau eikaraiwogi bilivala, 35 e bigisaisi migila visigala. E oluvi bivililivau kala geba bisisu wala igau avai tuta bikeiitavau paila Guyau kasitaiyu bibigatonasi.

35

Karaiwogala yam Sabate

1 Mosese ikouguguli komwaidosi mina Isireli e iluki matausina kawala, “Ka, baisa makawala Guyau eikaraiwogaimi bukuvagaisi. 2 Mi yam kwailima kwaitala paila bukuvagaisi mi paisewa, mitaga yam kwailima kwaiyuwela ibodi bukukwabomaisi, yam makwaina kami yamveka wala bukuuvaiwasisi, deli bukukwabomaisi paila yeigu Guyau. E availa bivagi avai paisewa wa yam makwaina, ibodi wala bukukwatumataisi. * 3 Gala goli bukuvakatasi kova omi valu yam Sabate.”

Semakavi paila Bwala Kwebumaboma

(Sun 25.1-9)

4 Mosese iluki komwaidosi mina Isireli kawala, “Ka, baisa makawala Guyau eikaraiwogaimi. 5 Ibodi bukusemakavaisi baisa Guyau. Mapaila availa availa magisi bisemakavaisi, ibodi bimaiyaisi si semakavi goula, kaina siliba, kaina barasi; 6 kaina karekwa yakakalaia eiyoudulaisi metoya sipi unuunula kasi vau burum, dairarugu deli bweyani; kaina karekwa eibisikaisi metoya gota unuunula, 7 kaina sipi nammwala unuunisi eilaleisi bweyani; kaina mauna kanuvinela; kaina meku, 8 kaina kevakeva paila kaitapa; kaina vana paila vaputuma bulamila deli paila lula maiina simasimina; 9 kaina dakuna kaneliani isim mapula mwau, kaina avai veiguwa tuvaila paila bisailasi omatala miyana epodi yabumaboma eisisikoma Tolula Toveka deli okala kuwa.

Guguwala Guyau la Buliyoyova

(Sun 39.32-43)

10 “Ka, availa availa matausina tokataraki youdila oluwalaidasi, ibodi biyoudulaisi vavagi komwaidona avaka Guyau bogwa eikaraiwogi. 11 Ka makwaina Buliyoyova, miyasina katuvala, deli miyasina bivakalupoli, makaisina kokola deli kala kailasau, mabubosina poula, makaisina kokolela, deli makwaisina ulilaguvala; 12 e makwaina Kabutu Didawogala, deli mabubosina katikewala, mapilana katubukolela, deli miyana tabodala makwaina, 13 makwaina tebeli, mabubosina katikewala, deli komwaidona makwaisina guguwala; deli makwaisina beredi tavigakaisi lula baisa Yaubada; 14 e kabototu paila kaitapa deli makwaisina guguwala; e makaisina kaitapa deli kevakevasi, 15 e kabogwabu lula paila lula maiina simasimina deli mabubosina katikewala; vaputuma bulamila; vavagi maiina simasimina; e miyana tabodala Buliyoyova kala lulu; 16 kabogwabu lula makwaina paila lula kwegubugabu, deli kaivalela barasi olumoulela, katikewala deli komwaidona guguwala; makaina kailuya kabowina deli la kabototu; 17 miyasina taboda paila papala, kokolela deli ulilaguvala; miyana taboda paila lulu tabodala; 18 makaisina kenubiluma deli yuwoyoulela Buliyoyova deli papala, 19 deli miyasina yammatabwaila kwama paila tolula bisisikamsi avai tuta biwotitalaigusi olumoulela matabudona Bomikikila - miyasina kwama yabumaboma paila tolula Eroni deli goli litula.”

Mina Isireli imaiyaisi si semakavi

20 E komwaidosi mina Isireli ibutusi, 21 mapaila availa availa magisi bisemakavaisi, matausina isemakavaisi baisa Guyau paila kala kaliai la Buliyoyova. E matausina imaiyaisi komwaidona avaka bibudoki paila tapwaroru wotitalela deli tolula kasi kwama bibisikaisi. 22 E komwaidosi availa magisi bisemakavaisi tauwau deli vivila, imaiyaisi si semakavi vasia isim kasi katububula, paya, kakalougwa, kuwekuwa, deli goli katububula ituwoli ituwoli eibubulokaisi metoya goula e ikabomaisi komwaidona makwaisina baisa Guyau. 23 E availa availa matausina iyosisi karekwa yakakalaia eiyoudulaisi metoya sipi unuunula kasi vau burum, dairarugu, kaina bweyani, karekwa eibisikaisi gota unuunusi, kaina sipi nammwala kanuvinesi eilalaisi bweyani; kaina mauna kanuvinesi yamatabwaila, imaiyaisi wala. 24 Komwaidona availa availa ibodi bisemakavaisi siliba, kaina barasi, imaiyaisi si semakavi baisa Guyau, deli availa availa iyosisi meku paila bibudoki avai youdila tuvaila ivigakaisi si semakavi. 25 Komwaidosi nunumoya minasina nakatavatu youdila imaiyaisi wotunula karekwa yakakalaia, deli wotunu metoya sipi unuunula kasi vau burum, dairarugu, deli bweyani, miyasina goli leibisikaisi yumasi. 26 E tuvaila minasina iviraisi wotunu metoya gota unuunula. 27 E matausina tokaraiwaga imaiyaisi dakuna kaneliani deli avai veiguwa tuvaila paila bipakaisi otapwala miyana epodi yabumaboma deli goli mapilana kuwekuwa pilapatata. 28 Tuvaila imaiyaisi bulami deli kevakeva paila makaisina kaitapa, deli vana paila vaputuma bulamila, deli paila lula maiina simasimina. 29 E komwaidosi mina Isireli availa availa magisi bisemakavaisi baisa Guyau, matausina isemakavaisi paila wotetila makwaina Guyau leikaraiwogi Mosese bivagi.

Guyau la Buliyoyova kala toyoudila

(Sun 31.1-11)

30 Mosese iluki mina Isireli kawala, “Guyau bogwa einagi Besaleli matauna Uri latula e tabula Ura, metoya odalela Yuda. 31 Yaubada la peula bogwa eivakasau matauna deli isaiki la katavatu, la kabitam tuvaila la ninitalapula paila kala katuginigini youdila kwaitala kwaitala, 32 deli bininamsi ammakawala leilai kala kimadagi e bikatuginigini goula, siliba, deli barasi, 33 tuvaila veiguwa kala titavisi deli bikibuboti, deli paila bilaleya kai; deli goli kala katuginigini avai leilai avai leilai. 34 Guyau bogwa leisaiki si kabitam, matauna deli Owoliabi matauna Aisamaki latula metoya odalela Dani, paila biyomitalaisi si katavatu paila youdila baisa sesia. 35 E Guyau bogwa leisaiki matausina si katavatu paila bivagaisi komwaidona paisewa makwaisina totaisi dakuna leiuvagaisi, deli toleilai, toviriviri karekwa yakakalaia, wotunu leiyoudulaisi metoya sipi unuunula kasi vau burum, dairarugu deli bweyani deli goli avai karekwa wala. Matausina ibodi bivagaisi avai youdila wala, paila matausina saina tokatavatu katuginigini.

36

1 “Besaleli, Owoliabi deli komwaidona toyoudila matausina goli Guyau bogwa eisaiki si katavatu deli si ninitalapula, matausina bogwa eikatetasi paila biyoudulaisi youdila kwaitala kwaitala avaka bibudoki paila kala kaliai Buliyoyova Kwebumaboma, e matausina ibodi biyoudulaisi komwaidona guguwa makawala Guyau eikaraiwogi bivagaisi.”

Mina Isireli si semakavi saina bidubadu

2 E Mosese idou Besaleli, Owoliabi deli goli komwaidosi sesia tokatavatu matausina Guyau bogwa leisaiki si kabitam deli tuvaila eitugwalaisi titoulesi paila bipilasisi, e Mosese iluki matausina bivitouulasi paisewa. 3 Matausina ibanaisi komwaidona mina Isireli si semakavi makwaisina eimiakaisi Mosese paila kala ulai Buliyoyova. Mitaga mina Isireli si semakavi isetuwolaisi wala kaukwau kwaitala kwaitala imiakaisi Mosese. 4 Oluvi tauwau matausina eiyoudilasi ilosi 5 ilukwaisi Mosese kawasi, “Mwa, avaka tomota eimmaiyaisi saina bidugaga e paisewa makwaina avaka Guyau eikaraiwogi bakavagaisi biwokuva e bigugulom goli.”

6 Mapaila Mosese iwitali karaiwaga itavina itapatu osi kabosikaiwa ikatuloki tomota gala taitala tuvaila bimai avai vavagi tuvaila paila makwaina Buliyoyova. Mapaila tomota gala tuvaila ikatuyoulasi guguwa. 7 Paila avaka bogwa leimaiyaisi saina bidugaga, bogwa eibodi bivigimkulovaisi paisewa komwaidona e bigugulom goli.

Ikaliaiisi Guyau la Buliyoyova

(Sun 26.1-37)

8 E matausina saina tokatavatu deli eipupaisewasi, ikaliaiisi Guyau la Buliyoyova. E itabodaisi makwaina metoya yaluwotala karekwa yakakalaia, e ibisigolaisi deli sipi unuunula kasi vau burum, dairarugu, deli bweyani. Ibasaisi otupwasi miyasina kaikobusi mauna isim pinupanela. 9 Yatala yatala miyasina ivagaisi kasi vakaila makawala wala, kasi wonaku uvalima uvatala e kasi beiyaya uvatala. 10 E ibisitukwaisi yalima ila gulotala, e yalima ila guloyuwela. 11 E metoya magulosina guloyu karekwa ilapwaisi yaburum buluva okaipagasi miyasina otapwala. 12 E magulona gulomatala karekwa ilapwaisi kweluwolima buluva okaipagala miyana eikanumatala, e guloyuwela ilapwaisi kweluwolima buluva okaipagala miyana kala vigimkovila. E guloyu wala kasi gigisa makawala. 13 E iyoudulaisi kasiluwolima kailasau metoya goula, paila bisagaisi magulosina guloyu karekwa bivigaki gulotala wala.

14 E oluvi matausina ibasaisi yatala katuvala Buliyoyova metoya miyasina karekwa yaluwotala yatala eibasaisi metoya gota unuunusi. 15 Ivagaisi miyasina komwaidona wala makawala kasi vakaila, kasi wonaku uvalima uvatala isividoga, e kala beiyaya uvatala. 16 Ibisitukwaisi yalima bila gulotala e yalima yatala bila guloyuwela. 17 E matausina ilapwaisi kwailuwolima buluva okaipagala miyana okala vigimkovila magulona gulomatala, e tuvaila kwailuwolima buluva okaipagala miyana kala vigimkovila magulona guloyuwela. 18 E iyoudulaisi kasiluwolima kailasau metoya tanumnumta barasi, e bisagaisi magulosina guloyu karekwa bivigaki yatinidesila wala. 19 E iyoudulaisi yayu tuvaila katuva. Yatala metoya sipi nammwala kanuvinesi eilalaisi kala vau bweyani, e yayuwela metoya kanuvinesi mauna ituwoli, miyasina paila eivakalupolaisi katuva.

20 Matausina iyoudulaisi baba metoya meku paila youdulela Buliyoyova. 21 Pilatala pilatala mapilasina kala wonaku iboda uvayu, e kala beiyaya iboda yumatala. 22 Kaipagasi ikibwelakaisi wala iwokuva, e igagabila bikavatowasi e bikaili wala bikanam. Komwaidona baba mapilasina eiyoudulaisi makawala wala kasi gigisa. 23 Matausina iyoudulaisi pilaluwoyu paila mapilana opilibolimila 24 e kwailuwovasi ulilaguva paila mapilasina bitoulasi, pilatala baba kwaiyu ulilaguvala. 25 Matausina iyoudulaisi pilaluwoyu baba paila mapilana opiliyavatela Buliyoyova 26 deli kwailuwovasi ulilaguva, kwaiyu paila pilatala baba. 27 E paila mapilana opwasosiula Buliyoyova opilikwaibwaga, matausina iyoudulaisi pilalima pilatala baba 28 e pilayu baba paila biwaisi tupa owokulula. 29 Mapilasina iwaisi tupa owokulula ikailaisi watanawa, itotu goli ila walakaiwa. Mapilasina baba eiwaisi tupa owokulula eivigaki totomla Buliyoyova ivigakaisi makawala. 30 Mapaila mapilasina baba kasi bawa pilalima pilatolu e kwailuwotala kwailima kwaitala ulilaguva, pilatala baba kwaiyu ulilaguvala.

31 Matausina iyoudulaisi kailuwotala kailima kavala metoya meku, kailima paila kavalela baba pilatala Buliyoyova, 32 kailima paila piliyuwela, e kailima paila opwasousiu, mapilana opilikwaibwaga. 33 E kavala makaiwena eikanuwalai baba, makaina kaiwonaku, kabulotala Buliyoyova eila kabuloyuwela. 34 E matausina ikatububulaisi baba mapilasina goulawokuva deli iyoudulaisi nonoitasi goula paila bikikuloti kavala makaisina, e deli goli kavala eikatububulaisi goula. 35 Ibasaisi yatala taboda yakakalaia metoya sipi unuunula kasi vau burum, dairarugu, deli bweyani, e ibasaisi otapwala miyana kaikobusi mauna isim pinupanesi. 36 E isagaisi miyana okailasau makavisina otupwasi kokola makaisina kaivasi meku leipakaisi goulawokuva wala, e ivitauwaisi oulilaguva makwaisina kwaivasi silibawokuva wala; 37 paila Buliyoyova kala lulu ibasaisi yatala karekwa yakakalaia metoya sipi unuunula, kasi vau burum, dairarugu, deli bweyani, eibasaisi kala katububula. 38 E iyoudulaisi kailima kokolela miyana taboda metoya meku, e ipakaisi goula otupwasi makaisina, e isagaisi miyana okailasau makavisina goulawokuva wala, e iyoudulaisi kwailima ulilaguva metoya barasi paila bitoulisi makaisina kokola.

37

Youdulela Kabutu Didawogala

(Sun 25.10-22)

1 E Besaleli iyouduli Kabutu Didawogala metoya meku, kala woloula tomwaidona e kala beiyaya yumatala, e lomla yumatala. 2 Matauna ipaki goulatoula e ikuboli kai olopola deli otapwala, deli ivigaki kaidadela goulawokuva wala itavina itapatu. 3 Matauna iyouduli kwaivasi kala nonoita metoya goula wala, e ikatuvilatu makwaisina okaikela makweyasina kweyavasi, e ivigaki kwaiyu pilatala kwaiyu piliyuwela. 4 Matauna iyouduli katikewala metoya meku, e ipaki goula ikuboli makaisina katakewa, 5 e ikaluvisuvi makaisina ononoita makwaisina leikatuvilatu okaipagala didawaga. 6 E iyouduli katubukolela makwaina metoya goulatoula, kala woloula tomwaidona, e kala beiyaya yumatala. 7 Itutu goula e ibubuli nayu mauna isim pinupanesi, 8 e ivitau natana kabulotala katukwabula, e nayuwela kabuloyuwela. Ikatupituki minasina okatukwabula e ivigaki bitovagasisi wala baisa. 9 E matauna isimapu mauna minasina, matala sola matala sola igisamapusi, e pinupanesi ivakanunuvi katukwabula.

Youdulela tebeli paila semakavila beredi kwebumaboma

(Sun 25.23-30)

10 Matauna ikatuvilatu tebeli kwaitala metoya meku, kala woloula isividoga, e kala beiyaya okatupoi, e kaikela kala woloula yumatala. 11 Odabala makwaina matauna ipaki goulatoula, e kaidadela ipaki goula wala itavina itapatu. 12 Iyouduli kala kaidada beiyayela kweyatala sikwekula; e ipaki goula wala itavina itapatu. 13 E iyouduli kwaivasi nonoita paila katakewa, e ikatuvilatu okaikela tebeli owokulula kwaivasi. 14 Nonoita makwaisina paila katakewa, e ikatuvilatu opapala kaidadela tebeli. 15 Iyouduli katakewa metoya meku, e ipaki goula wala otupwasi makaisina. 16 Iyouduli kaboma, viga, kwaibolu, deli kailuya; paila guguwala waini semakavila. E komwaidona guguwa makwaisina iyouduli metoya goulatoula wala.

Youdulela kaitapa la kabototu

(Sun 25.31-40)

17 Matauna iyouduli kaitapa kaikela metoya goulatoula. Itutu goula e ibubuli la kabototu deli kaila; e katububulela makaisina lala, luwai, deli lalela. Matauna ibubuligoli kaitinidesila wala. 18 Ibubuli sisilima sisitala sisila opapala, sisitolu pilatala sisitolu piliyuwela. 19 E masisisina sisi, sisitala sisitala kala katububula kaitolu lala kasi gigisa makawala parani iluwaisi e ilalasi. 20 E kaila makaina kaitapa la kabototu kala katububula kaivasi lala kala gigisa makawala parani, iluwai e ilala. 21 Sisitala sisitala lalesi itakasasi kasatinidesila wala ila itobu okaila. 22 Metoya kwaitala wala goulatoula matauna itutu e ibubuli lalela, sisila deli kaila. 23 Ibubuli kailima kaiyu kaitapa paila makaina kaitapa la kabototu, deli ibubuli kaivila kekarisigila kova deli kabomala metoya goulatoula. 24 Matauna iyosi goulatoula kala mokaila makawala lima yuwa petala kaula (35 kg), e iyouduli makaina kaitapa la kabototu deli goli komwaidona guguwala.

Youdulela kwaitala kabogwabu lula paila lula maiina simasimina

(Sun 30.1-5)

25 Matauna iyouduli kwaitala kabogwabu lula metoya meku, paila bigibugabu lula maiina simasimina. E kala beiyaya deli kala wonaku ibodasi wala pilayu wala imaisi oyumakwasi. E kaikela kala woloula ima okuvilu. E odabala owokulula makwaisina kwaivasi kala sukusaku ivigaki kwetinidesila wala kabogwabu lula. 26 Matauna ipaki goulatoula odabala, opapala pilavasi wala deli okala sukusaku, e kaipagala iyouduli goulawokuva wala. 27 Iyouduli kwaiyu nonoita okaipagala pilayu wala paila bisuvi katikewala. 28 Iyouduli katakewala metoya meku, e ipaki goula otupwasi.

Youdulela vaputuma bulamila deli lula maiina simasimina

(Sun 30.22-38)

29 Matauna igabu vaputuma bulamila kebumaboma, deli bulamila lula maiina simasimina, e maiina bikaipuyuma makawala bulami kaisimasimina.

38

Kala kaliai kabogwabu paila bigubugabusi lula

(Sun 27.1-8)

1 E matauna iyouduli kwaitala kabogwabu lula metoya meku paila bigubugabu lula. E kala beiyaya deli kala woloula iboda wala uvatala, e kaikela kala woloula ima okuvilu. 2 E odabala owokulula kwaivasi matauna ikisali kala sukusaku, e ivigaki kwetinidesila wala kabogwabu lula, e kwemwaidona wala ipaki barasi wala. 3 Iyouduli kavaega paila tubwagela lula, deli kaitapana, kailuya, kaisusuwa, deli kova kaisakaila. Komwaidona guguwela eiyouduli metoya tanumnumta barasi. 4 Matauna iyouduli kaitala kevalela metoya tanumnumta barasi e isaili kaivala makaina osikowala kaidadela kabogwabu lula makwaina, e gagabila kaivala makaina bikanuwalai wala kabogwabu lula. 5 Deli iyouduli kwaivasi nonoita e ikatupituki makwaisina owokulula kwaivasi kabogwabu lula. 6 E iyouduli katikewala metoya meku, e otupwasi makaisina ipaki barasiwokuva wala; 7 e ikaluvisuvi makaisina ononoita. Matauna iyouduli baba e itabodi kabogwabu lula, e olopolaga ikikapogega wala.

Kailuya eiyoudulaisi barasiwokuva

(Sun 30.18)

8 E matauna iyouduli kaitala kailuya metoya tanumnumta barasi, e tuvaila la kabototu iyouduli metoya si saribu vivila minasina eiwotetilasi wa lulu ola kabosusuvi Guyau ola Buliyoyova.

Tabodala Guyau la Buliyoyova

(Sun 27.9-19)

9 E paila Guyau la Buliyoyova tabodala, matauna iyouduli metoya karekwa yakakalaia. E mapilana opilibolimila iyouduli taboda kala woloula uvaluwoyu uvayu, 10 e iyouduli keluwoyu kokola metoya tanumnumta barasi; e kweluwoyu ulilaguva, deli kailasau toyo wotunula iyouduli metoya siliba wala. 11 E tuvaila mapilana taboda opiliyavata ivagi makawala wala. 12 E mapilana opilikwaibwaga iyouduli taboda kala woloula uvaluwotala uvatala, deli kailuwotala kokola, e kweluwotala ulilaguva, deli kailasau toyo wotunula iyouduli metoya siliba. 13 E mapilana opilibomatu, ambaisa lulu metitoki, iyouduli taboda kala woloula uvaluwotala uvatala. 14-15 E wa lulu opapala pilatala deli piliyuwela iyouduli miyasina karekwala taboda uvatolu yumatala kala maloula, deli kaitolu kokola e kwaitolu ulilaguva. 16 Komwaidona tabodala Buliyoyova eitavina eitapatu, iyoudulaisi metoya karekwa yakakalaia. 17 E kokola ulilaguvasi iyouduli metoya barasi, e kailasau deli yuwoyoulesi, deli kokola dubasi katubukolesi iyouduli metoya siliba. E taboda komwaidona kokolela eitavina eitapatu matauna iwaiya kopala metoya yuwoyoula silibawokuva. 18 E tabodala Buliyoyova kala lulu iyoudulaisi taboda miyana metoya karekwa yakakalaia, eibisitukwaisi metoya sipi unuunula kasi vau burum, dairarugu deli bweyani, miyana ibasaisi isim kala katububula, e kala maloula uvavasi isividoga e kala woloula bila walakaiwa uvatala, makawala miyana tabodala Buliyoyova. 19 Miyana taboda bikana wala otupwasi makaisina kokola kaivasi, ulilaguvasi kwaivasi. E kailasau, kokola odubasi katubukolesi, deli yuwoyoula iyoudulaisi metoya siliba. 20 Komwaidona Buliyoyova kala kenubiluma, deli tabodala iyoudulaisi metoya tanumnumta barasi.

Kala bawa tanumnumta eikaliakaisi Guyau la Buliyoyova

21 Baisa makawala kala bawa tanumnumta eikaliakaisi Guyau la Buliyoyova, e mapilasina pilayu dakuna leiginaisi karaiwaga kweluwotala baisala mekikanaki. E Mosese ikaraiwogi mina Libai iginaisi kala bawa tanumnumta komwaidona. Mapaila Itama matauna tolula Eroni latula ikugwai mina Libai paila leivagaisi paisewa makwaina. 22 E Besaleli matauna Uri latula, tabula Ura, metoya odalela Yuda ivagi vavagi komwaidona makawala Guyau bogwa leikaraiwogi. 23 E kala topilasi matauna Owoliabi matauna Aisamaki latula metoya odalela Dani, la paisewa katuginigini, leilai, deli biviriviri karekwa yakakalaia deli wotunu metoya sipi unuunula kasi vau burum, dairarugu, deli bweyani. 24 Komwaidona goula makwaisina bogwa leikabomaisi baisa Guyau paila makwaina Buliyoyova Kwebumaboma kala mokaila makawala lakatuyu petala kaula (1,000 kg), makawala tokaraiwaga bogwa leinagaisi kala bawa. 25 E siliba metoya baisa matausina topokapokala leisailisi kala mokaila iboda makawala gulotala taitu uvalima uvavasi (3,430 kg), makawala tokaraiwaga bogwa leinagaisi kala bawa. * 26 Baisa makawala kala bawa komwaidosi matausina topokapokala bogwa eisailisi, taitala taitala isaili makawala avaka tokaraiwaga bogwa leinagaisi. Matausina tauwau kasi taitu bogwa eibodi kweluwoyu kaina kweluwoyu kesa leiginaisi osonukula kasi bawa iboda 603,550 tomota. * 27 E metoya siliba makwaina, kala mokaila iboda makawala gulotala taitu uvalima uvavasi (3,400 kg) iyoudulaisi lakatutala ulilaguvala Buliyoyova Kwebumaboma deli goli miyana taboda, ulilaguva kwaitala kwaitala eikau siliba kala mokaila makawala lima yuwa petala kaula (34 kg). 28 Metoya baisa kesala siliba kala mokaila makawala lima tala petala kaula (30 kg). Besaleli iyouduli yuwoyoula, kailasau paila bisagaisi okokola, deli kokola dubasi katubukolela. 29 E barasi baisa bogwa leikabomaisi baisa Guyau kala mokaila makawala gulotala taitu uvalima uvayu (2,425 kg). 30 Metoya baisa iyouduli ulilaguvala kokola makaisina wa lulu Guyau ola Buliyoyova, deli kabogwabu lula makwaina barasi deli goli kaivalela, deli komwaidona guguwala makwaina kabogwabu lula, 31 kokola ulilaguvasi opapala eitavina eitapatu deli wa lulu, deli komwaidona kenubiluma paila Buliyoyova deli goli papala.

39

Youdulela tolula kasi kwama

(Sun 28.1-14)

1 E metoya wotunu eiyoudulaisi metoya sipi unuunula kasi vau burum, dairarugu deli bweyani iyoudulaisi kwama yaminibwaita paila tolula bisisikomasi tutala biuwotetilasi olumoulela matabudona Bomikikila. Matausina iyoudulaisi tolula kwamala paila Eroni, makawala avaka Guyau eikaraiwogi Mosese.

2 Matausina iyoudulaisi miyana epodi metoya karekwa yakakalaia iyoudulaisi metoya sipi unuunula kasi vau burum, dairarugu, deli bweyani; deli wotunula metoya goula. 3 Matausina ikatupitukwaisi goula e itaiyasi yasisikwa paila biyoudulaisi olumoulela karekwa yakakalaia deli sipi unuunula kasi vau burum, dairarugu, deli bweyani. 4 Matausina iyoudulaisi yayu wotunula miyana epodi e ibisitukwaisi opapala miyana epodi, e gagabila bipilakavataisi deli miyana epodi. 5 E duriduri makwaina eikimidagaisi kala bisibasi, eibisikaisi metoya youdila makwaisina wala, ibisitukwaisi deli miyana epodi gagabila bivigaki yatinidesila wala, makawala Guyau eikaraiwogi Mosese. 6 Matausina ikatubiasaisi dakuna yagasi kaneliani e ikatuginiginaisi mapilasina dakuna goulawokuva wala, matausina inagaisi taitala tokataraki dakuna kala youdila, e itaiya otupwasi mapilasina dakuna yagasi Yekobe litula, tailuwotala taiyu. 7 E isipwaisi mapilasina dakuna owotunu miyasina ovitakola, e ipilakavataisi miyana epodi paila kabotuvitusila dala Isireli dilaluwotala dilayu; makawala avaka Guyau eikaraiwogi Mosese.

Youdulela tolula kala kuwa

(Sun 28.15-30)

8 Matausina iyoudulaisi kwaitala kuwa metoya youdila makwaisina wala leiyoudulokaisi miyana epodi deli kala katuginigini makawala wala. 9 Kala maloula deli kala beiyaya makawala wala, deli ikatupokaisi pilayu, kala woloula ima okabotakuwa, e kala beiyaya makawala wala. 10 E itakasaisi kwaivasi dakuna kwevivivila otapwala mapilana. Kasamatala makasana itakasaisi dakuna makwaisina, kwaitala rubi, kwaitala topasi, deli kwaitala ganeti, 11 e kasayuwela, kwaitala emerodi, kwaitala sapaya deli kwaitala daimoni; 12 kasatolula, kwaitala tekwesi, kwaitala ageiti, deli kwaitala ametisi, 13 kasavasila, kwaitala berili, kwaitala kaneliani, deli kwaitala yasipa. Makwaisina dakuna ikatuginiginaisi goulawokuva wala. 14 E kweluwotala kwaiyu dakuna itaiyasi odubasi yagasi Yekobe litula, paila kabotuvitusila dala Isireli dilaluwotala dilayu. 15 E kuwa mapilana wotunula iyoudulaisi metoya goulawokuva wala, iviraisi makawala yuwoyoula kala viriviri. 16 Iyoudulaisi kwaiyu kakalougwa goulawokuva wala, e ikatupitukwaisi makwaisina wa kuwa okaipagala owokulula kwaiyu walakaiwa. 17 Oluvi isipwaisi miyasina yayu wotunu goulawokuva okakalougwa makwaisina 18 e matalaga makabulosina kabuloyu wotunu isipwaisi okailasau makavisina, e bogwa goli makawala baisa, ibisitukwaisi makavisina omatala miyana wotunula epodi. 19 Iyoudulaisi kwaiyu tuvaila kakalougwa goulawokuva, e ibisitukwaisi wa kuwa okaipagala owokulula kwaiyu watanawa, baisa goli kaipagala olumoulela ambaisa bikanapituki miyana epodi. 20 E iyoudulaisi kwaiyu tuvaila kakalougwa goulawokuva, e ibisitukwaisi makwaisina osikowala miyasina wotunula epodi miyana omatala bila katitaikinela kuvilu okaipagala epodi, e odabala makwaina duriduri leikimidagaisi kala bisibasi. 21 Makawala avaka Guyau eikaraiwogi Mosese, matausina ikauwaisi wotunu kala vau burum, e isipwaisi okakalougwa makwaisina eibisitukwaisi wa kuwa, e ilaga okakalougwa makwaisina eibisitukwaisi deli miyana epodi, e kuwa mapilana isila wala odabala makwaina duriduri e gala gagabila bikapusi.

Youdulela mimilisi tuvaila kasi kwama tolula

(Sun 28.31-43)

22 E kwama miyana epodi eivakalupoli ibasaisi yamwaidona wala yaburum metoya sipi unuunula. 23 E itabolusi walakaiwa paila pwaneta, e ponana maponinana kaipagala iviraisi ipoupou taga bidadaimi. 24-26 E okabulumwaisala miyana, ikisonusi kala puluweiwa metoya sipi unuunula kasi vau burum, dairarugu, toyo bweyani, e deli ikalumolaisi makwaisina isaili bela kekikekita goulawokuva wala, makawala avaka Guyau eikaraiwogi Mosese.

27 Matausina iyoudulaisi mimilisi kwama; 28 kulupaipi, kulupewa, sevalopula, 29 deli duriduri metoya karekwa yakakalaia eiyoudulaisi metoya sipi unuunula kasi vau burum, dairarugu, deli bweyani sipi unuunula paila Eroni deli litula; matausina ibasaisi kasi katububula deli ikatuginiginaisi, makawala Guyau eikaraiwogi Mosese. 30 E iyoudulaisi kwaitala saveva metoya goulatoula, makwaina goli kabotuvitusila kaboma kwebumaboma e itaiyasi otapwala biga mabigasina, “Takabomaisi baisa Guyau.” 31 E wotunula saveva makwaina yaburum isipwaisi omatala kulupaipi makawala avaka Guyau eikaraiwogi Mosese.

Guyau la Buliyoyova ivigimkulovaisi kala youdila

(Sun 35.10-19)

32 E komwaidona paisewa Guyau ola Buliyoyova bogwa eivigimkulovaisi. Mina Isireli iyoudulaisi vavagi komwaidona avaka Guyau eikaraiwogi Mosese. 33 Matausina imiakaisi Mosese katuvala Buliyoyova deli komwaidona guguwala, kala kailasau, makaisina kokola, mabubosina pou, kokolela deli ulilaguvasi; 34 katuvala miyana eiyoudulaisi metoya sipi nammwala kanuvinesi, yayuwela miyana eiyoudulaisi metoya mauna kanuvinesi; deli tabodala makwaina; 35 Kabutu Didawogala makwaina eididagaisi mapilasina dakuna, katikewala, deli katubukolela makwaina; 36 tebeli makwaina deli goli komwaidona guguwala, deli beredi baisa leivigakaisi lula baisa Yaubada; 37 kaitapa la kabototu leiyoudulaisi metoya goulatoula, makaisina kaitapa, deli komwaidona guguwala, e kevakevala kaitapa makaisina, 38 kabogwabu lula makwaina eiyoudulaisi metoya goula, vaputuma bulamila, bulami maiina saina simasimina; e miyana tabodala Buliyoyova kala lulu; 39 kabogwabu lula makwaina paila lula kwegubugabu, deli kevalela makaina barasiwokuva wala olumoulela; katikewala deli komwaidona guguwala; makaina kailuya kabowina deli la kabototu; 40 miyasina taboda paila papala, kokolela deli ulilaguvala, miyana taboda paila lulu tabodala; makaisina kenubiluma deli yuwoyoulela Buliyoyova deli papala; 41 deli miyasina yamatabwaila kwama paila tolula bisisikamsi avai tuta biuwotetilasi olumoulela matabudona Bomikikila miyasina kwama yabumaboma paila tolula Eroni deli goli litula. 42 E mina Isireli bogwa eivagaisi komwaidona paisewa makawala Guyau eikaraiwogi Mosese. 43 Mosese igisi komwaidona vavagi makwaisina e ibani matausina bogwa eivagaisi makawala Guyau eikaraiwogi. Mapaila ikabwaili matausina.

40

Kala kaliai deli kala kaboma Guyau la Buliyoyova

1 E Guyau iluki Mosese kawala, 2 “Tubukona namatala oyamla kwematala yoku bukukwaliaiya Guyau la Buliyoyova. 3 Kukwau Kabutu Didawogala lokusewoya makwaina goli Karaiwaga Kwailuwotala eikikanaki olumoulela e kutapapi makwaina. 4 Tebeli makwaina kusewoya e odabala kusaili guguwala wotetila. Tuvaila kaitapa la kabototu kusewoya e kuvitau kaitapa odabala makaina. 5 E kabogwabu lula makwaina eibubulokaisi goula paila bigubugabusi lula maiina simasimina kuvitau omatala Kabutu Didawogala. E kutabodi lulula Buliyoyova. 6 E omatala Buliyoyova kusaili makwaina kabogwabu paila bigibugabusi lula. 7 E kailuya makaina kusaili bitowalai Buliyoyova deli kabogwabu lula e kutavikoti sopi olumoulela makaina. 8 Kutapapi Buliyoyova bitavini bitapatu, e kutabodi lulula.

9 “Oluvi bukukwabomi Buliyoyova deli goli komwaidona guguwala metoya bulami kaibumaboma bukubulami bivigaki kwebumaboma. 10 Tuvaila bukukwabomi kabogwabu lula makwaina deli komwaidona guguwala metoya bukubulami makwaisina bivigaki komwaidona wala kwebumaboma. 11 Deli goli bukukwabomi kailuya makaina toyo la kabototu makawala wala avaka lokuvigibogwi.

12 “Oluvi bukuvakouli Eroni deli litula bukumai omatala Buliyoyova e bukuluki bikakayasi. 13 Kuvisikoma Eroni tolula kwamela e kubulami matauna, e baisa bivigaki bogwa lokukwabomi matauna, e matauna bibodi bimila tolula paila biwotitalaigu. 14 E litula kuvisikoma kasi kwama. 15 Oluvi kubulami matausina makawala lokubulami tumasi, e matausina ibodi bimila tolulasi paila biwotitalaigusi. Bulami makwaina bivigaki tolula wotitalela bikanuvagasi odalesi matausina tuta gala biwokuva.”

16 E Mosese ivagi komwaidona avaka Guyau leikaraiwogi matauna. 17 Kwaiyuwela taitu avai tuta bogwa leisilavaisi Itipita, otubukona minana eikalimatala wa yam ikugwa, e Guyau la Buliyoyova ikaliaiisi. 18-19 Mosese itomiliwoli kokola e ilavi kaitaula, pou deli kaivalapu, e bisiboda. E ibisibodi olumoulela e oluvi ikau kanivisi ipapi Buliyoyova makwaina, makawala Guyau eikaraiwogi. 20 E ikau mapilasina pilayu dakuna pilapupatata isewoya olumoulela Kabutu Didawogala. Ikovisuvi kaitakewa oponanesi didawaga e ikatubukoli makwaina. 21 Oluvi isewoya oBuliyoyova e isagi kala taboda paila bitabodi. E baisa makawala itabodi Yaubada la Kabutu Didawogala, makawala Guyau eikaraiwogi.

22 Isaili tebeli olumoulela Buliyoyova mapilana piliyavata otuboulola taboda, 23 e odabala isaili beredi makwaisina eisemakavaisi baisa Guyau, makawala Guyau eikaraiwogi. 24 Isaili kaitapa la kabototu olumoulela Buliyoyova, mapilana opilibolimila omatala tebeli. 25 E baisa omatala Guyau ivakanoti kaitapa, makawala Guyau eikaraiwogi. 26 Isaili kabolula goula oBuliyoyova omatala taboda, 27 deli igabu maiina simasimina, makawala Guyau eikaraiwogi. 28 Ilasoya taboda wa lulu oBuliyoyova, 29 e baisa opapala taboda isaili kabogwabu lula. Odabala kabolula igabu mauna deli witi ivigaki lula, makawala Guyau bogwa eikaraiwogi. 30 Isaili kailuya kabowina oluwalaisi Buliyoyova deli kabolula e ivigogu sopi olumoulela. 31-32 Kidamwa avai tuta bisuvisi oBuliyoyova kaina bilokaiasi kabolula, e Mosese, Eroni deli litula tauwau biwinaisi yumasi deli kaikesi baisa kailuya makaina, makawala Guyau eikaraiwogi. 33 E Mosese ididali Buliyoyova deli kabolula, e deli itabodi taboda wa lulu e ikatubodi. E makawala wala bogwa ivinaku youdila komwaidona.

Lowalowa odabala Buliyoyova

34 E tuta matutona mapilana lowalowa ikuboli Buliyoyova e Guyau migila lumalamela ivivivila deli guyugwayula ivakasau makwaina. * 35 Mauula Mosese gala igagabila bisuvi olumoulela Buliyoyova. 36 Tuta makwaina lowalowa bogwa bikaka metoya oBuliyoyova, e mina Isireli bisoguguwasi, e bisupelasi tuwoli kabosikaiwa. 37 Mitaga kidamwa lowalowa bisisu baisa, gala goli bisupelasi. 38 Tuta komwaidona osi tavina, gagabila bigisaisi mapilana lowalowa baisa Guyau migila odabala Buliyoyova otutala yam, e kova ilululu odabala makwaina Buliyoyova otutala bogi.

* 1:1 1.1-4 Vit 46.8-27

a 1:5 Kugisi Vit 46.27.

* 1:7 1.7 VA 7.17

* 1:8 1.8 VA 7.18

* 1:10 1.10 VA 7.19

* 1:22 1.22 VA 7.19

* 2:2 2.2 VA 7.20; Ib 11.23

b 2:10 Maigana Mosese kala lega makawala mina Iberu si biga “katulaguva”.

* 2:10 2.10 VA 7.21

* 2:11 2.11 Ib 11.24

* 2:11 2.11-14 VA 7.23-28

* 2:15-16 2.15-16 VA 7.29; Ib 11.27

c 2:22 Maigana Gerisom kala lega makawala mina Iberu si biga “togilagala”.

d 2:24 Yaubada la biga katotila mwada bikoli deli bimitukwaii availa availa ikabikuwolaisi matauna; deli Eberaam.kugisi Vit 12.1-3; deli Aisake.kugisi Vit 26.2-5; deli Yekobe. kugisi Vit 28.13-15.

* 2:24 2.24 Vit 15.13-14

* 3:2 3.2-10 VA 7.30-34

* 3:13 3.13 Sun 6.2-3

e 3:14 Mina Iberu idokaisi Yaubada yagala “Yeigu Wala” (baisa si biga Yahweh); mitaga yakidasi tuta tuta kaimapula maigana taginisi “Guyau”. Kugisi Vit 2.4 kala katumiki.

* 3:14 3.14 YG 1.4,8

* 3:21 3.21-22 Sun 12.35-36

f 4:20 Mosese litula baisa Gerisom (Sun 2.22) deli Eliesa (Sun 18.3-4).

* 4:23 4.23 Sun 12.29

g 4:25-26 Kugisi makasana Biga Kala Katumiki.

h 4:27 Koya makwaina Sinai; kugisi Sun 3.1.

i 5:7 Bibobwaisi miyasina yakukukupi e bikenevigolaisi deli mlomwaluva, e makawala bikatupewolaisi kidamwa gala bikatumsomsoli avai tuta bilibulabu.

* 6:2 6.2-3 Vit 17.1; 28.3; 35.11; Sun 3.13-15

j 6:5 Kugisi Sun 2.24 kala katumiki.

* 6:16 6.16-19 Baw 3.17-20; 26.57-58; 1 Lil 6.16-19

* 7:3 7.3 VA 7.36

* 7:17 7.17 YG 16.4

* 8:19 8.19 Lk 11.20

k 8:22 Kugisi Vit 47.6.

l 8:26 biyomwau ninasi mina Itipita. paila uula eidokaisi mauna minasina makawala si yaubada e bomala availa bikatumati.

* 9:10 9.10 YG 16.2

* 9:16 9.16 Rm 9.17

* 9:24 9.24 YG 8.7; 16.21

* 10:14 10.14-15 YG 9.2-3

* 10:22 10.22 Sam 105.28; YG 16.10

* 12:1 12.1-13 Tol 23.5; Baw 9.1-5; 28.16; Kak 16.1-2

m 12:6 Paila wa bogi makwaina tubukona wa bwata goli.

* 12:14 12.14-20 Sun 23.15; 34.18; Tol 23.6-8; Baw 28.17-25; Kak 16.3-8

* 12:23 12.23 Ib 11.28

* 12:29 12.29 Sun 4.22-23

* 12:36 12.35-36 Sun 3.21-22

* 12:40 12.40 Vit 15.13; Gl 3.17

* 12:46 12.46 Baw 9.12; Yn 19.36

* 13:2 13.2 Baw 3.13; Lk 2.23

n 13:4 Tubukona Abibi tadoki March.

* 13:12 13.12 Sun 34.19-20; Lk 2.23

* 13:19 13.19 Vit 50.25; Yos 24.32

* 14:22 14.22 1 Kr 10.1-2; Ib 11.29

* 15:1 15.1 YG 15.3

* 15:2 15.2 Sam 118.14; Ais 12.2

o 15:13 Mapilana Kenani.

p 15:23 Maigana Mara kala katumiki “yayana”.

* 16:4 16.4 Yn 6.31

q 16:14 Paila saina nanakwa bitakimtumtu.

* 16:15 16.15 1 Kr 10.3

* 16:18 16.18 2 Kr 8.15

* 16:22 16.22-23 Sun 20.8-11

r 16:31 Mabigana mana kala lega makawala mina Iberu si biga “Avakaga baisa?”

* 16:32 16.31-32 Baw 11.7-8

* 16:33 16.33 Ib 9.4

s 16:34 Kugisi Sun 25.10-22.

* 16:35 16.35 Yos 5.12

* 17:1 17.1-7 Baw 20.2-13

t 17:7 Masai kala katumiki “wakola”, e Meriba kala katumiki “kavilavila”.

* 17:14 17.14 Kak 25.17-19; 1 Sml 15.2-9

* 18:2 18.2-3 Sun 2.21-22

* 18:3 18.3 VA 7.29

u 18:3 Maigana kala katumiki “Togilagala”.

v 18:4 Maigana kala katumiki “Yaubada ipilasaigu”.

* 19:5 19.5 Kak 4.20; 7.6; 14.2; 26.18; Tt 2.14

* 19:5 19.5-6 1 Pt 2.9

* 19:6 19.6 YG 1.6; 5.10

* 19:12 19.12-13 Ib 12.18-20

* 19:16 19.16 YG 4.5

* 19:16 19.16-18 Kak 4.11-12

w 20:4 bolita osikowala valu watanawa. Baisa bolita saina kwaivakaigaga mina Iberu idokaisi isisu osikowala valu watanawa; kugisi Vit 1.6-8, deli mapilana kaikobu tanekula Vit 7.11.

* 20:4 20.4-5 Sun 34.17; Tol 19.4; 26.1; Kak 4.15-18; 27.15

* 20:5 20.5-6 Sun 34.6-7; Baw 14.18; Kak 7.9-10

* 20:7 20.7 Tol 19.12

* 20:8 20.8 Sun 16.23-30; 31.12-14

* 20:9 20.9-10 Sun 23.12; 31.15; 34.21; 35.2; Tol 23.3

* 20:11 20.11 Vit 2.1-3; Sun 31.17

* 20:12 20.12 Kak 27.16; Md 15.4; 19.19; Mk 7.10; 10.19; Lk 18.20; Ep 6.2,3

* 20:13 20.13 Vit 9.6; Tol 24.17; Md 5.21; 19.18; Mk 10.19; Lk 18.20; Rm 13.9; Ym 2.11

* 20:14 20.14 Tol 20.10; Md 5.27; 19.18; Mk 10.19; Lk 18.20; Rm 13.9; Ym 2.11

* 20:15 20.15 Tol 19.11; Md 19.18; Mk 10.19; Lk 18.20; Rm 13.9

* 20:16 20.16 Sun 23.1; Md 19.18; Mk 10.19; Lk 18.20

* 20:17 20.17 Rm 7.7; 13.9

* 20:18 20.18-19 Ib 12.18-19

* 20:25 20.25 Kak 27.5-7; Yos 8.31

* 21:2 21.2-6 Tol 25.39-46

* 21:12 21.12 Tol 24.17

* 21:13 21.13 Baw 35.10-34; Kak 19.1-13; Yos 20.1-9

* 21:16 21.16 Kak 24.7

* 21:17 21.17 Tol 20.9; Md 15.4; Mk 7.10

* 21:24 21.24 Tol 24.19-20; Kak 19.21; Md 5.38

* 22:16 22.16-17 Kak 22.28-29

* 22:18 22.18 Kak 18.10-11

* 22:19 22.19 Tol 18.23; 20.15-16; Kak 27.21

* 22:20 22.20 Kak 17.2-7

* 22:21 22.21-22 Sun 23.9; Tol 19.33-34; Kak 24.17-18; 27.19

* 22:25 22.25 Tol 25.35-38; Kak 15.7-11; 23.19-20

* 22:26 22.26-27 Kak 24.10-13

* 22:28 22.28 VA 23.5

* 22:31 22.31 Tol 17.15

* 23:1 23.1 Sun 20.16; Tol 19.11-12; Kak 5.20

* 23:3 23.3 Tol 19.15

* 23:4 23.4-5 Kak 22.1-4

* 23:6 23.6-8 Tol 19.15; Kak 16.19

* 23:9 23.9 Sun 22.21; Tol 19.33-34; Kak 24.17-18; 27.19

* 23:10 23.10-11 Tol 25.1-7

* 23:12 23.12 Sun 20.9-11; 31.15; 34.21; 35.2

* 23:15 23.15 Sun 12.14-20; Tol 23.6-8; Baw 28.17-25

* 23:16 23.16 Tol 23.15-21,39-43; Baw 28.26-31

* 23:19 23.19 Sun 34.26; Kak 14.21; 26.2

x 24:8 Kugisi Sun 2.24 deli Vit 6.18. Mitaga tuta baisa Yaubada ikikabutu deli komwaidosi mina Isireli.

* 24:8 24.8 Md 26.28; Mk 14.24; Lk 22.20; 1 Kr 11.25; Ib 9.19-20; 10.29

* 24:18 24.18 Kak 9.9

* 25:17 25.17 Ib 9.5

y 25:18 mauna isim pinupanesi. Kugisi Biga Kala Katumiki.

* 25:30 25.30 Tol 24.5-8

* 25:40 25.40 VA 7.44; Ib 8.5

z 26: Kugisi Biga Kala Katumiki.

* 26:33 26.33 Ib 6.19; 9.3-5

a 28:30 Urim deli Tummim.Baisa kwaiyu vavagi matauna tolula biyosi avai tuta binevi Yaubada nanola. Gala tanikoli ammakawala bivagi baisa. Kugisi Biga Kala Katumiki.

* 28:30 28.30 Baw 27.21; Kak 33.8; Esi 2.63; Nie 7.65

* 29:18 29.18 Ep 5.2; Pl 4.18

b 29:37 kala bumaboma pewolela. Tomota idokaisi kidamwa avai tau tokai bikabikoni avaka isim bomikikila bogwa biboda mwau.

* 30:13 30.13 Sun 38.25-26; Md 17.24

* 30:18 30.18 Sun 38.8

* 30:22 30.22-38 Sun 37.29

c 30:24 Makwaina bulami yagala kasia eiyoudulaisi metoya kanuvinela kaitala kai e maiinela makawala gau.

d 30:29 kala bumaboma pewolela. Kugisi footnote paila Sun 29.37.

* 31:15 31.15 Sun 20.8-11; 23.12; 34.21; Tol 23.3; Kak 5.12-14

* 31:17 31.17 Sun 20.11

* 32:1 32.1 VA 7.40

* 32:4 32.4 1 Gwe 12.28; VA 7.41

* 32:6 32.6 1 Kr 10.7

* 32:11 32.11-14 Baw 14.13-19

* 32:13 32.13 Vit 17.8; 22.16-17

* 32:32 32.32 Sam 69.29; YG 3.5

* 33:1 33.1 Vit 12.7; 26.3; 28.13

e 33:19 Kugisi Sun 3.14 kala katumiki.

* 33:19 33.19 Rm 9.15

f 34:5 Kugisi Sun 3.14 kala katumiki.

* 34:6 34.6-7 Sun 20.5-6; Baw 14.18; Kak 5.9-10; 7.9-10

g 34:13 Minana yaubada idokaisi bipilasi vivila mwada nani bisuma; e minana la mwala ituwoli yaubada yagala Beali.

* 34:13 34.13 Kak 16.21

* 34:17 34.17 Sun 20.4; Tol 19.4; Kak 5.8; 27.15

* 34:18 34.18 Sun 12.14-20; Tol 23.6-8; Baw 28.16-25

* 34:19 34.19 Sun 13.2

* 34:20 34.20 Sun 13.13

* 34:21 34.21 Sun 20.9-10; 23.12; 31.15; 35.2; Tol 23.3; Kak 5.13-14

* 34:22 34.22 Tol 23.15-21,39-43; Baw 28.26-31

* 34:25 34.25 Sun 12.10

* 34:26 34.26 Kak 14.21; 26.2

* 34:29 34.29-35 2 Kr 3.7-16

* 35:2 35.2 Sun 20.8-11; 23.12; 31.15; 34.21; Tol 23.3; Kak 5.12-14

* 38:25 38.25-26 Sun 30.11-16

* 38:26 38.26 Md 17.24

* 40:34 40.34 1 Gwe 8.10-11; Ais 6.4; Isi 43.4-5; YG 15.8

TOLULA

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

TOLULA

Kabovitouula

Mapilana Tolula isisu kasi karaiwaga matausina tolula, ammakawala bikugwaiyaisi mina Isireli otutala tapwaroru, deli biuvitulokisi tomota paila Yaubada avaka magila bivagaisi osi kaisisu deli osi tapwaroru.

Vavagi kwaiveka buki mapilana ikikamituli Yaubada Tobumaboma, deli ammakawala la tomota bisisuaisi deli bitapwarorusi baisa matauna, kidamwa bivigakaisi bivasosusi deli matauna mina Isireli si Yaubada Tobumaboma.

Kwedidabala biga metoya buki mapilana, bitabani uula 19.18, mabigasina goli Yesu eidoki karaiwaga eisakaili kwedabala, baisa makawala: “Bukuyebwaili som makawala kuyebwailim titoulem.”

Buki kala katumimisa

Karaiwaga paila semakavi deli lula 1.1—7.38

Eroni deli litula kasi vaputuma bimila tolulasi 8.1—10.20

Karaiwaga paila uvagila migileu uvagila pupagatu 11.1—15.33

Yamla mitugaga kala ligaiwa 16.1—34

Karaiwaga paila bubunela kwebumaboma osi kaisisu deli osi tapwaroru 17.1—27.34

1

Lula kwegubugabu namwaidona

1 E Guyau idou Mosese metoya olumoulela Guyau la Buliyoyova, 2 e iluki matauna kasi karaiwaga mina Isireli avaka ibodi bikabikuwolaisi avai tuta bigabwaisi si lula. Karaiwaga makwaisina baisa makawala.

Kidamwa availa bitugwali natana mauna paila bivigaki la lula, ibodi bikasali metoya ola yawa natana la bulumakau, kaina natana la sipi kaina la gota. 3 Kidamwa bitugwali natana la bulumakau paila bigubuki la lula, ibodi bimai minana gala isim kala nebaneba. Matauna bimai minana bisaiki omatala Guyau la Buliyoyova, e gagabila Guyau bikabwaili matauna. 4 Tau matauna bisaili yamala opwanetala minana paila lulela la mitugaga, e Guyau bikabwaili lula makwaina. 5 E makatupona wala matauna bikatumati bulumakau minana, e Eroni dalela tolula bikauwaisi buyavila bilulasi baisa Guyau. Oluvi bikatusokaisi kwemwaidona kabogwabu lula makwaina eitotu omatala Buliyoyova. 6 Oluvi tau matauna binini kanuvinela mauna minana, e biyali, 7 e tolula mabudona bikasaisi kai okabogwabu lula e bivakataisi kova. 8 Komwaidona kabakabalela mauna minana matausina bigabwaisi wa kova, e kununela, posala deli wala bigabwaisi. 9 E tau matauna ibodi biwini yayapilela komwaidona deli kaikena makweyasina, oluvi tolula kasi todabala bigabu lula kwemwaidona okabogwabu lula. E Guyau biyomwasali nanola metoya maiinela makwaina kaula lulela.a

10 Kidamwa tau matauna bikasali natana la sipi kaina la gota paila la lula, ibodi bimai natana namwala deli gala isim kala nebaneba. 11 Matauna bikatumati minana opiliyavatela kabogwabu lula, e oluvi mabudona tolula bikauwaisi buyavila bikatusokaisi kwemwaidona kabogwabu lula makwaina. 12 Avai tuta tolimauna bogwa eiyali minana, tolula kasi todabala bisaila komwaidona makabilasina wa kova, e toyo kununa deli posa. 13 E tau matauna ibodi biwini komwaidona yayapilela deli makweyasina kaikena, oluvi tolula bisaiki Guyau kala lula, e komwaidona wala bigabu okabogwabu lula. E Guyau biyomwasali nanola metoya maiinela makwaina kaula lulela.

14 Mitaga kidamwa tau matauna bitugwali natana mauna nayoyowa paila bigubuki la lula, ibodi bikasali bubuna kaina buneroro. 15 Tolula bisaila minana okabogwabu lula, matauna bikituni kaiyola e kununela bigabu okabogwabu lula. E buyavila bitayelu bim opapala kabogwabu lula. 16 Matauna bikau mauna minana petala deli wowela komwaidona bilau ilavi opilibomatula kabogwabu lula, mapilana goli kabolovala tubwagela kabogwabu lula. 17 Matauna biyosa opinupanela e bitabolu minana, mitaga biyamata gala bitalakai mapilasina, oluvi bigabu minana okabogwabu lula. E Guyau biyomwasali nanola metoya makwaina kaula lulela.

2

Kaula semakaila

1 Kidamwa availa bisemakavi kaula baisa Guyau, e matauna ikugwa bikikili bimila pwarawa. E matauna ibodi bitaguliki olibe bulamila deli maiina simasimina odabala makwaina 2 e bimiaki bisaiki Eroni dalela mabudona tolula. E matauna tolula kasi todabala biyeili yelitala pwarawa deli bulami, deli goli avai maiina simasimina wala oyamala e bigabu okabogwabu lula, bivigaki kabotuvitusila paila lula makwaina kwemwaidona wala bogwa eisakaisi Guyau. E Guyau biyomwasali nanola metoya makwaina kaula lulela. 3 E kesalaga makwaina kaula lulela baisa tolula kasi vilavila, kaula makwaina saina bomikikila sainela paila mekauwaisila metoya kaula baisa leivigakaisi lula baisa Guyau.

4 Kidamwa bilulasi beredi leikumlaisi metoya okumkumla, ibodi wala gala deli kala yisi. Beredi makwaisina kwepupoupou leikepupolaisi metoya pwarawa eitagulikaisi deli olibe bulamila kaina pasikeda bikatugiakaisi odabala deli olibe bulamila.

5 Kidamwa bilulasi beredi leigabwaisi metoya okavaega, bikepupolaisi metoya opwarawa e leitagulikaisi deli olibe bulamila mitaga gala deli kala yisi. 6 Bikimimisi makwaina e biligabu bulami odabala tutala bivigaki lula baisa Guyau.

7 Kidamwa bilulasi beredi leigabwaisi metoya okavaega, bikepupolaisi metoya pwarawa e bitagulikaisi deli bulamila olibe. 8 Bimaiyaisi bivigakaisi makwaina si lula baisa Guyau e bisakaisi tolula; e matauna bikau bilau okabogwabu lula. 9 E tolula bikau sitana metoya makwaina bivigaki kaboluluwaila paila lula makwaina kwemwaidona wala bogwa leisakaisi Guyau, e matauna bigabu okabogwabu lula. E Guyau biyomwasali nanola metoya maiinela makwaina kaula lulela. 10 E kesalaga makwaina kaula lulela baisa tolula wala kasi vilavila; kaula makwaina saina bomikikila sainela paila mekauwaiasila metoya kaula baisa leivigakaisi lula baisa Guyau.

11 E komwaidona kaula makwaisina lokuvigakaisi mi lula baisa Guyau kaina kutagulikaisi deli yisi, mitaga gala avai tuta bukutagulikaisi yisi kaina kitorina deli kaula makwaina lokululasi baisa Guyau. 12 E taitu kwaitala kwaitala mi visulapula komwaidona wala bukusakaisi Guyau, mitaga gala bigabwaisi okabogwabu lula. 13 Kaula makwaisina lokuvigakaisi mi lula bukutagulikaisi deli yona, paila yona ikibuboti Yaubada lakabutu deli yokomi. (E komwaidona mi lula bukutagulikaisi deli yona.) 14 Avai tuta bukumiakaisi Guyau mi visulapula paila mi lula, kukwabwasaisi kaula kaina kukikilaisi yuvayavila. 15 E kutagulikaisi olibe bulamila deli kukwatugiakaisi kaisimasimila bulami odabala. 16 E kaula makwaina deli olibe bulamila, deli goli avai kaisimasimila bulami wala tolula bigabu okabogwabu lula, bivigaki kaboluluwaila kaula lulela makwaina bogwa lokusakaisi Guyau.

3

Kalubaila lulela

1 Kidamwa availa bitugwali natana la bulumakau paila kalubaila lulela, ibodi bimai minana namwala kaina navivila gala isim kala nebaneba. 2 Matauna bisaili yamala okununa bulumakau minana oluvi bikatumati minana omatala Guyau la Buliyoyova. E Eroni dalela mayuwona tolula bikauwaisi buyavila bikatusokaisi kwemwaidona kabogwabu lula, 3 e oluvi yayapilela bisakaisi Guyau kala vilavila paila kaula lulela. komwaidona wala posa oyayapila, 4 kweta toyo posala deli nawota. 5 Tolula matausina bigibugolaisi yayapila makwaisina deli lula kwegubugabu okabogwabu lula. E Guyau biyomwasali nanola metoya maiinela makwaina kaula lulela.

6 Kidamwa natana sipi kaina gota bivigakaisi paila kalubaila lulela bimaiyaisi namwala kaina navivila, minana gala isim kala nebaneba. 7 Kidamwa taitala tau bitugwali natana la sipi, 8 ibodi matauna bisaili yamala okununa e bikatumati minana omatala wala Buliyoyova. E tolula matausina bikauwaisi buyavila bikatusokaisi kwemwaidona kabogwabu lula, 9 e oluvi yayapilela bisakaisi Guyau kala vilavila paila kaula lulela. posala, yeyunala, komwaidona posa wa seila, 10 kweta toyo posala deli nawota. 11 Oluvi tolula kasi todabala bigabu komwaidona makwaisina baisa Guyau paila kaula lulela.

12 Kidamwa taitala tau bitugwali natana gota, 13 ibodi matauna bisaili yamala okununa minana e oluvi bikatumati omatala Buliyoyova. E tolula matausina bikauwaisi buyavila bikatusokaisi kwemwaidona kabogwabu lula. 14 Oluvi yayapilela bisakaisi Guyau kala vilavila paila kaula lulela, komwaidona wala posa oyayapila, 15 kwetala toyo posala deli nawota. 16 E tolula bigabu komwaidona makwaisina okabogwabu lula paila kaula lulela e baisa biyomwasali Guyau nanola. E komwaidona posala baisa Guyau kala vilavila. 17 E ambaisa ambaisa mina Isireli eisisuaisi, posa deli buyavi gala gagabila bisuki udosi. Karaiwaga makwaina ibodi biyamataisi e bivigaki kasi gulogula baisa tubwa komwaidona.

4

Lulela avai mitugaga tomota iyopolasisi wala ivagaisi

1 E Guyau ikaraiwogi Mosese 2 biluki mina Isireli kidamwa availa bimitugaga, e bikodidaimi kwaitala Guyau la karaiwaga, gala nanola makawala bivagi mitaga iyopolasi wala ivagi, ibodi matauna bikabikuwoli karaiwaga makwaisina, ka baisa makawala.

3 Kidamwa Tolula Toveka bimitugaga, e la mitugaga makwaina bikoguliki mina Isireli komwaidona, ibodi matauna bikasali natana la bulumakau natubovau gala isim kala nebaneba, e bilula baisa Guyau paila la mitugaga. 4 Matauna bimai bulumakau minana omatala Buliyoyova e yamala bisaili okununela minana e makatupona wala matauna bikatumati minana omatala Guyau. 5 Oluvi Tolula Toveka bitavikoti sitana buyavila minana bulumakau bilau olumoulela Buliyoyova. 6 Matauna bividagu misikwaikwela obuyavi e bikatusoki omatala miyana taboda yabumaboma biboda sivalima sivayu. 7 Oluvi matauna bisaili sitana buyavi okala sukusaku owokulula kabogwabu makwaina kabogwabu lula maiina simasimina olopola Buliyoyova. Matauna biligabu kesala buyavi bila okaikela kabogwabu lula makwaina bigubugabusi mauna lulela makwaina eitotu omatala Buliyoyova. 8 E metoya bulumakau minana wala, matauna bikau komwaidona posala, posa metoya oyayapila, 9 kweta toyo posala, deli nawota. 10 E tolula bikau posa komwaidona e bigabu okabogwabu lula, makawala wala leivigaki posala mauna minana leikatumataisi paila kalubaila lulela. 11 Mitaga matauna bikau kanuvinela, deli vilionela kununela, kaikenala, yayapilela komwaidona deli goli sileula, 12 bivisunupulovi metoya osi kabosikaiwa e bilau makatupona katupobumaboma ambaisa kabolovala lula tubwagela; e metoya baisa tolula matauna bivakati kova bigabu.

13 Mitaga kidamwa mina Isireli komwaidosi bimitugagasi, e bivigaki si sula titoulesi bikodidaimisi kwaitala Guyau la karaiwaga e gala ninasi bivagaisi makawala mitaga iyopolasisi wala ivagaisi, 14 e avai tuta mitugaga makwaina biyoumatila, tomota komwaidosi ibodi bimaiyaisi natana nagwadi bulumakau paila mitugaga lulela. Matausina bimaiyaisi minana olopola Guyau la Buliyoyova 15 e komwaidosi tokugwala Isireli ibodi bisailisi yumasi okununela minana, e makatupona wala bikatumataisi minana. 16 E Tolula Toveka bikau sitana buyavi e bilau olumoulela Buliyoyova, 17 e bividagu misikwaikwela obuyavi e bikatusoki makatupona omatala taboda miyana biboda sivalima sivayu. 18 Matauna ibodi bikogiaki sitana buyavila minana okala sukusaku owokulula kabogwabu lula makwaina bigubugabusi lula maiina simasimina olopola Buliyoyova, e kesalaga buyavi biligabu bila okaikela kabogwabu lula makwaina bigubugabusi mauna lulela, makwaina goli eitotu omatala Buliyoyova. 19 Oluvi matauna bikau posala komwaidona e bigabu okabogwabu lula. 20 Matauna bivigaki makawala wala leivigaki bulumakau minana paila mitugaga lulela, baisa makawala bivigaki lulela paila tomota si mitugaga, e Guyau biligaiwa si mitugaga. 21 Oluvi matauna bisunupulovi bulumakau minana bilau oyosewala kabosikaiwa bigabu makawala wala leivigaki bulumakau minana paila la mitugaga titoulela. Lula makwaina leivagi paila Guyau biligaiwa si mitugaga boda komwaidona.

22 Ka, kidamwa taitala tokaraiwaga bimitugaga e baisa bivigaki la sula paila ikodidaimi kwaitala Guyau la karaiwaga, gala nanola bivagi makawala, mitaga iyopolasi wala ivagi, 23 e avai tuta mitugaga makwaina biyoumatila, matauna ibodi bimai la lula natana namwala gota gala isim kala nebaneba. 24 E matauna bilau opiliyavatela kabogwabu lula, bisaili yamala okununela minana, e bikatumati, mapilana goli si kabokatumata paila mauna minasina leivigakaisi lula kwegubugabu. E lula makwaina paila mitugaga kala ligaiwa. 25 E tolula matauna bividagu misikwaikwela obuyavila mauna minana e bikogiaki kala sukusaku owokulula makwaina kabogwabu lula; e kesalaga buyavi biligabu bila okaikela kabogwabu lula makwaina. 26 Oluvi matauna bigabu komwaidona posala okabogwabu lula, makawala wala leivigaki posasi mauna minasina leikatumataisi paila kalubaila lulela. Baisa makawala tolula bigibuki lula paila tokaraiwaga matauna la mitugaga, e Guyau biligaiwa la mitugaga.

27 E kidamwa taitala wala osi boda mina Isireli bimitugaga, e baisa bivigaki la sula paila eikodidaimi kwaitala Guyau la karaiwaga gala nanola bivagi makawala mitaga iyopolasi wala ivagi, * 28 e avai tuta mitugaga makwaina biyoumatila, matauna ibodi bimai la lula natana navivila gota gala isim kala nebaneba. 29 E matauna bilau opiliyavatela kabogwabu lula e bisaili yamala okununela minana e bikatumati, mapilana goli si kabokatumata paila mauna minasina leivigakaisi lula kwegubugabu. 30 E tolula matauna bividagu misikwaikwela obuyavila mauna minana e bikogiaki kala sukusaku owokulula kabogwabu lula makwaina, e kesalaga buyavi biligabu bila okaikela kabogwabu lula makwaina. 31 E matauna biyapi komwaidona posala mauna minana makawala goli leivigaki posasi minasina leikatumataisi paila kalubaila lulela, e matauna bigabu okabogwabu lula, e maiinela biyomwasali Guyau nanola. Baisa makawala tolula bigibuki lula paila tau matauna la mitugaga, e Guyau biligaiwa la mitugaga.

32 Kidamwa taitala tau bimai natana la sipi paila lulela mitugaga, ibodi bimai navivila gala isim kala nebaneba. 33 E matauna bilau opiliyavatela kabogwabu lula, bisaili yamala okununela minana e bikatumati, mapilana goli si kabokatumata paila mauna minasina leivigakaisi lula kwegubugabu. 34 E tolula matauna bividagu misikwaikwela obuyavila minana, e bikogiaki kala sukusaku owokulula kabogwabu lula makwaina, e kesalaga buyavi matauna biligabu bila okaikela makwaina kabogwabu lula. 35 E oluvi matauna biyapi posala komwaidona mauna minana makawala goli leivigaki posasi minasina leikatumataisi paila kalubaila lulela, e bigabu odabala kabogwabu lula deli kaula baisa leisakaisi Guyau. Baisa makawala tolula bigibuki lula paila tau matauna la mitugaga, e Guyau biligaiwa la mitugaga.

5

Mitugaga lulela ibudoki mimilisi pakula ituwoli

1 Mitugaga lulela ibudoki pakula makwaisina.

Ka, kidamwa tokaraiwaga bikaikivi taitala bima oyakala paila bikibuboti avai vavagi leigisaki matala deli leiligaki taigala mitaga bikiwoli, ibodi matauna bilumkoli mmayuyu paila la sula titoulela.

2 Kidamwa availa biyopolasi wala bikabikoni avai vavagi saina kala kikila sainela, makawala goli mauna nakaliga, e avai tuta biluwai avaka bogwa leivagi, matauna bogwa eiyogwali titoulela deli eisula.

3 Kidamwa availa biyopolasi wala bikabikoni avai katupwaila metoya tomota uwosi, e avai tuta biluwai avaka bogwa leivagi, matauna bogwa eiyogwali titoulela deli eisula.

4 Kidamwa availa bikebigimakavi kwaitala biga katotila metoya avai vavagi wala bilivali, e avai tuta biluwai avaka bogwa leivagi, matauna bogwa eiyogwali titoulela deli eisula.

5 Avai tuta taitala tomota bisula, matauna ibodi bikamituli la mitugaga. 6 E paila la mitugaga kaimapula, matauna ibodi bimai navivila sipi kaina gota paila la semakavi baisa Guyau. E tolula bigubuki lula paila tau matauna la mitugaga.

7 Kidamwa taitala tau gala ititoi natana sipi kaina gota, ibodi matauna bimiaki Guyau nayu bubuna kaina nayu buneroro mapula la mitugaga, natana paila lulela mitugaga e nayuwela paila lula kwegubugabu lulela. 8 E matauna bimiaki tolula minasina, e tolula bigububogwi mauna minana paila mitugaga lulela. Matauna bikigudu kaiyola minana mitaga gala bikituni kununela, 9 e matauna bikau sitana buyavila bikatusoki papala kabogwabu lula. E kesalaga buyavi biligabu bila okaikela kabogwabu lula makwaina. Lula makwaina paila mitugaga kala ligaiwa. 10 Oluvi tolula bigabu nayuwela mauna paila lula kwegubugabu lulela makawala avaka kasi karaiwaga. E baisa makawala tolula bigabu lula makwaina paila tau matauna la mitugaga lulela, e Guyau biligaiwa la mitugaga.

11 Kidamwa taitala tau gala ibodi bimai nayu bubuna kaina nayu buneroro, matauna ibodi bimai pwarawa kala vakaila biboda makawala kapotala paila la mitugaga kala ligaiwa lulela. Matauna gala bitaguliki deli olibe bulamila kaina avai bulami maiina simasimila, paila lula makwaina mitugaga kala ligaiwa lulela, gala goli kaula lulela. 12 Matauna bimiaki tolula, e tolula biyeili yelitala oyamala bivigaki kabotuvitusila lula makwaina kwemwaidona wala bogwa leisakaisi Guyau, e matauna bigabu okabogwabu lula bivigaki kaula lulela, e lula makwaina paila mitugaga kala ligaiwa. 13 E baisa makawala tolula bigabu lula makwaina paila tau matauna la mitugaga, e Guyau biligaiwa la mitugaga matauna. E kesalaga pwarawa baisa tolula kala vilavila, makawala wala leivigaki paila kaula lulela.

Mitugaga mapula lulela

14 E Guyau isaiki Mosese karaiwaga makwaisina baisa makawala. 15 Ka, kidamwa availa biyopolasi wala bimitugaga e bikatuduvidavi guguwa makwaisina leikabomaisi paila Guyau, matauna ibodi bimai mapula la mitugaga lulela baisa Guyau natana namwala sipi kaina gota minana gala isim kala nebaneba. Matauna ibodi bimai minana kala vakaila makawala avaka tokwaraiwaga einagaisi. 16 Matauna ibodi wala bimapu guguwa makwaisina leikatuduvidavi, e deli bisaila odabala tuvaila katumkulovala.b Matauna bisaiki tolula, e tolula bigabu mauna minana bivigaki lulela tau matauna la mitugaga, e Guyau biligaiwa la mitugaga.

17 E kidamwa availa biyopolasi wala bimitugaga, e bikodidaimi kwaitala Guyau la karaiwaga, matauna bogwa leisula e ibodi wala bimapu avaka mapula la mitugaga. 18 Matauna ibodi bimiaki tolula natana namwala sipi kaina gota minana gala isim kala nebaneba paila la mitugaga mapula. Matauna ibodi bimai minana kala vakaila makawala avaka tokaraiwaga einagaisi. E tolula bigabu lula makwaina paila tau matauna la mitugaga, e Guyau biligaiwa la mitugaga matauna. 19 Lula makwaina paila mapula mitugaga makwaina tau matauna leiyomituli baisa Guyau.

6

1 E Guyau isaiki Mosese karaiwaga makwaisina baisa makawala. * 2 Ibodi wala bigabwaisi lula kidamwa availa bimitugaga baisa Guyau metoya biyosikikiti wala gala bikaimilivau bisaiki avaka taitala sola wala guma Isireli la guguwa leisaiki biyamati, kaina biveilau mimilisi la guguwa, kaina biwabu matauna 3 kaina bisepuloki matauna mwada vavagi makwaisina bogwa leikitumou e ibigakatotila mwada gala wala ibani. 4-5 Avai tuta taitala tau bimitugaga metoya kwaitala vavagi makwaisina, matauna bimapu mapula la mitugaga metoya avai guguwa leikopatu baisa tomota. Mitaga yam makwaina bibanaisi matauna leivagi sula, ibodi matauna bimmapu wala la guguwa sola biwokuva, e bisaila odabala tuvaila katumkulovala.c 6 Matauna ibodi bimiaki tolula natana namwala sipi kaina gota, minana gala isim kala nebaneba paila la mitugaga mapula lulela baisa Guyau. Matauna ibodi wala bimai minana kala vakaila makawala tokaraiwaga einagaisi. 7 E tolula bigabu lula makwaina paila tau matauna la mitugaga, e Guyau biligaiwa la mitugaga matauna.

Lula kwegubugabu nammwaidona

8 E Guyau ikaraiwogi Mosese 9 biluki Eroni deli goli litula paila karaiwogala lula kwegubugabu. Lula kwegubugabu ibodi wala bisisu okabogwabu lula bogi kwemwaidona, deli kovala bikakata wala biyamki. 10 E tolula matauna, leisisikoma kala kakapula yakakalaia deli la sevalopula, bikau tubwagela kabogwabu lula leisuki posasi mauna bisaim opapala kabogwabu lula. 11 E oluvi matauna bikatulova e bikau tubwaga baisa bisunupulovi metoya osi kabosikaiwa e bilau makatupona saina katupobumaboma. 12 Mitaga kovala kabogwabu lula gala avai tuta bimata bikakata wala. E kaukwau kwaitala kwaitala tolula biuvigadi wala kaila kabogwabu lula, bisisaila lula kwegubugabu odabala, deli bigigabu posa metoya kalubaila lulela. 13 E kovala kabogwabu lula tuta komwaidona bikakata wala gala avai tuta bimata.

Kaula lulela

14 Karaiwaga makwaisina paila kaula lulela karaiwogala. Ka, taitala Eroni wala dalela bikau lula makwaina bilau omatala kabogwabu lula e bisaiki Guyau. 15 Oluvi matauna biyeili yelitala pwarawa leitagulikaisi toyo olibe bulamila, deli bulami maiina simasimina, e bigabu okabogwabu lula bivigaki kabutuvitusila lula makwaina kwemwaidona bogwa leisakaisi Guyau. E metoya maiinela lula makwaina biyomwasali Guyau nanola. 16-17 E tolula ibodi bikomasi kesala kaula makwaina. Matausina bigabwaisi bimila pwarawa gala deli yisi e bilauwaisi ambaisa katupobumaboma bikamsi, makatupona goli Guyau ola Buliyoyova. Baisa bivigaki Guyau bogwa leisaiki tolula mabudona kasi vilavila metoya kaula lulela. Lula makwaina saina kwebumaboma, makawala mitugaga lulela deli goli kaimapu lulela. 18 Mapaila tubwa tuta oluvi metoya Eroni dalela tauwau wala ibodi bikamkomasi kaula makwaina leisemakavaisi baisa Guyau. Mitaga availa metoya dala ituwoli bikabikoni kwaitala kalagila kaula lulela matauna bisilagi paila kaula makwaina saina bomikikila sainela.

19 Guyau iluki Mosese 20 karaiwaga makwaisina paila avai tuta taitala tolula metoya Eroni dalela bibulamaisi. Ka yam makwaina wala bibulamaisi ibodi matauna bimai baisa Guyau sitana pwarawa kala vakaila makawala kapotala (kala vakaila makawala wala kaula lulela bigigabwaisi yam kwaitala kwaitala paila kaimapu lulela). Matauna bigabu sitana paila kaukwau e sitana paila koyavi. 21 Matauna bitaguliki deli bulami e bigabu okavaega, oluvi bikimsumsoli bigubuki kaula lulela baisa Guyau, e maiinela lula makwaina biyomwasali Guyau nanola. 22 Mapaila tubwa tuta oluvi lula makwaina availa wala metoya Eroni dalela bivagi Tolula Toveka matauna ibodi bivagi lula makwaina. Komwaidona wala matauna bigubuki lula baisa Guyau. 23 E kaula lulela makwaisina tolula leigigabu gala gagabila sitana bikomasi; komwaidona bigigabu wala bimila pwanosi.

Mitugaga lulela

24 Guyau ikaraiwogi Mosese 25 biluki Eroni deli litula karaiwaga makwaisina paila karaiwogala mitugaga lulela. E mauna minana bigabwaisi paila mitugaga lulela ibodi bikatumataisi opiliyavatela kabogwabu lula, makatupona goli leivigakaisi si kabokatumata mauna minasina paila lula kwegubugabu. Paila lula makwaina saina kwebumaboma. 26 E mauna minana tolula matauna bigibuki lula ibodi bikoma ambaisa makatupona katupobumaboma omatala Guyau la Buliyoyova. 27 Kidamwa tomota kaina avai vavagi wala bikabikoni vilionela mauna minana bogwa wala bisilagi paila saina bomikikila sainela. Kidamwa avai karekwa bikogiaki buyavila minana mauna, ibodi wala biwinaisi miyana ambaisa makatupona katupobumaboma. 28 E kulimoya makwelana leisulukwaisi vilionela mauna minana ibodi bikatumkumkwaisi makwelana, mitaga kidamwa bisulusi makwelana tanumnumta, ibodi biwaiyasi tapwala kala pupagatu deli biwasauwaisi lopola. 29 Tolula litusia tauwau ibodi wala bikomasi lula makwaina paila lula makwaina saina kwebumaboma. 30 Mitaga kidamwa sitana buyavila bilauwaisi olumoulela Buliyoyova bivigakaisi mapula mitugaga kala ligaiwa; mauna minana gala bikomasi, ibodi bigigabwaisi wala bimila pwanosi.

7

Mitugaga mapula lulela

1 Karaiwaga makwaisina karaiwogala paila mitugaga mapula lulela makwaisina goli saina kwebumaboma. 2 Mauna minana paila lula makwaina ibodi bikatumataisi opiliyavatela kabogwabu lula, makatupona goli lula kwegubugabu maunela bikikatumataisi, e buyavila bikatusokaisi komwaidona papala kabogwabu lula. 3 E komwaidona posala biyapaisi e bigabwaisi okabogwabu lula, posa oyeyunala, seila posala, 4 kweta deli posala, deli naota. 5 Tolula matauna ibodi bigabu komwaidona posa okabogwabu lula bivigaki kaula lulela baisa Guyau. Lula makwaina mitugaga mapula lulela. 6 E tolula wala litusia tauwau ibodi bikomasi lula makwaina, mitaga ibodi bikamsi ambaisa katupobumaboma, paila lula makwaina saina kwebumaboma.

7 E olopola karaiwaga makwaisina, kwaitala ibudoki kwaiyu vavagi, mitugaga lulela deli kaimapu lulela karaiwogasi. Ka, tolula matauna bigabu lula makwaina, e avaka baisa leigabu bikau viliona kala vilavila. 8 Deli kanuvinela mauna minana bigubuki paila lula kwegubugabu, baisa tolula wala matauna eigabu lula makwaina bikau kanuvinela kala vilavila. 9 E kaula lulela makwaisina bogwa leikumlaisi okumkumla kaina leigabwaisi metoya okavaega baisa tolula wala matauna eigabu lula makwaina baisa Yaubada bikau kala vilavila. 10 Mitaga komwaidona kaula lulela makwaisina gala kala vakapula, kaina eitagulikaisi deli bulami kaina kwelubulabu wala, baisa Eroni dalela mabudona tolula kasi vilavila e matausina ibodi bisigilibwailasi oluwalaisi.

Kalubaila lulela

11 E karaiwaga makwaisina karaiwogala paila kalubaila lulela biyomitalaisi baisa Guyau. 12 Ka, kidamwa taitala tau bivagi lula makwaina bivigaki nokagutoki lulela baisa Yaubada, e matauna ibodi wala bivagi makawala, bikatumati natana mauna, deli bikatumkulovi beredi leigibuki lula gala deli yisi, kaina kwepupoupou leigabu metoya pwarawa itaguliki deli olibe bulamila, kainaga pasikeda ikatugiaki odabala deli olibe bulamila, kaina goli pwarawa leiwaki yuvayavila itaguliki deli olibe bulamila. 13 E katumkulovala makwaisina, matauna bilula beredi leigabu gala deli yisi. 14 E beredi makwaisina komwaidona leivigakaisi lula, tolula bikau kwaitala kwaitala metoya magulosina bivigaki Guyau kala katukila; e lula makwaina bivigaki kala vilavila tolula matauna, eikikatusoki kabogwabu lula makwaina metoya mauna buyavisi. 15 E vilionela mauna minana ibodi wala bikomasi biwokuva yam makwaina wala leivigakaisi lula, gala wala sitana bikobogaisi bikanam paila nabwaia.

16 Kidamwa taitala tau bimai la lula paila kalubaila lulela bikamokwiti la biga katotila baisa Guyau kaina la lula wala metoya la tagwala titoulela, ibodi bikomasi wa yam makwaina. E kidamwa gala bivinakwaisi, avaka bikobogaisi ibodi wala bikomasi kwaiyuwela yam. 17 Kidamwa sitana viliona bikanam kwetolula yam, ibodi wala bigabwaisi bimila pwanosi. 18 Mitaga kidamwa bikomasi sitana olopola kwetolula yam, Yaubada gala wala bikabwaili tau matauna la lula. E lula makwaina gala wala avaka bivigaki tau matauna kala bwaina, mesinaku wala bogwa bidokaisi makwaina kwaiyogwala, e availa bikoma sitana, matauna bogwa bisilagi. 19 Kidamwa viliona bikogiaki avai vavagi saina eikikilaisi, gala ibodi bikomasi, mitaga bigabwaisi wala bimila pwanosi.

Availa wala matauna bogwa eikikili titoulela, ibodi wala bikoma viliona baisa, 20 mitaga kidamwa availa gala bikikili titoulela bikam wala, matauna bitavileyaisi metoya Yaubada la tomota. 21 Deli, kidamwa availa bikabikoni avai vavagi saina ekikilaisi, kaina metoya tomota kaina mauna oluviga bikoma viliona metoya lula makwaina, matauna bitavileyaisi metoya Yaubada la tomota.

22 Guyau iluki Mosese karaiwaga makwaisina 23 paila mina Isireli. Ka, posasi bulumakau, sipi, kaina gota gala ibodi bikomasi. 24 Kaina avai mauna eikaligimakava kaina mauna nagigasisi eitamati minana gala wala bikomasi posala, mitaga ibodi wala bivigakaisi paila avai vavagi ituwoli. 25 Kidamwa availa bikoma posala mauna minana mwada bigubukwaisi kaula lulela baisa Guyau, matauna bitavileyaisi metoya Yaubada la tomota. 26 Kaina goli ambaisa mina Isireli eisisipwalasi, matausina gala wala avai tuta bikomasi buyavisi mauna nayoyowa kaina mauna nasigisagina. * 27 Ka, kidamwa availa bikoulovi makwaina Guyau la karaiwaga, matauna bitavileyaisi metoya Yaubada la tomota.

28 Guyau iluki Mosese karaiwaga makwaisina 29 paila kasi karaiwaga mina Isireli. Ka, kidamwa availa bikasali paila kalubaila lulela matauna ibodi bimai sitana metoya magulona, e bivigaki Guyau kala katukila, 30 matauna bikabi yamala titoulela bimai bivigaki kaula lulela. Matauna bimai makabilana seila deli posala e bivigaki Guyau kala katukila. 31 E tolula bigabu posala makabilana okabogwabu lula, e kabilamwaidonaga baisa tolula bikau kala vilavila. 32 E kaikena mweyakakata baisa kala katukila 33 tolula matauna leigubugabu buyavila deli posala mauna paila kalubaila lulela. 34 Makabilana seila si semakavi kabilidabala deli mamweyana kaikena mweyakakata baisa Guyau kala katukila, matauna bogwa eikau metoya mina Isireli e leisaiki tolula kasi vilavila. Baisa makawala mina Isireli ibodi bisisakaisi tolula tuta gala biwokuva. 35 Baisa bivigaki kabotuvitusila kaula lulela magulona bogwa leisakaisi Guyau, magulona goli kasi vilavila Eroni deli litula yam makwaina leibulamaisi matausina paila biwotetilasi tolula wotitalela. 36 Yam makwaina Guyau ikaraiwogi mina Isireli bisisakaisi matausina kasi vilavila lula makwaina. E tubwa tuta oluvi mina Isireli ibodi bikabikuwolaisi karaiwaga makwaina.

37 E karaiwaga makwaisina paila karaiwogela lula kwegubugabu, kaula lulela, mitugaga lulela, mitugaga kaimapu lulela, vaputuma lulela, deli kalubaila lulela. 38 Makwaisina karaiwaga Guyau eisaiki Mosese oviloupakala wa Koya Sinai, yam makwaina eiluki mina Isireli bimiakaisi si semakavi baisa Guyau.

8

Eroni deli litula bibulamaisi

(Sun 29.1-37)

1 E Guyau iluki Mosese kawala, 2 “Kuvakouli Eroni deli litula kulau omatala ulo Buliyoyova deli kukwau tolula kasi kwama, vaputuma bulamila, natana namwala bulumakau nagwadi minana paila mitugaga lulela, nayu nammwala sipi, deli tala peta beredi gala deli yisi. 3 E oluvi kudou komwaidosi boda mina Isireli e kukougugulasi baisa.”

4 Mosese ivagi makawala avaka Guyau eikaraiwogi, e avai tuta boda bogwa eigugulasi, 5 matauna iluki matausina kawala, “Ka, avaka makateki bavagi baisa Guyau la karaiwaga makawala.”

6 E Mosese ivakouli Eroni deli litula ilosi omatala e iluki matausina bikayawisasi. 7 E oluvi Mosese ivisikoma Eroni kala kakapula, kala kwama deli isipu kala duriduri okuvalila. E ivisikoma miyana epodid oluvi ipilakavati miyana metoya wopoi miyana saina leikimidagaisi kala viriviri. 8 E ivisikoma kala kuwa mapilana oluvi ipaki odabala makwaisina Urim deli Tummim.e 9 Matauna ivisikoma kala kulupewa, e omatala makwaina isaili kala katububula eibubulokaisi metoya goula kabotuvatusi saina kwebumaboma paila matauna ikabomaisi baisa Guyau. Baisa makawala avaka Guyau eikaraiwogi matauna.

10 Oluvi Mosese ikau vaputuma bulamila e ivaputumi Guyau la Buliyoyova deli goli guguwala komwaidona. Baisa makawala komwaidona wala bogwa leikabomi baisa Guyau. 11 Matauna ikau sitana bulami ikatusoki kabogwabu lula deli guguwala iboda sivalima sivayu, tuvaila ikatusoki kailuya makaina deli goli la kabototu makaina; baisa eivigaki ikabomi baisa Guyau. 12 Matauna ibulami Eroni metoya vaputuma bulamila iligabu opwanetala. 13 Oluvi, Mosese idou Eroni litula imakaiasi matauna e ivisikoma kasi kakapula, isipu kasi duriduri okuvalisi deli ivisikoma kasi kulupewa, makawala avaka Guyau eikaraiwogi bivagi.

14 Oluvi Mosese imai bulumakau minana nagwadi paila mitugaga lulela, e Eroni deli litula isailisi yumasi okununela minana. 15 Mosese ikatumati minana e ikau sitana buyavila, e misikwaikwela wala iuvidagu e ikikogiaki kala sukusaku owokulula kabogwabu lula, baisa makawala bogwa leikabomi makwaina. Oluvi matauna iligabu kesala buyavila mauna minana ila okaikela kabogwabu lula. E baisa makawala matauna bogwa leikabomi deli leikatumigileu makwaina. 16 Mosese iyapi komwaidona posa oyayapila, nawota, kweta deli posala, e komwaidona wala igabu okabogwabu lula. 17 Matauna ikau kabakabalela komwaidona, deli goli kununela, kanuvinela, sileula, e ilau igabu oyosewala si kabosikaiwa, makawala avaka Guyau eikaraiwogi Mosese bivagi.

18 Tuvaila Mosese imai natana sipi namwala paila lula kwegubugabu, e Eroni deli litula isailisi yumasi okununela minana. 19 Oluvi Mosese ikatumati e ikau buyavila ikatusoki komwaidona papala kabogwabu lula. 20-21 E matauna itakabakabali minana, ikau sopi iwini yayapilela makwaisina deli makweyasina kaikenala e kununela, posala, deli goli namwaidona wala igabu okabogwabu lula, baisa makawala Guyau leikaraiwogi Mosese bivagi. E makwaina lula kwegubugabu baisa paila kaula lulela, e metoya lula makwaina maiinela iyomwasali Guyau nanola.

22 E oluvi Mosese imai nayuwela sipi namwala, minawena bivigakaisi kabotuvitusila paila tolula matausina bibulamaisi, e Eroni deli litula isailisi yumasi okununela minana. 23 Oluvi Mosese ikatumati minana ikau sitana buyavila ikogiaki puwala taigala Eroni pilakakata, deli misikwaikwela mweyaveka oyamala kakata, deli mweyaveka kaikela okwaibakwaila kakata. 24 Oluvi Mosese idou Eroni litula imaisi omatala, e ikau sitana buyavi ikogiaki puwala taigasi pilakakata, e misikwaikwesi mweyavakaveka oyumasi kakata, deli mweyavakaveka kaikesi okwaibakwaisi kweyakakata. E oluvi Mosese ikau kesala buyavi e ikatusoki kwemwaidona papala kabogwabu lula. 25 E matauna iyapi posa komwaidona, posa oyeyunala, yayapila posasi komwaidona, nawota, kweta deli posala, deli goli kaikenala mamweyana mweyakakata. 26 Oluvi matauna ikau kwaitala beredi metoya opetala beredi gala deli kala yisi leikabomaisi baisa Guyau, kwaitala leitagulikaisi deli bulami, deli pilatala pasikeda, e matauna isaili makwaisina odabala posala mauna minana deli mamweyana kaikenala. 27 Matauna ikau komwaidona kaula baisa isaiki Eroni deli litula, e matausina isakaisi wala Guyau kala katukila. 28 Oluvi Mosese ikaimilivau kaula baisa metoya baisa matausina, e igibugoli okabogwabu lula, deli lula kwegubugabu e ivigaki vaputuma lulela. Lula makwaina kaula lulela, e Guyau iyomwasali nanola metoya maiinela lula makwaina. 29 Oluvi Mosese ikau makabilana seila e tuvaila wala isaiki Guyau kala katukila. Makabilana goli matauna kala vilavila metoya minana eigubukwaisi vaputuma lulela. E Mosese ivagi komwaidona avaka Guyau eikaraiwogi bivagi.

30 Oluvi Mosese ikau sitana vaputuma bulamila deli sitana buyavi eikota okabogwabu lula e ikatusoki Eroni deli litula deli goli kasi kwama, e baisa bivigaki matauna bogwa leikabomi matausina deli goli kasi kwama baisa Guyau.

31 Mosese iluki Eroni deli litula kawala, “Kukwauwaisi viliona baisa kulauwaisi omatala Guyau la Buliyoyova, e kusulaisi, kugubukwaisi deli pwarawa makwaisina olumoulela mitana petala vaputuma lulela, baisa makawala Guyau eikaraiwogi. 32 E avaka bukukobogaisi kugabwaisi wala bimila pwanosi. 33 Deli gala bukusilavaisi makatupona Buliyoyova lulula biboda kwailima kwaiyu yam, tatoula wala avaka kami karaiwaga paila bibulamaimi bivigimkulovaisi. 34 Avaka Guyau bogwa eikaraiwogaidasi bitavagaisi bogwa tavagaisi yam lagaila, paila mi mituguga kala ligaiwa. 35 E kami yam kami bogi bukusisiaisi wala wa lulu Buliyoyova biboda kwailima kwaiyu yam, e bukuuvagaisi avaka Guyau leikaraiwogaimi. Kidamwa gala bukukwabikaulasi, bukukwaligasi. Baisa makawala avaka Guyau leikaraiwogaigu bavagi.” 36 Mapaila Eroni deli litula ivagaisi komwaidona avaka Guyau la karaiwaga eiluki Mosese.

9

Eroni igabu lula

1 Yamla bulami bogwa leiwokuva e eiyamga, Mosese idou Eroni deli litula deli goli kaidadala valu. 2 Matauna iluki Eroni kawala, “Ka, kuyosi natana namwala bulumakau nagwadi deli natana sipi namwala minasina gala isim kasi nebaneba e bukulula baisa Guyau, minana bulumakau paila mitugaga lulela, e minana sipi namwala paila lula kwegubugabu. 3 E kuluki mina Isireli bimaiyaisi natana gota namwala paila mitugaga lulela, e natana nagwadi bulumakau kala taitu kwaitala deli natana nagwadi lam kala taitu kwaitala e minasina gala isim kasi nebaneba nayu wala paila lula kwegubugabu, 4 e natana namwala bulumakau, deli natana sipi namwala paila kalubaila lulela. Matausina bigubugolaisi minasina deli kaula lulela baisa leitagulikaisi deli bulami e bilulasi baisa Guyau. Matausina ibodi bivagaisi makawala paila uula Guyau biyoumatila baisa matausina yam lagaila.”

5 Matausina ikauwaisi komwaidona lula makwaisina ilauwaisi omatala Buliyoyova makawala Mosese eikaraiwogi, e komwaidona wala mina Isireli isigugulasi baisa paila bitapwarorusi baisa Guyau. 6 Mosese ikaibiga kawala, “Ka, Guyau eikaraiwogaimi bukuvagaisi komwaidona baisa, e gagabila migila guyugwayula biyoumatila baisa yokomi.” 7 Oluvi Mosese iluki Eroni kawala, “Kula okabogwabu lula e kugabu mitugaga lulela deli lula kwegubugabu paila m mitugaga deli tomota si mitugaga kala ligaiwa, kuvagi lula makwaina paila tomota si mitugaga kala ligaiwa makawala avaka Guyau la karaiwaga.” *

8 Oluvi Eroni ila okabogwabu lula e ikatumati minana namwala nagwadi bulumakau, minana goli maunela paila titoulela la mitugaga. 9 E litula imiakaisi buyavila minana e matauna ividagu misikwaikwela obuyavi e ikogiaki kala sukusaku owokulula kabogwabu lula makwaina, e kesalaga buyavi komwaidona wala iligabu ila okaikela kabogwabu lula. 10 Oluvi matauna igabu posa okabogwabu lula, kweta deli posala, deli nawota, makawala avaka Guyau eikaraiwogi Mosese bivagi. 11 E komwaidonaga vilionela deli kanuvinela minana igabu oyosewala si kabosikaiwa.

12 Oluvi matauna ikatumati natana tuvaila paila la lula kwegubugabu. E litula imiakaisi matauna buyavila minana, e matauna ikau ikatusoki komwaidona papala kabogwabu lula. 13 Litula isakaisi tumasi kununela deli kabakabalela minana e igabu okabogwabu lula. 14 Oluvi matauna iwini komwaidona yayapila kaikenala e isaila odubasi lula kwegubugabu e igubugoli okabogwabu lula.

15 Avai tuta matauna bogwa leivenoku wotetila paila titoulela, isetuwoli wala la wotetila paila tomota si lula. Matauna iyosi gota minana paila bigubuki lulela tomota si mitugaga, ikatumati minana e ivigaki lula, makawala wala leivigaki mauna minana paila la mitugaga lulela titoulela. 16 Matauna imai natana tuvaila paila lula kwegubugabu e igabu minana makawala wala avaka si karaiwaga. 17 Matauna imai lula makwaina kaula lulela e iyeili yelitala pwarawa metoya magulona e igabu okabogwabu lula. (Baisa katumkulovala deli lula kwegubugabu bigigabwaisi yam kwaitala kwaitala.) 18 Matauna ikatumati natana bulumakau namwala deli natana sipi namwala paila kalubaila lulela paila tomota deli Yaubada. E litula imiakaisi matauna buyavisi minasina e ikau ikatusoki komwaidona papala kabogwabu lula. * 19 E Eroni ikau posasi mauna minasina 20 isaila odabala makabilasina seila e ikau komwaidona ilau okabogwabu lula. 21 Matauna ikatupali makabilasina seila deli mamweyasina kaikena mweyakakata tuvaila wala Guyau kala katukila, magulona paila wala tolula bikauwaisi kasi vilavila makawala avaka Mosese eikaraiwogi.

22 Avai tuta Eroni bogwa leivenoku gibugabu lula, matauna iyosali yamala ilokaia tomota e ikabwaili matausina, oluvi ibusi. * 23 E Mosese sola Eroni isuvisi olumoulela Guyau la Buliyoyova, e avai tuta leisunapulasi, matausina ikabwailisi tomota, e Guyau migila guyugwayula leiyoumatila baisa tomota. 24 E saina nanakwa Guyau iwitali kova, ivakammwaisi komwaidona lula kwegubugabu. Avai tuta tomota bogwa leigisaisi makawala, e komwaidosi wala igovasi deli si mwasawa oluvi ikululusi itemmalaisi matauna.

10

Nadaba sola Abiu si mitugaga

1 E Eroni litula Nadaba sola Abiu, kasitaiyu wala ikauwaisi si kaisakaila kova isailasi pwakova kuwokakata olumoulela, deli goli bulami maiina simasimina e ilulasi baisa Guyau. Mitaga kova makovasina gala kovabumaboma paila Guyau gala eikaraiwogi matausina bilulasi makawala. 2 Mapaila Guyau saina nanakwa iwitali kova, e mapoulona wala omatala Guyau igigabu wala matausina ivakamati. 3 Oluvi Mosese iluki Eroni kawala, “Guyau magila baisa makawala avai tuta bilivala kawala, ‘Availa availa matausina eiwotitalaigusi ibodi bikamiabaigusi paila yeigu saina Tobumaboma. Yeigu bayomitali ulo guyugwayu baisa ulo tomota.’ ” Mitaga Eroni gala bigatona ikutukwatu wala isisu.

4 E Mosese idou Misaeli sola Elisapani matausina Usieli litula, matauna taitala Eroni tumala e iluki matausina kawala, “Tauwau, kumaisi kukwauwaisi budamia uwosi kusunupuloiyaisi metoya Guyau ola Buliyoyova Kwebumaboma e kulauwaisi oyosewala kabosikaiwa.” 5 Mapaila matausina imaisi iyosasi okarekwa miyasina eikapulikaisi matausina e ikauwaisi isunupuloiyaisi ilauwaisi oyosewala kabosikaiwa, makawala avaka Mosese eikaraiwogi.

6 Oluvi Mosese iluki Eroni deli litula Eleasa sola Itama kawala, “Kulumi gala bisisu deli virivirila deli gala bukukodidaimisi kami kwama mwada bukuyomitalaisi mi ninamwau. Kidamwa bukuvagaisi makawala, bukukwaligasi, e Guyau bigibuluwi komwaidona mi tomota. Mitaga komwaidosi semia mina Isireli ibodi bivalamsi paila kaliga makwaina metoya kova makovana Guyau eiwitali. 7 Yokomi gala bukusilavaisi lulula Buliyoyova. Kidamwa bukusilavaisi bukukwaligasi, paila yokomi bogwa leikabomaimi metoya makaina vaputuma bulamila paila Guyau.” Mapaila matausina ivagaisi makawala Mosese eikaraiwogi matausina.

Tolula kasi karaiwaga

8 Guyau iluki Eroni kawala, 9 “Kidamwa bukumomsi waini kaina sopi kaipeula, yokomi deli litumia gala wala bukusuvisi olumoulela ulo Buliyoyova. Kidamwa bukusuvisi, bukukwaligasi. Karaiwaga makwaina paila dalem tubwa tuta oluvi bibokulaisi makawala. 10 Yokomi ibodi bukunikolaisi avai guguwa Yaubada la guguwa, e avai guguwa paila tomota, avai vavagi saina migileu avai vavagi pupagatu. 11 Ibodi bukuvitulokaisi mina Isireli komwaidona karaiwaga makwaisina lasakaimi metoya baisa Mosese.”

12 E oluvi Mosese iluki Eroni deli litula taiyu matausina tommomova, Eleasa sola Itama kawala, “Kukwauwaisi kaula baisa kesala eikanam metoya kaula lulela lokuvigakaisi lula baisa Guyau, e kugibukwaisi beredi gala deli kala yisi, e kukomasi opapala kabogwabu lula, paila lula makwaina saina kwebumaboma. * 13 Mapaila ibodi bukukomasi ambaisa katupobumaboma, paila baisa kami vilavila deli litumia tauwau metoya kaula baisa lokuvigakaisi lula baisa Guyau. Baisa makawala avaka Guyau eikaraiwogaigu balukwaimi. 14 E yokomi deli litumia omi kaukweda ibodi bukukomasi seila makabilana deli mamweyana kaikena baisa lokuvigakaisi mi lula e lokusakaisi wala tuvaila Guyau kala katukila, baisa yokomi tolula kami vilavila. Yokomi ibodi bukukomasi seila makabilana deli mamweyana kaikena ammakatupona wala makatuposina katupobumaboma. Lula makwaina semia mina Isireli leisakaimi deli litumia baisa kami vilavila metoya magulona kalubaila lulela. * 15 Tuta matutona posa bivigakaisi kaula lulela baisa Guyau. Matausina ibodi bimmaiyaisi kaikena mamweyana deli seila makabilana. Makabilasina baisa mi vavagi wala deli litumia tuta gala biwokuva, makawala avaka Guyau eikaraiwogi.”

16 Oluvi Mosese ikatupoi paila gota minana paila mitugaga lulela, e ilukwaisi matauna bogwa leigabwaisi. E baisa ivigaki saina igibuluwi Eleasa sola Itama, mapaila iluki matausina kawala, 17 “Avaka paila gala kukomasi mitugaga lulela olumoulela makatupona katupobumaboma? Paila lula makwaina saina kwebumaboma, e Guyau leisakaimi paila bivigaki tomota si mitugaga kala ligaiwa. * 18 Paila gala kumaiyaisi buyavila minana olumoulela Guyau la Buliyoyova kwebumaboma, mitaga yokomi ibodi wala bukukomasi lula makwaina olumoulela makatupona katupobumaboma makawala avaka Guyau leikaraiwogaimi.”

19 E Eroni ivitakauloki kawala, “Ammakawalaga kidamwa bakoma mitugaga lulela lagaila? Ki kudoki baisa sitana biyomwasali Guyau nanola? Ka, tomota isakaisi Guyau paila si mitugaga lulela lagaila, deli imaiyaisi si lula kwegubugabu, mitaga kabommayuyu makwaisina lalumkoli wala.” 20 Avai tuta Mosese ilagi baisa, bogwa eibudoki nanola.

11

Mauna minasina ibodi bikomasi

(Kak 14.3-21)

1 E Guyau iluki Mosese sola Eroni karaiwaga makwaisina 2 paila kasi karaiwaga mina Isireli. Ka, yokomi ibodi bukukomasi avai mauna wala nasigisagina 3 minasina kwebakwaisi kweyalilalai deli kʹasi bikasuyumalaisi e bikamvauwaisi. 4-6 Mitaga gala bukukomasi kameli, ugiwagi, kaina kwakwau. Paila minasina napupagatu; minasina kʹasi ikasuyumalaisi ikamvauwaisi, mitaga kwebakwaisi gala kweyalilalai. 7 Deli gala bukukomasi bunukwa. Paila minasina napupagatu; minasina kweyalilalai kwaibakwaisi, mitaga gala ikasuyumalaisi kʹasi e ikamvauwaisi. 8 Gala bukukomasi minasina mauna kaina bukukwabikonaisi uwosi tutala bogwa eikaligasi; paila minasina napupagatu.

9 Yokomi ibodi bukukomasi avai yena wala isim siyola deli isim silisilila, 10 mitaga avai mauna olumoulela bolita gala isim siyola kaina gala silisilila gala bukukomasi, 11 bubuli makawala minasina napupagatu. Gala bukukomasi minasina kaina bukukwabikonaisi avai tuta bogwa leikaligasi. 12 Yokomi gala wala ibodi bukukomasi avai vavagi obolita gala isim siyola kaina gala silisilila.

13-19 Yokomi gala ibodi bukukomasi mauna minasina yagasi makawala, mluveka, kuru, kilakila, kaleya, bulibwali, kwailou, kawokawo, kasuwari, maikela, boituva, boi, binama, monilouluwa, sawila deli magiyaweda.

20 Komwaidona minumauna isim pinupanesi napupagatu, 21 mesinaku wala minasina napeipela. 22 Ibodi bukukomasi nipawa, vegu, sigweilela. 23 Mitaga komwaidona minasina isim pinupanesi mitaga nasigisagina, minasina napupagatu.

24-28 Kidamwa availa bikabikoni uwosi minasina mauna nakakaliga, matauna bogwa eiyogwali titoulela bisisu wala topupagatu kaukwau bila ibugiki. Komwaidona minasina isim kwaibakwaisi. Kidamwa kwaibakwaisi kweyalilalai deli kʹasi ikasuyumalaisi oluvi ikomvauwaisi, deli komwaidona minasina kukweyavasi kaikesi e isim misikwaikwesi. E availa bikau mauna minasina bogwa leikaligasi, matauna ibodi biwini kala kwama miyasina eisisikoma, mitaga matauna bogwa wala eiyogwali titoulela e bisisu wala topupagatu kaukwau bila bibugiki.

29-30 Kwakwau, kikoni navakaveka deli nakikekita, ketata, kainavasia, minasina napupagatu. 31 Kidamwa availa bikabikoni minasina igau nammomova kaina bogwa eikaligasi, matauna bogwa eiyogwali titoulela, e bisisu wala topupagatu kaukwau bila bibugiki. 32 Deli kidamwa bogwa eikaligasi e uwosi bikanakaila avai vavagi, vavagi makwaina bogwa eiyopigigatu. Vavagi makwaisina makawala, kai, karekwa, guguwa eiyodulokaisi metoya mauna kanuvinesi, kaina avai karekwa wala, avai paisewa wala ibudoki paila guguwa makwaisina bivigakaisi. E vavagi makwaina ibodi wala bitavidagwaisi wa sopi bigigadi, mitaga bisisu wala kwepupagatu bila bibugiki. 33 Deli kidamwa uwosi bikapusisi bila olumoulela kwelatala kulimoya, avai vavagi olumoulela makwelana bogwa eiyopigigatu, e kulia makwelana ibodi wala bikatumimisaisi. 34 E avai kaula ibudoki paila kamkwam mitaga kidamwa sopi metoya kulia makwelana bukuligabwaisi kaula makwaina, bogwa lokuyogwalaisi kaula, deli avai sopi kami sopi olumoulela kulia makwelana, baisa bogwa wala lokuyogwalaisi. 35 Avai vavagi wala mauna minasina uwosi bikabikonaisi bogwa eiyopigigatu kailagila kaina kumkumla, e ibodi bukukwatumimisaisi kailagila makwaisina deli bukukwalidubolaisi kumkumla makumlona. 36 Ilagoli vavagi komwaidona bikabikoni uwosi mauna minasina nakakaliga bogwa eiyopigigatu, mitaga utuwotu kaina avai vavagi ketaikotela sopi migileu wala bisisu. 37 Kidamwa avai mauna nakaliga e wowola bikogiaki yagogu makwaina bisapwaisi, e yagogu makwaina kwemigileu wala. 38 Mitaga kidamwa yagogu makwaina wa sopi bigigadi e natana minasina bogwa eikaliga wowola bikapusi bikogiaki yagogu makwaina bogwa wala eiyopigigatu.

39 Kidamwa availa bikabikoni avai mauna minana ibudoki kamkwam bogwa eikaliga, matauna bogwa eiyogwali titoulela, e bisisu wala topupagatu kaukwau bila bibugiki. 40 E availa bikoma avai kakasili wala metoya mauna minana, matauna ibodi biwini kala kwama, mitaga bisisu wala topupagatu kaukwau bila bibugiki. E availa bikau uwosi minasina nakakaliga ibodi biwini kala kwama, mitaga bisisu wala topupagatu kaukwau bila bibugiki.

41 Yokomi gala ibodi bukukomasi natana mauna minasina nakikekita maunela pwaipwaia, 42 kaina minasina nasigisagina, kaina minasina naliloula, kaina minasina nateteta. 43 Gala bukuyogwalaisi titoulemi metoya bukukomasi minasina mauna. 44 Yeigu Guyau mi Yaubada, ibodi bukukwabomaimi titoulemi, paila yeigu Tobumaboma. * 45 Yeigu wala Guyau mayeigu goli lavisunupuloiyaimi mapilana Itipita, e yeigu wala mi Yaubada. Mapaila ibodi bukukwabomaimi, paila yeigu Tobumaboma.

46 Ka, baisa kasi karaiwaga mauna komwaidona naliloula deli nayoyowa deli goli komwaidona maunela bolita, e komwaidona maunela pwaipwaia. 47 Yokomi ibodi bukumitakavataisi bibwaina metoya avaka migileu deli avaka pupagatu, deli metoya avai mauna minasina ibudoki kamkwam e avai mauna minasina gala ibudoki kamkwam.

12

Kala katumigileu vivila avai tuta bogwa eivalulu

1 E Guyau iluki Mosese sola Eroni karaiwaga makwaisina 2 paila kasi karaiwaga mina Isireli. Ka, kidamwa natana vivila bitapoi yamala, e latula tau, kwailima kwaiyu yam minana bisisu wala napupagatu makawala wala igau kala tubukona buyavila eitalagila. 3 E kwailima kwaitolula yam gwadi magudina biboda kala bobu. * 4 Oluvi kweluwotolu kwaitolu yam tuvaila minana bogwa wala bimigileu metoya buyavila eititalagila, minana gala wala ibodi bikabikoni avai vavagi kwebumaboma kaina bisuvi Guyau ola Buliyoyova kwebumaboma, tatoula wala bivigimkulovaisi kala katumigileu.

5 E kidamwa natana vivila bitapoi yamala e latula vivila, kweluwotala kwaivasi yam minana bisisu wala napupagatu, makawala wala igau kala tubukona buyavila eititalagila. Oluvi kweluwolima kweluwotala kwailima kwaitala (66) yam tuvaila, minana bogwa bimigileu metoya buyavila eititalagila.

6 Avai tuta minana yamla kala katumigileu bogwa biwokuva, kaina paila latula tau, kaina vivila, minana ibodi bimiaki tolula natana lam kala taitu kwaitala paila lula kwegubugabu deli natana bubuna kaina buneroro paila mitugaga lulela, omatala Guyau la Buliyoyova. 7 E tolula bikau vivila minana la semakavi bisaiki Guyau, oluvi bivagi kabotuvitusila avaka kasi gulogula paila kala katumigileu vivila minana, e minana bogwa bimigileu. Baisa makawala vivila ibodi bivagaisi avai tuta bogwa eitapoi yumasi.

8 Kidamwa vivila minana gala iyosi natana lam, minana ibodi bimai nayu bubuna kaina nayu buneroro, natana paila lula kwegubugabu, e nayuwela paila mitugaga lulela, e tolula bivagi kabotuvitusila avaka kasi gulogula paila kala katumigileu vivila minana, e minana bogwa wala bimigileu. *

13

Katoula okanavina karaiwogala

1 E Guyau iluki Mosese sola Eroni karaiwaga makwaisina. 2 Ka, kidamwa availa kwaitala kala pwasa kaina kala pukuna kaina sapila wala okanuvinela, makwaina igau bivigaki kala kagwaiguya, ibodi matauna bimiakaisi baisa taitala matausina tolula Eroni dalela. 3 E tolula ibodi bimitakavati pwasa makwaina, e kidamwa unuunula wowola olumoulela pwasa bipupwakausi deli pwasa makwaina bikombonu sitana, makwaina kagwaiguya, e tolula matauna bikamituli tomota matauna topupagatu. 4 Mitaga kidamwa pwasa makwaina kwepupwakau wala e gala bikombonu bila olumoulela deli unuunula wowola gala iyapupwakausi, e tolula ibodi bikatupali tau matauna bim ituwoli la kabosisu biboda kwailima kwaiyu yam. 5 Tolula ibodi bimitakavati matauna tuvaila avai tuta bibudoki kwailima kwaiyuwela yam, e kidamwa idoki pwasa makwaina makala gigisa wala gala ikikabaiveka, tolula matauna bikatumkulovi kala yam tau matauna biboda kwailima kwaiyu yam tuvaila. 6 Tolula matauna bimitakavati matauna tuvaila oyamla bibudoki kwailima kwaiyuwela, e kidamwa pwasa makwaina gala ikabaiveka bogwa leibwaina, e tolula bikamituli matauna tomigileu paila pwasa makwaina pwasamakava wala. E tomota matauna ibodi biwini kala kwama komwaidona e matauna bogwa wala bimigileu. 7 Mitaga kidamwa tolula bogwa eimitakavati kala pwasa deli eikamituli matauna tomigileu oluviga pwasa makwaina bikabaiveka, tau matauna ibodi bikaimilavau baisa tolula. 8 E tolula bimitakavati matauna tuvaila, e kidamwa pwasa makwaina bogwa eikabaiveka tolula ibodi bikamituli tau matauna topupagatu, e makwaina kala kagwaiguya.

9 Kidamwa availa biyosi kagwaiguya matauna ibodi bimiakaisi tolula 10 e tolula ibodi bimitakavati matauna. Kidamwa kala pwasa okanuvinela kwepupwakau e unuunula wowola bipupwakau wala deli ivakasau polala, 11 e kagwaiguya makwaina kwemyuvau. E tolula ibodi bikamituli tau matauna topupagatu; e gala ibodi bikatupali matauna bim ituwoli la kabosisu paila bogwa eivitoki tolosila matauna topupagatu. 12 Ka, kidamwaga kagwaiguya makwaina biyouloveka bikomkuwosi wowola tomwaidona opwanetala bila okwaibakwaila 13 e tolula ibodi bimitakavati matauna tuvaila, kidamwa bibani mokwitatoula wala bogwa eikomkuwosi tomwaidona, e tolula bikamituli tau matauna bogwa eimigileu. E kidamwaga komwaidona wowola bogwa eipupwakau, matauna mokwita wala bogwa eimigileu. 14 Mitaga avai tuta wala pwasa biyoulapula owowola e tau matauna topupagatu wala. 15 Oluvi tolula ibodi bimitakavati matauna tuvaila, e kidamwa bigisi bogwa wala mokwita kala pwasa, e tolula ibodi bikamituli tau matauna topupagatu. E pwasa makwaina eiyomitali kagwaiguya, e tau matauna topupagatu wala. 16 Mitaga avai tuta pwasa makwaina eibwaina bivapupwakau tuvaila, e tau matauna ibodi bikaimilavau baisa tolula, 17 e tolula ibodi bimitakavati matauna tuvaila. Kidamwa pwasa makwaina bogwa eipupwakau, matauna bogwa eimigileu e tolula bikamituli matauna bogwa eimigileu.

18 Kidamwa availa kwaitala kala pukuna makwaina bogwa leibwaina 19 mitaga kidamwa bimyuvau bisapila kaina bisukwanekwana onebala pukuna makwaina, e matauna ibodi bilokaia tolula. 20 E tolula ibodi bimitakavati matauna, kidamwa bigisi pwasa makwaina bikombonu bila sitana olumoulela deli unuunula wowola olumoulela pwasa bipupwakau, e tolula ibodi bikamituli tau matauna topupagatu. Paila kagwaiguya makwaina eivitouula metoya wa pukuna makwaina. 21 Mitaga kidamwa tolula bimitakavati e bibani unuunula wowola olumoulela pwasa makwaina gala idavila bipupwakau deli gala ikombonu bila sitana olumoulela, mitaga bogwa leibwabwaina, e tolula ibodi bikatupali matauna bim ituwoli la kabosisu biboda kwailima kwaiyu yam. 22 Kidamwa pwasa makwaina bikabaiveka e tolula ibodi bikamituli tau matauna topupagatu; matauna bogwa eikatoula. 23 Mitaga kidamwa pwasa makwaina makala gigisa wala gala ikikabaiveka baisa pukuna makwaina nebala, e tolula ibodi bikamituli tau matauna bogwa eimigileu.

24 E kidamwa taitala tau bigabu kova, e bivakabinini kanuvinela bipupwakau kaina bikulubweyani, 25 tolula ibodi bimitakavati tau matauna. E kidamwa unuunula wowola olumoulela pwasa makwaina bipupwakau deli bikombonu sitana bila olumoulela, makwaina kagwaiguya leivitouula metoya kova leigabu matauna, e tolula ibodi bikamituli tau matauna topupagatu. 26 Mitaga kidamwa unuunula wowola olumoulela pwasa makwaina gala ipupwakau gala ikombonu ila olumoulela sitana bogwa leibwabwaina tolula ibodi bikatupali matauna bim ituwoli la kabosisu biboda kwailima kwaiyu yam. 27 Avai tuta bibudoki kwailima kwaiyuwela yam tolula ibodi bimitakavati tau matauna tuvaila, mitaga kidamwa pwasa makwaina ikikabaiveka makwaina kagwaiguya, e tolula ibodi bikamituli tau matauna topupagatu. 28 Mitaga kidamwa pwasa makwaina makala gigisa wala gala ikikabaiveka deli bogwa eibwabwaina makwaina gala kagwaiguya. E tolula ibodi bikamituli tau matauna bogwa eimigileu paila baisa kala neba wala metoya kova leigabu.

29 Kidamwa taitala tau kaina natana vivila kala pwasa opwanetala kaina okimwala, 30 tolula ibodi bimitakavati pwasa makwaina. Kidamwa bikombonu sitana bila olumoulela e unuunula wowola wa pwasa eivapupwakau deli yasisikwa bogwa eikamituli makwaina kagwaiguya, e tolula bikamituli tau matauna topupagatu. 31 Mitaga kidamwa tolula bimitakavati matauna, e pwasa makwaina gala bikombonu, deli unuunula wowola wa pwasa gala isusinasi, tolula ibodi bikatupali tau matauna bim ituwoli la kabosisu biboda kwailima kwaiyu yam. 32 E avai tuta kwailima kwaiyuwela yam bibudoki, tolula ibodi bimitakavati pwasa makwaina tuvaila. Kidamwa pwasa makwaina gala bikabaiveka e unuunula wowola wa pwasa gala ivapupwakau deli gala bikombonu bila sitana olumoulela, 33 tau matauna ibodi biviliu papala pwasa makwaina opwanetala bitavina wala bitapatu. E tolula ibodi bikatupali tau matauna bim ituwoli la kabosisu biboda kwailima kwaiyu yam tuvaila. 34 E avai tuta kwailima kwaiyuwela yam bibudoki, tolula ibodi bimitakavati pwasa makwaina tuvaila, e kidamwa gala ikabaiveka deli ikombonu bila sitana olumoulela tolula ibodi bikamituli tau matauna tomigileu. E tau matauna ibodi biwini kala karekwa komwaidona e matauna bogwa bimigileu. 35 Mitaga kidamwa tolula bogwa eikamituli matauna tomigileu, e oluviga pwasa makwaina bimyuvau bikabaiveka, 36 tolula ibodi bimitakavati matauna tuvaila. E kidamwa pwasa makwaina mokwita bogwa eikabaiveka tolula gala bikaiki wowola paila bimitakavati tau matauna unuunula wowola miyasina bogwa eivapupwakau, paila bogwa eikamituli matauna topupagatu. 37 Mitaga kidamwa tolula la nanamsa idoki pwasa makwaina gala ikabaiveka deli unuunula wowola eisususinasi deli pwasa makwaina bogwa leibwaina, e tolula ibodi bikamituli tau matauna bogwa eimigileu.

38 Kidamwa taitala tau kaina natana vivila vana bikikapwalasi owowola, 39 e tolula ibodi bimitakavati matauna kaina minana. E kidamwa vana makwaisina kwetubumyou, e makwaisina kala kaisegita wala eikikapwalasi owowola, mapaila matauna kaina minana wowola migileu wala.

40-41 Kidamwa taitala tau kulula bitatotinasi okaigadula kaina omatala, baisa gala bivigaki matauna topupagatu. 42 Mitaga kidamwa bikompwala kwaitala pwasa okala bakana, makwaina kagwaiguya. 43 E tolula ibodi bimitakavati matauna, e kidamwa bigisi kwaitala pwasa, 44 tolula ibodi bikamituli tau matauna topupagatu, paila makwaina pwasa kagwaiguya opwanetala. 45 Availa biyosi kagwaiguya ibodi bisisikam yapupagatu karekwa, gala bisinati kulula, bikapoli migila makabulona watanawa, e bikawota kawala, “Pupagatu, pupagatu!” 46 E makala kala kaduwonaku lelia makwaina bigugweimili, matauna bisisu wala topupagatu, mapaila matauna ibodi bisim oyosewala kabosikaiwa, e bisikaduwonaku wala metoya tomota komwaidona.

Kulisosou karaiwogala

47 Kidamwa kulisosoug bikana okarekwa miyasina, eiyoudulaisi metoya sipi unuunula kaina miyasina yakakalaia, 48 kaina msomsela miyasina karekwa, kaina okanuvinesi mauna, kaina avai vavagi wala eiyoudulaisi metoya mauna kanuvinesi, 49 kidamwa kulisosou makwaina kala gigisa semitamata kaina bweyani, kulisosou makwaina kwekikapela mapaila ibodi wala guguwa makwaina bivitulokaisi tolula. 50 E tolula ibodi bimitakavati makwaina e bikatupali bim wala kabala ituwoli biboda kwailima kwaiyu yam. 51 Avai tuta bibudoki yam kwailima kwaiyuwela, matauna ibodi bimitakavati tuvaila, e kidamwa kulisosou makwaina bikabaiveka, guguwa makwaina kwepupagatu. 52 E tolula ibodi bigabu guguwa makwaina, paila kulisosou makwaina kwekikapela, mapaila ibodi wala guguwa makwaina bigabu.

53 Mitaga kidamwa avai tuta tolula bimitakavati e ibani kulisosou gala wala ikabaiveka oguguwa makwaina, 54 e tolula matauna bikaraiwogi biwinaisi e bikatupalaisi bim wala kabala ituwoli ikanam biboda kwailima kwaiyu yam tuvaila. 55 Avai tuta kwailima kwaiyuwela yam bibudoki matauna ibodi bimitakavati makwaina kidamwa kulisosou baisa gala bididavila kala gigisa, deli gala ikikabaiveka makwaina kwepupagatu wala; kidamwa kulisosou bikapilaki olopola kaina otapwala guguwa makwaina, ibodi wala bukugabwaisi. 56 Mitaga kidamwa avai tuta tolula bimitakavati tuvaila, e kulisosou bogwa leiwokuva, matauna ibodi bikisi makatupona metoya okarekwa kaina kanuvinesi mauna leiyoudulokaisi avai vavagi. 57 Oluvi kidamwa kulisosou bivigavau tuvaila, e eikikabaiveka tuvaila, e toliguguwa ibodi bigabu guguwa makwaina. 58 Mitaga kidamwa matauna biwini guguwa makwaina deli kulisosou biwokuva, matauna ibodi wala biwinavau tuvaila, e bogwa wala bimigileu mokwita.

59 Ka, baisa makawala karaiwogala kulisosou avai tuta bikana okarekwa, miyasina yakakalaia kaina miyasina eibisikaisi metoya sipi unuunusi kaina miyasina yabisibasi kaina yaviriviri kaina goli avai vavagi wala leiyoudulokaisi metoya mauna kanuvinesi. Baisa makawala karaiwogala guguwa makwaisina kaina kwemigileu kaina kwepupagatu.

14

Katumigileu metoya okasi kagwaiguya

1 E Guyau iluki Mosese 2 karaiwaga makwaisina avaka bibudoki kasi gulogula paila katumigileu baisa taitala tomota bogwa leibwaina metoya okala kagwaiguya. Wa yam makwaina matauna bikamitulaisi bogwa eimigileu, e matauna ibodi bimiakaisi tolula; * 3 e tolula ibodi bisunupuloi matauna e bilau oyosewala kabosikaiwa e baisa bimitakavati matauna kidamwa bibani katoula makwaina bogwa leibwaina, 4 e tolula ibodi bikaraiwogi nayu mauna nammigileu, pilatala kai kweisila, yatala woyai yabweyani, deli sisitala silumwaiya deli wala bimaiyaisi. 5 Oluvi tolula ibodi bikaraiwogi natana mauna minasina bikatumataisi odabala kailuya makaina leitavikotaisi sopi utuwotu. 6 E tolula ibodi biyosi nayuwela mauna minana, deli mapilana kai kweisila, miyana woyai yabweyani, deli masisina silumwaiya, e bividagu obuyavila mauna minana bogwa leikatumatibogwisi. 7 E tolula bikau buyavi baisa e bikatusoki tau matauna sivalima sivayu e bivigaki tau matauna kala katumigileu metoya owowola kala katoula, e oluvi tolula ibodi bikamituli tau matauna bogwa eimigileu. E tolula ibodi bikiyou mauna namomova bila iyoyowa omalaga. 8 E tau matauna ibodi biwini kala karekwa, biviliu kulula komwaidona, deli bikakaya, e oluvi matauna bimigileu. E matauna ibodi bikaimilavau okabosikaiwa; mitaga gala bisuvi ola bwala bikanukwenu wala omalaga biboda kwailima kwaiyu yam. 9 E avai tuta bibudoki kwailima kwaiyuwela yam, matauna ibodi biviliuvau kulula, kala gabula, kala pola, deli goli komwaidona unuunula wowola; e matauna ibodi biwini kala karekwa komwaidona, deli bikakaya, e matauna bogwa bimigileu mokwita.

10 E yam kwailima kwaitolula bibudoki matauna ibodi bimai nayu nammwala lam deli natana navivila, kasi taitu kwaitala wala, minasina gala isim kasi nebaneba, deli bimai pwarawa kala vakaila makawala kapotolu leikepupolaisi deli olibe bulamila, deli tuvaila bimai kwelatala viga olibe bulamila. 11 E tolula bikau semakavi makwaisina deli bivakouli tau matauna bilau omatala Guyau la Buliyoyova. 12 E tolula bikau natana lam minasina nammwala deli kwelatala viga olibe bulamila bigubuki paila mitugaga mapula lulela e matauna bisemakavi baisa Guyau kala katukila paila tolula. 13 Matauna bikatumati minana lam olumoulela makatupona katupobumaboma ambaisa maunela mitugaga lulela deli lula kwegubugabu leikikatumataisi. Matauna ibodi bivagi makawala, paila kaimapu lulela makawala wala mitugaga lulela, paila baisa tolula wala kala vilavila deli saina bomikikila sainela. 14 Tolula bikau sitana buyavila lam e bikogiaki tau matauna puwala taigala pilakakata, deli misikwaikwela mweyaveka oyamala mweyakakata; deli mweyaveka kaikela okwaibakwaila mweyakakata, matauna goli mwada bikamitulaisi bogwa eimigileu. 15 Tolula bikau sitana olibe bulamila e biligabu bila okwailopola yamala mweyakikiwama, 16 e mweyatala misikwaikwela ola kakata, bividagu bikatusoki matabudona Guyau la Buliyoyova biboda sivalima sivayu. 17 Oluvi bikau sitana bulami baisa okwailopola yamala deli sitana buyavila lam e bikogiaki tau matauna puwala taigala pilakakata deli mweyaveka misikwaikwela yamala mweyakakata, deli mweyaveka kaikela okwaibakwaila kweyakakata matauna goli leikamitulaisi bogwa leimigileu. 18 E kesalaga buyavi okwailopola yamala biligabu bila okulula tau matauna. Baisa bivigaki kabotuvitusila avaka kasi gulogula paila tau matauna kala katumigileu.

19 Mapaila tolula ibodi bigabu mitugaga lulela e bivagi kabutuvitusila avaka kasi gulogula paila katumigileu. Oluvi matauna bikatumati mauna minana paila lula kwegubugabu 20 e bigibugoli deli kaula lulela okabogwabu lula, baisa makawala tolula ibodi bivagi avaka kasi gulogula paila katumigileu, e tau matauna bogwa wala bimigileu mokwita.

21 Kidamwa tau matauna tonamakava gala ibodi bimai avai vavagi tuvaila, matauna ibodi bimai paila kala katumigileu natana namwala lam paila la mitugaga mapula lulela, e lula makwaina bivigaki Guyau kala katukila paila tolula. Matauna ibodi bimai pwarawa kala vakaila makawala kapotala leitagulikaisi deli kwelatala viga olibe bulamila paila kaula lulela deli kwelatala olibe bulamila. 22 Matauna ibodi bimai nayu bubuna kaina nayu buneroro, natana paila mitugaga lulela, e nayuwela paila lula kwegubugabu. 23 E yam kwailima kwaitolula yamla kala katumigileu bibudoki, matauna ibodi bimiaki tolula vavagi makwaisina omatala Guyau la Buliyoyova. 24 E tolula bikau minana lam deli olibe bulamila e bivigaki Guyau kala katukila paila tolula. 25 Matauna ibodi bikatumati lam minana e bikau sitana buyavila bikogiaki tau matauna puwala taigala pilakakata, deli misikwaikwela mweyaveka oyamala kweyakakata, deli misikwaikwela mweyaveka okwaibakwaila kakata. 26 E tolula biligabu sitana buyavi bila okwailopola yamala kweyakikiwama, 27 e mweyatala misikwaikwela ola kakata bividagu e bikatusoki makatupona omatala Guyau la Buliyoyova biboda sivalima sivayu. 28 Matauna ibodi bikau sitana bulami e bikogiaki wala tuvaila tau matauna puwala taigala pilakakata, misikwaikwela mweyaveka oyamala kakata, deli misikwaikwela mweyaveka okwaibakwaila kakata. 29 E kesalaga bulami baisa okwailopola yamala, matauna biligabu bila okulula tau matauna, baisa bivigaki matauna bogwa leivagi avaka kasi gulogula paila katumigileu. 30 Oluvi tolula bigabu natana minasina bubuna kaina buneroro 31 paila mitugaga lulela e nayuwela paila lula kwegubugabu e bigibugoli deli kaula lulela. Baisa makawala tolula ibodi bivagi avaka kasi gulogula paila katumigileu. 32 Karaiwaga makwaina paila avai tau wala isim kala kagwaiguya e galaga iyosi guguwa makwaisina tuta komwaidona leiuvigakaisi lula paila avaka bibudoki kala katumigileu.

Kulisosou wa bwala

33 E Guyau iluki Mosese sola Eroni 34 karaiwaga makwaisina paila bwala makwaisina eikikanaki kulisousou kwekikapela. (Baisa bivitouula avai tuta mina Isireli bogwa eisuvisi Kenani makwaina goli Guyau leisaiki matausina viloutabusi.) 35 Kidamwa availa bibani kulisosou ola bwala ibodi matauna bilokaia tolula biluki paila vavagi makwaina. 36 E tolula ibodi bikaraiwogi bisoguguwaisi guguwa komwaidona bim okoukweda, oluviga matauna bila imitakavati kulisosou makwaina; mitaga kidamwa gala bivagaisi makawala, komwaidona guguwala bwala makwaina tolula bikamituli makwaisina kwepupagatu. Oluvi matauna tolula bila wa bwala makwaina 37 bimitakavati kulisosou makwaina. E kidamwa bibani kala gigisa semitamata kaina bweyani eisumsoma tabodala bwala makwaina 38 matauna ibodi bisilavi makwaina e bikobodi yoyula bitotu biboda kwailima kwaiyu yam. 39 E avai tuta kwailima kwaiyuwela yam bibudoki, tolula bikaimilavau wa bwala makwaina e bimitakavati tuvaila. Kidamwa kulisosou baisa bogwa eikabaiveka, 40 e papala bwala mapilasina eikapilaki kulisosou, matauna bikaraiwogi bitapilakwaisi bikauwaisi bilauwaisi ilavaisi odubilawawa. 41 Oluvi matauna bikaraiwogi bitapilakwaisi komwaidona taboda olumoulela bwala makwaina, e wawa baisa leitapilakwaisi bilauwaisi ilavaisi odubilawawa. 42 Oluvi yauwovau taboda bipapivauwaisi baisa leitapilakwaisi deli bitabodivauwaisi taboda olumoulela bwala.

43 Kidamwa bwala makwaina bogwa eitapilakwaisi papala e eipapivauwaisi mitaga kulisosou makwaina bimyuvau tuvaila, 44 e tolula ibodi bila bigisi. Kidamwa bogwa mokwita eikabaiveka, e bwala makwaina kwepupagatu. 45 Mapaila ibodi wala bikodidaimisi bwala makwaina, e kwemwaidona wala bilauwaisi ilavaisi odubilawawa. 46 Mitaga kidamwa availa bisuvi bwala makwaina bogwa eikobodaisi yoyula matauna bogwa leiyogwali titoulela e bisisu wala topupagatu kaukwau bila bibogiki. 47 Kidamwa availa bikanaki bwala makwaina kaina bikam olumoulela ibodi wala biwini kala karekwa komwaidona.

48 Kidamwa bwala makwaina bogwa eitabodivauwaisi, e tolula bima bigisi kulisosou baisa gala imyuvau, tolula bikamituli bwala makwaina bogwa wala eimigileu, paila kulisosou baisa bogwa leiwokuva. 49 Paila bwala makwaina kala katumigileu, tolula ibodi bikau nayu mauna, mimilisi mapilasina kai kweisila, miyana woyai yabweyani, deli masisina silumwaiya. 50 E tolula ibodi bikatumati natana mauna minasina odabala kailuya makaina leitavikotaisi sopi utuwotu. 51 Oluvi tolula ibodi bikau vavagi makwaisina, kai kweisila, silumwaiya, woyai yabweyani, deli goli minana mauna namomova e bisewoya okailuya makaina sopi utuwotu deli mauna buyavila eitaguliki minana leikatumati. E tolula ibodi bikatusoki bwala makwaina bibodi sivalima sivayu. 52 E baisa bivigaki tolula bikatumigileu bwala makwaina metoya obuyavila mauna minana, sopi utuwotu, mauna minana namwamova, kai kweisila, silumwaiya, deli goli woyai yabweyani. 53 Oluvi tolula ibodi bikiyou mauna minana namwamova bila iyoyowa omalaga. Baisa makawala tolula bivagi avaka kasi gulogula paila bwala kala katumigileu e bwala makwaina bogwa bimigileu mokwita.

54 Karaiwaga makwaisina paila karaiwogala kagwaiguya; 55-56 pwasa, pukuna, kaina sapila wala, deli paila kulisosou bikana okarekwa kaina wa bwala. 57 Karaiwaga makawaisina paila biyomitali vavagi makwaisina pupagatu kaina migileu.

15

Uwosi bititalagila biyomitali matausina topupagatu

1 Guyau iluki Mosese sola Eroni 2 karaiwaga makwaisina paila kasi karaiwaga mina Isireli. Ka, kidamwa avai tau biyosi pokesa, e pokesa makwaina kwepupagatu, 3 kaina bibubusi kaina bikabodi. 4 Avai moi matauna bisikaila kaina bikanakaila makwaina kwepupagatu. 5 Kidamwa availa bikabikoni la moi 6 kaina bisimapu kabala, ibodi matauna biwini kala karekwa deli bikakaya, e bisisu wala topupagatu kaukwau bila ibugiki. 7 E kidamwa availa bikabikoni matauna isim kala pokesa, matauna ibodi biwini kala karekwa deli bikakaya, mitaga bisisu wala topupagatu kaukwau bila ibugiki. 8 Kidamwa matauna isim kala pokesa bigiu availa tobwaila matauna ibodi biwini kala karekwa deli bikakaya, mitaga bisisu wala topupagatu kaukwau bila ibugiki. 9 Kidamwa tau matauna isim kala pokesa bisikaila avai kebila wala, kabosisu makwaina bogwa eipupagatu. 10 Kidamwa availa bikabikoni avai vavagi wala matauna isim kala pokesa eisikaila, matauna bogwa eiyogwali titoulela, e bisisu wala topupagatu kaukwau bila ibugiki. E kidamwa availa bikau avai vavagi wala matauna isim kala pokesa eisikaila, matauna ibodi biwini kala karekwa deli bikakaya, mitaga bisisu wala topupagatu kaukwau bila ibugiki. 11 Kidamwa matauna isim kala pokesa gala biwini yamala e bikabikoni taitala tomanabwaita, e tau matauna ibodi biwini kala karekwa deli bikakaya, mitaga bisisu wala topupagatu kaukwau bila ibugiki. 12 E kidamwa matauna isim kala pokesa bikabikoni kwelatala kulimoya, makwelana ibodi bikatumkumkwaisi, deli kidamwa bikabikoni kaitala kaboma, makaina ibodi biwinaisi.

13 Avai tuta tau matauna isim kala pokesa bogwa bibwaina, ibodi bisisu kwailima kwaiyu yam, oluvi biwini kala karekwa deli bikakaya sopi utuwotu, e matauna bogwa bimigileu mokwita. 14 E yam kwailima kwaitolula bibudoki, matauna bikau nayu bubuna kaina buneroro bilau omatala Guyau la Buliyoyova e bisaiki minasina baisa tolula. 15 E tolula bigabu natana paila mitugaga lulela, deli nayuwela paila lula kwegubugabu, baisa makawala matauna bivagi avaka kasi gulogula paila tau matauna kala katumigileu.

16 Kidamwa taitala la sopi bibusimakava wala, matauna ibodi bikakaya tomwaidona, mitaga bisisu wala topupagatu kaukwau bila ibugiki. 17 E avai vavagi eiyoudulokaisi metoya karekwa kaina mauna kanuvinesi bikogiaki tau matauna la sopi, ibodi biwinaisi makwaina, mitaga bisisu wala kwepupagatu kaukwau bila ibugiki. 18 Kidamwa taitala tau sola natana vivila bivenokusi kanavai, kasitaiyu wala bikakayasi, mitaga bisisuaisi wala topupagatu kaukwau bila ibugiki.

19 Kidamwa natana vivila kala tubukona buyavila bititalagila, minana napupagatu, e bisisu biboda kwailima kwaiyu yam. E kidamwa availa bikabikoni minana bogwa eiyogwali titoulela e bisisu wala topupagatu kaukwau bila ibugiki. 20 Avai vavagi minana bisikaila kaina bikanakaila tutala buyavila eititalagila, vavagi makwaina kwepupagatu wala. 21-23 E kidamwa availa bikabikoni la moi kaina avai vavagi wala minana leisikaila, ibodi biwini kala karekwa deli bikakaya, mitaga bisisu wala topupagatu kaukwau bila ibugiki. 24 E kidamwa minana igau wala buyavila eititalagila, e taitalaga bimokaia minana, matauna bogwa eiyogwali titoulela metoya minana pupagatula wowola, e matauna bisisu wala topupagatu biboda kwailima kwaiyu yam, e kidamwa avai moi bikanakaila, moi makwaina kwepupagatu wala.

25 Kidamwa natana vivila bikabuyaimakava wala kwaivila yam gala kala tubukona, kaina bogwa eibudoki kala tubukona mitaga bisetuwoli wala bititalagila lopola, e makawala kala kaduwonaku bititalagila lopola e minana bisisu wala napupagatu. 26 Avai moi minana bikanakaila kaina avai vavagi bisikaila otutala eikikabuyavi makwaina kwepupagatu. 27 Kidamwa availa bikabikoni vavagi makwaisina matauna bogwa eiyogwali titoulela mapaila matauna ibodi biwini kala karekwa deli bikakaya, mitaga bisisu wala topupagatu kaukwau bila ibugiki. 28 Avai tuta vivila minana bitaboda buyavila, minana ibodi bisisu kwailima kwaiyu yam, e minana bogwa bimigileu. 29 E yam kwailima kwaitolula bibudoki, minana ibodi bikau nayu bubuna kaina nayu buneroro e bilau Guyau ola Buliyoyova wa lulu, e bisaiki minasina tolula. 30 E tolula bigabu natana paila mitugaga lulela e nayuwela paila lula kwegubugabu, baisa makawala matauna bivagi avaka kasi gulogula paila tau matauna kala katumigileu.

31 Guyau iluki Mosese bikatululuti mina Isireli paila kasi pupagatu, taga biyogwalaisi Guyau la Buliyoyova, makwaina eitotu oluwalela kabosikaiwa. Kidamwa bivagaisi makawala, bikaligasi.

32 Karaiwaga makwaisina paila karaiwogala avai tau bikapokesa kaina bibusimakava la sopi, 33 kaina avai vila kala tubukona buyavila bititalagila, kaina taitala tau bimokaia natana vivila minana napupagatu deli buyavila eititalagila.

16

Yamla mitugaga kala ligaiwa

1 E Guyau ilivala baisa Mosese igau bogwa eikaligasi kasitaiyu litula Eroni. Eikatumati matausina paila kovala lula ivakogalaisi baisa Guyau. 2 Guyau ikaibiga,* “Kuluki tuwam Eroni kidamwa gala bisuvimakava bila opapala tapapela matabudona e bisuki matabudona Bomikikila Sainela.h Mitaga bisuvi okala tuta wala. Paila yeigu bayoumatila olopola lowalowa odabala katubukolela Yaubada la Kabutu Didawogala.i Kidamwa bikoulovi karaiwaga makwaina, e bogwa bawaiya bikaliga. 3 Ibodi bisuvi* matabudona Bomikikila Sainela kidamwa bogwa leimai bulumakau namwala paila mitugaga lulela deli natana sipi namwala paila lula kwegubugabu.”

4 Mapaila Guyau iluki avaka kidikedala matabudona Bomikikila Sainela kala susuvi. Igau gala bisuvi matabudona Bomikikila Sainela, ibodi ikugwa Eroni bikakaya, biwokuva, oluvi bivalili kasi karekwa tolula, baisa kala kakapula yapupwakau deli kala kwama yakukupi, e bigigi kala palitula okuvalila, deli kala geba opwanetala.

5 E mina Isireli osi boda bisakaisi Eroni nayu gota nammwala paila mitugaga lulela, deli natana sipi namwala paila lula kwegubugabu. 6 Ibodi matauna bisaiki natana bulumakau namwala bivigaki lula paila biligaiwa la mitugaga titoulela deli si mitugaga litula. 7 Matauna bimai nayu gota minasina okala lulu buliyoyova makwaina Yaubada la Buliyoyova. 8 Baisa wa lulu bikowobobuta metoya kwaiyu dakuna, kwaitala isim kala ginigini “paila Guyau”, e kwaiyuwelaga “paila Asaseli.”j 9 Avai gota bikowobuboti paila Guyau, minana bivigaki lulela mitugaga. 10 E avai gota bikowobuboti paila Asaseli, minana bisakaisi namwamova baisa Guyau, deli biwitalaisi bila oviloupakala bilokaia Asaseli, kidamwa mwada bikau biligaiwa tomota si mitugaga.

11 Avai tuta Eroni bilula metoya minana bulumakau, baisa mitugaga kala ligaiwa paila titoulela deli paila litula komwaidosi, 12 oluvi matauna bikau kova kaisakaila ikasewa pwakova metoya okabolula, deli sivayu biyeli maiina simasimina bimai makwaisina baisa matabudona Bomikikila Sainela. 13 Baisa omatala Guyau bisaili maiina simasimina wa kova, e bibobwau mseu bitabodi katubukolela Yaubada la Kabutu Didawogala. Gala ibodi matauna bigisi makwaina kaina igau matauna bikaliga. 14 E bikau sitana buyavila bulumakau, e omisikwaikwela bividagu bikatusoki baisa omatala katukwabula, oluviga bikatusoki omatala didawaga, bivagi sivalima sivayu.

15 E oluviga bikatumati* minana gota, baisa paila tomota si mitugaga kala ligaiwa, e bimai buyavi baisa matabudona Bomikikila Sainela bikatusoki katukwabula makwelana, oluvi baisa omatala makwaina didawaga, makawala avaka eivigibogwi buyavila bulumakau. 16 E baisa makawala matauna bivagi makawala kidikedala matabudona Bomikikila Sainela, kidamwa bikikilivau matabudona metoya osi yogwala mina Isireli deli si mitugaga. Ibodi bivagi makawala baisa matabudona, paila itowalai osi kabosikaiwa e makwaina valu tomotala iiyogwalaisi kasi karaiwaga. 17 Metoya ola tuta Eroni bisuvi matabudona Bomikikila Sainela kidamwa bivagi kidikedala kikila igau avai tuta bisunapula, gala wala availa bisisu okaukwedala Buliyoyova. Tutala matauna bogwa bikikilivau titoulela, litula, deli goli tomota komwaidosi, 18 e oluvi bisunapula bila okabolula paila bikikilivau. E matauna bikau sitana bulumakau buyavila deli sitana gota buyavila bikatusoki kala katububula owokulula makwaina kabolula. 19 E matauna omisikwaikwela sitana buyavila bulumakau bividagu e bikatusoki baisa kabolula sivalima sivayu. E baisa makawala goli bikikili mina Isireli si mitugaga deli bikabomi makwaina.

Gota kabokeula mitugaga

20 Avai tuta Eroni bogwa eivigimkulovi avaka kidikedala bikikili matabudona Bomikikila Sainela e komwaidona Guyau la Buliyoyova e kabolula, e oluvi matauna bisaiki Guyau minana gota namwamova einagaisi paila Asaseli.k 21 E matauna bisaili yamala kweyayu wala odabala gota e bikamituli mina Isireli komwaidona si bubunela doudoga, si mitugaga e si kowolova, e bikatupeili makwaisina bila odabala minawena gota. E binagaisi taitala tau bilau minana oviloupakala e bibokavili bila. 22 E minana gota bogwa bikau komwaidona si mitugaga bilau deli minana biligaiwa ambaisa tomota gala isisakaisi.

23 E oluvi Eroni* bisuvi oBuliyoyova bikatulovi tolula kasi kwama miyasina avaka eisikambogwa e bisaili miyasina ambaisa kabosakaila. 24 Matauna bikakaya okabokakaya sopi kwebumaboma, e oluviga bisikam kala kakapula tatoula. E oluvi matauna bisunapula bila bigabu lula paila la mitugaga kala ligaiwa e deli goli komwaidosi tomotala Isireli si mitugaga kala ligaiwa. 25 Matauna bigabu posala mauna paila mitugaga lulela odabala kabolula. 26 Matauna tau eibokavili minana gota bila oviloupakala baisa Asaseli, ibodi wala biwini kala kakapula deli bikakaya e oluvi bikaimilavau okabosikaiwa. 27 E bogwa* leikatumati minasina bulumakau deli gota eivagaisi mitugaga lulela, minasina buyavisi bogwa leilauwaisi olumoulela matabudona Bomikikila Sainela paila mitugaga kala ligaiwa ibodi bivisunupulovi osi kabosikaiwa e bigabwaisi. E tuta baisa bikeulasi kanuvinesi, vilionesi e deli sileu, ibodi wala komwaidona bigabwaisi biwokuva. Bikauwaisi bilauwaisi odubilawawa e bigabwaisi komwaidona goli bitamwau. 28 Matauna wala eigabu makwaisina, biwina kala kakapula e bikakaya oluviga bikaimilavau okabosikaiwa.

Yamla mitugaga kala ligaiwa kala kabikaula

29 Karaiwaga makwaisina* ibodi bukukwabikaulasi tuta komwaidona deli igau tuta bima. Nalima nayuwela tubukona kala yam kweluwotala, e mina Isireli deli avai tomitawasi isisu deli matausina, gala ibodi bivagaisi avai paisewa. 30 Wa yam makwaina ibodi wala bukuvagaisi kala kidakeda paila bikatumigileu matausina metoya osi mitugaga, e makawala goli bikikilaisi makawala kala karaiwaga. 31 Yam makwaina bukuvigakaisi yam kwebumaboma sainela, e tomota biposumasi deli gala avai paisewa bivagaisi. Karaiwaga makwaisina ibodi bukukwabikaulasi tuta komwaidona deli igau tuta bima. 32 Ibodaimi mi Tolula Toveka tovau bukuvaputumaisi e bukukwabomaisi, kidamwa biwotetila kaimapula tamala. E ibodi matauna tuta tuta bivagi makawala kidikedala kikilavau. Matauna iboda bisikoma tolula kasi kwama, 33 e bivagi kala tapwaroru paila bikikilavau matabudona Bomikikila Sainela, deli kwemwaidona Buliyoyova makwaina Guyau la Buliyoyova, e kabolula, e tutala komwaidosi deli tomotala ovalu kasi kikilavau bivagi. 34 Makwaisina karaiwaga ibodi bukukwabikaulasi tuta komwaidona deli igau tuta bima. Makwaina tapwaroru ibodi bukuvagaisi sivatala wala olopola kwaitala taitu paila bikau biligaiwa si mitugaga mina Isireli, e bikikilavausiga.

Mapaila Mosese ivagi makawala avaka Guyau eikaraiwogi.

17

Buyavi saina bumaboma

1 E Guyau ikaraiwogi Mosese 2 biluki Eroni deli litula deli goli komwaidona mina Isireli paila karaiwaga makwaisina. 3-4 Ka, kidamwa availa bikatumati natana bulumakau navivila kaina sipi, kaina gota, mwada bivigaki la semakavi baisa Guyau, mitaga omalaga wala ikatumati gala bimai omatala Guyau la Buliyoyova matauna bogwa eikoulovi karaiwaga. Paila matauna bogwa eikipwasa yamala buyavi e deli gala tuvaila bidokaisi matauna taitala Yaubada la tomota. 5 Karaiwaga makwaina kala kamokwita, ibodi mina Isireli bimiakaisi Guyau mauna minasina leikatumataisi omalaga. Mitaga ibodi baisa tuta bimiakaisi tolula mauna minasina omatala Buliyoyova, e bikatumataisi paila kalubaila lulela. 6 E tolula bikau buyavila mauna bikatusoki komwaidona papala kabogwabu lula omatala Guyau la Buliyoyova, e posalaga bigabu e maiina biyaina biyomwasali nanola Guyau. 7 Mapaila mina Isireli gala tuvaila bikoulovaisi Guyau metoya bikatumataisi si mauna omalaga wala paila bivigakaisi si lula baisa tokolu eibubulaisi migila gota. E karaiwaga makwaina mina Isireli ibodi biyamataisi tubwa tuta baisa e tubwa tuta oluvi.

8 Kidamwa taitala guma Isireli kaina taitala togilagala omi boda bisemakavi lula kwegubugabu kaina avai lula wala ituwoli 9 paila la semakavi baisa Guyau omalaga wala e gala bimai omatala Guyau la Buliyoyova, matauna gala wala bidokaisi taitala Guyau la tomota.

10 Kidamwa taitala guma Isireli kaina taitala togilagala omi boda bikoma vilionesi mauna deli buyavila e Guyau bogwa bigibuluwi matauna, e gala tuvaila bidoki matauna taitala la tomota. * 11 Paila bubuli komwaidona kwemmomova, da momovasi isisu obuyavi, baisa uula Guyau eikaraiwogi komwaidona buyavi biligabwaisi bila okabogwabu lula paila tomota si mitugaga kala ligaiwa. Paila buyavi baisa goli momova uulela, paila mitugaga kala winisewa. * 12 Baisa uula Guyau iluki mina Isireli, gala matausina kaina togilagala ibodi bikomasi mauna vilionesi deli buyavila.

13 Kidamwa taitala guma Isireli kaina taitala togilagala bikatumati natana mauna nasigisagina kaina nayoyowa minana namigileu, ibodi matauna biligabu buyavila opwaipwaia e bikaliduboli. 14 Paila bubuli komwaidona da momovasi isisu obuyavi, baisa uula Guyau iluki mina Isireli gala bikamsi viliona deli buyavila. Kidamwa availa bikam matauna gala tuvaila bidokaisi taitala Guyau la tomota.

15 Kidamwa taitala guma Isireli kaina taitala togilagala bikoma vilionela avai mauna wala eikaligimakava kaina mauna nagigasisi leikamataisi, matauna ibodi biwini kala karekwa deli bikakaya, mitaga bisisu wala topupagatu kaukwau bila ibugiki, e oluvi matauna bogwa bimigileu. 16 Mitaga kidamwa gala bivagi makawala, matauna ibodi bilumkoli mmayuyu mapula la kowolova.

18

Ibodi bikabomaisi titoulesi metoya ulatilamakava

1 E Guyau iluki Mosese 2 biluki mina Isireli kawala, “Yeigu goli Guyau mi Yaubada. 3 Gala bukukwavisakaisi si bubunela mina Itipita, mapilana goli okwaitala lokusisuaisi okatupipi, kaina bukukwavisakaisi si bubunela mina Kenani, ambaisa balauwaimi tuta baisa. 4 Ibodi bukukwabikuwolaisi ulo karaiwaga deli kuvagaisi avaka bakaraiwogaimi. Yeigu goli Guyau mi Yaubada, 5 mapaila kukwavisakaisi avaka lalukwaimi deli kuvagaisi avaka ulo karaiwaga lakaraiwogaimi; paila kidamwa bukuvagaisi makawala bukumovasi. Yeigu goli Guyau.” *

6 E Guyau iluki karaiwaga makwaisina. Gala bukumokaia dalem titoulem. 7 Gala goli bukuyomsili tamam metoya bukumokaia inam tatoum. Gala goli bukuyomsili inam tatoum. 8 Kidamwa tamam la kukova bidubadu, gala bukumokaia minasina. * 9 Gala bukumokaia lumta tatoum kaina lumta minana inala ituwoli e tumamiga taitala, kaina omi kaukweda tumami eiuni kaina ituwoli kaukweda. * 10 Gala bukumokaia tabum vivila, minawena latum latula, paila baisa bukuyomsilaim wala titoulem. 11 Deli kidamwa tamam bivaivau e biuni latula vivila, gala bukumokaia minana, paila minana lumta goli. 12-13 Gala bukumokaia tamam luleta kaina inam tuwala deli bodala. * 14 Gala bukumokaia kadam la kwava paila minana bukudoki inam goli. 15 Gala bukumokaia latum la kwava * 16 kaina tuwam kainaga bodam la kwava. 17 Gala bukumokaia latula kaina tabula vivila minana bogwa lokumokaiabogwi; paila minasina buyavim, paila baisa bivigaki bogwa lokukwavi kam kwaboma titoulem. 18 Kidamwa m kwava igau namomova isisu gala bukubuluvavaia bodala kaina tuwala.

19 Gala bukumokaia vivila minana igau wala buyavila eititalagila paila minana saina wala napupagatu. 20 Gala bukukwailasi som la kwava paila baisa bukuyogwalaim wala titoulem. 21 Gala bukutugwali taitala latum bigubukwaisi lula baisa yaubada tokolu yagala Moleki, paila baisa bivigaki saina kabommosila oyagala Guyau Yaubada. * 22 Gala ibodi tau bimisii sola tau, paila Yaubada ikamogi nanamsa makawala. * 23 Gala tau kaina vivila ibodi bikatumwakula deli mauna, paila nanamsa makwaina saina doudoga biyopigigataim titoulem. *

24 Gala bukuyogwalaimi titoulemi metoya kwaitala nanamsa makwaisina, paila baisa makawala matausina gala inikolaisi Yaubada leiyogwalaisi titoulesi, matausina goli leisibogwasi ovalu mapilana, e Guyau igau bibokavili bibutusi igagabilaga yokomi bukusuvisi. 25 Si kedakeda gaga ivigaki iyopigigataisi valu mapilana, mapaila Guyau imipuki valu mapilana, e tomotala eisisuaisi ivabutu ibutusi, kidamwa goli yokomi bukusuvisi mapilana. 26-27 Matausina eivagaisi vavagi komwaidona makwaisina saina kabokakayuwa e ivigaki iyopigigataisi valu mapilana, mitaga yokomi gala wala ibodaimi bukuvagaisi vavagi makwaisina. Komwaidomi wala kaina yokomi mina Isireli kaina togilagala matausina eisilomlasi deli yokomi, ibodi bukukwabikuwolaisi Guyau la karaiwaga avaka leikaraiwogaimi, 28 e valu mapilana gala bipakaimi makawala leipaiki matausina tosibogwa gala inikolaisi Yaubada. 29 Bogwa kunikolaisi kidamwa availa bivagi kwaitala vavagi makwaisina saina kabokakayuwa, matauna gala tuvaila bidokaisi taitala Yaubada la tomota.

30 E Guyau ikaibiga kawala, “Kukwabikuwolaisi karaiwaga makwaisina lasakaimi, e taga bukubokulaisi si kedakeda tomota matausina eisibogwasi valu mapilana, deli taga bukuyogwalaimi titoulemi metoya bukukwavisakaisi kwaitala vavagi makwaisina. Yeigu wala Guyau mi Yaubada.”

19

Uvagila kwebumaboma deli bubunela duwosisia kasi karaiwaga

1 E Guyau iluki Mosese 2 bilivala baisa mina Isireli, kawala,* “Ibodaimi yokomi mina bumaboma, paila yeigu Guyau mi Yaubada, yeigu tobumaboma. 3 Taitala taitala* yokomi ibodi bukutemmalaisi inumia deli tumimia, e ibodi bukukwabikuwolaisi kala karaiwaga Sabate, makawala lakaraiwogaimi. Yeigu goli Guyau mi Yaubada.

4 “Taga sitana* bukupakaigusi mwada bukutapwarorusi baisa tokolu, taga sitana bukububulaisi yaubada metoya tanumnumta e bukutapwarorusi baisa minasina. Yeigu goli Guyau mi Yaubada.

5 “Avai tuta bukukwatumataisi natana mauna paila kalubaila lulelal ibodaimi bukukwabikuwolaisi kala karaiwaga paila kikila kidikedala makawala avaka lasakaimi, e yeigu bakabwaili makwaina lula. 6 E vilionela bukukomasi wa yam makwaina lokukwatumataisi minana mauna, kaina bikanam eiyam. E kidamwa sitana kesa bikanam paila kwaitolula yam, ibodi wala kala gabu bitamwau, 7 paila baisa bogwa eivigaki kala pupagatu. E kidamwa availa bikoma, yeigu gala sitana bakabwaili lula makwaina. 8 Paila availa bikoma viliona makwaina makawala wa yam kwaitolula, e baisa avaka lokukikilaisi paila yeigu, bogwa matauna tokam eivigaki vavagi vigimakava wala, e matauna gala tuvaila bukudokaisi taitala ulo tomota.

9 “Avai tuta* bukutayoyuwasi omi bagula, taga bukutamkulovaisi witi makaisina kala vigimkovila opapala mi bagula. Tuvaila gala bukukweiitasi mwada bukutamkulovaisi makaisina itowaisi. 10 E gala bukukweiitasi bukulosi omi bagula bigulela waini mwada bukukiuyasi sisimonogu masisisina avaka totayoyuwa gala eibinibogwisi kaina bukusauwaisi masisisina avaka eikikapusisi. Kuligaiwaisi bikanawa paila tonamakava deli togilagala. Yeigu goli Guyau mi Yaubada.

11 “Taga sitana* bukuveilausi, kaina bukukidoudogasi karaiwaga, kaina bukuubuwabusi. 12 Taga sitana* bukuvagaisi kwaitala biga katotila oyagagu kidamwa kunikolaisi gala wala bukuvagaisi. Baisa bivigaki bukuyomsilaigusi goli. Yeigu goli Guyau mi Yaubada.

13 “Taga sitana* bukukwaumakavaisi si vavagi semia, kaina bukulebwaisi matauna. Taga sitana bukukwatuyumalaisi mapula sami la paisewa, gala kaina paila kwaitala wala bogi, gala wala. 14 Taga sitana* bukubigigagaisi taitala totuli,m kaina bukusailisi avai kabosilagi omatala tokwau, mwada bukuvagaisi bitokaila. Ibodaimi bukukukolaigusi goli. Yeigu goli Guyau mi Yaubada.

15 “Avai tuta * tomota biyakalasi omitami, iboda wala bukunagaisi avaka kala duwosisia, e gala bukutabilibilisi, kaina bukupiaisi tonamakava kainaga bukukukolaisiga matauna bidubadu la guguwa. 16 Taga bukukwayayaisi biga sopa paila availa. E kidamwa availa itotu omatala toyakala, e isim kala pakula ibodi kaliga, e yokomiga kudokaisi mi silasola bibodi bipilasi matauna, e bwaina wala kutotusi peula e bukulivalasi avaka kala duwosisia. Yeigu goli Guyau.

17 “Gala nanom * bimwau baisa avai tomota paila eiyogagaim, mitaga ibodi wala bukukiduwosisiaisi kamitaiyu, kidamwa gala bukuvagi sula paila uula matauna.n 18 Gala bukukwaimapu * baisa avai tomota, kaina bisetuwoli m tavilevi baisa matauna. Mitaga bukuyebwaili somo makawala kuyebwailim titoulem.p Yeigu goli Guyau.

19 “Bukukwabikaulasi* ulo karaiwaga. Ibodi mi bulutuvalu navivila biuni litula metoya namwala kidamwa migisi migitinidesi wala, e gala wala natana namwala migatala biuni latula metoya natana navivila ituwoli migila. Gala bukuvali kwaiyu waituna migawelu migawelu olopola kwaitala bagula. Gala bukusikoma kwama eibasaisi metoya migayu karekwa.

20 “Kidamwa taitala tau bogwa eikatotila paila bigimoli la ula vivila baisa sola paila bivigaki makawala la kwava,q mitaga togimwala gala imapu minana, e kainaga toliula bimisii, e gala bukukwatumataisi matauna sola la ula vivila. Paila igau wala gala bikau mapula minana la ula. Mitaga bogwala bibodi mipuki. 21 Matauna tau ibodi bimai natana sipi namwala wa lulu ogu Buliyoyova paila kaimapu lulela, 22 e metoya baisa Tolula ibodi bivagi tapwaroru paila kikilavau, kidamwa bikau la mitugaga matauna, e Yaubada bogwa biligaiwa tau matauna la sula.

23 “Avai tuta bukusuvisi okubilela Kenani e bukuvalaisi avai kai kaiwouwa, ibodi bukudokaisi kaiuwasi isim kala bumaboma biboda kwaitolu taitu, kala tuta makwaina yokomi gala bukukomasi. 24 E kwaivasila taitu komwaidona kaiuwasi kai makaisina ibodi bukukwasalaisi bukusemakavaisi baisa Guyau. E makawala bukuvitulokaigusi mi taimamila kala vakaila baisa yeigu mi Guyau. 25 Mitaga kwailimala taitu yokomi ibodaimi bukukomasi kaiuwala kai. Kidamwa bukuvagaisi makawala, kaiuwasi mi kai bikalisau kala kaiuwa. Yeigu goli Guyau mi Yaubada.

26 “Gala bukukomasi* avai viliona kidamwa deli buyavila olumoulela. Gala bukukwavisakaisi avai bogau. 27 Gala bukukwapitunaisi kulumi miyasina opapala dubami kaina bukutabubotaisi kami gabula, * 28 kaina bukuwaiyaisi katukwatuva ouwomi, kaina bukuteyasi uwomi mwada kabutuvitusila mi ninamwau paila kaliga.r Yeigu goli Guyau.

29 “Taga bukulukwaisi minasina litumia mwada bitugwalaisi uwosi baisa avai yaubada bivigaki nakalimwala olumoulela makwaina tapwaroru sasopa.s Baisa bivigaki minasina kasi mmosila sainela. Kidamwa kuvagaisi makawala, bogwa bukutovilaisi bukuwotitalaisi yaubada ituwoli ituwoli, e valu bikasewoki bubunela gegedu wala. * 30 Kukwabikuwolaisi* kala karaiwaga yam sabate, e bukutemmalaisi valu mapilana ambaisa ititapwarorusi baisa yeigu. Yeigu goli Guyau.

31 “Taga bukunevisi* mapula mi katupoi metoya baisa matausina tokaisivila, matausina ikikatupoisi metoya baisa bilomasi tomata. Kidamwa bukuvagaisi makawala, bogwa bukuyogwalaisi ulo karaiwaga. Yeigu goli Guyau mi Yaubada.

32 “Kuvitulokaisi mi kamaiaba baisa tommoya nunumoya, e deli bukuyakawolaisi matausina. Mitaga ibodi bukukukolaigusi wala. Yeigu goli Guyau.

33 “Taga bukutabinakaisi* togilagala availa matausina eisisuaisi omi valu. 34 Kuvigakaisi matausina makawala goli bukuvigakaisi avai sami guma Isireli, e bukuyebwailisi matausina makawala kuyebwailimi titoulemi. Ibodi bukululuwaisi kidamwa omitibogwa yokomi tuvaila kusisuaisi togilagala mapilana Itipita. Yeigu goli Guyau mi Yaubada.

35 “Taga kusipulokaisi* availa kidamwa kuvisaikolaisi avai guguwa. Mitaga ibodi bukuvisaikoli duwosisia avaka kala maloula, kala mokaila deli kala bawa. 36 Ibodi wala mi kabovisaikola duwosisia wala e mapaila gala wala bukusasopasi avai tuta kuvisaikoli guguwa kala mokaila deli kala maloula. Yeigu goli Guyau mi Yaubada e lasunupuloiyaimi metoya mapilana Itipita. 37 Bukukwabikuwolaisi komwaidona makwaisina ulo karaiwaga. Yeigu goli Guyau.”

20

Kowolova kala mapula

1 Guyau iluki Mosese 2 biluki mina Isireli kawala, “Kidamwa availa guma Isireli kaina taitala togilagala omi boda bitugwali guditala latula paila bigubukwaisi lula baisa yaubada tokolu yagala Moleki, ibodi wala tomota komwaidona bikabidikunaisi bikaliga. 3 Kidamwa availa bitugwali guditala latula bigubukwaisi lula baisa yaubada tokolu yagala Moleki e biyogwali ulo Buliyoyova kwebumaboma, deli biyomsili yagagu igibumaboma, yeigu saina bagibuluwi matauna e gala tuvaila bavigaki matauna taitala ulo tomota. 4 Mitaga kidamwa tomota komwaidona gala bikaiki uwosi avaka matauna bogwa leivagi, e gala ikatumataisi, 5 e yeigu saina bagibuluwi matauna deli litula komwaidona, deli komwaidona availa availa matausina eitokailasi matauna eikoulovaigusi ititaimamilasiga baisa minana yaubada tokolu yagala Moleki. Yeigu gala tuvaila badoki matausina ulo tomota.

6 “Kidamwa availa binainevi avaka metoya baisa matausina tokaisivila, yeigu saina bagibuluwi matauna, e gala tuvaila badoki matauna taitala ulo tomota. 7 Mapaila kukwabomaimi titoulemi, paila uula yeigu goli Guyau mi Yaubada. 8 Kukwabikuwolaisi komwaidona ulo karaiwaga, paila yeigu Guyau e lavigakaimi tobumaboma.”

9 Guyau isaiki karaiwaga makwaisina baisa makawala. Availa bibuloti tamala deli inala matauna ibodi bikatumataisi; e la kaliga kala pakula wala titoulela. *

10 Kidamwa taitala tau bikailasi sola wala guma Isireli la kwava, tau matauna deli vivila minana kasitaiyu wala bikatumataisi. * 11 Kidamwa taitala tau bimokaia natana tamala la kukova, matauna bogwa eiyomsili tamala, mapaila kasitaiyu wala bikatumataisi. E si kaliga kasi pakula wala titoulesi. * 12 Kidamwa taitala tau bimokaia yawala vivila, kasitaiyu wala bikatumataisi, paila bogwa eikavaisi kasi kaboma titoulesi, e si kaliga kasi pakula wala titoulesi. * 13 Kidamwa taitala tau bimisii sola tau wala, matausina bogwa eivagaisi vavagi saina kabokakayuwa, e kasitaiyu wala bikatumataisi, e si kaliga kasi pakula wala titoulesi. * 14 Kidamwa taitala tau bivaigoli natana vivila sola inala, kasitaitolu wala bigabwaisi wa kova bikaligasi, paila uula bogwa leivagaisi vavagi makwaina saina kabommosila, deli vavagi makawala makwaina gala bisusukwaimi. * 15 Kidamwa taitala tau bimokaia natana mauna, tau matauna deli mauna minana bikatumataisi. * 16 Kidamwa natana vivila bivigikoni mwada bimokaia natana mauna, vivila minana deli mauna minana bikatumataisi, e si kaliga kasi pakula wala titoulesi.

17 Kidamwa taitala tau bivaiya luleta titoulela kaina luleta inala ituwoli tumasiga taitala, matauna bogwa bikayayaisi olopola valu, mapaila ibodi biyabaisi metoya osi boda. Matauna bogwa eimokaia luleta tatoula mapaila ibodi bilumkoli kala kamwaga paila la sula titoulela. * 18 Kidamwa taitala tau bimokaia natana vivila otutala kala tubukona buyavila eititalagila, kasitaiyu wala biyabaisi metoya osi boda paila uula matausina bogwa eikoulovaisi avaka kasi karaiwaga paila eiyopigigataisi titoulesi. *

19 Kidamwa taitala tau bimokaia inala ilitomoya kaina ilagwadi, kasitaiyu wala bogwa eikavaisi kasi kaboma titoulesi, e kasitaiyu wala ibodi bilumkolaisi kasi kamwaga paila si sula titoulesi. * 20 Kidamwa taitala tau bimokaia la kwava kadala matauna bogwa eiyomsili kadala, mapaila kasitaiyu wala ibodi bikabilulasi mapula si sula, e gala wala biunaisi gugwadi. 21 Kidamwa taitala tau bivaisabu la kwava tuwala kaina bodala, kasitaiyu wala gala biunaisi gugwadi osi tuta tommomova. Paila matauna bogwa leivagi vavagi makwaina saina gaga, deli bogwa eiyomsili tuwala kaina bodala. *

22 E Guyau ikaibiga kawala, “Kuvagaisi komwaidona ulo karaiwaga makwaisina avaka lakaraiwogaimi, e igagabila valu Kenani mapilana goli balauwaimi gala bipakaimi. 23 E gala bukusopeilisi avaka kasi gulogula matausina tosibogwa; paila yeigu bogwa babokavili matausina gala inikolaigusi e igagabila yokomi bukusuvisi wala makwaina. Matausina leivigakaigusi kabokakayuwa metoya komwaidona si kedakeda gaga eiuvagaisi. 24 Mitaga yeigu bogwa lakatotila basakaimi valu mapilana viloukabalaki deli pwaipwayela bilukumalala e bivigaki mi vavagi tatoumi. Yeigu goli Guyau mi Yaubada, yeigu bogwa lakatupalaimi metoya boda ituwoli ituwoli. 25 Mapaila ibodaimi bukumitakavataisi bibwaina metoya mauna nasigisagina e mauna nayoyowa minasina namigileu e minasina napupagatu; gala ibodi bukukomasi minasina napupagatu nayoyowa kaina nasigisagina. Yeigu bogwa lakavili minasina napupagatu, e kidamwa bukukomasi bogwa bukuyogwalaimi titoulemi. 26 Yokomi ulo tomota tatougu mapaila ibodaimi bukukwabomaimi titoulemi, paila yeigu Guyau. Yeigu goli Tobumaboma. Yokomi bogwa lakatupalaimi metoya boda ituwoli ituwoli mapaila yokomi ulo tomota tatougu.

27 “Avai tau kaina avai vila bikikaisivila, matauna kaina minana ibodi bikabidikunaisi wala bikaliga. Avai tau bivagi makawala baisa, matauna iyomituli la kaliga titoulela.”

21

Tolula ibodi bikikilaisi titoulesi

1 E Guyau ikaraiwogi Mosese biluki Eroni dalela mabudona tolula kawala, “Gala taitala yokomi tolula ibodi biyogwali titoulela metoya bivagi avai vavagi avai tuta taitala vaiyola bikaliga, 2 mesinaku wala inala, kaina tamala, luleta, tuwala, budala, 3 kaina luleta minana nakubukwabuya eiuvauli. 4 Matauna gala ibodi biyogwali titoulela metoya osi kaliga la veivai.

5 “Gala taitala tolula ibodi biviliu katupotala pwanetala kaina bitabuboti kala gabula, kaina bitaguligweili wowola paila biyomitali la ninamwau. * 6 Matauna ibodi bikabomi titoulela e gala biyomsilaigu. Paila matauna igibugabu kaula lulela baisa yeigu, mapaila matauna ibodi bikabomi titoulela. 7 Tolula gala ibodi bivaiya natana minasina nakalimwala kaina minana bogwa ikikapugula kaina minana nauvaipaka, paila matauna tobumaboma. 8 E tomota ibodi bivigakaisi tolula tobumaboma, paila matauna igibugabu kaula lulela baisa yeigu. Yeigu goli Guyau. Yeigu Tobumaboma e ulo touwata bavigaki mina bumaboma wala. 9 Kidamwa taitala tolula latula vivila bivigaki titoulela nakalimwala, minana bogwa eiyomsili tamala, mapaila ibodi wala bigabwaisi minana wa kova bikaliga.

10 “E Tolula Toveka bogwa eivaputumaisi deli bogwa eikabomaisi matauna paila bisikam kasi karekwa tolula, mapaila matauna gala ibodi biviriviri kulula kaina bikisi kala kwama paila biyomitali la ninamwau. 11-12 Paila matauna bogwa leikabomaisi paila yeigu, e gala biyogwali titoulela kaina biyogwali ulo Buliyoyova kwebumaboma metoya bisilavi ulo Buliyoyova e bilaga bwala makwaina tomata eikikanaki, ilagoli tamala kaina inala tatoula. 13 Matauna ibodi wala bivaiya natana gala ikikapugula, 14 gala kwabuya kaina natana nauvaipaka kaina natana nakalimwala. Matauna ibodi bivaiya natana gala ikikapugula metoya odalela titoulela. 15 Mitaga kidamwa gala bivagi makawala, e mwada litula tobumaboma, bogwa bivigaki topupagatu. Yeigu goli Guyau e yeigu bogwa lakatupali matauna lavigaki Tolula Toveka.”

16 E Guyau ikaraiwogi Mosese 17 biluki Eroni kawala, “Gala taitala metoya odalem matauna isim pikolela wowola ibodi bigabu kaula lulela baisa yeigu. Karaiwaga makwaina paila tuta baisa deli tubwa tuta oluvi. 18 Gala taitala isim kala kapwaila ibodi bigabu lula makwaina. gala taitala, tokwau, topem, kaina tobelu kaina tosiekupuna; 19 gala taitala tobali, kaina togei, 20 gala taitala tokubula, kaina taitala saina wala tokukupi sainela; gala taitala avai katoula omatala kaina owowola; kaina taitala bogwa eikivaisi kikiyatula. 21 Gala taitala odalela Eroni Tolula isim kala golia ibodi bigabu kaula lulela baisa yeigu. 22 Kidamwa taitala bikoma kaula baisa eivigakaisi lula baisa yeigu, kaula lulela kwebumaboma, deli kaula lulela makwaina saina kwebumaboma, 23 mitaga matauna isim kala golia, matauna gala ibodi bima katitaikinela taboda miyana yabumaboma kaina bivalapula okabogwabu lula. Matauna gala ibodi biyogwali vavagi makwaisina kwebumaboma paila yeigu goli Guyau e lavigaki makwaisina kwebumaboma.” 24 Baisa makawala avaka Mosese eiluki Eroni, deli litula, deli goli komwaidosi mina Isireli.

22

Ibodi bikabomaisi lula

1 E Guyau ikaraiwogi Mosese 2 biluki Eroni deli litula kawala, “Yokomi gala ibodi bukuyomsilaisi yagagu igibumaboma, mapaila ibodi bukukwabomaisi makwaisina semakavi kwebumaboma deli mi kamaiaba avaka mina Isireli leikabomaisi baisa yeigu. Yeigu goli Guyau. 3 Kidamwa availa metoya odalemi, igau wala topupagatu, e bimaga katitaikinela makwaina semakavi kwebumaboma avaka mina Isireli leikabomaisi baisa yeigu, matauna gala avai tuta tuvaila biwotetila metoya okabogwabu lula. Karaiwaga makwaina paila tuta baisa deli tubwa tuta oluvi. Yeigu goli Guyau.

4 “Kidamwa availa metoya Eroni dalela biyosi kagwaiguya kaina pokesa matauna gala ibodi bikoma makwaina lula kwebumaboma, tatoula wala matauna bimigileu, e kidamwa taitala tolula bikabikoni avai vavagi kwepupagatu, matauna bogwa eiyogwali titoulela, makawala tomata kaina la sopi bibusimakava, 5 kaina ikabikoni natana mauna napupagatu, kaina taitala tomota topupagatu. 6 Kidamwa taitala tolula biyogwali titoulela, matauna bisisu wala topupagatu kaukwau bila ibugiki, deli matauna gala ibodi bikoma avai vavagi metoya lula kwebumaboma tatoula wala bikakaya bikugwa. 7 Avai tuta kalasia bisalili matauna bogwa bimigileu, e matauna ibodi bikam lula kwebumaboma, paila metoya lula baisa tolula kʹasi eibubanaisi. 8 Matauna gala ibodi bikoma avai mauna vilionela minana eikaligimakava kaina mauna nagigasisi eikamataisi. Paila kidamwa bikoma bogwa biyogwali titoulela. Yeigu goli Guyau.

9 “Tolula komwaidona ibodi bikabikuwolaisi karaiwaga makwaina lasaiki, mitaga kidamwa gala, matausina bogwa leisulasi e bikaligasi, paila matausina bogwa eikoulovaisi ulo karaiwaga kwebumaboma. Yeigu goli Guyau e yeigu lavigaki matausina mina bumaboma.

10 “Tolula wala deli litusia ibodi bikomasi lula makwaina kwebumaboma, gala tomotamakava ibodi bikomasi deli goli gala avai tomota tolula eivauli kaina taitala la topaisewa. 11 Mitaga kidamwa taitala tolula la ula matauna eigimloki ola mani titoulela kaina eivilulaisi ola bwala, ibodi bikam kaula baisa tolula kasi vilavila. 12 Kidamwa taitala tolula latula vivila bivaiya taitala gala tolula, minana gala ibodi bikoma makwaisina lula kwebumaboma. 13 Mitaga minana eivaipaka leikwabuya gala iunai gugwadi e ikaimilavau ola bwala tamala iyamati ibodi bikoma kaula baisa tamala eitakuni metoya tolula wotitalela. Tolula wala deli litusia ibodi bikomasi kaula baisa.

14 “Kidamwa availa matauna gala tolula litusia biyopolasi wala bikoma lula makwaina kwebumaboma matauna ibodi bimipuvau baisa tolula makawala kala bidubadu lula makwaina, deli bisaila odabala tuvaila katumkulovala.t 15 Tolula matauna gala ibodi biyogwali makwaisina lula kwebumaboma; 16 metoya bitugwalaisi avai tomotamakava bikam kaula makwaisina, baisa biyomituli kala pakula deli kala mipuki tau matauna. Yeigu goli Guyau e yeigu lavigaki lula makwaisina kwebumaboma.”

17 E Guyau ikaraiwogi Mosese 18 biluki Eroni deli litula deli goli komwaidosi mina Isireli karaiwaga makwaisina. Ka, kidamwa taitala guma Isireli kaina taitala togilagala eisisu olopola Isireli bimai lula kwegubugabu paila bikibuboti la biga katotila kaina la semakavi wala metoya ola tagwala, ibodi mauna minana gala isim kala nebaneba. 19 Kidamwa Yaubada bikabwaili, ibodi bimaiyaisi namwala gala isim kala nebaneba. 20 Mitaga kidamwa bukutugwalaisi natana mauna minana isim kala nebaneba, Guyau gala bikabwaili minana. * 21 E kidamwa availa bimai kalubaila lulela baisa Guyau paila bikibuboti la biga katotila kaina la semakavi metoya ola tagwala wala mauna minana gala isim kala nebaneba, kidamwa magisi Guyau bikabwaili. 22 Gala bukusemakavaisi baisa Guyau avai mauna minana nakau, kaina napem, kaina isim kala kapwaila, kaina napokesa, napwasa kaina nakasikuni. Gala bukugabwaisi avai mauna makawala minasina okabogwabu lula paila kaula lulela. 23 E paila mi semakavi metoya avaka omi tagwala ibodi bukutugwalaisi avai mauna minana naikieki kaina isim kala gimabubula, mitaga minana Guyau gala bikabwaili paila biga katotila. 24 Gala bukusemakaiyaisi baisa Guyau avai mauna minana kikiyatula bogwa eikatumkumkwaisi, leiteyasi, kaina leikatubwauwaisi, kaina leikapitunaisi. Karaiwaga makwaina gala isusukwaimi omi valu.

25 Gala bukuvigakaisi natana mauna paila kaula lulela minana taitala togilagala leisakaimi, paila mauna makawala minasina nakakatoula deli Yaubada gala bikabwaili minana.

26-27 Kidamwa natana bulumakau, kaina sipi, kaina gota biuni latula, gala ibodi bukukwatulakaiyaisi bim ituwoli, bisisu wala deli inala biboda kwailima kwaiyu yam. Mitaga avai tuta bipeula wowola minana bogwa bibudoki paila kaula lulela. 28 Gala ibodi bukusemakaiyaisi natana bulumakau deli latula, kaina sipi deli latula kaina gota deli latula yam makwaina wala. 29 Avai tuta bukumaiyaisi nokagutoki lulela baisa Guyau, kuvagaisi makawala kami karaiwaga e igagabila Guyau bikabwailimi; 30 yam makwaina wala bukukomasi bukuvinakwaisi e gala bikalayuwela.

31 E Guyau ikaibiga kawala, “Kukwabikuwolaisi ulo karaiwaga; yeigu goli Guyau. 32 E gala bukuyomsilaisi yagagu igibumaboma; komwaidomi mina Isireli ibodi bukuninatalasi baisa yeigu, e bukukwabomaimi titoulemi. Yeigu goli Guyau e bavigakaimi mina bumaboma; 33 yeigu goli lavisunupuloiyaimi metoya Itipita mwada bukuvigakaigusi mi Yaubada. Yeigu goli Guyau.”

23

Tapwaroru pakala

1 E Guyau isaiki Mosese karaiwaga 2 paila tapwaroru pakala, tutala mina Isireli bisigugulasi paila bitapwarorusi. 3 Bogwa kuyosisi* kwailima kwaitala yam paila mi tuta bukuvagaisi avaka mi paisewa. Mitaga kululuwaisi yam makwaina kwailimala kwaiyuwela, baisa Sabate yamla vaiwasi. E wa yam makwaina gala bukupaisewasi, mitaga bukusigugulasi paila tapwaroru. Paila sabate makwaiwena Guyau la yam, ambaisa ambaisa goli lokusisikaisi. 4 Baisa bukukwamitulaisi la tuta paila paka makwaisina avaka makateki balukwaimi.

Luvapela Pakala, deli Beredi Gala Deli Kala Yisi Pakala

(Baw 28.16-25)

5 Paila Luvapela* Pakala, bukusigugulasi paila bukukwamiabaisi Guyau. Bukuvitouulasi tutala tubukona minana kala vitouula taitu, yamla kweluwotala kwaivasila otutala kalasia bisalili. 6 Paila * Beredi Gala Deli Kala Yisi Pakala bukuvitouulasi wa yam kweluwotala kwailimala. E kwailima kwaiyu yam gala ibodi bukukwamsi beredi avaka eivagaisi deli kala yisi. 7 E okala vitouula yam makwaisina igau bukusigugulasi paila bukutapwarorusi, e gala wala availa baisa yokomi bivagi avai paisewa. 8 Kusemakavaisi kaula kala lula baisa Guyau paila kwailima kwaiyu yam makwaisina. Metoya baisa kwailima kwaiyuwela yam kusigugulasi tuvaila paila bukutapwarorusi. Taga gala wala avai paisewa bukuvagaisi wa yam makwaina.

9-10 Igau avai tuta bukusuvisi mapilana valu avaka Guyau bisakaimi, e bukutayoyuwasi mi witi, ikugwa bukukwauwaisi luvatala mi witi bukulauwaisi baisa mi tolula. 11 E matauna bitabubula baisa Guyau makawala bivigaki kwedabala mi lula baisa Guyau, e mwada Guyau bogwa bikabwailimi. Igau avai tuta Sabate biwokuva e tolula bitabubula mi lula makwaina. 12 E wa yam makwaina okutabubulaisi witi kala semakavi, e makawala goli bukugabwaisi lula kwegubugabu metoya natana sipi namwala kala taitu kwaitala wala e gala isim kala kapwaila. 13 Wa tuta makwaina deli bukululasi kaula lulela. Kukwauwaisi kapoyu pwarawa e kukwenevigolaisi bulamila olibe paila lula makwaina. Vavagi makwaina maiinela simasimina kala lula mwada biyomwasali Guyau. E deli goli bukutabubulaisi yatala lukwavala waini. 14 Gala bukukwambogwasi witi, kaina geyata kaina gubugabu, kainaga beredi kwegubugabu. Mitaga ikugwa bukutabubulaisi makwaisina lula baisa Guyau. Baisa makawala kami karaiwaga baisa tubumia komwaidosi kidamwa bukukwabikuwolaisi paila tuta baisa deli goli tuta bima.

Tayoyuwa Pakala

(Baw 28.26-31)

15 Paila Tayoyuwa* Pakala tutala, bukuvitouula kakalawa metoya Sabate makwaina lokutabubulaisi witi baisa Guyau. Sabate makwaina eiwokuva, e metoya yam makwaina oluvi bukukwalawasi kwailima kwaiyu wiki. 16 E avai tuta makwaina Sabate kwailima kwaiyuwela eiwokuva, e wa yam makwaina kweluwolimalau goli, bukuvigivauwaisi mi semakavi witi baisa Guyau. 17 E kwaitala kaukweda ibodi bimai kwaiyu beredi baisa Guyau paila kala katukila. E kwaitala kwaitala makwaisina beredi bukusailisi kapoyu pwarawa deli bukukwepupolaisi yisi, e bukumaiyaisi baisa Guyau paila mi tabubula lulela kwaimatala witi kala tayoyuwa. 18 E deli beredi komwaidosi mina Isireli bimaiyaisi nalima nayu sipi kwaitala wala kasi taitu, e natana bulumakau, e deli nayu gota. Ibodi wala komwaidosi minasina gala isim kasi kapwaila. E komwaidona bigabwaisi lula baisa Guyau, e bisegulikaisi wala bali deli waini kala lula. E vavagi makwaisina maiinela bogwa biyomwasali Guyau. 19 Tuvaila bukutugwalaisi natana gota namwala paila mitugaga lulela e deli nayu sipi nammwala kwaitala wala kasi taitu paila kalubaila lulela. 20 E tolula bisaiki beredi deli nayu sipi nammwala bivigaki Guyau kala katukila paila wala tolula kʹasi. E komwaidona lula makwaisina kwebumaboma wala. 21 Wa yam makwaina gala kwaitala paisewa bukuvagaisi makawala paisewala yam yam, mitaga bukusigugulasi wala paila bukutapwarorusi. E dalemi ibodi bikabikuwolaisi karaiwaga makwaisina tuta komwaidona deli tuta igau bima, ambaisa ambaisa goli lokusisikaisi.

22 Avai tuta bukutayoyuwasi* mi bagula, gala bukuteyasi witi otukulumwalela mi bagula, kaina gala kukukweiitasi bukubobwaisi pusiganela witi avaka bogwa kuligaiwaisi. Mitaga kuligaiwaisi wala makaisina paila tonamakava deli goli togilagala. Guyau matauna wala mi Yaubada.

Taitu Kwaivau Pakala

(Baw 29.1-6)

23-24 E tubukonela nalima nayuwela, yamla kala vitouula, kuvigakaisi yam makwaina kwaiveka yamla vaiwasi. E bukumaisi gulitinidesi paila tapwaroru avai tuta tauya bitigilulu. 25 Bukusakaisi kaula paila lula baisa Guyau, e gala bukuvagaisi kwaitala mi paisewa titoulemi yam makwaina.

Yamla Mitugaga Kala Ligaiwa

(Baw 29.7-11)

26-27 Tubukonela* nalima nayuwela yamla kweluwotala e makwaina yam bukuvagaisi tapwaroru makwaina paila tomota si mitugaga kala ligaiwa. Makwaina yam gala bukukwamsi e kumaisi gulitinidesi paila tapwaroru deli kaula lulela bukusakaisi baisa Guyau. 28 Gala bukupaisewasi yam makwaina, paila bogwa inagaisi yam makwaina bivagaisi makawala kidikedala mitugaga kala ligaiwa. 29 Avai tomota kidamwa bikoma avai kaula makwaina yam, matauna gala bukudokaisi Yaubada la tomota. 30 Deli kidamwa availa bipaisewa yam makwaina e Guyau titoulela bikatumati. 31 Makwaina karaiwaga bilokaia komwaidosi tubumia ambaisa ambaisa eisisikaisi. 32 E tubukona minana kwailima kwaivasila yam kalasia ola saliliv e bila bibodi kweluwotalela yam kalasia ola salili kukwabomaisi paila yamla vaiwasi, e tuvaila gala avaka bukukomasi.

Buliyoyova Pakala

(Baw 29.12-40)

33-34 Avai tuta* bukupakasi Buliyoyova Pakala bukuvitouulasi nalima nayuwela tubukona yamla kweluwotala kwailimala e bisaitaula wala bila kwailima kwaiyu yam. 35 E yam makwaina kala vitouula bukumaisi gulitinidesi paila tapwaroru, deli gala kwaitala avaka mi paisewa bukuvagaisi. 36 Yam kwaitala kwaitala paila makwaisina kwailima kwaiyu yam bukumaiyaisi kaula lulela. Wa yam kwailima kwaitolula bukumaisi gulitinidesi e tuvaila bukutapwarorusi, e deli bukumaiyaisi kaula lulela. Paila yam makwaina yamla tapwaroru, deli gala avaka mi paisewa bukuvagaisi.

37 (Makwaisina tapwaroru pakala baisa makawala bukukwamiabaisi Guyau. Bukumaisi gulitinidesi bukutapwarorusi, deli bukutabubulasi kaula lulela, gubugabu lulela, witi lulela, mitugaga kala ligaiwa lulela, deli waini lulela, makawala kidikedala paila paka makwaisina yam kwaitala kwaitala. 38 Makwaisina paka bukukwalumgulikaisi makwaisina mi Sabate, deli makwaisina lula bukukwalumgulikaisi mi lula paila yam kwaitala, mi lula paila biga katotila, e mi semakavi avaka lokusisakaisi Guyau.)

39 Avai tuta* bogwa okutaiyauwaisi mi buyagu, bukukwalalimasi bukukwalayusi bukuvagaisi paka makwaina Buliyoyova Pakala. Bukuvitouulasi yam kweluwotala kwailimala tubukona nalima nayuwela. Yam makwaina kala vitouula bukuvagaisi yam kwaiveka wala paila yamla vaiwasi. 40 Wa yam makwaina bukukwauwaisi kwaivila wala kaiuwasi mi kai, makwaisina saina bwainigaga, deli bukukwauwaisi sisila pulopola, deli sisila kai isim yekwesila bidubadu, e bukuvitoulaisi kwaitala pakala tapwaroru paila kala taimamila Guyau mi Yaubada. 41 Kukwalalimasi kukwalayusi baisa bukupakapakasi wala. Karaiwaga makwaisina ibodi tubumia bikabikaulasi tuta komwaidona deli igau tuta bima. 42 Biboda kwailima kwaiyu yam komwaidosi mina Isireli bisisuaisi obuliyoyova, 43 e igau tubumia binikolaisi kidamwa Guyau eivigaki mina Isireli isisuaisi obuliyoyova avai tuta eivisunupuloi matausina metoya mapilana Itipita. Matauna goli Guyau mi Yaubada.

44 E baisa makawala Mosese isaiki karaiwaga makwaisina baisa mina Isireli kidamwa bikabikuwolaisi kidikedala makwaisina tapwaroru pakala, paila kala taimamila Guyau.

24

Kala yamata kaitapa olumoulela Buliyoyova

(Sun 27.20-21)

1 E Guyau iluki Mosese 2 biluki mina Isireli karaiwaga makwaisina. Ka, ibodi bukumaiyaisi olibe bulamila baisa kala gigisa saina bwainigaga paila kaitapa makaisina olumoulela Buliyoyova, e igagabila kaitapa bikakatasi wala tuta komwaidona. 3 Koyavi kwaitala kwaitala Eroni ibodi bivakanoti makaisina e bikakatasi wala biyamki omatala Guyau opapala miyana taboda eitabodaisi Kabutu Didawogela, makwaina eitotu olumoulela matabudona Bomikikila Sainela. Karaiwaga makwaina ibodi bikabikuwolaisi paila tuta baisa deli tubwa tuta oluvi. 4 E Eroni ibodi biyamati kaitapa makaisina eitotusi osi kabototu eibubulaisi metoya goulawokuva wala, deli ibodi bivakawoli makaisina bikakatasi wala tuta komwaidona omatala Guyau.

Beredi isakaisi Yaubada

5 Kukwau pwarawa kala vakaila makawala kapoluwotala kapoyu, e kugabu beredi kala bawa kweluwotala kwaiyu. * 6 Oluvi kukwasi kasayu, kwailima kwaitala kasatala kwailima kwaitala kasayuwela, odabala tebeli, makwaina leibubulokaisi metoya goulawokuva wala, makwaina goli eitotu omatala Guyau. 7 E kukwau sitana bulami maiina simasimina e kukwatugiaki makwaisina beredi komwaidona, bivigaki kabotuvitusila paila kaula lulela makwaina komwaidona wala bogwa leisakaisi Guyau, kaimapula beredi makwaisina. 8 E tuta baisa deli tubwa tuta oluvi, Sabate kwaitala kwaitala, ibodi bisisailisi beredi omatala Guyau. Baisa mina Isireli kasi gulogula ibodi biuvagaisi tubwa komwaidona. 9 Beredi baisa Eroni deli dalela kasi vilavila, e matausina ibodi bikomasi matabudona bomikikila, paila makwaina kaula lulela saina kwebumaboma leisakaisi Guyau, e tolulaga kʹasi. *

Kabogigisa paila sula kala mapula

10-11 Ka, taitala tau tamala guma Itipita e inala vilela Isireli, minana yagala Selomiti minana Dibiri latula odalela Dani. E olumoulela kabosikaiwa tau matauna ikominimanisi sola taitala guma Isireli. E olopola si kominimani matauna ikadubali Yaubada, mapaila ivakolaisi iuyokaisi Mosese, 12 e ikatupipaisi matauna e itulotulasi Guyau biluki matausina avaka bivigakaisi matauna.

13 E Guyau iluki Mosese kawala, 14 “Kuvisunupuloiyaisi matauna metoya omi kabosikaiwa. E availa availa eilagaisi eibigatona ibodi bisailasi yumasi odabala paila bikamokwitaisi matauna bogwa leisula, oluvi tomota komwaidona ibodi bikatumataisi matauna odakuna. 15 E kuluki mina Isireli kidamwa availa bikadubali Yaubada matauna ibodi bilumkoli mapula la sula, 16 e bukukwatumataisi matauna. Kidamwa taitala guma Isireli kaina taitala togilagala olopola Isireli bikadubali Guyau, tomota komwaidona ibodi bikatumataisi matauna.

17 “Kidamwa availa bikatumati tomota ibodi bukukwatumataisi matauna, * 18 e availa bikatumati sola la mauna, matauna ibodi bisaiki sola natana mapula minana. E vidubalela karaiwaga makwaina momova kaimapula momova wala.

19 “Kidamwa availa bivisilagi sola, e avaka leivigaki sola ibodi bivigakaisi matauna makawala. 20 Kidamwa bikatuuwoli kaitala totuwanela sola, ibodi bikatuuwolaisi kaitala totuwanela; kidamwa availa bikatupwesi kwaitala matala sola, ibodi bikatupwesaisi kwaitala matala matauna; kidamwa bikatummolu kaitala kudula sola, ibodi bikatummolusi kaitala kudula matauna. Avaka wala bivigaki baisa taitala tomota, ibodi bivigakaisi matauna makawala. * 21 Kidamwa bikatumati natana sola la mauna ibodi bisaiki sola natana kaimapula, mitaga kidamwa availa bikatumati sola, ibodi wala bikatumataisi matauna. 22 Karaiwaga makwaina kami karaiwaga mina Isireli, deli goli togilagala eisisuaisi deli yokomi, paila yeigu goli Guyau mi Yaubada.” *

23 Avai tuta Mosese eivenoku bigatona baisa mina Isireli, matausina ivisunupuloiyaisi tau matauna metoya osi kabosikaiwa e ilauwaisi ikatumataisi. Baisa makawala mina Isireli ivagaisi avaka Guyau eikaraiwogi Mosese.

25

Taitu kwailima kwaiyuwela

(Kak 15.1-11)

1 Metoya wa Koya Sinai Guyau iluki Mosese * 2 deli ikaraiwogi matauna biluki mina Isireli karaiwaga makwaisina. Ka, avai tuta bukuviloubusisi valu mapilana Guyau bisakaimi, iboda bukukwamiabaisi Guyau, e tutala bukusakailasi kwailima kwaiyuwela taitu, gala bukubigulaisi pwaipwayela valu mapilana. 3 Taitu kwailima kwaiyuwela olumoulela yokomi ibodi bukusopusi mi bagula, bukukwatupomasi mi waini matamsina, deli bukutitapelasi avaka kabinaila mi bagula. 4 Mitaga taitu kwailima kwaiyuwela, taitu makwaina kwemwaidona pwaipwaia bivaiwasi, paila taitu makwaina Guyau bogwa leikabomi. Gala bukusopusi kaina bukutayoyuwasi. 5 Deli gala bukutaiyauwaisi avai kaula bisusinamakavasi wala. Gala kusapwaisi, deli gala bukukwaveyasi kaiuwala eitammakava e eibukulamakava, matamsina gala kukwatupomasi, paila taitu makwaina kwemwaidona wala pwaipwaia bivaiwasi wala. 6 Ilagoli gala bukubigulaisi pwaipwaia mapilana olopola taitu makwaina, mitaga kʹami bibobwabula wala bukukwamkwamsi, mi ula, mi topaisewa, togilagala deli lokusisuaisi, 7 mi bulutuvalu, deli nabubolodila omi kwabila. Vavagi kwaitala kwaitala bikabinaisi olopola taitu makwaina paila ibodi bukukomasi.

Taitula ninabwaila

8 Kukwalau taitu kwailima kwaiyu paila sivalima sivayu, baisa kala bawa biboda kwailuwovasi kwailima kwaivasi. 9 E wa taitu makwaina tubukona nalima nayuwela e oyamla kweluwotalela, yam makwaina Yamla Vasosu kukwaraiwogi taitala tau biyuvi tauya ambaisa ambaisa olopola valu viloumwaidona. 10 E baisa bivigaki yokomi bukukwabomaisi kweluwolimala taitu, makwaina bivigaki taitula ninabwaila bukukwamitulaisi baisa tomotala valu mapilana. Wa taitu makwaina olopola komwaidona guguwa makwaisina lokugimolaisi metoya baisa semia, ibodi bukukwaimilivauwaisi baisa matausina kaina baisa dalesi, e kidamwa availa leigimolaisi leivigakaisi ula, ibodi bikaimilavau bilokaia veyala. 11 Yokomi gala bukusopusi kaina bukutaiyauwaisi avai kaula leisususinasi titoulesi, kaina bukuyoulogusi kaiuwasi mi waini matamsina gala kukwatupomasi. 12 Taitu makwaina kwemwaidona kwebumaboma; mitaga yokomi kʹami bukukwamkwamsi avaka wala metoya kabinaila mi bagula.

13 Wa taitu makwaina olopola komwaidona guguwa makwaisina lokugimolaisi semia si guguwa, ibodi bukukwaimilivauwaisi baisa toliguguwa. 14 E kidamwa taitala som wala guma Isireli bipokala pwaipwaia baisa yoku, kaina yoku bukupokala pwaipwaia baisa matauna, gala bukuvigakaisi pokala vavagi katudewa. 15 E kwaivila taitu bukubigulaisi pwaipwaia makwaina, ibodi bukukibubotaisi mapula pwaipwaia makwaina avaka bibudoki taitu makwaisina oluviga bukusakailasi Taitula Ninabwaila. 16 Kidamwa saina bidubadu taitu bukubigulaisi, ibodi bukuyovigasaisi pokala, mitaga kidamwa kwaivila wala taitu bukubigulaisi, e pokala bibusi, paila avaka kala bidubadu m pokala lokuyomadi pwaipwaia makwaina kabinaila bikaimapu makawala wala m pokala kala bidubadu. 17 Gala bukuwabu som, mitaga ibodi bukukukoli Guyau m Yaubada.

Taitu kwailima kwaiyuwela kala nokubukubu

18 Kukwabikuwolaisi komwaidona Guyau la karaiwaga avaka leikaraiwogaimi. E igagabila bukusibwabwailasi ovalu mapilana. 19 E pwaipwaia wala bisaiki kaiuwasi kawailuwa komwaidona, e mi valu bimalia kaula, deli bukusisuaisi bwaina.

20 Mitaga kaina availa bilivala kawala, “Gala tabigubagulasi deli gala takakavaisi, e avakaga bitakomasi olopola taitu kwailima kwaiyuwela?” 21 Mitaga Guyau wala bivigaki kala luvabwaila taitu kwailima kwaitalela e kaula bimiliaki wala, bibodi kwaiyu taitu bukukwamkwamsi. 22 Avaka lokutaiyauwaisi olopola kwailima kwaitalela taitu, yokomi bukukwamkwamsi wala tatoula bila ibudoki kwailima kwaiyuwela otutala biguvau, e kaula baisa bikatutuwoli wala bila otayoyuwa.

Ibodi bikaimilivauwaisi si guguwa baisa taitala taitala

23 Gala bukutagwalasi mi pwaipwaia bimipuvauwaisi, paila gala mi pwaipwaia tatoumi, baisa Yaubada la vavagi, yokomi makawala togilagala tolivalu eitugwalaisi paila bibigulaisi.

24 Avai tuta pwaipwaia makwaina bogwa eipokalaisi, e tolipwaipwaia magila bitayumali, ibodi biyomitali avai vavagi paila tayumalela pwaipwaia makwaina. 25 Kidamwa taitala guma Isireli bitonamakava, e bikominimanaisi wala bigimoli la pwaipwaia baisa sala, e veyala wala tatoula ibodi bitayumalaisi makwaina. 26 Kidamwa taitala tau gala veyala paila bitayumalaisi pwaipwaia makwaina, desi wala bitotu tatoula wala bibani veiguwa e bila itayumila titoulela. 27 Matauna ibodi bisaiki sola veiguwa kala bidubadu avaka bibudoki paila taitu makwaisina gala ibiguli oluviga bisakaila Taitula Ninabwaila, e pwaipwaia makwaina bila oyamala. 28 Mitaga kidamwa matauna la veiguwa gala ibawa paila bitayumali la pwaipwaia, pwaipwaia makwaina bisisu wala oyamala sola, tatoula wala bibudoki Taitula Ninabwaila. Taitu makwaina gala tayumalela pwaipwaia makwaina, bikaimali wala bisaiki tolipwaipwaia.

29 Kidamwa taitala tau la bwala olopola kwaitala valu isim kalila, e sala bigimolaisi makwaina, matauna ibodi wala bigimolivau la bwala olopola kwematala taitu, e avai yam wala sola leigimolaisi la bwala, matauna ibodi bikibuboti paila bigimolivau la bwala. 30 Mitaga kidamwa gala bigimolivau olopola taitu makwaina, matauna bogwa eikivau, e bwala makwaina bivagi la bwala wala tatoula matauna togimwala deli goli dalela; avai tuta bibudoki Taitula Ninabwaila matauna gala bikaimilivau bisaiki tolibwala. 31 Mitaga bwala olopola valu makwaisina gala isim kalisi kala kaiyumila makawala baleku, avai tuta bibudoki Taitula Ninabwaila matauna ibodi wala bikaimilivau la bwala. 32 Mitaga mina Libai wala osi valu kasimwaleta, avai tuta wala magisi bitayumilasi si guguwa avaka sesia leigimolaisi. 33 Kidamwa taitala guma Libai olopola kwaitala valu makwaisina la bwala sala bigimolaisi, e gala bigimolivau, makwaina ibodi bikaimilivauwaisi bisakaisi tolibwala otutala bibudoki Taitula Ninabwaila, paila bwala makwaisina mina Libai eisisikaisi osi valu makwaisina si vavagi tatousi oluwalaisi mina Isireli komwaidona. 34 Mitaga kwabila opapasi mavilousina mina Libai si valu gala bigimolaisi makubilasina, paila baisa si vavagi tatousi kwekanigaga.

Ibodi bukukwamovaisi tonamakava

35 Kidamwa taitala som wala guma Isireli la mitakwabu e m mitakwabu binamakava, e la kaukweda biyatai, ibodi bukupilasi matauna makawala lokuvigaki baisa taitala m topaisewa e gagabila matauna bisisu wala deli yoku. * 36 Gala bukunanamsa bisakaim sitana katumkulovala mapula lokupilasi, mitaga ibodi bukukukoli Yaubada e bukutagwala wala matauna som guma Isireli bisisu otalim. 37 Avaka m pilasi lokusisaiki matauna, gala bukunanamsa bisakaim sitana katumkulovala mapula lokupilasi, deli bigimwala kaula baisa yoku e gala bukuvamweni mapula.* 38 Baisa goli Guyau mi Yaubada la karaiwaga makawala, matauna goli leivisunupuloiyaimi metoya mapilana Itipita leimaiyaimi e bisakaimi mi valu Kenani e bukuvigakaisi matauna mi Yaubada.

Ula kasi taneku

39 Kidamwa taitala som wala guma Isireli la mitakwabu e m mitakwabu saina binamakava e bitugwali titoulela bukugimoli bukuvigaki m ula, gala bukuvigaki bipaisewa makawala si paisewa ula. * 40 Matauna ibodi bukuvauli makawala taitala mi topaisewa lokugimloki wa mani, e matauna biwotitalaim tatoula wala bibudoki Taitula Ninabwaila. 41 E taitu makwaina matauna deli litula ibodi bisilavaimsi bikaimilavausi baisa veisia biyosasi kasi bigukeya, bigukeyasi tubusia. 42 Matausina mina Isireli Guyau wala la ula, e ivisunupuloi metoya mapilana Itipita, mapaila gala gagabila availa bigimoli matausina bivigaki ula. 43 Gala bukuyomiyuyaisi matausina mitaga ibodi bukukukolaisi Yaubada. 44 Kidamwa magimi availa bukusiaimwaisi mi ula, ibodi bukugimwalasi ituwoli tomota metoya valu mavilousina otalimi. 45 Deli yokomi ibodi bukugimwalasi togilagala litusia matausina deli lokusigolaisi. Gugwadi leiunaisi omi valu magudisina mi tomota, 46 e gagabila magudisina bukuvigaki kasi bigukeya litumia, e ibodi matausina ula biwotitalaisi litumia osi tuta tomomova komwaidona. Mitaga yokomi gala ibodi bukuyomiyuyaisi taitala sami wala guma Isireli.

47 Kidamwa taitala togilagala deli lokusigolaisi bikobaluluva la kaisisu, e taitalaga guma Isireli binamakava e bitugwali titoulela mapaila matauna togilagala bigimoli matauna bivigaki la ula kaina taitala wala togilagala veyala bigimwala. 48 Kidamwa bogwa leigimolaisi matauna, mitaga ibodi wala bigimlivauwaisi. Kaina tuwala kaina bodala bigimlovau, 49 e kaina kadala kaina taitala wala tuwala kaina bodala inala ituwoli, kaina taitala wala vaiyola titoulela ibodi bigimlivau matauna. Mitaga kidamwa matauna bogwa eibodi la guguwa eititakuni ibodi wala bimapu titoulela paila kala taneku. 50 Matauna deli availa matauna leigimoli matoulela, ibodi bikalawaisi kwaivila taitu kala bawa tuta matutona leigimolaisi e bilaga ibudoki Taitula Ninabwaila e ibodi bivitobwaisi avaka mapula tau matauna kala taneku, bivatobusi makawala avaka mipusi leimapwaisi si topaisewa. 51-52 Metoya guguwa magulona paila mapula kala taneku matauna ibodi biyosi sitana paila taitu makwaisina kesala e bila bibudoki Taitula Ninabwaila, 53 makawala wala eivigakaisi si topaisewa taitu kwaitala kwaitala. Kala tokaraiwaga gala ibodi biyomiyuyu matauna. 54 Kidamwa nanamsa makwaisina bikasai e gala bitagwalasi bitanekwaisi matauna, ibodi wala matauna deli litula bitanekwaisi oTaitula Ninabwaila. 55 Gala availa ibodi biyosikikiti taitala guma Isireli bisivagasi la ula, paila mina Isireli Guyau wala la ula titoulela. Matauna goli leivisunupuloi metoya mapilana Itipita; matauna wala Guyau si Yaubada.

26

Yaubada bimitukwaii tokabikaula

(Kak 7.12-24; 28.1-14)

1 E Guyau ikaibiga kawala, “Taga bukububulasi tokolu kaina bukuyoudulaisi kaikobula avai vavagi, kaina kokola bukuyoudulaisi metoya dakuna, kaina dakuna bukulaleiyasi tokolu paila mi kabotaimamila. Yeigu wala Guyau mi Yaubada. * 2 Ibodi bukuuvagaisi wala kami paka pakala tapwaroru ambaisa lokuvigakaisi mi kabotaimamila, e bukukwamiabaigusi. Yeigu goli Guyau.

3 “Kidamwa bukubokulaisi ulo karaiwaga deli bukukwabikuwolaisi, * 4 yeigu basakaimi kuna okala kweluva mokwita, e igagabila bagula bikabinaisi deli kai biuwasi. 5 Yokomi bukuluvabwailasi e bukuyayosasi wala tayoyuwa tatoula bikalapula mi waini kaiuwala, e bukukwavaisi wala mi waini tatoula wala bikalapula biguvau. E mi valu bimiliaki kaula, deli bukusisuaisi bwaina.

6 “Yeigu bakoli mi valu, avai tuta bukumasisi gala bukukokolasi metoya avai vavagi. E yeigu bamtuli mauna nagigasisi omi valu, deli gala tuvaila kabilia. 7 Yokomi bukutomgwagasi odubasi kami tilaula; 8 kidamwa kamitailima wala, mitaga ibodi wala bukukwalisauwaisi lakatutala, e kidamwa lakatutala kami bawa mitaga ibodi wala bukukwalisauwaisi boda budoveka kasi bawa 10,000. 9 Yeigu bamitukwaiyaimi e bavigakaimi bukuunaisi litumia bidubadu; yeigu bavagi avaka ulo biga katotila baisa yokomi. 10 Mi valu bimiliaki kaula bukukwamkwamsi wala bila kwaivau taitu bukulupisauwaisi kesala taituvala bukuligaimwaisi pailaga bukukwaidodigasi kalavau. 11 E yeigu basisu ogu Buliyoyova Kwebumaboma e deli bitasisuaisi, yeigu gala avai tuta batotubulokaimi. 12 Yeigu deli yokomi tuta komwaidona; yeigu mi Yaubada, e yokomi ulo tomota. * 13 Yeigu Guyau mi Yaubada, yeigu goli lavisunupuloiyaimi metoya mapilana Itipita e gala tuvaila bivigakaimi ula. Yeigu akodidaimi la peula kabokaraiwaga makwaina leikatupipaimi, e atanekwaimi deli mi mwasawa lokuuvatumwanasi.”

Yaubada bimipuki tokowolova

(Kak 28.15-68)

14 E Guyau ikaibiga kawala, “Kidamwa gala bukukwabikuwolaisi ulo karaiwaga, yeigu bamipukwaimi. 15 Kidamwa bukupakaisi gala bukukwabikuwolaisi ulo karaiwaga avaka lakaraiwogaimi e bukukodidaimisi kabutu makwaina lavagi deli yokomi, 16 yeigu bamipukwaimi. Yeigu bamipukwaimi kami lelia kwekanuvagasi deli kuluyuviyavi makwaina bivigaki bukukwausi, deli bigweimilaimi wala bikimataimi. Yokomi bukusapwaisi mi bagula mitaga gala wala avaka kala bwaina bukubanaisi, paila kami tilaula bimaisi biyoulisi mi valu deli bidakwaisi mi bagula. 17 Yeigu batotubulokaimi e kami tilaula bikalisauwaimi, e matausina leivigakaisi mina kukolosi yokomi bikaraiwogaimi; e kami kokola wala bibulukukolaimi bukusakaulasi ilagoli gala wala availa ibokavilaimi.

18 “Kidamwa vavagi komwaidona makwaisina bikaloubusisi mitaga gala wala bukukwabikuwolaigusi, yeigu bakatumkulovi kami mipuki sivalima sivayu tuvaila. 19 Yeigu bakodidaimi avaka kala kasai ninami; yeigu bavapakali labuma gala kuna, e mi bagula viloupakala e bikasai pwaipwaia makawala dakuna kala kasai. 20 Mi pwaitukula komwaidona gala wala dimlela, paila mi bagula gala bikabinaisi deli kami kawailuwa makaisina gala biuwasi.

21 “Kidamwa yokomi kusetuwolaisi bukukoulovaigusi wala e bukupakaisi gala bukukwabikuwolaigusi, yeigu tuvaila wala bakatumkulovi kami mipuki sivalima sivayu tuvaila. 22 E bawitali mauna nagigasisi oluwalaimi, minasina bikamataisi litumia, deli bikomasi mi bulutuvalu e gala bukubawasi bukusisuaisi omi valu, e mi keda makadasina komwaidona kadaukuwokuva wala.

23 “Kidamwa mipuki makwaisina bisusunapulasi wala biwokuva, mitaga gala wala bukunakaigalaigusi bukuseudeikisi wala kowolova, 24 e yeigu bagibuluwaimi e bamipukwaimi sivalima sivayu tuvaila kala mwau bikalisau masivasina lavigibogwi. 25 Yeigu bamai kabilia baisa yokomi e bamipukwaimi paila lokukodidaimisi da kabutusi, e kidamwa bukukougugulaimi gulitinidesi omi valu mwada bukukwalasi, yeigu bawitali lelia kwekanigaga baisa yokomi, e kami tilaula bikatupipaimi. 26 E yeigu bavigaki biyatai mi valu, e naluwotala vivila avaka si katuboyuva ibodi bikumlasi kumlotala wala kumkumla. Minasina biyeyasi e bikatupataimi bukukomasi, e avai tuta bukukomasi bukuvinakwaisi, mitaga gala wala bitubwa lupomi, kami molu wala.

27 “Kidamwa mipuki makwaisina komwaidona bisusunapulasi wala biwokuva mitaga gala wala bukunakaigalaigusi, bukuseudeikisi wala kowolova, 28 e deli ulo gibuluwa batovilakaimi e bakatumkulovi kami mipuki sivalima sivayu tuvaila kala mwau bikalisau masivasina lavigibogwi. 29 Molusaula wala biyogagaimi e litumia wala titoulemi bukukomasi. 30 E odabala koya makwaisina lokuvigakaisi mi kabotapwaroru yeigu bakatudidaimi, deli bakodidaimi mi kabogwabu lula makwaisina lokugibugabusi lula maiina simasimina. E avai tuta bukukwaligasi uwomi balavi bukuwokaiasi deli tokolu minasina lokuvigakaisi mi yaubada minasina goli eikapusibogwasi opwaipwaia. E bavigakaimi saina kabommosila sainela 31 yeigu bakodidaimi mi valu deli bakatupilaku ambaisa lokuvigakaisi mi kabotapwaroru, deli bapaiki gala bakabwaili mi lula. 32 Yeigu bakodidaimi wala mi valu biwokuva e tilaula matausina biyoulisi mi valu saina bitutu uwosi paila kala kodadaimi. 33 E yeigu bamai kabilia baisa yokomi e babutugigaiyaimi bukubutusi bukulosi osi valu gilagala. Yokomi mi valu biviloububu, deli bitotusi wala kwedidadaimi. 34-35 E taitu kwaitala kwaitala mi pwaipwaia biuvaiwasi wala gala availa bibiguli; bitotu biviloububu wala biuvaiwasi, yokomiga bukusisuaisi wala okatupipi osi valu kami tilaula.

36 “E availa availa yokomi bukusisuaisi okatupipi, yeigu bavigakaimi bukukokolasi sainela, e yagila biyuvisau yatala wala yogilumwamwaisa bisilumgola e bukusisakaulasiga. Mi sakaula bukuvigakaisi makawala wala leibokavilaimi okabilia. Tilaula gala bibokavilaimi mitaga bukukwapusimakavasi wala. 37 Gala availa bibokavilaimi mitaga bukusilibeibeusi wala bukuwaisi kukwanuwaidalasi, e yokomi gala wala ibodaimi bukukwabiliasi deli kami tilaula. 38 Yokomi bukukwaligasi okatupipi, e bukukwanawaisi wala osi valu kami tilaula. 39 E kesalaga yokomi tommomova lokusisuaisi osi valu kami tilaula, bukusisuaisi wala kaligami bukukwaligasi paila mi mitugaga deli tubumia si mitugaga.

40 “Mitaga kidamwa tubumia tuta oluvi bikamitulaisi si mitugaga deli tubusia si mitugaga, matausina goli eikoulovaigusi deli eikosomapwaigusi, 41 deli eiyogibuluwaigusi eivigakaigusi atotubuloki matausina e lavigaki tilaula leikatupipaisi eilauwaisi osi valu. Mitaga avai tuta tubumia tuta oluvi bimanum ninasi deli bininavilasi metoya osi mitugaga deli si kowolova, 42 e yeigu baluwai avaka ulo kabutu baisa Yekobe, Aisake, deli Eberaam, e bavigivau avaka ulo biga katotila paila basaiki ulo tomota valu mapilana. * 43 Mitaga bikugwa valu mapilana vilouwokuva wala bitotu gala tomotala, gagabila pwaipwaia bitomakava wala biuvaiwasi, e matausina ibodi bilumkolaisi mmayuyu paila ikoulovaisi ulo karaiwaga avaka lakaraiwogi. 44 Ilagoli tuta baisa kidamwa matausina leisisuaisi osi valu kasi tilaula, yeigu gala wala basilavi kaina bakatudoum matausina. Paila katudoum baisa bivigaki ulo kabutu bogwa bitotina deli matausina, e yeigu goli Guyau si Yaubada. 45 Yeigu bavigivau ulo kabutu lavagi deli tubumia omitibogwa tuta makwaina layomitali ulo peula baisa boda komwaidona metoya lavisunupuloi ulo tomota metoya mapilana Itipita, kidamwa yeigu Guyau yeigula si Yaubada.”

46 Karaiwaga makwaisina komwaidona Guyau leisaiki Mosese metoya wa Koya Sinai paila kasi karaiwaga mina Isireli.

27

Guyau kala bobwailila karaiwogala

1 Guyau isaiki Mosese 2 karaiwaga makwaisina paila kasi karaiwaga mina Isireli. Ka, kidamwa availa bogwa eikatilavi titoulela paila Guyau e bikamokwiti la biga katotila mwau, tau matauna ibodi bitugwali mani kaimapula, e matauna bogwa bibani kala taneku, 3-7 makawala avaka tokaraiwaga einagaisi.

- tommoya, kasi taitu kweluwoyu bila kweluwolima kweluwotala. bisakaisi kweluwolima siliba

- nunumoya. bisakaisi kweluwotolu siliba

- tauwau, kasi taitu kwailima bila kweluwoyu. bisakaisi kweluwoyu siliba

- kapugopugula. bisakaisi kweluwotala siliba.

- weiwaya tauwau kasi taitu kwaivasi eibusiga watanawa. bisakaisi kwailima siliba

- weiwaya vivila. bisakaisi kwaitolu siliba

- tommoyabogwa kasi taitu eikalisau kweluwolima kweluwotala. bisakaisi kweluwotala kwailima siliba

- nunumoyabogwa kasi taitu eikalisau kweluwolima kweluwotala. bisakaisi kweluwotala siliba.

8 Kidamwa taitala tau bogwa eikatotila mitaga saina tonamakava paila bimapu avaka tokaraiwaga leinagaisi, matauna ibodi biuyokaisi tolula, e tolula bivabu sitana, avaka ibodi tau matauna bimapu.

9 Mitaga kidamwa availa eilivala biga katotila mwada bisaiki natana mauna bivigaki lula baisa Guyau, e bobwailila kwaitala kwaitala makwaisina leisakaisi Guyau kwebumaboma wala; 10 e tau matauna eikatotila gala ibodi bivitomapu natana kaimapula minana. Kidamwa bivagi makawala nayu wala minasina bilokaiasi Guyau la vavagi. 11 Mitaga kidamwa biga katotila makwaina paila natana mauna e saina napupagatu minana gala ibudoki lula paila Guyau, tau matauna ibodi biuyoki tolula mauna minana. 12 E kidamwa mauna minana naminabwaita kaina namigaga tolula ibodi binagi avaka mapula, e mapu makwaina bogwa goli mapula minana. 13 E kidamwa tau matauna magila bigimolivau minana mauna, matauna ibodi bisaiki mapula avaka tolula leinagi deli goli bisaila odabala tuvaila katumkulovala.w

14 Kidamwa availa bitugwali la bwala bivigaki kwebumaboma baisa Guyau, e kidamwa bwala makwaina kala kaliai bwaina kaina gaga tolula wala ibodi binagi avaka mapula. 15 Mitaga kidamwa tau matauna magila bigimolivau bwala makwaina matauna ibodi bisaiki avaka mapula tolula leinagi deli bisaila odabala tuvaila katumkulovala.x

16 Kidamwa taitala tau bitugwali sitana la pwaipwaia bivigaki kwebumaboma baisa Guyau, e kwaivila yagogu bisapwaisi okowolukuvala baleku makwaina ibodi bikibubotaisi mapula makawala, kweluwotala siliba paila mapula vasi peta yagogu. 17 Kidamwa Taitula Ninabwaila makateki biwokuva e saina nanakwa bitugwali la pwaipwaia bivigaki kwebumaboma baisa Guyau, e mapula la pwaipwaia bisisu makawala komwaidona avaka tokaraiwaga leinagi. 18 Mitaga kidamwa Taitula Ninabwaila bogwa leiwokuva e kwaivilaga taitu tuvaila, e oluvi goli bitugwali la pwaipwaia bivigaki kwebumaboma baisa Guyau, tolula ibodi binagi kwaivila siliba mapula avaka bibudoki taitu makwaisina kesala oluviga bisakaila Taitula Ninabwaila, e tolula wala titoulela bivabu mapula. 19 Mitaga kidamwa matauna bogwa leitugwali la pwaipwaia bivigaki kwebumaboma baisa Guyau mitaga tuta oluvi magila bigimolivau, matauna ibodi bisaiki mapula avaka tolula einagi, e bisaila odabala tuvaila katumkulovala.y 20 E kidamwa tau matauna gala ikugwa bikaimali pwaipwaia makwaina baisa Guyau, e bikasali wala bisaiki tuwoli tomota mwada bigimolaisi, matauna bogwa leikivau gala gagabila bigimolivau pwaipwaia makwaina. 21 E avai tuta Taitula Ninabwaila bibudoki, pwaipwaia makwaina bivigaki Guyau wala la pwaipwaia tatoula; e makwaina tolula si pwaipwaia.

22 Kidamwa taitala tau bogwa leigimoli kwaitala pwaipwaia e oluvi bitugwali baisa Guyau bivigaki kwebumaboma, 23 tolula ibodi binagi kwaivila siliba mapula avaka bibudoki taitu makwaisina kesala oluviga bisakaila Taitula Ninabwaila, e tau matauna ibodi bimapu pwaipwaia makwaina wa yam makwaina wala; e mani magulona Guyau la vavagi. 24 Avai tuta bibudoki Taitula Ninabwaila pwaipwaia makwaina bikeiita bilokaia tolipwaipwaia tobubogwa kaina dalela.

25 Guguwa komwaidona mapusi ibodi bivitobwaisi makawala tokaraiwaga leikaraiwogaisi.

26 Mauna si kuluta minasina Guyau wala la vavagi, mapaila gala availa ibodi bikabomi baisa Guyau bivigaki la semakavi metoya ola tagwala. Bulumakau nagwadi, lam, kaina gota nagwadi minasina Guyau wala la vavagi, 27 mitaga mauna minasina napupagatu si kuluta ibodi tomota bigimolivauwaisi metoya omapula wala avaka leinigibogwaisi deli bisailasi odabala tuvaila katumkulovala.z Kidamwa gala bigimolivauwaisi minana, ibodi tomota ituwoli bigimolaisi, e mapula makawala avaka leisibogwaisi.

28 Kidamwa avai vavagi bogwa lokukwatilavaisi lokusakaisi Guyau la vavagi tatoula, gala ibodi availa bigimolivau biyosi la vavagi kaina bisaiki sala bigimolaisi, kaina goli tomota, kaina mauna, kaina pwaipwaia. Paila vavagi makwaina bogwa leikabomi leisaiki Guyau la vavagi tatoula.a* 29 Kidamwa lokukwatilavaisi taitala tomota lokusakaisi Guyau la vavagi tatoula, gala gagabila bukugimolivauwaisi matauna. Ibodi wala bikatumataisi.

30 Tala metoya luwotala avaka kabinaila mi bagula, baisa Guyau wala la vavagi. * 31 Mitaga kidamwa taitala tau magila bigimolivau sitana kʹala, matauna ibodi bigimwala avaka mapula bogwa leinagibogwisi deli bisaila odabala tuvaila katumkulovala. 32 Komwaidona mi yawa mayuwosina natana metoya naluwotala bukusakaisi Guyau la vavagi. Avai tuta bukukwalauwaisi kasi bawa minasina, minana naluwotalela bukusakaisi Guyau la vavagi. 33 E tolimauna gala ibodi bikili ituwoli naminabwaita, ituwoli namigigaga, biseguliki wala e gagabila tutala okakalawa ibodi wala namigigaga binagaisi, deli gala ibodi biwouya nanola. Mitaga kidamwa biwouya nanola idoki bikatumapu bisaiki naminabwaita bikaimaliga namigaga, e nayu wala bitowaisi Guyau la vavagi e gala gagabila bigimolivau bikaimali.

34 Karaiwaga makwaisina Guyau leisaiki Mosese metoya wa Koya Sinai paila kasi karaiwaga mina Isireli.

a 1:9 Mina Yudia eidokaisi vilionela mauna kʹasi.

* 4:27 4.27-31 Baw 15.27-28

b 5:16 Kala katumkulovala baisa iboda 20. Baisa biboda bimapu kwaitala tuvaila odabala kwailima vavagi.

* 6:1 6.1-7 Baw 5.5-8

c 6:4-5 Kugisi footnote isisu 5.16.

* 7:26 7.26-27 Vit 9.4; Tol 17.10-14; 19.26; Kak 12.16,23; 15.23

d 8:7 epodi. Kugisi Biga kala Katumiki.

e 8:8 Urim deli Tummim. Baisa kwaiyu vavagi matauna tolula biyosi avai tuta binevi Yaubada nanola. Gala tanikoli ammakawala bivagi baisa. Kugisi Biga Kala Katumiki.

* 9:7 9.7 Ib 7.27

* 9:18 9.18 Tol 3.1-11

* 9:22 9.22 Baw 6.22-26

* 10:12 10.12-13 Tol 6.14-18

* 10:14 10.14-15 Tol 7.30-34

* 10:17 10.17 Tol 6.24,26

* 11:44 11.44 Tol 19.2; 1 Pt 1.16

* 12:3 12.3 Vit 17.12; Lk 2.21

* 12:8 12.8 Lk 2.24

g 13:47 Mina Iberu si biga paila kagwaiguya deli kulisosou kwaitinidesi wala.

* 14:2 14.2 Md 8.4; Mk 1.44; Lk 5.14; 17.14

* 16:2 16.2 Ib 6.19

h 16:2 Matabudona isisu olumoulela Guyau la Buliyoyova, e olopola isisu Kabutu Didawogala. Kugisi Sun 26.31-35.

i 16:2 Kugisi Sun 25.10-22 deli makasana Biga Kala Katumiki.

* 16:3 16.3 Ib 9.7

j 16:8 Gala wala tanikoli avakaga Asaseli. Mimilisi idokaisi kaina natana baloma nakatudewa oraibwaga.

* 16:15 16.15 Ib 9.12

k 16:20 Kugisi mailela 8.

* 16:23 16.23 Isi 44.19

* 16:27 16.27 Ib 13.11

* 16:29 16.29-34 Tol 23.26-32; Baw 29.7-11

* 17:10 17.10 Vit 9.4; Tol 7.26-27; 19.26; Kak 12.16,23; 15.23

* 17:11 17.11 Ib 9.22

* 18:5 18.5 Nie 9.29; Isi 18.9; 20.11-13; Lk 10.28; Rm 10.5; Gl 3.12

* 18:8 18.8 Tol 20.11; Kak 22.30; 27.20

* 18:9 18.9 Tol 20.17; Kak 27.22

* 18:12-13 18.12-14 Tol 20.19-20

* 18:15 18.15 Tol 20.10

* 18:21 18.21 Tol 20.1-5

* 18:22 18.22 Tol 20.13

* 18:23 18.23 Sun 22.19; Tol 20.15-16; Kak 27.21

* 19:2 19.2 Tol 11.44-45; 1 Pt 1.16

* 19:3 19.3 Sun 20.8,12; Kak 5.12,16

* 19:4 19.4 Sun 20.23; 34.17; Tol 26.1; Kak 17.15

l 19:5 Bilulasi mauna mitaga pikekita wala bigabwaisi okabolula, kesalaga bikamsi totapwaroru.

* 19:9 19.9-10 Tol 23.22; Kak 24.19-22

* 19:11 19.11 Sun 20.15,16; Kak 5.19,20

* 19:12 19.12 Sun 20.7; Kak 5.11; Md 5.33

* 19:13 19.13 Kak 24.14-15

* 19:14 19.14 Kak 27.18

m 19:14 taitala totuli.Gagabila bitagini “taitala tomtomota”.

* 19:15 19.15 Sun 23.6-8; Kak 16.19

* 19:17 19.17 Md 18.15

n 19:17 kidamwa gala bukuvagi sula paila uula matauna. Gagabila bitagini “kidamwa gala bukuvagi mitugaga baisa matauna.”

* 19:18 19.18 Md 5.43; 19.19; 22.39; Mk 12.31; Lk 10.27; Rm 13.9; Gl 5.14; Ym 2.8

o 19:18 Karaiwaga makwaina eiginisi paila mina Isireli, e eidokaisi mabigana som. ikibubota taitala guma Isireli wala.

p 19:18 Yesu eidoki karaiwaga makwaina isakaili karaiwaga kwematala - kugisi Mk 12.31.

* 19:19 19.19 Kak 22.9-11

q 19:20 Taitala gagabila bimisii la ula ilagoli gala bivai sola minana. Minana isim la kaisisu bwaina, e kala tokwaraiwaga tomota bidokaisi la mwala.

* 19:26 19.26 Vit 9.4; Tol 7.26-27; 17.10-14; Kak 12.16,23; 15.23; 18.10

* 19:27 19.27-28 Tol 21.5; Kak 14.1

r 19:28 Mimilisi boda kasi gulogula bivagaisi makawala bikibuboti si ninamwau otutala kaliga, mitaga mina Isireli gala wala ibudoki ninasi bubunela makwaina.

s 19:29 Makwaisina tapwaroru sasopa idokaisi ibodi wala tomota bimisiaisi minasina tokalimwala, mwada si bagula bikabinai deli bulutuvalu biunigeyaisi.

* 19:29 19.29 Kak 23.17

* 19:30 19.30 Tol 26.2

* 19:31 19.31 Kak 18.11; 1 Sml 28.3; 2 Gwe 23.4; Ais 8.19

* 19:33 19.33-34 Sun 22.21; Kak 24.17-18; 27.19

* 19:35 19.35-36 Kak 25.13-16; Big 20.10; Isi 45.10

* 20:9 20.9 Sun 21.17; Md 15.4; Mk 7.10

* 20:10 20.10 Sun 20.14; Tol 18.20; Kak 5.18

* 20:11 20.11 Tol 18.8; Kak 22.30; 27.20

* 20:12 20.12 Tol 18.15

* 20:13 20.13 Tol 18.22

* 20:14 20.14 Tol 18.17; Kak 27.23

* 20:15 20.15-16 Sun 22.19; Tol 18.23; Kak 27.21

* 20:17 20.17 Tol 18.9; Kak 27.22

* 20:18 20.18 Tol 18.19

* 20:19 20.19-20 Tol 18.12-14

* 20:21 20.21 Tol 18.16

* 21:5 21.5 Tol 19.27-28; Kak 14.1

t 22:14 Kugisi footnote uula 5.16

* 22:20 22.20 Kak 17.1

* 23:3 23.3 Sun 20.8-10; 23.12; 31.15; 34.21; 35.2; Kak 5.12-14

* 23:5 23.5 Sun 12.1-13; Kak 16.1-2

* 23:6 23.6-8 Sun 12.14-20; 23.15; 34.18; Kak 16.3-8

* 23:15 23.15-21 Sun 23.16; 34.22; Kak 16.9-12

u 23:16 Baisa uula idokaisi paka makwaina yagala Penitikosi, paila mabigana Penitikosi kala katumiki “kweluwolima”.

* 23:22 23.22 Tol 19.9-10; Kak 24.19-22

* 23:26-27 23.26-32 Tol 16.29-34

v 23:32 Mina Isireli idokaisi baisa tutala yam kala vitouula.

* 23:33-34 23.33-36 Kak 16.13-15

* 23:39 23.39-43 Sun 23.16; 34.22

* 24:5 24.5-6 Sun 25.30

* 24:9 24.9 Md 12.4; Mk 2.26; Lk 6.4

* 24:17 24.17 Sun 21.12

* 24:20 24.20 Sun 21.23-25; Kak 19.21; Md 5.38

* 24:22 24.22 Baw 15.16

* 25:1 25.1-7 Sun 23.10-11

* 25:35 25.35 Kak 15.7-8

* 25:37 25.37 Sun 22.25; Kak 23.19-20

* 25:39 25.39-46 Sun 21.2-6; Kak 15.12-18

* 26:1 26.1 Sun 20.4; Tol 19.4; Kak 5.8; 16.21-22; 27.1

* 26:3 26.3-5 Kak 11.13-15; 28.1-14

* 26:12 26.12 2 Kr 6.16

* 26:42 26.42 Vit 17.7-8; 26.3-4; 28.13-14

w 27:13 Kugisi footnote isisu 5.16.

x 27:15 Kugisi footnote isisu 5.16.

y 27:19 Kugisi footnote isisu 5.16.

z 27:27 Kugisi footnote isisu 5.16.

a 27:28 Kidamwa availa leikabomi avaka baisa Guyau metoya wa keda makadana, gala gagabila tomota bikauwaisi kaina bigimolaisi. Bibodi wala vavagi makwaina bidadaimisi, paila baisa kalamwaleta wala Guyau la vavagi.

* 27:28 27.28 Baw 18.14

* 27:30 27.30-33 Baw 18.21; Kak 14.22-29

KALA BAWA

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

KALA BAWA

Kabovitouula

Mapilana Kala Bawa isisu livalela mina Isireli wa taitu makwaisina eisilavaisi Sinai bila tuta matutona eiviloubusisi kaligeila opilibomatu makwaina valu Yaubada eikatotila bisaiki matausina. Buki yagala ikimitali tuta matutona Mosese ikalawa kala bawa mabudona mina Isireli wa Koya Sinai, deli tuta matutona ikalawavau kala bawa mabudona igau makateki biyoulisi si valu. E taitu kala bawa eiwowausi oviloupakala eiboda katitaikina kweluwovasi. Ikugwa eilosi mapilana Kadesi Bania mapilana Kenani opilibolimila, e mwada bisuvisi biyoulisi valu baisa. Mitaga gala wala ipeulasi e isisuaisi baisa bidubadu taitu. E okala vigimkovila isilavaisi Kadesi ilosi mapilana opilibomatu, e baisa mimilisi mina Isireli eimili valusi, mimilisiga ivitouulasi bisuvisi Kenani.

Mapilana Kala Bawa ivitulokaidasi budotala tomota ininayuwasi deli kasi kokola otutala mwau, e ikosomapwaisi Yaubada deli Mosese, matauna Yaubada einagi kasi tovakeda. Mitaga liliu makwaina tabani livalela Yaubada iiyamati ipilasi la tomota e gala wala isilavi matausina, ilagoli matausina saina mina mamama deli mina kowolova. Tuvaila bitagisi Mosese la tagwala deli la kimadagi baisa Yaubada deli goli sala mina Isireli.

Buki kala katumimisa

Mina Isireli osi kabosikaiwa mapilana Koya Sinai 1.1—9.23

a) Kwematala sonukula 1.1—4.49

b) Karaiwaga ituwoli ituwoli 5.1—8.26

c) Siviyuwela Luvapela Pakala 9.1-23

Isilavaisi Koya Sinai ilosiga Mowabi 10.1—21.35

Mimilisi vavagi ikaloubusisi mapilana Mowabi 22.1—32.42

Si kwaidadina metoyasi Itipita ilosi Mowabi 33.1-49

Kasi katuloluta igau gala biluvipeilisi Waya Yoridani 33.50—36.13

1

Kwematala sonukula paila mina Isireli kasi bawa

1 Avai tuta mina Isireli bogwa eisilavaisi Itipita, e olopola taitu kwaiyuwela tubukona nayuwela oyamla kwematala, e olopola Guyau la Buliyoyova mapilana Sinai Viloupakala Guyau iluki Mosese kawala, * 2 “Yoku som Eroni ibodi bukusonukulaisi mina Isireli avaka kasi bawa metoya dala dilatala dilatala. Kuginaisi yagasi tauwau 3 kasi taitu ibodi kweluwoyu kaina ikalisau kweluwoyu, matausina kala tau kabilia. 4 Kulukwaisi tokugwala dala dilatala dilatala bipilasaimi.” 5-16 Baisa makawala yagasi matausina tokugwala dala madilasina, matausina goli leinagaisi metoya oluwalaisi mina Isireli paila paisewa makwaina.

Dala | Tokugwalaa
Rubeni | Elisura
Simioni | Selumieli
Yuda | Nasoni
Isaka | Netaneli
Sebuloni | Eliabi
Epereim | Elisama
Manasa | Gamalieli
Beniamina | Abidani
Dani | Aiesa
Asera | Pagieli
Gada | Eliasapi
Napitalai | Aira.

17-18 Avai tuta bogwa eibudoki tubukona nayuwela oyamla kwematala, Mosese, Eroni, deli matausina tailuwotala taiyu kasi topilasi, ikogugulaisi komwaidona tomota e isonukulaisi kasi bawa taitala taitala metoya odalela titoulela. E matausina kasi taitu kweluwoyu kaina ikalisau kweluwoyu, iginaisi yagasi deli ikalawaisi avaka kasi bawa, 19 makawala avaka Guyau eikaraiwogi bivagaisi. E baisa mapilana Sinai Viloupakala, Mosese bogwa eisonukuli tomota avaka kasi bawa. 20-46 E tauwau matausina kasi taitu kweluwoyu kaina ikalisau kweluwoyu, matausina kala tau kabilia, igini yagasi taitala taitala metoya odalela titoulela, ivitouulasi baisa Rubeni dalela, matauna Yekobe la kuluta. Kasi bawa baisa makawala.

Dala | Kasi bawa
Rubeni | 46,500
Simioni | 59,300
Gada | 45,650
Yuda | 74,600
Isaka | 54,400
Sebuloni | 57,400
Epereim | 40,500
Manasa | 32,200
Beniamina | 35,400
Dani | 62,700
Asera | 41,500
Napitalai | 53,400
Kasi bawa iboda. | 603, 550

47 E mina Libai wala gala ikalumgugolaisi toyo dala madilasina, 48 paila uula Guyau bogwa eiluki Mosese kawala, 49 “Avai tuta bukusonukula paila tauwau matausina ibudoki kala tau kabilia gala bukukwalumgugoli dalela Libai. 50 Mitaga kaimapula bukukwaraiwogi matausina biyamataisi ulo Buliyoyova toyo guguwala komwaidona. Matausina tokeula ulo Buliyoyova toyo goli guguwala komwaidona, e biuwotetilasi olumoulela makwaina, deli bibudaisi si kabosikaiwa bitavinaisi wala bitapataisi ulo Buliyoyova. 51 E avai tuta wala bukugalasi metoya makatupona lokusisikaisi, ibodi mina Libai bikatupilakwaisi ulo Buliyoyova e ambaisa wala bukubudaisi mi kabosikaiwa tuvaila, e matausina wala bikaliivauwaisi ulo Buliyoyova. E komwaidonaga dala, availa idoki bila katitaikinaila ulo Buliyoyova ibodi bukukwatumataisi wala. 52 E komwaidonaga mina Isireli bibudaisi si kabosikaiwa odalesi wala titoulesi, taitala taitala matausina bisisu wala odalela titoulela ouula si dala doyala. 53 Mitaga mina Libai wala bibudaisi si kabosikaiwa otalila ulo Buliyoyova paila biyamataisi makwaina, e taga availa bima katitaikinela makwaina mwada biyomituli ulo gibuluwa e bayomiyuyu mina Isireli komwaidona.” 54 Mapaila komwaidona mina Isireli ivagaisi vavagi komwaidona avaka Guyau eikaraiwogi Mosese.

2

Dala osi boda okabosikaiwa

1 E baisa makawala karaiwaga Guyau eisaiki Mosese sola Eroni. 2 Avai tuta mina Isireli bibudaisi si kabosikaiwa, taitala taitala matausina ibodi bikaliai la buliyoyova otalila la boda doyala deli dalela doyala. Kabosikaiwa komwaidona bitavinaisi bitapataisi Guyau la Buliyoyova.

3-9 E mapilana opilibomatu, matausina bisisuaisi deli doya miyana Yuda la boda. Ibodi bibudaisi si kabosikaiwa osi boda wala titoulesi deli wala kasi tokaraiwaga. Ka, baisa makawala kala takasa.

Dala | Tokugwab | Kasi Bawa
Yuda | Nasoni | 74,600
Isaka | Netaneli | 54,400
Sebuloni | Eliabi | 57,400
Kasi bawa iboda. |  | 186, 400

E Yuda la boda bivakumgwasi.

10-16 E opilibolimila matausina bisisuaisi deli doya miyana Rubeni la boda, ibodi bibudaisi si kabosikaiwa osi boda wala titoulesi deli kasi tokaraiwaga. Ka, baisa makawala kala takasa.

Dala | Tokugwac | Kasi Bawa
Rubeni | Elisura | 46,500
Simioni | Selumieli | 59,300
Gada | Eliasapi | 45,650
Kasi bawa iboda. |  | 151, 450.

E Rubeni la boda bilouyasi otuboulosi Yuda la boda.

17 E mabudosina budoyu bikugwasi, deli budoyu oluvi. E mina Libai bivawalasi bikikaitakewasi Guyau la Buliyoyova. E metoya osi loula budotala budotala mabudosina biloulasi osi boda wala titoulesi makawala wala kala leilai kabasi osi tuta vaiwasi osi kabosikaiwa, budotala budotala okasi kasa wala bililoulasi deli si doya.

18-24 E mapilana opilikwaibwaga matausina bisisuaisi otalila doya miyana Epereim la boda ibodi bibudaisi si kabosikaiwa osi boda wala titoulesi deli kasi tokaraiwaga. Ka, baisa makawala kala takasa.

Dala | Tokugwad | Kasi Bawa
Epereim | Elisama | 40,500
Manasa | Gamalieli | 32,200
Beniamina | Abidani | 35,400
Kasi bawa iboda. |  | 108, 100.

Otubolousi Yuda sola Rubeni si boda, Epereim la boda bilouyasi otubolousi.

25-31 E opiliyavata, matausina bisisuaisi otalila doya miyana Dani la boda, iboda bibudaisi si kabosikaiwa osi boda wala titoulesi deli wala kasi tokaraiwaga. Ka, baisa makawala kala takasa.

Dala | Tokugwae | Kasi Bawa
Dani | Aiesa | 62,700
Asera | Pagieli | 41,500
Napitalai | Aira | 53,400
{ Kasi bawa iboda.} |  | 157, 600.

E Dani la boda bivabodasinim.

32 E komwaidona mina Isireli mabudosina ikalumgugolaisi kasi bawa 603, 550. 33 Makawala Guyau bogwa eiluki Mosese, mina Libai wala gala ikalumgugolaisi deli dala madilasina.

34 Mapaila mina Isireli ivagaisi komwaidona avaka Guyau eikaraiwogi Mosese. Matausina ibudaisi si kabosikaiwa budotala budotala otalila wala si doya titoulesi deli osi loula ililoulasi osi boda wala titoulesi.

3

Eroni litula yagasi

1 Baisa makawala Eroni sola Mosese veyala, tuta matutona Guyau eibigitoni Mosese wa Koya Sinai. 2 Eroni litula kasitaivasi, kuluta Nadaba, eisakaili Abiu, Eleasa, e kasusu Itama. * 3 Matausina bogwa eikiwotaisi deli eikabomaisi bivagisi tolula, * 4 mitaga Nadaba sola Abiu ikaligasi paila uula Guyau kala lula leigabwaisi metoya kovamakava wala mapilana Sinai Viloupakala. Matausina gala pesisi, mapaila igau wala Eroni tomomova Eleasa sola Itama eiwotetilasi tolula wotitalela.

Mina Libai isakaisi si koni biwotetilasi deli tolula

5 E Guyau iluki Mosese kawala, 6 “Ka kuluki Libai dalela bimaisi e kusaiki kasi karaiwaga biwotetilasi deli Eroni tolula. 7 E avai wotetila isisu paila ulo Buliyoyova wotitalela matausina bivagaisi, deli biwotitalaisi tolula deli goli tomota komwaidona. 8 Tuvaila matausina biyamataisi komwaidona guguwala ulo Buliyoyova, deli biwotetilasi paila komwaidona mina Isireli. 9 E si wotetilaga mokwita biwotitalaisi Eroni deli litula. 10 Ka, yoku ibodi bukunagi Eroni deli litula biwotitalaisi tolula wotitalela, e kidamwa availa bivigikoni mwada bivagi wotetila makwaina bukukwatumataisi wala.”

11 E Guyau iluki Mosese kawala, 12-13 “Ka, tuta baisa mina Libai ulo vavagi tatougu. Avai tuta lakatumati mina Itipita si kuluta tauwau komwaidona, e wa tuta matutona yeigu akatupali mina Isireli si kuluta tauwau komwaidona deli goli si mauna kuluta, komwaidona wala ulo vavagi. Mitaga ka, mwada mina Isireli si kuluta tauwau lakatupali paila yeigu, taga kaimapula mina Libai bogwa lavigaki ulo vavagi tatougu. Yeigu goli Guyau. *

Sonukula paila mina Libai kasi bawa

14 E mapilana Sinai Viloupakala Guyau ikaraiwogi Mosese bisonukuli mina Libai avaka kasi bawa metoya odalesi deli veisia titoulesi, 15 bikalau komwaidona tauwau kasi tubukona natana kaina ikalisau, 16 e Mosese ivagi makawala. 17-20 Libai litula taitolu. Gerisoni, Kowati, Merari, matausina tubusia paila dala madalasina isim yagasi makawala baisa. Gerisoni litula taiyu, Libini sola Simei; Kowati litula taivasi. Amram, Isa, Ebironi, Usieli; Merari litula taiyu. Mali sola Msi. Matausina tubusia paila dala madalasina yagasi makawala baisa.

21 Dala Gerisoni budoyu goli, Libini veyala, Simei veyala. 22 E komwaidona tauwau kasi tubukona natana kaina ikalisau eisonukulaisi kasi bawa iboda 7,500. 23 Madalana ibudaisi si kabosikaiwa opilikwaibwaga osisunela Guyau la Buliyoyova, 24 dala madilana tomoyela Eliasapi matauna Laeli latula. 25 Dala madalana si koni Buliyoyova kwemwaidona biyamataisi, katuvala miyasina yayu olumoulela deli okoukweda, e miyana tabodala paila kabosusuvi. 26 E miyasina tabodala leitapapaisi Buliyoyova kwemwaidona deli kabogwabu lula, e deli miyana paila tabodala kabosusuvi matabudona olumoulela. E komwaidona taboda miyasina matausina si koni paila biyamataisi.

27 Dala Kowati isisu, Amram veyala, Isa veyala, Ebironi veyala deli Usieli veyala. 28 E komwaidona tauwau kasi tubukona natana kaina ikalisau eisonukulaisi kasi bawa iboda 8,600. 29 Dala madalana ibudaisi si kabosikaiwa opilibolimila opapala Guyau la Buliyoyova, 30 e dala madalana tomoyela Elisapani matauna Usieli latula. 31 Matausina si koni biyamataisi Kabutu Didawogala, tebeli, kaitapa la kabototu, makwaisina kabogwabu lula, deli guguwala komwaidona tolula leivigakaisi paila si wotetila olumoulela matabudona Bomikikila, deli miyana tabodala kabosusuvi matabudona Bomikikila Sainela. Komwaidona guguwa makwaisina matausina si koni paila biyamataisi.

32 Dala Libai tomoyela Eleasa matauna Eroni tolula latula. Matauna ikaraiwogi availa availa matausina iwotetilasi olumoulela Guyau la Buliyoyova matabudona Bomikikila.

33 Dala Merari budoyu, Mali sola Msi veisia, 34 e komwaidona tauwau kasi tubukona natana kaina ikalisau eisonukulaisi kasi bawa iboda 6,200. 35 Dala madalana ibudaisi si kabosikaiwa opiliyavata opapala Guyau la Buliyoyova. Dala madalana tomoyela Surieli matauna Abiaili latula. 36 Matausina einagaisi biyamataisi komwaidona youdulela Guyau la Buliyoyova, ketuwolela kokolela, ulilaguvala, deli goli youdulela komwaidona. Matausina si koni biyamataisi komwaidona guguwa makwaisina. 37 Tuvaila biyamataisi kokolela, ulilaguvala, kenubilumala, deli yuwoyoulela taboda miyana eitavinaisi eitapataisi Buliyoyova.

38 E Mosese, Eroni deli litula komwaidosi wala ibudaisi si kabosikaiwa opilibomatu omatala Guyau la Buliyoyova. E komwaidona matausina si koni paila biwotetilasi olumoulela matabudona Bomikikila paila mina Isireli. E kidamwaga availa mwada bivigikoni wotetila makwaina, matauwena bikatumataisi. 39 Baisa Guyau la karaiwaga makawala, Mosese isonukuli komwaidona mina Libai tauwau kasi tubukona natana kaina ikalisau, kasi bawa dala madalana iboda 22,000.

Mina Libai matausina Yaubada la vavagi kaimapusi mina Isireli si kuluta tauwau

40-41 Guyau iluki Mosese kawala, “Komwaidona mina Isireli si kuluta tauwau matausina ulo vavagi. Mapaila kugini komwaidona yagasi mina Isireli kuluta tauwau, kasi tubukona natana kaina ikalisau. Mitaga kaimapusi mina Isireli si kuluta tauwau deli si mauna kuluta, mina Libai deli goli si mauna kuluta baisa bogwa ladoki ulo vavagi! Yeigu goli Guyau!” 42 Mapaila Mosese ikabikaula igini komwaidona yagasi mina Isireli si kuluta tauwau 43 natana kasi tubukona kaina ikalisau, e kasi bawa iboda 22,273.

44 Tuvaila Guyau iluki Mosese kawala, 45 “Tuta baisa kukwabomi mina Libai matausina ulo vavagi goli kaimapula mina Isireli si kuluta tauwau, deli kukwabomi mina Libai si mauna kuluta kaimapula mina Isireli si mauna kuluta. 46 Omitibogwa mina Isireli si kuluta tauwau kasi bawa ikalisau mina Libai kasi bawa, kasi kakalawa matausina kesa iboda 273.f Mauula ibodi yoku bukugimolivau matausina kesa. 47 E taitala taitala matausina bimapu paila titoulela kwailima siliba, makawala avaka kasi karaiwaga bimapusi, 48 e mani magulona kusaiki Eroni deli litula.” 49 E Mosese ivagi makawala, ikau 50 magulona 1,365 siliba 51 isaiki Eroni deli litula.

4

Mina Libai Kowati dalela si wotetila

1 E Guyau iluki Mosese 2 bisonukuli avaka kasi bawa mina Libai metoya dala Kowati, e odalesi wala titoulesi, 3 e deli bisonukuli komwaidona tauwau kasi taitu kweluwotolu bila itobu kweluwolima matausina goli mina katavatu paila biwotetilasi olumoulela Guyau la Buliyoyova. 4 Matausina si wotetila biwotetilasi deli guguwa makwaisina kwebumaboma sainela.

5 Baisa makawala Guyau isaiki Mosese la karaiwaga. Avai tuta mi tuta bukugalasi, Eroni deli litula ibodi bisuvisi Guyau ola Buliyoyova e bilisaisi taboda miyana omatala Kabutu Didawogala e biyoulumasi Didawaga makwaina. 6 Oluvi bikauwaisi yatala leiyoudulaisi metoya mauna kanuvinesi biyavaisi odabala makwaina, e karekwa burum biyavaisi odabala, e oluvi bikaluvisuyaisi kaitakewala makaisina.

7 E matausina ibodi biyavaisi yatala yaburum karekwa odabala tebeli, oluvi bisailisi kabomala beredi kwegubugabu makaisina leivigakaisi si lula baisa Guyau, kaboma makaisina paila lula maiina simasimina, semakavi kabomala deli miyasina lukwavala waini eivigakaisi lula. E ibodi tuta komwaidona beredi kwegubugabu bisisu wala odabala tebeli. 8 E oluvi bikauwaisi karekwa yabweyani biyoulumasi guguwa makwaisina, bikauwaisi yatala eiyoudulokaisi metoya mauna kanuvinesi biyavaisi odabala, e oluvi bikaluvisuyaisi kaitakewala makaisina.

9 Tuvaila bikauwaisi karekwa yaburum bikapolaisi kaitapa deli kabototula, makaisina kailokaila, makaisina kabomala, deli komwaidona lukwavala olibe bulamila. 10 E matausina ibodi bikapoligolaisi makaina deli guguwala komwaidona metoya yatala leiyoudulokaisi mauna kanuvinesi e bisailisi odabala kebila makwaina paila bikatikewaisi.

11 Tuvaila matausina biyavaisi yatala burum karekwa odabala kabogwabu lula makwaina goulawokuva wala, deli biyoulumasi makwaina metoya yatala leiyoudulokaisi metoya mauna kanuvinesi, e bikaluvisuyaisi katikewala. 12 Deli bikauwaisi komwaidona guguwala makwaina metoya matabudona Bomikikila, e bikauwaisi yatala karekwa yaburum bikapolaisi makwaisina, biyavaisi odabala yatala eiyoudulokaisi metoya mauna kanuvinesi, e bisailisi odabala kebila makwaina paila bikatikewaisi. 13 Bikatusouwaisi tubwagela lula owakau metoya kabogwabu lula makwaina e biyavaisiga yatala karekwa kala vau dairarugu odabala makwaina. 14 Matausina bisailasi komwaidona guguwala odabala makwaina, kova kaisakaila, kaisusuwa, yova, kaboma, e biyavaisi yatala leiyoudulokaisi metoya mauna kanuvinesi odabala makwaina, oluvi bikaluvisuyaisi katikewala. 15 Avai tuta wala mi tuta bukugalasi, Kowati dalela matausina kala tokeula guguwa makwaisina kwebumaboma, mitaga ikugwa Eroni deli litula bivinakwaisi kakapola makwaisina deli goli guguwala komwaidona. Kowati dalela gala wala bikabikonaisi guguwa makwaisina, kidamwa bikabikonaisi bikaligasi wala.

Baisa Kowati dalela si koni ibodi bivagaisi avai tuta wala bukukwatupilakwaisi Guyau la Buliyoyova.

16 E Eleasa matauna Eroni Tolula latula biyamati kwemwaidona Guyau la Buliyoyova, kaitapa kevakevala, lula maiina simasimina, kaula lulela, vaputuma bulamila, deli goli komwaidona guguwa olumoulela Guyau la Buliyoyova makwaisina eikabomaisi baisa Guyau.

17 E Guyau iluki Mosese sola Eroni kawala, 18 “Gala bukutagwalasi dala Kowati 19 bimaisi katitaikinela guguwa makwaina saina bomikikila e taga biyomitulaisi kasi kaliga. Mwau makwaina kala silaboda, Eroni deli litula ibodi binagaisi taitala taitala la koni e bilukwaisi matauna avaka ibodi bikau. 20 Mitaga kidamwa matausina Kowati dalela bisuvisi Guyau ola Buliyoyova mwada bigisaisi tolula bikikatubaiasasi guguwa makwaisina saina bomikikila paila bigalasi, e matausina bikaligasi wala.”

Mina Libai Gerisoni dalela si wotetila

21 E Guyau iluki Mosese 22 bisonukuli kasi bawa mina Libai matausina Gerisoni dalela metoya odalesi titoulesi, 23 e bigini yagasi tauwau matausina kasi taitu kweluwotolu e bila itobu kweluwolima matausina mina katavatu paila biwotetilasi olumoulela Guyau la Buliyoyova. 24 Matausina si koni tokawesi guguwa makwaisina. 25 Buliyoyova katuvala miyana olopola deli miyana otoukweda, miyana odabala eiyoudulokaisi metoya mauna kanuvinesi, lulu tabodala, 26 taboda miyasina deli yuwoyoula paila tabodala Buliyoyova deli kabogwabu lula, tabodala miyasina metoya kabosusuvi deli goli komwaidona youdulela ibudoki paisewala deli guguwa makwaisina. Matausina ibodi bivagaisi si koni komwaidona paila guguwa makwaisina. 27 Mosese sola Eroni ibodi bivakawolaisi Gerisoni dalela ibodi biuvagaisi komwaidona si wotetila deli bikatikewaisi komwaidona guguwa makwaisina Eroni deli litula einagaisi baisa matausina. 28 Baisa makawala Gerisoni dalela si koni olopola Guyau la Buliyoyova; e avaka Itama matauna Eroni tolula latula biluki, matausina bivagaisi makawala.

Mina Libai Merari dalela si wotetila

29 E Guyau iluki Mosese bisonukuli avaka kasi bawa mina Libai metoya odalela Merari, e oveisia wala titoulesi; 30 e deli bisonukuli komwaidona tauwau kasi taitu kweluwotolu bila itobu kweluwolima matausina goli mina katavatu paila biwotetilasi olumoulela Guyau la Buliyoyova. 31 Matausina si koni tokawesi youdulela Guyau la Buliyoyova mabubosina pou, kokola, ulilaguva kenubilumala, yuwoyoulela, 32 deli goli komwaidona guguwala ibudoki kala kaliai makwaina. Taitala taitala la koni bikeula avai guguwa wala makwaisina leinagaisi paila matauna bikeula. 33 Baisa makawala dala Merari si koni biwotetilasi olopola Guyau la Buliyoyova; e avaka Itama matauna Eroni tolula latula biluki matausina bivagaisi makawala.

Mina Libai isonukulaisi kasi bawa

34-48 Makawala Guyau la karaiwaga, Mosese sola Eroni deli goli komwaidosi tokugwala Isireli isonukulaisi mina Libai kasi bawa madilasina dilatolu dala Kowati, dala Gerisoni, deli dala Merari. Matausina isonukulaisi metoya osi dala deli veisia wala titoulesi, e iginaisi komwaidona yagasi tauwau kasi taitu kweluwotolu e ila itobu kweluwolima, matausina ibudoki biwotetilasi olumoulela Guyau la Buliyoyova, kala takasa baisa makawala.

Dala | Kasi Bawa
Kowati | 2,750
Gerisoni | 2,630
Merari | 3,200
Kasi bawa iboda. | 8,580.

49 Makawala Guyau eikaraiwogi Mosese, matauna igini taitala taitala yagasi; e Mosese inagi taitala taitala matausina la koni paila biwotetila kaina bikeula guguwa makwaisina, makawala Guyau la karaiwaga.

5

Kasi karaiwaga matausina topupagatu

1 E Guyau iluki Mosese kawala, 2 “Kukwaraiwogi mina Isireli availa availa matausina tokagwaiguya kaina bititalagila uwosi deli komwaidosi matausina iyogwalaisi titoulesi metoya ikabikonasi uwosi tomata bisilavaisi metoya omi boda. 3 Kuyabi komwaidosi matausina tomota topupagatu bisunapulasi metoya omi boda; e taga biyogwalaisi mi kabosikaiwa, paila baisa goli ulo kabosisu deli ulo tomota.” 4 Mapaila mina Isireli ikabikaulasi iyabaisi komwaidosi matausina isim pikolela uwosi isunapulasi metoya osi kabosikaiwa.

Kabilula paila sula

5 Baisa makawala Guyau iluki Mosese * 6 paila kasi katuloluta mina Isireli. Kidamwa availa gala bikamiabi Guyau e bivagi avai pakula baisa availa; 7 matauna ibodi bikamituli la mitugaga deli avaka kala bidubadu la guguwa bikabilula baisa matauna leiyogagi deli bisaila odabala tuvaila katumkoluvala.g 8 Mitaga kidamwa tau matauna bogwa eikaliga deli gala veyala katitaikina paila biyosisi mapu makwaisina, ibodi wala baisa avaka eimapu bisakaisi Guyau paila tolula. Tuvaila mapu makwaina bisisu odabala minana sipi namwala bivigakaisi kala katumigileu tau matauna leivagi sula. 9 Deli avai vavagi kwebumaboma makwaisina mina Isireli bisakaisi Guyau kala katukila e matauna wala tolula leisakaisi baisa la vavagi. 10 Tolula taitala taitala ibodi bikeula la vavagi titoulela metoya avaka tomota si semakavi leisakaisi.

Uliweli kala kiduwosisia

11 E Guyau ikaraiwogi Mosese 12-14 biluki mina Isireli kasi katuloluta. Ka, kaina kwaitala tuta bileiki makawala taitala tau bininali la kwava mwada gala ikamiabi matauna e minana iyogwali titoulela ikailasi. E mitaga la mwala gala bikamokwiti paila baisa, kaina la kwava ikikium - e gala wala availa igisaki matala bilivali; deli gala iyosisi minana ikikailasi. E kaina bileiki makawala la mwala bininali la kwava, mitaga minana gala ikailasi. 15 Matauna ibodi bivakouli la kwava biuyoki tolula. Deli matauna bikau pwarawa kala vakaila makawala kapotala bikasewa, mitaga gala bitaguliki deli olibe bulamila kaina avai vavagi maiina simasimina, paila lula makwaina nanali lulela, bivigaki bikamokwiti deli biyomitali sula makwaina omilakatila.

16 E tolula ibodi bivakouli vivila minana bimai omatala kabogwabu lula. 17 Matauna biligabu sitana sopi bumaboma bila kwelatala kulimoya, oluvi bikau sitana pwaipwaia metoya olumoulela Guyau la Buliyoyova bisewoya bila wa sopi olumoulela kulimoya makwelana bivigaki biyayana. 18 Bikugwa tolula bikiyuvisi kulula vivila eiviri, e oluvi bisaila kaula lulela oyamala minana. E tolula matauna oyamala biyosi kulimoya makwelana leitavikoti sopi yayana paila bulubolata. 19 Oluvi tolula bilivali biga mabigasina baisa vivila minana kawala. “Kidamwa mokwita gala kukwailasi e gala bukulumkoli mmayuyu metoya makwelana sopila bulubolata. 20 Mitaga kidamwa bogwa kukwailasi, 21 igagabila wala Guyau bivigakaim kabokakayuwa oluwalaisi m tomota. Matauna bivigaki wowom kwemwaidona bitilipanunu, deli lopom biulela. 22 E sopi baisa bisuki lopom e bivigaki biulela deli wowom kwemwaidona wala bitilipanunu.”

E vivila minana bivitakauloki kawala, “E bogwa atagwala. Ibodi Guyau bivigaki makawala.”

23 Ikugwa tolula matauna bigini mabigasina bigala bulubolata bila wa pweipu, e oluvi biwinisau ginigini makwaina bila olumoulela kulumoya makwelana leitavikoti sopi yayana. 24 E igau oluvi tolula bisaiki vivila minana sopi baisa bimom, paila bivigaki bilumkoli mmayuyu makwaina, 25 ikugwa tolula matauna bikau pwarawa lulela metoya oyamala vivila minana leiyosi e bikabomi baisa Guyau oluvi bisaili pwarawa baisa okabogwabu lula. 26 E matauna biyeili yelitala pwarawa paila kabotuvatusi lulela, e bigabu okabogwabu lula. E kala vigimkovila tolula matauna bisaiki vivila minana sopi baisa bimom. 27 Kidamwa vivila minana mokwita leikailasi, sopi baisa biyomitali kala mmayuyu; lopola biulela deli wowola kwemwaidona wala bitilipanunu. E minana bivigakaisi kabokakayuwa oluwalaisi la tomota. 28 Mitaga kidamwa minana gala ikailasi, gala bibani kamwaga makwaina, ibodi wala biunai litula.

29-30 Baisa makawala karaiwaga makwaina gala tagigisi avai tuta kaina taitala biuliweli e bininali la kwava mwada ikailasi, vivila minana bilauwaisi omatala kabogwabu lula, e tolula ibodi bivagi karaiwaga makwaina. 31 E tau matauna gala wala isula, mitaga vivila minana, kidamwa mokwita eisula ibodi bilumkoli mmayuyu makwaina.

6

Kasi karaiwaga matausina mina Nasira

1 E Guyau ikaraiwogi Mosese 2 bikatululuti mina Isireli. Kidamwa avai tau kaina avai vila bikatilavi tatoula paila bimila guma Nasirah e bikikili titoulela baisa Guyau. * 3 Matauna gala ibodi bimom waini deli goli sopi kepapeula. Tuvaila matauna gala ibodi bimom avai sopi ituwoli leivagaisi metoya waini kaiuwala kaina bikoma kwemmonogu kaina kwemmatutila kaiuwala waini. 4 Ola tuta komwaidona matauna guma Nasira wala, gala ibodi bikoma avai vavagi metoya otamla waini gala goli waitunela kaina bikamgoli deli kanuvinela kaiuwala waini.

5 Ola tuta komwaidona eikatotila matauna bivagi makawala mina Nasira kasi karaiwaga, matauna gala bikapituni kulula kaina bivaliu. Matauna bogwa eipikoli wowola paila eikatotila ola tuta komwaidona matauna eikabomi titoulela baisa Guyau, mapaila matauna ibodi bigugoli kulula deli kala gabula. 6-7 Kulula baisa kabotuvitusila paila eikabomi titoulela baisa Yaubada, mapaila bikikili titoulela gala bila katitaikina tomata, kaina goli tamala bikaliga, inala, bodala, tuwala, kaina luleta. 8 Ola tuta komwaidona matauna guma Nasira, matauna tobumaboma wala paila Guyau.

9 Kidamwa taitala matausina mina Nasira kulula bogwa leikabomi, e biyogwaliga paila uula isipituki katitaikinela taitala tomota la kaliga kweyopolasi wala, matauna ibodi bitulotula biboda kwailima kwaiyu yam bibudoki oluvi biviliu kulula deli kala gabula; baisa bivigaki bogwa eimigileu. 10 E oyamla kwailima kwaitolula bibudoki matauna biuyoki tolula nayu bubuna kaina buneroro omatala Guyau la Buliyoyova. 11 Tolula ibodi bigubuki natana minasina paila mitugaga lulela e nayuwela paila lula kwegubugabu; bivigaki kala katumigileu tau matauna paila eikabikoni tomata. E yam makwaina wala matauna guma Nasira bikabomivau kulula, 12 deli bikikilivau la tuta matauna taitala guma Nasira. Guyau gala wala biluluwai la tuta omitibogwa matauna taitala guma Nasira, paila uula kulula bogwa leikabomi, mitaga iyogwali miyasina. E paila kaimapu lulela matauna biuyoki tolula natana lam kwaitala kala taitu. *

13 Kidamwa taitala guma Nasira bogwa leikamokwita la biga katotila mwau, ibodi matauna bivagi makawala. Matauna bila wa lulu Guyau ola Buliyoyova 14 deli bisemakavi baisa Guyau bisaiki natonu mauna gala kasi nebaneba, natana lam namwala kwaitala kala taitu paila bigubukwaisi lula kwegubugabu, natana lam navivila kwaitala kala taitu paila mitugaga lulela, e natana sipi namwala paila kalubaila lulela. 15 Tuvaila matauna bisaiki tala peta beredi kwegubugabu gala deli yisi. Makwaisina beredi leitagulikaisi pwarawa toyo olibe bulamila deli mapilasina pasikeda leikatugiakaisi odabala toyo olibe bulamila. Deli tuvaila bisaiki katumkulovala lula makwaisina kaula deli waini.

16 E tolula bisaiki komwaidona makwaisina baisa Guyau, e matauna bigabu mitugaga kala ligaiwa lulela deli lula kwegubugabu lulela. 17 Minana sipi namwala bivigaki paila kalubaila lulela baisa Guyau deli petala beredi. Deli goli bisaiki makwaisina semakavi kaula toyo waini. 18 E wa lulu Guyau ola Buliyoyova matauna guma Nasira biviliu kulula e bisaili wa kova makovana ambaisa kalubaila lulela leigigabu bigibugoli deli miyasina.

19 Oluvi avai tuta sipi namwala yamanela bogwa eisulumenu, tolula biyeiya e biseguliki deli kwaitala beredi, pilatala pasikeda metoya wa peta e bisaili oyamala matauna guma Nasira. 20 Oluvi tolula bikau makwaisina metoya oyamala matauna guma Nasira, e bivigaki gulotala wala Guyau kala katukila; lula makwaisina semakavi kwebumaboma paila wala tolula. Deli goli seila, toyo kaikenala mauna minana, vavagi makwaisina baisa tolula wala la vavagi, makawala goli karaiwaga. Igau wotetila makwaina biwokuva, matauna guma Nasira gagabila bimom waini.

21 Baisa makawala kasi karaiwaga matausina eidokaisi mina Nasira, mitaga kidamwa taitala guma Nasira bikatotila bivagi avaka la biga katotila e bikatumkuloviga avaka tuvaila, matauna ibodi wala bivagi komwaidona makawala la biga katotila.

Tolula si bigabwaila

22 Guyau ikaraiwogi Mosese 23 kidamwa biluki Eroni deli litula bibigibwailisi mina Isireli metoya wa biga mabigasina.

24 Ibodi Guyau bimitukwaiyaimi e deli biyamataimi.

25 Ibodi Guyau bikamiabaimi e binokapisaimi.

26 Ibodi Guyau biyobobonaimi, e bitalaguva lupomi.

27 E Guyau ikaibiga, kawala, “Kidamwa bikavitagaisi yagagu e makawala bivigaki bikabwailisi mina Isireli, e yeigu bogwa goli bakabwaili matausina.”

7

Tokugwa si semakavi

1 Oyamla makwaina Mosese eivigimkulovi kala kaliai Guyau la Buliyoyova, ivaputumi deli ikabomi makwaina deli goli guguwala komwaidona, deli kabogwabu lula toyo guguwala komwaidona. 2 Oluvi gweguyala dala madalasina matausina kasi tokugwa mina Isireli, matausina goli leinagaisi paila bipilasisi sonukula makwaina, 3 imaiyaisi si semakavi baisa Guyau kala bawa makawala. kailima kaitala waga kaibibiu deli naluwotala nayu bulumakau, kaitala waga kaibibiu paila taiyu tokugwa si semakavi, e natana bulumakau paila taitala taitala matausina tokugwa la semakavi. Avai tuta guguwa makwaisina bogwa leisakaisi Guyau, 4 e Guyau iluki Mosese kawala, 5 “Kukwau guguwa makwaisina paila bipilasi wotitalela Buliyoyova; e kusaiki mina Libai paila avaka bipilasi si paisewa.” 6 Mapaila Mosese isaiki mina Libai makaisina waga kaibibiu deli minasina bulumakau. 7 Kaiyu makaisina waga kaibibiu deli navasi bulumakau isaiki dala Gerisoni, 8 e kaivasi waga kaibibiu deli nalima natonu bulumakau isaiki dala Merari. E avaka Itama matauna Eroni latula biluki matausina bivagaisi makawala. 9 Mitaga dala Kowati isibwaigasi Mosese gala isaiki waga kaibibiu deli bulumakau paila uula guguwa kwebumaboma eiyamataisi ikikatikewaisi okaiyasi.

10 E tokugwa matausina tuvaila imaiyaisi si semakai paila bipakasi kala kaboma kabogwabu lula. Avai tuta bogwa bisailisi si semakavi okabogwabu lula, 11 Guyau iluki Mosese kawala, “Kuluki matausina kidamwa olopola kweluwotala kwaiyu yam e yam kwaitala kwaitala makwaisina tokugwa taitala taitala ibodi bisemakavi la semakavi okabogwabu lula paila bivigaki kala kaboma kabogwabu lula makwaina.”

12-83 Baisa makawala kala takasa paila si semakavi leisakaisi.

Yam | Dala | Tokugwai
1st | Yuda | Nasoni
2nd | Isaka | Netaneli
3rd | Sebuloni | Eliabi
4th | Rubeni | Elisura
5th | Simioni | Selumieli
6th | Gada | Eliasapi
7th | Epereim | Elisama
8th | Manasa | Gamalieli
9th | Beniamina | Abidani
10th | Dani | Aiesa
11th | Asera | Pagieli
12th | Napitalai | Aira.

Taitala taitala matausina si semakavi imaiyaisi makawala wala. Kaitala kaboma silibawokuva kala mokaila makawala kwaitala taitu kwaiveka mokaila (1.5 kg). Deli kwelatala bolu silibawokuva kala mokaila makawala kwaitala taitu mokaila (800g). E kaboma deli bolu ikasuwoki pwarawa eitagulikaisi deli olibe bulamila paila kaula lulela. Kaitala kaboma kaikekita goulawokuva kala mokaila makawala kwaitala yagogu (110g), ikasuwoki wala lula maiina simasimina; natana namwala bulumakau natubovau, natana sipi namwala, deli natana nagwadi lam kwaitala kala taitu paila lula kwegubugabu; natana gota paila mitugaga lulela e nayu bulumakau nammwala, nalima sipi nammwala, nalima gota, deli nalima lam kwaitala kasi taitu paila kalubaila lulela.

84-88 E komwaidona kala bawa si semakavi makwaisina leimaiyaisi matausina tailuwotala taiyu tokugwala Isireli paila kala kaboma kabogwabu lula makwaina baisa makawala kala bawa.

- keluwotala kaiyu kaboma silibawokuva wala deli kwelaluwotala kwelayu bolu silibawokuva wala komwaidona kasi mokaila makawala lima yuwa petala kaula (28 kg)

- keluwotala kaiyu keiluya goulawokuva wala ivakasuwoki wala lula maiina simasimina kala mokaila komwaidona makawala kwaitala taitu kwaiveka

- e tuvaila buluwotala nayu bulumakau nammwala, buluwotala nayu sipi nammwala, deli buluwotala nayu lam kasi taitu kwaitala, e toyo kaula lulela bisegulikaisi paila lula kwegubugabu

- buluwotala nayu gota paila mitugaga lulela, e buluwoyu navasi bulumakau nammwala, buluwolima buluwotala sipi nammwala, buluwolima buluwotala gota, buluwolima buluwotala lam kasi taitu kwaitala paila kalubaila lulela.

89 Avai tuta Mosese eisuvi olumoulela Guyau la Buliyoyova paila bibigatonasi kasitaiyu Guyau, matauna inakaigali Guyau kaigala iluluki matauna metoya odabala makwaina Kabutu Didawogala, oluwalaisi minasina tokolu nayu mauna isim pinupanesij eiyoudulaisi odabala makwaina.

8

Kaitapa ivitauwaisi ola kabototu

1 Guyau iluki Mosese kawala, * 2 “Kuluki Eroni avai tuta bivitau makaisina kaitapa kailima kaiyu osi kabototu, matauna ibodi bivitobwelaki makaisina e gagabila visigala bivisigili matabudona bomikikila.” 3 Eroni ivagi makawala ivitovili makaisina mitasi ila omatala. 4 E kaitapa la kabototu komwaidona wala goulawokuva; makawala Guyau nanola eivituloki Mosese bivagi.

Mina Libai kasi katumigileu deli kasi kaboma

5 E Guyau iluki Mosese kawala, 6 “Kukwatupali mina Libai bimwaisi ituwoli metoya komwaidosi mina Isireli e kukwatumigileu matausina 7 makawala avaka balukwaim. Ka, kukwatusoki matausina metoya katumigileu sopila e kuluki matausina biviliwaisi komwaidona unuunula uwosi deli biwinaisi kasi karekwa. E matausina bogwa bimigileusi. 8 Oluvi matausina biyosisi natana bulumakau nammwala deli pwarawa eitagulikaisi deli olibe bulamila paila kaula lulela, e yoku deli bukuyosi natana tuvaila bulumakau nammwala paila mitugaga lulela. 9 Oluvi kukoguguli komwaidona mina Libai bivamatalasi omatala ulo Buliyoyova. 10 Komwaidosi mina Isireli ibodi bikiwotaisi mabudona mina Libai, 11 e oluvi Eroni bikabomi matausina paila yeigu bivigaki mabudona agu kwatukila wala metoya baisa mina Isireli, e gagabila matausina biwotitalaigusi. 12 Oluvi mina Libai mabudona ibodi bisailisi yumasi opwanetasi minasina nayu bulumakau nammwala, natana minasina bigubukwaisi paila mitugaga lulela, e nayuwela paila lula kwegubugabu, baisa bivigaki kabotuvitusila paila mina Libai kasi katumigileu.

13 “Ka, kukwabomi mina Libai mabudona bivigaki kagu kwatukila wala, e Eroni deli litula bikaraiwogaisi matausina. 14 Ka, makawala bukukwatukili mina Libai metoya oluwalaisi komwaidosi mina Isireli e matausina bavigaki ulo vavagi tatougu. 15 E avai tuta bogwa bukukwatumigileu deli bukukwabomi mina Libai, matausina bogwa eibudoki paila biwotetilasi olumoulela ulo Buliyoyova. 16 Yeigu bogwa bavigaki matausina kaimapusi komwaidona mina Isireli si kuluta tauwau e matausina goli ulo tomota tatougu. 17 Avai tuta bogwa lakatumati mina Itipita si kuluta tauwau e yeigu akabomi mina Isireli si kuluta tauwau deli si mauna kuluta nammwala bavigaki ulo vavagi tatougu. * 18 Baisa tuta bogwa lakau mina Libai kaimapusi mina Isireli komwaidosi si kuluta tauwau, 19 e bogwa lasaiki Eroni deli litula; makawala kwaitala semakavi metoya baisa mina Isireli, matausina biwotetilasi olumoulela ulo Buliyoyova paila kasi bwaina mina Isireli, deli goli bikolaisi mina Isireli metoya avai pakula bilumkolaisi kidamwa saina bivakatitaikinasi matabudona Bomikikila.”

20 Mapaila Mosese sola Eroni deli goli komwaidona mina Isireli ikabomaisi mina Libai, makawala wala Guyau leikaraiwogi Mosese. 21 E mina Libai ikatumigileuwaisi titoulesi deli iwinaisi kasi karekwa; e Eroni ikabomi matausina ivigaki Guyau kala katukila. Deli Eroni ikatumigileu matausina makawala avaka kasi gulogula. 22 E tomota komwaidona ivagaisi avaka Guyau eikaraiwogi Mosese paila mina Libai. E matausina bogwa eibudoki paila biwotetilasi olumoulela ulo Buliyoyova, e Eroni deli litula kasi tokugwa matausina.

23 E Guyau iluki Mosese kawala, 24 “Mina Libai matausina kasi taitu bogwa eibudoki kweluwoyu kwailima, taitala taitala matausina ibodi biwotetilasi olumoulela ulo Buliyoyova, 25 e avai tuta bibudoki kweluwolima kala taitu matauna bivaiwasi. 26 Oluvi kaina magila bipilasi sala mina Libai avaka si wotetila olumoulela ulo Buliyoyova, matauna gala ibodi bivagi avai wotetila titoulela. Baisa makawala bukukwaraiwogi mina Libai si wotetila.”

9

Kwaiyuwela Luvapela Pakala

1 Avai tuta mina Isireli bogwa eisilavaisi Itipita e taitu kwaiyuwela tubukona namatala e Guyau ibigitoni Mosese mapilana Sinai Viloupakala kawala, * 2-3 “Ka tubukona minana oyamla kweluwotala kwevasila kalasia bogwa bisalala matala, mina Isireli komwaidosi bivagaisi Luvapela Pakala bikibubotaisi komwaidona karaiwogala.” 4 Mapaila Mosese bogwa eiluki tomota bivagaisi Luvapela Pakala, 5 e tutala bogwa eidudubali matala oyamla makwaina wala kweluwotala kwaivasila, tubukona minana wala namatala e matausina bogwa ivagaisi makawala mapilana Sinai Viloupakala. E tomota komwaidona ivagaisi makawala avaka Guyau bogwa eikaraiwogi Mosese.

6 Mitaga mimilisi tauwau eiyogwalaisi titoulesi paila uula ikabikonasi wowola tomata, mapaila matausina gala gagabila bipakasi Luvapela Pakala yam makwaina. Matausina ilokaiasi Mosese sola Eroni 7 e ilukwaisi kawasi, “Yakamaisi bogwa kayogwalaimasi paila uula kakabikonasi wowola tomata, e avaka paila eipakaimasi gala bakapakasi deli matausina paila Guyau kala semakavi?” 8 E Mosese ivitakauloki kawala, “Kutulotulasi igau, tatoula wala Guyau bilukwaigu avaka la karaiwaga.”

9 E Guyau iluki Mosese 10 biluki mina Isireli kawala, “Avai tuta wala kaina yokomi kaina tubumia tuta oluvi biyogwali titoulela metoya bikabikoni tomata wowola, kaina bila ikwaidadina ambaisa, mitaga iluluwai wala paila bivagi Luvapela Pakala, 11 ibodi wala bikau natana tubukona biwokuva oluvi bivagi tubukona nayuwela oyamla kweluwotala kwaivasila koyavila. Bipaka metoya beredi gala deli kala yisi deli avai kawailuwa pwayuyu. 12 Gala bukukwabogaisi kaula bikanam biyam kaukwau, deli gala kaitala totuwanesi mauna bukukwatuuwolaisi. Kuvagaisi Luvapela Pakala makawala komwaidona karaiwogala. * 13 Mitaga kidamwa availa bogwa wala eikikili titoulela deli gala ila ikwaidadina mitaga gala ivagi Luvapela Pakala, matauna gala wala tuvaila badoki ulo tomota, paila uula gala isemakavi baisa yeigu okala tuta mokwita. Matauna ibodi bilumkoli mmayuyu avaka bibudoki la mitugaga.

14 “Kidamwa taitala togilagala deli kusisiaisi magila bivagi Luvapela Pakala, matauna ibodi bivagi makawala avaka karaiwogala. Karaiwaga makwaina paila komwaidomi, tolivalu deli goli togilagala kami karaiwaga.”

Lowalowa odabala Buliyoyova

(Sun 40.34-38)

15-16 Wa yam makwaina ikaliaiisi Yaubada la Buliyoyova,k pilatala lowalowa eibusi ikuboli makwaina. E otutala bogi, lowalowa kala gigisa makawala kova. 17 Avai tuta lowalowa bikaka metoya wa Buliyoyova e mina Isireli bisoguguwasi bigalasi bilosi, e bibudaisi si kabosikaiwa mapilana ambaisa lowalowa bibusi. 18 Tomota bigalasi metoya ola karaiwaga Guyau, e bibudaisi si kabosikaiwa metoya ola karaiwaga Guyau. Kidamwa lowalowa bisisu wala odabala Buliyoyova, e tomota bisigagasi wala mapilana kabosikaiwa. 19 Kidamwa lowalowa bisisu tuta kaduwonaku odabala Buliyoyova, e mina Isireli ikabikuwolaisi Guyau la karaiwaga e gala wala bigalasi. 20 Mimilisi tuta lowalowa isisu odabala Buliyoyova kwaivila wala yam. E mina Isireli bisisuaisi kaina bigalasi, makawala goli Guyau la karaiwaga. 21 Mimilisiga tuta lowalowa isisu wa bogi kwaitala, e eiyam kaukwau bikaka e tomota bigalasi wa tuta makwaina. Avai tuta lowalowa bikaka e bogwa bigalasi tomota. 22 E kaina lowalowa bisisu odabala Buliyoyova biboda kwaiyu yam, e kaina natana tubukona, e kaina kwaitala taitu, kainaga bikalisau kwaitala taitu, e mina Isireli gala wala bigalasi bilosi ambaisa. Mitaga avai tuta lowalowa bikaka, e bogwa bigalasi bilosi. 23 Bibudaisi si kabosikaiwa e bisoguguwasi metoya osi kabikaula baisa Guyau, makawala avaka Guyau bikaraiwogi metoya baisa Mosese.

10

Tauya makwaisina silibawokuva

1 E iluki Mosese kawala, 2 “Kuyouduli kwaiyu tauya silibawokuva wala e bukuvigaki kasi yuvidou tomota bimeimaisi poulotala, deli paila kabotuvitusila bigalasi. 3 Avai tuta tauya kwaiyu makwaisina toyuvisi binotubwaisi, e komwaidona tomota bimaisi poulotala bitoulaimsi bitopataimsi wa lulu omatala ulo Buliyoyova. 4 Mitaga kidamwa kwaitala wala tauya bitagina, e matausina tokugwala dala dilatala dilatala bimaisi bitoulaimsi bitopataimsi. 5 E avai tuta tauya bikatupwaisi kala yuyuvi, e dala madilasina opilibomatu bikugwasi. 6 E sivayuwela bikatupwaisi tauya kala yuyuvi, e dala madilasina opilibolimila biloulasi, mapaila tauya bikatupwaisi kala yuyuvi baisa kabotuvitusila paila kovaluvi. 7 Mitaga tauya binotubwaisi baisa paila kasi dou tomota bimaisi poulotala. 8 E tauya makwaisina kala toyuvi Eroni wala litula matausina tolula.

“Karaiwaga makwaina ibodi bukuuvagaisi tuta komwaidona. 9 Avai tuta bivitoulai kabilia omi valu, e kedala paila bukukolaimi titoulemi metoya kami tilaula, kuyuvaisi tauya makwaisina paila kabotuvitusila kabilia. E yeigu Guyau mi Yaubada bapilasaimi deli bakolaimi metoya kami tilaula. 10 Deli avai tuta bibudoki kami paka ituwoli ituwoli - makawala Tubukona Navau Pakala, deli avai paka paila pakala mi tapwaroru - yokomi bukuyuvaisi tauya avai tuta bukusemakaiyaisi lula kwegubugabu deli kalubaila lulela. E yeigu bapilasaimi. Yeigu Guyau mi Yaubada.”

Mina Isireli igalasi

11 E olopola taitu kwaiyuwela tubukona nayuwela oyamla kweluwoyuwela avai tuta mina Isireli eisilavaisi Itipita, e lowalowa makwaina odabala Guyau la Buliyoyova isikaka, 12 e mina Isireli isilavaisi Sinai Viloupakala ikatuwakedasi. Lowalowa ikugwai matausina tatoula wala ilau oviloupakala Parana e itoli.

13 Metoya Guyau la karaiwaga baisa Mosese, komwaidosi ikatuwakedasi, 14 tuta komwaidona osi loula, okabasi wala bogwa einagaisi bililoulasi. Mabudosina osikowala eitotusi osi boda doyala Yuda dalela eivamatalasi, ikugwasi osi boda wala titoulesi, Nasoni matauna Aminadaba latula kasi tokugwa. 15 Netaneli matauna Suwa latula kasi tokugwa Isaka dalela, 16 e Eliabi matauna Eloni latula kasi tokugwa Sebuloni dalela.

17 Oluvi Guyau la Buliyoyova katuvala bikatupwaisi, e dala Gerisoni deli dala Merari matausina kala tokeula miyasina bikatuwakedasi.

18 Eisakaili mabudona eitotusi osikowala si boda doyala Rubeni dalela eivamatalasi biloulasi kasi tokugwa Elisura matauna Sedeuri latula. 19 Selumieli matauna Surisadai latula kasi tokugwa Simioni dalela, 20 Eliasapi matauna Deueli latula kasi tokugwa Gada dalela.

21 E mina Libai matausina Kowati dalela, matausina deli wala konisi guguwa kwebumaboma biloulasi. Avai tuta biviloubusisi ammakatupona sesia eibudaisi si kabosikaiwa matausina biwokaiasi Guyau la Buliyoyova bogwa wala eikaliaiisi.

22 E eisakaili mabudona osikowala eitotusi si boda doyala Epereim dalela eivamatalasi biloulasi, osi boda wala titoulesi, e Elisama matauna Amiuda latula kasi tokugwa. 23 Gamalieli matauna Pedasura latula kasi tokugwa Manasa dalela, 24 e Abidani matauna Gidioni latula kasi tokugwa Beniamina dalela.

25 Kala vigimkovila, mabudona osikowala eitotusi si boda doyala, Dani dalela eivamatalasi, matausina tovaboda kasi nim komwaidona mabudosina eikugwasi, biloulasi; osi boda wala titoulesi bililoulasi, e Aiesa matauna Amisadai latula kasi tokugwa. 26 Pagieli matauna Okirana latula ikugwai Asera dalela 27 e Aira matauna Enani latula ikugwai Napitalai dalela. 28 Baisa makawala kala takasa paila si loula mina Isireli avai tuta bigalasi metoya kabosikaiwa katupotala katupotala, budotala budotala okabasi wala.

29 E Mosese iluki luboula yagala Obabi matauna Yetoro latula guma Midiani kawala, “Ka, yakamaisi makateki bakaloulasi bakalokaiasi valu mapilana Guyau eilukwaimasi bisakaimasi. Matauna bogwa eikatotila bivigakaimasi mina Isireli bakasibwabwailasi, mapaila kuma deli bitalosi, e bitavilabwailasi avaka guguwala metoya valu mapilana.”

30 Mitaga Obabi ivitakauloki kawala, “Gala, yeigu bakaimilavau ogu valu tatougu.”

31 Mitaga Mosese iluki kawala, “Mwa, lubougu akoma lopom, gala bukusilavaimasi. Yoku kunikoli ammakatupona bibodi bitabudaisi kabosikaiwa oviloupakala, e yoku ibodi bukuvakadaimasi. 32 Kidamwa bukuma deli bitalosi, e gagabila bitavilabwailasi komwaidona avaka Guyau bisakaimasi.”

Mina Isireli isoguguwasi isilavaisi Koya Sinai

33 Tutala tomota isilavaisi Sinai, makwaina koya kwebumaboma, ililoulasi iboda kwaitolu yam. Guyau la Kabutu Didawogala tuta komwaidona bikukugwai omitasi bikibuboti avai valu bibodi bibudaisi si kabosikaiwa. 34 Avai tuta bisilavaisi bigalasi, Guyau la lowalowa bisisu odubasi wa yam.

35 Tutala Yaubada la Kabutu Didawogala bivalilouyaisi, e Mosese bikaibiga, kawala, “Guyau, kutokaia! Bukubutugigai kam tilaula, e matausina ikoulovaimsi bukuyobutubutu bisakaulasi metoya omatam!” * 36 E tutala bitayasi, e Mosese bikaibiga, kawala, “Guyau, kukwaimilavau baisa lakatuluwovila mina Isireli deli litusia.”

11

Mapilana valu idokaisi Tabera

1 Tomota ivitouulasi tabunobwana baisa Guyau paila kasi mwau. Tutala Guyau ilagi saina igibuluwa e iwitali kova ila baisa tomota. Kova igabu matausina e iyogagi kabulotala si kabosikaiwa. 2 Tomota idousi baisa Mosese inigadasi paila pilasi, e Mosese inigada baisa Guyau e kova imata. 3 Mapaila valu makwaina idokaisi Tabera.l Paila la kova Guyau igabu matausina.

Mosese inagi tailuwolima tailuwoyu tokugwa

4 Mimilisi tomitawasi ikwaidadinasi deli mina Isireli, matausina saina kasi vikeiya paila gwaba. Deli goli mina Isireli titoulesi ivitouulasi takulukulu. Kawasi, “Mwadaga sitana kada gwabasi. 5 Itipita olumoulela takamkwamsi komwaidona yena avaka magidasi, e gala wala tamipumapusi. E ka, kululuwaisi susugelu, marena, lokwai, aniyani e dibirera! 6 Mitaga baisa tuta da peulasi bogwa leiwokuva. Gala wala avaka bitakomasi mesinaku wala eiyam eiyam manawokuvam wala!”

7 (Mana makawala waituna kwekekita kala gigisa kwedigadegila wala. * 8-9 Bididebarisi odabala si kabosikaiwa wa bogi otutala numla. E eiyam kaukwau tomota bilosi isosewasi makwaisina. Tomota bitutaisi bimila pwarawa, e bisulaisi oluvi bivagaisi makawala yuvayavila. E kakamwenala makawala beredi bigabwaisi deli bulami.) *

10 Mosese bogwa ilagi tomota komwaidosi si takulukulu tutala itotusi deli litusia omatala si buliyoyova. Matauna ikaiki nanola paila Guyau eigibuluwa baisa matausina. 11 E mapaila Mosese ikaibiga baisa Guyau, kawala, “Avaka uula kuvigakaigu saina gaga sainela? Avaka paila gala ayomwasali nanom? Avaka paila kusakaigu mwada ulo koni paila bayamati matausina tomota komwaidosi? 12 Ka, gala goli yeigu abubuli matausina kaina launi matausina! Ki, avaka uula kulukwaigu mwada bavigaki makawala nakaivalulu e bakopwi matausina oyamagu makawala pwapwawa e balau osi pwaipwaia makubilana avaka m biga katotila baisa matausina? 13 Ambaisa gagabila babani gwaba kala siniveka paila bibodi matausina tomota? Tuta komwaidona iyogugwesaisi wowogu paila wala gwaba. 14 Gala wala ibodaigu agumwaleta wala bayamati tomota komwaidosi kasi bawa makawala baisa kadai! Baisa gala ibodaigu bavauli! 15 Gala wala magigu bukuyogililamaigu makawala lokuvigakaigu. Ka, kidamwa bukuvigakaigu makawala, e ibodi metoya om nokapisi bukukwatumataigu!”

16 E Guyau iluki Mosese, kawala, “Kuvayouli tailuwolima tailuwoyu kaidadala valu matausina wala todidabala, e kumai matausina baisa yeigu ogu Buliyoyova, e kuluki matausina bitolisi okanivam. 17 E yeigu babusi bawa babigitonaimi baisa, e bakau sitana ulo baloma avaka lasakaim e basaiki matausina. E oluvi matausina gagabila bipilasaimsi paila kasi karaiwaga matausina tomota, paila gala ibodi bukuwotitali kammwaleta. 18 E kuluki tomota, kawam, ‘Bukukikilaimi titoulemi paila nabwaia, paila bogwa bukukwamsi viliona. Paila Guyau bogwa eilagi mi takulukulu avaka kulilivalaisi paila mwada bukukwamsi kami gwaba e deli lokuninavilasi paila Itipita. Mitaga Guyau bogwa bisakaimi kami viliona, e yokomi ibodi goli bukukwamsi. 19 E yokomi bukukomasi gala paila kwaitala yam wala, kaina kwaiyu, kaina kwailima, kaina kweluwotala, o kaina kweluwoyu yam, 20 mitaga natana wala namwaidona tubukona, e bukukwamsi wala e bikalimineiki ninami bukulagobasi. E baisa biviloubusi paila uula kukoulovaisi Guyau matauwena eisividulaimi baisa, e tuvaila lokutitamapusi baisa matauna mwada ibodi mokwita gala wala bukusilavaisi Itipita.’ ”

21 Mosese iluki Guyau, kawala, “Yeigu wala ka! Akukugwai 600, 000 tomota e yoku lokulivala mwada bogwa bukusaiki kasi viliona avaka bibodi natana tubukona namwaidona ke? 22 Ammakawala bakakatumataisi bulumakau deli sipi kala bawa avaka bibodi matausina ke? E ki! Kudoki tuvaila yenala bolita bibodi matausina?”

23 E Guyau ivitakauloki, kawala, “Ki, kudoki ulo peuligaga isim kala kalitutila? Kutokavata igau makateki bukugisi, kaina makwaisina vavagi avaka lalilivali biviloubusisi kaina gala.”

24 E Mosese isunapula iluki tomota avaka Guyau eilivala. Ikatuguguli tailuwolima tailuwoyu tokugwa isaiki kabasi itoulaisi itopataisi Buliyoyova. 25 Oluvi Guyau ibusi olumoulela lowalowa e ilivala baisa matauna. Ikau sitana la baloma avaka bogwa leisaiki Mosese e isaiki matausina tailuwolima tailuwoyu tokugwa. Avai tuta baloma imakaia matausina, e ivitouulasi iwakulasi makawala mina vitoubobuta, mitaga gala tuta kaduwonaku.

26 E taiyu matausina tailuwolima tailuwoyu tokugwa, Elidada sola Medada, eisisuaisi wala okabosikaiwa e gala ilokaiasi oBuliyoyova. E baisa okabosikaiwa wala baloma leimakaia matausina, e matausina kasitaiyu tuvaila ivitouulasi iwakulasi makawala mina vitoubobuta. 27 E taitala totubovau isakaula ilokaia Mosese e iluki avaka kasitaiyu Elidada sola Medada eivagaisi.

28 Mitaga taitala tau yagala Yosuwa, matauna Nuni latula, isisu, e matauna Mosese kala topilasi metoya ola tuta gwadi e lagaila. E matauna Yosuwa iluki Mosese, kawala, “Wa, tomwaya, kusilibodi matausina.”

29 E Mosese ivitakaula, kawala, “Ki, yoku bogwa kuyebwaili bukupilasi ulo wotetila? Ka, yeigu nanogu mwada Guyau bisaiki la baloma baisa la tomota komwaidosi, e bivigaki biwakulasi makawala mina vitoubobuta.” 30 Oluvi Mosese deli matausina tailuwolima tailuwoyu tokugwala Isireli ikaimilavausi okabosikaiwa.

Guyau iwitali gogoila

31 E nanakwa goli Guyau iwitali kwaitala yagila e imai gogoila metoya obolita e iyokakailasi odabala wala pwaipwaia. E minasina itolisi osi kabosikaiwa deli itoulaisi itapataisi valu deli udilela komwaidona maunawokuva wala. 32 Mapaila yam makwaina deli bogi makwaina deli yam omitasi, tomota si paisewa yayosa wala minasina gogoila, e gala taitala iyosi mokaila ibusi makawala lakatuyu petala kaula (1,000 kg). Ikatugaiyaisi minasina kidamwa bikali osi kabosikaiwa komwaidona. 33 E bogwa makawala saina bidubadu viliona paila matausina bikamkwamsi. Mitaga Guyau igibuluwa baisa tomota mapaila itagwala kwaitala lelia bikaloubusi, e bidubadu matausina ikaligasi. 34 Mapaila valu mapilana idokaisi Lakala Vikeiya, paila valu mapilana ibakwaisi tomota matausina ikavikeiyasi paila gwaba.

35 E metoya baisa igalasi ilosi mapilana Asaroti e baisa ibudaisi si kabosikaiwa.

12

Miriam sola Eroni ikavilakaisi Mosese

1 E Mosese ivaiya natana vivila vilela Kusa, e Miriam sola Eroni ikavilakaisi matauna paila baisa. 2 Ikaibigasi, kawasi, “Ki, Guyau bogwa wala bililivala baisa la tomota metoya baisa Mosese kalamwaleta? E bogwala eilivala metoya baisa yakida, kadai?” E Guyau ilagi avaka eikaibigasi. 3 (Mosese matauna tomanum, la manum gala taitala makawala odabala pwaipwaia.)

4 E nanakwa goli Guyau iluki matausina kasitaitolu Mosese, Eroni deli Miriam, e ikaibiga, kawala, “Magigu kamitaitolu wala bukumaisi ogu Buliyoyova.” Ilokaiasi matauna, 5 e Guyau ibusi olopola kaitala lowa e itoli okabosusuvi oBuliyoyova e idou, kawala, “Eroni! Miriam!” E kasitaiyu wala ivaloulasi, 6 e Guyau ikaibiga, kawala, “Ka! Kulagaisi avaka balivala. Avai tuta mina vitoubobuta isisuaisi deli yokomi, e yeigu aiyoumatila baisa matausina metoya okilisagu e abigitoni matausina metoya wa mimi. 7 Mitaga baisa ituwoli wala paila avai tuta babigatona deli ulo touwata Mosese. Bogwa lasaili matauna kami tokwaraiwaga komwaidomi mina Isireli. * 8 Mapaila tuta tuta bakabigatona matala matagu, e kabigatona omilakatila wala e gala metoya avai kaboninayuwa. E tuvaila, ka! - matauwena bogwa leigisi migigu avaka kala gigisa. E ammakawami, yokomi kamitaiyu deli mi tuvaluwa kukwavilakaisi ulo touwata Mosese? Woo!”

9 Mapaila Guyau bogwa igibuluwi matausina. E matauna isilavi matausina 10 avai tuta lowalowa isilavi Buliyoyova, e saina nanakwa Miriam wowola namwaidona wala ilokuwoli kagweiguya e minana inapupwakau makawala pwaka kala pupwakau. Avai tuta Eroni igisi minana kala gigisa lelia makwaina bogwa eilokuwoli wowola, 11 e matauna iluki Mosese kawala, “Mwa, tomwaya, gala bukuvigakaimasi bakalumkolaisi mmayuyu makwaina paila uula ma mitugagasi. 12 Gala bukuvigaki makawala guditala gwadi bikaloubusi gudimata inala olopola kabulotala wowola totuwanawokuva wala.”

13 Mapaila Mosese idou kaigaveka baisa Guyau kawala, “Mwa Yaubada, kukwatumovi minana!”

14 Guyau ivitakauloki kawala, “Kidamwa minana tamala bogwa eigiu migila, e minana ibodi bilumkoli mmosila biboda kwailima kwaiyu yam. Mapaila kuyabaisi minana bisunapula metoya omi kabosikaiwa e bisisu kalamwaleta biboda kwailima kwaiyu yam, e oluvi bukukwaimilivauwaisi minana omi kabosikaiwa.” * 15 Miriam iyabaisi metoya osi kabosikaiwa isisu kwailima kwaiyu yam, e tomota gala igalasi tatoula wala ikaimilivauwaisi minana osi boda. 16 Oluvi isilavaisi mapilana Asaroti e ilosiga ibudaisi kabosikaiwa mapilana Parana oviloupakala.

13

Tokwauta

(Kak 1.12-33)

1 E Guyau ilivala baisa Mosese, kawala, 2 “Kunagi taitala kasi tokugwa metoya dala kwaitala kwaitala paila makwaisina dala dililuwotala dilayu, e bukuwitali matausina bilosi bikautasi bivakawolaisi valu Kenani, makwaina basaiki mina Isireli.” 3-15 Mosese ikabikaula, e metoya oviloupakala mapilana Parana iwitali tokugwa matausina, baisa makawala:

Dala | Tokugwan
Rubeni | Sammwa
Simioni | Sapati
Yuda | Keleba
Isaka | Igali
Epereim | Osea
Beniamina | Paliti
Sebuloni | Gadieli
Manasa | Gaadi
Dani | Amiela
Asera | Seturi
Napitalai | Nabi
Gada | Geueli

16 Baisa makawala yagasi matausina tokwauta Mosese eiwitali leilosi paila bivakawalisi valu makwaina. Mosese ikatumapu yagala Osea matauna Nuni latula idoki yagala igavau Yosuwa.

17 Avai tuta Mosese eiwitali matausina bilosi, iluki kawala, “Metoya baisa bukuvalasi bukulosi opiliyavata e bukusuwaisi wala bukulosi opilibolimalela Kenani e bukusaitaulasi wala bukumwenasi okoyala. 18 E kuvitokaisi tolosila ammakawala valu kala gigisa, taivila tomotala, topapeula kaina tomamama. 19 Kaina valu bwaina kaina gaga, deli si valu isim kalila kaina gala kalila. 20 Deli kuvitokaisi tolosila pwaipwaiala bilukumalala kaina bidapakala. E avai tuta bukukwaimilavausi ibodi bukumaiyaisi sitana kawailuwala valu mapilana.” (Paila baisa tuta kweluvala waini bimonogusi.)

21 Mapaila tauwau matausina ivalasi isumwaisi opiliyavata ivitouulasi oviloupakala mapilana Sini opilibolimila ikabikabisi goli ilosi mapilana Reyobi, katitaikinela Amati Kadaula opiliyavata. 22 Ikugwa matausina ilosi opilibolimila mapilana Ebironi, mapilana goli si valu dala Aimani, Sesai, deli Talimai, matausina tubusia kasi vakaila makawalao dokanikani yagasi mina Anaki, (Eberoni viloubogwa taitu kwailima kwaiyu leiwokuva oluviga eiteyasi valu Sowani mapilana Itipita). 23 Tutala eivalapulasi oItayatilela Esikoli, e metoya baisa matausina itaiyasi sisitala waini deli wala kaiuwala saina mwaugaga gala ibodi koutaitala, mapaila ikaluvisuyaisi katakewa e taiyu ikobulukwaisi. E gigiku deli seuseu ikougolaisi wala. 24 (Valu mapilana eidokaisi yagala Itayatila Esikolip paila uula mina Isireli meiteyasila masisina waini mapilana.)

Tokwauta ikaimilavausi

25 Bogwa ivakawolaisi valu iboda kweluwovasi yam, e tokwauta ikaimilavausi 26 baisa Mosese sola Eroni, deli komwaidona mabudona mina Isireli, isisuaisi mapilana Kedesi olumoulela viloupakala Parana. E ikamitulaisi avaka bogwa leigisaisi deli ivitulokaisi matausina makwaisina leimaiyaisi. 27 Ikaibigasi baisa Mosese, kawasi, “Ka! Lakavakawolaisi valu e lakabanaisi pwaipwaia saina kubilumalala, e ka! Mimilisi kawailuwa makwaisina. 28 Mitaga tomotala matausina isisuaisi baisa saina topapeula, deli mapilasina si valu saina kwevakaveka, e kasi kali paila kabilia saina kwepapeula. E kala gaga wala bogwa lakagisaisi mimilisi tubusia madilana dokanikani. 29 Mina Amaleki isisuaisi opilibolimila olopola valu makwaina. Mina Itai, mina Yebusi deli mina Amora isisuaisi wa koya, e mina Kenani isisuaisi okawolawa Bolita Kwaiveka deli katitaikina maduyona Waya Yoridani.”

30 E matauna Keleba ikiminum ninasi tomota matausina itakulukulusi baisa Mosese e ikaibiga, kawala, “Ibodi wala bitakabiliasi deli matausina e bitakauwaisi kwabila. Paila bogwa ibodi da peulasi bitakauwaisi makwaina pwaipwaia.”

31 Mitaga tomota matausina bogwa leilosi deli Keleba ikaibigasi, kawasi, “Gala, yakidasi gala ibodi da peulasi bitakabiliasi deli matausina, paila matausina tomota saina topapeula, yakidasiga tomamama wala.” 32 Mapaila eikayayaisi biga sasopa wala baisa mina Isireli paila valu mapilana avaka bogwa eivakawolaisi, ikaibigasi, “Valu makwaina kala kabinai gala ibodi bivakoma matausina tuta baisa eisisuaisi baisa. Bogwa lakagisaisi komwaidosi wala saina touwonaku. 33 Deli mwada lakagisaisi matausina saina touwonaku sainela metoya odalela Anaki. E kama lumkolasi yakamaisi makawala nipawa wala, e kaina baisa makawala ma gigisasi baisa matausina.” *

14

Tomota si takulukulu

1 Tomota komwaidosi ikapwalaisi si koku bogi komwaidona ivalamsi ila iyam. 2 Tuta makwaina tomota itakulukulusi baisa Mosese sola Eroni, ikaibigasi, kawasi, “Tauwau, ibodi wala bakasiwaisi Itipita bakakaligasi kainaga bakakaligasi baisa oviloupakala. 3 Avaka paila Guyau imaiyaidasi valu makwaina? Bitakaligimakavasi okabilia wala! E da kukovasi deli litudoiasi bikatupipaisi! Kaina ibodi wala bitakaimilavausi bitalosi Itipita.” 4 E ititamapusi taitala baisa taitala, kawasi, “Ibodi bitanagaisi taitala kada tokugwasi e bitakaimilavausi mapilana Itipita.”

5 E Mosese sola Eroni ikavaginasi opwaipwaia omitasi mina Isireli komwaidona. 6 E matausinaga kasitaiyu Nuni latula Yosuwa deli Yepunei latula Keleba tokwauta matausina, ikisaisi kasi kwama deli si valam, 7 e ikaibigasi baisa tomota komwaidosi, kawasi, “Ka, yakamaisi lakalosi kavakawolaisi valu makwaina pwaipwaiala saina bwaina sainela. 8 Kidamwa Guyau binokapisaidasi bilauwaidasi e bisakaidasi valu makwaina saina kubilumalala. 9 Gala bukukwamagwesisi baisa Guyau, e gala bukukukolaisi tomota matausina isisuaisi mapilasina valu. Ibodi wala bitalokaiasi paila gagabila bitakalisauwaisi. Paila Guyau matauna deli yakidasi, e matauna bogwa eikalisau odubasi minasina yaubada mwada kasi tokwala. Mapaila gala wala bukukokolasi.” * 10 Tomota komwaidosi deli si gibuluwa mwada odakuna bikatubuyavaisi bikaligasi, mitaga saina nanakwa tomota igisaisi Guyau migila guyugwayula isisu odabala Buliyoyova.

Mosese inigada paila tomota

11 E Guyau iluki Mosese, kawala, “Ammakawala woloula matausina tomota si kowolova baisa yeigu? Ammakawala woloula bipakaigusi, ilagoli lavagi bidubadu kabutuvatusi omitasi matausina? 12 Bogwa bawitali lelia saina mwaugaga bamtuli matausina biwokuva. Oluvi bavigakaim yoku tumasi tubwa tubovau, e kasi bawa deli si peula bikalisau wala matausina tubwa tubobogwa.”

13 Mitaga Mosese iluki Guyau, kawala, “Ka, yoku lokumai matausina tomota metoya wa Itipita paila uula saina topeula yoku. E avai tuta mina Itipita bilagaisi baisa avaka mwada bukuvigaki matausina m tomota, * 14 e bogwa bilukwaisi matausina tolesi valu mapilasina lakavakawolaisi. Mitaga tomota matausina bogwa leilagaisi bulogam. E ilagaisi kidamwa yoku deli yakamaisi. Ilagaisi gagabila wala tomota bigisimlilaimsi avai tuta m lowalowa itabodaimasi, e kidamwa bogwa lokukugwaiyaimasi wa yam olopola kaitala lowa e wa bogi olopola kaitala kova. 15 Ka, bidubadu mina watanawa ituwoli bona ituwoli bona eilagaisi bulogam. E, ammakawala? Kidamwa bukumtuli komwaidosi m tomota, e matausina mina watanawa bilivalasi 16 kidamwa yoku lokumtuli m tomota baisa oviloupakala paila uula gala ibodaim bukumai matausina bisuvisi valu makwaina lokukwatotila bukusaiki matausina. 17-18 Mwa Guyau, bukululuwai m biga katotila tutala kulivala kawam, ‘Yeigu Guyau tomanum wala, tokimadagi deli tonokapisi yeigu. E baligaiwa tomota si mitugaga deli si kowolova karaiwaga. Taga bogwa bamipuki litusia deli tubusia tubutolusi deli tubuvasisi paila si mitugaga tumisia inisia.’ E Guyau, mwa, ibodi bukuvitulokaimasi m peula e bukuvagi makawala m biga katotila makwaina. * 19 E mwa, Guyau, yoku m yebwaili saina vakaigaga e gala avai tuta bikatumapu. E mapaila anigadaim kidamwa bukuligaiwa si mitugaga matausina tomota, makawala yoku lokuligaiwa si mitugaga matausina sivabidubadu igau avai tuta eisilavaisi Itipita e leima lagaila goli.”

20 Guyau ivitakauloki, kawala, “Bogwa baligaiwa si sula makawala lokunigada. 21 Mitaga baisa ulo biga katotila, e kidamwa kudubumaisi yeigu tomomova asisu, e asisu goli ambaisa ambaisa ovalu watanawa, e gagabila goli bukudubumaisi baisa ulo biga katotila. * 22 E ka, baisa makawala - matausina tomota gala taitala biviloubusi valu makwaina. Bogwa leigisaisi lumalamela migigu saina guyugwayu deli kabutuvatusi makwaisina lauvagi mapilana Itipita deli oviloupakala, mitaga saina ivakadolaigusi tuta komwaidona deli ikoulovaigusi. 23 Gala wala avai tuta biviloubusisi valu makwaina avaka lakatotila bakasali baisa tubusia. E matausina eikoulovaigusi gala wala taitala matausina biviloubusi valu makwaina. 24 Mitaga ulo touwata Keleba la nanamsa ituwoli, nanola eitugwali baisa yeigu, mapaila bamai matauna ovalu makwaina leivakawoli e tubulaga biyosisi pwaipwaia. * 25 Oitayatila isisuaisi mina Amaleki deli mina Kenani. E nabwaia bukutovilasi bukukwaimilavausi bukulosi oviloupakala mapilana bila Mlulela Akaba.”

Guyau imipuki tomota paila si takulukulu

26 Guyau iluki Mosese sola Eroni, kawala, 27 “Ammakawala kala woloula matausina tomitugaga bitakulukulusi baisa yeigu? Yeigu bogwa lasomata ligalega takulukulu makwaisina. 28 Mapaila kuvitakaulasi baisa makawala, kawami, ‘Yeigu Tolimomova akatotila kidamwa bavagi baisa avaka bogwa lokunigadaigusi. Yeigu Guyau bogwa lalivala. 29 Yokomi bukukwaligasi e uwomi bikatupilipili wala oviloupakala. Gala taitala yokomi availa kala taitu bikalisau kweluwoyu biviloubusi valu makwaina, paila uula mi takulukulu baisa yeigu. * 30 Bogwa akatotilabogwa mwada bukusisuaisi valu makwaina, mitaga gala taitala yokomi bisuvi, mesinaku wala Keleba sola Yosuwa. 31 Lokukwaibigasi mwada litumia bikatupipaisi, mitaga yeigu bamai matausina valu mapilana lokupakaisi e baisa bivigakaisi si valu. 32 E yokomiga bukukwaligasi wala oviloupakala baisa. 33 E litumia biwowausi wala oviloupakala biboda kweluwovasi taitu e bibudobodasi mwau paila mi kowolova, tatoula wala komwaidomi yokomi bukukwaligasi. * 34 E yokomi bukubudobodasi mmayuyu mapula mi mitugaga biboda kweluwovasi taitu. Paila yokomi mi tokwauta eivakawolaisi makwaina valu eiboda kweluwovasi yam, e mauula bavigaki kweluwovasi taitu makwaisina bikaimapu yam makwaisina kweluwovasi. E yokomi bukubanaisi avaka kala mwau kidamwa yeigu goli akoulovaimi. 35 Bogwa akatotila kidamwa bavagi makawala baisa yokomi mina mitugaga, yokomi lokusigugulasi baisa gulitinidesi paila bukukoulovaigusi. Oviloupakala baisa komwaidomi wala bukukwaligasi. Yeigu Guyau bogwa lakaibiga.’ ”

36-37 Tomota matausina Mosese eiwitali paila bivakawolaisi valu imaiyaisi biga sasopa wala e baisa ivigaki tomota itakulukulusi baisa Guyau. E mapaila Guyau imipuki matausina wa lelia e ikaligasi. 38 E metoya baisa matausina tokwauta tailuwotala taiyu, taiyu wala imovasi, matausina Yosuwa sola Keleba.

Ivigikonaisi bisuvisi makwaina valu

(Kak 1.41-46)

39 Avai tuta Mosese iluki mina Isireli avaka Guyau bogwa eilivala, e ivalamsi sainela. 40 E kaukwau pikekita itokaiasi e ivitouulasi mwada biyoulisi valu wa koya. E ilivalasi, kawasi, “Ka, bogwa tavenokusi katubaiasa e baisa tuta ibodi bitalokaiasi makwaina valu Guyau eilukwaidasi. E takamitulaidasi kidamwa mokwita wala bogwa tamitugagasi.”

41 Mitaga Mosese ivitakauloki, kawala, “Ki, avakaga uula baisa tuta kukoulovaisi Guyau? Gala wala bukupeulasi. 42 Taga bukulosi. Paila Guyau gala wala deli yokomi e kami tilaula igau bikalisauwaimi. 43 Avai tuta bukubodaisi mina Amaleki kaina mina Kenani e yokomi igau bukukwaligasi okabilia. Guyau gala wala bisikailimi paila uula lokukoulovaisi matauna.”

44 Ilagoli Guyau la Kabutu Didawogala kaina goli Mosese gala bisilavaisi kabosikaiwa, mitaga matausina ituvaluwasi wala e imwenasi mwada biyoulisi valu mapilana wa koya. 45 E mina Amaleki deli mina Kenani tosisula valu makwaina deli iyowaisi, e bogwa ikalisauwaisi odubasi mina Isireli, e ibokavilaisi ilosi mapilana Oma.

15

Karaiwogala lula

1 E Guyau isaiki Mosese 2 karaiwaga makwaisina paila kasi karaiwaga mina Isireli kidamwa bibokulaisi ovalu mapilana makateki bisaiki matausina. 3 Kaina natana bulumakau namwala, kaina natana sipi namwala kaina natana sipi navivila, kaina natana gota ibodi bukusemakavaisi baisa Guyau paila bigubuki lula kwegubugabu, kaina mi semakavi paila bikibuboti mi biga katotila, kaina paila mi tagwala semakavila, kaina mi semakavi makawala lokuuvagaisi otutala mi tapwaroru pakala, e maiinela kaula lulela makwaisina biyomwasali nanola Guyau. 4-5 Kidamwa availa wala bisemakavi natana sipi kaina gota paila bigubuki lula kwegubugabu baisa Guyau, matauna ibodi bimaigoli deli mauna minana pwarawa kala vakaila makawala kapotala eitaguliki deli olibe bulamila kala kainaga makawala yatala lukwava, deli goli yatala lukwavala waini, bivigaki kaula semakavila. 6 Kidamwa bitugwali natana sipi namwala, pwarawa kala vakaila makawala kapoyu eitaguliki deli olibe bulamila kala kainaga yatala lukwava deli yayuwela sokopwana makwaisina ibodi bisemakavi, bivigaki kaula semakavila, 7 yatala lukwavala waini deli yayuwela sokopwana deli wala biseguliki makwaisina, e maiinela lula makwaisina biyomwasali nanola Guyau. 8 Kidamwa bitugwali natana bulumakau namwala baisa Guyau paila bigubuki lula kwegubugabu, kaina lulela paila bikamokwiti la biga katotila, kaina bivigaki kalubaila lulela, 9 kaula semakavila, matauna bikau pwarawa kala vakaila makawala kapotolu eitaguliki deli yayu lukwavala olibe bulamila, 10 deli yayu lukwavala waini biseguliki deli magulona e bisemakavi. E maiinela lula makwaisina biyomwasali nanola Guyau.

11 Baisa makawala guguwa makwaisina ibodi bisemakavi deli natana mauna minasina bulumakau namwala, kaina sipi namwala, kaina sipi navivila kaina natana gota, 12 kidamwa bimai nayu kaina natonu bisemakavi, e makwaisina semakavi ituwoli tuvaila bikatumkulovi makawala mauna kasi bawa. 13 Mina Isireli komwaidosi ibodi bivagaisi makawala avai tuta bisemakavaisi kaula semakavila, e maiinela lula makwaina biyomwasali nanola Guyau. 14 Deli avai tuta wala taitala togilagala omi valu kaina tosiwosa kaina tosivagasi, bisemakavi kaula semakavila, makwaina goli maiinela tuta komwaidona iiyomwasali nanola Guyau, matauna ibodi bikikuli avaka kami karaiwaga. 15 Tuta baisa deli tuta oluvi karaiwaga makwaina bisisu wala baisa yokomi mina Isireli deli baisa togilagala omi valu. Paila yokomi deli matausina makawala wala omatala Guyau. 16 Mapaila karaiwaga makwaina kami karaiwaga wala yokomi deli matausina. *

17 Baisa makawala Guyau eisaiki Mosese 18 karaiwaga makwaisina paila kasi karaiwaga mina Isireli kidamwa bibokulaisi ovalu makwaina makateki bisaiki matausina. 19 Ka, kidamwa avaka kabinaila mi bagula, kukwatupalaisi sitana paila wala Guyau kala katukila. 20 Avai tuta bukugabusi beredi, e kwematala makwaisina lokugabwaisi metoya mi tayoyuwa witi, bukusakaisi wala Guyau kala katukila. Bukuvigakaisi makawala wala lokuvigakaisi metoya witi lokutututaisi. 21 Tuta baisa deli tuta oluvi, katukila magulona bikanigaga metoya beredi lokugigabwaisi bukusakaisi wala Guyau kala katukila.

22 Mitaga kidamwa availa bivigimakavi wala bisula e gala bibokuli mimilisi karaiwaga makwaisina avaka Guyau leiluki Mosese. 23 E kidamwa igau tuta oluvi mina Isireli gala wala bivagaisi vavagi komwaidona avaka Guyau leikaraiwogi Mosese. 24 Kidamwa sula bivagaisi paila uula gala itapuloki ninasi tomota komwaidona, e matausina bisemakavaisi natana bulumakau namwala paila lula kwegubugabu e maiinela iiyomwasali Guyau nanola, deli kaula kalamatabwaila toyo waini. E katumkulovala semakavi magulona, matausina bisakaisi natana gota namwala bivigakaisi mitugaga semakavila. 25 E tolula matauna ibodi bivagi paila kasi katumigileu tomota komwaidona paila si mitugaga kala ligaiwa, paila uula sula makwaina ivigimakavaisi mapaila bimaiyaisi si mitugaga semakavila bivigakaisi kaula semakavila baisa Guyau. 26 E komwaidona mina Isireli deli goli togilagala matausina eisilomlasi oluwalaisi mina Isireli, komwaidona wala si mitugaga biligaiwa, paila uula komwaidosi wala isim si mitugaga.

27 Mitaga kidamwa taitala tau iyopolasi wala imitugaga ibodi matauna bisemakavi natana navivila gota kwaitala kala taitu bivigaki mitugaga lulela. * 28 Metoya okabogabu lula tolula bigabu minana bivigaki mitugaga kala ligaiwa lulela paila bikatumigileu tau matauna la mitugaga, e Guyau bogwa biligaiwa la mitugaga. 29 Karaiwaga makwaina bikaguliki availa availa matausina ivigimakavaisi wala imitugagasi kaina guma Isireli kaina togilagala deli eimilivalusi.

30 Mitaga kidamwa availa magila wala bimitugaga, kaina guma Isireli kaina togilagala, matauna bogwa eisula paila ivigaki Guyau gala kala kamaiaba, mapaila ibodi matauna bikaliga, 31 paila uula ikoulovi Guyau e ikodidaimi kwaitala la karaiwaga. Matauna la kaliga kala pakula wala titoulela.

Tau matauna eikodidaimi Sabate Karaiwogala

32 Igau wala mina Isireli eititavinasi oviloupakala, e kwaitala tuta ibanaisi taitala sasi ikikapoli kai wa yam Sabate. 33 Iyosisi matauna iuyokaisi Mosese sola Eroni, deli goli komwaidosi mina Isireli, 34 ikatupipaisi matauna, paila uula gala itobu ninasi avaka ibodi bivigakaisi matauna. 35 Oluvi Guyau iluki Mosese kawala, “Ibodi wala bukukwatumataisi matauna. Komwaidosi mina Isireli ibodi bikabidikunaisi wala bikatumataisi matauna oyosewala mi kabosikaiwa.” 36 Mapaila komwaidona mina Isireli isunupuloiyaisi matauna metoya osi kabosikaiwa e ikabidikunaisi ikatumataisi matauna makawala Guyau eikaraiwogi bivagaisi.

Karaiwogasi yumiyami

37 E Guyau ikaraiwogi Mosese 38 biluki mina Isireli kawala, “Bukubisitukwaisi yumiyami okaipagala kami kwama owokulula kwaivasi, e kukwauwaisi yatala yaburum wotunu kusipwaisi oyumiyami. Yokomi bukuvagaisi makawala bikanigaga baisa tubwa komwaidona. * 39 E yumiyami miyasina bivigaki biyoluluwaiyaimi, deli avai tuta bukugigisaisi miyasina e bukululuwaisi komwaidona ulo karaiwaga e bukukwabikuwolaisi makwaisina; tuvaila gala gagabila bukutotubulokaisi e bukubokulaisiga avaka ninami titoulemi mwada bukuvagaisi. 40 E yumiyami miyasina biyoluluwaiyaimi bukukwabikuwolaisi komwaidona ulo karaiwaga e deli bakabomaimi yokomi ulo tomota wala tatougu. 41 Yeigu Guyau mi Yaubada. Mayeigula lakatusunupuloiyaimi metoya Itipita kidamwa yeigu wala mi Yaubada. E yeigu goli Guyau.”

16

Kora, Datani, deli Abiram si kowolova

1-2 Kora matauna Isa latula, guma Libai Kowati dalela, matauna ikoulovi avaka Mosese la karaiwaga. Matauna deli Rubeni dalela kasitaitolu matausina Datani deli Abiram Eliabi litula toyo Oni matauna Peleta latula e deli goli sesia mina Isireli kasi bawa lakatuyu tailuwolima matausina goli isim kasi nikoli tomota bogwa leinagaisi. * 3 Komwaidosi wala ilokaiasi Mosese sola Eroni e ilukwaisi Kawasi, “Tauwau, ki, Guyau nanola bogwa eitobu baisaga ninami wala titoulemi, ke? Ka komwaidodasi wala Guyau la tomota, e Guyau matauna deli wala yakidasi. Mitaga avaka paila yoku Mosese lokulupaim titoulem odubasi komwaidosi Guyau la tomota?”

4 Tutala Mosese ilagi makawala, ikapusi opwaipwaia e inigada baisa Guyau. 5 Oluvi iluki Kora deli sala, kawala, “Nabwaia kaukwau Guyau bivitulokaidasi availa la tomota mokwita. Matauna bitugwali tau matauna bogwa leinagi bibodi Guyau okabogwabu lula. 6-7 Nabwaia kaukwau yoku deli samwa bukukwauwaisi kova kaisakaila, e maiina simasimina deli pwakova kuwokakata kusewoyasi olumoulela, e kukwauwaisi kulauwaisi okabogwabu lula. E bilivi availa metoya oluwalaidasi Guyau bogwa leinagi. Ka, yokomila mina Libai saina ikikaiveka ninami!”

8 E Mosese isetuwoli wala la bigatona baisa Kora kawala, “Kunakaigalaisi yokomi mina Libai! 9 Ka, mina Isireli si Yaubada bogwa leikatupalaimi lokumwaisi ituwoli metoya komwaidosi tomota, e gagabila bukuvakatitaikinasi baisa matauna. Ki, kudokaisi baisa vavagi pikekita? Ka, tauwau, kuvagaisi avaka mi wotetila olumoulela Guyau la Buliyoyova. Ka, yokomi deli komwaidosi mina Libai isim wala kami kamaiaba Guyau bogwa leinagi! 10 Guyau bogwa leitagwala yokomi deli goli komwaidona mabudona Libai bukukeulasi baisa kami kamaiaba, kadai. Mitaga baisa tuta lokuvigikonaisi mwada bukuyoulisi tuvaila avaka tolula wotitalela! 11 Ka, yoku deli samwa avai tuta bukutakulukulusi baisa Eroni, gala kutakulukulusi baisa matauna mitaga kutakulukulaisi wala Guyau.”

12 Oluvi Mosese iwitali biga baisa Datani sola Abiram bimakaiasi matauna, mitaga ikaibigasi kawasi, “Mwa gala wala bakawokaiamsi! 13 Ka, bogwa lokuvisunupuloiyaimasi metoya Itipita opwaipwayela kubilumalala, e avakaga tuvaila bukuvagi mwada bukuvakaligaimasi oviloupakala? Deli ki kudoki bukuguyau odubamaisi ke? 14 Mwa yoku gala kulauwaimasi ovalu mapilana pwaipwayela saina kubilumalala kaina kusakaimasi ma kwabilasi kaina ma bagulasi bigulesi waini bivigaki ma vavagisi totoumasi, mitaga baisa tuta lokuvigikoni mwada bukukwatudeuwaimasi. Ka, gala wala bakawaisi!”

15 Mosese saina igibuluwa e idou baisa Guyau kawala, “Guyau gala bukukwabwaili avai semakavi matausina bimaiyaisi. Yeigu gala wala ayogagi matausina. Gala goli akopatu natana si ase.”

16 E Mosese iluki Kora kawala, “Nabwaia yoku deli matausina kam tobwakuli kasi bawa lakatuyu tailuwolima bukumaisi Guyau ola Buliyoyova; Eroni bogwa wala bisibogwa oBuliyoyova. 17 Taitala taitala yokomi bikau kova kaisakaila e bisewoya lula maiina simasimina e bisaila okabogwabu lula.” 18 E komwaidosi matausina ikeulasi kova kaisakaila, isailisi pwakova kuwokakata deli lula maiina simasimina, e ilosi itokailisi deli Mosese sola Eroni wa lulu omatala Guyau la Buliyoyova. 19 Oluvi Kora ikoguguli komwaidosi mina Isireli omatala Guyau la Buliyoyova itolisi mitasi ilokaia Mosese sola Eroni. E saina nanakwa Guyau la guyugwayu ivisigili tomota komwaidona, 20 oluvi Guyau iluki Mosese sola Eroni kawala, 21 “Kuvayumilasi metoya komwaidona tomota e bakatumtuwoliga komwaidosi baisa tuta.”

22 Mitaga Mosese sola Eroni ikululusi opwaipwaia e ikaibigasi kawasi, “Mwa, Yaubada yoku momova uulela, kidamwa taitala tomota bimitugaga e yokuga bukugibuluwi tomota komwaidona ke?”

23 E Guyau iluki Mosese kawala, 24 “Ka, kuluki tomota bivapalasi bilosi ewaiwa metoya osi buliyoyova Kora, Datani, deli Abiram.”

25 E oluvi Mosese, deli komwaidosi tokugwala Isireli ilokaiasi Datani sola Abiram. 26 Mosese iluki tomota kawala, “Kuvapalasi kuwaisi ewaiwa metoya osi buliyoyova matausina mina mitugaga deli gala bukukwabikonaisi avai guguwa si guguwa matausina. Kidamwa bukuyokeiwaisi yokomi madeilila wala bukudoumsi.” 27 Mapaila matausina itopalasi ilosi ewaiwa metoya osi buliyoyova Kora, Datani, deli Abiram.

Datani deli Abiram eisunapulasi itodelisi osi buliyoyova wa lulu deli goli si kukova e litusia. 28 E Mosese iluki tomota kawala, “Baisa makawala bukunikolaisi Guyau iwitalaigu bavagi vavagi makwaisina e gala nanogu titoulegu lauvagi vavagi makwaisina. 29 Kidamwa Yaubada gala bimipuki tauwau matausina e bikaligimakavasi wala, baisa kala nikoli Guyau gala inagaigu. 30 Mitaga kidamwa Guyau bitamituli kwaitala vavagi kwemitawasi e pwaipwaia bikapogega bikapatu matausina toyo si guguwa komwaidona e tommomova wala bilosi wa Tuma, ka, metoya baisa bukunikolaisi matausina ikoulovaisi Guyau.”

31 Tutala Mosese ivenoku bigatona, pwaipwaia makatupona Datani sola Abiram eititokaisi ikapogega 32 e ilupoli matausina, litusia, Kora deli sala, deli goli komwaidona si guguwa. 33 E matausina tommomova wala ilosi Tuma toyo si guguwa komwaidona. E pwaipwaia ikapatu matausina, e komwaidosi itamwausi. 34 Komwaidosi mina Isireli eitotusi baisa isakaulasi tutala ilagaisi iukuwakulasi. Matausina ikamitamatasi kawasi, “Sakaula, sakaula, ikapataidasiga madeilila!”

35 Tuvaila Guyau iwitali kova ilululu ivakadoum matausina lakatuyu tailuwolima, matausina eigibumakavasi lula maiina simasimina.

Kova kaisakaila

36 Oluvi Guyau iluki Mosese kawala, 37 “Kuluki Eleasa matauna Eroni tolula latula bikau makaisina kova kaisakaila eibubulokaisi metoya tanumnumta barasi bisaim ituwoli metoya tauwau matausina kova bogwa eivakadoum, e bilau ikatusou makovasina omalaga, paila makaisina kova kaisakaila kaibumaboma. 38 Makaisina kaibumaboma tuta matutona lokusakaisi Guyau ivigaki paila la kabogwabu lula wotitalela. Mapaila kukwau makaisina kova kaisakaila metoya tauwau matausina bogwa leikaligasi paila si mitugaga, kukwatupitati makaisina bipatatasi wala e kuvigaki yokuluvala kabogwabu lula; e baisa bivigaki yokilela mitasi mina Isireli.” 39 Mapaila Eleasa matauna tolula ikau makaisina kova kaisakaila ikatupitati ivigaki yokuluvala kabogwabu lula. 40 E availa availa mina Isireli matausina gala Eroni dalela baisa yokilela mitasi, e gala ibodi bimaisi okabogwabu lula paila bigabusi lula maiina simasimina baisa Guyau. Paila kidamwa avai tau bima, matauna bisilagi makawala Kora deli la boda. Eleasa ivagi komwaidona makawala Guyau la karaiwaga baisa Mosese.

Eroni ikoli tomota

41 E eiyam, komwaidona mina Isireli itakulukulusi baisa Mosese sola Eroni kawasi, “Yokomi bogwa lokukwatumataisi mimilisi Guyau la tomota.” 42 E tutala bogwa eikougugulasi mwada bilokaiasi Mosese sola Eroni, komwaidosi itovilakaisi Guyau la Buliyoyova e igisaisi lowalowa ikukuboli makwaina e Guyau la gugugwayu saina peula ikaloubusi. 43 E Mosese sola Eroni ilosi itolisi omatala Buliyoyova, 44 e Guyau iluki Mosese kawala, 45 “Kuvayumilasi bamtuliga komwaidosi otukolela!”

E kasitaiyu wala ikululusi migisi opwaipwaia, 46 e Mosese iluki Eroni kawala, “Kukwau m kova kaisakaila e kusewoya pwakova kuwokakata metoya okabogwabu lula deli sitana lula maiina simasimina. E bukunanakwa bukulokaia tomota e bukuvagi kabotuvitusila paila kasi katumigileu. Mwa, kunanakwa, Guyau la gibuluwa baisa tuta bogwa eilitaki tomota e lelia saina mwaugaga bogwa eivitouula.” 47 E Eroni ikabikaula, ikau la kova kaisakaila e isakaula ila oluwalaisi tomota komwaidona. Avai tuta leigisi lelia makwaina bogwa leivitouula, matauna ikau lula maiina simasimina isaila odabala pwakova kuwokakata e ivagi kabotuvitusila paila tomota kasi katumigileu. 48 E mwau makwaina iwokuva, e Eroni kalamwaleta wala itotu oluwalaisi tommomova deli tokukwaliga. 49 Tomota kasi bawa leikaligasi 14,700, e deli goli matausina leikaligasi metoya Kora ola dubakasala gala deli kasi kakalawa. 50 Avai tuta lelia makwaina saina mwaugaga bogwa leiwokuva, e Eroni ikaimilavau ilokaia Mosese omatala Guyau la Buliyoyova.

17

Eroni la kaitukwa

1 E Guyau iluki Mosese kawala, 2 “Kuluki mina Isireli tokugwala metoya dala dilatala dilatala bimiakaimsi kaitukwa kala bawa kailuwoyu kaiyu, kugini yagala taitala taitala matausina ola kaitukwa wala titoulela 3 e Eroni yagala kugini Libai ola kaitukwa. E kaitukwa kaitala kaitala makaisina paila tokugwala dala dilatala dilatala. 4 E kukwau makaisina kulau ogu Buliyoyova kusaili omatala Kabutu Didawogala, makatupona goli leitabudoboda. 5 E avai tau bogwa lanagi la kaitukwa bitam. Baisa bivigaki basilibodi si takulukulu mina Isireli tuta komwaidona itakulukulusi baisa yoku.”

6 Mapaila Mosese iluki mina Isireli e tokugwala dala dilatala dilatala isakaisi matauna si kaitukwa, kaitala kaitala makaisina paila dala dilatala dilatala, kala bawa kailuwotala kaiyu, e Eroni la kaitukwa deli makaisina. 7 E oluvi Mosese ilau komwaidona kaitukwa makaisina olumoulela Buliyoyova e isaili omatala Guyau la Kabutu Didawogala.

8 E eiyam avai tuta Mosese isuvi olumoulela Guyau la Buliyoyova igisi makaina Eroni la kaitukwa oyagasiga mina Libai bogwa leitam. Makaina eisisi, ilala, deli eiuwa kaiuwala makawala saida kwematuwa. 9 Mosese ikau komwaidona makaisina kaitukwa e ivituloki mina Isireli. E matausina igisaisi avaka eikaloubusi, e tokugwa taitala taitala ikaimalaisi si kaitukwa. * 10 E Guyau iluki Mosese kawala, “Kukwau Eroni la kaitukwa kukwaimilivau kulau kusaili omatala Kabutu Didawogala. E makaina bikanigaga baisa bivigaki mina Isireli si kabogigisa paila si kowolova, paila matausina bikikaligasi wala kidamwa gala bisimwaisi takulukulu.” 11 Mosese ivagi makawala avaka Guyau leikaraiwogi matauna.

12 Mitaga mina Isireli ilukwaisi Mosese kawasi, “Mwa bogwa wala bakadoumlabasi! 13 Paila kidamwa availa bivakatitaikina Guyau la Buliyoyova bogwa wala bikaliga, mapaila desi wala bakadoumsi.”

18

Si wotetila tolula deli mina Libai

1 E Guyau iluki Eroni kawala, “Yoku deli litumwa, deli goli mina Libai ibodi bukulumkolaisi kala mmayuyu mi sula komwaidona bukukeulasi kami pakula paila avai vavagi lokukididogaisi metoya omi wotetila olumoulela ulo Buliyoyova, mitaga yoku wala deli litumwa ibodi bukulumkolaisi kala mmayuyu wotetila makwaina paila tolula wotitalela. 2 Yoku bukumai veyamwa komwaidona odalela Libai kidamwa biwotetilasi deli yoku e bipilasaimsi avai tuta yoku bukupaisewasi deli litumwa olumoulela ulo Buliyoyova. 3 Matausina bivagaisi si wotetila bwaina baisa yoku, deli wotitalela ulo Buliyoyova, mitaga gala wala ibodi bikabikonaisi avai guguwa kwebumaboma olumoulela matabudona Bomikikila, kaina okabogwabu lula. Kidamwa bivagaisi, matausina deli yoku bukukwaligasi wala. 4 Matausina biwotetilasi deli yoku e bivigimkulovaisi avaka kasi karaiwaga paila wotitalela ulo Buliyoyova, mitaga gala bukutagwala tobubeikam biwotetilasi deli yoku. 5 Yoku wala deli litumwa kamimwaleta ibodi bukuvigimkulovaisi wotitalela matabudona Bomikikila deli kabogwabu lula, e baisa bivigaki gala tuvaila bayomitali agu leiya baisa mina Isireli. 6 Ka, yeigu wala titoulegu lanagi veyamwa mina Libai oluwalaisi Isireli komwaidona bivigaki kam bobwailila. Matausina bogwa lakabomi, e igagabila biwotetilasi olumoulela ulo Buliyoyova. 7 Mitaga yoku deli litumwa kamimwaleta ibodi bukuvigimkulovaisi komwaidona tolula wotitalela metoya okabogwabu lula deli olumoulela matabudona Bomikikila Sainela. E komwaidona guguwala Buliyoyova bukukwaraiwogaisi, paila tolula wotitalela bogwa lasakaimi baisa mi koni. E availa tobubeikam idoki bima katitaikinela guguwa makwaisina kwebumaboma, bikaliga wala.”

Tolula kasi vilavila

8 E Guyau iluki Eroni kawala, “Komwaidona mina Isireli si semakavi leikatuyoulisi paila yeigu agu kwatukila, makwaisina gala ibodi bigubuki lula. Bogwa basakaimi, yoku deli goli dalem, vilavila makwaina bikanigaga baisa yokomi. 9 Metoya komwaidona semakavi saina kwebumaboma makwaisina gala bigabu okabogwabu lula, mimilisi makwaisina mi vavagi wala. Makawala, kaula semakaila, mitugaga kala ligaiwa semakaila, deli kaimapu semakaila. Komwaidona makwaisina saina kwebumaboma, bisemakaiyaisi baisa yeigu, baisa mi vavagi deli litumwa. 10 Kaula makwaina bukukwamkomasi ambaisa wala katupobumaboma, e tauwau wala ibodi bikomasi kaula makwaisina. Bukudokaisi makwaisina kwebumaboma.

11 “E tuvaila, kidamwa avai vavagi tuvaila mina Isireli bisemakaiyaisi paila yeigu agu kwatukila, baisa mi vavagi wala. Yeigu lasisakaim, litumwa tauwau deli vivila, tuta baisa e bikanuvagisi goli. Availa availa goli veyamwa bogwa eikikilaisi titoulesi ibodi bikamsi goli.

12 “E avaka kalamatabwaila mina Isireli si visulapula paila yeigu taitu kwaitala kwaitala makawala. olibe bulamila, waini, deli kaula. 13 Komwaidona wala mi vavagi. Availa availa goli veyamwa bogwa eikikilaisi titoulesi ibodi bikamkomasi goli semakavi makwaina.

14 “Komwaidona vavagi kwebumaboma olopola Isireli makwaisina eisemakavaisi baisa yeigu baisa mi vavagi wala. *

15 “Kidamwa kuluta gugwadi kaina mauna mina Isireli leisisakaigusi baisa mi vavagi wala. Mitaga kidamwa gugwadi veisia magisi bigimolivauwaisi ibodi bukusaili mapusi, makawala goli komwaidona kuluta mauna ibodi bukusaili mapusi minasina napupagatu. 16 E gugwadi ibodi bigimolivauwaisi avai tuta bibudoki kasi tubukona natana, mapusi bibudoki wala kwailima siliba, makawala avaka kami karaiwaga. 17 Mitaga bulumakau, sipi, deli gota si kuluta gala bukutagwala bigimolivauwaisi, minasina komwaidona wala yeigu ulo vavagi tatougu, ibodi wala bukugibukwaisi lula paila yeigu. E buyavisi bukukwatusokaisi kabogwabu lula, e posasi bukugibukwaisi lula bivigaki kaula semakaila e maiinela biyomwasali nanogu. 18 E vilionesiga minasina baisa paila wala yokomi, makawala, seila deli kaikena kweyakakata metoya katukila magulona.

19 “Yeigu basakaimi kami vilavila toyo litumwa tauwau deli goli vivila, tuta baisa, e bikanuvagasi goli metoya vavagi komwaidona avaka mina Isireli leisisemakavaisi baisa yeigu agu kwatukila. Makwaina goli kabutu oluwalaidasi gala bitotina baisa yoku toyo dalem.”

20 E Guyau iluki Eroni kawala, “Mwa, yoku gala wala bukuyosi avai guguwa gagabila bukuvigaki bigukeya paila titoulem, deli goli dalem; deli gala bisim pwaipwayem olopola Isireli. Ka, komwaidona vavagi bukubani metoya wala baisa yeigu.”

Mina Libai kasi vilavila

21 E Guyau ikaibiga kawala, “Bogwa lasaiki mina Libai komwaidona tala metoya luwotala avaka mina Isireli eisakaigusi. Baisa kaimapula si wotetila paila iyamataisi ulo Buliyoyova. * 22 Mina Isireli dala ituwoli ituwoli gala tuvaila bisukwaisi ulo Buliyoyova paila igau biyomitulaisi kasi kaliga titoulesi. 23 Tuta baisa e bikanuvagasi goli mina Libai wala kasimwaleta biyamataisi ulo Buliyoyova, deli bivagaisi wotitalela komwaidona paila makwaina. Karaiwaga makwaina bikanigaga baisa yoku deli goli dalem komwaidona. Mina Libai gala wala biyosisi avai vavagi kasi vilavila olopola Isireli, 24 paila uula tala metoya luwotala avaka mina Isireli leisisakaigusi agu kwatukila, baisa kasi vilavila tatousi. Baisa uula lakatuloki matausina gala wala sitana biyosisi avai vavagi kasi vilavila olopola Isireli.”

Mina Libai si semakavi

25 E Guyau ikaraiwogi Mosese 26 biluki mina Libai kawala, “Avai tuta mina Isireli bisakaimi tala metoya luwotala avaka Guyau leisisakaimi paila mi vavagi tatoumi, metoya magulona ibodi bukusemakaiyaisi tala metoya luwotala paila Guyau kala katukila. 27 Katukila magulona bukukibubotaisi bibudoki makawala tobigubagula la semakavi metoya kwaiuwovau kaula deli waini. 28 Baisa bivigaki yokomi bukusemakaiyaisi paila Guyau kala katukila metoya magulosina tala metoya luwotala avaka mina Isireli leisakaimi katukila magulona paila Guyau, komwaidona wala bukusakaisi Eroni tolula. 29 Komwaidona avaka bwainigaga leisakaimi kusakaisi matauna. 30 Avai tuta bogwa bukusemakaiyaisi avai vavagi bwainigaga baisa Guyau, e kesalaga paila wala titoulemi makawala goli tolibagula ikugwa bisemakavi e oluvi kesala biyosi paila wala titoulela. 31 Yokomi tolula deli veimia bukukwamsi ambaisa wala magimi, paila baisa mapula mi wotetila ogu Buliyoyova. 32 E avai tuta bukukwamkwamsi baisa gala bivigaki lokusulasi, paila uula bogwa lokusemakaiyaisi komwaidona vavagi bwainigaga baisa Guyau. Mitaga kuyamataimi gala bukuyogwalaisi mina Isireli si semakavi kwebumaboma metoya bukukwambogwisi avai vavagi makwaisina, oluviga bukusemakaiyaisi vavagi bwainigaga. Kidamwa bukuvagaisi makawala, bukukwaligasi wala.”

19

Tubwagela bulumakau nabweyani

1 E Guyau ikaraiwogi Mosese sola Eroni 2 bisakaisi mina Isireli kasi karaiwaga. Matausina bimiakaisi natana navivila bulumakau nabweyani minana gala isim kala nebaneba, deli minana gala kwaitala tuta ivigakaisi ipaisewa, 3 matausina bisakaisi minana baisa Eleasa tolula. Bisunupuloiyaisi minana oyosewala kabosikaiwa e bikatumataisi omatala wala Eleasa tolula. 4 Oluvi Eleasa bikau sitana buyavila minana, e deli misikwaikwela bikikatusoka sivalima sivayu kidamwa litukwela buyavi bila ambaisa kibubotala Buliyoyova eititoki. 5 E namwaidonaga minana makawala kanuvinela, vilionela, buyavila, deli sileula bigabwaisi wala omatala tolula. 6 Tuvaila tolula matauna bikolibabi mimilisi kai kweisila, sisitala silumwaiya, deli yatala wotunu yabweyani, e bilavi bilosi wa kova bigabugoli. 7 E oluvi matauna biwini kala karekwa deli bikakaya tomwaidona, e oluvi biviloubusi okabosikaiwa. Mitaga matauna deli wala la pupagatu bisisu tatoula wala bibugiki. 8 E avai tau kala togabu minana bulumakau ibodi biwini kala karekwa deli bikakaya tomwaidona, mitaga tau matauna tuvaila la pupagatu bisisu tatoula wala bibugiki. 9 E avai tau matauna tomigileu mokwita ibodi bikau tubwagela bulumakau minana bilau oyosewala kabosikaiwa e bisaili kabala ambaisa katupomigileu wala bisisu, e bisisu baisa paila mina Isireli bisewoyasi wa sopi e bivigakaisi paila katumigileula si pupagatu. E makwaina gulogula katumigileu bivagaisi paila mitugaga kala ligaiwa. * 10 E tau matauna leikatuyoula tubwaga baisa ibodi biwini kala karekwa. Mitaga matauna la pupagatu bisisu tatoula wala bibugiki. E karaiwaga makwaina bikanigaga paila mina Isireli deli goli togilagala eisisilomlasi oluwalaisi.

Mina Isireli bikikilaisi titoulesi taga bikabikonasi tomata

11 Availa bikabikoni tomata bogwa eiyogwali titoulela e bisisu wala deli la pupagatu biboda kwailima kwaiyu yam. 12 Mitaga matauna ibodi bikatumigileu titoulela metoya mitugaga kala katumigileu sopila wa yam kwaitolula, deli yam kwailima kwaiyuwela, e matauna bogwa bimigileu. Mitaga kidamwa gala bikatumigileu titoulela olopola yam makwaisina kwaiyu, matauna gala wala bimigileu. 13 Availa bikabikoni tomata e gala bikatumigileu titoulela matauna bisisu wala deli la pupagatu, paila uula sopila mitugaga kala katumigileu gala ivakakayaisi matauna. Matauna bogwa eiyogwali Guyau la Buliyoyova, mapaila matauna gala tuvaila Yaubada bidoki la tomota.

14 Kidamwa availa bikaliga olumoulela la buliyoyova titoulela, e availa isisu olumoulela makwaina tutala eikaliga kaina availa bisuvi olumoulela makwaina bogwa bipupagatu, e la pupagatu bisisu biboda kwailima kwaiyu yam. 15 Komwaidona bolu deli kulia olumoulela buliyoyova makwaina gala isim katubukolesi tuvaila bogwa eipupagatusi wala. 16 Kidamwa availa bikabikoni avai tomota matauna bogwa eikatumataisi kaina ikaligimakava wala, okoukweda, kaina availa bikabikoni kaitala tomata totuwanesi kaina laka, matauna bogwa bipupagatu e la pupagatu bisisu biboda kwailima kwaiyu yam.

17 Paila pupagatu kala katumigileu, ikugwa bikauwaisi sitana tubwagela bulumakau nabweyani minana leigabwaisi paila mitugaga kala katumigileu e bisewoyasi bila olumoulela kwelatala kulia, oluvi sopi simokainia biligabwaisi bila olumoulela. 18 Kwematala nanamsela makawala, kidamwa availa tomigileu, matauna ibodi bilopwi sisitala silumwaiya, bividagu wa sopi olumoulela kulia, e bikatusoki la buliyoyova titoulela, deli guguwala komwaidona, deli komwaidona kala tosisu buliyoyova makwaina. Kweyuwela nanamsela, kidamwa availa tomigileu, matauna ibodi bikatusoki avai tau matauna eikabikoni tomota totulesi, kaina tomata, kaina laka. 19 E yam kwaitolula deli yam kwailima kwaiyuwela tomota matauna tomigileu, ibodi bikatusoki sopi makwaina baisa tau matauna isim la pupagatu. E yam kwailima kwaiyuwela tomigileu matauna ibodi bikatumigileu sola matauna deli la pupagatu. E matauna goli ikugwa biwini kala karekwa, deli bikakaya, e oluvi avai tuta bikoyavi matauna bogwa bimigileu.

20 Kidamwa availa bogwa eiyopigigatu titoulela, e gala ikatumigileu wowola, matauna deli wala la pupagatu bisisu, paila uula sopila katumigileu gala ivakakayasi matauna. Matauna bogwa eiyogwali Guyau la Buliyoyova, e gala wala tuvaila Yaubada bidoki la tomota tatoula. 21 Karaiwaga makwaina ibodi bukukwabikuwolaisi tuta baisa e bikanigaga goli. Tau matauna tokatusoka sopi baisa paila katumigileu ibodi biwini kala karekwa. Availa bikabikoni sopi baisa, matauna bogwa eiyopigigatu titoulela e bisisu wala deli la pupagatu bila bibugiki. 22 Kidamwa tau matauna deli la pupagatu bikabikoni avai vavagi, bogwa eiyopigigatu makwaina deli bogwa eiyopigigatu titoulela e bisisu deli la pupagatu bila bibugiki.

20

Avaka eikaloubusi mapilana Kadesi

(Sun 17.1-7)

1 E tubukona minana taitu kala vitouula e komwaidosi mina Isireli iviloubusisi oviloupakala Sini e ibudaisi si kabosikaiwa baisa Kadesi. E baisa minana Miriam ikaliga e ibakwaisi.

2 Baisa eibudaisi si kabosikaiwa gala wala sopi, e tomota itoulaisi Eroni sola Mosese, * 3 e itakulukulusi baisa matausina, kawasi, “E kaina bibodi mokwita kidamwa bakakaligasi omatala Guyau ola Buliyoyova makawala semaiasi mina Isireli. 4 Avaka paila lokumaiyaimasi mapilana oviloupakala? Ki, kidamwa baisa bakakaligasi, yakamaisi deli goli ma bulutuvalusi? 5 Avaka paila lokuvisunupuloiyaimasi metoya mapilana Itipita e lokumaiyaimasi baisa saina gaga sainela, paila gala wala avaka bitavali bisusina? Gala witi, gala seuseu, gala waini kawailuwala e gigiku, e deli tuvaila gala sitana sopi paila momom.” 6 Mosese sola Eroni ivapalasi metoya baisa tomota e itolisi omatala Buliyoyova. E ikavaginasi migisi opwaipwaia, e Guyau la lumalama deli guyugwayula iviloubusi baisa matausina.

7 E Guyau iluki Mosese, kawala, 8 “Kukwau kaitukwa makaina eikanukwenu omatala Kabutu Didawogala, e yoku som Eroni kukougugulaisi mina Isireli komwaidosi. Boda komwaidona omitasi kuluki makwaina dukutotu, e sopi bogwa bigiposisi. E baisa bukuvigaki sopi bibusi metoya odakuna, e matausina deli si bulutuvalu bimomsi.” 9 E Mosese ilokaia ikau kaitukwa makaina makawala avaka Guyau bogwa eikaraiwogi.

10 Matauna deli Eroni ikougugulaisi tomota omatala dukutotu, e Mosese iluki tomota kawala, “Kulagaisi yokomi tokosomapu. Ki, ibodi wala bakakau sopi metoya wa dukutotu makwaina paila yokomi?” 11 Oluvi Mosese ilupi la kaitukwa e isivayu iwaiya makwaina dukutotu, e sopi igiposisi isusunapula ivigaki saina kaduyoveka sakala, e tomota komwaidosi deli si bulutuvalu imomsi.

12 Mitaga Guyau ikamitilaki Mosese sola Eroni, ikaibiga kawala, “Uula wala gala kusimokwitasi ulo peula kwebumaboma omitasi mina Isireli, paila mi dubumi gala tona, e mapaila yokomi gala bukuviloubusiaisi matausina valu makwaina avaka lakatotila mwada basaiki matausina.”

13 Baisa leivigaki mapilana Meriba,q ambaisa mina Isireli eitakulukulusi baisa Guyau, e baisa iyoumatila baisa matausina mwada matauna Tobumaboma.

Guyoula Edom gala itagwala mina Isireli biluvapelasi

14 Mosese iwitali touwata metoya Kadesi e ilauwaisi biga baisa guyoula Edom. E ikaibigasi kawasi, “Biga mabigana metoya baisa veyamwa mina Isireli.r Kunikoli vavagi mwau kabudobodasi, 15 ammakawala tubumaiasi eilosi Itipita e baisa kasigagasi kwaivila taitu. Mina Itipita iyomiyuyaisi tubumaiasi e deli goli yakamaisi, 16 mapaila kadousi baisa Guyau paila pilasi. E bogwa ilagi ma dousi iwitali anelosi ima e ivisunupuloiyaimasi metoya Itipita. E baisa tuta yakamaisi Kadesi lakasisuaisi valu makwaina okaligeila deli m valu. 17 Kutagwala bakaluvapelasi olopola m valu. Yakamaisi deli ma bulutuvalusi gala bakavalavaisi keda, kaina bakakalipolasi omi bagula kaina omi waini bigulesi, deli gala bakamomsi metoya kami utuwotu, mitaga bakaliloulasi wala okadaula igau avai tuta bakavaligilaisi m kwabokwaraiwaga.”

18 Mitaga mina Edom ivitakaulokaisi, kawasi, “Gala wala katagwalasi bukusuvisi e bukuluvapelasi metoya oma valusi. Kidamwa kuvigikonaisi, bakadeilisi bakawaisi e bakawaimi.”

19 E mina Isireli ikaibigasi, kawasi, “Bakaliloulasi wala okadaula, e kidamwa yakamaisi kaina ma bulutuvalusi bakamomsi metoya kami sopi, e bakamapusi. Mesinaku wala magimasi sainela bakaluvapelasi wala.”

20 Mitaga mina Edom ikaibigasi, kawasi, “Gala wala katagwalasi!” E ideilisi isunapulasi deli tokwabilia topapeula paila bikabiliasi deli mina Isireli. 21 Mina Edom gala wala itagwalasi mina Isireli biluvapelasi olopola si valu, e mapaila mina Isireli iuwovilasi ilosi wa keda ituwoli.

Eroni la kaliga

22 E komwaidosi mina Isireli isilavaisi Kadesi e iviloubusisi wa Koya Ora 23 okaligeila mapilana Edom. E makatupona Guyau iluki Mosese sola Eroni kawala, 24 “Eroni gala wala biviloubusi makwaina valu avaka lakatotila mwada basaiki mina Isireli, paila matauna bogwa bikaliga. Paila yokomi kamitaiyu lokukoulovaisi ulo karaiwaga mapilana Meriba. 25 Kuvakouli Eroni deli latula Eleasa kulau kumwenasi wa Koya Ora, 26 e baisa bukuvilili Eroni kala kwama tolula e bukuvisikoma Eleasa, paila Eroni bogwa bikaliga baisa.” 27 Mosese ivagi avaka Guyau eikaraiwogi. Imwenasi wa Koya Ora, boda budomwaidona omitasi, 28 e Mosese ivilili kala kwama tolula Eroni e ivisikoma Eleasa. E Eroni ikaliga wa koya odabala, e Mosese deli Eleasa ibusisi ikaimilavausi metoya wa koya. * 29 E komwaidosi mina Isireli eilagaisi paila Eroni bogwa eikaliga, e komwaidosi matausina ivalamsi paila matauna iboda kweluwotolu yam.

21

Ikalisauwaisi mina Kenani

1 E tolela Kenani guyoula Aradi isisu opilibolimila mapilana Kenani ilagi bulogasi mina Isireli leimaisi okedala Atarim. E ilokaia e deli ikabiliasi e mimilisi tomota iyosi ikatupipi. * 2 Mapaila mina Isireli ilivalasi biga katotila baisa Guyau, kawasi, “Kidamwa yoku bukutagwala bakatomgwagasi odubasi tomota matausina, bogwa wala bakakabomaisis matausina deli si valu paila yoku, e bakamtulaisi matausina e si valu bakakatudidaimisi.” 3 E Guyau bogwa ilagi si biga e ipilasi mina Isireli e bogwa itomgwagasi odubasi matausina mina Kenani. Mapaila mina Isireli imtulaisi matausina e ikatudidaimisi si valu. E idokaisi mapilana valu kala kavilevi Oma.t

Mosese ibubuli keiyuna metoya otanumnumta

4 Mina Isireli isilavaisi Koya Ora bilokaiasi wa keda makadana bila Mlulela Akaba, paila mwada bitavinaisi valu Edom. Mitaga wa keda ililoulasi e tomota ikamagwesisi. * 5 E ikosomapusi baisa Yaubada deli goli baisa Mosese. Itakulukulusi kawasi, “Avaka paila lokumaiyaimasi metoya wa Itipita, e oviloupakala baisa bakakaligasi paila gala kaula deli sopi? Bogwala kasomatasi kamkwam kaula gagaina wala.” * 6 Mapaila Guyau iwitali keiyuna naiyayana baisa tomota mina Isireli e bidubadu igadaisi ikaligasi. 7 Tomota imakaiasi Mosese e ikaibigasi, kawasi, “Bogwa kamitugagasi avai tuta lakakosomapusi baisa Guyau deli goli baisa yoku. Kunigada baisa Yaubada kidamwa bikau minasina keiyuna.” Mapaila Mosese inigada paila tomota. 8 E Guyau iluki Mosese bibubuli natana keiyuna metoya tanumnumta barasi e bisaili odabala kaitala kai, e availa availa matausina keiyuna eigadaisi kidamwa bigisaisi keiyuna barasi bimovasi wala. 9 Mapaila Mosese ibubuli keiyuna metoya tanumnumta e isaili odabala kai. E matausina keiyuna bogwa eigadaisi igisaisi minana wa kai e imovasi. *

Mina Isireli isilavaisi Koya Ora e ilosiga oitayatilela mapilana Mowabi

10 E mina Isireli isilavaisi koya Ora e ilosiga ibudaisi si kabosikaiwa mapilana Oboti. 11 Oluvi isilavaisi Oboti, ilosiga ibudaisi si kabosikaiwa mapilana Abarim ovilouwokuva oviluwela Mowabi opilibomatu. 12 E oluvi isilavaisi mapilana ilosiga ibudaisi si kabosikaiwa mapilana oItayatilela Seredi. 13 Isilavaisi mapilana e ilosiga ibudaisi si kabosikaiwa wa Waya Anoni opiliyavata mapilana vilouwokuva, eikabikabi wala ila mapilana Amora. (Waya Anoni baisa kasi kaligei mina Mowabi toyo mina Amora.) 14 Baisa uula mapilana Bukila Guyau la kabilia kala ginigini isisu, “… Waebi mavilouna eitotu oviluwela Supa, itayatila komwaidona, Waya Anoni, 15 deli beibega komwaidona ikabikabi wala eila mapilana Ari e isaitaula wala ila okaligei mapilana Mowabi.”

16 E metoya baisa matausina igalasi ilosi valu yagala Utuwotuwokuva, e baisa Guyau iluki Mosese kawala, “Kumai tomota poulotala, e yeigu basaiki kasi sopi.” 17 Wa tuta matutona wala mina Isireli eiwosaisi mapilana wosi kawasi.

“Utuwotu kulodusi

e deli wosimasi bakamomomsi -

18 E kala tokeli makwaisina gweguya litusia

deli tomota kasi tokugwa.

Si kaitukwa deli kai

ivigakaisi si daima.”

Oluvi matausina igalasi metoya ovilouwokuva e ilosi valu yagala Matana, 19 e metoya baisa igalasi ilosi Naalieli, e metoya Naalieli igalasi ilosi Bamoti, 20 e metoya Bamoti igalasi ilosi oitayatilela Mowabi, okuvalila Koya Pisiga biloula oviloupakala.

Mina Isireli itomgwagasi odubasi kasitaiyu gweguya Siyoni sola Ogi

(Kak 2.26—3.11)

21 E mina Isireli iwitalaisi biga baisa guyoula Amora matauna yagala Siyoni bilukwaisi kawasi. 22 “Kutagwala bakasuwaisi om valu. Yakamaisi deli ma bulumakausi gala bakavalaiyaisi keda e bakakalipoulasiga omi bagula bigulesi waini deli gala bakamomsi okami utuwotu, bakaliloulasi wala okadaula tatoula bakavapeilisi kaligeila m valu.” 23 Mitaga Siyoni gala itagwala mina Isireli bisuwaisi ola valu. Mitaga matauna ikouguguli tokabilia ilosi mapilana Yaasa ovilouwokuva e ikabiliaisi mina Isireli. 24 Mina Isireli ikatumataisi saina bidubadu kasi tilaula, e iyoulisiga si valu, ivitouula wa Waya Anoni ikabikabi goli ila itobu mapilana Yaboka opiliyavata, baisa si valu mina Amoni paila mina Amoni bogwa eipeulasi eivakulotaisi kasi kaligei. 25 Mapaila mina Isireli iyoulisi komwaidona mina Amora si valu vilouvakaveka deli goli mavilouna Esiboni, toyo goli komwaidona viloukikekita otalila e isipitalaisi mavilousina. 26 E Esiboni mavilouna Amora la vilouveka e guyau Siyoni matauna mina Amora si guyau, matauna okwaitala eikabiliasi kasitaiyu guyoubogwa guyoula Mowabi e iyouli komwaidona la pwaipwaia ikabikabi wala ila itobu wa Waya Anoni. 27 Baisa uula tobutusi wosi kasi wosi ikaibiga,

“Kumaisi Esiboni mavilouna guyau Siyoni la vilouveka!

Magimasi bakagisaisi bukukwaliivauwaisi deli bukuvigivauwaisi mavilouna.

28 Kwaitala tuta metoya vilouveka Esiboni,

Siyoni la tokabilia ilosi makawala kovatala kova.

E makovana ivakakovi vilouveka Ari olumoulela Mowabi.

Deli ivakagoli wala koyala Anoni mapilana walakaiwa. *

29 Mina katudewa gaga yokomi mina Mowabi!

Yokomi kutapwarorusi baisa tokolu Kemosi bogwa lokubodasi kami mwau!

Mi yaubada ivigaki tauwau komwaidona bisakaulasi metoya kabosilagi.

Deli ivigaki vivila komwaidona la tokatupipi guyoula Amora.

30 Mitaga baisa tuta dalesi komwaidona bogwa wala eidoumlabasi,

metoya Esiboni bila itobu Diboni,

metoya Nasim bila itobu Nopa katitaikinela Medeba

komwaidona dadaimiwokuva wala.”

31 Mapaila mina Isireli imilivalusi oviluwela mapilana Amora, 32 e oluvi Mosese iwitali tauwau binevaisi avai keda ibwainaki paila biyoulisi valu Yasa. Mina Isireli iyoulisi mavilouna deli goli viloukikekita opapala; e ibokavilaisi komwaidona mina Amora ibutusi.

33 Oluvi mina Isireli isilavaisi Yasa i tovilasi e ikatubwatakaisiga kedala Basani, e Ogi guyoula Basani deli la tokabilia ivalapulasi mwada bikabiliasi deli matausina mapilana Edirei. 34 Mitaga Guyau iluki Mosese kawala, “Gala bukukukoli matauna, yeigu wala bavigakaim bukutomgwaga odabala matauna deli la tomota deli bukuyouli la valu. Bukuvigaki matauna makawala lokuvigaki Siyoni matauna mina Amora si guyau eikikaraiwogi vilouveka Esiboni.” 35 E mina Isireli ikatumataisi Ogi deli litula, deli goli la tomota komwaidona, gala goli kesa, e iyoulisi la valu komwaidona.

22

Guyoula Mowabi idou Balam bimakaia

1 Mina Isireli ililoulasi e ibudaisi si kabosikaiwa Mowabi opilibomatu oitayatilela Waya Yoridani opiliyuwela baisa Yeriko.

2 E taitala guyau isisu, matauna guyoula Mowabi, Sipora latula yagala Balaki. E ilagi bulogala avaka mina Isireli eivagaisi baisa mina Amora e deli taivila kasi bawa. 3 E matauna deli mina Mowabi komwaidosi saina ikokolasi. 4 E mina Mowabi ililivalasi baisa mina Midiani tokwaraiwogala valu, e kawasi, “Baisa saina bidugaga tomota makateki bikatudidaimisi avaka avaka oda valusi, makawala bulumakau namwala bikamdubuni komwaidona mnumonu bwaina.” E mapaila guyau Balaki 5 iwitali la touwata bidouwaisi Beori latula matauna Balam bimakaia matauna. Matauna isisu mapilana Petoro katitaikinela Waya Yupereiti mapilana Amawa. Isakaisi biga makwaina metoya baisa guyau Balaki kawala, “Magigu bukunikoli boda mabudona metoyasi Itipita leimaisi ikaligiaki valu komwaidona, e bivaiyoulaisi da pwaipwaiasi. * 6 E matausina kasi bawa ikalisauwaimasi. Mapaila anigadaim mwada bukuma bukubuloti matausina. E oluvi kainaga bakapeulasi bakakalisauwaisi bakabokavilaisi metoya oma valusi. Paila bogwa anikoli matausina availa availa kukwabwaili bibwainasi, e matausinaga availa availa kubuloti bibodasi mwau.”

7 E mina Mowabi deli mina Midiani tokwaraiwogala valu ikauwaisi sosula mapula ilokaisi Balam e ilivalaisi Balaki la biga. 8 Balam iluki matausina, kawala, “Kukwanamwaisi bogi makwaina baisa e igau nabwaia balukwaimi avaka Guyau Yaubada bilukwaigu.” Mapaila mina Mowabi tokwaraiwogala valu isikailisi Balam.

9 E Yaubada imakaia Balam ikatupoi, kawala, “Ki, availa matausina isisuaisi deli yoku?”

10 Ivitakaula, kawala, “Matauna Balaki guyoula Mowabi eiwitali matausina eimaisi bilukwaigusi 11 kidamwa matausina tomota leimaisi metoyasi Itipita bogwa leisipitalaisi pwaipwaia. E matauna magila bala babuloti matausina paila wala matauna, kidamwa matauna gagabila biyowai deli matausina e bibokavili bisunapulasi.”

12 Yaubada iluki Balam, kawala, “Gala bukulosi deli matausina e deli gala bukubuloti mina Isireli, paila yeigu bogwa lakabwaili matausina.”

13 Eiyam kaukwau Balam ilokaia la touwata Balaki e ikaibiga, “Bukukwaimilavausi omi valu. Guyau Yaubada gala itagwala bawokaiami.” 14 Mapaila ikaimilavausi baisa Balaki ilukwaisi kidamwa Balam eipaiki gala magila deli bimaisi.

15 E Balaki iwitalivau bidubadu tokwaraiwaga, e matausina saina todidabala gala makawala tolobogwa. 16 Ilokaiasi Balam e isakaisi biga metoya Balaki. E Balaki kawala, “Anigadaim taga bukutagwala avai kabosilaboda bisilibodaim paila bukumakaiagu. 17 Bogwa bamapwaim saina vakaigaga e avaka bukulivala bavagi wala. Akoma lopom, bukuma wala bukubuloti tomota matausina paila yeigu.”

18 Mitaga Balam ivitakaula, kawala, “Kaina goli bisakaigu komwaidona la siliba deli la goula metoya ola ligisa, mitaga gala wala gagabila bakoulovi Guyau ulo Yaubada la karaiwaga. Kaina binigadaigu mwada vavagi pikekita wala bavagi, mitaga ibodi wala bakabikaula Guyau ulo Yaubada. 19 Mitaga bwaina wala yokomi bukukwanamwaisi makawala semia eivagaisi, kidamwa babani kaina Guyau mwada bilukwaigu avai vavagi tuvaila.”

20 Makwaina bogi Yaubada imakaia Balam ikaibiga, kawala, “Kidamwa matausina bogwa leimaisi e ilukwaimsi mwada deli bukulosi, bwaina wala kukwatubaiasa paila bukulosi, mitaga bukuvagi wala avaka balukwaim.” 21 E eiyam kaukwau itokaia ikatubiasi la ase e ilosi deli matausina mina Mowabi kasi tokwaraiwaga.

Balam deli la ase

22 E Yaubada igibuluwa paila Balam bila, e wa tuta matutona Balam isisakaula ola ase, deli la tosikwawa taiyu, e Guyau la anelosi itotu olopola keda paila bivabodi la keda Balam. 23 Avai tuta ase minana igisi anelosi itotu e oyamala kaitala puluta, e ivalai keda ikalupoula ila wa bagula. Mitaga Balam iwaiya minana e ikaimilivau wa keda. 24 Mapaila anelosi itoli ambaisa keda eivasisikwa oluwalaisi kwaiyu waini bigulela makwaisina kalisi iwakaisi dakwa. 25 Avai tuta minana ase igisi anelosi, ivabilibili ikanuvateta wa dakwa e ikanumkumku Balam kaikela. E tuvaila wala Balam iwaiya ase minana.

26 E anelosi ivasekala tuvaila, e itoli ivabodi makatupona saina kadasisikwa gala gagabila kaboloula. 27 E malilouna, avai tuta ase igisi anelosi, ikenu. Balam igibuluwivagasi ivitouula inobwau minana deli la lewa. 28 Mapaila Guyau isaiki minana peula paila bigatona, e ikaibiga baisa Balam, kawala, “Avaka avigakaim? Avaka paila lokuwaigu sivatolu?”

29 Balam ivitakauloki, kawala, “Paila uula lokuvigakaigu makawala tonagowa! Ka, kidamwa kaitala puluta baiyosi e bogwa bakatumataim.”

30 E ase ivitakauloki, kawala, “Ki, kaina gala yeigu minawena lokusikailagu om tuta komwaidona? Ki, sitana kwaitala tuta avigakaim makawala?”

Balam ivitakaula, kawala, “Gala wala!”

31 E baisa tuta Guyau itagwala Balam bigisi anelosi itotu omatala deli la puluta, e Balam ikapusi ikanaiki lopola opwaipwaia. 32 E anelosi iluki, kawala, “Avaka paila kusivatolu kuwawaiya m ase? Lama paila bavabodi m keda. Paila gala ibodaim bukula makadana. 33 Mitaga m ase igisaigu e iuwovila sivatolu. Kidamwa gala bivagi makawala, bogwa bakatumataim e bakoli minana ase.”

34 Balam ivitakaula, kawala, “Bogwa lamitugaga. Gala anikolaim yoku lokutotu wa keda paila bukusilibodaigu. Mitaga kidamwa kudoki baisa sula paila yeigu bala, e bwaina wala, bakaimilavau ogu valu.”

35 Mitaga anelosi ikaibiga, kawala, “Kukwatuwakeda deli matausina, mitaga avaka balukwaim e baisa wala bukulivala.” Mapaila Balam ikatuwakeda deli matausina.

Balaki ibodi Balam

36 E avai tuta Balaki ilagi bulogala Balam bogwa leima, e ilokaia bibodi matauna mapilana Ari, makwaina kwaiveka valu opapala Waya Anoni okaligeila Mowabi. 37 E Balaki iluki matauna, kawala, “Avaka paila gala kuma avai tuta lawitalibogwi kam kwaikivi? Kudoki m nanamsa gala tona mapu basakaim?”

38 E Balam ivitakauloki, kawala, “Bogwa lama kainaga! Mitaga baisa tuta ammakawala balivala biga peula kidamwa gala isim ulo karaiwaga? Mitaga balivala wala avaka Yaubada bilukwaigu.” 39 E Balam sola Balaki ilosi ovalu Usota. 40 E baisa leikatumataisi Balaki la bulumakau deli la sipi e isaiki kabilavila baisa Balam deli matausina tokugwa eimaisi deli matauna.

Balam la vitoubobuta kwaimatala

41 Eiyam kaukwau Balaki sola Balam itokaiasi e ilosi Bamoti Beali, ambaisa Balam gagabila bigisi mimilisi mina Isireli.

23

1 E iluki Balaki, kawala, “Kukwaliai kwailima kwaiyu kabolula baisa paila yeigu, e kumai nalima nayu bulumakau nammwala deli nalima nayu sipi nammwala.”

2 Balaki ivagi avaka eiluki. E matauna sola Balam igabwaisi natana bulumakau deli natana sipi odubasi kabolula kwaitala kwaitala. 3 Oluvi Balam iluki Balaki, kawala, “Kutoli baisa opapala m lula kwegubugabu e igaugwa alokaia bagisi kaina Guyau bibodaigu kaina gala. E igau balukwaim avaka bilukwaigu.” E matauna kalamwaleta ila wa koya. 4 E Yaubada ibodi matauna. E Balam iluki Guyau, kawala, “Bogwa lakaliai kwailima kwaiyu kabolula e lagabu lula bulumakau natana deli sipi natana odubasi kwaitala kwaitala makwaisina.”

5 E Guyau iluki Balam avaka bilivala e iluki matauna bikaimilavau baisa Balaki bisola Guyau la biga baisa matauna. 6 E ikeiita ibani Balaki eitotu opapala la lula kwegubugabu deli goli komwaidosi kasi tokwaraiwaga mina Mowabi.

7 Balam ivitoubobuta baisa makawala.

“Matauna Balaki guyoula Mowabi eimaiyaigu metoya mapilana Siria,

e metoya wa koya opilibomatu.

Kawala, ‘Kuma kulivala paila yeigu.

Bukubuloti mina Isireli.’

8 Ammakawala babuloti avaka Yaubada gala ibuloti,

kaina balivala paila kaliga avai tuta Guyau gala wala eilivala makawala?

9 Metoya dukutotu saina walakaiwa gagabila bagisi matausina.

E igagabila bavitusi matausina metoya wa koya.

Matausina makwaina boda eisisuaisi kasimwaleta.

Bogwa eikatetasi kidamwa Yaubada eikabwaili matausina,

gala makawala boda ituwoli.

10 Dalela Isireli makawala tubumyou.

Matausina saina bidugaga gala gagabila bitakalau.

Ibodaigu bavigimkulovi ulo tuta ovalu watanawa makawala taitala Yaubada la tomota.

Ibodaigu bakaliga duwosisia wala makawala tomitukwaibwaila.”

11 E Balaki ivitakauloki Balam, kawala, “Avaka kuvagi baisa yeigu? Yeigu lamaiyaim baisa paila mwada bukubuloti agu tilaula, mitaga yoku lokukwabwaili wala matausina.”

12 E Balam ivitakauloki, kawala, “Yeigu gagabila balivala mesinaku wala avaka Guyau bilukwaigu balivala.”

Balam siviyuwela la vitoubobuta

13 E oluvi Balaki ikaibiga baisa Balam, kawala, “Kuma bitala kwaiyuwela valu e baisa igagabila bukugisi mimilisi wala mina Isireli, e metoya baisa bukubuloti matausina paila yeigu.” 14 Ivakouli matauna ilau obaleku Sopim odabala Koya Pisiga. Baisa tuvaila ikaliai kwailima kwaiyu kabolula e igabu natana bulumakau namwala deli natana sipi namwala odubasi kwaitala kwaitala makwaisina.

15 Balam ikaibiga baisa Balaki, kawala, “Kutotu baisa opapala m lula kwegubugabu e yeigu bala baisʹe babodi Yaubada.”

16 E Yaubada ibodi Balam e iluki matauna avaka bilivala, deli iwitali matauna bikaimilavau baisa Balaki paila bisola Guyau la biga baisa matauna. 17 Mapaila ikaimilavau e ibani Balaki itotu wala opapala la lula kwegubugabu deli tokwaraiwaga mina Mowabi. E Balaki ikatupoi avaka Guyau eilivala. 18 E Balam ivitoubobuta baisa makawala.

“Balaki yoku Sipora latula, kuma,

e bukulagi avaka balukwaim.

19 Yaubada gala makawala tomota tosisasopa.

Guma watanawa tuta tuta ikivilivau nanola mitaga Yaubada gala makawala.

Avai vavagi ikatotila bivagi e bogwa bivagi wala.

Eililivala e bogwa eikaloubusi.

20 Bogwa eikaraiwogaigu paila bakabwaila.

E avai tuta Yaubada bikabwaili, yeigu gala gagabila badouyumali.

21 Bogwa lagisibogwi paila mina Isireli tuta oluvi

kidamwa gala bibodasi mwau kaina pakula,

paila Guyau si Yaubada deli matausina,

e matausina ikamitulaisi matauna si Guyau.

22 Yaubada eikaimilivau matausina metoya Itipita.

Iyowai paila matausina makawala bulumakau nabolodila.

23 Baisa gala isisu avai silami deli avai mlukwausa

gagabila biyogagaisi mabudona mina Isireli.u

Tuta baisa tomota bikaibigasi paila mina Isireli, kawasi,

‘Kugisaisi avaka Yaubada bogwa leivagi.’

24 E mabudona mina Isireli makawala laiyoni napeula,

gala wala bivaiwasi tatoula wala bigadi bikamtumtu

tatoula bimom buyavi metoya minasina bogwa eikamati.”

25 E Balaki ikaibiga baisa Balam kawala, “Ka, lokupaiki bukubuloti mina Isireli. Mitaga anigadaim gala bukukwabwaili matausina.”

26 Balam ivitakauloki, kawala, “Kaina gala alukwaim mwada bogwa bavagi vavagi komwaidona avaka Guyau leilukwaigu.”

Balam sivitolula la vitoubobuta

27 E Balaki ikaibiga kawala, “Kuma deli yeigu bitala balauwaim ituwoli valu. Kaina Yaubada bitagwala bukubuloti matausina paila yeigu metoya mapilawena. 28 E ivamwenei Balam odabala Koya Peora ambaisa metitoki baisa viloupakala opapala. 29 Balam iluki matauna kawala, “Kukwaliai kwailima kwaiyu kabolula paila yeigu e baisa kumai nalima nayu bulumakau nammwala deli nalima nayu sipi nammwala.” 30 E Balaki ivigaki makawala eiluki, e igabu natana bulumakau namwala deli natana sipi namwala odubasi kwaitala kwaitala kabolula makwaisina.

24

1 Makwaina tuta wala Balam inikoli Guyau magila bikabwaili mina Isireli, e mapaila gala ila ivitoki tolosila avai kabovitoubobuta makawala eiuvagi omitibogwa. Itovila itovilaki viloupakala 2 e igisi mina Isireli eibudaisi si kabosikaiwa dala kwaitala kwaitala. E Yaubada bilomala iviyelu nanola matauna, 3 e ivitoubobuta baisa makawala.

“Baisa ulo biga yeigu Beori latula, yeigula Balam.

Baisa goli yeigu ulo biga, e bogwa agisimlili,

4 e yeigu gagabila balagi avaka Yaubada eililivali.

Amitatobu agigisi metoya wa mimi,

agigisi kilisala metoya baisa Yaubada Topeuligaga.

5 Si buliyoyova mina Isireli kwemminabwaita sainela,

6 makawala pitalela pulopola saina kasawonaku,

kaina bagula opapala waya.

Makawala lileikoya avaka Guyau eivali,

kaina makawala kweisila opapala waya.

7 Bogwa bibanaisi bidubadu kuna,

deli bisapwaisi kasi yagogu obilekula outuwotu.

Si guyau la karaiwaga bikalisau guyau Agagi,

e la kabokwaraiwaga kala kaduwonaku deli kala beiyaya.

8 Yaubada eivisunupuloi matausina metoya mapilana Itipita,

e iyowai paila matausina makawala bulumakau nabolodila.

Ikatumtuwolisi kasi tilaula,

ikatumkumkwaisi tutuwanesi e deli ikomtumtaisi si kaiyala.

9 Makwaina boda makawala wala laiyoni napeuligaga.

Avai tuta eimmasisi, gala wala taitala totuvaluwa biyommati.

Availa availa ikabwailisi mina Isireli,

e matausina tuvaila Guyau Yaubada bikabwaili.

E availa availa ibulotaisi mina Isireli,

e matausina tuvaila Guyau Yaubada bibuloti.” *

10 E Balaki ikinunuma yamala e deli la gidaleiya iluki Balam, “Yeigu ladouwaim paila bukubuloti agu tilaula, mitaga kaimapula lokukwabwaili wala iboda sivatolu. 11 Nani wala baisa tuta bukula om valu. Alivalabogwa biga katotila paila bamapwaim, mitaga Guyau gala itagwala yoku bukukwau mapu makwaina.”

12 E Balam ivitakaula kawala, “Bogwa laluki m touwata matausina lokuwitali agu tokaikivi, 13 kawagu kidamwa yoku bukusakaigu komwaidona siliba deli goula olopola m ligisa, yeigu gala wala igagabila bakoulovi avaka la karaiwaga Guyau paila mwada bavagi avaka titoulegu. Yeigu balivala avaka wala Guyau eilukwaigu balivala.”

Balam la vitoubobuta kala vigimkovila

14 E Balam iluki Balaki, kawala, “Baisa tuta yeigu bakaimilavau balokaia ulo tomota tatougu, mitaga ikugwa bakatululutaim paila avaka mina Isireli bivigakaisi m tomota igau tuta oluvi, e oluviga bala.” 15 E ivitoubobuta baisa makawala,

“Baisa ulo biga yeigu Beori latula, yeigula Balam.

Baisa goli yeigu ulo biga, e bogwa agisimlili,

16 e yeigu gagabila balagi avaka Yaubada eililivali

e babani kabitam metoya baisa matauna Towalakaiwa Sainela.

Amitatobu agigisi metoya wa mimi,

agigisi kilisala metoya baisa Yaubada Topeuligaga.

17 Agisibogwi avaka igau tuta bima,

deli agisi mabudona mina Isireli.

Taitala guyau igau biyuwoula metoya boda makwaina,

matauna makawala natana utuyam saina visigala,

kaina makawala utuyam isim yeyunela,

e matauna biyoulapula metoya wa Isireli.

Matauna biwaiya tokugwala Mowabi e bikapusisi,

deli goli bivakapusii komwaidosi mina Seti.

18 Matauna bitomgwaga odubasi kala tilaula mapilana Edom,

e bivigaki si valu kala bigukeya.

Tuta komwaidona mina Isireli bitomgwagasi wala.

19 E mina Isireli bivapupoiyaisi matausina,

e bikatumtuwolisi kesala matausina.”

20 E Balam okilisala igisi mina Amaleki, e ivitoubobuta baisa makawala,

“Mina Amaleki saina mina peuligaga odubasi avai boda avai boda,

Mitaga igau kala vigimkovila mabudona bitamwauvagasisi.”

21 E tuvaila okilisala igisi mina Keni, e ivitoubobuta baisa makawala,

“Kabosisu makwaina lokusisiki kwaipeuligaga,

makawala avai nigwa eikaliai odubadabila.

22 Mitaga avai tuta mina Asiria bikatupipaimi,

e yokomi mina Keni bukutamwausi.”

23 Balam ivitoubobuta baisa makawala,

“Avai tomota matausina eigugugulasi baisa opiliyavata?

24 Tokwabilia bikewasi metoya Saipirosi,

e biyoulisi Asiria deli Eba.

Mitaga igau tuta bima matausina tokwabilia tuvaila bitamwauvagasisi.”

25 E Balam ikatubaiasa ikaimilavau ila ola valu e Balaki isaitaula wala ila ola keda.

25

Mina Isireli mapilana Peori

1 Avai tuta mina Isireli ibudaisi si kabosikaiwa oItayatilela Akakia, e tauwau imisiaisi vilesi Mowabi. 2 Vivila minasina ivakoulisi matausina ilauwaisi okasi paka makatupona tuta komwaidona bititaimamilasi baisa minana si yaubada tokolu. Mina Isireli ikomasi kalagila deli itemmalaisi minana tokolu 3 Beali mina Peori si yaubada. Mapaila Guyau saina igibuluwi matausina 4 e iluki Mosese kawala, “Ibodi bukukwabikuwolaigu makawala - kuvakouli komwaidona tokugwala Isireli e kukwatumati matausina omilakatila, e yeigu gala tuvaila bagibuluwi mina Isireli.” 5 Mosese iluki komwaidona tokaraiwaga kawala, “Taitala taitala yokomi ibodi bikatumati metoya odalela titoulela matausina bogwa eitugwalaisi titoulesi itemmalaisi baisa tokolu Beali mina Peori si yaubada.”

6 E tuta matutona wala matausina iuvalamsi omatala Guyau la Buliyoyova, taitala sasi wala guma Isireli ivakouli natana vilela Midiani e ilau ola buliyoyova titoulela omatala wala Mosese deli goli komwaidona tomota. 7 E Peniasi matauna Eleasa latula e Eroni tolula tabula. Tutala Peniasi igisi baisa, itokaia isilavi tomota komwaidona. Matauna ikau kaitala kaiyala, 8 e isaitaula wala ilokaia tau matauna sola vivila obuliyoyova, e ikopituki wala kasitaiyu okaiyala. E baisa makawala katudoum makwaina lelia saina mwaugaga eiyogagi mina Isireli iwokuva. 9 Mitaga tomota bogwa leikaligasi kasi bawa 24,000.

10 E Guyau iluki Mosese kawala, 11 “Ka avaka Peniasi leivagi baisa ivigaki gala tuvaila bagibuluwi mina Isireli. Matauna gala itagwala availa bitaimamila baisa avai yaubada, mitaga agumwaleta wala, mauula gala akatumtuwoli matausina metoya ogu gibuluwa. 12 Mapaila kuluki matauna kidamwa yeigu babigakatotila deli matauna tuta baisa e bikanuvagasi goli. 13 Yeigu bogwa lakamokwita matauna deli dalela komwaidona bimila tolulasi tuta komwaidona; paila uula matauna gala itagwala avai yaubada bisisu kaimapugu e baisa makawala eivigaki tomota si mitugaga kala ligaiwa.”

14 E Simri matauna Salu latula, matauna tokugwala kwaitala boda metoya Simioni odalela. Peniasi bogwa eikatumati Simri sola natana vilela Midiani. 15 Minana yagala Kosibi, tamala yagala Sura, matauna guyoula kwaitala boda metoya Midiani.

16 E Guyau ikaraiwogi Mosese kawala, 17 “Kusuvi kukwabilia deli mina Midiani e kukwatudidaimi si valu komwaidona, 18 paila bogwa leivagaisi sula baisa yokomi tuta matutona leisinapwaimi mapilana Peori; deli paila minana Kosibi eikatumati tuta makwaina lelia kala tuta mapilana Peori.”

26

Siviyuwela sonukula

1 Avai tuta lelia mwau makwaina bogwa leiwokuva, Guyau iluki Mosese sola Eleasa matauna Eroni latula kawala, * 2 “Komwaidona dala Isireli kusonukulaisi avaka tauwau kasi bawa matausina kasi taitu kweluwoyu kaina bila walakaiwa matausina goli ibudoki bikabisi okawakali.” 3-4 Mosese sola Eleasa ivagaisi makawala, matausina ikougugulasi gulitinidesi okabatau mapilana Mowabi opapala Waya Yoridani kibubotala valu Yeriko.

Mabudona mina Isireli metoyasila Itipita leimaisi.

5 Rubeni matauna Yekobe la molitomoya. E Rubeni dalela eitetila metoya odalesi Anoki, Palu, 6 Esironi, deli Kami. 7 Dala madalasina kasi bawa 43,730 tauwau wala. 8 E dalela Palu matausina Eliabi 9 deli litula, Nemueli, Datani, deli Abiram. (E Datani sola Abiram matausina tomota komwaidona inagaisi paila bitokugwasi. Mitaga matausina ipakaisi Mosese sola Eroni e ilokaiasiga Kora ola boda, e ikoulovaisi Guyau. 10 E mapaila pwaipwaia ikapogega ilupoli matausina, e matausina Kora deli goli la boda komwaidona ikaligasi tuta matutona wala kova eivakadoum tauwau kasi bawa 250; baisa ivigaki tomota si kabogigisa. 11 Mitaga Kora litula tauwau gala ikaligasi.)

12 Simioni dalela eitetila metoya odalesi Nemueli, Yamini, Yakini, 13 Sera, deli Sauli. 14 Dala madalasina tauwau kasi bawa 22,200.

15 Gada dalela eitetila metoya odalesi Seponi, Agi, Suni, 16 Osini, Iri, 17 Arodi, deli Areli. 18 Dala madalasina tauwau kasi bawa 40,500.

19-21 Yuda dalela eitetila metoya odalesi Sela, Peresi, Sera, Esironi, deli Amli. (Taiyu Yuda litula, Eri sola Onani, eikaligasi mapilana Kenani.) 22 Dala madalasina kasi bawa tauwau 76,500.

23 Isaka dalela eitetila metoya odalesi Tola, Puwa, 24 Yasuba, deli Simroni. 25 Dala madalasina kasi bawa tauwau 64,300.

26 Sebuloni dalela eitetila metoya odalesi Seredi, Eloni, deli Yaleeli. 27 Dala madalasina kasi bawa tauwau 60,500.

28 Yosepa dalela eitetila metoya litula taiyu Manasa sola Epereim.

29 Manasa dalela eitetila metoya odalela Makira matauna Manasa wala latula; e Makira latula Giliadi, e dala madalasina eikitetilasi metoya odalela Giliadi. 30 dala madalasina Yesa, Eleki, 31 Asirieli, Sekem, 32 Semida deli Epera, 33 Selopeyadi matauna Epera latula matauna gala litula tauwau mitaga vivilawokuva wala, e yagasi Mala, Nowa, Ogila, Milika deli Tesa. 34 Dala madalasina tauwau kasi bawa 52,700.

35 Epereim dalela eitetila metoya odalesi Sutela, Bekeri deli Taana. 36 E Erani dalela eikitetila metoya baisa mabudona Sutela. 37 Dala madalasina kasi bawa tauwau 32,500.

E dala madalasina eitetila metoya odalela wala Yosepa.

38 Beniamina dalela eitetila metoya odalesi Bela, Asibeli, Airam, 39 Sepupam, deli Upam. 40 E dalesi Adi sola Nemani eitetilasi metoya baisa Bela. 41 Dala madalasina kasi bawa tauwau 45,600.

42 Dani dalela eitetila metoya odalela Usim. 43 Kasi bawa tauwau 64,400.

44 Asera dalela eitetila metoya odalesi Imna, Isivi deli Beria. 45 Ebera sola Malikieli eikitetilasi metoya Beria dalela. 46 Asera latula vivila yagala Serai. 47 Kasi bawa tauwau 53,400.

48 Napitalai dalela eitetila metoya odalesi Yaseeli, Guni, 49 Yesera, deli Silem. 50 Madalasina kasi bawa tauwau 45,400.

51 Komwaidona mina Isireli tauwau kasi bawa iboda 601, 730.

52 E Guyau iluki Mosese kawala, * 53 “Kukwalituli valu makwaina kusagali baisa dala komwaidona makawala avaka bibodi kala vakaila si boda. 54-56 Kukwalituli valu makwaina metoya kukowobobuta e kusaiki katupovakaveka baisa dala kwevakaveka, e katupokikekita baisa dala kwekikekita.”

57 Libai dalela eitetila metoya odalesi Gerisoni, Kowati, deli Merari. 58 Deli goli dalesi tuvaila Libini, Ebironi, Mali, Msi, deli Kora. E Kowati latula Amram, 59 matauna ivaiya Libai latula Yokebedi. Minana meunaisi Itipita, e metoya baisa Amram eiuni taiyu litula tauwau, Eroni sola Mosese, e natana latula vivila yagala Miriam. 60 Eroni litula tauwau taivasi yagasi Nadaba, Abiu, Eleasa deli Itama. * 61 Nadaba sola Abiu ikaligasi avai tuta eigabwaisi lula baisa Guyau metoya wa kova kovamakava. * 62 Mina Libai gugwadi tauwau kasi tubukona natana kaina walakaiwa kasi bawa iboda 23,000. Magudisina kasi kakalawa imwaisi wala ituwoli gala deli komwaidona mina Isireli paila uula gala wala isim kasi vilavila olopola Isireli.

63 E Mosese sola Eleasa bogwa leiginaisi kasi bawa komwaidona dala madalasina tuta makwaina leisonukulaisi kasi bawa mina Isireli okabatau mapilana Mowabi opapala Waya Yoridani kibubotala biloula Yeriko. 64 Ilagoli gala taitala ikesa oluwalaisi matausina bogwa leisonukulibogwisi Mosese sola Eroni mapilana Sinai Viloupakala. 65 E Guyau bogwa eiluki komwaidosi tomota bikaligasi wala oviloupakala, e komwaidosi goli eikaligasi mesinaku wala Keleba matauna Yepunei latula, deli Yosuwa matauna Nuni latula kasimwaleta wala eimovasi. E komwaidosiga ikaligasi. *

27

Selopeyadi litula vivila

1 Mala, Nowa, Ogila, Milika deli Tesa minasina Selopeyadi litula, matauna Epera latula, Epera matauna Giliadi latula Giliadi matauna Makeli latula, Makeli matauna Manasa latula Manasa matauna Yosepa latula. 2 Minasina ilosi itotusi omitasi Mosese, Eleasa tolula, tokugwa deli komwaidona tomota omatala Guyau la Buliyoyova e ikaibigasi kawasi, 3 “Ka, tumamaisi bogwa leikaliga ovilouwokuva, deli gala wala isim litula tauwau. Matauna gala deli mabudona kala tobwakuli Kora, matausina ikoulovaisi Guyau; matauna leikaliga paila uula la mitugaga titoulela. 4 Avaka paila tumamaisi yagala bitamwau olopola Isireli paila wala gala isim litula tauwau? Ibodi wala bukusakaimasi pwaipwaia avaka tumamaisi kala vilavila metoya odalela.”

5 E Mosese ikamituli baisa Guyau paila mwau makwaina. 6 E Guyau iluki matauna kawala, 7 “Avaka Selopeyadi litula vivila si nanamsa eilivalasi duwosisia wala; kusaiki sitana minasina kasi vilavila metoya tumasi veyala eiyosisi. Ibodi tumasi la guguwa sitana biyosisi kasi bigukeya. * 8 Kuluki mina Isireli komwaidona kidamwa avai tau bikaliga e gala isim latula tau e latula vivila ibodi biyosi bigukeyala tamala komwaidona. 9 Mitaga kidamwa gala litula vivila, ibodi wala tuwala kaina budala biyosisi kasi bigukeya komwaidona. 10 Kidamwa matauna gala tuwala kaina budala, ibodi wala tamala tuwala kaina budala biyosisi kasi bigukeya komwaidona. 11 Mitaga kidamwa matauna gala tuwala kaina budala kaina goli kadala, tuvaila ibodi wala availa vaiyola ivakatitaikina baisa matauna biyosi bigukeya makwaina, bivigaki la vavagi tatoula. E mina Isireli komwaidona bikabikuwolaisi karaiwaga makwaina bivigaki kasi karaiwaga kwekanigaga. Baisa makawala yeigu Guyau bogwa lakaraiwogaim.”

Mosese inagi Yosuwa ivigaki kaimapula

(Kak 31.1-8)

12 E Guyau ikaibiga baisa Mosese, kawala, “Kumwena wa Koya Abarim e bukugisi valu komwaidona lasisaiki mina Isireli. * 13 Avai tuta bukugisi makwaina e oluvi bukukwaliga, makawala goli tuwam Eroni. 14 Paila uula kamitaiyu wala lokukosomapwaisi ulo karaiwaga olumoulela oviloupakala mapilana Sini. Avai tuta boda komwaidona itakulukulusi baisa yeigu mapilana Meriba, e lokupakaisi ulo peula kwebumaboma omitasi matausina.” (Meriba makwaina utuwotu mapilana Kedesi olumoulela oviloupakala Sini.)

15 Mosese inigada, kawala, 16 “Mwa Guyau Yaubada, yoku tolimomova, anigadaim, bukunagi taitala, matauna igagabila bikugwai m tomota, 17 deli igagabila bikugwai matausina otutala kabilia, kidamwa mabudona m tomota gala bivigaki makawala sipi gala isim kasi toyamata.” *

18 E Guyau ikaibiga baisa Mosese, kawala, “Kuvakouli Yosuwa, matauna Nuni latula, matauna goli tokatavatu, e bukusaili yamam odabala. * 19 Matauna bukuvigaki bitotu omatala Eleasa tolula deli omitasi boda komwaidona, e baisa komwaidosi mabudona omitasi yoku bukukwamituli matauna mwada kaimapum. 20 Bukusaiki matauna mimilisi m kwaraiwaga titoulem kidamwa mina Isireli komwaidosi bikabikuwolaisi matauna. 21 Matauna Yosuwa bikanuvateta baisa tolula Eleasa, e matauna Eleasa binainevi nanogu metoya baisa makwaisina vavagi Urim deli Tummim.v Baisa makawala Eleasa bitovakeda baisa Yosuwa deli goli baisa komwaidosi mina Isireli osi vavagi komwaidona.” *

22 Mosese bogwa ivagi avaka Guyau eiluki matauna, e ivigaki Yosuwa itoli omatala tolula Eleasa deli goli omitasi boda komwaidona. 23 E Mosese isaili yamala odabala Yosuwa makawala Guyau bogwa eikaraiwogi, e ikamituli matauna paila kaimapula. *

28

Yam kwaitala kwaitala semakaila

(Sun 29.38-46)

1 E Guyau iluki Mosese 2 bikaraiwogi mina Isireli avai tuta bisemakaiyaisi kaula semakaila baisa Yaubada, semakavi makwaina iyomwasali Guyau nanola, bisemakavaisi okala tuta mokwita.

3 Baisa makawala kaula semakaila ibodi bukusemakaiyaisi baisa Guyau bivigaki semakavi kwegubugabu paila yam kwaitala kwaitala, nayu nammwala lam kasi taitu kwaitala minasina gala isim kasi nebaneba. 4 Natana kaukwau bukusemakaiyaisi e nayuwela ikoyavi, 5 natana natana minasina bukusemakaiyaisi deli kaula semakaila kala vakaila makawala kapotala pwarawa bitagulikaisi deli yatala lukwavala olibe bulamila. 6 Baisa yam kwaitala kwaitala semakaila. Komwaidona wala kwegubugabu; makawala wala makwaina bogwa leivigibogwisi kaula semakaila wa Koya Sinai, e maiinela iyomwasali nanola Guyau. 7 Makawala goli waini semakaila biligabwaisi yatala lukwavala waini bila okabolula deli minana lam namatala. 8 E tutala bikoyavi bisakaisi nayuwela lam makawala kaukwau leivagaisi e sivayu wala bisegulikaisi waini semakaila. E baisa tuvaila kaula semakaila e maiinela iyomwasali Guyau nanola.

Sabate kala semakavi

9 Wa yam Sabate bukusemakaiyaisi nayu lam nammwala minasina kasi taitu kwaitala deli gala isim kasi nebaneba, deli pwarawa kala vakaila makawala kapoyu bukutagulikaisi deli olibe bulamila e bivigaki kaula semakaila toyo waini semakaila. 10 Makwaisina semakavi kwegubugabu bukusemakavaisi Sabate kwaitala kwaitala, katumkulovala yam kwaitala kala semakavi deli wala waini semakaila.

Yam kwematala tubukona natana natana kala semakavi

11 Kusakaisi baisa Guyau semakavi kwegubugabu okala vitouula tubukona natana natana; nayu bulumakau natubovau, natana namwala sipi, nalima nayu nammwala lam kasi taitu kwaitala. Komwaidona minasina gala isim kasi nebaneba. 12 Paila kaula semakaila bukutagulikaisi pwarawa deli olibe bulamila e bukusegulikaisi natana natana bulumakau pwarawa kala vakaila makawala kapotolu, e kapoyu deli minana namwala sipi; 13 e deli natana natana lam, pwarawa kala vakaila makawala kapotala. Makwaina semakavi kwegubugabu bivigaki kaula semakaila, e maiinela iyomwasali nanola Guyau. 14 Guguwala mokwita paila waini semakaila makawala, yayu lukwavala waini paila natana natana bulumakau, e yatala lukwavala deli yayuwela sokopwana bilokaia paila sipi namwala, e yatala lukwavala paila natana natana minasina lam. Baisa makawala karaiwogala paila semakavi kwegubugabu bisakaisi oyamla kwematala tubukona natana natana olopola kwaitala taitu. 15 E katumkulovala semakavi kwegubugabu paila yam kwaitala kwaitala deli waini semakaila bukusemakaiyaisi natana namwala gota bivigaki mitugaga kala ligaiwa semakaila.

Semakavi paila Beredi Gala Deli Kala Yisi Pakala

(Tol 23.5-14)

16 E tubukona namatala oyamla kweluwotala kwaivasila bukupakasi Luvapela Pakala paila Guyau kala taimamila. * 17 E yam kweluwotala kwailima kwaitalela paka bivitouula, bukupakapakasi wala bila biboda kwailima kwaiyu yam, e olopola yam makwaisina bukukwamkwamsi beredi gala deli kala yisi. * 18 E yam makwaina paka bivitouula komwaidomi wala bukusigugulasi gulitinidesi paila bukutapwarorusi e gala avai paisewa bukuvagaisi. 19 E bukusakaisi mi semakavi kwegubugabu bivigaki kaula semakaila baisa Guyau. Nayu natubovau bulumakau nammwala, natana sipi namwala, deli nalima nayu lam nammwala kasi taitu kwaitala wala, komwaidona minasina gala isim kasi nebaneba. 20 Bukusemakavaisi kaula semakaila metoya pwarawa bukutagulikaisi toyo olibe bulamila, kala vakaila makawala kapotolu paila natana natana minasina bulumakau nammwala, kapoyu paila minana sipi namwala, 21 e kapotala paila natana natana minasina lam. 22 Deli bukukwatumkulovaisi mi semakavi kusakaisi natana gota namwala paila mitugaga semakaila, e baisa bivigaki kabotuvitusila paila tomota si mitugaga kala ligaiwa. 23 Semakavi makwaina katumkulovala semakavi kwegubugabu paila kaukwau kwaitala kwaitala bukusemakaiyaisi. 24 E yam kwailima kwaiyu makwaisina bukusemakaiyaisi kaula semakaila baisa Guyau paila maiinela biyomwasali matauna. Bukusemakaiyaisi baisa bivigaki katumkulovala semakavi kwegubugabu deli waini kwegubugabu paila yam kwaitala kwaitala. 25 E yam kwailima kwaiyuwela gala avai paisewa bukuvagaisi mesinaku tapwaroru wala.

Semakavi oTayoyuwa Pakala

(Tol 23.15-22)

26 Avai tuta bukusakaisi mi semakavi kwaiuwovau kaula baisa Guyau, wa yam makwaina kwematala paila Tayoyuwa Pakala, ibodi bukusigugulasi gulitinidesi paila bukutapwarorusi, deli gala wala avai paisewa bukuvagaisi. * 27 Bukusemakaiyaisi semakavi kwegubugabu makwaina maiinela biyomwasali nanola Guyau. nayu natubovau bulumakau, natana sipi namwala, deli nalima nayu nammwala lam minasina kasi taitu kwaitala e komwaidosi minasina gala isim kasi nebaneba. 28 Bukusemakaiyaisi kaula semakaila metoya pwarawa bukutagulikaisi deli olibe bulamila, kala vakaila kapotolu paila natana natana bulumakau, kapoyu paila minana sipi namwala, 29 e kapotala paila natana natana minasina lam. 30 Tuvaila bukusemakaiyaisi natana gota namwala paila mitugaga kala ligaiwa semakaila e baisa bivigaki kabutuvitusila paila kasi katumigileu tomota. 31 Bukusemakaiyaisi minasina deli goli waini semakaila bivigaki katumkulovala semakavi kwegubugabu deli kaula semakaila paila yam kwaitala kwaitala.

29

Semakavi paila Kwaivau Taitu Pakala

(Tol 23.23-25)

1 E tubukona nalima nayuwela oyamla kwematala bukusigugulasi gulitinidesi paila bukutapwarorusi, gala avai paisewa bukuvagaisi. Wa yam makwaina kami tauya bukuyuvaisi. 2 E bukusakaisi mi semakavi kwegubugabu baisa Guyau. e maiinela biyomwasali nanola matauna. ka, natana natubovau bulumakau namwala, natana sipi namwala, deli nalima nayu lam nammwala kasi taitu kwaitala wala, komwaidona minasina gala isim kasi nebaneba. 3 E bukusemakaiyaisi kaula semakaila pwarawa bukusegulikaisi olibe bulamila, kala vakaila kapotolu paila minana bulumakau namwala, e kapoyu paila minana sipi namwala, 4 kapotala paila natana natana minasina lam. 5 Deli katumkulovala mi semakavi kusakaisi natana gota namwala paila mitugaga kala ligaiwa semakaila, e baisa bivigaki kabotuvitusila paila tomota kasi katumigileu. 6 Semakavi makwaisina bukusakaisi yam kwematala olopola tubukona minana paila katumkulovala semakavi kwegubugabu deli kaula semakaila paila yam kwaitala kwaitala, e toyo kaula semakaila deli waini semakaila. E makwaisina kaula semakaila maiinela biyomwasali nanola Guyau.

Semakavi oYamla Vasosu

7 Tubukona nalima nayuwela oyamla kweluwotalela bukusigugulasi gulitinidesi paila bukutapwarorusi. Gala avai kaula bukukwamsi deli gala avai paisewa bukuvagaisi. * 8 Bukusemakaiyaisi baisa Guyau semakavi kwegubugabu, makwaina maiinela iyomwasali Guyau nanola. Natana natubovau bulumakau, natana sipi namwala, deli nalima nayu lam kasi taitu kwaitala, komwaidosi minasina gala isim kasi nebaneba. 9 Bukusemakaiyaisi kaula semakaila metoya pwarawa bukutagulikaisi deli olibe bulamila, kala vakaila makawala kapotolu paila minana bulumakau namwala, kapoyu paila minana sipi namwala, 10 deli kapotala paila natana natana minasina lam. 11 Tuvaila bukusemakaiayaisi natana gota namwala paila mitugaga kala ligaiwa semakaila deli goli minana gota paila kasi katumigileu tomota. Deli goli yam kwaitala kwaitala bukugabwaisi semakavi lulela deli kaula semakavila toyo waini semakaila.

Semakavi oBuliyoyova Pakala

12 Tubukona nalima nayuwela oyamla kweluwotala kwailimala bukusigugulasi gulitinidesi bukutapwarorusi. Bukupakasi kami paka paila Guyau kala taimamila biboda kwailima kwaiyu yam, e gala bukuvagaisi avai paisewa paila titoulemi. * 13 Yam makwaina kwematala bukusemakaiyaisi paila kaula semakaila baisa Guyau. Bukusemakaiyaisi naluwotala natolu bulumakau natubovau, nayu sipi nammwala, deli naluwotala navasi lam nammwala kasi taitu kwaitala, minasina gala isim kasi nebaneba. Semakavi makwaina maiinela iyomwasali Guyau nanola. 14 Bukusemakaiyaisi kaula semakaila metoya pwarawa bukutagulikaisi deli olibe bulamila, kala vakaila makawala kapotolu paila minana bulumakau, kapoyu paila minana sipi nammwala, 15 deli kapotala paila natana natana minasina lam, e semakavi makwaina bukusegulikaisi deli waini semakaila. 16 Tuvaila bukusemakaiyaisi natana gota namwala bivigaki mitugaga semakaila. Bukusemakaiyaisi katumkulovala semakavi kwegubugabu deli kaula semakaila deli goli waini semakaila paila yam kwaitala kwaitala.

17 E yam kwaiyuwela bukusemakaiyaisi naluwotala nayu bulumakau natubovau nammwala, nayu sipi nammwala, deli naluwotala navasi lam nammwala kasi taitu kwaitala wala, komwaidona minasina gala isim kasi nebaneba. 18-19 Deli semakavi makwaina bukusemakaiyaisi tuvaila yam kwematala semakaila kala katumkoluva.

20 Yam kwaitolula bukusemakaiyaisi naluwotala natana bulumakau natubovau, nayu sipi nammwala, deli naluwotala navasi lam nammwala kasi taitu kwaitala wala, komwaidona minasina gala isim kasi nebaneba. 21-22 Deli semakavi makwaina bukusemakaiyaisi tuvaila yam kwematala semakaila kala katumkoluva.

23 Yam kwaivasila bukusemakaiyaisi naluwotala bulumakau natubovau, nayu sipi nammwala, deli naluwotala navasi lam namwala, kasi taitu kwaitala wala, komwaidona minasina gala isim kasi nebaneba. 24-25 Semakavi makwaina bukusemakaiyaisi yam kwematala semakaila kala katumkoluva.

26 Yam kwailimala bukusemakaiyaisi nalima navasi bulumakau natubovau, nayu sipi nammwala, deli naluwotala navasi lam kasi taitu kwaitala wala, komwaidona minasina gala isim kasi nebaneba. 27-28 Deli semakavi makwaina bukusemakaiyaisi yam kwematala semakaila kala katumkoluva.

29 Yam kwailima kwaitalela bukusemakaiyaisi nalima natonu bulumakau nammwala natubovau, nayu sipi nammwala, deli naluwotala navasi lam kwaitala wala kasi taitu, e minasina gala isim kasi nebaneba. 30-31 Deli semakavi makwaina bukusemakaiyaisi yam kwematala semakaila kala katumkoluva.

32 Yam kwailima kwaiyuwela bukusemakaiyaisi nalima nayu bulumakau nammwala natubovau, nayu sipi nammwala, deli naluwotala navasi lam nammwala, komwaidona minasina gala isim kasi nebaneba. 33-34 Semakavi makwaina bukusemakavaisi makawala wala yam kwematala semakaila.

35 Yam kwailima kwetolula bukusigugulasi gulitinidesi paila bukutapwarorusi e gala bukupaisewasi. 36 Bukusemakavaisi baisa Guyau semakavi kwegubugabu makawala kaula semakaila, makwaina maiinela iyomwasali Guyau nanola. natana natubovau bulumakau, natana sipi namwala, deli nalima nayu lam nammwala kasi taitu kwaitala, komwaidona minasina gala isim kasi nebaneba. 37-38 Semakavi makwaina bukusemakavaisi makawala wala yam kwematala semakaila.

39 Baisa makawala karaiwogala paila semakavi kwegubugabu, kaula semakaila, waini semakaila bukusakaisi Guyau otutala kami paka. Makwaisina bivigaki katumkulovala semakavi paila bikamokwita avaka mi biga katotila kaina mi tagwala wala lokusemakaiyaisi.

40 Mapaila Mosese iluki mina Isireli komwaidona avaka Guyau eikaraiwogi matauna.

30

Karaiwogala biga katotila mwau

1 Mosese isaiki karaiwaga baisa tokugwala dala Isireli. 2 Kidamwa taitala tau bilivala biga katotila mwau mwada bisaiki avai vavagi baisa Guyau kaina eikatotila bikikili titoulela metoya avai vavagi, matauna gala ibodi biyogagi la biga katotila, mitaga ibodi wala bivagi vavagi komwaidona avaka eilivala bivagi. *

3 Kidamwa natana vivila natubovau igau wala deli veyala eisisuaisi bilivala biga katotila mwau mwada bisaiki avai vavagi baisa Guyau kaina eikatotila bikikili titoulela metoya avai vavagi, 4 minana ibodi wala bivagi makawala la biga katotila mwau eikatotila bivagi, mesinaku wala kidamwa tamala bikavilivili minana avai tuta bilega biga. 5 Kidamwa tamala bogwa eilagi biga e bisilibodi minana gala bivagi makawala la biga katotila mwau, minana gala wala ibodi bivagi avaka eikatotila bivagi. E Guyau bikabwaili minana, paila uula tamala gala itagwala minana bivagi avaka la biga katotila.

6 Kidamwa natana nakubukwabuya bilivala biga katotila mwau, kaina isim uula kaina bikaibigimakavi wala, kaina goli bikatotila mwada gala bivagi avai vavagi e oluvi minana bivai, 7 minana ibodi wala bivagi komwaidona makawala la biga katotila mwau eikatotila bivagi mesinaku la mwala wala bikavilivili minana avai tuta bilega biga. 8 Mitaga kidamwa la mwala bilagi biga e bisilibodi minana gala bivagi makawala avaka la biga katotila mwau, minana gala ibodi bivagi avaka eikatotila bivagi. E Guyau bikabwaili minana.

9 Kaina natana kwabuya kaina natana nauvaipaka ibodi bivagi komwaidona la biga katotila mwau deli komwaidona avaka eikatotila gala bivagi.

10 Kidamwa natana navavaigila bilivala biga katotila mwau kaina bikatotila gala bivagi avai vavagi, 11 minana ibodi wala bivagi makawala la biga katotila mwau eikatotila bivagi, mesinaku la mwala wala bikavilivili minana avai tuta bilega biga. 12 Kidamwa la mwala eilagi biga e bisilibodi minana gala bivagi makawala la biga katotila mwau, minana gala wala ibodi bivagi avaka eikatotila bivagi. E Guyau bikabwaili minana, paila uula la mwala isilibodi minana gala bivagi makawala la biga katotila mwau. 13 Paila la mwala ibodi wala bikabwaili kaina bikagagi avai biga katotila mwau kaina avaka eikatotila bivagi. 14 Mitaga kidamwa yam makwaina matauna eilagi biga paila makwaina biga katotila mwau, e bila yam nabwaia gala kwaitala kavilavila bisaila, minana ibodi wala bivagi vavagi komwaidona makawala la biga katotila eikatotila bivagi. La mwala eikabwaili makwaina biga katotila mwau paila uula gala bikagagi yam makwaina eilagi biga, mapaila gala bikavilivili minana. 15 Mitaga kidamwa tuta oluvi matauna bikagagi makwaina biga katotila mwau, matauna ibodi wala bilumkoli mmayuyu paila uula la kwava gala ivagi makawala makwaina biga katotila mwau.

16 Karaiwaga makwaisina Guyau eisaiki Mosese paila kasi karaiwaga vivila kubukwabuya deli veisia isisuaisi deli vavaigila vivila paila si biga katotila mwau.

31

Kabilia kwebumaboma deli mina Midiani

1 Guyau iluki Mosese kawala, 2 “Bukumipuki mina Midiani paila avaka bogwa leivagaisi baisa mina Isireli. Avai tuta bukuvagi makawala, oluviga yoku bukukwaliga.”

3 Mapaila Mosese iluki tomota kawala, “Kukwatubaiasasi paila kabilia, e bukubasisi kabilia deli mina Midiani, e bukumipukwaisi matausina paila avaka bogwa leivagaisi baisa Guyau. 4 Ibodi dala dilatala dilatala olopola Isireli biwitali tailakatuluwotala tokabilia.”

5 Mapaila inagaisi tailakatuluwotala tauwau metoya dala dilatala dilatala, e kasi bawa komwaidona iboda 12,000 matausina tobasi okawakali. 6 Mosese iwitali matausina ilosi ikabiliasi. Peniasi matauna Eleasa tolula latula ikugwai matausina, matauna tokaraiwogala guguwa kwebumaboma deli makwaisina taudoudou. 7 E makawala Guyau eikaraiwogi Mosese, matausina ivabodaisi valu Midiani, e ikatumataisi komwaidona tauwau, 8 deli goli Midiani si gweguya kasitailima yagasi Ebi, Rekem, Sura, Ura, deli Reba. Balam matauna Beori latula deli wala ikatumataisi.

9 E mina Isireli ikatupipaisi vilesi Midiani deli gugwadi, ivayoulisi si bulumakau deli yuwoulela si mauna, ikwayaisi komwaidona si veiguwa, 10 deli igabwaisi si valu deli si kabosikaiwa komwaidona. 11 Ivayoulisi komwaidona guguwala, tomotala, deli maunela, 12 e imiakaisi Mosese sola Eleasa deli goli komwaidona mina Isireli tosibwaiga eisisuaisi osi kabosikaiwa oitayatilela Mowabi katitaikinela Yoridani kibubotala biloula Yeriko.

Tokabilia ikaimilavausi

13 Mosese, Eleasa, deli goli komwaidosi tokugwala Isireli isunapulasi metoya osi kabosikaiwa, e ilosi ibodaisi tokabilia. 14 Mosese saina igibuluwi kasi tokaraiwaga deli si kumatoula mabudosina eikaimilavausi metoya okakabilia. 15 Mosese ikatupoi matausina kawala, “Avaka paila gala kukwatumataisi vivila? 16 Kululuwaisi minasinala vivila eikabikaulasi Balam la karaiwaga, makawala okwaitala eileiki mapilana Peori minasina ivakadaisi tomota bipakaisi Guyau. Baisa uulela kwaitala lelia mwau leiyomituli Guyau la tomota kasi mwau. * 17 Mapaila baisa tuta kukwatumataisi komwaidona gugwadi tauwau deli vivila minasina bogwa eikikapugulasi. 18 Mitaga komwaidona vivila gugwadi deli kapugopugula minasina gala ikikapugulasi gala bukukwatumataisi, kuyosisi baisa mi vavagi. 19 E availa availa yokomi lokukwatumataisi kaina lokukwabikonaisi tomata uwosi, bukusiwaisi wala oyosewala kabosikaiwa biboda kwailima kwaiyu yam. E yam kwaitolula deli yam kwailima kwaiyuwela yokomi bukukwatumigileuwaimi deli goli vivila minasina lokukwatupipaisi. 20 Tuvaila ibodi bukukwatumigileuwaisi karekwa yatala yatala, deli avai vavagi eibubulokaisi metoya mauna kanuvinesi, gota unuunusi, kaina avai vavagi eiyoudulokaisi metoya kai.”

21 E Eleasa matauna tolula iluki tauwau matausina eikaimilavausi metoya okabilia kawala, “Karaiwaga makwaisina Guyau isaiki Mosese. 22-23 Komwaidona vavagi makwaisina gala ibodi kova bivakasosu, makawala goula, siliba, barasi, deli goli tanumnumta ituwoli ituwoli makwaisina bukukwatumigileuwaisi metoya wa kova. E avai guguwa makwaisina ituwoli bukukwatumigileuwaisi metoya sopila katumigileu. 24 E yam kwailima kwaiyuwela yokomi bukuwinaisi kami karekwa, e bogwa bukumigileusi mokwita e bibodi bukusuvisi okabosikaiwa.”

Guguwa ivilaisi

25 E Guyau iluki Mosese kawala, 26 “Yoku som Eleasa, deli goli matausina tokugwala Isireli, bukukwalauwaisi guguwa komwaidona lokumaiyaisi metoya okabilia, kukwalumgolaisi tokatupipi deli mauna komwaidona. 27 Kuvilaisi guguwa makwaisina bila wala guloyu, gulotala paila kabilia, e guloyuwela paila tomota komwaidona. 28 E metoya okasi vilavila tokabilia bukukwau taitala wala metoya lakatulima matausina tokatupipi, natana bulumakau metoya lakatulima e makawala goli bukuvigakaisi baisa minasina ase, sipi, deli gota. Baisa bukuvigakaisi mi pokala baisa Guyau. 29 Bukusakaisi matausina deli minasina baisa Eleasa tolula baisa bivigaki Guyau kala katukila. 30 E metoya okasi vilavila tomota komwaidona bukukwau taitala wala metoya tailuwolima matausina tokatupipi, natana bulumakau metoya buluwolima bulumakau e makawala goli bukuvigakaisi baisa minasina ase, sipi deli gota. Bukusakaisi matausina deli minasina baisa mina Libai matausina iuwotetilasi Guyau ola Buliyoyova.” 31 E Mosese sola Eleasa ivagaisi avaka Guyau eikaraiwogi matausina.

32-35 Baisa makawala kala takasa avaka tokabilia leimaiyaisi metoya okabilia deli goli makwaisina leivatulumasi paila titoulesi, kala bawa baisa makawala. 675, 000 sipi deli gota, 72,000 bulumakau, 61,000 ase, 32,000 vivila kapugopugula. 36-40 E sipi deli gota ivilaisi isakaisi tokabilia 337, 500 kasi vilavila, e metoya minasina ikauwaisi 675 ivigakaisi si pokala baisa Guyau; 36,000 bulumakau, e metoya minasina ikauwaisi naluwolima naluwoyu nayu ivigakaisi si pokala baisa Guyau, 30,500 ase e metoya minasina ikauwaisi naluwolima naluwotala natana ivigakaisi si pokala baisa Guyau; e 16,000 kapugopugula, metoya minasina ikauwaisi naluwotolu nayu ivigakaisi si pokala baisa Guyau. 41 Mapaila Mosese isaiki Eleasa pokala baisa ivigaki Guyau kala katukila, makawala avaka Guyau eikaraiwogi Mosese bivagi.

42-46 E tomota kasi vilavila bogwa makawala tokabilia kasi vilavila. 337, 500 sipi deli gota, 36,000 bulumakau, 30,500 ase, e 16,000 kapugopugula. 47 Metoya vilavila makwaina Mosese ikau taitala metoya tailuwolima tokatupipi, deli natana metoya naluwolima bulutuvalu, e makawala goli Guyau eikaraiwogi isaiki mina Libai matausina kala towotetila Guyau la Buliyoyova.

48 Oluvi kumatoula matausina eikugwaiyaisi tokabilia ilokaiasi Mosese 49 ilukwaisi kawasi, “Tomoya ka, bogwa lakakalawaisi avaka kasi bawa tokabilia e gala taitala isasa matala. 50 Mapaila avaka taitala taitala lakakauwaisi metoya okabilia bogwa bakamiakaimsi guguwa makwaisina eibubulokaisi goula, mlipwapwa, mituwetuwa, kakalougwa, paya deli kuwekuwa. E makwaisina ma semakaiyaisi baisa Guyau paila eikoli ma momovasi, kidamwa matauna bivigaki kada tokwalasi.” 51 E Mosese sola Eleasa ikauwaisi komwaidona guguwala katubaiasa goulawokuva wala. 52 E guguwa makwaisina avaka tokabilia kasi tokugwa eikauwaisi kala mokaila pikekita wala bibudoki luwovasi petala kaula (200 kg). 53 E availa availa matausina gala tokugwa mitaga tokabilia wala, iyosasi wala si guguwa avaka leikauwaisi. 54 Mapaila Mosese sola Eleasa ikauwaisi guguwa makwaisina goulawokuva ilauwaisi Guyau ola Buliyoyova; kidamwa Guyau bikoli mina Isireli.

32

Dala madalasina isisuaisi Waya Yoridani opilibomatu

(Kak 3.12-22)

1 Dalela Rubeni toyo Gada dalela iyosisi bidubadu vayoguta. Mapaila avai tuta eigisaisi kubilesi Yasa deli Giliadi ibudoki paila si mauna, 2 ilokaiasi Mosese sola Eleasa deli goli komwaidosi tokugwala Isireli ilukwaisi kawasi,

3-4 “Tauwau, valu mapilana Guyau bogwa eipilasi mina Isireli eiyoulisi - viluwela mavilousina Atarota, Diboni, Yasa, Nimra, Isiboni, Eleala, Sibima, Nebo, deli Beona - kubilesi ibudoki paila mauna e yakamaisi ma vayogutasi saina bidubadu. 5 Mapaila kakomasi lupomi, kutagwalasi kusakaimasi valu mapilana bakamilivalusi bivigaki ma vavagisi tatoumasi, e gala bukuluvipeilimasi wa Waya Yoridani mwada bakamilivalusi piliyuwela.”

6 Mosese ivitakauloki matausina kawala, “Yokomi magimi bukusimwaisi baisa e semia bilosi ikabiliasi ke? 7 Ki kudokaisi bukuyomamaisi ninasi mina Isireli e taga biluvipeilisi Waya Yoridani e bisuvisi valu makwaina Guyau bogwa eisaiki matausina ke? 8 Baisa makawala tumimia eivigakaigusi avai tuta lawitali matausina metoya Kadesi Bania paila bivakawolaisi valu. * 9 E matausina ilosi oItayatilela Esikoli e igisaisi valu makwaina Guyau bogwa eisaiki matausina, mitaga avai tuta ikaimilavausi ikukolaisi tomota mwada gala ibodi bisuvisi valu makwaina. 10 E wa yam makwaina Guyau igibuluwa e ilivala biga katotila kawala, * 11 ‘Ka, paila matausina gala ikabikuwolaigusi, mapaila ulo biga katotila mwau basakaimi gala taitala tau kala taitu kwailuwoyu bila walakaiwa matausina leisunapulasi metoya Itipita bisuvisi ovalu makwaina lakatotila basaiki Eberaam, Aisake, deli Yekobe.’ 12 Vavagi makwaina lakoguliki tauwau komwaidosi, mesinaku wala Keleba matauna Yepunei latula guma Kenisi sola Yosuwa Nuni latula; matausina wala kasitaiyu ikabikuwolaisi Guyau. 13 E Guyau igibuluwi tomota mapaila ikaraiwogi matausina iwowausi oviloupakala iboda kweluwovasi taitu, tatoula wala matubona tubwa eiyogibuluwaisi matauna idoumsi. 14 E lagailaga yokomi magimi bukupataisi tubumia. Woo! Yokomi tubugaga, magimi bukusunupuloiyaisi tuvaila Guyau la gidumleiya baisa mina Isireli. 15 Kidamwa yokomi dalesi Rubeni sola Gada lagaila lokupakaisi bukubokulaisi matauna, Guyau siviyuwela bisilavi komwaidosi tomota matausina oviloupakala kidamwa bidoumsi, e baisa bivigaki yokomi wala kami pakula.”

16 Mapaila matausina ilokaiasi Mosese e ilukwaisi matauna kawasi, “Mwa, bukutagwala wala bikugwa bakawaisi dakwa kalila ma sipisi deli bakakaliaiisi kalila valu bipeula paila litumaiasi bisisuaisi. 17 Oluvi bakalekusi e bakalosi deli semaiasi mina Isireli okabilia. Deli yakamaisi bakavamitalaisi wala okawakali tatoula wala bakabudaisi si valu e bimilivalusi baisa. Wa tutaga matutona, litumaiasi bogwa bisisuaisi baisa olumoulela ma valusi isim kalila e bikwalasi taga matausina tosibogwa biyogagaimasi. 18 E gala bakakaimilavausi oma valusi tatoula wala komwaidosi mina Isireli biyosasi kasi vilavila ovalu mapilana tayoulisi. 19 Yakamaisi gala ibodi bakakauwaisi avai vilavila opiliyuwela Waya Yoridani, paila bogwa lakayosisi kama vilavilasi makatupona baisa Waya Yoridani opilibomatu.”

20 E Mosese ivitakauloki matausina kawala, “Kidamwa bukukwamokwitasi bukuvagaisi avaka lokulivalasi, ka, tuta baisa wala omatala Guyau bukukwatubaiasasi bukulosi kukwabiliasi. 21 E komwaidosi mi tokabilia biluvapelasi wa Waya Yoridani e Guyau bikugwai matausina bikabiliasi deli kada tilaulasi tatoula wala Guyau bitomgwaga odubasi matausina, 22 e bitayoulisi pwaipwaia makwaina. E oluvi yokomi bukukwaimilavausi, paila wala bogwa lokuvagaisi mi biga katotila baisa Guyau deli goli baisa semia mina Isireli. E Guyau bikamokwitaimi bisakaimi mi pwaipwaia mapilana Yoridani opilibomatu. 23 Ka, bakatululutaimi kidamwa gala bukuvagaisi avaka mi biga katotila baisa mi mitugaga omatala Guyau, kuyamataimi paila yokomi wala bukubanaisi kami mipuki paila mi mitugaga. 24 Mapaila bukubudaisi mi valu deli bukupalaisi kasi kali mi sipi, mitaga kuvagaisi avaka mi biga katotila!”

25 E dalesi Gada sola Rubeni tauwaula ikaibigasi kawasi, “Tomoya, bogwa bakavagaisi avaka m kwaraiwaga. 26 Ma kukovasi, litumaiasi, ma bulumakausi, ma sipisi bisisuaisi wala ovalu makwaina mapilana Giliadi. 27 E komwaidomasiga bogwa lakakatubaiasasi bakalosi okabilia makawala Guyau eikaraiwaga, yakamaisi bakaluvipeilisi wa Waya Yoridani e bakakabiliasi makawala avaka bogwa lokulivala.”

28 Mapaila Mosese isaiki karaiwaga makwaina baisa Eleasa, Yosuwa deli goli komwaidosi tokugwala Isireli kawala, * 29 “Ka, kidamwa dalesi Gada sola Rubeni tauwaula bogwa eikatubaiasasi paila kabilia biluvapelasi Waya Yoridani makawala Guyau leikaraiwaga, e kidamwa metoya osi pilasi bukutomgwagasi bukuyoulisi valu mapilana, ibodi bukusakaisi mapilana Giliadi bivigaki si vavagi tatousi. 30 Mitaga kidamwa matausina gala deli yokomi bukuluvapelasi Waya Yoridani paila bukulosi okabilia, ibodi bukusakaisi matausina kasi vilavila oviluwela Kenani makawala yokomi.”

31 E dalesi Gada sola Rubeni ivitakaulokaisi matauna kawasi, “Tomoya, bogwa bakavagaisi makawala Guyau la karaiwaga. 32 Matauna bikugwaiyaimasi bakaluvapelasi bakasuvisi Kenani bakakabiliasi e igagabila bakayosikikitaisi ma vavagisi tatoumasi mapilana wa Waya Yoridani opilibomatu.”

33 Mapaila Mosese ikasali Amora ambaisa la kabokaraiwaga guyau Siyoni deli Basani ambaisa guyau Ogi la kabokaraiwaga komwaidona viloukikekita deli viloumwaidona okaipapala isaiki Gada dalela toyo Rubeni dalela, deli Manasa dalela yuwotala kasi vilavila. 34 E dalela Gada ikaliivauwaisi mavilousina valu isim kalisi, Diboni, Atarota, Aroera, 35 Atiroti Sopani, Yasa, Yogibeya, 36 Beta Nimra, deli Beta Erana. 37 E dalela Rubeni ikaliivauwaisi mavilousina valu isim kalisi, Esiboni, Eleala, Kiriataim, 38 Nebo, Beali Meoni, (maigana yegila eidouvilaisi) deli Sibima. E mavilousina leikaliivauwaisi, matausina idouvilaisi valu yagasi igiuwovau.

39 E dalela Makira matauna Manasa latula isuvisi oviluwela Giliadi, ibokavilaisi matausina mina Amora eisisuaisi baisa e iyoulisiga valu. 40 Mapaila Mosese isaiki valu Giliadi baisa dalela Makira e matausina isilaisi baisa. 41 Yairi matauna dalela Manasa matausina isuvisi mimilisi valu e iyoulisi idokaisi yagasi “Yairi Viluwela”. 42 Noba isuvi Kenati e iyouli deli viluwela, e idouvili yagala Noba, oigiyagala titoulela.

33

Si loula katuputupwela metoya Itipita leima Mowabi

1 Livala makatupona ikikamituli yagasi valu makwaisina ambaisa mina Isireli si kabosikaiwa tuta matutona leisilavaisi Itipita, osi tuta Mosese sola Eroni leikugwaiyaisi dala madalasina. 2 Tuta matutosina bibudaisi si kabosikaiwa, Mosese igini yagasi valu makwaisina makawala Guyau la karaiwaga.

3 E kala vitouula taitu makwaina tubukonela namatala, tutala kwematala Luvapela Pakala bogwa leiwokuva, e yamla kweluwotala kwelimala mina Isireli isilavaisi Itipita. Guyau bogwa ikoli matausina, e isilavaisi viluwela Ramesa omitasi wala mina Itipita, 4 matutona ibekobekwasi si kuluta tauwau Guyau bogwa leikatumtuwoli. Tutala bogwa ivagi makawala, Guyau iyomitali la peuligaga eikalisuwoli si peula minasina mina Itipita si yaubada.

5 E mina Isireli isilavaisi Ramesa e igalasi ilosi ibudaisi si kabosikaiwa mapilana Sukoti. 6 E oluvi igalasi ilosi ibudaisi si kabosikaiwa mapilana Esam oviloupakala kala vigimkovila. 7 Metoya baisa ikaimilavausi ilosi mapilana Pi Airota, opilibomatula Beali Seponi, e ibudaisi kabosikaiwa katitaikinela Migidoli. 8 E isilavaisi Pi Airota isuwalaiyaisi Bolita Pilabweyani e iviloubusisi oviloupakala mapilana Sura, e kwaitolu yam ililoulasi wala oluvi ibudaisi kabosikaiwa mapilana Mara. 9 Metoya baisa igalasi ilosi Elim, mapilana isisuaisi utuwotu kweluwotala kwaiyu deli kailuwolima kailuwoyu pulopola, mapaila ibudaisi si kabosikaiwa baisa.

10 E isilavaisi Elim e ilosi ibudaisi si kabosikaiwa katitaikinela Bolita Pilabweyani. 11 E isilavaisi baisa igalasi ilosi ibudivauwaisi kabosikaiwa mapilana Sini oviloupakala. 12 Oluvi igalasi ilosi ibudaisi kabosikaiwa mapilana Dopaka, 13 e isilavaisi Dopaka ilosi ibudaisi kabosikaiwa mapilana Alusa. 14 E matausina isilavaisi baisa ilosi ibudaisi kabosikaiwa mapilana Repidim, e makatupona gala isim sopila paila matausina bimomsi.

15-37 Metoya Repidim biuvalutuga bila mapilana Koya Ora, matausina ibudaisi si kabosikaiwa oviluwesi valu makwaisina yagasi baisa makawala, Sinai Viloupakala, Kibiroti Atava, (kaina “Lakala Vikeiya”), Asaroti, Ritima, Rimoni Peresi, Libina, Risa, Keelata, Koya Sepera, Arada, Makeloti, Taata, Tira, Mitika, Asimona, Moseroti, Bene Yakani, Ora Agidigadi, Yotibata, Abirona, Esionigeba, Sini Oviloupakala (eidokaisi Kadesi), deli Koya Ora, okaligeila valu Edom.

38-39 Wa taitu makwaina kweluwovasila kasi taitu mina Isireli leisilavaisi Itipita tubukona nalimala e kala yam kwematala, Guyau ikaraiwogi matauna Eroni tolula imwena wa Koya Ora. E matauna ikaliga baisa, kala taitu eiboda kwailakatutala kwailuwoyu kwaitolu. *

40 E guyoula Aradi mapilana Kenani opilibolimila inakaigali bulogasi mina Isireli bogwa bisuvisi. *

41-49 E metoya wa Koya Ora biuvalutuga bila mapilana oitayatila Mowabi, mina Isireli ibudaisi si kabosikaiwa oviluwesi valu makwaisina yagasi baisa makawala. Salimona, Punoni, Oboti, viloudadaimi Abarim mapilana Mowabi, Diboni Gada, Alimoni Dibulataim, makwaisina Koyasi Abarim katitaikinela Koya Nebo, e deli mapilana oitayatilela Mowabi opapala Waya Yoridani kibubotala biloula Yeriko, oviluwesi mavilousina Beti Yesimoti deli Itayatila Meku.

Kasi katuloluta igau gala biluvipeilisi Waya Yoridani

50 E oitayatila mapilana Mowabi Yoridani piliyuwela kibubotala biloula Yeriko, Guyau isaiki Mosese 51 karaiwaga makwaisina kasi katuloluta mina Isireli kawala, “Avai tuta bukuluvipeilisi Waya Yoridani e bukusuvisi oviluwela Kenani, 52 ibodi wala bukubokavilaisi komwaidona tomotela valu mapilana. Kwatudidaimisi komwaidona minasina tokolu eibubulokaisi dakuna deli tanumnumta, deli komwaidona makatuposina eivigakaisi si kabotapwaroru. 53 Kuyoulisi valu e kusikaisi makwaina, paila yeigu bogwa lasakaimi. 54 Bukuvilaisi valu oluwalaisi dala dilatala dilatala metoya bukukowobobutasi, avai dala saina dilaveka e kusakaisi si valu pilaveka, dala dilakekita si valu pilakekita. * 55 Mitaga kidamwa gala bukubokavilaisi komwaidona tomotala valu mapilana, matausina kesala eisisuaisi, bukugigisaisi makawala gibai omitami deli makawala kaiyala ebubasaimi; e matausina wala bitovilasi bikabiliaimi. 56 Kidamwa gala bukubokavilaisi bisunapulasi, ka, bakatudoumwaimi, makawala goli laninanamsa bakatudoum matausina.”

34

Valu kaligeila

1 E Guyau isaiki Mosese 2 kasi karaiwaga mina Isireli kawala, “Avai tuta bukusuvisi oviluwela Kenani, mapilana goli bogwa lasakaimi, e kaligeila mi valu bukuvitauwaisi baisa makawala. 3 Kaligei makaina opilibolimila bivitouula mapilana Sini Oviloupakala a bisakauloki deli Edom kaligeila. E kaligei makaina bivitouula mapilana Milaveta Pilamata okala vigimkovila makabulona opilibolimila. 4 E biuwovila bisuwa opilibolimila bila makadana Akarabim Kadaula, e bisaitaula bila mapilana Sini e bitotu wala bila mapilana Kedesi Bania opilibolimila. E biuwovila bisuwa opiliyavata bila Asari Adari, bisuwa bila Asimona. 5 E metoya baisa biuwovila bisuwa bila oitayatila okaligeila Itipita e bila wala ikayawai Bolita Kwaiveka.

6 “Bolita Kwaiveka bivigaki kaligeila mapilana opilikwaibwaga.

7 “E mapilana opiliyavata kaligeila kaiduwosisia wala metoya Bolita Kwaiveka bitotu goli bila wa Koya Ora 8 e metoya baisa bila Amati Kadaula. E metoya baisa bisaitaula wala bila Sedadi 9 bisaitaula bila Siporoni e biuvalutu goli bila itobu Asari Enani.

10 “Mapilana opilibomatu kaligeila kaiduwosisia wala, bivitouula Asari Enani bila Sepam. 11 E oluvi bisuwa opilibolimila bila Abeli, bivapupali Aini opilibomatu, e bisuwa wa koya bisalili okowolawa Milaveta Galili opilibomatu, 12 e metoya baisa bisuwa opilibolimila, bisakauloki papala Waya Yoridani bila itobu Milaveta Pilamata.

“Baisa makaisina kaivasi kaligeila mi valu.”

13 Mapaila Mosese iluki mina Isireli kawala, “Ka, mi valu makwaisina e kami vilavila bukuyosasi metoya okowobobuta. Valu makwaisina Guyau bogwa leisakaimi yokomi dilalima dilavasi e deli goli yuwotala dalela Manasa. ** 14-15 E matausinaga Rubeni dalela toyo Gada dalela deli goli mayuwona Manasa dalela opilibomatu, bogwa kavilaisi e leiyosasi kasi vilavila mapilana Yoridani opilibomatu piliyuwela Yeriko makawala avaka leibudoki kasi bawa litusia.”

Tokugwa matausina kasi naga paila bivilasi valu

16 E Guyau iluki Mosese kawala, 17 “Ka, Eleasa tolula deli Yosuwa matauna Nuni latula matausina bivilaisi tomota si valu. 18 E tuvaila kunagi tokugwa taitala taitala metoya dala dilatala dilatala bipilasaisi matausina deli bivilaisi.” 19-28 Baisa makawala tauwau matausina Guyau bogwa leinagi.

Dala | Tokugwaw
Yuda | Keleba
Simioni | Selumieli
Beniamina | Elidadi
Dani | Buki
Manasa | Anieli
Epereim | Kemueli
Sebuloni | Elisapani
Isaka | Palitieli
Asera | Aiuda
Napitalai | Pedaeli.

29 Baisa makawala kasi bawa tauwau matausina Guyau bogwa leinagi paila bivilaisi si valu mina Isireli olumoulela Kenani.

35

Mina Libai isakaisi si valu

1 E oitayatila mapilana Mowabi Yoridani piliyuwela kibubotala biloula Yeriko, Guyau iluki Mosese kawala, * 2 “Kuluki mina Isireli, metoya avaka si valu lokusakaisi ibodi bisakaisi mina Libai vilouvilesi valu paila bisilaisi. 3 Valu mavilousina bivigaki mina Libai si valu tatousi, e bisigagasi baisa. E saivau opapala paila si bulumakau deli goli komwaidona si mauna bikikabubunasi. 4 E kala beiyaya metoya okalila valu bila osaivau biboda lakatuyu uvaluwoyu uvalima, 5 e bivigaki makwaina kwekoyapila wala, kala beiyaya deli kala maloula lakatuvasi uvaluwolima. 6 Bukusaiki mina Libai si valu kala bawa kwailima kwaitala, mavilousina bivigaki viluwesi kabokwala. Paila kidamwa taitala tau bisula bikatumati taitala tomota bisakaula bila baisa bikwala. Katumkulovala kusaiki matausina kweluwovasi kwaiyu tuvaila si valu 7 deli goli kwabilesi. Kala bawa si valu biboda kweluwovasi kwailima kwaitolu. 8 Kala bawa si valu mina Libai bukukwaraiwogi olumoulela dala dilatala dilatala metoya kala vakaila sivalu.”

Mapilasina valu kabokwala

(Kak 19.1-13; Yos 20.1-9)

9 E Guyau iluki Mosese * 10 biluki mina Isireli kawala, “Avai tuta bukuluvapelasi wa Waya Yoridani e bukusuvisi mapilana Kenani, 11 yokomi bukunagaisi vilouvilesi valu paila kabokwala. Kidamwa taitala tau bisula bikatumati taitala tomota e bisakaula bila baisa bikwala. 12 E ovalu makwaisina matauna bikwala metoya tokaliga veyala, matausina eipupaisagasi bikeulasi kaimapu. Matauna eitabinakaisi mwada eikatumata, gala bikatumataisi kidamwa tomota gala bikaraiwogaisi matauna. 13 Bukunagaisi bibodi kwailima kwaitala valu, 14 kwaitolu mapilana Yoridani opilibomatu e kwaitolu oviluwela Kenani. 15 Makwaisina valu viluwesi kabokwala paila mina Isireli deli goli matausina togilagala tosivagasi kaina tosiwosa. Kidamwa taitala tau bisula bikatumati taitala tomota bisakaula bila kwaitala valu makwaisina e baisa bikwala.

16-18 “Mitaga kidamwa taitala tau bikatumati availa metoya otanumnumta, kaina odakuna, kaina wa kai, matauna isim kala pakula leikatumata wala, e ibodi wala bukukwatumatasi. 19 Tutala tokwaliga vaiyola tatoula bibodi matauna, bwaina wala bikatumati matauna. Paila matauna ibodi wala bivagi makawala baisa tokwatumata.

20 “Kidamwa taitala bivigaki sola tokukolola, e bitupi bila ikaligudu kaiyola, kaina bikau avai lewa bilavi bikatumati matauna 21 kaina oyamala biwaiya sola, matauna bogwa goli eisula leikatumata e ibodi wala bukukwatumataisi. Tutala tokwaliga vaiyola tatoula bibodi matauna, bwaina wala bikatumati matauna. Paila matauna ibodi wala bivagi makawala baisa tokatumata.

22 “Mitaga kidamwa taitala tau bisula bikatumati sola matauna gala tokukolola, metoya avai lewa bilavi biwaiya kaina bitupi bila ikaligudu kaiyola. 23 Kainaga makawala, taitala tau gala igisi sola e iluvimakavi wala dakuna ikatumati matauna, mitaga gala nanola mwada biwaiya sola e deli matauna gala kala tilaula. 24 Kidamwa pakula makawala makwaisina ibodi tomota bipiyaisi matauna tokatumata e gala bipiyaisi matauna tokaliga veyala mabudona goli eipupaisagasi bikeulasi lugwala tokaliga. 25 Ibodi tomota bikolaisi matauna eisula leikatumata metoya tokaliga veyala, e bikaimilivauwaisi matauna bilauwaisi oviluwela kabokwala mavilouna leisilavi. Matauna bisisu wala baisa tatoula wala avai Tolula Toveka matauna ola tuta eiwotetila bikaliga. 26 E kidamwaga matauna leisula leikatumata bisilavi viluwela kabokwala mavilouna leisisiki 27 e tokaliga veyala bibanaisi matauna e bikatumataisi, kaimapu makwaina gala bukudokaisi katumata. 28 Matauna leisula leikatumata ibodi bisivagasi oviluwela kabokwala tatoula wala bikaliga matauna Tolula Toveka, mitaga oluvi matauna tokatumata ibodi bikaimilavau ola valu. 29 Ka, karaiwaga makwaisina paila yokomi deli goli tubumia ambaisa ambaisa bukusisuaisi.

30 “Ka, kidamwa taitala tau bitabinakaisi mwada leikatumata, ibodi binevaisi availa yovila, ibodi wala taiyu kaina tobidubadu bilivalaisi kala kamokwita. Mitaga kidamwa yovila taitala wala gala ibodi bikamokwiti tabinona makwaina paila katumata. * 31 Ka, matauna tokatumata ibodi wala bukukwatumataisi. Gala gagabila bikoli titoulela mwada veiguwa bikabiki kulututu. 32 Kidamwa taitala tau bisakaula bila oviluwela kabokwala, gala bukutagwalasi matauna bikabilula mwada nani bikaimilavau ola valu igau Tolula Toveka gala bikaliga. 33 Kidamwa bukutagwalasi kabilula bogwa wala bukuyogwalaisi mi valu ambaisa lokusisikaisi. Katumata keyogwalela valu, deli kalamwaleta wala tokatumata biboda kaliga, e baisa gala wala avai keda ituwoli bukuvigakaisi paila bukukwatumigileuwaisi valu makwaina ambaisa tokaliga mekikanaki. Ibodi wala bukukwatumataisi matauna eikatumati sola. 34 Ka, gala wala bukuyogwalaisi mi valu ambaisa lokusisikaisi, paila uula yeigu goli Guyau e asisu oluwalaimi mina Isireli.”

36

Minasina navavaigila kasi bigukeya

1 E tokugwala nunu kwaitala kwaitala metoya Giliadi odalela matauna Maikari latula, Manasa tabula, e Manasa matauna Yosepa latula, ilokaiasi Mosese deli komwaidosi tokugwala Isireli. 2 Ilukwaisi Mosese kawasi, “Guyau eikaraiwogaim bukuvili tomota si valu metoya okowobobuta. Tuvaila ikaraiwogaim paila veyomasi Selopeyadi litula vivilawokuva wala la pwaipwaia bukusaiki minasina. * 3 Mitaga kululuwai, kidamwa minasina bivaipelasi ituwoli dala, si pwaipwaia baisa bisupela bilokaia dala makwaina, e kama kakalawasi paila valu bibusi. 4 E avai tuta Taitula Ninabwailax bima komwaidona pwaipwaia makwaisina bogwa leigimolaisi baisa sesia bikeiitavau baisa tolipwaipwaia mokwita, mesinaku wala Selopeyadi litula si pwaipwaia bitovagasisi wala si pwaipwaia dala madalana leivaiyasi minasina e yakamaisi odalemasi bakakitulaisi kala nanamsa gala tuvaila ma vavagisi.”

5 Mapaila Mosese iluki mina Isireli avaka Guyau la karaiwaga. Ikaibiga kawala, “Avaka Manasa dalela eilivalasi baisa mokwita, 6 e mauula Guyau ikaibiga kidamwa Selopeyadi litula ibodi wala bivaisi avai tau wala magisi, mitaga odalesi wala titoulesi. 7 Paila mina Isireli komwaidosi si pwaipwaia bitetetila wala odalesi titoulesi gala biluvapela. 8 E kidamwa vilesi Isireli minasina biyosisi si pwaipwaia metoya odalesi ibodi wala bivaisi odalesi titoulesi. E baisa bivigaki mina Isireli si pwaipwaia bitetetila wala odalesi titoulesi. 9 E pwaipwaia makwaina gala gagabila bisupela bila dala ituwoli. Dalatala dalatala bitetetila la pwaipwaia metoya odalela titoulela.”

10-11 Mapaila Mala, Tesa, Ogila, Milika deli Nowa minasina Selopeyadi litula, ivagaisi makawala Guyau eikaraiwogi Mosese, e minasina ivaiyasi lusitaia metoya otumisia. 12 Minasina ivaisi odalela Manasa matauna Yosepa latula, e si pwaipwaia komwaidona ikanuvagasi baisa tumasi odalela.

13 Karaiwaga makwaisina Guyau isaiki Mosese kasi karaiwaga mina Isireli oitayatilela Mowabi opiliyavata Waya Yoridani kibubotala biloula Yeriko.

* 1:1 1.1-46 Baw 26.1-51

a 1:5-16 (Elisura matauna Sedeuri latula, Selumieli matauna Surisadai latula, Nasoni matauna Aminadaba latula, Netaneli matauna Suwa latula, Eliabi matauna Eloni latula, Elisama matauna Amiuda latula, Gamalieli matauna Pedasura latula, Abidani matauna Gidioni latula, Aiesa matauna Amisadai latula, Pagieli matauna Okirana latula, Eliasapi matauna Deueli latula, Aira matauna Enani latula.)

b 2:3-9 (Nasoni matauna Aminadaba latula, Netaneli matauna Suwa latula, Eliabi matauna Eloni latula.)

c 2:10-16 (Elisura matauna Sedeuri latula, Selumieli matauna Surisadai latula, Eliasapi matauna Deueli latula.)

d 2:18-24 (Elisama matauna Amiuda latula, Gamalieli matauna Pedasura latula, Abidani matauna Gidioni latula.)

e 2:25-31 (Aiesa matauna Amisadai latula, Pagieli matauna Okirana latula, Aira matauna Enani latula.)

* 3:2 3.2 Baw 26.60

* 3:3 3.3-4 Tol 10.1-2; Baw 26.61

* 3:12-13 3.12-13 Sun 13.2

f 3:46 Kugisi mailela 39.

* 5:5 5.5-8 Tol 6.1-7

g 5:7 Kugisi tuvaila Tolula 5.16

h 6:2 Mabigana Nasira baisa mina Iberu si biga paila katalova; e availa bikatilavi kaina bikikili titoulela makawala karaiwaga makwaina, idokaisi matauna guma Nasira.

* 6:2 6.2-3 Lk 1.15

* 6:12 6.12-21 VA 21.23-24

i 7:12-83 (Nasoni matauna Aminadaba latula, Netaneli matauna Suwa latula, Eliabi matauna Eloni latula, Elisura matauna Sedeuri latula, Salumieli matauna Surisadai latula, Eliasapi matauna Deueli latula, Elisama matauna Amiuda latula, Gamalieli matauna Pedasura latula, Abidani matauna Gidioni latula, Aiesa matauna Amisadai latula, Pagieli matauna Okirana latula, Aira matauna Enani latula.)

j 7:89 Nayu mauna isim pinupanesi. Kugisi Biga Kala Katumiki.

* 8:1 8.1-4 Sun 25.31-40; 37.17-24

* 8:17 8.17 Sun 13.2

* 9:1 9.1-5 Sun 12.1-13

* 9:12 9.12 Sun 12.46; Yn 19.36

k 9:15-16 Kugisi Sun 40.17.

* 10:35 10.35 Sam 68.1

l 11:3 Maigana Tabera kala lega makawala mina Iberu si biga “gubugabu”.

m 11:6 Kugisi Sun 16.13-16,31.

* 11:7 11.7-8 Sun 16.31

* 11:8-9 11.8-9 Sun 16.13-15

* 12:7 12.7 Ib 3.2

* 12:14 12.14 Baw 5.2-3

n 13:3-15 (Sammwa matauna Sakura latula, Sapati matauna Ori latula, Keleba matauna Yepunei latula, Igali matauna Yosepa latula, Osea matauna Nuni latula, Paliti matauna Rapu latula, Gadieli matauna Sodi latula, Gaadi matauna Susi latula, Amiela matauna Gemali latula, Seturi matauna Maikeli latula, Nabi matauna Vopisi latula, Geueli matauna Maki latula.)

o 13:22 Baisa budotala tomota tovakaveka, gala makawala yakidasi.

p 13:24 Mabigana esikoli kala kivila “waini bukulela”.

* 13:33 13.33 Vit 6.4

* 14:9 14.9 Ib 3.16

* 14:13 14.13-19 Sun 32.11-14

* 14:17-18 14.17-18 Sun 20.5-6; 34.6-7; Kak 5.9-10; 7.9-10

* 14:21 14.21-23 Ib 3.18

* 14:24 14.24 Yos 14.9-12

* 14:29 14.29 Ib 3.17

* 14:33 14.33 VA 7.36

* 15:16 15.16 Tol 24.22

* 15:27 15.27-28 Tol 4.27-31

* 15:38 15.38 Kak 22.12

* 16:1-2 16.1-2 Yd 11

* 17:9 17.9-10 Ib 9.4

* 18:14 18.14 Tol 27.28

* 18:21 18.21 Tol 27.30-33; Kak 14.22-29

* 19:9 19.9 Ib 9.13

* 20:2 20.2-13 Sun 17.1-7

q 20:13 Maigana Meriba kala katumiki “kavilavila”; kugisi Sun 17.7.

r 20:14 Mina Edom odalela Iso, mapaila mina Edom deli mina Isireli si tomoyabogwa taitala wala, matauna Yekobe.

* 20:28 20.28 Sun 29.29; Baw 33.38; Kak 10.6

* 21:1 21.1 Baw 33.40

s 21:2 Avai vavagi bikabomaisi makawala baisa Guyau, e vavagi makwaina bomasi bikauwaisi kaina bivigakaisi avaka. Paila bidokaisi vavagi makwaina Guyau la vavagi, e ibodi wala bidadaimi kaina bimata, mwada taga tomota biyosisi avai vavagi Guyau la vavagi.

t 21:3 Maigana kala katumiki “kodadaimi”.

* 21:4 21.4 Kak 2.1

* 21:5 21.5-6 1 Kr 10.9

* 21:9 21.9 2 Gwe 18.4; Yn 3.14

* 21:28 21.28-29 Yer 48.45-46

* 22:5 22.5 Baw 31.8; 2 Pt 2.15-16; Yd 11

u 23:23 Mina Isireli gala wala avai meguva kaina avai silami bivagaisi.

* 24:9 24.9 Vit 12.3; 49.9

* 26:1 26.1-51 Baw 1.1-46

* 26:52 26.52-56 Baw 34.13; Yos 14.1-2

* 26:60 26.60 Baw 3.2

* 26:61 26.61 Tol 10.1-2; Baw 3.4

* 26:65 26.65 Baw 14.26-35

* 27:7 27.7 Baw 36.2

* 27:12 27.12-14 Kak 3.23-27; 32.48-52

* 27:17 27.17 1 Gwe 22.17; Isi 34.5; Md 9.36; Mk 6.34

* 27:18 27.18 Sun 24.13

v 27:21 Urim deli Tummim Baisa kwaiyu vavagi kwebumaboma tolula ivagi makawala la yopoi, e biyopwi bikibuboti taitala isim kala pakula. Kugisi 1 Sml 14.41.

* 27:21 27.21 Sun 28.30; 1 Sml 14.41; 28.6

* 27:23 27.23 Kak 31.23

* 28:16 28.16 Sun 12.1-13; Kak 16.1-2

* 28:17 28.17-25 Sun 12.14-20; 23.15; 34.18; Kak 3.8

* 28:26 28.26-31 Sun 23.16; 34.22; Kak 16.9-12

* 29:7 29.7-11 Tol 16.29-34

* 29:12 29.12-38 Sun 23.16; 34.22; Kak 16.13-15

* 30:2 30.2 Kak 23.21-23; Md 5.33

* 31:16 31.16 Baw 25.1-9

* 32:8 32.8-9 Baw 13.17-33

* 32:10 32.10-13 Baw 14.26-35

* 32:28 32.28-32 Yos 1.12-15

* 33:38-39 33.38-39 Baw 20.22-28; Kak 10.6; 32.50

* 33:40 33.40 Baw 21.1

* 33:54 33.54 Baw 26.54-56

* 34:13 34.13 Baw 26.52-56

* 34:13 34.13-15 Yos 14.1-5

w 34:19-28 (Keleba matauna Yepunei latula, Selumieli matauna Amiuda latula, Elidadi matauna Kisoloni latula, Buki matauna Yogili latula, Anieli matauna Epodi latula, Kemueli matauna Sipitani latula, Elisapani matauna Panaki latula, Palitieli matauna Asani latula, Aiuda matauna Selomi latula, Pedaeli matauna Amiuda latula.)

* 35:1 35.1-8 Yos 21.1-42

* 35:9 35.9-28 Kak 19.2-4; Yos 20.1-9

* 35:30 35.30 Kak 17.6; 19.15

* 36:2 36.2 Baw 27.7

x 36:4 Kugisi Tolula 25.8-17.

KARAIWAGA KWAIYUWELA

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

KARAIWAGA KWAIYUWELA

Kabovitouula

Mapilana Karaiwaga Kwaiyuwela baisa mimilisi Mosese la katuloluta baisa mina Isireli tutala isisuaisi mapilana Mowabi. Mapilana goli eivaiwasisi metoya osi loula saina kaduwonaku oviloupakala, e makatekiga bisuvisi e biyoulisi Kenani.

Mapilana buki katupwaila katupovasi

Uula 1.1 - 4.29 Mosese ikatululuti vavagi saina kabokatubau Yaubada bogwa leivagi katitaikina kweluwovasi taitu bogwa leiwokuva. Matauna iluki tomota biluluwaisi ammakawala Yaubada eivakadi matausina oluwalela viloupakala, deli iluki ibodi bikabikuwolaisi deli bikamiabaisi matauna.

Uula 5.1 - 28.68 Mosese ikatummati karaiwaga kweluwotala baisa matausina. Matauna ititaneku Karaiwaga Kwaimatala baisa tomota, paila magila bitapwarorusi baisa wala Guyau kalamwaleta. Oluvi matauna ikatummati tuvaila karaiwaga makwaisina mina Isireli ibodi bibokulaisi avai tuta bisisuaisi Kenani.

Uula 29.1 - 30.30 Mosese ikatululuwai tomota avaka kala nikoli paila Yaubada la kabutu baisa matausina, e iluki matausina ibodi bitugwalivauwaisi titoulesi baisa Yaubada, kidamwa bivagaisi makawala makwaina kabutu.

Uula 31.1 - 34.12 Baisa mina Isireli iwosaisi pilatala wosi paila Yaubada la mitakwai, deli Mosese ibigibwaili mina Isireli. Oluvi Mosese ikaliga mapilana Mowabi opilibomatu, Waya Yoridani piliyuwelaga.

Nanamsela kwaiveka buki mapilana ikikamituli kidamwa Yaubada ikabwaili deli ikatumovi la tomota tatoula, e matausina goli saina iyebwaili, kidamwa la tomota biluluwaisi deli bikabikuwolaisi matauna, e igagabila bikatumovi deli bimitukwaii matausina tuta komwaidona.

Uula 6.4-6 isisu biga mabigasina Yesu eidoki vidubalela karaiwaga komwaidona. “Bukuyebwailisi Guyau mi Yaubada metoya olupomi komwaidona, deli omi baloma komwaidona, deli omi peula komwaidona.”

Buki kala katumimisa

Moses la katuloluta kwematala 1.1 - 4.49

Moses la katuloluta kwaiyuwela --

a) Karaiwaga kwailuwotala 5.1—10.22

b) Mimilisi karaiwaga deli katubuyoyu 11.1- 26.19

Ammakawala bisuvisi Kenani 27.1—28.68

Kabutu kala vigavau 29.1—30.20

Mosese la katuloluta kala vigimkovila 31.1—33.29

Mosese ikaliga 34.1-12

1

1 Mapilana buki baisa biga wala Mosese eiluki mina Isireli, avai tuta matausina ititavinasi opilibomatu mapilana wa Waya Yoridani. Matausina isisuaisi olopola wala Yoridani otigegala katitaikinela Supu oluwalaisi valu mapilana Parana opilatala e deli mapilasina Topeli, Labana, Asaroti, deli Disaaba opiliyuwela. 2 (Bibodi kweluwotala kwaitala yam bitaliloula metoya wa Koya Sinai bila Kadesi Bania okedala makadana bila koyala Edom.) 3 Olopola kweluwovasila taitu igau matausina eisilavaisi wala mapilana Itipita, e wa tubukona naluwotala natala yamla kwematala Mosese iluki tomota komwaidona karaiwaga avaka Guyau eikaraiwogi biluki matausina. 4 Paila ikugwa Guyau bogwa eikalisau Siyoni guyoula Amora, matauna ikaraiwaga olopola valu Esiboni; e deli goli eikalisau Ogi guyoula Basani, matauna ikaraiwaga olopola mapilasina Asitaroti deli Edirei. * 5 E oluvi tomota igau wala isisuaisi mapilana Yoridani opilibomatu olopola Mowabi, e Mosese ivitouula ikatumiki avaka Yaubada la karaiwaga deli goli la vituloki.

Matauna ikaibiga, kawala, 6 “Igau wala tasisuaisi wa Koya Sinai, Guyau da Yaubadasi ikaibiga baisa yakidasi, ‘Yokomi saina vakaila mi sisu metoya mapilana wa koya. 7 Kukwatubaiasasi kusoguguwasi e bukugalasi goli. Kusuwaisi okoyala mapilana Amora, deli goli komwaidona kaligeila mapilana, kusuwaisi Yoridani otigegala, e deli goli okoyala deli okabatau, e deli mapilana opilibolimila, e deli goli kuvalapulasi okawolawala Bolita Kwaiveka. Kulosi oviluwela Kenani e kusaitaulasi Lebanoni okoyala e kulosiga bila kala kaduwonaku makawala duyoveka Waya Yupereiti. 8 E baisa komwaidona kwabila avaka yeigu Guyau bogwa lakatotila kidamwa basaiki tubumia Eberaam, Aisake deli Yekobe, e deli baisa dalesi komwaidona. Mapaila kulosi mapilana valu e kuyoulisi mi kwabila.’ ’’

Mosese inagi tokwaraiwaga

(Sun 18.13-27)

9 Mosese iluki tomota kawala, “Wa tuta matutona tasisuaisi wa Koya Sinai lalukwaimi kawagu, ‘Koni makwaina lakugwaiyaimi saina mwau sainela baisa yeigu. Gala igagabila bavagi titoulegu. 10 Guyau mi Yaubada ivigakaimi saina lokubawasi makawala utuyam wa labuma kala bawa. 11 E Guyau, matauna tubumia si Yaubada, ibodi bivigaki kami bawa bisiniveka kwailakatuluwotolu tuvaila e bivigakaimi bukusibwabwailasi, makawala goli la biga katotila. 12 Mitaga ammakawala koni makwaina kala mwau agumwaguta yeigu bakau pailaga yokomi mi kominimani bakiduwosisii? 13 Ka, ibodi bukunagaisi mimilisi tokabitam, matausina tokateta deli toninitalapula metoya dala kwaitala kwaitala, e yeigu basaili matausina kami tokugwa.’ 14 E yokomi bogwa kutagwalasi keda makadana vavagi bwaina bibodi bitavagaisi. 15 Mapaila bogwa lakau matausina tokabitam deli toninitalapula, matausina goli metoya dala dilatala dilatala bogwa lokunagaisi, e lasaili matausina bikugwaiyaimi. Mimilisi si koni biyamatasi tailakatuluwotala tomota, mimilisi biyamatasi tailakatutala, mimilisi tailuwolima, mimilisiga tailuwotala. E tuvaila lanagi mimilisi ituwoli tokwaraiwaga oluwalaisi dala madilasina.

16 “E tuta makwaina wala akatuwola baisa matausina kawagu, ‘Ibodi bukulagaisi kominimani makwaisina ititokaia oluwalaimi. Bukunagaisi avaka kala duwosisia kominimani kwaitala kwaitala, kaina paila yokomi tolivalu kainaga paila tomitawasi eisiwalaiyaimi. 17 Gala ibodi bukutakilaisi tomota omi yakala. Bukunagaisi avaka kala duwosisia oluwalaisi komwaidosi, kaina gweguya kaina tokai. Gala bukukukolaisi availa, paila baisa avaka avaka bukunagaisi bima metoya baisa Yaubada. E kidamwaga pakula kwaitala saina mwau baisa yokomi, desi wala kumiakaigusi e yeigu bakibwailaki bibwaina.’ 18 E tuta makwaina lakatululutaimi tuvaila paila avaka ibodi bukuvagaisi.

Tokwauta iwitalaisi metoya Kadesi Bania

(Baw 13.1-33)

19 “Bogwa tavagaisi avaka Guyau da Yaubadasi leikaraiwogaidasi. Tasilavaisi Koya Sinai e tasuwaisi oviloupakala kwaivekagaga deli saina kabokokola e tasaitaulasi okoyala mina Amora si valu. E avai tuta taviloubusisi Kadesi Bania, 20-21 alukwaimi, kawagu, ‘Bogwa lokumaisi okoyala mina Amora si valu, mapilawena Guyau da Yaubadasi, matauna tubudoiasi si Yaubada goli, isisakaidasi. Ka, kugisaisi baisa goli! Kulosi kuyoulisi makawala Guyau leikaraiwaga. Taga bukuwouyasi kaina bukukokolasi.’

22 “Mitaga kumakaiagusi kukwaibigasi kawami, ‘Ibodi bitawitalaisi mimilisi tomota bikugwasi ivakawolaisi valu, e igagabilaga bilukwaidasi avai keda bwaina bitalouyasi deli valu mavilousina omatadasi.’

23 “Kaina kala gigisa bwaina bitavagaisi makawala, mapaila lanagi tailuwotala taiyu tauwau metoya dala madilasina dilaluwotala dilayu. 24 Matausina ilalouyasi wala valu ilosi itobusi wa koya mapilana Esikoli Itayatilela ikalitavinasi. 25 E imiakaidasi mimilisi kaiuwala leibanaisi baisa, deli ikamitulaisi pwaipwaia makwaina Guyau bisakaidasi saina kubilumalala sainela.

26 “Mitaga kwavilivilaisi Guyau mi Yaubada la karaiwaga e kupakaisi gala magimi bukusuvisi valu makwaina. * 27 Kutabunobwanasi taitala baisa taitala kawami ‘Wa, Guyau ikoulovaidasi! Bogwa eimaiyaidasi metoya mapilana Itipita mwada bikasalaidasi oyumasi mina Amora bikatumataidasi. 28 Avakaga paila bitalosi baisa? Wa, kada kokolasi! Tauwau matausina eitawitalaisi ilukwaidasi tomota matausina ikalisauwaidasi, topapeula deli touwonaku, e tabodala si valu kalila ila wala isakaila labuma. E tuvaila igisaisi mimilisi tomota kasi vakaila makawala dokanikani!’

29 “Mitaga akaibiga, kawagu, ‘Gala bukukukolaisi matausina tomota. 30 Guyau mi Yaubada bikugwaiyaimi e bikabilia paila yokomi, makawala lokugisaisi eivagi mapilana Itipita, 31 deli oviloupakala. Bogwa lokugisaisi ammakawala leikolaimi woloula keda leimaiyaimi valu makwaina, makawala goli tau bikopwi latula.’ * 32 Ilagoli avaka lalivala, yokomi gala wala kudubumaisi Guyau. * 33 Ka, matauna tuta komwaidona ikalimitalaimi inevi valu paila bukubudaisi mi kabosikaiwa. Ivitulokaimi keda, ikalimitali mi loula wa bogi metoya kova kaitala e kaitala lowalowa metoya wa yam.

Guyau imipuki mina Isireli

(Baw 14.20-45)

34 “Guyau bogwa ilagi mi tabunobwana e igibuluwa ilivala biga katotila mwau kawala, * 35 ‘Gala taitala metoya baisa yokomi bisuvi valu makwaina pwaipwaiala kubilumalala baisa omitibogwa lakatotila basaiki tubumia. 36 Mesinaku Keleba wala Yepuni latula bisuvi. Matauna saina tokimadagi baisa yeigu, mauula basaiki matauna deli dalela biyosisi pwaipwaia makwaina leivakawoli.’ 37 E tuvaila Guyau eigibuluwaigu paila uula yokomi e leikaibiga kawala, ‘Ka, yoku Mosese tuvaila gala bukusuvi mapilana valu. 38 Mitaga ibodi bukukwatupewoli nanola kam topilasi matauna Yosuwa Nuni latula. Ka, matauna goli bikugwai mina Isireli paila bisuvisi biyosaisi valu.’

39 “Oluvi Guyau ilukwaidasi komwaidodasi kawala, ‘Litumia goli bisuvisi. Tuta makwaina pwapwawa wala matausina gala gagabila bikatetasi avaka kala tuwoli mitukwaibwaila deli mitugaga. Magudisina goli kudokaisi kami tilaula biyosaisi. Basaiki pwaipwaia baisa matausina e bivakulotaisi. 40 Mitaga yokomi goli, bukukwaimilavausi oviloupakala bukulouyasi keda makadana biloula Mlulela Akaba.’

41 “Kuvitakaulokaigusi kawami, ‘Mwa, Mosese, ka, bogwa kamitugagasi baisa Guyau. Mitaga tuta baisa bakakabiliasi, makawala goli Guyau da Yaubadasi leikaraiwogaidasi.’ E taitala taitala yokomi kukwatubaiasasi bukukwabiliasi, kudokaisi bogwa bigagabila bukuyoulisi mapilana valu wa koya.

42 “Mitaga Guyau ilukwaigu kawala, ‘Kwatululuti matausina gala bitakabiliasi, paila yeigu gala deli matausina e kasi tilaula bitomgwagasi.’ 43 Lalukwaimi avaka Guyau eikaibiga, mitaga yokomi gala kuligalegasi. Kukoulovaisi la karaiwaga e deli mi kalimwala lokukwatuwakedasi wa koya. 44 Mapaila matausina mina Amora leisisuaisi wa koya ikabiliaimi makawala saina bidugaga minasina kapiwa nagigasisi. Kusakaulasi e ibokavilaimi ilauwaimi mapilana Oma e baisa goli eitomgwagasi odubami okoyala Edom. 45 E kudousi baisa Guyau paila pilasi, mitaga gala wala bilagaimi kaina goli bigisaimi.

Taitu kala kaduwonaku mapilana oviloupakala

46 “Mapaila tasisuaisi mapilana Kadesi tuta kaduwonaku.

2

1 Oluvi tatovilasi tasuwaisi mapilana oviloupakala talosi keda makadana bila Mlulela Akaba, makawala Guyau leikaraiwaga, e tuta kaduwonaku tawowausi mapilana koyala Edom. *

2 “Mapaila Guyau ilukwaigu kidamwa 3 bogwa eibodi da tutasi kala woloula tawowausi mapilana wa koya makwaisina e iboda bitalosi opiliyavata. 4 Ilukwaigu basakaimi katuloluta. Kawala, ‘Bukulosi wa koya mapilana bilokaia Edom okaligeila veimia si pwaipwaia, baisa Iso dalela. Matausina bikukolaimi, * 5 mitaga gala bukuvitoulaisi kabilia deli matausina, paila gala wala basakaimi sitana si pwaipwaia, gala wala. Bogwa lasaiki mapilana Edom baisa Iso dalela. 6 E bukugimwalasi k ʹami deli kami sopi metoya baisa matausina.’

7 “Kululuwaisi ammakawala Guyau mi Yaubada leimitukwaiyaimi metoya vavagi bidubadu lokuvagaisi matauna iyamataimi makawala lokuwowausi vakaigaga mapilana ovilouwokuva. Matauna deli yokomi kwailuwovasi taitu e bidubadu vavagi lokuyosisi avaka avaka magimi.

8 “Mapaila taloulasi e tavalaiyaisi kedala mavilousina Elata deli Esionigeba bila Milaveta Pilamata. E tauwovilasi tasuwaisi opilakalisalewa bilokaia mapilana Mowabi. 9 Guyau ilukwaigu kawala, ‘Taga bukukwatumwali mina Mowabi matausina dalela tomoyabogwa Lota kaina goli bukukwabilia deli matausina. Bogwa lasaiki mapilana vilouveka Ari, e gala wala basakaimi sitana si pwaipwaia.’ ’’ *

( 10 Omitibogwa budotala tomota kasi vakaila makawala dokanikani topapeula yagasi mina Ema eisisuaisi mapilana Ari. Matausina saina touwonaku makawala goli mabudona mina Anaki, matausina buduyuwela dokanikani. 11 E makawala mina Anaki, tomota leidokaisi mabudona mina Repa wala, mitaga mina Mowabi idokaisi mina Ema. 12 E omitibogwa budotala mina Ora mesisikaisi mapilana Edom, mitaga Iso dalela ibokavilaisi matausina ikatudidaimisi si valu e isikaisiga mapilana valu. E igau oluvi mina Isireli ivagaisi makawala wala, ibokavilaisi kasi tilaula metoya mapilana valu Guyau eisaiki matausina.)

13 “Oluvi taluvipeilisi Waya Seredi, makawala Guyau leilukwaidasi bitavagaisi. 14 Baisa makawala kwailuwotolu kwailima kwaitolu taitu leitasilavaisi Kadesi Bania. Komwaidona tokwabilia tubwa matubona bogwa leikaligasi, makawala goli Guyau eikaibiga bikaloubusi. * 15 Guyau ikikagagi wala matausina tatoula wala imtuli komwaidosi.

16 “Avai tuta bogwa leikaligasi matubona 17 e Guyau ilukwaidasi kawala, 18 ‘Yam lagaila bukuluvipeilisi mapilana Mowabi okedala makadana bilokaia Ari. 19 E bukuvakatitaikinasi mapilana mina Amoni si valu matausina Lota dalela. E gala bukuvitoulaisi kabilia baisa matausina, paila gala basakaimi sitana pwaipwaia avaka bogwa lasaiki matausina.’ ’’ *

20 (Valu mapilana kala nikoli si pwaipwaia mina Repa, mabudona goli omitibogwa mesisikaisi baisa. E omitibogwa mina Amoni eidokaisi matausina mina Samsum. 21 Matausina saina touwonaku makawala mabudona mina Anaki. Matausina saina kasitobidubadu sainela deli saina topapeula mabudona. Mitaga Guyau imtuligigai e mina Amoni iyoulisi si pwaipwaia e imilivalusi baisa. 22 Guyau leivigaki makawala wala mina Edom, matausina dalela Iso isisuaisi okoyala Edom. Guyau eikatudidaimi mina Ora e mina Edom iyoulisi si pwaipwaia e imilivalusi baisa, e eisigagasi goli leima lagaila. 23 Valu mapilana okawolawela Bolita Kwaiveka tomota metoya simla Kiriti imilivalusi baisa. Matausina imtulaisi tosibogwa mabudona mina Avi e iyoulisi si pwaipwaia mapilana opilibolimila bila itobu mapilana vilouveka Gasa.)

24 “Tavawalaiyaisi valu mapilana Mowabi e Guyau ilukwaidasi kawala, ‘Ka, kulosi kuluvipeilisi Waya Anoni. Bogwa latugwali bukutomgwagasi odabala Siyoni matauna mina Amora si guyau mapilana Esiboni, deli goli la pwaipwaia. Bukukwabiliasi deli matauna e bukuvitouulasi bukuyoulisi la pwaipwaia. 25 Ka, metoya wa yam lagaila tomota komwaidona bavigaki bikukolaimi. Komwaidona tomota bitatuvasi deli kasi kokola avai tuta bilagaisi availa goli bikavitagi yagami.’

Mina Isireli itomgwagasi odabala guyau Siyoni

(Baw 21.21-30)

26 “Mapaila awitali biga metoya oviloupakala Kedemota ilokaia guyau Siyoni mapilana Esiboni, baisa bigala vakota, kawagu, 27 ‘Bukutagwala bakasuwalaiyaisi m valu. Bakasaitaulasi e gala bakaligaiwaisi keda. 28 Bogwa bakamapwaisi avaka bakakomasi deli bakamomwaisi. Magimasi wala bakasuwalaiyaisi m valu, 29 tatoula bakaluvipeilisi Waya Yoridani e bakasuvisi pwaipwaia makubilana Guyau ma Yaubadasi isakaimasi. Ka, matausina Iso dalela tosisula Edom deli goli mina Mowabi tosisula Ari bogwa itugwalaimasi lakasaitaulasi okaligeila si valu.’

30 “Mitaga guyau Siyoni gala itugwalaidasi bitasuwalaiyaisi la valu. Ka, matauna Guyau mi Yaubada ikasai dabala deli la kowolova kidamwa bitatomgwagasi deli bitayoulisi la pwaipwaia, e ka, bogwa tayoulisi metoya wa tuta matutona leima yam lagaila goli!

31 “E Guyau ilukwaigu, kawala, ‘Ka, kugisi guyau Siyoni deli la valu lavigaki bimama baisa omitami. Ibodi bukuyoulisi la pwaipwaia e bukumilivalusi.’ 32 Siyoni eikouleku leima deli la tokabilia mwada bikabiliaidasi baisa opapala mapilana valu Yaasa, 33 mitaga Guyau da Yaubadasi matoulela isakaidasi bitatomgwagasi, e takatumataisi matauna deli litula deli goli la tokabilia komwaidona. 34 E tuta matutona wala tayosisi valu kwaitala kwaitala takodidaimisi e takatumataisi tomota komwaidona, tauwau, vivila, gugwadi, gala taitala ilau biga. 35 Bulutuvalu tayosisi deli komwaidona guguwala valu takauwaisi wala. 36 Guyau da Yaubadasi itagwala bitayosisi valu komwaidona metoya mapilana Aroera okalitutilela itayatilela Anoni, deli mapilana valu olopola itayatila, e bila goli ikeiita mapilana Giliadi. Paila valu kalila gala kwaitala kwaipeula baisa yakidasi. 37 Taga gala talosi katitaikinela okaligeila mina Amoni kaina opapala Waya Yaboka, kaina mapilasina valu wa koya, kaina goli avai valu ituwoli Guyau da Yaubadasi ikaraiwogaidasi gala bitalosi.

Mina Isireli itomgwagasi odabala guyau Ogi

(Baw 21.31-35)

3

1 “E oluvi talosi opiliyavata bilokaia mapilana Basani, e guyau Ogi isunapula ima deli la tokabilia mwada bikabiliaidasi katitaikinela valu Edirei. 2 Mitaga Guyau ilukwaigu kawala, ‘Taga bukukukoli matauna. Ka, igau makateki basakaimi matauna, la tokabilia, deli goli komwaidona la pwaipwaia. Bukuvigakaisi matauna makawala lokuvigakaisi Siyoni matauna mina Amora si guyau, matauna eiguyau mapilana Esiboni.’

3 “Mapaila Guyau eikasali guyau Ogi deli la tomota oyamadasi e tamtuligigaiyaisi wala matausina iwokuva. 4 Tuta matutona wala la valu tayoulisi komwaidona. Gala avaka kesa ikanam, valu makwaisina kala bawa kwailuwolima kwailuwotala, baisa komwaidona mapilana Agobi guyau Ogi tolela Basani la kabokaraiwaga. 5 Valu makwaisina komwaidona kalisi kwaipapeula deli kwaiwonaku, kalapisilela ibisibodaisi, e tuvaila bidubadu valu kwaikikekita gala isim kalila. 6 Takatudidaimisi komwaidona mavilousina deli goli takatumataisi komwaidosi tauwau, vivila deli gugwadi, makawala goli leitavigakaisi valu makwaisina la kabokaraiwaga guyau Siyoni tolela Esiboni. 7 Takauwaisi bulutuvalu deli takouyaisi mavilousina.

8 “Tuta makwaina takauwaisi si valu matausina taiyu gweguya mina Amora, baisa mapilana valu opilibomatu Waya Yoridani metoya Waya Anoni bila ikeiita Koya Emoni. 9 (Koya Emoni mina Saidoni idokaisi Sirioni, e mina Amora idokaisi Seniri.) 10 Bogwa tayoulisi komwaidona la kabokaraiwaga guyau Ogi tolela Basani, mavilousina vilouvakaveka odubakaila, deli viluwela Giliadi deli Basani iuvalutu goli ila itobu opilibomatu viluwesi Saleka deli Edirei.”

11 (Guyau Ogi matauna kala vigimkovila mabudona Repa. Wowola didawogela eibubulokaisi dakunawokuva wala kala maloula uvayu e kala beiyaya katitaikina uvatala. Visaikola makwaina makawala visaikola mokwita kala karaiwaga. E gagabila wala bitagisi makwaina tuta baisa isisu olumoulela mapilana mina Amoni si vilouveka Raba.)

Dala makwaisina eimilivalusi Yoridani mapilana opilibomatu

(Baw 32.1-42)

12 “Tuta makwaina tayoulisi pwaipwaia lavasali baisa dala dilayu Rubeni deli Gada mapilana Aroera opiliyavata katitaikinela Waya Anoni, tuvaila sitana pwaipwaia okoyala Giliadi deli mapilasina viluwela. 13 Kabulotala dalela Manasa lavasali kesala pwaipwayela Giliadi deli komwaidona mapilana Basani, ambaisa Ogi leiguyau, baisa goli komwaidona mapilana Agobi.’’

(Mapilana Basani idokaisi pwaipwayesi mina Repa. 14 Taitala tau metoya odalela Manasa matauna Yairi ikau komwaidona mapilana Agobi, baisa goli Basani, mapilana ila ikeiita kaligeila Gesura deli Maaka. Matauna idoki valu yagala metoya yagala titoulela, e yam lagaila goli tadokaisi mapilasina viluwela Yairi.)

15 “Lavasali mapilana Giliadi baisa mina Makira odalela Manasa. 16 E lavasali pwaipwaia metoya mapilana Giliadi bila Waya Anoni baisa dalesi Rubeni deli Gada. Makwaina waya oluwalela baisa kaligeila si pwaipwaia opilibolimila, e kaligeila opiliyavata baisa Waya Yaboka eiluvasosusi deli mapilana Amoni kaligeila. 17 Opilikwaibwaga kaligeila bila itobu Waya Yoridani, metoya Milaveta Galili opiliyavata leila itobu Milaveta Pilamata opilibolimila deli okuvalila Koya Pisiga opilibomatu.

18 “Tuta makwaina wala asaiki katuwolala valu, kawagu, ‘Guyau da Yaubadasi isakaimi pwaipwaia makubilana Yoridani opilibomatu paila bukumilivalusi baisa. E tuta baisa ibodi mi tokwabilia bikatubaiasasi e bukuwitalaisi biluvipeilisi Waya Yoridani omitasi mina Isireli kidamwa bukupilasaisi paila biyoulisi si pwaipwaia. * 19 Mesinaku wala mi kukova, litumia deli mi bulutuvalu bisisuaisi baisa ovalu mapilasina lavasali baisa yokomi. Ka, anikoli mi bulutuvalu saina bidugaga. 20 Ibodi wala bukupilasaisi semia mina Isireli tatoula wala bukuyoulisi mapilana pwaipwaia Guyau isisaiki matausina, mapilana goli Yoridani opilikwaibwaga. Bukupilasaisi tatoula wala Guyau bitagwala bisikaisi mapilana e biluva uwosi, makawala goli bogwa eivagi baisa yokomi. E oluvi bukukwaimilavausi pwaipwaia makwaina bogwa lavasali baisa yokomi.’

21 “E oluvi akatuwola baisa Yosuwa, kawagu, ‘Bogwa lokugisi komwaidona avaka Guyau mi Yaubada eivagi baisa matausina taiyu gweguya Siyoni deli Ogi. E bogwa bivagi makawala wala baisa availa availa matausina ambaisa bukusuvi osi valu. 22 Taga bukukukolaisi matausina, paila Guyau mi Yaubada bikabilia paila yokomi.’

Yaubada gala itagwala paila Mosese bisuvi mapilana Kenani

23 “Wa tuta matutona anigada peula baisa Guyau, kawagu, * 24 ‘Mwa Guyau Towalakaiwa, anikoli lokuvitulokaigu kala vitouula wala vavagi makwaisina saina vakaigaga deli kaboyowalula avaka avaka bukuvagi. Gala wala taitala yaubada isisu wa labuma kaina baisa ovalu watanawa, availa gagabila bivagi vavagi topilaveka makawala yoku lokuvagi. 25 Mwa Guyau, akoma lopom, kutagwala baluvapela Waya Yoridani e bagisi bilukumalala mapilawena ewaiwa, deli goli koya kwaiminabwaita deli koyala Lebanoni.’

26 “Mitaga paila uula yokomi tomota Guyau igibuluwaigu e gala binakaigalaigu. Kaimapula wala ikaibiga kawala, ‘Desi livala! Bomam bukulukwaigu avaka tuvaila paila baisa. 27 Ka, kula kumwena odubiluwotala Koya Pisiga e kugisi opiliyavata, opilibolimila, opilibomatu e opilikwaibwaga. Kumitakavati bibwaina avaka lokugigisi, paila uula yoku gala wala bukuluvapela wa Waya Yoridani. 28 Kusaiki Yosuwa kala katuloluta. Kwatupewoli la nanamsa, paila matauna bikugwai tomota biluvapelasi biyoulisi pwaipwaia makubilasina lokugigisi.’

29 “E mapaila tasitotaulasi oitayatila omatala mapilana valu Betipeora.”

4

Mosese ikatululuti mina Isireli mwada bikabikaulasi

1 E Mosese iluki tomota, kawala, “Ibodi bukukwabikaulasi komwaidona makwaisina karaiwaga avaka lauvitulokaimi, kidamwa igau bukusikaisi deli bukuyoulisi valu mapilana avaka matauna Guyau, tubumia si Yaubada, isisakaimi. 2 Mitaga gala bukukwatumkulovaisi avai vavagi avaka lakaraiwogaimi, deli gala bukuligaiwaisi avai vavagi. Kukwabikuwolaisi Guyau mi Yaubada la karaiwaga, makwaisina lasakaimi. * 3 Bogwala titoulemi lokugisaisi avaka Guyau leivagi baisa wa Koya Piori. Ikatudoum komwaidosi matausina ititapwarorusi baisa Beali, * 4 mitaga availa availa yokomi lokutapwarorusi baisa wala Guyau mi Yaubada lagaila kusisuaisi wala tommomova.

5 “Bogwa lavitulokaimi komwaidona makwaisina karaiwaga, makawala goli Guyau ulo Yaubada ilukwaigu paila bavagi. Makateki bukusuvisi e bukuyoulisi valu mapilana. E avai tuta bukumili valusi baisa ibodaimi bukukwabikuwolaisi makwaisina karaiwaga. 6 E kukwabikuwolaisi tuta komwaidona, e baisa biyomitali mi kabitam baisa tomotala boda ituwoli. E avai tuta matausina bilegasi paila komwaidona makwaisina karaiwaga e igau bikaibigasi, kawasi, ‘Wa! Ina tokwabitam deli tokateta mabudona boda budoveka iyosisi!’

7 “Gala avai boda topapeula sainela si yaubada saina katitaikina baisa matausina paila bipilasi, makawalaga Guyau da Yaubadasi iuvagi baisa yakidasi paila avai tuta magidasi pilasi matauna imapu da dousi. 8 E gala avai boda topapeula sainela iyosisi si karaiwaga duwosisia, makawalaga makwaisina yeigu lavitulokaimi lagaila. 9 E bukuyamataimi deli bukululuwaisi gala sitana bukulumwelavaisi avaka eigisaki mitami kala woloula mi tuta tommomova. E kusolasi baisa litumia deli baisa tubumia, 10 paila yam makwaina lokutotusi omatala Guyau mi Yaubada mapilana wa Koya Sinai e ilukwaigu kawala, ‘Kukwatuguguli tomota. Magigu bilagaisi avaka balivali bitakutusi ammakawala bikabikuwolaigusi kala woloula si tuta tommomova, kidamwa tuvaila bivitulokaisi litusia paila bikukolaigusi.’

11 “Kusolasi baisa litumia ammakawala lokulosi lokutolisi opapala koya makwaina eikuboli lowalowa pilapopou e kala bwabwau makawala mseu, e deli kova ilupainuniga iloula wa labuma. * 12 E kusolasi ammakawala Guyau eibigitonimi metoya wa kova, e ammakawala lokunakaigalaisi la bigatona mitaga gala wala kugisaisi migila ammakawala kala gigisa. 13 Eilukwaimi avaka ibodaimi bukuvagaisi paila bukuyamataisi la kabutu baisa yokomi. Ibodi goli bukukwabikuwolaisi makwaisina Karaiwaga Kwailuwotala, baisa bogwa eigini opapala mapilasina pilayu dakuna pilapupatata. * 14 E Guyau bogwa ilukwaigu paila bavitulokaimi komwaidona karaiwaga, e baisa bukukwabikuwolaisi olopola valu makwaisina makateki bukusuvisi deli bukuyoulisi. *

Katuloluta paila tokolu kala tapwaroru

15 “Avai tuta Guyau ibigatona baisa yokomi metoya wa kova wa Koya Sinai, gala sitana avai vavagi kugisaisi. E ka, paila wala kami bwaina titoulemi ibodi bukukwakikitasi 16 mwada gala bukusulasi kidamwa bukububulaisi avai tokolu -- kaina migila tau kaina vivila, * 17 kaina mauna naliloula kaina nayoyowa, * 18 kaina mauna nasigisagina kaina yena. 19 Taga bikau mitami mwada bukutapwarorusi deli bukuwotitalaisi baisa avaka lokugisaisi wa labuma, baisa kalasia, tubukona, deli utuyam. Paila Guyau mi Yaubada bogwa ikasali minasina baisa komwaidosi boda ituwoli ituwoli paila bitapwarorusi. 20 Mitaga ka -- yokomi mabudona tomota bogwa eikolaimi metoya makovana kovasupa, baisa mapilana Itipita, e bogwa ivisunupuloiyaimi paila bivigakaimi la tomota tatoula, makawala goli lagaila kusisuaisi. * 21 E Guyau mi Yaubada igibuluwaigu e uula yokomi, deli bogwa ikamlili la bigatona mwada yeigu gala wala baluvapela wa Waya Yoridani mwada basuvi makubilana kubilumalala kwabila avaka mwada bisakaimi. * 22 E ka, yeiguga bogwa eimati wala bakaliga makubilana tasisikaisi, e gala wala sitana baluvapela wa waya. Mitaga yokomi makateki wala bukuluvapelasi e bukuyoulisi makubilana kubilumalala kwabila. 23 Kukwakikitasi taga bukulumwelavaisi kabutu makwaina Guyau mi Yaubada eivagi baisa yokomi. Bukukwabikuwolaisi la karaiwaga mwada taga bukububulaisi avai tokolu paila titoulemi, 24 paila Guyau mi Yaubada matauna makawala kovasupa. Matauna gala wala bitagwala bukutapwarorusi baisa availa mwada kaimapula matauna. *

25 “Kaina avai tuta yokomi lokusisuaisi olumoulela makwaina valu saina kaduwonaku tuta, deli isim litumia deli tubumia, gala goli bukumitugagasi makawala bukububulaisi tokolu avai migila avai migila paila wala titoulemi. Paila baisa Guyau idoki mitugaga, e bukuyogibuluwaisi matauna. 26 Kidamwa bukukoulovaisi baisa ulo karaiwaga e yeigu badou mina labuma deli mina watanawa kidamwa bisalaisi mi sula, e yokomi tuta pikekita wala bukutamwausi metoya makwaina valu. Gala wala bukusisuaisi tuta kaduwonaku olumoulela makwaina valu avaka makateki bukuyoulisi. Komwaidomi goli bukudoumlabasi. 27 Matauna Guyau bibutugigaiyaimi bukulosi oluwalaisi boda ituwoli ituwoli e baisa taivilemi wala bukubwainasi. * 28 E baisa bukuwotitalaisi avai yaubada avai yaubada eibubulaisi metoya kai deli dakuna, minasina yaubada gala gagabila bigigisasi kaina biligalegasi kaina bikamsi kainaga bisikonaisi avaka. 29 E baisa mapilasina valu igau bukunevisi paila Guyau mi Yaubada. E kidamwa bukusavalisi paila matauna deli ninami komwaidona e bogwa bukubanaisi matauna. * 30 Avai tuta bukubodasi mwau, e vavagi makwaisina bikaloubusisi baisa yokomi e igau okala vigimkovila yokomi bukuninavilasi baisa Guyau e bukukwabikuwolaisi matauna. 31 Paila matauna wala Yaubada tonokapisi. Gala bisilavaimi kainaga bimtulaimi. E matauna gala wala bilumwelavi makwaina kabutu avaka matauna titoulela eivagi baisa tubumia omitibogwa.

32 “Bukunanamsasi paila tuta omitibogwa, kainaga tuta matutona igau tutala yokomi gala wala bukukwaloubusisi, e bila goli tuta matutona Yaubada eibubuli tomota baisa ovalu watanawa. E tuvaila bukunainevisi ambaisa ambaisa ovalu watanawa komwaidona. Ke, avai tutaga kwaitala vavagi kala kwaiveka makawala makwaina vavagi eikaloubusibogwa? Kaina availa sitana eilagi bulogala kwaitala vavagi makawala makwaina?

33 “Ki, availaga si yaubada eilagaisi ililivala baisa matausina metoya wa kova makovana e oluvi eisisuaisi deli si momova, makawala goli yokomi lokusisuaisi? 34 Kaina avai yaubada deli la tuvaluwa eila ikau la tomota metoya baisa tomota ituwoli e ivigaki la tomota titoulela, makawala goli Guyau mi Yaubada eivigakaimi mapilana Itipita? Ka, baisa goli omitami ivagi avaka metoya ola peula saina peuluvagasi. Imai lelia deli kabilia, ivagi kabutuvatusi deli kaboyowalula, e ivigaki vavagi kabokokola sainela biviloubusisi. 35 Guyau bogwa eivitulokaimi vavagi makwaisina mwada bukusimokwitasi kidamwa matauna kalamwaleta wala Yaubada, e gala wala availa isisu kaimapula matauna. * 36 Bogwa itagwala bukulagaisi kaigala eililivala metoya wa labuma kidamwa bivitulokaimi avaka. E baisa ovalu watanawa bogwa itagwala bukugisaisi la kova kovabumaboma e eilivala baisa yokomi metoya olopola makovana. 37 Paila iyebwaili tubumia omitibogwa e mapaila inagaimi e deli la peuligaga imaiyaimi metoya mapilana Itipita. 38 E tutala kuliloulasi, mataunaga eilobogwa ibokavili mimilisi boda eisusunapulasi e mabudosina tomota saina bidubadu deli topapeula ikalisauwaimi. E bogwa eivagi komwaidona vavagi makwaisina kidamwa bimaiyaimi baisa e bisakaimi si pwaipwaia. E makubilasina goli okuyosisi yam lagaila. 39 Mapaila ka, ibodaimi yam lagaila bukululuwaisi, e gala avai tuta bukulumwelavaisi kidamwa Guyau matauna Yaubada walakaiwa wa labuma deli baisa ovalu watanawa. Gala avai yaubada ituwoli isisu. 40 E ibodaimi bukukwabikuwolaisi komwaidona makwaisina la karaiwaga avaka lasakaimi lagaila, e bukusibwabwailasi yokomi deli goli tubumia. Bukusigagasi goli baisa wa kwabila makubilana, makubilawena goli Yaubada isisakaimi kidamwa bukuvigakaisi mi vavagi titoulemi, tuta gala wala biwokuva.”

Viluwela kabokwala Yoridani opilibomatu

41 Kwaitolu valu Mosese ikatupali opilibomatu mapilana Yoridani. * 42 Valu mavilousina viloutolu kabokwala bisisu kidamwa taitala biwaiya bikatumati sola matauna gala kala tilaula iwomakavi wala. Gagabila bisakaula bilokaia viloutala mavilousina e baisa bisisu taga availa bikatumati. 43 Viloutala paila Rubeni dalela mavilouna goli Besera wa koya oviloupakala. Viloutala paila Gada dalela mavilouna Ramoti mapilana Giliadi. E viloutala paila Manasa dalela mavilouna Golani, mapilana Basani.

Kabovitouula Mosese isisaiki Yaubada la Karaiwaga

44 Mosese isaiki Yaubada la Karaiwaga baisa mina Isireli. 45-46 Ikugwa isunapulasi metoya Itipita isisuaisi oitayatilela mapilana opilibomatu Yoridani omatala mavilouna Betipeora e baisa goli isaiki matausina makwaisina karaiwaga. Baisa omitibogwa la kabokaraiwaga guyau Siyoni okaligeila Amora, matauna leiguyau valu Esiboni. Mitaga Mosese deli tomotala Isireli itomgwagasi baisa matauna avai tuta leisilavaisi Itipita. 47 Isikulotaisi la pwaipwaia, deli tuvaila la pwaipwaia guyau Ogi mapilana Basani, matauna taiyuwela si guyau mina Amora leisisu opilibomatu mapilana Yoridani. 48 Pwaipwaia makubilana kaligeila ivitouula metoya valu Aroera okaipapala Waya Anoni iuvalutu ila opiliyavata wa Koya Sirioni, makwaina Koya Emoni. 49 Tuvaila isaiguliki valu komwaidona mapilana opilibomatu Yoridani e iuvalutu goli ila opilibolimila mapilana Milaveta Pilamata e bila itobu okuvalila Koya Pisiga opilibomatu.

Karaiwaga Kwailuwotala

(Sun 20.1-17)

5

1 Mosese idou komwaidona mina Isireli isigugulasi iluki matausina kawala, “Yokomi mina Isireli, ka, kulagaisi karaiwaga komwaidona basakaimi lagaila. Kutakutaisi e kuyamataimi bukukwabikuwolaisi makwaisina. 2 Omitibogwa wa Koya Sinai Guyau da Yaubadasi ikabutu 3 deli tumidaiasi mitaga gala matausina wala. Tuvaila goli ikabutu deli komwaidodasi availa availa tamwamovasi lagaila. 4 Wa koya makwaina Guyau eililivala baisa yokomi matala mitami metoya wa kova. 5 Yeigu latowalaiyaimi yokomi deli Guyau wa tuta matutona paila balukwaimi avaka eililivala, paila uula kukukolaisi kova e kupakaisi gala bukumwenasi wa koya makwaina.

“Guyau eikaibiga, kawala, 6 ‘Yeigu Guyau mi Yaubada, e bogwa lakatumovaimi metoya baisa Itipita, ambaisa lokuulasi.

7 “ ‘Gala bukutitapwaroru baisa avai yaubada mesinaku wala baisa yeigu.

8 “ ‘Gala bukuyouduli tokolu paila yoku mwada migila makawala avai vavagi isisuaisi wa labuma kaina ovalu watanawa kaina obolita osikowala valu watanawa. * 9 Gala bukutaimamila baisa avai tokolu, kaina bukutapwaroru omatala. Paila yeigu wala Guyau m Yaubada, e gala wala atagwala bukutapwaroru baisa availa mwada kaimapugu. Bamipuki matausina availa availa ipakaigusi deli tubusia e bilokaia tubutolusi deli tubuvasisi kasi tubwa. * 10 Mitaga bamitukwaii lakatuluwovila tubwa matubosina availa availa iyebwailigusi deli goli ikabikuwolaisi ulo karaiwaga.

11 “ ‘Gala bukukwagoli yagagu deli mitugaga nanamsela. Paila yeigu Guyau m Yaubada igau bamipuki availa availa matausina ikagolaisi yagagu deli mitugaga. *

12 “ ‘Bukukwabikuwoli kala karaiwaga yam Sabate, e bukukwabomi yam makwaina, makawala goli yeigu Guyau m Yaubada lakaraiwogaim. * 13 M yam kwailima kwaitala isisu e baisa bogwa ibodi paila m wotetila. * 14 Mitaga yam kwailima kwaiyuwela yamla vaiwasi, e makwaina bogwa lakabomi. Wa yam makwaiwena gala taitala bipaisewa, kaina goli yoku, litumwa, m ula, deli m mauna, kaina avai togilagala isisuaisi om valu. Matausina m ula ibodi bivaiwasisi makawala goli yoku bukuvaiwasi. 15 Bukululuwai yoku lokusisu ula wala mapilana Itipita e yeigu Guyau m Yaubada akatumovaim metoya ogu peula saina vakaigaga sainela. Baisa uula akaraiwogaim bukukwabikuwoli kala karaiwaga yam Sabate.

16 “ ‘Kutemmali tamam deli inam, makawala goli yeigu Guyau m Yaubada akaraiwogaim, kidamwa bukusibwabwaila wala e m tuta bikaduwonaku om valu mapilana avaka yeigu lasakaim. *

17 “ ‘Gala bukukwatumata tomota. *

18 “ ‘Gala bukukwailasi. *

19 “ ‘Gala bukuveilau. *

20 “ ‘Gala bukutabinimakavi availa. *

21 “ ‘Gala bukumitikewakewa baisa availa la kwava. Gala bukumitikewakewa baisa matauna la bwala, la pwaipwaia, la ula, la bulumakau, la ase, kaina avai vavagi tuvaila la vavagi titoulela.’ *

22 “Makwaisina karaiwaga komwaidona Guyau bogwa eisakaimi okuvalila koya lokusigugulasi. Avai tuta eilivala deli kaigala kaigaveka metoya wa kova deli metoya olowalowa saina popou, eisaiki karaiwaga makwaisina e gala avai karaiwaga ituwoli. Oluvi igini makwaisina opapala pilayu dakuna pilapatata e isakaigu. *

Tomota ikokolasi

(Sun 20.18-21)

23 “Avai tuta kova ikakata saina peula wa koya komwaidona e kulagaisi kaigala metoya odudubila, kami tokugwa deli dalemi tommoyela imakaiagusi 24 e ikaibigasi kawasi, ‘Guyau da Yaubadasi ivitulokaimasi la vavagi tupilaveka deli la guyugwayu avai tuta kalagaisi matauna ililivala metoya wa kova. Lagaila goli bogwa tagisaisi igagabila taitala tomota bisisu tomomova ilagoli Yaubada bibigitoni matauna. 25 Mitaga avaka paila bakasilagivausi okaliga? Kova makovana saina subeilulu biyogagaimasi. Mokwita goli bakakaligasi kidamwa bakaligivauwaisi Guyau bililivala tuvaila. 26 Ki, metoya omitibogwa e leimaga yam lagaila avai tomota bisitotaula kidamwa bililagi Guyau ililivala metoya wa kova? 27 Mwa, Mosese, kukwaimilavau bukulilagi komwaidona avaka avaka Guyau da Yaubadasi bililivala. Oluvi kukwaimilavau bukulukwaimasi avaka leilukwaim. Ka, yakamaisi bakalagaisi e bakakabikaulasi.’

28 “Avai tuta Guyau bogwa ilagi baisa e ilukwaigu kawala, ‘Bogwa lalagi tomota matausina avaka si bigatona e bogwa ikamokwitasi. 29 Bibodi tuta komwaidona bilumkolaisi makawala! Bibodi tuta komwaidona bikamiabaigusi makawala e ulo karaiwaga komwaidona bikabikaulasi. E makawala goli vavagi komwaidona biduwosisia baisa matausina deli baisa tubusia tuta gala biwokuva. 30 Kula kuluki matausina bikaimilavausi osi bwala. 31 Mitaga yoku Mosese kusikailigu baisa e basakaim komwaidona ulo karaiwaga deli ulo katuloluta. Oluvi bukuvituloki makwaisina baisa tomota e bogwa bikabikuwolaisi baisa ovalu makwaina igau basaiki matausina.’

32 “Yokomi mina Isireli, kukwakikitasi bukuvagaisi komwaidona avaka Guyau mi Yaubada leikaraiwogaimi. Gala bukupakaisi kwaitala makwaisina la karaiwaga. 33 Kwabikuwolaisi makwaisina komwaidona e mapaila vavagi komwaidona bibwaina goli paila yokomi e bukusigagasi olumoulela valu makwaisina lokusikailisi.

6

Karaiwaga kwaimatala

1 “Baisa karaiwaga komwaidona avaka Guyau mi Yaubada eikatululutaigu paila bavitulokaimi. Ka, kukwabikuwolaisi vavagi makwaisina avai tuta bukusuvisi ovalu makwaina paila bukuyoulisi. 2 E ammakawala kala woloula mi sisu, yokomi deli dalemi komwaidomi bukutaimamilasi baisa Guyau mi Yaubada e bukukwabikuwolaisi la karaiwaga makwaisina avaka yeigu lasisakaimi, e baisa bivigaki mi sisu ovalu makwaina bikaduwonaku sainela. 3 Ka, mina Isireli, kulagaisi makwaisina deli kukwabikuwolaisi, e baisa bivigaki vavagi komwaidona bibwaina wala baisa yokomi, e tuta oluvi bukudalasi e mi boda budopeula, e bukusivagasisi okubilela makubilasina kubilumalala, makawala Guyau, tubudoiasi si Yaubada, eikatotila.

4 “E, mina Isireli, ka, kululuwaisi baisa. Guyau, e Guyau kalamwaleta wala, matauna wala da Yaubadasi. * 5 Bukuyebwailisi Guyau mi Yaubada metoya olupomi komwaidona, deli omi baloma komwaidona, deli omi peula komwaidona.a* 6 Gala sitana bukulumwelavaisi karaiwaga makwaisina avaka yeigu lasisakaimi lagaila. * 7 Kuvitulokaisi baisa litumia. Kutakutuvauwaisi avai tuta kusisuaisi omi bwala, kaina omi liloula kaina omi vaiwasi deli omi paisewa. 8 Kusipwaisi oyumami, kusikomasi odubami, e baisa bivigaki mi kaboluluwai. 9 E kuleiyasi wa lulu okokolela mi bwala, deli okalapisilela mi valu.

Kamitilaki paila kowolova karaiwaga

10 “E makawala goli Guyau mi Yaubada eikatotila baisa tubumia Eberaam, Aisake deli Yekobe, e matauna goli bogwa bisakaimi kwabila deli viluwela kwevakaveka deli viloukabalaki, makwaisina valu yokomi gala lokubudaisi. * 11 E bwala goli bikasewoki vavagi bwaina yokomi gala lokusailisi, e utuwotu yokomi gala lokukelaisi, e waini bigulela deli goli umilela olibe baisa gala yokomi lokuvalaisi. Avai tuta Guyau bimaiyaimi mapilana valu, e yokomi bukuyosisi gala yomala kaula avaka avaka magimi bukukomasi, 12 e ka, kukwakikitasi mwada gala bukulumwelavaisi Guyau matauna eikolaimi metoya mapilana Itipita, ambaisa yokomi igau wala ula. 13 E kukukolaisi Guyau mi Yaubada, kutapwarorusi baisa matauna wala, e kukwatotilasi metoya oyagala kalamwaleta. * 14 Taga bukutapwarorusi baisa tuwoli yaubada, baisa si yaubada tomota ituwoli otalimi. 15 Kidamwaga bukutapwarorusi baisa tuwoli yaubada, e Guyau la gibuluwa bima baisa yokomi makawala kova, e bikatudoumwaimi yokomi. Paila Guyau mi Yaubada matauna isisikailimi, matauna goli gala bitagwala bukutapwarorusi baisa availa mwada kaimapula matauna.

16 “Taga bukuwakolaisi Guyau mi Yaubada, makawala kuvigakaisi mapilana Masai. * 17 Bukukwakikitasi mwada bukukwabikuwolaisi komwaidona karaiwaga makwaisina eisakaimi. 18 E bivigaki bukusibwabwailasi goli, kidamwa bukuvagaisi avaka Guyau eilukwaimi kala duwosisia deli kala bwaina. E yokomi bibodaimi bukuyosisi makubilana kubilumalala metoya avaka Guyau bogwa eikatotila baisa tubumia, 19 e deli bukubokavilaisi kami tilaula makawala la biga katotila.

20 “Igau tuta bima litumia bikatupoiyaimi, kawasi, ‘Avaka paila Guyau da Yaubadasi eikaraiwogaidasi mwada bitakabikuwolaisi komwaidona makwaisina karaiwaga?’ 21 E bukulukwaisi matausina, kawami, ‘Omitibogwa yakamaisi la ula guyoula Itipita, mitaga Guyau ikolaimasi metoya ola peuligaga. 22 Bogwa kagisakaisi mitamaisi eiuvagi kabutuvatusi deli vavagi kabokokola eiuvagi baisa mina Itipita deli si guyau e deli goli baisa la tosikwawa komwaidosi. 23 Eitanekwaimasi metoya mapilana Itipita paila bimaiyaimasi baisa, e bisakaimasi makwaina pwaipwaia, makawala goli la biga katotila baisa tubudoiasi bivagi. 24 Mapaila Guyau da Yaubadasi eikaraiwogaidasi mwada bitakabikuwolaisi komwaidona makwaisina karaiwaga e deli bitakukolaisi matauna. Kidamwa bitavagaisi makawala, matauna ibodi biyausi da bodasi deli bivigaki da bodasi deli bivigaki da valusi biviloukabalaki. 25 E kidamwa deli da ninatotilasi bitakabikuwolaisi vavagi komwaidona makwaisina Yaubada eikaraiwogaidasi, baisa goli bivigaki bitayomwasalaisi matauna.’

7

Guyau la tomota tatoula

(Sun 34.11-16)

1 “E Guyau mi Yaubada bogwa eimati bilauwaimi olopola makubilana kwabila paila bukuyoulisi mi pwaipwaia, e deli igau bibokavili bidubadu boda ituwoli ituwoli isisuaisi olopola makubilana mwada mi kwabila. Tuta igau wala bukuliloulasi, matauna bogwa bibokavili kwailima kwaiyu boda, makwaisina ikalisauwaimi kami bawa tomota deli mi peula. Mabudosina mina Itai, mina Gigasa, mina Amora, mina Kenani, mina Peresi, mina Ivi, deli mina Yebusi. * 2 Avai tuta Guyau mi Yaubada bisaili komwaidosi matausina oyumami, e bogwa bukukwalisauwaisi matausina, ibodaimi bukukwatumataisi komwaidosi. Gala bukusepitukwaimi baisa matausina, e gala bukunokapisaisi. 3 Gala bukuvaiyasi deli gala bukutugwalaisi litumia mwada bivaiyasi availa matausina. 4 Paila kidamwa bivaiyasi, matausina bibiasi litumia bisilavaisi Guyau, e bitapwarorusi baisa ituwoli yaubada. E kidamwa makawala biyoulapula, Guyau bigibuluwaimi e bikatumtuwolaimi makwaina wala yam. 5 Mapaila kukwatudidaimisi si kabolula, kukwatumkumkwaisi makwaisina dakuna eiuvagaisi si kokola kaibumaboma, kutauwolaisi kaikobula minana si yaubada Aserai,b deli kugabwaisi si tokolu. * 6 Bukuvagaisi makawala paila yokomi Guyau mi Yaubada la vavagi. Metoya komwaidona valu odabala pwaipwaia, yokomi bogwa einagaimi paila kala katukila la tomota tatoula. *

7 “Guyau gala wala biyebwailimi kaina binagaimi paila kami bawa ikalisuwoli tuwoli tomota. Paila ka -- yokomi si kwekekita boda komwaidona ovalu watanawa. 8 Mitaga Yaubada iyebwailimi deli magila bivagi makawala la biga katotila bogwa eisaiki baisa tubumia. Baisa uula matauna ikolaimi ola peuligaga deli isunupuloiyaimi metoya baisa si guyau mina Itipita. 9 Kululuwaisi matauna Guyau mi Yaubada, matauna wala Yaubada e deli matauna wala tokimadagi. Matauna goli bivagi makawala la kabutu deli bivituloki la mitakwai baisa lakatuluwotala tubwa, availa availa matausina iyebwailisi matauna deli ikabikuwolaisi la karaiwaga. * 10 Mitaga bogwala eimati bimipuki availa availa matausina eipakaisi matauna. 11 Baisa tuta, kukwabikuwolaisi avaka bogwa eivitulokaimi. Kukwabikuwolaisi komwaidona karaiwaga baisa avaka bogwa lasakaimi lagaila.

Kabikaula kala bwaina

(Kak 28.1-14)

12 “E kidamwa bukulagaisi komwaidona makwaisina karaiwaga e bukukwabikuwolaisi makwaisina deli mi kimadagi, e Guyau mi Yaubada bisetuwoli wala la kabutu baisa yokomi deli bivitulokaimi la mitakwai, makawala goli avaka leikatotila baisa tubumia. * 13 E igau matauna biyebwailimi deli bikabwailimi paila bukudalasi e bukubawasi, kidamwa bukuunigeyaisi litumia e igau bikabwaili mi bagula paila bukubanaisi mi witi, mi waini, deli goli mi bulami, deli igau bikabwailimi paila bisakaimi saina bidubadu mi bulumakau deli mi sipi. E paila matauna igau bisakaimi komwaidona makwaisina la mitakwai baisa mapilana valu leikatotila baisa tubumia paila bisakaimi. 14 E galaga bimitukwaii sainela baisa komwaidosi mina watanawa makawala leimitukwaiyaimi. Galaga availa mi kukova kaina mi bulutuvalu nauvila bisisuaisi kaliga gala bivalulusi. 15 E Guyau bogwa bikolaimi metoya baisa katoula komwaidona, deli gala bimiakaimi kaina avai lelia saina mwaugaga mwada bukulumkolaisi makawala leivigaki baisa mapilana Itipita. Mitaga komwaidona wala makwaisina bimiaki baisa kami tilaula. 16 Ibodi bukumtulaisi avai boda avai boda Guyau mi Yaubada bitugwali oyumami, e gala sitana bukunokapisaisi matausina. E galaga bukutapwarorusi baisa si yaubada paila igau kaina bukusilagisi mokwita.

17 “Taga bukulukwaimi titoulemi kidamwa matausina tomota eikalisauwaimi kami bawa e mwada gala gagabila bukubokavilaisi matausina. 18 Taga bukukukolaisi, kululuwaisi wala avaka Guyau mi Yaubada eivigaki baisa guyoula Itipita, e deli goli baisa komwaidosi la tomota. 19 Kululuwaisi kwemigigaga lelia avaka lokugisakaisi mitami e makwaisina kabutuvatusi e kabotakainowa, deli ammakawala Guyau mi Yaubada leitanekwaimi metoya ola peula deli lutula. Makawala goli eikatumtuwoli mina Itipita, e bogwa bikatumtuwoli komwaidosi tomota availa availa baisa tuta kukukolaisi. 20 Ibodi wala bivigaki kasi kokolac e bibutusi wala, e bikatumtuwoliga matausina tosisakaula eilolosi isupepunisi. 21 E ka! Gala wala bukukukolaisi matausina tomota. Guyau mi Yaubada deli wala yokomi. Matauna Yaubada saina tovakaigaga, e matauna wala bitakukolaisi. 22 Avai tuta kuliloulasi e sitana sitana matauna bibokavili mabudosina omitami. Gala ibodi bukukwatumtuwolisi komwaidona mabudosina kwaitala wala tuta, paila kidamwa makawala, ugiwagi kasi bawa bisiniveka, e bivigaki kami silagi. 23 Guyau bisaili kami tilaula oyumami, e bivigaki kasi kokola bibutusi igau avai tuta bukukwatumtuwolisi wala matausina. 24 E Guyau bisaili si guyau oyumami, e yokomi bukukwatumataisi matausina, e oluvi tomota bilumwelavaisi matausina. E gala availa bisisu gagabila bisilibodaimi, paila yokomi bogwa bukukwatumtuwolaisi wala komwaidosi. 25 Bukugabwaisi si yaubada tokolu. E gala bikau mitami si siliba kaina si goula avaka kasi katububula minasina, e gala bukukwauwaisi avaka metoya makwaisina paila titoulemi. Kidamwa bukuvagaisi makawala, baisa kedala silagi mokwita, paila Guyau kwekukolola wala tokolu kasi taimamila. 26 Gala bukumaiyaisi avai tokolu mwada bukusailisi omi bwala. Kidamwa makawala, e makwaina wala mipuki biwokaiami makawala eilokaia matausina. Yokomi ibodi bukupakaisi e deli bukuvigaki migikukolomi minasina tokolu, paila komwaidona minasina Guyau bivigaki kabomipuki.

8

Guyau isaiki kubilumalala

1 “Kukwabikuwolaisi deli mi kimadagi karaiwaga komwaidona makwaisina yeigu lasisakaimi lagaila, e metoya omi sisu bukudalasi saina bidugaga sainela, e bukuyoulisi valu makwaina makawala Guyau la biga katotila baisa tubumia. 2 Kululuwaisi ammakawala Guyau mi Yaubada eivakadaimi metoya omi tavina mapilana oviloupakala taitu kweluwovasi makwaisina bogwa leiwokuva, isisakaimi vavagi mwau paila biwakolaimi e baisa binikoli avaka tuta oluvi mwada bukuvagaisi, kaina bogwa bukukwabikuwolaisi avaka la karaiwaga. 3 Ivigakaimi bukukwamolusi, oluvi isakaimi manad paila bukukwamsi, kaula makwaina yokomi deli tubumia gala sitana kukwamkonaisi tuta omitibogwa. Baisa eivagi paila bivitulokaimi mwada tomota gala imovasi metoya wala kaula, mitaga metoya avaka la biga Guyau eililivala. * 4 E olumoulela taitu makwaisina kweluwovasi, e kami kwama gala wala yatala idadaimi, kaina kwelopola kaikemi ikapwali. 5 Kululuwaisi Guyau mi Yaubada ikiduwosisiaimi deli imipukwaimi makawala wala taitala tau ikatuwoli litula. 6 Mapaila bukuvagaisi makawala Guyau avaka bogwa eikaraiwogaimi. Bukuvagaisi makawala avaka la karaiwaga, e deli bukukukolaisi matauna. 7 E Guyau mi Yaubada eimaiyaimi baisa kubilumalala, e makubilana isim waya deli utuwotu, deli sopi igigibwabula metoya opwaipwaia e ititayelu iloula wa koya deli oitayatila. 8 E kwabila makubilasina kala pwaipwaia witi, bali, waini, seuseu, gigiku, olibe, deli kitorina. 9 E baisa gala bigadaimi molu deli gala bisalaimi kwaitala vavagi. Dikunela bukubanaisi tanumnumta aiyani, e koya bukukelaisi bukubanaisi tanumnumta kopa. 10 E baisa bukubanaisi komwaidona avaka magimi bukukomasi, e bukunokagutokisi baisa Guyau mi Yaubada, paila isakaimi mi kwabila makubilasina kubilumalala.

Ikamitilaki taga bilumwelavaisi Guyau

11 “Kukwakikitasi gala bukulumwelavaisi Guyau mi Yaubada. Gala bukumamasi kala kabikaula kwaitala wala makwaisina la karaiwaga asisakaimi lagaila. * 12 E avai tuta bukubanaisi komwaidona avaka magimi bukukwamsi, e lokukwaliaisi mi bwala bwaina paila bukusisuaisi, 13 e bogwa bikatumkulovi kasi bawa mi bulumakau, mi sipi, mi siliba deli mi goula e tuvaila mi guguwa komwaidona, 14 ee, kukwakikitasi taga ninami bikaiveka e bukulumwelavaisi Guyau mi Yaubada, matauna ikolaimi metoya mapilana Itipita baisa omi tuta ula. 15 Ivakadaimi oluwalela makwaina viloupakala saina vakaigaga deli kabokokola, ambaisa isisu keiyuna naiyayana deli kudukika. E baisa oviloupakala ivigaki sopi bigiposisie metoya odukutotu paila wala yokomi. 16 Oviloupakala isakaimi mana paila bukukwamsi, kaula makwaina tubumia gala sitana eikamkonaisi omitibogwa. Isakaimi vavagi mwau kidamwa biwakolaimi, kidamwa igau okala vigimkovila gagabila bimitukwaiyaimi bidubadu vavagi bwaina. 17 E mapaila gala wala ibodaimi bukudokaisi okubanaisi bidubadu mi guguwa metoya omi peula titoulemi. 18 Bukululuwaisi kidamwa Guyau mi Yaubada isakaimi mi peula kidamwa bukuyosisi bidubadu mi guguwa. Ivagi makawala paila uula yam lagaila iuvagi makawala la kabutu, avaka omitibogwa ikabutu baisa tubumia. 19 Gala bukulumwelavaisi Guyau mi Yaubada, gala avai tuta goli. E gala bukutovilasi bukutapwarorusi baisa yaubada ituwoli deli bukuwotitalaisi minasina kidamwa goli bukuvagaisi makawala, ka, akamitilakaimi lagaila, bogwa goli bikatumtuwolaimi. 20 Kidamwa gala bukukwabikuwolaisi Guyau, e bogwa eimati bikatumtuwolaimi, makawala goli bikatumtuwoli mabudosina tomota, avai tuta kuliloulasi paila bukuyoulisi si pwaipwaia.

9

Tomota si kowolova

1 “Kulagaisi, mina Isireli. Yam lagaila bogwa bukuluvapelasi mapilana Waya Yoridani, e bukuyoulisi si kwabila, mabudosina boda ikalisauwaimi kasi bawa deli si peula, gala makawala yokomi. Matausina si valu saina vilouvakaveka deli kalila saina walakaiwa sainela. 2 Tomota matausina touwonaku deli topapeula, matausina makawala dokanikani, deli bogwa kulagaisi ikaibigasi gala taitala gagabila bivabodi matausina. 3 Mitaga baisa tuta bogwa bukugisikaisi mitami Guyau mi Yaubada bikugwaiyaimi makawala kovasupa. Matauna bikalisau matausina avai tuta bukuliloulasi, e yokomi bukubokavilaisi matausina bibutusi deli nanakwa wala bukukwatudoumwaisi matausina makawala matauna la biga katotila.

4 “Igau Guyau mi Yaubada bibokavili matausina bibutusi paila yokomi, mitaga gala bukulivalasi kidamwa Guyau eimaiyaimi baisa mwada bukuyoulisi si kwabila paila uula mi bubunela kala bwaina. Gala. Guyau bibokavili matausina paila yokomi, paila uula matausina tomitugaga. 5 Baisa gala paila uula yokomi tobubwaila, deli lokuvagaisi duwosisia, mwada Guyau bitugwalaimi bukuyoulisi si pwaipwaia. Matauna bibokavili matausina paila uula wala tomitugaga matausina e paila mwada bivigaki makawala la biga katotila baisa tubumia Eberaam, Aisake deli Yekobe. 6 Yokomi ibodi bukukwakikitasi kidamwa Guyau gala bisakaimi makubilana kubilumalala paila uula mi bubunela kala bwaina. Gala goli. Paila yokomi tomota saina tokatukubona.

7 “Gala avai tuta bukulumwelavaisi ammakawala lokuyogibuluwaisi Guyau mi Yaubada oviloupakala. Metoya yam makwaina okusilavaisi Itipita e leima tuta matutona okuviloubusisi baisa, yokomi lokukominimanisi mwada bukupakaisi Guyau. 8 E ka, wa Koya Sinai goli lokuyogibuluwaisi Guyau, e la gibuluwa iboda wala bikatumataimi goli. 9 E yeigu amwena wa koya kidamwa bakau mapilasina dakuna pilapupatata ambaisa Guyau bogwa eigini bigala la kabutuf eikabutaimi. Asisu makawala kweluwovasi yam kweluwovasi bogi gala avaka akam gala amom. * 10 E tuta matutona Guyau isakaigu mapilasina pilayu dakuna pilapupatata ambaisa bogwa eiginiki yamala avaka bogwa eilivala baisa yokomi metoya wa kova wa yam makwaina yokomi komwaidomi lokusigugulasi gulitinidesi okuvalila koya. 11 E, mokwita goli avai tuta makwaisina kweluwovasi yam deli bogi eiwokuvasi, Guyau eisakaigu mapilasina pilayu dakuna pilapupatata, ambaisa bogwa eiginibogwi bigala la kabutu.

12 “E Guyau ilukwaigu, ‘Kubusivau metoya wa koya baisa tuta, uulaga m tomota wala, mabudona lokuvakadi metoya mapilana Itipita. Paila tuta baisa bogwa eigaga bubunesi eimitugagasi. Ka, matausina bogwa eitotubulokaisi metoya makwaisina karaiwaga avaka laluki mwada bivagaisi, e eibubulaisi tokolu paila wala titoulesi.’

13 “E tuvaila Guyau eilukwaigu, kawala, ‘Anikoli wala si katukubona matausina tomota. 14 E gala bukudoki mwada bukubuyoyaigu. Yeigu aninamsi wala bakatumtuwoli matausina kidamwa gala taitala biluluwai matausina avai tuta. E oluvi yoku bavigakaim tumasi budotala boda kasi bawa deli si peula bogwa bikalisau matausina mina Isireli baisa tuta.’

15 “Mapaila atovila abusi metoya wa koya makwaina, e akau mapilasina dakuna pilayu pilapupatata, otupwasi isim bigala kabutu kala ginigini. E mayela kova leimaima metoya wa koya makwaina. 16 Yeigu agisi kidamwa bogwa lokukoulovaisi makwaina karaiwaga avaka Guyau mi Yaubada eisakaimi, deli lokusulasi baisa matauna paila lokububulaisi tokolu tanumnumta paila titoulemi, tokolu minana migila makawala bulumakau. 17 Mapaila omitami wala alavi mapilasina dakuna pilapupatata ikatumimisi. 18 E tuvaila goli ala siviyuwela akanaki lopogu omatala Guyau kweluwovasi yam deli bogi, gala avaka akam gala amom. Bogwa avagi makawala, paila uula bogwa kuvagaisi sula baisa Guyau deli bogwa lokuyogibuluwaisi matauna. 19 Yeigu bwadagwa bogwa lakokola paila Guyau la gidaleiya, paila uula matauna bogwa eibodi nanola bikatumtuwolaimi wala. Mitaga tuvaila Guyau ilagi kaigagu. * 20 E Guyau tuvaila igibuluwi Eroni e bogwa eibodi nanola bikatumati matauna tuvaila mapaila makwaina wala tuta anigada tuvaila paila Eroni. 21 E akau vavagi makwaina iyomituli mi sula, minawena tanumnumta bulumakau, e alavi ila wa kova. E oluvi akatumkumku e atutu eimila tubumyou, e ayeli tubumyou alavi ila wa sakala e idumyelu, iloula watanawa olilina koya.

22 “Tuvaila yokomi okuyogibuluwaisi Guyau mi Yaubada wa tuta makwaina okusisuaisi Tabera, Masai, deli Kibiroti Atava. * 23 E matutona eiwitalaimi metoya Kadesi Bania deli karaiwaga peula bukulosi e bukuyoulisi pwaipwaia makwaina isisakaimi, e kukominimanisi mwada bukupakaisi wala matauna. E gala wala kudubumaisi kaina kukwabikuwolaisi matauna. * 24 Ka, igauw ʹo lavitouula lanikolaimi leima lagaila, yokomi tokominimani wala mwada bukupakaisi Guyau.

25 “Mapaila akanaiki lopogu omatala Guyau makwaisina kweluwovasi yam deli bogi, paila bogwa lanikoli matauna bogwa eivitobu la nanamsa mwada bikatumtuwolaimi. 26 E anigada, kawagu, ‘Guyau Towalakaiwa, taga kukwatumtuwoli m tomota tatoum, matausina lokukoli e okusunupuloi mapilana Itipita metoya om peula saina peuligaga. 27 Kululuwai m towotetila matausina Eberaam, Aisake deli Yekobe, e taga kutovilaki si katukubona deli si mitugaga deli si sula m tomota. 28 Kidamwa makawala, mina Itipita igau bikaibigasi mwada yoku gala wala ibodaim bukulau m tomota osi pwaipwaia, makubilana okukwatotila baisa matausina. E bilivalasi kidamwa lokulau m tomota oviloupakala mwada bukukwatumati goli, paila mina kukolom matausina. 29 Mapailaga ka, matausinala m tomota okunagi paila titoulem e deli okusunupuloi matausina mapilana Itipita metoya om peuluvagasi.’

10

Mosese ikouvau Kwailuwotala Karaiwaga

(Sun 34.1-10)

1 “Oluvi Guyau ilukwaigu, ‘Mwa! Kuteya pilayu dakuna pilapupatata paila kaboginigini makawala mapilasina pilabubogwa, e bukukwatuvilatu didawaga metoya wa kai, paila bukusewoya olumoulela. E bukumakaiagu wa koya. 2 E igau bagini baisa mapilasina, makawala pilabubogwa laginibogwi, mapilasina lokukwatuvi. E oluvi bukusaili mapilasina pilawovau odidawaga.’

3 “Mapaila lakatuvilatu didawaga metoya wa kai makaina meku, deli ateya mapilasina pilayu dakuna, makawala mapilasina pilabubogwa. E akau mapilasina aligavi alau wa koya. 4 E Guyau eigini mapilasina makawala mabigasina avaka leiginibogwi liloubogwa, makwaisina Karaiwaga Kwailuwotala avaka eisakaimi tutala ililivala metoya wa kova, yam makwaiwena yokomi okusigugulasi okuvalila koya. E Guyau isakaigu mapilasina, 5 e atovila abusi metoya wa koya. Oluvi, makawala Guyau bogwa eikaraiwaga, adidagi mapilasina olumoulela didawaga makwaina lakatuvilatu, e mapilasina avaka lasaibogwi isisu wala eima lagaila.”

6 (E mina Isireli ikovaluvisi isilavaisi utuwotu mapilana mina Yaakani kasi sopi, e ilosiga mapilana Mosera. E baisa goli Eroni ikaliga e ibakwaisi baisa e latulaga Eleasa ikaimapu tamala, iwotetila paila tolula la paisewa.* 7 Metoya baisa ilosi mapilana Gudigoda, e oluvi ilosi mapilana Yotibata, baisa kabasi utuwotu bidubadu. 8 Baisa wa koya goli Guyau ikatupali tauwau mina Libai kidamwa biyamataisi Kabutu Didawogala,g deli biwotitalaisi tolula kala wotetila paila Guyau, e deli bibigabwailasi metoya oyagala. E matausina eiyosivigasaisi wotetila makwaisina leima lagaila goli. * 9 Baisa uula mina Libai gala isim si pwaipwaia makawala tuwoli dala, mitaga matausina iyosisi kasi vilavila mesinaku wala biwotetilasi Guyau kala lula, makawala goli Guyau mi Yaubada avaka la katotila.)

10 “E kweluwovasi yam deli bogi lasisu wa koya, makawala liloubogwa lavigaki. E Guyau tuvaila ininakaigalaigu e itagwala mwada gala bimtulaimi. * 11 Oluvi ilukwaigu mwada yeigu bala bavakadaimi omi deili, e mapaila gagabila wala bukusuvisi e bukuyoulisi valu mapilana avaka Guyau bogwa eikatotila baisa tubumia.

Avaka Yaubada magila

12 “E ka, mina Isireli, kulagaisi avaka Guyau mi Yaubada magila. Bukutapwarorusi baisa Guyau, e deli bukuvagaisi komwaidona la karaiwaga. Kuyebwailisi matauna deli kuwotitalaisi matauna baisa oninami komwaidona. 13 Deli goli kukwabikuwolaisi la karaiwaga komwaidona. E makwaisina lasisakaimi lagaila paila wala kami bwaina. 14 Paila labuma saina walakaiwa goli baisa Guyau la vavagi. E valu watanawa tuvaila la vavagi, deli vavagi komwaidona makwaisina isisuaisi baisa. 15 Mitaga Guyau la yebwaili paila tubumia saina peula, mapaila leinagaimi, e gala avai tomota ituwoli inagi, e yokomi wala tuta baisa la tomota bogwa einagaimi. 16 E mauula baisa, metoya tuta makwaina bukukwabikuwolaisi wala matauna e deli bukusaimwaisiga katukubona. 17 Paila Guyau mi Yaubada matauna saina Towalakaiwa Sainela baisa komwaidosi yaubada odubasi, deli komwaidosi topapeula odubasi. Deli goli matauna todabala deli saina topeuligaga, tuvaila ibodi bukukukolaisi matauna. E matauna gala ititakila, deli gala itagwala avaka bikau katupatula wodola. * 18 E matauna ivigaki matausina weilova deli kwabuya kasi yamata biduwosisia, deli imitukwaii matausina togilagala isilomlasi deli da tomotasi deli goli isisaiki k ʹasi deli kasi kwama. 19 Mapaila kuyomitalaisi mi mitakwai baisa matausina togilagala, paila uula yokomi deli lokutogilagalasi baisa mapilana Itipita. 20 E bukukwabikuwolaisi Guyau mi Yaubada, deli bukutapwarorusi baisa wala matauna kalamwaleta. E bukukimadagisi mi wotetila baisa matauna, deli bukukwatotilasi oyagala matauna kalamwaleta wala. 21 Kuyakawolaisi matauna, paila matauna goli mi Yaubada, e bogwa leigisaki mitami titoulemi vavagi siligaga deli kabokatubau bogwa leivagi paila yokomi. 22 Tutala matausina tubumia leilosi mapilana Itipita, kasi bawa tailuwolima tailuwoyu wala. Mitaga tuta baisa Guyau mi Yaubada bogwa leivigaki kami bawa makawala minasina utuyam wa labuma. *

11

Guyau Tovakaigaga

1 “Kuyebwailisi Guyau mi Yaubada deli tuta komwaidona kukwabikuwolaisi la karaiwaga komwaidona. 2 Yam lagaila kululuwaisi avaka mi nikoli paila Guyau metoya avaka bogwa eigisaki mitami paila matauna. E litumia gala avaka igisaki mitasi, mitaga yokomi wala bogwa eigisaki mitami vavagi makwaisina. Yokomi lokugisaisi Guyau la giyouveka, la peuligaga sainela, 3 e deli goli la kabutuvatusi. Yokomi bogwa lokugisaisi avaka eivigaki guyoula Itipita e deli goli viloumwaidona la valu. 4 E tuta makwaina mina Itipita tokwabilia eibokavilaimi yokomi bogwa lokugisaisi ammakawala Guyau eivigipulu matausina makwaina Bolita Pilabweyani, e eikatumtuwoli komwaidona tokwabilia deli si wosa e deli goli si waga kaibibiu. 5 E bogwa lokunikolaisi avaka Guyau leivagi paila yokomi oviloupakala, e oluviga lokuviloubusisi baisa. 6 E biyelu ninami bilokaia Datani sola Abiram, matausina Eliabi litula odalela Rubeni, e avaka Guyau leivigaki matausina. Ka, omitasi tomota komwaidona, pwaipwaia ikapogega e ikapatu matausina deli litusia, si buliyoyova, komwaidona si ula e deli goli si mauna. 7 E mokwita goli, yokomila lokugisaisi vavagi makwaisina topilaveka Guyau bogwa leivagi.

Valu bilekula kubilumalala makwaina Guyau eikatotila

8 “Kukwabikuwolaisi komwaidona karaiwaga makwaisina lasakaimi lagaila. E igagabila yokomi bukuluvapelasi wa waya, e bukuyoulisi valu makwaina, makateki bukusuvisi. 9 E yokomi bukusisuaisi tuta kaduwonaku olopola valu makwaina bilekula kubilumalala, makwaina goli Guyau bogwa eikatotila bisaiki tubumia e deli goli litusia. 10 E valu makwaina makateki bukuyoulisi, pwaipwaiala gala makawala pwaipwaiala Itipita makwaina lokusilavaisi. Igau mapilana Itipita lokusisuaisi, avai tuta magimi bukusopusi, bikugwa wala bukupwaitukulasi peula paila sopi la keda kidamwa bivinumli pwaipwaia metoya wa waya; 11 mitaga valu makwaina makateki bukusuvisi, viluwela koya deli itayatila, e deli viluwela kuna paila bivinumli pwaipwaia. 12 E Guyau mi Yaubada iiyamati deli iuvakawoli valu makwaina taitu kwemwaidona.

13 “Mapaila kukwabikuwolaisi komwaidona ulo karaiwaga makwaisina lasakaimi lagaila; kuyebwailisi Guyau mi Yaubada deli kuwotitalaisi matauna metoya oninami komwaidona. 14 Kidamwa bukuvagaisi makawala, avai tuta wala bibudoki kala kweluva sopu deli tayoyuwa matauna biwitali kuna bivinumli mi pwaipwaia e igagabila yokomi bukubanaisi bidubadu witi, waini e deli goli olibe bulamila, 15 e mnumonu bibidubadu paila mi bulutuvalu. E yokomi bukubanaisi k ʹami kala bidubadu. 16 E taga biuwovila ninami metoya baisa Guyau, e mwada bukutapwarorusiga kaina bukuwotetilasi baisa avai yaubada ituwoli. 17 Kidamwa bukuvagaisi makawala, matauna eimati wala bigibuluwaimi. Deli matauna biyosi kuna e mi pwaipwaia bibidapakala e kami yagogu gala bibodi bisusinasi. Ilagoli pwaipwaia makwaina igau bisakaimi kubilumalala, mitaga kidamwa bukusulasi, yokomi bukusisuaisi tuta pikekita wala e bukukwaligasi.

18 “Kululuwaisi karaiwaga makwaisina deli kuvigakaisi vavagi bwaina makawala veigutabumi kusipwaisi oyumami deli kusikomasi odubami, e baisa bivigaki mi kaboluluwai. 19 E kuvitulokaisi baisa litumia. Kutakutuvauwaisi avai tuta kusisuaisi omi bwala, kaina omi liloula, kaina omi vaiwasi e kaina omi tuta paisewa. 20 E kuleiyasi wa lulu okokolela mi bwala deli okalapisilela mi valu. 21 E mapaila yokomi deli goli litumia bukusisuaisi tuta kaduwonaku ovalu makwaina Guyau mi Yaubada eikatotila bisaiki baisa tubumia. E yokomi bukusivagasisi ovalu makwaina makawala goli labuma bikanuvagasi odabala valu watanawa.

22 “Kukwabikuwolaisi komwaidona karaiwaga makwaina lasakaimi deli mi kamaiaba; kuyebwailisi Guyau mi Yaubada, kuvagaisi avaka avaka eikaraiwogaimi, deli kukimidagaisi mi wotetila baisa matauna. 23 E oluvi, avai tuta bukusuvaisi kulumi baisa makwaisina valu kwevakaveka deli kwepapeula, Guyau bibokavili komwaidosi e yokomi boda kwekekita goli bukuyoulisi valu makwaisina. 24 E komwaidona pwaipwaia makwaisina bukuvakuwolaisi baisa mi vavagi. E kami kaligei bisakaula mapilana oviloupakala opilibolimila e bisuwa goli bila okoyala Lebanoni opiliyavata, e piliyuwela bisakaula mapilana wa Waya Yupereiti opilibomatu e bisuwa goli bila Bolita Kwaiveka opilikwaibwaga. 25 E ambaisa ambaisa bukulokaiasi olopola valu mapilana Guyau mi Yaubada bivigaki tomota bikukolaimi, makawala leikatotila, deli gala availa ibodi bivabodi mitami.

26 “Yam lagaila basaili kwaiyu vavagi omitami e yokomi bukunagasi avai vavagi magimi, kaina kabwaila kainaga bolata. 27 Paila kidamwa bukukwabikuwolaisi la karaiwaga Guyau mi Yaubada makwaisina asisakaimi lagaila, e makadana bukubanaisi kami kabwaila. 28 Mitaga kidamwa bukukoulovaisi karaiwaga makwaisina e bukutovilakaisiga ituwoli yaubada, mwada bukutapwarorusi baisa minasina gala avai tuta kutapwarorusi omitibogwa, e makadana goli bukubanaisi kami bolata. 29 Avai tuta Guyau bimaiyaimi olopola valu makwaina paila yokomi bukuyoulisi, yokomi bukukwamitulaisi kabwaila metoya wa Koya Gerisim e bolata metoya wa Koya Ebali. 30 (Koya makwaisina itotusi opilikwaibwaga piliyuwela Waya Yoridani, osi valu mina Kenani matausina tosisula mapilana Yoridani Itayatilela. Kwaiyu wala eilokaia mapilana opilikwaibwaga, e gala kaduwonaku metoya Morei Kaila Kaibumaboma, e katitaikinela wala valu Giligali.) 31 E yokomi makateki wala bukuluvapelasi wa Waya Yoridani e bukuyoulisi valu makwaisina Guyau mi Yaubada bisakaimi. Avai tuta bukuyoulisi valu makwaisina, kumili valusi goli baisa, 32 e kukwakikitasi mwada bogwa bukukwabikuwolaisi komwaidona karaiwaga makwaisina basakaimi lagaila.

12

Katupotala valu paila tapwaroru

1 “E baisa karaiwaga makwaisina paila yokomi bukukwabikuwolaisi omi tuta bukusisuaisi mapilana valu Guyau bisakaimi, matauna tubumia si Yaubada. Kulagaisi makwaisina! 2 Ka! Valu makwaisina bukusikailisi kukwatudidaimisi komwaidona ambaisa tomota ivigakaisi si kabotapwaroru baisa si yaubada -- wa koya kwevakaveka deli kwekikekita e deli osikowala kaiyuuyowa. 3 Kukwatumkumkwaisi si kabolula deli kukwatumimisaisi si kokola dakuna kwebumaboma bitamsomsila wala. Kugabwaisi kala ginigini si yaubada minana Aserai, deli kutauwolaisi si tokolu, e gala tuvaila bimyuvausi tapwaroru baisa minasina makatuposina valu. *

4 “Yokomi gala bukutapwarorusi baisa Guyau mi Yaubada makawala kidakeda matausina eitapwarorusi baisa si yaubada. 5 Mitaga Guyau bogwa binagi katupotala valu olopola mi valu komwaidona tomota, e baisa tomota bimaisi e bitapwarorusi baisa matauna. 6 Makatupona valu wala bukumaiyaisi mi lula makwaisina paila bigabu, deli avai lula tuvaila ibodi bukusakaisi, e deli mi semakavi tala metoya luwotalah metoya omi visulapula komwaidona, deli avai semakavi tuvaila ibodi bukusakaisi, e deli bobwailila makwaisina lokukwatotilasi bukusakaisi baisa Guyau, e deli avai semakavi tuvaila mwada bukutugwalaisi, e deli mi bulumakau si kuluta e mi sipi si kuluta. 7 E baisa omatala Guyau yokomi deli litumia bukukwamsi, deli bukumwasawasi paila makwaisina vavagi bwaina lokupaisauwaisi. Paila matauna Guyau mi Yaubada bogwa eikabwailimi.

8 “Avai tuta bikaloubusi makawala, ibodi goli gala bukuvagaisi vavagi makwaisina avaka baisa tuta kuuvagaisi paila mi tapwaroru. Woloul ʹo militaila komwaidomi wala kutitapwarorusi ninami titoulemi wala, 9 paila uula igau gala bukuviloubusisi valu mapilana Guyau mi Yaubada bisakaimi paila bukusibwabwailasi. 10 Avai tuta bukuluvipeilisi Waya Yoridani, Guyau bitagwala bukuvaiyoulisi valu mapilana e bukusisuaisi baisa. E matauna bikolaimi metoya komwaidosi kami tilaula e bukusibwabwailasi. 11 Guyau binagi katupotala valu makatupona, e baisa ibodi bukutapwarorusi baisa matauna, e makatupona valu bukumiakaisi matauna avaka avaka lakaraiwogaimi. Baisa goli mi lula makwaisina paila bigabu, deli avai lula tuvaila ibodi bukusakaisi, e deli mi semakavi tala metoya luwotala metoya omi visulapula komwaidona, deli avai semakavi tuvaila ibodi bukusakaisi, e deli makwaisina bobwailila kwedidabala avaka lokukwatotilasi bukusakaisi baisa Guyau. 12 Bimwamwasila ninami yokomi deli litumia, mi ula, e deli mina Libai availa availa matausina eisisuaisi omi valu. E bukululuwaisi matausina mina Libai gala wala kwaitala pwaipwaia biyosisi paila titoulesi. 13 Gala sitana bukululasi ambaisa ambaisa bukunagaisi titoulemi. 14 Mitaga bukululasi ambaisa wala Guyau binagi katupotala valu metoya kwaitala mi dala osi valu. Makatupona valu wala bukululasi mi lula makwaisina paila bigabu, e deli bukuvagaisi komwaidona vavagi makwaisina ituwoli ituwoli, avaka bogwa lakaraiwogaimi bukuvagaisi.

15 “Mitaga yokomi baisa tuta iboda wala bukukwatumataisi mi bulutuvalu e bukukwamsi ambaisa ambaisa lokusisikaisi. E ibodaimi wala bukukwamsi avaka kala bidubadu makawala Guyau eisakaimi. Komwaidomi wala, kaina lokukikilaimi titoulemi kaina gala mitaga ibodi bukukwamsi wala makawala okukwamkomasi vilionela dia deli gota nabubolodila. 16 Mitaga buyavisi gala bukuvigakaisi kami kuyala mitaga bukuligabwaisi wala olupovalu makawala sopi. * 17 Gala kwaitala vavagi makwaisina okuvigakaisi lula baisa Guyau bukukomasi metoya omi kabosisu, kaina mi witi, mi waini, mi olibe bulamila avaka lokusemakavaisi tala metoya luwotala baisa Yaubada, kaina kuluta mi bulumakau deli mi sipi, deli makwaisina mi bobwailila lokukwatotilasi baisa Guyau, deli avai semakavi tuvaila lokutugwalaisi, deli avai lula ituwoli. 18 Yokomi goli deli litumia, tuvaila deli wala mi ula e matausina mina Libai availa availa isisuaisi omi valu, e bogwa wala bukukomasi makwaisina lula omatala Guyau mi Yaubada olumoulela makatupona valu kabotapwaroru Guyau mi Yaubada einagi. E baisa bivigaki mi kabomwasawa metoya komwaidona vavagi avaka bogwa lokuvagaisi. 19 Kukwakikitaisi wala, gala wala bukutavileiyaisi mina Libai, omi tuta komwaidona kusisuaisi olopola makwaina valu.

20 “Avai tuta Guyau mi Yaubada bikatumkulovi mi kabokwaraiwaga bikwaiveka makawala la biga katotila, e igagabila bukukwamsi viliona avai tuta wala magimi. 21 Kidamwa makatupona valu paila mi kabotapwaroru saina kaduwonaku, e desi wala, avai tuta wala magimi e igagabila wala bukukwatumataisi mi bulumakau kaina mi sipi avaka Guyau bogwa leisakaimi, e igagabila bukukwamsi kami viliona omi valu, makawala avaka lalukwaimi. 22 Availa goli kaina ikikili titoulela kaina gala, ibodi bikoma viliona, makawala bikoma vilionela dia deli gota nabubolodila. 23 Mitaga kuyamatasi taga bukukomgolaisi viliona deli buyavila, paila momova isisu obuyavi, e baisa uula ibodi gala bukukwamgolaisi momova deli viliona. * 24 E gala bukuvigakaisi buyavi kami kuyala, mitaga bukuligabwaisi olupovalu makawala sopi. 25 Kidamwa bukukwabikuwolaisi makwaina karaiwaga e Guyau saina bimwasawa, e komwaidona vavagi bwainawokuva wala baisa yokomi deli tubumia. 26 Bukukwauwaisi mi lula deli mi semakavi makwaisina lokukwatotilasi baisa Guyau e bukulauwaisi makatupona wala valu paila kabotapwaroru. 27 Makatupona valu kululasi mi lula paila bigabu odabala ola kabolula Guyau. Tuvaila bukululasi makwaisina mi lula paila igau bukukwamsi kami viliona deli bukuligabwaisi buyavi okabolula. 28 Bukukwabikuwolaisi deli mi kimadagi avai vavagi lakaraiwogaimi. E vavagi komwaidona bibwaina wala baisa yokomi deli tubumia tuta gala biwokuva, paila uula kuuvagaisi duwosisia e kuuvagaisi avaka biyomwasali Guyau mi Yaubada.

Kamitilaki paila tokolu kala tapwaroru

29 “Guyau mi Yaubada bikatumtuwoli boda mabudosina avai tuta bukuvayoulisi si pwaipwaia e yokomi bukuyoulisi valu deli bukusivagasisi. 30 Igau Guyau bikatumtuwoli boda mabudosina, e kukwakikitasi taga bukubokulaisi si tapwaroru sasopa, paila baisa kabosilagi mokwita. Taga bukunevisi ammakawala eititapwarorusi baisa si yaubada, mwada yokomi bukutapwarorusi makawala matausina. 31 E gala wala bukutapwarorusi baisa Guyau mi Yaubada makawala si kidakeda matausina itapwarorusi baisa si yaubada. Metoya osi tapwaroru baisa si yaubada, bidubadu vavagi ipupaiki nona, e Guyau gala magila makwaisina. Ka! mimilisi litusia gudikikekita igibukwaisi lula wa kova osi kabolula.

32 “Kuvagaisi komwaidona vavagi makwaisina yeigu lakaraiwogaimi. Gala bukukwatumkulovaisi avaka tuvaila, e gala bukukwauwaisi avaka metoya baisa makwaisina. *

13

1 “E tovitoubobuta kaina tokwatumiki mimii kaina bilivala biga katotila kidamwa bivagi kabutuvatusi kaina kaboyowalula, 2 mwada bivakadaimi bukutapwarorusi baisa yaubada minasina gala lokutapwarorusi omitibogwa. E kidamwa avaka eikatotila bogwa bikaloubusi mokwita, 3 galaga bukunakaigalaisi matauna. Paila Guyau mi Yaubada biwakolaimi metoya baisa matauna tovitoubobuta, e bigisi kidamwa lokuyebwailisi mi Yaubada oninami komwaidona. 4 Kubokulaisi Guyau mi Yaubada deli bukukukolaisi matauna, bukukwabikuwolaisi matauna, e deli bukuvagaisi la karaiwaga. Kutapwarorusi baisa matauna, e deli mi kimadagi baisa matauna. 5 Mitaga bukukwatumataisi avai tokatumiki mimi kaina avai tovitoubobuta ilukwaimi mwada bukukoulovaisi Guyau mi Yaubada matauna goli leikolaimi metoya mapilana Itipita, ambaisa yokomi ula wala. Paila matauna tovitoubobuta saina tau gaga, e ivigikoni bivakadaimi bukusilavaisi keda makadana Guyau eikaraiwogaimi bukuliloulasi. Matauna tau gaga ibodi wala bukukwatumataisi, kidamwa bukuligaiwaisi mitugaga makwaina metoya baisa titoulemi.

6 “Kidamwa bodam, kaina latum tau, kaina latum vivila, kaina m kwava minana kuyebwaili, kainaga lubaim tatoum -- kainaga taitala matausina bikiwotaimi bitamnabaimi mwada bukutapwarorusi baisa yaubada ituwoli, minasina yokomi deli tubumia gala bukutapwarorusi omitibogwa. 7 Taitala matausina kaina bitamnabaimi bukutapwarorusi baisa si yaubada tomota matausina availa availa isisuaisi katitaikinaimi, kaina si yaubada matausina availa availa isisuaisi kaduwonaku. 8 Mitaga gala wala bukutagwalasi matauna bikoyoulimi makawala, e gala bukunakaigalaisi matauna. Gala bukunokapisaisi, gala wala iboda bikapisiki lupomi paila matauna, deli gala bukukolaisi matauna. 9 Kukwatumataisi matauna. Yokugwa bukuluvibogwi dakuna baisa matauna, e oluvi boda komwaidona tuvaila bilavaisi dakuna baisa matauna. 10 Bukukwabidikunaisi matauna bikaliga, paila eivigikoni bivakadaimi metoya baisa Guyau mi Yaubada, matauna eikolaimi metoya Itipita ambaisa yokomi ula wala. 11 Avai tuta komwaidona tomota mina Isireli binakaigalaisi avaka eikaloubusi e bikokolasi, deli gala taitala bivigivau makwaina sula.

12 “Avai tuta kusisuaisi valu makwaisina Guyau mi Yaubada isisakaimi, kaina bukulagaisi 13 bulogasi mimilisi tomota gala kasi yeiwau eivakadaisi tomota tolesi si valu paila bitaimamilasi ituwoli yaubada, minasina gala avai tuta lokutaimamilasi. 14 Kidamwa bukulagaisi makawala, ibodi bukunevaisi bibwaina. Kidamwa bogwa mokwita sula makwaina leikaloubusi makawala, 15 bukukwatumataisi tomotala valu makwaina deli goli si mauna. Bukukwatudidaimisi valu makwaina komwaidona biwokuva. 16 Guguwa makwaisina komwaidona avaka avaka tolivalu si guguwa kumaiyaisi kukougugulaisi bila gugulotala obikubaku. Oluvi bukugabwaisi valu deli guguwa bukuvigakaisi lula baisa Guyau mi Yaubada. Ibodi bitovagasi wala kwedadaimi e gala avai tuta bikaliivauwaisi. 17 Bomami, taga bukukwauwaisi kwaitala vavagi metoya guguwa makwaisina lokukougugulaisi paila bigabu. Oluvi Guyau bitotubuloki la gibuluwa e binokapisaimi. Matauna binokapisaimi e bivigakaimi bukudalasi, makawala goli la biga katotila baisa tubumia, 18 kidamwa goli bukukwabikaulasi komwaidona la karaiwaga lasakaimi lagaila, e bukuvagaisi avaka avaka magila.

14

Kwaitala gulogula valam kala silaboda

1 “Yokomi Guyau mi Yaubada la tomota. Kidamwa bukuvalamsi paila kaliga, gala bukutaguligweilisi uwomi kaina kuviliwaisi kulumi, makawala ituwoli tomota iuvagaisi. * 2 Yokomi la vavagi Guyau mi Yaubada. Matauna inagaimi yokomi la tomota tatoula metoya oluwalaisi tomota komwaidona isisuaisi ovalu watanawa. *

Bomikikila maunela

(Tol 11.1-47)

3 “Gala bukukomasi avai vavagi Guyau leidoki bomikikila. 4 Mauna minasina ibodi bukukwamsi -- bulumakau, sipi, gota, 5 diya, sipi nabolodila, gota nabolodila, deli anitilopi,j 6 deli goli mauna minasina misikwaikwesi kweyalilalai deli ikasuyumalaisi kasi mnumonu ikamvauwaisi. 7 Gala bukukomasi avai mauna mesinaku wala minasina misikwaikwesi kweyalilalai deli ikasuyumalaisi kasi mnumonu e ikamvauwaisi. Gala bukukomasi kameli, kwakwau deli bulukwalukwa, minasina bukudokaisi napupagatu. Minasina ikasuyumalaisi kasi mnumonu e ikomvauwaisi, mitaga misikwaikwesi gala kweyalilalai. 8 E gala goli bukukomasi bunukwa. Ibodi minasina bukudokaisi napupagatu. Minasina kaikesi misikwaikwesi kweyalilalai, mitaga gala ikasuyumalaisi k ʹasi e ikomvauwaisi. Gala bukukomasi avai mauna avai mauna minasina, e bomami taga bukukwabikonaisi nakakaliga uwosi.

9 “Bukukwamsi avai yena wala isim siyola deli silisilila. 10 Mitaga avai vavagi nammomova isisu obolita gala isim siyola kaina silisilila gala wala bukukomasi. Ibodi wala bukudokaisi napupagatu.

11 “Bukukwamsi avai mauna wala nayoyowa minasina nammigileusi, 12-18 mitaga mimilisi minasina gala bukukomasi -- mluveka, kuru, kilakila, kaleya, bulibwali, kwailou, kawokawo, kasuwari, maikela, boituva, boi, binama, monilouluwa, sawila, deli magiaweda.

19 “Komwaidona mauna nakikekita isim pinupanesi napupagatu, gala wala bukukomasi minasina. 20 Mitaga mimilisi wala namigileu ibodi bukukomasi.

21 “Kidamwa avai mauna ikaligimakava wala gala wala bukukomasi. Ibodi bukutagwalasi avai togilagala oluwalaimi bikoma, kaina bukugimolaisi baisa avai togilagala ituwoli. Mitaga yokomi la vavagi Guyau mi Yaubada. Yokomi goli la tomota tatoula.

“Avai tuta bukusulaisi nagwadi sipi kaina gota, gala bukuvigakaisi inisia nunusi kami yavau. *

Karaiwogala semakavi tala metoya luwotala

22 “Kwatupalaisi bim ituwoli tala metoya luwotala uwala mi pwaipwaia taitu kwaitala kwaitala. * 23 Oluvi bukulosi kwaitala valu ambaisa Guyau einagi paila bukutapwarorusi baisa matauna, e metoya baisa omatala matauna bukukwamsi magulona mi semakavi tala metoya luwotala kaula, waini deli olibe bulamila, deli goli minasina kuluta mi bulumakau deli mi sipi. Bukuvagaisi makawala bivigaki bitapuloki ninami ammakawala bukutaimamilasi baisa Guyau mi Yaubada tuta komwaidona. 24 Kidamwa kabotapwaroru saina kaduwonaku metoya omi valu e gala gagabila bukulauwaisi guguwa makwaisina tala metoya luwotala mi tayoyuwa, baisa goli Guyau la mitakwai, e bogwa bibodi bukuvagaisi makawala -- 25 bukugimolaisi magulona e mani wala bukukwauwaisi bukulauwaisi makwaina valu kabotapwaroru. 26 E mani makwaina bukugimolaisi avaka wala magimi -- vilionela bulumakau, sipi, waini deli sopi kaipeula, e baisa omatala Guyau mi Yaubada yokomi deli litumia bukukwamsi deli bukumwasawasi.

27 “Gala bukutavilaiyaisi mina Libai eisikailimi omi valu, paila gala isim si guguwa titoulesi. 28 Kala vigimkovila taitu kwaitolula kumaiyaisi magulona tala metoya luwotala metoya omi tayoyuwa e bukudidagaisi omi valu. 29 Makwaisina kaula bisisu paila mina Libai, paila gala isim si guguwa, e tuvaila paila togilagala, weilova, deli kwabuya availa availa isisuaisi omi valu. Matausina bimaisi bikauwaisi avaka magisi. Ka, bukuvagaisi makawala, e Guyau mi Yaubada bimitukwaiyaimi avaka avaka bukuuvagaisi.

15

Taitu kwailima kwaiyuwela

(Tol 25.1-7)

1 “Kala vigimkovila taitu kwailima kwaiyuwela bukukodidaimisi kasi wasi availa iwasisi mi mani. 2 Baisa makawala bitavagaisi. Availa yoku lokuwasi som guma Isireli la mani bukukodidaimi kala wasi. Gala ibodi bukuvigikoni bukukwatuyouli mani magulona. Baisa Guyau wala titoulela nanola ikamituli paila wasi kala kodadaimi. 3 Bukukwatuyoulisi avaka togilagala iwasaisi baisa yokomi, mitaga yokomi gala ibodi bukukwatuyoulisi avaka titoulemi lokuwasaisi baisa mi tomota tatoumi.

4 “Guyau mi Yaubada bimitukwaiyaimi omi valu mapilana isisakaimi. Gala taitala yokomi bitonamakava 5 kidamwa bukukwabikuwolaisi matauna deli bukuyamataimi bukuvagaisi avaka avaka lakaraiwogaimi lagaila. 6 Guyau bimitukwaiyaimi makawala goli leikatotila. Bukusakaisi mani baisa boda bidubadu, mitaga gala availa baisa bukuwasisi. Yokomi bukukwaraiwogaisi boda bidubadu, mitaga gala avai boda ituwoli bikaraiwogaimi.

7 “Kidamwa taitala guma Isireli tonamakava isisu olumoulela valu mapilasina Guyau mi Yaubada isisakaimi, gala bukumeikitasi, e gala bukupakaisi bukupilasaisi matauna. * 8 Kaimapula wala bukumitakwaisi bukusakaisi avaka wala kala bawa magila. 9 Gala bukupakaisi bukusakaisi avaka magila paila uula mwada taitula wasi kala kodadaimi bogwa ivakatitakina. Taga kutagwalasi nanamsa makwaina kwaimigaga bisuvi oninami. Ka, kidamwa gala bukutagwalasi biwasi, matauna bidou baisa Guyau bikamogaimi, e yokomi bogwa lokusulasi. 10 Bukusaikimakavaisi wala baisa matauna, gala bukuyusaisi, e Guyau bimitukwaiyaimi metoya komwaidona avaka avaka bukuvagaisi. 11 Paila tuta komwaidona mimilisi mina Isireli tonamakava bisisuaisi magisi pilasi, mapaila akaraiwogaimi yokomi bukulalasisi baisa matausina. *

Kasi yamata ula

(Sun 21.1-11)

12 “Kidamwa availa guma Isireli tau kaina vivila bitugwali titoulela baisa yokomi makawala ula, ibodi bukutanekwaisi matauna kidamwa leiwotetila baisa yokomi biboda kwailima kwaitala taitu. E avai tuta taitu kwailima kwaiyuwela bima ibodi bukutanekwaisi matauna bila. * 13 E avai tuta bukutanekwaisi matauna bila, gala ibodi yumawokuva wala bila. 14 Ibodi bukulalasisi baisa matauna metoya avaka Guyau leimitukwaiyaimi, sipi, kaula deli waini. 15 Kululuwaisi omitibogwa lokuuloulasi mapilana Itipita e Guyau mi Yaubada eitanekwaimi. Baisa uula yeigu lasakaimi karaiwaga makwaina.

16 “Mitaga kaina goli mi ula gala magila bisilavaimi. Kaina iyebwailimi deli litumia e mwada deli bukusigagasi. 17 Kidamwa makawala, bukulauwaisi matauna wa lulu omi bwala e baisa bukutaponanaisi taigala. Matauna bisivagasi mi ula ola momova komwaidona. Tuvaila bukuvagaisi keda makadana makawala baisa minasina mi ula vivila. 18 Gala bukugibuluwasi avai tuta bukutanekwaisi mi ula. Matauna bogwa eiwotitalaimi iboda kwailima kwaitala taitu e mapula kabulotala wala gala makawala mapula avai towotetila kummapwaisi. Kidamwa bukuvagaisi makawala Guyau mi Yaubada bimitukwaiyaimi paila komwaidona avaka avaka kuuvagaisi.

Mauna kuluta bulumakau deli sipi

19 “Kwatupalaisi mauna kuluta nammwala minasina bulumakau deli sipi paila Guyau mi Yaubada. Gala natala minasina bulumakau bukuvigakaisi paila paisewa, e minasina sipi gala bukukwapitunaisi unuunusi. * 20 Taitu kwaitala kwaitala yokomi deli litumia bukukomasi minasina omatala Guyau makatupona mi kabotapwaroru. 21 Mitaga kidamwa avaka kala gaga baisa mauna minasina, kaina napem kainaga nakau kaina avaka kala gaga tuvaila, gala wala bukuvigakaisi lula baisa Guyau mi Yaubada. 22 Ibodi bukukwamsi mauna minasina omi kaukweda. Komwaidomi wala kaina tomigileu kaina topupagatu yokomi, ibodi bukukwamsi, makawala goli bukukwamsi minasina diya kaina anitilopi. 23 Mitaga buyavisi gala bukuvigakaisi kami kuyala. Kaimapula wala bukubisikovaisi bila olopola valu makawala sopi. *

16

Luvapela Pakala

(Sun 12.1-20)

1 “Kutaimamilasi baisa Guyau mi Yaubada metoya Luvapela Pakala bukupakasi tubukonela Abibi.k Paila omitibogwa tubukonela minana goli, wa bogi kwaitala Guyau ikolaimi metoya mapilana Itipita. * 2 Bukulosi katupotala mi kabotapwaroru e baisa goli bukukwatumataisi natana mi sipi kaina mi bulumakau paila Luvapela Pakala paila bukutemmalaisi Guyau mi Yaubada. 3 Avai tuta bukukwamkwamsi, gala bukukomasi pwarawa lokugabwaisi deli yisi. Yam kwailima kwaiyu bukukwamsi pwarawa lokugabwaisi gala deli yisi, makawala lokuvagaisi mapilana Itipita e saina nanakwa lokusilavaisi. Pwarawa makwaina yagala bidokaisi mmayuyu kalagila. Bukukomasi paila tuta komwaidona bukululuwaisi yam makwaina lokusunapulasi metoya Itipita mapilana viluwela kabommayuyu. 4 Olopola kwailima kwaiyu yam gala availa omi valu biyosi yisi ola bwala, kaina viliona mauna minana lokukwatumataisi koyavila yam makwaina kwaimatala, ibodi bukukwamkulovaisi bogi makwaiwena wala.

5-6 “Kwatumataisi maunela Luvapela Pakala makatupona wala mi kabotapwaroru, gala ambaisa ituwoli olumoulela mapilana valu Guyau mi Yaubada igau bisakaimi. Kuvagaisi baisa tutala eiyoyowa pali, paila wa tuta matutona lokusilavaisi Itipita. 7 Kuvakapulaisi viliona e bukukwamsi makatupona wala mi kabotapwaroru e eiyam bukukwaimilavausi omi bwala tatoumi. 8 E oluvi yam kwailima kwaitala bukukwamsi pwarawa lokugabwaisi gala deli yisi, e yam makwaina kwailima kwaiyuwela bukusigugulasi paila bukutapwarorusi baisa Guyau mi Yaubada, e gala bukupaisewasi yam makwaina. *

Tayoyuwa Pakala

(Sun 34.22; Tol 23.15-21)

9 “Kwalawasi kwailima kwaiyu wiki metoya tuta matutona lokuvitouulasi tayoyuwa, 10 e oluvi bukupakasi Tayoyuwa Pakala. E makawala bukutaimamilasi baisa Guyau mi Yaubada bukumiakaisi mi semakavi kala kwaiveka bikibuboti la mitakwai kala kwaiveka bogwa leisakaimi. 11 Bukumwasawasi gulitinidesi omatala Guyau deli litumia, mi ula, matausina mina Libai, togilagala, weilova deli kwabuya, availa availa isisuaisi omi valu. Bukuvagaisi olumoulela makatupona wala lokunagaisi mi kabotapwaroru. 12 Kukwakikitasi bukukwabikuwolaisi makwaisina karaiwaga. Gala bukulumwelavaisi paila yokomi omitibogwa lokuuloulasi mapilana Itipita.

Buliyoyova Pakala

(Tol 23.33-43)

13 “Avai tuta bukuvenokusi katukila mi tayoyuwa deli pulopola matamsina mi waini, bukupakasi Buliyoyova Pakala biboda kwailima kwaiyu yam. * 14 Bukumwasawasi deli litumia, mi ula, matausina mina Libai, togilagala, weilova deli kwabuya availa availa isisuaisi omi valu makwaisina. 15 Kwamiabaisi Guyau mi Yaubada paila makwaina paka bukupakasi biboda kwailima kwaiyu yam makatupona wala mi kabotapwaroru. Bukumwasawasi, paila Guyau eimitukwaii mi tayoyuwa deli mi paisewa.

16 “Tauwau komwaidona omi boda ibodi bimaisi bisigugulasi makatupona mi kabotapwaroru e bitapwarorusi baisa Guyau sivatolu taitu kwaitala kwaitala, otutala Luvapela Pakala, Tayoyuwa Pakala deli Buliyoyova Pakala. Taitala taitala bimai kwaitala bobwailila 17 avaka wala igagabila bimai, paila bikibuboti avaka kala mitakwai makwaisina Guyau mi Yaubada eisaiki matauna.

Kala yamata karaiwaga duwosisia

18 “Kunagaisi tovagisi yakala deli kaidadala valu paila valu kwaitala kwaitala makwaisina Guyau mi Yaubada bisakaimi. Matausina ibodi bikaraiwagasi duwosisia. 19 Gala bikaraiwagasi doudoga kaina bivapilatala si karaiwaga, e gala bikauwaisi avaka katupatula udosi, paila bobwailila makwaisina bivigaki bikau mitasi kaina goli matauna tokabitam deli tokamokwita, e bivigaki binagi doudoga wala. * 20 Tuta komwaidona bibodi bukuyebwailisi oluwalaimi deli bukukwaraiwagasi duwosisia, igagabila bukuyoulisi valu mapilana Guyau mi Yaubada bisakaimi e bukusigagasi baisa.

21 “Avai tuta bukukwaliaisi kwaitala kabogwabu lula paila Guyau mi Yaubada, taga bukusailisi katitaikinela tokolu minana kaikobula yaubada Aserai lokuyoudulaisi metoya kai. * 22 E gala bukutomiliwolaisi kaitala kokola dakunawokuva paila tokolu kala tapwaroru, paila baisa Guyau kwaikukolola goli. *

17

1 “Gala bukugabwaisi lula baisa Guyau mi Yaubada bulumakau kaina sipi isim kasi kapwaila. Baisa Guyau idoki kwekukolola wala.

2 “Kaina bukulagaisi olumoulela kwaitala mi valu taitala kaina natana tomota eimitugaga baisa Guyau eiyogagi la kabutu 3 paila eitapwaroru deli eiwotitali ituwoli yaubada kainaga kalasia, tubukona kaina utuyam e baisa bogwa eikoulovi Guyau la karaiwaga. * 4 Kidamwa bukulagaisi bulogala makwaina, kunevisi bibwaina. E kidamwa mokwita wala sula makwaina leisunapula olumoulela Isireli, 5 kuyosisi matauna tosula kuvisunupuloiyaisi oyosewala valu e odakuna kukwatumataisi. 6 Mitaga bukukwatumataisi kidamwa wala yovila taiyu kaina bidubadu eikamitulaisi la sula. Gala bukukwatumataisi kidamwa taitala wala yovila. * 7 Matausina yovila biluvabogwasi dakuna e oluviga yuwomwaidona bilovasi dakuna bikabidikunaisi matauna. Keda makadana wala bukuvagaisi bukukodidaimisi mitugaga makwaina. *

8 “Mimilisi pakula kaina kwaimomwau paila valu kala tokwaraiwaga bikibubotaisi. Mimilisi makwaisina paila tomota si guguwa, kaina yowai, kaina makawala katumatimakava, kaina isim uula ikatumata. Kidamwa bisunapula makawala, ibodi bukulosi makatupona mi kabotapwaroru Guyau mi Yaubada einagi 9 e baisa goli bukukwamitulaisi pakula makwaina baisa matausina tolula mina Libai deli baisa matauna tokwaraiwaga eiuwotetila tuta makwaina, e ibodi matausina binagaisi avaka kala duwosisia. 10 Bivitobwaisi si nanamsa e bukuvagaisi makawala avaka bilukwaimi. 11 Bukukwabwailisi si nanamsa deli kubokulaisi si katuloluta metoya avaka goli bogwa einagaisi. 12 Availa bikoulovi tokwaraiwaga kaina matauna tolula ibodi bukukwatumataisi wala. E keda makadana bukuvagaisi mitugaga makwaina bukukwatumigileuwaisi metoya Isireli. 13 E tomota komwaidona bilagaisi bikokolasi, e gala wala availa ibodi bivagi makawala.

Gweguya kasi katuwola

14 “Avai tuta bukuyosisi pwaipwaia makwaina Guyau mi Yaubada bisakaimi e bukumilivalusi baisa. Oluvi bukunanamsasi e bukunagaisi taitala mi guyau makawala boda mabudosina isiulaimi isipataimi. * 15 Kuyamatasi availa bukunagaisi biguyau matauna wala Guyau leinagi. Ibodi matauna taitala mi tomota metoya omi valu tatoumi. Taga bukunagaisi taitala togilagala bukuvigakaisi mi guyau. 16 Matauna guyau gala ibodi biyosi yuwoveka la wosa paila la tokabilia, e taga biwitali tomota bilosi Itipita igimwalasi wosa, paila Guyau eikaibiga la tomota gala wala tuvaila bikaimilavausi baisa. * 17 Matauna guyau gala ibodi bivilayawa, paila baisa bivigaki matauna bitotubuloki Guyau Yaubada. E tuvaila gala ibodi bivigaki titoulela bikobaluluva la kaisisu metoya siliba deli goula. * 18 Avai tuta biguyau, ibodi matauna biyosi pilatala bukila Yaubada la karaiwaga deli la vituloki, mapilana biginipelasi metoya mapilana pilabogwa tolula mina Libai iyosisi. 19 Buki mapilana bisisu wala katitaikinela matauna e bikalau mapilana metoya ola momova komwaidona, kidamwa bitakutu paila bikamiabi Guyau e bikabikuwoli deli la kimadagi vavagi komwaidona avaka avaka ikaraiwogi olumoulela mapilana. 20 Baisa bivigaki bikoli matauna taga bidoki titoulela mwada matauna bwainigaga sainela ikalisau mina Isireli komwaidona, deli taga binanamsa ituwoli paila bikoulovi Guyau la karaiwaga. E matauna biguguyau taitu bidubadu e dalela biguyoiyaisi mina Isireli tubwa bidubadu.

18

Kasi vilavila tolula

1 “Tolula dalela Libai gala isim kasi vilavila metoya pwaipwaia olumoulela Isireli. Kaimapula wala biyosisi semakavi deli lula avaka avaka tomota bisakaisi Guyau. 2 Gala isim si pwaipwaia makawala ituwoli dala iyosisi. Kasi vilavila isim si koni matausina Guyau la tolula, makawala goli Guyau la biga katotila. *

3 “Avai tuta bulumakau kaina sipi bigabwaisi lula, e tolula bisakaisi kasi vilavila, yamana kimwala deli pola. 4 Biyosisi kwaimatala kasi vilavila kaula, waini, olibe bulamila deli sipi unuunula. 5 Paila Guyau leinagi dalela Libai metoya dala komwaidona paila biwotitalaisi tolula wotitalela tuta gala biwokuva.

6 “Kidamwa taitala matausina mina Libai magila makawala ibodi bisilavi la valu e bilokaia makatupona mi kabotapwaroru 7 e baisa goli biwotetila tolula wotitalela baisa Guyau la Yaubada, makawala ituwoli tolula iwotetilasi baisa. 8 Matauna biyosi kaula kala bawa makawala matausina ituwoli tolula. Deli goli ibodi biyosi avai vavagi avaka veyala biwitalaisi paila matauna.

Kamitilaki taga bibokulaisi tapwaroru doudoga

9 “Avai tuta bukusuvisi valu makwaina Guyau mi Yaubada bisakaimi, taga bukubokulaisi si kedakeda saina kabokakayuwa boda mabudosina tosibogwa iuvagaisi. 10 Bomami taga bukugibukwaisi lula litumia omi kabogwabu lula, e gala bukutugwalaisi mi tomota bivigikonaisi avai kabovitoubobuta kaina bivitoubobutasi metoya vavagi makwaisina, e gala bimigameguvasi * 11 kaina bilovasi silami, kainaga bikaisivilasi. * 12 Guyau mi Yaubada bivigaki mina kukolola matausina availa availa ivagaisi makwaisina vavagi saina kabokakayuwa, e baisa goli uula ibubokavili mabudosina boda bisunapulasi metoya mapilana valu avai tuta kusuyaisi kulumi. 13 Ibodaimi bukukwabikuwolaisi Guyau mokwita avaka avaka goli bukuvagaisi.” *

Yaubada igau biwitali taitala tovitoubobuta

14 E Mosese ikaibiga, kawala, “Valu mapilana makateki bukuyoulisi, tomota matausina ibokulaisi si katuloluta matausina bivigikonaisi avai kabovitoubobuta, deli bivitoubobutasi metoya avai vavagi biyoulapula omitasi. Mitaga Guyau mi Yaubada gala bitugwalaimi bukuvagaisi makawala. 15 Mitaga kaimapula bisakaimi taitala tovitoubobuta makawala yeigu metoya oluwalaimi mi tomota tatoumi, e ibodi bukukwabikuwolaisi matauna. *

16 “Wa yam makwaina lokukougugulasi wa Koya Sinai e kunigadasi gala magimi tuvaila bukulagaisi Guyau kaigala kaina bukugisaisi migila kala gigisa makawala kova, paila uula kami kokola paila bukukwaligasi. 17 Mapaila Guyau ilukwaigu kawala, ‘Baisa si nigada ivigibauwaisi. 18 E bawitali taitala tovitoubobuta makawala yoku metoya oluwalaisi si tomota tatousi, e balukiga avaka bilivala e biluki tomota avaka avaka lakaraiwogi. 19 Matauna bavigaki wodogu bilivala, e yeigu bamipuki availa bipaiki matauna. * 20 Mitaga kidamwa avai tovitoubobuta mwada titoulela bivigaki wodogu bivitoubobuta bilivala, e yeigu gala akaraiwogi matauna bivagi makawala, e ibodi bikaliga wala paila baisa. Kaina goli avai tovitoubobuta bivigaki wodola yaubada ituwoli e bilivala makawala, matauna tuvaila ibodi bikaliga.’

21 “Kaina bukuninayuwasi ammakawala bukunikolaisi livalesi avai tuta tovitoubobuta la biga gala metoya baisa Guyau. 22 Kidamwa taitala tovitoubobuta mwada Guyau wodola e bililivala e gala avaka bikaloubusi makawala la biga, baisa gala Guyau la biga. Matauna tovitoubobuta eililivala titoulela wala la karaiwaga, e mapaila gala bukukukolaisi matauna.

19

Viluwela Kabokwala

(Baw 35.9-28; Yos 20.1-9)

1 “Avai tuta Guyau mi Yaubada bikatudoum tomotala mapilana valu bisakaimi e yokomi bukuyoulisi si valu deli si bwala e bukumilivalusi baisa. 2-3 E oluvi mapilana valu bukukwatuvaisi biboda katupotolu, e olumoulela makatuposina bisisu kwaitala valu gagabila wala bitasuvi mavilouna. E kidamwa availa bikatumati taitala tomota, gagabila wala bisakaula bila bisuvi viloutala mavilousina e bikwala wala. 4 Kidamwa taitala tau biluvimakava wala bikatumati matauna gala kala tilaula, ibodi bisakaula bila bisuvi viloutala mavilousina e bogwa bikwala gala availa gagabila bikau lugwala. 5 E kala visaiki makawala, kaina taiyu bilosi iyoudilasi olawodila, e kidamwa taitala bilikubila kai e kemala makaina bikaliulu biyowa bila itamati sola, e igagabila bisakaula bila viloutala mavilousina kabokwala e bikwala. 6 Kidamwa valu kwaitinidesi wala, e saina kaduwonaku mavilouna paila matauna towai bilokaia, e vaiyola tokwaliga matauna bikeula kaimapu kaina biyosi matauna e deli kala leiya bikatumati tobwaila. Mitaga silagi makwaina gala nanola makawala iluvimakava wala ikatumati matauna gala kala tilaula. 7 Baisa uula lakaraiwogaimi bukukwatupalaisi kwaitolu valu.

8 “Avai tuta Guyau mi Yaubada bikatumkulovi mi valu bikwaiveka, makawala goli leilukibogwi tubumia bivagi, e bisakaimi komwaidona valu leikatotila, 9 e bibodaimi bukunagaisi kwaitolu valu tuvaila. (Matauna bisakaimi makwaina pwaipwaia kidamwa bukuvagaisi komwaidona avaka lakaraiwogaimi yam lagaila e kidamwa bukuyebwailisi Guyau mi Yaubada e bukusisuaisi makawala la vituloki.) 10 Bukuvagaisi baisa kidamwa tobubwaila tomota gala bikaligasi e gala bisim kami pakula paila lokukwatumataisi matausina olumoulela pwaipwaia makwaina Guyau isisakaimi.

11 “Mitaga kaina taitala ivitobu nanola bikatumati kala tilaula, e bisakaula bila viloutala mavilousina valu bikwala. 12 E kidamwa makawala, tokugwala la valu tatoula ibodi biwitali biga paila biyosisi matauna biuyokaisi tokwaliga veyala matausina tokeula lugwa bikatumataisi matauna. 13 Gala bukunokapisaisi. Kwatumataisi matauna tokatumata e gala wala bisigaga olumoulela Isireli e yokomi biluva uwomi bukusibwabwailasi wala.

Tula kaibogwa

14 “Kami tula deli semia gala bukusebibilasi. Makaisina omitibogwa goli eisailisi olumoulela pwaipwaia makwaina Guyau mi Yaubada bisisakaimi. *

Paila tosilasola

15 “Gala bukutagwalasi bukukwamogaisi avai tokowolova metoya ola silasola taitala wala tosola. Mitaga ibodaimi bukubanaisi taiyu tosilasola kidamwa bukusimokwitasi matauna tokowolova la sula. * 16 Kidamwa taitala tomota mwada biyogagi sola e bitabinaki matauna mwada eivagi sula, 17 ibodi kasitaiyu matausina bilosi kwaitala kabotapwaroru, e bibanaisi tolula deli toyakala matausina availa availa iuvagaisi yakala wa tuta matutona. E ibodi matausina biyakalaisi matausina kasitaiyu. 18 Ibodi toyakala binevisi vavagi makwaina avaka kala duwosisia. E kidamwa matauna la tabinona sasopa wala baisa sola tolela Isireli, 19 e matauna bikau mipuki makwaina kala mokaila avaka bibodi la tabinona mapula. E baisa makawala bukuligaiwaisi sula makwaina. 20 E oluvi komwaidosi bilagaisi avaka eikaloubusi, e bivigaki kasi kokola, e mapaila gala availa bivagi sula makwaina avai tuta. 21 Kidamwa bikaloubusi makawala baisa, e gala wala ibodaimi bukunokapisaisi matauna tosula. Ibodi wala tosula bikau kala mipuki bivigakaisi la momova kaimapula sola la momova, e matala kaimapula sola matala, kudula kaimapula sola kudula, yamala kaimapula sola yamala, e kaikela kaimapula sola kaikela. *

20

Kabilia kala karaiwaga

1 “Avai tuta bukulosi okabilia e bukugisaisi waga kaibibiu deli wosa e tokwabilia saina budoveka ikalisauwaimi kami bawa, gala bukukukolaisi matausina. Guyau mi Yaubada eikolaimi metoya mapilana Itipita bogwa bisikailimi. 2 Igau gala bukuvitouulasi kabilia, e taitala tolula bitomatala bikatuwola baisa tokwabilia, kawala, 3 ‘Yokomi tauwau mina Isireli kulegasi! Lagaila bukulosi okabilia. Gala bukukukolaisi kami tilaula, kaina bukuninayuwasi kaina goli kami kokola bukusakaulasi. 4 Guyau mi Yaubada bivayuviyavi uwomi bivigakaimi bukutomgwagasi.’

5 “Oluvi kumatoula bikatuwolasi baisa mabudona tokwabilia bilivalasi kawasi, ‘Ki, availa oluwalaidasi makateki wala leikaliai la bwala mitaga gala ikabomi. Kidamwa makawala ibodi bila ovalu. Paila kidamwa bikatumataisi okabilia, taitala ituwoli tomota bikabomi makwaina. 6 Ki, availa oluwalaidasi makateki leivali matamsina waini, mitaga gala itaiyau mabukosina? Kidamwa makawala ibodi bila ovalu. Paila kidamwa bikatumataisi okabilia, taitala ituwoli tomota bimom waini makwaina deli la mwasawa. 7 Ki, availa oluwalaidasi makateki leipaku paila bivai? Kidamwa makawala ibodi bila ovalu. Paila kidamwa bikatumataisi okabilia, taitala ituwoli tomota bivaiya minana.’

8 “E tuvaila kumatoula bilivalasi baisa tokwabilia kawasi, ‘Ki, availa oluwalaidasi ininayuwa e ikokola? Kidamwa makawala ibodi bila ovalu. Paila metoya okala kokola biyomami sala kasi lumkola.’ 9 Avai tuta kumatoula ivenokusi bigatona baisa tokwabilia, e oluvi binagaisi tokugwa paila boda kwaitala kwaitala.

10 “Avai tuta bukusuyaisi kulumi bukulitakaisi kwaitala valu, bikugwa bukusakaisi tomota si tuta paila bininavilasi. 11 E kidamwa biulaimwaisi kalapisila e bininavilasi, komwaidosi wala bukuvigakaisi mi ula e bipaisewasi paila yokomi. 12 Mitaga kidamwa tomotala valu makwaina gala bininavilasi e magisi kabilia, kuvaulaisi valu kuvapataisi. 13 E avai tuta Guyau mi Yaubada bitagwala bukuyosisi valu makwaina, ibodi bukumtuligigaiyaisi komwaidona tauwaula. 14 E nunumoya, gugwadi, mauna, deli avai vavagi goli bukuyoulisi paila titoulemi. Ibodi bukukwauwaisi komwaidona kami tilaula si guguwa. Guyau bogwa leisakaimi makwaisina. 15 Baisa makawala bibodi bukuvigakaisi valu makwaisina kaduwonaku sainela metoya pwaipwaia makwaina ambaisa bukumilivalusi.

16 “Mitaga avai tuta bukuyoulisi valu makwaisina olumoulela pwaipwaia makwaina Guyau mi Yaubada bisakaimi, bukumtuligigaiyaisi komwaidona. 17 Bukukwatudoumwaisi wala tomota komwaidona, mina Itai, mina Amora, mina Kenani, mina Peresi, mina Ivi, deli mina Yebusi, makawala goli Guyau eikaraiwogaimi bukuvagaisi. 18 Kukwatumataisi wala matausina e gala bivigakaimi bukumitugagasi baisa Guyau metoya bivitulokaimi makwaisina vavagi saina kabokakayuwa iuvagaisi baisa si yaubada minasina eititaimamilasi.

19 “Avai tuta bukuvigikonaisi paila bukuyoulisi kwaitala valu, gala bukulukubalaisi kai makaisina kasi kawailuwa, ilagoli kabilia makwaina kukukwabiliasi tuta kaduwonaku. Ibodi bukukomasi kaiuwala mitaga gala ibodi bukulukubalaisi makaisina. Ka, kai makaisina gala kami tilaula. 20 Kaina bibodi wala kai ituwoli makaisina gala kaiwouwa bukuteyasi paila mi youdila uvagila kabilia tatoula wala bukuyoulisi valu makwaina.

21

Katumata kala karaiwaga

1 “Kidamwa taitala eibanaisi eikatumataisi osaivau olumoulela pwaipwaia makwaina Guyau mi Yaubada bisakaimi e gala kunikolaisi availa eikatumata matauna. 2 Kaidadala mi valu deli kami tokwaraiwaga bilosi ivisaikolaisi kala maloula metoya ambaisa eibanaisi tomata ikanukwenu e bila valu makwaisina katitaikina. 3 E valu mavilouna saina katitaikina ambaisa tomata bikanukwenu e tokugwala binagaisi natana bulumakau nagwadi, minana gala avai tuta eivigakaisi bipaisewa. 4 Bilauwaisi minana kwaitala waya opapala, waya makwaina gala avai tuta eimada deli pwaipwaia makatupona gala avai tuta tomota eikailaisi kaina eisapwaisi avaka. E mapilana goli tokugwa bikatugudaisi kaiyola bulumakau minana. 5 Tolula mina Libai tuvaila deli bilosi, paila matausina ibodi binagaisi kala duwosisia avai tuta kominimani deli yowai. Guyau mi Yaubada bogwa einagi matausina biwotitalaisi matauna deli bikamitulaisi Guyau la bigabwaila baisa tomota. 6 E komwaidona tokugwala mavilouna valu katitaikina ambaisa eibanaisi tomata mekanaki biwinaisi yumasi odabala minana bulumakau 7 e bikaibigasi kawasi, ‘Yakamaisi gala kakatumataisi tomota matauna e gala kanikolaisi availa eikatumata. 8 Mwa Guyau, taga kumipuki m tomota mina Isireli, matausina lokukoli metoya Itipita. Taga kumipukwaimasi e gala bukukopitukwaimasi mwada kama pakulasi paila kala katumata tobwaila.’ 9 Mapaila kidamwa bukuvagaisi avaka Guyau magila e gala bivigaki kami pakula katumata makwaina.

Kasi karaiwaga nunumoya ikatupipaisi okabilia

10 “Avai tuta Guyau mi Yaubada bivigakaimi bukutomgwagasi okabilia e bukukwatupipaisi minasina, 11 kaina taitala yokomi bukugisi natana namanabwaita e kuyebwaili magim bukuvaiya. 12 Kulau minana om bwala e biviliu kulula bitakuwi sikwaikwela 13 e bikatulovi kala kakapula. Minana bisisu om bwala biuvalam paila veyala biboda natana tubukona, e oluvi bukuvaiya minana. 14 E tuta oluvi kidamwa gala magim minana ibodi bukutaneku minana bila. Paila bogwa kumokaia minana e mauula gala gagabila bukuvigaki minana makawala ula e bukugimoli minana baisa availa.

Kuluta tau kala bigukeya kala karaiwaga

15 “Kidamwa taitala tau bivilayawa e nayu wala la kukova bivalulusi litusia tauwau, mitaga magudina kuluta gala latula minana la kwava nambwailila. 16 Avai tuta tau matauna la guguwa bivili baisa kasitaiyu litula, gala ibodi bivabili kala vilavila kuluta bisaikiga latula magudina la kwava nambwailila. 17 Matauna ibodi bivayuwi la guguwa baisa matauna kuluta ilagoli gala latula minana la kwava nambwailila. Ibodi wala tau matauna bikamiabi kuluta e bisaiki kala vilavila mokwita makawala kala karaiwaga.

Gwadi tokowolova kala karaiwaga

18 “Kidamwa availa latula saina totuli deli tokowolova, e matauna gala bikabikuwoli veyala ilagoli immipukwaisi matauna. 19 Ibodi veyala bivakoulisi matauna biuyokaisi kaidadala valu, e baisa goli biyakala. 20 Bilukwaisi kaidadala valu kawasi, ‘Matauna latumasi saina totuli deli tokowolova, ipaiki bikabikuwolaimasi. Matauna iyomadi mani deli tomomom sopi kaipeula.’ 21 E tauwaula valu bikabidikunaisi bikatumataisi, e baisa makawala bukukwatudidaimisi mitugaga makwaina. Oluvi komwaidosi mina Isireli bilagaisi avaka eikaloubusi e bikokolasi.

Mimilisi karaiwaga ituwoli ituwoli

22 “Kidamwa tosula bukukwatumataisi e wowola bukusagaisi wa kai, 23 tomata wowola gala wala ibodi bisisu wa kai bibugiki. Ibodi bukubakwaisi yam makwaina wala. Paila tomata wowola ikwekukwa wa kai baisa biyomituli Yaubada bibuloti pwaipwaia. Bukubakwaisi tomata minana e gala bukuyogwalaisi pwaipwaia mapilana Guyau mi Yaubada bisakaimi. *

22

1 “Kidamwa bukugisaisi semia mina Isireli si bulumakau kaina si sipi eititavina, gala ibodi bukuligaiwaisi. Kuyosisi kukwaimilivauwaisi baisa tolimauna. * 2 Mitaga kidamwa tolivavagi la valu isisu kaduwonaku, kaina gala kunikoli availa tolimauna, kuyosaisi wala kulauwaisi omi valu. E avai tuta tolimauna bima binevi kusaikaisi wala. 3 Kuvagaisi makawala kidamwa bukubanaisi natana ase, kaina yatala karekwa, kaina avai vavagi tuvaila taitala som guma Isireli eikitumou.

4 “Kidamwa taitala som guma Isireli la ase kaina la bulumakau eikapusi, gala ibodi bukuligaiwaisi. Kupilasaisi matauna kutomiliwolaisi kuvitoyailisi e biloula.

5 “Vivila gala bisikomasi tauwau kasi kakapula e tauwau gala bisikomasi vivila kasi kakapula. Guyau mi Yaubada mina kukolola wala tomota matausina bivagaisi makawala.

6 “Kidamwa bukubani mauna kala nigwa wa kai kaina opwaipwaia e kaina eikanayobu kaina eiuvadeili, gala bukuwaiya inasi. 7 Ibodi bukuvayouli litula e inasiga bukukiyou goli bila, e m momova bikaduwonaku e bukusibwabwaila ovalu mapilana.

8 “Avai tuta bukukwaliai bwala kwaivau e mabuligana walakaiwa kukwatuvilatu kaidadala bibwaina. E kidamwa availa bikapusi bikaliga, baisa gala kam pakula.

9 “Gala bukuvali avai tam ituwoli obigulela matamsina waini. Kidamwa bukuvagi makawala, bomam gala bukutaiyau waini deli avai tam ituwoli kaiuwala. *

10 “Gala bukukogolaisi bulumakau deli ase gulitinidesi paila bikelisi bagula.

11 “Gala bukusikam kakapula kidamwa ibisigolaisi sipi unuunula deli karekwa yakakalaia.

12 “Bukubisitukwaisi yumiyami okaipagala kami kwama owokulula. *

Paila tau bitabinaki la kwava

13 “Kidamwa taitala bivaiya natana vivila e oluvi binanamsa mwada bipaiki minana gala magila. 14 Mapaila biutumakavi biga sopa baisa minana bitabinaki mwada bogwa leikikapugula oluviga leivaiya.

15 “Kidamwa bisunapula makawala, ibodi veyala minana bikauwaisi moi makwaina okabasi eikanakailasi makwaina goli buyavi eikogiaki. E biuyokaisi bivitulokaisi kaidadala valu otutala kaboyakala. E baisa bikamokwiti minana gala ikikapugula. 16 E minana tamala biluki matausina kawala, ‘Bogwa latugwali latugu bivaiya tau matauna, mitaga tuta baisa matauna gala magila minana. 17 E ka matauna iutumakavi biga sopa baisa minana, ikaibiga minana bogwa leikikapugula e oluvi leivaisi. Mitaga ka kugisaisi kabogigisa moi makwaina baisa kala kamokwita, latugu gala ikikapugula, kugisaisi buyavi baisa leikogiaki, moi makwaina leikikanakaisi kabasi.’ 18 Oluvi kaidadala valu biyosisi tau matauna minana vivila la mwala e biwogaisi wowola matauna. 19 E tuvaila matauna bimapu lakatutala siliba baisa vivila tamala paila uula eimai kabommosila baisa natana vilela Isireli. E minana bisitotaula wala tau matauna la kwava, e gala gagabila bivaipaki minana ola tuta komwaidona.

20 “Mitaga kidamwa tau matauna bikamokwita e gala bisisu kabogigisa bikamokwiti minana nabwaila, 21 ibodi bisunupuloiyaisi minana bilauwaisi omatala tamala la bwala okabosusuvi, e tauwaula valu mapilana bikabidikunaisi bikatumataisi minana. Paila bogwa leivagi kwaitala kabommosila oluwalaisi da tomotasi, paila igau gala bivai minana, bogwa leikikapugula tamala ola bwala eisisu. E baisa makawala bukukodidaimisi mitugaga makwaina.

22 “Kidamwa tomota bibanaisi taitala ikailasi deli sola la kwava, kasitaiyu wala bikatumataisi. E baisa makawala wala bukukodidaimisi mitugaga makwaina.

23 “Kidamwa tomota bibanaisi taitala olumoulela kwaitala valu imisii natana vivila e minawena bogwa eipakusi kasitaiyu taitala tau paila bivai. 24 Bibodi bukuvisunupuloiyaisi oyosewala valu e kasitaiyu wala bukukwatumataisi odakuna. Minana vivila bikaliga paila uula gala iwakula paila pilasi ilagoli isisu olumoulela valu e bidubadu tomota bilagaisi. E tau matauna bikaliga paila uula eimisii minawena bogwa eipakusi kasitaiyu taitala tau ituwoli. E baisa makawala bukukodidaimisi mitugaga makwaina.

25 “Kaina taitala tau biyosi bimokaia natana vivila oyosewala valu minana bogwa eipakusi kasitaiyu taitala tau ituwoli. E tuta makwaiwena ibodi tau matauwena bikatumataisi. 26 Gala wala avaka bivigakaisi minana paila gala wala isula e bibudokiga kaliga. Sula makwaina makawala wala, avai tuta taitala tau biyosi bikatumati sola. 27 Paila matauna eiyosi imokaia minana oyosewala valu. Ilagoli eiwakula paila pilasi mitaga gala availa isisu paila bipilasi minana.

28 “Kidamwa tomota bibanaisi taitala tau eiyosi natana vivila imokaia, mitaga minana gala ipaku paila bivai. * 29 Bibodi matauna bimapu baisa minana tamala biboda kwailuwolima siliba mapula minana. E bivigaki la kwava, paila uula eiyosi imokaia minana. E gala gagabila bivaipaki minana ola tuta komwaidona.

30 “Gala ibodi avai tau biyomsili tamala metoya bimisii natana tamala la kukova. *

23

Availa gala igagabila bimila Yaubada la tomota

1 “Kidamwa avai tau bogwa eitavi kikiyatula kaina kaimwaidona wowola eibobwaisi, e matauna gala deli kala kakalawa Yaubada la tomota.

2 “Kidamwa avai tau inala bisikubukubui, e matauna gala deli kala kakalawa Yaubada la tomota. E bisisu makawala paila tubula dalela matauna iyeikulisi bila tubuluwotala oluvi, makawala goli gala deli kala kakalawa Yaubada la tomota.

3 “Mina Amoni deli mina Mowabi gala deli kasi kakalawa Yaubada la tomota. E makawala goli madilasina iyeikulisi bila tubuluwotala, matausina tuvaila gala deli kasi kakalawa Yaubada la tomota. * 4 Matausina ipakaisi bisakaimi kaula deli sopi avai tuta lokusilavaisi Itipita, e ikapulokaisi baisa Balam latula Beori viluwela Petoro mapilana Mesopotemia kidamwa bibulotaimi. * 5 Mitaga Guyau mi Yaubada gala ilagi Balam, e kaimapula biga bolata ikivili ivigaki biga bobwailila, paila uula iyebwailimi. * 6 Gala avai tuta bukupilasaisi mabudosina metoya omi boda mina Isireli, e gala avai tuta bukuvigakaisi biyosisi bidubadu guguwa paila titoulesi.

7 “Taga bukukwaluwouwaisi mina Edom, paila matausina veimia goli. E taga bukukwaluwouwaisi mina Itipita, paila omitibogwa kumilivalusi osi valu. 8 Bivitouula matubona tubutolula dalesi bisaitaula goli matausina bisim kasi kakalawa deli Yaubada la tomota.

Tokwabilia si kawakali kala karaiwaga

9 “Avai tuta kusisuaisi okawakali otutala kabilia, gala bukuyogwalaisi metoya avai vavagi bomikikila. 10 Kidamwa wa bogi taitala tau biyopigigatu titoulela metoya eimimi e la sopi eibusi, ibodi eiyam bisunapula bila oyosewala kawakali e yam komwaidona bisisu wala baisa. 11 E bisisu wala bikoyaiki bikakaya e avai tuta bisalili kalasia matauna bikaimilavau okawakali.

12 “Ibodi bukunagaisi katupotala oyosewala kawakali paila kabovasoyai. 13 Bukukwauwaisi kaitala daima deli mi guguwa e avai tuta bukulosi oyosewa kupopusi biwokuva kukelaisi pwaipwaia kuvidubolaisi. 14 Mi kawakali kuyamatasi bibwaina migileu wala bisisu paila Guyau mi Yaubada deli wala yokomi okawakali biyamataimi deli bivigakaimi bukutomgwagasi baisa kami tilaula. Taga bukuvagaisi avai vavagi kabommosila bivigaki Guyau bitotubulokaimi.

Mimilisi karaiwaga ituwoli ituwoli

15 “Kidamwa taitala ula eisakaula leima metoya baisa kala tokwaraiwaga e bimakaiam mwada bukukoli, gala bukuwitali bikaimilavau. 16 Kaimapula matauna binagi avai valu wala omi valu mavilousina bisili, e gala bukukwatilakai.

17 “Tomotami Isireli gala taitala kaina natana bivigaki titoulela tokalimwala olumoulela bwala tapwaroru. * 18 E tuvaila availa bimai mani buwala metoya keda makadana baisa Guyau mi Yaubada ola bwala paila mwada bisaiki avaka eibiga katotila. Guyau idoki tokalimwala matausina mina kukolola.

19 “Avai tuta bukuwasi mani kaina kaula kaina avai vavagi goli baisa taitala som wala guma Isireli, gala bukukominimani bimipuvau deli kala katumkoluva. * 20 Kidamwa taitala togilagala biwasi baisa yoku ibodi bimipuvau deli kala katumkoluva, mitaga gala bibodi taitala som guma Isireli bisakaim kala katumkoluva. E kidamwa kwabikaulasi karaiwaga makwaina, Guyau mi Yaubada bimitukwaiyaimi komwaidona avaka avaka bukuvagaisi olumoulela valu mapilana igau bukuyoulisi.

21 “Avai tuta bukubigasi katotila baisa Guyau mi Yaubada, gala bukulumweilovasi avaka lokukwatotilasi. Guyau nanola ibodi wala bukuvagaisi avaka lokukwatotilasi, e kidamwa gala bukuvagaisi baisa bogwa lokumitugagasi. * 22 Kidamwa gala kulivalasi biga katotila baisa Guyau, baisa gala kumitugagasi, 23 mitaga kidamwa bogwa lokulivalasi makawala ibodi bukukwamokwitasi bukuvagaisi goli.

24 “Avai tuta bukuliloulasi wa keda olumoulela ituwoli tomota la bagula bigulela waini, bwaina wala bukukwamsi avaka magimi metoya mabukosina, mitaga gala ibodi bukukwauwaisi mimilisi bukusewoyasi wa peta. 25 E avai tuta bukuliloulasi wa keda olumoulela ituwoli tomota la bagula, bwaina wala bukwamsi avaka bukuyosisi oyumami, mitaga gala ibodi bukukelisi bukukwauwaisi avaka.

24

Paila vaipaka deli vaivau

1 “Kidamwa taitala tau bivaiya natana vivila, e tuta pikekita binanamsa e bipaiki minana paila uula eibani kwaitala vavagi baisa minana gala ibudoki nanola.l E bigini pweipula vaipaka bisaiki minana e biyabi minana metoya ola kaukweda. * 2 E kidamwa minana bivaivau taitala, 3 e matauna tuvaila binanamsa gala magila minana, e bigini pweipula vaipaka isaiki minana e biyabi minana metoya ola kaukweda. O kainaga la mwala matauna isakaili bikaliga. 4 E kidamwa bikaloubusi makawala baisa la mwala kaluvaigwadi gala wala bivaivau tuvaila minana. Ibodi wala bidoki minana bomikikila baisa matauna. Kidamwa bivaivau wala minana tuvaila, e baisa bivigaki saina biyomwau nanola Guyau. E yokomi gala sitana bukuyomitulaisi sula makwaina olopola kwabila makubilasina Guyau mi Yaubada bisakaimi.

Karaiwaga ituwoli ituwoli

5 “E kidamwa taitala tau makateki wala leivai, e matauna gala gagabila tokwaraiwaga biyosisi paila bitokabilia, kaina paila bivagi avai wotetila tuvaila. Matauna ibodi wala bitagwalasi gala biwotetila makawala, makawala kala maloula kwaitala taitu olopola, kidamwa bisikaiwa la kwava osi bwala paila biyomwasali minana.m

6 “E kidamwa bukutogu kwaitala vavagi baisa taitala tau, e ibodi kada karaiwagasi matauna bitogumapu avai vavagi bukunagi bisakaim. E kidamwa bukuvagi makawala, gala ibodi bukukwau la kaitutu paila kaitutula kala witi paila makaina bivigaki la kaukweda kasi molu.

7 “Kidamwa availa guma Isireli bikaumakavi taitala sola wala e bivigaki la ula, kaina bigimloki tuwoli tomota paila bivigaki la ula matauna, e matauwena bukukwatumataisi wala. E makawala wala bogwa bukuligaiwaisi sula makwaina. *

8 “Avai tuta bukubani makwaina katoula kagwaiguya, e kuyamata bukuvagi komwaidona avaka tolula mina Libai bilukwaim. Bukukwabikuwoli karaiwaga avaka bogwa lasaiki matausina tolula. * 9 Kululuwai avaka Guyau m Yaubada eivagi baisa Miriam avai tuta lokumaisi metoya Itipita.*

10 “Avai tuta bukutogu avai vavagi baisa availa, gala bukusuvi ola bwala bukukwau kala kakapula avaka mwada bitogumapu baisa yoku. * 11 Kutulotula okaukweda igau matauna titoulela wala bimiakaim miyana. 12 Kidamwa tau matauna tonamakava, gala bukuyosi kakapula miyana bogi kwemwaidona, 13 mitaga koyavi kwaitala kwaitala bukukwaimilivau miyana, kidamwa biyosi bisikam paila bimasisi. E makawala bukuyomwasali matauna e deli Guyau m Yaubada bikabwailim.

14 “Avai tuta kumapu matauna m towotetila tonamakava, taga kusipuloki matauna kaina matauna som guma Isireli kaina goli togilagala isisu om valu kwaitala. * 15 Yam kwaitala kwaitala avai tuta kalasia bogwa bisalili, m towotetila bukumapu avaka yam makwaina paisewala. Uula matauna saina magila mani e bogwa eidubumi bikau kala mapu. E kidamwa gala bukumapu matauna, bogwa binigada e bikamituli baisa Guyau, paila yoku bogwa lokuvagi sula.

16 “Gala bukukwatumataisi tomota paila litusia si sula, e makawala goli litusia gala bukukwatumataisi paila veisia si sula. Mitaga bukukwatumataisi wala taitala kidamwa matauna titoulela eivagi sula. *

17 “Gala bukukwaumakavaisi avaka bipilasi si kaisisu metoya baisa matausina togilagala deli togumalawa. E, gala bukutagwala nakwabuya bitogumapu kala kwama baisa yoku. * 18 Kululuwaisi yokomi omitibogwa mina Itipita eivigakaimi si ula wala, e deli kululuwaisi ammakawala Guyau mi Yaubada eitanekwaimi. Baisa goli uula lasakaimi makwaina karaiwaga.

19 “Avai tuta bukukwatuyoulisi mi tayoyuwa, e ulumwaidona eikanawa wa bagula, e taga kukwaimilavausi paila bukukwauwaisi. Makwaisina kuligaiwaisi paila togilagala, weilova deli kwabuya, e Guyau mi Yaubada bikabwailimi metoya komwaidona vavagi lokuvagaisi. * 20 Avai tuta lokutaiyauwaisi kaiuwala olibe osivatala, e taga bukukwaimilavausi mwada bukukwauwaisi kesa. Makwaisina paila togilagala, weilova deli kwabuya. 21 Avai tuta lokutaiyauwaisi kaiuwala waini osivatala, gala bukukwaimilavausi mwada bukukwauwaisi siviyuwela. Baisa kaiuwala waini paila togilagala, weilova deli kwabuya. 22 Gala bukulumwelavaisi yokomi ula wala mapilana Itipita. Baisa goli uula lasakaimi makwaina karaiwaga.

25

1 “Kidamwa taiyu mina Isireli bilosi oyakala paila bikimanumsi kwaitala vatai, e taitala bikiduwosisia mwada gala kwaitala la sula, e taiyuwela eivagi sula, 2 e kidamwa tomota mtona eivagi sula biboda kala kamwaga biwaiyasi, e tokwaraiwaga bivakaniyaili matauna bikanaki lopola deli migila bila opwaipwaia, e biwaiyasi. 3 Igagabila wawai noluwovasi kala bawa, taga gala bikalisau noluwovasi, paila baisa biyomsili matauna omitasi tomota. *

4 “Taga kusipubodi wodola bulumakau tutala kuvakadi mwada bivadebwali witi bidebwalisi waitunatoula. Ibodi wala minana sitana bikam. *

Iyausasi baisa bodala tokwaliga

5 “Kidamwa taiyu sola bodala bisisuaisi gulitinidesi e taitala bikaliga mitaga gala litula, e kubuyala gala igagabila bivai ituwoli tomota gala metoya odalesi baisa. Bikaraiwagasi bodala bivaiya nakakau. * 6 E litusi tau kuluta bidokaisi latula matauna eikaliga, matauwena tobogwa la mwala nakakau, e ibodi bikititaili si dala olopola Isireli. 7 Mitaga kidamwa tokwaliga matauna bodala gala magila bivaiya minana, e minana bilokaia omitasi matausina kaidadala valu e biluki, kawala, ‘Ulo mwala bodala gala wala iyuuyausa. Ipaiki gala magila bikititaili tuwala dalela oluwalaisi tomota mina Isireli.’ * 8 Tuta makwaina kaidadala valu bidouwaisi matauna e bilulukwaisi. Kidamwa matauna bogwa wala leipaiki gala bivaiya minana, 9 e tuwala kubuyala nakakau bilokaia matauna omitasi matausina kaidadala valu e bitaneku kweyatala kaikela matauna katubukolela, bigiu omigila, e bikaibiga, kawala, ‘Baisa makawala avaka eikaloubusi baisa matauna tau paila leipaiki bikititaili tuwala dalela.’ 10 E matauna veyala binikolaisi olopola Isireli makawala baisa veyala matauna tau bogwa eivililaisi katubukolela kaikela.

Mimilisi karaiwaga tuvaila

11 “Kidamwa taiyu tauwau iyowaisi e taitala la kwava bipii la mwala, e bikiminimani puwala la mwala kala tilaula, 12 gala goli bukunokapisaisi minana. Kubobwaisi yamala.

13-14 “Taga kusipulokaisi availa kidamwa kuvisaikolaisi avai guguwa kala mokaila kaina kala maloula. 15 Ibodi wala mi kabovisaikola duwosisia wala, kidamwa bukusigagasi mapilana valu Guyau mi Yaubada bisakaimi. 16 Guyau idoki mina kukolola matausina availa availa isipulokaisi sesia makawala.

Karaiwaga paila bikatumataisi mina Amaleki

17 “Kululuwaisi avaka mina Amaleki eivagaisi baisa yokomi avai tuta yokomi lokumaisi metoya mapilana Itipita. 18 Matausina gala sitana ikukolaisi Yaubada. Mapaila ivabodaimi otapwala keda avai tuta bogwa lokusomatasi deli mi puliigayagisa, e iwaimi ikatumataisi komwaidona availa availa eikikosaikikinasi oluvi. 19 Kugisa Guyau mi Yaubada eisakaimi mi pwaipwaia e iyamataimi metoya okami tounakaiyala matausina isiulaimi isipataimi. Kukwakikitasi bukukwatumtuwolisi komwaidosi mina Amaleki, e mapaila gala tuvaila bukululuwaisi matausina tuta oluvi. Gala bukulumwelavaisi makwaina karaiwaga.

26

Tayoyuwa kala uloula

1 “Makateki yokomi bukuyoulisi pwaipwaia makwaina Guyau mi Yaubada bisakaimi, e yokomi bukumili valusi baisa. 2 E omi tuta tayoyuwa, taitala taitala yokomi bikau vavagi kwaimatala avai vavagi avai vavagi bogwa eitayoyuwabogwi metoya avai kaula avai kaula. E bivilugi ola peta e bilau makatupona kabotapwaroru. * 3 Bukulokaia baisa tolula iuwotetila wa tuta matutona e kulivala baisa matauna, kawam, ‘Yeigu baisa tuta bogwa akamituli baisa Guyau ulo Yaubada kidamwa bogwa lasuvi kwabila makubilana avaka eikatotila baisa tubudoiasi paila bisakaidasi.’

4 “E tolula bikau mi peta e bisaili omatala la kabolula Guyau mi Yaubada. 5 E omatala Guyau bukulakasaisi makwaisina biga, kawami, ‘Tabugu mataunan guma Aramia towowau gala la kabosisu ambaisa ikatuninavi, e ilau litula ilosi mapilana Itipita e imili valusi. Ivigaki gala kala bawa eilosi baisa, mitaga oluvi ivigaki makawala saina budoveka boda deli topapeula. 6 Mitaga mina Itipita ivigakaidasi si ula ilamidadaidasi deli ikomikikanaidasi bitauwotetilasi. 7 Mitaga tadousi baisa Guyau paila pilasi, matauna si Yaubada tubudoiasi. E bogwa ilagaidasi e igisi ammakawala mina Itipita iyovilamwaidasi e ilamidadaidasi, e deli iyomiyuyu ninadaisi. 8 Metoya ola peuligaga ikolaidasi metoya mapilana Itipita. Ivagi kabutuvatusi deli kabokatubau, e ivigaki saina kabokokola makwaisina vavagi eikikaloubusi. 9 E bogwa imaiyaidasi baisa e isakaidasi makubilana kwabila kubilumalala. 10 E mapaila yeigu lamai baisa kala vitouula ulo tayoyuwa -- bogwa avaka leisakaigu e akaimilivau asaiki baisa Guyau.’

“Oluvi bitakasaisi peta matasina omatala Guyau, e bitapwarorusi baisa. 11 Ibodi bukumwasawasi paila makwaisina mitakwai avaka Guyau mi Yaubada eisakaimi deli litumia. E tuvaila bukutagwalasi mina Libai deli togilagala lokusisiaisi bukusegulikaimi e bukupakasi deli.

12 “Kwaitolula taitu okala vigimkovila sivatala wala bukukwauwaisi tala metoya luwotala mi taitu e bukusemakavaisi baisa Yaubada mitaga bukupataisi baisa mina Libai, togilagala, weilova deli kwabuya. E olumoulela boda kwaitala kwaitala bogwa bibodi avaka magisi bikamsi. Avai tuta bogwa lokuvagaisi baisa, * 13 e bukulivalasi baisa Guyau, kawami, ‘Mwa, Guyau! Gala wala kwaitala ulo semakavi ikesa ogu bwala. Yeigu bogwa lasaiki mina Libai, togilagala, weilova deli goli kwabuya, makawala bogwa lokukwaraiwogaigu bavagi. E yeigu gala wala akoulovi kaina alumwelavi avaka m kwaraiwaga. 14 Gala wala avaka makwaina ulo semakavi akoma avai tuta laboda mwau. Gala avaka akau metoya ogu bwala avai tuta ayogwalaigu titoulegu. E gala avaka asaiki paila kasi kwabu tokwaliga. Mwa, Guyau! Bogwa lakabikuwolaim. Bogwa lavagi vavagi komwaidona lokukwaraiwogaigu paila semakavi makwaina. 15 Kukululuki metoya om kwabosisu kwebumaboma wa labuma e kukwabwaili m tomota mina Isireli. Kukwabwaili tuvaila pwaipwaia kubilumalala bogwa lokusakaimasi, makawala goli m biga katotila baisa tubumaiasi.’

Yaubada la tomota tatoula

16 “Lagaila Guyau mi Yaubada eikaraiwogaimi bukukwabikaulasi komwaidona la karaiwaga, mapaila bukukwabikuwolaisi makwaisina duwosisia goli, deli oninami komwaidona. 17 Lagaila bogwa lokukwamitulaisi kidamwa Guyau matauna mi Yaubada. Bogwa lokukwatotilasi bukukwabikuwolaisi matauna, bukuyamataisi komwaidona la karaiwaga, deli bukuvagaisi komwaidona avaka matauna eikaraiwogi. 18 Yam lagaila Guyau bogwa itagwala bivigakaimi la tomota tatoula, makawala bogwa ikatotila baisa yokomi. E bogwa eilukwaimi magila bukukwabikuwolaisi komwaidona la karaiwaga. * 19 Yaubada bivigakaimi bukutovakavekasi, e bukukwalisauwaisi mabudosina boda eibubuli, e deli bukuyakawolaisi deli bukutemmalaisi Yaubada. E yokomi bivigakaimi la tomota tatoula makawala avaka bogwa la biga katotila.”

27

Yaubada la karaiwaga kala ginigini odakuna

1 E Mosese deli tokugwala Isireli ilivala baisa tomota kawala, “Kwabikuwolaisi komwaidona katuwola lasisakaimi lagaila. 2 Yam makwaina bukuluvipeilisi Waya Yoridani e bukusuvisi pwaipwaia makwaina Guyau mi Yaubada bisakaimi, kuvitomiliwolaisi mimilisi dakuna e kuyokububwaisi makwaisina, * 3 kuginaisi opapala makwaisina karaiwaga deli vituloki komwaidona. Avai tuta bogwa bukusuvisi pwaipwaia makwaina kubilumalala Guyau matauna tubumia si Yaubada ikatotila bisakaimi, 4 e yokomi bogwa kutotusi mapilana ewaiwa Yoridani, bukuvitomiliwolaisi dakuna makwaisina wa Koya Ebali, makawala lakatululutaimi yam lagaila e kuyokububwaisi makwaisina. 5 Kwaliaiisi kwaitala kabogwabu lula metoya makwaisina dakuna gala bukuyoudulaisi makwaina metoya avai kaiyoudila tanumnumta aiyani, * 6 paila avai kabogwabu lula kukwaliaisi paila Guyau mi Yaubada ibodi makwaisina dakuna gala kwetatai. E oluvi bukugabusi lula baisa Guyau, 7 e baisa goli bukululasi deli bukukwamsi kalubaila lulela deli mi nokagutoki omatala Guyau mi Yaubada. 8 E kuginaisi komwaidona Guyau la karaiwaga opapala dakuna makwaisina lokuyokububwaisi.”

9 E Mosese itotu deli tolula mina Libai e iluki komwaidona mina Isireli, kawala. “Yokomi mina Isireli, kulegasi. Yam lagaila yokomi bukuvigakaimi Yaubada la tomota. 10 Mapaila kwabikuwolaisi matauna deli kuyamatasi komwaidona la karaiwaga lasisakaimi lagaila.”

Bolata paila kowolova karaiwaga

11 E oluvi Mosese iluki mina Isireli kawala, 12 “Avai tuta bogwa bukuluvapelasi Waya Yoridani e dala madilasina bitotusi wa Koya Gerisim, paila kasi bigabwaila bilagaisi. Madilasina Simioni, Libai, Yuda, Isaka, Yosepa deli Beniamina. * 13 E dala madilasina bitotusi wa Koya Ebali paila bilagaisi bigala bolata. Madilasina Rubeni, Gada, Asera, Sebuloni, Dani deli Napitalai. 14 E mina Libai kaigasi kaigaveka bilivalasi kawasi:

15 “ ‘Yaubada bibuloti availa biyouduli tokolu metoya dakuna, kai kaina tanumnumta, deli ikium itemmali minana. Guyau idoki baisa kwekukolola.’ *

“E komwaidona tomota bimapwaisi kawasi, ‘Emeni!’

16 “ ‘Yaubada bibuloti availa bikaluwou tamala kaina inala.’

“E komwaidona tomota bimapwaisi kawasi, ‘Emeni!’ * 17 “ ‘Yaubada bibuloti availa bisebibili la tula sola.’

“E komwaidona tomota bimapwaisi kawasi, ‘Emeni!’ *

18 “ ‘Yaubada bibuloti availa bikugwai tokwau wa keda gaga.’

“E komwaidona tomota bimapwaisi kawasi, ‘Emeni!’ *

19 “ ‘Yaubada bibuloti availa bikaluwoli togilagala, weilova, kwabuya e gala biyosisi si vavagi tatousi.’

“E komwaidona tomota bimapwaisi kawasi. ‘Emeni!’ *

20 “ ‘Yaubada bibuloti availa biyommsili tamala metoya bimisii natana tamala la kukova.’

“E komwaidona tomota bimapwaisi kawasi. ‘Emeni!’ *

21 “ ‘Yaubada bibuloti availa bimokaia mauna.’

“E tomota komwaidona bimapwaisi kawasi. ‘Emeni!’ *

22 “ ‘Yaubada bibuloti availa bimisii luleta kaina availa odalela.’

“E tomota komwaidona bimapwaisi kawasi, ‘Emeni!’ *

23 “ ‘Yaubada bibuloti avai tau bimisii yawala.’

“E tomota komwaidona bimapwaisi kawasi, ‘Emeni!’ *

24 “ ‘Yaubada bibuloti availa bikium bikatumati sola.’

“E tomota komwaidona bimapwaisi kawasi, ‘Emeni!’

25 “ ‘Yaubada bibuloti availa biwabu mani paila bikatumati tomota tobwaila.’

“E tomota komwaidona bimapwaisi kawasi, ‘Emeni!’

26 “ ‘Yaubada bibuloti availa gala bikabikaula komwaidona Guyau la karaiwaga deli la vituloki.’

“E tomota komwaidona bimapwaisi kawasi, ‘Emeni!’ *

28

Bigabwaila paila kabikaula

(Tol 26.3-13; Kak 7.12-24)

1 “Kidamwa bukukwabikuwolaisi Guyau mi Yaubada e bukuvagaisi la karaiwaga komwaidona lasisakaimi lagaila, e matauna bilupi yagami walakaiwa odubasi boda komwaidosi ovalu watanawa. * 2 Bukukwabikuwolaisi Guyau mi Yaubada e komwaidona mitakwai makwaisina bukuyosisi.

3 “Guyau bimitukwaii mi valu deli mi pwaipwaia.

4 “Guyau bimitukwaiyaimi bisakaimi bidubadu litumia, mi bagula bikabinai deli bidubadu mi bulumakau deli mi sipi.

5 “Guyau bimitukwaii mi bagula deli k ʹami avaka kabinela bukusulusi metoya makwaisina.

6 “Guyau bimitukwaii komwaidona avaka avaka kuvagaisi.

7 “Guyau bikalisau kami tilaula avai tuta bikabiliaimi. Matausina bisuyaisi kulusi metoya keda kadatala wala bikabiliaimi, mitaga bisakaulasi metoya baisa yokomi keda kadabidubadu.

8 “Guyau mi Yaubada bimitukwaii mi paisewa e mi bwaima bikasewoki kaula. Matauna bimitukwaiyaimi olumoulela valu mapilana bisakaimi.

9 “Kidamwa bukukwabikuwolaisi Guyau mi Yaubada e bukuvagaisi komwaidona avaka ikaraiwogi, matauna bivigakaimi yokomi la tomota tatoula, makawala goli eikatotila. 10 E oluvi komwaidosi mina watanawa bigisaisi Guyau bogwa leinagaimi yokomi la tomota tatoula e bikukolaimi. 11 Guyau bisakaimi bidubadu litumia, mi bulumakau deli mi bagula bikabinai sainela olumoulela pwaipwaia mapilana eilivala biga katotila baisa tubumia kidamwa bisakaimi. 12 Matauna biwitali kuna okala tuta metoya ola bwaima wa labuma, deli bimitukwaii komwaidona mi paisewa. Boda bidubadu bukupilasaisi, mitaga yokomi gala bukunigadasi metoya baisa avai boda. 13 Guyau mi Yaubada bivigakaimi bukutokaraiwagasi oluwalaisi boda komwaidona e gala bukutobwakulisi paila bikaraiwogaimi. E kidamwa kukwakikitasi bukukwabikuwolaisi komwaidona la karaiwaga lasisakaimi lagaila, tuta komwaidona bukusibwabwailasi deli mi guguwa bidubadu e gala avai tuta bukumamasi. 14 E yokomi gala ibodi bukukoulovaisi karaiwaga makwaisina e bukuloyasi keda ituwoli, e gala bukutemmalaisi kaina bukuwotitalaisi avai yaubada ituwoli.

Avaka bikaloubusi baisa tokowolova karaiwaga

(Tol 26.14-46)

15 “Kidamwa gala bukukwabikuwolaisi Guyau mi Yaubada e gala kuyamataimi bukuvagaisi komwaidona la karaiwaga lasisakaimi lagaila, ka, kabomwau makwaisina avaka makateki balukwaimi bogwa bikaloubisisi baisa yokomi.

16 “Guyau bibuloti mi valu deli mi pwaipwaia.

17 “Guyau bibuloti mi bagula deli k ʹami avaka kabinaila.

18 “Guyau bibulotaimi paila gala bukuunaisi bidubadu gugwadi, mi bagula gala kabinaila, deli mi bulumakau deli mi sipi gala bibawasi.

19 “Guyau bibuloti komwaidona avaka avaka bukuvagaisi.

20 “Kidamwa bukumitugagasi deli bukupakaisi Guyau, matauna bimiakaimi kabosilagi bidubadu, kabotakainowa deli kabomwau metoya avaka avaka bukuuvagaisi tatoula wala bukudoumsi. 21 Matauna biwitali lelia bima tatoula wala gala taitala bikesa ovalu makwaina makateki bukusikaisi. 22 Guyau biwaimi metoya wa lelia, kwesupasapila, kwekuluyuviyavi. Matauna biwitali waigigi deli yagila kweyuviyavi bigabu mi bagula. Ka, kabomwau makwaisina biyokilikilaimi tatoula wala bukukwaligasi. 23 Kuna gala bikuna e mi pwaipwaia bivigaki kala kasai makawala tanumnumta. 24 Kaimapula kuna Guyau biwitali tubumyou deli utuyagilela e kanakenuva utuyagilela tatoula wala bukudoumsi.

25 “Guyau bivigaki kami tilaula bikalisauwaimi. Yokomi bukusuvaisi kulumi bukukwabiliaisi matausina keda kadatala e avai tutaga bibokavilaimi bukusakaulasi bukuloyasi keda bidubadu, e tomota komwaidosi ovalu watanawa bikokolasi avai tuta bigisaisi avaka isunapula baisa yokomi. 26 Avai tuta bukukwaligasi, mauna nayoyowa deli naliloula bimaisi bikomasi uwomi e gala availa bisisu paila biyobutu. 27 Guyau biwitali pukuna baisa yokomi makawala eivigaki mina Itipita. Uwomi bivigaki pwasawokuva wala. e uwomi bididekwani bukukulisaiasi wala taga gala wala kaituvala. 28 Guyau bikipinigu ninami, bikatukwau mitami deli mitakainowa. 29 Yam wala mitaga yokomi bukuvabakwalisi wala makawala taitala tokwau, yokomi gala igagabila bukubanaisi mi keda. Gala bukusibwabwailasi metoya avaka avaka bukuvagaisi. Tuta komwaidona bilamidadaimi deli bilebwaimi, e gala wala availa ibodi bipilasaimi.

30 “Kaina bukupaku kamitaiyu natana vivila, mitaga ituwoli tomota bivaiya minana. Bukukwaliai goli bwala mitaga gala bukusiki. Bukuvali bigulela matamsina waini mitaga gala bukukoma mabukosina waini. 31 Biyalaisi goli m bulumakau omatam mitaga gala wala bukukoma vilionela. M ase omatam wala bibiasi bilauwaisi e gala wala bikaimalaisi baisa yoku. M sipi bisakaisi kam tilaula e gala wala availa bipilasaim. 32 Litumia tauwau deli vivila bisakaisi togilagala e bivigakaisi si ula, mitaga yokomi bukugigisasi wala. Yam kwaitala kwaitala mitami bisomitaki vatoi mwada litumia bikaimilavausi. 33 Budotala togilagala bivayoulisi komwaidona mi bagula makwaisina deli mi pwaitukula lokupaisauwaisi e gala wala avaka kala bwaina bukuyosisi mesinaku wala lamadada deli karaiwaga saina mwaugaga. 34 Metoya okami mmayuyu bukukitumouwaisi mi nanamsa bwaina. 35 Guyau bimipukwaimi e kaikemi bivigaki pwasawokuva wala saina mmayuyu e gala avai toyuvisa gagabila biyuvisi bibwaina. Uwomi komwaidona pukunawokuva wala, okuluwotami bila okwaibakwaimi.

36 “Guyau Yaubada bikauwaimi deli mi guyau bilauwaimi togilagala osi valu e omitibogwa tubumia leima lagaila yokomi gala avai tuta kusikailisi valu mapilana. E metoya baisa bukuwotitalaisi ituwoli yaubada eiyoudulaisi metoya kai deli dakuna. 37 E ovalu makwaisina Guyau bivabutaimi bukulokaiasi, e tomotala saina bitutu uwosi paila avaka eikaloubusi baisa yokomi. Bigigilaimi wala e biyosokanaimi.

38 “Yokomi bukusapwaisi saina bidubadu kami yagogu e bukutaiyauwaisi kabinaila pikekita wala, paila nipawa bikomtuyaisi mi bagula. 39 Bukuvaulasi bigulela waini e bukuyotitawaisi, mitaga gala wala bukukwaveyasi bukulela waini kaina bukupolasi paila bukumomwaisi waini metoya baisa, paila uula motetana bikomtuyaisi matamsina. 40 Makaisina kaila olibe bisususinasi ambaisa ambaisa omi valu, mitaga gala bukuyosisi bulamila paila uula kaiuwasi bogwa wala bivadebarisi. 41 Litumia tauwau deli vivila bukusisiaisi, mitaga igau bukukitumouwaisi matausina, paila okabilia kami tilaula biyosisi bikatupipaisi bilauwaisi wala. 42 Nipawa bikomtuyaisi komwaidona mi kai deli mi bagula.

43 “Togilagala bimilivalusi omi valu bipapeulasi e bivayoulimi, mitaga yokomi mi peula biyagigila bila watanawa. 44 Matausina isim si mani ibodi bisakaimi mitaga yokomi gala wala isim mi mani bibodi bukusakaisi e kala vigimkovila matausina bikaraiwogaimi.

45 “Komwaidona lelia makwaisina bimakaiami bigweimilaimi tatoula bukudoumsi, paila uula gala kukwabikuwolaisi Guyau mi Yaubada deli kubokulaisi komwaidona karaiwaga makwaisina eisakaimi. 46 Makwaisina kabomwau bikamokwiti Yaubada la kamwaga baisa yokomi deli tubumia, tuta gala biwokuva. 47 Guyau eimitukwaiyaimi metoya keda ituwoli ituwoli, mitaga gala kuwotitalaisi deli mi mwasawa metoya oninami komwaidona. 48 Kaimapula wala bukuwotitalaisi kami tilaula matausina Guyau biwitali biyosaimi. E yokomi bukulumkolaisi kami molu, daka e tokikimwadu yokomi, e bogwa wala bukunamakavasi. Guyau bilamidadaimi saina minimani tatoula wala bikatudoumwaimi. 49 Guyau bimai budotala togilagala metoya obusibusila valu, mabudona bonasi yokomi gala kunikolaisi. Matausina bitalakapusisi makawala mluveka baisa yokomi. 50 Matausina saina tovakatutuki gala binokapisaisi availa, kaina totubovau kainaga tommoya. 51 Matausina bikamkomasi mi bulutuvalu deli mi bagula e yokomi bukukwamolusi e bukukwaligasi. Gala wala avaka kesala biligaiwaisi kaula, waini, bulamila olibe, bulumakau kaina sipi, e yokomi bukukwaligasi. 52 Matausina kami tilaula bivaulaimi bivapataimi valu kwaitala kwaitala Guyau mi Yaubada bisakaimi, e kalisi makwaisina kudokaisi saina kwaipapeula deli kwewonaku bikapusisi wala.

53 “Avai tuta kami tilaula bivaulaisi bivapataisi mi valu, yokomi bikubu mi keda e saina kami molu bukukomasi litumia magudisina Guyau mi Yaubada bisakaimi. 54-55 Makawala goli guyau giyoubwaila bikubu la keda tuta makwaina e bikoma latula tatoula paila gala avai kaula tuvaila isisu. E matauna biyusi gala bisaiki bodala kaina la kwava nambwailila kaina goli litula bisisuaisi kesala. 56-57 E makawala goli vivila minana nakaraiwaga saina bidubadu la guguwa mapaila gala wala bililoula ambaisa, minana tuvaila bivagi makawala. Avai tuta kala tilaula bivaulaisi bivapataisi la valu, minana biboda kala mwau paila uula molusaula e bikium wala bikoma latula makateki wala eikaloubusi deli goli makwaina msa. E minana gala bisaiki la mwala tombwailila kaina bisaiki availa litula bikamsi. *

58 “Kidamwa gala bukuyamataimi bukukwabikaulasi Yaubada la vituloki komwaidona isisuaisi mapilana buki, e kidamwa gala bukutemmalaisi Guyau mi Yaubada yagala igimanabwaita deli igibumaboma, 59 matauna biwitali katoula deli lelia baisa yokomi deli tubumia, makwaisina gala availa gagabila biyuvisi deli lelia saina mwaugaga gala avai tuta biwokuva. 60 Matauna bimiakaimi lelia saina mwaugaga makwaisina lokulumkolaisi mapilana Itipita, e gala goli avai tuta bukubwainasi. 61 Tuvaila biwitali lelia migawelu migawelu makwaisina gala ikamitulaisi mapilana bukila Yaubada la karaiwaga deli la vituloki, e yokomi bukudoumlabasi. 62 Kaina goli bukudalasi kami bawa makawala utuyam wa labuma, mitaga mimilimi wala yokomi bukumovasi, paila gala kukwabikuwolaisi Guyau mi Yaubada. 63 Makawala Guyau deli la mwasawa eivigakaimi bukuyosisi mi guguwa saina bidugaga deli eivigakaimi kami bawa bisiniveka, e makawala goli deli la mwasawa bikatudoumwaimi deli bimiakaimi kabomwau. Bogwa bikosabwaimi metoya pwaipwaia makwaina ambaisa makateki bukuyosisi.

64 “Guyau bikalibutaimi bukulosi ambaisa ambaisa oluwalaisi boda komwaidona metoya obusibusila valu pilatala bila piliyuwela, e metoya baisa bukuwotitalaisi avai yaubada eibubulokaisi kai deli dakuna, minasina goli yokomi deli tubumia omitibogwa gala avai tuta kutemmalaisi. 65 Gala bukubanaisi sibwabwaila ambaisa e gala avai valu bukudokaisi mi valu tatoumi. Guyau bivakasauwaimi metoya ninayuwa, gala bisim mi pikwaku deli bikiuta ninami. 66 Tuta komwaidona bukusisuaisi olumoulela kabosilagi mwau. Yumyam bugibogi saina wala kami kokola, e tuta komwaidona omi sisu kukolela kaliga wala. 67 Tuta komwaidona bukulumkolaisi kokola saina mwaugaga avaka avaka bukugisaisi. Kaukwau kwaitala kwaitala bukukwammalaisi nani bibogi, e bogi kwaitala kwaitala bukukwammalaisi nani biyam. 68 Guyau biwitalaimi metoya waga obolita e bukukwaimilavausi Itipita, ilagoli matauna eilivala gala avai tuta bukukwaimilavausi mapilana. E valu mapilawena bukuvigikonaisi bukugimolaimi baisa kami tilaula, mitaga gala availa bitagwala bigimolaimi.”

29

Guyau la kabutu deli mina Isireli mapilana Mowabi

1 Baisa goli bigala kabutu makwaina Guyau ikaraiwogi Mosese bikabutu deli mina Isireli mapilana Mowabi. E baisa kala katumkoluva makwaina avaka Guyau eikabutu matausina omitibogwa wa Koya Sinai.

2 Mosese idou komwaidona mina Isireli imaisi gulitinidesi e ikaibiga kawala, “Bogwa kugisaisi Guyau avaka eivagi baisa guyoula Itipita, kaidadala la valu, deli la valu komwaidona. 3 Kugisaisi lelia saina mwaugaga, makwaisina kaboyowalula deli makwaisina kabutuvatusi Guyau eivagi. 4 Mitaga omitibogwa leima lagaila gala itagwala bukukwatetasi vavagi makwaisina lokulumkolaisi. 5 Kwailuwovasi taitu Guyau ikugwaiyaimi oviloupakala e kami karekwa deli kaikemi katubukolela gala igagasi. 6 Gala kukwamsi pwarawa kaina kumomsi sopi kaipeula, mitaga Guyau isakaimi avaka magimi paila baisa bivitulokaimi matauna mi Yaubada. 7 E avai tuta tamaisi mapilana valu, Siyoni guyoula Esiboni deli Ogi guyoula Basani isunapulasi paila bitakabiliasi. Mitaga tatomgwagasi, * 8 e tayoulisi si pwaipwaia e tavilaisi tasakaisi dalesi Rubeni, Gada deli kabulotala dalela Manasa. * 9 Bukuyamataimi kwabikuwolaisi makwaisina bigala kabutu, e mapaila bukupeuluvagasisi metoya avaka avaka bukuuvagaisi.

10 “Lagaila kutotusi omatala Guyau mi Yaubada, komwaidomi goli tokugwa deli kaidadala valu, tommoya, 11 nunumoya, gugwadi deli togilagala availa isikailimi, matausina goli towotasi mi kai deli tokilisi kami sopi. 12 Lagaila kusisuaisi baisa paila bukusuvisi olumoulela kabutu makwaina deli Guyau mi Yaubada deli bukuvagaisi makawala karaiwogala kabutu makwaina, 13 kidamwa Guyau bikabwailimi yokomi la tomota e matauna mi Yaubada, makawala eikatotila baisa yokomi deli baisa tubumia Eberaam, Aisake deli Yekobe. 14 E gala baisa yokomi kamimwaleta Guyau ivagi kabutu makwaina deli karaiwogala. 15 Iuvagi deli komwaidodasi tatotusi baisa omatala wa yam lagaila, deli goli tubudoiasi matausina igau gala bikaloubusisi.

16 “Yokomi kululuwaisi ammakawala mi sisu mapilana Itipita, deli kululuwaisi ammakawala mi loula kala lumkola kuluvipeilisi oluwalaisi si valu ituwoli boda. 17 Lokugisaisi si tokolu saina kabokakayuwa eiyoudulaisi metoya kai, dakuna, siliba deli goula. 18 Kwakikitasi gala avai tau, avai vila, avai kumila kaina avai dala kutotusi baisa yam lagaila, bitotubulokaisi Guyau da Yaubadasi paila bitapwarorusi baisa si yaubada ituwoli boda. Baisa makawala yatala kainawali bisusina e bimila kai makaina kaiyayana wala. * 19 Kwakikitasi gala availa itotu baisa ililagi biga mabigasina saina kwaimomwau, mitaga binanamsa titoulela mwada matauna bogwa bwaina wala, e biuvagi wala avaka nanola titoulela. Paila availa la bubunela makawala matauna bivisilagaimi komwaidomi tobubwaila kaina tomitugaga makawala wala. 20 Guyau gala biligaiwa la mitugaga availa la bubunela makawala. Kaimapula wala Guyau kala leiya bisubeilulu baisa matauna, e kabosilagi komwaidona isisuaisi mapilana buki bikapusisi baisa matauna tatoula wala Guyau bivakaligi bitamwau. 21 Guyau bivigaki matauna kabogigisa omitasi komwaidona dalela Isireli e bimai kabomwau baisa matauna makawala bolata makwaisina isisu olumoulela kabutu kala ginigini mapilana bukila Guyau la vituloki.

22 “Tubwa matubosina igau bima tubumia deli togilagala metoya valu saina kaduwonaku bigisaisi kabosilagi deli kabommayuyu Guyau bimai omi valu. 23 Pwaipwaia biviloupaka wala bikuboli metoya dakuna salipa deli yona. Gala avaka bivalaisi kaina goli mnumonu bisusinasi baisa. Mi pwaipwaia kala gigisa makawala viluwesi Sodom deli Gomora, kaina Adima deli Seboiim, mavilousina goli Guyau eikatudoum avai tuta igibuluwavagasi. * 24 E mapaila valu watanawa komwaidona bikatupoisi kawasi, ‘Avaka paila Guyau ivagi baisa osi pwaipwaia? Avaka uula la gibuluwa saina tiganini?’ 25 Mapula baisa makawala, ‘Paila uula Guyau la tomota ikodidaimisi kabutu, makwaina eivagaisi deli matauna, matauna goli tubusia si Yaubada wa tuta matutona ivisunupuloi matausina metoya mapilana Itipita. 26 Eiwotitalaisi yaubada ituwoli, minasina omitibogwa gala avai tuta eitemmalaisi, minasina Guyau eisilibodi gala biwotitalaisi. 27 E mapaila Guyau saina igibuluwi la tomota e leimiaki komwaidona kabomwau makwaisina bogwa eiginaisi mapilana buki. 28 Guyau igibuluwavagasi e metoya ola gibuluwa eikosabu matausina metoya osi valu ilavi matausina ilosi togilagala osi valu, e yam lagaila goli isisuaisi valu mapilawena.’

29 “Mimilisi vavagi Guyau da Yaubadasi ikatupwani, mitaga la karaiwaga iyomitali e yakidasi deli tubudoiasi ibodi bitakabikaulasi tuta gala biwokuva.

30

Avaka ibodi si naga paila kabwaila

1 “E ka! Lagaila bogwa lalukwaimi e bukunagasi baisa titoulemi, magimi kabwaila kaina bolata? Avai tuta kidamwa makwaisina vavagi biviloubusisi baisa yokomi omi tuta silomla boda ituwoli ituwoli ambaisa Guyau mi Yaubada bibutugigaiyaimi, e bukululuwaisi makwaisina naga kwaiyu bogwa lasakaimi. 2 E kidamwa yokomi deli dalemi bukuninavilasi baisa Guyau, e metoya oninami komwaidona bukukwabikuwolaisi makwaisina la karaiwaga yeigu basakaimi lagaila, 3 e Guyau mi Yaubada binokapisaimi. Paila bogwa bibutugigaiyaimi okulokaiasi mabudosina boda ituwoli ituwoli okusilomlasi. Mitaga bikaimilivauwaimi e bivigakaimi bukusibwabwailasi bukupeulasi tuvaila. 4 E kidamwa bibutugigaiyaimi okulokaiasi valu obusibusil ʹo, e Guyau mi Yaubada bikatugugulaimi gulitinidesi e bikaimilivauwaimi. 5 E baisa tuvaila bukuyoulivauwaisi pwaipwaia makubilasina ambaisa ambaisa tubumia eisisakaisi. E bivigakaimi saina bukupeulasi deli bukuunigeyaisi, e gala makawala tubumia kasi bawa omitibogwa. 6 E Guyau mi Yaubada bisakaimi deli dalemi kabikaula ninalela e yokomi deli dalemi komwaidona bukuyebwailisi matauna metoya oninami komwaidona, e baisa bisetuwoli wala mi sisu olopola valu makwaina. 7 E matauna igau bikatuyou bolata makwaina baisa kami tilaula, matausina eiyogagaimi kaina eilamidadaimi. 8 E yokomi bukukwabikuwolaisi matauna tuvaila, e bukuvagaisi la karaiwaga makwaisina yeigu basakaimi lagaila. 9 E Guyau bivigakaimi bukupeulasi metoya omi vavagi komwaidona, tuvaila bukuunigeyaisi litumia saina bidugaga sainela e deli goli mi bulutuvalu makawala wala. Tuvaila mi kwabila kala kabinai bisiligaga sainela. E saina bimwasawa Yaubada kidamwa bivigakaimi bukupeulasi makawala eivigaki tubumia omitibogwa eipeulasi. 10 Mitaga ibodi yokomi bukukwabikuwolaisi matauna e bukuvagaisi komwaidona la karaiwaga, baisa bogwa eiginisi olumoulela mapilana bukila la vituloki. E yokomi ibodi wala bukutovilakaisi matauna metoya oninami komwaidona.

11 “Karaiwaga makwaina asisakaimi lagaila gala wala bitadoki saina mwaugaga, kainaga saina walakaiwa. 12 Gala wala isisu wa labuma. Gala ibodi bukukwatupoisi, ‘Ki, availaga bimwena biyosi karaiwaga makwaina bimiakaidasi kidamwa bitalagaisi e bitakabikuwolaisi?’ * 13 E gala goli isisu mapilana piliyuwela ewaiw ʹo. Ka, gala ibodi bukukwatupoisi, ‘Ki, availaga bikokewa bila mapilawena valu biyosi karaiwaga makwaina e bimiakaidasi, kidamwa bitalagaisi e bitakabikuwolaisi?’ 14 Gala goli makawala, kadai! Karaiwaga makwaina bogwa isisu baisa yokomi. Yokomi kunikolaisi makwaina, e gagabila wala bukutakutaisi. Mapaila ka, tuta baisa goli ibodi bukukwabikuwolaisi wala.

15 “Lagaila yeigu alukwaimi e bukunagasi. Ki, kaina magimi bwaina kaina gaga? Kaina magimi momova kaina kaliga? 16 Kidamwa bukukwabikuwolaisi Guyau mi Yaubada la karaiwaga, makwaisina lasisakaimi lagaila, kidamwa bukuyebwailisi matauna, bukukwabikuwolaisi matauna, bukuvagaisi komwaidona la karaiwaga -- ka, oluvi yokomi bukupeulasi bukuunigeyaisi bivigaki boda budoveka. E Guyau mi Yaubada bikabwailimi mapilana valu makateki bukuyoulisi. 17 Mitaga kidamwa bukukowolovasi deli bukupakaisi gala bukulagaisi, deli kidamwa bitamnabaimi bilauwaimi bukutapwarorusi baisa ituwoli yaubada, 18 e bakatumtuwolimi wala -- ka, lagaila lakamitilakaimi. Kidamwa bukupakaisi, e, gala wala bukusigagasi olopola mapilana Yoridani piliyuwela avaka makateki bukuyoulisi. 19 Baisa tuta alukwaimi e bukunagasi metoya momova deli kaliga, e metoya Yaubada la kabwaila deli goli Yaubada la bolata. Yeigu adou tosola metoya walakaiwa deli watanawa bikamitulaisi mi naga avaka bukunagaisi. Anigadaimi, kunagaisi momova. 20 Kuyebwailisi Guyau mi Yaubada, kukwabikuwolaisi matauna deli mi kimadagi baisa matauna. E ka, yokomi deli dalemi bukusigagasi olumoulela mapilana valu Guyau eikatotila bisaiki tubumia Eberaam, Aisake deli Yekobe.” *

31

Yosuwa ikaimapu Mosese

1 Mosese isetuwoli wala lilivala baisa mina Isireli, 2 ikaibiga, kawala, “Yeigu baisa tuta bogwa lakatutala kweluwoyu agu taitu e deli gala wala tuvaila igagabila bavagi kami tokugwa. E ka, kwaitala vavagi tuvaila, Guyau bogwa eilukwaigu paila gala baluvapela maduyona Waya Yoridani. * 3 E Guyau mi Yaubada titoulela bikugwaiyaimi e deli bikatumtuwoli mabudosina boda isisuaisi baisa, kidamwa yokomi gagabila bukuyoulisi si pwaipwaia. E Yosuwa bivigaki kami tokugwa, makawala Guyau eikaibiga. 4 E Guyau bogwa bikatumtuwoli matausina tomota, makawala matauna eikalisau Siyoni deli Ogi guyousi mapilana Amora, deli eikatudidaimi si valu. * 5 E Guyau bogwa bivigakaimi bukutomgwagasi odubasi matausina, e deli goli yokomi ibodi bukuvigakaisi matausina makawala goli yeigu bogwa lalukwaimi. 6 Bukutuvaluwasi deli bukuninatotilasi, e gala bukukukolaisi matausina. Mi Yaubada, matauna Guyau titoulela bisikailimi. Gala bininilavaimi kaina bipakaimi.”

7 E Mosese idou Yosuwa e ikaibiga baisa matauna omitasi komwaidosi mina Isireli, kawala, “Bukutuvaluwa e bukuninatotila. Yoku wala kammwaleta bukukugwai matausina tomota paila biyoulisi si pwaipwaia makawala goli Guyau eikatotila baisa tubudoiasi. 8 E Guyau titoulela wala bikugwaiyaim e matauna bisikailim tuta komwaidona. Matauna gala bininilavaim kaina bipakaim. Mapaila gala bukuninayuwa kainaga bukukokola.” *

Taitu kwailima kwaiyuwelaga bibodi bikamitulaisi karaiwaga

9 Mapaila Mosese igini Yaubada la karaiwaga e isaiki baisa tolula mina Libai, matausina toyamatela Guyau la Kabutu Didawogala,o e deli baisa tokwaraiwogala mina Isireli. 10 E ikaraiwogi matausina, kawala, “Taitu kwailima kwaiyuwela okala vigimkovila, baisa kala taitu wasi bikodidaimisi, e tuta matutona bukukwaigivakavekasi kalawa karaiwaga makwaina oBuliyoyova Pakala. * 11 Kukwalauwaisi baisa mina Isireli avai tuta bimaisi bitapwarorusi baisa Guyau mi Yaubada ambaisa makatupona paila kabotapwaroru. 12 Kukougugulaisi tommoya, nunumoya, gugwadi, deli goli tomitawasi availa availa isisuaisi omi valu, e mapaila komwaidosi ibodi bilagaisi deli binikolaisi bikamiabaisi Guyau mi Yaubada, e bikabikuwolaisi la vituloki tuta komwaidona. 13 E baisa makawala goli matausina tubumia, gala wala avai tuta omitibogwa eilagaisi Guyau mi Yaubada la karaiwaga baisa tuta bogwa bilagaisi. E bimwelisi kala kabikaula Yaubada avai tuta bisikailisi valu mapilana makateki bukuyoulisi piliyuwela Yoridani.”

Yaubada la katuloluta kala vigimkovila baisa Mosese

14 Oluvi Guyau ikaibiga baisa Mosese, “Mwa! Yoku m tuta pikekita wala eisisu. Ka, kudou Yosuwa e bukumai matauna baisa oBuliyoyova kidamwa bakatululuti matauna.” E Mosese sola Yosuwa ilosi baisa oBuliyoyova. 15 E Guyau iyoumatila baisa matausina metoya kaitala lowa itotu katitaikina wa lulu oBuliyoyova.

16 E Guyau ikaibiga baisa Mosese, kawala, “Mwa! Yoku makateki bukukwaliga, mitaga avai tuta bukukwaliga, matausina tomota bogwa bipakaigusi e biyogagaisi makwaina kabutu avaka lavagi baisa matausina. E bipakaigusi e bitapwarorusi baisa tomotala mapilana valu si yaubada tokolu, mapilawena goli makateki bukusuvisi. 17 Kidamwa avai tuta vavagi makwaisina bikaloubusisi, igau bagibuluwi matausina. E igau bapaiki matausina deli goli bamtuli wala. Igau bibodasi saina bidubadu kabosilagi saina mwaugaga, e bivitusaisi vavagi makwaisina uula wala yeigu, yeigula si Yaubada, yeigu gala tuvaila deli matausina. 18 E yeigu basim pilasi baisa matausina, uula matausina bogwa leivagaisi sula deli goli ititapwarorusi baisa yaubada ituwoli.

19 “E ka, tuta baisa kugini mapilana wosi. Bukuvituloki matausina mina Isireli paila bikamituli si sula. 20 Paila igau balau matausina e bavisuvi baisa makubilana kubilumalala, makawala lakatotila baisa tubusia, kidamwa bibanaisi saina bidubadu k ʹasi avaka magisi, deli igau bisibwabwailasi wala. Mitaga igau wala matausina bitotubulokaigusi bilosi bitapwarorusi baisa ituwoli yaubada, e biligaimwaigusi deli biyogagaisi ulo kabutu, 21 igau biviloubusisi bidubadu kabosilagi saina mwaugaga baisa matausina. Mapaila wosi mapilana desi wala biusiwosisi e bogwa bikamituli si sula. E ka, igau wala gala bamai matausina baisa valu mapilana avaka lakatotila mwada basaiki matausina, e bogwa wala lanikolibogwi avaka matausina ininamsaisi.”

22 Yam makwaina wala Mosese igini mapilana wosi e ivituloki baisa mina Isireli.

23 E oluvi Guyau ilivala baisa Yosuwa, matauna Nuni latula, kawala, “Bukutotu peula deli bukutuvaluwa. Ka, yoku goli bukukugwai mina Isireli e bukulau makwaina pwaipwaia bogwa lakatotila baisa matausina, e ka, yeigu basikailim.” *

24 Mosese igini Yaubada la karaiwaga ila wa buki, deli goli la yamata taga biginilavi kwaitala vavagi. 25 Avai tuta eivinaku ginigini, iluki tolula mina Libai matausina goli tokwaraiwogala Guyau la Kabutu Didawogala, kawala, 26 “Ka, bukukwauwaisi mapilana bukila la Karaiwaga Yaubada, e bukusailisi okaipapala Guyau mi Yaubada la Kabutu Didawogala, e igagabila goli bikanuvagasi baisa, paila bisilasola paila la tomota. 27 Yeigu bogwa lanikolibogwi si katukubona deli si kominimani mwada bipakaisi Guyau. Ogu tuta tomomova lasisu, matausina eikominimanisi mwada bipakaisi Guyau, e igauga avai tuta bakaliga matausina biyoulovekasi kominimani mwada bipakaisi Guyau. 28 E kuluki komwaidona mi dala tokugwala deli kaidadala mi valu bisigugulasi baisa omatagu, e igagabila baluki matausina makwaisina vavagi. E badou labuma deli watanawa kidamwa bisolasi paila matausina. 29 E ka! Yeigu bogwa wala lanikolibogwi kidamwa avai tuta bakaliga e tomota bogwa eimati bubunesi bigaga sainela e bipakaisi ulo vituloki avaka lavituloki matausina. Mapaila tuta omatadasi bibanaisi kabosilagi mwau paila uula bogwa biyogibuluwaisi Guyau, paila bogwa bivagaisi vavagi makwaisina avaka bogwa eisilibodi.”

Mosese kala wosi

30 E Mosese ilakasi pilamwaidona wosi e komwaidona mina Isireli iligalegasi.

32

1 “Watanawa deli walakaiwa kulegasi ulo biga,

e kunakaigalaisi avaka alilivali.

2 Ulo vituloki bikikapusisi makawala kuna,

e bikatubiasi makawala numla.

E ulo biga bikikapusisi makawala kunobisibasi bivinumli lala,

e makawala goli kunisigosigula iyopututu mnumonu.

3 E yeigu bayakawoli Guyau,

e la tomota bililivalasi paila la tovakaigaga.

4 “Guyau matauna kami taboda topeuluvagasi.

Tobwaila matauna, deli komwaidona la kidakeda duwosisia.

Mi Yaubada matauna tokimadagi deli tokamokwita,

e iuvagi la youdila duwosisia e gala ipiaigala.

5 Mitaga yokomi saina tokowolova,

deli gala avaka dimlemi paila bivigakaimi la tomota,

paila yokomi tosulosula deli todubakasala.

6 Ki, kudokaisi bukuvigakaisi makawala baisa Guyau?

Yokomi saina toninagowa deli gala wala ninami.

Matoulela wala matauna tumami deli kami tobubuli,

e matauna goli ivigakaimi budotala wala tomota budovau.

7 “E kululuwaisi bogwa leimwaim igau tuta omitibogwa.

Kukwatupoiyaisi tumimia avaka ikaloubusi baisa matausina,

e kukwatupoiyaisi tommoyela valu bilukwaimi avaka bogwa leimwaim.

8 E Yaubada Towalakaiwa Sainela ikatunagi boda komwaidona si pwaipwaia,

e ivitobu la nanamsa ambaisa tomota ibodi bisikaisi.

Ikatunagi boda kwaitala kwaitala si yaubada, *

9 mitaga Yekobe dalela inagi paila wala titoulela.

10 “Ibani matausina eiwowausi oviloupakala,

mapilana vilouwokuva goli yagila ikatumimili lawodila.

Ikoli matausina e deli iyamati matausina

makawala goli biyamati titoulela.

11 E makawala goli mluveka ivituloki litula paila ammakawala bivigakaisi biyowasi,p

e iyosokani pinupanela e ikanumosi minasina taga bikapusisi,

e makawala goli Guyau ivigaki mina Isireli taga bikapusisi.

12 Guyau kalamwaleta wala ikugwai la tomota,

e gala avai yaubada tomitawasi eipilasi matauna.

13 “Matauna itugwali matausina bikaraiwogaisi valu mapilana odubakaila,

e ikamkomasi avai kawailuwa eisususinasi metoya osaivau.

Ibanaisi kitorina kwebubolodila oluwalaisi dukutotu,

e si kai olibe saina bitamkikitasi okabigaga.

14 Eipolaisi nunu saina bidubadu metoya osi bulumakau deli si gota onunusi.

E matausina iyosisi dilimoya sipi, gota, deli bulumakau,

tuvaila dilimoya witi e wainila kakamwenala saina kaitayela nona.

15 “E Guyau la tomota si guguwa saina bidugaga,

mitaga saina tokominimani mwada bipakaisi Guyau.

Matausina saina tokakaitubwa,

deli bikamsi saina togugoveka ikikomatasi e ililamasi luposi.

Matausina ipakaisi Yaubada kasi Tobubuli,

e ikoulovaisi kasi tokatumova topeuligaga.

16 Si taimamila baisa tokolu ivigaki kala kalawou Guyau,

e si mitugaga ivigaki Guyau la gibuluwa.

17 Matausina ilulolulasi baisa yaubada sasopa,

e minasina yaubada nawovau wala,

tubusia gala wala avai tuta einikolaisi.

Minasina yaubada gala wala avai tuta mina Isireli eikabikuwolaisi minasina. *

18 Bogwa eilumwelavaisi si Yaubada mokwita,

matauna kasi Tokwatumova Topeuligaga,

matauwena eisaiki goli si momova.

19 “Avai tuta Guyau igisi baisa bogwa igibuluwa,

deli ipaiki litula tauwau deli vivila.

20 Kawala, ‘Yeigu gala tuvaila bapilasi matausina,

e igauga bagisi avaka biyoulapula baisa matausina

tokatukubona deli tokatudewa.

21 Eibubulaisi tokolu ivigakaisi ulo gibuluwa.

Gala batagwala minasina yaubada sasopa bivigakaisi mwada kaimapugu, *

paila yaubada minasina gala yaubada mokwita.

Mapaila bamai budotala boda bivigaki mina Isireli si gibuluwa,

e yeigu bavigaki bipugipogisi baisa boda mabudona toninagowa.

22 Ulo gibuluwa bisubeilulu makawala kova,

e baisa bigabu wala vavagi komwaidona ovalu watanawa.

Bisakaila bila olumoulela pwaipwaia,q

deli bigibumkulovi osikowala koya.

23 “ ‘Yeigu bogwa bamai baisa matausina kabosilagi gala kala kalitutila,

e deli balavimkulovi komwaidona ulo kaiyala baisa matausina.

24 Matausina bogwa bikaligasi metoya molusaula deli katoula kwetatatuva.

Matausina bikaligasi metoya kwevakaveka lelia.

Bogwa bawitali bolodila bigadaisi matausina

deli keiyuna naiyayana tuvaila bigadaisi matausina.

25 Kabilia bimai kaliga olopola keda,

e kokola kwevakaveka biyotitavi tomota osi bwala.

Tubovau tauwau deli vivila bogwa bikaligasi.

Kaina pwapwawa kainaga tommoya, e gala wala bimovasi.

26 Yeigu mwada bakatumtuwoli komwaidosi gala kesa,

kidamwa gala taitala biluluwai matausina.

27 Mitaga gala batagwala kasi tilaula bikamnomwanasi

kidamwa matausina titoulesi wala bogwa eikalisauwaisi odubasi ulo tomota,

mwadaga yeigu titoulegu wala lakatumtuwoli matausina.’

28 “Mabudona mina Isireli gala wala sitana itapuloki ninasi.

Matausina gala wala sitana si kabitam.

29 Matausina gala ivitokaisi tolosila si mama,

e matausina gala gagabila bikatetasi avaka uula.

30 Avaka uula taitala wala eikalisau odubasi lakatuluwotala,

e taiyu wala eikalisauwaisi odubasi lakatuluwovila?

Guyau si Yaubada bogwa eipaiki matausina.

Si Yaubada Topeuligaga bogwa eikilavi matausina.

31 E kasi tilaula bogwa einikolaisi matausina si yaubada titoulesi tomamama,

e gala si peula makawala mina Isireli si Yaubada la peula.

32 Kasi tilaula bubunesi makawala mina Sodom deli mina Gomora.

Makawala goli matamsina waini tampwayuyu deli tamyayana kaiuwasi,

33 kainaga makawala waini bivagaisi metoya yayanela keiyuna!

34 “Guyau iluluwai avaka kasi tilaula bogwa eivagaisi.

Matauna itulotula kala tuta bibudoki paila bimipuki matausina.

35 Guyau bikau lugwasi e bimipuki matausina.

Tuta matutona bima e matausina bikapusisi,

e yamla wala bidoumsi bogwa eivakatitaikina. *

36 Guyau bikoli la tomota,

avai tuta bigisi si peula bogwa biwokuva.

Binokapisi matausina availa availa eiwotitalaisi matauna,

matutona bigisi gala availa bipilasi matausina. *

37 Oluviga Guyau bikatupoi la tomota, kawala,

‘Ambaisa minasina yaubada mwada topeuligaga lokudubumaisi?

38 Kuvakomasi minasina metoya makabilasina kabilapusoposa mi lula,

deli kusakaisi minasina waini mwada bimomomsi.

Ibodi bimaisi bipilasaimi baisa tuta,

kaina bisakaulasi bimaisi bikolaimi!

39 “ ‘Yeigu goli agumwaleta Yaubada mokwitatoula,

e gala wala avai yaubada ituwoli bukudokaisi yaubadatoula.

Yeigu bakatumata e basaiki momova.

Bakatubuyavi e bayomova,

e avaka avaka bavagi gala wala availa bikavilivili.

40 Matoulegu wala Yaubada tomomova,

e mapaila ibodaigu sainela bayosali yamagu

deli balivala ulo biga katotila mwau.

41 E akatotila paila baiyadi wala ulo kema bikakata goli,

e bavitusi avaka kala duwosisia bikaloubusi.

Ibodi bakau lugwagu baisa kagu tilaula,

e bamipuki matausina eivigakaigusi tokukolosi.

42 Ogu kwaiyala goli babisibuyavi matausina,

e ogu kema batamati komwaidosi matausina ikoulovaigusi.

Matausinaga deli kayowaisi gala taitala bikesa.

Kaina goli kasi kalibwaga kaina isim kasi katupipi mitaga bikaligasi wala.’

43 “Yokomi boda ituwoli ituwoli ibodi bukuyakawolaisi Guyau la tomota,

paila Guyau immipuki komwaidosi availa availa ikatumataisi matausina.

Ikokeula lugwa baisa kasi tilaula,

e iligaiwa si sula la tomota.” *

44 Mosese sola Yosuwa matauna Nuni latula ilakasaisi mapilana wosi, kidamwa mina Isireli gagabila bilagaisi.

Mosese kala vigimkovila la katuloluta

45 Tutala Mosese bogwa leivigimkulovi Yaubada la vituloki baisa tomota, 46 e ikaibiga, kawala, “Bukukwakikitasi bukukwabikuwolaisi komwaidona makwaisina karaiwaga bogwa lasakaimi lagaila. E bukulakasaisi baisa litumia, kidamwa tuta komwaidona bikabikuwolaisi komwaidona Yaubada la vituloki. 47 E makwaisina vituloki gala wala bigawokuva, mitaga makwaisina uulela paila mi momova. E bukukwabikuwolaisi makwaisina kidamwa bikatududuli mi momova baisa ovalu mapilana igau bukuluvapelasi Waya Yoridani mapilana ewaiwa e bukuyoulisi mi valu.”

48 E yam makwaina wala Guyau ikaibiga baisa Mosese, kawala, * 49 “Mwa! Bukula okoyala Abarim mapilana viluwela Mowabi, baisa omatala valu Yeriko, e bukulaguva okoyala Nebo bukugisi mapilana valu Kenani yeigu makateki basaiki mina Isireli. 50 E yoku igau bukukwaliga wa koya makwaina, makawala tuwam Eroni leikaligar wa Koya Ora. 51 Paila uula kamitaiyu wala lokukoulovaigusi omitasi mina Isireli. Tutala makwaina yokomi lokusisuaisi mapilana Meribas wa sopi, baisa katitaikinela Kedesi oviloupakala Sini. Baisa goli kukoulovaigusi omitasi tomota. 52 E ka! igau kulavi matam bil ʹo mapilana ewaiwa bukugisi mapilana valu metoya baisa. Mitaga yoku gala wala bukusuvi mapilana valu avaka yeigu asisaiki mina Isireli.”

33

Mosese ibigibwaili dalela Isireli

1 E ka, mabigasina biga Mosese matauna Yaubada la touwata eibigibwaili mina Isireli oluviga bikaliga.

2 Guyau leima metoya wa Koya Sinai.

Eiyuwoula makawala kalasia odabala Edom,

e ititapi la tomota metoya Koya Parana.

10,000 anelosi deli wala matauna,

e kaitala kailululu kova oyamala kakata.

3 Guyau iyebwaili la tomota,

e ikoli matausina availa availa la tomota tatoula.

Mapaila takululusi okaikela,

e takabikuwolaisi la karaiwaga.

4 Takabikuwolaisi Karaiwaga makwaina Mosese eisakaidasi,

makwaina tadokaisi da tomotasi veigutabusi.

5 Guyau ivitouula biguyoi la tomota mina Isireli

tuta matutona dalesi deli kasi tokugwa isigugulasi gulitinidesi.

6 Mosese ilivala paila Rubeni dalela, kawala,

“Taga biwokuvasi Rubeni dalela,

ilagoli si tomota gala ibawasi.”

7 Paila Yuda dalela ikaibiga, kawala,

“Mwa, Guyau! Kunakaigali si dou paila pilasi.

Kuvisosu madilana deli dala ituwoli ituwoli.

E Guyau, kuyowai paila matausina,

deli kupilasi matausina metoya kasi tilaula.”

8 Paila Libai dalela ikaibiga, kawala,

“Yoku Guyau kukimitali mi karaiwaga

metoya makwaisina vavagi paila vitoubobuta, Urim deli Tummim,t

oluwalaisi baisa m touwata mina Libai.

Okuwakolaisi matausina mapilana Masai

e lokusimokwita paila matausina wa sopi mapilana Meriba. *

9 Ikimitalaisi si kamaiaba baisa yoku

ikalisuwoli si kamaiaba baisa veisia, tuwasia deli litusia.

Ikabikuwolaisi m kwaraiwaga,

deli ivagaisi makawala m kwabutu.

10 Bivitulokaisi litumwa bikabikuwolaisi m kwaraiwaga.

Bigabwaisi si lula om kwabogwabu lula.

11 Mwa, Guyau! Kupilasi dalesi kidamwa bipeulasi,

e biyomwasali nanom paila avaka avaka eiuvagaisi.

Kukwatumtuwoli kasi tilaula komwaidona

e gala bukutagwala bimtuvauwaisi kabilia.”

12 Matauna ilivala paila dalela Beniamina, kawala,

“Guyau dilimbwailila dala madilana deli ikoli matausina.

Tuta komwaidona biyausi matausina

e matauna imili valu baisa oluwalaisi matausina.”u

13 Matauna ilivala paila dalela Yosepa, kawala,

“Ibodi Guyau bimitukwaii si kwabila metoya wa kuna,

deli sopi metitoya osikowala pwaipwaia.

14 Ibodi bimitukwaii si kwabila, kidamwa kalasia bivigaki kawailuwa bimatuwasi,

kidamwa biluvabwailasi metoya okasi kawailuwa bwaina,

avai kawailuwa avai kawailuwa okala kweluva.

15 Ibodi komwaidona si koya kwebubogwa bikaligiaki deli kawailuwa kwetitoyapila.

16 Ibodi si kwabila bikasewoki komwaidona vavagi bwaina.

Matauna eililivala metoya wa kai kailululu,v

matauwena Guyau, ibodi bimitukwai bisaiki la vavagi bwaina.

Ibodi mitakwai makwaina bimakaia baisa Yosepa dalela,

paila matauna bogwa leitokwaraiwaga baisa odubasi tuwala.

17 Yosepa la peula makawala bulumakau namwala la peula,

e kala doga makawala bulumakau nabolodila kala doga.

Matauwena kala doga, baisa matausina dalela Manasa la tokwabilia lakatuluwovila,

deli Epereim la tokwabilia saina bidubadu lakatuluwovila.

E Yosepa deli matausina ivigaki mwada kala doga ibubasaisi boda ituwoli ituwoli,

e ivabilaisi matausina bilauwais ʹo mapilana obusibusila valu.”

18 E matauna ilivala paila matausina dalela Sebuloni deli dalela Isaka, kawala,

“Ibodi matausina dalela Sebuloni biyubwailasi si gigimwala,

paila bikokewasi baisa obolita.

Matausina dalela Isaka bibanaisi si veiguwa kala katumkovila metoya osi valu wala.

19 Matausina bidouwaisi mina mitawasi bimwenasi osi valu wa koya,

e metoya baisa bilulasi si lula mokwita.

Matausina bibanaisi si veiguwa metoya obolita,

deli okanakenuva metoya okawolawa.”

20 E ilivala paila dalela Gada, kawala,

“Kuyakawolaisi Yaubada matauna isakaimi mi pwaipwaia saina kubilivakaigaga.

Gada itulotula makawala laiyoni

paila bitalakai yamila kaina pwaneta.

21 E bogwa ikauwaisi bilukumitabwaila paila titoulesi,

e ipitapatasi kasi vilavila avaka bibudoki todidabala wala.

E ikabikuwolaisi Guyau la katuloluta deli la karaiwaga,

tuta matutowena matausina mina Isireli kasi tokugwa isigugulasi gulitinidesi.”

22 E ilivala paila dalela Dani, kawala,

“Dani matauna natubovau laiyoni

bileusa metoya mapilana Basani.”

23 E ilivala paila dalela Napitalai, kawala,

“Napitalai, Guyau titoulela wala ikabwailim metoya ola yebwaili.

E si pwaipwaia ivitouula obolitala Galili

iuvalutu wala il ʹo mapilana opilibolimila.”

24 E ilivala paila dalela Asera, kawala,

“Asera, yoku kam kwabwaila ikalisuwoli dala komwaidona kasi kabwaila,

e ibodi tuwamwa bivigakaimsi tombwailisi wala yoku.

E ibodi mi kwabila pwaipwaiala bivigaki kala pwaipwaia kai olibe.

25 E viluwemi kalapisilela bukutabudokaisi tanumnumta aiyani paila bikolaimi wala.

E mi kaisisu tuta komwaidona bukusisuaisi luvala uwomi.”

26 Mina Isireli, ka -- gala taitala yaubada makawala mi Yaubada.

Matauna ikaikokewa deli kala katububula guyugwayula eititavina walakaiwa,

e ikaikokewa oluwalela lowalowa bima paila kami pilasi.

27 Yaubada tuta komwaidona kami tokwala,

e yamala kweyakanigaga bisilipapaimi tuta komwaidona.

Matauna leibokavili kami tilaula tuta matutona okusuvaisi kulumi,

e deli ilukwaimi yokomi bukukwatumtuwolaisi komwaidosi matausina.

28 E mapaila Yekobe tubula isisuaisi deli vakota,

e luvala wala uwosi isisuaisi wa kwabila makubilana ikasewoki witi deli waini,

ambaisa numla metoya walakaiwa ivinumli pwaipwaia.

29 E ka, mina Isireli, isa bwainigaga mi mwasawa kadai!

Gala avai boda makawala yokomi.

Gala avai boda Guyau eikoli makawala eikolaimi.

Guyau kalamwaleta mi vayoula deli mi puluta,

paila bitabodaimi deli bivigakaimi bukutomgwagasi.

Kami tilaula bimaisi bikayubabaisi baisa yoku,

mwada bukunokapisaisi matausina.

Mitaga yokomi bukuvakikilaisi matausina.

34

Mosese la kaliga

1 Mosese bogwa eilaguva okabayatila mapilana Mowabi ila wa Koya Nebo, odubiliwotala mapilana Koya Pisigaw opilibomatu mapilana Yeriko, e makatupona baisa Guyau ikikavitusi baisa matauna komwaidona mapilana valu. E ikavitusi mapilana Giliadi saina miloutala vilouvekala Dani opiliyavata, 2 e ambaisa wala mapilana pilamwaidona Napitalai, e mapilasina Epereim deli Manasa, e mapilana Yuda saina miloutala bilokaia opilikwaibwaga biboda Bolita Kwaiveka, 3 e mapilana Yuda opilibolimila, deli okabayatila makatupona metoya mapilana Sowa bilokaia mapilana Yeriko, baisa viluwela pulopola. 4 E Guyau ikaibiga baisa Mosese, kawala, “Ka, makubilana kwabila baisa ulo biga katotila baisa Eberaam, * Aisake deli Yekobe mwada basaiki tubusia si pwaipwaia, e latagwala wala bukugisitulai mitaga galaga batugwalaim bukulokaia baisa.”

5 E Mosese, matauna Guyau la touwata, eikaliga opwaipwaiala mapilana Mowabi, makawala Guyau bogwa eilivala. 6 E Guyau ibaku matauna oitayatilela Mowabi, e piliyuwelaga valu mapilana Betipeora, mitaga gala wala availa inikoli ammakatupona mebaku, omitibogwa e leima tuta baisa. 7 Matauna Mosese lakatutala kweluwoyu kala taitu matutona eikaliga. Matauna la peula gala wala iwokuva, e deli goli matala saina mitilisilasi makawala matala igau otubovaula. 8 E mina Isireli iuvalamsi paila matauna okabayatila mapilana Mowabi iboda natana tubukona.

9 Yosuwa, matauna Nuni latula, saina tokabitam, paila Mosese bogwa einagi matauna bivigaki kaimapula. Mina Isireli bogwa ikabikuwolaisi Yosuwa deli iyamataisi makwaisina karaiwaga avaka Guyau eisaiki metoya baisa Mosese.

10 E olopola Isireli gala taitala tovitoubobuta makawala Mosese, gala goli avai tuta. Guyau ibigatonasi kasitaiyu matala sola matala sola. * 11 Gala taitala tovitoubobuta ivagi kabutuvatusi deli vavagi siligaga makawala makwaisina Guyau eisaiki baisa Mosese paila bivagi baisa guyoula Itipita deli la tosikwawa e deli valu viloumwaidona. 12 Gala taitala tovitoubobuta gagabila bivagi vavagi makwaisina kwevakaveka deli kabovitukokola makawalaga matauna Mosese eiuvagi omitasi komwaidosi mina Isireli.

* 1:4 1.4 Baw 21.21-35

* 1:26 1.26 Kak 9.23; Ib 3.16

* 1:31 1.31 VA 13.18

* 1:32 1.32 Ib 3.19

* 1:34 1.34-35 Ib 3.18

* 2:1 2.1 Baw 21.4

* 2:4 2.4 Vit 36.8

* 2:9 2.9 Vit 19.37

* 2:14 2.14 Baw 14.28-35

* 2:19 2.19 Vit 19.38

* 3:18 3.18-20 Yos 1.12-15

* 3:23 3.23-27 Baw 27.12-14; Kak 32.48-52

* 4:2 4.2 YG 22.18-19

* 4:3 4.3 Baw 25.1-9

* 4:11 4.11-12 Sun 19.16-18; Ib 12.18-19

* 4:13 4.13 Sun 31.18; 34.28; Kak 9.10

* 4:14 4.14 Sun 21.1

* 4:16 4.16 Sun 20.4; Tol 26.1; Kak 5.8; 27.15

* 4:17 4.17-18 Rm 1.23

* 4:20 4.20 Sun 19.5; Kak 7.6; 14.2; 26.18; Tt 2.14; 1 Pt 2.9

* 4:21 4.21 Baw 20.12

* 4:24 4.24 Ib 12.29

* 4:27 4.27-28 Kak 28.36

* 4:29 4.29 Yer 29.13

* 4:35 4.35 Mk 12.32

* 4:41 4.41-43 Yos 20.8-9

* 5:8 5.8-9 Tol 26.1; Kak 4.15-18; 27.15

* 5:9 5.9-10 Sun 34.6-7; Baw 14.18; Kak 7.9-10

* 5:11 5.11 Tol 19.12

* 5:12 5.12 Sun 16.23-30; 31.12-14

* 5:13 5.13-14 Sun 23.12; 31.15; 34.21; 35.2; Tol 23.3

* 5:16 5.16 Kak 27.16; Md 15.4; 19.19; Mk 7.10; 10.19; Lk 18.20; Ep 6.2-3

* 5:17 5.17 Vit 9.6; Tol 24.17; Md 5.21; 19.18; Mk 10.19; Lk 18.20; Rm 13.9; Ym 2.11

* 5:18 5.18 Tol 20.10; Md 5.27; 19.18; Mk 10.19; Lk 18.20; Rm 13.9; Ym 2.11

* 5:19 5.19 Tol 19.11; Md 19.18; Mk 10.19; Lk 18.20; Rm 13.9

* 5:20 5.20 Sun 23.1; Md 19.18; Mk 10.19; Lk 18.20

* 5:21 5.21 Rm 7.7; 13.9

* 5:22 5.22-27 Ib 12.18-19

* 6:4 6.4 Mk 12.29

a 6:5 Karaiwaga makwaina Yesu eidoki karaiwaga kwematala. Kugisi Mk 12.29-30.

* 6:5 6.5 Md 22.37; Mk 12.30; Lk 10.27

* 6:6 6.6-9 Kak 11.18-20

* 6:10 6.10 Vit 12.7; 26.3; 28.13

* 6:13 6.13 Md 4.10; Lk 4.8

* 6:16 6.16 Sun 17.1-7; Md 4.7; Lk 4.12

* 7:1 7.1 VA 13.19

b 7:5 Minana yaubada idokaisi bipilasi vivila mwada nani bisuma; e minana la mwala ituwoli yaubada yagala Beali.

* 7:5 7.5 Kak 12.3

* 7:6 7.6 Sun 19.5; Kak 4.20; 14.2; 26.18; Tt 2.14; 1 Pt 2.9

* 7:9 7.9-10 Sun 20.5-6; 34.6-7; Baw 14.18; Kak 5.9-10

* 7:12 7.12-16 Kak 11.13-17

c 7:20 bivigaki kasi kokola.Gagabila bitagini “biwitali bidubadu tubuyuyuvi”, kainaga “biwitali lelia mwau.”

d 8:3 Kugisi Sun 16.13-35.

* 8:3 8.3 Md 4.4; Lk 4.4

* 8:11 8.11-16 Osi 13.5-6

e 8:15 Kugisi Baw 20.2-11.

f 9:9 Baisa Karaiwaga Kweluwotala; kugisi Sun 20.1-17.

* 9:9 9.9 Sun 24.18

* 9:19 9.19 Ib 12.21

* 9:22 9.22 Sun 17.7; Baw 11.3,34

* 9:23 9.23 Baw 13.25—14.38; Kak 1.21,26; Ib 3.16

* 10:6 10.6 Baw 20.28; 33.38

g 10:8 Kugisi Sun 25.10-22 deli makasana Biga Kala Katumiki.

* 10:8 10.8 Baw 3.5-8

* 10:10 10.10 Sun 34.28

* 10:17 10.17VA 10.34; Rm 2.11; Gl 2.6; Ep 6.9; 1 Tm 6.15; YG 17.14; 19.16

* 10:22 10.22 Vit 15.5; 22.17; 46.27

* 12:3 12.3 Kak 7.5

h 12:6 Kugisi 14.22-29.

* 12:16 12.16 Vit 9.4; Tol 7.26-27; 17.10-14; 19.26; Kak 15.23

* 12:23 12.23-24 Tol 17.10-14

* 12:32 12.32 Kak 4.2; YG 22.18-19

i 13:1 Mina Isireli idokaisi Yaubada bivituloki nona metoya wa mimi.

* 14:1 14.1 Tol 19.28; 21.5

* 14:2 14.2 Sun 19.5-6; Kak 4.20; 7.6; 26.18; Tt 2.14; 1 Pt 2.9

j 14:5 Diya deli anitilopi nabubolodila wala kala gigisa makawala gota naveka.

* 14:21 14.21 Sun 23.19; 34.26

* 14:22 14.22-29 Tol 27.30-33; Baw 18.21

* 15:7 15.7-8 Tol 25.35

* 15:11 15.11 Md 16.11; Mk 14.7; Yn 12.8

* 15:12 15.12-18 Tol 25.39-46

* 15:19 15.19 Sun 13.12

* 15:23 15.23 Vit 9.4; Tol 7.26-27; 17.10-14; 19.26; Kak 12.16,23

k 16:1 Tubukona Abibi tadoki March.

* 16:1 16.1-8 Sun 12.1-20; Tol 23.5-8; Baw 28.16-25

* 16:8 16.8-12 Tol 23.15-21; Baw 28.26-31

* 16:13 16.13-15 Tol 23.33-36,39-43; Baw 29.12-38

* 16:19 16.19 Sun 23.6-8; Tol 19.15

* 16:21 16.21 Sun 34.13

* 16:22 16.22 Tol 26.1

* 17:3 17.3 Sun 22.20

* 17:6 17.6 Baw 35.30; Kak 19.15; Md 18.16; 2 Kr 13.1; 1 Tm 5.19; Ib 10.28

* 17:7 17.7 1 Kr 5.13

* 17:14 17.14 1 Sml 8.5

* 17:16 17.16 1 Gwe 10.28; 2 Lil 1.16; 9.28

* 17:17 17.17 1 Gwe 10.14-22,27; 11.18; 2 Lil 1.15; 9.27

* 18:2 18.2 Baw 18.20

* 18:10 18.10 Tol 19.26; Sun 22.18

* 18:11 18.11 Tol 19.31

* 18:13 18.13 Md 5.48

* 18:15 18.15 VA 3.22; 7.37

* 18:19 18.19 VA 3.23

* 19:14 19.14 Kak 27.17

* 19:15 19.15Baw 35.30; Kak 17.6; Md 18.16; Yn 19.31; 2 Kr 13.1; 1 Tm 5.19; Ib 10.28

* 19:21 19.21 Sun 21.23-25; Tol 24.19-20; Md 5.38

* 21:23 21.23 Gl 3.13

* 22:1 22.1-2 Sun 23.4-5

* 22:9 22.9-11 Tol 19.19

* 22:12 22.12 Baw 15.37-41

* 22:28 22.28-29 Sun 22.16-17

* 22:30 22.30 Tol 18.8; 20.11; Kak 27.20

* 23:3 23.3-5 Nie 13.1-2

* 23:4 23.4 Baw 22.1-6

* 23:5 23.5 Baw 23.5—24.9

* 23:17 23.17 Tol 19.29

* 23:19 23.19-20 Sun 22.25; Tol 25.36-37; Kak 15.7-11

* 23:21 23.21 Baw 30.1-16; Md 5.33

l 24:1 kwaitala vavagi baisa minana gala ibudoki nanola. Gagabila bitagini “minana isim kala pakula paila kwaitala vavagi saina mineina.”

* 24:1 24.1 Md 5.31; 19.7; Mk 10.4

m 24:5 paila biyomwasali minana. Gagabila bitagini “kidamwa bimwasawasi kasitaiyu.”

* 24:7 24.7 Sun 21.16

* 24:8 24.8 Tol 13.1—14.54

* 24:9 24.9 Baw 12.10

* 24:10 24.10-13 Sun 22.26-27

* 24:14 24.14-15 Tol 19.13

* 24:16 24.16 2 Gwe 14.6; 2 Lil 25.4; Isi 18.20

* 24:17 24.17-18 Sun 23.9; Tol 19.33-34; Kak 27.19

* 24:19 24.19-21 Tol 19.9-10; 23.22

* 25:3 25.3 2 Kr 11.24

* 25:4 25.4 1 Kr 9.9; 1 Tm 5.18

* 25:5 25.5-6 Md 22.24; Mk 12.19; Lk 20.28

* 25:7 25.7-10 Rut 4.7-8

* 26:2 26.2 Sun 23.19

n 26:5 Baisa goli Yekobe.

* 26:12 26.12 Kak 14.28-29

* 26:18 26.18 Sun 19.5; Kak 4.20; 7.6; 14.2; Tt 2.14; 1 Pt 2.9

* 27:2 27.2-8 Yos 8.30-32

* 27:5 27.5-6 Sun 20.25

* 27:12 27.12 Kak 11.29; Yos 8.33-35

* 27:15 27.15 Sun 20.4; 34.17; Tol 19.4; 26.1; Kak 4.15-18; 5.8

* 27:16 27.16 Sun 20.12; Kak 5.16

* 27:17 27.17 Kak 19.14

* 27:18 27.18 Tol 19.14

* 27:19 27.19 Sun 22.21; 23.9; Tol 19.33-34; Kak 24.17-18

* 27:20 27.20 Tol 18.8; 20.11; Kak 22.30

* 27:21 27.21 Sun 22.19; Tol 18.23; 20.15

* 27:22 27.22 Tol 18.9; 20.17

* 27:23 27.23 Tol 18.17; 20.14

* 27:26 27.26 Gl 3.10

* 28:1 28.1-14 Kak 11.13-17

* 28:56-57 28.56-57 2 Gwe 6.28-29; Kav 4.10

* 29:7 29.7 Baw 21.21-35

* 29:8 29.8 Baw 32.33

* 29:18 29.18 Ib 12.15

* 29:23 29.23 Vit 19.24-25

* 30:12 30.12-14 Rm 10.6-8

* 30:20 30.20 Vit 12.7; 26.3; 28.13

* 31:2 31.2 Baw 20.12

* 31:4 31.4 Baw 21.21-35

* 31:8 31.8 Yos 1.5; Ib 13.5

o 31:9 Kugisi Sun 25.10-22 deli makasana Biga Kala Katumiki.

* 31:10 31.10 Kak 15.1; 16.13-15

* 31:23 31.23 Baw 27.23; Yos 1.6

* 32:8 32.8 VA 17.26

p 32:11 ivituloki litula … biyowasi.Gagabila bitagini “iiyamati litula.”

* 32:17 32.17 1 Kr 10.20

* 32:21 32.21 Rm 10.19; 1 Kr 10.22

q 32:22 olumoulela pwaipwaia … osikowala koya.Baisa si valu tomata, yakidasi tadokaisi Tuma; kugisi Baw 16.30.

* 32:35 32.35 Rm 12.19; Ib 10.30

* 32:36 32.36 Sam 135.14

* 32:43 32.43 Rm 15.10; YG 19.2

* 32:48 32.48-52 Baw 27.12-14; Kak 3.23-27

r 32:50 Kugisi Baw 20.22-29.

s 32:51 Kugisi Sun 17.1-7; Baw 20.1-13.

t 33:8 Kugisi Baw 27.21 deli kala katumiki.

* 33:8 33.8 Sun 17.7; 28.30; Baw 20.13

u 33:12 matauna imili valu baisa oluwalaisi.Gagabila bitagini “isibwabwailasi paila uula matauna la yamata.”

v 33:16 Kugisi Sun 3.1-6.

w 34:1 Kugisi Kak 3.27.

* 34:4 34.4 Vit 12.7; 26.3; 28.13

* 34:10 34.10 Sun 33.11

YOSUWA

1

2

3

4

5

6

7

8

9

10

11

12

13

14

15

16

17

18

19

20

21

22

23

24

YOSUWA
La Buki

Kabovitouula

Mapilana Yosuwa La Buki baisa liliusi mina Isireli eiyoulisi valu Kenani, deli Yosuwa si tokugwa, matauna Mosese kaimapula.

E buki mpana iluvipeilisi Waya Yoridani, kali Yeriko isiyayeila, Ai kala kabilia, deli kabutu kala vigavau Yaubada deli la tomota.

Metoya buki mpana mailatala mailela bwaina sainela isisu: “Lagaila goli bukunagaisi avai yaubada bukuwotitalaisi… Ka, yeigu deli litugwa bakawotetilasi baisa Guyau” (24.15).

Buki kala katumimisa

Mapilana Kenani kala youla 1.1—12.24

Ivilaisi valu 13.1—21.45

a) Mapilana valu Waya Yoridani opilibolimila 13.1-33

b) Mapilana valu Waya Yoridani opilikwaibwaga 14.1—19.51

c) Viluwela kabokwala 20.1-9

d) Mina Libai si valu 21.1-45

Dala madilasina opilbomatu ikaimilavausi osi valu 22.1-34

Yosuwa la biga taloi 23.1-16

Kabutu ivigivau mapilana Sekem 24.1-33

1

Yaubada ikaraiwogi Yosuwa biyoulisi Kenani

1 Tuta makwaina matauna Guyau la touwata Mosese bogwa ikaliga, e Guyau ilivala baisa Mosese kala topilasi Yosuwa matauna Nuni latula. 2 Ikaibiga, kawala, “Ulo touwata Mosese bogwa eikaliga. E baisa tuta bukukwatubaiasasi, yoku deli komwaidosi mina Isireli, e bukuluvipeilisi Waya Yoridania e bukulosi makwaina valu lasisakaimi. 3 Makawala bogwa laluki Mosese, e komwaidona pwaipwaia makwaina makateki bukulokaiasi bogwa lasakaimi, yoku deli komwaidosi ulo tomota. * 4 Kami kaligei bila itobu oviloupakala mapilana opilibolimila bilokaia wa koya Lebanoni mapilana opiliyavata, metoya kaduyoveka Waya Yupireiti mapilana opilibomatu e bilokaia mapilana Itai bisaitaula bila Bolita Kwaiveka mapilana opilikwaibwaga. 5 Mwa, Yosuwa! - ka, om tuta tomomova gala availa gagabila bikalisauwaim. Paila yeigu basikailim makawala lavigaki baisa Mosese. Tuta komwaidona basikailim, gala avai tuta basilavaim. * 6 Bukutotu peula deli bukutuvaluwa, paila yoku bukuvagi kasi tokugwa matausina tomota tutala isikailisi makwaina pwaipwaia lakatotila baisa tubusia. * 7 E bukutotu peula deli bukutuvaluwa, e kukwakikita bukukwabikuwoli komwaidona karaiwaga, avaka ulo touwata Mosese eisakaimi. Gala bukuligaiwa avaka metoya karaiwaga makwaina, e bogwa bukupeula ambaisa ambaisa bukulokaia. 8 Kukwakikita bukila karaiwagab bukukwalau tuta tuta olopola mi tapwaroru. Kutakutu yam deli bogi, e kukwakikita bukukwabikuwoli komwaidona avaka avaka eiginisi olumoulela, e oluvi bukubani kam yubwaila deli bukupeula goli. 9 Kululuwai avaka bogwa lakaraiwogaim kidamwa bukutotu peula deli bukutuvaluwa! Gala bukukokola kaina bukumama, paila yeigu Guyau m Yaubada basikailim, ambaisa ambaisa bukulokaia.”

Yosuwa isaiki karaiwaga baisa tomota

10 Yosuwa ikaraiwogi tokugwa 11 bisukwaisi si valu e bilukwaisi tomota, kawasi, “Kukwatubiasaisi sitana kaula, paila bibodi olumoulela kwaitolu yam bukuluvapelasi wa Waya Yoridani bukuyoulisi valu makwaina Guyau mi Yaubada leisakaimi.”

12 Yosuwa iluki dalesi Rubeni sola Gada deli mabudona dalela Manasac eikovi * 13 kawala, “Kululuwaisi ammakawala Mosese Guyau la touwata leilukwaimi, kidamwa Guyau mi Yaubada igau bisakaimi makubilana kwabila Yoridani opilibomatu e baisa bukubudaisi mi valu. 14 Mi kukova, litumia, e deli mi bulutuvalu bisisuaisi baisa. Mitaga mi tokwabilia bikatubaiasasi paila kabilia, e biluvapelasi bivakumgwaiyaisi sesia mina Isireli, mwada bipilasaisi matausina 15 igau avai tuta biyoulisi kwabila makubilana Yoridani opilikwaibwaga, makubilana Guyau mi Yaubada bogwa eisaiki matausina. Avai tuta Guyau bogwa eisakaimi bukuvakotasi komwaidomi dalela Isireli, e yokomi igagabila bukukweiitavausi bukubudaisi mi valu metoya omi kwabila titoulemi Yoridani opilibomatu, e makwaina Mosese Guyau la touwata bogwa leisakaimi.”

16 E matausina ivitakaulokaisi Yosuwa kawasi, “Bogwa bakavagaisi avaka avaka lokulukwaimasi, deli bakalosi ambaisa ambaisa bukuwitalaimasi. 17 Bakakabikuwolaimsi, makawala goli tuta tuta kakabikuwolaisi Mosese, deli ibodi Guyau m Yaubada bisikailim makawala goli eisikaili Mosese. 18 Availa availa bikatukoyayaisi m kwaraiwaga kaina bikoulovaisi kwaitala m kwaraiwaga ibodi wala bakakatumataisi. Bukutotu peula deli bukutuvaluwa!”

2

Yosuwa iwitali tokwauta bilosi Yeriko

1 E Yosuwa iwitali taiyu tokwauta metoyasi osi valu Akakia e iluki bilosi bivitokaisi tolosila pwaipwaiala Kenani, mitaga bivatitokaisi mapilana valu Yeriko. Bogwa leimaisi wala wa bogi, e isuvisi bivaiwasisi ola bwala natana vivila nakalimwala yagala Reyabi. * 2 E guyoula Yeriko ilagi taivila mina Isireli leimaisi wa bogi makwaina paila bivakawolaisi valu. 3 Mapaila iwitali biga baisa Reyabi kawala, “Ka, tomota matausina olumoulela m bwala leimaisi paila bivakawolaisi valu komwaidona! Kusunupuloi matausina bimaisi okoukweda!”

4-6 E ivitakaula, kawala, “Taivilesi tomota mokwitala imaisi ogu bwala, mitaga gala anikoli ammetoyasi. Baisa tuta wala eivatuboulolasi kalasia eisaku matala, makatekiga valu kalapisila eikatubodi. Gala akatupoi ambaisa bilosi. Kidamwa bukunanakwasi bukuyeikulaisi e gagabila bukuyosaisi.” (Mitaga Reyabi eilau matausina tokwauta kasitaiyu obwanari e ikatupwani matausina osikowala seuloulu magulona leisaila baisa.) 7 Matauna guyau la tomota isilavaisi valu, e oluvi kalapisila ikatubodi. E ilosi inainevisi mina Isireli matausina tokwauta, e bogwa miloutala eilosi kala kaduwonaku katitaikinela keda makadana kaboluvapela mapilana Waya Yoridani.

8 Bogi makwaina, avai tuta tokwauta makateki bimasisisi, e minana Reyabi imwena ila obwanari, 9 e iluki matausina, kawala, “Bogwa lakateta kidamwa bogwa leisakaimi Guyau kwabila makubilana. E komwaidosi tomotala valu ikukolaimi wala. 10 Paila bogwala kalagaisi ammakawala Guyau eikatumadi Bolita Pilabweyani omitami avai tuta lokusilavaisi Itipita. Deli goli kalagaisi ammakawala lokukwatumataisi Siyoni deli Ogi, matausina taiyu guyousi Amora eisisuaisi opapala mapilana Waya Yoridani opilibomatu. * 11 E saina kama kokolasi avai tuta lakalagaisi bulogami komwaidomasi wala itamwau ma tuvaluwasi paila wala yokomi. Paila Guyau mi Yaubada matauna Yaubada walakaiwa deli baisa ovalu watanawa. 12 Ibodi bukukwavitagaisi yagala matauna, e makawala bukukwatotilasi saina peula kidamwa bukumitukwaiyaimasi deli veyagwa makawala goli lamitukwaiyaimi. E tuvaila bukusakaigusi mi kabutuvatusi, kidamwa banikoli igagabila badubumaimi. 13 Kulivalasi biga katotila kidamwa bukukolaisi tamagu sola inagu, e luguta deli tuwagwa e deli goli litusia komwaidosi wala! Gala bukutugwalaimasi bikatumataimasi.”

14 E matausina ivitakaulokaisi minana, kawasi, “Kidamwa gala bakavagaisi avaka kalivalaisi, e ibodi Yaubada bikatumataimasi! E, kidamwa gala availa bukuluki baisa avaka lakauvagaisi, e kakatotilasi baisa yoku - ka, avai tuta Guyau bisakaimasi kwabila makubilana, e bogwa wala bakamitukwaiyaimi.”

15 E minana Reyabi la bwala eikaliigolaisi deli kalila valu, e mapaila minana ilouya matausina metoya oponanela bwala oyuwoyoula. 16 Minana ikaibiga, kawala, “Kulosi mapilana wa koya, e taga guyau la tomota igau bibanaimi. Bukusupepunisi wala baisa e biboda kwaitolu yam igau avai tuta bikaimilavausi. E oluviga bukulosi omi keda.”

17 E tauwau matausina ilukwaisi minana kawasi, “Bakavagi baisa ma biga katotila makwaina avaka lokulukwaima lakalivala. 18 E ibodi bukuvagi baisa makawala. Avai tuta bakasuvaisi kulumasi omi valu, bukusipu miyana midimidi yabweyani oponana maponinana lokulouyaimasi opwaipwaia. E kukwau tamam deli inam, lumta deli komwaidosi tamam veyala e bukukougugulasi baisa om bwala. 19 Kidamwa availa bisunapula metoya om bwala, matauna la kaliga bivigaki kala pakula wala titoulela, e yakamaisi gala bivagi kama pakulasi. Mitaga kidamwa availa olumoulela m bwala bikagaguma, e baisa bivigaki kama pakula yakama. 20 Mitaga ka - kidamwa yoku bukuluki availa avaka lakauvagi, e gala bibodi bakavagi ma biga katotila, makwaina lokulukwaima lakalivala.” 21 E minana bogwa itagwala, e iwitali matausina ilosi. E avai tuta matausina bogwa eilosi, e minana itowa wala isipu miyana yabweyani midimidi oponanela bwala.

22 E tokwauta ilosʹo wa koya isupepunisi. E guyau la tomota isisavalaisi ambaisa ambaisa osi valu paila matausina iboda kwaitolu yam, mitaga gala wala ibanaisi matausina, mapaila ikeiitavausi mapilana Yeriko. 23 Oluvi matausina kasitaiyu tokwauta ibusisi metoya wa koya e iluvapelasi wa waya,d e ikeiitasi ilokaiasi Yosuwa. E isalaisi avaka avaka bogwa ikaloubusisi, 24 deli ilukwaisi kawasi, “Bogwa lakakikita wala mwada Guyau bogwa wala bisakaidasi viloumwaidona valu. E tomota komwaidona mapilana saina ikukolaidasi.”

3

Mina Isireli iluvipeilisi Waya Yoridani

1 E eiyam kaukwau Yosuwa deli komwaidona mina Isireli itokaiasi kaukwau pikekita e isilavaisi makwaina valu eisisikaisi mapilana Akakia e ilosi mapilana Waya Yoridani, e baisa ibudaisi valu igauga itulotulasi paila biluvapelasi. 2 Kwaitolu yam iwokuva, matausina tokugwa isukwaisi si valu 3 e ilulukwaisi tomota kawasi, “Ka, avai tuta bukugisaisi tolula bikauwaisi Guyau mi Yaubada la Kabutu Didawogala,e e bukusoguguwasi e bukubokulaisi matausina. 4 Paila ka, gala sitana kuliloutalasi baisa, mapaila matausina bivitulokaimi keda e bitalosi. Mitaga gala bukulosi katitaikinela makwaina Kabutu Didawogala, mitaga bukuloulasi oluvi sitana miloutala.”

5 Yosuwa iluki tomota kawala, “Kukikilaimi titoulemi, paila nabwaia Guyau bivagi mimilisi kabutuvatusi oluwalaimi.” 6 Oluvi iluki tolula bikauwaisi Kabutu Didawogala e bikugwaiyaisi omitasi tomota. E ikabikaulasi.

7 E Guyau iluki Yosuwa, kawala, “Baisa avaka bavagi yam lagaila bivigaki mina Isireli komwaidosi bivitouulasi bitemmalaimsi mwada yoku taitala toveka, e matausina bivitusaisi kidamwa yeigu asikailim, makawala goli lavigaki Mosese. 8 Bukuluki tolula matausina eikokeulasi Kabutu Didawogala kidamwa avai tuta bisakailasi waya bivabusisi wala wa sopi e bitolisi opapala.”

9 Oluvi Yosuwa iluki tomota kawala, “Kumaisi baisa e kulagaisi avaka Guyau da Yaubadasi bilukwaidasi. 10-11 Ka, avai tuta bukusuvaisi kulumi, matauna bogwa wala eimati bilobogwa e bikatusunupuloi mina Kenani, mina Itai, mina Ibai, mina Peresi, mina Giragasa, mina Amora, deli mina Yebusi. E bukunikolaisi goli kidamwa Yaubada tomomova bogwa isisu oluwalaimi tuta makwaina Guyoula valu watanawa komwaidona la Kabutu Didawogala biluvapela Waya Yoridani e bikugwai omitami. 12 Tuta baisa kunagaisi tailuwotala taiyu tauwau, makawala taitala metoya dala kwaitala kwaitala olopola Isireli. 13 E tuta makwaina tolula matausina eikokeulasi Guyoula valu watanawa komwaidona la Kabutu Didawogala bisailisi kaikesi olumoulela sopi, e Waya Yoridani bogwa wala bisim tayelu, e sopi baisa eititayelu metoya okununa leimaima bogwa wala bikouguguli bila poulotala.”

14-15 Bogwa la tuta tayoyuwa mapaila waya bogwa eikasewa sopi e ititayelu saina peula.

Avai tuta tomota isilavaisi si kabosisu paila biluvapelasi Waya Yoridani, e matausina tolula ikugwasi wala omitasi tomota, deli ikikauwaisi Kabutu Didawogala. Tuta makwaina tolula ivitauwaisi kaikesi olumoulela waya, 16 sopi bogwa wala isim tayelu e ikouguguli okununa mapilana valu yagala Adam okaipapala mapilana valu Saretana. E baisaga ititayelu eiloula Milaveta Pilamata ipakala wala e tomota gagabila biluvapelasi bilosi katitaikinela Yeriko. 17 Igau tomota ililoulasi wala oitayatila biluvapelasi wa waya, e matausina tolula eikokeulasi Kabutu Didawogala itolisi oitayatila wala oluwalela Waya Yoridani. E itotusi wala avai tuta tomota komwaidosi ilosi piliyuwela.

4

Kaboluluwai dakuna ivitauwaisi

1 Avai tuta boda komwaidona bogwa iluvipeilisi Waya Yoridani, e Guyau ikaibiga baisa Yosuwa, 2 kawala, “Kunagi tailuwotala taiyu tauwau, taitala metoya dala kwaitala kwaitala, 3 deli bukukwaraiwogi matausina bikauwaisi kweluwotala kwaiyu dakuna metoya oluwalela Waya Yoridani, metoya makatupona wala ambaisa tolula leititokaiasi. Kuluki matausina bikauwaisi dakuna makwaisina e bisailisi ambaisa bukubudaisi valu bogi lagaila.”

4 Tuta makwaina Yosuwa idou matausina tailuwotala taiyu tauwau availa availa bogwa leinagi, 5 e ikaibiga, kawala, “Bukulosi olumoulela Waya Yoridani omatala Guyau mi Yaubada la Kabutu Didawogala. E taitala taitala yokomi bukukwatakewasi dakuna okaiyomi, kwaitala paila dilatala dilatala dalela Isireli. 6 Makwaisina dakuna bikatululuwai tomota paila avaka Guyau bogwa eivagi. E tuta oluvi, avai tuta litumia bikatupoisi paila dakuna makwaisina avaka kala katumiki baisa yokomi, 7 e yokomi bukulukwaisi litumia paila tuta makwaina sopi metoya Waya Yoridani eisim titayelu, tuta makwaina Guyau la Kabutu Didawogala iluvipeilisi waya. Makwaisina dakuna tuta komwaidona bikatululuwai mina Isireli paila avaka bogwa eikaloubusi makatupona baisa.”

8 E tomota bogwa eibokulaisi Yosuwa la karaiwaga. Makawala Guyau bogwa ikaraiwogi Yosuwa, matausina ikauwaisi kweluwotala kwaiyu dakuna metoya oluwalela Waya Yoridani, kwaitala dakuna paila dilatala dilatala dalela Isireli, e ikauwaisi makwaisina ilauwaisi ambaisa ibudaisi si valu, e isailisi baisa. 9 E Yosuwa tuvaila itomiliwoli dakuna kweluwotala kwaiyu olumoulela Waya Yoridani, ambaisa metitokaisi tolula ikokeulasi Kabutu Didawogala. (Makwaisina dakuna eitovagasisi wala baisa.) 10 E tolula itotusi oluwalela Waya Yoridani igau tuta makwaina komwaidona vavagi bogwa eivagaisi avaka Guyau eikaraiwogi Yosuwa biluki tomota bivagaisi. Baisa makawala avaka goli Mosese eikaraiwogibogwi.

E tomota inanakwasi iluvapelasi wa waya. 11 Avai tuta komwaidosi matausina bogwa iluvapelasi ilosi pilayuwela, e tolula matausina eikokeulasi Guyau la Kabutu Didawogala ikugwaiyaisi omitasi tomota. 12 E tokwabilia metoya dalela Rubeni sola Gada deli goli Manasa dalela eikovi,f deli si guguwa kabilia, ikugwaiyaisi tomota e iluvapelasi, makawala Mosese avaka bogwa eiluki bivagaisi. 13 Guyau omatala, tomota matausina kasi bawa 40,000 bogwa ikatubaiasasi paila kabilia iluvapelasi mapilana kabayatila ewaiwa katitaikinela Yeriko. 14 Avaka Guyau Yaubada eivagi yam makwaina, baisala uula mina Isireli eidokaisi Yosuwa taitala toveka. E matausina ikamiabaisi matauna ola tuta tomomova makawala goli leikamiabaisi Mosese.

15 E Guyau iluki Yosuwa 16 bikaraiwogi tolula eikokeulasi Kabutu Didawogala bivaligaiyaisi metoya wa Waya Yoridani. 17 E Yosuwa ivigaki makawala, 18 e avai tuta tolula bogwa iluvapelasi pilayuwela waya, e waya ivitouula itayelu tuvaila ivakasau wala ikatukuluvi owodola waya.

19 Wa tubukona namatala kala yam kweluwotala tomota iluvapelasi Waya Yoridani e ibudaisi valu mapilana Giligali opilibomatu mapilana Yeriko. 20 Baisa Yosuwa ivitomiliwoli kweluwotala kwaiyu dakuna makwaisina eikauwaisi metoya wa Waya Yoridani. 21 Ilivala baisa mina Isireli, kawala, “Igau tuta bima, ka, avai tuta litumia bikatupoiyaimi avaka paila makwaisina dakuna, 22 e bukulukwaisi paila tuta makwaina mina Isireli iluvapelasi ililoulasi makawala oitayatila wa Waya Yoridani. 23 Kulukwaisi matausina kidamwa Guyau mi Yaubada ivigaki sopi imada wa Waya Yoridani paila yokomi igauga komwaidomi bogwa lokuluvapelasi, makawala eivigaki Bolita Pilabweyani eimada paila yakidasi. 24 Uula baisa komwaidosi mina watanawa binikolaisi kala kwaiveka Guyau la peula, e yokomi bukutemmalaisi Guyau mi Yaubada, tuta gala biwokuva.”

5

1 Komwaidosi guyousi mina Amora mapilana opilikwaibwaga mapilana Yoridani, tuvaila komwaidosi guyousi mina Kenani metoyasi mapilana Bolita Kwaiveka ilagaisi Guyau eivigaki sopi imada wa Waya Yoridani igauga komwaidosi mina Isireli eivalaguvasi, e matausina gweguya bogwa ikokolasi e si tuvaluwa itamwau paila wala mina Isireli.

Bobu mapilana Giligali

2 Oluvi Guyau iluki Yosuwa, kawala, “Kububuli kaivila memetu e kubobu tauwaug mina Isireli.” 3 Mapaila Yosuwa ivagi makawala Guyau bogwa eikaraiwogi, ibobu tauwau mina Isireli makwaina valu yagala Koyala Bobu. 4-6 Avai tuta mina Isireli eisilavaisi Itipita, komwaidosi tauwau tobobobu wala. Mitaga olopola kweluwovasi taitu tomota eiwowausi oviloupakala, e gala guditala pwapwawa tauwau ibobwaisi. Tuvaila, bogwa leima kala vigimkovila tuta matutona, e komwaidosi tauwau matausina kasi boda tokwabilia tutala eisilavaisi Itipita bogwa goli eikaligasi, paila eikoulovaisi Guyau. E makawala goli Guyau bogwa eikatotila saina peula, gala itagwala bigisaisi makubilana kubilumalala avaka bogwa eikatotila baisa tubusia omitibogwa. * 7 Litusia tokwabilia matausina gala wala eibobwaisi omitibogwa, e mauula matubona tubwa Yosuwa ibobu matausina.

8 Avai tuta bobu bogwa leiwokuva, viloumwaidona wala isitotaulasi wala igauga ibwainasi kasi tatavi. 9 E Guyau ikaibiga baisa Yosuwa, “Ka, lagaila bogwa lakau kami mmosila avai tuta lokuulasi mapilana Itipita.” Baisa uula idokaisi makatupona valu yagala Giligali,h e yegila maigana eikanuvagasi.

10 Mina Isireli igau wala isisuaisi mapilana Giligali okabayatila katitaikinela Yeriko, e tubukona minana wala kala yam kweluwotala kwaivasi koyavila ivagaisi Luvapela Pakala. * 11 Eiyam eivitouulasi kamkwam kalagila Kenani baisa kwegubugabu waituna deli beredi gala deli kala yisi. 12 E mana gala tuvaila ididebwali, e mina Isireli gala tuvaila ibanaisi. Metoya makwaina tuta ikamsi kalagila Kenani. *

Yosuwa kasitaiyu tau deli la puluta

13 Avai tuta Yosuwa bogwa eivakatitaikina Yeriko, e nanakwa igisi taitala tau itotu omatala, e kaitala puluta oyamala eiyosi. Yosuwa ilokaia matauna e ikatupoi, kawala, “Availa yoku? Taitala ma tokwabiliasi, kaina yoku taitala tilaula?”

14 Tau matauna ikaibiga, kawala, “Gala. Mitaga yeigu lasisu baisa paila Guyau la tokwabilia si kumatoula yeigu.”

Yosuwa ikapusi opwaipwaia itemmali, e ilivala, kawala, “Yeigu m touwata. Avaka magim bavagi?”

15 E matauna Guyau la tokwabilia si kumatoula iluki matauna, “Kuvilili katubukolela kaikem kuligaim. Paila makwaina pwaipwaia lokutitoki kwebumaboma.” E Yosuwa ivagi makawala kala karaiwaga.

6

Yeriko iyoulisi

1 Kalapisilela Yeriko tuta komwaidona ikikatuboda wala deli toyamata iyuuyausasi mwada mina Isireli gala bisuvisi. E gala availa bisuvi kaina bisunapula metoya valu makwaina. 2 E Guyau iluki Yosuwa, kawala, “Mapilana Yeriko baisa tuta asaili oyamam, deli guyoula, e tuvaila matausina tokwabilia dabala si wota. 3 Yoku deli m tokwabilia bukutavinaisi valu makwaina kwailima kwaitala yam, e bukusivatalasi tavina paila yam kwaitala kwaitala. 4 Bukuluki tailima taiyu tolula, taitala taitala deli kasi tauya siliba, bikugwasi omatala Kabutu Didawogala. Bibodi kwailima kwaiyuwela yam e yoku deli m tokwabilia bukutavinaisi valu makwaina bukusivalimasi bukusivayusi e tolulaga biyuyuvisi tauya. 5 Oluviga biyuvaisi bisetuwolaisi wala butula. E avai tuta bukulagi butula, kuluki komwaidosi bituwasi saina peula e kalila valu bisigiyeila. E oluvi mabudona tokwabilia komwaidona bilosi wala bisuvisi ovalu.”

6 Yosuwa idou tolula imaisi e iluki matausina, kawala, “Kukwauwaisi Kabutu Didawogala e kamitailima kamitaiyu bukukugwasi wala omatala bukukokeulasi tauya.” 7 E oluvi ikaraiwogi la tokwabilia bivitouulasi bitavinaisi valu, mitaga deli wala budotala tokwabilia tokalumatala bikugwaiyaisi Guyau la Kabutu Didawogala.

8-9 E bogwa makawala Yosuwa ikaraiwaga, e tokalumatala ikugwaiyaisi wala matausina eiyuyuvisi tauya. E otuboulosi tolula ikikatikeuwaisi Kabutu Didawogala, e budotala tovabodanim oluvi. E makwaina tuta komwaidona tauya wala butula ititagilulusi. 10 Mitaga Yosuwa eikaraiwogi la tokwabilia gala bituwasi kaina bibigatonasi, igau wala avai tuta bikaraiwogi matausina. 11 E iluki mabudosina bikauwaisi Guyau la Kabutu Didawogala bitavinaisi valu sivatala wala. E oluvi ikeiitavausi osi valu e bogi makwaina imasisisi baisa.

12-13 Eiyam kaukwau pikekita Yosuwa itokaia. E baisa kwaiyuwela tuta tolula deli tokwabilia idadelisi itavinasi valu vilouveka Yeriko, makawala goli lova eivigakaisi. Ikugwa tokalumatala, eisakaili kasitailima kasitaiyu tolula toyuvisi tauya, e oluvi tolula ikatikeuwaisi Yaubada la Kabutu Didawogala, e okala vigimkovila mabudona tovabodanim, tuta komwaidona tauya butula ititagilulu wala. 14 E makwaiwena yam kwaiyuwela tuvaila isivatalasi itavinaisi valu e ikaimilavausi osi valu. E makawala wala kwailima kwaitala yam eiuvigakaisi.

15 Mitaga kwailima kwaiyuwela yam ikikivi visiga itokaiasi, e isivalimasi isivayusi ititavinaisi valu ivigakaisi makawala leim. E makwaina wala yam isivalimasi isivayusi ititavinasi. 16 E bogwa isivalimasi isivayusi tavina e avai tuta wala tolula biyuvaisi tauya, Yosuwa iluki la tomota bituwasi e ikaibiga, kawala, “Guyau bogwa eisakaimi valu makwaina. 17 E valu makwaina guguwala komwaidona bukukwatudidaimisi wala e baisa bivigaki lula baisa Guyau.i E mitaga Reyabi wala minana nakalimwala, deli komwaidona avaka la guguwa ola bwala, deli goli tosisula ola bwala bukukolaisi, paila minana eikiwoli da tokwautasi. 18 Taga gala kwaitala vavagi bukukwauwaisi metoya makwaisina avaka makateki bukukwatudidaimisi. Kidamwa bukuvagaisi makawala, baisa bogwa bukumaiyaisi mwau deli gaga baisa mina Isireli osi valu. 19 Komwaidona avaka eibubulaisi metoya siliba, goula, barasi kaina aiyani, baisa bukukwatupalaisi paila Guyau. Ibodi bukusailisi ola kabosisaila Guyau.”

20 E tolula iyuvaisi tauya. Avai tuta tomota ilagaisi, e isakaisi tuwa e kalila valu isigiyeila. E oluvi komwaidosi tokwabilia isuvaisi kulusi e isuvisi iyoulisi valu. * 21 Deli si puluta ikatumataisi komwaidosi tauwau deli vivila, gugwadi deli tommoya nunumoya, e deli tuvaila iwaiyasi bulumakau, sipi deli ase komwaidona.

22 Yosuwa tuvaila iluki matausina taiyu tokwauta, kawala, “Kulosi kusuvisi Reyabi nakalimwala ola bwala, e kumaiyaisi minana e deli veyala, avaka bogwa lokukwatotilasi baisa minana.” 23 E ka, bogwa ilosi ivisunupuloiyaisi Reyabi e tamala, inala, lulʹeta, e deli tuvaila kesala veyala.j E bogwa imaiyaisi komwaidosi veyala deli la ula, paila bikwalasi katitaikinela mina Isireli osi valu. 24 E oluvi ivakataisi kova osi valu e ivakakovi viloumwaidona deli avai vavagi avai vavagi olumoulela. Mesinaku wala makwaisina vavagi goula, siliba, barasi deli aiyani ikauwaisi isailisi Guyau ola kabosisaili baisa. 25 Mitaga Yosuwa ikoli minana Reyabi nakalimwala deli goli komwaidosi veyala, paila uula ikatupwani matausina taiyu tokwauta tuta matutona eivakawolaisi Yeriko. (E minana dalela eisigagasi mapilana Isireli, e leima lagaila.k) *

26 E tuta matutona wala Yosuwa ikatuloluta kawala, “Availa kidamwa bikaliivau Yeriko, matauna biboda Guyau la bolata.l

Availa kidamwa bikabi tumila, matauna bikitumou latula molitomoya.

Availaga bikaliai kalapisilela, matauna bikitumou latula molagwadi.” *

27 Mapaila Guyau eisikaili Yosuwa, e bulogala matauna ikaligiaki komwaidona valu.

7

Ekani la mitugaga

1 Guyau ikaraiwogi mina Isireli avai tuta bikatudidaimisi Yeriko gala bikauwaisi avai vavagi olopola, mitaga gala ikabikuwolaisi. Taitala tau yagala Ekani ikoulovi karaiwaga makwaina, mapaila baisa Guyau saina igibuluwi mina Isireli. (Ekani matauna Kami latula e Sabidi tabula, matauna metoya Serai odalela, e taitala Yuda dalela.)

2 Yosuwa iwitali mimilisi tauwau metoya Yeriko ilosi Ai, mavilouna itotu mapilana Beteli opilibomatu, katitaikina Betaveni, ikaraiwogi matausina bilosi bivakawolaisi valu. Avai tuta bogwa eilosi eigisaisi, 3 ikaimilavausi ikamitulaisi baisa Yosuwa, kawasi, “Mwa, gala wala bikaiki woula paila komwaidodasi bitalosi paila bitayoulisi Ai. Mesinaku bukuwitali tomota kasi bawa lakatuluwoyu kaina lakatuluwotolu. Gala bukuwitali komwaidona tokabilia bilosi baisa bikabiliasi, paila mavilouna gala wala viloutouna.” 4 Mapaila mina Isireli kasi bawa tailakatuluwotolu isuvisi bikabiliasi, mitaga tilaula saina minimani e matausina ibiyumalaisi si busi. 5 E okalapisilela valu tokabilia mina Ai ibokavilaisi matausina otapwala keda wa koya bisililibusisi ikatumataisi tailuwotolu tailima taitala. E mina Isireli imama ninasi e ikokolasi.

6 Mapaila Yosuwa deli komwaidona Isireli tokugwala ikisaisi kasi kwama deli si valam, e ikapusisi opwaipwaia omatala Guyau la Kabutu Didawogala, matausina ikumkumasi pwanetasi pwaipwaia baisa iyomitalaisi si ninamwau. 7 E Yosuwa ikaibiga kawala, “Guyau Yaubada! Avaka paila lokuluvapeilimasi lokumaiyaimasi Waya Yoridani piliyuwela? Ki bukukwasalaimasi oyumasi mina Amora ke? Paila bikatudoumwaimasi kaina? Bibodi wala bakasiwaisi gala bakaluvapeilisi Waya Yoridani kadai? 8 Mapaila ulo Guyau avaka ibodi balivali? Paila mina Isireli bogwa eisakaulasi metoya kasi tilaula. 9 Mina Kenani deli goli komwaidona tomota eisisuaisi valu mapilana bilagaisi bulogamasi, e bivaulaimasi bivapataimasi e bikatumataimasi e ammakawala bukuvigaki bukukolaimasi paila kam taimamila?”

10 E Guyau iluki Yosuwa kawala, “Mwa kutokaia! Avaka uula kukwanukwenu makawala opwaipwaia ke? 11 Ka mina Isireli bogwa leimitugagasi. Matausina bogwa leikoulovaisi da kabutusi makwaina lakaraiwogi biyamataisi. Matausina bogwa leikauwaisi mimilisi guguwa makwaisina igau biyomitulaisi kasi pakula. Iveilauwaisi makwaisina itabilibilaisi wala isegulikaisi deli si guguwa tatousi. 12 Baisa uula mina Isireli gala wala iboda bivakulokolasi okawakali. Matausina isakauloyumilasi metoya kasi tilaula, paila uula titoulesi wala bogwa leiyomitulaisi kasi pakula. Yeigu gala tuvaila basikailimi kidamwa gala bukugabwaisi guguwa makwaisina lakaraiwogi gala bukukwauwaisi. 13 Mwa! Kutokaia! Kukwatumigileu tomota e kuluki matausina nabwaia bikatubaiasasi bimakaiagusi, paila yeigu Guyau Isireli la Yaubada baluki matausina kasi biga kawagu, ‘Mina Isireli, ka - mimilisi guguwa makwaisina lakaraiwogaimi bukugabwaisi lokusegulikaisi deli mi guguwa titoulemi. Yokomi gala wala bukuvakulokolasi okawakali tatoula wala bukuligaimwaisi guguwa makwaisina!’ 14 Mapaila kuluki matausina binikolaisi nabwaia kaukwau bukumiakaigu matausina metoya dala dilatala dilatala. Dala madalana banagi bivasekalasi bimakaiagusi, metoya kaiyawa kwaitala kwaitala. E kaiyawa makwaina banagi bivasekalasi, metoya nunu kwaitala kwaitala. E nunu makwaina banagi bivasekalasi metoya tau taitala taitala. 15 E avai tau wala matauna bivasekala e babani leiyosi guguwa makwaisina lakamogi, e tau matauna, deli veyala deli goli la guguwa komwaidona bigabwaisi, paila uula bogwa leiyomituli Isireli kala mmosila saina vakaigaga, deli goli leikodidaimi ulo kabutu.”

16 E eiyam kaukwau pikekita Yosuwa imai mina Isireli, metoya dala dilatala dilatala, e Guyau inagi Yuda dalela. 17 Madilana Yuda imai metoya kaiyawa kwaitala kwaitala e Guyau inagi kaiyawa makwaina Sera. E matauna imai kaiyawa omatala metoya nunu kwaitala kwaitala, e Guyau inagi nunu makwaina Sabadi. 18 Matauna imai nunu makwaina Sabadi omatala metoya tau taitala taitala, e Guyau inagi Ekani, matauna Kami latula, Sabadi tabula. 19 Yosuwa iluki matauna kawala, “Latugu, kulivala biga mokwita. Baisa wala lokutotu kukwamatula, omatala Guyau, matauna Isireli la Yaubada. Kulukwaigu avaka bogwa lokuvagi. Gala bukukium metoya baisa yeigu.”

20 E Ekani ivitakauloki kawala, “Bogwala mokwita. Bogwa lamitugaga baisa Guyau matauna Isireli la Yaubada. Baisa makawala avaka bogwa lavagi. 21 Oluwalaisi komwaidona guguwa makwaisina leitalebwaisi yeigu agisi yatala karekwala Babiloni saina yamatabwailigaga e siliba kala vakaila makawala kwaiyu taitu kwaivakaveka deli kaitala kaimwaidona goula kala mokaila makawala kwaitala taitu. Saina ikau nanogu mapaila akau makwaisina. Ka, guguwa makwaisina bukubanaisi labaku olumoulela ulo buliyoyova, e siliba goli lasailibogwi.”

22 Mapaila Yosuwa iwitali mimilisi tauwau, matausina isakaulasi ilosi ola buliyoyova e ibanaisi guguwa makwaisina Guyau leikamogi mokwita wala leibaku, e siliba magulona isisu osibula guguwa. 23 Matausina isunupuloiyaisi metoya obuliyoyova, e imiakaisi makwaisina baisa Yosuwa deli komwaidona mina Isireli, e isailisi omatala Guyau. 24 Yosuwa deli komwaidona mina Isireli iyosisi Ekani, deli siliba, karekwa miyana toyo makwaina goula. Tuvaila iyosisi litula tauwau deli vivila, la bulumakau, la ase, la sipi, deli la buliyoyova, e la guguwa komwaidona, e ilauwaisi Itayatila Pakula. 25 E Yosuwa ikaibiga kawala, “Avaka paila lokuyomituli pakula baisa yakamaisi? Ka, baisa tuta wala Guyau bikaimilivau pakula makwaina baisa yoku.” Oluvi komwaidona tomota ikabidukunaisi wala Ekani ikatumataisi, tuvaila litula ikabidukunaisi wala ikatumataisi e igibugolaisi deli si guguwa komwaidona. 26 Matausina ikauwaisi bidubadu dakuna itumkwaisi matauna, omitibogwa magulona leisisu wala leima lagaila. Baisa uula valu makatupona leididokaisi Itayatila Pakula.

Oluvi Guyau gala tuvaila igibuluwa.

8

Mina Isireli iyoulisi deli ikodidaimisi mapilana valu Ai

1 E Guyau iluki Yosuwa kawala, “Kuyosi komwaidona tokwabilia deli yoku bukulosi valu Ai. Gala bukukokolasi kaina bukuninayuwasi. Yeigu bavigakaimi bukutomgagasi odabala guyoula Ai, e la tomota, la valu, deli goli la pwaipwaia baisa mi vavagi wala. 2 Yokomi bukuvigakaisi baisa valu Ai deli guyoula makawala avaka bogwa lokuvigakaisi baisa Yeriko deli guyoula, baisa tuta ibodi bukuyosisi guguwala komwaidona deli goli maunela paila titoulemi. Ka, kukwatubaiasasi bukulouyasi tuboulosi valu makwaina bukuvapulosaisi e biyowa luposi.”

3 Mapaila Yosuwa deli la tokabilia komwaidona ikatubaiasasi paila bilosi valu Ai. Matauna inagi 30,000 tokabilia pwataboda e wa bogi iwitali matausina. 4 Matauna isaiki kasi karaiwaga kawala, “Bukulosi bukuvaligilaisi valu e bukulosiga mapilana ewaiwa bukukwanapwalasi, mitaga gala saina bukulosi kaduwonaku emaima wala, paila nani wala bukuyoulisi mavilouna. 5 E yeigu deli ulo boda bakagayaisi wala dubamaisi bakawokaiasi mavilouna. E avai tuta Ai tomotala bilekusi bimakaiamasi, bakatovilasi bakasakaulasi, makawala wala okwaitala leitavigakaisi. 6 Matausina bigisaimwaisi bibokavilaimasi tatoula wala bogwa bakaligaiwaisi valu saina kaduwonaku. Matausina binanamsasi idokaisi wala bogwa leibokavilaimasi, makawala okwaitala leitavigakaisi. 7 E oluvi yokomi bukuvalapulasi e bukuyoulisi mavilouna. Ka, Guyau mi Yaubada bikau bisakaimi mavilouna. 8 Avai tuta bogwa bukuyoulisi mavilouna, kuvakataisi kova, makawala wala avaka Guyau leikaraiwogaimi. Baisa makawala kami karaiwaga.” 9 Mapaila Yosuwa iwitali ilosi, matausina ilosi ikanapwalasi Ai opilikwaibwaga e itulotulasi baisa; e Yosuwa ibudi kabeikau oluwalaisi Ai deli Beteli.

10 E eiyam kaukwau pikekita Yosuwa itokaia idou tokabilia imaisi gulitinidesi. Oluvi matauna deli komwaidosi tokugwala Isireli ikugwaiyaisi mabudona ilosi valu Ai. 11 Matauna deli tokabilia iloulasi isuwaisi okadaulela valu e ibudaisi kabeikau opiliyavata, pilatala itayatila matausina piliyuwela valu Ai. 12 Matauna inagi tailakatuluwolima tokabilia ilosi ikanapwalasi opilikwaibwagela valu, oluwalaisi Ai deli Beteli. 13 Tokabilia ileiyasi kabasi paila kabilia deli budovekala boda opiliyavatela valu e kesalaga tokabilia ilosi opilikwaibwaga. Yosuwa deli la boda ikanamwaisi wala oitayatila. 14 Avai tuta guyoula Ai eigisi Yosuwa la tokabilia, matauna ikolukuleku. E matauna deli komwaidosi la tokabilia ilekusi isuwaisi okedala biloula Yoridani Itayatila paila bikabiliasi deli mina Isireli okasi kawakali kwaibogwa wala, e galaga inikolaisi makateki yuwotala mina Isireli biyopulosaisi metoya otuboulosi. 15 Yosuwa deli la tokabilia ivitokaisi wala mwada eibokavilaisi, e isakaulokaisi oviloupakala. 16 E mapaila komwaidosi tolesi Ai ilekusi ilosi bibokavilaisi matausina, mabokavilela eibubokavilaisi Yosuwa, makaduwonakula goli valu eiluvaimwaisi. 17 E komwaidosi tolesi Ai iyokaimwaisi wala bwakavila mina Isireli, e iluvaimwaisi valu vilouwokuva ikikapogega, gala wala availa bikoli mavilouna.

18 Oluvi Guyau iluki Yosuwa kawala, “Kuyosali m kwaiyala kuvakasi valu Ai, yeigu basaili mavilouna oyamam.” 19 E tuta matutona ilokowoi yamala, nanakwa tokabilia itokaiasi metoya osi kabosipepuni, isuvisi olumoulela valu e iyoulisi mavilouna. Matausina ivakataisi kova igabu mavilouna. 20 Avai tuta tokabilia mina Ai imitavilasi, igisaisi mseu eitokowoi. Mina Isireli matausina leisakaulasi leilosi oviloupakala baisa tuta leitovilasi leiyokavataisi matausina, mapaila gala wala avai keda bisikaulasi. 21 Avai tuta Yosuwa deli la tokabilia igisaisi sesia bogwa leisuvisi leigabwaisi valu, matausina itovilasi ivitouulasi ikatumataisi mina Ai. 22 E mina Isireli matausina olumoulela valu imaisi itoulasi wala ikabiliasi. Mapaila mina Isireli ivabodaisi tokabilia mina Ai, e ikatumataisi komwaidosi. Gala taitala isakaula, deli gala taitala imova. 23 Mesinaku wala kalamwaleta guyoula Ai, iyosisi matauna iuyokaisi Yosuwa.

24 E mina Isireli bogwa ikatumataisi komwaidona kasi tilaula oviloupakala ambaisa ambaisa tilaula leibokavilaisi eilauwaisi. E oluvi matausina ikaimilavausi ovalu Ai ikatumataisi komwaidosi availa availa eisisuaisi ovalu. 25-26 Yosuwa eiyosi wala la kaiyala iiyamwasi ovalu Ai gala isaili watanawa tatoula wala leikatumataisi komwaidosi leiwokuva. E kasi bawa komwaidona tomotala Ai tauwau deli vivila leikatumataisi wa yam makwaina iboda 12,000. 27 E maunela deli goli guguwala komwaidona valu makwaina mina Isireli iyosisi wala paila titoulesi, makawala avaka Guyau bogwa eiluki Yosuwa. 28 E Yosuwa igabu valu Ai e iligaiwa wala viloudadaimi itotu. E omitibogwa bima lagaila makala gigisa wala eisisu. 29 Yosuwa ilasoya guyoula Ai wa kai ikwekukwa tatoula wala ikoyaiki. E avai tuta kalasia isalili Yosuwa ikaraiwaga paila wowola bivabwaisi. Tutala leivabwaisi ilavaisi ila ikanawa omatala kalapisilela valu. Matausina ikauwaisi dakuna guloveka itumkwaisi matauna, e omitibogwa magulona leisisu wala leima lagaila.

Yosuwa ikalau karaiwaga wa Koya Ebali

30 E odabala Koya Ebali Yosuwa ikaliaii kwaitala kabogwabu lula paila Guyau matauna Isireli la Yaubada. * 31 Matauna ikaliaii makwaina makawala avaka Mosese eikaraiwogi, matauna Guyau la touwata, isaiki mina Isireli makawala ikamituli la karaiwaga Mosese kawala, “Kwaitala kabogwabu lula ikaliakaisi metoya dakuna makwaisina gala iyoudulokaisi deli guguwala tanumnumta.” E okabogwabu makwaina matausina igabwaisi lula kwegubugabu baisa Guyau, tuvaila isemakaiyaisi paila kalubaila semakaila. * 32 E metoya baisa wala, omitasi mina Isireli Yosuwa itaku odakuna Karaiwaga makwaisina Mosese bogwa leiginibogwi. 33 E mina Isireli kasi tokugwa, kasi tokaraiwaga si kumatoula, deli goli togilagala itoulisi pilatala piliyuwela itowalaiyaisiga Guyau la Kabutu Didawogala, mitasi isakaisi tolula mina Libai matausina eikikatikeuwaisi makwaina. Mabila tomota iwakaisi tuboulosi Koya Gerisim e mabila iwakaisi tuboulosi Koya Ebali. Baisa makawala Mosese matauna Guyau la touwata leikaraiwogi bivagaisi wa tuta matutona leibudoki Yaubada bikabwaili matausina. * 34 Oluvi Yosuwa ikaigaveka ikalau komwaidona karaiwaga, deli bigala kabwaila toyo kamwaga ikalau goli makawala wala avaka kala ginigini eisisu obukila karaiwaga. 35 Komwaidona Karaiwaga makwaisina Mosese eigini Yosuwa ikalau baisa komwaidosi tomota eisisigugulasi, sigugula makwaina lumolomla deli vivila, gugwadi, toyo togilagala eisisuaisi deli matausina.

9

Mina Gibioni isipulokaisi Yosuwa

1 E bulogala mina Isireli si tomgwaga ikalikubali Yoridani opilikwaibwaga e gweguya komwaidona eisisuaisi wa koya, oitayatila deli komwaidona okabatau olumata opapala Bolita Kwaiveka iuvalutu goli ila opiliyavata baisa Lebanoni itobu. Matausina si gweguya mina Itai, mina Amora, mina Kenani, mina Peresi, mina Ivi deli mina Yebusi. 2 Komwaidona matausina imaisi gulitinidesi ikatukwaitalasi paila bikabiliasi deli Yosuwa toyo mina Isireli.

3 Mitaga tomotala Gibioni, matausina metoyasi dala Ivi ilagaisi bulogala avaka Yosuwa bogwa leivigaki Yeriko deli Ai, 4 e inanamsasi bisipulokaisi matauna. Matausina ilosi ikeulasi kasi kalaga isewoyasi opwatai tapuponana kasi lukwava yapuponana e isailasi otupwasi si ase. 5 Matausina isikamsi kasi karekwa yamigigaga deli katubukolela kaikesi kweyadidadaimi wala, e kaula baisa leikauwaisi paila kasi kalaga pakala deli buluusosou. 6 Oluvi matausina ilosi okabeikau mapilana Giligali e ilukwaisi Yosuwa deli mina Isireli kawasi, “Tauwau, ma valusi saina kaduwonaku lakamaisiga baisa magimasi bitavasosusi.”

7 Mitaga mina Isireli ikaibigasi kawasi, “Avaka uula bitavasosusi? Kaina mi valu katitaikina wala.” *

8 Ilukwaisi Yosuwa kawasi, “Yakamaisi bakawotitalaimi.” Yosuwa ikatupoi matausina kawala, “Availa yokomi deli ambaisa tolemi?”

9 Matausina ilukwaisi matauna ammetoyasi, kawasi, “Mna, tomoya, yakamaisi lakamaisi valu saina kaduwonaku, paila uula bogwa lakalagaisi bulogala Guyau mi Yaubada. Bogwa kalagaisi vavagi komwaidona leivagi mapilana Itipita, 10 deli baisa matausina taiyu guyousi Amora mapilana Yoridani opilibomatu, Siyoni matauna guyoula Isiboni sola Ogi matauna guyoula Basani matausina eisisuaisi mapilana Asitaroti. * 11 Mapaila baisa kama tokaraiwagasi deli komwaidona ma tomotasi oma valusi eilukwaimasi bakakatubiasaisi sitana kaula paila bakamakaiami bakabodaimi. Leilukwaimasi bakakasalaimasi titoulemasi bukuvigakaimasi mi towotetila deli bakanigadaimi bitavasosusi. 12 Ka, kugisaisi kaula baisa kama kalagasi. Avai tuta lakasilavaisi ma valusi bakamakaiami kabodaimi makwaisina kweyuviyavi. Mitaga ka, kugisaisi. Bogwa leipakalasi deli leibuluusosousi. 13 Kama lukwavasi yauwovau wala lakatavigogwaisi! Mitaga bogwa leiponanasi. Kama karekwasi deli katubukolela kaikemasi bogwa leidadaimisi paila keda saina kaduwonaku.”

14 E mina Isireli ikabikaulasi ikauwaisi ikamsi kaula metoya baisa matausina leisakaisi, mitaga gala iyolibigasi baisa Guyau paila binikoli. 15 Yosuwa ivagi vasosu deli mina Gibioni e itugwali matausina bisimwaisi. E komwaidosi Isireli kasi tokugwa ibigasi katotila mwau paila bikabikuwolaisi si vasosu.

16 Kwaitolu yam bogwa leiwokuva avai tuta bogwa leivasosusi, mina Isireli inakaigalaisi matausina mina Gibioni eisisuaisi katitaikina wala.

17 Mapaila mina Isireli itokaiasi iloulasi e yam kwaitolula iviloubusisi ambaisa matausina leisisuaisi. mavilousina Gibioni, Kepira, Biaroti, deli Kiriati Yearim. 18 Mitaga mina Isireli gala gagabila bikatumataisi matausina, paila uula kasi tokugwa bogwa leibigasi katotila mwau oyagala Guyau, Isireli la Yaubada. Komwaidona tomota itakulukulusi baisa kasi tokugwa paila baisa, 19 mitaga matausina ivitakaulokaisi kawasi, “Bogwa tabigasi katotila mwau baisa matausina oyagala Guyau Isireli la Yaubada. Baisa tuta gala ibodi bitayogagaisi matausina. 20 Mitaga ibodi wala bitatugwalaisi matausina bisisuaisi tommomova, paila uula da bigasi katotila; paila kidamwa gala, Yaubada bimipukwaidasi. 21 Mapaila desi wala bisisuaisi tommomova, mitaga matausina si paisewa towotasi da kaisi deli togolasi kada sopisi.” Baisa makawala kasi tokugwa si nanamsa.

22 E Yosuwa ikaraiwaga bivakoulisi tomotala Gibioni bimiakaisi matauna, e ikatupoi matausina kawala, “Avaka paila kusipulokaimasi kulukwaimasi mwada yokomi mokutoyasi valu kaduwonaku, mitaga deli wala tasisuaisi. 23 Yaubada bogwa eikamogaimi, paila lokuvagaisi makawala. E bakavigakaimi ma ulasi yokomi omi tuta komwaidona, bukuutowotasi wala kai deli bukugulogolasi sopi paila ulo Yaubada ola bwala kwebumaboma wotitalela.”

24 Matausina ivitakaulokaisi kawasi, “Tomoya, uula lakavagaisi makawala paila bogwa lakalagaisi mokwitatoula wala Guyau mi Yaubada bogwa leikaraiwogi la touwata Mosese matauna bisakaimi komwaidona valu mapilana, e bukukwatumataisi tomotasi komwaidona leisisuaisi avai tuta bukusuyaisi kulumi. Lakavagaisi paila uula kakukolaimi; kakokolasi paila ma momovasi. 25 Mapaila baisa tuta lakasisuaisi oyumami, kuvigakaimasi avaka wala kudokaisi bibudoki ninami.” 26 E baisa makawala avaka Yosuwa leivagi; matauna ikoli matausina e gala itugwali mina Isireli bikatumataisi matausina. 27 Matauna ivigaki matausina ula, towotasi si kai deli tokilisi kasi sopi mina Isireli deli paila Guyau la kabogwabu lula. Omitibogwa leima lagaila eisetuwolaisi wala si wotetila makatupona ambaisa Guyau bogwa leinagi paila bitemmalaisi matauna.

10

Mina Amora eimamasi okabilia

1 Matauna Adonisedeki guyoula Yerusalem ilagi Yosuwa bogwa eivaiyouli e eikatudidaimi valu Ai, deli guyoula eikatumati, makawala bogwa eivigaki Yeriko deli guyoula. E matauna tuvaila ilagi mina Gibioni bogwa eivasosusi deli mina Isireli e matausina deli eisisuaisi gulitinidesi. 2 E mina Yerusalem saina ikokolasi, paila mapilana Gibioni kala kwaiveka makawala avai valu avai valu isim guyoula. E mapilana ikalisau Ai, e deli toulesi Gibioni kasi tovagi kabilia. 3 E Adonisedeki iwitali biga ilokaia Owam guyoula Ebironi, Piram guyoula Yamti, Yapia guyoula Lekisi, e deli ilokaia Debira guyoula Egironi. 4 Kawala, “Kumaisi kupilasaigusi bitayosisi Gibioni, paila tomotala bogwa eivasosusi deli Yosuwa e deli goli mina Isireli.”

5 Matausina kasitailima mina Amora si gweguya, guyousi Yerusalem, Ebironi, Yamti, Lekisi e deli Egironi, ivigakaisi si boda kwaitala, ivaulaisi Gibioni e deli ikabiliasi.

6 E tolesi Gibioni iwitalaisi biga baisa Yosuwa isisu mapilana Giligali kawasi, “Tomwaya! gala bukupakaimasi. Kuma tuta baisa e kupilasaimasi kukolaimasi komwaidomasi. Komwaidona guyousi Amora matausina si valu wa koya isegulikaisi si tokwabilia e eimaisi leiwawaimasi!”

7 Mapaila Yosuwa deli komwaidona la tokwabilia, deli goli matausina kasi tovagi kabilia, ivitouulasi ideilisi metoya Giligali. 8 E Guyau ilivala baisa Yosuwa, kawala, “Gala bukukukoli matausina. Bogwa lasakaim bukutomgwaga. Gala taitala matausina igagabila bivabodaim.” 9 Bogi komwaidona Yosuwa deli la tokwabilia ideilisi metoya Giligali e ilosi Gibioni, e eikatuveilausi matausina mina Amora. 10 E Guyau ivigaki mina Amora ikokolasi avai tuta igisaisi Isireli si tokwabilia. Mina Isireli ikatumataisi bidubadu mina Amora mapilana Gibioni, e ibokavilaisi matausina isalilisi okadaula wa koya mapilana Betorona, e isetuwolaisi iyayosasi yowai kala kaduwonaku ila opilibolimila, makawala mapilasina Aseka deli Makeda. 11 Tuta makwaina mina Amora isakaulasi metoya baisa mina Isireli si tokwabilia wa keda makadana ibusi metoya wa koya, e Guyau ivigaki kuna makawala dakuna kwevakaveka ididebwalisi odubasi matausina, ila kala kaduwonaku mapilana Aseka. Saina bidubadu ikaligasi metoya kuna dikunela, mitaga mina Isireli mimilisi wala leikatumataisi.

12 Yam makwaina Guyau bogwa eisaiki mina Isireli bitomgwagasi baisa mina Amora, e Yosuwa ilivala baisa Guyau. Omitasi matausina mina Isireli eikaibiga, kawala,

“Kalasiʹe, kutoli om kwabototu odabala Gibioni.

E tubukonʹo, kutoli odabala Aiyaloni oitayatila.”

13 E kalasia itom wala, e tubukona gala itavina igau avai tuta boda makwaina eikalisauwaisi kasi tilaula. Baisa kala ginigini isisu mapilana Bukila Yasa.m Kalasia eitotu ola kabototu oluwalela labuma, e gala wala bisalili kala kaduwonaku yam kwaitala. * 14 Gala kwaitala tuta omitibogwa eikaloubusi makawala yam makwaina, e tuta oluvi gala wala ikaloubusi makawala, avai tuta Guyau eikabikuwoli taitala tomota. E Guyau bogwa eitokaila mina Isireli ikabiliasi deli.

15 Oluvi, Yosuwa deli la tokwabilia ikeiitasi osi valu Giligali.

Yosuwa iyosi tailima si gweguya mina Amora

16 Kavilela biga mina Amora si gweguya kasitailima isakaulasi ilosi isipepunisi wa lagi mapilana Makeda. 17 Taitala guma Isireli ibani matausina, ila iluki Yosuwa ambaisa eisipepunisi. 18 Yosuwa ikaibiga kawala, “Kulopipilaisi dakuna kwevakaveka kutabodaisi wodola lagi. E mimilimi bukutotusi baisa, bukuiyamatasi. 19 Mitaga yokomi gala bukusimwaisi baisa. Kuwokaiasi wala kubokavilaisi tilaula e bukulitakaisi metoya otuboulosi; gala bukutagwalasi bisuvisi osi valu! Guyau mi Yaubada leivigakaimi bukutomgwagasi odubasi matausina.” 20 E Yosuwa deli tokabilia mina Isireli ikatumataisi matausina; mitaga mimilisi isakaulasi ilosi ikanupepunisi okalila si valu e gala ikatumataisi matausina. 21 Oluvi komwaidona Yosuwa la tokabilia bwainawokuva wala ikaimilavausi ilokaiasi matauna osi kabeikau mapilana Makeda.

E gala availa ovalu ituwoli ituwoli ituvaluwa bikosomapu mina Isireli.

22 E Yosuwa ikaibiga kawala, “Kuulaimwaisi wodola lagi e kuvisunupuloiyaisi matausina tailima gweguya kumiakaigusi.” 23 Mapaila iulaimwaisi lagi, e ivisunupuloiyaisi guyousi valu mavilousina Yerusalem, Ebironi, Yamti, Lakisi, deli Egiloni. 24 e iuyokaisi Yosuwa. E Yosuwa idou komwaidona tauwaula Isireli imakaiasi e ikaraiwogi la kumatoula bitoulasi okaiyasi matausina gweguya. E matausina ivagaisi makawala. 25 Mapaila Yosuwa iluki matausina la kumatoula, “Gala bukukokolasi kaina bukuninayuwasi. Kutuvaluwasi deli mi ninatotila, paila Guyau mi Yaubada bivigaki komwaidona kami tilaula makawala.”

26 Oluvi Yosuwa ikatumati matausina gweguya e ilasoya wa kai kailima wala kasitailima, uwosi ikwekukwasi wala tatoula ikoyaviki. 27 Avai tuta kalasia bogwa eisalala matala Yosuwa ikaraiwaga, e ivabwaisi uwosi matausina e ilavivauwaisi ila wa lagi makwaina leisupepunisi. E ikauwaisi dakuna kwevakaveka ikatubodaisi wodola lagi, e baisa tuta makawala wala eikanukwenusi.

Yosuwa iyouli tuvaila mina Amora si valu

28 Yam makwaina Yosuwa isuvi Makeda ikabilia e iyouli mavilouna. Matauna ikatumati guyoula deli komwaidona tomota olumoulela valu; e gala availa isisu tomomova. Matauna ivigaki guyoula Makeda makawala leivigaki baisa guyoula Yeriko.

29 Avai tuta bogwa leiyoulisi mavilouna, Yosuwa deli la tokabilia iligaimwaisi Makeda e ilosiga Libina, e iyoulisi mavilouna. 30 E Guyau tuvaila ivigaki mina Isireli itomgwagasi odabala guyoula valu mavilouna deli tomotala. Matausina ikatumataisi komwaidona tomota olumoulela valu e gala taitala ikesa. Matausina ivigakaisi guyoula Libina makawala leivigakaisi guyoula Yeriko.

31 Avai tuta bogwa leiyoulisi mavilouna, Yosuwa deli la tokabilia iligaimwaisi Libina ilosiga Lakisi, ivaulaisi ivapataisi e isuvisi ikabiliasi. 32 E ikikabiliasi iboda kwaiyu yam Guyau ivigaki mina Isireli itomgwagasi odubasi mina Lakisi. Makawala avaka bogwa leivigakaisi baisa mina Libina gala taitala ilau biga, mitaga ikatumataisi komwaidona tomotela valu makwaina iwokuva. 33 E Oram matauna guyoula Gesera ima ipilasi mina Lakisi. Mitaga Yosuwa ikalisau matauna deli la lokabilia imtuli iwokuva gala taitala kesa isisu tomomova.

34 Oluvi, Yosuwa deli la tokabilia iligaimwaisi Lakisi e ilosiga Egiloni, ivaulaisi ivapataisi e isuvisi ikabiliasi. 35 E yam makwaina wala matausina iyoulisi valu deli ikatumataisi komwaidona tomotala, makawala avaka bogwa leivigakaisi baisa Lakisi.

36 Avai tuta bogwa leiyoulisi mavilouna, Yosuwa deli la tokabilia iligaimwaisi Egiloni e imwenasiga wa koya ilosi Ebironi, isuvisi ikabiliasi, 37 e iyoulisi mavilouna. Matausina ikatumataisi guyoula deli goli tomotala komwaidona deli valu mavilousina katitaikinela. Yosuwa ivaiyouli valu e ikatudidaimi wala imoi iligaim makawala wala avaka bogwa leivigaki Egiloni. Gala taitala ikesa tomomova.

38 Oluvi Yosuwa deli la tokabilia ivayumalaisi bakwaisi ikeiitasi Debira, isuvisi ikabiliasi, 39 matauna iyouli mavilouna deli ikatumati guyoula, deli goli mavilousina katitaikinela. Matausina ikatumataisi tomotala komwaidona. Yosuwa leivigaki valu Debira deli guyoula makawala wala avaka bogwa leivigaki Ebironi deli Libina toyo guyousi.

40 Yosuwa iiyouli wala ivinaku valu mapilana pilamwaidona. Matauna ikalisau odubasi komwaidona gweguya eisisuaisi wa koya, olilina koya opilibomatu, deli oitayatila opilikwaibwaga, deli goli valu mavilousina oviloupakala opilibolimila. Matauna gala itagwala availa bisisu tomomova. Ikatudoumwaisi wala iwokuva. Baisa makawala avaka Guyau Isireli la Yaubada la karaiwaga. 41 Yosuwa la youla eivitouula Kadesi Bania opilibolimila biloula valu Gasa katitaikina lumata, deli goli komwaidona viluwesi mapilana Goseni, iiyosi goli ilau opiliyavata mapilana Gibioni. 42 Yosuwa ikatumati komwaidona gweguya deli iyouli si kabokaraiwaga metoya liloutala wala, paila uula Guyau Isireli la Yaubada eikikabilia paila mina Isireli. 43 Avai tuta bogwa leiwokuva, Yosuwa deli la tokabilia ikaimilavausi osi kabeikau mapilana Giligali.

11

Yosuwa itomgwaga odubasi Yabina deli sala

1 Avai tuta Yabini matauna guyoula Asora inakaigali bulogala mina Isireli si tomgwaga, matauna iwitali biga ilokaia Yobabi matauna guyoula Madoni, deli baisa guyousi Simroni deli Akisapi, 2 deli baisa guyousi mapilana wa koya opiliyavata, mapilana Yoridani Itayatila opilibolimilela Milaveta Galili, okabatau, deli olumata katitaikina Dora. 3 Deli tuvaila iwitali biga ilokaia mina Kenani matausina eisisuaisi Waya Yoridani pilatala toyo piliyuwela, baisa mina Amora, mina Itai, mina Peresi, mina Yebusi matausina eisisuaisi wa koya, deli goli mina Ivi matausina eisisuaisi okuvalila Koya Emoni mapilana Misipa. 4 Matausina imaisi deli si tokabilia. Komwaidona tokabilia kasi bidubadu makawala kanakenuva olumata. Deli tuvaila si wosa deli si waga kaibibiu gala yomala. 5 Komwaidosi matausina gweguya iwakaisi si boda kwaitala ilosi ibudaisi kasi kabeikau wa sopi mapilana Merom paila bikabiliasi deli mina Isireli.

6 E Guyau iluki Yosuwa kawala, “Gala bukukukoli matausina. Nabwaia makala kalu yeigu bogwa bakatumati komwaidosi matausina paila mina Isireli. Yoku bukukwatuuwoli kaikesi si wosa deli bukugabu si waga kaibibiu.” 7 Mapaila Yosuwa deli la tokabilia komwaidona iyopulosaisi wala iyokavataisi matausina wa sopi mapilana Merom. 8 Guyau ivigaki mina Isireli itomgwagasi odubasi matausina. Mina Isireli isuvisi e ibokavilaisi matausina isakaulasi ilosi opiliyavata kala kaduwonaku iuvalutu ila itobu Misirepoti Maim deli Saidoni, deli isakaulasi ilosi opilibomatu kala kaduwonaku iuvalutu ila itobu oitayatilela Misipa. Kabilia itotu wala kala kalitutila komwaidona tilaula ikaligasi. 9 Yosuwa ivagi makawala baisa matausina avaka Guyau leikaraiwogi matauna, ikatuuwoli kaikesi si wosa deli igabu si waga kaibibiu.

10 Oluvi Yosuwa ikeiita ila ovalu Asora ikatumati guyoula e iyouli mavilouna. (Wa tuta matutona Asora mavilouna saina kwaipeula ikalisuwoli komwaidona valu mavilousina.) 11 E matausina ikatumataisi komwaidona tomotala; gala taitala ikesa tomomova e ivakati kova igabu mavilouna.

12 Yosuwa ikatumati guyousi e iyouli komwaidona valu mavilousina, makawala avaka Mosese matauna Guyau la touwata, eikaraiwogi. 13 Ka, mina Isireli gala igabwaisi avai valu mavilousina eibudaisi odubakaila, mesinaku wala Asora kalamwaleta Yosuwa eigabu. 14 Metoya valu mavilousina mina Isireli itapeilisi komwaidona veiguwa deli mauna iyosisi paila wala titoulesi. Mitaga tomotasi ikatumataisi komwaidosi, gala taitala ikesa tomomova. 15 Baisa makawala Guyau la karaiwaga bogwa eisaiki la touwata Mosese, e Mosese isupeili isaiki Yosuwa e Yosuwa ikabikuwoli karaiwaga makwaisina. Matauna ivagi vavagi komwaidona makawala avaka Guyau bogwa leikaraiwogi Mosese.

Valu mapilasina Yosuwa leiyouli

16 Yosuwa iyouligigai wala valu mavilousina wa koya deli okabatau, opiliyavata deli opilibolimila, komwaidona viluwela Goseni deli goli oviloupakala opilibolimilela Goseni, deli Yoridani Itayatila. 17-18 Valu mapilana eivitouula wa Koya Alaki opilibolimila katitaikinela Edom, ikabikabi goli ila Bealagadi opiliyavata, mapilana Lebanoni oitayatila, opilibolimilela Koya Emoni. Yosuwa ikikabilia deli guyousi valu mapilasina tuta saina kaduwonaku, mitaga matauna itomgwaga e iyosi matausina ikatumati. 19 E valu viloutala wala leivasosu deli mina Isireli mavilouna Gibioni, mimilisi mina Ivi leisisuaisi baisa. Komwaidonaga mavilousina bogwa wala leiyoulisi okabilia. 20 Guyau bogwa leivigaki eitobu ninasi paila bikabiliasi deli mina Isireli, mwada komwaidosi wala bidoumlabasi, e mina Isireli bikatumataisi e gala binokapisaisi matausina. Baisa makawala wala Guyau bogwa leikaraiwogi Mosese. *

21 Wa tuta matutona wala Yosuwa ila ikatumati budotala boda kasi vakaila makawala dokanikani mabudona eidokaisi mina Anaki matausina leisisuaisi wa koya - mapilana Ebironi, Debira, Anabi, deli komwaidona valu wa koya Yuda deli Isireli. Yosuwa ikatudoum matausina deli ikatudidaimi si valu. 22 E gala wala taitala matausina mina Anaki isisu tomomova olopola Isireli. Mesinaku taivilesi ikesasi tommomova eisisuaisi Gasa, Gata, deli Asidodi.

23 Yosuwa iyouli wala ivinaku valu mavilousina, makawala avaka Guyau bogwa leikaraiwogi Mosese. Yosuwa isaiki mina Isireli valu mavilousina si vavagi tatousi - e ivilasi kwaitala kwaitala paila dalesi mina Isireli.

E kabilia iwokuva tomota iluva uwosi isibwabwailasi.

12

Mosese eitomgwaga odubasi gweguya

1 Tomotala Isireli bogwa eiyoulisi valu mapilana Yoridani e iyosisi si valu, eivitouula Anoni Itayatilela isuwa ila Yoridani Itayatila ikabikabi goli ila itobu wa Koya Emoni opiliyavata. Matausina itomgwagasi odubasi taiyu gweguya. * 2 Taitala yagala Siyoni matauna mina Amora si guyau eiguguyoi Esiboni. Tuvaila la kabokaraiwaga ila ikau Giliadi kabulotala, metoya Aroera ivitouula (mavilouna itotu opapala Anoni oitayatilela) deli viloutala valu itotu oluwalela makwaina itayatila iyayosa ila itobu Waya Yaboka, baisa mina Amoni kasi kaligei; 3 deli tuvaila ikau Yoridani Itayatila metoya Milaveta Galili bila opilibolimila baisa Beti Yesimoti (mapilana isisu Milaveta Pilamata opilibomatula) iyayosa ila itobu wa Koya Pisiga.

4 Matausina tuvaila itomgwagasi odabala Ogi matauna guyoula Basani, matauna taitala matausina mmweisala metoya odalela Repa; matauna ikaraiwogi Asitaroti deli Edirei. 5 Matauna la kabokaraiwaga deli mapilana Koya Emoni, Saleka, deli komwaidona Basani bila itobu okaligeila Gesura deli valu Maaka, toyo kabulotala Giliadi, ila itobu ola kaligei Siyoni matauna guyoula Esiboni.

6 Mosese deli tomotela Isireli itomgwagasi odubasi matausina gweguya kasitaiyu. Mosese, matauna Guyau la touwata, eivili kasitaiyu gweguya si pwaipwaia isaiki Rubeni deli Gada dalesi deli kabulotala Manasa dalela, ivigaki si vavagi tatousi. *

Valu mavilousina Yosuwa eikalisau

7 Yosuwa deli komwaidosi mina Isireli itomgwagasi odubasi guyousi mavilousina opilikwaibwagela Waya Yoridani. Metoya Bealagadi oitayatilela Lebanoni eiuvalutuga ila wa Koya Alaki opilibolimila katitaikinela Edom. E Yosuwa isigali valu mapilana oluwalaisi komwaidona dalela Isireli isaiki matausina kasi vilavila bivigaki kwekanuvagasi si vavagi tatousi. 8 Vilavila makwaina deli wala iviligolaisi mavilousina wa koya, okabatau opilikwaibwaga, Yoridani Itayatila deli okabatau, osilisalili opilibomatu, deli oviloupakala mapilana opilibolimila. Valu mapilana si valu mina Itai, mina Amora, mina Kenani mina Peresi, mina Ivi, deli goli mina Yebusi. 9 E mina Isireli itomgagasi odubasi guyousi valu mavilousina. Yeriko, Ai (katitaikina Beteli). 10 Yerusalem, Ebironi, 11 Yamti, Lakisi, 12 Egiloni, Gesera, 13 Debira, Gederi, 14 Oma, Aradi, 15 Libina, Adulam, 16 Makeda, Beteli, 17 Tapuwa, Epera, 18 Apeki, Lasaroni, 19 Madoni, Asora, 20 Simroni Meroni, Akisapi, 21 Taanaki, Megido, 22 Kedesi, Yokineyam (mapilana isisu Kamela), 23 Dora (isisu olumata), Goyim (isisu mapilana Galili), 24 deli goli Tesa - komwaidona gweguyala valu mavilousina kasi bawa tailuwotolu taitala.

13

Valu mimilisi Yosuwa igau biyouli

1 Tuta matutona Yosuwa bogwa leitomoya. E Guyau iluki matauna kawala, “Mwa yoku bogwa saina lokutomoya, mitaga valu mimilisi tuvaila eisisuaisi igau bukuyouli. 2 komwaidona viluwela Pilisitia deli Gesura, 3 deli goli komwaidona viluwela mina Avi opilibolimila. (Valu mapilana metoya wa Waya Siyora, okasi kaligei mina Itipita, biuvalutu goli bila itobu Ekironi okaligei opiliyavata, mapilana idokaisi mina Kenani si valu. E guyousi Pilisitia eisisuaisi Gasa, Asidodi, Asikeloni, Gata, deli Ekironi.) 4 E tuvaila kesala mina Kenani si valu isisu, e tuvaila Meara (mavilousina mina Saidoni si valu), eiuvalutu wala ila itobu Apeki, okasi kaligei mina Amora; 5 e mina Gebali si valu; komwaidona Lebanoni opilibomatu, eivitouula Bealagadi mavilouna opilibomatula Koya Emoni biuvalutu goli bila itobu Amati Kadaula. 6 E baisa ikoguliki wala deli komwaidona si valu mina Saidoni, matausina leisisuaisi wa koya oluwalela Koyala Lebanoni deli Misirepoti Maim. Yeigu babokavili komwaidosi matausina bisunapulasi avai tuta mina Isireli bisuyaisi kulusi. Yoku ibodi bukusigali valu mapilasina oluwalaisi mina Isireli makawala avaka bogwa lakaraiwogaim bukuvagi. * 7 Baisa tuta bukusigali valu mapilasina oluwalaisi dala dilalima dilavasi deli mabila metoya Manasa dalela, paila bimilivalusi bivigaki si vavagi tatousi.”

Valu mapilana Waya Yoridani opilibomatula ivilaisi

8 Mosese matauna Guyau la touwata bogwa leisaiki Rubeni sola Gada dalesi deli goli mabila Manasa dalela si valu mapilana Waya Yoridani opilibomatula. * 9 Si valu iuvalutu wala ila Aroera (mavilouna opapala Anoni Itayatila) deli viloutala valu oluwalela itayatila makwaina deli goli komwaidona dubakaila mapilana Medeba bila Diboni. 10 Iuvalutu wala ila okasi kaligei mina Amoni deli goli komwaidona valu mavilousina guyau Siyoni matauna mina Amora si guyau eiguguyoi, matauna guyoula Esiboni. 11 Mavilouna olumoulela isisu Giliadi, viluwesi Gesura deli Maaka, komwaidona valu mapilana Koya Emoni, deli komwaidona valu Basani iuvalutu goli ila Saleka. 12 Tuvaila isisu Ogi la kabokaraiwaga deli, matauna pesila metoya odalela Repa; matauna guyoula Asitaroti deli Edirei. Mosese bogwa eitomgwaga odubasi tomota matausina e eibokavili eisunapulasi. 13 Mitaga mina Isireli gala wala ibokavilaisi tomotala Gesura deli Maaka, matausina isivagasisi wala olumoulela Isireli.

14 E makawala wala Guyau leiluki Mosese, matauna gala wala isaiki Libai dalela katupotala si valu, matausina bikulasi kasi vilavila metoya lula bigigabwaisi okabogwabu lula paila Guyau matauna Isireli la Yaubada. *

Rubeni dalela si valu tatousi

15 Mosese bogwa eisaiki Rubeni dalela pilatala valu ivigaki si valu tatousi. 16 Metoya Aroera eivitouula si valu (mavilouna itotu opapala Anoni Itayatila) e isalili oluwalela itayatila mapilana valu itotu, deli goli komwaidona dubakaila eitaina eitapatu mapilana Medeba. 17 Deli Esiboni toyo komwaidona valu odubakaila. Diboni, Bamoti, Beali, Beta Bealimeona, 18 Yaasa, Kedemota, Mepaata, 19 Kiriataim, Sibima, Sereti-Saa itotu wa koya oitayatila, 20 Betipeora, mapilana Koya Pisiga osilisalili, deli Beti Yesimoti. 21 Tuvaila komwaidona valu mavilousina odubakaila deli goli komwaidona la kabokaraiwaga Siyoni matauna mina Amora si guyau, matauna ikikaraiwogi mapilana Esiboni. Mosese itomgwaga odabala matauna, deli goli Midiani tokaraiwogasi. yagasi Ebi, Rekem, Sura, Ura, deli Reba. Komwaidona matausina ikikaraiwagasi ovalu mavilousina guyau Siyoni odubasi. 22 E oluwalaisi matausina mina Isireli bogwa leikatumataisi Balam matauna Beori latula tokalamimi deli wala leikatumataisi. 23 Kasi kaligei Rubeni dalela opilikwaibwaga mekeiita Waya Yoridani. Komwaidona mavilousina valu vilouvakaveka deli viloukikekita leisakaisi nunu kwaitala kwaitala metoya Rubeni dalela paila si valu tatousi.

Valu mapilana leisakaisi Gada

24 Tuvaila Mosese isaiki pilatala valu baisa Gada dalela ivigakaisi si valu tatousi. 25 Si valu ikoguliki Yasa deli komwaidona valu mavilousina mapilana Giliadi, kabulotala mapilana Amoni iuvalutu ila itobu Aroera, baisa opilibomatu mapilana Raba, 26 si valu ivitouula Esiboni iuvalutu ila Ramati Misipa deli Betonim, e metoya Maanaim ila itobu okaligeila Lodebara. 27 E mapilana Yoridani Itayatila ikoguliki wala Beta Aram, Betinimra, Sukoti, deli Saponi, baisa goli komwaidona kesala la kabokaraiwaga Siyoni guyoula mapilana Esiboni. E Waya Yoridani baisa si kaligei mapilana opilikwaibwaga iuvalutu ila opiliyavata Milaveta Galili. 28 Komwaidona valu vilouvakaveka toyo viloukikekita leisakaisi baisa nunu kwaitala kwaitala metoya Gada dalela paila si valu tatousi.

Valu mapilana leisakaisi Manasa opilibomatu

29 Mosese isaiki pilatala valu baisa kabulotala Manasa dalela ivigakaisi si valu tatousi. 30 Si valu eivitouula Maanaim deli ikoguliki mapilana Basani pilamwaidona, baisa komwaidona Ogi la kabokaraiwaga matauna guyoula Basani, e tuvaila komwaidona valu makwaisina kweluwolima kweluwotala viluwela Yairi mapilana Basani. 31 Deli ikoguliki kabulotala Giliadi, deli goli Asitaroti toyo Edirei mavilousina Ogi la kabokaraiwaga kala vilouvakaveka mapilana Basani. Komwaidona Mosese eisaiki kabulotala dala madalasina leikitetilasi leima metoya Makira matauna Manasa latula.

32 Baisa makawala Mosese eivili valu mapilana Yeriko opilibomatu deli Yoridani tuta matutona eivakanasi okabatau mapilana Mowabi. 33 Mitaga Mosese gala wala isaiki sitana kasi vilavila Libai dalela. Iluki matausina kasi vilavila bikulasi metoya avaka mina Isireli bisemakavaisi baisa Guyau matauna mina Isireli si Yaubada. *

14

Valu mapilana Yoridani opilikwaibwaga ivilaisi

1 Baisa makawala kala nikoli ammakawala valu Kenani Yoridani opilikwaibwaga eivilaisi oluwalaisi tomotala Isireli, Eleasa matauna tolula, Yosuwa matauna Nuni latula deli komwaidosi tokugwala dala Isireli ivilaisi valu mapilana oluwalaisi tomota komwaidona. 2 E makawala Guyau leikaraiwogi Mosese, si valu madalasina dilalima dilavasi deli mabila Manasa dalela mapilana Yoridani opilikwaibwaga bivilaisi metoya bikowobobutasi.n* 3-4 Mosese bogwa leisaiki valu mapilana Yoridani opilibomatu baisa dala dilayu deli mabila Manasa dalela. (Yosepa dalela ikatuvaisi iboda dilayu Manasa deli Epereim.) Kavilela biga Mosese gala wala isaiki Libai dalela kasi vilavila katupotala si valu. Kaimapula, matauna isaiki matausina mimilisi wala si valu paila bisilaisi, e tuvaila sitana pwaipwaia paila si bulumakau deli si sipi bikikabubunasi okasi mnumonu. * 5 E tomotala Isireli ivilaisi valu mapilana makawala Guyau bogwa leikaraiwogi Mosese.

Valu Ebironi isakaisi Keleba

6 Kwaitala yam mimilisi tomota metoya odalela Yuda imakaiasi Yosuwa mapilana Giligali. Taitala matausina yagala Keleba Yepunei latula guma Kenisi. E matauna Keleba iluki Yosuwa kawala, “Mwa, bogwa kunikoli avaka Guyau Yaubada eiluki la touwata Mosese mapilana Kadesi Bania paila yoku deli yeigu. * 7 Avai tuta agu taitu iboda kweluwovasi e tuta matutona Guyau la touwata Mosese iwitalaigu metoya Kadesi Bania mwada bala bavakawoli valu mapilana. Avai tuta lakaimilavau akamituli komwaidona avaka kala kamokwita baisa matauna. * 8 E, tauwau matausina deli lakalosi, si kamatula ivigaki ibulukukoli da tomotasi. Mitaga yeigu akamokwita wala akabikuwoli Guyau ulo Yaubada. 9 Mauula Mosese ibiga katotila baisa yeigu kidamwa yeigu deli litugwa komwaidosi mokwitatoula bakakulasi kama vilavilasi bivigaki ma vavagisi tatoumasi valu mapilana lalouya wa tuta matutona. * 10 E ka, kugisa! Omitibogwa goli Guyau eiluki Mosese makawala, e oluviga bogwa taitu kwailuwovasi kwailima leima itobu yam lagaila. Paila tuta matutona omitibogwa mina Isireli ivawalaiyaisi olumoulela viloupakala, e Guyau bogwa eiyamataigu e asisu tomomova, makawala goli Guyau la biga katotila. Ka, kugisaigu! Yam lagaila agu taitu bogwa leiboda kwailuwolima kwailuwotolu kwailima, 11 e yeigu topeula wala yam lagaila makawala goli ulo peula wa tuta matutona Mosese eiwitalaigu ala avakawali valu. Yeigu ulo peula ibodi wala batokabilia kaina bavagi avai vavagi goli! 12 Ka, ibodi bukusakaigu mapilawena koya avaka Guyau eikatotila bisakaigu wa tuta matutona yeigu deli segwaia kakamatulasi. Wa tuta matutona lakalukwaimi kidamwa matausina kasi vakaila makawala dokanikani eidokaisi mina Anaki isisuaisi olopola valu vilouvakaveka, kalisi kwepapeula. Ka, adoki kaina Guyau bisikailigu e yeigu babokavili bisunapulasi bisakaulasi, makawala goli Guyau eilivali.”

13 Yosuwa ikabwaili Keleba matauna Yepunei latula e isaiki matauna viluwela Ebironi ivigaki la vavagi tatoula. 14 Omitibogwa leima lagaila Ebironi si vavagi wala tubula Keleba matauna Yepunei latula guma Kenisi, paila uula matauna tokimadagi ikabikuwoli Guyau, matauna Isireli la Yaubada. 15 Omitibogwa, Ebironi leidokaisi viluwela Aba. (Aba matauna topeuligaga oluwalaisi mabudona mina Anaki.)

Baisa tuta bogwa leivakota mavilouna.

15

Valu mapilana eisakaisi Yuda

1 E baisa makawala livalela Yuda dalela eikauwaisi si valu.

Valu mapilana iuvalutu wala ila opilibolimila okabulumwaisala viloupakala yagala Sini, okasi kaligei mina Edom. 2 E kaligei makaina opilibolimila isakaula metoya Milaveta Pilamata opilibolimila, 3 e iluvipeili metoya Akarabim Kadaula ila opilibolimila itobu mapilana Sini. Oluvi ila katitaikina mavilouna Kadesi Bania opilibolimila opapala Esironi itotu goli ila Adara, iuwovila isakauloki Kaka, 4 e isaitaula wala ila Asimoni, e isai wala kaduyotala waya makaina mina Itipita kasi kaligei iuvalutu wala ila ikayabusi Bolita Kwaiveka, e baisa meitobu kaligei makaina. Baisa makawala kala gigisa Yuda kaligeila mapilana opilibolimila.

5 Kaligei makaina opilibomatu baisa Milaveta Pilamata, iuvalutu goli ila oyeyuna Waya Yoridani.

E metoya baisa kaligei makaina opiliyavata eivitouula; 6 iuvalutu goli ila Beta Ogila, e isuwa opiliyavatela koya makwaina silisalili bilokaia Yoridani Itayatila. Oluvi isuwa wala ila makwaina Dakuna yagala Bowani (Bowani matauna taitala Rubeni latula). 7 E metoya Pakula Itayatila goli ila Debira, e iuwovila isuwa opiliyavata ila Giligali, mavilouna matala eitovilaki Adummim Kadaula mapilana itayatila opilibolimila. Oluvi isaitaula wala ila Enisemesi outuwotula, e iuyeya wala ila Enirogeli, 8 e metoya baisa isakauloki wala Itayatila Inom mapilana opilibolimila makwaina koya ambaisa mavilouna Yerusalem eititoki, mavilouna goli mina Yebusi si valu. Oluvi kaligei makaina isuwa wala imwena ila odubiliwotala makwaina koya opilikwaibwagela Itayatila Inom, mapilana okala vigimkovila Itayatila Repaim opiliyavatela. 9 Metoya baisa isakaula isuwa ila mapilana Utuwotula Nepatowa e iuyeya wala ila ovalu mavilousina katitaikinela Koya Epironi. E metoya baisa iuwovila isuwa ila ikibuboti Baala (igiyuwela eididokaisi Kiriati Yearim). 10 E baisa ikatukwaidoga wala isuwa opilikwaibwagela Baala iuyeya wala mapilana koyala Seira, isaitaula wala ila opiliyavatela wa Koya Yearim (igiyuwela eididokaisi Kesaloni), isaliliki ila Beti Semesi, e iligaim Timnai isaitaula goli. 11 E kaligei isuwa wala ila wa koya makwaina leitotu opiliyavatela Ekironi, iuwovila isuwa ila Sikeroni, iligaim Koya Baala, e isaitaula wala ila Yamnia. E ila wala ikayabusi Bolita Kwaiveka. 12 E kaligei makaina opilikwaibwaga isakauloki wala lumata.

E kaligei makaisina leitavina leitapatu baisa Yuda wala dalela si valu.

Keleba itomgwaga odubasi Ebironi toyo Debira

13 Katupotala Yuda viluwela Yosuwa eisaiki Keleba matauna Yepunei latula metoya odalela Yuda, makawala goli Guyau leikaraiwogi Yosuwa. Matauna ikau la valu Ebironi, mavilouna la valu Aba matauna Anaki tamala. * 14 Keleba ibokavili matausina tubula Anaki isakaulasi isunapulasi metoya valu mavilouna, matausina dalesi Sesai, Aimani deli Talimai. 15 E metoya baisa isaitaula ila mwada bikabilia deli tomotala Debira. (E valu mavilouna omitibogwa eidokaisi Kiriati Sepera.) 16 E Keleba ikaibiga, kawala, “Ka, avai tau topeula biyouli mapilana Kiriati Sepera, bogwa batugwali latugu vivila Akasa bivaiya matauna.” 17 E taitala Keleba bodala Kenasi latula yagala Otaniela, matauna iyouli mapilana valu, mapaila Keleba iyovaiya latula Akasa baisa matauna. 18 Wa yam makwaina kasitaiyu ivaisi, Otaniela imnabi minana binigadi sitana pwaipwaia metoya baisa tamala. E minana itobusi metoya ola ase ikavagina omatala Keleba, e ikatupoi avaka magila. 19 E minana ikaibiga kawala, “Magigu kwaivila agu utuwotu, paila pwaipwaia lokusakaigu isisu oviloupakala.” Mapaila Keleba isaiki minana makwaisina utuwotu walakaiwa deli otilawa.

Yuda viluwela

20 Mapilana valu mina Yuda ikauwaisi si valu tatousi. 21 Mavilousina si valu opilibolimila, mavilousina katitaikina kaligeila Edom, mavilousina Kabiseeli, Ederi, Yagura, 22 Kina, Dimona, Adada, 23 Kedesi, Asora, Itinani, 24 Sipa, Telem, Bealoti, 25 Asora Adata, Keriota Esironi, (igiyuwela Asora), 26 Amam, Sema, Molada, 27 Asari Gada, Esimoni, Betipeleti, 28 Asari Suwali, Biasiba, Bisiotia, 29 Baala, Iim, Esem, 30 Elitoladi, Kesili, Oma, 31 Sikilagi, Madimana, Sanisana, 32 Lebawota, Silim, Aini deli Rimoni, komwaidona kasi bawa kwailuwoyu kwailima kwaivasi valu, deli goli mavilousina valu viloukikekita opapasi mavilousina.

33 Mavilousina wa koya osilisalili baisa Esitauli, Sora, Asina, 34 Sanewa, Eniganim, Tapuwa, Enam, 35 Yamti, Adulam, Sokou, Aseka, 36 Saaraim, Aditaim, Gedera deli Gederotaim, komwaidona kasi bawa kwailuwotala kwaivasi, deli goli mavilousina valu viloukikekita opapasi mavilousina.

37 E mimilisi tuvaila yagasi Senani, Adasa, Migidaligadi, 38 Dileani, Misipa, Yokiteeli, 39 Lakisi, Bosikata, Egiloni, 40 Kaboni, Lamam, Kitilisi, 41 Gederoti, Betidagoni, Naama deli Makeda, komwaidona kasi bawa kwailuwotala kwailima kwaitala, deli goli mavilousina valu viloukikekita opapasi mavilousina.

42 E mimilisi tuvaila yagasi Libina, Eteri, Asani, 43 Ipita, Asina, Nesibi, 44 Keila, Akisibi, deli Maresa, komwaidona kasi bawa kwailima kwaivasi, deli goli mavilousina valu viloukikekita opapasi.

45 Tuvaila mapilana Ekironi viluwela opapasi vilouvakaveka deli viloukikekita, 46 deli goli komwaidona vilouvakaveka deli viloukikekita katitaikinela Asidodi, metoya Ekironi iuvalutu goli ila Bolita Kwaiveka.

47 Tuvaila mavilousina Asidodi deli Gasa, deli goli valu mavilousina vilouvakaveka deli viloukikekita eitodadelisi, iuvalutu eila wa waya makaduyona mina Itipita kasi kaligei e iuyeiya wala ila Bolita Kwaiveka olumata.

48 E mapilana wa koya valu mavilousina yagasi, Samira, Yatira, Sokou, 49 Dana, Kiriati Sepera (igiyuwela Debira), 50 Anabi, Esitemowa, Anim, 51 Goseni, Oloni, deli Giloi. komwaidona kasi bawa kweluwotala kwaitala deli goli mavilousina viloukikekita opapasi mavilousina.

52 Tuvaila mavilousina Arebia, Duma, Esani, 53 Yanim, Beta Tapuwa, Apeka, 54 Umta, Ebironi, deli Siori; komwaidona valu mavilousina kasi bawa kwailima kwaivasi deli goli mavilousina viloukikekita opapasi mavilousina.

55 Tuvaila mavilousina Maoni, Kamela, Sipa, Yuta, 56 Yesireeli, Yokideyam, Sanowa, 57 Kaini, Gibia, deli Timnai. komwaidona valu mavilousina kasi bawa kweluwotala deli goli mavilousina viloukikekita opapasi mavilousina.

58 Tuvaila valu mavilousina Aluli, Betisuri, Gedori, 59 Maarata, Betanoti, deli Elitekoni. valu mavilousina kasi bawa kwailima kwaitala deli goli viloukikekita opapasi mavilousina.

60 Tuvaila valu mavilousina Kiriati Beali (igiyuwela Kiriati Yearim) deli Raba, valu vilouvakaveka kwaiyu wala, deli viloukikekita opapasi mavilousina.

61 E mavilousina oviloupakala Beta Araba, Midini, Sekaka, 62 Nibisani, viluwela Yona, deli Enigedi. valu mavilousina kasi bawa kwailima kwaitala, deli viloukikekita opapasi mavilousina.

63 Mitaga tomotala Yuda gala wala gagabila bibokavilaisi mina Yebusi, leisisuaisi Yerusalem. Omitibogwa leima lagaila mina Yebusi leisisuaisi wala mapilana Yerusalem. *

16

Valu mapilasina leisakaisi Epereimi deli Manasa opilikwaibwaga

1 Valu mapilana leisakaisi Yosepa dalela kaligeila makaina opilibolimila ivitouula metoya kwaitala kabulu Waya Yoridani katitaikinela Yeriko, opilibomatula outuwotula Yeriko, e ila oviloupakala. Metoya Yeriko imwena wa koya iuvalutu wala ila itobu Beteli. 2 Metoya Beteli isuwa ila Lusi, e isaitaula ila Ataroti Adari, ambaisa mina Aka si valu. 3 Oluvi iuwovila isuwa opilikwaibwaga ila osi valu mina Yapileti, iuvalutu ila mapilana Betorona Otalawa. E metoya baisa isaitaula wala ila Gesera e ila ikayabusi Bolita Kwaiveka.

4 E tubula Yosepa, metoya dalesi Epereim deli Manasa opilikwaibwaga, iyosisi valu mapilana ivigakaisi si vavagi tatousi.

Dala Epereimi

5 Baisa makawala leisakaisi Epereim dalela si valu; matausina kasi kaligei ivitouula metoya Ataroti Adari e isuwa wala opilibomatu ila Betorona Walakaiwa, 6 e metoya baisa isaitaula wala ila ikayabusi Bolita Kwaiveka. E mavilouna Mikametati eitotu opiliyavata. Metoya opilibomatu kaligei makaina iuwovila isakauloki Taanati Sailo, iligaim mavilouna opilibomatula isaitaula wala ila Yanowa. 7 Metoya Yanowa isalili isuwa ila Atarota deli Naara, ila Yeriko e ila itobu Waya Yoridani. 8 Kaligei makaina isuwa opilikwaibwaga e ila Tapuwa e isaitaula wala ila wa Waya Kana e iuyeiya wala ila ikayabusi Bolita Kwaiveka. Pwaipwaia makwaisina eisakaisi mabudosina dalela Epereim bivigakaisi si vavagi tatousi, 9 deli mimilisi valu eitotusi olumoulela kaligeila mavilouna Manasa bogwa leisakaisi Epereim dalela. 10 Mitaga matausina gala wala ibokavilaisi mina Kenani leisisuaisi Gesera, e mapaila matausina leisivagasisi wala deli mina Epereim omitibogwa leima lagaila, e ivigakaisi matausina si ula. *

17

Manasa opilikwaibwaga

1 E katupotala valu Yoridani opilikwaibwaga isakaisi mimilisi dala leikitetilasi metoya Manasa odalela matauna Yosepa la kuluta. Makira matauna Giliadi tamala, e matauna Makira Manasa la kuluta tau. Matauna goli dabala wota, mapaila valu Giliadi deli Basani Yoridani opilibomatu isakaisi matauna. 2 E pwaipwaia mapilana Yoridani opilikwaibwaga isakaisi kesala Manasa dalela yagasi, Abiesa, Eleki, Asirieli, Sekem, Epera, deli Semida. Matausina tauwau Manasa dalela matauna Yosepa latula; matausina tommoyesi dala madalasina. 3 E taitala tau yagala Selopeyadi, matauna Epera latula e Epa tamala Giliadi, e Giliadi tamala Makira, e Makira tamala Manasa. Matauna Selopeyadi gala isim litula tauwau mitaga vivila wala. Yagasi makawala, Mala, Nowa, Ogila, Milika, deli Tesa. 4 Minasina ilokaiasi tolula Eleasa deli Yosuwa Nuni latula e deli tokugwala Isireli e ilukwaisi kawasi, “Guyau bogwa leikaraiwogi Mosese bisakaimasi deli veimaiasi tauwau katupotala ma valusi tatoumasi.” Mapaila makawala Guyau la karaiwaga, isakaisi minasina deli veisia tauwau si valu tatousi. * 5 Baisa memweyeya Manasa ikau kala vilavila kweluwotala la valu deli goli Giliadi toyo Basani mapilana Yoridani opilibomatu. 6 Paila omitibogwa leima lagaila Manasa dalela vivila deli tauwau iyosaisi si valu tatousi. Valu mapilana Giliadi isakaisi kesala dalela Manasa.

7 Manasa la valu ivitouula valu Asera iuvalutu goli ila itobu Mikametati, mapilana Sekem opilibomatu. E kaligei isum mapilana opilibolimila paila bikolupoli tomotala Enitapuwa. 8 Pwaipwaia katitaikina Tapuwa Manasa la valu tatoula, mitaga Tapuwa mavilouna itotu okaligei, mavilouna dalela Epereim si valu. 9 E kaligei isalili wala ila wa Waya Kana. E valu mavilousina itotusi opilibolimilela waya makaduyona Epereim la valu, ilagoli mavilousina itotusi olumoulela Manasa la valu. Manasa kala kaligei isakauloki wala waya makaduyona opiliyavata e ila ikayabusi Bolita Kwaiveka. 10 E mapilana opilibolimila Epereim la valu, mapilana opiliyavata Manasa la valu - e Bolita Kwaiveka baisa kasi kaligei mapilana opilikwaibwaga. Asera itotu mapilana opiliyavata, e Isaka itotu mapilana okalisalewa. 11 E olumoulela Isaka deli Asera si valu, Manasa iyosi Beta Sani deli Ibileyam, deli goli viloukikekita mavilousina opapasi, deli tuvaila valu Dora (mavilouna olumata), Enidora, Taanaki, Megido, deli viloukikekita mavilousina opapasi. 12 Mitaga tomotala Manasa gala gagabila bibokavilaisi tomotala valu mavilousina, mapaila baisa mina Kenani isivagasisi wala osi valu mavilousina. * 13 Ilagoli mina Isireli ipapeulasi, mitaga gala wala ibokavilaisi komwaidona mina Kenani, mesinaku wala ikaraiwogaisi saina minimani bipaisewasi paila matausina.

Epereim deli Manasa opilikwaibwaga inigadasi si valu kala katumkoluva

14 E Yosepa dalela ilukwaisi Yosuwa kawasi, “Avaka paila lokusakaimasi katupotala wala valu bivigaki ma vavagisi tatoumasi? Yakamaisi saina kama tobidubadusi paila Guyau bogwa leikabwailimasi.”

15 Yosuwa ivitakauloki kawala, “Kidamwa saina kami tobidubadu e valu makatupona wa koya mapilana Epereim saina pilakekita, bwaina kulosi olawodila olumoulela si valu mina Peresi deli mina Repa e kuteyasi mi valu.”

16 Matausina ivitakaulokaisi kawasi, “Mwa valu mapilana wa koya saina wala pilakekita gala bibodaimasi, mitaga ka, mina Kenani okabatau iyosisi si waga kaibibiu tanumnumta kaipapeula, matausina goli isisuaisi mapilana Beta Sani deli valu mavilousina viloukikekita opapasi deli goli matausina isisuaisi Itayatila Yesireeli.”

17 E Yosuwa iluki Epereim dalela deli Manasa dalela mayuwona opilikwaibwaga kawala, “Baisa mokwita wala saina bidugaga yokomi, deli goli saina topapeula yokomi. Ibodaimi wala bukuyosisi tuvaila kami vilavila. 18 E valu mapilana wa koya bukuyosisi mi valu. Ilagoli saina ulaka mitaga bukupwailisi bimigileu metoya kabulotala valu bila kabuluyuwela e bivigaki mi vavagi tatoumi. E matausina mina Kenani bogwa bukubokavilaisi bibutusi, ilagoli si waga kaibibiu tanumnumta kaipapeula deli saina topapeula matausina.”

18

Valu kala vigimkovila

1 Avai tuta bogwa leiyoulisi valu mapilana, komwaidosi mina Isireli ilosi ibudaisi si kabosikaiwa mapilana Sailo e ikaluvitauwaisi Guyau la Buliyoyova. 2 Dala dilalima dilayu igau wala gala isakaisi si valu katupotala. 3 Mapaila Yosuwa iluki mina Isireli kawala, “Tauwau, avai kami tuta bukusuvisi e bukuyosisi valu mapilana Guyau matauna tubumia si Yaubada leisakaimi? 4 Ibodi bukumiakaigusi taitolu tauwau metoya dala dilatala dilatala. E bawitali matausina bilosi biloyasi valu mapilana pilamwaidona e binagasi tiloulesi ammapilana wala magisi paila biyosisi si valu tatousi. Oluvi bikaimilavausi bimakaiagusi. 5 Valu mapilana bavili kala bawa katupolima katupoyu. Madilana Yuda la valu bila opilibolimila e madilana Yosepa bila opiliyavata. 6 Kuginaisi livalesi valu makatuposina katupolima katupoyu e kumiakaigusi. E oluvi yeigu bavagi kidikedala kowobobuta paila bakatupoi ammakawala nanola Guyau da Yaubadasi paila yokomi. 7 E Libai dalela gala bikeulasi katupotala si valu paila kasi vilavila makawala dala komwaidomi. Paila matausina isim kasi vilavila Guyau wala la tolula biuwotitalaisi matauna. E mokwitala Gada, Rubeni, deli Manasa opilibomatu dalesi bogwa eikeulasi si valu Yoridani opilibomatu, avaka Mosese matauna Guyau la touwata leisaiki matausina.”

8 Avai tuta Yosuwa bogwa leisaiki tauwau matausina kasi karaiwaga, matausina ikatuwakedasi iloyasi valu mapilana pilamwaidona. Yosuwa leikaibiga, kawala, “Bukulosi bukuloyasi valu mapilana pilamwaidona e bukukwaimilavausi bukumakaiagusi. E mapilana wala Sailo yeigu bavagi kidikedala kowobobuta e bakatupoi ammakawala nanola Guyau paila yokomi.” 9 Mapaila tauwau matausina ilosi ilaloyasi wala ivakuwolaisi valu. Eiginiginisi livalela ammakawala eikalitulaisi valu iboda katupolima katupoyu e tuvaila eiginaisi yagasi valu komwaidosi. Oluvi ikaimilavausi Yosuwa ola kabosikaiwa mapilana Sailo. 10 E Yosuwa ikowobobuta paila bikatupoi ammakawala nanola Guyau paila matausina, e oluvi isaiki kesala mina Isireli dalela kala vilavila dilatala dilatala.

Valu mapilana eisaiki Beniamina

11 Beniamina dalela leisakaibogwisi si valu. Pilatala Yuda dalela piliyuwela Yosepa dalela e oluwalaga matausina Beniamina dalela. 12 Mapilana opiliyavata kasi kaligei eivitouula mapilana Yoridani e isuwa eimwena mapilana Yeriko opiliyavata e isakauloki opilikwaibwaga wala ila mapilana wa koya e ila ikayawai mapilana Betaveni oviloupakala. 13 Metoya baisa kaligei isuwa wala ila osilisalili opilibolimilela Lusi (igiyuwela eididokaisi Beteli), e isalili isuwa Ataroti Adari, wa koya mapilana opilibolimilela Betorona Otalawa. 14 E metoya wa koya makwaina opilikwaibwagela, kaligei ikalitavila isuwa opilibolimila ila Kiriati Beali (igiyuwela Kiriati Yearim), makwaina si valu dalela Yuda. Makaina kaligeila opilikwaibwaga. 15 E makaina kaligei opilibolimila ivitouula Kiriati Yearim osisunela e isakaula isuwa outuwotula mapilana Nepatowa. 16 E isalili ila okabatau wa koya makwaina eitovilaki oItayatila Inom, mapilana opiliyavata kala vigimkovila oItayatila Repaim. E oluvi isuwa opilibolimila isuwalavi oItayatila Inom, opilibolimila koyala Yebusi, isakauloki Enirogeli. 17 E ikalitavila isuwa mapilana opiliyavata isuwa Enisemesi e isaitaula ila Gelilota, makwaina eitovilaki Adummim Kadaula. E kaligei isaitaula isalili wala ila Dakuna Bowani (Bowani matauna taitala Rubeni latula).

18 E isuwa opilayavatela koya makwaina eitovilaki Yoridani Itayatila. Oluvi isalili isuwa wala oitayatila, 19 mapilana opiliyavatela koya Beto Ogila, e ila ikayabusi opiliyavatela Milaveta Pilamata, ambaisa metoya Waya Yoridani bititayelu biloula. Makaina kaligei opilibolimila. 20 Yoridani makaina kaligeila opilibomatu. Baisa makawala kasi kaligei valu mapilasina Beniamina dalela eiyosisi ivigaki si vavagi tatousi.

21 Valu mavilousina leisakaisi Beniamina dalela igasi, Yeriko, Beto Ogila, Emeki Kesisi, 22 Beta Araba, Semaraim, Beteli, 23 Avim, Para, Opera, 24 Keparamoni, Opini deli Geba. kweluwotala kwaiyu viluwesi, deli goli viloukikekita opapasi mavilousina. 25 Deli tuvaila mavilousina Gibioni, Rama, Biaroti, 26 Misipa, Kepira, Mosai, 27 Rekem, Iripeeli, Tarala, 28 Sela, Ailepi, Yebusi (igiyuwela Yerusalem) Gibia, deli Kiriati Yearim. kasi bawa kweluwotala kwaivasi, deli goli viloukikekita opapasi mavilousina. Baisa makawala Beniamina dalela leiyosisi valu mavilousina eivigaki si vavagi tatousi.

19

Valu mapilana isakaisi Simioni

1 E isakaili Simioni dalela isakaisi pilatala si valu. E si valu tuvaila itotu olumoulela mapilana osi valu Yuda dalela. 2 Mavilousina Biasiba, Seba, Molada, * 3 Asari Suwali, Bala, Esem, 4 Elitoladi, Betuli, Oma, 5 Sikilagi, Beti Makaboti, Asari Susa, 6 Beti Lebawoti, deli Sarueni. kasi bawa kweluwotala kwaitolu vilouvakaveka deli goli mavilousina viloukikekita opapasi mavilousina.

7 Tuvaila mavilousina Aini, Rimoni, Eteri, deli Asani. kasi bawa kwaivasi vilouvakaveka, deli goli viloukikekita opapasi mavilousina. 8 E komwaidona valu viloukikekita opapasi, ikabikabi ila itobu Bealati Bia (igiyuweli Rama) mapilana opilibolimila. Valu mapilana isakaisi Simioni dalela kasi vilavila bivigakaisi si valu tatousi. 9 Omitibogwa Yuda kala vilavila saina wala pilaveka valu, mapaila itavaisi pilatala isakaisi Simioni dalela.

Valu mapilana isakaisi Sebuloni

10 E Sebuloni dalela leivigaki kwaitolula boda leisakaisi si valu. Valu mapilana leikauwaisi iuvalutu wala ila itobu Saridi. 11 Metoya baisa kaligei makaina isuwa ila opilikwaibwaga mapilana Mareyali, ikibuboti Dabeseti, deli waya makaduyona opilibomatula Yokineyam. 12 E piliyuwela Saridi kaligei makaina isuwa ila okaligeila Kisiloti Tabora opilibomatu, iuyeya wala ila Daberati deli Yapia. 13 Metoya baisa isaitaula wala ila Gata Epera deli Etakasini, iuwovila isakauloki Nea biloula Rimoni. 14 E mapilana opiliyavata kaligei makaina iuwovila isakauloki valu Anatoni, e ila itobu oItayatilela Ipitayeli. 15 Valu mavilousina kaligei makaina eikolupoli, Katati, Naalali, Simroni, Idala, deli Bedeliem. kasi bawa kweluwotala kwaiyu vilouvakaveka deli viloukikekita opapasi mavilousina. 16 Vilouvakaveka deli viloukikekita mavilousina eitotusi olumoulela valu mapilana Sebuloni dalela leisakaisi paila si valu tatousi.

Valu mapilana leisakaisi Isaka

17 E Isaka dalela ivigaki kwevasila boda leisakaisi si valu. 18 Si valu eikolupoli valu mavilousina, Yesireeli, Kesuloti, Sunem, 19 Aparaim, Sioni, Anaarati, 20 Rabiti, Kisioni, Ebesi, 21 Remeti, Eniganim, Enada, deli Betipasesi. 22 Kaligei makaina tuvaila isuwa ovalu Teibo, Saasuma, deli Beti Semesi, e ila itobu Waya Yoridani. Kaligei makaina ikolupoli kweluwotala kwailima kwaitala valu vilouvakaveka deli viloukikekita opapasi mavilousina. 23 Baisa makawala valu mavilousina vilouvakaveka deli viloukikekita eisakaisi Isaka dalela iyosisi paila si valu tatousi.

Valu mapilana leisakaisi Asera

24 E Asera dalela ivigaki kwelimala boda leisakaisi si valu. 25 Si valu mavilousina eikolupoli Elikata, Ali, Beteni, Akisapi, 26 Alam Meleka, Amadi, deli Misali. E mapilana opilikwaibwaga kaligei makaina isuwa Kamela deli Siyora Libinati. 27 E ikalitavina isuwa opilibomatu isisakaula wala ila Betidagoni, isuwa Sebuloni deli oItayatilela Ipitayeli opiliyavata biloula Betemeki deli Neieli. E isaitaula wala opiliyavata ila Kabuli, 28 Eberona, Reyobi, Ammoni, deli Kana, e ila itobu Saidoni. 29 E kaligei ikalitavila ila mapilana Rama, e isaitaula wala ila valu Taia makwaina kalila kwaipeula, e ikalitavila isuwa mapilana Osa itotu wala ila ikayawai Bolita Kwaiveka. Tuvaila si valu Maalabi, Akisibi, 30 Umma, Apeki, deli Reyobi. kala bawa valu vilouvakaveka kweluwoyu kwaiyu deli goli viloukikekita mavilousina opapasi. 31 mavilousina valu vilouvakaveka deli viloukikekita eitotusi olopola valu mapilana leisakaisi Asera dalela kasi vilavila ivigaki si valu tatousi.

Valu mapilana leisakaisi Napitalai

32 E Napitalai dalela ivigaki kwailima kwaitalela boda leisakaisi si valu. 33 Kasi kaligei ivitouula metoya Elepi iuvalutu ila yawa makaina itotu mapilana Saananim, e isaitaula ila Adaminekebi e ila Yamnia, e ikabikabi wala ila Lakum, e ila itobu Waya Yoridani. 34 E metoya baisa kaligei makaina iuwovila isuwa opilikwaibwaga ila Asanoti Tabora, e isuwa ila Ukoko, Sebuloni opilibolimila, deli Asera opilikwaibwaga deli goli Yoridani mapilana opilibomatu. 35 E valu mavilousina vilouvakaveka kalisi kwepapeula yagasi, Sidim, Seri, Ammati, Rakati, Kinereti, 36 Adama, Rama, Asora, 37 Kedesi, Edirei, Enasora, 38 Yironi, Migidalela, Orem, Betanoti, deli Beti Semesi. kasi bawa kweluwotala kwailima kwaivasi vilouvakaveka, deli goli viloukikekita opapasi mavilousina. 39 Baisa makawala valu mavilousina vilouvakaveka deli si valu viloukikekita eitotusi olopola valu mapilana eisakaisi Napitalai dalela ivigaki si valu tatousi.

Valu mapilana isakaisi Dani

40 E Dani dalela ivigaki kwailima kwaiyuwela boda isakaisi si valu. 41 Si valu mapilana eikolupoli valu mavilousina Sera, Esitauli, Irisemesi, 42 Saalibim, Aialoni, Itila, 43 Eloni, Timnai, Ekironi 44 Elitekei, Gibetoni, Bealati 45 Yeudi, Beneberaki, Gaterimona, 46 Meyakoni deli Rakoni deli goli komwaidona pwaipwaia opapala Yopa. 47 Avai tuta Dani tomotala iyomwauwaisi paila bisikaisi valu mapilana ilosi valu Laisi e deli ikabiliasi. E iyoulisi mavilouna, eikatumataisi tomotala iyosisi si valu tatousi. Matausina isikaisi makwaina Laisi e idouvilaisi yagala Dani, Oigiyagala tubusi Dani. E Laisi iligaimwaisi. *

48 Mavilousina valu vilouvakaveka deli viloukikekita itotusi olopola valu mapilana isakaisi Dani dalela kasi vilavila ivigaki si valu tatousi.

Kala vigimkovila isakaisi Yosuwa kala vilavila la valu tatoula

49 Avai tuta mina Isireli bogwa leivenokusi vilavila valu mapilana, e isakaisi Yosuwa matauna Nuni latula pilatala la valu bivigaki la valu tatoula. 50 Makawala Guyau la karaiwaga, matausina isakaisi matauna valu mavilouna leinigadi magila bisakaisi; valu yagala Timnati Serai, mapilana Epereim wa koya, matauna ikaliivau mavilouna e imilivalu baisa.

51 E mapilana Sailo omatala Guyau la Buliyoyova Eleasa tolula, Yosuwa Nuni latula deli goli komwaidosi tokugwala dalesi Isireli ivilaisi valu mapilana metoya okowobobutao paila bikatupoiyaisi ammakawala Guyau nanola. Avai tuta leivagaisi makawala matausina ivigimkulovaisi vilavila valu mapilana.

20

Viluwesi kabokwala

1 Oluvi Guyau iluki Yosuwa biluki mina Isireli kawala, * 2 “Kunagaisi mimilisi viluwesi kabokwala makawala avaka lakaraiwogi Mosese paila bilukwaimi. 3 Ka, kidamwa taitala yokomi bikatumatimakavi taitala tomota, ibodi bisakaula bila baisa bikwala metoya availa matauna einainevi paila bikeula kaimapu. 4 Ibodi bisakaula bila viloutala valu mavilousina bilokaia tokaraiwaga okaboyakala okalapisilela valu makwaina e bikamituli baisa matausina avaka uula. E matausina bitugwalaisi bisuvi ovalu mavilouna, e bisakaisi la kabosisu paila bisila. 5 E kidamwa tau matauna einainevi paila bikeula kaimapu biyeikuli bilokaia baisa, tomotala valu mavilouna gala ibodi bikasalaisi baisa matauna. Ibodi matausina bikolaisi paila iluvimakava wala leikatumati tomota matauna, gala metoya okala leiya. 6 Bisisu ovalu mapilana tatoula wala bibudoki la tuta paila bitotu okaboyakala omitasi tomota komwaidona, deli tatoula wala Tolula Toveka matauna tuta baisa eiuwotetila bikaliga. Oluvi ibodi bikaimilavau ola kabosisu ola valu tatoula; ambaisa metoya leima.”

7 Mapaila inagaisi Kedesi olumoulela Galili, Yoridani opilikwaibwagela, mapilana valu isisu Napitalai wa koya. Wa koya mapilana Epereim inagaisi Sekem. Mapilana Yuda wa koya inagaisi Ebironi. 8 Mapilana Yoridani opilibomatu dubakaila makwaina oviloupakala Yeriko opilibomatula inagaisi Besera, mapilana valu isisu ola valu Rubeni, e ola valu Gada inagaisi Ramoti olumoulela Giliadi; deli Manasa ola valu inagaisi Golani olumoulela Basani. 9 Valu mavilousina viluwela kabokwala einagaisi paila mina Isireli deli paila availa matausina togilagala deli eisilomlasi. Availa bikatumatimakavi taitala tomota ibodi bisakaula bila bikwala baisa metoya tau matauna magila bikaimapu; e matauna gala gagabila bikatumataisi tatoula wala bikugwa bitotu okaboyakala omitasi tomota komwaidona.

21

Mina Libai si valu

1 E kasi tokugwa mina Libai dalesi ilokaiasi Eleasa tolula, Yosuwa matauna Nuni latula, deli goli komwaidona tokugwala Isireli dala dilatala dilatala. 2 Mapilana Sailo oviluwela Kenani, ilukwaisi matausina kawasi, “Guyau ikaraiwogi Mosese kidamwa bisakaimasi mimilisi ma valusi paila bakasilaisi, deli saivau opapasi mavilousina paila ma bulumakausi.” * 3 Mapaila makawala Guyau la karaiwaga mina Isireli isakaisi mina Libai mimilisi si valu deli si saivau metoya okasi vilavila titoulesi.

4 E metoya Libai dalesi, Kowati wala dalela isakaibogwisi si valu. Dala madalana leikitetilasi metoya Eroni tolula, si valu isakaisi kweluwotala kwaitolu metoya osi valu Yuda, Simioni deli Beniamina. 5 E kesala Kowati dalela isakaisi kweluwotala si valu metoya osi valu Epereim, Dani, deli Manasa Opilikwaibwaga.

6 E Gerisoni dalela bogwa eisakaisi si valu kweluwotala kwaitolu metoya osi valu Isaka, Asera, Napitalai, deli Manasa Opilibomatu.

7 E Merari dalela isakaisi si valu kweluwotala kwaiyu metoya osi valu Rubeni, Gada, deli Sebuloni.

8 E metoya okowobobuta tomotala Isireli isakaisi mina Libai si valu makwaisina deli si saivau, makawala Guyau bogwa eikaraiwaga metoya baisa Mosese.

9 Baisa makawala yagasi valu mavilousina metoya Yuda toyo Simioni osi valu leisakaisi 10 Eroni dalela madalana Kowati la yawa leikitetilasi metoya Libai odalela. Dala madalana isakaibogwasi si valu. 11 Si valu leisakaisi yagala Aba deli saivau opapala mavilouna (Aba matauna Anaki tamala), e baisa tuta leidokaisi Ebironi, mavilouna eitotu Yuda wa koya. 12 Mitaga valu mavilouna kwabilela deli goli viloukikekita opapala, bogwa leisakaibogwisi Keleba matauna Yepunei latula paila la vavagi tatoula.

13 Ebironi (mavilouna viloutala viluwela kabokwala) ikatumkulovaisi mimilisi valu tuvaila isakaisi Eroni tolula dalela. Yagasi Libina, 14 Yatira, Esitemowa, 15 Oloni, Debira, 16 Aini, Yuta, deli Beti Semesi, deli goli saivau opapasi mavilousina, valu kasi bawa kwailima kwaivasi metoya Yuda deli Simioni dalesi. 17 E metoya odalela Beniamina isakaisi kwaivasi valu. Gibioni, Geba, 18 Anatoti, deli Alimoni deli goli saivau opapasi mavilousina. 19 Valu mavilousina kasi bawa kweluwotala kwaitolu deli saivau opapasi isakaisi tolula, matausina Eroni dalela.

20 Tuvaila mina Libai dalesi ituwoli nunu metoya Kowati odalela isakaisi mimilisi si valu mapilana Epereim. 21 Leisakaisi si valu kwaivasi yagasi Sekem deli saivau opapala mavilouna mapilana Epereim wa koya (mavilouna viloutala viluwela kabokwala); Gesera, 22 Kibisaim, deli Betorona, toyo saivau opapasi. 23 Metoya Dani ola valu isakaisi si valu kwaivasi; yagasi Elitekei, Gibetoni, 24 Aialoni, deli Gatarimona, toyo saivau opapasi. 25 Metoya Manasa Opilikwaibwaga eisakaisi si valu kwaiyu; yagasi Taanaki deli Gatarimona, deli saivau opapasi. 26 Baisa makawala dala madalasina leikitetilasi metoya odalela Kowati si valu eisakaisi kala bawa kweluwotala deli goli saivau opapasi.

27 E Libai wala odalesi Gerisoni iyosisi si valu kwaiyu metoya Manasa Opilibomatu. Golani mapilana Basani (mavilouna viloutala viluwela kabokwala), deli Biasitera deli saivau opapasi. 28 E metoya ola valu Isaka isakaisi kwaivasi si valu; yagasi Kisioni, Daberati, 29 Yamti, deli Eniganim deli goli saivau opapasi. 30 Metoya Asera ola valu isakaisi kwaivasi si valu; yagasi Misali, Abidoni, 31 Elikata, deli Reyobi, deli goli saivau opapasi. 32 E metoya Napitalai ola valu isakaisi kwaitolu si valu; yagasi Kedesi mapilana Galili, deli saivau opapala (mavilouna viloutala viluwela kabokwala), Ammoti Dora, e Katani, deli saivau opapasi. 33 E makawala goli boda mabudosina metoya odalela Gerisoni iyosisi si valu kasi bawa kweluwotala kwaitolu, deli saivau opapasi mavilousina.

34 E kesalaga mina Libai, baisa Merari dalela, isakaisi kasi vilavila metoya Sebuloni ola valu kwaivasi si valu; yagasi Yokineyam, Kata, 35 Dimna, deli Naalali, deli goli saivau opapasi. 36 E metoya Rubeni ola valu matausina eiyosisi kwaivasi valu; yagasi Besera, Yaasa, 37 Kedemota, deli Mepaata, deli goli saivau opapasi. 38 E metoya Gada odalela matausina iyosisi kwaivasi si valu; yagasi Ramoti mapilana Giliadi, deli goli saivau opapala (e mavilouna viloutala viluwela kabokwala), Maanaim, 39 Esiboni, deli Yasa deli goli saivau opapasi. 40 Mapaila baisa makawala Merari dalela bogwa leisakaisi si valu kasi bawa kweluwotala kwaiyu.

41-42 Metoya osi valu mina Isireli komwaidona isakaisi mina Libai si valu kasi bawa kweluwovasi kwailima kwaitolu deli goli saivau opapasi.

Mina Isireli iyosisi valu mapilana si vavagi tatousi

43 Mapaila Guyau isaiki mina Isireli si valu mapilana pilamwaidona makawala la biga katotila baisa tubusia omitibogwa. Avai tuta bogwa leiyosisi valu mapilana matausina imilivalusi baisa. 44 Guyau ivigaki iluva uwosi ovalu mapilana pilamwaidona makawala avaka la biga katotila baisa tubusia omitibogwa. E metoya komwaidona kasi tilaula gala availa ibodi biyokoli matausina, paila uula Guyau ivigaki mina Isireli itomgwagasi odubasi komwaidona kasi tilaula. 45 Guyau ikamokwiti komwaidona la biga katotila avaka leilivalibogwi baisa mina Isireli.

22

Yosuwa iwitali dala madalasina opilibomatu ikeiitasi osi valu

1 Oluvi Yosuwa idou komwaidona Rubeni, Gada, deli Manasa Opilibomatu dalesi imaisi gulitinidesi. 2 Matauna iluki matausina kawala, “Yokomi bogwa lokuvagaisi komwaidona avaka Mosese matauna Guyau la touwata leikaraiwogaimi bukuvagaisi, deli bogwa lokukwabikuwolaisi komwaidona ulo karaiwaga. * 3 Omitibogwa leima lagaila yokomi gala kwaitala tuta kusilavaisi semia mina Isireli. Yokomi saina kukikilaimi titoulemi paila bukukwabikuwolaisi Guyau mi Yaubada la karaiwaga. 4 E makawala avaka la biga katotila, Guyau mi Yaubada bogwa leivigaki semia mina Isireli eiluva uwosi. Mapaila kukwaimilavausi omi valu mapilana lokuyupalaisi, mapilana goli Mosese matauna Guyau la touwata leisakaimi Yoridani Opilibomatu. 5 Deli ibodi bukululuwaisi bukukwabikuwolaisi karaiwaga makwaisina Mosese leisakaimi. Kuyebwailisi Guyau mi Yaubada, kuvagaisi avaka nanola, kwabikuwolaisi avaka la karaiwaga, e kutotusi peula baisa matauna, deli kuwotitalaisi matauna oninami deli omi baloma komwaidona.” 6-8 E Yosuwa ibigibwaili matausina iwitali ilosi osi valu. E ikaibiga kawala, “Yokomi bukukwaimilavausi omi valu deli migamaga, mi mauna yawela bidubadu, mi veiguwa siliba, goula, barasi, tanumnumta aiyani deli kami karekwa. Kuvilabwailasi deli semia omi dala avaka lokukwauwaisi metoya baisa kami tilaula.” E matausina ivatuboulolasi ikaimilavausi osi valu.

Mosese omitibogwa eisaiki Manasa dalela budotala si valu mapilana Yoridani opilibomatu, e budoyuwelaga Manasa dalela Yosuwa isaiki si valu mapilana Yoridani opilikwaibwaga, makawala eisaiki kesala dala madalasina.

9 Mapaila dalesi Rubeni, Gada, deli Manasa opilibomatu ikaimilavausi osi valu tatousi. E iluvaimwaisiga komwaidona mina Isireli mapilana Sailo oviluwela Kenani e ivatuboulolasiga ilosi osi valu tatousi, mapilana Giliadi, baisa eikauwaisi kasi vilavila makawala avaka Guyau eikaraiwogi Mosese paila matausina.

Kabogwabu lula opapala Waya Yoridani

10 Avai tuta Rubeni, Gada deli Manasa Opilibomatu dalesi iviloubusisi mapilana Gelilota, e igau wala eivakanasi mapilana Yoridani opilikwaibwaga, matausina ikaliaiisi kwaitala kabogwabu lula kwaiveka deli kwematabwaila opapala waya. 11 E komwaidosi tomotela Isireli ilegasi kamatula, “Ka, kulagaisi! Dalesi Rubeni, Gada deli Manasa Opilibomatu bogwa leikaliaiisi kwaitala kabogwabu lula mapilana Gelilota, baisa goli oda valusi Yoridani okada kapalasi.” 12 Avai tuta mina Isireli leilagaisi baisa, komwaidosi isigugulasi mapilana Sailo paila mwada bikabiliasi deli sesia dala madalasina opilibomatu.

13 E mapaila mina Isireli iwitalaisi Peniasi matauna Eleasa tolula latula, bilokaia dalesi Rubeni, Gada, deli Manasa opilibomatu leisisuaisi ovalu Giliadi. 14 E tailuwotala tauwau todidabala, taitala metoya dala dilatala dilatala madilasina opilikwaibwaga e taitala taitala goli tommoyesi dala madilasina. 15 Avai tuta iviloubusisi ovalu Giliadi baisa Rubeni, Gada, deli Manasa opilibomatu dalesi, 16 e isalaisi kaigasi komwaidosi Guyau la tomota. Matausina ilukwaisi kawasi, “Avaka uula lokuvagaisi sula makwaina baisa Isireli la Yaubada ke? Yokomi bogwa lokukoulovaisi Guyau paila lokukwaliaisi mi kabogwabu lula paila wala titoulemi! Yokomi kala gigisa bogwa lokupakaisi Guyau. * 17 Kululuwaisi da mitugagasi mapilana Peori, tuta matutona Guyau leimipuki la tomota titoulela metoya okatudoum saina mwaugaga. E baisa tuta goli talulumkolaisi wala mmayuyu makwaina paila baisa. E gala wala ikilakila matila paila mitugaga makwaina, kadai? * 18 Ki, baisa tuta bogwa wala bukupakaisi paila bukubokulaisi matauna yam lagaila ke! Ka kidamwa bukukosomapwaisi Guyau lagaila e nabwaia bigibuluwaidasi komwaidodasi mina Isireli. 19 Mapaila kidamwa gala bibwainakaimi bukutitapwarorusi omi valu, ibodi bukukwaimilavausi Guyau ola valu mapilana goli la Buliyoyova eititoki. E bukunigadaimasi bakasakaimi sitana mi valu e bukusilaisi. Mitaga gala bukukosomapwaisi Guyau kaina bukuvigakaimasi tokosomapu komwaidomasi, metoya baisa bukukwaliaiasi kwaitala kabogwabu lula mwada bivigaki kwaiyuwela Guyau da Yaubadasi la kabogwabu lula. 20 Kululuwaisi ammakawala Ekani matauna Sera latula ipaiki gala magila bikabikuwoli karaiwaga paila guguwa makwaisina Guyau eikamogi bivakadoum wala bitamwausi. Mapaila Guyau imipuki komwaidona tomotala Isireli paila baisa. E gala wala Ekani kalamwaleta ikaliga paila la mitugaga.” *

21 E Rubeni, Gada, deli Manasa Opilibomatu dalesi ivitakaulokaisi tommoyela dala madalasina Opilikwaibwaga kawasi, 22 “Yaubada kalamwaleta matauna Topeuligaga! Matauna Guyau! Yaubada kalamwaleta matauna Topeuligaga! Matauna Guyau! Matauna bogwa inikoli avaka uula lakavagaisi makawala. Deli magimasi yokomi tuvaila bukunikolaisi! Ka, kidamwa mokwitala lakakosomapwaisi matauna e gala kadubumaisi Guyau, ibodi wala bukukwatudoumwaimasi. 23 Kidamwa lakakoulovaisi Guyau e lakakaliaiisi ma kabogwabusi lula titoulemasi paila bakagibugabusi lula, kaina bakavigakaisi paila kaula semakaila kaina kalubaila semakaila, e ibodi wala Guyau titoulela bimipukwaimasi. 24 Gala goli! Ka, lakakaliaiisi uulela kakokolasi kaina igau tuta oluvi dalemi bilukwaisi dalemasi kawasi, ‘Avaka uula bukukwanuvatetasi baisa Guyau matauna Isireli la Yaubada? 25 Matauna bogwa eisaili Waya Yoridani kada kaligeisi oluwalaidasi yakamaisi deli yokomi Rubeni toyo Gada dalesi. E mapaila yokomi gala wala la tomota Yaubada.’ E kaina dalemi bikoyoulisi dalemasi e bipakaisi taimamila baisa Guyau. 26 Mauula lakakaliaiisi kabogwabu lula makwaina, gala paila bakagubugabusi lula kaina paila bakasemakavaisi. 27 Mitaga lakakaliaiisi mwada bivigaki kabutuvatusi baisa ma tomotasi omitasi deli omitasi mi tomota tubwa igau bikaloubusisi kidamwa yakamaisi mokwitatoula wala katitapwarorusi omatala da Guyausi la Buliyoyova e deli wala ma semakavaisi bigabu toyo ma lulasi deli goli kalubaila semakavila. Baisa katubodela udosi dalemi tuta oluvi taga bilukwaimasi kawasi, ‘Gala taitala taiyuwela mi Guyau.’ 28 Baisa ma nanamsasi wala, kidamwa goli bileiki makawala e dalemasi gagabila bikaibigasi kawasi, ‘Ka, kugisasi! Tubumaiasi eikaliaiisi kabogwabu lula kala gigisa makawala Guyau la kabogwabu lula. Makwaina gala paila kaigiala semakavi kwegibugabu kaina lula, mitaga kabutuvatusi baisa ma tomotasi deli mi tomota.’ 29 E gala wala avaka uula bakakosomapwaisi Guyau kaina lagaila wala bakapakaisi gala bakabokulaisi matauna e mwada bakakaliaiisi kwaitala kabogwabu lula paila bakagibugabusi ma semakaiyaisi kaina kaula semakavila deli ma lulasi. Gala wala bakakaliaiisi kwaitala kabogwabu lula tuvaila makwaina makawala Guyau da Yaubadasi la kabogwabu lula itotu omatala la Buliyoyova titoulela.”

30 E avai tuta tolula deli matausina tailuwotala tauwau tokugwa, matausina goli tommoyela dala madalasina opilikwaibwaga, ilagaisi avaka si biga Rubeni, Gada, deli Manasa Opilibomatu dalesi eilivalasi, e matausina bogwa eikabwailisi. 31 Peniasi, matauna Eleasa tolula latula iluki matausina kawala, “Lagaila wala bogwa leitasimokwitasi Guyau deli yakidisi. Yokomi gala kukoulovaisi matauna, mitaga bogwa lokukolaisi tomotela Isireli metoya Guyau ola mipuki.”

32 Oluvi Peniasi deli tokugwa matausina isilavaisi tomotela Rubeni deli Gada oviluwela Giliadi e ikaimilavausi Kenani, baisa sesia mina Isireli, e isolasi baisa matausina. 33 E mina Isireli ikabwailisi deli iyakawolaisi Yaubada. Matausina gala tuvaila ililivalasi livalesi kabilia paila bikatudidaimisi valu mapilana Rubeni deli Gada dalesi leisisuaisi.

34 Rubeni deli Gada dalesi ikaibigasi kawasi, “Makwaina kabogwabu lula bivigaki kabutuvatusi baisa yakidasi kidamwa Guyau matauna goli Yaubada.”

Mapaila idokaisi makwaina kabogwabu lula yagala Kabutuvatusi.

23

Yosuwa la biga taloi

1 Woloula militaila leimaiyaisi Guyau ikoli mina Isireli metoya baisa kasi tilaula eitaina eitapatu. E tuta matutona Yosuwa bogwa leitomoya mokwita, 2 mapaila idou komwaidona mina Isireli, tommoyela, tokugwala, tokaraiwogala, deli kaidadala valu imakaiasi e iluki kawala, “Ka, baisa tuta yeigu bogwa latomoya mokwita. 3 E yokomi bogwa eigisaki mitami vavagi komwaidona avaka avaka Guyau mi Yaubada leivagi baisa komwaidona boda makwaisina paila wala yokomi. Guyau mi Yaubada matauna tuta komwaidona ikikabilia paila yokomi. 4 E boda makwaisina si valu gala kala youla, deli goli mapilasina bogwa tayoulisi, metoya wa Waya Yoridani opilibomatu eikabikabi eila ikayabusi Bolita Kwaiveka mapilana opilikwaibwaga. E yeigu bogwa lasaiki dalemi bivigaki si vavagi tatousi. 5 E avai tuta bukusuvaisi kulumi, Guyau mi Yaubada bivigaki matausina bibulukukoli bivayumilasi e matauna bibokavili bibutusi. Yokomi bukusikaisi si valu makawala goli Guyau mi Yaubada bogwa leikatotila baisa yokomi. 6 Mapaila kuyamataimi bibwaina paila bukukwabikuwolaisi deli bukuvagaisi komwaidona avaka leiginaisi obukila Mosese la Karaiwaga. Gala bukulumwelaiyaisi katupotala olumoulela mapilana, 7 e gala goli bukuvasosusi deli tomota matausina kesala leisisuaisi deli yokomi kainaga bukukwavitagaisi yagasi si yaubada kaina bukuvigakaisi yegila maigasina paila mi biga katotila, kaina bukutapwarorusi baisa yaubada minasina kaina bukutemmalaisi. 8 Mitaga kaimapula ibodi bukukimadagisi baisa Guyau makawala omitibogwa leima lagaila wala. 9 Guyau bogwa leibokavili boda kwaivakaveka deli kwaipapeula eisunapulasi avai tuta lokusuyaisi kulumi, e gala wala avai boda gagabila biyokolaimi. 10 Igagabila taitala wala yokomi bibokavili lakatuluwotala tilaula bisakaulasi paila uula Guyau mi Yaubada eikikabilia paila yokomi, makawala goli avaka la biga katotila. * 11 Mapaila, ibodi bukuyamataimi bibwaina paila bukuyebwailisi Guyau mi Yaubada. 12 Kidamwa bukukoulovaisi matauna e bukuvasosusi kaina bukuvaipelasi deli boda mabudosina eikesasi eisisuaisi oluwalaimi, 13 bogwa bukunikolaisi Guyau mi Yaubada gala bibokavili boda mabudosina bisunapulasi avai tuta bukusuyaisi kulumi. Mitaga matausina bivigaki baisa yokomi kabosilagi makawala sikula, kaina makawala mlopu deli kala mmayuyu makawala lewa otupwami, kaina makawala kaiyala omitami. E mwau makwaina bikanuvagasi goli tatoula wala komwaidomi bukudoumlabasi ovalu mapilana viloumatabwaila Guyau mi Yaubada leisakaimi e mwau makwaina biwokuva.

14 “E bogwa ulo tuta leima paila bakaliga. Mapaila taitala taitala yokomi bogwa inikoli onanola deli obilomala paila Guyau mi Yaubada bogwa leisakaimi komwaidona vavagi bwaina avaka leikatotila. Ka, mokwita wala bogwa leivigibau avai katotila avai katotila leilivala. Gala kwaitala biga katotila inanota! 15 Mitaga ibodi bukululuwaisi bogwa leivigibau avai biga katotila leilivali baisa yokomi, e tuvaila bogwa bivigibau avai vitukokola leilukwaimi. 16 Kidamwa gala bukuyamataisi bukuvagaisi makwaina kabutu Guyau ikaraiwogaimi bukuvagaisi, e kidamwa kuwotitalaisi deli bukutemmalaisi yaubada ituwoli ituwoli, e Guyau bogwa bimipukwaimi metoya okala leiya. Komwaidomi goli bukudoumlabasi, e makateki goli gala availa kesala yokomi bisisu ovalu mapilana kubilumalala Guyau leisakaimi.”

24

Yosuwa ikatululuti tomota mapilana Sekem

1 Yosuwa ivaguguli komwaidona dalela Isireli e imaisi isigugulasi mapilana Sekem. Idou matausina kaidadala valu, tokugwa, toyakala e deli Isireli tokwaraiwogasi valu, e imaisi omatala Yaubada. 2 E Yosuwa ikaibiga baisa tomota komwaidosi, kawala, “Baisa makawala Guyau matauna mina Isireli si Yaubada ilivala. Kawala, ‘Omitibogwa tubumia isisuaisi piliyuwela makaduyona Waya Yupereiti, e itapwarorusi baisa yaubada ituwoli. Taitala matausina tubumia yagala Tira, matauna Eberaam sola Neio tumasi. * 3 E oluvi akau taitala tubumi matauna Eberaam metoya valu mapilana Yupereiti ewaiwaga, e avakadi matauna amai baisa viloumwaidona valu Kenani. E asaiki matauna bidubadu tubula. E Eberaam iuni latula Aisake, * 4 e oluvi Aisake iuni litula Yekobe sola Iso. E kala bigukeya Iso asaiki mapilana Edom wa koya. Mitaga Yekobe, matauna tubumi isoguguwasi deli litula e ilosi mapilana Itipita.* 5 Oluvi lawitali Mosese sola Eroni, e lavigaki mina Itipita ibodasi mwau sainela. Mitaga yokomi lavisunupuloiyaimi goli. * 6 Avisunupuloi tubumia isunapulasi metoya Itipita, e mina Itipita ibokulaisi matausina metoya osi waga kaibibiu deli matausina tokwabilia eisilasi wa wosa. Mitaga avai tuta tubumia isakailasi Bolita Pilabweyani, * 7 idouwaigusi paila pilasi, e mapaila asaili dudubila oluwalaisi tubumia deli mina Itipita. E avigaki sopi bikatukuluvi odubasi mina Itipita e imomomsi wala idoumsi. Ka, bogwa lokunikolaisi avaka lavigaki mapilana Itipita.

“ ‘Yokomiga tuta kwaiveka lokusisuaisi wala oviloupakala. 8 Oluvi lamaiyaimi mapilana Amora, matausina eisisuaisi mapilana Yoridani opilibomatu. Bogwa kukwabiliasi deli, mitaga avigakaimi lokutomgwagasi. E lokuyoulisi si kwabila, deli lakatudoum matausina omitami tutala okusuvaisi kulumi. * 9 Oluvi goli Balaki guyoula Mowabi, matauna Sipora latula, bogwa ikabilia deli yokomi. Iwitali biga ilokaia baisa Balam, matauna Beori latula, e inigadi kidamwa bibulotaimi. * 10 Mitaga gala wala anakaigali Balam, mauula ikabwailimi wala, e makawala wala akolaimi metoya Balaki. 11 E kuluvapelasi wa Waya Yoridani e oluvi lokumaisi Yeriko. E tolesi Yeriko bogwa ikabiliasi deli yokomi, makawala eivigakaisi mina Amora, mina Peresi, mina Kenani, mina Itai, mina Giragasa, mina Ibai, deli goli mina Yebusi, mitaga avigakaimi kutomgwagasi odubasi komwaidosi wala. * 12 E avai tuta lokusuvaisi kulumi, avigaki matausina saina kasi kokola bibutugeyaisi, e igagabila wala bukubokavilaisi matausina kasitaiyu guyousi Amora.p Mitaga mi puluta deli mi kaiyala lokuyosimakavaisi wala. * 13 Bogwa lasakaimi kwabila makubilasina e gala wala lokubigulaisi, e deli asakaimi mi valu, baisa gala lokubudaisi. E tuta baisa kusisuaisi e kukwamkwamsi kami kawailuwa metoya matamsina waini baisa gala mi kalidaima, deli kukwamkwamsi kami olibe, makaisina gala wala mi kalidaima.’ ” *

14 Baisa makawala Yosuwa isetuwoli la biga, kawala, “Ka, kutemmalaisi Guyau e kuwotitalaisi matauna tuta komwaidona deli ninami komwaidona. E omitibogwa tubumia eitapwarorusi baisa mimilisi yaubada ituwoli mapilasina Mesopotemia deli Itipita, mitaga yokomi ibodi bukuligaiwaisi minasina, e kalamwaleta wala Yaubada bukuwotitalaisi. 15 Kidamwa gala kutagwalasi bukuwotitalaisi matauna, ka, yam lagaila goli bukunagaisi avai yaubada bukuwotitalaisi. Kaina magimi bukuwotitalaisi minasina yaubada tumimia eitaimamilasi mapilana Mesopotemia, kaina si yaubada mina Amora, matausina osi valu lokusisikaisi baisa tuta. Mitaga yakamaisi, ka - yeigu deli litugwa bakawotetilasi baisa Guyau.”

16 Tomota ivitakaulokaisi, kawasi, “Ka, gala gagabila bakasilavaisi Guyau mwada bakawotetilasi baisa ituwoli yaubada. 17 Guyau da Yaubadasi eivisunupuloi tumidaiasi deli goli yakidasi metoya mapilana Itipita, e tagisaisi kabutuvatusi makwaisina eivagi. Oluvi ikolaidasi ambaisa ambaisa tatavinaisi oluwalaisi mabudosina tomota komwaidosi, ambaisa goli tasuwalaiyaisi osi valu. 18 Avai tuta tasuvaisi kuludasi valu makwaina, e Guyau ibokavili komwaidosi mina Amora leisisuaisi baisa. E mapaila yakamaisi tuvaila bakawotetilasi wala baisa Guyau. Matauna goli da Yaubadasi.”

19 E Yosuwa iluki tomota, kawala, “Kaina gala bibodaimi bukuwotitalaisi Guyau. Paila matauna Yaubada tobumaboma e gala biligaiwa mi mitugaga. E gala wala bitagwala bukutapwarorusi baisa availa mwada kaimapula matauna. 20 E kidamwa bukupakaisi matauna e bukuwotetilasi baisa tuwoli yaubada, matauna Guyau bitotubulokaimi bimipukwaimi. E bikatumtuwolaimi, ilagoli makawala omitibogwa eimitukwaiyaimi.”

21 Mitaga tomota ivitakaulokaisi Yosuwa, kawasi, “Gala. Bogwala bakawotetilasi baisa Guyau.”

22 E Yosuwa iluki, kawala, “Yokomi wala lokukwamitulaimi kidamwa bogwa lokunagaisi bukuwotetilasi baisa Guyau.”

Ikaibigasi, kawasi, “Mitaga! Yakamaisi goli tosola paila baisa.”

23 E mapaila Yosuwa ikaraiwogi, kawala, “Ibodaimi bukuligaiwaisi minasina mitawasi si yaubada lokuiyosisi, e bukutugwalaimi bukukwamokwitaisi mi wotetila baisa Guyau, matauna da Yaubadasi yakidasi mina Isireli.”

24 E oluvi tomota ilukwaisi Yosuwa, kawasi, “Bogwa wala bakawotitalaisi Guyau da Yaubadasi e bakakabikuwolaisi avaka la karaiwaga.”

25 Yosuwa ikabutu baisa tomota makwaina yam, e metoya baisa Sekem isaiki matausina karaiwaga kwevakaveka deli kwekikekita kidamwa bibokulaisi. 26 Yosuwa igini makwaisina bigala karaiwaga ola buki Yaubada la Karaiwaga. E oluvi ikau dakuna kwaiveka itomiliwoli osikowala kai makaina yawa omatala Yaubada la Buliyoyova. 27 Iluki komwaidosi tomota, kawala, “Ka, makwaina dakuna bivigaki kada kamatulasi. Paila makwaina dakuna makawala bogwa einakaigali komwaidona mabigasina biga Guyau eilukwaidasi. E baisa bivigaki bikamitulaimi e bisilibodaimi mwada gala bukupakaisi mi Yaubada.” 28 Oluvi Yosuwa iwitali tomota ilosi, e komwaidosi ikaimilavausi osi valu titoulesi.

Yosuwa deli Eleasa si kaliga

29 E oluvi Guyau la touwata Yosuwa matauna Nuni latula ikaliga, kala taitu iboda lakatutala kweluwotala. 30 E ibakwaisi matauna ola pwaipwaia titoulela baisa Timnati Serai wa koya mapilana valu Epereim, wa Koya Gasa opiliyavata. *

31 Wa tuta matutona Yosuwa eisisu tomomova, mina Isireli iwotetilasi baisa Guyau. E oluvi bogwa eikaliga, mina Isireli isetuwolaisi ivagaisi makawala, kala kaduwonaku matausina kasi tokugwa igau isisuaisi tommomova. Paila matausina tokugwa eigisaki mitasi komwaidona avaka Guyau eivagi paila mina Isireli.

32 E mina Isireli bogwa eimaiyaisi Yosepa wowolaq metoya mapilana Itipita. E ibakwaisi mapilana Sekem, olumoulela makwaina pwaipwaia Yekobe bogwa igimoli metoya baisa matausina Emori litula paila mapula lakatutala siliba. (E Emori latula matauwena Sekem.) Makwaina pwaipwaia kasi bigukeya Yosepa tubula. *

33 E Eleasa matauna Eroni latula ikaliga, e ibakwaisi matauna mapilana Gibeya, makwaina valu isisu wa koya mapilana Epereim e bogwa eisakaisi latula kala bigukeya, matauna Peniasi.

a 1:2 Baisa tuta mina Isireli isisuaisi osi valu mina Mowaba mapilana opilibomatu waya, e ibodi biluvipeilisi bilosi mapilana opilikwaibwaga; kugisi Baw 33.50-51.

* 1:3 1.3-5 Kak 11.24-25

* 1:5 1.5 Kak 31.6,8; Ib 13.5

* 1:6 1.6 Kak 31.6-7,23

b 1:8 Mapilana buki tadokaisi Karaiwaga Kwaiyuwela.

c 1:12 Madilana Manasa budotala eimili valusi mapilana Waya Yoridani opilibomatu; kugisi Baw 32.33 deli Kak 3.13. Mitaga buduyuwela wala iluvapelasi ilosi mapilana opilikwaibwaga e imili valusi mapilana Kenani; kugisi Yos 22.6-8.

* 1:12 1.12-15 Baw 32.28-32; Kak 3.18-20; Yos 22.1-6

* 2:1 2.1 Ib 11.31; Ym 2.25

* 2:10 2.10 Sun 14.21; Baw 21.21-35

d 2:23 Ikaimilavausi ilosi mapilana opilibomatu.

e 3:3 Kabutu Didawogala.Makwaina didawaga tapwala eikatububulaisi goula, e olopola isisu mapilasina dakuna pilapupatata ambaisa kala ginigini Karaiwaga Kwailuwotala isisu; kugisi Sun 37.1-9 deli Yos 34.1,27-28.

f 4:12 Kugisi Yos 1.12-15.

g 5:2 Kugisi Vit 17.10 deli kala katumiki.

* 5:4-6 5.4-6 Baw 14.28-35

h 5:9 Maigana Giligali kala lega makawala mina Iberu si biga “eikau”.

* 5:10 5.10 Sun 12.1-13

* 5:12 5.12 Sun 16.35

i 6:17 Gala availa ibodi bivigaki la vavagi titoulela; kugisi Baw 21.2 deli kala katumiki.

* 6:20 6.20 Ib 11.30

j 6:23 Igau oluvi minana Reyabi ivaisi sola Salimoni (kugisi Md 1.5) e mapaila guyau Debida eidoki minana tabula.

k 6:25 Biga makwaina biga mokwita wala wa tuta makwaina eiginisi mapilana buki.

* 6:25 6.25 Ib 11.31

l 6:26 Igau oluvi bolata makwaina gala wala isala. Kugisi 1 Gwe 16.34.

* 6:26 6.26 1 Gwe 16.34

* 8:30 8.30-32 Kak 27.2-8

* 8:31 8.31 Sun 20.25

* 8:33 8.33-35 Kak 11.29; 27.11-14

* 9:7 9.7 Sun 23.32; 34.12; Kak 7.2

* 9:10 9.10 Baw 21.21-35

m 10:13 mapilana Bukila Yasa. Mapilana buki wosi wala, e mitaga tuta baisa bogwa eitamwau.

* 10:13 10.13 2 Sml 1.18

* 11:20 11.20 Kak 7.16

* 12:1 12.1-5 Baw 21.21-35; Kak 2.26—3.11

* 12:6 12.6 Baw 32.33; Kak 3.12

* 13:6 13.6 Baw 33.54

* 13:8 13.8 Baw 32.33; Kak 3.12

* 13:14 13.14 Kak 18.1

* 13:33 13.33 Baw 18.20; Kak 18.2

n 14:2 Keda makadana inainevisi avaka Yaubada nanola paila bivilaisi valu. Kugisi 19.51.

* 14:2 14.2 Baw 26.52-56; 34.13

* 14:3-4 14.3-4 Baw 32.33; 34.14-15; Kak 3.12-17

* 14:6 14.6 Baw 14.30

* 14:7 14.7 Baw 13.1-30

* 14:9 14.9 Baw 14.24

* 15:13 15.13-14 Tok 1.20

* 15:63 15.63 Tok 1.21; 2 Sml 5.6; 1 Lil 11.4

* 16:10 16.10 Tok 1.29

* 17:4 17.4 Baw 27.1-7

* 17:12 17.12-13 Tok 1.27-28

* 19:2 19.2-8 1 Lil 4.28-33

* 19:47 19.47 Tok 18.27-29

o 19:51 Kugisi 14.2.

* 20:1 20.1-9 Baw 35.6-32; Kak 4.41-43; 19.1-13

* 21:2 21.2 Baw 35.1-8

* 22:2 22.2 Baw 32.20-32; Yos 1.12-15

* 22:16 22.16 Kak 12.13-14

* 22:17 22.17 Baw 25.1-9

* 22:20 22.20 Yos 7.1-26

* 23:10 23.10 Kak 3.22; 32.30

* 24:2 24.2 Vit 11.27

* 24:3 24.3 Vit 12.1-9; 21.1-3

* 24:4 24.4 Vit 25.24-26; 36.8; 46.1-7; Kak 2.5

* 24:5 24.5 Sun 3.1—12.42

* 24:6 24.6-7 Sun 14.1-31

* 24:8 24.8 Baw 21.21-35

* 24:9 24.9-10 Baw 22.1—24.25

* 24:11 24.11 Yos 3.14-17; 6.1-21

p 24:12 Matausina Sioni deli Ogi; kugisi Baw 21.21-35.

* 24:12 24.12 Sun 23.28; Kak 7.20

* 24:13 24.13 Kak 6.10-11

* 24:30 24.30 Yos 19.49-50

q 24:32 Omitibogwa Yosepa nanola mwada bivagaisi makawala. Kugisi Vit 50.24-26 deli Sun 13.19.

* 24:32 24.32 Vit 33.19; 50.24-25; Sun 13.19; Yn 4.5; VA 7.16

TOKWARAIWAGA

1

2

3

4

5

6

7

8

9

10

11

12

13

14

15

16

17

18

19

20

21

TOKWARAIWAGA
Si Buki

Kabovitouula

Mapilana Tokwaraiwaga Si Buki isisu Isireli liliusi ivitouula tuta matutona isuvaisi kulusi mapilana Kenani iyoulisi valu, e bila ikeiita tuta matutona inagaisi taitala bitomatala bimila guyau odubasi mina Isireli. Liliu makwaisina liliusi mabudona idokaisi Tokwaraiwaga, matausina goli isim bulogasi avaka avaka eivagaisi. Bidubadu matausina kala tovagi kabilia, e tomota iluluwaisi wala makwaisina kaboyowalula avaka avaka eivagaisi tuta matutona eivakadaisi mina Isireli. Taitala toveka matauna yagala Samsoni, e liliula matauna bitakalawa uula 13-16.

Buki mpana la vituloki kwaiveka kabikaula wala. Kidamwa mina Isireli bikabikaulasi baisa Yaubada, bisibwabwailasi. Mitaga kidamwa bikoulovaisi matauna, bogwa bidoumsi. Mitaga kwaitala vavagi - ilagoli bikowolovasi e bidoumsi, tuta komwaidona Yaubada iyamwasi mwada bikoli la tomota, kidamwa goli bininavilasi e bikaimilavausi baisa matauna.

Buki kala katumimisa

Avaka ikaloubusi bila ikeiita Yosuwa la kaliga 1.1—2.10

Mina Isireli kasi tokwaraiwaga 2.11—16.31

Mimilisi vavagi tuvaila ikaloubusi 17.1—21.25

1

Yuda deli Simioni dalesi iyoulisi Adonibeseki

1 Avai tuta Yosuwa bogwa eikaliga mina Isireli ikatupoiyaisi Guyau kawasi, “Avai dala dalemasi bilobogwasi omatamasi ikabiliasi deli mina Kenani?”

2 E Guyau ivitakauloki kawala, “Yuda dalela bilobogwasi. Yeigu asisaiki matausina valu mapilana bikaraiwagasi.”

3 E Yuda dalela ilukwaisi Simioni dalela kawasi, “Kumaisi bitakatukwaitalasi e bitalosi ovalu mapilana kama vilavilasi eisakaimasi, e bitalokaiasi mina Kenani. E oluvi bitalosi tayoulisi valu mapilana kami vilavila eisakaimi.” Mapaila Simioni dalela deli 4 Yuda dalela ikatukwaitalasi isuvisi okawakali. E Guyau ivigaki itomgwagasi odubasi mina Kenani deli mina Peresi. Itomgwagasi odubasi lakatuluwovila (10,000) tokabilia mapilana Beseki. 5 Matausina ibanaisi guyau Adonibeseki ovalu mapilana e ikabiliaisi matauna. 6 Matauna isakaula, mitaga ibokavilaisi e iyosisi matauna e ibobwaisi mweyavakaveka misikwaikwela yamala deli kaikela. 7 E Adonibeseki ikaibiga kawala, “Tailuwolima tailuwoyu gweguya mweyavakaveka misikwaikwesi oyumasi deli okaikesi labobu matausina eikabubunasi osikowala ulo tebeli. E avaka bogwa lavigibogwi baisa matausina e Yaubada tuta baisa leivigakaigu makawala.” E ikatupipaisi matauna ilauwaisi Yerusalem e baisa ikaliga.

Yuda dalela iyoulisi Yerusalem deli Ebironi

8 Yuda dalela isugigaiyaisi Yerusalem e iyoulisi mavilouna. Matausina ikatumataisi tomotala e igabwaisi viluwela. 9 Oluvi matausina isaitaulasi ilosi ikabiliaisi mina Kenani mabudosina eisisuaisi wa koya, okuvalila koya, deli oviloupakala opilibolimila. 10 Matausina isuyaisi kulusi baisa mina Kenani matausina eisisuaisi ovilouveka Ebironi mavilouna igabogwa yagala Kiriati Aba. E metoya mapilana valu matausina itomgwagasi odubasi dalesi Sesai, Aimani, deli Talimai.

Otaniela iyouli vilouveka Debira

11 Metoya baisa Yuda dalela isuyaisi kulusi bisugigaiyaisi vilouveka Debira, tuta matutona mavilouna eidokaisi yagala Kiriati Sepera. 12 E taitala matausina yagala Keleba ikaibiga kawala, “Ka, availa saina totuvaluwa bikabilia biyouli Kiriati Sepera e latugu minana yagala Akasa bivaiya.” 13 E Keleba bodala molagwadi yagala Kenasi latula yagala Otaniela iyouli mavilouna mapaila Keleba ikasali Akasa ivaiya Otaniela. 14 E oyamla veivai pakala Otaniela ikipuloki biga la kwava binigadi tamala bikasali katupotala la pwaipwaia. Minana ibusi metoya ola ase e Keleba ikatupoi minana avaka magila. 15 Minana ivitakauloki kawala, “Yeigu magigu bukukwasali mimilisi agu utuwotu. Paila valu mapilana lokusakaigu viloupakala.” Mapaila Keleba ikasali makwaisina utuwotu olakaiwa deli otalawa.

Si tomgwaga Yuda sola Beniamina dalesi livalela

16 Mosese yawala dalela mina Kena ilosi ivalomlasi osi deili mina Yuda matausina goli mina Yeriko mavilouna viluwela pulopola e isaitaulasi wala oviloupakala mapilana Aradi opilibolimalela oviluwela Yuda e metoya baisa matausina imilivalusi oluwalaisi mina Amaleki. 17 E Yuda dalela deli Simioni dalela ikatukwaitalasi itomgwagasi odubasi mina Kenani matausina leisisuaisi ovilouveka Sepati. Matausina ikatudoumwaisi mapilana ikodidaimisi e idouvilaisi mavilouna yagala Oma. 18-19 E Guyau ipilasi mina Yuda, e matausina iyoulisi mapilana wa koya paila si vavagi tatousi. Mitaga Gasa, Asikeloni, Ekironi deli goli mavilousina opapasi katitaikinesi gala iyoulisi. Boda mabudosina leisisuaisi okawolawa iyosisi si waga kaibibiu eibubulokaisi tanamnumtawokuva wala e baisa eivigaki eiyomwau mina Yuda gala gagabila bibokavilaisi matausina. 20 E makawala Mosese la karaiwaga Ebironi isakaisi Keleba, paila uula Anaki dalela dilatolu madilasina matauna eibwakaila. * 21 E mitaga Beniamina dalela gala ibokavilaisi mina Yebusi isivagasisi wala baisa omitibogwa e leima lagaila. *

Eperemi sola Manasa dalesi iyoulisi Beteli

22-23 E Epereim sola Manasa dalesi ilosi ikabiliasi valu Beteli, wa tuta matutona idokaisi valu yagala Lusi. Guyau ipilasi matausina. Matausina iwitalaisi tokwauta ilosi bivakawolaisi valu mavilouna 24 e ibodaisi taitala tau isusunapula e ilukwaisi matauna kawasi, “Mwa, kuvitulokaimasi ammakawala bakasuvisi ovalu mavilouna, e gala bakayogagaimsi.” 25 Mapaila matauna ivituloki matausina, e mina Epereim deli Manasa ikatumataisi komwaidona tomotala valu mavilouna, e tau matauna deli dalela iyubwailasi. 26 E oluvi tau matauna ila osi valu mina Itai e ibudi valu baisa e idoki yagala Lusi, e tuta baisa isetuwolaisi idoudousi maigana makawala wala.

Tomota mabudosina mina Isireli gala ibokavilaisi isigagasi wala

27 E Manasa dalela gala ibokavilaisi tomota matausina leisisuaisi olumoulela valu mavilousina Beta Sani, Taanaki, Dora, Ibileyam, Megido, deli goli valu mavilousina opapasi; e mina Kenani isivagasisi wala mapilana. * 28 Avai tuta mina Isireli bogwa eikobaluluva si kaisisu ikaraiwogaisi mina Kenani bipaisewasi paila matausina mitaga gala wala ibokavilaisi komwaidosi isunapulasi.

29 E Epereim dalela gala wala ibokavilaisi mina Kenani leisisuaisi olumoulela valu Gesera mapaila mina Kenani isivagasisi wala deli matausina. *

30 E Sebuloni dalela gala wala ibokavilaisi tomota matausina leisisuaisi olumoulela valu Kitironi deli Naalali mapaila mina Kenani isivagasisi wala ikaraiwogaisi bipaisewasi paila matausina.

31 E Asera dalela gala wala i bokavilaisi tomota matausina leisisuaisi olumoulela valu mavilousina Ako, Saidoni, Alabi, Akisibi, Eliba, Apeki, Reyobi. 32 E Asera dalela gala wala ibokavilaisi tolivalu mina Kenani mapaila deli wala isisuaisi.

33 E Napitalai dalela gala wala ibokavilaisi tomota matausina leisisuaisi olumoulela valu mavilousina, Beti Semesi, deli Betanoti. E Napitalai dalela isivagasisi deli tolivalu mina Kenani e ikaraiwogaisi bipaisewasi paila matausina.

34 E mina Amora ikobilaisi Dani dalela ilosi isiwaisi wa koya e gala wala itagwalasi bibusisi bimaisi oitayatila. 35 E mina Amora isivagasisi wala ovalu mavilousina Aialoni, Saalibim, deli Koya Eresi mitaga Epereim sola Manasa dalesi iyosikikitaisi e ikaraiwogaisi bipaisewasi paila matausina.

36 E opiliyavata Sela, mina Edom kasi kaligei isakaula isuwalai wala Akarabim Kadaula.

2

Guyau la anelosi mapilana Bokim

1 Guyau la anelosi isilavi Giligalia e ilokaia mapilana Bokim, e iluki mina Isireli, kawala, “Yeigu lasunupuloiyaimi metoya Itipita, e lamaiyaimi mapilana valu baisa ulo biga katotila baisa tubumia. Lakaibiga, kawagu, ‘Gala avai tuta bakotuni ulo kabutu deli yokomi. 2 E yokomi gala ibodi bukuvagaisi kwaitala kabutu deli tomotala valu mapilana. Deli, bukukodidaimisi si kabolula.’ Mitaga gala wala kuvagaisi avaka lalukwaimi, mitaga lokuvagaisi ituwoli keda wala. * 3 Mapaila baisa tuta alilivala gala wala babutugigai matausina tutala kusuvaisi kulumi. Matausina bavigaki kami tilaula, e si tapwaroru baisa minasina si yaubada bivigaki kami sikula bukuwaisi.” 4 Tuta matutona anelosi eilivala makawala, komwaidosi mina Isireli ivitouulasi ivalamsi, 5 e baisa uula valu mapilana idokaisi yagala Bokim.b Baisa ilulasi baisa Guyau.

Yosuwa la kaliga

6 E Yosuwa iluki mina Isireli bilosi, e taitala taitala ila biyoula kala vilavila titoulela metoya valu mapilana. 7 Wa tuta matutona Yosuwa igau eisisu tomomova, mina Isireli iwotetilasi baisa Guyau. E oluvi bogwa eikaliga tomota si wotetila isetuwoli wala, kala kaduwonaku matausina kasi tokugwa igau isisuaisi tommomova. Paila matausina tokugwa eigisaki mitasi makwaisina vavagi saina vakaigaga avaka Guyau eiuvagi baisa mina Isireli. 8 Guyau la touwata Yosuwa, matauna Nuni latula, ikaliga e kala taitu lakatutala kweluwotala. 9 E ibakwaisi matauna ola pwaipwaia tatoula makatupona yagala Timnati Serai wa koya mapilana Epereim, wa Koya Gaasi opiliyavata. * 10 Tubwa matubona komwaidona tuvaila ikaligasi, mitaga tubwa tubuyuwela ilumwelavaisi Guyau, e deli ilumwelavaisi avaka leivigaki paila mina Isireli omitibogwa.

Mina Isireli isimwaisi tapwaroru baisa Guyau

11 E mina Isireli bogwa isulasi baisa Guyau e ivitouulasiga kasi taimamila minasina Beali.c 12 Isimwaisi tapwaroru baisa Guyau matauna tubusia si Yaubada, matauna eivisunupuloi matausina metoya mapilana Itipita, e ivitouulasi tapwaroru baisa tuwoli yaubada, baisa si yaubada matausina tomota isiulaisi matausina. E ikavaginasi baisa minasina tokolu e Guyau ivigaki la gibuluwa. 13 Matausina isimwaisi tapwaroru baisa Guyau e itaimamilasiga baisa tokolu minasina yagasi Beali deli Asitati.d 14 Mapaila Guyau saina igidaleiya baisa mina Isireli e itagwala tolibulebu bivabodaisi e deli bilebwaisi matausina. E tilaula eisiulaisi matausina itagwala bikalisuwolaisi matausina, e mina Isireli gala gagabila bikolaisi titoulesi. 15 Mapaila tuta tuta bilosi okabilia, e Guyau gala deli matausina, makawala goli avaka eilivala.

Matausina ibodaisi saina mwau

16 E oluvi Guyau isaiki mina Isireli mimilisi kasi tokugwa kidamwa bikolaisi matausina metoya oyumasi tolibulebu. 17 Mitaga mina Isireli gala wala inakaigalaisi kasi tokugwa. Mina Isireli ikoulovaisi Guyau e itapwarorusi baisa tuwoli yaubada. Omitibogwa tubusia ikabikuwolaisi Guyau la karaiwaga, mitaga baisa tuta tubwa matubona saina nanakwa ipakaisi Guyau kala taimamila. 18 Avai tuta Guyau bisaiki Isireli taitala kala tokugwa, e Guyau bipilasi matauna e deli bikoli tomota metoya kasi tilaula igau tokugwa matauna isisu tomomova. E Guyau binokapisi matausina paila ikayagigilasi metoya okasi mmayuyu deli kasi lamadada. 19 Mitaga tutala tokugwa matauna bikaliga, tomota bogwa bikaimilavausi baisa osi bubunela kwebubogwa, mitaga bibubunasi saina gagaveka, gala makawala tubwa matubosina eimweim. Matausina biwotetilasi deli bitapwarorusi baisa tuwoli yaubada, e gala magisi biligaimwaisi si bubunela gaga. 20 Mapaila Guyau bogwa bigidaleiya baisa mina Isireli e bikaibiga, kawala, “Makwaina boda bogwa eikodidaimisi kabutu makwaina lakaraiwogi tubusia paila biyamataisi. Paila matausina gala ikabikuwolaigusi. 21 E mapaila yeigu gala wala babokavili avai boda avai boda isisuaisi olopola valu mapilana metoya tuta matutona Yosuwa la kaliga. 22 E yeigu banevikoli metoya baisa kasi tilaula, kaina matausina mina Isireli bibokulaisi ulo keda, makawala tubusia eiuvagaisi, kainaga gala.” 23 Mapaila Guyau itagwala boda mabudosina bisivagasisi valu mapilana. Guyau gala itugwali Yosuwa bitomgwaga odubasi mabudosina, deli gala ibokavili mabudosina avai tuta Yosuwa eikaliga.

3

Boda mabudosina isivagasisi ovalu mapilana

1 E mapaila Guyau itagwala mimilisi boda tosibogwa bisigagasi ovalu mapilana paila biyokolaisi mina Isireli availa matausina gala ililoutalasi okabilia olopola Kenani. 2 Matauna leivagi makawala paila wala bivituloki mina Isireli tubwa tubotala tubotala paila kabilia, ikalisau makawala paila matausina gala kwaitala tuta ikabiliasi okawakali. 3 Mabudosina leikesasi isigagasi ovalu mapilasina viloulima viluwela Pilisitia, komwaidosi mina Kenani, mina Saidoni, deli mina Ivi matausina leisisuaisi okoyala Lebanoni eivitouula metoya Koya Beali Emoni eiuvalutu goli eila Amati Kadaula. 4 Matausina bivigaki kasi uwakola mina Isireli, kaina ibodi bikabikuwolaisi Guyau la karaiwaga kaina gala, makwaisina leisaiki tubusia omitibogwa metoya baisa Mosese. 5 E mapaila mina Isireli imilivalusi wala oluwalaisi mina Kenani, mina Itai, mina Amora, mina Peresi, mina Ivi, deli mina Yebusi. 6 Mina Isireli ivaipelasi deli matausina e itapwarorusi baisa si yaubada.

Otaniela

7 E mina Isireli ilumwelavaisi Guyau si Yaubada. Matausina imitugagasi baisa matauna ititapwarorusi baisa minasina tokolu Beali sola Aserai. 8 Mapaila Guyau igibuluwi mina Isireli e itagwala guyau Kusani Risataim guyoula Mesopotemia ikalisau matausina, e matauna iguyoi odubasi matausina iboda kwailima kwaitolu taitu. 9 Oluvi mina Isireli idousi baisa Guyau e matauna iwitali taitala tau paila bitaneku matausina. Tau matauna yagala Otaniela, matauna Keleba bodala latula yagala Kenasi. 10 E Guyau la baloma isikaili matauna e ivigaki kasi tokugwa mina Isireli. Otaniela ila ikabilia e Guyau ivigaki itomgwaga odabala guyoula Mesopotemia. 11 E valu ivakota kala kaduwonaku kweluwovasi taitu, oluvi Otaniela ikaliga.

Eyuda

12 E mina Isireli imyuvausi mitugaga baisa Guyau. E mauula baisa Guyau ivigaki guyau Egiloni matauna guyoula Mowabi ipeula ikalisau mina Isireli. 13 E mina Amoni, mina Ameleki deli matauna Egiloni ikatukwaitalasi ikalisauwaisi mina Isireli e iyoulisi valu Yeriko mavilouna viluwela pulopola. 14 Mina Isireli isisuaisi osikowala la kabokaraiwaga Egiloni kwailuwotala kwailima kwaitolu taitu.

15 Oluvi mina Isireli idousi baisa Guyau, e matauna iwitali taitala tuvaila paila bitaneku matausina. Matauna yagala Eyuda matauna tokikiwama e Gera latula, Beniamina dalela. Mina Isireli isakaisi Eyuda mimilisi bobwailila biuyoki guyau Egiloni guyoula Mowabi. 16 Eyuda eiyouduli la puluta tanumnumta kala wonaku okatupoi pilayu wala isimati. Matauna itasagi makaina okuvalila pilakakata osikowala kala karekwa. 17 Oluvi matauna ikau bobwailila makwaisina iuyoki Egiloni. E guyau matauna saina tokaitubwa. 18 Avai tuta Eyuda leisaiki bobwailila makwaisina, matauna iluki tokeula matausina leiuyokaisi bobwailila bilosi osi bwala. 19 Mitaga avai tuta Eyuda ivakana odakuna kweleilai katitaikina Giligali, matauna ikaimilavau ilokaia Egiloni, e iluki kawala, “Mwa ulo guyau, biga kwekikium wala lamai paila yoku.”

Mapaila guyau ikaraiwogi la touwata kawala, “Tauwau kusunapulasi bakakaiyakugwa!” Mapaila komwaidosi wala isunapulasi.

20 E, tuta matutona guyau isisu ola bwala walakaiwa kalamwaleta, Eyuda ilokaia matauna iluki kawala, “Yaubada eilukwaigu la biga lamakaiam.” E guyau matauna itomalaula. 21 E Eyuda iyosali yamala kikiwama ibiigili la puluta eitasagi ola kakata e ibulokoluma guyau olopola. 22 E puluta kaimwaidona eiuyeia deli valela, e posala ililuva itabodi. Eyuda gala wala ilulu makaina paila uula eisuvi ila wala isunapula wa pwala. 23 Oluvi Eyuda isunapula ikatubodi lulu, e ibuluvi matabudosina, 24 e ila. E guyau la touwata imaisi igisaisi lulu matabudosina isim wala buluvasi, mitaga idokaisi wala guyau olumoulela matabudona eiuvasoyai. 25 Matausina itulotulasi saina kaduwonaku, mitaga matauna gala wala iulaim lulu makaduyosina, mapaila matausina itanekwaisi buluva. E imokaiasi si guyau e ka, eiyomalaula olopola bwala tokwaliga.

26 Eyuda bogwa eilobogwa matausinaga itulotulasi wala. Matauna isuwa oviluwela olakaiwa makwaisina dakuna kweleilai e isakaula ila ovalu Seira. 27 Avai tuta matauna iviloubusi oviluwela Epereim mapilana wa koya, ikatusiloki tauya paila kasi yuvidou mina Isireli bilosi okabilia, e komwaidosi isigugulasi ilosi okabatau. E ikugwai matausina e komwaidosi ibusisi metoya wa koya. 28 Matauna iluki matausina kawala, “Kubokulaigusi! Guyau bogwa leivikagaimi bukutomgwagasi odubasi kami tilaula, matausina mina Mowabi.” Mapaila ibokulaisi Eyuda, e iyoulisi makadana kaboluvapela Waya Yoridani ambaisa mina Mowabi mwada biluvipeilisi. Mitaga mina Isireli gala itagwalasi availa biluvapela. 29 Wa yam makwaina mina Isireli ikatumataisi mina Mowabi si tokabilia matausina saina topapeula kasi bawa kaina biboda 10,000. Gala taitala ilau biga. 30 Wa yam makwaina mina Isireli itomgwagasi odubasi mina Mowabi, e valu ivakota taitu kala bawa kweluwolima kweluwotolu.

Samga

31 Matauna tokugwa iyeikuli yagala Samga matauna Anati latula, matauna tuvaila ikoli mina Isireli, paila oyamala iyosi kaitala bulumakau kasi lewa e ikatumati mina Pilisitia kasi bawa lakatulima lakatutala.

4

Debora sola Baraki

1 Tuta matutowena Eiyuda bogwa leikaliga, e mina Isireli imitugagasi tuvaila baisa Guyau. 2 Mapaila Guyau ikasali matausina baisa Yabini, matauna guyoula Kenani, e ikikaraiwogi mapilana valu Asora.e E tokwabilia si kumatoula yagala Sisera, matauna eisisu mapilana Aroseti-Mitawasi. 3 Matauna Yabini isim la waga kaibibiu tanumnumta aiyanif kasi bawa ibodi lakatulima lakatuvasi, e tuta matutowena matauna ikikaraiwogi mina Isireli saina minimani deli goli iyogililami matausina kala bawa kweluwoyu taitu. E oluvi mina Isireli inigadasi baisa Guyau paila kasi pilasi.

4 Matauna Lapidota la kwava Debora, e minana natana navitoubobuta, e tuta makwaina eiuwotetila makawala natana kasi tokwaraiwaga mina Isireli goli. 5 E kaitala pulopola itotu okoyala Epereim oluwalaisi mapilasina Rama deli Beteli. E minana Debora tuta tuta la kabosisu baisa osikowala makaina pulopola, e mina Isireli bilokaiasi minana paila biligalegasi kasi karaiwaga. 6 E kwaitala yam minawena iwitali biga baisa Baraki matauna Abinowam latula metoya mapilana valu Kedesi mapilana Napitalai, e ikaibiga baisa matauna, kawala, “Matauna Guyau, mina Isireli si Yaubada, bogwa leisakaim makwaina karaiwaga. Ka, kukwau 10,000 tomota metoyasi dalesi Napitalai deli Sebuloni e bukukugwai matausina baisa wa Koya Teibo. 7 Igau bamiakaimi Sisera, matauna Yabini la tokwabilia si kumatoula, e bukukwabiliasi deli matauna wa Waya Kisoni. E matauna igau bimai la waga kaibibiu deli la tokwabilia. Mitaga igau bavigakaimi bukukwalisauwaisi matauna.”

8 E oluvi Baraki ivitakauloki minana, kawala, “E igau bala kidamwaga yoku deli bitalosi. Mitaga kidamwa gala deli yoku bitalosi, yeigu galaga bala.”

9 E minana ivitakauloki, kawala, “Bwaina wala, igau bawa e deli bitalosi. Mitaga kala bigala tomota gala wala bidokaisi mwada yoku uulotoula tatomgwagasi, paila uula Guyau bitugwali matauna Sisera baisa oyamala natana vivila.” E mapaila Debora ivitouula loula paila bila Kedesi deli matauna Baraki. 10 E matauna Baraki eidou matausina dalesi Sebuloni deli Napitalai bilokaiasi mapilana Kedesi e tomota kasi bawa 10,000 ibokulaisi matauna. E deli goli minawena Debora iloki matauna, ilosi.

11 E wa tuta matutona Ebera guma Kenani bogwa eikaluvitau la buliyoyova otalila mapilana Kedesi katitaikinela makaina kai yawa mapilana Sananim. Matauna bogwa eisilavi komwaidosi mina Kenani, tubusia mina Obaba, e deli goli luboula Mosese.

12 E avai tuta Sisera ilagi kidamwa Baraki bogwa eimwena wa Koya Teibo, 13 e matauna idou lakatulima lakatuvasi waga kaibibiu tanumnumta aiyani e deli goli komwaidosi la tomota e iwitali matausina metoya mapilana Aroseti-Mitawasi e bilosi mapilana Waya Kisoni.

14 Mitaga Debora iluki Baraki, kawala, “Kula! Guyau bogwa bikugwaiyaim. Lagaila matauna bogwa eitagwala bukutomgwaga odabala Sisera.” E mapaila Baraki ibusi metoya wa Koya Teibo deli 10,000 la tokwabilia. 15 Avai tuta Baraki deli la tokwabilia ikatugigaiyaisi, Guyau isaiki ninayuwa deli kokola baisa Sisera, e la waga kaibibiu e deli goli la tokwabilia. E Sisera ibusi metoya ola waga kaibibiu e isakaula. 16 Baraki ibokavili waga kaibibiu deli la tokwabilia Sisera ilosi mapilana Aroseti-Mitawasi, e Sisera la tokwabilia komwaidona ikatumtuwolisi. Gala availa ilau biga.

17 E Sisera ilʹo ola buliyoyova Yaela la kwava Ebera matauna guma Kenani, paila uula Yabini guyoula Asora ivasosusi sola Ebera tosisula la bwala. 18 E Yaela itokaia wala ibodi Sisera e iluki matauna, kawala, “Tomwaya kusuvi, kuma kusuvi olumoulela ulo buliyoyova, gala bukukokola.” Mapaila matauna isuvi, e minana ikatupwani matauna otapwala miyana karekwa katubodala bwala.g 19 E ilivala baisa minana, kawala, “Ve! Kudoki bukusakaigu sitana sopi amom, saina agu daka.” E minana ikoulu nunu lukwavala e isaiki matauna imom, e ikatupwanivau matauna. 20 E matauna iluki minana kawala, “Ve! Kutotu wala wa lulu om buliyoyova e kidamwa availa bima kaina bikatupoiyaim kawala, ‘Ve! Availa sitana ima baisa?’ E bukuluki kawam, ‘Gala wala.’ ”

21 E Sisera saina wala kala somata mapaila baisa ikenu wala imisiwoya. E Yaela ikau kaigilagela deli kaiwawela buliyoyova e ivasilam wala ilokaia matauna e ikatumati matauna metoya okaiwawa ivitau wala opapala pwanetala ikopituki wala pwaipwaia. 22 E avai tuta Baraki ima inainevi Sisera, Yaela ila wala ibodi matauna, e minana iluki, kawala, “Mwa! Kuma baisa e bavitulokaim tau matauna yoku lokunainevi.” E mapaila baisa isuvisi deli minana ola buliyoyova e igisi Sisera eikanukwenu olopola bwala, tokwaliga e eikanugoli wala deli kaiwawela buliyoyova eitotu opwanetala eikopituki pwaipwaia.

23 Makwaina wala yam Yaubada ivigaki mina Isireli itomgwagasi odabala Yabini Guyoula Kenani. 24 E mina Isireli ikatutuwoli wala si kabilia baisa Yabini la tokwabilia ivilituyaisi wala ikatumtuwolaisi matausina.

5

Kasi wosi Debora sola Baraki

1 E yam makwaina Debora sola Baraki, matauna Abinowam latula, pilatala kasi wosi iwosisi.

2 Kala yakaula Guyau.

Matausina mina Isireli bogwa ininatotilasi kidamwa bikabiliasi.

Tomota itugwalaisi titoulesi deli si mwasawa.

3 Kulagaisi, yokomi gweguya.

Kunakaigalaigusi yokomi tokwaraiwaga.

Yeigu bawosi, deli bawai gita

baisa Isireli si Yaubada, matauna wala Guyau.

4 Mwa Guyau! Avai tuta yoku kusilavi makwaisina koya mapilana Seiri,

e avai tuta yoku kusilavi mapilana Edom,

e pwaipwaia ilikuliku deli ikuna metoya wa labuma.

E mitaga, sopi eikapusi metoya wala olowalowa.

5 E koya eilikuliku omatala Guyoula Sinai,

e omatala Guyau, mina Isireli si Yaubada. *

6 Ola tuta Samga, matauna Anati latula,

e ola tuta Yaela,

togigimwala deli si mauna minasina ikokeulasi si guguwa

gala tuvaila biluvipeilisi mapilana valu.

Mitaga tokaidadina isumwaisi wala okadavapwala.

7 Ve, Debora! Viluwela Isireli iviloububu wala eitotusi,

mavilousina eititomakavasi wala vilouukuwokuva kileta yoku lokuma,

e yoku makawala natana mina Isireli inasi.

8 E tuta matutona kabilia eitokaia valu mapilana,

avai tuta mina Isireli inagaisi nauwovau si yaubada.

E matausina mina Isireli kasi bawa tauwau 40,000.

Ki, availaga matausina eikokeulasi vayoula kaina kaiyala?

9 Nanogu komwaidona isisu deli mina Isireli si kumatoula,

deli goli matausina eitugwalaisi titoulesi paila kabilia deli si mwasawa.

Kala yakaula Guyau!

10 E tauwau, yokomi lokusisilaisi ase napupwakau otupwasi

okabosisula lokusisilaisi, e kulilivalasi paila baisa,

deli goli yokomi toloula, bukulivalasi makawala.

11 E ka! Kunakaigali tobobawa si mogega ititogugulasi outuwotu,

e ililivalasi paila Guyau saina totomgwaga,

deli goli paila mina Isireli eitomgwagasi.

Oluvi Guyau la tomota ivautuutusi wala isunapulasi metoya osi valu.

12 Ve! Kukwalimitali. E Debora, kukwalimitali.

Kuvitau wosi, e deli wosim kukugwai!

Mwa! Baraki, yoku Abinowam latula, kuvasali kaikem,

e kuvakumgwai tokatupipi bukulau.

13 E oluvi matausina tokamaiaba ibusisi imakaiasi baisa kasi tokugwa.

Guyau la tomota imakaiasi matauna deli ikatubaiasasi paila kabilia.

14 Matausina leimaisi metoyasi Epereim e isuvisi oitayatila

otuboulosi dala Beniamina deli la tomota.

Kumatoula ibusisi imaisi metoya Makira,

e tokwabilia tovakaveka ibusisi metoyasi Sebuloni.

15 E kala tokugwa Isaka imaisi deli Debora.

E Isaka ima deli goli Baraki,

e ibokulaisi matauna ilosi oitayatila.

Mitaga Rubeni dalela ikovaisi,

e gala bitobu ninasi kaina bimaisi.

16 Avaka paila eisiwaisi deli si sipi?

Ki, paila uula bilagaisi toyamata sipi ididouwaisi mayuwosina?

Mokwita goli, Rubeni dalela ikovaisi,

e gala bitobu ninasi kaina bimaisi.

17 Gada dalela isisuaisi opilibomatu mapilana Waya Yoridani.

E Dani dalela isikuvatasi wala osi waga.

Asera dalela isisuaisi olumata,

e matausina isikuvatasi wala okawolawa.

18 Mitaga Sebuloni deli Napitalai dalesi

ikasalaisi si momova metoya okawakali.

19 Mapilana Taanaki katitaikinela wa Waya Megido

gweguya leimaisi ikabiliasi.

E guyoula Kenani deli wala ikabiliasi,

mitaga matausina gala wala ikauwaisi avai siliba.

20 Minasina utuyam ikikabiliasi metoya wa labuma,

e tutala ititopelasi walakaiwa

minasina ikikabiliasi deli matauna Sisera.

21 Kisoni dadoyala eidumyelu matausina ilau,

waya makaduyona Kisoni kaduyobogwa wala.

Kawala, “Yeigu baloula saina minimani e bavautuutu deli ulo peula.”

22 Oluvi minasina wosa isisakaulasi imaisi,

e deli kwaibakwaisi ivabutubutusi opwaipwaia goli.

23 Guyau la anelosi ikaibiga, kawala, “Kubulotaisi Merose,

e kubulotaisi availa availa eisisuaisi baisa. Ka! Kubulotaisi.

Matausina gala leimaisi paila bipilasaisi Guyau,

e gala leimaisi makawala tokwabilia mwada bikabiliasi paila matauna.”

24 E komwaidona vivila si tuta paila yubwaila,

kalamwaleta wala Yaela, minana Ebera la kwava, matauna guma Kenani.

E vivila komwaidosi isisuaisi obuliyoyova, kalamwaleta wala Yaela iyubwaila.

25 Sisera inigada paila sopi mitaga isaiki nunu imom.

Minana imiaki nunu kwekulokula isewoya okaboma saina kaiminabwaita sainela.

26 Minana iyosi kaiwawela buliyoyova kweyatala yamala,

e toiyoudila si kaigilagela iyosi kweyayuwela yamala.

Minana iwaki Sisera ikatumkumku wala busubosala,

e minana ibasi matauna opwanetala wala.

27 Matauna itapoi kwaitutula e ikapusi.

Ila ikanawa okaikela minana gala wala motatina.

E metoya okaikela minana, matauna itapoi kwaitutula ikapusi.

Matauna ikapusi ila opwaipwaia bogwa wala tokwaliga.

28 Sisera inala itadoyai metoya oponanela bwala.

Minana imitikipwana wala opapala yoyu.

E minana ikatupoi, kawala, “Avaka paila la waga kaibibiu saina yobali paila bimaisi?

E avaka paila la wosa komwaidosi gala nani ikaimilavausi?”

29 E minasina nunumoya naninitalapula ilukwaisi minana,

e tuta komwaidona ililivala wala baisa titoulela.

30 Kawala, “Igau wala inainevisi avai vavagi bilebwaisi e bivilaisi.

Kaina si vivila natana kaina goli nayu paila taitala tokwabilia,

kaina kwama yaminabwaita paila Sisera,

kaina kala kuwa giyouvila bivisikomasi.”

31 Mwa Guyau! Bibodi kam tilaula komwaidosi bikaligasi makawala baisa,

mitaga ibodi lubaimwa si peula bikatumkulovi makawala kalasia la yuwoula!

E mapaila baisa vakota isisu wala valu komwaidona kala kaduwonaku kweluwovasi taitu.

6

Gidioni

1 E tuvaila wala mina Isireli imitugagasi baisa Guyau, mapaila itagwala mina Midianih bikaraiwogaisi matausina kwailima kwaiyu taitu. 2 Matausina mina Midiani si peula ikalisauwaisi si peula mina Isireli, e mina Isireli ilosi isipepunisi metoya baisa matausina wa lagi deli ambaisa kabokwala bwaina wa koya. 3 Avai tuta mina Isireli bisapwaisi avai yagogu, mina Midiani bogwa wala bimaisi deli mina Amaleki deli goli mabudona toulesi oviloupakala e biwaiyasi matausina. 4 Matausina bibudaisi si buliyoyova opwaipwaia e bivitouulasi bikodeiwaisi mina Isireli si bagula, bila kala kaduwonaku opilibolimila bilokaia mapilana Gasa. E bivayoulisi komwaidona sipi, bulumakau deli ase, e gala wala avaka biligaimwaisi paila mina Isireli bikalagasi. 5 Matausina mina Midiani bimaisi deli si bulutuvalu e deli si buliyoyova e saina bidugaga tomota kasi bawa makawala nipawa kala bidubadu. Matausina goli deli si kameli saina bidugaga e gala bibodi bitakalau. Matausina imaisi ikatupitukwaisi valu, 6 e mina Isireli gala wala gagabila bivabodaisi matausina.

7 E oluvi mina Isireli idousi baisa Guyau kidamwa bipilasi matausina bivabodaisi mina Midiani, 8 e matauna iwitali taitala tovitoubobuta bimiaki matausina makwaina biga metoya baisa Guyau, mina Isireli si Yaubada, kawala, “Ka! Yeigu lakatusunupuloiyaimi metoya wa ula mapilana Itipita. 9 Yeigu lakolaimi metoya baisa mina Itipita, deli goli lakolaimi metoya baisa tomota matausina eikabiliasi deli yokomi baisa makwaina valu. Abokavili matausina igau yokomi okusuvaisi kulumi, e yeigu asakaimi si pwaipwaia. 10 Bogwa lalukwaimi kidamwa yeigu goli Guyau mi Yaubada, mapaila gala wala ibodaimi bukutapwarorusi baisa mina Amora si yaubada, matausina si valu bogwa lokusisikaisi. Mitaga gala wala kunakaigalaigusi.”

11 E oluvi Guyau la anelosi imakaia valu mapilana Opera e isili ouula kai yawa, makaina Yowasi la kai, matauna tau dalela Abiesa. E tuta matutona matauna latula yagala Gidioni ikium itututu mimilisi witi olumoulela waini kabopolela, mwada mina Midiani gala bigisaisi matauna. 12 E Guyau la anelosi ima iyoulapula baisa matauna e ikaibiga, kawala, “Mwa! Guyau bogwa isikailim, yoku totuvaluwa deli topeuluvagasi!”

13 Gidioni ikaibiga baisa matauna, kawala, “Tomwaya, ki, kidamwa igagabila bakatupoi, avaka uula baisa komwaidona ikaloubusisi baisa yakamaisi kidamwa Guyau eisikailimasi? Ammakawalaga komwaidona makwaisina vavagi saina kabokatubau tumamaiasi eilukwaimasi Guyau tuta tuta eiuvagi, makawala goli eisunupuloi matausina metoya mapilana Itipita? Ka, Guyau bogwa eipakaimasi e eiligaimwaimasi baisa oyumasi mina Midiani!”

14 E Guyau ikaraiwogi matauna, kawala, “Kula deli m peuligaga e kukoli mina Isireli metoya oyumasi mina Midiani. Yeigu goli titoulegu lawitalaim.”

15 E Gidioni ivitakauloki, kawala, “Mitaga ammakawalaga yeigu gagabila bakoli mina Isireli? Ka, dalegu saina kwaigolia olumoulela Manasa dalela, e yeigu gala wala dimlegu metoya oma kaukwedasi.”

16 E Guyau ikaibiga, kawala, “Yoku ibodaim bukuvagi baisa paila uula yeigu bapilasaim. Yoku bukukwatumtuwoli mina Midiani saina gagabila wala, makawala matausina taitala wala tau.”

17 E Gidioni ivitakauloki, kawala, “Kidamwa yoku bogwa immwamwasila nanom paila yeigu, kusakaigu kabutuvatusi kidamwa yoku mokwita wala Guyau. 18 Anigadaim gala wala bukula igau wala yeigu bamiakaim sitana lula kaulela.”

E matauna ikaibiga, kawala, “Yeigu basisu wala igau yoku bukukwaimilavau.”

19 Mapaila Gidioni isuvi ola bwala e ivakapuli natubovau gota e deli kapoluwotala pwarawa paila bivigaki beredi gala deli kala yisi. E matauna ivilugi viliona olumoulela peta e deli itavili lubwau wa kulia e imiaki baisa Guyau la anelosi ouula kai yawa e isaiki matauna. 20 E anelosi ikaraiwogi matauna, kawala, “Kusaili viliona deli beredi odabala makwaina dakuna, e kuligabu lubwau odabala kawailuwa.” E Gidioni ivagi makawala. 21 E Guyau la anelosi ikalakova e ikabikoni viliona deli beredi omatala kai makaina iiyosi. E kova iviloubusi metoya odakuna igabu viliona deli beredi. E anelosi itamwau.

22 E Gidioni inikoli mokwita wala bogwa eigisi Guyau la anelosi e ikaibiga deli kala kokola, “Wi! Mwa, Guyau Topeuligaga, yeigu bogwa lagisi m anelosi, kagisamapu matala matagu!”

23 Mitaga Guyau ikaibiga baisa matauna, kawala, “Bitalaguva lopom! Gala bukukokola. Yoku gala wala bukukwaliga.” 24 E Gidioni ikaliai kabolula baisa Guyau, e idoki yagala “Guyau Tokatalaguva”. (E baisa tuta goli itotu wala mapilana Opera. E mapilana valu baisa Abiesa dalela si pwaipwaia.)

25 E bogi makwaina Guyau iluki Gidioni, kawala, “Kukwau tamam la bulumakau namwala deli nayuwela minana kala taitu kwailima kwaiyu, e kukodidaimi tamam la kabolula baisa Beali, e deli kutauwoli kokolela minana yaubada Aserai,i makaina itotu katitaikinela. 26 E kukwaliaiga kwaitala kabolula kwaipeula kweminabwaita odubakaila makwaina, e kukwabomi baisa Guyau m Yaubada. E kukwau minana bulumakau nayuwela e kugabu namwaidona kuvigaki lula, e kokolela minawena Aserai lokutauwoli, kuvigaki kaila paila bigabu.” 27 Mapaila Gidioni ikau tailuwotala la towotetila e ivagi avaka Guyau eiluki matauna. Gidioni saina ikokoluvagasi baisa veyala deli tomotala valu kidamwa bivagi wa yam, mapaila ivagi wa bogi.

28 Avai tuta tomotala valu imamatasi eiyam kaukwau e igisaisi kabolula paila Beali deli kala ginigini minana Aserai bogwa eitauwolaisi, e deli namwala bulumakau nayuwela bogwa eigabu okabolula makwaina bogwa eikaliaiisi baisa. 29 E ikatupoisi baisa taitala taitala, kawasi, “Availa eivagi makawala?” Ikikatupoisi e ibanaisi baisa Gidioni matauna Yowasi latula eivagi baisa. 30 E tomota ilukwaisi Yowasi, kawasi, “Kumai latum baisa e bakatumataisi matauna! Paila matauna eikodidaimi kabolula paila Beali deli itauwoli kala ginigini minana Aserai opapala makwaina.”

31 Mitaga Yowasi iluki baisa komwaidosi availa itotusi omatala, kawala, “Ki, yokomi kutotusi paila Beali, ke? Ki, yokomi mwada bukukolaisi minana? Ka, availa availa yokomi kutotusi paila Beali bogwa bikatumataimi igau gala kalasia biyuwoula. Kidamwa Beali minana natana yaubada, bwaina bikoli titoulela. Baisa minana la kabolula makwaina eikodidaimisi.” 32 E ka, tuta makwaina e tuta bima Gidioni idokaisi kala kavilevi yagala Yerubeali,j paila uula Yowasi eikaibiga, kawala, “Bwaina Beali bikoli titoulela. Baisa minana la kabolula makwaina eikodidaimisi.”

33 E oluvi komwaidosi mina Midiani, mina Amaleki, deli mabudona toulesi oviloupakala itogugulasi iluvapelasi wa Waya Yoridani e ibudaisi si valu oitayatila mapilana Yesireeli. 34 E ka! Guyau la baloma iviyelu nanola Gidioni e matauna iyuvi tauya bidou matausina tauwau dalela Abiesa paila bibokulaisi matauna. 35 E iwitali biga bila makatuposina katupoyu viluwela Manasa paila bidou matausina bimaisi bibokulaisi matauna. E iwitali biga baisa dalesi Asera, Sebuloni deli Napitalai, e matausina deli imaisi bibokulaisi matauna.

36 Oluvi Gidioni iluki Yaubada, kawala, “Yoku okulukwaigu kidamwa lokunagaigu mwada bakoli mina Isireli. 37 E kugisi, basaili sitana unuunula sipi baisa opwaipwaia ambaisa katutusi waitunela witi. Ka, kidamwa kaukwau numla biyopututu sipi unuunula mitaga gala opwaipwaia, e bogwa banikoli bukuvigakaigu mwada yeigu bakoli mina Isireli.” 38 Baisa bogwa makawala eikaloubusi. Avai tuta Gidioni itokaia eiyam kaukwau, ikau unuunula sipi ipoli e numla itavikoti kwelatala bolu ikasewoki wala sopi. 39 Oluvi Gidioni iluki Yaubada, kawala, “Mwa! Gala bukugibuluwaigu. Mwada balukwaim kwaitala vavagi tuvaila. Kutagwala sivatala tuvaila bawakolaim metoya baisa unuunula sipi. Ka, baisa tuta bwaina sipi unuunula bilubulabu mitaga pwaipwaia bipwatutu.” 40 Wa bogi makwaina Yaubada ivagi makawala wala. Eiyam kaukwau sipi unuunula ilubulabu, mitaga pwaipwaia ipwatutu paila uula numla.

7

Gidioni ikalisau odubasi mina Midiani

1 Kwaitala yam kaukwau pikekita Gidioni deli la tokwabilia itokaiasi e ilosi ibudaisi kasi kabeikau katitaikinela utuwotula Aroda. E mina Midiani kasi kabeikau baisa oitayatila mapilana opiliyavata wa Koya Morei.

2 E Guyau iluki Gidioni, kawala, “Tokwabilia matausina deli yoku saina bidugaga paila yeigu basaiki bitomgwagasi odubasi mina Midiani. Kaina matausina binanamsasi mwada eitomgwagasi metoya osi peula titoulesi, e yeigu gala wala bidokaigusi uulela si tomgwaga. 3 Kuluki tomota, kawam, ‘Kidamwa availa ikokola ibodi wala bikaimilavau ovalu e kesalaga yakamaisi bakasimwaisi wa Koya Giliadi.’ ” Mapaila 22,000 ikaimilavausi e 10,000 isimwaisi. *

4 E oluvi Guyau iluki Gidioni, kawala, “Saina wala bidubadu tokwabilia deli lokusisuaisi. Kulau matausina kubusisi wa sopi, e yeigu bakili matausina paila yoku baisa. Kidamwa balukwaim taitala biwokaiam deli bukulosi, e matauna biwa. Kidamwa balukwaim taitala gala biwokaiam deli bukulosi, gala wala biwa.” 5 Mapaila Gidioni ilau tokwabilia wa sopi e Guyau iluki matauna, kawala, “Kukwatukili availa availa matausina imomomsi makawala kaukwa si momom, deli availa availa matausina itobu kwatutusi e imomomsi.” 6 E lakatutolu wala kasi bawa matausina itilatalasi sopi oyumasi imomomsi e komwaidosiga itobu kwaitutusi e imomomsi. 7 Guyau iluki Gidioni, kawala, “Yeigu bakolaimi e bavigakaimi bukutomgwagasi odubasi mina Midiani metoya wala matausina lakatutolu tokwabilia, matausina ititalaisi sopi imomsi. E kulukiga komwaidosi bikaimilavausi ovalu.” 8 Mapaila Gidioni iyabi komwaidosi mina Isireli e ikaimilavausi ilosi ovalu, e kesalaga matausina wala lakatutolu. E matausina eiyosisi komwaidonaga kalaga deli tauya. Mina Midiani kasi kabeikau osikowasi baisa oitayatila.

9 Wa bogi makwaina Guyau ikaraiwogi Gidioni, kawala, “Mwa! Kutokaia e kusuvi kukwabilia deli mina Midiani okasi kabeikau. Ka, bogwa basakaim bukutomgwaga odubasi. 10 Mitaga kidamwa lokukokola paila bukusuvi kukwabilia, bwaina kulosi kamitaiyu m towotetila Pura bukusuvisi okasi kabeikau. 11 E bukulagaisi avaka avaka eililivalaisi, e oluvi bukutuvaluwa paila bukusuvi bukukwabilia.” Mapaila Gidioni sola la towotetila Pura ilosi katitaikinela kasi tilaula kasi kabeikau. 12 Mina Midiani, mina Amaleki deli goli toulesi viloupakala ivakasauwaisi wala oitayatila, makawala budotala nipawa, deli kala bawa si kameli makawala goli kala bawa kanakenuva okawolawa.

13 Avai tuta Gidioni iviloubusi, ilagi taitala tau iluki sola kwaitala kala mimi. Matauna ilivala, kawala, “Agu mimi mwada kwaitala beredi ititapipina wala ima okada kabeikausi e iwaiya kwaitala buliyoyova. E makwaina buliyoyova idadaimi wala ila ikanubiaki opwaipwaia.”

14 E sola ivitakauloki, kawala, “Ka, baisa la puluta wala matauna guma Isireli, Gidioni matauna Yowasi latula! Gala kudoki avai nanamsa ituwoli, gala wala! Yaubada bogwa leisaiki matauna la tomgwaga odubasi mina Midiani deli komwaidodasi tokwabilia.”

15 Avai tuta Gidioni ilagi kala mimi matauna tau deli avaka kala katumiki, itapopula okwaitutula e itaimamila omatala Yaubada. Oluvi ikeiitavau baisa mina Isireli okasi kabeikau e ikaibiga, kawala, “Kutokaiasi! Guyau bogwa leisakaidasi tomgwaga odubasi mina Midiani si tokwabilia.” 16 E metoya lakatutolu tomota ivigaki kwaitolu boda e isaiki kwaitala kala tauya deli yatala lukwava isim kaitapa olumoulela baisa taitala taitala. 17 Iluki matausina, kawala, “Avai tuta bogwa bitavavilaisi katitaikinela kasi kabeikau biwokuva, e bukumitakavataimasi yeigu deli ulo boda, e avaka bavagi bukuvagaisi. 18 Avai tuta bakayuvisi kama tauyasi, e yokomi bukuvagaisi makawala wala, e deli bukuwakulasi, kawami, ‘Paila Guyau deli paila Gidioni!’ ”

19 Gidioni deli lakatutala la tokwabilia imaisi katitaikinela kasi kabeikau tuta pikekita oluvi lubulotoula, avai tuta toyausa bogwa eikatupelasi. E matausina iyuvaisi tauya ikatuvaisi lukwava miyasina eiyosisi, 20 e mabudosina budoyu boda ivagaisi makawala wala. Matausina komwaidosi iyosisi kaitapa oyumasi kikiwama, e tauya osi kakata, e iukuwakulasi, kawasi, “Puluta paila Guyau e deli paila Gidioni!” 21 Taitala taitala tokwabilia itotusi itoulaisi kabeikau, e komwaidona tilaula si tokwabilia isakaulasi e iukuwakulasi. 22 E Gidioniga la tokabilia iyuyuvisi wala kasi tauya e Guyau ivagi tilaula bodala ikatugigaiyaisi wala titoulesi deli si puluta. Matausina tilaula isakaulasi ilokaiasi mapilana Saretana, kala kaduwonaku makawala Beti Sita, e bilokaia goli viluwela mapilana Eibeli Meyola katitaikinela Tabata.

23 E idouwaisi tauwau metoyasi dala Napitalai, Asera, deli goli budoyu metoyasi baisa Manasa, e imaisi ibokavilaisi mina Midiani. 24 Gidioni iwitali touwata ilosi komwaidona koya mapilana Epereim paila bilukwaisi, kawasi, “Kumaisi bitakabiliasi deli mina Midiani. E kuvakulotaisi mapilana wa Waya Yoridani e deli goli waya duyokekita bilokaia Betabara, paila bukuvabodaisi mina Midiani taga biluvapelasi.” E tauwaula Epereim idouwaisi imaisi gulitinidesi, e matausina ivakulotaisi Waya Yoridani deli goli waya duyokikekita bilokaia Betabara. 25 Matausina iyosisi taiyu mina Midiani si gweguya, Oreba deli Seeba. E ikatumataisi Oreba mapilana Dikunela Oreba, e ikatumataisi Seeba mapilana Seeba la Kabopola Waini. E matausina isetuwolaisi wala ibokavilaisi mina Midiani. E imaiyaisi pwanetasi Oreba sola Seeba baisa Gidioni, matauna baisa tuta isisu mapilana wa Waya Yoridani opilibomatu.

8

Kalisewa kala vigimkovila baisa mina Midiani

1 Mapaila tauwaula Epereim ilukwaisi Gidioni, kawasi, “Avaka paila gala kulukwaimasi tutala lokulosi kukwabiliasi deli mina Midiani? Avaka paila kuvigakaimasi makawala?” Matausina itakulukulusi saina minimani paila baisa.

2 Mitaga Gidioni ikaibiga, kawala, “Avaka yeigu bogwa lavagi gala wala avaka bitavitopati deli avaka yokomi bogwa lokuvagaisi. Kaina avaka pikekita yokomi tauwaumi Epereim lokuvagaisi, mitaga baisa saina wala siligaga, gala makawala dalegu komwaidosi leiuvagaisi. 3 E ka, metoya Yaubada ola peula lokukwatumataisi taiyu mina Midiani si gweguya matausina Oreba sola Seeba. E baisa avaka lavagi gala gagabila bitavitopati deli baisa.” Tutala ilivala makawala, kasi leiya sitana imanum.*

4 Tuta matutona Gidioni deli la tokwabilia lakatutolu bogwa imaisi wa Waya Yoridani e iluvapelasi.k Matausina bogwa isomatasi mitaga ipeulokaisi wala ibokavilaisi kasi tilaula. 5 Avai tuta iviloubusisi mapilana Sukota, Gidioni iluki tomotala valu, kawala, “Tauwau, akoma lupomi, kusakaisi ulo tokwabilia sitana beredi. Matausina bogwa eisomatasi mitaga bibokavilaisi wala Seba sola Salumna matausina mina Midiani si gweguya.”

6 Mitaga tokwaraiwogala Sukota ikaibigasi, kawasi, “Avaka paila bakasakaisi m tokwabilia sitana kaula? Yokomi igau gala wala bukuyosisi Seba sola Salumna.”

7 Mapaila Gidioni ikaibiga, kawala, “Bogwa bwaina! Avai tuta Guyau bisakaigu Seba sola Salumna oyamagu, e yokomi bawakaimi doula deli kailawalisi kai metoya oviloupakala.” 8 Gidioni isaitaula ila e iviloubusi mapilana Penueli e inigadavau baisa tomota. Mitaga mina Penueli ikatulokaisi matauna makawala mina Sukota si katuloka. 9 Mapaila iluki matausina, kawala, “Avai tuta yeigu bakaimilavau bwaina wala deli mwasawa, bakatudidaimi tomwenakaivala si bwala.”

10 Seba sola Salumna deli goli si tokwabilia eivakanasi mapilana Kako e komwaidosi matausina tolesi viloupakala kesala makawala 15,000 wala, e 120,000 bogwa eikatumataisi. 11 E Gidioni isaitaula ililoula wa keda okaligeila oviloupakala, opilibomatu mapilana Noba deli Yogibeya e saina nanakwa ivapulosi kasi tilaula, e ikiuta ninasi. 12 E kasitaiyu matausina mina Midiani si gweguya Seba sola Salumna isakaulasi, mitaga Gidioni ibokavili wala ila iyokavati matausina e ivigaki si tokwabilia saina ikokolasi.

13 Avai tuta Gidioni ikeiita metoya okabilia makwaina makadana Eresi Kadaula, 14 e matauna iyosi taitala totubovau tolela Sukota ikikatupoi matauna. E matauna igini paila Gidioni yagasi matausina tokugwala Sukota kasi bawa tailuwolima tailuwoyu tailima taiyu. 15 E Gidioni ilokaia mina Sukota e iluki, kawala, “Tauwau! Kululuwaisi yokomi gala magimi bukupilasaigusi, kadai! Yokomi lokulivalasi gala bukusakaisi kaula baisa ulo tokwabilia tutala eisomatasi, paila gala bakatupipi Seba deli Salumna. E ka, matausiwenala!” 16 Oluvi ikau doula deli kailawalisi kai metoya oviloupakala imai paila bimipuki matausina tokugwala mina Sukota. 17 Matauna tuvaila ikatudidaimi mina Penueli si bwala tomwenakaivala, deli ikatumati matausina valu makwaina tauwaula.

18 E Gidioni ikatupoi Seba sola Salumna, kawala, “Ke, ammakawalaga tomota matausina yokomi lokukwatumataisi mapilana Teibo?”

E matausina ikaibigasi, kawasi, “Kasi gigisi tadoki wala yoku, e komwaidosi wala makawala gweguya litusia.”

19 E Gidioni iluki matausina, kawala, “Matausina komwaidosi wala budagwa, inamasi natana. Yeigu alukwaimi biga mokwita kidamwa yokomi gala kukwatumataisi matausina, kagu yam lagaila gala wala bakatumataimi.” 20 E oluvi iluki latula molitomoya Yetera, kawala, “Kukwatumati matausina!” Mitaga gwadi matauna gala ivigili la puluta. Paila deli la ninayuwa, uula matauna saina tokekita.

21 Mapaila Seba sola Salumna ivitakaulokaisi Gidioni, kawasi, “Mwa! Bukukwatumataimasi yoku wala titoulem, paila baisa ibodi wala tovakaveka si wotetila biuvagaisi.” E mapaila baisa Gidioni ikatumati matausina, e oluvi ikau katububulela si kameli eisisailasi okaiyosi.

22 E bogwa leiwokuva, ilivalasi baisa Gidioni, kawasi, “Mwa! Bukuvagi kama tokwaraiwagasi, yoku deli tubumwa! Paila uula yoku okukolaimasi metoya oyumasi mina Midiani.”

23 E Gidioni ivitakauloki, kawala, “Gala kudokaisi bavagi kami tokwaraiwaga kaina goli latugu. Guyau wala matauna kami tokwaraiwaga.” 24 Mitaga isetuwoli wala bigatona, kawala, “Igagabila banigadaimi kwaitala vavagi. Komwaidomi wala kusakaigusi kami paya makaisina okukwauwaisi.” (Paila mina Midiani e makawala tolesi viloupakala bisisikamsi kasi paya goulawokuva wala.)

25 E tomota ivitakaulasi kawasi, “Komwaidomasi wala kamwasawasi paila bakasakaimsi.” E matausina iyavaisi yatala kwama, e komwaidosi wala ipiasi kasi paya, e baisa ikougugulaisi taitala taitala avaka eiyosi. 26 E makaisina paya goulawokuva wala, Gidioni ibani mokaila pikekita wala bibudoki vasi petala kaula, e baisa gala ikalumguliki katububula, kuwa, kaina kwama kala vau dairarugu miyasina ibodi wala guyousi Midiani bisisikamsi, e tuvaila gala goli kala katububula si kameli okaiyosi. 27 E Gidioni ibubuli natana tokolu metoya goulawokuva wala, e isaili ola valu mapilana Opera. E komwaidosi mina Isireli ipakaisi Yaubada e ilolosiga ititapwarorusi baisa tokolu minana. E baisa ivigaki kasi sikula komwaidona kaukwedala Gidioni.

28 E mina Isireli bogwa eitomgwagasi odubasi mina Midiani, baisa uula gala kwaitala nokubukubu baisa matausina. E valu ivakota wala kala kaduwonaku makawala kweluwovasi taitu igau avai tuta Gidioni ikaliga.

Gidioni la kaliga

29 E Gidioni ikaimilavau baisa ola valu tatoula, e isisu baisa. 30 Matauna isisii litula kasi bawa tailuwolima tailuwoyu tauwau, paila matauna tovilayawa saina bidubadu la kukova. 31 E tuvaila, matauna eisisii natana la ula ivigaki makawala la kwava,l minana ilela Sekem, e minawena iuni taitala latula tau, e idoki yagala Abimeleki. 32 E Gidioni, matauna Yowasi latula, ikaliga paila bogwa leitomoya, e ibakwaisi okala laka tamala matauna Yowasi isisu mapilana Opera si valu dalela Abiesa.

33 E avai tuta Gidioni bogwa leikaliga, e oluvi mina Isireli tuvaila imitugagasi baisa omatala Yaubada e itapwarorusi baisa Beali.m E matausina iyosisi natana yagala Beali Tolikabutu ivigakaisi si yaubada. 34 E gala goli tuvaila iwotitalaisi Guyau si Yaubada, matauna eikoli matausina metoya kasi tilaula eisiulaisi isipataisi matausina. 35 E matausina gala wala itemmalaisi Gidioni litula paila komwaidona vavagi bwaina avaka matauna Gidioni eivagi paila mina Isireli.

9

Abimeleki

1 E Gidioni latula tau yagala Abimeleki ila mapilana Sekem, ambaisa inala veyala komwaidona isisuaisi, e iluki matausina 2 kidamwa bikatupoiyaisi mina Sekem, kawasi, “Availaga yokomi bukunagaisi paila bikaraiwogaimi? Tailuwolima tailuwoyu litula Gidioni, kaina baisa taitala wala tomota? Kululuwaisi Abimeleki matauna buyavimi.” 3 E matauna inala veyala ilivalasi baisa mina Sekem inagaisi Abimeleki bibokulaisi, paila uula matauna veyasi. 4 E matausina bogwa isakaisi matauna kweluwolima kweluwoyu makwaisina siliba metoya ola bwala kwebumaboma minana Beali Tolikabutu, e metoya makwaisina mani imapu budotala gala dimlesi e tokwaibina paila bibokulaisi matauna. 5 E matauna ilokaia tamala ola bwala mapilana Opera, e metoya baisa odabala kwaitala dakuna ikatumati tailuwolima tailuwoyu tuwala deli budala, matausina Gidioni litula. Mitaga Yotam, Gidioni latula molagwadi isupepuni e gala ikatumati matauna. 6 E komwaidona mina Sekem, deli Betemilo, isigugulasi gulitinidesi e ilokaiasi makaina yawa, kai kaibumaboma mapilana Sekem, tuta matutona eivigakaisi Abimeleki eiguyau.

7 E avai tuta Yotam ilagi makawala, e matauna ila itoli odabala Koya Gerisim e ikatuvagwagu baisa matausina, kawala, “Ka, kunakaigalaigusi yokomi tomotami Sekem, e kaina goli Yaubada binakaigalaimi. 8 Kwaitala tuta kai ititogugulasi gulitinidesi binagaisi si guyau paila titoulesi. E ilukwaisi makaina olibe, kawasi, ‘Mwa! bukuguyoiyaimasi!’ 9 E makaina olibe ivitakaula kawala, ‘Saina bwaina paila bakaraiwogaimi. Adoki bwaina gala tuvaila bivigakaigusi bulami paila biyomwasali ninasi minasina yaubada deli tomota.’ 10 E oluvi ilukwaisi seuseu kawala, ‘Mwa! Bukuma kuguyoiyaimasi.’ 11 Mitaga seuseu imapu, kawala, ‘Saina bwaina paila bakaraiwogaimi taga adoki bwaina gala tuvaila bawouwa kaiuwaigu sumokainia.’ 12 E oluvi ilukwaisi matamna waini, kawasi, ‘Mwa! Kuma kuguyoiyaimasi.’ 13 Mitaga matamna waini ivitakaula kawala, ‘Saina bwaina paila bakaraiwogaimi, adoki bwaina gala tuvaila bivigakaigusi waini paila bayomwasali ninasi minasina yaubada deli tomota.’ 14 E komwaidosi kai ilukwaisi doula kawasi, ‘Mwa! Kuma kuguyoiyaimasi.’ 15 E doula ikaibiga, kawala, ‘Ki! Baisa bogwala mokwita magimi yeigu baguyoiyaimi? O bwaina, kumaisi kusipepunisi metoya okaikonigulegu. Kidamwa gala, kova bisubeilulu metoya osisigu e bigabuwoli pitalela kweisila mapilana Lebanoni.’ ”

16 E Yotam isetuwoli bigatona, kawala, “Ki! Yokomi bogwa kukwamokwitasi deli mi tagwala tutala lokuvigakaisi Abimeleki eiguyau? E sitana kuvigakaisi avaka bibodi kala kaboluluwai Gidioni deli kuyamataisi litula bwaina, makawala avaka ibudoki la wotetila matauna? 17 Kululuwaisi tamagu ikabilia paila yokomi. Matauna ikasali la momova paila bikatumovaimi metoya mina Midiani. 18 Mitaga lagaila kutotubulokaisi wala tamagu litula. Kukwatumataisi litula, tailuwolima tailuwoyu odabala kwaitala dakuna, e paila wala Abimeleki, matauna latula kasitaiyu la nawotetila, matauna veyami e kuvigakaisi guyoula Sekem. 19 E ka! Kidamwa avaka bogwa lokuvagaisi baisa Gidioni deli litula lokuvagaisi deli ninami la tagwala e mi kamokwita, ibodi bukumwamwasilasi baisa Abimeleki e ibodi bivigaki bimwamwasila nanola baisa yokomi. 20 Mitaga kidamwa gala, ka, ibodi kova bisubeilulu metoya baisa Abimeleki e bigabuwoli tauwaula Sekem deli Betemilo. E ibodi kova bisubeilulu metoya baisa tolesi Sekem deli Betemilo e bigabu Abimeleki.” 21 E paila ikukoli tuwala Abimeleki, Yotam isakaula ila imili valu mapilana Biya.

22 Abimeleki ikaraiwaga Isireli iboda kwaitolu taitu.

23 Oluvi Yaubada ivigaki Abimeleki deli mina Sekem itavilevisi titoulesi, e matausina ikosomapwaisi matauna. 24 Baisa ikaloubusi makawala bivigaki Abimeleki deli mina Sekem eikamwanaisi matauna paila bikatumati Gidioni litula tailuwolima tailuwoyu, e bivigaki mwada mapula si sula. 25 E mina Sekem ikatuvilavilasi baisa Abimeleki e iwitalaisi mimilisi ilosi ivabodaisi keda odubiluwotala koya, e matausina ililebwaisi si guguwa availa availa ilalouya keda makadana. E ikamitulaisi baisa Abimeleki avaka ikikaloubusi.

26 Oluvi Gaali matauna Ebedi latula deli budala imaisi Sekem, e mina Sekem ituvaluwa uwosi paila matauna. 27 Komwaidosi ilosi osi bagula bigulela waini iyologusi kaiuwasi e ipolaisi imila waini, e itokavatasi wala paka. Matausina ilosi ola bwala kwebumaboma si yaubada, e baisa ikamkwamsi deli imomomsi e iyosokanaisi Abimeleki. 28 Gaali ikaibiga kawala, “Tauwau ammakawadasi yakidasi mina Sekem? Avaka uula tawotitalaisi Abimeleki? Kavilela biga avai tau matauna? Ka, Gidioni latula! Wo! Ka, matauna Sebuli ikabikuwoli mitaga avaka uula bibodaidasi bitawotitalaisi matauna? Ibodi bukukwamiabaisi tubumi Emori, paila matauna lagaila lokudalasi! 29 Kidamwa yeigu bakugwai matausina, yeigu bogwa wala bakatumatibogwi matauna Abimeleki! Kaina baluki matauna kawagu, ‘Kwatubiasi m tokabilia e kumaisi takabiliasi!’ ”

30 E Sebuli, matauna tokaraiwogala valu mavilouna, igibuluwa avai tuta inakaigali Gaali la bigatona. 31 Matauna iwitali touwata ilokaiasi Abimeleki mapilana Aruma bilukwaisi matauna kawasi, “Mwa! Gaali matauna Ebedi latula deli budala bogwa leimaisi Sekem, e matausina gala wala itagwalasi bukusuvisi valu mavilouna. 32 Mapaila yoku deli m tokabilia ibodi bukuloulasi wa bogi e bukulosi kwanabogwaisi opapala valu. 33 E avai tuta biyam kaukwau kalasia biyuwola yokomi bukuyopulosaisi e bukusugigaiyaisi valu mavilouna. E avai tuta Gaali la tomota bilekusi bimakaiami, kuwaisi kuyokumagaisi wala!”

34 Mapaila Abimeleki deli komwaidona la tokabilia iloulasi wa bogi ilosi ikanabogwaisi opapala valu Sekem, e si boda ikovaisi kala bawa budovasi. 35 Avai tuta Abimeleki deli la tokabilia igisaisi Gaali isunapula itotu okalapisilela valu, matausina isunapulasi metoya ambaisa leisipepunisi. 36 Gaali igisi matausina e iluki Sebuli kawala, “Mwa, ka, kugisi! Odubiluwotala koya tomota ibubusisi leimemaisi!”

E Sebuli ivitakaula kawala, “Gala, baisa gala tomota. Baisa kububula wala koya.”

37 E Gaali ilivilavau kawala, “Ka kugisi! Mokwitatoula tomota leibubusisi leimemaisi oluwalela koya e budotala tuvaila eigaiyaisi kulusi leimaisi wa keda makadana ambaisa makaina yawa ititoki baisa goli tokalamimi si kabosisu!”

38 Oluvi Sebuli iluki matauna kawala, “Ki mayokula kukwaluvalova ke? Ka mayokula lokukwatupoi avaka paila bitawotitalaisi matauna Abimeleki. Matoulesi goli lokuyosokani. Kuwokaia kukwabiliasi.” 39 E Gaali ivisunupuloi mina Sekem e ilosi ikabiliasi Abimeleki. 40 Gaali isakaula e Abimeleki ibokavili Gaali. E igau gala bisakailasi kalapisilela valu, bidubadu tokalibwaga. 41 Abimeleki la viloutoula Aruma, e Sebuli ikaliyabi Gaali deli budala isilavaisi Sekem, e gala tuvaila gagabila bisisuaisi baisa.

42 E eiyam Abimeleki inakaigali mina Sekem eikikeiwalasi bisunapulasi bilosi oyosewala valu. 43 Mapaila matauna ivili la tokabilia iboda budotolu, e ikanupepunisi baisa wa bagula itulotulasi. Avai tuta matauna igisi tomota eisunapulasi eimaisi metoya ovalu, matauna ivalapula mwada bikatumati matausina. 44 Tuta matutona Abimeleki deli la boda mabudona ikikalubaigogulasi bilosi okalapisilela valu, e budoyu matausina ivalapulasi iyokavataisi tomota e ikatumataisi komwaidona. 45 Yam makwaina komwaidona ikikabiliasi wala. Abimeleki iyouli valu mavilouna ikatumati tomotala, ikodidaimi, e ikau yona ikatusoki pwaipwaia.

46 Avai tuta komwaidona kaidadala valu Sekem isisuaisi obuliyamata inakaigalaisi avaka eivitoulai, matausina isitotaulasi wala olumoulela si yaubada la bwala tapwaroru minana yaubada yagala Beali Tolikabutu. 47 Avai tuta ilukwaisi Abimeleki matausina eigugulasi baisa, 48 e matauna deli la tokabilia imwenasi wa Koya Salimoni. E matauna ikau kavitala legisa iteya sisitala kai isaili ovilavala. Matauna iluki la tokabilia binanakwasi bivagaisi makawala matauna. 49 Mapaila komwaidosi itaisi sisitala e ibokulaisi ilosi opapala bwala makwaina ikogugulaisi kai magulona. E ivakataisi kova tomota olumoulela wala, e komwaidona tomota obuliyamata ivakamati kasi bawa kaina biboda lakatuluwotala tauwau deli vivila.

50 Oluvi Abimeleki ilokaia Tebesi ivauli ivapatu oluvi iyouli mavilouna. 51 E kwaitala buliyamata kwaipeula itotu baisa, e komwaidosi tauwau deli vivila olumoulela valu, isakaulasi ilosi makwaina deli goli komwaidosi kasi tokugwa. Matausina ikatubodaisi bwala e imwenasi ilosi matabudona walakaiwa. 52 Avai tuta Abimeleki leima bivabodi bwala makwaina matauna iulaim lulu mwada bivakati kova. 53 Mitaga natana vivila ilavi kwaitala uyuwa ima ikatupusagi busubosala matauna. * 54 E saina nanakwa matauna idou taitala totubovau ikokeula la guguwa kabilia e iluki matauna kawala, “Kubiigili m kwaiyala kukwatumataigu. Gala magigu bilivalaigusi mwada vivila leikatumataigu.” Mapaila tau matauna iyosali la kaiyala iuyeia wala, e ikaliga. 55 Avai tuta mina Isireli leigisaisi Abimeleki bogwa ikaliga e komwaidosi ikaimilavausi osi valu.

56 Baisa makawala Yaubada imapu yamala Abimeleki paila sula makwaina leivagi baisa tamala paila leikatumati budala tailuwolima tailuwoyu. 57 Yaubada tuvaila ivigaki mina Sekem ilumkolaisi mmayuyu paila wala si mitugaga saina vakaigaga, makawala goli Yotam matauna Gidioni latula leilivala matausina bilumkolaisi avai tuta eibuloti matausina.

10

Tola

1 Avai tuta Abimeleki leikaliga e Tola matauna Puwa latula Dodo tabula isila okaraiwaga paila bitaneku mina Isireli. Matauna Isaka dalela e isisu ovalu Samira mapilana Epereim wa koya. 2 Matauna ikugwai mina Isireli taitu iboda kweluwoyu kwaitolu. Oluvi matauna ikaliga e ibakwaisi wala mapilana Samira.

Yairi

3 Avai tuta Tola bogwa eikaliga, e igibaliluva Yairi tolela Giliadi. Matauna ikugwai mina Isireli taitu iboda kweluwoyu kwaiyu. 4 Matauna litula tauwau kasi bawa tailuwotolu e tuta tuta bisilasi si ase kala bawa naluwotolu. E tuvaila iyosisi si valu kala bawa kwailuwotolu isisuaisi mapilana Giliadi, e omitibogwa e leima baisa tuta mavilousina ididokaisi viluwela Yairi wala. 5 Avai tuta Yairi ikaliga e ibakwaisi mapilana Kamoni.

Yepata

6 Oluvi tuvaila mina Isireli imitugagasi baisa Guyau metoya ititapwarorusi baisa tokolu minasina Beali deli minasina Asitati, makawala baisa si yaubada mina Siria, mina Saidoni, mina Mowabi, mina Amoni, deli mina Pilisitia. Matausina itotubulokaisi Guyau e ipakaisi bitapwarorusi baisa matauna. 7 Mapaila Guyau igibuluwi mina Isireli e itugwali mina Pilisitia deli mina Amoni bitomgwagasi odubasi matausina. 8 Taitu kala bawa kweluwotala kwaitolu ilamidadaisi deli iyomiyuyaisi komwaidona mina Isireli matausina isisuaisi oviluwela Amora opilibomatula Waya Yoridani mapilana Giliadi. 9 E mina Amoni iluvipeilisi Waya Yoridani bilosi ikabiliasi dalesi Yuda, Beniamina deli Epereim. E mina Isireli ilumkolaisi mayuyu saina mwaugaga.

10 Oluvi mina Isireli idousi baisa Guyau e ikaibigasi kawasi, “Bogwa kamitugagasi baisa yoku, kapakaimsi mayokula ma Yaubadasi e katapwarorusiga baisa minasina tokolu Beali.”

11 E Guyau imapu si biga kawala, “Ka, mina Itipita, mina Amora, mina Amoni, mina Pilisitia, 12 mina Saidoni, mina Ameleki, mina Maoni omitibogwa ilamidadaimi, e kudousi baisa yeigu. Ki, bogwa lakolaimi metoya oyumasi matausina ke? 13 Mitaga yokomi lokusaitaulasi kupakaigusi wala kutitapwarorusi baisa tuwoli yaubada, e mapaila yeigu gala wala tuvaila bakolaimi. 14 Ka kulosi kudousi baisa tokolu minasina lokuvigakaisi mi yaubada. Ibodi minasina bikolaimi avai tuta bukubodasi mwau.”

15 Mitaga mina Isireli ilukwaisi Guyau, kawasi, “Mokwita bogwa kamitugagasi, mapaila kuvagi avaka wala nanom bukuvagi, mitaga mwa, Guyau, kakomasi lopom kukolaimasi yam lagaila.” 16 Mapaila matausina iligaimwaisi yaubada minasina namitawasi e ititapwarorusi baisa Guyau; e matauna nanola imwau paila mina Isireli kasi mmayuyu.

17 Oluvi mina Amoni si tokabilia ikatubaiasasi paila kabilia e ibudaisi kasi kabeikau olopola mapilana Giliadi. E mina Isireli ikatukwaitalasi e ibudaisi si kabeikau mapilana Misipa olopola Giliadi. 18 E metoya baisa mina Isireli deli kasi tokugwa metoya dala dilatala dilatala ititamapusi kawasi, “Avai tau bikugwaiyaidasi okabilia deli mina Amoni? Availa wala bitagwala, matauna goli bitadoki kada tokugwasi baisa olopola Giliadi.”

11

1 E taitala tau Yepata matauna tolela Giliadi matauna taitala dabalawota, e inala natala minasina nakalimwala. Matauna tamala yagala Giliadi 2 e Giliadi la kwava iuni litusia tuvaila. Avai tuta matausina itovakavekasi iyabaisi Yepata bisilavi si valu. Matausina ilukwaisi matauna kawasi, “Yoku gala wala bukuyosi avaka kam vilavila metoya baisa tamadasi paila yoku inam ituwoli.” 3 Mapaila Yepata isakaula isilavi budala e ila isiwa mapilana Toba. Metoya mapilana matauna iwokaia wala ikukouyawasi deli yuwotala tauwau togwagweiluva.

4 Igau bogwa leim lumweitala mina Amoni ilosi bikabiliasi deli mina Isireli. 5 Avai tuta ikaloubusi makawala mina Giliadi ilosi mapilana Toba paila bikaimalaisi Yepata. 6 Matausina ilukwaisi matauna kawasi, “Mwa, kuma kukugwaiyaimasi, e gagabila bitakabiliasi mina Amoni.”

7 Mitaga Yepata ivitakauloki kawala, “Yokomi kupakaitulaigusi e kuyabisailigusi metoya tamagu ola kaukweda. Avaka paila lokumakaiagusi otutala kami mwau, ke?”

8 Matausina ilukwaisi Yepata kawasi, “Baisa tuta bogwa lakaninavilasi baisa yoku paila magimasi bukukugwaiyaimasi bitakabiliasi deli mina Amoni e bukuvagi kama tokugwasi mina Giliadi komwaidona.”

9 Yepata iluki matausina kawala, “Kidamwa bukukwaimilivauwaigusi omi valu bitakabiliasi deli mina Amoni e Guyau bivigakaidasi bitatomgwagasi, ibodi yeigu bukuvigakaigusi kami tokaraiwaga.”

10 Matausina ivitakaulokaisi kawasi, “Ninamaisi bogwa makawala. Guyau bikamokwitaimasi.” 11 Mapaila Yepata itagwala iwokaia tokugwala Giliadi ilosi, e tomota ivigakaisi matauna kasi tokugwa deli kasi tokaraiwaga. E mapilana Misipa Yepata ikamituli komwaidona la nanamsa omatala Guyau.

12 Oluvi Yepata iwitali touwata bilokaiasi guyoula Amoni bilukwaisi kawasi, “Avaka uula m gibuluwa baisa yakamaisi? Avaka paila kusugigai ma valusi pilamwaidona?”

13 E guyoula Amoni ivitakauloki Yepata la touwata kawala, “Avai tuta mina Isireli leimaisi metoya Itipita, matausina iyoulisi ulo valu metoya Waya Anoni bila Waya Yaboka deli Waya Yoridani. Mapaila ibodaimi manum wala kukwaimilivauwaisi mapilana.”

14 Yepata iwitalivau touwata baisa guyoula Amoni 15 iluki kawala. “Baisa gala mokwita mwada mina Isireli iyoulisi viluwela Mowabi kaina viluwela Amoni. 16 Kala mokwita baisa makawala. avai tuta mina Isireli isilavaisi Itipita, matausina isuwaisi oviloupakala ilosi Mlulela Akaba e iviloubusisi Kadesi. 17 Oluvi matausina iwitalaisi touwata ilokaiasi ilosi guyoula Edom inigadaisi bitagwala bisuwaisi ola valu. Mitaga guyoula Edom gala wala itagwala bisuwaisi. Matausina tuvaila inigadaisi guyoula Mowabi, mitaga maugotala wala gala itagwala bisuwaisi ola valu. Mapaila mina Isireli isivagasisi wala mapilana Kadesi. * 18 Oluvi matausina isuwaisi oviloupaka, e ilaloyasi wala viluwela Edom deli Mowabi tatoula wala iviloubusisi mapilana Mowabi opilibomatu Waya Anoni piliyuwela. Matausina ibudaisi si kabeikau baisa, mitaga gala iluvipeilisi Waya Anoni paila baisa Mowabi kaligeila. * 19 Oluvi mina Isireli iwitalaisi touwata ilokaiasi Siyoni mina Amora si guyau mapilana Esiboni e inigadaisi matauna bitagwala bisuwaisi ola valu bilosi osi valu tatousi. * 20 Mitaga Siyoni gala wala itugwali mina Isireli bisuwaisi ola valu. Matauna ikouguguli la tokabilia komwaidona, e ibudaisi si kabeikau mapilana Yaasa e ikabiliasi mina Isireli. 21 Mitaga Guyau matauna mina Isireli si Yaubada ivigaki mina Isireli itomgwagasi odubasi Siyoni deli la tokabilia. Mapaila mina Isireli iyoulisi komwaidona mapilana si valu mina Amora isisuaisi baisa. 22 Matausina isipitalaisi pilamwaidona mina Amora si valu, metoya Waya Anoni opilibolimila ila Waya Yaboka opiliyavata e oviloupakala opilibomatu ila Waya Yoridani opilikwaibwaga. 23 Mapaila baisa Guyau matauna mina Isireli si Yaubada, ibutugigai mina Amora paila la tomota mina Isireli. 24 E yoku mwada bukukwaimali ke? Ka, avai vavagi m yaubada Kemosi eisakaim ibodi bukuyosi baisa m vavagitoula. Mitaga avaka Guyau ma Yaubadasi leisakaimasi bakayosisi baisa ma vavagisi goli. 25 Yoku kudoki m nanamsa mwada bukukwalisau Balaki matauna Sipora latula guyoula Mowabi ke? Ki, avai tuta sitana matauna iyokoli mina Isireli? Ki, avai tuta sitana ikabiliaimasi? * 26 Ka, taitu iboda lakatutolu mina Isireli leisigagasi wala Esiboni deli Aroera, deli valu mavilousina opapasi, deli goli komwaidona vilouvakaveka mavilousina opapala Waya Anoni. Avaka paila tuta matutona gala kukwaimali komwaidona mavilousina? 27 Mwa, akatulokaim, gala wala avai vavagi gaga avagi baisa yoku. Yoku wala lokuyogagi magim bukukwabilia baisa yeigu. Guyau wala tonaga. Yam lagaila binagi oluwalaidasi yakamaisi mina Isireli deli yokomi mina Amoni.” 28 Mitaga guyoula Amoni gala wala inakaigali Yepata.

29 Oluvi Guyau la baloma isikaili Yepata. Matauna isuwalai Giliadi deli Manasa e ikaimilavau Misipa mapilana Giliadi e isaitaula wala ila Amoni. 30 Yepata ibiga katotila baisa Guyau kawala. “Kidamwa bukuvigakaigu batomgwaga odubasi mina Amoni, 31 e avai tuta bakaimilavau metoya okabilia, yeigu bagubuki ulo semakai avai tomota matauna bisunapulabogwa ogu bwala paila bibodaigu e bavigaki matauna lula baisa yoku.”

32 Mapaila Yepata iluvipeili waya paila bikabilia deli mina Amoni e Guyau ivigaki matauna itomgwaga. 33 Matauna ibokavili matausina metoya mapilana Aroera e ilau katitaikinela Miniti, e isetuwoli wala ilau Eibeli Keramini, valu mavilousina kala bawa kweluwoyu. Katudoum makwaina saina vakaigaga, e mina Isireli itomgwagasi odubasi mina Amoni.

Yepata latula vivila

34 Avai tuta Yepata ikaimilavau ola valu mapilana Misipa, e latula vivila isunapula ima bibodi matauna, minana ikikaiwosi deli immwasawa deli la sasani. Latula gudikesa wala. 35 Avai tuta matauna igisi minana, ikisi kala kwama paila la ninamwau e ikaibiga kawala, “Oi pougu! Ve, avaka paila lokuvigaki mmayuyula nanogu! Avaka paila lokusunupulabogwa e kuvigaki agu mmayuyu baisa tuta? Ka, yeigu bogwa labiga katotila mwau baisa Guyau e gala ibodi bakaimali!” *

36 E minana iluki tamala kawala, “Kidamwa bogwa lokubiga katotila baisa Guyau, e kuvagi makawala avaka lokulivala bukuvigakaigu, paila Guyau bogwa leivigakaim lokutomgwaga odubasi kam tilaula matausina mina Amoni.” 37 Mitaga inigadi tamala kawala, “Kwaitala vavagi kala vigimkovila bukuvagi paila yeigu. Kutagwala nayu wala tubukona bavagi avaka nanogu titoulegu, e gagabila balokaia lubaigwa bakalosi wa koya katitavinasi e bakakavinavinasi paila nakapugula wala yeigu bakaliga.” 38 E matauna itugwali minana bila e iwitali bila nayu wala tubukona. E minana deli lubaila imwenasi wa koya eikavinavinasi paila uula minana gala wala ivai kaina gala ivalulu e bikaliga. 39 Avai tuta nayu tubukona bogwa leiwokuva minana ikaimilavau baisa tamala. E matauna ivagi avaka la biga katotila baisa Guyau, e minana igau wala nakapugula ikaliga.

E baisa memweyeya ivigaki mina Isireli kasi gulogula 40 e taitu kwaitala kwaitala vilesi Isireli bikalavasisi wa koya bikavinavinasi paila Yepata guma Giliadi latula.

12

Yepata deli mina Epereim

1 E tokabilia mina Epereim ikatubaiasasi paila kabilia; iluvipeilisi Waya Yoridani ilosi Saponi e ilukwaisi Yepata kawasi, “Avaka paila gala kulukwaimasi deli bitalosi takabiliasi deli mina Amoni ke? Ka, bogwa bakagabwaisi m bwala deli goli yoku!” 2 Mitaga Yepata iluki matausina kawala, “Wa! Kominimani ikaloubusi saina vakaigaga oluwalaimasi mina Amoni deli yakamaisi. Yeigu bogwa ladouwaimi, mitaga gala wala ibodaimi bukukolaigusi metoya baisa matausina. 3 Avai tuta lagisaimi gala wala ibodaimi, e aninatotila atugwali ulo momova avapeili kaligei paila bakabilii matausina, e Guyau ivigakaigu atomgwaga odubasi matausina. E avaka uula magimi bukukwabiliasi baisa yeigu?” 4 Oluvi Yepata ikouguguli komwaidona Giliadi tokabilia, e isuvisi ikabiliasi deli mina Epereim e itomgwagasi odubasi. (E mina Epereim ikaibigasi kawasi, “Yokomi mina Giliadi lokusisuaisi olopola Epereim deli Manasa, yokomi lokukulokolasi metoya Epereim!”) 5 Paila biyamataisi taga mina Epereim bisakaulasi, mina Giliadi isibodaisi Waya Yoridani makatuposina ambaisa ibodi kaboluvapela. E kidamwa availa wala guma Epereim bivigikoni mwada bisakaula e binigada paila bitugwalaisi biluvapela, e mina Giliadi bikatupoiyaisi matauna kawasi, “Ki yoku guma Epereim kaina?” E kidamwa matauna bikaibiga kawala, “Gala”, 6 matausina bilukwaisi matauna bilivala kawala, “Shiboleta”. Mitaga matauna bilivala “Siboleta”, paila gala ibodi bikamituli bibwaina mabigana. E mapaila biyosisi matauna bikatumataisi wala baisa ammakatupona ibodi kaboluvapela Waya Yoridani. Wa tuta matutona leikatumataisi mina Epereim kasi bawa 42,000.

7 Yepata ikugwai mina Isireli iboda kwailima kwaitala taitu. Oluvi matauna ikaliga e ibakwaisi ola valu mapilana Giliadi.

Ibisani, Eloni, deli Abidoni

8 Avai tuta Yepata bogwa eikaliga, Ibisani tolela Bedeliem ikugwai mina Isireli. 9 Matauna litula tauwau tailuwotolu e vivila naluwotolu. Matauna itugwali litula vivila ivaisi dala ituwoli, e imai vilakapugula naluwotolu metoya wa dala ituwoli e iyovaiya litula tauwau. Ibisani ikugwai mina Isireli iboda kwailima kwaiyu taitu, 10 oluvi matauna ikaliga ibakwaisi ovalu Bedeliem.

11 Avai tuta Ibisani bogwa eikaliga, Eloni guma Sebuloni ikugwai mina Isireli iboda kwailuwotala taitu. 12 Oluvi matauna ikaliga e ibakwaisi mapilana Aialoni mapilana Sebuloni.

13 Avai tuta Eloni bogwa eikaliga, Abidoni matauna Ileli latula guma Piratoni ikugwai mina Isireli. 14 Matauna litula tauwau kasi bawa tailuwovasi e tubula tauwau kasi bawa tailuwotolu, matausina bisisilasi osi ase kala bawa naluwolima naluwoyu. Abidoni ikugwai mina Isireli taitu iboda kwailima kwaitolu, 15 oluvi matauna ikaliga e ibakwaisi mapilana Piratoni oviluwela Epereim mapilana wa koya osi valu mina Amaleki.

13

Samsoni la kaloubusi

1 Mina Isireli tuvaila imitugagasi baisa Guyau, e matauna itugwali mina Pilisitia bikaraiwogaisi matausina kala woloula kweluwovasi taitu.

2 Wa tuta matutona taitala tau isisu yagala Manowa tolela Sora. E matauna taitala dalela Dani.n E matauna la kwava nakaliga wala gala igagabila bibani gugwadi. 3 E Guyau la anelosi iviloubusi e iluki minana kawala, “Ka, yoku gala wala nauvalulu yoku, mitaga bukusuma wala e bukubani latum tau. 4 Kuyamata gala bukumom waini kaina biya o kaina bukukoma avai kaula bomikikila. 5 E igau wala avai tuta latum bukuvilulu yoku gala avai tuta bukukwapituni kulula, paila metoya ola yam kaloubusi bukukwabomaisi matauna baisa Yaubada bimila Nasira.o E matauna bivitouli wotetila makwaina bikoli mina Isireli metoya oyumasi mina Pilisitia.” *

6 E oluvi minana vivila ikaibiga baisa la mwala, kawala, “Ka, taitala tau metoya baisa Yaubada bogwa leimakaiagu, e matauna kala gigisa kabokokola makawala Guyau la anelosi. E gala wala akatupoi matauna ammetoya leima, e deli matauna gala wala ikamituli yagala baisa yeigu. 7 Mitaga matauna ilukwaigu paila basuma bauni taitala latugu tau. E ilukwaigu gala bamom waini kaina biya kaina bakoma kaula bomikikila, paila magudina gwadi bogwa bikabomaisi baisa Guyau bimila Nasira ola tuta tomomova.”

8 Oluvi Manowa inigada baisa Guyau, kawala, “Mwa, Guyau! Kutagwala matauwena m tomota yoku lokuwitali bikaimilavau e bilukwaimasi avaka bakavigakaisi gwadi magudina avai tuta bikaloubusi.”

9 Yaubada ivagi makawala Manowa la nigada, e la anelosi Guyau ikaimilavau baisa minana vivila avai tuta isisu olumoulela bagula. E minana la mwala Manowa gala deli, 10 mapaila tuta baisa isakaula ilokaia la mwala ikaibiga baisa matauna, kawala, “Kugisa! Matauna tau availa eimakaiagu omitibogwa, ka, bogwa eiviloubusivau tuvaila baisa yeigu.”

11 E Manowa itokaia ibokuli la kwava. E ilokaia matauna ikatupoi kawala, “Ki, yokula mtowem tau lokulilivala baisa ulo kwava?”

E matauna imapu, kawala, “Mayeigula!”

12 E Manowa ikatupoi, kawala, “Ki, tuta matutona bogwa bikaloubusi makawala m biga, e avaka magudina gwadi ibodi bivagi? Avai keda matauna ibodi bilouya?”

13 E anelosi ivitakauloki, kawala, “M kwava ibodi bivagi vavagi komwaidona makawala avaka bogwa laluki minana. 14 Minana gala wala gagabila bikoma avai kawailuwa metoyasi baisa matamna waini, e gala bimom waini deli biya, deli gala bikoma kaula bomikikila. E minana ibodi wala bivagi komwaidona makawala avaka bogwa laluki minana.”

15-16 E Manowa gala wala inikoli paila matauna Guyau la anelosi, mapaila iluki matauna, kawala, “Mwa! Akoma lopom, kusikuvata wala, igauga kavakapulaisi natana nagwadi gota paila yoku.”

Mitaga anelosi ikaibiga, kawala, “Kidamwa basisu igau gala wala bakoma kʹami. Mitaga kidamwa magimi bukukwatubiasaisi, kugibukwaisi lula baisa Guyau.”

17 Manowa ivitakauloki, kawala, “Mwa! Kulukwaimasiga ami yagam e gagabila bakatemmalaimsi avai tuta m biga bikaloubusi makawala.”

18 E anelosi ikatupoi matausina, kawala, “Avaka paila magimi bukunikolaisi yagagu? Yegila maigana igalela takainowa.”p*

19 Mapaila Manowa ikau gota nagwadi deli sitana witi, e isaili okabolula makwaina dakunawokuva, e ilula baisa Guyau matauna bivagi vavagi kabotakainowa. 20-21 Tutala kova ilululu metoya okabolula eiloula walakaiwa, Manowa sola la kwava igisaisi Guyau la anelosi eimwaimwena walakaiwa bila wa labuma metoya omayela kova. E Manowa bogwa eitapuloki nanola tau matauna Guyau la anelosi. Mapaila matauna deli la kwava ikululusi migisi opwaipwaia, e gala tuvaila igisaisi anelosi.

22 Manowa iluki la kwava, kawala, “Bogwa wala bitakaliga paila bogwa leitagisi Yaubada.”

23 Mitaga la kwava ivitakauloki matauna, kawala, “Kidamwa Guyau magila bitakaliga, da lula gala bikabwaili e matauna gala wala bivitulokaida vavagi komwaidona makawala baisa kaina bilukwaida makwaisina vavagi tuta baisa.”

24 E oluvi minana ivalulu latula tau e idoki yagala Samsoni. E gwadi magudina ititoveka e Guyau ikikabwaili matauna. 25 E Guyau la peula ivitouula bikatupewoli matauna avai tuta isisu oluwalaisi mapilasina Sora deli Esitauli ola valu Dani la Kabeikau.

14

Samsoni deli minawena vilela Timna

1 Kwaitala yam, Samsoni ibusi ila mapilana Timnai, e matauna igisi natana vilakapugula minawena vilela Pilisitia. 2 E matauna ikaimilavau ola valu, e ikaibiga baisa tamala deli inala, kawala, “Ka baisa mapilana Timnai agisi natana vilela Pilisitia. Kulosi e kuvakoulisi minana paila yeigu, paila magigu wala bavaiya minana.”

3 Mitaga tamala deli inala ikatupoiyaisi matauna, kawasi, “Ki, avaka paila lokulokaia matausina mina Pilisitia mwada bukuvakouli natana vivila paila m kwava? Ka, matausina gala wala inikolaisi Yaubada! Ki, galaga gagabila bukunevi natana metoya odaledasi baisa oluwalaisi da tomotasi?”

Mitaga Samsoni ivitakauloki tamala, kawala, “Wa! ka, minawena wala magigu bukumaiyaisi paila yeigu. Saina nambwailigu minana.”

4 Veyala gala inikolaisi Guyau iuvakadi Samsoni bivagi baisa makawala, paila Guyau bogwa inevi kidamwa bikatumwali mina Pilisitia paila bikabiliasi. Paila tuta matutowena mina Pilisitia ikaraiwogaisi mina Isireli.

5 Mapaila Samsoni deli tamala inala ibusisi ilosi mapilana Timnai. Ililoulasi olumoulela bigulela waini e Samsoni ilagi natana laiyoni natubovau iguguvavila. 6 E saina nanakwa Guyau la peula ivigaki Samsoni ipeula, e matauna oyamala wala ikolakavi wodola minana laiyoni, makawala bivigaki gota nagwadi. Mitaga matauna gala wala iluki veyala avaka bogwa leivagi.

7 Oluvi matauna ilokaia minana vilakapugula ililivala baisa minana, e ivigaki nambwailila. 8 E mimilisi yam bogwa leiwokuva, Samsoni ikaimilavau paila bivaiya minana. Tutala ililoula wa keda e matauna ikalipoula ila bigisi minana laiyoni bogwa eikatumati. Matauna iyowa lopola paila ibani budotala minasina kidoka deli sitana kitorina isisu olumoulela wowola minana laiyoni nakaliga. 9 E matauna ikotati sitana kitorina oyamala e ikamkwam tutala ililoula. Oluvi ilokaia tamala deli inala isaiki sitana kasi kitorina ikamkwamsi, mitaga Samsoni gala wala iluki matausina mwada kitorina baisa mekouwaiya metoya baisa laiyoni nakaliga owowola.

10 E tamala ilokaia baisa vivila ola bwala, e Samsoni ivagi kamkwam baisa. Paila baisa goli kasi gulogula tauwau tubovau. 11 E avai tuta mina Pilisitia igisaisi matauna e iwitalaisi tailuwotolu tauwau tubovau bisikailisi deli matauna. 12-13 E Samsoni iluki matausina, kawala, “Ka! Basakaimi kwaitala bigavisaiki. Kidamwa availa bilukwaigu avaka kala katumiki olumoulela makwaisina kwailima kwaiyu yam avai tuta veivai pakala, e mapula basaiki baisa taitala taitala, yatala karekwa yakakalaia deli yatala kwama paila la katulova.”

E ivitakaulokaisi matauna kawasi, “Mwa! Kulukwaimasi m bigavisaiki bakalagaisi.”

14 E matauna ikaibiga, kawala,

“Metoya baisa nagugoveka ikaloubusi vavagi paila bitakam.

Metoya baisa napeula ikaloubusi vavagi saina sumokainia.”

Kwaitolu yam bogwa leiwokuva mitaga gala ibanaisi bigavisaiki makwaina kala katumiki.

15 E bogwa kwaivasila yam e matausina ilukwaisi Samsoni la kwava, kawasi, “Kusinapu m mwala e bilukwaim, e kulukwaimasiga avaka makwaina bigavisaiki kala katumiki. Kidamwa yoku gala bukuvagi, yakamaisi bakagabwaisi tamam la bwala, e deli goli yoku bigabugolaim. Ka, yokomi kamitaiyu lokudouwaimasi e mwada bukulebwaisi ma guguwasi kadai!”

16 Mapaila Samsoni la kwava ilokaia matauna deli mitilagila e iluki, kawala, “Yoku gala wala kuyebwailigu. Yoku nakukolom wala yeigu! Yoku kuluki sagwa bigavisaiki makwaina mitaga gala wala kulukwaigu avaka kala katumiki.”

E matauna ikaibiga, kawala, “Kugisiga gala wala sitana aluki tamagu kaina inagu. E avakaga uula bakamituli baisa yoku?” 17 E minana ipukopukwa wala olopola kwailima kwaiyu yamla paka. Mitaga makwaina kwailima kwaiyuwela yam e iluki minana avaka makwaina bigavisaiki kala katumiki, paila uula minana itulitoli wala baisa matauna saina peula paila baisa. E oluvi minana ikamituli baisa mina Pilisitia. 18 E oyamla kwailima kwaiyuwela, igau Samsoni gala bisuvi matabudona kabomasisi, e tomotala valu ilukwaisi matauna, kawasi,

“Avai vavagi bikalisau kala sumokainia kitorina?

Avai mauna bikalisau la peula laiyoni?”

E Samsoni ivitakaula kawala,

“Kidamwa yokomi gala bukupaisewasi deli ulo bulumakau navivila,

gala wala bukunikolaisi kala katumiki baisa tuta.”

19 Kwaitala momwa Yaubada la peula ivigaki matauna itopeula, e ila mapilana Asikeloniq e baisa ikatumati tailuwotolu tauwau. E ivilili kasi kwama matausina e isaiki miyasina saina yaminibwaita baisa matausina availa availa eikamitulaisi bigavisaiki makwaina. E bogwa leiwokuva, e matauna ikeiita ola bwala deli kala leiya paila avaka bogwa eikaloubusi. 20 E la kwava bogwa isakaisi ituwoli tau, matauwena leivigaki sola avai tuta oveivai.

15

1 E igau Samsoni ila bigisi la kwava otutala witi tayoyuwala e deli ikau natana gota nagwadi ilau paila minana. E ikaibiga baisa tamala minawena, kawala, “Yeigu magigu basuvi matabudona ulo kwava la kabosisu.”

Mitaga matauna gala wala itagwala Samsoni bisuvi. 2 E matauna ikaibiga baisa Samsoni, kawala, “Yeigu adokila nakukolom wala minana, mapaila minana bogwa lasaiki som leivaiya. Mitaga bodala nakekita isisu, minana saina naminabwaita, e yoku gagabila wala bukuvaiya minana, kaimapula tuwala.”

3 E Samsoni ikaibiga, kawala, “Baisa avaka makateki bavagi baisa mina Pilisitia, baisa gala wala bukudoki agu pakula yeigu!” 4 E ila iyosi lakatutolu ugiwagi. E isipugoli yeyunesi nayu deli kaitapa gulitinidesi, e ivagi makawala baisa komwaidona minasina. 5 E oluvi matauna ivakaloti kaitapa makaisina e ikilai ugiwagi ilosi mina Pilisitia osi witi bigulela. Makawala baisa, matauna igabu witi avaka bogwa itaiyauwaisi, e tuvaila witi igau gala kala tayoyuwa wa bagula, e deli goli umilela olibe. 6 Avai tuta mina Pilisitia ikatupoisi availa leivagi baisa, ibanaisi kidamwa Samsoni bogwa leivagi baisa paila uula yawala, matauna tolela Timnai, bogwa eisaiki Samsoni la kwava baisa Samsoni sola. Mapaila mina Pilisitia ilosi e igabwaisi minawena ikaliga, e deli goli igabwaisi tamala la bwala.r

7 Samsoni iluki matausina, kawala, “Wi! Baisa mi bubunela saina gegedu! Ka, baisa alivala biga katotila peula kidamwa gala basim igau wala tutala bakau agu lugwa.” 8 Matauna saina kala leiya mapaila ikatugigai e ikatumati bidubadu matausina. E oluvi matauna ila e isisu wa lagi otigegala mapilana Etam.

Samsoni itomgwaga odubasi mina Pilisitia

9 E mina Pilisitia imaisi iyeyasi kasi kawakali mapilana Yuda, e deli ikoyaisi mapilana Lei. 10 Mina Yuda ikatupoiyaisi matausina, kawasi, “Avaka paila kukoyaisi ma valusi?”

Matausina ivitakaulokaisi, kawasi, “Lakamaisi mwada bakakatupipaisi Samsoni. Makawala imipukwaimasi e makawala wala bakamipukwaisi matauna.” 11 Mina Yuda kasi bawa iboda lakatuluwotolu tomota ilosi wa lagi otigegala mapilana Etam e ikatupoiyaisi Samsoni, kawasi, “Ki, gala kunikoli matausina mina Pilisitia kama tokwaraiwagasi? Avaka lokuvigakaimasi?”

Ivitakauloki matausina, kawala, “Makawala wala eivigakaigusi. E makawala wala lavigaki matausina.”

12 Matausina ilukwaisi, kawasi, “Lakamaisi bakayuwolaimsi bakalauwaimsi baisa matausina.”

Samsoni ivitakaula, kawala, “Bukukwatotilasi mwada yokomi gala bukukwatumataigusi titoulemi, kadai!”

13 Matausina ilukwaisi, kawasi, “Bogwa bwaina. Bakayuwolaimsi bakalauwaimsi baisa matausina. Mitaga gala wala bakakatumataimsi.” Ikauwaisi yayu yuwoyoula yauwovau isipwaisi matauna e ivisunupuloiyaisi metoya wa lagi ilauwaisi ovalu.

14 Avai tuta iviloubusi baisa Lei, mina Pilisitia isakaulasi bimakaiasi matauna, igougovasi baisa matauna. E Guyau la peula saina nanakwa ivigaki matauna ipeula sainela, e ikotuni yuwoyoula metoya oyamala makawala pwaim kala gabu. 15 E matauna ibani tutuwanela natana ase bogwa sitana eikaligabogwa. E matauna itapopula e ikau makaina kudutilawa e ikatumati lakatuluwotala tauwau. 16 Mapaila Samsoni iwosi,

“Metoya makaina ase kudutilawa yeigu akatumati lakatuluwotala tauwau.

Metoya makaina ase kudutilawa yeigu akougugulis matausina gulobidubadu.”

17 E oluvi matauna ilavi makaina kudutilawa ase ila. E valu mapilana, ambaisa makwaisina vavagi ikaloubusisi idokaisi yagala Ramati Lei.t

18 E oluvi Samsoni saina ikadaka, mapaila idou baisa Guyau, e ikaibiga, kawala, “Yoku kusakaigu makwaina kwevakaigaga tomgwaga! Ki, yeigu makateki bakaliga metoya wala daka e biyosaigusi matausina mina Pilisitia, matausina goli gala inikolaimsi?” 19 E oluvi Yaubada iulaim nobwala duyowokuva metoya opwaipwaia mapilana Lei, e sopi igibwabula metoya baisa. Samsoni imom e ilumkoli kala lumkola saina bwainigaga. Mapaila sopi makwaina idokaisi yagala Akore,u e baisa tuta goli isisu wala mapilana Lei.

20 Samsoni ikugwai mina Isireli iboda kweluwoyu taitu, avai tuta mina Pilisitia ikikaraiwogaisi mapilana valu.

16

Samsoni isisu mapilana Gasa

1 E kwaitala yam Samsoni ila baisa mina Pilisitia si vilouveka mapilana Gasa, e baisa ibodi natana nakalimwala e imasisisi kasitaiyu minawena. 2 E mina Gasa ibanaisi kidamwa Samsoni isisu baisa. Mapaila matausina itavinaisi itapataisi valu e itutulaisi matauna okalapisilela valu, bogi komwaidona. Matausina komwaidosi iyuuyausasi bogi komwaidona, gala wala kammwata e ininanamsasi titoulesi wala, “Bitatutulaisi wala avai tuta bulubuvisiga e bitakatumataisi matauna.” 3 Mitaga Samsoni imasisi wala kala maloula makawala lubulotoula wala. E oluvi itokaia iyosi valu kalapisilela, e ilulu tabodala, kokola, buluva, e deli goli komwaidona. Matauna isaili okaiyola e ikatikeu makwaisina komwaidona ilau odabala mapilana koya katitaikinela Ebironi.

Samsoni sola Dilaila

4 E oluvi Samsoni ivigaki nambwailila natana vivila yagala Dilaila, minana isisu mapilana osakalela Soreka. 5 E tailima guyoula Pilisitiav ilokaiasi minana e ikaibigasi, kawasi, “Ve! Kula kusinapu Samsoni e bilukwaim avaka paila saina topeula, e ammakawala bakavigakaisi bakayosisi e bakayuwolaisi matauna e bivigaki biyomami sainela. E taitala taitala yakamaisi bakasakaimsi lakatuluwotala lakatutala siliba.”

6 Mapaila Dilaila iluki Samsoni, kawala, “Mwa! Akoma lopom, kulukwaigu - avai vavagi ivigakaim saina topeula yoku? Kidamwa availa magila biyuwolaim e bivigaki biyomamaim, ammakawala bivigaki?”

7 E Samsoni ivitakauloki, kawala, “Kidamwa biyuwolaigusi deli yalima yayu yauwovau goubaku wotunula, miyasina gala yammatutila, e yeigu bamama makawala availa availa.”

8 E mapaila guyoula Pilisitia imiakaisi Dilaila yalima yayu yauwovau goubaku wotunula miyasina gala yammatutila, e minana iyuwoli Samsoni. 9 Minana eikatupwani taivilesi tauwau tabuduyuwela bwala itulotulasi, e minana iwakula, kawala, “Samsoni! Mina Pilisitia leimaisi.” Mitaga matauna ikotuni miyasina makawala pwaim tutala kova bigabu. Mapaila gala wala inikolaisi avaka uula la peula.

10 Dilaila iluki Samsoni kawala, “Kugisi baisa kukwatudeuwaigu e gala kulukwaigu biga mokwita. Mwa! Kulukwaigu ammakawala kidamwa availa biyuwolaim?”

11 E matauna ivitakauloki, kawala, “Kidamwa biyuwolaigusi deli yuwoyoula yauwovau, miyasina gala kwaitala tuta avaka ivigakaisi, e yeigu bamama makawala availa availa.”

12 E mapaila Dilaila ikau yavilesi yauwovau yuwoyoula e iyuwoli matauna. E minana iwakula, kawala, “Samsoni! Mina Pilisitia leimaisi!” Tauwau matausina itulotulasi wala tabuduyuwela bwala. Mitaga Samsoni ikotuni yuwoyoula metoya oyamala makawala pwaim.

13 Dilaila iluki Samsoni, kawala, “Yoku bwaina wala bukukwatudeuwaigu e gala kululukwaigu biga mokwita. Mwa! Kulukwaigu ammakawala kidamwa availa biyuwolaim.”

Samsoni ivitakauloki, kawala, “Kidamwa bukuvili kulugu vilivilila kailima kaiyu e kusipukikiti, e yeigu bamama makawala availa availa.”

14 E Dilaila iyabu matauna e imasisi. E minana iyosi makaisina kailima kaiyu kulula vilivilila e ivili makaisina e isipukikiti. E minana iwakula, kawala, “Samsonʹo! Mina Pilisitia leimaisi!” Mitaga imamata e ikiyuvisi kulula metoya osipusipula.

15 Mapaila minana iluki matauna, kawala, “Ammakawala kawamla nambwailim yeigu? Mitaga yoku sivatolu bogwa kukwatudeuwaigu, gala wala sitana kulukwaigu ammakawala yoku saina topeula.” 16 Mapaila yam yam iyayosa wala mnabi, e Samsoni bogwa eigwegwesi wowola paila minawena la sikilewa baisa matauna makawala baisa. 17 Baisa kala vigimkovila matauna iluki minawena biga mokwita. E matauna ikaibiga, kawala, “Ka! Yeigu kulugu gala kwaitala tuta availa ikapituni, paila eikabomaigusi baisa Yaubada, e yeigu guma Nasiraw tuta makwaina lakaloubusi e lagaila. Kidamwa availa bikapituni, e yeigu bogwa bakitumou ulo peula e bivigakaigu ulo mama makawala availa availa.”

18 Tutala Dilaila bogwa ikateta mwada matauna eiluki biga mokwita wala, e minawena iwitali biga baisa matausina guyousi mapilana Pilisitia, kawala, “Tauwau, kukwaimilavausi sivatala tuvaila. Matauna bogwa eilukwaigu avaka kala kamokwita.” Oluvi matausina imaisi e deli imaiyaisi mani. 19 Mapaila Dilaila iyabu Samsoni okaikela imasisi, e oluviga idou taitala tau ikapituni matauna kulula makaisina kaivilivili kailima kaiyu. E minana ivitouula ikatudeu matauna, paila matauna bogwa eikitumou la peula. 20 E oluvi minawena iwakula kawala, “Samsoni! Mina Pilisitia leimaisi!” E matauna ikulumamata e ininamsi, “Kidamwa batanekwaigu e bam wala aliloula makawala tuta tuta.” Matauna gala wala inikoli paila baisa Yaubada bogwa leisilavi matauna. 21 E mina Pilisitia iyosisi matauna e igibwaisi matala. Matausina ilauwaisi matauna mapilana Gasa e ikatupipaisi matauna deli yuwoyoula tanumnumta barasi, isailisi matauna bipaisewa okabotutula witi olumoulela bwala katupipi. 22 Mitaga kulula ivitouula bisusinovausi.

Samsoni la kaliga

23 E mina Pilisitia guyousi ibodasi gulitinidesi paila bipakasi deli bilulasi lula kwaiveka baisa si yaubada Dagoni. E komwaidosi iusiwosisi kawasi, “Da yaubadasi bogwa isakaidasi da tomgwagasi odabala kada tilaulasi Samsoni.” 24-25 E komwaidosi wala saina imwasawasi sainela e ilivalasi kawasi, “Tauwau, kudouwaisi Samsoni bima tavigakaisi da kaboyousokanasi kadai?” E Samsoni bogwa ivisunupuloiyaisi metoya wa bwala katupipi, e itoyeilisi matauna oluwalaisi kokolela bwala, e matausina ivigakaisi si kaboyousokana. E tomota igigisaisi matauna deli si wosi kala yakaula si yaubada, kawasi, “Da yaubadasi bogwa isakaidasi da tomgwagasi odabala kada tilaulasi. Matauna saina iyogagi da valusi deli bogwa eikatumati saina bidubadu da tomotasi!” 26 E Samsoni iluki gwadi magudina ivakadi matauna kawala, “Mwa! Kuvitulokaigu makaisina kokola lipumatalela bwala. Magigu bakanuvateta baisa makaisina.” 27 E bwala makwaina ikasoyumila wala tomota, tauwau deli vivila. E kasitailima guyousi Pilisitia deli wala, e tuvaila tailakatuluwotolu tauwau deli vivila isisuaisi mabuligigana walakaiwa ikululukwaisi Samsoni e iyosokanaisi.

28 E Samsoni inigada, kawala, “Mwa! Guyau Topeuligaga, kululuwaigu. Mwa Yaubada! Kusakaigu ulo peula sivatala wala tuvaila, e kwaitala wala vavagi bavagi, e metoya baisa bavigimkulovi mapula paila mina Pilisitia eigibwaisi matagu.” 29 E Samsoni iyosi makaisina kaiyu kokola, makaisina lipumatala bwala. E isaili yamala kweyayu wala kaiyu kokola e ikanakaila kaiyu wala itupi. 30 E iwakula, kawala, “Desi wala, bakaliga deli mina Pilisitia.” Matauna iiyai deli la peula itupa, e komwaidona bwala ikosikili ikapusi, itumki kasitailima guyousi Pilisitia deli goli tomota komwaidona. Samsoni avai tuta ola kaliga ikatumati tomota saina tobobawa sainela, ikalisau avaka kala bawa eikatumati igau ola tuta tomomova.

31 E Samsoni tuwʹala, budala, deli goli veyala komwaidosi imaisi ilupaisi wowola. E ilauwaisi ibakwaisi matauna oluwalaisi mapilasina Sora deli Esitauli, okala laka tamala Manowa.

Matauna kasi tokwaraiwaga mina Isireli kala kaduwonaku makawala kweluwoyu taitu.

17

Maika la tokolu

1 Isisu taitala tau yagala Maika. Matauna mesisiki wa koya mapilana Epereim. 2 Matauna iluki inala kawala, “Avai tuta taitala tomota eiveilau makwaisina lakatuluwotala lakatutala siliba metoya baisa yoku, e yoku lokubuloti matauna toveilau. Yeigu lanakaigalaim kuvagi makawala. Ka, mani magulona laiyosi. Mayeigula lakau magulona.”

E inala ikaibiga kawala, “Latugu, ibodi Guyau bimitukwaiyaim!” 3 Mapaila matauna ikaimilivau magulona isaiki inala, e inala ikaibiga kawala, “Ibodi bakatotila mokwita bakabomi mani magulona paila Guyau, e taga bolata makwaina bikapilaki latugu. Magulona bivigaki kala katububula natana tokolu kai. Mapaila baisa tuta yeigu bakamilivau siliba magulona baisa yoku.” 4 E oluvi matauna ikaimilivau isaiki inala. E minana ikau lakatuyu siliba iuyoki taitala tanumnumta topaisewala, e matauna ilaleya natana tokolu metoya wa kai itaki, e siliba baisa ikatububuli namwaidona iwokuva. E ilauwaisi ivitauwaisi ola bwala Maika.

5 E matoulela Maika isim la kabotapwaroru titoulela. Matauna iyouduli mimilisi tokolu deli yatala epodi e inagi taitala latula tau ivigaki la tolula. 6 Wa tuta matutona Isireli gala wala guyoula, mapaila tomota ivavagisi wala avaka ititaki ninasi titoulesi. *

7 E wa tuta matutona wala taitala totubovau guma Libai mesisiki Bedeliem mapilana Yuda. 8 Matauna isilavi Bedeliem ila binevi vilouvau valu paila bisili. Matauna ililoula, e iviloubusi Maika ola bwala wa koya mapilana Epereim. 9 Maika ikatupoi matauna kawala, “Ambaisa tolem?”

Matauna ivitakauloki kawala, “Yeigu guma Libai tolegu Bedeliem mapilana Yuda. Yeigu lanainevi valu paila basili.”

10 Maika ikaibiga kawala, “Kuma tasim. Yoku bukuvagi ulo tokatayuvisa deli ulo tolula, e taitu kwaitala kwaitala yeigu bamapwaim kweluwotala siliba, e mimilisi karekwa deli kʹam.” 11 E totubovau guma Libai ikabwaili paila bisikaim Maika, e isisu kala lumkola makawala latula goli. 12 Maika ivigaki matauna la tolula, e matauna isivagasi wala Maika ola bwala. 13 E Maika ikaibiga kawala, “Ka, baisa tuta bogwa layosi guma Libai ulo tolula, e mapaila anikoli Guyau bikabwailigu.”

18

Maika dei Dani dalela

1 Wa tuta matutona Isireli gala wala guyoula. E tuta matutona Dani dalela inainevisi valu paila bisilaisi paila uula matausina igau wala gala isakaisi katupotala si pwaipwaia bivigaki si valu tatousi oluwalaisi madilasina Isireli komwaidona. 2 E nunu kwaitala kwaitala olumoulela Dani dalela inagaisi tailima tauwau totuvaluwa e iwitalaisi metoya valu Sora deli Esitauli e ikaraiwogaisi bivakawolaisi valu mapilana. Avai tuta iviloubusisi wa koya mapilana Epereim, matausina ilosi isiwaisi Maika ola bwala. 3 Metoya osi sisu baisa, matausina ivitokaisi tolosila kala gigisa matauna guma Libai totubovau e ilokaiasi matauna ikatupoiyaisi kawasi, “Avaka kuuvagi baisa? Availa eimaiyaim baisa?”

4 Matauna ivitakauloki kawala, “Kibobuta bogwa lakavenoku sogu Maika, matauna bivigakaigu la tolula e bimapwaigu.”

5 Matausina ilukwaisi matauna kawasi, “Kakomasi lopom, kunigadi Yaubada kidamwa bivigaki ma loulasi bigagabila.”

6 E tolula ivitakauloki matausina kawala, “Gala bikubukubu lupomi. Guyau biyamataimi metoya omi loula.”

7 Mapaila tauwau matausina kasitailima isilavaisi e ilosi ovalu Laisi. Matausina igisaisi ammakawala tomota si sisu kala bwaina makawala wala mina Saidoni. Matausina tommanum, gala uduwodusi, deli gala ikominimanisi deli availa; matausina gala kwaitala vavagi bibweilaisi. Matausina si valu saina kaduwonaku metoya mina Saidoni deli matausina gala wala avai tomota deli bikalubailisi. 8 Avai tuta tauwau matausina kasitailima ikamilavausi ovalu Sora deli Esitauli, tomota ikatupoiyaisi matausina ammakawala bulogala si loula. 9 Matausina ivitakaulokaisi kawasi, “Avaka kuuvagaisi? Lagaila bitasugigaiyaisi Laisi. Yakamaisi bogwa lakagisaisi valu mapilana kala gigisa saina bwainigaga. Gala avaka uula mi simakava lokusisuaisi baisa, kunanakwasi kusuyaisi kulumi kuyoulisi valu mapilana! 10 Avai tuta bukuviloubusisi mapilana, yokomi bukuyopulosaisi wala matausina gala ininayuwasi paila avai vavagi. Valu mapilana saina pilaveka; tomota gala binevisi avai vavagi, vavagi komwaidona ikikanaki wala, e Yaubada bogwa leisakaimi mavilouna.”

11 Mapaila tokwabilia metoya Dani dalela kasi bawa lakatulima lakatutala isilavaisi Sora deli Esitauli ikatubaiasasi paila kabilia. 12 Matausina ilosi mapilana Kiriati Yearim opilikwaibwaga olopola Yuda. Baisa uula valu makatupona wa yam lagaila goli yagala eisisu wala eididokaisi Dani la Kabeikau. 13 Metoya mapilana matausina isaitaulasi wala Maika ola bwala wa koya mapilana Epereim.

14 Oluvi tauwau matausina kasitailima omitibogwa leilosi ivakawolaisi valu mapilana Laisi ilukwaisi sesia, kawasi, “Ki, bogwa kunikolaisi kwaitala bwala makwaisina isisu natana tokolu ibubulokaisi metoya kai kala katububula komwaidona silibawokuva wala? Tuvaila isisu mimilisi tokolu deli yatala epodi. Avaka kudokaisi mi nanamsa ibodi bitavagaisi?” 15 Mapaila matausina ilosi isuvisi Maika ola bwala makwaina goli ambaisa matauna guma Libai totubovau mesisiki e ikatupoiyaisi matauna guma Libai ammakawala la sisu. 16 E tokabilia matausina lakatulima lakatutala kasi bawa metoya Dani odalela eikikatubaiasasi paila kabilia bogwa itotusi okalapisila. 17 Tuta matutona tolula matauna deli tokabilia matausina kasi bawa lakatulima lakatutala deli si guguwa kabilia itotusi okalapisila, e matausina tailima tokwauta isaitaulasi isuvisi wa bwala e ikauwaisi tokolu minana eibubulokaisi metoya kai kala katububula silibawokuva wala, deli mimilisi tokolu tuvaila, deli goli yatala epodi.

18 Avai tuta tauwau matausina isuvisi ola bwala Maika e ikauwaisi guguwa makwaisina kwebumaboma tolula ikatupoi matausina kawala, “Avaka yokomi kuuvagaisi?”

19 Matausina ikabigasi kawasi, “Kwapatu. Gala bukulivali avai biga. Kuma bitamwaisi bukuvagi ma tolulasi yoku deli ma tokatayuvisasi. Ammakawala, kaina ibwainaki wala bukuvagi si tolula dilatala dala olumoulela Isireli komwaidona, e gala ibwainaki bukuvagi paila taitala tomota kalamwaleta?” 20 Baisa ivigaki saina iyomwasali nanola tolula, mapaila matauna ikau guguwa makwaisina kwebumaboma iwokaia matausina ilosi.

21 Matausina itovilasi ivatuboulolasi ilosi, e si guguwa komwaidona, litusia, deli si mauna ikugwasi omitasi. 22 Matausina saina bogwa ivawalaiyaisi keda e Maika isebutu sala ilokaiasi bikabiliasi. Avai tuta eisakailasi matausina Dani dalela 23 ikawotasi ilukwaiwaisi. E mina Dani itovilasi ikatupoiyaisi Maika kawasi, “Kaina avaka ke? Avaka paila saina bidubadu tomota?”

24 E Maika ivitakauloki kawala, “Avaka paila kutakainowasi kulivalasi, kawami, ‘Kaina avaka ke?’ Yokomi kukwauwaisi ulo tolula deli yaubada minasina layouduli e kuvatuboulolasi! Avai vavagi kuligaiwaisi sitana paila yeigu?”

25 E mina Dani ilukwaisi matauna kawasi, “Gala avai biga tuvaila bukulivali lagaila. Kaina bukuvigaki tauwau matausina bigibuluwasi e biyokavataimi. E yoku deli litumwa komwaidona bukukwaligasi wala.” 26 Oluvi matausina isaitaulasi. Maika igisi matausina saina topapeula e matauna gala kala boda mapaila ikaimilavau ila ola valu.

27-28 Avai tuta mina Dani bogwa leikauwaisi tolula matauna deli guguwa makwaisina Maika leiyouduli, matausina ilosi isugigaiyaisi valu mavilouna Laisi, tomotala tommanum, gala uduwodosi mavilouna itotu oitayatila katitaikina valu Betireoba. Matausina ikatumataisi tomotela komwaidona e igabwaisi mavilouna. Gala wala availa ibodi bikoli matausina paila uula valu Laisa saina miloutala metoya Saidoni, deli gala wala avai tomota deli bikalubailisi. Mina Dani ikaliivauwaisi wala valu mavilouna e imilivalusi baisa. 29 Matausina iligaimwaisi maigana Laisa e idokaisi Dani oigiyagala tubusi Dani matauna Yekobe latula. 30 Mina Dani ivitomiliwolaisi tokolu minana paila bitaimamilasi baisa minana, e Yonatani matauna Gerisom latula Mosese tabula ivagi mina Dani si tolula, e matauna dalela isetuwolaisi wala si wotetila paila tolula tatoula wala ikatupipaisi wala tomota ilauwaisi okatupipi. Makawala goli 31 Maika la tokolu itovagasi wala baisa, tuta komwaidona Yaubada la Buliyoyova paila kala taimamila itovagasi mapilana Sailo.

19

Guma Libai deli la ula eivigaki makawala la kwava

1 Tuta matutona igau Isireli gala guyoula isisu taitala guma Libai, la valu mapilana Epereim wa koya. Matauna ivakouli natana vivila natubovau vilela Bedeliem, mapilana Yuda paila la ula bivigakiga makawala la kwava, 2 mitaga minana igibuluwi matauna itokaia ikaimilavau ola bwala tamala mapilana Bedeliem, isisu baisa iboda navasi tubukona. 3 E tau matauna inanamsa bilokaia minana e bivigikoni bikaimilivau minana. Matauna la touwata deli la ase nayu ilosi. E minana ivakouli matauna guma Libai isuvisi ola bwala tamala, e avai tuta tamala igisi matauna iugubodi matauna. 4 E vivila tamala iyusi matauna bisikaim, e mapaila matauna ikalatolu deli isisuaisi. Matauna ibuluvavaiya minana, kasi kaboma kaitala deli kabasi kwaitala. 5 E kwaivasila yam kaukwau pikekita imamatasi ikatubaiasasi bilosi. Mitaga vivila tamala iluki guma Libai kawala, “Igau sitana kukwakuleyasi. Bipeula uwomi, oluvi bukulosi.”

6 Mapaila matauna deli la touwata isilaisi ikatupeulasi. Oluvi vivila tamala iluki matauna kawala, “Mwa akoma lopom kukwanakaim wala minana bitakanamwaisi.”

7 Eiyam guma Libai itokaia bikatuwakeda, mitaga vivila tamala imnabi matauna igau wala bisisu, mapaila isikuvata wala. 8 E yam kwailimala kaukwau pikekita iwonana bikatuwakeda, mitaga vivila tamala iluki kawala, “Igau sitana kukwatupeulasi. Akoma lupomi, kutulotulasi igau ilula valu.” Mapaila kasitaiyu wala isiwaisi ikamsi.

9 Avai tuta tau matauna, deli la ula eivigakiga makawala la kwava toyo la touwata mwada bikatuwakeda, vivila tamala ikaibiga kawala, “Ka, kalasia bogwa bisalili, ibodi wala bitakanamwaisi, paila bogwa bidudubila, bukubulibwalisi wala kamitaiyu biyam. E nabwaia kaukwau bukutokaiasi bukukwatuwakedasi omi valu.”

10-11 Mitaga tau matauna ipaiki gala magila kwaitala bogi tuvaila bikanam, mapaila matauna deli la ula eivigaki makawala la kwava, la touwata deli la ase nayu minasina deli konisi ikatuwakedasi. Kalasia bogwa bisalili ivakanasiga katitaikina Yebusi (mavilouna goli Yerusalem), mapaila touwata iluki kala tokaraiwaga kawala, “Ammakawadasi, ibodi bitakanamwaisi osi valu mina Yebusi kaina?”

12-13 Mitaga kala tokaraiwaga ikaibiga kawala, “Gala wala ibodi bitavaiwasisi osi valu matausina gala mina Isireli. Bitavasekalasi wala Gibia kaina Rama e baisa bitakanamwaisi.” 14 Mapaila ivaligilaisi Yebusi eisaitaulasi wala. Kalasia bogwa leisalili iviloubusisi Gibia mapilana mina Beniamina si valu. 15 Matausina iuwovilasi ilosi bikanamwaisi ovalu mavilouna. Isuvisi ovalu ilosi isiwaisi obikubaku, e gala wala availa itagwala bilau ola bwala.

16 Igau wala eisisuaisi obikubaku, e taitala tomoya leima metoya ola bagula. Matauna la valu mokwita wa koya mapilana Epereim, mitaga baisa tuta isisu Gibia. (E tomota ituwoli imaisi metoya odalela Beniamina.) 17 Tomoya matauna igisi tokwaidadina matauna obikubakula valu, ikatupoi matauna kawala, “Ambaisa mokutoyasi lokumaisi? E ambaisa bukulosi?”

18 E guma Libai ivitakauloki kawala, “Kalosi Bedeliem mapilana Yuda, e baisa tuta bakakaimilavausi oma valusi wa koya mapilana Epereim. E gala wala availa itagwala la bwala paila bakavaiwasisi bogi lagaila, 19 ilagoli yakamaisi bogwa kayosisi kasi mnumonu yammatutila deli yagigeyata minasina ase, makawala goli beredi deli waini paila minana ulo ula, yeigu deli ulo touwata. Vavagi komwaidona bogwa wala lakayosisi.”

20 E tomoya matauna ikaibiga kawala, “Bogwa balauwaimi ogu bwala! Yeigu bayamataimi, gala ibodi bukukwanumakavasi obikubaku.” 21 Mapaila ivakouli ilau ola bwala eivakoma si ase. E ugowaga iwinaisi kaikesi oluvi ikatupeulasi.

22 Tuta matutona leiuvaiwasisi e gala kwaitala momwa mimilisi tauwau tokaiulatila si bubunela doudoga metoya ovalu mavilouna ivaulaisi bwala ivapataisi iviviasi lulu. Matausina ilukwaiwaisi tomoya matauna kawasi, “Kusunupuloi tau matauna lokumai om bwala! Magimasi bakamisiaisi matauna!” *

23 Mitaga tomoya matauna isunapula e iluki kawala, “Lubaigwa akoma lupomi! Gala makawala, gala bukuvagaisi sula makawala baisa mitugaga kedala! Tau matauna ugowaga. 24 Ka! La ula minana eivigaki makawala la kwava deli latugu tatougu, minana nakapugula. Basunupuloi minasina, bamiakaimi e avaka ninami bibwainaki kuvigimkulovaisi baisa minasina. Mitaga matauna tau gala bukuvagaisi avai vavagi saina gagaveka!” 25 Mitaga tauwau matausina gala wala ibodi binakaigalaisi matauna. Mapaila guma Libai isunupuloi la ula isaiki matausina. Matausina imokaiasi minana iyosisi wala bogi komwaidona iyamki gala misipwasa.

26 E obulubuvisiga vivila minana ima ola bwala tomoya matauna, ikapusi omatala lulu baisa goli la mwala mekanaki. Ikanukwenu makatupona iyamki. 27 Eiyam kaukwau la mwala imamata e avai tuta iulaim lulu mwada bikatuwakeda e igisi minana la ula ikanukwenu omatala bwala e yamala iyosali mwada bikikola wa lulu. 28 Matauna iluki minana kawala, “Kutokaia bitawaisi.” Mitaga minana gala wala ivitakauloki matauna. Mapaila matauna ilupi la ula wowola isaili otapwala ase minana e ikatuwakeda bila ola valu. 29 Avai tuta iviloubusi matauna isuvi ola bwala ikatubiigili kavitala kema. Matauna ivabu la ula wowola e iyali iboda kabilaluwotala kabilayu, e iwitali kabilatala kabilatala baisa dala Isireli dilaluwotala dilayu. * 30 Komwaidona tomota igisaisi ikaibigasi kawasi, “Gala avai tuta kalagaisi kwaitala vavagi makawala! Tuta matutona mina Isireli isilavaisi Itipita leima tuta baisa gala wala avai vavagi ikaloubusi makawala lagaila eileiki! Ibodi wala bitavagaisi avai vavagi paila baisa! Avaka bitavagaisi?”

20

Mina Isireli ikatubaiasasi paila kabilia

1 Mapilana Dani opiliyavata bila Biasiba opilibolimila, makawala goli oviluwela Giliadi opilibomatu, komwaidona mina Isireli ikabwailasi. Matausina isigugulasi gulitinidesi omatala mapilana Misipa. 2 Komwaidona mina Isireli kasi tokugwa gala taitala isasa matala tuta makwaina Yaubada la tomota isigugulasi. Tokabilia toliloula kasi bawa iboda 400,000. 3 E oluvi mina Beniamina inakaigalaisi biga kidamwa komwaidona sesia mina Isireli isigugulasi mapilana Misipa.

Mina Isireli ikatupoisi kawasi, “Kulukwaisi, ammakawala pakula makwaina ikaloubusi?” 4 E guma Libai matauna la ula eivakaligaisi ivitakaula kawala, “Yeigu deli ulo ula minana lavigaki makawala ulo kwava kama Gibia kakanawa. 5 E wa bogi tolesi Gibia imaisi ivaulaisi bwala ivapataisi mwada biyogagaigusi. Matausina si nanamsa bikatumataigusi, mitaga kaimapula iyosisi ulo ula imokaiasi tatoula wala ikaliga. 6 Yeigu akau wowola e ayali, e melalouya wala Isireli dalela dilaluwotala dilayu awitali kabilatala kabilatala ilokaia. Tomota matausina bogwa leiyomitulaisi kwaitala sula saina kabommosila oluwalaidasi. 7 Komwaidomi wala mina Isireli lokugugulasi baisa. E avaka ibodi bitavagaisi paila baisa?”

8 E komwaidona tomota gulitinidesi wala itomalaulasi ikaibigasi kawasi, “Tauwau gala wala taitala bikaimilavau ola valu kaina tasisuaisi obuliyoyova kaina bwalatoula. 9 Baisa makawala bitavagaisi - bitakowobobutasi e bitanagaisi mimilisi tokabilia. paila bikabiliasi mina Gibia. 10 Metoya budoluwotala tokabilia olopola Isireli budotala toyamataisi tokabilia kʹasi, e kesa mabudosina komwaidona bilosi iyokilaisi mitasi mina Gibia paila kabommosila makwaina leiyomitulaisi olopola Isireli.” 11 Mapaila komwaidona tauwau olopola Isireli ininatalasi e ikatukwaitalasi paila bisugigaiyaisi mavilouna.

12 E komwaidona Isireli dalela iwitalaisi touwata ilosi ivakuwolaisi wala komwaidona si valu mina Beniamina bilukwaisi kawasi, “Avai bubunela makwaina lokuyomitulaisi? 13 Baisa tuta kumiakaimasi matausina tokaiulatila isisuaisi Gibia, bakakatumataisi matausina bivigaki bakawinisauwaisi sula makwaina olopola Isireli.” Mitaga mina Beniamina gala wala inakaigalaisi si biga sesia mina Isireli. 14 E mapilana Beniamina viluwela mavilousina komwaidosi imaisi Gibia paila bikabiliasi deli sesia wala mina Isireli. 15-16 Yam makwaina isonukulaisi si tokabilia kasi bawa 26,000. Tuvaila, mina Gibia inagaisi tauwau kasi bawa lakatulima lakatuyu komwaidosi wala tokikiwama taitala taitala matausina bikatuwayai la peu bilavi biyovali wala okulula tomota e gala avai tuta bisala. 17 E komwaidona dala madilasina Isireli dalela si tokabilia kasi bawa 400,000.

Kabilia deli mina Beniamina

18 E mina Isireli ilosi Beteli ambaisa si kabotapwaroru, e metoya baisa matausina ikatupoiyaisi Yaubada kawasi, “Avai dala ibodi bivamitalaisi kabilia deli mina Beniamina?”

E Guyau ivitakauloki kawala, “Yuda dalela.”

19 Mapaila eiyam kaukwau mina Isireli ikatuwakedasi ibusisi ibudaisi kabeikau osisunela Gibia. 20 Matausina ilosi paila bikabiliasi mina Beniamina si tokabilia, e ileiyasi si tokabilia kabasi okawakali ikoulakaiwa Gibia. 21 E mina Beniamina si tokabilia isunapulasi, e igau wala kalasia gala bisalili matausina ikatumataisi sesia mina Isireli si tokabilia kasi bawa 22,000. 22-23 Oluvi mina Isireli ikaimilavausi ambaisa makatupona si kabotapwaroru omatala Guyau e iuvalamsi wala ibugiki. Matausina ikatupoiyaisi Yaubada kawasi, “Ki ibodi bakakaimilavausi bakakabiliasi deli bwadamaiasi mina Beniamina?”

Guyau ivitakauloki kawala, “Mitaga kukwaimilavausi.”

Mapaila bogwa ikatuviluwi uwosi mina Isireli si tokabilia, e ilaivauwaisi si tokabilia kabasi makawala lova. 24 Matausina sivayuwesi isuyaisi kulusi ilokaiasi mina Beniamina si tokabilia. 25 E lilouyuwela malilouna mina Beniamina isunapulasi metoya valu Gibia, tuta makwaina ikatumataisi sesia mina Isireli si tokabilia kasi bawa iboda 18,000. 26 E komwaidona mina Isireli ikaimilavausi ilosi ivalamsi Beteli. Matausina isisuaisi wala makatupona omatala Guyau gala kamkwam tatoula wala ibugiki. Matausina isemakavaisi kalubaila semakavila igabwaisi mimilisi semakavi kwemmwaidona - komwaidona wala omatala Guyau. 27-28 Tuta matutona Yaubada la Kabutu Didawogala metitokila Beteli, e Peniasi matauna Eleasa latula e Eroni tabula toyamatela makwaina. E tomota ikatupoiyaisi Guyau kawasi, “Ki, ibodi bakakaimilavausi bakakabiliasi deli bwadamaiasi mina Beniamina tuvaila, kaina bogwa desi?”

E Guyau ivitakauloki kawala, “E bukukwabiliasi nabwaia. Yeigu bavigakaimi bukutomgwagasi odubasi matausina.”

29 Mapaila mina Isireli isailisi mimilisi tokabilia ikanuulaisi ikanupataisi valu Gibia. 30 E baisa kwaitolusi yam matausina ikatudelisi isuvaisi kulusi baisa tokabilia mina Beniamina e ileiyasi kabasi si tokabilia ikoulakaiwaisi Gibia makawala leivigakaisi yam makwaisina otuboulosi. 31 E mina Beniamina isunapulasi e sesia mina Isireli isakauloyumilasi e mina Beniamina itokavatasi wala bwakavila mina Isireli. Makawala leivigakaisi yam makwaisina otuboulosi, matausina itokavatasi katumata mina Isireli okawaimatila, wa keda biloula Beteli deli okedala biloula Gibia. Matausina ikatumataisi mina Isireli kasi bawa kaina tailuwotolu. 32 E mina Beniamina ikaibigasi kawasi, “Bogwa takalisauwaisi matausina makawala wala yam makwaisina otuboulodasi.”

Mitaga mina Isireli bogwa eibigautusi bisakauloyumilasi e bivigaki mina Beniamina bibwakailasi wala bilauwaisi wa keda e bivalaiyaisiga si valu. 33 Mapaila avai tuta komwaidona tokabilia mina Isireli ibiyumalaisi sibusi ilosi ovalu Bealitama ililatu, tokabilia mabudosina ikanuulaisi ikanupataisi Gibia itokaiasi nanakwa isunapulasi metoya oraibwaga ambaisa eikanupwepunisi katitaikina Gibia. 34 Matausina kasi bawa 10,000, einagaisi metoya oluwalaisi Isireli isugigaiyaisi Gibia, e kabilia ikaidakuna. Mina Beniamina gala ivitokaisi tolosila paila makateki bisilagisi. 35 E Guyau ivigaki mina Isireli itomgwagasi odubasi mina Beniamina. Yam makwaina mina Isireli ikatumataisi kasi tilaula kasi bawa 25,100, 36 e mina Beniamina bogwa ivitokaisi tolosila mokwita bogwa eimamasi.

Ammakawala mina Isireli itomgwagasi

E budumwaidona tokabilia mina Isireli isakauloyumilasi metoya mina Beniamina paila uula bogwa einakusilavaisi mabudona ikanuulaisi ikanupataisi Gibia. 37 Matausina saina nanakwa isakaulasi ilosi Gibia isuvisi ovalu ikigaiasi e itokavatasi wala katumata. 38 E budumwaidona Isireli tokabilia deli mabudona tokanapwala bogwa eikewalaisi kwaitala kabotuvatusi. Avai tuta matausina bigisaisi mseu bitokowoi olopola valu, 39 e budumwaidona mina Isireli itotusi okawakali bitovilasi. E wa tuta matutona mina Beniamina bogwa leikatumataisi mina Isireli kasi bawa tailuwotolu. Matausina ililivalasi titoulesi kawasi, “Avaka biga bogwa takalisauwaisi matausina makawala yam makwaisina otuboulodasi.” 40 Gala kwaitala momwa kabotuvatusi makwaina iyoulapula; mseu itokowoi olopola valu. Mina Beniamina itovilasi saina itutu uwosi avai tuta leigisaisi valu viloumwaidona bogwa ivakaiyouli. 41 E tuta baisa mina Isireli itovilakaisi matausina, e mina Beniamina ikubu wala si keda paila bogwa ivitokaisi tolosila bogwa wala bidoumsi. 42 Matausina isakauloyumilasi metoya baisa mina Isireli e isakaulasi isakaulokaisi ovilouwokuva, mitaga gala ibodi bisakauligilaisi. E ivawalaiyaisi budumwaidona Isireli tokabilia imemaisi mabudona togabu valu e itokavatasi wala mtumtila. 43 E mina Isireli ivigakaisi kasi tilaula iwaisi wa sikula, ikikatumataisi ibubwakailasi tatoula wala ilauwaisi okabulu Gibia opilibomatu. 44 Mina Beniamina si tokabila kumatoula kasi bawa 18,000 ikatumataisi. 45 Kesala sesia itovilasi isakaulokaisi ovilouwokuva ilosi Dikunela Rimoni. Tailakatuwolima matausina ikatumataisi otapwala keda. E kesala mina Isireli ibokavilaisi wala ilauwaisi Gidom e ikatumataisi tuvaila tailakatuluwoyu. 46 E yam makwaina mina Beniamina kasi bawa komwaidona leikatumataisi iboda 25,000 komwaidosi matausina tokabilia mina tuvaluwa.

47 Mitaga lakatulima lakatutala matausina isakaulasi ilosi ovilouwokuva Dikunela Rimoni, e isisuaisi baisa iboda navasi tubukona. 48 E mina Isireli ivayumilasi ikatumtuwolaisi komwaidona kesala tomota mina Beniamina - tauwau, vivila, gugwadi deli goli si mauna. E mapilana Beniamina viluwela komwaidona ivakaiyoulisi wala iwokuva.

21

Kesala dala Beniamina si kukova nawovau

1 Tuta matutona mina Isireli isigugulasi mapilana Misipa, matausina ibigasi katotila mwau baisa Guyau. “Gala wala taitala bitugwali mina Beniamina bivaiya latula vivila metoya baisa yakamaisi.” 2 E mapaila mina Isireli ilosi Beteli isisuaisi wala omatala Yaubada tatoula wala ikoyaviki, matausina saina ivilumgwagasi deli si kavinavina kawasi. 3 “Guyau Isireli la Yaubada, avaka paila ikaloubusi makawala? Avaka paila Beniamina dalela bogwa bitamwau metoya odalesi Isireli?”

4 E eiyam kaukwau tomota itokaiasi ikaliaiisi kwaitala kabogwabu lula, matausina isemakavaisi kalubaila lulela e deli igabwaisi mimilisi lula namwaidona wala. 5 Matausina ikikatupoisi kawasi, “Ki avai boda olopola Isireli dalela gala ilosi osigugula omatala Guyau mapilana Misipa?” (Matausina bogwa ibigasi katotila mwau kidamwa availa gala bila Misipa bikatumataisi.) 6 E mina Isireli saina ivili luposi paila budasia mina Beniamina e ikaibigasi kawasi, “Yam lagaila wala Isireli bogwa leikitumou dilatala dalela. 7 E ammakawala bitavigakaisi bitayovaiyasi mina Beniamina matausina leikesasi? Paila bogwa tabigasi katotila mwau baisa Guyau gala wala bitatugwalaisi litudoiasi bivaiyasi.”

8 Avai tuta ikikatupoisi paila avai boda olopola Isireli dalela, komwaidona gala ilosi osigugula mapilana Misipa, ibanaisi tomotala Yebesi mapilana Giliadi gala taitinidesi itawasi; 9 avai tuta eidoudousi yagasi tokabilia gala wala taitala guma Yebesi ikowakaula. 10 Mapaila togugula ikaraiwogaisi 12,000 si tokabilia pwataboda e iwitalaisi, kawasi, “Bukulosi bukukwatumatasi komwaidona tauwaula Yebesi, e tuvaila vivila deli goli gugwadi. 11 E bukukwatumataisi komwaidona tauwau deli goli komwaidona vivila minasina bogwa eikikapugulasi.” 12 Matausina ibanaisi kapugopugula oluwalaisi tomotala Yabesi kasi bawa lakatuvasi gugwadi wala, e imaiyaisi minasina okabeikau mapilana Sailo, olumoulela viluwela Kenani.

13 Oluvi komwaidosi mina Isireli iwitalaisi biga ilokaia mina Beniamina matausina leisisuaisi mapilana Dikunela Rimoni bilukwaisi kabilia ibodi biwokuva. 14 Mapaila mina Beniamina ikaimilavausi, e sesia mina Isireli isakaisi matausina vivila minasina vilesi Yebesi minasina goli gala ikatumataisi. Mitaga tauwau saina bidugaga, e vivila gala ibawasi.

15 Komwaidona mina Isireli inokapisaisi mina Beniamina paila uula Guyau bogwa eikodidaimi si vekwai dala Isireli. 16 Mapaila komwaidona kasi tokugwa eilivalasi kawasi, “Ka, odalela Beniamina gala wala natana vivila isisu. E ammakawala bitavigakaisi bitayovaiyasi matausina tauwau eikesasi tommomova? 17 Isireli gala wala ibodi bikitumou dilatala dalela olopola dilaluwotala dilayu. Ibodi wala bitanevaisi avai keda paila Beniamina dalela paila bidalavausi tuvaila. 18 Mitaga gala wala ibodi bitatugwalaisi litudoiasi bivaiyasi, paila uula bogwa takatotilasi bitamipukwaisi availa wala bitugwali latula bivaiya taitala guma Beniamina.”

19 Mitaga oluvi ininanamsasi ikaibigasi kawasi, “Ka, Guyau kala paka mapilana Sailo makwaina tapakapakasi taitu kwaitala kwaitala bogwa eimamalu.” (Sailo eititoki oluwalaisi Beteli opilibolimila e Lebona opiliyavata, e keda makadana metoya Beteli bila Sekem isisu Sailo opilikwaibwagela.) 20 Matausina ilukwaisi mina Beniamina kawasi, “Kulosi kukwanupepunisi obigulesi waini 21 kuuwayausasi. Avai tuta vilesi Sailo kapugopugula bivalapulasi bikaiwosisi otutala paka, e yokomi kukwalilapulasi metoya obigulesi waini. E taitala taitala yokomi biyosi natala la kwava bisakawoli bilau mapilana Beniamina. 22 E kidamwa tumisia kaina lusitaia bimaisi bipaisagasi baisa yokomi, yokomi ibodi bukulukwaisi matausina kawami, ‘Tauwau kakomasi lupomi, ibodi wala bakasiaimwaisi minasina, paila gala metoya okabilia lakayosisi minasina bakavigakaisi ma kukovasi. E paila yokomi gala kububulokaimasi veivai, e baisa gala kami pakula paila bukukodidaimisi mi biga katotila.’ ”

23 E mina Beniamina ivagaisi makawala; taitala taitala matausina iyosa natana la kwava metoya kapugopugula minasina leikikaiwosisi mapilana Sekem, ikatikeu isakawoli ilau. Matausina ikaimilavausi osi valu, ibudivauwaisi mavilousina, e isivagasisi baisa. 24 E melalouya wala komwaidosi ibutugeyaisi, taitala taitala matausina ikaimilavau ola dala deli ola kaukweda toyo ola kabokaraiwaga.

25 Tuta matutona Isireli gala wala guyoula. Komwaidona tomota iuvagaisi wala avaka ititaki ninasi titoulesi. *

* 1:20 1.20 Yos 15.13-14

* 1:21 1.21 Yos 15.63; 2 Sml 5.6; 1 Lil 11.4

* 1:27 1.27-28 Yos 17.11-13

* 1:29 1.29 Yos 16.10

a 2:1 Kugisi Yos 4.19.

* 2:2 2.2 Sun 34.12-13; Kak 7.2-5

b 2:5 Maigana Bokim kala katumiki “touvalam”.

* 2:9 2.9 Yos 19.49-50

c 2:11 Minasina tokolu nammwala idokaisi bipilasaisi vivila mwada nani bisumasi, deli si bagula bikabinaisi; kugisi mailela 13.

d 2:13 Minasina tokolu navivila e tomota eidokaisi si peula makawala minasina Beali goli, paila tomota eitapwarorusi baisa minasina mwada bipilasaisi vivila nani bisumasi, deli paila si bagula bikabinaisi.

e 4:2 Kugisi Yos 11.1.

f 4:3 Kugisi Tok 1.18-19.

g 4:18 otapwala miyana karekwa katubodala bwala. Gagabila bitagini “osikowala moi”.

* 5:5 5.5 Sun 19.18

h 6:1 Mabudona mina Midiani gala bikaliaisi bwala ambaisa, mitaga tuta komwaidona biwowausi wala deli si bulutuvalu, e bisailisi si buliyoyova ambaisa wala mauna bikikabubunasi bwaina.

i 6:25 Kugisi Tok 2.13 kala katumiki. Minana Asera natana mabudona minasina Asitati.

j 6:32 Maigana Yerubeali kala katumiki “Ibodi Beali bikoli titoulela.”

* 7:3 7.3 Kak 20.8

* 8:3 8.3-5 Sam 83.11

k 8:4 Ilosi mapilana opilibomatu.

l 8:31 Taitala gagabila bimisii la ula ilagoli gala bivai sola minana. Minana isim la kaisisu bwaina, e kala tokwaraiwaga tomota bidokaisi la mwala.

m 8:33 Kugisi Tok 2.13 kala katumiki.

* 9:53 9.53 2 Sml 11.21

* 11:17 11.17 Baw 20.14-21

* 11:18 11.18 Baw 21.4

* 11:19 11.19-22 Baw 21.21-24

* 11:25 11.25 Baw 22.1-6

* 11:35 11.35 Baw 30.2

n 13:2 Madilana tuta baisa isisuaisi mapilana pilikwaibwagayouya, pwaiwaia makwaina olumata opapala si valu mina Pilisitia. Mitaga igau oluvi madilana Dani igalasi ilosi mapilana piliyavata; kugisi Tok 18.

o 13:5 Guma Nasira bivituloki la kabikaula baisa Yaubada metoya ola biga katotila mwau mwada gala avai tuta bimom sopi kaipeula, e gala wala avai tuta bikapituni kulula deli gala bikabikoni wowola tomata; kugisi Baw 6.1-8.

* 13:5 13.5 Baw 6.1-5

p 13:18 maigana igalela takainowa. Gagabila bitagini “maigana igikium wala.”

* 13:18 13.18 Vit 32.29

q 14:19 Mapilana Asikeloni pilatala valu metoya mina Pilisitia si valu pilalima; kugisi Tok 1.18-19.

r 15:6 e deli goli igabwaisi tamala la bwala. Gagabila bitagini “e deli goli igabwaisi veyala eidoumsi wala.”

s 15:16 Mabigana “kouguguli” kala lega makawala mina Iberu si biga “ase”.

t 15:17 Maigana Ramati Lei kala katumiki “Koyala Kudutilawa.”

u 15:19 Maigana Akore kala katumiki “todoudou”.

v 16:5 Paila mina Pilisitia si valu kala bawa pilalima wala; kugisi Tok 14.19 deli Yos 13.3.

w 16:17 Kugisi Tok 13.5 deli kala katumiki.

* 17:6 17.6 Tok 21.25

* 19:22 19.22-24 Vit 19.5-8

* 19:29 19.29 1 Sml 11.7

* 21:25 21.25 Tok 17.6

RUTI

1

2

3

4

RUTI
La Buki

Kabovitouula

Mapilana Ruti La Buki bitabani livalela natana vivila yagala Ruti, e mina Isireli idokaisi kukonebu makwaina kabomwasawa otutala mwau. Paila tuta matutona mina Isireli ibudobodasi bidubadu vavagi mwau, e vavagi makwaisina gagabila bitakalawasi mapilana buki yagala Tokwaraiwaga. Mitaga livalela mapilana Ruti takalau uvagila yebwaili deli veivai otutala ivakota valu.

Minana Ruti vilela Mowabi eivaisi sola taitala guma Isireli. Mitaga matauna ikaliga, e Ruti saina ikimadagi baisa yawala, deli ikabikaula baisa si Yaubada mina Isireli. Oluvi Ruti ibani taitala tubovau metoya baisa veyala e ivigaki la mwala tovau, e iuni latula. Oluviga taitala tabula minana itokaia imila guyau odubasi mina Isireli komwaidosi, matauwena goli guyau Debida, e matauna giyoumatala odubasi si gweguya mina Isireli.

Kidamwa takalawasi makwaisina kukonebu mapilana Tokwaraiwaga, tabani ammakawala Yaubada la tomota isilagisi wala avai tuta ipakaisi Yaubada. Mitaga mapilana Ruti tabani ammakawala Yaubada ikabwaili la tomota tuta matutona natana nagilagala itugwali titoulela baisa si Yaubada mina Isireli e imila nawotetila nakimadagi baisa matauna, e mauula isuvi isivagasi olumoulela Yaubada la tomota mina kimadagi.

Buki kala katumimisa

Minana Naomi ikaimilavau Bedeliem sola Ruti 1.1-22

Ruti ibodasi sola Bwasa 2.1—3.18

Bwasa ivaisi kasitaiyu Ruti 4.1-22

1

Elimeleki deli veyala igalasi ilosi mapilana Mowabi

1-2 Omitibogwa mapilana Isireli, tutala tokwaraiwaga wala iguguyausi, e molusaula ikaloubusi. E taitala tau yagala Elimeleki odalela Eparati isisu Bedeliem mapilana Yuda. Elimeleki la kwava Naomi, deli litula taiyu, Maloni sola Kilioni. E matausina igalasi ilosi mapilana Mowabi. Baisa isisuaisi 3 e Elimeleki ikaliga, e Naomi wala deli kasitaiyu litula isisuaisi. 4 E matausina ivaisi vilesi Mowabi, minasina Opa sola Ruti.a Osi sisu baisa iboda taitu kweluwotala 5 e Maloni sola Kilioni ikaligasi. E Naomi isigumalawa wala.

Naomi deli Ruti ikaimilavausi Bedeliem

6 Tutala Naomi bogwa ilagi bulogala kidamwa Guyau Yaubada inokapisi la tomota isaiki si tayoyuwa bwaina, e ikatubaiasasi bisilavaisi Mowabi deli yuwola. 7 Tuta makwaina itokaiasi mwada bikaimilavausi mapilana Yuda, mitaga wa keda 8 Naomi iluki minasina, kawala, “Veve! Kukweiitasi omi valu bukusisuaisi deli inumia. Ibodi Guyau bikabwailimi makawala kuvigakaigusi e makawala goli mi kabwaila baisa tokwaliga. 9 E ibodi Guyau bipilasaimi bukuvaivausi e bukusisuaisi omi kaukweda.”

E Naomi iviyuwoli itali minasina. Mitaga ikapwalaisi si koku ivalamsi, 10 e ilukwaisi yuwosi, kawasi, “Gala! Bwaina wala bitawaisi bitalokaiasi veyamwa.”

11 Naomi ivitakauloki Opa sola Ruti, kawala, “Litugwa, bukukwaimilavausi. Avaka paila magimi bukubokulaigusi? 12 Gala wala gagabila, paila yeigu bogwa lavinumoya e gala ibodaigu bavaivau.b Kukwaimilavausi omi valu. Kainaga gagabila bogi makwaina bavaivau e bauni litugwa tauwau. 13 E kidamwa bavagi makawala, ammakawami? Ki, bukutulotulasi igau bitovakavekasi? Kaina baisa bisilibodaimi mwada gala bukuvaisi deli ituwoli tomota? Veve! Litugwa, gala wala. Yokomi kunikolaisi baisa gala wala ipwapwasa, kadai? Guyau bogwa ininilavaigu e laboda mwau, e yeigu saina anokapisaimi.”

14 Ivilumvausi tuvaila e Opa iviyuwoli yawala italoi e ikeiita bila ola valu. Mitaga Ruti ikaipapi yawala. 15 Naomi iluki minana, kawala, “Ka, Ruti, kugisi bodam bogwa eikeiita bilokaia veyala deli goli la yaubada. Kulokaia wala bukukwaimilavausi.”

16 Mitaga Ruti ivitakaula, kawala, “Gala bukulukwaigu basilavaim. Kutagwala bitala kadataiyu. Ambaisa bukula, yeigu bala, e ambaisa bukusisu yeigu basisu. M tomota baisa ulo tomota e m Yaubada baisa ulo Yaubada. 17 Ambaisa bukukwaliga, baisa bakaliga e baisa wala bibakwaigusi. Ibodi Guyau bimipukwaigu saina mwau kidamwa batagwala avai vavagi bitavileiyaida. Kaliga wala bikapitunaida.”c

18 Tutala Naomi igisi Ruti saina ininigagi magila wala kasitaiyu deli bilosi e ikapatu.

19 Ililoulasi iviloubusisi Bedeliem. E valu imotatina, e nunumoya leimaisi ikaibigasi kawasi, “Wi, minana Naomi!”

20 E minana ivitakauloki, kawala, “Gala bukudokaigusi Naomi.d Kudokaigusi Mara, paila Yaubada Topeuligaga ivigaki yayana baisa yeigu. 21 Tutala asilavi baisa ala namwaidogu. Baisa tuta Guyau ikaimilivauwaigu baisa nananota yeigu. Avaka uula kudokaigusi Naomi? Paila Guyau Topeuligaga bogwa ikagagaigu deli iyomwauwaigu.”

22 E bogwa baisa makawala Naomi ikaimilavau metoya Mowabi kasitaiyu yawala Ruti minana vilela Mowabi. E baisa tuta kala vitouula tayoyuwa bali mapilana Bedeliem.

2

Ruti isosewa Bwasa ola rigaba

1 Naomi la veivai taitala yagala Bwasa. Matauna la guguwa bidubadu, deli isim kala yeiwau. E matauna Bwasa Elimeleki vaiyola. E omitibogwa matauwena Elimeleki baisa Naomi la mwala. 2 Kwaitala tuta Ruti iluki Naomi, kawala, “Kutugwalaigu bala origaba asewae bali baisa matausina totayoyuwa eililigaimwaisi. Gagabila wala babani availa bitagwala bapaisewa katitaikina.”

Naomi ivitakaula, kawala, “O latugu, bwaina, bukula.” *

3 E minana ila ilokaia totayoyuwa, ikukugwasi e kesa minana isosewa. E Ruti ilububoti wala Bwasa la rigaba.

4 Tuta makwaina Bwasa eiviloubusi metoya Bedeliem ibodi la totayoyuwa. Bwasa ikaibiga, kawala, “Guyau deli yokomi.”

E ivitakaulokaisi matauna, kawasi, “Guyau bisikailim.”

5 Bwasa ikatupoi baisa matauna kasi tokugwa, kawala, “Avaivila minana natubovau?”

6 Tau matauna ivitakauloki, kawala, “Minana nagilagala eigalasi sola Naomi leimaisi metoya Mowabi. 7 Inigadaigu kidamwa batagwala bibokuli topaisewa bisewa sitana bali. Igau ikikivisiga ivitouula la paisewa leima tuta baisa, e makateki goli eisili iuvaiwasi okaikonigula.”

8 E Bwasa iluki minana Ruti, kawala, “E kuma igau sitana bitabigatona. Ka, gala bukusewa bali ambaisa taga makwaina wala rigaba. Bukupaisewa deli minasina vivila. 9 Kuvitusi minasina bukugisi ambaisa bitayoyuwasi e bukusikaili. Bogwa laluki matausina ulo towotetila taga bikabikonaimsi. E kidamwa bukukwadaka, kula kumom sopi makwelasina kabogola bogwa eikilaisi.”

10 Ruti ikavagina opwaipwaia e iluki Bwasa, kawala, “Avaka paila eikaiki wowom paila yeigu kam tomakava? Avaka paila kumitukwaiyaigu yeigu nagilagala?”

11 Bwasa ivitakaula, kawala, “Bogwa lalagi paila yoku namitakwai nakamaiaba, vavagi komwaidona avaka avaka kuvigaki baisa yawam tuta makwaina m mwala bogwa eikaliga. Bogwa anikoli ammakawala lokusilavi tamam inam deli viloutabum, e lokumaga baisa kusim oluwalaimasi e yakamaisi gala kunikolaimasi. 12 Ibodi Guyau bimapu avaka bogwa lokuvigaki. Ibodi bukukwau kam mapu kwaiveka metoya baisa Guyau, Isireli la Yaubada. Paila bogwa lokumakaia matauna Yaubada mwada biyamataim tuta tuta.”

13 E minana Ruti ivitakaula, kawala, “Tomwaya, m mitakwai toyo m kwapisila bogwa labani e kuyomwasalaigu, kalubikoya yeigu gala m nawotetila. Kidamwaga yeigu m nawotetila bibodi bukunokapisaigu. Mitaga gala ikwanaigu, paila yeigu gala avaka dimlegu, gala m nawotetila yeigu.”

14 E tutala kamkwam Bwasa iluki Ruti, kawala, “Kuma sitana kukwam kaula e lubwau wa viga bukuvadagu.” Ruti isili deli minasina nauwotetila e Bwasa isaiki minana bali kweminumenu ikam. Ikomata e kesala isaim. 15-16 Bogwa ilokaia tuvaila isewa, e Bwasa ikasilam totayoyuwa, “Kutagwalasi bisewa katitaikina sailava maluvasina ikanukwenu, gala avaka bukulivalasi e taga bukusilibodaisi. E metoya osailava sitana bukukidubalaisi bikanam kidamwa minana bisewa.”

17 E Ruti ikaimilavau isewa bali origaba e ikoyaiki wala. E avai tuta bogwa itutu bali, kala vakaila iboda yuwa peta. 18 Ruti ikau bali ikaimali ovalu ivituloki yawala kwaivila kala bawa eisau. Tuvaila isaiki bali kweminumenu avaka eikobogi. 19 Naomi ikatupoi minana, kawala, “Ve! Ambaisaga mokusosewa? Availa ola rigaba lokupaisewa? Ibodi Guyau bimitukwaii tau matauna availa nanola itagwala ininabwaila baisa yoku.”

E Ruti iluki Naomi kawala, “Lapupaisewa ola rigaba taitala tau yagala Bwasa.”

20 Naomi ikaibiga, kawala, “Iboda Guyau bimitukwaii Bwasa. Tuta komwaidona Guyau ivagi avaka eikatotila baisa tommomova deli tokwaliga.”f Naomi isetuwoli la biga, kawala, “Matauna tau veiyodasi e matauwena taitala matausina isim si koni biyamataidasi.” *

21 E Ruti ikaibiga, kawala, “Ka, saina bwainigaga sainela ilukwaigu basosewa bali deli la topaisewa wala, igau avai tuta tayoyuwa bivigimkulovaisi.”

22 Naomi ikaibiga baisa Ruti, kawala, “Mitaga, latugu. Bibwaina baisa, yoku kupaisewa ola rigaba Bwasa deli minasina vivila. Gala wala bukuluvapela, kaina bivabubotaimsi tuwoli rigaba.” 23 Mapaila Ruti ipaisewa deli minasina ikatuyouli bali deli witi igau avai tuta tayoyuwa ivinakwaisi. E Ruti isitotaula wala ovalu sola yawala isisuaisi.

3

Ruti inainevi availa ibodi deli bivaisi

1 Igau kwaitala tuta Naomi iluki Ruti, kawala, “Ibodi banevi taitala toulem bitom m kwaukweda. 2 Kululuwai matauna Bwasa e matauna la nauwotetila deli lokupaisewasi. Matauna veiyodasi. Ka, kulagi. Lagaila ikoyavi matauna bitutu bali. 3 E, bukukwakaya kuputuma bulami maiina simasimina, e kusikam kam kwakapula yaminabwaita. E bukula ambaisa okabotutu bali, mitaga taga bukutagwala matauna binikolaim yoku lokusisu baisa igau avai tuta bivenoku kamkwam deli momom. 4 Bukuyausa ambaisa bikenu, bimisiwoyag e yoku kula kukouleila kala kanunuva e bukukwenu okala kwakwai. Matauna bogwa bilukwaim avaka bukuvagi.”

5 Ruti ivitakauloki minana, kawala, “Bogwa bavagi komwaidona avaka kulivali.”

6 E Ruti ibusi ilokaia ambaisa tumilela kabotutula bali, e ivagi makawala avaka yawala eiluki minana. 7 Igau avai tuta Bwasa bogwa eikam deli eimom, nanola imwamwasila e ila ikenu imasisi ambaisa magugulona sailavala bali opapala. E Ruti ivasilam e iuli kanunuva ikenu okala kwakwai Bwasa. 8 E olubulotoula Bwasa imamata ikanitavila, e iyowa lopola paila ilumkoli natana vivila okala kwakwai. 9 Ikatupoi, kawala, “Ve! Availa yoku?”

E minana ivitakauloki, “Tomwaya, yeigu Ruti. Paila yoku vaiyogu, e baisa m koni ibodi bukuyamataigu. Ibodi bitavai, ke?”

10 Bwasa iluki Ruti kawala, “Ve! Ibodi Guyau bimitukwaiyaim. Paila omitibogwa lokuvagi avaka eibodaim e mauula lokupilasi yawam. Mitaga tuta baisa lokukwalisuwoli m bubunela kala duwosisia, paila saina ibodaida bitavai. Kaina gagabila bukula kunainevi tubovau, kaina taitala isim la guguwa kainaga tonamakava. Taga gala wala lokuvagi makawala. 11 Ka, Ruti, gala bukuninayuwa. Bogwa bavagi komwaidona avaka kulivali. Paila komwaidosi ovalu bogwa inikolaimsi yoku namitakwai. 12 Baisa mokwitala yeigu vaiyom e ibodaida bitavai. Mitaga kwaitala vavagi. Ka, taitala veiyoda isisu ikalisauwaigu e ibodi sainela matauna deli bukuvaisi. * 13 Mitaga kukwanam wala baisa paila bogi lagaila. Igau kaukwau bitagisi kaina matauna magila deli bukuvaisi kaina gala. Kidamwa magila, bwaina. Kidamwa gala, e yeigu akatotila omatala Yaubada kidamwa bitavai. E, kukwanam igau nabwaia.”

14 E Ruti ikenu okala kwakwai Bwasa. Mitaga igau gala iyambwabwaila, Ruti imamata itokaia mwada gala availa bigisi, paila Bwasa gala magila availa binikoli minana leima baisa. 15 Bwasa iluki minana, kawala, “Kukwau kam kwanunuva kuyavi baisa.” E minana ivagi makawala. Bwasa iyeli bali isaili okala kanunuva Ruti, kala siniveka ibodi makawala vasi peta. E ipilasi isaila ovilavala minana. E Ruti ikeiita ovalu deli bubwaiala. 16 Bogwa iviloubusi osi bwala e yawala ikatupoi, kawala, “Latugu, kwatuli?”

E Ruti ilivala avaka avaka Bwasa bogwa eiluki minana. 17 E ikaibiga, kawala, “Ilukwaigu gala ibodi bama baisa yoku yumawokuva yamagu, e mapaila eisakaigu makapona bali.”

18 Naomi iluki Ruti, kawala, “Ka, kupeuloki wala, igau oluvi avaka bukugisi. Bwasa lagaila gala bivaiwasi, mitaga vavagi makwaisina igau bikiduwosisii.”

4

Bwasa sola Ruti ivaisi

1 Bwasa ilokaia mapilana ambaisa tomota si kabosigugula opapala kalapisilela valu, e isili baisa. E oluvi matauna vaiyola Elimeleki ililoula ima. E Bwasa idou kawala, “Sogu, kuma kusili baisa.” E matauna ila isili. 2 E tuvaila Bwasa idou matausina kaidadala valu kasitailuwotala bimaisi isigugulasi deli. Bogwa isilaisi, 3 e Bwasa iluki matauna vaiyola, kawala, “Ka, minana Naomi ikaimilavau metoya Mowabi, e magila bigimoli kwabila makubilana veiyoda Elimeleki la kwabila. 4 E yeigu adoki ibodi bukunikoli baisa. Mapaila kidamwa magim, kumapu wala baisa tuta omitasi matausina kaidadala valu. E kidamwa gala magim, kulivala makawala, paila yoku ibodaim bukumapubogwa oluviga yeigu.”

Matauna tau ikaibiga, kawala, “Bogwa bamapu.”

5 Bwasa ikaibiga, kawala, “Saina bwaina. Mitaga kidamwa bukumapu kwabila metoya baisa Naomi, deli wala bukumapugugoli minana Ruti nakakau vilela Mowabi, kidamwa kwabila makubilana bisisu kasi bigukeya matausina tokwaliga veyala.”h

6 E matauna vaiyola Elimeleki ivitakauloki, kawala, “Mwa! Kuligaiwa. Bwaina wala yoku kumapu. Yeigu gala ibodi bamapu, paila litugwa gala biyosisi kasi bigukeya kwabila makubilana.”

7 E omitibogwa wa yam makwaisina kidamwa mina Isireli bimapwaisi kaina bikatumapwaisi avaka, bogwa bivagaisi makawala kasi gulogula. Taitala togimwala bivilili katubukolela kaikela e bisaiki sola. E makawala goli bivigimkulovi vavagi makwaina. Paila baisa kasi gulogula mina Isireli bivitububotaisi kidamwa vavagi makwaina bogwa leivigimkulovaisi wala. *

8 E mapaila tutala matauna iluki Bwasa, kawala, “Bukumapu paila titoulem,” e ivilili katubukolela kaikela isaiki Bwasa. 9 E Bwasa iluki matausina kaidadala valu deli komwaidosi availa availa itotusi, kawala, “Tauwau. Yokomi komwaidomi ibodaimi bukusolasi kidamwa yam lagaila bogwa lamapu baisa Naomi vavagi komwaidona metoya baisa Elimeleki, deli litula Kilioni sola Maloni. 10 Tuvaila minana Ruti vilela Mowabi, Maloni kubuyala, minawena bogwa lavakouli ulo kwava. E kwabila baisa paila tokwaliga litula bitetila bilokaia odalela deli ola valu. Yokomi bukusolasi lagaila ke?” *

11 E matausina kaidadala valu deli tomota ikaibigasi, “Bwaina, bakasolasi. Ibodi Guyau bivigaki m kwava makawala minasina Yekobe la kukova, Retieli sola Lea. Paila minasina eiunaisi gugwadi saina bidubadu. Ibodaim bogwa bukubani m guguwa bidubadu baisa odalela Eparati, e bisim kam yeiwau mina Bedeliem omitasi. * 12 Ibodi Guyau bisakaim litumwa metoya baisa minana natubovau, kidamwa bidalasi makawala litula Peresi,i matauwena Yuda sola Tamara litusi.” *

Bwasa deli tubula liliusi

13 E Bwasa ivakouli Ruti ilosi ola bwala, e ivigaki minana la kwava. E Guyau imitukwaii minana e isuma iuni latula tau. 14 Minasina nunumoya ilukwaisi Naomi, kawasi, “Tayakawolaisi Guyau, paila lagaila isakaim tabum tau e tuta oluvi biyamataim. Ibodi matauna gwadi yagala bikaligiaki mapilana Isireli. 15 Yawam saina iyebwailim. Ka, kidamwa litumwa biboda tailima taiyu e kaina bukubani pilasi, mitaga minana saina isiligaga, kadai! E tuta baisa eisakaim tabum tau, e magudina biyotitauwaim om tuta numoya.” 16 Naomi ilupi magudina gwadi e ikipituki vitakola e ilau iyamati.

17 Minasina sala nunumoya ivabwaisi magudina yagala Obedi. E ilukwaisi tomota komwaidona kawasi, “Naomi bogwa ibani latula tau.”

E Obedi latula matauna yagala Yese, e Yese latula matauna Debida.

18-22 Baisa liliusi madilana metoya Peresi e bilokaia baisa Debida. Baisa makawala. Peresi, Esironi, Ram, Aminadaba, Nasoni, Salimoni, Bwasa, Obedi, Yese, e Debida.

a 1:4 Minana Opa la mwala Kilioni, e Ruti la mwala Maloni; kugisi Rut 4.10.

b 1:12 Paila mina Isireli kasi karaiwaga kaina kasi gulogula kidamwa taitala tovavaigila bikaliga, ibodi bodala bivaiya deli kubuyala tuwala; kugisi Kak 25.5-10.

c 1:17 Kaliga wala bikapitunaida. Gagabila bitagini “Kaliga goli gala bikapitunaida!”

d 1:20 Naomi...Mara.Maigana Naomi kala katumiki “mwamwasila”, e Mara kala katumiki “yayana”.

e 2:2 Paila makawala wala isim kasi karaiwaga mina Isireli; kugisi Tol 19.9-10 deli Kak 24.19.

* 2:2 2.2 Tol 19.9-10; Kak 24.19

f 2:20 Naomi eininamsi matausina la mwala deli litula.

* 2:20 2.20 Tol 25.25

g 3:4 Bwasa bisisu baisa paila biyamati wala magugulona.

* 3:12 3.12 Rut 2.20

h 4:5 Omitibogwa makubilana Emeleki la pwaipwaia, e eisakaili Maloni. E mina Isireli kasi gulogula kidamwa Ruti bivalulu, tomota bidokaisi magudina bisakaili biyosi kala bigukeya goli.

* 4:7 4.7-8 Kak 25.9

* 4:10 4.10 Kak 25.5-6

* 4:11 4.11 Vit 29.31

i 4:12 Matauna Bwasa tabula tokinabogwa; kugisi Vit 38.1-30.

* 4:12 4.12 Vit 38.27-30

1 SAMWELA

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

SAMWELA
La Buki Pilimatala

Kabovitouula

Mapilana Samwela La Buki Pilimatala baisa liliusi mina Isireli ammakawala eipakaisi mabudona tokwaraiwaga e kaimapula einagaisi gweguya biguyoiyaisi si valu. E liliusi matausina taitolu tauwau ivigaki mina Isireli kasi liliu ikatumapu - ikugwa liliula Samwela, matauna kasi tovabodanim mabudona tokwaraiwaga; oluvi liliula Saulo, matauna tomatala mabudona gweguya; e, liliula Debida, matauna ivitouula iboda karaiwaga kwaipeula osi tuta Samwela sola Saulo.

Mapilana Samwela La Buki Pilimatala ivitulokaidasi kidamwa Yaubada bimitukwaii tokimadagi, mitaga tokowolova bidoumsi wala. E mimilisi buki tuvaila olumoulela mapilana Kabutubogwa iuvitulokaidasi makawala wala. Makawala goli kala ginigini isisu 1 Samwela 2.30. “Batemmali matausina availa availa itemmalaigusi, e bakaluwou matausina availa availa ikaluwouwaigusi.”

E mapilana buki takalawa ammakawala mimilisi tomota ininayuwasi paila mabudona gweguya. Idokaisi goli kidamwa kalamwaleta wala Yaubada matauna mina Isireli si Guyau mokwita. Mitaga Guyau Yaubada imapu tomota si nigada, e inagi deli ivaputumi taitala tomota paila si guyau. Mitaga matauna guyau deli goli mina Isireli komwaidosi si nanamsa kala siligaga idokaisi Yaubada wala matauna si Guyau deli si Toyakala (kugisi uula 2.7-10). E Guyau Yaubada la karaiwaga isisu paila tomota komwaidona, kaina matausina si guguwa bidubadu kainaga tonamakava, ivigaki karaiwaga duwosisia paila bisaiki komwaidosi avaka bibodi si kaisisu.

Buki kala katumimisa

Samwela matauna tokwaraiwaga paila Isireli 1.1—7.17

Saulo ivitouula la guyau 8.1—10.27

Saulo la guyau taitula kwaimatala 11.1—15.35

Debida deli Saulo 16.1—30.31

Saulo deli litula si kaliga 31.1-13

1

Elikana deli litula mapilana Sailo

1 E isisu taitala tau yagala Elikana, metoya odalela Epereim, isisu oviluwela Rama, mapilana Epereim oitayatilela. E matauna Yeroam latula deli Eliu tabula, deli metoya oveyalela Touu, e mabudona budotala olumoulela madilana Supu. 2 E Elikana la kukova nayu, Ana sola Penina. Penina eiunai gugwadi e mitaga Ana gala wala. 3 Taitu kwaitala kwaitala Elikana bisilavi Rama e bila Sailo bititapwaroru deli bigibugabu lula baisa Guyau Topeuligaga.a E mapilana goli Opani sola Peniasi mesisikaisi, matausina taiyu Ilai litula, e matausina goli Guyau la tolula. 4 Tuta kwaitala kwaitala Elikana bigibugabu la lula, bisisaiki kala vilavila kabilatala viliona Penina, e litula komwaidona kasi vilavila kabilatala taitala kabilatala taitala. 5 E kalubikoya iyebwaili Ana sainela, mitaga bisaiki minana kala vilavila kabilatala wala, paila uula Guyau gala itagwala biunai gugwadi. 6 Minawena Penina mwada bikalisau vilabogwa, e mapaila tuta tuta biyosokani e bivabu minana Ana, paila uula Guyau gala itagwala biunai gugwadi. 7 E taitu kwaitala kwaitala makawala wala. Avai tuta bilosi ola bwala Guyau, e Penina biyogibuluwi wala Ana sainela e minana Ana biuvalam deli bipupaiki kamkwam. 8 E la mwala Elikana bikikatupoi minawena kawala, “Ve, Ana! Avaka paila kuuvalam? Avaka paila gala kukwamkwam? Avaka paila tuta komwaidona bukuninamwau wala? Ka, kainaga yeigu akakalisau tailuwotala litumwa, kadai!”

Ana deli Ilai

9-10 Kwaitala yam bogwa eivenokusi kamkwam ola bwala Guyau mapilana Sailo, Ana itokaia deli kala mmayuyu nanola. Ivilumgwaga sainela tutala ininigada baisa Guyau. E tuta matutona matauna Ilai tolula isili okabala katitaikina wa lulu. 11 Ana ilivala biga katotila mwau, kawala, “Mwa! Guyau Topeuligaga, kumitakavataigu, yeigu m nawotetila! Kugisi agu mwau deli kululuwaigu. Gala bukulumwelavaigu. Ka, kidamwa bukusakaigu taitala latugu tau, e akatotila bakabomi matauna baisa yoku paila ola tuta komwaidona. Deli, gala avai tuta bikapitunaisi kulula.”b*

12 Ana isaitaula wala la nigada baisa Guyau saina tuta kaduwonaku, e Ilai igigisi minana bilubalola itatai. 13 E minana kwaimanum wala ininigada, bilubalola wala itatai, mitaga gala butula. Mapaila Ilai idoki leimom, 14 e iluki minana kawala, “Desi taga kuvigakaim makawala tomomom sopi kaipeula! Desi momom e bibwaina kam lumkola!”

15 E minana ivitakauloki kawala, “Tomoya, gala. Yeigu gala amom. Gala wala amomom sopi kaipeula! Mitaga bogwa lalumkoli nanogu saina mwaugaga e mauula laninigada aluki Guyau agu mwau makwaina. 16 E gala bukudokaigu gala dimlegu. Yeigu laninigada makawala paila uula agu lumkola saina gaga.”

17 Ilai iluki minana kawala, “Kula, bitalaguva lopom. Ibodi wala mina Isireli si Yaubada bisakaim baisa avaka lokunigadi.”

18 Minana ivitakauloki kawala, “Ibodi bukululuwaigu tuta komwaidona deli m mitakwai.” E oluvi ila ikam kaula, e gala tuvaila ininamwau.

Samwela la kaloubusi deli kala kaboma

19 E leiyam kaukwau Elikana deli litula nanakwa itokaiasi, itapwarorusi baisa Guyau, e oluvi matausina ikaimilavausi osi valu mapilana Rama. E Elikana imisii la kwava minana Ana. E Guyau bogwa imapu minana la nigada. 20 Mapaila minana isuma, e oluvi ivalulu, latula tau. E minana idoki magudina yagala Samwela.c E baisa kala kavilevi, “Anigadi Guyau paila matauna.”

21 E tuta bogwa leima paila Elikana deli litula tuvaila bikaimilavausi mapilana Sailo bigabwaisi la lula baisa Guyau paila taitu makwaina, e makawala kwaikesa wala lula kwedabala avaka matauna leikatotila. 22 Mitaga tuta matutowena Ana gala deli ilosi. E minawena iluki la mwala kawala, “Igau avai tuta wala gwadi bikalova e bavakouli matauna balau ola bwala Guyau, e bisivagasi baisa ola tuta komwaidona.”

23 E Elikana ivitakauloki minana kawala, “Baisa goli bwaina, kuvagi avaka nanom. Baisa bwaina wala. Desi wala kusim ovalu e igau avai tuta bukuvakalaid matauna. Ibodi wala Guyau bivigaki avaka lokukwatotila bikaloubusi makawala.” Mapaila Ana isim osi valu iuvanunu latula.

24 E tutala minana ivakalai gwadi, oluvi ilau matauwena mapilana Sailo, deli ivakouli natana bulumakau, kala taitu iboda kwaitolu, deli kapoluwotala pwarawa, e yatala lukwava waini ikasewa. E minawena ivakouli Samwela igau wala tokekita magudina, e ilau ola bwala Guyau mapilana Sailo. 25 Ikugwa ikatumataisi minana bulumakau, oluvi ivakoulaisi gwadi imaiyaisi baisa Ilai. 26 E Ana iluki matauna kawala, “Tomoya, ki, bogwa kululuwaigu? Ka, mayeigula minana vivila lokugisi latotu baisa aninigada baisa Guyau. 27 Laninigada baisa matauna paila gwadi magudina, e ka, matauna bogwa eisakaigu avaka laninigadi. 28 Mapaila yeigu lakabomi matauna baisa Guyau. Ola tuta komwaidona, Guyau bivigaki matauna la vavagi wala.”

E oluvi matausina itapwarorusi baisa Guyau wa bwala makwaina.

2

Ana la nigada

1 E Ana inigada kawala:

“Guyau bogwa eivakasau nanogu deli mwasawa,

mapaila ulo mwasawa ikalisau paila avaka matauna bogwa leivagi.

Ulo mwasawa ikalisau paila Yaubada bogwa ipilasaigu!

Mapaila agigili agu tilaula. *

2 “Gala taitala tobumaboma makawala Guyau.

Gala wala taitala makawala matauna,

deli gala wala taitala tokwala bwaina makawala da Yaubadasi.

3 Desi kaigivakaveka deli mi kamnomwana,

deli mi biga kaluvalova.

Paila Guyau matauna Yaubada inikoli avaka avaka,

deli iiyakali komwaidona avaka tomota iuvagaisi.

4 Tokwabilia topapeula si kaiyala bogwa eitawoulasi,

mitaga tomamama ipeulasi.

5 Tomota matausina omitibogwa eikomitigagasi.

Mitaga baisa tuta ipeulasi titoulesi paila bitakunasi kʹasi,

e tokamolu gala tuvaila ikamolusi.

Vivila minana omitibogwa nakaliga.

Mitaga baisa tuta eivilulu tailima taiyu litula,

e nasevalulu gala wala litula.

6 Guyau matauna tokatumata deli toyomova.

Matauna iwitali tomota ilosi mapilana Tuma,e

e oluvi ikaimilivau matausina tuvaila.

7 Matauna ivigaki mimilisi tomota inamakavasi,

mimilisiga ivigaki isim si guguwa bidubadu.

Matauna ivabu mimilisi matausina metoya osi kaisisu,

e mimilisiga ilupi walakaiwa.

8 Matauna isimiliwoli tonamakava metoya opwaipwaia,

matausina gala isim si guguwa ilupi metoya okasi mwau.

Ivigaki matausina ivakatusi deli gweguya dalesi,

e isaili matausina osi kabosisu isim kala taimamila.

Valu watanawa tumilelaf baisa Guyau la vavagi,

e metoya wa tumila makwaina, matauna bogwa ibubuli valu watanawa.

9 “Matauna ikoli si momova la tomota tokimadagi,

mitaga mina mitugaga itamwausi odubilikitakita.

Gala wala avai tau bitomgwaga metoya ola peula titoulela.

10 Guyau bibutupilapala metoya wa labuma,

e kala tilaula bogwa wala bidoumsi.

Guyau Yaubada matauna biyakali valu watanawa komwaidona,

deli bikatupewoli matauna availa einagi paila biguyau.

E guyau matauna bogwa leinagi, Guyau Yaubada bivigaki bitomgwaga wala.”

11 Oluvi Elikana ikaimilavau ola valu mapilana Rama, mitaga Samwela isim wala mapilana Sailo, e iwotitali Guyau metoya ola vakeda Ilai matauna tolula.

Litula Ilai

12 Ilai litula matausina todubakasala. Matausina gala itovilakaisi Guyau, 13 deli gala ikabikuwolaisi karaiwaga makwaisina avaka ikaraiwagasi paila tolula ibodi bikau metoya baisa tomota. Mitaga tutala avai tau bigibugabu la lula, e tolula la touwata bimakaia matauna deli la kaisusuwa mitilatolu matala. Igau wala bisulusulu viliona, 14 matauna la kaisusuwa bibabikoli olopola kulia, e avai vavagi wala bibabi, baisa tolula la vavagi. E ivigakaisi makawala wala baisa komwaidosi mina Isireli, availa availa imaisi mapilana Sailo paila bilulasi. 15 Tuvaila, igau wala gala bikauwaisi posa bigabwaisi, e tolula la touwata bima biluki matauna availa eisisaili la lula, bikaibiga kawala, “Kusakaigu sitana viliona paila tolula bikabwasi. Kidamwa viliona bukusulu e bukusaiki, gala bitagwala bikau, mitaga kidamwa gala kala sulu e bikau.”

16 Kidamwa matauna tau bikaibiga kawala, “Ibodi bitavagaisi avaka duwosisia e bikugwa bitagabwaisi posa, oluviga bukukwau avaka magim,” tolula la touwata bikaibiga kawala, “Gala! Kusakaigu wala baisa tuta. Kidamwa gala, balebu wala!”

17 Makwaina si sula Ilai litula saina mwaugaga omatala Guyau, paila Guyau kala lula ivigakaisi kabokatudewa wala.

Samwela isisu mapilana Sailo

18 E tuta pikekita wala magudina Samwela isetuwoli iwotetila paila Guyau, e isikoma kwama miyana yabumaboma. 19 Taitu kwaitala kwaitala inala ibubasi yatala yakekita kala kwama. E avai tuta bilosi deli la mwala bigabwaisi lula paila taitu makwaina, e minana biuyoki miyana kwama bisaiki matauna. 20 E oluvi Ilai bikabwaili Elikana sola la kwava, e tuvaila biluki Elikana kawala, “Ibodi Guyau bisakaim tuvaila litumwa metoya baisa minana e bikaimapu kabala magudina bogwa lokukwabomi.”

Bogwa leiwokuva, e bikeiitasi osi valu.

21 E Guyau bogwa ikabwaili Ana, e ibani taitolu tuvaila tauwau deli nayu vivila. E magudina Samwela itoveka iuwotetila paila wala Guyau.

Ilai deli litula

22 Ilai tuta baisa bogwa wala eitomoya, mitaga tuta komwaidona ililagi wala bulogasi avaka avaka litula ivigakaisi mina Isireli. E deli goli ilagi mwada imisiaisi minasina vivila ipupaisewasi omatala Guyau la Buliyoyova.g 23 E iluki matausina kawala, “Avaka uula lokuvagaisi makwaisina vavagi? Komwaidona tomota goli ilukwaigusi avai mitugaga kuuvagaisi. 24 Litugwa, desi! Makwaina vavagi saina wala gaga, avaka komwaidona Guyau la tomota eilivalaisi baisa paila yokomi. 25 Kidamwa taitala tau bisula baisa sola, e Yaubada ibodi bipilasi matauna. Mitaga availa bipilasi taitala kidamwa bisula baisa Guyau?”

Mitaga gala wala inakaigalaisi avaka la biga tumasi, paila Guyau bogwa eininamsi bikatumati matausina.

26 E magudina Samwela isetuwoli ititoveka e ibani kala kabwaila metoya baisa Guyau deli goli tomota. *

Vitoubobuta paila Ilai litula

27 Taitala tovitoubobuta imakaia Ilai deli kwaitala biga metoya Guyau. Ikaibiga, kawala, “Avai tuta guyoula Itipita ivigaki la ula tabum Eroni deli litula, e yeigu ayomitali titoulegu baisa Eroni. 28 Metoya komwaidona dalela Isireli anagi dilatala, dalela Eroni ulo tolula kidamwa biwotetilasi okabolula deli bigabwaisi maiina simasimina, deli bisikamsi miyana epodih mwada miyana vavagi bikibuboti nanogu. E yeigu lasaiki matausina si koni bikeulasi kasi vilavila metoya avaka tomota bigabwaisi okabolula. * 29 E avaka paila ikau mitami makwaisina lula deli semakavi avaka ulo tomota isisakaigusi? Mwa! Ilai, avaka uula kutemmali litumwa saina siligaga gala makawala yeigu agu taimamila, paila kutugwali matausina bikamkwamsi e bikikaitubwasi metoya makabilasina kabilipusoposa avaka ulo tomota si lula eigibugabusi baisa yeigu? 30 Yeigu mina Isireli si Guyau deli si Yaubada alivala biga katotila omitibogwa baisa veyamwa deli dalem paila biwotitalaigusi makawala tolula tuta gala wala biwokuva. Mitaga tuta baisa yeigu akaibiga gala bavigivau tuvaila! Mitaga batemmali matausina availa availa itemmalaigusi, e bakaluwou matausina availa availa ikaluwouwaigusi. 31 Kulagi, tuta bogwa leimaima avai tuta bakatumati tubovau tomota metoya veyamwa deli dalem, e gala taitala tau metoya veyamwa bisisu wala bila bibodi kala tomoya. 32 Bogwa bukunokubukubu deli bikikau matam komwaidona kabwaila, avaka bogwa basaiki dala ituwoli olopola mina Isireli e galaga dalem. Mitaga gala tuvaila taitala veyamwa bisisu wala bila bibodi kala tomoya. 33 Mitaga bakatupali taitala wala metoya veyamwai komwaidona bisisu tomomova, e matauna bivagi la wotetila tolula. Mitaga igau bikau matala e bitamwau komwaidona la pikwaku, deli komwaidona veyamwa ituwoli bogwa bikatudoumwaisi metoya wa kema. 34 Avai tuta litumwa kasitaiyu Opani sola Peniasi bikaligasi yam kwaitala wala, e baisa bivitulokaim vavagi komwaidona lalivali gala wala bisala. * 35 E banagi taitala tolula e matauna tokimadagi baisa yeigu, e deli bivagi vavagi komwaidona avaka magigu bivagi. E batagwala matauna bibani dalela tuvaila, kidamwa tuta komwaidona biwotetilasi omatala matauwena guyau bogwa lanagi. 36 Kidamwa availa metoya oveyamwa bisisuaisi tommomova, ibodi matausina bilokaiasi tolula matauna e binigadasi baisa matauna mani deli kaula, e biyoulibigasi baisa matauna tolula kidamwa bitagwala bipilasaisi tolula, e metoya baisa sitana bikamsi kobwaga.

3

Guyau iyoumatila baisa Samwela

1 Wa yam makwaisina, avai tuta monagwadi Samwela iuwotetila baisa Yaubada metoya ola vakeda Ilai, mimilisi wala biga leima metoya baisa Guyau, deli kilisala metoya baisa matauna gala ibawa. 2 E Ilai baisa tuta katitaikina bikau matala. E bogi kwaitala matauna immasisi matabudona paila titoulela, 3 e Samwela immasisi matabudona Bomikikila ambaisa Kabutu Didawogalaj eisisu. Igau wala visiga e kaitapa eilululuk wala. 4 E Guyau idou kawala, “Samwela! Samwelʹo!” E Samwela ivitakauloki, kawala, “Wo toboma!” 5 deli isakaula baisa Ilai ikaibiga, kawala, “Lokudouwaigu e lamakaiam.”

Mitaga Ilai ivitakauloki, kawala, “Gala adouwaim. Kula kukwenu.” Mapaila Samwela ila ikenu okabala.

6-7 Guyau idouvau Samwela. Samwela gala inikoli baisa Guyau eidoudou, paila Guyau gala kwaitala tuta eibigitoni matauna. Mapaila itokaia ilokaia Ilai ikaibiga, kawala, “Lokudouwaigu e lamakaiam.”

Mitaga Ilai ivitakauloki, kawala, “Latugu, gala adouwaim. Kula kukwenu.”

8 Guyau idou Samwela sivitolula. Itokaia ilokaia Ilai ikaibiga, “Lokudouwaigu e lamakaiam.”

E mauula Ilai bogwa eitapuloki nanola baisa Guyau ididou monagwadi, 9 mapaila ikaibiga baisa matauna, kawala, “Kula kukwenu. E kidamwa bidouwaim tuvaila, bukukwaibiga kawam, ‘Mwa! Guyau kulivala! Yeigu m towotetila laninakaigila.’ ” Mapaila Samwela ila ikenu okabala.

10 Guyau ima itowa baisa, deli idou makawala bogwa eivigibogwi, “Samwela! Samwelʹo!”

E Samwela ivitakauloki kawala, “Kulivala. Yeigu m towotetila laninakaigila.”

11 Guyau ilivala baisa matauna kawala, “Avai yam wala yeigu bavagi kwaitala vavagi baisa mina Isireli saina kabokokola, e availa availa bilagaisi bogwa biyowa luposi. 12 Wa yam makwaina bavagi komwaidona ulo vitukokola baisa Ilai litula, metoya okala vitouula bila okala vigimkovila. 13 Bogwa lalukibogwi matauna mwada yeigu bamipuki veyala tuta gala biwokuva, paila litula eikoulovaigusi. Ilai bogwa inikoli matausina eiuvagaisi makawala mitaga gala ibuyoyu matausina. 14 Mapaila lakamituli baisa Ilai veyala kidamwa gala avai lula kaina avai semakavi bikosuweu makwaina mitugaga.”

15 Samwela ikanukwenu okabala tatoula iyambwabwaila, e itokaia iulaim yoyula la bwala Guyau. Ikokola biluki Ilai paila makwaina kilisala. 16 E Ilai idou matauna, kawala, “Latugʹo, Samwela!”

E Samwela ivitakauloki, kawala, “Wo, toboma!”

17 Ilai ikatupoi, kawala, “Avaka Guyau eilukwaim? Taga bukukwatupwani avaka baisa yeigu. Yaubada bimipukwaim sainela kidamwa gala bukulukwaigu komwaidona vavagi makwaisina eilukwaim.” 18 Mapaila Samwela iluki vavagi komwaidona; gala kwaitala vavagi ikatupwani. Ilai ikaibiga, kawala, “Matauna goli Guyau. Matauna bivagi wala avai vavagi bibudoki nanola.”

19 Samwela bogwa eitoveka, e Guyau tuta komwaidona eisikaili matauna, e Guyau eivigaki komwaidona makwaisina eiluki Samwela gala wala bisala. 20 Mapaila mina Isireli komwaidona, metoya pilatala bila piliyuwela, bogwa einikolaisi Samwela matauna taitala Guyau la tovitoubobuta. 21 Guyau iyovigasi wala iyoumatila titoulela mapilana Sailo, baisa goli eiviloubusi baisa Samwela, deli eibigatona deli matauna. Deli avai tuta Samwela bilivala e komwaidona mina Isireli bogwa binakaigalaisi.

4

Mina Pilisitia ilebwaisi Kabutu Didawogala

1 Wa tuta matutonal mina Pilisitia ikougugulaisi si tokwabilia bilosi bikabiliasi deli mina Isireli. Mapaila mina Isireli ikatuwakedasi bilosi ikabiliasi deli matausina. E mina Isireli ikatubiasaisi kasi kabeikau mapilana Ebenisa, e deli mina Pilisitia kasi kabeikau mapilana Apeki.m 2 E mina Pilisitia ivitouulasi biyowaisi, e matausina saina togigasisi iiyowaisi saina peula. E mina Pilisitia bogwa eitomgwagasi e imtulaisi mina Isireli kasi bawa lakatuluwovasi tomota ikaligasi okawakali. 3 Mitaga matausina kesala tommomova ikaimilavausi okabeikau, e kasi tokugwa mina Isireli ikaibigasi kawasi, “Avaka uula Guyau eivigaki mina Pilisitia eikalisauwaidasi lagaila ke? Bitalosi takauwaisi Guyau la Kabutu Didawogala ovalu Sailo e bitamaiyaisi baisa, mapaila ibodi wala Guyau bilauwaidasi deli bikatumovaidasi metoya baisa kada tilaulasi.” 4 Mapaila iwitali tokeula ilosi ovalu Sailo paila bikauwaisi Guyau la Kabutu Didawogala bimaiyaisi. Makwaina didawaga kala visaiki Guyau Topeuligagan la takaikaia saina guyugwayu. E Ilai litula kasitaiyu, Opani sola Peniasi, imaisi deli makwaina Kabutu Didawogala. *

5 Avai tuta Kabutu Didawogala bogwa eiviloubusiaisi, e mina Isireli isakaisi gova ituwotuwasi deli si mwasawa, e pwaipwaia iyega. 6 E mina Pilisitia bogwa inakaigalaisi gova e ikaibigasi kawasi, “Ka, kulagaisi gova okasi kabeikau mina Iberu! Avaka baisa kala katumiki?” Avai tuta bogwa eibanaisi makwaina Guyau la Kabutu Didawogala bogwa eiviloubusiaisi okasi kabeikau mina Iberu, 7 komwaidosi saina ikokolasi e ikaibigasi kawasi, “Ka, natana yaubada bogwa leimakaia okasi kabeikau! Yakidasi bitasilagisi! Gala kwaitala tuta eikaloubusi makawala baisa yakidasi omitibogwa e leima lagaila! 8 Availaga ibodi bikatumovaidasi metoya baisa minasina yaubada topapeula?o Minasina yaubada goli bogwa eikatumataisi mina Itipita mapilana oviloupakala. 9 Tauwau mina Pilisitia, bukutuvaluwasi, kuyowaisi bipeula! Kidamwa gala, kaina yakidasi goli bivigakaidasi si ula mina Iberu, makawala goli komwaidosi matausina omitibogwa da ulasi. Mapaila kupeulasi yowai!”

10 E mina Pilisitia bogwa ipeulasi yowai e itomgwagasi baisa mina Isireli, e matausina mina Isireli isakaulasi ilosi osi valu. Baisa saina wala vakaila mtumtula eivagaisi 30,000 tokwabilia mina Isireli bogwa eikatumataisi. 11 E Yaubada la Kabutu Didawogala mina Pilisitia ilebwaisi, deli Ilai litula Opani sola Peniasi kasitaiyu wala ikatumataisi.

Ilai la kaliga

12 Taitala tau metoya odalela Beniamina wa keda isakaula ima metoya okawakali leima mapilana Sailo, e yam makwaina wala iviloubusi baisa. Eikisi kala kwama deli pwaipwaia isaili opwanetala, mwada biyomitali la ninamwau. 13 E matauna Ilai saina inokubukubu sainela paila Kabutu Didawogala, isili okabala baisa osiusiula keda, e igigisa. E matauna tokeula biga ikayai bulogala makwaina baisa olumoulela valu. E komwaidosi iuvalamsi deli kasi kokola. 14 Ilai bogwa ilagi mogega, e ikatupoi, kawala, “Avaka paila saina mogega baisa?” E matauna tau saina nanakwa ima iluki Ilai bulogala makwaina. 15 E tuta matutowena Ilai kala taitu iboda kweluwolima kweluwovasi kwailima kwaitolu taitu, deli goli matala katitaikina bikau. 16 Tau matauna ikaibiga, “Tomoya! Lagaila yeigu wala kesala metoya okabilia lasakaula lama baisa.”

Ilai ikatupoi matauna, kawala, “Latugu ki avakaga leikaloubusi?”

17 E touwata matauna ivitakauloki kawala, “Komwaidosi mina Isireli bogwa eisakaulasi metoya omitasi mina Pilisitia. Mapaila saina gagaveka baisa yakidasi. Mna, kwaitala wala vavagi, litumwa kasitaiyu wala Opani sola Peniasi bogwa leikatumataisi, deli Yaubada la Kabutu Didawogala bogwa leilebwaisi mina Pilisitia.”

18 E tutala matauna tau ikamituli paila Kabutu Didawogala, Ilai ikapusi metoya okabala baisa opapala kalapisila. Matauna bogwa leitomoya deli saina tokaitubwa, e ikapusi wala ikalugudi kaiyola e ikaliga. E matauna leikaraiwogi mina Isireli iboda kweluwovasi taitu.

La kaliga Peniasi kubuyala

19 E Ilai yawala, matauna Peniasi la kwava, minana nasusuma e la tuta bogwa leivakatitaikina paila bivalulu. Tutala ilagi Yaubada la Kabutu Didawogala eikauwaisi, deli yawala sola la mwala bogwa leikaligasi, e minana saina nanakwa itapoi yamala. 20 E minana katitaikina bikaliga e minasina vivila leikaivilulaisi minana ilukwaisi, kawasi, “Ve! Kutuvaluwa, ka! Latum tau.” Mitaga minana gala wala ivitakauloki minasina, gala wala mapula si biga. 21 E minawena ivabu yagala gwadi Ikabodi,p e minana ikamituli kawala, “Paila Yaubada kala kaboyakaula bogwa isilavi Isireli.” Paila uula Kabutu Didawogala ilebwaisi deli yawala toyo la mwala leikaligasi. Minawena ikaibiga, 22 kawala, “Yaubada kala kaboyakaula bogwa isilavi Isireli, uula Yaubada la Kabutu Didawogala bogwa leilebwaisi.”

5

Kabutu Didawogala oluwalaisi mina Pilisitia

1 Tutala mina Pilisitia bogwa eilebwaisi makwaina Kabutu Didawogala, matausina ikatikeuwaisi metoya Ebenisa e ilauwaisi osi vilouveka mapilana Asidodi,q 2 matausina ilauwaisi e isuviyaisi ola bwala tapwaroru si yaubada minana Dagoni, e ivitauwaisi makwaina opapala tokolu minana. 3 E leiyam kaukwau, tomota igisaisi Dagoni minana tokolu bogwa eikapusi, e migila opwaipwaia omatala Guyau la Kabutu Didawogala. Mapaila tomota ilupaisi e ivitauwaisi ola kabototu. 4 E leiyam kaukwau kwaiyuwela tomota igisaisi tuvaila tokolu minana eikapusi watanawa omatala Kabutu Didawogala. E tuta makwaina pwanetala deli yamala kweyayu wala ikatuwoli, e ikanubodaisi wala lulu, e wowola wala kesala isisu. 5 (Baisa uula Dagoni la tolula deli goli komwaidosi mina Asidodi, availa availa ititapwarorusi baisa minana, tuta tuta bivapeilisi makatupona e gala bitokailasi, e leimaga goli tuta baisa.)r

6 E Guyau imipuki mina Asidodi saina peula, deli ivitukukoli matausina. Matauna imipuki matausina deli tomotala valu katitaikina, metoya ikapilaki lelia makwaina tubudawa. 7 Avai tuta igisaisi avaka eikikaloubusi makawala ikaibigasi kawasi, “Wi! Mina Isireli si Yaubada eimipukwaidasi deli goli da yaubadasi Dagoni. Mapaila galaga ibodi bitasisiaisi Kabutu Didawogala tuvaila.” 8 E mapaila idouwaisi kasitailima guyoula Pilisitia isigugulasi, e ikatupoiyaisi matausina kawasi, “Ammakawala bakavigakaisi mina Isireli si Yaubada la Kabutu Didawogala?”

E matausina gweguya ivitakaulokaisi kawasi, “Kukwauwaisi kulauwaisi mapilana Gata.” Mapaila ikauwaisi ilauwaisi Gata, makwaina kwaiyuwela mina Pilisitia si vilouveka. 9 E avai tuta ilauwaisi mapilana, Guyau imipuki valu makwaina tuvaila e ivigaki saina kabovitukokola. Matauna imipuki metoya tubudawa e ivigaki iyouloveka baisa tomota komwaidona valu makwaina, tubovau deli tommoya makawala wala. 10 Mapaila iwitalaisi Kabutu Didawogala ila mapilana Ekironi, makwaina kwaitala tuvaila mina Pilisitia si vilouveka. Mitaga avai tuta ilauwaisi makwaina valu, tomota ikawotasi kawasi, “Wo! Bogwa leimiakaidasi mina Isireli si Yaubada la Kabutu Didawogala, mwada bikatumataidasi goli.” 11 Mapaila idouvauwaisi komwaidosi guyoula Pilisitia e ilukwaisi kawasi, “Kuwitalivauwaisi mina Isireli si Kabutu Didawogala bikeiita ola valu tatoula, e taga bikatumataidasi deli litudoiasi.” Saina kabovitukokola ikalisau olopola valu, paila Yaubada imipuki matausina saina mwaugaga. 12 Deli goli matausina gala ikaligasi, tubudawa iyouloveka baisa matausina, mapaila idousi baisa minasina si yaubada paila pilasi.

6

Kabutu Didawogala kala kaimilavau

1 Guyau la Kabutu Didawogala bogwa ikanukwenu nalima nayu tubukona mapilana Pilisitia. 2 E oluvi tomota idouwaisi tolula matausina deli goli tomigameguva e ikatupoiyaisi kawasi, “Avaka bakavigakaisi Guyau la Kabutu Didawogala? Kidamwa bakakaimilivauwaisi ola kabosisu mokwita, avaka sitana tuvaila deli bakawitalaisi ke?”

3 Matausina ivitakaulokaisi kawasi, “Kidamwa bukukwaimilivauwaisi mina Isireli si Yaubada la Kabutu Didawogala, ibodaimi mokwita kala bobwailila deli bukuwitalaisi, e baisa bivigaki mapula mi mitugaga. Makwaina Kabutu Didawogala gala ibodi bikaimilavau, kidamwa gala deli bobwailila. Baisa bimweyeya bukubwainasi metoya okami mmayuyu, e deli bitapuloki ninami avaka uula tuta komwaidona immipukwaimi.”

4 E tomota ikatupoisi kawasi, “Avai bobwaililaga bakawitalaisi baisa matauna Yaubada ke?”

Matausina ivitakaulokaisi kawasi, “Kwailima tubudawa bukububulokaisi metoya goula, e deli nalima kikoni bukububulokaisi metoya goula, natana natana paila taitala taitala guyoula Pilisitia. Paila makwaina lelia eiviloubusi baisa yokomi komwaidomi deli goli mi gweguya tailima matausina. 5 Ibodaimi bukububulaisi kaikobusi makwaisina tubudawa deli kikonis minasina, paila vavagi makwaisina eiyogagaisi mi valu deli ibodaimi bukutemmalaisi mina Isireli si Yaubada. Kaina goli bisim, e taga bimipukwaimi deli mi yaubada minasina e deli goli mi valu. 6 Avaka uula eikikasai ninami, makawala guyoula Itipita deli goli tomotala komwaidosi omitibogwa? Taga kulumwelavaisi paila Yaubada ivigaki matausina toninagowa, kala kalitutila wala itugwalaisi mina Isireli isilavaisi Itipita. 7 Mapaila kukwatubiasaisi kaitala waga kaibibiu kaivau deli nayu bulumakau minasina gala kwaitala tuta eisipwaisi deli waga kaibibiu. Kuyuwolaisi minasina okaibibiu e litusiaga kubokavilaisi bikaimilavausi osi bwala. 8 Kukwauwaisi Guyau la Kabutu Didawogala e kusailasi deli minasina tokolu goulawokuva wala, kidamwa bukuvigakaisi mi bobwailila baisa matauna Yaubada paila goli mapula mi mitugaga. E kukisalaisi waga kaibibiu bisakaula e kukilavaisi titoulela bila. 9 E kugigisaisi ambaisa bila. Ka, kidamwa isisakaula bila okedala valu Beti Semesi, baisa bikibuboti mina Isireli wala si Yaubada eiwitali makwaina gagaveka kaboyogagi eimakaiadasi. Kidamwaga gala, e baisa bitanikolaisi gala matauna leiwitali lelia makwaina eimakaiadasi, mitaga baisa eiviloubusimakava wala.”

10 Matausina ivagaisi avaka bogwa ilukwaisi. Ikauwaisi nayu bulumakau e iyuwolaisi deli waga kaibibiu e nagugwadi bulumakau ikatubudokaisi si bwala. 11 Isailisi makwaina Kabutu Didawogala wa waga kaibibiu toyo makwaina didawogala minasina kikoni deli makwaisina tubudawa eibubulokaisi metoya goula. 12 Minasina bulumakau ivitouulasi isakaulasi okedala Beti Semesi e isisakaulasi wala ililokaiasi, gala sitana iulilavaisi keda. Igilagelasi wala ililoulasi e si gweguya matausina mina Pilisitia kasitailima ibokulaisi ila itobu okaligeila Beti Semesi.

13 Tomotala Beti Semesi ititayoyuwasi witi oitayatila. Ikowanasi e igisaisi makwaina Kabutu Didawogala. Matausina igisaisi e si mwasawa ikalisau sainela. 14-15 Makaina kaibibiu isakaula ima ola bagula taitala tau yagala Yosuwa, matauna tolela valu Beti Semesi. E baisa wala waga ikota katitaikinela kwaitala dukutotu. E mina Libai ilupaisi Guyau la Kabutu Didawogala, deli didawaga makwaina olumoulela ikanukwenusi minasina tokolu goula, e isailisi dukutotu makwaina. E tomota itapilekwaisi makaina waga kaibibiu kaiwokuva wala, deli ikatumataisi bulumakau minasina ivigakaisi lula igabwaisi baisa Guyau. E oluvi mina Beti Semesi isakaisi si lula kwegubugabu deli goli ituwoli lula ituwoli lula baisa Guyau. 16 Matausina tailima si gweguya mina Pilisitia igisaisi avaka eiuvagaisi baisa, e oluvi ikaimilavausi mapilana Ekironi oyamla wala makwaina.

17 Mina Pilisitia iviyabaisi makwaisina kwailima tubudawa eibubulokaisi metoya goula baisa Guyau, ivigakaisi bobwailila mwada mapula si mitugaga, kwaitala kwaitala paila vilouvakaveka, mapilasina Asidodi, Gasa, Asikeloni, Gata, deli Ekironi. 18 E tuvaila iviyabaisi minasina kikoni eibubulokaisi metoya goula, natana natana paila makwaisina vilouvakaveka eiguguyoisi kasitailima gweguyala Pilisitia. Mimilisi makwaisina vilouvakaveka isim kalisi mimilisiga viloukikekita wala gala isim kalisi. Dukutotu makwaina ola bagula Yosuwa guma Beti Semesi, makwaiwena odabala eisailisi Kabutu Didawogala, itotu wala ima lagaila, e baisa kabutuvatusi avaka eiviloubusi.

19 Guyau ikatumati tailuwolima tailuwoyu mina Beti Semesi paila eitadoyaisi olumoulela Kabutu Didawogala. E tomota ivalamsi paila Guyau eivagi saina kwaiveka mtumtula oluwalaisi matausina.

Kabutu Didawogala mapilana Kiriati Yearim

20 Mapaila mina Beti Semesi ilivalasi, kawasi, “Availa bitotu omatala Guyau, matauna Yaubada Tobumaboma? Ambaisaga bitawitalaisi matauna bila paila bikaduwonaku metoya baisa yakidasi.” 21 Iwitalaisi biga baisa mina Kiriati Yearim ilivalasi kawasi, “Mina Pilisitia bogwa eikaimalaisi Guyau la Kabutu Didawogala. Kumakaiamasi e kukwauwaisi kuwoyaisi omi valu.”

7

1 Mapaila mina Kiriati Yearim ikauwaisi Guyau la Kabutu Didawogala e ilauwaisi ola bwala taitala tau yagala Abinadaba, matauna isisu oitayatila. E matauna tau latula Eleasa ikabomaisi kidamwa biyamati makwaina. *

Samwela ikaraiwogi mina Isireli

2 Guyau la Kabutu Didawogala isisu tuta kaduwonaku mapilana Kiriati Yearim, kaina iboda kweluwoyu taitu. E tuta komwaidona mina Isireli komwaidosi idousi paila pilasi baisa Guyau.

3 E Samwela ikaibiga baisa mina Isireli, kawala, “Kidamwa bukuninavilasi baisa Guyau metoya oninami komwaidona, e ibodi bukuligaiwaisi minasina yaubada nagilagala deli minasina tokolu Asitati.t E kukwasalaimi tomwaidomi wala baisa Guyau, deli kutaimamilasi baisa matauna kalamwaleta, e matauna wala bikolaimi metoya oyumasi mina Pilisitia.” 4 Mapaila mina Isireli bogwa iligaiwaisi minasina si tokolu Bealiu deli Asitati, e ititapwarorusiga baisa Guyau kalamwaleta.

5 E oluvi Samwela iwitali mina Isireli komwaidosi bibodasi mapilana Misipa, kawala, “Ka, valu mapilana banigada baisa Guyau paila yokomi.” 6 E mapaila komwaidosi wala isigugulasi mapilana Misipa, igolaisi sopi ivigakaisi makawala lula iligabwaisi omatala Guyau, deli iposumasi wala yam makwaina kwemwaidona. E ilivalasi kawasi, “Bogwa tasulasi baisa Guyau.” (E mapilana Misipa goli Samwela bikiduwosisii avai pakula avai pakula oluwalaisi mina Isireli.)

7 Avai tuta mina Pilisitia ilagaisi kidamwa mina Isireli eisigugulasi mapilana Misipa, e tailima matausina guyousi Pilisitia bogwa ikougugulaisi si tomota paila biwaiyasi matausina. E mina Isireli bogwa ilagaisi paila baisa e ikokolasi, 8 e ilivalasi baisa Samwela kawasi, “Mwa! Gala bukusim ninigada baisa Guyau da Yaubadasi, kidamwa matauna bikolaidasi metoya baisa mina Pilisitia.” 9 E Samwela bogwa ikatumati lam natubovau igibuki lula namwaidona baisa Guyau paila bipilasi mina Isireli, e Guyau ivitakauloki la nigada. 10 E Samwela igau wala igibugabu lula, e mina Pilisitia ivalapulasi mwada biwaiyasi. Mitaga wa tuta matutowena Guyau ibutupilapala metoya wa labuma ikoulovi matausina. E komwaidosi mina Pilisitia iwouwouya ninasi ibulukukoli isakaulasi. 11 E mina Isireli isunapulasi metoya mapilana Misipa ibokavilaisi mina Pilisitia ilauwaisi katitaikinela mapilana Betikari ikatumataisi matausina otapwala keda.

12 Oluvi Samwela ikau kwaitala dakuna, ivitomiliwoli oluwalaisi mapilasina Misipa deli Seni, e ilivala kawala, “Guyau matauna bogwa eipilasaidasi tuta komwaidona.” E ivabu yagala dakuna makwaina Dikunela Pilasi. 13 E mapaila mina Pilisitia komwaidosi bogwa imamasi, deli Guyau bogwa isilibodi matausina mwada taga biyoulisi si kwabila mina Isireli, e silaboda makwaina bisisu wala bila avai tuta Samwela la momova biwokuva. 14 E komwaidona viluwela mapilana bogwa eiyoulisi mina Pilisitia oluwalaisi Ekironi toyo Gata, e tuta baisa ikaimilivauwaisi baisa mina Isireli. E si kabokwaraiwaga mina Isireli iyoulivauwaisi wala. Mapaila mina Isireli deli mina Kenani ivasosusi wala.

15 E Samwela ikikaraiwogi mina Isireli ola tuta komwaidona isisu tomomova. 16 Taitu kwaitala kwaitala bititavina ovalu makwaisina Beteli, Giligali deli Misipa, e metoya valu makwaisina matauna bikiduwosisii avai pakula avai pakula wala. 17 E oluvi bikaimilavau ola valu mapilana Rama, e mapilawena tuvaila bitoyakala. E mapilana Rama ikaliai kwaitala kabolula paila Guyau.

8

Mina Isireli magisi taitala si guyau

1 Tutala Samwela bogwa eitomoya, matauna ivigaki litula bitoyakalasi olopola Isireli. 2 Molitomoya yagala Yoweli, e molagwadi yagala Abia. E matausina itoyakalasi mapilana Biasiba. 3 Matausina gala ibokulaisi tumasi la kidakeda, mitaga itaki wala ninasi biwotetilasi paila si mani, mapaila iyebwailisi avaka bikikauwaisi metoya baisa tomota paila katupatula udosi e galaga ivagaisi avaka kala duwosisia otutala yakala.

4 Mapaila komwaidosi tokwaraiwogala Isireli isigugulasi gulitinidesi, e ilokaiasi Samwela mapilana Rama, 5 e ilukwaisi matauna kawasi, “Ka, yoku bogwa kutitomoya e litumwa gala wala ibokulaisi m kidakeda. Mapaila kunagi taitala guyau biguyoiyaimasi, kidamwa bakayosisi ma guyausi titoulemasi, makawala goli boda ituwoli ituwoli isim si guyau.” * 6 E Samwela gala imwamwasila nanola avaka si kapuloki paila magisi taitala si guyau. Mapaila matauna inigada baisa Guyau. 7 E Guyau ikaibiga, kawala, “Kunakaigali avaka tomota komwaidosi eilivalaisi baisa yoku. Ka! Gala yoku bipakaimsi mitaga yeigula mwada si Guyau ipakaigusi. 8 E metoya wa tuta matutona lavisunupuloi matausina metoya Itipita e leima lagaila, matausina itotubulokaigusi e ititapwarorusiga baisa ituwoli yaubada. E baisa tuta eiuvigakaimsi makawala tuta komwaidona eiuvigakaigusi. 9 Mapaila kunakaigali matausina, deli kukwatululuti peula e kutaneku ammakawala si gweguya bivigakaisi matausina.”

10 E Samwela ilagi matausina ininigadasi paila taitala si guyau, e iluki komwaidona avaka Guyau bogwa eiluki matauna. 11 E Samwela ikatumiki, kawala, “Ka, baisa makawala mi guyau bivigakaimi. Litumia tauwau bivigaki la tokwabilia. Mimilisi matausina biwotetilasi ola waga kaibibiu paila kabilia, mimilisi ola wosa, e mimilisi bisisakaulasi otuboulosi la waga kaibibiu. 12 Matauna bivigaki mimilisi kumatoula odubasi lakatuluwotala tokwabilia e mimilisi odubasi tailuwolima tokwabilia. Litumia tauwau bisapwaisi la bagula e bitaiyauwaisi avaka eisapwaisi, e biyoudulaisi la guguwa paila kabilia deli goli guguwala la waga kaibibiu. 13 E litumia vivila bigibugabusi mimilisi la bulami kaisimasimina e biwotetilasi makawala la tosulusulu deli la tokumkumla. 14 Matauna bikau mi baleku makwaisina bilukumalala, e mi waini bigulesi deli mi umila olibe e bisaiki makwaisina baisa la tosikwawa. 15 E metoya luwotala kʹami deli mi waini kaiuwala, matauna bikau gulotala paila la tosikwawa deli la tokwaraiwaga. 16 Matauna bikau mi ula, mi bulutuvalu naminibwaita, deli goli mi ase, e bivigaki minasina bipaisewasi paila matauna. 17 E metoya yuwoluwotala mi sipi matauna bikau yuwotala. E yokomi wala bivigakaimi la ula. 18 E avai tuta tuta matutona bima, yokomi bukutakulukulusi deli ninami kala mmayuyu paila uula mi guyau matauna goli yokomi titoulemi bogwala lokunagaisi, mitaga Guyau gala wala binakaigali mi takulukulu.”

19 Tomota gala wala inakaigalaisi Samwela mitaga ikaibigasi kawasi, “Gala! Magimasi wala taitala ma guyausi, 20 e gagabila bakavigakaimasi makawala boda ituwoli ituwoli. Bakayosisi ma guyausi titoulemasi paila biguyoiyaimasi, bikugwaiyaimasi otutala kabilia, deli biyowai paila yakamaisi.” 21 Avai tuta Samwela bogwa inakaigali komwaidona avaka eililivalaisi, e ilokaia iluki Guyau Yaubada. 22 E Guyau Yaubada ivitakauloki matauna kawala, “Bwaina wala. Kuvagi avaka magisi e kusaiki taitala si guyau.” E oluvi Samwela iluki komwaidosi mina Isireli bikaimilavausi osi valu.

9

Saulo ibodasi sola Samwela

1 E isisu baisa taitala tau saina bidugaga la guguwa, e isim kala yeiwau, matauna yagala Kisa, metoya odalela Beniamina. E matauna Abieli latula, e Serora tabula, e matauna Bekorata vaiyola olumoulela madilana Apia. 2 E taitala latula isisu yagala Saulo, saina tomatabwaila matauna, e totubovau goli. E Saulo saina towonaku deli tomatabwaila, e gala taitala olopola Isireli makawala matauna.

3 E mimilisi Kisa la ase itamwausi e Kisa iluki Saulo kawala, “Kunagi taitala touwata e kulosi kunevisi minasina ase.” 4 Isuwaisi wala mapilana piladubakaila Epereim deli mapilana Salisa mitaga gala wala ibanaisi minasina. E iluvapelasi isuwaisi wala mapilana Saalim, mitaga minasina ase gala wala itotusi baisa. E oluvi isuwaisi wala mapilana si kabokwaraiwaga Beniamina, mitaga tuvaila wala gala ibanaisi minasina. 5 Mitaga avai tuta imaisi mapilana Supa, e Saulo iluki la touwata kawala, “Mwa! Ibodi bitakeiita ovalu. Kaina tamagu bininilavi kasi nanamsa minasina ase e kaina goli binokubukubu paila yakida.”

6 Mitaga la touwata ivitakauloki matauna kawala, “Ka, mna - valu makwaina isisu taitala tau tobumaboma e saina kala taimamila matauna, paila komwaidona avaka avaka bililivali gala wala bisala. E tam tagisi matauna, e kaina goli bilukwaida ambaisa bitabani minasina ase.”

7 E Saulo ikatupoi, kawala, “E mitaga kidamwa bitalokaia matauna, avaka gagabila bitasaiki matauna? Ka, baisa gala wala avaka kesala kʹada isisu okada kauya, e gala wala avai vavagi mwada bitasaiki matauna kadai!”

8 E touwata ivitakauloki kawala, “Ka, yeigu laiyosi sitana pikekita wala mani gagabila basaiki matauna, e kaina matauna bilukwaida mwada ambaisa bitabani minasina.”

9-11 E Saulo ivitakauloki kawala, “Ee! Baisa saina bwaina nanamsa, ibodi wala bitala.” Mapaila matausina ilosi ovilouveka ambaisa matauna tobumaboma leisisu, e tutala iligalaguvasi wa koya bila ovilouveka, e matausina ibodaisi mimilisi kapugopugula leimeimaisi mwada bikasopisi. E ikatupoiyaisi minasina kawasi, “Ki, tokalamimi eisisu ovalu?”

(E tuta matutona mina vitoubobuta idoudousi tokalamimi, mapaila avai tuta kidamwa availa magila mwada bikatupoi baisa Yaubada, ibodi wala bilivala, “Bitalosi tabodaisi tokalamimi.”)

12-13 E minasina kapugopugula ivitakaulokaisi kawasi, “Mitaga! E mokwitala, ka - omitami isisu. Kidamwaga bukunanakwasi e bogwa bukubodaisi matauna. E makateki wala bukuviloubusisi ovalu, e bukubanaisi matauna. Matauna lagaila leima ovilouveka, paila uula tomota mwada bigabwaisi si lula baisa okabolula wa koya. Paila matausina eidou gala wala bivitouulasi kamkwam igau wala matauna biviloubusi, paila uula ikugwa bibigibwaili si lula. Kidamwa tuta baisa wala bukulosi e bogwa bukubanaisi matauna - igau gala bilaguva bila okamkwam wa koya.” 14 Mapaila Saulo sola la touwata ilosi ovilouveka. E tutala isusuvisi e igisaisi Samwela leimaima omitasi matausina baisa okedala bilokaia okabotapwaroru.

15 Makwaina yam bogwa leiwokuva e Guyau bogwa eilivala baisa Samwela, kawala, 16 “Nabwaia wa tuta matutowena bawitali taitala tau metoya odalela Beniamina. Bukuvaputumi matauna paila biguyoi ulo tomota mina Isireli, deli bikoli matausina metoya baisa mina Pilisitia, paila bogwa lagisi kasi mmayuyu ulo tomota deli bogwa lanakaigali si dou paila pilasi.”

17 E avai tuta Samwela bogwa igisi Saulo iviloubusi, e Guyau iluki matauna kawala, “E matoulela matauna bogwa lalukwaim. Matauna goli biguyoi ulo tomota!” 18 E oluvi Saulo ilokaia Samwela matauna itotu okalapisila, e ikatupoi matauna kawala, “Mwa! kulukwaigu am mesisiki matauna tokalamimi ke?”

19 E Samwela ivitakauloki kawala, “Mayeigula! Ka, kukugwaiwa bitawaisi okabotapwaroru. Kamitaiyu wala deli yeigu bitakamsi lagaila. E igaugwa nabwaia kaukwau bamapu m kwatupoi komwaidona e bawitalaim bukula om valu. 20 Mitaga minasina ase bogwa eitamwausi e kwaitolu yam eisisuaisi - e gala bukunokubukubu paila minasina, bogwa wala leibanaisi. Mitaga avai tau mina Isireli saina magisi sainela ke? Ka, yoku wala - e yoku deli tamam deli goli tosisula la bwala.”

21 Saulo ivitakauloki kawala, “Yeigu matoya odalela Beniamina, madilana dilikekita metoya Isireli odalela, e veyagwa gala wala dimlesi metoya osi dala komwaidona. Avaka paila kulivala makawala baisa yeigu?”

22 E Samwela ivakouli Saulo sola la touwata ilau tabudotala bwala tabudoveka e isaiki matausina si kabosisu deli kasi taimamila okabokamkwam deli matausina tomota kasi bawa tailuwotolu, availa availa eidou paila bikamsi. 23 E Samwela iluki tovakapula kawala, “Kumai masisilina viliona lasakaim, lalukwaim bukukwatupali.” 24 E mapaila tovakapula matauna imiaki masisilina kaikena sisiliposa, e isaili omatala Saulo. E Samwela ikaibiga, kawala, “Kugisi, masisiliwena lakatupali paila wala yoku. Kukwam. Ka, layeiya paila yoku bukukwam baisa deli tomota matausina ladou.”

Mapaila Saulo ikamsi sola Samwela yam makwaina. 25 Avai tuta isilavaisi kabotapwaroru e ilosi ovalu ikatubiasaisi Saulo kabala makawala wa baliga. 26 E matauna imasisi baisa.

Samwela ivaputumi Saulo paila biguyau

E bogwa eikikivi visiga e Samwela iviguli Saulo wa baliga kawala, “Mwa! Kumamata! Bawitalaimi bukulosi omi keda.” Saulo itokaia, e matauna kasitaiyu Samwela ilosi okadaula. 27 Avai tuta imaisi okadumilagela valu, e Samwela iluki Saulo kawala, “Kuluki matauna touwata bikugwaiwa.” E Samwela ilivalavau kawala, “Kutoli baisa igau tuta pikekita wala, e balukwaim avaka Yaubada bogwa eilivala.”

10

1 E oluvi Samwela ikau lukwavala bulami olibe e iligabu opwanetalav Saulo, iviyuwoli matauna e iluki kawala, “Guyau bogwa eivaputumaim kidamwa yoku bivigakaim si guyau la tomota mina Isireli. Yoku bukuguyoi la tomota e bukukoli matausina metoya komwaidosi kasi tilaula. E baisa kabosimokwita baisa yoku paila Guyau bogwa inagaim kidamwa yoku si guyau la tomota. 2 Ka, avai tuta bukusilavaigu lagaila bukubodi taiyu tauwau okala laka Retieli mapilana Selisa oviluwela Beniamina. Matausina bilukwaimsi paila bogwa leibanaisi minasina ase lokuninevi, e tamam gala tuvaila binokubukubu paila minasina, mitaga paila wala yoku, e ikikatupoi kawala, ‘Ammakawala bavigaki matauna latugu?’ 3 Mapaila bukusilavi baisa e bukuliloula wala e bukusakaila kai makaina kaibumaboma mapilana Teibo, e baisa bukubodi taitolu tauwau bilosi ilulasi baisa Yaubada mapilana Beteli. Taitala matausina biuvakadi natolu gota nagugwadi, taiyuwela bikikau kwaitolu beredi, e taitolula biyosi yatala lukwavala waini. 4 Matausina bibodaimsi bikasalaisi kwaiyu kam beredi e yoku bukukwam. 5 E oluvi bukula koya makwaina yagala Koyala Yaubada mapilana Gibia, e baisa mina Pilisitia si kabosikaiwa isisu. Okadumilagela valu makwaina bukubodi budotala mina vitoubobuta eibubusisi metoya okabolula wa koya, e matausina biwawaisi gita, yuka, kaisosau, e deli biyuyuvisi loloni. Matausina bikikaiwosisi deli bigougovasi. 6 E saina nanakwa la baloma Guyau bikaraiwogaim e bukulokaia madeilila e deli bukukwaiwosisi e bukugougovasi, e yoku bukudavila wala e kam gigisa makawala taitala tomota ituwoli. 7 Avai tuta vavagi makwaisina biviloubusisi, e ibodi bukuvagi wala avai vavagi Yaubada eivakadaim paila bukuvagi. 8 Bukukugwaiwa wala mapilana Giligali oluviga bawa bitaboda baisa. E yeigu bagabu lula kwegubugabu, deli kalubaila lulela. Bukututulaigu baisa biboda kwailima kwaiyu yam e oluviga bawa e balukwaim avaka bukuvagi.”

9 Tutala Saulo itovila bisilavi Samwela, Yaubada isaiki Saulo la bubunela kwaivau. E komwaidona avaka Samwela eiluki iviloubusisi wala wa yamla makwaina. 10 Avai tuta Saulo deli la touwata iviloubusisi mapilana Gibia, budotala mina vitoubobuta imaisi ibodaisi matauna. E saina nanakwa la baloma Yaubada ikaraiwogi matauna, e iwokaia madeilila ikikaiwosisi deli igougovasi. 11 Availa matausina inikolibogwisi matauna e tuta baisa igisaisi eiuvagi baisa, ikatupoisi baisa taitala taitala kawasi, “Avakaga bogwa eiviloubusi baisa latula Kisa? Ki, Saulo bogwa wala eimila tovitoubobuta ke?” 12 Taitala tau eisisiki baisa ikatupoi kawala, “Ammakawalaga matausina mina vitoubobuta ituwoli - ki, kudokaisi tumisia avai tauwau ke?” Baisa uula eivitouula makwaina bigivakala bitakaibiga, “Ki, matauwena Saulo bogwa wala eimila tovitoubobuta ke?” * 13 Tutala Saulo bogwa eivenoku kakaiwosi deli gougova e ilokaia okabolula odabala koya.

14 Saulo kadala igisi matauna deli la touwata, e ikatupoi matausina kawala, “Tauwau, ambaisa mokutoyasi ke?”

Saulo ivitakauloki matauna kawala, “Kanainevi minasina ase, kanainevi gala wala kabani, e mapaila kalokaia kagisi Samwela.”

15 E Saulo kadala ikatupoi matausina kawala, “Avakaga eilukwaimi ke?”

16 Saulo ivitakauloki matauna kawala, “Eilukwaima kidamwa bogwa leibanaisi minasina ase.” E mitaga gala iluki kadala avaka bogwa Samwela eikamituli paila matauna bimili guyau.

Saulo ilupaisi ikawotasi guyau

17 E Samwela idou tomota bisigugulasi gulitinidesi paila kwaitala sigugula mapilana Misipa, 18 e iluki matausina kawala, “Ka, Guyau matauna mina Isireli si Yaubada eikaibiga kawala, ‘Ka, yeigula lakatusunupuloiyaimi metoya Itipita e lakolaimi metoya oyumasi mina Itipita, deli goli metoya oyumasi tomota ituwoli, availa availa eilamidadaimi. 19 Yeigula mi Yaubada, e yeigu goli lakolaimi metoya komwaidona kami pakula deli kami mwau. Mitaga lagaila yokomi bogwa lokukoulovaigusi e lokuninigadasiga mwada basakaimi taitala mi guyau. E bwaina wala, kukougugulaimi titoulemi ituwoli dala e ituwoli kaiyawa omatagu yeigu mi Guyau!’ ”

20 E oluvi Samwela iluki dala kwaitala kwaitala bidadelisi bimakaiasi matauna, e Guyau inagi dala Beniamina. 21 Mapaila Samwela ivigaki kaiyawela odalela Beniamina bidadelisi, e Guyau inagi makwaina kaiyawa Matiri. E oluvi tauwau metoya kaiyawela Matiri idelisi, imakaiasi, e Guyau inagi Saulo matauna Kisa latula. E tomota ininevaisi matauna mitaga gala wala ibanaisi, 22 mapaila ikatupoiyaisi Guyau kawasi, “Ki, gala availa tuvaila?”

E Guyau ivitakauloki kawala, “Ka, Saulo matauna isipepuni piliyuwela ambaisa eikougugulaisi guguwa.”

23 E isakaulasi ilosi ivisunupuloiyaisi Saulo imaiyaisi omitasi tomota, e igagabila wala bigisaisi matauna towonaku gala makawala taitala matausina. 24 E Samwela iluki tomota kawala, “Ka, matauna goli Guyau bogwa leinagi! Gala taitala isisu oluwalaidasi makawala matauna.”

E komwaidosi tomota ikawotasi kawasi, “Guyauwʹe, guyau!”

25 Samwela ikatumiki baisa tomota avaka taitala guyau ibodi biuvagi tuta tuta. E oluvi igini vavagi makwaisina ilosi pilatala buki, e isewoya mapilana ila okabala kwaibumaboma. E oluvi iwitali komwaidosi ikeiitasi osi valu. 26 Saulo deli ikaimilavau ola valu mapilana Gibia. Mimilisi tokwabilia topapeula, matausina Yaubada bogwa eisikaili, ilosi deli matauna. 27 Mitaga mimilisi matausina gala dimlesi ikaibigasi kawasi, “Ammakawalaga tau matauna bivigaki avaka bwaina paila yakidasi?” Matausina ikoulovaisi Saulo e gala imiakaisi avaka paila kala tabubula.

11

Saulo ibokavili mina Amoni

1 Makawala natana tubukona eiwokuva, e guyau Neyasi matauna guyoula Amoni ikugwai la tokwabilia ilau isevataisi deli mina Yabesi, mapilana olopola makwaina mina Giliadi si kabokwaraiwaga e isibodaisi valu. E tauwau mina Yabesi ilukwaisi matauna Neyasi kawasi, “Kidamwa bitasepitukwaisi yokomi deli yakamaisi, e bogwa bakatagwalasi yoku kama tokwaraiwagasi.”

2 Mitaga Neyasi ikaibiga kawala, “Ka, basepitukwaimi kidamwa wala bukutagwalasi bakipwesi mitami pilakakata e bivigaki kasi kabokakayuwa komwaidona mina Isireli.”

3 E mina Yabesi kasi tokugwa ikaibigasi kawasi, “O bwaina, kutagwala kwailima kwaiyu yam e bakawitalaisi biga bilokaia viluwela mapilana Isireli. Kidamwa gala availa bipilasaimasi, bwaina wala bukukwaraiwogaimasi avaka magim.”

4 E biga iwitalaisi mapilana Gibia, ambaisa Saulo eisisu, e avai tuta eikayayaisi biga komwaidosi tomota ivitouulasi valam. 5 Saulo ola bagula leima deli la bulumakau e ikatupoi, kawala, “Aa, avaka paila valam eititokaia?” E ilukwaisi avaka mina Yabesi biga eimaiyaisi eisalaisi. 6 Avai tuta Saulo ilagi baisa, e Yaubada la baloma isuvi baisa matauna, e saina kala leiya makawala kova ilululu. 7 Iyosi nayu bulumakau ikatumati e iyali kabilatala kabilatala e iwitali biga deli makabilasina ilauwaisi viluwesi Isireli komwaidona e ikatululuti kawala, “Ka, kumitakavataisi makabilana! Kidamwa availa yokomi gala bibokulaigu yeigu Saulo sogu Samwela e bakalosi okabilia, e bwaina wala, la bulumakau bakavigakaisi makawala makabilana.”

E komwaidosi matausina mina Isireli ikokolasi paila Guyau Yaubada mwada avaka bivagi, e komwaidosi wala imaisi gulitinidesi e gala taitala ikesa. 8 E mapaila Saulo ikouguguli matausina mapilana Beseki, kasi bawa 300,000 metoyasi Isireli e 30,000 metoyasi Yuda. 9 E ilukwaisi matausina tokauwaisi biga metoya mapilana Yabesi kawasi, “Tauwau, ka, kulosi kulukwaisi mi tomota igau nabwaia lalavi gala bitovila kalasia bakawaisi bakakolaimi.” Avai tuta matausina mina Yabesi ibanaisi biga mabigana, e imwasawasi sainela. 10 E ilukwaisi Neyasi, kawasi, “Ka, nabwaia bakawokaiamsi e ibodi bukuvagi paila yakamaisi avakaga nanom.”

11 E eiyam ikikivi visiga, Saulo ikovi la tomota ivigaki budotolu, e tutala kalasia igibaliluva matausina isakaulasi ilokaiasi kasi tilaula okasi kabeikau e iwaiyasi matausina mina Amoni. E bogwa eilalavi imtulaisi wala e matausina kesala ibutusi, taitala taitala isakaula imwaim imwaim wala.

12 Oluvi mina Isireli ilukwaisi Samwela kawasi, “Mwa! Avai tauwau eikaibigasi mwada gala ibodi Saulo biguyau baisa yakamaisi? Ka kumai matausina baisa yakamaisi e bakakatumataisi matausina!”

13 Mitaga Saulo ikaibiga, kawala, “Gala! Lagaila gala wala taitala bikaliga paila yam lagaila Guyau bogwa eikoli Isireli.” 14 Mapaila Samwela iluki matausina kawala, “Ibodaidasi komwaidodasi wala bitalosi mapilana Giligali, kidamwa bitakamitulivauwaisi mwada Saulo da guyausi.” 15 E mapaila komwaidosi ilosi Giligali mapilana pilabumaboma e baisa ikamitulaisi Saulo matauna si guyau. E matausina igabwaisi lula, kalubaila lulela,w e Saulo deli komwaidosi mina Isireli tuta matutona igougovasi deli si mwasawa.

12

Samwela la biga taloi

1 E oluvi Samwela ilivala baisa mina Isireli kawala, “Bogwa lavagi avaka mi nigada baisa yeigu. Bogwa lasakaimi taitala mi guyau paila biguyoiyaimi. 2 Ka, tuta baisa matauna bikugwaiyaimi. Mitaga yeigu, ka, bogwa latomoya deli lakasousou, e litugwa tauwau deli wala yokomi. E yeigu ogu tuta tubovaugu bogwa wala lakugwaiyaimi e leima baisa tuta. 3 Mayeigu wala. Kidamwa bogwa lavagi avai vavagi gaga, ibodi wala tuta makwaina bukutabinakaigusi metoya omatala Guyau Yaubada, e deli goli omatala guyau matauna bogwa einagi. Ki avai tomotaga la bulumakau lakau, kaina avai tomota la ase lakau ke? Ki, bogwa lakoumakavi la guguwa avai tomota kaina lalamidadi matausina ke? Ki, mwada lakau avaka katupatula wodogu baisa avai tomota ke? Kidamwa bogwa lavagi makwaisina vavagi, ibodi wala bamipuvau avaka bogwa lakaubogwi.”

4 E tomota ivitakaulokaisi matauna kawasi, “Gala, yoku gala kukoumakavi avaka baisa yakamaisi kaina kulamidadaimasi, e yoku gala wala lokukwau avai vavagi metoya baisa avai tomota.”

5 E Samwela ivitakauloki kawala, “Guyau Yaubada deli matauna guyau bogwa leinagi, e matausina kasitaiyu bisolasi kidamwa yam lagaila bogwa lokubanaigusi tobwaila wala yeigu.”

E komwaidosi ivitakaulokaisi kawasi, “E mokwita wala, Guyau matauna kada tosolasi.”

6 E Samwela isaitaula wala la bigatona. Kawala, “Guyau kalamwaleta wala matauna bogwa einagi Mosese sola Eroni, e matauna ivisunupuloi tubumia metoya mapilana Itipita. * 7 E tuta baisa kutotusi wala baisa, e yeigu batabinakaimi omatala Guyau, e bayoluluwaiyaimi komwaidona la vavagi siligaga Guyau eiuvagi tutala eikatumovaimi deli goli tubumia. 8 Avai tuta Yekobe deli litula ilosi mapilana Itipita, e deli goli mina Itipita ilamidadaisi matausina, e tubumia idousi baisa Guyau paila pilasi. E Guyau iwitali Mosese sola Eroni e ivisunupuloiyaisi matausina metoya mapilana Itipita, e imaiyaisi matausina imili valusi ovalu makwaina. * 9 Mitaga tomota bogwa ilumwelavaisi Guyau matauna si Yaubada, e mapaila iwitali mina Pilisitia deli guyoula Mowabi, e deli goli matauna Sisera, matauna si kumatoula tokwabilia mapilana viluwela Asora, e ibasaisi kabiliela deli tubumia ikalisauwaisi matausina. * 10 E oluvi idousi baisa Guyau paila pilasi, kawasi, ‘Mwa Guyau! Bogwa wala lakasulasi, uula bogwa katotubulokaimsi e lakatitapwarorusi baisa minasina tokolu Beali deli Asitati.x Mwa Guyau! Kukolaimasi metoya kama tilaulasi e oluvi bakatapwarorusi baisa yoku.’ * 11 E Guyau iwitali Gidioni, e oluvi Baraki, e oluvi Yepata, e kala vigimkovila yeigu. E taitala taitala yakamaisi lakakolaimi metoya kami tilaula, e oluvi goli kusibwabwailasi. * 12 Mitaga avai tuta bogwa lokugisaisi guyau Neyasi mapilana Amoni mwada biwaimi, e yokomi kukoulovaisi Guyau Yaubada mwada matauna mi guyau, e kulukwaigusiga kawami, ‘Mwa! Magimasi taitala ma guyausi biguyoiyaimasi.’ *

13 “E ka, matauwena goli lokunagaisi paila mi guyau. Lokunigadaisi paila matauna, e matauna tuta baisa Guyau bogwa leisakaimi. 14 Komwaidona vavagi bibwaina baisa yokomi kidamwa bukutemmalaisi Guyau matauna mi Yaubada, e bukuwotitalaisi matauna, e bukulagaisi kaigala, e bukukwabikuwolaisi la karaiwaga, e kidamwa yokomi deli mi guyau bukubokulaisi matauna. 15 Mitaga kidamwa gala bukulagaisi Guyau la biga deli bukukoulovaisi la karaiwaga, e matauna bikoulovaimi, yokomi deli mi guyau. 16 Mapaila baisa, kutolisi baisa, e bukugisaisi vavagi siligaga avaka Guyau makateki bivagi. 17 Tuta baisa meilili kadai! Mitaga ka, yeigu banigada, e Guyau biwitali pilapala deli kuna. Avai tuta baisa bikaloubusi, yokomi bukunikolaisi kidamwa baisa lokuyomitalaisi kwaiveka sula baisa Guyau avai tuta yokomi lokunigadaisi matauna bisakaimi taitala mi guyau.”

18 Mapaila Samwela inigada, e oyamla wala makwaina Guyau iwitali pilapala deli kuna. E komwaidona tomota ikukolaisi Guyau deli Samwela, 19 e ilukwaisi Samwela kawasi, “Mwa! Tomoya, kakomasi lopom, kunigada baisa Guyau m Yaubada paila yakamaisi, mapaila baisa gala bakakaligasi. Baisa tuta bogwa eitapuloki ninamaisi kidamwa lakakatumkulovaisi komwaidona ma mitugagasi, e lakavagaisi sula paila uula kaninigadasi paila taitala guyau.”

20 Samwela ivitakauloki, kawala, “Gala bukukokolasi. Mokwita bogwa lokuvagaisi mitugaga, mitaga gala bukutotubulokaisi Guyau, e kuwotitalaisi matauna metoya oninami komwaidona. 21 Gala bukubokulaisi minasina yaubada sasopa, minasina gala gagabila bikatumovaimi kaina biwotitalaimi, paila minasina gala wala dimlesi. 22 Paila Guyau bogwa eilivala biga katotila mwau, kidamwa matauna gala bisilavaimi, paila bogwa eivitobu nanola kidamwa bivigakaimi la tomota tatoula. 23 E pailaga yeigu, kidamwa basim ninigada paila yokomi, baisa goli bavagi sula, e sula makwaina biyogagaimi. Yaubada gala wala magila bavagi sula makwaina. E kaimapula wala bavitulokaimi ammakawala bukububunasi bwaina deli duwosisia. 24 Kukwabikuwolaisi Guyau, deli kuwotitalaisi matauna metoya oninami komwaidona deli mi kimadagi. Kululuwaisi vavagi siligaga bogwa leivagi paila yokomi. 25 Mitaga ka - kidamwa yokomi bukusetuwolaisi wala mitugaga, Yaubada bikatumtuwolimi yokomi deli goli mi guyau.”

13

Kabilia deli mina Pilisitia

2  y Saulo inagi lakatuluwotolu tokwabilia, e iyosi lakatuluwoyu kasi bawa isimwaisi mapilana Mikimasi odubakailela Beteli e iwitaliga lakatuluwotala deli latula Yonatani ilosi mapilana Gibia osi valu Beniamina dalela. E kesalaga matausina, Saulo iyabi ikeiitasi osi valu.

3 Yonatani ikatumati mina Pilisitia si kumatoula mapilana Geba, e komwaidosi mina Pilisitia ilagaisi bulogala. E oluvi Saulo iwitali touwata biyuvidousi otauya olumoulesi komwaidona viluwesi Iberu, kidamwa bimaisi paila kabilia. 4 E komwaidona mina Isireli ilagaisi kidamwa Saulo bogwa eikatumati mina Pilisitia si kumatoula e mauula komwaidosi mina Pilisitia eivigakaisi matausina mina kukolosi. E mapaila tomota imapwaisi dou makwaina e isigugulasi deli Saulo mapilana Giligali.

5 E mina Pilisitia isigugulasi paila bikabiliasi deli mina Isireli. Matausina si waga kaibibiu paila kabilia kasi bawa 30,000, tosila wosa kasi bawa 6,000, e makawala goli saina bidugaga tokwabilia, kasi bawa makawala kanakenuva olumata. E matausina imaisi Mikimasi mapilana Betaveni opilibomatu, e baisa ibudaisi kasi kabeikau. 6 E oluvi matausina ivitouulasi kabilia ikatugigaiyaisi mina Isireli. E mina Isireli ibodasi mwau sainela. Mimilisi mina Isireli isipepunisi wa lagi, onobwala, kaina oluwalaisi raibwaga, omlopu, deli outuwotu, 7 e mimilisiga iluvapelasi Wayaz Yoridani ilosi mapilana Gada deli Giliadi.

Mitaga matauna Saulo isisu wala mapilana Giligali, e tomota deli matauna itatatuvasi deli kasi kokola. 8 E matauna itutuli wala Samwela iboda kwailima kwaiyu yam, makawala avaka Samwela eiluki bivagi. Mitaga Samwela iyobali, gala wala ima. Tomota ivitouulasi ibutusi metoya baisa Saulo, * 9 e mapaila Saulo iluki matausina kawala, “Kumiakaigusi kwegubugabu lulela deli lulela kalubaila.” E ka, matauwena igabu lula kwegubugabu. 10 E makateki wala bivinaku lula e ka! Samwela iviloubusi. Saulo ilokaia mwada bibodi, deli bikamiabi matauna, 11 mitaga Samwela ikatupoi kawala, “Ki, avaka bogwa lokuvagi?”

E Saulo ivitakauloki kawala, “Ka, tomota bogwa eibutubutusi metoya baisa yeigu, uula yoku kuyobali e gala kunanakwa kuma makawala lokulivala mwada bukuvagi. E ka, tuvaila, matausina mina Pilisitia eisigugulasi baisa mapilana Mikimasi. 12 E mapaila laninanamsa kawagu, ‘Kaina igau mina Pilisitia bimaisi baisa Giligali e biwaigusi, e mitaga yeigu gala lavigikoni mwada Guyau bitugwali la pilasi baisa yeigu.’ Mapaila alumkoli e ibodaigu wala bagabu kwaitala lula.”

13 E Samwela ivitakauloki Saulo kawala, “Baisa saina nagowa lokuuvagi! Gala wala kukwabikuwoli la karaiwaga Guyau m Yaubada eisisakaim. Kidamwa bogwa kukwabikuwoli, e gagabila wala bivigakaimi yoku deli dalem bukuguyausi olopola Isireli tuta gala biwokuva. 14 E mitaga tuta baisa m guyau gala bikanigaga. Uula bogwa kukoulovi matauna, e mapaila Guyau magila binevi taitala tau ibodi e bivigaki matauna biguyoi la tomota.” *

15 E Samwela isilavi Giligali e ikatuwakeda ila. E tomota kesala ibokulaisi Saulo tutala ilokaia bivakawoli la tokwabilia. E isilavaisi metoya Giligali ilosi mapilana Gibia olopola mapilana Beniamina. E Saulo ikalau la boda kasi bawa kaina lakatulima lakatutala tokwabilia. 16 E Saulo sola latula Yonatani deli si tokwabilia ibudaisi kasi kabeikau mapilana Geba olopola mapilana Beniamina, e mina Pilisitia kasi kabeikau mapilana Mikimasi. 17 E mina Pilisitia si tokwabilia bogwa ivalapulasi metoya kasi kabeikau, ikatuvaisi si boda ivigakaisi budotolu. Budotala ilosi mapilana Opera olopola mapilana Suwala. 18 E buduyuwela ilosi mapilana Betorona, deli budutolula ilosi okaligeila itayatila mapilana Seboim deli mapilana viloupakala.

19 E toyoudilesi tanumnumta gala wala isisuaisi olopola Isireli. Paila mina Pilisitia gala itobu ninasi paila biyamataisi mina Iberu metoya biyoudilasi puluta deli kaiyala. 20 (Mina Isireli bilosi wala baisa mina Pilisitia e bililauwaisi si daima paila sopu, si daima paila mnumonu, si kema deli si kaitakewa, paila bisimataisi. 21 E mapusi biboda kwaitala toea paila bisimataisi kema deli kaiyala makaisina kala bisibutu bulumakau, e kwaiyu toea paila daimala sopu deli daimala mnumonu.) 22 Mapaila oyamla kabilia bima gala wala taitala mina Isireli la tokwabilia biyosi puluta kaina kaiyala, mesinaku wala Saulo sola latula Yonatani isim si puluta deli si kaiyala.

23 Mina Pilisitia iwitalaisi budotala tokwabilia paila bivabodaisi kadaula mapilana Mikimasi.

14

Yonatani la tuvaluwa

1 Kwaitala yam Yonatani iluki tau matauna totubovau tokeula la guguwa paila kabilia, kawala, “Taluvapela talokaia mina Pilisitia okasi kabeikau.” Mitaga Yonatani gala iluki tamala Saulo. 2 Matauna eibudi kala kabeikau osikowala kaitala gigiku mapilana Migironi katitaikinela Gibia. E matauna la tokwabilia kala bawa makawala kaina lakatulima lakatutala. 3 (Omitibogwa matauna Ilai Guyau la tolula eisisu mapilana Sailo, e latula Peniasi. Eisakaili latula Aituba, e matauwena Aituba bodala yagala Ikabodi. E Ikabodi latula Aiya, matauwena goli tolula wa tuta matutona, e ikoukeula miyana epodia ikibuboti kidamwa matauna Yaubada la tolula tatoula.) E matausina gala wala inikolaisi Yonatani eisilavi matausina.

4 Yonatani ibodi bisuki makadana kadaula kidamwa biluvapela bila okasi kabeikau mina Pilisitia mapilana Misimasi. E kwaiyu dukutotu kwaisisagaga itotusi opapala keda, kwaitala pilatala keda e kwaiyuwela piliyuwela. Kwaitala yagala Bosesa e kwaiyuwelaga yagala Senei. 5 Kwaitala itotu kedala opiliyavata itovilaki Mikimasi, e kwaiyuwela itotu opilibolimila itovilaki Geba.

6 E Yonatani iluki tau matauna totubovau, kawala, “Taluvapela talokaia okasi kabeikau mina Pilisitia, matausina gala wala inikolaisi Yaubada. Kaina goli Guyau bipilasaida. Mokwitala kadataiyu wala tasisu, mitaga kidamwa Guyau bipilasaida, gala wala avaka bisilibodi matauna paila bisakaida bitatomgwaga.”

7 E tau matauna totubovau ikaibiga kawala, “Avaka magim bukuvagi, yeigu bogwa wala deli.”

8 E Yonatani ikaibiga, kawala, “Bogwa bwaina. Bitaluvapela, e kidamwa mina Pilisitia bigisaidasi, 9 e bilukwaidasi ibodi bitatulotula paila matausina igau bimakaiadasi, e bitasisu wala baisa. 10 Mitaga kidamwa bilukwaidasi bitalokaia matausina bitalokaia wala, e baisa bivigaki kabotuvatusi kidamwa Guyau leisakaida bitatomgwaga baisa matausina.”

11 E itugwalaisi mina Pilisitia bigisaisi matausina. E mina Pilisitia ikaibigasi kawasi, “Kugisaisi! Taivila mina Iberu isunapulasi metoya onobwala ambaisa eisipepunisi!” 12 E idouwaisi Yonatani sola tau matauna totubovau, kawasi, “Tauwauwʹe, kumaisi baisa! Igau bakalukwaimi kwaitala vavagi!”

E Yonatani iluki tau matauna totubovau, kawala, “Kubokulaigu! Guyau bogwa eisaiki mina Isireli si tomgwaga baisa matausina.” 13 Yonatani imwena odabala dukutotu ikikavagina ila, e tau matauna totubovau ibokuli matauna. Yonatani ivabodi mina Pilisitia e ikatuyou matausina ikapusisi, e tau matauna totubovau ikatumati matausina. 14 Makwaina katumata kwaimatala Yonatani sola tau matauna totubovau ikatumataisi tailuwoyu tomota olopola kwaitala baleku wala. 15 Komwaidona mina Pilisitia mapilana valu ikokolasi. Mabudona tokwabilia tovabodasi keda deli tokwabilia okabeikau itatatuvasi deli kasi kokola. E valu iyega, e tuta makwaina saina ikokoluvagasisi.

Ikalisauwaisi mina Pilisitia

16 Saulo la tokwabilia matausina tokaivala mapilana Gibia olopola mapilana Beniamina, e igigisaisi mina Pilisitia saina mowai isisakaulasi. 17 E Saulo iluki la tokwabilia kawala, “Kukwalauwaisi da tokwabiliasi, kaina availa eitamwau.” E ivagaisi makawala, e ibanaisi Yonatani deli matauna totubovau tokeula la guguwa paila kabilia eitamwausi. 18 Saulo iluki tolula Aiya kawala, “Kumiakaigu miyana epodi.”b (Makwaina yam Aiya ikikatikeu makwaina omitasi komwaidosi tokwabilia mina Isireli.) 19 Avai tuta Saulo ililivalasi sola tolula e mowai makwaina bogwa isisiniveka okasi kabeikau mina Pilisitia, e Saulo iluki matauna kawala, “Ka, gala wala tuta paila bitakatupoiyaisi avaka nanola Guyau!” 20 Oluvi matauna deli goli la tokwabilia isuvaisi kulusi okabilia deli mina Pilisitia. E matausina mina Pilisitia bogwa ivanigwasi wala eiyowaisi titoulesi. 21 E mimilisi mina Iberu eitokailasi osi boda mina Pilisitia e iwokaiasi ilosi okasi kabeikau. E itovilasi wala tuvaila itokailasi Saulo sola Yonatani. 22 E mimilisi goli sesia ikanupepunisi odubakailela mapilana Epereim ilagaisi mina Pilisitia bogwa leisisakaulasi eilolosi, e isuvisi isegulikaisi e iyowaisi deli mina Pilisitia, 23 e iyowaisi wala ilauwaisi piliyuwela mapilana Betaveni. E Guyau ikoli mina Isireli wa yam makwaina.

Avaka avaka eikikaloubusisi tutala kabilia eiwokuva

24 Yam makwaina mina Isireli imama uwosi metoya kasi molu. Paila uula Saulo eilivala biga katotila mwau omatala Yaubada e isaiki kasi karaiwaga, kawala, “Babulotaimi availa availa yokomi bukukwamkonaisic avai kaula lagaila, paila ikugwa bakeula lugwa baisa agu tilaula.” Mapaila gala wala availa sitana ikamkoni avai vavagi yam makwaina. 25 E komwaidosi matausina imaisi olawodila e ibanaisi kitorina ambaisa ambaisa. 26 E olawodila ivakasau wala kitorina, mitaga gala wala availa ikamkoni makwaina, paila uula komwaidosi wala matausina ikukolaisi Saulo avaka la bolata. 27 Mitaga matauwena Yonatani gala ilagi tamala eikapoki tomota deli la bolata. E matauna iyosali la kaitukwa makaina eikikau e ikotati sitana kitorina ikoma, e saina nanakwa kala lumkola saina bwaina. 28 Mitaga taitala metoya baisa matausina ikaibiga, kawala, “Ka, komwaidomasi wala yakamaisi molu iyomamaimasi, paila uula tamam ikapokaimasi kawala, ‘Availa bikamkoni avai vavagi lagaila e yeigu babuloti matauna!’ ”

29 E Yonatani ivitakaula kawala, “Wa, avai vavagi baisa saina mwaugaga tamagu leivagi baisa da tomotasi ke! E ka, lakoma kitorina, e baisa tuta agu lumkola saina bwaina. 30 Saina bwaina kasi lumkola yam lagaila kidamwa da tomotasi bikomasi kaula makwaisina leikauwaisi leilauwaisi tutala eikalisauwaisi tilaula! E kunanamsasi wala taivila tuvaila kasi bawa mina Pilisitia matausina bikatumataisi.”

31 Wa yam makwaina mina Isireli ikalisauwaisi mina Pilisitia, matausina iiyowaisi wala mapilana Mikimasi e ilauwaisi mapilana Aiyaloni. E tuta makwaina mina Isireli bogwa eimama uwosi paila kasi molu. 32 E mapaila matausina ikalubeigogunasi ilokaiasi avaka bogwa eilebwaisi metoya kasi tilaula, iyosisi sipi deli bulumakau e ikatumataisi minasina otukolesi, e ikomasi vilionesi deli wala buyavisi. 33 E ilukwaisi Saulo kawasi, “Ka, tomota bogwa eisulosulasi baisa Guyau paila eikamkomasi viliona deli wala buyavisi.”

Mapaila Saulo ikawota kawala, “Tauwauwʹe! Yokomi kukikiwolasi wala! Kulopipilaisi kwaitala dakunad kumiakaigusi baisa.” * 34 E matauna ikawotavau kawala, “Kulosi oluwalaisi tomota e kulukwaisi bimaiyaisi komwaidona si bulumakau deli si sipi baisa. E matausina titoulesi bikatumataisi minasina e bikomasi wala baisa, e matausina gala bisulasi baisa Guyau paila bikamkomasi viliona deli buyavisi.” Mapaila bogi makwaina komwaidosi imaiyaisi komwaidona si bulutuvalu e ikatumataisi minasina wa dakuna makwaina. 35 Mapaila Saulo ikaliai kwaitala kabolula baisa Guyau, makwaina kwaimatala la kaliai kabolula.

36 Saulo iluki la tomota kawala, “Ibodaidasi bogi makwaina bitalosi bitabokavilaisi mina Pilisitia bitalebwaisi si guguwa tatoula wala bikikivi visiga, e bitamtulaisi wala.”

E matausina imapwaisi kawasi, “Kuvagi wala avaka kudoki bwaina.”

Mitaga tolula ikaibiga, kawala, “Ka, ibodi wala ikugwa bitakatupoiyaisi Yaubada avaka nanola.”

37 Mapaila Saulo ikatupoi Yaubada kawala, “Mwa, Guyau! Ki, kudoki bakakabiliasi deli mina Pilisitia? Ki, kaina bukuvigakaimasi bakatomgwagasi?” Taga Yaubada gala wala ivitakauloki wa yam makwaina. 38 Oluvi Saulo iluki tomota kasi tokugwa kawala, “Tauwau! Kumaisi baisa tanevikolaisi avai mitugaga tayomitulaisi lagaila. 39 Yeigu akatotila baisa omatala Guyau Tomovagasi, matauna eisaiki mina Isireli si tomgwaga, kidamwa availa isim kala pakula ibodi wala bitakatumataisi, kaina goli matauna latugu Yonatani.” Mitaga gala taitala ilivala avai vavagi. 40 E oluvi Saulo iluki matausina, kawala, “Ka! Komwaidomi wala bukulosi kutotusi baisʹe. E yeigu sogu Yonatani bakatotu wala baisa.”

E matausina imapwaisi kawasi, “Kuvagi wala avaka kudoki bwaina.”

41 E Saulo ikaibiga baisa Guyau, mina Isireli si Yaubada, kawala, “Mwa Guyau! Avaka paila gala kuvitakaulokaigu lagaila? Mwa Guyau! Yoku mina Isireli si Yaubada, kuvitakaulokaigu metoya makwaisina dakuna kwaibumaboma. E kidamwa pakula makwaina baisa Yonatani kaina baisa yeigu, e bukumapu metoya makwaina dakuna Urim. Taga kidamwa metoya baisa m tomota mina Isireli, e bukumapu metoya makwaina dakuna Tummim.” E mapaila ikibuboti baisa Yonatani sola Saulo, e tomota tobubwaila wala. * 42 Oluvi Saulo ikaibiga, kawala, “E, kunagi baisa oluwalaima sogu latugu Yonatani.” E mapaila ikibuboti baisa Yonatani. 43 Oluvi Saulo ikatupoi Yonatani kawala, “Ki, avaka bogwa lokuvagi?”

Yonatani ivitakaula, kawala, “Yeigu lakoma sitana pikekita wala kitorina. Ka, mayeigula - yeigula wala bogwa bwaina bakaliga.”

44 Saulo iluki matauna, kawala, “Kidamwa gala bikatumataimsi, ibodi wala Yaubada biwaigu bakaliga!”

45 Mitaga tomota ilukwaisi Saulo, kawasi, “Wa, ammakawala! Ka, matauna Yonatani itomgwaga, saina kwaiveka kalisewa leivagi paila mina Isireli, e ki, mwadaga bakakatumataisi ke? Gala wala! Yakamaisi kakatotilasi omatala Guyau matauna Tomovagasi, mwada gala yatala kulula bitamwau metoya opwanetala. Baisa avaka leivagi lagaila bogwa leivagi deli Yaubada la pilasi.” E tomota ikolaisi Yonatani metoya matausina mwada bikatumataisi.

46 Oluvi Saulo isim bwakavila paila mina Pilisitia, e matausina ikaimilavausi osi valu.

Saulo deli litula ola tuta iguguyau

47 Tutala Saulo bogwa iguguyau mapilana Isireli, matauna ikabilia baisa komwaidosi kala tilaula ambaisa ambaisa, matausina mina Mowabi, mina Amoni, mina Edom, deli guyousi Soba deli goli mina Pilisitia. E ambaisa ambaisa bikikabilia matauna bitomgwaga wala. 48 Matauna ikikabilia saina peuligaga e ikikalisewa, e deli goli ikalisuwoli matausina mina Amaleki. Matauna ikoli mina Isireli metoya avai kabilia avai kabilia.

49 E Saulo litula tauwau yagasi Yonatani, Isivi, deli Malikisuwa. E la kuluta vivila yagala Merabi, e vilagwadi yagala Mikali. 50 E la kwava yagala Ainowam, minana Aimaasi latula, e la tokwabilia si kumatoula matauna Saulo bodala yagala Abina, matauna Nera latula. E Nera matauna Saulo tamala. 51 Paila Saulo tamala Kisa e Abina tamala Nera, e Kisa sola Nera kasitaiyu wala Abieli litula.

52 E ola tuta komwaidona ibodi wala Saulo bikikabilia saina peula baisa mina Pilisitia. E avai tuta wala Saulo bibani taitala tau saina topeula kaina totuvaluwa, e bivigaki matauna taitala la tokwabilia.

15

Kabilia deli mina Amaleki

1 E Samwela iluki Saulo kawala, “Ka, yeigula Guyau eiwitalaigu omitibogwa lama paila bavaputumaim e bukuguyau paila la tomota mina Isireli. Mapaila kunakaigali avaka Guyau Topeuligagae eililivala. * 2 Matauna igau bimipuki mina Amaleki, paila tubusia omitibogwa ikabiliasi deli mina Isireli wa tuta makwaina imaimaisi metoya Itipita. * 3 Mapaila kulosi kukwabiliasi deli mina Amaleki, e avaka avaka si guguwa bukukwatudidaimisi, e bukukwatumtuwolisi wala komwaidosi matausina. Gala bukukilavaisi avai vavagi bisisu bwaina. Kukwatumataisi komwaidona tauwau, vivila, gugwadi, deli pwapwawa, si bulumakau, si sipi, si kameli, e deli si ase.”

4 E Saulo idou komwaidona la tokwabilia gulitinidesi e ikalau matausina mapilana Telemi. E kasi bawa makawala 200,000 tokwabilia metoyasi Isireli, e 10,000 metoyasi Yuda. 5 E oluvi matauna deli la tokwabilia ilosi ovilouveka Amaleki, e ikanupepunisi opapala waya e itulotulasi. 6 E Saulo iwitali kasi katuloluta mina Keini, matausina tubusia omitibogwa inokapisaisi mina Isireli avai tuta isunapulasi metoya Itipita. Ikaibiga kawala, “Kutokaiasi kulosi e kuligaimwaisiga mina Amaleki, e gagabila gala bakakatumataimi deli matausina.” Mapaila mina Keini isilavaisi ilosi.

7 Saulo ikalisau odubasi mina Amaleki. Ikabiliasi metoya mapilana Abila e ilauwaisi mapilana Sura, Itipita opilibomatu. 8 Matauna Agagi guyoula Amaleki iyosaisi tomomova wala, e ikatumataisiga komwaidona tomota. 9 Mitaga Saulo deli la tokwabilia ikolaisi la momova Agagi, e gala ikatumataisi si bulutuvalu naminibwaita, makawala si sipi, si bulumakau navakaveka deli nakikekita kaina si lam. Deli goli avai vavagi tuvaila kwaiminibwaina, gala ikatudidaimisi makwaisina. Mitaga matausina ikatudidaimisi avaka wala gala dimlesi deli avaka gala ibudoki nona.

Yaubada ikoulovi Saulo la guyau

10 Guyau iluki Samwela, 11 “Ka, yeigu bogwa laninavila paila lavigaki Saulo guyau. Bogwa eitotubulokaigu deli bogwa eikoulovi ulo karaiwaga.” Samwela igibuluwa e bogi komwaidona ikayubabai baisa Guyau. 12 E eiyam kaukwau pikekita ila inainevi Saulo. Bogwa ilagi mwada Saulo bogwa leila ovalu Kamela e baisa eikaliai kwaitala kaboluluwai baisa titoulela, e oluvi ila Giligali. 13 Samwela ilokaia Saulo, e Saulo ibigibwaili matauna kawala, “Mwa, Samwela! Ibodi Guyau bibigibwailim. Yeigu bogwa lakabikuwoli Guyau la karaiwaga.”

14 Samwela ikatupoi, kawala, “Mitaga avaka paila lalagi bulumakau deli sipi igilagelasi?”

15 Saulo ivitakauloki, kawala, “Ulo tomota imaiyaisi metoya baisa mina Amaleki. Matausina ikatupalaisi sipi deli bulumakau naminibwaitaf paila bivigakaisi lula baisa Guyau m Yaubada, deli kesalaga bogwa wala kakatumtuwolisi leiwokuva.”

16 Samwela ikawota kawala, “Kukwapatu! Igau balukwaim avaka Guyau eilukwaigu wa bogi.”

E Saulo ivitakaula, kawala, “Aa, bwaina - kulukwaigu.”

17 Samwela ivitakauloki, kawala, “Kaina goli kunanamsa gala kam yeiwau, mitaga yoku kasi todabala odalesi mina Isireli! Guyau eivaputumaim paila bukuguyoi Isireli, 18 deli bogwa eiwitalaim deli eikaraiwogaim bukukwatumtuwolisi matausina tomota gaga mina Amaleki. Bogwa leilukwaim bukukwabiliasi tatoula wala bukukwatumtuwolisi komwaidosi. 19 Avaka paila gala kukwabikuwoli matauna? Avaka paila kukwalubeigogunasi paila wala guguwa kala lebu, e makawala lokuvagi avaka gala iyomwasali nanola Guyau?”

20 Saulo ivitakaula, kawala, “Bogwa lakabikuwoli Guyau. Ka, bogwa lala makawala eilukwaigu. Lakaimilivau wala guyau Agagi, e lakakatumataisi komwaidona mina Amaleki. 21 Mitaga ulo tomota gala ikatumataisi sipi deli bulumakau naminibwaita eiyosisi, mitaga imaiyaisi mapilana Giligali paila bivigakaisi lula baisa Guyau m Yaubada.”

22 E Samwela ikaibiga, kawala, “Avai vavagi kudoki Guyau magila? Ki, kudoki magila kabikaula kaina semakavi deli lula? Kaina bwaina sitana kidamwa bukusaiki lula metoya sipi naminibwaita baisa matauna, mitaga ibodi sainela bukukwabikuwoli matauna. 23 Kosomapu baisa matauna kala gaga makawala mlukwausa, deli kaiveka nona kala mitugaga makawala kala tapwaroru tokolu. Paila bogwa lokukoulovi Guyau la karaiwaga, e mauula matauna bogwa eikoulovi m guyau.”

24 E Saulo ivitakaula, kawala, “Mokwita! Bogwa lamitugaga. Bogwa lakoulovi Guyau la karaiwaga deli yoku m kwatuloluta. Yeigu akukoli ulo tomota deli bogwa lavagi avaka magisi. 25 Mitaga baisa tuta anigadaim, kuligaiwa ulo sula, e yeigu deli yoku bitakaimilavau mapilana Giligali kidamwa yeigu batapwaroru baisa Guyau.”

26 E Samwela ivitakauloki, kawala, “Galaga deli yoku bitakaimilavau! Bogwa kukoulovi Guyau la karaiwaga, e mauula matauna bogwa leikoulovi m guyau baisa mina Isireli.”

27 E Samwela itovila bila, mitaga Saulo iyosa okala kwama Samwela e kwama itakisi. * 28 Samwela iluki matauna, kawala, “Guyau bogwa eikodidaimi kabokwaraiwaga Isireli metoya baisa yoku lagaila, deli leisaiki makwaina baisa taitala ituwoli, matauna kala bwaina ikalisauwaim. 29 Isireli la Yaubada Tovakaigaga gala bisopa kaina bikatumapu nanola. Matauna goli gala guma watanawa - ka, matauna gala wala bikatumapu nanola.”

30 Saulo ivitakaula, “Yeigu bogwa lasula. Mitaga anigadaim, bukukwamiabaigu omitasi tokugwala ulo tomota deli komwaidona mina Isireli. Kuma bitala e gagabila batapwaroru baisa Guyau m Yaubada.” 31 Mapaila kasitaiyu Samwela ikaimilavausi mapilana Giligali, e Saulo itapwaroru baisa Guyau.

32 E Samwela ikawota, kawala, “Kumaiyaisi guyau Agagi baisa yeigu.” Agagi bogwa leimakaia matauna, itatatuva deli kala kokola ininanamsa titoulela, “Isala yayana vavagi makwaina kidamwa bakaliga.” 33 Samwela ikaibiga, “Ka, bidubadu vivila litusia eikaligasi metoya om kema, e makawala goli baisa tuta inam latula, mayokula goli, bukukwaliga metoya wa kema.” E itamati Agagi iniki matauna omatala kabolula mapilana Giligali.

34 Oluvi Samwela ila Rama, e guyau Saulo ila ola valu Gibia. 35 Ola tuta tomomova, Samwela gala tuvaila igisivau guyau matauna. Mitaga ininigagi matauna. E Guyau bogwa eikayoyu paila leivigaki Saulo iguyoi Isireli.

16

Samwela ibulami Debida paila biguyau

1 E Guyau ilivala baisa Samwela kawala, “Ammakawala kala kaduwonaku m ninamwau bisisu paila Saulo? Yeigu bogwa lapaiki matauna biguyoi mina Isireli. Mitaga baisa tuta kukwau sitana bulami olibe e bukula Bedeliem, e bukubani taitala tau yagala Yese. Paila bogwa lanagi taitala latula matauna biguyau.”

2 Samwela ikatupoi, “Ammakawala bavagi baisa? Kidamwa Saulo bilagi, e matauna bikatumataigu!”

Guyau ivitakauloki matauna kawala, “Kukwau natana bulumakau namwala kulau e kulivala mwada lokula baisa paila bukulula baisa Guyau. 3 E kudou Yese biwa wa lula makwaina, e yeigu balukwaim avaka bukuvagi. Ka, balukwaim bukuvaputumi taitala tau paila biguyau.”

4 Samwela ivagi wala makawala avaka Guyau eiluki bivagi, e ila Bedeliem, e baisa goli kaidadala valu ibodaisi matauna deli si tatuva, e ikatupoiyaisi matauna kawasi, “Mwa! Tokalamimi,g ki, lokuma paila bitaveyawasi kaina?”

5 Matauna ivitakauloki matausina kawala, “Mitaga! Ka, yeigu lama paila balula baisa Guyau. Kukikilaimi e bukubokulaigusi.” Tuvaila goli iluki Yese deli litula kidamwa bikikilaisi titoulesi, e idou matausina bilosi deli matauna ilulasi.

6 Avai tuta Yese deli litula iviloubusisi, e Samwela igisi kuluta, matauna Eliabi, e inanamsa, “Ka, matauwena tau eitotu baisa Guyau omatala, e adoki mokwita wala matauna bogwa einagi.” 7 Mitaga Guyau iluki matauna kawala, “Taga bikau nanom paila kala towonaku deli kala tominabwaita. Yeigu bogwa lapaiki matauna. Paila yeigu ulo naga gala makawala tomota si naga. Tomota bigisaisi woula avaka kala gigisa wala, mitaga yeigu agigisi nona.”

8 Oluvi Yese idou latula Abinadaba imakaia Samwela. E Samwela ikaibiga kawala, “Gala! Guyau gala inagi matauna.” 9 Tuvaila Yese ivakouli Samma imiaki Samwela e Samwela iluki kawala, “Gala wala, Guyau gala inagi matauna.” 10 E bogwa makawala Yese litula kasitailima kasitaiyu imiaki Samwela. E Samwela iluki matauna, kawala, “Gala, Guyau gala wala inagi taitala matausina.” 11 E oluvi Samwela ikatupoi Yese, kawala, “Ki, sitana litumwa tuvaila kaina gala?”

Yese ivitakauloki, kawala, “Taitala tuvaila matauna kasusu, mitaga matauna gala isisu baisa, bogwa leila iiyamata sipi.”

E Samwela ikaibiga, kawala, “Kuluki matauna bima baisa, paila gala bitagabwaisi lula tatoula wala matauna bima.” 12 Mapaila Yese iwitali biga mwada matauna bima. E matauna totubovau, e tominabwaita deli tomatuwa, e matala goli kwegigigia. E Guyau iluki Samwela, kawala, “E, matauna! Kuvaputumi matauna.” 13 Samwela ikau bulamila olibe e ivaputumi Debida omitasi wala tuwʹala komwaidosi. E tuta matutona wala Guyau la baloma isikaili Debida e isisii wala matauna metoya wa yam makwaina e isigaga goli. E Samwela ikaimilavau ola valu Rama.

Debida ilokaia Saulo iwotitali

14 E Guyau la baloma isilavi Saulo, e baloma gaga Guyau iwitali baisa matauna. 15 E la touwata ilukwaisi matauna kawasi, “Bogwa lakanikolaisi Yaubada eiwitali baloma gaga baisa yoku e iyomwauwaim. 16 Ibodi bukukwaraiwogaimasi, e bakalosi kanevisi taitala availa inikoli wawai gita. Kidamwa avai tuta baloma gaga bimakaiam, e matauna tau biwai la gita, e biyomwasali nanom.”

17 Mapaila Saulo ikaraiwogi matausina, kawala, “Kunevaisi taitala towawai e bukumiakaigusi matauna.”

18 E taitala matausina la touwata ilivala kawala, “Taitala Yese latula oviluwela Bedeliem matauna saina kala tovagi wawai gita. E ka, tuvaila matauna taitala totuvaluwa deli tomatabwaila matauna, e tokabilia topeula deli goli tobigabwaila, e tuvaila Guyau isikaili matauna.”

19 Mapaila Saulo iwitali touwata ilauwaisi biga baisa Yese, ilukwaisi matauna kawasi, “Mwa! Latum Debida matauna toyamata sipi - kuwitali matauna bimakaiagu.” 20 E Yese iwitali Debida ikau natana gota natubovau, e tuvaila ikau beredi, deli goli yatala lukwavala waini isaili otapwala natana ase e iwitali baisa Saulo. 21 Debida imakaia Saulo e isuvi ola wotetila. E Saulo saina tombwailila matauna, e inagi matauna tokeula la guguwa paila kabilia. 22 Oluvi Saulo iwitali biga ilokaia Yese. Kawala, “Mwa! Migibwailigu wala Debida. E anigadaim saina magigu Debida basiaim wala ulo towotetila.” 23 E metoya wa tuta matutona goli kidamwa avai tuta Yaubada biwitali baloma gaga bimakaia Saulo, e Debida bikau la gita biwai. E baloma gaga bogwa bisilavi Saulo, e kala lumkola bibwaina e bimwamwasila nanola.

17

Golaiati iyokoli mina Isireli

1 Mina Pilisitia igugulasi mapilana Sokou oviluwela Yuda paila bikabiliasi. E isailisi kasi kabeikau makatupona yagala Epesi Damin oluwalaisi Sokou deli Aseka. 2 Saulo deli mina Isireli igugulasi ibudaisi kasi kabeikau oitayatilela mapilana Ela e baisa eikatubaiasasi paila biyowaisi deli mina Pilisitia. 3 Pilatala dubakaila mina Pilisitia eitodadelisi, piliyuwela mina Isireli, e oluwalaisiga itayatila.

4 E taitala tau yagala Golaiati tolela Gata, e isunapula metoya okasi kabeikau mina Pilisitia paila biyokoli mina Isireli. E matauna kala woloula iboda uvatala tomwaidona. 5 E isisikam wowola vayoulela barasi wala, mokaila makawala luwotala yuwa peta (57 kg), deli kala kulupewa tuvaila barasi wala. 6 E kaikela tuvaila isim tabodala barasi, e ikatikeu la kaiyala kaikekita barasi wala. 7 E la kaiyala kaiveka popoula makawala bubotala pou, e matala makaina aiyani wala, mokaila makawala tala peta e ikatapwana (7 kg). E taitala tokwabilia ivasekala omatala matauna, e tokeula la vayoula. 8 E Golaiati itotu iukuwakula baisa mina Isireli kawala, “Tauwau, avaka lokuuvagaisi baisa, kuuvadadelisi paila yowai? Tauwau, yeigu guma Pilisitia, yokomiga Saulo la ula! Ibodi bukunagaisi taitala mi tokwabilia bima kayowai. 9 Kidamwa matauna bitomgwaga e bikatumataigu, e bukuvigakaimasi mi ula, mitaga kidamwa yeigu batomgwaga e bakatumati matauna, bakavigakaimi ma ulasi. 10 Lagaila wala bayokolaimi, yokomi tokwabilia mina Isireli. Magigu wala bukunagaisi availa bima kayowai.” 11 Avai tuta Saulo deli la tokwabilia ilagaisi baisa e saina ikokoluvagasisi.

Debida itotu Saulo okala kabeikau

12 Debida matauna Yese latula matauna guma Eparati metoya Bedeliem mapilana Yuda. Yese litula tailima taitolu, e tuta matutona Saulo eiguyau, matauna Yese bogwa eitomoya. 13 E litula taitolu tovakaveka ilosi ikabiliasi deli Saulo. Molitomoya Eliabi, eisakaili Abinadaba, e taitolula Samma. 14 E Debida la kasusu. E avai tuta tuwʹala isisuaisi deli Saulo, 15 e Debida isilavi tuwʹala ikaimilavau Bedeliem, paila biyamati tamala la sipi.

16 E yam kwaitala kwaitala kaukwau deli koyavi matauna Golaiati iiyokoli wala mina Isireli iboda kweluwovasi yam.

17 Kwaitala yam, Yese iluki Debida, kawala, “Kukwau matasina yuwa petala witi kwegubugabu deli makwaisina kweluwotala beredi, e bukunanakwa bukuuyoki tuwamwa okabeikau. 18 Deli kukwau makaposina kapoluwotala tutuba kusaiki si kumatoula. Kunevikoli tuwamwa ammakawala bulogasi, e kumai avai kabutuvatusi bagisi basimokwita kidamwa lokubani matausina deli bulogasi bwaina. 19 E ka, guyau Saulo, deli tuwamwa deli goli komwaidosi mina Isireli, matausina eiyowaisi deli mina Pilisitia oitayatilela Ela.”

20 E eiyam kaukwau pikekita Debida itokaia isilavi minasina sipi e availa wala iiyamata, ikau makwaina kaula e ivatuboulola avaka Yese bogwa eiluki matauna bivagi. E tutala mina Isireli itokaiasi bilosi okawakali e iwaiweyasi deli si gidaleiya, e matutona goli Debida iviloubusi okabeikau. 21 Mina Pilisitia deli mina Isireli ilaisi kabasi okawakali, itovilakaisi sesia mitasi mitasi. 22 Debida iligaim kaula deli tosikwawa matauna kaula kala toyamata e isakaula ila okawakali e ilokaia tuwʹala ibudobodasi. 23 Avai tuta eibigatona baisa matausina, Golaiati ivalapula e iyokoli mina Isireli makawala eivigibogwi. E Debida ililagi matauna. 24 Avai tuta mina Isireli igisaisi Golaiati, e isakaulasi paila kasi kokola deli itatatuvasi. 25 E ititamapusi taitala baisa taitala kawasi, “Ka, kugisaisi matauna! Kulagaisi eiyokoli! E ka, guyau Saulo eilavi puwaya saina kwaiveka baisa matauna availa bikatumati matauna tilaula; e guyau tuvaila bikasali latula vivila bivaiya; deli biligaim veyala kasi karaiwaga kidamwa gala tuvaila bipokapokalasi.”

26 Debida ikatupoi matausina tauwau eitotusi katitaikinela matauna, kawala, “Tauwau, kidamwa availa bikatumati matauna guma Pilisitia e biuwoli kasi mmosila mina Isireli e avai mapula matauna bibani? Ki, avai tauga matauna guma Pilisitia, matauna gala inikoli Yaubada, e mwada biyokoli Yaubada Tosivagasi la tokwabilia?” 27 E matausina ilukwaisi Debida avai mapula bikaloubusi baisa availa matauna bikatumati Golaiati.

28 E Eliabi matauna Debida tuwala molitomoya bogwa eilagi Debida ililivalasi deli matausina tauwau. E matauna saina igibuluwa e ikawota iluki Debida kawala, “Ei, mwa, yoku! Avaka kuuvagi baisa ke? Ki, availaga iiyamati mayuwona sipi minasina lokusilavi olawodila? Yoku saina minimani wodom! Yoku lokuma mwada bukugigisi wala kabilia kadai!”

29 E Debida ikawota ikatupoi kawala, “Mna! ki, avaka bogwa lavagi? Ki, gala sitana ibodi bakatupoi avaka? Wo!” 30 E itovilaki ikatupoi taitala tuvaila mabigana wala. E ikatupoi bidubadu tomota e komwaidosi imapwaisi makwaina katupoi makawala wala.

31 Mitaga mimilisi tauwau bogwa leilagaisi avaka Debida ililivali, e matausina ilosi isolasi baisa Saulo. E Saulo idou Debida bimakaia. 32 Debida iluki Saulo kawala, “Mwa! Ulo guyau yoku - ka, gala availa ibodi bikukoli matauna guma Pilisitia! E yeigu ibodaigu wala balokaia matauna kayowai.”

33 E Saulo ivitakauloki kawala, “Waa, gala! Ki, ammakawalaga yoku bukuvigaki yowai deli matauna? Paila yoku saina wala gwadi, mitaga matauna bogwa eibisibasi okabilia ola tuta komwaidona!”

34 Debida ikaibiga, kawala, “Mwa! Ulo guyau yoku - ka, yeigu toyamatela wala tamagu la sipi. Avai tuta laiyoni kaina beya bikalileu lam, 35 e yeigu babokavili minana bawaiya e bakoli lam. E kidamwa laiyoni kainaga beya bitovilakaigu, e yeigu bayosi kaiyola bawaiya e bakatumati. 36 Ka, yeigu bogwa lakatumati bidubadu laiyoni deli beya. E tuvaila bavigaki makawala wala baisa matauna guma Pilisitia gala inikoli Yaubada, paila matauwenala eiyokoli Yaubada Tosivagasi la tokwabilia. 37 E Guyau bogwa ikolaigu metoya minasina laiyoni deli beya, e makawala goli matauna tuvaila bikolaigu metoya baisa matauna guma Pilisitia.”

Saulo ivitakaula kawala, “E saina bwaina. Bukula. Guyau matauna deli yoku.” 38 Saulo ikasali la guguwa kabilia titoulela baisa Debida paila mwada bisikam. E ikau kala kulupewa eibubulokaisi metoya barasi isaili opwanetala Debida, e tuvaila isikoma vayoulela wowola. 39 Debida ikau Saulo la puluta isagi, e ivigikoni mwada biloula, mitaga gala igagabila, paila uula gala ikabitutuki sikam makwaisina. E matauna iluki Saulo kawala, “Mwa! Gala ibodi bayowai deli guguwa makwaisina, paila gala bikabitutukwaigu kala sisikam makwaisina.” Mapaila ivilili komwaidona makwaisina iligaim. 40 E matauna ikau la kaitukwa deli isau kwailima dakuna kwedudubuna metoya wa sakala isewoya okala kauya e ikatuvakai la peu e ila bibodi Golaiati.

Debida ikalisau Golaiati

41 E Golaiati ivaloula imakaia Debida, deli la vayoula kala tokeula eililoula omatala. Matauna ililoula wala imakaia katitaikina, 42 e avai tuta bogwa igisibwelaki kala gigisa Debida, matauna ivigaki kala yousokana, paila wala saina tokekita deli tomanabwaita. 43 Matauna iluki Debida kawala, “Avaka kaila makaina lokuiyosi? Ki kudoki yeigu kaukwa ke?” Mapaila Golaiati ibuloti Debida omatala la yaubada titoulela. 44 Matauna ikammalu Debida kawala, “Mwa! Kawam pia! Kuma nani akatumataim, e wowom bikomasi mauna nayoyowa deli nasigisagina.”

45 Debida ivitakauloki kawala, “Ka, yoku mwada bukuyowaiyaigu metoya puluta deli kaiyala, mitaga yeigu lamakaiam oyagala wala Guyau Topeuligaga, matauna mina Isireli tokwabilia si Yaubada, matauwena goli lokuyokoli. 46 E yam lagaila wala Guyau bisailim oyamagu. Yeigu bakatumataim e bakapituni kaiyom. E mina Pilisitia uwosi bikomasi mauna nayoyowa deli nasigisagina. E tomota ovalu watanawa komwaidona binikolaisi mina Isireli isim si Yaubada. 47 E availa availa isisuaisi baisa bigisaisi Guyau gala ninikelala bikau puluta kaina kaiyala paila bikoli la tomota. Matauna tuta komwaidona bitomgwaga wala okabilia, e komwaidomi wala bisailimi oyumamaisi.”

48 E Golaiati ivaloula tuvaila ilokaia Debida, e Debida isakaula ilokaia mina Pilisitia okasi kawakali, paila bikabilia deli matauna. 49 E Debida isewoya yamala okala kauya e ikau kwaitala dakuna. Makwaina ikatuwayai ola peu ilavi ilokaia Golaiati. E ibabeula wala ila ivia busubosala e ikatuvi wala kwavigela dabala, e Golaiati ikapusi ikanubiaki wala opwaipwaia. 50 E ka, Debida gala wala deli la puluta, mitaga ikalisau Golaiati e ikatumati matauna metoya peu deli dakuna! * 51 Debida isakaula ilokaia matauna, itola otapwala e ikau Golaiati la kema paila kabilia metoya ola kabosakaila e ikatumati matauna ikapituni kaiyola.

Avai tuta mina Pilisitia igisaisi si kumatoula bogwa eikaliga, e matausina isakaulasi. 52 E mina Isireli deli mina Yuda ikawotasi ibokavilaisi matausina, e ibokavilaisi wala ilauwaisi mapilana Gata deli okalapisilela Ekironi. E mina Pilisitia ikatubuyavi uwosi ikikapusisi otapwala keda makadana biloula Saraim, kala kaduwonaku makawala biloula Gata deli Ekironi. 53 E avai tuta mina Isireli ikaimilavausi metoya obwakavila mina Pilisitia, matausina ikilibulebusi avaka magisi metoya okasi kabeikau mina Pilisitia. 54 E Debida ikau Golaiati pwanetala e ilau Yerusalem. Mitaga Golaiati la guguwa paila kabilia iyamati wala ola buliyoyova titoulela.

Debida iuyokaisi Saulo

55 Avai tuta Saulo bogwa eigisi Debida eitokaia bilokaia biyowaisi sola Golaiati, e Saulo ikatupoi Abina, matauna la tokwabilia si kumatoula, kawala, “Mwa! Abina, ami yagala tamala magudina?”

E Abina ivitakauloki Saulo kawala, “Mwa! Ulo guyau, eisekila! Yeigu gala wala anikoli.”

56 E Saulo ikaraiwogi Abina kawala, “Kula kukwatupoi.”

57 Mapaila wa tuta matutona Debida ikaimilavau okabeikau tutala bogwa eikatumati Golaiati e Abina ivakouli matauna iuyoki Saulo. E Debida deli wala ikikau Golaiati pwanetala. 58 E Saulo ikatupoi matauna kawala, “Mwa! Monagwadi, ki, ami yagala tamam?”

E Debida ivitakauloki Saulo kawala, “Yeigu tamagu Yese, matauna m touwata guma Bedeliem.”

18

1 E Saulo sola Debida bogwa ivenokusi si kaiyaku. E igau oluvi, Saulo latula Yonatani saina ikau nanola baisa Debida e iyebwaili matauna makawala goli iyebwaili titoulela. 2 E Saulo isiaim wala Debida wa yam makwaina, e gala itagwala paila bikeiita ola valu. 3 Yonatani ilivala biga katotila peula paila bivigaki tombwailila gala kala kalitutila baisa matauna, uula la yebwaili saina vakaigaga paila matauna. 4 E ivilili kala kakapula miyana eisisikoma e isaiki Debida, deli wala tabodala wowola, e tuvaila la puluta, kaiyala, deli bunodoga. 5 E Debida tuta komwaidona itomgwaga wala metoya okabilia makwaisina Saulo eiwitali matauna, e baisa uula Saulo ivigaki matauna taitala kumatoula oluwalaisi tokwabilia. Baisa makawala saina iyomwasali Saulo la kumatoula deli goli la tokwabilia komwaidosi.

Saulo ipogi Debida

6 Avai tuta Debida bogwa eikatumati Golaiati e ikaimilavau, deli wala tokwabilia imaimaisi ovalu, e viluwesi Isireli komwaidona vivilesi imaisi bibodaisi guyau Saulo. E komwaidosi iusiwosisi wosila mwasawa, e immwasawasi sasani, iwawaisi yuka, e deli goli ikikaiwosisi. 7 Olumoulela makwaina mwasawa vivila eiusiwosisi kawasi, “Saulo bogwa ikatumati lakatuluwotala wala, mitaga Debida ikatumati lakatuluwovila goli!” * 8 E Saulo gala wala iyebwaili makawala baisa, e matauna saina igibuluwa. E ikaibiga, kawala, “Mwada eikaibigasi Debida lakatuluwovila mitaga yeigu lakatuluwotala wala! E kaina goli makateki bivigakaisi biguyau!” 9 E metoya wa yam makwaina Saulo ipogi Debida e ininali matauna.

10 E yam kwaiyuwela Yaubada iwitali baloma gaga saina nanakwa isikaili Saulo e igidaleiya wala ola bwala makawala tonagowa. Debida iwawai la gita makawala eiuvagi yam yam, e Saulo oyamala iiyosi kaitala kaiyala. 11 E Saulo ininanamsa wala titoulela kawala, “Bakopituki otaboda!” E makawala isivayu luvalova kaiyala baisa Debida, mitaga sivayu wala Debida iiyobwi.

12 Saulo saina ikukoli Debida paila Guyau bogwa eisikaili Debida mitaga bogwa eisilavi Saulo. 13 Mapaila Saulo iwitali Debida ila, e ivigaki si kumatoula tokwabilia kasi bawa lakatuluwotala. E ikugwai matausina olopola kabilia. 14 Komwaidona avaka bogwa eivagi saina bwainigaga, paila Guyau bogwa eisikaili matauna. 15 Saulo imitakavati Debida eiuvagi togaga e saina wala ikokoluvagasi baisa matauna. 16 Mitaga komwaidona tomota olopola Isireli deli Yuda iyebwailisi wala Debida, paila matauna tokugwa saina totomgwaga.

Debida ivaiya Saulo latula

17 E Saulo iluki Debida, kawala, “Ka, kidamwa yoku bukuwotitalaigu e yoku ulo tokwabilia totuvaluwa deli tokimadagi, e kidamwa bukukwabilia Guyau la kabilia wala, e ka, minawena latugu vilitomoya Merabi bogwa latugwali bukuvaiya minana.” (Paila Saulo magila Debida bikaliga, mitaga gala ibodi matauna titoulela bikatumati Debida. E mauula goli eiluki Debida makawala, mwada mina Pilisitia bikatumataisi matauna.)

18 Debida ivitakauloki Saulo kawala, “Availa yeigu e deli avai dala dalegu kidamwa yeigu bavigakaigu guyau yawala?” 19 Mitaga tuta matutona ibodi Merabi bivaiya Debida, e Saulo gala iyovaiya minana baisa Debida. Kaimapula goli Saulo iyovaiya minana baisa taitala tau ituwoli yagala Adiriela guma Meola.

20 Mitaga Saulo latula vilagwadi yagala Mikali saina tombwailila matauna Debida e avai tuta Saulo ilagi imwasawa wala. 21 E ininamsa titoulela, “Bayovaiya Mikali baisa Debida e bavigaki minawena ulo mwaku, mwada Debida bisilagi e mina Pilisitia bikatumataisi matauna.” E mauula lilouyuwela Saulo iluki Debida kawala, “Yoku bavigakaim yawagu yoku.” 22 Ikaraiwogi la tosikwawa bikasilamwaisi Debida e bilukwaisi matauna kawasi, “Yoku bogwa lokuyomwasali guyau, deli komwaidona la tosikwawa iyebwailimsi goli. E tuta baisa tuta bwaina paila bukuvaiya latula.”

23 Mapaila ilukwaisi Debida makawala, e matauna ivitakauloki kawala, “Wa, bogwa wala bitemmalaigusi kidamwa yeigu guyau yawala. Mitaga ka, yeigu tokai wala, e gala wala ikwanaigu kadai!”

24 E tosikwawa ilosi isolasi baisa Saulo avaka Debida la biga. 25 E Saulo iwitali matausina ilosi bilukwaisi Debida, e kawasi, “Ka, baisa makawala bukumapu minana Mikali kidamwa bukuvaiya minana.h Bukula kukwatumati lakatutala mina Pilisitia kubobu matala uwosi e kukwau kanuvinesi kala bawa lakatutala bukumiaki guyau, e makawala goli guyau eikoukeula kala lugwa baisa kala tilaula.” (E keda makadana Saulo eininamsi idoki mwada mina Pilisitia bikatumataisi Debida.) 26 E Saulo la tosikwawa ilosi isolasi baisa Debida avaka Saulo la biga, e Debida saina imwamwasila nanola paila guyau bivigaki matauna yawala. E inagaisi yamla veivai, e lova goli 27 Debida deli la tokwabilia ilosi ikatumataisi lakatuyu mina Pilisitia. Matauna ikau tomata matala uwosi kanuvinela imiaki guyau e ikalau komwaidona kala bawa omatala matauna, bisimokwita paila la wotetila, e kidamwa bibodi bivigaki matauna yawala. E Saulo latula vivila minana yagala Mikali ikasali baisa Debida mwada bivaiya.

28 Saulo bogwa inikoli mokwita Guyau isikaili Debida tuvaila minana latula Mikali saina tombwailila Debida. 29 E Saulo saina ikokoluvigasi Debida e ivigaki matauna kala tilaula ola tuta komwaidona isisu tomomova.

30 E mina Pilisitia tokwabilia bimaisi deli bikabiliasi, mitaga Debida tuta komwaidona bitomgwaga wala okabilia e bikikalisau Saulo la kumatoula komwaidosi. E mauula goli Debida bogwa leiyoyu bulogala.

19

Saulo ilamidadi Debida

1 E Saulo iluki latula Yonatani deli goli komwaidosi la tosikwawa mwada eininanamsa bikatumati Debida. Mitaga Yonatani tombwailila Debida, 2 mapaila iluki Debida kawala, “Ka, tamagu einainevi la keda paila bikatumataim. Mapaila akoma lopom, kuyamataim bibwaina nabwaia kaukwau. Kusipepuni ambaisa kabosipepuni bwaina, e kusisu baisa. 3 E yeigu batotu katitaikinela tamagu wa bagula ambaisa yoku lokusipepuni, e babigatona baisa matauna paila yoku. E kidamwa babani avaka nanola bogwa balukwaim bukunikoli.”

4 Yonatani iyakawoli Debida baisa Saulo kawala, “Tamagu, taga bukuyogagi m touwata Debida. Paila matauna gala avai tuta iyogagaim. Mitaga kaimapula, komwaidona avaka matauna eiuvagi saina ipilasaim. 5 Matauna ikasali la momova avai tuta ikatumati Golaiati, e wa yam makwaina Guyau ivigaki tomgwaga kwaiveka baisa mina Isireli. E avai tuta lokugisi, e saina kumwasawa. E avakaga paila baisa tuta magim bukuyogagi matauna tobwaila? Ki, bukukwatumati Debida e gala isim dimlela ke?”

6 Saulo saina itutu wowola metoya avaka Yonatani eilivala, e deli ilivala biga katotila omatala Guyau mwada gala bikatumati Debida. 7 E mapaila Yonatani idou Debida e iluki avaka komwaidona Saulo la nanamsa. E oluvi ivakouli matauna iuyoki Saulo e Debida isetuwoli la wotetila baisa guyau makawala eiuvagi omitibogwa.

8 E tuvaila kabilia ivigivauwaisi deli mina Pilisitia. E Debida iyowai matausina saina minimani ikalisau matausina e isakaulasi.

9 Kwaitala yam Guyau iwitali baloma gaga e isikaili Saulo. Matauna isisu ola bwala deli la kaiyala iiyosi oyamala, e Debida deli wala iwawai la gita. 10 E Saulo ivigikoni mwada bikopituki Debida otaboda, mitaga Debida iyobwi makaina, e kaiyala makaina ila wala itokaimtuya otaboda. Mapaila Debida isakaula ila isipepuni.

11 E bogila wala makwaina Saulo iwitali mimilisi tokwabilia bilosi biyuuyausasi ola bwala Debida, e igau biyam bikatumataisi matauna. Mitaga Mikali minana Debida la kwava ikipwalaki taigala matauna, kawala, “Ka, kidamwa gala bukusakaula bogi lagaila e nabwaia bukukwaliga goli.” * 12 Mapaila ikisilili matauna poninatala ponana e matauna isakaula ila. 13 E oluvi minana ikau natana tokolula bwala, e ivakanai okabokanukwenu makwaina, e kala kabaikunu eivagaisi metoya gota unuunula isaili opwanetala makwaina, e ivakanunuvi. 14 E avai tuta Saulo la tokwabilia imaisi biyosisi Debida, Mikali iluki matausina mwada ikatoula. 15 Mitaga Saulo iwitalivau matausina ilokaiasi kidamwa titoulesi bigisaki mitasi. Saulo eikaraiwogi matausina, kawala, “Deli wala kabala kukwatikeuwaisi matauna kumiakaigusi baisa, e yeigu bakatumati matauna!” 16 Mapaila matausina isuvisi ola bwala Debida, e ibanaisi tokolu wala ikanukwenu okabala matauna, deli kabaikunu makwaina eivagaisi metoya gota unuunula opwanetala ikanakaila. 17 E Saulo ikatupoi Mikali kawala, “Ve! Avaka paila lokukiwolaigu makawala baisa e agu tilaula eisakaula?”

E minana ivitakauloki kawala, “Mwa! Matauna ikaibiga kidamwa gala bapilasi bisakaula bila, e matauna bikatumataigu.”

18 E Debida isakaula ilokaia Samwela mapilana Rama, e iluki komwaidona avaka Saulo eivigaki matauna. E oluvi Debida sola Samwela ilosi mapilana Naioti e isisuaisi baisa. 19 E Saulo ilagi biga mwada Debida isisu Naioti mapilana oviluwela Rama, 20 mapaila iwitali mimilisi tauwau bilosi bikatupipaisi matauna. Matausina igisaisi budotala tovitoubobuta ikikaiwosisi deli igougovasi, e Samwela matauna ivigakaisi kasi tokalumatala. E oluvi Yaubada la baloma isikaili Saulo la tokwabilia e matausina ivitouulasi ikikaiwosisi deli igougovasi. 21 Avai tuta Saulo ilagi makawala, matauna iwitali tuvaila tokwabilia e ka, matausina deli wala ikikaiwosisi deli igougovasi. E sivitolula wala iwitali tokwabilia ilosi, mitaga makawala wala ikaloubusi baisa matausina. 22 Mapaila Saulo titoulela itokaia ikatuwakeda ila Rama. Avai tuta iviloubusi outuwotu kwaiveka mapilana Seku, matauna ikatupoi ambaisa Samwela sola Debida eisisuaisi, e ilukwaisi matauna kidamwa matausina eisisuaisi mapilana Naioti. 23 E igau wala eililoula bila, Yaubada la baloma tuvaila isikaili Saulo, e matauna ikikaiwosi wala deli govala, tatoula wala iviloubusi Naioti. 24 Matauna ivilili kala kwama e ikikaiwosi wala deli igougova omatala Samwela, e ikanukwenu wala tokimwadu yam komwaidona deli bogi komwaidona. (Baisa uula ivitouula makwaina bigivakala bitakaibiga, “Ki Saulo deli, bogwa wala eimila tovitoubobuta ke?”) *

20

Yonatani ipilasi Debida

1 E oluvi Debida isakaula metoya Naioti mapilana Rama, e ilokaiaga Yonatani. E ikatupoi Yonatani kawala, “Avai vavagi bogwa lavagi ke? Ki, kaina sita pikolela wowogu isisu? Ammakawala layogagi tamam paila uula magila bikatumataigu?”

2 E Yonatani ivitakauloki kawala, “Galaga ibodi Yaubada nanola bukukwaliga! Ka, komwaidona vavagi avaka tamagu bivagi, kaina vavagi mwau kaina gala, tuta komwaidona ilukwaigu wala, e mauula gala bikikiwoli makwaina vavagi metoya baisa yeigu. M biga baisa sopawokuva wala.”

3 Mitaga Debida ivitakauloki kawala, “E tamam saina wala inikoli ammakawala lokuvigakaigu tombwailim yeigu, e kaina bogwa inanamsa mwada gala bitugwali bukunikoli avaka eininamsi bivagi, paila yoku wala bukulumkoli mmayuyu. Akatotila baisa yoku omatala Guyau Tomomova kidamwa yeigu asisu wala olopola kaliga!”

4 E Yonatani ikaibiga, kawala, “Avaka avaka magim bogwa bavagi wala.”

5 E Debida ivitakauloki kawala, “Ka, nabwaia Navau Tubukona Pakala,i e yeigu ibodi wala bakakam deli guyau. Mitaga kidamwa yoku kudoki bwaina wala, e yeigu bala basipepuni osaivau wa bagula, e basisu wala bila nabwaia ikoyavi. * 6 Kidamwa tamam bivitoki tolosila yeigu gala deli okabokamkwam, e kuluki kawam, ‘Bogwa ikugwa inigadaigu binanakwa bilokaia veyala mapilana Bedeliem, paila tuta makwaina ikaloubusi paila veyala komwaidona bigabwaisi lula.’ 7 E kidamwa tamam bilivala, ‘E bwaina wala,’ e ibodi wala bakwala. Mitaga kidamwa bigibuluwa, bukunikoli wala matauna bogwa ininatotila paila biyogagaigu. 8 Akoma lopom bukuvagi makwaina nanamsa, deli bukuwotitali m biga katotila kwebumaboma bogwa lokuvagi baisa yeigu. E kidamwa isim pikolela wowogu, anigadaim titoulem wala bukukwatumataigu! Ki, avaka kala bwaina kidamwa bukuuyokaigu tamam e matauna bikatumataigu?”

9 E Yonatani ivitakauloki kawala, “Wo! Gala ibodaim bukunanamsa makawala! Kidamwa banikoli mokwita mwada tamagu bogwa ininatotila paila biyogagaim, e bogwa balukwaim bukunikoli.”

10 E Debida ikatupoi kawala, “Availaga bilukwaigu banikoli kidamwa tamam bivitakaulokaim deli wala la gibuluwa?

11 E Yonatani ikaibiga kawala, “Tam osaivau.” E mapaila ilosi. 12 Yonatani iluki Debida kawala, “Ibodi Guyau matauna mina Isireli si Yaubada bivigaki da tosola! Makawala tuta nabwaia deli bugiyu yeigu bakatupoi tamagu. Kidamwa nanola bimanum baisa yoku, e yeigu bawitali biga baisa yoku. 13 Kidamwaga nanola mwada biyogagaim, yeigu balukwaim e bapilasaim bukula ambaisa bukubwaina. Ibodi wala Guyau bikatumataigu kidamwa gala bavagi makawala! Ibodi Guyau bisikailim makawala goli matauna eisikaili tamagu! 14 E kidamwa yeigu basisu tomomova, akoma lopom, kuvagi makawala m biga katotila kwaibumaboma, e bukukimidagi baisa yeigu. Mitaga kidamwa bakaliga, 15 kuvigaki makawala wala kimidagila baisa veyagwa tuta gala biwokuva. E avai tuta Guyau bikatumtuwoli komwaidona kam tilaula, * 16 ibodi wala da biga katotila makwaina gala bitotina. Ka, kidamwa bitotina e Guyau bogwa bimipukwaim.”

17 E sivatala tuvaila Yonatani iluki Debida mwada bikatotila biyebwaili matauna, paila Yonatani iyebwaili Debida makawala goli iyebwaili titoulela. 18 Yonatani ikaibiga baisa matauna kawala, “Igau nabwaia Navau Tubukona Pakala, e kidamwa yoku bukusiwa e bogwa bivitokaisi tolosila baisa okabokamkwam. 19 E kaina igau bugiyu bukusiwa e tuvaila goli gala bigisaimsi, bogwa bininayuwasi. Mapaila bukula om kabosipepuni liloubogwa, e baisa bukusipepuni opapala magulona dakuna. 20 E igau balavi kaitolu kaiyala biwokaiamsi, e mwada bayamwasi magulona dakuna. 21 Oluvi baluki matauna ulo touwata biwa binainevi makaisina kaiyala. E kidamwa baluki matauna kawagu, ‘Mwa! Kaiyala makaisina baisa emaima otalim, kukwau makaisinʹo,’ e baisa kala katumiki yoku tobwaila wala, e bukusunapula bukuma. Yeigu bogwa akatotila baisa omatala Guyau Tomomova mwada yoku gala bukusilagi. 22 Mitaga kidamwa baluki matauna kawagu, ‘Mwa! Kaiyala makaisina ewaiwʹe baisa omatam!’ - e yoku bukusilavi baisa. Paila uula Guyau bogwa eiwitalaim bukula ambaisa. 23 E makwaina da biga katotila bogwa leitavagi kadataiyu, makawala goli Guyau bogwa biyamati kidamwa bitayosivagasi makawala, tuta gala biwokuva.”

24 Mapaila Debida ila isipepuni osaivau. E otutala Navau Tubukona Pakala, guyau Saulo ima okamkwam makwaina, 25 e isili okabala katitaikinela otaboda. E Abina isili opapala matauna, e Yonatani isivilaki Saulo. Debida kabala kwaiwokuva wala, 26 mitaga Saulo gala avaka ilivala yam makwaina. Paila uula idoki, “Kwaitala vavagi bogwa eikaloubusi baisa matauna, e mapaila eiyogwali titoulela.” 27 E bogwa leiwokuva Tubukona Navau Pakala, eiyamgwa Debida kabala isisu kwaiwokuva wala. E Saulo ikatupoi Yonatani kawala, “Avaka paila Debida gala ima otutala kamkwam lova deli lagaila?”

28 E Yonatani ivitakauloki tamala kawala, “Matauna bogwa ikugwa inigadaigu kidamwa batugwali matauna bila Bedeliem. 29 Ikaibiga, kawala, ‘Mwa! Akoma lopom, kutagwala bala, paila veyagwa bipakasi lula pakala oma valusi, e tuwagu eikaraiwogaigu balokaia baisa. Mapaila kidamwa yoku lubaigu mokwita, bwaina bukutugwalaigu bala agisi dalegu.’ Baisa uula matauna kabala ikwaiwokuva om kwabokamkwam.”

30 E Saulo igidaleiya baisa Yonatani e iluki matauna kawala, “Yoku mokwita wala inam isikubukubuyaim. Ka, tuta baisa bogwa lanikoli kami livala kwaitala wala som Debida. Lokuyomsilaimi kamitaiyu som inam! 31 Ki, gala kunikoli kidamwa Debida isisu tomomova, yoku gala avai tuta bukuguyoi valu makwaina? Ka, baisa tuta bukulokaia matauna bukumiakaigu baisa - matauna ibodi bikaliga.”

32 E Yonatani ivitakauloki kawala, “Avaka paila bikaliga? Ki, avai sula eivagi?”

33 Mapaila Saulo ilavi la kaiyala ilokaia Yonatani mwada bikatumati matauna, e Yonatani ivitusi kidamwa tamala bogwa eininatotila bikatumati Debida. 34 Mapaila Yonatani itokaia metoya okabokamkwam deli kala leiya isunapula, e yam makwaina kwemwaidona gala wala sitana avaka ikoma - baisa kwaiyuwela oyamla Tubukona Navau Pakala. E Yonatani saina ininigagi Debida paila uula Saulo eibigigagi matauna. 35 Eiyam kaukwau Yonatani ila osaivau bibodi Debida makawala si biga bogwa eikakikitasi kasitaiyu. E Yonatani ivakouli taitala gwadi kasitaiyu 36 e iluki matauna kawala, “Ka, kusakaula kula kunevi makaisina kaiyala balavi.” Gwadi magudina isakaula ila, e Yonatani ilavi ikalituwoli matauna. 37 Avai tuta gwadi magudina isakaila makatupona ambaisa kaiyala makaina eitobu, Yonatani iwakula ilukwaiwa matauna kawala, “Kaitala makaina sitana ewaiwa! 38 Gala wala bukutotu baisa. Kunanakwa!” E gwadi magudina isau kaiyala makaina imiaki Yonatani. 39 Mitaga magudina gwadi gala itapuloki nanola avaka uula vavagi makwaisina. Mesinaku wala kasitaiyu Yonatani sola Debida inikolaisi. 40 Oluvi Yonatani isaiki la kaiyala baisa magudina e iluki bikau bilau ovalu.

41 Avai tuta gwadi magudina bogwa eisilavi, Debida isunapula metoya kabosipepuni opapala magulona dakuna. Matauna itapopula kwaitutula e sivatolu ikululu migila opwaipwaia. Kasitaiyu ikaipapasi deli ivalamsi. Yonatani nanola saina mmayuyu, mitaga Debida kala mmayuyu nanola saina siligaga. 42 E Yonatani iluki Debida kawala, “Ibodi Yaubada bisikailim! Guyau bogwa bikabwailidasi kidamwa yoku yeigu, e dalegu dalem, komwaidodasi goli bitauvagaisi makawala makwaina biga katotila kwaibumaboma kadataiyu bogwa leitakatotila, tuta gala biwokuva goli.” E oluvi Debida isilavi, e Yonatani ikeiita ila ovalu.

21

Debida isisakaula metoya baisa Saulo

1 Debida ilokaia tolula Aimeleki mapilana Nobi. Aimeleki isunapula deli wala kala kokola itatatuva ima ibodi matauna, e ikatupoi kawala, “Avaka paila lokuma kammwaleta wala?” *

2 E Debida ivitakauloki, kawala, “Yeigu lama lamai guyau la kaitutula. E ilukwaigu gala availa batugwali binikoli avaka bavagi. E paila ulo tokwabilia - ka, bogwa laluki matausina bibodaigusi ammakatupona wala. 3 Ka, tuta baisa avai kaula sitana bogwa lokusisii ke? Kusakaigu kwailima beredi kaina avaka wala lokusisii.”

4 Mitaga tolula ikaibiga kawala, “Gala wala aiyosi beredi, mesinaku wala beredi kwaibumaboma.j Ibodi wala bukukwau, kidamwa makwaisina yam e leima lagaila m tokwabilia gala eimisiaisi avai vivila.”k

5 E Debida ivitakauloki kawala, “E mokwita wala gala ivagaisi. Ka, tuta komwaidona ulo tokwabilia ikikilaisi titoulesi, kaina goli oma lomakavasi wala. Mitaga baisa tuta lakalosi isim dimlela e mauula gala wala bukuninayuwa, bogwa goli eikikilaisi titoulesi.”

6 Mapaila tolula isaiki Debida beredi kwaibumaboma. Paila mesinaku wala makwaisina beredi leiyosi avaka lova eisemakavi baisa Yaubada. E yam lagaila eikau makwaisina e ikaimapu makwaisina bisemakavi lagaila e isaili wa tebeli kwaibumaboma. *

7 (E Saulo la toyamata bulumakau toveka, yagala Doega tolela Edom, matauna deli isisu yam makwaina, paila bivagi kwaitala wotetila paila la tapwaroru.)

8 Debida ikatupoi Aimeleki kawala, “Ki gala kaitala kaiyala kaina kaitala kema bukusakaigu? Paila guyau saina wala ikammalaigu e gala tuta paila bakau ulo kema kaina avai guguwa paila kabilia.”

9 Aimeleki ivitakauloki kawala, “Golaiati guma Pilisitia la kema makaina, matauna goli lokukwatumati oItayatila Ela, makavina lakapoli okarekwa lasaiwa piliyuwela okagu kakapula miyana epodi. Kidamwa magim kukwau, paila kaitinidesi wala makavina leisisu.”

Debida ikaibiga kawala, “Kusakaigu, paila gala wala kaitala kaiminabwaita bitabani.” *

10 Mapaila Debida isilavi, isisakaula metoya Saulo e ilokaia guyau Akisa matauna guyoula Gata. 11 E guyau la tosikwawa ilukwaisi Akisa kawasi, “Ki, matauna Debida, eiguguyau ola valu? Matoulela vivila eibutukwaisi wosi kawasi, ‘Saulo ikatumati lakatuluwovila wala, mitaga Debida ikatumati lakatuluwovila saina bidugaga.’ ” *

12 E tosikwawa si biga ivigaki ikamnumonaisi Debida e ivigaki matauna saina ikukoli Akisa guyoula Gata. * 13 E mauula avai tuta matausina bigigisaisi, Debida ivitoki mwada eigaga dabala e bivagi makawala tonagowa, avai tuta mwada biyosisi matauna. Matauna bisibareini wala ginigini okalapisilela valu e kala bubwaluwa biuwaki wala kala gabula bimoi iligaim. 14 Mapaila Akisa iluki tosikwawa kawala, “Tauwau, ka - tau matauna bogwa eigaga dabala! Avaka paila kumiakaigusi? 15 Ka, gala kunikolaisi saina bidubadu toninagowa lasisii ke? E avaka paila kumiakaigusi ogu bwala taitala tuvaila biyokwai wowogu metoya ola nagowa.”

22

Tolula komwaidona ikatumataisi

1 E Debida isakaula metoya valu Gata e ila wa lagi katitaikinela valu Adulam. Avai tuta tuw ʹala deli goli komwaidona veyala ilagaisi matauna leisisu mapilana, matausina ilokaiasi. * 2 Availa matausina eibodasi lamadada, eiuwasaisi si guguwa, kaina eikamagwesisi, komwaidosi ilokaiasi matauna. Kasi bawa iboda lakatuvasi tauwau. E Debida ivagi kasi tokugwa.

3 E Debida isilavi baisa e ila ovalu Misipa mapilana Mowabi e iluki guyoula Mowabi, kawala, “Mwa, akoma lopom ibodi kutagwala tamagu deli inagu bimakaiamsi baisa bukusimwaisi tatoula wala bakateta avaka Guyau bivagi paila yeigu.” 4 Mapaila Debida iulilavi veyala mwada guyoula Mowabi biyamati. Makawala kala kaduwonaku Debida eikikanupepuni wa lagi e makawala goli veyala si sisu mapilana Mowabi.

5 Oluvi tovitoubobuta matauna Gada imakaia Debida iluki kawala, “Gala bukusisu baisa; baisa tuta wala bukutokaia bukula mapilana Yuda.” Mapaila Debida isilavi baisa e ila oudilela Ereti.

6 Kwaitala yam mapilana Gibia, Saulo isisu wa koya osikowala kaitala gipilapala e oyamala iiyosi la kaiyala, e komwaidona la kumatoula itoulaisi matauna. Ilukwaisi matauna Debida deli la tokabilia bogwa leibanaisi, 7 e matauna iluki la kumatoula matausina kawala, “Tauwau! Yokomi mina Beniamina! Kunakaigalaisi. Ki, kudokaisi Debida bisakaimi kwabila deli bigulesi waini e bivigakaimi la tokabilia si kumatoula? 8 Ki kaina baisa uula lokukwaiwalaigusi? Ka, gala taitala yokomi ilukwaigu paila latugu tatougu bogwa ininatalasi sola Debida. Gala taitala yokomi inokapisaigu kaina ilukwaigu paila Debida, matauna ulo touwata tatougu, tuta baisa inainevi ammakawala paila bikatumataigu, deli goli latugu eipipilasi matauna!”

9 E tuta matutona Doega itotu deli matausina Saulo la kumatoula. E matauna ikaibiga kawala, “Yeigu lagisi Debida tuta makwaina eilokaia Aimeleki matauna Aituba latula ovalu Nobi. * 10 Aimeleki ikatupoi Guyau avaka ibodi Debida bivagi, e oluvi isaiki matauna kaula deli Golaiati guma Pilisitia la kema.”

11 E mapaila guyau Saulo iwitali biga baisa tolula Aimeleki kidamwa bimakaia deli goli komwaidona veyala matausina madeilila wala tolula isisuaisi mapilana Nobi, e imakaiasi matauna. 12 Saulo iluki Aimeleki kawala, “Mwa, Aimeleki!”

Matauna ivitakauloki kawala, “Ulo guyau, kulivala.”

13 E Saulo ikatupoi matauna kawala, “Avaka paila yoku som Debida lokukwaiwalaigusi? Avaka paila lokusaiki matauna kaula deli kema makaina, deli lokunevi Yaubada nanola paila matauna? E tuta baisa eitotubulokaigu e inainevi ammakawala bivigaki bikatumataigu!”

14 E Aimeleki ivitakauloki kawala, “Ka, Debida matauna mokwitatoula m kumatoula tokamaiaba! Matauna yawam tatoum, kam toyamata kasi tokugwa deli tomota komwaidona ikamiabaisi matauna olumoulela mwaininiga. 15 Mwa, mokwita lanevi Yaubada nanola paila matauna, e baisa gala paila lagaila wala lavagi. E pailaga mwada kakaiwalaimsi, ulo guyau akoma lopom gala bukutabinakaigu kaina availa ogu bwala kala tosisu. Ka, gala wala sitana anikoli paila nanamsa makwaina!”

16 E guyau Saulo ilivala kawala, “Aimeleki yoku deli komwaidona veyamwa ibodi bukukwaligasi wala.” 17 Oluvi iluki matausina kala toyamata itotusi katitaikinela matauna kawala, “Kukwatumataisi Guyau la tolula! Matausina eipilasaisi Debida e gala ilukwaigusi matauna bogwa leisakaula, ilagoli matausina bogwa inikolibogwisi.” Mitaga kala toyamata matausina ipakaisi, gala magisi bikatumataisi Guyau la tolula. 18 Mapaila Saulo iluki Doega, “Ka kukwatumati matausina!” E Doega ikatumati komwaidosi matausina. Wa yam makwaina wala matauna ikatumati tolula kasi bawa tailuwolima tailuwotolu tailima matausina goli bogwa isim si koni bisikamsi miyasina epodi.l 19 Tuvaila Saulo ikaraiwogi bikatumataisi komwaidosi tosisula valu Nobi, mavilouna goli viluwela tolula - ka, tauwau deli vivila, gugwadi deli pwapwawa, bulumakau, ase deli sipi, komwaidona wala ikatumataisi.

20 Mitaga Abiata matauna taitala Aimeleki latula, isakaula, eilokaia Debida ola boda. 21 Matauna iluki Debida ammakawala Saulo eikatumati Guyau la tolula. 22 Debida iluki matauna kawala, “Yam makwaina avai tuta lagisi Doega eisisu anikoli matauna bogwa wala biluki Saulo. Mapaila yeigu agu pakula paila veyamwa si kaliga. 23 Kusikailigu bitasisu e gala bukukokola. Saulo magila bikatumataida kadataiyu wala mitaga yoku bukukwala kidamwa bukusikailigu.”

23

Debida ikoli valu Keila

1 Debida inakaigali mina Pilisitia eisugigaiyaisi valu Keila e iuveilausi witi makateki wala eitaiyauwaisi. 2 Mapaila matauna ikatupoi Guyau, kawala, “Ki, ibodi bala akabilii deli mina Pilisitia?” E Guyau ivitakauloki kawala, “Kulokaia kukwabilii matausina e bukukoli Keila.”

3 Mitaga Debida la tokabilia ilukwaisi matauna kawasi, “Olopola Yuda tasisuaisi ma kokolelaga, mitaga saina bakakokoluvagasisi kidamwa bitalosi Keila bitakabiliaisi mina Pilisitia!” 4 Mapaila Debida ikatupoivau Guyau, e Guyau iluki matauna kawala, “Kula kukwabilii Keila, e yeigu bogwa bavigakaim bukutomgwaga odubasi mina Pilisitia.” 5 Mapaila Debida deli kala viloumgwa ilosi valu Keila ikabiliasi deli mina Pilisitia e ikatumataisi saina bidubadu, e ikauwaisi si bulutuvalu komwaidona. E baisa makawala Debida leivigaki leikoli valu mavilouna.

6 Avai tuta Abiata matauna Aimeleki latula eisakaula ilokaia Debida mapilana Keila, matauna ikau epodi deli ilau.

7 Avai tuta Saulo ilagi Debida bogwa leila mapilana Keila ikaibiga, kawala, “Yaubada bogwa isaili matauna oyamagu. Debida bogwa eileiya kala sikula titoulela metoya eisuki valu mavilouna isim kalila deli kalapisilela saina kwepapeula.” 8 Mapaila Saulo ikouguguli la tokabilia paila mwada bilosi bikabiliasi, matausina bisuyaisi kulusi ovalu Keila paila biyosisi Debida deli la tokabilia.

9 Avai tuta Debida inakaigali Saulo la nanamsa paila bikabilii matauna, e matauna iluki tolula Abiata kawala, “Kumiakaigu miyana epodi.” 10 Oluvi Debida ikaibiga kawala, “Guyau yoku mina Isireli si Yaubada, bogwa lanakaigali Saulo eininanamsi bima Keila bikodidaimi, mitaga uulotoula yeigu m touwata. 11 Guyau, ki, kaina tosisula Keila bikasalaigusi oyamala Saulo? Ki Saulo bogwa mokwita bima makawala biga lanakaigali? Mwa, Guyau, mina Isireli si Yaubada, akoma lopom anigadaim kuvitakaulokaigu!”

E Guyau ivitakauloki kawala, “Saulo bogwa wala bima.”

12 E Debida ikatupoivau Guyau kawala, “Ki tosisula Keila bogwa bikasalaigusi deli ulo tokabilia oyamala Saulo?”

E Guyau ivitakauloki, “Bogwa wala bikasalaimi.”

13 Mapaila Debida deli la tokabilia kasi bawa iboda lakatulima lakatutala isilavaisi Keila ikatuwakedasi. Avai tuta Saulo inakaigali Debida bogwa eisilavi Keila iligaim wala la nanamsa avaka mwada bivagi.

Debida isisu valu mapilana wa koya

14 E Debida isipepuni valu mapilana wa koya katitaikina viloupakala yagala Sipa. E Saulo tuta komwaidona ininevi wala matauna, mitaga Yaubada gala itugwali Debida oyamala matauna. 15 E Debida ivitoki tolosila Saulo ininevi paila bikatumati matauna.

Mitaga Debida isisu mapilana Oresi, oviloupakala katitaikina Sipa. 16 E Yonatani ilokaia matauna e ikatuviluwi wowola matauna deli ikamokwiti paila Yaubada bikoli matauna. 17 Iluki matauna kawala, “Gala bukukokola. Ka tamagu Saulo gala igagabila biyogagaim. Paila matauna bogwa einikoli bogwa mayokula bukuguyoi Isireli e yeigu osikowam paila karaiwaga.” 18 Kasitaiyu wala ibigasi katotila paila si kalubaila ikabomaisi oyagala Guyau. E Debida isisu wala Oresi e Yonatani ikaimilavau ola valu. *

19 Mimilisi tomota metoya Sipa ilokaiasi Saulo mapilana Gibia e ilukwaisi matauna kawasi, “Ka Debida isipepuni oma valusi mapilana Oresi wa Koya Akila, ovilouwokuva Yudia mapilana opilibolimila. * 20 Mwa ma guyausi bogwa kanikolaisi ammakawala yoku magim bukuyosi matauna, mapaila kuma oma valusi e yakamaisi bakavitulokaimsi ambaisa mesisiki e bukuyosi matauna.”

21 E Saulo ivitakauloki kawala, “Ibodi Guyau bikabwailimi paila uula lokumitukwaiyaigusi! 22 Kukweiitavausi bukukwamokwitaimi tuvaila; e bukuvitokaisi tolosila mokwita ambaisa mesisiki deli availa leigisi matauna leisisu baisa. Bogwa lanakaigali matauna saina tokaluvalova. 23 Kunevaisi ambaisa mokwita leisupepuni, e kukwamokwitasi e nanakwa bukukwaimilivauwaisi biga baisa yeigu. E oluvi yeigu deli yokomi bitalosi, e kidamwa matauna olumoulela wala da valusi, e yeigu basuweigi matauna, ilagoli Yuda pilamwaidona basisavali wala bavinaku.”

24 Mapaila isilavaisi Saulo e ikaimilavausi osi valu Sipa. Debida deli la tokabilia isisuaisi mapilana Maoni oviloupakala, oitayatila kwaitala vilouwokuva wala mapilana opilibolimalela Yudia oviloupakala. 25 Saulo deli la tokabilia ikatuwakedasi bilosi inevisi Debida, mitaga avai tuta Debida inakaigali e isupela ila wa koya raibwagawokuva oviloupakala mapilana Maoni e isisu baisa. Avai tuta Saulo inakaigali e iyeikuli wala Debida. 26 Saulo deli la tokabilia isisuaisi pilatala koya, e Debida deli la tokabilia pilayuwela koya. Matausina ikikalubaigogunasi paila bisakauligilaisi Saulo deli la tokabilia, paila bogwa ivakatitaikinasi otupwasi paila bilitakaisi matausina. 27 Mitaga taitala touwata ivalapula e iluki Saulo kawala, “Baisa tuta wala bukuvayumali bakwaim! Mina Pilisitia bogwa eikwaiyaisi valu!” 28 Mapaila Saulo iligaim kala bwakaila Debida e ikaimilavau ikabilii mina Pilisitia. Baisa uula valu makatupona eidokaisi yagala Koya Itavilevi. 29 Debida isilavi baisa e ila mapilana Enigedi e baisa isipepuni.

24

Debida ikoli Saulo la momova

1 Avai tuta Saulo ikeiita metoya okabilia deli mina Pilisitia, e ilukwaisi matauna kidamwa Debida isisu olawodila wala katitaikinela mapilana Enidesi. 2 Mapaila Saulo ilau lakatuluwotolu tokwabilia mina Isireli dabala si wota, e ilosi inainevisi Debida deli la tokwabilia mapilana Gota Nabubolodila Dikunela mapilawena opilibomatu. 3 E imakaia kwaitala lagi katitaikinela kwaivila kalila sipi opapala keda, e isuvi olopola bivasoyai. E ka, ototomla lagi makwaina Debida deli la tokwabilia eisupepunisi. * 4 Ilukwaisi Debida kawasi, “Ka, baisa m tuta! Guyau Yaubada bogwa eilukwaim kidamwa bisaili kam tilaula oyamam e bukuvagi avaka magim baisa matauna.” E Debida ivasilam itakisi pikekita Saulo kala kwama, mitaga Saulo gala avaka inikoli. 5 Mitaga Debida nanola immayuyu ilumkoli mwada leisula. 6 E Debida iluki la tokwabilia kawala, “Ibodi Guyau biyamataigu kidamwa gala sitana bayogagi matauna agu tokugwa, matauwena Guyau Yaubada bogwa leinagi iguyau. Yeigu gala wala ibodi sitana bayogagi matauna paila uula Guyau Yaubada bogwa leinagi matauna iguyau.” * 7 Mapaila tokwabilia isimokwitasi Debida la biga, e mapaila gala iwaiyasi Saulo.

E Saulo itokaia isilavi makwaina lagi ivitouula loula bila. 8 E Debida isunapula otuboulola matauna, e idou matauna kawala, “Mwa! Ulo guyau yoku!” E Saulo itovila e Debida ikavagina opwaipwaia paila kala taimamila. 9 E ikaibiga, kawala, “Ki, avaka uula kulega kaigasi tomota kidamwa yeigu bavigikoni mwada bayogagaim? 10 Ibodaim wala bukuvitoki tolosim tuta makwaina lokusuvi wa lagi. Paila Guyau bogwa leikasalaim oyamagu, e mimilisi ulo tokwabilia ilukwaigusi mwada bakatumataim. Mitaga saina kakapisi lopogu paila yoku, e kawagu, gala sitana ibodaigu bayogagaim, paila yoku Guyau bogwa leinagaim paila bukuguyau. 11 E ka, tamagu, kugisi miyana metoya kam kwakapula laiyosi! Gagabila wala bakatumataim, mitaga kaimapula wala latakisi miyana. E baisa ibodi bukusimokwita kidamwa yeigu gala aninamsi mwada bakoulovaim kaina bayogagaim. Ka, yokula kuninevaigu mwada bukukwatumataigu, e gala goli sitana ayogagaim. 12 E ibodi wala Guyau biyakalaida avai tau eivagi sula. E ibodi wala matauna bimipukwaim, paila avaka lokuvigakaigu, paila yeigu gala wala sitana bayogagaim. 13 E yoku bogwa lokunikoli bigivakala, ‘Tomitugaga wala bivagaisi mitugaga.’ E mapaila yeigu gala wala bayogagaim. 14 E ka, kugisiga avaka mina Isireli si guyau eivigikoni mwada bikatumati! E kugisiga matauwena availa eibokavili! Ka, yeigu wawa wala - kaina bitadoki natana kaukwa nakaliga wala kainaga kutu wala yeigu! * 15 E Guyau bogwa biyakali, e matauna binagi avai tau leisula. Ibodi matauna wala bigisi paila vavagi makwaisina, e bipilasaigu deli bikolaigu metoya baisa yoku.”

16 Avai tuta Debida bogwa eivenoku livala, e Saulo ivitakaula kawala, “Mwa! Latugu Debida, ki, baisa mokwitala yoku ke?” E matauna ikapwali koku e ivalam. 17 E matauna iluki Debida kawala, “Yoku goli toduwosisia, e yeigu avagi sula. Yoku bogwa lokumitukwaiyaigu taga yeigu bogwa saina wala lamitugagaim! 18 Ka, lagaila bogwa lokumitukwaiyaigu paila uula gala wala kukwatumataigu, ilagoli Guyau bogwa eikasalaigu oyamam. 19 E ammakawala taitala tau biyosi kala tilaula e oluvi bikilavi bila e gala wala biyogagi matauna? Mapaila ibodi Guyau bikabwailim paila avaka bogwa lokuvigakaigu lagaila. 20 Tuta baisa yeigu gala wala aninayuwa kidamwa yoku bukuguyoi mina Isireli deli goli bukuyamati baisa m kwabokwaraiwaga. 21 Mitaga ibodi bukukwatotila baisa yeigu omatala Guyau kidamwa gala bukukwatumtuwoli dalegu, e liliugu gala wala bitamwau.” 22 Debida ikatotila mwada bogwa bivagi makawala.

E oluvi Saulo ikaimilavau ila ola valu, e Debida deli la tokwabilia ikaimilavausi ilosi osi kabosipepuni.

25

Samwela la kaliga

1 Samwela ikaliga e komwaidosi mina Isireli imaisi gulitinidesi ivilamwaisi matauna. Oluvi ibakwaisi matauna ola valu mapilana Rama.

Debida deli Abigeili

Tutala bogwa leibakwaisi Samwela, Debida ila mapilana Parana oviloupakala. 2-3 E taitala tau odalela Keleba yagala Nabali isisu baisa, matauna tolela Maoni, e matauna la pwaipwaia katitaikinela ovalu Kamela. Matauna saina la guguwa bidubadu, la sipi kala bawa lakatuluwotolu e la gota lakatuluwotala. Matauna la kwava yagala Abigeili saina naminabwaita deli nakabitam, mitaga matauna tokudigaga deli saina togidaleiya.

Nabali tuta makwaina iuvaliu la sipi unuunula uwosi mapilana Kamela, 4 e Debida isisu oviloupakala inakaigali. 5 Mapaila matauna ikaraiwogi tailuwotala tauwau tubovau e iwitali bilosi Kameli binevaisi Nabali deli bilukwaisi kala bigabwaila metoya baisa Debida. 6 Matauna ilakasi biga baisa matausina avaka bilukwaisi Nabali kawasi, “Lubaim Debida eilivala la bobwailila baisa yoku, litumwa, deli goli komwaidosi m ula, mi sisu bwainawokuva wala omi tuta komwaidona. 7 Matauna inakaigali kuuvaliu m sipi ununusi, deli magila bukunikoli paila m sipi kasi toyamata deli kasisuaisi e gala wala kayogagaisi matausina. Tuta komwaidona mapilana Kamela gala wala avai vavagi kaveilauwaisi metoya baisa matausina. 8 Kukwatupoi matausina bilukwaimsi. E bogwa lakavabobutasi lagaila yamla paka, deli Debida inigadaim bukukwamiabaimasi. Mwa kakomasi lopom, kusakaimasi avai vavagi wala ibodi bukusakaimasi yakamaisi m touwata deli lubaim saina kuyebwaili Debida.”

9 Mapaila Debida la tokabilia isalaisi biga baisa Nabali oyagala Debida. E matausina bwaina wala itulotulasi paila mapula biga. 10 E Nabali ivitakauloki matausina kawala, “Availa Debida? Avai tau matauna? Wa, gala wala sitana anikoli matauna! Valu mapilana tuta baisa bogwa eivakasuwoki ula matausina tosakaula metoya kasi tokugwa! 11 Mapaila baisa gala ibodi bakau kaula deli sopi, deli goli mauna minasina latamimisi mwada bavakoma matausina ulo mauna unuunusi toviliusi e basaiki tomota matausina gala anikoli ammetoyasi leimaisi!”

12 E Debida la tokabilia ikaimilavausi baisa matauna e isalaisi avaka Nabali la bigatona. 13 E matauna ikaraiwogi budala kawala, “Kusagaisi mi kema okuvilimi!” E komwaidosi ivagaisi makawala. E Debida madeilila wala isagi la kema okuvalila e ikatuwakedasi deli la tokabilia kasi bawa lakatuvasi, e lakatuyu iluvaimwaisi iiyamatasi si guguwa.

14 E taitala la touwata iluki Nabali la kwava minana Abigeili kawala, “Ki bogwa kulagi biga kaina gala? Ka, Debida iwitali mimilisi la touwata metoya oviloupakala imaiyaisi tomoya kala bigabwaila, mitaga matauna ibigigagi matausina. 15 Mitaga ka, matausina saina imitukwaiyaimasi. Gala avai tuta iyogugwesaimasi. Tuta komwaidona matausina deli wala yakamaisi, e gala kwaitala tuta iyogililamaimasi. Tuta komwaidona matausina deli wala yakamaisi olawodila mapilana ma guguwasi komwaidona kukumita wala gala iveilauwaisi. 16 Oma tutasi komwaidona kaiyamatasi da sipisi, matausina ikolaimasi yam deli bogi. 17 Ve kunanamsa bibwaina, e kuwonana avaka bukuvagi. Paila saina kabosilagi baisa kada tomoyasi deli goli komwaidomasi. Matauna saina kasai dabala makawala bulukwa dubasi, gala wala binakaigali availa!”

18 E Abigeili saina nanakwa ikatubiasi beredi kala bawa lakatuyu, yayu lukwava waini, nalima naminumenu sipi, luwotala petala menu witi (50 kg), lakatutala bukula kaiuwala waini kwemmatutila deli lakatuyu tutuba eivakapulokaisi metoya seuseu kaiuwala, e komwaidona wala ikedidagi minasina ase. 19 Oluvi minana iluki touwata matausina kawala, “Kukugwasi e yeigu baliloula otuboulomi.” Mitaga minana gala wala sitana ibigitoni la mwala.

20 Minana eisila isisakaula ola ase e ivakana okatugulugelu opapala kwaitala koya, e ikapwaka wala matala avai tuta eibodi Debida deli la tokabilia eigaiyaisi dubasi eimakaiasi minana. 21 Debida inininamsa, e ililivala tiloulela, “Avaka paila lakoli tau matauna la guguwa komwaidona baisa oviloupakala? Gala kwaitala la guguwa kaveilauwaisi, e baisa makawala eidubakasalaigu paila mapula pilasi makwaina lavagi baisa matauna! 22 Ibodi Yaubada bikatumataigu kidamwa gala bakatumtuwoli komwaidona la touwata oluviga biyam!”

23 Avai tuta Abigeili bogwa eigisi Debida saina nanakwa ibusi ikavagina ila opwaipwaia 24 okaikela Debida, e iluki matauna kawala, “Mwa ulo guyau akoma lopom, ka, kunakagalaigu, bogwa la sula. Ibodi bagabikoni paila pakula makwaina. 25 Mwa akoma lopom, gala bukunakaigali Nabali! Matauna gala wala inikoli avaka bililivali! Matauna totubunagowa wala makawala yagala kala katumiki - totubunagowa!m Mwa ulo guyau avai tuta m touwata leiwaisi yeigu gala asisu. 26 Baisa matauna Guyau titoulela isilibodaim gala bukukeula lugwa paila bukukwatumata kam tilaula. Ka baisa tuta yeigu balivala biga katotila baisa yoku oyagala Guyau tomomova kidamwa kam tilaula deli komwaidona availa availa magisi mwada biyogagaimsi bogwa wala bibanaisi mipuki makawala Nabali. 27 Mwa ulo guyau akoma lopom kukwau bobwailila makwaisina bogwa lamiakaim, e kusaiki m tokabilia. 28 Mwa akoma lopom kaina avai sula bogwa lavagi anigadaim kulumwelavi. E Guyau bivigakaim bukuguyau, deli dalem bivigaki makawala wala, paila uula yoku kukukwabilia Guyau la kabilia; e gala wala avai mitugaga bukuvagi om tuta komwaidona. 29 Kidamwa availa magila bikabilia deli yoku bivigikoni mwada bikatumataim, e Guyau m Yaubada biyamataim e bikolaim, makawala taitala tomota biyamati la veiguwa saina bwaina. E paila kam tilaula, matauna bilavi matausina, makawala taitala tau bikatuwaiyai dakuna wa peu bilavi. 30 E avai tuta Guyau bogwa bivagi komwaidona vavagi bwaina leikatotila baisa yoku deli bivigakaim bukuguyoi Isireli, 31 mwa ulo guyau gala wala bukulumkoli ninamwau kaina mmayuyu, paila bukukwatumatimakava kaina paila bukukeula kam lugwa. E avai tuta Guyau bikabwailim, mwa akoma lopom taga kulumwelavaigu.”

32 E Debida iluki minana kawala, “Kala yakaula Guyau matauna mina Isireli si Yaubada, matauna goli leiwitalaim lokuma kubodaigu yam lagaila! 33 Bitanokagutokisi baisa Yaubada paila m nanamsa bwaina deli avaka lokuvagi yam lagaila, ivigaki kabosilaboda paila bakatumata deli bakeula agu lugwa titoulegu. 34 Guyau bogwa eisilibodaigu gala bayogagaim. Mitaga bogwa alivala biga katotila oyagala mina Isireli si Yaubada Tomomova kidamwa gala bukunanakwa bukuma kubodaigu, e komwaidosi Nabali la touwata bakatumati oluviga biyam kaukwau!” 35 Oluvi Debida ikau avaka minana leiuyoki matauna, e iluki minana kawala, “Kukwaimilavau om valu e gala bukuninayuwa. Yeigu bogwa bavagi makawala nanom.”

36 E Abigeili ikaimilavau ilokaia Nabali, matauna wa bwala wala ipakapaka, makawala gweguya kasi paka leiuvagi. Matauna bogwa leimommata e kala lumkola saina bwainigaga. Mapaila minana gala wala iluki matauna tatoula wala eiyam kaukwau. 37 E avai tuta bogwa eikaluyuvisi nanola minana iluki matauna komwaidona vavagi makwaisina. Matauna ipakalaki wala kaiyola e itola wala wowola komwaidona. E saina nanakwa ikagolia. 38 Avai tuta kwailuwotala yam eibudoki Guyau iyomlili wala e Nabali ikaliga.

39 Avai tuta Debida inakaigali Nabali bogwa ikaliga, matauna ikaibiga kawala, “Kala yakaula Guyau! Matauna bogwa eikau agu lugwa baisa Nabali paila eidubukasalaigu. E Guyau bogwa eimipuki Nabali paila la mitugaga.”

Oluvi Debida iwitali biga ilokaia Abigeili bigala bivaisi. 40 E la touwata ilokaiasi minana ovalu Kamela ilukwaisi minana kawasi, “Ve, Debida iwitalaimasi lakamakaiamsi bakalauwaimsi bivigakaim la kwava yoku.”

41 Abigeili ikululu opwaipwaia e itaimamila ilivala kawala, “Yeigu goli la nawotetila, latulotula paila bawini kaikesi la touwata.” 42 E saina nanakwa minana ilokaia isila ola ase. E minasina nalima la nawotetila madeilisi wala, e minana deli la touwata matausina ilokaiasi Debida e matauna ivaiya minana.

43 E omitibogwa Debida eivaiya Ainowam vilela Yesireeli, e baisa tuta ivaiya Abigeili tuvaila. 44 E Mikali minana Saulo latula Debida kala vaigwadi, mitaga Saulo ikasabu latula e iyovaiya Paliti matauna Laisi latula tolela Galim. *

26

Debida siviyuwela gala itagwala bikau la momova Saulo

1 E mimilisi tauwau metoya Sipa imakaiasi Saulo mapilana Gibia e ilukwaisi matauna paila Debida isipepuni wa Koya Akila opapala Yudia oviloupakala. * 2 Tuta matutona wala Saulo deli la tokabilia topapeula olopola Isireli kasi bawa 3,000 ilosi oviloupakala Sipa binevaisi Debida, 3 e ibudaisi si kabeikau okedala biloula Koya Akila. Debida igau wala isisu oviloupakala, e avai tuta inakaigali Saulo bogwa leima paila binevi matauna, 4 iwitali toyausa ilosi e ibanaisi Saulo mokwita wala isisu baisa. 5 Tuta matutona wala Debida ila ivitoki tolosila makatupona ambaisa Saulo deli Abina matauna Nera latula, Saulo la tokabilia si kumatoula immasisisi. Saulo i kanuwalai kabeikau, e la tokabilia, ikanuulaisi ikanupataisi matauna.

6 Oluvi Debida ikatupoi Aimeleki guma Itai, deli Abisai matauna Yowabi bodala (inasi yagala Seruya) kawala, “Yokomi kamitaiyu avai sogu bakala Saulo ola kabeikau.”

Abisai ivitakauloki kawala, “Yeigu bitala.”

7 Mapaila bogi makwaina Debida sola Abisai ibusisi Saulo ola kabeikau e ibanaisi Saulo immasisi oluwalela kabeikau, la kaiyala iwai wala opwaipwaia katitaikina dabala. E Abina deli komwaidona tokabilia ikanuulaisi ikanupataisi matauna. 8 Abisai iluki Debida kawala, “Yaubada bogwa eisaili kam tilaula oyamam bogi lagaila. Kutagwala balulu la kaiyala titoulela e baiyai ulo peula e bakopituki pwaipwaia gala kwaiyu bawaki!”

9 Mitaga Debida ikaibiga kawala, “Gala ibodi bukuyogagi matauna! Guyau ibodi wala bimipuki availa biyogagi matauna guyau leinagi.” 10 E Debida isetuwoli la bigatona ikaibiga kawala, “Guyau matauna tomomova, bogwa wala lanikoli Guyau titoulela ibodi bikatumati Saulo, kaina goli la tuta bibodi paila bikaliga - kaina okabilia bikaliga. 11 Guyau bikoulovaigu kidamwa bavigikoni bayogagi availa matauna Guyau bogwa einagi eiguyau! Ibodi wala bitakau la kaiyala deli lukwavala kala sopi, e bitala.” * 12 Mapaila Debida ikau Saulo la kaiyala deli lukwavala kala sopi makwaisina katitaikinela dabala e ivatuboulolasi sola Abisai. Gala availa igisi kaina inikoli avaka eikaloubusi kaina imamata. Komwaidosi wala bogwa eibalusi, paila Yaubada bogwa eivamwau uwosi eivigaki imisiwoyasi.

13 Oluvi Debida iluvapela ila pilayuwela oitayatila e imwena ila odabala koya baisa goli kaduwonaku deli kabokwala bwaina, 14 e ikawota ilukwaima Saulo la tokabilia deli matauna Abina kawala, “Mwa Abina ki ibodi bukunakaigalaigu?”

Abina ikaibiga kawala, “Tauwau avai tau matauna eiukuwakula eiyobosa guyau eimmasisi?”

15 E Debida ivitakauloki kawala, “Abina ki, mayokula saina todubalela Isireli? Mitaga avaka paila gala ibodi bukukoli kam tokugwa matauna goli tuta baisa iguguyau? Ka, baisa wala tuta taitala tomota isuvi omi kabeikau mwada bikatumati kam tokugwa. 16 Mwa, Abina bogwa lokumama metoya om wotetila! Akatotila oyagala Guyau tomomova ibodi wala komwaidomi bukukwaligasi paila uula yokomi gala wala kukolaisi kami tokugwa matauna goli Guyau leivigaki iguyau. Ka, kunainevi, ambaisa guyau la kaiyala deli kala sopi lukwavala makwaisina eikikanakaisi katitaikinela dabala?”

17 E Saulo bogwa iligitoi kaigala Debida e ikatupoi kawala, “Ki, latugu, mayokula Debida ke?” E Debida ivitakauloki kawala, “E ulo guyau mayeigula!”

18 E matauna ikatumkulovi la bigatona kawala, “Mwa, ulo guyau, avaka uula kusavalaigu, yeigu goli m touwata ke? Ki avaka lavigakaim? Avai sula bogwa layomituli ke? 19 Ulo Guyau kunakaigali avaka balivala. Ka, kidamwa Guyau mokwita eivigakaim bitaselaiya ibodi wala bitakabilula baisa matauna bivigaki bivigivau la nanamsa. Mitaga kidamwa tomota eiulubisibasaimsi, ibodi wala Guyau bimipuki matausina. Paila uula matausina eibokavilaigusi metoya Guyau ola valu e lamaga ovalu mapilana gagabila batapwaroru baisa mina mitawasi si yaubada wala. 20 Gala bukutagwala bikatumataigusi bakanam osi valu tomitawasi e basikaduwonaku metoya baisa Guyau. Avaka uula guyoula Isireli bima bikatumataigu makawala natana kutu wala? Avaka paila matauna biuweigigu bikatumataigu makawala kala weiga mauna?”

21 Saulo ivitakauloki kawala, “Latugu, Debida! Bogwa lasula, kwaimilavau kumakaiagu! Yeigu gala tuvaila bayogagaim, paila uula bogwa lokukoli ulo momova bogi lagaila. Yeigu saina tonagowa! Bogwa lavagi vavagi saina kabommosila!”

22 Debida ivitakauloki kawala, “Mwa, ulo guyau, m kwaiyala makaina, ka, kuluki taitala m tokabilia bima ikau makaina. 23 E Guyau bimapu availa availa matausina tomitakwai deli ikamokwitasi. Yam lagaila matauna bogwa eikasalaim oyamagu, mitaga yeigu gala wala ayogagaim, paila yoku Guyau leivigakaim lokuguyau. 24 E makawala goli yeigu lakolaim lagaila, ibodi Guyau bivagi makawala baisa yeigu e bikolaigu metoya kabomwau komwaidona!”

25 Saulo iluki Debida kawala, “Latugu, mwa, Yaubada bikabwailim! E yoku bukutomgwaga metoya vavagi komwaidona bukuvagi!”

Mapaila Debida ikatuwakeda ila, e Saulo ikaimilavau ola valu.

27

Debida imilivalu deli mina Pilisitia

1 Debida ililivala wala tiloulela kawala, “Kaina kwaitala yam Saulo bikatumataigu. Keda kadaminabwaita bavagi basakaula bala mapilana Pilisitia. E Saulo bitotila nanola paila bininevaigu mapilana Isireli e yeigu bogwa bakwala mapilana.” 2 Mapaila Debida deli la tokabilia kasi bawa lakatulima lakatutala tuta matutona wala ilokaiasi guyoula Gata, matauna Akisa Maoka latula. 3 Debida deli la tokabilia deli litusia imilivalusi Gata. E Debida la kukova nayu, minasina Ainowam vilela Yesireeli, deli Abigeili kubuyala Nabali, minana vilela Kamela. 4 Avai tuta Saulo inakaigali Debida bogwa eisakaula eila Gata, matauna ipaiki paila binevi matauna.

5 Debida iluki Akisa kawala, “Kidamwa yoku lubaigu ibodi bukutugwali viloutala valu viloukekita om kwabokaraiwaga bamilivalu. Tomoya adoki gala wala ibodaida bitasisu kadataiyu ovalu vilouveka.” 6 Mapaila Akisa isaiki mapilana Sikilagi. E baisa uula Sikilagi mapilana si valu guyousi Yuda omitibogwa leima lagaila. 7 Debida isisu mapilana Pilisitia iboda naluwotala nalima natala tubukona.

8 Tuta matutona Debida deli la tokabilia ikabiliaisi mina Gesura, mina Giresi, deli mina Amaleki, matausina goli saina kaduwonaku eisisuaisi ovalu mapilana. Matauna iyouli si valu iuvalutu wala ila Sura iuyeiya wala Itipita. 9 Ikikatumataisi tauwau komwaidona deli vivila, ivayoulisi sipi, bulumakau, si ase, si kameli, deli goli kasi karekwa. E matauna ikaimilavau baisa Akisa, 10 e Akisa ikatupoi matauna kawala, “Malilouna ambaisa lokulau youla?” E Debida biluki matauna ila Yuda opilibolimila kaina osi valu Yerameeli dalela kaina ovalu mapilana mina Kena isisuaisi. 11 Debida la bubunela bikatumati komwaidosi, tauwau deli vivila, e gala availa bikesa bikaimilavau ovalu Gata bikamituli avaka mokwita la tokabilia leivagaisi. Baisa makawala avaka Debida bogwa leivagi ola tuta komwaidona eisisu Pilisitia. 12 Mitaga Akisa idubumi wala Debida e ililivala titoulela kawala, “La tomota tatoula mina Isireli ivigakaisi tokukolosi sainela, mauula ibodi wala bisivagasi biwotitalaigu ola momova komwaidona.”

28

1 E oluvi mina Pilisitia ikogugulaisi si tokabilia paila bikabiliasi mina Isireli, mapaila Akisa iluki Debida kawala, “Yoku deli m tokabilia bogwa bibodi bukutokailaigusi bitakabiliasi kadai.”

2 Debida ivitakauloki kawala, “Mokwitala. Yeigu m touwata, e igau titoulem bigisaki matam avaka bavagi.”

E Akisa ikaibiga kawala, “Saina bwaina! Yeigu bavigakaim agu toyamata mokwita.”

Saulo inevi pilasi baisa natana nakaisivila

3 Matauna Samwela bogwa leikaliga, e komwaidosi mina Isireli bogwa eivilamwaisi matauna e ibakwaisi ola valu titoulela mapilana Rama. E Saulo bogwa eisaili karaiwaga peula kidamwa komwaidosi matausina tokalamimi deli tokaisivila bisilavaisi Isireli. *

4 Tokwabilia mina Pilisitia bogwa eigugulasi e ibudaisi kasi kabeikau katitaikinela valu Sunem, e Saulo ikouguguli mina Isireli e ibudaisi kasi kabeikau wa Koya Gilibowa. 5 Tutala Saulo igisi tokwabilia mina Pilisitia, ikokola sainela, 6 e mapaila ikatupoi Guyau paila avaka bivagi. Mitaga Guyau gala wala sitana ivitakauloki matauna, gala kaina metoya wa mimi kaina metoya makwaisina dakuna Urim deli Tummim,n kainaga metoya avai tovitoubobuta, gala wala. * 7 E Saulo ikaraiwogi la tosikwawa ikaibiga, kawala, “Kunevaisi natana nakaisivila e balokaia akatupoi.”

Matausina ivitakaulokaisi, kawasi, “Natana eisisu mapilana Enidora.”

8 Mapaila Saulo ikatuduvidavi titoulela. Isikam kwama yamitawasi, e igau eidudubila matauna ivakouli taiyu tokwabilia e ilosi mwada bigisi minana vivila. Iluki minana kawala, “Magigu bukukwatupoi baloma e kulukwaigu avaka igau bikaloubusi. Avai tuta bakavitagi yagala matauna tokwaliga, e bukudou bilomala bima.”

9 Vivila minana ivitakaula kawala, “Kaina bogwa lokukwateta avaka guyau Saulo eivagi, paila bogwa eikaraiwaga kidamwa matausina tokalamimi deli tokaisivila bisilavaisi Isireli. E avakaga uula mwada bukusinapwaigu e bikatumataigusi?”

10 Mapaila Saulo ilivala biga katotila omatala Yaubada. Iluki minana kawala, “Omatala Guyau Tomomova akatotila baisa yoku, gala kwaitala mipuki bukubani paila avaka bukuvagi.”

11 E vivila ikatupoi kawala, “Availaga badou bima paila yoku?”

Matauna ivitakauloki kawala, “Samwela.”

12 Avai tuta minana igisi Samwela, minana iwakula e ilivala baisa Saulo kawala, “Avaka uula lokusinapwaigu? Yoku wala guyau Saulo!”

13 E guyau iluki minana, kawala, “Gala bukukokola! Avakaga sitana lokugigisi?”

E minana ivitakaula kawala, “E lagisi taitala baloma eilililuva metoya opwaipwaia.”o

14 Matauna ikatupoi kawala, “Ammakawalaga kala gigisa ke?”

Minana ivitakauloki, kawala, “Matauna leimaima saina tomoyabogwa eisisikam kwama yawonaku.”

Saulo bogwa inikoli matauwena Samwela wala e ikululu opwaipwaia deli la taimamila.

15 Samwela iluki Saulo kawala, “Avaka paila lokuyokwai wowogu? Avaka uula lokudouwaigu lakaimilavau?”

Saulo ivitakaula kawala, “Bogwa laboda mwau kwaiveka. Lakakabilia deli mina Pilisitia mitaga Yaubada bogwa wala eisilavaigu. Matauna gala sitana bivitakaulokaigu tuvaila, gala metoya avai tovitoubobuta, kaina metoya wa mimi, gala wala. E mapaila ladouwaim kidamwa bukulukwaigu avaka ibodi bavagi.”

16 Samwela ikaibiga kawala, “Avaka uula lokudouwaigu wa tuta matutona Guyau bogwa eisilavaim e ivigakaim kala tilaula yoku? 17 E Guyau bogwa leivigakaim avaka leilukwaim metoya baisa yeigu. Matauna bogwa eikau m guyau e eisaiki baisa Debida. * 18 Paila yoku kukoulovi Guyau la karaiwaga e gala kukwatumtuwoli mina Amaleki deli kukwatudidaimi komwaidona avaka eisisiaisi. Baisa goli uulotoula Guyau leivigakaim makawala baisa tuta. * 19 Matauna bikasalaim deli goli mina Isireli oyumasi mina Pilisitia. E wa yam makwaina yoku deli litumwa tauwau bukumakaiagusi mapilana Tuma. E Guyau bikasali mina Isireli si tokwabilia baisa oyumasi mina Pilisitia.”

20 E saina nanakwa Saulo ikapusi ikanubilabala opwaipwaia, deli kala kokola avaka Samwela eiluki matauna. E matauna saina mama wowola, paila yam komwaidona deli bogi komwaidona gala wala avaka sitana eikoma. 21 E vivila minana iloula ilokaia matauna, e igisi matauna deli wala kala kokola, mapaila iluki matauna kawala, “Tomoya, akoma lopom! - bogwa lavisilagi ulo momova metoya baisa avaka lokunigadaigu lavagi. 22 Mapaila anigadaim, kuvagi avaka ulo nigada! Ibodi bakatubiasi sitana kam kwatupeula. E ibodi wala bukukwam, e igagabila bipeula wowom paila bukula.”

23 Mitaga Saulo ipaiki wala e ilivala gala wala avaka bikoma. E la tosikwawa tuvaila ikominimanaisi matauna bikam. E kala vigimkovila matauna itagwala, isimalaula metoya opwaipwaia e isili wa kebila. 24 Vivila minana saina nanakwa ikatumati natana bulumakau nakekita minana goli kanela. Oluvi ikau sitana pwarawa ikaipupoli e igabu beredi gala deli kala yisi. 25 E minana iyeiya kaula isaili omitasi Saulo deli la tosikwawa, e matausina ikamsi. E bogi makwaina wala matausina isilavaisi e ilosi.

29

Mina Pilisitia ipakaisi Debida

1 E mina Pilisitia imaiyaisi si boda komwaidona ikougugulasi valu Apeki, e mina Isireli isisuaisi wa sopi olumoulela Itayatilela Yesireeli. 2 E matausina kasitailima mina Pilisitia si gweguya ikatudelisi deli si tokabilia mabudosina kasi bawa mimilisi lakatutala mimilisiga lakatuluwotala. Debida deli la tokabilia ikatudelisi otuboulosi deli guyau Akisa. 3 E mina Pilisitia si kumatoula igisaisi matausina e ikatupoiyaisi kawasi, “Avaka uula matausina mina Iberu isisuaisi baisa?”

Akisa ivitakauloki kawala, “Matauna Debida taitala la tosikwawa guyau Saulo guyoula Isireli. Matauna isisu deli yeigu tuta kaduwonaku. Matauna gala ivagi avai vavagi badoki sula avai tuta yam makwaina leimakaiagu leima lagaila.”

4 Mitaga mina Pilisitia si kumatoula igibuluwaisi Akisa e ilukwaisi matauna kawasi, “Kuwitali tau matauna bikaimilavau bila ovalu makwaina lokusaiki. Gala bukutugwali matauna bitalosi deli okabilia. Kaina matauna bitovila bitovilakaidasi otutala kabilia. Avaka kala bwaina kidamwa matauna biyomwasali la guyau nanola e da tokabiliasi bikaligasi? * 5 Ka, baisa matoulela Debida, matauna goli vivila eibutukwaisi wosi tutala ikikaiwosisi kawasi, ‘Saulo bogwa ikatumati lakatuluwovila wala, mitaga Debida ikatumati lakatuluwovila saina bidugaga goli.’ ”

6 Mapaila Akisa idou Debida e iluki matauna kawala, “Abiga katotila oyagala mina Isireli si Yaubada tommomova paila yoku saina lokukwamiabaigu; e yeigu ibodi bamwasawa paila batagwala yoku deli yeigu bitakabilia okawakali. Yeigu gala abani avai sula metoya baisa yoku yam makwaina lokumakaiagu leima lagaila. Mitaga segwaia gweguya gala ikabwailimsi. 7 Mapaila kukwaimilavau om valu deli vakota, e gala bukuvagi avai vavagi biyogagi kasi lumkola matausina.”

8 Debida ivitakauloki kawala, “Mwa ulo guyau avai vavagi gaga bogwa lavagi? Kidamwa makawala lokulivala, gala kubani avai sula lavagi yam makwaina lawotitalaim leima lagaila, avaka paila gala deli bitalosi yoku agu tokaraiwaga deli ulo guyau, e bitakabiliasi kam tilaula?”

9 Akisa ivitakauloki kawala, “Bogwala nanogu makawala. Yeigu bogwa lanikoli m kwamaiaba makawala taitala la anelose Yaubada. Mitaga segwaia gweguya eilivalasi yoku gala deli bitalosi okawakali. 10 E mapaila baisa, Debida, nabwaia kaukwau komwaidomi yokomi lokusilavaisi Saulo e lokumakaiagusi ibodi bukutokaiasi avai tuta biyambwabwaila e bukusilavaisi valu.”

11 Mapaila kaukwau pikekita Debida deli la tokabilia ikaimilavausi Pilisitia, e mina Pilisitia isaitaulasi ilosi Yesireeli.

30

Ikabiliasi mina Amaleki

1 E kwaiyu yam bogwa leiwokuva Debida deli la tokabilia ikaimilavausi iviloubusisi mapilana Sikilagi. E mina Amaleki bogwa eiyoulisi Yuda mapilana opilibolimila e ikabiliasi valu Sikilagi. E matausina eigabwaisi valu 2 e ikatupipaisi vivila komwaidona. Gala ikatumataisi availa mitaga komwaidosi wala ivayoulisi ilauwaisi. 3 E avai tuta Debida deli la tokabilia iviloubusisi ibanaisi valu bogwa leivakaiyouli e si kukova deli litusia tauwau deli vivila ivayoulisi wala ilauwaisi. 4 E Debida deli la tokabilia ivitouulasi valam ivalamsi wala tatoula imitaki uwosi. 5 E deli goli Debida la kukova nayu wala Ainowam sola Abigeili madeilisi wala ilauwaisi. *

6 E Debida bogwa iyomituli kala pakula saina vakaigaga paila la tokabilia komwaidosi saina mmayuyugaga ninasi paila litusia ikitumouwaisi, e matausina ililivalasi mwada bikabidikunaisi matauna. Mitaga Guyau la Yaubada isaiki la tuvaluwa matauna. 7 E Debida iluki tolula Abiata matauna Aimeleki latula kawala, “Kumiakaigu miyana epodi,” e Abiata imiaki matauna. * 8 Debida ikatupoi Guyau kawala, “Ki ibodi babokavili matausina toyoula valu? Ki ibodi basakaila matausina kaina?”

Guyau ivitakauloki matauna kawala, “Kulokaia; bukusakaila matausina e bukukoliga matausina leikatupipaisi.”

9 Mapaila Debida deli la tokabilia kasi bawa lakatulima lakatutala ikatuwakedasi ilosi, e avai tuta iviloubusisi Besora wa sopi, mimilisi matausina isimwaisi baisa. 10 Debida deli la tokabilia kasi bawa lakatuvasi isaitaulasi; mitaga lakatuyu la lokabilia bogwa leisomatasi gala ibodi biluvapeilisi sopi mauula isimwaisi baisa. 11 E tokabilia matausina ibanaisi guditala guma Itipita olopola valu e imiakaisi Debida. Matausina isakaisi matauna sitana kaula deli sopi, 12 sitana kaiuwala seuseu deli bukoyu kaiuwala waini kwematutila. Avai tuta leivenoku kamkwam, wowola ipeula; paila matauna gala sitana avaka ikam kaina imom ibodi kwaitolu yam. 13 Debida ikatupoi matauna kawala, “Availa m guyau deli ambaisa tolem?”

E matauna ivitakauloki kawala, “Yeigu guma Itipita e taitala guma Amaleki la ula yeigu. Ulo guyau iligaimwaigu kwaitolu yam bogwa leiwokuva paila wala lakatoula. 14 E bogwa lakayoulisi si valu mina Kereti opilibolimalela Yuda, deli lakayoulisi si valu Keleba dalela, e lakagabwaisi Sikilagi.”

15 Debida ikatupoi matauna kawala, “Ki ibodi bukuvakouligu bitalokaia matausina leiyoulisi valu?”

E matauna ivitakauloki kawala, “Kidamwa bukulivala biga katotila oyagala Yaubada gala bukukwatumataigu deli gala bukukwaimalaigu baisa ulo guyau e yeigu bavakoulim balauwaim.” 16 E matauna ivakouli Debida iuyoki matausina toyoula valu.

Matausina toyoula valu eibutusi ambaisa ambaisa, ikamkwamsi imomomsi, deli immwasawasi paila uula saina bidugaga eilebwaisi leikwaiyaisi metoya ovalu Pilisitia deli Yuda. 17 Eiyam kaukwau Debida isugigai matausina e ikabiliasi iyayosasi wala tatoula ikoyavi. E gala taitala ilau biga, mesinaku wala lakatuvasi tokabilia isilasi osi kameli e isakaulasi ilosi. 18 Debida ikaimilivau vavagi komwaidona avaka mina Amaleki leikwaiyaisi, tomota, guguwa toyo la kukova minasina nayu, 19 gala wala avai vavagi itamwau. Debida ikaimilivau komwaidona la tokabilia litusia, tauwau deli vivila, deli komwaidona guguwa avaka mina Amaleki leikwaiyaisi. 20 E tuvaila matauna ikaimilivau komwaidona si sipi deli si bulumakau komwaidona. La tokabilia ivadeilisi ikugwaiyaisi si mauna e ikaibigasi kawasi, “Baisa komwaidona Debida wala la vavagi biyosi!”

21 E Debida ikaimilavau ilokaia matausina la tokabilia kasi bawa lakatuyu matausina goli saina mama uwosi gala ibodi deli bilosi okabilia e isimwaisi wa sopi Besora. Matausina imaisi bibodaisi Debida deli la tokabilia, e Debida ilokaia ibigibwaili matausina. 22 Mitaga mimilisi matausina leilosi deli Debida okabilia tokudigaga deli gala isim dimlesi matausina. E ikaibigasi kawasi, “Matausina gala talosi deli, mapaila baisa gala wala bitasakaisi avai guguwa. Bilosi wala deli si kukova toyo litusia.”

23 Mitaga Debida ivitakaula kawala, “Bwadagwa gala wala bukuvagaisi makawala avaka Guyau bogwa leisakaidasi! Matauna ikolaidasi e ivigakaidasi tatomgwagasi odubasi matausina eiyoulisi da valusi. 24 Gala wala taitala ibodi bikabwaili avaka lokulivalaisi! Komwaidosi wala ibodi bivilabwailasi. Availa matausina eisimwaisi iiyamatasi da guguwasi, deli availa matausina eilosi okabilia bikulasi kasi vilavila makawala wala.” 25 Debida ivigaki nanamsa makwaina imila karaiwaga, e mina Isireli ibokulaisi makawala omitibogwa leima lagaila.

26 Avai tuta Debida ikaimilavau ovalu Sikilagi matauna iwitali mimilisi guguwa leilebwaisi okabilia ilokaia tuvaila matausina sala kasi tokugwa, mina Yuda; kawala, “Ka, guguwa baisa kami bobwailila avaka lakalebwaisi okabilia metoya Guyau kala tilaula.” 27 Matauna iwitali ilokaia mina Beteli, e ilokaia mina Rama mapilana Yuda opilibolimila, ilokaia mapilana Yatira viluwela mavilousina, 28 Aroera, Sipimoti, Esitemowa, 29 deli Rakali; tuvaila ilokaia Yerameeli dalela, ilokaia mina Kena, 30 deli ilokaia tomotala mapilasina Oma, Borasani, Ataki, 31 deli Ebironi. E iwitali ilokaia valu mavilousina ambaisa ambaisa matauna deli la tokabilia eigilagalasi.

31

Si kaliga Saulo deli litula

1 E mina Pilisitia bogwa ikabiliasi deli mina Isireli mapilana Koya Gilibowa.p Bidubadu mina Isireli ikaligasi baisa, e mesinaku matausina kesala deli Saulo toyo litula ibutusi. 2 Mitaga mina Pilisitia iyosisi matausina e ikatumataisi wala kasitaitolu litula Saulo, matausina Yonatani, Abinadaba, e deli Malikisuwa. 3 E kabilia makwaina saina kwaimwau ivabodaisi Saulo, e tilaula bogwa ibasaisi matauna okaiyala, kala kaiyala kaimigaga. 4 E Saulo iluki matauna totubovau tokeula la guguwa paila kabilia, kawala, “Mwa! Kukwau m kwaiyala kukwatumataigu, mapaila taga mina Pilisitia matausina goli gala inikolaisi Yaubada gala biyosokanaigusi deli bikatumataigusi.” Mitaga matauna totubovau saina kala kokola sainela mwada bivagi makawala. Mapaila Saulo ikau la kaiyala e ikulomi wala titoulela ikaliga. 5 E matauna totubovau bogwa eigisi Saulo eikaliga, e mapaila ivagi makawala, ikau la kaiyala ikulomi wala titoulela e kasitaiyu wala ikaligasi. 6 E baisa makawala Saulo deli litula kasitaitolu, deli goli matauna totubovau si kaliga. E tuvaila goli komwaidosi Saulo la tokwabilia ikaligasi wala yam makwaina. 7 Avai tuta mina Isireli tosisula piliyuwela itayatilela Yesireeli deli wa Waya Yoridani opilibomatu bogwa inakaigalaisi mwada mina Isireli tokwabilia bogwa ibutusi, e Saulo deli litula bogwa leikatumataisi, e mapaila komwaidosi isilavaisi si valu e ibutusi. Oluvi mina Pilisitia imaisi iyoulisi makwaisina valu.

8 E avai tuta yamla kabilia bogwa leiwokuva, mina Pilisitia ilosi mwada biveilausi kasi katubaiasa tomata, e matausina ibanaisi Saulo deli litula kasitaitolu uwosi wa Koya Gilibowa. 9 Matausina ikapitunaisi Saulo kaiyola, deli ivililaisi tabodala wowola, e iwitalaisi touwata deli goli makwaisina, e ilauwaisi komwaidona viluwela Pilisitia, mwada bilukwaisi bulogala bwaina baisa si tokolu deli si tomota. 10 E oluvi matausina isailisi Saulo la guguwa kabilia ola bwala kwebumaboma si yaubada Asitati,q e matausina ikatupitukwaisi wowola Saulo okalila valu mapilana Beti Sani.

11 E avai tuta mina Yabesi mapilana Giliadir ilagaisi avaka mina Pilisitia eivagaisi baisa Saulo, 12 e mapaila tokwabilia matausina pwataboda itokaiasi ikatuwakedasi e wa bogi komwaidona ililoulasi wala ilosi Beti Sani. Matausina ivabwaisi Saulo deli litula uwosi metoya okalila valu, e ikaimilivauwaisi ilauwaisi mapilana Yabesi e igabwaisi uwosi mapilana valu. 13 E oluvi ikauwaisi tutuwanesi ibakwaisi osikowala kaitala gipilapala olopola valu, e matausina ipusoposumasi iboda kwailima kwaiyu yam.

a 1:3 Maigana idokaisi Yaubada makawala paila uula idokaisi matauna kala tokugwa mabudona si tokwabilia; kugisi 1 Sml 17.45. Tuvaila idokaisi matauna kala tokugwa mabudona mina walakaiwa wa labuma.

b 1:11 Kidamwa taitala mina Isireli gala bikapituni kulula, baisa bikibuboti matauna bogwa eikabomi titoulela baisa Guyau; kugisi Baw 6.5.

* 1:11 1.11 Baw 6.5

c 1:20 Maigana Samwela kala katumiki “Yaubada yagala”; mitaga tuta baisa iluluwaisi kala lega makawala kwaitala biga ituwoli, baisa mina Iberu si biga “nigada”.

d 1:23 Wa tuta matutona gwadi kala taitu biboda kwaiyu.

* 2:1 2.1-10 Lk 1.46-55

e 2:6 Mapilana si valu tomata, yakidasi tadokaisi Tuma, mitaga mina Isireli idokaisi makawala lagi kwaiveka osikowala valu watanawa.

f 2:8 Idokaisi Yaubada eibubuli valu watanawa odabala tumila kubilaveka osikowala pwaipwaia; kugisi Vit 7.11 kaikobula.

g 2:22 Guyau la Buliyoyova. Kugisi makasana Biga Kala Katumiki.

* 2:26 2.26 Lk 2.52

h 2:28 Miyana epodi kaina yatala kala kakapula Tolula Toveka kalamwaleta wala matauna bisikam, e metoya miyana binevikoli avaka nanola Yaubada. Tomota saina itemmalaisi miyana e mimilisi tuta goli itapwarorusi baisa miyana.

* 2:28 2.28 Sun 28.1-4; Tol 7.35-36

i 2:33 Matauna goli Abiata, kalamwaleta wala matauna eikwala wa tuta matutona tolula komwaidosi eikatumataisi mapilana Nobi; kugisi 1 Sml 22.8-13,1 Gwe 2.26-27.

* 2:34 2.34 1 Sml 4.11

j 3:3 Kabutu Didawogala.Kugisi makasana Biga Kala Katumiki.

k 3:3 Makaina kaitapa ilululu wala bogi komwaidona olumoulela matabudona Bomikikila Sainela; kugisi Sun 27.20-21.

l 4:1 Taitu makwaina katitaikina 1050 BC.

m 4:1 Ebenisa...Apeki. Mapilasina pilayu valu opiliyavata okala kalitutila si valu mina Isireli, e mina Pilisitia ikikaraiwogaisi valu mapilasina.

n 4:4 Guyau Topeuligaga. Kugisi 1 Sml 1.3 deli kala katumiki.

* 4:4 4.4 Sun 25.22

o 4:8 Mina Pilisitia isulasi wala, paila idokaisi mina Isireli ititapwarorusi baisa taivila wala yaubada makawala goli matausina mina Pilisitia kasi gulogula.

p 4:21 Maigana Ikabodi kala katumiki “Gala kaboyakaula”.

q 5:1 Mapilana pilatala metoya si valu pilalima mina Pilisitia; kugisi 1 Sml 6.17.

r 5:5 Baisa goli tuta matutona eiginisi mapilana buki.

s 6:5 Eisegulikaisi tubudawa deli kikoni, paila uula kwaitala lelia saina mwaugaga metoya wa kikoni biyogagi tomota bivigaki tubudawa.

* 7:1 7.1 2 Sml 6.2-4; 1 Lil 13.5-7

t 7:3 Mina Kenani itapwarorusi baisa minana yaubada navivila, paila idokaisi minana bipilasi bagula bikabinai deli vivila nani bisumasi, deli tuvaila goli mwada minana bikugwai tokwabilia otutala kabilia.

u 7:4 Minana yaubada namwala idokaisi isim la peula makawala minana Asitati.

* 8:5 8.5 Kak 17.14

v 10:1 Kidamwa bivaputumi availa, baisa bikibuboti kidamwa Yaubada einagi matauna mwada bivagi kwaitala vavagi kwaiveka.

* 10:12 10.12 1 Sml 19.23-24

w 11:15 Bilulasi mauna mitaga kabilatala wala bigabwaisi okabolula, kesalaga bikamsi mina tapwaroru.

* 12:6 12.6 Sun 6.26

* 12:8 12.8 Sun 2.23

* 12:9 12.9 Tok 3.12; 4.2; 13.1

x 12:10 Kugisi 1 Sml 7.3-4 deli kala katumiki.

* 12:10 12.10 Tok 10.10-15

* 12:11 12.11 Tok 4.6; 7.1; 11.29; 1 Sml 3.20

* 12:12 12.12 1 Sml 8.19

y 13:2 Pilatala buki pilabogwa gala wala igini mailana mailela 1. E avai buki avai buki igini mailana, kala ginigini gala wala migileu.

z 13:7 Ilosi mapilana opilibomatu.

* 13:8 13.8 1 Sml 10.8

* 13:14 13.14 VA 13.22

a 14:3 Kugisi 1 Sml 2.28 deli kala katumiki.

b 14:18 Kugisi mailela 3, deli 1 Sml 2.28.

c 14:24 Idokaisi kidamwa biposumasi e Yaubada bivigaki bitomgwagasi okabilia.

d 14:33 Paila bivigaki kabolula e bikatumati mauna makawala karaiwogala si tapwaroru. Mina Iberu idokaisi bomikikila bikamsi viliona deli buyavisi.

* 14:33 14.33 Vit 9.4; Tol 7.26-27; 17.10-14; 19.26; Kak 12.16,23; 15.23

* 14:41 14.41 Baw 27.21; 1 Sml 28.6

e 15:1 Kugisi 1 Sml 1.3 deli kala katumiki.

* 15:1 15.1 1 Sml 10.1

* 15:2 15.2 Sun 17.8-14; Kak 25.17-19

f 15:15 ikatupalaisi...naminibwaita.Samwela igibuluwa paila bogwa eikabomaisi mauna komwaidona baisa Yaubada e ibodi wala bikatumtuwolisi biwokuva; kugisi Tol 27.28 deli Baw 21.3.

* 15:27 15.27-28 1 Sml 28.17; 1 Gwe 11.30-31

g 16:4 Kugisi 1 Sml 9.9-11.

* 17:50 17.50 2 Sml 21.19

* 18:7 18.7 1 Sml 21.11; 29.5

h 18:25 bukumapu...kidamwa bukuvaiya minana. Mina Isireli kasi gulogula kidamwa availa magila bivai sola natana vivila ibodi bimapu mani kaina guguwa baisa tamala minana oluviga bivaisi kasitaiyu.

* 19:11 19.11 Sam 59

* 19:24 19.24 1 Sml 10.11-12

i 20:5 Navau Tubukona Pakala.Kugisi makasana Biga Kala Katumiki. Wa paka makwaina ibodi komwaidona bwala kala tosisu bisuvisi bipakasi.

* 20:5 20.5 Baw 28.11

* 20:15 20.15 2 Sml 9.1

* 21:1 21.1-6 Md 12.3-4; Mk 2.25-26; Lk 6.3

j 21:4 Makwaisina beredi bogwa eikabomaisi e eisemakavaisi baisa Yaubada - kugisi mailela 6 deli Tol 24.5-9. Paila kasimwaleta wala tolula ibodi bikamsi.

k 21:4 Kasi gulogula mina Isireli kidamwa availa eimisii vivila, e matauna bomikikila bivagi uvagila tapwaroru, mauula matauna bisim kala silaboda paila bikam makwaina beredi kwaibumaboma; kugisi Tol 15.16-18.

* 21:6 21.6 Tol 24.5-9

* 21:9 21.9 1 Sml 17.51

* 21:11 21.11 1 Sml 18.7; 29.5

* 21:12 21.12 Sam 56

* 22:1 22.1 Sam 57; Sam 142

* 22:9 22.9-10 Sam 52

l 22:18 Kaina “bikokeulasi miyana epodi.” Kugisi mabigana epodi isisu olumoulela “Biga kala katumiki”.

* 23:18 23.18 1 Sml 18.3

* 23:19 23.19 Sam 54

* 24:3 24.3 Sam 57; 142

* 24:6 24.6 1 Sml 26.11

* 24:14 24.14 1 Sml 26.20

m 25:25 Mina Iberu si biga maigana Nabali kala katumiki “totubunagowa”.

* 25:44 25.44 2 Sml 3.14-16

* 26:1 26.1 Sam 54

* 26:11 26.11 1 Sml 24.6

* 28:3 28.3 Tol 20.27; Kak 18.10-11; 1 Sml 25.1

n 28:6 Kugisi 1 Sml 14.41.

* 28:6 28.6 Baw 27.21

o 28:13 Baisa baloma ikikaimilavau metoya osi valu tomata; kugisi 1 Sml 2.6 deli kala katumiki.

* 28:17 28.17 1 Sml 15.28

* 28:18 28.18 1 Sml 15.3-9

* 29:4 29.4-5 1 Sml 18.7; 21.11

* 30:5 30.5 1 Sml 25.42-43

* 30:7 30.7 1 Sml 22.20-23

p 31:1 Kugisi 1 Sml 28.4.

q 31:10 Kugisi 1 Sml 7.3.

r 31:11 Kugisi 1 Sml uula 11.

2 SAMWELA

1

2

3

4

5

6

7

8

9

10

11

12

13

14

15

16

17

18

19

20

21

22

23

24

SAMWELA
La Buki Piliyuwela

Kabovitouula

Mapilana Samwela La Buki Piliyuwela ikatumkulovi lilivala mapilana Samwela La Buki Pilimatala, e baisa bitabani liliula Debida ola tuta iguyau. Ikugwa iguyoi mina Yuda dalesi isisu opilibolimila (uula 1—4), e oluvi ikatumkulovi tuvaila mina Isireli dalesi opiliyavata, e iguyoi komwaidosi wala (uula 5—24). E takalawa ammakawala Debida ikatumkulovi la kabokwaraiwaga deli ikatupewoli la guyau metoya ola kominimani deli kala tilaula. Mimilisi tilaula matausina isisuaisi olumoulela la tomota tatoula mimilisiga mabudosina boda otalila. E mapilana tagisi ammakawala Debida idubumi peula deli itugwali titoulela baisa Yaubada, e baisa ivigaki la tomota si kimadagi baisa Debida. Mitaga tuvaila mimilisi tuta Debida la karaiwaga saina kasai e mimilisi tuta itugwali titoulela imitugaga saina mwaugaga mwada avai vavagi avai vavagi magila biyosi goli. Mitaga avai tuta matauna Guyau la tovitoubobuta Netani iluluki Debida paila la sula, e wa tuta matutona goli ikamituli la sula komwaidona e itugwali titoulela baisa kala mipuki metoya baisa Guyau Yaubada.

Mina Isireli saina iyakaulasi Debida deli avaka avaka eivagi, e igau tutala eiwokuva la tuta Debida, wa yam makwaisina oluvi, avai tuta eibudobodasi mwau e iyovi ninasi magisi taitala guyau tovau, e magisi wala taitala idokaisi “Debida latula”, baisa goli taitala odalela Debida, e mwada matauna la bubunela makawala Debida tomoyabogwa.

Buki kala katumimisa

Debida iguyau Yuda 1.1—4.12

Debida iguyau Isireli pilamwaidona 5.1—24.25

a) Taitu makwaisina ivitouula la guyau 5.1—10.19

b) Debida sola Batiseba 11.1—12.25

c) Mimilisi vavagi mwau deli kasai 12.26—20.26

d) Makwaisina taitu oluvi 21.1—24.25

1

Debida inakaigali Saulo la kaliga

1 Avai tuta Saulo bogwa eikaliga e Debida ikaimilavau metoya ola tomgwaga odubasi mina Amaleki e isisu ovalu Sikilagi iboda kwaiyu yam. 2 E eiyamgwa taitala tau totubovau metoya Saulo okala kabeikau ivalapula imakaia Debida. E matauna eiyomitali la ninamwau, ikisi kala kwama deli ikuma pwaipwaia odabala. E ilokaia Debida ikululu opwaipwaia deli la kamaiaba. 3 E Debida ikatupoi matauna kawala, “Ambaisa mokutoya?”

E tau matauna ivitakauloki kawala, “Lasakaula metoya mina Isireli okasi kabeikau.”

4 E Debida ikatupoivau matauna, kawala, “Kulukwaigu avaka eikaloubusi.”

E matauna ikaibiga, kawala, “Komwaidomasi tokwabilia kasakaulasi wala metoya okabilia, deli mebau ma tokwabiliasi bogwa leikatumataisi.”

5 E Debida tuvaila ikatupoi matauna, kawala, “Ammakawalaga lokunikoli Saulo sola Yonatani bogwa eikaligasi ke?”

6 E matauna ivitakauloki kawala, “Yeigu atotu wa Koya Gilibowa, e agisi Saulo ikalidaga wala ola kaiyala, e mimilisi tilaula imaisi wa waga kaibibiu deli wosa tosisila bogwa eivakatitaikinasi baisa matauna. * 7 E imitavila igisaigu, e idouwaigu atama kawagu, ‘O, tomoya!’ 8 Ikatupoiyaigu availa yeigu, e aluki matauna yeigu guma Amaleki. 9 E oluvi ikaibiga kawala, ‘Kuma baisa kukwatumataigu! Paila bogwa lasilagi e makateki wala bakaliga.’ 10 E bogwa lavitusi makateki goli bikaliga avai tuta wala bikapusi, e mapaila alokaia akatumati matauna. E tomoya, ka, akau kala kulupaipi metoya odabala deli kala mituwetuwa oyamala e bogwa lakau makwaisina guguwa lamiakaim.”

11 Debida ikisi kala kakapula deli la valam, e komwaidosi la tokwabilia ivagaisi makawala wala. 12 Mapaila matausina saina ininamwausi sainela, deli vilamsi ipusoposumasi wala ila ikoyavi, paila posumala Saulo sola Yonatani, deli paila posumala mina Isireli, matausina Guyau la tomota, paila uula saina tobidubadu eikatumataisi metoya okabilia.

13 E Debida ikatukoyai matauna totubovau availa eimai matauna bulogala, kawala, “Ki, am tolem?” E matauna ivitakauloki kawala, “Yeigu guma Amaleki, mitaga lamili valu baisa omi valu.” 14 E Debida ikatukoyai matauna kawala, “Ammakawalaga yoku lokutuvaluwa e kukwatumati matauna Guyau bogwa leinagi paila biguyau?” 15-16 E iluki matauna guma Amaleki kawala, “Bogwa lokukwamitulaim titoulem. Ka! Lokukwamogaim goli avai tuta lokukwamituli mwada kukwatumati matauwena Guyau einagi paila biguyau!” E oluvi Debida idou taitala la tokabilia iluki kawala, “Kukwatumati!” E matauna iwaiya guma Amaleki ikatumati matauna.

Debida la kavinavina paila Saulo sola Yonatani

17 Debida iwosi la kavinavina paila Saulo sola latula Yonatani, 18 e ikaraiwaga bivitulokaisi mina Yuda. (E baisa iginaisi obukila Yasa la Buki.a) *

19 “Okoyala Isireli kada tokugwasi ikaligasi!

Mina tuvaluwa mokwita da tokwabiliasi bogwa eikaligasi okabilia.

20 Galaga bukukwamitulaisi mapilana Gata kainaga okedala Asikiloni.b

Gala bukuyomwasalaisi nunumoyela Pilisitia.

Gala bukutagwalasi litusia vivila minasina si tapwaroru kwemitawasi bimwasawasi.

21 “Gala ibodi kuna kaina numla bikapusisi okoyala Gilibowa.

Ibodi kubilesi tuta komwaidona bidapakala wala.

Paila uula si vayoula mina tuvaluwa ikanukwenusila baisa iyomosilaimasi,

e Saulo la vayoula gala tuvaila bikatumigileuwaisi obulami.

22 Metoya ola kaiyala Yonatani saina peula leikatumati kala tilaula,

deli Saulo gala wala leinokapisi kala tilaula metoya ola kaiyala,

leikatumtuwoli topapeula, e leikatumati kala tilaula.

23 “Saulo sola Yonatani saina bwainigaga deli mina mbwailigu!

Igau tommomova kasitaiyu wala isisuaisi,

e kasitaiyu wala kala yamtala ikaligasi.

Matausina si gigibula ikalisau mluveka, e si peula ikalisau laiyoni.

24 “Vilemi Isireli, kuvalamsi paila Saulo!

Paila matauna eivisikomaimi kami kwama saina yabubweyani,

e ikatububulaimi metoya dakuna kwevivivila deli goula.

25 “Tokwabilia mina tuvaluwa bogwa ikaligasi okabilia,

matausina bogwa eikatumataisi okabilia,

e Yonatani ikanukwenu tokaliga wala wa koya.

26 “Yeigu aninamwau paila yoku, tuwagu Yonatani,

paila yoku kusaiki bobonam baisa yeigu!

Isa bwainigaga m yebwaili paila yeigu,

m yebwaili ikalisau gala makawala vivila si yebwaili paila yeigu.

27 “Tokwabilia mina tuvaluwa bogwa ikaligasi okabilia,

e si guguwa paila kabilia iligaiwaisi wala ikanumakavasi.”

2

Debida ivigakaisi guyoula Yuda

1 E yam oluvi, Debida ikatupoi Guyau, kawala, “Mwa! Kudoki gagabila bala akaraiwogi avai valu mapilana Yuda?”

Guyau ivitakauloki, kawala, “E bwaina wala.”

E Debida ikatupoivau kawala, “Ki avai valuga?”

Guyau ikaibiga, kawala, “Ebironi.” 2 Mapaila Debida ilokaia Ebironi, e matauna ivakouli nayu la kukova ilosi deli. Minasina goli Ainowam minana vilela Yesireeli, deli Abigeili minana kubuyala Nabali metoya Kamela. * 3 E deli goli matauna ivakouli mimilisi la tokwabilia deli litusia, e imili valusi mavilousina viluwela Ebironi. 4 Oluvi mina Yuda leimaisi Ebironi e ibulamaisi Debida paila guyoula Yuda.

E avai tuta Debida bogwa leilagi mina Yabesi bogwa leibakwaisi Saulo mapilana Giliadi, * 5 matauna iwitali mimilisi tomota ilauwaisi la biga kawala, “Ibodi Guyau bikabwailimi, paila bogwa lokubakwaisi mi guyau e makawala lokukimitalaisi mi kamaiaba paila matauna. 6 Mapaila tuta baisa ibodi Guyau bikimidagi la mitakwai baisa yokomi. Deli goli yeigu bamitukwaiyaimi bwaina paila baisa avaka bogwa lokuvagaisi. 7 E mapaila bukupapeulasi deli bukutuvaluwasi! Paila Saulo mi guyau bogwa leikaliga, e matausina mina Yuda bogwa leibulamaigusi paila si guyau.”

Isiboseti iguyoi mapilana Isireli

8 E Saulo la kumatoula yagala Abina matauna Nera latula, kasitaiyu Isiboseti matauna Saulo latula isakaulasi iluvapeilisi Waya Yoridani ilosi Maanaim. 9 Metoya mapilana, Abina ivigaki Isiboseti iguyoi valu mapilasina, Giliadi, Asera, Yesireeli, Beniamina, Epereim deli komwaidona Isireli goli. 10 Matauna kala taitu iboda kwailuwovasi eivitouula eiguyau olopola Isireli, e matauna iguguyau iboda kwaiyu taitu.

11 Mitaga Yuda dalela ikamiabaisi wala Debida, e matauna iguguyau Ebironi mapilana Yuda iboda kwailima kwaiyu taitu kabulotala.

Kabilia oluwalaisi Isireli deli Yuda

12 E Abina deli Isiboseti la kumatoula metoyasi ovalu Maanaim ilosi ovalu Gibioni. 13 E Yowabi inala Seruya, e matausina Debida la kumatoula ibodaisi matausina okatuwotu, e baisa komwaidosi isilaisi, budotala katuwotu pilatala, e buduyuwela pilayuwela. 14 E Abina iluki Yowabi kawala, “Ibodi kaina bitatugwalaisi budoyu tubovau metoya oda bodasi biyowaisi metoya osi kaiyala.”

Yowabi ivitakaula kawala, “Bogwa bwaina.”

15 Mapaila tailuwotala taiyu matausina tokabilia simatila Isiboseti deli Beniamina dalela, iyowaiyaisi tailuwotala taiyu Debida la tokabilia. 16 E taitala taitala igudu kulula sola e ibasi kaiyala ovisiala mapaila komwaidosi matausina tailuwoyu taivasi ikapusisi wala gulitinidesi ikaligasi. E mapaila olumoulela Gibioni valu mapilana idokaisi yagala “Bikubakula vilougaga”.

17 Oluvi kabilia saina wala iyouloveka, e Debida la tomota itomgwagasi odubasi Abina deli mina Isireli. 18 E minana Seruya litula kasitaitolu deli wala isisuaisi, matausina Yowabi, Abisai, deli Asaeli. E Asaeli matauna bisakaula saina gigibula makawala natana diya nabolodila, 19 e ivitouula ibokavili Abina, isisakaula ibubwakavila wala matauna. 20 E Abina imitavila e ikaibiga kawala, “Ki, Asaeli yokula?”

Matauna ivitakauloki kawala, “Mayeigula.”

21 Abina ikaibiga kawala, “Desi taga kubokavilaigu! Kubokavili taitala matausina tokabilia e kulebu avaka iyosi.” Mitaga Asaeli ibokavili wala matauna. 22 Tuvaila Abina iluki matauna kawala, “Mwa desi taga kubokavilaigu! Avaka paila kukwaliyeiya magim bukukwatumataigu? Ka, kidamwa bakatumataim, ammakawala batovilaki tuwam Yowabi?” 23 Mitaga Asaeli gala wala ilagi biga. Mapaila Abina, ikaluyumali wala la kaiyala, ibasi matauna olopola e kaiyala ila isunapula otapwala. Asaeli ikapusi opwaipwaia ikaliga, e komwaidosi availa matausina leimaisi makatupona ambaisa matauna leikanukwenu itowaisi wala baisa.

24 Mitaga Yowabi sola Abisai ibokulaisi Abina, e bogwa eisalala matala kalasia matausina imaisi wa koya Ama, mapilana opilibomatula Giya okedala biloula Gibioni oviloupakala. 25 E dalela Beniamina itoulaisi itopataisi Abina tuvaila e itotusi odubiliwotala koya. 26 E Abina ikawota ilukwaiwa Yowabi kawala, “Ki bwaina wala bitayayosasi kabilia ke? Ki gala kunikoli paila avai tuta biwokuva kabilia gala wala avai vavagi bikaloubusi mesinaku wala ninigaga? Yakamaisi veimia wala. Ki ammakawala kala kaduwonaku bikau oluviga bukukwaraiwogi m tokabila bisimwaisi bwakavila?”

27 Yowabi imapu kawala, “Alivala biga katotila mwau omatala Guyau Tomomova, kidamwa gala bukulivala baisa, ulo tokabilia bibokavilaimi wala tatoula nabwaia kaukwau.” 28 Mapaila Yowabi iyuvi tauya kabotuvitusila la tokabilia gala tuvaila bibokavilaisi mina Isireli; e kabilia imata.

29 Bogi makwaina kwemwaidona Abina deli la tokabilia isuwalaiyaisi wala Yoridani Itayatila, matausina iluvapeilisi Waya Yoridani e kaukwau komwaidona ililoulasi ikaimilavausi ovalu Maanaim.

30 Avai tuta Yowabi isim bwakavila matausina, matauna ikoguguli la tokabilia gulitinidesi, e ibani tailuwotala tailima taivasi eitamwausi; Asaeli madeilila wala. 31 Debida la tokabilia leikatumataisi matausina kasi bawa lakatutolu tailuwolima tailuwotala Abina la tokabilia metoya odalela Beniamina. 32 Yowabi deli la tokabilia ikauwaisi Asaeli wowola ilauwaisi ibakwaisi okasi laka deli dalela mapilana Bedeliem. E bogi kwemwaidona matausina ililoulasi wala e eiyam kaukwau iviloubusisi Ebironi.

3

1 Kabilia oluwalaisi Saulo la boda deli Debida la boda ikau tuta saina kaduwonaku. Avai tuta Debida ivigaki ipeuligaga okabilia e tuta matutona kala tilaula imamasi.

Debida litula tauwau

2 E livalesi tailima taitala matausina Debida litula, matausina Debida leiuni mapilana Ebironi. kuluta Aminoni matauna inala Ainowam vilela Yesireeli; 3 Kiliabi matauna inala Abigeili Nabali kubuyala vilela Kamela; Abisalom matauna inala Maaka minana guyau Talimai latula viluwela Gesura; 4 Adonia matauna inala Agita, Sepatia matauna inala Abitali; 5 Itireyam matauna inala Egila. Komwaidosi matausina litula Debida tauwau ikaloubusisi ovalu Ebironi.

Abina itokaila Debida

6 E kabilia isisaitaula wala oluwalaisi Debida la tokabilia deli Saulo la tokabilia komwaidona. E Abina ipeuluvagasi oluwalaisi Saulo la boda.

7 E kwaitala yam Isiboseti matauna Saulo latula itabinaki Abina mwada imisii Risipa Saulo la ula eivigaki makawala la kwava, minana Aiya latula. 8 Abina igidaleiya sainela eikaibiga kawala, “Ki m nanamsa kudoki yeigu ibodi bakasali Saulo ke? Ki kaina kudoki nanom yeigu lawotitali Yuda ke? Omitibogwa leima lagaila yeigu akamiabi tamam Saulo, budala deli lubaila, e yeigu bogwa lakolaim metoya Debida ola peula; mitaga lagaila yoku lokunevi ulo sula paila natana vivila! 9-10 E Guyau bogwa ikatotila baisa Debida paila bikau kabokaraiwaga metoya baisa Saulo deli dalela e bivigaki Debida biguyoi Isireli deli Yuda, metoya kabulotala valu bila kabuluyuwela okala vigimkoila. Ka, baisa tuta ibodi Guyau bikatumataigu kidamwa gala bavigaki vavagi makwaina bikamokwita!” * 11 Isiboseti saina ikukoli Abina e gala ibodi bilivala avai biga tuvaila.

12 Abina iwitali touwata baisa Debida, tuta matutona matauna eisisu Ebironi, bilukwaisi kawasi, “Availaga bikaraiwogi valu mapilana? Ibodi bitaninatala e yeigu bapilasaim bukuvatati komwaidona Isireli bitokailamsi.”

13 E Debida imapu kawala, “Saina bwaina! Bogwa baninatala baisa yoku kidamwa goli bukuvagi kwaitala vavagi, kwaitinidesi wala. Ka, avai tuta bukuma bukubodaigu, kuvakouli Mikali minana Saulo latula e kumiakaigu.” 14 E Debida tuvaila iwitali biga baisa Isiboseti bilukwaisi kawasi, “Kwaimilivau ulo kwava Mikali kusakaigu. Lamipuki minana metoya lakatutala mina Pilisitia uwosi paila bavaiya minana.” * 15 Mapaila Isiboseti ivakouli minana metoya baisa la mwala Palitieli matauna Laisi latula. 16 E Palitieli deli wala vilamla ibubokuli minawena tatoula ikaloubusisi ovalu Baurim. Mitaga avai tuta Abina iluki matauna kawala, “Kukwaimilavau om valu,” matauna ikaimilavau wala.

17 E Abina ilokaia tokugwala Isireli e iluki matausina kawala, “Omitibogwa leima lagaila yokomi magimi Debida biguyau. 18 E ka, baisa tuta mi tuta. Kululuwaisi avaka Guyau bogwa eilivala kawala, ‘Yeigu bavigaki ulo touwata Debida bikoli ulo tomota mina Isireli metoya mina Pilisitia deli goli metoya komwaidona kasi tilaula.’ ” 19 Abina tuvaila ibigatona baisa Beniamina dalela e oluvi ila Ebironi biluki Debida avaka tomotala Beniamina deli tomotala Isireli leikabwailisi bivagaisi.

20 Avai tuta Abina deli la tokabilia tailuwoyu imakaiasi Debida mapilana Ebironi, Debida ivagi kwaitala paka paila matausina. 21 E Abina iluki Debida kawala, “Mwa, ulo guyau! Baisa tuta wala balokaia mina Isireli e bavatati matausina paila yoku. Matausina bikabwalimsi bukuguyau, e oluvi bukubani makwaina vavagi avaka magim, e bukuguyoi pilamwaidona valu.” Debida ibigibwaili Abina e iwitali matauna ila.

Ikatumataisi Abina

22 E oluvi Debida la kumatoula deli Yowabi ikaimilavausi metoya valu mavilouna leiyoulisi, imaiyaisi guguwa saina bidugaga leilebwaisi. Mitaga Abina gala isisu ovalu Ebironi sola Debida paila Debida bogwa ikabwaili matauna e iwitali ila. 23 E avai tuta Yowabi deli la tokabilia bogwa eiviloubusisi eilukwaisi Abina bogwa leimakaia guyau Debida e ikabwaili matauna iwitali ila. 24 Mapaila Yowabi ilokaia guyau e iluki matauna kawala, “Ki avai nagowala kuuvagi makawala ke? Abina leimakaiam - avaka uula lokuluki matauna leila ke? 25 Ka matauna leima baisa bisinapwaim paila binikoli vavagi komwaidona avaka lokuuvagi deli ambaisa ambaisa bukulokaia. Baisa bogwa lokunikoli kadai!”

26 Avai tuta Yowabi isilavi Debida, iwitali touwata ilokaiasi Abina, e imaiyaisi matauna metoya wa sopi Sira, mitaga Debida gala wala inikoli vavagi makwaina. 27 Avai tuta Abina iviloubusi mapilana Ebironi, Yowabi ivakouli matauna ilau opapala kalapisila, mwada kala gigisa magila kasitaiyu wala bibigatonasi, e tuta matutona wala ibasi matauna olopola ikaliga. Mapaila Abina ikatumataisi paila uula eikatumati Yowabi bodala Asaeli. 28 Avai tuta Debida inakaigali bulogala, ikaibiga kawala, “Guyau inikoli yeigu deli ulo kabokaraiwaga komwaidona tobubwaila wala paila Abina la kaliga. 29 Ibodi mipuki makwaina bibanaisi Yowabi deli dalela! Wa tubwa komwaidona ibodi taitala tomota odalela biyosi kwesimwauru kaina kagwaiguya kaina bivagi tobutuvivila bibwainaki vivila wala si paisewa, kaina bikatumataisi okabilia kaina bigigadi wala molu!” 30 Mapaila Yowabi sola bodala Abisai ikauwaisi lugwa baisa Abina paila leikatumati budasi Asaeli okawakali mapilana Gibioni.

Abina ibakwaisi

31 Oluvi Debida ikaraiwogi Yowabi deli la tokabilia bikisaisi kasi kwama, e bisikamsi si saigala deli bivalamsi paila Abina. E otutala kalisamila tomata ikugwaiyaisi Guyau Debida kalamwateta ililoula oluvi. 32 Abina leibakwaisi mapilana Ebironi, e guyau ikavinavina deli kaigaveka kaigala wa laka, e makawala goli tomota komwaidona. 33 Mapilana Debida la kaivalam paila Abina.

“Avaka paila Abina la kaliga makawala taitala tonagowa?

34 Yamala, kaikela gala wala kopala.

La kaliga makawala wala taitala tau tolibulebu leiwaiyasi!”

Mapaila tomota tuvaila wala ikatumwali iuvalamsi.

35 E yam kwemwaidona makwaina tomota ivigikonaisi ammakawala Debida sitana bikam, mitaga ikatotila saina peula kawala, “Kidamwa bakoma avaka oluviga kalasia bisalili ibodi Yaubada bikatumataigu!” 36 Matausina ikabwailisi, e saina iyomwasali ninasi. E komwaidona goli avaka guyau eiuvagi iyomwasali wala tomota. 37 Komwaidona Debida la tomota deli komwaidona tomotala Isireli bogwa einikolaisi si guyau gala deli kala kakalawa paila Abina kala katumata. 38 E guyau iluki la tosikwawa kawala, “Ki gala kaina kululuwaisi paila yam lagaila taitala tokugwa toveka olopola Isireli eikaliga! 39 Ilagoli yeigu guyau Yaubada einagaigu, mitaga agu lumkola mama sainela yam lagaila. Matausina litula Seruya saina iyotigininaigusi. Ibodi Guyau bimipuki matausina tokatumata makawala einainevisi e ibanaisi kaliga.”

4

Ikatumataisi Isiboseti

1 Avai tuta Saulo latula Isiboseti inakaigali Abina bogwa leikatumataisi ovalu Ebironi, matauna ikokola deli goli komwaidona mina Isireli saina isineiyousi. 2 E Isiboseti la kumatoula taiyu matausina kasi tokugwa mabudona toyoula valu, taitala yagala Baanai taiyuwela Rekabi, matausina litula Rimoni, tolela Bearoti dalela Beniamina. (Mapilana Biaroti isisu olumoulela Beniamina la kabokaraiwaga. 3 Matausina tomotala tosibogwa eisakaulasi ilosi Gitaim, e baisa isivagasisi omitibogwa leima lagaila.)

4 Dilatala tuvaila Saulo tubula metoya Yonatani latula yagala Mepiboseti, matauna kala taitu kwailima tuta matutona Saulo sola Yonatani leikatumataisi. E avai tuta bulogala si kaliga leimaiyaisi ovalu Yesireeli, e kala toyamata minana ilupi matauna isakawoli; mitaga minana ikolubaigoguna ikiposu matauna ikapusi ikatuwoli kaikela ipem. *

5 E Rekabi sola Baanai ikatuwakedasi ilokaiasi Isiboseti e itouwota kalasia iviloubusisi ola bwala, mitaga tuta matutona matauna immasisi. 6 E vivila minana isisu wa lulu ikikatukila witi bogwa einunupula matala e imisiwoya wala, e mapaila Rekabi sola Baanai ivakiumsi wala isuvisi. 7 Avai tuta leisuvisi wa bwala isaitaulasi matabudona Isiboseti la kabomasisi. Matauna bogwa wala leimisiwoya, e ikatumataisi matauna. Oluvi matausina ikapitunaisi kaiyola, ikauwaisi pwanetala ilauwaisi, e bogi komwaidona ililoulasi ivawalaiyaisi wala Yoridani Itayatila. 8 Matausina isakaisi pwanetala matauwena baisa guyau Debida mapilana Ebironi e ilukwaisi matauna kawasi, “Ka makwaina pwanetala Isiboseti matauna latula kam tilaula Saulo, matauwena goli magila bikatumataim. Mwa ma guyau, yam lagaila Guyau bogwa itagwala bukukeula lugwa baisa Saulo deli dalela komwaidona.”

9 Debida ivitakauloki matausina, kawala, “Yeigu abiga katotila mwau oyagala Guyau Tomomova, matauna goli leikolaigu metoya kabosilagi komwaidona! 10 Touwata matauna leimakaiagu ovalu Sikilagi ilukwaigu bulogala Saulo la kaliga matauna la nanamsa idoki leimai bulogala bwaina. Mitaga yeigu ayosi matauna e akaraiwaga bikatumataisi. Baisa mapula lasaiki paila bulogala bwaina leimai! * 11 Baisa saina mwaugaga ikalisau avai tuta mina mitugaga bikatumataisi taitala tobwaila okabala avai tuta leimmasisi olumoulela la bwala! Mapaila yeigu bogwa bakau lugwa paila lokukwatumataisi matauna, bakatumataimi e gala taitala bisisu!” 12 Debida ikaraiwaga, e la tokabilia ikatumataisi Rekabi sola Baanai e ibobwaisi yumasi deli kaikesi, e makwayasina isagaisi katitaikinela sopi ovalu Ebironi. E Isiboseti pwanetala ikauwaisi ilauwaisi ibakwaisi Abina okala laka ovalu Ebironi.

5

Debida guyoula Isireli deli Yuda

(1 Lil 11.1-9; 14.1-7)

1 Komwaidona dalela Isireli imakaiasi Debida mapilana Ebironi e ilukwaisi matauna kawasi, “Yakamaisiga dalem titoulem. 2 Wa tuta leim, igau goli Saulo matauna ma guyausi, mitaga yoku kukugwai mina Isireli okabilia, e Guyau ilivala biga katotila baisa yoku kidamwa yoku bukukugwai la tomota e deli bukuguyoi matausina.” 3 Mapaila komwaidosi tokugwala Isireli imakaiasi guyau Debida mapilana Ebironi. Matauna ivagi vasosu kwebumaboma deli matausina, e ivaputumaisi matauna, e matauna iguyau baisa mina Isireli. 4 Debida kala taitu kweluwotolu tutala eiguyau, e iguguyau kala bawa kweluwovasi taitu. * 5 Matauna isisu mapilana Ebironi e iguyoi Yuda kala bawa kwailima kwaiyu e kabulotala taitu. E oluvi ila Yerusalem iguyoi komwaidona Isireli deli Yuda kala bawa kweluwotolu kwaitolu taitu.

6 Makwaina tuta bogwa leima tutala Debida deli la tokwabilia ivitouulasi bilosi ikabiliaisi Yerusalem. E matausina mina Yebusi eisisuaisi baisa idokaisi kidamwa Debida gala ibodi bitomgwaga biyosi vilouveka makwaina, e mapaila ilukwaisi matauna kawasi, “Yokomi galaga bukusuvisi bukumaisi baisa. Kidamwa goli yakamaisi kau deli golia ibodi wala bakasilibodaimi.” * 7 (Mitaga Debida itomgwaga wala iyosi si kabokwala Saiyoni e igau oluvi idokaisi “Debida la Vilouveka”.)

8 Oyamla makwaina wala Debida iluki la tokwabilia kawala, “Ki availa availa sitana baisa tasisuaisi saina mina kukolosi mina Yebusi makawala yeigu tokukolosi matausina ke? Availa saina wala tokukolosi magila wala bikatumati matausina? Bwaina kusupwana ola keda sopi bititayelu e kula kukwatuveilau matausina golia deli kau, saina wala kakapisi lula matausina!” (Baisa uula bigaula eilivala, “Matausina kau deli golia gala igagabila bisuvisi ola bwala Guyau.”)

9 E bogwa eitomgwaga leiyosi kabokwala makwaina e Debida eimilivalu baisa e idouvili “Debida la Vilouveka”. Ikaliai vilouveka opapala itavini itapatu kabokwala. E leivitouula kaliai baisa makatupona leikaliuwaisi osililibusila koya opilibomatu. 10 Matauna la peula ikatumkulovi tuta komwaidona paila uula Guyau Yaubada Topeuligagac isikaili matauna.

11 Guyoula Taia yagala Iram iwitali kwaitala boda baisa Debida paila bigigimwalasi youdila e bikatumapusi guguwa. Isaiki Debida makaisina kai kweisila paila youdila e deli goli matausina tokabitam kaliai metoya kai deli metoya dakuna, kidamwa bikaliaiisi kwaitala ligisa. 12 E mapaila Debida itapuloki nanola paila Guyau bogwa eisaili matauna kidamwa biguyoi Isireli, e eivigaki la kabokwaraiwaga biyouloveka, paila wala kasi bwaina la tomota.

13 Bogwa eisilavi Ebironi leilaga Yerusalem, e Debida ikatumkulovi la kukova, e tuvaila minasina la ula eivigaki makawala la kukova, e ibani guduwovau tuvaila litula tauwau deli vivila. 14 Litula eikaloubusisi mapilana Yerusalem yagasi Sammwa, Sobabi, Netani, Solomoni, 15 Iba, Elisuwa, Nepegi, Yapia, 16 Elisama, Eliada e Elipeleti.

Tomgwaga odubasi mina Pilisitia

(1 Lil 14.8-17)

17 E mina Pilisitia bogwa inakaigalaisi mwada Debida leinagaisi guyoula Isireli, mapaila mabudona si tokwabilia ilosi mwada bikatupipaisi matauna. E avai tuta Debida inakaigali makawala baisa, matauna ilokaia baisa okabokwala. 18 E matausina mina Pilisitia iviloubusisi oitayatilela Repaim e iyoulisi mapilana. 19 Debida inigada baisa Guyau kawala, “Ibodi bakabilii mina Pilisitia ke? Ki, bogwa bukuvigakaigu batomgwaga?”

E Guyau ivitakauloki kawala, “Bwaina wala, kula, kukwabilia. Yeigu bogwa bavigakaim bukutomgwaga.”

20 Mapaila Debida ilokaia mapilana Beali Perasim e matauna ikalisau odubasi matausina mina Pilisitia. E matauna ikaibiga, kawala, “Guyau bogwa isugigai agu tilaula makawala dadoya ititayelu ambaisa ambaisa.” Mapaila baisa uula makwaina valu idokaisi yagala Beali Perasim.d 21 E avai tuta mina Pilisitia ibutusi, e matausina iligaiwaisi si tokolu otuboulosi, e Debida deli la tokwabilia imaisi ikauwaisi minasina ilauwaisi.

22 Oluvi matausina mina Pilisitia ikaimilavausi mapilana oitayatilela Repaim iyoulivauwaisi makwaina valu. 23 E Debida ikatupoivau baisa Guyau, e matauna ivitakauloki, kawala, “Gala bukusugigai matausina mapilana mitaga bukutavinasi mapilana ewaiwa katitaikinela makaisina kai paninita, e baisa bukukwatubaiasasi paila bukukwabiliasi deli matausina. 24 E kidamwa avai tuta bukulagi luluwasi tokwabilia odogina kai makaisina, e kusugigai, paila yeigu bogwa lalobogwa omitami paila batomgaga odubasi mina Pilisitia tokabilia.” 25 Debida ivagi makawala avaka Guyau leikaraiwogi, e matauna ibani la peula ibokavili mina Pilisitia metoya mapilasina valu Geba bila itobu baisa Gesera.

6

Kabutu Didawogala imaiyaisi Yerusalem

1 E sivatala tuvaila Debida idou tokwabilia mina Isireli matausina dabala wota imaisi gulitinidesi, matausina kasi bawa 30,000, 2 e ikugwai ilau Baali mapilana Yuda, paila uula bikeulasi si Yaubada la Kabutu Didawogalae metoya baisa. Makwainaga leiginisi yagala Guyau Topeuligaga. E matauna la takaikaia isisu odubasi minasina mauna isim pinupanesi.f* 3 Ikauwaisi makwaina metoya Abinadaba la valu wa koya, e isailisi odabala kaivau waga kaibibiu eibibiasi bulumakau. E matausina Abinadaba litula Usisai sola Aiyo iuvakedasi makaina waga, * 4 e Aiyo ililoula omatala. 5 Debida deli komwaidona mina Isireli ikikaiwosisi iusiwosisi deli si peula, paila kala taimamila Guyau. Matausina iwawaisi gita deli yuka, kaisosau deli sasani, e iyuyuvisi lilolilo.

6 Avai tuta leivakanasi makatupona okabotutula witi mapilana Nakoni, e minasina bulumakau isilibeibeusi, e Usisai ikalakova ikikuloti Kabutu Didawogala. 7 E tuta makwaina wala Guyau Yaubada igibuluwa baisa Usisai e ikatumati matauna paila uula gala ikamiabi makwaina Didawaga. Usisai ikaliga wala baisa opapala Kabutu Didawogala. 8 Mapaila makatupona valu idokaisi Peresi Usisaig metoya yam makwaina e leima lagaila. E Debida ikaleiya paila uula Guyau imipuki Usisai metoya ola gibuluwa.

9 E Debida saina ikukoli Guyau e ikaibiga, kawala, “Wi, ammakawala bavigaki bakau balau Kabutu Didawogala tuta baisa?” 10 E inanamsa gala bikau bilau Yerusalem. E kaimapula iuwovili ikau ilau ola bwala matauna Obedi Edom, taitala tolela Gata. 11 E makwaina isisu baisa ibodi natolu tubukona, e Guyau imitukwaii Obedi Edom deli litula. *

12 E guyau Debida ilagi kidamwa Guyau Yaubada ikabwaili Obedi Edom deli litula deli goli avaka leiyosi paila uula wala makwaina Kabutu Didawogala iiyamati, e mapaila ikauvau makwaina Kabutu Didawogala metoya Obedi ola bwala mwada bikau bilau Yerusalem, deli wala mwasalela saina vakaigaga. 13 Avai tuta tauwau tokatakewa bogwa eikatakewasi makwaina Kabutu Didawogala e ivaloulasi makawala kweyalima kweyatala bakwai e Debida iluki matausina itolisi. E igaugwa isemakavi la lula baisa Guyau, natana bulumakau namwala deli natala nagwadi. 14 Debida isisikoma wala yatala yakukupi kala kwama okuvalila, e ikikaiwosi deli wala la peula paila kala taimamila Guyau. 15 E makawala wala matauna deli komwaidona mina Isireli ikauwaisi Kabutu Didawogala ilauwaisi Yerusalem deli si mwasawa igougovasi e iyuyuvisi tauya.

16 E matutona Didawaga makwaina bogwa eiviloubusiaisi ovalu, e Mikali minana Saulo latula ititadoyai oponanela bwala e bogwa igisi guyau Debida ikikaiwosi e iyuweitaula deli wala tavinela. E minana gala ibodi nanola, kawala, “Wii, ina mineina nona!” 17 E tutala bogwa imaiyaisi Didawaga makwaina isailisi olopola Buliyoyova ambaisa Debida bogwa eikatubiasi kabala. Oluvi igabu lula deli isaiki kalubaila lulelah baisa Guyau. 18 Avai tuta bogwa eivenoku lula, e ikabwaili la tomota oyagala Guyau Topeuligaga, 19 e deli ipati kaula baisa matausina komwaidosi. Matauna bogwa isaiki mina Isireli taitala taitala deli natala natala kasi beredi kwaitala, e deli isaiki kuwotala kasi viliona e deli mimilisi kawailuwa. E oluvi ilosi osi valu. *

20 Igau wala makateki, avai tuta Debida ila ola valu paila bibodi litula, e Mikali isunapula ima ibodi matauna. E minana ikaibiga, kawala, “Wa, yam lagaila guyoula Isireli ivigaki yagala igaveka, kadai! Wei, toyomitaka wala matauna, makawala tonagowa omitasi minasina la tosikwawa si nawotetila!”

21 Debida ivitakauloki minana kawala, “Yeigu akakaiwosi wala Guyau kala taimamila, matauna einagaigu paila bakaimapu tamam deli litula. Bivigakaigu bakugwai la tomota mina Isireli. E ka, bakakaiwosi paila Guyau kala taimamila, 22 e desi wala bayomsilaigu titoulegu. Kaina yoku kudoki yeigu gala wala avaka, kadai! Mitaga minasina kapugopugula bikaigalaigusi goli.”

23 Mikali minana Saulo latula nakaliga wala, gala isim litula.

7

Netani la biga baisa Debida

1 Guyau Debida isisu ola ligisa, e Guyau Yaubada ikoli matauna metoya komwaidona kala tilaula. 2 E oluvi guyau iluki tovitoubobuta Netani, kawala, “Ka, mayeigula lasisu olopola bwala makwaina eikaliakaisi kai kweisila, mitaga Yaubada la Kabutu Didawogalai eitotu olopola kwaitala buliyoyova!”

3 Netani ivitakauloki kawala, “Kuvagi avaka lokuninamsi onanom, paila Guyau isikailim.” 4 Mitaga wa bogi makwaina Guyau iluki Netani kawala, 5 “Mwa! Kula kuluki ulo touwata Debida kidamwa yeigu alilivala baisa matauna kawagu, ‘Yoku gala kam naga paila bukukwaliai ulo Bwala Kwebumaboma paila basisu olumoulela. 6 Wa tuta matutona lakoli mina Isireli metoya Itipita e leima lagaila, yeigu gala avai tuta asisu olopola kwaitala bwala kwebumaboma. Ogu tavina ambaisa ambaisa asisu wala obuliyoyova. 7 Tuta komwaidona ogu tavina deli mina Isireli e lanagi mimilisi paila bikugwaiyaisi matausina. Mitaga gala avai tuta lakatupoi taitala matausina avaka uula gala ikaliai kwaitala ulo bwala kwebumaboma metoya kai kweisila.’

8 “Mapaila kuluki ulo touwata Debida kidamwa yeigu Guyau Topeuligaga alilivala baisa matauna kawagu, ‘Yeigu lakauwaim metoya lokuyamata sipi osaivau e lavigakaim kasi tokwaraiwaga ulo tomota mina Isireli. 9 Yeigu deli wala yoku metoya om loula komwaidona, avai tuta lokusuvi kulum e yeigu bogwa lakalisau komwaidosi kam tilaula. E yeigu bavigaki butum makawala todidabala tokugwala valu watanawa. 10-11 Yeigu bogwa lanagi kwaitala valu paila ulo tomota mina Isireli, e lavigaki imili valusi mapilana, e baisa bisisuaisi luvala uwosi e gala tuvaila availa bilamidadaisi matausina. Omitibogwa matausina leimeimaisi bisuvisi ovalu makwaina tomota togigasisi iwawaiyasi matausina, mitaga baisa tuta gala tuvaila bikaloubusi makawala. Yeigu bogwa lakatotila paila bakolaim metoya komwaidosi kam tilaula deli basakaim tubumwa bidubadu. 12 Avai tuta bukukwaliga bibakwaimsi katitaikina tubumwa kasi laka. Yeigu bavigaki taitala latum biguyau e biwotitali la kabokwaraiwaga bipeula. * 13 E matauna goli bikaliai ulo Bwala Kwebumaboma, e yeigu bavigaki matauna dalela gweguya bikanuvagasi goli. 14 Matauna bidokaigu tamala yeigu e yeigu badoki latugu. E avai tuta bivagi sula, yeigu bamipuki matauna makawala taitala tau bimipuki latula. * 15 Mitaga yeigu gala wala bakiyumali yamagu baisa matauna, makawala lavigaki Saulo, paila matauna la guyau lakau kidamwa yoku bukuguyau. 16 Tuta komwaidona tubumwa bibidubadu, e yeigu bavigaki m kwaraiwaga bikanuvagasi e dalem gweguya gala bikalituli.’ ” *

17 Netani iluki Debida komwaidona avaka Yaubada eiyomitali baisa matauna.

Debida la nigada nokagutoki

18 E oluvi guyau Debida isuvi Guyau ola Buliyoyovaj e isili inigada, kawala, “Mwa! Guyau Towalakaiwa, yeigu tokai wala, e makawala goli veyagwa tokai wala, mitaga lokumitukwaiyaimasi goli. 19 E Guyau Towalakaiwa, tuta baisa wala lokukwatumkulovi tuvaila agu mitakwai, paila lokukwatotila mimilisi vavagi paila tubugwa igau taitu makwaisina bimeimaisi. E Guyau Towalakaiwa, lokutagwala kidamwa yeigu tomotamakava wala bagisi vavagi makwaisina. 20 E avaka tuvaila ibodi balukwaim? Bogwa lokunikolaigu, paila yeigu m touwata. 21 E baisa bogwa wala makawala nanom lokunagi kidamwa bukuvagi baisa. Paila bogwa lokuvagi makwaisina vavagi kwevakaveka mwada bukuvitulokaigu. 22 Isala vakaila m guyau, yoku Guyau Towalakaiwa! E gala wala availa bipataim. Tuta komwaidona bogwa lakanikolaimsi paila yoku kammwaleta wala Yaubada! 23 E baisa odabala pwaipwaia gala kwaitala boda isisu makawala mina Isireli. Matausina lokukoli metoya wa ula, e lokuvigaki matausina m tomota tatoum. E bogwa lokuvagi vavagi siligaga deli bwainigaga paila matausina, e iyoyu butum ila igubami valu watanawa komwaidona. Avai tuta m tomota eisuvaisi kulusi, e bogwa lokubutugigai mimilisi boda deli goli minasina si yaubada tokolu. Matausina lokutaneku metoya mapilana Itipita lokuvigaki m tomota tatoum. * 24 E bogwa lokuvigaki mina Isireli paila m tomota tatoum paila tuta gala biwokuva, e yoku Guyau yoku goli si Yaubada.

25 “Mwa! Guyau Yaubada, tuta baisa bukuvagi avaka lokukwatotila paila yeigu deli tubugwa, e bikanuvagasi makawala. Ibodi bukuvagi avaka m biga mwada bukuvagi. 26 E bogwa biyoyu butum, deli goli m tomota bikikayayaisi tuta gala biwokuva, kawasi, ‘E matauna Guyau Topeuligaga matauna mina Isireli si Yaubada.’ E makawala goli bukukoli dalegu tabalu tuta gala biwokuva. 27 Mwa! Guyau Topeuligaga mina Isireli si Yaubada, ka - deli ulo tuvaluwa anigadaim, paila uula lokuyomitali vavagi makwaisina baisa yeigu goli m touwata. Lokulukwaigu mwada komwaidona tubugwa bukuvigaki biguguyausi wala.

28 “E ka, Guyau Towalakaiwa, yoku wala Yaubada. Tuta komwaidona kuvagi makawala avaka m biga katotila. E ka, bogwa lokulivala m biga katotila saina bwainigaga baisa yeigu. 29 Anigadaim kidamwa bukukwabwaili tubugwa komwaidosi wala, e mapaila bisibwabwailasi olumoulela m mitakwai. Mwa! Guyau Towalakaiwa, bogwa lokukwatotila baisa, e mapaila bukukwabwaili tubugwa tuta gala biwokuva.”

8

Debida la tomgwaga

1 E igau oluvi, guyau Debida ikabilia deli mina Pilisitia tuvaila, ikalisau matausina, e iyolimkulovi si kabokaraiwaga komwaidona.

2 E oluvi matauna ikalisau mina Mowabi. Matauna ikatupipi matausina ivigaki ikenusi opwaipwaia e taitolu poulotala taitolu e oluwalaisi matausina taiyu ikatumataisi e taitala isim. Mapaila ivigaki mina Mowabi la touwata e ipokapokalasi baisa matauna.

3 Oluvi matauna ikalisau guyau Adadesa matauna Reyobi latula guyoula Soba mavilouna eitotu olopola Siria la kabokaraiwaga. Tuta makwaina Adadesa eililoula bila wa Waya Yupereiti mapilana walakaiwa mwada bikaimali la kabokaraiwaga. 4 Debida ikatupipi 1,700 la tokabilia matausina wosa kala tosisila deli 20,000 matausina toloula. E metoya si wosa matauna inagi navila ibodi wala paila la waga kaibibiu lakatutala, e kesala komwaidona minasina ikatumkumku wala kaikesi iwokuva.

5 Avai tuta mina Siria mapilana Damasiko iwitalaisi tokabilia paila bipilasaisi guyau Adadesa, e Debida ikabilii matausina e ikatumati kasi bawa 22,000. 6 Oluvi matauna ibudi tokabilia si kabeikau olumoulela si valu, e matausina ivigaki la touwata e ipokapokalasi baisa matauna. E Guyau ivigaki Debida bitomgwaga ambaisa ambaisa ililokaia. 7 E Debida ivayouli makavisina Adadesa la kumatoula si vayoula goulawokuva e ikau ilau Yerusalem. 8 Matauna tuvaila ikau saina bidubadu tanumnumta barasi metoya ovalu Beta deli Berotai, valu mavilousina guyau Adadesa la kabokaraiwaga.

9 E guyau Toi guyoula Amati inakagali bulogala Debida bogwa leitomgwaga odubasi Adadesa la tokabilia. 10 Mapaila iwitali latula Yoram bibodi guyau Debida e bibigibwaili paila la tomgwaga odabala Adadesa, paila goli matauna Toi eikikabilii tuta bidubadu deli Adadesa. Yoram ikau Debida kala bobwailila eibubulokaisi goula, siliba, deli tanumnumta barasi. 11 E guyau Debida ikikabomi makwaisina oyagala Guyau paila wotitalela tapwaroru, deli goli makwaisina siliba deli goula leikauwaisi metoya boda mabudosina bogwa leiyouli - 12 Edom, Mowabi, Amoni, Pilisitia, deli Amaleki - deli goli kala kakalawa guguwa makwaisina bogwa leikau metoya Adadesa.

13 Debida bulogala ikalukubali avai tuta eikatumati mina Edom kasi bawa 18,000 oItayatilela Yona. * 14 Matauna ibudi tokabilia si kabeikau bidubadu olopola Edom, e tomota eisisuaisi baisa ivigaki la touwata. Guyau ivigaki Debida itomgwaga ambaisa ambaisa.

15 Debida iguyoi komwaidona Isireli e matauna iyamati la tomota bwaina deli duwosisia. 16 Yowabi, matauna tokabilia si kumatoula inala yagala Seruya. Yeosepata matauna Ailudi latula isim la koni biyamati giniginila liliula valu; 17 Sadoki matauna Aituba latula deli Aimeleki matauna Abiata latula matausina tolula; Seraia matauna biga kala togini; 18 Benaia matauna Yeoyada latula matauna kasi tokaraiwaga Debida komwaidona kala toyamata e Debida litula matausina tolula.

9

Debida sola Mepiboseti

1 Kwaitala yam Debida ikatupoi, kawala, “Ki, gala availa isisu kesala Saulo potula? Kidamwa taitala isisu, magigu bamitukwaii matauna paila Yonatani kaimapula.” *

2 E Saulo veyala si towotetila taitala isisu yagala Siba, e ilukwaisi ilokaia Debida. E guyau ikatupoi, kawala, “Ki yoku Siba?” E matauna ivitakauloki kawala, “Tomoya, makawala lokulivala.”

3 E guyau ikatupoi matauna, kawala, “Ki gala availa isisu kesala metoya Saulo potula? Paila ibodi bayomitali ulo kimadagi deli ulo mitakwai baisa matauna, makawala ulo biga katotila lalivala baisa Yaubada.”

E Siba ivitakauloki kawala, “Baisa isisu taitala tau Yonatani latula. Matauna topem.” *

4 E guyau ikatupoi, kawala, “Ambaisa matauna?”

E matauna Siba ivitakauloki, kawala, “Isisu ola valu Makira, matauna Amiela guma Lodebara latula.” 5 Mapaila guyau Debida idou matauna kidamwa bimakaia.

6 Avai tuta Mepiboseti, matauna Yonatani latula e Saulo tabula iviloubusi, ikululu watanawa omatala Debida deli la kamaiaba. Debida ikatupoi, kawala, “Ki, yoku Mepiboseti?” E matauna ivitakauloki kawala, “Tomoya, makawala lokulivala.”

7 E Debida iluki matauna kawala, “Gala bukukokola. Yeigu bogwa bamitukwaiyaim kaimapula tamam Yonatani. E yeigu bogwa bakaimilivau makwaina kam bigukeya metoya baisa tabum Saulo, e kidamwa avai tuta bukuboda kamkwam ogu bwala, e bwaina wala bitakamsi.”

8 E Mepiboseti ikululu tuvaila e ikaibiga, kawala, “Tomoya, avaka paila yoku kuvagi makawala baisa yeigu? Ka, yeigu makawala kaukwa nakalʹiga wala!”

9 E oluvi guyau Debida idou Siba, matauna Saulo la towotetila, e iluki matauna kawala, “Ka, Saulo deli litula bigukeyasi basaiki Mepiboseti kala bigukeya, matauwena Saulo tabula. 10 E yoku e litumwa tauwau deli goli m touwata ibodi wala bukubigulaisi kwabila makubilasina paila Mepiboseti matauna Saulo vaiyola, e deli m tayoyuwa kaulela bukumai bukusaiki matauna. Mitaga Mepiboseti kalamwaleta wala ibodi tuta komwaidona deli bakakamsi.” (Siba litula kasi bawa tailuwotala tailima tauwau, deli tailuwoyu la touwata.)

11 E Siba ivitakauloki kawala, “Mwa guyau! Ibodi wala bavagi avaka avaka lokukwaraiwogi!”

E mapaila Mepiboseti tuta komwaidona deli wala ikamkwamsi guyau ola kabokamkwam, paila Debida eivigaki Mepiboseti makawala taitala latula titoulela. 12 E taitala Mepiboseti latula isisu yagala Mika. E Siba deli litula deli la boda komwaidosi wala Mepiboseti la ula. 13 E Mepiboseti mweyayu wala kaikela mweyagugolia wala. E matauna isisu wala Yerusalem, e tuta komwaidona ikamkwamsi deli wala guyau.

10

Debida itomgwaga odubasi mina Amoni deli mina Siria

1 E igau tuta ituwoli guyau Neyasi guyoula Amoni ikaliga, e latula Anuni iguyau. 2 E guyau Debida ikaibiga kawala, “Ibodi wala bayomitali ulo mitakwai baisa Anuni, makawala tamala Neyasi leivigakaigu.” Mapaila Debida iwitali touwata bilosi bisalaisi avaka Debida nanola.

Avai tuta matausina iviloubusisi mapilana Amoni, 3 e mina Amoni tokaraiwaga ilukwaisi guyau kawasi, “Ki kudoki paila tamam kala kamaiaba e Debida eiwitali tauwau matausina leimaisi paila bisalaisi avaka nanola baisa yoku? Mwa, gala biga mokwita kakatulokaimsi, gala wala! Leiwitali matausina leimaisi paila bivakawolaidasi e biyoulisi da valusi!”

4 Anuni iyosi Debida la touwata e iviliu kasi gabula pilatala wala ikanaki, e kasi karekwa okuvalisi wala mekapituna e iluki ilosi. 5 E matausina deli wala kasi mmosila gala ibodi bivalapulasi ovalu. E avai tuta Debida inakaigali avaka bogwa eikaloubusi makawala, iwitali biga ilokaia matausina ibodi bisiwaisi Yeriko bisisuaisi baisa tatoula wala kasi gabula bisusinovausi.

6 E mina Amoni eivitokaisi tolosila Debida bogwa eivigakaisi kasi tilaula, mapaila matausina imapwaisi mina Siria tokabilia kasi bawa 20,000 metoya Betireoba, deli Soba, e 12,000 tokabilia metoya Toba, deli guyoula Maaka deli goli lakatuluwotala la tokabilia. 7 E Debida bogwa inakaigali bulogala makwaina, e iwitali Yowabi deli la tokabilia komwaidona bikabiliaisi matausina. 8 E mina Amoni ikatudelisi ilosi ileiyasi kabasi okadumalagela si vilouveka Raba, e sesiaga mina Siria, mina Toba, deli goli mina Maaka, ileiyasi kabasi oyosewala valu.

9 E Yowabi igisi tilaula mabudosina bogwa bisugigaiyaisi matauna omatala deli otuboulola, mapaila inagi Isireli la tokabilia topapeula e ileiya kabasi ikoulakewaisi mina Siria. 10 E komwaidona la tokabilia isaili oyamala bodala Abisai, matauna ileiya kabasi ikoulakewaisi mina Amoni. 11 Yowabi iluki matauna kawala, “Kidamwa bukugisi mina Siria bitomgwagasi odabagu kuma kupilasaigu, e kidamwa mina Amoni bitomgwagasi odabam, yeigu bama apilasaim. 12 Bukupeula deli bukutuvaluwa! E bitakabilia peula paila da tomota deli paila mavilousina la valu da Yaubada. E ibodi wala Guyau nanola bitavagi!”

13 E Yowabi deli la tokabilia isuyaisi kulusi paila bikabiliasi, e mina Siria isakaulasi. 14 Avai tuta mina Amoni igisaisi mina Siria isisakaulasi, matausina deli isakaulasi metoya baisa Abisai e ikaimilavausi osi valu. Oluvi Yowabi itovila metoya okabilia deli mina Amoni, e ikaimilavau Yerusalem.

15 E mina Siria bogwa eivitokaisi tolosila mina Isireli bogwa eitomgwagasi odubasi, mapaila matausina ikogugulaisi si boda imaisi gulitinidesi. 16 E guyau Adadesa iwitali biga baisa mina Siria matausina eisisuaisi mapilana opilibomatula Waya Yupereiti, e matausina imaisi Elam. Sobaki matauna guyau Adadesa guyoula Soba la tokabilia si kumatoula ikugwai matausina. 17 Avai tuta Debida inakaigali biga, matauna ikoguguli mina Isireli tokabilia gulitinidesi, e iluvipeilisi Waya Yoridani, e ilosi Elam, baisa goli mina Siria bogwa eileiyasi kabasi paila bikabiliasi deli matausina Debida la boda. Mapaila baisa kabilia itokaia, 18 e mina Isireli ibokavilaisi mina Siria tokabilia. Debida deli la tokabilia ikatumataisi lakatulima lakatuyu mina Siria si waga kaibibiu kala topwalova deli 40,000 wosa kala tosisila, e ibasaisi Sobaki, matauna tilaula si kumatoula, ibasaisi matauna okawakali wala ipatu matala. 19 Avai tuta gweguya matausina Adadesa ikikaraiwogi ivitokaisi tolosila mina Isireli bogwa eitomgwagasi odubasi, matausina ivasosusi deli mina Isireli e ivigakaisi si kabokaraiwaga. Mapaila baisa mina Siria ikokolasi paila bipilasaisi mina Amoni tuvaila.

11

Debida sola Batiseba

1 E igau eiwokuva tubukonela katubugibogi, eikaloubusi tuta makwaina gweguya inagaisi si tuta paila kabilia. Mapaila Debida iwitali Yowabi deli la tosikwawa e deli goli Isireli tokwabilia ilosi. E itomgwagasi odubasi mina Amoni, e isaitaulasi ikabiliasi mapilana Raba.k E ivaulaisi ivapataisi Raba. Mitaga Debida isisu wala mapilana Yerusalem.*

2 Kwaitala yam, bogwa eikoyavi, e Debida itokaia metoya okabala e ila mabuligana walakaiwa odabala ligisa. E tutala eililouvivila mabuligana,l e igisi natana vivila eikikakaya. Minana saina naminabwaita. 3 Mapaila iwitali taitala touwata, ila bikatupoi avaivila minana. E ibani kidamwa minana yagala Batiseba, minana Eliam latula, e la mwala Uraia guma Itai. 4 Debida iwitali touwata ilosi bivakoulaisi minana. Matausina imiakaisi minana baisa matauna, e Debida imisii minana. (Minana makateki eiwokuva kala tubukona e ikikilavau.m) E minana ikeiita ila ola bwala. 5 Oluvi minana inikoli wala bogwa eisuma e iwitali biga ilokaia Debida iluki binikoli.

6 Oluvi Debida iwitali biga ilokaia Yowabi, kawala, “Kuwitali Uraia guma Itai bimakaiagu.” Mapaila Yowabi iwitali matauna ilokaia Debida. 7 Avai tuta Uraia eiviloubusi, Debida ikatupoi matauna ammakawala bulogala kabilia deli ammakawasi Yowabi deli la boda ibwabwainasi kaina. 8 E iluki Uraia kawala, “Kula om bwala sitana kuvaiwasi.” Uraia isilavi matauna, e Debida iwitali kwaitala bobwailila ilauwaisi ola bwala Uraia. 9 Mitaga Uraia gala ila ola bwala, mitaga imasisi wala wa kali deli guyau kala toyausa wa ligisa. 10 Avai tuta Debida ilagi Uraia gala ila ola bwala, e ikatupoi matauna kawala, “Yoku lokusilavi m valu saina tuta kaduwonaku, e makateki lokukwaimilavau. E avaka uula gala kula om bwala?”

11 Uraia ivitakauloki matauna kawala, “Ka! Mina Isireli deli mina Yuda ikikabiliasi wala, e Kabutu Didawogala deli wala matausina. Ulo kumatoula Yowabi deli la tosikwawa iyuuyausasi wala okasi kabeikau. E ammakawalaga yeigu bala ogu bwala, bakam, bamom, e tuvaila bamasisi deli ulo kwava,n e matausinaga ammakawasi? Baisa alivala biga katotila mwau omatala Yaubada kidamwa gala igagabila bavagi makwaisina vavagi!”

12 Mapaila Debida iluki matauna, kawala, “Kusisu wala baisa yam komwaidona e nabwaia bawitalaim bukukweiita.” E Uraia isisu mapilana Yerusalem makwaina yam e ivigaki kalayuwela. 13 Debida idou matauna bilokaia bikaikoyaisi e ivimom sopi kaipeula. Mitaga tuvaila makwaina bogi Uraia gala wala ila ola bwala, mitaga imasisi wala okabala osi bwala toyausa wa ligisa.

14 Eiyam kaukwau Debida igini leta isaiki Uraia biuyoki Yowabi. 15 Igini baisa makawala, “Kusaili Uraia bivamatala ambaisa yowai saina mwaugaga, e oluvi kuvayumilasi e kuligaiwaisiga bikatumataisi matauna.” 16 Mapaila igau wala Yowabi deli la tokwabilia ivaulaisi makwaina valu, iwitali Uraia ila makatupona ambaisa kasi tilaula iyowaisi saina peula. 17 Matausina kasi tilaula isunapulasi metoya ovilouveka e iyowaisi deli Yowabi la boda; e mimilisi Debida la tosikwawa ikatumataisi, deli goli Uraia.

18 E oluvi Yowabi iwitali bulogala vilougaga ilauwaisi baisa Debida ilukwaisi matauna ammakawala kabilia makwaina. 19 E deli ikatuloki la touwata kawala, “Igau makateki yoku bukuluki guyau komwaidona avaka ikaloubusisi olopola kabilia makwaina, 20 e kidamwa matauna bigibuluwa e bikatupoiyaim, ‘Avaka kuvagaisi kulosi katitaikinela valu kukwabiliasi deli matausina ke? Ki, kaina gala kunikolaisi matausina iluvalovasi kaiyala eimaima metoya okalila valu ke? 21 Ki kaina gala kululuwaisi matauna Abimeleki Gidioni latula bogwa eikatumataisi ke? E baisa goli mapilana Tebesi e metoya baisa natana vivila itotu odabala kalila valu e ilavi kwaitala kaitumola ima ikatumati matauna. Avaka uula lokulosi katitaikinela kalila valu ke?’ E kidamwa guyau bikatupoiyaim makawala, e kuluki matauna kawam, ‘M tosikwawa Uraia toyo wala eikatumataisi!’ ” *

22 E mapaila touwata ilokaia guyau Debida iluki matauna avaka Yowabi bogwa ikaraiwogi matauna bilivala. 23 E ikaibiga baisa matauna kawala, “Kada tilaulasi bogwa ipeulasi e yakamaisiga bogwa eivabilaimasi eimaiyaimasi oyosewala valu lakakabiliasi, mitaga lakabokavilaisi matausina e ikaimilavausi eilosi okalapisilela si valu. 24 E oluvi matausina eiluvalovasi kaiyala metitoya okalila valu eimmakaiamasiga, mimilisi yoku m tosikwawa bogwa wala eikatumataisi, tuvaila matauna Uraia m tosikwawa bogwa wala eikatumataisi.”

25 E Debida iluki matauna tokeula biga kawala, “Kuluki Yowabi bitotu peula e taga binokubukubu, paila gala avai tuta bitanikoli availa bikaliga okabilia. Kuluki matauna bikabilia peula kidamwa bisugigai valu makwaina e biyouli wala.”

26 E avai tuta Batiseba bogwa ilagi bulogala la mwala bogwa ikatumataisi, minana ivalam paila matauna. 27 La valam bogwa leiwokuva, e Debida iwitali tokaikivi bimaiyaisi minana ola ligisa e ivigaki minana la kwava, e iuni latula tau. Mitaga Guyau gala wala iyomwasali nanola paila Debida avaka bogwa leivagi.

12

Netani la bigatona e Debida la ninavila

1 E Guyau iwitali tovitoubobuta Netani ilokaia Debida. E Netani ilokaia e iluki matauna kawala, “Taiyu tauwau isisuaisi si valu kwaitala wala. Taitala isim la guguwa bidubadu, e taiyuwela tonamakava. * 2 Matauna la guguwa bidubadu isim la bulumakau deli la sipi bidubadu, 3 e tonamakava matauna natana wala la lam, minana goli leigimoli. Matauna iyamati minana lam, e ivitubwi ola bwala deli litula. Matauna ivakoma metoya mimilisi kʹala titoulela, deli itugwali bimom okala viga titoulela, deli bikukopwi minana ivigaki makawala latula vivila titoulela. 4 Kwaitala yam taitala tokaiyaku iviloubusi ola bwala matauna la guguwa bidubadu. E matauna toliguguwa gala magila bikatumati natana la mauna titoulela paila bikatubiasi kamkwam paila kala tokaiyaku. Mitaga kaimapula ikau tonamakava matauna la lam e ivakapuli paila tokaiyaku kʹala.”

5 E mapaila Debida saina igibuluwi matauna la guguwa bidubadu e ikaibiga kawala, “Akatotila omatala Yaubada Tomomova, tau matauna leivagi makawala ibodi wala bikaliga. 6 Paila dubakasala leivagi makawala, ibodi bimipuvau la guguwa tonamakava sivavasi kala bidubadu tuvaila avaka leikau!”

7 Mitaga Netani iluki Debida kawala, “Mayokula! E ka, baisa makawala Guyau mina Isireli si Yaubada eilivala, kawala, ‘Yeigu lavigakaim guyoula Isireli deli lakolaim metoya Saulo. 8 Asakaim la kabokwaraiwaga deli la kukova. Avigakaim kuguyoi Isireli deli Yuda. E kidamwa vavagi makwaisina kala bawa gala bibodaim, ibodi basakaim siviyuwela. 9 E avakaga paila lokukoulovi ulo karaiwaga? Avaka paila lokuvagi vavagi makwaina saina gaga? Yoku lokuvigaki Uraia ikatumataisi okabilia, kutagwala mina Amoni ikatumataisi matauna, e lokuvaiyaga la kwava! 10 Mapaila ka! Tubwa tubotala tubotala mimilisi tubumwa igau bikaligasi metoya kaliga saina mmayuyugaga. Paila uula bogwa lokukoulovaigu deli lokuvaiya Uraia la kwava. 11 Mapaila akatotila peula baisa yoku igau bavigaki taitala veiyom tatoum bimai kam mwau baisa yoku. Yoku igau bigisaki matam titoulem avai tuta bakau m kukova e basaiki baisa taitala ituwoli tau, e matauna bimisii minasina omitasi wala tomota. * 12 Yoku kusulosula metoya okatupwana, mitaga yeigu bavigaki bikaloubusi makawala wa yam wala, paila komwaidona mina Isireli bigisaisi.’ ”

13 E Debida ikaibiga kawala, “Bogwa lasula baisa Guyau.”

E Netani ivitakauloki kawala, “Guyau biligaiwa avaka bogwa lokuvagi, e gala bukukwaliga. 14 Mitaga paila wala lokuvakaluwou Guyau metoya baisa avaka lokuvagi, e latum bikaliga.” 15 E oluvi Netani isilavi ikaimilavau ola bwala.

Debida latula ikaliga

Magudina gwadi Uraia kubuyala eivilulu metoya baisa Debida ola kaukweda, Guyau ivigaki ikatoula kwaiveka. 16 Debida ininigada baisa Yaubada mwada gwadi bibwaina. Matauna ipaiki kamkwam e bogi kwaitala kwaitala isusuvi matabudona la kabomasisi ikanukwenu wala olopola bwala. 17 E matausina la tosikwawa ilokaiasi matauna ivigikonaisi mwada bitokowoiyaisi, mitaga matauna ipaiki wala, e gala wala bikam deli matausina. 18 E igau kwailima kwaiyu yam leiwokuva, magudina gwadi ikaliga, e Debida la tosikwawa ikokolasi paila bilukwaisi matauna bulogala gwadi la kaliga. Paila matausina ikaibigasi kawasi, “Ka, avai tuta gwadi isisu tomomova matauna Debida gala wala bivitakaulokaidasi avai tuta talilivalasi baisa matauna. E ammakawalaga mwada bitalukwaisi matauna paila gwadi bogwa leikaliga? Kaina goli matauna biyogagi titoulela!”

19 E avai tuta Debida igisi matausina ikikasilamsi taitala baisa taitala, matauna bogwa leinikoli mwada gwadi magudina bogwa leikaliga, e ikatupoi matausina, kawala, “Ki gwadi bogwa leikaliga?”

E matausina ikaibigasi, kawasi, “E bogwa.”

20 E Debida itokaia metoya olopola bwala ila ikakaya, isinata, ikatulova kala kakapula. E oluvi ila itapwaroru wa Bwala Kwebumaboma. E avai tuta ikaimilavau ola bwala, matauna ikapuloki magila bikam, e avai tuta yeyai eiwokuva e ikam. 21 E la tosikwawa ilukwaisi matauna, kawasi, “Tomoya, ka - baisa saina kabotakainowa! Tutala gwadi tomomova isisu, yoku kuuvalam deli kupusoposuma, mitaga tutala gwadi eikaliga e yoku kutokaia e kukwam.”

22 Debida ivitakauloki kawala, “Mitaga! Yeigu auvalam apusoposuma tutala matauna tomomova isisu. Adokila kaina Guyau binokapisaigu e gala bitagwala gwadi bikaliga. 23 Mitaga baisa tuta gwadi bogwa leikaliga, e avaka paila baposuma ke? Ki gagabila bakaimilivau magudina gwadi bimova? Ka, yeigu igau wala balokaia ambaisa matauna gwadi isisu,o mitaga matauna gala wala ibodi bikaimilavau baisa yeigu.”

Solomoni la kaloubusi

24 E oluvi Debida ivisimoli la kwava minana Batiseba, e imisii minana, e minana iuni latula tau. Debida ivabu yagala matauna idoki Solomoni. E Guyau iyebwaili magudina gwadi, 25 e ikaraiwogi la tovitoubobuta Netani kidamwa bivabu yagala gwadi Yedidaia,p paila uula Guyau iyebwaili magudina.

Debida iyouli Raba

26 E wa tuta matutona Yowabi isetuwoli wala kabilia ovalu Raba, mavilouna goli vilouvekala Amoni, e makateki biyouli mavilouna. 27 Matauna iwitali touwata bilokaiasi Debida bisalaisi kawasi, “Yeigu bogwa lakabilii Raba e layouli kasi sopi. 28 Mapaila baisa tuta kukoguguli komwaidona m tokabilia, bukukwabiliaisi mavilouna e bukuyoulisi titoulemi. Yeigu gala magigu bidoumapwaisi yagagu kidamwa bayouli mavilouna.” 29 Mapaila Debida ikoguguli la tokabilia, e ilosi Raba, ikabiliasi, e iyoulisi mavilouna. 30 E kuluwotala minana tokolu mina Amoni si yaubada yagala Milikom, Debida ikau kulupewa makwaina goulawokuva wala kala mokaila makawala lima yuwa petala kaula (35 kg) e olumoulela makwaina isisu kwaitala dakuna kwevivivila kala katububula. Debida ikau kulupewa e isaili odabala titoulela. Matauna tuvaila ilebu saina bidubadu guguwa metoya valu mavilouna 31 e tomotela mapilana ivigaki bikabisi sowa, deima deli legisa, e ikominimani matausina bikepupolaisi mlomwaluva bigabwaisi bimila dakuna. Matauna ivigaki makawala wala baisa viluwela Amoni komwaidona. Oluvi matauna deli la tokabilia ikaimilavausi Yerusalem.

13

Aminoni sola Tamara

1 Debida latula Abisalom e natana luleta nakubukwabuya yagala Tamara minana saina naminabwaita. Aminoni matauna Debida wala latula saina wala ikau nanola minana. 2 Matauna saina wala ikauvigasi nanola minana ivigaki ibulokatuwoli wala, mitaga gala wala kala kai matauna bimisii minana. Nakapugula minana gala itagwala bikapugula. 3 Mitaga matauna Aminoni taitala lubaila saina tokabitam yagala Yonadaba matauna Samma latula Debida tuwala. 4 E Yonadaba iluki Aminoni kawala, “Mwa, yoku guyau latula mitaga yam kwaitala kwaitala agigisaim kam gigisa mwau wala. Kaina avaka paim ke?”

E Aminoni ivitakauloki kawala, “Yeigu saina ikau nanogu Tamara, luleta bodagu Abisalom.”

5 Yonadaba iluki matauna kawala, “Kuvitoki mwada lokukwatoula e kula okabam kukwenu. Avai tuta tamam bima bivakawolaim, kuluki matauna kawam, ‘Akoma lopom luguta Tamara bima ivakomaigu. Yeigu magigu minana bikatubiasi sitana kaula omatagu wala bagigisi e oluvi titoulela bivakomaigu.’ ” 6 Mapaila Aminoni ivitoki wala eikatoula e ila okabala ikenu.

E guyau Debida ila mwada bigisi matauna e Aminoni iluki matauna kawala, “Mwa akoma lopom kuwitali Tamara bima baisa e omatagu wala bigabu mimilisi tutuba, e oluvi titoulela wala bivakomaigu.”

7 Mapaila Debida iwitali biga baisa Tamara olumoulela ligisa. “Kula Aminoni ola bwala kukwatubiasi sitana kaula paila matauna.” 8 Mapaila minana ilokaia e igisi matauna okabala ikanukwenu. E minana ikau sitana pwarawa, e ikatubiasi, ikepupoli mimilisi tutuba makatupona goli baisa matauna ibodi bigigisi minana. E oluvi minana igabu minasina tutuba 9 e avai tuta bogwa eivenoku iyeiya minasina iuyoki matauna bikam, mitaga matauna gala wala bikam. Matauna iluki minana kawala, “Kuluki komwaidosi bisunapulasi bilosi” - e komwaidosi isunapulasi. 10 E oluvi iluki minana kawala, “Kumai minasina tutuba okabagu e kuyeiya paila yeigu bakam.” Mapaila minana ikau minasina tutuba e iuyoki matauna. 11 Avai tuta minana iyosali isaiki matauna e matauna ikaipapi minana e iluki, kawala, “Magigu yoku bitamasisi!”

12 E minana ikaibiga kawala, “Gala, gala bukukominimanaigu mwada bavagi vavagi makwaina kabokakayuwa! Baisa kabommosila! 13 Ammakawala bavigaki bakatupwani agu mmosila omitasi tomota tuvaila? Makawala yoku - yoku saina wala bukummosila olopola Isireli. Mwa, akoma lopom ibodi wala bukula kubigitoni guyau, e adubumi matauna bitugwalaigu bitamasisi.” 14 Mitaga Aminoni gala wala ibodi binakaigali minana; e paila matauna tau topeula e minana vivila namama, mapaila iyosi ilai ila ikanawa e imokaia.

15 Oluvi Aminoni ivigaki saina nakukolola minana, paila kala yebwaili onanola omitibogwa ibusi e baisaga tuta eivigaki nakukolola saina wala vakaigaga. Matauna iluki kawala, “Kusunapula!”

16 Minana ivitakauloki kawala, “Kidamwa kuyabaigu makawala baisa saina sula kwaiveka, ikalisau avaka tuta baisa lokuvigakaigu!”

Mitaga Aminoni gala wala ibodi binakaigali minana. 17 Matauna idou la touwata matauna bobonala mokwita iluki kawala, “Kubititani kusunupuloi minana metoya omatagu! Kwalisaili biwa okoukweda e kukwatubodi bwala!” 18 E touwata matauna ikalisaili ila okoukweda e ikatubodi bwala.

E Tamara leisikam kala karekwa yauwonaku okaiyola ila okwaibakwaila,q miyasina omitibogwa gweguya litusia kasi karekwa leisisikamsi. 19 E minana ikatusoki tubumyou opwanetala, e itakisi kala karekwa e deli yamala ikibodi migila deli vilamla ikatuwakeda. 20 Avai tuta Abisalom igisi minana luleta, ikatupoi kawala, “Kaina Aminoni imokaiam ke? Luguta akoma lopom gala bivigaki bimwau nanom sainela. Matauna lumta wala, mapaila gala bukuluki availa.” Mapaila Tamara isisu wala kalamwaleta ola bwala Abisalom deli la ninamwau.

21 Avai tuta guyau Debida inakaigali avaka bogwa eikaloubusi matauna saina igidaleiya. 22 E Abisalom ivigaki saina tokukolola Aminoni paila leiyosi luleta Tamara e imokaia, e gala wala sitana bibigitoni sola.

Abisalom ikeula lugwa

23 E kwaiyu taitu bogwa leiwokuva mapilana Beali Aso katitaikinela valu Epereim, Abisalom la sipi unuunusi iviliuwaisi, e idou komwaidona guyau litula bisuvisi wa paka. 24 Matauna ilokaia guyau Debida e iluki kawala, “Ki sitana gagabila yoku deli m tosikwawa bukumaisi wa paka makwaina ke?”

25 Guyau ivitakauloki matauna kawala, “Latugu, gala igagabila. Baisa saina mwau bukulumkoli kidamwa komwaidomasi bakawaisi.” Abisalom imilimali wala, mitaga guyau gala wala itagwala, e iluki Abisalom bisilavi matauna.

26 Mitaga Abisalom ikaibiga kawala, “Bogwa bwaina, mitaga ibodi bukutugwali bodagu Aminoni biwa?”

E guyau ivitakauloki kawala, “Avaka paila biwa?” 27 Mitaga Abisalom imilimali wala tatoula Debida itugwali Aminoni deli komwaidona litula deli ilosi.

Abisalom ikatubiasi paka makwaina makawala gweguya kasi paka 28 e ikaraiwogi la touwata, kawala, “Kumitakavataisi Aminoni avai tuta bogwa bimommata, e yeigu bakaraiwogaimi, bukukwatumataisi. Gala bukukokolasi. Baisa agu pakula. Kutuvaluwasi gala bukukiwosasi!” 29 Mapaila touwata ibokulaisi Abisalom la karaiwaga e ikatumataisi Aminoni. E komwaidonaga Debida litula isilasi osi miuli isakaulasi ilosi.

30 Tuta matutona ililoulasi bilosi osi valu, tomota ilukwaisi Debida kawasi, “Mwa, Abisalom bogwa leikatumati litumwa komwaidona - gala taitala ilau biga!” 31 E guyau itomalaula ikisi kala kwama deli la valam, e ilavi titoulela ila opwaipwaia. E la touwata matausina deli matauna tuvaila ikisaisi kasi kwama. 32 Mitaga Yonadaba matauna Samma latula Debida tuwala ikaibiga kawala, “Ulo guyau, gala ikatumataisi litumwa komwaidosi. Aminoni wala kalamwaleta eikatumataisi. Avai tuta bukugisi Abisalom kala gigisa bogwa wala bukunikoli matauna bogwa eivitobu nanola bivagi makawala, paila uula tuta matutona Aminoni iyosi luleta Tamara e imokaia. 33 Mapaila gala bukudubumi bulogala makwaina mwada komwaidosi litumwa bogwa eikatumataisi, kalamwaleta wala Aminoni ikatumataisi.”

34 Wa tuta matutona wala Abisalom isakaula.

E oluvi tokabilia matauna tokaivala igisi budotala la tomota leimaisi opapala koya metoya okedala Oronaim. Matauna ilokaia guyau iluki avaka bogwa leigisi. 35 E Yonadaba iluki Debida kawala, “Ka matausina litumwa wala leimaisi, ka, bogwa lakabwailaki matausina wala leimaisi.” 36 E tutala matauna ikalogusa bigatona, Debida litula isuvisi, e matausina ivitouulasi ivalamsi, e Debida deli la tosikwawa madeilisi wala iuvalamsi komwaidosi wala ivilumgagasi.

37-38 E Abisalom isakaula ilokaia guyoula Gesura yagala Talimai, matauna Amiuda latula, e isisu baisa iboda kwaitolu taitu. Debida la ninamwau isisu wala saina tuta kaduwonaku paila latula Aminoni; * 39 mitaga avai tuta Aminoni la kaliga kala nanamsa bogwa eimiliwisi onanola, e matauna ikatumkulovi wala la ninamwau paila latula Abisalom.

14

Yowabi inevi keda paila Abisalom bikaimilavau

1 E Yowabi bogwa einikoli guyau Debida saina wala ininigagi Abisalom. 2 Mapaila iwitali biga ilokaia natana vivila vilela Tikowa minana saina nakabitam. Avai tuta minana iviloubusi, matauna iluki minana kawala, “Ve! Kuvitoki mwada igau wala kunigabubu kusikoma m saigala, e kulum gala bukusinati. Bukuvigakaim makawala natana vivila einigabubu tuta kaduwonaku. 3 Oluvi bukulokaia guyau bukuluki avaka balukwaim bukulivala.” E Yowabi iluki minana avaka bilivala.

4 Vivila minana ilokaia guyau ikululu itaimamila paila kala kamaiaba, e ikaibiga kawala, “Ulo guyau kupilasaigu!”

5 Matauna ikatupoi minana kawala, “Ve, avaka magim?”

E minana ivitakauloki kawala, “Mwa, yeigu nakwabuya nanamakava. Ulo mwala bogwa eikaliga. 6 Mwa, ka - litugwa taiyu, e kwaitala yam matausina kasitaiyu ivataisi osaivau. E gala taitala bibuyoyu matausina, e taitala itokaia ikatumati sola. 7 Mwa, baisa tuta komwaidona veyagwa itotubulokaigusi e matausina ikaraiwogaigusi ibodi bayosi latugu basaiki matausina, e matausina bikatumataisi matauna paila ikatumati bodala. Kidamwa matausina bivagaisi baisa makawala, e yeigu gala wala avai sogu bakasisu. Ulo pikwaku kala vigimkoila matausina bikodidaimisi deli ulo mwala yagala bitamwau paila gala taitala latula bikitetila.”

8 E guyau ivitakauloki kawala, “Kwaimilavau om valu. Yeigu bogwa bakau mwau makwaina.”

9 Minana ikaibiga kawala, “Ulo guyau, avai vavagi bukuvagi, yeigu deli dalegu bivigaki kama pakulasi; yoku deli dalem bukuyubwailasi.”

10 E Guyau ivitakauloki kawala, “Kidamwa availa biyokukolaim, kumiakaigu matauna e gala tuvaila biyogililamaimsi.”

11 E minana ikaibiga kawala, “Ulo guyau, akoma lopom kunigada baisa Guyau m Yaubada paila vaiyogu matauna ikaraiwogi paila la kaliga latugu gala bivagi mitugaga makwaina kwaiveka paila bikatumati latugu taiyuwela.”

Debida ivitakauloki kawala, “Alivala biga katotila oyagala Guyau tomomova, latum gala sitana pikekita biyogagaisi.”

12 Minana ikaibiga kawala, “Ulo guyau, akoma lopom kutagwala balivala kwaitala nanamsa tuvaila.”

Matauna ivitakauloki kawala, “Bogwa bwaina kulivala.”

13 Minana ivitakauloki matauna kawala, “Avaka paila bogwa lokuvagi vavagi saina gaga baisa Yaubada la tomota? Gala kutagwala latum titoulem bikaimilavau metoya okatupipi, mapaila baisa bogwa lokukwamogwaim titoulem avaka lokulivala tuta baisa. 14 Yakidasi komwaidodasi wala bitakaligasi, makawala wala sopi bitaligabu opwaipwaia, gala ibodi bitagolivau. Makawala wala Yaubada gala ikikatumovi matausina tokaliga bimovavausi tuvaila, mitaga guyau ibodi wala bikaimilivau taitala tomota metoya okatupipi. 15 Ka, ulo guyau, uula ulo loula lamakaiam balukwaim tomota iyokukolaigusi, mapaila alivala titoulegu ibodi balukwaim e ulo pikwaku baisa yoku ibodi bukuvagi ulo nigada. 16 Ulo nanamsa mwada bukunakaigali ulo biga e bukukolaigu metoya baisa availa matauna eipwaipuya mwada bikatumataima sogu latugu, e bakasilavi pwaipwaia mapilana Yaubada leisaiki la tomota. 17 Tomoya, alivala wala titoulegu metoya m biga katotila, e yeigu bogwa bakwala, paila uula guyau makawala Yaubada la anelosi ibodi wala binikoli avaka mokwita avaka sula. Ibodi Guyau m Yaubada bisikailim!” *

18 E guyau ivitakauloki kawala, “Bakatupoiyaim kwaitala katupoi, e yoku ibodi bukulukwaigu biga mokwita.”

Minana ivitakauloki kawala, “Ulo guyau kukwatupoiyaigu avai vavagi wala.”

19 Matauna ikatupoi minana, “Ki Yowabi eivigakaim makawala?”

Minana ivitakauloki kawala, “Biga mokwita alukwaim komwaidona baisa okium wala. Ulo guyau gala wala avai keda bakiwola paila bamapu m kwatupoi. Ka, m kumatoula wala Yowabi eilukwaigu avaka bavagi deli avaka balivali. 20 Mitaga uula leivagi baisa magila bikiduwosisii mwau makwaina. Ulo guyau saina tokabitam, yoku makawala Yaubada la anelosi kunikoli vavagi komwaidona avaka ikikaloubusisi.”

Debida itagwala Abisalom bikaimilavau

21 Igau makateki guyau Debida iluki Yowabi kawala, “Yeigu bogwa lavitobu nanogu paila bavagi avaka magim. Kulokaia matauna latugu totubovau Abisalom e kukwaimilivau kumai baisa.”

22 Yowabi ikululu opwaipwaia omatala Debida deli la taimamila, e ikaibiga kawala, “Mwa! Ulo guyau, ibodi Yaubada bikabwailim. Tuta baisa bogwa lanikoli mwada bogwa layomwasalaim, paila bogwa lokumapu ulo nigada.” 23 Oluvi itokaia ila Gesura e ikaimilivau Abisalom imai Yerusalem. 24 Mitaga guyau Debida ikaraiwaga mwada Abisalom gala bisisu wa ligisa. E guyau ikaibiga kawala, “Gala magigu bagisi matauna.” Mapaila Abisalom ila isisu ola bwala titoulela wala, e gala sitana iyoulapula omatala guyau Debida.

Abisalom ivasosusi sola Debida

25 Baisa gala wala taitala bitabani olumoulela Isireli makawala Abisalom, matauna bulogala ikubali paila saina tomitabwaila matauna, e gala avaka kala gaga wowola metoya okuluwotala eila okwaibakwaila. 26 Kulula saina guguveka, deli bisivatala wala kakapituna kulula olopola kwaitala taitu paila saina yauwonaku sainela deli yamoumwau. E kidamwa bitavisaikoli miyasina kulukulu kala mokaila makawala kwaiyu kaula kwaivakaveka makawala gweguya si karaiwaga paila visaikola. 27 E Abisalom litula taitolu tauwau deli natana vivila, minana yagala Tamara saina namitabwaila minana.

28 E Abisalom isisu mapilana Yerusalem kwaiyu taitu, mitaga gala wala igigisi guyau. 29 E oluvi Abisalom idou Yowabi bimakaia matauna, kidamwa binigadi matauna bilokaia guyau Debida paila biluki avaka la biga Abisalom. Mitaga Yowabi gala wala imakaia matauna. E Abisalom iwitalivau biga baisa Yowabi e matauna ipaiki wala gala magila bimakaia. 30 Mapaila Abisalom iluki la touwata kawala, “Kugisaisi Yowabi la bagula bigulela bali makwaina otukulumwalegu. Kulosi kuvakalotaisi kova bigabu.” E mapaila matausina ilosi wa bagula makwaina ivakalotaisi kova igabwaisi bagula makwaina.

31 E Yowabi itokaia ilokaia Abisalom ola bwala e iluki matauna kawala, “Avaka uula m touwata eivakalotaisi kova eigabwaisi ulo bagula ke?”

32 E Abisalom ivitakauloki Yowabi, kawala, “Paila uula yoku gala wala kumakaiagu avai tuta ladouwaim. Yeigu magigu yoku bukulokaia guyau Debida e bukuluki matauna avaka ulo biga, kawagu, ‘Avaka uula lasilavi Gesura e lama baisa? Kaina goli bibodaigu basivagasi wala Gesura.’ ” E Abisalom isaitaula wala bigatona kawala, “Magigu yoku bukukiminum nanola guyau, e gagabila yeigu bawokaia bakakaiyaku. E kidamwa yeigu isim pikolela wowogu, e bwaina wala matauna biluki la tokwabilia bikatumataigusi.”

33 Mapaila Yowabi ilokaia guyau Debida iluki matauna avaka Abisalom la biga. E guyau Debida idou Abisalom bimakaia, e matauna imakaia baisa guyau Debida ikululu opwaipwaia ikavagina omatala matauna. E guyau ibodi matauna iviyuwoli.

15

Abisalom ininamsi paila poisivisi

1 Igau oluvi Abisalom iyosi kaitala la waga kaibibiu deli la wosa paila titoulela, e kala tobwakuli kasi bawa tailuwolima. 2 Matauna tuta komwaidona bimmatabogwa e bila bitotu osiusiula keda baisa okalapisilela valu. E avai tuta wala taitala bima mwada biyakala omatala, e Abisalom bidou matauna bilokaia, e bikatupoi ambaisa tolela. Avai tuta tau matauna bogwa biluki Abisalom avai dala dalela, 3 Abisalom biluki kawala, “Ka! Da karaiwagasi isisu e bogwa bipilasaim, mitaga gala wala availa guyau kaimapula paila bivagi m yakala.” 4 E matauna bisetuwoli la bigatona kawala, “O kidamwa yeigu taitala tovagigu yakala! E kidamwa availa bima mwada biyakali paila bikiduwosisii avai kominimani kaina avai wasi, e yeigu goli bakaraiwaga duwosisia paila matauna!” 5 Mapaila avai tuta tau matauna bimakaia Abisalom paila bikululu omatala matauna, Abisalom bikalakova biyosi e biviyuwoli matauna. 6 Abisalom ivigaki makawala baisa komwaidosi mina Isireli, availa availa imakaiasi guyau paila karaiwaga duwosisia, e mapaila ikau ninasi komwaidosi matausina.

7 Kwaivasi taitu bogwa leiwokuva, Abisalom iluki guyau Debida kawala, “Tomoya, kutugwalaigu bala mapilana Ebironi e bavagi avaka ulo biga katotila lalivali baisa Guyau. 8 Paila igau lasisu mapilana Gesura oviluwela Siria, yeigu akatotila baisa Guyau kidamwa matauna bikaimilivauwaigu Yerusalem, e yeigu batapwaroru baisa matauna mapilana Ebironi.”

9 E guyau Debida ikaibiga, kawala, “Kula! Yaubada bisikailim.” E mapaila Abisalom ila Ebironi. 10 Mitaga matauna iwitali biga baisa komwaidona dala Isireli, kawala, “Kidamwa avai tuta bukulagaisi tauya butula e bukugovasi kawami, ‘Abisalom bogwa eimila guyau mapilana Ebironi!’ ” 11 Tauwau kasi bawa lakatuyu Abisalom eidou eilosi deli matauna metoya Yerusalem. Matausina gala wala inikolaisi avaka bigikium makwaina paila poisivisi, mitaga ilosi wala deli ninasi kala bwaina. 12 E avai tuta matauna Abisalom igibugabu lula, e iwitali biga ila mapilana Gilo idou Aitopela bimakaia matauna. Matauna taitala guyau Debida la tokatayuvisa. E guyau kala keiwala ipeula, deli Abisalom kala tobwakuli itobidubadusi.

Debida isakaula isilavi Yerusalem

13 E ilauwaisi biga e isalaisi baisa Debida, kawasi, “Mina Isireli ikasalaisi titoulesi baisa Abisalom.”

14 Mapaila Debida iluki komwaidona la tosikwawa isisuaisi deli matauna mapilana Yerusalem, kawala, “Ibodaidasi bitasakaulasi tuta baisa, kidamwa magidasi bitasakauligilaisi metoya Abisalom! Nanakwa! Kidamwa gala, matauna makateki wala bima baisa bikalisauwaidasi e bikatumataidasi komwaidodasi olopola vilouveka.”

15 E imapwaisi kawasi, “Ma guyausi, mitaga! Yakamaisi lakaiyamwasisi wala bakavagaisi avaka avaka lokulivali.” 16 Mapaila guyau isilavi valu, e komwaidona litula deli la tosikwawa deli wala ilosi, ilagoli naluwotala minasina la ula eivigaki makawala la kukova isilavi isisuaisi ovalu paila biyamataisi ligisa.

17 Avai tuta guyau deli la tomota komwaidona bogwa eisisilavaisi valu, e itolisi bwala makwaina kala vigimkovila. 18 E komwaidona la tosikwawa itolisi otuboulola matauna e igauga mabudona guyau kala tovakwabu idadelisi ikugwasi omatala matauna. E matausina lakatulima lakatutala la tokwabilia eibokulaisi matauna metoya mapilana Gata,r e matausina tuvaila idadelisi ikugwasi omatala. 19 E guyau iluki Itai matauna kasi tokugwa, kawala, “Avaka paila lokumakaiamasi mwada deli bitalosi? Kukweiita kulokaia kusisu deli tovau guyau. Yoku togilagala wala e lokusakaula metoya om valu e lokugala lokuma kumili valu baisa. 20 Yoku lokusisu baisa tuta pikekita wala, mapaila avaka paila bavigakaim bukutitavina deli yeigu? Paila yeigu gala sitana anikoli ambaisa bala. Kukweiita kula kuvakouli samwa tomotala m valu. E ibodi Guyau bimitukwaiyaim deli bikimadagi baisa yoku.”

21 Mitaga Itai ivitakauloki kawala, “Mwa! Ulo guyau, akatotila omatala Guyau kidamwa ambaisa ambaisa bukuloula e tuta komwaidona yeigu deli yoku, kaina goli kala kalitutila kaliga wala.”

22 E Debida ivitakauloki kawala, “Baisa saina bwaina. Yoʹo! Bitawaisi!” Mapaila Itai deli la tokwabilia deli goli litusia ikugwasi. 23 E tomota iuvalamsi saina peula tutala Debida kala tobwakuli isilavaisi. E guyau iluvipeili wayela Kidironi, e komwaidosi la tomota ibokulaisi matauna, e gulitinidesi ikatuwakedasi olawodila.

24 E matauna Sadoki tolula isisu baisa deli mina Libai ikatikeuwaisi Kabutu Didawogala kwaibumaboma. E matausina itayasi, e gala tuvaila ilupivauwaisi makwaina, itutulaisi wala mayuwona tomota eisilavaisi valu. Deli goli matauna tolula Abiata isisu baisa. 25 E oluvi guyau iluki Sadoki kawala, “Mwa! Kukwaimilivauwaisi Kabutu Didawogala kulauwaisi ovalu. Kidamwa Guyau bimwamwasila nanola paila yeigu, kaina goli igau bitagwala mwada bakaimilavau bagisi makwaina isisu okabala. 26 Mitaga kidamwa Yaubada gala bimwamwasila nanola baisa yeigu - bwaina wala, ibodi wala matauna bivagi avaka nanola baisa yeigu.” 27 E Debida isetuwoli bigatona baisa Sadoki kawala, “Mwa! Ka, kuvakouli latum matauna Aimaasi, deli Abiata latula Yonatani, deli bukulosi ovalu e biluva uwomi. 28 E yeigula batutulaim wala baisa wa waya okaboluvapela bila olawodila tatoula wala balega biga metoya baisa yoku.” 29 E Sadoki sola Abiata ikauwaisi Kabutu Didawogala ikaimilivauwaisi ilauwaisi Yerusalem e isiwaisi wala.

30 E Debida iligalaguva deli vilamla ila wa Koya Umilela Olibe, matauna kaikela kweyawokuva wala deli ikapoli pwanetala baisa kabutuvitusila ninamwau. E deli goli komwaidosi matausina eibokulaisi matauna ikapolaisi pwanetasi deli wala vilamsi. 31 E avai tuta eilukwaisi Debida mwada Aitopela sola Abisalom bogwa eivisosaisi ninasi paila poisivisi, e Debida inigada kawala, “Mwa! Ulo Guyau akoma lopom - avai keda matauna Aitopela bitayuvisi baisa Abisalom, kukivili la nanamsa Aitopela bikanagowa!”

32 Avai tuta Debida isakaila dabala koya, ambaisa makatupona kabotapwaroru, matauna lubaila tatoula yagala Usai tolela Aka ibodi matauna, e kala kwama yatitakisi deli goli pwaipwaia odabala. 33 E Debida iluki matauna kawala, “Mwa! Kidamwa bukumakaiagu, gala kwaitala vavagi bukupilasaigu. 34 Mitaga ibodi bukupilasaigu kidamwa bukukwaimilavau ovalu e bukuluki Abisalom mwada tuta makwaina wala bukuwotitali matauna makawala lokukimidagi m wotetila baisa yeigu tamala. E bukuvagi komwaidona avaka bibodi paila bukusilibodi avai nanamsa Aitopela eisisaiki. 35 E matausina tolula Sadoki sola Abiata bogwa bisisuaisi baisa, e bukuluki matausina komwaidona avaka lokulilagi metoya guyau ola ligisa. 36 E deli, litusia Aimaasi deli Yonatani isisuaisi, e ibodi matausina bukuwitali bimiakaigusi avaka komwaidona lokulilagi.”

37 E mapaila matauna Debida sola, matauwena Usai, ikaimilavau mapilana vilouveka matutona Abisalom iuviloubusi.

16

Debida sola Siba

1 Avai tuta Debida bogwa eibusi pikekita metoya odabala koya e saina nanakwa ibodi Siba, matauna la towotetila Mepiboseti. E matauna ilau deli nayu ase ikedidagaisi otupwasi lakatuyu beredi kwegubugabu e deli lakatutala bukulesi waini kweuvakala, e tuvaila lakatutala bukulela kawailuwa kwaimmonogu e deli goli yatala lukwavala waini. * 2 E guyau Debida ikatupoi matauna, kawala, “Avaka bukuvigaki makwaisina bidubadula lokumai baisa ke?”

E Siba ivitakauloki Debida kawala, “E ka, ase minasina paila litumwa bisilasi, e makwaisina beredi deli kawailuwa paila wala tomota bikamsi, e deli waini miyana paila wala matausina bimomsi kidamwa avai tuta bisomatasi metoya oviloupakala.”

3 E Guyau Debida ikatupoi matauna kawala, “Ambaisa Mepiboseti, matauna kam tokugwa Saulo tabula?”

E Siba ivitakauloki kawala, “Matauna eisiwa Yerusalem, paila uula idoki tuta matutona mina Isireli bikaimilivauwaisi la kabokwaraiwaga tabula Saulo e bivigakaisi matauna mwada biguyau.” *

4 E guyau ikaibiga baisa Siba kawala, “Vavagi komwaidona metoya baisa matauna Mepiboseti baisa yoku wala m vavagi.”

E Siba ivitakauloki guyau kawala, “Yeigu m touwata. Ibodaigu wala tuta komwaidona bayomwasali nanom yoku ulo guyau.”

Debida deli Simei

5 Avai tuta guyau Debida bogwa eiviloubusi mapilana Baurim, e taitala Saulo vaiyola yagala Simei matauna Gera latula isunapula ima bibodi matauna, deli wala bulotela imaima. 6 Simei ivitouula luvalova dakuna baisa Debida deli la tosikwawa, ilagoli Debida la tokwabilia deli kala tovakwabu bogwa eivaulaisi eivapataisi matauna. 7 Simei ibuloti matauna kawala, “Kusunapula! Nanakwa kusunapula! Wei, tokatumata! Toyomitulaim pakula! 8 Yoku kukwau Saulo la kabokwaraiwaga, e mapaila baisa tuta Guyau eimipukwaim paila lokukwatumati saina bidubadu Saulo veyala. Guyau bogwa leisaiki m kwabokwaraiwaga baisa latum Abisalom e yokugwa kusimakava wala! Wei, tokatumata!”

9 E Abisai, matauna inala yagala Seraia, iluki guyau Debida kawala, “Mwa, ulo guyau! Avaka paila lokutagwala matauna togweiluva eibulotaim? Kutagwala bala bakapituni kaiyola!”

10 Mitaga iluki Abisai deli tuwala Yowabi kawala, “Gala, kuligaiwaisi! Gala wala togia uwomi. Kidamwa eibulotaigu uula Guyau eiluki matauna bivagi makawala, e availa ibodi bikatupoi avaka paila leiuvagi makawala?” 11 E Debida iluki Abisai deli goli komwaidosi la tosikwawa kawala, “Ka, latugu tatougu eivigikoni mwada bikatumataigu. Mapaila avaka biyowoki lupomi baisa matauna guma Beniamina? Guyau bogwa eiluki matauna paila bibolata, mapaila kuligaiwaisi wala e bivagi avaka nanola. 12 Kaina goli Guyau bogwa bivitusi agu mwau e kaina sitana bimitukwaiyaigu paila bikaimapu la bolata matauna.” 13 E mapaila Debida deli la tomota isaitaulasi wala ililoulasi wa keda. E Simei iyeikuli wala matausina, matauna ililoula osiusiula keda opapala koya, matauna ibubolata deli iluvalova dakuna deli pwaipwaia baisa matausina metoya ola loula. 14 E Guyau deli komwaidosi la tomota bogwa wala leisomatasi avai tuta eisakailasi Waya Yoridani, e mapilawena goli matausina ivaiwasisi.

Abisalom olopola Yerusalem

15 Abisalom deli komwaidona mina Isireli isuvisi Yerusalem, e Aitopela deli wala. 16 Avai tuta Usai matauna Debida lubaila tatoula ibodi Abisalom, ivatala kawala, “Guyauwʹe, guyau!”

17 E Abisalom ikatupoi matauna kawala, “Ammakawala m tagwala baisa lubaim Debida? Avaka paila yoku gala bukulokaia deli matauna?”

18 Usai ivitakauloki kawala, “Ammakawala bavigaki? Yeigu ibodi batugwalaigu baisa wala availa Guyau bogwa einagi, deli goli availa matausina tomota deli goli komwaidosi mina Isireli einagaisi. Yeigu basisu deli yoku. 19 Ki, availaga ibodi bawotitali ke? Kaina gala ibodi bawotitali agu tokugwa latula? Mapaila ibodi baisa tuta bawotitalaim makawala lawotitali tamam.”

20 E Abisalom itovilaki Aitopela ikaibiga, kawala, “Ka yakidasi bogwa leitamaisi baisa, e ammakawala bukulivali bitavagaisi?”

21 E Aitopela ivitakauloki kawala, “Kulokaia kumisii tamam la ula minasina eivigaki makawala la kukova, minasina eiligaim paila biyamataisi ligisa. E komwaidona mina Isireli binikolaisi tamam eivigakaim kala tilaula, e kam tobwakuli bitotusi peula baisa yoku.” 22 Mapaila ikatubiasaisi kwaitala yoyova paila Abisalom wa ligisa mabuligana walakaiwa e omitasi komwaidona tomota Abisalom isuvi imisii minasina tamala la ula eivigaki makawala la kukova.s*

23 Avai keda Aitopela bitayuvisi wa yam makwaisina, komwaidosi tomota bikabikuwolaisi wala, makawala idokaisi mwada Yaubada la biga. Paila tuta tuta Debida bikabikuwoli Aitopela la tayuvisa, e makawala wala Abisalom bikabikuwoli makwaina tuta tuta.

17

Usai isipuloki Abisalom

1 E igau oluvi, Aitopela iluki Abisalom, kawala, “Mwa! Kutagwala yeigu banagi 12,000 tokwabilia kidamwa wa bogi makwaina bakalosi kayeikulaisi Debida. 2 E bimitaki wowola avai tuta bogwa bisomata e yeigu bawaiya matauna. E matauna bikokola e komwaidosi wala la tokwabilia bisakaulasi bilosi, e bakakatumataisi kalamwaleta wala guyau. 3 Oluviga bakakaimilivauwaisi komwaidona la tokwabilia baisa yoku, makawala natana navaigilavau bitokaia ikaimilavau baisa la mwala. Ka, magim mwada bukukwatumati taitala wala tau, e kesalaga tomota tobubwaila wala kadai.” 4 E Abisalom deli goli komwaidona kasi tokugwa mina Isireli ikabwailisi nanamsa makwaina.

5 E Abisalom ikaibiga, kawala, “Ka! Kudouwaisi Usai bima. Ibodi bitalagaisi matauna avaka bilivala.” 6 E avai tuta Usai iviloubusi, Abisalom iluki matauna kawala, “Ki, makwaina nanamsa Aitopela leisakaimasi. Ki, bitabokulaisi makawala kaina? Kidamwa gala, e kulukwaimasi avaka ibodi bitavagaisi.”

7 E Usai ivitakauloki kawala, “Makwaina nanamsa tuta baisa Aitopela bogwa leisakaim baisa gala wala bwaina. 8 Yoku bogwa kunikoli tamam Debida deli la tokwabilia saina topapeula kabilia, deli saina togigasisi, makawala natana beya navivila la gasisi avai tuta bilebwaisi litula. Tamam matauna tovabodala keda, e gala bisikaili la tokwabilia wa bogi. 9 Baisa tuta kaina matauna isupepuni wala wa lagi kaina ambaisa wala tuwoli kabosupepuni. E makateki wala Debida biwaiya m tomota e kidamwa availa bilagi paila baisa, matauna bilivala kidamwa m tokwabilia bogwa eimamasi. 10 E ilagoli matausina saina totuvaluwa deli goli togigasisi makawala laiyoni, saina bikokolasi paila uula komwaidosi wala mina Isireli bogwa einikolaisi tamam tovabodala keda, deli la tokwabilia saina topapeula kabilia. 11 E baisa ulo nanamsa, kidamwa igau bukumai komwaidona mina Isireli gulitinidesi metoya pilatala valu bila piliyuwela, kasi bawa kala bidubadu makawala kanakenuva okawolawala, e kidamwa yoku titoulem wala bukukugwai matausina okabilia. 12 E bogwa bitabanaisi Debida ambaisa wala isisu e igauga gala binikoli avaka ikikaloubusi, bogwa bitawabogwisi matauna. E gala wala availa bisakaula, kaina matauna kainaga la tokwabilia, komwaidosi bidoumsi wala. 13 E kaina goli bisakaula bila bisipepuni avai valu, baisa gala avaka. Da tomotasi komwaidosi bimaiyaisi yuwoyoula bisipwaisi kalila valu bibiaisi bikodidaimisi bilavaisi bila oitayatila. E gala wala avai msomsala valu bisisu baisa odabala koya. Komwaidona biwokuva wala.”

14 E Abisalom deli komwaidona mina Isireli ikaibigasi, kawasi, “Usai la nanamsa ikalisau Aitopela la nanamsa.” Guyau bogwa leinagi kidamwa gala bibokulaisi Aitopela la nanamsa, mwadaga Abisalom bisilagi wala.

Ilukwaisi Debida e isakaula

15 Oluvi Usai iluki matausina tolula Sadoki sola Abiata avaka la nanamsa bogwa eiluki Abisalom deli komwaidosi tokwaraiwogala mina Isireli e deli goli avaka la nanamsa Aitopela bogwa leisaiki. 16 E Usai isetuwoli la bigatona kawala, “Nanakwa, tuta baisa wala kuwitalaisi biga bilokaia Debida gala bivaiwasisi bogi makwaina wa waya okaboluvapela olawodila, mitaga biluvapelasi Waya Yoridanit tuta makwaina wala. Mapaila matauna deli la tokwabilia gala biyosisi kaina bikatumataisi.”

17 E Abiata sola Sadoki litusia Yonatani kasitaiyu Aimaasi bogwa eitulotulasi outuwotu mapilana Enirogeli, okaligeila Yerusalem, paila kasi kokola gala magisi tomota bigisaisi matausina avai tuta bisusuvisi ovalu. E natana ula biloula wala biluluki matausina avaka eiviloubusi bulogala, e oluvi matausina bilolosi e bilukwaisi guyau Debida. 18 Mitaga kwaitala yam taitala gwadi igisi matausina, e ila iluki Abisalom. Mapaila matausina inanakwasi isuvisi e isipepunisi ola bwala taitala tau tolela Baurim. E kwaitala kala utuwotu opapala la bwala, e ibusisi isipepunisi olopola makwaina. 19 E la kwava ikau katubukolela ikatubukoli wodola makwaina utuwotu deli iluvigai kawailuwa odabala, mapaila gala availa bivitoki tolosila avai vavagi. 20 Abisalom la tosikwawa imaisi wa bwala makwaina e ikatupoiyaisi minana kawasi, “Ambaisa matausina Aimaasi sola Yonatani ke?”

E minana ivitakauloki kawala, “Bogwa leiluvapelasi wa waya.”

E tosikwawa isisavalisi paila matausina mitaga gala wala ibanaisi, mapaila ikaimilavausi ilosi Yerusalem. 21 Avai tuta tosikwawa bogwa eisilavaisi, Aimaasi sola Yonatani isunapulasi metoya outuwotu e ilosi isolaisi baisa guyau Debida. Matausina ilukwaisi ammakawala Aitopela la nanamsa baisa matauna, deli ilukwaisi kawasi, “Kunanakwasi kuluvapelasi wa waya.” 22 Mapaila Debida deli la tokwabilia ivitouulasi iluvapelasi Waya Yoridani, e avai tuta eikikivi visiga komwaidosi wala bogwa eiluvapelasi.

23 Avai tuta Aitopela igisi la nanamsa gala wala ibokulaisi, e ikatubiasi la ase, isila e ikaimilavau ola valu tatoula.u E avai tuta bogwa eikiduwosisii avaka komwaidona pikolela wowola e ibuligigi kaiyola titoulela e ikaliga. Matauna ibakwaisi okasi laka veyala.

24 Avai tuta Debida bogwa isakaila valu Maanaim, e tuta makwaina wala Abisalom deli mina Isireli iluvipeilisi Waya Yoridani. 25 (E Abisalom bogwa isaili Amasa bivigaki kasi tokugwa tokwabilia kaimapula Yowabi. E Amasa tamala Yetera guma Isimeili, e inala Abigeili. E minana Abigeili bodala Seruya e tumasi Naasa. E Seruya latula matauna Yowabi.) 26 E Abisalom deli la tokwabilia isailisi kasi kabeikau mapilana valu Giliadi.

27 Avai tuta Debida ivalapula ovalu Maanaim e kasitaitolu tomota eibodasi matauna. E matausina Sobi Neyasa latula tolela Raba mapilana Amoni, deli Makira Amiela latula, tolela Lodebara, e deli Basilai tolela Rogelim mapilana Giliadi. 28-29 E imiakaisi kailuya, kulumoya, moi, deli goli kasi kalaga Debida deli la tomota, makawala witi, bali, towamata, kawailuwa kwegubugabu, bini, pempem, kitorina, yuvayavila, pwapwa deli goli navilesi sipi. E inikolaisi Debida deli la tomota saina kasi molu deli kasi daka, e tuvaila kasi somata eililoulasi olawodila.

18

Ikalisauwaisi Abisalom e ikatumataisi

1 Guyau Debida ivaguguli la tomota boda kwaitala e ivili matausina ilosi osi boda kasi bawa tailakatuluwotala e ivilivau mabudosina ilosi osi boda kwekikekita kasi bawa tailakatutala, e tokugwa inagi kumatoula paila bikaraiwogaisi mabudosina. 2 E oluvi iwitali matausina osi boda budovakaveka kwaitolu wala, e Yowabi, deli Yowabi bodala Abisai, deli Itai guma Gata, matausina kasitaitolu si kumatoula makwaisina boda kwaitolu. E guyau iluki la tomota kawala, “Yeigu titoulegu deli bitalosi.”

3 Mitaga ivitakaulokaisi matauna kawasi, “Yoku gala ibodaim deli bitalosi. Ka, omitasi tilaula yoku kammwaleta wala makawalaga yakamaisi kama bawasi 10,000. E gala avaka kala tuwoli baisa matausina kada tilaulasi kidamwa yakamaisi komwaidomasi katovilasi kasakaulasi, kaina goli mabila bikatumataimasi, kidamwa yoku gala deli yakamaisi. Kala bwaina mokwita yoku bukusim ovalu e bukuwitali pilasi biuwokaiamasi.”

4 E guyau ivitakauloki matausina kawala, “Yeigu bavagi wala avaka kudokaisi bwaina.” E itokaia ila itopituki kalapisila e igigisi bwadala eidadelisi ilolosi osi boda makwaisina, budovakaveka tomotala kasi bawa lakatuluwotala e budokikekita tomotala kasi bawa tailakatutala. 5 Matauna ikaraiwogi Yowabi, Abisai deli Itai, kawala, “Pailaga agu kwamaiaba, gala bukuyogagaisi matauna totubovau Abisalom.” E komwaidona tokwabilia ilagaisi makwaina karaiwaga isaiki baisa matausina kumatoula.

6 Debida la tokwabilia ilosi oyosewala valu e ikabiliasi deli mina Isireli oudilela Epereim. 7 Debida la boda ikalisauwaisi mina Isireli, e saina kwaiveka kalisewa, paila oyamla makwaina ikatumataisi tomota kasi bawa 20,000. 8 Kabilia bogwa isumgoya mapilana valu, e mebawa ikatumataisi olawodila e galaga ibawasi ikatumataisi okabilia.

9 E saina nanakwa Abisalom iboda taivila Debida la tokwabilia. E Abisalom eisisila otapwala miuli, e tutala minana ila osikowala kaitala yawa kaiveka e Abisalom pwanetala ikasikola osisila. Minana miuli isaitaula wala e iligaimgwa Abisalom ikikanekukwa wala. 10 Taitala Debida la tokabilia igisi matauna e ikamituli baisa Yowabi, kawala, “Tomoya, yeigu agisi Abisalom ikikanekukwa osisila yawa.”

11 Yowabi ivitakauloki matauna kawala, “Kidamwa lokugisi, e avaka paila gala kukwatumati otukolela? Kala yam yeigu titoulegu basakaim kwailuwotala siliba deli yatala palitula.”

12 Mitaga tau matauna ivitakaula kawala, “Kidamwa goli bukusakaigu lakatuluwotala siliba mitaga galaga basaili yamagu baisa guyau latula. Komwaidomasi bogwa kalagaisi avaka guyau eisakaimi kami karaiwaga - yoku, Abisai deli Itai, kawala, ‘Pailaga agu kwamaiaba, gala bukuyogagaisi matauna totubovau Abisalom.’ 13 Ka, kidamwa yeigu bakoulovi guyau e bakatumati Abisalom, guyau bogwa wala bilagi bulogala - matauna goli ililagi wala bulogasi vavagi komwaidona - e yokuga gala bukukolaigu.”

14 Yowabi ilivala kawala, “Yeigu gala bayomadi ulo tuta deli yoku!” Matauna ikau kaitolu kaiyala e ikovi kukula Abisalom e tuta matutona igau wala tomomova eikikanekukwa osisila yawa. 15 E tailuwotala Yowabi la tokwabilia ivaulaisi Abisalom ikatumataisi matauna. 16 Yowabi ikaraiwogi biyuvaisi tauya paila bisilibodaisi yowai, e la tokwabilia matausina ikaimilavausi metoya obwakavila mina Isireli. 17 Ikauwaisi Abisalom wowola ilavaisi ila omlopu poninawonaku olawodila e ikauwaisi dakuna saina guloveka itumasi. Komwaidona mina Isireli isakaulasi, taitala taitala ila ola valu titoulela.

18 Igau tommovala, Abisalom eikaliai kwaitala kaboluluwai paila titoulela isisu Guyau la Itayatila. Paila uula tokubukwabuya wala, e mapaila gala isim pesilav gagabila bikititaili dalela. Mapaila idoki makwaina yagala titoulela, e metoya wa tuta makwaina e leima lagaila, tomota idokaisi yagala “Abisalom kala Kaboluluwai”.

Ilukwaisi Debida paila Abisalom la kaliga

19 E Aimaasi matauna Sadoki latula ikaibiga baisa Yowabi kawala, “Mwa! Kutugwalaigu basakaula bauyoki guyau bulogala bwaina paila Guyau Yaubada bogwa eikoli matauna metoya baisa kala tilaula.”

20 E Yowabi ikaibiga kawala, “Gala! Lagaila gala wala avai bulogala bwaina bukulau. Igau wala avai yam ibodi bukulau biga, mitaga gala lagaila, paila guyau latula leikaliga.” 21 E oluvi matauna iluki la ula guma Sudani kawala, “Mwa! Kula kuluki guyau avaka bogwa eigisaki matam.” E la ula matauna ikavagina omatala, e oluvi isakaula ila.

22 E matauna Aimaasi ikominimani kawala, “Kuligaiwa, gala wala avaka. Kutugwalaigu balau bulogala makwaina.”

E Yowabi ikatupoi matauna kawala, “Ki, latugu, avaka uula magim bukuvagi baisa? Yoku gala wala bukukwau kam mapu paila baisa.”

23 E Aimaasi ikaibiga tuvaila, kawala, “Desi wala! Yeigu magigu wala bala.”

E Yowabi ikaibiga, kawala, “Bogwa bwaina. Kula.” E mapaila Aimaasi isakaula ila okedala Yoridani oitayatilela, e saina nanakwa ikalisau matauna ula.

24 E Debida isiwala okabala matabudona oluwalaisi kwaiyu kalapisilela valu, kwaitala oyosewala valu e kwaiyuwela olopola valu. E taitala tokaivala okalila valu itotu odabala kalapisila e iyamati kadumalaga. E matauna igigisa e bogwa igisi taitala tau isisakaula kaduwonaku. 25 E tokaivala matauna ivitali e ilukwaima guyau, e guyau ikaibiga, kawala, “Kidamwa matauna kalamwaleta wala isisakaula, eimai bulogala bwaina.” E tosakaula matauna bogwa leima katitaikina.

26 E oluvi tokaivala matauna igisi taitala tuvaila eisisakaula kalamwaleta wala leima, e ivitali matauna ilukwaima toyamata kalapisila kawala, “Kugisi taitala tuvaila eisisakaula kalamwaleta wala leima.”

E guyau ivitakauloki tokaivala kawala, “Tau matauna tuvaila wala imai bulogala bwaina.”

27 E tokaivala matauna ikaibiga kawala, “Bogwa lagisi matauna eimaibogwa la kaisakaula makawala Aimaasi.”

E guyau ikaibiga kawala, “Matauna tau bwaina, e mapaila bogwa leimai bulogala bwaina.”

28 E Aimaasi ibigibwaili guyau. Ikapusi opwaipwaia ikanaiki vitakola omatala matauna, e ikaibiga, kawala, “Kala yakaula Guyau m Yaubada, matauna bogwa leisakaim m tomgwaga odubasi tomota availa availa matausina tokominimani mwada bipakaisi m guyau.”

29 E guyau ikatupoi matauna kawala, “Ki, totubovau matauna Abisalom bwaina wala ke?”

E Aimaasi ivitakauloki kawala, “Tomoya, avai tuta m tosikwawa Yowabi iwitalaigu, e agisi tomota saina iuwoluluwaisi e mitaga gala wala anikoli avaka baisa.”

30 E guyau ikaibiga kawala, “O kula kutowa baisa.” E matauna ivalova ila itowa baisa.

31 E oluvi ula matauna guma Sudani iviloubusi e ikaibiga baisa guyau kawala, “Mwa! Ulo guyau, yeigu lamai bulogala bwaina. E lagaila Guyau bogwa eisakaim m tomgwaga baisa odubasi komwaidosi availa availa tokominimani mwada bipakaimsi.”

32 E guyau ikatupoi, kawala, “Ki, totubovau matauna Abisalom bwaina ke?”

E matauna ivitakauloki kawala, “Tomoya, mwada avaka eikaloubusi baisa matauna leikaloubusi makawala baisa komwaidosi kam tilaula, e deli baisa availa availa eikominimanisi mwada bipakaimsi.”

33 E guyau saina ikalisau la ninamwau. E imwena ila matabudona opapala kadumalaga ikapwali la koku. E deli vilamla ila, kawala, “O latugʹo! Latugu Abisalomʹo. Abisalom latugwʹe. Mwadaga yeigu kaimapum bakaligʹe. O latugwʹe! Abisalom latugʹo!”

19

Yowabi ikavilaki Debida

1 E Yowabi ilagi mwada guyau Debida eiuvalam deli eikavinavina paila Abisalom. 2 E mapaila kala mwasawa tomgwaga ikivili eila ninamwau baisa komwaidosi Debida la tokwabilia wa yam makwaina, paila bogwa eilagaisi guyau eiuvalam paila latula. 3 E matausina ikaimilavausi ovalu gala mogega, makawala tokwabilia matausina deli kasi mmosila avai tuta eisakaulasi metoya okabilia. 4 E guyau ikapoli migila e ivalam peula deli ikavinavina kawala, “O latugu! Latugu Abisalom! Abisalom latugu!”

5 E Yowabi ilokaia guyau ola bwala iluki matauna kawala, “Ka, lagaila bogwa lokuyomsili m tokwabilia, matausina goli eikolaisi m momova deli si momova litumwa tauwau deli vivila, e m kukova deli goli minasina m ula lokuvigaki makawala m kukova. 6 Yoku kutavilevi matausina eiyebwailimsi e kupilasiga matausina eivigakaimsi tokukolosi yoku! E yoku lokuyomitali nanom mwada m kumatoula deli m tokwabilia gala wala dimlesi baisa yoku. E ulo gigisa makawala yoku bukumwasawa kidamwa Abisalom bisisu tomomova lagaila e komwaidomasiga bakakaligasi wala. 7 Mapaila kula kukwatigam luposi m tokwabilia. Ka, akatotila omatala Guyau - kidamwa gala bukuvagi makawala, e nabwaia kaukwau gala wala taitala matausina bisikailimsi. Kaina goli lokubodi bidubadu kabosilagi om tuta tomomova, mitaga makwaiwena kabosilagi bikalisau makwaisina.” 8 E oluvi guyau itokaia ila isili okalapisilela valu. La tokwabilia ilagaisi matauna eisisu baisa, e komwaidosi ilokaiasi isiulaisi isipataisi matauna.

Debida ivitouula mwada bikaimilavau Yerusalem

E makateki komwaidona mina Isireli ibutugeyaisi isakaulasi ilolosi taitala taitala osi bwala titoulesi. 9 E viloumwaidona valu ivitouulasi ikominimanisi baisa taitala taitala, kawasi, “Guyau Debida ikatumovaidasi metoya kada tilaulasi. Ikolaidasi metoya mina Pilisitia, mitaga tuta baisa bogwa eisakaula metoya Abisalom e isilavi vilouveka. 10 Leitabulamaisi matauna Abisalom paila da guyausi, mitaga matauna bogwa eikatumataisi okabilia. Avaka paila gala availa bivigikoni bikaimilivau guyau Debida?”

11 E guyau Debida ilagi bulogala avaka mina Isireli eililivalaisi. Mapaila iwitali tolula Sadoki sola Abiata bisalaisi guyau la biga baisa tokugwa, e bilivalasi, kawasi, “Guyau eikaibiga, ‘Avaka paila yokomi bukuvabodasinim bukupilasaigusi bukukwaimilivauwaigusi ogu ligisa? 12 Yokomi goli veyagwa, dalegu tatougu yokomi. Avaka paila yokomi bukuvabodasinim paila bukukwaimilivauwaigusi?? ?? 13 E Debida tuvaila iluki kasitaiyu matausina bisalaisi la biga baisa Amasa, e bilivalasi, “Guyau kawala, ‘Mwa! Yoku vaiyogula. Ka, metoya tuta baisa bavigakaim yoku bukukwaraiwogi tokwabilia komwaidona paila bukukwaimapu Yowabi. Ibodi Guyau bikatumataigu kidamwa gala bavagi baisa!’ ” 14 E komwaidona tokwabilia mina Yuda itavili ninasi avaka Debida la biga, e iwitalaisi biga baisa matauna deli komwaidona la tosikwawa bikaimilavausi.

15 E guyau ikaimilavau e ibodi tokwabilia mina Yuda wa Waya Yoridani, availa availa matausina leimaisi Giligaliw paila bivakwabwaisi biluvipeilisi wa waya.

16 E tuta matutona wala matauna Simei guma Beniamina latula Gera matauna tolela Baurim ikalubeigoguna ila Waya Yoridani paila bibodi guyau Debida. * 17 E matauna ilau deli lakatuluwotala tokwabilia metoya odalela Beniamina. E Siba, matauna Saulo dalela la touwata, tuvaila imaisi deli litula tailuwotala tailima deli tailuwoyu la towotetila, ilobogwasi Waya Yoridani e oluviga guyau leiwa. 18 Matausina iluvipeilisi waya paila bivakwabwaisi guyau la boda biluvipeilisi piliyuwela e deli bivagaisi wala avaka guyau magila.

Debida imitukwaii Simei

Tuta matutowena guyau ikatubaiasa paila biluvapela bila mapilana ewaiwa, e Simei ima ikapusi opwaipwaia omatala matauna. 19 E ikaibiga, kawala, “Mwa! Ulo guyau, akoma lopom, anigadaim bukulumwelavi ulo sula avaka bogwa lavagi,x wa yam makwaiwena lokusilavi Yerusalem. Taga bukusisii m gibuluwa baisa yeigu, deli taga kuninamsi tuvaila paila baisa. 20 Ka tomoya, bogwa anikoli lavagi sula, e baisa uula yeigu tomaibogwa metoya dala madilana opiliyavata. Ka guyau, lagaila lama kidamwa babodaim.”

21 E Abisai matauna Seruya latula ikawota kawala, “Ibodi wala Simei bitakatumataisi lagaila, paila uula eibuloti matauna Guyau Yaubada leinagi eiguyau.”

22 Mitaga Debida iluki Abisai sola tuwala Yowabi kawala, “Wo! Tauwau - ki, kudokaisi bukuvayouligusi ke? Kaina kudokaisi bukutilaulasi baisa yeigu yam lagaila ke? Ka, yeigu agumwaleta tuta baisa laguguyau baisa mina Isireli, e gala ibodi taitala guma Isireli bitakatumataisi yam lagaila.” 23 E Debida iluki Simei kawala, “Mwa! Ka, yeigu balukwaim, gala wala availa bikatumataim.”

Debida imitukwaii Mepiboseti

24 Oluvi Mepiboseti matauna Saulo tabula, imakaia bibodi guyau. E matauna kaikela gala iwini, kala gabula gala itabuboti e tuvaila kala kwama gala wala iwini metoya makwaina tuta guyau eisilavi Yerusalem e ila avai tuta wala ola kaimilavau metoya ola tomgwaga. * 25 Avai tuta Mepiboseti iviloubusi metoya Yerusalem paila bibodi guyau, e guyau iluki matauna kawala, “Mwa, Mepiboseti! Yoku gala deli yeigu talosi. Avaka paila ke?”

26 E matauna ivitakauloki kawala, “O guyau, bogwa lokunikoli yeigu togoria. Aluki ulo touwata bikatubiasi ulo ase ibodi basila e basisakaula deli yoku, mitaga matauna ikoulovi ulo biga. 27 E guyau, eisipulokaim tuvaila paila yeigu, mitaga yoku makawala wala Yaubada la anelosi, mapaila kuvagi wala avaka kudoki bwaina. 28 Mwa guyau! Komwaidona tamagu veyala ibodi wala bukukwatumati, mitaga yoku lokutugwalaigu tuta komwaidona lakamkwam om kwabokamkwam. E yeigu gala isim agu yeiwau banigada paila avaka tuvaila magigu metoya baisa yoku guyau.”

29 E guyau ivitakauloki kawala, “Desi, taga kuyokakapisi. Yeigu bogwa laninamsi mwada yoku som Siba ibodi bukuvilaisi Saulo bigukeyala.”

30 E Mepiboseti ivitakauloki kawala, “Kuligaiwʹo, desi wala. Siba biyosi komwaidona. Wa guyau, kuligaiwa wala yakida yoku! Ka bogwa kukwaimilavau lokumakaiagu tomomova.”

Debida imitukwaii Basilai

31 Basilai matauna tolela Giliadi tuvaila ima metoya Rogelim deli ilokaia guyau, e kasitaiyu iluvapelasi mapilana Waya Yoridani. * 32 E Basilai bogwa eitomoya, kala taitu iboda kweluwolima kweluwotolu. Matauna saina bidubadu la guguwa, e leisaiki guyau kʹala matutona eisisu Maanaim. 33 E guyau ikaibiga baisa matauna, kawala, “Kumakaiagu bitala Yerusalem baisa bitasisu.”

34 Mitaga Basilai ivitakauloki kawala, “Mwa! Ulo guyau, yeigu ulo tuta bogwa eikukupi. Avaka uula bitala Yerusalem? 35 Yeigu agu taitu iboda kweluwolima kweluwotolu, e gala avai vavagi biyomwasalaigu tuvaila. Ka, gala wala sitana akamkoni kakamwenala avaka lakamkoma, lammom, e deli gala wala alilagi kaigasi tousiwosi. Ka, ulo guyau, yeigu bayomwauwaim wala. 36 Yeigu gala wala ibodaigu bakau mapugu kwaiveka. E mapaila bitala wala Waya Yoridani opiliyuwela e baisa bitataloi. 37 E oluvi kaina bukutugwalaigu bakaimilavau ogu valu e baisa bakaliga katitaikinesi kasi laka veyagwa. E ka, guyau, mataunaga latugu Kimam. Matauna bukulau bukusisii, e bukuvigaki avaka kudoki bwaina paila matauna.”

38 E Guyau ivitakauloki kawala, “Bwaina wala, matauna bogwa balau, e bavigaki matauna avaka magim. E tuvaila, bogwa bavagi paila yoku avai vavagi bukunigada.” 39 E oluvi Debida deli komwaidosi la tokwabilia iluvapelasi Waya Yoridani.y E guyau iviyuwoli Basilai e ibigibwaili matauna, e Basilai ikaimilavau ola valu.

Mina Yuda deli mina Isireli ikominimanisi paila guyau

40 Avai tuta guyau bogwa eiluvapela komwaidona tokwabilia mina Yuda deli mabila tokwabilia mina Isireli eibokulaisi matauna. E isaitaula ila mapilana Giligali e Kimam deli wala ilosi. 41 E oluvi komwaidosi mina Isireli ilokaiasi guyau e ilukwaisi matauna kawasi, “Mwa! Ma guyausi, avaka paila tuwamaiasi matausina mina Yuda idokaisi mwada matausina wala ikwani bilauwaimsi e bibokulaimsi deli litumwa e deli m tokwabilia avai tuta bukuluvipeilisi Waya Yoridani?”

42 Mina Yuda ivitakaulokaisi kawasi, “Lakavagaisi makawala paila guyau matauna taitala yakamaisi. Mapaila avaka paila bivigaki mi gibuluwa? Ka, matauna gala eititakuni kamasi kaina isakaimasi avai vavagi.”

43 E mina Isireli imapwaisi kawasi, “Kaina goli matauna taitala yokomi, mitaga yakamaisi kakalisauwaimi, paila yakamaisi ma dalasi dililuwotala yokomiga dilatala wala. Avaka paila kukwakululaimasi? Gala bukulumwelavaisi kidamwa yakamaisi lakalivalabogwasi mwada bakakaimilivauwaisi guyau!”

Mitaga mina Yuda saina tokauwaileku, gala makawala mina Isireli.

20

Seba la kosomapu

1 Baisa makawala eikaloubusi olumoulela Giligali, taitala tau gala dimlela yagala Seba matauna Bikari latula, odalela Beniamina. Matauna iyuvidou metoya otauya, e ikawota kawala, “Tavabwaisi Debida! Gala magidasi bitabokulaisi matauna! Tauwau mina Isireli, bitalosi oda valusi!” * 2 Mapaila mina Isireli iligaimwaisi Debida e ilokaiasiga Seba ilosi. Mitaga mina Yuda ikamiabaisi e ibokulaisi Debida metoya wa Waya Yoridani ilosi Yerusalem.

3 Avai tuta Debida bogwa eiviloubusi ola ligisa olumoulela Yerusalem, e matauna ivakoli minasina naluwotala la ula ivigaki makawala la kukova eiligaim biyamataisi ligisa e ilau kwaitala bwala ikobudoki minasina. Matauna imitukwaii tuta komwaidona, mitaga gala imisii minasina. Matauna ikokikiti wala minasina baisa osi momova komwaidona, makawala kakau. *

4 E guyau iluki Amasa kawala, “Kudou komwaidona tomotala Yuda kukoguguli e oluviga biyam nabwaia kumai matausina bisigugulasi baisa.” 5 Amasa ila paila bidou matausina, mitaga gala ikaimilavau makawala guyau la tuta leisaili. 6 Mapaila guyau iluki Abisai kawala, “Seba bogwa biyomwauwaidasi bikalisau avaka Abisalom leivagi. Kukwau ulo tokabilia e kubokavilaisi matauna, kidamwa gala matauna biyouli mimilisi valu kalisi kwepapeula e bisakaula metoya baisa yakidasi.” 7 Mapaila Yowabi la tokabilia, matausina guyau kala toyamata, toyo komwaidona sesia tokabilia isilavaisi Yerusalem deli Abisai e ibokavilaisi Seba. 8 Avai tuta matausina eisakailasi dakuna kwaiveka mapilana Gibioni, Amasa ibodi matausina. Tuta makwaina Yowabi bogwa eikatubaiasa eisikam guguwala kabilia, e la kema itasagi okuvalila. Avai tuta imakaia, e kema makavina isunapula. 9 Yowabi iluki Amasa, kawala, “Lubaigu, ammakawam?” e iyosali yamala kakata iyosi kala gabula mwada biviyuwoli matauna. 10 E Amasa gala wala ininamsi paila kema makavina Yowabi iyosi mweyayuwela yamala, e Yowabi ibasi Amasa olopola, e sileula iduuyeila ila opwaipwaia. E otukolela wala ikaliga, e Yowabi gala wala ibodi bibisivau.

Oluvi Yowabi deli bodala Abisai ibokavilaisi Seba. 11 E taitala Yowabi la tokabilia itoli katitaikinela Amasa wowola e ikaigaveka kawala, “Availa availa yokomi si tokabilia Yowabi sola Debida kubokulaisi Yowabi!” 12 Amasa wowola ikanukutukoti wala buyavila, e tomata minana ikanuwalai wala keda. Avai tuta matauna Yowabi la tokabilia igisi komwaidona tomota eiuvayeitasi, ibititani tomata minana ilau osiusiula keda, e iyouluma. 13 Avai tuta bogwa eikauwaisi tomata minana eimoiyaisi opapala keda, komwaidona tomota ibokulaisi Yowabi bibokavilaisi Seba.

14 E Seba isuki komwaidona dala Isireli si valu e ima ovalu Eibeli Beti Maaka, e komwaidona Bikari dalela itogugulasi gulitinidesi e ibokulaisi matauna isuvisi ovalu. 15 E Yowabi la tokabilia inakaigalaisi Seba leisuvi baisa, e mapaila matausina ilosi ileiyasi valu ilepataisi. Matausina ikelaisi pwaipwaia ikogugulaisi opapala kalila e tuvaila ikelaisi kaikela kalila valu paila bikokubali bikapusi. 16 E natana vivila nakabitam isisu ovalu makwaina ikawota metoya okalila valu kawala, “Kulagaisi tauwau! Kulagaisi! Kulukwaisi Yowabi bimakaiagu yeigu magigu bakabigatona.” 17 E Yowabi ilokaia, e minana ikatupoi matauna kawala, “Ki yoku Yowabi ke?”

E matauna ivitakauloki kawala, “E, mayeigula.”

E minana ikaibiga kawala, “Mwa kunakaigalaigu.”

E matauna ivitakauloki kawala, “E laligalega.”

18 E minana ikaibiga kawala, “Omitibogwa bigivakalela valu eikaibiga kawala, ‘Bitasuki valu Eibeli, bogwa wala bikatumatila’ - e, makala pataga matausina leiuvagaisi. 19 Ma valusi viloutala vilouveka, mavilouna viluwela vakota deli kamaiaba olumoulela Isireli. Avaka paila magim bukukwatudidaim mavilouna? Ki, magim bukuyogagi avaka la vavagi Guyau ke?”

20 Yowabi ivitakauloki kawala, “Wei, gala goli! Yeigu gala wala bakatudidaimi kaina bayogagi mi valu! 21 Baisa gala kaninamsaisi makawala. Ka, taitala tau yagala Seba matauna Bikari latula, matauna tolela Epereim mapilana wa koya, e matoulela leivitouli kosomapu guyau Debida. E matauna wala kalamwaleta bukuyosisi bukumiakaigusi e yeigu bayoula bakaimilivau tomota balau.”

E minana ikaibiga kawala, “Pwanetala bakalavaisi odabala kali biwokaiami.” 22 E minana ilokaia tomota ovalu iluki e matausina ikapitunaisi kaiyola Seba e ilavaisi pwanetala ilokaia Yowabi. E matauna iyuvi tauya kabotuvatusi paila la tokabilia bisilavaisi valu, e matausina ikaimilavausi osi valu. Yowabi ikaimilavau Yerusalem ilokaia guyau Debida.

Debida la tokwaraiwaga

23 E Yowabi matauna Isireli tokabilia si kumatoula. E Benaia matauna Yeoyada latula kasi tokaraiwaga Debida kala toyamata. 24 Adoniram matauna tokaraiwogala mina katupipi towotetila. Yeosepata matauna Ailudi latula isim la koni biyamati giniginila liliula valu. 25 Seva matauna karaiwaga kala togini; Sadoki sola Abiata matausina tolula, 26 Ira tolela Yairi tuvaila taitala Debida la tolula.

21

Saulo dalela ikatumataisi

1 Ola tuta Debida eiguguyau e molusaula itokaia kala kaduwonaku iboda kwaitolu taitu. Mapaila Debida ikatupoi Guyau paila baisa, e Guyau ikaibiga kawala, “Ka Saulo deli litula bogwa eisulasi eikatumataisi; matauna eikatumati tomotala Gibioni.” 2 (E tomotala Gibioni matausina gala mina Isireli mitaga matausina boda kwekikekita wala mina Amora mabudona goli mina Isireli bogwa leikatotilasi paila bikolaisi, mitaga Saulo ivigikoni mwada bimtuli matausina paila uula la salau saina minimani paila la tomota mina Isireli deli mina Yuda.) * 3 Mapaila Debida ikoguguli tomotala Gibioni e iluki matausina kawala, “Ki, avaka ibodi bavagi paila yokomi ke? Ka, yeigu magigu bamapu sula makwaisina leivagaisi baisa yokomi, e yokomiga bukumitukwaiyaisi Guyau la tomota.”

4 Matausina ivitakaulokaisi kawasi, “Ma kominimanisi baisa Saulo deli litula gala ibodi bakakimanumsi metoya siliba deli goula, e gala magimasi bakakatumataisi taitala guma Isireli.”

Debida ikatupoi matausina kawala, “Avakaga kudokaisi ibodi yeigu bavagi paila yokomi?”

5 Matausina ivitakaulokaisi kawasi, “Saulo magila bikatudoumwaimasi wala e gala taitala bisisu tomomova ambaisa olopola Isireli. 6 Mapaila kusakaimasi tailima taiyu tauwau metoya odalela, e bakakatumataisi matausina bakasagaisi omatala Guyau mapilana Gibia, mavilouna la valu Saulo, matauwena Guyau leinagi leiguyau.”

E guyau ivitakauloki kawala, “Yeigu bakasali matausina oyumami.”

7 Mitaga paila uula matauna sola Yonatani ibigasi katotila oyagala Guyau, e mapaila Debida ikoli Yonatani latula Mepiboseti matauna Saulo tabula. * 8 Mitaga matauna iyosi Amoni sola Mepiboseti, matausina Risipa litula minana Aiya latula eiuni metoya baisa Saulo, tuvaila iyosi tailima litula Merabi minana Aiya latula; matausina tumasi yagala Adiriela matauna Basilai latula, tolela Meola. * 9 E Debida iyosi isaiki mina Gibioni, e matausina isagaisi wa koya omatala Guyau - e komwaidosi wala kasitailima kasitaiyu ikaligasi gulitinidesi wala. Matausina si kaliga otutala eisiulasi tayoyuwa paila bali.

10 E Saulo la ula eivigakiga makawala la kwava yagala Risipa minana Aiya latula, ikau la saigala ikaliiki la buliyoyova oraibwaga ambaisa tomata eikikanakaisi, e kala kaduwonaku minana la sisu baisa, tayoyuwa eivitouula iuvalutu goli ilʹo ikalapula katubugibogi. Otutala yam minana biyobutu mauna nayoyowa taga bikomasi uwosi tomata minasina, e wa bogi bibokavili mauna nabubolodila.

11 Avai tuta Debida bogwa inakaigali Risipa avaka bogwa leivagi, 12 matauna ila ikau totuwanesi Saulo sola latula Yonatani metoya baisa mina Yabesi mapilana Giliadi. (Matausina bogwa eiveilauwaisi makaisina metoya obikubaku olumoulela Beta Sani, ambaisa mina Pilisitia leisagaisi uwosi wa yam makwaina leikatumataisi Saulo wa Koya Gilibowa.) * 13 Debida ikau totuwanesi Saulo sola Yonatani e deli ikaugoli wala totuwanesi matausina tailima taiyu tauwau leisagaisi deli. 14 Oluvi ibakwaisi totuwanesi Saulo sola Yonatani olumoulela kala laka Kisa matauna Saulo tamala, ovalu Sela oviluwela Beniamina, e makawala guyau bogwa eikaraiwogi, ivagaisi komwaidona makawala. E oluvi Yaubada imapu si nigada paila si valu.

Kabilia oluwalaisi Isireli deli Pilisitia

15 E kwaitala kabilia tuvaila itokaia oluwalaisi mina Pilisitia deli mina Isireli, e Debida deli la tokabilia ilosi ikabiliasi deli mina Pilisitia. E kwaitala tuta okawakali Debida isomata. 16 E taitala tau kala vakaila makawala mabudona dokanikani dalesi yagala Isibibenobi, matauna iiyosi kaitala kaiyala tanumnumta barasi kala mokaila iboda makawala kwaitala peiwaga deli okuvalila isipu kaitala la kema kaivau, e la nanamsa idoki bikatumati Debida. 17 Mitaga Abisai matauna Seruya latula ima ipilasi Debida, iyosi matauna, e ikatumati. Oluvi Debida la tokabilia ilukwaisi Debida bibiga katotila paila gala tuvaila bila okawakali deli matausina. Matausina ikaibigasi kawasi, “Yoku Isireli la pikwaku, e gala magimasi bakakitumowaimsi.” *

18 E bogwa eim lumweitala kwaitala kabilia itokaia deli mina Pilisitia mapilana Gobi, wa tuta matutona Sibekai matauna tolela Usa ikatumati taitala mabudona dalesi dokanikani yagala Sapa.

19 Oluvi kwaitala kabilia tuvaila deli wala mina Pilisitia mapilana Gobi, e Elanani matauna Yairi latula guma Bedeliem ikatumati Golaiati tolela Gata. Matauwena la kaiyala kala poupou makawala kaitala kaisilolia.

20 E tuvaila wala kwaitala kabilia itokaia mapilana Gata, e baisa isisu taitala tuvaila matausina dokanikani mbwailila kabilia. Matauna yamala kweyakakata deli kweyakikiwama misikwaikwela kala bawa kweyalima kweyatala e tuvaila kaikela makawala kweyakakata deli kweyakikiwama kweyalima kweyatala misikwaikwela. 21 Matauna iyokoli mina Isireli, e Yonatani matauna Samma latula Debida bodala, ikatumati matauna.

22 E matausina kasitaivasi wala dalesi mabudona dokanikani mapilana Gata, e Debida deli la tokabila ikatumataisi matausina.

22

Debida kala wosi paila la tomgwaga

1 E avai tuta Guyau ikoli Debida metoya oyamala Saulo e deli goli metoya oyumasi ituwoli tilaula, e Debida iwosi mapilana wosi baisa Guyau.

2 Guyau matauna agu taboda.

Matauna agu taboda, makawala bolela kabilia kwaipeula.

3 Ulo Yaubada matauna agu taboda,

e kidamwa bisikailigu, gala wala basilagi,

Itabodaigu makawala vayoula.

Itabodaigu e gala wala basilagi.

Matauna agu tokwala.

Itabodaigu deli ikolaigu metoya togigasisi.

4 Adou baisa Guyau,

e matauna ikolaigu metoya agu tilaula.

Kala yakaula Guyau!

5 Kaliga kaisaila itavinaigusi itapataigusi.

Kaisaila katumata ikatutuwolaigusi.

6 Kabokaliga itavinaigusi itapataigusi,

e lakaz ileiya agu sikula.

7 Olumoulela agu mwau adou baisa Guyau.

Adou baisa ulo Yaubada paila pilasi.

E ola Bwala Kwebumabomaa matauna ilagi kaigagu.

Matauna inakaigali ulo dou paila pilasi.

8 E pwaipwaia imotatina deli iyega,

e gawata tumilelab imwaiku deli iiku,

paila uula Yaubada bogwa eigibuluwa.

9 E mseu isusunapula metoya okabulula.

Tuvaila mlimwali deli kwekikapolu dakuna metoya owodola.

10 E ikatuvi gawata ikapogega e ibusi,

deli wala piladudubila lowalowa okwaibakwaila.

11 E iyoyowa saina nanakwa ola waga kaibibiu makaina labuma wagela,

e isisakaula odabala yagila pinupanela.

12 Dudubila ikuboli tomwaidona,

e lowalowa pilapoupou ikasewoki wala sopi, itavini itapatu matauna.

13 Dakuna kwekikapolu ipeipela mlimwalila metoya okavikavila omatala matauna.

14 E oluvi Guyau ibutupilapala metoya ogawata,

e kaigala Yaubada Topeuligaga iyoulapula.

15 Matauna iluvalova la kaiyala deli ibutugigai kala tilaula

metoya ola kavikavila ibwakavila isisakaulasi.

16 Bolita tukutakula ikanumakava,

e deli tumilela pwaipwaiac iulaim

avai tuta Guyau ikavilaki kala tilaula,

e iguguvavila baisa matausina ola gibuluwa.

17 Guyau ikalakova metoya walakaiwa e matauna iyosigu,

e ibiaigu metoya otilibwabwau.

18 Matauna ikolaigu metoya osi peula agu tilaula,

deli goli metoya baisa matausina ivigakaigusi tokukolosi.

Matausina saina topapeula, ikalisauwaigusi.

19 E avai tuta laboda mwau, e matausina iwawaigusi,

mitaga Guyau bogwa itabodaigu.

20 Matauna ipilasaigu metoya osilagi.

Matauna ikolaigu paila uula ayomwasali nanola.

21 Guyau imapwaigu paila uula avagi avaka duwosisia.

Ikabwailigu paila uula yeigu tobwaila wala.

22 Yeigu akabikuwoli Guyau la karaiwaga,

e gala wala atotubuloki ulo Yaubada.

23 Yeigu akabikuwoli komwaidona Guyau la karaiwaga,

e gala akoulovi makwaisina la karaiwaga.

24 Matauna bogwa inikoli yeigu gala wala isim pikolela wowogu.

Bogwa layamataigu titoulegu metoya baisa uvagila sula.

25 Mapaila matauna imapwaigu paila uula avagi avaka duwosisia.

Matauna inikolaigu kidamwa yeigu tobwaila wala.

26 Mwa Guyau! Kukimidagi matausina availa availa ikimidagaimsi,

e deli kumitukwaii matausina availa availa bwainawokuva wala.

27 Paila yoku tomigileu omitasi matausina availa availa tomigileu wala.

Mitaga kugibuluwi matausina availa availa tomitugaga wala.

28 Yoku kukwatumovi matausina availa availa tommanum,

mitaga kuvabu matausina availa availa tokaluvalova.

29 Mwa Guyau! Yoku ulo lumalama,

e yoku kutitapi ulo dudubila.

30 Yoku kusakaigu peula kidamwa bawaiya agu tilaula,

e makwaina m peuligaga ikodidaimi kasi taboda.

31 Matauna Yaubada - mokwita wala bwainawokuva wala la bubunela,

deli la biga ibodi bitadubumaisi.

Matauna makawala kaitala vayoula,

paila availa availa binainevisi si kabokwala.

32 E Guyau kalamwaleta wala Yaubada,

e Yaubada kalamwaleta wala kada tabodasi.

33 Matauna Yaubada ulo kabokwala kwaipeula,

e ivigaki ulo keda kala kwala.

34 Ivigakaigu avamolila makawala minana dia isisakaula gala deli la ninayuwa,

e iyamataigu wa koya, e gala basilagi. *

35 Ivakadaigu paila kabilia,

e mapaila baisa akau ulo kaiyala saina kaipeula.

36 Mwa Guyau! Kutabodaigu deli kukolaigu,

paila m pilasi ivigakaigu atoveka.

37 Yoku kuyamataigu taga agu tilaula biyosigusi,

e yeigu gala avai tuta akapusi.

38 Yeigu abokavili agu tilaula e akalisau matausina.

Yeigu gala wala basim bwakavila tatoula wala bakatumtuwoli matausina.

39 Yeigu akatuyou matausina e gala gagabila bitokaiasi.

Akalisau matausina e ikanukwenusi omatagu.

40 Yoku kukwatupewolaigu otutala kabilia,

e atomgwaga odubasi agu tilaula.

41 Yoku kuvigaki agu tilaula isakaulasi metoya baisa yeigu,

e akatumati availa availa matausina ivigakaigusi tokukolosi yeigu.

42 Matausina inevisi pilasi, mitaga gala wala availa ikoli matausina.

Idousi baisa Guyau, mitaga matauna gala ivitakaula.

43 Yeigu akatugunugunu matausina, e imili pwaipwaiasi.

Avapupoi matausina makawala pwadidiweta wa keda.

44 Kukolaigu metoya matausina tokominimani idokaisi bikalisauwaigusi.

E kukwatupewoli ulo karaiwaga odubasi boda komwaidona.

Tomota matausina gala anikoli, baisa tuta bogwa lavigaki ulo tomota.

45 Togilagala ikululusi omatagu

e matausina avai tuta eilagaigusi ikabikaulasi.

46 Matausina bogwa leiwokuva si tuvaluwa,

e metoya obolela si kabokwala imaisi deli si tatuva.

47 Guyau Tosivagasi! Kuyakawolaisi matauna agu taboda!

Kukwamitulaisi Yaubada Topeula la tovakaigaga, matauwena wala agu tokwala.

48 Matauna ivigakaigu latomgwaga odubasi agu tilaula.

Ivabugwa boda komwaidona osikowagu,

49 deli ikolaigu metoya agu tilaula.

Mwa Guyau! Kuvigakaigu latomgwaga odubasi agu tilaula,

deli kukolaigu metoya matausina togigasisi.

50 E mapaila bayakawolaim wala oluwalaisi boda komwaidona.

Bawosi wosila yakaula baisa yoku. *

51 Yaubada iuvigaki saina kwaiveka tomgwaga baisa la guyau,

e iyomitali la mitakwai baisa matauna availa bogwa einagi,

matauwena goli Debida deli dalela, tuta gala biwokuva.

23

Debida la biga kala vigimkovila

1 Debida latula Yese matauna Yaubada eilupi walakaiwa. E matauna Yekobe la Yaubada inagi paila biguyau, e matauna wala tobutula wosi pilaminabwaita paila mina Isireli. Baisa la biga kala vigimkovila.

2 Yaubada bilomala ililivala metoya owodogu,

e la biga obilubalogu wala.

3 Mina Isireli si Yaubada bogwa eilivala.

Matauna Isireli kala tokwala ilukwaigu, kawala,

“Avai guyau ikikaraiwaga duwosisia,

deli ikikaraiwaga deli la kamaiaba baisa Yaubada,

4 e matauna makawala kalasia la yuwoula ititapi yam makwaina gala lowalowa,

kaina makawala kalasia goli bivigaki mnumonu bivivivila avai tuta biwokuva kuna.”

5 E baisa makawala Yaubada bikabwaili dalegu,

paila matauna bogwa ilivala la kabutu kwekanuvagasi deli yeigu.

E makwaina kakikita gala wala bikotuni,

e biga katotila makwaina gala wala bitakatumapu.

Ka, baisa wala magigu!

Baisa goli bivigaki ulo tomgwaga,

e Yaubada mokwita wala bivigaki makawala.

6 Mitaga tomota matausina gala inikolaisi Yaubada makawala kaigunigwaini bitalavi,

e gala taitala ibodi bikabikoni.

7 Gagabila wala takalisigi metoya okoroba kaina kaiyala,

e tagabu ivakakovi wala itamwau.

Debida la tokabilia pwataboda

8 Baisa makawala yagasi Debida la kumatoula. Taitala yagala Yoseba Basebeti tolela Takemoni. Oluwalaisi mabudona idokaisi Kasitaitolu, matauna kasi tokugwa. Matauna deli la kaiyala ikabilia deli kala tilaula kasi bawa lakatulima lakatutolu komwaidosi wala ikatumati okawakali kwaitala.

9 Taiyuwela metoya matausina Kasitaitolu yagala Eleasa matauna Dodo latula odalela Awo. Kwematala yam matauna sola Debida iyokolaisi mina Pilisitia matausina bogwa ikatubaiasasi paila bikabiliasi. Mina Isireli komwaidona isakaulasi, 10 mitaga Eleasa iwai wala kailolala ikabilii mina Pilisitia tatoula wala la kema ikabi oyamala gala gagabila bikilavi makavina. Yam makwaina Guyau ivigaki saina vakaigaga tomgaga. Avai tuta kabilia bogwa leiwokuva, mina Isireli ikaimilavausi ambaisa Eleasa itotu e ivililaisi tabodala uwosi tomata.

11 E taitolula dabala wota yagala Samma matauna Agi latula, tolela Arara. E mina Pilisitia eililatu mapilana Lei, ambaisa bigulela bini isisu. E mina Pilisitia ibokavilaisi mina Isireli, 12 mitaga Samma iwai kailolala itotu olopola bagula ikikabilia ikatumati mina Pilisitia. E Guyau bogwa ivagi tomgaga kwaiveka yam makwaina.

13 E bogwa eivakatitaikina tayoyuwa kala tuta bivitouula taitolu metoya mabudona Kasitailuwotolu matausina ilosi wa lagi mapilana Adulam, ambaisa Debida isisu, wa tuta matutona budotala mina Pilisitia eibudaisi kabosikaiwa oItayatilela Repaim. 14 Tuta matutona Debida isisu wa koya ambaisa eikaliaisi ikatubaiasasi paila kabilia e kwaitala boda mina Pilisitia iyoulisi Bedeliem. 15 E Debida saina ibulokatuuwoli e ikaibiga kawala, “Magigu sainela kidamwa availa bigoli sitana agu sopi metoya outuwotu makwaina opapala kalapisilela Bedeliem!” 16 E kasitaitolu matausina tokabilia dabala wota isugigaiyaisi si kabeikau mina Pilisitia, e igolaisi sitana sopi metoya outuwotu makwaina, e imiakaisi Debida. Mitaga matauna ipaiki gala wala bimom; kaimapula matauna iligabu sopi baisa ivigaki semakavi baisa Guyau 17 e ikaibiga kawala, “Mwa, Guyau, gala wala ibodi bamom baisa sopi! Kidamwa bamom baisa makawala bogwa bamom buyavisi tauwau matausina ikasalaisi si momova!” Mapaila ipaiki gala magila bimom sopi baisa.

Baisa makawala si togaga leiyomitalaisi matausina taitolu tokabilia pwataboda.

18 E Abisai matauna Yowabi bodala (inasi yagala Seruya) matauna kasi tokugwa mabudona Kasitailuwotolu dabala wota. Matauna ikikabilia deli la kaiyala e ikatumati lakatutolu tauwau, e baisa ivigaki matauna kumatoula oluwalaisi mabudona Kasitailuwotolu Dabala Si Wota. 19 Matauna saina wala itomgwaga oluwalaisi mabudona Kasitailuwotolu e ivagi kasi tokugwa, mitaga la kabikabi gala wala isakaila matausina Kasitaitolu.

20 E Benaia matauna Yeoyada latula tolela Kabisieli matauna taitala dabala wota. Matauna bidubadu vavagi eiuvagi ola tuvaluwa tuvaila, makawala matauna ikatumati taiyu mina Mowabi si kumatoula. Okwaitala okweluvala tuta saina sibula, matauna ibusi ila olumoulela kwaitala laiyoni kasi nobwala e ikatumati natana minasina. 21 Matauna tuvaila ikatumati taitala saina tovakaigaga tolela Itipita, matauna la kaiyala oyamala wala iyosi. Benaia ikau la puluta iwaiya matauna, ilebu guma Itipita la kaiyala titoulela iyosi e ibasi matauna metoya makaina. 22 Baisa makawala Benaia la togaga eiyomitali, matauna taitala oluwalela mabudona Kasitailuwotolu. 23 Matauna itokesa wala oluwalaisi matausina, mitaga gala wala isakaila mabudona Kasitaitolu Dabala Si Wota. E Debida ivigaki matauna kasi tokugwa komwaidona kala toyamata.

24-39 Kasi kakalawa sesia makawala mabudona Kasitailuwotolu.

Asaeli matauna Yowabi bodala

Elanani matauna Dodo latula tolela Bedeliem

Samma sola Elika tolesi Aroda

Elesi tolela Peleti

Ira matauna Ikesi latula tolela Tekowa

Abiesa tolela Anatoti

Mebunai tolela Usa

Salimoni tolela Awo

Maarai tolela Netopa

Eleba matauna Baanai latula tolela Netopa

Itai matauna Ribai latula tolela Gibia mapilana Beniamina

Benaia tolela Piratoni

Idai la valu oitayatila katitaikina Gaasa

Abialiboni tolela Araba

Asimaveta tolela Baurim

Eliaba tolela Saaliboni

Yaseni litula

Yonatani

Samma tolela Arara

Aiyam matauna Sarari latula tolela Arara

Elipeleti matauna Easibai latula tolela Maaka

Eliam matauna Aitopela latula tolela Gilo

Esiro tolela Kamela

Paarai tolela Arebia

Igali matauna Netani latula tolela Soba

Bani tolela Gada

Seleki tolela Amoni

Naarai tolela Biaroti, kala tokeula Yowabi la guguwa kabilia

Ira sola Gareba tolesi Yatira

Uraiya tolela Itai.

E komwaidosi tokabilia matausina matala gidageda kasi bawa tailuwotolu tailima taiyu.

24

Debida ivagi kwaitala sounukula

1 E Guyau tuvaila igibuluwi mina Isireli, e ivigaki Debida bimai kabomwau baisa matausina. Guyau iluki matauna kawala, “Kula kukwalau kasi bawa tomotela Isireli deli Yuda.” 2 Mapaila Debida ikaraiwogi Yowabi, matauna la tokabilia si kumatoula kawala, “Kulosi deli m kumatoula baisa dala Isireli komwaidona metoya kabulotala valu bila kabuluyuwela, e kukwalauwaisi tomota komwaidona. Yeigu magigu banikoli avaka kasi bawa tomota.”

3 Mitaga Yowabi ivitakauloki guyau kawala, “Ulo guyau, ibodi Guyau m Yaubada bivigaki tomotala Isireli kasi bawa saina bidugaga bikalisau gala makawala tuta baisa, e ibodi igau wala tomomova yoku bukusisu e bukugisi bivigaki makawala. Mitaga ulo guyau avaka paila magim bukukwalau makawala?” 4 Mitaga guyau ivigaki Yowabi deli la kumatoula ikabikuwolaisi la karaiwaga. Matausina isilavaisi matauna e ilosi bikalauwaisi tomotala Isireli kasi bawa.

5 Matausina iluvapelasi wa Waya Yoridani ilosi ibudaisi si kabeikau mapilana opilibolimalela Aroera, e mavilouna itotu oluwalela itayatilela oviluwela Gada. E metoya baisa matausina ilosi opiliyavata mapilana Yasa, 6 e isaitaulasi Giliadi e ilosi Kedesi mina Itai si valu. Oluvi matausina ilosi mapilana Dani, e metoya Dani iluvapelasi ilosi mapilana Saidoni opilikwaibwaga. 7 E oluvi matausina isuwaisi opilibolimila ilosi Taia makwaina kalila kwaipeula, deli goli ivakuwolaisi komwaidona mavilousina si valu mina Ivi deli mina Kenani e kala vigimkoila ilosi Biasiba mapilana opilibolimalela Yuda. 8 E olopola nalima navasi tubukona deli kwailuwoyu yam, oluvi matausina ikaimilavausi Yerusalem, paila bogwa leivenokusi si tavina valu komwaidona. 9 Matausina isolasi baisa guyau avaka kasi bawa tomota matausina bogwa eibudoki bikabisi okawakali 800,000 olopola Isireli e 500,000 olopola Yuda.

10 Avai tuta Debida bogwa eivinaku sounukula, e nanola immayuyu ilumkoli bogwa leisula, e iluki Guyau kawala, “Yeigu bogwa layomitali sula saina gagaveka metoya avaka lavagi baisa! Mwa, akoma lopom kuligaiwa ulo sula. Yeigu bogwa lavagi deli wala ulo tubunagowa.”

11-12 Mapaila Guyau iluki Gada matauna Debida la tovitoubobuta, kawala, “Kula kuluki Debida yeigu basaiki kwaitolu nanamsa. E yeigu bavagi avaka matauna binagi.” E eiyam kaukwau tutala Debida bogwa eimamata, 13 Gada ilokaia matauna e iluki avaka Guyau la biga, e ikatupoi matauna kawala, “Avai nanamsa magim? Kaina kwaitolu taitu molu om valu, kaina natonu tubukona bukusisakaulasi metoya kami tilaula bibokavilaimi okabilia, kainaga kwaitolu yam kabomwau om valu bisisetuwoli? Ka kuninanamsi vavagi makwaisina bibwaina, e bukulukwaigu mapula bakaimilivau baisa Guyau.”

14 Debida ivitakauloki kawala, “Yeigu ulo sisu saina mwau! Mitaga gala magigu tomota bimipukwaigusi. Ibodi Guyau titoulela bimipukwaidasi paila matauna tonokapisi.” 15 Mapaila Guyau iwitali kwaitala lelia baisa mina Isireli, ivitouula kaukwau makwaina tatoula wala ila ivigimkoila tuta matutona bogwa leinagi. Metoya kabulotala valu ila kabuluyuwela 70,000 mina Isireli ikaligasi. 16 Avai tuta Guyau la anelosi katitaikina bikatudidaimi Yerusalem Guyau ivigivau nanola ininavila paila la mipuki baisa tomota e iluki matauna anelosi leikikatumati matausina kawala, “Desi! Bogwa eibodi!” E anelosi matauna itotu katitaikina la kabokila paila witi Arauna matauna guma Yebusi.

17 E Debida igisi anelosi eikikatumati tomota, e iluki Guyau kawala, “Mayeigula tosula. Yeigu goli toyomatula sula. Avai vavagi tomota matausina gala togia uwosi bogwa leivagaisi? Ibodi wala bukumipukwaigu deli dalegu komwaidona.”

18 Yam makwaina wala Gada ilokaia Debida iluki matauna kawala, “Kulokaia Arauna ola kabokila witi e kukwaliaii kwaitala kabogabu lula paila Guyau.” 19 E Debida ikabikuwoli Guyau la karaiwaga e ila ivagi makawala avaka Gada eiluki matauna bivagi. 20 Arauna ikululu igisi guyau deli la tosikwawa leimakaiasi matauna. Matauna ikululu opwaipwaia omatala Debida 21 e ikatupoi matauna kawala, “Ulo guyau, mwa! Avaka uula lokuma baisa?” E Debida imapu, kawala, “Magigu bagimoli m kwabokila witi e bakaliaii kwaitala kabogwabu lula paila Guyau mwada bavigaki kala silaboda katudoum makwaina.”

22 E Arauna ikaibiga kawala, “Mwa ulo Guyau bogwa lakasali. Kukwau avaka wala magim kuvagi e kusemakavi baisa Guyau. Ka bulumakau minasina bukugabu odabala kabogabu lula makwaina bivigaki m semakavi. Ka mabubosina kaitakewa okaiyasi minasina bulumakau deli kabokila witi kebalela kuvigaki wala kai.” 23 Arauna isaiki komwaidona baisa guyau e iluki matauna kawala, “Ibodi Guyau m Yaubada bikabwaili m semakavi.”

24 Mitaga guyau ivitakauloki kawala, “Gala! Yeigu bagimoli makwaisina. Gala ibodi bakoumakavi lula makwaisina basemakavi baisa Guyau ulo Yaubada.” E matauna igimoli mapula iboda kweluwolima siliba. 25 Oluvi matauna ikaliaii kwaitala kabogabu lula baisa Guyau e isemakavi lula kwegubugabu deli kalubaila semakaila. E Guyau imapu la nigada, e katudoum makwaina olopola Isireli iwokuva.

* 1:6 1.6-10 1 Sml 31.1-6; 1 Lil 10.1-6

a 1:18 Mapilana buki bogwa wala eitamwau; kugisi tuvaila Yos 10.13.

* 1:18 1.18 Yos 10.13

b 1:20 Gata…Asikiloni: Pilayu metoya mina Pilisitia si valu pilalima; kugisi 1 Sml 6.17.

* 2:2 2.2 1 Sml 25.42-43

* 2:4 2.4 1 Sml 31.11-13

* 3:9-10 3.9-10 1 Sml 15.28

* 3:14 3.14 1 Sml 18.27

* 4:4 4.4 2 Sml 9.3

* 4:10 4.10 2 Sml 1.1-16

* 5:4 5.4-5 1 Gwe 2.11; 1 Lil 3.4; 29.27

* 5:6 5.6 Yos 15.63; Tok 1.21

c 5:10 Kugisi 1 Sml 1.3.

d 5:20 Maigana Beali Perasim kala katumiki “guyoula sugigai”.

e 6:2 Kabutu Didawogala: Kugisi 1 Sml 3.3, deli Biga Kala Taneku.

f 6:2 Minasina tokolu ivitulokaisi Yaubada saina kala kalugologusa, e ikibubotaisi matauna isikaili la tomota; kugisi Sun 25.18-20.

* 6:2 6.2 Sun 25.22

* 6:3 6.3 1 Sml 7.1-2

g 6:8 Maigana Peresi Usisai kala katumiki “Usisai kala mipuki”.

* 6:11 6.11 1 Lil 26.4-5

h 6:17 Kugisi 1 Sml 11.15 kala katumiki.

* 6:19 6.19-20 1 Lil 16.43

i 7:2 Kugisi 6.17.

* 7:12 7.12 Sam 89.3-4; 132.11; Yn 7.42; VA 2.30

* 7:14 7.14 Sam 89.26-27; 2 Kr 6.18; Ib 1.5

* 7:16 7.16 Sam 89.36-37

j 7:18 Kugisi 1 Sml 2.22.

* 7:23 7.23 Kak 4.34

* 8:13 8.13 Sam 60

* 9:1 9.1 1 Sml 20.15-17

* 9:3 9.3 2 Sml 4.4

k 11:1 Baisa mabudona mina Amoni si viloumatala.

* 11:1 11.1 1 Lil 20.1

l 11:2 Yakidasi tasailisi katuva walakaiwa, mitaga makwaina valu gala avai tuta kunoveka kuna, mapaila bisailisi buligatala buligapatata odabala bwala, e koyavi bililoulasi bivaiwasisi baisa; kugisi 1 Sml 9.25-26.

m 11:4 Kugisi Tol 15.19-24.

n 11:11 Otutala kabilia, matausina tokwabilia bomasi bimisiaisi si kukova. Kugisi tuvaila 1 Sml 21.5.

* 11:21 11.21 Tok 9.53

* 12:1 12.1 Sam 51

* 12:11 12.11-12 2 Sml 16.22

o 12:23 Bilokaia osi valu tomata; kugisi 1 Sml 2.6.

p 12:25 Maigana Yedidaia kala katumiki “Guyau tombwailila”.

q 13:18 Miyana kala karekwa makawala miyana omitibogwa Yosepa leisikam. Kugisi Vit 37.31.

* 13:37-38 13.37-38 2 Sml 3.3

* 14:17 14.17 2 Sml 19.27

r 15:18 Mapilana pilatala metoya mina Pilisitia si valu pilalima; kugisi 1 Sml 6.17.

* 16:1 16.1 2 Sml 9.9-10

* 16:3 16.3 2 Sml 19.26-27

s 16:22 Tovitoubobuta Netani bogwa eivitoubobuta bikaloubusi makawala; kugisi 2 Sml 12.11-12. Makawala goli Abisalom eivituloki kidamwa bogwa eiyosi la guyau; kugisi 2 Sml 3.7.

* 16:22 16.22 2 Sml 12.11-12

t 17:16 Bilosi mapilana opilibomatu.

u 17:23 Kugisi 2 Sml 15.12.

v 18:18 Mitaga bukugisi 2 Sml 14.27.

w 19:15 Guyau Debida deli la tokwabilia isisuaisi katitaikina waya mapilana opilibomatu, mitaga mapilana Giligali katupovila metoya wa waya mapilana opilikwaibwaga wala.

* 19:16 19.16 2 Sml 16.5-13

x 19:19 Kugisi 2 Sml 16.5-14.

* 19:24 19.24 2 Sml 9.1-13; 16.1-4

* 19:31 19.31 2 Sml 17.27-29

y 19:39 Ilosi mapilana opilikwaibwaga.

* 20:1 20.1 1 Gwe 12.16; 2 Lil 10.16

* 20:3 20.3 2 Sml 16.22

* 21:2 21.2 Yos 9.3-15

* 21:7 21.7 1 Sml 20.15-17; 2 Sml 9.1-7

* 21:8 21.8 1 Sml 18.19

* 21:12 21.12 1 Sml 31.8-13

* 21:17 21.17 1 Gwe 11.36; Sam 132.17

z 22:6 Baisa si valu tomata; kugisi 1 Sml 2.6.

a 22:7 Mapilana walakaiwa wa labuma; kugisi mailela 10-11.

b 22:8 Idokaisi gawata makawala kaboma odabala valu watanawa. Kugisi Vit 7.11 kaikobula.

c 22:16 Kugisi Vit 7.11 kaikobula deli 1 Sml 2.8 tanekula.

* 22:34 22.34 Aba 3.19

* 22:50 22.50 Rm 15.9

1 GWEGUYA

1

2

3

4

5

6

7

8

9

10

11

12

13

14

15

16

17

18

19

20

21

22

GWEGUYA
Si Buki Pilimatala

Kabovitouula

Mapilana Gweguya Si Buki Pilimatala isetuwoli liliusi gweguya mapilana Isireli, baisa kala vitouula eitakalawasi mapilasina Samwela. E mapilana gagabila bitabobu katupotolu goli, baisa makawala: (1) Solomoni ivitouli la tuta guyau odubasi mina Isireli deli mina Yuda, deli tamala Debida la kaliga. (2) Solomoni la guyau deli vavagi topilaveka eivagi. E kwaitala vavagi ikalisau, baisa liliula kala kaliai Bwala Kwebumaboma mapilana Yerusalem. (3) Mabudona mina Isireli ipoisivisisi ivigaki budoyu boda, budotala kabokwaraiwaga opilibolimila buduyuwelaga kabokwaraiwaga opiliyavata, deli liliusi matausina gweguya eiguguyausi odubasi makwaisina kabokwaraiwaga taitu bila ikeiita katitaikina taitu makwaina 850 BC.

Mapilasina si buki Gweguya pilayu, guyau taitala taitala isim kala yakala kaina ikimadagi baisa Yaubada kaina gala, e kidamwa avai guyau ikimadagi makawala, e la tomota komwaidosi tuvaila isibwabwailasi. Mitaga kidamwa avai guyau ikaluwou baisa Yaubada e iwotitali minasina tokolu, e valu komwaidona idoumsi wala. E gweguyala mapilana kabokwaraiwaga opiliyavata komwaidosi eikapusisi, mitaga gweguyala mapilana kabokwaraiwaga opilibolimila mimilisi tokabikaula baisa Yaubada mimilisiga gala.

Budotala boda liliula isisu olumoulela mapilana Gweguya Si Buki Pilimatala, mabudona Guyau la tovitoubobuta. Matausina Yaubada kala tokamatula mina tuvaluwa, ikatululutaisi tomota taga bitapwarorusi baisa tokolu e taga bipakaisi Yaubada. E liliu kwaitala saina kwaimatala, baisa liliula Ilaitia deli la tolula Beali (uula 18).

Buki kala katumimisa

Debida la guyau kala vigimkoluva 1.1—2.12

Solomoni imila guyau 2.13-46

Solomoni la guyau 3.1—11.43

a) Taitu makwaisina ivitouula iguyau

3.1—4.34

b) Ikaliai Bwala Kwebumaboma

5.1—8.66

c) Taitu makwaisina isetuwoli iguyau

9.1—11.43

Isireli karaiwogala kala poisivisi 12.1—22.53

a) Mina Isireli opiliyavata ikovaisi kabokaraiwaga

12.1—14.20

b) Gweguyala Yuda deli Isireli

14.21—16.34

c) Matauna tovitoubobuta Ilaitia

17.1—19.21

d) Eyabi guyoula Isireli

20.1—22.40

e) Yosepata mapilana Yuda, Eyasaia mapilana Isireli

22.41-53

1

Guyau Debida ola tuta tomoya

1 Guyau Debida baisa tuta bogwa eitomoya,a e kaina goli matausina la touwata iyokububwaisi okanunuva, matauna gala wala ibodi biyuviyavi wowola. 2 Mapaila la tosikwawa ilivalasi baisa matauna, kawasi, “Mwa Guyau, kaina bakanevaisi natana vivila natubovau e bukusisuaisi kamitaiyu deli biyamataim. Bikenu okaipapam e bikanuyuviyavaim.”

3 Isavalisi komwaidona mina Isireli paila natana vivila naminabwaita, e olopola valu Sunem ibanaisi natana vivila yagala Abisagi e imiakaisi guyau. 4 Minana vivila saina naminabwaita, e isisu iiyamati guyau. Mitaga guyau gala wala imisii minana.

Adonia ikayupali la guyau

5-6 Tuta makwaina Abisalom bogwa eikaliga, e moluluwala isisu, matauna Adonia, matauwena Debida sola Agita litusi. E matauna Adonia saina tomitabwaila. Tamala Debida gala avai tuta ikamitilaki matauna, e nanola ikaiveka ikaibiga, kawala, “Yeigu bogwa baguyau.” E mapaila iyosi waga kaibibiu deli wosala, e inagi tauwau kasi bawa tailuwolima kidamwa bivaluluwaisi matauna. * 7 E ibigatona deli Yowabi, minana Seruya latula, deli tolula Abiata. E matausina itagwalasi bipilasaisi Adonia. 8 Mitaga taivila gala wala itagwalasi bipilasaisi Adonia. Baisa Sadoki tolula, matauna Benaia Yeoyada latula, deli Netani tovitoubobuta, e Simei, Rei, deli guyau Debida kala tovakwabu.

9 Kwaitala yam Adonia mwada bilula, e mauula ikatumati sipi, bulumakau namwala, deli bulumakau natubovau minasina napusoposa. E ivagi baisa mapilana Keiyuna Dakuna, katitaikinela oiluyelu Enirogeli. E idou Debida litula komwaidona e deli la tosikwawa matausina mina Yudia bimaisi paila lula pakala,b 10 mitaga matauna gala idou bodala Solomoni, kaina Netani tovitoubobuta, kaina Benaia, kainaga guyau kala tovakwabu.

Solomoni biguyau

11 E Netani ilokaia Batiseba, minana Solomoni inala, e ikatupoi minana, kawala, “Ki, bogwa kulagi matauna Agita latula Adonia titoulela wala eikayupali la guyau? Taga guyau Debida gala sitana inikoli paila baisa! * 12 Kidamwa magim bukukoli m momova som latum Solomoni, ka balukwaim, ibodi 13 baisa tuta bukulokaia guyau Debida e bukuluki matauna, ‘Ulo guyau, ammakawala baisa, ki, bogwa kukwamokwita lokulivala biga katotila baisa yeigu mwada latugu Solomoni bikaimapwaim biguyau? Ammakawalaga baisa tuta Adonia bogwa eiguyau?’ ” 14 E Netani ilivala, kawala, “E avai tuta bukulilivala e yeigu basuvi e bakamokwiti kam livala.”

15 Mapaila Batiseba ila bigisi guyau ola kabokanukwenu. Matauna bogwa wala saina eitomoya, e Abisagi minana vilela Sunem eisisu wala iiyamati matauna. 16 Batiseba ikavagina omatala guyau, e matauna ikatupoi, kawala, “Avaka magim?”

17 Minana ivitakauloki kawala, “Ulo guyau, bogwa kulivala biga katotila mwau omatala Guyau m Yaubada mwada latugu Solomoni biguyau kaimapum. 18 Mitaga Adonia bogwa eiguyau, taga yoku gala wala avaka kunikoli paila baisa. Bogwa eigabu lula bidubadu sipi, bulumakau nammwala deli bulumakau natubovau minasina napusoposa. 19 Bogwa eidou litumwa, e Abiata tolula deli Yowabi m tokwabilia la kumatoula, ilosi wa paka makwaina, taga gala wala idou latum Solomoni. 20 Ulo guyau, mwa - komwaidona mina Isireli eitutulaimsi wala kidamwa bukuluki matausina paila availa bikaimapwaim biguyau. 21 Kidamwa gala bukulivala, e ka, avai tuta bukukwaliga e yeigugwa sogu latugu Solomoni bogwa bakaboda mwau paila baisa.”

22 Minana iyayosa wala bigatona avai tuta Netani eiviloubusi obuloveka. 23 E bogwa eilukwaisi guyau kidamwa matauna tovitoubobuta eisisu baisa, e Netani isuvi olumoulela ikavagina watanawa omatala guyau. 24 E ikaibiga, kawala, “Ulo guyau, ki, bogwa lokukwamituli mwada Adonia bikaimapwaim biguyau? 25 Yam makwaina wala bogwa ila igabu lula bidubadu sipi, bulumakau namwala deli bulumakau natubovau napusoposa. Matauna idou komwaidona litumwa, Yowabi m tokwabilia si kumatoula, deli Abiata tolula, e ivagaisi paka deli matauna, e ikikawausi kawasi, ‘Guyauwʹe, guyau Adonia.’ 26 Taga matauna gala wala idouwaigu, kaina Sadoki tolula, kaina Benaia, kainaga Solomoni. 27 Ulo guyau, ki, kaina bogwa lokutagwala vavagi komwaidona makwaisina, e galaga kuluki m tosikwawa paila availa bikaimapwaim biguyau?”

28 Guyau Debida ikaibiga, kawala, “Kuluki minana Batiseba bikaimilavau bima.” E minana ima e itola omatala matauna. 29 E ikaibiga baisa minana, kawala, “Alivala biga katotila baisa omatala Guyau Tomomova, matauwena bogwa eikolaigu metoya agu mwau komwaidona. 30 Baisa lagaila bavagi makawala biga katotila makwaina lasakaim omitibogwa omatala Guyau, matauna mina Isireli si Yaubada. Ka, matauna latum Solomoni bikaimapwaigu e biguyau.”

31 Batiseba ikululu watanawa itemmali, kawala, “Ulo guyau, yoku wala ulo guyau!”

32 E oluvi guyau Debida iwitali kasi dou Sadoki, Netani deli Benaia. E avai tuta matausina bogwa eisuvisi, 33 guyau ikaibiga baisa matausina, kawala, “Ka, bukulosi deli matausina ulo tosikwawa. E latugu Solomoni bisila otapwala minana ulo miuli tatougu, e bukuvaluluwaisi matauna bukulauwaisi oiluyelula Gioni.c 34 E baisa goli Sadoki deli Netani bibulamaisi matauna e biguyau paila mina Isireli. Kuyuvaisi tauya deli kukwawauwaisi, ‘Guyauwʹe, guyau Solomoni!’ 35 E avai tuta bima isili ogu takaikaia, yokomi bukubokulaisi matauna e kumaisi baisa. Matauna bikaimapwaigu biguyau, paila matauna wala kalamwaleta lanagi paila bikaraiwogi mina Isireli deli mina Yuda.”

36 E Benaia ivitakauloki guyau, kawala, “Bogwa bakavagaisi makawala, deli ibodi Guyau m Yaubada bikamokwiti makwaina. 37 Ulo guyau, makawala Guyau Yaubada eisikailim, tuvaila ibodi matauna bisikaili Solomoni, deli bivigaki matauna bigiyoubwaila e bikalisauwaim.”

38 Mapaila Sadoki, Netani, Benaia, e deli matausina kala tovakwabu guyau ivisiyelaisi Solomoni otapwala minana la miuli guyau Debida, deli ivaluluwaisi ilauwaisi oiluyelula Gioni. 39 Sadoki ikau kwavigala bulamila olibe metoya Guyau ola Buliyoyovad e ivaputumi Solomoni. Matausina iyuvaisi tauya e komwaidosi tomota ikikawausi idoudousi kawasi, “Guyauwʹe, guyau Solomoni!” 40 E komwaidona wala ibokulaisi matauna ivaluluwaisi e igougovasi paila saina si mwasawa. E iyuyuvisi lilolilo e saina si mowai ivigaki pwaipwaia iigayega.

41 Matauna Adonia deli komwaidosi sala bogwa ivenokusi paka e ilagaisi mogega. E matutona wala Yowabi eilagi tauya, ikatupoi, kawala, “Avaka saina mowai ovilouveka?” 42 Igau ililivala, e Yonatani, matauna latula tolula Abiata, ivalapula. Adonia ikaibiga, kawala, “Mwa, kusuvi. Yoku tau bwaina, e adoki lokumiakaidasi bulogala bwaina.”

43 E Yonatani ivitakauloki, kawala, “Mna, ka - baisa makawala. Guyau Debida eivigaki Solomoni biguyau. 44 E matauna iwitali Sadoki, Netani, Benaia, deli goli kala tovakwabu, paila bivakwabwaisi matauna. E matausina ivisiyelaisi matauna otapwala minana la miuli guyau. 45 E Sadoki deli Netani ibulamaisi matauna paila biguyau, metoya oiluyelula Gioni. Oluvi isuvisi ovilouveka igougovasi paila saina si mwasawa, e ka, tuta baisa saina kwaiveka si mowai. Baisa wala si kaninisi okulilagaisi. 46 E baisa tuta Solomoni matauna guyau. 47 E tuvaila, guyau la tosikwawa eisuvisi omatala guyau Debida ikamiabaisi matauna e kawasi, ‘Ibodi Yaubada bivigaki Solomoni bulogala bisiniveka bikalisau bulogam, e ibodi tuvaila Solomoni bigiyoubwaila bikalisauwaim.’ Mapaila guyau Debida eikululu itapwaroru metoya ola kabokanukwenu, 48 e ininigada, kawala, ‘Bitayakawolaisi Guyau, matauna mina Isireli si Yaubada. Yam lagaila matauna eivigaki taitala metoya odalegu bikaimapwaigu biguyau, e deli bogwa itugwalaigu basisu e bagisi makawala!’ ”

49 Mapaila Adonia sala saina kasi kokola e komwaidosi isilavaisi matauna e ibutusi wala. 50 E Adonia saina kala kokola paila Solomoni, mapaila ilokaia ola Buliyoyova Guyau deli iyosi wokululae okabolula. 51 Ilukwaisi guyau Solomoni kidamwa Adonia ikukoli matauna e iiyosi wokulula okabolula e leikaibiga, kawala, “Ka, ikugwa magigu guyau Solomoni bilivala biga katotila mwau baisa yeigu kidamwa gala bikaraiwaga bakaliga.”

52 E Solomoni ivitakauloki, kawala, “Ka, kidamwaga matauna ikikamiabaigu e galaga yatala kulukulu opwanetala bukukwabikonaisi. Mitaga kidamwa gala bikamiabaigu, e bikaliga wala.” 53 E guyau Solomoni iwitali biga bimaiyaisi Adonia, e ivabwaisi matauna metoya okabolula. Adonia eilokaia guyau, ikavagina omatala, e guyau iluki matauna, kawala, “Bwaina wala bukula om valu.”

2

Kala vigimkovila la katuloluta Debida baisa Solomoni

1 E avai tuta Debida bogwa eimamalu la tuta bikaliga, idou latula Solomoni imakaia, e Debida isaiki kala vigimkovila kala katuloluta latula. 2 “Ka, ulo tuta kaliga bogwa eimamalu. Mapaila gala wala bukuninayuwa, e deli bukuninatotila, 3 deli bukuvagi avaka Guyau m Yaubada bikaraiwogaim bukuvagi. Kukwabikuwoli komwaidona la karaiwaga kwevakaveka deli kwekikekita, makawala avaka bogwa isim kala ginigini mapilana Mosese ola Karaiwaga. E ambaisa ambaisa bukulokaia, yoku bogwa goli bukuyubwaila metoya avaka avaka bukuuvagi. 4 E kidamwa bukukwabikuwoli Guyau, matauna goli bivagi makawala la biga katotila makwaina eisakaibogwaigu. Paila matauna eilukwaigu kidamwa tubugwa biguguyausi olopola Isireli kidamwa goli bikabikuwolaisi la karaiwaga deli si kimadagi metoya oluposi komwaidona deli osi baloma komwaidona.

5 “E ka, kwaitala vavagi tuvaila. Kululuwai avaka Yowabi eivigakaigu. Matauna ikatumati taiyu si kumatoula mina Isireli, Abina matauna Nera latula sola Amasa matauna Yetera latula. Ka, kululuwai matutona wala valu bogwa eivakota e mataunaga eikatumati matausina kasitaiyu mwada eikau lugwasi matausina eikatumataisi otutala kabilia. Matauna bogwa eikatumati tobubwaila wala, e tuta baisa yeigu lakakau mokaila avaka matauna bogwa eivagi, deli lalumkoli kala mmayuyu paila avaka bogwa eiyomituli. * 6 E yoku bogwa kunikoli avaka bukuvagi, e galaga bukutagwala kidamwa bikaliga ola tuta tomoya.

7 “Mitaga kumitukwaii deli kuyamati litula Basilai matausina mina Giliadi, paila uula matausina imitukwaiyaigusi tuta makwaina lasisakaula metoya tuwam Abisalom. *

8 “E taitala tuvaila matauna Simei Gera latula, guma Baurim mapilana Beniamina. Yam makwaina omitibogwa lala Maanaim, matauna saina mwau eibulotaigu, mitaga tuta makwaina lakaboda wa Waya Yoridani, aluki biga katotila kidamwa gala batagwala bikatumataisi matauna. * 9 Mitaga ibodi wala bukugigisi kidamwa matauna biboda kala mipuki. Yoku bogwa kunikoli avaka bukuvagi. Mapaila bukukwaraiwogi matauna kidamwa bikatumataisi wala.”

Debida la kaliga

10 E Debida ikaliga e ibakwaisi matauna ola Vilouveka Debida.f 11 Matauna iguguyoi Isireli iboda kweluwovasi taitu. Kwailima kwaiyu taitu isisu mapilana Ebironi iguguyau, e kweluwotolu kwaitolu taitu iguguyau mapilana Yerusalem. * 12 E Solomoni iguyau kaimapula tamala Debida, e ikatukikitaisi la guyau mokwita. *

Adonia la kaliga

(2 Lil 1.13-17)

13 E Adonia inala Agita matauna ilokaia Batiseba minana Solomoni inala. E minana ikatupoi matauna kawala, “Ki lokuma wala kuliloula kaina?”

Matauna ivitakauloki kawala, “E makawala,” 14 e ikatumkulovi kala livala kawala, “Magigu banigadaim kwaitala vavagi.”

Minana ikatupoi kawala, “Avai vavagi?”

15 Matauna ivitakauloki kawala, “Bogwa kunikoli yeigu ibodi wala baguyau e tomota komwaidona olopola Isireli eininakusisi. Mitaga gala ikaloubusi makawala, e bodagu iguyau, paila baisa Guyau nanola makawala. 16 E magigu kwaitala kapuloki bavagi. Ve! akoma lopom gala bukupaiki avaka nanogu.”

17 Batiseba ikatupoi kawala, “Avai vavagi?”

Matauna ivitakauloki, “Anikoli guyau Solomoni, gala wala bipaiki avaka bukulivali. Ve! Akoma lopom kunigadi matauna bitugwalaigu bavaiya Abisagi, minana natubovau vilela Sunem.” *

18 E minana ivitakauloki matauna kawala, “Bwaina wala. Yeigu bogwa babigitoni Guyau avaka nanom.”

19 Mapaila Batiseba ilokaia guyau bibigitoni matauna okaigala Adonia. E guyau itomalaula ibodi inala e itemmali minana. E oluvi isili ola takaikaia e tuvaila ikauwaisi kwaitala kebila imiakaisi, e inala isili okanivala kakata.

20 E minana iluki matauna kawala, “Mwa, kwaitala kapuloki kwekekita wala banigadaim; akoma lopom taga bukupaiki ulo nigada.”

Matauna ikatupoi minana kawala, “Inagu, avai vavagi ke? Gala wala bapaiki.”

21 E minana ivitakauloki matauna kawala, “Kutagwala tuwam Adonia bivaiya Abisagi.”

22 Guyau ikaibiga kawala, “Avaka paila lokunigadaigu batugwali Abisagi baisa matauna? Kaina bibodi wala tuvaila bukunigadaigu e basaiki matauna kabokaraiwaga. Woo! Ka, matauna tuwagu, e tolula Abiata sola Yowabi eitokailasi matauna!” 23 Oluvi guyau Solomoni ibiga katotila mwau oyagala Guyau, “Ibodi Yaubada bikatumataigu kidamwa gala bakaraiwaga Adonia bikau lugwala bikaliga paila mapula la nigada! 24 Guyau bogwa inagaigu basiki la takaikaia tamagu Debida; matauna ikamokwiti la biga katotila e isakaigu kabokaraiwaga deli dalegu. Abiga katotila oyagala Guyau tosivagasi lagaila wala Adonia bikaliga!”

25 Mapaila guyau Solomoni ikaraiwogi Benaia ila ikatumati Adonia.

Abiata kala kaliyoba deli Yowabi la kaliga

26 Oluvi guyau Solomoni iluki Abiata matauna tolula kawala, “Kugala kula om valu Anatoti. Yoku ibodaim bukukwaliga, mitaga gala bavigakaim bikatumataimsi baisa tuta paila yoku omitibogwa tokaraiwogala Guyau la Kabutu Didawogala avai tuta yoku lokusisu deli tamagu Debida, e yoku kukuli komwaidona kala mwau Debida yoku deli wala.” * 27 Oluvi Solomoni ikatuloki Abiata metoya ola wotetila tolula paila Guyau Yaubada e mapaila matauna ivigaki bikamokwiti avaka Guyau bogwa eilivala mapilana Sailo paila tolula Ilai deli dalela. *

28 E Yowabi inakaigali avaka eikaloubusi. (Matauna eipii Adonia mitaga eikoulovi Abisalom.) Mapaila matauna isakaula ila Guyau ola Buliyoyova e ikikola okabogwabu lula osukusaku. 29 Avai tuta ilukwaisi guyau Solomoni Yowabi eisakaula eila Guyau ola Buliyoyova eikikikola okabogwabu lula, Solomoni iwitali touwata ilokaia Yowabi bikatupoi matauna avaka paila eisakaula eila okabogwabu lula. E Yowabi imapu uula eisakaula eilokaia Guyau paila ikukoli Solomoni. Mapaila guyau Solomoni iwitali Benaia bila bikatumati Yowabi. 30 Matauna ila Guyau ola Buliyoyova e iluki Yowabi kawala, “Guyau Solomoni eikaraiwaga bukusunapula.”

Yowabi ivitakaula kawala, “Gala. Magigu baisa wala bakaliga.”

Mapaila Benaia ikaimilavau baisa guyau e iluki avaka la biga Yowabi.

31 Solomoni ivitakauloki matauna kawala, “Ka kuvagi makawala avaka Yowabi la biga. Kula kukwatumati matauna e kubaku. E gala yeigu kaina gala availa Debida odalela bigabi konila paila avaka Yowabi leivagi tutala leikatumati tauwau tobubwaila. 32 E Guyau bimipuki Yowabi paila leiyomituli kaliga makwaisina, tamagu Debida gala inikoli. Paila Yowabi leikatumati taiyu tauwau tobubwaila matausina si bubunela kala bwaina ikalisauwaisi matauna - Abina matauna si kumatoula tokabilia mina Isireli, deli Amasa, matauna tokabilia mina Yuda si kumatoula. 33 E pikolela tounakaiyala Yowabi deli tubula kasi mipuki bikanigaga tuta gala biwokuva. Mitaga Guyau tuta komwaidona bivigaki Debida tubula biguguyausi wala bigiyoubwailasi.

34 Mapaila Benaia ila Guyau ola Buliyoyova e ikatumati Yowabi, e matauna ibakwaisi ola valu okabayatila. 35 E guyau ivigaki Benaia si kumatoula la tokabilia kaimapula Yowabi, e Sadoki bitolula kaimapula Abiata.

Simei la kaliga

36 E oluvi guyau ikaikivi Simei ima e iluki matauna kawala, “Kukwaliaii kwaitala m bwala olumoulela Yerusalem. Bukusisu baisa e gala bukusilavi vilouveka. 37 Kidamwa bukusilavi e bukulaga mapilana wa sopi Kidironi yoku bukukwaliga e baisa kam pakula titoulem.”

38 Simei ivitakauloki kawala, “Mwa ulo guyau, bogwa bwaina. Bogwa bavagi avaka lokulivali.” Mapaila isisu Yerusalem tuta kaduwonaku.

39 E kwaitolu taitu tuvaila, taiyu Simei la ula isakaulasi ilokaiasi guyoula Gata, Akisa matauna Maaka latula. Avai tuta Simei ilagi biga matausina eisisuaisi Gata, 40 matauna ikatubiasi la ase e ilokaia guyau Akisa mapilana Gata paila binevi la ula matausina. Matauna ibani matausina ikaimilivau ilau ola valu. 41 Avai tuta Solomoni ilagi avaka Simei bogwa leivagi, 42 e iwitali biga bimakaia matauna e iluki kawala, “Yeigu alukwaim bukubiga katotila oyagala Guyau gala bukusilavi Yerusalem. E akatululutaim kidamwa avai tuta bukuvagi makawala, yoku eimati wala bukukwaliga. Ki kululuwai m biga katotila deli lokulivala bukukwabikuwolaigu? 43 E avaka paila lokukotuni m biga katotila e kukoulovi ulo karaiwaga? 44 M sula komwaidona kunikoli wala iwokuva avaka lokuvigaki tamagu Debida. Ka Guyau bimipukwaim paila baisa. 45 Mitaga matauna bimitukwaiyaigu e bivigaki Debida la kabokaraiwaga bitovagasi tuta gala biwokuva.”

46 Oluvi guyau ikaraiwogi Benaia ila ikatumati Simei. E iyasiga Solomoni la guyau ikeula ikouvagasi.

3

Solomoni la nigada paila kabitam

1 E Solomoni ivigaki guyoula Itipita makawala sola paila uula wala ivaiya latula. E ilau minana Debida ola Vilouveka,g e baisa mesisikaisi ila avai tuta ivinaku la ligisa kala kaliai, e deli Bwala Kwebumaboma deli kalila Yerusalem. 2 E igau wala gala ikaliaiisi la Bwala Kwebumaboma Guyau, mapaila tomota igau wala igibugabusi lula odubasi kabolula ituwoli ituwoli. 3 E Solomoni saina iyebwaili Guyau e deli goli ikabikuwoli tamala Debida. Mitaga deli ikatumati mauna igibuki lula odubasi kabolula ituwoli ituwoli.

4 E kwaitala tuta iloula ila valu Gibioni paila bigabu lula, paila mina Gibioni si kabolula isim bulogala sainela. Omitibogwa e leima lagaila matauna eigabu lakatuvila lula odabala kabolula makwaina. 5 E wa bogi makwaina Guyau iviloubusi imakaia matauna okala mimi. E Guyau ikatupoi matauna, kawala, “Avaka magim basakaim?”

6 E Solomoni ivitakauloki Guyau kawala, “Tuta tuta lokuvituloki m yebwaili siligaga baisa tamagu Debida m touwata. Matauna tau bwaina, tokabikaula deli goli tokamokwita avaka avaka eiuvagi baisa yoku. E yoku kusetuwoli m yebwaili siligaga baisa matauna, paila bogwa lokusaiki matauna latula, mayeigu goli, e lagaila laguyau kaimapula tamagu. 7 Mwa! Guyau Yaubada, bogwa lokutugwalaigu e laguyau kaimapula tamagu, ilagoli saina gwadi yeigu, e deli gala anikoli ammakawala bakaraiwaga. 8 E ka, yeigu lasisu oluwalaisi tomota matausina lokunagi paila m tomota tatoum. E tomota matausina saina bidugaga, e gala wala ibodi bitakalau. 9 Mapaila kusakaigu kabitam avaka bibodi bakaraiwogi m tomota deli karaiwaga duwosisia, e deli kidamwa banikoli avaka kala tuwoli vavagi bwaina deli vavagi gaga. Kidamwa gala bukusakaigu makawala, ammakawalaga bavigaki bakaraiwogi mabudona m tomota saina bidugaga?”

10 Yaubada saina iyomwasali nanola paila Solomoni leinigadi paila vavagi baisa. 11 E ivitakauloki matauna, kawala, “Ka, yoku lokunigadi kabitam paila bukukwaraiwaga duwosisia, e galaga kunigadi m momova bikaduwonaku kaina paila guguwa, kaina mwada kam tilaula bikaligasi. 12 E mapaila bogwa wala basakaim avaka lokunigadi. E bakatumkulovi m kwabitam deli m nikoli, e gala availa bisakailam, kaina matausina tommoyabogwa kainaga matausina guduwovau. 13 E ka, tuvaila basakaim makwaisina vavagi avaka gala kunigadi. Om tuta momova komwaidona basakaim guguwa deli taimamila, e gala wala taitala guyau bisakailam. 14 E kidamwaga bukukwabikuwolaigu e deli bukuvagi makawala ulo karaiwaga kwevakaveka deli kwekikekita makawala goli tamam Debida eivigaki, e bakatududuli m momova bikaduwonaku.”

15 E Solomoni imamata, e itapuloki nanola kidamwa Yaubada eililivala baisa matauna wa mimi. E oluvi ilokaia Yerusalem, itoli omatala Yaubada la Kabutu Didawogala, e igabu lula deli isaiki lulela kalubaila baisa Guyau. E oluvi ivagi kwaitala paka paila la tosikwawa komwaidosi.

Solomoni iyakali kwaitala vavagi mwau

16 Kwaitala yam nayu vivila nakalimwala imaisi itotusi omatala guyau Solomoni. 17 Natana minasina ikaibiga, kawala, “Mwa guyau! Minana vivila kamataiyu kasisu kwaitala wala bwala, e oma bwala wala yeigu avalulu latugu, tutala minana isisu baisa. 18 Kwaiyu yam bogwa leiwokuva e minana tuvaila ivalulu latula tau. E kamataiyu wala kasisu wa bwala makwaina, gala availa deli. 19 Oluvi kwaitala bogi minana latula ikanumati ikaliga. 20 E minana imamata olubulotoula, e ikau latugu metoya okaipapagu avai tuta lammasisi, e ilau okabala ikaniyabu. Oluvi minana ikau magudina gwadi gudikaliga isaili okabagu. 21 E eiyam kaukwau, avai tuta lamamata mwada bavinunu latugu, agisi gudikaliga wala. E agisibwailaki e avitusi magudina gala latugu.”

22 Mitaga sola ikaibiga, kawala, “Gala! Magudina gudimomova latugu, e magudinaga gudikaliga latum!”

E minana ikaibiga, kawala, “Gala! Magudina gudikaliga latum, e magudinaga gudimomova latugu!”

E mapaila ikominimanisi omatala guyau.

23 E guyau Solomoni ikaibiga, kawala, “Kamitaiyu wala kukwaibigasi kawami, ‘Gudimomova latugu,’ e gudikaliga kudokaisi vivila ituwoli latula.” 24 E iwitali touwata bimai kaitala kema. Avai tuta bogwa eimai, 25 ikaibiga, kawala, “Kutavi magudina gudimomova e kusaiki pilatala natana pilayuwela nayuwela.”

26 E gwadi inala kala tounai mokwita onanola ivakasau bobwailila paila latula, e iluki guyau, kawala, “Mwa, ulo guyau! Akoma lopom gala bukukwatumati gwadi. Kusaiki minana!”

Taga sola ikaibiga, kawala, “Gala bukusaiki kaina minana kaina yeigu. Bwaina wala kutaviki pilayu.”

27 E Solomoni iluki touwata, kawala, “Gala bukukwatumati magudina. Kusaiki minana eilivalabogwa, paila minana inala mokwita.”

28 Avai tuta mina Isireli ilagaisi bulogala Solomoni la yakala, komwaidona saina ikamiabaisi matauna, paila bogwa eikatetasi Yaubada eisaiki matauna kabitam paila bikiduwosisii avai kominimani avai kominimani.

Solomoni la tosikwawa

4

1 Solomoni matauna guyoula Isireli komwaidona, 2 e la tosikwawa matausina todidabala. Yagasi baisa makawala.

Asaraia matauna Sadoki latula

3 Eliorepa sola Aiya matausina Sisa litula toginisi karaiwogala yakala

Yeosepata Ailudi latula. toyamata pwaipula karaiwaga

4 Benaia matauna Yeoyada latula. si kumatoula tokabilia

Sadoki sola Abiata matausina tolula

5 Asaraia matauna Netani latula. tovekala valu tokaraiwogala

Sabudi tolula matauna Netani latula. guyau la tokatayuvisa

6 Aisara matauna ligisa touwatela kasi tokaraiwaga

Adoniram matauna Abida latula. kasi tokaraiwaga tokatupipi.

7 E Solomoni inagi tailuwotala taiyu tauwau tokaraiwogasi valu pilatala olopola Isireli. Matausina isim kasi karaiwaga bimmaiyaisi kaula metoya osi valu paila guyau deli la bwala tosisula, e taitala taitala matausina biwotetila makawala natana wala tubukona olopola kwaitala taitu. 8 E baisa makawala yagasi matausina tailuwotala taiyu tosikwawa deli valu mapilasina leikaraiwogaisi.

Benuri leikikaraiwogi mapilana Epereim wa koya

9 Benedeka leikikaraiwogi viluwela Makasi, Saalibim, Beti Semesi, Eloni, deli Beta Anani

10 Benesedi leikikaraiwogi viluwela Arubota, Sokou deli goli komwaidona Epera la kabokaraiwaga

11 Benabinadabi, matauna ivaiya Solomoni latula Tapata, matauna ikikaraiwogi pilamwaidona mapilana Dora

12 Baana matauna Ailudi latula matauna ikikaraiwogi valu mavilousina Taanaki, Megido, deli komwaidona viluwela katitaikinela Beta Sani katitaikinela Saretana, opilibolimalela valu Yesireeli ikabikabi goli ila ovalu Eibeli Meyola deli Yokimeyam

13 Benigeba leikikaraiwogi viluwela Ramoti mapilana Giliadi, deli valu mavilousina olumoulela Giliadi, baisa si valu Yairi dalela, matauna Manasa dalela, deli viluwela Agobi mapilana Basani, komwaidona viluwesi vilouvakaveka kasi bawa kweluwolima kweluwotala, kalisi kwepapeula deli kalapisila buluvasi tanumnumta barasi

14 Ainadaba matauna Ido latula ikaraiwogi mapilana Maanaim

15 Aimaasi ivaiya Basimata, minana natana Solomoni latula, ikikaraiwogi mapilana Napitalai

16 Baana, matauna Usai latula ikaraiwogi mapilana Asera deli viluwela Bealoti

17 Yeosepata matauna Paruwa latula. ikaraiwogi mapilana Isaka

18 Simei, matauna Ela latula ikaraiwogi mapilana Beniamina

19 Geberi matauna Uri latula ikaraiwogi mapilana Giliadi, omitibogwa guyau Siyoni guma Amora deli guyau Ogi guyoula Basani eikaraiwogaisi mapilana.

Kasi bawa tailuwotala taiyu e odubasi matausina taitala iguyoi valu pilamwaidona.

Solomoni la guyau ikobaluluva

20 E tomotala Yuda deli Isireli komwaidona idalasi kasi bawa makawala kanakenuva okawolawa; matausina ikamkwamsi imomomsi, deli si mwasawa. 21 Solomoni la kabokaraiwaga ikubali boda komwaidona metoya mapilana Waya Yupereiti isakaula ila mapilana Pilisitia iuvalutu goli ila mapilana Itipita okaligeila. Matausina ipokapokalasi baisa matauna deli iuwotitalaisi matauna ola tuta komwaidona.

22 E Solomoni magila guguwa makwaisina bivakuloti paila yam kwaitala kwaitala, pwarawa kala vakaila kwailima tani deli witi kala vakaila kwailuwotala tani; 23 naluwotala bulumakau minasina eivakomasi olumoulela bwala, deli naluwoyu bulumakau eikikabubunasi osaivau, e lakatutala sipi, deli tuvaila goli diya nauvila, nammwala, deli rekorekwa.

24 Solomoni ikaraiwogi komwaidona valu mapilana wa Waya Yupereiti opilikwaibwaga, eivitouula Tipasa mapilana Waya Yupereiti opilikwaibwaga eitotu goli ila itobu mavilouna Gasa. Komwaidona guyoula Yupereiti mapilana opilikwaibwaga iwotitalaisi matauna, e matauna igiyoubwaila baisa komwaidona valu mavilousina katitaikinela. 25 E ola momova komwaidona, tomotala Yuda deli Isireli isisuaisi bwaina, e kaukweda kwaitala kwaitala isim si bagula bigulesi waini deli kai makaisina seuseu.

26 E Solomoni iyosi wosa bolesi kala bawa 40,000 paila la wosa bibiusi la waga kaibibiu, deli 12,000 la wosa paila tosisila okabilia. 27 Tailuwotala taiyu matausina tokaraiwaga taitala taitala isim la tubukona paila bibwagabwagasi baisa guyau Solomoni deli goli availa availa matausina leisisuaisi wa ligisa; tuta komwaidona matausina bibwagabwagasi avaka guyau magila. 28 Taitala taitala matausina tokaraiwaga kala vilavila tuvaila bibwaga kaula deli wosa kasi mnumonu paila wosa minasina wosala waga kaibibiu deli minasina nabibiu.

29 Yaubada isaiki Solomoni la kabitam deli la ninitalapula ikalisau tomota komwaidona, deli goli la kateta saina vakaigaga gala ibodi bitavisaikoli. 30 Solomoni saina la kabitam ikalisau tolesi opilibomatu si kabitam deli tokabitam metoya Itipita. 31 Matauna saina tokabitamgaga ikalisuwoli komwaidona tomota. ikalisau Etani matauna guma Esirai, Emani, Kalikoli, deli Dada, matausina Mawola litula, e bulogala ikaligiaki valu komwaidona. 32 Matauna ibutu wosi ikalisau lakatuluwotala e la bigivakala eikamituli kala bawa lakatuluwotolu. 33 Matauna ilivala paila kai deli mnumonu ituwoli ituwoli metoya Lebanoni kaila kweisila bila silumwaiya eitakudusi otapwala bwala. Matauna ililivala paila mauna nayoyowa, nasigisagina, keiyuna deli yena. 34 E guyousi valu watanawa komwaidona ilagaisi bulogala la kabitam e iwitalaisi tomota ilosi binakaigalaisi matauna.

5

Solomoni ikatubaiasa paila bikaliai Bwala Kwebumaboma

1 Guyau Iram guyoula Taia tuta komwaidona eikalubaila deli Debida.h E avai tuta matauna ilagi biga mwada Solomoni eikaimapu tamala eiguyau, matauna iwitali mimilisi touwata baisa Solomoni. 2 Solomoni iwitalivau la biga baisa Iram, kawala, 3 “Yoku kunikoli baisa tamagu Debida ikikabilia wala baisa kala tilaula komwaidona valu itavinaisi matauna. Mapaila gala igagabila matauna bikaliai Bwala Kwebumaboma paila bakatapwarorusi baisa Guyau la Yaubada, bila avai tuta wala Guyau bogwa bisaiki matauna bitomgwaga odubasi komwaidona kala tilaula. 4 Mitaga tuta baisa Guyau ulo Yaubada eisakaigu vakota metoya odubasi komwaidona agu tilaula otaligu. Yeigu gala agu tilaula, deli gala kwaitala kaboyogagi metoya okabilia. 5 E Guyau ilivala biga katotila baisa tamagu Debida kawala, ‘Matauna latum bavigaki biguyau kaimapum, e matauna bikaliai ulo Bwala Kwebumaboma.’ E mapaila yeigu baisa tuta magigu bakaliaii makwaina Bwala Kwebumaboma paila kabotapwaroru baisa Guyau ulo Yaubada. * 6 Mapaila anigadaim kuwitali m towotetila bilosi Lebanoni paila biteyasi makaisina kweisila paila yeigu. Yeigu ulo tomota bipaisewasi deli matausina e yeigu bamapu m tomota avai vavagi yoku bukunagi. Makawala goli yoku kunikoli, ulo tomota tobubeikam youdila, gala makawala budamwa eiuvagaisi.”

7 Iram saina imwamwasila nanola tutala ilagi Solomoni la biga, e ikaibiga, kawala, “Bitayakawoli Guyau lagaila paila isaiki Debida latula tokabitam paila bikaimapu matauna biguyau odubasi mabudona budoveka.” 8 E Iram iwitali biga baisa Solomoni, ikaibiga, kawala, “Bogwa lalagi m biga, e yeigugwa bogwa bavagi avaka nanom. Yeigu basakaim makaisina kweisila deli yayu. 9 E ulo tomota bimaiyaisi kai makaisina metoya Lebanoni bilauwaisi obolita, e makaisina biseilavaisi makawala deu e bimaiyaisi ambaisa bogwa lokunagi. E metoya baisa ulo tomota bitapilakwaisi e oluvi m tomota biyosisi makaisina. E magigu yoku bukusaiki ulo topaisewa kʹasi bikamsi.”

10 Mapaila Iram eiwitali komwaidona youdila baisa Solomoni, makaisina kweisila deli yayu. 11 Mapaila Solomoni isaiki Iram kasi witi kala bawa iboda 2,000 tani e deli goli bulamila olibe 4,000 lukwava paila taitu kwaitala kwaitala, paila bivakoma Iram la tomota.

12 E Guyau bogwa ivagi makawala la biga katotila e isaiki Solomoni la kabitam. E matausina kasitaiyu Iram sola Solomoni ininabwailasi e ivasosusi kasitaiyu.

13 E guyau Solomoni iyosi 30,000 tauwau metoya avai valu avai valu olopola Isireli kidamwa bitowotetilasi. 14 E inagi Adoniram paila matauna bikugwai matausina. E matauna ivili mabudona tauwau iboda budotolu kasi boda, e budotala budotala kasi bawa 10,000. Mapaila budotala budotala bisisuaisi natana tubukona mapilana Lebanoni e nayu tubukona osi valu. * 15 Tuvaila Solomoni iyosi 80,000 tauwau paila bitataisi dakuna wa koya, e 70,000 paila bititapelasi dakuna. 16 E inagi 3,300 tokugwa kidamwa biyamataisi tomota si wotetila. 17 Guyau Solomoni ikaraiwaga e matausina towotetila iteyasi kwemmatabwaila dakuna kwevakaveka, paila bivigakaisi tumilela Bwala Kwebumaboma. 18 E si towotetila Solomoni sola Iram deli tolesi Bibilosi ititadubunasi dakuna deli kai, paila youdulela Bwala Kwebumaboma bikaliaiisi.

6

Solomoni ikaliai Bwala Kwebumaboma

1 Matutona mina Isireli isilavaisi Itipita leima ola tuta Solomoni eiguyau,i taitu bogwa iboda lakatuvasi kweluwolima kweluwotolu taitu. E kwaivasilaga kala taitu Solomoni eiguyoi Isireli e nayuwelaga tubukona, minana idokaisi tubukonela Siva,j Solomoni ivitouula bikaliai Bwala Kwebumaboma. 2 Olumoulela Bwala Kwebumaboma kala wonaku iboda uvaluwotala uvalima uvatala, kala beiyaya uvalima isividoga, e kala woloula walakaiwa uvalima uvatolu. 3 E matabudona kabosusuvi kala wonaku katitaikina uvatolu, e kala beiyaya uvalima isividoga, makawala kala beiyaya Bwala Kwebumaboma. 4 E papala Bwala Kwebumaboma isim ponanela, okaukweda poninakikekita olumoulela poninavakaveka 5 E opapala deli otapwala Bwala Kwebumaboma ikaliaiisi buligatolu tuvaila okaipapala matabudona papa okaukweda. E mabuligasina buligatala buligatala kala wonaku bila walakaiwa iboda uvatala yumatala. 6 Tabudotala tabudotala olumoulela mabuligana watanawa kala beiyaya iboda uvatala yumatala, matabudosina olumoulela buligayuwela kasi beiyaya iboda uvatala tomwaidona, e matabudosina olumoulela mabuligana walakaiwa kasi beiyaya iboda uvatala ikapeili imai okatupoi. Papala bwala watanawa ikipupouwaisi e oluwala sitana kakaraia e ila kala vigimkovila kakaraia mokwita. Mauula magisi kaitaula paila mabuligana walakaiwa bikana opapala, e gala goli bisisu olumoulela papa.

7 Makwaisina dakuna eikaliaiisi Bwala Kwebumaboma ikatubiasaisi okabopaisewa kaduwonaku wala okabokilikeli. Mapaila baisa, avai tuta ikaliaiisi Bwala Kwebumaboma, gala bilagaisi butukowala kaigilagela, kaina kema, kaina avai vavagi tanumnumta paila kaboyoudila.

8 E kabosusuvi bila mabuligana watanawa ikatusaiyaisi opapala Bwala Kwebumaboma mapilana opilibolimila, deli kabomweimwena bilokaia buligayuwela deli buligatolula. 9 E guyau Solomoni bogwa eivinaku kaliai Bwala Kwebumaboma. E isaili tabodala yuviyavi kaituwolela deli kebilela kweisila wala. 10 E matabudosina tabudotolu eikatusai buligatala buligatala kala wonaku uvatala yumatala bila walakaiwa, ikaliaiisi otapwala papa Bwala Kwebumaboma ila ikapituki makaisina kaitaula kweisila.

11 E Guyau Yaubada ikaibiga baisa Solomoni, kawala, 12 “Kidamwa bukukwabikaula komwaidona ulo karaiwaga kwevakaveka deli kwekikekita, e yeigu bogwa bavagi paila yoku avaka bogwa lakatotila baisa tamam Debida. 13 Yeigu basikaili ulo tomota mina Isireli olumoulela makwaina Bwala Kwebumaboma makwaina lokukwaliai, deli goli gala avai tuta basilavi matausina.”

14 E Solomoni bogwa eivinaku kaliai Bwala Kwebumaboma.

Ivigimkulovaisi lopola Bwala Kwebumaboma

15 Olumoulela taboda kweisila pilakakaraia itabodaisi isailisi itobu wa kebila ilaga walakaiwa, e kebila ikauwaisi metoya kai makaina yayu. 16 Matabudona olumoulela idokaisi yagala “Bomikikila Sainela”, e ikaliaiisi olumoulela Bwala Kwebumaboma otoutom. E kala maloula iboda uvalima isividoga, e ikalitulaisi metoya mapilasina kweisila itobu wa kebila ila itobu walakaiwa. * 17 E matabudona omatala Bomikikila Sainela kala wonaku uvaluwotala uvayu isividoga. 18 E mapilasina kweisila ileiyasi kala katububula yaguma deli lala, e tabudumwaidona wala itabodaisi metoya kweisila, kidamwa dikunela taboda gala ibodi bitagisi.

19 Olumoulela Bwala Kwebumaboma otoutom, matabudona Bomikikila Sainela itabodaisi paila Guyau la Kabutu Didawogala bisailisi. 20 E matabudona olumoulela kala wonaku uvalima isividoga, kala beiyaya uvalima isividoga, deli kala woloula bila walakaiwa uvalima isividoga, e tabudumwaidona wala itabodaisi goulawokuva. E kabolulak itabodaisi metoya mapilasina kweisila. 21 Olumoulela Bwala Kwebumaboma itabodaisi goulawokuva wala, e deli kala woyai goula isipubodaisi kabosusuvi bila matabudona Bomikikila Sainela. Matabudona tuvaila itabodaisi goulawokuva wala. 22 E komwaidona Bwala Kwebumaboma olumoulela itabodaisi goulawokuva wala, e makawala goli kabolula makwaina olumoulela Bomikikila Sainela. *

23 Metoya kaila olibe iyoudulaisi nayu tokolu isim pinupanesi,l kasi wonaku uvayu tomwaidona, e ivitauwaisi minasina nayu olumoulela matabudona Bomikikila Sainela. * 24-26 E nayu wala kasi vakaila deli kasi bububula makawala goli. E pinupanesi iboda pilayu natana natana, deli pinupanesi pilatala pilatala kala vakaila uvatala yumatala, e kala wonaku natana metoya opinupanela pilatala bila pilayuwela iboda uvayu tomwaidona. 27 E ivitauwaisi minasina nayu itopilatalasi olumoulela matabudona Bomikikila Sainela e pinupanela natana ibodi bikabikoni pinupanela sola oluwalela matabudona Bomikikila Sainela, e pilayuwesiga bila itobu opapala matabudona. 28 E nayu wala minasina eisim pinupanesi, e itabodaisi minasina goulawokuva wala.

29 Opapala Bwala Kwebumaboma deli matabudona Bomikikila Sainela ileiyasi kasi katububula minasina mauna eisim pinupanesi, pulopola deli goli lala. 30 E tuvaila goli kebila eitabodaisi goulawokuva wala.

31 E kabosusuvi tabodala pilayu ivagaisi metoya kaila olibe ivitauwaisi okabosusuvi matabudona Bomikikila Sainela omatala, e odabala kabosusuvi ikibuboti kaivalapu kaikela. 32 E kala katububula kabosusuvi ileiyasi mauna isim pinupanesi, pulopola deli lala. E okabosusuvi, minasina mauna isim pinupanesi deli pulopola itabodaisi goulawokuva wala. 33 Paila makatupona kabosusuvi bila matabudona tabudoveka, lulu kaila ivagaisi metoya kai olibe. 34 Mapilasina kabosusuvi tabodala pilayu wala pilakakatupwa ivagaisi metoya kai yayu. 35 Deli katububulela ileiyasi mauna isim pinupanesi, pulopola, deli lala, e itabodaisi goulawokuva wala.

36 E itabodaisi kwaitala baku omatala Bwala Kwebumaboma e makwaina baku kalila iwaiyasi kayuvaitolu dakuna e kayuvaivasilaga ileiyaisi kaitala kaitaula kweisila e makawala ivigakaisi tatoula wala ila walakaiwa.

37 E Bwala Kwebumaboma tumilela eivitouulasi matutona Solomoni eiguguyau taitu kwaivasila e nayuwelaga tubukona, minana tubukonela Siva. 38 E matutona Solomoni bogwa eiboda kweluwotala kwaitala taitu eiguguyau, nalima natolula tubukona minana tubukonela Bulu,m matauna ivinaku kaliai Bwala Kwebumaboma, makawala avaka bogwa eininamsaisi. Solomoni ikikaliai Bwala Kwebumaboma iboda kwailima kwaiyu taitu, e ivinakwaisi.

7

Solomoni la ligisa

1 Solomoni tuvaila ikaliaii la ligisa e tuta kala kaduwonaku eikikaliai iboda kweluwotala kwaitolu taitu. 2-3 Ligisa makwaina tabudotala yagala Bolela Lebanoni Ulakala kala wonaku uvaluwoyu uvayu, kala beiyaya iboda uvaluwotala uvatala, uvalima uvatala isividoga kala wonaku bila walakaiwa. Kokolela kweisila kasatolu, kasatala kasatala kasi bawa kailuwotala kailima, odubasi kaiyobilabala kweisila wala. E tabodala yuviyavi iyoudulokaisi metoya kai kweisila, deli wala ikapoli matabudosina bwaimala eitasaiyaisi makwaina isim kokola makaisina. 4 E papala pilatala deli pilayuwela itaponanaisi ponana iboda kasatolu. 5 Lulu deli ponana kokolela opapasi deli odubasi kwekapatata wala e ponana maponinasina otaboda pilatala deli pilayuwela ikibuboti wala sesia.

6 Tabudoyuwela yagala Bolela Kokola kala wonaku iboda uvaluwotala uvatala, e kala beiyaya iboda uvalima uvatala isividoga. E omatala bwala eitasaiyaisi, isim wala kokolela.

7 Matabudona tabudotolula idokaisi Bolela Takaikaia igiyuwela yagala Bolela Yakala, ambaisa Solomoni bikaraiwaga paila sula, matabudona tabodala iyoudulaisi metoya kai kweisila ivitauwaisi wa kebila ila itobu okaivalapu.

8 E Solomoni la kabosisu titoulela, tabudotala ituwoli otuboulola matabudona Bolela Yakala, kala kaliai makawala wala komwaidona matabudosina. Matauna tuvaila ikaliaii kwaitala la kwava la bwala, minana guyoula Itipita latula, kala gigisa makawala wala makwaisina. *

9 Komwaidona bwala makwaisina deli ligisa eiyoudulokaisi metoya dakuna kwemmatabwaila eivitouula watanawa eila okulumwala. Dakuna makwaisina eikatudubunaisi eitabuvataisi ambaisa eiyoudulasi metoya dakuna olumoulela pwaipwaia, e komwaidona dakuna makwaisina eitadubunaisi wala iwokuva papasi pilatala olopola bwala piliyuwela okoukweda bwala eitavaisi metoya sowa. 10 E tumalesi bwala makwaisina ikaliuwaisi metoya dakuna kwevakaveka makwaisina leikatudubunaisi ambaisa leiyoudulaisi metoya dakuna olumoulela pwaipwaia, mimilisi makwaisina kasi wonaku uvatala isividoga mimilisi goli uvayu. 11 E odabala makwaisina eisailisi dakuna kwekikekita kwetitabuvatu, e odabala kaitaula kweisila. 12 Solomoni la mwaininiga, deli Bwala Kwebumaboma bikubakula makwaina olopola matabudona deli goli kabosusuvi wa Bwala Kwebumaboma tabodasi iyoudulokaisi metoya kasavila kai deli dakuna, kasatolu dakuna kwetatai e oluvi kasavasila pilatala kweisila, e taboda komwaidona eiyoudulaisi makawala wala.

Uram la wotetila

13 E guyau Solomoni iwitali biga baisa taitala tau yagala Uram, matauna taitala tokabitam isisu ovalu Taia, matauna goli tokataraki tanumnumta wotitalela. 14 E tamala tolela Taia bogwa eikaliga, matauna tuvaila saina tokataraki tanumnumta paisewala, e inala metoya odalela Napitalai. Uram saina tokabitam deli tokabitutuki tanumnumta paisewala. Matauna ikabikaula guyau Solomoni la biga paila bikugwai komwaidona tanumnumta wotitalela.

Kaiyu kokola tanumnumta barasi

15 Uram iyouduli kaiyu kokola tanumnumta barasi, kaitala makaisina kala wonaku uvavasi e libaisi eitaina eitapatu uvayu isividoga, matauna ivitomiliwoli makaisina okabosusuvi Bwala Kwebumaboma. 16 Matauna tuvaila iyouduli tanumnumta barasi paila gayasi makaisina, gayayu wala magayasina kasi woloula uvatala, gayayu wala magayasina bikatupitukwaisi odubasi makaisina kokola kaiyu. 17 Odubasi kokola makaisina kaiyu ileiyasi kasi katububula yuwoyoula eibubulokaisi metoya barasi. 18 Deli isailisi kasayu buna leiyouduli metoya tanumnumta barasi.

19 Gayasi magayasina kasi gigisa makawala morobau lalela, e kasi woloula isividoga, 20 e ikatupitukwaisi magayasina isailisi odabala miyana katububula yuwoyoula. E buna makasasina leikasaisi lakatuyu gayatala lakatuyu gayayuwela.

21 E Uram ivitau makaisina kokola kaiyu omatala Bwala Kwebumaboma okabosusuvi. Makaina itotu opilibolimila yagala Yakini e makaina opiliyavata yagala Bwasa. 22 Gayasi magayasina eibubuloki tanumnumta barasi kasi gigisa makawala morobau lalela.

E baisa kala vigimkovila paila youdulela kokola makaisina.

Kwelatala tanumnumta barasi kaitavikotala sopi

23 Uram iyouduli kwelatala kaitavikotala sopi kwelabobuta metoya tanumnumta barasi, kala loum uvatala, kala beiyaya uvayu, libeila eitaina eitapatu uvalima uvatala isividoga. 24 Owodola makwelana eitaina eitapatu ileiyasi kasayu yaguma barasi makwelasina eiyoudulokaisi deli makwelana kaitavikotala sopi migitinidesi wala. 25 E makwelana kaitavikotala sopi isim ulilaguvala kaikobusi bulumakau naluwotala nayu eiyoudulokaisi tanumnumta barasi minasina sibuvatusi ila olopola mitasi ila omalaga, natonu mitasi ila opilibolimila natonu opilibomatu natonu opiliyavata natonu opilikwaibwaga. 26 E makwelana kala poupou makawala katupotala katupwaila sikwekula. Wodola makwelana makawala viga wodola, eikatukwaidoga makawala morobau lalela bikipoi. Sopi kala vakaila bitavikoti iboda 40,000 lukwava.

Waga kaibibiu tanumnumta barasi

27 Uram tuvaila iyouduli kailuwotala waga kaibibiu tanumnumta barasi, kaitala kaitala makaisina kasi maloula deli kasi beiyaya makawala wala ikoma imoi tomwaidona, e kala wonaku bila walakaiwa isividoga. 28 Matauna iyouduli makaisina tabodasi pilapupatata e ivitau osi kabototu * 29 otupwasi mapilasina youdulela kaikobusi laiyoni, bulumakau, deli mauna nayoyowa, deli osi kabototu odubasi deli osikowasi minasina laiyoni deli bulumakau ikatuginigini wala iwokuva. 30 Kaitala kaitala makaisina waga kaibibiu wirisi kwaivasi eiyouduli metoya tanumnumta barasi, deli wiri si kabotavina tuvaila tanumnumta barasi wala. Pilavasi wokulu makaisina isisu kabototu paila kaboma, e makaisina ikatuginigini wala iwokuva. 31 Matauna iyouduli kwaitala kabototu kwaibobuta odabala makwaina paila kaboma bitoula. Makwaina ikounakaila, kala wonaku bila walakaiwa makawala okatupoi metoya odabala waga kaibibiu, e makawala yumatala paila bila olumoulela waga. Isim kala leilai isipatu makwaina. 32 E wirisi kasi wonaku bila walakaiwa makawala yumatala, e makwaisina osikowala taboda mapilasina pilapupatata deli wiri si kabotavina eiyouduli deli waga makaisina. 33 Wirisi makawala waga kaibibiu paila kabilia, wirisi guguwala komwaidona iyouduli metoya tanumnumta barasi. 34 Kaitala kaitala makaisina osikowasi kwaivasi wokulusi makwaisina ikatupituki deli waga kaibibiu. 35 Oudosi makaisina waga kaibibiu ikatububuli itaina itapatu kabototula papala ikatupitukwaisi deli makaina waga kaibibiu. 36 Kabototu makwaisina deli papa mapilasina ileiya kaikobusi bubuli nayoyowa, laiyoni, deli pulopola, ambaisa wala sasa bileiya e bikatuginigini wala biwokuva. 37 Baisa makawala, waga makaisina eiyouduli, komwaidona wala makawala kasi gigisa, kasi bububula deli kasi vakaila.

38 Tuvaila Uram iyouduli kailuwotala kaboma kaitala paila kaitala kaitala waga kaibibiu makaisina. Komwaidona makaisina kaboma kasi woloula deli kasi beiyaya makawala wala isividoga e sopi ibodi bitavikoti lakatulima lakatutolu lukwava. 39 E matauna isaili kailima makaisina waga kaibibiu mapilana opolibolimila wa Bwala Kwebumaboma, e kailima mapilana opiliyavata; e makwelana kaitavikotala sopi isaili owokulula Bwala Kwebumaboma mapilana opilibomatu.

Kala bawa guguwala Bwala Kwebumaboma

40-45 E Uram tuvaila iyouduli kulia, bolu, deli kaiyeilala pwanosi. Matauna ivigimkulovi komwaidona la wotetila baisa guyau Solomoni paila Guyau la Bwala Kwebumaboma. Baisa makawala avaka avaka leiyouduli.

Kaiyu kokola

Gayayu gayasi odabala kokola makaisina

Yuwoyoula katububulela magayasina gayasi kokola makaisina

Lakatuvasi buna tanumnumta barasi, eitakasaisi kasayu paila kaitala kaitala kokola kasi bawa lakatutala itavinaisi odabala magayasina

Kailuwotala waga kaibibiu

Kailuwotala kaboma

Kaitavikotala sopi

Bulumakau naluwotala nayu la kabototu makwelana kaitavikotala sopi

Kulia, bolu, deli kaiyeilala pwanosi.

Komwaidona guguwala Bwala Kwebumaboma, makwaisina Uram leiyouduli paila guyau Solomoni, komwaidona wala tanumnumta barasi saina kaivivivila. 46 E guyau ikaraiwogi biyouduli komwaidona guguwa makwaisina olumoulela bwala makwaina leiyoudulasi barasi oluwalaisi Sukoti deli Saretana, mapilana Yoridani Itayatila. 47 Solomoni gala ivitopwapu kala mokaila tanumnumta barasi, paila uula saina bidugaga, mapaila kala mokaila gala wala avai tuta tomota binikolaisi.

48 Solomoni tuvaila ikaraiwogi iyoudulaisi guguwa goula paila Bwala Kwebumaboma kabogwabu lula, tebeli makwaina paila bisemakavaisi beredi baisa Yaubada, * 49 kailuwotala kaitapa la kabototu makaisina eitotusi odabala matabudona Bomikikila Sainela, kailima opilibolimila e kailima opiliyavata; lala, kaitapa, deli kailakavilela pwanosi, * 50 viga, kailakavilela kaitapa, bolu, kaboma paila maiina simasimina, kabosakaila pwanosi kuwokakata, deli buluvala paila lulula matabudona Bomikikila Sainela deli goli komwaidona Bwala Kwebumaboma lulula, komwaidona guguwa makwaisina eibubulokaisi goulawokuva wala.

51 Avai tuta guyau Solomoni ivinaku wotitalela Bwala Kwebumaboma, matauna ikedidagi komwaidona guguwa makwaisina olumoulela matabudosina bwaimala Bwala Kwebumaboma makwaisina goli tamala Debida leikabomi baisa Guyau - siliba, goula, deli mimilisi ituwoli guguwa. *

8

Kabutu Didawogala imaiyaisi wa Bwala Kwebumaboma

1 Mapaila guyau Solomoni idou komwaidona tokugwala boda deli dala makwaisina Isireli bimakaiasi matauna mapilana Yerusalem, kidamwa bikauwaisi Guyau la Kabutu Didawogala metoya Saiyoni, baisa goli Debida la Vilouveka, e bilauwaisi wa Bwala Kwebumaboma. * 2 E tubukonela Etanim matausina isigugulasi matutona Buliyoyova Pakala.n* 3 Avai tuta komwaidona tokugwala boda bogwa eisigugulasi, e tolula ilupaisi Kabutu Didawogala 4 e ikauwaisi ilauwaisi wa Bwala Kwebumaboma. E mina Libai deli tolula ikatupilakwaisi tuvaila Guyau la Buliyoyovao deli komwaidona guguwala ilauwaisi wa Bwala Kwebumaboma. 5 E guyau Solomoni deli komwaidona mina Isireli isigugulasi omatala Kabutu Didawogala e saina bidugaga sipi deli bulumakau ivigakaisi lula - saina bidugaga gala gagabila bitakalau. 6 Oluvi tolula ikauwaisi Kabutu Didawogala e ikovisuyaisi wa Bwala Kwebumaboma e isailisi olumoulela matabudona Bomikikila Sainela, osikowasi minasina mauna isim pinupanesi.p 7 E pinupanesi mapilasina eiyosokanaisi ikapoli didawaga makwaina deli katikewala. 8 E kidamwa availa bitoli omatala matabudona Bomikikila Sainela, igagabila wala bigisi matala makaisina kaitakewa, mitaga gala wala ambaisa tuvaila. (E tuta baisa goli kaitakewa makaisina eisisu wala.) 9 E gala wala avai vavagi olumoulela Kabutu Didawogala mesinaku wala pilayu dakuna mapilasina Mosese bogwa eikatubiasi wa Koya Sinai, matutona Guyau eivagi Kabutu deli mina Isireli, matutowena leimaisi metoyasi mapilana Itipita. *

10 Avai tuta tolula isilavaisi Bwala Kwebumaboma, saina nanakwa wala lowalowa ikuboli Bwala Kwebumaboma, * 11 e Guyau visigala ikavikavila, mapaila matausina tolula gala igagabila bikaimilavausi paila bivagaisi makawala avaka kasi karaiwaga. 12 Mapaila Solomoni inigada, kawala,

“Mwa Guyau, yoku lokusaili kalasia wa labuma,

mitaga yoku lokunagi kidamwa bukusisu olowalowa deli odudubila.q*

13 Ka, baisa tuta lakaliai makwaina Bwala Kwebumaboma paila yoku,

e makatupona goli bukusivagasi tuta gala biwokuva.”

Solomoni la bigatona baisa tomota

14 E tomota bogwa eitolisi baisa, e guyau Solomoni itovilaki matausina, e matauna inigada baisa Yaubada kidamwa bikabwaili matausina. 15 E ikaibiga kawala, “Kala yakaula Guyau, matauna goli da Yaubadasi! Matauna bogwa eivagi makawala la biga katotila eiluki tamagu Debida, matutona eilivala, kawala, 16 ‘Metoya wa tuta matutona lakaimilivau ulo tomota metoya mapilana Itipita e leima lagaila, yeigu gala anagi kwaitala valu metoya okubilela Isireli, kidamwa bikaliaiisi kwaitala Bwala Kwebumaboma, e baisa goli bukutapwarorusi baisa yeigu. Mitaga lanagaim yoku Debida, kidamwa bukukwaraiwogi ulo tomota.’ ” *

17 E Solomoni isaitaula kawala, “Tamagu Debida ininamsi mwada bikaliai Bwala Kwebumaboma paila kabotapwaroru baisa Guyau da Yaubadasi. * 18 Mitaga Guyau Yaubada eiluki matauna, ‘Mokwitala m nanamsa duwosisia paila magim bukukwaliai Bwala Kwebumaboma paila yeigu, 19 mitaga yoku gala avai tuta bukukwaliai makwaina. Mitaga latum wala tatoum, matauna bikaliai ulo Bwala Kwebumaboma.’ *

20 “E baisa tuta Guyau Yaubada eivagi makawala la biga katotila. Ka, yeigu wala lakaimapu tamagu, e laguyoi Isireli, deli yeigu goli lakaliai Bwala Kwebumaboma paila kabotapwaroru baisa Guyau da Yaubadasi. 21 E ka, tuvaila, yeigu bogwa lakatubiasi kabala olumoulela Bwala Kwebumaboma paila Kabutu Didawogala. E olumoulela leisewoyasi mapilasina dakuna pilapupatata dikunela Kabutu makwaina Guyau Yaubada eikabutu deli tubudoiasi matutona eivisunupuloi matausina metoya mapilana Itipita.”

Solomoni la nigada

22 E oluvi Solomoni ila itoli omatala kabolula, baisa tomota komwaidona omitasi, iyosali yamala walakaiwa, 23 e inigada, kawala, “Mwa Guyau, yoku si Yaubada mina Isireli. Gala taitala yaubada makawala yoku wa labuma kaina watanawa odabala pwaipwaia. Yoku kuvagi makawala m kwabutu baisa m tomota, deli kumitukwaii matausina, kidamwa goli ikabikuwolaimsi deli ninasi komwaidona. 24 Bogwa lokuvagi makawala m biga katotila baisa tamagu Debida. Lagaila goli komwaidona m biga bogwa lokuvigimkulovi. 25 E Guyau, mina Isireli si Yaubada, anigadaim kidamwa baisa tuta bukuvagi makawala biga katotila makwaina ituwoli baisa tamagu, matutona lokuluki mwada tuta komwaidona taitala metoya odalela biguyoi mina Isireli, kidamwaga bikabikuwolaimsi makawala matauna titoulela la kabikaula baisa yoku. * 26 Mwa! Yoku mina Isireli si Yaubada, tuta baisa kutagwala kidamwa komwaidona m biga katotila baisa tamagu Debida m towotetila gala wala bisala.

27 “Mwa Yaubada, ki, igagabila yoku bukusigaga baisa odabala pwaipwaia ke? Kugisi labuma saina kwevakaigaga, mitaga gala wala bibodaim. E ka, makwaina Bwala Kwebumaboma lakaliai - ki, ammakawala bavigaki kala kwaiveka kidamwa bibodaim? * 28 Mwa! Guyau ulo Yaubada, yeigu goli m touwata. Kunakaigali ulo nigada, e bukuvagi makawala ulo kapuloki yam lagaila. 29 Kuyamati m Bwala Kwebumaboma yam deli bogi, paila bogwa lokunagi makwaina Bwala Kwebumaboma paila kabotapwaroru baisa yoku. Mapaila kunakaigalaigu avai tuta batovilaki makwaina Bwala Kwebumaboma e banigada. * 30 Mwa Guyau! Kulagi ulo nigada, deli si nigada m tomota avai tuta bitovilakaisi Bwala makwaina e binigadasi. E om kwabosisu wa labuma kunakaigalaimasi deli kuligaiwa ma sulasi.

31 “Kidamwa availa itabinaki sola mwada ivagi sula baisa matauna, e bimaiyaisi matauna om kwabolula wa Bwala Kwebumaboma makwaina, kidamwa bilivala biga katotila mwau mwada matauna tobwaila wala, 32 e, mwa! Guyau, kunakaigali metoya wa labuma e kuyakali matausina m towotetila. Kumipuki matauna tosula makawala avaka bibudoki, e kutanekuga matauna tobwaila.

33 “Kaina tilaula bitomgwagasi odubasi m tomota mina Isireli paila bogwa imitugagasi baisa yoku. E kidamwa m tomota bisivilasi bikaimilavausi baisa yoku e bimaisi wa Bwala Kwebumaboma makwaina, e deli ninasi watanawa binigadasi mwada bukuligaiwa si mitugaga, 34 e kunakaigali matausina metoya wa labuma. Kuligaiwa si mitugaga m tomota, e kukwaimilivau matausina oviloutabusi makwaina lokusaiki tubusia.

35 “Kidamwa avai tuta bukuyusi kuna paila uula m tomota bogwa imitugagasi baisa yoku, e oluviga bininavilasi e bitovilakaisi makwaina Bwala Kwebumaboma, e deli ninasi watanawa binigadasi paila si sula, 36 kunakaigali matausina metoya wa labuma. Kuligaiwa si mitugaga guyau deli m tomota mina Isireli. E kuvituloki matausina kidamwa tuta tuta bivagaisi avaka duwosisia. Mwa Guyau! Kuwitali kuna bikuni m valu, makwaina lokusaiki m tomota bivigakaisi viloutabusi.

37 “E avai tuta molusaula kaina avai lelia bima oma valusi e kaina kama yagogusi waigigi bigabu, kaina budovila nipawa bikomdabwaisi, e kaina kama tilaulasi biwaimasi, kaina avai katoula bimakaiamasi, 38 bukunakaigali ma nigadasi. E kidamwaga availa availa m tomota mina Isireli bitovilakaisi makwaina Bwala Kwebumaboma e biyosalaisi yumasi binigadasi deli si ninamwau metoya olumoulesi, 39 kulagi si nigada. E metoya om valu wa labuma kunakaigali matausina, e kuligaiwa si mitugaga, deli kupilasi goli matausina. Yoku wala kammwaleta kunikoli tomota si nanamsa metoya olumoulesi. Mapaila kusaiki tomota taitala taitala makawala avaka bibodi matauna. 40 E igagabila m tomota bikabikuwolaimsi tuta komwaidona osi sisu ovalu makwaina lokusaiki tubumaiasi.

41-42 “E avai tuta taitala togilagala tolela omiloutala bilagi bulogam deli vavagi makwaisina bogwa lokuvigaki m tomota. E kidamwa matauna togilagala bima bitapwaroru e binigada baisa yoku olopola Bwala Kwebumaboma makwaina, 43 kunakaigali la nigada. Metoya om kwabosisu wa labuma, kulagi matauna e kuvagi makawala avaka binigadaim. E igagabila tomota komwaidona ovalu watanawa binikolaimsi, deli bikabikuwolaimsi, makawala goli m tomota mina Isireli ivigakaimsi. E mapaila makwaina Bwala Kwebumaboma lakaliai ibodi bikatetasi kidamwa makwaina wala bibudoki kabotapwaroru baisa yoku.

44 “Avai tuta bukukwaraiwogi m tomota bilosi ikabiliasi ambaisa wala deli kasi tilaula. E makwaiwena valu ikikabiliasi, kidamwa bitovilakaisi valu makwaina lokunagi deli Bwala Kwebumaboma makwaina lakaliai paila yoku, e binigadasi baisa yoku, 45 kunakaigali si nigada. E metoya wa labuma kulagi si nigada e kuvigaki bitomgwagasi.

46 “E Guyau, gala goli taitala isisu gala deli la mitugaga. E ka, kaina m tomota bimitugagasi baisa yoku, deli yoku om gibuluwa kutagwala kasi tilaula biyosisi matausina e bilauwaisi makawala tokatupipi baisa tuwoli valu. E kaina goli valu makwaina kaduwonaku, 47 mitaga kunakaigali m tomota si nigada. Mwa Guyau! Kidamwa bisisuaisi valu makwaina e bininavilasi deli binigadasi baisa yoku, bikamitulaisi avaka avaka si mitugaga bogwa eivagaisi, kulagi si nigada. 48 Olumoulela valu makwaina eilokaiasi, kidamwa bininavilasi oninasi komwaidona, e bitovilakaisi valu makwaina bogwa lokusaiki tubumaiasi, valu makwaina yoku bogwa lokunagi, deli Bwala Kwebumaboma makwaina bogwa lakaliai paila yoku. E kidamwa binigadasi makawala goli, 49 e kunakaigali si nigada. Om valu wa labuma kulagi deli kunokapisi matausina. 50 Si mitugaga komwaidona kukwau kuligaiwa, deli si kosomapu baisa yoku. E kuvigaki kasi tilaula binokapisaisi matausina. 51 Matausina m tomota tatoum, matausina lokuvisunupuloi metoya mapilana Itipita, makwaina valu goli makawala kova kovalululu.

52 “Mwa Guyau Yaubada, anigadaim kidamwa yoku tuta komwaidona bukumitukwaii m tomota mina Isireli, deli goli si guyau. Deli avai tuta bidousi baisa yoku paila pilasi, kulagi si nigada. 53 Bogwa lokunagi matausina metoya tomota komwaidona paila m tomota tatoum, makawala bogwa lokuluki matausina metoya m touwata Mosese, avai tuta lokuvisunupuloi tubumaiasi metoya mapilana Itipita.”

La nigada kala vigimkovila

54 E tutala ininigada makawala, Solomoni eitobu kwetutula omatala kabolula e deli yamala kweyayu eikoulela. E igau Solomoni bogwa ivenoku ninigada baisa Guyau, e itomalaula omatala kabolula, 55 e kaigala kaigaveka inigada kidamwa Yaubada bikabwaili la tomota komwaidosi isigugulasi baisa. E ilivala, kawala, 56 “Kala yakaula Guyau, paila matauna eisaiki la tomota vakota, makawala la biga katotila. Matauna goli eivagi makawala la biga katotila komwaidona, avaka eikatotila baisa la touwata Mosese. * 57 Anigada baisa Guyau matauna da Yaubadasi kidamwa bisisu deli yakidasi, makawala goli eisisu deli tubudoiasi. Ibodi matauna gala wala avai tuta bisilavaidasi, kaina bipakaidasi. 58 Ibodi matauna bivigakaidasi bitakabikuwolaisi matauna, kidamwa tuta komwaidona bitasisuaisi makawala nanola, e bitavagaisi makawala makwaisina la karaiwaga kwevakaveka deli kwekikekita, makwaisina eisakaibogwi tubudoiasi. 59 E anigada Guyau da Yaubadasi kidamwa tuta komwaidona biluluwai wala makwaisina nigada avaka avaka laninigadi matauna. E ibodi matauna tuta komwaidona binokapisi la tomota mina Isireli, deli goli yeigu si guyau, avaka avaka bibodi paila yakidasi yam kwaitala kwaitala. 60 E mapaila komwaidona boda ituwoli ituwoli ovalu watanawa binikolaisi kidamwa Guyau kalamwaleta wala matauna Yaubada, e gala taitala yaubada tuvaila isisu ambaisa. 61 E yokomi la tomota tuta komwaidona ibodi bukutugwalaimi tomwaidomi baisa Guyau da Yaubadasi, e bukukwabikuwolaisi makwaisina la karaiwaga kwevakaveka deli kwekikekita, makawala goli tuta baisa lokuuvagaisi.”

Ibulamaisi Bwala Kwebumaboma

62 E oluvi guyau Solomoni deli komwaidona tomota matausina eisisuaisi baisa igabwaisi lula baisa Guyau. 63 Matauna ivigaki lula paila kalubaila lulelar 22,000 bulumakau deli 120,000 sipi. E mapaila Solomoni deli tomota komwaidona ibulamaisi Bwala Kwebumaboma. 64 E yam makwaina wala, matauna ikabomi lopola bikubaku makwaina omatala Bwala Kwebumaboma. E baisa oluvi igabu lula kwegubugabu, isemakavi witi, deli goli posasi minasina mauna eivigaki kalubaila lulela. Matauna eivagi makawala paila uula makwaina kabolula barasi olumoulela Bwala Kwebumaboma saina kwekekita e gala bibodi paila bigabwaisi komwaidona makwaisina lula odabala.

65 E baisa wa Bwala Kwebumaboma, Solomoni deli komwaidona mina Isireli ivagaisi Buliyoyova Pakala iboda kwailima kwaiyu yam. E boda saina kwevakaigaga leimaisi metoya Amati Kadaula opiliyavata e ila itobu okaligeila Itipita mapilana opilibolimila. 66 E bogwa kwailima kwaitolu yam, Solomoni iwitali tomota komwaidona ilosi osi valu. E komwaidosi wala iyakawolaisi matauna, e deli si mwasawa ilosi osi valu, paila uula komwaidona kasi mitakwai Guyau leisaiki la touwata Debida deli goli la tomota mina Isireli.

9

Yaubada iviloubusi siviyuwela baisa Solomoni

1 Guyau Solomoni bogwa ivinaku kaliai Bwala Kwebumaboma deli ligisa, deli vavagi komwaidona avaka magila bikaliai, 2 e oluvi Guyau Yaubada iviloubusi siviyuwela baisa matauna, makawala eiviloubusibogwa baisa matauna mapilana Gibioni. * 3 E Guyau Yaubada ikaibiga baisa matauna, kawala, “Bogwa lanakaigali m nigada. E bakabomi makwaina Bwala Kwebumaboma lokukwaliai, e makwaina wala tomota bititapwarorusi baisa yeigu tuta gala biwokuva. E bamitakavati makwaina deli bayamati makwaina tuta komwaidona. 4 Kidamwa m wotetila baisa yeigu duwosisia deli bukutugwali nanom komwaidona baisa yeigu makawala tamam Debida bogwa eivagi, deli kidamwa bukukwabikuwoli ulo karaiwaga deli bukuvagi vavagi komwaidona makwaisina avaka lakaraiwogaim, 5 e yeigu bavagi makawala makwaina biga katotila lasaiki tamam Debida avai tuta laluki mataunas paila dalela bikaraiwogaisi mina Isireli tuta komwaidona. * 6 Mitaga kidamwa yoku kaina tubumwa gala bukukwabikuwolaigusi, kaina bukukoulovaisi karaiwaga kwevakaveka deli kwekikekita makwaisina lasakaimi, e bukutapwarorusi baisa ituwoli yaubada, 7 yeigu bavabutu ulo tomota mina Isireli metoya valu makwaina lasaiki matausina. E tuvaila basilavi makwaina Bwala Kwebumaboma bogwa lakabomi mwada makwaina wala baisa bititapwarorusi baisa yeigu. E tomota ambaisa ambaisa bikovilaisi mina Isireli e bikaluwouwaisi. 8 Makwaina Bwala Kwebumaboma bavigaki biviloububu, e availa availa bisuwaisi opapala bitutu uwosi deli bitakala ninasi. E bikatupoisi, kawasi, ‘Tauwau, avaka uula Guyau eivagi makawala baisa valu makwaina deli makwaina Bwala Kwebumaboma?’ * 9 E tomota bivitakaulokaisi, kawasi, ‘Ka, uula wala matausina isilavaisi Guyau si Yaubada, matauna eivisunupuloi tubusia metoya Itipita. Matausina isailisi si dubumi baisa ituwoli yaubada e itapwarorusi baisa minasina. E mauula baisa Guyau eimai makwaina kabommayuyu baisa matausina!’ ”

Solomoni la kabutu deli Iram

10 Kwailuwoyu taitu goli eiboda paila Solomoni bikaliai Bwala Kwebumaboma deli la ligisa. 11 Iram guyoula Taia eisaiki komwaidona makaisina kweisila deli yayu e deli goula kala bawa avaka bibodi paisewa makwaina. E avai tuta paisewa eivinakwaisi guyau Solomoni isaiki Iram valu kala bawa pilaluwoyu metoya olumoulela mapilana Galili. 12 Iram ila bigisi mavilousina mitaga gala ibudoki nanola. 13 Mapaila iluki Solomoni kawala, “Tuwagu, mwa — ka, mavilousina wala lokusakaigu, kadai!” Mauula mapilana eidokaisi yagala Kabulit e isetuwoli yam lagaila goli idokaisi makawala. 14 Iram leiwitali eilokaia Solomoni goula kala mokaila ikalisau gulotala taitu uvaluwotala (4,000 kg).u

Avaka tuvaila Solomoni eivagi

15 Metoya ola karaiwaga minimani Solomoni iluluki bidubadu bipaisewasi, e metoya osi paisewa Solomoni eikaliai Bwala Kwebumaboma deli ligisa, e tuvaila ikaluduboli pwaipwaia mapilana opilibomatula valu deli ikaliaii kalila valu. E keda makadana goli matauna tuvaila eikaliaivau valu mapilasina Asora, Megido deli Gesera. 16 (Matauna guyoula Itipita eikabiliaisi Gesera e iyoulisi, ikatumataisi tomotala e igabwaisi valu. Oluvi isemakavi valu mapilana isaiki latula vivila wa tuta matutona ivaisi kasitaiyu Solomoni, 17 e Solomoni ikaliaivau valu.) E metoya ola karaiwaga minimani Solomoni tuvaila ikaliaivau Betorona Otalawa, 18 Bealati, Tamara mapilana oviloupakalela Yuda, 19 mapilasina valu ambaisa eikouguguli la guguwa, mapilasina paila la wosa deli la waga kaibibiu, deli avai vavagi tuvaila matauna magila bikaliaii olumoulela Yerusalem, Lebanoni, deli ambaisa tuvaila ola kabokaraiwaga. 20-21 Solomoni ivigaki la topaisewa tomota matausina dalesi mina Kenani matausina goli mina Isireli gala ikatumataisi avai tuta leiyoulisi si valu. Baisa kasi kakalawa mina Amora, Itai, Peresi, Ivi, deli mina Yebusi, matausina dalesi isetuwolaisi wala ula leima lagaila. 22 Solomoni gala ivigaki mina Isireli ula, matausina iwotetilasi makawala la tokabilia, tokaraiwaga, kumatoula, waga kaibibiu kala topwalova, deli wosa kala tosisila.

23 E kasi bawa tokwaraiwaga eikugwaiyaisi mabudona tokaliai lakatulima tailuwolima (550) eipupaisewasi osikowala Solomoni la paisewa paila kaliai komwaidona.

24 Solomoni ikouguguli kaliai uvagila komwaidona mapilana opilibomatula valu, avai tuta la kwava minana guyoula Itipita latula bogwa isilavi makatupona Debida la Vilouveka e isuvi bwala makwaina Solomoni eikaliaii paila minana.

25 Taitu kwaitala kwaitala Solomoni bisivatolu gubugabu semakai kwegubugabu deli kalubaila semakaila baisa Guyau okabogwabu lula makwaina leikaliaii. Matauna tuvaila bigubugabu maiina simasimina baisa Guyau. E makawala goli ivinaku kaliai Bwala Kwebumaboma. *

26 Guyau Solomoni ikamdi pitalela waga mapilana Esionigeba, katitaikina Elata, okawolawala Mlulela Akaba, mapilana oviluwela Edom. 27 E guyau Iram iwitali mimilisi kala usogelu toluguta metoya ola waga ilosi iwotetilasi deli Solomoni kala usogelu. 28 Matausina ikewasi ilosi mapilana Opira ikedidagaisi saina bidubadu goula kala vakaila ikalisau kala mokaila kwailuwotala kwaivasi taniv ikaimalaisi imiakaisi Solomoni.

10

Giyouvilela Siba ilokaia Solomoni

1 E giyouvilela Siba ilagi bulogala Solomoni, mapaila ila ikwaidadina Yerusalem, kidamwa biwakoli matauna metoya ola katupoi kwaimoumwau. * 2 E minana ima deli la boda budoveka kala tobwakuli, e tuvaila bidubadu minasina kameli ikikauwaisi otupwasi vana ituwoli ituwoli, veiguwa e deli goli bidugaga goula. E avai tuta minana ibodasi sola Solomoni, minana ikatupoi komwaidona la katupoi makwaisina ininamsi onanola. 3 E matauna imapu komwaidona la katupoi. Paila gala kwaitala katupoi biyokwai wowola matauna mwada gala bibodi bitaneku. 4 E giyouvilela Siba ilegaki taigala Solomoni la kabitam, deli igisaki matala la ligisa makwaina eikaliaii. 5 Minana igisi kaula eiyeyasi eisailisi okabokamkwam deli Solomoni la tosikwawa si kabosisu, si kabowotetila touwata wa ligisa, kasi kwama migitinidesi eisisikomasi, e la tokaitutula okabokamkwam, e deli makwaisina la lula leigabu wa Bwala Kwebumaboma. E vavagi makwaisina ivigaki minana itakala wala nanola e gala kabovitakaula. 6 E minana ikaibiga baisa guyau Solomoni kawala, “Mwa, bogwa mokwita kadai! Avaka lalilagi ogu valu paila bulogam deli m kwabitam mokwitatoula wala! 7 Mitaga gala wala adubumi, tatoula wala eikau kaikegu lama e lagisaki omatagu komwaidona m guguwa. Mitaga gala goli mabila livalem leilukwaigusi. Paila m kwabitam deli m guguwa saina wala bidugaga e galaga makawala avaka eilukwaigusi. 8 Mwa! Iyubwailasi m kukova kadai! E deli iyubwailasi m towotetila, paila matausina tuta komwaidona isisuaisi omatam e deli si mwasawa ililagaisi m kwabitam, kadai! 9 Kala yakaula Guyau m Yaubada! Ka, matauna bogwa ivituloki la mwasawa paila yoku, paila eivigakaim bukuguyau, kidamwa bukuguyoi m tomota deli karaiwaga duwosisia. Paila uula la yebwaili paila Isireli isisu ikanuvagasi goli!”

10 E isaiki la bobwailila baisa guyau Solomoni, makwaisina guguwa leimai goula ikalisau gulotala taitu uvaluwotala (4,000 kg), deli saina bidugaga vana deli veiguwa. E vana magulona minana leisaiki matauna ikalisuwoli komwaidona magulosina availa availa leisakaibogwisi.

11 (Iram la waga matupilana leididagaisi goula metoya Opira leimaiyaisi, e tuvaila imaiyaisi saina bidubadu mapilasina kaga, e deli veiguwa, metoya valu mapilana. 12 E Solomoni ikau mabubosina kai e ivigaki kala todada Bwala Kwebumaboma deli la ligisa. E tuvaila mimilisi ivigaki gita deli yuka paila towawai. E mapilasina kaga saina pilaminabwaita ikalisuwoli avai kaga avai kaga omitibogwa leimaiyaisi olopola Isireli, e gala avai tuta tuvaila igisaisi makawala mapilasina.)

13 E guyau Solomoni isaiki kala bobwailila makwaisina eililasi baisa minana. E ikatumkulovi goli isaiki komwaidona avaka avaka minana giyouvilela Siba eikapuloki. E oluvi minana deli kala tobwakuli ikaimilavausi osi valu Siba.

Guyau Solomoni la veiguwa

14 E taitu kwaitala kwaitala guyau Solomoni bibubani goula saina bidugaga, kala bidugaga makawala kwailuwoyu kwaitolu tani.w 15 Deli goli ibani mani metoya matausina togigimwala ipokapokalasi, e metoya avai pokala tuvaila metoya oyumasi guyousi Arebia deli tokwaraiwogasi mapilasina olumoulela Isireli.

16 Solomoni iyouduli kailakatuyu vayoula kaivakaveka, e kaitala kaitala ikatububulaisi goula kala vakaila makawala tala beyawa (7 kg). 17 E tuvaila goli iyouduli kailakatutolu vayoula kaikikekita e ikatububulaisi makaisina metoya goula kala vakaila ivakatapwala peta. E ikau makaisina isaili olumoulela la ligisa ikatububuli matabudona yagala “Lebanoni Umilela.”x

18 E deli, matauna ikaliai kwaitala takaikaia kwaiveka. Kabulotala makwaina ikatububuli metoya doga wala e kesalaga ikatububuli metoya goula saina bwainigaga. 19-20 Makwaina takaikaia iboda kailima kaitala daga, e deli iyoudulaisi kaikobula laiyoni isailisi otupwasi makaisina daga. E laiyoni kasi bawa iboda naluwotala nayu. E takaikaia otuboulola odabala iyoudulaisi pwanetala bulumakau namwala, e opapala kabosakaila yamila isailisi nayu kaikobula laiyoni tuvaila. E gala kwaitala takaikaia makawala makwaina itotu olumoulela avai kabokwaraiwaga ambaisa ambaisa.

21 Komwaidona Solomoni kala viga ibubulaisi metoya goulawokuva wala. E komwaidona la guguwa kamkwam olopola matabudona Lebanoni Umilela goulawokuva wala. E mitaga Solomoni ola tuta gala ibubulaisi siliba, paila idokaisi siliba gala dimlela. 22 E matauna la waga patilela ikokewasi deli Iram la patila. E bogwa biboda kwaitolu taitu bikokewasi bimaiyaisi goula, siliba, doga, e deli maniki navakaveka deli nakikekita.

23 E guyau Solomoni la guguwa deli la kabitam saina vakaigaga, gala taitala guyau bipati makawala matauna, 24 e komwaidona valu saina magisi bimaisi bilagaisi Solomoni la kabitam avaka Yaubada bogwa leisaiki. 25 E komwaidosi tomota availa availa imakaiasi matauna imiakaisi si bobwailila, guguwa leibubulokaisi metoya siliba deli goula, kwama, kaiyala, vana, wosa deli miuli. E taitu taitu makawala goli.

26 Solomoni ikatuyouli lakatuluwotala lakatuvasi waga kaibibiu deli 12,000 wosa. Mimilisi isaim mapilana Yerusalem, e mimilisi iwitali ilosi ovilouvakaveka ituwoli ituwoli. * 27 Wa tuta matutona iguguyau e siliba saina bidugaga kala bawa makawala dakuna olumoulela Yerusalem, deli kweisila saina bidugaga, makawala kala bawa riga. * 28-29 E mina Msiri deli mina Silisiay igigimwalasi wosa baisa avai valu avai valu, e tuvaila makawala mina Itipita igigimwalasi waga kaibibiu. Mitaga Solomoni la towotetila ikikaraiwogaisi gigimwala makwaisina. Isakaisi guyousi mina Itai deli mina Siria si wosa deli waga kaibibiu, e bigimolaisi waga kaibibiu kaitala mapula lakatulima lakatutala siliba, e natana wosa mapula lakatutala kweluwolima siliba. *

11

Solomoni itotubuloki Yaubada

1 Solomoni saina iyebwaili vilesi kedakeda. Matauna kala vaigwadi guyoula Itipita latula oluviga ivaiya vilesi Itai, Mowabi, Amoni, Edom deli Saidoni. * 2 Ilagoli Guyau ikaraiwogi mina Isireli gala bivaipelasi deli tomota mabudosina mitaga matauna ivaipela wala vilesi kedakeda, e taga bivakadaisi mina Isireli bikovigasi ninasi baisa ituwoli yaubada. * 3 Solomoni la kukova giyouvila kasi bawa 700 e minasina la ula eivigakiga makawala la kukova kasi bawa 300. E minasina ivigakaisi matauna itotubuloki Yaubada. 4 E tutala bogwa eitomoya minasina ikoyoulisi matauna iwokaia itapwaroru baisa togilagala si yaubada. Matauna gala ikimidagi Guyau la Yaubada, makawala tamala Debida leivigaki. 5 Matauna eitemmali Asitati minana mina Saidoni si yaubada tokolu deli Moleki minana mina Amoni si yaubada kabokakayuwa. 6 Matauna imitugaga baisa Guyau e gala ikamokwita baisa matauna makawala tamala Debida. 7 E odabala koya opilibomatula Yerusalem matauna ibudi katupotala valu paila bititapwarorusi baisa Kemosi, minana mina Mowabi si yaubada kabokakayuwa, deli katupotala paila Moleki minana mina Amoni si yaubada kabokakayuwa. 8 Matauna tuvaila ibudi mimilisi valu paila si kabotapwaroru komwaidosi minasina la kukova vilesi kedakeda e gagabila minasina bigibugabusi lula maiina simasimina e bisemakavaisi baisa si yaubada minasina tokolu.

9-10 Ilagoli Guyau, matauna Isireli la Yaubada, bogwa leiyoumatila baisa Solomoni sivayu e ikaraiwogi matauna gala tuvaila bitapwaroru baisa yaubada nammitawasi, mitaga Solomoni gala wala ikabikuwoli Guyau mitaga itotubuloki wala matauna. Mapaila Guyau saina igibuluwi Solomoni 11 e iluki matauna kawala, “Paila bogwa lokukodidaimi m kwabutu deli yeigu e lokukoulovi ulo karaiwaga makwaisina, e yeigu abiga katotila kidamwa bakau m kwaraiwaga basaiki taitala m tosikwawa. 12 E mitaga, paila wala tamam Debida kala kamaiaba gala bavagi makawala om tuta tomomova, mitaga otutala latum biguguyau bavagi makawala. 13 Yeigu gala bakau kabokaraiwaga komwaidona metoya baisa matauna. Kaimapula yeigu baligaim baisa matauna dalela dilatala, paila uula baluluwai ulo touwata Debida deli goli baluluwai Yerusalem mavilouna ulo viloutoula.”

Solomoni kala tilaula

14 Mapaila Guyau iulisali Adadi matauna dalesi guyousi Edom, bivigaki kala tilaula Solomoni. 15-16 E tuta omitibogwa, avai tuta Debida bogwa leiyouli Edom, e Yowabi kumatoula deli la tokabilia ilosi ibekobekwasi tomata. Matauna deli la tokabilia isisuaisi olopola Edom nalima natana tubukona, e wa tuta matutona matausina ikatumataisi komwaidosi tauwau olopola Edom. 17 Kesala tommomova Adadi deli mimilisi tamala la towotetila mina Edom, matausina isakaulasi ilosi Itipita. (Tuta matutona Adadi igau wala gwadi.) 18 Matausina isilavaisi Midiani e ilosi Parani, mimilisi tomota ituwoli itokailasi osi boda isegulikaisi deli matausina. Iloulasi ilosi Itipita e ilokaiasi guyau, matauna isaiki Adadi pwaipwaia deli kwaitala bwala e deli tuvaila isaiki kaula. 19 E Adadi sola guyoula Itipita si kalubaila saina bwainigaga, mapaila guyau isaiki minana giyouvila Tapenesi bodala, e Adadi ivaiya minana. 20 E minana iuni latula tau, yagala Genubata. E giyouvila ivakalai matauna ilau ovilouveka, e matauna isisu deli guyau litula.

21 Avai tuta biga ikatulaguva baisa Adadi mapilana Itipita paila Debida bogwa leikaliga, e deli la kumatoula Yowabi bogwa leikatumataisi, Adadi iluki guyau kawala, “Kutagwala bakaimilavau ogu valu tatougu.”

22 E guyau ikatupoi matauna kawala, “Avaka paila? Ki kaina gala lasakaim avaka magim ke? E mauula magim bukukwaimilavau om valu ke?”

Adadi ivitakauloki guyau kawala, “Kutagwala wala bala.” E matauna ikaimilavau ola valu tatoula. Avai tuta Adadi matauna guyoula Edom, matauna tomitugaga deli tilaulela mokwita Isireli.

23 E Yaubada tuvaila ivigaki Resoni matauna Eliada latula bikosomapu Solomoni. Resoni isakaula metoya kala tokugwa, yagala guyau Adadesa guyoula Soba, 24 e ivagi kasi tokugwa mabudona tokowolovasi karaiwaga. (Kwaitala tuta Debida eitomgwaga odabada Adadesa e ikatumati kala tilaula mina Siria e oluvi vavagi makwaisina eikaloubusisi.) E Resoni deli la boda mabudona ilosi imilivalusi Damasiko, e metoya baisa la boda mabudona ivigakaisi iguyoi Siria. 25 Igau Solomoni eisisu tomomova matauna ivigaki itilaula baisa Isireli.

Yaubada la biga katotila baisa Yeroboam

26 E taitala tau tuvaila matauna ikoulovi guyau Solomoni, e matauna taitala la tosikwawa yagala Yeroboam, matauna Nebati latula metoya Sereda mapilana Epereim. E matauna inala nakwabuya yagala Seruwa. 27 E baisa bulogala kowolova makwaina.

Solomoni ikaliduboli mapilana Yerusalem opilibomatu, deli ivigivau kalila. 28 Matauna Yeroboam totubovau tosalau, e avai tuta Solomoni igisi la paisewa saina peula, e ivigaki matauna kasi tokugwa topaisewa mapilana valu dalesi Manasa deli Epereim.

29 Kwaitala yam, Yeroboam okwaidadina metoya Yerusalem leima, e taitala tovitoubobuta yagala Aiya guma Sailo ibodi matauna kalamwaleta wa keda. 30 E Aiya ivilili kala kwama miyana yavau eisisikoma e ikisinikuli miyana iboda yaluwotala yayu. 31 E iluki Yeroboam kawala, “Kukwau yaluwotala paila yoku titoulem, paila Guyau matauna mina Isireli si Yaubada ilivala baisa yoku kawala, ‘Yeigu bogwa bakaimali kabokwaraiwaga metoya baisa Solomoni, e basakaimgwa kweluwotala Isireli dalela. 32 E Solomoni biguyoi kwaitala wala dala,z paila uula yeigu baluluwai ulo touwata Debida, e deli baluluwai Yerusalem, makwaiwena vilouveka bogwa lanagi ulo valu tatougu metoya viloumwaidona Isireli. 33 Yeigu bavagi makawala paila Solomoni bogwa eipakaigu e leilaga itapwaroru baisa ituwoli valu si yaubada. Asitati minana mina Saidoni si yaubada, Kemosi minana mina Mowabi si yaubada, deli Milikom minana mina Amoni si yaubada. Ka, Solomoni bogwa wala eikoulovaigu. Matauna eimitugaga, e gala ikabikuwoli ulo karaiwaga kwevakaveka deli kwekikekita e gala ipati makawala tamala Debida la kabikaula.

34 “ ‘Mitaga gala bakau komwaidona kabokwaraiwaga metoya baisa Solomoni, taga la karaiwaga bisisu wala ola momova komwaidona. Baisa bavigaki makawala kidamwa baluluwai ulo touwata Debida, matauna bogwa lanagi ikabikuwoli ulo karaiwaga kwevakaveka deli kwekikekita. 35 Bakau kabokwaraiwaga metoya baisa Solomoni latula e basakaim goli dala dalaluwotala. 36 Mitaga batagwala Solomoni latula biyosi dalatala wala, kidamwa ulo touwata Debida tubula biguguyausi mapilana Yerusalem, paila vilouveka makwaina bogwa lanagi viluwela mi kabotapwaroru baisa yeigu. 37 Mwa! Yeroboam, bavigakaim bukuguyau mapilana Isireli, e bukukwaraiwogi viloumwaidona bila ambaisa wala magim. 38 Ka, kidamwa bukukwabikuwolaigu mokwita, e bukuvagi makawala ulo karaiwaga, deli nanogu avaka balukwaim bukuvagi, baisa goli bukuyomwasali nanogu makawala ulo touwata Debida leiuvagi, e ka, yeigu tuta komwaidona basikailim. Bavigakaim yoku guyoula Isireli, e bakatukikiti kidamwa tubumwa tuta tuta biguyausi kaimapum, makawala goli lavigaki baisa Debida. 39 E bamipuki Debida dalela paila uula Solomoni la sula, mitaga gala paila tuta komwaidona.’ ”

40 Mapaila Solomoni ivigikoni mwada bikatumati Yeroboam, mitaga isakaula wala ilokaia matauna Sisaki guyoula Itipita, e baisa wala isisu igau avai tuta Solomoni ikaliga.

Solomoni la kaliga

41 E tuvaila bidubadu vavagi Solomoni eiuvagi, avaka la kidakeda deli la kabitam, komwaidona vavagi makwaisina bogwa leiginaisi obukila Liliula Solomoni. 42 E matauna iguyoi Yerusalem deli viloumwaidona Isireli iboda kweluwovasi taitu. 43 E matauna ikaliga, e ibakwaisi matauna ola Vilouveka Debida, e latula Rioboam ikaimapu matauna iguyau.

12

Mina Isireli opiliyavata ikovaisi kabokwaraiwaga

1 E Rioboam ila Sekem, ambaisa komwaidona mina Isireli matausina eisisuaisi opiliyavata isigugulasi kidamwa bivisiganaisi matauna biguyau. 2 E omitibogwa Yeroboam matauna Nebati latula eisakaula ila Itipita paila kala kokola guyau Solomoni. E avai tuta inakaigali bulogala vavagi makwaina, e matauna isilavi Itipita ikaimilavau. 3 E tomota matausina eisisuaisi opiliyavata idouwaisi Yeroboam ilokaia. E oluvi komwaidosi wala deli matauna ilokaiasi Rioboam e ilukwaisi matauna kawasi, 4 “Mwa, tamam Solomoni iyotigininaimasi deli isakaimasi ma konisi mwau. E kidamwa yoku bukuyogigibali ma konisi deli bukuyominumwaimasi, e yakamaisi bakakamiabaimsi deli bakavagaisi makawala nanom.”

5 Mapaila Rioboam ivitakauloki kawala, “Bwaina, ka, kulosi wala e bukukwalatolusi bukusisuaisi, e bukukwaimilavausi bukumaisi e balukwaimi mapula mi katupoi.” E mapaila komwaidosi wala ibutusi.

6 E guyau Rioboam ilokaia tommoya ikaiyaku matausina omitibogwa tamala la tokatayuvisi. E ikatupoi matausina kawala, “Tommoya, kukwayuvisaisi nanogu, avai mapu basaiki mabudona tomota ke?”

7 E matausina imapwaisi la katupoi kawasi, “Ka, kidamwa magim m kwaraiwaga bukuvigibau paila mabudona tomota, ibodi wala bukumapu makawala goli avaka si kapuloki, e matausina biwotitalaimsi deli ninasi komwaidona.”

8 Mitaga Rioboam ipaiki wala si biga tommoya, e ilokaiaga matausina tubovau deli kala tubwa, e tuvaila goli matausina eivigaki la tokatayuvisa tuta baisa. 9 E ikatupoi matausina kawala, “Tauwau, kukwayuvisaisi nanogu avaka balivala baisa mabudona tomota einigadaigusi mwada bayogigibali si koni mwau ke? Avaka ninami bavagi?”

10 E matausina imapwaisi la katupoi kawasi, “Ka, baisa makawala bukuluki matausina kawam, ‘Ka, misikwaikwegu kweyakekita taga ikalisau kala poupou tamagu kuvalila.’ 11 E bukuluki kawam, ‘Tamagu eisakaimi mi koni mwau; e yeigulaga bakatumkulovi wala kala mwau. Matauna eilogomsisaimi okailogomsisi, e yeigulaga bawawaimi metoya wa lewa novakaveka!’ ”

12 Igau bogwa kwaitolu yam leiwokuva, e Yeroboam deli tomota komwaidosi ikaimilavausi baisa guyau Rioboam makawala avaka bogwa eiluki matausina. 13 E guyau ikoulovi si biga matausina tommoya, e iluluki tomota deli la katukwasai, 14 makawala tauwau totubovau eilukwaisi biluki. Ikaibiga, kawala, “Tamagu eisakaimi mi koni mwau, e yeigulaga bakatumkulovi wala kala mwau. Matauna ilogomsisaimi okailogomsisi, e yeigulaga bawawaimi metoya wa lewa novakaveka!” 15 Baisa Yaubada nanola eimai paila bogwa avaka leilukia Yeroboam matauna Nebati latula, avaka eilivala owodola tovitoubobuta Aiya guma Sailo. Baisa uula guyau gala imliku wowola avaka tomota si nigada.

16 Avai tuta tomota igisaisi guyau gala wala imliku wowola paila matausina, e iukuwakulasi kawasi, “Tapakaisi wala Debida deli litula! Avaka sitana eivigakaidasi? Tauwau mina Isireli - tamwaisi oda valusi. Ibodi Rioboam biyamati titoulela.”

E mapaila mina Isireli ikoulovaisi matauna. * 17 E Rioboam matauna si guyau matausina mina Yuda wala.

18 E guyau Rioboam iwitali Adoniram, matauna kasi tokugwa topaisewa, kidamwa bilokaia mina Isireli. Mitaga iwaiyasi matauna odakuna ikatumataisi. E mauula baisa, Rioboam saina wala nanakwa isila ola waga kaibibiu e isakaula ila Yerusalem. 19 E metoya makwaina wala yam e leima lagaila, mina Isireli okabokwaraiwaga makwaina opiliyavata eipakaisi goli dalela Debida.

20 Avai tuta mina Isireli eilagaisi mwada Yeroboam bogwa eikaimilavau metoya Itipita, e idouwaisi matauna bisigugulasi deli tomota, e ivigakaisi matauna si guyau. Mesinaku wala madilana Yuda dalela ikabikuwolaisi si karaiwaga Debida dalela.

Semaia la vitoubobuta

21 Avai tuta Rioboam iviloubusi Yerusalem, idou komwaidosi kumatoula paila kabilia kasi bawa 180,000 metoya dala makwaisina Yuda deli Beniamina. E matauna ininanamsa mwada bilosi bikabiliasi deli mina Isireli opiliyavata, kidamwaga biyosivau la kabokwaraiwaga. 22 Mitaga Yaubada eiluki Semaia tovitoubobuta 23 bilau biga baisa Rioboam e deli komwaidona mina Yuda dalela deli Beniamina dalela, kawala, 24 “Taga bukukwabiliasi deli budamia titoulemi mina Isireli. Kukwaimilavausi omi valu komwaidomi wala. Baisa avaka leivitolai, baisa goli nanogu makawala.” E komwaidosi wala ikabikuwolaisi Guyau la karaiwaga e ikaimilavausi osi valu.

Yeroboam ikoulovi Guyau

25 E guyau Yeroboam guyoula Isireli ikatupewoli valu mapilana Sekem odubakailela Epereim, e baisa imili valu paila tuta pikekita wala. E oluvi isilavi ilokaia ikatupewoli valu Penueli. 26-27 Ininamsi onanola, “Ka, valu kala lumkola baisa makawala - kidamwa ulo tomota bilosi Yerusalem wa Bwala Kwebumaboma bigabwaisi lula baisa Guyau, e adoki bogwa wala bipakaigusi e biwotitalaisiga guyau Rioboam guyoula Yuda, e oluvi goli bikatumataigusi.”

28 E ininanamsa iwokuva, e oluvi ibubuli nayu bulumakau nammwala goulawokuva wala, e iluki la tomota, kawala, “Ka! Bogwa saina tuta kaduwonaku lokulolosi Yerusalem kutitapwarorusi. Mina Isireli, ka - minasina goli mi yaubada eivisunupuloiyaimi metoya Itipita!” * 29 Isaili natana tokolu goula mapilana Beteli,b e nayuwela isaili mapilana Dani.c 30 E mauula goli tomota imitugagasi ilosi ititapwarorusi baisa Beteli deli baisa Dani. 31 E deli Yeroboam ikaliai tuvaila kabotapwaroru odabakoya, e inagi mimilisi tolula gala metoya odalela Libai.

Si tapwaroru mapilana Beteli ikagagaisi

32 E tuvaila Yeroboam ikaguli kwaitala paka, kidamwa bipakasi minana tubukona nalima natolula wa yam kweluwotala kwailimala, makawala goli paka makwaina iuvagaisi mapilana Yudad - e ka, matauna titoulela goli ila okabolula mapilana Beteli, kidamwa bigabu lula baisa minasina tokolu bulumakau nammwala goula matauna titoulela leibubuli. E tuvaila mapilana Beteli eisaili tolula kidamwa biwotetilasi olumoulesi kabotapwaroru makwaisina leikaliaii. * 33 E ka, matauna titoulela goli ilokaia kabolula mapilana Beteli, e baisa igabu lula olumoulela tubukona nalima natolula wa yamla kweluwotala kwailimala, yam makwaina goli matauna titoulela einagi. E eivagi makawala wala paila uula eikaguli paka makwaina paila mina Isireli.

13

1 E Guyau ikaraiwogi taitala tovitoubobuta guma Yuda ila mapilana Beteli e iviloubusi tutala Yeroboam bogwa eitotu okabogwabu lula paila bigabu lula. 2 Makawala Guyau la karaiwaga, tovitoubobuta matauna ikawau kabogwabu lula makwaina kawala. “O kabogwabu lula, kabogwabu lula, baisa makawala avaka Guyau eilivala. Ka taitala gwadi igau bikaloubusi metoya odalela Debida e magudina bidokaisi yagala Yosaia. Matauna bikatumati odabam goli tolula matausina eiuwotetilasi okabogwabu lula makwaisina paila tokolu matausina goli bigibugabusi lula odabam, e matauna bigibuki lula tomota totuwanesi odabam.” * 3 E matauna tovitoubobuta isetuwoli wala la bigatona kawala, “Ka makwaina kabogwabu lula bidadaimi e tubwagela odabala makwaina bikaligiaki wala. E wa tuta matutona yokomi bukunikolaisi ulo biga avaka yeigu lalivali leima metoya baisa Guyau eililivala metoya baisa yeigu.”

4 Avai tuta guyau Yeroboam ilagi baisa, e iyosali yamala ivakasi matauna e ikaraiwaga kawala, “Kuyokavataisi tau matauna!” E tuta matutona wala guyau yamala itola e gala wala igagabila bikatupwi. 5 E kwaitala wala momwa kabogwabu lula idadaimi e tubwagela ikaligeyaisi wala watanawa makawala avaka tovitoubobuta eivitobuboti oyagala Guyau. 6 E guyau Yeroboam iluki tovitoubobuta kawala, “Mwa akoma lopom kunigada baisa Guyau m Yaubada paila yeigu, kunigadi matauna bivagi yamagu bimalolisa!”

Mapaila tovitoubobuta inigada baisa Guyau, e guyau Yeroboam yamala imalolisa. 7 Oluvi guyau iluki tovitoubobuta, kawala, “Mwa kuma bitala ogu bwala takam, e yeigu bamapwaim avaka lokuvagi.”

8 E tovitoubobuta ivitakauloki kawala, “Ilagoli kidamwa bukusakaigu mabila m veiguwa, yeigu gala bawokaiam bakam kaina bamom deli yoku. 9 Guyau leikaraiwogaigu gala bakam avaka kaina bamom, e gala bavayumali bakwaigu bala ogu valu wa keda makadana lama.” 10 Mapaila matauna gala ivayumali bakwaila keda makadana leima, mitaga ilouya keda ituwoli.

Taitala tovitoubobuta tomoya mapilana Beteli

11 Wa tuta matutona taitala tovitoubobuta tomoya isisu mapilana Beteli. Litula tauwau imakaiasi matauna e ilukwaisi avaka tovitoubobuta matauna tolela Yuda bogwa leivagi wa yam makwaina ovalu Beteli deli avaka leiluki guyau Yeroboam. 12 E matauna tovitoubobuta tomoya ikatupoi matausina kawala, “Ka! Avai tuta leisilavi e ammakadana eisum?” Matausina ivitulokaisi ammakadana eisuki 13 e iluki bikatubiasaisi la ase. Matausina ikatubiasaisi la ase e ikatuwakeda 14 ibokuli tovitoubobuta matauna tolela Yuda, e ila ibani matauna eisisu osikowala kaitala yawa. Matauna ikatupoi kawala, “Ki, yoku tovitoubobuta tolem Yuda ke?”

Tau matauna ivitakauloki kawala, “E mayeigula.”

15 Iluki matauna kawala, “Kuma bitala ogu bwala takam.”

16 Mitaga tovitoubobuta matauna tolela Yuda ivitakauloki kawala, “Ka, gala bitala om bwala kaina bakabwaili avaka m kwamaiaba. Deli gala avaka bakoma kaina bamom avai vavagi metoya baisa yoku tuta baisa, 17 paila uula Guyau bogwa eikaraiwogaigu gala kwaitala vavagi bakoma kaina bamom, deli gala basuyumali bakwaigu wa keda makadana lama.”

18 Oluvi matauna tovitoubobuta tomoya tolela Beteli iluki matauna kawala, “Yeigu madeilila wala, yeigu taitala tovitoubobuta makawala yoku, e Guyau ikaraiwogi taitala la anelosi ima ilukwaigu balauwaim ogu bwala e bayomitali kam mitakwai.” Mitaga matauna tovitoubobuta tomoya isisasopa wala.

19 Mapaila tovitoubobuta matauna tolela Yuda iwokaia matauna tovitoubobuta tomoya ilosi ola bwala ikamsi. 20 Avai tuta eisilaisi baisa, Guyau iviyelu nanola tovitoubobuta tomoya avaka bilivala, 21 e matauna ikabau wala baisa matauna tovitoubobuta tolela Yuda kawala, “Mwa, Guyau ikaibiga bogwa lokukoulovi matauna, e gala kuvagi avaka la karaiwaga. 22 Kaimapula yoku kukwaimilavau kula kukwam ambaisa matauna leikaraiwogaim gala bukukwam. Mauula yoku bikatumataim, e wowom gala bibakwaisi okami laka deli dalem.”

23 Avai tuta bogwa leivenokusi kamkwam, e matauna tovitoubobuta tomoya ikatubiasi minana ase paila tovitoubobuta matauna tolela Yuda, 24 e matauna isila ikatuwakeda. E otapwala keda ibodi natana laiyoni e ikamati matauna. Matauna wowola ikanubodi wala keda, e ase minana deli laiyoni itotusi opapala matauna. 25 Mimilisi tauwau leimaisi igisaisi wowola wa keda, deli laiyoni itotu opapala matauna. Matausina ilosi Beteli e ikamitulaisi avaka bogwa leigisaisi.

26 Avai tuta matauna tovitoubobuta tomoya ilagi bulogala, ikaibiga kawala, “Tovitoubobuta matauna eikoulovi Guyau la karaiwaga! Mapaila Guyau eiwitali laiyoni biyokavati matauna e bikatumati, makawala avaka Guyau eilivala bileiki makawala.” 27 Oluvi matauna iluki litula kawala, “Kukwatubiasaisi ulo ase.” Matausina ivagaisi makawala. 28 Matauna isila isakaula e ila ibani tovitoubobuta wowola eiyomalaula opapala keda. Laiyoni gala ikoma wowola matauna kaina iyokavati ase minana. 29 E matauna tovitoubobuta tomoya ilupi tomata minana isaila ola ase, e ilau Beteli ivilam matauna e ibaku. 30 Matauna ilau okasi laka deli dalela e ibaku matauna, e matauna deli litula ivilamwaisi e ikavinavinasi kawasi, “O bodamasʹe e, bodamasʹe e.” 31 Avai tuta bogwa leibakwaisi tovitoubobuta matauna iluki litula kawala, “Ka, avai tuta bakaliga bukubakwaigusi okada lakasi wala katitaikinela matauna. 32 Biga mabigasina eilivali metoya Guyau ola karaiwaga paila kabogwabu lula makwaina olopola Beteli deli goli komwaidona makatuposina si kabotapwaroru oviluwela Sameria bikaloubusi makawala.

Yeroboam la mitugaga vakaigaga

33 E Yeroboam guyoula Isireli matauna gala wala ininavila metoya ola mitugaga, mitaga isetuwoli wala ininagi tolula matausina dala ituwoli paila biwotetilasi okabolula makwaisina matauna leikaliaii. E matauna ikiwoti availa wala magila bivigaki makawala tolula. 34 E mitugaga makwaina leivagi leiyomituli kala kodadaimi la guyau e mokwitatoula wala ikitumou kala pikowau la guyau.

14

Yeroboam latula la kaliga

1 E tuta matutona guyau Yeroboam latula Abia eikatoula. 2 E Yeroboam iluki la kwava kawala, “Kukwatuduvidavi titoulem e taga availa bivitusi kam gigisa e bukula Sailo, ambaisa tovitoubobuta Aiya leisisiki. 3 Kukwau kweluwotala beredi navila tutuba, deli kitorina kala kainaga kwelatala kwaibolu e bukuuyoki matauna. E bukukwatupoi matauna avaka bikaloubusi baisa latuda, e matauna bilukwaim wala.”

4 Mapaila minana ila ola bwala Aiya mapilana Sailo. Aiya ivigaki matala ikau paila uula bogwa eitomoya. 5 E Guyau iluki matauna paila Yeroboam la kwava bima bikatupoi matauna paila latula, matauna goli tokatoula. Tuvaila Guyau iluki Aiya avaka bilivala.

Avai tuta Yeroboam la kwava eiviloubusi, minana ikatuduvidavi mwada avaivila ituwoli. 6 Mitaga Aiya ilagi minana leisuvi wa lulu, e matauna ikaibiga kawala, “Kusuvi kuma. Bogwa lanikoli yoku Yeroboam la kwava. Avaka paila kwatuduvidavi mwada yoku avaivila ituwoli? Yeigu balukwaim bulogala gaga wala. 7 Kula kuluki Yeroboam baisa makawala Guyau, matauna Isireli la Yaubada, eilivala baisa matauna, kawala. ‘Yeigu lanagaim oluwalaisi tomota e avigakaim bukukwaraiwogi ulo tomota mina Isireli. 8 Yeigu akau kabokaraiwaga metoya Debida odalela e lasakaimga. Mitaga yoku gala kuvagi makawala ulo touwata Debida matauna saina ikamiabaigu, ikabikuwoli ulo karaiwaga, deli iuvagi avaka wala yeigu bakabwaili. 9 Yoku lokumitugaga saina vakaigaga kukwalisau matausina giyoububogwa. Yoku bogwa kukoulovaigu deli kukwatumwali agu leiya metoya lokububuli tokolu deli avai migina avai migina metoya tanumnumta paila kabotapwaroru. 10 Paila uula lokuvagi makawala e yeigu bamai kabomwau baisa om kwabokaraiwaga e bakatumati komwaidona dalem, tauwau komwaidona, tommoya deli gugwadi makawala goli. Bakatudidaimi dalem komwaidona, e batanei batakopwi matausina makawala wawa. * 11 Availa m tomota metoya odalem bikaliga olumoulela valu kaukwa bivigakaisi kʹasi, e availa matausina bikaligasi oyosewala valu mluveka bikomasi uwosi. Yeigu Guyau bogwa lalivala.’ ”

12 E Aiya isetuwoli wala kala livala baisa Yeroboam la kwava kawala, “Ibodi wala bukukwaimilavau ovalu. Ka, avai tuta bukuviloubusi ovalu, latum bikaliga. 13 E komwaidona tomotala Isireli bivilamwaisi matauna oluvi bibakwaisi. Metoya Yeroboam litula kalamwaleta wala matauna bibakwaisi bibwaina, paila uula matauna wala kalamwaleta Guyau Isireli la Yaubada iyomwasali nanola. 14 Guyau igau bivasani taitala biguyoi Isireli e matauna wala bikodidaimi Yeroboam la kabokaraiwaga. 15 Guyau igau bimipuki Isireli e mavilouna biyega makawala mnumonu bitatai olumoulela waya. Matauna bisabu tomotela Isireli metoya valu mapilana viloumatabwaila leisaiki tubusia, e bivigaki bisipwalasi mapilana Waya Yupereiti, paila uula matausina ikatumwalaisi Guyau kala leiya metoya ibubulaisi yaubada tokolu kaikobula minana Aserai. 16 Guyau bisilavi Isireli paila uula Yeroboam imitugaga e ivakadi tomotala Isireli imitugagasi.”

17 Yeroboam la kwava ikaimilavau ovalu Tesa. Tuta matutona eisuvi ola bwala gwadi magudina ikaliga. 18 Tomotala Isireli ivilamwaisi matauna e ibakwaisi makawala avaka Guyau bogwa eilivala metoya ola touwata matauna tovitoubobuta Aiya.

Yeroboam la kaliga

19 Vavagi komwaidona avaka avaka Guyau Yeroboam leivagi, kabilia eibisibasi deli ammakawala la guyau kala vakaila, makwaisina komwaidona wala leiginaisi obukila Liliusi Guyousi Isireli. 20 E Yeroboam eiguguyau kala taitu iboda kweluwoyu kwaiyu. E matauna ikaliga ibakwaisi, e latula Nabada ikaimapu matauna iguyau.

Rioboam guyoula Yuda

21 Solomoni latula Rioboam kala taitu iboda kweluwovasi kwaitala e matauna ivitouula iguyoi Yuda, e matauna iguguyau olopola Yerusalem iboda kweluwotala kwailima kwaiyu taitu, valu mavilousina Guyau einagi oluwalaisi viluwela Isireli komwaidona mavilouna goli viluwela si kabotapwaroru baisa matauna. Rioboam inala yagala Naama vilela Amoni.

22 E tomotala Yuda imitugagasi baisa Guyau e iyomkulovaisi wala kala leiya e tuvaila wala igibuluwi matausina eikalisauwaisi tubusia si mitugaga omitibogwa. 23 Matausina ibudaisi si kabotapwaroru paila yaubada sasopa deli ivitomiliwolaisi kokola iyoudulokaisi metoya dakuna toyo kaikobula Aserai paila bitapwarorusi wa koya deli osikowasi kaiyuuyowa. * 24 Sainaga gagaveka, tauwau deli vivila matausina tokomlilipwa ivigakaisi kasi logi makatuposina si kabotapwaroru paila tokolu. Tomotala Yuda ibokulaisi komwaidona si bubunela kabommosila tomota matausina Guyau leibokavili e mina Isireli isipitalaisi valu komwaidona. *

25 Olopola kwailimala kala taitu Rioboam eiguguyau, Sisaki guyoula Itipita ikabilii Yerusalem. 26 Matauna ikau komwaidona veiguwa olumoulela Bwala Kwebumaboma deli wa ligisa, deli goli makaisina vayoula goula Solomoni leiyouduli, e ilau Itipita. * 27 Kaimapula makaisina, guyau Rioboam iyouduli vayoula metoya tanumnumta barasi e isaiki makaisina baisa kumatoula matausina kasi karaiwaga paila biyamataisi ligisa kalapisilela. 28 Tuta komwaidona guyau biloula wa Bwala Kwebumaboma, toyamata bikauwaisi makaisina e oluvi bikaimilivauwaisi makaisina okabosakaila.

29 Vavagi komwaidona avaka guyau Rioboam eivagi bogwa leiginaisi obukila Liliusi Guyousi Yuda. 30 Wa tuta matutona Rioboam deli Yeroboam isebakwaisi wala kabilia kasitaiyu. 31 Rioboam ikaliga e ibakwaisi okasi laka gweguya Debida ola Vilouveka e latula Abia ikaimapu matauna iguyau.

15

Abia guyoula Yuda

1 Olopola kweluwotala kwailima kwaitolula taitu guyau Yeroboam eiguguyau olopola Isireli, e Abia iguyau iguyoi Yuda, 2 e iguguyau olopola Yerusalem iboda kwaitolu taitu. Matauna inala yagala Maaka, minana Abisalom latula. 3 Matauna imitugaga makawala tamala, e gala mokwita la kamaiaba baisa Guyau la Yaubada, makawala tubula Debida leivagi omitibogwa. 4 Mitaga paila Debida kala kamaiaba Guyau la Yaubada itagwala Abia iuni taitala latula paila biguyau olopola Isireli kaimapula matauna e bikoli Yerusalem. * 5 Guyau leivagi makawala paila avaka Debida bogwa leivagi iyomwasali nanola matauna deli gala wala avai tuta ikoulovi kwaitala la karaiwaga mesinaku wala sula makwaina leivagi baisa Uraia guma Itai. 6 E kabilia makwaina eivitouula oluwalaisi Rioboam sola Yeroboam isetuwoli wala ola tuta Abia leiguguyau. 7 E vavagi komwaidona Abia leiuvagi leiginaisi obukila Guyousi Yuda Liliusi.

8 Abia ikaliga e ibakwaisi Debida ola Vilouveka, e latula yagala Asa ikaimapu matauna iguyau.

Asa guyoula Yuda

9 E olopola kweluwoyuwela kala taitu Guyau Yeroboam eiguguyau olopola Isireli, e Asa matauna guyoula Yuda, 10 e matauna iguguyau olopola Yerusalem taitu iboda kweluwovasi kwaitala. E tabula minana yagala Maaka, Abisalom latula. 11 E Asa ivagi avaka biyomwasali Guyau nanola makawala tabula Debida leivigaki. 12 Matauna ikaliyabi komwaidosi komlilipwa tauwau deli vivila leivigakaisi si kabokatuyausa makatuposina si kabotapwaroru, e matauna ikatudidaimi si tokolu minasina tubusia leiyoudulaisi. * 13 E tabula yagala Maaka minana giyouvila, matauna igibilisi la giyouvila iligaim, paila uula ikouvigasi nanola kala taimamila tokolu minana si yaubada yagala Aserai. E Asa ikatuuwoli tokolu minana e ilau igabu oitayatila Kidironi. 14 Ilagoli Asa gala ikatudidaimi komwaidona makatuposina si kabotapwaroru, matauna isetuwoli wala kala taimamila Guyau ola tuta komwaidona. 15 E matauna isaili olumoulela Bwala Kwebumaboma guguwa komwaidona makwaisina tamala leikabomi baisa Yaubada makawala goli makwaisina goula deli siliba makwaisina titoulela leikabomi.

16 Asa guyoula Yuda, e Baasa guyoula Isireli matausina isetuwolaisi wala kabilia kasitaiyu osi tuta eiguguyausi. 17 Baasa iyouli Yuda e ivitouula bikaliivau Rama bivigaki bivabodaisi keda gala kabosuvi e gala kabosunapula. 18 Mapaila guyau Asa itapeili komwaidona siliba deli goula, makwaisina iyavila wa Bwala Kwebumaboma deli wa ligisa, e isaiki mimilisi la kumatoula ilauwaisi Damasiko, isakaisi guyau Benadadi guyoula Siria, matauna Tabirimoni latula e Esioni tabula, bilukwaisi makawala. 19 “Mwa, ibodi bitavasosu, makawala tubudoiasi omitibogwa. Ka, siliba deli goula baisa kam bobwailila. Mapaila baisa tuta ibodi bukukotuni vasosu makwaina lokuvagi deli Baasa guyoula Isireli, gagabila bisuyumali la tokabilia metoya ogu valu.”

20 Guyau Benadadi itagwala bivagi makawala matauna Asa la nanamsa e iwitali matausina la kumatoula deli si tokabilia biyoulisi mapilana Isireli viluwela. E iyoulisi mapilasina Iyoni, Dani, Eibeli Beti Maaka, deli mapilana valu katitaikina Milaveta Galili, e tuvaila pilamwaidona Napitalai. 21 Avai tuta guyau Baasa eilagi avaka eikaloubusi, e matauna isaim la paisewa paila bikatupewoli mavilouna Rama e iluvapela ila mapilana Tesa.

22 E oluvi guyau Asa iwitali bigala karaiwaga ila ambaisa ambaisa olumoulela mapilana Yuda. E ikaraiwaga ibodi tomota komwaidona bilokaiasi mavilouna Rama e biyosisi makwaisina dakuna deli kai avaka avaka guyau Baasa eikouguguli paila bikatupewoli mavilouna e bilupaisi bilauwaisi. E metoya guguwa makwaisina guyau Asa eikatupewoli mavilouna Misipa deli goli Geba, mavilouna isisu olumoulela mapilana Beniamina.

23 E komwaidona avaka avaka guyau Asa liliula, avaka metoya ola tuvaluwa eivagi toyo ammakawala eikatupewoli mimilisi valu, ka, komwaidosi vavagi makwaisina bogwa leiginaisi obukila Liliusi Guyousi Yuda. Mitaga ola tuta tomoya matauna ipem paila uula kaikela eigaga. 24 Asa ikaliga e ibakwaisi gweguya okasi laka olumoulela Debida la Vilouveka, e latula Yeosepata ikaimapu iguyau.

Nadaba guyoula Isireli

25 Olopola kwaiyuwela kala taitu guyau Asa eiguguyau Yuda, guyau Yeroboam latula yagala Nadaba iguyoi Isireli, e iguguyau iboda kwaiyu wala taitu. 26 E makawala tamala eiuvagi omitibogwa, matauna imitugaga baisa guyau e ivakadi Isireli imitugagasi.

27 Baasa matauna Aiya latula, metoya odalela Isaka, ivakuli Nadaba e ila ikatumati matauna ovalu Gibetoni mapilana Pilisitia tuta makwaina matauna deli la tokabilia isugigaiyaisi mavilouna. 28 Pakula makwaina ikaloubusi olopola kwaitolu kala taitu guyau Asa eiguguyoi Yuda. E Baasa ikaimapu Nadaba iguyoi Isireli. 29 Matauna ivitouula katumata komwaidona Yeroboam dalela. E makawala avaka Guyau bogwa eilivala metoya ola touwata, tovitoubobuta Aiya tolela Sailo, komwaidona Yeroboam dalela bikatumataisi gala taitala bilau biga. * 30 Baisa ikaloubusi makawala paila uula Yeroboam ikatumwali kala leiya Guyau, matauna Isireli la Yaubada, metoya mitugaga makwaisina leiyomituli deli goli ivigaki Isireli imitugaga.

31 Vavagi komwaidona avaka avaka Nadaba eiuvagi bogwa leiginaisi obukila Liliusi Guyousi Isireli. 32 E Guyau Asa guyoula Yuda deli Guyau Baasa guyoula Isireli matausina isetuwolaisi wala si kabilia osi tuta komwaidona eiguguyausi.

Baasa guyoula Isireli

33 E olopola kwaitolula kala taitu Asa guyoula Yuda, e Baasa matauna Aiya latula iguyoi Isireli komwaidona, e matauna iguguyau olopola Tesa kweluwoyu kwaivasi taitu. 34 Makawala wala guyau Yeroboam eivigibogwi, matauna imitugaga baisa Guyau e ivakadi mina Isireli imitugagasi.

16

1 E Guyau ilivala baisa tovitoubobuta Yeu matauna Anani latula e iluki matauna kala biga Baasa kawala, 2 “Yoku gala wala dimlem mitaga lavigakaim kasi tokugwa ulo tomota Isireli. E baisa tuta lokumitugaga makawala Yeroboam la kedakeda e lokuvakadi ulo tomota imitugagasi. Matausina si mitugaga ikatumwali agu leiya, 3 mapaila yeigu bakatudoumwaimi deli dalem komwaidona makawala lavigaki baisa Yeroboam. 4 Availa dalem bikaligasi olumoulela valu matausina kaukwa kʹasi e availa matausina bikaligasi oyosewala valu matausina mluveka kʹasi.”

5 Vavagi komwaidona avaka avaka Baasa eivagi, deli komwaidona la togaga bogwa leiginaisi obukila Liliusi Guyousi Isireli. 6 Baasa ikaliga e ibakwaisi ovalu Tesa, e latula yagala Ela ikaimapu iguyau.

7 Biga mabigasina metoya baisa Guyau paila Baasa toyo dalela tovitoubobuta Yeu eikagai mabigasina paila uula mitugaga makwaisina Baasa leiyomituli baisa Guyau. Matauna ikatumwali Guyau kala leiya gala paila mitugaga wala makwaina leiuvagi omitibogwa, mitaga tuvaila matauna ikatumati komwaidona Yeroboam dalela.

Ela guyoula Isireli

8 Olopola kweluwoyu kwailima kwaitalela kala taitu Asa eiguguyau olopola Yuda, Ela matauna Baasa latula iguyau olopola Isireli, e matauna iguguyau olopola Tesa iboda kwaiyu taitu. 9 Simri, matauna taitala la kumatoula matauna tokaraiwogala mimilisi guyau la waga kaibibiu, ivakuli Ela paila bikatumati matauna. Kwaitala yam mapilana Tesa, Ela bogwa wala leimommata ola bwala Arisa, matauna tokaraiwogala ligisa. 10 Simri isuvi ola bwala Arisa ikatumati Ela, e iyouliga guyau iguyau. Sula makwaina eikaloubusi olopola kwailuwoyu kwailima kwaiyuwela kala taitu guyau Asa eiguyoi Yuda.

11 Avai tuta Simri eiguyau matauna ikatumati komwaidona Baasa dalela. Komwaidona tauwau veyala deli lubaila ikatumati wala iwokuva. 12 E mapaila, makawala avaka Guyau eilivala baisa Baasa metoya tovitoubobuta Yeu, Simri ikatumati komwaidona Baasa dalela. 13 Paila si taimamila baisa tokolu deli ivakadaisi mina Isireli imitugagasi, Baasa deli latula Ela ikatumwalaisi kala leiya Guyau, matauna Isireli la Yaubada. 14 Komwaidona avaka Ela leivagi bogwa leiginaisi obukila Liliusi Guyousi Isireli.

Simri guyoula Isireli

15 E olopola kweluwoyu kwailima kwaiyuwela kala taitu Guyau Asa guyoula Yuda, e Simri iguyau olopola Tesa mapilana Isireli kwailima kwaiyu yam. E mina Isireli si tokabilia iyoulisi vilouveka Gibetoni mapilana Pilisitia, 16 e avai tuta matausina inakaigalaisi Simri ivakuli guyau deli bogwa eikatumati matauna, e ovalu wala makwaina komwaidosi matausina ikawauwaisi Omri matauna si kumatoula iguyoi Isireli. 17 E Omri deli la tokabilia isilavaisi Gibetoni ilosi isugigayaisi Tesa. 18 Avai tuta Simri igisi makawala valu bogwa iyoulisi matauna isakaula ila wa ligisa olumoulela e ivakati kova ivakagoli wala matauna. 19 Baisa ikaloubusi makawala, paila uula imitugaga baisa Guyau. Makawala ipati Yeroboam la kedakeda matauna iyomwau Guyau nanola metoya ola mitugaga titoulela deli ivakadi mina Isireli imitugagasi. 20 Vavagi komwaidona makwaisina Simri leiuvagi, tuvaila la mitugaga livalela bogwa leiginaisi obukila Liliusi Guyousi Isireli.

Omri guyoula Isireli

21 E tomotala Isireli ikovaisi boda. mimilisi magisi Tibini matauna Ginati latula biguyau, mimilisi magisi Omri. 22 E kala vigimkovila matausina magisi Omri ikugwasi; Tibini ikaliga e Omri iguyau. 23 Mapaila olopola kweluwotolu kwaitala guyau Asa eiguguyoi Yuda, e Omri iguyau olopola Isireli, iguyau iboda kweluwotala kwaiyu taitu. Ikugwa kwailima kwaitala taitu iguyau mapilana Tesa, 24 e oluvi matauna igimoli koyala Sameria, mapula siliba kala bawa 6,000 metoya baisa taitala tau yagala Semera. E wa koya makwaina, Omri ibudi kwaitala valu e idoki yagala Sameria, metoya oyagala matauna Semera, matauna goli omitibogwa koya makwaina tolivavagi.

25 Omri la mitugaga baisa Guyau saina vakaigaga gala ibodi bitavitopati giyoububogwa si mitugaga. 26 Makawala Yeroboam la kedakeda, matauna ikatumwali Guyau kala leiya matauna Isireli la Yaubada, metoya ola mitugaga deli ivakadi tomota imitugagasi e itapwarorusi baisa tokolu. 27 Vavagi komwaidona makwaisina Omri leiuvagi deli makwaisina bogwa eivigimkulovi komwaidona wala leiginaisi obukila Liliusi Guyousi Isireli. 28 Omri ikaliga ibakwaisi olopola Sameria, e latula Eyabi ikaimapu iguyau.

Eyabi guyoula Isireli

29 Olopola kweluwotolu kwailima kwaitolula kala taitu guyau Asa eiguguyoi Yuda, Eyabi matauna Omri latula iguyau olopola Isireli, e iguguyoi Sameria iboda kweluwoyu kwaiyu taitu. 30 Matauna imitugaga baisa Guyau matauna la mitugaga saina vakaigaga gala ibodi bitavitopati si mitugaga giyoububogwa. 31 Matauna imitugaga makawala guyau Yeroboam la kedakeda leiuvagi mitaga ikanasesila ivaiya Yesebeli minana guyau Etibeali latula guyoula Saidoni, e itapwaroru baisa Beali.e 32 Matauna ikaliaii kwaitala Beali la bwala kwebumaboma olopola Sameria, ikaliaii kwaitala kabogwabu lula paila matauna, e isewoya olumoulela bwala kwebumaboma makwaina. 33 Matauna tuvaila iyouduli kaikobula minana yaubada Aserai. Matauna leiuvagi makawala iyomkulovi wala Guyau kala leiya, matauna Isireli la Yaubada, matauna ikalisau komwaidona giyoububogwa guyousi Isireli si mitugaga. 34 Ola tuta eiguguyau matauna Iyeli tolela Beteli ikaliivau Yeriko. Makawala Guyau eilukibogwi Yosuwa matauna Nuni latula, Iyeli la kuluta Abiram ikaliga avai tuta ivitouula bibudi valu Yeriko, e avai tuta ikaliaii kalapisilela mavilouna la kasusu tau yagala Seguba ikaliga. *

17

Ilaitia deli bulibuli

1 E taitala tovitoubobuta yagala Ilaitia, tolela Tisibe mapilana Giliadi, e matauna ikaibiga baisa guyau Eyabi, kawala, “Yeigu wodola Guyau Tomomova, mina Isireli si Yaubada, matauna auwotitali. E mapaila alukwaim baisa makawala - gala wala bitabani sikukula kaina kunaf olopola taitu kwaiyu kaina kwaitolu bimaisi, igau wala avai tuta balivala bima.” *

2 E matutowena tuta Guyau Yaubada iluki Ilaitia kawala, 3 “Kusilavi makatupona valu kulaga opilibomatu e baisa bukusipepuni katitaikinela Sakala Keriti mapilana Yoridani opilibomatu. 4 Sakala bisisakaim sopila bukumomom, e deli baisa ulo karaiwaga bulibuli bimiakaimsi kʹam mapilana valu.”

5 E Ilaitia ikabikuwoli Guyau la karaiwaga e bogwa ila isisu katitaikinela Sakala Keriti. 6 Matauna imomom sopi metoya wa sakala, e igau bulibuli imiakaisi kaula deli gwaba yam kwaitala kwaitala, kaukwau deli koyavi. 7 E igau tuta oluvi sakala imada, paila uula gala kuna.

Ilaitia deli kwabuya vilela Sarepata

8 E Guyau iluki Ilaitia, kawala, 9 “Baisa tuta bukula valu mapilana Sarepata, katitaikinela Saidoni, e baisa bukusisu. Bogwa lakaraiwogi natana kwabuya isisu baisa bivakomaim.” * 10 Mapaila Ilaitia ila Sarepata. E tutala bogwa leima okalapisilela mapilana valu, e igisi natana kwabuya eisosewa kai. E iluki minana, kawala, “Ve! Kumai sitana sopi amom.” 11 E minana ila paila bimai sopi, e matauna idou kawala, “Ve! Sitana kaula kumiakaigu.”

12 E ivitakauloki kawala, “Wi! Ka, alivala biga katotila mwau omatala Guyau m Yaubada Tomomova, gala wala sitana ayosi kaula. Kala bawa pwarawa eisisu okaboma bitakipatu wala. Deli, olibe bulamila lodu wala eisisu olukwava. Ka, lama baisa asoububuna sitana kai e bakaimilivau wa bwala bakatubiasi avaka pikekita paila sogu latugu. Baisa kala vigimkovila ma kamkwam, e oluvi bakasisu goli kama molu bakakaliga.”

13 E Ilaitia iluki minana, kawala, “Gala bimwau nanom. Kula wala kukwatubiasi paila bukukwamsi. Mitaga bikugwa kugabu kwaitala beredi kwekekita metoya baisa avaka lokuiyosi e kumiakaigu, e kesalaga kukwatubiasi paila yoku som latum. 14 Paila ka, baisa makawala Guyau da Yaubadasi yakidasi mina Isireli eilivala. Kawala, ‘Okaboma makaina pwarawa gala biwokuva e bulami olukwava gala biwokuva bisisu wala igau kala yam makwaina yeigu Guyau bawitali kuna.’ ”

15 E minana kwabuya ila ivagi makawala avaka Ilaitia leiluki, e komwaidosi matausina ikamkwamsi kʹasi ibodi wala yam makwaisina. 16 Makawala Guyau bogwa eilivala biga katotila baisa Ilaitia, e mapaila pwarawa okaboma gala iwokuva deli bulami olukwava gala iwokuva.

17 E kwaivila yam bogwa leiwokuva, minana kwabuya latula tau ikatoula, e kala katoula iyouloveka sainela mapaila magudina gwadi ikaliga. 18 E minana iluki Ilaitia kawala, “Mwa, yokula Yaubada la tomota, avaka uula kuvigakaigu makawala ke? Ki, lokuma baisa kidamwa bukuyoluluwai Yaubada paila ulo mitugaga e bivigaki uula latugu la kaliga ke?”

19 Mapaila Ilaitia ikaibiga kawala, “Kusakaigu matauna gwadi!” E ikau magudina gwadi metoya oyamala inala, e ikopwi ilau matabudona la kabomasisi mabuligana walakaiwa e ivakaniyeli magudina gwadi okabala. 20 E oluvi inigada kawala, “Mwa Guyau ulo Yaubada, avaka uula lokuvagi vavagi makwaina saina gaga baisa minana kwabuya? Ka, minana saina namitakwai goli mapaila eivaulaigu. Mitaga tuta baisa lokukwatumati latula!” 21 E oluvi Ilaitia isivatolu ikanakaila odabala gwadi magudina e oluvi inigada kawala, “Mwa Guyau ulo Yaubada, kukwaimilivau la momova gwadi magudina!” * 22 E Guyau imapu Ilaitia la nigada, e gwadi magudina ivitouula iyagisa e imovavau.

23 E Ilaitia ilupi gwadi magudina imiaki inala mabuligana watanawa, e iluki minana, kawala, “Ve! Kugisi, latum bogwa leimova!”

24 E minana ivitakauloki kawala, “Ka, tuta baisa bogwa lanikolaim, yoku goli Yaubada la tomota, deli mokwita wala matauna ililivala metoya baisa yoku!”

18

Ilaitia deli Beali la tovitoubobuta

1 E kwaivila yam bogwa leiwokuva, olumoulela kwaitolula taitu waigigi ititokaia, Guyau ikaibiga baisa Ilaitia kawala, “Kula kuvalapula omatala guyau Eyabi, e yeigu bawitali kuna bikuni valu.” 2 E Ilaitia ivitouula biloula bila.

E molusaula saina kwaiveka olopola mapilana Sameria, 3 e Eyabi idou taitala yagala Obedaia bimakaia. Matauna Obedaia kala todabala ligisa makwaina. (Obedaia matauna totapwaroru mokwita baisa Guyau. 4 E matutona minana Yesebeli eikatumati matausina Guyau la tovitoubobuta, e matauna iyosi tailakatutala kasi bawa ivigaki kwaitala boda tailuwolima e kwaiyuwela boda tailuwolima, e ikatupwani mabudosina wa lagi, e tuta komwaidona matauna Obedaia iuvakoma matausina.) 5 Eyabi ikaibiga baisa Obedaia, kawala, “Ibodaida bitala tavakawoli komwaidona sopi iluyelu deli komwaidona waya mapilana valu, e bitagisi kidamwa bitabani mnumonu bibodi wosa deli miuli bimwamovasi, e taga bitavakaligaisi natana da maunasi.” 6 Matausina kasitaiyu inagaisi ammapilana valu taitala taitala bila inevi, e itokaiasi ilosi ituwoli keda ituwoli keda.

7 E Obedaia ililoula ola keda, e matauna saina nanakwa ibodi Ilaitia e ivitusi matauna. Ikululu ikavagina omatala matauna, e ikatupoi kawala, “Tomoya, ki, mokwitala yoku ke?”

8 Ilaitia ivitakauloki, “E, mayeigula Ilaitia. Ka, kula kuluki kam tokugwa matauna m guyau kawam yeigu baisa ka!”

9 E Obedaia ivitakauloki kawala, “Mwa, avai pakulaga lavagi mwada bukukwasalaigu oyamala guyau Eyabi mwada bikatumataigu? 10 Alivala biga katotila mwau omatala Guyau tomomova, matauna m Yaubada, guyau ininevaim ovalu watanawa komwaidona olopola avai kabokwaraiwaga avai kabokwaraiwaga ovalu watanawa goli. E avai tuta taitala guyau bilivala kidamwa yoku gala kusisu ola valu, e guyau Eyabi biluki matauna ibodi bilivala biga katotila mwau kidamwa gala gagabila bibanaim. 11 E mitaga baisa tuta magim bala aluki mwada yoku kusisu baisa kadai! 12 Ammakawala kidamwa avai tuta basilavaim e Guyau la baloma bilauwaim valu ituwoli? Balukiga Eyabi lokusisu baisa. E kidamwaga gala bibanaim - ka, eimati wala bikatumataigu! Mwa, kululuwai atugwalaigu baisa Guyau igau gwadi yeigu e leima lagaila. 13 Ki gala kulagi matutona Yesebeli ikikatumati Guyau la tovitoubobuta, e yeigu lakatupwani wa lagi kasi bawa lakatutala. Lavigaki budotala tailuwolima e buduyuwela tailuwolima, e avakoma kaula deli sopi. 14 E ammakawalaga lokuwitalaigu balokaia guyau e baluki mwada yoku Ilaitia kusisu baisa? Ka, matauna eimati wala bikatumataigu.”

15 Ilaitia ivitakaula kawala, “Ka, alivala biga katotila mwau omatala Guyau Topeuligaga,g matauna lauwotitali, kidamwa yeigu titoulegu balokaia guyau wa yam lagaila.”

16 Mapaila Obedaia ilokaia guyau Eyabi iluki matauna makawala, e Eyabi nanakwa ila bibodi Ilaitia. 17 Tutala Eyabi igisi matauna, e ikaibiga, “Ka, mayokula kuyomituli pakula olopola Isireli!”

18 E Ilaitia ivitakauloki kawala, “Yeigu gala ayomituli pakula olopola Isireli, yokula som tamam kuyomitulaisi kami pakula. Uula yoku kukoulovi Guyau Yaubada la karaiwaga e lokutapwaroru baisa tokolu Beali.h 19 Baisa tuta bukuluki komwaidona tomota olopola Isireli kidamwa bibodaigusi wa Koya Kamela. Bukumai matausina tailakatuvasi tailuwolima la tovitoubobuta Beali, deli matausina tailakatuvasi la tovitoubobuta minana yaubada Aserai,i mabudosina goli giyouvila Yesebeli ipipilasi.”

20 Mapaila Eyabi iwitali biga baisa komwaidona mina Isireli, deli mabudona la tovitoubobuta Beali, kidamwa komwaidosi bisigugulasi wa Koya Kamela. 21 E Ilaitia ilokaia tomota, e ikaibiga kawala, “Ki, desi wala bikikaiyu ninami e gala bukuvamomtasi baisa avai yaubada ke? Kidamwa Guyau matauna Yaubada, ibodi wala bukutapwarorusi baisa matauna. E kidamwaga Beali minana Yaubada, bwaina wala bukutapwarorusi baisa minana.” Mitaga tomota gala wala avaka ilivalasi. 22 Oluvi Ilaitia ikaibiga kawala, “Ka, Guyau la tovitoubobuta agumwaleta wala yeigu lakesa, mitaga Beali la tovitoubobuta kasi bawa tailakatuvasi tailuwolima. 23 Kumaiyaisi nayu bulumakau nammwala, e Beali la tovitoubobuta biyosisi natana bikatumataisi, e biyalaisi bisailisi wa kai okabolula, mitaga gala bivakataisi kovala. E yeigula bavigaki makawala baisa nayuwela bulumakau. 24 E Beali la tovitoubobuta binigadasi baisa si yaubada, e yeigu banigada baisa Guyau, e ammatauna wala biwitali kova paila mapula la nigada la tovitoubobuta - e, matauna goli Yaubada.”

E tomota igougovasi, paila ikabwailisi nanamsa makwaina.

25 E oluvi Ilaitia ikaibiga baisa Beali la tovitoubobuta kawala, “Ka, yokomi saina kami tobidubadu, mapaila kukwauwaisi natana bulumakau namwala, e bukukwatubaiasabogwasi. E, bukunigadasi baisa mi yaubada, mitaga gala bukuvakatasi kova wa kai.”

26 E mapaila matausina ikauwaisi bulumakau minana leimiakaisi e ikatubiasaisi, e oluvi ininigadasi wala baisa Beali tatoula wala itouwota kalasia. Matausina iukuwakulasi kawasi, “Beali, kumapu ma nigadasi!” E matausina ikikaiwosisi wala ititavinaisi makwaina kabolula leivagaisi. Mitaga gala wala ima mapula.

27 E bogwa eilalai, Ilaitia ivitouula iyosokani matausina kawala, “Kunigadasi, kukwaigivakavekasi tuvaila! Minawena natana yaubada, kadai! E kaina goli eimimi, adoki kaina leila ivasoyai, e kaina goli leila ikwaidadina! E adoki kaina leimmasisi, mapaila ibodi bukuvigulaisi minana bitokaia, kadai!” 28 Mapaila Beali la tovitoubobuta ikaigivakavekasi inigadasi, deli itagulugweilisi uwosi wa kema deli okutou, makawala goli bubunela si tapwaroru, tatoula wala ibusi buyavisi. 29 E matausina ikikaluvalovasi deli idouukuwakulasi wala itovila kalasia, mitaga gala wala sitana mapula ima, e deli gala avai kaigila ilagaisi.

30 E oluvi Ilaitia iluki tomota kawala, “Kumaisi katitaikinegu.” E komwaidosi wala isigugulasi gulitinidesi, itoulaisi matauna itopataisi. E matauna ivitouula bivigivau makwaina kabolula paila Guyau, makwaina omitibogwa eikaligeiyai eikapusi. 31 Matauna Ilaitia ikau kweluwotala kwaiyu dakuna, e kwaitala kwaitala ikibuboti dalatala metoya dilaluwotala dilayu madilasina Yekobe litula, matauwena goli Guyau eivabu kala kavilevi maigana Isireli. * 32 E metoya makwaisina dakuna ikaliaiki makwaina kabolula paila kabotapwaroru baisa Guyau. E matauna ikeli utuwotu itavini itapatu kabolula sopi, kala vakaila iboda yaluwotala yavasi lukwava. 33 E matauna ikatubiasi kai isaili odabala kabolula, e iyali bulumakau e isisaili makabilasina odabala kai. Ikaibiga kawala, “Kugolaisi sopi biboda kwelavasi bolu e kuyopwatutaisi kabolula deli kai.” E matausina ivagaisi makawala. 34 E matauna ikaibiga, kawala, “Kuvigivauwaisi!” E matausina bogwa ivagaisi tuvaila. E sivitolula ikaibiga, kawala, “Kuvigivauwaisi tuvaila!” E matausina bogwa ivagaisi makawala. 35 E sopi ititayelu itavini itapatu okabolula, e deli goli ivakasau makwaina utuwotu.

36 E bogwa iboda kala tuta paila koyavi kala lula, e tovitoubobuta Ilaitia ivalapula okabolula e inigada kawala, “Mwa Guyau Yaubada, yoku Eberaam, Aisake deli Yekobe si Yaubada. Mwa! kuvigakaim bisimokwitasi yoku goli mina Isireli si Yaubada. E tuvaila bisimokwitasi kidamwa yeigu goli m touwata, e avaka baisa lauvagi makawala m kwaraiwaga. 37 E kumapu ulo nigada. Mwa Guyau! Kumapu ulo nigada, e mabudona tomota bikatetasi yoku Guyau kidamwa yoku goli Yaubada mokwita, e kidamwa yoku kukwaimilivau matausina baisa yoku.”

38 E Guyau iwitali kova ima e ivakakovi baisa lula deli kai, deli dakuna, e deli goli ivakai pwaipwaia e ivakapakali sopila utuwotu. 39 E avai tuta tomota igisaisi makawala, komwaidosi ikapusisi opwaipwaia e ikatubausi kawasi, “Woou, Guyau matauna Yaubada. Guyau kalamwaleta wala Yaubada!”

40 E tovitoubobuta Ilaitia ikaraiwogi tomota kawala, “Kuyosisi Beali la tovitoubobuta, e gala bukutagwalasi taitala bisakaula!” E tomota iyosisi komwaidosi matausina, e Ilaitia ikugwai matausina ilosi wa Waya Kisoni e ikatumati mabudona Beali la tovitoubobuta.

Kala vigimkovila waigigi

41 Oluvi Ilaitia ikaibiga baisa guyau Eyabi, kawala, “Baisa tuta bukula kukwam. Yeigu lalagi butula kuna leima.” 42 E avai tuta Eyabi ila ikamkwam, Ilaitia imwena odabala Koya Kamela, e baisa ikavagina opwaipwaia deli pwanetala igilivitau okwaitutula. * 43 Ikaibiga baisa la touwata, kawala, “Bukula kugisi bolita.”

E touwata ila, e ikaimilavau ikaibiga, “Gala wala agisi kwaitala vavagi.” E bogwa eiboda eililoulima eililouyu Ilaitia eiuwitali la touwata eiloula igisi bolita. 44 E makwaina liloulimela lilouyuwela ikaimilavau ikaibiga kawala, “Bogwa lagisi pilatala lowalowa pilakekita makawala kala vakaila taitala tau yamala, eigibalapula metoya obolita.”

Ilaitia ikaraiwogi la touwata, “Kulokaia guyau Eyabi e kuluki matauna bisila ola waga kaibibiu e bikaimilavau ola valu, e taga kuna bima bikunubodi matauna.”

45 E gala imomwa, lowalowa ikuboli labuma, e yagila ivitouula biuuu, deli kuna kunoveka ivitouula bikapusi. Eyabi isila olumoulela la waga kaibibiu e ikaimilavau mapilana Yesireeli. 46 E Guyau la peula isikaili Ilaitia, e matauna isipu kala kakapula isipukikiti okuvalila, e isisakaula wala omatala Eyabi, avai tuta ivalapulasi Yesireeli.

19

Ilaitia wa koya Sinai

1 Guyau Eyabi iluki la kwava Yesebeli vavagi komwaidona avaka Ilaitia eiuvagi deli ammakawala eikatumtuwoli la tovitoubobuta Beali. 2 Minana iwitali biga baisa Ilaitia kawala, “Kidamwa makala tuta nabwaia gala bavigakaim makawala lokuvigaki Beali la tovitoubobuta, e ibodi wala minasina ulo yaubada biwaigusi bakaliga.” 3 Ilaitia saina ikokola e isakaula paila la momova. E matauna ivakouli la touwata e kasitaiyu ilosi Biasiba oviluwela Yuda.

E isilavi la touwata baisa, 4 e yam komwaidona Ilaitia ililoula wala oraibwaga. E matauna ila isili ouula kai kaikonigulela, e inanamsa mwada bikaliga wala. E inigada baisa Guyau kawala, “Mwa, Guyau! Saina wala mwau - kukwau ulo momova. Ibodi wala bakaliga!” *

5 E matauna ikenu osikowala kai e imasisi. E saina nanakwa anelosi iviguli matauna e ikaibiga, kawala, “Mwa! Kutokaia, kukwam.” 6 E matauna imitibilibili e igisi kwaitala beredi deli kwelatala sopi isisu katitaikinela opwanetala, e matauna ikam deli imom e tuvaila ikenuvau. 7 Mitaga Guyau la anelosi ivigulivau siviyuwela, e ikaibiga, kawala, “Mwa, kutokaia kukwam, paila saina kaduwonaku m kwaidadina omatam.” 8 Ilaitia isimalaula e ikam deli imom, e kaula baisa bogwa eibodi bikatupewoli matauna biboda kweluwovasi yam bililoula bila wa koya Sinai, makwaina koya kwebumaboma. 9 E matauna ila isuvi kwaitala lagi e imasisi wa bogi makwaina.

E gala kwaitala momwai, Guyau idou matauna, kawala, “Mwa, Ilaitia, avaka kuuvagi baisa?”

10 Matauna ivitakauloki kawala, “Guyau Yaubada Topeuligaga, tuta komwaidona awotitalaim, yoku wala kammwaleta. Mitaga mina Isireli bogwa ikodidaimisi si kabutu deli yoku, ikatupilakwaisi m kwabolula deli ikatumataisi komwaidona m tovitoubobuta. Yeigu wala agumwaleta lakesa - mitaga magisi wala bikatumataigusi!” *

11 E Guyau iluki matauna, kawala, “Kusunapula bukula odabala koya bukutoli omatagu.” E Guyau ivaloula im. E iwitali utuyagila saina minimani ikovi koya kwekikekita deli ikatugigai dakuna - mitaga Guyau Yaubada gala wala isisu wa yagila. E yagila imata, e ikaloubusi likuliku - mitaga Guyau gala wala isisu olikuliku. 12 E likuliku bogwa leiwokuva, e kova ikaloubusi - mitaga Guyau Yaubada gala wala isisu wa kova. E kova bogwa leiwokuva, ikaloubusi kaigila, kasilam saina manum.

13 Tutala Ilaitia ilagi makaigana, ikau kala kakapula itabodi migila e isunapula itoli owodola lagi. Makaigana kaigila ilivala baisa matauna, kawala, “Mwa, Ilaitia, avaka kuuvagi baisa?”

14 Matauna ivitakauloki kawala, “Guyau Yaubada Topeuligaga,j yeigu tuta komwaidona awotitalaim, yoku wala kammwaleta. Mitaga mina Isireli bogwa ikodidaimisi si kabutu deli yoku, ikatupilakwaisi m kwabolula deli ikatumataisi komwaidona m tovitoubobuta. Yeigu wala agumwaleta lakesa - mitaga magisi wala bikatumataigusi!”

15 E Guyau ikaibiga, kawala, “Kukwaimilavau oraibwaga baisa katitaikinela Damasiko, e oluvi bukusuvi osi valu. E bukubulami Asaeli paila biguyoi Siria. * 16 E bukubulami Yeu matauna Nimsi latula,k paila biguyoi Isireli. E oluvi bukubulami Ilaisa matauna Sapati latula e guma Eibeli Meola, e matauna bikaimapwaim bitovitoubobuta. * 17 E kidamwa availa bisakaula metoya Asaeli, e Yeu bikatumati matauna. E kidamwa availa bisakaula metoya Yeu, e Ilaisa bikatumati matauna. 18 Mitaga bogwa bakilavi lakatuluwolima lakatuluwoyu tomota bimovasi wala olopola Isireli - komwaidosi wala matausina eikamiabaigusi e gala eitaimamilasi baisa Beali kaina eiviyuwolaisi la tokolu.” *

Kala dou Ilaisa

19 Ilaitia isilavi baisa e ila ibani Ilaisa deli sala ikilikelisi pwaipwaia, e yuwotala bulumakau ibibiasi si kabokilikeli taitala taitala. E tailuwotala taitala ikugwasi omatala ikilikelisi, e matauna ivabodanim ikilikeli. E Ilaitia ivilili kala kakapula e ivisikoma Ilaisa. 20 E Ilaisa iligaiwa la bulumakau e isakaula ilokaia Ilaitia e iluki matauna, kawala, “Mwa, kutagwala bala aviyuwoli tamagu deli inagu e kataloisiga, oluvi bamakaiam bitala.”

E Ilaitia ivitakauloki kawala, “Bogwa bwaina, kula. Yeigu gala basilibodaim!”

21 Mapaila Ilaisa ilokaia mayuwona la bulumakau, e ikatumati minasina igabu viliona, e mabubona kaitakewa ivigaki la kova kaila. Isaiki viliona baisa tomota e ikamsi. E oluvi itokaia ibokuli Ilaitia, e Ilaitia ivigaki matauna kala topilasi.

20

Kabilia deli mina Siria

1 Guyau Benadadi guyoula Siria ikouguguli komwaidona la tokabilia, deli goli kasi topilasi tailuwotolu taiyu tuwoli gweguya deli si wosa toyo si waga kaibibiu ikatuwakedasi ilosi, ivaulaisi ivapataisi Sameria, e ikabiliaisi mavilouna. 2 E matauna iwitali touwata ilosi ovalu ilukwaisi guyau Eyabi guyoula Isireli kawasi, “Mwa guyau Benadadi la biga eilivala 3 yoku bukukwasali m siliba, m goula, m kukova deli litumwa topapeula baisa matauna.”

4 Eyabi ivitakauloki kawala, “Tauwau bukulukwaisi ulo guyau Benadadi, bogwa lakabwaili ibodi matauna bikauwaigu deli komwaidona avaka avaka ulo guguwa.”

5 E igau oluvi touwata matausina ikaimilavausi baisa Eyabi deli karaiwaga kwetuwoli metoya baisa Benadadi. “Ka lawitali biga leiwoiyaisi mwada bukukwasali m siliba, m goula, m kukova deli litumwa baisa yeigu. 6 Mitaga ka, baisa tuta bawitali ulo kumatoula biwaisi bisuvalaisi m ligisa deli tosikwawa si bwala e bikauwaisi komwaidona guguwa makwaisina idokaisi saina mwau mipusi. Matausina nabwaia biwaisi makala kalu wala lagaila lalilivala.”

7 E guyau Eyabi idou komwaidona tokugwala valu e ikaibiga kawala, “Ka kugisaisi tau matauna magila biyogagaidasi. Matauna iwitali biga baisa yeigu ikominimani magila ulo kukova deli litugwa, ulo siliba deli goula, e yeigu bogwa lakabwaili.”

8 E tokugwala valu deli tomota komwaidona ivitakaulokaisi kawasi, “Gala bukukwabikuwoli matauna; gala bukutagwala.”

9 Mapaila Eyabi iluki Benadadi la touwata kawala, “Kulukwaisi ulo guyau matauna la biga kwaimatala bogwa lakabwaili, mitaga gala batagwala bakabikuwoli la biga kwaiyuwela.”

E touwata isilavaisi ilosi e ikaimilivausi tuvaila imaiyaisi 10 la biga Benadadi kawala, “Yeigu bawoi tokabilia bidubadu bikatudidaimisi mi valu e bikauwaisi komwaidona guguwa. Ibodi ulo yaubada minasina bikatumataigusi kidamwa gala bavagi makawala!”

11 E guyau Eyabi ivitakauloki kawala, “Kulukwaisi guyau Benadadi, tokabilia mokwita bikamnomwana avai tuta kabilia biwokuva, mitaga gala biluvabogwa wodola.”

12 E tuta makwaina Benadadi deli sala matausina guyousi valu ituwoli, imomomsi osi buliyoyova, Benadadi ibani la biga mapula baisa Eyabi. Matauna ikaraiwogi la tokabilia bikatubaiasasi paila bikabiliaisi valu mavilouna mapaila ileiyasi kabasi.

13 Oluvi, taitala tovitoubobuta ilokaia guyau Eyabi e iluki matauna, kawala, “Guyau eilivala, gala bukukukoli mabudona tokabilia saina bidugaga! Yam lagaila bavigakaim bukutomgaga odubasi e bukunikoli yeigu wala Guyau.”

14 E Eyabi ikatupoi kawala, “Availa bivamitali kabilia?”

E tovitoubobuta ivitakauloki kawala, “Matausina tubovaula valu mavilousina si tokabilia matausina osikowasi kumatoula bivamitalaisi goli.” E guyau ikatupoi kawala, “Availaga bikugwai budumwaidona tokabilia?”

E tovitoubobuta ivitakauloki kawala, “Mayokula.”

15 Mapaila guyau idou imaisi komwaidosi tubovau valu mavilousina si tokabilia matausina osikowasi si kumatoula, kasi bawa tailakatuyu tailuwotolu taiyu. E tuvaila matauna idou mina Isireli tokabilia komwaidona kasi bawa iboda 7,000.

16 E kalasia itowota kabilia ivitouula, Benadadi deli sala matausina tailuwotolu taiyu bogwa eimommatasi osi buliyoyova. 17 Mabudona tokabilia tubovaula valu ivamatalaisi. E matutona tovakawali Benadadi eiwitali eilosi ikaimilavausi ilukwaisi matauna paila budotala tokabilia mina Sameria bogwa leimaisi. 18 Matauna ikaraiwaga kawala, “Gala wala avaka kaina leimaisi paila kabilia, kaina paila vasosu mitaga kukwatumataisi wala.”

19 E mabudona tubovau eivamitalaisi tokabilia e otuboulosi komwaidona tokabilia mina Isireli, 20 e availa wala biyokavati guma Siria e ikatumati. E mina Siria isakaulasi, igisaimwaisiga mina Isireli ibokavilaisi, mitaga Benadadi isila ola wosa isakaula, deli mimilisi sala. 21 Igisaim guyau Eyabi ibwakavila wala, e iyokavati wosa minasina deli waga kaibibiu makaisina, e matauna imtuligigai matausina itomgaga odubasi mina Siria.

22 Oluvi tovitoubobuta ilokaia guyau Eyabi e iluki kawala, “Kukwaimilivau kula kuvakikita m tokabilia, bukuleiya m tokabilia kukivituvatu bibwaina, paila uula talatova omilamala guyoula Asiria bimyuvau kabilia.”

Mina Siria lilouyuwela ikabiliasi

23 E guyau Benadadi la kumatoula ilukwaisi matauna kawasi, “Mina Isireli si yaubada minasina mesisikaisi wa koya, e baisa uula leitomgwagasi odabadasi. Mitaga kidamwa bitakabiliasi okabatau bitakalisauwaisi wala. 24 Baisa tuta kunagivau kaimapusi matausina tailuwotolu taiyu gweguya metoya osi karaiwaga e kusailiga touwovau kumatoula bikugwaiyaisi tokabilia. 25 Kukwatubiasi tokabilia budoveka kasi bawa makawala mabudona deli lokusakaulasi okabilia e wosa deli waga kaibibiu kasi bawa makawala wala. E bitakabiliaisi mina Isireli okabatau, e malilouna bitatomgwagasi odubasi.”

E guyau Benadadi ikabwaili e ivagi avaka si nanamsa. 26 Avai tuta kweluvala milamala ibudoki idou komwaidona la tokabilia e ikatuwakedasi ilosi ovalu Apeki paila bikabiliaisi mina Isireli. 27 E mina Isireli bogwa ikatubaiasasi eililatu wala; matausina ikatuwakedasi boda budoyu e ibudaisi si kabeikau mitasi ikoulakaiwa mina Siria. Mina Isireli si tokabilia bitagisi kasi bidubadu makawala yuwoyu yuwokikekita yuwolela gota e matausina mina Siria imiliaki valu.

28 E tovitoubobuta ilokaia guyau Eyabi e iluki kawala, “Baisa makawala Guyau eilivala. ‘Paila mina Siria eilivalasi mwada yeigu natana minasina tokolu masisiki wa koya e gala okabatau, mapaila bavigakaim bukutomgagasi odubasi si tokabilia mabudona saina budoveka, e yoku deli m tomota bukunikolaisi yeigu Guyau!’ ”

29 E kwailima kwaiyu yam mina Siria deli mina Isireli ililatu wala osi kabeikau. E oyamla kwailima kwaiyuwela ivitouulasi kabilia, e mina Isireli ikatumataisi mina Siria kasi bawa 100,000. 30 Matausina ikabibwelakaisi isakaulasi ilosi ovalu Apeki, e valu kalila isigiyeila ikatumati kasi bawa 27,000. E Benadadi madeilila wala isakaula iwokaia ovalu makwaina e ila isupepuni kwaitala bwala otoutomla. 31 La kumatoula ilokaiasi matauna ilukwaisi kawasi, “Mwa bogwa lakanakaigalaisi guyousi Isireli tonokapisi. Ibodi bukutagwala bakasikamsi ma saigalasi deli yuwoyoula bakavigakaisi kama kuwasi, e kaina bininabwaila gala bikatumataim.” 32 Mapaila matausina isisikamsi si saigala e yuwoyoula ivigakaisi kasi kuwa, e ilokaiasi Eyabi ilukwaisi kawasi, “Mwa m touwata Benadadi ikayubabai baisa yoku paila bukukoli la momova.”

E Eyabi ivitakauloki kawala, “Ki, matauna isisu tomomova ke? O bwaina! Matauna ivigaki makawala taitala bodagu!”

33 E Benadadi la kumatoula igigisasi wala avai kabotuvatusi bwaina bivagi, e avai tuta Eyabi ilivala kawala, “bodagu”, e matausina nani wala ikabwailisi, kawasi, “Bogwala yoku kawam matauna Benadadi bodam.”

E Eyabi ikaraiwogi, kawala, “Kumiakaigusi matauna.” Avai tuta Benadadi iviloubusi, Eyabi idou matauna bimwena bilokaia isiwaisi ola waga kaibibiu. 34 E Benadadi iluki matauna kawala, “Mwa yeigu bakaimilivau basakaim valu mavilousina tamagu leiyouli metoya baisa tamam, e olopola Damasiko, yoku ibodi bukukwaluvitau m kwabogimwala bidubadu makawala goli tamagu leivigaki olopola Sameria.”

E Eyabi ivitakauloki kawala, “Ka kidamwa bukuvagi avaka bogwa lokulivala, yeigu bogwa batanekwaim bukula.” E kasitaiyu wala ibigabwailasi e Eyabi itugwali Benadadi ila.

Tovitoubobuta ikamogi Eyabi

35 Metoya Guyau ola karaiwaga taitala tovitoubobuta metoya osi boda tovitoubobuta wala ikaraiwogi taitala sola tovitoubobuta wala biwaiya matauna. Mitaga matauna ipaiki, 36 mapaila iluki matauna kawala, “Paila lokukoulovi Guyau la karaiwaga e laiyoni bikamataim avai tuta bukusilavaigu.” E tuta matutona leisilavi matauna laiyoni ima ikamati matauna. *

37 E matoulela matauna tovitoubobuta ilokaia taitala tuvaila iluki kawala, “Kuwaigu!” E tau matauna ikabikaula; iwaiya matauna saina minimani omigila. 38 Tovitoubobuta matauna ikatuduvidavi ikau karekwa ikapoli migila e ila itoli osiusiula keda itutuli guyoula Isireli bivalapula. 39 Avai tuta guyau ililoula emaima tovitoubobuta idou matauna kawala, “Mwa ulo guyau, okabilia wala taitala tokabilia iyosi taitala tilaula imiakaigu e ilukwaigu kawala, ‘Kuyamati tau matauna e kidamwa bisakaula kaimapula yoku bukukwaliga kaina bukumapu 3,000 siliba.’ 40 Mitaga ayokaim wala paisewa ituwoli e tau matauna isakaula.”

E guyau ivitakauloki kawala, “Ka bogwa lokukwamituli kam pakula titoulem, mapaila bogwa wala bukubodi makawala.”

41 E tovitoubobuta saina nanakwa ikisi karekwa miyana omigila, e guyau ivitoki tolosila matauna taitala metoya osi boda tovitoubobuta. 42 E matauna iluki guyau kawala, “Baisa makawala Guyau la biga, ‘Bogwa lakaraiwaga tau matauna bukukwatumati, mitaga yoku lokutugwali leisakaula. Mauula baisa kam pakula yoku bukukwaliga, e m tokwabilia bidoumsi wala paila uula leitugwalaisi la tokabilia leisakaulasi.’ ”

43 E guyau matauna deli wala la nokubukubu toyo la ninamwau ikaimilavau ovalu Sameria.

21

Naboti la bagula bigulela waini

1 Kwaitala bigulela waini makwaina la bagula taitala tau yagala Naboti isisu katitaikinela la ligisa guyau Eyabi olopola Yesireeli. 2 E kwaitala yam Eyabi iluki Naboti kawala, “Kutagwala bukusakaigu makwaina m bagula bigulela waini saina katitaikina ulo ligisa, baisa uula magigu makwaina bavigaki bigulela kawailuwa. E yeigulaga bakaimapu basakaim kwaitala kweminabwaita bigulela waini. Kainaga gala, e yeigu bamapu avaka wala bibodi mapula.”

3 E Naboti ikatuloki kawala, “Alukwaim biga mokwita omatala Guyau, yeigu gala wala basakaim makwaina bagula. Paila ka! - makwaina bagula bigulela waini baisa agu bigukeya.”l

4 Mapaila Eyabi ikaimilavau ola bwala deli kala mwau nanola e deli goli la gibuluwa baisa Naboti paila avaka eilivali. Matauna ikenu okabala, migila isaiki taboda, e deli gala wala kamkwam. 5 E la kwava minana Yesebeli ilokaia matauna e iluki kawala, “Avaka uula nanom saina mwau? Avaka uula gala bukukwam?”

6 E matauna ivitakauloki minana kawala, “Ve! Uula wala Naboti avaka eilukwaigu. Yeigu magigu bamapu la bagula bigulela waini, kainaga gala, bakatumapu kwaitala ituwoli bagula. Mitaga matauna ikatulokaigu wala.”

7 E Yesebeli ikaibiga kawala, “Ka, yoku guyau, mitaga lokumila gwadi. Kutokaia. Kuligaiwa kanukwenu, bimwamwasila nanom e bukukwam. Yeigu wala mavilegu bogwa bakau makwaina bigulela waini metoya baisa Naboti e basakaim!”

8 Mapaila minana igini mimilisi leta, eigini oyagala Eyabi e isaili kibila yamala matauna baisa miyasina. E iwitali miyasina baisa matausina tokwaraiwaga deli kaidadala valu Yesireeli. 9 E miyasina leta eiwitali ikaibiga baisa makawala. “Bukukwamitulaisi kwaitala kala yam posuma, e kuluki tomota bisigugulasi, e bukusakaisi Naboti kabala walakaiwa. 10 E kunagaisi taiyu totabinona kidamwa bitotusi omatala e bitabinakaisi matauna, mwada eibuloti Yaubada deli la guyau. E oluvi bukuyosisi matauna kuvisunupuloiyaisi metoya ovilouveka, e kukwabidikunaisi bikaliga.”

11 E matausina tokwaraiwaga deli kaidadala valu Yesireeli eivagaisi makawala Yesebeli eikaraiwogi. 12 Matausina ikamitulaisi kwaitala yamla posuma, e ikougugulaisi tomota e isakaisi Naboti kabala walakaiwa. 13 E matausina kasitaiyu totabinonam eitabinakaisi matauna Naboti omitasi tomota komwaidona, mwada eibuloti Yaubadan deli la guyau. E mapaila iyosisi matauna e ivisunupuloiyaisi metoya ovilouveka e ikabidikunaisi matauna ikaliga. 14 E iwitalaisi bulogala baisa Yesebeli kawasi, “Naboti bogwa eikaliga.”

15 E avai tuta Yesebeli ilagi biga, iluki Eyabi kawala, “Naboti bogwa eikaliga. Baisa tuta wala bukula kuyouli makwaina bigulela waini Naboti eiyusi mwada gala bigimoli baisa yoku.” 16 E matutona goli Eyabi ila iyouli makwaina bigulela waini.

17 Oluvi Guyau iluki Ilaitia matauna tovitoubobuta guma Tisibe kawala, 18 “Kulokaia guyau Eyabi tolela Sameria. Bukubani matauna ola bagula Naboti, e makateki wala biyouli. 19 E kuluki matauna avaka yeigu Guyau lalilivala baisa matauna, kawagu, ‘Ka, bogwa lokukwatumati tau matauna, e ki, bukuyouliga tuvaila la guguwa?’ E bukuluki matauna kidamwa baisa makawala ulo biga kawagu, ‘Ka, makatupona wala kaukwa einumosaisi buyavila Naboti, e makatupona goli kaukwa minasina binumosaisi buyavim!’ ” *

20 E avai tuta Eyabi bogwa eigisi Ilaitia, ikaibiga kawala, “Mwa, agu tilaula, ki, bogwa lokubanaigu?”

E Ilaitia ivitakauloki kawala, “Taga! Bogwa labanaim! Yoku bogwa lokutugwalaim tomwaidom paila bukuvagi avaka gala duwosisia omatala Guyau. 21 E mapaila Guyau eilukwaim, kawala, ‘Yeigu bogwa bamiakaim kabomwau. Yeigu bakatumataim deli bakatumati komwaidona veyamwa tauwau, matausina totubovau deli goli tommoya. 22 Avaka bikaloubusi baisa veyamwa makawala goli eikaloubusi baisa veyala Yeroboam Nebati latula, deli goli makawala veyala guyau Baasa Aiya latula. Uula yoku lokukwatumwali ulo gibuluwa paila lokuvakadi mina Isireli leisulasi.’ 23 E pailaga minana Yesebeli, Guyau ikaibiga kawala, ‘Kaukwa bikomasi wowola minana olopola Yesireeli.’ * 24 E kidamwa availa veyamwa bikaliga olopola valu, kaukwa wala bikomasi, deli kidamwa availa bikaliga omalaga, mluveka bikomasi wowola.”

25 (Ka, gala taitala availa makawala bitugwali titoulela mwada bivagi avaka gala duwosisia omatala Guyau makawala Eyabi leiuvagi - e la kwava minana Yesebeli ikikaiyouli wala matauna paila avaka bivagi. 26 Matauna bogwa immosiligaga paila ititapwaroru baisa tokolu, makawala mina Amora leiuvagaisi, e mabudona goli Guyau eibokavili isunapulasi metoya ovalu, matutona mina Isireli eisuvaisi kulusi.)

27 Avai tuta Ilaitia ivenoku bigatona, Eyabi ikisi kala kwama, ivilili miyasina e isikomaga la saigala. Matauna ipaiki kamkwam kaula, e imisigoli wala deli la saigala, e idavila migila deli kala mwau nanola.

28 E Guyau ikaibiga baisa Ilaitia, kawala, 29 “Ki, bogwa kuvitusi ammakawala Eyabi nanola eimanum omatagu? Bogwa eivagi makawala, e mapaila gala wala bamai makwaina kabomwau baisa matauna ola tuta tomomova. Mitaga ola tuta latula yeigu bamai makwaina kabomwau baisa Eyabi veyala.”

22

Tovitoubobuta Mikaia ikatululuti Eyabi

1 E tuta makwaina ivakota valu mapilasina Isireli deli Siria iboda kwaiyu taitu. 2 Mitaga kwaitolula taitu Yeosepata guyoula Yuda ilokaia ivakawoli Eyabi guyoula Isireli.

3 E Eyabi ikatupoi la tosikwawa, kawala, “Avaka paila yakidasi gala avaka bitauvagaisi paila bitakaimilivauwaisi Ramoti mapilana Giliadi metoya oyamala guyoula Siria? Makwaina yakidasi da valusi!” 4 Tuvaila Eyabi ikatupoi Yeosepata kawala, “Ki, kudoki yoku deli yeigu bitala tabasi kabialela Ramoti ke?”

E Yeosepata ivitakauloki kawala, “Yeigu bogwa latagwala makawala yoku! E makawala goli ulo tokwabilia deli goli matausina tosisila wosa ninasi makawala wala. 5 Mitaga ikugwa bitanevisi avaka nanola Guyau.”

6 E Eyabi ikatuguguli matausina tovitoubobuta kasi bawa kaina lakatuvasi e ikatupoi matausina kawala, “Tauwau, ki, kudokaisi bala abasi kabialela Ramoti kaina gala?” E imapwaisi kawasi, “O bwaina, kulokaia kukwabiliasi. Matauna Guyau bivigakaim bukutomgwaga!”

7 Mitaga Yeosepata ikatupoi kawala, “Ki, gala taitala tovitoubobuta tuvaila isisu? Kaina igagabila bitanevisi avaka nanola Guyau metoya baisa matauna.”

8 E Eyabi ivitakauloki kawala, “Taitala tuvaila tovitoubobuta isisu yagala Mikaia, matauna Imla latula. Mitaga tokukologu matauna, paila gala wala avai tuta bivitoubobuta avai vavagi bwaina paila yeigu. Tuta komwaidona iuvitoubobuta vavagi gaga.”

E Yeosepata ivitakauloki kawala, “Isi! Gala ibodi bukulivala makawala!”

9 E Eyabi idou taitala tosikwawa e iluki kawala, “Mwa, kula kuluki Mikaia baisa tuta wala bima.”

10 E kasitaiyu matausina gweguya eisikamsi kasi katububula makawala gweguya si koni, e isilaisi osi takaikaia baisa okabotutula witi okaukweda okalapisilela Sameria, e tovitoubobuta komwaidosi itolisi omitasi iuvitoubobutasi. 11 Taitala matausina yagala Sedekaia, latula Kenaana, iteya kaviyu doga aiyani e iluki Eyabi kawala, “Ka, baisa makawala Guyau eilivala kawala, ‘Deli makavisina doga bukukwabilia baisa mina Siria e bukukwalisuwoli matausina bukuyouliga valu.’ ” 12 Komwaidosi tovitoubobuta ililivalasi bogwa wala makawala kawasi, “Bukulosi kukwabiliasi mapilana Ramoti, e bogwa wala bukukwalisauwaisi. E Guyau bivigakaimi bukutomgwagasi.”

13 E wa tuta matutona matauna tosikwawa eivakouli Mikaia iluki matauna, kawala, “Ka, komwaidosi wala tovitoubobuta eivitoubobutasi mwada guyau bitomgwaga. Ka, ibodaim yoku tuvaila bukuvagi makawala matausina, kadai!”

14 Mitaga Mikaia ivitakauloki kawala, “Alukwaim biga mokwita omatala Guyau Tomomova, kidamwa avaka bilukwaigu bogwa wala balivala makawala!”

15 Bogwa iviloubusi omatala guyau Eyabi, e guyau ikatupoi matauna, kawala, “Mwa, Mikaia, ki, ibodi guyau Yeosepata kamataiyu bakala kakabilia Ramoti, kaina gala?”

Mikaia ivitakauloki kawala, “Bukulosi kukwabiliasi! E bogwa wala bukukwalisauwaisi okabilia. E Guyau bivigakaimi bukutomgwagasi.”

16 Mitaga Eyabi ivitakauloki kawala, “Ka, lasivavila alulukwaim paila baisa! Avai tuta bukulivala baisa yeigu avaka la biga Guyau, ibodaim wala bukulivala biga mokwita.”

17 E Mikaia ivitakauloki kawala, “Lagigisi mina Isireli tokwabilia eiuwaki neuya wa koya makawala sipi gala isim kasi toyamata. E Guyau ikaibiga, kawala, ‘Ka, matausina tauwau gala wala kasi tokugwa. Ibodi wala bilosi osi valu deli vakota.’ ” *

18 E Eyabi iluki Yeosepata kawala, “Mwa, kaina goli gala alukwaim matauna gala avai tuta bivitoubobuta avai vavagi bwaina paila yeigu. Mitaga tuta komwaidona iuvitoubobuta vavagi gaga wala!”

19 E Mikaia isaitaula ibigatona kawala, “Ka, kunakaigalaisi avaka Guyau eilivala! Yeigula bogwa lagisi Guyau eisisu ola takaikaia wa labuma, e deli komwaidona la anelosi eitotusi okanivala. * 20 E Guyau ikatupoi kawala, ‘Availa bisinapu Eyabi kidamwa bila ikabilia e bikaliga wala mapilana Ramoti?’ E mimilisi ililivalasi kwaitala vavagi e mimilisiga vavagi ituwoli, 21 tatoula wala taitala baloma itolapula itoli omatala Guyau e ikaibiga kawala, ‘Mayeigu ka! Yeigu wala basinapu matauna.’ 22 E Guyau ikatupoi matauna kawala, ‘Ki, ammakawalaga bukuvigaki?’ E baloma ivitakauloki kawala, ‘Ka, bala bavigaki komwaidosi la tovitoubobuta bisasopasi goli.’ E Guyau ikaibiga kawala, ‘Kula kusinapu, e bogwa bukukwalota goli.’ ”

23 E Mikaia ikatumkulovi la bigatona kawala, “Baisa makawala, ka - Guyau bogwa eiuvigaki m tovitoubobuta kidamwa bisipulokaimsi. Mitaga Guyau titoulela bogwa leisipukikiti kam kwaraiwaga, kidamwa yoku bogwa wala bukuboda kabommayuyu.”

24 Oluvi tovitoubobuta Sedekaia ilokaia Mikaia ikatupatu matala e ikatupoi kawala, “Ki, avai tuta Guyau la baloma eisilavaigu e eilivalaga baisa yoku ke?”

25 E Mikaia ivitakauloki kawala, “Igau bukubani mapula m kwatupoi avai tuta bukula otoutom mwada bukusipepuni.”

26 E oluvi guyau Eyabi ikaraiwogi taitala la tosikwawa kawala, “Kuyosi Mikaia e kuuyoki Amona matauna tokwaraiwogala valu, deli baisa Yowasi matauna latugu. 27 E kuluki matausina bisailisi matauna okatupipi e bivakomasi beredi deli sopi tula wala tatoula yeigu bakaimilavau tomomova.”

28 E Mikaia ikaibiga kawala, “Ka, kidamwa kukwaimilavau deli m momova, baisa kala nikoli wala Guyau gala eilivala metoya baisa yeigu.” E tuvaila ikatumkulovi kawala, “Yokomi komwaidomi kunakaigalaisi ulo biga avaka bogwa lalivali!”

Eyabi la kaliga

29 E matauna Eyabi guyoula Isireli deli Yeosepata guyoula Yuda matausina kasitaiyu ilosi ikabiliasi mapilana Ramoti olopola Giliadi. 30 Eyabi iluki Yeosepata kawala, “Ka, sogu, tuta matutona bitalosi okabilia, yeigu bakatupwanaigu titoulegu e gala basikoma agu kwatububula avaka ibudoki guyau. Mitaga yoku wala bukusikam kam kwatububula.” Mapaila ilosi okabilia, e matauna guyoula Isireli ikatupwani titoulela.

31 E guyoulaga Siria bogwa eikaraiwogi matausina kumatoula paila la waga kaibibiu kasi bawa tailuwotolu taiyu kidamwa gala availa biwaiyasi mesinaku wala matauna guyoula Isireli. 32 Mapaila avai tuta leigisaisi guyau Yeosepata, komwaidosi wala idokaisi matauna guyoula Isireli, e komwaidosi wala itovilasi mwada biwaiyasi matauna. Mitaga avai tuta matauna iwakula, 33 e komwaidosi wala ivitusaisi matauna gala guyoula Isireli, e mapaila komwaidosi ikilavaisi matauna gala iwaiyasi. 34 Mitaga taitala guma Siria tokwabilia iluvibwelaki la kaiyala e ikalipwali tabodela wowola guyau Eyabi e ikaliuwoliga kusala. E matauna idou, iluki la waga kaibibiu tokwabikuliga, kawala, “Woi, bogwa lakagaguma! Kutovila bitasilavi kabilia.”

35 Ikikabiliasi saina peula, e guyau Eyabi ivisimiliwolaisi ola waga kaibibiu, e isivilaki mina Siria. Buyavilaga metoya okala kaiyala igiposisi ibubusi ibubwiki waga kaibibiu, e ila ikoyavi matauna ikaliga. 36 Kalasia bogwa bisalili e biga itetila baisa mabudona mina Isireli, “Komwaidomi wala bukukwaimilavausi omi valu.”

37 E baisa makawala guyau Eyabi la kaliga. Ikauwaisi wowola ilauwaisi ibakwaisi mapilana Sameria. 38 E la waga kaibibiu ikatumigileuwaisi okatuwotu mapilana Sameria, baisa minasina nakalimwala si kabokakaya. E baisa goli kaukwa inumosaisi buyavila guyau, makawala goli Guyau eilivalao bikaloubusi, e gala wala isala.

39 Tuvaila vavagi komwaidona makwaisina avaka guyau Eyabi eivagi, deli livalela la ligisa isim katububulela doga bidubadu, e tuvaila valu makwaisina eikaliai, ka, komwaidona vavagi makwaisina bogwa leiginaisi obukila Guyousi Isireli Liliusi. 40 Matauna bogwa eikaliga, e latulaga Eyasaia ikaimapu tamala iguyau.

Yeosepata guyoula Yuda

41 Olumoulela taitu kwaivasila Eyabi iguguyoi mapilana Isireli, e matauna Yeosepata, latula Asa, ivitouula la guyau mapilana Yuda. 42 Matauna kala taitu kweluwotolu kwailima, e isisu mapilana Yerusalem iguyau iboda kweluwoyu kwailima taitu. Matauna inala yagala Asuba, minana Sili latula. 43 Matauna ivagi duwosisia omatala Guyau, makawala goli tamala Asa eiuvagi omitibogwa. Mitaga gala wala ikodidaimi makwaisina kabotapwaroru ambaisa eitapwarorusi baisa tokolu, e mapaila tomota isetuwolaisi si gubugabu lula deli maiina simasimina metoya makwaisina. 44 E Yeosepata kasitaiyu guyoula Isireli ivasosusi e ivakota si valu.

45 Komwaidona avaka avaka tuvaila Yeosepata eivagi, e liliula la tuvaluwa deli la togaga okabilia, e komwaidona vavagi makwaisina bogwa leiginaisi obukila Guyousi Yuda Liliusi. 46 E komwaidona mabudona tokalimwala tauwau deli vivila eiwotitalaisi osi kabolula minasina tokolu igau ola tuta tamala Asa e leima lagaila, matauna Yosepata iyabi wala komwaidosi ibutusi.

47 Mapilana valu Edom viloutokai wala. Mitaga guyoula Yuda ikau taitala tokwaraiwaga paila bikaraiwogi mapilana valu.

48 E guyau Yeosepata ivakasi mimilisi waga kaivakaveka mwada bikokewasi bilosi mapilana Opira e bigimwalasi goula. Mitaga ikewasi ilosi oleilai opapala mapilana Esionigeba e baisa ikatuvi waga makaisina e gala tuvaila ikokewasi. 49 E Eyasaia guyoula Isireli magila kala usogelu bilosi deli guyau Yeosepata kala usogelu, mitaga Yosepata ipaiki.

50 Yeosepata ikaliga ibakwaisi matauna okasi laka gweguya olumoulela Debida la Vilouveka,p e latulaga Yeoram ikaimapu tamala iguyau.

Eyasaia guyoula Isireli

51 Olumoulela taitu kweluwotala kwailima kwaiyuwelaga Yeosepata iguguyoi mapilana Yuda, Eyasaia matauna latula Eyabi ivitouula la guyau mapilana Isireli, e matauna isisu mapilana Sameria iguguyau iboda kwaiyu taitu. 52 E imitugaga baisa Guyau, tuvaila ibokuli si bubunela gaga makawala tamala Eyabi deli inala Yesebeli, deli tuvaila guyau Yeroboam, matausina goli eivakadaisi mina Isireli eimitugagasi. 53 Matauna ititapwaroru deli iuwotitali Beali,q e iyogibuluwi Guyau mina Isireli si Yaubada, makawala goli tamala eiuvagi omitibogwa.

a 1:1 Kala taitu eiboda kaina kwelowolima kweluwoyu.

* 1:5-6 1.5-6 2 Sml 3.4

b 1:9 Adonia eidou bimaisi ipakasi paila uula magila binikolaisi matauna mwada biyosi la guyau.

* 1:11 1.11 2 Sml 12.24

c 1:33 Makwaina sopi katitaikina Yerusalem, deli iluyelu Enirogeli (kugisi mailela 9) isisu gala kaduwonaku mapilana pilibolimila (kugisi mailela 41). Komwaidosi mina Yerusalem bikasopisi metoya iluyelu Gioni.

d 1:39 Makwaina Buliyoyova si Bwala Kwebumaboma; kugisi Sun 30.25-32. Mina Isireli ititapwarorusi baisa bila avai tuta Solomoni ikaliai Bwala Kwebumaboma mapilana Yerusalem.

e 1:50 Owokulula kabolula isim kala katububula makawala doga. Kidamwa availa isim kala pakula mwau e bisakaula bila biyosi makavina, bogwa bikoli la momova.

* 2:5 2.5 2 Sml 3.27; 20.10

* 2:7 2.7 2 Sml 17.27-29

* 2:8 2.8 2 Sml 16.5-13; 19.16-23

f 2:10 Baisa oviloubogwa Yerusalem, makwaina goli Debida eiyouli metoya baisa mina Yebusi; kugisi 2 Sml 5.6-9.

* 2:11 2.11 2 Sml 5.4-5; 1 Lil 3.4

* 2:12 2.12 1 Lil 29.23

* 2:17 2.17 1 Gwe 1.3-4

* 2:26 2.26 1 Sml 22.20-23; 2 Sml 15.24

* 2:27 2.27 1 Sml 2.27-36

g 3:1 Kugisi 1 Gwe 2.10.

h 5:1 Kugisi 2 Sml 5.11-12.

* 5:5 5.5 2 Sml 7.12-13; 1 Lil 17.11-12

* 5:14 5.14 1 Gwe 12.18

i 6:1 Baisa yakidasi tadoki kaina taitu 960 BC.

j 6:1 Tubukona Siva tadoki April.

* 6:16 6.16 Sun 26.33-34

k 6:20 Kabolula makwaina tuta tuta bigabwaisi maiina simasimina olumoulela matabudona Bomikikila Sainela otutala nigada.

* 6:22 6.22 Sun 30.1-3

l 6:23 Minasina tokolu baisa kabutuvitusila Yaubada la guyau, ikibubotaisi Guyau eisikaili la tomota. Kugisi tuvaila Sun 25.18-20.

* 6:23 6.23-28 Sun 25.18-20

m 6:38 Tubukona Buli tadoki October.

* 7:8 7.8 1 Gwe 3.1

* 7:28 7.28-38 Sun 30.17-21

* 7:48 7.48 Sun 25.23-30; 30.1-3

* 7:49 7.49 Sun 25.31-40

* 7:51 7.51 2 Sml 8.11; 1 Lil 18.11

* 8:1 8.1 2 Sml 6.12-16; 1 Lil 15.25-29

n 8:2 Kugisi makasana Biga Kala Katumiki.

* 8:2 8.2 Tol 23.34

o 8:4 Kugisi 1 Gwe 1.39.

p 8:6 Kugisi 1 Gwe 6.23 deli kala katumiki.

* 8:9 8.9 Kak 10.5

* 8:10 8.10-11 Sun 40.34-35

q 8:12 Matabudona Bomikikila Sainela gala wala winidowa, e kidamwa bikatubodaisi lulu, baisa olopola dudubilawokuva wala, mauula Solomoni eidoki Yaubada isigaga wala odudubila.

* 8:12 8.12 Sam 18.11; 97.2

* 8:16 8.16 2 Sml 7.4-11; 1 Lil 17.3-10

* 8:17 8.17-18 2 Sml 7.1-3; 1 Lil 17.1-2

* 8:19 8.19 2 Sml 7.12-13; 1 Lil 17.11-12

* 8:25 8.25 1 Gwe 2.4

* 8:27 8.27 2 Lil 2.6

* 8:29 8.29 Kak 12.11

* 8:56 8.56 Kak 12.10; Yos 21.44-45

r 8:63 Kidamwa bilulasi mauna paila kalubaila lulela, kabilatala wala bivigakaisi lula, kesalaga bivigakaisi paka otutala tapwaroru.

* 9:2 9.2 1 Gwe 3.5; 2 Lil 1.7

s 9:5 Kugisi 2 Sml 7.12-16.

* 9:5 9.5 1 Gwe 2.4

* 9:8 9.8 2 Gwe 25.9; 2 Lil 36.19

t 9:13 Maigana kala katumiki “Gala isim kala yeiwau.”

u 9:14 Kwailima kilogram tadokaisi mokaili makawala tala peta kaula.

* 9:25 9.25 Sun 23.27; 34.23; Kak 16.19

v 9:28 Gulotala taitu uvaluwotala kala mokaila 4,000 kg kaina kwaivasi tani.

* 10:1 10.1-10 Md 12.42; Lk 11.31

w 10:14 Kugisi footnote paila 9.14.

x 10:17 Matabudona saina tabudoveka olopola Guyau Debida la ligisa eikatububulaisi opapala metoya makaina yawa, makaisina goli kaila Lebanoni.

* 10:26 10.26 1 Gwe 4.26

* 10:27 10.27 Kak 17.17

y 10:28-29 Mapilasina valu saina kaduwonaku opiliyavata, mitaga valu komwaidona bigigimolaisi wosa metoya baisa matausina.

* 10:28-29 10.28-29 Kak 17.16

* 11:1 11.1 Kak 17.17

* 11:2 11.2 Sun 34.16; Kak 7.3-4

z 11:32 Madilana Yuda bogwa eiyoulisi si pwaipwaia madilana Simioni, e tomota eidokaisi dilayu dala baisa tuta dilatala wala dala; kugisi Yos 19.1,9.

a 12:15 Kugisi 1 Gwe 11.29-39.

* 12:16 12.16 2 Sml 20.1

* 12:28 12.28 Sun 32.4

b 12:29 mapilana Beteli. Mapilana valu okala kalitutila la kabokwaraiwaga opilibolimila.

c 12:29 mapilana Dani. mapilana valu okala kalitutila la kabokwaraiwaga opiliyavata.

d 12:32 Baisa Buliyoyova Pakala. Kugisi 1 Gwe 8.2.

* 12:32 12.32-33 Tol 23.33-34

* 13:2 13.2 2 Gwe 23.15-16

* 14:10 14.10 1 Gwe 15.29

* 14:23 14.23 2 Gwe 17.9-10

* 14:24 14.24 Kak 23.17

* 14:26 14.26 1 Gwe 10.16-17; 2 Lil 9.15-16

* 15:4 15.4 1 Gwe 11.36

* 15:12 15.12 2 Lil 15.8-15

* 15:29 15.29 1 Gwe 14.10

e 16:31 Mina Kenani itapwarorusi baisa minana tokolu, minawena yaubada namwala, mwada bipilasi si bagula bikabinaisi deli si kukova bivalulusi.

* 16:34 16.34 Yos 6.26

f 17:1 Baisa bivituloki kidamwa Guyau Yaubada, matauna mina Isireli si Yaubada, kalamwaleta wala matauna iyosi karaiwaga paila kuna, e gala goli minana Beali, mina Saidoni si yaubada.

* 17:1 17.1 Ym 5.17

* 17:9 17.9 Lk 4.25-26

* 17:21 17.21 2 Gwe 4.34-35

g 18:15 Maigana idokaisi Yaubada makawala paila uula idokaisi matauna kala tokugwa mabudona si tokwabilia; kugisi 1 Sml 17.45. Tuvaila idokaisi matauna kala tokugwa mabudona mina walakaiwa wa labuma.

h 18:18 Kugisi 1 Gwe 16.31.

i 18:19 Kugisi 1 Gwe 16.33.

* 18:31 18.31 Vit 32.28; 35.10

* 18:42 18.42-45 Ym 5.18

* 19:4 19.4 You 4.3

* 19:10 19.10,14 Rm 11.3

j 19:14 Kugisi 1 Gwe 18.15.

* 19:15 19.15 2 Gwe 8.7-13

k 19:16 Kainaga Nimsi tabula - kugisi 2 Gwe 9.2.

* 19:16 19.16 2 Gwe 9.1-6

* 19:18 19.18 Rm 11.4

* 20:36 20.36 1 Gwe 13.24

l 21:3 Mosese la karaiwaga baisa mina Yudia kidamwa bagula makwaina litula biyosisi kasi bigukeya wala.

m 21:13 Mina Yudia kasi karaiwaga ibodi taiyu totabinona bikamituli isim pikolela tomitugaga; kugisi Kak 17.6-7.

n 21:13 Mitugaga makwaina kala kamwaga bikatumataisi wala; kugisi Sun 22.28, Tol 24.10-16.

* 21:19 21.19 1 Gwe 22.38

* 21:23 21.23 2 Gwe 9.36

* 22:17 22.17 Baw 27.17; Md 9.36; Mk 6.34

* 22:19 22.19 Yob 1.6; Ais 6.1

o 22:38 Kugisi 1 Gwe 21.19.

p 22:50 Kugisi 1 Gwe 2.10.

q 22:53 Kugisi 1 Gwe 16.31.

2 GWEGUYA

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

GWEGUYA
Si Buki Piliyuwela

Kabovitouula

Mapilana Gweguya Si Buki Piliyuwela isetuwoli liliusi kwaiyu kabokwaraiwaga makwaisina Isireli deli Yuda. Igagabila bitabobu mapilana bitavigaki katupoyu. Katupotala isisu liliusi makwaisina kabokwaraiwaga kwaiyu wala bivitouula tuta makwaina Eyabi eikaliga e bila tuta matutona mina Asiria eiyoulisi Sameria e kabokwaraiwaga makwaina Isireli opiliyavata kala vigimkovila. Katupoyuwela isaitaula ililivala liliula kabokwaraiwaga kwaiyuwela Yuda opilibolimila e bila wa tuta matutona guyau Nebukadinesa guma Babilonia ima iyouli e ikatudidaimi Yerusalem wa taitu 586 BC.

Vavagi makwaisina saina mwaugaga eikaloubusisi baisa mina Isireli deli mina Yuda paila uula guyousi Isireli deli Yuda deli goli tomotasi eipakaisi Guyau Yaubada e eitapwarorusi baisa minasina yaubada sasopa. Baisa uula Yerusalem kala kodadaimi deli mina Yuda eibodasi kasi katupipi eilauwaisi osi valu mina Babilonia. Vavagi makwaina baisa vavagi kwevakaigaga olumoulela liliusi mina Isireli.

Tuvaila taitala tovitoubobuta liliula isisu mapilana buki, matauna saina toveka. Matauwena yagala Ilaisa, e matauna kaimapula Ilaitia.

Buki kala katumimisa

Kabokwaraiwaga Isireli deli Yuda kala katuvi 1.1—17.41

a) Tovitoubobuta Ilaitia

1.1—8.15

b) Guyousi Yuda deli Isireli

8.16—17.4

c) Sameria la kapusi

17.5-41

Kabokaraiwogala Yuda 18.1—24.20

a) Metoya Esekaia bila Yosaia

18.1—21.26

b) Yosaia guyoula Yuda

22.1—23.30

c) Gweguyala Yuda kasi tovabodanim

23.31—24.20

Yerusalem kala kodadaimi 25.1-30

1

Ilaitia deli guyau Eyasaia

1 Avai tuta Eyabi guyoula Isireli bogwa eikaliga e mina Mowabi ikosomapwaisi mina Isireli.

2 E Eyasaia guyoula Isireli mesisiki Sameria e metoya ola ligisa ikapusi ima isipuyateila watanawa. Mapaila matauna iwitali mimilisi la touwata bilokaiasi ikatupoiyaisi Bealisebubi minana si yaubada mina Ekironi mapilana Pilisitia, paila binikolaisi bimova kaina bikaliga. 3 Mitaga Guyau la anelosi ikaraiwogi Ilaitia, matauna tovitoubobuta tolela Tisibe, bila bibodi guyau Eyasaia la touwata e bikatupoi matausina kawala, “Avaka paila bukulosi kwatupoiyaisi Bealisebubi, minana mina Ekironi si yaubada? Ki, kaina kudokaisi mina Isireli gala si yaubada ke? 4 Kulukwaisi Eyasaia avaka Guyau eilivala, ‘Gala wala bukubwaina metoya okam lewa! Bogwa wala bukukwaliga!’ ”

Ilaitia ivagi makawala Guyau leikaraiwogi matauna, 5 e touwata matausina ikaimilavausi baisa si guyau, e matauna ikatupoi kawala, “Avaka paila lokukwaimilavausi?”

6 Matausina ivitakaulokaisi kawasi, “Taitala tau ibodaimasi eilukwaimasi avaka Guyau la biga. Kawala, ‘Avaka paila lokuwitali touwata bilosi ikatupoyaisi Bealisebubi minana mina Ekironi si yaubada ke? Ki, kaina kudokaisi mina Isireli gala si yaubada ke? Gala wala bukubwaina metoya okam lewa! Bogwa wala bukukwaliga!?”

7 Guyau ikatupoi, “Ammakala tau matauna kala gigisa?”

8 Matausina ivitakaulokaisi guyau kawasi, “Matauna kala kwama deli kala palitula iyoudulokaisi metoya mauna kanuvinesi.” *

E guyau ikaibiga kawala, “Matauna Ilaitia!”

9 E matauna iwitali taitala kumatoula deli tailuwolima la tokabilia binevaisi Ilaitia. E kumatoula ibani matauna isisu wa koya e iluki matauna kawala, “Mwa yoku Yaubada la touwata, guyau leikaraiwaga bitalokaiasi.”

10 E Ilaitia ivitakauloki kawala, “Kidamwa yeigu Yaubada la touwata, ibodi kova bibusi metoya wa labuma bivakamataimi deli m tokabilia!” Tuta matutona wala kova ibusi wa labuma e ivakamati kumatoula deli la tokabilia. *

11 E guyau iwitali tuvaila kumatoula deli la tokabilia kasi bawa tailuwolima, ilokaiasi Ilaitia ilukwaisi kawasi, “Mwa yoku Yaubada la touwata, guyau la karaiwaga bitalokaiasi baisa tuta!”

12 E Ilaitia ivitakauloki kawala, “Kidamwa yeigu Yaubada la touwata, ibodi kova bibusi metoya wa labuma e bivakamataim deli m tokabilia!” E tuta matutona wala Yaubada la kova ibusi wa labuma e ivakamati kumatoula deli la tokabilia.

13 E tuvaila guyau iwitali kumatoula deli tailuwolima la tokabilia. Matauna imwena wa koya, itapopula kwaitutula omatala Ilaitia e ikabiga kawala, “Mwa yoku Yaubada la touwata, kunokapisaigu deli ulo tokabilia. Kukolaimasi! 14 Ka, taiyu kumatoula deli si tokabilia kova metoya wa labuma ivakamati matausina; mwa akoma lopom kunokapisaigu!”

15 E Guyau la anelosi iluki Ilaitia kawala, “Gala bukukokola kulokaia bukulosi.” Mapaila Ilaitia deli kumatoula ilokaiasi guyau 16 e iluki matauna kawala, “Baisa makawala Guyau la biga. ‘Paila uula lokuwitali touwata ilosi ikatupoiyaisi Bealisebubi minana mina Ekironi si yaubada, makawala kudoki Isireli gala isim si Yaubada bukukwatupoi, mauula gala wala bukubwaina bogwa bukukwaliga!’ ”

17 E Eyasaia ikaliga makawala avaka Guyau eilivala metoya owodola Ilaitia. Eyasaia gala wala isim litula mapaila bodala Yoram ikaimapu matauna iguyau, olopola kwaiyuwela kala taitu Yeoram matauna Yeosepata latula guyoula Yuda.

18 Komwaidona wala avaka guyau Eyasaia eivagi leiginaisi obukila Liliusi Guyousi Isireli.

2

Guyau ikau Ilaitia ilau wa labuma

1 E tuta bogwa leima paila Guyau bikau Ilaitia bilau wa labuma metoya otigiviviluwa. Ilaitia sola Ilaisa ivitouulasi loula metoya Giligali e ilosi, 2 e ililoulasi wa keda. Ilaitia ikaibiga baisa Ilaisa, kawala, “Ka, bukusim baisa, paila Guyau ikaraiwogaigu balokaia Beteli.”

Mitaga Ilaisa ivitakauloki, kawala, “Alivala biga katotila mwau omatala Guyau Tomomova deli goli omatam, mwada gala wala basilavaim.” E mapaila iloulasi ilosi Beteli.

3 E budotala tovitoubobuta isisuaisi baisa ilokaiasi Ilaisa e ikatupoiyaisi matauna, kawasi, “Ki, bogwa kunikoli paila lagaila Guyau bogwa bikau matauna kam tokugwa metoya baisa yoku ke?”

Ilaisa ivitakauloki, kawala, “Mitaga, bogwa lanikoli, mitaga gala wala ibodi bitalivalasi paila vavagi makwaina.”

4 E Ilaitia ikaibiga baisa Ilaisa, kawala, “Adoki bukusim baisa, paila Guyau bogwa ikaraiwogaigu balokaia Yeriko.”

Mitaga Ilaisa ivitakauloki, kawala, “Alivala biga katotila mwau omatala Guyau Tomomova deli goli omatam, mwada gala wala basilavaim.” E mapaila iloulasi ilosi Yeriko.

5 E budotala tovitoubobuta eisisuaisi baisa ilokaiasi Ilaisa ikatupoiyaisi matauna, kawasi, “Ki, bogwa kunikoli paila lagaila Guyau bogwa bikau kam tokugwa metoya baisa yoku ke?”

Ilaisa ivitakauloki, kawala, “Mitaga, bogwa lanikoli, mitaga gala wala ibodi bitalivalasi paila vavagi makwaina.”

6 E Ilaitia ikaibiga baisa Ilaisa, kawala, “Adoki bukusim baisa, paila Guyau bogwa eikaraiwogaigu balokaia wa Waya Yoridani.”

Mitaga Ilaisa ivitakauloki, kawala, “Alivala biga katotila mwau omatala Guyau Tomomova deli goli omatam, mwada gala wala basilavaim.” E mapaila iloulasi ilosi wala, 7 e tailuwolima tovitoubobuta ibokulaisi wala matausina ilosi wa Waya Yoridani. E Ilaitia kasitaiyu Ilaisa itolisi opapala waya, e matausina tailuwolima tovitoubobuta itolisi sitana kaduwonaku. 8 E Ilaitia ivilili kala kakapula ikatubili miyana e iwaiya sopi metoya miyana e sopi itabai. Matauna deli Ilaisa iluvapelasi piliyuwelaa olubulabu. 9 E mapilana valu Ilaitia ikaibiga baisa Ilaisa, kawala, “Kulukwaigu avaka magim bavagi paila yoku oluviga Guyau bilauwaigu.”

Ilaisa ikaibiga, kawala, “Kutagwala kidamwa babani agu vilavila metoya om peula, e baisa bivigakaigu yeigu kaimapum.” *

10 E Ilaitia ivitakauloki, kawala, “Makwaina avaka lokunigadi saina kwaimwau. Mitaga desi wala, bogwa bukubani makwaina kidamwa bukugigisaigu wala avai tuta Guyau bikauwaigu metoya baisa yoku. Kidamwa gala bukugisaigu, gala wala bukubani peula makwaina.”

11 Ililoulasi e ibibigatonasi, e saina nanakwa waga kaibibiu kovawokuva wala, deli wosa kovawokuva wala ibiaisi makaina ima isuwalai matausina, e Yaubada ikau Ilaitia ilau wa labuma metoya otigiviviluwa. 12 Ilaisa bogwa igisi e idou baisa Ilaitia, kawala, “Tamagwʹe! Tamagu! Mina Isireli kasi tokwala topeuligaga yoku! Bogwa lokula!”

E gala tuvaila igisivau Ilaitia.

Ilaisa ikaimapu Ilaitia

Ilaisa deli la valam ikau kala kakapula titoulela ikisiki yayu. * 13 E ikau miyana Ilaitia kala kakapula leikapusi metoya owowola eisisu, e ikaimilavau ila wa Waya Yoridani opapala itotu. 14 E matauna iwaiya sopi metoya Ilaitia kala kakapula e ikaibiga, kawala, “Ambaisa Guyau matauwena Ilaitia la Yaubada?” E matauna iwovau tuvaila e sopi itabai, e iluvapela ila mapilana ewaiwa. 15 E matausina tovitoubobuta tailuwolima mina Yeriko bogwa igisaisi matauna ikaibigasi, kawasi, “Ilaitia la peula bogwa iluvapela baisa Ilaisa!” E matausina ilokaiasi ibodaisi matauna e ikavaginasi omatala. 16 E ikaibigasi, kawasi, “Ka, yakamaisi kama tailuwolimasi, e komwaidomasi saina topapeula. Bwaina kutagwala bakalosi bakanevaisi kam tokugwa. Kaina goli Guyau la baloma eikau ilau ambaisa, e kaina isaili matauna wa koya kaina oitayatila.”

Mitaga Ilaisa ikaibiga, kawala, “Gala ibodi bukulosi.”

17 Mitaga ikominimanisi wala, e itugwali matausina ilosi. E matausina tailuwolima ilosi inevisi Ilaitia ambaisa ambaisa, iboda kwaitolu yam. Inainevisi Ilaitia, e mitaga gala wala ibanaisi. 18 E oluvi ikaimilavausi baisa Ilaisa, matauna itulotula mapilana Yeriko, e iluki matausina, kawala, “Bogwa avaka lalukwaimi kawagu gala bukulosi kadai!”

Ilaisa la kabutuvatusi

19 Mimilisi tolesi Yeriko ilokaiasi Ilaisa ilukwaisi, “Tomoya, bogwa lokunikoli vilouveka makwaina saina kweminabwaita, mitaga kwaitala vavagi, sopi gaga e ivigaki vivila biunaisi gugwadi gudimitamata.”

20 E iluki matausina, kawala, “Sitana yona kusewoyasi wa bolu makaina kaivau, e kumiakaigusi.” E bogwa imiakaisi makaina bolu. 21 E ila wa sopi iluyelu e ilavi yona ila wa sopi e ikaibiga kawala, “Baisa makawala avaka Guyau eikaibiga, kawala, ‘Bavigivau sopi bisumokainia, e gala tuvaila bimai kaliga kainaga biyogagi vivila si valulu.? ?? 22 E sopi baisa kala sumokainia ikanuvagasi omitibogwa e leima lagaila, makawala goli Ilaisa bogwa eilivala bikaloubusi.

23 Ilaisa isilavi Yeriko bila Beteli, e wa keda ililoula ibodi mimilisi gugwadi, metoyasi ovalu leimaisi, e ikovilaisi matauna iukuwakulasi ikaibigasi, kawasi, “Wei, tobakanʹe, kaibakana pwanetam!”

24 Ilaisa itovila ikapwinipwini matala baisa matausina, e ibuloti matausina oyagala Guyau. Oluvi nayu nauvila beya iviloubusisi metoya olawodila imakaiasi matausina gugwadi tailuwovasi taiyu e itagigaiyaisi wala.

25 E Ilaisa isaitaula wala imwena wa Koya Kamela, oluvi ikaimilavau Sameria.

3

Kabilia oluwalaisi mina Isireli deli mina Mowabi

1 Olopola kweluwotala kwailima kwaitolula kala taitu Yeosepata eiguguyau Yuda, Yoram matauna Eyabi latula eiguyau olopola Isireli, e matauna iguguyau Sameria iboda kweluwotala kwaiyu taitu. 2 Matauna imitugaga baisa Guyau, mitaga yawaisala gala makawala tamala sola inala Yesebeli; matauna ikatudidaimi tokolu Beali minana tamala leiyouduli ivigaki la yaubada. 3 Mitaga, makawala guyau Yeroboam la kedakeda matauna Nebati latula ivakadi mina Isireli imitugagasi e gala wala bisimwaisi mitugaga.

4 Guyau Mesa guyoula Mowabi matauna iyosi vayoguta e taitu kwaitala kwaitala matauna bikikabilula baisa guyoula Isireli 100,000 lam deli 100,000 sipi unuunusi. 5 Mitaga avai tuta guyau Eyabi bogwa eikaliga, Mesa ikosomapu Isireli. 6 E saina nanakwa guyau Yoram isilavi Sameria ila ikoguguli la tokabilia. 7 Matauna iwitali biga ilokaia Yosepata guyoula Yuda kawala, “Mwa, guyoula Mowabi ikosomapwaigu; ki ibodi bukuma bitakatukwaitala bitakabilii matauna ke?”

E guyau Yeosepata imapu kawala, “Ibodi wala. Paila yeigu tomwaidogu wala baisa yoku, makawala goli ulo tokabilia deli ulo wosa. 8 Ki avai keda bitasuki bitakabilii?”

Yoram ivitakauloki kawala, “Bitalosi makadana kaduwonaku wala, bitasuwalai Edom oviloupakala.”

9 Mapaila guyau Yoram deli guyousi Yuda deli Edom ikatuwakedasi. Matausina ililoulasi iboda kwailima kwaiyu yam, e kasi sopi iwokuva, matausina deli si mauna gala wala avaka tuvaila bimomwaisi. 10 E guyau Yoram ikawota kawala, “Wii! Bogwa bitadoumsi! Guyau Yaubada eivigaki bitakavaginaisi omatala guyoula Mowabi!”

11 E guyau Yeosepata ikatupoi kawala, “Ki gala taitala tovitoubobuta isisu baisa bitalokaiasi gagabila matauna bibigitoni Guyau?”

E taitala guyau Yoram la kumatoula ivitakauloki kawala, “Ilaisa matauna Sapati latula isisu baisa. Matauna Ilaitia kala topilasi.”

12 E guyau Yeosepata ikaibiga kawala, “Matauna taitala tovitoubobuta mokwita.” Mapaila kasitaitolu wala gweguya ilokaiasi Ilaisa.

13 E Ilaisa iluki guyoula Isireli kawala, “Avaka uula bapilasaimi? Kulokaia kubigitoni tovitoubobuta matausina tamam inam leikatupoiyaisi.”

Yoram imapu kawala, “Gala! Baisa Guyau la karaiwaga eikasalaimasi yakamaisi kamataitolusi oyamala guyoula Mowabi.”

14 Ilaisa ivitakauloki kawala, “Omatala Guyau tomomova, matauna lawotitali, abiga katotila gala avaka bavigakaimi kidamwa gala bakamiabi deli guyousom, Yeosepata guyoula Yuda. 15 Ka, kula kunevi taitaila towaila gita.”

Matauna ivitouula wawai la gita, e Guyau la peula isikaila Ilaisa, 16 e matauna ilivala kawala, “Baisa makawala Guyau ililivala. ‘Olopola waya makaduyona eimada kukelisasaisi wala biwokuva. 17 Ilagoli gala avai tuta bukugisaisi bikuna kaina avai yagila biuu, mitaga waya makaduyona kaduyomada bivakasau wala sopi, e yokomi, mi bulutuvalu, deli mi mauna minasina tokawesi guguwa bukumomsi bilapaimi.’ ” 18 E Ilaisa isetuwoli wala la bigatona kawala, “Vavagi makwaina Guyau gala wala bikabi peula; matauna tuvaila bivigakaimi bukutomgwagasi odubasi mina Mowabi. 19 Yokomi bukuyoulisi komwaidona si valu viloummatabwaila kalisi kwepapeula; bukukwatumataisi, e bukuteyasi komwaidona makaisina kai kasi kawailuwa, kasi utuwotu komwaidona kwaludubolaisi; deli kuluvisokaisi dakuna bivakasuwoki komwaidona si kwabila makubilana kubilumalala.”

20 E eiyam kaukwau, okala kalu paila bigubugabusi lula kaukwau kwaitala kwaitala, e sopi ititayelu leimaima metoya kibubotala valu Edom e ikatukuluwi pwaipwaia.

21 Avai tuta mina Mowabi inakaigalaisi gweguya matausina kasitaitolu leimaisi bikabiliaisi matausina, e komwaidosi tauwau matausina ibodi bikokeulasi guguwala kabilia, tommoya eila tubovau, idouwaisi bitogugulasi e iwitalaisi ilosi ikanubodaisi kaligei. 22 E eiyam kaukwau avai tuta imamatasi, matausina igisaisi kalasia eivisigili sopi baisa, kala gigisa makawala buyavi saina bweyani. 23 Matausina ikawotasi kawasi, “Ka buyavi! Kaina mabudona budotolula kada tilaulasi eikikabiliasi e ikatumataisi titoulesi! Tamwaisi takwayaisi si kabeikau!”

24 Mitaga avai tuta eiviloubusisi osi kabeikau matausina, mina Isireli ivabodaisi matausina e ibokavilaisi ikeiitasi. Mina Isireli ibubwakavilasi e ikikatumataisi mina Mowabi 25 deli ikikatudidaimisi si valu. Avai tuta matausina bisakailasi katupotala baleku bilukumalala, taitala taitala mina Isireli la dakuna bilova makatupona tatoula wala komwaidona bikasewoki; tuvaila ikaludubolaisi utuwotu iteyasi makaisina kai kasi kawailuwa tatoula kesala vilouveka Kiri Eresi kalamwaleta itotu, e tokwabisi peu ivaulaisi ivapataisi e isuyaisi kulusi isugigaiyaisi mavilouna.

26 Avai tuta guyoula Mowabi leigisi bogwa leiyomami kabilia, matauna ivadeili lakatulima lakatuyu la tokabilia tokwabisi kema e ivigikoni bisuvi kulula bisakauligili tilaula bilokaiaga guyoula Siria, mitaga imama wala gala ipeula. 27 Mapaila iyosi la kuluta tau, matauna mwada bikaimapu biguyau, e igibuki lula odabala kalila valu baisa minana si yaubada mina Mowabi. E mina Isireli ibulukukolib mapaila ibiyumalaisi si busi ikaimilavausi osi valu tatousi.

4

Ilaisa ipilasi natana kwabuya nanamakava

1 Metoya osi boda mina vitoubobuta taitala ikaliga e kubuyala ilokaia Ilaisa e iluki kawala, “Tomoya, ulo mwala bogwa eikaliga! Yoku bogwa kunikoli, matauna saina ikukoli Yaubada, mitaga taitala tau leima mwada bikatupipi taiyu litugwa bilau ivigaki la ula mapula tumasi kala wasi.”

2 Ilaisa ikatupoi minana kawala, “E avakaga magim bavigakaim? Kulukwaigu avaka sitana isisu om bwala.”

Minana ivitakauloki kawala, “Gala wala avai vavagi, mesinaku wala kwelatala viga kwelakekita olibe bulamila.”

3 Ilaisa iluki minana kawala. “Kulokaia samwa kutogu bidubadu kasi lukwava yaukuwokuva kumai. 4 E yoku deli litumwa kusuvisi omi bwala kutabodaisi yoyu, e kuvitoulasi kuligabwasi olibe bulamila bila olukwava miyasina. Kukwatupali yatala yatala avai tuta bikasewa.”

5 Mapaila minana deli litula isuvisi osi bwala, ikatubodaisi yoyu, ikau viga makwelana kwelakekita olibe bulamila e iligabu bulami ila miyasina lukwava litula leimiakaisi minana. 6 Avai tuta bogwa leivakasauwaisi miyasina, minana ikatupoi litula gala yatala tuvaila. Taitala latula ivitakauloki kawala, “Miyana layosali leiwa kala vigimkoila.” E olibe bulamila makwelana imada. 7 E minana ikaimilavau baisa Ilaisa matauna tovitoubobuta e iluki minana kawala, “Kugimolivau olibe bulamila e kukwau mani kumipuki kami wasi, e maniga bigugulom wala paila kami pilasi deli litumwa.”

Ilaisa deli minana vilela Sunem bidubadu la guguwa

8 Kwaitala yam Ilaisa ila Sunem ambaisa natana vivila bidubadu la guguwa isisu. E minana idou matauna paila bikamsi ola bwala, e metoya wa tuta matutona goli, avai tuta matauna bila Sunem bisaitaula wala ola bwala minana paila bikamkwam. 9 E minana iluki la mwala kawala, “Vaiyogu! Tau matauna tuta tuta leimmakaiada, bogwa lavitusi matauna tobumaboma. 10 Ibodi bitatabodi tabudotala tabudokekita odabala da bwala wala paila matauna. Bitasaili kebila, tebeli, kabosisu deli kaitapa, e kidamwa avai tuta bimakaiada bogwa bikanam baisa.”

11 E kwaitala yam Ilaisa ikaimilavau Sunem e imwena ila ola bwala matabudona bivaiwasi. 12 E ilukiga la touwata yagala Geyasi bilokaia ikaikivi minana vivila. Avai tuta minana iviloubusi, 13 Ilaisa iluki Geyasi, kawala, “Kukwatupoi minana avaka sitana magila bavagi paila minana mapula la pwaitukula leisakaida avaka avaka ibodaida. Kaina magila yeigu balokaia guyau kaina kumatoula e babigibwaili minana.”

E minana ivitakauloki, kawala, “Mwa! Vavagi komwaidona bogwa wala leibodaigu lasisii oluwalaisi ulo tomota tatougu.”

14 E Ilaisa ikatupoi Geyasi, kawala, “O, avakaga sitana bavagi paila minana ke?”

E Geyasi ivitakauloki, kawala, “Ka, minana nakaliga wala gala litula, deli la mwala bogwa eitomoya.”

15 Ilaisa ikaraiwogi matauna kawala, “Kuluki minana bima baisa.” Mapaila minana ilokaia itoli wa lulu, 16 e Ilaisa iluki minana kawala, “Ve! Ka - taitu bima e kala yamgwa bikibuboti yam lagaila, yoku bogwa bukukopwi guditala latum tau.”

E minana ikatubau kawala, “Wii, tomoya, akoma lopom, gala bukusipulokaigu. Yoku goli Yaubada la towotetila!” *

17 Mitaga ka, avai tuta kala yam bogwa eibudoki wa taitu kwaiyuwela, minana eiuni latula tau, makawala goli avaka Ilaisa bogwa eilivalabogwa.

18 E kwaivila taitu bogwa leiwokuva, e otutalaga tayoyuwa gwadi magudina kaukwau kwaitala ilokaia tamala obuyagu deli matausina totayoyuwa. 19 E gala imomwa magudina gwadi idoudou deli la valam baisa tamala, kawala, “Yakaiyʹe! Dabagu saina gidageda! Yakaiyʹe! Dabagu saina gidageda!”

Mapaila tamala iluki taitala la touwata, kawala, “Kulupi tau kuuyoki inala.” 20 E touwata ilupi matauna ikaimilivau baisa inala. E minana ilupi isaili okaikela, ikanukwenu wala ilalavi, e matutona goli gwadi magudina ikaliga. 21 Mapaila minana ilupi magudina gwadi gudikaliga ilau matabudona walakaiwa Ilaisa la bwala, e ivakaniyeli okabala Ilaisa iligaiwa e ikatubodi bwala. 22 Oluvi idou la mwala leima e iluki matauna kawala, “Kuwitali taitala touwata bimakaiagu deli natana ase. Yeigu ibodaigu balokaia tovitoubobuta Ilaisa. E bananakwa batowa wala bakeiita.”

23 E la mwala ikatupoi, kawala, “Avakaga uula bukulokaia lagaila ke? Lagaila gala kala yam Sabate, kaina Navau Tubukona Pakala.”c

Mitaga minana ivitakauloki, kawala, “Desi wala, balokaia!” 24 Oluvi minana iluki touwata ikatubiasi ase. E ikaraiwogi matauna kawala, “Bukuvagi minana ase bisakaulumamalu, e gala bikapiekwati igau avai tuta wala balukwaim.” 25 Mapaila minana isila e isakaula ilokaia Ilaisa wa Koya Kamela.

E igau wala miloutala Ilaisa bogwa leigisi minana leima, e iluki la touwata Geyasi kawala, “Ka, kugisʹe - minana viluwela Sunem leima! 26 Kunanakwa kulokaia minana e kukwatupoi kidamwa avaka avaka bogwa bwaina baisa minana e la mwala deli latula.”

Minana iluki Geyasi kidamwa vavagi komwaidona bwaina wala, 27 mitaga avai tuta minana leimakaia Ilaisa, ikululu omatala matauna, e iyosi kaikela. E Geyasi makateki wala bitupiyau minana bim, mitaga Ilaisa ikaibiga, “Gala bukuyokaim minana. Ki, gala kugigisi minana saina mmayuyu nanola ke? E deli goli Guyau gala avaka eilukwaigu paila vavagi makwaina.”

28 Minana vivila ikaibiga baisa matauna, kawala, “Tomoya, ki, yeigu anigadaim paila guditala gwadi kaina? Ki kaina gala alukwaim gala bukukwanukusaigu?”

29 E Ilaisa itovilaki Geyasi e iluki matauna, kawala, “Kunanakwa! Kukwau ulo kaitukwa e bukula. E gala bukutoli wa keda kidamwa bukubigitoni availa, e kidamwaga availa bibigitonim, taga kutovila mwada bukumapu. Mitaga bukusaitaula wala wa bwala e bukulokowoi ulo kaitukwa odabala gwadi magudina.”

30 E minana vivila ikaibiga baisa Ilaisa, kawala, “Alivala biga katotila mwau omatala Guyau Tomomova deli omatam, mwada gala wala basilavaim.” Mapaila kasitaiyu wala ikaimilavausi ilosi. 31 Geyasi ikugwaiwa omitasi e ilokowoi Ilaisa la kaitukwa odabala gwadi magudina, mitaga gala wala ilagi avaka kaina igisi kabutuvitusila mwada magudina bimova. Mapaila matauna ikaimilavau paila bibodi Ilaisa e ikaibiga, kawala, “Mwa! Tau gala wala itokaia.”

32 E avai tuta Ilaisa iviloubusi, isaitaula wala kalamwaleta isuvi matabudona la bwala e igisi gwadi magudina gudikaliga wala eikanukwenu wa kebila. 33 E ikatubodi bwala oluvi inigada baisa Guyau. 34 Oluvi matauna ikanumalaula ovitakola gwadi e isaili wodola owodola, matala omatala, e yamala oyamala magudina gwadi. E avai tuta eikanumalaula ovitakola magudina gwadi gudikaliga, e ivitouula iyuviyavi wowola magudina. * 35 E Ilaisa itomalaula e ititavina olumoulela matabudona wala, e oluvi ikeiita ila ikanumalaula ovitakola magudina gwadi. E magudina gwadi ibolasi sivalima sivayu e oluvi imitalala matala. 36 E Ilaisa idou Geyasi e iluki matauna kidamwa bidou gwadi inala bima. Avai tuta minana bogwa leima, ikaibiga baisa minana, kawala, “Ve! Ka, latum!” 37 E minana ikapusi okaikela Ilaisa e ikavagina deli migila opwaipwaia. E oluvi ikopwi latula e ilosi.

Kwaiyu tuvaila kabutuvatusi

38 Kwaitala tuta molusaula iyatai valu makwaina, Ilaisa ikaimilavau Giligali. Tuta makwaina iuvituloki budotala tovitoubobuta, matauna iluki la touwata bivitau kwelaveka kulia okailagila paila bisulu sitana kasi kawailuwa. 39 E taitala matausina ila osaivau bikalokwai. Matauna ibani tamtala tambolodila kawailuwa e itokavata wala youlili kaiuwala. Ikaimilavau wa bwala e itagou makwaisina ila wa kulia, mitaga gala wala inikoli avai kawailuwa makwaisina. 40 Iyeiya kawailuwa paila bikamsi, mitaga avai tuta ikamkonaisi ilukwaisi Ilaisa kawasi, “Wi, saina yayana!” Gala ibodi bidumonaisi. 41 Ilaisa iluki biyeilisi sitana pwarawa bimiakaisi, matauna bisewoya olumoulela kulia, e iluki matauna kawala, “Kuyeivau tuvaila kasi kawailuwa matausina.” E ikamkonaisi e gala wala avaka kala gaga.

42 Kwaitala tuta tuvaila, taitala tau tolela Beali Salisa, imiaki Ilaisa kweluwoyu beredi leigabwaisi metoya kavalela bali leitaiyau taitu makwaina, deli kasoutala witi mitavau. E Ilaisa iluki la touwata bisaiki mabudona tovitoubobuta bikamsi, 43 mitaga matauna ivitakauloki kawala, “Ki, kudoki baisa bogwa bibodi paila matausina lakatutala tauwau bikamsi?”

Ilaisa ivitakauloki kawala, “Kusaiki matausina bikamsi, paila Guyau eilivala bikamsi mitaga bigugulom wala.” 44 Mapaila touwata matauna ikatubiasi kaula paila matausina, e makawala Guyau eilivala, komwaidosi ikamsi, e kaula igugulom wala.

5

Nemani ibwaina

1 Nemani matauna mina Siria si tokwabilia la kumatoula, e guyoula Siria saina itemmali deli ikavisi matauna, paila Guyau eivigaki Nemani bitomgwaga odubasi mina Siria kasi tilaula. E matauna saina totuvaluwa okabilia, mitaga mesinaku wala matauna tokagwaiguya. * 2 Kwaitala kwaibogwa kabilia deli mina Isireli e mina Siria eiyosisi natana gwadi viluwela Isireli e la kwava Nemani eivigaki minana la nawotetila. 3 Kwaitala yam minana gwadi iluki la giyouvila kawala, “Yeigu laninanamsa adoki kidamwa ulo guyau bilokaia tovitoubobuta matauna eisisu Sameria!d E igagabila bikatumovi matauna metoya okala katoula.” 4 Avai tuta Nemani eilagi makawala, matauna ilokaia guyau e iluki matauna avaka minana gwadi eilivali. 5 E guyau ikaibiga, kawala, “Kulokaia guyoula Isireli,e deli kukwau miyana leta kuuyoki matauna.”

E Nemani itokaia ila e ikau 30,000 siliba, 6,000 goula e deli yaluwotala kakapula yaminibwaita. 6 E miyana leta kala ginigini isisu baisa makawala, “Ka, miyana leta bikamituli ulo tosikwawa Nemani. Magigu bukukwatumovi matauna metoya okala katoula.”

7 Avai tuta guyoula Isireli ikalau miyana leta, ikisi kala kwama deli ikiuta nanola, e ikaibiga, kawala, “Ki, avaka guyoula Siria ivakadolaigu mwada yeigu gagabila bakatumovi matauna? Ki, idoki yeigu makawala Yaubada, paila matauna wala uulotoula momova deli kaliga. Baisa makawala eikikatumwala mwada bakavitouula kominimani.”

8 Avai tuta tovitoubobuta Ilaisa inakaigali avaka eikaloubusi, matauna iwitali biga baisa guyau, kawala, “Avaka uula yoku saina ikiuta nanom? Kuwitali matauna tau bimakaiagu, e bavituloki matauna kidamwa taitala tovitoubobuta isisu mapilana Isireli.”

9 Mapaila Nemani isila ola waga kaibibiu deli la wosa, e isakaula ila ikota omatala la bwala Ilaisa. 10 E Ilaisa iwitali la touwata bila biluki matauna kidamwa bila ikakaya wa Waya Yoridani, e biluwa biboda sivalima sivayu, e matauna biwokuva kala katoula. 11 Mitaga Nemani isilavi deli la gibuluwa e ikaibiga, kawala, “Yeigu adoki wala matauna bisunapula bimakaiagu, e binigada baisa Guyau la Yaubada, e biyosali yamala okagu kwatoula e bikatumovaigu! 12 Tuvaila, kaina goli gala wayela Damasiko makaduyosina Abana deli Papari kaduyominibwaita ikalisauwaisi avai waya olopola Isireli? Kidamwa yeigu bakakaya makaduyosina ogu valu e bogwa babwaina!”

13 E la touwata ilokaiasi matauna e ilukwaisi kawasi, “Ka, tomoya, kidamwa tovitoubobuta bilukwaim mwada bukuvagi kwaitala vavagi kwaimwau, yoku bogwa wala bukuvagi makawala. Mitaga avaka uula gala bukukwakaya makawala eilukwaim, e bogwa bukubwaina?” 14 Mapaila Nemani ila ivabusi wa Waya Yoridani, e iluwa wa sopi iboda sivalima sivayu makawala Ilaisa eikaraiwogi matauna, e matauna goli ibwaina tomwaidona. Kanuvinela wowola idudubuna makawala igau ola tuta gwadi. 15 E matauna deli komwaidona la tomota ikaimilavausi baisa Ilaisa e ikaibiga kawala, “Baisa tuta bogwa lanikoli gala wala taitala tuvaila avai yaubada, mitaga kalamwaleta wala si Yaubada mina Isireli. Mapaila tomoya akoma lopom, kutagwala bukukwau kam silava.”

16 Ilaisa ivitakauloki, kawala, “Omatala Guyau tomomova, matauna lauwotitali, akatotila gala wala bakau kwaitala makwaisina silava.”

E Nemani ikomikikani Ilaisa, magila bikau wala, mitaga matauna gala itagwala bikau. 17 Mapaila Nemani ikaibiga, kawala, “Kidamwa gala bukutagwala paila bukukwau kam silava, e bukutagwalaga bakau pwaipwaiala m valuf bibudoki nayu miuli si koni e bakaimilivau ogu valu, paila uula lagaila e tuta igau bima gala basemakavi kaina bagabu lula baisa avai yaubada ituwoli, mesinaku kalamwaleta wala matauna Guyau. 18 Mapaila apikwaku baisa Guyau kidamwa matauna biligaiwa ulo mitugaga wa tuta matutona babokuli ulo guyau bakalokaia Rimoni ola bwala kwebumaboma, minana mina Siria si yaubada, e bakatapwarorusi baisa minana. Nanogu mwada Guyau bogwa biligaiwa baisa ulo mitugaga.”

19 E Ilaisa ikaibiga, kawala, “Kula, e bitalaguva lopom.”

Nemani isilavi e ila. E matauna gala wala ivakaduwonaku, 20 avai tuta Ilaisa la towotetila Geyasi ililivala titoulela, “Ka, ulo guyau bogwa eitaloi Nemani leila mitaga gala ikabi silava! Matauna ibodi bitagwala bikau avaka matauna guma Siria leimai. Baisa omatala Yaubada tomomova, ka! - yeigu titoulegu wala basakaula balokaia bakau avaka sitana metoya baisa matauna.” 21 Mapaila ila ibokuli Nemani. Avai tuta Nemani igisi taitala tau eisisakaula oluvi, e matauna ibusi metoya ola waga kaibibiu mwada bibodi matauna. E ikatupoi, kawala, “Mwa! Kaina kwaitala sula?”

22 E Geyasi ivitakauloki, kawala, “Gala goli. Mitaga ulo guyau eiwitalaigu lama balukwaim kidamwa baisa tuta taiyu tovitoubobuta oma bodasi metoyasi wa koya oviluwela Epereim leibusisi leimaisi, e saina magila yoku bukusaiki matausina lakatuluwotolu siliba deli yayu kakapula yaminibwaita.”

23 E Nemani ivitakauloki kawala, “Mwa! Akoma lopom, kukwau lakatuluwolima lakatuluwotala siliba.” E matauna imnabi goli ikau e isemoyasi makwaisina siliba ila yuwa baiki isipubodaisi, e deli yayu kakapula yaminibwaita, e isaiki taiyu la towotetila kidamwa bikugwaiyaisi omatala Geyasi. 24 Avai tuta matausina isakailasi odubakaila makwaina ambaisa Ilaisa eisisu, Geyasi ikau mitasina yuwa baiki e ilau olumoulela bwala. E oluvi iwitali Nemani la towotetila ilosi. 25 E matauna bogwa ikeiita wa bwala, Ilaisa ikatupoi matauna kawala, “Mwa! Ammokutoya lokuma?”

E matauna ivitakauloki, kawala, “Mwa! Tomoya, gala wala ambaisa ala.”

26 Mitaga Ilaisa ikaibiga, kawala, “Wa! Ki, gala kunikoli bilomagu deli yoku e lagisi matauna tau leibusi metoya ola waga kaibibiu paila bibodaim? Tuta baisa gala ibodi kala tuta bitakau mani deli kakapula, kaina bigulela olibe, bigulela waini, sipi deli bulumakau, kainaga towotetila deli nawotetila! 27 Ka, baisa tuta Nemani kala lelia bitopela bikanakailam, yoku deli goli tubumwa, e bogwa wala bikanuvagasi baisa yokomi!”

Tutala Geyasi ivalova, e katoula makwaina bogwa eiyosi wowola komwaidona ivapupwakau makawala morobau kala pupwakau.

6

Kema kununela ibinivauwaisi

1 Ilaisa matauna tokaraiwaga odubasi budotala tovitoubobuta. E kwaitala yam mabudona itakulukulusi baisa matauna kawasi, “Mwa! Bwala makwaina lakasisikaisi saina kwekekita! 2 Kanigadaimsi kidamwa bukutagwala bakalosi Waya Yoridani e bakatavisi kai, e igagabila bakakaliaiisi kwaitala bwala paila bakasisuaisi.”

E Ilaisa ivitakauloki matausina, “Bogwa bwaina!”

3 E taitala matausina tovitoubobuta ikayubabai baisa matauna kidamwa bivakwabu bilosi, mapaila Ilaisa itagwala, 4 e komwaidosi goli ilosi gulitinidesi. Avai tuta iviloubusisi mapilana Yoridani, ivitouulasi wala paisewa. 5 Igau taitala matausina itatai kaitala kai, e saina nanakwa la kema kununela aiyani ikapusi ila wa sopi. E matauna idou baisa Ilaisa, kawala, “Wo, tomoya! Ammakawala bavigaki? Makaina kema kaitugutogu!”

6 Ilaisa ikatupoi matauna, kawala, “Ambaisaga mekapusi?”

Tau matauna ivituloki ambaisa mekapusi, e Ilaisa iteya sisitala kai e ilavi ila wa sopi ivigaki kema kununela ikounapula ima ibeu. 7 E Ilaisa ikaraiwogi matauna, kawala, “E kulitaki m kema!” E tau matauna ikalakova ikau la kema.

Mina Siria si tokwabilia imamasi

8 E guyoula Siria ila ikabilia deli mina Isireli. Matauna ikatululuti la tokwabilia, deli inagi ammapilana valu paila biteyasi kasi kabeikau. 9 Mitaga Ilaisa iwitali biga baisa guyoula Isireli ikatumitilaki matauna taga bilokaia katitaikinela valu makwaina, paila mina Siria bogwa eikanapwalasi baisa. 10 Mapaila guyoula Isireli ikatumitilaki matausina tauwau eisisuaisi makwaina valu, e matausina deli iyuuyausasi. Saina tuta bidubadu ikaloubusi makawala.

11 E guyoula Siria saina igibuluwa peula paila makwaina, e matauna idou la tokwabilia e ikatupoi matausina, kawala, “Ki, avai tau taitala yokomi metoya ola boda guyoula Isireli?”

12 E taitala matausina ivitakauloki, kawala, “Mwa! Ulo guyau, gala wala taitala. Mitaga matauna tovitoubobuta Ilaisa iluluki guyoula Isireli avaka avaka lokulivali, kaina goli kubigikium olopola matabudona om bwala titoulem.”

13 E guyau ikaraiwogi kawala, “Kunevi matauna ambaisa leisisu, e yeigu bayosi matauna.”

E avai tuta eilukwaisi matauna paila Ilaisa eisisu Dotani, 14 e matauna iwitali budoveka la tokwabilia deli wosa deli waga kaibibiu. Matausina iviloubusisi wa bogi, e ivaulaisi valu ivapataisi. 15 Eiyam kaukwau pikekita, Ilaisa la towotetila itokaia e isunapula metoya wa bwala, e igisiga mina Siria deli si wosa deli si waga kaibibiu eivaulaisi wala valu eivapataisi. E matauna ikeiita baisa Ilaisa iluki matauna, kawala, “Tomoya, bogwa bitadoumsi! Ammakawala bitavigakaisi?”

16 Ilaisa ivitakauloki, kawala, “Taga bukukokola! Ka, yakidasi saina kadatobidubadusi oda bodasi, gala makawala matausina gala ibawasi!” 17 Oluvi Ilaisa inigada, kawala, “Mwa, Guyau! Kuulaim matala matauna kidamwa bigisi!” E Guyau imapu la nigada, e Ilaisa la towotetila ikowana e igisi odubakaila ikuboli wosa deli waga kaibibiu kovawokuva wala itavinaisi Ilaisa e itopataisi.

18 Avai tuta mina Siria isuvaisi kulusi, e Ilaisa inigada, kawala, “Mwa, Guyau! Kuvigaki matausina bikausi.” E Guyau bogwa ilagi la nigada matauna e ivigaki matausina ikausi. 19 E oluvi Ilaisa ilokaia matausina iluki, kawala, “Tauwauwʹe! Yokomi bogwa lokusulasi keda. Makadana gala kedala valu makwaina lokunainevisi. Kubokulaigusi bavitulokaimi matauna tau lokuninevaisi.” E ivakouli ilau valu Sameria.

20 Tuta matutona isuvisi olumoulela valu, e Ilaisa inigada, kawala, “Mwa, Guyau! Kuulaim matausina mitasi e kutagwala bigisaisi.” E Guyau bogwa imapu la nigada matauna, iulaim mitasi e igisaisi bogwa eisuvisi ovalu Sameria.

21 E avai tuta guyoula Isireli igisi mina Siria, e ikatupoi Ilaisa, kawala, “Ke, bakatumati matausina? Ki, tomoya, bogwa wala bakatumati matausina?”

22 Matauna ivitakauloki, kawala, “Wo, gala! Kaina goli matausina tokwabilia okukwatupipi olumoulela kabilia gala wala bukukwatumati, kadai! Matausinaga kusaiki sitana avaka bikamsi deli bimomsi, e kuwitali bikeiitasi bilokaiasi si guyau.” 23 E mina Isireli si guyau ivagi kwaitala paka paila matausina ikamsi deli imomsi. E bogwa leiwokuva kamkwam, iwitalivau bikeiitasi baisa si guyau mapilana Siria. E metoya wa tuta matutona mina Siria gala tuvaila ikikabiliasi deli mina Isireli.

Isibodaisi Sameria

24 Igau oluvi Benadadi guyoula Siria ikugwai la tokwabilia komwaidona ikabiliasi deli mina Isireli, e isibodaisi valu Sameria. 25 Isibodaisi valu e mauula mina Sameria ikamolusi. E kidamwa bigimolaisi ase pwanetala, mapula biboda kweluwolima kweluwotolu siliba goli, deli yelitala kawailuwa mapula kwailima siliba.

26 Guyoula Isireli ililoula odabala kali, e natana vivila idou kawala, “Mwa! Guyau, kupilasaigu!”

27 E matauna ivitakauloki, kawala, “Kidamwa Guyau Yaubada gala bipilasaim, e avai pilasiga ibodi yeigu basakaim? Ki, sitana aiyosi witi kaina waini? 28 Avaka kam mwau, ke?”

Minana ivitakauloki kawala, “Kwaitala yam minana vivila ilivala kidamwa bakakoma latugu, e biyamgwa bakakoma latula. 29 Mapaila lakasulu latugu tau e kakoma. E eiyam aluki mwada bakakoma latula tau, mitaga minana bogwa eikatupwani matauna!” *

30 Matutona guyau ilagi makawala, e matauna ikisi kala kakapula, e itakala nanola. E tomota matausina isisuaisi katitaikinela kali igisaisi matauna saigala ivigaki la sevalopula! 31 Matauna ikawota kawala, “Ibodi Yaubada bikatumataigu kidamwa gala bakapituni Ilaisa kaiyola yam lagaila!” 32 E iwitali touwata bimai matauna.

Wa tuta matutona Ilaisa ola bwala deli mimilisi todidabala leimaisi ivakawolaisi matauna. Igau guyau la touwata gala biviloubusi, Ilaisa iluki matausina todidabala, “Matauwena tokwatumata eiwitali taitala tomota kidamwa bikatumataigu. Ka, avai tuta bima, kukwatubodaisi yoyu, e gala bukutagwalasi matauna bisuvi. Paila guyau titoulela igau bililoula otuboulola.” 33 Igau gala bivenoku bigatona, e guyau iviloubusi e ikaibiga, kawala, “Baisa Guyau Yaubada wala leimiakaidasi mwau makwaina! Avakaga uula mwada batutuli matauna paila bivagi avaka ke?”

7

1 Ilaisa ivitakauloki, kawala, “Kunakaigali avaka Guyau bikaibiga! Nabwaia, makala tuta goli, olumoulela Sameria bitagimoli tala petala witi dilimoya e kaina goli yuwa petala bali, mitaga mapusi kwaitala wala siliba.”

2 Mitaga guyau la touwata kasi tokugwa ikaibiga baisa Ilaisa, kawala, “Ka, kidamwa Guyau titoulela saina nanakwa biwitali kaula metoya wa labuma, e gala goli bikaloubusi makawala yoku lokulivali!”

E Ilaisa ivitakauloki, kawala, “Yoku bukugisi avaka bisunapula mitaga gala wala bukukoma makwaisina kaula.”

Mina Siria si tokwabilia isakaulasi

3 Taivasi tauwau matausina tokagwaiguya, isisuaisi oyosewala Sameria, ibibigatonasi taitala baisa taitala, kawasi, “Avaka uula bitatulotulasi baisa makateki wala bitakaligasi? 4 Baisa gala avaka kala bwaina bitalosi ovalu, paila molu wala bitakaligasi, mitaga kidamwa bitasisuaisi baisa, e makawala wala bitakaligasi. Mapaila bitalosi okasi kabeikau mina Siria. Kaina bininigagasi, bikatumataidasi - mitaga kaina gala bikatumataidasi, kadai?” 5 Mapaila bogwa eikoyavi eiyoyowa pali ilosi mina Siria okasi kabeikau. Mitaga avai tuta isakailasi valu makwaina, gala wala taitinidesila isisu baisa. 6 Guyau bogwa ivigaki mina Siria ilagaisi butula makawala budotala budoveka tokwabilia luluwasi, deli si wosa, tuvaila si waga kaibibiu. E mina Siria si nanamsa idokaisi guyoula Isireli bogwa eikabi kasi vavila guyousi Itai deli Itipita deli goli si tokwabilia, e bimakaiasi ikabiliasi. 7 Mapaila makwaina wala koyavi mina Siria bogwa isakaulasi paila si momova, iligaimwaisiga si buliyoyova, si wosa, si ase, deli goli isilavaisi kasi kabeikau deli iligaimwaisi wala guguwala komwaidona.

8 E avai tuta matausina kasitaivasi iviloubusisi omatala okasi kabeikau mina Siria, matausina isuvisi olopola kwaitala buliyoyova e itowaisi ikamsi imomsi avaka olumoulela buliyoyova, e ilitakaisi siliba, goula deli kakapula leibanaisi baisa e ilauwaisi ikatupwanaisi. Oluvi ikeiitasi isuvisi kwaiyuwela e makawala wala ivigakaisi. 9 Mitaga oluvi matausina ititamapusi wala titoulesi kawasi, “Gala ibodi bitavagaisi makawala! Bogwa leitabanaisi bulogala bwaina e gala ibodi bitayosisi paila titouledasi wala. Ka, kidamwa bitatulotulasi igau biyam kaukwau e bitakayayaisi biga, bogwa wala eimati bimipukwaidasi. Ibodi baisa tuta wala bitalosi e bitalukwaisi matausina guyau la tosikwawa!” 10 Mapaila isilavaisi kasi kabeikau mina Siria, ikaimilavausi Sameria e iwakulaisi baisa matausina toyausa kalapisila kawasi, “Eei! Yakamaisi kalosi okasi kabeikau mina Siria, mitaga gala kagisaisi kaina kalagaisi avai tomota. Minasina wosa deli ase gala wala itanekwaisi, e tuvaila mina Siria iligaimwaisi si buliyoyova deli wala guguwala komwaidona.”

11 E toyausa okalapisila ikayayaisi biga e ikamitulaisi wa ligisa. 12 Igau wala bogi, mitaga guyau itokaia metoya okabala e iluki la tosikwawa kawala, “Ka, balukwaim avaka mina Siria eininamsaisi! Matausina bogwa einikolaisi paila molusaula oda valusi, mapaila eisilavaisi kasi kabeikau e leilosiga eisipepunisi piliyuwela valu. E si nanamsa mwada avai tuta bitasilavaisi da valusi bitanevisi kaula, e oluvi matausina biyosaidasi tommomova e biyoulisi valu.”

13 E taitala la tosikwawa ikaibiga, kawala, “Mitaga ka, tomota matausina olopola valu bogwa bidoumsi, makawala matausina bogwa eikaligabogwasi. Mapaila ibodi sainela bitawitalaisi taivila tauwau deli minasina nalima wosa eikesasi, kidamwa bitanikolaisi avaka mokwita eikaloubusi.” 14 Mapaila inagaisi taivila tauwau e guyau iwitali matausina isilasi kaiyu waga kaibibiu deli kasi karaiwaga kidamwa bilosi inevaisi avaka mokwita ikaloubusi baisa mina Siria si tokwabilia. 15 E matausina tauwau isakaulasi ilosʹo itobu kulusi mapilana Yoridani, e avai tuta isisakaulasi wa keda matausina ibubanaisi kakapula deli guguwa makwaisina mina Siria eikidubalaisi avai tuta eisakaulasi ilosi. Oluvi ikaimilavausi ikamitulaisi makawala baisa guyau. 16 E mina Sameria ibulisakaulasi ilosi okasi kabeikau mina Siria e ivayoulisi guguwa komwaidona. E makawala avaka Guyau Yaubada eilivala bikaloubusi, igimolaisi tala petala witi dilimoya kaina yuwa petala bali mitaga mapusi kwaitala wala siliba.

17 Mitaga guyoula Isireli einagi matauna la kapusipwesi paila kasi tokugwa toyausa kalapisilela valu. E tomota iuvalaisi wala matauna tosikwawa ivalimataisi e ikaliga otukolela, makawala avaka Ilaisa bogwa eivitububoti avai tuta guyau leila paila bigisi matauna. 18 Ilaisa bogwa eiluki guyau mwada bugiyu e makala tuta goli bigimolaisi olopola Sameria tala petala witi dilimoya kaina yuwa petala bali mitaga mapusi kwaitala siliba. 19 Mitaga tosikwawa matauna leivitakaula kawala, “Baisa gala ibodi bikaloubusi! Ka, kidamwa Guyau titoulela saina nanakwa biwitali kaula metoya wa labuma, e gala goli bikaloubusi makawala yoku kulivali.” E Ilaisa leivitakauloki matauna, kawala, “Yoku bukugisi avaka bisunapula, mitaga gala wala bukukoma makwaisina kaula.” 20 E vitoubobuta makwaina ikaloubusi makawala baisa matauna, paila tomota ivamataisi okalapisilela valu e ikaliga.

8

Vilela Sunem ikaimilavau

1 E Ilaisa bogwa ilukwebogwi vivila minana vilela Sunem, minana goli latula tau Ilaisa leikatumovi, kidamwa Guyau bivigaki molusaula biyatai mapilana valu, kala kaduwonaku bikau kwailima kwaiyu taitu, e minana deli dalela ibodi bisilavaisi si valu bilosiga valu ituwoli. * 2 Minana ikabikuwoli Ilaisa e igalasi deli dalela ilosi Pilisitia isisuaisi baisa ibodi kwailima kwaiyu taitu.

3 Avai tuta kwailima kwaiyu taitu bogwa leiwokuva minana ikaimilavau Isireli e ilokaia guyau inigada paila la bwala deli la pwaipwaia bikaimilivauwaisi bisakaisi. 4 Tuta matutowena iwokaia, guyau ibigatonasi sola Geyasi, matauna Ilaisa la touwata. Guyau magila binikoli paila Ilaisa la kabutuvatusi. 5 E igau wala Geyasi eibigatona deli guyau ammakawala Ilaisa leikatumovi taitala tau e vivila minana ivitakaula ilukwaiwa guyau. E Geyasi iluki matauna kawala, “Mwa, ulo guyau, mavilela minana e latula matauna Ilaisa leikatumovi!” 6 E paila mapula guyau la katupoi, minana ikamokwiti Geyasi kala livala, mapaila guyau idou taitala la tosikwawa iluki matauna bikaimali komwaidona la guguwa bisaiki minana deli komwaidona kabinaila la pwaipwaia olopola kwailima kwaiyu taitu makwaisina minana leisilavi valu.

Ilaisa sola Benadadi guyoula Siria

7 Kwaitala tuta Ilaisa ila Damasiko tuta matutona Benadadi guyoula Siria ikatoula. Avai tuta ilukwaisi guyau Ilaisa isisu baisa, 8 matauna iluki Asaeli taitala matausina la tosikwawa kawala, “Kukwau kala bobwailila tovitoubobuta kuuyoki e kunigadi matauna bikatupoi Guyau nanola babwaina kaina gala?” 9 Mapaila Asaeli ikatubiasi naluwovasi kameli e ikedidagi otupwasi komwaidona guguwala Damasiko kwemmatabwaila ilokaia Ilaisa. Avai tuta Asaeli ibodi matauna iluki kawala. “Mwa, m touwata guyau Benadadi leiwitalaigu lamakaiam bakatupoiyaim bibwaina kaina bikaliga metoya okala katoula.”

10 E Ilaisa ivitakauloki kawala, “Guyau ivitakaulokaigu matauna bikaliga; mitaga kula kuluki matauna bogwa bibwaina.” 11 E Ilaisa itobu wala matala igigisi matauna tatoula wala Asaeli idavila kala lumkola. E Ilaisa iyovilam ivalam. 12 Asaeli ikatupoi matauna kawala, “Ulo guyau, avaka paila kuuvalam?”

Ilaisa ivitakauloki kawala, “Paila bogwa lanikoli kabommayuyu saina siligaga bukuvagi baisa tomotala Isireli. Bukugabu kalisi si valu, bukukwatumati tubovau tauwau, litusia bukukwatumati bikaligasi, deli bukutapusegi luposi susuma.” *

13 E Asaeli ikatupoi kawala, “Ammakawala yeigu bapeula e bavagi makawala? Yeigu gala wala dimlegu!”

Ilaisa ivitauloki kawala, “Guyau bogwa leivitulokaigu yoku bukuguyoi Siria.”

14 E Asaeli ikaimilavau baisa Benadadi, e Benadadi ikatupoi matauna kawala, “Ammakawala Ilaisa ilivala?”

E Asaeli ivitakauloki kawala, “Ilukwaigu bogwa wala bukubwaina.” 15 Mitaga eiyam Asaeli ikau yatala kanunuva yapoupou, ividagu wa sopi, ituma migila guyau ikaliga. E Asaeli ikaimapu Benadadi iguyoi Siria.

Yeoram guyoula Yuda

16 Olopola kwelimala kala taitu Yoram matauna Eyabi latula eiguyoi Isireli, Yeoram matauna Yeosepata latula ivitouula iguyau olopola Yuda 17 kala taitu tuta makwaina kweluwotolu kwaiyu, e iguguyau olopola Yerusalem iboda kwailima kwaitolu taitu. 18 Matauna la kwava Eyabi latula, e makawala Eyabi dalela si kedakeda doudoga matauna tuvaila ibokuli si kedakeda doudoga guyousi Isireli. Matauna imitugaga baisa Guyau, 19 mitaga Guyau gala itagwala bikatudidaimi Yuda; paila uula bogwa eibiga katotila baisa la touwata Debida kidamwa dalela tuta komwaidona biguguyausi wala. *

20 Ola tuta Yeoram eiguguyau Edom kabokaraiwaga ikosomapu Yuda e ikotutina ivakota la kabokaraiwaga titoulela. * 21 Mapaila Yeoram isebutu la waga kaibibiu komwaidona ilosi ovalu Sairi, e metoya baisa tokabilia mina Edom ivaulaisi ivapataisi matausina. E wa bogi matauna deli la waga kaibibiu si kumatoula ikopwalasi isakaulasi, e la tokabilia isakaulasi ilosi osi bwala titoulesi. 22 Omitibogwa laima baisa tuta Edom la kabokaraiwaga titoulela gala deli Yuda. E tuta matutona wala valu Libina tuvaila ikosomapu.

23 Komwaidona avaka Yeoram leivagi bogwa leiginaisi obukila Liliusi Guyousi Yuda. 24 Yeoram ikaliga e ibakwaisi okasi laka gweguya Debida ola Vilouveka, e latula Eyasaia ikaimapu iguyau.

Eyasaia guyoula Yuda

25 E olopola kweluwotala kwaiyuwela kala taitu Yoram eiguguyau matauna Eyabi latula guyoula Isireli. Eyasaia matauna Yeoram latula guyoula Yuda. 26 Kala taitu iboda kweluwoyu e matauna iguyau olopola Yerusalem iboda kwaitala taitu. E inala yagala Atalaia, minana guyau Eyabi latula e tabula guyau Omri guyoula Isireli. 27 E omitibogwa Eyasaia ivaiya natana Eyabi dalela e matauna imitugaga baisa Guyau makawala matausina Eyabi dalela leiuvagaisi.

28 E guyau Eyasaia sola Yoram guyoula Isireli ikatukwaitalasi ilosi ikabiliaisi guyau Asaeli guyoula Siria. E tokabilia komwaidosi ibisibasisi kabilia ovalu Ramoti mapilana Giliadi e Yoram ikagaguma olopola kabilia. 29 Matauna ikaimilavau ovalu Yesireeli imweli kala kaiyala e oluvi Eyasaia ilokaia ovalu igisi matauna.

9

Yeu ibulamaisi biguyoi Isireli

1 E tovitoubobuta Ilaisa idou taitala tovitoubobuta totubovau e iluki matauna kawala, “Kukwatubaiasa bukula Ramoti mapilana Giliadi. Kukwau makwelana bolula olibe bulamila, 2 e avai tuta bukuviloubusi mapilana kunevi Yeu, matauna Yeosepata latula e Nimsi tabula. Kuvakouli kulau tabudotala bwala kamitaiyu wala gala omitasi sala, 3 e kuligabu baisa olibe bulamila opwanetala e kulivala kawam, ‘Guyau eilivala bivaputumaim bukuguyoi Isireli.’ E nanakwa kusilavi kuma.”

4 Mapaila matauna tovitoubobuta totubovau ila Ramoti, 5 e ibani komwaidona kumatoula eikikaiyakusi. Matauna ikaibiga kawala, “Tomoya, lamai biga balukwaim.”

E Yeu ikatupoi kawala, “Mwa, availa oluwalaimasi lokubigitoni?”

Matauna ivitakauloki, “Yokula tomoya.” 6 Mapaila kasitaiyu wala isuvisi wa bwala, e matauna tovitoubobuta totubovau iligabu olibe bulamila Yeu opwanetala e iluki matauna kawala, “Guyau, matauna Isireli la Yaubada eilivala. ‘Lavaputumaim bukuguyoi ulo tomota mina Isireli. * 7 Yoku ibodi bukukwatumati kam tokugwa matauna guyau, Eyabi latula e igagabila bamipuki minana Yesebeli paila leikatumati ulo tovitoubobuta deli goli ulo touwata. 8 Komwaidona Eyabi litula deli dalela bikaligasi wala; komwaidona tauwau metoya odalela bamtuli wala biwokuva, tubovau deli goli tommoya. 9 Yeigu bavigaki dalela makawala lavigaki Yeroboam dalela guyoula Isireli, deli guyau Baasa dalela guyoula wala Isireli. 10 E Yesebeli bikaliga wowola gala bibakwaisi mitaga kaukwa bikomasi ovalu mapilana Yesireeli.? ?? Avai tuta eikalogusa bigatona, e tovitoubobuta matauna totubovau isunapula e isakaula ila. *

11 E Yeu ikaimilavau ilokaia sala, matausina ikatupoiyaisi matauna kawasi, “Bogwa bwaina wala kaina? Avaka matauna tonagowa magila baisa yoku?”

Yeu ivitakauloki kawala, “Bogwa kunikolaisi avaka magila.”

12 Matausina imapwaisi kawasi, “Mwa, gala wala kanikolaisi avai vavagi! Kulukwaimasi avaka eilukwaim!”

“Ka, ilukwaigu Guyau eilivala. ‘Lavaputumaim bukuguyoi Isireli!’ ”

13 E tuta matutona wala Yeu sala ikatuvakaiyaisi kasi kwama odabala daga makaina kala vigimkoila paila Yeu bitoli, itagilulu kasi tauya, e ikawausi, kawasi, “Yeu bogwa eiguyau!”

Yoram guyoula Isireli ikatumataisi

14-15 E oluvi Yeu ikeiwali guyau Yoram matauna isisu ovalu Yesireeli imlimweli kala kaiyala eibasaisi okabilia mapilana Ramoti tuta matutona eikabilii Asaeli guyoula Siria. Mapaila Yeu iluki sala mabudona kumatoula kawala, “Ka kidamwa yokomi segwaia mokwita taga taitala yokomi bisilavi Ramoti e bilaga bikipuloki biga mina Yesireeli.” 16 E oluvi matauna isila ola waga kaibibiu ikatuwakeda ila ovalu Yesireeli. E Yoram kala kaiyala igau wala gala ibwaina, e Eyasaia guyoula Yuda bogwa eilobogwa ivakawoli matauna.

17 E tokaivala itotu obolela vatoi ovalu Yesireeli igisi Yeu deli la tokabilia leimaisi, e idou kawala, “Ka, agisi budotala eisilasi osi wosa leimeimaisi.”

E Yoram ivitakauloki kawala, “Kuwitali taitala bisakaula bila ikatupoi matausina lubaidasi kaina tilaula.”

18 E touwata taitala isila isakaula ilokaia Yeu iluki matauna kawala, “Mwa, guyau magila binikoli avai m loula lokuma.”

E Yeu ivitakauloki kawala, “Gala togia wowom! Kum otapwagu kuliloula.”

E tuvaila tokaivala obolela vatoi ilivala touwata matauna bogwa eilokaia boda mabudona mitaga gala wala ikaimilavau. 19 E taiyuwela touwata iwitali ilokaia Yeu ikatupoi makwaina wala katupoi. E Yeu tuvaila wala ivitakauloki kawala, “Gala togia wowom! Kum otapwagu kuliloula.”

20 E tuvaila tokaivala ilivala touwata matauna bogwa eilokaia boda mabudona, mitaga gala wala ikaimilavau. E matauna isetuwoli wala bigatona kawala, “Tokugwala boda mabudona isakauligigibula ola waga kaibibiu leimeima makawala taitala tonagowa, kala gigisa makawala wala Yeu!”

21 E guyau Yoram ikaraiwogi kawala, “Kukwatubiasaisi ulo waga kaibibiu.” E bogwa ivagaisi makawala, e matauna sola guyau Eyasaia isilasi osi waga kaibibiu isakaulasi ilosi bibodaisi Yeu. Matausina ibodaisi matauna ola pwaipwaia Naboti. 22 E Yoram ikatupoi matauna kawala, “Ki lokuma paila bitavasosusi kaina?”

E Yeu ivitakauloki kawala, “Ammakawala bitavigaki vasosu kidamwa komwaidona yoyowa tasigolaisi deli tokolu kala tapwaroru inam Yesebeli leivitouli?”

23 E Yoram ikawota ilukwaiwa Eyasaia kawala, “Baisa saina kayapila!” e eikivili la waga kaibibiu isakaula. 24 Yeu ibiakavati la goubaku e deli la peula ikilavi ibabeula wala ila itoula otapwala Yoram ilaga iyauki katela. E Yoram ikapusi ila ola waga kaibibiu ikaliga, 25 e Yeu iluki kala tobwakuli yagala Bidika kawala, “Kulisilavi wowola bila ola pwaipwaia Naboti. Ka, kululuwai okwaitala yoku deli yeigu tasisakaula otuboulola Eyabi guyau Yoram tamala, e Guyau ilivali biga mabigasina paila Eyabi. 26 ‘Yeigu lova goli igisaki matagu kasi katumata Naboti deli litula. E akatotila bamipukwaim baisa wala makatupona valu.’ Mapaila Yeu ikaraiwogi kala tobwakuli kawala, ‘Kukwau Yoram wowola, e kulavi bila watanawa ola pwaipwaia Naboti, paila bikamokwiti Guyau la biga katotila.’ ” *

Eyasaia guyoula Yuda ikatumataisi

27 E guyau Eyasaia igisi avaka bogwa eikaloubusi, e matauna isakaula ola waga kaibibiu ila okedala Beta Agani, e Yeu ibokavili matauna. E Yeu ikaraiwogi la tokabilia kawala, “Kwatumataisi matauna!” E matausina ibasaisi matauna tutala isisakaula ola waga kaibibiu biloula okedala Guri katitaikinela valu Ibileyam. Mitaga matauna ipewoli wala isisakawoli ilau iviloubusi ovalu Megido e baisa ikaliga. 28 E la kumatoula ikauwaisi wowola ikedidagaisi kaitala waga kaibibiu ikaimalaisi Yerusalem ibakwaisi matauna okasi laka gweguya Debida ola Vilouveka.

29 E Eyasaia eivitouula iguyau Yuda wa taitu makwaina Yoram la guyau olopola Isireli kwailuwotala kwaitalela.

Giyouvila Yesebeli ikatumataisi

30 E Yeu iviloubusi ovalu Yesireeli. Minana Yesebeli bogwa ilagi bulogala avaka eikaloubusi, e minana ikuma matala, isinati kulula, e oponanela ligisa itotu e ikululukiga kedala valu. 31 Avai tuta Yeu eisuvi okalapisilela valu, minana ikawota kawala, “Mayokula Simri,g yoku tokatumata! Avaka uula lokuma baisa?”

32 E Yeu ikowana ikawota kawala, “Availa bima ogu boda?” E mimilisi tosikwawa ikululusi igisaisi matauna, 33 e Yeu iluki matausina kawala, “Kummolaisi kulavaisi bima watanawa!” Matausina ilisilavaisi ima watanawa, e buyavila ikatugiaki papala bwala deli ikatupuniki minasina wosa. E Yeu isakawoli la waga kaibibiu iteta wala owowola minana, 34 e matauna isuvi wala wa ligisa, e iuyeiya wala ikam. E mesinaku la biga eilivala kawala, “Kukwauwaisi wowola e kubakwaisi minana, paila minana guyau latula.” 35 E tauwau matausina eilosi mwada bibakwaisi minana mitaga gala ibanaisi avaka mesinaku wala kwaivigela pwanetala, deli totuwanela yamala deli kaikela. 36 Avai tuta eilukwaisi Yeu, matauna ilivala kawala, “Baisa makawala avaka Guyau eilivala bikaloubusi, avai tuta eilivala metoya owodola la touwata Ilaitia kawala. ‘Kaukwa bikomasi wowola Yesebeli oviluwela Yesireeli. * 37 E totuwanela bikatitewaisi bimoyaisi ambaisa ambaisa makawala wawa, e gala wala availa ibodi bivitusi makaisina Yesebeli totuwanela.’ ”

10

Eyabi dalela ikatumataisi

1 E guyau Eyabi dalela kasi bawa tailuwolima tailuwoyu isisuaisi Sameria. Yeu igini yatala leta e iwitali baisa tokaraiwogala valu, tokugwala valu, deli baisa Eyabi dalela kasi toyamata. Baisa makawala kala kakalawa. 2 “Yokomi kuvakulotaisi waga kaibibiu, wosa, guguwala kabilia deli mi valu kalisi kwepapeula. Mapaila baisa, avai tuta bukubanaisi leta miyana, 3 yokomi bukunagaisi taitala ikwani biguyau metoya guyau dalela, e kuvigakaisi matauna biguyau, e kukwabiliasi paila bukukolaisi matauna.”

4 E matausina tokaraiwogala Sameria ibulukukoli sainela. Ikaibigasi kawasi, “Ammakawala bakakoulovaisi Yeu? Ka, guyau Yoram deli guyau Eyasaia gala gagabila bivagaisi?” 5 Mapaila tokaraiwogala ligisa deli valu kala tokaraiwaga, komwaidona tomota deli toyamata, iwitalaisi biga baisa Yeu kawasi. “Yakamaisi m tomota, e bogwa bakavagaisi nanom avaka avaka bukukwaraiwogi. Mitaga gala wala bakanagaisi availa biguyau; kuvagi avaka lokuninamsi bibwaina.”

6 E Yeu iginivau si leta iluki kawala, “Kidamwa yokomi bogwa kutokailagusi e kutagwalasi bukuvagaisi avaka ulo karaiwaga, e ibodi bukumiakaigusi pwanetasi Eyabi dalela ovalu Yesireeli makala kalu valu nabwaia.”

E matausina tailuwolima tailuwoyu dalela Eyabi eisisuaisi oyumasi tokugwala Sameria, matausina goli iiyamataisi tauwau matausina. 7 Avai tuta bogwa leibanaisi Yeu la leta, e tokugwala Sameria ikatumataisi komwaidona matausina tailuwolima tailuwoyu Eyabi dalela ikapitunaisi kaiyasi ivilugwaisi wa peta e iwitalaisi ilokaia Yeu ovalu Yesireeli.

8 Avai tuta ilukwaisi Yeu Eyabi dalela pwanetasi bogwa leimaiyaisi, matauna ikaraiwogi matausina bikogugulaisi guloyu okalapisilela valu bikanukwenusi wala biyam kaukwau. 9 E eiyam kaukwau matauna ila okalapisilela valu e iluki tomota itotusi baisa kawala, “Tauwau, mayeigula lakeiwali guyau Yoram e lakatumati; yokomi gala bikaiki uwomi kami pakula. E pailaga mabudona availa eikatumata? 10 Baisa bikamokwiti komwaidona avaka Guyau eilivala paila Eyabi dalela bikaloubusi makawala. Guyau bogwa leivagi makawala la biga katotila metoya ola tovitoububuta Ilaitia.” 11 Oluvi Yeu ikatumati kesala Eyabi veyala leisisuaisi ovalu Yesireeli, komwaidona la kumatoula, lubaila tatoula, deli tolula komwaidona; gala taitala ikesa. *

Guyau Asaia veyala ikatumataisi

12 Yeu isilavi Yesireeli bilaga Sameria. Avai tuta bogwa leivakana makatupona idokaisi “Toyamata sipi si kabosikaiwa”, 13 matauna ibodi mimilisi veyala Eyasaia guyoula Yuda e ikatupoi matausina kawala, “Tauwau, ave tauwau yokomi ke?”

Matausina ivitakaulokaisi kawasi, “Yakamaisi Eyasaia veyala. Bakawaisila Yesireeli kamapusi kama mitakwaisi baisa litula giyouvila Yesebeli e deli goli baisa komwaidosi guyau litula.” 14 E Yeu ikaraiwogi la tomota, “Kuyosisi matausina!” Iyosisi matausina, e matauna ikatumati komwaidosi katitaikina kwaitala mlopu baisa. Matausina kasi bawa tailuwovasi taiyu, e gala taitala ilau biga.

Komwaidona kesala Eyabi dalela ikatumataisi

15 E Yeu ikatuwakeda tuvaila, e wa keda ibodi Yonadaba matauna Rekabi latula. Yeu ibigibwaili matauna e ikaibiga kawala, “Yoku deli yeigu da nanamsa makawala. Ki, ibodi bukupilasaigu?”

Yonadaba ivitakauloki kawala, “Bogwa bapilasaim.”

Yeu ivitakauloki kawala, “Kuyosali yamam,” e kasitaiyu wala ikimapusi, e Yeu ilupi matauna isaili ola waga kaibibiu, 16 e iluki kawala, “Kuma bitala e bigisaki matam titoulem ammakawala yeigu lakasalaigu baisa Guyau.” E kasitaiyu wala ilosi Sameria. 17 Avai tuta iviloubusisi baisa, Yeu ikatumati komwaidona Eyabi veyala, e gala taitala itupwa. Baisa avaka Guyau eiluki Ilaitia bikaloubusi makawala.

Kala totapwaroru Beali ikatumataisi

18 E Yeu ikoguguli komwaidona mina Sameria gulitinidesi e iluki kawala, “Guyau Eyabi iwotitali minana yaubada Beali sitana wala, mitaga yeigu bawotitali minana saina peula. 19 Kuvayoulisi komwaidona Beali la tovitoubobuta, komwaidona tomota ititapwarorusi baisa minana deli komwaidona la tolula bimaisi gulitinidesi. Gala taitala bisasa matala; yeigu balula saina vakaigaga baisa Beali, e availa bisasa matala bikatumataisi.” (Baisa sinapu wala Yeu leivagi e pailaga bikatudoum komwaidona kala totapwaroru Beali.) 20 E Yeu ikaraiwogi yam kwaitala paila kala taimamila Beali. E ivagaisi makawala, 21 e Yeu ikilavi biga ila Isireli komwaidona. Kala totapwaroru Beali imaisi e gala taitala isasa matala. Komwaidosi wala isuvisi ola bwala tapwaroru Beali, ikedidagaisi wala ila itilakoula omatala ila otuboulola. 22 Oluvi Yeu ikaraiwogi tolula matausina tokaraiwogala kwama yabumaboma bimaiyaisi miyasina bisakaisi totapwaroru komwaidona. 23 Yeu sola Yonadaba matauna Rekabi latula isimwaisi wa bwala tapwaroru, e iluki tomota olumoulela kawala, “Ibodi bukunikolaisi yokomi wala kala totapwaroru Beali lokusisuaisi baisa, e gala taitala Guyau kala totapwaroru leisuvi.” 24 Oluvi matauna sola Yonadaba isuvisi matabudona paila bigabwaisi lula deli bisemakavaisi semakai kwegubugabu baisa Beali. Matauna bogwa ileiya kabasi tokabilia kasi bawa tailuwolima tailuwotolu okoukweda, e iluki kawala, “Komwaidona tomota mabudona bukukwatumataisi; kidamwa availa bitugwali taitala bisakaula, matauna bikaimapu bikaliga!”

25 E avai tuta Yeu bogwa eivenoku lula, matauna iluki tokabilia deli kumatoula komwaidona kawala, “Kusuvisi olumoulela bwala kukwatumataisi komwaidona matausina, gala bukutagwalasi taitala bisakaula!” E matausina isuvisi ibiigilaisi si kema, ikatumataisi komwaidona, e ibibiusi tomata immoiyaisi okoukweda. Oluvi matausina ilosi matabudona olumoulela Beali ola bwala tapwaroru, 26 ikauwaisi kokola kaibumaboma imaiyaisi okoukweda igabwaisi. 27 Mapaila matausina ikatuwolaisi kokola kaibumaboma deli ikodidaimisi bwala tapwaroru ivigakaisi bolela kabovasoyai e isisu makawala omitibogwa leima lagaila.

28 Baisa makawala avaka Yeu leivagi paila kala katumigileu Beali kala tapwaroru olopola Isireli. 29 Mitaga matauna ibokuli la kedakeda guyau Yeroboam, matauna ivakadi mina Isireli imitugagasi ititapwarorusi baisa minasina bulumakau tokolu leibubulokaisi goula matauna leivitau olopola Beteli deli olopola Dani. * 30 E Guyau iluki Yeu kawala, “Ka bogwa lokuvagi vavagi komwaidona baisa Eyabi dalela makawala avaka nanogu bukuvagi. Mapaila abiga katotila baisa yoku dalem biguguyausi wala bila tubwa tobovasisi olopola Isireli.” 31 Mitaga Yeu gala ikabikuwoli la karaiwaga Guyau metoya onanola komwaidona matauna Isireli la Yaubada; kaimapula wala, matauna ibokuli la kedakeda Yeroboam matauna ivakadi mina Isireli imitugagasi.

Yeu la kaliga

32 Wa tuta matutona Guyau ivitouula bibobu mina Isireli si valu bikwekekita. E guyau Asaeli guyoula Siria iyouli komwaidona si valu mina Isireli 33 mapilana Yoridani opilibomatu, e isuwa opilibolimila iuvalutu ila ovalu Aroera wa Waya Anoni - deli goli mavilousina Giliadi deli Basani, baisa goli dalesi Gada, Rubeni, deli Manasa Opilibomatu leisisuaisi.

34 Vavagi komwaidona avaka Yeu leivagi, deli la tuvaluwa, bogwa leiginaisi obukila Liliusi Guyousi Isireli. 35-36 Matauna ikaliga e ibakwaisi matauna Sameria, e latula Yeowaasa ikaimapu matauna iguyoi mina Isireli kala taitu iboda kweluwoyu kwailima kwaitolu.

11

Atalaia giyouvilela Yuda

1 Avai tuta guyau Eyasaia inala yagala Atalaia inikoli paila latula kala katumata, minana ikaraiwogi komwaidosi guyau dalela bikatumataisi. 2 E mesinaku wala Yowasi matauna Eyasaia latula ikwala. Kalayam gala ikatumatigolaisi deli sala, mitaga minana tabula Yeoseba ikoli matauna, minana guyau Yeoram latula e Eyasaia latula. E minana ilau matauna deli minana kala toyamata olumoulela matabudona kabomasisi wa Bwala Kwebumaboma, taga Atalaia bikatumati matauna. 3 E Yeoseba ikatupwani magudina wa Bwala Kwebumaboma iiyamati wala iboda kwailima kwaitala taitu, wa tuta matutowena Atalaia ola tuta eigiyouvila.

4 Mitaga olopola taitu kwailima kwaiyuwela tolula Yeoyada iwitali biga baisa kumatoula kasi tokugwa paila mwaininiga toyamatesi deli ligisa, iluki matausina bimaisi wa Bwala Kwebumaboma, matauna iluki matausina avaka la nanamsa e matausina deli ibigasi katotila itagwalasi bipilasaisi. Matauna ivituloki matausina guyau Eyasaia latula Yowasi 5 e matauna isaiki kasi karaiwaga, kawala, “Ka, avai tuta bukumaisi wa yam Sabate paila mi tuta paisewa, budotala biyamataisi ligisa; 6 budoyuwela bitotusi omatala Kalapisila Suri biyamatasi, e kesala budotolula bitotusi okalapisila otuboulosi sesia biiyamatasi. 7 E mabudosina budoyu bivenokusi si wotetila wa yam Sabate bitotusi wa Bwala Kwebumaboma biiyamataisi guyau. 8 Yokomi mi kema oyumami paila bukukolaisi guyau Yowasi e ambaisa bim yokomi bukuvakwabwaisi wala. E availa wala bimakaiami katitaikina kukwatumataisi.”

9 E kumatoula matausina ikabikuwolaisi Yeoyada la karaiwaga imiakaisi si towotetila baisa matauna - matausina eivenokusi wotetila wa yam Sabate, deli matausina kaimapusi paila bisetuwolaisi paisewa. 10 Matauna isaiki kumatoula matausina kaiyala deli vayoula makwaisina goli guyau Debida la guguwa iyamataisi wa Bwala Kwebumaboma, 11 matauna ileiya kabasi matausina omatala Bwala Kwebumaboma si kema oyumasi paila bikolaisi guyouvau. 12 Oluvi Yeoyada ivakouli Yowasi isunupuloi, ivisikoma kala kulupaipi opwanetala e isaiki bukila kasi karaiwaga gweguya. Oluvi ivaputumi Yowasi e ikawau matauna bogwa eiguyau. Tomota ikatupatusi e ikawausi kawasi, “Ka, guyau!”

13 Giyouvila Atalaia ilagi si mowai toyamata deli tomota, mapaila ikalubeigoguna ila wa Bwala Kwebumaboma ambaisa tomota eipoulasi 14 e metoya baisa igisi guyouvau itotu katitaikinela kokola omatala Bwala Kwebumaboma, makawala kasi gulogula. Kumatoula deli toyuvi tauya ivaulaisi ivapataisi matauna e tomota komwaidona ikikawausi iyuyuvisi tauya deli si mwasawa. Atalaia ikisi kala karekwa deli la ninamwau e ikawota kawala, “Wii, ina kayapila, ina kayapilʹe.” *

15 Yeoyada gala magila bikatumataisi Atalaia katitaikinela Bwala Kwebumaboma, mapaila ikaraiwogi kumatoula kawala, “Kuvakoulisi minana oluwalaisi toyamata e availa idoki bikoli minana kukwatumataisi.” 16 Ibititanaisi minana ilauwaisi wa ligisa, e omatala Kalapisila Wosa ikatumataisi.

Yeoyada la vigavau

17 E tolula Yeoyada ivagi kwaitala kabutu oluwalaisi guyau Yowasi la tomota deli Yaubada, matausina bivigaki Guyau la tomota; matauna ivagi kwaitala kabutu tuvaila oluwalaisi guyau Yowasi deli tomota. 18 Oluvi tomota ilosi Beali ola bwala tapwaroru ikodidaimisi ikatumkumkwaisi kabogwabu lula makwaisina, deli tokolu minasina, toyo ikatumataisi Matani, matauna Beali la tolula, omatala kabogabu lula.

E Yeoyada inagi toyamata biyausaisi Bwala Kwebumaboma, 19 e oluvi matauna, e kumatoula matausina, guyau kala toyamata, deli ligisa kala toyamata ivakwabwaisi guyau metoya wa Bwala Kwebumaboma ilauwaisi wa ligisa, e komwaidonaga tomota oluvi ibubwakulisi. E Yowasi isuvi Kalapisila Yausa e isaitaula ila isili otakaikaia. 20 Avai tuta Atalaia bogwa leikatumataisi olumoulela ligisa, e tomota komwaidona deli si mwasawa, e valu bogwa eimanum.

21 E Yowasi kala taitu kwailima kwaiyu e matauna ivitouula iguyoi Yuda.

12

Yowasi guyoula Yuda

1 Olopola kwailima kwaiyuwela kala taitu guyau Yeu eiguyoi Isireli, Yowasi ivitouula iguyoi Yuda, e iguguyau olopola Yerusalem iboda kweluwovasi taitu. E inala yagala Sibiai vilela Biasiba. 2 Ola momova komwaidona matauna ivagi avaka iyomwasali guyau nanola, paila uula Yeoyada tolula ikatululuti matauna. 3 Ilagoli makatuposina si kabotapwaroru tokolu gala ikatudidaimisi e tomota isetuwolaisi wala ilulasi deli gubugabu lula maiina simasimina baisa.

4 Yowasi idou tolula komwaidona e ikaraiwogi matausina bikatubiasaisi mani tomota eisemakavaisi wotitalela lula wa Bwala Kwebumaboma, baisa magulona avaka tomota eikatotilasi kala bawa bisailisi, e deli goli magulona avaka tomota eikasalaisi metoya oninasi leima bisailasi. * 5 Taitala taitala tolula matausina kala pakula biyamati mani makwaisina metoya baisa matausina leiwotitali, e mani baisa bivigivauwaisi ambaisa Bwala Kwebumaboma eigaga.

6 Mitaga olopola kweluwoyu kwetolula kala taitu Yowasi eiguguyau e tolula gala wala sitana avaka ivigivauwaisi Bwala Kwebumaboma. 7 Mapaila matauna idou Yeoyada deli sala tolula imaisi e ikatupoi matausina kawala, “Avaka paila gala sitana kuyovilakaisi Bwala Kwebumaboma? Ka, metoya tuta baisa yokomi gala bukuiyamataisi mani baisa lokukwatuyoulisi. Ibodi bukukilavaisi e gagabila avaka kala gaga bitavigivauwaisi.” 8 E tolula matausina ikabwailisi nanamsa makwaina deli ikaigatalasi ikatulokaisi gala biyovilakaisi avaka Bwala Kwebumaboma kala gaga wotitalela.

9 E Yeoyada ikau kwaitala didawaga, itaponani okatukubolela, e isaili makwaina didawaga opapala kabogabu lula, mapilana opilakakata ambaisa tomota bisusuvisi wa Bwala Kwebumaboma. E tolula matausina si tuta wotetila okabosusuvi bikauwaisi mani makwaisina tomota matausina totapwaroru leisailisi e komwaidona wala bisailisi olumoulela didawaga makwaina. 10 Avai tuta mani saina bidugaga olumoulela didawaga Guyau la togini deli Tolula Toveka bimaisi bikalawaisi kala bawa siliba. 11 Avai tuta bogwa leisonukulaisi avaka kala bawa, e bisakaisi matausina tokaraiwogasi Bwala Kwebumaboma olumoulela kala towotetila, e bimapwaisi matausina tokamda, tokaliai, 12 matausina ikaliaisi dakuna deli totaisi dakuna, e bigimolaisi youdila deli dakuna paila bivigavausi bwala, deli bimapwaisi komwaidona guguwa avaka ibudoki paisewa. 13 Gala kwaitala ikisasaisi paila bigimolaisi viga eibubulokaisi siliba, kaboma, tauya, deli guguwala kamda paila kaitapa kaina avai guguwa eibubulokaisi metoya siliba kaina goula. 14 Komwaidona wala bimapwaisi topaisewa deli bigimwalasi guguwala vigavau. 15 E tauwau matausina leikikaraiwogaisi paisewa makwaina saina tokamokwita, mapaila gala wala bikaiki woula bitaluki matausina paila avaka eigimolaisi metoya mani magulona. * 16 E mani magulona, eisisailasi paila mapula sula eivigakiga mitugaga kala ligaiwa semakavi gala isewoyasi odidawaga; paila baisa tolula si vavagi. *

17 Wa tuta matutona Asaeli guyoula Siria ikabilii valu Gata e iyouli mavilouna; oluvi inanamsa bikabilii Yerusalem. 18 E Yowasi guyoula Yuda ikau komwaidona semakai baisa tubula guyoububogwa, Yeosepata, Yeoram deli Eyasaia leikabomaisi baisa Guyau, e ikatumkulovi makwaisina leisemakai titoulela deli komwaidona goula okabosakaila matabudona wa Bwala Kwebumaboma deli wa ligisa e iwitali makwaisina komwaidona ivigaki ikabilula baisa guyau Asaeli, mapaila matauna ivayumali la tokabilia isilavaisi Yerusalem.

19 Komwaidona avaka guyau Yowasi leivagi isisu obukila Liliusi Guyousi Yuda.

20-21 Oluvi guyau Yowasi la tosikwawa ikewalaisi matauna, e taiyu matausina yagasi Yosaka Simeyati latula e Yeosabadi Somera latula ikatumataisi matauna wa bwala makwaina eikaliaisi opwaipwaia makwaina eikaludubolaisi opilibomatula Yerusalem okedala bila ovalu Sila. Yowasi ibakwaisi okasi laka gweguya Debida ola Vilouveka e latula yagala Amasaia ikaimapu iguyau.

13

Yeowaasa guyoula Isireli

1 E olopola kweluwoyu kwaitolu taitu eiguguyau Yowasi matauna Eyasaia latula guyoula Yuda, e Yeowaasa matauna Yeu latula guyoula Isireli, matauna iguguyau olopola Sameria kweluwotala kwailima kwaiyu taitu. 2 Makawala guyau Yeroboam tuta omitibogwa matauna imitugaga e ivakadi mina Isireli imitugagasi; matauna gala wala iligaim mitugaga kidikedala. 3 Mapaila Guyau Yaubada igibuluwi mina Isireli, e iulisali guyau Asaeli guyoula Siria sola latula Benadadi bitomgwagasi odubasi mina Isireli tuta bidubadu. 4 Oluvi Yeowaasa inigada baisa Guyau Yaubada e Guyau igisi ammakawala kala mmayuyu la lamadada guyoula Siria ilamidadi mina Isireli, e imapu la nigada. 5 E Guyau iwitali taitala guma Isireli tokugwa, matauna bikatusunupuloi metoya oyumasi mina Siria, e mapaila mina Isireli iluva uwosi makawala tuta omitibogwa si kaisisu. 6 E matausina gala iligaimwaisi mitugaga makwaisina guyau Yeroboam ivakadi mina Isireli, mitaga iuvagaisi wala, deli kaikobula minana yaubada si tokolu Aserai eivitomiliwolaisi olopola Sameria.

7 E Yeowaasa la tokabilia gala ibawasi tommomova mesinaku wala tailuwolima tosisila wosa, kailuwotala waga kaibibiu, deli 10,000 tokabilia, paila uula guyoula Siria bogwa imtuli komwaidosi, ivapilipili matausina makawala tubumyou.

8 Vavagi komwaidona Yeowaasa leiuvagi deli la togaga komwaidona wala leiginaisi obukila Liliusi Guyousi Isireli. 9 Matauna ikaliga ibakwaisi olopola Sameria, e latula Yeowasi ikaimapu matauna iguyau.

Yeowasi guyoula Isireli

10 Olopola kweluwotolu kwailima kwaiyuwela kala taitu guyau Yowasi eiguyoi Yuda, e Yeowasi matauna Yeowaasa latula ivitouula iguyoi Isireli, e iguguyau olopola Sameria iboda kweluwotala kwailima kwaitala taitu. 11 Matauna tuvaila imitugaga baisa Guyau eivagi mitugaga makwaisina guyau Yeroboam leivagi, matauna ivakadi mina Isireli imitugagasi. 12 Vavagi komwaidona avaka Yeowasi leivagi, deli la tuvaluwa okabilia deli guyau Amasaia guyoula Yuda, iginaisi obukila Liliusi Guyousi Isireli. 13 E Yeowasi ikaliga e ibakwaisi matauna okasi laka gweguya mapilana Sameria e latula Yeroboam togudivau ikaimapu matauna iguyau.

Ilaisa la kaliga

14 E tovitoubobuta Ilaisa ikatoula metoya kwaitala lelia mwau. E avai tuta matauna bogwa eikanutomata eikanukwenu, guyau Yeowasi matauna guyoula Isireli ilokaia ivakawoli matauna. E matauna deli la valam ikatubau ikaibiga, kawala, “Woo! Tamagwʹe, tamagu! Igau yoku wala topeuligaga kasi tokwala mina Isirelih yoku!” *

15 Mapaila Ilaisa ikaraiwogi matauna kawala, “Kukwau mimilisi kaiyala.” Yeowasi ikau kaiyala, 16 e Ilaisa iluki matauna ikatubaiasa paila bilova. E guyau bogwa ivagi makawala, e Ilaisa isaili yamala oyamala guyau. 17 Oluvi, makawala tovitoubobuta la karaiwaga, matauna guyau iulaim maponinana taboda eitovilaki mapilana Siria. Ilaisa ikaraiwogi matauna kawala, “Kulavi m kwaiyala.” Avai tuta guyau ilavi la kaiyala, tovitoubobuta ikatubau kawala, “Yoku goli makawala Guyau Yaubada la kaiyala e metoya baisa yoku matauna bitomgwaga odubasi mina Siria. Yoku bukukwabilia deli mina Siria mapilana Apeki, tatoula wala bukukwalisau matausina.”

18 Oluvi iluki guyau bikau kesala makaisina kaiyala e biwaiya opwaipwaia. E guyau iwaiya pwaipwaia sivatolu wala oluvi isim. 19 Avai tuta guyau isim wawai, Ilaisa igibuluwa e iluki matauna, kawala, “Ibodaim bukuwai sivalima kainaga sivalima sivatala, e makawala goli yoku bukutomgwaga odubasi mina Siria, e m tomgwaga bikanuvagasi goli. Mitaga ka, yoku kusivatolu wala kuwai, mapaila sivatolu wala bukukwalisau matausina.”

20 Oluvi Ilaisa ikaliga e ibakwaisi matauna.

E taitu kwaitala kwaitala mina Mowabi osi boda tolibulebu ilolosi wala ilibulebusi si guguwa mina Isireli. 21 E kwaitala yam avai tuta tomota ilauwaisi natana tomata mwada bibekwaisi e igisaisi budotala mabudosina boda, e ilavaisi minana tomata ila olumoulela kala laka Ilaisa e isakaulasiga ilosi. E avai tuta minana tomata itapipina ila ikabikoni tutuwanela Ilaisa, matauna tokwaliga imovavau goli e itokaia.

Kabilia oluwalaisi Isireli deli Siria

22 E Asaeli guyoula Siria ilamidadi mina Isireli ola tuta guyau Yeowaasa eiguguyau, 23 mitaga Guyau Yaubada ininabwaila deli inokapisi matausina. Matauna gala itagwala bikatumataisi matausina, mitaga ipilasi paila uula kabutu leivagi baisa Eberaam, Aisake deli Yekobe. Matauna gala avai tuta bininilavi la tomota.

24 Avai tuta Asaeli guyoula Siria la kaliga e latula yagala Benadadi iguyau. 25 Oluvi guyau Yeowasi guyoula Isireli isivatolu tomgwaga kabilia odabala Benadadi e iyoulivau valu mavilousina Benadadi leiyouli ola tuta Yeowaasa eiguguyau matauna Yeowasi tamala.

14

Amasaia guyoula Yuda

1 E olopola kwaiyuwela kala taitu Yeowasi eiguguyau olopola Isireli matauna Yeowaasa latula, e Amasaia matauna Yowasi latula eivitouula eiguyau olopola Yuda 2 tuta makwaina kala taitu kweluwoyu kwailima, e matauna iguguyau olopola Yerusalem iboda kweluwoyu kwailima kwaivasi taitu. Inala yagala Yeoyadini vilela Yerusalem. 3 Matauna ivagi avaka iyomwasali Guyau nanola, mitaga gala makawala tabula guyau Debida; kaimapula matauna ivagi makawala tamala Yowasi la kedakeda. 4 Matauna gala ikodidaimi makatuposina si kabotapwaroru, e tomota isetuwolaisi lula deli gibugabu maiina simasimina metoya baisa.

5 Avai tuta Amasaia bogwa eikobaluluva la kabokaraiwaga matauna imtuli tosikwawa matausina availa availa leikatumataisi tamala ola tuta eiguguyau. 6 Ilagoli matauna gala ikatumati litusia mitaga ibokuli avaka Guyau leikaraiwaga olumoulela bukila Mosese la Karaiwaga kawala, “Veisia gala bukukwatumataisi kidamwa pakula eiyomatulasi litusia, deli litusia gala bukukwatumataisi kidamwa pakula eiyomatulasi veisia, bukukwatumataisi tomota kidamwa wala isim kala pakula titoulela.” *

7 Amasaia bogwa eikatumati 10,000 mina Edom si tokabilia oItayatilela Yona; matauna iyouli valu Sela eidouvili yagala Yokiteeli, yegila maigana ikanuvagasi leima lagaila.

8 E oluvi Amasaia iwitali touwata ilokaiasi Yeowasi guyoula Isireli, iluki matauna bikabiliasi.i 9 Mitaga guyau Yeowasi iwitali mapula biga ikeiita kawala, “Kwaitala tuta tamtala doula okoyala Lebanoni iwitali biga baisa kaitala kweisila kawala. ‘Kutugwali latum vivila bivaisi sola latugu.’ E natana mauna nabolodila iviloubusi ivadidaimi matamna doula ikapusi. 10 Amasaia, yoku bogwa lokutomgwaga odubasi mina Edom, e nanom saina ikaiveka. Bimwamwasila nanom paila m peula e bukusisu om valu. Avaka paila kunainevi kominimani goli bimai kabomwau baisa yoku deli m tomota?”

11 Mitaga Amasaia gala wala ilega biga, mapaila guyau Yeowasi, deli la tokabilia ikatudelisi e ilokaiasi ikabiliaisi matauna mapilana Beti Semesi olumoulela Yuda. 12 E Amasaia la tokabilia imamasi, e komwaidosi isakaulasi ilosi osi valu. 13 Yeowasi iyosi Amasaia ilau okatupipi, isuvi kulula Yerusalem, e ikatudidaimi kalila valu ivitouula Kalapisilela Epereim ila Kalapisila Wokulu, kala kaduwonaku katitaikina iboda lakatutala uva. 14 Matauna ikau komwaidona avaka avaka eibani siliba deli goula, komwaidona guguwala Bwala Kwebumaboma deli veiguwala ligisa, e ilau Sameria. Matauna tuvaila iyosi budotala tomota ilau.

15 Komwaidona avaka Yeowasi eivagi, deli la tuvaluwa metoya okabilia deli Amasaia guyoula Yuda, makwaisina isisu obukila Liliusi Guyousi Isireli. 16 E Yeowasi ikaliga e leibakwaisi okasi laka gweguya mapilana Sameria, e latula Yeroboam Togudivau ikaimapu iguyau.

Amasaia guyoula Yuda la kaliga

17 Avai tuta Yeowasi guyoula Isireli bogwa eikaliga e Amasaia guyoula Yuda igau wala eiguguyau kala bawa taitu kweluwotala kwailima tuvaila. 18 E komwaidona avaka avaka Amasaia eivagi leiginaisi obukila Liliusi Guyousi Yuda.

19 E olopola Yerusalem ikikewalaisi bikatumataisi Amasaia mapaila matauna isakaula ila mapilana valu Lakisi, mitaga kala tilaula ivakulaisi wala matauna ilosi baisa ikatumataisi. 20 E wowola ididagaisi wa wosa ikaimilivauwaisi ilauwaisi Yerusalem e ibakwaisi okasi laka gweguya Debida ola Vilouveka. 21 E oluvi tomotala Yuda ivisikomasi kala kulupaipi latula Usaia e ivigakaisi iguyau, matauna kala taitu kweluwotala kwailima kwaitala. 22 E avai tuta tamala eikaliga Usaia iyoulivau deli ikaliivau Elata.

Yeroboam Togudivau guyoula Isireli

23 Taitu kweluwotala kwailimala kala taitu Amasaia matauna Yowasi latula eiguguyau olopola Yuda, e Yeroboam matauna Yeowasi latula ivitouula iguyoi Isireli, e matauna iguguyau Sameria iboda kweluwovasi kwaitala taitu. 24 Matauna imitugaga baisa Guyau, makawala la kedakeda la viriyesi guyoubogwa Yeroboam matauna Nebati latula, matauna ivakadi mina Isireli imitugagasi. 25 Matauna iyoulivau komwaidona valu Isireli la kabokaraiwaga, eivitouula Amati Kadaula opiliyavata iuvalutu goli ila Milaveta Pilamata opolibolimila. Baisa makawala Guyau matauna Isireli la Yaubada leikatotila metoya ola touwata matauna tovitoubobuta Youna Amitai latula tolela Gata Epera. *

26 E Guyau igisi kasi mmayuyu saina mwau mina Isireli e gala wala availa ibodi bipilasi matausina. 27 Mitaga baisa gala Guyau nanola paila bikatudidaimi Isireli deli bikituli kala nanamsa, mapaila matauna ikoli matausina metoya guyau Yeroboam togudivau.

28 Komwaidona avaka tuvaila Yeroboam togudivau leivagi, deli la togaga okabilia, ammakawala eikaimali Damasiko deli Amati oyamala Isireli, komwaidona isisu obukila Liliusi Guyousi Isireli. 29 Yeroboam ikaliga e ibakwaisi matauna gweguya okasi laka, e latula yagala Sekaraia ikaimapu iguyau.

15

Usaia guyoula Yuda

1 Olopola kweluwoyu kwailima kwaiyuwela kala taitu Yeroboam togudivau eiguguyau olopola Isireli, Usaia matauna Amasaia latula ivitouula iguyoi Yuda 2 kala taitu tuta matutona iboda kweluwotala kwailima kwaitala, e matauna iguguyau olopola Yerusalem iboda kweluwolima kwaiyu taitu. Inala yagala Yekolaia ilela Yerusalem. 3 Matauna ikikuli tamala la kedakeda, e saina iyomwasali Guyau nanola. 4 Mitaga makatuposina leivigakaisi si kabotapwaroru baisa tokolu gala ikatudidaimi e tomota isetuwolaisi wala gibugabu lula deli goli kala gabu maiina simasimina metoya makatuposina. 5 E Guyau imipuki Usaia iyosi kagwaiguya igugweimili wala ola momova komwaidona. Matauna isisu ola bwala kalamwaleta wala ikilavi komwaidona la karaiwaga, e latula yagala Yotam ikaraiwogi valu.

6 E komwaidona avaka Usaia leivagi isisu obukila Liliusi Guyousi Yuda. 7 Usaia ikaliga e ibakwaisi matauna okasi laka gweguya Debida ola Vilouveka, e latula Yotam ikaimapu iguyau. *

Sekaraia guyoula Isireli

8 E olopola kweluwotolu kwailima kwaitolula kala taitu guyau Usaia eiguguyoi Yuda, e Sekaraia matauna Yeroboam togudivau latula ivitouula iguyoi Isireli, e iguguyau olopola Sameria iboda nalima natana tubukona. 9 E makawala wala sala giyoububogwa, matauna imitugaga baisa Guyau. Matauna ibokuli la kedakeda gaga guyau Yeroboam matauna Nebati latula e ivakadi mina Isireli imitugagasi. 10 E Salum matauna Yabesi latula ipogi baisa guyau Sekaraia, ikatumati matauna mapilana Ibileyam, e ikaimapuga matauna iguyau.

11 Vavagi komwaidona avaka Sekaraia eivagi iginaisi obukila Liliusi Guyousi Isireli.

12 Mapaila biga katotila makwaina avaka Guyau Yaubada leivagi baisa guyau Yeu ikaloubusi makawala. “Dalem biguguyausi wala olopola Isireli biuvalutu bila tubwa tubuvasila."j*

Salum guyoula Isireli

13 Olopola taitu kweluwotolu kwailima kwaivasila guyau Usaia eiguguyoi Yuda, Salum matauna Yabesi latula ivitouula iguyau olopola Isireli e iguguyau olopola Sameria iboda natana wala tubukona.

14 E Menaem matauna Gadi latula isilavi valu Tesa ila Sameria, ikatumati Salum e ikaimapu iguyau. 15 Komwaidona avaka Salum leivagi deli goli la kedakeda pogi, isisu obukila Liliusi Guyousi Isireli. 16 Tuta makwaina Menaem eisilavi Tesa bila Sameria, matauna ikodidaimi valu Tapuwa e ikatudoum tomotela, deli goli valu mapilasina opapala, paila uula tomotela gala itaimelusi baisa matauna. Matauna tuvaila goli itapusegi luposi komwaidona vivila nasusuma.

Menaem guyoula Isireli

17 Olopola kweluwotolu kwailima kwaivasila kala taitu guyau Usaia eiguguyoi Yuda, Menaem matauna Gadi latula ivitouula iguyau olopola Isireli, matauna iguguyau olopola Sameria iboda kweluwotala taitu. 18 Matauna imitugaga baisa Guyau ibokuli la kedakeda doudoga Yeroboam matauna Nebati latula, matauna ola momova komwaidona eivakadi mina Isireli eimitugagasi. 19 Tigilati Pilesa guyoula Asiria isugigai Isireli e Menaem isaiki matauna siliba saina bidugaga mokaila makawala kwailuwotolu kwaivasi tani (34 tani) bivigaki gimolela paila bikatupewoli Menaem la karaiwaga bipeula ovalu mapilana. 20 Mani magulona Menaem leibani metoya ola kominimani baisa mina Isireli matausina bidubadu si mani ikaraiwogi taitala taitala matausina bisaili kala vilavila kweluwolima siliba. Mapaila Tigilati Pilesa ikaimilavau ola valu.

21 Komwaidona avaka Menaem leivagi isisu obukila Liliusi Guyousi Isireli. 22 Matauna ikaliga e ibakwaisi, e latula yagala Pekaia ikaimapu iguyau.

Pekaia guyoula Isireli

23 E olopola kweluwolimela taitu eiguguyau Usaia matauna guyoula Yuda, e Pekaia matauna Menaem latula eivitouula iguyoi Isireli, e iguguyau olopola Sameria iboda kwaiyu taitu. 24 Matauna imitugaga baisa Guyau ibokuli wala la kedakeda doudoga guyau Yeroboam matauna Nebati latula ivakadi mina Isireli imitugagasi. 25 Taitala Pekaia la kumatoula yagala Peka matauna Remalia latula, deli tailuwolima tauwau tolesi Giliadi ikeiwalasi ilosi ikatumataisi Pekaia olumoulela ligisa olopola Sameria, e matauna ikaimapu iguyau.

26 Vavagi komwaidona Pekaia avaka eivagi iginaisi ila obukila Liliusi Guyousi Isireli.

Peka guyoula Isireli

27 Olopola kweluwolima kwaiyuwela kala taitu guyau Usaia eiguyoi Yuda, e Peka matauna Remalia latula ivitouula iguyau olopola Isireli, e iguguyau olopola Sameria iboda kweluwoyu taitu. 28 Matauna imitugaga baisa Guyau, ibokuli la kedakeda doudoga guyau Yeroboam matauna Nebati latula, matauna eivakadi mina Isireli imitugagasi.

29 Tuta matutona Peka igau wala eiguguyau e Tigilati Pilesa matauna guyoula Asiria iyouli mavilousina viluwesi Iyoni, Eibeli Beti Maaka, Yanowa, Kedesi, deli Asora, e mavilousina viluwesi Giliadi, Galili, deli Napitalai, e ivayouli tomota ivigaki tokatupipi ilau Aisiria.

30 E olopola kweluwoyuwela kala taitu Yotam matauna Usaia latula eiguyoi Yuda, e Osea matauna Ela latula ikeiwali Guyau Peka, ikatumati matauna, e ikaimapu matauna iguyau. 31 Vavagi komwaidona avaka Peka eivagi iginaisi obukila Liliusi Guyousi Isireli.

Yotam guyoula Yuda

32 Olopola kweyuwela kala taitu Peka matauna Remalia latula eiguguyau Isireli e Yotam matauna Usaia latula ivitouula iguyau olopola Yuda 33 matauna kala taitu tuta makwaina kweluwoyu kwailima; matauna iguguyau olopola Yerusalem iboda kweluwotala kwailima kwaitala taitu. Matauna inala yagala Yerusa minana Sadoki latula. 34 Yotam ibokuli la kedakeda tamala Usaia, e ivagi avaka iyomwasali Guyau nanola. 35 Mitaga makatuposina leivigakaisi si kabotapwaroru baisa tokolu gala ikatudidaimisi, e tomota isetuwolaisi wala gibugabu lula deli maiina simasimina metoya baisa. E Bwala Kwebumaboma Kalapisilela Opiliyavata matoulela Yotam eikaliai.

36 Komwaidona avaka Yotam leivagi isisu obukila Liliusi Guyousi Yuda. 37 Ola tuta wala igau eiguguyau Guyau Yaubada iwitalibogwi Resini guyoula Siria deli Peka guyoula Isireli bikabiliaisi Yuda. 38 Yotam ikaliga e ibakwaisi okasi laka gweguya Debida ola Vilouveka, e latula Eyasi ikaimapu iguyau.

16

Eyasi guyoula Yuda

1 Olopola kweluwotala kwailima kwaiyuwela kala taitu Peka matauna Remalia latula eiguguyau olopola Isireli, Eyasi matauna Yotam latula ivitouula iguyau olopola Yuda 2 matauna tuta makwaina kala taitu kweluwoyu, e matauna iguguyau olopola Yerusalem iboda kweluwotala kwailima kwaitala taitu. Matauna gala ibokuli la kedakeda giyoubwaila tabula guyau Debida; mitaga avaka leivagi gala wala iyomwasali Guyau Yaubada nanola 3 e ibokuli si kedakeda giyoububogwa guyousi Isireli. Matauna goli igibuki latula lula kwegubugabu baisa tokolu, ikavisaki si kedakeda kabokakayuwa tomota matausina Yaubada eibokavili ovalu mapilana avai tuta mina Isireli eisuyaisi kulusi. * 4 E odabala koya makatuposina eivigakaisi si kabotapwaroru baisa tokolu, okaikonigulesi kai kaitala kaitala, Eyasi igibugabu lula deli goli maiina simasimina metoya baisa.

5 Matauna Resini guyoula Siria deli Peka guyoula Isireli ikatukwaitalasi ikabiliaisi Yerusalem mwada biyoulisi mavilouna, mitaga gala ibodi bitomgwagasi odabala Eyasi. * 6 (E wa tuta matutona wala guyoula Edom iyoulivau valu Elata ibokavili mina Yudia eisisuaisi baisa. E mina Edom imilivalusi olopola Elata, e isivagasisi wala leima lagaila.) 7 E Eyasi iwitali touwata ilokaiasi Tigilati Pilesa guyoula Asiria ilukwaisi avaka la biga, ikaibiga kawala, “Mwa ulo guyau yeigu m touwata bwaina. Kuma kukolaigu metoya oyumasi guyousi Siria deli Isireli, matausina ikikabiliaigusi.” 8 Eyasi ikau siliba deli goula metoya wa Bwala Kwebumaboma deli goli wa ligisa veiguwala e iwitali ilauwaisi kala bobwailila guyau. 9 Tigilati Pilesa imapu Eyasi, e matauna deli la tokabilia ikatuwakedasi ilosi isugigayaisi Damasiko iyoulisi mavilouna, e ikatumataisi guyau Resini, e ikatupipaisi tomotala ilauwaisi okatupipi ovalu Kiri.

10 Avai tuta guyau Eyasi leila Damasiko paila bibodi guyau Tigilati Pilesa, matauna igisi kwaitala kabogwabu lula itotu baisa, e iwitali kaikobula makwaina ikeiita baisa Uraia matauna tolula iluki mokwita ammakawala kala kaliai, ikamitububuli wala komwaidona iwokuva. 11 Mapaila Uraia ikaliaii kwaitala kabogabu lula makawala kala gigisa makwaina ivinaku, e oluvi Eyasi ikaimilavau. 12 Ola kaimilavau leima metoya Damasiko, Eyasi igisi kabogwabu makwaina bogwa leiwokuva kala kaliai, 13 mapaila matauna igabu mauna lulela deli kaula semakaila odabala makwaina, deli iligabu waini semakaila deli buyavi paila kalubaila semakaila odabala makwaina. 14 Makwaina kabogwabu lula tanumnumta barasi leikabomaisi baisa Guyau itotu oluwalaisi kabogwabu lula kwaivau deli Bwala Kwebumaboma, mapaila Eyasi isupeili makwaina ilau opiliyavatela kabolula kwaivau. * 15 Oluvi ikaraiwogi Uraia kawala, “Ulo kabogwabu lula makwaina kwaiveka bukugubugabu semakai kwegubugabu kaukwau e koyai kaula semakaila, deli paila semakai kwegubugabu deli kaula semakaila paila guyau deli tomota, deli paila tomota si waini semakaila. Kuligabu odabala makwaina buyavisi komwaidona mauna minasina lokugibuki lula. Mitaga kuyamati makwaina kabogwabu lula tanumnumta barasi paila wala yeigu titoulegu ulo kabovitoubobuta.” 16 Uraia ivagi makawala guyau leikaraiwogi matauna.

17 Guyau Eyasi ikodidaimi waga kaibibiu makaisina eivigakaisi si kabopaisewa wa Bwala Kwebumaboma e ikaliulu kaboma makaisina odubasi waga kaibibiu makaisina. Matauna tuvaila ikaliulu makwelana sopi kaitavikotela metoya otupwasi minasina naluwotala nayu bulumakau eibubulokaisi tanumnumta barasi eisailiga odabala tumilela dakuna. * 18 E paila biyomwasali guyoula Asiria matauna tuvaila isunupuloi metoya wa Bwala Kwebumaboma kebalela la takaikaia e ikatubodi makaduyona guyau la kabosusuvi ambaisa guyau titoulela bisuvi wa Bwala Kwebumaboma.

19 Komwaidona avaka guyau Eyasi leiuvagi isisu obukila Liliusi Guyousi Yuda. 20 Eyasi ikaliga e ibakwaisi okasi laka gweguya Debida ola Vilouveka, e latula Esekaia ikaimapu iguyau. *

17

Osea guyoula Isireli

1 Olopola kweluwotala kwaiyuwela taitu Eyasi eiguguyau olopola Yuda, e Osea matauna Ela latula ivitouula iguyau olopola Isireli, e matauna iguguyau Sameria iboda kwailima kwaivasi taitu. 2 Matauna imitugaga baisa Guyau, mitaga yaweisala gala makawala giyoububogwa guyousi Isireli. 3 E Salimanesa guyoula Asiria ileiya kabilia baisa matauna; e Osea itaimelu baisa Salimanesa e bikabikabi wala kala lula matauna taitu kwaitala kwaitala. 4 Mitaga kwaitala taitu Osea iwitali touwata ilokaiasi matauna So guyoula Itipita inigadi paila bipilasi matauna deli bisim mipumapu lula baisa matauna guyoula Asiria. Avai tuta Salimanesa ilagi makawala ikaraiwaga iyosisi Osea e isailisi obolela katupipi.

Sameria la kapusi

5 Oluvi Salimanesa deli la tokabilia isugigayaisi Isireli, e ivaulaisi ivapataisi Sameria. Olopola kwaitolula kasi taitu ileileiyasi kabasi, 6 mataitula wala makwaina eibudoki kwailima kwaivasila kala taitu Osea eiguguyau, e guyoula Asiria iyouli Sameria e ikatupipi mina Isireli ilau Asiria. Mimilisi isaili ovalu Ala, mimilisi ilauwaisi katitaikina Waya Abora oviluwela Gosana, e mimilisi ilauwaisi mapilana Midia.

7 E Sameria ikapusi paila uula mina Isireli imitugagasi baisa Guyau si Yaubada, matauna leikoli matausina metoya baisa guyoula Itipita e ivakoli matausina isunupuloi metoya Itipita. Matausina ititapwarorusi baisa yaubada ituwoli, 8 e ikikulaisi kasi gulogula boda mabudona Guyau leikatusunupuloi tuta makwaina la tomota eisuyaisi kulusi, deli ikoupeilisi gulogula makwaina avaka guyousi Isireli leivitoulaisi. 9 Mina Isireli ivagaisi vavagi makwaisina Guyau si Yaubada gala ikabwaili. Matausina ikaliaiisi makatuposina si kabotapwaroru baisa tokolu olumoulela komwaidona si valu metoya valu viloukikekita ila valu vilouveka. 10 Odabala koya komwaidona deli okaikonigulela kai kaitala kaitala, matausina ivitauwaisi kokolela dakuna deli kaikobula minasina si yaubada tokolu yagala Aserai,* 11 e igabwaisi maiina simasimina odabala kabogabu lula makwaisina, matausina ibokulaisi si kedakeda boda mabudona Guyau leikatusunupuloi metoya valu mapilana. Matausina ikatumwalaisi Guyau la gibuluwa metoya osi kedakeda doudoga, 12 ikoulovaisi Guyau la karaiwaga paila gala bitapwarorusi baisa minasina yaubada tokolu.

13 E Guyau leiwitali la touwata deli la tovitoubobuta paila bikatululutaisi Isireli deli Yuda, kawala, “Ibodi bukusilavaisi mi keda doudoga e kukwabikuwolaisi ulo karaiwaga, makwaisina lasaiki tubumia omitibogwa e lakititeili leima baisa yokomi tuta baisa metoya ulo touwata matausina tovitoubobuta.” 14 Mitaga matausina gala wala ibodi bikabikuwolaisi; saina kasai dubasi makawala tubusia omitibogwa; matausina gala idubumaisi Guyau si Yaubada. 15 Ikoulovaisi la katuloluta, e gala iyamataisi kabutu makwaina Guyau leivagi deli tubusia, deli goli ituli taigasi gala ilagaisi la kamitilaki. Matausina eitapwarorusi baisa minasina tokolu gala isim dimlesi, e ivigaki matausina tuvaila gala isim dimlesi, e ibokulaisi kasi gulogula boda mabudosina isiulaisi isipataisi, e makawala goli ipakaisi bikabikuwolaisi Guyau la karaiwaga taga bikavisakaisi mabudosina. 16 Matausina ikodidaimisi komwaidona la karaiwaga Guyau si Yaubada e ibubulaisi nayu nammwala bulumakau nagugugwadi metoya tanumnumta barasi paila bitapwarorusi, tuvaila ibubulaisi kaikobula minana si yaubada tokolu yagala Aserai, e ititapwarorusi baisa minasina Utuyam, deli iwotitalaisi yaubada minana tokolu yagala Beali. * 17 Matausina litusia tauwau deli vivila igibukwaisi lula kwegubugabu bivigaki semakavi kwegubugabu baisa minasina yaubada tokolu, matausina ikatupoiyasi tokaisivila deli tokalamimi, e matausina ninasi bogwa ikouvigasi iuvagaisi wala avai mitugaga avai mitugaga omatala Guyau, e mapaila ikatumwalaisi kala leiya. * 18 E Guyau igibuluwi mina Isireli ikaliyabi matausina ibutusi, e kalamwaleta wala Yuda la kabokaraiwaga isisu.

19 Mitaga tomotela Yuda gala wala ikabikuwolaisi la karaiwaga Guyau si Yaubada; matausina ikavisakaisi kasi gulogula tomotela Isireli leibokulaisi. 20 E Guyau ikoulovi komwaidona tomotela Isireli, imipuki matausina e ikasali oyumasi kasi tilaula tatoula wala matauna ikaliyabi ibutusi.

21 Avai tuta Guyau itavilevi Isireli deli Yuda e mina Isireli ivasanaisi Yeroboam matauna Nebati latula si guyau. Yeroboam ivigaki matausina isilavaisi Guyau e ivakadi matausina imitugagasi sainela. 22 Matausina ibokulaisi Yeroboam e isetuwolaisi wala iuvagaisi mitugaga makwaisina matauna bogwa leivagi, 23 tatoula wala Guyau ikaliyabi matausina ibutusi, makawala la biga ilivala metoya baisa la touwata matausina tovitoubobuta eilivalaisi bogwa bivagi makawala. Mapaila tomotela Isireli ikatupipaisi ilauwaisi Asiria e baisa wala matausina isisuaisi yam lagaila.

Mina Asiria imilivalusi olopola Isireli

24 E guyoula Asiria ikogali tomota metoya mavilousina viluwela Babiloni, Kuti, Iva, Amati, deli Sepavaim e ilau imilivalusi ovalu mavilousina mapilana Sameriak kaimapusi mina Isireli eisisuaisi okatupipi. Matausina isikaisi mavilousina ivigakaisi si vavagi tatousi. 25 Tuta makwaina eisiulasi gala wala itapwarorusi baisa Guyau, mapaila iwitali laiyoni imaisi ikamataisi mimilisi. 26 Tutala guyoula Asiria ilagi biga paila tomota mabudosina leivigakaisi eimilivalusi oviluwela Sameria gala inikolaisi la karaiwaga yaubadela valu mapilana, e mapaila yaubada minana eiwitali laiyoni minasina, e ikamataisi matausina. 27 Mapaila guyoula Asiria ikaraiwaga kawala, “Kuwitalaisi taitala tolula leitamaiyaisi okatupipi bikaimilavau; ibodi matauna bikaimilavau ovalu mapilana paila bivituloki tomota binikolaisi la karaiwaga yaubadela valu mapilana.” 28 Mapaila taitala tolula guma Isireli leikatupipaisi metoya ovalu Sameria ikaimilavau ila imilivalu Beteli, e metoya baisa matauna ivituloki tomota ammakawala bitapwarorusi baisa Guyau Yaubada.

29 Mitaga tomota mabudosina leisisuaisi olumoulela Sameria isetuwolaisi wala ibubulasi si tokolu tatousi e isailisi minasina olopola si bwala kwebumaboma makwaisina bogwa leikaliaiisi mina Isireli. Boda budotala budotala mabudosina ibubulasi si tokolu osi valu mavilousina leisisikaisi. 30 Mina Babiloni ibubulaisi si tokolu minana si yaubada yagala Sukoti Benoti; mina Kuti si tokolu yagala Negali; mina Amati si tokolu Asima; 31 mina Iva si tokolu yagasi Nibasi deli Tataki; e mina Sepavaim litusia igibukwaisi lula ivigakaisi kwegubugabu semakavi baisa si yaubada minasina yagasi Adirameleki sola Anammeleki. 32 Tomota matausina tuvaila ititapwarorusi baisa Guyau Yaubada e inagaisi metoya oluwalaisi si tomota taivilesi biwotetilasi makawala tolula si wotetila olopola makatuposina leivigakaisi si kabotapwaroru deli bigabusi si lula paila matausina metoya baisa. 33 Mapaila matausina ititapwarorusi baisa Guyau Yaubada, e tuvaila ititapwarorusi baisa si yaubada tatousi minasina tokolu makawala kasi gulogula osi valu.

34 Matausina iuvagaisi wala kasi gulogula kwebubogwa leima baisa tuta. Matausina gala itapwarorusi baisa Guyau kaina ikabikuwolaisi la karaiwaga komwaidona deli la katuloluta makwaisina matauna leisaiki baisa Yekobe dalela, matauna leidoki yagala Isireli. * 35 E Guyau bogwa leivagi kabutu deli matausina e bogwa leikaraiwogi matausina kawala, “Gala bukutapwarorusi baisa yaubada ituwoli; gala bukukwavaginasi baisa minasina kaina bukuwotitalaisi kaina bukugabusi lula baisa minasina. * 36 Yokomi bukukwabikuwolaigusi, yeigu Guyau, paila metoya ogu peula lakatusunupuloiyaimi metoya Itipita, yokomi ibodi bukukwavaginasi baisa yeigu deli bukugabusi lula baisa yeigu. * 37 Tuta komwaidona yokomi bukukwabikuwolaisi karaiwaga makwaisina yeigu lagini paila yokomi. Yokomi gala wala bukutapwarorusi baisa yaubada ituwoli, 38 deli yokomi gala ibodi bukulumwelavaisi kabutu makwaina lavagi deli yokomi. 39 Yokomi bukukwabikuwolaigusi, yeigu Guyau mi Yaubada, e bakolaimi metoya kami tilaula.” 40 Mitaga matausina gala wala bilagaisi, e isetuwolaisi wala kasi gulogula kwebubogwa.

41 Mapaila tomota matausina itapwarorusi baisa Guyau, mitaga tuvaila matausina itapwarorusi wala baisa minasina si yaubada tokolu, e tuta baisa dalesi isetuwolaisi wala iuvagaisi makawala.

18

Esekaia guyoula Yuda

1 Olopola kwaitolula kala taitu Osea matauna Ela latula eiguguyau olopola Isireli, e Esekaia matauna Eyasi latula ivitouula iguyoi Yuda 2 tuta makwaina kala taitu iboda kweluwoyu kwailima e iguguyau olopola Yerusalem iboda kweluwoyu kwailima kwaivasi taitu. Matauna inala yagala Abia Sekaraia latula. 3 Matauna ibokuli la kedakeda tabula guyau Debida, ivagi avaka iyomwasali Guyau nanola. 4 Matauna ikatudidaimi makatuposina si kabotapwaroru baisa tokolu ikatuwoli si kabotaimamila makaisina kokola dakuna e itakubali kaikobusi minasina tokolu Aserai. Matauna tuvaila ikatumsumsoli minana keiyuna Mosese ibubuloki metoya tanumnumta barasi; minana yagala eidokaisi Neyusitani. Tuta matutona mina Isireli igubugabusi lula maiina simasimina paila kala taimamila minana. * 5 Esekaia idubumi Guyau Isireli la Yaubada; gala taitala Yuda guyoula bipati matauna gala guyouwovau gala guyoububogwa. 6 Matauna ikamiabi Guyau e gala avai tuta bikoulovi matauna, mitaga ikikuli komwaidona karaiwaga makwaisina Guyau leisaiki Mosese. 7 Mapaila Guyau deli wala matauna, e avaka avaka biuvagi bikikalota wala. Matauna ikosomapu guyoula Asiria ipaiki bitemmali matauna. 8 Matauna itomgaga odubasi mina Pilisitia e iyouli si valu, viloukikekita eila vilouvakaveka, e valu Gasa deli mavilousina opapala iyouligoli wala.

Mina Sameria imamasi okabilia

9 Olopola kwaivasila taitu Esekaia eiguyoi Yuda (e baisa kwailima kwaiyuwela kala taitu Osea iguyoi Isireli), e matutona goli matauna Salimanesa guyoula Asiria deli la tokwabilia isuvaisi kulusi ilosi Isireli e ivaulaisi ivapataisi Sameria. 10 Isisuaisi wala iboda kwaiyu taitu e olopola kwaitolula taitu iyoulisi mapilana Sameria. Makwaina ivigaki kwailima kwaitalela kala taitu Esekaia eiguyau e kwailima kwaivasila kala taitu Osea eiguyau. 11 E guyoula Asirial ivayoli mina Isireli ilau Asiria ikatupipi e mimilisi inagi bisisuaisi ovilouveka Ala, mimilisi wa Waya Abora mapilana Gosana, mimilisi ilau ovilouvakaveka mapilana Midia.

12 Mina Isireli gala eikabikuwolaisi Guyau si Yaubada. Eikodidaimisi kabutu makwaina eiuvagi deli matausina, e deli ikoulovaisi komwaidona karaiwaga makwaisina matauna Guyau la towotetila Mosese leisaiki matausina. Ka, matausina gala inakaigalaisi deli gala ikabikuwolaisi Guyau. Mauula baisa mina Asiria eiyoulisi Sameria.

Mina Asiria ivayoulisi Yerusalem

13 Olopola kweluwotala kwaivasila kala taitum Esekaia iguguyau, e Senakeribi guyoula Asiria deli la tokwabilia isuvisi ikabiliasi mapilana Yuda e ikodidaimisi kalila valu, deli iyoulisi viluwela. Mesinaku wala Yerusalem eikesa. 14 Esekaia mwada bikoli Yerusalem e mapaila iwitali biga baisa Senakeribi, matauna eisisu Lakisi,n kawala, “Yeigu bogwa lasula. Ulo guyau, akoma lopom, desi kabilia, igau basakaim avaka magim kala bawa.” E matauna guyau Senakeribi ivitakauloki Esekaia kawala, “Adoki ibodi bukusakaigu kwailuwotala tani siliba (10,000 kg) deli goli kwaitala tani goula (1,000 kg).” 15 Mapaila Esekaia ikau komwaidona siliba avaka eisisii wa Bwala Kwebumaboma deli okabosakaila pokala wa ligisa. 16 E goula makwaina omitibogwa eikatububulaisi lulu wa Bwala Kwebumaboma, deli goula makwaina matauna titoulela eikatububuli lipumatala, matauna tuvaila ikotati ivilugi wa peta e iwitali ilokaia guyau Senakeribi.

17 Mitaga guyoula Asiria iwitali budotala budoveka tokwabilia metoya Lakisi mwada bikabiliasi deli Esekaia mapilana Yerusalem. Mabudona tokwabilia si kumatoula taitolu tovakaveka. Avai tuta iyoulapulasi Yerusalem, matausina ivakulotaisi keda ambaisa kakapula kala topaisewa, okaipapala ambaisa sopi la kabosakaula bimaima metoya okatuwotu. 18 E oluvi matausina idouwaisi guyau Esekaia bima, e taitolu matausina Esekaia la tosikwawa ilosi okoukweda bibodaisi tokwabilia. E matausina kasitaitolu Eliakim latula Ilikaia, matauna toyamatela ligisa, e Sebina matauna guyau la boda si togini, deli Yowa latula Asapi matauna toyamatela liliu. 19 Taitala matausina mina Asiria si kumatoula iluki matausina kidamwa Senakeribi magila binikoli avaka uula guyau Esekaia saina totuvaluwa. 20 Matauna tosikwawa iluluki kawala, “Ki, kudoki bigawokuva wala bikalisuwoli tokwabilia si kataki deli si peula? Availa kudoki bipilasaimi bukukosomapwaisi mina Asiria? 21 Ka, yokomi kudubumaisi mina Itipita kudokaisi wala matausina bipilasaimi, taga matausina makawala bitakau kaitala kokopi tavigaki kaitukwa, e igau oluvi bitawoula e bibasi yamila. Baisa makawala guyoula Itipita la peula avai tuta availa magila matauna mwada bipilasi.”

22 E kumatoula guma Asiria isaitaula kala livala kawala, “Kaina kulukwaigusi mwada kudubumaisi baisa Guyau mi Yaubada? Ka, avai tuta Esekaia eiluki mina Yuda deli Yerusalem ibodi bitapwarorusi okabolula wala Yerusalem, e matauna ikatudidaimi bidubadu Guyau Yaubada la kabotapwaroru deli la kabolula. 23 Ka, bitakeiwalasi metoya oyagala ulo guyau Senakeribi. Ka, basakaim lakatuluwoyu wosa, kidamwa yoku gagabila bukubani lakatuluwoyu tauwau kala tosila. 24 Ka, taitala guma Asiria tosikwawa tokai wala mitaga ikalisauwaim yoku guyoula Yuda. Taga yoku lokuninakusi mwada mina Itipita biwitalaisi baisa yoku waga kaibibiu deli tosila wosa! 25 Ki, kudoki lakabilia om valu e lakatudidaimi mwada titoulegu wala, e gala metoya ola pilasi Guyau Yaubada? Mitaga ka - Guyau Yaubada titoulela eilukwaigu bakabilia e bakatudidaimi mi valu!”

26 Oluvi Eliakim, Sebina deli Yowa ilukwaisi kumatoula, “Tomoya, kulivala obonam biga Aramo baisa yakamaisi, e bogwa bakakatetasi. Gala bukulivala obonamasi biga Iberu, paila tomota komwaidona isisuaisi odabala kali e iligalegasi wala.”

27 Matauna ivitakaulokila, kawala, “Ki, kudokaisi tokugwa leiwitalaigu lama mwada balivala vavagi komwaidona baisa yokomi deli mi guyau ke? Gala, mitaga balivala deli baisa tomota matausina eisisuaisi odabala kali, matausina bikomasi pwasi deli bimomwaisi bweisisi titoulesi, makawala goli yokomi.”

28 Oluvi kumatoula itomalaula e iwakula obonasi mina Iberu, kawala, “Ka, kunakaigalaisi avaka guyoula Asiria bilukwaimi! 29 Matauna ikatululutaimi taga bukutagwalasi Esekaia bisinapwaimi! Esekaia gala wala ibodi bikolaimi. 30 Deli taga bukutagwalasi mwada bitavili ninami bukudubumaisi Guyau. E taga bukunanamsasi mwada Guyau Yaubada bikolaimi deli bisilibodaimasi yakamaisi mina Asiria gala bakayoulisi mi valu. 31 Taga bukunakaigalaisi Esekaia! Ka, guyoula Asiria ikaraiwogaimi bukusunapulasi metoya omi valu e bukukwasalaimi titoulemi baisa yakamaisi. Ka, bakatugwalaimi komwaidomi bukukwamsi kawailuwa metoya omi bigulela waini tatoumi, deli seuseu metoya omi kai tatoumi, deli sopi bukumomsi metoya okami utuwotu tatoumi - 32 tatoula wala guyau bikogalaimi bukulosi kwaitala valu ituwoli, makawala goli kala gigisa mi valu tatoumi. E valu makwaina isim bigulela waini paila kami waini, deli witi paila bukugabwaisi kami beredi. E valu makwaina viluwela makaina olibe, olibe bulamila deli kitorina. Ka, kidamwa bukuvagaisi makawala la karaiwaga, yokomi gala bukukwaligasi, mitaga bukusisuaisi tommomova. Taga bukutagwalasi Esekaia bisinapwaimi e bukuninamsasi mwada Guyau Yaubada bogwa bikolaimi. 33 Ki, avai yaubada sitana metoya boda ituwoli ikoli si valu metoya oyamala guyoula Asiria? 34 Am minasina si yaubada mina Amata deli mina Apadip tuta baisa ke? Deli am minasina si yaubada mina Sepavaim, mina Ena deli mina Iva?q Ki, avai yaubada eikolir Sameria ke? 35 Ammakawala minasina yaubada si yaubada makwaisina valu? Sitana avai tuta eikolaisi si valu metoya oyamala ma guyausi ke? Mapaila avakaga eivigaki mi nanamsa mwada Guyau mi Yaubada ibodi bikoli Yerusalem? Woo!”

36 E tomota ikikwatusi wala isisuaisi, makawala avaka guyau Esekaia bogwa eiluki matausina, e gala kwaitala biga ilivalasi. 37 Oluvi Eliakim, Sebina deli Yowa ikisaisi kasi kakapula deli ninasi kala mmayuyu, e ilosi ikamitulaisi avaka matauna guma Asiria kumatoula kala livala baisa guyau Esekaia.

19

Guyau Esekaia inainevi Aisea mwada bipilasi

1 Matutona wala guyau Esekaia eilagi kamatula, e ikisi kala kakapula deli la valam, e isikomaga la saigala, e ila ola Bwala Kwebumaboma Guyau. 2 E matauna iwitali Eliakim, matauna tosikwawa toyamatela ligisa, e Sebina matauna guyau la boda si togini, deli goli mimilisi tolula tovakaveka, e ilokaiasi Aisea tovitoubobuta matauna latula Amosi. Matausina deli wala isikamsi si saigala. 3 Matauna eiluki matausina bilukwaisi Aisea tovitoubobuta baisa makawala, kawasi, “Lagaila yamla wala mmayuyu. Yakamaisi kalumkolaisi mipuki e deli goli kama mmosilasi. Yakamaisi makawala wala natana vivila mwada bivalulu, mitaga minana imama e gala wala ivalulu. 4 Paila guyoula Asiria bogwa iwitali matauna la tosikwawa tovekala bikaluwou Yaubada tomomova. Ibodi Guyau m Yaubada bilagi makwaisina biga kalawou e bimipuki matausina availa availa tobigatona. Mapaila kunigada baisa Yaubada kidamwa bipilasaimasi yakamaisi kesala tommomova.”

5 Avai tuta Aisea ibani la biga guyau Esekaia, 6 e iwitali mapula biga baisa Esekaia kawala, “Ka! Guyau Yaubada eilulukwaim gala wala bukutagwala mina Asiria bivitukukolaimsi metoya osi biga, mwada matauna gala ibodi bikolaim. 7 E Guyau Yaubada bivigaki matauna guyoula Asiria bilagi kala keiwala e baisa bivigaki kala kaliyoba bikaimilavau ola valu tatoula, e Yaubada bogwa bikatumati matauna baisa ola valu.”

Mina Asiria ivigivauwaisi siviyuwela kabovitukokola

8 E guma Asiria kumatoula ilagi mwada guyau Senakeribi bogwa eisilavi mapilana Lakisis e ikikabiliaga deli kwaitala valu katitaikinela mapilana valu Libina, mapaila ilokaia matauna kidamwa bikatupoi avaka ibodi bivagi. 9 E mina Asiria ilagaisi biga mwada guyau Tiraka guma Sudani eikugwai mina Itipita tokwabilia, e bogwa ililoulasi bimaisi ikabiliasi deli matausina. Avai tuta guyau Senakeribi ilagi biga makwaina, matauna iwitali yatala leta baisa Esekaia guyoula Yuda, 10 e iluki matauna kawala, “Mwa! M yaubada matauna lokudubumi, matauwena bogwa eilukwaim mwada gala wala bayosaim, kadai. Mitaga gala bukutagwala nanamsa makwaina bisinapwaim. 11 Ka, yoku bogwa kulagi avaka guyoula Asiria bivagi baisa avai valu wala einagi bikatudidaimi. Ki, kudoki nanom mwada gala bavigakaim makawala ke? 12 Tubugwa ikatudidaimisi vilouvakaveka makwaisina valu Gosana, Erana, deli Resepa, deli ikatumataisi mina Betedeni matausina eisisuaisi olopola Telasara, e gala natana minasina si yaubada ibodi bikoli matausina. 13 E kunevi ambaisa guyousi valu makwaisina Amati, Apadi, Sepavaim, Ena deli Iva isisuaisi.”

14 E guyau Esekaia ikau miyana leta metoya matausina touwata e ikalau wala. Oluvi ila wa Bwala Kwebumaboma isaili miyana leta omatala Guyau Yaubada, 15 e inigada kawala, “Mwa Guyau! Yoku mina Isireli si Yaubada, lokusisu om takaikaia odubasi minasina tokolu isim pinupanesi, yoku goli kammwaleta Yaubada, e kuguyoi komwaidona kabokwaraiwaga odabala pwaipwaia. Yoku kububuli valu watanawa deli goli labuma. * 16 Mwa Guyau! Tuta baisa kugisi avaka eisusunapula baisa yakamaisi. Kunakaigali komwaidona vavagi makwaisina Senakeribi eilivali kam kwaluwou, yoku Yaubada Tomomova. 17 Mwa, Guyau! Komwaidomasi bogwa kanikolaisi paila guyoula Asiria bogwa eikatumtuwoli bidubadu boda ituwoli ituwoli e ivigaki si valu biviloububu, 18 deli igibuwoli minasina si yaubada - minasina gala yaubadatoula, mitaga oyumasi tomota eibubulaisi kaikobula wala avai vavagi metoya kai deli dakuna. 19 Mapaila baisa, Guyau ma Yaubadasi, anigadaim bukukolaimasi metoya matausina mina Asiria, e igagabila komwaidona boda ituwoli ituwoli odabala pwaipwaia binikolaisi mwada yoku ma Guyausi, yoku wala kammwaleta Yaubada.”

Aisea la biga baisa guyau

20 E oluvi Aisea iwitali biga baisa guyau Esekaia e iluki matauna paila mapula la nigada, 21 kidamwa Guyau eilivala kawala, “Mwa! Senakeribi, ka, vilouveka Yerusalem eiyosokanaimsi deli eikaluwouwaimsi wala. 22 Availaga kudoki lokukwaluwou deli lokubigigagi, ke? Ka, mayeigula! Yoku gala kutemmalaigu, yeigu mina Isireli si Yaubada tobumaboma. 23 Lokuwitali m towotetila leimaisi ikaluvalovasi mwada metoya makaisina m waga kaibibiu yoku kuyouli makwaisina kwevakaveka koyala Lebanoni. E kukwaluvalova mwada mapilana wala yoku kulukubali makaisina kaiwonaku kweisila, deli makaisina kaimitabwaila veiyara, deli mwada kulosʹo kusakailasi olumoulela ulaka. 24 Tuvaila kukwaluvalova mwada kukeli utuwotu deli kumom sopi metoya osi valu togilagala, deli mwada okaikesi wala m tokwabilia ivapakalaisi Waya Naili.

25 “Ki, gala avai tuta kulagi paila yeigu bogwa laninamsi makwaisina vavagi igauwʹo omitibogwa? E baisa tuta lavisunupuloi vavagi makwaisina. Yeigula lasakaim peula kidamwa bukuvigaki valu makwaisina deli kasi kali kwepapeula bimila dubilawawa wala. 26 E matausina tomota eisisuaisi olopola makwaisina valu lokukodidaimi lavigaki tomamama wala, e matausina ikokolasi deli makawala toninagowa wala. Matausina makawala mnumonu obaleku, kaina makawala mnumonu isususina okulumwala e avai tuta yagila yuviyavi metoya opilibomatu bima bikaligou matamsina.

27 “Mitaga bogwa lanikoli vavagi komwaidona paila yoku. Anikoli avaka bukuvagi deli ambaisa bukula. Deli bogwa lanikoli ammakawala m gibuluwa baisa yeigu. 28 Bogwa labani eilukwaigusi bulogala m gibuluwa deli m kwaluvalova, e ka, baisa tuta bataginouli kaitala bani okabulum deli bubotala kai basaili owodom e bakaimilivauwaim wa keda makadana lokulouya lokuma e makadana wala bukukwaimilavau.”

29 Oluvi Aisea ikaibiga baisa guyau Esekaia, kawala, “Ka, baisa kabutuvitusila avaka igau bikaloubusi. Makwaina taitu deli taitu bima bukukwamsi wala kanipugwa, mitaga igau taitu oluvi bogwa igagabila bukuvaulasi kami witi titoulemi deli bukutayoyuwasi goli, e bukuvalaisi matamsina waini deli bukukomasi kaiuwala. 30 E availa matausina kesala tommomova bisisuaisi mapilana Yuda bivigaki makawala avai kai makaisina bisusinasi e kailuwalisi bisounusi bilosi opwaipwaia e bivigaki kai makaisina biuwasi sainela. 31 Mimilisi tomota olumoulela Yerusalem deli odabala Koya Saiyoni bisisuaisi tommomova, paila Guyau bogwa eiyosikikiti nanola avaka bikaloubusi.

32 “Baisa goli Guyau eilivala paila matauna mina Asiria si guyau. Kawala, ‘Matauna gala biyoulapula ovalu vilouveka kaina bimai kaitala la kaiyala bilavi baisa. Deli matausina tokwabilia deli si vayoula gala bimaisi katitaikinela valu, e gala tuvaila bikilikelisi kasi nobwala opapala valu. 33 Matauna bikaimilavau makadana keda leisuki leima, e gala goli bisuvi valu vilouveka. Yeigu Guyau bogwa lalivala. 34 Batabodi makwaina valu deli bakoli e baisa bivigaki agu taimamila, e deli magigu bavagi makawala ulo biga katotila makwaina lalivali baisa ulo touwata Debida!? ??

35 Makwaina bogi la anelosi Guyau ilokaia mina Asiria osi boda ikatumati 185,000 tokwabilia kasi bawa, e eiyam kaukwau igisaisi eikanukwenusi tokakaliga. 36 Mina Asiria si guyau Senakeribi vavagi komwaidona isoguguwi wala ilau Niniba. 37 E kwaitala yam, matauna guyau itapwaroru baisa si yaubada Nisiroki olumoulela la bwala kwebumaboma, e taiyu litula tauwau Adirameleki sola Saresa, ikatumataisi matauna metoya opuluta, e oluvi isakaulasi ilosi mapilana Ararata. E taitolulaga latula, matauna Esaradoni ikaimapu tamala iguyau.

20

Guyau Esekaia ikatoula e ibwaina

1 Tuta matutona Esekaia ikanakaila katoula e katitaikina bikaliga. E tovitoubobuta Aisea matauna Amosi latula ilokaia igisi matauna e iluki kawala, “Mwa Guyau ilivala ibodi bukukibwelaki vavagi komwaidona bibwaina, paila gala bukubwaina. Bogwa bukukwaliga.”

2 Esekaia ikanitavila migila ila otaboda e inigada kawala, 3 “Mwa Guyau kululuwai bogwa lakimidagi m wotetila deli ulo tagwala onanogu komwaidona, deli tuta komwaidona auvigikoni wala auvagi avaka magim bavagi.” E matauna ivitouula ivalam ivilumgaga.

4 E Aisea isilavi guyau, mitaga igau gala isuwalai oluwalela ligisa bikubakula e Guyau iluki 5 matauna bikaimilavau baisa Esekaia, matauna kasi tokugwa Guyau la tomota e biluki matauna kawala, “Yeigu goli Guyau, tabum Debida la Yaubada, bogwa lalagi m nigada deli lagisi mitilagim. Yeigu bogwa bakatumovaim, e olopola kwaitolu yam yoku bukula wa Bwala Kwebumaboma. 6 Yeigu batagwala bukusisu kala kaduwonaku bibodi kweluwotala kwailima taitu tuvaila. Yeigu bakolaim deli valu vilouveka Yerusalem metoya baisa guyoula Asiria. Yeigu bakoli valu mavilouna paila agu kwamaiaba titoulegu deli paila uula biga katotila makwaina yeigu lavagi baisa ulo touwata Debida.”

7 Oluvi Aisea iluki guyau kala toyotetau bituvaisi kala pukuna kaituva eiyoudulaisi metoya noku e matauna bibwaina.t 8 E guyau Esekaia ikatupoi kawala, “Avai kabotuvatusi bikamokwiti paila Guyau bikatumovaigu e kwaitolu yam bibodi yeigu bala wa Bwala Kwebumaboma?”

9 Aisea imapu kawala, “Guyau bisakaim kabotuvatusi paila bikamokwiti la biga katotila. Mapaila, ki magim kaikobu wa daga bila omatam biboda kailuwotala daga kainaga bila otuboulom biboda kailuwotala?”

10 Esekaia ivitakauloki kawala, “Kaikobu bila omatagu saina gagabila bibodi kailuwotala daga. Ibodi bivagi bila otuboulogu bibodi kailuwotala daga.”

11 Aisea inigada baisa Guyau, e Guyau ivagi kaikobula ila otuboulola ibodi kailuwotala daga wa daga makainau guyau Eyasi eikatuvilatu.

Touwata metoyasi Babilonia

12 Makala kalu wala matutona guyoula Babilonia yagala Merodaki Baladani matauna Baladani latula, inakaigali guyau Esekaia eikikatoula, mapaila matauna iwitali yatala la leta deli kala bobwailila. 13 E Esekaia ibodi matausina touwata e ilau ivituloki la veiguwa komwaidona siliba, goula, vana deli bulami maiina simasimina deli goli komwaidona kabilia guguwala. Gala tabudotala veiguwa bolesi kaina ambaisa ola kabokaraiwaga gala ivituloki matausina. 14 Oluvi tovitoubobuta Aisea ilokaia Guyau Esekaia ikatupoi kawala, “Tauwau matausina ammetoyasi e avaka eilukwaimsi?”

E Esekaia ivitakauloki kawala, “Metoyasi opilatala saina kaduwonaku, mapilana Babilonia.”

15 E Aisea ikatupoi kawala, “Avaka igisaisi olumoulela ligisa?”

“Matausina igisaisi vavagi komwaidona. Gala avai vavagi olumoulela bwaimala ligisa gala avituloki matausina.”

16 Oluvi Aisea iluki guyau kawala, “Guyau Topeuligaga ilivala 17 paila igau kwaitala tuta bima vavagi komwaidona olumoulela m ligisa, makwaisina tubumwa bogwa leikedidagaisi leisisu leima lagaila, bitapeilisi bilauwaisi Babilonia. E gala avai vavagi tupwa bisisu. * 18 E mimilisi metoya odalem tatoum deli bilauwaisi e bikivaisi kikiyatusi matausina paila biwotitalaisi guyoula Babilonia olumoulela la ligisa.”

19 E guyau Esekaia inikoli nanamsa makwaina paila bibodi bikwala deli biluva wowola e bisisu bwaina ola tuta tomomova, mapaila ivitakaula kawala, “Biga mabigana lokulukwaigu metoya baisa Guyau saina bwaina.”

Guyau Esekaia kala vigimkoila la guyau

20 Komwaidona avaka guyau Esekaia leivagi, latogaga deli ammakawala eikeli ponana ivigaki la keda sopi isuvi ovilouveka, komwaidona wala isisu obukila Liliusi Guyousi Yuda. 21 Esekaia ikaliga, e latula yagala Manasa ikaimapu iguyau.

21

Manasa guyoula Yuda

1 Manasa kala taitu iboda kweluwotala kwaiyu ivitouula iguyoi Yuda, e iguguyau olopola Yerusalem iboda kweluwolima kwailima taitu. Inala yagala Episibai. 2 Matauna ibokuli si kedakeda boda ituwoli ituwoli saina kabokakayuwa mabudosina Guyau eibokavili metoya valu mapilana avai tuta la tomota eisuvaisi kulusi, e Manasa imitugaga baisa Guyau. * 3 Matauna ikaliivau makatuposina leivigakaisi si kabotapwaroru baisa tokolu tuta omitibogwa tamala Esekaia bogwa leikodidaimi; matauna ikaliaii kabogabu lula makwaisina paila bitapwarorusi baisa Beali deli ibubuli kaikobula minana si yaubada tokolu yagala Aserai, makawala guyau Eyabi guyoula Isireli bogwa leivigibogwi. Manasa tuvaila wala ititapwaroru baisa minasina utuyam. 4 Matauna ikaliaii kabogabu lula paila tokolu olumoulela Yaubada la Bwala Kwebumaboma, makwaina goli Guyau bogwa eilivala bolela si kabotapwaroru baisa matauna. * 5 E olopola makwaina kwaiyu bikubaku ola Bwala Kwebumaboma matauna ikaliaii kabogabu lula baisa utuyam. 6 Matauna isemakavi latula titoulela ivigaki lula kwegubugabu. Matauna iuvagi kabovitoubobuta, imigameguva deli ikatupoi tokalamimi deli tokaisivila. Matauna imitugaga sainela baisa Guyau e ikatumwali kala leiya. 7 Matauna isaili minana yaubada tokolu yagala Aserai olumoulela Bwala Kwebumaboma, makatupona goli Guyau bogwa leiluki Debida deli latula Solomoni kawala, “Ka mavilouna Yerusalem, olumoulela Bwala Kwebumaboma, makatupona goli bogwa lanagi oluwalaisi komwaidona si valu mina Isireli dalesi dilaluwotala dilayu e baisa goli ibodi matausina bitapwarorusi baisa yeigu. * 8 E kidamwa mina Isireli bikabikuwolaisi komwaidona ulo karaiwaga deli biyamataisi makwaisina karaiwaga avaka ulo touwata Mosese leisaiki matausina, e yeigu gala batagwala matausina bibokavilaisi bisunapulasi metoya valu mapilana yeigu lasaiki tubusia.” 9 Mitaga tomotela Yuda gala ikabikuwolaisi Guyau, e Manasa ivakadi matausina imitugagasi sainela si mitugaga ikalisauwaisi boda mabudosina Guyau leibokavili leisunapulasi metoya valu mapilana tuta matutona la tomota leisuvaisi kulusi.

10 Guyau ilivala metoya ola touwata matausina tovitoubobuta kawala, 11 “Guyau Manasa bogwa eivagi vavagi saina kabokakayuwa ikalisau mina Kenani si mitugaga; metoya ola tokolu minasina matauna ivakadi mina Yuda imitugagasi. 12 Mapaila yeigu Guyau Isireli la Yaubada bamai kabomwau baisa Yerusalem deli Yuda e tomota ituwoli bilagaisi avaka eikaloubusi bitakumdaisi. 13 Yeigu bamipuki Yerusalem makawala lavigaki Sameria, deli makawala baisa guyau Eyabi guyoula Isireli toyo dalela komwaidona. Yeigu bakatumigileu Yerusalem e bakatudoum tomotala kala migileu makawala kaitala kaboma eiwinaisi ikatubukolaisi makaina. 14 Yeigu basilavi tomota matausina kesala leimovasi, e bakasali baisa kasi tilaula, bikatupipaisi matausina e bikwayaisi si valu. 15 Yeigu bavigaki ulo tomota makawala paila uula imitugagasi baisa yeigu e ikatumwalaisi agu leiya metoya tuta matutona tubusia lakatusunupuloi metoya Itipita leima lagaila.”

16 Manasa ikatumati saina bidubadu tomota tobubwaila e buyavisi imiliaki olopola Yerusalem; matauna ivagi makawala ikatumkulovi wala ivakadi tomotala Yuda itapwarorusi baisa tokolu, e matausina ivigaki bimitugagasi baisa Guyau.

17 Vavagi komwaidona avaka avaka Manasa leiuvagi deli la mitugaga makwaisina eiyomituli, komwaidona wala eiginaisi obukila Liliusi Guyousi Yuda. 18 E Manasa ikaliga ibakwaisi matauna wa bagula opapala ligisa makwaina yagala Usisa, e latula Amona ikaimapu matauna iguyau.

Amona guyoula Yuda

19 E Amona kala taitu iboda kweluwoyu ivitouula iguyau olopola Yuda, e matauna iguguyau olopola Yerusalem iboda kwaiyu taitu. Inala yagala Mesulemeti, minana Arusi latula tolela Yotiba. 20 Makawala tamala Manasa leivigaki imitugaga baisa Guyau; 21 matauna ikavisaki tamala la kedakeda, e ititapwaroru baisa minasina tokolu tamala leitapwaroru omitibogwa. 22 Matauna ipaiki Guyau, matauna tubula si Yaubada, e ikoulovi Guyau la karaiwaga.

23 Amona la tosikwawa ikeiwalaisi matauna e ikatumataisi olomoulela wala ligisa. 24 E tomotala Yuda ikatumataisi matausina Amona kala tokatumata e ivasanaisiga latula yagala Yosaia iguyau.

25 Komwaidona avaka Amona leivagi isisu olumoulela bukila Liliusi Guyousi Yuda. 26 Amona ibakwaisi wa bagula Usisa e latula yagala Yosaia ikaimapu iguyau.

22

Yosaia guyoula Yuda

1 Yosaia kala taitu kwailima kwaitolu avai tuta iguyau olopola Yuda, e matauna isisu mapilana Yerusalem iguyau iboda kwailuwotolu kwaitala taitu. Inala yagala Yedida, minana Adaia latula, vilela mapilana Bosikata. * 2 Yosaia ivagi avai vavagi iyomwasali nanola Guyau. Ibokuli la bubunela tabula guyau Debida, e ikabikuwoli mokwita komwaidona la karaiwaga Yaubada.

Karaiwaga Bukila ibanaisi

3 Kwailuwotala kwailima kwaitolula kala taitu eiguguyau, e guyau Yosaia iwitali la boda si togini Sapana, matauna Asalia latula e Mesulam tabula, kidamwa bila wa Bwala Kwebumaboma, e guyau ikamitububuli avaka avaka bivagi. 4 Kawala, “Bukulokaia Tolula Toveka Ilikaia bukukwau miyana leigiginaisi avaka kala bawa mani matauna tolula eikikau metoya baisa tomota ola tuta yamata okabosusuvi wa Bwala Kwebumaboma. 5 Kuluki matauna baisa mani bisaiki baisa matausina tauwau eikukugwaiyaisi paila bivigivauwaisi Bwala Kwebumaboma. E metoya baisa bimapwaisi 6 tokamda, tokaliai, deli towai dakuna e deli goli bigimolaisi kai deli dakuna paila kabovigavau. 7 Matausina tokugwala paisewa makwaina saina tokamokwita, mapaila tanikusilaiyaisi wala matausina, paila bogwa biyamataisi magulona mani.” *

8 Sapana ikau guyau la biga e isaiki Ilikaia tolula. Tuvaila Ilikaia iluki matauna paila Bukila Karaiwagav bogwa leibani wa Bwala Kwebumaboma. Ilikaia isaiki buki mapilana baisa Sapana e Sapana ikalau buki mapilana. 9 Oluvi ikaimilavau baisa guyau e ikamituli kawala, “M touwata bogwa eikauwaisi mani baisa eisisu wa Bwala Kwebumaboma, e leisakaisi baisa matausina eikukugwaiyaisi Bwala Kwebumaboma kala vigavau.” 10 Isaitaula wala ilivala, kawala, “Ka, buki mapilana Ilikaia eisakaigu.” E ikalau baisa guyau.

11 Avai tuta guyau ilagi buki kala kakalawa, ikisi kala kakapula e itakala nanola. 12 E iwitali biga ilokaia baisa tolula Ilikaia, baisa Aikam latula Sapana, baisa Akibori latula Mikaia, e baisa Sapana matauna guyau la boda kasi togini, deli baisa Asaia, matauna guyau la touwata. 13 Kawala, “Bukulosi bukukwatupoisi Guyau Yaubada paila yeigu deli paila mina Yuda komwaidosi, makawala avaka buki mapilana la vituloki. Guyau Yaubada eigibuluwaidasi paila uula wala tubudoiasi gala eivagaisi makawala avaka buki eililivali, taga buki eilivala ibodi wala bivagaisi makawala.”

14 Ilikaia, Aikam, Akibori, Sapana deli Asaia ilokaiasi natana vivila yagala Ulida paila bikatupoiyaisi minana. E minana navitoubobuta isisu mapilana Yerusalem ovilouvau. (Minana la mwala yagala Salum matauna Tikuva latula deli Erasa tabula, e matauna iiyamati tolula kasi kakapula wa Bwala Kwebumaboma.) E matausina kasitailima ilukwaisi minana avaka avaka eikaloubusi. 15 E minana iluki matausina bikaimilavausi baisa guyau e bilukwaisi matauna 16 makawala avaka Guyau eilivala. Paila kawala, “Yeigu bamipuki Yerusalem deli komwaidona tomotala makawala avaka bogwa isim kala ginigini wa buki mapilana guyau eikalau. 17 Matausina eikoulovaigusi, deli igibugabusi lula baisa ituwoli yaubada, e mapaila bogwa eikatumwalaisi ulo gibuluwa metoya komwaidona avaka eiuvagaisi. E ivigaki agu leiya baisa Yerusalem, e gala wala biwokuva. 18 Pailaga guyau titoulela, ka baisa makawala, yeigu Guyau si Yaubada mina Isireli lalivala, kawagu, Yoku bogwa kunakaigali avaka isim kala ginigini wa buki, 19 e lokuninavila metoya om mitugaga deli kuvabwaim titoulem omatagu, e lokukisi kam kwakapula deli m valam, matutona lokulagi ammakawala lavitukokola mwada bamipuki Yerusalem deli tomotala. E bavigaki kala gigisa saina kabovitukokola, e yagala valu makwaina tomota bivigakaisi si kabulubolata. Mitaga bogwa lalagi m nigada, 20 e mipuki makwaina mwada bamipuki Yerusalem gala wala bisunapula tatoula wala yoku bukukwaliga, e oluviga bisunapula. Yeigu batagwala m kwaliga bwainawokuvaw wala.”

E tauwau matausina ikaimilivauwaisi biga baisa matauna guyau Yosaia.

23

Yosaia ikatudidaimi tapwaroru sasopa

1 Guyau Yosaia idou komwaidosi tokugwala Yuda deli Yerusalem bisigugulasi, 2 e komwaidosi ilosi wa Bwala Kwebumaboma, deli goli matausina tolula, deli availa availa matausina tovitoubobuta, deli komwaidosi tomota kesala, matausina isim si guguwa deli goli matausina gala isim si guguwa. E guyau ikalau mapilana pilamwaidona bukila kabutux omitasi komwaidosi wala matausina, mapilana eibanaisi wa Bwala Kwebumaboma. 3 Matauna bogwa itoli ouula kokola lipumatala e ikabutu baisa Guyau kidamwa bikabikuwoli matauna deli bivagi makwaisina karaiwaga kwekikekita deli kwevakaveka metoya onanola komwaidona deli olopola komwaidona, e deli bivagi avai karaiwaga avai karaiwaga makwaisina isusunapulasi metoya Guyau la kabutu, makawala goli kala ginigini eisisu olumoulela mapilana buki. E deli, komwaidosi tomota ilivalasi si biga katotila mwada bivagaisi makawala kabutu makwaina.

4 E guyau Yosaia ikaraiwogi Tolula Toveka matauna Ilikaia, matausina tolula eisakaili, deli matausina iyuuyausasi Bwala Kwebumaboma okabosusuvi, kidamwa bisunupuloiyaisi metoya wa Bwala Kwebumaboma makwaisina guguwala tapwaroru baisa Beali, baisa minana yaubada Aserai, e deli goli baisa utuyam. E guyau igabu komwaidona makwaisina guguwa oyosewa, katitaikinela valu Kidironi oitayatila, e oluvi iluki bikauwaisi komwaidona tubumyou bilauwaisi Beteli. * 5 Matauna ivabu tolula matausina availa availa guyoula Yuda eibulamaisi paila bigibugabusi lula metoya osi kabolula olopola mavilousina viluwela Yuda, deli olumoulela makatuposina katuposula katitaikinela Yerusalem - komwaidosi tolula availa availa igibugabusi lula baisa Beali, baisa kalasia, deli tubukona, deli Kubwanayam, e deli utuyam. 6 E matauna ikatudidaimi metoya wa Bwala Kwebumaboma kaikobula minana yaubada Aserai. Ikauwaisi minana metoya ovalu e ilauwaisi oitayatilela Kidironi, e igabwaisi e ivagaisiga kabilikova imila tubumyou e iluvisokaisi odabala si kabobekwa tomata. 7 E ikatudidaimi si bulukubukwabuya matausina tokwalimwalay olumoulela Bwala Kwebumaboma. (Matabudona goli mimilisi vivila ibisibasisi kakapula paila si kabotapwaroru baisa Aserai.) 8 Matauna imai Yerusalem tolula matausina isisuaisi oviluwela Yuda. E viloumwaidona wala si valu ikodidaimi makwaisina kabolula ambaisa ambaisa eigabwaisi si lula. Deli ikodidaimi si kabotapwaroru minasina tokolu migisi makawala gota. Makwaisina eisisuaisi opapala kabosusuvi okalila valu, makaduyona Yosuwa matauna kaidadala valu eikaliai, e makaduyona leimakaia mapilana okikiwama kidamwa availa bisuvi ovalu metoya makaduyona kabosusuvi kaduyoveka. 9 Matausina tolula gala gagabila biwotetilasi olumoulela Bwala Kwebumaboma, mitaga igagabila wala bikamsi makwaisina beredi gala isim kala yisi, avaka bigabwaisi paila sesia matausina tolula.

10 Tuvaila guyau Yosaia ikatudidaimi Topeta, makwaina kabotapwaroru baisa minana ituwoli yaubada oitayatilela Inom, e gala taitala tuvaila gagabila bivigaki latula tau kaina vivila makawala lula kwegubugabu baisa minana yaubada Moleki.z* 11 Tuvaila matauna iligaiwa minasina wosa mwada guyousi Yuda eikabomaisi paila kabotapwaroru baisa kalasia, e deli igibuwoli makaisina waga kaibibiu paila paisewala makwaina kabotapwaroru. (Vavagi makwaisina isisuaisi obikubaku wa Bwala Kwebumaboma, e katitaikinela wala kalapisila e gala kaduwonaku metoya ola bwala Netani Meleki, matauna tosikwawa toveka.) 12 E kabolula makwaisina guyousi Yuda eikaliaiisi odabala ligisa ambaisa ikibuboti matabudona la kabosisu guyau Eyasi, e makwaisina guyau Yosaia ikatudidaimi. E deli ikatudidaimi makwaisina kabolula guyau Manasa eikaliai olopola makwaisina kwaiyu bikubaku wa Bwala Kwebumaboma. Guyau Yosaia ikatumsomsoli makwaisina e ilavi ilosi oitayatilela Kidironi.* 13 Yosaia ikatudidaimi makwaisina kabolula guyau Solomoni eikaliai opilibomatu metoya Yerusalem e opilibolimila metoya wa Koya Umilela Olibe, mwada paila si kabotapwaroru makwaina kabommosila baisa minasina tokolu - Asitati minana mina Saidoni si yaubada, Kemosi minana si yaubada mina Mowabi, e deli minana si yaubada mina Amoni.* 14 Guyau Yosaia ikatumkumku makaisina kokola tokolu dakunawokuva, e ibobu minana tokolu eikabomaisi paila minana yaubada Aserai, e makatupona minasina eititokaisi omitibogwa, ikau totula e ikuboli pwaipwaia.

15 Tuvaila goli Yosaia ikatudidaimi kabotapwaroru mapilana Beteli, makwaina guyau Yeroboam latula Nebati eikaliai, matauwenala eivakadi mina Isireli leisulasi. Yosaia ikodidaimi kabolula, dakuna ikatumsomsoli imili tubumyou. Tuvaila igabu tokolu kaikobula Aserai. * 16 Oluvi Yosaia itotu imitibilibili e igisi mimilisi laka wa koya, e iluki la touwata ilokaiasi iyenaisi e ikauwaisi totuwana imaiyaisi igabwaisi okabolula. Baisa makawala eiyogwali kabolula makwaina, ivigaki makawala tovitoubobuta eilivilibogwi omitibogwa wa paka, wa tuta matutona guyau Yeroboam eitotu okabolula. Guyau Yosaia itotu imitibilibili e igisi kala laka tovitoubobuta matauna availa eivitububoti makwaina vavagi. * 17 E Yosaia ikatupoi kawala, “Availaga kala laka makwaina?”

E mina Beteli ivitakaulokaisi, kawasi, “Baisa kala laka matauna tovitoubobuta metoya Yuda leima, ka, eilivilibogwi vavagi makwaisina biviloubusisi, e baisa tuta lokuuvagi okabolula makwaisina.” *

18 Yosaia iluki, kawala, “Kuligaiwaisi bisisu. Matauna tutuwanela gala bitakauwaisi.”

E mapaila gala wala ikauwaisi tutuwanela matauna tovitoubobuta, e makawala wala gala ikauwaisi tutuwanela matauna tovitoubobuta leima metoya mapilana Sameria.a

19 Vilouvakaveka komwaidona mapilana Isireli guyau Yosaia ikatudidaimi komwaidona si kabotapwaroru tokolu, makwaisina guyousi Isireli eikikaliaiisi. Paila avai tuta eiuvagaisi makawala, eikatumwalaisi Guyau la gibuluwa. Iuvigaki komwaidona makwaisina kabolula avaka bogwa eivigibogwi mapilana Beteli. 20 E komwaidosi tolula leiuwotetilasi baisa tokolu ikatumati osi kabolula titoulesi, deli igabu totula odubasi kabolula kwaitala kwaitala. E oluvi matauna ikaimilavau Yerusalem.

Yosaia ivagi Luvapela Pakala

21 Guyau Yosaia ikaraiwogi la tomota bivagaisi Luvapela Pakala paila kala taimamila Guyau si Yaubada, makawala kala ginigini isisu obukila kabutu. 22 Gala kwaitala Luvapela Pakala availa eivagi makawala makwaina igau osi tuta giyoububogwa guyousi Isireli deli goli guyousi Yuda, avai tuta tokwaraiwaga eivitouulasi eikaraiwogaisi si boda e leima baisa tuta. 23 E tuta baisa goli eipakasi Luvapela Pakala mapilana Yerusalem, okala taitu kweluwotala kwailima kwaitolula Yosaia iguguyau.

Kwaivilesi vavagi tuvaila Yosaia ivigivau

24 E Yosaia magila goli bikatukikiti karaiwaga makwaisina iginisi wa buki mapilana Tolula Toveka Ilikaia leibani metoya wa Bwala Kwebumaboma. Mapaila baisa, guyau Yosaia ikaliyabi komwaidosi matausina tokaisivila deli tokalamimi e isilavaisi Yerusalem. E deli goli ikau komwaidona minasina yaubada osi bwala tomota, deli minasina tokolu, e deli komwaidona guguwa avaka avaka si kabotapwaroru sasopa, e isunupuloi metoya olopola Yerusalem deli kesala mavilousina mapilana Yuda. 25 E gala avai giyoubogwa ipati matauna, paila matauna itapwaroru baisa Guyau olopola komwaidona, onanola komwaidona e ola peula komwaidona, e ikabikuwoli komwaidona Mosese la Karaiwaga. E tuvaila gala taitala guyau ipati matauna ola tuta e leimaga lagaila.

26 Mitaga Guyau la gidaleiya bogwa eikatumwalaisi e igibuluwi mina Yuda paila avaka guyau Manasa bogwa leivagi omitibogwa, e baisa tuta goli gala wala iwokuva la gibuluwa. 27 E Guyau ikaibiga, kawala, “Yeigu bavagi wala baisa mina Yuda makawala goli lavigaki mina Isireli, e bakaliyabi mina Yuda metoya omatagu, deli bapaiki wala Yerusalem, makwaina bogwa lanagi, deli Bwala Kwebumaboma, makwaina lalivala mwada bolela kabotapwaroru baisa yeigu.”

Yosaia la guyau kala vigimkovila

28 E tuvaila vavagi bidubadu makwaisina guyau Yosaia leiuvagi bogwa eiginisi olopola mapilana buki Liliusi Guyousi Yuda. 29 Igau wala ola tuta Yosaia eiguguyau, Neko matauna guyoula Itipita ilau la tokwabilia wa Waya Yupereiti mwada bipilasi guyoula Asiria. E guyau Yosaia ivigikoni mwada bivabodi tokwabilia mina Itipita mapilana Megido, mitaga ikatumataisi matauna metoya okabilia. 30 E la kumatoula ikatubiasaisi wowola e isemoyasi ola waga kaibibiu e ikaimilivauwaisi matauna ilauwaisi Yerusalem, e ibakwaisi matauna okasi laka gweguya.

E mina Yuda inagaisi Yosaia latula yagala Yowaasa bikaimapu tamala, e ibulamaisi matauna iguyau.

Yowaasa guyoula Yuda

31 Yowaasa kala taitu iboda kweluwoyu kwaitolu e ivitouula iguyoi Yuda, e iguguyau olopola Yerusalem natolu tubukona. Matauna inala yagala Amtali minana tamala yagala Yeremaia tolela Libina. 32 Matauna ibokuli si kedakeda tubula, imitugaga baisa Guyau. 33 Matauna la guyau eitotina tuta matutona guyau Neko guyoula Itipita eikatupipi eilau ovalu Ribila oviluwela Amati, e ikaraiwogi Yuda bikabilulasi siliba kala mokaila iboda makawala gulotala taitu uvalima uvavasi (3,400 kg), deli goula kala mokaila makawala lima yuwa petala kaula (34 kg). 34 E guyau Neko ivigaki Yosaia latula yagala Eliakim iguyoi Yuda kaimapula Yosaia, e idouvili yagala idoki Yeoyakim. Guyau Neko ikatupipi Yowaasa ilau Itipita e baisa wala ikaliga. *

Yeoyakim guyoula Yuda

35 E guyau Yeoyakim ikatuyouli si pokala tomota ammakala taitala kala bidubadu la veiguwa, paila bibudoki kala bawa mokaila paila kabilula makwaina avaka guyoula Itipita eikapuloki.

36 Yeoyakim kala taitu kweluwoyu kwailima ivitouula iguyau olopola Yuda, e eiguguyau olopola Yerusalem iboda kweluwotala kwaitala taitu. Matauna inala yagala Sebida, minana Pedaia latula tolela Ruma. * 37 Matauna ibokuli si kedakeda tubula imitugaga baisa Guyau.

24

1 Ola tuta Yeoyakim eiguguyau, e guyau Nebukadinesa guyoula Babilonia isugigai Yuda, e kwaitolu taitu olopola ikominimani Yeoyakim bikasali titoulela baisa matauna bikaraiwogi; mitaga matauna ikosomapu. * 2 E Guyau Yaubada iwitali tokwabilia mina Babilonia, mina Siria, mina Mowabi deli mina Amoni bikabiliaisi Yeoyakim paila bikatudidaimisi Yuda makawala Guyau ilivala metoya ola touwata matausina tovitoubobuta bogwa bivagi makawala. 3 Baisa ikaloubusi makawala Guyau la karaiwaga, paila bimweyeya bikaliyabi mina Yuda metoya omatala paila uula komwaidona mitugaga makwaisina guyau Manasa eiyomituli. 4 Uulotoula paila komwaidona tomota tobubwaila leikatumati. Guyau gala wala ibodi binokapisi Manasa paila baisa.

5 Komwaidona avaka Yeoyakim leivagi isisu obukila Liliusi Guyousi Yuda. 6 Yeoyakim ikaliga e latula yagala Yeoyakini ikaimapu iguyau.

7 E guyoula Itipita deli la tokabilia gala avai tuta tuvaila wonanesi kabilia paila uula guyoula Babilonia bogwa eiyouligigai komwaidona Itipita la kabokaraiwaga, metoya Waya Yupereiti eivitouula ikabikabi ila okaligeila Itipita mapilana opiliyavata.

Yeoyakini guyoula Yuda

8 Yeoyakini kala taitu kweluwotala kwailima kwaitolu avai tuta eivitouula eiguyoi Yuda, e isisu olopola Yerusalem iguguyau iboda natolu tubukona. Inala yagala Neyusita, minana Elinatani guma Yerusalem latula. 9 Matauna ibokuli makawala tamala Yeoyakim la kidakeda, mapaila Yeoyakini imitugaga baisa Guyau.

10 Matutona wala ola tuta Yeoyakini eiguguyau, e guyau Nebukadinesa la tosikwawa ikugwaiyaisi tokwabilia mina Babiloni e ikatudelisi ilosi Yerusalem mwada bikabiliasi, e ivaulaisi valu ivapataisi. 11 E igau wala eiuvaulaisi Yerusalem, Nebukadinesa titoulela wala ima Yerusalem, 12 e guyau Yeoyakini deli goli inala, litula, la tosikwawa, deli matausina ligisa kala towotetila ikasalaisi titoulesi baisa mina Babiloni. E olopola kwailima kwaitolula kala taitu Nebukadinesa eiguguyau, matauna ikatupipi Yeoyakini * 13 deli ikau komwaidona veiguwa metoya wa Bwala Kwebumaboma deli wa ligisa e ilau Babiloni. Nebukadinesa ikatuvi komwaidona guguwala tapwaroru goula, makwaisina guyau Solomoni eivagi paila Bwala Kwebumaboma kala paisewa, makawala goli avaka Guyau Yaubada bogwa eilivalabogwa. 14 E Nebukadinesa ikatupipi e ilau mina Yerusalem komwaidosi dalesi gweguya e komwaidosi kaidadala valu, e komwaidosi wala kasi bawa 10,000. Tuvaila matauwena ikatupipi e ilau komwaidosi tokatavatu paila avai paisewa, makawala matausina topaisewa tanumnumta. E kesala iluvaim olopola Yuda, matausina wala saina tonamakava.

15 Nebukadinesa ikatupipi Yeoyakini e ilau Babiloni, e deli goli ikatupipi Yeoyakini inala, la kukova, la tosikwawa e deli matausina todidabala olopola Yuda. * 16 Nebukadinesa tuvaila ikatupipi e ilau komwaidosi kaidadala valu e ilosi Babilonia, kasi bawa komwaidosi 7,000, deli lakatuluwotala tokatavatu paila avai paisewa, makawala matausina topaisewala tanumnumta, e komwaidosi wala tautousi e ibudoki bivigaki la tokwabilia.

17 E Nebukadinesa ivigaki Yeoyakini kadala yagala Matania iguyau mapilana Yuda, e ivabu kala kavilevib idoki Sedekaia. *

Sedekaia guyoula Yuda

18 Sedekaia ibodi kweluwoyu kwaitala kala taitu avai tuta iguguyau Yuda, e matauna isisu olopola Yerusalem iguguyau iboda kweluwotala kwaitala taitu. Inala yagala Amtali, minana tamala Yeremaiac guma Libina. * 19 Guyau Sedekaia isula omatala Guyau Yaubada, e la sula bogwa makawala guyau Yeoyakim leiuvagi omitibogwa. 20 E ivigaki Guyau saina igibuluwi mina Yerusalem deli goli Yuda, mapaila ikaliyabi matausina ilosi kidamwa gala bisisuaisi omatala. *

25

Ikodidaimisi Yerusalem

1 Sedekaia ikosomapu guyau Nebukadinesa guma Babilonia, mapaila Nebukadinesa imai la tokwabilia ikabiliasi baisa Yerusalem. Wa taitu makwaina kwailima kwaivasila taitud Sedekaia eiguguyau, e tubukona naluwotalela oyamla kwailuwotala Nebukadinesa deli la tokwabilia ivigakaisi kasi kabeikau opapala mapilana Yerusalem. Ipalaisi kasi taboda itavinaisi itapataisi valu. * 2 E isisuaisi igau taitu makwaina kweluwotala kwaitalela kala taitue Sedekaia eiguguyau. 3 E wa taitu makwaina navasilaga tubukona oyamla kwailima kwaivasila, e kasi molusaula tomota saina iyogagi, gala wala avaka sitana isisu mwada bikamsi. 4 E wa tuta matutona kalila valu ikatuboulusi. E kalubikoya mina Babiloni bogwa eivaulaisi si valu eivapataisi, komwaidosi tokwabilia mina Yerusalem makwaina wala bogi isakaulasi ibutusi. Isuwaisi ola bagula guyau isuwalaiyaisi kwaiyu kali osi kabosuvi e ibutugeyaisi okadilalavi biloula oitayatilela Yoridani. * 5 Mitaga tokwabilia mina Babilonia ibokavilaisi guyau Sedekaia iyosisi matauna, e komwaidosiga la tokwabilia ibutusi ilosi. 6 E Sedekaia bogwa eiuyokaisi guyau Nebukadinesa, matauna isisu ovalu Ribila.f E metoya baisa Nebukadinesa ikamogi Sedekaia. 7 Avai tuta Sedekaia itobu matala igigisi e guyau Nebukadinesa la tokwabilia ikatumataisi Sedekaia litula. E oluvi Nebukadinesa iluki ikipwesaisi Sedekaia matala pilayu wala. E ikatupipi matauna otanumnumta e ilau Babiloni. *

Ikatudidaimisi Bwala Kwebumaboma

8 E taitala tau isisu yagala Nebusaradani, matauna guyau Nebukadinesa kala tokatayuvisa, e deli la tokwabilia si kumatoula. E kweluwotala kwailima kwaivasila kala taitu nalimela tubukona e yamla kwailima kwaiyuwela guyau Nebukadinesa eiguguyau mapilana Babilonia, e yam makwaina matauna Nebusaradani deli la tokwabilia isuvisi Yerusalem. 9 Igabwaisi Bwala Kwebumaboma, ligisa deli goli si bwala komwaidona matausina tomota todidabala olopola Yerusalem. * 10 Deli la tokwabilia ikatudidaimisi kalila valu. 11 Oluvi Nebusaradani ikatupipi matausina kesala tomota eisisuaisi olumoulela valu, matausina goli tokatavatu paila avai paisewa, deli matausina eisupelasi eilosi osi boda mina Babiloni. 12 Mitaga eiluvaimwaisi mimilisi tomota tonamakava olopola Yuda, matausina gala isim si pwaipwaia, e iluki matausina bibigubagulasi deli biyamataisi bigulela waini.

13 Mina Babiloni ikatumkumkwaisi kokola makaisina barasi deli waga kaibibiu barasi isisuaisi olumoulela Bwala Kwebumaboma, deli makwelana kabosakaila sopi barasi saina kwelaveka, e komwaidona makwaisina barasiwokuva wala ikauwaisi ilauwaisi Babiloni. * 14 Ikougolaisi kaitapana deli kabomala tubwaga paila kala katumigileu kabolula, e makwaisina guguwala kaitapa, kaboma paila buyavi bititavagogusi okabolula, e kaboma paila bigibugabusi maiina simasimina, deli goli avai guguwa avai guguwa barasi leiyosisi paila si paisewa wa Bwala Kwebumaboma, e ilauwaisi wala Babiloni. * 15 Ikauwaisi guguwa komwaidona eibubulokaisi goula deli siliba, deli goli kaboma kaikikekita deli kulia kwelakikekita paila bikokeulasi pwanosila si kova. 16 Makwaisina guguwa tanumnumta barasi Solomoni leivagi paila Bwala Kwebumaboma, makaisina kaiyu kokola, waga kaibibiu, e makwelana kabosakaila sopi kwelaveka, makwaisinaga saina mwau gala goli bibodi bitavisaikoli mokaila. 17 Makaisina kokola kaiyu ibodasi wala. Kaitala kaitala kala woloula uvalima wala, e isailisi kaitala kaitala gayasi kala woloula tomwaidona ikapeili imai okatupwaila yamila. E buna opapasi eikatububulaisi deli tanumnumta barasi. E komwaidona makwaisina ilauwaisi Babiloni.

Mina Yudia ikatupipaisi ilauwaisi Babilonia

18 E tuvaila, Nebusaradani matauna tokwabilia si kumatoula, ikatupipi Seraia Tolula Toveka, deli Sepanaia matauna eisakaili e deli matausina kasitaitolu Bwala Kwebumaboma kala toyamata. 19 Metoya ovalu makwaina ikatupipi matauna tokwabilia si kumatoula, deli goli tailima guyau la tokatayuvisa isisuaisi baisa. Tuvaila ikatupipi tokwabilia tokugwala kala topilasi, matauna iiyamati ginigini paila mabudona tokwabilia, e deli goli tailuwolima tailuwotala todabalela valu. 20 Nebusaradani ivakouli matausina iuyoki guyoula Babilonia isisu Ribila ovilouvekala, 21 mapilana Amati. E guyau ikaraiwogi iwawaiyasi wala ikatumataisi.

E mapaila mina Yuda ikatupipaisi metoya osi valu e ilauwaisiga ituwoli valu.

Gedalaia tokwaraiwogala Yuda

22 E Nebukadinesa guyoula Babilonia iyosali Gedalaia matauna Aikam latula e tabulaga Sapana paila bikaraiwogi Yuda, deli inagi matauna bikaraiwogi komwaidosi matausina eikesasi gala ilauwaisi Babilonia. * 23 Avai tuta Yuda tokugwala deli tokwabilia matausina gala itugwalaisi titoulesi baisa mina Babiloni ilagaisi vavagi makwaina, matausina ilokaiasi Gedalaia mapilana Misipa. E baisa makawala matausina tokugwa yagasi - Isimeili matauna Netanaia latula, Yowanani matauna Kareya latula, Seraia matauna Tanumeta guma Netopa latula, e deli Yesania tolela Maaka. 24 E Gedalaia iluki matausina kawala, “Ka, ulo biga katotila baisa yokomi kidamwa gala wala avaka uula bukukukolaisi matausina mina Babilonia si kumatoula. Bukumili valusi baisa deli bukuwotetilasi baisa guyoula Babilonia, e yokomi bukusibwabwailasi goli.”

25 Mitaga taitala tau isisu yagala Isimeili, matauna Netanaia latula e tabulaga Elisama, matauna goli taitala matausina gweguya. E wa taitu makwaina wala, olopola nalima nayuwela tubukona, matauna Isimeili deli tailuwotala tauwau ilosi Misipa, iyowaisi deli Gedalaia e ikatumataisi matauna. Tuvaila ikatumataisi matausina mina Isireli deli mina Babiloni eisisuaisi deli Gedalaia. * 26 E oluvi komwaidosi mina Isireli, matausina bidubadu si guguwa deli matausina tonamakava, deli wala ivagolaisi matausina tokwabilia tokugwala, saina ikukolaisi mina Babilonia, e mapaila isilavaisi Misipa eilosiga Itipita. *

Yeoyakini isunapula metoya okatupipi

27 E Yeoyakini guyoula Yuda leikatupipaisi eilauwaisi Babilonia e isisu wala tokatupipi eiboda kweluwotolu kwailima kwaiyu taitu. E wa taitu makwaina taitala tau yagala Evilimerodaki ivitouula iguyau mapilana Babilonia. E matauna iyomitali la mitakwai baisa Yeoyakini, paila ivisunupuloi matauna metoya okatupipi. Makwaina vavagi ikaloubusi olopola naluwotala nayuwela tubukona oyamla kweluwoyu kwailima kwaiyu. 28 Evilimerodaki saina imitukwaii matauna e ikasali la kabosisu kwaiveka gala makawala eisisaiki mimilisi gweguya ituwoli matausina eimilivalusi mapilana Babilonia. 29 Mapaila Evilimerodaki itagwala Yeoyakini bikatulovi kwamala mipuki e bisikailiga guyau ola kabokamkwam yumyambwata ola tuta komwaidona. 30 E yam kwaitala kwaitala, makawala la sisu kala kaduwonaku, matauna isisaiki kala pilasi Yeoyakini avaka bibodi paila yam kwaitala kwaitala.

* 1:8 1.8 Md 3.4; Mk 1.6

* 1:10 1.10-12 Lk 9.34

a 2:8 Ilosi mapilana opilibomatu.

* 2:9 2.9 Kak 21.17

* 2:12 2.12 2 Gwe 13.14

b 3:27 Kasi kokola uulela kaina mina Mowabi si yaubada kaina goli Guyau Yaubada avaka bivigaki matausina.

* 4:16 4.16 Vit 18.14

c 4:23 Tomota idokaisi yam sabate kaina yamla paka ibodi sainela binevisi tovitoubobuta avaka bilivala.

* 4:34 4.34-35 1 Gwe 17.21

* 5:1 5.1-14 Lk 4.27

d 5:3 Matauwena Ilaisa.

e 5:5 Matauwena Yoram; kugisi 2 Gwe 3.1.

f 5:17 Tomota idokaisi gagabila bitapwarorusi baisa avai yaubada ola valu wala yaubada minana. Mauula Nemani inigadi sita pwaipwaia mwada bivigaki kabotapwaroru baisa Yaubada ola bwala titoulela.

* 6:29 6.29 Kak 28.57; Skw 4.10

* 8:1 8.1 2 Gwe 4.8-37

* 8:12 8.12-13 1 Gwe 19.15

* 8:19 8.19 1 Gwe 11.36

* 8:20 8.20 Vit 27.40

* 9:6 9.6 1 Gwe 19.16

* 9:10 9.10 1 Gwe 21.23

* 9:26 9.26 1 Gwe 21.19

g 9:31 Matauna Simri omitibogwa Isireli si guyau; kugisi 1 Gwe 16.8-12.

* 9:36 9.36 1 Gwe 21.23

* 10:11 10.11 Osi 1.4

* 10:29 10.29 1 Gwe 12.28-30

* 11:14 11.14 2 Gwe 23.3

* 12:4 12.4 Sun 30.11-16

* 12:15 12.15 2 Gwe 22.7

* 12:16 12.16 Tol 7.7

h 13:14 Baisa makawala Ilaisa eidou baisa Ilaitia; kugisi 2 Gwe 2.12.

* 13:14 13.14 2 Gwe 2.12

* 14:6 14.6 Kak 24.16

i 14:8 iluki matauna bikabiliasi,gagabila bitagini “idou matauna bititamapusi.”

* 14:25 14.25 You 1.1

* 15:7 15.7 Ais 6.1

j 15:12 Sekaraia matauna Yeu tubula tubuvasila.

* 15:12 15.12 2 Gwe 10.30

* 16:3 16.3 Kak 12.31

* 16:5 16.5 Ais 7.1

* 16:14 16.14 Sun 27.1-2; 2 Lil 4.1

* 16:17 16.17 1 Gwe 7.23-39; 2 Lil 4.2-6

* 16:20 16.20 Ais 14.28

* 17:10 17.10 1 Gwe 14.23

* 17:16 17.16 1 Gwe 12.28

* 17:17 17.17 Kak 18.10

k 17:24 Mapilana vilouveka eidokaisi Sameria ikaimapusi yagala mina Isireli si kabokaraiwaga pilamwaidona.

* 17:34 17.34 Vit 32.28; 35.10

* 17:35 17.35 Sun 20.5; Kak 5.9

* 17:36 17.36 Kak 6.13

* 18:4 18.4 Baw 21.9

l 18:11 Kugisi 2 Gwe 17.6.

m 18:13 Baisa yakidasi tadoki taitu 701 BC.

n 18:14 Kugisi 2 Gwe 14.19.

o 18:26 Biga Aram baisa bonasi mina Siria; e boda bidubadu ililivalasi baisa sesia ituwoli boda ituwoli boda metoya biga mabigana.

p 18:34 Mapilasina Amati deli Apadi viluwela Siria.

q 18:34 Gala wala tanikolaisi ambaisa mapilasina Sepavaim, Ena deli Iva; bogwa wala eitamwausi.

r 18:34 Kugisi 2 Gwe 17.24.

s 19:8 Kugisi 2 Gwe 18.14.

* 19:15 19.15 Sun 25.22

t 20:7 matauna bibwaina,gagabila bitaginisi “Ivagaisi makawala e matauna ibwaina.”

u 20:11 Daga makaina guyau eikaliai paila kabovitoupwapula tuta.

* 20:17 20.17 2 Gwe 24.13; 2 Lil 36.10

* 21:2 21.2 Yer 15.4

* 21:4 21.4 2 Sml 7.13

* 21:7 21.7-8 1 Gwe 9.3-5; 2 Lil 7.12-18

* 22:1 22.1 Yer 3.6

* 22:7 22.7 2 Gwe 12.15

v 22:8 Tadoki wala mapilana buki Karaiwaga Kwaiyuwela, kainaga katupotala mapilana.

w 22:20 Mitaga gala ikaloubusi makawala, paila matauna guyau Yosaia ikatumataisi okabilia; kugisi 2 Gwe 23.29.

x 23:2 Kugisi 2 Gwe 22.8.

* 23:4 23.4-6 2 Gwe 21.3; 2 Lil 33.3

y 23:7 Mimilisi mina Yudia tauwau deli vivila eibokulaisi boda ituwoli ituwoli kidikedala doudoga paila tapwaroru, mauula eivigakaisi tokalimwala olumoulela Bwala Kwebumaboma. Tomota idokaisi bibudoki kedala tapwaroru kidamwa bimisiaisi matausina, mwada si bagula bikabinai deli vivila nani bisumasi.

z 23:10 Kugisi mailela 13.

* 23:10 23.10 Tol 18.21; Yer 7.31; 19.1-6; 32.35

* 23:12 23.12 2 Gwe 21.5; 2 Lil 33.5

* 23:13 23.13 1 Gwe 11.7

* 23:15 23.15 1 Gwe 12.33

* 23:16 23.16 1 Gwe 13.2

* 23:17 23.17 1 Gwe 13.30-32

a 23:18 Matauna gala wala tanikoli yagala, e la viloutoula Beteli, mapilana olopola kabokwaraiwaga Isireli, baisa tuta eidokaisi Sameria. Kugisi 1 Gwe 13.11,31.

* 23:34 23.34 Yer 22.11-12

* 23:36 23.36 Yer 22.18-19; 26.1-6; 35.1-19

* 24:1 24.1 Yer 25.1-38; Dan 1.1-2

* 24:12 24.12 Yer 22.24-30; 24.1-10; 29.1-2

* 24:15 24.15 Isi 17.12

b 24:17 Kugisi tuvaila 2 Gwe 23.24.

* 24:17 24.17 Yer 37.1; Isi 17.13

c 24:18 Matauna goli gala matauwena tovitoubobuta.

* 24:18 24.18 Yer 27.1-22; 28.1-17

* 24:20 24.20 Isi 17.15

d 25:1 Taitu makwaina yakidasi tadoki 588 BC.

* 25:1 25.1 Yer 21.1-10; 34.1-5; Isi 24.2

e 25:2 Taitu makwaina 587 BC.

* 25:4 25.4 Isi 33.21

f 25:6 Kugisi 2 Gwe 23.33.

* 25:7 25.7 Isi 12.13

* 25:9 25.9 1 Gwe 9.8

* 25:13 25.13 1 Gwe 7.15-26; 2 Lil 3.15-17; 4.2-5

* 25:14 25.14 1 Gwe 7.45; 2 Lil 4.16

* 25:22 25.22-24 Yer 40.7-9

* 25:25 25.25 Yer 41.1-3

* 25:26 25.26 Yer 43.5-7

1 LILIU

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

LILIU PILIMATALA

Kabovitouula

Mapilasina pilayu buki Liliu ilivilivausi avaka mapilasina Samwela deli Gweguya eilivilibogwisi. Mitaga mapilasina Liliu liliula makawala taitala tosilasola ituwoli eilivala avaka eigisi. Matauna tosilasola ikamituli liliusi mina Isireli si gweguya, e uulotoula livalela kwaiyu nanamsa, baisa makawala.

1) Magila bivituloki ammakawala Yaubada eipilasi mabudona Isireli makawala la biga katotila, kalubikoya kabomwau bidubadu eikaloubusi baisa makwaisina kabokaraiwaga Isireli deli Yuda. E uulela makwaina vituloki ikikaibigi Debida deli latula Solomoni si vavagi topilivakaveka, deli goli iluki ammakawala matausina gweguya Yeosepata, Esekaia deli Yosaia eivigivauwaisi Yaubada la karaiwaga, deli ammakawala mimilisi tomota eisetuwolaisi ibokulaisi karaiwaga makwaina.

2) Tuvaila matauna magila bivituloki ammakawala uulela si tapwaroru kidikedala eivitouula metoya osi Bwala Kwebumaboma mapilana Yerusalem, e ammakawala tolula deli mina Libai eikugwaiyaisi tapwaroru gugulela. Matauna tosilasola eivituloki guyau Debida eiguli Bwala Kwebumaboma deli tapwaroru uvagila, kalubikoya makwaina Bwala Kwebumaboma kala tokaliai latula Solomoni.

Buki kala katumimisa

Liliusi dala deli mimilisi boda ituwoli liliusi 1.1—9.44

Guyau Saulo la kaliga 10.1-14

Guyau Debida iguguyau 11.1—29.30

a) Uvagila mwau deli bwaina

11.1—22.1

b) Kala katubaiasa Bwala Kwebumaboma kala kaliai

22.2—29.30

1

Metoya baisa Adam bila baisa Eberaam

(Vit 5.1-32; 10.1-32; 11.10-26)

1 Adam latula Seti, Seti latula Enosi, Enosi latula Kenani, 2 Kenani latula Maalaleli, Maalaleli latula Yaredi. 3 Yaredi latula Inoki matauna latula Metusela; Metusela latula Lameki, 4 matauna latula Nowa. Nowa litula taitolu. Sem, Am, Yapeta.

5 Yapeta litula Goma, Magogi, Madai, Yavani, Tubali, Meseki, Tirasi - matausina tubusia yagasi eitakasaisi makawala. 6 Goma dalela mina Asikenasi, Ripati, deli Togama. 7 Yavani dalela mina Elisa, Sipeini, Saipirosi deli Rodesi.

8 E Am litula Kusa, Itipita, Libia, deli Kenani - matausina tubusia yagasi eitakasaisi makawala. 9 E Kusa dalela mina Seba, Abila, Sabita, Raama, deli Sabiteka. E Raama dalela mina Seba, deli mina Dedani. 10 (E Kusa taitala latula yagala Nimrodi, matauna saina topeula valu watanawa iyouligigai komwaidona.) 11 E Itipita dalela mina Lidia, mina Anam, mina Leyabi, mina Napitu, 12 e mina Patirusi, mina Kasilu, deli mina Kiriti (matausina tubusia mina Pilisitia). 13 E Kenani litula Saidoni molitomoya, Eti molagwadi matausina tubusia yagasi eitakasaisi makawala. 14 E Kenani matauna tubula mina Yebusi mina Amora, mina Gigasa, 15 mina Ivi, mina Aka, mina Sini, 16 mina Abadi, mina Semara, deli mina Amati.

17 Sem litula - Elam, Asuri, Apakisadi, Luda, Aram, Usa, Uli, Geteri, deli Meseki - matausina tubusia yagasi eitakasaisi makawala. 18 Apakisadi latula Sela, e matauna latula Eba. 19 Eba litula taiyu. taitala yagala Pelegi,a paila uula igau ola tuta mina watanawa ilivisisi. E taiyuwela yagala Yokitani. 20 E Yokitani tubula mina Alomodadi, mina Selepa, mina Asarimaveta, mina Yera, 21 mina Adoram, mina Usali, mina Dikila, 22 mina Ebali, mina Abimaeli, mina Seba, 23 mina Opira, mina Abila deli mina Yobabi.

24 Dala eikitetila metoya baisa Sem bilokaia Eberam yagasi baisa makawala. Sem Apakisadi, Sela, 25 Eba, Pelegi, Reu, 26 Serugi, Nayo, Tira, 27 e Eberam (matauna igiyuwela Eberaam).

Isimeili dalela

(Vit 25.12-16)

28 Eberaam litula kasitaiyu, Aisake sola Isimeili. 29 Isimeili litula ivigaki kasi tokugwa dala madalasina dilaluwotala dilayu. Nebaioti (matauna Isimeili la kuluta), Kedara, Adibieli, Mibisam, 30 Misima, Duma, Masa, Adadi, Tema, 31 Yeturi, Napisa, deli Kedema.

32 Eberaam la ula eivigaki makawala la kwava yagala Ketura, iuni litula kasi bawa tailima taitala. Simrana, Yokisani, Medani, Midiani, Isibaki, deli Suwai. Yokisani litula taiyu. Siba sola Dedani. 33 Midiani litula kasi bawa tailima. Epa, Eperi, Anoki, Abida, deli Elidaa.

Iso dalela

(Vit 36.1-19)

34 Eberaam latula Aisake, e Aisake litula taiyu, Iso sola Yekobe. 35 Iso litula Elipasa, Reueli, Yeusa, Yalam, deli Kora. 36 Elipasa matauna tubusi dala madilasina Temani, Oma, Sepi, Gatam, Kenasi, Timna, deli Amaleki. 37 E Reueli matauna tubusi dala madilasina. Naata, Sera, Samma, deli Misa.

Tolivalu tobubogwa mina Edom

(Vit 36.20-30)

38-42 Tolivalu tobubogwa mina Edom eikitetilasi metoya Seiri litula.

Lotani dalela Ori sola Onam. (Lotani luleta yagala Timna.)

Sobali dalela madilasina Alivani, Manaata, Ebali, Sepi deli Onam.

Sibioni litula taiyu, Aiya sola Anai. Anai latula Disoni, e matauna tubusi Amrani, Esibani, Itirani, deli Kerani.

Esa matauna tubusi Bilani, Saavani, deli Yaakani dalesi.

Disani dalela Usa sola Arani.

Guyousi Edom

(Vit 36.31-43)

43-50 Omitibogwa Isireli gala guyoula e Edom isim guyoula taitala iguyau im, oluvi taitala.

Bela matauna Beori latula tolela Dinaba

Yowabi matauna Sera latula tolela Bosira

Usam matauna tolela mapilana Temani

Adadi matauna Bedadi latula tolela Aviti (matauna eitomgwaga odubasi mina Midiani okabilia mapilana Mowabi)

Samla matauna tolela Masireka

Sauli matauna tolela Reyoboti Wa Waya

Beali Anani matauna Akibori latula

Adadi matauna tolela Pau (la kwava yagala Meetabeli minana Materedi latula e Meseyabi tabula.)

51 E tomotela Edom ikovisisi si dala Timna, Aliva, Yeteti, 52 Owolibama, Ela, Pinoni, 53 Kenasi, Temani, Mibisari, 54 Magidieli deli Iram.

2

Yuda dalela

1 Yekobe litula kasi bawa tailuwotala taiyu. Rubeni, Simioni, Libai, Yuda, Isaka, Sebuloni, 2 Dani, Yosepa, Beniamina, Napitalai, Gada, Asera.

3 Yuda litula kasi bawa tailima. La kwava Batisuwa, minana vilela Kenani, eiuni taitolu. Eri, Onani, Sela. Mitaga la kuluta matauna Eri saina tomitugaga, mapaila Guyau ikatumati matauna. 4 E Yuda ivaiya yawala Tamara, e minana iuni taiyu tuvaila, Peresi sola Sera.

5 Peresi litula taiyu, Esironi sola Amli. 6 E bodala Sera litula kasi bawa tailima. Simri, Etani, Emani, Kalikoli, Dada. 7 E Ekani matauna Kami latula, matauna taitala Sera dalela iyomituli kabommayuyu tomotala Isireli metoya ikatupwani guguwa makwaisina leikikilaisi baisa Yaubada. *

8 Etani latula taitala wala, matauna Asaraia.

Guyau Debida dalela kala kitetila

9 Esironi litula kasitaitolu. Yerameeli, Ram, deli Keleba.

10 Metoya baisa Ram bila baisa Yese dala kala kitetila baisa makawala. Ram, Aminadaba, Nasoni (matauna todubalela olopola dala Yuda), 11 Salimoni, Bwasa, 12 Obedi, deli Yese.

13 Yese litula tailima taiyu. Molitomoya eila molagwadi baisa makawala. Eliabi, Abinadaba, Samma, 14 Netaneli, Radai, 15 Osem, Samma deli Debida. 16 Litula vivila nayu Seruya sola Abigeili.

Yese latula vivila Seruya iuni litula taitolu. Abisai, Yowabi, deli Asaeli. 17 Latula nayuwela Abigeili la mwala yagala Yetera, matauna Isimeili dalela e iuni latula yagala Amasa.

Esironi dalela

18 Esironi latula Keleba matauna la kwava yagala Asuba iuni litusi vivila yagala Yerioti. Minana iuni litula taitolu. Yesera, Sobabi, deli Adoni. 19 Avai tuta Asuba bogwa eikaliga, e Keleba ivaiya Eparati, iunaisi litusi tau yagala Ura. 20 E Ura latula tau yagala Uri e tabula yagala Besaleli.

21 Avai tuta Esironi kala taitu eiboda kweluwolima kweluwotala, matauna ivaiya latula Makira latula minana Giliadi luleta. Litusi eiunaisi tau yagala Seguba, 22 e Seguba latula yagala Yairi. Yairi iguyoi kweluwoyu kwaitolu valu olopola mapilana Giliadi. 23 Mitaga Gesura la kabokaraiwaga deli Aram la kabokaraiwaga iyoulisi valu mavilousina kala bawa kweluwolima kweluwotala deli goli mapilana Yairi deli Kenati e mapilasina valu katitaikina deli. Komwaidona tomota leisisuaisi baisa Makira wala dalela, matauna Giliadi tamala. 24 Avai tuta Esironi bogwa eikaliga e latula Keleba ivaiya Eparati, minana kubuyala tamala. E iunaisi litusi tau yagala Asura, matauna eibudi valu Tekowa.

Yerameeli dalela

25 Yerameeli matauna Esironi la kuluta, matauna litula kasitailima. molitomoya Ram, Buna, Oreni, Osem, deli Aiya. 26-27 Ram matauna litula kasitaitolu. Maasa, Yamini, deli Ekeri. Yerameeli nayuwela la kwava yagala Atara e minana latula yagala Onam. 28 E Onam matauna litula kasitaiyu, Sammai sola Yada, e Sammai litula taiyu, Nadaba sola Abisura.

29 Abisura ivaiya natana vivila yagala Abiaili e iuni litula taiyu Abani sola Molidi. 30 E Abisura bodala Nadaba litula taiyu Seledi, sola Apaim, mitaga Seledi ikaliga gala pesila. 31 E Apaim matauna Isi tamala, e Isi matauna Sesani tamala, e Sesani matauna Alai tamala.

32 Yada matauna Sammai bodala matauna litula taiyu Yetera sola Yonatani, mitaga Yetera ikaliga e gala wala litula. 33 Yonatani litula taiyu, Peleta sola Sasa. Komwaidosi matausina Yerameeli dalela.

34 Sesani gala wala litula tauwau, litula vivilawokuva wala. E taitala la towotetila guma Itipita yagala Yara, 35 Sesani iyovaiya matauna sola natana latula. E iunaisi taitala litusi yagala Atai. 36 E madalana eitetila metoya baisa Atai bilokaia Elisama yagasi makawala. Atai, Netani, Sabadi, 37 Epilali, Obedi, 38 Yeu, Asaraia, 39 Elesi, Eleasai, 40 Sisimai, Salum, 41 Yekamia, deli Elisama.

Keleba dalela mimilisi tuvaila

42 Keleba la kuluta Yerameeli bodala yagala Mesa. Mesa latula Sipa, Sipa latula Maresa e Maresa latula Ebironi. 43 Ebironi litula kasitaivasi. Kora, Tapuwa, Rekem, deli Sema. 44 Sema latula Raam e tabula Yokeyam. Sema bodala Rekem, Rekem latula Sammai, 45 Samai latula Maoni, Maoni latula Betisuri.

46 Keleba la ula eivigaki makawala la kwava yagala Epa e minana iuni litula taitolu. Erana, Mosa, deli Gasesi. Erana latula tau yagala Gasesi.

47 (Taitala tau yagala Yadai, matauna litula tauwau tailima taitala. Regem, Yotam, Gesani, Peleti, Epa, deli Saapi.)

48 Keleba la ula natana tuvaila eivigakiga makawala la kwava yagala Maaka iuni litula taiyu Seberi sola Tirana. 49 Igau oluvi iuni taiyu tuvaila litula tauwau. Saapi matauna totai valu Madimana; e Sevai matauna totai valu Makibena deli Gibia.

Tuvaila, Keleba latula natana vivila yagala Akasa.

50 Keleba dalela mimilisi kala takasa yagasi makawala.

Keleba sola la kwava Eparati eiunaisi si kuluta Ura, e Ura latula yagala Sobali matauna totai valu Kiriati Yearim, 51 eisakaili latula yagala Salima matauna totai valu Bedeliem eisakaili taitolula latula yagala Arepa matauna totai valu Betagada.

52 Sobali matauna totai valu Kiriati Yearim. E matauna tubusi mina Arowei, mabila tomotala Menuwoti, 53 e dalesiga komwaidona isibogwaisi Kiriati Yearim. mina Itira, Puti, Sumata, deli Misira. (E tomotala mavilousina Sora deli Esitauli dalesi wala deli madilasina.)

54 E Salima matauna totai Bedeliem matauna tubusi mina Netopati, Atiroti-Beti-Yowabi, deli mina Sora matausina dilatala metoya Manaata dalela dilayu.

55 (E dala madilasina isisuaisi ovalu Yabesa saina mina kabitam ginigini deli kabitamla karaiwaga kala ginipela. mina Tirati, Simeyati, deli Sukata. Komwaidosi wala mina Kena e eivaipelasi goli deli mina Rekabi.)

3

Guyau Debida litula

1-3 Matausina Debida litula eikaloubusi tutala igau eisisu mapilana Ebironi.

Aminoni inala yagala Ainowam minana vilela Yesireeli

Daniela, inala yagala Abigeili minana vilela Kamela

Abisalom inala yagala Maaka, minana tamala Talimai guyoula Gesura

Adonia, inala yagala Agita

Sepatia, inala yagala Abitali

Itireyam, inala yagala Egila

4 Ola tuta Debida eiguyoi Ebironi kala taitu iboda kwailima kwaiyu kabulotala e magudisina litula tailima taitala eiuni wa tuta matutona.

E matauna iguguyau Yerusalem kala taitu ibodi kweluwotolu kwaitolu, * 5 e litula bidubadu ikaloubusisi baisa.

E la kwava Batiseba, minana Amiela latula, iuni litula taivasi. Simea, Sobabi, Netani, deli Solomoni. *

6 Matauna litula tuvaila kasi bawa tailima taivasi Iba, Elisuwa, Elipeleti, 7 Noga, Nepegi, Yapia, 8 Elisama, Eliada, Elipeleti. 9 Debida la ula minasina eivigaki makawala la kukova tuvaila iunaisi litusia, baisa katumkulovala kala kakalawa komwaidona litula tauwau. Matauna tuvaila natana latula vivila yagala Tamara.

Guyau Solomoni dalela

10 Baisa makawala guyau Solomoni dalela, eivitouula tumisia bisaitaula goli bila litula. Solomoni, Rioboam, Abia, Asa, Yeosepata, 11 Yeoram, Eyasaia, Yowasi, 12 Amasaia, Usaia, Yotam, 13 Eyasi, Esekaia, Manasa, 14 Amona, Yosaia. 15 Yosaia litula taivasi, Yowanani, Yeoyakim, Sedakaia, Yowaasa. 16 Yeoyakim litula taiyu, Yeoyakini deli Sedekaia.

Guyau Yeoyakini dalela

17 Baisa makawala Guyau Yeoyakini dalela, matauna leikatupipaisi mina Babilonia. E Yeoyakini litula tailima taiyu, Sealitieli, 18 Malikiram, Pedaia, Senasa, Yekamia, Osama, deli Nedabia. 19 Pedaia litula kasitaiyu Serubabela sola Simei. E Serubabela litula kasitaiyu, Mesulam sola Ananaia, deli natana latula vivila yagala Selomiti. 20 Matauna tuvaila litula kasi bawa tailima. Asuba, Oweli, Berekia, Asadia, deli Yusabi Esedi.

21 Ananaia litula taiyu, Pelatia sola Yesaia. Yesaia latula Repaia, Repaia latula Anani, Anani latula Obedaia, Obedaia latula Sekanaia. 22 Sekanaia latula taitala wala Semaia, e tubula tailima. Atusi, Igali, Baria, Nearia, deli Sapati. 23 Nearia litula taitolu. Eliowenai, Isikaia, Asirikam. 24 Eliowenai litula tailima taiyu Odavia, Eliasibi, Pelaia, Akubi, Yowanani, Delaia, deli Anani.

4

Yuda dalela

1 Matausina mimilisi tuvaila Yuda dalela. Peresi, Esironi, Kami, Ura, deli Sobali. 2 Sobali latula Reaya, e Reaya latula Yaata, e Yaata litula Aumai sola Laada, e tomotala Sora tubusia matausina.

3-4 Ura matauna Keleba sola la kwava Eparati si kuluta, e dalela matausina totai valu Bedeliem. Ura litula taitolu. Etam, Penueli, deli Esa. Etam litula tauwau taitolu. Yesireeli, Isima, deli Idubasi, e vivila natana wala yagala Aseleliponi. Penueli matauna totai valu Gedori, e Esa matauna totai valu Usa.

5 Asura matauna totai valu Tekowa, e la kukova nayu, Ela sola Naara. 6 Matauna sola Naara eiunaisi litusia taivaisi. Ausam, Epera, Temeni, deli Eayasitari. 7 E Asura sola la kwava nayuwela Ela eiunaisi litusia taitolu. Sereti, Isa, deli Etinani.

8 E Kosi matauna Anubi sola Sobeba tumasi, e tubusi dalela leikitetilasi metoya Arum latula Aareli.

9 Ka, taitala tau yagala Yabesa, odalela komwaidona saina itemamalaisi matauna. E inala idoki yagala matauna Yabesa,b paila uula ola tuta kaloubusi saina mmayuyugaga inala ilumkoli. 10 Mitaga Yabesa inigada baisa Isireli la Yaubada, kawala, “Mwa Yaubada kumitukwaiyaigu, kusakaigu bidubadu ulo pwaipwaia. Kusikailigu e kukolaigu metoya avai mitugaga ola peula taga biyomiyuyaigu.” Mapaila Yaubada isaiki matauna avaka bogwa leinigadi.

Yagasi tuvaila dala ituwoli ituwoli

11 Keleba matauna Suwai bodala, latula taitala tau yagala Meira, Meira latula Esitoni, 12 e matauna Esitoni litula taitolu. Betarapa, Pasea, deli Teina. Teina matauna totai valu Neyasi. Matausina dalesi isibogwasi mapilana Reka.

13 Kenasi litula taiyu, Otaniela sola Seraia. Otaniela tuvaila litula taiyu Atata sola Meonotai. 14 Meonotai latula Opera.

Seraia latula Yowabi, matauna totai valu yagala Itayatilela Tokabitam e tomotala komwaidona isisuaisi mavilouna kasi tovagi youdila.

15 Yepune latula Keleba e, Keleba litula taitolu. Iru, Ela, deli Naam. E Ela latula Kenasi.

16 Yealeleli litula taivasi. Sipa, Sipai, Tiria, deli Asareli.

17-18 Esirai litula taivasi. Yetera, Meredi, Eperi, deli Yaloni. Meredi ivaiya Bitia, minana guyoula Itipita latula, e litusi natana vivila yagala Miriam, e taiyu tauwau, Sammai sola Isiba. Isiba matauna totai valu Esitemowa. Meredi tuvaila ivaiya natana vivila odalela Yuda, e litusia kasitaitolu. Yeredi, matauna totai valu Gedori, Ebera, matauna totai valu Soko, e Yekutieli, matauna totai valu Sanowa.

19 Odia ivaiya minana Naam luleta. Matausina tubusia tokitetila dilayu dala, dilatala Gam dalela; madalana eisisuaisi ovalu Keila, e dilayuwela Maakati dalela eisisuaisi ovalu Esitemowa.

20 Simoni litula taivasi. Aminoni, Rina, Benanani, deli Tiloni.

Isi litula taiyu. Soweti sola Benisoweta.

Sela dalela

21 Sela matauna taitala Yuda latula. E odalela mimilisi tovakaveka isisu, makawala Eri, matauna totai valu Leka; Lada, matauna totai valu Maresa; e dalesi toyoudilesi karekwa, si valu Beta Asibeya; 22 tuvaila Yokim deli tomotela valu Koseba; e Yowasi sola Sarapi, matausina ivaisi vilesi Mowabi e oluvi imilivalusi mapilana Bedeliem. (Gulogula makwaisina metoya tommoyabogwa.) 23 Matausina guyau la towotetila towaisi kulia leisisuaisi ovalu mavilousina Netaim deli Gedera.

Simioni dalela

24 Simioni litula tailima. Nemweli, Yamini, Yaribi, Sera, deli Sauli. 25 Sauli latula Salum, e tabula Mibisam, e tabula tubuyuwela yagala Misima. 26 E metoya baisa Misima madilana bitetila baisa Ammweli, bimakaia Sakura deli Simei. 27 Simei litula kasi bawa tailuwotala tailima taitala tauwau, e nalima natana vivila, mitaga veyala gala wala litusia bidubadu, mapaila Simioni dalela gala wala idalasi sainela makawala Yuda dalela kala bidugaga.

28 Mavilousina si valu Simioni dalela leisisuaisi eiuvalutu leima ola tuta guyau Debida. Biasiba, Molada, Asarisuwali, * 29 Bilia, Esem, Toladi, 30 Betuweli, Oma, Sikilagi, 31 Beti Makaboti, Asarisusim, Betibiri, deli Saaraim. 32 Matausina isisuaisi olumoulela kwailima valu tuvaila. Etam, Aini, Rimoni, Tokeni, deli Asani, 33 deli mavilousina opapala eitavinaisi eitapataisi, eiuvalutu eila itobu Bealati mapilana okwaibwagayouya. Baisa makawala livalesi matausina leiginaisi paila dalesi deli paila valu mavilousina leisisikaisi.

34-38 Tauwau matausina dala tommoyela yagasi makawala.

Mesobabi, Yamileki, Yosa, matauna Amasaia latula, Yoweli,

Yeu (matauna Yosibia latula, Yosibaia matauna Seraia latula, e Seraia matauna Asieli latula),

Eliowenai, Yaakoba, Yesowaia, Asaia, Adieli, Yesimieli, Benaia,

Sisa (matauna Sipi latula, Sipi matauna Aloni latula, matauna odalesi Yedaia, Simri deli Semaia).

Paila bogwa saina dalesi eiunigeyaisi, 39 matausina isipitalaisi valu mapilana opilikwaibwaga ila katitaikinela valu Gerara, matausina biuvakamsi si sipi mapilana opilibomatula itayatila valu makwaina eititoki. 40 Matausina ibanaisi bidubadu kubilela mnumonu semitamata okabayatila saina vakaigaga baisa goli kaboluvapela gala kwaitala kabokokola. E omitibogwa mina Am eimilivalusi baisa.

41 Ola tuta Guyau Esekaia matauna guyoula Yuda, tomota yagasi walakaiwa ilosi Gerara e ikodidaimisi si bwala deli si buliyoyova matausina tomotala mavilouna. Matausina ibokavilaisi tomotala e isikaisiga mavilouna ivigakaisi si valu tatousi paila uula saina bidubadu mnumonu semitamata paila si sipi bikamkwamsi. 42 Budotala Simioni dalela kasi bawa tailakatulima tomota isuwaisi opilibomatu ilosi Edom. Matausina Isi litula ikugwaiyaisi mabudona, yagasi Pelatia, Nearia, Repaia, deli Usieli. 43 Metoya baisa matausina ikatumataisi mina Amaleki kesala tommomova e isikaisiga valu omitibogwa leima lagaila.

5

Rubeni dalela

1 Matausina Rubeni dalela, Yekobe litula molitomoya. (Matauna imisii natana tamala la ula eivigaki makawala la kwava, e baisa uula matauna ikitumou molitomoya la koni, e oluvi eisakaisi makwaina molitomoya la koni baisa Yosepa. * 2 Mitaga Yuda dalela, saina itomgwaga odubasi dala madilasina mapaila ikaloubusi taitala tokaraiwaga metoya dala madilana paila dalela Isireli komwaidona.) * 3 Rubeni matauna Yekobe la kuluta litula taivasi. Anoki, Palu, Esironi, deli Kami.

4-6 Madilasina dalela Yoweli tubwa tubotala tubotala. Semaia, Gogi, Simei, Maika, Reaya, Beali, deli Bierai. E guyoula Asiria, matauna Tigilati Pilesa, ikatupipi Bierai, matauna tokugwala dala, e matauna ilau. *

7 E veisia eiginaisi livalesi e itakasaisi tommoyela olumoulela Rubeni dalela. Yeieli, Sekaraia, 8 deli Bela, matauna Asasa latula e Sema tabula metoya odalela Yoweli. Dala madalana isisuaisi Aroera e olumoulela kabokaraiwaga makwaina metoya opiliyavata bila Nebo deli Beali Meoni. 9 Matausina si bulutuvalu saina yuwoveka ovalu mapilana Giliadi, mapaila iyoulisi valu mapilana opilibomatu makawala viloupakala eikalititaili eiuvalutu eila itobu Waya Yupereiti.

10 Ola tuta guyau Saulo Rubeni dalela ikabiliasi mina Agiri ikatumataisi matausina e iyoulisi si valu mapilana opilibomatula Giliadi.

Gada dalela

11 Matausina Gada dalela isisuaisi opiliyavata katitaikina Rubeni la kabokaraiwaga oviluwela Basani e iuvalutu goli ila Saleka mapilana opilibomatu. 12 Yoweli tabula vilitomoya, Sapam tabula eisakaili e Yanai sola Sapati tubusia kala vigimkoila olopola Basani. 13 E kesala mabudona isisuaisi olopola madilasina dilalima dilayu yagasi Maikeli, Mesulam, Siba, Yorai Yakani, Siya deli Eba. 14 Matausina Abiaili dalela matauna Uri latula, tubula tommoyabogwa yagasi. Abiaili, Uri, Yarowa, Giliadi, Maikeli, Yesisai, Yado, Busa. 15 Ai matauna Abidieli latula Guni tabula, matauna dala madilasina tomoyela. 16 Komwaidosi matausina eisisuaisi ovalu mapilasina Basani deli Giliadi, ovalu mavilousina deli goli okubilela mnumonu semitamata mapilana Saroni. 17 (Giniginila livalesi matausina ikatubaiasasi ola tuta guyau Yotam guyoula Yuda deli guyau Yeroboam guyoula Isireli.)

Si tokabilia dala madilasina opilibomatu

18 Odalesi Rubeni, Gada, deli Manasa opilibomatu si tokabilia matausina kasi bawa 44,760 tokwabilia matausina ipapeulasi uvagila vayoula, kema, deli kaiyala. 19 Matausina ilosi ikabiliasi mina Agiri dalesi Yeturi, Napisa, deli Nodabi. 20 E matausina si dubumi isailisi baisa Yaubada e inigadasi paila pilasi baisa matauna, e Yaubada imapu si nigada e ivigaki matausina itomgwagasi odubasi mina Agari deli matausina availa availa ipilasaisi. 21 E matausina ivayoulisi tilaula si kameli kala bawa 50,000, sipi 250,000, ase 2,000, deli ikatupipaisi tilaula kasi bawa 100,000. 22 E matausina ikatumataisi tilaula saina bidugaga paila uula kabilia makwaina baisa Yaubada nanola. Bogwa leiwokuva matausina ilosi isikaisi valu mavilouna tatoula wala tilaula bimaisi bikatupipaisi matausina.

Tomotala Manasa mapilana opilibomatu

23 Tomotala Manasa mapilana opilibomatu isipitalaisi valu mapilana oviluwela Basani isuwa opiliyavata iuvalutu wala ila mapilana Beali Emoni, Seniri, deli wa Koya Emoni, e si tomota saina idalasi sainela. 24 Matausina kasi tommoya dala madilasina. Eperi, Isi, Elieli, Asirieli, Yeremaia, Odavia, deli Yadieli. Matausina komwaidosi wala matala gidageda, deli kasi nikoli saina peula paila tommoyala dala madalasina.

Dala madalasina opilibomatu ikatupipaisi

25 Mitaga tomota ikowolovasi baisa tubusia si Yaubada e isilavaisi matauna paila bitapwarorusi baisa boda mabudosina si yaubada minasina tokolu mabudosina goli Yaubada leibokavili leisunapulasi metoya valu mapilana. 26 Mapaila Yaubada ivigaki giyouveka Puli guyoula Asiria (matauna tuvaila idokaisi Tigilati Pilesa) iyouli si valu. Matauna ikatupipi Rubeni, Gada, deli Manasa opilibomatu dalesi e isaili matausina bisivagasisi mapilana Ala, Abora, Ara, deli opapala Waya Gosana. *

6

Tolula tovakaveka dalesi

1 Libai litula tauwau taitolu. Gerisoni, Kowati, deli Merari.

2 Kowati litula tauwau taivasi. Amram, Isa, Ebironi, deli Usieli.

3 Amram litula tauwau taiyu. Eroni sola Mosese, e lusita yagala Miriam.

Eroni litula tauwau taivasi Nadaba, Abiu, Eleasa, deli Itama.

4 Eleasa dalela eikitetilasi tubwa tubotala tubotala baisa makawala. Peniasi, Abisuwa, 5 Buki, Usisi, 6 Seraia, Meraioti, 7 Amaria, Aituba, 8 Sadoki, Aimaasi, 9 Asaraia, Yowanani, 10 Asaraia (matauna eiuwotetila olumoulela Bwala Kwebumaboma makwaina guyau Solomoni eikaliaii olopola Yerusalem), 11 Amaria, Aituba, 12 Sadoki, Salum, 13 Ilikaia, Asaraia, 14 Seraia, Yeosadaki. 15 E guyau Nebukadinesa ikatupipi Yeosadaki ilau matauna deli goli tomotala Yuda deli Yerusalem makawala Guyau itugwali matausina bikatupipaisi bilauwaisi.

Mimilisi Libai dalesi ituwoli

16 Libai litula kasitaitolu Gerisoni, Kowati, deli Merari. * 17 Taitala taitala matausina iunaisi litusia. Gerisoni litula Libini sola Simei; 18 Kowati litula Amram, Isa, Ebironi, deli Usieli; 19 e Merari litula Mali sola Msi.

20 Komwaidona Gerisoni dalela metoya tubwa tubotala tubotala Libini, Yaata, Simma, 21 Yowa, Ido, Sera, Yeterai.

22 Madalasina dalela Kowati tubwa tubotala tubotala Aminadaba, Kora, Asiri, 23 Elikana, Ebiasapi, Asiri, 24 Taata, Urieli, Usaia, Sauli.

25 Elikana litula taiyu, Amasai sola Aimoti. 26 Madalasina Aimoti dalela tubwa tubotala tubotala. Elikana, Sopai, Naata, 27 Eliabi, Yerowami, Elikana.

28 Samwela litula taiyu Yoweli, matauna molitomoya, deli Abia molagwadi.

29 Madilasina dalela Merari tubwa tubotala tubotala. Mali, Libini, Simei, Usisai, 30 Simea, Agia, Asaia.

Tobutu wosi olumoulela Bwala Kwebumaboma

31 Baisa makawala guyau Debida leinagi tauwau matausina paila bikugwaiyaisi wosi okabotapwaroru olumoulela Yerusalem avai tuta Kabutu Didawogala eilauwaisi baisa. 32 Matausina taitala taitala isim la tuta paila biwotitali olumoulela Buliyoyova Kwebumaboma e igau oluvi guyau Solomoni bikaliai Bwala Kwebumaboma. 33 E matausina leiyamataisi koni makwaina leikitetilasi odalesi baisa makawala.

Odalela Kowati. Emani, matauna Yoweli latula, kasi tokugwa mabudona towosi budomatala. Matauna dalela leikitetila leima baisa Yekobe kala takasa makawala. Emani, Yoweli, Samwela, 34 Elikana, Yeroam, Elieli, Toa, 35 Supu, Elikana, Maata, Amasai, 36 Elikana, Yoweli, Asaraia, Sepanaia, 37 Taata, Asiri, Ebiasapi, Kora, 38 Isa, Kowati, Libai, Yekobe.

39 Asapi matauna tokugwala boda budoyuwela towosi. Matauna dalela eikitetila baisa Libai kala takasa makawala. Asapi, Berekia, Simea, 40 Maikeli, Baaseyai, Malikia, 41 Etini, Sera, Adaia, 42 Etani, Simma, Simei, Etini, 43 Yaata, Gerisoni, Libai.

44 Etani Merari dalela, matauna tokugwala budotolula towosi. Dalela eikitetila leima metoya baisa Libai baisa makawala. Etani, Kisi, Abidi, Maluku, 45 Asabia, Amasaia, Ilikaia, 46 Amsi, Bani, Semera, 47 Mali, Msi, Merari, Libai.

48 E kesala mina Libai si wotetila ituwoli ituwoli olopola si kabotapwaroru.

Eroni dalela

49 E Eroni deli dalela isakaisi si semakavi maiina saina simasimina deli igibukwaisi lula odabala kabogabulula. Baisa si koni matausina paila komwaidona wotitalela tapwaroru olumoulela matabudona Bomikikila Sainela deli lula makwaisina paila Yaubada bogwa biligaiwa si mitugaga mina Isireli. E matausina iuvagaisi wala vavagi komwaidona iwokuva, makawala Mosese, matauna Yaubada la towotetila leikatululuti matausina bivagaisi. 50 Baisa makawala kala takasa yagasi Eroni dalela. Eleasa, Peniasi, Abisuwa, 51 Buki, Usisi, Seraia, 52 Meraioti, Amaria, Aituba, 53 Sadoki, Aimaasi.

Si valu mina Libai

54 Valu makwaisina eisakaisi Eroni dalela kasi vilavila matausina Kowati tubula. Kwematala vilavila ikauwaisi isakaisi mina Libai. 55 Leisakaisi Ebironi mapilana oviluwela Yuda deli goli makubilasina mnumonu semitamata otalila. 56 Kubilela deli viluwela, bogwa leisakaisi Keleba kala vilavila matauna Yepunei latula. 57-59 Tuvaila valu makwaisina leisakaisi Eroni tubula kasi vilavila. Ebironi, makwaina viluwela kabokwala, Yatira, deli viluwela Libina, Esitemowa, Ileni, Debira, Asani, deli Beti Semesi, toyo makubilasina, kubilela mnumonu semitamata. 60 E mapilana oviluwela Beniamina leisakaisi viluwesi deli kubilesi mnumonu semitamata. Geba, Alemeti, Anatoti. E kala bawa valu kweluwotala kwaitolu paila komwaidona si dala bisikaisi. 61 Mapilana Manasa opilikwaibwaga kweluwotala valu eisakaisi Kowati dalela kesala komwaidona madilasina, paila dala dilatala dilatala.

62 E osi kabokaraiwaga Isaka, Asera, Napitalai deli Manasa opilibomatu mapilana Basani isakaisi si valu Gerisoni dalela kweluwotala kwaitolu paila dala dilatala dilatala. 63 E makawala wala osi kabokaraiwaga Rubeni, Gada, deli Sebuloni eisakaisi si valu Merari dalela kweluwotala kwaiyu paila dala dilatala dilatala. 64 E makawala tomotala Isireli isakaisi mina Libai si valu paila bisilaisi, deli goli viluwela mnumonu semitamata opapala valu mavilousina. 65 (E mavilousina si valu Yuda, Simioni, deli Beniamina eitakasaisi walakaiwa, deli wala eikauwaisi kasi vilavila metoya ikowobobutasi.)

66 Mimilisi Kowati dalela isakaisi si valu deli si kwabila mnumonu semitamata oviluwela mapilana Epereim. 67 Sekem, mapilana viluwela kabokwala mapilana Epereim wa koya, Gesera, 68 Yokimeyam, Betorona, 69 Aialoni, deli Gata Rimona. 70 E mapilana Manasa opilikwaibwaga isakaisi si valu mavilousina Aneri deli Bileam deli goli kubilesi mnumonu, semitamata opapasi.

71 Gerisoni dalela isakaisi si valu deli goli si kwabila kubilela mnumonu semitamata. Mapilana oviluwela Manasa opilibomatu, valu mavilousina makawala.

Golani olopola Basani, deli Asitaroti.

72 Oviluwela mapilana Isaka. Kedesi, Daberati, 73 Ramoti, deli Anem.

74 Oviluwela mapilana Asera mavilousina. Masali, Abidoni, 75 Ukoki, deli Reyobi.

76 Oviluwela mapilana Napitalai. Kedesi olumoulela Galili, Ammoni, deli Kiriataim.

77 E kesala komwaidona dalela Merari si valu leisakaisi mavilousina deli goli si kwabila kubilesi mnumonu semitamata opapasi.

Oviluwela mapilana Sebuloni. Rimono deli Teibo.

78 Oviluwela mapilana Rubeni, Waya Yoridani mapilana opilibomatu eilokaia Yeriko. Besera odubakaila, Yasa, 79 Kedemota, deli Mepaata.

80 Oviluwela mapilana Gada. Ramoti olumoulela Giliadi, Maanaim, 81 Esiboni, deli Yasa.

7

Isaka dalela

1 Isaka litula taivasi. Tola, Puwa, Yasuba, deli Simroni.

2 E Tola litula tailima taitala. Usisi, Repaia, Yerieli, Yamai, Ibisam, deli Semueli. Komwaidosi matausina tommoyela nunu kwaitala kwaitala metoya odalela Tola, deli matausina matala gidageda. Ola tuta Guyau Debida eiguguyau dala madalana kasi bawa 22,600.

3 Usisi latula taitala wala, yagala Isiraia. Isiraia litula taivasi Maikeli, Obedaia, Yoweli, deli Isia, komwaidosi wala dala tommoyela. 4 Matausina si kukova deli litusia saina wala bidugaga e odalesi titoulesi bogwa eiboda kasi bawa makawala 36,000 paila bikabiliasi okawakali.

5 E giniginila livalela komwaidona madalasina Isaka dalela kasi bawa tauwau mokwita 87,000 matausina goli eibudoki kabikabi okawakali.

Beniamina deli Dani dalesi

6 E Beniamina litula kasitaitolu. Bela, Bekeri, deli Yediaeli.

7 Bela litula kasitailima. Esiboni, Usisi, Usieli, Yerimoti, deli Iri. Matausina tommoyesi dala deli komwaidosi wala matala gidageda. Dalesi kasi bawa makawala 22,034 matausina ibudoki kabikabi okawakali.

8 Bekeri litula kasitailima kasitaivasi. Semira, Yowasi, Eliesa, Eliowenai, Omri, Yeremoti, Abia, Anatoti, deli Alemeti. 9 E giniginila livalela komwaidosi madilasina Beniamina deli Dani dalesi kasi bawa tauwau 20,200 matausina ibudoki kabikabi okawakali.

10 Yediaeli latula taitala wala yagala Bilani, e Bilani litula tailima taiyu. Yeusa, Beniamina, Eyuda, Kenaana, Setani, Tasisi, deli Aisaara. 11 Matausina tommoyesi dala e komwaidosi wala matala gidageda. Dalesi kasi bawa makawala 17,200 matausina ibudoki kabikabi okawakali. 12 Supim deli Upim tuvaila isisuaisi madilana wala.

Dani latula taitala wala yagala Usim.

Napitalai dalela

13 Napitalai litula taivasi. Yasieli, Guni, Yesera, deli Salum. (Matausina dalela minana Bilia.)

Manasa dalela

14 Manasa litula leiuni metoya baisa minana vilela Aramia la ula eivigaki makawala la kwava kasitaiyu Asirieli sola Makia. Makia latula Giliadi. 15 Makia matauna tobubula si veivai Upim sola Supim. Matauna luleta yagala Maaka. Makia taiyuwela latula yagala Selopeyadi, mitaga matauna litula vivilawokuva wala.

16 Minana Maaka, Makia la kwava, iuni litula taiyu, e ivabwaisi yagasi Peresa sola Seresa. Peresa litula taiyu, Ulam sola Rakem. 17 Ulam latula taitala yagala Bedani. Matausina komwaidosi Giliadi dalela, matauna Makia latula deli Manasa tabula.

18 Giliadi luleta Ammoleketi eiuni litula taitolu. Isodi, Abiesa, deli Mala. 19 (Semida litula taivasi. Aiani, Sekem, Liki, deli Aniam.)

Epereim dalela

20 Baisa matausina Epereim dalela metoya tubwa tubotala tubotala. Sutela, Beredi, Taata, Eleadai, Taata, 21 Sabadi, Sutela. Epereim litula Sutela e taiyu tuvaila yagasi Esa sola Eleada matausina ivigikonaisi biveilauwaisi si bulutuvalu mina Gata tolivalu e mina Gata ikatumataisi matausina. 22 E tumasi Epereim inigabubu yam bidubadu paila matausina, e veyala imaisi paila biyomwasalaisi nanola matauna. 23 Oluvi matauna imisiivau la kwava, e minana isuma e iuni latula tau. Matausina idokaisi yagala Beraia,c paila uula mwau makwaina eikaloubusi osi kaukweda.

24 Epereim natana latula vivila yagala Sira. Minana eibudi valu mavilousina Betorona Walakaiwa deli Betorona Otalawa, deli Useni Sira.

25 Epereim latula tuvaila taitala tau yagala Repa, matauna dalela kala takasa makawala Resepa, Tela, Taana, 26 Ladani, Amiuda, Elisama, 27 Nuni, Yosuwa.

28 E si kabokaraiwaga makatupouna leiyosisi deli leisikaisi ikoguliki Beteli deli valu mavilousina opapala, eisuwa opilibomatu ila itobu Naarana deli isuwa opilikwaibwaga ila itobu Gesera deli valu mavilousina opapala. Tuvaila ikoguliki mavilousina Sekem deli Aiya, deli valu mavilousina opapala.

29 Manasa dalela ikaraiwogaisi mavilousina Beta Sani, Taanaki, Megido, deli Dora, deli goli valu mavilousina opapala.

E dalela Yosepa matauna Yekobe latula isikaisi komwaidona mavilousina.

Asera dalela

30 Matausina Asera dalela. Matauna litula taivasi Imna, Isiva, Isivi, deli Beria; e lusita natana yagala Serai.

31 Beria litula taiyu Ebera sola Malikieli. (Malikieli matauna totai valu Birisaiti.)

32 Ebera litula taitolu. Yapileti, Somera, deli Otam; lusita natana yagala Suwa.

33 Yapileti litula taitolu. Pasaka, Bimali, deli Asivati.

34 Bodala yagala Somera litula taitolu. Roga, Yeuba, deli Aram.

35 Bodala taiyuwela molagwadi Otam litula taivasi. Sopai, Imna, Selesa, deli Amali.

36 Sopai dalela matausina Suwa, Anepa, Suwala, Beri, Imra, 37 Besera, Odi, Sama, Silisa, Itirani, deli Biera.

38 Yetera dalela Yepunei, Pisipa, deli Ara, 39 e Ula dalela. Arai, Anieli, deli Risia.

40 Komwaidosi matausina Asera dalela. Matausina dala tommoyela, deli matala gidageda matausina tokugwa isim kasi nikoli. Asera dalela matausina eibudoki bikabisi okawakali kasi bawa 26,000.

8

Beniamina dalela

1 E Beniamina litula kasitailima kala takasa baisa makawala molitomoya eila molagwadi matausina Bela, Asibeli, Aara, 2 Nowa, deli Rapa.

3 E Bela dalela Adara, Gera, Abiuda, 4 Abisuwa, Nemani, Aowa, 5 Gera, Sepupani, deli Uram.

6-7 Eyuda dalela Nemani, Aiya, deli Gera. Matausina tommoyesi si dala eisisuaisi ovalu Geba, mitaga kasi tilaula ibokavilaisi isunapulasi e igalasi ilosi ovalu Manaata. E Gera, matauna Usisa sola Aiuda tumasi ikugwai matausina ilau isiwaisi mapilana.

8-9 E Saaraim matauna nayu kala vaipaka Usim sola Baara. E igau isisu mapilana Mowabi, matauna ivaivau natana la kwava yagala Odesi e minana iuni litula tailima taiyu. Yobabi, Sibia, Mesa, Malikam, 10 Yeusi, Sakia, deli Mirima. Matauna litula komwaidosi wala tommoyesi si dala.

11 E matauna tuvaila litula taiyu minana kala vaipaka yagala Usim leiuni Abitubu sola Elipaali.

12 E Elipaali litula kasitaitolu Eba, Misam deli Semedi. Semedi matauna leibudi valu mavilousina Ono deli Lodi toyo goli mavilousina opapala.

Mina Beniamina matausina eisisuaisi Gata deli Aiyaloni

13 Beria sola Sema matausina tommoyesi dala madilasina leisisuaisi Aialoni e ibutugigayaisi tomota matausina tosibogwa Gata. 14 Beria dalela kasi bawa makawala Aiyo, Sasaki, Yeremoti, 15 Sebadaia, Aradi, Ederi, 16 Maikeli, Isipa, deli Yowa.

Mina Beniamina matausina eisisuaisi Yerusalem

17 Elipaali dalela kasi bawa makawala Sebadaia, Mesulam, Isiki, Ebera, 18 Isimerai, Isilia, deli Yobabi.

19 Simei dalela kasi bawa makawala Yakim, Sikiri, Sabidi, 20 Elienai, Siletai, Elieli, 21 Adaia, Beraia, deli Simirata.

22 Sasaki dalela kasi bawa makawala, Isipani, Eba, Elieli, 23 Abidoni, Sikiri, Anana, 24 Ananaia, Elam, Anitotia, 25 Ipideiya, deli Penueli.

26 Yeroam dalela kasi bawa makawala Samserai, Searia, Atalaia, 27 Yaaresia, Ilaitia, deli Sikiri.

28 Komwaidosi matausina tommoyela dalela omitibogwa e tubusia tuta baisa isisuaisi Yerusalem.

Mina Beniamina olumoulela Gibioni deli Yerusalem

29 Yeieli totai valu Gibioni e isiki mavilouna. Matauna la kwava yagala Maaka, 30 e matauna la kuluta yagala Abidoni. Matauna litula tuvaila yagasi Sura, Kisa, Beali, Nera, Nadaba, 31 Gedori, Aiyo, Sekera, 32 deli Mikiloti, matauna Simeya tamala. Matausina dalela isisuaisi Yerusalem katitaikinela mimilisi veisia metoya okasi kumila titoulesi.

Guyau Saulo dalela

33 Nera latula Kisa, e Kisa latula guyau Saulo. Saulo litula taivasi. Yonatani, Malikisuwa, Abinadaba, deli Esibeali. 34 Yonatani latula Meribeali; e Meribeali latula Maika.

35 Maika litula taivasi. Pitoni, Meleki, Tarea, deli Eyasi. 36 Eyasi latula Yeoyada e matauna Yeoyada litula taitolu. Alemeti, Asimaveta, deli Simri. Simri latula Mosa, 37 Mosa latula Binea, e Binea latula Rapai, e Rapai latula Eleasai, e Eleasai latula Aseli.

38 Aseli litula tailima taitala. Asirikam, Bokeru, Isimeili, Searia, Obedaia, deli Anana. 39 Aseli bodala yagala Eseki litula taitolu. Ulam, Yeusa, deli Elipeleti.

40 Ulam litula matausina pwataboda deli kasi tokwabi kaiyala. Matauna litula deli tubula kasi bawa lakatutala tailuwolima, komwaidosi matausina yagasi walakaiwa Beniamina wala dalela.

9

Tomota matausina ikaimilavausi metoya okatupipi

1 Komwaidona tomotala Isireli livalesi leitakasaisi dalela dalela livalesi bogwa leiginaisi osi buki Bukila Guyousi Isireli.

E tomotala Yuda leikatupipaisi leiwaisi mapilana Babiloni baisa ibanaisi kasi mipuki paila si mitugaga. 2 Mabudosina itomatalasi ikaimilavausi osi valu tatousi baisa mina Isireli, tolula, mina Libai deli Bwala Kwebumaboma towotitalela. * 3 E mina Yuda, dalesi Beniamina, Epereim, deli Manasa ilosi isilaisi Yerusalem.

4-6 E Yuda dalela eisisuaisi Yerusalem nunu kwaitala kwaitala kasi bawa lakatulima lakatutala kweluwolima kweluwovasi.

Yuda latula Peresi, e Peresi dalela tomoyela Utai matauna latula Amiuda e tabula Omri. E Utai tubula taiyu tuvaila Imri deli Bani.

E Yuda latula Sela dalela kasi tokugwa yagala Asaia, matauna deli tomoyela nunu makwaina.

E taitala tuvaila Yuda latula Serai dalela taitala yagala Yeueli matauna kasi tokugwa.

7-8 Tuvaila Beniamina dalela matausina eisisuaisi Yerusalem.

Salu matauna Mesulam latula, Mesulam matauna Odavia latula, e Odavia matauna Asenuwa latula

Ibineiya matauna Yeroam latula

Ela matauna Usisi latula Mikiri tabula

Mesulam matauna Sepatia latula, e Sepatia Reueli latula, Reueli matauna Ibinia latula.

9 E dala madilana eisisuaisi baisa nunu kasi bawa lakatulima lakatuvasi kweluwolima kwailima kwaitala. E komwaidona matausina yagasi eiginaisi walakaiwa matausina tommoyesi dala madalasina.

Tolula matausina leisisuaisi Yerusalem

10-12 Baisa tolula matausina leisisuaisi olopola Yerusalem.

Yedaia, Yeoyaribi, deli Yakini

Ilikaia latula Asaraia (matauna tokaraiwogala Bwala Kwebumaboma), e deli tubula Mesulam, Sadoki, Meraioti, deli Aituba

Adaia matauna Yeroam latula, e deli tubula Pasuru, sola Malikia

Maasai matauna Adieli latula, e tubula Yasera, Mesulam, Mesilemiti, deli Imera.

13 E tolula matausina tommoyela dala madalasina kasi bawa 1,760. Matausina tokabitutuki komwaidona paisewa olumoulela Bwala Kwebumaboma.

Mina Libai matausina eisisuaisi Yerusalem

14-16 Baisa yagasi matausina mina Libai eisisuaisi Yerusalem.

Semaia matauna Asubi latula, matauna tabula Asirikam sola Asabia odalela Merari

Bakibaka, Eresa, deli Galali

Matania matauna Mika latula, tubula Sikiri sola Asapi

Obedaia matauna Semaia latula, tubula Galali sola Yedutuni

Berekia, matauna Asa latula e Elikana tubula, matauna eisisu olopola kabokaraiwagela mapilana valu Netopa.

Toyamatesi Bwala Kwebumaboma isisuaisi Yerusalem

17 Baisa makawala toyamatesi Bwala Kwebumaboma isisuaisi Yerusalem. Salum, Akubi, Talimoni, deli Aimani. Salum matauna kasi tokugwa. 18 Omitibogwa leima tuta matutona dala madilasina toyamatesi kabosusuvi mapilana opilibomatu biloula Guyau ola Kapisila. Tuta omitibogwa matausina toyamatesi kalapisila bilokaia mina Libai si valu.

19 Salum matauna Kore latula e tabula Ebiasapi, deli sala odalela Kora, matausina si koni toyamatesi kabosusuvi biloula omatala Guyau la Buliyoyova, makawala tubusia tuta omitibogwa leivigakaisi avai tuta matausina eiyamataisi Guyau la kabosikaiwa. 20 E Peniasi matauna Eleasa latula matauna omitibogwa kasi tokaraiwaga. Wa! Ibodi Guyau bimitukwaii matauna.

21 Meselemia latula Sekaraia matauna tuvaila taitala toyamatela kalapisilela Guyau la Buliyoyova.

22 E kasi bawa komwaidona lakatuyu tailuwotala taiyu leinagaisi paila toyamatesi kalapisila deli kabosusuvi. Yagasi leiginaisi deli yagasi si valu ambaisa mesisikaisi. Baisa guyau Debida sola tovitoubobuta Samwela eisakaisi tubusia si koni paila wotetila makwaisina. 23 Matausina deli dalesi tuta baisa bisisetuwolaisi wala si wotetila kala yamata kalapisilela Bwala Kwebumaboma. 24 Kwaitala kalapisila ikoulakaiwa opiliyavata, kwaiyuwela opilibolimila, kwaitolula opilibomatu, kwaivasila opilikwaibwaga kalapisila, kwaitala kwaitala makwaisina isim toyamatesi. 25 Toyamata matausina kasi topilasi veisia wala eisisuaisi ovalu mavilousina katitaikina e taitala taitala matausina la tuta biyamata sivatala olopola kwailima kwaiyu yam. 26 Taivasi matausina mina Libai toyamata kasi tokaraiwaga e isim kasi pakula wotetila makwaina. Matausina si koni tuvaila biyamatasi matabudosina eikalitulaisi wa Bwala Kwebumaboma deli goli guguwala komwaidona olumoulela matabudosina. 27 Matausina si bwala katitaikinela Bwala Kwebumaboma, baisa si koni paila biyamataisi deli biulaimsi kalapisila kaukwau kwaitala kwaitala.

Mimilisi mina Libai tuvaila

28 Mimilisi mina Libai si koni biyamataisi guguwa makwaisina leiuwotetilasi otutala tapwaroru. Tuta komwaidona bisunupuloiyaisi makwaisina bikalawaisi e avai tuta bikaimilivauwaisi bikalauvauwaisi tuvaila. 29 Mimilisi tuvaila isim si koni biyamataisi guguwa kwebumaboma, deli goli pwarawa, waini, olibe bulamila, guguwala lula maiina simasimina deli vana. 30 Mitaga paila vana kala kenevigoli baisa tolula wala si paisewa.

31 Taitala guma Libai yagala Matitia, matauna Salum la kuluta, odalela Kora, matauna kala karaiwaga bikikatubaiasa semakavi kweminumenu. 32 E tomota metoya Kowati odalela si paisewa bikikatubaiasasi kaula kwebumaboma paila Bwala Kwebumaboma Sabate kwaitala kwaitala.

33 Mimilisi Libai dalela si paisewa paila biusiwosisi wosila Bwala Kwebumaboma. E dala madalasina tommoyela isigagasi olumoulela matabudosina wa Bwala Kwebumaboma e gala itoyemwa si paisewa paila uula kasi dou paila biwotetilasi avai kala kalu wa yam, deli bogi.

34 Tauwau matausina yagasi isisu walakaiwa tommoyela dala Libai, makawala leikitetilasi metoya otubusia. Matausina goli tokugwa tuta komwaidona leisisuaisi olumoulela Yerusalem.

Guyau Saulo tubula tommoyabogwa deli dalela

(1 Lil 8.29-38)

35 Yeieli totai valu Gibioni e isiki mavilouna. Matauna la kwava yagala Maaka. 36 Matauna la kuluta tau yagala Abidoni, e litula tuvaila yagasi Sura, Kisa, Beali, Nera, Nadaba, 37 Gedori, Aiyo, Sekaraia, deli Mikiloti, 38 matauna Simeya tamala. Matausina dalela isisuaisi Yerusalem katitaikinela mimilisi veisia metoya okasi kumila titoulesi.

39 Nera latula Kisa, e Kisa latula Saulo. E Saulo litula taivasi. Yonatani, Malikisuwa, Abinadaba, deli Esibeali. 40 Yonatani latula Meribeali, e Meribeali latula Maika. 41 Maika litula taivasi. Pitoni, Meleki, Tarea, deli Eyasi. 42 Eyasi latula Yara, matauna litula taitolu. Alemeti, Asimaveta, deli Simri. E Simri latula Mosa, 43 e Mosa latula Binea, Binea latula Repaia, Repaia latula Eleasai, e Eleasai latula Aseli.

44 Aseli litula tailima taitala. Asirikam, Bokeru, Isimeili, Searia, Obedaia, deli Anana.

10

Guyau Saulo la kaliga

(1 Sml 31.1-13)

1 E mina Pilisitia bogwa ikabiliasi deli mina Isireli mapilana Koya Gilibowa. Bidubadu mina Isireli ikaligasi baisa, e mesinaku matausina kesala deli Saulo toyo litula ibutusi. 2 Mitaga mina Pilisitia iyosisi matausina ikatumataisi wala kasitaitolu litula Saulo, matausina Yonatani, Abinadaba, e deli Malikisuwa. 3 E kabilia makwaina saina kwaimwau ivabodaisi Saulo e tilaula bogwa ibasaisi matauna okaiyala e kala kaiyala kaimigaga. 4 E Saulo iluki matauna totubovau tokeula la guguwa kabilia kawala, “Mwa! Kukwau m kwaiyala kukwatumataigu, e taga mina Pilisitia matausina goli gala inikolaisi Yaubada biyosokanaigusi.” Mitaga matauna totubovau saina kala kokola sainela mwada bivagi makawala. Mapaila Saulo ikau titoulela la kaiyala ikatumati titoulela. 5 E matauna totubovau eigisi Saulo eikaliga, e mapaila ivagi makawala, ikau la kaiyala ikulomi wala titoulela e kasitaiyu wala ikaligasi. 6 E baisa makawala Saulo deli litula kasitaitolu si kaliga. Baisa eitobu Saulo dalela gala taitala tuvaila iguyau. 7 Avai tuta mina Isireli eisisuaisi mapilana Itayatilela Yesireeli ilagaisi mina Isireli tokabilia bogwa eibutusi e Saulo deli litula bogwa eikaligasi, matausina isilavaisi si valu e eikau kaikesi eisakaulasi. E mina Pilisitia iyoulisi e isikaisi mavilousina.

8 E avai tuta yamla kabilia bogwa leiwokuva, mina Pilisitia ilosi mwada biveilausi kasi katubaiasa tomata, e matausina ibanaisi Saulo deli litula kasitaitolu uwosi wa Koya Gilibowa. 9 Matausina ikapitunaisi Saulo kaiyola deli ivililaisi tabodala wowola, e iwitalaisi touwata deli goli makwaisina e ilauwaisi komwaidona viluwela Pilisitia, mwada bilukwaisi bulogala bwaina baisa si tokolu deli si tomota. 10 E oluvi matausina isailisi Saulo la guguwa kabilia olumoulela kwaitala si bwala kwebumaboma e ilasoyasi pwanetala olumoulela la bwala kwebumaboma si yaubada Dagoni. 11 E avai tuta mina Yabesi mapilana Giliadi ilagaisi avaka mina Pilisitia eivagaisi baisa Saulo, 12 e mapaila tokwabilia matausina pwataboda itokaiasi ikatuwakedasi ilosi ivabwaisi uwosi Saulo deli litula ikauwaisi uwosi ilauwaisi Yabesi. E matausina ibakwaisi osikowala kaitala yawa, e matausina ipusoposumasi kwailima kwaiyu yam.

13 Saulo leikaliga paila uula matauna gala ikamiabi Guyau. E matauna ikoulovi Guyau la karaiwaga, matauna inevi kabopilasi metoya baisa bilomasi tokwaliga, * 14 mitaga kaimapula ipaiki bikatupoi baisa Guyau. Mapaila Guyau ikatumati matauna e kabokaraiwaga bisupeili bisaiki Debida matauna Yese latula.

11

Debida guyoula Isireli deli Yuda

(2 Sml 5.1-10)

1 Komwaidona mina Isireli imakaiasi Debida mapilana Ebironi e ilukwaisi kawasi, “Yakamaisi dalem titoulem. 2 Wa tuta leim, igau goli Saulo ma guyausi, mitaga yoku kukugwai mina Isireli okabilia, e Guyau m Yaubada ilivala biga katotila baisa yoku kidamwa bukukugwai la tomota e deli bukuguyoi matausina.” 3 Mapaila komwaidosi tokugwala imakaiasi Guyau Debida mapilana Ebironi. Matauna ivagi vasosu kwebumaboma deli matausina e ivaputumaisi matauna, e matauna iguyau baisa mina Isireli, makawala wala avaka Guyau la biga katotila metoya baisa Samwela.

4 E Guyau Debida deli komwaidona mina Isireli ilosi bikabiliasi Yerusalem. Mavilouna wa tuta matutona idokaisi Yebusi, e mina Yebusi, matausina goli tosibogwa mapilana, igau wala leisisuaisi baisa. * 5 Mina Yebusi ilukwaisi Debida mwada matauna gala wala gagabila bisuvi osi valu, mitaga Debida iyouli si kabokwala Saiyoni e oluvi idokaisi mavilouna yagala Debida la Vilouveka. 6 Debida leikaibiga kawala, “Avai tau bikatumatibogwi taitala guma Yebusi bavigaki matauna kumatoula paila tokabilia!” Yowabi, matauna Seruya latula, ikugwai tokabilia e ivigaki matauna kumatoula. 7 E paila uula Debida ila isiki mavilouna, e mauula idokaisi mavilouna Debida la Vilouveka. 8 Matauna ikaliivau mavilouna, ivitouula makatupona opilibomatu ambaisa tosibogwa eikaliuwaisi osilibusila koya, e Yowabi ikaliivau kesala mavilouna. 9 E Debida ipapeula tuta komwaidona, paila uula Guyau Topeuligaga deli matauna.

Debida la tokabilia pwataboda

(2 Sml 23.8-30)

10 Baisa makawala yagasi Debida la tokabilia kumatoula. Deli goli komwaidona tomotala Isireli, matausina ipilasaisi matauna e ivigakaisi imilaguyau makawala Guyau la biga katotila, tuvaila ivigakaisi la kabokaraiwaga ipeula.

11 E eikalumatala wala Yasobeyam odalela Akimona, kasi tokugwa oluwalaisi mabudona idokaisi Kasitaitolu. Matauna deli la kaiyala ikabilia deli kala tilaula kasi bawa lakatutolu e ikatumati komwaidosi okawakali. 12 Taiyuwela kumatoula oluwalaisi mabudona Kasitaitolu Eleasa, matauna Dodo latula odalela Awo. 13 Matauna ipilasi Debida ikabilia deli mina Pilisitia okawakali mapilana Pasi Damim. Tuta matutona isisu olopola kwaitala bigulela bali e mina Isireli ikau kaikesi mwada bisakaulasi, 14 mapaila matauna deli la tokabilia iwayaisi wala kailolasi oluwalela bagula e ikabiliaisi mina Pilisitia. E Guyau ivigaki itomgagasi.

15 Kwaitala yam taitolu metoya tailuwotolu matausina ikugwaiaisi tokabilia ilosi kwaitala raibwaga ambaisa Debida leisibogwa katitaikinela wa lagi Adulam, e baisa budotala mina Pilisitia ibudaisi si kabeikau oItayatila Repaim. 16 Wa tuta matutona Debida isisu okabala kwaipeula wa koya kwaitala, e budotala mina Pilisitia eiyoulisi Bedeliem. 17 E Debida saina ibulokatuuwoli e kawala, “Magigu sainela kidamwa availa bigoli sitana agu sopi metoya outuwotu makwaina opapala kalapisilela Bedeliem!” 18 E kasitaitolu matausina tokabilia dabala si wota isugigaiyaisi mina Pilisitia si kabeikau e igolaisi sitana sopi metoya outuwotu makwaina e imiakaisi Debida. Mitaga matauna ipaiki gala wala bimom; kaimapula wala iligabu sopi baisa ivigaki semakavi baisa Guyau 19 e ikaibiga kawala, “Wa! Gala wala ibodi bamom baisa sopi! Kidamwa bamom baisa makawala bogwa bamom buyavisi tauwau matausina ikasalaisi si momova!” Mapaila ipaiki gala magila bimom sopi baisa. Baisa makawala si togaga leiyomitalaisi matausina taitolu tokabilia pwataboda.

20 E Abisai matauna Yowabi bodala matauna kasi tokugwa mabudona Kasitailuwotolu Dabala Si Wota. Matauna ikikabilia deli la kaiyala e ikatumati lakatutolu tauwau, e baisa ivigaki matauna kumatoula oluwalaisi mabudona Kasitailuwotolu Dabala Si Wota. 21 Matauna saina wala itomgwaga oluwalaisi mabudona Kasitailuwotolu e ivagi kasi tokugwa, mitaga la kabikabi gala wala isakaila mabudona Kasitaitolu.

22 E Benaia matauna Yeoyada latula tolela Kabisili matauna taitala dabala wota. Matauna bidubadu vavagi eiuvagi deli wala la tuvaluwa, makawala tuta matutona matauna ikatumati taiyu mina Mowabi si kumatoula. Okwaitala okweluvala tuta saina sibula matauna ibusi ila olumoulela kwaitala kasi nobwala laiyoni e ikatumati natana minasina. 23 Matauna tuvaila ikatumati taitala saina tovakaigaga tolela Itipita. Matauna kala woloula ikalisau uvatala, e la kaiyala saina kaiwonaku sainela oyamala wala iyosi. Benaia ikau la puluta iwaiya matauna, e ilebu guma Itipita la kaiyala titoulela iyosi e ibasi matauna metoya makaina. 24 Baisa makawala Benaia la togaga eiyomitali, matauna taitala oluwalela mabudona Kasitailuwotolu. 25 Matauna itokesa wala oluwalaisi mabudona Kasitailuwotolu, mitaga gala wala isakaila mabudona Kasitaitolu. E Debida ivigaki matauna kasi tokugwa komwaidona kala toyamata.

26-47 Matausina goli deli tokabilia saina topapeula yagasi makawala.

Asaeli matauna Yowabi bodala

Elanani matauna Dodo latula tolela Bedeliem

Sammoti tolela Aroda

Elesi tolela Peleti

Ira matauna Ikesi latula tolela Tekowa

Abiesa tolela Anatoti

Sibekai tolela Usa

Ilai tolela Awo

Maarai tolela Netopa

Eledi matauna Baana latula tolela Netopa

Itai matauna Ribai latula tolela Gibia mapilana Beniamina

Benaia tolela Piratoni

Urai tolela Gaasa oitayatila

Abieli tolela Abai

Asimaveta tolela Baurum

Eliaba tolela Saaliboni

Asem tolela Gisoni

Yonatani matauna Sagi latula tolela Arara

Aiyam matauna Sakara latula tolela Arara

Elipala matauna Ura latula

Epera tolela Mekera

Aiya tolela Peloni

Esiro tolela Kamela

Naarai matauna Esibai latula

Yoweli bodala Netani

Mibari matauna Agiri latula

Seleki tolela Amoni

Naarai tolela Biaroti, matauna Yowabi la guguwa kabilia tokeula

Ira deli Gareba tolesi Yatira

Uraia guma Itai

Sabadi matauna Alai latula

Adina matauna Sisa latula (matauna kasi tokugwa Rubeni dalela, deli ikugwai la boda titoulela budotala tailuwotolu)

Anana matauna Maaka latula

Yosapati tolela Mitani

Usia tolela Asitera

Samma sola Yeieli, matausina Otam litula, tolesi Aroera

Yediaeli sola Yowa matausina Simri litula, tolesi Tisa

Elieli tolela Maava

Yeribai sola Yosavia, matausina Elinaam litula

Itima tolela Mowabi

Eleili, Obedi, deli Yaasieli tolesi Soba.

12

Debida kala tobwakuli budomatala Beniamina odalela

1 Debida isisu ovalu Sikilagi, mapilana goli mwada bisipepuni metoya guyau Saulo. Mapilana goli bidubadu tokabilia tokabitam deli isim kasi dubumi ilokaiasi matauna iwakaisi si boda kwaitala, 2 komwaidona matausina odalela Beniamina madalana goli Saulo dalela. Matausina kasi tolova kaiyala deli peu bilovasi, e kakata kaina kikiwama biluvalovasi wala. 3-7 Aiesa sola Yowasi, matausina litula Semaa tolela Gibia ikikaraiwogaisi mabudona.

Tokabilia yagasi makawala.

Yesieli sola Peleti matausina Asimaveta litula

Beraka sola Yeu tolesi Anatoti

Isimaia tolela Gibioni, matauna tokabilia kumatoula deli taitala tokugwa oluwalaisi mabudona Kasitailuwotolu

Yeremaia, Yaasieli, Yowaninani, deli Yosabada tolesi Gedera

Elusai, Yerimoti, Bealaia, Semaraia, deli Sepatia tolesi Aripi

Elikana, Isia, Asareli, Yowesera, deli Yasobim, odalela Kora

Yowela deli Sebadaia, matausina Yeroam litula, tolela Gedori.

Debida kala tobwakuli metoya odalela Gada

8 Baisa makawala yagasi matausina tokabilia dabala wota, saina tokabitam metoya odalela Gada matausina eitokailasi Debida la tokabilia tutala igau leisisuaisi mapilana kabokwala oviloupakala. Komwaidosi matausina kasi tokwabi vayoula deli kaiyala kala luvalova e si gasisi kala gigisa makawala laiyoni la gasisi deli si kaisakaula saina gigibula makawala diya la kaisakaula kala gigibula odabala koya. 9-13 Matausina kabasi leitakasasi tovakaveka eila watanawa, baisa makawala. Esa, Obedaia, Eliabi, Misimana, Yeremaia, Atai, Elieli, Yowanani, Elisabadi, Yeremaia, deli Makabanai.

14 Mimilisi tauwau metoya odalela Gada matausina saina tovakaveka ikugwaiyaisi tokabilia lakatuluwotala, mimilisi tuvaila eisakaili matausina kasi tokugwa lakatutala. 15 E kwaitala taitu olopola tubukona namatala e tuta makwaina sopi eititayelu ikatukuluvi papala Waya Yoridani, e wa tuta matutona matausina iluvipeilisi wala waya e ibokavilaisi tomota leisisuaisi oitayatilela waya mapilasina opilibomatu deli opilikwaibwaga.

Tobwakuli metoya odalesi Beniamina deli Yuda

16 Kwaitala tuta budotala tauwau metoya odalesi Beniamina deli Yuda ilosi ambaisa Debida mesisiki. 17 Debida ilokaia ibodi matausina e iluki kawala, “Tauwau, kidamwa lokumaisi paila bitakalubailasi e bukupilasaimaisi, ibodi bukumaisi baisa. E bukutokailaimasi! Mitaga kidamwa paila bukukwasalaigusi baisa agu tilaula, ilagoli yeigu gala avigikoni mwada bayogagaimi, e ka, tubudoiasi si Yaubada bogwa binikoli baisa e matauna bimipukwaimi.”

18 E Yaubada la baloma isikaili taitala matausina, yagala Amasai, matauna makateki leimila kumatoula oluwalaisi mabudona Kasitailuwotolu. E matauna idou kawala,

“Debida Yese latula, yakamaisi om boda!

Yoku deli matausina availa availa eipilasaimsi bukutomgwagasi!

Yaubada deli yokomi.”

Debida ibigibwaili matausina e ivigaki la tokabilia kasi tokugwa.

Tobwakuli metoya odalela Manasa

19 Mimilisi tokabilia metoya odalela Manasa ilokaiasi Debida ola boda avai tuta matauna eikatudelisi deli mina Pilisitia, bilosi ikabiliasi deli guyau Saulo. Mitaga matauna gala ipilasi mina Pilisitia, paila si gweguya ikokolasi idokaisi mwada matauna bisinapu matausina bilau baisa la guyau tobogwa Saulo, mapaila iwitalaisi matauna ikaimilavau Sikilagi. 20 E baisa makawala tokabilia yagasi metoya Manasa odalela eilokaiasi Debida ola boda avai tuta matauna eikaimilavau. Adanaa, Yosabada, Yediaeli, Maikeli, Yosabada, Eliu deli Siletai. E omitibogwa osi valu Manasa matausina isisuaisi si kumatoula tokabilia mabudosina kasi bawa lakatuluwotala tauwau. 21 Matausina iwotitalaisi Debida makawala kumatoula odubasi tokabilia, paila wala matausina dabala wota. Oluvi matausina imila kumatoulasi oluwalaisi Isireli tokabilia. 22 Yam kwaitala kwaitala touwovau tauwau ikatumkulovaisi Debida kala boda, e la tokabilia saina nanakwa ibudoveka.

Debida la tokabilia kasi bawa

23-37 Tuta matutona Debida leisisu mapilana Ebironi, bidubadu tokabilia matausina bogwa eibodi bikabisi okawakali iwakaisi boda kwaitala deli latokabilia paila bivigakaisi matauna biguyau kaimapula Saulo, makawala Guyau eikatotila. Kasi bawa baisa makawala.

Yuda dalela. 6,800 si vayoula deli si kaiyala oyumasi wala

Simioni dalela. 7,100 matausina kikiboda

Libai dalela. 4,600

Yeoyada kala tobwakuli odalela Eroni. 3,700

Sadoki matauna matala gidageda. vaiyola tailuwoyu taiyu dabala wota

Beniamina odalela (baisa Saulo dalela tatoula). 3,000 (mebawa tomotala Beniamina eikamiabaisi Saulo)

Epereim dalela. 20,800 pwataboda odalesi titoulesi

Manasa Opilikwaibwaga. 18,000 inagaisi bilosi bivigakaisi Debida biguyau

Isaka dalela. lakatuyu tokugwa, matausina ikugwaiyaisi tokabilia (tokugwa matausina inikolaisi avaka mina Isireli ibodi bivagaisi deli binagaisi tutala bwaina paila bivagaisi)

Sebuloni. 50,000 matausina tokamokwita isim kasi dubumi tolesi vilougaga kasi tokwabi guguwala kabilia

Napitalai. 1,000 tokugwa deli goli 37,000 si tokabilia matausina tokwabisi vayoula deli kaiyala

Dani. 28,600 tovabodesi keda

Asera. 40,000 tauwau tolesi vilougaga

E dala madilasina mapilana opilibomatu Waya Yoridani - Rubeni, Gada, deli Manasa opilibomatu. kasi bawa 120,000 tokabilia matausina kasi tokwabi guguwala kabilia.

38 Komwaidona matausina tokabilia ivitobwaisi ninasi ikatubaiasasi paila kabilia ilosi Ebironi, paila bivasanaisi Debida biguyoi Isireli viloumwaidona. E kesalaga komwaidosi tomotala Isireli ininatalasi mokwita makawala. 39 E matausina isisuaisi deli Debida iboda kwaitolu yam, e veisia wala ikamovaisi matausina. 40 E metoya obusibusila valu mapilana opiliyavata odalesi Isaka, Sebuloni, deli Napitalai tomota leimaisi imiakaisi wala si ase, kameli, wosa nakikekita, deli bulumakau ikedidagaisi otupwasi kaula - si pwarawa, si seuseu, si bali, si waini, deli olibe bulamila. Tuvaila matausina imaiyaisi bulumakau deli sipi paila bikatumataisi paila kasi gwaba. Komwaidona pilasi makwaisina iyomitali si mwasawa paila bulogala bikalukubali viloumwaidona Isireli.

13

Kabutu didawogala ikauwaisi metoya Kiriati Yearim

(2 Sml 6.1-11)

1 Guyau Debida ikaiyakusi deli komwaidona tokabilia tokugwala mabudosina lakatuluwotala tokabilia deli mabudosina lakatutala. 2 Oluvi matauna ikagai baisa mina Isireli komwaidona, ikaibiga kawala, “Kidamwa bukuvitoubwaisi mi nanamsa e kidamwa goli baisa Guyau da Yaubadasi nanola makawala, ibodi bitawitalaisi biga bilokaia sedaiasi opapadasi deli tolula toyo mina Libai osi valu, e bitalukwaisi bimaisi bitakougugulasi gulitinidesi baisa. 3 E oluvi bitalosi takauwaisi Guyau la Kabutu Didawogala, makwaina leipakaisi igau ola tuta Saulo eiguguyau.” 4 E tomota iyebwailisi nanamsa makwaina mapaila ikabwailisi.

5 Mapaila Debida ikoguguli mina Isireli metoya ovalu komwaidona, ivitouula okaligeila Itipita mapilana opilibolimila e ila makadana Amati Kadaula opiliyavata, kidamwa igagabila bikauwaisi Kabutu Didawogala metoya Kiriati Yearim bimaiyaisi Yerusalem. * 6 Debida deli la tomota ilosi ovalu Beali, mavilouna goli Kiriati Yearim, oviluwela Yuda, paila bikauwaisi Yaubada la Kabutu Didawogala, makwaisina kala ginigini yagala Guyau odabala minasina bubuli nammomova isim pinupanesi.* 7 Matausina isunupuloiyaisi Kabutu Didawogala metoya ola bwala Abinadaba e isailisi odabala kaitala waga kaibibiu kaivau. Usisai deli Aiyo ikuligaisi makaina, 8 e Debida deli komwaidona tomota ikikaiwosisi deli si mwasawa iyakawolaisi Yaubada. Matausina iwosisi deli iwawaisi guguwala makwaisina gita, kaisousau, sasani deli tauya.

9 Avai tuta leivakanasi makatupona okabotutula witi mapilana Kidoni, bulumakau minasina isilibeibeusi, e Usisai ikalakova ikikuloti Kabutu Didawogala. 10 E tuta makwaina Guyau igibuluwi Usisai e ikatumati matauna paila eiyosi Didawaga makwaina. Matauna ikaliga wala makatupona omatala Yaubada, 11 e mapaila valu makatupona eidokaisi yagala Peresi Usisaid metoya yam makwaina e leima lagaila. E Debida ikaleiya paila Guyau eimipuki Usisai metoya ola gibuluwa.

12 Oluvi Debida saina ikukoli Yaubada e ikaibiga kawala, “Wi, ammakawala bavigaki bakau balau Kabutu Didawogala tuta baisa?” 13 Mapaila Debida gala wala ikau ilau Yerusalem. Mitaga kaimapula wala isaiwa ola bwala taitala tau yagala Obedi Edom matauna tolela Gata. 14 E makwaina itotu wala baisa iboda natonu tubukona, e Guyau imitukwaii Obedi Edom toyo litula deli goli komwaidona avaka avaka la vavagi tatoula. *

14

Debida olopola Yerusalem

(2 Sml 5.11-16)

1 Guyoula Taia yagala Iram iwitali kwaitala boda baisa Debida paila bigigimwalasi youdila e deli bikatumapusi guguwa. Isaiki Debida makaisina kai kweisila paila youdila, e deli goli matausina tokabitam kaliai metoya dakuna deli metoya kai, kidamwa bikaliaiisi kwaitala ligisa. 2 E mapaila Debida itapuloki nanola paila Guyau bogwa eisaili matauna kidamwa biguyoi Isireli, e eivigaki la kabokaraiwaga biyouloveka, paila wala kasi bwaina la tomota.

3 E bogwa eisisu Yerusalem, matauna Debida ikatumkulovi la kukova e tuvaila iuni litula guduwovau tauwau deli vivila. 4 Litula eikaloubusisi mapilana Yerusalem yagasi Sammwa, Sobabi, Netani, Solomoni, 5 Iba, Elisuwa, Epeleti, 6 Noga, Nepegi, Yapia, 7 Elisama, Beeliada, Elipeleti.

Tomgwaga odubasi mina Pilisitia

(2 Sml 5.17-25)

8 Avai tuta mina Pilisitia inakaigalaisi Debida bogwa leivigakaisi eiguyoi viloumwaidona Isireli, e si tokabilia mina Pilisitia ilosi mwada bikatupipaisi matauna. Mapaila Debida ila bibodi matausina. 9 Mina Pilisitia iviloubusisi Itayatilela Repaim e ivitouulasi ikwayaisi valu. 10 Debida inigada baisa Yaubada kawala, “Ibodi bakabilii mina Pilisitia ke? Ki bogwa bukuvigakaigu batomgwaga?”

E Guyau ivitakauloki kawala, “Bwaina wala, kula kukwabilii! Yeigu bogwa bavigakaim bukutomgwaga!”

11 Mapaila Debida isugigai matausina mapilana Beali Perasim e ikalisau matausina. Matauna ikaibiga kawala, “Yaubada bogwa eivigakaigu basugigai tilaula si tokabilia makawala dadoya bititayelu.” Mapaila valu makatupona idokaisi Beali Perasim.e 12 Avai tuta mina Pilisitia leisakaulasi, matausina iligaiwaisi minasina si yaubada tokolu, e Debida ikaraiwaga bigabwaisi minasina.

13 Avai tuta mina Pilisitia ikaimilavausi oitayatila ivitouulasi ikwayaisi valu tuvaila. 14 E Debida tuvaila ikatupoi Yaubada, e ivitakauloki kawala, “Gala bukusugigai matausina metoya mapilana, mitaga kutavina kula kukwatubaiasa katitaikinela mapoulona kai paninita. 15 E avai tuta bukulagi luluwasi tokwabilia odogina kai makaisina, e kusugigai, paila yeigu bogwa balobogwa omatam paila batomgaga odubasi mina Pilisitia tokabilia.” 16 E Debida ivagi avaka Yaubada leikaraiwogi, mapaila matauna ibokavili mina Pilisitia metoya Gibioni iiyosi goli ilau Gesera. 17 E Debida bulogala ikaligiaki ambaisa ambaisa e Guyau ivigaki boda komwaidona ikukolaisi matauna.

15

Ikatubiasaisi Kabutu Didawogala bisupeilisi

1 Debida ikaliai mimilisi bwala paila titoulela olumoulela makatupona idokaisi Debida la Vilouveka. Matauna tuvaila ikatubiasi kwaitala kebila paila Yaubada la Kabutu Didawogala e ikatuvakai katuvala odabala makwaina. 2 Oluvi matauna ikaibiga kawala, “Kasimwaleta wala mina Libai ibodi bikeulasi Kabutu Didawogala, paila matausina Guyau leinagi si koni makwaina deli biwotitalaisi matauna tuta gala biwokuva.” * 3 Mapaila Debida idou komwaidona tomotala Isireli bisigugulasi olopola Yerusalem paila tuta matutona Kabutu Didawogala bimaiyaisi okabala matauna bogwa leikatubiasi. 4 Tuvaila matauna idou dalela Eroni deli mina Libai. 5 Metoya mina Libai odalela Kowati, Urieli leima, matauna kasi tomoya dala madilana kasi bawa lakatutala tailuwoyu; 6 e metoya odalela Merari, Asaia leima, matauna kasi tomoya kasi bawa lakatuyu tailuwoyu; 7 metoya odalela Gerisoni, Yoweli leima, matauna kasi tomoya kasi bawa lakatutala tailuwotolu; 8 metoya odalela Elisapani, Semaia leima, matauna kasi tomoya kasi bawa lakatuyu; 9 metoya odalela Ebironi, Elieli leima, matauna kasi tomoya kasi bawa tailuwolima tailuwotolu; 10 e deli metoya odalela Usieli, Aminadaba leima, matauna kasi tomoya kasi bawa lakatutala tailuwotala taiyu.

11 E Debida idou tolula isuvisi Sadoki deli Abiata deli goli mina Libai kasitailima kasitaitala Urieli, Asaia, Yoweli, Semaia, Elieli deli Aminadaba. 12 Matauna iluki matausina mina Libai kawala, “Yokomi tokugwala dala dilatala dilatala. Ka, kukwatumigileuwaimi titoulemi deli goli semia mina Libai e bigagabila bukumaiyaisi Guyau da Yaubadasi la Kabutu Didawogala bima okabala bogwa lakatubiasi. 13 Paila omitivaula yokomi gala deli paila bukukwatikeuwaisi makwaina didawaga mwada bitatemmalaisi Guyau da Yaubadasi mitaga gala tavagaisi makawala, mapaila matauna imipukwaidasi.”

14 Oluvi tolula deli mina Libai ikatumigileuwaisi titoulesi e igagabila bikauwaisi Guyau matauna Isireli la Yaubada la Kabutu Didawogala. 15 E mina Libai ilupaisi makwaina kaitakewala e ikatikewaisi, makawala Guyau bogwa leikaraiwogi Mosese. *

16 Debida ikaraiwogi mina Libai kasi tokugwa binagaisi mimilisi sesia mina Libai paila biusiwosisi deli bimwasawasi metoya gita deli sasani. 17-21 E metoya odalesi mabudona tousiwosi, matausina inagaisi tauwau matausina paila kala katubabila sasani eibubulokaisi tanumnumta barasi yagasi baisa makawala. Emani matauna Yoweli latula, vaiyola Asapi matauna Berekia latula, deli Etani matauna Kusaia latula, odalela Merari. E paila kasi topilasi matausina inagaisi mimilisi mina Libai paila towawai yuka, matausina yagasi. Sekaraia, Yaasieli, Semiramoti, Yeyeli, Uni, Eliabi, Maaseya, deli Benaia.

Paila towawai gita inagaisi mina Libai. yagasi Matitia, Elipeleu, Mikineya, Asasaia, deli Bwala Kwebumaboma toyamatela, Obedi Edom sola Yeieli.

22 E paila Kenania matauna saina kala tovagi butubutu wosi inagaisi matauna paila bikugwai mabudona mina Libai towosi. 23-24 Berekia sola Elikana, deli goli Obedi Edom deli Yeiya matausina leinagaisi paila biyamataisi Kabutu Didawogala. E tolula matausina Sebania, Yosapata, Netaneli, Amasai, Sekaraia, Benaia, deli Eliesa matausina leinagaisi toyuvisi tauya omatala Kabutu Didawogala.

Kabutu Didawogala ilauwaisi Yerusalem

(2 Sml 6.12-22)

25 Mapaila Guyau Debida deli tokugwala Isireli, deli goli tokabilia si kumatoula ilosi ola bwala Obedi Edom paila bikauwaisi Kabutu Didawogala, e ivagaisi kwaiveka paka. 26 Matausina isemakavaisi nalima nayu bulumakau deli nalima nayu sipi, paila bisimokwitasi Yaubada bipilasi mina Libai matausina eikikatakewasi Kabutu Didawogala. 27 E Debida kala karekwa eisisikoma saina yamanabwaita yakakaraia, makawala goli matausina tousiwosi deli kasi tokugwa Kenania e deli goli matausina mina Libai eikoukeulasi eikikatakewasi Didawaga makwaina. E Debida tuvaila isikoma yatala yakakaraia epodi. 28 Mapaila komwaidona mina Isireli iwoluluwaisi Kabutu Didawogala ilauwaisi Yerusalem deli uliyuwa, butula tauya, lilolilo, sasani, deli gita.

29 Avai tuta Didawaga bogwa eiviloubusiaisi ovalu, e Mikali, minana Saulo latula itadoyai ola bwala e igisi guyau Debida ikikaiwosi ileuleusa deli wala la mwasawa, e minana igibuluwi matauna kawala, “Wii! Ina mineina nona.”

16

1 Matausina ikauwaisi Kabutu Didawogala ilauwaisi isewoyasi obuliyoyova makwaina Debida bogwa leikatubiasi. Oluvi isemakaiyaisi kalubaila semakaila deli igabusi lula baisa Yaubada. 2 Avai tuta Debida eivenoku katubaiasa semakavi, matauna ibigibwaili tomota oyagala Guyau 3 e ivili kaula baisa oluwalaisi komwaidosi tomota. Komwaidona tomotala Isireli ikulasi kasi vilavila kwaitala beredi kuwotala viliona leigabwaisi, deli bukotala uwala waini.

4 Debida iluki mimilisi mina Libai paila bikugwaiyaisi kala tapwaroru Guyau Isireli la Yaubada omatala Kabutu Didawogala, metoya biusiwosisi deli biyakawolaisi matauna. 5 Asapi inagaisi matauna bikugwa deli Sekaraia matauna kala topilasi. E matausina Yeieli, Semiramoti, Yeyeli, Matitia, Eliabi, Benaia, Obedi Edom, deli Yeieli matausina towawai gita. Asapi matauna tokatubabila sasani, 6 deli taiyu tolula, Benaia sola Yaasieli matausina toyuvisi tauya omatala Kabutu Didawogala. 7 E wa tuta matutona Debida isaiki Asapi deli sala mina Libai si koni paila biusiwosisi kala yakaula Guyau.

Wosila yakaula

(Sam 105.1-15; 96.1-13; 106.47-48)

8 Bitanokagutoki baisa Guyau, e bitakamitulaisi matauna Tovakaigaga;

bitalukwaisi boda ituwoli ituwoli avaka avaka eiuvagi.

9 Bitawosisi kala yakaula Guyau;

bitalivalasi makwaisina vavagi kabokatubau avaka avaka eiuvagi.

10 Bitamwasawasi paila eivigakaidasi la vavagi goli;

ibodi komwaidosi availa availa ititapwarorusi baisa matauna bimwasawasi!

11 Bitalokaiasi Guyau paila pilasi

e tuta komwaidona bitatapwarorusi baisa matauna.

12-13 E yokomi tubula Yekobe, matauna Yaubada la touwata,

e yokomi tubula Isireli, matauwena Yaubada einagi,

bukululuwaisi makwaisina kabutuvatusi eiuvagi Yaubada,

deli bukululuwaisi la yakala makwaisina.

14 Guyau matauna da Yaubadasi;

matauna la karaiwaga duwosisia isisu paila komwaidosi mina watanawa.

15 Gala bitalumwelavaisi Yaubada la kabutu,

makwaina leivagi paila bikanuvagasi goli.

16 Kabutu makwaina bivagi makawala baisa Eberaam,

e la biga katotila baisa Aisake. *

17 Guyau eikabutu deli Yekobe,

e baisa goli bikanigaga. *

18 Kawala, “Bogwa basakaim makubilana Kenani,

e bukuvigaki m vavagi tatoum.”

19 Omitibogwa Yaubada la tomota gala ibawasi

e isisuaisi tomitawasi wala mapilana Kenani.

20 Iwowausi wala avai valu avai valu

e deli avai kabokaraiwaga avai kabokaraiwaga.

21 Mitaga Yaubada gala itagwala availa bilamidadi matausina;

magila bikoli matausina e mapaila ikamitilaki gweguya; *

22 kawala, “Taga kuyogagaisi matausina ulo towotetila bogwa lanagi.

Taga kukwabikonaisi matausina ulo tovitoubobuta.”

23 Komwaidomi mina watanawa, kuwosisi baisa Guyau!

Yam kwaitala kwaitala bukukwamitulaisi bulogala bwaina paila matauna bogwa eikolaidasi.

24 Kukwamitulaisi la guyugwayu baisa boda ituwoli ituwoli;

deli vavagi topilaveka baisa komwaidona tomota.

25 Guyau matauna toveka, e ibodi kala yakaula saina kwaiveka,

bibodi kala taimamila odubasi komwaidona yaubada.

26 Boda ituwoli ituwoli si yaubada tokoluwokuva wala

mitaga da Guyausi eibubuli labuma komwaidona.

27 Kala kalugologusa visigala saina guyugwayu sainela isisu baisa matauna.

Peula deli mwasawa ikasewoki la Bwala Kwebumaboma.

28 Komwaidomi mina watanawa bukuyakawolaisi Guyau,

bukuyakawolaisi kala katububula deli la peuligaga.

29 Bukuyakawolaisi matauna Guyau Toguyugwayu;

deli mi semakavi bukusuvisi ola Bwala Kwebumaboma.

Avai tuta matauna Tobumaboma biyoumatila,

bukukwavaginasi baisa omatala.

30 Komwaidomi mina watanawa! Bukutatuvasi omatala matauna,

valu watanawa itotu peula okabala e gala gagabila biyega.

31 Bukumwasawasi, valu watanawa deli labuma!

Kulukwaisi boda komwaidona Yaubada matauna Guyau.

32 Bolita, kukwaipolu deli bubuli komwaidona olumoulela kuguvavilasi,

kumwasawasi, bagula makwaisina, deli vavagi komwaidona olumoulemi!

33 Kai makaisina olawodila bidousi deli si mwasawa

avai tuta Guyau bima paila biguyoi valu watanawa.

34 Kunokagutokisi baisa Guyau, paila uula matauna giyoubwaila

la yebwaili bikanigaga. *

35 Bukulukwaisi matauna, kawami, “Mwa! Guyau ma Yaubadasi, kukolaimasi,

e kukwaimilivauwaimasi metoya oluwalaisi boda tuwoli tuwoli,

e gagabila bakanokagutokisi

deli bakayakawolaimsi yoku Tobumaboma.”

36 Kala yakaula Guyau, matauna mina Isireli si Yaubada.

Kuyakawolaisi matauna tuta baisa deli tuta gala biwokuva!

E tomota komwaidona ikaibigasi kawasi, “Emeni,” e iyakawolaisi Guyau.

Tapwaroru mapilana Yerusalem deli Gibioni

37 E guyau Debida ivigaki Asapi deli sala mina Libai si koni kwekanuvagasi paila bikaraiwagasi tapwaroru makwaina leiuvagaisi makatupona ambaisa Kabutu Didawogala eikanukwenu. Matausina bivagaisi si paisewa yam kwaitala kwaitala. 38 Obedi Edom matauna Yedutuni latula deli tailuwolima tailuwotala tailima taitolu tauwau metoya odalela bipilasaisi matauna. Osa deli Obedi Edom matausina tokaraiwogasi paila kala yamata kalapisila komwaidona.

39 E Sadoki tolula deli sala wala tolula, matausina tokaraiwogala tapwarorula Guyau mapilana Gibioni si kabotapwaroru. 40 Kaukwau deli koyavi kwaitala kwaitala bigigabwaisi lula namwaidona wala okabogwabu lula makawala karaiwogala kala ginigini isisu obukila karaiwaga mapilana Guyau leisaiki mina Isireli. 41 E deli itotusi Emani sola Yedutuni deli goli mimilisi tuvaila bogwa leinagaisi paila biusiwosisi Guyau kala yakaula, paila la yebwaili kwekanuvagasi. 42 Emani sola Yedutuni tuvaila tokaraiwogala paila tauya sasani deli goli komwaidona guguwala mwasawa makwaisina biwaisi avai tuta biusiwosisi wosila yakaula. E Yedutuni dalela matausina tokwaraiwogala paila kalapisila komwaidona.

43 Oluvi komwaidona ilosi osi bwala. Debida tuvaila ikaimilavau ola bwala paila bisisu mimilisi wala tuta deli litula. *

17

Netani la biga baisa Debida

1 Guyau Debida isisu ola ligisa, e kwaitala yam matauna iwitali biga baisa tovitoubobuta Netani e iluki matauna kawala, “Ka, mayeigula lasisu olopola bwala makwaina eikaliakaisi kai kweisila, mitaga Guyau la Kabutu Didawogala kabala olopola kwaitala buliyoyova!”

2 E Netani ivitakauloki kawala, “Kuvagi avaka lokuninamsi onanom, paila Guyau isikailim.”

3 Mitaga wa bogi makwaina Guyau iluki Netani kawala, 4 “Mwa! Kula kuluki ulo touwata Debida kidamwa yeigu lalilivala baisa matauna kawagu, ‘Yoku gala kam naga paila bukukwaliai ulo Bwala Kwebumaboma paila basisu olumoulela. 5 Wa tuta matutona lakoli mina Isireli metoya Itipita e leima lagaila, yeigu gala avai tuta asisu olopola kwaitala bwala kwebumaboma. Tuta komwaidona lasisu olumoulela buliyoyova e latitavina ambaisa ambaisa. 6 E ogu tavina deli mina Isireli, gala avai tuta akatupoi matausina kasi tokugwa avaka uula gala ikaliaii kwaitala ulo bwala kwebumaboma metoya kai kweisila.’

7 “Mapaila kuluki ulo touwata Debida kidamwa yeigu Guyau Topeuligaga lalilivala baisa matauna kawagu, ‘Yeigu lakauwaim metoya lokuiiyamata sipi osaivau e lavigakaim kasi tokaraiwaga ulo tomota mina Isireli. 8 Yeigu deli wala yoku metoya om loula komwaidona, avai tuta lokusuvi kulum e yeigu akalisau komwaidona kam tilaula. Yeigu bavigakaim butum makawala todidabala tokugwala ovalu watanawa. 9-10 E yeigu bogwa lanagi kwaitala valu paila ulo tomota mina Isireli e lavigaki imilivalusi mapilana, e baisa bisisuaisi luvala uwosi gala tuvaila availa bilamidadi matausina. Omitibogwa matausina leimemaisi bisuvisi ovalu makwaina e tomota togigasisi iwawaiyasi matausina mitaga tuta baisa gala tuvaila bikaloubusi makawala. Yeigu bogwa lakatotila paila bakolaim metoya komwaidona kam tilaula deli basakaim tubumwa bidalasi. 11 Avai tuta bukukwaliga e bibakwaimsi ambaisa tubumwa kasi laka, yeigu bavigaki taitala latum biguyau e bayamati la kabokaraiwaga bipeula. 12 E matauna goli bikaliai ulo Bwala Kwebumaboma, e yeigu bavigaki matauna dalela biguguyausi bikanuvagasi goli. 13 Matauna bidokaigu tamala e yeigu badoki latugu. Mitaga yeigu gala wala bakiyumali yamagu baisa matauna, makawala lavigaki Saulo, paila matauna la guyau lakau kidamwa yoku bukuguyau. * 14 Yeigu bavigaki matauna latum bikaraiwogi ulo tomota deli ulo kabokaraiwaga bikanigaga. Matauna dalela gala kala kalitutila.’ ”

15 E Netani iluki Debida komwaidona avaka Yaubada eiyomitali baisa matauna.

Debida la nigada nokagutoki

16 E oluvi guyau Debida isuvi Guyau ola Buliyoyova e isili inigada kawala, “Mwa Guyau, yeigu tokai wala e makawala goli veyagwa tokai wala, mitaga lokumitukwaiyaimasi goli. 17 E tuta baisa wala lokukwatumkulovi tuvaila mitakwai, paila lokukwatotila mimilisi vavagi paila tubugwa igau taitu makwaisina bimemaisi. E Guyau Yaubada lokuvigakaigu makawala yeigu towalakaiwa. 18 E avaka tuvaila ibodi balukwaim? Bogwa lokunikolaigu, mitaga kwamiabaigu goli, yeigu m touwata. 19 E baisa bogwa wala makawala nanom lokunagi kidamwa bukuvagi baisa. Paila bogwa lokuvagi makwaisina vavagi kwevakaveka mwada bukuvitulokaigu ammakawala yeigu igau bavagi taitala toveka. 20 Mwa Guyau! Gala wala availa bipataim; tuta komwaidona bogwa lakanikolaimsi paila yoku kammwaleta wala Yaubada! 21 E baisa odabala pwaipwaia gala kwaitala boda isisu makawala mina Isireli. Matausina lokukoli metoya wa ula, e lokuvigaki matausina m tomota tatoum. E bogwa lokuvagi vavagi siligaga deli bwainigaga paila matausina, e baisa iyoyu butum ila igubami valu watanawa. Yoku kukoli m tomota metoya mapilana Itipita, e bogwa lokubutugigai mimilisi boda omitasi m tomota avai tuta isuvaisi kulusi. 22 E bogwa lokuvigaki mina Isireli paila m tomota tatoum paila tuta gala biwokuva, e yoku Guyau yoku goli si Yaubada.

23 “Mwa! Guyau Yaubada, tuta baisa bukuvagi avaka lokukwatotila paila yeigu deli tubugwa. Ibodi bukuvagi avaka m biga mwada bukuvagi. 24 E bogwa biyoyu butum, deli goli m tomota bikikayayaisi tuta gala biwokuva, kawasi, ‘E matauna Guyau Topeuligaga matauna mina Isireli si Yaubada.’ E makawala goli bukukoli tubugwa odalegu tuta gala biwokuva. 25 Yeigu deli ulo tuvaluwa anigadaim yoku ulo Yaubada, paila uula lokuyomitali vavagi makwaisina baisa yeigu goli m touwata. Lokulukwaigu mwada komwaidona tubugwa bukuvigaki biguguyausi wala. 26 E ka, Guyau yoku wala Yaubada, e lokuvagi makawala avaka m biga katotila saina bwainigaga baisa yeigu. 27 Anigadaim kidamwa bukukwabwaili tubugwa, e igagabila bisibwabwailasi olumoulela m mitakwai. Mwa! Guyau bogwa lokukwabwaili matausina e mabigana m kwabwaila bikanuvagasi odubasi tuta gala biwokuva.”

18

Debida la tomgwaga

1 E tuta ituwoli Guyau Debida ikabilii mina Pilisitia tuvaila e ikalisau matausina. Iyouli mapilana Gata deli goli mavilousina opapala. 2 E tuvaila matauna ikalisau mina Mowabi, e ivigaki matausina la touwata ipokapokalasi baisa matauna.

3 Oluvi Debida ikabilii guyau Adadesa matauna guyoula Soba mavilouna eitotu Siria olopola katitaikinela Amati la kabokaraiwaga, paila uula Adadesa eivigikoni mwada bikaraiwogi mapilana Waya Yupereiti walakaiwa. 4 Debida iyosi lakatuluwotala la waga kaibibiu, 7,000 la wosa tosisila deli 20,000 matausina tokabilia. E metoya minasina wosa inagi mimilisi kala bawa avaka bibodi paila lakatutala waga kaibibiu e komwaidona kesala minasina ikatumkumku wala kaikesi iwokuva.

5 Avai tuta mina Siria mapilana Damasiko iwitalaisi tokabilia paila bipilasaisi guyau Adadesa, Debida ikabilii matausina e ikatumati kasi bawa 22,000. 6 Oluvi matauna ibudi tokabilia si kabeikau olumoulela si valu, e ivigaki matausina la touwata ipokapokalasi baisa matauna. Guyau ivigaki Debida ititomgwaga ambaisa ambaisa ilokaia. 7 Debida ivayouli makaisina Adadesa la kumatoula si vayoula goulawokuva e ikau ilau Yerusalem. 8 Tuvaila matauna ikau saina bidubadu tanumnumta barasi metoya ovalu Tibati deli Kuni, mavilousina Adadesa la kabokaraiwaga. (Igau oluvi Solomoni ivigaki magulona tanumnumta barasi ibubuloki kaitavikotala sopi, makaisina kokola deli goli guguwala barasi paila Bwala Kwebumaboma.) *

9 E Guyau Toi guyoula Amati inakaigali bulogala Debida bogwa leitomgwaga odubasi Adadesa la tokabilia komwaidona. 10 Mapaila matauna iwitali latula yagala Yoram bila bibodi guyau Debida e bibigibwaili matauna paila bogwa leitomgwaga odabala Adadesa, matauna goli guyau Toi bidubadu tuta eikabilii. Yoram iuyoki Debida kala bobwailila eibubulokaisi goula, siliba deli tanumnumta barasi. 11 E guyau Debida ikabomi makwaisina oyagala Guyau paila wotitalela tapwaroru deli goli makwaisina eibubulokaisi siliba deli goula leikauwaisi metoya boda mabudosina bogwa leiyouli makawala mina Edom, Mowabi, Amoni, Pilisitia, deli Amaleki.

12 Abisai matauna inala Seruya eikalisau mina Edom makwaina Itayatilela Yona e ikatumati matausina kasi bawa 18,000. * 13 Matauna ibudi tokabilia si kabeikau olopola Edom, e tomota isisuaisi baisa Guyau Debida e ivigaki la towotetila wala. E Guyau Yaubada ivigaki Debida ititomgwaga ambaisa ambaisa.

14 Debida iguyoi Isireli komwaidona, e matauna iiyamati la tomota tuta komwaidona bilumkolaisi karaiwaga bwaina deli duwosisia. 15 Abisai bodala Yowabi matauna si kumatoula tokabilia; Yeosepata matauna Ailudi latula, isim la koni biyamati giniginila liliula valu. 16 Aituba latula Sadoki sola Abiata latula Aimeleki matausina tolula deli Seraia matauna toginila karaiwaga; 17 Benaia matauna Yeoyada latula, matauna goli kasi tokaraiwaga komwaidosi Debida kala toyamata, e Guyau Debida litula si wotetila baisa tumasi saina walakaiwa.

19

Debida itomgwaga odubasi mina Amoni deli mina Siria

1 E igau oluvi guyau Neyasi mapilana Amoni ikaliga, e latula Anuni iguyau. 2 E guyau Debida ikaibiga, kawala, “Ibodi bayomitali ulo mitakwai baisa Anuni, makawala tamala Neyasi leivigakaigu.” Mapaila Debida iwitali touwata bilosi bisalaisi avaka Debida nanola kala mmayuyu paila tamala la kaliga.

Avai tuta eiviloubusisi Amoni e ilokaiasi guyau Anuni, 3 e mina Amoni kasi tokugwa ilukwaisi guyau, kawasi, “Ki kudoki baisa tamam kala kamaiaba e Debida leiwitali tomota matausina leimaisi paila bisalaisi avaka nanola baisa yoku? Mwa gala biga mokwita kakatulokaimsi gala wala! Matauna leiwitali leimaisi paila bivakawolaisi valu, kidamwa matauna biyouli mavilouna!”

4 Anuni iyosi Debida la touwata, e iviliu kasi gabula, e kasi karekwa okuvalisi wala mekapituna e iluki ilosi. 5 E matausina saina wala kasi mmosila gala ibodi bivalapulasi ovalu. Avai tuta Debida inakaigali avaka bogwa eikaloubusi iwitali biga baisa matausina bisiwaisi wala Yeriko bisisuaisi tatoula wala bisusinovausi kasi gabula.

6 E guyau Anuni deli mina Amoni ivitokaisi tolosila paila bogwa leivigakaisi Debida kasi tilaula, mapaila ikatunokwaisi siliba kala mokaila kwailuwotolu kwaivasi tani (34,000 kg) paila biketogwaisi waga kaibibiu deli kala tosila metoya Mesopotemia mapilana walakaiwa deli metoya mapilana Siria viluwela Maaka deli Soba. 7 Waga kaibibiu kala bawa 32,000 leitogwaisi e guyoula Maaka la tokabilia imaisi ibudaisi si kabeikau katitaikinela Medeba. E mina Amoni tuvaila isunapulasi metoya osi valu e ikatubaiasasi paila bikabiliasi.

8 E Debida bogwa inakaigali bulogala makwaina, e iwitali Yowabi deli la tokabilia komwaidona. 9 E mina Amoni ikatudelisi ilosi ileiyasi kabasi okadumalagela si vilouveka Raba, e sesiaga guyousi valu mavilousina leimaisi paila bipilasisi ileiyasi kabasi oyosewala valu.

10 E Yowabi igisi tilaula mabudosina bogwa bisugigayaisi matauna omatala deli otuboulola, mapaila matauna inagi Isireli la tokabilia topapeula e ileiya kabasi matausina ikoulakewaisi mina Siria. 11 E komwaidona la tokabilia isaili oyamala bodala Abisai bikaraiwogi, e matauna ileiya kabasi ikoulakaiwaisi mina Amoni. 12 E Yowabi iluki Abisai kawala, “Kidamwa bukugisi mina Siria bitomgwagasi odabagu kuma kupilasaigu, e kidamwa mina Amoni bitomgwagasi odabam, yeigu bawa apilasaim. 13 Bukupeula deli bukutuvaluwa e bitakabilia peula paila da tomota deli paila mavilousina la valu da Yaubada. Ibodi nanola Guyau bitavagi.”

14 E Yowabi deli la tokabilia isuvaisi kulusi paila bikabiliasi, e mina Siria isakaulasi ibutusi. 15 Avai tuta mina Amoni igisaisi mina Siria eisakaulasi, matausina isilavaisi Abisai isakaulasi e ikaimilavausi osi valu. Oluvi Yowabi itovila ikaimilavau Yerusalem.

16 E mina Siria bogwa eivitokaisi tolosila mina Isireli bogwa eitomgwagasi odubasi, mapaila matausina imaiyaisi tokabilia metoya Siria ola kabokaraiwaga mapilana opilibomatula Waya Yupereiti. E Sobaki matauna la kumatoula guyau Adadesa mapilana Soba ikaraiwogi matausina. 17 Avai tuta Debida inakaigali, ikoguguli mina Isireli tokabilia komwaidona iluvapeilisi Waya Yoridani, e ileiyasi kabasi ikoulakaiwasi mina Siria. E kabilia ivitouula, 18 e mina Isireli ibokavilaisi mina Siria. Debida deli la tokabilia ikatumataisi mina Siria waga kaibibiu kala tosila kasi bawa 7,000 e tokabilia ikatumataisi kasi bawa 40,000. Matausina tuvaila ikatumataisi mina Siria si kumatoula yagala Sobaki. 19 E avai tuta gweguya matausina eikatukwaitalasi deli Adadesa ivitokaisi tolosila mina Isireli leitomgwagasi odubasi, e matausina ivasosusi deli Debida e ivigaki la ula. E mina Siria gala wala tuvaila itagwalasi paila bipilasaisi mina Amoni.

20

Debida iyouli Raba

1 Kweluvala taitu otutala milamala e tuta makwaina gweguya bilosi okabilia, e Yowabi ivisunupuloi tokabilia e iyouli valu Amoni. Mitaga guyau Debida isisu wala Yerusalem. E matausina isiulaisi isipataisi vilouveka Raba, isugigayaisi mavilouna deli ikodidaimisi. * 2 E mina Amoni si tokolu yagala Moleki kala kulupewa makwaina goulawokuva wala kala mokaila makawala lima yuwa petala kaula (34 kg). E olumoulela makwaina isisu kwaitala kala katububula, dakuna saina mwau mapula. Debida ikau dakuna makwaina isaili okala kulupewa titoulela. Matauna tuvaila ikau saina bidubadu guguwa metoya valu mavilouna. 3 E matauna ivayouli tomotala ivigaki bikabisi sowa, daima, deli legisa. Matauna ivigaki makawala wala baisa viluwela Amoni komwaidona. Oluvi matauna deli la tokabilia ikaimilavausi Yerusalem.

Kabilia itokaia deli Pilisitia dokanikanila

4 Oluvi kabilia itokaia tuvaila deli mina Pilisitia mapilana Gesera. Baisa eikaloubusi tuta matutona Sibekai tolela Usa ikatumati taitala kala vakaila makawala mabudona dokanikani yagala Sipai, e itomgwagasi odubasi mina Pilisitia. *

5 E kwaitala tuvaila kabilia itokaia deli mina Pilisitia, e Elanani matauna Yairi latula ikatumati Lami matauna bodala Golaiati tolela Gata. Matauna la kaiyala kaitobuluvala kala poupou makawala kaitala kaisilolia.f

6 E tuvaila kwaitala kabilia itokaia mapilana Gata, e baisa isisu taitala mabudona dalesi dokanikani misikwaikwela oyamala kweyalima kweyatala e okaikela kweyalima kweyatala. Matauna dalela mabudona dokanikani tobubogwa. 7 Matauna iyokukoli mina Isireli, e Yonatani matauna latula Samma Debida bodala ikatumati matauna.

8 Matausina kasitaitolu dalesi mabudona Gata dokanikanila, e Debida deli la tokabilia ikatumataisi.

21

Debida ivagi kwaitala sounukula

1 E Setani magila bimai kabomwau baisa tomotala Isireli, mapaila matauna ivigaki Debida bivagi kwaitala sounukula. 2 Mapaila Debida ikaraiwogi Yowabi deli la kumatoula kawala, “Kulosi kuvakuwolaisi Isireli viluwela, metoya kabulotala bila kabuluyuwela, e kukwalawaisi tomota. Yeigu magigu banikoli avaka kasi bawa tomota.”

3 Yowabi ivitakauloki kawala, “Ibodi Guyau bivigaki tomotala Isireli kasi bawa lakatuvila tuvaila bikalisau gala makawala tuta baisa! Mwa ulo Guyau, matausina komwaidosi wala m touwata. Avaka uula magim bukuvagi makawala e bivigakiga komwaidodasi bitasulasi ke?” 4 Mitaga guyau ikaraiwogi Yowabi bikabikuwoli la karaiwaga. E Yowabi ila, itaini komwaidona viluwela Isireli ivakuwoli, e oluvi ikaimilavau Yerusalem. 5 Matauna isola baisa guyau Debida avaka kasi bawa tauwau matausina bogwa eibudoki bikabiliasi okawakali 1,100,000 olopola Isireli, deli 470,000 olopola Yuda. 6 Paila uula Yowabi ikamogi guyau la karaiwaga, matauna gala isonukuli dalesi Libai sola Beniamina.

7 Yaubada bogwa ikagagi avaka Debida bogwa leivagi, mapaila matauna imipuki Isireli. 8 E Debida iluki Yaubada kawala, “Yeigu bogwa layomituli sula saina gagaveka avaka lavagi baisa! Mwa akoma lopom, kuligaiwa ulo sula. Yeigu bogwa lavagi deli wala ulo tubunagowa.”

9 Oluvi Guyau iluki Gada, matauna Debida la tovitoubobuta, kawala, 10 “Kula kuluki Debida yeigu basaiki matauna kwaitolu nanamsa. E yeigu bavagi avaka matauna binagi.”

11 E Gada ilokaia Debida iluki matauna avaka Guyau la biga, e ikatupoi matauna kawala, “Ka avai nanamsa magim ke? 12 Kwaitolu taitu molu om valu ke? Kaina natonu tubukona bukusisakaulasi metoya kami tilaula bibokavilaimi okabilia ke? Kaina kwaitolu yam otutala makwaisina Guyau bisugigayaimi ola kema bitamataimi kaliga bisetuwoli wala omi valu, e la anelosi bivakuwoli viloumwaidona Isireli bikatumati ke? Ki avai mapula bukulukwaigu baluki Guyau ke?”

13 E Debida ivitakauloki Gada kawala, “Yeigu ulo sisu saina mwau! Mitaga gala magigu tomota bimipukwaigusi. Ibodi wala Guyau titoulela bimipukwaigu, paila uula matauna tonokapisi.”

14 Mapaila Guyau iwitali kwaitala lelia baisa mina Isireli e matausina ikaligasi kasi bawa 70,000. 15 E oluvi Guyau iwitali la anelosi mwada bikatudidaimi Yerusalem, mitaga matauna ivigivau nanola e iluki matauna anelosi kawala, “Desi! Bogwa eibodi!” E anelosi matauna itotu katitaikina Arauna la kabokila paila witi. E matauna guma Yebusi.

16 E Debida igisi anelosi ogawata wala itotu eiyosi la kema oyamala, paila bikatudidaimi Yerusalem. E Debida deli tokugwa komwaidosi (komwaidona goli matausina eisisikamsi si saigala) ikululusi ilosi watanawa migisi opwaipwaia. 17 E Debida inigada kawala, “Mwa Yaubada, mayeigula lakaraiwogi sounukula makwaina. Guyau ulo Yaubada avai vavagi tomota matausina bogwa leivagaisi? Ibodi bukumipukwaigu deli dalegu litugwa komwaidona, e kukoliga m tomota.”

18 E Guyau la anelose iluki Gada bikaraiwogi Debida bila bikaliaii kwaitala kabogwabu lula paila Guyau makatupona Arauna la kabokila witi. 19 Debida ikabikuwoli Guyau la karaiwaga e ila, makawala Gada eiluki matauna. 20 E metoya makatupona kabokilela witi Arauna deli litula taivasi ikilakilasi si witi e avai tuta leigisaisi anelosi e litula isakaulasi ilosi isipepunisi. 21 Avai tuta Arauna igisi guyau Debida eivalapula, matauna ivalai makatupona kabokila witi e ikululu migila opwaipwaia. 22 E Debida iluki matauna kawala, “Kutagwala bagimoli m kwabokila witi e igagabila bakaliaii kwaitala kabogwabu lula paila Guyau kidamwa basilibodi kabomwau makwaina. Avaka mapula bukusaili, basakaim makawala.”

23 Arauna ikaibiga kawala, “Ulo Guyau kukwau e kuvagi avaka magim. Ka bulumakau minasina bukugibuki lula okabogwabu makwaina, baba mapilasina paila kabokila witi bukuvigaki kai, e witi baisa paila semakavi, komwaidona wala basakaim.”

24 Mitaga guyau ivitakauloki kawala, “Gala, yeigu bamapu basakaim avaka wala mapula mokwita. Gala ibodi basaiki Guyau avai vavagi m vavagi, mwada yeigu gala bamapu.” 25 Mapaila guyau imapu Arauna lakatulima lakatutala goula mapula kabokila witi makwaina. 26 Matauna ikaliaii kabogwabu lula paila Guyau mapilana, e igabu semakavi kwegibugabu deli kalubaila semakaila. Matauna inigada e Guyau imapu la nigada e iwitali kova metoya wa labuma bigabu lula makwaisina okabogwabu makwaina.

27 E Guyau iluki anelosi bikau la kema bisaim, e anelosi ikabikaula. 28 Avai tuta Debida igisi Guyau bogwa eimapu la nigada, e igabu lula okabogwabu makwaina makatupona goli Arauna la kabokila witi. 29 E Guyau la Buliyoyova makwaina Mosese omitibogwa eikaliaii oviloupakala deli kabogwabu lula makwaina paila lula bigigabu baisa tuta itotusi wala ovalu Gibioni omitibogwa leima lagaila; 30 mitaga Debida gala wala ibodi bilokaia baisa e bitapwaroru baisa Yaubada, paila uula ikukoli kema makavina Guyau la anelosi eiyosi.

22

1 Mapaila Debida ikaibiga kawala, “Baisa bibodi tumilela Guyau Yaubada la Bwala Kwebumaboma bitakaliaiisi. Ka kabogwabu lula makwaina paila tomotala Isireli bigubugabusi semakavi kwegubugabu.”

Katubaiasa paila Bwala Kwebumaboma kala kaliai

2 E Guyau Debida ikaraiwogi komwaidona togilagala isisuaisi olopola Isireli bimaisi gulitinidesi e matauna isaiki si paisewa. Mimilisi toyoudulesi dakuna paila Bwala Kwebumaboma bikaliakaisi. 3 Matauna isaiki bidubadu tanumnumta aiyani paila bibubulokaisi kaiwawa deli buluvasi kalapisila makwaisina eiyoudulokaisi kai, deli saina bidugaga tanumnumta barasi gala availa ibodi bivisaikoli kala mokaila. 4 Matauna iluki mina Taia deli mina Saidoni e imiakaisi saina bidugaga kai kweisila. 5 E Debida ininanamsa titoulela kawala, “Bwala Kwebumaboma makwaina latugu Solomoni bikaliaii kwematabwaila gala kwaitala makawala ovalu watanawa. Mitaga matauna totubovau wala, deli la nikoli gala ibawa, mapaila ibodi wala bakainagibogwi guguwala komwaidona.” Mapaila Debida ikatubiasi guguwala saina bidugaga oluviga bikaliga.

6 Matauna iwitali biga baisa latula Solomoni ikaraiwogi matauna bikaliai kwaitala Bwala Kwebumaboma paila Guyau, Isireli la Yaubada. 7 E Debida iluki matauna kawala, “Ka, latugu, yeigu magigu mwada bakaliai kwaitala bwala kwebumaboma paila kala taimamila Guyau ulo Yaubada. * 8 Mitaga Guyau ilukwaigu yeigu lakatumati tomota saina bidubadu deli kabilia saina bidubadu lakabilii. E mapaila matauna gala itagwala bakaliai kwaitala Bwala Kwebumaboma paila matauna, paila uula saina bidubadu katumata mavavagi. 9 E mitaga matauna ilivala la biga katotila baisa yeigu. Matauna ikaibiga kawala, ‘Ka yoku bukuuni taitala latum matauna giyoubwaila paila uula yeigu bakoli matauna bivakoti metoya baisa komwaidona kala tilaula. Matauna yagala bidokaisi Solomoni,g paila uula ola tuta biguguyau yeigu bavigaki Isireli bisibwabwailasi deli biluva uwosi. 10 Matauna bikaliai kwaitala Bwala Kwebumaboma paila yeigu. E matauna bavigaki latugu, e yeigu bivigakaigu tamala. E dalela biguguyausi olopola Isireli tuta gala biwokuva.’ ”

11 E Debida isetuwoli la bigatona, kawala, “Ka, latugu, ibodi Guyau m Yaubada bisikailim, e ibodi matauna bivagi la biga katotila bivigakaim bukupeula metoya bukukwaliaii kwaitala Bwala Kwebumaboma paila matauna. 12 E ibodi Guyau m Yaubada bisakaim ninitalapula deli kabitam e gagabila bukukwaraiwogi Isireli makawala avaka lakaraiwogi. 13 Kidamwa bukukwabikuwoli komwaidona karaiwaga makwaisina Guyau leisaiki Mosese paila Isireli, yoku bogwa bukupeula. Ibodi deli m ninatotila bukutotu peula e gala bukutagwala avai vavagi biyokukolaim.* 14 E paila Bwala Kwebumaboma ka, metoya ogu peula titoulegu labani kala kainaga goula kala mokaila bitavisaikoli 3,400 tanih e siliba kala mokaila bitavisaikoli 34,000 tani paila bikaliakaisi makwaina. E paila tanumnumta barasi deli aiyani saina wala bidugaga. E youdila kai deli dakuna bogwa lakatubiasi mitaga ibodi bukukwatumkulovi tuvaila. 15 M topaisewa saina bidugaga. Matausina tokelisi dakuna olumoulela pwaipwaia, e mimilisi tokatubiasaisi dakuna deli tokaliai, e deli goli saina bidugaga matausina tokataraki wotetila ituwoli ituwoli bivagaisi 16 metoya goula siliba tanumnumta barasi, deli aiyani. Mapaila, ibodi bukukwaluvatowa paisewa tuta baisa, e Guyau deli yoku.”

17 Debida ikaraiwogi komwaidona tokugwala Isireli paila bipilasaisi Solomoni. 18 Matauna ikaibiga kawala, “Guyau mi Yaubada deli wala yokomi e bogwa leivigakaimi eivakota valu ambaisa ambaisa. Matauna itugwalaigu bavayouli komwaidona tomota leisisuaisi olumoulela valu mapilana, e baisa tuta matausina m tomota e Guyau la tomota. 19 Baisa tuta bukuwotitalaisi Guyau mi Yaubada oninami deli omi baloma komwaidona. Bukuvitouulasi kaliai Bwala Kwebumaboma, gagabila bukukwadidagaisi Guyau la Kabutu Didawogala deli komwaidona guguwa kwebumaboma makwaisina leiwotitalaisi otapwaroru baisa matauna.”

23

1 Avai tuta Debida bogwa leitomoya matauna ivigaki latula Solomoni iguyoi Isireli. *

Mina Libai si paisewa

2 E guyau Debida imai komwaidona tokugwala Isireli deli tolula toyo mina Libai gulitinidesi. 3 Matauna ikalau kasi bawa mina Libai tauwau kasi taitu kweluwotolu kaina bila walakaiwa. E kasi bawa ibodi 38,000. 4 E guyau inagi 24,000 bikugwaiyaisi wotitalela Bwala Kwebumaboma, 6,000 biginaisi liliula deli bikiduwosisiaisi sula, 5 4,000 toyamata Bwala Kwebumaboma, e 4,000 biyakawolaisi Guyau metoya guguwela mwasawa komwaidona avaka guyau eisisaiki matausina paila wotetila makwaina.

6 Debida ivili mina Libai iboda budotolu, metoya odalesi titoulesi. Gerisoni, Kowati, deli Merari dalesi.

7 Gerisoni litula kasitaiyu. Ladani sola Simei. 8 E Ladani litula kasitaitolu. Yeyeli, Setam, deli Yoweli. 9 Matausina tommoyesi dala madilasina tubusi leikitetilasi metoya baisa Ladani. (Simei litula kasitaitolu. Selomoti, Asieli, deli Erana.) 10-11 Simei litula kasitaivasi. Yaata, Sina, Yeusa, deli Beria, molitomoya eila molagwadi baisa makawala livalesi. Yeusa sola Beria gala ibawasi dalesi, mapaila matausina ikalumgolaisi dalesi ivigaki dilatala wala.

12 E Kowati litula taivasi. Amram, Isa, Ebironi, deli Usieli. 13 La kuluta Amram litula Eroni sola Mosese. (Eroni deli dalela ikatupalaisi matausina tokaraiwogala vavagi kwebomaboma tuta gala biwokuva, bigibugabusi maiina simasimina osi tuta tapwaroru baisa Guyau, biwotitalaisi matauna, deli bikabwailisi tomota metoya Guyau oyagala. * 14 Mitaga Mosese matauna Yaubada la touwata, litula goli ikalumgolaisi deli mina Libai.) 15 Mosese litula taiyu, Gerisom sola Eliesa. 16 E Gerisom litula kasi tokugwa Sebweli. 17 Eliesa latula taitala wala yagala Reabia, mitaga Reabia dalela saina bidugaga.

18 E Kowati latula taiyuwela, yagala Isa, e latula taitala yagala Selomiti, matauna tomoyela dala. 19 Kowati latula taitolula, yagala Ebironi, litula kasitaivasi. Yeria, Amaria, Yeasieli, deli Yekameyam. 20 Kowati latula taivasila, yagala Usieli, litula taiyu, Maika sola Isia.

21 Merari litula taiyu Mali sola Msi. Mali litula taiyu, Eleasa sola Kisa, 22 mitaga Eleasa litula vivilawokuva wala gala tauwau, e matauna ikaliga. E litula vivila ivaiyasi lusitaia obuyavi, matausina Kisa litula. (Baisa tumasi bodala litula tauwau.) 23 Merari latula taiyuwela, yagala Msi, litula taitolu, Mali, Ederi, deli Yeremoti.

24 Baisa makawala Libai tubula metoya dala deli nunu komwaidosi. E yagasi kala ginigini isisu wala. E taitala taitala kasi taitu kweluwoyu bila walakaiwa, isim wala si paisewa metoya Guyau la Bwala Kwebumaboma wotitalela.

25 Debida ikaibiga kawala, “Guyau Isireli la Yaubada bogwa eivigaki la tomota eiluva uwosi, e matauna titoulela bisivagasi Yerusalem tuta gala biwokuva. 26 E mina Libai gala tuvaila bikaiki uwosi kaitakewa Guyau la Buliyoyova deli guguwa komwaidona makwaisina leiwotitalaisi otutala tapwaroru.” * 27 Debida la katuloluta kala vigimkoila baisa komwaidona mina Libai ibudoki paila paisewa avai tuta kasi taitu bibodi kweluwoyu, 28 e isakaisi si koni paila bipilasaisi tolula metoya Eroni odalela paila olumoulela Bwala Kwebumaboma wotitalela tapwaroru paila biyamataisi bikubakula Bwala Kwebumaboma deli matabudosina eikalitulaisi olumoulela, e isim kasi karaiwaga taga biyogwalaisi guguwala komwaidona kwebumaboma. * 29 Tuvaila biyamataisi beredi bisemakavaisi baisa Yaubada, pwarawa bivigakaisi si semakavi, tutuba bigabwaisi gala deli kala yisi, deli semakavi kwegibugabu, deli pwarawa bikepupolaisi toyo olibe bulamila, e bivisaikolaisi deli bikalawasi kala mokaila deli kala bidubadu Bwala Kwebumaboma semakavila; 30 biyakaulasi deli bikavisaisi Guyau kaukwau kwaitala kwaitala deli goli koyavi kwaitala kwaitala 31 avai tuta semakavi makwaisina paila Guyau bigabwaisi wa yam Sabate, Navau Tubukona Pakala, deli goli kasi paka titoulesi. Karaiwaga ibubulaisi bikibuboti taivila kasi bawa mina Libai isakaisi bivagaisi wotetila makwaisina tuta kwaitala kwaitala. E mina Libai komwaidosi si wotetila paila wala bitapwarorusi baisa Guyau tuta komwaidona. 32 Matausina leisakaisi si koni paila biyamataisi Guyau la Buliyoyova deli Bwala Kwebumaboma, deli bipilasaisi veisia tatousi, matausina tolula Eroni dalela, avai tuta bikugwaiyaisi tapwaroru olumoulela Bwala Kwebumaboma.

24

Isakaisi tolula si paisewa

1 Boda mabudosina metoya baisa Eroni odalela. Eroni litula taivasi Nadaba, Abiu, Eleasa, deli Itama. 2 Nadaba sola Abiu ikaligabogwasi oluviga tumasi, e matausina gala wala isim dalesi, mapaila bwadasia Eleasa sola Itama imila tolulasi. * 3 Guyau Debida ivili Eroni dalela ilosi osi boda, budotala budotala makawala avaka si wotetila. E Sadoki matauna Eleasa dalela, Aimeleki matauna Itama dalela kasitaiyu ipilasaisi Debida. 4 E Eleasa dalela ikatuvaisi si boda kala bawa kweluwotala kwailima kwaitala, e Itama dalela si boda kala bawa kwailima kwaitolu, uula leivagaisi makawala paila odalela Eleasa saina bidubadu tommoyesi dala. 5 E paila bogwa isim Bwala Kwebumaboma tokaraiwogala deli Yaubada la todabala paila wotitalela tapwaroru oluwalaisi dala madalasina dilayu Eleasa sola Itama dalesi, e ikavaginasi metoya okowobobuta. 6 E taitala taitala metoya odalesi Eleasa sola Itama ivagaisi kowobobuta wotitalela. Oluvi Semaia matauna Netaneli latula, mina Libai si togini paila karaiwaga, igini yagasi matausina. E guyau Debida deli la tosikwawa, tolula Sadoki, Aimeleki matauna Abiata latula, deli tommoyesi dala madalasina tolula deli goli mina Libai dalesi, komwaidosi wala isalaisi vavagi makwaisina.

7-18 Baisa makawala kala takasa paila boda mabudosina kasi bawa budoluwoyu budovasi leisakaisi si wotetila.

1. | Yeoyaribi
2. | Yedaia
3. | Arim
4. | Seorim
5. | Malikia
6. | Miamini
7. | Akosi
8. | Abia
9. | Yesuwa
10. | Sekanaia
11. | Eliasibi
12. | Yakim
13. | Upa
14. | Yesebea
15. | Biliga
16. | Imera
17. | Esiri
18. | Apisesa
19. | Petaia
20. | Yeesikeli
21. | Yakini
22. | Gamuli
23. | Delaia
24. | Maasia.

19 Tauwau matausina leiginaisi yagasi meliloki wala makawala si wotetila paila bisusuvisi wa Bwala Kwebumaboma e bivagaisi si wotetila makawala tubusi Eroni eivitouli metoya ola kabikaula la karaiwaga Guyau matauna Isireli la Yaubada.

Yagasi mina Libai

20 Yuwoyuwela tommoyesi dala tubusia leikitetilasi metoya baisa Libai.

Yedeiya, matauna Sebweli dalela Amram tabula;

21 Isia, matauna dalela Reabia;

22 Yaata, matauna Selomiti dalela Isa tabula;

23 Yeria, Amaria, Yeasieli, deli Yekameyam, matausina litula Ebironi, molitomoya eila molagwadi;

24 Samira, matauna Maika dalela Usieli tabula;

25 Sekaraia, matauna Isia dalela Maika tuwala Usieli tabula;

26 Merari dalela, Mali, Msi, deli Yaasia. 27 Yaasia litula taitolu, Sowam, Sakura, deli Ibiri. 28-29 Mali litula taiyu, Eleasa sola Kisa. Eleasa gala litula, mitaga Kisa latula taitala, Yerameeli. 30 Msi litula taitolu. Mali, Ederi, deli Yeremoti.

E dala madilasina dalesi Libai.

31 E dala dilatala dilatala tomoyela deli tomoyela taitala bodala ikowobobutasi wotitalela bikamokwiti si paisewa, makawala wala tolula matausina, veisia Eroni dalela leivigakaisi. Guyau Debida, Sadoki, Aimeleki, deli tommoyesi dalesi tolula deli dalesi mina Libai isalaisi vavagi makwaina.

25

Bwala Kwebumaboma kala tousiwosi

1 E guyau Debida deli mina Libai kasi tokugwa inagaisi dala madilasina mina Libai bikugwaiyaisi wotitalela tapwaroru. Asapi, Emani deli Yedutuni. Matausina bikamitulaisi Yaubada la biga, deli wala butusi gita deli sasani. Baisa makawala kala takasa tomota matausina leinagaisi paila bikugwaiyaisi tapwaroru metoya avai kedakeda boda kwaitala kwaitala leiuvagaisi.

2 Asapi litula taivasi. Sakura, Yosepa, Netanaia, deli Asarela. Matausina osikowala la vakeda Asapi, matauna ikamituli Yaubada la biga avai tuta wala guyau bikaraiwaga.

3 E Yedutuni litula tailima taitala yagasi Gedalaia, Seri, Yesaia, Simei, Asabia, deli Matitia. E metoya ola vakeda tumasi matausina ikamitulaisi Yaubada la biga, e deli wala butusi gita e iusiwosisi yakaula deli si nokagutoki baisa Guyau.

4 Emani litula tailuwotala taivasi. Bukia, Matania, Usieli, Sebweli, Yerimoti, Ananaia, Anani, Eliata, Gidaliti, Romamti Esa, Yosibekasa. Maloti, Otira, deli Maasioti. 5 Yaubada isaiki Emani matauna guyau la tovitoubobuta, litula tauwau tailuwotala taivasi deli natolu vivila, makawala la biga katotila, paila bikatupewoli Emani. 6 Komwaidona litula tauwau towawai sasani deli gita metoya tumasi ola vakeda, e biwawaisi otutala bititapwarorusi wa Bwala Kwebumaboma. E Asapi, Yedutuni deli Emani iyeikulaisi avaka guyau la karaiwaga.

7 E komwaidosi matausina tailuwoyu taivasi tauwau saina kasi tovagi e sesia mina Libai tuvaila inikolaisi bisauwaisi wosi. E kasi bawa komwaidosi iboda lakatuyu tailuwolima tailuwotolu tailima taitolu (288) tauwau.

8 Paila bikainagasi towotetila yagasi matausina komwaidosi bikowobobutasi, kaina goli tokikekita kaina tommoya, tokabitam kaina tommweli.

9-31 Baisa makawala kasi bawa tauwau lakatuyu tailuwolima tailuwotolu tailima taitolu (288) bisigalaisi makawala odalesi wala olumoulela mabudosina buduluwoyu budovasi, budotala budotala tauwau kasi bawa tailuwotala taiyu, deli taitala kasi tokugwa paila bikaraiwogi budotala budotala mabudosina towotetila.

1. | Yosepa matauna dalela Asapi
2. | Gedalaia
3. | Sakura
4. | Seri
5. | Netanaia
6. | Bukia
7. | Asarela
8. | Yesaia
9. | Matania
10. | Simei
11. | Usieli
12. | Asabia
13. | Sebweli
14. | Matitia
15. | Yerimoti
16. | Ananaia
17. | Yosibekasa
18. | Anani
19. | Maloti
20. | Eliata
21. | Otira
22. | Gidaliti
23. | Maasioti
24. | Romamti Esa.

26

Bwala Kwebumaboma kala toyamata

1 Baisa makwaisina si wotetila mina Libai matausina availa availa eiuwotetilasi paila Bwala Kwebumaboma kala toyamata. Metoya odalela Kora matauna Meselemia Kore latula, e makwaina nunu Asapi. 2 Meselemia litula tailima taiyu, yagasi leitakasaisi molitomoya eila molagwadi baisa makawala. Sekaraia, Yediaeli, Sebadaia, Yatanieli, 3 Elam, Yeowanani, deli Eliewoenai.

4 E makawala goli Obedi Edom, matauna Guyau ikabwaili e isaiki litula tailima taitolu, yagasi eitakasaisi molitomoya eila molagwadi. Semaia, Yeosabadi, Yowa, Sakara, Netaneli, * 5 Amiela, Isaka, deli Peulietai.

6-7 E Obedi Edom la kuluta Semaia litula tailima taitala. Otini, Repaeli, Obedi, Elisabadi, Eliu, deli Semakia. Matausina todidabala odalesi paila uula isim si kabitam, e taiyu matausina kasusu, si kabitam ikalisau sainela.

8 E Obedi Edom odalela itugwalaisi tailuwolima tailuwotala taiyu tauwau tokatavatu paila paisewa makwaina.

9 Meselemia odalela itugwalaisi tauwau tokatavatu kasi bawa tailuwotala tailima taitolu.

10 E metoya Merari odalela Osa isisu, matauna litula kasitaivasi. Simri (tamala ivigaki matauna kasi tokugwa, ilagoli matauna gala molitomoya), 11 Ilikaia, Tebalia, deli Sekaraia. Kasi kakalawa komwaidona tailuwotala taitolu metoya Osa odalela matausina Bwala Kwebumaboma kala toyamata.

12 E Bwala Kwebumaboma toyamatela ivilaisi si boda, ilosi odalela odalela, e isakaisi si koni olumoulela Bwala Kwebumaboma, makawala wala leivigakaisi baisa mina Libai. 13 Dala dilatala dilatala kaina budoveka kaina budokekita mitaga ikowobobutasi wala kidamwa bivituloki matausina avai kalapisila kasi vilavila biyamatasi. 14 E Selemaia ikoububoti kalapisila makwaina opilibomatu, e latula yagala Sekaraia, matauna tuta komwaidona kaitayuvisa bwaina, ikoububoti kalapisila makwaina opiliyavata. 15 E Obedi Edom ikoububoti kalapisila makwaina opilibolimila, e litula isim kasi naga biyamataisi matabudosina bwaimala komwaidona. 16 Supim sola Osa matausina ikoububotaisi kalapisilela opilikwaibwaga deli kalapisila idokaisi Saleketi wa keda makadana bila walakaiwa. E toyamata si paisewa isigalaisi isakaisi taitala taitala si tuta. 17 E kalapisila makwaina opilibomatu toyamata matausina kasitailima kasitaitala si paisewa biyamatasi wala yam kwaitala kwaitala, e opiliyavata, kasitaivasi, deli opilibolimila, kasitaivasi. E kasitaivasi tuvaila toyamata matausina isailisi biyamataisi matabudosina bwaima yam kwaitala kwaitala, tabudotala tabudotala taiyu toyamata. 18 Katitaikinela mapilana opilikwaibwaga baisa kasitaivasi toyamata itotusi wa keda deli taiyu olumoulela matabudona. 19 Baisa si paisewa isakaisi matausina toyamata dalela Kora deli dalela Merari.

Mimilisi tuvaila Bwala Kwebumaboma wotitalela

20 Mimilisi sesia mina Libai matausina tokaraiwogala Bwala Kwebumaboma veiguwala deli matabudosina bwaimala vavagi makwaisina leikabomaisi baisa Yaubada. 21 Ladani, matauna taitala Gerisoni latula, e mimilisi nunu tubusi matauna, makawala goli latula Yeyeli dalela, madeilila wala tubula. 22 Ladani taiyu litula tuvaila, Setam sola Yoweli, matausina toyamatesi Bwala Kwebumaboma veiguwala deli bwaimala.

23 E tuvaila mimilisi wotetila isakaisi dalela Amram, Isa, Ebironi, deli Usieli.

24 E Sebweli matauna Mosese latula Gerisom dalela, matauna la koni tokaraiwogala Bwala Kwebumaboma veiguwala. 25 E metoya baisa Gerisom bodala Eliesa matauna vaiyola Selomiti. Eliesa matauna Reabia tamala, Reabia matauna Yesia tamala, e Yesaia matauna Yoram tamala, e Yoram matauna Sikiri tamala, Sikiri matauna Selomiti tamala. 26 Selomiti deli komwaidona dalela matausina tokaraiwogasi semakavi makwaisina guyau Debida, tommoyesi dala, tokugwala dala, deli tokabilia si kumatoula leisisakaisi Yaubada. 27 Matausina ikauwaisi mimilisi guguwa eilebwaisi okabilia e ikabomaisi paila Bwala Kwebumaboma wotitalela. 28 E Selomiti deli dalela matausina tokaraiwogasi komwaidona vavagi makwaisina leikabomaisi paila Bwala Kwebumaboma wotitalela, deli goli semakavi makwaisina tovitoubobuta Samwela, guyau Saulo, Abina matauna Nera latula, deli Yowabi matauna Seruya latula leimaiyaisi baisa Guyau.

Si koni mimilisi tuvaila mina Libai

29 E oluwalaisi Isa dalela, Kenania deli litula inagaisi e isakaisi si koni biginiginisi liliula valu deli bikiduwosisiaisi kominimani oluwalaisi tomotala Isireli.

30 Oluwalaisi Ebironi dalela isisu Asabia deli veyala kasi bawa 1,700, komwaidosi goli matala gidageda. E isakaisi si koni bikaraiwogaisi liliula tapwaroru wotitalela deli uvagila valu olopola Isireli mapilana Waya Yoridani opilikwaibwaga. 31 Yeria matauna kasi tomoya Ebironi dalela. E olopola kweluwovasila taitu guyau Debida eiguguyau, liliu kwaitala ivagaisi paila kala vayelu Ebironi dalela, e ibanaisi tokabilia matala gidageda metoya madilana eisisuaisi ovalu Yasa mapilana Giliadi. 32 Guyau Debida inagi 2,700 matausina matala gidageda dala tommoyela metoya Yeria veyala e isaili matausina bikaraiwogaisi liliula tapwaroru wotitalela deli uvagila valu olopola Isireli mapilana Waya Yoridani opilibomatu. Mapilasina goli dalesi Rubeni, Gada, deli Manasa Opilibomatu.

27

Tokabilia deli valu karaiwogala

1 Baisa yagasi mina Isireli tommoyesi dala e nunu kwaitala kwaitala tokugwasi deli goli si kumatoula matausina eikugwaiyaisi karaiwogala valu. Tubukona natana natana olopola taitu kwaitala kwaitala boda kasi bawa 24,000 tauwau bipaisewasi osikowala kumatoula isim la karaiwaga paila tubukona minana.

2-15 Baisa makawala kala takasa kumatoula matausina paila tubukona natana natana.

Tubukona namatala. Yasobeyam matauna Sabidieli latula (matauna taitala makwaina nunu Peresi, mayuwona dalela Yuda)

Nayuwela tubukona. Dodai, matauna dalela Awoi (Mikiloti matauna taiyuwela kumatoula)

Natolula tubukona. Benaia matauna Yeoyada tolula latula; matauna kasi tokugwa mabudona Kasitailuwotolu (latula yagala Amisabadi ikaimapu matauna ivigaki si kumatoula boda mabudona)

Navasila tubukona. Asaeli Yowabi bodala (latula Sebadaia ikaimapu matauna)

Nalimala tubukona. Samta, matauna Isa dalela

Nalima natalela tubukona. Ira, matauna Ikesi latula tolela Tekowa

Nalima nayuwela tubukona. Elesi, matauna guma Epereim tolela Peloni

Nalima natolula tubukona. Sibekai tolela Usa (matauna taitala Sira dalela olumoulela Yuda dalela)

Nalima navasila tubukona. Abiesa tolela Anatoti mapilana oviluwela dala Beniamina

Naluwotalela tubukona. Maarai tolela Netopa (matauna taitala dalela Sira)

Naluwotala natalela tubukona. Benaia tolela Piratoni mapilana oviluwela dala Epereim

Naluwotala nayuwela tubukona. Elidai tolela Netopa (matauna Otaniela dalela.)

Karaiwogala dalesi Isireli

16-22 Baisa makawala kala takasa tokaraiwogasi dalesi Isireli.

Dala | Tokaraiwaga
Rubeni | Eliesa matauna Sikiri latula
Simioni | Sepatia matauna Maaka latula
Libai | Asabia matauna Kemueli latula
Eroni | Sadoki
Yuda | Eliu matauna guyau Debida tuwala
Isaka | Omri matauna Maikeli latula
Sebuloni | Isimaia matauna Obedaia latula
Napitalai | Yeremoti matauna Asirieli latula
Epereim | Osea matauna Asasaia latula
Manasa |
Opilibomatu | Yoweli matauna Pedaia latula
Manasa |
Opilikwaibwaga | Ido matauna Sekaraia latula
Beniamina | Yaasieli matauna Abina latula
Dani | Asareli matauna Yeroam latula.

23 Guyau Debida gala ivagi kwaitala sounukula paila tomota matausina kasi taitu osikowala kweluwoyu, paila uula Guyau bogwa eibiga katotila bivigaki tomotala Isireli kasi bawa saina bidugaga makawala utuyam wa labuma. * 24 E mitaga Yowabi, matauna inala yagala Seruya ivitouula bivagi kwaitala sounukula, e mitaga gala wala ivigimkulovi. Yaubada imipuki Isireli paila wala sounukula makwaina, mapaila kasi bawa gala avai tuta iginaisi Debida ola buki. *

Tokaraiwogasi gweguya si guguwa

25-31 Baisa makawala yagasi matausina tokaraiwogasi gweguya si guguwa.

Matabudosina gweguya si guguwa bwaimala. Asimaveta matauna Adieli latula

Matabudosina si guguwa bwaimala ovalu. Yonatani matauna Usaia latula

Tobigubagula si guguwa. Esiri matauna Kelubi latula

Waini bigulela. Simei tolela Rama

Waini kabosakaila wa lagi. Sabidi tolela Sepam

Makaisina olibe deli riga (olumoulela mapilana opilikwaibwaga okuvalila koya). Beali Anani tolela Gederi

Olibe bulamila. Yowasi

Bulumakau okabatau mapilana Saroni. Setai tolela Saroni

Bulumakau oitayatila. Sapati matauna Adilai latula

Kameli. Obili guma Isimeli

Ase. Yedeiya tolela Meronoti

Sipi deli gota. Yasisi matauna guma Agiri.

Debida la tokaitayuvisa tatoula

32 Yonatani, matauna Guyau Debida kadala, tokaitayuvisa bwaina deli tokabitam. Matauna sola Yeyeli Akamoni latula matausina tokaraiwogasi guyau litula kasi tovituloki. 33 Aitopela matauna guyau la tokaitayuvisa, e Usai guma Aka matauna guyau lubaila deli kala topilasi. 34 E avai tuta Aitopela ikaliga, e Abiata sola Yeoyada Benaia latula matausina ivagaisi la tokaitayuvisa. Yowabi matauna kumatoula mabudona guyau la tokabilia.

28

Debida la katuloluta paila Bwala Kwebumaboma

1 E guyau Debida ikaraiwogi komwaidona tokaraiwogala Isireli isigugulasi olumoulela Yerusalem. Mapaila komwaidona isigugulasi Yerusalem, matausina tokugwala dala, tokaraiwaga availa matausina ikugwaiyaisi kabopaisewa olumoulela kabokaraiwaga, tommoyesi dala, tokaraiwogasi guguwa deli bulutuvalu makwaisina guyau Debida deli litula si vavagi e deli goli komwaidona tosikwawa wa ligisa, tokabilia matala gidageda deli todidabala tauwau komwaidosi goli isigugulasi olumoulela Yerusalem.

2 E Debida itotu omitasi ikamituli kawala, “Segwaia, kunakaigalaigusi. Yeigu magigu bakaliaii bolela Kabutu Didawogala, baisa Guyau da Yaubadasi kabosakaila kaikela. Bogwa lakatubaiasa paila bakaliai kwaitala Bwala Kwebumaboma paila kala taimamila matauna, * 3 mitaga matauna isilibodaigu gala bavagi makawala, paila uula yeigu tokabilia deli yamagu ikipwasa buyavi bidubadu. 4 Guyau matauna Isireli la Yaubada inagaigu deli dalegu paila bakaguyausi olopola Isireli tuta gala biwokuva. Matauna inagi Yuda dalela paila bitokugwasi, e oluwalaisi mina Yuda matauna inagi tamagu dalela. Metoya komwaidomasi dala madalana matauna ikauwaigu e ivigakaigu baguyoi komwaidona viluwela Isireli. 5 Matauna isakaigu litugwa bidubadu tauwau, e oluwalaisi matausina inagi Solomoni biguyau olopola Isireli, mapilana goli Guyau la kabokaraiwaga.

6 “E Guyau ilukwaigu kawala, ‘Ka latum Solomoni matauna goli bikaliai ulo Bwala Kwebumaboma. Yeigu bogwa lanagi matauna e bavigaki latugu, e yeigu bivigakaigu tamala. 7 E yeigu bavigaki la kabokaraiwaga bikanuvagasi tuta gala biwokuva, kidamwa wala matauna bisetuwoli la kabikaula biyamati bibwaina komwaidona ulo karaiwaga makwaina makawala eivigaki tuta baisa.’

8 “Ka ulo tomota tuta baisa omatala da Yaubadasi deli sigugula makwaina komwaidona Isireli, Guyau la tomota, yeigu akaraiwogaimi bukukwabikuwolaisi vavagi komwaidona avaka Guyau da Yaubadasi eikaraiwogaidasi, mapaila ibodaimi bukusivagasisi ovalu mapilana viloumatabwaila e tubwa tuta oluvi bisivagasisi wala.”

9 E Debida iluki Solomoni kawala, “Latugu, yeigu lakaraiwogaim ibodi bukuvitusi mokwita tamam la Yaubada e bukuwotitali matauna deli m tagwala toyo nanom ninitinidesi. Matauna inikoli komwaidona ninadaisi deli da nanamsasi. Kidamwa bukulokaia matauna, matauna bikabwailim, mitaga kidamwa bukukoulovi matauna, matauna bitotubulokaim tuta gala biwokuva. 10 Ibodi bukukwateta baisa Guyau einagaim bukukwaliai la Bwala Kwebumaboma. Mapaila kuvagi, e bukuvagi deli m ninatotila.”

11 E Debida isaiki Solomoni komwaidona nanamsela paila Bwala Kwebumaboma kala kaliai, paila matabudosina bwaimala deli matabudosina ituwoli ituwoli, deli goli matabudona Bomikikila Sainela, ambaisa mitugaga kala ligaiwa. 12 Matauna tuvaila isaiki Solomoni nanamsela komwaidona avaka leininamsi onanola paila bikubakula deli matabudosina ikalitulaisi opapala, e matabudosina paila Bwala Kwebumaboma guguwala deli semakavi makwaisina leikabomaisi paila Guyau. 13 Debida tuvaila isaiki matauna nanamsela paila bikatubiasi tolula deli mina Libai e bivagaisi si wotetila, bivagaisi Bwala Kwebumaboma wotitalela, deli biyamataisi komwaidona Bwala Kwebumaboma guguwala vakapula. 14 Matauna ikatululuti ammakawala kala bidubadu siliba deli goula biyoudulokaisi paila guguwala vakapula, 15 kaitapa deli kaitapa la kabototu, 16 tebeli silibawokuva, deli tebeli goulawokuva makwaina tebelila beredi bisemakaiyaisi baisa Yaubada. 17 Matauna tuvaila ikatululuti ammakawala kala bidubadu siliba deli goula paila kaisusuwa, kaboma deli lukwava, deli ammakawala kala bidubadu siliba deli goula paila biyoudulokaisi kailuya, 18 deli ammakawala kala bidubadu goulatoula paila bikaliaiisi kabogwabu lula paila bigubugabusi lula maiina simasimina deli biyoudulokaisi waga kaibibiu paila bubuli nammomova minasina bikatuvakaiyaisi pinupanesi odabala Guyau la Kabutu Didawogala. 19 E guyau Debida ikaibiga kawala, “Komwaidona makwaisina kala ginigini isisu makawala Guyau titoulela ikaraiwogaigu e isakaigu paila bawotitali.”

20 Guyau Debida iluki latula Solomoni kawala, “Ka, kutotu peula deli ninatotila. Kuvitouula paisewa e gala bukutagwala avai vavagi bisilibodaim. E Guyau Yaubada matauna lawotitali, matauna deli yoku. Matauna gala wala bisilavaim, mitaga matauna bisisiaim tatoula wala bukuvenoku paisewala komwaidona ola Bwala Kwebumaboma. 21 E tolula deli mina Libai bogwa eisakaisi si paisewa avaka avaka bivagaisi olumoulela Bwala Kwebumaboma. Topaisewa matausina tokataraki deli si tagwala bipilasaimsi e komwaidona tomota deli kasi tokugwa madeilisi wala oyamam bukukwaraiwogi.”

29

Guguwala paila Bwala Kwebumaboma kala kaliai

1 Guyau Debida ikagai baisa komwaidona tomota; kawala, “Ka, latugu Solomoni matoulela goli Yaubada leinagi, mitaga igau wala totubovau e la kabitam gala ibawa. Paisewa makwaina bitapaisauwaisi bitavigibauwaisi, paila uula paisewa makwaina gala tomota si ligisa mitaga makwaina Guyau Yaubada la Bwala Kwebumaboma. * 2 Yeigu bogwa lavigilabi katubaiasa komwaidona guguwala Bwala Kwebumaboma goula, siliba, tanumnumta barasi, tanumnumta aiyani, youdila kai dakuna kwevivivila deli dakuna kwetatai mwau mipusi, dakuna paila katububula, deli tuvaila dakuna saina bidugaga. 3 E tuvaila yeigu lakatumkovila makwaisina metoya titoulegu latakuni, siliba deli goula makwaisina ulo vavagi tatougu paila uula ulo yebwaili paila Yaubada la Bwala Kwebumaboma. 4 E yeigu bogwa lasaiki, goulatoula kala mokaila ikalisau lakatutala (100) tanii deli silibatoula kala mokaila ikalisau lakatuyu kweluwovasi (240) tani makwaisina paila bikatububulaisi papala komwaidona Bwala Kwebumaboma 5 deli paila komwaidona guguwala makwaisina matausina tokataraki paisewa biyoudulaisi. E availa bisaikimakavi deli nanola kala tagwala. E oluvi tommoyesi dala, tokugwala dala, matausina tokabitam si kumatoula, deli tokaraiwogasi gweguya si guguwa itagwalasi bisakaisi.”

6 E mapaila tommoyela dala, boda kasi tokaraiwaga, tokabilia si kumatoula, deli goli guyau la guguwa kala toyamata itagwalasi bisakaisi 7 guguwa makwaisina paila Bwala Kwebumaboma paisewala. goula kala mokaila ikalisau lakatutala kwailuwolima kwailuwoyu (170) tani, siliba kala mokaila ikalisau lakatutolu kwailuwovasi (340) tani, tanumnumta barasi kala mokaila katitaikina lakatulima lakatutala kwailuwoyu (620) tani, deli tanumnumta aiyani kala mokaila 3,400 tani. 8 E availa matausina isim si dakuna kwevivivila isakaisi makwaisina paila Bwala Kwebumaboma guguwala, e Yeyeli guma Libai dalela Gerisoni ikaraiwogi makwaisina. 9 E tomota deli si tagwala mokwita eisemakavaisi baisa Guyau, e matausina imwasawasi paila guguwa saina bidubadu bogwa leisakaisi matauna. Guyau Debida tuvaila la mwasawa ikalisau.

Debida iyakawoli Yaubada

10 E omitasi komwaidona tomota guyau Debida iyakawoli Guyau Yaubada. Matauna ikaibiga kawala, “Guyau yoku tabumasi Yekobe la Yaubada, ibodi kam yakaula bikanuvagasi tuta gala biwokuva. 11 Yoku saina tovakaigaga deli topeuligaga, saina guyugwayu, migileu, deli bomikikila sainela. Bubuli komwaidona wa labuma deli ovalu watanawa baisa m vavagi, deli yoku Guyau, odubasi tokaraiwaga komwaidona yoku tokaraiwaga tosivagasi. * 12 Komwaidona guguwa deli veiguwa metoya wala baisa yoku. Yoku kukwaraiwogi vavagi komwaidona metoya om peula saina peuluvagasi, e ibodaim bukuvigaki availa wala bitopeula deli bitokaraiwaga. 13 Mapaila, ma Yaubadasi kanokagutokisi baisa yoku, e kayakawolaisi yagam igimanabwaita.

14 “Mitaga yeigu deli ulo tomota gala wala bibodi bakasakaimsi avai vavagi, paila uula komwaidona vavagi baisa m bobwailila baisa yakamaisi, e baisa avaka m vavagi lakakaimilivauwaisi wala lakasakaimsi. 15 Mwa Guyau, bogwa lokunikoli ma sisuaisi kala mwau makawala tokatupipi deli tomitawasi makawala goli tubumaiasi leivigakaisi tuta omitibogwa. Ma yamsi ovalu watanawa makawala kaikobula avai vavagi kalasia bivisigili bitamwau, e gala gagabila bakasakauligilaisi kaliga. 16 Mwa Guyau, yoku ma Yaubadasi, ka - yakamaisi bogwa lakamaiyaisi veiguwa komwaidona gulitinidesi paila bakakaliaiisi kwaitala bwala kwebumaboma paila yagam igibumaboma kala taimamila, mitaga vavagi komwaidona metitoya baisa yoku e yoku wala tolivavagi. 17 Yeigu bogwa lanikoli yoku kuuwakoli taitala taitala ninasi e kukwabwaili tomota metoya osi kamokwita. Ka, metoya ogu kwamokwita deli ogu tagwala vavagi komwaidona makwaisina lasakaim, e yeigu bogwa lagigisi ammakawala ulo tomota availa availa matausina leisigugulasi baisa deli si mwasawa leimaiyaisi si semakavi baisa yoku. 18 Mwa Guyau, Yaubada yoku tubumaiasi si Yaubada, Eberaam, Aisake, deli Yekobe anigada bukukwatukikiti kam dubumi bipeula bikanuvagasi oninasi m tomota e tuta komwaidona bukuvigaki matausina bikabikuwolaimsi. 19 Mwa, kuvigaki latugu Solomoni deli la ninatotila komwaidona paila bikabikuwoli vavagi komwaidona avaka avaka bukukwaraiwaga deli bikaliai Bwala Kwebumaboma makwaina yeigu bogwa lavigilabi katubaiasa.”

20 Oluvi Debida ikaraiwogi tomota, kawala, “Kuyakawolaisi Guyau mi Yaubada!” Mapaila komwaidona tomota iyakawolaisi Guyau, matauna tubusia si Yaubada, e matausina ikululusi itemmalaisi Yaubada deli goli guyau Debida.

21 Eiyam matausina ikatumataisi mauna paila bivigakaisi lula, e ikabomaisi baisa Guyau, e oluvi isakaisi tomota bikamsi. Tuvaila ilulasi lakatuluwotala bulumakau nammwala, lakatuluwotala sipi nammwala deli lakatuluwotala lam, e nammwaidona wala igabwaisi lula. Tuvaila matausina imaiyaisi waini paila si semakavi. 22 Mapaila yam makwaina matausina saina si mwasawa kwaiveka ikamkwamsi deli imomomsi baisa omatala Guyau.

Siviyuwela ikamitulaisi Solomoni matauna guyau. Oyagala Guyau matausina ivaputumaisi matauna kasi tokugwa e Sadoki paila si tolula. 23 Mapaila Solomoni ikaimapu tamala Debida isili otakaikaia makwaina Guyau eisebogwi. Solomoni matauna saina giyoumkumku, e komwaidona boda Isireli ikabikuwolaisi matauna. * 24 Komwaidona tokaraiwaga deli tokabilia, deli goli komwaidona Debida litula tauwau ikatotilasi bikabikuwolaisi Solomoni la guyau. 25 Mapaila Guyau ivigaki komwaidona boda Isireli bikavaginaisi Solomoni, e ivigaki matauna la guyau ikobaluluva ikalisau matausina availa availa giyoububogwa eiguguyausi olopola Isireli.

Debida la Guyau kala vigimkovila livalela

26 Debida matauna Yese latula iguyoi komwaidona Isireli 27 iboda kwailuwovasi taitu. Matauna iguguyau mapilana Ebironi iboda kwailima kwaiyu taitu e mapilana Yerusalem iboda kwailuwotolu kwaitolu taitu. * 28 Matauna ikaliga tutala bogwa saina eitomoya, bidubadu la veiguwa deli isim kala kamaiaba, e latula Solomoni eikaimapu matauna iguyau. 29 E guyau Debida liliula okala vitouula leima okala vigimkovila bogwa eiginaisi osi buki liliusi matausina kasitaitolu tovitoubobuta, Samwela, Netani, deli Gada. 30 Ginigini makwaina ikamituli ammakawala la guyau, ammakawala matauna la karaiwaga kala peula, deli komwaidona vavagi makwaisina eikikaloubusi baisa matauna, baisa Isireli, deli baisa kabokaraiwaga makwaisina opapala.

a 1:19 Maigana Pelegi kala lega makawala mina Iberu si biga “ilivisisi”.

* 2:7 2.7 Yos 7.1

* 3:4 3.4 2 Sml 5.4-5; 1 Gwe 2.11; 1 Lil 29.27

* 3:5 3.5 2 Sml 11.3

b 4:9 Maigana Yabesa kala katumiki Mmayuyugaga.

* 4:28 4.28-33 Yos 19.2-8

* 5:1 5.1 Vit 35.22; 49.3-4

* 5:2 5.2 Vit 49.8-10

* 5:4-6 5.4-6 2 Gwe 15.29

* 5:26 5.26 2 Gwe 15.19,29; 17.6

* 6:16 6.16-19 Sun 6.16-19

c 7:23 Maigana butula kala lega makawala mina Iberu si biga “uvagila mwau”.

* 9:2 9.2-3 Esi 2.27; Nie 7.73

* 10:13 10.13 Tol 19.31; 20.6; 1 Sml 13.8-14; 15.1-24; 28.7-8

* 11:4 11.4 Yos 15.63; Tok 1.21

* 13:5 13.5 1 Sml 7.1-2

* 13:6 13.6 Sun 25.22

d 13:11 Maigana obonasi mina Iberu kala kivila “Kala mipuki Usisai”.

* 13:14 13.14 1 Lil 26.4-5

e 14:11 Maigana obonasi mina Iberu “Guyoula sugigai”.

* 15:2 15.2 Kak 10.8

* 15:15 15.15 Sun 25.14

* 16:16 16.16 Vit 12.7; 26.3

* 16:17 16.17-18 Vit 28.13

* 16:21 16.21-22 Vit 20.3-7

* 16:34 16.34 2 Lil 5.13; 7.3; Esi 3.11; Sam 100.5; 106.1; 107.1; 118.1; 136.1; Yer 33.11

* 16:43 16.43 2 Sml 6.19-20

* 17:13 17.13 2 Kr 6.18; Ib 1.5

* 18:8 18.8 1 Gwe 7.40-47; 2 Lil 4.11-18

* 18:12 18.12 Sam 60

* 20:1 20.1 2 Sml 11.1

* 20:4 20.4 1 Sml 17.4-7

f 20:5 Baisa saina poupou makawala kaitala kawala kauloyagila bibodi bitatolasi masawa.

* 22:7 22.7-10 2 Sml 7.1-16; 1 Lil 17.1-14

g 22:9 Maigana Solomoni leiyodulaisi metoya mina Iberu si biga Salomi, makwaina kala kivila “ivakoya valu”. E kugisi tuvaila mailela 18.

* 22:13 22.13 Yos 1.6-9

h 22:14 Kwaitala tani mokaila saina mwau, kaina biboda mokaila lakatuyu petala taitu. Mapaila goula mokaila gala wala bitakaibiga, e siliba mokaila saina ikalisau.

* 23:1 23.1 1 Gwe 1.1-40

* 23:13 23.13 Sun 28.1

* 23:26 23.26 Kak 10.8

* 23:28 23.28-32 Baw 3.5-9

* 24:2 24.2 Tol 10.1-2

* 26:4 26.4-5 2 Sml 6.11; 1 Lil 13.14

* 27:23 27.23 Vit 15.5; 22.17; 26.4

* 27:24 27.24 2 Sml 24.1-15; 1 Lil 21.1-14

* 28:2 28.2-7 2 Sml 7.1-16; 1 Lil 17.1-14

* 29:1 29.1-2 1 Lil 22.5

i 29:4 Kugisi footnote isisu deli 22.14. Goula deli siliba kala bawa saina kwaivekagaga.

* 29:11 29.11 Md 6.13

* 29:23 29.23 1 Gwe 2.12

* 29:27 29.27 2 Sml 5.4-5; 1 Lil 3.4

2 LILIU

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

LILIU PILIYUWELA

Kabovitouula

Mapilana Liliu Piliyuwela livalela eivitouula ambaisa mapilana Liliu Pilimatala kala vigimkoluva. Ikugwa ilivala paila Solomoni la guyau ila itobu tuta makwaina ikaliga. Isetuwoli igini ammakawala Yeroboam ikugwai mina Isireli madilasina opiliyavata e ikowolovaisi guyau Rioboam, matauwena Solomoni latula, avai tuta iyosi la guyau paila madilasina opilibolimila. Oluvi ilivala wala paila kabokaraiwaga makwaina opilibolimila, baisa Yuda dalela, ila itobu tuta makwaina iyoulisi Yerusalem 586 BC.

Buki kala katumimisa

Solomoni la guyau 1.1—9.31

a) Taitu makwaisina ivitouula la guyau

1.1-17

b) Bwala Kwebumaboma ikaliaiisi

2.1—7.10

c) Taitu makwaisina oluvi

7.11—9.31

Madalasina opiliyavata si kowolova 10.1-19

Mapilana Yuda la gweguya liliusi 11.1—36.12

Yerusalem eiyoulisi 36.13-23

1

Solomoni la nigada paila kabitam

(1 Gwe 3.1-5)

1 E Solomoni matauna guyau Debida latula saina igiyoumkumku ikaraiwogi Isireli kabokaraiwaga, e Guyau la Yaubada imitukwaii matauna e ivigaki peuligaga sainela.

2 Guyau Solomoni ikaraiwogi komwaidona kumatoula matausina ikikaraiwogaisi tokabilia kasi bawa lakatuluwovila deli lakatuvila, komwaidona tokaidadala valu, dala tommoyesi, deli komwaidona tomota, 3 ikaraiwogi matausina bilosi deli matauna ovalu makatupona si kabotapwaroru mapilana Gibioni. Bilosi mapilana paila uula Guyau la Buliyoyova metitokila baisa, makwaina goli Mosese matauna Guyau la touwata leikaliaii oviloupakala. 4 (E Kabutu Didawogala eitotu Yerusalem olumoulela Buliyoyova makwaina guyau Debida eikaliaii avai tuta eikaimilivau Didawaga makwaina metoya Kiriati Yearim.) * 5 Kabogwabu lula makwaina Besaleli matauna Uri latula e Ura tabula eiyouduli metoya tanumnumta barasi deli eitotu ovalu Gibioni omatala Guyau la Buliyoyova. Guyau Solomoni deli komwaidona tomota itapwarorusi baisa Guyau metoya mapilana. * 6 E omatala Guyau la Buliyoyova Solomoni itemmali Guyau metoya igibugabu lula odabala kabogwabu makwaina eiyoudulokaisi metoya tanumnumta barasi; ikatumataisi lakatuluwotala mauna e igibukwaisi lula odabala makwaina.

7 E wa bogi makwaina Yaubada eiviloubusi baisa Solomoni ikatupoi kawala, “Ki avaka magim basakaim ke?”

8 E Solomoni ivitakauloki Guyau kawala, “Tuta tuta kuyomitali m mitakwai saina siligaga baisa tamagu Debida, e baisa tuta bogwa lokutugwalaigu laguyau bakaimapu matauna. 9 Mwa, Guyau Yaubada, m biga katotila lokuvagi baisa tamagu. Yoku lokuvasanaigu baguyoi odubasi tomota matausina saina bidugaga gala ibodi bitakalau. * 10 Mapaila kusakaigu kabitam deli kateta magigu bakaraiwaga odubasi matausina. Mitaga ammakawalaga bavigaki bakaraiwogi mabudona m tomota saina bidugaga?”

11 E Yaubada ivitakauloki Solomoni, kawala, “Yoku bogwa kunagibau. Kaina bukunigada paila guguwa bidubadu, veiguwa, kam nikoli bikanuvagasi, kam tilaula bikaligasi, kaina m momova bikaduwonaku, mitaga kaimapula yoku lokunigadi kabitam deli ninitalapula paila bukuguyoi ulo tomota, paila matausina yeigu lavigakaim lokuguyau. 12 Yeigu bogwa basakaim kabitam deli nikoli. Deli tuvaila bakatumkulovi, basakaim saina bidugaga guguwa, veiguwa deli kam nikoli bikanuvagasi gala taitala matausina giyoububogwa makawala kaina matausina giyouwovau tuta oluvi.”

Guyau Solomoni la peula deli la veiguwa

(1 Gwe 10.26-29)

13 Mapaila Solomoni isilavi makatupona kabotapwaroru mapilana Gibioni, ambaisa Guyau la Buliyoyova eititoki, e ikaimilavau Yerusalem. E baisa isisu iguyoi Isireli. 14 Matauna ikatuyouli lakatuluwotala lakatuvasi waga kaibibiu deli 12,000 wosa. Mimilisi isaim mapilana Yerusalem, e mimilisi iwitali ilosi ovilouvakaveka ituwoli ituwoli. * 15 Wa tuta matutona iguguyau e siliba saina bidugaga kala bawa makawala dakuna olumoulela Yerusalem, deli kweisila saina bidugaga, makawala kala bawa riga okuvalila koyala Yuda. 16 E mina Msiri deli mina Silisia igigimwalasi wosa baisa avai valu avai valu, * 17 e tuvaila makawala mina Itipita igigimwalasi waga kaibibiu. Mitaga Solomoni la towotetila ikikaraiwogaisi gigimwala makwaisina. Isakaisi guyousi mina Itai deli mina Siria si wosa deli si waga kaibibiu, e bigimolaisi waga kaibibiu kaitala mapula lakatulima lakatutala siliba, e natana wosa mapula lakatutala kweluwolima siliba.

2

Katubaiasa Bwala Kwebumaboma kala kaliai

1 E Guyau Solomoni inanamsa bikaliaii kwaitala Bwala Kwebumaboma paila Guyau bibodi kala taimamila e tuvaila bikaliaii la ligisa titoulela. 2 Matauna inagi 70,000 tauwau paila tokatakewasi guguwala Bwala Kwebumaboma e 80,000 totaisi dakuna wa koya. E 3,600 kasi bawa paila bikugwaiyaisi paisewa makwaisina.

3 E Solomoni iwitali biga baisa guyau Iram matauna guyoula Taia kawala, “Mwa anigadaim kutagwala bitapaisewa kadataiyu makawala lokuvigaki tamagu, guyau Debida, avai tuta leigimoli mabubosina youdila kweisila paila bikaliai la ligisa. 4 E yeigu bakaliaii kwaitala Bwala Kwebumaboma paila kala taimamila Guyau ulo Yaubada. Makwaina goli bivigaki kwebumaboma, e ulo tomota deli yeigu bakatapwarorusi baisa matauna bakagibugwabusi maiina simasimina metoya avai vana avai vana e bakasemakavaisi beredi kwebumaboma baisa matauna yam kwaitala kwaitala, deli bakasemakavaisi lula kwegibugabu kaukwau deli koyavi kwaitala kwaitala e makawala goli yam Sabate, Navau Tubukona Pakala, deli goli ituwoli yam makwaisina kwebumaboma paila kala taimamila Guyau ma Yaubadasi. Matauna bogwa leikaraiwogi mina Isireli bivagaisi makawala tuta gala biwokuva. 5 Yeigu ananamsa bakaliaii kwaitala Bwala Kwebumaboma kwaiveka, paila uula ma Yaubadasi tovakaigaga sainela ikalisuwoli avai yaubada avai yaubada ituwoli. 6 Ilagoli gala wala ibodi availa bikaliaii Yaubada la Bwala Kwebumaboma, paila labuma saina kwaivekagaga gala wala bibodi matauna. E ammakawala bakaliaii kwaitala bwala kwebumaboma makwaina bikalisau makatupona leigibugabusi lula maiina simasimina baisa Yaubada? * 7 Mapaila kuwitali taitala kala tovagi leilai bimakaiagu, matauna kala toyoudila goula, siliba, tanumnumta barasi, tanumnumta aiyani, deli biyouduli karekwa burum, dairarugu, toyo bweyani. Matauna bipaisewa deli matausina toyoudila tokabitam tolesi Yuda deli Yerusalem matausina goli tamagu Debida leinagi. 8 Bogwa lanikoli m toyoudila saina kasi tovagi youdila mapaila kuwitali kai kweisila, reiyava deli kaga metoya Lebanoni. Yeigu bogwa lakatubaiasa paila bawitali ulo tomota paila bipilasaisi m tomota 9 paila bitagugulaisi youdila saina bidugaga paila Bwala Kwebumaboma makwaina laninamsi yeigu bakaliaii kwaiveka deli kwematabwaila. 10 E paila kasi katupeula m topaisewa, yeigu bawitali kami witi kala bawa 2,000 tani, kami bali kala bawa 2,000 tani, waini 400,000 lukwava, e olibe bulamila 400,000 lukwava.”a

11 E guyau Iram iwitali Solomoni la leta mapula. Matauna igini, ikaibiga kawala, “Paila uula Guyau iyebwaili la tomota, e ivigakaim yoku si guyau. 12 Kala yakaula Guyau Isireli la Yaubada, matauna labuma deli valu watanawa kala tobubulela! Matauna bogwa isaiki guyau Debida taitala latula tokabitam ivakasau ninitalapula deli kateta matauna baisa tuta ikikatubaiasa paila bikaliaii kwaitala Bwala Kwebumaboma paila Guyau deli kwaitala ligisa paila titoulela. 13 Yeigu bawitali biwokaiam taitala tokugwa tokabitam deli tokataraki tanumnumta paisewa yagala Uram. 14 Matauna inala dalela Dani e tamala tolela Taia. Matauna inikoli ammakawala biyouduli goula, siliba, tanumnumta barasi, aiyani, dakuna deli kai. Matauna ibodi biyouduli karekwa kala vau burum, dairarugu deli bweyani, deli yakakaraia. Matauna ibodi bivagi ituwoli ituwoli leilai deli ibodi bileiya avai leilai wala tomota bilukwaisi bivagi. Ibodi matauna biwotetila deli m topaisewa tokataraki e deli matausina eiwotitalaisi tamam guyau Debida. 15 Mapaila baisa tuta kuwitali bimakaiamasi witi, bali, waini, deli olibe bulamila makawala lokukwatotila. 16 E okoyala Lebanoni bakalukubalaisi komwaidona kai kweisila paila yoku, bakaselavaisi bakavabeuwaisi bibeu obolita biwoi ikatuligai Yopa okawolawa. E metoya baisa bukuvaligaiyaisi bukulauwaisi Yerusalem.”

Ivitoulaisi kaliai Bwala Kwebumaboma

(1 Gwe 6.1-38)

17 E guyau Solomoni ivagi kwaitala sounukula tuvaila paila togilagala komwaidona leisisuaisi oviluwela Isireli, makawala okwaitala leim tamala Debida bogwa leivigibogwi. E togilagala kasi bawa iboda 153,600. 18 Matauna inagi 80,000 tauwau paila bitataisi dakuna wa koya, e 70,000 paila totapela dakuna, deli tuvaila 3,600 tokugwala biyamataisi paisewa makwaina bivagaisi.

3

1 E guyau Debida matauna Solomoni tamala bogwa leikatubiasi tumilela Bwala Kwebumaboma. Makatupona goli olopola Yerusalem, wa Koya Moria, baisa goli Arauna matauna guma Yebusi leivigaki makatupona la kabokila paila witi. E guyau Solomoni ivitouula kaliai * 2 kala taitu kwevasila olopola tubukona nayuwela guyau Solomoni eiguguyau. 3 E Bwala Kwebumaboma makwaina Solomoni leikaliaii kala woloula uvaluwotala uvatolu isividoga, kala lau uvavasi isividoga. 4 Matabudona kabosusuvi kala beiyaya makawala wala Bwala Kwebumaboma kala beiyaya, uvavasi isividoga, kala woloula bila walakaiwa uvaluwoyu uvalima uvayu. E olumoulela matabudona komwaidona itabodaisi goulatoula wala. 5 e matabudona tabudoveka iyoudulaisi kai kweisila e itabodaisi deli goula, e baisa iyolalaisi kaikobula pulopola deli yuwoyoula ikatuginiginaisi. 6 E guyau Solomoni ikatububuli Bwala Kwebumaboma metoya dakuna kwevivivila deli goula leiwitalaisi leimaima metoya Pavaim. 7 Matauna ikau goula ikatububuli bwala kwebumaboma tabodala, kaivalapu, deli lulu komwaidona. E topaisewa ileyasi kaikobusi mauna isim pinupanesi otapwala bwala. 8 E matabudona leidokaisi Bomikikila Sainela, kala woloula uvavasi isividoga, baisa makawala kala beiyaya Bwala Kwebumaboma. E goula ivisekolaisi kala mokaila kwailuwoyu tani (20 tani) ivigakaisi katububulela tabodala matabudona Bomikikila Sainela; * 9 e goula ibubulokaisi kaiwawa kala mokaila kwaitala taitu sita kwekekita,b e matabudosina walakaiwa deli ikatububulaisi goulawokuva wala.

10 E guyau tuvaila iluki la topaisewa biyoudulaisi nayu mauna isim pinupanesi metoya tanumnumta biyolalaisi minasina goulawokuva wala, e bivitauwaisi minasina olumoulela matabudona Bomikikila Sainela, * 11-13 natana pilatala nayuwela pilayuwela mitasi ikoulakaiwaisi lulu. Minasina pinupanesi pilayu, kasi woloula uvatala, matausina ivigakaisi pinupanesi pilayosokani ila wala ibodi oluwalela Bwala Kwebumaboma, e iuyeiya wala itobu otaboda. Kala maloula mokwita eikatuvakaiyaisi iboda uvavasi isividoga. 14 E miyana taboda matabudona Bomikikila Sainela eiyoudulokaisi metoya karekwa yakakaraia deli goli ituwoli karekwa, e ilalaisi kala vau burum, dairarugu, deli bweyani, e ileiyasi miyana kaikobusi mauna isim pinupanesi. *

Kaiyu kokola tanumnumta barasi

(1 Gwe 7.15-22)

15 E guyau iyouduli kaiyu kokola tanumnumta barasi, kaitala kaitala makaisina kasi wonaku uvalima uvayu ikapeili im lipoi, e ivitauwaisi omatala Bwala Kwebumaboma. Kaitala kaitala makaisina gayasi uvatala okatupoi. 16 E odubasi kokola makaisina ileiyasi ikatuginiginaisi deli lakatutala kaikobula buna ibubulokaisi tanumnumta barasi. 17 E kokola makaisina ivitauwaisi lipumatala kaitala pilatala lulu kaiyuwela piliyuwela. Makaina opolibolimila idokaisi yagala Yakini, e kaiyuwela opiliyavata idokaisi yagala Bwasa.

4

Bwala Kwebumaboma guguwala

(1 Gwe 7.23-51)

1 E guyau Solomoni ibubuli kwaitala kabogabu lula tanumnumta barasi, kala wonaku kala beiyaya makawala wala uvavasi isividoga e kala woloula eila walakaiwa uvayu okatupoi. * 2 E tuvaila matauna ibubuli kwelatala kwelaveka kwelabobuta kaitavikotela sopi metoya tanumnumta barasi, owodola bila osibula uvatala, kala beiyaya uvayu okatupoi, e libeila eitaina eitapatu uvalima uvatala isividoga. 3 E wodola eitavina eitapatu ikatuginiginaisi kasayu, kasatala walakaiwa kasayuwela watanawa. E katuginigini makasasina kasi gigisa makawala bulumakau, migitinidesi wala eitavina eitapatu. 4 E makwelana kaitavikotela sopi itotu otupwasi minasina bulumakau naluwotala nayu eibubulokaisi tanumnumta barasi e mitasi eikoulakaiwa wa youya, natolu mitasi ikoulakaiwa opilibolimila, natolu opiliyavata, natolu opilikwaibwaga e natolu opilibomatu. 5 E kala poupou makwelana makawala kweyatala sikwekula kala woloula. E wodola kaipagala makawala kwaitala bolu ikatukwaidoga makawala lala. Makwelana kala kainaga sopi bikasewa kala bidubadu makawala 60,000 lukwava. 6 Matausina tuvaila ivitauwaisi kwelaluwotala kaitavikotela sopi, kwelalima opilibolimalela Bwala Kwebumaboma e kwelalima opiliyavata. Makwelasina paila biwinisewasi kabakabalesi mauna minasina leigibukwaisi lula. E sopi olumoulela makwelana kwelaveka baisa paila wala tolula bikikakayasi. *

7-8 Matausina iyoudulaisi keluwotala kaitapa si kabototu goulawokuva wala kasi bububula makawala wala tuta tuta eiyoudulaisi, e kweluwotala tebeli, e isailisi makwaisina oluwalela Bwala Kwebumaboma, kailima kaitapa la kabototu kwailima tebeli piliyuwela bwala. Tuvaila iyoudulaisi lakatutala kaboma goulawokuva wala. *

9 Matausina ikalitulaisi tabudotala okoukweda tabudoyuwela olopola. Matabudona olumoulela paila tolula. E lulu matabudosina okalapisilesi ikatububulaisi metoya tanumnumta barasi. 10 E ivitauwaisi makwelana sopi kaitavikotela katitaikinela Bwala Kwebumaboma wokulula opilibomatu.

11-16 E tuvaila Uram matauna towaila kulia, toyoudulela kaiyeilala pwanosi, deli kaboma. Matauna ivinaku youdila komwaidona guguwa makwaisina makawala la biga katotila baisa guyau Solomoni matauna biyoudila paila Bwala Kwebumaboma.

Kaiyu kokola

Kaiyu gayasi gayayu wala kala gigisa makawala kaboma isisuaisi odubasi kokola

Magayasina kasi leilai eileiyasi kala gigisa makawala yuwoyoula

Lakatuvasi buna ibubulokaisi metoya tanumnumta barasi itakasi kasayu itaina itapatu magayasina

Kailuwotala waga kaibibiu

Kailuwotala kaboma

Kwelatala kaitavikotela sopi

Naluwotala nayu bulumakau tokolu paila la kabototu makwelana

E kulia makwelasina, kaiyeilala pwanosi deli kaisusuwa

Komwaidona wala guguwa makwaisina Uram iyouduli metoya tanumnumta barasi; matauna kaimitalela paila tanumnumta youdulela, makawala guyau Solomoni la karaiwaga, paila wala Guyau la Bwala Kwebumaboma.

17 E Solomoni leikaraiwaga guguwa makwaisina eiyoudulaisi olumoulela kwaitala bwala leikaliaisi paila youdulela tanumnumta, isisu oluwalesi Sukoti deli Sereda olumoulela Yoridani Itayatila. 18 Saina bidubadu guguwa iyoudulaisi e gala gagabila availa ibodi binikoli avaka kala bidubadu tanumnumta barasi iyoudulokaisi guguwa makwaisina.

19 Guyau Solomoni tuvaila ikaraiwogi iyoudulaisi metoya goula guguwala Bwala Kwebumaboma. kabogwabu lula, deli makwaisina tebeli paila kabosakaila beredi bisemakaiyaisi baisa Yaubada; 20 kaitapa la kabototu deli kaitapa iyoudulokaisi metoya goulatoula makaisina bikakatasi omatala matabudona Bomikikila Sainela makawala karaiwogala eikanabogwa; 21 lala paila katububula, kaitapa deli pwanosi kelokailela; 22 kaitapa kaikimatela, kaboma kekikekita, kaboma paila kabosakaila lula maiina simasimina deli kabosakaila pwakova. Komwaidona guguwa makwaisina ibubulokaisi metoya goulatoula. Bwala Kwebumaboma lulu yoyula deli lulu makaduyosina bila matabudona Bomikikila Sainela ikatububulaisi tabodala metoya goula.

5

1 Avai tuta guyau Solomoni ivigimkulovi komwaidona paisewala Bwala Kwebumaboma, matauna ikedidagi komwaidona guguwa makwaisina tamala Debida leikabomi baisa Guyau isaili olumoulela matabudosina Bwala Kwebumaboma bwaimala - makwaisina siliba, goula, deli avai vavagi tuvaila. *

Kabutu Didawogala ilauwaisi wa Bwala Kwebumaboma

2 Oluvi Guyau Solomoni iluki komwaidona tokugwala Isireli bilosi Yerusalem paila bikauwaisi Guyau la Kabutu Didawogala metoya Saiyoni, mavilouna goli Debida la Vilouveka, bilauwaisi wa Bwala Kwebumaboma. * 3 Komwaidosi isigugulasi otutala Buliyoyova Pakala. 4 Avai tuta tokugwa komwaidosi eitogugulasi, oluvi mina Libai ilupaisi Kabutu Didawogala 5 e ikatikewaisi ilauwaisi wa Bwala Kwebumaboma. E tuvaila tolula deli mina Libai isupeilisi Guyau la Buliyoyova deli goli komwaidona guguwela ilauwaisi wa Bwala Kwebumaboma. 6 E Guyau Solomoni deli komwaidosi tomotala Isireli isigugulasi omatala Kabutu Didawogala ilulasi sipi deli bulumakau saina bidugaga sainela, gala ibodi bitakalau. 7 E oluvi tolula ikauwaisi Guyau la Kabutu Didawogala ikovisuyaisi wa Bwala Kwebumaboma e isailisi olumoulela matabudona Bomikikila Sainela osikowasi minasina mauna leiyoudulaisi isim pinupanesi. 8 E pinipanesi mapilasina leikatuvakaiyaisi ikapoli Didawaga makwaina deli kaitikewala. 9 E kidamwa availa bitoli omatala matabudona Bomikikila Sainela igagabila wala bigisi kaitakewa matala makaisina mitaga gala wala ambaisa tuvaila. (E kaitakewa makaisina tuta baisa goli leisisu wala.) 10 E Kabutu Didawogala makwaina gala wala avai vavagi isisu olumoulela mesinaku wala mapilasina pilayu dakuna Mosese bogwa leisaili wa Koya Sinai, avai tuta Guyau leivagi kabutu deli mina Isireli tutala leigalasi leimaisi metoya mapilana Itipita. *

Guyugwayula Guyau

11-14 E komwaidona tolula imaisi avai boda wala osi boda eisisuaisi komwaidosi wala imaisi gulitinidesi, matausina bogwa eikikilaisi titoulesi. E komwaidona mina Libai towaisi gita, toyuvisi loloni yagasi - Asapi, Emani, Yedutuni, deli goli komwaidona dalesi matausina kasi karekwa yakakaraia. Mina Libai itolisi katitaikina kabogwabu lula mapilana opilibomatu oyumasi iyosisi sasani, gita, e deli goli tolula kasi bawa tailakatutala tailuwoyu iyuvaisi tauya. Towosi isaigogulasi wala deli tauya, sasani, deli goli avai butula avai butula, matausina iyakawolaisi Guyau iusiwosisi kawasi.

“Kala yakaula Guyau, paila uula matauna saina bwaina,

e matauna la yebwaili kwekanigaga.”

Tuta matutona tolula isisilavaisi Bwala Kwebumaboma, e saina nanakwa pilatala lowalowa saina guyugwayu ivivivila deli Guyau la guyugwayu ikuboli Bwala Kwebumaboma, e gala gagabila bisetuwolaisi si tapwatapwaroru. **

6

Solomoni la bigatona baisa tomota

(1 Gwe 8.12-21)

1 Oluvi Guyau Solomoni inigada kawala,

“Guyau, yoku bogwa lokunagi bukusisu olowalowa deli odudubila dubilikitakita.

2 Mitaga baisa tuta yeigu bogwa lakaliaii kwaitala Bwala Kwebumaboma paila yoku,

e baisa bukusisu e bukusigaga goli.”

3 E komwaidona mina Isireli ititogugulasi wala baisa. E guyau Solomoni itovilaki matausina e inigadi Guyau bikabwaili matausina. 4 Matauna ikaibiga kawala, “Kala yakaula Guyau Isireli la Yaubada! Matauna bogwa leivagi makawala la biga katotila baisa tamagu Debida avai tuta eilivala baisa matauna kawala, * 5 ‘Tuta matutona lavisunupuloi ulo tomota metoya Itipita e leima lagaila, yeigu gala wala anagi kwaitala valu olumoulela Isireli paila bikaliaiisi kwaitala bwala kwebumaboma e baisa ibodi bitemmalaigusi, deli gala wala anagi availa bikugwai ulo tomota mina Isireli. 6 Mitaga baisa tuta bogwa lanagi Yerusalem baisa viluwela paila bitemmalaigusi, e yoku Debida lanagaim paila bukukwaraiwogi ulo tomota.’ ”

7 E Solomoni isetuwoli la bigatona kawala, “Ka, tamagu Debida inanamsa bikaliaii kwaitala bwala kwebumaboma paila Guyau Isireli la Yaubada kala taimamila, 8 mitaga Guyau iluki matauna kawala, ‘Bogwa lokukwabwelaki paila magim bukukwaliaii kwaitala bwala kwebumaboma paila yeigu, 9 mitaga gala wala yoku bukukwaliai makwaina. Ka, latum matauna latum tatoum, bikaliaii ulo bwala kwebumaboma.’

10 “Guyau bogwa eivagi makawala la biga katotila. yeigu laguyau, mi guyau mina Isireli kaimapula tamagu, e bogwa lakaliaii kwaitala bwala kwebumaboma paila Guyau Isireli la Yaubada kala taimamila. 11 E olumoulela makwaina Bwala Kwebumaboma bogwa lasaili Kabutu Didawogala, olumoulela makwaina isisu kabutu dikunela Guyau leivagi deli mina Isireli.”

Solomoni la nigada

(1 Gwe 8.22-53)

12 E oluvi Solomoni ila itotu omatala kabogwabu lula baisa tomota komwaidona omitasi e iyosali yamala inigada. 13 (E Solomoni leiyouduli kwaitala kubudoga tanumnumta barasi ivitowalai obikubakula kabosigugula. Makwaina kala woloula pilavasi wala makawala wala kasi woloula uvatala, e kala wonaku bila walakaiwa isividoga. Matauna imwena okubudoga makwaina itapopula kwetutula e komwaidona tomota ibodi bigisaisi matauna, eiiyosali yamala ila walakaiwa.) 14 Matauna inidaga kawala, “Mwa Guyau yoku si Yaubada mina Isireli, gala taitala avai yaubada isisu wa labuma deli ovalu watanawa ibodi bipataim. Yoku kuiyamati m kabutu deli m tomota, deli lokumitukwaii matausina avai tuta ikabikuwolaimsi metoya oninasi komwaidona. 15 Bogwa lokuvagi makawala m biga katotila baisa tamagu Debida. Lagaila goli komwaidona m biga bogwa lokukwamokwiti. 16 E Guyau mina Isireli ma Yaubadasi, anigadaim kidamwa baisa tuta bukuvagi makawala biga katotila makwaina ituwoli baisa tamagu, matutona lokuluki mwada tuta komwaidona taitala metoya odalela biguyoi mina Isireli, kidamwa bikabikuwolaimsi makawala matauna titoulela la kabikaula baisa yoku. * 17 Mwa yoku mina Isireli ma Yaubadasi, tuta baisa bukuvituloki kidamwa komwaidona m biga katotila baisa tamagu Debida m touwata gala wala bisala.

18 “Mitaga mwa Yaubada, ki, igagabila yoku bukusisu ovalu watanawa oluwalaisi tauwau deli vivila ke? Ilagoli labuma kala kwaiveka gala ibodi bikapolaim, mapaila ammakawala Bwala Kwebumaboma makwaina lakaliaii bibodaim? * 19 Guyau ulo Yaubada, yeigu m touwata. Kulagi ulo nigada e kulagi ulo kapuloki baisa yoku. 20 Kuyamati makwaina Bwala Kwebumaboma yam deli bogi. Yoku bogwa lokukwatotila paila baisa goli kabotapwaroru baisa yoku, mapaila kunakaigalaigu avai tuta batovilaki makwaina Bwala Kwebumaboma e banigada. * 21 Kunakaigali ulo nigada deli si nigada m tomota mina Isireli avai tuta bitovilakaisi makatupona binigadasi. Om kwabosisu wa labuma kunakaigalaimasi e kuligaiwa ma sulasi.

22 “Avai tuta tomota bitabinakaisi sesia paila eiyogagaisi matausina e bimaiyaisi om kwabogwabu lula wa Bwala Kwebumaboma paila bibigasi katotila mwada matausina tobubwaila, 23 mwa Guyau, om kwabosisu wa labuma bukunakaigali e bukuyakali m touwata. Kumipuki matauna tosula makawala avaka bibodi la sula mapula e kukoliga matauna tobwaila.

24 “Avai tuta tilaula bitomgwagasi odubasi m tomota mina Isireli paila uula imitugagasi baisa yoku e oluvi avai tuta bininavilasi baisa yoku bikaimilavausi wa Bwala Kwebumaboma makwaina, ninasi bibusi watanawa bininigadasi baisa yoku paila bukuligaiwa si sula, 25 metoya om kwabosisu wa labuma bukunakaigali matausina. Bukuligaiwa si sula matausina m tomota e bukukwaimali bimaisi ovalu mapilana bogwa lokusaiki matausina deli goli tubusia omitibogwa.

26 “Ka avai tuta bukukibodi kuna paila uula m tomota bogwa eimitugagasi baisa yoku, e oluviga bininavilasi e bitovilakaisi makwaina Bwala Kwebumaboma, e deli ninasi watanawa binigadasi baisa yoku, 27 mwa Guyau, om kwabosisu wa labuma bukunakaigali matausina e bukuligaiwa si mitugaga m touwata mina Isireli, deli kuvituloki matausina bivagaisi vavagi bwaina. Mwa Guyau, oluvi bukuwitali kuna om valu, makwaina bogwa lokusaiki m tomota bivigakaisi viloutabusi.

28 “E avai tuta molusaula kaina lelia bima oma valusi e kaina yagila biyogagi ma bagulasi kaina nipawa bikamtuyaisi kaina avai tuta tilaula biwaimasi, kaina lelia toyo katoula bimakaia matausina, 29 bukunakaigali si nigada. Kidamwa availa wala tomotala Isireli saina si ninamwau bivitukolaisi yumasi bila wa Bwala Kwebumaboma deli nigadesi, 30 kulagi si nigada. E metoya om valu wa labuma kunakaigali matausina e kuligaiwa si mitugaga. Yoku wala kammwaleta kunikoli tomota ninasi. Mapaila kusaiki tomota taitala taitala makawala avaka ibodi matauna, 31 e gagabila m tomota bititemmalaimsi e bikabikuwolaimsi tuta komwaidona osi sisu ovalu makwaina lokusaiki tubumaiasi.

32 “Avai tuta togilagala eisisu obusibusila valu bilagi bulogala m tovakaigaga deli m peuligaga e deli bilagi ammakawala tuta komwaidona kukwatubaiasa paila bukuvagi avaka, e oluvi matauna bima wa Bwala Kwebumaboma makwaina paila binigada, 33 e kunakaigali la nigada. Wa labuma baisa m kwabosisu, kulagi matauna e kuvagi avaka la kapuloki baisa yoku, e gagabila komwaidona tomotela valu watanawa binikolaimsi e bikabikuwolaimsi, makawala m tomota mina Isireli eiuvagaisi. E oluvi matausina binikolaisi Bwala Kwebumaboma makwaina lakaliaii baisa kabotapwaroru baisa yoku.

34 “E avai tuta bukukwaraiwogi m tomota bilosi ikabiliasi deli kasi tilaula, ikugwa binigadasi baisa yoku, e ambaisa wala bitokaiasi, mitaga bitovilakaisi wala mavilouna m viloutoula bogwa lokunagi deli m Bwala Kwebumaboma makwaina lakaliaii, 35 Mwa kunakaigali si nigada. Om kwabosisu wa labuma kunakaigali matausina e kuvigaki bitomgwagasi.

36 “Gala availa isisu gala immitugaga. E avai tuta m tomota bimitugagasi baisa yoku, e metoya om gibuluwa kuvigaki kasi tilaula itom-gwagasi odubasi matausina, e ikatupipaisi ilauwaisi ituwoli valu, ilagoli valu mavilouna saina kaduwonaku, 37 mwa, kunakaigali m tomota si nigada. Kidamwa ovalu mapilana leisisuaisi e bininavilasi e binigadasi baisa yoku, e bikikamitulaisi ammakawala kala vakaila si mitugaga deli si dubakasala leiuvagaisi, mwa Guyau, ibodi wala bukunakaigali si nigada. 38 E olumoulela valu mapilana matausina eilokaiasi kidamwa bininavilasi oninasi komwaidona, deli binigadasi baisa yoku mitasi bikoulakaiwaisi valu mapilana bogwa lokusaiki tubumaiasi, deli valu mapilana yoku bogwa lokunagi, deli goli Bwala Kwebumaboma makwaina lakaliaii paila yoku, 39 e kunakaigali si nigada. E om kwabosisu wa labuma kulagi matausina e kunokapisi, deli si mitugaga komwaidona kukwau kuligaiwa.

40 “Mwa ulo Yaubada, tuta baisa kugisaimasi e kulagi kam nigada lakanigadaimsi olumoulela valu makwaina. 41 Mwa Guyau Yaubada, kutokaia, e deli m Kwabutu Didawogala makwaina goli kabotuvitusila m peula, bukusuvi wa Bwala Kwebumaboma makwaina e baisa bukusigaga. Kukwabwaili m tolula metoya osi wotetila komwaidona, e ibodi komwaidosi m tomota bimwasawasi paila uula lokumitukwaii matausina. * 42 Mwa Guyau Yaubada, taga kupakaigu yeigu guyau matauna bogwa lokunagi. Ka, kululuwai m yebwaili bogwa lokuvigibogwi baisa m touwata Debida.”

7

Ikabomaisi Bwala Kwebumaboma

(1 Gwe 8.62-66)

1 Avai tuta guyau Solomoni ivenoku nigada, kova ikapusi metoya wa labuma igigabu wala iwokuva lula makwaisina leisemakavaisi, e Guyau migila iyoumatila metoya ola guyugwayu ikuboli Bwala Kwebumaboma. * 2 Guyau la guyugwayu Bwala Kwebumaboma ikuboli, mapaila tolula gala wala igagabila bisuvisi. 3 Avai tuta mina Isireli igisaisi kova ikapusi metoya wa labuma deli lumalama ikuboli Bwala Kwebumaboma, e matausina ikapusisi opwaipwaia e itapwarorusi baisa Yaubada iyakawolaisi matauna paila la mitakwai deli la yebwaili kwekanigaga. * 4 Oluvi Solomoni deli tomota komwaidona igabwaisi lula baisa Guyau. 5 Matauna ivigaki lula paila kalubaila lulela 22,000 bulumakau deli 120,000 sipi. E mapaila Solomoni deli komwaidona tomota ikabomaisi Bwala Kwebumaboma. 6 E tolula itolisi ammakatupona wala kabasi leinagaisi, e mina Libai itolisi itovilakaisi tolula omitasi sesia, e iyakawolaisi Guyau deli guguwela mwasawa makwaisina guyau Debida leisaiki, e iwosisi kawasi, “Matauna la yebwaili kwekanigaga!” mapilasina goli Debida la butubutu. E tolula iyuvaisi tauya e tomota komwaidona itotusi.

7 E Solomoni ikabomi makatupona oluwalela bikubaku makatupona goli omatala Bwala Kwebumaboma, e metoya wala baisa matauna igabu lula kaula semakaila deli posa metoya kalubaila semakaila. Matauna ivagi makawala paila uula makwaina kabogwabu lula tanumnumta barasi leikaliaii saina kwekekita gala ibodi paila komwaidona makwaisina semakavi.

8 E Solomoni deli komwaidona mina Isireli immwasawasi paila Buliyoyova Pakala iboda kwailima kwaiyu yam. Boda saina kwaiveka tomotasi metoya saina kaduwonaku mapilana Amati Kadaula opiliyavata deli okaligeila Itipita mapilana opilibolimila. 9 E matausina ikabwailisi kabogwabu lula makwaina iboda kwailima kwaiyu yam e kwailima kwaiyu tuvaila ipakapakasi. Oyamla kala vigimkovila matausina ivigimkulovaisi si mwasawa, 10 e eiyam, oyamla kweluwoyu kwetolula olumoulela tubukona nalima nayuwela Solomoni ivabutu tomota ilosi osi valu. Matausina deli si mwasawa paila komwaidona bobwailila Guyau leisaiki la tomota mina Isireli, e leisaiki Debida, deli goli Solomoni.

Yaubada tuvaila iyoumatila baisa Solomoni

11 Avai tuta guyau Solomoni bogwa leivinaku kaliai Bwala Kwebumaboma deli ligisa e baisa deli la kiyadiga ivigimkulovi avaka eininamsi kasi kaliai makwaisina, 12 e wa bogi Guyau iyoumatila baisa matauna. Guyau iluki matauna kawala, “Bogwa lalagi m nigada e bogwa lakabwaili Bwala Kwebumaboma makwaina, paila mabolela bigibugabusi lula baisa yeigu. 13 E avai tuta bakikuloti kuna gala bikuna kaina bawitali nipawa bikomasi si bagula, kaina lelia baisa ulo tomota, 14 e kidamwa binigadasi baisa yeigu e bininavilasi biligaiwaisi uvagila mitugaga leiuvagaisi, e metoya ogu kwabosisu wa labuma yeigu banakaigali matausina, baligaiwa si mitugaga, deli bavigaki si pwaipwaia bikabinai sainela. 15 Yeigu bayamati makwaina Bwala Kwebumaboma e bakatukovi taigagu paila banakaigali nigada komwaidona bininigadasi olumoulela makwaina. 16 Paila uula yeigu bogwa lanagi makwaina e lakabomi makwaina baisa tomota bitapwarorusi baisa yeigu, bayamati makwaina deli bakoli tuta komwaidona. 17 Ka, kidamwa bukuwotitalaigu duwosisia makawala tamam Debida leivigaki, bukukwabikuwoli ulo karaiwaga makwaisina deli bukuvagi vavagi komwaidona avaka lakaraiwogaim. 18 E yeigu bavagi makawala ulo biga katotila lavagi baisa tamam Debida avai tuta laluki matauna paila dalela biguyoiyaisi mina Isireli tuta komwaidona. * 19 Mitaga kidamwa yoku deli m tomota bukukoulovaisi karaiwaga kwaivakaveka deli kwekikekita makwaisina bogwa lasakaimi, e bukutapwarorusiga baisa tuwoli yaubada, 20 e yeigu bakaliyabaimi metoya ovalu mapilana bogwa lasakaimi, deli yeigu basilavi Bwala Kwebumaboma makwaina bogwa lakabomi mwada goli makwaina tomota bitapwarorusi baisa yeigu. E tomota ambaisa ambaisa bikayuwaisi deli biyosokanaisi.

21 “Ka Bwala Kwebumaboma makwaina kala taimamila saina isiligaga sainela, mitaga tuta oluvi availa availa bililoulasi opapala makwaina saina bitutuvakau uwosi bikatupoisi kawasi, ‘Tauwau, avaka paila Guyau eivigaki makawala valu makwaina deli makwaina Bwala Kwebumaboma?’ 22 E tomota bivitakaulasi kawasi, ‘Ka uula wala matausina eisilavaisi Guyau si Yaubada matauna eivisunupuloi tubusia mapilana Itipita. Matausina isevigasaisi si dubumi baisa yaubada ituwoli deli ititapwarorusi baisa minasina tokolu. E baisa uula Guyau eimai kabommayuyu baisa matausina.’ ”

8

Solomoni la wotetila

(1 Gwe 9.10-28)

1 E Solomoni ikaliaii Bwala Kwebumaboma deli la ligisa kala kaduwonaku eikau kweluwoyu taitu. 2 Tuvaila ikaliivau valu mavilousina guyau Eram leisaiki, e iwitali mina Isireli bisikaisi mavilousina. 3 Matauna iyouli mavilousina Amati deli Soba si kabokaraiwaga komwaidona 4 deli ikaliivau kalila valu Palimira mavilouna oviloupakala. Matauna ikaliivau komwaidona valu mavilousina mapilana Amati e mavilousina ivigakaisi viluwela guguwa komwaidona. 5 Solomoni ikaliivau tuvaila valu mavilousina yagasi makawala Betorona Walakaiwa e Betorona Otalawa (mavilousina goli kalisi saina kwepapeula deli kalapisilesi tanumnumtawokuva wala), 6 viluwela Bealati e komwaidona valu mavilousina ambaisa leikedidagi la guguwa komwaidona, deli valu mavilousina ambaisa la wosa deli la waga kaibibiu leikatubiasi. Matauna ivagi komwaidona avaka leininamsi bivagi paila kaliai olumoulela Yerusalem, Lebanoni, deli olumoulela mapilana la kabokaraiwaga matauna leikikaraiwogi. 7-8 Solomoni ikau la topaisewa komwaidona tomota metoya odalela Kenani matausina goli mina Isireli gala ikatumataisi avai tuta eiyoulisi valu eivigakaisi si vavagi tatousi. Baisa kasi kakalawa mina Itai, mina Amora, mina Peresi, mina Ivi, deli mina Yebusi matausina dalesi bogwa wala eiguli uula omitibogwa eiuvalutu baisa tuta. 9 E mina Isireli gala ivigakaisi si topaisewa mitaga si paisewa tokabilia, tokugwa kumatoula paila waga kaibibiu, deli mabudosina tokabilia. 10 E tokaraiwaga kasi bawa tailakatuyu tailuwolima matausina eikikaraiwogaisi mabudona topaisewa paila kaliai kwaitala kwaitala.

11 E Solomoni la kwava guyoula Itipita latula, matauna ikogali minana metoya Debida ola Vilouveka e ilauga wa bwala makwaina eikaliaii paila minana. Matauna ikaibiga kawala, “Minana gala ibodi bisisu ola ligisa Debida matauna guyoula Isireli, paila uula ambaisa Kabutu Didawogala leitotu, baisa goli viloubumaboma.”

12 E Solomoni igabu lula baisa Guyau okabogwabu makwaina eikaliaii omatala Bwala Kwebumaboma. 13 Matauna isemakavi semakavi kwegubugabu makawala karaiwogala Mosese ikaraiwogi paila yam makwaisina kwebumaboma. Sabate kwaitala kwaitala, Navau Tubukona Pakala deli kwaitolu kasi paka olopola kwaitala taitu, Beredi Gala Deli Kala Yisi Pakala, Tayoyuwa Pakala, deli Buliyoyova Pakala. * 14 Ka baisa makawala matauna bikikuli karaiwaga makwaisina tamala Debida leisaili. Matauna ikaraiwogi tolula si paisewa paila yam kwaitala kwaitala deli goli mina Libai bipilasaisi tolula biusiwosisi deli biuvagaisi si paisewa. Makawala goli matauna ikaraiwogi toyamatesi Bwala Kwebumaboma kalapisilela kwaitala kwaitala paila biuvagaisi si wotetila yumyambwata, makawala Debida la karaiwaga, matauna Yaubada la touwata. 15 Katuloluta makwaisina Debida leisaiki tolula deli mina Libai paila bolela guguwa komwaidona makwaisina deli avai vavagi goli tuvaila matausina ivagaisi makawala kasi karaiwaga.

16 E wa tuta matutona komwaidona Solomoni la paisewa bogwa leivinaku. Eivitouula Guyau la Bwala Kwebumaboma tumilela leikosouyaisi, leima baisa tuta, komwaidona paisewa bwainawokuva wala.

17 Oluvi Solomoni ila Esionigeba deli Elata, okawolawa mapilana Mlulela Akaba, mapilana Edom. 18 Guyau Iram iwitali mimilisi waga baisa matauna e la kumatoula ikaraiwogi matupilana, deli usogelula toluguta tatoula. Matausina ikewasi deli Solomoni la kumatoula ilosi mapilana Opira e avai tuta ikaimilavausi imiakaisi Solomoni saina bidugaga goula kala mokaila ikalisau kwailuwotala kwailima tani (15,000 kg).

9

Giyouvilela Siba ilokaia Solomoni

(1 Gwe 10.1-13)

1 E giyouvilela Siba ilagi bulogala Solomoni, e minana ima Yerusalem paila biwakoli matauna metoya katupoi kwemomwau. Minana imai la touwata saina budoveka, deli goli kameli minasina eikedidagaisi otupwasi vana, veiguwa, deli goula saina bidugaga. Avai tuta minana eibodi Solomoni, ikatupoi matauna komwaidona katupoi leininamsi onanola. * 2 Matauna imapu komwaidona makwaisina; gala wala avaka saina mwau paila matauna. 3 E giyouvilela Siba ilagi Solomoni la kabitam deli igisi la ligisa leikaliaii. 4 E minana igisi kaula leiyeiyasi eisulaisi okabokamkwam, deli la tosikwawa si kabosisu, si kabowotetila touwata wa ligisa, kasi kwama migitinidesi eisisikomasi, la tokaitutula okabokamkwam, deli makwaisina la lula leigigabu wa Bwala Kwebumaboma. Vavagi makwaisina ivigaki minana itakala wala nanola e gala kabovitakaula.

5 E minana iluki guyau kawala, “Metoya ogu valu bogwa lalagi bulogam deli bulogala m kwabitam baisa biga mokwita! 6 Mitaga yeigu gala adubumi tomota si biga tatoula wala titoulegu lama bigisaki matagu. Gala goli lalagi mabila m kwabitam. Kala vakaila avaka tomota si kamatula gala makawala yoku, paila saina wala tokabitamgaga yoku. 7 Iyubwailasi matausina eiwotitalaimsi deli tuta komwaidona matausina deli wala yoku e taigalela wala biligalegasi m bigatona saina kabitamgaga! 8 Kala yakaula Guyau m Yaubada! Matauna bogwa eiyomitali nanola kala mwamwasila baisa yoku metoya leivigakaim lokuguyau e bukukwaraiwaga oyagala. Paila matauna iyebwaili la tomota mina Isireli e magila biyamati osi tuta komwaidona tuta gala biwokuva, e mauula matauna leivigakaim kuguyoi la tomota e igagabila bukukibwailaki karaiwaga deli bukuyamati la tomota e si kaisisu biduwosisia.”

9 E minana isaiki la bobwailila baisa guyau Solomoni guguwa makwaisina leimai. goula kala vakaila ikalisau gulotala taitu uvaluwotala (4,000 kg) deli saina bidubadu vana deli veiguwa. Gala avai vana ikalisau makaisina giyouvilela Siba leisaiki guyau Solomoni.

10 (Si tomota guyau Iram sola guyau Solomoni leimaiyaisi goula metoya mapilana Opira deli wala eikedidagaisi mimilisi kaga deli veiguwa. 11 E Solomoni ikau youdila mapilasina iyouduloki paila Bwala Kwebumaboma dagela deli dagela la ligisa, e tuvaila iyouduloki gita deli yuka paila tomwasawela makaisina. Ka omitibogwa gala kwaitala youdulela makawala makaisina leigisaisi olopola Yuda.)

12 E guyau Solomoni isaiki giyouvilela Siba vavagi komwaidona avaka avaka leikapuloki, baisa goli leisaila odabala bobwailila makwaisina leisakaibogwi minana paila kaimapula la bobwailila minana leimiaki matauna. E oluvi minana deli kala tovakwabu ikaimilavausi osi valu mapilana Siba.

Guyau Solomoni la veiguwa

(1 Gwe 10.14-25)

13 Taitu kwaitala kwaitala guyau Solomoni bibubani goula saina bidugaga, kala bidugaga katitaikina kwailuwoyu kwaitolu tani (23,000 kg), 14 baisa katumkulovala metoya togigimwala bimipumapusi si pokala. E matauna guyoula Arebia deli tokaraiwogala oviluwela Isireli tuvaila imiakaisi matauna siliba deli goula. 15 Solomoni eiyouduli lakatuyu vayoula kaivakaveka e kaitala kaitala makavisina ikuboli deli goula kala vakaila ikalisau tala beyawa kaula.c 16 Kaikikekita vayoula kala bawa lakatutolu, kaitala kaitala makavisina ikuboli deli goula, kala vakaila iboda kwaiyu kaula kwaiveka.d Komwaidona makaisina ilauwaisi ikedidagaisi matabudona eidokaisi Ulaka Lebanoni.

17 E guyau Solomoni tuvaila ikaliaii kwaitala kwaiveka takaikaia. Kabulotala katuputupwaila ikatububulaisi doga e kesala ikatububulaisi goulatoula. 18 Dagela iboda kailima kaitala bila walakaiwa otakaikaia, e kwaitala kabotola goulawokuva wala ikatupitukwaisi makwaina. E pilatala piliyuwela ligisa yamilawokuva deli laiyoni kaikobula itoli pilayu wala. 19 Wa daga makaisina kabulotala kabuloyuwela laiyoni kaikobula iboda naluwotala nayu. Gala kwaitala takaikaia isisu makawala kala gigisa olopola avai kabokaraiwaga ambaisa ituwoli.

20 E komwaidona Solomoni kala viga ibubulokaisi metoya goula, e komwaidona kamkwam guguwala olumoulela matabudona eidokaisi Ulaka Lebanoni ibubulokaisi metoya goulatoula. Ola tuta Solomoni, tuta matutona siliba kala nanamsa saina watanawa gala makawala goula. 21 Matauna la waga tupilatala ikokewasi deli guyau Iram la waga. Avai tuta kwaitolu taitu biwokuva la waga bikaimilavausi, wogala wala goula, siliba, doga, e mauna yagasi maniki, navakaveka deli nakikekita.

22 Guyau Solomoni saina bidubadu la guguwa deli tokabitam gala avai guyau ovalu watanawa bipati matauna. 23 Komwaidona gweguya imemaisi bikatupoiyaisi matauna, mwada bilagaisi bilivali kabitam makwaina Yaubada leisaiki matauna. 24 Taitala taitala matausina bimiakaisi Solomoni kala bobwailila siliba, goula, kwama, guguwala kabilia, wosa deli miuli. Taitu kwaitala kwaitala biuvagaisi wala makawala.

25 E Guyau Solomoni iyosi lakatuluwovasi bwala paila la waga kaibibiu deli la wosa e wosela kabilia kala bawa iboda 12,000 wosa. E mimilisi minasina isaim Yerusalem, e komwaidonaga iwitali ilauwaisi ovilouvakaveka ituwoli ituwoli. * 26 E matauna la karaiwaga bogwa eikobaluluva ikaraiwogi gweguya komwaidona olumoulela valu mapilasina metoya wa Waya Yupereiti iuvalutu goli ila mapilana Pilisitia e isaitaula wala ila mapilana Itipita okaligeila. * 27 E ola tuta matauna eiguguyau, siliba saina bidugaga sainela kala bawa makawala sigunoguna olopola Yerusalem, deli goli kweisila saina wala bidugaga makawala kala bawa riga okuvalila koyala Yuda. 28 E Solomoni tuvaila imai wosa metoya valu Msiri deli goli valu ituwoli ituwoli. *

Kala vigimkovila Solomoni la guyau

(1 Gwe 11.41-43)

29 E komwaidona liliula Solomoni okala vitouula eila okala vigimkovila kala ginigini isisu obukila Liliula Natani Tovitoubobuta, olumoulesi mapilana La Vitousbobuta Aiya guma Silo, deli mapilana Kilisala Ido Tovitoubobuta. E mapilasina tuvaila ililivalaisi guyau Yeroboam tolela Isireli la guyau. 30 Solomoni eiguguyau olopola Yerusalem deli viloumwaidona Isireli ibodi kweluwovasi taitu. 31 Avai tuta ikaliga ibakwaisi matauna Debida ola Vilouveka, e latula Rioboam ikaimapu iguyau.

10

Mina Isireli opiliyavata ikovaisi kabokaraiwaga

(1 Gwe 12.1-20)

1 E Rioboam ila mapilana Sekem, ambaisa komwaidona tomotela Isireli mapilana opiliyavata leisigugulasi paila bivisiganaisi matauna biguyau. 2 Avai tuta Yeroboam matauna Nebati latula, bogwa leisakaula metoya baisa Solomoni leila Itipita, matauna ilagi biga, e ikaimilavau ovalu. 3 E tomotela dala madalasina opiliyavata iwitalaisi touwata baisa matauna, e komwaidosi ilosi deli Rioboam e ilukwaisi matauna kawasi, 4 “Mwa, tamam isakaimasi ma konisi mwau. E kidamwa yoku bukuyogigibali ma konisi deli bukuyominumwaimasi, e yakamaisi bakakamiabaimsi deli bakavagaisi makawala nanom.”

5 E Rioboam ivitakauloki kawala, “Ibodi bukusakaigusi kwaitolu yam baninamsi vavagi makwaina. Oluvi bukukwaimilavausi bukumakaiagusi.” Mapaila tomota isilavaisi ilosi.

6 E guyau Rioboam ikatupoi tommoya matausina tamala la tokatayuvisa kawala, “Tauwau! Avai mapu kudokaisi bukulukwaigusi e baluki tomota matausina ke?”

7 Matausina ivitakaulokaisi kawasi, “Kidamwa bukunokapisi tomota matausina e bukuyomwasali ninasi metoya bukumapu si katupoi duwosisia, tuta komwaidona deli si kamaiaba biwotitalaimsi.”

8 Mitaga Rioboam ipaiki wala si katayuvisa tommoya, e ilokaiaga matausina tubovau deli kasi tubwa, e tuvaila goli matausina ivigaki la tokatayuvisa wa tuta makwaisina. 9 E ikatupoi matausina kawala, “Tauwau kukwayuvisaisi nanogu avaka balivala baisa mabudona tomota einigadaigusi mwada bayogigibali si koni mwau ke?”

10 E matausina imapwaisi la katupoi matauna kawasi, “Ka, baisa makawala bukuluki matausina, kawam. ‘Ka, misikwaikwegu kweyakekita taga ikalisau kala poupou tamagu kuvalila.’ 11 E kuluki matausina, ‘Tamagu eisakaimi mi koni mwau; e yeigulaga bakatumkulovi tuvaila kala mwau. E matauna eilogomsisaimi metoya oyuwoyoula wala, yeigulaga bawawaimi wa lewa novakaveka!’ ”

12 Igau kwaitala yam tuvaila Yeroboam deli tomota komwaidona ikaimilavausi baisa guyau Rioboam, makawala leikaraiwogi matausina. 13 E guyau ikoulovi si katayuvisa matausina tommoya e ikatilakavi tomota, 14 makawala matausina totubovau si katayuvisa. Matauna ilivala kawala, “Tamagu isakaimi mi koni mwau; e yeigu tuvaila bakatumkulovi kala mwau. Matauna iwaimi oyuwoyoula; e yeigu bawaimi wa lewa noveka!” 15 Baisa Guyau Yaubada nanola makawala bikaloubusi avaka eiluki Yeroboam matauna Nebati latula metoya owodola tovitoubobuta Aiya tolela Silo. Baisa uula guyau gala wala ikamiabi tomota.

16 Avai tuta tomota igisaisi guyau gala wala ibodi binakaigali matausina, e iukuwakulasi kawasi, “Tapakaisi wala Debida deli dalela! Avaka sitana eivigakaidasi? Tauwau mina Isireli, tamwaisi oda valusi! Ibodi Rioboam biyamati titoulela!”

E mapaila mina Isireli ikoulovaisi matauna, * 17 e isilavaisi Rioboam, e matauna bisisu wala si guyau matausina wala tomota eisisuaisi oviluwela Yuda.

18 E oluvi guyau Rioboam iwitali Adoniram matauna kasi tokugwa topaisewa, bilokaia mina Isireli, mitaga matausina ikabidikunaisi matauna ikaliga. Mapaila baisa Rioboam saina nanakwa isila ola waga kaibibiu e isakaula ila Yerusalem. 19 E metoya yam makwaina leima lagaila, mina Isireli kabokaraiwaga makwaina opiliyavata eipakaisi goli dalela Debida.

11

Semaia la vitoubobuta

(1 Gwe 12.21-24)

1 Avai tuta guyau Rioboam eiviloubusi Yerusalem, idou tokabilia imaisi gulitinidesi tokabilia kasi bawa 180,000 matausina pwataboda metoya odalesi Beniamina deli Yuda. Matauna inanamsa mwada bila ikabilia paila bikouvau la kabokaraiwaga mapilana opiliyavata Isireli dalesi leisisuaisi. 2 Mitaga Guyau iluki tovitoubobuta Semaia 3 biluki guyau Rioboam deli goli komwaidona tomota metoya odalela Yuda deli Beniamina kawala, 4 “Gala bukukwabiliaisi veimia tatoumi. Komwaidomi wala kulosi omi valu. Ka, avaka leikaloubusi baisa nanogu makawala.” Matausina ikabikuwolaisi Guyau la karaiwaga e gala ilosi ikabiliasi deli Yeroboam.

Rioboam ikaliai kalisi valu

5 Guyau Rioboam isisu Yerusalem ikaliai kalila valu mavilousina Yuda deli Beniamina. 6 Bedeliem, Etam, Tekowa, 7 Betisuri, Soko, Adulam, 8 Gata, Maresa, Sipa, 9 Adoraim, Lakisi, Aseka, 10 Sora, Aialoni, deli Ebironi. 11 Matauna ivigaki mavilousina kalisi kwepapeula e inagi si kumatoula taitala taitala valu kwaitala kwaitala olumoulela mavilousina isaili kaula, olibe bulamila, deli waini, 12 deli goli vayoula toyo kaiyala baisa makawala matauna ivigaki Yuda deli Beniamina la kabokaraiwaga.

Tolula deli mina Libai imaisi Yuda

13 E komwaidona viluwela mapilana Isireli, tolula deli mina Libai ilosi opilibolimila mapilana Yuda. 14 Mina Libai isilavaisi si saivau deli si pwaipwaia e ilosi Yuda deli Yerusalem, paila uula guyau Yeroboam matauna guyoula Isireli deli la boda gala wala bitugwalaisi matausina biwotetilasi paila Guyau la tolula. 15 Yeroboam inagi wala la tolula titoulela paila biwotetilasi makatuposina leivigakaisi si kabotapwaroru e bitapwarorusi baisa dimoni deli tokolu minasina eibubulaisi kasi gigisa makawala bulumakau nagugwadi. * 16 Metoya komwaidona Isireli dalela matausina bogwa eikovigasi ninasi magisi bitapwarorusi baisa Isireli la Yaubada ibokulaisi mina Libai ilosi Yerusalem, igagabila bigabusi lula baisa Guyau, matauna tubusia si Yaubada. 17 Baisa ivigaki ikatupewolaisi kabokaraiwaga mapilana Yuda, e olopola kwaitolu taitu matausina ipilasaisi wala Rioboam matauna Solomoni latula e isisuaisi bwaina makawala guyau Debida deli guyau Solomoni osi tuta eiguyoiyaisi matausina.

Rioboam litula

18 E Rioboam ivaiya Maalati minana tamala Yerimoti matauna Debida latula e inala Abiaili minana Eliabi latula e Yese tabula. 19 Matausina litusia kasitaitolu Yeusa, Semaraia deli Saam. 20 Oluvi matauna ivaiya Maaka, minana Abisalom latula, e litusia kasitaivasi Abia, Atai, Sisa, deli Selomiti. 21 Komwaidosi kasi bawa, Rioboam la kukova naluwotala nalima natolu e la ula minasina eivigaki makawala la kukova kasi bawa naluwolima naluwotala, e matauna litula tauwau tailuwotala tailima taitolu e litula vivila kasi bawa naluwolima naluwotala. E oluwalaisi komwaidosi la kukova deli minasina la ula leivigaki makawala la kukova matauna iyebwaili sainela Maaka. 22 E minana latula Abia saina iyebwaili oluwalaisi komwaidosi litula, e inagi matauna bikaimapu biguyau. 23 Rioboam la nanamsa saina bwaina isaiki kasi karaiwaga litula deli isaili matausina bisilaisi olumoulela Yuda deli Beniamina mavilousina kalisi kwepapeula. Matauna isaiki si guguwa komwaidosi wala makawala deli goli si kukova bidubadu.

12

Mina Itipita isugigaiyaisi viluwela Yuda

(1 Gwe 14.25-28)

1 Avai tuta Rioboam bogwa eitoyemwa la karaiwaga e la guyau, matauna deli komwaidona la tomota ikoulovaisi Guyau la karaiwaga. 2 Olopola kwailimala taitu Rioboam eiguguyau paila si kowolova baisa Guyau e ilumkolaisi mipuki. E Sisaki guyoula Itipita isugigai Yerusalem 3 la tokabilia kasi bawa osi waga kaibibiu 1,200 toyo 60,000 tosila wosa, deli goli saina wala bidugaga tokabilia gala ibodi bitakalau, deli goli mina Libia, mina Suka, e mina Sudani tokabilia deli wala. 4 Matauna iyouli viluwela Yuda mavilousina kalisi kwepapeula e iuyeiya wala ila Yerusalem.

5 Semaia matauna tovitoubobuta ilokaia guyau Rioboam deli goli tokugwasi Yuda matausina isigugulasi olopola Yerusalem mwada bisakauligilaisi Sisaki. E matauna iluki matausina kawala, “Ka, baisa Guyau Yaubada la biga baisa yokomi. ‘Yokomi bogwa lokusilavaigusi, e mapaila baisa tuta yeigu lasilavaimi yokomi oyamala Sisaki.’ ”

6 E guyau deli komwaidona tokugwa ititamapusi bogwa eisulasi, e ikaibigasi kawasi, “Avaka Guyau Yaubada leivagi bogwa duwosisia.”

7 Avai tuta Guyau igisi avaka eikaloubusi, matauna ilukivau Semaia kawala, “Ka, paila uula bogwa eikamitulaisi si mitugaga, e yeigu gala bakatumtuwoli matausina. Mitaga avai tuta Sisaki bikabilii matausina, gala bipeulasi mitaga bogwa biyubwailasi tommomova wala. Yerusalem gala wala bilumkoli ulo gibuluwa tigininila, 8 mitaga Sisaki biyouli matausina, e matausina bogwa binikolaisi mokwita ammakawala kala tuwoli paila biwotitalaigusi deli biwotitalaisi valu watanawa tokaraiwogala.”

9 E guyau Sisaki ima Yerusalem, e ikau veiguwa metoya wa Bwala Kwebumaboma deli wa ligisa. Matauna ikau vavagi komwaidona, deli goli vayoula makaisina goulawokuva guyau Solomoni leiyouduli. * 10 E kaimapula makaisina, Rioboam iyouduli vayoula metoya tanumnumta barasi e isaiki makaisina kumatoula eikikaraiwogaisi paila kala yamata ligisa kalapisilela. 11 Avai tuta guyau biloula wa Bwala Kwebumaboma, e toyausa bikeulasi vayoula makaisina e oluvi bikaimilivauwaisi matabudona iuvigakaisi si buliyamata. 12 E paila uula matauna itugwali titoulela baisa Guyau, e Guyau ola gibuluwa gala iyogagi matauna, e vavagi komwaidona bwainawokuva paila Yuda.

Rioboam kala vigimkovila la guyau

13 Guyau Rioboam saina wala iguyoumkumku tutala eiguguyau olopola Yerusalem. Matauna kala taitu iboda kweluwovasi kwaitala eivitouula eiguyau, e iguguyau olopola Yerusalem iboda kwailuwotala kwailima kwaiyu taitu olumoulela Yerusalem, mavilouna Guyau bogwa leinagi oluwalaisi komwaidona viluwela Isireli, mavilouna viluwela kala taimamila. Rioboam inala yagala Naama, vilela Amoni. 14 Matauna imitugaga, paila gala ivigikoni bisavali Guyau nanola.

15 Rioboam la kedakeda okala vitouula eila okala vigimkovila deli dalela liliula isisu obukila Semaia Tovitoubobuta Liliula deli Ido Tovitoubobuta Liliula. Rioboam deli Yeroboam tuta komwaidona ikikabiliasi wala. 16 Rioboam eikaliga e ibakwaisi gweguya okasi laka Debida ola Vilouveka e latula yagala Abia ikaimapu iguyau.

13

Abia sola Yeroboam si kabilia

(1 Gwe 15.1-8)

1 E olopola kweluwotala kwailima kwaitolu taitu guyau Yeroboam matauna guyoula Isireli, e Abia matauna iguyoi Yuda, 2 e matauna iguguyau olopola Yerusalem iboda kwaitolu taitu. Inala yagala Mikaia, Urieli latula, minana ilela Gibia.

E kabilia itokaia oluwalaisi Abia sola Yeroboam. 3 Abia ikatuyouli la tokabila kasi bawa 400,000, e Yeroboam ikatuyouli la tokabilia kasi bawa 800,000.

4 E tokabilia ibodasi mapilana Epereim wa koya. E guyau Abia imwena wa Koya Semaraim e ikawota ilukwaiwa Yeroboam deli goli mina Isireli. Ikaibiga kawala, “Kunakaigalaigusi! 5 Ki gala kunikolaisi Guyau, matauna Isireli la Yaubada, leivagi kabutu kwekanigaga deli Debida, isaiki matauna deli dalela matausina gweguyala Isireli tuta gala biwokuva? 6 Yeroboam matauna Nebati latula ikoulovi Solomoni matauna la guyau. 7 Oluvi matauna ikouguguli budotala boda mavilousina gala dimlesi deli todubakasala, e ilosi iyokaikaiyaisi wowola Rioboam matauna Solomoni latula, matauna saina totubovau e la nikoli gala siniveka paila bikosomapu matausina. 8 E baisa tuta magim bukukwabilii gweguya si tokaraiwaga makwaina Guyau leisaiki Debida dalela. Yoku m tokabilia saina budoveka deli m yaubada bulumakau nagugwadi goula Yeroboam leiyouduli. 9 Yoku lokubokavili Guyau la tolula, matausina Eroni dalela, deli lokubokavili mina Libai. E kaimapusi yoku kunagi m tolula makawala boda ituwoli ituwoli leiuvagaisi. E availa bima bimai natana bulumakau kaina nalima nayu sipi ibodi bukukwabomi bukuvigaki tolula baisa minasina lokudokaisi mi yaubada.

10 “Mitaga yakamaisi kauwotitalaisi wala Guyau matauna ma Yaubadasi e gala wala kapakaisi matauna. E tolula matausina Eroni dalela ivagaisi avaka si paisewa, e mina Libai ipilasaisi matausina. 11 Kaukwau deli koyavi kwaitala kwaitala bigibugabusi wala lula maiina simasimina deli mauna bigabwaisi namwaidona baisa matauna. Matausina isemakaiyaisi beredi otebeli makwaina kwemigileu e koyai kwaitala kwaitala bivakanotaisi kaitapa eitotusi osi kabototu goula. E avaka Guyau eikaraiwogaimasi lakavagaisi makawala, mitaga yokomi bogwa kupakaisi matauna. 12 Yaubada matauna kalamwaleta kama tokugwasi e la tolula deli wala kasi tauya leititoiyaisi, makateki bitagilulu kasi tauya bitabasisi okawakali. Tauwau mina Isireli gala ibodi bukukwabiliaisi Guyau matauna tubudoiasi si Yaubada, paila gala wala gagabila bukutomgwagasi!”

13 Tuta matutona Yeroboam ikaraiwogi mimilisi la boda ilosi otuboulosi mina Yudia si tokabilia ikanapwalasi, e komwaidonaga matausina bilosi omitasi. 14 E avai tuta mina Yudia imitavilasi igisaisi bogwa eivaulaisi eivapataisi. Matausina idousi baisa Guyau paila pilasi, e tolula matausina iyuvisi tauya. 15 E mina Yudia imlikwaisi tuwa isakaisi, e Abia ikugwai kabilia makwaina isugigai, Yaubada itomgwaga odubasi Yeroboam deli mina Isireli si tokabilia. 16 Mina Yudia ibokavilaisi mina Isireli isakaulasi, e Yaubada ivigaki mina Yudia bikaraiwogaisi matausina. 17 Abia deli la tokabilia imtuligigaiyaisi mina Isireli kasi bawa 500,000 mina Isireli pwataboda ikatumataisi. 18 Mapaila tomotala Yuda itomgwagasi odubasi mina Isireli paila uula ikanuvatetasi baisa Guyau tubusia si Yaubada.

19 E Abia ibokavili Yeroboam la tokabilia e iyouli mimilisi la valu yagasi makawala. Beteli, Yesana, Epironi, deli goli tuvaila valu viloutuboulosi mavilousina. 20 Yeroboam gala wala tuvaila la kabokaraiwaga isiniveka tuta matutona Abia ola tuta karaiwaga. Guyau wala titoulela ikatumati Yeroboam e ikaliga.

21 Mitaga Abia la guyau saina ikobaluluva. Matauna la kukova kasi bawa naluwotala navasi e litula tauwau kasi bawa tailuwoyu taiyu e vivila naluwotala nalima natana. 22 E komwaidona liliula Abia, avaka eilivala deli avaka leivagi, kala ginigini isisu obukila Liliula Tovitoubobuta Ido.

14

Guyau Asa itomgwaga odubasi mina Itiopia

1 E guyau Abia ikaliga e ibakwaisi gweguya okasi laka Debida ola Vilouveka. Latula Asa ikaimapu iguyau. E metoya Asa ola karaiwaga valu ivakota kweluwotala taitu. 2 Asa saina iyomwasali Guyau la Yaubada nanola metoya avaka leiuvagi bwaina deli duwosisia. 3 Matauna ikodidaimi togilagala si kabogwabu lula deli makatuposina leivigakaisi si kabotapwaroru ikatuwoli makaisina kokola kaibumaboma leibubulokaisi dakuna, deli itakubali si yaubada yagala Aserai. 4 Matauna ikaraiwogi tomotala Yuda bivagaisi avaka Guyau nanola matauna tubusia si Yaubada, deli bikabikuwolaisi la vituloki deli la karaiwaga. 5 Paila uula matauna ikodidaimi makatuposina si kabotapwaroru deli si kabogabu lula maiina simasimina metoya komwaidona viluwesi Yuda, deli la kabokaraiwaga ivakota ola tuta eiguguyau. 6 Wa tuta matutona matauna ikikaliai kalisi viluwesi Yuda, e paila taitu makwaisina bogwa leimweim gala wala kabilia, paila uula Guyau isaiki matauna vakota. 7 Matauna iluki tomotala Yuda, “Ibodi bitakaliaiisi kalisi kwepapeula valu mavilousina deli bolela vatoi e kalapisilesi ibodi bitakatubodi deli bitabisikivili. Yakidasi bogwa takaraiwogaisi valu paila uula tavagaisi avaka nanola Guyau da Yaubadasi. Matauna iyamataidasi deli ikolaidasi metoya kada tilaulasi ambaisa ambaisa mapaila matausina ikaliaiisi.” E isibwabwailasi olumoulela mavilousina. 8 Guyau Asa la tokwabilia kasi bawa 300,000 metoya Yuda, tokwabisi vayoula deli kaiyala, e 280,000 kasi bawa metoya Beniamina tokwabisi vayoula deli kaiyala. Matausina komwaidosi wala totuvaluwa deli kikiboda.

9 E taitala guma Sudani yagala Sera isugigai Yuda deli la tokabilia kasi bawa milioni deli la waga kaibibiu kala bawa lakatutolu iuvalutusi ilosi Maresa. 10 E Asa ila bikabilii matauna, e la tokabilia ikanapwalasi pilatala deli piliyuwela Itayatilela Sepata katitaikinela mapilana Maresa. 11 E Asa inigada baisa Guyau la Yaubada, kawala, “Mwa Guyau yoku ibodaim bukupilasi budotala tokabilia tomamama makawala goli bukuvigaki topapeula. Mwa Guyau ma Yaubadasi, kupilasaimasi baisa tuta paila uula yakamaisi kakanuvatetasi baisa wala yoku, e metoya oyagam lakamaisi bakakabiliasi deli mabudona tokabilia saina budoveka. Guyau, yoku ma Yaubadasi; gala availa bipikwaku mwada bitomgwaga odabam.”

12 E Guyau itomgwaga odubasi mina Sudani tokabilia avai tuta Asa deli mina Yudia tokabilia eisugigaiyaisi matausina. Komwaidosi isakaulasi, 13 e Asa deli la tokabilia ibokavilaisi matausina ilauwaisi mapilana Gerara. E saina bidubadu mina Sudani ikatumataisi gala ibodi bivakulokolasi bikabiliasi. Guyau bogwa wala iyomami matausina, e Asa la tokabilia ilebwaisi saina bidugaga guguwa. 14 Baisa ivigaki igagabila paila bikatudidaimisi valu mavilousina opapala Gerara, paila tomota leisisuaisi baisa saina ikukolaisi Guyau. Tokabilia ikauwaisi komwaidona valu mavilousina e ivakulotaisi saina bidugaga guguwa. 15 Matausina tuvaila isugigayaisi mimilisi toyamata sipi si buliyamata e ilebwaisi saina bidubadu sipi deli kameli. Oluvi ikaimilavausi Yerusalem.

15

Asa iyomitali la karaiwaga

1 E Yaubada la baloma imakaia Asaraia matauna Odedi latula, 2 e matauna ila ibodi guyau Asa. Matauna ikawota iluki kawala, “Guyau Asa, deli komwaidona tomotela Yuda deli Beniamina kunakaigalaigusi! Ka Guyau bisisu deli yokomi kidamwa kusisuaisi deli matauna. Kidamwa bukunevaisi matauna bogwa bitagwala bukubanaisi, mitaga kidamwa bukutotubulokaisi matauna, e matauna bogwa bisilavaimi. 3 Paila saina tuta kaduwonaku Isireli isimakava wala gala deli Yaubada mokwita, gala si tolula ibodi bivitulokaisi matausina, deli gala iyosisi avai karaiwaga. 4 Mitaga avai tuta mwau eikaloubusi, matausina ininavilasi baisa Guyau Isireli la Yaubada. Matausina inevaisi matauna e ibanaisi. 5 Wa tuta matutona gala availa ibodi bililoula toyubwaila paila uula kabomwau deli kabosineiyou ikaloubusi olumoulela valu kwaitala kwaitala. 6 Kwaitala boda bilamidadi kwaiyuwela boda e valu viloutala bilamidadi vilouyuwela, paila uula Yaubada itagwala kabomwau deli kabommayuyu ikaloubusi baisa matausina. 7 Mitaga yoku ibodaim bukutotu peula gala bukumama. M wotetila avaka lokuvagi baisa tuta bogwa bisim mapula.”

8 Avai tuta Asa inakaigali la vitoubobuta Asaraia matauna Odedi latula, baisa ikatupewoli matauna. Matauna iligaim komwaidona minasina tokolu oviluwela Yuda deli Beniamina deli komwaidona minasina tokolu olumoulela valu mavilousina leiyouli wa koya mapilana Epereim. Tuvaila matauna ivigivau kabolula paila Guyau makwaina eitotu olumoulela Bwala Kwebumaboma bikubakula.

9 Saina bidubadu tomota metoya odalesi Epereim, Manasa, deli Simioni itoulasi ilokaiasi Asa e matausina isisuaisi ola kabokaraiwaga, paila uula bogwa leigisakaisi mitasi titoulesi Guyau deli wala matauna. Asa ikouguguli komwaidona la tomota Yuda deli Beniamina. 10 Taitu kweluwotala kwelimala tubukona natolula Asa eiguguyau matausina isigugulasi olopola Yerusalem. 11 Wa yam makwaina igabwaisi lula baisa Guyau metoya guguwa makwaisina leimaiyaisi metoya okabilia. lakatulima lakatuyu (700) bulumakau deli lakatuluwolima lakatuluwoyu (7,000) sipi. 12 Matausina ivagaisi kwaitala kabutu biyomitalaisi si tagwala metoya oninasi deli obilomasi komwaidona paila bitapwarorusi baisa Guyau, matauna tubusia si Yaubada. 13 Availa totubovau kaina tomoya, tau kaina vivila, availa gala bitapwaroru baisa matauna bogwa bikatumataisi. 14 Matausina ikawotasi kaigasi kaigaveka ilivalasi si biga katotila oyagala Guyau baisa bogwa ibodi biyamataisi kabutu makwaisina, e oluvi matausina igovasi deli itagilulu kasi tauya. 15 Komwaidona tomotala Yuda imwasawasi sainela paila uula matausina leivagaisi kabutu makwaisina metoya oninasi komwaidona. Matausina ivigakaisi si mwasawa ititapwarorusi baisa Guyau, e matauna bogwa ikabwaili matausina e ivigaki iluva uwosi metoya baisa kasi tilaula komwaidona.

16 E guyau Asa ivabu Maaka minana tabula metoya ola giyouvila, paila uula minana ibubuli natana tokolu kala gigisa makawala minana tokolu Aserai. Asa ilukubali minana tokolu, ikituli, e igabu mabubosina oitayatila Kidironi. 17 Ilagoli Asa gala ikatudidaimi komwaidona makatuposina leivigakaisi si kabotapwaroru olopola valu, matauna itugwali nanola komwaidona baisa Guyau ola momova komwaidona. 18 Matauna isewoya wa Bwala Kwebumaboma komwaidona guguwa makwaisina Abia matauna tamala leikabomi baisa Yaubada, makawala goli goula deli siliba makwaisina leikabomi titoulela. 19 Ola tuta leiguguyau ila ibudoki kweluwotolu kwelimala kala taitu gala wala kabilia eitokaia.

16

Uvagila mwau ikaloubusi metoya baisa mina Isireli

(1 Gwe 15.17-22)

1 Olopola kweluwotolu kwailima kwaitalela taitu guyau Asa leiguguyau olopola Yuda e Baasa matauna guyoula Isireli isugigai Yuda e ivitouula ivigaki Rama kalila kwaipeula paila mwada bisilibodi komwaidona kedala olumoulela deli oyosewala. 2 Mapaila Asa ikau siliba deli goula leikedidagaisi metoya matabudona wa Bwala Kwebumaboma deli ligisa e iwitali ila Damasiko baisa guyau Benadadi guyoula Siria, e ikaibiga kawala, 3 “Ibodi bitakalubaila, makawala tumidaiasi omitibogwa. Baisa siliba deli goula kam bobwailila. E baisa tuta ibodi wala mi kalubaila kamitaiyu guyau Baasa guyoula Isireli bitotina e bibodi matauna bisunupuloi la tokabilia metoya ogu valu.”

4 E Benadadi ikabwaili avaka Asa la nanamsa e iwitali la kumatoula deli si tokabilia komwaidona bikabiliaisi mavilousina viluwela Isireli. Matausina iyoulisi Iyoni, Dani, Eibeli Beti Maaka, deli komwaidona viluwela Napitalai baisa goli si guguwa komwaidona leikikanaki. 5 Avai tuta guyau Baasa inakaigali avaka eikikaloubusi, matauna ikilai kala kaliai kalila Rama deli isaim wala wotetila makwaina. 6 Oluvi guyau Asa ikau tauwau metoya viloumwaidona Yuda e ikaraiwogi matausina bikatikewaisi dakuna makwaisina deli youdila kai makaisina Baasa la guguwa eikikaliai mapilana Rama e matausina ivigakaisi guguwa makwaina ikaliakaisi kalisi Geba deli Misipa.

Tovitoubobuta Anani

7 Wa tuta matutona tovitoubobuta Anani ilokaia guyau Asa iluki kawala, “Ka, uula yoku bogwa lokukwanuvateta baisa guyoula Siria e kupaikiga bukukwanuvateta baisa Guyau m Yaubada, la tokabilia guyoula Isireli leisakaulasi metoya baisa yoku. 8 Ki kaina gala kunikoli mina Sudani deli mina Libia si tokabilia saina budovakaveka deli saina bidugaga si waga kaibibiu deli wosa kala tosisila ke? Mitaga paila uula kukwanuvateta baisa Guyau, matauna ivigakaim kutomgwaga odubasi matausina. 9 E Guyau imitakavati ovalu watanawa komwaidona, paila bivigaki bitomgagasi matausina ninasi komwaidona itugwalaisi baisa matauna. E yokugwa m kedakeda nagowawokuva wala, mapaila tuta baisa e tuta igau yoku bukukukwabilia wala.” 10 Baisa ivigaki Asa la gibuluwa sainela baisa tovitoubobuta iyuwoli matauna isaili wa bwala katupipi. E wa tuta matutona wala Asa ivitouula ilamidadi mimilisi tomota.

Asa la kabokaraiwaga kala vigimkovila

(1 Gwe 15.23-24)

11 Komwaidona vavagi Asa ola tuta karaiwaga metoya kabovitouula eila okala vigimkovila bogwa leiginaisi obukila Liliusi Guyousi Yuda deli Isireli. 12 Olopola kweluwotolu kwailima kwaivasila kala taitu Asa eiguguyau, matauna iyosi kwaitala katoula saina kwemagaga okwaibakwaila e ikipouma ipem. Mitaga gala wala isivila ininavila baisa Guyau paila pilasi, mitaga ilokaia wala toyuvisa. 13 E kwaiyu wala taitu tuvaila matauna ikaliga 14 e ibakwaisi wa laka makwaina leikeli titoulela olumoulela Debida ola Vilouveka. E ikauwaisi vana deli bulami maiina simasimina ikeputumaisi wowola paila bibakwaisi, e ivakataisi kovatala kovaveka kova paila biuvalamsi la kaliga.

17

Yeosepata iguyau

1 Yeosepata iguyau kaimapula tamala Asa e ikobaluluva la kaisisu odubasi mina Isireli. 2 Matauna ileiya la tokabilia kabasi olumoulela Yuda valu mavilousina kalisi kwepapeula, valu mavilousina Yudia opapala, deli valu mavilousina Asa leiyouli oviluwela Epereim. 3 E Guyau ikabwaili Yeosepata paila uula matauna ibokuli la kedakeda tamala leivagi ola momova okala vitouula e gala itapwaroru baisa Beali. 4 Matauna iwotitali tamala la Yaubada, ikabikuwoli Yaubada la karaiwaga, e gala ibubuna makawala guyousi Isireli si kedakeda. 5 Guyau isaiki Yeosepata peula biyamati komwaidona Yuda la kabokaraiwaga, e komwaidona tomota imiakaisi matauna si bobwailila, mapaila ivigaki matauna la veiguwa bidubadu deli kala kamaiaba saina walakaiwa. 6 Matauna deli la mwasawa iwotitali Guyau e ikatudidaimiga makatuposina si kabotapwaroru deli minasina si yaubada tokolu yagala Aserai olumoulela Yuda.

7 E olopola kwaitolula kala taitu eiguguyau matauna iwitali la tosikwawa ilosi oviluwela Yuda komwaidona bikatulolutasi, yagasi baisa makawala. Benaili, Obedaia, Sekaraia, Netaneli, deli Mikaia. 8 Kasi tovakwabu tailima taivasi mina Libai, e taiyu tolula. Mina Libai yagasi makawala. Semaia, Netanaia, Sebadaia, Asaeli, Semiramoti, Yeonatani, Adonia, Tobiya, deli Tobadonia; e tolula yagasi Elisama sola Yeoram. 9 Matausina ikauwaisi bukila Guyau la Karaiwaga e ilosi oviluwela Yuda komwaidona, ikatulolutasi baisa tomota.

Yeosepata la kaisisu ikobaluluva

10 E Guyau ivigaki kabokaraiwaga komwaidona makwaisina eitaina eitapatu ikukolaisi wala guyau Yeosepata e gala wala bilokaiasi bikabiliaisi. 11 E mimilisi mina Pilisitia imiakaisi Yeosepata saina bidugaga siliba deli ituwoli guguwa si bobwailila, tuvaila mimilisi mina Arebia imiakaisi matauna 7,700 sipi deli 7,700 gota. 12 Mapaila Yeosepata la kaisisu ikobaluluva sainela. E oviluwela Yuda komwaidona matauna ikaliaii bolesi vatoi deli viluwesi, 13 mavilousina goli viluwela si guguwa mekanaki.

E olopola Yerusalem matauna ileiya si kabosisu la kumatoula, 14 metoya odalesi titoulesi. Odalela Yuda, Adanaa matauna si kumatoula e la tokabilia kasi bawa 300,000. 15 E eisakaili tovekala Yeowanani, la tokabilia kasi bawa 280,000, 16 e taitolula Amasia matauna Sikiri latula, la tokabilia kasi bawa 200,000 (Amasia itagwala wala titoulela paila biwotitali Guyau.) 17 E si kumatoula boda mabudosina odalela Beniamina yagala Eliada, matauna pwataboda, e ikugwai 200,000 tokabilia tokwabisi vayoula deli kaiyala. 18 E eisakaili tovekala Yeosabadi la tokabilia kasi bawa 180,000, matauna kikiboda. 19 Matausina tokabilia iwotitalaisi guyoula Yerusalem, e matauna tuvaila isaili mimilisi ovalu mavilousina kalisi kwepapeula oviluwela Yuda.

18

Tovitoubobuta Mikaia ikatululuti Eyabi

(1 Gwe 22.1-28)

1 Avai tuta Yeosepata guyoula Yuda ikobaluluva la kaisisu yagala ikalukubali ambaisa ambaisa, matauna ibubuli kwaitala veivai oluwalaisi taitala metoya odalela titoulela deli dalela Eyabi guyoula Isireli. 2 E kwaivila taitu tuvaila Yeosepata ila ovalu Sameria bivakawoli Eyabi. E Eyabi ikatumati bidubadu sipi deli bulumakau paila kasi ugoboda, kasi kamaiaba Yeosepata deli kala tovakwabu. Matauna ivigikoni bitavili nanola Yeosepata bitokaila matauna e bisugagaiyaisi viluwela Ramoti mapilana Giliadi. 3 Matauna ikatupoi kawala, “Ki igagabila yoku deli yeigu bitasuvi bitakabilii Ramoti ke?”

Yeosepata ivitakauloki kawala, “Kidamwa nanom makawala, yeigu bogwa makawala, e ulo tokabilia bogwa bwaina wala. Bogwa bakatokailami.” 4 Matauna ikatumkulovi kala livala kawala, “Mitaga ikugwa bitayolibigasi baisa Guyau.”

5 Mapaila Eyabi idou tovitoubobuta isuvisi kasi bawa lakatuvasi, e ikatupoi matausina kawala, “Tauwau, biboda bakabilii Ramoti kaina gala?”

Matausina ivitakaulokaisi matauna kawasi, “Kulokaia. Yaubada bivigakaim bukutomgaga odubasi.”

6 Mitaga Yeosepata ikatupoi kawala, “Ki gala taitala tuvaila tovitoubobuta bivagi wododasi paila bikatupoi Guyau?”

7 Eyabi ivitakaula, “Taitala tuvaila, matauna yagala Mikaia matauna Imla latula. Mitaga yeigu tokukologu matauna, paila uula gala kwaitala tuta bivitububoti avai vavagi bwaina paila yeigu; tuta komwaidona vavagi gaga wala.”

E Yeosepata ivitakauloki kawala, “Mwa, gala ibodaim bukulivala makawala!”

8 Mapaila guyau Eyabi idou taitala la tosikwawa iluki bila ivakouli Mikaia bimiaki matauna.

9 Gweguya matausina kasitaiyu isikamsi kasi katubaiasa gweguya e isilaisi osi takaikaia makatupona si kabokila witi opapala kalapisilela Sameria, e komwaidosi tovitoubobuta ivitoubobutasi omitasi matausina. 10 Taitala matausina yagala Sedekaia matauna Kenaana latula, iyouduli doga metoya tanumnumta e iluki Eyabi kawala, “Ka baisa makawala avaka Guyau eilivala, ‘Metoya doga makaisina yoku bukukwabilii mina Siria e bukutomgwaga odubasi matausina.’ ” 11 E komwaidosi sala tovitoubobuta ilivalasi mabigana wala. Matausina ikaibigasi kawasi, “Kusuvaisi kulumi kulokaiasi Ramoti kukwabiliaisi bukukwalisauwaisi. E Guyau bivigakaimi bukutomgwagasi.”

12 E kwaitala momwa, matauna tosikwawa eila bikaikivi Mikaia iluki matauna, kawala, “Komwaidona samwa tovitoubobuta bogwa leivitoubobutasi guyau bitomgwaga, mapaila yoku ibodi bukuvagi makawala.”

13 Mitaga Mikaia ivitakauloki, kawala, “Omatala Guyau tosivagasi, yeigu balivala avaka ulo Yaubada eilukwaigu balivali!”

14 Avai tuta ilokaia guyau Eyabi, e guyau ikatupoi matauna, kawala, “Mikaia, ki, ibodi guyau Yeosepata deli yeigu bakala kakabilii Ramoti, kaina gala?”

E Mikaia ivitakauloki, kawala, “Kukwabiliaisi! Bogwa goli bukukugwasi. Guyau bogwa bisakaimi tomgwaga.”

15 Mitaga Eyabi ivitakauloki kawala, “Avai tuta bukulilivala baisa yeigu oyagala Guyau, ibodi bukulivala biga mokwita! Kwaivila tuta lalulukwaim makawala, ke?”

16 Mikaia ivitakauloki kawala, “Yeigu agigisi tokabilia mina Isireli isumgoi wala wa koya makawala sipi gala kasi toyamata. E Guyau ikaibiga kawala, ‘Tokabilia matausina gala kasi tokugwa; kuligaiwaisi bikaimilavausi osi valu biluva uwosi!’ ” *

17 E Eyabi iluki Yeosepata kawala, “Bogwa lalukwaim matauna gala kwaitala tuta bivitoubobuta avai vavagi bwaina paila yeigu; tuta komwaidona vavagi gaga wala!”

18 E Mikaia isetuwoli wala kala livala kawala, “Ka, kunakaigali avaka Guyau eilivala! Yeigu agisi Guyau isisu ola takaikaia wa labuma, e komwaidona la anelosi itotusi opapala matauna. 19 E Guyau ikatupoi kawala, ‘Availa bisipuloki Eyabi e avai tuta bila okawakali bikatumataisi matauna mapilana Ramoti?’ E mimilisi anelosi si nanamsa kwaitala e mimilisi si nanamsa ituwoli, 20 tatoula wala taitala baloma ivalapula ima omatala Guyau, e ikaibiga kawala, ‘Yeigu basipuloki matauna.’ E Guyau ikatupoi kawala, ‘Ammakawala bukuvigaki?’ 21 E baloma matauna ivitakauloki kawala, ‘Balokaia bavigaki komwaidona Eyabi la tovitoubobuta bisipulokaisi matauna.’ E Guyau ikaibiga kawala, ‘Kula kusipuloki matauna. Bogwa bukupeula.’ ”

22 E Mikaia ivigimkulovi la bigatona kawala, “Ka baisa makawala bogwa eikaloubusi. Guyau eivigaki matausina m tovitoubobuta eisipulokaimsi wala. Mitaga matauna titoulela eikaraiwaga yoku bukuboda silagi!”

23 E oluvi tovitoubobuta Sedekaia ilokaia Mikaia ikatupatu matala, e ikatupoi kawala, “Ki nasigavila Guyau la baloma isilavaigu e ilukwaimga ke?”

24 Mikaia ivitakauloki kawala, “Avai tuta bukula bukusupepuni olumoulela bwala e bogwa bukubani mapula m kwatupoi.”

25 E guyau Eyabi ikaraiwogi taitala la kumatoula, kawala, “Kukwatupipi Mikaia e kuuyoki Amona, matauna tokaraiwogala valu mapilana, deli kuuyoki Yowasi matauna guyau latula. 26 Kuluki matausina bisailisi matauna obolela katupipi e bikoma berediwokuva deli sopi tatoula wala bakabibwelaki bakaimilavau.”

27 E Mikaia ivitakaula, “Kidamwa bukukwabibwelaki bukukwaimilavau, e baisa kala nikoli Guyau gala wala ilivala metoya baisa yeigu!” Tuvaila ikatumkulovi la bigatona kawala, “Komwaidomi tomota, ka, kunakaigalaisi avaka lalivali!”

Eyabi la kaliga

28 E Eyabi guyoula Isireli sola guyau Yeosepata ilosi ikabiliasi viluwela Ramoti mapilana Giliadi. 29 Eyabi iluki Yeosepata kawala, “Avai tuta bitasuvi okabilia yeigu bakatuduvidavi makawala wala taitala tomotamakava, yokugwa kam kwatubaiasa bukusisikoma wala.” Mapaila guyoula Isireli ikatuduvidavi wala titoulela e isuvi okabilia.

30 E guyoula Siria ikaraiwogi la kumatoula osi waga kaibibiu bilosi ikabiliaisi guyoula wala Isireli e gala availa tuvaila. 31 Mapaila avai tuta igisaisi guyau Yeosepata, komwaidosi si nanamsa matauna guyoula Isireli, e itovilasi mwada bikatumataisi matauna. Mitaga Yeosepata ilupaki weya e Guyau Yaubada ikoli matauna e ivitovili tilaula ikaimilavausi. 32 E kumatoula matausina osi waga kaibibiu igisaisi matauna gala guyoula Isireli, mapaila gala wala tuvaila ibokavilaisi matauna. 33 Mitaga taitala guma Siria tokwabilia iluvibwelaki la kaiyala e ikalipwali tabodela wowola guyau Eyabi e ikaliuwoliga kusala. E matauna idou, iluki la waga kaibibiu tokwabikuliga, kawala, “Woi, bogwa lakagaguma! Kutovila bitasilavi kabilia.” 34 Komwaidosi ikikabiliasi wala mitaga guyau Eyabi ivisimiliwolaisi wala ola waga kaibibiu, e isivilaki mina Siria tokabilia. Isisu wala kalasia isalili matauna ikaliga.

19

Taitala tovitoubobuta ikavilivili Yeosepata

1 Matauna Yeosepata guyoula Yuda ikaimilavau bwainawokuva wala ila ola ligisa mapilana Yerusalem. 2 E taitala tovitoubobuta yagala Yeu matauna Anani latula ila ibodi guyau, e iluki matauna kawala, “Ki kudoki m nanamsa ibodi bukupilasi matausina tomitugaga e bukupiiga matausina ipakaisi Guyau ke? Avaka bogwa lokuvagi baisa eiyomituli Guyau la gibuluwa bigibuluwaim. 3 Mitaga mimilisi vavagi bwaina lokuvagi, kadai! Yoku bogwa lokuligaiwa komwaidona kaikobula minana si yaubada tokolu yagala Aserai, minasina goli ambaisa tomota eitapwarorusi, e yokuga bogwa lokuvigikoni lokubokuli Yaubada nanola.”

Yeosepata ivigivau la kabokaraiwaga

4 Ilagoli guyau Yeosepata isisu Yerusalem, matauna tuta bidubadu ititavina la valu ivakawoli tomota, metoya mapilana Biasiba opilibolimila bila okala vigimkovila opiliyavata mapilana wa koya oviluwela Epereim, paila bikaimali tomota bimiakaisi Guyau, matauna tubusia si Yaubada. 5 E valu viloutala viloutala deli kalisi kwepapeula oviluwela Yuda matauna inagi toyakala e 6 ikatululuti matausina, kawala, “Kuyamatasi bibwaina avai tuta bukukwagaiyaisi karaiwaga; yokomi lokuuvagaisi gala metoya osi karaiwaga mina watanawa, mitaga Guyau wala la karaiwaga, e avai tuta bukukwabwailisi kwaitala mipuki, matauna goli deli yokomi. 7 Kukwamiabaisi Guyau e kuwotetilasi bibwaina, paila uula Guyau da Yaubadasi gala biyebwaili sopa kaina tabilibili deli goli avaka katupatula wodila.”

8 E olopola Yerusalem Yeosepata inagi mina Libai, tolula deli mimilisi tokaraiwogasi valu bivagisi tovagisi yakala yakalela paila kominimanila Guyau la Karaiwaga kaina tomota si komininami olopola valu. 9 Matauna isaiki matausina kasi katuloluta baisa makawala. “Yokomi ibodi bukuvagaisi mi wotetila deli kala kokola Guyau, metoya komwaidona avaka avaka bukuvagaisi deli kamokwita bukukwabikuwolaisi matauna. 10 Kidamwa avai tuta semia metoya valu mavilousina bimiakaimi kwaitala sula paila katumata kaina kominimanila paila karaiwaga, ibodi bukukwatululutaisi bibwaina ammakawala bibigatonasi duwosisia okaboyakala; e taga bisulasi bimitugagasi omatala Guyau. Kidamwa yokomi gala bukuvagaisi makawala, yokomi deli semia bukulumkolaisi lutula Guyau la gibuluwa. Mitaga kidamwa bukuvagaisi mi wotetila yokomi gala bukusulasi. 11 Paila tapwaroru pikolela Amaria matauna Tolula Toveka, bisaili karaiwaga baisa kala vigimkovila, e Sebadaia Isimeili latula matauna tokaraiwogala Yuda paila pikolela valu komwaidona, la karaiwaga bisaili baisa kala vigimkoila. Mina Libai si paisewa bigigisaisi ammakawala yakala kala kibobuta bogwa leiuvagaisi. Bukutuvaluwasi bukuwotitalaisi katuloluta makwaisina, e ibodi Guyau bipii availa matausina ikikamokwitasi!”

20

Kabilia itokaia deli mina Edom

1 Tuta makwaisina leimwaim si tokabilia mina Mowabi deli mina Amoni ikatukwaitalasi deli sesia eivasosaisi, mina Meunai mwada bisugigaiyaisi Yuda. 2 E mimilisi touwata imaisi isolasi baisa guyau Yeosepata kawasi, “Budotala tokabilia saina budoveka metoyasi Edom leimaisi metoya mapilana piliyuwela Milaveta Pilamata mwada bikabiliaimsi. Matausina bogwa leiyoulisi Asasoni Tamari.” (Mavilouna igiyuwela Enigedi.) 3 E Yeosepata ikokola inigada baisa Guyau paila kabokwala. Oluvi matauna ikaraiwogi peula tomota komwaidosi biposumasi e makadana goli binevisi pilasi metoya baisa Guyau. 4 Valu viloutala viloutala viluwela Yuda tomota inanakwasi ilosi Yerusalem binigadasi baisa Guyau paila pilasi, 5 e matausina deli mina Yerusalem igugulasi obikubaku makwaina kwaivau wa Bwala Kwebumaboma. E guyau Yeosepata ila itoli omitasi 6 e inigada kaigala kaigaveka, ikaibiga, kawala, “Mwa Guyau yoku si Yaubada tubumaiasi, yoku kuguyau wa labuma odubasi boda komwaidona odabala pwaipwaia. Yoku m peula saina peuligaga, e gala wala availa ibodi bisevataiyaim. 7 Yoku mayokula goli ma Yaubadasi. Avai tuta m tomota mina Isireli leisuvisi valu mapilana, yoku kubokavili tomota matausina leisisuaisi baisa e kusaikiga lubaim Eberaam tubula si valu mapilana. * 8 Matausina bogwa eimilivalusi baisa e ikaliaiisi kwaitala bwala kwebumaboma paila kam taimamila, 9 e inikolaisi avai kabomwau bisuki matausina kasi mipuki - makawala kabilia, kaina lelia, kaina molusaula - gagabila matausina bimaisi bitolisi omatala Bwala Kwebumaboma makwaina baisa goli leititemmalaimsi. Matausina einigadasi baisa yoku olumoulela kasi mwau, e yoku lokunakaigali si nigada e lokukoli matausina.

10 “Ka! Baisa tuta mina Amoni mina Mowabi, deli mina Edom bogwa eikikabiliaimasi. Avai tuta tubumaiasi leimaisi metoya Itipita, yoku gala kutugwali matausina bisukwaisi valu mapilasina mapaila tubumaiasi ivapupalaisi mavilousina e gala ikatudidaimisi. * 11 Baisa makawala mwada bivigakaimasi paila bikaimapusi - leimaisi bibokavilaimasi ovalu mapilana lokusakaimasi. 12 Mwa, yoku wala ma Yaubadasi! Kumipuki matausina, paila gala wala sitana pewolela uwomaisi omitasi tokabilia mabudona saina budoveka makateki bikabiliaimasi. Gala wala kanikolaisi avaka bakavagaisi, mitaga ma nakusisi yoku wala paila pilasi.”

13 Komwaidona tolesi Yuda, deli si kukova litusia, komwaidosi wala itolisi otalila Bwala Kwebumaboma. 14 E Guyau la baloma isikaili taitala guma Libai matauna eitolomla deli mabudona. Yagala Yaasieli matauna Sekaraia latula mayuwona Asapi dalela e tubusia leikitetilasi metoya baisa Asapi ima baisa Matania, Yeieli, deli Benaia. 15 E Yaasieli ikaibiga kawala, “Mwa, ulo guyau deli komwaidomi tomotala Yuda toyo Yerusalem, Guyau eilivala baisa yokomi gala ibodi bukunokubukubusi kaina bukukokolasi baisa kugigisaisi saina budoveka tokabilia. E kabilia makwaina Yaubada bikabilia gala yokomi. * 16 Nabwaia bukukwabiliaisi matausina tutala bimwaimwenasi bimaimaisi okadaula mapilana Sisi. E yokomi bukulosi kubodaisi matausina oitayatila okala vigimkovila eilokaia oviloupakala katitaikinela Yerueli. 17 Yokomi gala bukukwabiliasi kabilia makwaina mesinaku wala kuleiyasi kabami e bukutulotulasi; e igau bukugisaisi Guyau bisakaimi tomgwaga. Tomotala Yuda deli Yerusalem, gala bukuninayuwasi kaina bukukokolasi. Kulosi okabilia, e Guyau deli wala yokomi!” *

18 Oluvi guyau Yeosepata ikululu migila ikabikoni pwaipwaia, e komwaidona tomota madeilila wala ikululusi itemmalaisi Guyau. 19 E metoya mina Libai dalesi komwaidona Kowati deli Kora dalesi itomalaulasi iyakawolaisi Guyau, matauna Isireli la Yaubada.

20 E eiyam kaukwau komwaidona tomota ilosi mapilana oviloupakala katitaikina Tekowa. Tuta matutona leitokaiasi bilosi, Yeosepata iluki matausina metoya biga mabigasina kawala, “Tomotela Yuda deli Yerusalem! Kudubumaisi Guyau mi Yaubada, e bukutomgwagasi. Kudubumaisi avaka la tovitoubobuta eilukwaimi, e bukupeulasi.” 21 E bogwa ilivala makawala baisa tomota, e guyau Yeosepata ikaraiwogi mimilisi towaisi gita, sasani, deli loloni bisikamsi kasi karekwa miyasina leisisikomasi otutala kasi paka kwebumaboma e bikalumitalaisi tokabilia, biusiwosisi kawasi, “Kala yakaula Guyau! La yebwaili kwekanigaga!”

22 Avai tuta eivitouulasi biwosisi, Guyau ivigaki tilaula isineiyousi wala. 23 Mina Amoni deli mina Mowabi itovilasi wala ikabiliaisi mina Edom tokabilia imtulaisi iwokuva, oluvi itovilasi wala titoulesi ikikatumataisi. 24 E avai tuta mina Yudia tokabilia eivakanasi kwaitala bolela vatoi oviloupakala, ileiyaisi mitasi igisaisi tilaula komwaidosi wala tadoki kebilabala opwaipwaia tokakaliga. Gala taitala ilau biga.

25 E Yeosepata deli la tokabilia iviloubusisi ovalu ivayoulisi guguwa, ibanaisi bidubadu bulumakau, guguwa, karekwa, deli goli mimilisi guguwa mapusi mwau tuvaila. Matausina isisuaisi baisa kwaitolu yam iuvayoulasi guguwa, mitaga saina wala bidugaga gala ibodi bikauwaisi vavagi komwaidona. 26 E kwaivasilaga yam matausina isigugulasi oItayatilela Beraka e iyakawolaisi Guyau paila vavagi topilaveka bogwa leivagi. Baisa uula idokaisi yagala itayatila makwaina “Beraka.”e 27 E Yeosepata ikugwai la tokabilia ikaimilavausi Yerusalem deli si mwasawa, paila Guyau bogwa leitomgwaga odubasi kasi tilaula. 28 Avai tuta eiviloubusisi ovalu, isaitaulasi wala ilosi wa Bwala Kwebumaboma, deli goli butusi toyuvisi tauya deli loloni. 29 Avai tuta boda ituwoli ituwoli ilagaisi bulogala Guyau eikalisau Isireli kasi tilaula ibulukukoli matausina, 30 e Yeosepata iluva wala wowola iguguyau, Yaubada ikoli metoya baisa kala tilaula ambaisa ambaisa.

Yeosepata la guyau kala vigimkovila

31 Avai tuta Yeosepata kala taitu kweluwotolu kwailima matauna iguyau olopola Yuda e iguyoi Yerusalem iboda kweluwoyu kwailima taitu. Inala yagala Asuba, minana Sili latula. 32 Makawala wala tamala Asa ola tuta omitibogwa, matauna ivagi avaka duwosisia omatala Guyau; 33 mitaga makatuposina si kabotapwaroru baisa yaubada tokolu gala wala ikatudidaimi. Mapaila tomota gala wala isivilasi mokwita paila bitapwarorusi baisa Yaubada matauna tubusia si Yaubada.

34 E avaka avaka Yeosepata leivagi, okala vitouula la guyau leima okala vigimkovila, kala ginigini isisu obukila Liliula Yeu Matauna Anani Latula, baisa goli katupotala buki mapilana Liliusi Guyousi Isireli.

35 Kwaitala tuta Yeosepata guyoula Yuda ivagi kwaitala vasosu kasitaiyu Eyasaia guyoula Isireli matauna saina bidubadu la mitugaga. 36 E okowolawala Esionigeba baisa mekikaliaisi si waga kaivakaveka. 37 Mitaga Eliesa matauna tolela Marasa e Dodavau latula, ikatululuti Yeosepata kawala, “Ka, paila uula lokuvasosusi kamitaiyu Eyasaia, e Guyau bikatudidaimi avaka bogwa lokukwaliaii.” Ka, waga makaisina eisibolu e gala wala avai tuta bikewasi.

21

1 Yeosepata ikaliga e ibakwaisi okasi laka gweguya Debida ola Vilouveka e latula yagala Yeoram ikaimapu tamala iguyau.

Yeoram guyoula Yuda

2 Yeoram matauna Yeosepata guyoula Yuda latula e budala kasitailima kasitaitala. Asaraia, Yeyeli, Sekaraia, Asariau, Maikeli, deli Sepatia. 3 E tumasi isaiki matausina saina bidugaga goula, siliba, deli mimilisi guguwa mapusi mwau, e isaili taitala taitala bikaraiwaga kwaitala la valu mavilousina kalisi kwepapeula olumoulela Yuda. Mitaga paila uula Yeoram matauna kuluta, Yeosepata ivigaki matauna kaimapula. 4 Avai tuta Yeoram bogwa eikobaluluva la kaisisu, matauna ikatumati komwaidona budala, deli goli mimilisi Isireli tosikwawa.

5 E Yeoram kala taitu kweluwotolu kwaiyu e matauna iguyau, e iguyoi Yerusalem ibodi kwailima kwaitolu taitu. 6 Matauna ilouya kedala mitugaga makawala guyau Eyabi la kedakeda deli sala gweguyala Isireli, paila uula matauna ivaiya natana Eyabi latula. E matauna imitugaga baisa Guyau, 7 mitaga Guyau gala ininanamsa biyogagi dalela Debida, paila uula ikabutu deli Debida e ibiga katotila dalela bikikaraiwagasi wala tuta komwaidona. *

8 Ola tuta Yeoram eiguguyau Edom isevatai baisa Yuda e ivigaki la kabokaraiwaga kalamwaleta wala. * 9 Mapaila Yeoram deli la kumatoula isilasi osi waga kaibibiu ilosi bikabiliaisi Edom. Metoya baisa mina Edom tokabilia ivaulaisi ivapataisi matausina mitaga wa bogi matausina ikopwalasi isakaulasi. 10 Tuta matutona leima lagaila Edom la kabokaraiwaga titoulela wala metoya baisa Yuda. Tuta matutona wala valu Libina tuvaila ikowolova, paila uula Yeoram bogwa isilavi Guyau, matauna tubula si Yaubada. 11 Matauna ikaliaii kabotapwaroru paila minasina yaubada tokolu olumoulela Yudia walakaiwa wa koya e ivakadi tomotela Yuda deli Yerusalem bimitugagasi baisa Guyau.

12 E tovitoubobuta Ilaitia iwitali la leta Yeoram, kala kakalawa baisa makawala, “Guyau matauna tabum Debida la Yaubada, ikamogaim paila uula gala kubokuli tamam la kedakeda guyau Yeosepata, kaina la kedakeda guyau Asa, tabum, 13 kaimapula, yoku kubokuli wala si kedakeda guyousi Isireli e lokuvakadi tomotala Yuda deli Yerusalem eimitugagasi baisa Yaubada makawala wala Eyabi deli litula eiguguyausi matausina ivakadaisi mina Isireli imitugagasi. E yoku tuvaila kukwatumati bwadamwa, matausina si bubunela bwaina gala makawala yoku. 14 E kala mapula Guyau bimipuki m tomota saina mmayuyugaga; litumwa, m kukova, deli bikodidaimi komwaidona m guguwa. 15 E paila yoku titoulem biyosaim sileipwasa, yam kwaitala kwaitala biyouloveka wala.”

16 Mimilisi mina Pilisitia deli mina Arebia isisuaisi otalisi ambaisa goli mimilisi mina Sudani eisipitalaisi kawolawa. E Guyau iulisali matausina ilosi ikabiliaisi Yeoram. 17 Matausina isugigayaisi Yuda e itapeilisi guguwala guyau la ligisa, ikatupipaisi komwaidona guyau la kukova, deli litula tauwau, mesinaku wala Eyasaia, matauna molagwadi isiwa.

18 Avai tuta vavagi makwaisina komwaidona bogwa eikaloubusisi e otuboulolaga, Yaubada imipuki guyau Yeoram iyosi sileipwasa. 19 Katitaikina kwaiyu taitu biyosi lelia makwaina ikikabaiveka wala tatoula guyau ikaliga deli saina mmayuyugaga. E la tomota gala wala inokapisaisi matauna gala ivakataisi kova bivitububoti si uvalam makawala kasi nokapisi tubula.

20 E Yeoram kala taitu kweluwotolu kwaiyu e iguyau e ikaraiwogi Yerusalem iboda kwailima kwaitolu taitu. Avai tuta eikaliga gala wala availa inokapisi matauna. E ibakwaisi matauna Debida ola Vilouveka, mitaga gala gweguya okasi laka.

22

Eyasaia guyoula Yuda

1 E mimilisi mina Arebia ikugwaiyaisi kwaitala boda e ikatumataisi komwaidona guyau Yeoram litula, kesala kalamwaleta wala molagwadi Eyasaia. Mapaila tomotela Yerusalem ivasanaisi Eyasaia iguyau kaimapula tamala. 2-3 Avai tuta Eyasaia kala taitu kweluwoyu kwaiyu, matauna iguyoi Yerusalem iboda kwaitala wala taitu. Eyasaia ibokuli wala guyau Eyabi dalela si bubunela, paila inala yagala Atalaia - minana guyau Eyabi latula e guyau Omri guyoula Isireli tabula - isaiki katayuvisa e ikugwai matauna imitugaga. 4 Matauna imitugaga baisa Guyau, paila uula avai tuta tamala ikaliga mimilisi guyau Eyabi dalela ivagisi la tokatayuvisa e ivakapusiaisi matauna ivigaki tomitugaga wala. 5 Matauna ibokuli avaka si biga, e ilokaia Yoram guyoula Isireli ikatukwaitalasi ilosi ikabiliaisi guyau Asaeli guyoula Siria. Tokabilia isugigaiyaisi Ramoti mapilana Giliadi, e Yoram ikagaguma okabilia. 6 Matauna ikaimilavau ovalu Yesireeli paila bibuyuva kala kaiyala; e Eyasaia ilokaia igisi matauna.

7 Yaubada ivigaki kaiyaku makwaina baisa Yoram paila biyomituli Eyasaia la guyau kala kapusi. Avai tuta Eyasaia leisisu mapilana valu, taitala tau yagala Yeu matauna Nimsi latula ima ikamitilaki matauna kasitaiyu Yoram, matauna goli Guyau bogwa leinagi paila bikodidaimi Eyabi la guyau. 8 Avai tuta Yeu eiwotitali Yaubada nanola paila kodadaimi makwaina, matauna ibodi budotala boda mina Yudia kasi tokugwa deli matausina Eyasaia wala veyala leivakwabwaisi matauna eilosi deli eikwaidadinasi. Yeu ikatumati wala komwaidosi. 9 E ivitouulasi binevisi Eyasaia, inevinevisi wala ilosi ibanaisi isupepuni mapilana Sameria. Iyosisi matauna iuyokaisi Yeu e ikatumati matauna. Ibakwaisi wowola paila uula isim kala kamaiaba, matauna tabula Yeosepata, matauna goli saina eipwaitukula peula paila biwotitali Guyau.

E Eyasaia dalela gala wala taitala pesila kesa isisu paila biguyoi la kabokaraiwaga.

Atalaia minana giyouvilela Yuda

10 Avai tuta guyau Eyasaia inala minana Atalaia bogwa eikateta paila latula kala katumata, e minana ikaraiwaga komwaidona dalela guyau olumoulela Yuda bikatumataisi. 11 E Eyasaia natana luleta, yagala Yeoseba, minana ivaiya taitala tolula yagala Yeoyada. Minana ikium ikatupwani taitala Eyasaia latula, yagala Yowasi, minana ikau matauna oluwalaisi sala matausina makateki bikatumataisi e ilau ikatupwani matauna deli natana kala toyamata olumoulela tabudotala matabudosina wa Bwala Kwebumaboma. Minana leikatupwani magudina, paila bikoli gala magila Atalaia bikatumati. 12 Atalaia ola tuta eiguguyau, matauna isipwepuni wala iboda kwailima kwaitala taitu.

23

Isevataisi deli Atalaia

1 Tomota itulotulasi iboda kwailima kwaitala taitu e oluvi tolula Yeoyada eidoki tuta bogwa eibodi paila bikiduwosisiaisi kala karaiwaga valu. Matauna ibiga katotila deli tokabilia si kumatoula kasi bawa tailima yagasi makawala. Asaraia matauna Yeroam latula, Isimeili matauna Yeowanani latula, Asaraia matauna Obedi latula, Maaseya matauna Adaia latula, deli Elisapata matauna Sikiri latula. 2 Matausina itavinaisi komwaidona viluwesi Yuda e ivayoulisi mina Libai deli komwaidona tokugwala dala madalasina e ikaimilivauwaisi ilauwaisi Yerusalem.

3 Komwaidosi isigugulasi olumoulela Bwala Kwebumaboma e ivagaisi kwaitala kabutu deli Yowasi, matauna guyau latula. E Yeoyada iluki matausina kawala, “Ka, guyau bogwa leikaliga, latula matauna! Matauna baisa tuta biguyau, makawala Guyau la biga katotila baisa guyau Debida dalela bisisu makawala. * 4 Baisa makawala bitavagaisi. Avai tuta tolula deli mina Libai bimaisi iwotetilasi wa yam Sabate, mimilisi matausina biyamataisi Bwala Kwebumaboma kalapisilela komwaidona, 5 mimilisi biyamataisi ligisa, e kesala bisimwaisi wala oKalapisilela Tumila. Komwaidona tomota bisigugulasi obikubakula Bwala Kwebumaboma. 6 Gala taitala ibodi bisuvi wa Bwala Kwebumaboma mesinaku wala tolula deli mina Libai matausina biuwotetilasi. Matausina wala ibodi bisusuvisi, paila uula matausina tobumaboma, mitaga komwaidona tomota ibodi bikabikuwolaisi Guyau la katuloluta bisisuaisi wala okoukweda. 7 E mina Libai bivaulaisi bivapataisi guyau bivigaki kala toyamata, deli wala si kema biyosisi oyumasi biuvakwabwaisi guyau ambaisa ambaisa bimwaim. Kidamwa availa bivigikoni mwada bisuvi wa Bwala Kwebumaboma bogwa bikatumataisi matauna.”

8 E mina Libai deli tomotala Yuda komwaidona ivagaisi makawala Yeoyada la katuloluta. Matausina gala ilosi osi valu avai tuta leivenokusi wotetila wa yam Sabate makwaina, mapaila kumatoula komwaidosi ivakulotaisi wala, matausina leimaisi paila biwotetilasi yam makwaina, deli matausina leivenokusi wotetila bilosi. 9 Yeoyada ivakabiki kumatoula matausina kaiyala deli vayoula, makwaisina guyau Debida la guguwa iyamataisi wa Bwala Kwebumaboma. 10 Matauna ileiya kabasi omatala Bwala Kwebumaboma si kema oyumasi, paila bikolaisi guyau. 11 Oluvi Yeoyada ivisunupuloi Yowasi, isaili kala kulupaipi opwanetala, e isaiki bukila karaiwaga paila karaiwogala gweguya. E ivigakaisi matauna iguyau. E Yeoyada tolula deli litula ibulamaisi Yowasi, e komwaidona tomota ikawausi kawasi, “Ka, guyauwʹe, guyau!”

12 E Atalaia inakaigali tomota eigougovasi paila guyau, mapaila minana inanakwa ila wa Bwala Kwebumaboma, ambaisa tomota eititogugulasi. 13 E minana igisi guyau tovau wa Bwala Kwebumaboma okabosusuvi, omitibogwa leima lagaila gweguya wala si kabototu otalila makaisina kokola e tokabilia si kumatoula deli toyuvisi tauya deli si mwasawa, e Bwala Kwebumaboma kala towosi deli si guguwa mwasawa ikugwaiyaisi yam makwaina mwasawela. Minana deli la ninamwau ikisi kala karekwa e ikawota kawala, “Wi! Ina kayapila! Ina kayapilʹo!”

14 E Yeoyada gala magila bikatumataisi Atalaia obikubakula Bwala Kwebumaboma, mapaila idou tokabilia si kumatoula e iluki matausina kawala, “Ka, kuyosisi minana kusunupuloiyaisi oluwalaisi toyausa eitotusi, e kidamwa availa idoki mwada bikoli minana kukwatumataisi.”

15 Matausina ilitakaisi minana, ilauwaisi wa ligisa, e baisa oKalapisilela Wosa ikatumataisi minana.

Yeoyada ivigivau kabokaraiwaga

16 E tolula Yeoyada, ivigaki guyau Yowasi, deli tomota komwaidona ivagaisi kwaitala kabutu deli matauna paila bivigaki matausina Guyau la tomota. 17 Oluvi komwaidosi matausina ilosi ola bwala kwebumaboma Beali ikatupilakwaisi ikapusi. E ikatumkumkwaisi kabogwabu lula deli tokolu e ikatumataisi Matani, matauna Beali la tolula omatala kabogwabu lula. 18 Yeoyada isaili tolula deli mina Libai matausina bikaraiwogaisi wotitalela Bwala Kwebumaboma. Matausina bivagaisi si wotetila makawala kasi karaiwaga guyau Debida leisaiki bigibugabusi lula baisa Guyau makawala Mosese la Karaiwaga. Matausina tuvaila bikugwaiyaisi wosi deli mwasawa. 19 Yeoyada tuvaila isaili toyamatela Bwala Kwebumaboma kalapisilela taga bisuvi availa eiyogwali titoulela.

20 E tokabilia si kumatoula, kaidadala valu, tosikwawa, deli komwaidona tomota, deli Yeoyada ivaluluwaisi guyau metoya wa Bwala Kwebumaboma e ilauwaisiga wa ligisa. Matausina isuvisi okalapisila makaduyona kadaulela ligisa, e guyau isili ola tokaikaia. 21 Komwaidona tomota saina si mwasawa, e tuta makwaina Atalaia bogwa leikatumataisi, tomota iluva uwosi.

24

Yowasi guyoula Yuda

1 Avai tuta Yowasi kala taitu kwailima kwaiyu matauna iguyau olopola Yuda, e iguyoi Yerusalem iboda kweluwovasi taitu. Inala yagala Sibiai vilela Biasiba. 2 Matauna ivagi avaka duwosisia baisa Guyau tuta matutona tolula Yeoyada igau wala tomomova. 3 Yeoyada inagi nayu la kukova guyau Yowasi, e minasina iunaisi litula tauwau deli vivila.

4 E ola tuta eiguguyau, Yowasi inanamsa bivigivau Bwala Kwebumaboma. 5 Matauna ikaraiwogi tolula deli mina Libai bilosi oviluwela Yuda komwaidona e bikatuyoulisi mani metoya baisa tomota avaka bibudoki taitu kwaitala paila Bwala Kwebumaboma kala vigavau. Iluki matausina biyommalaisi paisewa, mitaga mina Libai iyobilikaisi wala, 6 mapaila matauna idou Yeoyada, matauna kasi tokugwa e ikatupoi kawala, “Avaka paila gala magim mina Libai bikatuyoulisi pokala metoya Yuda deli Yerusalem avaka Mosese, matauna Guyau la touwata, iluki tomota bimapusi pokala paila kala pilasi Guyau la Buliyoyova?” *

7 (Atalaia, minana namitugaga, kala tobwakuli iyogagaisi Bwala Kwebumaboma guguwala kwebumaboma ivigakaisi kala taimamila Beali.)

8 E guyau ikaraiwogi mina Libai biyoudulaisi kwaitala didawaga paila kabosakaila mani e bisailisi okalapisilela Bwala Kwebumaboma. 9 Matausina ikagayaisi biga mabigana ila ikaligiaki viloumwaidona Yerusalem deli Yuda paila tomota komwaidosi bimaiyaisi si pokala baisa Guyau makawala ola tuta Mosese, matauna Yaubada la touwata, leivitouli vayoula mapilana oviloupakala. 10 E tomota deli kasi tokugwa bogwa eibodi ninasi, e ikabwailisi, e imaiyaisi mani si pokala ikedidagaisi didawaga makwaina. 11 E yam kwaitala kwaitala mina Libai bikauwaisi didawaga makwaina biuyokaisi Guyau la tosikwawa matauna tokaraiwogala didawaga makwaina. Avai tuta bogwa bikasewa makwaina, guyau la togini deli taitala Tolula Toveka kaimapula bikauwaisi mani e bikaimilivauwaisi didawaga makwaina okabala. E mapaila ikatuyoulisi mani saina bidugaga.

12 E guyau deli Yeoyada ibodi bisakaisi mani baisa availa matausina eikikaraiwogaisi paila Bwala Kwebumaboma kala vigavau, e matausina ikabutaisi totaisi dakuna, tokaliai, deli tanumnumta toyoudulesi paila bivagaisi paisewa makwaina. 13 Komwaidosi ipaisewasi saina peula, e ivigivauwaisi Bwala Kwebumaboma makawala kala gigisa okwaivaula, e kala peula saina siligaga. 14 Avai tuta kaliai bogwa leiwokuva, e kesala goula deli siliba isakaisi guyau Yowasi deli Yeoyada, matausina ivigakaisi makwaisina ibubulokaisi kaboma deli mimilisi guguwa paila Bwala Kwebumaboma.

Ivigivauwaisi Yeoyada la karaiwaga

Igau Yeoyada eisisu tomomova, yam kwaitala kwaitala bigubugabusi wala lula wa Bwala Kwebumaboma. 15 Avai tuta ibodi kala taitu lakatutala kweluwotolu matauna ikaliga. 16 Ibakwaisi matauna okasi laka gweguya Debida ola Vilouveka kala kaboluluwai paila la wotetila baisa mina Isireli, baisa Yaubada deli baisa Bwala Kwebumaboma.

17 Avai tuta Yeoyada bogwa leikaliga, e tokugwala Yuda imakaiasi ibigitonisi guyau Yowasi binakaigali si bigatona matausina. 18 Mapaila tomota ipakaisi kala tapwaroru Guyau la Bwala Kwebumaboma, matauna si Yaubada tubusia, e ivitoulaisiga itapwarorusi baisa tokolu minana kaikobula Aserai. Si sula paila mitugaga makwaina Guyau igibuluwi Yuda deli Yerusalem. 19 Guyau iwitali tovitoubobuta imaisi bikatululutaisi matausina paila bikaimilavausi baisa matauna, mitaga tomota ipakaisi gala inakaigalaisi. 20 E Yaubada la baloma isikaili Sekaraia matauna tolula Yeoyada latula. Matauna itoli ammakatupona ibodi tomota bigisaisi e kaigaveka idou, kawala, “Guyau Yaubada ikatupoi avaka paila kukoulovaisi la karaiwaga e lokutakunaisi kami pakula titoulemi! Yokomi lokutotubulokaisi matauna, baisa uula matauna leitotubulokaimi!” * 21 E guyau Yowasi ipii tomota e ikoulovi Sekaraia, e metoya guyau ola karaiwaga tomota ikabidukunaisi Sekaraia olumoulela Bwala Kwebumaboma bikubakula. 22 Guyau Yowasi ilumwelavi kamaiaba makwaina wotitalela avaka Sekaraia tamala Yeoyada leisaiki matauna, e matauna ikatumati Sekaraia. Tuta matutona Sekaraia bogwa bikaliga, matauna ikawota kawala, “Ibodi Guyau bigisi avaka lokuvagi e bimipukwaim!”

Yowasi kala vigimkovila la guyau

23 Avai tuta milamala eibudoki wa taitu makwaina mina Siria tokabilia isugigaiyaisi Yuda deli Yerusalem, ikatumataisi komwaidona tokugwa, matausina ilebwaisi saina bidugaga guguwa ikaimilivauwaisi Damasiko. 24 Mina Siria tokabilia si boda budokekita, mitaga Guyau ivigaki itomgwagasi odubasi mina Yudia tokabilia budoveka, paila uula ipakaisi Guyau matauna tubusia si Yaubada. Baisa memweyeya guyau Yowasi iboda mipuki. 25 Matauna ikam kaiyala, e avai tuta tilaula ibiyumilasi e taiyu la tosikwawa iyeikulaisi wala matauna ilosi ikatumataisi okabala kaimapula Yeoyada tolula latula kala katumata. Ibakwaisi matauna Debida ola Vilouveka, mitaga gala gweguya okasi laka. 26 (Matausina kala toyogaga yagasi Sabadi matauna inala yagala Simriti vilela Amoni, deli Yeosabadi matauna inala yagala Siminiti vilela Mowabi.) 27 Komwaidona kala ginigini isisu obukila Livalesi Bukila Gweguya. Baisa goli isisu livalesi Yowasi litula, bigala vitoubobuta paila matauna, deli kala ginigini ammakawala matauna ikaliivau Bwala Kwebumaboma. E latula Amasaia ikaimapu matauna iguyau.

25

Amasaia matauna guyoula Yuda

1 Amasaia kala taitu kweluwoyu kwailima e matauna iguyau, e iguyoi Yerusalem iboda kweluwoyu kwailima kwaivasi taitu. Inala yagala Yeoyadini vilela Yerusalem. 2 Matauna iuvagi avaka iyomwasali nanola Guyau, mitaga gala deli nanola kala salau. 3 E avai tuta bogwa eikobaluluva la karaiwaga, matauna ikatumati tosikwawa matausina leikatumataisi tamala. 4 Matauna gala wala ikatumati litusia, mitaga ibokuli wala avaka Guyau leikaraiwogi olumoulela Mosese la Karaiwaga. “Kidamwa gugwadi bimitugagasi veisia tobubwaila wala gala bikatumataisi, e kidamwa veisia bimitugagasi litusia tobubwaila wala gala bikatumataisi, tomota bikatumataisi mapula si mitugaga wala titoulesi biyomitulaisi.” *

Ikabiliaisi Edom

5 E Guyau Amasaia idou komwaidona tauwau metoya odalesi Yuda deli Beniamina e ivagi tokabilia boda bidubadu, makawala wala metoya odalesi titoulesi. Matauna inagi kumatoula bikugwaiyaisi mabudosina kasi bawa tailakatuluwotala deli mabudosina tailakatutala. Baisa kasi kakalawa komwaidona tauwau kasi taitu kweluwoyu e bila walakaiwa, komwaidosi kasi bawa 300,000. Matausina kasi naga tokabilia, bogwa eikatubaiasasi paila kabilia, kasi tokwabi kaiyala deli vayoula. 6 Katumkulovala, matauna imapu 100,000 tokabilia metoya Isireli e mapusi kala bawa siliba saina bidugaga mokaila makawala gulotala kaula uvalima uvavasi (3,400 kg). 7 Mitaga taitala tovitoubobuta ilokaia guyau e iluki matauna kawala, “Gala bukulau matausina mina Isireli tokabilia. Guyau gala wala deli tomota matausina metoya kabokaraiwaga opiliyavata. 8 Yoku kudoki bivigakaimsi bukutomgaga okabilia, mitaga baisa Yaubada wala matauna tolipeula bivigakaim bukutomgaga kaina bukumama, e matauna bivigaki kam tilaula bitomgagasi odabam.”

9 E Amasaia ikatupoi tovitoubobuta matauna kawala, “Mitaga ammakawala bidubadula siliba lamapu matausina?”

Tovitoubobuta matauna ivitakauloki kawala, “Guyau igau bikaimapu bikalisau avaka lokuyomadi!” 10 Mapaila Amasaia iyabi mabudona tokabilia bogwa leimapu bilosi osi valu. Paila uula eiyabi matausina saina igibuluwaisi tomotala Yuda e ikaimilavausi osi valu.

11 E Amasaia ikatupewoli la tuvaluwa e ikugwai la tokabilia ilau oitayatila yagala Itayatilela Yona. Baisa ivigakaisi kasi kawakali ikatumataisi 10,000 si tokabilia mina Edom, 12 e ikatupipaisi tuvaila 10,000. Matausina ivadeilisi tokatupipi komwaidona ilauwaisi odubiluwotala raibwaga mapilana valu Sela e ilisilaiyaisi komwaidosi, ilosi watanawa okuvalila raibwaga ikatumtuwoli matausina.

13 Kwaitala momwa mina Isireli tokabilia matausina goli Amasaia gala itagwala bilosi okabilia deli matauna ikabiliaisi viluwela Yudia mavilousina oluwalaisi Sameria deli Betorona, ikatumataisi lakatuluwotolu tauwau, e ikwaiyaisi guguwa saina bidugaga.

14 Avai tuta Amasaia bogwa leitomgwaga odubasi mina Edom e ikaimilavau, matauna ikau ilau minasina si yaubada tokolu, itomiliwoli e itapwaroru baisa minasina, deli igabu lula maiina simasimina baisa minasina. 15 Baisa ivigaki Guyau igibuluwa, mapaila iwitali taitala tovitoubobuta ilokaia Amasaia. E tovitoubobuta ikamitilaki matauna kawala, “Avaka paila kutapwaroru baisa yaubada namitawasi minasina gala ibodi bikolaisi si tomota titoulesi metoya om peula?”

16 Amasaia ikabodi kala livala kawala, “Avai tutaga lavigakaim yoku guyau la tokatayuvisa kaina? Kukwapatu, taga bakatumataim!”

E tovitoubobuta ikapatu, mitaga ikugwa isetuwoli wala la bigatona kawala, “Baisa tuta bogwa lanikoli Yaubada bogwa leininamsi paila bikatudoumwaim paila uula lokuvagi makawala deli lokukoulovi ulo katuloluta.”

Kabilia deli mina Isireli

17 E Amasaia guyoula Yuda deli la tokatayuvisa ikeiwalaisi Isireli. Matauna iwitali biga baisa Yeowasi guyoula Isireli, matauna Yeowaasa latula, Yeu tabula, magila biyokoli matauna bikabiliasi. 18 Yeowasi iwitali mapula Amasaia kawala, “Kwaitala tuta tamtala doula mapilana Lebanoni Koyala iwitali biga ilokaia kaitala kweisila, iluki kawala, ‘Latum vivila kumai bivaia latugu.’ Mitaga natana mauna nabolodila ivamtumtu matamna. 19 Mapaila Amasaia, yoku kukwamnomwana paila lokutomgaga odubasi mina Edom, mitaga akatululutaim ibodi bukusiwa wala om valu. Avaka paila bukuvitoumwala wala kabomwau tuta tuta makwaisina bimai kabosilagi baisa yoku deli m tomota ke?”

20 Mitaga Amasaia ipaiki binakaigali biga mabigana. Mitaga baisa Yaubada nanola makawala paila Amasaia bikalisauwaisi okabilia, paila uula matauna eititapwaroru baisa si tokolu mina Edom. 21 Mapaila Yeowasi guyoula Isireli, ila ikabilii Amasaia guyoula Yuda. Matausina ibodasi ovalu Beti Semesi mapilana Yuda, 22 e tokabilia mina Yudia imamasi isakaulasi ilosi osi valu. 23 Yeowasi ikatupipi Amasaia ilau Yerusalem. E matauna ikatudidaimi kalila valu eivitouula omatala Kalapisila Epereim itotu goli ila ilakalai Kalapisila Wokulu, kala maloula bitauvi iboda lakatutala. 24 Matauna ikau goula deli siliba metoya olumoulela Bwala Kwebumaboma e ikaimilivau Sameria, e Bwala Kwebumaboma guguwala Obedi Edom dalela matausina iyamataisi, deli veiguwala guyau la ligisa. Tuvaila tomota mimilisi deli ivayouli ilau.

25 Avai tuta guyau Yeowasi bogwa eikaliga, e Amasaia guyoula Yuda ikatumkulovi kweluwotala kwailima kala taitu tuvaila iguguyau. 26 Komwaidona vavagi avaka Amasaia leivagi metoya okala vitouula leima okala vigimkovila la guyau kala ginigini isisu obukila Liliusi Guyousi Yuda deli Isireli. 27 Wa tuta matutona avai tuta matauna ikowolova baisa Guyau, e ikeiwalaisi bikatumataisi matauna olumoulela Yerusalem. Kala vigimkovila matauna isakaula ila ovalu Lakisi, mitaga kala tilaula isavalaisi wala matauna ilosi ikatumataisi. 28 E wowola isailasi wa wosa ilauwaisi Yerusalem, e ibakwaisi matauna okasi laka gweguya Debida ola Vilouveka.

26

Usaia guyoula Yuda

1 E komwaidona tomotala Yuda inagaisi Amasaia latula Usaia matauna kala taitu kweluwotala kwailima kwaitala bikaimapu tamala biguyau. 2 (Avai tuta Amasaia bogwa leikaliga Usaia iyoulivau valu Elata e ikaliivau mavilouna.)

3 Usaia kala taitu ibodi kweluwotala kwailima kwaitala e iguyau, e iguguyau olopola Yerusalem iboda kweluwolima kwaiyu taitu. Matauna inala yagala Yekolia vilela Yerusalem. 4 Matauna ibokuli tamala la kedakeda, e ivagi avaka iyomwasali Guyau nanola. 5 Igau Sekaraia isisu tomomova, matauna la tokatayuvisa paila tapwaroru, matauna iwotitali Guyau deli la tagwala komwaidona, e Yaubada ikabwaili matauna.

6 E Usaia ila ikabilii mina Pilisitia. Matauna ikodidaimi kalila si valu mavilousina Gata, Yamnia, deli Asidodi, e ikaliaii kalisi kwepapeula valu mavilousina katitaikinela Asidodi deli goli olumoulela viluwela Pilisitia. 7 E Yaubada ipilasi matauna bitomgaga odubasi mina Pilisitia, mina Arebia leisisuaisi Gubeali deli mina Meunai. 8 E mina Amoni ikelaisi kala vavila Usaia, paila matauna saina topeuligaga butula ikalukubali mapilana Itipita.

9 Usaia ikatupewoli Yerusalem kalila ikaliai vatoi bolesi wa Kalapisila Wokulu deli Kalapisila Itayatila, deli goli ammakatupona kali eikatukwaivila. 10 E tuvaila ikaliaii vatoi bolesi kwepapeula olopola valu deli ikeli utuwotu saina bidubadu, paila uula matauna iyosi vayoguta la bulumakau saina bidugaga okabatau mapilana opilikwaibwaga. Paila uula matauna tokaibagula, matauna ikasali tomota bivaulasi waini bigulela mapilana wa koya deli bibigulaisi makubilana kubilimalala.

11 Matauna la tokabilia saina budoveka bogwa ikatubaiasasi paila kabilia. Livalela komwaidona la togini matausina Yeieli sola Maaseya ivagaisi ola karaiwaga Ananaia matauna taitala guyau la towotetila. 12 Tokabilia mabudona si kumatoula kasi bawa 2,600. 13 Osikowasi matausina tokabilia mabudona kasi bawa 307,500 ibodi bikabiliasi peula paila si guyau baisa kasi tilaula. 14 E Usaia isaiki tokabilia vayoula, kaiyala, kulupewa tabodala uwosi, kaiyala kaikikekita, deli dakunela peu. 15 E olopola Yerusalem la tokamda iyoudulaisi guguwala kabilia paila kaiyala kaikekita kala luvalova deli paila paiwaga kala luvalova metoya obolela vatoi deli metoya owokulula kalila valu. Matauna bulogala ikalukubali ambaisa ambaisa, e matauna saina igiyoumkumku paila uula Yaubada ipilasi matauna.

Usaia kala mipuki paila ikaiveka nanola

16 Mitaga avai tuta guyau Usaia la karaiwaga ipeula, matauna nanola ikaiveka, e baisa ivigaki la mama. Matauna ikoulovi Guyau la Yaubada e isuvi wa Bwala Kwebumaboma mwada bigabu lula okabogabu lula makwaina paila maiina simasimina. 17 E Asaraia tolula, deli sala tailuwolima tailuwotolu tolula wala topapeula deli totuvaluwa, ibokulaisi guyau 18 paila bisilibodaisi matauna. Ilukwaisi kawasi, “Usaia! Yoku gala wala m koni paila bukugabu lulela maiina simasimina baisa Guyau. Kamamwaletasi wala tolula yakamaisi Eroni tubula bogwa leikabomaimasi e ibodi bakavagaisi baisa. Kusunapula metoya makatupona katupobumaboma. Yoku bogwa kukoulovi Guyau Yaubada, e gala tuvaila bukubani la kabwaila.” *

19 Usaia itotu olumoulela Bwala Kwebumaboma opapala kabogabu lula makwaina paila maiina simasimina iiyosi kovala paila maiina simasimina kala gabu. Matauna igibuluwi tolula, e wa tuta matutona goli kagweiguya ikaloubusi odabala. 20 Asaraia deli sala tolula itobu mitasi igigisaisi guyau dabala deli kasi kokola sainela e ikominimanaisi bisilavi Bwala Kwebumaboma. E matauna ikalubeigoguna bisunapula, paila uula Guyau bogwa eimipuki matauna.

21 E guyau Usaia ola momova komwaidona matauna topupagatu wala paila uula kala kagweiguya. Matauna gala igagabila bisuvi wa Bwala Kwebumaboma tuvaila, e isisu ola bwala titoulela, la wotetila komwaidona ikilavi, e tuta matutona latula Yotam ikaraiwogi valu komwaidona.

22 E tovitoubobuta Aisea matauna Amosi latula igini vavagi komwaidona avaka guyau Usaia leivagi ola tuta leiguguyau. 23 Usaia ikaliga e ibakwaisi matauna osi pwaipwaia gweguya, mitaga paila uula kala kagweiguya gala ibakwaisi matauna okasi laka gweguya. E latula Yotam ikaimapu matauna iguyau. *

27

Yotam guyoula Yuda

1 Yotam kala taitu iboda kweluwoyu kwailima iguyau, e iguguyau olopola Yerusalem iboda kweluwotala kwailima kwaitala taitu. Inala yagala Yerusai, Sadoki latula. 2 Matauna ivagi avaka iyomwasali Guyau nanola, makawala tamala leiuvagi; mitaga matauna gala wala imitugaga metoya bigubugabu lula maiina simasimina olumoulela Bwala Kwebumaboma makawala tamala leivagi. Mitaga tomota imitugagasi wala tuta tuta.

3 Matauna Yotam eikaliai Kalapisila Piliyavata mapilana wa Bwala Kwebumaboma deli ikaliai pilamwaidona kalila valu olumoulela makatupona Yerusalem yagala Opeli. 4 E wa koya makwaisina olumoulela Yuda matauna ibudi valu, deli olawodinela matauna ibudi si valu tokabilia deli ikaliai bolesi vatoi. 5 E tuvaila matauna ikabilii guyoula Amoni deli la tokabilia e itomgaga odubasi matausina. Oluvi ikaiyouli mina Amoni bikabilulasi baisa matauna taitu kwaitala kwaitala biboda kwaitolu taitu. siliba kala vakaila makawala gulotala taitu uvalima uvavasi (3,400 kg), e witi kala mokaila makawala kala kainaga 1,000 tani, deli bali kala mokaila makawala kala kainaga 1,000 tani. 6 Yotam la kaisisu saina ikobaluluva sainela paila uula matauna saina ikabikuwoli Guyau la Yaubada. 7 E avai vavagi tuvaila Yotam eiuvagi ola tuta eiguguyau, la kabilia deli la karaiwaga, komwaidona makwaisina bogwa leiginaisi obukila Liliusi Guyousi Isireli deli Yuda. 8 Yotam kala taitu kweluwoyu kwailima e matauna iguyau, e iguyoi Yerusalem iboda kweluwotala kwailima kwaitala taitu. 9 Matauna ikaliga e ibakwaisi Debida ola Vilouveka e latula Eyasi ikaimapu iguyau.

28

Eyasi guyoula Yuda

1 Avai tuta Eyasi kala taitu kweluwoyu matauna iguyau, e iguguyau olopola Yerusalem iboda kweluwotala kwailima kwaitala taitu. Matauna gala ibokuli la kedakeda duwosisia tabula Debida, kaimapula matauna ivagi avaka gala iyomwasali nanola Guyau 2 e ibokuli si kedakeda guyousi Isireli. Matauna ibubuli kaikobula Beali metoya tanumnumta, 3 igabu lula maiina simasimina Itayatilela Inom, deli goli igubuki lula litula titoulela makawala semakavi kwegubugabu baisa minasina yaubada tokolu, e ikavisaki kedakeda makadana saina kabokakayuwa tomota matausina Guyau leibokavili leisunapulasi metoya valu makwaina avai tuta mina Isireli leisuvaisi kulusi. 4 Makatuposina tomitugaga si kabotapwaroru, wa koya, deli okaikonigulela kai Eyasi isemakavi deli igabu lula maiina simasimina.

Kabilia oluwalaisi Siria deli Isireli

5-6 Paila uula guyau Eyasi imitugaga, e Guyau la Yaubada ivigaki guyoula Siria itomgaga odabala matauna e ikatupipi saina bidugaga mina Yudia ikaimilivau Damasiko okatupipi. Guyau tuvaila ivigaki Peka matauna Remalia latula guyoula Isireli itomgaga odabala Eyasi e ikatumati mina Yudia si tokabilia pwataboda kasi bawa 120,000 yam kwaitala wala. Guyau matauna tubusia si Yaubada, itagwala bikaloubusi makawala, paila uula tomotala Yuda ipakaisi matauna. * 7 E taitala Isireli tokabilia yagala Sikiri ikatumati guyau Eyasi latula matauna Maaseya, deli mwaininiga tokaraiwogala yagala Asirikam, deli goli Elikana matauna eisakaili guyau la kumatoula. 8 Ilagoli mina Yudia matausina veisia tatousi, mitaga mina Isireli tokabilia ikatupipaisi vivila deli gugwadi kasi bawa 200,000 e ikaimilivauwaisi Sameria deli goli saina bidugaga guguwa.

Tovitoubobuta Odedi

9 E Guyau la tovitoubobuta yagala Odedi, isisu Sameria. Matauna ila ibodi mina Isireli tokabilia leikaimilavausi deli tokatupipi mina Yudia mwada biviloubusisi ovalu, e matauna iluki kawala, “Tauwau, Guyau matauna tubudoiasi si Yaubada bogwa eigibuluwi mina Yuda e iulisalaimi bukutomgagasi odubasi matausina, mitaga tuta baisa matauna bogwa einakaigali mi dubakasala yokomi lokukwatumataisi matausina. 10 Baisa tuta yokomi mi nanamsa mwada mina Yerusalem deli mina Yuda bukuvigakaisi mi ula tauwau deli vivila. Ki gala kunikolaisi yokomi bogwa lokuyomitulaisi kami pakula baisa Guyau mi Yaubada ke? 11 Ka kunakaigalaigusi! Tokatupipi matausina budamia wala deli lumitaia. Mapaila kutanekwaisi bilosi, kidamwa gala Guyau bigibuluwaimi e bimipukwaimi.”

12 E mapilana opiliyavata kabokaraiwaga taivasi tauwau tokugwala, yagasi Asaraia matauna Yeowanani latula, Berekia matauna Mesilemoti latula, Yesikia matauna Salum latula, e Amasa matauna Adilai latula. E matausina tuvaila ikagagaisi avaka tokabilia si kedakeda. 13 Ikaibigasi kawasi, “Gala bukumaiyaisi matausina tokatupipi bimaisi baisa! Paila bogwa tamitugagasi baisa Guyau mapaila tavigakaisi matauna bigibuluwa e bimipukwaiyaidasi. Ka, yokomi magimi bukukwatumkulovaisi da mitugagasi.” 14 Mapaila tokabilia ikasalaisi tokatupipi deli guguwa komwaidona baisa tomota deli kasi tokugwa, 15 e inagaisi matausina kasitaivasi bisakaisi tokatupipi kasi karekwa metoya guguwa makwaisina leikwaiyaisi. Matausina isakaisi karekwa deli katubukolela kaikesi paila bisikamsi, isakaisi kaula bikamsi deli sopi bimomsi, e kasi lewa ituvaisi metoya olibe bulamila. Availa availa matausina gala ibodi bililoulasi isailisi wa ase, e komwaidona tokatupipi ikaimilivauwaisi oviluwela Yudia mapilana Yeriko, viluwela pulopola. Oluvi mina Isireli ikaimilavausi osi valu Sameria.

Guyau Eyasi inigadi mina Asiria bipilasaisi matauna

16-17 E mina Edom tuvaila isugigaiyaisi Yuda e ikatupipaisi bidubadu tomota, mapaila guyau Eyasi inigadi Tigilati Pilesa matauna tokaraiwogala Asiria, bipilasi matauna. 18 Wa tuta matutona wala mina Pilisitia eisugigaiyaisi valu mavilousina okuvalila koya opilikwaibwaga deli Yuda opilibolimila. Matausina iyoulisi viluwesi Beti Semesi, Aialoni, Gederoti, Soko, Timnai, Gimso, deli goli viloukikekita opapasi, matausina isikaisi mavilousina isivagasisi wala baisa. 19 Paila Eyasi guyoula Yuda iyomiyuyu la tomota deli ikoulovi Guyau, e mauula Guyau imai kabomwau olopola Yuda. 20 Mwada Asiria tokaraiwogala bipilasi Eyasi mitaga kaimapula ikamogi matauna e iyomituli kabomwau baisa matauna. 21 Eyasi ikau goula metoya wa Bwala Kwebumaboma, metoya wa ligisa, deli metoya osi bwala tomota kasi tokugwa, e isaiki tokaraiwaga matauna, mitaga baisa gala wala ivigaki kabopilasi.

Guyau Eyasi la mitugaga

22 Avai tuta Eyasi ibudoboda kabomwau makwaisina saina gagaveka, e matauna imitugaga baisa Guyau saina vakaigaga sainela. 23 Matauna isemakavi la lula baisa si yaubada mina Siria, matausina goli leitomgagasi odabala matauna. E matauna ilivala kawala, “Ka mina Siria si yaubada ipipilasaisi guyousi Siria, mapaila kidamwa yeigu balula baisa minasina tokolu, kaina minasina ibodi wala bipilasaigusi.” Mapaila baisa memweyeya kabomwau makwaisina ikaloubusi baisa matauna deli baisa la boda. 24 E tuvaila la sula ikatumkulovi, matauna ikau komwaidona guguwala bwala kwebumaboma ilau ikatumkumku, paila ikatubodi yoyula Bwala Kwebumaboma deli ivitomiliwoli kabogabu lula komwaidona okatuposulela Yerusalem. 25 E valu viloutala viloutala vilouvakaveka deli viloukikekita olopola Yuda, matauna ibudi viluwesi kabotapwaroru paila minasina yaubada tokolu, e baisa goli bigibugabusi lula maiina simasimina baisa yaubada namitawasi. Baisa makawala matauna ikatumwali Guyau kala leiya, matauna tubula si Yaubada.

26 E komwaidona vavagi leiuvagi otutala eiguguyau okala vitouula eila okala vigimkovila, komwaidona bogwa leiginaisi obukila Liliusi Guyousi Yuda deli Isireli. 27 E guyau Eyasi ikaliga ibakwaisi olopola Yerusalem, mitaga gala ibakwaisi okasi laka gweguya. E latula Esekaia ikaimapu matauna iguyau. *

29

Esekaia guyoula Yuda

1 Avai tuta Esekaia kala taitu kweluwoyu kwailima iguyau olopola Yuda, e iguyoi Yerusalem iboda kweluwoyu kwailima kwaivasi taitu. Matauna inala yagala Abia, minana Sekaraia latula. 2 Matauna ibokuli la kedakeda tabula guyau Debida, e ivagi avaka biyomwasali nanola Guyau.

Bwala Kwebumaboma kala katumigileu

3 Wa taitu makwaina tubukonela namatala Esekaia eivitouula eiguyau, matauna iulaimvau kalapisilela Bwala Kwebumaboma e ikaraiwogi ivigivauwaisi. 4 Matauna isiguguli tolula deli mina Libai obikubakula Bwala Kwebumaboma mapilana opilibomatu, 5 e ibigitoni matausina baisa. Matauna ikaibiga kawala, “Yokomi mina Libai ibodi bukukwabomaimi titoulemi e bukukwatumigileuwaisi Guyau la Bwala Kwebumaboma, matauna tubumia si Yaubada. Bukusunupuloiyaisi metoya wa Bwala Kwebumaboma komwaidona guguwa makwaisina eivigaki kaboyogwala paila makwaina. 6 Ka tubudoiasi gala wala itovilakaisi Guyau da Yaubadasi deli avaka eiuvagaisi gala wala iyomwasali matauna. E matausina isilavaisi matauna deli iwakaisi tuboulosi valu mavilouna matauna eivigaki la viloutoula. 7 Matausina ikatubodaisi yoyula Bwala Kwebumaboma. E ivisunupuloiyaisi kaitapa ilauwaisi okoukweda, deli ipakaisi gibugabu lula maiina simasimina kaina bisemakavaisi lula kwegibugabu olumoulela la Bwala Kwebumaboma Isireli la Yaubada. 8 Baisa uula Guyau igibuluwi Yuda deli Yerusalem, e matauna avaka bogwa leivagi baisa matausina ivigaki kaboyowalula deli kabokokola baisa tomota komwaidona. Ka yokomi bogwa lokunikolaisi mokwita. 9 Tubudoiasi bogwa eimtulaisi metoya okabilia, e da kukovasi deli litudoiasi eivayoulisi eilauwaisi okatupipi.

10 “E tuta baisa laninanamsa bakavagi kabutu sogu Guyau, matauna mina Isireli si Yaubada, e gala tuvaila matauna bigibuluwaidasi. 11 Litugwa, ka, gala bukuyomadaisi mi tuta. Yokomila matoulemi Guyau leinagaimi bukugibugabusi maiina simasimina baisa matauna deli bukuvakadaisi tomota bitapwarorusi baisa matauna.”

12-14 E matausina mina Libai yagasi baisa makawala.

Metoya Kowati dalela, Maata matauna Amasai latula e Yoweli matauna Asaraia latula

Metoya Mirari dalela, Kisa matauna Abedi latula e Asaraia matauna Yealeleli latula

Metoya Gerisoni dalela, Yowa matauna Simina latula e Ideni matauna Yowa latula

Metoya Elisapani dalela, Simri sola Yeueli

Metoya Asapi dalela, Sekaraia sola Matania

Metoya Emani dalela, Yeuli sola Simei

Metoya Yedutuni dalela, Semaia sola Usieli.

15 Tauwau matausina ikogugulaisi sesia mina Libai, e komwaidosi ikatumigileuwaisi titoulesi. E oluvi, makawala guyau bogwa leikaraiwogi matausina bivagaisi, ivitouulasi ikatumigileuwaisi Bwala Kwebumaboma, makawala ola karaiwaga Guyau. 16 E tolula isuvisi wa Bwala Kwebumaboma paila bikatumigileuwaisi makwaina, e matausina isunupuloiyaisi komwaidona vavagi kwepupagatu imaiyaisi obikubakula Bwala Kwebumaboma. E metoya baisa mina Libai ikauwaisi komwaidona makwaisina isunupuloiyaisi metoya valu mavilouna e ilauwaisi oitayatila Kidironi.

17 E paisewa ivitouula tubukona namatala oyamla kwematala, e oyamla kwailima kwaitolula matausina ivigimkulovaisi paisewa komwaidona, baisa kala kakalawa deli matabudona kabosusuvi biloula wa Bwala Kwebumaboma. Oluvi matausina ipupaisewasi kwailima kwaitolu yam tuvaila iuvalutu ibudoki wala kwailuwotala kwailima kwaitalela yam tubukona minana, e ikatubiasaisi Bwala Kwebumaboma paila kabotapwaroru.

Ikabomivauwaisi Bwala Kwebumaboma

18 E mina Libai iwitalaisi bigala kamatula baisa guyau Esekaia. Ikaibigasi kawasi, “Bogwa lakavigimkulovaisi komwaidona kala katumigileu kwemwaidona Bwala Kwebumaboma deli kabogwabu lula paila semakavi kwegubugabu, tebeli paila beredi kwebumaboma, deli goli komwaidona guguwa. 19 E deli guguwa makwaisina guyau Eyasi eikau leilau wa taitu makwaisina gala ikamiabi Yaubada, bogwa lakakaimalaisi makwaisina, e bogwa lakakabomaisi. Komwaidona makwaisina lakasailisi omatala Guyau la kabogwabu lula.”

20 E guyau Esekaia gala itulotula, matauna ikoguguli komwaidona karaiwogala valu, e komwaidosi ilosi wa Bwala Kwebumaboma. 21 E matausina ikauwaisi nalima nayu bulumakau nammwala, nalima nayu sipi, nalima nayu lam, deli nalima nayu gota, ivigakaisi lulela si mitugaga kala ligaiwa paila guyau deli litula, deli tomotala Yuda deli goli paila Bwala Kwebumaboma kala katumigileu. E guyau iluki tolula matausina Eroni dalela bigabwaisi minasina mauna okabogwabu lula paila si lula. 22 E tolula ikugwa ikatumatibogwisi bulumakau nammwala, oluvi sipi, e ivabodasinim lam, e buyavisi mauna minasina ikatusokaisi lula kwaitala kwaitala makwaisina odabala kabogabu lula. 23 E kala vigimkovila matausina iyosisi gota minasina iuyokaisi guyau deli totapwaroru komwaidosi, matausina ikiwotaisi minasina. 24 E oluvi tolula ikatumataisi gota minasina e buyavisi iligabwaisi odabala kabogabu lula baisa bivigaki si lula paila tomota komwaidosi si mitugaga kala ligaiwa, paila guyau ikaraiwogi makawala bivagaisi lula kwegibugabu deli mitugaga lulela paila komwaidosi mina Isireli.

25 E guyau ibokuli karaiwaga makwaisina Yaubada leisaiki guyau Debida metoya baisa Gada, matauna guyau la tovitoubobuta e deli metoya baisa tovitoubobuta Natani; matauna inagi mina Libai kabasi olumoulela Bwala Kwebumaboma deli si gita toyo si sasani, 26 deli goli komwaidona guguwala mwasawa makwaisina guyau Debida leimmwasau. E tolula deli wala itotusi baisa toyo kasi tauya. 27 Esekaia ikaraiwogi paila lula kwegibugabu bigabwaisi; e tomota iwosisi iyakawolaisi Guyau, e mabudona tomwasawa ikatusulokaisi tauya e komwaidona guguwala mwasawa itigitaginasi wala iwokuva. 28 Komwaidosi availa availa baisa gulitinidesi itapwarorusi e iusiwosisi deli immwasawasi tatoula wala ivinakwaisi gubugabu lula komwaidona. 29 E oluvi guyau Esekaia deli komwaidona tomota ikavaginasi e itaimamilasi baisa Yaubada. 30 E guyau deli tokugwala boda ituwoli ituwoli ilukwaisi mina Libai biwosisi wosila yakaula baisa Guyau mapilasina Debida sola tovitoubobuta Asapi si butubutu. Mapaila komwaidosi iwosisi deli si mwasawa kwaiveka e ikavaginasi itaimamilasi baisa Yaubada.

31 E Esekaia iluki tomota kawala, “Ka, baisa tuta bogwa lokumigileusi, mapaila ibodi bukumaiyaisi mi lula bivigaki mi semakavi paila mi nokagutoki baisa Guyau.” Matausina ikabikaulasi, e mimilisi tuvaila deli si tagwala imaiyaisi mauna minasina bigibukwaisi paila semakavi kwegibugabu. 32 Matausina imaiyaisi naluwolima naluwoyu bulumakau nammwala, lakatutala sipi, deli lakatuyu lam paila semakavi kwegubugabu baisa Guyau; 33 tuvaila imaiyaisi lakatulima lakatutala bulumakau nammwala, deli lakatuluwotolu sipi paila si lula e tomotaga bikamsi. 34 E paila tolula gala ibawasi paila bikatumataisi komwaidona mauna minasina, mina Libai ipilasaisi matausina tatoula wala ivinakwaisi paisewa makwaina. E tuta matutona bidubadu tolula ivigakaisi titoulesi imigileusi. (Mina Libai saina tokimadagi paila ikikilaisi titoulesi, gala makawala tolula.) 35 Katumkulovala matausina si semakavi minasina leigibukwaisi lula nammwaidona, e tolula baisa si wotetila paila bigibugabusi posasi minasina leivigakaisi semakavi metoya lula makwaisina tomota leikamkomasi, deli paila waini bitavigogwaisi deli semakavi kwegibugabu.

Mapaila tapwaroru ivigivauwaisi wala olumoulela Bwala Kwebumaboma. 36 Guyau Esekaia deli tomota imwasawasi, paila uula Yaubada ipilasi matausina iuvagaisi vavagi komwaidona saina nanakwa.

30

Katubaiasa paila Luvapela Pakala

1-3 Tomota gala wala ibodi bivagaisi Luvapela Pakala otutala mokwita tubukona namatala, paila uula gala ibawasi tolula bogwa eimigileusi deli gala ibawasi tomota leigugulasi Yerusalem. Mapaila guyau Esekaia, deli la tosikwawa toyo tomotala Yerusalem ikabwailisi tubukona nayuwela bipakasi, e guyau igini si leta e iwitali ilosi baisa komwaidona tomotela Isireli deli Yuda. Matauna ikimidagi kala ginigini si leta dalesi Epereim deli Manasa, inigadi matausina bimaisi wa Bwala Kwebumaboma Yerusalem paila bimwasawaisi Luvapela makwaina paila kala taimamila Guyau, mina Isireli si Yaubada. * 4 E guyau deli la tomota ikabwailisi nanamsa makwaina, 5 mapaila idouwaisi komwaidosi mina Isireli, metoya Dani mapilana opiliyavata bila Biasiba mapilana opilibolimila, bimaisi gulitinidesi Yerusalem e bipakasi Luvapela Pakala makawala kasi karaiwaga, kasi bawa bidubadu sainela ikalisau omitibogwa. 6 E makawala la karaiwaga guyau deli la tosikwawa iwitalaisi touwata ivakuwolaisi Yuda deli Isireli e ilukwaisi biga mabigasina kawasi.

“Tomotela Isireli, yokomi kesala lokumovasi metoya mina Asiria oyumasi avai tuta leiyoulisi mi valu. Baisa tuta bukukwaimilavausi baisa Guyau, matauna Eberaam, Aisake, deli Yekobe si Yaubada, e matauna bisikailimi. 7 Gala bukuvigakaimi makawala tubumia deli veimia mina Isireli matausina imitugagasi baisa Guyau si Yaubada. E bogwa leigisaki mitami, matauna imipuki matausina saina mwaugaga. 8 Gala bikasai dubami makawala matausina mitaga kukwabikuwolaisi Guyau. Kumaisi wa Bwala Kwebumaboma Yerusalem, makwaina Guyau mi Yaubada leikabomi tuta gala biwokuva, e bukutapwarorusi baisa matauna e matauna gala tuvaila bigibuluwaimi. 9 Kidamwa bukukwaimilavausi baisa Guyau, e matausina leikatupipaisi veimia eilauwaisi okatupipi bimitukwaiyaisi matausina e bitanekwaisi bikaimilavausi omi valu. Guyau mi Yaubada matauna tomitakwai deli tonokapisi, e kidamwa bukukwaimilavausi baisa matauna, matauna bikabwailimi.”

10 E touwata ilosi ovalu komwaidona mavilousina Epereim, deli Manasa dalesi osi kabokaraiwaga, e iuvalutusi goli ilosi opiliyavata mapilana Sebuloni dalela si kabokaraiwaga, mitaga tomota igigilaisi matausina deli iyosokanaisi. 11 Mitaga mimilisi tomota metoyasi odalesi Asera, Manasa, deli Sebuloni matausina magisi bikaimilavausi Yerusalem. 12 Tuta matutona wala Yaubada tuvaila ipupaisewa olumoulela Yuda ivisosu tomota ninasi bikabikuwolaisi nanola deli bibokulaisi guyau deli la tosikwawa si karaiwaga.

Ivagaisi Luvapela Pakala

13 E tomota saina bidugaga igugulasi Yerusalem olopola tubukona nayuwela paila bivagaisi Beredi Gala Deli Kala Yisi Pakala. 14 Matausina ikauwaisi komwaidona kabogabu lula olopola Yerusalem makwaisina bogwa eigibukwaisi maiina simasimina komwaidona wala ilauwaisi ilavaisi oitayatila Kidironi. 15 E yam kweluwotala kwaivasila olopola tubukona minana matausina ikatumataisi minasina lam paila Luvapela lulela. E tolula deli mina Libai matausina gala ikatumigileuwaisi titoulesi saina kasi mmosila mapaila ikabomaisi titoulesi baisa Guyau, e matausina ibodi bilulasi lula kwegibugabu olumoulela Bwala Kwebumaboma. 16 E matausina iyosisi si wotetila olumoulela Bwala Kwebumaboma makawala avaka karaiwaga isisu Mosese ola ginigini, matauna Yaubada la touwata. Mina Libai isakaisi tolula buyavi makwaina metoya wa lula, e matausina ikatusokaisi papasi makwaisina kabogabu lula. 17 Paila uula bidubadu tomota gala imigileusi, e gala ibodi bikatumataisi lam paila Luvapela Pakala, mapaila mina Libai iwotitalaisi paila matausina e ikabomaisi lam minasina baisa Guyau. 18 Tuvaila, komwaidosi matausina leimaisi metoya odalesi Epereim, Manasa, Isaka, deli Sebuloni gala ivagaisi wotitalela paila bikatumigileuwaisi titoulesi, mapaila matausina gala wala ivagaisi duwosisia Paka makwaina. E guyau Esekaia inigada paila matausina kawala, 19 “Mwa Guyau, yoku tubumaiasi si Yaubada, metoya om ninabwaila kuninilavi si mitugaga matausina ititapwarorusi baisa yoku metoya oninasi komwaidona, ilagoli matausina gala wala imigileusi mokwita.” 20 E Guyau imapu Esekaia la nigada; matauna ininabwaila baisa tomota e gala ivisilagi matausina. 21 Tomota matausina eisisuaisi Yerusalem deli si mwasawa ipakapakasi Beredi Gala Deli Kala Yisi Pakala ibodi kwailima kwaiyu yam, e yam kwaitala kwaitala mina Libai deli tolula deli si peula iyakawolaisi Guyau. 22 Esekaia iyakawoli mina Libai paila si katugweimila ikugwaiasi paila kala tapwaroru Guyau.

Siviyuwela Paka

Kwailima kwaiyu yam bogwa leiwokuva makwaisina leisemakavaisi si lula paila kala yakaula Guyau matauna tubusia si Yaubada. 23 Komwaidosi ininatalasi bipakavausi kwailima kwaiyu yam tuvaila. Mapaila matausina ipakapakasi deli si mwasawa. 24 Guyau Esekaia ikasali lakatuluwotala bulumakau nammwala, deli lakatuluwolima lakatuluwoyu sipi paila tomota bikatumataisi bikamsi, tuvaila guyau la tosikwawa matausina ikasalaisi lakatuluwotala bulumakau nammwala, deli 10,000 sipi. E tolula kasi bawa saina budoveka matausina isuvisi paila bikatumigileuwaisi titoulesi. 25 Mapaila komwaidosi wala saina si mwasawa - tomotala Yuda, tolula, mina Libai, e tomota matausina metoyasi opiliyavata, e matausina togilagala eimilivalusi olopola Isireli deli Yuda. 26 E viloumwaidona Yerusalem ivakasau mwasawa, paila uula gala kwaitala vavagi ikaloubusi makawala makwaina metoya ola tuta guyau Solomoni, matauna Debida latula e leima lagaila. 27 E tolula deli mina Libai inigadasi baisa Guyau bimitukwaii tomota. E ola valu wa labuma Yaubada inakaigali si nigada e ikabwaili matausina.

31

Esekaia ivigivau uvagila tapwaroru

1 Avai tuta paka bogwa leiwokuva, komwaidosi mina Isireli ilosi valu kwaitala kwaitala olopola Yuda e ikatuuwolaisi kokola dakuna, itakubalaisi yaubada tokolu minana Aserai, deli ikodidaimisi komwaidona kabogwabu lula deli makatuposina leivigakaisi si kabotapwaroru. Matausina ivagaisi makawala olopola Yuda komwaidona Beniamina, Epereim, deli Manasa si kabokaraiwaga; oluvi ikaimilavausi osi valu.

2 E guyau Esekaia ivigivau si boda tolula deli mina Libai, makawala budotala budotala isim la koni. Deli goli bisemakavaisi semakavi kwegibugabu kalubaila semakavila, bipipilasisi wotitalela tapwaroru olumoulela Bwala Kwebumaboma, deli biiyakaulasi bininokagutokisi olopola Bwala Kwebumaboma. 3 Metoya ola mauna titoulela guyau ikasali minasina paila bigibukwaisi lula kaukwau deli koyavi kwaitala kwaitala, mimilisi bigabwaisi wa yam Sabate, Navau Tubukona Pakala, deli goli okasi paka ituwoli ituwoli makawala Guyau la Karaiwaga. *

4 E katumkulovala guyau iluki tomotala Yerusalem bimaiyaisi si semakavi makwaisina tolula deli mina Libai si vavagi tatousi, e matausina igagabila si tuta komwaidona bitugwalaisi paila bivagaisi komwaidona avaka ibudoki Guyau la Karaiwaga. * 5 Avai tuta karaiwaga bogwa eikagaiyaisi, tomotala Isireli imaiyaisi si semakavi kwemmatabwaila kaula, waini, olibe bulamila, kitorina, deli goli vavagi ituwoli ituwoli metoya bagula kaiuwala, e toyo tala metoya luwotala metoya vavagi komwaidona avaka avaka eiyosisi. 6 E komwaidona tomota matausina eisisuaisi olopola Yuda viluwela imaiyaisi natana metoya naluwotala metoya si bulumakau toyo si sipi, deli tuvaila matausina imaiyaisi saina bidugaga semakavi makwaisina goli bogwa leikabomaisi baisa Guyau si Yaubada. 7 E semakavi makwaisina ivitouula ikaloubusisi olopola tubukona natolula e isetuwoli wala ikogugulaisi paila navasi tubukona tuvaila. 8 Avai tuta guyau Esekaia deli la tosikwawa igisaisi kala bidubadu avaka tomota eisailisi, matausina iyakawolaisi Guyau deli la tomota mina Isireli. 9 E guyau iluki tolula deli mina Libai paila semakavi makwaisina, 10 e Tolula Toveka Asaraia, matauna Sadoki dalela, iluki matauna kawala, “Ka, avai tuta tomota eivitouulasi eimaiyaisi si semakavi wa Bwala Kwebumaboma, saina bidubadu kaula ibodi bitakam e saina bidugaga katuboyuva bikanam. Avaka kala bidubadu baisa tabanaisi uulela Guyau la kabwaila baisa la tomota.”

11 Guyau ikaraiwogi matausina e ikatubiasaisi guguwa kabosakaila olopola Bwala Kwebumaboma bakula 12 e ikedidagaisi komwaidona semakavi deli bobwailila tala metoya luwotala paila bikwalasi. Matausina inagaisi taitala guma Libai yagala Konania tokaraiwogala, e bodala yagala Simei kala topilasi. 13 Tuvaila tailuwotala mina Libai inagaisi bipaisewasi osikowasi matausina yagasi. Yeyeli, Asasaia, Naata, Asaeli, Yerimoti, Yosabada, Elieli, Isimakaia, Maata, deli Benaia. Komwaidona eikaloubusi makawala metoya osi karaiwaga guyau Esekaia sola Asaraia matauna Tolula Toveka. 14 E Kore matauna Imna latula, guma Libai tokaraiwogala toveka Kalapisila Pilibomatu wa Bwala Kwebumaboma, matauna kala tokeula deli kala tovila guguwa makwaisina tomota leisisakaisi Guyau. 15 Valu ituwoli ituwoli mavilousina tolula leisisikaisi, mimilisi mina Libai yagasi baisa makawala. Edeni, Miniamini, Yesuwa, Semaia, Amaria, deli Sekanaia matausina saina ipilasaisi matauna metoya wotetila makwaina. Matausina isigilibwailasi kaula baisa sesia mina Libai makawala avaka si wotetila, 16 gala paila odalesi wala. Mitaga matausina isakaisi kasi vilavila komwaidosi tauwau kasi taitu kweluwotolu kaina ila walakaiwa matausina goli yam kwaitala kwaitala biuwotetilasi olumoulela Bwala Kwebumaboma makawala taitala taitala la wotetila. 17 E tolula einagaisi si wotetila metoya wa dala, mina Libai einagaisi si wotetila kasi taitu kweluwoyu kaina bikalisau e biwotetilasi metoya wa boda. 18 E komwaidosi wala bogwa leiginaisi yagasi deli si kukova, toyo litusia, ituwoli tomota, paila uula matausina kasi karaiwaga bivagaisi si wotetila bumaboma avai tuta wala. 19 Metoya osi boda tolula matausina eisisuaisi ovalu mavilousina eisakaisi Eroni dalela si valu kaina kubilela valu mavilousina, mimilisi kaidadala valu matausina kasi karaiwaga bivilabwailasi kaula baisa komwaidona tauwau metoya tolula dalesi deli baisa availa availa matausina kasi kakalawa deli mina Libai dala.

20 E olumoulela Yuda viloumwaidona, guyau Esekaia ivagi avaka duwosisia deli avaka biyomwasali nanola Guyau matauna la Yaubada. 21 Matauna la kaisisu ikobaluluva sainela, paila uula komwaidona vavagi leivagi paila Bwala Kwebumaboma kaina la kabikaula Karaiwaga, metoya obilomala tagwalawokuva matauna ikatilavi titoulela e deli la dubumi iwotitali la Yaubada.

32

Mina Asiria iyokukolaisi Yerusalem

1 Avai tuta Guyau Esekaia bogwa leisetuwoli vavagi makwaisina paila leiwotitali Guyau deli la tagwala komwaidona, e Senekaribi matauna guyoula Asiria isugigai Yuda. Matauna iyouli valu mavilousina kalisi kwepapeula e ikaraiwogi la tokabilia bisuyaisi kulusi bikodidaimisi kalisi. 2 Avai tuta Esekaia leigisi Senekaribi mwada bisugigai Yerusalem, 3-4 matauna deli la tosikwawa inanamsasi bikatubodaisi la keda sopi oyosewala valu taga mina Asiria bimomsi avai tuta bivakatitaikinasi Yerusalem. Tosikwawa matausina ivadeilisi tomota komwaidona ilauwaisi oyosewala valu e ikaludubolaisi komwaidona utuwotu, e imadasi wala. 5 E guyau Esekaia ikatupewoli valu la kabokwala e ikaliivau kalila, e ikaliai bolesi vatoi odabala kali makwaina, deli ikaliai kwaitala kali tuvaila oyosewala kalibogwa makwaina. Katumkulovala, matauna ikaliivau kalila valu mapilana eisiyeila opilibomatu oviloubogwa Yerusalem. Makawala goli matauna ikaraiwogi iyoudulaisi saina bidugaga kaiyala deli vayoula. 6 Matauna isaiki komwaidosi tokabilia oyumasi kumatoula matausina bikaraiwogaisi matausina bisigugulasi obikubakula makatupona okalapisilela valu. Matauna iluki matausina kawala, 7 “Bukupeulasi deli mi tuvaluwa, gala bukukukolaisi mina Asiria si tokaraiwaga kaina la tokabilia. Paila yakidasi saina peuligaga e matauna sitana wala. 8 Matauna iyosi tomota si peula, mitaga yakidasi tayosisi Guyau da Yaubadasi ipipilasaidasi matauna ikikabilia paila yakidasi.” Mapaila metoya biga mabigasina si guyau ikatuviluwi uwosi la tomota.

9 Bogwa eim lumweitala Senakeribi deli la tokabilia igau wala eisisuaisi Lakisi, matauna iwitali biga baisa Esekaia deli tomotala Yuda matausina eisisuaisi deli matauna olopola Yerusalem. 10 Iluki kawala, “Yeigu, Senakeribi, tokaraiwogala Asiria lakatupoiyaimi avaka eivigaki mi tuvaluwa bukusisuaisi olopola Yerusalem mavilouna makati bayouli. 11 E Esekaia eilukwaimi Guyau mi Yaubada bikolaimi metoya oma peulasi, mitaga Esekaia isinapwaimi wala e memweyeya molu deli daka bikimataimi. 12 Matoulela leikatudidaimi makatuposina Guyau la kabotapwaroru deli la kabogabu lula e oluvi iluki tomotela Yuda deli Yerusalem bitapwarorusi deli bigabwaisi maiina simasimina metoya kwaitala wala kabogabu lula. 13 Ki, gala kunikolaisi avaka yeigu deli tubugwa lakavagaisi baisa tomotela boda ituwoli ituwoli? Ki, boda ituwoli ituwoli si yaubada minasina tokolu ibodi bikolaisi si tomota metoya oyamala guyoula Asiria? 14 Avai tuta sitana valu makwaisina si yaubada tokolu ikolaisi si valu metoya baisa yakamaisi? E avaka isakauloki ninami mwada mi yaubada ibodi bikolaimi? 15 Baisa tuta gala bukutagwalasi Esekaia bisipulokaimi kaina bivakadaimi makawala. Gala bukudubumaisi matauna! Gala kwaitala tuta avai boda la yaubada tokolu bikoli la tomota metoya oyamala guyoula Asiria. E mokwita wala mi yaubada gala wala ibodi bikolaimi!”

16 E mina Asiria kumatoula saina ikavilakaisi Guyau Yaubada sola Esekaia, matauna la touwata goli. 17 E leta miyana guyoula Asiria leigini ikaluwou Guyau matauna Isireli la Yaubada. Kala ginigini makawala, “Ka! Boda ituwoli ituwoli si yaubada gala ibodi bikolaisi si tomota metoya ogu peula, makawala goli Esekaia la yaubada gala ibodi bikoli la tomota metoya baisa yeigu.” 18 Kumatoula matausina ikawotasi obonasi mina Iberu paila biyokukolaisi deli biyomamaisi tomotala Yerusalem matausina eitotusi okalila valu, e bivigaki bigagabila paila biyoulisi valu mavilouna. 19 Matausina ibigitonisi mina Yerusalem si Yaubada makawala goli leibigitonisi tomota ituwoli si tokolu minasina eiyoudulokaisi yumasi.

20 E oluvi guyau Esekaia deli Aisea tovitoubobuta matauna Amosi latula ininigadasi baisa Yaubada paila pilasi. 21 E Guyau iwitali taitala la anelosi ima ikatumati mina Asiria si kumatoula deli si tokabilia. Mapaila guyau matauna ikaimilavau ola valu deli kala mmosila. E kwaitala yam matauna isuvi ola bwala kwebumaboma si yaubada tokolu e mimilisi litula ikatumataisi matauna metoya osi kaiyala.

22 Baisa memweyeya Guyau Yaubada ikoli guyau Esekaia deli tomotala Yerusalem metoya ola peula Senekaribi, matauna guyoula Asiria, deli goli metoya kasi tilaula ituwoli. Yaubada ivigaki tomota iluva uwosi deli valu mavilousina otalila. 23 Bidubadu tomota imaisi Yerusalem isemakavaisi baisa Guyau deli isakaisi Esekaia kala bobwailila, mapaila tuta makwaina deli tuta komwaidona boda ituwoli ituwoli saina itemmalaisi Esekaia.

Esekaia kala katoula deli nanola kala kaiveka

24 E wa tuta matutona guyau Esekaia ikatoula katitaikina bikaliga. Matauna inigada e Guyau isaiki matauna kwaitala kabutuvatusi igau bibwaina. 25 Mitaga Esekaia saina wala ikaiveka nanola ilumwelavi biyomitali la mwasawa paila avaka Guyau bogwa leivagi paila matauna, e mauula Yuda deli Yerusalem ibodaisi mmayuyu. 26 Kala vigimkovila, Esekaia deli tomotala Yerusalem ivabwaisi ninasi watanawa, mapaila Guyau gala imipuki matausina tatoula wala Esekaia ikaliga.

Esekaia la kaisisu ikobaluluva

27 E guyau Esekaia la kaisisu bogwa saina ikobalululuva, e tomota komwaidona saina itemmalaisi matauna. Matauna ikaraiwogi ikaliaiisi bwaimala la goula, la siliba, la dakuna kwevivivila saina mwau mapusi, vana ituwoli ituwoli, la vayoula, deli goli ituwoli la guguwa makwaisina mapusi mwau. 28 Katumkulovala ikaraiwogi ikaliaiisi bwaimala la witi, la waini, deli olibe bulamila; la bulumakau deli la sipi kasi kali. 29 Yaubada tuvaila isaiki matauna sipi, bulumakau deli goli saina bidugaga veiguwa ituwoli ituwoli, e matauna ivigaki ibudi bidubadu valu. 30 Matoulela guyau Esekaia eikatubodi yeyunela utuwotu Gioni e ikiviliga la keda sopi itayelu isum ila isuvi okalila Yerusalem. Avaka avaka Esekaia eiuvagi iuvigibau wala, 31 e makawala goli mina Babiloni si tobigatona leimaisi bikatupoisi paila vavagi makwaina kwemitawasi wala eikaloubusi ovalu mapilana, Yaubada itugwali Esekaia bilokaia ola keda titoulela paila biwakoli matauna ammakawala kala vakaila la nikoli onanola bilivali.

Esekaia la guyau kala vigimkovila

32 Vavagi komwaidona avaka avaka guyau Esekaia leiuvagi deli la tapwaroru baisa Guyau, komwaidona bogwa leiginaisi obukila Aisea Tovitoubobuta ola Kilisala, Matauna Amosi Latula, deli goli obukila Liliusi Guyousi Yuda deli Isireli. 33 Guyau Esekaia ikaliga ibakwaisi makatupona odubakaila okasi laka gweguya. Komwaidosi tomotala Yuda deli Yerusalem saina ikamiabaisi la kaliga matauna. E latula Manasa ikaimapu matauna iguyau.

33

Manasa guyoula Yuda

1 Manasa kala taitu kweluwotala kwaiyu matauna iguyoi Yuda, iguguyoi Yerusalem iboda kweluwolima kwailima taitu. 2 Matauna ibokuli bubunela kabokayuyuwa si kedakeda mabudosina Guyau eibokavili metoya ovalu mapilana wa tuta matutona la tomota eisuyaisi kulusi, e Manasa leimitugaga baisa Guyau. * 3 Matauna ikaliivau viluwela kabotapwaroru paila tokolu tamala Esekaia leikatudidaimi. Ikaliaii kabogabu lula paila Beali kala tapwaroru, e ibubuli kaikobula yaubada sasopa Aserai, e itapwaroru baisa utuyam. 4 Matauna ikaliaii tomitugaga si kabogabu lula olumoulela Bwala Kwebumaboma, makatupona goli Guyau Yaubada bogwa eilivala, baisa wala tomota bitapwarorusi baisa matauna tuta gala biwokuva. * 5 E olumoulela makwaisina kwaiyu bikubakula Bwala Kwebumaboma matauna ikaliaii kabogabu lula paila kabotapwaroru baisa utuyam. 6 Matauna igubuki lula litula oItayatilela Inom ivigaki lula kwegubugabu. Matauna iuvagi kabovitoubobuta, imigameguva deli ikatupoi tokalamimi deli tokaisivila. Matauna imitugaga sainela baisa Guyau e ikatumwali tuvaila kala leiya. 7 Matauna ivitau natana tokolu olumoulela Bwala Kwebumaboma, makatupona ambaisa Yaubada leilukibogwi Debida deli latula Solomoni kawala, “Olopola Yerusalem, olumoulela Bwala Kwebumaboma makwaina, bogwa lavagi oluwalaisi valu mapilasina dala dilaluwotala dilayu dalesi Isireli, makatupona goli paila bukutemmalaigusi. * 8 E kidamwa tomotala Isireli bikabikuwolaisi komwaidona ulo karaiwaga e bibokulaisi komwaidona makwaisina ulo touwata Mosese leisaiki matausina, e yeigu gala batugwali availa bibokavilaisi bisunapulasi metoya ovalu mapilana lasaiki tubusi.” 9 Manasa ivakadi tomotala Yuda bimitugagasi sainela bikalisauwaisi si mitugaga boda mabudosina Guyau leibokavili metoya ovalu mapilana avai tuta la tomota eisuyaisi kulusi.

Guyau Manasa la ninavila

10 Ilagoli Guyau ikatululuti Manasa deli la tomota, mitaga matausina ipakaisi binakaigalaisi. 11 Mapaila Guyau iulisali mina Asiria si kumatoula deli si tokabilia isugigaiyaisi Yuda. E matausina iyosisi guyau Manasa ikatupipaisi itaginoulisi wa bani ibiasi ilauwaisi Babiloni. 12 E metoya okala mmayuyu komwaidona matauna imanum, ivigaki ikaibabai baisa Guyau la Yaubada, e ininigadi matauna paila pilasi. 13 E Yaubada ikabwaili Manasa la nigada e imapu la nigada itugwali matauna ikaimilavau Yerusalem iguyau tuvaila. Mapaila Manasa itapuloki nanola inikoli Guyau matauna Yaubada mokwita.

14 E oluvi, Manasa ikatububodi kalila valu mapilana opilibomatu Debida ola Vilouveka, metoya okabulu oitayatila katitaikina utuwotu Gioni mapilana opiliyavata biloula Kalapisila Yena e makatupona valu yagala Opeli. E tuvaila matauna isaili kumatoula olopola viluwela Yuda mavilousina kalisi kwepapeula paila biyamataisi boda mabudosina tokabilia budotala budotala. 15 Matauna ikau yaubada sasopa deli kaikobusi tokolu minasina eisebogwi wa Bwala Kwebumaboma, deli kabogabu lula paila yaubada sasopa makwaisina odabala koya ambaisa Bwala Kwebumaboma metitoki deli goli tuvaila ammakatuposina eitotusi olopola Yerusalem; komwaidona wala vavagi makwaisina ikau ilau oyosewala valu ilavi. 16 Tuvaila matauna ivigivau kabogabu lula ambaisa tomota ititapwarorusi baisa Guyau, e matauna igabu kalubaila semakaila deli nokagutoki semakaila odabala makwaina. Matauna ikaraiwogi komwaidona tomotela Yuda bitapwarorusi baisa Guyau, matauna Isireli la Yaubada. 17 Ilagoli tomota isaitaulasi wala igubugabusi lula okabotapwaroru ituwoli ituwoli, mitaga isemakavaisi baisa wala Guyau kalamwaleta.

Kala vigimkovila Manasa la guyau

18 Vavagi makwaisina Manasa ivagi, la nigada baisa la Yaubada, deli tovitoubobuta si biga eibigitonisi matauna oyagala Guyau, matauna Isireli la Yaubada, komwaidona bogwa leiginaisi obukila Liliusi Guyousi Isireli. 19 Guyau Manasa la nigada, e Yaubada la mapu, deli kala bawa la mitugaga leiyomituli oluviga eininavila - la sula eiuvagi, makatuposina tomitugaga si kabotapwaroru deli kabotuvitusila minana yaubada tokolu Aserai leiyouduloki yamala, deli minasina tokolu leitemmali - komwaidona bogwa leiginaisi obukila Liliula Tovitoubobuta. 20 Manasa eikaliga e ibakwaisi wala omwaininiga, e latula Amona ikaimapu iguyau.

Amona guyoula Yuda

21 Amona kala taitu kweluwoyu kwaiyu iguyau olopola Yuda, e matauna iguyoi Yerusalem iboda kwaiyu taitu. 22 Matauna ipati tamala Manasa la kedakeda, e matauna imitugaga baisa Guyau, ititapwaroru baisa tokolu makawala tamala leivigaki. 23 Mitaga matauna gala imanum nanola deli gala ininavila baisa Guyau, makawala tamala, matauna la mitugaga saina vakaigaga ikalisau tamala.

24 E Amona la tosikwawa ikeiwalaisi matauna e ikatumataisi wala olopola la ligisa. 25 E tomotala Yuda ikatumataisi matausina kala tokeiwala Amona e ivasanaisiga latula Yosaia iguyau.

34

Yosaia guyoula Yuda

1 Yosaia kala taitu kwailima kwaitolu matauna iguyau mapilana Yuda, iguyoi Yerusalem iboda kweluwotolu kwaitala taitu. * 2 Matauna ivagi avaka iyomwasali nanola Guyau; ivagi makawala la kedakeda tabula guyau Debida, matauna mokwitatoula wala ikabikuwoli komwaidona Yaubada la karaiwaga.

Yosaia ikatudidaimi tomitugaga si kabotapwaroru

3 E olopola kwailima kwaitolula taitu Yosaia eiguguyau, e matauna saina wala totubovau, ivitouula itapwaroru baisa Yaubada matauna tabula guyau Debida la Yaubada. E kwaivasi taitu tuvaila matauna ivitouula ikatudidaimi si kabotapwaroru tomitugaga, minana tokolu si yaubada Aserai, deli komwaidona tokolu tuvaila. 4 Metoya ola karaiwaga ikatumimisi makwaisina kabogabu lula ambaisa ititapwarorusi baisa Beali, e deli kabogabu lula makwaisina paila maiina simasimina ikatudidaimi ikapusi. Matausina ikatumimisaisi kaikobula Aserai deli komwaidona tokolu tuvaila imila tubumyou e iligabwaisi odabala kasi laka tomota matausina eisemakavaisi baisa minasina tokolu. * 5 Matauna igabu totuwanesi tolula matausina gala inikolaisi Yaubada okabogabu lula makatupona goli leititapwarorusi. Vavagi komwaidona leiuvagi makawala, ivigaki ikatumigileuvau Yuda deli Yerusalem. * 6 Matauna ivigaki makawala wala baisa ovalu mavilousina viloudidadaimi deli goli katuposulela Manasa, Epereim, deli Simioni, e ikabikabi goli ila mapilana Napitalai. 7 E kabokaraiwaga opiliyavata pilamwaidona matauna ikatudidaimi kabogabu lula komwaidona deli kaikobula tokolu Aserai, ikatumsumsoli wala tokolu minasina imila tubumyou, e kabogabu lula paila maiina simasimina ikatumimisi wala iwokuva. Oluvi ikaimilavau Yerusalem.

Karaiwaga bukila ibanaisi

8 E olopola kweluwotala kwailima kwaitolula kala taitu guyau Yosaia eiguguyau, e avai tuta bogwa ivigimkulovi kala katumigileu valu deli Bwala Kwebumaboma baisa ikalituli kala tapwaroru baisa tokolu, e guyau Yosaia iwitali taitolu tauwau paila bikaliivauwaisi Guyau Yaubada la Bwala Kwebumaboma. Sapani matauna Asalia latula, Maaseya matauna tokaraiwogala Yerusalem, deli Yowa matauna Yowaasa latula, matauna taitala tosikwawa toveka. 9 E mani magulona mina Libai toyamatesi leikatuyoulisi olumoulela Bwala Kwebumaboma isakaisi Ilikaia Tolula Toveka. (Makwaisina leikatuyoulisi metoya baisa tomotala Epereim, Manasa, deli goli komwaidona kabokaraiwaga mapilana opiliyavata, deli metoya baisa tomotala Yuda, Beniamina deli goli Yerusalem.) 10 E oluvi mani magulona paila Bwala Kwebumaboma kala vigavau isakaisi matausina tauwau taitolu ikikaraiwagasi kala vigavau bwala kwebumaboma, e matausina isakaisi 11 tokaliai paila bigimolaisi dakuna deli youdila paila bikaliivauwaisi bwala komwaidona makwaisina, guyousi Yuda gala leiyamataisi e bwala makwaisina eigagasi wala. 12 Tauwau matausina eipupaisewasi saina tokamokwita. E taivasi mina Libai eikugwaiyaisi paisewa makwaina yagasi makawala. Yaata sola Obedaia matausina Mirari dalela, Sekaraia deli Mesulam matausina Kowati dalela. (Komwaidona mina Libai kasi tovagi mwasawa avai butula avai butula.) 13 E ituwoli sesia mina Libai matausina tokaraiwaga paila youdila bidadodigasi bimmaiyaisi deli bikugwaiyaisi topaisewa ituwoli ituwoli, mimilisi eiginaisi liliula e mimilisiga iyamataisi uvagila valu.

14 Tuta matutona leisunupuloiyaisi mani metoya obwaimala, Ilikaia ibani bukila Guyau la Karaiwaga, makwaisina karaiwaga Yaubada leisaiki Mosese. 15 Matauna iluki Sapani kawala, “Bogwa labani mapilana bukila karaiwaga wa Bwala Kwebumaboma.” Matauna isaiki buki mapilana baisa Sapani, 16 e Sapani ikau iuyoki guyau. Matauna ikamituli kawala, “Bogwa lakavagaisi komwaidona vavagi makawala m kwaraiwaga. 17 Bogwa lakakauwaisi mani olumoulela Bwala Kwebumaboma e lakasakaisi topaisewa deli kasi tokaraiwaga.” 18 Oluvi matauna ikatumkulovi kala livala kawala, “Ka, yeigu laiyosi pilatala buki Ilikaia leisakaigu.” E matauna ikaigaveka ikalau baisa guyau.

19 Avai tuta guyau ilagi eikalawaisi buki mapilana, matauna ikisi kala kwama deli la ninamwau 20 e ikaraiwogi matausina Ilikaia, Aikam matauna Sapani latula, Abidoni matauna Mikaia latula, Sapani, matauna toginila karaiwaga, deli Asaia matauna guyau la kaipusipwesi. 21 Iluki matausina kawala, “Kulosi kunigadasi baisa Guyau paila yeigu deli paila tomota matausina kesala eisisuaisi Isireli deli Yuda. Kusavalaisi bibwaina avaka buki mapilana la vituloki. Guyau igibuluwaidasi paila uula tubudoiasi gala ikabikuwolaisi Guyau la biga deli gala ibokulaisi avaka buki mapilana eililivali ibodi bivagaisi.”

22 E metoya ola karaiwaga guyau, Ilikaia deli sala ilosi ikatupoiyaisi natana navitoubobuta yagala Ulida isisu Yerusalem makatupona eitadadaisi. (Minana la mwala yagala Salum, matauna Tikuva latula Erasa tabula matauna tokaraiwogala Bwala Kwebumaboma kwamala.) E matausina ilukwaisi minana avaka bogwa eikaloubusi, 23 e minana iluki matausina bikaimilavausi baisa guyau Yosaia e bilukwaisi matauna 24 avaka Guyau Yaubada la biga kawala, “Ka, yeigu bogwa bamipuki Yerusalem deli komwaidona tomotala metoya bolata makwaisina leiginaisi olumoulela buki mapilana leikalawaisi baisa guyau. 25 Matausina ipakaigusi e ilulasi baisa yaubada ituwoli, e baisa leiuvagaisi iyomkulovaisi ulo gibuluwa. Yeigu bogwa lagibuluwi Yerusalem, e ulo gibuluwa gala wala bimanum. 26 E paila guyau titoulela, baisa makawala alivala, Yeigu, Guyau mina Isireli si Yaubada. Lokunakaigali avaka isisu wa buki mapilana kala ginigini, 27 e lokuninavila deli manum nanom baisa yeigu, kam kwama lokukisi deli lokuvalam avai tuta lokugisi ammakawala bavigaki bamipuki Yerusalem deli tomotala. Yeigu bogwa lanakaigali m nigada, 28 e mapaila mipuki makwaina yeigu baviloubusii baisa Yerusalem gala wala bileiki makawala igau avai tuta bukukwaliga e bikaloubusi. Yeigu bavigaki m kwaliga bwainawokuva wala.”

E tauwau matausina ikaimilivauwaisi biga iuyokaisi guyau Yosaia.

Yosaia ivagi kwaitala kabutu paila bikabikuwoli Guyau

29 E guyau Yosaia ikoguguli komwaidona tokugwala Yuda deli Yerusalem, 30 e komwaidosi ilosi wa Bwala Kwebumaboma, tolula deli mina Libai deli goli tomota komwaidona, matausina si guguwa bidubadu, deli tonamakava. Omitasi komwaidona guyau ikaigaveka ikalau pilamwaidona bukila kabutu, mapilana leibanaisi wa Bwala Kwebumaboma. 31 Matauna itoli katitaikinela makaina gweguya kasi kokola e ivagi kwaitala kabutu baisa Guyau Yaubada paila bikabikuwoli matauna, bibokuli la karaiwaga, metoya onanola deli obilomala komwaidona, deli biwotitali karaiwogala kabutu makwaina makawala avaka kala ginigini eisisu olumoulela buki mapilana. 32 Matauna ivigaki tomotala Beniamina deli goli komwaidona tomota eisisuaisi Yerusalem ibigasi katotila bikabikuwolaisi kabutu makwaina. Mapaila tomotala Yerusalem ikabikuwolaisi karaiwogala kabutu makwaina leivagaisi deli tubusia si Yaubada. 33 Guyau Yosaia ikatudidaimi komwaidona tokolu minasina kabokakayuwa osi valu mina Isireli. E ola momova komwaidona, ikatululuti tomota biwotitalaisi Guyau, matauna tubusia si Yaubada.

35

Yosaia ivagi Luvapela Pakala

1 Guyau Yosaia ivagi Luvapela Pakala ovalu Yerusalem paila kala taimamila Guyau; e tubukona namatala oyamla kweluwotala kwaivasila matausina ikatumataisi mauna paila paka makwaina. 2 Matauna inagi si wotetila tolula paila Bwala Kwebumaboma e ikatupewoli matausina paila bivigibauwaisi si wotetila. 3 Matauna tuvaila ikatululuti mina Libai, matausina mina Isireli kasi tovakeda, matausina goli leikabomaisi titoulesi paila Guyau. Kawala, “Kukwauwaisi Kabutu Didawogala kusewoyasi wa Bwala Kwebumaboma makwaina guyau Solomoni matauna Debida latula leikaliaii. Yokomi gala tuvaila bukusupeilisi ambaisa ambaisa, mitaga yokomi bukuwotitalaisi Guyau mi Yaubada deli la tomota mina Isireli. 4 Kulosi olumoulela Bwala Kwebumaboma kutolisi okabami metoya wa dala, makawala avaka mi koni leisakaimi guyau Debida deli latula guyau Solomoni, * 5 kunagaisi kabami titoulemi e gagabila mimilisi yokomi ibodi bipilasaisi dala dilatala dilatala tomotala Isireli. 6 Yokomi bukukwatumataisi minasina lam deli gota paila Luvapela Pakala. E bukukwatumigileuwaimi titoulemi e kukwatubiasaisi mi lula gagabila mi tomota mina Isireli ibodi bibokulaisi avaka karaiwaga Guyau isaiki matausina metoya Mosese.”

7 E guyau Yosaia itugwali mimilisi mauna metoya ola bulutuvalu paila tomota biyosisi otutala Luvapela Pakala, kala bawa 30,000 metoya mayuwosina sipi, lam deli gota nagugwadi, deli tuvaila lakatuluwotolu bulumakau. 8 E guyau la tosikwawa ikatumkulovaisi mimilisi mauna paila tomota, tolula deli mina Libai. Tuvaila goli Tolula Toveka Ilikaia, Sekaraia deli Yeyeli, matausina Bwala Kwebumaboma kala tokaraiwaga, itugwalaisi 2,600 lam deli gota nagugwadi e lakatutolu bulumakau baisa tolula bivigakaisi lula olumoulela paka makwaina. 9 E Konania, Semaia deli bodala Netaneli, e Asabia, Yeieli deli Yosabada, matausina mina Libai kasi tokugwa, itugwalaisi lakatuluwolima lam deli gota nagugwadi e lakatulima bulumakau paila mina Libai bivigakaisi lula.

10 Avai tuta bogwa leikainagaisi vavagi komwaidona paila Luvapela Pakala, tolula deli mina Libai itolisi okabasi, makawala Guyau leikaraiwogi matausina. 11 Avai tuta bogwa leikatumataisi minasina lam deli gota, mina Libai itaninaisi kanuvinesi minasina, e tolula ikauwaisi buyavisi ikatusokaisi kabogwabu lula. 12 Oluvi matausina ivilaisi vilionesi oluwalaisi tomota, metoya dala dilatala dilatala, mauna minasina paila semakavi kwegubugabu, e igagabila bigabwaisi minasina makawala karaiwogala eisisu olumoulela Mosese la Karaiwaga. 13 Mina Libai igabwaisi Luvapela Pakala lulela wa kova, makawala karaiwogala isisu, e isulaisi lula kwebumaboma wa kulia, deli okavaega, e iyommalaisi wala ikatupataisi viliona baisa tomota. * 14 Avai tuta bogwa leivenokusi, e mina Libai ivilaisi kasi viliona titoulesi deli tolula matausina Eroni dalela, paila tolula saina wala si paisewa iyayosasi wala ibugiki igibugabusi mauna minasina namwaidona deli posasi ivigakaisi lula. 15 E mina Libai matausina Asapi dalela kasi tovagi wawai kaigilagela avai butula avai butula matausina bogwa wala okabasi leitotusi makawala guyau Debida leinagi. Asapi, Emani, Yedutuni matausina Guyau la tovitoubobuta. E toyamatesi Bwala Kwebumaboma kalapisilela komwaidosi wala gala ibodi bivalaiyaisi si kabototu, paila uula mimilisi sesia mina Libai bogwa leikatubiasaisi Luvapela Pakala paila matausina. * 16 Mapaila, makawala guyau Yosaia la karaiwaga, komwaidona vavagi ivigimkulovaisi wala wa yam makwaina paila Guyau kala taimamila, mwasawela Luvapela Pakala, deli semakavi lula kwegibugabu igabwaisi odabala kabolula. 17 E olopola kwailima kwaiyu yam komwaidona tomotala Isireli bogwa eisisuaisi baisa ipakasi paila Luvapela Pakala deli Beredi Gala Deli Kala Yisi Pakala. * 18 E Luvapela Pakala komwaidona ola tuta tovitoubobuta Samwela leima tuta matutona, gala kwaitala isakaila makwaina leivagaisi. E osi tuta giyoububogwa gala wala taitala imwali kwaitala Pakala Luvapela makawala makwaina guyau Yosaia tolula mina Libai, tomotala Yuda, Isireli, deli Yerusalem leimwalaisi 19 olopola kweluwotala kwailima kwaitolula kala taitu Yosaia eiguguyau.

Kala vigimkovila Yosaia la guyau

20 Avai tuta guyau Yosaia bogwa eivagi vavagi komwaidona paila Bwala Kwebumaboma, e guyau Neko guyoula Itipita ikugwai budotala tokabilia imaisi paila bikabiliasi Kakemisi mapilana wa Waya Yupereiti. Yosaia ivigikoni bisilibodi matauna, 21 mitaga Neko iwitali biga baisa Yosaia kawala, “Kabilia makwaina bakabilia gala paila kam vatotu, yoku guyoula Yuda. Yeigu lama gala bakabiliaim, mitaga bakabilii agu tilaula, e Yaubada eilukwaigu bananakwa bavagi makawala. Yaubada bogwa eitokailagu, mapaila gala bukukwagagaigu, kaina matauna bikatumataim.” 22 Mitaga Yosaia bogwa wala eivitobu nanola paila bikabilia. Matauna ipaiki binakaigali avaka Yaubada eililivala metoya baisa guyau Neko, mapaila matauna ikatuduvidavi titoulela e isuvi kulula okawakali mapilana okabatau Megido.

23 Tuta makwaina eikikabiliasi guyau Yosaia ikam kaiyala mina Itipita ibasaisi matauna. Matauna ikaraiwogi la touwata kawala, “Tauwau, kusakawolaigusi kulauwaigusi; bogwa lakam kaiyala, kaiyala kaimigaga!” 24 E matausina ilupaisi metoya ola waga kaibibiu e idigipeilisi kaiyuwela waga kaibibiu e ikaimilivauwaisi Yerusalem. Iviloubusiaisi Yerusalem. Matauna ikaliga e ibakwaisi okasi laka gweguya. E komwaidona tomotala Yuda deli Yerusalem ivilamwaisi matauna.

25 E Yeremaia tovitoubobuta ibutu pilatala wosila kaivalam ikavinavina paila guyau Yosaia. Baisa ivigaki kasi gulogula Isireli paila biusiwosisi, tauwau deli vivila ivigakaisi si kaivalam wosi mapilana paila bivilamwaisi matauna. E wosi mapilana bitabani olumoulela gugulela mapilasina wosila kavinavina.

26 Vavagi komwaidona avaka avaka guyau Yosaia leiuvagi - la tapwaroru baisa Guyau, la kabikaula paila karaiwaga, 27 deli liliula kala vitouula la paisewa eila okala vigimkovila - komwaidona bogwa leiginaisi obukila Liliusi Guyousi Isireli deli Yuda.

36

Yowaasa guyoula Yuda

1 E tomotala Yuda inagaisi Yosaia latula Yowaasa e ibulamaisi matauna guyoula Yerusalem. 2 Yowaasa kala taitu kweluwoyu kwaitolu e iguyoi Yuda, e iguyoi Yerusalem natolu tubukona. 3 E guyau Neko guyoula Itipita iyosi ilau okatupipi e ikaraiwogi Yuda imapu siliba kala mokaila makawala gulotala taitu uvalima uvavasi (3,400 kg) e goula kala mokaila makawala lima yuwa peta kaula (34 kg). 4 Neko inagi Yowaasa bodala Eliakim iguyoi Yuda e yagala ikatumapu idoki Yeoyakim. E Neko ikatupipi Yowaasa ilau Itipita. *

Yeoyakim guyoula Yuda

5 Yeoyakim kala taitu kweluwoyu kwailima e matauna iguyau olopola Yuda, e iguyoi Yerusalem iboda kweluwotala kwaitala taitu. Matauna imitugaga baisa Guyau la Yaubada. * 6 E Nebukadinesa guyoula Babilonia isugigai Yuda, e ikatupipi Yeoyakim, ilau matauna Babilonia deli kala katupipi. * 7 Nebukadinesa ikau mimilisi veiguwala Bwala Kwebumaboma ilau Babiloni e isaili makwaisina ola ligisa. 8 Komwaidona vavagi Yeoyakim leivagi, deli la wotetila saina kabommosila deli goli mitugaga makwaisina leivagi, komwaidona makwaisina kala ginigini isisu obukila Liliusi Guyousi Isireli deli Yuda. E latula Yeoyakini ikaimapu matauna iguyau.

Yeoyakini guyoula Yuda

9 Yeoyakini kala taitu kweluwotala kwailima kwaitolu matauna ivitouula iguyau olopola Yuda, matauna iguyoi Yerusalem natolu tubukona kwailuwotala yam. Matauna madeilila wala imitugaga baisa Guyau. 10 Otutala katubugibogi okweluvala, guyau Nebukadinesa ikatupipi Yeoyakini ilau Babilonia e matutona wala ikau Bwala Kwebumaboma veiguwala ilau. Oluvi Nebukadinesa ivigaki Yeoyakini bodala yagala Sedekaia iguyau olopola Yuda deli Yerusalem. *

Sedekaia guyoula Yuda

11 Sedekaia kala taitu kweluwoyu kwaitala matauna iguyau olopola Yuda, e matauna iguyoi Yerusalem iboda kweluwotala kwaitala taitu. * 12 Matauna imitugaga baisa Guyau e gala imanum nanola binakaigali Yeremaia tovitoubobuta matauna eililivali avaka Guyau la biga.

Yerusalem la kapusi

13 Sedekaia ikosomapu guyau Nebukadinesa, matauna goli bikominimani matauna bibiga katotila oyagala Yaubada mwada bikamiabi. Matauna ikasai nanola ipaiki bininavila deli bikaimilavau baisa Guyau, matauna mina Isireli si Yaubada. * 14 E tuvaila, tokugwala Yuda, tolula, deli tomota ibokulaisi mitugaga kidikedala si kedakeda boda mabudosina otalisi ititapwarorusi baisa tokolu, mapaila matausina bogwa eiyogwalaisi Bwala Kwebumaboma, makwaina goli Guyau titoulela leikabomi. 15 Guyau, matauna tubusia si Yaubada, iuwitali wala tovitoubobuta paila bikatululutaisi la tomota, paila uula matauna magila bikoli matausina deli Bwala Kwebumaboma. 16 Mitaga matausina iyosokanaisi Yaubada la touwata, ikoulovaisi la biga deli igigilaisi la tovitoubobuta, tatoula wala kala vigimkovila Guyau igibuluwi matausina saina vakaigaga gala ibodi bisakauligilaisi.

17 Mapaila Guyau imai guyoula Babilonia ikabilii matausina. Matauna guyau ikatumati komwaidona tubovau tauwau olopola Yuda deli goli olumoulela Bwala Kwebumaboma. Matauna gala wala inokapisi availa, tubovau kaina tommoya, tauwau kaina vivila, tokatoula kaina tominibwaita. Komwaidosi wala Yaubada ikasali baisa Nebukadinesa. * 18 E guyoula Babilonia ikau Bwala Kwebumaboma guguwala, veiguwala, toyo guyau deli la tosikwawa si veiguwa, e ikau komwaidona ilau Babiloni. 19 Matauna igabu Bwala Kwebumaboma deli valu viloumwaidona, ligisa komwaidona deli wala veiguwala, deli ikodidaimi kalila valu. * 20 Matauna ikatupipi kesala tommomova ilau Babiloni, matausina iwotitalaisi matauna deli dalela ovalu mapilana tatoula wala Pesia kabokaraiwaga ikobaluluva. 21 E avaka Guyau eilukwebogwi tovitoubobuta Yeremaia ikaloubasi makawala kawala, “Valu mapilana igau bivilouwokuva bibodi kweluwolima kweluwoyu taitu, bivigaki makawala Sabate kweluvala kabovaiwasi, kweluva makwaina tomota gala leikabikuwolaisi.” *

Sairusa ikaraiwogi mina Yudia bikaimilavausi osi valu

22 Kwematala kala taitu Sairusa guma Pesia iguyau, e Guyau Yaubada la biga avaka eiluki Yeremaia tovitoubobuta gala bisala. Matauna iviyelu nanola Sairusa bigini yatala pweipula la karaiwaga biwitali bila ambaisa ambaisa ola kabokaraiwaga e bikaigavekasi bikalawaisi miyana.

23 “Baisa makawala la karaiwaga Sairusa matauna guyoula Pesia. Guyau Yaubada Towalakaiwa sainela ivigakaigu baguyoi valu watanawa komwaidona. E isakaigu ulo koni kidamwa bakaliai la Bwala Kwebumaboma ovalu Yerusalem mapilana Yuda. Ka, baisa tuta yokomi komwaidomi Yaubada la tomota, bukukwaimilavausi, e ibodi Guyau mi Yaubada bikolaimi.” *

* 1:4 1.4 2 Sml 6.1-17; 1 Lil 13.5-14; 15.25—16.1

* 1:5 1.5 Sun 38.1-7

* 1:9 1.9 Vit 13.16; 28.14

* 1:14 1.14 1 Gwe 4.26

* 1:16 1.16 Kak 17.16

* 2:6 2.6 1 Gwe 8.27; 2 Lil 6.18

a 2:10 Baisa bitalivala lita kala bawa, mitaga mimilisi idokaisi biga Iberu isula; kaina biboda 4,000 lita. Kugisi 1 Gwe 5.11.

* 3:1 3.1 Vit 22.2

* 3:8 3.8 Sun 26.33-34

b 3:9 Goula baisa kala mokaila iboda 570 grams wala.

* 3:10 3.10-13 Sun 25.18-20

* 3:14 3.14 Sun 26.31

* 4:1 4.1 Sun 27.1-2

* 4:6 4.6 Sun 30.17-21

* 4:7-8 4.7-8 Sun 25.23-40

* 5:1 5.1 2 Sml 8.11; 1 Lil 18.11

* 5:2 5.2 2 Sml 6.12-15; 1 Lil 15.25-28

* 5:10 5.10 Kak 10.5

* 5:11-14 5.11-14 1 Lil 16.34; 2 Lil 7.3; Esi 3.11; Sam 100.5; 106.1; 107.1; 116.1; 136.1; Yer 33.11

* 5:11-14 5.11-14 Sun 40.34-35

* 6:4 6.4-9 2 Sml 7.1-13; 1 Lil 17.1-12

* 6:16 6.16 1 Gwe 2.4

* 6:18 6.18 2 Lil 2.6

* 6:20 6.20 Kak 12.11

* 6:41 6.41-42 Sam 132.8-10

* 7:1 7.1 Tol 9.23-24

* 7:3 7.3 1 Lil 16.34; 2 Lil 5.13; Esi 3.11; Sam 100.5; 106.1; 107.1; 118.1; 136.1; Yer 33.11

* 7:18 7.18 1 Gwe 2.4

* 8:13 8.13 Sun 23.14-17; 34.22-23; Baw 28.9—29.39; Kak 16.16

* 9:1 9.1-9 Md 12.42; Lk 11.31

c 9:15 Baisa tadoki 7 kilogram.

d 9:16 Baisa tadokaisi 3 kilogram.

* 9:25 9.25 1 Gwe 4.26

* 9:26 9.26 Vit 15.18; 1 Gwe 4.21

* 9:28 9.28 Kak 17.16

* 10:16 10.16 2 Sml 20.1

* 11:15 11.15 1 Gwe 12.31

* 12:9 12.9 1 Gwe 10.16-17; 2 Lil 9.15-16

* 18:16 18.16 Baw 27.17; Isi 34.5; Md 9.36; Mk 6.34

* 20:7 20.7 Ais 41.8; Ym 2.23

* 20:10 20.10 Kak 2.4-19

* 20:15 20.15-17 Kak 20.1-4

* 20:17 20.17 Sun 14.13-14

e 20:26 Mabigana Beraka bonasi mina Iberu kala katumiki Yakaula.

* 21:7 21.7 1 Gwe 11.36

* 21:8 21.8 Vit 27.40

* 23:3 23.3 2 Sml 7.12

* 24:6 24.6 Sun 30.11-16

* 24:20 24.20-21 Md 23.35; Lk 11.51

* 25:4 25.4 Kak 24.16

* 26:18 26.18 Sun 30.7-8; Baw 3.10

* 26:23 26.23 Ais 6.1

* 28:5-6 28.5-6 2 Gwe 16.5; Ais 7.1

* 28:27 28.27 Ais 14.28

* 30:1-3 30.1-3 Baw 9.9-11

* 31:3 31.3 Baw 28.1—29.39

* 31:4 31.4-5 Baw 18.12-13,21

* 33:2 33.2 Yer 15.4

* 33:4 33.4 2 Lil 6.6

* 33:7 33.7-8 1 Gwe 9.3-5; 2 Lil 7.12-18

* 34:1 34.1 Yer 3.6

* 34:4 34.4 2 Gwe 21.3; 2 Lil 33.3

* 34:5 34.5 1 Gwe 13.2

* 35:4 35.4 2 Lil 8.14

* 35:13 35.13 Sun 12.8-9

* 35:15 35.15 1 Lil 25.1

* 35:17 35.17 Sun 12.1-20

* 36:4 36.4 Yer 22.11-12

* 36:5 36.5 Yer 22.18-19; 26.1-6; 35.1-19

* 36:6 36.6 Yer 25.1-38; 36.1-32; 45.1-5; Dan 1.1-2

* 36:10 36.10 Yer 22.24-30; 24.1-10; 29.1-2; 37.1; Isi 17.12-13

* 36:11 36.11 Yer 27.1-22; 28.1-17

* 36:13 36.13 Isi 17.15

* 36:17 36.17 Yer 21.1-10; 34.1-5

* 36:19 36.19 1 Gwe 9.8

* 36:21 36.21 Yer 25.11; 29.10

* 36:23 36.23 Ais 44.28

ESIRA

1

2

3

4

5

6

7

8

9

10

ESIRA
La Buki

Kabovitouula

Mapilana Esira La Buki ikatumkulovi mapilasina buki Liliu, itaneku paila mimilisi mina Yuda eikaimilavausi metoya okatupipi mapilana Babiloni, e eivigivauwaisi si kaisisu deli si tapwaroru mapilana Yerusalem.

Ikugwa, budomatala mina Yudia ikaimilavausi metoya Babilonia paila Sairusa guyoula Pesia eikaraiwaga makawala. Oluvi, Bwala Kwebumaboma eikaliivauwaisi deli eikabomaisi, e eivigivauwaisi taimamila baisa Yaubada mapilana Yerusalem. Taitu oluvi kwaiyuwela boda mina Yudia ikaimilavausi Yerusalem. Esira ikugwai matausina, paila matauna tokabitam paila Yaubada la Karaiwaga, e matauna ipilasi tomota bivigivauwaisi si tapwaroru deli si kaisisu, kidamwa goli biyamataisi si pikwaku avaka Yaubada bisaiki matausina igau tuta oluvi.

Buki kala katumimisa

Budomatala mina Yudia si kaimilavau metoya okatupipi 1.1—2.70

Bwala Kwebumaboma ikaliivauwaisi e ikabomaisi 3.1—6.22

Esira ikaimilavausi deli budoyuwela tokatupipi 7.1—10.44

1

Sairusa ikaraiwaga mina Yudia bikaimilavausi

1 Taitu kwaimatala Sairusa guma Pesia iguyau,a e Guyau Yaubada ivigaki tovitoubobuta Yeremaia la biga avaka eilivilibogwi bikamokwita. Eiviyelu nanola Sairusa bigini kwaitala la karaiwaga e biwitali kidamwa bikalawasi ambaisa ambaisa ola kabokwaraiwaga.* 2 “Baisa ulo karaiwaga yeigu Sairusa guyoula Pesia. Ka, Guyau Yaubada Towalakaiwa eivigakaigu baguyoi komwaidona valu watanawa. E isakaigu ulo koni paila bakaliai Bwala Kwebumaboma paila matauna ovalu Yerusalem, mapilana Yuda. * 3 Ibodi Yaubada bisikailimi yokomi komwaidomi availa availa la tomota. Yokomi bukulosi Yerusalem e bukukwaliivauwaisi la Bwala Kwebumaboma Guyau, matauna si Yaubada mina Isireli, Yaubada matauwena ititapwarorusi mapilana Yerusalem. 4 Kidamwa availa yokomi la tomota okatupipi magimi pilasi paila bukukwaimilavausi, e ibodi lubaimia bisakaisi pilasi makwaina. Matausina bisakaisi siliba deli goula, kasi kalaga, si mauna paila bikedidagaisi si guguwa, deli semakavi paila bisailisi Yaubada ola Bwala Kwebumaboma mapilana Yerusalem.”

5 Todidabala mabudosina olumoulela dala madilasina Yuda deli Beniamina, tolula, deli mina Libai, tuvaila komwaidosi matausina availa availa Yaubada eiviyelu ninasi, ikatubaiasasi bilosi bikaliivauwaisi Guyau la Bwala Kwebumaboma mapilana Yerusalem. 6 Komwaidosi lubesia ipilasaisi e isakaisi bidubadu vavagi. kaboma ibubulokaisi siliba, deli goula, kasi kalaga, si mauna paila bikedidagaisi si guguwa, deli avai veiguwa tuvaila, deli si semakavi paila Bwala Kwebumaboma.

7 Sairusa ikaimilivau kaboma deli viga avaka Nebukadinesa omitibogwa eikaub metoya olopola Bwala Kwebumaboma mapilana Yerusalem e eisaili ola bwala kwebumaboma la yaubada titoulela. 8 Sairusa ilau makwaisina baisa Mitiredata, matauna tokugwa paila guyau la veiguwa bolela, e matauna igini kala bawa vavagi makwaisina paila Sesibasa guyoula Yuda. 9-10 Baisa makawala.

kaboma goula paila semakavi | 30
kaboma siliba paila semakavi | 1,000
kaboma ituwoli | 209
kaboma goula kaikikekita | 300
kaboma siliba kaikikekita | 410
guguwa vakapula ituwoli | 1,000.

11 Komwaidona makwaisina kala bawa 5,400 kaboma ibubulokaisi goula deli siliba e mimilisi vavagi tuwoli tuvaila, avaka Sesibasa ikau deli matauna, avai tuta matauna deli tokatupipi metoyasi mapilana Babiloni ilosi mapilana Yerusalem.

2

Yagasi matausina eikaimilavausi metoya okatupipi

1 Bidubadu matausina eisisuaisi okatupipi isilavaisi mapilana Babilonia e ikaimilavausi Yerusalem deli Yuda, taitala taitala matausina ikaimilavau ila ola valu tatoula. E omitibogwa ola tuta guyau Nebukadinesa matauna ilau veisia Babilonia. Matausina isisuaisi wala okatupipi leima lagaila. 2 E kasi tokugwa yagasi Serubabela, Yosuwa, Niemaia, Seraia, Reelaia, Modekai, Bilisani, Misipara, Bigivai, Reum, deli Baanai.

Baisa yagasi Isireli dala dilatala dilatala deli kasi bawa tomota metoya dala dilatala dilatala matausina eikaimilavausi metoya okatupipi.

3-20 Parosi - 2,172

Sepatia - 372

Arai - 775

Peati Moabi (matausina dalesi Yesuwa sola Yowabi) - 2,812

Elam - 1,254

Satu - 945

Sakai - 760

Bani - 642

Bebai - 623

Asagadi - 1,222

Adonikam - 666

Bigivai - 2,056

Adini - 454

Ateri (igiyuwela Esekaia) - 98

Besai - 323

Yora - 112

Asum - 223

Gibara - 95

21-35 E tuvaila mabudosina tomota ikaimilavausi oviloutabusi mavilousina.

Bedeliem - 123

Netopa - 56

Anatoti - 128

Asimaveta - 42

Kiriati Yearim, Kepira, deli Biaroti - 743

Rama deli Geba - 621

Mikimasi - 122

Beteli deli Ai - 223

Nebo - 52

Magibisi - 156

Vilouyuwela Elam - 1,254

Arim - 320

Lodi, Adida deli Ono - 725

Yeriko - 345

Senaa - 3,630

36-39 Baisa yagasi tolula dalesi leikaimilavausi metoya okatupipi.

Yedaia (matauna tabula Yesuwa) - 973

Imera - 1,052

Pasuru - 1,247

Arim - 1,017

40-42 Mina Libai dalesi matausina leikaimilavausi metoya okatupipi.

Yesuwa deli Kadimieli (matausina tubula Odavia) - 74

Bwala Kwebumaboma kala towai gita toyuvi loloni towai kaisousau (matausina tubula Asapi) - 128

Bwala Kwebumaboma kala toyamata (matausina tubusia Salum, Ateri, Talimoni, Akubi, Atita, deli Sobai) - 139

43-54 Dala madilasina kala tokaliai Bwala Kwebumaboma matausina eikaimilavausi metoya okatupipi.

Siya, Asupa, Tabaoti,

Kerosi, Siaa, Padoni,

Lebanai, Agabai, Akubi,

Agabi, Samlai, Anana,

Gideli, Gaya, Reaya,

Resini, Nekoda, Gasam,

Usisa, Pasea, Besai,

Asena, Meunim, Nepisim,

Bakibuki, Akupa, Arura,

Basiluti, Meida, Arisa,

Bakosi, Sisera, Temai,

Nesia, deli Atipa

55-57 Dala madalasina Solomoni la towotetila dalesi matausina eikaimilavausi metoya okatupipi.

Sotai, Asopereti, Peruda,

Yaala, Dakoni, Gideli,

Sepatia, Atili, Pokereti Asebaim, deli Ami.

58 E kasi bawa dalesi tokaliai Bwala Kwebumaboma deli Solomoni la towotetila dalesi matausina eikaimilavausi metoya okatupipi 392.

59-60 E matausina Delaia, Tobia, deli Nekoda dalesi kasi bawa 652. Matausina eikaimilavausi metoya valu mavilousina Teli Mela, Teli Arisa, Kerubi, Adani, deli Imera. Mitaga matausina gala inikolaisi mokwita kaina dalesi mina Isireli kaina gala.

61-62 E tuvaila matausina tolula Abaia, Akosi, deli Basilai gala ibanaisi giniginila liliusi paila bikamokwitasi ammatausina tubusia. (Basilai tabula matauna tolula ivaiya natana vivila metoya dalela Basilai guma Giliadi, e matauna ikaimapu yawala dalela.) E inainevisi gala ibanaisi ammatausina tubusia mokwita, mapaila gala ikamokwitaisi matausina dalesi tolula. 63 Mapaila tokaraiwogala Yudia iluki matausina gala ibodi bikamsi kaula makwaisina leisemakavaisi baisa Yaubada, tatoula wala bibanaisi taitala tolula matauna ibodi biwotitali makwaisina Urim deli Tumim.c*

64-67 Kasi bawa komwaidosi matausina eikaimilavausi metoya okatupipi makawala - 42,360

Si ula tauwau deli vivila - 7,337

Tomwasawesi kaigilagela tauwau deli vivila - 200

Osa - 736

Miuli - 245

Kameli - 435

Ase - 6,720.

68 Avai tuta matausina okatupipi eiviloubusisi Guyau ola Bwala Kwebumaboma olopola Yerusalem, mimilisi matausina tommoyela dala madalasina isailisi si semakavi deli si tagwala paila si pilasi bikaliivauwaisi Bwala Kwebumaboma otumilela wala. 69 E isailisi saina bidugaga paila paisewa makwaina, goula kala vakaila makawala lakatutala petala kaula (500 kg), deli siliba kala vakaila katitaikina kwaitolu tani (2,800 kg), deli lakatutala kwama paila tolula. 70 E matausina tolula, mina Libai, deli mimilisi tomota imilivalusi olopola deli katitaikinela Yerusalem, e matausina tomwasawesi kaigilagela, Bwala Kwebumaboma kala toyamata, deli kala tokaliai, imilivalusi wala mavilousina katitaikinela Yerusalem, e komwaidosiga mina Isireli imilivalusi oviloutabusi. *

3

Tapwaroru ivitouula tuvaila

1 Bogwa biyosi nalima nayuwela tubukona komwaidosi mina Isireli bogwa eikaimilavausi osi valu titoulesi. Oluvi komwaidosi wala ilosi isigugulasi Yerusalem, 2 e Yosuwa matauna Yeosadaki latula, deli sala tolula, deli Serubabeli matauna Sealitieli latula, deli goli veyala, ikaliivauwaisi mina Isireli si Yaubada la kabolula, kidamwa goli matausina bigabwaisi lula odabala makwaina makawala kala karaiwaga isim kala ginigini olumoulela Mosese la karaiwaga, matauna Yaubada la touwata.* 3 Ilagoli matausina eikaimilavausi metoya okatupipi ikukolaisi tomota matausina eisibogwasi olopola makwaina valu, ikaliivauwaisi kabolula ambaisa la kabototu kwaibogwa. Oluvi ivitouulasi tuvaila igabwaisi lula odabala makawala kidikedala lula kaukwau deli koyavi.* 4-5 Matausina ivagaisi Buliyoyova Pakala makawala goli kala karaiwaga. Yam kwaitala kwaitala isemakavaisi makawala kidikedala lula paila bigabwaisi namwaidona deli makwaisina bilulasi paila Navau Tubukona Pakala, deli komwaidona makawala kidikedala sigugula paila si tapwaroru baisa Guyau, e deli goli isakaisi komwaidona semakavi makwaisina avaka bisakaisi Guyau metoya osi tagwala wala.** 6 Ilagoli tomota igau wala gala bivitouulasi kala kaliaivau Bwala Kwebumaboma, mitaga tubukona nalima nayuwela kala yam kwaimatala bogwa ivitouulasi igabwaisi lula baisa Guyau.

Ivitouulasi kaliaivau Bwala Kwebumaboma

7 E tomota isakaisi mani paila bimapwaisi tokatuvisi dakuna deli tokwaliai e deli isakaisi kaula, waini e deli bulamila olibe paila biwitalaisi bilokaia makwaisina vilouvakaveka valu Taia deli Saidoni kidamwa bikatumapwaisi paila kweisila metoya Lebanoni, e biviyabaisi metoya wa waga obolita bima Yopa. E komwaidona baisa avaka eiuvagaisi, ivagaisi metoya wala ola tagwala Sairusa guyoula Pesia. 8 Mapaila tubukona nayuwela olopola taitu makwaina eikaimilavausi otumilela Bwala Kwebumaboma mapilana Yerusalem, matausina ivitouulasi paisewa. Serubabeli, Yosuwa, deli komwaidosi tolesi si valu, tolula, mina Libai deli goli komwaidosi matausina eikaimilavausi metoya okatupipi leimaisi Yerusalem e isuvisi wala opaisewa makwaina. Komwaidosi mina Libai availa kasi taitu kweluwoyu kaina ikalisau kweluwoyu inagaisi bikaraiwagasi paila Bwala Kwebumaboma kala kaliaivau. 9 E Yesuwa guma Libai deli litula e veyala, e Kadimieli deli litula (matausina kaiyawela Odavia) iwakaisi boda kwaitala paila bikaraiwogaisi kala kaliaivau Bwala Kwebumaboma. (Matausina kasi topilasi mina Libai kaiyawela Enadada.)

10 Avai tuta tauwau eivitouulasi bikosoyaisi tumilela Bwala Kwebumaboma matausina tolula isikamsi tolula kala kakapula e itotusi deli kasi tauya oyumasi, e mina Libai matausina kaiyawela Asapi itolisi baisa deli si sasani. Matausina iyakawolaisi Guyau makawala goli kasi karaiwaga leima metoya ola tuta guyau Debida.* 11 Matausina iwosisi Guyau kala yakaula, deli isisobalasi, kawasi,

“Guyau matauna Giyoubwaila,

e la yebwaili paila mina Isireli bikanigaga e gala biwokuva.”

Tomota komwaidosi igovasi saina peula, e iyakawolaisi Guyau paila uula kala wotetila Bwala Kwebumaboma tumilela bogwa eivitoulaisi.* 12 Bidubadu matausina tommoya tolula, mina Libai deli kaiyawa makwaisina kasi todabala bogwa omitibogwa eigisaisi kwaimatala Bwala Kwebumaboma, mapaila avai tuta igigisaisi tumilela Bwala Kwebumaboma eikukosoyaisi, matausina ivalamsi deli si kavinavina. Mitaga matausina kesa eisisuaisi deli igovasi paila mwasawa. 13 E gala igagabila availa binakaigali ambaisa govala mwasawa sainela e ambaisaga valam, paila mowai makwaina eivagaisi saina ninisi sainela e igagabila goli bitalagi ambaisa kaduwonaku tatotu.

4

Tilaula isilibodaisi kala kaliaivau Bwala Kwebumaboma

1 Matausina kasi tilaula mina Yudia deli mina Beniamina inakagailaisi mwada matausina tokaimilavau metoya okatupipi bogwa eikikaliaivauwaisi Guyau la Bwala Kwebumaboma, matauna mina Isireli si Yaubada. 2 Mapaila tilaula matausina ilokaiasi igisaisi Serubabela deli goli matausina dala dilatala dilatala kasi tokugwa, e ilukwaisi matausina kawasi, “Ibodi bakapilasaimi bitakaliaivauwaisi Bwala Kwebumaboma. Ka, wa tuta matutona Esaradoni matauna guyoula Asiria eiwitalaimasi lakamaisi baisa kasimwaisi, yakamaisi katitapwarorusi baisa wala matauna lokutemmalaisi deli kagubugabusi wala lula baisa matauna leima lagaila.” *

3 E Serubabela, Yosuwa, deli dala dilatala dilatala kasi tokugwa ilukwaisi matausina kawasi, “Tauwau, gala magimasi bukupilasaimasi paila bitakaliaiisi kwaitala Bwala Kwebumaboma paila Guyau ma Yaubadasi. Ibodi bakakaliaisi titoulemasi, makawala Sairusa, matauna guyoula Pesia eikaraiwogaimasi.”

4 Mapaila tosisula valu makwaina ivigikonaisi ammakawala biyokukolaisi mina Yudia e bikokolasi, taga bikaliaisi tuvaila. 5 Tuvaila matausina ibuligimolaisi tokaraiwogasi Pesia kidamwa bikatudidaimisi si paisewa mina Yudia, e si bubunela iuvagaisi wala makawala, ola tuta Sairusa eiguguyau e isetuwolaisi wala ila ola tuta Dariusa.

Tilaula isilibodaisi kala vigavau Yerusalem

6 Okala vitouula la karaiwaga guyau Sakisesi, kasi tilaula tomotala Yuda deli Yerusalem iginaisi kasi tabinona matausina. *

7 Tuvaila ola tuta guyau Atasakisa eiguguyau mapilana Pesia, Bisilam, Mitiredata, Tabieli deli sesia iginaisi yatala leta ilokaia guyau. E iginasisi biga Aram, e tutala bikalauwaisi bikivilaisi bila obonasi titoulesi.

8 Tuvaila Reum, matauna tokaraiwaga, e la togini matauna Simsai igini leta miyana iwitali ilokaia guyau Atasakisa paila bulogala Yerusalem. E baisa makawala. 9 “Leta miyana metoya baisa Reum matauna tokaraiwaga, Simsai matauna la togini, sesia tokaraiwaga, tovagisi yakala, deli goli komwaidona kaidadala valu, matausina tolesi Ereki, Babiloni, deli Susa mapilana valu Elam, 10 deli goli mabudona tomota Asubanipali matauna giyouveka deli giyoumkumku eikogali eilosi ibudaisi valu Sameria deli goli ambaisa ambaisa oviluwela mapilana Yupereiti Opilikwaibwaga.”

11 Leta miyana bigala baisa makawala.

“Mwa, guyau Atasakisa yakamaisi wala m touwata metoya mapilana Yupereiti Opilikwaibwaga. 12 “Mwa ma guyausi, magimasi bukunikoli paila mina Yudia matausina leisilavaisi ituwoli valu om kwabokaraiwaga e leigalasi leimaisiga imilivalusi olopola Yerusalem. Matausina bogwa eiuvigivauwaisi Yerusalem, makwaina valu viluwela mitugaga deli dubakasala. Matausina bogwa eivitouulasi kaliaivau kalila e makateki wala bivigimkulovaisi. 13 Mwa, ma guyausi, kidamwa bivigivauwaisi valu makwaina deli bivigimkulovaisi kalila kwemwaidona, ka, matausina bogwa bipakaisi pokala, e manila taitu kwaitala kwaitala om kwabokaraiwaga bogwa bikapusi. 14 Mwa, guyau, yakamaisi yamam olopola m kwabokaraiwaga, e gala wala magimasi bakagisaisi vavagi makwaina bikaloubusi, mapaila ma nanamsasi 15 mwada bukukwaraiwogi m touwata bisavalaisi obukila liliu mapilana tubumwa leiginaisi. E kidamwa bukuvagi makawala, bukubani valu makwaina viluwela dubakasala deli tuta omitibogwa bipoisivisisi wala gweguya deli goli tokaraiwogasi valu. E tomotala saina mwau bitakaraiwogi. Baisa uula eikatudidaimisi valu makwaina. 16 Mwa guyau, yakamaisi bogwa leikaiki uwomaisi paila kidamwa valu makwaina bivigivauwaisi deli kalila bivigimkulovaisi, yoku gala tuvaila gagabila bukuguyoi mapilana Yupereiti Opilikwaibwaga.”

17 Guyoula Pesia iwitali mapula leta.

“Baisa Reum tokaraiwaga, Simsai matauna la togini, deli semia tokaraiwaga lokusisuaisi olopola Sameria deli goli olopola Yupereiti Opilikwaibwaga. 18 “Leta miyana lokuginaisi lokuwitalaisi leima bogwa eikivilaisi e ikalawaisi baisa yeigu. 19 E asaiki karaiwaga binevisi uulela mi katuloluta, e ivagaisi makawala, ibanaisi mokwita wala metoya tuta omitibogwa Yerusalem ikoulovaisi gweguya si karaiwaga deli goli tomotala mina kosomapu deli toyomitulesi pakula. 20 Omitibogwa gweguya matausina giyoumkumku eiguguyausi deli eikikaraiwagasi pilamwaidona valu mapilana Yupereiti Opilikwaibwaga, e matausina ikikatuyoulasi pokala deli manila taitu kwaitala kwaitala. 21 Mapaila ibodi bukukwaraiwogi tomota matausina bisimwaisi vigavau valu makwaina, tatoula wala basaiki kasi karaiwaga tuvaila. 22 Kunanakwa kuvagi baisa tuta, e gala tuvaila avai kaboyogagi ibodi biyogagi ulo kabokaraiwaga.”

23 Avai tuta leikalawaisi leta miyana metoya baisa Atasakisa, e saina nanakwa Reum, Simsai, deli sesia komwaidona matausina itokaiasi ilosi Yerusalem, e ikominimanaisi mina Yudia bikilovasi vigavau valu makwaina.

Ivigavausi kala kaliai Bwala Kwebumaboma

24 E paisewala Bwala Kwebumaboma ikilogusasi e ikwatu wala ikanam, ikanukwenu wala tatoula ila isakaila kwaiyuwela kala taitu Dariusa matauna guyoula Pesia eiguguyau. *

5

1 Wa tuta matutona taiyu tovitoubobuta Agai sola Sekaraia matauna Ido latula ivitouulasi ivitoubobutasi oyagala mina Isireli si Yaubada baisa mina Yudia matausina eisisuaisi olopola Yuda deli Yerusalem. 2 Avai tuta Serubabela matauna Sealitieli latula sola Yosuwa matauna Yeosadaki latula inakaigalaisi si vitoubobuta, e matausina ivitouulasi ikaliaivauwaisi Bwala Kwebumaboma olopola Yerusalem, e matausina tovitoubobuta kasitaiyu ipilasaisi matausina. *

3 Tuta matutona wala Tatenai matauna tokaraiwogala valu mapilana Yupereiti Opilikwaibwaga, e Setara Bosenai deli goli sesia tokwaraiwaga imaisi Yerusalem e ikatupoisi kawasi, “Availa eikaraiwogaimi bukukwaliaisi makwaina Bwala Kwebumaboma e bukuvigivauwaisi guguwala?” 4 Tuvaila matausina inevaisi yagasi matausina availa availa eipilasaisi paila kala kaliai Bwala Kwebumaboma. 5 Mitaga Yaubada ikatupewoli mina Yudia kasi tokugwa, mapaila mina Pesia tokaraiwaga idokaisi gala bivagaisi avaka tatoula wala leta bilokaia Dariusa e mapula bibanaisi. 6 Baisa makawala leta miyana leiginaisi leilokaia guyau. 7 “Mwa Dariusa, yoku giyoubwaila goli. 8 “Mwa guyau, ibodi bukunikoli yakamaisi kalosi mapilana Yuda e lakagisaisi Yaubada tovakaigaga la Bwala Kwebumaboma bogwa eikaliivauwaisi metoya dakuna kwevakaveka deli kai iyomiliwolaisi kala talumolamla dakuna eivigakaisi papa. E matausina bogwa eikivituvataisi paisewa makwaina deli bogwa eivilalamila biwokuva. 9 “E mapaila kakatupoiyaisi matausina kasi tokugwa tomota bilukwaimaisi availa eikaraiwogi matausina eikaluvitauwaisi makwaina Bwala Kwebumaboma e eivigivauwaisi guguwala. 10 Tuvaila kakatupoiyaisi matausina bikamitulaisi yagasi availa availa tokugwala paisewa makwaina, e gagabila bakakamitulaisi bukunikoli. 11 “E matausina ivitakaulokaimasi kawasi, ‘Yakamaisi la touwata Yaubada matauna guyoula labuma deli watanawa, e lakakaliivauwaisi Bwala Kwebumaboma makwaina taitala giyoumkumku guyoula Isireli eikaliaii kweluwovila taitu bogwa leiwokuva. 12 Mitaga paila wala tubumaiasi omitibogwa iyogibuluwaisi Yaubada matauna guyoula labuma, mapaila itugwali guyau Nebukadinesa guma Babilonia matauna goli taitala mabudona gweguya mina Kalidi, e matauwena iyouli si valu. Ikodidaimi Bwala Kwebumaboma, e ikatupipi tomota ilau Babilonia. * 13 E oluvi kwematala kala taitu guyau Sairusa iguyoi Babilonia matauna ikaraiwogi Bwala Kwebumaboma bikaliivauwaisi. 14 E matauna ikaimilivau komwaidona guguwala Bwala Kwebumaboma makwaisina eibubulokaisi metoya goula deli siliba, makwaisina goli Nebukadinesa leikau metoya wa Bwala Kwebumaboma olopola Yerusalem, e ilau isaili osi bwala kwebumaboma olopola Babiloni. E Sairusa isaiki komwaidona guguwa makwaisina baisa taitala tau yagala Sesibasa, matauna goli leinagi paila bikaraiwogi Yuda. 15 E guyau iluki matauna bikau guguwa makwaisina e bikaimilivau bimai wa Bwala Kwebumaboma olopola Yerusalem, e deli bikaliivauwaisi Bwala Kwebumaboma otumilela wala kwaibogwa. 16 Mapaila Sesibasa ima ikusoi tumalela Bwala Kwebumaboma, e wa tuta matutona leima lagaila Bwala Kwebumaboma kala kaliai eisisaitaula wala, mitaga gala wala kala kaliaimkovila.’ 17 “Mwa guyau, kidamwa kukwabwaili ma nanamsasi, ibodi bisavalaisi olopola bukila gweguya kami liliu olopola Babilonia e bukugisaisi kaina mokwita Sairusa eitugwali matausina bikaliivauwaisi Bwala Kwebumaboma olopola Yerusalem kaina gala, e oluvi kulukwaimasi avaka m kwaraiwaga paila baisa.”

6

Sairusa la karaiwaga ibinivauwaisi

1 Mapaila guyau Dariusa isaiki kasi karaiwaga binevisi avaka Sairusa eiginibogwi paila Bwala Kwebumaboma kala kaliai, olumoulela gweguya liliusi ambaisa wala ikanukwenu mapilana Babiloni. 2 Mitaga eibanaisi buki mapilana ovalu makwaina Ekibatana olopola mapilana Midiani. E kala ginigini makawala baisa. 3 “Kwaimatala taitu ola tuta karaiwaga guyau Sairusa, matauna ikaraiwogi kidamwa Bwala Kwebumaboma mapilana Yerusalem bikaliivauwaisi paila kabolula kidamwa bigabwaisi lula baisa Yaubada. E Bwala Kwebumaboma kala vakaila uvaluwotala uvalima uvatala bila walakaiwa e uvaluwotala uvalima uvatala kala beiyaya. 4 Papala bikaliaigolaisi deli kasatolu dakuna kasatala kai odabala, e bisaitaula makawala. Komwaidona mapusi bisakaisi mani metoya baisa gweguya si kabosisaila mani. 5 E deli tuvaila, kaboma ibubulokaisi goula deli siliba, deli avai guguwa, baisa guyau Nebukadinesa omitibogwa eikau metoya wa Bwala Kwebumaboma mapilana Yerusalem e ilau Babiloni, e komwaidona wala bikaimilivauwaisi okabala mokwita mapilana Yerusalem wa Bwala Kwebumaboma.”

Dariusa ikaraiwaga paisewa bisetuwoli

6 Mapaila Dariusa iginimapu baisa makawala.

“Mwa! Tatenai, tokwaraiwogala mapilana Yupereiti Opilikwaibwaga, deli yoku Setara Bosenai, deli samwa tokaraiwogala mapilana Yupireiti Opilikwaibwaga.

“Kutopalasi wala metoya makwaina Bwala Kwebumaboma, 7 e gala bukusilibodaisi kala kaliai. Ibodi bukutagwalasi Yudia kala tokwaraiwaga deli kala tokugwa bikaliivauwaisi Yaubada la Bwala Kwebumaboma otumilela kwaibogwa. 8 Ka, akaraiwogaimi bukupilasaisi matausina e deli bukukwaliivauwaisi. Gala magigu paisewa makwaina bisaituki. Mapaila ibodi mapula si kaliai nanakwa goli bukumapwaisi metoya ogu kabosisaila mani, baisa goli manila mi pokala yokomi tolemi mapilana Yupereiti Opilikwaibwaga. 9 Yam kwaitala kwaitala yokomi bukusakaisi avaka tolula mapilana Yerusalem bilukwaimi avaka magisi, e gala kwaitala yam bukulumwelavaisi. Bukusakaisi nagugwaigwadi bulumakau, sipi, kaina lam paila bigabwaisi lula baisa Yaubada Towalakaiwa, kainaga witi, yona, waini, kaina bulamila olibe. 10 Baisa makawala bukuvagaisi kidamwa bilulasi lula makwaisina avaka bibudoki nanola Yaubada Towalakaiwa deli binigadasi paila la ninabwaila baisa yeigu deli litugwa. 11 E tuvaila akaraiwogaimi kidamwa availa bikoulovi makwaina karaiwaga, la kailuguvasa ola bwala bikodidaimisi e bitasaisi matala kabulotala e bibasaisi owowola. E deli la bwala bivigakaisi kabulovala wawa. 12 Ibodi Yaubada, matauna einagi Yerusalem makwaina valu paila bitapwarorusi, bikaliyabi avai guyau kaina avai boda bipakaisi baisa ulo karaiwaga mwada bikatudidaimisi makwaina Bwala Kwebumaboma. Ka, yeigu Dariusa lasaiki baisa karaiwaga. Ibodi wala bukukwabikuwolaisi.”

Kala bulami Bwala Kwebumaboma

13 E Tatenai tokwaraiwaga, Setara Bosenai, deli sesia tokwaraiwaga ivagaisi komwaidona avaka si guyau eikaraiwogi. 14 Mina Yudia kasi tokugwa isalausi wala kala kaliai Bwala Kwebumaboma, e matausina tovitoubobuta Agai deli Sekaraia ikamwanaisi matausina. E ivigimkulovaisi kala kaliai Bwala Kwebumaboma makawala goli kasi karaiwaga metoya baisa mina Isireli si Yaubada, deli guyousi Pesia matausina yagasi Sairusa, Dariusa, e Atasakisa.d* 15 Ivigimkulovaisi Bwala Kwebumaboma wa taitu kwailima kwaitala ola tutae guyau Dariusa otubukonela Adarif kala yam kwaitolula. 16 E mina Isireli, matausina tolula, mina Libai, deli availa tuvaila matausina eikaimilavausi metoya okatupipi, deli si mwasawa ikabomaisi Bwala Kwebumaboma. 17 Paila bulami makwaina, matausina isemakavaisi lakatutala bulumakau, lakatuyu sipi deli lakatuvasi lam ivigakaisi lula, deli naluwotala nayu gota igabwaisi lula paila mitugaga, natana paila dilatala dilatala Isireli dalela. 18 E tuvaila matausina ikibwelakaisi tolula deli mina Libai paila Bwala Kwebumaboma kala wotetila mapilana Yerusalem, makawala goli kala karaiwaga olopola Mosese la buki.

Luvapela Pakala

19 Matausina tomota eikaimilavausi metoya okatupipi ivagaisi Luvapela Pakala wa taitu makwaina kwaivau namatala tubukona yamla kweluwotala kwaivasi. * 20 Komwaidosi tolula deli mina Libai ikikilaisi titoulesi kidamwa bibodi wala bivagaisi uvagila si tapwaroru. Mina Libai ikatumataisi minasina mauna ivigakaisi lulela Luvapela Pakala paila komwaidosi tomota matausina eikaimilavausi, deli paila tolula e deli goli titoulesi. 21 Komwaidosi mina Isireli availa availa eikaimilavausi metoya okatupipi eikamkwamsi lula makwaisina. E tuvaila mimilisi ituwoli mina Isireli eikamkwamsi lula makwaisina. Baisa goli matausina mina Isireli eisigagasi mapilana valu e baisa tuta eipakaisi si tapwaroru doudoga matausina tomota tosibogwa e leimaisi mwada bitapwarorusi baisa Guyau matauna mina Isireli si Yaubada. 22 E kwailima kwaiyu yam matausina ivagaisi Beredi Gala Deli Kala Yisi Pakala, deli si mwasawa. Matausina ivakasau si mwasawa paila uula Guyau iviyelu nanola guyoula Asiria bininabwaila baisa matausina, e mapaila ipilasi matausina osi paisewa ikaliivauwaisi Bwala Kwebumaboma paila mina Isireli si Yaubada.

7

Esira iviloubusi Yerusalem

1 Kwaivila taitu bogwa leiwokuva, ola tuta Atasakisag matauna guyoula Pesia, e baisa isisu taitala tau yagala Esira. Ivayelu liliusi tubula metoya baisa Eroni, matauwena Tolula Toveka, e kasi bawa baisa makawala ka - Esira matauna tamala Seraia, e eisakaili tamala Asaraia, eisakaili tamala Ilikaia, 2 eisakaili tamala Salum, eisakaili tamala Sadoki, eisakaili tamala Aituba, 3 eisakaili tamala Amaraia, eisakaili tamala Asaraia, eisakaili tamala Meraioti, 4 eisakaili tamala Seraia, eisakaili tamala Usisi, eisakaili tamala Buki, 5 eisakaili tamala Abisuwa, eisakaili tamala Peniasi, eisakaili tamala Eleasa, e matauna tamala Eroni.

6-7 Esira matauna toninitalapula deli tokabitam paila karaiwaga makwaisina Guyau si Yaubada mina Isireli bogwa eisaiki Mosese. Paila Guyau Yaubada bogwa eikabwaili Esira, e mapaila guyoula Pesia isaiki matauna vavagi komwaidona avaka einigadi. Olumoulela kwailima kwaiyuwela taituh ola karaiwaga Atasakisa, Esira isilavi Babilonia bila Yerusalem deli yuwotala mina Isireli, deli goli tolula, mina Libai, Bwala Kwebumaboma kala towosi, toyamata Bwala Kwebumaboma, e deli topaisewa. 8-9 Isilavaisi Babilonia namatalela tubukona yamla kwaimatala Yaubada ipilasi si loula e mapaila iviloubusisi Yerusalem tubukona nalimela yamla kwaimatala. 10 Esira itugwali la momova paila binevi kala nikoli la karaiwaga Guyau Yaubada, e bikatukikiti deli bivituloki komwaidona karaiwaga kidikedala baisa mina Isireli.

Atasakisa isaiki Esira la karaiwaga pweipula

11 Atasakisa bogwa eisaiki yatala pweipula karaiwaga baisa Esira, e matauna tolula deli toninitalapula, bogwa eikabitam paila karaiwaga makwaisina Guyau bogwa eisaiki mina Isireli. E miyana pweipu isim kala ginigini baisa makawala. 12 “Yeigu guyau Atasakisa agini baisa Esira matauna tolula e toninitalapula paila la karaiwaga Yaubada Towalakaiwa. 13 “Yeigu akaraiwogi oluwalaisi ulo kabokwaraiwaga komwaidona kidamwa komwaidosi mina Isireli, tolula deli mina Libai, availa availa magisi baisa, ibodi batagwala bilosi deli yoku mapilana Yerusalem. 14 Yeigu deli kasitailima kasitaiyu kaidadala valu kawitalaimsi paila bukuvakawoli ammakawala si kaisisu mina Yerusalem deli mina Yuda, paila bukugisi ammakawala si kabikaula baisa la karaiwaga mi Yaubada, makwaina karaiwaga Yaubada bogwa eisakaimi mwada bukukwabikuwolaisi. 15 Bukukwau deli yoku ulo semakavi goula deli siliba, makwaisina yeigu deli kaidadala valu lakatagwalasi lakasakaisi baisa mina Isireli si Yaubada, matauna la Bwala Kwebumaboma isisu mapilana Yerusalem. 16 E tuvaila bukukwau komwaidona pokala siliba deli goula, makwaisina lokukwauwaisi olumoulela makwaina valu vilouveka Babilonia, deli goli mina Isireli deli tolula si semakavi avaka isakaisi paila si Yaubada la Bwala Kwebumaboma olumoulela Yerusalem. 17 “Yoku bukuyamati mani baisa kala gimwala bibwaina, e bukugimoli bulumakau nammwala, sipi nammwala, lam, witi, deli waini, e bukugubukwaisi lula okabolula olumoulela Bwala Kwebumaboma mapilana Yerusalem. 18 Ibodi yoku bukuyosi kesala makwaisina siliba deli goula e bukuvagi avaka ninami yoku deli kam viloumgwa. Mitaga bibodi wala bukuvagaisi makawala nanola mi Yaubada. 19 Bukusaiki Yaubada mapilana Yerusalem guguwa makwaisina leisakaimsi paila Bwala Kwebumaboma kala wotetila. 20 E ka, avai vavagi tuvaila magim paila Bwala Kwebumaboma, ibodi bukukwau mipusi manila metoya baisa gweguya si kabosisaila mani. 21 “Yeigu akaraiwogi komwaidomi mani kala toyamata olumoulela mapilana Yupereiti Opilikwaibwaga kidamwa nanakwa bukusakaisi Esira avaka avaka binigadaimi, matauwena Esira tolula deli toninitalapula paila la karaiwaga Yaubada Towalakaiwa. 22 Bukusakaisi goli siliba bila isakaila makawala gulotala taitu uvalima uvavasi (3,400 kg), kwailuwotala tani witi (10,000 kg), 2,000 lukwavala waini, 2,000 lukwavala bulamila olibe, deli kuyobauwaisi wala yona kala bawa. 23 Ibodi bukuyamatasi bibwaina paila bukusakaisi vavagi komwaidona makwaisina avaka Yaubada Towalakaiwa magila paila la Bwala Kwebumaboma, e bukuvagaisi bibwaina, taga bigibuluwaigu kaina availa matausina bikaimapwaigusi. 24 Yokomi bomami bukukwatuyoulasi avai pokala metoya baisa tolula, mina Libai, tousiwosi, toyamata, topaisewa tauwau kaina availa deli iwotetilasi wa Bwala Kwebumaboma. 25 “E mwa! Esira, metoya kabitam makwaina m Yaubada bogwa leisakaim, yoku bukunagi tokwaraiwaga deli toyakala paila bikaraiwogaisi tomota mabudosina availa availa ikabikuwolaisi la karaiwaga m Yaubada, olumoulela mapilana Yupereiti Opilikwaibwaga. Ibodi bukuvituloki karaiwaga makwaina baisa availa availa gala inikolaisi makwaina. 26 Kidamwa availa availa matausina bikoulovaisi la karaiwaga m Yaubada, kainaga bikoulovaisi ulo kabokwaraiwaga karaiwogala, ibodi nanakwa matausina bibodaisi kasi mipuki. E kasi mipuki ibodi kaina bikaligasi, kaina biyuwolaisi, kaina si guguwa bikoumakavaisi, kainaga bilosi okatupipi.”

Esira iyakawoli Yaubada

27 Esira ikaibiga, kawala, “Kala yakaula Guyau, matauna si Yaubada tubudoiasi! Matauna eiviyelu nanola guyoula Pesia kidamwa bitemmali Guyau la Bwala Kwebumaboma baisa makawala. 28 Metoya Yaubada ola mitakwai, yeigu bogwa labani la ninabwaila guyoula Pesia, deli kaidadala la valu e deli komwaidona la tosikwawa topapeula. Guyau ulo Yaubada bogwa ivigakaigu batuvaluwa, e mauula gagabila bavisivili bidubadu todidabala mabudosina boda olumoulela dala dilatala dilatala mina Isireli kidamwa bikaimilavausi deli yeigu.”

8

Matausina tokaimilavau metoya okatupipi

1 Baisa yagasi matausina tommoyesi dala dilatala dilatala matausina isisuaisi okatupipi mapilana Babilonia e ikaimilavausi Yerusalem deli Esira ola tuta Atasakisa eiguguyau.

2-14 Gerisom, matauna odalela Peniasi

Daniela, matauna odalela Itama

Atusi, matauna Sekanaia latula, odalela Debida

Sekaraia, matauna odalela Parosi, deli lakatutala tailuwolima dalela (matausina tubusia isim giniginila liliusi)

Eliewoenai, matauna Seraia latula, odalela Peati Mowabi e si tomota kasi bawa lakatuyu

Sekania matauna Yaasiela latula, odalela Satu, e si tomota kasi bawa lakatutolu

Ebedi matauna Yonatani latula, odalela Adini, e si tomota kasi bawa tailuwolima

Yesaia, matauna Atalaia latula, odalela Elam, e si tomota kasi bawa tailuwolima tailuwoyu

Sebadaia matauna Maikeli latula, odalela Sepatia, e si tomota kasi bawa tailuwolima tailuwotolu

Obedaia matauna Yeyeli latula, odalela Yowabi e si tomota kasi bawa lakatuyu tailuwotala tailima taitolu

Selomiti, matauna Yosipia latula odalela Bani, e si tomota kasi bawa lakatutala tailuwolima tailuwotala

Sekaraia matauna Bebai latula, odalela Bebai, e si tomota kasi bawa tailuwoyu tailima taitolu

Yowanani, matauna Akatani latula, odalela Asagadi, e si tomota kasi bawa lakatutala tailuwotala

Elipeleti, Yeueli, deli Semaia, matausina odalela Adonikam, e si tomota kasi bawa tailuwolima tailuwotala (matausina eiyobalisi eikaimilavausi Yerusalem ituwoli tuta)

Utai sola Sakura matausina odalela Bigivai e si tomota kasi bawa tailuwolima tailuwoyu.

Esira inainevi mina Libai paila biwotetilasi wa Bwala Kwebumaboma

15 E akouguguli budomwaidona boda opapala karikeda makaduyona eikelisasaisi leila ovalu Ayava, e kamilivalusi baisa iboda kwaitolu yam. E olumoulela boda mabudona abani taivila tolula, mitaga gala abani mina Libai. 16 E awitali kasi kaikivi tailima taivasi tokugwa bimakaiagusi. matausina Eliesa, Arieli, Semaia, Elinatani, Yaribi, Elinatani, Netani, Sekaraia, deli Mesulam, deli goli taiyu tovituloki Yoiaribi sola Elinatani. 17 E awitali matausina bilokaiasi Ido, matauna tokaraiwogala valu Kasipia e binigadaisi matauna deli goli sala matausina Bwala Kwebumaboma kala topaisewa kidamwa bisakaimasi taivila tomota paila biwotitalaisi Yaubada wa Bwala Kwebumaboma. 18 Mapaila metoya Yaubada ola nokapisi, matausina isakaimasi Serebia, matauna tokatavatu deli guma Libai, metoya odalela Mali. Tuvaila imai litula deli goli budala kasi bawa tailuwotala tailima taitolu. 19 Tuvaila isakaimasi Asabia sola Yesaia matausina metoya odalela Merari toyo tailuwoyu veisia. 20 E kala katumkovila tuvaila isakaimasi lakatuyu tailuwoyu Bwala Kwebumaboma kala topaisewa matausina tubusia omitibogwa guyau Debida deli la tosikwawa bogwa einagaisi paila kasi topilasi mina Libai. E komwaidosi wala bogwa eiginaisi yagasi.

Esira ikugwai tomota paila biposumasi deli binigadasi

21 E opapala Karikeda Ayava akaraiwaga kidamwa komwaidomasi bakaposumasi deli ninamaisi bakavabwaisi watanawa omatala ma Yaubadasi deli bakanigadasi baisa matauna paila bikugwaiyaimasi oma loulasi wa keda, deli bikolaimasi toyo litumaiasi deli goli komwaidona ma guguwasi. 22 E yeigu bogwa laluki guyoula Babiloni paila ma Yaubadasi ikabwaili matausina availa availa idubumaisi matauna, mitaga ikamogi matausina availa availa itotubulokaisi matauna. Mapaila saina agu mmosila kidamwa banigadi matauna bisakaimasi budotala tokwabilia matausina tosisila wa wosa mwada bivakwabwaimasi metoya avai tilaula bakabodasi wa keda. 23 Mapaila komwaidomasi wala kaposumasi deli kanigadasi baisa Yaubada paila bikolaimasi, e matauna imapu ma nigadasi.

Tomota si bobwailila paila Bwala Kwebumaboma

24 Metoya oluwalaisi tolula matausina todidabala yeigu anagi Serabia sola Asabia deli goli tailuwotala tuvaila. 25 Oluvi avekwai siliba, goula, deli goli guguwa makwaisina guyoula Babiloni, e la tokatayuvisa deli la tosikwawa, e deli goli matausina mina Isireli leisakaimasi paila Bwala Kwebumaboma guguwala, e asaiki matausina tolula. 26-27 Baisa makawala kala bawa lasaiki matausina.

siliba - kweluwoyu kwaiyu tani (22 tani)

lakatutala guguwa eibubulokaisi metoya siliba - luwotala vasi petala taitu (70 kg)

goula - kala mokaila makawala gulotala taitu uvalima uvavasi (3,400 kg)

kwelaluwoyu kwaibolu goulawokuva wala - tala beyawa (8.4 kg)

kwelayu kwaibolu eibubulokaisi metoya barasi mapusi mwau, e mapusi makawala makwelasina kweibolu goulawokuva.

28 E yeigu aluki matausina kawagu, “Yokomi Guyau la tomota mina bumaboma, matauna tubumia si Yaubada, mapaila komwaidona guguwa makwaisina eiyoudulaisi metoya siliba deli goula lokumiakaisi matauna mi semakavi makwaisina tuvaila kwebumaboma. 29 Kuyamataisi bibwaina guguwa makwaisina tatoula wala bukuviloubusisi wa Bwala Kwebumaboma olopola Yerusalem. E olumoulela matabudona tolula la kabopaisewa kuvekwaiyaisi makwaisina e kusakaisi baisa tolula kasi tokugwa deli mina Libai kasi tokugwa, deli mina Isireli kasi tokugwa.” 30 Mapaila makwaisina siliba, goula, deli goli avai guguwa tuvaila ila oyumasi tolula deli mina Libai iyamataisi paila bilauwaisa wa Bwala Kwebumaboma olopola Yerusalem.

Kakaimilavausi Yerusalem

31 Tubukona namatala yamla kweluwotala kwaiyuwela e yam makwaina yakamaisi kasilavaisi Karikeda Ayava e kalosi Yerusalem. Metoya oma liloulasi otapwala keda ma Yaubadasi iyamataimasi metoya oyumasi tilaula deli tolibulebu. 32 Avai tuta kaviloubusisi Yerusalem, kauvaiwasisi wala iboda kwaitolu yam. 33 E kwevasilaga yam kalosi wa Bwala Kwebumaboma, kavekwaiyaisi siliba, goula, deli goli avai guguwa tuvaila, e kasakaisi makwaisina baisa tolula Meremoti, matauna Uraia latula. E deli Eleasa matauna Peniasi latula e deli goli taiyu mina Libai, Yosabada, matauna Yesuwa latula, sola Nowadia matauna Binui latula. 34 E guguwa komwaidona ikalawaisi deli ivekwaiyaisi, e tuta matutona wala komwaidona guguwa kasi bawa iginaisi ila wa buki.

35 Availa availa matausina bogwa leikaimilavausi metoya okatupipi, imaiyaisi si semakavi paila bigibukwaisi lula baisa si Yaubada. Matausina ikasalaisi buluwotala nayu nammwala bulumakau, buluwolima buluwovasi nalima natana nammwala sipi, deli buluwolima buluwoyu nalima nayu lam paila si semakavi komwaidosi mina Isireli. E tuvaila buluwotala nayu gota ivigakaisi si semakavi paila biwinisau si mitugaga. Komwaidona wala minasina mauna igibukwaisi lula baisa Guyau. 36 E tuvaila ikauwaisi miyana leta guyoula Babiloni eigini e isakaisi baisa matausina tokaraiwogala valu deli kaidadala valu mapilana Yupereiti Opilikwaibwaga, e oluvi matausina itagwalasi bipilasaisi tomota deli Bwala Kwebumaboma wotitalela.

9

Esira ilagi biga paila mina Isireli eiuvaipelasi

1 Avai tuta komwaidona vavagi makwaisina bogwa leiwokuva, mimilisi mina Isireli kasi tokugwa imaisi ilukwaigusi kidamwa tomota, tolula deli mina Libai gala ikabomaisi titoulesi, isisaigogulasi wala deli tomotala valu mavilousina otalisi, Amoni, Mowabi, deli Itipita, kaina metoya mina Kenani, mina Itai, mina Peresi, mina Yebusi, deli mina Amora. Paila mina Isireli iuvagaisi vavagi makwaisina saina kabommosila makawala tomota matausina eiuvagaisi. 2 Tolesi Yudia eivavaiyasi vilesi kedakeda, e mapaila Yaubada la tomota mina bumaboma bogwa eiyogwalaisi titoulesi. Matausina tokugwa deli tokaraiwaga komwaidosi wala matausina kalumitalela sula makwaina. 3 Avai tuta lalagi makawala, deli ulo ninamwau akisi agu kwama asabu kulugu deli agu gabula, e asikulukululu wala asisu deli ulo ninamwau. 4 E asisu wala mapoulona auvalam tatoula ila ibudoki tutala paila koyavi lulela, e tomota imaisi isiulaigusi isipataigusi - komwaidosi availa availa matausina, ikukolaisi avaka mina Isireli si Yaubada eilivala paila si mitugaga matausina eikaimilavausi metoya okatupipi.

5 Avai tuta eibudoki tutala koyavi lulela, yeigu atokaia metoya ambaisa lauvalam, e deli wala agu kwama miyasina lakididaimi, itapopula kwaitutugu ayosali yamagu ilokaia Guyau ulo Yaubada. 6 Kawagu, “Mwa Yaubada, yeigu saina agu mmosila paila bakounakailam. Paila ma mitugagasi bogwa lakabubwadaisi e eikalisauwaimasi leila goli, bogwa leila isakaila labuma. 7 Omitibogwa osi tuta tubumaiasi e leima lagaila, yakamaisi m tomota saina mina mitugaga. E paila wala ma mitugagasi, mapaila yakamaisi, ma gweguyasi, deli ma tolulasi kasisuaisi oyumasi gweguya tomitawasi, matausina ikatumataimasi, iveilauwaimasi deli ilauwaimasi okatupipi. E matausina omitibogwa saina iyomsilaimasi sainela, makawala goli iuvagaisi lagaila. 8 Mwa Guyau, ma Yaubadasi, wa tuta makwaina kwekukupi, yoku bogwa lokunokapisaimasi e lokutagwala mimilimaisi lakasunapulasi metoya okatupipi e lakamaisiga kasimwaisi iluva uwomaisi ovalu makwaina kwebumaboma. Yoku bogwa lokutanekwaimasi metoya okatupipi lokusakaimasi sisu bwaina. 9 Yakamaisi kasisuaisi okatupipi, mitaga yoku gala kusilavaimaisi. Yoku kuviyelu ninasi gweguyala Pesia e matausina imitukwaiyaimasi deli itugwalaimasi bakasisuaisi wala baisa e bakakaliivauwaisi m Bwala Kwebumaboma, makwaina goli kwedadaimi wala eisisu, deli goli bakamaisi bakakwalasi olopola Yuda deli Yerusalem.

10 “Mwa Yaubada, tuta baisa avaka bakakaibigasi paila vavagi makwaina bogwa eiyoumatila. Ka, yakamaisi tuvaila bogwa kakoulovaisi m kwaraiwaga makwaisina 11 lokusakaimasi metoya baisa m touwata, matausina tovitoubobuta. E matausina bogwa eilukwaimasi bulogala valu makwaina bakayoulisi, makwaina bogwa eivakasuwoki mitugaga, paila tomotala pilatala valu eila piliyuwela ivakasau bubunela gegedu deli kabommosila. 12 E matausina tovitoubobuta bogwa eilukwaimasi kidamwa magimasi bakakombwelakaisi pwalela valu makwaina deli goli baisa tubumaiasi tuta gala biwokuva, gala avai tuta bakavaipelasi deli tomotala valu mavilousina, deli gala avai tuta bakapilasaisi matausina mwada bisibwabwailasi. * 13 Avaka eiviloubusi baisa yakamaisi baisa mapula ma mitugagasi deli ma sulasi, e kanikolaimsi yoku ma Yaubadasi, mapaila gala kumipukwaimasi avaka bibudoki ma mitugagasi, mitaga kutagwala bakasisuaisi tommomova. 14 Mapaila ammakawala bakatuvigakaisi bakalumwelavaisi m kwaraiwaga e bakavaisiga matausina tomota tomitugaga? Kidamwa bakavagaisi makawala saina bukugibuluwaimasi, e bukukwatudoumwaimasi gala taitala bimova. 15 Guyau yoku ma Yaubadasi mina Isireli, yoku tomitukwaibwaila mitaga kutagwala wala bakasisuaisi tommomova. Kakamitulaisi ma mitugagasi omatam; ilagoli gala ikwanaimasi bakatotusi omatam.”

10

Ininamsaisi ammakawala bisilibodaisi vaipela

1 E igau wala Esira eikukululu eininigada omatala Bwala Kwebumaboma, deli wala vilamla ikikamituli mitugaga makwaisina, e boda saina budoveka mina Isireli tauwau, vivila, deli gugwadi imaisi isiulaisi isipataisi matauna, deli wala vilamsi saina ivilumgagasi. 2 Oluvi Sekanaia matauna Yeyeli latula odalela Elam, iluki Esira kawala, “Mwa, bogwa kakoulovaisi Yaubada metoya kavavaiyasi vilesi kedakeda, mitaga ma pikwakusi eisisu wala yakamaisi mina Isireli. 3 Mapaila baisa tuta ibodi bakakatotilasi mwau baisa da Yaubadasi, e ibodi wala bakayabaisi minasina vivila deli litusia bilosi. Ibodi bakavagaisi avaka yoku bukulukwaimasi deli avaka samwa matausina eikamiabaisi Yaubada la karaiwaga bilukwaimasi ibodi bakavagaisi. Ibodi bakavagaisi avaka Yaubada la karaiwaga makwaisina eikaraiwogaimasi. 4 E baisa m koni, mapaila ibodi bukuwotetila makawala. E yakamaisi bakavalaisi yuyum; mapaila kuvigimamalu kuvagi makawala.”

5 Mapaila Esira ivitouula ikaraiwogi tolula kasi tokugwa, mina Libai kasi tokugwa, deli goli mina Isireli kasi tokugwa ibigasi katotila mwau mwada matausina bivagaisi avaka Sekanaia la nanamsa. 6 Oluvi matauna itokaia metoya omatala Bwala Kwebumaboma e ila ola bwala Yeowanani matauna Eliasibi latula, e baisa goli Esira ikanawa wala iuvalam paila si kowolova matausina eikaimilavausi metoya okatupipi. Matauna gala kamkwam gala momom.

7 E oluvi biga itetila olopola Yerusalem deli Yuda baisa komwaidosi availa availa eikaimilavausi metoya okatupipi, ibodi bibodasi gulitinidesi olopola Yerusalem. 8 Baisa si karaiwaga matausina tomota kasi tokugwa. E kidamwa availa bipaiki gala bima olopola kwaitolu yam makwaisina, komwaidona la guguwa biyolimakavaisi wala, deli matauna bogwa bitavileiyaisi metoya mina Isireli osi boda. 9 Olopola kwaitolu yam makwaisina tomota bogwa eimailabasi, e tubukona nalima navasila oyamla kweluwoyuwela, komwaidona tauwau eisisuaisi oviluwela Yuda deli Beniamina imaisi Yerusalem e isigugulasi wa baku omatala Bwala Kwebumaboma. Yam makwaina kuna saina kunoveka, mapaila tomota itatatuvasi paila uula kasi sibula deli ninamsela pakula makwaina.

10 Esira matauna tolula itomalaula e iluki matausina kawala, “Yokomi bogwa lokukowolovasi e lokuvaiyasi vilesi kedakeda, baisa lokuyomitulaisi wala tuvaila kada pakulasi mina Isireli. 11 Mapaila tuta baisa wala, kukwamitulaisi mi mitugaga baisa Guyau matauna tubumia si Yaubada, e kuvagaisi avaka ibodi biyomwasali nanola matauna. Ibodi bukusibemsi metoya gilagala matausina eisisuaisi oda valusi deli kuyabaisi mi kukova minasina vilesi kedakeda.”

12 Tomota ikawotasi kawasi, “Mwa avai vavagi bukulivali yakamaisi bakabokulaisi makawala.” 13 E isetuwolaisi wala si bigatona kawasi, “Boda saina budoveka deli kuna saina kunoveka. Mapaila gala ibodi bakatotusi baisa bikunumataimasi makawala. Paila vavagi makwaina gala ibodi bitakaraiwogi olopola kwaitala kaina kwaiyu yam. Paila saina tobobawa yakamaisi bogwa lakayogwalaimasi metoya mitugaga makwaina. 14 Mapaila ibodi kama tokaraiwagasi bisimwaisi Yerusalem bikaraiwogaisi pakula makwaina. Oluvi kuvitobwaisi tuta, e avai tau la kwava vilela kedakeda, bimaisi deli tokugwa komwaidosi, e deli tovagisi yakala metoya ola valu matauna. E kidamwa bukuvagaisi makawala, Yaubada gala tuvaila bigibuluwa paila pakula makwaina.” 15 Nanamsa makwaina gala availa ikagagi, mesinaku wala Yonatani matauna Asaeli latula sola Yaseia matauna Tikuva latula, e kasi topilasi Mesulam sola Sabetai guma Libai.

16 E komwaidosi matausina eikaimilavausi metoya okatupipi ikabwailisi nanamsa makwaina, mapaila Esira matauna tolula inagi tommoyesi dala dilatala dilatala e igini yagasi wa buki. E olopola tubukona naluwotalela oyamla kwematala, matausina ivitouulasi si paisewa, 17 e olopola natolu tubukona tuvaila matausina ininamsaisi komwaidosi matausina si kukova vilesi kedakeda.

Tauwau matausina eivaipelasi deli vilesi kedakeda

18 Baisa yagasi matausina tauwau eivaipelasi deli vilesi kedakeda.

Matausina tolula, yagasi eitakasaisi metoya wa dala.

Dalela Yosuwa deli budala, matausina Yeosadaki litula. Maaseya, Eliesa, Yaribi, deli Gedalaia. 19 Matausina ikatotilasi bivaipakasi deli si kukova, e mapaila isemakavaisi natana sipi namwala bigubukwaisi lula paila si mitugaga.

20 Dalela Imera. Anani sola Sebadaia.

21 Dalela Arim. Maaseya, Ilaitia, Semaia, Yeyeli, deli Usaia.

22 Dalela Pasuru. Eliowenai, Maaseya, Isimeili, Netaneli, Yosabada, deli Elasa.

23  Matausina mina Libai.

Yosabada, Simei, Kelaia (igiyuwela Kelita), Petaia, Yuda, deli Eliesa.

24  Matauna tomwasawela kaigilagela.

Eliasibi.

Matausina Bwala Kwebumaboma kala toyamata.

Salum, Telem, deli Uri.

25  Matausina ituwoli tomota.

Dalela Parosi. Ramia, Isiai, Malikia, Miamini, Eleasa, Malikia, deli Benaia.

26 Dalela Elam. Matania, Sekaraia, Yeyeli, Abidi, Yeremoti deli Ilaitia.

27 Dalela Satu. Eliowenai, Eliasibi, Matania, Yeremoti, Sabadi, deli Asisa.

28 Dalela Bebai. Yeowanani, Ananaia, Sabai deli Atalai.

29 Dalela Bani. Mesulam, Maluku, Adaia, Yasuba, Siali, deli Yeremoti.

30 Dalela Peati Mowabi. Adana, Kelali, Benaia, Maaseya, Matania, Besaleli, Binui deli Manasa.

31-32 Dalela Arim. Eliesa, Isiya, Malikia, Semaia, Simioni, Beniamina, Maluku, deli Semaraia.

33 Dalela Asum. Matenai, Matata, Sabadi, Elipeleti, Yeremai, Manasa, deli Simei.

34-37 Dalela Bani. Maadai, Amram, Uweli, Benaia, Bedeia, Keluwi, Vania, Meremoti, Eliasibi, Matania, Matenai, deli Yaasu.

38-42 Dalela Binui. Simei, Selemaia, Netani, Adaia, Makinadebai, Sasai, Sarai, Asareli, Selemaia, Semaria, Salum, Amaraia, deli Yosepa.

43 Dalela Nebo. Yeieli, Matitia, Sabadi, Sebina, Yadai, Yoweli, deli Benaia.

44 Komwaidosi tauwau matausina eivaipelasi vilesi kedakeda. Matausina ivaipakaisi minasina e iyabaisi deli litusia ilosi.

a 1:1 Wa taitu makwaina 539 BC Sairusa iyouli mapilana Babiloni e ivitouula iguyau mapilana Babilonia.

* 1:1 1.1 Yer 25.11; 29.10

* 1:2 1.2 Ais 44.28

b 1:7 Kugisi 2 Gwe 25.14-15.

c 2:63 Makwaisina kwaiyu vavagi tolula biyosi paila mwada bikibuboti Yaubada nanola; yam lagaila gala tanikoli ammakawala makwaisina bivitububoti baisa.

* 2:63 2.63 Baw 27.21

* 2:70 2.70 1 Lil 9.2; Nie 11.3

* 3:2 3.2 Sun 27.1

* 3:3 3.3 Baw 28.1-8

* 3:4-5 3.4-5 Baw 29.12-38

* 3:4-5 3.4-5 Baw 29.11—29.39

* 3:10 3.10 1 Lil 25.1

* 3:11 3.11 1 Lil 16.34; 2 Lil 5.13; 7.3; Sam 100.5; 106.1; 107.1; 118.1; 136.1; Yer 33.11

* 4:2 4.2 2 Gwe 17.24-41

* 4:6 4.6 Est 1.1

* 4:24 4.24—5.1 Aga 1.1; Sek 1.1

* 5:2 5.2 Aga 1.12; Sek 4.6-9

* 5:12 5.12 2 Gwe 25.8-12; 2 Lil 36.17-20; Yer 52.12-15

d 6:14 Kugisi mailela 15 kala katumiki.

* 6:14 6.14 Aga 1.1; Sek 1.1

e 6:15 Baisa yakidasi tadoki kaina 516 BC. Mitaga mailela 14 eisasopa, paila matauna Atasakisa igau oluvi kwelowolimela taitu eivitouula la guyau (baisa kaina 466 BC.); kugisi Esi 4.7, 7.1, deli tuvaila Nie 1.1.

f 6:15 Tubukona Adari tadoki February.

* 6:19 6.19 Sun 12.1-20

g 7:1 Matauwena taiyuwela Atasakisa, tadoki Atasakisa II, matauna guyoula Pesia 404-358 BC.

h 7:6-7 Baisa yakidasi tadoki 398 BC.

* 9:12 9.12 Sun 34.11-16; Kak 7.1-5

NIEMAIA

1

2

3

4

5

6

7

8

9

10

11

12

13

NIEMAIA
La Buki

Kabovitouula

Niemaia La Buki kala katumimisa kwaitolu. Ikugwa Niemaia ikaimilavau Yerusalem paila guyoula Pesia eiwitali bikaraiwogi Yuda, e ikugwai tomota ikaliivauwaisi kalila Yerusalem. Oluvi Esira ikalau Yaubada la Karaiwaga, deli tomota ikamitulaisi si mitugaga. Kala vigimkoluva Niemaia eigini avaka tuvaila eivagi ola tuta matauna tokwaraiwogala Yuda.

Kwaitala vavagi kwaiveka buki mpana eivituloki Niemaia la kanuvateta baisa Yaubada, deli la ninigada baisa matauna.

Buki kala katumimisa

Niemaia ikaimilavau mapilana Yerusalem 1.1—2.20

Ikaliivauwaisi kalila Yerusalem 3.1—7.73

Esira ikalau Yaubada la Karaiwaga e tomota ikamitulaisi si tagwala 8.1—10.39

Avaka tuvaila Niemaia eivagi 11.1—13.31

1

1 Baisa liliula Niemaia, matauna Akalia latula, avaka eivagi.

Niemaia ikaikai nanola paila Yerusalem

Taitu kweluwoyua wala tuta matutowena Atasakisab ikaraiwogi Pesia, e Tubukonela Kisilevic yeigu Niemaia lasisu ovilouveka valu Susa. 2 Anana, taitala matausina budagwa, deli budotala boda tauwau leimaisi metoyasi Yuda, e akatupoi matausina paila Yerusalem deli paila sedaiasi mina Yuda matausina bogwa eikeiitasi metoya okatupipi mapilana Babilonia. 3 E ilukwaigusi mwada availa matausina gala isilagisi e bogwa eikeiitasi osi valu ibodasi mwau sainela, deli mwada tomitawasi matausina isisuaisi katitaikinesi ikikaluwouwaisi. Tuvaila ilukwaigusi kidamwa Yerusalem kalila kala gaga eisisu wala, e kalapisilela gala kala vigavau tuta matutona eigabwaisi eikikanai wala leima lagaila. 4 Avai tuta alagi komwaidona baisa, asili deli avalam.

Mimilisi yam auvalam deli gala akam. E anigada baisa Yaubada, kawagu, 5 “Mwa! Guyau Yaubada Towalakaiwa. Yoku saina toveka, e yakamaisi saina kakukolaimsi. Yoku tuta komwaidona kuvagi m kwabutu baisa matausina iyebwailimsi deli iuvagaisi avaka avaka kukwaraiwogi. 6 Kugisaigu Guyau Yaubada, deli kulagi ulo nigada, makawala anigada yam deli bogi paila matausina m touwata mina Isireli. Akamituli mwada yakamaisi mina Isireli bogwa kamitugagasi. Tubugwa deli yeigu bogwa kamitugagasi. 7 Bogwa kavagaisi gaga sainela baisa yoku deli gala kavagaisi avaka avaka lokukwaraiwogaimasi. Gala kavagaisi karaiwaga makwaisina lokusakaimasi metoya baisa Mosese m touwata. 8 Baisa tuta kululuwai avaka lokuluki Mosese, kawam, ‘Kidamwa yokomi mina Isireli bukupakaigusi e bukutapwarorusi baisa tokolu, e yeigu bakaliyabaimi bukulosi oluwalaisi boda ituwoli ituwoli. * 9 Mitaga kidamwa bukutovilakaigusi, deli bukuvagaisi avaka avaka bogwa lakaraiwogaimi, e yeigu bakaimilivauwaimi mapilana valu ambaisa lanigibogwi bukutapwarorusi baisa yeigu, ilagoli lokubutusi lokulosʹo okala kalitutila valu watanawa.’ *

10 “Guyau Yaubada, ka - matausina m touwata e m tomota tatoum. Bogwa kukoli matausina metoya om peula kwevakaigaga. 11 Baisa tuta kunakaigali ulo nigada deli goli si nigada komwaidosi m touwata availa availa magisi bitemmalaimsi. Kuvigakaigu bavigibau lagaila, deli bukuvigaki matauna guyau binokapisaigu.”

Wa yam makwaisina yeigu totavilela guyau kala waini.

2

Niemaia ila Yerusalem

1 Navasi tubukona bogwa leiwokuva e kwaitala yam guyau Atasakisa eikakoyavi, e yeigu aiyoki kala waini. Gala kwaitala tuta eigisi ulo mitigibugibu, 2 mapaila ikatupoiyaigu, “Avaka paila kam gigisa saina gibu? Yoku gala kukwatoula, mapaila adoki isim uula wala yoku deli m ninamwau.” *

Eiyowa lopogu, 3 e avitakauloki, “Mwa, ulo guyau yoku! Ammakawala bavigaki bamwasawa? Ka, valu makwaina ambaisa tubugwa eibakwaisi bogwa iviloububu, e kalapisilela bogwa eigabu kova.”

4 E guyau ikatupoiyaigu, “Avakaga magim?”

E ikugwa anigada baisa Yaubada Towalakaiwa, 5 e oluvi alivala baisa guyau, “Mwa guyau! Kidamwa bukunokapisaigu e magim bukukwabwaili ulo kapuloki, kutagwala balokaia mapilana Yuda, makwaina valu eibakwaisi tubugwa, e gagabila bakaliivau valu makwaina.”

6 E guyau itugwali ulo kapuloki. E giyouvila isisu okanivala. E matauna ikatupoiyaigu ammakawala kala kaduwonaku tuta bala basigaga deli avai tuta bakaimilavau e aluki matauna ulo tuta.

7 E anigadi matauna bitagwala bimitukwaiyaigu e bisakaigu si leta matausina tokwaraiwaga isisuaisi mapilana Yupereiti Opilikwaibwaga, e miyasina leta biluki matausina ibodi bitagwalasi bakwaidadina bala mapilana Yuda. 8 Anigada tuvaila bisakaigu yatala la leta matauna Asapi matauna kala toyamata gweguya si udila. E miyawena leta biluki matauna bisakaigu youdila paila kaliai. Paila bogwa bakaliai kalapisilela makwaina bolela kabilia, makwaina Bwala Kwebumaboma kala kabokwala. E tuvaila bakaliai kalila valu, e deli kwaitala ulo bwala. E matauna guyau isakaigu komwaidona avaka lanigada paila uula Yaubada eisikailigu.

9 E guyau iwitali taivila tokwabilia kasi tokugwa deli yuwotala wosa kala tosisila, kidamwa deli bakalosi. E ogu kwaidadina wala ama aviloubusi mapilana Yupereiti Opilikwaibwaga. E baisa asaiki matausina tokwaraiwaga si leta metoya baisa guyau. 10 Mitaga Sanibalatad tokwaraiwogala Betorona, deli taitala tosikwawa metoya mapilana Amonie yagala Tobia, inakaigalaisi kidamwa taitala tau leima mwada biwotetila paila kasi bwaina mina Isireli, e saina imwaugaga ninasi.

11 Bogwa lala mapilana Yerusalem. E kwaitolu yam, 12 gala aluki availa paila avaka Yaubada la nanamsa eiviyelu onanogu mwada bavagi paila Yerusalem. E oluvi olubulotoula atokaia asunapula, alokaia, kalosi deli mimilisi wala segwaia. E mauna lakalauwaisi natinidesi wala ase minana lasila otapwala. 13 Igau wala bogi e asilavi valu metoya Kalapisila Itayatila, mapilana opilikwaibwaga, e alokaia opilibolimila aluvaim makwaina sopi kegiposisi yagala Dokanikani Sopila ala makadana Kalapisila Wawa. Tutala lalokaia, e avakawoli kalila valu baisa eisiyayeila, deli kalapisila makadasina bogwa eigabu kova. 14 E mapilana opilibomatu asilavi e alokaia mapilana opiliyavata baisa Kalapisila Sopi Kegiposisi deli makwaina katuwotu yagala Guyau la Sopi. E minawena ase lasisikaila gala ibodi bibani kadatala avai keda bisuvi oluwalela kwetitavisi dakuna, 15 mapaila abusi watanawa ala oSakalela Kidironi, e atavina avakawoli kali. E oluvi akaimilavau wa keda makadana wala lama e akeiita olumoulela valu metoya Kalapisila Itayatila.

16 Gala availa valu kala tokwaraiwaga inikoli ambaisa matoya kaina avaka lauvagi. E gala wala sitana abigitoni avai vavagi baisa segwaia mina Yuda. Matausina tolula, tokugwa, deli tokwaraiwaga, kaina availa tuvaila matausina ibodi biwotetilasi makwaina paisewa. 17 Mitaga tuta baisa aluki matausina, “Ka, kugisaisi avaka kala gaga isisu baisa yakidasi, paila Yerusalem bogwa eisumayeila deli kalapisilela bogwa eidadaimi! Ibodi bitakaliivauwaisi kalila Yerusalem, e taga tuvaila biyomsilaidasi.”

18 E aluki matausina ammakawala Yaubada isisu deli yeigu e ipilasaigu, e avaka guyoula Pesia eilukwaigu.

E imapwaisi kawasi, “Bitavitouulasi bitakaliivauwaisi!” E ikatubaiasasi paila bivitoulaisi si paisewa.

19 Avai tuta Sanibalata, Tobia deli taitala tolela Arebia yagala Gesem ilagaisi avaka lakaninamsaisi mwada bakavagaisi, igigilaimasi e ikaibigasi, kawasi, “Ki, avaka kudokaisi ninami bukuvagaisi? Bukukoulovaisi matauna guyoula Pesia.”

20 Yeigu avitakauloki, kawagu, “Yaubada Towalakaiwa bikamwanaimasi, paila yakamaisi la towotetila e bakavitouulasi bakakaliaisi. Mitaga yokomi gala kwaitala kami bigukeya olopola Yerusalem, deli yokomi gala isusukwaimi kama gulogulasi yakamaisi mina Yuda.”

3

Ikaliivauwaisi kalila Yerusalem

1 Baisa makawala eikaliivauwaisi kalila valu. E Tolula Toveka yagala Eliasibi deli sala tolula wala ikaliivauwaisi Kalapisila Sipi, ikabomaisi makwaina, e ivitomiliwolaisi tabodala kalapisila. E ivitouulasi ikaliivauwaisi kalila valu metoya kalapisila yagala Sipi isuyewaisi obolela vatoi yagala Lakatutala, e ilauwaisi ivitobwaisi obolela vatoi yagala Ananeli, e ikabomaisi makatupona.

2 E mina Yeriko isaisi katupotala tuvaila.

Sakura matauna Imri latula isai katupotala tuvaila.

3 E Asena dalela ikaliaiisi Kalapisila Yena. Matausina ilavaisi yobilabala e ivitomiliwolaisi tabodala kalapisila, e ibubulaisi buluvala metoya tanumnumta wala.

4 Meremoti matauna Uraia latula tabula Akosi, isai katupotala.

E Mesulam matauna Berekia latula tabula Mesesabeli isai katupotala tuvaila.

Sadoki matauna Baana latula isai katupotala tuvaila.

5 E mina Tekowa isaiyaisi katupotala tuvaila, mitaga kasi tokugwa ipakaisi bipilasaisi paisewa makwaina avaka tokaraiwaga einagaisi kasi vilavila bivagaisi.

6 E Yoiada matauna Pasea latula sola Mesulam matauna Besodea latula ikaliivauwaisi Kalapisila Yesana.f Matausina ilavaisi yobilabala e ivitomiliwolaisi tabodala kalapisila, e ibubulaisi buluvala metoya tanumnumta wala.

7 Melatia matauna guma Gibioni, e Yadoni matauna guma Meronoti, e deli goli mina Gibioni mina Misipa isaiyaisi katupotala tuvaila, e iiyosisi wala ilauwaisi ivitobwaisi ola bwala tokaraiwogala Yupereiti Opilikwaibwaga.

8 Usieli matauna Araia latula, matauna taitala goula toyoudulela isai katupotala tuvaila.

E Ananaia matauna bulami togabula kaisimasimina isai katupotala tuvaila, iiyosi wala ilau ivitobu makatupona kali yagala Katupobeiyaya.

9 Repaia matauna Ura latula, matauna tokaraiwogala kabulotala Yerusalem la kabokaraiwaga matauna isai katupotala tuvaila.

10 Yedaia matauna Arumapi latula, matauna isai katupotala tuvaila, makatupona opapala wala la bwala titoulela.

Atusi matauna Asabineia latula, matauna isai katupotala tuvaila.

11 Malikia matauna Arim latula sola Asubi matauna Peati Mowabi latula isaiyaisi katupotala tuvaila deli ikaliaiisi bolela vatoi yagala Kailagila.

12 Salum matauna Alowesi latula, matauna tokaraiwogala kabuloyuwela Yerusalem la kabokaraiwaga, matauna isai katupotala tuvaila. (Litula vivila ipilasaisi ipaisewasi deli.)

13 Anuni deli mina Sanowa ikaliivauwaisi Kalapisila Itayatila. E ivitomiliwolaisi tabodala, e ibubulaisi buluvala metoya tanumnumta wala, e iiyosisi wala kaliai ilauwaisi ivitobwaisi Kalapisila Wawa, kala maloula makawala kubilatala kwabila.

14 Malikia matauna Rekabi latula, matauna tokaraiwogala kabokaraiwaga Beta Akerem, matauna ikaliivau Kalapisila Wawa. Matauna ivitomiliwoli tabodala, e iyouduli buluvala metoya tanumnumta wala.

15 Salum matauna Kolosei latula, matauna tokaraiwogala kabokaraiwaga Misipa, matauna ikaliivau Kalapisila Sopi Kegiposisi. Matauna ikaliivau kalipisila e itomiliwoli tabodala deli iyouduli buluvala metoya tanumnumta wala. E ivitouula wa Sopi Sela matauna ikaliivau kali opapala gweguya si buyagu, e iiyosi wala ilau ivitobu wa daga bibubusi metoya Debida ola Vilouveka.

16 Niemaia matauna Asabuki latula, matauna tokaraiwogala kabulotala Betisuri la kabokaraiwaga, isai katupotala tuvaila, iiyosi wala ilau ivitobu Debida okala laka, wa sopi, deli obolesi vaiwasi.

Mina Libai matausina deli eipaisewasi kalila Yerusalem

17 Baisa yagasi mina Libai matausina eikaliivauwaisi katupovila tuvaila kalila valu.

Reum matauna Bani latula isai katupotala tuvaila;

Asabia matauna tokaraiwogala kabulotala Keila la kabokaraiwaga isai katupotala tuvaila, e ipaisewa oyagalaga la valu;

18 Matauna Babai, Enadada latula, e matauna tokaraiwogala kabuloyuwela Keila la kabokaraiwaga, isai katupotala tuvaila;

19 Esa matauna Yesuwa latula, matauna tokaraiwogala Misipa isai katupotala tuvaila, makatupona omatala bolela kabilia guguwala. Iiyosi wala ilau ivitobu owokulu;

20 Baruki matauna Sabai latula isai katupotala tuvaila, ivitouula okalapisila biloula ola bwala Eliasibi matauna Tolula Toveka;

21 Meremoti matauna Uraia latula, e tabula Akosi isai katupotala tuvaila, iiyosi wala ilau ivitobu ola pwasosiu Eliasibi.

Tolula matausina deli eipaisewasi kalila Yerusalem

22 Baisa yagasi tolula matausina eikaliivauwaisi katupovila tuvaila kalila valu.

Tolula matausina eisipitalaisi Yerusalem eisaiyaisi katupotala tuvaila.

23 Beniamina sola Asubi isaiyaisi katupotala tuvaila, makatupona omatala si bwala.

Asaraia matauna Maaseya latula e tabula Ananaia isai katupotala tuvaila, makatupona omatala la bwala.

24 Binui matauna Enadada latula isai katupotala tuvaila, eivitouula Asaraia ola bwala e ila ivitobu owokulu.

25-26 Palali matauna Usai latula isai katupotala tuvaila, matauna ikivila owokulu makwaina opapala bolela vatoi gweguya osi mwaininiga makatupona walakaiwa otatila kasi baku toyausa.

Pedaia matauna Parosi latula isai katupotala tuvaila, iiyosi wala ilau ivitobu opilibomatu katitaikinela Kalapisila Sopi deli bolela vatoi makwaina kala kwala Bwala Kwebumaboma. (Makatupona katitaikinela valu makwaina yagala Opeli, e matausina Bwala Kwebumaboma topaisewala mesisikaisila baisa.)

Mimilisi tokaliai tuvaila

27 E mina Tekowa isaiyaisi katupotala tuvaila, baisa ivigaki katupoyuwaisi eikaliaisi, isaisi metoya piliyuwela makwaina kwevakaigaga bolela vatoi paila kala kwala Bwala Kwebumaboma, e iiyosisi wala ilauwaisi katitaikina Opeli.

28 E mabudona tolula isaiyaisi katupotala tuvaila, mapilana opiliyavata eilokaia Kalapisila Wosa, e taitala taitala ikikaliai wala omatala la bwala titoulela.

29 E Sadoki matauna Imera latula, isai katupotala tuvaila omatala wala la bwala.

Semaia matauna Sekanaia latula, matauna kala toyamata Kalapisila Pilibomatu isai katupotala tuvaila.

30 Ananaia matauna Selemaia latula, sola Anuni matauna tailima taitalela Salapi latula, isaiyaisi katupotala tuvaila, e baisa ivigaki katupoyuwaisi eikaliaiisi.

Mesulam matauna Berekia latula isai katupotala tuvaila, makatupona omatala wala la bwala.

31 Malikia matauna goula toyoudulela, isai katupotala tuvaila, iiyosi wala ilau ivitobu osi bwala matausina Bwala Kwebumaboma topaisewala deli matausina togigimwala, eilokaia makatupona Kalapisila Mipikadi,g katitaikina matabudona isisu okalisalewa owokulula kali.

32 E matausina toyoudulesi goula deli matausina togigimwala isebodaisi kalila valu. Ivitouulasi matabudona owokulu e iiyosisi wala ilauwaisi ivitobwaisi Kalapisila Sipi.

4

Niemaia bogwa ikoulilavi availa availa matausina mwada bisilibodaisi la paisewa

1 Avai tuta Sanibalata ilagi kidamwa yakidasi mina Yuda bogwa tavitouulasi kali kala kaliaivau, e saina igaga nanola e ivitouula ikovilaidasi. 2 Omitasi kala tobwakuli deli tokwabilia mina Sameria ikaibiga, kawala, “Avakaga matausina mina Yuda toninagowa idokaisi eiuvagaisi baisa? Ki, idokaisi bikaliivauwaisi makwaina valu? Kaina idokaisi kidamwa bilulasi e bivinakwaisi si wotetila olopola kwaitala wala yam? Ki gagabila bibubulaisi dakuna metoya magugulona dakuna silimkula eikatumimisaisi.”

3 E Tobia itotu opapala matauna, e isetuwoli wala, ikaibiga, “Avai kali gagabila bikaliaisi matausina? Igagabila ugiwagi wala biwai bikapusi!”

4 E anigada onanogu, “Mwa Yaubada! Kulagi matausina eikatudeuwaimasi. Kutagwala si kavilavila makwaina bikapusi wala odubasi titoulesi. Deli kutugwali toveilau bimaisi bikauwaisi si guguwa komwaidona avaka leiyosisi, e kutagwala bikatupipaisi e bilauwaisi matausina bisisuaisi valu makwaina kwemitawasi! 5 Gala bukuligaiwa vavagi gaga makwaina avaka eiuvagaisi, deli gala bukulumwelavi avaka si mitugaga, paila ikaluwouwaimasi yakamaisi tokaliai.”

6 E tasaitaulasi wala takaliivauwaisi kali, e tuta pikekita wala ivakabulotala kala woloula bila walakaiwa, paila tomota saina peula si paisewa.

7 E Sanibalata, Tobia deli goli tomotala Arebia, mina Amoni, e mina Asidodi, ilagaisi ammakawala da peulasi leitakaliivauwaisi kalila Yerusalem deli takatubodaisi kalibogwa ponanela, e saina igibuluwasi. 8 Mapaila ikeiwalaidasi kidamwa bimaisi e deli bitakabiliasi, e bivigakaisi bitawouyasi oda wotetilasi. 9 Mitaga tanigadasi baisa da Yaubadasi, e tasailisi tauwau wa yausa paila biyausaisi matausina yam deli bogi.

10 E tomotala Yudia pilatala kasi wosi iwosaisi,

“Tasomatasi kokeula koni mwau.

Saina bidubadu dakuna silimkula bitatitapelasi bisim.

Ammakawala bitakaliaisi kali lagaila?”

11 Kada tilaulasi idokaisi mwada gala bitagisaisi matausina kaina gala tanikolaisi avaka bikaloubusi igau avai tuta wala bogwa bimakaiadasi, bikatumataidasi e bikalituli makwaina da wotetilasi. 12 Mitaga tuta tuta mina Yuda matausina isisuaisi deli kada tilaulasi imaimaisi ilivalaisi avaka si nanamsa baisa yakidasi. 13 E asaiki ulo tomota puluta, kaiyala, deli silamata, e kaiyawa kwaitala kwaitala itolisi osi kabototu odabala kali, ambaisa igau gala kala vigimkovila.

14 Mitaga agisi matausina tomota sitana ininayuwasi, e aluki matausina tokugwa e deli tokwaraiwaga, “Gala bukukokolasi baisa kada tilaulasi mitaga kululuwaisi Guyau matauna saina toveka deli saina kabokokola, e bukukwabiliasi paila semia, litumia, mi kukova deli mi valu.” 15 E kada tilaulasi ilagaisi mwada bogwa leitabanaisi avaka eikeiwalasi paila yakidasi, e ivitusaisi Yaubada bogwa eikatusuwoli si nanamsa. Oluvi komwaidodasi takeiitavausi e takaliivauwaisi kali.

16 E leitavitouulasi tuta makwaina, budotala ulo tomota iwotetilasi e buduyuwelaga itotusi toyausa, isikomasi tabodala uwosi paila kabilia deli iiyosisi si kaiyala, si vayoula deli si silamata. E kama tokugwasi itugwalaisi tomwaidosi kidamwa bidagaisi tomota matausina 17 e ikikaliivauwaisi kali. Ilagoli matausina eikokeulasi youdulela kali, iuwotetilasi metoya kwayatala wala yumasi e kweyayuwelaga yumasi iiyosisi kabilia guguwala, 18 deli matausina availa availa ikikaliaisi, mabudona itasagaisi si kema okuvalisi. E matauna biyuvi tauya paila yuvidou isikailigu kamataiyu. 19 E aluki tomota, tokwaraiwaga, deli tokugwa, kawagu, “Wotetila makwaina saina miloutala eikotitaili eilau, e saina kwevakaveka sasa metoya taitala bilokaia taiyuwela odabala kali. 20 Mapaila avai tuta bukulagaisi butula tauya biyuvidou, bukumaisi bitagugulasi. E da Yaubadasi matauna bikabilia paila yakidasi.” 21 E yam kwaitala kwaitala ikikivi visiga bila wala avai tuta biyoulasi utuyam wa bogi, e budotala yakidasi iwotetilasi wa kali e buduyuwelaga itotusi iyuuyausasi deli si kaiyala.

22 Olumoulela tuta makwaina aluki tokwaraiwogala paisewa kidamwa matausina deli goli komwaidosi kasi topilasi ibodi bisisuaisi olumoulela Yerusalem wa bogi kidamwa bitayausaisi valu wa bogi deli bitawotetilasi wa yam. 23 Ilagoli yeigu gala wala akakatulova bugibogi, e makawala goli segwaia, deli ulo towotetila e deli agu toyamata. Deli komwaidodasi tayayosasi da guguwasi paila kabilia oyumadaisi.

Tonamakava kasi lamadada

5

1 E kwaitala tuta bidubadu tomota tauwau deli vivila, matausina ivitouulasi ikavilavilasi paila si kaisisu baisa sesia wala mina Yudia. 2 Mimilisi ilivalasi kawasi, “Yakamaisi saina bidubadu litumaiasi, e magimasi tuvaila kaula paila bikamovaimasi deli litumaiasi.”

3 Mimilisi ilivalasi kawasi, “Yakamaisi bogwa lakakasalaisi ma balekusi, ma bagulasi bigulela waini, deli ma bwalasi paila bitakuni kamasi taga biyatai ma kaukwedasi, e igau avai tuta wala bakatayumalaisi.”

4 E mimilisi tuvaila ilivalasi kawasi, “Yakamaisi kausiwasisi wala mani paila ma pokalasi, e ma balekusiga deli ma bagulasi bigulela waini kamipukwaisi kama wasisi. 5 Mitaga yakamaisi deli semaiasi mina Yudia, buyaimasi kwaitala wala. E litusia deli litumaiasi makawala wala kadai? Mitaga yakamaisi litumaiasi mwada bakakasalaisi bivigakaisi ula. E mimilisi litumaiasi vivila bogwa lakagimolaisi eiuvigakaisi ula. Mapaila yakamaisi gala wala ammakawala bakavigakaisi, paila ma balekusi, deli ma bagulasi bigulela waini bogwa lakakasalaisi baisa ituwoli tomota.”

6 Avai tuta anakaigali si kavilavila yeigu saina agibuluwa 7 e ananamsa bakiduwosisii mwau makwaina. E adou tokugwa deli tokwaraiwaga imaisi akamitilaki, kawagu, “Yokomi lokulamidadaisi wala semia!”

E adou komwaidona tomota imaisi gulitinidesi mwada bakakiduwosisiaisi mwau makwaina * 8 e aluki matausina kawagu, “Ka, sedaiasi matausina leigimlokaisi titoulesi paila mani baisa tomitawasi, e yakidasi tuta baisa bogwa leitapapeulasi tammipuvauwaisi sedaiasi metoya baisa tomitawasi. E yokomi tuta baisa kummnabaisi wala semia tatoumi mwada bigimolaisi titoulesi baisa yokomi, mitaga yokomi wala mina Yudia!” E tokugwa gala wala ivitakaulasi, luvilova kutukwatu paila gala avai biga ibodi bilivalaisi.

9 Oluvi akaibiga kawagu, “Avaka lokuuvagaisi sulawokuva wala! Ibodi bukukukolaisi Yaubada e bukuvagaisi avaka kala duwosisia. Deli taga kuyomitulaisi kasi yousokana kada tilaulasi matausina gala mina Yudia mwada biyosokanaidasi. 10 Yeigu, sagwa deli goli matausina ulo towotetila katugwalaisi wala tomota biusiwasisi mani deli kaula metoya baisa yakamaisi. Tauwau, bitaligaimwaisi kaiyelula wasi. 11 Kulumwelavaisi komwaidona kasi wasi tomota ouwomi - mani, kaina kaula, kaina waini, kaina bulamila olibe. E tuta baisa wala bukukwaimalaisi tomota si baleku, si bagula bigulesi waini deli umilela olibe, deli goli si bwala!”

12 E tokugwa matausina ivitakaulasi kawasi, “Avaka m biga bogwa bakavagaisi makawala. Yakamaisi bakakaimalaisi bakasakaisi si guguwa, deli gala bakakauwaisi avai vavagi metoya baisa matausina paila mapula kasi wasi.”

Yeigu adou tolula imaisi e akaraiwogi matausina tokugwa bikatotilasi omitasi matausina paila biluluwaisi si biga katotila makwaina tuta matutona leivagaisi. 13 Oluvi ataliku duriduri makwaina lasikoma e akatusisapi, e aluki kawagu, “Ka, Yaubada bikatusisapi availa yokomi gala bivagi makwaina mi biga katotila.” Tuvaila aluki kawagu, “Yaubada bikau mi bwala deli mi guguwa komwaidona e bukusimakavasi goli bukusisuaisi.”

Mapaila availa availa matausina olopola gugula makwaina ikaibigasi, “Emeni!” e iyakawolaisi Guyau. E tokugwa ivagaisi makawala si biga katotila.

Niemaia la kombwaila

14 Lavitouula karaiwaga metoya kwailuwoyuwela kala taitu Atasakisa eiguguyau e leima lagaila iboda kwailuwotolu kweyuwela kala taitu. E olopola komwaidona makwaisina kweluwotala kwaiyu taitu lakaraiwogi viloumwaidona Yuda, yeigu deli goli veyagwa gala wala kakomasi kaula makwaina mwada yeigu tokaraiwaga ibodi bakoma. 15 E komwaidosiga matausina eikaraiwagabogwasi iyomwauwaisi wala tomota, deli ikikaraiwogaisi bisisakaisi kweluwovasi siliba yam kwaitala kwaitala paila kʹasi deli kasi waini. E tuvaila matausina si towotetila ilamidadaisi wala tomota. Mitaga yeigu ulo bubunela ituwoli sainela, paila uula atemmali Yaubada. 16 E atugwalaigu tomwaidogu paila wala bakaliaivau kalila valu deli gala wala avai vavagi ikikau nanogu paila mapula ulo paisewa. E tuvaila komwaidosi ulo towotetila ipilasaigusi kakaliivauwaisi kalila valu. 17 E yam yam lauvakoma tomota ogu kubudoga kasi bawa lakatutala tailuwolima matausina mina Yudia deli kasi tokugwa. E ituwoliga lauvakoma komwaidosi tomota matausina leimakaiagusi metoya boda ituwoli mabudosina otalimasi. 18 E yam kwaitala kwaitala kama gwabasi lakakamkomasi natana bulumakau nalima natana sipi nammatabwaila, deli saina bidugaga rekorekwa. E avai tuta bibudoki yam kwailuwotala, e wa yam makwaisina yeigu asisaiki wainivau wala imomomsi. Mitaga bogwa lanikoli ammakawala tomota kasi mwau, mapaila gala wala akapuloki baisa matausina paila agu mapu yeigu tokaraiwaga.

19 Mwa Yaubada, anigadaim kululuwaigu, e kuvigaki agu luluwai bikanuvagasi paila avaka bogwa lavagi paila mabudona tomota.

Ikikeiwalaisi Niemaia mwada bikatumataisi

6

1 Sanibalata, Tobia, Gesem, deli goli komwaidosi kama tilaulasi inakaigalaisi bogwa lakavinakwaisi kaliai kalila valu e gala wala katupotala sasa isisu, mesinaku wala kalapisila tabodala gala kavitomiliwolaisi. 2 Mapaila Sanibalata sola Gesem iwitalaisi agu kwaikivi, mwada bakabodasi kwaitala valu oitayatilela Ono. Baisa isinapwaigusi wala mwada balokaia e bikatumataigusi. 3 E yeigu awitali touwata ilosi ikatulokaisi matausina ulo biga kawagu, “Yeigu laiyokaim paisewa kwaiveka lapupaisewa, e gala gagabila bawa. Mapaila yeigu gala wala atagwala baligaim paisewa e bayomadiga ulo tuta paila wala bawokaiami agisaimi.”

4 E matausina isivavasisi witala biga mabigasina wala baisa yeigu, e yeigu asivavasi katuloka biga mabigasina wala.

5 Oluvi Sanibalata iwitali taitala la touwata imai yatala leta miyana ivigaki yalimala, mitaga leta miyana gala itutu avaka kibila yamala. 6 E baisa makawala eigini. “Gesem eilukwaigu mwada kwaitala bigiwakeda eititavina oluwalaisi mabudosina tomota otalidasi mwada yoku deli mina Yudia lokukukwaiwalasi mwada bukubisimwalasi kabilia, e baisa uula lokukwaliivauwaisi kalila mi valu. Tuvaila eilukwaigu mwada yoku lokuninanamsa mwada bukuguyau, 7 deli bogwa lokunagi taivila tovitoubobuta paila bikamitulaimsi olopola Yerusalem mwada yoku guyoula Yuda. E da guyausi bogwa eimati binakaigali vavagi makwaina, mapaila ulo nanamsa adoki, iboda wala yoku deli yeigu bitaboda e bitabigitoni vavagi makwaina.”

8 Yeigu awitali mapula kawagu, “Avaka lokulivali gala wala kwaitala mokwita. Komwaidona wala kubigiutu titoulem.”

9 Komwaidosi matausina ivigikonaisi mwada bivitukukolaimasi bakasimwaisi paisewa. E yeigu anigada kawagu, “Mwa Yaubada, anigadaim tuta baisa kukwatupewolaigu!”

10 E tuta matutona wala yeigu alokaia Semaia, matauna Delaia latula e Meetabeli tabula, matauna gala gagabila bisilavi la bwala. Matauna ilukwaigu kawala, “Kadataiyu wala bitala tasipepuni wa Bwala Kwebumaboma matabudona Bomikikila, e komwaidona yoyula Bwala Kwebumaboma bitakakoya wala biwokuva. Ka, matausina bimaisi paila bikatumataimsi. E matausina bimaisi wa bogi paila bikatumataimsi.”

11 Mitaga aluki kawagu, “Mwa, yeigu gala isusukwaigu keda makadana, kudoki basakaula bala asipepuni. Ki, kudoki bakoli ulo momova paila bala asipepuni wa Bwala Kwebumaboma ke? Gala ibodaigu bavagi makawala.”

12 Avai tuta aninamsi la bigatona, e italapula nanogu Yaubada gala wala iluki Semaia makawala, mitaga baisa Tobia sola Sanibalata ikabikaisi yamala veiguwa mwada bisinapwaigu. 13 Matausina imapwaisi matauna veiguwa mwada bivitukukolaigu e bivakapusiaigu okedala mitugaga, e baisa wala bimweyeya biyogagaisi bulogagu deli goli biyomsilaigusi.

14 E anigada baisa Yaubada kawagu, “Mwa Yaubada, kululuwai avaka Tobia sola Sanibalata leivigakaigusi e kumipuki matausina. E tuvaila kululuwai minawenʹo vivila Nodia deli goli komwaidosi tovitoubobuta sasopa matausina leivigikonaisi mwada bivitukukolaigusi.”

Isebodaisi kalila valu

15 Kweluwolima kwaiyu yam ibudoki kasaibodaisi kalila valu. Lakavinakwaisi kali tubukonela Eluluh oyamla kweluwoyu kwailimala. 16 E avai tuta kama tilaulasi mabudosina boda otalimasi inakaigalaisi bulogala kali lakasaibodaisi, matausina ikiuta ninasi. Paila komwaidosi inikolaisi paisewa makwaina bogwa leiwokuva metoya Yaubada ola pilasi.

17 E olopola tuta makwaina mina Yudia kasi tokugwa ititowaisi baisa Tobia ititomaisi baisa tokugwala Yudia. 18 E bidubadu tomota olopola Yuda ikoubabasi wala ilokaiasi Tobia, paila uula yawala guma Yudia, yagala Sekanaia matauna Arai latula. E tuvaila, paila uula Yeowanani matauna Tobia latula ivaiya natana latula Mesulam, matauna Berekia latula. 19 E yeigu taigalela wala tomota bililivalasi avaka avaka Tobia leiuvigibau, e avaka balivali matausina bikikauwaisi biga bilauwaisi isisalaisi baisa Tobia. Mapaila itotu wala witala leta immakaiagu ivigikoni mwada bivitukukolaigu.

7

1 Baisa tuta bogwa leivinakwaisi kaliai kalila valu, deli eivitomiliwolaisi komwaidona kalapisila tabodasi, e inagaisi si paisewa boda mabudosina, Bwala Kwebumaboma kala toyamata, mabudona tousiwosi tobumaboma, deli mabudona mina Libai. 2 E yeigu anagi taiyu tauwau paila bikaraiwogaisi viloumwaidona Yerusalem. taitala matauna bodagu yagala Anani, e taiyuwela Ananaia, matauna tokabilia si kumatoula. Ananaia isim kala dubumi, deli itemmali Yaubada e gala taitala bipati matauna. 3 E yeigu aluki matausina gala biulaimwaisi kalapisilela Yerusalem kaukwau, tatoula wala bipela kalasia biulaimwaisi, e igau wala kalasia eitotu bikatubodaisi deli bikatukikitaisi makaduyosina, e oluviga toyamata bilosi ivaiwasisi tutala kalasia bisalili. Yeigu tuvaila aluki matausina binagaisi toyausa metoya oluwalaisi tomota matausina tosisula Yerusalem e binagaisi mimilisi bisibodaisi kaboyausa kwaitala kwaitala deli mimilisi biuvakawalisi wala opapala si bwala titoulesi.

Yagasi matausina eikaimilavausi metoya okatupipi

4 Yerusalem valu vilouveka, mitaga ivigaki makawala viloububagewa wala, deli gala ibawa bwala leikaliaisi. 5 E Yaubada iviyelu nanogu bakoguguli tomota deli kasi tokugwa deli goli tokwaraiwaga e baviyeluvau liliusi. E abani giniginila liliusi matausina tomaibogwa metoya okatupipi, e kasi liliu labani baisa makawala.

6 Bidubadu matausina eisisuaisi okatupipi isilavaisi Babilonia e ikaimilavausi Yerusalem deli Yuda, taitala taitala matausina ikaimilavau wala ila ola valu tatoula. E ola tuta guyau Nebukadinesa matauna ilau veisia Babilonia. Matausina isisuaisi wala okatupipi leima lagaila. 7 E kasi tokugwa yagasi Serubabela, Yosuwa, Niemaia, Asaraia, Raamia, Naamani, Modekai, Bilisani, Misipereti, Bigivai, Neum, deli Baanai.

8-25 Baisa yagasi Isireli dalesi dilatala dilatala deli kasi bawa tomota metoya dala dilatala dilatala matausina eikaimilavausi metoya okatupipi.

Parosi - 2,172

Sepatia - 372

Arai - 652

Peati Mowabi matauna (tabula Yesuwa sola Yoabi) - 2,818

Elam - 1,254

Satu - 845

Sakai - 760

Binui - 648

Bebai - 628

Asagadi - 2,322

Adonikam - 667

Bivigai - 2,067

Adini - 655

Ateri (igiyuwela Esekaia) - 98

Asum - 328

Besai - 324

Aripi - 112

Gibioni - 95

26-38 E tuvaila mabudona tomota eikaimilavausi oviloutabusi mavilousina.

Bedeliem deli Netopa - 188

Anatoti - 128

Beta Asimaveta - 42

Kiriati Yearim, Kepira, Biaroti - 743

Rama deli Geba - 621

Mikimasi - 122

Beteli deli Ai - 123

Vilouyuwela Nebo - 52

Vilouyuwela Elam - 1,254

Arim - 320

Yeriko - 345

Lodi, Adida, deli Ono - 721

Senaa - 3,930

39-42 Baisa tolula tubusia yagasi matausina eikaimilavausi metoya okatupipi.

Yedaia (matauna Yesuwa tabula) - 973

Imera - 1,052

Pasuru - 1,247

Arim - 1,017

43-45 Mina Libai dalesi matausina eikaimilavausi metoya okatupipi.

Yesuwa deli Kadimieli (matausina Odavia tubula) - 74

Bwala Kwebumaboma towaisi gita matausina (Asapi tubula) - 148

Bwala Kwebumaboma kala toyamata matausina (tubusia, Salum, Ateri, Talimoni, Akubi, Atita, deli Sobai) - 138

46-56 Dala madalasina kala tokwaliai Bwala Kwebumaboma matausina eikaimilavausi metoya okatupipi.

Siya, Asupa, Tabaoti,

Kerosi, Sia, Padoni,

Lebana, Agaba, Salimai,

Anana, Gideli, Gari,

Reaya, Resini, Nekoda,

Gasam, Usisa, Pasea,

Besai, Meunim, Nepusesim,

Bakibuki, Akupa, Arura,

Basiliti, Meida, Arisa,

Bakosi, Sisera, Temai,

Nesia, deli Atipa.

57-59 Dala madalasina Solomoni la towotetila matausina eikaimilavausi metoya okatupipi.

Sotai, Sopereti, Perida,

Yaala, Dakoni, Gideli,

Sepatia, Atili, Pokereti Asebaim, deli Amona.

60 E kasi bawa tubusia tokwaliai Bwala Kwebumaboma deli Solomoni la towotetila matausina eikaimilavausi metoya okatupipi - 392.

61-62 E madalasina Delaia, Tobia, deli Nekoda dalesi kasi bawa - 642. Matausina eikaimilavausi metoya valu mavilousina, Teli Mela, Teli Arisa, Kerubi, Adoni, deli Ima, mitaga matausina gala inikolaisi mokwita kaina dalesi mina Isireli kaina gala.

63-64 E tuvaila matausina dalesi tolula, Obaia, Akosi, deli Basilai gala ibanaisi giniginila liliusi paila bikamokwitaisi ammatausina tubusia. (Basilai tabula matauna ivaiya natana vivila metoya odalela Basilai guma Giliadi, e matauna ikaimapu yawala dalela.) E inainevisi gala ibanaisi ammatausina tubusia mokwita, mapaila gala ikamokwitaisi matausina dalesi tolula. 65 Mapaila tokaraiwogala Yudia iluki matausina gala ibodi bikamsi kaula makwaisina leisemakavaisi baisa Yaubada tatoula wala bibanaisi taitala tolula matauna ibodi biwotitali makwaisina Urim deli Tumim. *

66-69 Kasi bawa komwaidona matausina eikaimilavausi metoya okatupipi makawala - 42,360

Si ula tauwau deli vivila - 7,337

Tomwasawesi kaigilagela tauwau deli vivila - 245

Wosa - 736

Miuli - 245

Kameli - 435

Ase - 6,720.

70-72 Bidubadu matausina itugwalaisi si veiguwa paila bipilasaisi mapula youdulela Bwala Kwebumaboma kala kaliaivau.

Tokaraiwaga la pilasi -

goula kala vakaila tala beyawa (8 kg)

kailuwolima kailuyala paka

lakatulima yaluwotolu tolula kasi kwama

Tommoyesi dala dilatala dilatala si pilasi -

goula kala vakaila luwotolu vasi peta (168 kg)

siliba kala vakaila makawala gulotala taitu uvalima isividoga (1,250 kg)

Kesala tomota si pilasi -

goula kala vakaila luwotolu vasi peta (168 kg)

siliba kala vakaila luwoyu lima yuwa peta (140 kg)

yaluwolima yaluwotala yalima yayu tolula kasi kwama.

73 E tolula, mina Libai, Bwala Kwebumaboma kala toyamata, tomwasawesi kaigilagela, deli tomotamakava wala, Bwala Kwebumaboma kala topaisewa - komwaidosi wala mina Isireli - imilivalusi olopola mavilousina valu oviluwela Yuda. *

8

Esira ikalau Karaiwaga baisa tomota

1 Wa tubukona nalima nayuwela, mina Isireli komwaidosi eikeiitavausi osi valu. E tubukona minana kala yam ikugwa, tomota komwaidosi isigugulasi mapilana Yerusalem obikubaku, katitaikina Kalapisila Sopi. Ilukwaisi Esira, matauna tolula deli toninitalapula paila Karaiwaga makwaina Yaubada bogwa eisaiki mina Isireli metoya baisa Mosese, kidamwa bikau bukila Karaiwagai bimai. 2 E Esira imai mapilana ambaisa tomota komwaidosi eisigugulasi, tauwau, vivila deli availa availa litusia itapuloki ninasi. 3 E baisa obikubaku katitaikina kalapisila makwaina Esira ikalau Karaiwaga baisa tomota, ivitouula kaukwau e ila ilalavi, e komwaidosi wala iligalegasi kwaimanum.

4 E Esira itotu odabala kubudoga baisa eikaliaiisi paila sigugula makwaina. E tauwau matausina itodadelisi metoya ola kakata yagasi Matitia, Sema, Anaia, Uraia, Ilikaia, e Maaseya. E matausina piliyuwela eitotusi ola kikiwama yagasi Pedaia, Misaeli, Malikia, Asum, Asabadana, Sekaraia, e Mesulam.

5 Tutala Esira bogwa eitotu odabala kubudoga ikululuki tomota, e komwaidosi wala itobu mitasi baisa matauna. Avai tuta iulaim buki mapilana, komwaidosi wala itomalaulasi. 6 E Esira ikaibiga, “Kala yakaula Guyau, matauna Yaubada saina Tovakaigaga!”

Komwaidosi ikoulailasi yumasi e ikaibigasi kawasi, “Emeni! Emeni!” E itapopula kwaitutusi ikavaginasi deli migisi opwaipwaia.

7 Oluvi itomalaulasi itolisi wala okabasi, e mimilisi mina Libai itanekwaisi Karaiwaga baisa matausina. E matausina yagasi Yesuwa, Bani, Serebia, Yamini, Akubi, Sabetai, Odia, Maaseya, Kelita, Asaraia, Yosabada, Anana e Pelaia. 8 Matausina ilivalaisi kala kivila deli ikatumikaisij Yaubada la Karaiwaga kidamwa tomota gagabila bikatetasi makwaina.

9 Avai tuta tomota inakaigalaisi avaka ikwani Karaiwaga, saina immayuyu ninasi e mapaila ikawotasi ivalamsi. Mapaila Niemaia matauna tokwaraiwaga e Esira matauna tolula deli toninitalapula paila Karaiwaga, e deli matausina mina Libai, availa eikatumikaisi Karaiwaga, ilukwaisi tomota komwaidona, “Yam makwaina yam kwebumaboma baisa Guyau mi Yaubada, e mapaila yokomi gala wala ibodi bukukwavinavinasi kaina bukuvalamsi. 10 Baisa tuta kulosi omi kaukweda e kuvagaisi kwaitala paka. Kukwatupataisi kʹami deli kami waini baisa matausina gala iyosisi avaka bibodi paila bikamsi. Ka, lagaila goli yam kwebumaboma baisa da Guyausi, mapaila gala ibodi bukuninamwausi. Mwasawa makwaina Guyau bisakaimi bivigakaimi bukupeulasi.”

11 Mina Libai ititavinasi ikatuminumwaisi tomota, deli ilulukwaisi matausina gala bininamwausi, paila yam makwaina yam kwebumaboma. 12 Mapaila komwaidona tomota ilosi osi kaukweda ikamsi imomsi deli si mwasawa, e ikatupataisi kʹasi baisa sesia, paila bogwa eikatetasi avaka eikalawaisi baisa matausina.

Buliyoyova Pakala

13 E kwaiyuwela yam, matausina tokugwala kaiyawa, deli goli tolula e mina Libai ilokaiasi Esira paila bitakutusi kala vituloki makwaina Karaiwaga. 14 E ibanaisi kidamwa Karaiwaga makwaina, avaka Guyau leisaiki metoya baisa Mosese, ikaraiwogi mina Isireli kidamwa bisisuaisi olumoulela buliyoyova okala tuta Buliyoyova Pakala.k 15 Mapaila iwitalaisi mimilisi tomota bilosi viloumwaidona Yerusalem deli goli ituwoli vilouvakaveka deli viloukikekita, kidamwa bilukwaisi tomota, kawasi, “Kulosi wa koya e kukwauwaisi sisisi makaisina kai yagasi yayu, olibe, gumgwam, pulopola, deli mimilisi ituwoli kai e kukwaliaiisi buliyoyova, makawala avaka isim kala ginigini oKaraiwaga.”*

16 Mapaila tomota ikauwaisi masisisina e ikaliaiisi buliyoyova odabala si bwala mabuligana walakaiwa, kaina opapala si bwala, kaina wa Bwala Kwebumaboma obikubaku, e deli obikubaku makwaisina katitaikinela kalapisila makaduyosina Kalapisila Sopi deli Kalapisila Epereim. 17 Komwaidona tomota, availa availa bogwa eikeiitasi metoya okatupipi, ikaliaiisi buliyoyova e isisuaisi olumoulela. E baisa kabovitouula tuta eivagaisi makawala, igau ola yam Yosuwa matauna Nuni latula e lagaila. E komwaidona tomota isamwaisi deli si mwasawa. 18 Metoya okala vitouula yamla paka ila okala vigimkovila, matausina ikalawaisi katupotala Yaubada la Karaiwaga paila yam kwaitala kwaitala. Ipakapakasi ibodi kwailima kwaiyu yam, e kwailimaga kwaitolula yam ivagaisi pakala katuboda, makawala ikamituli olumoulela Karaiwaga.

9

Tomota ikamitulaisi si mitugaga

1-2 Tubukona minana olumoulela kala yam kweluwoyu kwaivasi mina Isireli isigugulasi paila biposumasi kabutuvitusila si ninamwau paila si mitugaga. Wa tuta matutona bogwa isibemsil metoya komwaidosi tomota matausina gala mina Isireli. Isailisi pwaipwaia odubasi deli isikamsi si saigala paila kabutuvitusila si ninamwau. E oluvi itokaiasi ivitouulasi ikamitulaisi komwaidona si mitugaga matausina deli tubusia bogwa leivagaisi. 3 Kaukwau kala tuta komwaidona ikalawasi Guyau si Yaubada la Karaiwaga baisa matausina, e oluvi isaitaulasi bila ikoyavi ikamitulaisi si mitugaga deli itapwarorusi baisa Guyau si Yaubada.

4 E isisu kwaitala kubudoga paila mina Libai, e odabala itotusi Yesuwa, Bani, Kadimieli, Sebanaia, Buni, Serebia, Bani deli Kenani. Matausina ininigadasi baisa Guyau si Yaubada.

5 E mimilisi mina Libai iulaimwaisi tapwaroru, e matausina yagasi Yesuwa, Kadimieli, Bani, Asabineia, Serebia, Odia, Sebanaia deli Petaia. Ikaibigasi,

“Kutokaiasi bitayakawolaisi Guyau da Yaubadasi.

Taiyakawolaisi matauna tuta gala biwokuva, gala biwokuva.

Komwaidodasi bitayakawolaisi matauna Guyau Toguyugwayu,

ilagoli gala kwaitala yakaula metoya baisa tomota bibudoki matauna kala yakaula.

Nigada paila mitugaga kala ligaiwa

6 E oluvi mina Isireli inigadasi nigada makwaina, kawasi,

“Mwa Guyau! Yoku kammwaleta Guyau.

Kububuli labuma deli utuyam walakaiwa.

Yoku kububuli pwaipwaia deli bolita, deli goli avaka avaka leisisuaisi olumoulesi,

e komwaidona goli yoku kusaiki si momova.

Komwaidosi topapeula wa labuma ikululusi e itapwarorusi baisa yoku.

7 Guyau Yaubada, yoku lokunagi Eberam,

e kuvakadi matauna bisilavi valu Ura mapilana Babilonia,

e yoku kudouvili yagala kudoki Eberaam.*

8 Lokubani matauna gala avai tuta bikoulovaim,

mapaila kukwabutu deli matauna.

Kukwatotila bukusaiki matauna mina Kenani si kwabila,

mina Itai deli mina Amora si kwabila,

mina Peresi, mina Yebusi deli mina Gigasa si kwabila.

E kwabila makubilasina tubula igau bibudaisi si valu.

Yoku gala avai tuta bukuyogagi m biga katotila,

paila uula m biga saina madagi.*

9 “Yoku kugisibogwi kasi mmayuyu tubumaiasi mapilana Itipita.

Einigadasi paila pilasi mapilana Bolita Pilabweyani,

e yoku bogwa kulagi si nigada.*

10 Kuvagi kabutuvatusi saina kaboyowalula baisa guyoula Itipita,

baisa la tosikwawa, deli goli tomotala la valu,

paila yoku kunikolibogwi ammakawala eilamidadaisi m tomota.

E bulogam ikaligiaki tuta matutona makawala goli tuta baisa.*

11 Yoku kuvigaki imila keda oluwalela bolita paila m tomota,

e oluwalela kukugwai matausina makawala oitayatila wala.

Matausina eibokavilaisi m tomota ikanopulasi obolita,

makawala dakuna bisisalili obolita saina ikikaipolu. *

12 Tutala yam kuvakadi matausina metoya kaitala lowa,

e tutala bogi kusimitali si keda metoya kovatala kova. *

13 Wa Koya Sinai, yoku kubusi metoya wa labuma,

e kubigitoni m tomota.

Deli kusaiki matausina karaiwaga bwaina deli vituloki ibudoki si kaisisu.*

14 Yoku kuvituloki matausina kidamwa bikabomaisi m yam Sabate.

e metoya om touwata Mosese, kusaiki matausina m kwaraiwaga.

15 “Avai tuta bogwa eikamolusi kusaiki kʹasi metoya wa labuma,

deli sopi metoya odakuna avai tuta eikadakasi.

Bogwa kuluki matausina biyoulisi kwabila,

makubilasina bogwa lokukwatotila bukusaiki matausina. *

16 Mitaga tubumaiasi ikaiveka ninasi deli ikasai dubasi,

e ipakaisi kala kabikaula m kwaraiwaga makwaisina. *

17 Ipakaisi bikabikaulasi, e ilumwelavaisi vavagi komwaidona bogwa lokuvagi.

Ilumwelavaisi kabutuvatusi bogwa kusunupuloi.

Ninasi ikaiveka e inagaisi taitala tokugwa

bikaimilivau matausina okatupipi baisa Itipita.

Mitaga yoku Yaubada tuta tuta kuligaiwa mitugaga.

Tomitakwai deli toyebwaili yoku, m gibuluwa iyobali.

M nokapisi isiniveka, e gala kusilavi matausina. *

18 Ibubulaisi natana tokolu kala bububula makawala bulumakau namwala,

deli ikaibigasi kidamwa minana yaubada ikugwai metoya wa Itipita!

Wo Guyau! Ammakala vakaila eikaluwouwaimsi! *

19 Mitaga gala kusilavi matausina oviloupakala,

paila m kwapisila saina kwaiveka.

Yoku gala kukiyumali lowalowa kaina kova,

makwaisina eisimitalaisi si keda wa yam deli wa bogi. *

20 Metoya om mitakwai lokuluki matausina avaka ibodi bivagaisi.

Lokuvakoma matausina wa mana deli lokusaiki sopi eimomsi.

21 Metoya olumoulela kweluwovasi taitu oviloupakala

bogwa lokusaiki avaka eibodi si loula.

Kasi kakapula gala wala idadaimisi,

e kaikesi gala ikapwali deli gala immayuyu.

22 “Kutugwali matausina iyoulisi boda ituwoli ituwoli deli kabokwaraiwaga ituwoli ituwoli,

si kwabila makubilasina eitobu deli kasi kaligei titoulesi.

Iyoulisi wala kubilela Esiboni, ambaisa Siyoni la kabokwaraiwaga,

deli goli kubilela Basani, ambaisa guyau Ogi eiguyoi. *

23 Bogwa lokusaiki matausina saina bidugaga litusia, makawala utuyam wa labuma kala bawa,

e bogwa kutagwala biyoulisi e bisisuaisi kwabila makubilasina,

makawala bogwa lokukwatotila baisa tubusia bukusaiki matausina. *

24 E bogwa eitomgwagasi odubasi mina Kenani,

e yoku lokukwalisau matausina tomota leisisuaisi valu makwaisina.

Bogwa lokukwaraiwogi m tomota bivagaisi avaka ninasi biuvagaisi

baisa gweguyala toyo tomotala Kenani. *

25 E m tomota iyoulisi makwaisina valu isim kasi kali paila kabilia,

e iyoulisi si baleku bilukumalala, si bwala eikasewoki avai guguwa avai guguwa,

kasi utuwotu bogwa leikelibogwisi osi bwala,

e makaisina olibe deli isim kaiuwasi e deli goli waini bigulesi.

Ikamkwamsi avaka wala magisi eikikaitubwasi,

e deli saina imwasawasi paila vavagi komwaidona saina bwaina avaka avaka bogwa lokusaiki. *

26 “Mitaga m tomota ipakaimsi deli ikoulovaimsi.

Itotubulokaisi m Kwaraiwaga.

Ikatumataisi tovitoubobuta matausina eikatululutaisi matausina,

e ilukwaisi bisivilavausi baisa yoku.

Ikaluwouwaimsi tuta tuta, *

27 mapaila kutugwali kasi tilaula bivayoulisi deli bikaraiwogaisi matausina.

Metoya okasi mwau idousi baisa yoku paila pilasi,

e kumapu matausina si dou metoya wa labuma.

Metoya om nokapisi kwevakaigaga kuwitali kasi tokwaraiwaga

e ikolaisi matausina metoya baisa kasi tilaula.

28 Avai tuta valu ivakotavau, e matausina imitugagasi tuvaila,

e tuvaila kutugwali kasi tilaula bivayoulisi matausina.

Taga avai tuta matausina isivilasi e inigadaimsi paila bukukoli matausina,

e om kwabosisu wa labuma lokulagi, e tuta tuta

kukoli matausina metoya om nokapisi kwaiveka.

29 Bogwa lokukwatululuti matausina mwada bikabikuwolaisi m vituloki,

taga ninasi ikaiveka, e matausina ipakaisi m kwaraiwaga,

ilagoli kidikedala m Kwaraiwaga baisa kedala momova.

Ipakaisi bikabikaulasi paila ninasi ikatukikitaisi deli ikasai. *

30 Taitu taitu kukwatululuti wala deli m peuloki.

Lokuviyelu ninasi m tovitoubobuta paila bilivalasi,

taga m tomota ituli taigasi.

Mapaila kutugwali ituwoli valu bikalisauwaisi matausina, *

31 E ka, gala kusilavi kaina kukwatudoum matausina,

paila wala m nokapisi saina kwevakaigaga.

Yoku goli Yaubada tomitakwai deli tonokapisi sainela.

32 “E Yaubada, ma Yaubadasi yoku, saina tovakaigaga yoku.

Saina kabokokola deli saina topeuligaga yoku.

Lokukwatotila om kwabutu, e saina kukimidagi.

Ka, metoya tuta matutona guyousi mina Asiria ilamidadaimasi,

e leima goli tuta baisa, bogwa lakabodasi mmayuyu saina kwaiveka.

Ma gweguyasi, kama tokugwasi, ma tolulasi, e deli ma tovitoubobutasi,

e tubumaiasi, deli komwaidomasi ma tomotasi eibodasi mmayuyu.

Bukululuwai ammakala kala kwaiveka lakabodasi mmayuyu. *

33 Bogwa lokuvagi duwosisia, paila bogwa lokumipukwaimasi.

Ilagoli yakamaisi lakamitugagasi mitaga yoku saina tokimadagi.

34 Tubumaiasi, ma gweguyasi, kama tokugwasi, deli ma tolulasi

gala ivagaisi makawala m Kwaraiwaga.

Gala ilagaisi m kwaraiwaga deli m kwatuloluta.

35 Metoya om kwabwaila, gweguya ikaraiwogaisi m tomota

tuta makwaina leisisuaisi olumoulela makwaina valu kubilaveka deli kubilumalala lokusaiki matausina.

Mitaga matausina ipakaisi bisivilasi metoya osi mitugaga e ipakaisi biwotitalaimsi.

36 E mauula tuta baisa, yakamaisi ula wala olumoulela valu makwaina lokusakaimasi

makubilana kubilumalala lakabubanaisi kamasi.

37 Ka, tuta baisa komwaidona kabinaila makubilasina ilokaia wala gweguya,

matausina lokusaili odabamasi, paila uula bogwa lakamitugagasi.

Iuvagaisi avaka wala ninasi baisa yakamaisi deli ma bulutuvalusi,

e yakamaisi goli kasisuaisi olumoulela kabommayuyu sainela!”

Tomota iginisi yagasi bikibuboti si tagwala baisa Karaiwaga

38 Uula wala komwaidona avaka eikikaloubusisi, e ka, baisa tuta yakidasi mina Isireli taginisi kwaitala tagwala kwaipeula pweipula, e kada tokugwasi, mina Libai, deli goli da tolulasi isailisi kibila yumasi baisa miyana.

10

1 Niemaia matauna Akalia latula, e tokaraiwogala viloumwaidona Yudia iginibogwa wala yagala, e otuboulola Sedekaia leigini yagala. E oluvi mabudona tomota leiginisi yagasi.

2-8  Tolula.

Seraia, Asaraia, Yeremaia,

Pasuru, Amaria, Malikia,

Atusi, Sebania, Maluku,

Arim, Meremoti, Obedaia,

Daniela, Ginetoni, Baruki,

Mesulam, Abia, Miamini,

Maasia, Biligai, deli Semaia.

9-13  Mina Libai.

Yesuwa matauna Asania latula,

Binui matauna dalela Enadada,

Kadimieli, Sebania, Odia,

Kelita, Pelaia, Anana,

Maika, Reyobi, Asabia,

Sakura, Serebia, Sebania,

Odia, Bani, deli Beninu.

14-27  Tomota kasi tokugwa.

Parosi, Peati Mowabi,

Elam, Satu, Bani,

Buni, Asagadi, Bebai,

Adonia, Bigivai, Adini,

Ateri, Esekaia, Asuri,

Odia, Asum, Besai,

Aripi, Anatoti, Nebai,

Magipiasi, Mesulam, Esiri,

Mesesabeli, Sadoki, Yaduwa,

Pelatia, Anana, Anaia,

Osea, Ananaia, Asubi,

Alowesi, Pila, Sobeki,

Reum, Asabina, Maaseya,

Eiya, Anana, Enani,

Maluku, Arim, deli Baanai.

Giniginila si tagwala

28 E yakidasi mina Isireli, tolula, mina Libai, Bwala Kwebumaboma kala toyamata, kaigilagela wa Bwala Kwebumaboma kala tomwasawa, Bwala Kwebumaboma kala topaisewa, deli goli komwaidosi matausina eikabikuwolaisi Yaubada la karaiwaga itavileiyaisi titoulesi metoya matausina tomitawasi eisisuaisi oda valusi, e yakidasi deli da kukovasi e deli goli komwaidosi litudoiasi magudisina bogwa eitapuloki ninasi vavagi komwaidona, 29 taninatalasi deli kada tokugwasi e talivalasi biga katotila mwau, mwada bitavagaisi makawala Yaubada la karaiwaga, makwaisina goli Yaubada leisakaidasi metoya baisa la touwata Mosese; e bitakabikuwolaisi komwaidona avaka avaka Guyau da Guyausi eikaraiwogaidasi; deli bitavagaisi makawala komwaidona makwaisina la karaiwaga deli la katuloluta. E kidamwa gala bitavagaisi makawala da bigasi katotila, baisa tabulotaidasi wala titouledasi.

30 Gala bitavaipelasi deli matausina tomitawasi eisisuaiasi oda valusi. *

31 E kidamwa matausina tomitawasi bimiakaidasi kaula kaina avai vavagi mwada bitagimwalasi wa yam Sabate, kaina avai yam wala da yamsi kwebumaboma, yakidasi gala wala bitagimolaisi si guguwa.

E avai tuta bibudoki kwailima kwaiyuwela taitu, yakidasi bitavalaiyaisi bagula makwaisina deli bitalumwelavaisi komwaidona wasi. *

32 Taitu kwaitala kwaitala, taitala taitala yakidasi bisemakavi siliba kala mokaila makawala kwailima toea paila bipilasi paisewala Bwala Kwebumaboma. *

33 Deli yam kwaitala kwaitala bitasailisi vavagi makwaisina paila bipilasi tapwaroru paisewala. beredi kwebumaboma, kalagila lula, mauna paila bigibukwaisi lula, semakavi kwebumaboma paila Sabate, Navau Tubukona Pakala, deli avai paka wala tuvaila, deli ituwoli kwebumaboma semakavi, semakavi paila mina Isireli si mitugaga kala ligaiwa, deli goli avai guguwa paila bipilasi Bwala Kwebumaboma.

34 Taitu kwaitala kwaitala yakidasi tomota, tolula, deli mina Libai, bitakowobobutasi paila avai dala avai dala biwotasi kaila kabogwabu lula paila bigubugabusi lula baisa Guyau da Yaubadasi, makawala goli Karaiwaga makwaina eikaraiwogaidasi.

35 Taitu kwaitala kwaitala da visulapulasi deli da yokavalasi bitalauwaisi wa Bwala Kwebumaboma bivigaki da semakavaisi. *

36 E komwaidosi da kulutasi tauwau bitauyokaisi tolula wa Bwala Kwebumaboma, e makawala avaka Karaiwaga eikaraiwogaidasi, bitakabomaisi magudisina baisa Yaubada. Tuvaila komwaidona da bulumakausi, da sipisi, da gotasi si kuluta bitakabomaisi wala baisa Yaubada. *

37 Tuvaila bitauyokaisi tolula wa Bwala Kwebumaboma, yuvayavila minasina leitawaiyasi metoya oda bagulasi leitatumsi olopola taitu kwaitala kwaitala, deli goli da semakavaisi, waini, olibe bulamila, deli goli avai kawailuwa avai kawailuwa.

E avaka kabinaila da valusi, tala metoya luwotala bitauyokaisi mina Libai, matausina tokatuyoula tala metoya luwotala oda valusi viloukikekita. * 38 Avai tuta mina Libai bikatuyoulasi tala metoya luwotala avaka kabinaila da bagulasi, e matausina tolula, Eroni tubula deli wala biwokaiasi, metoya avaka leikatuyoulisi, mina Libai bikauwaisi tala metoya luwotala paila Bwala Kwebumaboma kala vilavila, e bilauwaisi ikedidagaisi wa Bwala Kwebumaboma matabudosina eivigakaisi bwaima. * 39 E mina Isireli deli mina Libai bikeulasi semakavi makwaisina, kaula, waini deli olibe bulamila, e bilauwaisi ikedidagaisi matabudosina kaisakaila guguwala Bwala Kwebumaboma, matabudosina goli tolula eipupaisewasi, deli Bwala Kwebumaboma kala toyamata, deli mabudona tousiwosi wa Bwala Kwebumaboma si kabosisu.

Yakidasi gala wala bitapakaisi wotitalela la bwala da Yaubadasi.

11

Matausina tosisula Yerusalem

1 Tokugwa komwaidosi imilivalusi olopola Yerusalem, e komwaidosiga tomota bikowobobutasi availa bimilivalu Yerusalem. Mapaila metoya kweluwotala kaukweda, taitala wala bikibobuta e matauna deli litula bilosi imilivalusi Yerusalem makwaina viloubumaboma, e komwaidosiga bimwaisi imilivalusi ituwoli valu. 2 E komwaidosi tomota ikavisaisi availa availa matausina itugwalaisi titoulesi paila bilosi imilivalusi Yerusalem. 3 E viluwela Yuda viloukikekita deli vilouvakaveka tomotala Isireli, tolula, mina Libai, Bwala Kwebumaboma topaisewala, deli Solomoni la towotetila dalesi imilivalusi wala oviloutabusi.

Baisa yagasi matausina tokugwala Yuda eisisuaisi olopola Yerusalem. *

4  Matausina odalela Yuda.

Ataia matauna Usaia latula, e tabula Sekaraia. E tubula tuvaila yagasi, Amaria, Sepatia, deli Maalaleli, matausina Peresi tubula, matauwena Yuda latula.

5 Maaseya matauna Baruki latula e tabula Kolosei. E tubula tuvaila yagasi, Asaia, Adaia, Yoiaribi, deli Sekaraia, matausina Sela tubula, matauwena Yuda latula.

6 Peresi dalela kasi bawa 468 matausina matala gidageda eisisuaisi Yerusalem.

7  Matausina odalela Beniamina.

Salu matauna Mesulam latula, e Yowedi tabula. E tubula tuvaila yagasi, Pedaia, Kolaia, Maaseya, Itieli, deli Yesaia.

8 Gabai sola Salai, matausina Salu veyala.

Mapaila kasi bawa mina Beniamina eisisuaisi Yerusalem 928. 9 E kasi tokugwa, Yoweli matauna Sikiri latula, e otuboulola paila karaiwaga olopola Yerusalem, Yuda matauna, Asenuwa latula.

10  Tolula.

Yedaia matauna Yoiaribi latula sola Yakini.

11 Seraia matauna Ilikaia latula, e Mesulam tabula. E tubula tuvaila yagasi, Sadoki, Meraioti, deli Aituba matauna Tolula Toveka. 12 E kasi bawa komwaidosi dala madalana eiwotetilasi wa Bwala Kwebumaboma 822.

Adaia matauna Yerowam latula, e Pelalia tabula. E tubula tuvaila yagasi, Amsi, Sekaraia, Pasuru, deli Malikia. 13 E tommoyesi dala madalana kasi bawa 242.

Amasai matauna Asareli latula, e Asai tabula. E tubula tuvaila yagasi, Mesilemoti, sola Imera. 14 E kasi bawa komwaidosi dala madalana 128, komwaidosi wala matala gidageda. E kasi tokugwa Sabidieli, matauna metoya odalela tokaraiwaga.

15  Mina Libai.

Semaia matauna Asubi latula e tabula Asirikam. E tubula tuvaila yagasi, Asabia sola Buni.

16 E Sabetai sola Yosabada, matausina kasi tokugwa mina Libai e tokaraiwogasi paisewala Bwala Kwebumaboma okoukweda.

17 Matania matauna Maika latula, e tabula Sabidi, e matauna odalela Asapi, matauna ikugwai mabudona tousiwosi wa Bwala Kwebumaboma paila biuwosaisi nigadela nokagutoki.

Bakibukia matauna kala topilasi Matania.

Abida matauna Sammwa latula e tabula Galali, matauna tabula Yedutuni.

18 Kasi bawa komwaidosi mina Libai eisisuaisi Yerusalem mavilouna viloubumaboma ibodi 284.

19  Bwala Kwebumaboma kala toyamata.

Akubi, Talimoni deli goli veisia, kasi bawa 172.

20 E kesala mina Isireli deli kesala tolula deli mina Libai, ilosi imilivalusi oviloutabusi, mapilasina valu viloukikekita deli vilouvakaveka olopola Yuda. 21 Matausina Bwala Kwebumaboma kala topaisewa isikaisi pilatala Yerusalem makatupona yagala Opeli, e ipupaisewasi osikowasi Siya sola Gisipa.

22 E kasi tokugwa matausina mina Libai eisisu olopola Yerusalem yagala Usisi, matauna Bani latula e Asabia tabula. E tubula tuvaila yagasi, Matania sola Maika, e Usi matauna odalela Asapi, madalana goli isim si koni bimmwasawasi kaigilagela otutala tapwaroru wa Bwala Kwebumaboma. 23 E guyoula valu ikaraiwogi dala dilatala dilatala paila si tuta bikukugwaiyaisi mwasawela kaigilagela wa Bwala Kwebumaboma yam kwaitala kwaitala.

24 Petaia matauna Mesesabeli latula odalela Sira olumolela mabudona Yuda e matauna goli udosi mina Isireli ola ligisa guyoula Pesia.

Matausina isisuaisi ituwoli vilouvakaveka deli viloukikekita

25 Bidubadu tomota eimilivalusi katitaikina si bagula. Matausina metoya mabudona Yuda si valu Kiriati Aba, Diboni deli Yekaseli, e deli viloukikekita otalisi mavilousina vilouvakaveka. 26 Tuvaila imilivalusi mavilousina Yesuwa, Molada, Betipeleti, 27 Asarisuwali, deli Biasiba e deli viloukikekita otalila mavilouna. 28 Imilivalusi mapilasina Sikilagi deli Mekona deli viluwela, 29 Enirimoni, Seva, Yamti, 30 Sanowa, Adulam deli viloukikekita mavilousina otalisi vilouvakaveka. Isisuaisi mavilouna Lakisi deli wa bagula katitaikina mavilouna, e deli mavilouna Aseka deli mavilousina viloukikekita. E ka, mina Yuda si valu oluwalaisi mapilana Biasiba opilibolimila deli mapilana Itayatilela Inom opiliyavata.

31 Mina Beniamina imilivalusi Geba, Mikimasi, Ai, Beteli deli mavilousina katitaikina mavilouna, 32 Anatoti, Nobi, Ananaia, 33 Asora, Rama, Gitaim, 34 Adida, Seboiim, Nebalati, 35 Lodi, Ono, deli oItayatilela Tokabitam. 36 Mimilisi mabudosina mina Libai omitibogwa eimilivalusi mapilana Yuda olopola, mitaga tuta baisa eilukwaisi bigalasi bilosi imilivalusi deli tomotala Beniamina.

Yagasi tolula deli mina Libai

12

1 Baisa yagasi tolula deli mina Libai, matausina eikaimilavausi metoya okatupipi deli Serubabela matauna Sealitieli latula deli Yosuwa matauna Tolula Toveka.

2-7  Tolula.

Seraia, Yeremaia, Esira,

Amaria, Maluku, Atusi,

Sekanaia, Reum, Meremoti,

Ido, Ginetoi, Abia,

Miamini, Maadia, Biliga,

Semaia, Yoiaribi, Yedaia,

Salu, Amoki, Ilikaia, deli Yedaia.

E komwaidosi wala matausina kasi tokugwa tolula ola tuta Yosuwa.

8  Mina Libai.

E matausina tokaraiwogasi wosila nokagutoki. Yesuwa, Binui, Kadimieli, Serebia, Yuda, deli Matania.

9 E matausina ibubulaisi kwaitala boda paila bikikamapwaisi kasi wosi. Bakibukia, Uno, deli sesia mina Libai.

Matausina dalela Yosuwa matauna Tolula Toveka

10 Yosuwa iuni Yoiakim; Yoiakim iuni Eliasibi; Eliasibi iuni Yoiada; 11 Yoiada iuni Yonatani; e Yonatani iuni Yaduwa.

Tommoyesi madalana tolula

12-21 Avai tuta Yoiakim imila Tolula Toveka, e mabudona goli tommoyesi madalana tolula.

Tolula. | Dala.
Meraia | Seraia
Ananaia | Yeremaia
Mesulam | Esira
Yeowanani | Amaria
Yonatani | Maluki
Yosepa | Sebania
Adana | Arim
Elikai | Meraioti
Sekaraia | Ido
Mesulam | Ginetoni
Sikiri | Abiya
… | Miniamini
Pilitai | Mowadia
Sammwa | Biliga
Yeonatani | Semaia
Matenai | Yoiaribi
Usisi | Yedaia
Kalai | Salai
Eba | Amoki
Asabia | Ilikaia
Netaneli | Yedaia.

Liliusi veisia tolula deli mina Libai

22 Kasi liliu giniginila isisu matausina tommoyesi mina Libai deli matausina tommoyesi tolula osi tuta matausina Tolula Tovakaveka. Eliasibi, Yoiada, Yonatani, deli Yaduwa. Liliusi giniginila isisu wala leima itobu ola tuta Dairusi eiguguyoi Pesia.

23 E matausina tommoyesi mina Libai liliusi eivitouulasi eiginaisi ila obukila liliu ola tuta Yonatani, matauna Eliasibi tabula.

Inagaisi tomota si wotetila olopola Bwala Kwebumaboma

24 E metoya Asabia, Serebia, Yesuwa, Binui, deli Kadimieli si karaiwaga, ivilaisi mina Libai ilosi boda kwaitala kwaitala. E metoya osi boda mabudosina budoyu bisusuvisi paila bikamapwaisi kala yakaula Yaubada deli binokagutokisi baisa matauna, makawala kasi karaiwaga guyau Debida leisaiki, matauna Yaubada la touwata.

25 E baisa yagasi matausina Bwala Kwebumaboma kala toyamata, matausina goli bitotusi okalapisila biiyamatasi bwaimala Bwala Kwebumaboma. Matania, Bakibukia, Obedaia, Mesulam, Talimoni, deli Akubi.

26 Tomota matausina iuwotetilasi osi tuta Yoiakim matauna Yosuwa latula e tabula Yeosadaki, Niemaia matauna tokaraiwaga, deli Esira matauna tolula deli toninitalapula paila Karaiwaga.

Niemaia ikabomi kalila valu

27 Avai tuta Yerusalem kalila bikabomaisi, Niemaia idou komwaidosi mina Libai ambaisa ambaisa leisisuaisi imaisi Yerusalem paila bivagaisi mwasawela kala kaboma kali metoya wosila nokagutoki, deli obutusi sasani, deli gita. 28 E tuvaila mina Libai mabudona tousiwosi imailabasi wala metoya ambaisa ambaisa eisisuaisi, mabudona olopola Yerusalem, deli oviluwela mapilana Netopa, 29 deli metoyasi Betigiligali, Geba deli Asimaveta. 30 E matausina tolula deli mina Libai ivagaisi kabotuvitusila kasi katumigileu titoulesi, tomota, kalapisila, deli goli valu kalila.

31 E akouguguli tommoyela Yuda odabala kali e akaraiwogi matausina bivakumgwaiyaisi budoyu boda budovakaveka bitavinaisi valu bitapataisi biusiwosisi wosila nokagutoki baisa Yaubada.

E mabudona boda budomatala isumwaisi opilakakata odabala wala kali bilosi Kalapisila Wawa. 32 E Osaia iiyeikuli otoboulosi mabudona tousiwosi, e otuboulola budotala tommoyela Yuda. 33-35 E otuboulosi mabudona tolula, toyuvisi tauya, yagasi. Asaraia, Esira, Mesulam, Yuda, Beniamina, Semaia, deli Yeremaia. Otuboulosi Sekaraia, matauna Yonatani latula e tabula Semaia. (E tubula tuvaila yagasi Matania, Mikaia, deli Sakura matausina odalela Asapi.) 36 E otuboulola mimilisi tuvaila veyala yagasi - Semaia, Asareli, Milalai, Gilalai, Maai, Netaneli, Yuda, deli Anani - komwaidosi wala matausina ikoukeulasi si kaigilagela makawala makaina guyau Debida eimwasau, matauna goli Yaubada la touwata. E Esira matauna toninitalapula paila karaiwaga ivakumgwai boda makwaina eikikatudelisi. 37 E Kalapisila Sopi Kegiposisi, matausina imwenasi wa daga makaina biloula Debida ola Vilouveka, iligaimwaisi Debida la ligisa, e ikaimilavausi wa kali Kalapisila Sopi, mapilana opilibomatu.

38 E kwaiyuwela boda makwaina eiusiwosisi wosila nokagutoki isumwaisi opilikikiwama odabala kali, e yeigu deli mabila tomota kabokulaisi matausina kasumwaisi obolela vatoi yagala Kailagila, e kalosi wa kali makatupona yagala Katupobeiyaya, 39 e metoya baisa kasumwaisi Kalapisila Epereim, Kalapisila Yesana,m Kalapisila Yena, deli bolela vatoi makwaisina yagasi Ananeli, deli Lakatutala, e kalosiga okalapisila yagala Sipi, e kala vigimkovila ma loulasi kalosi kavalapulasi okalapisila makwaina biloula wa Bwala Kwebumaboma.

40 E budoyu wala mabudosina boda einokagutokisi baisa Yaubada ilosi ibodasi omatala Bwala Kwebumaboma.

Katumkulovala tokugwa matausina deli yeigu lakaliloulasi, 41 ogu boda, matausina tolula toyuvisi tauya yagasi. Eliakim, Maaseya, Miniamini, Mikaia, Eliowenai, Sekaraia, deli Ananaia; 42 e otuboulosi matausina Maaseya, Semaia, Eleasa, Usisi, Yeowanani, Malikia, Elam, deli Esa. E Yesiraia ikugwai mabudona tousiwosi kaigasi saina peula.

43 Wa yam makwaina isemakavaisi bidubadu lula, e tomota saina si mwasawa sainela, paila Yaubada bogwa eiyomwasali matausina. Vivila deli gugwadi iwokaiasi wala gulitinidesi immwasawasi, e butula si lagisa ikubali wala valu.

Tomota isakaisi kala pilasi tapwaroru uvagila wa Bwala Kwebumaboma

44 Tuta matutona wala inagaisi mimilisi tauwau bikaraiwogaisi bwaima matabudosina eididagaisi kala vilavila Bwala Kwebumaboma, deli tala metoya luwotala avaka kabinaila si bagula, si visulapula, si yokavala taitu kwaitala kwaitala. Matausina tauwau si paisewa bikikatuyoulasi wa bagula kwaitala kwaitala metoya valu makwaisina katitaikina, paila kasi vilavila tolula deli mina Libai makawala Karaiwaga leikaraiwogi. E komwaidosi tomotala Yuda saina ikabwailisi tolula deli mina Libai, 45 paila uula iuvagaisi tapwarorula katumigileu deli goli mimilisi kasi gulogula avaka Yaubada bogwa leikaraiwogi. E Bwala Kwebumaboma kaigilagela kala tomwasawa deli goli kala toyamata iuvagaisi si wotetila makawala avaka kasi karaiwaga guyau Debida sola latula Solomoni leibubulaisi. * 46 Omitibogwa osi tuta guyau Debida sola Asapi matauna tomwasawela kaigilagela matausina ikugwaiyaisi wosila yakaula deli nokagutoki baisa Yaubada. 47 Ola tuta Serubabela deli goli ola tuta Niemaia, komwaidosi tomotala Isireli isisemakavaisi yam kwaitala kwaitala paila kasi pilasi Bwala Kwebumaboma kaigilagela kala tomwasawa, deli Bwala Kwebumaboma kala toyamata. E tomota isemakavaisi lula kwebumaboma baisa mina Libai, e matausina bisakaisi makawala avaka kasi vilavila matausina tolula.

13

Itavileiyaisi metoya mina mitawasi

1 Avai tuta Mosese la karaiwaga bogwa leikalawaisi baisa tomota, e ikikalawasi wala isakailasi makatupona eililivali paila mina Amoni deli mina Mowabi gala avai tuta bivasosusi deli Yaubada la tomota. * 2 Paila uula mina Amoni deli mina Mowabi gala isakaisi kaula deli sopi baisa mina Isireli matutona leisunapulasi metoya Itipita. Mesinaku wala ikauwaisi mani isakaisi Balam mwada bibuloti mina Isireli, mitaga da Yaubadasi ikivili bolata makwaina imila kabwaila. * 3 Avai tuta tomotala Isireli bogwa leilagaisi karaiwaga makwaina leikalawaisi, matausina itavileiyaisi komwaidosi tomitawasi metoya osi boda.

Niemaia ikouvau la karaiwaga

4 E tolula Eliasibi matauna tokaraiwogala matabudosina bwaima wa Bwala Kwebumaboma, tuta kaduwonaku matauna sola Tobia si vakatu saina bwaina. 5 Matauna itugwali Tobia bisiki matabudona tabudoveka bwaima. Matabudona paila wala bidadodigasi tomota si semakavi kaula deli bulami maiina simasimina, Bwala Kwebumaboma guguwala, semakavi paila tolula, deli tala metoya luwotala avaka kabinaila si bagula, kaula, waini, deli olibe bulamila leisisakaisi mina Libai, Bwala Kwebumaboma kaigilagela tomwasawela, deli Bwala Kwebumaboma kala toyamata. 6 Nanamsa makwaina iuvagaisi wala makawala, mitaga yeigu tuta matutona gala asisu Yerusalem, paila olopola kwailuwotolu kweyuwela kala taitu guyau Atasakisa eiguguyoi Babiloni, yeigu bogwa lalokaia mwada bakamituli baisa matauna mapilana Babiloni. E kasisu kwaitala tuta anigadi matauna e itugwalaigu 7 akaimilavau Yerusalem. Avai tuta lakaloubusi Yerusalem saina itutu wowogu paila labani Eliasibi eitugwali Tobia eisiki tabudotala matabudosina bwaima wa Bwala Kwebumaboma. 8 Mapaila yeigu saina agibuluwa, e akosou komwaidona Tobia la guguwa alavi imwaisi okoukweda. 9 E akaraiwogi bikatumigileuwaisi matabudona deli bikedidagivauwaisi Bwala Kwebumaboma guguwala, tomota si semakavi, kaula deli bulami maiina simasimina.

10 E tuvaila labani matausina tomwasawesi Bwala Kwebumaboma kala kaigilagela deli mimilisi mina Libai eisilavaisi Yerusalem e eikaimilavausiga osi valu, paila uula tomota gala isisakaisi kasi katupeula matausina. * 11 E yeigu akamitilaki matausina tokwaraiwaga paila igigisakaisi wala makawala, mapaila Bwala Kwebumaboma ininilavaisi goli. Mapaila yeigu akaimilivau matausina mina Libai, deli tomwasawesi kaigilagela osi paisewa wa Bwala Kwebumaboma biuwotetilasi tuvaila. 12 Oluvi komwaidosi mina Isireli ivigivauwaisi katuyoula tala metoya luwotala avaka kabinaila si bagula, kaula, waini, deli bulamila olibe imaiyaisi wa bwaima matabudosina wa Bwala Kwebumaboma. * 13 E anagi matausina toyamatesi bwaima. Selemaia, matauna tolula; Sadoki, matauna toninitalapula paila Karaiwaga; deli Pedaia guma Libai. E Anana matauna Sakura latula e Matania tabula, matauna kasi topilasi. Bogwa lanikoli ibodi badubumi tauwau matausina tokamokwita paila bivilavilasi kasi kawailuwa sesia topaisewa.

14 Mwa ulo Yaubada kululuwai komwaidona vavagi makwaisina lauvagi paila m Bwala Kwebumaboma deli goli guguwala tapwaroru.

15 Wa tuta matutona tuvaila agigisi mimilisi mina Yuda ipulopolasi waini kaiuwala wa yam Sabate. E mimilisi ididagaisi otupwasi si ase, kaula, waini tovala deli kaiuwala, seuseu, deli goli avai vavagi tuvaila e ilauwaisi Yerusalem. E yeigu asilibodi matausina gala bigigimwalasi avai vavagi wa yam Sabate. * 16 E mimilisi tauwau mina Taia eimilivalusi Yerusalem, matausina imaiyaisi yena deli goli komwaidona guguwa ituwoli ituwoli olopola ma valusi paila bigigimwalasi baisa ma tomotasi wa yam Sabate. 17 E yeigu akamitilaki mina Yuda tokugwala kawagu, “Ka, kugisaisi mitugaga makwaina kuuvagaisi! Yokomi gala kukikilaisi yam Sabate. 18 Baisa mauula goli Yaubada leimipuki tubumia matutona leikasali tilaula eikodidaimisi valu makwaina. Ka, yokomiga tuvaila wala kukwatumkulovaisi Yaubada la ninamwau bigibuluwi mina Isireli paila uula lokuyogwalaisi yam Sabate.”

19 Mapaila asaiki karaiwaga paila valu kalapisilela bikatubodaisi avai tuta kalasia bogwa katitaikina bisalili - baisa kala vitouula yamla Sabate kwaitala kwaitala, e gala tuvaila biulaimwaisi tatoula wala Sabate yamla biwokuva. Mapaila anagi mimilisi ulo tomota bitotusi okalapisila e biyuuyausasi taga bikovisuyaisi avai vavagi bimaiyaisi ovalu wa yam Sabate. 20 E oyamla kwelimala bogila kaina sivatala kaina sivayu matausina togigimwala deli si guguwa bidubadu eikanukwenusi wala oyosewala kali. 21 Mitaga bogwa lakatululutibogwi matausina kawagu, “Gala wala avaka uula bukukwanamwaisi wala baisa biyumkwaimi. Ka, kidamwa tuvaila bukuvagaisi makawala bawaimi.” E wa tuta matutona leima lagaila, matausina gala tuvaila ititawasisi wa yam Sabate. 22 E akaraiwogi matausina mina Libai bivagaisi kabotuvitusila kasi katumigileu e bilosi iyuuyausasi okalapisila taga availa biyogwali yam Sabate.

Mwa Yaubada, kululuwaigu paila vavagi makwaina avaka lavagi, deli kukolaigu paila m yebwaili saina vakaigaga.

23 E wa tuta matutona abani mimilisi tauwau mina Yudia ivaipelasi deli vilesi Asidodi, Amoni, deli goli Mowabi. * 24 Mabila litusia ibigatonasi biga Asidodi kainaga bona ituwoli, mitaga bonadasi gala ikikatetasi. 25 E akamitilaki, abuloti matausina, awaiya, deli asabu kulusi. Oluvi akaraiwogi matausina bikatotilasi mwau oyagala Yaubada gala avai tuta tuvaila matausina kaina litusia bivaiyasi vilesi kedakeda. 26 E alivala kawagu, “Minasinala vilesi kedakeda eiyomitulaisi guyau Solomoni la mitugaga. Matauna saina giyouveka, gala avai guyau bisakaila matauna. Yaubada iyebwaili matauna e ivigaki biguyoi Isireli, mitaga ivagi wala makwaina sula. * 27 Ki, kudokaisi yakamaisi bakabokulaisi mi kedakeda mwada deli bitavaipelasi vilesi kedakeda e bitakoulovaisiga da Yaubadasi?”

28 Yoiada matauna Eliasibi Tolula Toveka latula, mitaga taitala Yoiada litula ivaiya natala Sanibalata latula, metoya valu makwaina yagala Betorona, mapaila akaliyabi Yoiada bisilavi Yerusalem. *

29 Mwa Yaubada, kululuwai ammakawala tomota matausina eiyogwalaisi tolula si wotetila deli goli kabutu makwaina lokuvagi baisa matausina tolula deli mina Libai.

30 E yeigu avagi kabotuvitusila kasi katumigileu tomota metoya si kedakeda tomitawasi eikapilakiga matausina. Akatubiasi kasi karaiwaga tolula deli mina Libai e gagabila taitala taitala binikoli la paisewa; 31 deli akaraiwogi tutala mokwita paila bimaiyaisi kai kaigabula lula, deli tomota bimaiyaisi si visulapula deli si yokavala.

Mwa Yaubada, kululuwai vavagi makwaisina avaka lauvagi, e kuvigaki agu luluwai bikanuvagasi.

a 1:1 Taitu makwaina yakidasi tadoki kaina 445 BC.

b 1:1 Matauwena Atasakisa I, eivitouula la guyau 466 BC.

c 1:1 Tubukona Kisilevi tadoki November.

* 1:8 1.8 Tol 26.33

* 1:9 1.9 Kak 30.1-5

* 2:2 2.2 2 Gwe 25.8-10; 2 Lil 36.19; Yer 52.12-14

d 2:10 Matauwena iguyoi mapilana Sameria.

e 2:10 Mapilana kala kalitutila Waya Yoridani mapilana opilibomatu.

f 3:6 Kalapisila Yesana baisa Kalapisila Kwaibogwa.

g 3:31 Kalapisila Mipikadi baisa Kalapisila Kaboyuuyausa.

* 5:7 5.7 Sun 22.25; Tol 25.35-37; Kak 23.19-20

h 6:15 Tubukona Elulu tadoki August.

* 7:65 7.65 Sun 28.30; Kak 33.8

* 7:73 7.73 1 Lil 9.2; Nie 11.3

i 8:1 Mapilana tadoki kaina mapilasina buki pilalima goli, Vitouula bila Karaiwaga Kwaiyuwela, kainaga katupovila metoya mapilasina.

j 8:8 Karaiwaga makwaina isim kala ginigini bigala Iberu; mitaga mina Yudia eigalasi eilosi Babiloni e eikitumouwaisi bonasi tatousi e kaimapula eililivalasi metoya mabigana bigala Aram (kugisi 2 Gwe 18.26 kala katumiki); mauula ibodi taitala bikivili bigala Karaiwaga, kidamwa tomota bitapuloki ninasi.

k 8:14 Buliyoyova Pakala. kugisi makasana Biga Kala Katumiki.

* 8:15 8.15-16 Tol 23.33-36,39-43; Kak 16.13-15

l 9:1-2 Kugisi Nie 13.1-3,23-28.

* 9:7 9.7 Vit 11.31; 12.1; 17.5

* 9:8 9.8 Vit 15.18-21

* 9:9 9.9 Sun 3.7; 14.10-12

* 9:10 9.10 Sun 7.8—12.32

* 9:11 9.11 Sun 14.21-29; 15.4-5

* 9:12 9.12 Sun 13.21-22

* 9:13 9.13-14 Sun 19.18—23.33

* 9:15 9.15 Sun 16.4-15; 17.1-7; Kak 1.21

* 9:16 9.16-17 Baw 14.1-4; Kak 1.26-33

* 9:17 9.17 Sun 34.6; Baw 14.18

* 9:18 9.18 Sun 32.1-4

* 9:19 9.19-21 Kak 8.2-4

* 9:22 9.22 Baw 21.21-35

* 9:23 9.23 Vit 15.5; 22.17; Yos 3.14-17

* 9:24 9.24 Yos 11.23

* 9:25 9.25 Kak 6.10-11

* 9:26 9.26-28 Tok 2.11-16

* 9:29 9.29 Tol 18.5

* 9:30 9.30 2 Gwe 17.13-18; 2 Lil 36.15-16

* 9:32 9.32 2 Gwe 15.19,29; 17.3-6; Esi 4.2,10

* 10:30 10.30 Sun 34.16; Kak 7.3

* 10:31 10.31 Sun 23.10-11; Tol 25.1-7; Kak 15.1-2

* 10:32 10.32 Sun 30.11-16

* 10:35 10.35 Sun 23.19; 34.26; Kak 26.2

* 10:36 10.36 Sun 13.2

* 10:37 10.37 Baw 18.21

* 10:38 10.38 Baw 18.26

* 11:3 11.3-4 Nie 7.73

m 12:39 Mabigasina “Kalapisila Epereim, Kalapisila Yesana” gagabila bitagini “Kalapisila Epereim (yagala tuvaila Kalapisila Kwaibogwa)”.

* 12:45 12.45 1 Lil 25.1-8; 26.12

* 13:1 13.1-2 Kak 23.3-5

* 13:2 13.2 Baw 22.1-6

* 13:10 13.10 Kak 12.19

* 13:12 13.12 Mal 3.10

* 13:15 13.15 Sun 20.8-10; Kak 5.12-14; Yer 17.21-22

* 13:23 13.23-25 Sun 34.11-16; Kak 7.1-5

* 13:26 13.26 2 Sml 12.24-25; 1 Gwe 11.1-8

* 13:28 13.28 Nie 4.1

ESITERI

1

2

3

4

5

6

7

8

9

10

MAPILANA ESITERI

Kabovitouula

Liliu makwaina isisu mapilana Esiteri ikaloubusi ola ligisa guyoula Pesia. Baisa liliula natana vilela Yuda natuvaluwa yagala Esiteri. Metoya ola tuvaluwa deli la kimadagi baisa la tomota minana ikoli matausina e kasi tilaula gala wala ikatudoumwaisi matausina. Mapilana buki ikatululuti mina Yudia kasi paka makwaina yagala Purim ammakawala kala vitouula deli avaka uulela.

Buki kala katumimisa

Minana Esiteri imila giyouvila 1.1—2.23

Matauna Amani ikikeiwala 3.1—5.14

Amani ikatumataisi 6.1—7.10

Mina Yudia ikatumataisi kasi tilaula 8.1—10.3

1

Giyouvila Vasiti ikosomapu guyau Sakisesi

1-2 Ola tuta guyau Sakisesi eiguguyau mapilana Pesia, valu vilouvekala yagala Susa, guyau matauna iguyoi odubasi valu kala bawa 127, ivitouula mapilana Inidia opilibomatu e ila itobu Sudani opilibolimila. *

3 Olopola kwaitolula kala taitu eiguguyau, matauna iguli kwaitala paka paila komwaidosi la tosikwawa deli tokaraiwogala valu. Tokabilia metoya Pesia deli Midia isuvisi, makawala goli tokaraiwogala valu, deli gweguya metoya valu mavilousina. 4 E nalima natana tubukona olumoulela, matauna isunupuloi komwaidona veiguwala la kabokaraiwaga paila biyomitali la guyau kala gigisa deli kala kalugulogusa.

5 E oluvi guyau ivagi kwaitala paka paila kala viloumgwa matausina bidubadu si guguwa, deli matausina tonamakava e ikamsi gulitinidesi goli. E ipakapakasi wala omwaininiga iboda kwailima kwaiyu yam. 6 E baku makwaina ikatububulaisi metoya karekwa yabubwabwau deli yapupwakau, e isipwaisi miyasina metoya owotunu eiyaulaisi metoya karekwa dairarugu, e ilasouyasi miyasina okabosaga, makwaisina silibawokuva wala, eikwekukwasi okokola makaisina eikovaisi metoya dakuna kwedumokikina yagala mabora. E kebila leisailisi wa baku eiyoudulaisi metoya goula deli siliba, e ikatububulaisi baku metoya dakuna yagala maboro kwepupwakau, dakuna kwebubweyani purubida, kwevivivila kaeki, deli kwebubwabwau dakuna tekwasi. 7 E viga makwelasina eititavilasi kasi sopi, goulawokuva wala, deli kasi gigisa migawelu migawelu. Deli guyau ikasali kala waini. 8 E kaimomom gala isim kala kalitutila, paila guyau bogwa eikaraiwogi la tosikwawa ibodi tomota taitala taitala bimomom wala ambaisa nanola bikeiita.

9 E tuta matutona wala minana giyouvila Vasiti ivagi kwaitala paka paila wala vivila olumoulela ligisa.

10 E yam kwailima kwaiyuwela guyau ipakapaka, matauna imomom kala waini deli la mwasawa. Mapaila idou matausina tailima taiyu yunakia matausina la tosikwawa titoulela yagasi Meumani, Bisita, Abona, Bigita, Abagita, Setara, deli Kakasi. 11 E ikaraiwogi matausina bimaiyaisi minana giyouvila Vasiti, deli kala kulupaipi. E giyouvila minana saina namatabwaila, mapaila guyau magila biyomitali minana kala namanabwaita omitasi matausina tosikwawa deli goli komwaidosi kala viloumgwa. 12 Mitaga avai tuta tosikwawa matausina ilukwaisi giyouvila Vasiti avaka guyau la karaiwaga, minana ipaiki gala magila bilokaia. Baisa ivigaki guyau igidumleiya sainela.

13 E makawala guyau kala gulogula bikatupoi kaidadala valu avaka si nanamsa kwedidabala, katupela paila karaiwaga deli uvagila, mapaila matauna idou la tokatayuvisa, matausina ibodi binikolaisi avaka ibodi bivagi. 14 Matausina tuta tuta eikikana paila katayuvisa yagasi, Kasena, Setara, Adimata, Tasisi, Meresi, Masena, deli Memkani - matausina kasitailima kasitaiyu tosikwawa tolesi Pesia deli Midia, iyosisi kabosisu kwevakaveka olopola guyau la kabokaraiwaga. 15 E guyau iluki matausina tauwau kawala, “Tauwau, yeigu, guyau Sakisesi, lawitali touwata baisa giyouvila Vasiti deli ulo karaiwaga, mitaga minana ikoulovi ulo karaiwaga! Mapaila avaka da karaiwagasi ililivala bibodi bitavigakaisi minana ke?”

16 E Memkani iluki guyau deli la tosikwawa kawala, “Giyouvila Vasiti eikaluwou guyau, mitaga matausina la tosikwawa deli wala eikaluwou - e tuvaila goli komwaidosi tauwau olopola guyau la kabokaraiwaga! 17 E vivila natana natana olopola guyau la kabokaraiwaga bivitouula bikaluwou la mwala avai tuta bilagi avaka giyouvila bogwa leivagi. E bikaibigasi, kawasi, ‘Guyau Sakisesi ikaraiwogi giyouvila Vasiti bimakaia matauna, mitaga minana ipaiki.’ 18 Avai tuta tosikwawa si kukova mapilana Pesia deli Midia bilagaisi bulogala giyouvila la bubunela yam makwaina wala, minasina bilukwaisi si mmwala wa yam makwaina goli. E vivila ambaisa ambaisa gala wala bikamiabaisi si mmwala, deli si mmwala bigibuluwaisi wala si kukova. 19 Mwa guyau, kidamwa bukukwabwaili nanamsa makwaina, ibodi bukukwagai m kwaraiwaga binikolaisi, kidamwa Vasiti gala tuvaila biviloubusi omatam. E kukwaraiwogi biginaisi bila osi karaiwaga mina Pesia deli mina Midia, e karaiwaga makwaina gala avai tuta bivigivauwaisi. E bukunevi natana vivila bwaina bigiyouvila kaimapula minana. 20 Avai tuta m kwaraiwaga bogwa binikolaisi komwaidona tomota olopola m kwabokaraiwaga, e vivila natana natana bikamiabi la mwala bibwaina, kaina isim la guguwa kaina goli tonamakava.”

21 E guyau deli la tosikwawa ikabwailisi nanamsa makwaina, mapaila guyau ivagi avaka Memkani la nanamsa. 22 Matauna iwitali biga baisa valu mavilousina eiguguyoi, metoya obonasi deli osi ginigini titoulesi, ililivala makawala, kidamwa ibodi tau taitala taitala matauna dabala la kaukweda, deli avaka bilivala baisa kala vigimkovila la karaiwaga.

2

Esiteri igiyouvila

1 E oluvi, avai tuta guyau nanola sitana imanum, matauna isisu inininanamsa paila avaka Vasiti bogwa leivagi, deli avaka la karaiwaga eikaraiwogi minana. 2 Mapaila taivila matausina guyau la tokatayuvisa matausina eivakatitaikinasi baisa matauna ilivalasi kawasi, “Mwa, avaka bomala kidamwa bukusuvali mimilisi vivila naminibwaita minasina gala ikikapugulasi ke? 3 Ka, ibodaim wala bukunagi tosikwawa metoya avai valu avai valu makwaisina om kwabokaraiwaga, e bukukwaraiwogi matausina bimaiyaisi komwaidosi minasina naminibwaita kapugopugula baisa om bulukubukwabuya olopola Susa, makwaina goli m vilouveka. E bukusaila minasina oyamala Egai, matauna yunaki iiyamati m vivila, deli ibodi biyamataisi minasina bibwaina. 4 E oluvi bukuyosi avaivila minana nambwailim, e bukuvigaki minana bigiyouvila kaimapula Vasiti.”

Mapaila guyau idoki nanamsa makwaina saina kwemanabwaita, mapaila ivagi makawala.

5 E olopola Susa isisu taitala guma Yudia yagala Modekai, matauna Yairi latula, odalela Beniamina, e Kisa sola Simei tubusi matauna. 6 Avai tuta guyau Nebukadinesa guyoula Babiloni iyosi Yeoyakini matauna guyoula Yuda, ikau metoya Yerusalem e ilau okatupipi, oluwalaisi mabudona tokatupipi matauna Modekai taitala goli matausina. * 7 Matauna natana luleta yagala Esiteri, e obonasi igalela Iberu Adasa. Minana saina naminabwaita deli nagumwakota. Avai tuta Esiteri veyala ikaligasi, Modekai ivakalai minana e ivitubwi wala inaveka makawala latula tatoula iunoki lopola.

8 Avai tuta guyau bogwa eikagai la karaiwaga kwaivau, e ivayoulisi vivila bidubadu imaiyaisi ovalu Susa, e minana Esiteri madailila wala sala. Minana deli wala ilauwaisi guyau ola mwaininiga oyamala Egai, matauna tokaraiwogala bulukubukwabuya. 9 E Egai nambwailila wala Esiteri, e bobonala komwaidona baisa wala minana. Mapaila ivitouula wala iyobuboni minana, bulami makaina la kaikisi deli kala kalamatabwaila wala. Matauna inagi la kabosisu kwematabwaila olopola bulukubukwabuya deli inagi nalima nayu vivila minasina isim kasi naga metoya guyau ola mwaininiga, paila biwotitalaisi minana.

10 E ka, ola katuloluta wala Modekai, Esiteri gala iyomitali titoulela paila minana vilela Yudia. 11 E yam kwaitala kwaitala Modekai bititowa wala bititoma omatala bulukubukwabuya makwaina, iuvakawoli minana ammakawala la sisu, deli avaka bikaloubusi baisa minana.

12 E paila vivila minasina kasi yobobona yam kwaitala kwaitala iboda kwaitala taitu - kaikisi metoya bulami mro ikikiasi uwosi iboda nalima natana tubukona, e metoya bulami paninita tuvaila nalima natana tubukona. E oluvi, natana natana vivila minasina bilauwaisi baisa guyau Sakisesi. 13 E avai tuta natana minasina bisilavi bulukubukwabuya bilaga wa ligisa, minana bisikam avai karekwa wala magila. 14 E koyavi minana biuyokaisi guyau, e biyam kaukwau bilauwaisi ituwoli bulukubukwabuya oyamala yunaki Saasagasi, matauna kasi toyamata guyau la ula eivigakiga makawala la kukova. Minana gala tuvaila bikaimilavau baisa guyau, mesinaku wala kidamwa guyau nammbwailila natana minasina, bogwa bikavitagi yagala.

15 E Esiteri bogwa leima la tuta paila bilokaia guyau - Esiteri minana Abiaili latula e Modekai luleta, matauna ivakalai minana e ivigaki latula. E availa availa bigisaisi Esiteri saina wala iyebwailisi minana. E bogwa leibodi la tuta minana, isikoma kala kwama makawala goli avaka Egai eikatululuti ibodi bisikoma, matauna yunaki, tokaraiwogala bulukubukwabuya. 16 Tuta makwaina Sakisesi kwailima kwaiyuwela kala taitu eiguguyau, e olopola naluwotalela tubukona, tubukona yagala Tebeti,b Esiteri iuyokaisi guyau Sakisesi ola ligisa. 17 E guyau saina nammbwailila minana ikalisau sala kasi yebwaili, e tuvaila okala kaibisibasi wala minana matauna ikau nanola. Mapaila ivisikoma gweguya kulupaipila okulula, e ivigaki igiyouvila kaimapula Vasiti. 18 E oluvi guyau ivagi kwaitala paka kwaiveka paila kala taimamila Esiteri. E matauna idou komwaidona la tosikwawa deli kaidadala valu imaisi wa paka makwaina. E yam makwaina matauna ikaraiwogi yamla vaiwasi olopola komwaidona la kabokaraiwaga, e oluvi guguwa makwaisina ibudoki gweguya, matauna isagali bwadala kasi bobwailila.

Modekai ikoli guyau la momova

19 E matutona goli, guyau bogwa einagi Modekai matauna biyosi kwaitala wotetila kwaiveka ola kabokaraiwaga. 20 E minawenaga Esiteri gala wala ikamituli titoulela paila minana vilela Yudia. Paila Modekai bogwa eiluki minana gala availa biluki, e minana ikabikuwoli matauna, makawala goli eikabikuwoli matauna igau ogodila eiyamati minana.

21 E ola tuta Modekai leiyosi kabosisu makwaina wa ligisa, Bigitana sola Teresi, matausina kasitaiyu wala yunaki toyamatesi lulu guyau ola bwala. E matausina tokukolosi wala guyau Sakisesi, e ikikeiwalaisi mwada bikatumataisi matauna. 22 Modekai inakaigali vavagi makwaina, e iluki giyouvila Esiteri, e oluvi minana iluki guyau avaka Modekai leibani. 23 Mapaila inevaisi kala kamokwita, e ibanaisi kamatula makwaina kwekamokwita goli. Mapaila kasitaiyu wala matausina ibuligigaisi kaiyasi wa kai e ikaligasi. E guyau ikaraiwogi kidamwa biginaisi vavagi makwaina bila obukila liliula la kabokaraiwaga.

3

Amani ikikeiwala bikatudoum komwaidosi mina Yudia

1 Kwaitala tuta guyau Sakisesi ilupi taitala tau la karaiwaga ila walakaiwa yagala Amani, ivigaki matauna dubasi tokaraiwaga komwaidosi. Amani matauna Amedata latula, e Amedata matauna Agagi dalela. 2 E guyau idou komwaidosi kaidadala valu ilokaiasi matauna, paila biyomitalaisi kala taimamila Amani. E metoya omatala bitapopula kwaitutusi e bikululusi baisa matauna. Komwaidosi kaidadala valu ivagaisi makawala mesinaku wala Modekai matauna ipaiki bivagi makawala. 3 Mapaila guyau la tosikwawa ikatupoiyaisi matauna, avaka uula eikoulovi guyau la karaiwaga. 4 E yam kwaitala kwaitala matausina ititainonaisi matauna bikabikaula bivagi makawala, mitaga matauna gala magila binakaigali matausina. Mapaila iluki matausina kawala, “Yeigu guma Yudia e gala wala ibodaigu bataimamila omatala Amani.” Mapaila tosikwawa isalaisi la biga baisa Amani kidamwa ammakawala Amani bivigaki bikiminum Modekai la nanamsa. 5 E Amani igidimleiya tutala inikoli kidamwa Modekai gala bitapopula kwaitutula bikavagina baisa matauna, 6 deli avai tuta Amani inikoli Modekai matauna guma Yudia, ivitobu nanola mwada kala mipuki Modekai bikogiaki tobidubadu. Mapaila ikatubiaisi la nanamsa kidamwa bikatumataisi komwaidosi mina Yudia isisuaisi olopola Pesia la kabokaraiwaga.

7 Olopola kweluwotala kwaiyuwela kala taitu guyau Sakisesi eiguyau, tubukona namatala, tubukonela Nisana,c Amani ikaraiwaga bikowobobutasi (baisa eididokaisi yagala “Purim”) kidamwa bikibuboti yamla deli tubukonela paila bivagi avaka ikwani. Tutala ikowobobutasi ikibuboti tubukona naluwotala nayuwela, tubukona idokaisi Adarid oyamla kweluwotala kwaitolula.

8 Mapaila Amani iluki guyau kawala, “Mwa, budotala tomota bogwa eisipitalaisi m kwabokaraiwaga isisuaisi olumoulela valu kwaitala kwaitala. Si bubunela ituwoli sainela, gala makawala avai boda avai boda. E kala kukugwa, mabudona gala ikikabikuwolaisi karaiwogala valu. E mapaila gala wala avaka kala bwaina kidamwa bukuminumki wala matausina. 9 Mwa ulo guyau, kidamwa bibudoki nanom, ibodi bukusaila kwaitala karaiwaga paila bikatumataisi matausina. E ka, kidamwa bukuvagi makawala, yeigu alivala biga katotila kidamwa bogwa gagabila basaili siliba kala mokaila bikalisau lakatutolu luwovasi tani (340 tani) om veiguwa kabosakaila paila kala pilasi m kwabokaraiwaga.”

10 E guyau ivilili kala kakalougwa, makwaina eivigaki kibila yamala paila avai karaiwaga bimila karaiwaga peula, e isaiki matauna kasi tilaula mina Yudia, matauwena Amani goli, matauna Amedata latula, dalela Agagi. 11 E guyau iluki matauna kawala, “Ka, tomota deli goli si guguwa baisa m vavagi wala. Kuvagi avaka nanom baisa matausina.”

12 E tubukona namatala yamla kweluwotala kwaitolula, Amani idou guyau la toginigini imaisi ililivala karaiwaga e ikikivilasi iloula avai bona avai bona deli iginiginisi si ginigini valu kwaitala kwaitala. E biwitalaisi bilokaia komwaidona tokaraiwogala valu, kaidadala valu deli tosikwawa ola kabokaraiwaga guyau. Mapaila iwitalaisi oyagala guyau Sakisesi e itakwaisi kakalougwa makwaina kibila yamala guyau. 13 Tokwaitutula ikauwaisi karaiwaga makwaina ilauwaisi valu kwaitala kwaitala ola kabokaraiwaga guyau. E kala ginigini baisa makawala, kidamwa olopola tubukona yagala Adari yamla kweluwotala kwaitolula, yam makwaina wala komwaidona mina Yudia - tubovau tommoya deli nunumoya toyo gugwadi - bikatumataisi. Gala binokapisaisi matausina bikatumituwolaisi wala e si guguwaga bikauwaisi. 14 Karaiwaga makwaina ibodi bikayayaisi baisa valu kwaitala kwaitala wa kabokaraiwaga. Igagabila komwaidosi bikikatubaiasasi paila yam makwaina avaka bikaloubusi.

15 E guyau ikaraiwogi karaiwaga makwaina bikayayaisi olopola vilouveka valu Susa, e tokwaitutula ilauwaisi biga valu kwaitala kwaitala. Guyau sola Amani isilaisi imomomsi, e mitaga tomotelaga Susa isineiyousi.

4

Modekai inigadi Esiteri bipilasi matauna

1 Avai tuta Modekai bogwa einikoli komwaidona vavagi makwaisina eikaloubusisi makawala, ikisi kala karekwa deli la ninamwau. E isikamga la saigala ikum koula e ililoula wala olopola valu, deli kala mmayuyu nanola, ikikavivia saina walakaiwa, 2 tatoula wala ivakana okabosusuvi biloula wa ligisa. Matauna gala isuvi paila uula availa bisikam saigala gala bitugwalaisi bisuvi. 3 E ambaisa ambaisa ikikamitulaisi guyau la karaiwaga olopola komwaidona valu, valam sainela itokaia oluwalaisi mina Yudia. Matausina ipusoposumasi, iuvalamsi deli ikikaviviasi, e deli mebawa tomota isikamsi si saigala e ikumsi koula ikenusi wala opwaipwaia.

4 Avai tuta Esiteri la nawotetila minasina deli matausina la yunaki ilukwaisi minana paila avaka Modekai bogwa leivagi, minana saina imwau nanola sainela. Mapaila iwitali mimilisi karekwa biuyokaisi Modekai bisikam e bikatuloviga la saigala, mitaga gala itagwala bikatulovi miyasina. 5 Mapaila Esiteri idou Ataki matauna taitala yunaki wa ligisa guyau einagi matauna Esiteri la touwata, iluki bilokaia Modekai bikatupoi avaka bogwa eikaloubusi deli avaka uula. 6 E Ataki ilokaia Modekai obikubaku okabosusuvi biloula wa ligisa. 7 Modekai iluki Ataki komwaidona avaka eikikaloubusisi baisa matauna, deli kala bawa mani Amani bogwa eikatotila bisewoya olopola guyau la veiguwa kabosakaila kidamwa komwaidosi mina Yudia bikatumataisi. 8 E oluvi isaiki Ataki miyana karaiwaga eikayayaisi olopola mapilana Susa, karaiwogala paila kasi kaliga mina Yudia. E Modekai iluki matauna bikaimali miyana guyau la karaiwaga biuyoki Esiteri, e bikamituli komwaidona avaka eikikaloubusisi, deli binigadi minana bilokaia guyau bikayubabai biyokavivila baisa matauna kidamwa binokapisi la tomota. 9 Ataki ivagi makawala, 10 e Esiteri iluki la biga paila bikaimilivau biuyoki Modekai kawala, 11 “Ka, kidamwa avaitau kaina avaivila gala biyolibiga e bisuvi wala matabudona bwala olumoulela bilokaia guyau, matauna bikaliga wala. Baisa karaiwaga goli. Komwaidona tomota metoya matausina guyau la tokatayuvisa e leila baisa tomota ovalu, komwaidona inikolaisi karaiwaga makwaina. E kadatinidesi wala keda bitakwala metoya karaiwaga makwaina. Kidamwa guyau biyosali la kaitukwa makaina goulawokuva bilokaia avai tomota, e matauna la momova bogwa bikwala. E yeigu bogwa lakatubukona lasisu e guyau gala sitana iwitali agu kwaikivi paila balokaia matauna.”

12 Avai tuta Modekai ilagi Esiteri la biga, 13 e matauna isaiki biga katuloluta kawala, “Taga kunanamsa kudoki nayubwaila yoku paila lokusisu wa ligisa e komwaidomasiga mina Yudia bakabodasi mwau. 14 E kidamwaga bukumanum wa tuta makawala baisa, pilasi bima metoya wa labuma baisa mina Yudia, e bikoli matausina. Mitaga yoku bukukwaliga deli tamam litula deli goli la ula bidoumlabasi wala. E ammakawala - kaina goli baisa uula tuta matutona leivigakaimsi lokugiyouvila!”

15 Esiteri iwitali mapula Modekai kawala, 16 “Kula kuvayouli komwaidona mina Yudia olopola Susa bimaisi gulitinidesi, e bukuposumasi deli bukunigadasi paila yeigu. Gala avaka bukukomasi kaina bukumomwaisi biboda kwaitolu yam deli kwaitolu bogi. Ulo nawotetila deli yeigu bakavagaisi makawala wala. E oluvi balokaia guyau, ilagoli bakoulovi karaiwaga makwaina. Kidamwa bakaliga paila lavagi baisa, desi wala, bakaliga.” 17 E Modekai isilavi ila ivagi komwaidona avaka Esiteri leiluki bivagi.

5

Esiteri idou guyau sola Amani bilokaiasi ola kamkwam

1 E kwaitolula yam Esiteri eipusoposuma, minana isikam giyouvila kala karekwa e ila itoli omatala matabudona bwala olumoulela, itovilaki guyau la takaikaia. E guyau bogwa leisibogwa ola takaikaia; matala eilokaia okabosusuvi. 2 Avai tuta guyau eigisi giyouvila Esiteri eitotu okoukweda, saina ikau nanola minana, mapaila iyosali la kaitukwa makaina goulawokuva ilokaia minana. E minana isuvi ilokaia iyosi matala makaina kaitukwa. 3 E guyau ikatupoi, kawala, “Giyouvila Esiteri avaka magim? Kulukwaigu avaka magim, e bogwa goli bukuyosi - kaina goli kabulotala ulo kabokaraiwaga.”

4 Mitaga Esiteri ivitakauloki kawala, “Mwa ulo guyau, magigu yoku som Amani ibogi bukuwaisi okamkwam makwaina bakatubiasi paila yokomi.”

5 Mapaila guyau ikaraiwogi Amani bimakaia nanakwa e gagabila kasitaiyu wala bilokaiasi Esiteri ola kamkwam. Mapaila guyau sola Amani ilokaiasi Esiteri ola kamkwam. 6 Tutala imomomsi kasi waini, guyau ikatupoi Esiteri kawala, “Ve! Kulukwaigu avaka magim, e bukuyosi. Ka, yeigu gagabila wala basakaim, kaina goli bukunigadi kabulotala ulo kabokaraiwaga basakaim wala.”

7 E Esiteri ivitakauloki guyau kawala, 8 “Mwa, ulo guyau, kidamwa kukwamiabaigu ibodi ulo kapuloki bukuvagi, ka, magigu yoku som Amani nabwaia bukumakaiagusi tuvaila, bavagi kwaiyuwela mi kamkwam bukukwamsi. E wa tuta matutona goli balukwaim avaka magigu.”

Amani ikikeiwali bikatumati Modekai

9 Avai tuta Amani isilavi kamkwam makwaina, matauna nanola deli kala mwamwasila deli kala lumkola saina bwaina. Mitaga oluvi igisi Modekai wa lulu, e tutala Amani isunapula, Modekai gala itokaia kaina sitana biyomitali kala taimamila matauna. Mapaila Amani saina igidumleiya baisa matauna. 10 Mitaga ipeuloki wala ila ola bwala. Oluvi idou sala imaisi ola bwala e iluki la kwava Seresi bisilomla deli matausina. 11 E omitasi sala komwaidona, Amani ikamnimoni la guguwa kala bidubadu, deli litula kasi bawa, e ammakawala guyau eilupi la karaiwaga matauna, deli ammakawala kala vakaila la karaiwaga odubasi guyau la tosikwawa komwaidosi. 12 E isaitaula wala ilivala kawala, “E kala kukugwa goli giyouvila Esiteri eivagi kwaitala kwamkwam gala wala paila availa mitaga guyau wala e yeigu. Deli tuvaila eidouvauwaima nabwaia bakakaimilavau. 13 Mitaga avai tuta bagisi matauna guma Yudia Modekai eisisibodi lulu, makawala kaitala kaiyala eikalisagi matagu, mapaila vavagi makwaisina lakamnimoni gala wala avaka dimlesi baisa yeigu.”

14 Mapaila la kwava deli goli komwaidosi sala ilukwaisi matauna kawasi, “Avaka paila gala bukukwaliaii kwaitala kabolasau uvaluwotala uvatala kala kwaiwonaku bila walakaiwa? E nabwaia kaukwau bukunigadi guyau bukuyosi Modekai bukulasoya okabolasau e yoku bukula okamkwam mwasawawokuva wala.” E Amani idoki nanamsa makwaina saina bwainigaga mapaila ikaliaii kwaitala kabolasau.

6

Guyau Sakisesi ikabwaili Modekai

1 E wa bogi makwaina guyau gala wala ibodi bimasisi, mapaila ikaraiwogi mapilana buki liliula la kabokaraiwaga bimiakaisi e bikalawaisi bilagi. 2 E olumoulela makatupona eikalawaisi isisu livalela ammakawala Modekai eisimitali guyau eikikeiwalaisi mwada bikatumataisi - matausina tokeiwala yagasi Bigitana sola Teresi, kasitaiyu wala ligisa yunakila matausina toyamatesi guyau la bwala. * 3 E guyau ikatupoi kawala, “Avai kabwaila deli avai mapu leitamapwaisi Modekai paila baisa?”

Mitaga la touwata ivitakaulokaisi matauna kawasi, “Gala wala avaka tavigakaisi matauna.”

4 E guyau ikatupoi kawala, “Ki gala taitala ulo tosikwawa olumoulela ligisa?”

E tuta matutona wala Amani eisusuvi omwaininiga; leima mwada binigadi guyau e bilisikolaisi Modekai kaiyola okabolasau makwaina bogwa eikatubiasi. 5 Mapaila la touwata ivitakaulokaisi kawasi, “Amani goli matauna ka, eitulotula bigisaim.”

E guyau ilukwaiwa kawala, “Kulukwaisi bisuvi bima.”

6 Mapaila Amani isuvi, e guyau iluki kawala, “Ka, taitala tau yeigu saina magigu bakabwaili matauna. E avaka ibodi bavagi paila tau matauna?”

E Amani inanamsa titoulela, “Avai tauga guyau saina magila bikabwaili? Bogwa wala yeigu.”

7-8 Mapaila Amani ivitakauloki guyau kawala, “Mwa, kukwaraiwaga miyasina karekwala guyau bimaiyaisi paila tau matauna - ka, miyasina kam kwarekwa lokusisikoma. Kukwaraiwogi makwaina kam kulupaipi bisailisi om wosa titoulem. 9 E tuvaila kunagi taitala kasi todabala m tosikwawa bilobu tau matauna, e bivisiaila wa wosa, bivakadi bilau obikubaku. E tutala bililoulasi ibodi matauna todabala bikikawau kawala, ‘Ka, kugisaisi ammakawala guyau bimapu tau matauna saina magila bikabwaili!’ ”

10 Oluvi guyau iluki Amani kawala, “Kunanakwa kukwau miyasina karekwa deli kubia wosa e kuvagi makawala paila kala kabwaila Modekai guma Yudia. Kuvagi komwaidona avaka avaka makawala bogwa lokunagi. E bukubani matauna eisisu okabosusuvi bimaima wa ligisa.”

11 Mapaila Amani ikau miyasina karekwa deli ibia wosa, e ilau ilobu Modekai. Modekai isila wa wosa, e Amani ivakadi matauna ilau olopola bikubaku. Tutala ililoulasi Amani ikikawau baisa tomota kawala, “Ka, kugisaisi ammakawala guyau bimapu tau matauna saina magila bikabwaili!”

12 E oluvi Modekai ikaimilavau okabosusuvi biloula wa ligisa, e Amani ivananakwa ila ola bwala, ivakanunuvi migila deli kala mmosila. 13 E iluki la kwava deli sala paila vavagi makwaisina eiviloubusisi baisa matauna. E mapaila la kwava deli goli matausina sala tokabitam ilukwaisi matauna kawasi, “Ka, yoku bogwa lokuvitouula lokumama baisa Modekai. Matauna guma Yudia, e yoku gala ibodaim bukuvabu matauna. Kala gigisa bogwa eimati bivabwaim.”

Amani ikatumataisi

14 Igau wala eililivalasi, e yunaki saina nanakwa iviloubusisi ikammalaisi Amani bilauwaisi ola kamkwam Esiteri.

7

1 E guyau sola Amani ilokaiasi Esiteri ikamsi 2 baisa goli lilouyuwesi kamkwam. Tutala imomomsi kasi waini e guyau ikatupoivau minana kawala, “Giyouvila Esiteri, ki, avaka magim? Kulukwaigu e bogwa wala bukuyosi. Kaina goli basakaim kabulotala ulo kabokaraiwaga.”

3 E giyouvila Esiteri ivitakauloki kawala, “Mwa, ulo guyau, kidamwa bogwa bukuvagi makawala ulo kapuloki, baisa wala magigu - kidamwa yeigu basisu namomova, deli kidamwa ulo tomota bisisuaisi tommomova. 4 Ulo tomota deli goli yeigu bogwa leikeiwalaimasi paila bakakaligasi. Kidamwa avai mwau wala, kaina makawala bigimlokaimasi ula, gala wala ibodi bavitakaula deli gala bayogugwesi wowom. Mitaga yakamaisi bogwa eivakatitaikina ma tutasi bikatumataimasi - bakadoumlabasi wala!”

5 E guyau Sakisesi ikatupoi giyouvila Esiteri kawala, “Availa ikaiveka nanola bituvaluwa bivagi makawala? Avai tau matauna?”

6 E Esiteri ivitakauloki kawala, “Ka, kama tilaulasi, kama tolamadadasi, matauwena tomitugaga goli Amani!”

E Amani itobu matala igigisi guyau sola giyouvila deli kala kokola sainela. 7 E guyau itokaia deli la gidumleiya, isilavi bwala e isunapula ila okoukweda. Amani bogwa eivitusi guyau bogwa eininatotila bimipuki matauna paila baisa, mapaila isikuvata wala wa bwala iyokavivila baisa giyouvila Esiteri paila bikoli la momova. 8 E Amani la tuta leikapusi Esiteri okabala biyokavivila paila binokapisi matauna, e la tutaga guyau eikaimilavau metoya okoukweda leima wa bwala. E avai tuta guyau eigisi makawala, ikawota kawala, “Wa! Ki, tau matauna mwada bimokaia giyouvila omatagu wala olopola ulo ligisa tatougu?”

E avai tuta guyau ikapatu, yunaki ikapolaisi pwanetala Amani. 9 Oluvi taitala matausina yunaki yagala Abonai ilivala kawala, “Ka, eimwainigaga Amani leikaliaii kwaitala kabolasau ola valu mwada bilasouya Modekai, matauna eikoli m momova. E kala wonaku uvaluwotala uvatala isividoga bila walakaiwa!”

Mapaila guyau ikaraiwogi kawala, “Kulasouyasi Amani okabolasau makwaina!”

10 Mapaila ilasouyasi Amani okabolasau makwaina eikaliaii paila Modekai. Oluvi guyau imanum nanola.

8

Guyau ikaraiwogi mina Yudia biyowaimapusi

1 E yam makwaina wala guyau Sakisesi ikasali komwaidona bigukeyala Amani matauna kasi tilaula mina Yudia, e isaiki giyouvila Esiteri. Mapaila Esiteri ikamituli baisa guyau paila Modekai matauna taitala dalela, e wa tuta matutona itugwali Modekai ibodi bisuvi bitotu omatala guyau. 2 E guyau ivilili makwaina kala kakalougwa eiuvigaki kibila yamala (makwaina goli leikaimali metoya baisa Amani) e isaiki Modekai. E Esiteri inagi Modekai bikaraiwogi komwaidona bigukeyala Amani.

3 Mapaila Esiteri ilukivau guyau. Ikapusi okaikela guyau deli la valam. E minana ikayubabai baisa matauna ammakawala bivigaki bisilibodi pakula makwaina Amani matauna dalela Agagi eikikeiwali mwada bivagi baisa mina Yudia. 4 E guyau iyosali la kaitukwa makaina goulawokuva wala ilokaia minana, mapaila minana itomalaula ilivala kawala, 5 “Mwa, ulo guyau yoku, akoma lopom, kidamwa kuyebwailigu deli kidamwa kudoki duwosisia wala, bwaina kuwitali kwaitala karaiwaga paila bisilibodi la karaiwaga Amani e taga bivagaisi makawala - ka, karaiwaga makwaina matauwena latula Amedata dalela Agagi eisaili paila kama katudoumsi komwaidomasi mina Yudia olopola m kwabokaraiwaga. 6 Mwa, ammakawala bavigaki kidamwa kabommayuyu makwaina bisunapula baisa ulo tomota, e veyagwa tatougu bikatumataisi?”

7 Oluvi guyau Sakisesi iluki giyouvila Esiteri sola Modekai matauna guma Yudia, kawala, “Ka, bogwa lakatumati Amani paila eikikeiwalaimi yokomi mina Yudia, deli bigukeyala bogwa lasaiki Esiteri. 8 Mitaga avai karaiwaga biwitalaisi metoya oyagagu deli bitakwaisi kibila yamagu, gala ibodi bitakodidaimi. Mitaga, ibodi wala bukuginisi avaka wala magimi bilokaia mina Yudia. E ibodi bukuginisi oyagagu deli bukutakwaisi kibila yamagu.”

9 Vavagi makwaisina eivitoulai olopola natolula tubukona, tubukona yagala Sivanae oyamla kwailuwoyu kwaitolula. Modekai idou komwaidosi guyau la toginigini imaisi, ililivala e iginiginisiga guyau la karaiwaga bilokaia mina Yudia deli baisa tokaraiwaga, kaidadala valu, deli goli baisa tosikwawa komwaidosi olopola lakatutala kwailuwoyu kwailima kwaiyu valu, eivitouula mapilana Inidia e leila itobu mapilana Sudani. Karaiwaga miyasina eiginaisi eilokaia valu kwaitala kwaitala metoya obonasi deli si ginigini titoulesi, e baisa mina Yudia obonasi deli si ginigini titoulesi. 10 Modekai ikaraiwogi biginaisi oyagala guyau Sakisesi, oluvi matauna itaku guyau kibila yamala olumoulesi miyasina. E tokaitutula isilasi guyau ola wosa nagigigibula e ilosi ipataisi miyasina.

11 Ka, miyasina karaiwaga kala ginigini ikamitububuli makawala guyau bogwa eitagwala mina Yudia eisisuaisi valu kwaitala kwaitala bikatubaiasasi paila bikolaisi titoulesi. Mitaga kidamwa avai boda olopola avai valu magisi biwaiyasi mina Yudia, e ibodi mina Yudia bikosomapusi bitovilasi bilaku lewa, bikatumataisi matausina deli goli si kukova deli litusia. Ibodi bikatumituwolaisi matausina gala potu gala veu, e si guguwaga bikauwaisi kasi bigukeya. 12 Karaiwaga makwaina biviloubusi olopola Pesia la kabokaraiwaga komwaidona olopola tubukona naluwotala nayuwela, tubukona Adari oyamla kwailuwotala kwaitolula mwada yam makwaina yamla kasi katudoum mina Yudia. 13 E vavagi makwaina bikamitulaisi bimila karaiwaga deli bikagaiyaisi baisa tomota taitala taitala ovalu kwaitala kwaitala. E avai tuta yam makwaina bima, mina Yudia bogwa bikatubaiasasi paila bikeulasi lugwa baisa kasi tilaula. 14 E guyau ikaraiwogi matausina tosisila wosa isilasi ola wosa minasina e isakauligigibulasi ilosi. Tuvaila karaiwaga makwaina ikagaiyaisi ovilouveka Susa.

15 E Modekai isilavi ligisa, e eisisikam kala karekwa makawala goli gweguya, kala karekwa kala vau bwabwau deli pupwakau, e yatala kala kakapula yaminabwaita kala vau dairarugu, deli kwaitala kwematabwaila kala kulupaipi goulawokuva wala. Mapaila tomota okadumalagela Susa igougovasi, e isisawilasi deli si mwasawa. 16 E matausina mina Yudia imwamwasila ninasi deli itagam luposi, imwasawasi deli ilumkolaisi kala lumkola tomgwaga wala. 17 E ambaisa ambaisa guyau la karaiwaga ikalauwaisi, ovilouvakaveka deli valu kwaitala kwaitala, mina Yudia ivaiwasisi yam makwaina e deli kala mwamwasila ninasi ipakapakasi wala. E makawala goli, bidubadu tomota ituwoli itoulalasi osi boda mina Yudia, paila uula ikukolaisi matausina tuta baisa.

9

Mina Yudia ikatumataisi kasi tilaula

1 E tubukonela Ada e yamla kwailuwotala kwaitolula bogwa eisunapula, yam makwaina guyau la karaiwaga biviloubusi, e yam makwaina wala mina Yudia kasi tilaula eipipikwakusi mwada bitomgwagasi odubasi mina Yudia. Mitaga kaimapula, mina Yudia itomgwagasi odubasi kasi tilaula. 2 E osi katuposula mina Yudia ovalu kwaitala kwaitala ola kabokaraiwaga guyau, komwaidosi mina Yudia ikatubaiasasi paila biyowaisi deli availa magila biyogagi matausina. E tomota metoya ambaisa ambaisa ikukolaisi matausina, e gala availa gagabila bikalisuwoli matausina. 3 E makawala goli, komwaidosi tokaraiwogela valu - tokaraiwaga, kaidadala valu, deli guyau la todidabala - ipilasaisi mina Yudia paila uula ikukolaisi Modekai. 4 E olopola guyau la kabokaraiwaga, komwaidosi tomota inikolaisi mokwita Modekai la karaiwaga saina walakaiwa metoya wa ligisa, deli la karaiwaga imwaimwena tuvaila. 5 Mapaila mina Yudia gagabila wala bivagaisi avaka ninasi baisa kasi tilaula. E iwaiyasi kasi tilaula metoya opuluta e ikatumataisi matausina.

6 Olopola Susa wala, makwaina kasi vilouveka valu makwaisina, mina Yudia ikatumataisi tomota kala bawa lakatulima. 7-10 Amani, Amedata latula, matauna kasi tilaula mina Yudia, litula deli wala ikaligasi kasi bawa tailuwotala yagasi, Pasanidata, Daliponi, Asipata, Porata, Adalia, Aridata, Pamasita, Arisai, Aridai, deli Vaisata. Mitaga mina Yudia gala ikwaiyaisi si valu.

11 E oyamla wala makwaina ilukwaisi guyau paila kasi bawa tomota eikatumataisi olopola Susa. 12 Oluvi guyau iluki giyouvila Esiteri kawala, “Ka, olopola Susa viloutinidesi wala mina Yudia eikatumataisi lakatulima tomota deli goli matausina tailuwotala Amani litula tauwau. E kaina bogwa leiuvagaisi saina ikalisau olopola valu kwaitala kwaitala! E tuta baisa avaka magim? Ka, basakaim wala. Kulukwaigu avaka magim tuvaila e basakaim wala.”

13 E Esiteri ivitakauloki guyau kawala, “Mwa ulo guyau yoku, akoma lopom, kidamwa bukutagwala nabwaia mina Yudia olopola Susa tuvaila bivigakaisi makawala leivigakaisi lagaila. E deli bukukwaraiwaga Amani litula uwosi matausina tailuwotala bilasouyasi okabolasau.” 14 Mapaila guyau ikaraiwogi bivagaisi makawala, e karaiwaga makwaina ilauwaisi ikagaiyaisi olopola Susa. E Amani litula tailuwotala uwosi ilauwaisi ilasouyasi si kabogigisa tomota komwaidona. 15 E tubukonela Adari oyamla kwailuwotala kwaivasila, mina Yudia olopola Susa ilosi poulotala ililatu, e itokaiasi ikatumataisi tuvaila tomota kasi bawa lakatutolu. Mitaga tuvaila gala wala ikwaiyaisi si valu.

16 E mina Yudia olopola valu kwaitala kwaitala tuvaila ikatubaiasasi paila bikolaisi titoulesi. Matausina ikatumataisi kasi tilaula kasi bawa 75,000, matausina goli idokaisi mina Yudia mina kukolosi. Mitaga gala ikwaiyaisi si valu. 17 Vavagi makwaina eikaloubusi olopola tubukona Adari oyamla kwailuwotala kwaitolula. E eiyam kwailuwotala kwaivasila yam, matausina gala tuvaila ikatumatasi, mitaga yam makwaina ivigakaisi si kabolagisa. 18 E avai tuta matausina mina Yudia eisisuaisi olopola Susa, bogwa eikatumataisi kasi tilaula wa yam makwaisina kwailuwotala kwaitolula deli yam kwailuwotala kwaivasila, e yam kwailuwotala kwailimala isaimwaisi katumata e gala tuvaila ikatumatasi. 19 E mauula matausina mina Yudia eisisuaisi oviloukikekita ikabomaisi yamla kwailuwotala kwaivasila tubukonela Adari. E yam makwaina ivigakaisi yamla vaiwasi, kabomwasawa, deli paka, e deli goli ivilabwailasi kʹasi baisa taitala taitala.

Purim Pakala

20 Modekai igini livalela vavagi komwaidona makwaisina, e iwitali miyasina ilokaia komwaidosi mina Yudia eisisuaisi ambaisa ambaisa, katitaikina deli kaduwonaku olopola Pesia la kabokaraiwaga, 21 e iluluki matausina bikabomaisi yam makwaisina kwailuwotala kwaivasila deli kwailuwotala kwailimala olopola tubukonela Adari, e yam makwaisina bivigakaisi kabovaiwasi taitu kwaitala kwaitala. 22 Paila yam makwaisina goli mina Yudia eikatumataisi kasi tilaula, e tubukona minana mwada kabovalam deli kabosikulukululu, mitaga matausina ivigakaisi tubukonela si kabokaimwana deli si lagisa. Modekai eiluki matausina ibodi bikabomaisi yam makwaisina paila wala bipakapakasi, bikikaimwanasi, deli biuvilabwailasi kʹasi baisa taitala taitala, deli goli bisisakaisi tonamakava. 23 Mapaila mina Yudia saina ikabikuwolaisi Modekai la karaiwaga, e mwasawela ivigakaisi kwaitala kasi gulogula taitu kwaitala kwaitala.

24 E Amani matauna Amedata latula dalela Agagi, matauna kasi tilaula mina Yudia - ikowobobuta (gulogula yagala “Purim”) paila bikibuboti yamla mina Yudia kasi katumata, paila matauna bogwa eivitobu nanola bikatudumani wala matausina. * 25 Mitaga Esiteri eilokaia guyau Sakisesi, e guyau ikagai karaiwaga makwaisina bogwa eiginaisi, e mauula Amani eisilagi makawala kabosilagi makwaina bogwa eivitobu paila mina Yudia. Mapaila matauna deli litula ilasouyasi metoya okabolasau makwaina. 26 Baisa uula yam makwaisina eivigakaisi si vaiwasi, yagala eidokaisi Purim. Paila uula Modekai eigini la karaiwaga miyana e oluvi vavagi makwaisina eikaloubusi baisa matausina, 27 mauula mina Yudia ivigakaisi imila karaiwaga kwaitala paila titoulesi deli goli tubusia tuta oluvi, deli availa availa kaina bimila guma Yudia, kidamwa taitu kwaitala kwaitala avai tuta yam makwaisina bisakailasi, matausina bikabomaisi makwaisina metoya avaka Modekai eikaraiwogi bivagaisi. 28 E karaiwaga makwaina ikatukikitaisi kidamwa mina Yudia tubwa tubotala tubotala tuta oluvi olopola valu viloukikekita deli vilouvakaveka ibodi biluluwaisi e bikabomaisi makwaisina yamla Purim f igau tuta gala wala biwokuva.

29 Oluvi giyouvila Esiteri minana Abiaili latula, sola Modekai, iginaisi yatala karaiwaga, e otapwala miyana minana igini avaka la karaiwaga kala peula. Karaiwogala paila Purim avaka Modekai bogwa eiginibogwi. 30 E ginigini miyana ikamitulaisi baisa komwaidosi mina Yudia, e yatala yatala miyasina iwitalaisi ilokaia komwaidosi mina Yudia matausina eisisuaisi olopola 127 viluwela Pesia ola kabokaraiwaga. Karaiwaga makwaina bivigaki kidamwa mina Yudia bibodaisi vakota deli sibwabwaila, 31 e karaiwaiga makwaina ikugwai matausina deli tubusia paila bikabomaisi makwaisina yamla Purim okala tuta mokwita, makawala wala isopeilisi karaiwaga ituwoli ituwoli paila kala kaboma posuma deli tutala ninamwau. Baisa Modekai sola giyouvila Esiteri si karaiwaga makawala. 32 E Esiteri la karaiwaga ikatukikiti paila kala karaiwaga makwaina Purim bogwa leiginaisi wa buki pilakatubili.

10

Sakisesi sola Modekai si karaiwaga saina vakaigaga

1 E guyau Sakisesi ikaraiwogi paisewa mwau deli la kominimani baisa tomota matausina eisisuaisi mapilasina okawolawa deli matausina eisisuaisi olopola la kabokaraiwaga. 2 E komwaidona vavagi leivagi saina kabokatubau, deli goli livalela komwaidona ammakawala eilupi Modekai la kaisisu eila walakaiwa, iginaisi obukila liliula si karaiwaga guyousi Pesia deli Midia. 3 E Sakisesi matauna guyau kalamwaleta, e osikowala Modekai matauna guma Yudia. Matauna isim kala taimamila deli la tomota saina iyebwailisi matauna. Matauna eiwotetila paila la tomota kasi bwaina deli paila komwaidona tubusia tuta oluvi bisibwabwailasi.

* 1:1-2 1.1-2 Esi 4.6

a 1:10 Yunaki baisa matausina eikivaisi kikiyatusi paila bimila tosikwawa biwotetilasi guyau ola buloveka.

* 2:6 2.6 2 Gwe 24.10-16; 2 Lil 35.10

b 2:16 Tubukona Tebeti tadoki December.

c 3:7 Tubukona Nisana tadoki March.

d 3:7 Tubukona Adari tadoki February.

* 6:2 6.2 Est 2.21-22

e 8:9 Tubukona Sivana tadoki May.

* 9:24 9.24 Est 3.7

f 9:28 Mapilana buki ilukwaidasi uulotoula mina Yudia kasi paka Purim Pakala kala vitouula.

YOBI

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

YOBI
La Buki

Kabovitouula

Mapilana Yobi La Buki baisa livalela taitala tobwaila iboda kabosilagi saina mwaugaga. Litula komwaidosi ikaligasi, la guguwa komwaidona tolibulebu ilebwaisi, e matauna titoulela ibani lelia mwau iyogagi wowola komwaidona. Oluvi Yobi deli sala kasitaitolu ikaiyakusi e gagabila bitagisi ammakawala ninasi paila Yobi deli avaka idokaisi kala pakula. E osi kaiyaku ililivalasi bidubadu ninasi paila Yaubada, avaka avaka idokaisi Yaubada la kidakeda baisa tomota. E okala vigimkovila Yaubada titoulela iyoumatila baisa Yobi.

Matausina Yobi sala kasitaitolu ilivalaisi avaka eidokaisi kala katumiki mmayuyu makwaisina Yobi eibudoboda. Eidokaisi uula Yobi la mitugaga kaina la kowolova baisa Yaubada. Eikaibigasi Yaubada tuta tuta bisaiki mapu bwaina paila mitukwaibwaila e bimipuki wala mitugaga, e mauula Yobi kala mmayuyu ikibuboti matauna la mitugaga. Mitaga Yobi gala wala itagwala paila ninasi, uula kala lumkola paila la bubunela titoulela ituwoli wala. Bogwa inikoli titoulela tobwaila deli tomitukwaibwaila ikalisau goli sala komwaidosi, e mapaila gala bibodi Yaubada bimipuki matauna saina vakatutuki. Gala wala bikateta ammakawala Yaubada eidoki ibodi bilumkoli mmayuyu makawala baisa avaka eilumkoli, e mapaila saina iluluki Yaubada avaka la ninamwau, e iluki bikamituli uulotoula kabosilagi makwaina. Yobi gala itotubuloki Yaubada, mitaga saina magila Yaubada bikabwaili deli bivigivau bimitukwaii matauna, kidamwa bibinivau kala taimamila omitasi sala.

E okala vigimkovila Yaubada imapu Yobi la ninayuwa e ivituloki matauna la peuligaga deli la kabitam saina walakaiwa. Yaubada gala bimapu Yobi la ninayuwa bidubadu kaina biluki uula vavagi mwau makwaisina, e gala wala ikominimani baisa matauna. Mitaga immapu Yobi la dubumi. E oluvi Yobi nanola watanawa ikamituli Yaubada la kabitam deli la peula, e ininavila metoya ola ninayuwa deli ola biga saina minimani.

Mapilana kala vigimkovila ilivala ammakawala Yobi ibinivau litula guduwovau, deli guguwa, deli goli kala taimamila, ikalisuwoli baisa avaka eiyosibogwi. Yaubada iluluki matausina Yobi sala paila gala ikamokwitasi paila Yaubada. Kalamwaleta wala Yobi eilumkoli Yaubada mokwita, paila leilumkoli matauna gala makawala tomota eidokaisi matauna la bubunela.

Buki kala katumimisa

Kala vitouula 1.1—2.13

Yobi deli sala kasitaitolu 3.1—31.40

a) Yobi la kavilavila

3.1-26

b) Si bigatona sivimatala

4.1—14.22

c) Si bigatona siviyuwela

15.1—21.34

d) Si bigatona sivitolula

22.1—27.23

e) Kabitam kala yakaula

28.1-28

f) Yobi la bigatona kala vigimkovila

29.1—31.40

Eliu la bigatona 32.1—37.24

Guyau ivitakauloki Yobi 38.1—42.6

Kabovigimkovila 42.7-17

1

Diabolo iwakoli Yobi

1 E mapilana valu Usa, isisu taitala tau yagala Yobi, matauna taitala totapwaroru, deli tuvaila tokimadagi goli. Matauna tau bwaina, mapaila iiyamati titoulela mwada gala bivagi avai mitugaga. 2 Matauna litula tauwau kasi bawa tailima taiyu e natonu vivila. 3 E tuvaila ola yawa iyosi kala bawa la bulutuvalu lakatuluwolima lakatuluwoyu sipi, lakatuluwotolu kameli, lakatuluwotala bulumakau deli lakatulima ase. E tuvaila goli la towotetila saina bidugaga, mapaila matauna kasi todabala tomota mapilana opilibomatu.

4 E Yobi litula tauwau bogwa ivilasi si tuta paila bipakapakasi, taitala taitala ituwoli la yam paila bipaka, e salaga bimakaiasi matauna. E tuta komwaidona bididouwaisi lusitaia minasina natonu bimakaiasi matausina tauwau e bikamkwamsi deli bimwasawasi gulitinidesi. 5 E avai tuta bogwa bivenoku paka e biyamgwa kaukwau, Yobi bikanisalili kaukwau pikekita e bigabu kasi lula litula taitala taitala, kidamwa bikabomivau matausina. Tuta komwaidona iuvagi makawala paila uula onanola ininamsi, “Kaina goli taitala matausina litugwa bogwa eimitugaga e eiyogwali Yaubada metoya onanola titoulela.”

6 Avai tuta si yam paila mina labumaa biviloubusisi omatala Guyau, e Setanib ima oluwalaisi matausina. * 7 E Guyau ikatupoi matauna kawala, “Mwa! Yokugwa avaka lokuuvagi?”

E Setani ivitakaula kawala, “Gala goli, lama aliloula baisa e deli bala baisʹo atitavina ovalu watanawa komwaidona.”

8 E Guyau ikatupoivau matauna kawala, “Ki, sitana kugisi matauna Yobi ulo touwata? Paila mina watanawa gala wala taitala bitabani makawala matauna tau bwaina e deli tokimadagi. Matauna totapwaroru, e iiyamati titoulela mwada gala bivagi avai mitugaga.”

9 E Setani ivitakaula kawala, “Ki, kudoki Yobi bititapwaroru wala kidamwa gala bibani avaka kala bwaina la tapwaroru ke? * 10 Yoku bogwa kukoli matauna deli litula e deli goli kuyamati komwaidona la guguwa. Yoku kukwabwaili komwaidona vavagi eiuvagi deli bogwa kusaiki matauna la bulutuvalu ibodi bivakasau valu viloumwaidona. 11 Mitaga tuta baisa, ka! - kidamwa yoku bukukwau vavagi komwaidona avaka avaka eiyosi, e omatam goli bibigigagaim!”

12 E Guyau iluki Setani kawala, “Bogwa bwaina! Komwaidona vavagi avaka avaka eiyosi bukukwaraiwogi. Mesinaku wala gala bukuyomiyuyu matoulela Yobi.” Mapaila Setani ivatuboulola metoya omatala Guyau e ila.

Yobi litula deli la guguwa eitamwausi

13 Kwaitala yam avai tuta Yobi litula ipakapakasi ola bwala tuwasi molitomoya, 14 e taitala touwata isakawoli biga imiaki Yobi. Ikaibiga kawala, “Avai tuta kasupusopusi obuyagu minasina bulumakau, e minasina ase ikikabubunasi katitaikina. 15 Mitaga saina nanakwa mina Sabiac iwawaiyasi deli iveilauwaisi komwaidona minasina. E ikatumataisi m ula komwaidosi e agumwaleta wala yeigu lasakaula lama alukwaim.”

16 Igau wala ililivala e taitala tuvaila la ula ivalapula e ikaibiga kawala, “Kavikavila iwaiya sipi deli goli toyamata komwaidosi, e ikatumati wala komwaidosi. E agumwaleta wala yeigu lasakaula lama alukwaim.”

17 Igau wala ililivala, e taitala tuvaila la ula ivalapula e ikaibiga kawala, “Kwaitolu boda mina Kalidid iwawaiyasi deli iyosisi kameli deli goli ikatumataisi m ula komwaidosi. E agumwaleta wala yeigu lasakaula lama alukwaim.”

18 Igau wala ililivala, e taitala tuvaila la ula ivalapula e ikaibiga kawala, “Avai tuta litumwa ipakapakasi ola bwala latum molitomoya, 19 utuyagila iuu metoya oviloupakala. Ikodidaimi bwala ikapusi e ikatumati wala komwaidosi. E agumwaleta wala yeigu lasakaula lama alukwaim.”

20 Mapaila Yobi itokaia ikisi kala kwama deli la ninamwau. Matauna iviliu kululae e ikapusi opwaipwaia ikanaki lopola. 21 Matauna ikaibiga kawala, “Yeigu akaloubusi towokuva wala yeigu, e towokuva wala yeigu bakaliga. Guyau matauna eisakaigu avaka avaka, e baisa tuta bogwa leikaimali. Kala yakaula Guyau.”

22 Ilagoli komwaidona avaka avaka eikaloubusisi, mitaga Yobi gala wala imitugaga, paila gala itabinaki Yaubada.

2

Setani iwakolivau Yobi

1 Avai tuta si yam mina labumaf paila biviloubusisi tuvaila omatala Guyau, e Setanig ima oluwalaisi matausina. 2 E Guyau ikatupoi matauna kawala, “Yokugwa avaka lokuuvagi?”

E Setani ivitakaula kawala, “Gala goli, lama aliloula baisa e deli bala baisʹo atitavina ovalu watanawa komwaidona.”

3 E Guyau ikatupoivau matauna kawala, “Ki, sitana kugisi matauna Yobi ulo touwata? Paila mina watanawa gala wala taitala bitabani makawala matauna, tau bwaina e deli tokimadagi. Matauna totapwaroru e iiyamati titoulela mwada gala bivagi avai mitugaga. Yoku kumnabaigu e latugwalaim lokuwomakavi wala matauna, mitaga kugisi Yobi saina wala tokimadagi.”

4 E Setani ivitakaula kawala, “Tomota wala biligaiwa vavagi komwaidona kidamwa kaimapula bisisu tomomova. 5 Mitaga tuta baisa ka, kidamwa bukuyomiyuyu wowola, e matauna omatam wala bibigigagaim!”

6 E Guyau iluki Setani kawala, “Bogwa bwaina! Yoku wala bukukwaraiwogi, mesinaku wala gala bukukwatumati matauna.”

7 Mapaila Setani ivatuboulola metoya omatala Guyau e ila ivigaki Yobi ikapetoi owowola komwaidona. 8 Mapaila Yobi ila isili odubilawawa e ikau pilatala seniseni paila bikulikwali kala petoi. 9 E la kwava iluki matauna kawala, “Mwa! Yoku saina wala tokimadagi kadai? Avaka uula gala bukubigigagi Yaubada e nanakwaga bukukwaliga ke?”

10 E Yobi ivitakaula kawala, “Yoku gala wala kunikoli avaka lokulivali. Ka, avai tuta Yaubada biwitali kwaitala vavagi bwaina, yakidasi saina wala magidasi. E ammakawalaga bitatamapu kidamwa biwitali kabomwau baisa yakidasi?” Ilagoli komwaidona avaka avaka eilumkoli mmayuyu, Yobi gala wala ikagagi Yaubada.

Yobi sala imakaiasi

11 E matausina Yobi sala kasitaitolu Elipasa metoya ovilouveka Temani, Bilidadi metoya mapilana Suwai, deli Sopara metoya mapilana Naama. Avai tuta ilagaisi ammakawala Yobi kala mmayuyu, inanamsasi bilosi bikiminumwaisi nanola matauna. 12 E igau wala miloutala ililoulasi e matausina bogwa igisaisi Yobi mitaga gala ivitusaisi availa matauna. Mitaga avai tuta bogwa ivitusaisi, e ikapwalaisi koku ivalamsi deli si kavinavina, e ikisaisi kasi kwama deli si ninamwau, e ilavaisi tubumyou ila walakaiwa deli odubasi. 13 E oluvi isikailisi matauna opwaipwaia iboda kwailima kwaiyu yam deli bogi, gala vitakaula uula igisaisi kala mmayuyu saina vakaigaga.

3

Yobi la kavilavila baisa Yaubada

1 Kala vigimkovila Yobi ikawota deli ikagagi yamla la kaloubusi. *

Yobi

2-3 Mwa Yaubada! Kukwagagi yam makwaina lakaloubusi,

e kukwagagi bogi makwaina inagu leisuma!

4 Kukivili yam makwaina bidudubila.

Mwa Yaubada! Taga tuvaila kululuwai yam makwaina.

Taga tuvaila kutagwala lumalama bitapi makwaina.

5 Kuvagi makwaina yam kwaigugugu deli kulududubila.

Kuvakanunuvi deli lowalowa, deli kukwatupwani kalasia.

6 Kukwau bogi makwaina kuligaiwa,

deli gala bukutagwala bikalaugolaisi olopola taitu.

7 Kuvigaki bogi makwaina gala valulu, gala mwasawa.

8 Kuvigaki tomigameguva bibulotaisi yam makwaina,

matausina goli inikolaisi ammakawala bikadousi Dokanikani.h

9 Taga kutagwala Kubwanayam biyuwoula bogi makwaina.

Ibodi bogi makwaina gala bipikwaku paila visiga.

10 Kukwagagi bogi makwaina paila itugwalaigu lakaloubusi,

e paila iligaimwaigu okaboyogagi deli mmayuyu.

11 Wooi, desila bakaliga olopola inagu,

kaina bakaliga tutala lakaloubusi.

12 Avaka paila inagu eikopwaigu?

Avaka paila eivinunaigu?

13 Kidamwa bakaligabogwa, bogwa lauvaiwasi baisa tuta,

14 e amasisi makawala gweguya deli tokwaraiwaga matausina

ikaliivauwaisi ligisa kwaibubogwa.

15 E iboda bamasisi makawala gweguya litusia,

matausina bogwa eivakasauwaisi si bwala toyo goula deli siliba,

16 kaina bamasisi makawala gwadi gudimata.

17 Olumoulela lakai tomitugaga bisaimwaisi si mitugaga,

deli topaisewa tosomata bibanaisi vaiwasi.

18 Makawala goli tokatupipi biluva uwosi

metoya tokwaraiwaga si katilaka deli si katugasisi.

19 Taitala taitala isisu baisa, matausina isim bulogasi deli matausina gala bulogasi.

Tuvaila matausina ula ibanaisi taneku.

20 Avaka paila kutugwali tomota eisisuaisi gaga?

Avaka paila kusaiki lumalama baisa tomota matausina ninasi mwau?

21 Itulotulasi paila kaliga, mitaga kaliga gala avai tuta ima.

Guguwa komwaidona inagaisi mwada laka ikalisau. *

22 Matausina bimwasawasi e bikaimwanasi avai tuta bibodaisi kasi laka.

23 Yaubada ikatupwani avaka bikaloubusi omitasi,

deli ivabodi matausina.

24 Kaimapula kamkwam yeigu auvalam wala,

deli gala igagabila basim kayagigila.

25 Avaka avaka akukoli deli anokubukubu,

makwaisina goli ikaloubusisi makawala.

26 Yeigu gala asibwabwaila, gala vaiwasi,

deli agu mwau gala kala vigimkovila.

4

Si bigatona sivimatala

(4.1—14.22)

Elipasa

1-2 Mwa! Yobi, ki - kudokiga bukugibuluwa kidamwa balivala?

Ka, yeigu gala wala ibodi bakapatu tuvaila.

3 Paila yoku bogwa lokuvituloki bidubadu tomota,

deli kukwatupewoli tomamama.

4 E avai tuta taitala bimama kaina bisomata, matauna bisilubeibeu,

mitaga m biga wala bikatupewoli matauna bitokaia.

5 E baisa tuta yoku lokuboda mwau.

Lokulumkoli mmayuyu e gala gagabila avaka bukuvagi.

6 Yoku kutitapwaroru baisa Yaubada, e gala wala isim pikolela wowom.

Mapaila ibodaim bukutotu peula deli m pikwaku

7 Kunanamsa - ki, gagabila bukulukwaigu avai tuta

taitala tomitukwaibwaila isilagi?

8 Yeigu bogwa lagisi tomota isupusopusi bigulela mitugaga,

e isisapwaisi bubunela gaga mwada kasi yagogu.

Ka, baisa tuta eititaiyauwaisi bubunela gaga deli mitugaga.

9 Mapaila makawala utuyagila la paisewa, Yaubada ikatumati matausina metoya ola gibuluwa.

10 Tomitugaga iguguvavilasi deli igutogotasi makawala laiyoni,

mitaga Yaubada ikatuminum matausina e ikouwoli kudusi.

11 Matausina makawala minasina laiyoni kidamwa gala avaka isisu paila bikatumataisi e bikomasi.

Makawala wala matausina bogwa ikaligasi e komwaidosi litusia iwaki neuya.

12 Tuta kwaitala biga imakaiagu kwaimanum,

e saina manum la biga, gala ibodi baligimlili.

13 Makawala wala mimigaga bogwa iyobosi ulo masisi. *

14 Asibalutuva deli ulo tatuva,

e wowogu tomwaidogu wala itatatuva deli kokola.

15 E suwonumla myala imyi migigu,

deli wowogu itulukwaidudu deli agu kokola.

16 E bogwa agisi kwaitala vavagi itotu baisa.

Amituuvili makwaina, mitaga gala wala avaka avitusi avai vavagi.

E oluvi anakaigali kaigila luluwala kawala,

17 “Ki, igagabila Yaubada bigisi avai tau e bidoki matauna tomitukwaibwaila?

Kaina Tobubuli bigisi matauna availa eibubuli e bidoki matauna tobwaila goli?

18 Yaubada gala wala idubumi la touwata mina labuma.j

Matauna tuvaila ibani sula metoya baisa anelosi goli!

19 Ki, kudoki Yaubada bidubumi matauna availa eibubuli metoya omlomwaluva?

Matauna ibubuli tomota metoya opwaipwaia wala,

e saina gagabila bikatumati, makawala liwoliusa kala kimata.

20 Tau taitala kaina bisisu tomomova kaukwau,

mitaga igau gala bidudubali matala matauna bikaliga, e gala wala availa binikoli.

21 Komwaidona la guguwa eiyosi bikauwaisi bilauwaisi,

e matauna tolubulobwaga wala bikaliga.”

5

1 Mwa Yobi! Kudou e kutulikoli kidamwa availa bimapu m dou.

E kaina goli avai anelosi isisu paila bipilasaim?

2 Kidamwa m nokubukubu bikimataim paila m ninamwau,

e mokwita goli bidokaimsi yoku tonagowa.

3 Yeigu bogwa lavitusi matausina toninagowa availa kasi gigisa saina peula,

mitaga saina nanakwa labuloti si valu.

4 E litusia tauwau gala wala ibanaisi kabokwala,

e gala availa bitokaia bipilasi matausina okaboyakala.

5 Tobigumata bogwa bikamkomasi metoya osi bagula matausina toninagowa,

e bikamsi tambubolodila goli,

deli tokwakadaka bikewakewa mitasi paila sesia si guguwa bidubadu.

6 Mitugaga gala bisusina opwaipwaia,

kaina kabomwau bitasusilasi metoya obaleku.

7 Gala goli makawala kadai?

Tanikoli mlimwali iyoyowasi metoya wa kova,

e makawala goli tomota titoulela biyomituli kala mwau.

8 E kidamwa yeigu baboda mwau makwaina -

ka - yeigu ibodaigu wala batovila baisa Yaubada,

e ulo ninamwau bakamituli baisa matauna.

9 Gala gagabila bitakatetasi makwaisina vavagi siligaga matauna leiuvagi,

e la kabutuvatusi gala wala kala vigimkovila.

10 E matauna iwitali kuna ima odabala pwaipwaia.

Matauna ivinumli bagula.

11 Mokwita goli, Yaubada wala bilupi matausina ninasi manum,

e isaiki mwasawa baisa komwaidosi matausina iuvalamsi.

12-13 Matauna bisilibodi si nanamsa tokwabitam gaga,

deli bivigaki tokabitam biwaisi metoya osi kabitam titoulesi,

mapaila matausina gala wala kwaitala si vavagi bivigimkulovaisi. *

14 E igau wala yam, mitaga kasi lumkola makawala ivabakwalisi odudubila.

15 Mitaga Yaubada bikoli tonamakava metoya okaliga,

e bikoli togumalawa metoya baisa tolamadada.

16 Matauna isaiki pikwaku baisa tonamakava,

e bisilibodi tomitugaga si kaninisi.

17 Availa Yaubada bikiduwosisii, matauna bimwasawa!

E yoku gala bukugibuluwa tutala matauna bikamitilakaim. *

18 Yaubada biwai e tuvaila bikapoli lewa.

Biwai metoya oyamala, e oyamala bikatumova. *

19 E tuta tuta matauna wala bikolaim metoya avai kabosilagi.

20 Avai tuta molusaula bima, matauna goli bikamovaim,

deli otutala kabilia matauna wala bikolaim metoya okaliga.

21 Yaubada bikolaim metoya osi silapulu tomota,

e tutala katudoum bima, matauna goli bikolaim.

22 E yoku bukuvigaki kaboyogagi deli molusaula kam gigila wala,

deli gala bukukukoli minasina bolodila.

23 E m bagula makwaisina bukusisapu gala wala isim dakuna.

e bolodila gala avai tuta bigadaimsi.

24 Wa tuta matutona biluva wala wowom bukusisu om bwala,

e avai tuta bukuvakawoli m sipi, bukubani minasina ibwabwainasi wala.

25 E bukubani bidubadu litumwa,

kasi bawa makawala mnumonu osaivau kala bawa.

26 E yoku bukutomoya mokwita,

makawala witi immatuwa itotu igau otayoyuwa.

27 Mwa, Yobi! Yakidasi tuta kaduwonaku tatitakutusi wala paila baisa,

e bogwa leitanikolaisi.

E baisa mokwita wala, mapaila ibodi bukudubumi baisa.

6

Yobi

1-2 Kidamwa agu mwau deli ulo ninamwau bitavisaikoli okabovisaikola,

3 mokaisi bikalisau mokaila kanakenuva komwaidona obolita,

mapaila gala biyowa lupomi metoya ulo biga minimanila.

4 Yaubada Topeuligaga bogwa eibasaigu okaiyala,

e yayanela la kaiyala bogwa eilukuwoli wowogu komwaidona.

Yaubada tuta komwaidona iuvitukukolaigu wala.

5 Natana ase bikamkwam mnumonu bikomata,

deli natana bulumakau bimanum bikamkwam mnumonu yammatutila.

6 Mitaga availa ibodi bikoma kaula gala deli yona?

Ammakawala pou olumoulela pupwakaula kakamwenala?

7 Yeigu gala wala ibodi bakoma kaula makawala,

avai kaula akamkoma ibulokatuwolaigu wala.

8 Avaka paila Yaubada gala bisakaigu avai vavagi banigadi?

Avaka paila gala imapu ulo nigada?

9 Ibodi wala matauna bikatumataigu!

10 Kidamwa bogwa lanikoli bivagi makawala, yeigu bamwasawa sainela

e gala wala baluluwai ammakawala agu mmayuyu kala vakaila.

Bogwa lanikoli Yaubada matauna tobumaboma;

e yeigu gala kwaitala tuta akoulovi la karaiwaga.

11 Ammakawala ulo peula vakaila bibodi basaitaulaga tomomova?

Avaka paila bibodi bamova kidamwa ulo pikwaku bogwa leiwokuva?

12 Ki, ammakawala? Yeigu wowogu dakunawokuva kaina?

Kaina wowogu kala peula makawala barasi?

13 Yeigu ulo peula bogwa leiwokuva e gala avaka ikesa paila bakolaigu titoulegu;

e gala wala ambaisa ibodi babani pilasi.

14 Kidamwa baboda vavagi mwau makawala baisa,

ibodi wala banevi lubaigwa tokamokwita -

ilagoli kaina bogwa lasilavi Yaubada kaina gala.

15 Mitaga yokomi lubaigwa,

kusipulokaigusi makawala waya makaduyosina pakalela avai tuta gala kuna.

16 Makaduyosina goli ikasuwoki sinou deli sopi kwekulokula,

17 mitaga avai tuta waigigi bilova isosusi wala itamwausi,

e lubulabu wala ikanukwenu.

18 Yuwotala kameli itamwausi

avai tuta inainevisi kasi sopi bimomsi.

Iwowausi e bidoumlabasi wala oviloupakala.

19 Mayuwona kamelila Seba deli Tema inainevisi mitaga gala wala ibanaisi,

20 mapaila si pikwaku ikaliga wala opapala makaduyosina waya kadapakapakala.

21 Yokomi mi sopa kala bidubadu baisa yeigu kala lumkola makawala makaduyosina waya

tutala kugisaisi agu mwau kuvayaitasi wala deli kami kokola.

22 Ki, avai tuta anigadaimi bukusakaigusi bobwailila kaina

bakabiki availa yamala veiguwa paila bipilasaigu

23 kaina goli mwada bikolaigu metoya agu tilaula deli agu tolamadada?

24 O bwaina, kuvitulokaigusi; kulukwaigusi avaka ulo sula.

Yeigu bamanum wala baligalega.

25 Bigatona kamokwita lutula saina peula;

mitaga yokomi mi bigatona gala wala dimlela.

26 Yokomi kudokaisi ulo bigatona gala dimlela makawala wala yagila, kadai!

E avaka uula kummapwaisi ulo biga alilivala metoya okala mwau nanogu?

27 Yokomi bukukowobobutasi paila magudisina weilova bukuvigakaisi mi ula

e bukuvigakaisi mi kaisisu bipeula metoya semia wala otalimi!

28 Ka, kugisaigusi!

Yeigu gala wala basopa.

29 Yokomi bogwa eivakasauwaimi sopa.

Mapaila desi taga kukididogaimi titoulemi.

E gala bukukwamogaigusi.

Yeigu goli tokamokwita.

30 Mitaga yokomi kudokaisi tosasopa wala yeigu, kadai!

Mi nanamsa gala wala gagabila bavitububoti avaka duwosisia e avaka doudoga.

7

1 Momova baisa ovalu watanawa kala mwau

makawala kumatoula saina tokasai bikaraiwogi tomota bikatubaiasasi paila kabilia

kaina makawala tomota biyomadaisi si tuta komwaidona metoya paisewa saina mwauvagasi

2 E momova kaina makawala taitala ula ininainevi kaikonigula mwada bivaiwasi

kaina goli makawala taitala topaisewa itulotula wala mwada bikeula mapula la paisewa.

3 Yeigu tubukona tubukona gala avai vavagi bwaina babani avai tuta goli.

Bogi kwaitala kwaitala alumkoli ninamwau wala.

4 Avai tuta bakenu mwada bamasisi,

agu lumkola bogi saina kwaiwonaku biyam.

Bogi komwaidona akanuvivila wala akamamalu nani biyam.

5 Wowogu ikasewoki mwatemwata.

Kanuvinegu nebanebawokuva wala.

Agu pwasa ibubusi wala polala.

6 Ulo tuta komwaidona iukuwokuva gala wala ulo pikwaku,

Tuta kala nanakwa iukuwokuva saina nanakwa goli gala gagabila bitakalau.

7 O ulo Yaubada, kululuwai ulo momova makawala yagisa;

e ulo momova kala mwamwasila bogwa eikalituli.

8 Baisa tuta lokugigisaigu e avai tutaga bakaliga gala wala tuvaila bukugisaigu.

Kidamwa bukunevaigu, bogwa goli batamwau.

9-10 Makawala wala lowalowa yagila biyuvisau e bilau,

taitala tomota avai tuta bikaliga gala goli bikaimilavau

e sala availa availa inikolaisi matauna bogwa wala bilumwelavaisi.

11 Mwa! Gala wala ibodi bakikwatu!

Yeigu bogwa lagibuluwa deli agu leiya.

Mapaila ibodi wala balilivala.

12 Avaka paila tuta komwaidona bukuyausaigu wala?

Ki, kudoki yeigu makawala natana maunela bolita minasina dokanikani?

13 Bakenu mwada bavaiwasi

e anainevi ammakawala agu gidageda bimanum.

14 Mitaga yoku wala - e matoulem wala bukuvitukukolaigu metoya wa mimi;

yoku kukwatumitilakaigu metoya kilisala deli mimi gaga

15 tatoula wala bivigaki makawala bikaliboda kukugu bakaliga

e gala tuvaila basisu makawala agu gigisa saina mwaugaga.

16 Mwa, bogwa eigwegwesi wowogu; deli bogwa eisomitaki wowogu.

Taga bukuyogwegwesaigu. Ulo momova gala isim dimlela.

17 Avaka paila tomota kuvigaki saina dimlela?

Avaka paila bukugigisaki wala matauna metoya avaka avaka biuvagi? *

18 Yoku kuvakawoli wala matauna kaukwau kwaitala kwaitala

e kuwakoli wala matauna tuta komwaidona.

19 Ki, gala sitana bukugisilavaigu

tatoula wala bakapu duwoyagu?

20 Yoku saina togisatobu. Ki, sitana iyomwauwaim paila ulo mitugaga?

Deli avaka paila kuvigakaigu m komsilawa?

Ki kaina saina ayomwauwaim?

21 Ki, gala avai tuta bukuligaiwa ulo mitugaga?

Kaina bukulumwelavi ulo sula?

Ka makateki wala bakaliga,

e kidamwa bukunevi paila yeigu,

ka, yeigu bogwa batamwaubogwa goli.

8

Bilidadi

1-2 Mwa, yoku m bigatona makawala utuyagila.

Ammakawala kala kaduwonaku bukulilivali vavagi makwaisina?

3 Ka, Yaubada gala avai tuta bikididogi karaiwaga duwosisia;

matauna gala avai tuta bilapi paila bivagi avaka duwosisia.

4 Litumwa kaina leimitugagasi baisa Yaubada,

mapaila matauna leimipuki matausina avaka bibudoki si mitugaga.

5 Mitaga baisa tuta ibodi bukuninavila e bukukwayubabai baisa Yaubada Topeuligaga.

6 Kidamwa yoku saina tokamokwita deli tomigileu,

Yaubada bima bipilasaim

deli bisakaivauwaim m kwaisisu

paila waisala mitilagim.

7 Avaka Yaubada bisakaim tuta oluvi saina bidugaga,

bikalisau komwaidona m veiguwa avaka lokukitumoubogwi.

8 Igau sitana kuninamsi avaka tommoyabogwa si kabitam;

deli kukwatupoi avaka kala kamokwita tubudoiasi si nikoli.

9 Yakidasi da momovasi kukupi wala e gala wala avaka itapuloki ninadaisi;

da tutasi biukuwokuva makawala kaikobu bititamwau avai tuta kalasia bikuboli.

10 Mitaga ibodi tommoyabogwa matausina toninitalapula bivitulokaimsi;

e ibodi bukunakaigali avaka eilivalaisi.

11 Kawasi, “Lei gala ibodi bisusinasi ambaisa saina lubulabu;

gala avai tuta bitabani oyabala.

12 Miyasina gala ibodi bitavigaki katuva kidamwa igau yakikekita,

kidamwa avai tuta dumia bipakala, miyasina wala bimatabogwasi.

13 Availa availa matausina gala inikolaisi Yaubada makawala miyasina lei;

tuta makwaina bilumwelavaisi Yaubada e si pikwaku bogwa wala leiwokuva.

14 Matausina si dubumi makawala kapali bobosu la bwala.

15 Kidamwa bikanuvatetasi okapali, ki, ibodi kapali makwaina bipeula kaina?

Kidamwa bikikolasi yatala miyasina kapali, ki ibodi bipeula e bitomalaulasi?”

16 Tomitugaga bitasusilasi makawala mnumonu bitasusilasi okalasia,

makawala mnumonu bikaligiaki wa bagula.

17 Kailawalisi miyasina bilola odakuna,

e saina peula bikikola odukutotu kwaitala kwaitala.

18 Mitaga oluvi bikamnumonaisi wala biwokuva -

e gala wala availa binikoli makaisina metitokaisila baisa.

19 E tomitugaga si mwasawa bogwa bikalituli;

e tomota ituwoli goli bitasusilasi bikaimapwaisi matausina.

20 Mitaga Yaubada gala wala avai tuta bisilavi tomitukwaibwaila,

e gala avai tuta bipilasi tomitugaga.

21 Matauna bivigakaim bukugova deli m mwasawa,

22 mitaga biyomsili matausina leivigakaimsi tokukolosi yoku,

e tomitugaga si kaisisu bitamwau wala.

9

Yobi

1-2 Mwa, bogwa wala laligilabi vavagi makwaisina.

Mitaga availa ibodi bitomgaga yakala baisa Yaubada? *

3 Availa ibodi bisevitai Yaubada?

Matauna ibodi wala bikatupoiyaidasi lakatuluwotala katupoi,

e gala availa ibodi bimapu makwaisina.

4 Yaubada saina tokabitam deli topeuligaga;

e gala availa ibodi bisevitai matauna.

5 Matauna gala biyolibiga bikatupaili wala koya

e deli kala leiya ikosikili makwaisina.

6 Yaubada imotitani valu watanawa metoya likuliku;

e kokolela valu watanawa iiyagi e iyegasi.

7 Matauna ibodi bikaraiwogi kalasia e gala biyuwoula,

deli utuyam gala bipisisi wa bogi.

8 Gala availa ipilasi Yaubada avai tuta eisaili bubuli wa labuma okabasi,

kaina ipilasi matauna wa tuta matutona ivapupoi tapwala minana dokanikani obolita.

9 Yaubada ibubuli utuyam wa labuma -

madalasina yagasi Silubomatu, Tonabwaga, deli Uluwa,

deli madalasina opilibolimila utuyamla. *

10 Gala ibodi bitanikolaisi vavagi kabokatubau matauna iuvagi,

deli la kabotuvatusi komwaidona gala kala kalitutila.

11 Yaubada bililoula wala omatagu, mitaga gala wala agigisi matauna.

12 E avaka magila bikau gala wala availa ibodi bisilibodi matauna;

gala availa ituvaluwa bikatupoi matauna kawala,

“Avakaga kuuvagi?”

13 Yaubada kala leiya gala isim kala kalitutila.

Matauna eikatumati kala tilaula komwaidona

availa availa ipilasaisi minana dokanikanila bolita yagala Reyabi,

minana goli eikoulovi matauna.

14 Mapaila ammakawala bavigaki bavitakauloki Yaubada?

15 Ilagoli yeigu tobwaila mitaga ibodaigu wala bakayubabai baisa Yaubada matauna agu toyakala mwada binokapisaigu.

16 E mitaga tuta baisa kidamwa bitugwalaigu babigatona,

e adoki matauna gala wala binakaigali ulo biga.

17 Matauna ilogomsisaigu metoya utuyagila, e tuvaila wala ikatupwaili wowogu,

ilagoli gala wala avaka uula.

18 E olumoulegu bogwa wala eivakasau mmayuyu;

mapaila gala wala ibodi bayagisa.

19 Ki ibodi bayokoli matauna? Ibodi bayokoli Yaubada metoya ogu peula?

Ki ibodi bayakali matauna mwada deli bakala okaboyakala?

Availa ibodi biwitali matauna bila?

20 Yeigu tobwaila wala deli tokimadagi, mitaga ulo biga kala lega sulawokuva wala,

e babani agu kwamwaga metoya avaka avaka lalilivali.

21-22 Yeigu tobwaila wala, mitaga adoki gala wala isim dimlela.

Yeigu bogwa eisomitaki wowogu kala sisu watanawa. Desi wala!

Kaina tobwaila kaina tomitugaga yakidasi,

gala wala avaka.

Yaubada bogwa wala bikatudoumwaidasi.

23 Kidamwa taitala tobwaila biyokopita wala kala kaliga,

Yaubada bivigaki wala kala gigila.

24 Yaubada isaiki tomitugaga valu watanawa si valu.

Matauna ivadudubali mitasi toyakala.

E kidamwa gala Yaubada ivagi makawala,

ki, availaga leivagi baisa?

25 Ulo yam saina wala nanakwa biukuwokuva,

e gala kwaitala makwaisina sitana alumkoli bwaina.

26 Ulo tuta biukuwokuva kala nanakwa makawala waga saina kaisisakaula,

kaina kala nanakwa makawala mluveka eitalakapusi bilupi kala mauna.

27-28 E avai tuta mwada bagigila e bavigikoni balumwelavi agu gidageda,

komwaidona agu mmayuyu ikikeiita wala ikikatululuwaigu bidubadu vavagi mwau.

Bogwa lanikoli Yaubada eidokaigu tomitugaga.

29 E kidamwa bogwa leidokaigu tomitugaga, avaka uula bikaiki wowogu mitugaga makwaisina?

30 Gala wala avai vavagi ibodi biwinisau ulo mitugaga.

31 Yaubada ivisililaigu omlopu makwaina eikasuwoki bulopwasa,

e agu kwarekwa okala gigisa iyomsilaigu wala titoulegu.

32 Kidamwa Yaubada taitala guma watanawa, ibodi wala bamapu la biga;

e kamataiyu wala bakala okaboyakala bakakiduwosisia ma kominimani.

33 Mitaga gala wala availa isisu bitotu oluwalaima okaboyakala,

gala availa ibodi bivagi ma yakala sogu Yaubada.

34 O ulo Yaubada, mwa! desi taga kumipukwaigu!

Desi taga kuvitukukolaigu.

35 Yeigu gala wala bakokola. Ibodi wala balivala

paila bogwa lanikoli avaka balivali onanogu.

10

1 Yeigu bogwa eisomitaki wowogu sisu ovalu watanawa.

Mwa, kunakaigali ulo kominimani mwau.

2 Mwa Yaubada, gala bukukwamogaigu.

Mwa, kulukwaigu! Avai vavagi lavagi e lokutabinakaigu agu pakula?

3 Ki kudoki baisa bwaina paila bukuvakatutukwaigu makawala?

Deli avaka lokububuloki yamam bukuvigaki gala wala dimlela?

E oluvi kugigili avaka tomitugaga si nanamsa eininamsaisi.

4 Yoku m gigisa gala makawala ma gigisa kadai?

5 E m momova isim kala kalitutila makawala yakamaisi kaina?

6 E avaka paila bukunainevi wala bukuvinaku komwaidona ulo mitugaga

deli bukusisavali wala bukuvinaku komwaidona agu pakula?

7 Mwa, bogwa kunikoli yeigu gala isim ulo sula,

e gala wala availa bikolaigu metoya baisa yoku.

8 Metoya oyamam kububulaigu deli kusaili katupwaila wowogu,

mitaga baisa tuta, mayumalela makweyasina lokububulaigu bukukwatumataigu.

9 Ka, kululuwai yoku kububulaigu metoya pwaipwaia.

Ki baisaga tuta bukukwatumataigu e bakaimilavau bamili pwaipwaia tuvaila ke?

10 Yoku kukwatupewoli tamagu paila biunaigu;

e igau wala inagu olopola yoku kuvitubwaigu.

11 Yoku kububuli totuwanegu deli wotunula wowogu yavakaveka

e kukwapoli totuwanegu metoya viliona deli kanavina.

12 Yoku bogwa kusakaigu ulo momova, deli m yebwaili ikanuvagasi baisa yeigu,

e kuyamataigu asisu wala tomomova.

13 Mitaga baisa tuta bogwa lanikoli tuta komwaidona

yoku kukium wala m nanamsa mwada bukuvisilagaigu.

14 Yoku tuta komwaidona kuiyausaigu wala mwada bukubanaigu bamitugaga,

e yoku bukupaiki gala bukuligaiwa ulo mitugaga.

15 Momwela wala bamitugaga, yeigu bogwa lasula baisa yoku,

mitaga avai tuta bavagi avaka duwosisia, gala wala sitana agu yakaula.

Yeigu saina mmayuyu nanogu e agu mmosila itabodaigu wala.

16 E avai tuta sitana bakamnumonaigu,

yoku kuuwaigigu makawala laiyoni eiwawaiga kala mauna.

E kuyogagaigu metoya om kabutuvatusi kuuvagi.

17 Yoku tuta komwaidona kubani tosilasola bikamitulaigusi e bikagagaigusi.

Kam leiya baisa yeigu tuta komwaidona biyouloveka wala;

e tuta komwaidona kunainevi avai keda avai keda paila bukuvisilagaigu.

18 Mwa Yaubada, avaka paila lokutagwala inagu leiunaigu?

Ibodi wala bakaligabogwa oluviga tomota bigisaigusi.

19 Kala bwaina gala bagisakola valu,

wa sekuya wala basaitaula wa laka.

20 Mwa, taga kuyokaikai wowogu.

Ki, kaina ulo tuta bogwa eivilalamila ke?

Avaka ulo tuta mmwaisala eisisu, ibodi wala bamwasawa.

21 Yeigu makateki migigu bitamwau e gala wala avai tuta bakaimilavau,

balokaia oviluwela dudubila saina dubilikitakita,

22 viluwela dudubila, kaikonigula deli kabotakainowa,

mapilana valu kala lumalama ivigaki dudubila wala.

11

Sopara

1-2 Ki, kudoki gala availa ibodi bimapu komwaidona bigimakava lokulilivali?

Ki, kudoki avai tau biyobidubadu bigatona bibani avaka kala bwaina?

3 Yobi mwa, ki, kudoki gala bakamapwaisi m bigatona?

Kaina m biga yousokana bivigaki ipakalaki kaiyamaisi gala bigatona?

4 Yoku kulivala mwada avaka m biga kamokwita wala;

kulivala mwada yoku tomigileu Yaubada omatala.

5 Eisekila gala wala anikoli ammakawala Yaubada bimapu m biga!

6 Matauna bilukwaim kabitam nanamsela bidubadu.

Mimilisi nanamsa saina nigonigwa gala ibodi tomota bikatetasi.

Yaubada eimipukwaim sitana wala,

gala makawala ibudoki m sula.

7 Ki kudoki ibodaim bukuvitobu ammakawala Yaubada la tovakaigaga deli la peula,

kaina gagabila bukubani Yaubada tomwaidona?

8 Yaubada la tovakaigaga makawala labuma gala isim kala kalitutila,

e gala wala ibodi bukuyosi.

Yaubada inikoli si valu tomata,

mitaga yoku gala kunikoli.

9 Yaubada la tovakaigaga kala beiyaya ikalisau valu watanawa,

deli goli ikalisau bolita kala beiyaya.

10 Kidamwa Yaubada bikatupipaim e bilauwaim oyakala,

availa okaboyakala ibodi bisilibodi matauna?

11 Yaubada bogwa einikoli availa availa matausina gala isim dimlesi;

matauna bogwa leivitoki tolosila komwaidona mitugaga leiuvagaisi.

12 Tomota toninagowa ibodi bitaboda ninasi

wa yam makwaina ase nabubolodila biunaisi litusia makawala wala bulutuvalu.

13 Mwa, Yobi, ibodi bukuninavila,

e bukukukoli Yaubada.

14 Kukwau kuligaiwa komwaidona mitugaga deli sula metoya om valu.

15 Oluvi bukukowana tuvaila, deli m tuvaluwa bukutotu peula.

16 E oluvi komwaidona kam mwau onanom biwokuva,

makawala dadoya bitayelu wala bima e bimyeiya.

17 Yoku m momova visigala bikalisau kalasia visigala tutala bitowota,

e momova dudubalela makawala biwolali visiga.

18 Yoku bukukwala e bisim m pikwaku;

Yaubada bikolaim e bukubani m vaiwasi.

19 Yoku gala bukukukoli kam tilaula;

e bidubadu tomota bikanasi wala binigadaimsi paila pilasi.

20 Mitaga tomitugaga bimitigibugibusi deli si pikwaku biwokuva;

e bikubu si keda gala wala bisakauligilaisi Yaubada.

E si pikwaku kwaitala wala kaliga bibodasi.

12

Yobi

1-2 Mokwitala yokomi tomota kaigasi,

avai tuta bukukwaligasi e kabitam deli bikaliga.

3 Mitaga yeigu ulo nikoli vakaila makawala goli yokomi.

Yokomi gala tovakaveka e yeigu budami.

Gala goli. Tomota komwaidona bogwa einikolaisi m bigatona komwaidona avaka lokulilivala.

4 E tuta baisa lubaigwa eivigakaigusi wala si kaboyousokana ilagoli yeigu tomitukwaibwaila deli gala isim pikolela wowogu;

mitaga matausina igigilaigusi wala;

mitaga tuta komwaidona Yaubada immapu wala ulo nigada.

5 Yokomi gala wala isim kami mwau ouwomi, mitaga lokuvigakaigusi wala mi kaboyousokana;

yokomi mi biga kuvigakaisi agu lewa, e makateki wala bukuvakapusiaigusi.

6 Mitaga touveilau deli matausina gala inikolaisi Yaubada si sisu bwainawokuva wala,

ilagoli si peula wala titoulesi eivigakaisi si yaubada.

7 E mauna nayoyowa deli mauna nasigisagina si nikoli ikalisauwaimi e ibodi wala bivitulokaimi;

8 ibodi wala bukukwatupoiyaisi bubuli ovalu deli obolita e bivitulokaimi.

9 Komwaidona bubuli bogwa einikolaisi Yaubada wala matauna kasi tobubuli.

10 Yaubada wala kalamwaleta bubuli komwaidona kasi toyamata,

da momovasi tomota, Yaubada wala kalamwaleta ikaraiwogi.

11 Makawala m gugoveka bukununugwapu kaula,

e makawala m ligibwabwaila biga kwaitala kwaitala.

12-13 Tommoyabogwa si kabitam kabitamveka wala,

mitaga Yaubada la kabitam isim kala peula.

Tommoyabogwa si ninitalapula bogwa wala eibodi;

mitaga Yaubada la ninitalapula deli peula avaka magila bivagi.

14 Kidamwa Yaubada bikodidaimi avai vavagi, availa ibodi bivigivau?

Deli availa ibodi bitaneku taitala tau Yaubada bogwa leikatupipi?

15 Waigigi eiluvalova tutala Yaubada bikibodi labuma;

avai tuta Yaubada bikibolu labuma deli valu watanawa, dadoya bisuluwi wala valu.

16 Yaubada matauna topeula deli tuta komwaidona bikalisau wala kala tilaula;

tolamadada deli availa eilumkoli lamadada, kasitaiyu wala Yaubada ikaraiwogi.

17 Matauna ikipinigu ninasi tokaraiwaga deli ivigaki tokugwa si bubunela makawala toninagowa wala.

18 Matauna ivabu gweguya metoya osi takaikaia e ikatupipi matausina;

19 matauna ivabu tolula deli matausina tubulesi tauwau metoya osi kaisisu.

20 Matauna ivamwau udosi matausina isim kasi dubumi,

e ikipinigu ninasi tommoyabogwa.

21 Matauna iyomsili kaidadala valu

deli isaili kala kalitutila si karaiwaga tokaraiwaga.

22 Matauna iyomitali lumalama ambaisa saina dubilikitakita makawala kaliga dudubalela.

23 Matauna ivigaki boda kwaitala kwaitala bipeulasi deli bibudovekasi

mitaga oluvi ikalisau matausina deli ikatudoum matausina.

24 Matauna ikipinigu kasi tokugwa ninasi

e ivigaki matausina iwausi deli si takainowa.

25 Matausina iuvabakwalisi deli iuvagogeunasi odudubila makawala tomomom sopi kaipeula.

13

1-2 Ka, vavagi kwaitala kwaitala kulilivalasi, bogwa wala laligibogwi makwaisina.

Komwaidona anikoli wala iwokuva;

ulo nikoli saina siniveka makawala yokomi mi ninikoli.

Yokomi gala wala kukwalisauwaigusi.

3 Yeigu kamataiyu Yaubada ma kominimani, gala yokomi.

Yeigu magigu bakamituli avaka ulo nanamsa deli matauna.

4 Yokomiga sopa wala ivakasauwaimi;

yokomi makawala matausina toyuvisa gala ibodi biyomovisi availa tokatoula.

5 Kulamamsi, e tomota bidokaisi wala isim mi kabitam!

6 Ka, kuninakaigilasi, e bakamituliga avaka ulo nanamsa.

7 Avaka paila kusisasopasi?

Ki kudokaisi Yaubada bikabwaili avaka mi sopa?

8 Ki, kaina lokuvigikonaisi mwada bukukolaisi matauna?

Kudokaisi ibodaimi bukupilasaisi matauna otutala yakala?

9 Ka, kidamwa Yaubada bimitakavataimi, ki kudokaisi bibani avai vavagi bwaina?

Ki kudokaisi gagabila bukuvigakaisi Yaubada tonagowa, makawala lokuvigakaisi baisa tomota?

10 Ilagoli bukukiumsi avaka mi nanamsa,

mitaga Yaubada ibodi wala bikamitilakaimi,

11 e kokola wala bivakasauwaimi metoya ola peula.

12 Bigivakala kwaitala kwaitala lokulilivalasi gala wala dimlesi,

makawala wala tubumyou gala wala dimlela;

e mi kominimani itamsomsilasi makawala wala kulimoya bitamsomsila.

13 Ka, ibodi bukukwapatusi, e sitanaga balivala,

e bitagisi ammakawala da bigatona kala kamokwita.

14 Yeigu ibodi wala bavisilagi ulo momova.

15 Yeigu ulo pikwaku bogwa leiwokuva, e ammakawala kidamwa Yaubada bikatumataigu?

Yeigu baisa tuta bakamituli avaka nanogu baisa matauna.

16 E kaina goli ulo tuvaluwa wala bikolaigu,

paila tomitugaga gala wala ibodi bimakaiasi Yaubada.

17 Mapaila ibodi bukunakaigalaisi bibwaina avaka ulo kamitabubula.

18 Yeigu bogwa bakamituli avaka nanogu,

paila bogwa lanikoli yeigu lakamokwita.

19 Ki Yaubada, yoku mwada bukutabinakaigu ke?

Kidamwa bukuvagi makawala, yeigu bogwa wala bamanum e bakaliga.

20 Ka, ibodi wala banigada paila kwaiyu vavagi.

Magigu bukukwabwaili makwaisina e yeigu gala tuvaila batotubulokaim.

21 Wa, desi, taga kumipukwaigu, deli gala bukuvitukukolaigu.

22 Mwa ulo Yaubada, kulivala bikugwa, e yeigu bamapu m biga,

kaina balivalabogwa, e bukumapuga ulo biga.

23 Ki, avaka ulo mitugaga? Kaina avai sula bogwa lavagi?

Kaina avai vavagi lavagi e lokutabinakaigu ke?

24 Avaka paila kutotubulokaigu?

Avaka paila kuvigakaigu kam tilaula?

25 Ki yoku mwada lokuvigikoni bukuvitukukolaigu?

Ka, yeigu gala wala dimlegu,

makawala yatala wala yekwesi.

Ka, yoku kuuvisilagi yatala yogilumwamwaisa wala.

26 Avaka lauvagi igau otubovaugu e leima lagaila,

yoku m tabinona paila makwaisina saina yayana baisa yeigu.

27 Yoku kuyuwoli kaikegu.

e ulo kailoula kumitakavati wala iwokuva,

deli goli kumitakavati bakwaigu. *

28 E kala vigimkovila, yoku kuvigakaigu batamsomsila makawala kaimilapwasa,

kaina makawala yatala karekwa liwoliusa eitamtumtu.

14

1 Oda tutasi kaloubusi yakidasi komwaidodasi tomamama.

Da momovasi gala tuta kaduwonaku e tuta komwaidona tabudobodasi mwau.

2 Takaitubwasi e taigiyagisi saina nanakwa, makawala lala,

e tatitamwausi makawala kaikobu.

3 Mwa Yaubada! Ki, ibodi bukugisaigu kaina,

kaina bukusailigu omatam om kwaboyakala paila bukuyakalaigu?

4 Mina watanawa saina topupagatu,

e galaga avai tuta bitabani vavagi migileu metoya baisa matausina.

5 Yoku lokunigibogwi kala kaduwonaku si momova baisa ovalu watanawa,

kaina navila tubukona bisisuaisi tommomova.

Yoku bogwa lokukwaraiwogi baisa, e gala wala gagabila bitakatumapu.

6 Ibodi bukumitilavi e bukuligaiwa mina watanawa.

Kutagwala wala si kaisisu kala mwau biyomwasali matausina - kidamwa goli gagabila.

7 Kidamwa kaitala kai bogwa biteyasi, makaina kala pikwaku isisu wala,

paila makaina igau bitasusilasi e bimovavau.

8 Ilagoli kailawalila bogwa eiyatomoyasi,

deli uulotoula bogwa eikaliga olumoulela pwaipwaia,

9 mitaga kidamwa deli sopi, makaina bitasusila makawala kaitala kaitubovau kai.

10 Mitaga kidamwa taitala tau bikaliga, e baisa kala vigimkovila matauna.

Ka! Bikaliga, e ambaisa bitabani matauna tuvaila?

11 Makawala waya bisimwaisi titayelu

deli katuwotu bimadasi,

12 e makawala goli tomota bikaligasi, e gala tuvaila bitokaiasi.

Igau tutala labuma bikanigaga e matausina tuvaila bikanigagasi,

e gala bimamatasi,

kaina bikanuvivilasi metoya osi masisi.

13 Yeigu adoki mwada bukusipepunaigu wa Tuma,k

e basipepuni wala avai tuta kam leiya biwokuva,

e oluvi bukuvitobu m tuta paila bukululuwaigu.

14 Kidamwa taitala bikaliga, ki, ibodi bimovavau?

Mitaga yeigu batulotula paila tuta bwaina,

e batulotula wala avai tuta mwau makwaina biwokuva.

15 E wa tuta matutona yoku bukudou e yeigu batama.

Yoku bimwamwasila nanom baisa yeigu,

paila yeigu goli m tomota.

16 E yoku bukuvitusi komwaidona avaka bauvagi,

mitaga gala bukululuwai avaka ulo mitugaga.

17 Bukukwau makwaisina mitugaga e bukuligaiwa,

deli bukuwinisau komwaidona ulo sula makwaisina bogwa lavagi.

18 Igau kala kweluva bima avai tuta koya bikapusisi,

deli raibwaga biluvapelasi bilosi ambaisa.

19 Sopi bikatudubuni dakuna,

deli kuna kunovakaveka bikunuwisau pwaipwaia.

Makawala goli yoku bukukodidaimi tomota si pikwaku paila momova.

20 Yoku kukwalisau taitala tau e kuyabi matauna bila bitamwauvagasi wala.

Tutala ikaliga, e migila bikasigegina wala.

21 Litula ibanaisi kasi taimamila, mitaga gala avai tuta inikoli avaka.

Gala goli bilukibogwaisi matauna avai tuta litula ibodasi mmosila.

22 Ilumkoli wala kala gidageda wowola titoulela,

e deli goli onanola saina mmayuyu sainela.

15

Si bigatona siviyuwela

(15.1—21.34)

Elipasa

1-2 Mwa Yobi! m biga bigimakava wala,

komwaidona wala bigimakava!

3 Ka, gala taitala tokabitam ibodi bilivali biga mabigasina makawala yoku tuta baisa lokulilivali

kaina bikoli titoulela metoya biga mabigasina gala dimlesi.

4 Kidamwa bukuuvagi wala nanom titoulem, e gala wala availa ibodi bikukoli Yaubada;

kaina binigada baisa matauna.

5 Ka, m mitugaga kuiyomitali wala metoya om biga titoulem;

yoku saina tokabitam bigatona e kuvigikoni mwada bukukolaim metoya om biga titoulem.

6 Ka yeigu gala togia wowogu bakamogaim;

mitaga kam kwamwaga bukubani metoya om biga wala titoulem.

7 Ki, kudoki yoku kusibogwa ovalu watanawa?

Kaina kusibogwa oluviga Yaubada eibubula koya?

8 Ki kudoki bogwa kuligilabi avaka Yaubada la nanamsa leiuvagi?

Kaina kammwaleta wala tokabitam ovalu watanawa?

9 Avai vavagi kunikoli yakamaisi gala kanikolaisi?

10 Ka yakamaisi ma kabitamsi lakasopelasi metoya matausina tommoyabogwa,

matausina goli isibogwasi wala oluviga tamam eikaloubusi.

11 Yaubada magila bivisimolaim mitaga avaka paila kupupaiki?

Yakamaisi kakamatulasi paila Yaubada, e ma bigasi manum deli duwosisia.

12 Mitaga yoku iyowa lopom e kugidimilikaimasi deli m gibuluwa.

13 Yoku kugibuluwi Yaubada e kukwatuvigogu matauna.

14 Ki kudoki avai tau mokwita tomitukwaibwaila?

Kaina kudoki availa ibodi bisisu toduwosisia omatala Yaubada? *

15 Ka, kugisa - Yaubada gala goli bidubumi la anelosi;

paila matausina goli gala imigileusi omatala.

16 Mitaga tomota imomwaisi mitugaga makawala sopi.

Mokwita goli, tomota tomitugaga deli gala wala dimlela.

17 E mwa, Yobi, kunakaigali balukwaim avaka ulo nikoli.

18 Ka, tomota tokabitam eivitulokaigusi avaka kamokwita metoya avaka eisopeilisi metoya baisa tumisia,

e gala avai vavagi kwekium ikatupwanaisi.

19 Osi valu gala wala togilagala isisuaisi

e gala wala availa ibodi bitavili ninasi metoya Yaubada kala dubumi.

20 Tau matauna ilamidadi sala

bilumkoli mmayuyu sainela ola tuta tomomova.

21 Butula kabovitukokola bitilikikiki otaigala,

e idoki wala luvala wowola, mitaga tolibulebu biyosisi matauna.

22 Matauna bikubu la keda e gala wala ibodi bisakauligili kaliga dudubalela,

paila ambaisa wala bilokaia kala kema eitutuli wala matauna bitamati,

23 e mluveka eitulotulasi paila bikomasi wowola.

Matauna bogwa leinikolibogwi la tuta omatala dudubila wala.

24 Kabomwau la peula makawala taitala guyau saina topeuligaga,

eitutuli wala paila biyogagi matauna.

25 Baisa makawala tau matauna kala mipuki bibani

paila uula matauna ikikapaipaia yamala baisa Yaubada

deli ikaluwou Yaubada Topeuligaga.

26-27 Tau matauna nanola walakaiwa deli tokowolova;

matauna deli dabala kala kasai iyosali la vayoula

e ikalubeigoguna bilokaia Yaubada ikabiliasi.

28 Matauna goli eiyouli valu komwaidona

e ivakulotiga bwala makwaisina avai tuta kala tomota eibutusi,

mitaga igau makateki kabilia bikodidaimi valu mavilousina deli goli bolesi.

29 Matauna la kaisisu bikobaluluva mitaga tuta pikekita wala bitamwau;

e gala wala kwaitala la guguwa eiyosi bikanuvagasi.

Deli goli matauna kaikobula bitamwau,

30 e gala wala ibodi bisakauligili kaliga dudubalela.

Matauna makawala kaitala kai makaina sisila kova eivakamati,

deli lalela yagila iyuvisau ilau.

31 Kidamwa la nagowa bikugwai e bidubumi wala mitugaga,

tuta oluvi mitugaga wala bivigaki kala mapu.

32 E igau gala bibudoki la tuta kaliga,

matauna bikikaligabwaga wala e bikaliga makawala sisitala kai masisina bimata e gala tuvaila bimovavau.

33 Matauna makawala tamtala waini matamna kaiuwala kwegigeyata ikaludubali;

kaina makawala kaitala kai olibe makaina lalela eikaludubali.

34 Matausina gala inikolaisi Yaubada, gala wala bidalasi tuvaila,

deli kova bivakadoum si bwala matausina toubuwabu.

35 Paila matausina goli tobubulesi nanamsa gaga deli tovagisi mitugaga;

tuta komwaidona ninasi ivakasau wala sopa.

16

Yobi

1-2 Biga mabigasina bogwa wala laligilabi omitibogwa;

e mwada kukwabwailigusi mitaga kukwatumkulovaisi wala agu mmayuyu.

3 Ki, desi wala bukulilivalasi e gala avai tuta bipatu udomi?

Avaka eibisiki lupomi bwaina wala bukukwammwatasi?

4 Ka, kidamwa yeigu makawala yokomi,

batitaku wala mi bigatona biwokuva,

e deli ulo katugougeuna bayosokanaimi

deli balulukwaimi wala bakakululaimi.

5 Yeigu bakatupewolaimi metoya ogu kwatuloluta

e ulo bigatona komwaidona bivigaki kami bigabwaila.

6 Mitaga ulo bigatona komwaidona gala wala sitana ipilasi agu mmayuyu,

e kidamwa bakukutabu wala, agu mmayuyu gala wala biluvitaitaia.

7 Mwa Yaubada, bogwa lokuyogugwesaigu;

kutagwala bikatumataisi litugwa.

8 Yoku bogwa kuyosaigu.

Mokwitatoula yoku agu tilaula.

Wowogu eititasi wala totuwanawokuva,

e tomota itakikitasi baisa ikibuboti ulo sula.

9 E deli kala leiya Yaubada matauna ikimimisaigu wala iwokuva;

e igigisaigu deli wala la kowolova.

10 Tomota iyosokanaigusi;

matausina ivaulaigusi ivapataigusi e ikatupataisi migigu.

11 Yaubada bogwa eikasalaigu oyumasi tomitugaga.

12 Yeigu lasisu wala tomanum.

Mitaga Yaubada eikibodi ulovagu

e iwawaigu wala ikatumataigu.

Yaubada ivigakaigu kabokomsilawa,

13 e matauna ikikalipupoiyaigu wala tomwaidogu iwokuva -

kaiyala makaisina eibubasaigu ila wala iyauki kategu;

matauna gala sitana la nokapisi baisa yeigu.

14 Matauna bwaina wala ibubasaigu makawala taitala tokabilia bitaboduvagasi dabala

deli la gibuluwa biwawaiya tilaula

e Yaubada iwawaigu makawala.

15 Asikam ulo saigala e auvalam,

e auwabugwa wala opwaipwaia deli kala mama wowogu.

16 Auvalam tatoula wala ikulubweyani migigu,

isupilaki matagu deli iguyugwayu.

17 Mitaga yeigu gala wala ikipwasa yamagu avai pakula,

e ulo nigada baisa Yaubada duwosisia wala.

18 O pwaipwaia, taga kukuboli sula makwaisina avaka leivigakaigusi!

Taga kukuboli ulo dou paila karaiwaga duwosisia bitamwau!

19 Taitala agu topilasi eisisu wa labuma paila bipiaigu. *

20 Lubaigwa iyosokanaigusi;

e deli ulo valam akounakaila Yaubada.

21 Ibodi wala availa bikayubabai paila yeigu,

makawala taitala tau bikayubabai paila lubaila.

22 Ulo tuta kaliga bogwa eivakatitaikina

e lalalouya keda makadana bauyeia wala gala bakaimilavau.

17

1 Ulo tuta kaliga bogwa eivakatitaikina e ulo yagisa eikusokusa wala;

gala wala avai nanamsa aninanamsi mesinaku wala kaliga.

2 Yeigu agigisi wala ammakawala tomota si katudewa baisa yeigu saina mmayuyugaga.

3 Mwa Yaubada kukwabwaili ulo biga.

Paila yeigu tokamokwita, e gala wala availa ituwoli bikabwaili avaka ulo bigatona.

4 Yoku bogwa lokukwatubodi ninasi,

taga bikatetasi avaka bilivalaisi.

Gala bukutagwala matausina bitavilaisi nanogu.

5 Paila bigivakalela valu ikaibiga tau matauna biuwabu sala paila veiguwa mwada bisakaisi,

e paila ola wabu bigidakiga litula.

6 E baisa tuta tomota iuvisakaisi wala makwaina bigivakala baisa yeigu;

e matausina bigiusailigusi omigigu wala.

7 Ulo valam ivigaki makateki bakau.

Yamagu deli kaikegu totuwanawokuva wala.

8 E matausina availa availa eilivalasi mwada tomitukwaibwaila itutu uwosi paila agu gigisa,

e komwaidosi wala ikamogaigusi mwada gala anikoli Yaubada.

9 E matausina availa availa ilivalasi mwada tokamaiaba

matausina bogwa wala eikakikitasi titoulesi tokamokwita.

10 Mitaga kidamwa komwaidosi wala bimaisi itolisi omatagu,

yeigu gala wala babani taitala matausina tokabitam.

11 Ulo tuta bogwa eikalisau; ulo nanamsa bogwa eimama;

deli ulo pikwaku bogwa leiwokuva.

12 Mitaga lubaigwa eilukwaigusi bogi eidokaisiga yam;

matausina eilivalasi mwada makateki biyam,

mitaga bogwa lanikoli yeigu igau wala lasisu odudubila.

13 E ulo pikwaku mesinaku wala pikwakula Tuma,

mapilana goli viluwela dudubila bakenu bamasisi.

14 Yeigu laka badoki tamagu,

e mwatemwata minasina

eikamkomasi wowogu badoki inagu deli luguta.

15 Ki, ibodi bapikwaku avai vavagi tuvaila?

Kaina availa ibodi bilukwaigu avai vavagi bapikwaku tuvaila?

16 Avai tuta bakaliga bala wa Tuma e ulo pikwaku komwaidona gala wala bakaligai balau.

18

Bilidadi

1-2 Mwa Yobi, ki, kudoki avai tutaga bipatu wodom?

Ka, kidamwa bukukwapatu e bukunakaigalaimasi e yakamaisi ibodi bakabigitonimsi.

3 Mwa, avaka eibisiki lopom e lokudokaimasi yakamaisi gweiluva makawala bulutuvalu?

4 Ka, kam leiya wala eivigaki kam silagi.

Kaina kudoki okam leiya bimoluga valu ke?

Ki, kudoki Yaubada biyomwasali nanom kidamwa bikatupeli koya kabasi?

5 Ka tau matauna tomitugaga la kaitapa bogwa wala eimati biyuvisau bimata;

e gala tuvaila biluluvau. *

6 E kaitapa makaina ola bwala bimata.

7 Omitibogwa la kailoula peula, mitaga baisa tuta eisilibeibeu;

ikikapusi - mitaga kala pakula wala titoulela.

8 Matauna gala wala igigisi wota ililoula wala ila ikola;

9 sikula ibuluweu kaikela e iwai wala itoyaim.

10 Ka, kala yuwoyoula eikatupwanaisi opwaipwaia;

ivigaki kala sikula e itabodaisi la keda.

11 E kabovitukokola itavini wala itapatu matauna;

avai tuta idoki biloula ibubokuli wala tuta komwaidona.

12 Omitibogwa la kaisisu peula, mitaga baisa tuta bigigadi wala molu;

kabomwau makwaina okanivala wala tuta komwaidona.

13 Lelia bikomkuwosi wala wowola biwokuva

e kaliga biyoumatila yamala deli kaikela bipwasabogwasi.

14 E ola bwala wala titoulela bipwasigiyogaya e bibiasi wala bilauwaisi ibakwaisi,

e bisaitaula wala bila wa Tuma.

15 E avai tuta salipa bikatusokaisi la bwala paila bisimani -

oluvi availa magila bisiki bwala makwaina bogwa bwaina wala!

16 Matauna deli tubula tokaliga ?

bogwa bikammali opwaipwaia e dalela tommomova bidumadaminasi wala.

17 E kala luluwai bogwa bitamwau ola kaukweda deli goli ambaisa ambaisa;

e gala wala availa biluluwai matauna tuvaila.

18 Matauna bisilavi si valu tommomova,

deli bisilavi lumalama e bilokaiaga dudubila viluwela.

19 Dalela bogwa wala biwokosi gala taitala bisisu tomomova.

20 Opilibomatu bila opilikwaibwaga komwaidona availa bilagaisi la kaliga bulogala matauna

bitatuvasi deli kasi kokola.

21 Baisa makawala kasi mipuki matausina tomitugaga,

matausina goli gala ikukolaisi Yaubada.

19

Yobi

1-2 Avaka paila kuyomiyuyaigusi metoya omi biga?

3 Tuta tuta kukwaluwouwaigusi,

e gala kami mmosila paila kubigigagaigusi.

4 Ka, kidamwa yeigu avagi sula,

ammakawala ulo sula biyogagaimi?

5 Kudokaisi yokomi tobubwaila, e yeiguga sitana wala,

deli kudokaisi agu mwau baisa kabosimokwita paila agu pakula.

6 Ki, gala kugisaisi Yaubada eivagi baisa?

Matauna ileiya sikula biyosaigusi.

7 Adoudou kawagu, “Bogwa laboda lamadada!”

mitaga gala taitala inakaigalaigu.

Gala taitala ilagi ulo dou paila karaiwaga duwosisia.

8 Yaubada bogwa eipilibodi keda, e gala gagabila baluvapela,

e ikatupwani ulo keda odudubila.

9 Matauna bogwa eikau komwaidona ulo guguwa,

deli bogwa eikatudidaimi komwaidona agu kwamaiaba.

10 Matauna iwogigai wowogu.

Matauna ilulu ulo pikwaku,

deli iligaimwaigu bayagi deli bamata.

11 Yaubada igibuluwa deli kala leiya baisa yeigu.

Matauna ivigakaigu makawala kala tilaula mokwita.

12 Matauna iwitali la tokwabilia biwaigusi.

Matausina ikelaisi nobwala deli isiulaisi isipataisi ulo bwala.

13 Yaubada ivigaki budagwa ileiligusi.

Yeigu makawala taitala tomitawasi baisa matausina inikolaigusi.

14 Veyagwa deli lubaigwa ibutusi.

15 Matausina lavauli ogu bwala eilumwelavaigusi.

Minasina ulo nawotetila eivigakaigusi makawala taitala tomitawasi deli togilagala.

16 Avai tuta badou taitala towotetila, matauna gala bitama,

ilagoli avai tuta akayubabai mwada bipilasaigu.

17 Ulo kwava gala magila maiinela wodogu,

deli budagwa tatougu gala magisi bimaisi katitaikinegu.

18 Gugwadi ikaluwouwaigusi, deli avai tuta bigisaigusi bigigilaigusi wala.

19 Lubaigwa mokwita bikasilalaigusi.

Matausina saina ayebwaili bogwa eitotubulokaigusi.

20 Yeigu bogwa lamila totuwana wala,

e wowogu bogwa eideli, e makateki wala bakaliga.

21 Yokomi segwaia goli! Kunokapisaigusi!

Yaubada yamala eikatukululaigu.

22 Avaka paila yokomi kuwaigusi makawala Yaubada leivigakaigu?

Ki gala kugisaisi agu mmayuyu bogwa eibodaigu?

23 Magigu sainela taitala biluluwai ulo biga,

deli bigini makwaisina wa buki!

24 Kaina deli kaitala kaiwawa biteyasi ulo biga odakuna,

e biginaisi mabigasina bikanuvagasi.

25 Mitaga anikoli taitala guma labuma isisu,

matauna igau bima mwada bikabwailigu.

26 Kaina goli lelia bogwa eikapwasi wowogu,

mitaga makagu gigisa wala bagisi Yaubada.

27 Yeigu bagisi matauna omatagu,

deli gala badoki matauna tomitawasi.

Ulo tuvaluwa bogwa eimama paila kukwaibigasi, kawami,

28 “Ammakawala bitavigakaisi bitayomiyuyaisi matauna?”

Bogwa lokunainevisi mi vitoki paila bukuwaigusi.

29 Mitaga ka, tuta baisa bukukukolaisi puluta,

paila puluta makaina bimai Yaubada la gibuluwa paila mitugaga,

mapaila bukunikolaisi taitala toyakalal isisu.

20

Sopara

1-2 Mwa Yobi, yoku bogwa kuyomwau nanogu!

Mapaila magigu nani bamapu m biga.

3 Baisa avaka lokulilivali baisa kubigigagaigu wala;

mitaga bogwa lanikoli ammakawala bamapu m bigatona.

4 Mwa bogwa kunikoli tuta omitibogwa,

avai tuta tomota eisibogwa ovalu watanawa,

5 gala taitala tomitugaga ibani la mwasawa bisisu tuta kaduwonaku.

6 Matauna ibodi wala bikaitubwa e saina bitoveka,

kaina bila isakaila labuma saina towonaku dabala bila ikabikoni lowalowa;

7 mitaga tutala yagila biuu biyuvisau wala matauna makawala tubumyou.

E availa availa bogwa einikolaisi matauna

bitakainowaisi ambaisa eila.

8 Matauna bitamwau makawala mimi,

kaina makawala kilisala wa bogi bitagigisi,

e gala wala ibodi bitagisivau tuvaila.

9 Matauna ola bwala wala bitamwauki kala pikowau;

10 e avaka si guguwa tonamakava leiveilau litula biyosasi bikaimilivauwaisi.

11 Matauna omitibogwa topeula deli tokaitubwa

mitaga makateki wala bimila pwaipwaia.

12-13 Mitugaga leikamkoni idoki saina bwainigaga

e kwaivilesi ikikapatu wala owodola paila kakamwenasi biyomwasali nanola.

14 Mitaga avai tuta bisalili bila olopola kaula makwaina bidavila biyayana

kala yayana ikalisau wala tuva.

15 Tomitugaga matauna igau bilagobi avai veiguwa leiveilau;

Yaubada ikikaimali makwaina kaina metoya olopola goli.

16 Avaka tomitugaga bilupoli baisa makawala tuva

e bikatumati matauna makawala keiyuna naiyayana.

17 E matauna gala wala bigisi olibe bulamila bititayelu makawala waya,

kaina waya makadasina bititayelusi makawala nunu deli kitorina.

18 E komwaidona guguwa leipaisau metoya baisa sala ibodi bikaimilivau,

e gala wala avai guguwa bisisu paila biyomwasali nanola,

19 paila uula ilamidadi tonamakava deli gala wala inokapisi matausina

deli iyouli si bwala tuwoli tomota eikaliaisi.

20 Matauna la gugoveka gala avai tuta bivakomati titoulela.

21 Avai tuta bikam, bitakopwi wala kaboma,

mitaga baisa tuta la sisu bwaina bogwa eitobu.

22 Vakaila la karaiwaga kala peula

mitaga baisa tuta mokaila kabomwau komwaidona bikaimapu.

23 Mapaila avai vavagi magila bikam desi wala bikamkwam,

paila Yaubada igau bimipuki matauna metoya ola gibuluwa tigininila.

24 E avai tuta matauna mwada bivigikoni bisakauligili makaina puluta eiyoudulokaisi tanumnumta aiyani,

e kaiyalaga makaina iyoudulokaisi tanumnumta barasi bikaliyau wala bila ikanawa.

25 E kaiyala makaina bisuvi bila isunapula;

matala kaiyala makaina ibubusi wala buyavila matauna

e kokola wala ikatumati matauna.

26 La guguwa komwaidona eiyamati bivakadoum wala biwokuva;

kova bivakamati matauna deli veyala,

mitaga kova makovana availa eivakanoti, gala goli tomota.

27 Labuma baisa biyomitali tau matauna la mitugaga,

e valu watanawa biyakali matauna.

28 Yaubada kala leiya makawala sakala

e komwaidona la guguwa bikodidaimi wala biwokuva.

29 Baisa makawala tomitugaga kasi mipuki bibodaisi,

mipuki makwaina Yaubada bogwa leinagi paila matausina.

21

Yobi

1-2 Kunakaigali avaka balivali;

ulo nigada baisa yoku mesinaku wala kuyominumwaigu.

3 Ibodi bukukwapatu e balivalaga sitana,

e kidamwa bavenoku livala,

ibodi wala bukuyosokanaigu kidamwa magim.

4 Baisa ulo kominimani gala deli tomota;

ulo bigatona isim uula mapaila gala wala ibodi baminumki.

5 Mwa kugisaigu! Agu gigisa bogwa leibodi

bukumitakavataigu e biyowa lopom!

6 Avai tuta baninamsi avaka bogwa eikaloubusisi baisa yeigu,

bimitaki wala wowogu, bitulukwedudu wowogu deli wala titavaigu.

7 Avaka paila Yaubada itugwali tomitugaga bisisuaisi tommomova,

tatoula wala bitommoyasi e bikobaluluva si kaisisu?

8 Matausina biunaisi litusia e bibanaisi tubusia

mitaga isisuaisi wala iuvatubwasi magudisina tatoula wala bitovakavekasi.

9 Yaubada gala wala itagwala kabomwau bikaloubusi osi kaukweda;

e gala wala bikokolasi metoya osi sisu.

10 Matausina ivitubwaisi si bulumakau

e avai tuta minasina bivalulusi gala wala kwaitala mwau ibodasi.

11 Litusia bisakauluvivilasi wala immwasawasi makawala minasina lam

12 e avai tuta bilagaisi butusi gita deli loloni e deli wala kaiwosisi.

13 Osi tuta komwaidona si sisu bwaina wala

e avai tuta bikaligasi manumwokuva wala gala bilumkolaisi mmayuyu.

14 Tomitugaga ilukwaisi Yaubada taga biyokaikai uwosi;

matausina gala magisi binikolaisi nanola matauna paila si momova.

15 Si nanamsa mwada gala wala dimlela si wotetila baisa Yaubada,

kaina avai vavagi bwaina bibanaisi metoya osi nigada.

16 Matausina ilivalasi mwada metoya osi peula titoulesi eipapeulasi,

mitaga yeigu gala wala ibodi nanogu avaka si nanamsa.

17 Sivavila tomitugaga si kaitapa bimitamata?

Ki sitana taitala matausina iboda kabomwau avai tuta?

Ki, kudoki avai tuta Yaubada bimipuki tomitugaga metoya ola gibuluwa

18 e biyuvisau matausina makawala yogilumwamwaisa biyuvisau wa yagila,

kaina makawala tubumyou utuyagila biyuvisau?

19 Yoku kulivala mwada Yaubada bimipuki guditala gwadi paila tamala la mitugaga.

Mwa akatulokaim gala makawala; ibodi wala Yaubada bimipuki tomitugaga titoulela;

ibodi Yaubada bivituloki bivagi makawala paila uula si mitugaga.

20 Mapaila ibodi wala tomitugaga bilumkolaisi mokaila si mitugaga;

ibodi wala bilumkolaisi Yaubada Topeuligaga la ninamwau.

21 Kidamwa avai tuta taitala tau bogwa eikaliga,

ki kudoki sitana ikaiki wowola ammakawala litula eiligaim si mwasawa kaina?

22 Ki kudoki availa gagabila bivituloki Yaubada,

matauna goli gweguya kasi toyakala?

23-24 Mimilisi tomota gala wala igigadi gidageda isisuaisi wala tatoula ikaligasi.

Matausina si kaliga bwainawokuva wala bilosi imanum uwosi,

gala ibusi uwosi makasi kaitubwa wala kaligasi ikaligasi.

25 Mitaga mimilisi gala wala sitana si mwasawa ibinikolaisi,

tommomova avai tuta bikaligasi deli wala si ninamwau.

26 Mitaga komwaidodasi wala makawala bitakaligasi bibakwaidasi;

komwaidodasi wala bipusokaidasi mwatemwata.

27 Mwa, m nanamsa komwaidona anikoli wala iwokuva.

28 Yoku m kwatupoi kawam, “Tau matauna todabala la bwala ambaisa eititoki baisa tuta,

matauwena goli tomitugaga?”

29 Mwa, ki gala sitana kubigitoni tomota matausina tokwaidadina?

Ki gala kulilagi bulogala si kwaidadina ililivalaisi?

30 Ka, wa yam makwaina Yaubada bigibuluwa e bimipuki,

baisa tau matauna tomitugaga tuta komwaidona eisisu tomomova.

31 Gala wala availa ibodi bitabinaki taitala tomitugaga

kaina bikaimapu baisa matauna avaka komwaidona leivagi.

32 Avai tuta bilupaisi bilauwaisi wa laka bisetuwolaisi wala bilauwaisi,

okala laka makwaina isim toyamatela,

33 lakatuluwovila tomota bilokaiasi paila kala visalili matauna,

e pwaipwaia goli biyobobu matauna.

34 Mwa, yoku kuvigikoni mwada bukupilasaigu mitaga bigimakava wala!

Ka, ulo biga komwaidona lokummapu kulilivala sopawokuva wala.

Si bigatona sivitolula

(22.1—27.23)

22

Elipasa

1-2 Ki kudoki avai tau matauna saina tokabitamgaga

matauna ibodi biyovitavatasi kasitaiyu Yaubada? *

3 Ki kudoki avaka lokuuvagi duwosisia bibodi bisaiki vavagi bwaina baisa Yaubada,

kaina kudoki m kwamaiaba bibodi bipilasi matauna?

4 Yaubada eikavilakaim e isailim okaboyakala,

gala paila uula kukwabikuwoli matauna.

5 Mwa, gala makawala, ka, paila uula saina mokuvavagi mitugaga;

deli uula saina mokuvavagi sula.

6 Kidamwa bukuluki tuwam bimapu m mani avaka leiwasi,

yoku bogwa wala lokukwau kala karekwa e gala kuligaiwa avaka paila bisikam.

7 Yoku gala kutagwala bukuvimom sopi availa matausina isomatasi,

deli gala kutagwala bukuvakoma tokamolu.

8 Yoku m kwaraiwaga saina peula

deli gala isim kam kokola mapaila lokuyouli pwaipwaia komwaidona.

9 Mokwita kwabuya kasi pilasi lokupaiki,

mitaga tuvaila kukopatu deli kuyomiyuyu magudisina weilova.

10 Mapaila kabosilagi eitavinaim wala eitapataim,

e bukutakainau kokola wala bikatumataim.

11 Bivigaki saina dubilikitakita e gala wala ibodi bukugisi avaka,

e dadoya bikubolaim.

12 Ka, Yaubada isisu wa labuma mapilana saina walakaiwa,

e ikululukiga utuyam osikowala ilagoli minasina deli wala walakaiwa!

13 E kukwatupoiga kawam,

“Avai vavagi sitana Yaubada einikoli?

Matauna bogwa eitobodi lowalowa -

e ammakawala bivigaki biyakalaidasi?”

14 Ki kudoki lowalowa saina poupou gala ibodi bigisaidasi

avai tuta bililoula okaligeila labuma deli valu watanawa?

15 Ki, bogwa eitobu nanom bukulouya si keda tomitugaga

makadasina tuta komwaidona bilalouyasi?

16 Igau gala bibudoki si tuta kaliga

dadoya idumyelu wala matausina.

17 Matausina goli kala tokowolova Yaubada,

e idubumaisi mwada Yaubada gala wala avaka bivigaki matausina.

18 Mitaga Yaubada wala leivigaki si kaisisu eipeula -

ka, gala wala itapuloki nanogu avaka tomitugaga si nanamsa.

19 Tomitukwaibwaila imwasawasi deli tobubwaila igigilasi

avai tuta bigisaisi tomitugaga bibodaisi kasi mipuki.

20 Komwaidona si guguwa tomitugaga bidadaimisi wala

e avaka kesala bisisu kova bivakamtumtu wala biwokuva.

21 Mapaila Yobi, tuta baisa ibodi bukuvasosusi som Yaubada

e desi taga tuvaila kutilaula baisa matauna.

Ka, kidamwa bukuvagi makawala, matauna bimitukwaiyaim.

22 Ibodi bukukwabikuwoli la vituloki isisaiki

deli kwatukikiti la biga onanom.

23 Ibodi deli nanom watanawa bukukwaimilavau baisa Yaubada,

deli komwaidona mitugaga lokuuvagi om bwala kwatuyouli kuligaim.

24 M goula komwaidona kuligaim;

m goula goulatoula kubaku otukutakula waya.

25 E kaimapula, Yaubada Topeuligaga bukuvigaki m goula,

deli matauna m siliba gulovakaigaga goli.

26 E tuta komwaidona bukudubumi wala Yaubada,

e bukubani matauna wala uulela m mwasawa.

27 Avai tuta bukunigada baisa matauna bimapwaim goli,

e avaka m biga katotila bogwa wala bukuvagi.

28 E avaka komwaidona bukuvagi bogwa wala bukupeula;

e lumalama bivisigili m keda.

29 Yaubada ivabu matausina ninasi walakaiwa,

mitaga ikoli matausina ninasi watanawa.

30 Kidamwa yoku tobwaila deli bukuvagi avaka duwosisia,

matauna bogwa bikolaim.

23

Yobi

1-2 Yeigu bakosomapu wala deli batakulukulu wala baisa Yaubada;

gala wala ibodi basim kayagigila.

3 Ammakawala bavigaki banikoli paila babani matauna,

deli ammakawala banikoli kedala balokaia ambaisa eisisiki.

4 Yeigu ibodi balivali avaka ulo nanamsa baisa matauna,

deli bakamituli komwaidona ulo kominimani makwaisina ikabwailigusi goli.

5 Yeigu magigu banikoli avaka matauna bilukwaigu

deli ammakawala bimapu ulo katupoi.

6 Ki ibodi Yaubada bikamogaigu metoya ola peula komwaidona?

Gala, matauna ibodi wala bininakaigila avai tuta balilivala.

7 Yeigu tokamokwita; e ibodi wala basevitai Yaubada;

e matauna ibodi bikamitulaigu yeigu tobwaila;

lagaila deli ogu tuta komwaidona.

8 Yeigu asavali matauna opilibomatu mitaga Yaubada gala wala isisu baisa;

asavali opilikwaibwaga mitaga gala wala abani matauna.

9 Paila Yaubada bogwa eila eipupaisewa opiliyavata deli opilibolimila,

mitaga tutala lalokaia mapilasina gala wala abani matauna.

10 Mitaga komwaidona avaka lauvagi Yaubada inikoli wala iwokuva;

kidamwa binevikoli ulo sula matauna bibanaigu yeigu tomigileu.

11 Deli ulo kamaiaba abokuli keda makadana Yaubada bogwa leinagi,

e gala avai tuta avapupali makadana.

12 Tuta komwaidona akabikuwoli Yaubada la karaiwaga;

abokuli nanola gala nanogu titoulegu.

13 Matauna gala ididavila. Gala availa ibodi bikaluwou matauna,

kaina bisilibodi avaka nanola bivagi.

14 Matauna ibodi wala bivigimkulovi avaka la nanamsa paila yeigu,

e nanamsa makwaina kwaitala wala metoya ola nanamsa bidubadu.

15 Kala gigisa makawala yeigu atatatuva deli agu kokola omatala matauna.

16-17 Yaubada Topeuligaga bogwa eikakukolaigu.

Yaubada wala eivitukukolaigu, e dudubila gala bivigakaigu makawala

ilagoli dubilikitakita eikubolaigu.

24

1 Avaka paila Yaubada gala inagi tutala kaboyakala;

kaina inagi yamla kasi kabwaila matausina eiwotitalaisi matauna?

2 Tomota isisaibibilasi kaligei paila biyoulisi tuvaila si pwaipwaia;

matausina iveilauwaisi sipi e ilauwaisi isegolaisi deli si yawa.

3 Matausina tuvaila iveilauwaisi si ase magudisina weilova,

deli kwabuya la bulumakau biyosikikitaisi wala tatoula minana

bimapumkulovi kala wasi, oluvi bikaimalaisi.

4 Matausina isilibodaisi tonamakava gala bikauwaisi avaka si vavagi tatousi,

deli ikaliyabaisi matausina ilosi wala iwowausi.

5 E mapaila tonamakava binainevisi wala kʹasi oviloupakala,

makawala wala ase nabubolodila,

e gala wala ambaisa tuvaila ibodi bibanaisi kaula paila bivakomasi litusia.

6 Matausina bititayoyuwasi osi bagula ituwoli tomota,

deli bikikauwaisi kaiuwala waini osi bagula tomitugaga bigulesi waini.

7 E wa bogi bimasisisi bikanumakavasi wala tomdumwadu;

deli gala wala avai vavagi paila tabodala kasi numla.

8 Kuna wa koya bikunumati wala matausina,

e bikanapitukwaisi raibwaga mwada bisipepunisi.

9 Tomitugaga ikatulebwaisi magudisina gudikubukwabuya

metoya okasi nunu e ilauwaisi ivigakaisi si ula;

deli ikauwaisi tonamakava litusia e ivigakaisi mapula kasi wasi.

10 E tonamakava bililoulasi tomdumwadu wala gala avaka bikapolaisi uwosi;

matausina deli wala kasi molu bititayoyuwasi witi.

11 Matausina bipulopolasi olibe paila bulami,

deli kaiuwala waini paila waini tovala,

mitaga daka ipakalaki wala kaiyasi.

12 Olopola valu vilouveka matausina isim kasi kalibwaga

deli makateki bikaligasi idoudousi paila pilasi,

mitaga Yaubada gala wala inakaigali si nigada.

13 Mimilisi tomota ipakaisi lumalama;

paila gala itapuloki ninasi avaka lumalama,

kaina gala ibokulaisi ambaisa eivisigili.

14 Tutala ikikivi visiga tokatumata bitokaia wala bisunapula

bikatumati tonamakava,

e wa bogi matauna biveilau.

15 E tokailasi biuwayausa wala momwaila wala bidudubali matala;

matauna bikatuduvidavi wala mwada gala availa bivitoki tolosila.

16 E wa bogi toveilau bikikopwalasi wala bwala,

mitaga avai tuta biyam bisikubwalasi wala gala

magisi availa bigisi matausina.

17 Matausina ikukolaisi yam

mitaga dubilikitakita ituviluwaisi kala loula.

(Sopara)m

18 Tau matauna tomitugaga sakala bidumyelu bilau,

e la pwaipwaia eiligaim Yaubada bibuloti;

matauna gala tuvaila bila ibigubagula ola bagula bigulesi waini.

19 Makawala sopi bimada metoya yuviyavila waigigi,

e makawala goli tomitugaga bitamwausi metoya ovalu watanawa.

20 Ilagoli inala tatoula gala wala biluluwai matauna;

mwatemwata bisomasi wowola, bitumigeyai makawala kaimilapwasa.

21 Baisa makawala bikaloubusi paila uula iyomiyuyu kwabuya,

deli gala inokapisi minasina kʹaliga.

22 Yaubada metoya ola peula ikatudoum availa availa matausina topapeula.

Tutala Yaubada bivitakaula - e matauna tomitugaga bikaliga.

23 Kidamwa Yaubada bitagwala bikoli matauna,

mitaga tuta komwaidona biiyausi wala matauna.

24 Tomitugaga la kaisisu bikobaluluva tuta pikekita wala,

e oluvi bimwailela makawala mnumonu;

kaina makawala taitu bitakapituni otutala tayoyuwa.

25 Ki, availa ibodi bikamitulaisi kidamwa gala bikaloubusisi makawala?

Availa idoki ulo biga sopawokuva wala?

25

Bilidadi

1-2 Yaubada saina Topeuligaga, e komwaidosi wala ibodi bikamiabaisi matauna;

paila labuma la valu viluwela vakota.

3 Ki, availa ibodi bikalau anelosi kasi bawa eiwotitalaisi matauna?

Ki kudoki avai valu Yaubada la lumalama gala ivisigili?

4 Avai tau gagabila bidoki titoulela tomitukwaibwaila deli migileu nanola omatala Yaubada?

5 Omatala Yaubada tubukona lumalamela gala ipeula,

deli utuyam visigasi gala wala migileu.

6 E ammakawalaga tomota, matauna saina towatanawa

makawala mwatemwata kaina minumauna?

E ammakawalaga Yaubada bigigisi kala bwaina tomota, ki isim dimlela kaina?

26

Yobi

1-2 Mwa, ammakawala yoku mwada agu topilasi? Wo!

Ka, yeigu saina tobubeikam deli tomama!

3 Yoku m bigatona saina duwosisia, kadai,

deli kutugwali m kwabitam yeigu tonagowa wala balilagi.

4 Availa kudoki bilagi komwaidona m bigatona?

Availa eiulisalaim kidamwa bukulilivala makawala?

(Bilidadi)n

5 Tomata itatatuvasi okasi laka olumoulela sopi osikowala pwaipwaia.

6 Tuma ikapogegaki wala gawata baisa Yaubada

gala avai vavagi bitabodi Tuma metoya baisa Yaubada la gigisa.

7 Yaubada ikatuvakai labuma opiliyavata,

e valu watanawa isaili wala ibubeu.

8 Yaubada wala matauna ivakasau lowalowa sopi

e ikikuloti mapilasina taga omokaisi wala bilupabu kuna.

9 Avai tuta tubukona biyapila matauna itabodi minana

metoya pilatala lowalowa.

10 Matauna itavilevi lumalama ituwoli, dudubila ituwoli

metoya kwaitala vavagi kwaibobuta eigini odabala bolita.

11 Avai tuta biyagi kokolela labuma,

makaisina itatuvasi deli kasi kokola.

12 Metoya ola peula matauna ikimati bolita la paisaga;

e metoya ola kabitam matauna ikatumati minana dokanikani yagala Reyabi.

13 Yaubada ola yagisa iuvigaki gawata immigileu,

e metoya oyamala ikatumati dokanikani minana nasisakaula.

14 Mitaga baisa eiuvagi yalela wala la peula,

pewolela makawala kasilam bitalilagi.

Availa ibodi binikoli mokwita ammakawala Yaubada topeuligaga mokwitatoula!

Yobi

27

1-2 Akatotila oyagala Yaubada matauna goli Topeuligaga deli Tosivagasi.

Matauna eipakaigu e gala wala baboda agu yakala,

deli ivigaki ulo momova saina mmayuyugaga.

3 Ogodigu leima baisa tuta Yaubada leisakaigu ulo momova,

4 gala avai tuta balivali bigatala bigigaga,

deli mayegu gala avai tuta bisopa.

5 Gala avai tuta bakamitulaimi yokomi tokamokwita.

Yeigu bakamitulaigu tobwaila wala tatoula kaligagu bakaliga.

6 Gala avai tuta bakapatu,

balilivali wala ulo mitukwaibwaila,

paila nanogu mimilakatila wala.

7 Ibodi availa availa matausina eikagagaigusi

bibodasi mipuki makawala tomitugaga,

deli bubunesi gaga.

8 Avaka ibodi matausina gala inikolaisi Yaubada

bipikwakwaisi tuta matutona Yaubada bikau si momova?

9 Avai tuta mwau bikaloubusi baisa matausina,

ki ibodi Yaubada bilagi si nigada?

10 Ibodi biyosisi mwasawa makwaina,

matauna isisaiki tomota.

Ibodi matausina biyosalausi nigada baisa matauna.

11 Kaina bukutagwalasi bavitulokaimi Yaubada la peula kala siniveka,

deli bakamitububuli avaka Yaubada Topeuligaga

la nanamsa bogwa leinagi.

12 Mitaga ka, kugisasi - bogwa wala eigisaki mitami titoulemi;

e avakaga paila mi bigatona nagowawokuva wala?

(Sopara)o

13 Baisa makawala Yaubada Topeuligaga bimipuki tomitugaga,

matausina goli togigasisi.

14 Kaina goli litusia tauwau bidubadu,

mitaga komwaidosi wala bipatu mitasi okawakali;

deli litusia bikamkwamsi mitaga gala wala bitubotubwa luposi.

15 Availa matausina kesala tommomova lelia wala bikimati,

e si kukova goli gala wala binigibubwaisi matausina.

16 Kaina goli tomitugaga si mani saina bidugaga

e gala gagabila bitakalau,

deli kasi karekwa saina wala bidugaga;

ikalisau avaka bibodi taitala bisikam

17 mitaga ka, taitala tobwaila igau bisikam miyasina

e taitala tokamokwita bikau si mani.

18 Tomitugaga si bwala makawala kapali kala bwala.

Kaina kala gigisa makawala ula la buliyamata wa bagula.

19 Otutala kala vigimkovila, matausina bimasisisi bikanugolaisi wala deli veiguwa,

mitaga avai tuta bimamatasi bimokaiasi si veiguwa bitamwauki wala kala pikowau.

20 Kabovitukokola biyokupati matausina makawala sakala

e bibogi yagila biuu biyuvisau matausina;

21 bomatu bikoulusa biyuvisau matausina; metoya osi bwala,

22 tutala bivigikonaisi mwada bisikauligilaisi makwaina,

mitaga yagila saina minimani bikipini matausina.

23 Avai tuta bisisakaulasi, yagila makwaina biuu, e butula wala

bibulukukoliga matausina,

makwaina biutuutu wala biluvalova.

28

Kabitam kala yakaulap

1 Mimilisi valu ikikelaisi siliba metoya opwaipwaia;

mimilisi valu goula kala kabokatumigileu isisu.

2 Tomota ikelaisi tanumnumta aiyani metoya opwaipwaia.

e ikaliulaisi tanumnumta kopa metoya odakuna.

3 Tomota bogwa eisisavalaisi ambaisa saina dubilikitakita.

Matausina inainevisi ambaisa tikutakula valu watanawa

e ikikelaisi dakuna ambaisa saina dubilikitakita.

4 Saina kaduwonaku olumoulela pwaipwaia tomota gala isisikaisi,

kaina tomota ililokaisi,

tomota ikelaisi nobwala paila si keda bibubusi bilolosi ambaisa osikowala pwaipwaia,

e baisa ipupaisewasi wala kasimwaleta,

gala wala sesia.

E metoya oyuwoyoula imwemwenasi ibubusisi onobwala.

5 Kaula tabigulaisi odabala wala pwaipwaia,

e pwaipwaiaga makwaina wala, mitaga osikowala

ikelisasaisi wala imoiyaisi iligaimwaisi.

6 Dakuna makwaisina olumoulela pwaipwaia ikalumoli deli dakuna sapaya.

E dakuna makwaina tubumyoula olumoulela isisu goula.

7 Kilakila gala ibodi bigisi kedala bila ambaisa eikilikelisi,

deli gala avai tuta natana mluveka ikukwaiyoba odubasi matausina.

8 Gala avai tuta laiyoni kaina avai mauna minasina nagigasisi bisukwaisi keda

makadasina tuta komwaidona kadaukuwokuva wala.

9 Tomota ikusovaisi dukumaga,

tuvaila koya ikusovaisi wala ikelisauwaisi.

10 Avai tuta bikilikelisi oluwalaisi dakuna,

matausina ibubanaisi dakuna makwaisina kwaivivivila saina mwau mipusi.

11 Matausina ikilikelisi wala ilosi isakailasi ambaisa waya eivitouula

e matausina ivisunupuloiyaisi vavagi makwaisina kwekatupwana omilakatila.

12 Mitaga kabitam ambaisa ibodi bitabanaisi?

Availa ibodi bivitulokaidasi gagabila bitakatetasi?

13 Kabitam gala bitabani metoya baisa tomota;

gala availa inikoli kabitam mapula mokwita.

14 Tilibwabwau deli bolita komwaidona iyakalibwabwailasi wala,

kawasi, “Kabitam gala kasisiaisi.”

15 Kabitam gala ibodi bitagimloki metoya siliba kaina goula.

16 Goula saina kwevivivila deli soulava mapusi

gala wala ibudoki mapula kabitam.

17 Kabitam saina vavagi kwaiveka, ikalisau goula.

Ikalisau kwelatala bolu eibubulokaisi metoya goula deli kwelatala viga kwelavivivila.

18 Kabitam mapula ikalisau mapusi lada, dakuna yasipa,

deli dakuna kwevivivila yagala rubi.

19 Dakuna yagala topasi saina kwevivivila deli goulatoula mapusi

gala wala ibodi kabitam mapula.

20 E mitaga kabitam uulotoula ambaisa ibodi bitabani?

Ambaisa ibodi bitakeulasi da nikolaisi gagabila bitapuloki ninadaisi?

21 Bubuli kwemmomova gala kwaitala ibodi bigisi kabitam,

ilagoli mauna biyoyowa mitaga gala wala bigisi.

22 Makawala goli kaliga deli kabomwau

si kamatula, bulogala wala ilagaisi.

23 Yaubada wala kalamwaleta inikoli kedala.

Matauna inikoli ambaisa kabitam eikikanaki.

24 Paila matauna matala la gigisa bilai bila wala

obusibusila valu watanawa.

Bubuli komwaidona osikowala labuma igigisi wala iwokuva.

25 Avai tuta Yaubada isaiki yagila la peula

deli ivitobu bolita kala vakaila;

26 avai tuta Yaubada leinagi ammakatupona kuna bikuna,

deli lowalowa si keda mapilasina pilapala biwawai;

27 e metoya baisa matauna igisi kabitam e iwakoli ammakawala la peula -

e matauna ikabwaili makwaina.

28 Yaubada iluki tomota kawala,

“Kidamwa magimi bukukwabitamsi,

e ibodi wala bukutemmalaigusi yeigu Guyau.

Kidamwa magimi bitalapula ninami

e ibodi wala bukusivilasi metoya omi mitugaga.”

29

Yobi kala vigimkovila la bigatona

1 Yobi tuvaila ivitouula la bigatona.

Yobi

2 O kidamwa ibodi ulo kaisisu bibwaina

makawala omitibogwa Yaubada eiyamataigu.

3 Wa tuta matutona Yaubada eisikailigu tuta komwaidona,

e tutala aliloula odudubila matauna ititapi ulo keda.

4 Baisa eikaloubusi tuta matutona ulo kaisisu igau bwaina,

e Yaubada la mitakwai ikoli ulo valu.

5 Yaubada Topeuligaga deli wala yeigu wa yam makwaisina,

e komwaidosi litugwa isiulaigusi isipataigusi.

6 Ulo bulumakau deli ulo gota tuvaila nunusi gala bitakaibiga

deli ulo kai olibe isususinasi ambaisa saina kabigaga.

7 E avai tuta kaidadala valu bisigugulasi yeigu asiwalai wala matausina,

8 e avai tuta tubovau bigisaigusi bavalapula e bivapalasi wala ulo kedaga,

e tommoya itomalaulasi paila bivitulokaisi agu kwamaiaba.

9 Tokaraiwogala valu ikapatusi;

10 makawala goli matausina todidabala tauwau ikikwatusi wala.

11 Availa availa matausina eigisaigusi kaina ilagaisi bulogagu,

si bigatona bwaina ililivalaisi paila avaka bogwa lavagi.

12 Tutala tonamakava idousi paila pilasi yeigu apilasi matausina.

Yeigu apilasi weilova magudisina gala si kabosisu.

13 Tomota matausina bogwa eiyayayasi wa laka iyakawolaigusi.

E yeigu apilasi kwabuya paila ambaisa bibanaisi bikwalasi.

14 Yeigu ulo karaiwaga duwosisia deli bwaina.

15 Yeigu tuta komwaidona tokwau idokaigusi mitasi,

deli topem idokaigusi kaikesi.

16 Yeigu avigaki tonamakava makawala litugwa,

deli apilasi tomitawasi osi tuta mwau.

17 Yeigu akodidaimi si peula todubakasala;

e akoliga matausina eilamidadaisi.

18 Tuta komwaidona apikwaku mwada ulo tuta bikaduwonaku ovalu watanawa

e manum wala basisu ogu bwala kaligagu bakaliga.

19 Yeigu makawala kaitala kai kailawalila tuta komwaidona sopi biuvinumli;

deli sisila tuta komwaidona numla wala biyopwatutu.

20 Tuta komwaidona tomota biyakawolaigusi wala,

deli ulo peula gala avai tuta ivakapusiaigu.

21 Avai tuta bakatuloluta, tomota bimanumsi wala biligalegasi avaka balilivali;

22 matausina gala wala avaka bilivalaisi avai tuta bavenoku bigatona.

Ulo biga kala bwaina ikau ninasi, makawala kuna la pilasi kala bwaina;

23 komwaidosi wala ikabwailisi ulo bigatona;

makawala wala tobigubagula ikabwaili kuna kala bwaina otutala biguvau.

24 Yeigu migigu mwamwasila wala baisa matausina avai tuta binokubukubusi,

e okala mwamwasila wala migigu bivigaki ninasi bibwabwaina.

25 Ulo karaiwaga titoulegu anagi avaka bibodi,

e akugwai matausina makawala taitala guyau bikugwai la tokabilia okawakali;

yeigu akatigam luposi avai tuta si pikwaku biwokuva.

30

1 Mitaga baisa tuta tubovau bikikatudeuwaigusi wala!

Matausina tumisia tuta komwaidona gala wala dimlesi,

e yeigu gala wala ibodi batugwali matausina bipilasaisi

ulo kaukwa paila biyamatasi sipi.

2 Matausina budotala tomamama

saina mama uwosi gala gagabila bipilasaigusi.

3 Matausina saina tonamakava,

deli bigigadi wala molu

avai tuta bibogi ovilouwokuva,

e mwada kailawalisi kai bivigakaisi kʹasi.

4 E avai vavagi wala bisususinasi oviloupakala

matausina ivigakaisi kʹasi,

deli goli avai vavagi

gala takamkoma matausina bikomasi wala!

5 E tomota komwaidona ikawotasi ikaliyabaisi matausina,

makawala wala kasi kavilaki toveilau.

6 Matausina isipepunisi wa lagi kaina onobwala

eikelaisi opapala dibodebula.

7 Olumoulela udila matausina bigougwausi

makawala mauna bigougwausi,

e bikanapitukwaisi wala gulitinidesi olawodila.

8 Matausina gweiluva deli gala wala dimlesi

gala bitadoki tauwau,

bogwa eikaliyabaisi matausina.

9 Mitaga baisa tuta matausina imaisi e igigilaigusi wala;

ivigakaigusi si kaboyousokana wala.

10 Matausina ikayuwaigusi;

si nanamsa mwada avaka si lamamada baisa yeigu

ivigakaisi si kabomwasawa sainela,

deli goli imaisi igiuwaisi migigu.

11 Paila Yaubada bogwa eiyomami wowogu mamawokuva wala,

mauula deli kasi leiya ilamidadaigusi.

12 Tomota mabudona ikabiliaigusi e ikalisalaigusi;

matausina ikatuliloiyaigusi wala;

e ikatubaiasasiga avaka si nanamsa kala vigimkovila paila yeigu.

13 Matausina ivabodaisi ulo keda mwada bikatumataigusi;

e gala wala availa bisibodi matausina.

14 Ambaisa lavigaki ulo kabokwala matausina ikodidaimsi,

e iwokaiagusi wala ikanakailagusi;

15 e kokola wala ikatumataigu;

yeigu ulo sisu walakaiwa iwokuva makawala myala yagila, bimya wala bima, bimyeia;

deli goli ulo kaisisu kala bwaina eitamwau makawala lowalowa, bibeu wala bimai e bilau.

16 Mapaila makateki wala bakaliga;

paila gala wala sitana abani agu yovaiwasi

metoya agu mmayuyu.

17 Avai tuta bibogi totuwanegu komwaidona bikamkumku

wala biwokuva metoya gidageda makwaina,

gala iukuwokuva, tuta komwaidona bigweimilaigu wala.

18 Yaubada ilitaki agu kwarekwa okaigadugu;

e ikodidaimi wala dadaimiwokuva miyasina.

19 Matauna ilavaigu ala opwadidiweta;

e agu gigisa gala tagiligali makawala wala pwadidiweta.

20 O Yaubada, adou baisa yoku,

mitaga gala wala avai tuta kuvitakaulokaigu;

e avai tuta banigada gala wala kulilagi ulo nigada.

21 Yoku kuvakatutukwaigu saina mmayuyu;

deli kulamidadaigu metoya om peula komwaidona.

22 Yoku kutugwali yagila biyuvisauwaigu;

deli kukwatuvivilaigu wala metoya outuyagila.

23 Bogwa lanikoli makateki bukuvakaligaigu,

e balokaia oviluwela kaliga,

baisa goli lokukwatubiasi paila tomota komwaidona.

24 Mwa, avaka paila kuyomiyuyu tau matauna togweiluva,

matauna goli gala kali yeiwau mesinaku binigada wala

baisa yoku paila bukunokapisi matauna?

25 Ki kudoki gala auvilam tomota

matausina eibudobodasi mwau,

deli anokapisi tonamakava?

26 Yeigu lapikwaku babani ulo mwasawa deli babani lumalama

mitaga kaimapula abani mwau deli dudubila.

27 Ninamwau deli mmayuyu bogwa wala eiyogagaigu,

yam kwaitala kwaitala agu mmayuyu isisiniveka wala.

28 Yeigu baliloula todubiyou wala, gala sitana subusobula wowogu;

yeigu batowala omitasi e bakayubabai paila pilasi.

29 Kaigagu butula saina kakapisi lula makawala kaigala

natana ugiwagi bigougwau; kaina makawala kasuwari bigilagela.

30 Kanuvinegu bogwa eivabwau;

e kuluyuviyavi eilulu wala olumoulegu.

31 Igau otobwailagu ulo kaisisu saina bwaina,

e gita deli loloni butusi kabomwasawa,

mitaga baisa tuta ninamwau deli valam eiyogibwaigu tuta komwaidona.

31

1 E bogwa lalivala biga katotila saina peula,

kidamwa gala bikewakewa matagu baisa natana vivila mwada bakasaimwali.

2 E avaka ivigakaidasi Yaubada Topeuligaga?

Ammakawala matauna bimapu tomota avaka avaka eivagaisi?

3 E iwitali kabosilagi deli kabommayuyu

baisa matausina eimitugagasi.

4 Yaubada inikoli wala komwaidona avaka lauvagi,

e igigisi komwaidona bakwaigu laliloula.

5 Yeigu alivala biga katotila mwau, yeigu gala avai tuta ladubakasala,

deli gala avigikoni basipuloki tomota ituwoli.

6 Ibodi Yaubada bivisaikolaigu metoya ola kabovisaikola kaikamokwita,

e matauna bigisaigu tobwaila wala yeigu.

7 Ka, kidamwa bogwa latotubuloki metoya okedala bwaina,

kaina atugwalaigu bamitugaga,

e kidamwa yamagu eikipigatu mitugaga,

8 ibodi wala ulo bagula bikodeiwaisi,

kaina ituwoli tomota bikomasi k ʹagu avaka labiguli.

9 Kidamwa yeigu bikewakewa matagu la kwava sogu,

e basipepuni ola kaukweda atutuli minawena opapala la lulu,

10 e oluvi bibodi batugwali ulo kwava bisulu k ʹala taitala ituwoli tomota,

e bimasisisi kasitaiyu tuta tuta.

11 Ka! Kidamwa bamitugaga makawala baisa, ibodi agu mipuki kaliga wala.

12 Mipuki makwaina bivigaki makawala kova bigibumkulovi wala e gala avaka kesa bisisu,

bivakammwaisi wala avaka avaka ulo guguwa.

13 Kidamwa taitala ulo touwata bitakulukulu baisa yeigu,

yeigu banakaigali e bakiduwosisii kala mwau.

14 Kidamwa gala avagi makawala, ki, ammakawalaga gagabila batotu omatala Yaubada?

Ki, avakaga ibodi balivala avai tuta Yaubada bima biyakalaigu?

15 Ka, matauwena Yaubada eibubulaigu,

e deli goli matauwena eibubuli ulo touwata.

16 Yeigu gala avai tuta akatuloki tonamakava,

e galaga avai tuta atagwala kwabuya bisigagasi olumoulela ninamwau,

17 kaina atagwala gumalawa bikamolusi avai tuta yeigu lakamkwam.

18 Ka, ogu tuta komwaidona yeigu lavauli matausina.

19 Kidamwa labani avai tonamakava,

matauna gala iiyosi avaka paila bigimoli kala kwama,

20 e ka, yeigu bogwa basaiki matauna kala kwama labubuloki unuunula sipi,

e miyana goli lakapituni metoya ogu yawa.

E oluvi matauna biyakawolaigu sainela metoya onanola komwaidona.

21 Kidamwa avai tuta bakoumakavi avaka metoya baisa gumalawa,

e deli banikolibogwi kidamwa bogwa batomgwaga okaboyakala,

22 e ibodi goli yamagu bikouwolaisi,

kaina bikolakavaisi makweyasina metoya ovilavagu.

23 Gala avai tuta gagabila bavagi makawala baisa,

paila uula akukoli wala Yaubada la mipuki.

24 E gala avai tuta adubumi guguwa bidubadu,

25 kaina akamnomwana paila ulo veiguwa.

26 Gala avai tuta atapwaroru baisa minana kalasia saina guyugwayu,

kaina goli baisa tubukona minana saina namitabwaila.

27 Gala availa bitavili nanogu mwada batemmali minasina,

e baviyuwoli yamagu paila kasi taimamila.

28 Ka, kidamwa bamitugaga makawala baisa ibodi agu mipuki kaliga wala,

e mitugaga makwaina ikikaluwou Yaubada Topeuligaga.

29 E yeigu gala avai tuta abani nanogu kala mwamwasila avai tuta agu tilaula ibodasi mmayuyu,

kaina amwasawa avai tuta isilagisi.

30 Yeigu gala avai tuta anigada paila bikaligasi.

Gala avai tuta avagi mitugaga makwaina.

31 Komwaidona matausina ulo towotetila inikolaisi

tuta komwaidona adidouvili tomitawasi.

32 Adou tokwaidadina bisuvisi ogu bwala

e deli gala avai tuta atagwala matausina bimasisisi otapwakeda.

33 Mimilisi tomota ivigikonaisi mwada bikatupwanaisi si mitugaga,q

mitaga yeigu gala avai tuta akatupwani ulo mitugaga.

34 Yeigu gala wala avai tuta akukoli avaka tomota bilivalaisi,

e gala avai tuta akapatu kaina asikubwala,

paila uula mwada lakukoli si kavilavila.

35 Ki gala availa binakaigali avaka lalilivala ke?

Ka, lalivala biga katotila mwau omatala Yaubada goli, komwaidona avaka lalivala biga mokwita wala.

Ibodi Yaubada Topeuligaga bimipukwaigu kidamwa lasasopa.

E kidamwa matausina agu totabinona

biginaisi komwaidona agu tabinona, e gagabila bagisi makwaisina,

36 e yeigu deli wala ulo gisimnaka basaili okaiyogu makawala agu kuwa,

kaina basaili odabagu makawala agu kulupaipi.

37 E yeigu goli baluki Yaubada komwaidona avaka bogwa lavagi,

deli bavatoumoi goli omatala Guyau.

38 Kidamwa bayouli baleku makwaisina tuta tuta labiguli

e bakoumakavi metoya oyamala tolibaleku mokwita -

39 e kidamwa bakoma kalagila baleku makwaina,

e matausinaga eisopusi bikikamolusi -

40 e bwaina, kaimapula kuvi deli taitu,

ibodi mnumonu deli kaigunigwaini bisusinasi goli.

Baisa kala vigimkovila Yobi la biga.

32

Eliu la bigatona

(32.1—37.24)

1 Paila uula Yobi eidubumi titoulela mwada gala wala isim pikolela wowola, mapaila lubaila kasitaitolu ipakaisi gala tuvaila bivitakaulokaisi matauna. 2 Mitaga Eliu itotu katitaikinela Yobi, matauna gala ibodi biyosi kala leiya, paila Yobi eikikabwaili titoulela, e eititabinakiga Yaubada. (Eliu matauna Barakeli latula, e Busa tabula, odalela Ram.) 3 Tuvaila matauna saina igibuluwi matausina kasitaitolu Yobi lubaila. Paila gala avai keda ibodi bibanaisi paila bimapwaisi Yobi la biga, e baisa eivigaki kala gigisa mwada Yaubada eisula. 4 Matauna Eliu molagwadi oluwalaisi komwaidosi, mauula matauna itulotula tatoula wala komwaidosi eivenokusi bigatona. 5 Avai tuta bogwa leigisi kasitaitolu wala gala ibodi bivitakaulokaisi Yobi, e matauna igibuluwa, 6 mapaila ivitouula wala ibigatona.

Eliu

Tauwau, yeigu gwadi e yokomi tobubogwami valu,

e baisa uula akukolaimi wala balukwaimi avaka ulo nanamsa.

7 Yeigu ulo nanamsa mwada yokomila bukubigatonasi,

paila yokomi tobubogwami valu ibodi bukuyomitalaisi mi kabitam.

8 Mitaga ka, Yaubada Topeuligaga la baloma isikaili tomota

e isisaiki matausina si kabitam.

9 Gala paila bitatomoya wala e bivigaki bitakabitam

kaina bipilasaida paila bitanikoli avaka kamokwita.

10 Mapaila baisa tuta magigu bukunakaigalaigusi;

ibodi balukwaimi avaka ulo nanamsa.

11 Ka, yeigu gala mogega amanum wala e alilagaimiga kulilivalasi,

anakaigalaimi kukwalubakakavasi ammakawala bukuvitoubwelakaisi mi bigatona.

12 Gala abigatona aninakaigila wala e alagi kumamasi metoya omi bigatona;

yokomi gala wala kukwagagaisi avaka Yobi la bigatona.

13 Ammakawala ibodi bukulivalasi mwada

yokomi bogwa kubanaisi kabitam?

Yaubada ibodi bimapu Yobi la bigatona,

pailaga yokomi bogwa lokumamasi.

14 Tauwau, Yobi eibigitonimi wala e gala yeigu,

mitaga yeigu gala goli bamapu la biga,

makawala yokomi lokumapwaisi. Wo!

15 Mwa Yobi, bogwa wala meitobu si bigatona,

gala wala avai biga gagabila bimapwaisi m biga.

16 Ki, ammakawala - kaina bibodaigu bakapatu e batulotula ke?

Ka, eitomakavasi wala eitotusi gala avai biga tuvaila bilivalaisi.

17 Gala goli. Mwa, ibodi bamapu m biga baisa tuta

e balukwaim avaka ulo nanamsa.

18 Bigatona bogwa eivakasauwaigu, gala ibodi batulotula.

Gala ibodi bakiyumali biga mabigasina.

19 Ka, kidamwa gala sasa paila babigatona,

yeigu gala wala batulotula bakawota wala balivala,

makawala waini kaiuwala bikopusegi e olumoulela ikasuwoki tovala waini.

20 Gala ibodi baminumki; ibodi wala balivala.

21 Olopola bigatona makwaina yeigu gala ibodi bapii availa;

kaina bakamwani availa.

22 Yeigu gala anikoli kamwana,

e kidamwa bavagi makawala Yaubada saina nanakwa bimipukwaigu.

33

1 Mapaila Yobi, baisa tuta, kunakaigali bibwaina komwaidona ulo biga avaka balukwaim.

2 Yeigu ulo bigatona bogwa lakatubiasi onanogu avaka balivali.

3 Komwaidona ulo biga kamokwita wala,

e yeigu lalilivala biga mokwita.

4 Yaubada la baloma ibubulaigu e isakaigu ulo momova.

5 Mwa, avaka m nanamsa kukwatubaiasa,

e kidamwa ibodi bukumapu ulo biga, bwaina wala.

6 Ka, yoku, deli yeigu, makawala wala omatala Yaubada,

kadataiyu wala eibubulokaida metoya pwaipwaia.

7 Mapaila gala wala avaka uula bukukukolaigu,

yeigu gala ibodi bakadubalaim.

8 Ka, baisa makawala lanakaigalaim lokulivala,

9 kawam, “Yeigu gala wala isim pikolela wowogu;

deli gala wala avai sula avagi.

Yeigu tobwaila deli gala ayomituli avai mitugaga.

10 Mitaga Yaubada iuvitoki wala ammakawala biyogagaigu

deli ivigakaigu makawala kala tilaula yeigu.

11 Matauna iyuwoli kaikegu oyuwoyoula

e imitakavati ulo motatina komwaidona.” *

12 Mitaga ka, Yobi, biga mokwita alukwaim bogwa lokusula.

Yaubada gala makawala tomota, matauna saina walakaiwa sainela.

13 Avaka paila kutabinaki Yaubada mwada gala avai tuta

imapu taitala tau la biga?

14 Ilagoli Yaubada tuta komwaidona bililivala wala

mitaga gala wala availa inakaigali avaka la biga.

15 Avai tuta tomota bimasisisi wa bogi,

e Yaubada bibigitoni metoya wa mimi deli okilisala. *

16 Matauna ivigaki matausina bilagaisi la biga,

mitaga matausina ivigaki kasi kokola avaka la katuloluta.

17 Yaubada iluluki matausina bisimwaisi mitugaga,

e bikoli matausina taga bikaiveka ninasi.

18 Matauna gala bitagwala bikatumataisi;

mitaga ikoli matausina metoya okaliga.

19 Yaubada biyokili matala taitala tau metoya lelia,

e ivigaki wowola bikikamkumku wala biwokuva.

20 Tokatoula matauna kala kaitubwa bitamwau

kidamwa bigisi kaula kalamatabwaila bidoki kala mineina wala.

21 Wowola bikikisi wala gagainawokuva

totuwanela bisisilasi wala biwokuva;

22 e la tuta bogwa eivakatitaikina bikaliga.

23 Kaina taitala anelosi ibodi bima bipilasi matauna -

anelosi matauna bima oluwalaisi lakatuluwovila Yaubada la anelosi,

matauna goli isim la koni bikatululuwai tomota paila avaka bibodi si wotetila.

24 Anelosi matauna deli la nokapisi bilivala kawala,

“Kutaneku matauna! Matauna gala bikaliga.

Ka, baisa yuvisala yamam e kutaneku matauna.”

25 Matauna wowola bitakasa deli bipeula tuvaila;

26 e avai tuta binigada, Yaubada bivitakauloki matauna;

e matauna deli la mwasawa bitemmali Yaubada.

E Yaubada tuvaila bikiduwosisii vavagi komwaidona paila matauna.

27 E oluwalaisi tomota matauna bilivala kawala,

“Bogwa lamitugaga deli bogwa lasula, mitaga Yaubada ikolaigu.

28 Matauna ikolaigu gala akaliga;

e tuta baisa asisu wala tomomova.”

29 Yaubada tuta komwaidona iuvagi wala makawala;

30 matauna ikoli taitala tomota la momova,

e ivigaki matauna bimwasawa ola tuta komwaidona.

31 Mapaila Yobi, kunakaigali avaka lalilivali;

kukwapatu e balivalaga.

32 Mitaga kidamwa avaka sitana m nanamsa bukulivala,

bwaina kulivala balagi;

e yeigu deli ulo mwasawa bakabwailim.

33 Mitaga kidamwa gala, desi wala kukwapatu e kunakaigalaigu,

e yeigu bavitulokaim ammakawala bukukwabitam.

34

1-2 Tauwau, yokomi saina tokabitam deli saina toninitalapula;

kunakaigalaisi avaka alilivali tuta baisa.

3 Ka, yokomi kunikolaisi wala kaula kalagitoula kala kamkwam.

Mitaga gala kunikolaisi bigala kabitam avai tuta kuligalegasi. *

4 Ibodi yakidasi wala bitakibubotaisi pakula makwaina.

5 Yobi eilivala mwada matauna tobwaila,

e kawala Yaubada ipaiki gala bisaiki matauna karaiwaga duwosisia.

6 Matauna ikatupoi kawala,

“Ammakawala ibodi basopa e balivala bogwa lasula?

Yeigu isim agu kalibwaga saina mwau, mitaga gala avai mitugaga avagi.”

7 Tauwau, avai tuta sitana kugisaisi avai tau makawala Yobi?

Matauna goli gala ikamiabi Yaubada.

8 Matauna biuvakatu tomitugaga

e bititainamakava wala deli matausina.

9 Matauna eikaibiga kidamwa bitavigikoni bitabokuli Yaubada nanola,

gala wala avaka kala bwaina bitabani.

10 Tauwau, yokomi toninitalapula, ka, kunakaigalaigusi!

Ki, kudokaisi Yaubada Topeuligaga ibodi bivagi mitugaga?

11 Ka, matauna imitukwaii tomota paila avaka avaka iuvagaisi

e binagi avaka bibodi taitala taitala la bubunela. *

12 Yaubada Topeuligaga gala wala immitugaga;

matauna gala avai tuta biyogagi availa.

13 Ki Yaubada eibubani la peula metoya baisa availa kaina?

Kaina availa inagi Yaubada paila bikaraiwogi valu watanawa?

14 Ka, kidamwa Yaubada bikau da momova yagisela,

15 e komwaidodasi mwada tammwamovasi, bitakaligasi,

e bitamili pwaipwaiasi tuvaila.

16 Kidamwa yokomi tokabitam ibodi bukunakaigalaigusi.

17 Ki yokomi kukwamogaisi Yaubada tomitakwai ke?

Ki kudokaisi matauna gala iyebwaili karaiwaga duwosisia?

18 Yaubada wala ikamogi gweguya deli tokaraiwogala valu,

kidamwa matausina gala dimlesi kaina tomitugaga.

19 Matauna gala ipilasi tokaraiwaga

kaina ipii matausina bidubadu si guguwa e bilamidadiga tonamakava,

paila uula matoulela wala eibubuli komwaidosi matausina.

20 Taitala tau kaina bitakainau wala la kaliga wa bogi.

Yaubada iwaiya tomota e ikaligasi,

matauna gala wala bikabi peula bikatumati topapeula.

21 Matauna imitakavati tomota da loulasi.

22 Dubilikitakita dudubalela

mitaga gala ibodi taitala tomitugaga

bisipepuni metoya baisa Yaubada.

23 Yaubada gala bikaiki wowola paila biluvituti tomota si tuta

paila bilokaiasi e biyakali matausina.

24 Matauna gala ikaiki wowola paila biyolibiga bikugwa

e oluviga bivabu availa matausina tokaraiwaga

e bikaimapuga towovau.

25 Paila matauna bogwa wala einikoli avaka avaka eiuvagaisi;

matauna ilisilai matausina metoya osi kabosisu

e wa bogi ikatudoum matausina.

26 Matauna imipuki tomitugaga omitasi komwaidona tomota,

27 paila uula matausina ipakaisi bibokulaisi nanola;

deli ikoulovaisi komwaidona la karaiwaga.

28 Matausina ikominimanaisi tonamakava bidousi baisa Yaubada,

e matauna inakaigali si nigada paila pilasi.

29 Kidamwa Yaubada gala biwonana bivagi avaka,

e gala taitala ibodi bikamogi matauna.

Kidamwa Yaubada bitotubuloki tomota,

matausina biwaki wala neuya.

30 E boda ituwoli ituwoli gala wala avai keda ibodi bivagaisi

paila bisilibodaisi tolamadada matausina

gala inikolaisi Yaubada

mwada bikaraiwogaisi matausina.

31 Mwa Yobi, ki bogwa kukwamituli m mitugaga baisa Yaubada;

e lokukwatotila gala tuvaila bukumitugaga ke?

32 Ki bogwa kukwatupoi Yaubada paila bivitulokaim m sula,

deli bogwa kuvitobu nanom gala tuvaila bukumitugaga?

33 Bogwa lokupaiki avaka Yaubada iuvagi.

Ki kudoki ibodi bukunakusi paila bivagi avaka magim?

Ibodi yoku bukunagi, galaga yeigu,

mapaila kulukwaimasi baisa tuta avaka m nanamsa.

34 Availa toninitalapula bogwa bikabwailigu!

Kidamwa taitala tokabitam binakaigalaigu,

bilivala kawala,

35 “Yobi la bigatona ililivala metoya ola nagowa.

Komwaidona la bigatona gala wala ibodi nona.”

36 Kidamwa bukuninamsi komwaidona Yobi la bigatona;

e bukubani matauna eililivala makawala taitala tomitugaga.

37 Matauna ola mitugaga ikatumkulovi tuvaila kosomapu;

e omatadasi goli matauna ikatudeu Yaubada.

35

1-2 Yobi, baisa gala ibodi bukulivala

mwada yoku gala isim pikolela wowom omatala Yaubada,

3 kaina bukukwatupoi Yaubada kawam,

“Ammakawala kam lumkola kulumkoli paila ulo mitugaga?

Avai vavagi babani kidamwa gala bamitugaga?”

4 Ka baisa tuta bamapu mi biga deli lubaimwa.

5 Ka, kukowanasi wa labuma!

E kugisaisi lowalowa saina walakaiwa!

6 Kidamwa bukumitugaga, e m mitugaga gala wala biyomwau Yaubada.

E kidamwa bukusula yam kwaitala kwaitala,

ki kudoki matauna bilumkoli mokaila m sula? *

7 Ki kudoki m mitukwaibwaila bipilasi Yaubada?

Mwa, gala avai vavagi Yaubada binigadi metoya baisa yoku.

8 Ka, som wala titoulem bilumkoli mmayuyula m mitugaga;

e avai vavagi bwaina kuuvagi bipilasi matauna.

9 Tomota ikayagigilasi avai tuta bibodasi kasi lamadada,

matausina idousi paila availa bikoli matausina.

10 Mitaga gala wala itovilakaisi Yaubada kasi tobubuli;

matauna goli si kabopikwaku

avai tuta bibodasi kasi mwau saina mwaugaga.

11 Matausina gala wala itovilakaisi Yaubada matauna iuvigakaidasi takabitamsi,

da kabitamsi saina vakaigaga

gala makawala avai mauna la kabitam.

12 Matausina idousi paila pilasi,

mitaga Yaubada gala wala ivitakauloki,

paila matausina tokamnomwana deli tomitugaga.

13 Gala wala dimlela bidoumakavasi.

Yaubada Topeuligaga gala igigisi kaina ininakaigali matausina.

14 Mwa, Yobi, yoku lokulivala gala gagabila bukugisi Yaubada;

mitaga ka, kulamam wala kutulotula -

paila avaka kam pakula isisu omatala matauna.

15 M nanamsa mwada Yaubada gala immipuki tomota;

kaina pikekita wala bininamsi paila mitugaga.

16 Mwa, gala wala dimlela bukuyobidubadu bigatona;

ka, ulo ligalega saina mimilakalita

gala wala kunikoli avaka kulilivali.

36

1-2 Mwa, kumanum wala e kunakaigalaigu

avaka lalilivali, baisa Yaubada la biga.

3 Ka, yeigu ulo nikoli saina beiyaya.

E balivali avaka lanikoli,

kidamwa bayomitali agu Tobubuli Yaubada la karaiwaga duwosisia goli.

4 Ulo bigatona komwaidona lalivali gala kwaitala sopa.

Ka, omatam taitala isisu deli kubigatonasi

matauna tokabitam mokwita, mayeigula goli.

5 Mokwita Yaubada saina topeula.

Matauna gala bikagagi availa,

deli vavagi komwaidona ikateta wala.

6 Matauna gala itagwala tomitugaga bisisuaisi tommomova tuta kaduwonaku,

matauna tuta komwaidona deli la karaiwaga duwosisia iiyamati tonamakava.

7 Matauna ikoli tomitukwaibwaila.

Matauna itugwali bikaraiwagasi makawala gweguya,

e ivigaki tomota bikamiabaisi matausina gweguya tuta gala biwokuva.

8 E mitaga kidamwa tilaula biyuwolaisi matausina metoya yuwoyoula

eibubulokaisi tanumnumta e bilumkolaisi mmayuyu

paila avaka bogwa leivagaisi,

9 Yaubada iyomitali baisa matausina si mitugaga

deli ammakawala ninasi kala kaiveka.

10 Matauna idiku taigasi paila binakaigalaisi la katuloluta

e bisivilasi metoya osi mitugaga.

11 E kidamwa bikabikuwolaisi Yaubada,

e biwotitalaisi matauna,

matausina biluva uwosi deli si mwasawa.

12 Mitaga kidamwa gala, e si kaliga kabotakainowa wala,

matausina bisilavaisi si valu tommomova

e bisaitaulasi wala wa Tuma.

13 Availa availa matausina gala inikolaisi Yaubada

tuta komwaidona bigibuluwasi wala,

e deli goli tutala bibodasi kasi mipuki,

matausina gala wala ininigadasi baisa Yaubada paila pilasi.

14 Matausina igau wala totubovau ikaligasi,

e si kaliga uulela si momova saina kabommosila.

15 Mitaga Yaubada iyokili tomota mitasi metoya osi kabommayuyu,

e iuvigaki kabomwau bimitalala mitasi.

16 Yaubada eivisunupuloiyaim metoya okabomwau,

e ivigakaim iluva wowom;

deli m kubudoga ivakasau kaula.

17 Mitaga baisa tuta lokuboda kam mipuki

avaka bibudoki bukulumkoli.

18 Kuyamata gala availa bisoma lopom metoya avai guguwa mwada biwabwaim,

kaina bikau nanom metoya bidubadu veiguwa e bitavili nanom.

19 Paila makwaisina gala wala kwaitala pilasi

bisakaimsi avai tuta bukudou paila pilasi;

baisa tuta bukuyomadi m peula komwaidona

mitaga gala bukubani pilasi.

20 Gala bukupikwaku paila mwada nani bibogi

paila baisa tutala boda komwaidona bitamwausi.

21 Kuyamata gala bikau nanom mitugaga;

paila kam mmayuyu lokulumkoli leimakaiam

paila uula baisa bisilibodaim metoya mitugaga.

22 Kululuwai ammakawala Yaubada la peula saina vakaigaga;

matauna tovituloki kasi todabala.

23 Gala availa ibodi biluki Yaubada avaka bivagi;

kaina bitabinaki matauna bimitugaga.

24 Tomota tuta komwaidona iyakawolaisi matauna metoya avaka avaka iuvagaisi;

mapaila yoku ibodaim bukuyakawoli matauna.

25 Tomota komwaidona bogwa eigisaki mitasi

metoya avaka bogwa leivagi;

mitaga gala wala availa itapuloki nanola

metoya vavagi makwaisina.

26 Gala ibodi bitanikolaisi mokwita ammakawala la karaiwaga kala peula,

kaina bitakalau kwaivila kala taitu.

27 Yaubada titoulela ikau sopila watanawa

e ikivila ivigaki kuna.

28 Matauna ikibolu kuna metoya olowalowa,

paila kasi kuna mina watanawa komwaidona.

29 Gala availa inikoli ammakawala lowalowa si kaisakaula,

kaina ammakawala pilapala la katubabila wa labuma,

baisa goli Yaubada la valu.

30 Matauna ivigaki kavikavila bivisigili labuma komwaidona,

mitaga bolita tukutakula dudubila wala isisu.

31 Baisa makawala eivigaki paila eikamovi la tomota;

e isisaiki kʹasi saina migamaga.

32 Matauna ikikuloti kavikavila oyamala,

e oluvi ikaraiwogi bikavila paila kabotuvitusila makwaina.

33 Pilapala biwai baisa kabotuvitusila yagila bikoulusa

e makawala goli bulumakau bogwa wala binikolibogwi makateki bikoulusa.

37

1 Utuyagila ivigaki ibulukukolaigu

e kukugu gala wala ibodi bitobu.

2 Komwaidomi - ka, kunakaigalaisi Yaubada kaigala,

matauna kaigala pilapala butula.

3 Matauna ivigaki kavikavila ivisigili labuma,

metoya kabulotala valu watanawa ila kabuloyuwela.

4 Oluvi kaigala butula iyoulapula makaigana

kaigibumaboma metoya pilapala obutula.

E komwaidonaga tuta kavikavila ikavila.

5 Metoya Yaubada ola karaiwaga vavagi kabokatubau iyoumatilasi,

e makwaisina saina kabokatubau gala ibodi bitakatetasi.

6 Metoya walakaiwa matauna ikaraiwogi sinou bikapusisi ovalu watanawa,

deli iwitali kuna saina kunoveka ivigaki valu idadoya.

7 Tomota si paisewa matauna ivigaki bisaimwaisi;

matauna iyomitali titoulela metoya ola paisewa.

8 Mauna nabubolodila isuvisi okasi lagi.

9 Utuyagila iuu metoya opilibolimila

e numla saina tula ima metoya opiliyavata.

10 Metoya Yaubada ola yagisa ivigaki bolita itula,

e ikivili ivigaki sopi kwekulokula.

11-12 Makawala Yaubada nanola, kavikavila ikavilasi metoya olowalowa,

e makawala Yaubada la karaiwaga ibubeusi,

ambaisa ambaisa ovalu watanawa komwaidona.

13 Yaubada iwitali kuna paila bivinumli pwaipwaia.

Mimilisi tuta bivigaki kasi mipuki tomota,

e mimilisiga tuta biyomitali la mitakwai baisa matausina.

14 Mwa Yobi, kwapiekwati, e kunakaigalaigu

ibodi bukuninamsi vavagi saina kabokatubau

avaka avaka Yaubada bogwa leivagi.

15 Ki bogwa kunikoli ammakawala Yaubada

eikaraiwogi kavikavila ikavila, metoya olowalowa?

16 Ki bogwa kunikoli ammakawala lowalowa ibubeu wa labuma,

baisa goli Yaubada la kimidagi saina kabokatubau?

17 Adoki gala wala kadai!

Mesinaku wala yoku bukulumkoli kam mmayuyu

metoya yuviyavila bolimila bipeididi e biyogagi valu.

18 Ki ibodi bukupilasi Yaubada bukukwatuvakai labuma

e bukuvigaki bipeula makawala tanumnumta kwevivivila kala peula?

19 Mwa kulakasi ma bigatonasi ammakawala bakalivalasi baisa Yaubada;

paila yakamaisi ninamaisi bogwa eitaboda

e gala wala kayosisi avaka bakalivalaisi.

20 Gala paila bakatuwasa mwada kamataiyu Yaubada bakabigatona.

Avaka uula bayomituli agu pakula e bikatumataigu?

21 Ka, tuta baisa lumalama wa labuma saina guyugwayu,

saina visigala ikalipoki matila gala ibodi bitagisi,

e labuma yagila eikatumigileu.

22 E metoya opiliyavata lumalama visigala saina guyugwayu

iuvisigili kala vau digadegila,

e baisa Yaubada la guyugwayu ivigaki da katubausi goli.

23 Yaubada la peula saina vakaigaga

gala ibodi bitalokaiasi katitaikinela matauna.

Matauna tomitakwai deli la karaiwaga duwosisia

avaka avaka bivigaki mina watanawa.

24 E ka, baisa goli uulela komwaidodasi

isim da katubausi paila matauna,

e baisa uula matauna bitakainau availa availa matausina

ikamitulaisi titoulesi mwada tokabitam.

38

Guyau ivitakauloki Yobi

(38.1—42.6)

1 E olumoulela utuyagilar Guyau ilivala baisa Yobi.

Guyau

2 Availa yoku kukwatukoyai ulo kabitam

metoya om biga takainowa deli bigimakava?

3 Mwa! Kutuvaluwa kutokaia

e kumapu katupoi makwaisina bakatupoiyaim.

4 Ki, yoku kusisu avai tuta labubuli valu watanawa?

E kidamwa yoku saina tokabitam, ibodi bukulukwaigu paila baisa.

5 Availa inagi kala vakaila ke?

Kaina availa eiuvi ke?

Ki, bogwa kunikoli komwaidona mapula ke?

6 Ki, avakaga kala daga kokolela valu watanawa,s

e availa eisaili lipumatala ke?

7 Ka, eikikivi visiga yam makwaina labubuli valu, utuyam iusiwosisi gulitinidesi

e mina labumat igougovasi deli si mwasawa.

8 Tuta matutona valu watanawa eiuni bolita,

ki, availaga eisaili kala taboda sopi?u*

9 Ka, mayeigula, lowalowa lavigaki bolita kala kwama,

e dudubila lavigaki kapolela.

10 Akalituli bolita kaligeila

e oluvi akatukikiti kala taboda.

11 E aluki kawagu, “Ka, baisa kam kwaligei!

Baisa goli kaisaim si paisaga bikalituli.”

12 Mwa, Yobi! Ki, om tuta tomomova,

avai tuta yoku lokukwaraiwogi valu biyam?

13 Kaina lokuluki visiga bisimitali valu

e biiyagi tomitugaga metoya osi kabosipepuni?

14 Yam lumalamela bivigaki dubakaila deli itayatila

biyoumatilasi wala, makawala katubilila kakapula,

kaina makawala bakwai tagisimlili wala omlomwaluva.

15 Lumalamela yam bivigaki saina migileu paila tomitugaga,

deli bisilibodi matausina taga bivagaisi vavagi gaga.

16 Ki, sitana kuliloutala makaduyosina sakala olopola tukutaku ke?

Kaina sitana kulilouki tukutaku omilaveta ke?

17 Ki, sitana availa ivitulokaim kalapisilela Tuma,

makadana itabodi valu makwaina kwedudubila?

18 E kudoki ammakawala kala vakaila valu watanawa ke?

Mwa! Kidamwa kunikoli, ibodi bukumapu ulo biga.

19 E kaina sitana kunikoli lumalama ammetitoya leimaima?

Kaina ambaisa uulotoula dudubila ke?

20 Ki, igagabila bukuluki lumalama deli dudubila bilosi osi keda okala vigimkovila,

kaina bukuwitalivau bikaimilavausi osi bwala ke?

21 Adoki ibodaim wala, paila yoku saina tomoyabogwa, kadai!

E avai tuta labubuli valu watanawa, yoku kusibogwa wala kadai? Woo!!

22 Ki, yoku sitana kula kuvakawoli ulo bwaima

makwaina bwaimala numla pilapupwakau deli kuna kwekulokula?

23 Lakatubiasi makwaisina paila tutala mwau,

paila yamla yowai deli kabilia.

24 Ki, yoku kulokaia valu mapilana kalasia la kaboyuwoula

kaina mapilana valu bomatu eiuuu ke?

25 Availa ikelisasi la keda kuna kunoveka,

e itakeiu la keda kavikavila ke?

26 Availa ikaraiwogi kuna bikuni

mapilana valu vilouwokuva wala ke?

27 Availa ivinumli valu otutala waigigi,

kidamwa mnumonu bisusinasi ke?

28 Ki, kuna deli numla isim tumasi kaina?

29 E availaga inasi sopi kwekulokula deli numla pilapupwakau ke?

30 Makwaina ivigaki sopi imila dakuna,

e makawala goli gorina ikuli makawala dakuna.

31 Ki, igagabila bukusailavi gulitinidesi maladana Uluwa,

kaina bukutaneku kala sipu maladana Tonabwaga avaka leisipwaisi? *

32 Ki, gagabila bukuvakadi minasina utuyam bilokaiasi okasi kweluva,

e bukuvituloki si keda maladasina utuyamv ituwoli?

33 E kaina bogwa kunikoli uvagila walakaiwa kasi karaiwaga.

Ki, gagabila bukukwau makwaisina karaiwaga

bukuvigaki kasi karaiwaga uvagila watanawa?

34 Gagabila bukudou mapilasina lowalowa

e bukukwaraiwogi mwada kuna bima bikunaim ke?

35 E kidamwa bukukwaraiwogi kavikavila mwada bikavila,

ki, igau bimakaiam bikaibiga kawala, “Mwa! Mayeigu ka!”

36 E availaga biluki minana dautaw mwada bogwa la tuta niwavila,

kaina availa biluki minana kabwakux mwada bogwa bikuna?

37 Availa isim la kabitam ibodi bikalau mapilasina lowalowa,

e bikivili mapilasina mwada biligabu kuna bikapusi,

38 e bisigoli tubumyou bivigaki bimila bidakavava?

39 Ki, ibodi bukunevi laiyoni kʹasi paila bikamsi,

kaina bukuvakoma minasina laiyoni natutubovau bikomatasi

40 avai tuta ikanupepunisi okasi lagi,

kaina ikanukwenusi okasi nobwala itulotulasi ke?

41 Ki, availaga bivakoma minasina bulibuli

avai tuta ititavinasi deli kasi molu,

e avai tuta minasina nagugugwadi ikikayayasi baisa yeigu paila kʹasi?

39

1 Ki kunikoli minasina gota wa koya avai tuta bivalulusi ke?

Bogwa kuvitusi dia nabubolodila eivalulusi, kaina?

2 Ki kunikoli navila tubukona minasina eisumasi ke?

Ki, sitana kunikoli avai tuta bibodi tutala bivalulusi?

3 Ki, kunikoli avai tuta bisitotusi paila bivalulusi,

e litusia bikaloubusisi?

4 Olumoulela udila minasina nagugugwadi bogwa bipeula uwosi,

bilosi wala, e gala tuvaila bikaimilavausi.

5 Ki, availaga eitaneku minasina ase nabubolodila ke?

E availa eikilavi minasina leilosi ililoulasi?

6 Yeigu lasaiki minasina si valu oviloupakala,

deli latugwali minasina bisisuaisi oitayatila kwaiyayana.

7 Minasina gala bivakatitaikinasi ovalu kwenininisi,

deli gala availa igagabila bituuyaiya minasina bitouwosisi e biwotetilasi.

8 Minasina bikikabubunasi wa koya,

e baisa goli binainevisi avai vavagi semitamata paila bikamsi.

9 Ki, ibodi natana bulumakau nabolodila biwotitalaim ke?

Ki, kudoki bitagwala bikanam om sikwawa ke?

10 Ki, ibodi bukusikoli natana oyuwoyoula e bukuvigaki minana bitakaiwa ke?

Kaina bukuvigaki minana bikeli om bagula ke?

11 Ki, kudoki bukudubumi minana ola peuligaga,

e bukunakusi mwada minana bivagi m paisewa kwemomwau?

12 Ki, kuninakusi mwada minana bitaiyau m bagula,

e bikouguguli kʹam e bididagi om bwaima ke?

13 Ka, saina nanakwa natana kasuwari pinupanela bikatupapapasi,

mitaga gala wala natana minasina biyowa makawala boituwa.

14 Kasuwari bipoupou poula opwaipwaia wala,

paila uula yuviyavila pwaipwaia bivigaki bikaniyabu makwaisina.

15 Minana gala ininamsi paila avai tuta kweyatala kwai bivagunugunu makwaisina,

kaina natana bolodila bikagunugunu makwaisina.

16 E minana biuvagi la bubunela makawala makwaisina pou gala poula titoulela.

Kaina goli la peula bogwa leiyomadi, mitaga gala wala bikaiki wowola minana.

17 E yeigula lavigaki minana einagowa,

e gala wala asaiki la kabitam.

18 Mitaga kidamwa bivitouula bisakaula,

minana biyosokani wala avai wosa deli kala tosisila.

19 Mwa Yobi! Ki, yokula lokuvigaki wosa saina napapeula,

e kusaiki minasina kasi siyai yauwonaku?

20 Ki, yokula lokuvigaki minasina biyuweitaulasi makawala nipawa,

deli bivitukukolaisi tomota metoya osi nugwasa?

21 Minasina gala itoutau uwosi oitayatila.

E deli si peula komwaidona, minasina bikomtilasi bilosi okabilia.

22 Minasina gala wala inikolaisi kokola,

e deli gala ibodi puluta bitovili bikeiitasi.

23 Guguwala kabilia makwaisina kasi tosisila eiyosisi

eikogoregorasi deli eivivivilasi okalasia.

24 Itatatuvasi deli si mwasawa minasina ikomtilasi ikugwasi,

e kidamwa avai tuta tauya biyuvaisi, minasina gala wala ibodi bitolisi.

25 Avai tuta biyuvaisi yuvitala tauya, minasina binugwasisi,

deli minasina ibodi wala bisikonaisi maiinela kabilia e oluviga bilokaiasi katitaikina,

e bilagaisi kumatoula bibisisaiwausi karaiwogala kabilia.

26 Avai tuta kilakila biyosokanaisi pinupanesi

biyowasi bilosi opilibolimila -

ki, yokula lokuvituloki minasina ammakawala biyowasi ke?

27 Ki, natana mluveka bitulotula paila bukukwaraiwogi

e oluvi biyoula kala nigwa odubiliwotala koya?

28 Minana bimili valu odubiliwotala raibwaga,

e sananela raibwaga bivigaki kala kali.

29 E metoya baisa minana bimmitakavati katitaikina deli kaduwonaku

paila avaka bikatumati bikam.

30 Avai vavagi wala bikaliga mluveka bitoulaisi,

e nagugugwadi bimomwaisi buyavila. *

40

1-2 Mwa Yobi! Bogwa lokusevataisi som Yaubada Topeuligaga.

Ki, ammakawala? Bukumapu ulo biga kaina bukukwapatu?

Yobi

3-4 Mwa Guyau! Ka, bogwa lanagowa.

E gala ibodaigu bamapu m biga!

Adoki gala avai biga tuvaila balivali.

5 Paila bogwa lakapeili bigatona.

6 E metoya outuyagila Guyau ilivilavau baisa Yobi.

Guyau

7 Mwa! Kutuvaluwa kutokaia,

e bukumapu ulo katupoi.

8 Ki, magim bukusimokwita mwada avaka lavigakaim baisa gala duwosisia?

Kaina magim bukutabinakaigu mwada yeigu tovagigu sula e yokugwa toduwosisia kadai?

9 Ki yoku m peula makawala ulo peula kaina?

E gagabila okaigam bukubutupilapala makawala yeigu?

10 Kidamwa makawala, e bwaina wala kusikam kam kwatububula saina guyugwayu,

e bukutokaia deli kam taimamila e deli kam kwamnomwana.

11 Bukumitakavati tokamnomwana.

Kukwasau kam leiya baisa matausina, e bukuvabu goli bilosi watanawa.

12 E mokwita goli, bukumitakavati matausina e bukuvabu bilosi watanawa,

deli bukuvamkumku tomitugaga okabasi.

13 Kubaku komwaidosi matausina opwaipwaia.

Kukwatupipi matausina bisigagasi wa Tuma.

14 Kidamwaga yoku bukuvagi makawala, yeigu goli tovitouula kam yakaula,

e bakamitulaim yoku goli totomgwaga.

15 Ka! Kugisi minana Biemota.y

Yeigu labubuli minana, e deli goli yoku labubulaim.

Kʹala minana mnumonu goli makawala bulumakau.

16 Mitaga wowola saina peuligaga,

deli lopola pewolela gala wala bitakaibiga!

17 Yeyunela bikatuponini makawala makaina kai kweisila,

e kaikela kweyapapeula goli.

18 Tutuwanela saina kaipapeula makawala barasi,

e kaikela makawala koroba.

19 Minana saina kabokatubau,

ikalisau komwaidona avaka avaka labubuli!

Agumwaleta wala yeigu kala tobubuli gagabila bakalisau minana.

20 Kala mnumonu isususinasi wa koya goli,

baisaga bolodila si kabomwasawa.

21 Bikenu okaigunigwaini osikowasi,

deli bikanupepuni wa dumia oluwalaisi kivikivi.

22 Makaisina kaigunigwaini deli guvagava

opapala waya ivigaki kala kaikwau.

23 Minana gala wala bikukoli sakala yelula.

E kidamwa yelula Waya Yoridani bikatusoki migila,

gala wala bimwaiki wowola.

24 Availaga ibodi bigibu matala minana e biyosiga?

Kaina bikatupwi kabulula wa sikula ke?

41

1 Ki, kudoki bukubia minana Dokanikaniz metoya wa bani ke?

Kaina bukulisikoli mayela oyuwoyoula? *

2 Ki, kudoki bukukovisuvi yuwoyoula oponanela kabulula

kaina bukutaginouli bani owodola ke?

3 Ki, kaina minana binigadaim mwada bukukilavi bila?

Ki, kudoki bikayubabai baisa yoku paila nokapisi ke? *

4 Ki, kudoki bivagi bukuninatalasi kamitaiyu

e bilivala biga katotila kidamwa biwotitalaim tuta gala biwokuva ke? *

5 Kaina bukusikoli minana makawala natana kanem mauna nayoyowa?

Kainaga makawala kwaitala vavagi biyomwasali minasina m nawotetila ke?

6 Ki, kudoki topwapoula bilagasi paila minana?

Kaina togigimwala biyalaisi minana e bigimolaisi ke?

7 Ki, kudoki bukubasi kanuvinela ogimala,

kaina bukukwalivi pwanetala okailatala ke?

8 Ka, bukukwabikoni sivatala wala,

e gala goli tuvaila bukuvigikoni makawala.

E yoku gala bukulumwelavi makwaina pogudu.

9 Kidamwa availa bigisi minana Dokanikani,

bimata wowola e bikapusi wala bila opwaipwaia.

10 Paila avai tuta takatumwali minana, saina wala nagigasisi.

Gala wala availa ibodi bituvaluwa bitotu omatala minana. *

11 Kaina availa ibodi biyowaisi kasitaiyu,

e oluvi bisisu wala tomomova?

Mitaga ovalu watanawa komwaidona gala availa igagabila bivagi makawala.

12 E ka, ibodaigu wala balukwaim paila minana dokanikani kaikela,

e bakamitububuli minana kala vakaila e deli goli la peula.

13 Gala availa gagabila bitanini minana Dokanikani kanuvinela,

e gala availa gagabila bibasi kanuvinela saina kukubadu.

14 E availa ibodi bikalikaki kimwala minana kidamwa bikapogega?

Olumoulela goli, kudula saina kabovitukokola!

15 E otapwala ivitodeilisi vayoula itogugulasi gulitinidesi,

e peulesi makawala dakuna.

16 Kasatala ila iluvisosu baisa kasayuwela saina kikita,

mapaila yagisa gala gagabila bisunapula.

17 E komwaidona wala makaisina ivakikitaisi gulitinidesi wala,

e gala wala avai tuta bitabisikili makaisina.

18 E kidamwa avai tuta bibolasi, deli wala lumalama ivivivila,

e matala lumalamela makawala kalasia biyuwoula.

19 E metoya owodola isusunapulasi makawala kova ilululu,

deli owodola ipeipelasi mlimwali.

20 Mseu ibobwau metoya okabulula,

mseula makawala wawa igigabu osikowala kulia.

21 Metoya ola yagisa yuviyavila kova ikata goli,

e kova ilululu metoya owodola.

22 Minana kaiyola saina peuligaga

e komwaidosi availa bibodaisi minana saina bikokolasi.

23 E gala katupotala kanuvinela katupomama,

mitaga kala kasai makawala tanumnumta aiyani kasaila.

24 Minana nanola makawala dakuna e gala isim kala kokola,

e kala kasai nanola makawala kwaitala binabina.

25 Avai tuta minana bilakau, e matausina availa availa saina topapeula bikukolaisi wala minana.

Matausina kasi kokola wala biyomami uwosi.

26 Gala avai kema ibodi biteya minana,

kaina avai gimala, silamata, kaina avai kailatala ibodi biyogagi minana.

27 E minana bidoki aiyani kala mama makawala goli wawa,

e barasi bidoki saina pwapwasa makawala kaimilapwasa.

28 Gala avai silamata ibodi bivigaki minana bisakaula,

e dakuna bilavaisi bilokaia minana makawala goli msomsa.

29 Minana bidoki bubotala lewa makawala yatala lei wala,

deli biyosokani tomota avai tuta bilavaisi kaiyala bilokaia minana.

30 Kanuvinela lopola makawala seniseni kaipitupitu.

Makaisina bikelisasaisi pwaipwaia makawala bunukwa si loluwa bikelisauwaisi valu.

31 Minana bikatuluwi bolita makawala sopi bigigibwabula,

e ivigaki bipolu makawala bulami polula.

32 Minana saipolula obolita ivivivila otuboulola,

e ikiviliga bolita imila polu.

33 Gala avai vavagi ovalu watanawa ibodi bitavitoupati makawala minana,

e minana gala wala isim kala kokola.

34 Minana bikululuki minasina mauna saina nakaluvalova,

e minana goli si guyau buludililama komwaidona.

42

1 E oluvi Yobi imapu Guyau, kawala.

Yobi

2 Mwa Guyau! Bogwa lanikolaim komwaidona m peuligaga lokuuvagi.

Vavagi komwaidona avaka magim gagabila goli bukuvagi.

3 E lokukwatupoiyaigu ammakawala yeigu latuvaluwa e lakatukoyai m kwabitam.

Paila yeigu saina tobubeikam.

Alivalimakavi wala makwaisina vavagi gala wala anikoli,

makwaisinaga kabokatubau saina vakaigaga gala ibodaigu bakateta.

4 E bogwa lokulukwaigu banakaigali avai tuta okubigatona,

kidamwa bavigikoni mwada bamapu m kwatupoi.

5 Omitibogwa lalagi wala avaka segwaia leilukwaigusi paila yoku.

Mitaga tuta baisa bogwa lagisimlilaim goli.

6 Baisa ivigaki agu mmosila komwaidona avaka bogwa lalilivali.

Mapaila asili opwaipwaia deli akum agu koula,

e baisa bikibuboti ulo ninavila omatam.

Kabovigimkovila

7 Avai tuta Guyau ivenoku bigatona baisa Yobi, ikaibiga baisa Elipasa kawala, “Yeigu saina agibuluwa baisa yoku deli kasitaiyu samwa,a paila gala kukwamokwitasi paila yeigu makawala matauna ulo touwata Yobi eiuvagi. 8 Baisa tuta kukwauwaisi nalima nayu bulumakau nammwala deli nalima nayu sipi nammwala e bukuuyokaisi Yobi bukugibukwaisi lula paila yokomi titoulemi. Yobi binigada paila yokomi, e yeigulaga bamapu la nigada, e gala wala bayomsilaimi makawala avaka ibodi bavigakaimi. Yokomi gala kukwamokwitasi paila yeigu makawala matauna eiuvagi.”

9 Elipasa, Bilidadi deli Sopara ivagaisi avaka Guyau bogwa eiluki bivagaisi, e Guyau imapu Yobi la nigada.

10 E avai tuta Yobi inigada paila sala kasitaitolu e Guyau imitukwaii Yobi e ikaimilivau la guguwa saina ikalisau avaka eiyosibogwi omitibogwa. 11 Komwaidosi Yobi budala deli luleta e deli tobubogwa sala imaisi ivakawolaisi matauna e ikamkwamsi deli matauna ola bwala. Komwaidosi inokapisaisi matauna e ivisimolaisi matauna paila komwaidona vavagi mwau Guyau leimiaki matauna. Taitala taitala isakaisi matauna sitana mani deli kwaitala kakalougwa goula.

12 Yobi la kaisisu kala vigimkovila Guyau ikabwaili saina vakaigaga, gala makawala eikabwailibogwi okala vitouula. E Yobi la yayosa titoulela iboda 14,000 sipi, lakatuluwolima lakatuluwotala kameli, lakatuluwoyu bulumakau, deli goli lakatuluwotala ase. 13 E litula kasi bawa tailima taiyu tauwau deli natolu vivila. 14 Idoki vilitomoya latula yagala Yemaima, viluluwala Kesia, e vilagwadi Kereni Apuki. 15 Ovalu watanawa komwaidona vilesi gala natana makawala minasina Yobi litula, saina wala naminibwaita.b E tumasi isaiki minasina natana natana kala bigukeya makawala lusitaia.

16 Yobi isisu lakatutala kweluwovasi kala taitu, e igisi tubula deli goli tubula litusia. 17 E oluvi ikaliga e saina tomoyabogwa.

a 1:6 Matausina kaina anelosi kainaga mimilisi yaubada iuwotitalaisi Yaubada ovalu walakaiwa.

b 1:6 Setani: Matauna taitala mabudona mina labuma, e yagala kala katumiki “totabudoboda” kaina “totabinona”; e itotu omatala Yaubada mwada bitabudobodi mina watanawa kidamwa gala bivagaisi Yaubada nanola.

* 1:6 1.6 Vit 6.2

* 1:9 1.9-11 YG 12.10

c 1:15 Mabudona gala wala bimili valusi ambaisa, mitaga tolibulebu wala iwowausi mapilana opilibolimila.

d 1:17 Mabudona tolibulebu makawala mina Sabia (kugisi mailela 15) iwowausi mapilana piliyavata.

e 1:20 Baisa ikibuboti la ninamwau paila litula.

f 2:1 Kugisi Yob 1.6.

g 2:1 Kugisi Yob 1.6.

* 3:1 3.1-19 Yer 20.14-18

h 3:8 Mimilisi idokaisi minana urigova wala, mimilisiga idokaisi natana dokanikani metoya libogwa goli.

i 3:17 Baisa si valu tomata, yakidasi tadokaisi Tuma.

* 3:21 3.21 YG 9.6

* 4:13 4.13 Yob 33.15

j 4:18 Baisa mabudona anelosi iwotitalaisi Yaubada.

* 5:12-13 5.12-13 1 Kr 3.19

* 5:17 5.17 Big 3.11-12; Ib 12.5-6

* 5:18 5.18 Osi 6.1

* 7:17 7.17 Sam 8.4; 144.3

* 9:1-2 9.1-2 Yob 4.17

* 9:9 9.9 Yob 38.31; Emo 5.8

* 13:27 13.27 Yob 33.11

k 14:13 Baisa si valu tomata.

* 15:14 15.14-16 Yob 25.4-6

* 16:19 16.19 Yob 19.25

* 18:5 18.5-6 Yob 21.17

l 19:29 taitala toyakala.Gagabila bitagina “kaboyakala”.

* 22:1-2 22.1-3 Yob 35.6-8

m 24:17 Maigana Sopara gala eiginisi baisa, mitaga tadoki wala eilivala biga mabigasina.

n 26:4 Maigana Bilidadi gala eiginisi baisa, mitaga tadoki wala eilivala biga mabigasina.

o 27:12 Maigana Sopara gala eiginisi baisa, mitaga tadoki wala eilivala biga mabigasina.

p 28: Gala tanikoli availa ililivali biga mabigasina.

q 31:33 Mimilisi tomota ivigikonaisi mwada bikatupwanaisi si mitugaga.Gagabila bitagini “Adam eivigikoni mwada bikatupwani la mitugaga”.

* 33:11 33.11 Yob 13.27

* 33:15 33.15 Yob 4.13

* 34:3 34.3 Yob 12.11

* 34:11 34.11 Sam 62.12

* 35:6 35.6-8 Yob 22.2-3

r 38:1 Mimilisi tuta Yaubada inagi biyoumatila titoulela baisa tomota metoya utuyagila; kugisi Sam 18.7-15; 50.3; Isi 1.4.

s 38:6 Kugisi Vit 7.11 kala katumiki metoya okaikobu.

t 38:7 Kugisi Yob 1.6 kala katumiki.

u 38:8 Eidokaisi bolita kwevakaigaga isisu osikowala valu watanawa, e kidamwa gala kala taboda bogwa bidadoya wala valu watanawa. Kugisi Vit 7.11 kala katumiki metoya okaikobu.

* 38:8 38.8-11 Yer 5.22

* 38:31 38.31 Yob 9.9; Emo 5.8

v 38:32 Baisa igini yagasi ladayu utuyam idokaisi Beya Naveka deli Beya Nakekita. Yakidasi gala wala gagabila bitagisaisi metoya oda valusi.

w 38:36 minana dauta.Mina Itipita omitibogwa eidokaisi avai tuta minana dauta bikaloubusi, baisa bivitububoti tutala Waya Naili bidadoya.

x 38:36 minana kabwaku.Mina Iberu eiginisi baisa “minana rekorekwa namwala”, paila eidokaisi minana gagabila bivitububoti makateki bidakavava, makawala goli yakidasi tadokaisi minana kabwaku isim la kabitam paila kuna.

* 39:30 39.30 Md 24.28; Lk 17.37

y 40:15 Gala tanikoli mokwita avai mauna minana Biemota, mitaga mimilisi idokaisi natana mauna ikalisau bulumakau kala vakaila, yam lagaila tadokaisi minana “hippopotamus”.

z 41:1 Minana kaina urigova; kugisi Yob 3.8.

* 41:1 41.1 Sam 74.14; 104.26; Ais 27.1

* 41:3 42.3 Yob 38.2

* 41:4 42.4 Yob 38.3

* 41:10 42.10 Yob 1.1-3

a 42:7 Matausina Bilidadi deli Sopara; kugisi Yob 2.11. Mitaga gala wala talilagi avaka paila matauna Eliu (kugisi Yob 32-37).

b 42:15 Minasina Yobi litula vivila saina naminibwaita, e igasi ikibuboti nanamsela migabwaila goli. Maigana Yemaima kala katumiki “bubunerora”; maigana Kesia kala katumiki “butia”; e maigana Kereni Apuki kala katumiki “kabosakaila soba”.

SAM

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

57

58

59

60

61

62

63

64

65

66

67

68

69

70

71

72

73

74

75

76

77

78

79

80

81

82

83

84

85

86

87

88

89

90

91

92

93

94

95

96

97

98

99

100

101

102

103

104

105

106

107

108

109

110

111

112

113

114

115

116

117

118

119

120

121

122

123

124

125

126

127

128

129

130

131

132

133

134

135

136

137

138

139

140

141

142

143

144

145

146

147

148

149

150

BUKILA SAM

Kabovitouula

Mapilana Bukila Sam ibodi bitadoki buki wosi deli bukila nigada. Bidubadu tobutu eiginisi mapilasina sam. Eivitouulasi ginigini omitibogwa, e lakatuvila taitu ikatumkulovaisi tuvaila sam. Mina Isireli eikougugulaisi mapilasina e otutala tapwaroru tuta tuta ivigakaisi si nigada deli kasi wosi metoya biga mabigasina, e mapaila isailisi olumoulela si Buki Pilabumaboma.

Mapilasina sam bitabani bidubadu ituwoli ituwoli. Mimilisi isisu wosila yakaula deli wosila taimamila baisa Yaubada; mimilisi nigadela pilasi, kabokwala deli katumova; mimilisi nigadela mitugaga kala ligaiwa; mimilisi wosila nokagutoki paila Yaubada la mitakwai; e mimilisiga nigada mwada Yaubada bimipuki kasi tilaula. Makwaisina nigada ibodi kaina taitala bivigaki la nigada titoulela, kaina boda budoveka binigadasi gulitinidesi. Mimilisi nigada makwaisina ivitulokaidasi taitala tomota avaka kala lumkola onanola titoulela, mimilisiga ivitulokaidasi avaka magisi deli avaka kasi lumkola Yaubada la tomota.

Tuvaila ibodi bitaluluwai Yesu eikalawa deli einigada metoya mapilasina, deli matausina togini Kabutuvau eiginipeilisi bidubadu biga mabigasina. E metoya okala vitouula mabudona Ekalesia, matausina Yesu kala tobwakuli ivigakaisi pilamwaidona Sam veiguwatoula paila tapwaroru.

Uulela mapilana Sam iboda 150, mitaga ivigaki budolima kaina pilalima buki, baisa makawala.

Sam 1-41

Sam 42-72

Sam 73-89

Sam 90-106

Sam 107-150

BUKI PILIMATALA

(Sam 1-41)

1

Mwasawa mokwita

1 Availaga bimwasawa?

Ka, kidamwa bitapaiki tomitugaga si katuloluta,

e kidamwa gala bitabokuli tomitugaga si kidakeda

e gala bitatoulala osi deili matausina eipakaisi Yaubada,

e bogwala bitamwasawa.

2 Paila kidamwa bitakabikuwoli Guyau la Karaiwagaa baisa bivigaki da kabomwasawa.

Yumyam bugibogi goli bitatakutu karaiwaga makwaina onanoda.

3 Availa availa si bubunela makawala,

e matausina makawala kai itotu opapala sakala.

Makaina biwouwa okala kweluva,

e yekwesila gala wala bimwailela.

Ka, tomota matausina biyubwailasi

paila komwaidona vavagi avaka avaka iuvagaisi. *

4 Mitaga tomitugaga gala goli makawala.

Matausina makawala wawa yagila iiyuvisau.b

5 Yaubada bikamogic tomitugaga,

deli bitavilevid metoya ola tomota tatoula.

6 Paila Guyau Yaubada iuvakadi deli iiyamati tomitukwaibwaila,

mitaga tomitugaga bidoumlabasi wala.

2

Yaubada bogwa einagi taitala guyau

1 Avaka uula boda ituwoli ituwoli mwada bikoulovaisi kasi karaiwaga?

E avaka uula tomota ikikeiwalamakavasi? *

2 Si gweguya eipoisivisisi,

e kasi tokwaraiwaga ikikeiwalasi mwada bikoulovaisi Guyau Yaubada,

deli bikoulovaisi guyau matauna availa Yaubada bogwa einagi.

3 E kawasi, “Ka, bitatanekwaidasi metoya osi karaiwaga,

e karaiwaga makwaina bitapakaisi, kadai!”

4 Guyau Yaubada ola takaikaia wa labuma igigili matausina,

e iyosokani si nanamsa saina gewagewa.

5 Oluvi deli la gibuluwa ikamitilaki matausina,

e metoya ola gidaleiya sainela ivitukukoli matausina.

6 E ikaibiga kawala, “Ogu koya kwebumaboma mapilana Saiyoni,e

bogwa lavasani guyau matauna availa lanagi.”

7 E guyau matauna ilivala, kawala,

“Yeigu bakamituli avaka Guyau eikaibigi.

Matauna eilukwaigu kawala, ‘Yoku latugu.f

Yam lagailag bukudokaigu tamam. *

8 Ka, bukunigadaigu, e basakaim komwaidona boda ituwoli ituwoli.

Bogwa basakaim komwaidona valu watanawa.

9 Oyamam bukuyosi kaitala tanumnumta,

baisa kabutuvitusila m kwaraiwaga kala peula,

e bukukwatuvi mabudosina boda.

Bogwa bukukwatumimisi mabudosina,

makawala tomota bikatumimisaisi kulia. *

10 E yokomi gweguya, bukulagaisi kamitilaki makwaina,

e yokomi kasi tokwaraiwaga mina watanawa, bukutakutaisi vituloki makwaina.

11 Bukuwotitalaisi Guyau Yaubada deli mi kokola.

12 Deli mi tatuva bukukwavaginasi omatala matauna.

Kidamwaga gala - ka! Saina nanakwa bitokaia la gibuluwa,

e saina nanakwa goli bukukwaligasi.

Mitaga availa availa bilokaiasi matauna mwada bikwalasi,

matausina goli bimwasawasi.

3

Nigadela kaukwau paila pilasi

1 Mwa Guyau! Agu tilaula saina bidugaga,

saina bidugaga inopakaigusi.

2 Matausina ililivalaigusi e kawasi,

“Yaubada gala wala bipilasi matauna.”

3 Mitaga yoku Guyau tuta komwaidona ulo vayoula metoya okabosilagi.

Kuvigakaigu batomgwaga

e kuvatuviluwi wowogu.

4 Adoudou baisa Guyau paila pilasi,

e metoya ola koya kwebumabomah matauna immapu ulo dou.

5 Yeigu bakenu bamasisi,

e bogi kwemwaidona Guyau bikolaigu.

6 Tailakatuluwovila tilaula itoulaigusi itopataigusi,

mitaga yeigu gala wala akukoli matausina.

7 Mwa! Guyau ulo Yaubada, kumakaiagu kukolaigu.

Paila lokumipuki komwaidosi agu tilaula,

e lokukodidaimi si peula kidamwa gala gagabila biyogagaigusi.

8 Bitatomgwagasi metoya baisa wala Guyau.

Ibodi wala matauna bimitukwaiyaidasi yakidasi la tomota.

4

Nigadela koyavi paila pilasi

1 Mwa! Yaubada agu tokwala!

Kuvitakaulokaigu avai tuta banigada.

Avai tuta laboda mwau, yoku bogwa kupilasaigu.

Bukumitukwaiyaigu baisa tuta e kumapu ulo nigada.

2 Ki, ammakawala kala woloula yokomi tomota bukukwavilakaigusi?

Ki, ammakawala kala woloula bukuyebwailisi avaka gala dimlesi,

e kubokulaisi avaka sopa?i

3 Ka, kululuwaisi Guyau bogwa einagi tomitukwaibwaila paila wala titoulela,

e matauna bilagaigu avai tuta badou baisa matauna.

4 Bukutatuvasi deli kami kokola e kusimwaisi mitugaga.

Avai tuta bukukwanukwenusi manum metoya okabami,

kunanamsasi peula paila baisa. *

5 Mi lula kululasi duwosisia baisa Guyau,

e kudubumaisi matauna.

6 Saina bidubadu matausina inigadasi kawasi,

“Mwa Guyau! Kumitukwaiyaimasi tuvaila.

Kutovilakaimasi deli m ninabwaila!”

7 Mitaga mwasawa makwaina yoku lokusakaigu

ikalisau avaka matausina bikauwaisi

metoya komwaidona osi witi deli osi waini.

8 Avai tuta akenu iluva wowogu e amisiwoya.

Mwa Guyau! Yoku wala kammwaleta agu tokwala mokwita.

5

Nigada paila kabokwala

1 Mwa Guyau! Kunakaigali ulo bigatona,

e kulagi ulo tiliawai.

2 Mwa! Guyau ulo Yaubada,

kunakaigali ulo dou paila pilasi.

Mwa Guyau! Anigadaim,

3 kaukwau makwaina kulagi kaigagu.

Tutala kalasia iyuwoula anigada baisa yoku,

e atulotula wala paila mapula.

4 Yoku Yaubada gala wala kuyebwaili sula,

e gala kutagwala mitugaga bisisu omatam.

5 Yoku gala magim bukugisi matausina ninasi walakaiwa,

e gala magim matausina tomitugaga.

6 Yoku kukwatumtuwoli komwaidosi toubuwabu

e kukwaluwou matausina togigasisi deli tokatuduvidavi.

7 Yeigu gagabila wala basuvi om bwala

e batapwaroru om Bwala Kwebumaboma,

e bakavagina baisa yoku deli ulo taimamila,

paila wala m yebwaili saina vakaigaga.

8 Mwa Guyau! Saina bidugaga agu tilaula!

Kuvakadaigu avaka nanom bavagi.

Kuvigaki m keda bimigileu baisa yeigu e igagabila babokuli.

9 Avaka agu tilaula bilivalasi, gala wala avai tuta bitadubumi.

Matausina magisi wala bikodadaimisi.

Si biga komwaidona wala kaitayela nona deli madagi,

mitaga ikasewoki wala kabosilagi. *

10 Mwa Yaubada! Kukwamogi deli kumipuki matausina.

Ibodi avaka ikikeiwalaisi bivigaki wala si kabosilagi.

Kubokavili bisunapulasi metoya omatam,

paila uula saina bidubadu si mitugaga

deli si kosomapu baisa yoku.

11 Mitaga availa availa matausina ibanaisi kabokwala baisa yoku bimwasawasi.

Matausina tuta komwaidona ibodi biusiwosisi deli mwasawa.

Bukuyamati matausina availa availa iyebwailimsi.

Matausina ibanaisi mwasawa mokwita paila uula wala yoku.

12 Yoku Guyau kumitukwaii matausina availa availa ikabikuwolaimsi,

e m yebwaili bikoli matausina makawala vayoula.

6

Nigada paila pilasi otutala mwau

1 Mwa Guyau! Gala bukugibuluwaiguj deli bukukwavilakaigu!

E gala bukumipukwaigu metoya om gibuluwa! *

2 Mwa Guyau! Yeigu bogwa lasomata. Kunokapisaigu!

Kukwatupewolaiguk paila yeigu mokwita wala bogwa leimata wowogu

3 deli tomwaidogu wala agu lumkola saina mwaugaga.

Mwa! Guyau, ki - ammakawalaga kala woloula bukutulotula e oluviga bukupilasaigu?

4 Mwa Guyau! Kuma kukwatumovaigu,

e om nokapisi bukukolaigu metoya okaliga.

5 Paila gala availa biluluwaim metoya mapilana Tuma,l

e gala wala availa biyakawolaim metoya baisa.

6 Yeigu bogwa lasomata valam.

Bogi kwaitala kwaitala kabagu iyopututu wala metoya ogu valam,

e mitilagigu ikota wala ogu kwabaikunu.

7 Gala gagabila bagisibwailaki avaka.

Paila matagu bogwa isupilaki

metoya ogu valam avaka agu tilaula eivigakaigusi.

8 Yokomi tomitugaga, gala wala bukumakaiagusi.

Guyau ililagi ulo valam. *

9 Inakaigali ulo dou paila pilasi

e bogwa bimapu ulo nigada.

10 Agu tilaula igau bilumkolaisi saina mmosila paila bogwa bimamasi,

e igau bitakainowasi wala,

paila Yaubada bibokavili e bisakaulasi bilosi.

7

Nigada paila karaiwaga duwosisia

1 Mwa! Guyau ulo Yaubada, lamakaiam paila mwada bakwala.

Kukolaigu deli kukwatumovaigu metoya baisa komwaidosi matausina eivakulaigusi.

2 Taga bivigakaigusi makawala laiyoni bikalileuwaigusi,

bilauwaigusʹo ambaisa gala taitala ibodi bipilasaigu,

e baisa bikomtumtaigusi.

3-4 Mwa! Guyau ulo Yaubada, ka — kidamwa availa layogagi,

kaina lakasali taitala lubaigu,

kaina layogagi agu tilaula avai tuta gala isim uula paila bavagi makawala —

kidamwa bogwa lavagi kwaitala sula makawala makwaisina,m

5 e bwaina wala bukutagwala agu tilaula bivakulaigusi e biyosaigusi.

Kutagwala bikatuyowaigusi deli bikatumataigusi

e biligaiwaigusi tokaliga bakanukwenu!

6 Mwa Guyau! Ibodi bukutokaia deli m gibuluwa,

e bukupiaigu metoya agu tilaula osi gidaleiya.

Mwa! Kuvigimamalu kutokaia kuma kupilasaigu,

paila yoku wala magim karaiwaga duwosisia.

7 Mapaila kukouguguli tomota komwaidona,

e bukuguyoin matausina metoya om valu walakaiwa.

8 Yoku wala kasi toyakala tomota komwaidona ambaisa ambaisa ovalu watanawa.

Mwa Guyau! Ibodi bukukwabwailigu ogu yakala,

paila yoku kunikoli yeigu tobwaila wala.

9 Yoku wala Yaubada tomitukwaibwaila.

Kuiyakali ma nanamsasi deli avaka magimasi.

Ibodaim wala bukubuyoyu si mitugaga matausina tomitugaga,

e bukumapu matausina iuvagaisi bwaina. *

10 Yaubada matauna agu tokwala,

e ikoli matausina availa availa ikabikuwolaisi matauna.

11 Yaubada matauna toyakala duwosisia,

e tuta komwaidona ikamogi availa availa matausina tomitugaga.

12 E kidamwa gala bivigivauwaisi si kidakeda,

Yaubada bogwa bisimati la kema.

Bikatubiasi la kaiyala e bitulotula wala.

13 E bikau guguwala kabilia

e biiyamwasi la kaiyala deli kovala.

14 Kugisi ammakawala tomitugaga ininanamsaisi avai mitugaga avai mitugaga.

Ikikeiwalaisi avai pakula bivagaisi, e ikatuduvidavisi.

15 Matausina eilaleiyasi mwada kasi sikula sesia,

mitaga titoulesi wala iwawaisi.

16 E mapaila baisa ibodasi kasi mipukio paila si mitugaga,

e ibodasi kasi mmayuyu metoya osi segasisi.

17 Anokagutoki baisa Guyau paila la karaiwaga duwosisiap

e ausiwosi kala yakaula Guyau Saina Towalakaiwa Sainela.q

8

Yaubada Tovakaigaga eivigaki tomota vidubalela la bubuli

1 Mwa Guyau! Ma Guyausir yoku.

Komwaidosi mina watanawa ivitusaimsi yoku saina Tovakaigaga.

Yoku kam yakaula saina walakaiwa,

2 e gugwadi deli pwapwawa iusiwosisi kam yakaula.

Yoku kusibwabwaila e gala gagabila kam tilaula biyogagaimsi,

e availa availa ikoulovaimsi, yoku kusilibodi wala. *

3 Kidamwa bakowana wa labuma, baisa m bubuli wala,

kainaga tubukona deli utuyam agigisi, baisa lokusaili okabasi,

4 e kawagu, “Wa! Avakaga tomota kidamwa bibodi bukuninamsaimasi?

E yakamaisi gala kama yeiwausi, kidamwaga bukuvaulaimasi??? *

5 Mitaga ka! Bogwa lokulupaimasi bakasisuaisi osikowams e yokugwa odubamaisi,

e lokukwali odubamaisi kama dagulasi yakaula deli taimamila.

6 Lokuvasanaimasi bakakaraiwogaisit komwaidona m bubuli.

E lokuvigakaimasi vidubalela komwaidona m bubuli. *

7 odubasi komwaidona bulutuvalu, deli goli bolodila komwaidona,

8 mauna nayoyowa deli yena, deli avai mauna avai mauna otukutaku.u

9 Mwa Guyau! Ma Guyausi yoku.

Komwaidosi mina watanawa ivitusaimsi yoku saina Tovakaigaga.

9

Nokagutoki baisa Yaubada paila la karaiwaga duwosisiav

1 Mwa Guyau! Bayakawolaim metoya onanogu komwaidona.

E balilivali komwaidona makwaisina vavagi saina bwainigaga avaka bogwa lokuvagi.

2 Bawosi deli mwasawa uula goli yoku.

E bawosi kam yakaula yoku Yaubada Topeuligaga.

3 Agu tilaula bikeiitasi avai tuta bukuviloubusi.

Matausina bikapusisi wala e bikaligasi.

4 Yoku tokibobuta deli tokamokwita om yakala,

e bogwa kukwabwailigu oyakala.

5 Yoku bogwa kukwamogi matausina gala inikolaimsi,

e kukwatumtuwoli tomitugaga.

Gala tuvaila kasi luluwai bisisu.

6 Kama tilaulasi bogwa wala leidoumlabasi.

Yoku bogwa kukwatudidaimi si vilouvakaveka,

e matausina kasi luluwai bogwa wala mokwita eitamwau.

7 Mitaga Guyau Yaubada matauna Guyau tosivagasi,

e isaili la takaikaia paila kaboyakala.

8 E iguyoi valu watanawa metoya ola mitukwaibwaila,

e iyakali boda ituwoli ituwoli metoya ola karaiwaga duwosisia.

9 Guyau matauna kasi tokwala matausina eibodasi kasi lamadada,

e ivigaki titoulela kabokwala avai tuta mwau bikaloubusi.

10 Mwa Guyau! Matausina availa availa inikolaimsi bogwa bidubumaimsi.

Yoku gala bukuligaiwa matausina availa availa imakaiamsi.

11 Kuwosisi kala yakaula Guyau, matauna iguyoi mapilana Saiyoni!w

Kulukwaisi boda kwaitala kwaitala avaka bogwa leivagi!

12 Yaubada iluluwai availa availa matausina ibodaisi mmayuyu.

Gala wala ilumwelavi matausina si nigada,

e imipuki availa availa iyogagaisi matausina.

13 Mwa Guyau! Kunokapisaigu!

Kugisi agu mmayuyu avaka agu tilaula eivigakaigusi.

Mwa Guyau! Kukolaigu metoya okaliga,

14 e batotu omitasi mina Yerusalem

e balivala komwaidona vavagi makwaisina uulela yeigu layakawolaim.

E bamwasawa baisa yoku paila lokukolaigu.

15 Matausina gala inikolaimsi ikapusisi omlopu maponinana eikikelaisi,

e titoulesi wala iwawaisi okasi sikula.x

16 Guyau iyomitali titoulela metoya ola yakala duwosisia,

mitaga tomitugaga si bubunela titoulesi ivigaki kasi sikula.

17 Tomitugaga si tuta kala vigimkovila kaligay wala,

e makawala goli matausina ipakaisi Yaubada.

18 Matausina si kaisisu mama gala tuta komwaidona biwaki neuya,

e matausina tonamakava gala tuta komwaidona bipakaitulaisi si pikwaku.

19 Mwa Guyau! Kuma!

Gala bukutagwala tomota bikaluwouwaimsi.

Ibodi bukumai matausina gala inikolaimsi bitotusi omatam,

e bukuyakali matausina.

20 Mwa Guyau! Bukuyokukoli matausina,

e kuvigaki binikolaisi mwada matausina tomota wala.

10

Nigada paila karaiwaga duwosisia

1 Mwa Guyau! Avaka paila saina kusikaduwonaku?

Avaka paila kukwatupwanaim titoulem avai tuta lakabodasi mwau?

2 Tomitugaga deli ninasi walakaiwa ilamidadaisi tonamakava.

Ibodi matausina biwaisi metoya makaisina sikula leilaleiyasi.

3 Tomitugaga la nanamsa gaga ivigaki la kamnomwana,

e togugoveka ibigigagi Guyau deli ikoulovi matauna.

4 Tomitugaga gala ikamiabi Guyau.

Metoya onanola walakaiwa matauna idoki Yaubada gala isim dimlela.z

5 Tomitugaga iyubwaila ola vavagi komwaidona.a

Matauna gala ikikateta paila Yaubada la yakala.

Ivakaluwou komwaidosi kala tilaula.

6 E ininamsi titoulela kawala, “Galaga bakapusi.

Yeigu gala avai tuta baboda mwau.”

7 Kala livala ivakasau bigigaga, sopa deli vitukokola.

Matauna saina nanakwa bikatilaka deli bimmatowa. *

8 Matauna isupepuni wala ovalu,

iuwayausa mwada bikatumati tobubwaila.

E ikuukwauta paila matausina availa availa mwada biyogagi.

9 Matauna isupepuni iuwayausa makawala laiyoni.

Matauna ikanapwala itutuli tonamakava,

e bisikoli matausina metoya okala sikula e bibia bilau.

10 Tobubwaila ikaligasi paila gala availa bipilasi,

paila ola tumolaula ikalisau matausina.

11 Tomitugaga ininamsi titoulela kawala,

“Yaubada gala wala bikaiki wowola avaka!

Matauna bogwa itabodi matala e gala wala avai tuta bigisaigu!”

12 Mwa Guyau! Kumipuki matausina tomitugaga,

e kululuwaiga matausina leibodasi mmayuyu.

13 Ammakawala tomitugaga bikaluwou Yaubada

e bininamsi titoulela kawala, “Matauna galaga bimipukwaigu”?

14 Mitaga yoku bogwa lokugigisi goli,

e kululuwai matausina eibodasi mwau deli mmayuyu,

e yoku kutitobogwa wala paila bukupilasi.

Tomama ikatilavi titoulela baisa yoku.

Yoku tuta komwaidona kupilasi matausina gumalawa.

15 Ibodi bukukwatudidaimi si peula tomitugaga.

Ibodi bukumipuki paila avai sula bogwa eivagaisi,

tatoula wala bipakaisi sula makwaina.

16 Yaubada matauna Guyau Tosivagasi.

Matausina ititapwarorusi baisa ituwoli yaubada

igau bitamwausi metoya ola valu.b

17 Mwa Guyau! Ibodi bukunakaigali si nigada matausina tommanum,

e bukukwatupewoli matausina.

18 Yoku bukulagi si dou matausina eibodasi lamadada deli matausina weilova,

e bukukwabwaili matausina oyakala.

Mapaila mina watanawa gala tuvaila bivitukokolasi.

11

Dubumi baisa Guyau matauna kabokwala

1 Adubumi Guyau, paila matauna ulo kabokwala.

Kaina tonagowa yoku lokulukwaigu kawam,

“Kuyowa kula wa koya makawala mauna,

2 paila tomitugaga ikatuvigilaisi si kaiyala e iiyamwasisi

kidamwa bibasaisi tobubwaila odudubila.

3 Avai tuta tobwaila uulela la kaisisu bigaga,

avakaga gagabila matauna bivagi?”

4 Guyau isisu ola Bwala Kwebumaboma.

Matauna la takaikaia wa labuma.

Imitakavati tomota ambaisa ambaisa

e inikoli matausina avaka leiuvagaisi.

5 Iwakoli tomitukwaibwaila deli tomitugaga makawala wala.

Mitaga tokowolova karaiwaga ivigaki tokukolola goli.

6 Iwitali dukupolu kweyuviyavi deli salipa kwelululuc baisa tomitugaga,

e imipuki matausina metoya waigigi.

7 Guyau matauna tomitukwaibwaila, deli iyebwaili mitukwaibwaila.

Matausina availa availa ibubunasi makawala bisisuaisi deli matauna.

12

Nigada paila pilasi

1 Mwa Guyau! Kupilasaimasi!

Gala wala taitala tau bwaina isisu.

Gala wala bitabani taitala matausina tokamokwita.

2 Komwaidosi wala isipulokaisi taitala baisa taitala.

Matausina iwabwaisi wala sesia metoya osi tainona.

3 Mwa Guyau! Kusilibodi makaisina melia kaitayela nona!

E kukibodi si bigatona makwaisina wodila kwekamnomwana kawasi,

4 “Metoya oda bigatonasi wala e bitakauwaisi avaka magidasi.

Avaka wala ninadaisi bitalilivalasi,

e gala taitala gagabila bisilibodaidasi!”

5 Mitaga Guyau ilivala kawala, “Baisa tuta wala bawa,

uula wala tonamakava eibodasi lamadada

deli togumalawa ikikayagigilasi paila kasi mmayuyu.

Ka, basaikiga si kabokwala makwaina eipikwakwaisi.”

6 Ibodi bitadubumi Guyau la biga katotila.

Katotila makwaisina kala bwaina makawala siliba migileuwokuvad

avaka bogwa takatumigileu wa kova sivalima sivayu.

7-8 Matausina tomitugaga isisuaisi ambaisa ambaisa,

e tomota komwaidosi wala iyakawolaisi avai mitugaga avai mitugaga.

Mwa Guyau! Kukolaimasi tuta komwaidona,

e kuvabodaimasi metoya tomota makawala matausina.

13

Nigada paila pilasi

1 Mwa! Guyau, ki, ammakawalaga kala woloula bukulumwelavaigu?

Tuta gala biwokuva kaina?

Ki, ammakawalaga kala woloula tuvaila bukukwatupwanaim titoulem metoya baisa yeigu?

2 Ki, ammakawalaga kala woloula yeigu babudoboda mwau?

Ammakawalaga kala woloula ninamwau bivakasau nanogu yam deli bogi?

Ammakawalaga kala woloula agu tilaula bitomgwagasi odabagu?

3 Mwa! Guyau ulo Yaubada, kugisaigu e kuvitakaulokaigu.

Kukwatupewolaigu, taga kutagwala bakaliga.

4 Taga kutagwala agu tilaula bilivalasi kawasi, “Bogwa takalisauwaisi matauna.”

Taga kutagwala matausina bidabumasi paila ulo kapusi.e

5 Yeigu lakakana wala om mitakwai.

Yeigu bamwasawa paila yoku bukukolaigu.

6 Mwa Guyau! Bawosi baisa yoku,

paila yoku lokumitukwaibwailigu.

14

Tomota si mitugaga

(Sam 53)

1 Toninagowaf ininamsaisi titoulesi kawasi,

“Yaubada gala wala avaka!”g

Komwaidosi matausina saina gaga,

e ivagaisi vavagi makwaisina kabokakayuwa.

Gala avai tomota isisu tomitukwaibwaila. *

2 Guyau wa labuma ikululuki mina watanawa,

mwada bigisi availa isisu tokabitam,

e availa ititapwaroru baisa matauna.

3 Mitaga komwaidosi wala bogwa eisulasi,

komwaidosi goli kasi gaga makawala wala.

Gala avai tomota isisu tomitukwaibwaila,

gala goli availa.

4 E Guyau ikatupoi kawala, “Ki, kaina gala inikolaisi?

Matausina tomitugaga komwaidosi wala tobubeikam, kadai?

Paila ititakunasi kʹasi metoya ililebwaisi ulo tomota,

e gala avai tuta bininigadasi baisa yeigu.”

5 Igau wala matausina bikokoluvagasisi,

paila Yaubada isikaili wala matausina availa availa ikabikuwolaisi matauna.

6 Tomitugaga isilibodaisi tomanum avaka la nanamsa mwada bivagi,

mitaga Guyau matauna kala tokwala.

7 Baisa ulo nigada, kidamwa mina Isireli

bibanaisi si tomgwaga bima metoya mapilana Saiyoni.h

E matutona Guyau bimitukwaii mina Isireli tuvaila,

bogwa goli bimwasawasi, si mwasawa saina kwevakaigaga.

15

Avai bubunela Yaubada magila

1 Mwa Guyau! Availa ibodi bisuvii om Bwala Kwebumaboma?

Availa ibodi bitapwaroru mapilana Saiyoni,j baisa m koya kwebumaboma?

2 Matauna ikabikaulak baisa yoku ola vavagi komwaidona,

e tuta tuta iuvagi avaka duwosisia.

Matauna tokamokwita, tuta tuta la biga duwosisia, e gala wala bikatudewa,

3 e gala goli bisilipuli availa.

Matauna gala wala bimitugaga baisa sala,

e gala bikayai biga sopa paila sala.

4 Matauna ikaluwou availa availa Yaubada eikoulovi,

e itemmali matausina availa availa ikabikuwolaisi Guyau.

Tuta tuta iuvagi avaka eikatotila bivagi,

e gala bininayuwa kidamwa biboda mwau metoya baisa.

5 Itagwala availa biwasil baisa matauna, e gala inainevi kala katumkovila bimapwaisi.

Gala gagabila availa bikatumapu wodola matauna avai veiguwa,

mwada bitabinaki paila tobubwaila.

Availa goli la bubunela makawala matauwena,

e matauna tuta komwaidona bisibwabwaila.

16

Todubumi la nigada

1 Mwa Guyau! Bukukolaigu. Adubumaim wala kidamwa gala basilagi.

2 Aluki Guyau kawagu, “Yoku ulo Guyau,m

e komwaidona vavagi bwaina avaka avaka laiyosi leimaisi metoya baisa yoku.”

3 Guyau la tomota tokimadagi, matausina saina bwainigaga.

O kidamwa basikaili matausina.

Baisa bivigaki ulo mwasawa sainela.

4 Availa availa matausina isakaulasi bilokaiasi yaubada ituwoli ituwoli,

e matausina goli ibudobodasi bidubadu vavagi mwau.

Yeigu gala batoulala deli matausina tutala bigabwaisi si lula,

e gala batapwaroru baisa si yaubada minasina.

5 Mwa Guyau! Nanogu kammwaleta wala yoku,

e yoku kusisakaigu vavagi komwaidona avaka bibodaigu.

Adubumaim wala kidamwa bukuyamataigu lagaila e tuta gala biwokuva.

6 Bobwailila makwaisina avaka lokusakaigu saina kabokatubau.

Saina bwaina goli vavagi makwaisina.

7 Aiyakawoli Guyau paila iuvakadaigu,

e wa bogi nanogu kala mimilakatila iyoluluwaiyaigu.

8 Tuta komwaidona alumkoli Guyau isikailigu.

Matauna isividulaigu, e gala gagabila avaka bimotitanaigu. *

9 Mauula anokagutoki e imwamwasila nanogu,

e agu lumkola bwaina sainela, gala avaka gagabila biyogagaigu.

10 Paila yoku kukolaigu metoya kaliga kala peula.

Yoku goli gala bukutugwalaigu, yeigu tombwailim goli, kidamwaga bala mapilana Tuma.n*

11 Bogwa bukuvitulokaigu keda makadana kedala momova.

Yoku kusikailigu mauula nanogu imwamwasila sainela,

e mapaila alumkoli mwasawa, mwasawa gala biwokuva, bikanigaga.

17

Tobwaila la nigada

1 Mwa Guyau! Kunakaigali ulo yokakapisi paila karaiwaga duwosisia!

E kukwatukovi taigam kulagi ulo dou paila pilasi!

Kunakaigali ulo nigada kwekamokwita.

2 Yoku bukukwabwailigu oyakala,

paila uula yoku kunikoli avaka duwosisia.

3 Yoku kunikoli nanogu.

Paila kummakaiagu bugibogi,

e kumitakavataigu wala tomwaidogu

e gala wala kubani avai nanamsa gaga olumoulegu.

4 Ulo bigatona gala bigigaga, makawala segwaia si bigatona.

Bogwa lakabikuwoli m kwaraiwaga

deli gala abokuli si kidakeda togigasisi.

5 E tuta komwaidona aliloula wala om keda,o

e gala kwaitala tuta avalavi metoya makadana.

6 Mwa Yaubada! Aninigada baisa yoku, paila uula kummapu ulo dou.

Mapaila baisa kutovilakaigu, e kunakaigali ulo biga.

7 Kukimitali makwaina m mitakwai e kukwatumovaimasi.

Baisa okaipapam yakamaisi kakwalasi metoya baisa kama tilaulasi.

8 Kuyamataigu makawala tomota iiyamataisi mitasi.

Kukwatupwanaigu metoya okaikonigulela pinupanem,p

9 metoya osi womakava tomitugaga.

Agu tounakaiyala eitoulaigusi eitopataigusi

10 e matausina gala wala si nokapisi, e deli tokaluvalova.

11 Ka, baisa tuta, ambaisa ambaisa bamitavila, bogwa wala agisi eivaulaigusi eivapataigusi,

e iuwayausasi mwada bibanaisi si tuta paila biyosaigusi bisakailikaigusi pwaipwaia.

12 Matausina makawala laiyoni, eitulotulasi wala paila yeigu,

magisi bikomtumtaigusi wala.

13 Mwa Guyau!

Kuma kuvabodi agu tilaula e kukwalisau matausina!

Kukolaigu metoya baisa tomitugaga metoya om puluta.

14 Kukolaigu metoya baisa matausina availa availa ititaki ninasi baisa ovalu watanawa.

Kumipuki matausina metoya mmayuyu makwaisina okukwatubiasi paila matausina,

e iboda kesala m mipuki bisisu paila litusia,

e kesalaga paila tubusia goli!

15 Mitaga yeigu wala bagisaim, paila uula gala avagi kwaitala sula,

e avai tuta bamamata, yoku goli bukusikailigu e mauula nanogu bimwamwasila sainela.

18

Debida kala wosi paila tomgwagaq

(2 Sml 22.1-51)

1 Mwa Guyau! Saina ayebwailim!

Yoku wala agu tokwala.

2 Guyau matauna ulo vayoula.

Matauna agu kwali kwaipeula.

Ulo Yaubada matauna ulo kabokwala,

e kidamwa basisu deli matauna, gala wala basilagi.

Matauna itabodaigu makawala vayoula.

Matauna ikolaigu e gala goli basilagi.

3 Adou baisa Guyau,

e matauna ikolaigu metoya agu tilaula.

Kala yakaula Guyau!

4 Kabokaliga bogwa eivaulaigusi eivapataigusi,

e kaisaila katumata ikikawoulasi e ikubolaigusi.

5 Kabokaliga bogwa eivaulaigusi,

e laka eileiya agu sikula.

6 Ogu tuta mwau adou baisa Guyau.

Adou baisa ulo Yaubada paila pilasi.

Matauna ola Bwala Kwebumabomar ilagi kaigagu

e inakaigali ulo dou paila pilasi.

7 E oluvi valu watanawa immotatina deli iigayega.

Tumilesi koya makwaisina iigayegasi deli immolikusi,

paila Yaubada bogwa eigibuluwa.

8 Mseu iyoulapula metoya okabulula,

e kovasupa deli pwanosi kwelululu iyoulapulasi metoya owodola.

9 Matauna ikopwali gawata e ibusi ima

deli lowalowa piladudubila okwaibakwaila.

10 Isila otapwala natana bubuli isim pinupanela,s

e saina nanakwa leima.

E yagila ivigaki pinupanela leimakaiagu.

11 Ivakanunuvi titoulela metoya odudubila,

e lowalowa saina pilapupoupou ikasewoki sopi ikubolaisi matauna,

12 Kuna kwekulokula deli mayela kova

iviloubusisi metoya kavikavila makwaina ikukugwai matauna,

e iloupwali lowalowa mapilasina piladudubila.

13 E Guyau ibutupilapala metoya ogawata,

e kaigala matauna Towalakaiwa Sainelat iyoulapula.

14 Ilavi la kaiyala ikaligigai kala tilaula.

Ibokavili matausina metoya olumalamela kavikavila.

15 Mwa Guyau! Tuta makwaina lokukwamitilaki kam tilaula,

e lokuweyabolu baisa matausina deli m gibuluwa,

e tukutaku omilaveta eimidakopwa

deli valu watanawa tumalelau ikatukuluvi.

16 Guyau ikalakova metoya walakaiwa e ilitakaigu.

Ibiaigu ayoulapula metoya otulubwabwau.

17 Matauna ikolaigu metoya agu tilaula saina topapeula,

e deli goli metoya matausina komwaidosi ivigakaigusi tokukolosi.

Paila matausina eipeulasi eikalisauwaigusi.

18 Ogu tuta mwau imaisi mwada biwaigusi

mitaga Guyau wala itabodaigu.

19 Matauna ipilasaigu metoya okabosilagi.

Ikolaigu paila yeigu ayomwasali matauna.

20 Guyau immapwaigu paila auvagi duwosisia.

Imitukwaiyaigu paila yeigu tobwaila wala.

21 Bogwa lakabikuwoli la Karaiwaga Guyau,

e gala wala atotubuloki ulo Yaubada.

22 Bogwa lakabikaula makwaisina la karaiwaga komwaidona,

e gala wala akoulovi la karaiwaga.

23 Matauna bogwa inikoli gala avaka agu pakula,

e yeigu gala atugwalaigu baisa uvagila sula.

24 E mapaila immapwaigu uula auvagi avaka duwosisia,

paila inikoli yeigu tobwaila wala.

25 Mwa Guyau! Yoku kukimidagi availa availa matausina ikimidagaimsi,

e kuuvagi saina bwaina sainela baisa matausina si bubunela bwainawokuva wala.

26 Yoku tomigileu baisa matausina availa availa tomigileu,

mitaga kam gigisa gibu wala baisa matausina tomitugaga.

27 Kukwatumovi matausina availa availa ninasi watanawa,

Mitaga kuvabu availa availa matausina ninasi walakaiwa.

28 O Guyau, lokusakaigu lumalama.v

Yoku m lumalama ititapi ulo dudubila.

29 Yoku kusakaigu peula paila bawaiya agu tilaula,

deli kusakaigu peuligaga paila bakodidaimi agu tilaula kasi taboda.

30 Matauwena Yaubada! O isa bwainigaga avaka avaka eiuvagi!

Ibodi bitadubumaisi la biga!

Matauna makawala kavitala vayoula

paila matausina availa availa inevisi kabokwala baisa matauna.

31 Guyau matauna kalamwaleta wala Yaubada.

Yaubada wala kalamwaleta kada tabodasi.

32 Matauna wala Yaubada ivigakaigu lapapeula.

Matauna iiyamati ulo keda e gala basilagi.

33 Matauna ivigakaigu baloula oraibwaga makawala ugiwagi,

e makawala ikolaigu wa koya makwaisina. *

34 Matauna ivakadaigu kidikedala kabilia,

mapaila baisa ibodaigu bakabi kaiyala.

35 Mwa Guyau! Kutabodaigu e deli kukolaigu.

M yamata ivigakaigu bogwa latodabala,

deli m peuligaga ikolaigu tuta komwaidona.

36 Yoku gala kutagwala availa bikatupipaigu,

e mauula gala avai tuta akapusi.

37 Avakuli wala agu tilaula e bayosi matausina,

e gala wala basim tatoula wala bamtuli matausina.

38 Awaiya matausina ikapusisi, e gala ibodi bitokaiasi.

Ikanukwenusi wala omatagu, paila bogwa lakalisau matausina.

39 Yoku bogwa kukwatupewolaigu okabilia,

e latomgwaga odubasi agu tilaula.

40 Kuvigaki agu tilaula bisakaulasi metoya baisa yeigu,

e amtuli matausina availa availa eivigakaigusi tokukolosi.

41 Idousi paila pilasi, mitaga gala wala availa bikoli matausina.

Idousi baisa Guyau mitaga gala wala itama.

42 Akomtumtu matausina e ivigaki makawala tubumyou

avaka yagila biyuvisau bilau.

Avapupoi matausina makawala pwadidiweta olopola keda.

43 Yoku kukolaigu metoya baisa tomota matausina tokosomapu,w

deli kuvigakaigu batokwaraiwaga odubasi boda ituwoli ituwoli.

Tomota matausina gala anikoli baisa tuta bogwa lavigaki agu viloumgwa.

44 Togilagala ikululusi omatagu.

Avai tuta bilagaigusi, matausina bikabikaulasi.

45 Bikitumouwaisi si tuvaluwa,

e deli si tatuva bisunapulasi metoya okasi kali kwepapeula.

46 Guyau matauna Tomomova goli!

Kala yakaula matauna agu taboda!

Kala kavisi matauna Yaubada Tovakaigaga, matauna ikolaigu.

47 Ivigakaigu atomgwaga odubasi agu tilaula,

e ivabu boda ituwoli ituwoli osikowagu

48 deli ikolaigu metoya ogu tounakaiyala.

Mwa Guyau! Yoku lokuvigakaigu latomgwaga odubasi agu tilaula,

deli kutabodaigu metoya matausina togigasisi.

49 E baisa uula aiyakawolaim oluwalaisi boda ituwoli ituwoli.

Ausiwosi kam yakaula. *

50 Yaubada ivigaki la guyau matauna bitomgwaga mokwita,

e iyomitali la mitakwai baisa matauna availa bogwa einagi.

Iyomitali la mitakwai kwekanigaga baisa yeigu Debida deli goli dalegu.

19

Yaubada ibubuli labuma ivigaki kala katububula

1 Saina mimilakatila labuma ivituloki Yaubada kala katububula!

E metoya okala gigisa labuma bitagisimlili avaka avaka eiuvagi!

2 Yam kwaitala kwaitala ikamituli Yaubada kala katububula baisa yam kwaiyuwela,

e bogi kwaitala kwaitala ilivilavau Yaubada kala katububula baisa bogi kwaiyuwela.

3 Gala wala bitalagi avai biga bikamitulaisi,

e gala wala tanakaigali avai butula.

4 Mitaga komwaidosi mina watanawa bilagaisi kaigasi

e bila okala kalitutila valu watanawa goli.

Wa labuma Yaubada isaili buliyoyova paila kalasia. *

5 Kaukwau bisunapula makawala tovaivau deli la mwasawa bisunapula metoya ola bwala,

kaina makawala togigibula saina magila bisakaula ouvalaku.

6 Ivitouula biyuwoula omdula valu,

e bila bisaili pilayuwela.

Gala avaka gagabila bikanupepuni metoya kalasia yuviyavila.

Guyau la Karaiwaga

7 Guyau la Karaiwagax bwainawokuva wala.

Iiyomovivau tomota.

Guyau la karaiwaga makwaisina ibodi bitadubumi,

e matausina lubulobwaga bikabitamsi metoya baisa.

8 Guyau la karaiwaga makwaisina duwosisia wala,

e matausina availa availa ikabikuwolaisi makwaisina bimwasawasi goli.

Guyau la karaiwaga makwaisina migileu goli

e bogwa bivigaki nona bitalapula.

9 Kala taimamila Guyau baisa bwaina,

bikanigaga taitu taitu goli e gala biwokuva.

Guyau la yakala komwaidona duwosisia goli,

tuta tuta matauna tokibobuta wala.

10 Yaubada la karaiwaga kaitayela nona,

e ikalisuwoli goulatoula nanamsela,

e kala sumokainia ikalisuwoli kitorina kala sumokainia.

11 Yeigu m towotetila abani kabitam metoya makwaisina m kwaraiwaga.

Yeigu bogwa lakabikuwoli makwaisina, e mapaila labani agu mapu.

12 Gala availa gagabila binikoli la sula titoulela,

kidamwa gala itapuloki nanola mwada vavagi makwaina sula.

Mwa Guyau! Kukolaigu metoya sula makawala makwaisina.

13 E tuvaila bukukolaigu kidamwa taga batuvigaki wala bamitugaga.

Gala goli bukutagwala mitugaga makwaisina bikaraiwogaigusi.

Kidamwa makawala, e yeigu basisu bwainawokuva wala,

e mitugaga makwaina gala wala bisipwaigu.

14 Mwa Guyau! Yoku wala agu tokwala deli agu tokwatumova!

Kuvigaki ulo biga deli ulo nanamsa bibudoki nanom.

20

Nigada paila tomgwaga

1 Ibodi Guyau bimapu m dou avai tuta kuboda mwau!

Ibodi Yekobe la Yaubada bikolaim!

2 Ibodi biwitali pilasi metoya ola Bwala Kwebumaboma,

deli bisakaim kam pilasi metoya makwaina Koya Saiyoni.y

3 Ibodi bikabwaili komwaidona m lula

deli bimwamwasila nanola paila komwaidona m semakavi.

4 Ibodi bisakaim avaka magim,

deli bivigaki komwaidona m nanamsa bikalota.

5 E bakagovasi deli mwasawa paila m tomgwaga,

deli bakayakawolaisi ma Yaubadasi e baisa bivigaki pakala m tomgwaga.

Ibodi Guyau bimapu komwaidona m kwapuloki.

6 Lagaila bogwa lanikoli Guyau ivigaki guyau matauna einagi bitomgwaga mokwita.

Immapu la dou metoya ola valu kwebumaboma wa labuma,

deli metoya ola peula ivigaki matauna bitomgwaga mokwita.

7 Mimilisi idubumaisi wala si waga kaibibiu paila kabilia,

mimilisiga si wosa.

Mitaga yakidasi tadubumaisi wala Guyau da Yaubadasi la peula.

8 Tomota makawala matausina igau bisilibeibeusi deli bikapusisi,

mitaga yakidasi bitatomalaulasi e bitatomlilasi.

9 Mwa Guyau! Kuvigaki ma guyausi bitomgwaga,

e kuvitakaulokaimasi avai tuta bakadousi.

21

Yakaula paila tomgwaga

1 Mwa Guyau! Ma guyausi imwamwasila nanola, uula wala bogwa lokukwatupewoli matauna.

Imwasawa uula wala kuvigaki matauna itomgwaga.

2 E bogwa lokusaiki matauna avaka magila.

Bogwa lokumapu la kapuloki.

3 Bogwa lokumakaia matauna deli kala mitakwai kwevakaveka,

e lokusaili kala kulupaipi goula opwanetala.

4 Matauna einigadaim paila momova, e yoku bogwa lokusaiki.

Lokusaiki momova kwaiwonaku deli kwekanigaga.

5 Kala katububula saina isiligaga, uula wala m pilasi,

e bogwala kuvigaki matauna eigiyouveka deli tomota si kabosailiu.

6 M mitakwai baisa matauna gala wala biwokuva,

e lokusikaili matauna mauula wala imwasawa.

7 Da guyausi idubumi Guyau Topeuligaga.

E matauna bisibwabwaila wala,

paila uula Guyau la mitakwai.

8 Da guyausi bikatupipi komwaidosi kala tilaula,

e bikatupipi komwaidosi availa availa idokaisi matauna tokukolosi.

9 E avai tuta biviloubusi, bivigaki makawala kovasupa bivakadoum matausina.

Da Guyausi bikatudoum matausina metoya ola gibuluwa,

e kova igau bivakamkulovi matausina.

10 Gala taitala dalesi bikesa,

paila guyau matauna bikatumtuwoli wala komwaidosi matausina.

11 Bogwa ikeiwalaisi matauna paila bikatumataisi,

mitaga gala wala bipeulasi.

12 Matauna bikaligigai matausina okaiyala,

e bivigaki bitovilasi bisakaulasi.

13 Mwa Guyau! Kayakawolaimsi, paila m peula saina vakaigaga.

Bakausiwosisi deli bakayakawolaimsi yoku Topeuligaga.

22

Taitala idoudou deli kala kaikai nanola, e oluvi iwosi wosila yakaula

1 Ulo Yaubada, ulo Yaubada,z avaka dimlela lokusilavaigu?

Deli kala kaikai nanogu ladou paila pilasi,

mitaga gala wala abani avaka. *

2 Wa yam adidouwaim yoku ulo Yaubada,

mitaga gala wala kuvitakaula.

Wa bogi adoudou,

mitaga gala wala abani vaiwasi.

3 Mitaga yoku om takaikaia idokaimsi Tobumaboma,

e yoku goli mina Isireli iyakawolaimsi.

4 Tubumaiasi eidubumaimsi.

Eidubumaimsi, e yoku kukoli matausina.

5 Eidousi baisa yoku, e kukoli matausina.

Matausina eidubumaimsi, e gala wala avaka biyomwau ninasi.

6 Mitaga yeigu gala tuvaila bukudokaigusi taitala tau.

Yeigu mwatemwata wala,

e komwaidosi ikaluwouwaigusi ikavilivilaigusi wala!

7 Availa availa igigisaigusi iyosokanaigusi.

Ikanumonumsasi mayesi, deli dubasi ikatugougeunasi. *

8 Kawasi, “Mm! Ka, lokukwakana baisa Guyau.

Avakaga uula gala bikolaim?a

Kidamwa Guyau bogwa idokaim tombwailila yoku,

Avakaga uula gala bipilasaim? Weei!” *

9 Ogu tuta kaloubusi, yoku goli kuyomovaigu,

e ogu tuta pwapwawa yoku goli lokuyamataigu.

10 Igau ogu yam kaloubusi e lagaila, lakakana wala baisa yoku.

e yoku goli ulo Yaubada tuta komwaidona.

11 Taga kusikaduwonaku metoya baisa yeigu,

paila makateki baboda mwau,

e gala availa isisu paila bipilasaigu.

12 Tilaula bidubadu ititoulaigusi,

makawala bulumakaub nammwala bitoulaisi avaka mwada bivapupoiyaisi.

Ititoulaigusi makawala mina Basani si bulumakau nammwala,

minasina saina nagigasisi goli.

13 Wodosi ikapogegasi makawala udosi laiyoni,

e iguguvavilasi mwada bigadaigusi.

14 Ulo peula bogwa leiwokuva,

makawala takatusou sopi bila opwaipwaia, e nani bitamwau.

Tutuwanegu komwaidona ikasakalasi,

e ikiuta nanogu sainela.

15 Ipakalaki kaiyogu agu daka goli,

e mayegu ikapituki tubokawagu,

e kudoki bogwa lakaliga e kusilavaigu wala.

16 Budotala tomitugaga itoulaigusi,

e makawala yuwotala kaukwa ivevasi imakaiagusi

e igigadaisi yamagu deli kaikegu.

17 Tutuwanegu komwaidona isisilasi wala.

Agu tilaula itobu mitasi igigisaigusi.

18 Ikowobobutasi paila agu kwama,

e isigalaisi miyasina oluwalaisi. *

19 E Guyau, taga kusikaduwonaku metoya baisa yeigu.

Nani goli bukumakaiagu kukolaigu.

20 Bukukolaigu kidamwa gala basilagi metoya opuluta.

Kukolaigu metoya minasina kaukwa nagigasisi.

21 Bukukolaigu metoya minasina laiyoni.

Bogwa goli bukukolaigu metoya minasina bulumakau nammwala nagigasisi.

22 Bogwa baluki ulo tomota avaka lokuvagi,

e bayakawolaim osi tuta sigugula.c*

23 Kawagu, “Tauwau, yokomi Guyau la towotetila - ka, kuyakawolaisi matauna.

Yokomi Yekobe dalela, kutemmalaisi matauna,

e yokomi mina Isireli, kutapwarorusi baisa matauna.

24 Matauna gala wala bigigisaki tonamakava,

kaina bilumwelavi kasi mmayuyu.

Avai tuta idousi baisa matauna paila pilasi,

gala wala bitotubuloki matausina.

Bogwa bimapu si nigada e bipilasi wala.”

25 Osigugula kwaiveka bayakawolaim paila avaka lokuvagi.

Omitasi totapwaroru matausina balula avaka bogwa lakatotila.

26 Tonamakava bikamsi bikomatasi metoya lula makwaina.d

Availa availa bimakaiasi Guyau biyakawolaisi matauna.

Ibodi biyubwailasi si guguwa bidubadu, e gala wala biwokuva.

27 Komwaidona boda ituwoli ituwoli biluluwaisi Guyau.

Tomota metoyasi ambaisa ambaisa ovalu watanawa bitovilasi baisa matauna.

Tomota komwaidosi avai migila avai migila bitapwarorusi baisa matauna.

28 Paila Guyau Yaubada matauna Guyau,

e iguguyoi boda ituwoli ituwoli.

29 Tokamnomwana komwaidosi bikavaginasi baisa matauna.

Komwaidosi mina watanawa bogwa bikavaginasi baisa omatala matauna.

30 Tubwa matubosina igau bikaloubusisi biwotitalaisi matauna.

Tomota bililivalasi paila Guyau baisa matubona oluvi.

31 Tomota igau gala bikaloubusisi,

matausina bogwa bilagaisi ammakawala Guyau eikoli la tomota.

23

Guyau kada toyamatasi e yakidasi la sipi

1 Guyau matauna agu toyamata, e yeigu goli la sipi.

Bogwa ayosi komwaidona avaka ibodaigu.

2 Itugwalaigu bavaiwasi okubilela mnumonu semitamata.

Ilauwaigu okatuwotu kauniwavila sopila sumokainia mwada bamom wala. *

3 Ikatupewolaigu e amovavau.

Ivakadaigu okedala duwosisia,

makawala eikatotila bivagi.

4 Kainaga baboda dudubila dubilikitakita,

mitaga gala wala bakokola.

E Guyau, yoku goli deli yeigu.

M lewae deli m kwaitukwaf bogwa bikolaigu.

5 Yoku lokukwatubiasi kamkwam, e kuyeyai kʹagu,

ambaisa agu tilaula komwaidosi gagabila bigisaigusi.

Kubodaigu wa lulu e asuvi deli agu taimamila,

e kuvakasau agu viga.

6 Anikoli bukumitukwaiyaigu deli bukuyebwailigu ogu tuta tomomova komwaidona,

e yeigu basivagasi om bwalag ogu tuta komwaidona.

24

Guyau matauna Giyouveka

1 Valu watanawa deli uvagila komwaidona, baisa Guyau la vavagi.

Valu valu komwaidona deli kala tosisu komwaidosi, baisa matauna la vavagi. *

2 Eikaliai valu watanawa odabala sopi osikowala pwaipwaia,h

e isaim tumilelai otulubwabwau.

3 Ki, availa ibodij bimwena ola koya Guyau,k

e availa ibodi bisuvi ola Bwala Kwebumaboma?

4 Kidamwa matauna kweyamigileu yamala e la nanamsa migileuwokuva wala,

kidamwa gala eitapwaroru baisa avai tokolu,

e gala ilivala katotila sasopa, *

5 e Guyau bimitukwaii deli bikoli matauna.

Yaubada bidoki matauna tobwaila wala.

6 Tomota makawala mataunal ibodi bilokaiasi Yaubada,

deli bisuvisi bimaisi omatala Yekobe la Yaubada.

7 Kuulaimwaisi kalapisilam bikabauwaiasi,

e lulu kaduyobubogwa bikapogegasi,

e matauna Giyouveka bogwa bisuvi.

8 Ki, availaga matauna Giyouveka?

Matauna goli Guyau, Topeuligaga sainela.

Matauna Guyau, Tokwalisewa otutala kabilia.

9 Kuulaimwaisi kalapisila bikabauwaiasi,

e lulu kaduyobubogwa bikapogegasi,

e matauna Giyouveka bogwa bisuvi.

10 Ki, availaga matauna Giyouveka?

Matauwena Guyau Totomgwaga, matauwena goli Giyouveka.

25

Nigada paila vakeda deli kabokwala

1 Mwa Guyau! Aninigada baisa yoku.

2 Adubumaim wala yoku ulo Yaubada.

Kukolaigu taga bammosila paila ulo mama.

Taga kutagwala agu tilaula biyosokanaigusi.

3 Matausina availa availa saina nanakwa bikosomapwaimsi,

matausina goli bimamasi okabilia.

Mitaga matausina availa availa idubumaimsi gala wala bimamasi.

4 Mwa Guyau! Kuvitulokaigu m kidakeda,

e kuyomitali makadasina baisa yeigu.

5 Kuvitulokaigu kidamwa babububuna makawala m biga kwekamokwita.

Paila yoku ulo Yaubada, yoku goli kukwatumovaigu.

Yeigu tuta komwaidona adubumaim.

6 Mwa Guyau! Kululuwai m ninabwaila deli m mitakwai,

makwaisina bogwa lokuyomitali omitibogwa e lagaila.

7 Kuligaiwa ulo mitugaga deli ulo sula makwaisina igau otubovaugu.

O Guyau, metoya om mitakwai deli om bobwailila kululuwaigu!

8 Matauna Guyau ivituloki tomitugaga keda duwosisia

ibodi matausina bibokulaisi,

paila uula Guyau matauna tomitukwaibwaila deli giyoubwaila.

9 Matauna iuvakadi matausina ninasi watanawa okedala duwosisia,

deli ivituloki nanola baisa matausina.

10 Metoya ola kimadagi deli la yebwaili,

matauna iuvakadi komwaidosi availa availa iuvagaisi makawala la kabutun

deli ikabikuwolaisi la karaiwaga.

11 Mwa Guyau! Kuvagi makawala m biga katotila e kuligaiwa ulo mitugaga.

paila saina wala bidugaga makwaisina.

12 Availa availa matausina ikabikuwolaisi Guyau

bitakutusi metoya baisa matauna avai keda wala ibodi bibokulaisi.

13 E matausina tuta komwaidona biyubwailasi,

e deli litusia bisigagasi mapilana valu.o

14 Guyau ikalubaili matausina availa availa ikabikuwolaisi matauna,

e ikatukikiti la kabutu baisa matausina.

15 Yeigu akowana baisa Guyau paila la pilasi tuta komwaidona,

e ikolaigu metoya okabosilagi.

16 Mwa Guyau! Kutovilakaigu deli kunokapisaigu,

paila uula wala yeigu asigumalawa e deli ulo mama.

17 Kukwatigam lopogu metoya ogu nokubukubu,

deli kukwatumovaigu metoya agu mwau komwaidona.

18 Kuninamsi kala kaikai nanogu deli agu mmayuyu,

e bukuligaiwa ulo mitugaga komwaidona.

19 Kugisi kasi bawa agu tilaula,

e kuvitusi ammakawala kala vakaila matausina

eivigakaigusi tokukolosi yeigu.

20 Ka, lamakaiam paila bakwala,

mapaila kukolaigu deli kukwatumovaigu,

e kuyamataigu taga bamama.

21 Ibodi ulo bubunela bwaina deli ulo kamokwita bikolaigu,

paila uula wala adubumaim.

22 Mwa! Yaubada, kukwatumovi m tomota mina Isireli

metoya okasi mwau komwaidona!

26

Tomitukwaibwaila la nigada

1 Mwa Guyau! Kukwamitulaigu tobwaila yeigu,

paila auvagi avaka duwosisia wala,

deli adubumaim mokwitatoula.

2 Guyau, kumitakavataigu deli kuwakolaigu.

Ibodi yoku bukuyakali makwaisina vavagi avaka avaka magigu deli avaka avaka laninamsi.

3 M mitakwai baisa ivakadaigu.

M kimadagi tuta komwaidona ikugwaiyaigu.

4 Yeigu gala avakatu tomota matausina gala isim dimlesi.

Yeigu aleili matausina tokwatudewa gaga.

5 Yeigu saina kwekukologu si vakatu tomitugaga,

e aleili matausina goli.

6 Guyau, ka, awini yamagu paila bikamituli mwada yeigu tobwaila wala,

deli atitavina om kwabolula e atitapwaroru.

7 Avitau pilatala wosila nokagutoki

e deli alivali komwaidona avaka avaka lokuvagi saina kabokatubau.

8 Mwa Guyau! Ayebwaili bwala makwaina lokusisiki,p

baisa goli bolela kam kwatububula.q

9 Taga bukukwatumataigu tutala kukwatumati tomitugaga.

Kukolaigu metoya okasi mipuki tokatumata -

10 tomota matausina eiuvagaisi vavagi gaga tuta komwaidona,

e deli itulotulasi paila bikauwaisi avaka katupatula udosi.

11 Mitaga yeigu, ka, avagi avaka duwosisia wala.

Kunokapisaigu deli kukwatumovaigu!

12 Yeigu bogwa lakwala metoya komwaidona kabosilagi.

E osi sigugular la tomota ayakawoli Guyau.

27

Nigadela yakaula

1 Guyau matauna ulo kaitapas deli agu tokwatumova.

Yeigu gala wala bakukoli availa.

Guyau bikolaigu e gala basilagi,

mapaila gala wala avai tuta bakokola.

2 Kidamwa tomitugaga iyosaigusi mwada bikatumataigusi,

isilibeibeusi e ikapusisi.

3 Kaina goli tokwabilia budumwaidona bitoulaigusi,

e gala wala bakokola.

Kainaga tilaula biyosaigusi,

mitaga badubumi wala Yaubada.

4 Bogwa lanigada baisa Guyau mwada kwaitala wala vavagi bisakaigu,

e kwaitinidesi wala vavagi magigu.

Magigu basisu Guyau ola bwalat ogu tuta komwaidona,

e baisa batulaula paila la bobwailila

deli banigadi bivakadaigu.

5 Paila matauna bikatupwanaigu kidamwa avai tuta baboda mwau.

Bikolaigu ola Bwala Kwebumaboma,

e bisailigu bakwala odabala dukutotu kwaiveka.

6 E mapaila yeigu batomgwaga odubasi agu tilaula eitoulaigusi.

Bagova deli mwasawa e bagabu lula ola Bwala Kwebumaboma.

Bausiwosi e bayakawoli Guyau.

7 Mwa, Guyau! Bukulagaigu tutala adidouwaim.

Bukunokapisaigu e bukumapu ulo dou.

8 Tuta matutona lokukwaibiga, “Kumaisi bukutapwarorusi baisa yeigu,”

e yeigu lavitakaula, kawagu, “Guyau, bogwa bawa.

9 Taga bukukwatupwanaim metoya baisa yeigu!”

Taga kugibuluwaigu,

e gala bukuyabaigu, yeigu m towotetila.

Yoku bogwa lokupilasaigu.

Mwa! Yaubada agu tokwatumova,

taga kusilavaigu e taga kuligaimwaigu.

10 Kaina tamagu inagu biligaimwaigusi

mitaga yoku Guyau bukuvaulaigu goli.

11 E Guyau, bukuvitulokaigu avaka nanom mwada bavagi,

e kuvakadaigu ambaisa gala baboda silagi,

paila uula bidubadu agu tilaula isisuaisi.

12 Taga bukuligaiwaigu baisa agu tilaula

paila iwaigusi osi sasopa deli si vitukokola.

13 Anikoli kidamwa igau wala basisu tomomova

e bagisi Guyau la bobwailila.

14 Kudubumaisi Guyau.

Kupapeulasi wala, taga kusaimwaisi pikwaku.

E kudubumaisi Guyau.

28

Nigada paila pilasi

1 Mwa Guyau! Yoku agu tokwala. Adou baisa yoku.

Kunakaigali ulo dou!

Kidamwa gala bukuvitakaulokaigu,

yeigu bogwa bala oluwalaisi matausina

availa availa ilokaiasi wa Tuma.u

2 Kulagaigu avai tuta badouwaim paila pilasi,

e avai tuta bayosali yamaguv biwokaia om Bwala Kwebumaboma.

3 Taga kukwamogaigu deli matausina tomitugaga,

deli matausina availa availa ivagaisi gaga -

tomota matausina kasi udokaiwa wala bitainonasi,

mitaga olumoulesi mina kukolosi wala availa availa.

4 Kumipuki matausina paila avaka avaka bogwa eivagaisi,

paila avai mitugaga avai mitugaga eivagaisi.

Kumipuki matausina paila komwaidona avaka leiuvagaisi,

e kusaiki avaka bibudoki kasi mipuki. *

5 Gala itovilakaisi avaka Guyau bogwa eivagi,

Kaina itovilakaisi avaka bogwa eibubuli.

Mapaila baisa bimipuki matausina,

deli bikatudoum wala matausina.

6 Kuyakawolaisi Guyau.

Matauna bogwa eilagi ulo dou paila pilasi.

7 Guyau itabodaigu e ikolaigu.

Yeigu adubumi matauna.

Ipilasaigu deli iyomwasalaigu.

E yeigu deli ulo mwasawa ausiwosi kala yakaula matauna.

8 Guyau itabodi la tomota,

e ikoli deli ikatumovi matauna guyau availa bogwa einagi.

9 Mwa Guyau! Kukwatumovi m tomota,

deli kumitukwaii matausina.

Kuvigakaim yoku kasi toyamata,

e deli kuyamati matausina taitu taitu.

29

Kaigala Guyau outuyagila

1 Kuyakawolaisi Guyau yokomi mina labuma.w

Kuyakawolaisi la guyugwayu deli la peuligaga. *

2 Kuyakawolaisi Guyau toguyugwayu sainela,

kukululusi omatala matauna Tobumaboma avai tuta biviloubusi.

3 Ka, kaigala Guyau talilagi odabala milaveta.

Yaubada toguyugwayu ibutupilapala

e kaigala saina kaigaveka obolita.x

4 Kaigala Guyau talagaisi saina peula.

Kaigala Guyau butula itutuvakau nona.

5 Kaigala Guyau bikouwoli kweisila.

Kaina goli kweisilela mapilana Lebanoni,y

mitaga bikouwoli wala.

6 Ivigaki koyala mapilana Lebanoni

biyuweitaulasi makawala bulumakau nagugwadi,

e ivigaki makwaina Koya Emoniz

bipela makawala bulumakau namwala natubovau.

7 Kaigala Guyau ivigaki kavikavila bikavila.

8 Kaigala ivigaki viloupakala biyega

e iiyagi mapilana viloupakalela Kadesi.

9 Guyau kaigala iiyiku yawa,

e ikatudebali yekwesisi makaisina kai.

E komwaidosiga ola Bwala Kwebumaboma

idoudousi kawasi, “Yaubada Toguyugwayu.”

10 Guyau ikaraiwogi komwaidona tilibwabwau.

Matauna Guyau la karaiwaga gala wala biwokuva.

11 Guyau ikatupewoli la tomota,

e ikatiligavi luposi matausina.

30

Nigadela nokagutoki

1 Ayakawolaim Guyau paila lokukolaigu

e kusilibodi agu tilaula

mwada gala biyosokanaigusi.

2 Mwa! Guyau ulo Yaubada,

ladou baisa yoku mwada bukupilasaigu,

e yoku bogwa lokukwatumovaigu.

3 Yeigu bogwa layayaya bala okedala Tuma,a

mitaga yoku bogwa lokukwaliduboli agu laka.

E bogwa kukwaimilivau ulo momova.

4 Yokomi la tomota tokimadagi

kuwosisi yakaula baisa Guyau.

Kululuwaisi avaka matauna Tobumaboma bogwa leivagi

e kunokagutokisi baisa matauna!

5 Matauna la gibuluwa gala wala imomwa biwokuva,

e la bobwailila isisu tubwa komwaidona.

Kaina mitalogi ibodi bibubusisi wa bogi,

mitaga eiyam kaukwau mwasawa biviloubusi.

6 Yeigu bogwa lalumkoli eiluva wala wowogu,

e kawagu, “Gala wala availa bikalisauwaigu.”

7 Mwa Guyau! Yoku lokumitukwaibwailigu.

Lokukolaigu makawala kwaitala bolela kabilia wa koya bikoli tomota.

Mitaga oluvi yoku kukwatupwanaim metoya baisa yeigu,

e yeigu bogwa lakokola.

8 Mwa Guyau! Yeigu ladou baisa yoku

e akayubabai paila bukupilasaigu,

9 e kawagu, “Avai vavagi bwaina bukubani metoya ogu kwaliga?

Avaka tuvaila bukubani kidamwa yeigu bala wa laka?

Ki, igagabila tokwaliga biyakawolaimsi?b

Kaina igagabila bikamitulaisi m bobwailila kwekanuvagasi ke?

10 Mwa Guyau! Kunakaigalaigu e bukunokapisaigu.

Mwa Guyau! Kupilasaigu!”

11 Yoku lokuvigaki ulo ninamwau biwokuva,

e akakaiwosi deli ulo mwasawa.

Yoku bogwa lokuvisimolaigu,

e kuvakasauwaiguga mwasawa.

12 Mapaila galaga bakapatu.

Bausiwosi wala kam yakaula.

Mwa Guyau! Yoku wala ulo Yaubada,

e tuta komwaidona banokagutoki baisa yoku.

31

Nigadela dubumi baisa Yaubada

1 Mwa Guyau! Lamakaiam paila bukukolaigu.

Gala avai tuta bukutagwala bikalisauwaigusi.

Yoku Yaubada saina tomitukwaibwaila.

Anigadaim kukwatumovaigu!

2 Kulagaigu, e kukwatumovaigu tuta baisa!

Bukuvigakaim agu tokwala e bukukolaigu,

deli bukuvigakaim agu taboda yoku

e bukukwatumovaigu.

3 Yoku agu tokwala deli agu taboda.

Kuvakadaigu deli kukugwaiyaigu

makawala m biga katotila.

4 Kuyamataigu metoya wa sikula makaina

eileiyasi paila yeigu,

e kukolaigu metoya okabosilagi.

5 Atugwalaigu baisa yoku kidamwa bukuyamataigu.c

Yoku Guyau bukukwatumovaigu.

Yoku Yaubada saina tokimadagi. *

6 Yoku kukoulovi availa availa matausina

itapwarorusi baisa minasina yaubada sasopa.

Mitaga yeigu adubumaim wala.

7 Yeigu goli bamwasawa deli bakaimwana

paila uula m mitakwai.

Yoku kugisi kagu mmayuyu

e kunikoli agu mwau.

8 Yoku gala kutagwala agu tilaula bikatupipaigusi.

E yoku bogwa kutanekwaigu

e bala wala ambaisa magigu.

9 Mwa Guyau! Kunokapisaigu,

paila uula yeigu bogwa laboda mwau.

Matagu bogwa eisomata saina auvalam,

e yeigu mokwitatoula wala bogwa eimitaki wowogu

10 Yeigu bogwa leisomitakaigu wala ninamwau,

e valam wala iutupwi ulo momova.

Bogwa wala lamama metoya komwaidona agu mwau,

e ivigaki goli tutuwanegu isisilasi wala iwokuva.

11 Komwaidosi wala agu tilaula ikaluwouwaigusi,

e isiligaga goli segwaia ikaluwouwaigusi makawala.

Matausina availa availa inikolaigusi

bogwa wala eikukolaigusi.

Avai tuta bigisaigusi wa keda bisakaulasi wala.

12 Komwaidosi wala bogwa eilumwelavaigusi,

makawala idokaigusi bogwa lakaliga.

Yeigu makawala kwaitala vavagi bogwa talavi.

13 Alilagi bidubadu tilaula ikikasilamsi.

Ikikeiwalaigusi paila bikatumataigusi,

e kokola itavinaigu itapataigu.

14 Mwa Guyau! Yoku wala adubumaim.

Yoku wala ulo Yaubada.

15 Yeigu tuta komwaidona kuiyamataigu.

Kukolaigu metoya agu tilaula,

e metoya baisa matausina ilamidadaigusi.

16 Kugisaigu yeigu m towotetila deli m ninabwaila,

e kukwatumovaigu metoya om mitakwai.

17 Mwa Guyau! Adou baisa yoku.

Gala bukutagwala yeigu bammosila.

Kuvigaki tomitugaga bimmosilasi,

e bivasilamsi bilosi Tuma.d

18 Kukwatupatu udosi matausina tosisasopa.

Komwaidosi matausina ninasi walakaiwa

deli matausina ikaiveka ninasi,

matausina ikikaluwouwaisi tomitukwaibwaila.

19 Isa bwainigaga makwaisina vavagi bwaina

yoku kukwatubiasi paila matausina

availa availa ititemmalaimsi.

Komwaidosi wala inikolaimsi yoku saina bwaina,

e inikolaisi ammakawala lokukoli matausina

availa availa idubumaimsi.

20 Kukwatupwani matausina ikwalasi baisa yoku,

e gala bisilagisi metoya tomota matausina ikikeiwalaisi.

Kukwatupwani matausina okabokwala bwaina

mwada kasi tilaula gala bikavilakaisi matausina.

21 Kala yakaula Guyau!

Avai tuta tilaula eivaulaigusi e iwaigusi,

Guyau saina bwainigaga eimitukwaiyaigu.

22 Yeigu agu kokola adoki wala

bogwa eibokavilaigu metoya omatala.

Mitaga avai tuta ladou baisa matauna paila pilasi,

matauna ilagi ulo dou.

23 Komwaidomi yokomi la tomota tokimadagi,

kuyebwailisi Guyau.

Guyau matauna ikoli tokimadagi matausina,

mitaga imipuki matausina ninasi walakaiwa,

makawala avaka bibudoki kasi mipuki.

24 Komwaidomi yokomi availa availa kupikwakusi baisa Guyau,

bukutotusi peula, e bukutuvaluwasi.

32

Mitugaga kala kamatula e kala ligaiwa

1 Bitamwasawa kidamwa Yaubada biligaiwa da mitugaga,

deli biligaiwa da sula bidubadu. *

2 Bitamwasawa kidamwa Guyau gala bikamituli da sula,

e gala goli takiumsi avai sopa.

3 Avai tuta gala akamituli ulo mitugaga,

e asomata wala valam yam komwaidona.

4 E Guyau, yam deli bogi kumipukwaigu.e

Ulo peula komwaidona eitamwau,

makawala kalasia ivakai dumia pwaipwayela.

5 Oluvi akamituli ulo mitugaga baisa yoku,

gala wala akatupwani makwaisina ulo sula.

Anagi bakamituli baisa yoku,

e yoku lokuligaiwa komwaidona ulo mitugaga. *

6 E ibodi m tomota mina katalova komwaidosi

binigadasi makawala baisa yoku osi tuta mwau,

e avai tuta bidubadu vavagi mwau biviloubusi,

vavagi makwaisina gala wala bimakaia matausina.

7 Yoku ulo kabosipepuni.

Bogwa bukukolaigu e gala baboda avai vavagi mwau.

E awosi saina peula paila m kwatumova,

paila yoku kuyamataigu wala.

8 E Guyau ikaibiga kawala, “Bogwa bavitulokaim

e bakamitububuli avai keda ibodaim bukuloula.

E yeigu bakatululutaim.

9 Gala ibodi bukuvigakaimi makawala wosa kaina miuli,

paila minasina gala isim ninasi.

Minasina ibodi kabokuliga bisisu oudosi

e tokuliga bikaraiwogi minasina si liloula.”

10 Tomitugaga ibodi bilumkolaisi mmayuyu sainela.

Mitaga matausina availa availa idubumaisi Guyau

bogwa bikwalasi ola mitakwai.

11 Yokomi tomitukwaibwaila

bukumwasawasi e bukukwaimwanasi

paila uula vavagi makwaisina

avaka Guyau bogwa eivagi.

E yokomi availa availa kukwabikuwolaisi matauna bukugovasi deli mwasawa.

33

Wosila yakaula

1 Yokomi tomitukwaibwaila, bukugovasi deli mwasawa,

paila uula vavagi makwaisina avaka Guyau bogwa eivagi.

Kuyakawolaisi matauna, komwaidomi availa availa kukwabikuwolaisi matauna.

2 Bukunokagutokisi baisa Guyau deli mi gita,

e oyumami gita kaivakaveka bukuusiwosisi baisa matauna.

3 Kuwosisi wosi pilavau baisa matauna.

Kuwawaisi mi gita deli mi katugweimila,

e bukugovasi deli mwasawa.

4 Yaubada la biga komwaidona biga mokwita

e gagabila bitadubumi komwaidona avaka avaka iuvagi.

5 Guyau iyebwaili mitukwaibwaila deli karaiwaga duwosisia,

e la mitakwai ivakasau valu watanawa.

6 Guyau ibubulif valu walakaiwa metoya ola karaiwaga.

Ibubuli kalasia, tubukona e utuyam metoya ola biga.

7 Ikouguguli bolita ivigaki gulotala,

e tilibwabwau ikatubodi okabala.g

8 E yokomi mina watanawa, kukukolaisi Guyau.

Kutemmalaisi matauna, komwaidomi tomota odabala pwaipwaia.

9 Avai tuta ilivala valu watanawa ikaloubusi,

e vavagi komwaidona eikaloubusisi metoya ola karaiwaga.

10 Guyau isilibodi ninasi boda ituwoli ituwoli.

Mwada bivagaisi avaka einagaisi, mitaga Guyau gala wala itagwala.

11 Mitaga avaka avaka nanola matauna baisa bikanigaga wala.

Avaka avaka inagi bikaloubusi, gala wala biwokuva.

12 Avai boda inagaisi mwada Guyau si Yaubada, bogwa bimwasawasi.

E avai tomota Guyau einagi mwada la tomota tatoula, matausina goli bimwasawasi.

13 Guyau wa labuma ikululuki

igisi mina watanawa komwaidosi.

14 Metoya ola kabokwaraiwaga ikululuki

komwaidosi tosisula valu watanawa.

15 Ibubuli si nanamsa avaka avaka ininamsaisi,

e inikoli wala komwaidona avaka avaka iuvagaisi.

16 Taitala guyau gala bikugwa mwada uula la tokwabilia saina topapeula.

E taitala tokabilia gala wala bitomgwaga mwada uula la peuluvagasi.

17 Minasina wosala kabilia gala dimlesi paila tomgwaga.

Wosa minasina saina napapeula mitaga gala wala ibodi bikoli tomota.

18 Guyau iiyamati matausina availa availa ikabikuwolaisi matauna,

availa availa idubumaisi la mitakwai.

19 Ikoli matausina metoya okaliga,

e ikamovi matausina metoya otutala molusaula.

20 Yakidasi tapikwakwaisi Guyau.

Matauna kada Tokwalasi deli kada Topilasisi.

21 Tamwasawasi paila uula matauna.

Paila tadubumaisi matauna Tobumaboma.

22 Mwa Guyau! Ibodi bukumitukwaiyaimasi,

paila bogwa kapikwakwaimsi goli.

34

Kala yakaula Yaubada la bobwailila

1 Tuta komwaidona banokagutoki baisa Guyau,

e gala avai tuta basim yakaula baisa matauna.

2 Bayakawoli matauna paila vavagi makwaisina avaka bogwa eivagi.

Availa availa eibodasi lamadada ibodi bilagaisi ulo biga e bimwasawasi.

3 Yeigu deli yokomi bitakamitulaisi matauna Guyau Tovakaigaga.

Ibodaidasi gulitinidesi bitayakawolaisi matauna.

4 Lanigada baisa Guyau e imapu ulo nigada

e itanekwaigu metoya ogu kokola komwaidona.

5 Matausina availa availa eibodasi lamadada ikowanasi baisa matauna e imwasawasi,

e matausina gala avai tuta avaka biyomwau ninasi.

6 Matausina tomamama idoudousi baisa matauna e imapu si dou,

e ikoli matausina metoya okasi mwau komwaidona.

7 Paila la anelosih iiyamati matausina availa availa ikabikuwolaisi Guyau,

e ikoli matausina metoya okabosilagi.

8 Kunevi titoulem e bukubani Guyau la bobwailila kala bwaina.

Matausina ivigakaisi Guyau kasi tokwala imwasawasi goli. *

9 E komwaidomi la tomota kukwabikuwolaisi matauna.

Paila availa availa ikabikuwolaisi matauna bogwa eiyosisi komwaidona avaka bibodi matausina.

10 Kaina goli minasina laiyoni mimilisi tuta bikamolusi kidamwa gala bibanaisi kʹasi.

Mitaga matausina availa availa ikabikuwolaisi Guyau,

tuta komwaidona biyosisi avaka ibudoki matausina.

11 E gugwadi kumaisi kulagaigusi

e bavitulokaimi ammakawala bukutemmalaisi Guyau.

12 Ki, magimi bukumwasawasi baisa ovalu watanawa?

Kaina magimi mi momova bikaduwonaku e deli ninami kala mwamwasila, kadai? *

13 Kidamwa makawala, e ibodaimi bukupakaisi bigigaga

deli gala wala bukuubuwabusi.

14 Kutotubulokaisi mitugaga, e bukumitukwaibwailasi.

Bukunevisi bubunela vakotai deli ninami komwaidona.

15 Guyau iiyamati tomitukwaibwaila,

e tuta tuta ililagi si dou.

16 Mitaga ikoulovi tomitugaga,

e avai tuta bikaligasi, saina nanakwa talumwelavi matausina.

17 Tomitukwaibwaila idoudousi baisa Guyau, e ililagi matausina,

e ikoli matausina metoya okasi mwau komwaidona.

18 Guyau isividuli matausina availa availa imama ninasi,

e ikoli matausina availa availa eiwokuva si pikwaku komwaidona.

19 Tomitukwaibwaila ibudoboda lamadada bidubadu,

mitaga Guyau bikoli matauna metoya makwaisina komwaidona.

20 Guyau ikoli matauna tomwaidona goli,

e gala kaitala totuwala bitawoula. *

21 Vavagi gaga bikatumati tomitugaga,

e matausina availa availa ivigakaisi tomitukwaibwaila mwada mina kukolosi

bibodasi kasi mipuki.

22 Guyau bikoli la tomota,

e availa availa bilokaiasi matauna paila bikwalasi, matausina gala wala bibodaisi kasi kamwaga.

35

Nigada paila pilasi

1 Mwa Guyau! Kukoulovi matausina availa availa mwada bikoulovaigusi.

Kukwabilia baisa matausina availa availa mwada bikabiliasi baisa yeigu.

2 Kukwau m vayoulaj deli tabodala wowom

e kuma bukukolaigu.

3 Kukwapupai m kwaiyala deli m kema

e kuvabodi matausina leivakulaigusi.

Kulukwaiguga paila bukukolaigu.

4 Ibodi matausina availa availa ivigikonaisi mwada bikatumataigusi

bimamasi deli kasi mmosila.

E ibodi matausina availa availa eikikeiwalaigusi

bitovilasi bikaimilavausi deli si takainowa.

5 Ibodi matausina bisakaulasi makawala wawa tutala yagila iiyuvisauk

avai tuta la anelosil Guyau bivakuli matausina.

6 E ibodi si keda bidudubila deli bidumokikina

avai tuta la anelosi Guyau bimtuli matausina.

7 Matausina eileiyamakavaisi agu sikula,

e ikelaisi mesi paila mwada biyosaigusi.

8 Mitaga matausina gala wala inikolaisi e kabosilagi saina nanakwa bilitaki matausina.

Biwaisi wala okasi sikula titoulesi

e bikapusisi bilosi osi kabosilagi!

9 E mapaila bamwasawa paila uula Guyau.

Bimwamwasila nanogu paila uula ikolaigu.

10 Deli nanogu komwaidona balivala baisa Guyau kawagu,

“Gala taitala makawala yoku,

paila yoku kukoli tomamama metoya oyumasi topapeula,

deli tonamakava metoya oyumasi tolamadada.”

11 Tomitugaga ikamitulaigusi oyakala

e itabinakaigusi paila sula makwaisina gala anikoli.

12 Yeigu avagi vavagi bwaina e matausina imapwaisi vavagi gaga.

E ulo pikwaku bogwa goli itamwau.

13 Mitaga avai tuta matausina eikatoulasi,

yeigu lasikam agu koula deli laposuma.

E lakululu lanigada

14 makawala goli bavigaki banigada paila lubaigu kaina bodagu.

E auveisali makawala taitala biuveisali paila inala.

15 Mitaga avai tuta yeigu laboda mwau, komwaidosi matausina imwasawasi

e isigugulasi paila biyosokanaigusi.

Tomitawasi iwawaigusi

e isetuwolaisi wala igimsisaigusi.

16 Matausina ikapwinipwinaisi mitasi baisa yeigu deli kasi leiya,

makawala tomota biyosokanaisi togoria.

17 Mwa Guyau! Ammakawalaga kala woloula bukugigisakaigu wala?

Kukolaigu metoya osi lewa,

e kukoli ulo momova metoya baisa minasina laiyoni.

18 E banokagutoki baisa yoku osi sigugulam m tomota.

Bayakawolaim omitasi matausina komwaidona.

19 Gala bukutagwala agu tilaula matausina tosisasopa

biyosokanaigusi paila ulo mama.

Gala wala bukutagwala matausina bigigilaigusi deli si mwasawa paila ulo valam.

Paila matausina eivigimakavaisi wala eivigakaigusi tokukolosi. *

20 Matausina gala wala sitana iudakatuwotilasi.

Mitaga ibigautusi wala paila matausina tommanum.

21 Matausina itabinakaigusi deli si wakula,

kawasi, “Bogwa kagisaisi avaka lokuvagi!”n

22 Mwa Guyau! Yoku bogwa kugisi komwaidona baisa,

mapaila baisa ulo Guyau galaga bukukwapatu

e gala bukusikaduwonaku metoya baisa yeigu.

23 Mwa Guyau! Kuvigimamalu kutokaia kukwabwailigu.

Ulo Yaubada, kutokaia e kupiaigu.

24 Mwa Guyau! Yoku tomitukwaibwaila, mapaila kukwamitulaigu yeigu tobwaila wala.

Taga bukutagwala agu tilaula biyosokanaigusi.

25 Taga bukutagwala bininamsaisi titoulesi kawasi,

“E, bogwa! Bogwa takatupupalaisi matauna!

Baisa bogwa wala makawala avaka ninadaisi!”

26 Ibodi availa availa matausina iyosokanaigusi paila agu mmayuyu

bimamasi deli biwouwouya ninasi.

Matausina ikayupalaisi titoulesi idokaisi mwada si bubunela ikalisauwaigusi,

ibodi goli biuliki kasi mmosila.

27 Availa availa matausina magisi bilagaisi matauna toyakala bikabwailigu,

ibodi bigovasi deli si mwasawa e bilivalasi kawasi,

“Guyau saina tovakaigaga!

Matauna imwamwasila nanola paila la touwata bogwa eipeula.”

28 E oluvi bakamituli paila m mitukwaibwaila,

e bayakawolaim wa yam makwaina wala kwemwaidona.

36

Tomota si mitugaga

1 Tomitugaga inanamsa paila mitugaga onanola titoulela.

Ikoulovi Yaubada deli gala ikamiabi matauna. *

2 Uula wala idoki titoulela wala saina tovakaigaga,

idoki mwada Yaubada gala wala bibani la mitugaga deli gala bikamogi.

3 La bigatona bigigaga wala deli sopawokuva wala.

Gala tuvaila bivagi avaka deli la kabitam, deli gala bivagi vavagi bwaina.

4 Ininamsi vavagi gaga avai tuta eikanukwenu okabala.

Gala kwaitala vavagi bivagi bwaina,

deli gala avai tuta bikoulovi avai vavagi gaga.

Yaubada la bobwailila

5 Mwa Guyau! M mitakwai ila isakaila labuma,

e m kimadagi kala bwaina ila ikalivi gawata.

6 M mitukwaibwaila kala bwabwada makawala koya.

M kwaraiwaga duwosisia makawala tilibwabwau obolita.

E tomota deli mauna kuiyamati goli.

7 Mwa! Yaubada, isa bwainigaga m mitakwai.

Kabanaisi ma kabokwalasi okaikonigulela pinupanem.o

8 Bakapakasi kaula saina bidugaga lokusakaimasi.

Yoku kuvimomwaimasi metoya osakalela m bobwailila.

9 Yoku uulela momova komwaidona,

e kileta wala m kwaitapa yakamaisi kagisaisi lumalama.

10 Ibodi bukuyebwaili matausina availa availa einikolaimsi,

e deli bukumitukwaii matausina tomitukwaibwaila.

11 Taga bukutagwala tokamnomwana biwaigusi,

e kaina tomitugaga bibokavilaigusi.

12 E kugisi tomitugaga ambaisa leikapusisi.

E baisa goli bikanuvagasisi gala gagabila bitokaiasi tuvaila.

37

Avaka bibodasi tomitugaga deli tomitukwaibwaila

1 Gala bukuninayuwa tutala kuninamsi tomitugaga.

Gala wala bukupogi matausina availa availa ivagaisi vavagi gaga.

2 Makateki bitamwausi makawala mnumonu kalasia eikalimati,

kaina bikaligasi makawala kai yekwesila eimwailela.

3 Kudubumi Guyau, e deli kumitukwaibwaila.

Bukusisu om valup e gala wala bukusilagi.

4 Bukubani uulotoula m mwasawa baisa Guyau,

e matauna bisakaim avaka nanom.

5 Bukutugwalaim baisa Guyau.

Kudubumi wala matauna, e matauna bipilasaim.

6 Matauna bivigaki m mitukwaibwaila makawala kalasia iyuwoula,

deli kam kwaraiwaga kala duwosisia bititapi makawala kalasia tutala bitouwota.

7 Bukupeuloki e kutulotula bukugisi avaka Guyau bivagi,

e gala goli bukunokubukubu paila matausina isim si guguwa bidubadu,

kaina paila matausina availa availa bogwa ipeulasi osi mitugaga.

8 Gala bukutagwala kidamwa ninayuwa kaina gibuluwa mwada bikau nanom.

Vavagi mwau wala biviloubusi metoya makwaisina.

9 Matausina availa availa idubumaisi Guyau, matausina goli bisigagasi mapilana valu.

Mitaga makateki tomota bibokavilaisi tomitugaga.

10 Igau goli makateki tomitugaga bitamwausi.

Kaina bukunevi mitaga gala wala bukubani matausina.

11 Matausina ninasi watanawa bisigagasi mapilana valu.

Bogwa bibanaisi bidubadu si guguwa, e deli bivakotasi osi valu. *

12 Tomitugaga inainevi ammakawala biyogagi tomitukwaibwaila,

e ikapwinipwini matala baisa matauna.

13 Mitaga Guyau iyosokani tomitugaga,

paila inikoli bogwa makateki bidoumsi.

14 Tomitugaga ibiigilaisi si puluta e iikwaisi si kaiyala

mwada bikatumataisi tonamakava deli togumalawa,

deli bikatumtuwolaisi tomitukwaibwaila.

15 Mitaga kasi tilaula tomitugaga bitovilasi

bikatumataisi metoya si puluta titoulesi

e bikomtumtaisi makaisina kaiyala.

16 Kaina tobwaila la guguwa pikekita wala,

mitaga kala bwaina saina bikalisau si guguwa tomitugaga komwaidosi.

17 Paila Guyau bikau si peula tomitugaga

e bikoli matausina tobubwaila.

18 Guyau iuvauli matausina availa availa ikabikuwolaisi matauna,

mapaila matausina bisigagasi goli mapilana valu.

19 Gala bibodaisi mmayuyu wa tuta mwau.

Bogwa bibanaisi avaka bibodi matausina otutala molusaula.

20 Mitaga tomitugaga bikaligasi.

Guyau kala tilaula bitamwausi makawala kai lalela,

e bitamwausi makawala mseu.

21 Tomitugaga isim kala wasi e gala avai tuta biuwoli makwaina.

Mitaga tomitukwaibwaila tuta komwaidona tokatalova wala.

22 Matausina availa availa Guyau imitukwaii

bogwa bisigagasi mapilana valu.

Mitaga matausina availa availa Guyau ibuloti,

tomota biyabaisi wala matausina.

23 Guyau iuvakadaida bitala avai keda ibodi bitaloula,

e kidamwa tayomwasali nanola, bogwa bikolaida wala.

24 Kidamwa takapusi, gala goli takanuvagasi,

paila Guyau bitomiliwolaida.

25 Bogwa latomoya, e ulo tuta bogwa ikalisau,

mitaga gala avai tuta agisi mwada Guyau eisilavi avai tobwaila,

e gala goli agisi litula bininigadasi paila kaula.

26 Tuta komwaidona tobwaila matauna ililalasi deli itagwala availa biwasi baisa matauna,

e litula goli matausina bobwailila metoya baisa Yaubada.

27 Kutovilasi bukupakaisi mitugaga e bukumitukwaibwailasi,

e tubumia bogwa bisigagasi baisa osi valu.

28 Paila Guyau iyebwaili karaiwaga duwosisia,

e gala wala bisilavi la tomota matausina mina kimadagi.

Matauna goli kasi tokwala tuta gala biwokuva,

mitaga tomota bibokavilaisi tomitugaga tubusia.

29 Tomitukwaibwaila bisigagasi mapilana valu,

e bisivagasisi baisa goli.

30 Matauna tobwaila saina tobigabwaila,

e tuta komwaidona matauna tokibobuta goli.

31 Ikabikuwoli la Karaiwaga la Yaubada onanola,

e gala avai tuta bikoulovi.

32 Tomitugaga iiyausi tomitukwaibwaila,

e inainevi ammakawala bikatumati.

33 Mitaga Guyau gala wala bitugwali matauna tomitukwaibwaila baisa kala tilaula,

e otutala yakala, gala bitagwala bikamogaisi matauna.

34 Bukupikwakwaisi Guyau, e bukukwabikuwolaisi la karaiwaga makwaisina.

Matauna bogwa bisakaimi mi valu,

e makawala goli bivigaki kami taimamila.

E igau bukugisaisi ammakawala bibokavili tomitugaga.

35 Omitibogwa yeigu anikoli taitala tomitugaga, saina giyougaga matauna.

Matauna saina towonaku odubasi tomota, makawala goli kweisilela Lebanoni odabala kai komwaidona.q

36 Mitaga kwaitala tuta laliloula makadana, taga bogwa eitamwau.

Anainevi matauna mitaga gala wala gagabila babani.

37 Kuvitusaisi tobwaila, e kumitakavataisi tomitukwaibwaila.

Paila matauna tomanum isim dalela.

38 Mitaga tomitugaga idoumlabasi wala,

e dalesi gala isim pesisi.

39 Guyau ikatumovi tomitukwaibwaila,

e ikoli matausina wa tuta mwau.

40 Ipilasi e ikoli matausina.

Ikatumovi matausina metoya baisa tomitugaga,

paila bogwa eilokaiasi matauna paila bikwalasi.

38

Taitala tokagidageda la nigada

1 Mwa Guyau! Taga kumipukwaigur metoya om gibuluwa.

2 E bogwa kukwalibogwaigu om kwaiyala.

Bogwa lokukwalisauwaigu lakapusi.

3 Uula wala om gibuluwa, yeigu saina iyogidigedaigu.

Wowogu tomwaidogu ibulokatuuwoli wala, uula goli ulo mitugaga.

4 Yeigu akanopula wala osakalela ulo mitugaga.

Makwaisina mitugaga ivigaki ulo koni saina mwaugaga.

5 Agu pwasa bogwa eibogina deli eipwasigiyogaya,

Uula wala yeigu bogwa lanagowa.s

6 Yeigu bogwa layayali, e bogwa eiyomami wowogu.

E iiyovilamwaigu yam komwaidona.

7 Katoula bogwa eiyomeinaigu,

katitaikina wala bakaliga.

8 Yeigu bogwa lasomata, e mokwitatoula wala bogwa eimata wowogu.

Nanogu iyomwau deli akayagigila deli agu gidageda.

9 Mwa Guyau! Bogwa kunikoli avaka lapupikwaku.

Kulagi komwaidona ulo kayagigila.

10 Kukugu bogwa leikusa, e ulo peula bogwa leiwokuva,

deli matagu bogwa eidudubila.

11 Lubaigwa deli segwaia gala wala bimakaiagusi katitaikina,

uula wala agu pwasa.

Deli goli veyagwa ileiligusi wala.

12 Matausina magisi mwada bikatumataigusi eilaleiyasi wala agu sikula,

deli matausina magisi mwada biyomiyuyaigusi ikikapoisi wala biyogagaigusi.

Matausina gala isimwaisi agu kweiwala.

13 Yeigu makawala taitala tau totuli e gala alilagi biga,

e makawala tokutabu gala alilivala.

14 Yeigu makawala taitala tau gala immapu biga,

uula wala gala ililagi.

15 Mwa Guyau! Yoku wala adubumaim.

Yoku Guyau ulo Yaubada bukuvitakaulokaigu.

16 Gala bukutagwala agu tilaula biyosokanaigusi paila agu mmayuyu.

Gala bukutagwala matausina bikamnomwanasi paila ulo kapusi.

17 Yeigu makateki wala bakapusi,

deli agu gidageda gala kalitutilela.

18 Akamituli ulo mitugaga.

Makwaisina goli ivigaki agu kokola.

19 Agu tilaula kasi kaitubwa bwaina deli topapeula.

Bidubadu matausina ipakaigusi mitaga gala isim dimlela.

20 Availa availa matausina ikatumapwaisi ulo vavagi bwaina isakaigusi vavagi gaga

ikikoulovaigusi wala paila avigikoni mwada bavagi duwosisia.

21 Mwa Guyau! Taga kusilavaigu.

Yoku ulo Yaubada, taga kusikaduwonaku metoya baisa yeigu!

22 Mwa Guyau! Yoku agu tokwatumova, kupilasaigu tuta baisa!

39

Taitala tokagidageda la kamatula

1 Akaibiga kawagu, “Ibodi wala bayamataigu avaka bauvagi,

e deli gala batugwali mayegu bivigakaigu bamitugaga.

Gala wala avaka balivali

kidamwa tomitugaga otaligu wala.”

2 E yeigu alumgwa wala, gala kwaitala biga alivali,

kaina goli kwaitala vavagi bwaina, mitaga gala wala balivali!

Mitaga agu mmayuyu ikatumkulovi wala isisiniveka,

3 e deli saina anokubukubu sainela.

E avaka avaka baninamsi, tuvaila wala agu mwau bisisakaigu.

E gala gagabila basim kam nigada kawagu,

4 “Mwa Guyau! Ammakawala kala kaduwonaku yeigu tomomova wala basisu?

E avai tutaga bakaliga?

Kulukwaigu ammakawala kala katitaikina ulo momova biwokuva.”

5 Wo, ina kukupi lokuvigaki ulo momova!

Metoya omatam ulo momova kala gigisa gala wala isim dimlela.

E mokwita wala tomota taitala taitala tomomova isisu, la momova makawala myala yagila,

6 kaina makawala kaikobu wala.

Komwaidona avaka avaka tauvagi tavigimakavi wala.

Takatuguguli bidubadu guguwa, mitaga gala tanikoli availa bikau.

7 Mwa Guyau! Avai vavagi tuvaila bapikwaku?

Ulo pikwaku kammwaleta wala yoku.

8 Mapaila kukwatumovaigu metoya komwaidona ulo mitugaga,

deli gala bukutagwala toninagowa bigigilaigusi.

9 Yeigu balumgwa wala, e gala kwaitala biga balivali,

paila yoku wala lokuvigakaigu lalumkoli mmayuyu makawala baisa.

10 Yeigu makateki wala bakaliga metoya om lewa,

mapaila taga kumipukwaigut tuvaila!

11 Deli m kwatugasisi kumipuki tomota paila si sula,

e makawala liwoliusa la paisewa, yoku kuyogagi avaka iiyebwailisi.

E mokwita wala tomota la momova makawala myala yagila.

12 Mwa Guyau! Kulagi ulo nigada,

deli kunakaigali ulo dou.

Avai tuta bavalam kuma kuvisimolaigu.

E yeigu basiwousau wala tuta pikekita baisa yoku,

makawala komwaidosi tubugwa omitibogwa.

13 Mapaila kusilavaigu, e igagabila banevikoli sitana nanogu kala mwamwasila,

oluviga bakaliga e batamwau.

40

Wosila yakaula

1 Yeigu avinagai paila Guyau la pilasi,

e inakaigalaigu goli, ilagi ulo dou.

2 Ikatusunupuloiyaigu metoya makwaina mlopu

mwada gala basalili opwadidiweta saina sunusonu.

Isailigu odukutotu e bogwa labwaina,

e gagabila baliloula bwaina.

3 Ivitulokaigu agu wosi pilavau kidamwa bawosi,

e mapilana goli wosila yakaula paila da Yaubadasi.

Bidubadu tomota bigisaisi baisa

e bogwa bidubumaisi Guyau.

4 Bitamwasawa kidamwa tadubumi Guyau,

e gala wala tatovila mwada bitatemmali avai tokolu,

kainaga bitatoulala osi tapwaroru matausina ititapwarorusi baisa yaubada sasopa.

5 Mwa! Guyau ma Yaubadasi, saina bidubadu m mitakwai baisa yakamaisi.

Gala goli taitala bipataim!

Bidubadu vavagi bogwa lokunigibau paila wala yakamaisi.

E kidamwa bavitouula lilivala paila makwaisina,

gala wala bavinaku, paila saina bidugaga!

6 Yoku gala magim lula kaina semakavi.

Gala magim bakagabwaisi mauna namwaidona okabolula,

e gala wala magim avai lula mwada mitugaga kala ligaiwa.

Kaimapula goli lokusakaigu taigagu,v kidamwa baligimlilaim, *

7 e mapaila avitakaulokaim kawagu, “Mayeigu ka!

Lokusakaigu mapilana bukila Guyau la Karaiwaga,

e olumoulela mapilana bogwa babani agu kwatuloluta.

8 E mwa! Yaubada, nanom baisa kwembwailigu,

e m vituloki akakabikaula baisa onanogu.”

9 E Guyau, bogwa lakamituli bulogala bwaina kidamwa yoku kukolaimasi,

e akamituli osi sigugulaw m tomota komwaidona.

Ka, yoku kunikolibogwi kidamwa gala wala avai tuta basim kamatula paila makwaina.

10 Gala ayusi bulogala katumova paila titoulegu wala.

Tuta tuta lalilivala paila yoku tokimadagi deli topilasi.

Osi sigugula komwaidosi m tomota gala wala akapatu,

mitaga lalilivala paila m giyoubwaila deli m mitakwai.

11 E Guyau, anikoli kidamwa gala kwaitala tuta bukusaim m nokapisi baisa yeigu.

Paila yoku m giyoubwaila deli m yebwaili bikolaigu tuta komwaidona.

Nigada paila pilasi

(Sam 70)

12 Bidubadu vavagi mwau ititoulaigusi,

e gala goli gagabila bakalau!

Komwaidona ulo mitugaga eiyosaigusi,

e gala gagabila bagisi avaka.x

Mitugaga makwaisina kasi bawa ikalisau kala bawa kulugu,

e ulo tuvaluwa bogwa eitamwau.

13 Mwa Guyau! Kukwatumovaigu! Tuta baisa wala bukupilasaigu!

14 Ibodi matausina availa availa mwada bikatumataigusi

bimamasi deli bitakainowasi.

Ibodi matausina availa availa imwasawasi paila uula yeigu aboda mwau,

bitovilasi bikaimilavausi deli kasi mmosila.

15 Ibodi matausina availa availa iyosokanaigusi,

biyowa luposi sainela paila leimamasi.

16 Ibodi komwaidosi availa availa imakaiamsi

bimwasawasi deli ninasi kala mwamwasila.

Ibodi komwaidosi availa availa ilivalasi biga nokagutoki paila m kwatumova

tuta tuta bililivalasi kawasi, “O Guyau, saina Tovakaigaga yoku!”

17 E Guyau, yeigu tomama e tonamakava goli yeigu,

mitaga yoku gala kulumwelavaigu.

Yoku agu tokwatumova e ulo Yaubada yoku.

Mwa! Nani bukuma kupilasaigu!

41

La nigada tokatoula

1 Bimwasawasi matausina availa availa ininamsaisi paila tonamakava.

E Guyau bipilasi wala matausina avai tuta bibodasi mwau.

2 Guyau bikoli matausina deli biyamati si momova.

Bivigaki matausina bimwasawasi osi valu,

e gala wala bisilavi matausina bilosi oyumasi kasi tilaula.

3 Guyau bipilasi matausina avai tuta bikatoulasi,

deli biyomovi bibwainasi, e bikaitubwasi.

4 Yeigu akaibiga kawagu, “Mwa Guyau! Bogwa wala lamitugaga omatam.

Mapaila kunokapisaigu deli kukwatumovaigu.”

5 Agu tilaula ililivalasi biga vakatutuki paila yeigu.

Magisi wala bakaliga e bogwa bitotilaki ninasi.

6 Matausina availa availa imaisi igisaigusi gala wala tokwamokwita.

Matausina ikauwaisi biga sopa paila yeigu,

e oluvi ilauwaisi ambaisa ambaisa ililivalaigusi.

7 Komwaidosi matausina availa availa tokukolosi yeigu ikikasilamwaigusi wala.

Oninasi ininamsaisi vavagi saina gaga paila yeigu.

8 Ikaibigasi kawasi, “Katoula wala bogwa bikimati.

Matauna gala tuvaila bikanilavi kabala.”

9 Deli goli lubaigu tatougu, matauna adubumi mokwita,

deli kama kaboma kaitala,

e matauna bogwa goli eitotubulokaigu. *

10 Mwa Guyau! Kunokapisaigu, kuyomovaigu babwaina e bakaitubwa,

e bamapuga yumasi agu tilaula.

11 Matausina gala bitomgwagasi odabagu,

e yeigu banikoli mwada yoku bogwa imwamwasila nanom paila yeigu.

12 E yoku bukupilasaigu, paila uula avagi avaka duwosisia,

e yoku bukusividulaigu taitu taitu.

13 Kala yakaula Guyau, matauna mina Isireli si Yaubada!

Kala yakaula matauna tuta baisa, e tuta gala biwokuva! *

Emeni! Emeni!y

BUKI PILIYUWELA

42

(Sam 42—72)

Taitala tosipwala ininigada

1 Makawala minana dia saina kala daka magila bimom wa sakala

e yeigu goli makawala, iiyovi nanogu paila yoku.

2 E avinagai paila yoku, Yaubada Tomomova.

Avai tuta gagabila bawa batapwaroru baisa omatam?z

3 Yam bogi auvalam,

e mitilagigu wala avigaki kʹagu.

Tuta komwaidona agu tilaula ikikatupoiyaigusi, kawasi,

“Ki, ambaisaga m Yaubada?”a

4 Iwia nanogu tutala aluluwai makwaisina vavagi omitibogwa.

Aluluwai ammakawala laliloula deli tobobawa, paila bakalosi ola bwala Yaubada.

Aluluwai ammakawala lakugwai matausina tutala kaliloulasi,

e kawosisi deli kagovasi kala yakaula Yaubada, e gulitinidesi kamwasawasi.

5 Ki, avaka uula immayuyu nanogu?

Avaka uula imwau nanogu?

Ka, bogwa bapikwaku baisa Yaubada.

E deli bayakawolivau matauna,

paila matauna goli agu tokwatumova e ulo Yaubada.

6-7 Yeigu baisa tosipwala saina iwia nanogu,

e mapaila aninavila baisa ulo Yaubada.

Matauna ivigaki nanogu kala mmayuyu, makawala kaisai ikatuuvilaigu.

Labudoboda mwau makawala dadoya,

makawala dadoya wa Waya Yoridani otutala katubugibogi,

e saina dadoya ititayelu metoya makwaisina Koya Emonib deli Koya Misa,

e ibubusi butukowala saina peula butula makawala pilapala.

8 Ibodi Guyau bimitukwaiyaigu wa yam,

e wa bogi gagabila bawosi,

e bawosi wosila nigada baisa Yaubada, matauna Guyoula ulo momova.

9 E baisa makawala balivala baisa Yaubada agu tokwala.

Kawagu, “Avaka uula kulumwelavaigu?

E avaka uula lalumkoli mmayuyu sainela

metoya osi vakatutuki matausina agu tilaula?”

10 Paila imitaki wowogu metoya osi kavilaki

e ikatukoyayaigusi kawasi,

“Ki, ambaisaga m Yaubada.”

11 Ki, avaka uula immayuyu nanogu?

Avaka uula imwau nanogu?

Ka, bogwa bapikwaku baisa Yaubada,

E deli, bayakawolivau matauna,

paila matauna goli agu tokwatumova e ulo Yaubada.

43

Taitala tosipwala ininigada

(Baisa kala vigimkovila Sam 42)

1 Mwa Yaubada! Bukukwamitulaigu tobwaila wala yeigu,

e bukupiaigu kidamwa matausina gala inikolaisi Yaubada gala bivakapusiaigusi.

Bukukolaigu metoya oyumasi toubuwabu deli tomitugaga.

2 Yoku goli agu tokwala.

Avaka uula lokusilavaigu?

E avaka uula lalumkoli mmayuyu sainela

metoya osi vakatutuki agu tilaula?

3 Kuwitali m lumalama deli m biga mokwita.

Ibodi makwaisina bikugwaiyaigusi

e bimaiyaigusi mapilana Saiyoni, om koya kwebumaboma,c

e bisetuwolaigusi om Bwala Kwebumaboma, baisa goli m kwabosisu.

4 E tuta matutona bala om kwabolula.

Mwa Yaubada! Yoku wala uulela ulo mwasawa.

Bogwa bawai gita deli bawosi kam yakaula.

Mwa Yaubada! Yoku goli ulo Yaubada.

5 Ki, avaka uula immayuyu nanogu?

Avaka uula imwau nanogu?

Ka, bogwa bapikwaku baisa Yaubada.

E deli, bayakawolivau matauna,

paila matauna goli agu tokwatumova e ulo Yaubada.

44

Nigada paila kabokwala

1 Mwa Yaubada! Bogwa kaligakaisi taigamasi.

Tubumaiasi eisailiusi bulogasi

makwaisina vavagi topilaveka lokuvagi osi tuta,

tuta omitibogwa.

2 Ilivalasi ammakawala yoku titoulem kubokavili matausina gala inikolaimsi,d

e kusailiga m tomota osi valu.

Kumipuki mabudosina boda ituwoli ituwoli,

e kuvigaki mabudona m tomota bisibwabwailasi.

3 M tomota gala iyoulisi valu metoya osi kema titoulesi.

Matausina gala itomgwagasi metoya osi peula titoulesi,

mitaga metoya wala om peuligaga,

e omatam wala kuvakwabu,

e baisa kuyomitali kidamwa yoku kuyebwaili matausina.

4 Yoku ulo Guyau deli ulo Yaubada.

Kuvigaki m tomota bitomgwagasi,

5 e metoya om peula kakalisauwaisi kama tilaulasi.

6 Gala wala adubumi ulo kaiyala

kaina ulo kema kidamwa bikolaigusi.

7 Mitaga yoku bogwa kukolaimasi metoya kama tilaulasi

e kukwalisau matausina mina kukolosi yakamaisi.

8 Bakayakawolaimsi tuta komwaidona

deli bakanokagutokisi baisa yoku tuta gala biwokuva.

9 Mitaga baisa tuta bogwa kupakaimasi e kutagwala bikalisauwaimasi.

Gala wala tuvaila kuvakwabu ma tokwabiliasi.

10 Yoku lokuvigakaimasi lakasakaulasi metoya kama tilaulasi,

e matausina ivayoulisi ma guguwasi ilauwaisi.

11 Yoku kutagwala kidamwa bikatumataimasi makawala sipi.

Bogwa kukwatugaiyaimasi lakalosi osi valu togilagala.

12 Yakamaisi m tomota bogwa kugimolaimasi e mapumasi kusaili watanawa,

paila kudokaimasi mwada yakamaisi gala wala isim dimlemasi.

13 Matausina otalimasie igisaisi avaka lokuvigakaimasi,

e iyosokanaimasi deli igigilaimasi.

14 Yoku kuvigakaimasi kabokalawou oluwalaisi boda ituwoli ituwoli.

Ikatugougeunasi baisa yakamaisi deli si kavilavila.

15 Yeigu tuta komwaidona iyomsilaigusi wala.

Mmosila wala ikatumataigu

16 paila uula anakaigali si vakaluwou deli si bigigaga

agu tilaula deli goli matausina eivigakaigusi tokukolosi.

17 Komwaidona vavagi makwaisina bogwa iviloubusisi baisa yakamaisi,

ilagoli gala kalumwelavaimsi

e gala goli kakotunaisi kabutu makwaina lokuvagif deli yakamaisi.

18 Yakamaisi gala wala kakoulovaimsi,

e gala wala kakoulovaisi m kwaraiwaga makwaisina.

19 Mitaga yoku kuluvaimwaimasi iuwakaimasi neuya oluwalaisi mauna nagigasisi,

e kusilavaimasi odubilikitakita.g

20 Kidamwa bogwa lakasimwaisi tapwaroru baisa yoku ma Yaubadasi,

e lakanigadasiga baisa natana yaubada nagilagala,

21 yoku bogwa wala bukubani,

paila yoku kunikoli makwaisina ma kiumsi oninamaisi.

22 Yam komwaidona makateki bakakaligasi paila goli yoku.

Eivigakaimasi makawala yakamaisi sipi eiyosaimasi mwada bikatumataimasi. *

23 Mwa! Guyau, kumamata! Avaka paila kummasisi?

Kuvigimamalu kutokaia! Taga kupakaitulaimasi!

24 Avaka paila kusipepuni metoya baisa yakamaisi?

Taga kulumwelavi kama mmayuyusi deli kama mwausi.

25 Yakamaisi kakapusisi watanawa deli kala mama uwomaisi.

Kakanukwenusi wala opwaipwaia paila bogwa lakamamasi.

26 Kuma kupilasaimasi!

Kukolaimasi paila uula m mitakwai!

45

Wosila gweguya si veivai

1 Biga kweminabwaita ivakasau nanogu,

avai tuta abutu mapilana wosi paila ulo guyau.

Makawala matausina kwegivayelu saina kasi tovagi leilai,

e makawala wala mapilana agu wosi ikanumakava onanogu.

2 E yoku saina tomitabwaila oluwalaisi tauwau,

e yoku goli tobigitomoya.

Yaubada tuta komwaidona leimitukwaiyaim.

3 Mwa! Guyau topeuligaga, kusipukikiti m puluta.

Yoku saina toguyugwayu deli giyouveka.

4 Bukusila om wosa deli kam kwatububula, e bukusaitaula wala bukutomgwaga,

e bukupilasi vavagi kwekamokwita deli karaiwaga duwosisia.

M peula bivigakaim bukutomgwaga sainela tuta komwaidona.

5 M kwaiyala saina kaikikakata

ibisibolu kukusi kam tilaula.

E boda ituwoli ituwoli ikapusisi okwaibakwaim.

6 E kabokwaraiwaga makwaina Yaubada eisakaim

bikanuvagasi e gala biwokuva goli.

Kuguyoi m tomota deli m kwaraiwaga duwosisia. *

7 Kuyebwaili avai vavagi duwosisia e kukoulovi avai vavagi gaga.

Baisa uula Yaubada, m Yaubada goli, einagaim,

e isakaim mwasawa ikalisuwoli avaka eisisaiki avai gweguya ituwoli.

8 E maiinela bulami mro deli lileikoya okam kwama.

Towaisi gita iyomwasalaisi nanom om ligisa, makwaina ikatububulaisi deli doga.

9 M kwaukweda vivilela baisa gweguya wala litusia,

e om takaikaia opilakakata itoli giyouvila,

minana eisisikoma kala katububula saina kweminabwaita goula.

10 Ve! Yokula la kwava guyau, kunakaigali avaka balivala!

Kulumwelavi m tomota deli veyamwa.

11 E kam naminabwaita bivigaki guyau saina magila yoku.

Matauna wala kam tokwaraiwaga, mapaila ibodaim bukukwabikuwoli matauna.

12 Mina Taia bimiakaimsi bobwailila,

e toliguguwa bivigikonaisi ammakawala bitavileisi nanom.

13 Minana latula guyau isisu olumoulela ligisa - saina naminabwaita minana!

La sedobobu ibubulokaisi wala goula.

14 Eisikoma la sedobobu miyana kala vau bidubadu e ivakoulisi minana imiakaisi guyau.

otuboulola ibokulaisi vivila kala nabwakuli,

e minasina deli wala imiakaisi matauna.

15 E deli si mwasawa leimaisi

leisuvisi ola ligisa guyau.

16 Yoku ulo guyau ibodi bukubani bidubadu litumwa tauwau,

kidamwa dalem bikwaiveka e biguguyausi goli.

E bukuvigaki matausina bitokwaraiwagasi odubasi valu watanawa komwaidona.

17 Yeigu bakaigali bulogam metoya okagu wosi tuta komwaidona e gala kala kalitutila,

e komwaidosi wala biyakawolaimsi tuta tuta e gala wala biwokuva.

46

Yaubada deli yakidasi

1 Yaubada ikolaidasi ikatupewolaidasi,

e tuta komwaidona itagwala bipilasaidasi wa tuta mwau.

2 E yakidasi gala bitakokolasi, kalubikoya valu watanawa biyega

e makwaisina koya bikapusisi obolita bisalili otulubwabwau.

3 Kainaga bolita saina bikaipolu sainela, e koya saina bimotatina,

baisa gala wala bivigaki kada kokolasi.

4 Kaduyotala waya isisu e biyomwasali mapilana Yaubada la valu,h

baisa Towalakaiwa Sainelai la Bwala Kwebumaboma.j

5 Yaubada eisikaili mapilana valu, e gala avai tuta biboda kala katudadaimi.

Kaukwau pikekita Yaubada bima bipilasi mapilana.

6 Boda ituwoli ituwoli saina kasi kokola sainela,

e kabokwaraiwaga ituwoli ituwoli iyegasi.

Saina kaigaveka kaigala Yaubada ibutupilapala

e valu watanawa itumgeyai.

7 Guyau Topeuligaga matauna deli yakidasi.

Yekobe la Yaubada matauna kada tokwalasi.

8 Kumaisi kugisaisi avaka Guyau eivagi.

Kugisaisi vavagi makwaisina saina kabokatubau avaka eivagi baisa ovalu watanawa.

9 Ibuyoyu kabilia ambaisa ambaisa ovalu watanawa.

Ikouwoli puluta, ikomtumtu kaiyala, e vayoula igabu.

10 Kawala, “Desi kabilia! Ibodi bukunikolaigusi yeigu Yaubada.

Yeigu Giyoumatala oluwalaisi boda ituwoli ituwoli.

Yeigu goli Giyoumatala ovalu watanawa komwaidona.”

11 Guyau Topeuligaga matauna deli yakidasi.

Yekobe la Yaubada matauna kada tokwalasi.

47

Yaubada matauna Giyoumatala

1 Komwaidomi tomota bukukwatupatusi yumami deli mi mwasawa.

E bukuwosisi yakaula kaigaveka baisa Yaubada.

2 Guyau Towalakaiwa Sainelak isim kala kokola.

Matauna Giyouveka iguguyoi komwaidona valu watanawa.

3 Matauna eivigakaidasi tatomgwagasi odubasi mabudosina tomota.

Eivigakaidasi takaraiwagasi odubasi boda ituwoli ituwoli.

4 Matauna inagi da valusi, e baisa goli tasisikaisi.

Makwaina goli da valusi viloumatabwaila, paila yakidasi la tomota,

e yakidasi goli mina mbwailila.

5 Yaubada imweimwena bisili ola takaikaia.

Guyau imweimwena,

e tagovasi deli mwasawa, e deli tauya itagilulu.

6 Bukuwosisi yakaula baisa Yaubada.

Bukuwosisi yakaula baisa da Guyausi.

7 Matauna iguguyoi komwaidona valu watanawa.

Bukuyakawolaisi matauna deli wosi!

8 Yaubada isili ola takaikaia kwebumaboma.

Iguguyoi odubasi boda ituwoli ituwoli.

9 Si gweguya mabudosina boda ituwoli ituwoli itogugulasi

itotusi deli Yaubada la tomota, matauna Eberaam la Yaubada goli.

Matauna saina Topeuligaga ikalisuwoli tokwabilia budumwaidosi.

Matauna goli Giyoumatala.

48

Saiyoni baisa Yaubada la valu

1 Matauna Guyau saina tovakaigaga,

e ola vilouveka da Yaubadasi ola koya kwebumabomal

ibodi bibani kala yakaula saina walakaiwa.

2 Mapilana Saiyoni Yaubada la koya kwaiwonaku deli kweminabwaita.

Giyouveka la valu iyomwasali valu watanawa komwaidona. *

3 Yaubada bogwa iyomitali baisa availa availa isisuaisi olumoulela makwaisina bolela kabilia ovilouveka

kidamwa matauna wala si kabokwala.

4 Gweguya ivigakaisi boda kwaitala

e imaisi biyowaisi makwaina Koya Saiyoni.

5 Mitaga avai tuta igisaisi makwaina, komwaidosi wala itutu ninasi.

Komwaidosi wala ikokolasi e isakaulasi.

6 E komwaidosi wala ibulukukoli deli itatatuvasi

makawala vivila bogwa la tuta bivalulu,

7 kaina makawala waga ikatuuvili utuyagila.

8 Bogwa talagaisi avaka Yaubada bogwa leivagi,

e baisa tuta bogwa tagisaisi

olumoulela la vilouveka da Yaubadasi, matauna Guyau Topeuligaga.

Matauna bikoli la valu tuta gala biwokuva.

9 Mwa Yaubada! Olumoulela m Bwala Kwebumaboma

kaluluwaisi m mitakwai.

10 Tomota komwaidona ambaisa ambaisa iyakawolaimsi

e bulogam ikalukubali ovalu watanawa komwaidona.

Yoku kukwaraiwaga duwosisia.

11 Ibodi mina Saiyoni bimwasawasi!

Yoku kusaiki karaiwaga duwosisia.

Ibodi mina Yudia bimwasawasi osi valu.

12 Yokomi Yaubada la tomota, kutavinaisi mapilana Saiyoni

e kukwalauwaisi kala bawa bolela vatoi.

13 Kuvitusaisi papa deli kumitakavataisi bolela kabilia.

Mapaila baisa ibodi bukulukwaisi tubwa matubona igau bima,

14 kawami, “Matauna Yaubada da Yaubadasi Tosivagasi,

e matauna bivakadaidasi tuta tuta e gala wala biwokuva.”

49

Toninagowa idokaisi guguwa bidubadu mwada kasi katumova

1 Komwaidomi ka, kulagaisi baisa!

Mina watanawa komwaidomi, kulegasi.

2 Kulegasi, yokomi tovakaveka e deli goli tokikekita.

E yokomi isim dimlemi, deli yokomi gala dimlemi, kulegasi.

3 Bakaibigi mimilisi vavagi kala kateta mwau sainela.

Balivali mabigasina bigala kabitam.

4 Magigu bitaninamsaisi mimilisi bigivakalela valu.

Ka, bawai gita e deli goli wosila bakatumiki makwaisina.

5-6 Itoulaigusi tomitugaga,

matausina idokaisi si guguwa bidubadu mwada kasi katumova,

e ikamnumonaisi si veiguwa saina bidugaga.

E matausina agu tilaula itoulaigusi,

e bogwa laboda kabosilagi,

mitaga yeigu gala wala bakokola.

7 Gala gagabila taitala tomota bimapu la momova titoulela metoya ola guguwa.

Gala gagabila bisaiki Yaubada avaka bibodi mapula la momova.

8 Paila taitala tomota la momova mapula saina kwevakaigaga.

Gala gagabila tomota bisaili avai mapu

9 mwada bikaliduboli kala laka,

e bisisuga tomomova wala tuta gala biwokuva.

10 Komwaidodasi tanikolaisi kidamwa tokabitam bikaligasi,

e tuvaila tobubeikam deli toninagowa,

e, komwaidodasi goli bitakaligalabasi.

Da guguwasi komwaidona bitaligaimwaisi,

e tubudoiasi bikeulasi kasi bigukeya.

11 Tokwaliga kasi laka baisa si viloukeya e bisivagasisi baisa.

Baisa goli bisisuaisi tuta gala biwokuva,

kalubikoya goli omitibogwa isim si pwaipwaia.

12 Kaina taitala tomota saina todabala,

mitaga baisa gala wala bikoli la momova matauna.

Paila bogwa bikaliga wala, makawala goli avai mauna avai mauna.

13 Ka, kugisaisi avaka bikaloubusi baisa matausina

availa availa idubumaisi titoulesi wala.

E kugisaisi ammakawala bibodaisi kasi mwau matausina

availa availa ininaki luposi paila si guguwa bidubadu.

14 Paila kasi kamwaga bikaligasi makawala sipi,

e taitala yagala Kaliga matauna kasi toyamata.

Uwosi saina nanakwa bikaligeyai,

paila bogwa bisilavaisi si valu e bilokaiasi Tuma.

E tomitukwaibwaila bitomgwagasi odubasi matausina.

15 Mitaga Yaubada bogwa bikolaigu.

Matauna bikatumovaigu e gala baboda kaliga kala peula.

16 Kidamwa taitala tomota bibani la guguwa bidubadu,

e kaina bikatumkulovi la guguwa bibidubadu -

e taga bukunokubukubusi.

17 Ka, avai tuta bikaliga, gala gagabila guguwa bisoguguwi bilau mapilana Tuma.

Makwaisina gala wala deli bilau tomata osi valu.

18 Ilagoli taitala ininaki lopola paila la momova odabala pwaipwaia,

e deli ibani kala yakaula paila uula toliguguwa bidubadu matauna,

19 ka, avai tuta bikaliga, bogwa bilokaia ambaisa komwaidosi tubula ilobogwasi,

mapilana valu kala dudubila gala biwokuva, bikanigaga wala.

20 Kaina taitala tomota saina todabala, mitaga baisa gala wala bikoli la momova matauna.

Paila bogwa bikaliga wala, makawala goli avai mauna avai mauna.

50

Tapwaroru mokwita

1 Guyau matauna Yaubada Topeuligaga ililivala.

Matauna idoudou baisa viloumwaidona valu watanawa metoya opilibomatu e bila opilikwaibwaga.

2 Yaubada visigala ititapi metoya mapilana Saiyoni,m

makwaina vilouveka kala gigisa saina bwainigaga.

3 Da Yaubadasi igau bima, mitaga gala kwaimanum.

Omatala bisisu kova kovalululu,

e utuyagila bitavini bitapatu matauna.

4 Matauna bidou mina labuma deli mina watanawa, matausina kala tosola,

paila bigisaisi matauna biyakali la tomota.

5 Matauna ikaibiga kawala, “Kumiakaigusi ulo tomota tokimadagi,

matausinaga bogwa lakabutu metoya osi lula.”

6 E mina labuma ikamitulaisi Yaubada matauna tomitukwaibwaila,

e matoulela goli toyakala.

7 Yaubada kawala, “Ulo tomota kunakaigalaigusi, e balivala.

Yeigu igau bakamitilakaimi, yokomi mina Isireli.

Yeigu Yaubada, mi Yaubada goli.

8 Yeigu gala akamitilakaimi paila mi lula,

deli makwaisina lula kwegubugabu tuta komwaidona lokumiakaigusi.

9 Mitaga gala magigu bulumakau nammwala metoya omi yokanikani,

kaina gota metoya omi yawa.

10 Komwaidona mauna olawodila baisa ulo vavagi wala,

deli goli minasina bulutuvalu eitotusi wala odubasi lakatuluwovila koya.

11 Komwaidona mauna nayoyowa baisa ulo vavagi,

e deli goli komwaidona mauna namomova ambaisa ambaisa.

12 “Kidamwa yeigu bakamolu, gala ibodi balukwaimi,

paila valu watanawa deli komwaidona avaka avaka olumoulela baisa ulo vavagi.

13 Ki, kudokaisi bakoma vilionesi bulumakau nammwala

kaina bamom buyavisi gota ke?

14 Ibodi nokagutoki bukuvigakaisi mi lula baisa yeigu Yaubada,

deli bukusakaigusi yeigu Topeuligaga komwaidona

avaka bogwa lokukwatotilasi mwada bukusakaigusi.

15 Kidamwa avai tuta bukubodasi mwau, kudousi baisa yeigu,

e yeigu bakatumovaimi,

e yokomiga bukuyakawolaigusi.”

16 Mitaga Yaubada iluki mina watanawa kawala,

“Ki, avaka uula bukulakasaisi ulo katuloluta?

Deli avaka uula bukulivalasi paila ulo kabutu?n

17 Yokomi gala kutagwalasi kidamwa yeigu bakiduwosisiaimi,

e yokomi kupakaisi makwaisina ulo karaiwaga.

18 Yokomi kugisaisi wala matausina touveilau e kukwalubailisi,

e tuvaila kutitoulalasi osi deili tokakailasi.

19 “Yokomi tuta komwaidona kuninanamsasi wala paila bukubigigagasi.

E tuvaila gala avai tuta bukuvaiwasisi sopa.

20 Yokomi tuta komwaidona kutitabinakaisi wala budamia deli tuwamia,

e tuvaila kunainevisi wala kasi pakula matausina.

21 Yokomi bogwa lokuuvagaisi komwaidona vavagi makwaisina, e yeigula gala wala avaka alivala.

Mapaila kudokaisi wala mwada yeigu makawala wala yokomi.

Mitaga tuta baisa lakakamitilakaimi

e laiyomitali vavagi makwaisina baisa yokomi.

22 “Kulagaigusi availa availa yokomi tokatukubona.

Kidamwaga gala, yeigu bakatudoumwaimi,

e gala wala availa tuvaila bikatumovaimi.

23 Matauna availa inokagutoki baisa yeigu, ikamiabaigu,

e yeigu mokwita wala bakatumovi komwaidosi matausina availa availa ikabikuwolaigusi.”

51

Nigada paila mitugaga kala ligaiwa

1 Mwa Yaubada! Bukunokapisaigu,

paila yoku saina tomitakwai.

Metoya om nokapisi kwaiveka

bukuligaiwa komwaidona ulo mitugaga.

2 Bukuwinisau ulo mitugaga komwaidona

e bukukwatumigileuwaigu metoya ogu mitugaga!

3 Bogwa lavitoki tolosila agu pakula.

e tuta tuta aninamsi makwaisina ulo mitugaga.

4 Bogwa lasula baisa yoku, kammwaleta wala yoku,

e lavagi baisa avaka yoku kudoki mitugaga.

E mauula kuyakalaigu, e m yakala baisa duwosisia.

Lokukwamogaigu, e ibodi goli bukuvagi baisa. *

5 Yeigu tomitugaga metoya ogu tuta kaloubusi.

Ka, metoya ogu yam kaloubusi yeigu asulosula goli.

6 Bubunela kamokwita deli biga mokwita, baisa goli magim.

Ibodi bitapuloki nanogu m kwabitam.

7 Kukwau ulo mitugaga e bogwa bamigileu.

Kuvakakaiyaigu e yeigu bamigileu tomwaidogu.

8 Mokwita yoku lokuyomami wowogu deli kukimkumkwaigu.

mitaga kutagwala balagi butula mwasawa

e yeigu bogwa bamwasawa tuvaila.

9 Taga bukugisi ulo mitugaga,

e bukuligaiwa ulo mitugaga komwaidona.

10 Mwa Yaubada! Bukububuli nona migileu olumoulegu,

e bukuvigakaigu batovau deli bakatalova.

11 Gala bukuyabaigu metoya omatam,

e gala bukukwau m baloma tobumabomao metoya baisa yeigu.

12 Bukutagwala babani tuvaila mwasawa metoya om kwatumova,

e kupilasaigu kidamwa batugwalaigu tomwaidogu e bakabikuwolaim goli.

13 E mapaila bavituloki makwaisina m kwaraiwaga baisa tomitugaga,

e bininavilasi goli baisa yoku.

14 Mwa Guyau! Kukoli ulo momova, e bukukwatumovaigu,

e deli nanogu kala mwamwasila bakamituli m mitakwai.

15 E Guyau, kuulaim wodogu

e bogwa bayakawolaim.

16 Yoku gala wala magim lula,

kaina goli bagabu lula baisa yoku.

Lula kwegubugabu gala wala biyomwasali nanom.

17 Mwa Yaubada! Nanogu kala manum baisa lavigaki ulo lula baisa yoku.

Gala bukupaiki avai toninavila kidamwa deli nanola manum biwokaiam.

18 Mwa Yaubada! Bukumitukwaii mapilana Saiyoni, e bukupilasi makwaina valu.

Kukwaliivau kalila mapilana Yerusalem.

19 E oluvi bakalulasi lulatoula deli lula kwegubugabu,

e baisa goli biyomwasali nanom.

E bakagabwaisi bulumakau nammwala om kwabolula.

52

Yaubada toyakala deli tonokapisi

1 Mwa! Yoku todabala, avaka paila kukwaluvalova paila m mitugaga?

Yaubada la bobwailila kwekanigaga.

2 Kuninanamsa paila bukuyogagi tuwoli tomota.

Mayem makawala kutou kaikakata.

Yoku tuta komwaidona kutamituli sopa.

3 Vavagi gaga kuyebwaili sainela mitaga vavagi bwaina kuyebwaili sitana wala,

deli sopa kuyebwaili sainela mitaga kamokwita kuyebwaili sitana wala.

4 Yoku tosasopa! Kuyebwaili wala bukuyomiyuyu tomota metoya om biga.

5 Mapaila Yaubada biyogagaim tuta gala biwokuva.

Matauna bilitakaim e bikatusobwaim metoya om bwala.

Matauna bikatupalaim metoya osi valu tommomova.

6 Tomitukwaibwaila bigisaisi baisa e bikokolasi.

Oluvi matausina bigigilaimsi deli bikaibigasi kawasi,

7 “Kugisaisi, tau matauna gala ikanuvateta baisa Yaubada paila bikwala,

mitaga idubumi wala saina bidubadu la guguwa

deli inevi la kabokwala metoya ola bubunela gaga.”

8 Yeigu goli makawala kaitala makaina olibep isususina olumoulela Yaubada la bwala.q

Yeigu adubumi Yaubada la mitakwai tuta gala biwokuva wala.

9 Mwa Yaubada! Tuta komwaidona banokagutoki baisa yoku paila avaka bogwa lokuvagi.

Yeigu bakamituli baisa omitasi m tomota

mwada yoku Giyoubwaila.

53

Tomota si mitugaga

(Sam 14)

1 Tobubeikam ininamsaisi titoulesi kawasi,

“Yaubada gala wala avaka!”r

Komwaidosi matausina saina gaga,

e ivagaisi vavagi makwaisina kabokakayuwa.

Gala avai tomota isisu tomitukwaibwaila. *

2 Yaubada wa labuma ikululuki mina watanawa,

mwada bigisi availa isisu tokabitam,

e availa ititapwaroru baisa matauna.

3 Mitaga komwaidosi wala bogwa eisulasi,

komwaidosi goli kasi gaga makawala wala.

Gala avai tomota isisu tomitukwaibwaila, gala goli availa.

4 E Yaubada ikatupoi kawala, “Ki, kaina gala inikolaisi?

Ki, tomitugaga komwaidosi matausina tobubeikam wala?

Paila ititakunasi kʹasi metoya ililebwaisi ulo tomota,

e gala avai tuta bininigadasi baisa yeigu.”

5 Igau wala matausina bikokoluvagasisi,

gala avai tuta omitibogwa ilumkolaisi makawala.

Paila Yaubada bikatugai totuwanesi la tomota kasi tilaula.

Yaubada ikoulovi matausina,

e mapaila mina Isireli bitomgwagasi odubasi.

6 Baisa ulo nigada, kidamwa mina Isireli

bibanaisi si tomgwaga bima metoya mapilana Saiyoni.s

E matutona Guyau bimitukwaii mina Isireli tuvaila,

e bogwa goli bimwasawasi, si mwasawa saina kwevakaigaga.

54

Nigada paila kabokwala metoya tilaula

1 Mwa Yaubada! Kukolaigu metoya om peula.

Kutanekwaigu metoya om peuligaga.

2 Mwa Yaubada! Kulagi ulo nigada,

kunakaigali ulo biga.

3 Matausina tokamnomwana eimeimaisi biwaigusi.

Tovakatutuki ivigikonaisi mwada bikatumataigusi.

Matausina idokaisi Yaubada gala wala avaka.

4 Mitaga Yaubada wala matauna agu topilasi.

E Guyau matauna agu tokwala.

5 Ibodi Yaubada bivigaki agu tilaula si mitugaga bimipuki matausina.

Matauna bikatumtuwoli matausina, uula matauna tokimadagi.

6 Mwa Guyau! Deli ulo mwasawa balula baisa yoku,

e banokagutoki baisa yoku

paila uula yoku saina bwaina.

7 Yoku bogwa kukolaigu metoya komwaidona agu mwau,

e bogwa lagisi agu tilaula leimamasi.

55

La nigada taitala tau lubaila eikasali matauna

1 Mwa Yaubada! Kulagi ulo nigada.

Taga kutotubuloki ulo yokakapisi.

2 Kunakaigalaigu deli kuvitakaulokaigu.

Ulo nokubukubu bogwa eiyogagaigu.

3 Si kapoi agu tilaula bogwa eiyokukolaigu,

e tomitugaga si lamadada bogwa eisomitaki wowogu.

Matausina iyomwauwaigusi.

Igibuluwaigusi, deli goli tokukolosi yeigu.

4 Yeigu ibulukukolaigu,

deli kaliga kokolela iyomami nanogu.

5 Yeigu bogwa lakokola deli atatuva.

Kabokakayuwa saina immakiusa wowogu.

6 O kidamwa isim pinupanegu, makawala bubuna.

Gagabila bayowa balʹo babani vaiwasi.

7 Mokwita goli bayowa bala kaduwonaku

e bamili valu oviloupakala.

8 Gagabila bananakwa basipepuni

metoya yagila saina minimani deli utuyagila.

9 Mwa Guyau! Kusipinigu si bigatona agu tilaula.

Bogwa lagisi tomota iiyowaisi deli ikukwaiyaisi ovalu.

10 Ivaulaisi ivapataisi valu yam deli bogi,

e valu ivakasau sula deli vavagi mwau.

11 Kodadaimi isisu ambaisa ambaisa.

Kedala valu ikasewa lamadada deli wabu.

12 Kidamwa taitala tilaula biyosokanaigu,

gagabila bapeuloki.

E kidamwa taitala tokominimani bikaluvalova baisa yeigu,

yeigu gagabila basipepuni metoya baisa matauna.

13 Mitaga baisa yoku kalogu lokuyosokanaigu!

Yoku sogu deli lubaigu tatougu.

14 Bogwa tabigikium kadataiyu,

deli kadataiyu tatapwaroru wa Bwala Kwebumaboma.

15 Bibodi agu tilaula bikaligasi igau gala bibodi si tuta.

Ibodi matausina bibusisi tommomova bilosi Tuma!t

Mitugagawokuva wala isisu osi bwala deli oninasi.

16 Mitaga yeigu adou baisa Guyau Yaubada paila pilasi,

e matauna bikatumovaigu.

17 Kaukwau, lalavi deli bogiu

ulo kavilavila deli ulo kayagigila imwena baisa matauna,

e matauna bogwa bilagi kaigagu.

18 Matauna bikaimalaigu bwainawokuva wala

metoya okabilia makwaisina laiyowai,

baisa tilaula saina bidugaga.

19 Yaubada matauna bogwa eigiyoubogwa metoya tuta kala vitouula,

e matauna bilagaigu deli bikalisau matausina.

Paila ipakaisi bininavilasi,

deli gala sitana ikukolaisi matauna.

20 Kalogu tobogwa iwaiya lubaila matausina.

Bogwa eikotuni la biga katotila.

21 La biga kala posa ikalisau mona posala,

mitaga kowolova wala isisu onanola.

La biga saina dumokikina makawala bulami dumokikinela,

mitaga bitai makawala kema kala kakata.

22 Kuvakalisi m koni mwau baisa Guyau,

e matauna bikolaim.

Matauna gala wala bitagwala tokamokwita bimamasi.

23 Mitaga yoku, ulo Yaubada, bukumipuki matausina tokatumata deli tosasopa bikaligasi

igau gala mabila kasi tomoya bikalisau.

Mitaga yeigula badubumaim wala.

56

Nigadela dubumi baisa Yaubada

1 Mwa Yaubada! Kunokapisaigu,

paila uula yeigu bogwa iwawaigusi.

Agu tilaula tuta komwaidona ilamidadaigusi.

2 Yam kwemwaidona agu tilaula iwawaigusi wala.

Matausina saina kasi tobidubadu iwawaigusi.

3 Mwa! Guyau Topeuligaga, avai tuta bakokola,

yoku wala badubumaim.

4 Yeigu adubumi wala Yaubada e gala wala bakokola.

Ayakawoli matauna paila avaka bogwa eikatotila.

Ki, avakaga taitala tomota bivagi baisa yeigu?

5 Agu tilaula iyomwauwaigusi wala yam kwemwaidona.

Tuta komwaidona ininanamsasi ammakawala biyogagaigusi!

6 Isigugulasi osi kabosupepuni

e igigisaisi avaka avaka lauvagi,

e ipipikwakusi paila bikatumataigusi.

7 Mwa Yaubada! Kumipuki matausina paila si mitugaga,

e kukwalisau matausina metoya om gibuluwa.

8 Yoku kunikoli avaka agu mwau,

e kunikoli kala vakaila mitilagigu -

ki, makwaisina vavagi bogwa lokugini om buki,v ke?

9 Yam makwaina badou baisa yoku,

e agu tilaula bitovilasi bikeiitasi.

Bogwa lanikoli baisa, ka - Yaubada bogwa ipiaigu,

10 matauwena goli Guyau, e ayakawoli la biga katotila.

11 Adubumi wala matauna, e gala wala bakokola.

Ki, avakaga taitala tomota bivagi baisa yeigu?

12 Mwa Yaubada! Bogwa wala basemakavi baisa yoku avaka bogwa lakatotila.

Ulo nokagutoki bavigaki ulo semakavi baisa yoku.

13 Paila uula yoku kukolaigu metoya okaliga,

e deli gala kutagwala kidamwa bamama.

E baisa uula yeigu aliloula omatala Yaubada,

e aliloula goli olumalama makwaina ititapi tommomova.

57

Nigada paila pilasi

1 Mwa! Yaubada, kunokapisaigu.

Anigadaim kunokapisaigu,

paila bogwa lamakaiam mwada bakwala.

Okaikonigulela pinupanemw abani ulo kabokwala

e basisu wala igau avai tuta utuyagila kala koulusax biwokuva.

2 Adou baisa Yaubada, matauna Saina Towalakaiwa.y

Yaubada matauna bisisakaigu komwaidona avaka bibodaigu.

3 Matauna bimapu ulo dou metoya wa labuma e bikolaigu.

E matauna bikalisau agu tolamadada.

Yaubada bimitukwaiyaigu deli la kimadagi.

4 Agu tilaula itoulaigusi itopataigusi.

Matausina makawala minasina laiyoni bogwa eikomtausi,

kudusi makawala silamata deli kaiyala,

e mayesi kala kakata makawala kema kala kakata.

5 Mwa Yaubada! Kukimitali m tovakaigaga metoya wa labuma,

e deli m guyugwayu odabala valu watanawa komwaidona.

6 Agu tilaula ilavaisi wota mwada bakola e biyosaigusi,

e yeigu nanogu saina mmayuyu.

Matausina ikelaisi mlopu ogu keda,

mitaga titoulesi wala iluulousi.

7-8 Mwa Yaubada! Yeigu gala sitana aninayuwa,

e bogwa wala bawosi deli bayakawolaim metoya olumoulegu komwaidona.

Bavagi bibwaina wawai ulo gita deli ulo yuka,z

e ibodi bayommati kalasia.

9 Mwa Guyau! Yeigu banokagutoki baisa yoku oluwalaisi boda ituwoli ituwoli,

e bayakawolaim oluwalaisi tomota komwaidosi.

10 M mitakwai ilʹo ikalivi gawata,

e m kimadagi ila isakaila labuma.

11 Mwa Yaubada! Kukimitali m tovakaigaga metoya wa labuma,

deli m guyugwayu odabala valu watanawa komwaidona.a

58

Nigada mwada Yaubada bimipuki tomitugaga

1 Ki, yokomi tokwaraiwaga avai tuta sitana bukunagaisi duwosisia otutala yakala?

Ki, bukuyakalaisi tomota komwaidona metoya karaiwaga duwosisia,

e gala bukupiaigalasi ke?

2 Gala, kadai! Mesinaku wala kuninamsaisi avai mitugaga bukuvagaisi,

e kusulosulasi ovalu paila saina togigasisi yokomi.

3 Tomitugaga biuvagaisi wala sula osi tuta komwaidona.

Matausina tosisasopa wala avai tutʹo igau eikaloubusisi e leima lagaila.

4 matausina ivakasau wala yayana makawala keiyuna,

e kala tuli taigasi makawala gineita,

5 minana gala ililagi kala dou metoya tolikeiyuna,

kaina metoya tomigameguva la meguva.

6 Mwa Yaubada! Kukwatuuwoli kudusi minasina laiyoni nagigasisi.

7 Kuvigaki matausina bitamwausi makawala sopi bimada,

e makawala mnumonu biuvayagaisi opapala keda.

8 Kuvigaki matausina makawala duduwab bikammali okwaiseinasi,

e makawala gudimata pwapwawa avai tuta eikaloubusi gala igisakola lumalama.

9 Igau gala wala binikolaisi, mitaga Yaubada bitakeiu matausina makawala mnumonu.

Igau wala tommomova eisisuaisi,

mitaga Yaubada ola gidaleiya biyuvisau wala bilosi.

10 Tomitukwaibwailaga bimwasawasi avai tuta bigisaisi tomitugaga bibodasi kasi mipuki.

Matausina bivasilasi wala obuyavisi tomitugaga.

11 E tomota bilivalasi kawasi, “Tomitukwaibwaila mokwita wala isim kasi mapu,

e baisa mokwitatoula wala Yaubada matauna kasi toyakala mina watanawa.”

59

Nigada paila kabokwala

1 Mwa Yaubada! Kukolaigu metoya agu tilaula,

e kuyamataigu metoya baisa matausina availa availa iwawaigusi!

2 Kukolaigu metoya baisa matausina tomitugaga.

Kukolaigu metoya baisa matausina tokatumata!

3 Kugisi! Matausina eitulotulasi wala paila bikatumataigusi.

Tovakatutuki matausina isisiulaigusi wala.

E Guyau, baisa gala paila kwaitala mitugaga kaina sula avaka bogwa lavagi,

4 e kaina avai pakula isisu owowogu,

baisa uula binanakwasi bilosi osi kabosipepuni.

5 Mwa! Guyau Yaubada Topeuligaga, kutokaia kuma kupilasaigu.

Mwa! Yoku si Yaubada mina Isireli, kuma wala bigisaki matam!

Kutokaia e kumipuki matausina gala inikolaimsi,

e gala bukunokapisi tomitugaga matausina eipakaimsi.

6 Koyavi matausina eikeiitasi,

iguguvavilasi makawala kaukwa ititavinasi olopola valu.

7 E kunakaigali si kauvikulu deli si kapoi.

Mayesi makawala kema kala kakata oudosi,

e idokaisi wala gala taitala ililagi matausina.

8 Mitaga yoku Guyau kugigili wala matausina,

e kuyosokani komwaidosi matausina gala inikolaimsi.

9 Mwa Yaubada! Yoku wala agu tokwala,

e gala wala aninayuwa paila m peula.

10 Ulo Yaubada iyebwailigu e igau bimakaiagu.

E matauna bitagwala bagisi agu tilaula bimamasi.

11 Mwa Yaubada! Gala bukukwatumati matausina, kaina goli ulo tomota bilumwelavaisi.

Ibodi bukubutugigai matausina metoya om peula e bukukwalisau matausina.

Yoku Guyau kama tokwalasi yoku.

12-13 Mitugaga isisu oudosi, e si biga komwaidona mitugagawokuva wala.

Ibodi matausina bikolasi wala metoya osi kaluvalova.

Kukwatudoum matausina metoya om gibuluwa,

paila uula ibubolatasi deli isisasopasi.

Bukukwatudoum wala biwokuva.

E oluvi komwaidosi wala binikolaisi Yaubada iguguyoi mapilana Isireli,

e la karaiwaga ikaligiaki ovalu watanawa komwaidona.

14 Koyavi agu tilaula eikeiitasi,

iguguvavilasi makawala kaukwa ititavinasi olopola valu,

15 kaina makawala kaukwa inainevisi paila kaula,

deli iguguvavilasi kidamwa gala touna ibanaisi.

16 Mitaga yeigu bawosi wala paila m peula,

kaukwau kwaitala kwaitala bakapiniveka wosi paila m mitakwai.

Yoku bogwa okuvagi agu tokwala,

e yoku ulo kabokwala ogu tuta mwau.

17 Yeigu bayakawolaim wala yoku agu tokwala.

Agu tokwala kammwaleta wala Yaubada,

e Yaubada matauna goli iyebwailigu.

60

Nigada paila kabokwala

(Sam 108.1-13)

1 Mwa Yaubada! Yoku bogwa lokupakaimasi, deli bogwa lokukwalisauwaimasi.

Bogwa lokugibuluwaimasi. Mitaga baisa tuta ibodi bukutovilakaimasi.

2 Yoku bogwa kuvagi valu imotatina, e yoku bogwa kutavi ikapogega.

Baisa tuta kutuvi kala tatavi, paila bogwa eilakalova.

3 Bogwa lokusaiki m tomota kasi mmayuyu sainela.

Kavagougweunasi makawala bogwa kamommatasi.

4 Yoku bogwa lokukwatumitilaki availa availa matausina ikukolaimsi,

e matausina gagabila bisakauligilaisi kasi kamwaga.

5 Kukolaimasi metoya om peula. Kumapu ma nigadasi,

e kuma kukolaimasi yakamaisi m tomota mina mbwailim.

6 Metoya ola kabosisu kwebumaboma Yaubada eilivala kawala,

“Bogwa batomgwaga, e basigali mapilana Sekem

deli bavili mapilana Sukota Itayatilela, basaiki ulo tomota.

7 Mapilana Giliadi baisa ulo vavagi, e makawala goli Manasa.c

Mapilana Epereim lavigaki agu kulupewa,

e deli mapilana Yuda lavigaki kabutuvitusila ulo guyau.

8 Mitaga mapilana Mowabi bavigaki agu kakwaiwosi,

e basaili kaikegu baisa mapilana Edom,

e baisa kabutuvitusila ulo yayosa.

Ki, mina Pilisitia eidokaisi mwada bigougovasi paila bitomgwagasi odabagu?”

9 Mwa Yaubada! Availaga gagabila bivisuyaigu olumoulela vilouveka makwaina saina kwaipeula?

Ki, availaga bivakadaigu bilauwaigu bala mapilana Edom?

10 Ki, bogwa kupakaimasi mokwita?

Ki, gala bukuvakwabwaimasi deli ma tokwabiliasi?

11 Kupilasaimasi metoya oyumasi kama tilaulasi,

paila tomota si pilasi gala wala dimlela.

12 Kidamwa Yaubada deli yakidasi, bogwa wala bitakalisewasi,

e matauna bikalisau kada tilaulasi.

61

Nigada paila kabokwala

1 Mwa Yaubada! Kulagi ulo dou,

e kunakaigali ulo nigada.

2 Tutala ulo pikwaku eiwokuva deli asikaduwonaku metoya ogu valu,

mapaila adou baisa yoku.

Kukwauwaigu kulauwaigu kwaitala kabokwala bwaina,

3 paila yoku wala agu tokwala,

e yoku agu taboda peula metoya agu tilaula.

4 Kutagwala basisu om Bwala Kwebumabomad ogu tuta komwaidona,

e basisu luvala wowogu osikowala pinupanem.e

5 Mwa Yaubada! Yoku bogwa kulagi komwaidona ulo biga katotila,

e bogwa lokusakaigu avaka ibodi bakayosisi komwaidomasi yakamaisi availa availa katemmalaimsi.

6 Kukwatumkulovi guyau kala taitu bibidubadu,

e kutagwala matauna bisisu tuta kaduwonaku!

7 Mwa Yaubada! Ibodi matauna la karaiwaga gala kala vigimkovila metoya omatam.

Kukoli matauna e kumitukwaii deli m kimadagi.

8 Mapaila tuta komwaidona bausiwosi kam yakaula,

e yam kwaitala kwaitala basisakaim avaka bogwa lakatotila.

62

Tadubumi Yaubada kada taboda

1 Bavinagai paila Yaubada bikolaigu.

Yeigu akakana baisa wala matauna kalamwaleta.

2 Kalamwaleta wala Yaubada itabodaigu e ikolaigu.

Matauna wala agu taboda,

deli gala avai tuta bamama.

3 Ki, ammakawala woloula komwaidomi bukuwawaigusi?

Paila yeigu ulo peula makawala kwaitala kali kwedadaimi.

4 Yokomi mesinaku wala kudokaisi mwada bukuvabwaigusi metoya ogu kwabosisu walakaiwa.

Yokomi kuyebwailisi wala sopa.

Yokomi kami udokaiwa wala kukwabwailigusi,

mitaga olumoulemi kubulotaigusi wala.

5 Yeigu akakana wala baisa Yaubada kalamwaleta,

e ulo pikwaku basaili baisa wala matauna.

6 Kalamwaleta wala Yaubada itabodaigu e ikolaigu.

Matauna wala agu taboda,

deli gala avai tuta bamama.

7 Agu kwatumova deli agu taimamila metitoya baisa Yaubada.

Matauna agu tokwala topeula.

Matauna ulo kabokwala.

8 Yokomi ulo tomota,f kudubumaisi Yaubada tuta komwaidona.

Kukwamitulaisi komwaidona kami mwau baisa matauna,

paila matauna da kabokwalasi.

9 Tomota komwaidona makawala tiliawai wala.

Gweguya deli tokai makawala wala gala isim dimlesi.

Kusaili matausina odabala kaivisaikola e gala wala mokaisi.

Yagisa goli isim mokaila, mitaga matausina gala wala mokaisi.

10 Taga bukudubumaisi mi gasisi,

e taga bukunakusisi mwada bukubanaisi avaka metoya olubulebu.

Kaina goli mi guguwa bukukwatumkulovi,

mitaga gala bukudubumi vavagi makwaisina.

11 Mimilisi tuta lalilagi Yaubada eilivala

kidamwa peula baisa matauna la vavagi,

12 deli kidamwa la yebwaili gala isim kala kalitutila.

Mwa Guyau! Yoku wala titoulem kumapu tomota taitala taitala

makawala avaka bibudoki la wotetila. *

63

Avinagai paila Yaubada

1 Mwa Yaubada! Yoku ulo Yaubada.

Yeigu avinagai paila yoku,

e tomwaidogu goli magigu yoku.

Yeigu makawala viloupakala valu vilouwokuva wala,

e makawala valu magila sopi, yeigu magigu yoku.

2 Bukutagwala bagisaim om Bwala Kwebumaboma,

e mwada bagisaim yoku Topeuligaga e Toguyugwayu.

3 M mitakwai ikalisuwoli momova kala bwaina,

e mauula bayakawolaim.

4 Ogu tuta momova komwaidona, banokagutoki baisa yoku,

e bayosali yamagu banigada baisa yoku.

5 Bilomagu bikam e bikomata,

e deli ulo mwasawa bawosi kam yakaula.

6 Wa bogi akanukwenu e aluluwaim.

Wa bogi kwemwaidona aninamsaim.

7 Paila yoku tuta tuta lokupilasaigu.

Okaikonigulela pinupanemg ausiwosi deli ulo mwasawa.

8 Yeigu akaipapaim,

e yamam ikolaigu.

9 Matausina availa availa mwada bikatumataigusi

bibusisi wala bilosi mapilana Tuma.h

10 Bikaligasi wala okabilia,

e ugiwagi nagigasisi bikomasi uwosi.

11 Yaubada bivigaki guyau bitomgwaga,

e mapaila guyau matauna bimwasawa!

Availa availa ikatotilasi omatala Yaubada, matausina goli biyakawolaisi matauna.

Mitaga Yaubada bikatupatu udosi toubuwabu.

64

Nigada paila kabokwala

1 Mwa Yaubada! Yeigu laboda mwau - kulagi ulo nigada!

Yeigu lakukoli agu tilaula - kukoli ulo momova!

2 Kukolaigu metoya tomitugaga osi keiwala,

e metoya mabudona tomitugaga.

3 Matausina isimataisi mayesi makawala kema kala kakata,i

e iiyamwasisi si biga vakatutuki makawala kaiyala.

4 E matausina saina nanakwa bikayayaisi si sopa gala isim kasi mmosila,

ibigikiumsi wala ikatuveilauwaisi tobubwaila.

5 Matausina ikikeiwalasi e ikikamwanaisi sesia wala.

Ininamsaisi ambaisa bileiyasi kasi sikula,

e ikaibigasi kawasi, “Gala availa gagabila bigisi sikula makaisina.”

6 Matausina ininamsaisi uvagila mitugaga, e ikaibigasi kawasi,

“Bogwa tavigibauwaisi nanamsela makwaina sula.”

E tomota ninasi olumoulesi saina nigonigwa.

7 Mitaga Yaubada bilavi la kaiyala baisa matausina,

e saina nanakwa wala bibasi matausina.

8 Matauna bikatumtuwoli matausina uula wala si biga mabigasina,

e komwaidosi availa availa bigisaisi matausina bikatugougeunasi wala.

9 Komwaidosi wala bikokolasi.

Bininamsaisi avaka Yaubada bogwa eivagi,

e bilivalaisi vavagi makwaisina.

10 Ka, komwaidona tomitukwaibwaila bimwasawasi

paila avaka Guyau bogwa eivagi.

E bikwalasi baisa matauna.

Komwaidosi tobubwaila biyakawolaisi matauna.

65

Yakaula deli nokagutoki

1 Mwa Yaubada! Ibodaimasi bakayakawolaimsi mapilana Saiyoni,j

deli bakavigakaimsi makawala ma katotilasi,

2 paila yoku kumapu ma nigadasi.

Bidubadu mina watanawa biwokaiamsi,

3 paila uula si mitugaga matausina.

Kama pakulasi wala eiyomamaimasi.

Mitaga yoku kuligaiwa ma mitugagasi.

4 Matausina availa availa bogwa lokunagi imwasawasi,

paila kusividuli matausina om Bwala Kwebumaboma.k

Yakamaisi kakamsi kakomatasi kalagila m bwala,

makwaisina vavagi bwaina metoya om Bwala Kwebumaboma.

5 Yoku lokuvigaki katomgwagasi, e makawala wala kumapu ma nigadasi,

e kuvagi vavagi saina kabokatubau paila mwada bukukwatumovaimasi.

Mina watanawa avai migila avai migila idubumaimsi.

6 Lokuvitau koya okabasi metoya om peula,

e makawala kuyomitali m peuligaga.

7 Bolita kala kaipolu sainela kuvigaki biniwavila

e butula kaisai bimanum.

Tomota si mowai kuyominum.

8 Valu valu komwaidona itutu ninasi sainela

paila vavagi makwaisina kwevakaveka avaka lokuvagi.

Igisaisi avaka lokuvagi e igovasi deli mwasawa

metoya pilatala valu bila piliyuwela.

9 Kuvakawoli valu watanawa e mapaila kuwitali kuna

e kuvigaki bikabinai sainela.

Kusaiki sopi bidubadu e waya komwaidona ikasewasi

e kusaiki valu watanawa yagogu paila bagula.

E kuuvagi baisa makawala -

10 kuwitali kuna kunoveka ambaisa bogwa eisapwaisi

e sopi isuvi iyopututu.

Pwaipwaia bimanum metoya kunosigosigula

e bivigaki yagogu bitaginapulasi.

11 Ka, ina kwaitala luvabwaila kabanaisi metoya om bobwailila.

Ambaisa ambaisa bukula kuvakawoli, matausina iluvabwailasi.

12 Rigaba ikasewoki avaka avaka

e kawailuwa kasi luvabwaila goli.

13 Sipi saina bidugaga osaivau.

Oitayatila ikasewa bigulela witi.

Vavagi komwaidona deli si mwasawa igougovasi iusiwosisi.

66

Wosila yakaula deli nokagutoki

1 Komwaidomi tomota, kuyakawolaisi Yaubada omi gova deli mwasawa!

2 Kuwosisi kala yakaula matauna Toguyugwayu,

e kukwaigalaisi deli mi yakaula baisa matauna.

3 Kulivalasi baisa Yaubada, kawami, “Isa bwainigaga komwaidona vavagi lokuuvagi!

M peula saina vakaigaga,

mapaila kam tilaula ikukolaimsi e ikululusi ikavaginasi baisa yoku.

4 Komwaidosi mina watanawa ititapwarorusi baisa yoku.

Iusiwosisi kam yakaula

e ikavisaimsi goli.”

5 Kumaisi kugisaisi avaka Yaubada bogwa leivagi.

Matauna iuvagi vavagi kabokatubau oluwalaisi tomota.

6 Matauna bogwa ivigaki bolita imili yabala,

e tubudoiasi iluvapelasi wa waya okaikesi wala.

Mapaila metoya mapilana tamwasawasi uula avaka bogwa leivagi. *

7 Matauna la karaiwaga kwepeuligaga gala biwokuva,

e imitakavati boda ituwoli ituwoli.

Taga availa bikosomapu matauna.

8 Yokomi komwaidomi boda ituwoli ituwoli, kuyakawolaisi ma Yaubadasi,

e kukwaigivakavekasi komwaidosi bilegasi.

9 Matauna eiyomovaidasi mauula tasisuaisi bwaina,

e gala bitugwalaidasi kidamwa bitakapusisi.

10 Mwa Yaubada! Yoku bogwa lokuwakolaimasi.

Makawala siliba bikatumigileuwaisi metoya wa kova,

e makawala goli lokuwakolaimasi.

11 Yoku lokutagwala bakawaisi wa sikula,

deli lokusaili koni mwau otupwamaisi.

12 Yoku lokukwasali kama tilaulasi bivakikilaimasi,

e yakamaisi kasuwalaiyaisi kova deli dadoya.l

Mitaga tuta baisa bogwa lokumaiyaimasi oviluwela kabokwala.

13 Bamai ulo lula kwegubugabu om bwala.m

E balula baisa yoku avaka bogwa lakatotila.

14 Baisa avaka lalivala mwada basakaim tutala laboda mwau,

e bogwa goli basakaim.

15 Sipi bavigaki lula bigabwaisi okabolula,

e balulaga bulumakau nammwala deli gota,

e mseula bila ikalivi gawata.

16 Komwaidomi availa availa kutemmalaisi Yaubada, kumaisi kunakaigalaigusi,

e balukwaimi avaka bogwa eivagi paila yeigu.

17 Ladou baisa matauna paila pilasi,

e layakawoli matauna metoya wa wosi.

18 Kidamwa bakiwoli ulo mitugaga,

Guyau gala wala binakaigalaigu.

19 Mitaga Yaubada mokwitatoula wala bogwa eilagaigu.

Matauna bogwa einakaigali ulo nigada.

20 Mapaila ayakawoli Yaubada,

paila uula gala ikoulovi ulo nigada.

kaina iyusi la mitakwai metoya baisa yeigu.

67

Wosila nokagutoki

1 Mwa Yaubada! Bukunokapisaimasi e bukumitukwaiyaimasi.

Metoya om ninabwaila bukupilasaimasi,

2 kidamwa valu watanawa komwaidona binikolaisi nanom,

e komwaidona boda ituwoli ituwoli bilumkolaisi m kwatumova.

3 Mwa Yaubada! Ibodi tomota biyakawolaimsi.

Ibodi tomota komwaidosi biyakawolaimsi.

4 Ibodi boda ituwoli ituwoli ninasi bimwamwasila, e deli si mwasawa biusiwosisi goli.

Paila yoku lokuyakali mina watanawa metoya om kwaraiwaga duwosisia,

e yoku wala kasi tovakeda boda kwaitala kwaitala ovalu watanawa.

5 Mwa Yaubada! Ibodi tomota biyakawolaimsi.

Ibodi tomota komwaidosi biyakawolaimsi.

6 Da pwaipwaiasi bogwa ivigaki taluvabwailasi.

E Yaubada, matauna da Yaubadasi goli, bogwa eimitukwaiyaidasi.

7 Ka, Yaubada bogwa eimitukwaiyaidasi.

Ibodi komwaidosi mina watanawa ambaisa ambaisa bitemmalaisi matauna.

68

Mina Isireli kasi wosi paila tomgwaga

1 Yaubada bitokaia e bibutugigai kala tilaula.

Ikalisau matausina availa availa ikoulovaisi matauna e isakaulasi.

2 Makawala mseu eiyuvisau, e makawala goli matauna bibokavili matausina.

Makawala nawota posala bivakasosu wa kova,

e makawala goli tomitugaga idoumsi omatala Yaubada.

3 Mitaga tomitukwaibwaila imwasawasi deli ikaimwanasi omatala.

Matausina deli si mwasawa igougovasi.

4 Kuwosisi baisa Yaubada, kuwosisi kala yakaula matauna.

Kukwatubiasaisi la keda matauna eisisila olowalowa.

Matauna yagala Guyau. Ibodi bukumwasawasi omatala matauna!

5 Yaubada matauna isisu ola Bwala Kwebumaboma,

e iuvauli weilova deli ikoli kwabuya.

6 Matauna isaiki togumalawa si kabosisu,

deli itaneku tokatupipi, e ilau deli si mwasawa.

Mitaga tokosomapu ibodi bisisuaisi mapilana valu vilouwokuva.

7 Mwa Yaubada! Avai tuta lokukugwai m tomota,n

e lokuvapelasi oviloupakala,

8 pwaipwaia imotatina deli kuna ikapusi metoya wa labuma,

paila Guyoula Sinaio bogwa leima,

e bogwa leima matauna mina Isireli si Yaubada. *

9 Yoku kukwaraiwogi kuna bikunokuna wala,

paila bukuvigivau m pwaipwaia bikabinai.

10 E m tomota imili valusi baisa,

e metoya om bobwailila kusaiki avaka bibodi tonamakava.

11 Guyau ilivala avaka la karaiwaga,

mapaila bidubadu vivila ikititeilisi biga, kawasi,

12 “Ka, gweguya deli si tokwabilia bogwa eisisakaulasi bilosi!”

Vivila ovalu ivilaisi si guguwa avaka eilebwaisi okabilia.

13 Ivilaisi bubuna minasina eibubulaisi silibawokuva wala,

e pinupanesi goulawokuva wala ivivivilasi.

(Ki, avaka paimi mimilimi yokomi kusibwaigasi okasi kali sipi oyamla kabilia ke?)

14 Avai tuta Yaubada Topeuligaga ibutugigai gweguya odabala makwaina Koya Salimoni,

matauna ivigaki numla kwekulokula ididebwali baisa.

15 O ina kwevakaigaga Koya Basani,

makwaina dabala saina bidubadu.

16 Mwa! Yoku Koya Basani, avaka paila metoya odubiliwotam,

e kukululukiga deli kuyosokani koya makwaina Yaubada bogwa einagip bimili valu?

Ka, Guyau bimili valu baisa, tuta gala biwokuva.

17 Guyau ibusi metoya makwaina Sinai e ila oviloubumaboma,

deli lakatuluwovila la waga kaibibiu saina kaipapeula.

18 Matauna ilaguva ila walakaiwa,

e deli goli bidubadu tokatupipi ilau,

matauna ibani bobwailila metoya baisa tomota tokosomapu.

Ka, Guyau Yaubada bimili valu baisa. *

19 Tayakawolaisi Guyau,

paila matauna ikokeula da konisi yam kwaitala kwaitala.

Yaubada wala matauna kada tokwatumovasi.

20 Da Yaubadasi matauna Yaubada Tokwatumova.

Matauna goli Guyau da Guyausi,

bikolaidasi metoya okaliga.

21 Mokwita wala Yaubada bikatuvi pwanetasi kala tilaula,

availa availa matausina tokwaliyeia mitugaga.

22 Guyau bogwa eikaibiga kawala,

“Ka, yeigu bakaimilivau kami tilaula metoya mapilana Basani,

e bakaimilivau matausina metoya omilaveta olumoulela tukutaku,

23 mapaila yokomi ibodaimi bukuuvasilasi wala obuyavisi,

e deli mi kaukwa binumonomsaisi wala avaka bibodi kasi lumkola minasina.”

24 Mwa Yaubada! M vautuutu paila lokutomgwaga komwaidosi wala igigisaisi,

e Yaubada ulo Guyau ivautuutu bila ola bwala kwebumaboma.

25 Mapaila tousiwosi itomatalasi, e otuboulosi tokasosau,

e vivila itowalasi ikikimgolasi sasani, kawasi,

26 “Yokomi Yaubada la tomota, kuyakawolaisi matauna omi sigugula.

Komwaidomi yokomi tubula Yekobe, kuyakawolaisi Guyau!”

27 Beniaminaq makwaina dala kwekekita bikugwasi,

e otuboulosi tokugwala Yuda deli si boda,

e bivabodasinim tokugwala Sebuloni deli Napitalai.

28 Mwa Yaubada! Kuyomitali m peula,

peula makwaina lokuuwotetila paila yakamaisi

29 metoya om Bwala Kwebumaboma mapilana Yerusalem,

ambaisa gweguya eimmiakaimsi si bobwailila.

30 Kukwamitilaki mina Itipita, matausina makawala bolodila okivikivi.

Kukwamitilaki boda ituwoli ituwoli, matausina makawala yuwotala bulumakau nammwala deli litusia,

tatoula wala komwaidosi bikavaginasi deli bisemakavaisi si siliba baisa yoku.

E kubutugigai matausina mbwailisi kabilia.

31 Matausina udosi mina Itipita bogwa bimaisi,

e mina Sudani bogwa biyosalaisi yumasi deli si nigada baisa Yaubada.

32 Kabokwaraiwaga ambaisa ambaisa ovalu watanawa, kuwosisi baisa Yaubada.

Kuwosisi yakaula baisa Guyau,

33 matauna mesisiki wa labuma,

makwainaga labuma kwaibogwa.

Ka, kunakaigalaisi matauna eiukuwakula metoya okaigala eiwayabolu.

34 Kukwamitulaisi Yaubada la peuligaga.

Matauna la guyau bogwa eikubali mapilana Isireli,

e la peula bogwa leila wa labuma.

35 Waa! Kabotulaula mokwita tutala Yaubada bima metoya ola Bwala Kwebumaboma,

matauna mina Isireli si Yaubada!

Matauna ikatupewoli la tomota si peula.

Kala yakaula Yaubada!

69

Dou paila pilasi

1 Mwa! Yaubada, kukolaigu.

Agu tom wa sopir bogwa eivakana okaiyogu.

2 Asisalili wa dumia saina sunusonu,

e gala ambaisa babani kabakaiwa.

Akakaya obolita,

e kaisai makateki bikipinaigu bamom.

3 Asomata wala doudou paila pilasi,

e bogwa eikivi kaigagu.

Lamitibilibili anainevi pilasi,

e matagu bogwa eibiliuya.

4 Matausina eivigimakavaisi wala eivigakaigusi tokukolosi,

kasi bawa ikalisau kulugu kala bawa.

Agu tilaula itabinakaigusi.

Saina topapeula matausina, e mwada bikatumataigusi.

Ikaiyouligusi e akaimali guguwa avaka gala aveilau. *

5 Mwa Yaubada! Ulo mitugaga gala akatupwani metoya omatam.

Yoku kunikolibogwi ammakawala ulo nagowa.

6 Mwa Guyau! Giyouveka Topeuligaga yoku,

gala bukutagwala bayomsili matausina availa availa eidubumaimsi.

Mwa! Yoku mina Isireli si Yaubada,

gala bukutagwala bavigaki bimmosilasi matausina ititapwarorusi baisa yoku.

7 Tomota ibigigagaigusi e saina iyomsilaigusi,

e atagwala aboda mwau makwaisina paila uula yeigu taitala m tomota.

8 Tuwagwa e budagwa idokaigusi tomitawasi,

e veyagwa idokaigusi togilagala yeigu.

9 Ulo ninatotila paila kala yamata m Bwala Kwebumaboma ivigaki makawala kova ilululu olopogu.

Tomota ibigigagaimsi, e yeigu alumkoli kala mwau. *

10 Apusoposuma mwada bivigaki nanogu kala manum,

e tomota ibigigagaigusi.

11 Asisikam agu koula,

e igigilaigusi.

12 Obikubaku ililivalaigusi,

e matausina tomom kaibotutu ibutukwaigusi wosi.

13 E Guyau, mayeigu ka - yeigu banigada baisa yoku.

Mwa Yaubada! Bukumapwaigu avai tuta bukunagi.

Ibodi bukumapu ulo nigada, paila uula m yebwaili saina kwaiveka,

e paila uula kuuvagi makawala m biga katotila paila bukukoli tomota.

14 Bukukolaigu mwada gala bavasonu wa dumia.

Bukukolaigu kidamwa gala basilagi metoya agu tilaula

e metoya saina bolita.

15 Taga bukutagwala dadoya bikubolaigu,

kaina bakanopula otulubwabwau,

kainaga basalili wa laka.

16 Mwa Guyau! Yoku m mitakwai saina bwaina. Bukumapu ulo nigada,

e metoya om nokapisi bukutovila baisa yeigu.

17 Taga kusipepuni ambaisa yeigu m towotetila gala gagabila bagisaim.

Paila yeigu laboda mwau sainela. Mwa Guyau! Kuvitakaulokaigu.

18 Kumakaiagu, bukukolaigu.

Bukukolaigu metoya matausina agu tilaula.

19 Yoku kunikolibogwi ammakawala eibigigagaigusi.

Bogwa eiyomsilaigusi e eikaluwouwaigusi goli.

Yoku kugigisi agu tilaula komwaidosi.

20 Si bigigaga iyomwau nanogu,

e bogwa lasim pikwaku komwaidona.

Magigu availa kamataiyu bivagi kalogu,

mitaga gala availa bipilasaigu.

Magigu availa bivisimolaigu, mitaga gala wala availa abani.

21 Agu molu, mitaga ivakomaigusi napwa.

E agu daka, mitaga ivimomwaigusi waini pwayuyu. *

22 Ka, ibodi kasi paka bivigaki si kabosilagi,

e si kamkwam kwebumaboma bivigaki si kabokwapusi. *

23 Bukuvigaki matausina bikausi,

deli kaipousi bitumakuwa tuta komwaidona.

24 Bukugibuluwi matausina,

e om ninamwau bukubokavili bukuyosi matausina.

25 Ibodi si kabosikaiwa biviloububu wala,

e komwaidosi osi buliyoyova bidoumlabasi wala. *

26 Ilamidadaisi availa availa yoku lokumipuki,

e ibigitonisi kasi mmayuyu matausina availa availa yoku lokukwatubuyavi.

27 Ibodi si mitugaga kala luluwai bikanuvagasi omatam.

Taga kutagwala bisim kasi vilavila olumoulela m kwatumova.

28 Ibodi bukukodidaimi yagasi metoya mapilana bukis isim yagasi tommomova,

e gala goli bukugini yagasi deli mabudona m tomota. *

29 Mitaga yeigu laboda saina mmayuyu e asim wala pikwaku.

Mwa Yaubada! Bukulupaigu bukukolaigu.

30 Bawosi Yaubada kala yakaula,

e banokagutoki baisa matauna, e makawala bakamituli matauna saina Tovakaigaga.

31 Yakaula makwaina biyomwasali Guyau e bikalisau bulumakau kala gabu wa lula.

Kaina ibodi bitagabu natana bulumakau namwala naveka,

mitaga wosila yakaula biyomwasali nanola sainela.

32 Matausina eibodasi lamadada bigisaisi baisa e bimwasawasi.

Vavagi makwaina bikatupewoli ninasi matausina availa availa ititapwarorusi baisa Yaubada.

33 Guyau ililagi matausina availa availa eibodasi mwau,

e gala wala bilumwelavi matausina la tomota wa bwala katupipi.

34 Eei! Yoku valu walakaiwa, e yoku valu watanawa, bukuyakawolaisi Yaubada,

e yoku bolita deli komwaidona maunem, kuyakaulasi.

35 Yaubada bikoli mapilana Yerusalem,

e bikaliivau viluwesi Yuda.

Yaubada la tomota bisisuaisi baisa, deli bisigagasi mapilana valu.

36 La towotetila tubusia biyosisi kasi bigukeya,

e komwaidosi availa availa idokaisi matauna tombwailisi bogwa bisigagasi baisa.

70

Nigada paila pilasi

(Sam 40.13-17)

1 Mwa Yaubada! Kukwatumovaigu.

E Guyau, tuta baisa wala bukupilasaigu.

2 Ibodi matausina availa availa mwada bikatumataigusi

bimamasi deli bitakainowasi.

Ibodi matausina availa availa imwasawasi paila uula yeigu aboda mwau

bitovilasi bikaimilavausi deli kasi mmosila.

3 Ibodi matausina availa availa iyosokanaigusi

biyowa luposi sainela paila leimamasi.

4 Ibodi komwaidosi availa availa imakaiamsi

bimwasawasi deli ninasi kala mwamwasila.

Ibodi komwaidosi availa availa ilivalasi biga nokagutoki paila m kwatumova

tuta tuta bililivalasi kawasi, “Mwa Yaubada! Saina Tovakaigaga yoku.”

5 E Yaubada, yeigu tomama e togumalawa goli yeigu.

Kunanakwa bukumakaiagu.

E Guyau, yoku agu tokwatumova.

Mwa! Nani bukuma kupilasaigu!

71

Taitala tomoya la nigada

1 Mwa Guyau! Bogwa lamakaiam paila bukukolaigu.

Gala avai tuta bukutugwalaigu mwada bamama!

2 Kupilasaigu deli kukolaigu, paila yoku saina tomitukwaibwaila.

Kunakaigalaigu e kukwatumovaigu!

3 Bukuvigakaim ulo kabokwala bwaina,

deli makawala bolela kabilia kwaipeula paila bukukolaigu.

Yoku wala agu tokwala deli agu taboda.

4 Mwa! Ulo Yaubada, kukolaigu metoya oyumasi tomitugaga,

metoya osi peula matausina tovakatutuki deli tovagisi gaga.

5 Mwa Guyau! Lapikwakwaim goli.

Igau otubovaugu e leima lagaila, yeigu bogwa wala ladubumaim.

6 Ogu tuta komwaidona lakakana baisa wala yoku.

Tutala yam makwaina lakaloubusi leima lagaila, yoku bogwa kutabodaigu.

E tuta komwaidona bayakawolaim wala.

7 Ulo bubunela bivigaki si kabogigisat tomota bidubadu,

uula wala yoku agu taboda topeula.

8 Yam komwaidona ayakawolaim,

e akamituli m guyugwayu.

9 Mapaila tuta baisa taga bukupakaigu paila uula bogwa latomoya,

e gala bukusilavaigu paila uula bogwa lakabikaitukwa.

10 Agu tilaula ililivalasi deli ikeiwalaigusi,

magisi wala bikatumataigusi.

11 Mapaila ikaibigasi kawasi, “Yaubada bogwa eisilavi matauna,

e ibodi wala bitalokaiasi matauna e bitayosisi,

paila gala wala availa bikoli matauna.”

12 Mwa Yaubada! Taga kusikaduwonaku metoya baisa yeigu.

Ulo Yaubada, nani kuma kupilasaigu!

13 Ibodi availa availa matausina mwada biwaigusi

bimamasi deli bidoumsi.

Ibodi availa availa matausina mwada biyomiyuyaigusi

biuliki wala kasi mmosila.

14 Tuta komwaidona apikwakwaim goli,

e tuta tuta ulo yakaula bakatumkulovi wala.

15 Bakamituli wala m bobwailila,

e yam kwemwaidona balilivali wala m kwatumova,

ilagoli ulo kateta pikekita wala.

16 Guyau Yaubada, bayakawoli wala m peula,

e bakamituli m bobwailila, e kalamwaleta wala m bobwailila.

17 Yoku wala lokuvitulokaigu igau otubovaugu e leima lagaila,

e yam lagaila asetuwoli alilivala paila vavagi makwaisina kabokatubau lokuuvagi.

18 E tuta baisa bogwa latomoya deli bogwa lakasousou.

Mwa Yaubada! Taga kusilavaigu!

Kusikailigu wala e yeigu bakakamituli wala m peuligaga

baisa komwaidona tubwa matubosina igau bimaisi.

19 O Yaubada, m mitukwaibwaila ila isakaila gawata.

Yoku bogwa lokuvagi vavagi siligaga,

e gala wala availa makawala yoku.

20 Yoku bogwa lokusakaigu agu mwau deli agu mmayuyu,

mitaga igau bukukwaimilivau ulo peula.

Yoku goli bukukwaliduboli agu laka.

21 Yoku bogwa bukuvasiganaigu gala makawala omitibogwa,

e yoku goli bukuvisimolaigu.

22 Ulo Yaubada, yeigu bogwala eimati bayakawolaim metoya wa gita.

Bayakawoli m kimadagi,

e ogu gita yeigu bawawai deli wosila tapwaroru baisa yoku,

yoku goli mina Isireli si Tobumaboma.

23 Yeigu bagougova deli ulo mwasawa tutala awawai gita paila yoku,

e tomwaidogu goli bawosi,

paila yoku bogwa lokukolaigu.

24 Yeigu balilivala wala paila m mitukwaibwaila yam kwemwaidona,

paila uula matausina availa availa mwada biyogagaigusi

bogwa goli eimamasi deli eimmosilasi.

72

Nigada paila guyau

1 Mwa Yaubada! Kuvituloki guyau

kidamwa biyakali la tomota metoya yoku om mitukwaibwaila.

Bukupati m kwaraiwaga duwosisia baisa matauna,

2 kidamwa biguyau odubasi m tomota deli karaiwaga duwosisia,

e bigiyoubwaila baisa matausina eibodasi lamadada.

3 Ibodi viloumwaidona valu bisibwabwailasi,

uula goli m mitukwaibwaila.

4 Ibodi guyau biyakali tonamakava metoya karaiwaga duwosisia.

Ibodi bipilasi matausina availa availa eibodasi mwau,

deli bikalisuwoli kasi tolamadada.

5 Ibodi m tomota bitapwarorusi baisa yoku makawala kala kaduwonaku kalasia bititapi,

e makawala kala kaduwonaku tubukona bilumalama, igau tovana valu bima.

6 Ibodi tomota bilumkolaisi guyau la giyoubwaila makawala kuna ikukuni bagula,

e makawala kunobisibasi ovalu komwaidona.

7 Ibodi bubunela bwaina bikaligiaki valu ola tuta tomomova guyau,

e valu viloumwaidona bisibwabwailasi makawala kala kaduwonaku tubukona bilumalama.

8 Matauna la kabokwaraiwaga kala kwaiveka metoya pilatala bolita bila itobu piliyuwela,u

e metoya makaduyona Waya Yupereiti bila itobu okala vigimkovila valu watanawa. *

9 Tolesi viloupakala bikululusi omatala matauna,

e kala tilaula bikavaginasi opwaipwaia.

10 Guyousi Sipeini e simlav guyousi bisakaisi si bobwailila baisa matauna,

e guyousi Arebia deli Idiopia bisemakavaisi baisa matauna.

11 Gweguya komwaidosi bikululusi omatala matauna,

e komwaidona boda ituwoli ituwoli biwotitalaisi matauna.

12 Ikoli tonamakava availa availa idousi baisa matauna,

deli goli matausina eibodasi mwau, e deli tuvaila tosigumalawa.

13 Inokapisi tomamama deli tonamakava,

e ikatumovi matausina eibodasi mwau,

14 Ikoli matausina metoya tolamadada deli togigasisi,

e si momova eivigaki veiguwatoula.

15 Guyauwʹe - guyau!

Ibodi goula metoya mapilana Arebia bitasaiki matauna,

deli tuta komwaidona bitanigada paila matauna.

Ibodi Yaubada bimitukwaii matauna tuta komwaidona.

16 Ibodi mapilana valu bikasewoki kaula,

deli bagula wa koya bikabinai sainela,

kasi kabinai makawala mina Lebanoni si bagula.

Ibodi vilouvakaveka bipulupuloluwa tomota,

makawala mnumonu osaivau.

17 Ibodi Guyau yagala gala avai tuta bitamwau,

deli bulogala bikanuvagasi makawala kalasia ikanuvagasi.

Ibodi komwaidona boda ituwoli ituwoli biyakawolaisi matauna.

Ka, ibodi binigadasi mwada Yaubada bimitukwaii matausina,

e deli binigadasi kidamwa guyau nanola bimwamwasila.

18 Kala yakaula Guyau,w matauna mina Isireli si Yaubada!

Kalamwaleta wala matauna iuvagi makwaisina vavagi kabokatubau.

19 Bitayakawolaisi matauna Toguyugwayu tuta gala wala biwokuva.

Ibodi komwaidona valu watanawa bikasewoki kala katububula.

Emeni! Emeni!

20 Mapilana goli kala vigimkovila la nigada Debida, matauna Yese latula.

BUKI PILITOLULA

73

(Sam 73—89)

Yaubada la karaiwaga duwosisia

1 Mokwita goli Yaubada imitukwaibwaili mina Isireli,

e baisa matausina ninasi migileu wala.

2 Mitaga ka - yeigu ulo ninayuwa wala makateki bivakapusiaigu,

e makateki goli ulo dubumi biwokuva,

3 paila tutala agisi tomitugaga eibanaisi si guguwa saina bidubadu,

yeigu apugipogi wala baisa matausina ninasi walakaiwa.

4 Matausina gala ibudobodasi mmayuyu,

e topapeula matausina, gala katoula.

5 Gala bilumkolaisi mmayuyu makawala tomota ituwoli ilumkolaisi,

e gala ibudobodasi vavagi mwau makawala ituwoli tomota ibudobodasi.

6 E mapaila si kamnomwana ivigakaisi kasi katububula, makawala soulava,

deli si gasisi ivigakaisi makawala kasi kakapula.

7 Mitugaga bidubadu isunapulasi metoya oninasi,

e gala wala bisimwaisi nanamsela vavagi gaga.

8 Igigilaisi tuwoli tomota, e ililivalasi paila vavagi gaga.

Matausina ninasi walakaiwa e ininamsaisi ammakawala bilamidadaisi sesia.

9 Ibigigagaisi Yaubada wa labuma,

e deli si kaluvalova ikikaraiwogaisi mina watanawa.

10 E ka! - Yaubada la tomota itovilakaisi matausina,

e deli si mwasawa idubumaisi komwaidona avaka ilivalaisi.

11 Kawasi, “Yaubada gala wala binikoli avaka.

Matauna Towalakaiwa Sainelax gala bibani avaka.”

12 Baisa makawala goli si bubunela tomitugaga.

Si guguwa bidubadu wala, e tuta tuta ikatumkulovaisi guguwa tuvaila.

13 E yeigu layamataigu kidamwa nanogu migileu wala.

Tobwaila wala yeigu e gala avai mitugaga lavagi.

Ki, kaina gala dimlela ulo pwaitukula ke?

14 Mwa Yaubada! Lokuyomiyuyaiguy yam komwaidona.

Kaukwau kwaitala kwaitala yoku lokumipukwaigu.

15 Kidamwa avai tuta lalilivala makawala baisa,

baisa avaka lauvagi gala bibudoki yoku m tomota.

16 Avigikoni mwada baninamsi uulotoula vavagi makwaina

mitaga gala wala ibodaigu, paila saina mwaugaga nanamsela.

17 Mitaga oluvi alokaia asuvi om Bwala Kwebumaboma,

e tuta matutona lanakaigali avaka biviloubusi baisa tomitugaga.

18 Yoku bukusaili matausina okabasi saina dumokikina,

e bukuvigaki bikapusisi bisilagisi wala,

19 e otukolela wala biwokuva si momova.

Si tuta kala vigimkovila bisalilisi bibodasi saina kabokakayuwa.

20 E matausina makawala mimi wala eiyam bogwa bitamwau.

E Guyau, avai tuta yoku kutokaia e matausina bitamwausi.

21 Avai tuta aninamsi vavagi makwaisina saina yayana,

e agu lumkola gala wala bwaina,

22 tuta matutona yeigu makawala natana mauna nanagowa.

Gala wala bitapuloki nanogu paila yoku.

23 Mitaga tuta komwaidona asisu otalim,

e yoku kuiyosi yamagu.

24 Kuvakadaigu metoya om vituloki,

e okala vigimkovila ulo momova, bukubodaigu deli agu taimamila.

25 Ki, avai vavagi tuvaila isisu wa labuma paila yeigu, mesinaku wala yoku?

E gala wala avaka bikau nanogu baisa ovalu watanawa, mesinaku wala kammwaleta yoku.

26 Kaina nanogu deli wowogu bimama,

mitaga Yaubada matauna wala ulo peula.

Kalamwaleta wala matauna bibodaigu.

27 Matausina availa availa bisilavaimsi mokwita goli bidoumlabasi.

E matausina availa availa bipakaimsi, yoku goli bukukwatumtuwoli.

28 Mitaga yeigu, bogwa lalumkoli avai tuta Yaubada deli yeigu, baisa saina bwainigaga!

Paila Guyau Yaubada tuta tuta ikolaigu,

e yeigu gagabila bakamituli komwaidona avaka avaka eiuvagi.

74

Nigada paila Yaubada bikoli la tomota

1 Mwa Yaubada! Avaka uula bogwa lokusilavaimasi makawala baisa?

Ki, bogwa wala bukugibuluwi m tomota tatoum tuta gala biwokuva?

2 Kululuwai m tomota, matausina bogwa lokunigibogwi paila titoulem,

matausina bogwa lokumai metoya okatupipiz e kuvigaki m tomota tatoum.

Kululuwai makwaina Koya Saiyoni,a ambaisa lokusibogwa.

3 Kuliloula ambaisa eikatudidaimisi valu.

Kama tilaulasi bogwa eikatudidaimisi vavagi kwaitala kwaitala wa Bwala Kwebumaboma.

4 Kam tilaula bogwa leigovasi paila kalisewa om Bwala Kwebumaboma.

Bogwa leivitauwaisi si midimidi baisa, makawala kabutuvatusi paila itomgwagasi.

5 Matausina kasi gigisa makawala totavi kai,

ililikubilasi kai deli si legisa.

6 Ikatugunugunaisi komwaidona kai makaisina bwala kala katububula

deli si legisa toyo kabotutu kaivakaveka.

7 Matausina ikodidaimisi m Bwala Kwebumaboma deli igabwaisi wa kova.

Matausina iyogwalaisi bolela m tapwaroru.

8 Matausina magisi bikatumkumkwaimasi mokwita.

Igibuwolisi komwaidona kabotapwaroru olopola valu.

9 Komwaidona da kabutuvatusisi kwebumaboma bogwa leitamwausi,

e gala taitala tovitoubobuta ikesa,

deli gala taitala inikoli avai tuta mwau makwaina biwokuva.

10 E Yaubada, ammakawala kala woloula kama tilaulasi bigigilaimsi?

Ki, matausina bikatudeuwaimsi tuta gala biwokuva?

11 Avaka paila yoku lokupakaimasi?

Avaka paila lokukwatupwi yamam?

12 E Yaubada, yoku wala ma Guyausi metoya okala vitouula.

Yoku bogwa lokukolaimasi tuta bidubadu.

13 Metoya om peuligaga bolita kuwotuli,

deli kukwatugigai pwanetasi bolita maunela navakaveka. *

14 Bogwa lokukwatugunugunu makwaisina pwanetala minana naveka Dokanikani,b

deli wowola kuvakoma oviloupakala maunela nasigisagina. *

15 Bogwa lokuvagi waya deli sakala ititayelusi.

Kaduyovakaveka waya kukwatumadi.

16 Bogwa kububuli yam deli bogi.

Kusaibwailaki kalasia deli tubukona osi kabototu.

17 Kusaibwailaki kala kalitutila valu watanawa.

Lokuvagi kweluvala yuviyavi deli kweluvala tula.

18 Mwa Guyau! Kululuwai kam tilaula igigilaimsi wala.

Matausina gala si yaubada, deli ikaluwouwaimsi.

19 Taga kuligaiwa m tomota tomamama baisa kasi tilaula togigasisi.

Taga kulumwelavi m tomota availa availa eibodaisi lamadada.

20 Kululuwai kabutu makwainac lokuvagi deli yakamaisi.

Kabilia isisu odudubila ambaisa ambaisa olopola valu kwaitala kwaitala.

21 Taga kutagwala matausina eibodasi lamadada bimmosilasi.

Mitaga ibodi matausina tonamakava deli matausina togumalawa biyakawolaimsi.

22 Mwa Yaubada! Kuvigimamalu kutokaia, kupilasaimasi yakamaisi m vavagi.

Kululuwai matausina gala si yaubada igigilaimsi yam kwaitala kwaitala.

23 Taga kulumwelavi si ukuwakula kam tilaula,

deli mowai isaitaula wala metoya oyowai.

75

Yaubada Toyakala

1 Kanokagutokisi baisa yoku ma Yaubadasi,

kanokagutokisi baisa yoku!

Kakamitulaimsi yoku saina Tovakaigaga,

deli kalivalaisi vavagi makwaisina kabokatubau avaka avaka bogwa lokuvagi.

2 Yaubada eikaibiga, kawala, “Yeigu bogwa laluvituti yamla yakala,

deli bayakala duwosisia wala.

3 Kaina goli bubuli nammomova natana natana bitatuvasi,

deli valu watanawa titoulela bimotatina,

yeigu goli bakikuloti tumilelad bipeula.

4 Aluki tomitugaga gala bikaiveka ninasi,

5 e akatuloki matausina bisaimwaisi si kamnomwana.”

6 Yakala gala bima metoya opilibomatu kaina metoya opilikwaibwaga,

kaina metoya opiliyavata kainaga metoya opilibolimila.

7 Yaubada goli matauna toyakala,

e mimilisi bikamogi mimilisiga bikabwaili.

8 Guyau iyosi kwelatala vigae oyamala,

ikasewa deli waini kaipeula, baisa la gibuluwa.

Matauna iligabu, e komwaidona tomitugaga imomsi,

e imomwaisi matausina ikatukopwaisi.

9 Mitaga yeigu gala avai tuta basim livalela Yekobe la Yaubada,

kainaga basim usiwosi paila kala yakaula.

10 Matauna bikatudidaimi si peula tomitugaga,

mitaga si peula tomitukwaibwaila bikatumkulovi goli.

76

Yaubada Totomgwaga

1 Yaubada kala nikoli isisu mapilana Yuda,

e mina Isireli ititemmalaisi matauna.

2 Matauna ibudi la valu mapilana Yerusalem,

e imili valu mapilana Koya Saiyoni.f

3 E mapilana baisa ikouwoli tilaula si kaiyala,

deli si vayoula, si kema, e komwaidona goli si guguwa paila kabilia.

4 Mwa Yaubada! Saina toguyugwayu yoku!

E avai tuta kukwalisau kam tilaula e kukwaimilavau metoya wa koya,

kayakawolaimsi goli saina giyouveka yoku.

5 Kam tilaula si kumatoula si guguwa komwaidona paila kabilia bogwa lokuvayouli,

e baisa tuta ikanukwenusi tokwaliga wala komwaidosi.

Komwaidona si peula deli si katavatu gala wala dimlela.

6 Avai tuta yoku Yekobe la Yaubada kuvitukukoli matausina,

si wosa deli kala tosisila matausina ikapusisi wala ikaligasi.

7 Mitaga yoku Guyau ikukolaimsi tomota komwaidosi.

Gala taitala ibodi bitotu omatam avai tuta bukugibuluwa.

8-9 Lokuyomitali m kwaraiwaga duwosisia metoya wa labuma.

Avai tuta lokutokaia paila bukuyakala,

mwada bukukwatumovi komwaidosi matausina eibodasi kasi lamadada ovalu watanawa,

e tuta matutona mina watanawa ikokolasi e ikikwatusi wala.

10 Tomota si gibuluwa bivigaki tuvaila wala kam yakaula.

Matausina tomota leikesasi okabilia bipakapakasi wala makwaisina kam paka.

11 Kusakaisi Guyau mi Yaubada avaka bogwa kukwatotilasi baisa matauna.

Yokomi komwaidomi boda ituwoli ituwoli otalila,

kumaiyaisi mi bobwailila baisa matauna.

Yaubada ivigaki tomota bikukolaisi matauna.

12 Ivabu gweguya veisia tokamnomwana,

e ivitukukoli matausina gweguya tovakaveka.

77

Visimoli wa tuta mwau

1 Adou kaigagu kaigaveka baisa Yaubada.

Adou kaigagu kaigaveka, e matauna ilagaigu.

2 Wa tuta mwau anigada baisa Guyau.

Wa bogi kwemwaidona ayosali yamagu deli ulo nigada,

mitaga gala wala gagabila babani visimoli.

3 Avai tuta baninamsi Yaubada, batiliawai wala.

Avai tuta biiluyelu nanogu, agu lumkola deli wala ninayuwa.

4 Matauna iyommataigu wa bogi kwemwaidona.

Gala gagabila babigatona paila saina ulo nokubukubu.

5 Aninanamsa paila tuta leimwaim,

deli aluluwai taitu makwaisina omitibogwʹo.

6 Bogi kwemwaidona aninanamsa saina peula.

Iiluyelu nanogu, e baisa makawala akatupoiyaigu titoulegu, kawagu,

7 “Ki, Guyau bogwa wala bipakaitulaidasi?

Ki, gala wala gagabila tuvaila bimwamwasila nanola paila yakidasi?

8 Ki, bogwa leiwokuva la yebwaili paila yakidasi kaina?

Ki, la biga katotila gala bikamokwita?

9 Bogwa eilumwelavi paila binokapisi kaina?

Ki, bogwa wala bigibuluwa bikaimapu la nokapisi kaina?”

10 E oluvi alivala kawagu, “Wa! Yaubada la peuligaga bogwa leiwokuva.

E baisa goli ivigaki agu mmayuyu sainela!”

11 Mwa Yaubada! Tuta komwaidona baluluwai wala avai vavagi topilaveka lokuuvagi.

E baluluwai tuvaila makwaisina kabokatubau lokuuvagi bogwa leimwaim.

12 Baninanamsa paila komwaidona avaka makwaisina lokuuvagi,

e tuta komwaidona biiluyelu nanogu paila m vavagi topilaveka.

13 Mwa Yaubada! Komwaidona vavagi lokuuvagi baisa kwebumabomag wala.

Gala taitala yaubada kala tovakaigaga makawala yoku.

14 Yoku wala Yaubada kammwaleta kuuvagi kabutuvatusi.

Kuyomitali m peuligaga oluwalaisi boda ituwoli ituwoli.

15 Metoya om peula kukwatumovi m tomota,

matausina dalesi Yekobe deli Yosepa.

16 Mwa Yaubada! Avai tuta bolita igisaim ikokola wala,

e deli tukutakula bolita imotatina.

17 E lowalowa ilupisau kuna,

e pilapala iwawai wa labuma,

deli kavikavila ikavili ambaisa ambaisa.

18 Butula m pilapala idududu,

e kavikavila visigala ivisigili watanawa.

Valu watanawa iyega deli imotatina.

19 Yoku kuloula oluwalaisi kaisai.

Kuluvipeili tilibwabwau,

mitaga bakwaim gala igagabila bitagisi.

20 Kukugwai m tomota makawala toyamata bikugwai la sipi,

e kusaiki Mosese sola Eroni kidamwa bikugwaiyaisi matausina.

78

Yaubada deli la tomota

1 Ulo tomota, kulagaisi ulo vituloki,

e kunakaigalaisi bibwaina avaka balivali.

2 E yeigu ibodi babigitomoya

deli bakatumiki vavagi kwekatupwana omitibogwa, *

3 vavagi makwaisina bogwa talagaisi deli tanikolaisi,

vavagi makwaisina tumidaiasi bogwa eilukwaidasi.

4 Gala ibodi bitakatupwanaisi metoya olitudoiasi.

Bitalivalaisi makwaisina baisa tubwa matubona igau bima,

bitalivalasi avaka Guyau la peula deli vavagi topilaveka

deli kabokatubau avaka bogwa leivagi.

5 Matauna isisaiki karaiwaga makwaisina baisa mina Isireli,

deli la karaiwaga isim kala ginigini baisa dalela Yekobe.

E ikatululuti tubudoiasi

paila bivitulokaisi makwaisina la karaiwaga baisa litusia,

6 mapaila baisa tubwa matubona igau bima ibodi bitakutaisi makwaisina,

mwada igau tuta bima ibodi bilukwaisi baisa litusia.h

7 E wa keda makadana wala matausina deli goli bidubumaisi baisa Yaubada,

e gala bilumwelavaisi avaka bogwa leivagi,

mitaga tuta komwaidona bikabikuwolaisi makwaisina la katuloluta.

8 E matausina gala bivagaisi makawala tubusia,

saina tokosomapu deli tokowolova goli.

Matausina tobubogwa si dubumi baisa Yaubada iigayega wala,

e gala wala itotusi peula deli si kimadagi baisa Yaubada.

9 Mina Epereim ikapupaiyaisi si kaiyala

mitaga isakaulasi wala oyamla kabilia.

10 E gala sitana ivagaisi makawala si kabutui deli Yaubada,

e ipakaisi bikabikuwolaisi la Karaiwaga.

11 Ilumwelavaisi avaka matauna bogwa leivagi,

e kabutuvatusi makwaisina avaka bogwa eigisaki mitasi.

12 Wa tuta makwaina tubusia eigigisaisi,

Yaubada eiuvagi kabutuvatusi makwaisinaj

mapilana oitayatilela Sowana isisu mapilana valu Itipita. *

13 Ivigaki bolita bitabai e iluvipeili matausina oluwalela goli,

e ivigaki sopi itolisi makawala tabodala bwala. *

14 Wa yam ikugwai matausina metoya olowalowa,

e wa bogi kwemwaidona metoya ovisigala kova. *

15 Ikatuvi dukutotu oviloupakala

e isaiki matausina kasi sopi metoya osikowala pwaipwaia. *

16 Ivigaki sopi sumokainia iviloubusi metoya odukutotu,

e ititayelu makawala waya.

17 Mitaga isikileiwaisi wala mitugaga baisa Yaubada,

deli oviloupakala ikominimanisi baisa matauna saina Towalakaiwa.k

18 Matausina ininatalasi biwakolaisi Yaubada,

e ilukwaisi avai kaula magisi bikomasi. *

19 Ikavilakaisi Yaubada kawasi,

“Ki, ibodi Yaubada bisakaidasi kaula oviloupakala?

20 Baisa biga mokwita matauna iwaiya dukutotu,

e sopi igiposisi.

Mitaga ki, ibodi bisakaidasi beredi

deli gwaba baisa yakidasi la tomota?”

21 Mapaila baisa Guyau igibuluwa avai tuta ilagi si biga,

e iwaiya la tomota metoya wa kova.

E la gibuluwa baisa matausina isisiniveka,

22 paila uula gala idubumaisi matauna,

deli gala idubumaisi paila bikatumovi matausina.

23 Mitaga iluki labuma walakaiwa,

e ikaraiwogi kala lulu bikapogegasi.

24 E isaiki matausina kaula metoya wa labuma,

e iwitali ididebwalisi mana paila matausina bikamsi. *

25 Mapaila baisa mwada anelosi kʹasi eikomasiga,

deli Yaubada eisaiki komwaidona avaka magisi.

26 E tuvaila ivigaki yagila bomatu iuu,

deli metoya ola peula ikatumwali yagila bolimila.

27 E iwitali mauna baisa la tomota,

e kala bidubadu makawala kanakenuva okawolawa.

28 Ikapusisi olopola kabosikaiwa

deli ikanuulaisi buliyoyova ikanupataisi.

29 Mapaila baisa tomota ikamsi e ikomatasi.

Yaubada isaiki matausina avaka magisi.

30 Mitaga gala wala iukuwokuva kasi vikeiya,

mapaila iyayosasi wala kamkwam,

31 avai tuta Yaubada eigibuluwa baisa matausina

e ikatumati matausina dabala si wota,

e matausina si todabala tubovaula Isireli.

32 Mitaga tomota isikileiwaisi wala mitugaga,

kalubikoya eivagi la kabutuvatusi mitaga gala wala idubumaisi matauna.

33 Mapaila baisa ivigimkulovi si tuta makawala sivatala wala yagisa,

deli ikatumtuwoli matausina metoya osilagi.

34 E avai tuta wala bikatumati mimilisi,

e kesalaga komwaidosi bitovilakaisi matauna,

bininavilasi e bikayubabaisi baisa matauna.

35 Bogwa eiluwaisi mwada Yaubada matauna kasi tokwala,

e matauna Topeuligaga kasi topilasi.

36 Kasi udokaiwa wala ililivalasi,

mitaga si biga komwaidona sopawokuva wala.

37 Komwaidosi wala gala ikatilavaisi titoulesi baisa matauna,

e gala ivagaisi makawala si kabutu deli matauna. *

38 Mitaga Yaubada saina inokapisi la tomota,

iligaiwa si mitugaga

deli gala ikatumtuwoli matausina.

Sivabidubadu la gibuluwa ikiyumali,

deli iyosi kala leiya.

39 Iluluwai paila matausina mina watanawa wala,

kaina matausina makawala yagila biuu wala bima, biuyeiya.

40 Sivabidubadu ikosomapwaisi Guyau oviloupakala,

e sivabidubadu eiyomwauwaisi nanola!

41 Tuta tuta iwakolaisi wala Yaubada,

e isisakaisi kala mmayuyu matauna mina Isireli si Yaubada Tobumaboma.

42 Matausina bogwa eilumwelavaisi la peuligaga,

e ilumwelavaisi yam makwaina eikoli matausina metoya oyumasi kasi tilaula,

43 e deli ivagi vavagi topilaveka deli la kabutuvatusi

mapilana oitayatilela Sowana isisu mapilana valu Itipita.

44 Ikivili waya imili buyavi,

e mina Itipita gala wala sitana sopi paila bimomsi. *

45 E iwitali nigunagu baisa matausina saina ikaiki uwosi,

e deli kumeu minasina iyogagaisi si valu. *

46 E iwitali nipawa paila bikomasi si bagula,

e deli biyogagaisi kwabila. *

47 Ikatumati matamsina si waini metoya kuna kwekulokula,

e deli si seuseu metoya wa numla. *

48 Ikatumati si bulumakau metoya kuna kwekulokula,

e deli si sipi mayuwosina metoya kavikavila.

49 Ivigaki baisa matausina saina ninamwau kwaiveka,

e ikasau la gibuluwa deli la gidaleiya,

ivigaki la katumatila paila kaliga.

50 Gala goli ikiyumali kala leiya

kaina ikoli si momova,

mitaga ikatumtuwoli wala metoya wa lelia mwau.

51 Ikatumati si kuluta tauwau

komwaidona mina Itipita. *

52 E oluvi ivakouli la tomota ivisunupuloi makawala taitala toyamata iiyamati la sipi,

e ivakadi matausina metoya oviloupakala. *

53 Ivakouli matausina ilau mitilabi wala, e gala wala ikokolasi,

mitaga bolita itayelu ikeiita e ikuboli kasi tilaula. *

54 Iviloubusii matausina baisa ola valu kwebumaboma,

baisa koya makwaisina Guyau titoulela eiyouli. *

55 Ibokavili tomotala valu makwaina avai tuta la tomota eisuvaisi kulusi.

Ivili si pwaipwaia oluwalaisi dalela Isireli,

deli isaiki si bwala baisa la tomota. *

56 Mitaga matausina ikosomapwaisi wala Yaubada Topeuligaga,

e iwakolaisi matauna.

Matausina gala ikabikuwolaisi la karaiwaga isim kala ginigini, *

57 mitaga saina tokosomapu deli tokowolova makawala tumisia,

e gala isim kasi yeiwau, makawala kaiyala kaididoudoga.

58 Iyogibuluwaisi matauna metoya si kabotapwaroru baisa yaubada sasopa,

e metoya si tokolu iyuvaisi kala leiya.

59 Yaubada igibuluwa avai tuta eigisi makawala,

mapaila baisa ipakaivigasi wala la tomota.

60 Isilavi la buliyoyoval mapilana Sailo,m

bwala makwaina ambaisa eisibogwa deli yakidasi. *

61 E itagwala kada tilaulasi bilebwaisi Kabutu Didawogala,n

makwainaga kabutuvitusila la peula deli la guyugwayu. *

62 Matauna igibuluwa baisa wala la tomota tatoula,

e itugwali matausina bikaligasi oyumasi kasi tilaula.

63 Uluulatila ikaligasi okabilia,

e kapugopugula gala wala availa bivaiyasi.

64 Tolula ikaligasi metoya oyowai,

e kakausi gala itagwalasi paila bilibusi.

65 E kala vigimkovila Yaubada imamata e kala gigisa makawala eitokaia metoya omasisi,

e matauna makawala taitala tau saina topeula avai tuta eimom waini.

66 Ibokavili kala tilaula ikeiitasi

deli kasi mmosila gala biwokuva paila eikalisau.

67 Mitaga ipaiki dalela Yosepa,

e gala inagi dalela Epereim.o

68 Kaimapula wala inagi dalela Yuda,p

deli makwaina Koya Saiyoni, makwaina goli kwembwailila.

69 E mapilana valu ikaliai la Bwala Kwebumaboma,

makawala goli la valu wa labuma.

E ivigaki gala biyega, makawala valu watanawa kala peula,

bitovagasi tuta komwaidona.

70 E inagi la touwata Debida.

Ikau matauna metoya osaivau, *

71 baisa goli matauna iiyamati mayuwosina la sipi,

e ivigaki matauna biguyoi mina Isireli,

e matauna goli Yaubada la tomota kasi toyamata.

72 Debida ivauli matausina metoya ola ninatotila,

e ivakadi matausina metoya ola giyoubwaila.

79

Nigada paila mina Isireli kasi kwala

1 Mwa Yaubada! Matausina gala inikolaimsi bogwa leisuvisi mwada biyoulisi m valu.

E matausina bogwa eiyogwalaisi m Bwala Kwebumaboma,

deli eiligaimwaisi mapilana Yerusalem kwedadaimi wala. *

2 E matausina eiligaimwaisi uwosi m tomota paila mluveka bikamsi,

e uwosi m towotetila paila mauna nabubolodila bikomasi.

3 E matausina ivigakaisi m tomota buyavisi ibubusi makawala sopi,

e buyavisi ititayelu makawala sopi olopola mapilana Yerusalem,

deli gala taitala isisu paila bikalibekwa tomata.

4 Boda ituwoli ituwoli otalila ikikatudeuwaimasi,

e matausina igigilaimasi deli iyosokanaimasi.

5 Mwa Guyau! Ki - m gibuluwaq baisa yakamaisi gala wala biwokuva?

Kaina kam leiya bisisu wala bilululu makawala kova?

6 Kukivili m gibuluwa bilokaia boda ituwoli ituwoli gala itapwarorusi baisa yoku,

e deli matausina gala ininigadasi baisa yoku.

7 Paila uula matausina bogwa eikatumataisi m tomota,

e deli eikatudidaimisi m valu.

8 Taga bukumipukwaimasi paila si mitugaga tubumaiasi.

Kunokapisaimasi lagaila.

Ma pikwakusi komwaidona bogwa eitamwau.

9 Mwa Yaubada! Kupilasaimasi, deli kukwatumovaimasi.

Kukolaimasi deli kuligaiwa ma mitugagasi,

e baisa bivigaki kam kwamaiaba.

10 Avaka paila boda ituwoli ituwoli bikatupoiyaimasi, kawasi,

“Ki, ambaisaga mi Yaubada?”

Kutagwala bakagisaimsi yoku bukumipuki boda mabudosina

paila mapula buyavisi m towotetila.

11 Kunakaigali si kayagigila matausina okatupipi,

e metoya om peuligaga kutaneku matausina availa availa kasi mipuki mwada kaliga.

12 Mwa Guyau! Kumipuki mabudosina boda ituwoli ituwoli biboda sivalima sivayu,

paila uula si kauvikulu baisa yoku.

13 Mitaga yakamaisi m tomota, e m sipi metoya om yawa,

bakanokagutokisi baisa yoku tuta gala biwokuva,

deli bakayakawolaimsi tuta komwaidona e gala kala kalitutila.

80

Nigada paila mina Isireli bikaimilavausi

1 Mwa! Yoku kasi Toyamata mina Isireli, kulagaimasi.

M yawa kala tokugwa yoku, kulagi ma bigasi.

Yoku kusili om takaikaia odubasi minasina bubuli isim pinupanesi.r*

2 Kuyomitalaim baisa madilasina dalesi Epereim, Beniamina deli Manasa.s

Kuvitulokaimasi m peula,

e kuma bukukwatumovaimasi.

3 Mwa Yaubada! Kukwaimilivauwaimasi.

Kunokapisaimasi, e bakabanaisi kama katumovasi. *

4 Mwa! Guyau Yaubada Topeuligaga,

ammakawala kala woloula bukugibuluwit ma nigadasi yakamaisi m tomota?

5 Yoku lokusakaimasi ninamwau okuvigaki kamasi bakakamsi,

e kwelaveka bolula mitalogi okuvigaki kama sopisi bakamomsi.

6 Lokutugwali mabudosina boda ituwoli ituwoli otalila bikabiliasi mwada biyoulisi ma valusi,

e kama tilaulasi ibigigagaimasi.

7 Mwa! Yaubada Topeuligaga, kukwaimilivauwaimasi.

Kunokapisaimasi, e bakabanaisi kama katumovasi. *

8 Lokukwalitati tamtala wainiu metoya mapilana Itipita,

e kubokavili boda ituwoli ituwoli, e lokuvali matamna osi valu.

9 E kutamigileu matamna,

e kaiviliwalila eisonusi sainela e tammla itetila wala ikaligiaki valu. *

10 Kuyowala ikuboli koya komwaidona,

e sisila goli ikalisuwolaisi kweisila kaivakaveka.

11 Sisila matamna ilovasi ilosi opilikwaibwaga, mapilana Bolita Kwaiveka,

e opilibomatu maduyona Waya Yupereiti.

12 Avaka uula lokukwatudidaimi kalila matamna?

Ka, availa ililoula opapala gagabila bikoumakavi kaiuwala.

13 Bolodilav ivapupoiyaisi,

e avai mauna avai mauna isusuvisi ikamkomasi kaiuwala.

14 Mwa! Yaubada Topeuligaga, kutovilakaimasi!

Kukululukwaimasi metoya wa labuma.

E kuma kukolaimasi yakamaisi m tomota.

15 Kuma bukukoli matamna lokuvali,

matamna goli lokuvigaki bitamveka.

16 Kama tilaulasi ikapitunaisi matamna e igabwaisi.

Kukululuki deli m ninamwau, e kumtuli matausina.

17 Bukukolaimasi deli bukutabodaimasi yakamaisi lokunagaimasi mwada m tomota,

paila omitibogwa kukwatupewolaimasi sainela.

18 Gala tuvaila bakatotubulokaimsi.

Kuyomovaimasi, e bakayakawolaimsi goli.

19 Mwa! Guyau Yaubada Topeuligaga, kukwaimilivauwaimasi.

Kunokapisaimasi, e bakabanaisi kama katumovasi.

81

Wosila Vilouwosi

1 Kugovasi deli mwasawa baisa Yaubada matauna kada tokwalasi.

Kuwosisi yakaula baisa Yekobe la Yaubada.

2 Kulatataisi kaisosau deli kukimgolaisi sasani.

Kumwasawaisi butula bwaina metoya wa gita deli yuka.

3 Kuyuvaisi tauya paila vilouwosi,w

avai tuta tubukona navau deli avai tuta tubukona biyapila.

4 Baisa goli kasi karaiwaga mina Isireli,

e karaiwaga metoya baisa Yekobe la Yaubada.

5 E bogwa eisaikibogwi baisa mina Isireli,

avai tuta eiyowai mapilana valu Itipita.

Lalilagi kaigila kaigimitawasi eililivala, kawala,

6 “Bogwa lakau koni mwaux metoya ovilavami,

e atugwalaimi bukutayaisi mi koni makwaisina dakuna.

7 Avai tuta lokubodasi mwau bogwa kudousi baisa yeigu, e bogwa lakolaimi.

Metoya ogu kwabosupepuni outuyagila, yeigu lamapu mi dou.

Yeigu awakolaimi mapilana outuwotula Meriba.

8 Yokomi ulo tomota, kunakaigalaisi avaka ulo katuloluta.

O mina Isireli, saina magigu yokomi bukunakaigalaigusi!

9 Yokomi gala wala avai tuta ibodi bukutapwarorusi baisa natana ituwoli yaubada.

10 Yeigu wala Guyau mi Yaubada,

lavisunupuloiyaimi metoya mapilana Itipita.

Kukwapogegasi e yeigu bavakomaimi.

11 “Mitaga ulo tomota gala wala inakaigalaigusi.

Mina Isireli gala wala ikabikuwolaigusi.

12 Mapaila baisa yeigu akilavi wala matausina saina kasai dubasi,

e atagwala bivagaisi avaka ninasi.

13 Saina magigu ulo tomota kidamwa binakaigalaigusi.

Saina magigu matausina kidamwa bikabikuwolaigusi!

14 Kaguyam makawala, saina nanakwa wala bakalisau kasi tilaula,

e batomgwaga odubasi kasi leiya komwaidona.

15 Matausina eivigakaigusi tokukolosi igau bikululusi omatagu deli kasi kokola,

e kasi mipuki bogwa bikanigaga goli.

16 Mitaga yeigu bavakomaimi metoya odilimoya witi,

deli bavakomataimi metoya kitorina kwebubolodila.”

82

Yaubada matauna Giyoumatala

1 Yaubada matauna kasi tokugwa mina labuma osi sigugula.y

Osi sigugula yaubada bidubadu, Yaubada ilivala avaka la karaiwaga.

2 Kawala, “Yokomi gala tuvaila bukuyakalasi doudoga.

Yokomi gala tuvaila bukutakilaisi tomitugaga!

3 Bukupilasaisi matausina tonamakava deli weilova,

kidamwa bibanaisi avaka bibodi si kaisisu.

Bukukibobutasi bwaina paila matausina gumalawa deli tomamama.

4 Kukoli matausina metoya osi peula tomitugaga.

5 “Ina tobubeikam yokomi! Ina toninagowa goli!

Yokomi gagawokuva wala,

deli karaiwaga duwosisia bogwa wala eitamwau metoya ovalu watanawa.

6 E yeigu laluki matausina, kawagu, ‘Komwaidomi wala yaubada.

Yokomi komwaidomi wala litulaz matauna Towalakaiwa Sainela.’ *

7 Mitaga yokomi igau bukukwaligasi makawala tomota,

e mi momova igau biwokuva makawala goli avai guyau.”

8 Mwa Guyau! Kuma e kukwaraiwogi valu watanawa.

Komwaidona boda ituwoli ituwoli baisa m vavagi goli.

83

Nigada mwada kasi tilaula mina Isireli bimamasi

1 Mwa Yaubada! Gala bukulumgwa wala bukusisu!

Gala bukuminumki wala, deli gala bukukwapatu

2 Mwa! Kugisi, kam tilaula bogwa eikosomapwaimsi,

deli matausina eivigakaimsi tokukolosi eikikominimanisi baisa yoku.

3 Matausina eikiumsi eininamsaisi mwada biyogagaisi m tomota,

e ikikeiwalaisi matausina availa availa lokukoli.

4 Kawasi, “Kumaisi, tamwaisi takatudoumwaisi mabudona si boda,

e mapaila baisa mina Isireli kasi luluwai bitamwauvagasi.”

5 Matausina bogwa eininatalasi avaka eininamsaisi,

e leikatukwaitalasiga mwada avaka bivigakaimsi.

6 Matausina goli mina Edom deli mina Isimeili,a

mina Mowabi deli mina Agiri,

7 mina Gebali, mina Amoni deli mina Amaleki,

e mina Pilisitia deli mina Taia.

8 Mina Asiria tuvaila bogwa eisepitukwaisi

deli matausina tubula Lota, matausinaga mina Amoni deli mina Mowabi,

e ivigaki si katukwaitala saina peula.

9 Kuvagi baisa matausina makawala avaka lokuvigaki mina Midiani,

deli avaka lokuvigaki Sisera sola Yabini mapilana wa Waya Kisoni. *

10 Yoku kukwalisau matausina mapilana Enidora,

e uwosi isoboginasi wala opwaipwaia.

11 E kuvagi baisa matausina kasi tokugwa makawala avaka lokuvigaki Oreba sola Seeba.

Kukwalisau komwaidosi kasi tokwaraiwaga makawala lokuvigaki Seba sola Salumna. *

12 Matausina eilivalasi kawasi, “Bitayoulisi Yaubada la pwaipwaia

e bitayosisi da pwaipwaiasi.”

13 Mwa Yaubada! Kubutugigai matausina makawala tubumyou,

e makawala goli wawa yagila biyuvisau bilau.

14-15 Kubokavili matausina bilosi metoya om utuyagila,

e kuvitukukoli matausina metoya om yagila saina minimani,

makawala kova eigigabu lawodila,

e makawala goli mayela kova eilululu otapwala koya.

16 Mwa Guyau! Kuvigaki migisi bidavila e mmosila wala bikatumati,

e kuvagi bisimokwitasi m peula.

17 Ibodi matausina bimamasi deli bikokolasi tuta komwaidona,

e ibodi bikaligasi deli kasi mmosila sainela.

18 Kuvagi binikolaimsi yoku kammwaleta wala Guyau,

e yoku wala Giyoumatala odabala pwaipwaia komwaidona.

84

Yaubada la Bwala kala bwaina

1 Mwa! Guyau Topeuligaga, saina ayebwaili m Bwala Kwebumaboma.

2 Saina magigu basisu baisa.

Magigu goli basisu olumoulela Guyau la Bwala Kwebumaboma.

Ausiwosi deli mwasawa baisa Yaubada Tolimomova

e tomwaidogu goli deli kaiwosigu.

3 Minasina sina eiyoulasi kasi nigwa,

e pwasisikwa minasina ivigakaisi si bwala baisa

kidamwa bikaniyabwaisi litusia katitaikina makwaisina m kwabolula,

yokugwa Guyau Topeuligaga, ulo Guyau e ulo Yaubada yoku.

4 Matausina availa availa isigagasi om Bwala Kwebumaboma imwasawasi goli.

Tuta komwaidona iusiwosisi kam yakaula.

5 Matausina availa availa kukwatupewoli imwasawasi,

paila saina isalausi mwada bikwaidadinasi bilosi makwaina Koya Saiyoni.b

6 Ililoulasi iluvipeilisi mapilana oitayatilela Baka,c

e omitasi wala idavila ivigaki viluwela utuwotu,

deli kuna ikunokuna e ivakasau katuwotu.

7 Ililoulasi e tuvaila goli ipapeulasi.

Bogwa bigisaisi bidubadu yaubada si Yaubada mapilana Saiyoni.

8 Mwa! Guyau Yaubada Topeuligaga,

bukulagi baisa ulo nigada.

9 Mwa Yaubada! Kumitukwaii matauna ma guyausi,

matauwena goli yoku lokunagi.

10 Kidamwa kwaitala wala yam basivabogi om Bwala Kwebumaboma,

baisa goli kala bwaina ikalisau lakatuluwotala yam basisu ambaisa ambaisa.

Ka, ibodaigu batomakava omatala m Bwala Kwebumaboma okabosusuvi,

e gala wala ibodaigu basibwabwaila osi valu tomitugaga.

11 Guyau matauna kada tokwalasi e da Guyausi Toguyugwayu.

E la ninabwaila deli kada taimamilasi ivigaki la mitakwai baisa yakidasi.

Gala biyusi avai vavagi bwaina

metoya baisa matausina tomitukwaibwaila.

12 Mwa! Guyau Topeuligaga, yakamaisi availa availa kadubumaimsi saina kamwasawasi goli.

85

Nigada paila mina Isireli kasi bwaina

1 Mwa Guyau! Yoku bogwa kunokapisi m valu,

e yoku kuvigaki mina Isireli biyubwailasi tuvaila.

2 Yoku bogwa kuligaiwa m tomota si mitugaga,

deli kulumwelavi komwaidona si sula.

3 Yoku kusim gibuluwad baisa matausina,

e kukwatuyumali m gidaleiya sainela.

4 Mwa Yaubada! Kama tokwatumovasi yoku kukwaimalaimasi,

e desi taga kuninamwau baisa yakamaisi.

5 Ki, bogwa wala bukugibuluwaimasi tuta komwaidona?

Ki, mwada m gibuluwa gala avai tuta biwokuva?

6 Kukwatupewolaimasi tuvaila,

e yakamaisi wala m tomota bakayakawolaimsi.

7 Mwa Guyau! Kumitukwaiyaimasi,

e kupilasaimasi paila bukukwatumovaimasi.

8 Yeigu laninakaigila wala avaka Guyau Yaubada eililivala.

Ikatotila vakota baisa yakidasi la tomota tatoula,

kidamwa gala tuvaila bitakeiitasi oda kidikedasi nagowa.e

9 Biga mokwita matauna eitulotula wala bikoli matausina availa availa itemmalaisi matauna,

e makawala wala matauna Tokwatumova bisisu oda valusi.

10 E yebwaili deli kimadagi bogwa bibodasi wala,

e mitukwaibwaila deli vakota bogwa bikaipapasi goli.

11 Tomota si katalova bimwena ovalu watanawa,

e Yaubada la mitukwaibwaila bikululuki metoya wa labuma.

12 Guyau bivigakaidasi bitayubwailasi,

e da pwaipwaiasi kaiuwala bivigaki bitaluvabwailasi.

13 Mitukwaibwaila bikugwa omatala Guyau,

e bikatubiasi la keda matauna.

86

Nigada paila pilasi

1 Mwa Guyau! Kunakaigalaigu e kuvitakaulokaigu,

paila gala agu topilasi, deli bogwa eimama wowogu.

2 Kukolaigu metoya okaliga, paila uula akatilavaigu baisa yoku.

Kukwatumovaigu, paila yeigu m towotetila, deli adubumaim goli.

3 Yoku ulo Yaubada, mapaila baisa kunokapisaigu.

Aninigada baisa yoku yam komwaidona.

4 Mwa Guyau! Kuyomwasali m towotetila,

paila uula ulo nigada imweimwenasi baisa yoku wala.

5 Yoku kumitukwaibwailimasi, deli kuligaiwa ma mitugagasi.

Yoku kumitukwaii availa availa matausina inigadasi baisa yoku.

6 Mwa Guyau! Kunakaigali ulo nigada,

e kulagi ulo dou paila pilasi.

7 Adou baisa yoku otutala mwau,

paila uula kummapu ulo nigada.

8 Mwa Guyau! Gala taitala yaubada makawala yoku,

gala taitala eiuvagi makawala yoku lokuuvagi.

9 Komwaidona boda ituwoli ituwoli okububuli

igau bimaisi bikululusi baisa yoku.

Matausina biyakawolaisi m tovakaigaga. *

10 Yoku saina topeuligaga, deli kuuvagi vavagi saina kabokatubau.

Yoku kammwaleta wala Yaubada.

11 Mwa Guyau! Kuvitulokaigu avaka nanom bavagi,

e bakabikuwolaim deli ulo kimadagi.

Kuvitulokaigu ammakawala bawotitalaim deli ulo ninatotila.

12 Mwa! Guyau ulo Yaubada, yeigu bayakawolaim metoya onanogu komwaidona,

e bakamituli m tovakaigaga tuta gala wala biwokuva.

13 Ina vakaigaga m mitakwai paila yeigu!

Yoku bogwa kukwaliduboli agu laka.

14 Mwa Yaubada! Tomota tokaluvalova leimaisi mwada avaka bivigakaigusi,

e budotala matausina tovakatutuki eivigikonaisi mwada bikatumataigusi -

tomota matausina totuvigaki wala!

15 Mitaga yoku Guyau Yaubada tonokapisi deli toyebwaili,

tuta komwaidona tomanum, tolilalasi deli tokimadagi.

16 Kutovilakaigu deli kunokapisaigu.

Kukwatupewolaigu deli kukwatumovaigu,

paila uula lauwotitalaim makawala inagu eivigakaim.

17 Mwa Guyau! Kuvitulokaigu avai vavagi bibudoki m giyoubwaila.

E avai tuta matausina eivigakaigusi tokukolosi yeigu

bigisaisi kidamwa yoku kuvisimolaigu deli kupilasaigu,

matausina bogwa wala bimmosilasi.

87

Kala kavisi Yerusalem

1 Guyau eikaliai mapilana la valu ola koya kwebumaboma.f

2 E la yebwaili paila Yerusalem

ikalisau la yebwaili paila avai valu avai valu mapilana Isireli.

3 E yoku Yaubada la valu,

bukulagi vavagi makwaisina saina kabokatubau avaka Yaubada eililivala paila yoku.

4 Kawala, “Avai tuta bakalawa mabudosina boda availa availa ikabikuwolaigusi,

e bogwa bakalaumguliki mapilasina Itipita deli Babiloni.

E avai tuta bakalawa Yerusalem kala tosisu,

e bogwa bakalaumguliki mina Pilisitia, mina Taia e mina Sudani.”

5 Mina watanawa bilivalasi paila mapilana Saiyoni.

Bikaibigasi kidamwa ibodi wala komwaidona boda ituwoli ituwoli bisisuaisi baisa,

deli kidamwa matauna Topeuligaga bikatupewoli mapilana valu.

6 Guyau bigini yagasi komwaidosi mina watanawa,

e bikalaumguliki deli tosisula Yerusalem.

7 Ikikaiwosisi e iusiwosisi kawasi,

“Uulela kada mitakwaisi komwaidona metitoya mapilana Saiyoni.”

88

Dou paila pilasi

1 Mwa Guyau! Yoku agu tokwatumova,

yam kwemwaidona adoudou wala,

e wa bogi ama baisa omatam.

2 Kulagi ulo nigada,

e kunakaigali ulo dou paila pilasi!

3 Yeigu saina abudoboda vavagi mwau bidubadu,

e katitaikina wala bakaliga.

4 Yeigu makawala komwaidosi availa availa makateki bikaligasi.

Ulo peula komwaidona bogwa leiwokuva.

5 Yeigu bogwa lokusilavaigu oluwalaisi tokwaliga.

Yeigu makawala matausina bogwa eikatumataisi e ikanukwenusi okasi laka,

matausina yoku bogwa kulumwelavi wala,

e gala wala gagabila bukupilasi.

6 Yoku bogwa kulavaigu alʹo osikowala laka,

e asisu olumoulela mesig saina kwedudubila deli kwaiwonaku.

7 E m gibuluwah bogwa eitumkwaigu,

e makawala kaisai ikatupilipilaigu.

8 Yoku bogwa kuvigaki lubaigwa eisilavaigusi.

Kuvigaki matausina ikasilalaigusi.i

Ikatubudokaigusi bwala e gala gagabila basakaula.

9 Matagu bogwa eimama metoya agu mmayuyu.

Mwa Guyau! Yam kwaitala kwaitala adoudou baisa yoku,

e ayosali yamagu aninigada baisa yoku.

10 Ki, ibodi bukuvagi kabutuvatusi paila tokwaliga?

Ki, matausina bitokaiasi e biyakawolaimsi kaina?

11 Ki, sitana ibigitonisi m mitakwai olumoulela laka?

Kaina ilivalaisi m kimadagi oviluwela kaliga?

12 Ki, kaina bogwa eigisaisi m kwabutuvatusi mapilana viluwela dubilikitakita,

kaina eigisaisi m bobwailila mapilana si valu matausina totamwau?j

13 Mwa Guyau! Adou baisa yoku paila pilasi.

Kaukwau kwaitala kwaitala aninigada baisa yoku.

14 Mwa Guyau! Avaka paila kupakaigu?

Avaka paila kutotubulokaigu?

15 Igau otubovaugu e leima lagaila akougoli wala agu mmayuyu, deli avakatitaikina wala kaliga.

Mokaila m mipuki bogwa eiyomami wowogu.

16 M gidaleiya saina peula igimsisaigu,

e m lewa saina nommayuyu ikikatumataigusi.

17 Yam kwemwaidona m lewa itavinaigusi itapataigusi makawala sakala.

E manosina lewa ikatuulaigusi ikatupataigusi goli.

18 Yoku bogwa kuvigaki lubaigwa tatougu goli eisilavaigusi,

e dudubila wala lavigaki kalogu.

89

Kasi wosi avai tuta mina Isireli eibodasi mwau

1 Mwa Guyau! Tuta komwaidona bausiwosi paila m mitakwai,

e bakamituli paila m kimadagi, tuta gala wala biwokuva.

2 Anikoli m yebwaili bikanigaga e gala wala biwokuva,

deli m kimadagi bikanigaga makawala labuma.

3 Yoku kawam, “Bogwa lakabutu deli matauna availa lanagi,

e bogwa lakatotila baisa ulo towotetila Debida,

4 e kawagu, ‘Tuta komwaidona taitala tubumwa biguyau baisa,k

e dalem gala wala biwokuva, mitaga bititasusilasi wala.’ ” *

5 Mina labumal iusiwosisi vavagi makwaisina kabokatubau avaka lokuvagi

e iyakawolaisi saina Tokimadagi yoku.

6 Mwa Guyau! Gala availa isisu wa labuma makawala yoku,

e gala taitala guma labuma gagabila bipataim.

7 Tobumabomam osi gugula ikamiabaimsi,

e komwaidosi matausina itutuvakau ninasi paila yoku.

8 Mwa! Guyau Yaubada Topeuligaga, gala avai topeuligaga makawala yoku.

E Guyau yoku wala tokimadagi paila komwaidona avaka avaka kuuvagi.

9 Kukwaraiwogi bolita saina kwaipeula.

Kuyominum kaisai saina eipupaisaga.

10 Kuwaiya minana dokanikani Reyabin e lokukwatumati,

e metoya om peula saina peuluvagasi lokukwalisau matausina kam tilaula.

11 Labuma baisa m vavagi e makawala goli valu watanawa.

Lokububuli valu watanawa deli goli uvagila komwaidona.

12 Lokububuli mapilasina opiliyavata e opilibolimila.

Makwaisina Koya Teibo deli Koya Emonio iusiwosisi deli mwasawa baisa yoku.

13 Yoku m peula gala wala bitakaibiga,

saina topeuligaga yoku.

14 Tumilela m kwabokwaraiwaga mitukwaibwaila deli karaiwaga duwosisia,

e komwaidona avaka avaka kuuvagi iyomitali m yebwaili deli m kimadagi.

15 Saina imwamwasila ninasi matausina itapwarorusi deli wosisi baisa yoku.

Matausina goli isisuaisi olumalamela m ninabwaila.

16 Yam komwaidona imwasawasi paila uula yoku,

e ikavisaimsi paila m bobwailila.

17 Yoku kuvigakaimasi katomgwagasi,

e katomgwagasi goli metoya om yebwaili.

18 E Guyau, yoku lokunagi kama tokwalasi,

e yoku, mina Isireli si Yaubada Tobumaboma goli, lokusakaimasi matauna ma guyausi.

Yaubada la katotila baisa Debida

19 Omitibogwa kuluki matausina m towotetila tokimadagi metoya okilisala,

kawam, “Bogwa lapilasi taitala kumatoula.

Bogwa lanagi taitala metoya baisa tomota, e lasaiki matauna la guyau.

20 Avaputumi matauna Debida ulo towotetila metoya bulami kaibumaboma,

e lavigaki matauna biguyau. *

21 Tuta tuta ulo peula bisikaili matauna,

e yeigu bakatupewoli matauna.

22 Gala avai tuta kala tilaula bipeulasi odabala matauna.

e tomitugaga gala wala bikalisauwaisi matauna.

23 Bogwa bamtuli kala tilaula,

e bakatumati komwaidosi availa availa ivigakaisi tokukolosi matauna.

24 Bogwa bayebwaili, deli bagiyoubwaila baisa matauna,

e tuta tuta bavigaki bitomgwaga wala.

25 La kabokwaraiwaga bakatumkulovi

metoya Bolita Kwaiveka bilʹo wa Waya Yupereiti.

26 Bogwa bilukwaigu kawala,

‘Yoku goli tamagu deli ulo Yaubada yoku.

Agu tokwala yoku, e agu tokwatumova.’

27 Bavigaki matauna ulo kuluta tau,p

e matauna giyoumatala odubasi gweguya komwaidosi. *

28 Tuta tuta bavagi makawala ulo biga katotila baisa matauna.

e ulo kabutu deli matauna gala wala biwokuva, bikanigaga goli.

29 Dalela bikanigaga makawala labuma kwekanigaga,

e tuta komwaidona taitala tabula biguyau.

30 “Mitaga ka - kidamwa tubula bikoulovaisi ulo karaiwaga,

e gala bibubunasi makawala avaka lakaraiwogi,

31 kidamwa gala bilagaisi ulo katuloluta,

kaina bikabikuwolaisi makwaisina ulo karaiwaga,

32 e bogwa bamipuki matausina paila si mitugaga,

e bavigaki bilumkolaisi kala mmayuyu si sula.

33 Mitaga gala wala basim kala mitakwai Debida,

kainaga balumwelavi ulo biga katotila baisa matauna.

34 Gala bakotuni ulo kabutu deli matauna,

kainaga bakodidaimi kwaitala wala ulo biga katotila baisa matauna.

35 “Ka, baisa goli yeigu Tobumaboma ulo biga katotila, e baisa ulo biga bikanigaga goli.

Gala avai tuta basasopa baisa Debida.

36 Tuta komwaidona dalela bititasusilasi,

e yeigu baiyamati wala la kabokwaraiwaga,

makawala kala woloula kalasia bikakata wala.

37 Kabokwaraiwaga makwaina bikanigaga makawala tubukona bikanigaga,

kaina makawala labuma kwekanuvagasi.”

Kavivia paila guyau eimama okabilia

38 Yoku kugibuluwi guyau matauna lokunagi.

Lokusilavi e lokupaiki matauna.

39 Bogwa lokukotuni m kwabutu deli m touwata,

e kala kulupaipi kulavi ila opwadidiweta.

40 Lokukodidaimi kalila la valu,q

e bolela kabilia kukwatudidaimi, eiwokuva wala.

41 Komwaidosi availa availa ililoulasi makadana iuveilausi la guguwa,

e sala komwaidosi igigilaisi matauna.

42 Lokutugwali kala tilaula bitomgwagasi,

e kusaiki komwaidosi matausina si mwasawa.

43 Kuvigaki la guguwa guguwala kabilia gala wala dimlesi,

e lokutagwala bikalisauwaisi matauna okabilia.

44 Lokukwaimali la kaitukwa oyamala, makaina kabutuvitusila la guyau,

e la takaikaia kulavi wala ila opwaipwaia.

45 Matauna saina nanakwa kala tomoya gala ibudoki la tuta,

e kuyomsili wala matauna.

Nigada paila kabokwala

46 Mwa Guyau! Ki, tuta komwaidona bukukwatupwanaim wala?

Ammakawala kala woloula m gibuluwa bilululu makawala kova?

47 Bukululuwai ulo momova kukupi wala!

E kululuwai komwaidomasi mina watanawa bakabodasi kaliga.

48 Availaga gagabila bisivagasi e gala wala bikaliga?

Ammakawala tomota bipakaisi kaliga?

49 Mwa Guyau! Ambaisa mitakwai makwaisina eivitububoti m yebwaili?

Ammakawala makwaisina biga katotila lokusaiki Debida?

50 Taga kulumwelavi ammakawala eibigigagaigusi yeigu m touwata,

e ammakawala lapeuloki tutala matausina gala inikolaimsi ibulotaigusi.

51 Mwa Guyau! Kam tilaula ikaluwouwaisi m guyau matauwena lokunagi,

e ambaisa ambaisa matauna bilokaia, ikikaluwouwaisi wala matauna.r

52 Kala yakaula Guyau, tuta gala biwokuva.

Emeni! Emeni!

BUKI PILIVASILA

90

(Sam 90—106)

Yaubada e tomota

1 Mwa Guyau! Tuta komwaidona yoku kuvaulaimasi.

2 Igau gala kububuli koya,

kaina kububuli komwaidona valu watanawa,

tokinabogwa yoku Yaubada Tosivagasi,

e bukusivagasi makawala, kammwaleta wala Yaubada yoku, tuta gala wala biwokuva.

3 Lokububuli tomota metoya opwaipwaia,s

e kuluki bikaimilavausi baisa.

Kuvigaki bimila pwaipwaiasi tuvaila.

4 Yokugwa kudoki lakatuluwotala taitu makawala kwaitala wala yam,

e makawala lova, bogwa leim,

kainaga makawala katupotala wala katupwaila bogi. *

5 Kuvigakaimasi bakatamwausi makawala numla,

e ma tutasi kala wonaku makawala mimi.

Yakamaisi makawala mnumonu kaukwau bisusinasi

6 e nani wala biluwai e bilala,

mitaga koyavi bimwailela e bimata.

7 Yoku m gibuluwa bikatumtuwolaimasi,

e m gidaleiya bivigaki kama kokolasi sainela.

8 Kusaili ma mitugagasi baisa omatam,

e ma mitugagasi makwaisina kakiwolaisi,

yoku kusaili omilakatila ambaisa bukugisimlili.

9 Ma momovasi iutupwi metoya om gibuluwa.

Ititamwau makawala butula tiliawai.

10 Paila ma tutasi kweluwolima kweluwoyu taitu wala,

kaina goli kweluwolima kweluwotolu, kidamwa topapeula yakamaisi.

Mitaga makwaisina taitu kabanaisi wala mwau deli valam.

Makateki biwokuva ma momovasi, e bakatamwausi wala.

11 Availaga eilumkoli komwaidona m gibuluwa gasisila,

e availa inikoli avai kokola bima metoya om gidaleiya?

12 Kuvitulokaimasi ammakawala ma momovasi kala kwekukupi,

kidamwa bakakabitamsi.t

13 Ammakawala m gibuluwau saina kaduwonaku? Avai tuta biwokuva?

Mwa Guyau! Bukunokapisaimasi yakamaisi m towotetila.

14 Kaukwau bukuvakasauwaimasi metoya om mitakwai,

e oma tutasi komwaidona bakausiwosisi bakamwasawasi.

15 Ibodi tuta baisa bukuyomwasalaimasi,

e mwasawa makwaina kala vakaila makawala kala vakaila ninamwau makwaina

lokusakaimasi oma tutasi mwau komwaidona.

16 Bukutagwala yakamaisi m towotetila bakagisaisi vavagi makwaisina topilaveka

lokuvagi metoya om peuligaga,

e igau oluvi ibodi tubumaiasi bigisaisi m peuligaga saina guyugwayu.

17 Mwa! Guyau ma Yaubadasi, ibodi bukumitukwaiyaimasi tuta komwaidona.

Bukutagwala bakapeulasi wala komwaidona avaka avaka kauvagaisi.

91

Yaubada kada Tokwalasi

1 Availa bilokaia Guyau paila bikwala,

e availa Yaubada Topeuligaga bikoli,

2 matauna gagabila biluki matauna, kawala,

“Yoku agu taboda e agu tokwala.

Yoku ulo Yaubada, e yoku goli adubumaim.”

3 Matauna biyamataim metoya avai kabosilagi kwekatupwana,

e metoya avai lelia saina mwaugaga.

4 Matauna bivakanunuvaim opinupanela,v

biyamataim e yoku bukusibwabwaila.

Matauna Tokimadagi bikolaim e bitabodaim.

5 Gala ibodi bukukukoli avai silagi wa bogi,

kaina availa biwaim wa yam,

6 kaina avai lelia biyogagaim odudubila,

kainaga avai vavagi mwau bikatumataim lalavi.

7 Kaina lakatuluwotala bikaligasi otalim,

kainaga lakatuluwovila bibodasi kaliga om kwakata,

mitaga yoku gala avaka biyogagaim.

8 Bukumitakavati e bukugisi

ammakawala tomitugaga bibodaisi kasi mipuki.

9 Paila Guyau lokuvigaki m vayoula,

e Yaubada Towalakaiwaw kam tokwala.

10 Gala avai kabosilagi biyogagaim.

e gala avai togigasisi bivakatitaikina om valu.

11 Yaubada bisaiki la anelosi kasi pakulax biyamataimsi

e bikolaimsi ambaisa ambaisa bukula. *

12 Oyumasi bikauwaimsi,

taga biwaiya kaikem dakuna. *

13 Bukuvapupoi laiyoni deli keiyuna,y

laiyoni nagigasisi deli keiyuna naiyayana. *

14 Yaubada kawala, “Availa availa iyebwailigusi bakatumovi,

e bakoli availa availa idokaigusi Guyau.

15 Avai tuta bidouwaigusi, yeigu bamapu matausina.

Avai tuta bibodasi mwau, yeigu basikaili matausina.

Bogwa bakoli e balupi okabasi walakaiwa.

16 Yeigu basaiki kasi mapu si momova bakatududuli

e yeigu bakoli matausina.”

92

Wosila yakaula

1 Mwa Guyau! O ina bwaina bakanokagutokisi baisa yoku,

bakawosisi kam taimamila, yoku ma Yaubadasi Towalakaiwa sainela,

2 e bakakamitulaisi m mitakwai kaukwau kwaitala kwaitala,

deli m kimadagi bogi kwaitala kwaitala,

3 deli butula metoya gita

e deli butula bwaina sainela wa yuka.

4 Mwa Guyau! M vavagi topilaveka ivigaki bamwasawa,

e ausiwosi deli ulo mwasawa paila uula avaka bogwa lokuvagi.

5 O Guyau, bogwa layakaula paila avaka avaka bogwa lokuvagi,

deli avaka avaka lokuninamsi vavagi topilaveka goli.

6 Vavagi makwaisina taitala tonagowa gala wala ibodi binikoli,

e toninitaboda gala ibodi bitalapula nanola.

7 Tomitugaga bisusinasi makawala mnumonu,

e kaina availa availa matausina ivagaisi sula biyubwailasi.

Mitaga bidoumlabasi komwaidosi,

8 paila yoku wala Guyau Giyoumatala deli Tosivagasi yoku.

9 Kanikolaisi kam tilaula bikaligasi,

deli komwaidona tomitugaga bimamasi.

10 Bogwa lokuvigakaigu bapeula makawala bulumakau nagigasisi.

Bogwa lokumitukwaiyaigu kusakaigu mwasawa.

11 Yeigu bogwa lagisi si mama agu tilaula

deli bogwa lalagi si wakula tomitugaga.

12 Tomitukwaibwaila bisagusi makawala pulopola,

e bikaitubwasi makawala kweisila mapilana Lebanoni.z

13 Matausina makawala kai ivalaisi Guyau ola bwala,

makaisina isugusagusi ola Bwala Kwebumaboma da Yaubadasi,

14 e makaisina iuwasi wala kaiuwasi tutala eikaitomoyasi,

deli tuta komwaidona kaigigeyata deli kaipapeula.

15 Baisa iyomitali Guyau toduwosisia,

e gala kwaitala sula isisu baisa matauna agu tokwala.

93

Yaubada matauna Guyau

1 Guyau matauna ulo Guyau.

Eisikam kala kalugologusa deli peuligaga.

Eisaili valu watanawa okabala,

e gala availa gagabila biyagi.

2 Mwa Guyau! Yoku m takaikaia eitokikita metoya okala vitouula.

E igau gala isim valu gala isim tuta, yoku goli lokusibogwa.

3 E Guyau, bolita otulubwabwaua ikawota bilivala,

e tilibwabwau kaigaveka ipaisaga.

4 Guyau matauna Giyoumatala iguguyoi wa labuma.

Ikalisau bolita kala paisaga sainela,

ipeuluvagasi odabala kaisai saina kaitabubogwa.

5 E Guyau, makwaisina m kwaraiwaga gala biwokuva, bikanuvagasi,

e mokwita goli m Bwala Kwebumaboma saina kwebumaboma sainela,

bikanigaga goli, gala biwokuva, gala biwokuva.

94

Yaubada kasi toyakala tomota komwaidona

1 Mwa Guyau! Yoku wala Yaubada tomipuki.

Kuyomitali m gibuluwa!

2 Yoku wala kasi toyakala tomota komwaidona.

Mwa! Kutokaia e kusaiki matausina tokaluvalova avaka bibudoki matausina.

3 Ammakawala kala woloula tomitugaga bimwasawasi?

Ki, Guyau - ammakawala kala woloula?

4 Ammakawala kala woloula tosula bikaluvalovasi wala,

deli bikamnomwanasi paila si sula?

5 Mwa Guyau! Matausina ikatugigaiyaisi m tomota,

e ilamidadaisi matausina metoya om boda.

6 Ivakaligaisi kakau deli weilova,

deli ikatumataisi tomitawasi availa availa isisuaisi oma valusi.

7 Matausina ililivalasi, kawasi, “Tauwau! Guyau gala wala igigisaidasi.

Mina Isireli si Yaubada gala wala ivitusaidasi!”

8 Ulo tomota, ammakawami yokomi saina toninagowa yokomi?

Ki, avai tutaga ibodi bitapuloki ninami?

9 Yaubada ibubuli taigadasi - ki, sitana ililagi?

E ibubuli mitadaisi - ki, sitana igigisi kaina?

10 Matauna ikaraiwogi boda ituwoli ituwoli - ki, ibodiga bimipuki matausina?

Matauna kasi tovituloki tomota komwaidona - ki, sitanaga la kabitam kaina?

11 E Guyau bogwa leinikoli avaka eininamsaisi.

E inikoli ammakawala kala nigonigwa si bigatona. *

12 Mwa Guyau! Tomota matauna lokukwatululuti bimwasawa sainela,

e matauwena goli lokuuvituloki m Kwaraiwaga!

13 Yoku kuvigaki matauna bivaiwasi ola tuta mwau,

e bila goli avai tuta bikelaisi nobwala paila kasi silagi matausina tomitugaga.

14 Guyau gala bisilavi la tomota,

e gala bisilavi matausina availa availa metoya ola boda.

15 Karaiwaga duwosisia igau bitabani metoya okaboyakala,

e deli komwaidosi tomota tomitukwaibwaila bipilasaisi makwaina.

16 Ki, availa itokailagu tutala eikoulovaigusi tomitugaga

e availa ipiaigu tutala ikoulovaigusi tomitugaga?

17 Kidamwa goli Guyau gala bipilasaigu,

kagu yam bogwa lalobogwa mapilana Tuma.

18 Yeigu lalivala kawagu, “Mwa Guyau! Lakakapusi!”

Mitaga m mitakwai ivisimiliwolaigu.

19 Avai tutaga aninayuwa deli anokubukubu,

yoku kuvisimolaigu deli kuyomwasalaigu.

20 Yoku kupaiki matausina toyakala totabilibili.

availa availa matausina ikoukikitasi baisa yakala doudoga, mwada yakala duwosisia,

21 e availa availa ikikeiwalasi bitabinakaisi tobubwaila.

e ikamogaisi tobubwaila paila bikaligasi.

22 Mitaga Guyau itabodaigu,

e ulo Yaubada ikolaigu.

23 Matauna igau bimipuki matausina paila si mitugaga sainela

e bikatudoum matausina paila si mitugaga.

Guyau da Yaubadasi bogwa bikatudoum matausina.

95

Wosila yakaula

1 Kumaisi bitayakawolaisi Guyau.

Bitawosisi deli mwasawa baisa Yaubada kada Tokwalasi.

2 Bitamaisi baisa omatala deli nokagutoki,

e bitawosisi wosila yakaula deli mwasawa.

3 Paila Guyau matauna Yaubada Topeuligaga.

Matauna Guyau Topeuligaga odubasi avai yaubada avai yaubada.

4 Iguguyoi komwaidona valu watanawa

metoya avai uveya osikowala pwaipwaia bila odabala avai koya saina kwaiveka.

5 Iguyoi bolita makwaina eibubuli,

e tuvaila pwaipwaia makwaina ibubuloki yamala.

6 Kumaisi bitakululusi bitatapwarorusi baisa matauna.

Bitapopula kwaitutudasi baisa omatala Guyau kada tobubulaisi.

7 Matauna goli da Yaubadasi.

Yakidasi la tomota e ivaulaidasi,

e yakidasi la yawa, ikamovaidasi. **

Ka, yam lagaila bukulagaisi la biga avaka bilukwaidasi.

8 Kawala, “Taga bikasai dubami makawala tubumia mapilana Meriba,

makawala yam makwaina mapilana Masai oviloupakala. *

9 Mapilana valu eiwakolaigusi imnabaigusi,

kalubikoya eigisaisi avaka lavagi paila matausina.

10 E kweluwovasi taitu akasilali tomota matausina,

kawagu, ‘Saina tokowolova matausina,

bogwa eipakaisi bikabikuwolaisi ulo karaiwaga makwaisina.’

11 Mapaila agibuluwa e alivala biga katotila saina mwau,

kawagu, ‘Yokomi gala avai tuta bukusuvisi mapilana valu,

mapilawena mwada basakaimi mi kabovaiwasi.’ ” *

96

Yaubada matauna Giyoumatala

(1 Lil 16.23-33)

1 Bitawosisi wosi pilavau baisa Guyau,

Bitawosisi baisa Guyau komwaidodasi yakidasi mina watanawa.

2 Bitawosisi baisa Guyau, e bitayakawolaisi matauna.

Yam yam bitakamitulaisi bulogala bwaina kidamwa bogwa eikatumovaidasi.

3 Bitakamitulaisi matauna saina toguyugwayu baisa boda ituwoli ituwoli,

e la vavagi topilaveka baisa mina watanawa.

4 Guyau matauna toveka, e ibodi kala yakaula saina kwaiveka,

biboda kala taimamila odubasi komwaidosi yaubada.

5 Boda ituwoli ituwoli si yaubada tokoluwokuva wala,

mitaga da Guyausi eibubuli labuma komwaidona.

6 Kala kalugologusa visigala saina guyugwayu sainela isisu baisa matauna.

Peula deli vavagi kweminabwaita ikasewoki la Bwala Kwebumaboma.

7 Komwaidodasi mina watanawa, bitayakawolaisi Guyau.

Bitayakawolaisi kala katububula deli la peuligaga. *

8 Bitayakawolaisi matauna Guyau Toguyugwayu.

Deli da semakavaisi tasuvisi ola Bwala Kwebumaboma.

9 Avai tuta matauna Tobumaboma iyoumatila, takavaginasi baisa omatala.

Kutatuvasi baisa omatala, komwaidomi mina watanawa.

10 Talivalasi baisa komwaidona boda ituwoli ituwoli, “Guyau matauna goli Guyau.

Eisaili valu watanawa okabala, gala availa gagabila biyagi.

Matauna la yakala baisa mina watanawa deli karaiwaga duwosisia.”

11 Valu watanawa deli walakaiwa, bukumwasawasi.

Bolita deli maunem, kaigami kaigaveka bukugovasi,

12 e bagula deli avaka avaka isusinasi bukumwasawasi.

Kai olawodila bigovasi deli mwasawa

13 avai tuta Guyau bima biguyau baisa ovalu watanawa.

Matauna biguyoi tomota odabala pwaipwaia

metoya ola karaiwaga duwosisia deli la kibobuta.

97

Yaubada matauna Giyoumatala

1 Guyau matauna da Guyausi!b Yoku valu watanawa kumwasawa!

Kumwasawasi, yokomi simla obolita!

2 Lowalowa deli dudubila itavinaisi itapataisi matauna.

Matauna iguyau metoya ola giyoubwaila e deli karaiwaga duwosisia.

3 Kova ikukugwa omatala matauna,

e igibuwoli kala tilaula eitavinaisi eitapataisi matauna.

4 Matauna la kavikavila ititapi ovalu watanawa.

e valu watanawa igigisi makwaina iigayega.

5 Koya ikaligeyaisi omatala Guyau,

e omatala matauna Guyoula valu watanawa komwaidona.

6 Mina labuma ikamitulaisi matauna tomitukwaibwaila,

deli komwaidona boda ituwoli ituwoli igisaisi kala katububula.

7 Matausina availa availa itapwarorusi baisa tokolu ivigaki kasi mmosila.

Komwaidona minasina yaubada tokolu ikavaginasi omatala Guyau.

8 Mwa Guyau! Mina Saiyonic imwamwasila ninasi,

e mapilasina Yuda imwasawasi,

paila m kwaraiwaga makwaisina.

9 Guyau Topeuligaga, yoku goli kala tokwaraiwaga valu watanawa komwaidona.

Yoku saina tovakaigaga metoya komwaidona minasina yaubada.

10 Guyau iyebwaili matausina kwekukolosi mitugaga.

Matauna ikoli si momova la tomota,

e ikoli matausina metoya oyumasi tomitugaga.

11 Lumalamad ivisigili matausina tomitukwaibwaila,

e mwasawa baisa matausina bubunesi bwaina.

12 Komwaidomi yokomi tomitukwaibwaila ibodi bukumwasawasi

paila avaka Guyau bogwa leivagi!

Kululuwaisi avaka Guyau Tobumaboma bogwa leivagi,

e kunokagutokisi baisa matauna.

98

Yaubada biguyoi valu watanawa

1 Tawosisi wosi pilavau baisa Guyau.

Matauna ivagi vavagi saina kabokatubau!

Metoya ola peuligaga kwebumaboma

matauna bogwa leitomgwaga.

2 E Guyau ikamituli la tomgwaga,

e iyomitali la katumova kwaipapeula binikolaisi boda ituwoli ituwoli.

3 Matauna ivagi makawala la biga katotila baisa mina Isireli,

deli la ninatotila e la mitakwai paila matausina.

E komwaidona tomota ambaisa ambaisa bogwa eigisaisi la tomgwaga da Yaubadasi.

4 Komwaidodasi mina watanawa, tawosisi deli yakaula baisa da Guyausi.

Tayakawolaisi matauna metoya wa wosi deli govala mwasawa!

5 Tawosisi kala yakaula Guyau!

Tawaiyasi butula metoya wa gita!

6 Tayuvaisi tauya deli taudoudou,

deli tagougovasi deli mwasawa baisa Guyau, da Guyausi goli.

7 Yoku bolita, kukwaipolu deli komwaidona bubuli kwemomova olumoulem.

E yoku valu watanawa, kuwosi deli komwaidona avaka avaka isisuaisi odabam!

8 Yokomi waya, kukwatupatusi yumami,

e yokomi koya, kuwosisi gulitinidesi deli mi mwasawa omatala Guyau,

9 paila matauna leima kidamwa biguyoi valu watanawa.

Matauna biguyoi tomota ovalu watanawa

metoya ola karaiwaga duwosisia deli la kibobuta.

99

Yaubada matauna Giyoumatala

1 Guyau matauna wala Guyau.

Tomota itatatuvasi!

Matauna isisu ola takaikaia odubasi minasina mauna isim pinupanesi,e

e deli pwaipwaia immotatina. *

2 Matauna Guyau la peuligaga isisu mapilana Saiyoni.f

Matauna wala Giyoumatala odubasi komwaidona boda ituwoli ituwoli.

3 Komwaidosi biyakawolaisi matauna Tovakaigaga deli Giyouveka.

Matauna goli Tobumaboma.

4 Mwa! Guyau Topeuligaga, yoku kuyebwaili karaiwaga duwosisia.

Bogwa lokuvitau karaiwaga duwosisia mapilana Isireli.

Yoku bogwa lokumiaki mitukwaibwaila deli kibobuta.

5 Tayakawolaisi Guyau matauna da Yaubadasi.

Tatapwarorusi omatala la takaikaia.g

Matauna goli tobumaboma.

6 Mosese sola Eroni matausina la tolula,

e Samwela matauna taitala toninigada baisa matauna.

Matausina idousi baisa Guyau, e matauna ivitakauloki matausina.

7 Matauna ililivala baisa matausina metoya makaina lowa,

e matausina ikabikuwolaisi la karaiwaga kwevakaveka deli kwekikekita

makwaisina bogwa leisaiki matausina. *

8 Mwa! Guyau ulo Yaubada, lokuvitakauloki m tomota.

Yoku kuvituloki matausina kidamwa yoku goli Yaubada mitugaga kala toligaiwa,

ilagoli yoku lokumipuki matausina paila si mitugaga.

9 Tayakawolaisi Guyau da Yaubadasi,

e deli goli bitatapwarorusi ola koya kwebumaboma.h

Guyau da Yaubadasi matauna goli tobumaboma.

100

Wosila yakaula

1 Komwaidodasi mina watanawa bitawosisi baisa Guyau.

2 Bitatapwarorusi deli mwasawa baisa Guyau.

Bitamaisi omatalai deli wosila mwasawa.

3 Taga bitalumwelavaisi kidamwa Guyau matauna Yaubada.

Ibubulaidasi e yakidasi la vavagi.

Yakidasi la tomota, e la yawa yakidasi.

4 Bitasuvisi okalapisilela Bwala Kwebumaboma deli da nokagutokisi.

Bitasuvisi obolela deli yakaula.

Bitanokagutokisi e bitayakawolaisi matauna.

5 Guyau matauna tomitakwai.

La yebwaili gala wala biwokuva,

e la kimadagi bikanigaga goli tuta gala biwokuva. *

101

Taitala guyau la biga katotila

1 Mwa Guyau! Bawosi baisa yoku,

e bawosi butusi ninatotila deli karaiwaga duwosisia.

2 Komwaidona ulo wotetila bisisu bwainawokuva wala.

Ki, avai tutaga bukumakaiagu?j

Yeigu basisu ogu bwala tomigileu wala,

3 e deli gala batagwala avai mitugaga bisisu baisa.

Matausina itotubulokaisi metoya baisa Yaubada,

si kidakeda avigaki kwekukologu goli.

Gala wala sitana bimmweiki wowogu paila vavagi makwaisina.

4 Yeigu gala wala basasopa,

e deli gala wala avai tuta batagwala vavagi gaga mwada bipilasi ulo kaisisu.

5 Yeigu bogwa wala bayabi availa availa matausina

ikikasilamsi mitugaga paila tomota ituwoli.

Yeigu gala batugwali tomota matauna

availa saina tokaluvalova deli tokamnomwana.

6 Yeigu babigibwaili matausina availa availa deli si kimadagi baisa Yaubada,

e batugwali bisisuaisi ogu ligisa.

Matausina mokwitatoula wala tokamokwita

ibodi batugwali matausina biwotitalaigusi.

7 Gala batagwala avai tosasopa bisisu ogu ligisa,

e deli gala avai tokwatudewa gaga batagwala bitotu omatagu.

8 Yumyambwata yeigu bakatumati

tomitugaga oma valusi.

Yeigu babokavili komwaidosi tomitugaga

metoya ola valu Guyau.k

102

La nigada totubovau ola tuta mwau

1 Mwa Guyau! Kunakaigali ulo nigada,

deli kulagi ulo dou paila pilasi!

2 Avai tuta wala baboda mwau,

gala bukutotubulokaigu!

Kunakaigalaigu,

deli nanakwa kumapwaigu avai tuta badou.

3 Ulo momova eititamwau makawala mseu,

e wowogu ilululu makawala kova.

4 Yeigu iwaigusi akapusi makawala mnumonu yamitamata,

e kaula kala nanamsa alumwelavi.

5 Akapiniveka kayagigila.

Yeigu eideli wowogu totuwanawokuva wala yeigu.

6 Yeigu makawala mauna nabubolodila oviloupakala,

e makawala kuru itotu oviloububu.

7 Akanukwenu wala ammamata,

e yeigu makawala nagumalawa mauna nayoyowa itotu okulumwala.

8 Yam kwemwaidona agu tilaula ibigigagaigusi.

Matausina iyosokanaigusi, yagagu ivigakaisi si bolatal baisa sesia.

9-10 Paila wala m gibuluwa deli kam leiyam

tubwaga avigaki kʹagu,

e deli mitilagigu itaguliki agu sopi.

Yoku kulupaigu e kulavaigu alʹo.

11 Ulo momova makawala dubilikoyavi,

e yeigu makawala mnumonu yamitamata.

12 E yoku Guyau, yoku goli Guyau Tosivagasi.

Tubwa komwaidona biluluwaimsi goli.

13 Yoku igau bukutokaia e bukunokapisi mapilana Saiyoni,n

paila tuta bogwa leima paila mapilana ibodi bibani kala nokapisi,

e baisa tuta kala tuta mokwita.

14 M towotetila komwaidona iyebwailisi wala mapilana,

ilagoli kaina bogwa eidadaimi.

Matausina inokapisaisi wala mapilana,

ilagoli kaina bogwa eiviloububu.

15 Boda ituwoli ituwoli bikukolaisi Guyau,

e guyousi watanawa komwaidosi bikukolaisi la peula.

16 E avai tuta Guyau bikaliivau mapilana Saiyoni,

e matauna igau biyomitali la tovakaigaga.

17 Matauna igau bilagi la tomota matausina omitibogwa eisilavi

e binakaigali si nigada.

18 Ibodi bitagini avaka Guyau bogwa leivagi

paila tubwa igau bima bikalawasi,

e mapaila baisa tomota matausina igau gala bikaloubusisi ibodi biyakawolaisi matauna.

19 Guyau ikululuki metoya ola kabosisu kwebumaboma walakaiwa,

e metoya wa labuma ikululukiga valu watanawa.

20 E ilagi si kayagigila tokatupipi,

deli itaneku matausina availa availa kasi mipuki kaliga.

21-22 E avai tuta boda ituwoli ituwoli deli kabokwaraiwaga ituwoli ituwoli bimaisi gulitinidesi

e bitapwarorusi baisa Guyau.

E matausina bikamitulaisi yagala mapilana Saiyoni,

e deli biyakawolaisi matauna mapilana Yerusalem.

23 Igau otubovaugu Guyau ivigaki wowogu kala mama,

e matauna iutupwi ulo momova.

24 Mwa Yaubada! Gala bukukwatumataigu,

paila igau gala bilokaia agu tomoya.

Yokugwa Guyau tosivagasi goli!

25 Omitibogwa yoku kububuli watanawa,

e yamam titoulem kububuli labuma. *

26 Komwaidona bitamwausi, mitaga yoku bukusisu wala.

Komwaidona bigagasi makawala kakapula yadadaimi.

Yoku bukuligaim makawala kakapula,

e komwaidona bitamwausi.

27 Mitaga yoku tuta komwaidona migim migitinidesi wala,

e deli m momova gala kala kalitutila.

28 Litumaiasi bisisuaisi luvala wala uwosi,

E tubusia bisibwabwailasi metoya om yamata.

103

Yaubada la yebwaili

1 Bilomagu, kuyakawoli Guyau,

e tomwaidogu goli, bayakawoli matauna tobumaboma.

2 Bilomagu, kuyakawoli Guyau,

e taga kulumwelavi la ninabwaila.

3 Iligaiwa komwaidona ulo mitugaga

e iyomovaigu metoya agu lelia komwaidona.

4 Ikaliduboli agu laka

e imitukwaiyaigu metoya ola yebwaili deli la nokapisi.

5 Isemakavi bidubadu vavagi bwaina baisa yeigu,

e mapaila agu lumkola totubovau yeigu,

deli ulo peula makawala mluveka la peula.

6 Guyau ipii matausina eibodasi lamadada,

e ivagi avaka bibodi matausina si kaisisu.

7 Eiyomitali nanola baisa Mosese,

e itagwala mina Isireli bigisaisi la vavagi topilaveka.

8 Guyau matauna tonokapisi deli toyebwaili.

Matauna la gibuluwa iyobali, e la mitakwai gala avai tuta biwokuva. *

9 Gala bikamitilakaidasi tuta komwaidona paila da mitugagasi,

paila la ninamwau isim kala kalitutila.

10 Gala bimipukwaidasi makawala avaka bibudokaidasi,

e gala bimipukwaidasi paila da mitugagasi deli da sulasi.

11 Labuma isisu saina walakaiwa sainela odabala pwaipwaia,

e makawala goli kala vakaila la yebwaili baisa availa availa itemmalaisi matauna.

12 Kala woloula opilibomatu bila opilikwaibwaga,

e makawala goli kala maloula biligaiwa da mitugagasi metoya baisa yakidasi.

13 Taitala tau la ninabwaila baisa litula saina bwainigaga,

e makawala goli Yaubada la ninabwaila baisa availa availa itemmalaisi matauna.

14 Matauna iluluwai ammakawala eibubulaidasi.

Inikoli wala kidamwa yakidasi pwaipwaia.

15 Yakidasi goli da momovasi makawala mnumonu.o

Tatovakavekasi takaitubwasi makawala kai lalela saina nanakwa iluwai e ikatuyawai.

16 E oluvi yagila iuu e bogwa eitamwau makaina,

e gala wala bitagisivau tuvaila.

17 Mitaga Guyau la yebwaili bikanuvagasi baisa availa availa itemmalaisi matauna,

e la bobwailila bikanigaga baisa avai tubwa avai tubwa

18 paila matausina availa availa itemmalaisi la kabutu,p

deli ikabikuwolaisi la karaiwaga makwaisina deli si kimadagi tuta komwaidona.

19 Guyau isaili la takaikaia walakaiwa wa labuma,

e matauna guyoula vavagi komwaidona.

20 Eei, yokomi anelosi topeuligaga, kuyakawolaisi Guyau.

Paila yokomi kukwabikuwolaisi la karaiwaga makwaisina

deli kunakaigalaisi avaka la biga.

21 Yokomi towalakaiwa topapeula, kuyakawolaisi Guyau.

Paila yokomi la towotetila, e kuuvagaisi nanola.

22 Komwaidomi la bubuli tommomova

ambaisa ambaisa iguguyoi goli, kuyakawolaisi Guyau.

Bilomagu, kuyakawoli Guyau.

104

Kala yakaula Yaubada Tobubuli

1 Bilomagu, kuyakawoli Guyau.

E Guyau ulo Yaubada, saina tovakaigaga yoku.

Lokusikam kam kwalugologusa saina guyugwayu.

2 Kuvakanunuvaim lumalamawokuva wala.

Valu walakaiwa kukwatuvakai makawala laya

3 e kumili valu odabala sopi walakaiwa.q

Lowalowa kuvigaki m waga,

e kukoukewa odabala yagila.

4 Yagila lokuvigaki m touwata,

e kavikavila kuvigaki m towotetila. *

5 Lokusaili valu watanawa okabala,r

e makwaina gala avai tuta bimotatina.

6 Kuvigaki bolita kala kakapula valu watanawa,

e sopi ikatukuwosi koya.

7 Avai tuta kukwamitilaki sopi, itabai wala.

Sopi ilagi m kwaraiwaga deli kaigam kaigaveka kulivala, e isakaula.

8 Ititayelu odubasi koya ibubusi ila wa sakala,

bila okabala ambaisa bogwa lokukwatubiasi.

9 Okusaili kala kalitutila, e gala gagabila biluvapela,

e gala gagabila bikatukuwosi valu watanawa tuvaila.

10 Yoku kuvigaki sopi igigibwabula wa sakala,

e waya ititayelu metoya oluwalaisi koya.

11 E ivigaki kasi sopi mauna nabubolodila.

Baisa goli ase nabubolodila ivakapwaisi kasi daka.

12 Makaisina kai otalila sopi

baisa mauna nayoyowa iyoulasi kasi nigwa deli iusiwosi.

13 Metoya wa labuma kuwitali kuna bikuna wa koya,

e valu watanawa ikasuwoki m mitakwai bidubadu.

14 Kuvigaki mnumonu bisusina mwada bikamsi bulutuvalu,

e kusaiki avai kai avai kai bipilasi tomota,

e gagabila tomota bikaibigulaisi,

15 deli bitaiyauwaisi waini kidamwa bimwasawasi,

e bulamila olibe kidamwa biyomwasali ninasi,

e kaula kidamwa bikatupewoli uwosi.

16 Mina Lebanoni si kai kweisilas ibubanaisi kasi sopi bidubadu,

makaisina kai Guyau la kai eivaula titoulela.

17 Baisa mauna iiyoulasi kasi nigwa.

Minasina boi iiyoulasi kasi nigwa osisila kaga.

18 Gota nabubolodila isisuaisi wa koya,

e minasina kwakwau isim kasi nobwala opwaipwaia.

19 Kububuli tubukona bikibuboti kweluva,

e kalasia bogwa inikoli kala tuta salili.

20 Kububuli bogi, e otutala dudubila

mauna nagigasisi isunapulasi.

21 Minasina laiyoni nagugwadi iguguvavilasi e inainevisi kʹasi,

avaka Yaubada bisaiki.

22 Igau iyuwoula kalasia ikeiitasi

e ikenusi okasi nobwala.

23 E oluvi tomota itokaiasi isunapulasi bipaisewasi,

e ipupaisewasi wala bila bibogi.

24 Mwa Guyau! M bubuli saina bidugaga

lokububuli metoya om kwabitam.

Valu watanawa ikasewoki m bubuli.

25 Ka, milaveta kala maloula kala beiyaya,

e m bubuli baisa obolita gala gagabila bitakalau,

navakaveka deli goli nakikekita!

26 Waga ikokewasi odabala bolita, e minana bosu immwasawa baisa,

minawena makawala Dokanikanit okububuli goli. *

27 Komwaidosi minasina ikikanasi baisa yoku,

e mwada yoku bukusaiki kʹasi avai tuta magisi.

28 Yokugwa kusisaiki e ikamsi.

Yoku kutugwali kaula e bogwa ikomatasi.

29 Avai tuta yoku kutotubuloki, minasina ikokolasi.

Avai tuta kukwau si yagisa ikaligasi wala,

e idavilasi imila pwaipwaiasi tuvaila.

30 Mitaga avai tuta kusaiki si yagisa,u imovavausi,

E yoku kuvigaki valu watanawa imovavau.

31 Ibodi Guyau kala katububula bikanuvagasi,

e ibodi bimwasawa paila avaka avaka eibubuli.

32 Imitakavati pwaipwaia, e pwaipwaia iyega.

Ikabikoni koya e mseu isusunapula.

33 Ogu momova komwaidona bausiwosi baisa wala Guyau,

e ogu tuta tomomova yeigu bawosi kala yakaula Yaubada.

34 Saina magigu agu wosi biyomwasali matauna,

paila ulo mwasawa eimaima metoya baisa matauna.

35 Ibodi Guyau bimtuli komwaidosi tomitugaga,

e bidoumlabasi wala.

Bilomagu, kuyakawoli Guyau.

Kala yakaula Guyau!

105

Yaubada deli la tomota

(1 Lil 16.8-22)

1 Bitanokagutokisi baisa Guyau

e bitakamitulaisi matauna Tovakaigaga.

Bitalukwaisi boda ituwoli ituwoli avaka avaka eivagi.

2 Bitawosisi kala yakaula Guyau.

Bitalivalaisi makwaisina vavagi kabokatubau avaka avaka eivagi.

3 Bitamwasawasi paila eivigakaidasi la vavagi goli.

Ibodi komwaidosi availa availa itapwarorusi baisa matauna bimwasawasi.

4 Bitalokaiasi Guyau paila pilasi

e tuta komwaidona bitatapwarorusi baisa matauna.

5-6 E yokomi tubula Eberaam, matauna la touwata,

e yokomi tubula Yekobe, matauwena einagi,

bukululuwaisi makwaisina kabutuvatusi eivagi Yaubada,

deli bukululuwaisi la yakala makwaisina.

7 Guyau matauna da Yaubadasi.

Matauna la karaiwaga duwosisia isisu paila komwaidosi mina watanawa.

8 Matauna bivagi makawala la kabutu,v tuta gala wala biwokuva,

e makawala la biga katotila bila, bila, biboda tubwa lakatuluwotala goli.

9 Matauna bivagi makawala eilivala baisa Eberaam,

e makawala la biga katotila baisa Aisake. *

10 Guyau eikabutu deli Yekobe,

e baisa goli bikanigaga. *

11 Kawala, “Bogwa basakaim makubilana Kenani,

e bukuvigaki m vavagi tatoum.”

12 Omitibogwa Yaubada la tomota gala ibawasi,

e isisuaisi tomitawasi wala mapilana Kenani.

13 Iwowausi wala avai valu avai valu,

e deli avai kabokwaraiwaga avai kabokwaraiwaga.

14 Mitaga Yaubada gala itagwala availa bilamidadi matausina.

Magila bikoli matausina, e mapaila ikamitilaki gweguya, *

15 kawala, “Taga kuyogagaisi matausina ulo towotetila bogwa lanagi.

Taga kukwabikonaisi matausina ulo tovitoubobuta.”w*

16 Guyau iwitali molusaula osi valux

e ikaimali komwaidona kʹasi.

17 Mitaga eiwitali taitala ilobogwa omitasi,

matauwena Yosepa, eigimolaisi paila ula. *

18 Kaikela kala katupipi tanumnumta,

e kaiyola kala katupipi tanumnumta, *

19 e isisu makawala, tatoula wala ikaloubusi makawala eivitoubobuta omitibogwa.

Guyau la biga ikamokwiti matauna.

20 E oluvi guyoula Itipita itaneku Yosepa,

e matauna si guyau boda ituwoli ituwoli ikau iligaiwa kala katupipi. *

21 E ivigaki matauna kasi tokugwa kaidadala la valu,

deli biguyoi viloumwaidona Itipita. *

22 Iguguyoi komwaidosi guyau matauna la tosikwawa,

e isim la karaiwaga bivituloki matausina kala tovakeda guyau.

23 E oluvi Yekobe ilokaia mapilana Itipita

e imili valu baisa. *

24 Guyau ivigaki la tomota idalasi,

e ikatupewoli matausina odubasi kasi tilaula. *

25 Ivigaki mina Itipita bipakaisi la tomota,

deli bilamidadaisi matausina.

26 E oluvi iwitali la touwata Mosese,

e deli goli Eroni, matauwena einagi. *

27 Matausina eivagaisi Yaubada la vavagi topilaveka,

e ivagaisi kabutuvatusi mapilana Itipita.

28 Yaubada eiwitali dubilikitakita ovalu,

mitaga mina Itipita gala bikabikuwolaisi la karaiwaga. *

29 Ivigaki si waya bidavilasi imila buyavi.

e ikatumati si yena komwaidona. *

30 Si valu ikaligiaki kumeu,

e ligisa goli tuvaila eikasewoki minasina. *

31 Yaubada ikaraiwaga e nigunagu deli segusegu

saina bidugaga ikasewoki valu. *

32 Kaimapula kunatoula iwitali kuna kwekulokula e deli kavikavila ovalu. *

33 Ikodidaimi bigulesi waini deli makaisina seuseu,

e deli ikouwoli kai komwaidona.

34 Ikaraiwaga, e nipawa iviloubusisi,

gala gagabila availa bikalau kasi bawa. *

35 Ikomasi kaila valu komwaidona,

e bagula ikamkulovaisi wala.

36 Ikatumati si kuluta tauwau

komwaidona mina Itipita. *

37 E oluvi ivakadi mina Isireli isunapulasi.

Ikokeulasi siliba deli goula

e komwaidosi deli si momova e deli si peula. *

38 Mina Itipita ikukolaisi matausina,

e imwasawasi avai tuta isilavaisi si valu.

39 Yaubada isaili lowalowa odubasi la tomota

e wa bogi isaiki kova paila bititapi matausina. *

40 Inigadasi e iwitali kasi gwaba gogoila.

Isaiki kaula metoya wa labuma e ikamsi ikomatasi goli. *

41 Iulaim dukutotu e sopi igiposisi,

e sopi ititayelu oviloupakala makawala waya. *

42 Iluluwai la biga katotila kwebumaboma

baisa la touwata Eberaam.

43 E mapaila ivakadi la tomota isunapulasi,

e iwosisi igovasi deli mwasawa.

44 Isaiki matausina si pwaipwaia tuwoli tomota,

e deli tuvaila itagwala biyoulisi si kwabila tomota matausina. *

45 E ivagi makawala kidamwa la tomota bikabikuwolaisi la karaiwaga kwevakaveka,

deli bivagaisi makawala komwaidona la karaiwaga kwekikekita.

Kala yakaula Guyau!

106

Guyau imitukwaii la tomota

1 Kala yakaula Guyau.

Bitanokagutokisi baisa Guyau, paila matauna tomitakwai.

La yebwaili ikanuvagasi. *

2 Availa gagabila bikamituli komwaidona vavagi topilaveka bogwa leivagi?

Availa gagabila bisaiki kala yakaula avaka bibudoki matauna?

3 Bimwasawasi availa availa matausina ikabikaulasi la karaiwaga duwosisia,

deli tuta komwaidona imitukwaibwailasi.

4 E Guyau, kululuwaigu avai tuta bukupilasi m tomota.

Kusegulikaigu avai tuta bukukwatumovi matausina.

5 Kutugwalaigu bagisi si sibwabwaila m tomota,

e bamwasawa deli mabudona m tomota,

e gulitinidesi yakamaisi m tomota bakayakawolaimsi.

6 Bogwa kamitugagasi makawala tubumaiasi leivagaisi.

Bogwa kataugagasi deli kamitugagasi.

7 Tubumaiasi mapilana Itipita gala ikatetasi avaka Yaubada eivagi kabokatubau.

Tuta bidubadu ivituloki matausina la yebwaili, mitaga bogwa eilumwelavaisi,

deli bogwa ikosomapwaisi Topeuligaga mapilana Bolita Pilabweyani. *

8 Mitaga bogwa ikoli matausina, makawala bogwa leikatotila,

paila mwada bivituloki la peuligaga.

9 Bogwa eikaraiwogi mapilana Bolita Pilabweyani e imada,

e ikugwai la tomota iluvapelasi opwaipwaia lubulabu. *

10 Bogwa ikoli la tomota metoya baisa matausina mina kukolosi.

Bogwa ikoli matausina metoya kasi tilaula.

11 Mitaga sopi ivigipulu kasi tilaula.

Gala taitala matausina ikesa.

12 Oluvi la tomota bogwa idubumaisi la biga katotila,

deli iwosisi yakaula baisa matauna. *

13 Mitaga saina nanakwa ilumwelavaisi avaka bogwa leivagi,

deli ivagaisi avaka ninasi e gala itulotulasi paila la katuloluta.

14 Matausina bogwa ikatumati vikeiya oviloupakala,

deli iwakolaisi Yaubada. *

15 Mapaila isaiki matausina avaka einigadaisi,

mitaga tuvaila iwitali lelia gaga baisa matausina.

16 Baisa oviloupakala matausina ipogaisi Mosese,

deli ipogaisi Eroni, matauna Guyau la touwata tobumaboma. *

17 Oluvi pwaipwaia bogwa ikapogega e ilupoli Datani,

deli ibaku Abiram deli litula.

18 Kova bogwa ikapusi baisa kasi tobwakuli,

e igabu matausina tomota tomitugaga.

19 Matausina bogwa eibubulaisi bulumakau goula makwaina Koya Sinai,

deli itapwarorusi baisa minana tokolu. *

20 Bogwa ikatumapwaisi Yaubada Toguyugwayu,

e kaimapula iyosisi kaikobula natana mauna minana nakamkwam mnumonu.

21 Bogwa eilumwelavaisi Yaubada matauna eikatumovi matausina

metoya ola vavagi topilaveka eivagi mapilana Itipita.

22 Saina kabokatubau vavagi makwaisina bogwa eivagi mapilana!

Saina kaboyowalula vavagi makwaisina mapilana Bolita Pilabweyani!

23 Avai tuta Yaubada ikaibiga mwada bikatudoum la tomota,

e Mosese, matauna la touwata isim kala naga, itokaia, kayubabai baisa Yaubada,

deli isilibodi la gibuluwa taga bikatudoum matausina.

24 Oluvi matausina ipakaisi valu bwaina,

paila gala idubumaisi Yaubada la biga katotila. *

25 Matausina isisuaisi wala olumoulela si buliyoyova e itakulukulusi,

deli gala binakaigalaisi Guyau.

26 Mapaila ikamitilaki matausina

mwada bidoumsi oviloupakala,

27 deli bivabutu tubusia bilosi oluwalaisi tomota matausina gala inikolaisi Yaubada,

e bitugwali matausina bikaligasi osi valu togilagala. *

28 Mapilana Piori Yaubada la tomota itokailasi paila Bealiy kala tapwaroru,

deli ikamsi lula bogwa eisakaisi minasina yaubada gala isim si momova. *

29 Ikatumwalaisi Guyau la gibuluwa metoya baisa avaka eivagaisi,

mapaila lelia kwemigaga ikaloubusi oluwalaisi.

30 Mitaga Piniasi itokaia imipuki matausina isim kasi pakula,

e lelia iwokuva.

31 Tomota ikabwailisi Piniasi paila baisa avaka eivagi e leima lagaila,

e biluluwaisi goli tuta komwaidona, tuta gala wala biwokuva.

32 Mapilana outuwotu Meriba tomota iyogibuluwaisi Guyau,

deli Mosese iboda mwauz paila matausina. *

33 Matausina saina iyomiyuyaisi nanola Mosese,

mapaila isetuwoli wala lilivala gala deli la nanamsa.

34 Gala ikatumataisi tomota matausina gala inikolaisi Yaubada,

makawala Guyau eikaraiwogi matausina bivagaisi, *

35 mitaga ivaipelasi deli matausina,

deli ibokulaisi makawala si kidakeda tapwaroru doudoga.

36 Ka, Yaubada la tomota itapwarorusi baisa tokolu,

e baisa iyomituli kasi kaliga.

37 Ikasalaisi litusia titoulesi tauwau deli vivila,

ivigakaisi lula baisa si tokolu mina Kenani. *

38 Bogwa ikatumataisi magudisina gudibubwaila gugwadi,

e ivakagalaisi valu metoya makwaisina katumata. *

39 Bogwa eiyogwalaisi titoulesi metoya osi vavagi,

deli ipakaisi wala Yaubada.

40 Mapaila Guyau igibuluwa baisa la tomota.

Matauna ikasilali matausina. *

41 Matauna isilavi matausina ilosi oyumasi tomota matausina gala inikolaisi Yaubada,

deli kasi tilaula ikaraiwogaisi matausina.

42 Matausina ibodasi kasi lamadada metoya kasi tilaula,

deli itugwalaisi tomwaidosi baisa matausina.

43 Tuta bidubadu Guyau ikoli la tomota,

mitaga inagaisi bikosomapwaisi matauna,

deli isubounusi ilosi olumoulela mitugaga.

44 Mitaga Guyau bogwa eilagi matausina avai tuta eidousi,

deli bogwa ivitusi kasi mmayuyu.

45 Magila bipilasi matausina e mauula iluluwai la kabutu,a

e nanola ikivili, paila uula la yebwaili saina vakaigaga.

46 Bogwa ivigaki kasi tolamadada komwaidona

binokapisaisi matausina.

47 Mwa! Guyau ma Yaubadasi, kukolaimasi, *

e kukwaimilivauwaimasib metoya oluwalaisi boda ituwoli ituwoli,

e igagabila bakanokagutokisi

deli bakayakawolaimsi yoku Tobumaboma.

48 Kala yakaula Guyau, matauna mina Isireli si Yaubada.

Kuyakawolaisi matauna tuta baisa deli tuta gala biwokuva!

Ibodi taitala taitala bilivala kawala “Emeni!”

Kala yakaula Guyau!c

BUKI PILILIMELA

(Sam 107—150)

107

Kala kavisi Yaubada tomitakwai

1 “Bitanokagutokisi baisa Guyau, paila matauna tomitakwai.

La yebwaili gala wala biwokuva, bikanigaga goli.” *

2 E komwaidomi availa availa Guyau eikatumovi,

ibodaimi bukutakutusi biga makwaisina e bukuvigakaisi kala yakaula Guyau.

Bogwa eikolaimi metoya kami tilaula.

3 e leimaiyaimi metoya osi valu togilagala,

metoya opilibomatu deli opilikwaibwaga, metoya opiliyavata deli opilibolimila.

4 Mimilisi iwowausi oviloupakala, e gala avai keda ambaisa.

Gala gagabila bibanaisi avai valu kidamwa bimili valusi.

5 Ikamolusi ikadakasi,

e si pikwaku komwaidona iwokuva wala.

6 E oluvi metoya osi tuta mwau idousi baisa Guyau,

e ikoli matausina metoya okasi mmayuyu.

7 Ivakadi matausina wa keda duwosisia,

e iviloubusisi ambaisa gagabila bimili valusi,

8 Mapaila ibodi binokagutokisi baisa Guyau paila la mitakwai,

paila vavagi makwaisina saina kabokatubau avaka eivagi paila matausina.

9 E Guyau ivimom matausina ikadakasi,

e isaiki vavagi bwaina baisa tokamolu e ikomatasi goli.

10 Mimilisiga tomota isigagasi odudubila saina dubilikitakita,

tokatupipi goli, e kasi katupipi iyomiyuyu matausina,

11 paila uula eikosomapwaisi Yaubada Topeuligaga la karaiwaga makwaisina,

e gala wala bilagaisi la katuloluta.

12 Eisomatasi osi paisewa mwau.

Bikapusisi opwaipwaia, e gala availa bipilasi matausina.

13 E oluvi metoya osi tuta mwau idousi baisa Guyau,

e ikoli matausina metoya okasi mmayuyu.

14 Ikatusunupuloi matausina metoya odudubila, saina dubilikitakita,

e kasi katupipi tanumnumta ikatumkumku.

15 Mapaila ibodi binokagutokisi baisa Guyau paila la mitakwai,

paila vavagi makwaisina saina kabokatubau avaka eivagi paila matausina.

16 Ikodidaimi kala lulu bwala barasiwokuva wala

deli ikomtumtu makaisina tanumnumta.

17 Mimilisiga toninagowa eibodaisi mmayuyu mapula si sula,

e tuvaila mapula si mitugaga.

18 Igisaisi kaula iminineiki ninasi

paila bogwa eiyayayasi wa laka.

19 E oluvi metoya osi tuta mwau idousi baisa Guyau,

e ikoli matausina metoya okasi mmayuyu.

20 Iyomovi matausina metoya ola karaiwaga,

e ikaliduboli kasi laka.

21 Mapaila ibodi binokagutokisi baisa Guyau paila la mitakwai,

paila vavagi makwaisina saina kabokatubau avaka eivagi paila matausina.

22 Ibodi bigabwaisi lula bivigakaisi si nokagutoki baisa Yaubada,

e deli wosila mwasawa bikamitulaisi komwaidona avaka eivagi paila matausina.

23 Mimilisiga ikokewasi osi waga ikwaidadinasi

e ititakunasi kʹasi metoya toluguta la paisewa.

24 Igisaisi avaka Guyau gagabila bivagi,

avaka avaka eivagi obolita saina kabokatubau.

25 Karaiwaga e utuyagila itokaia

e kaisai saina ikaipolu.

26 Kaisai ilupi waga ilau walakaiwa,

e iyosilisali ilau watanawa.

Toluguta ibodaisi mwau sainela e iwokuva wala si tuvaluwa.

27 Ikatupupeili deli isilibeibeusi makawala matausina eimomsi kabotutu

e si luguta komwaidona gala avaka dimlela.

28 E oluvi metoya osi tuta mwau idousi baisa Guyau,

e ikoli matausina metoya okasi mmayuyu.

29 Ivigaki utuyagila biniwavila,

deli kaisai iluvitaitaia wala.

30 Toluguta imwasawasi paila niwavila,

e imai matausina biwoulasi okabokota makwaina ambaisa magisi.

31 Mapaila ibodi binokagutokisi baisa Guyau paila la mitakwai,

paila vavagi makwaisina saina kabokatubau avaka eivagi paila matausina.

32 Ibodi bikamitulaisi matauna Tovakaigaga osi sigugulad tomota

e biyakawolaisi matauna omitasi kaidadala si valu.

33 Guyau ivigaki waya bimada,

e sakala bisimwaisi titayelu.

34 Ivigaki kwabila kubilumalala bimila kubiliyayana wala,

paila uula mapilana valu kala tosisu saina tomitugaga.

35 Ivigaki viloupakala bidavila bimila katuwotu

e ambaisa pwaipwaia obidapakala ivigaki sopi igigibwabula.

36 Itagwala tonamakava bimili valusi mapilana

e ibudaisi si valu paila bisisuaisi baisa,

37 Ibigubagulasi e ivalaisi matamna waini,

e oluvi itayoyuwasi saina kabinai.

38 Guyau imitukwai la tomota e iunigeyaisi litusia bidubadu

e ivigaki si bulutuvalu bibidubadu e gala bibusi kasi bawa.

39 Tutala Yaubada la tomota imamasi deli kasi mmosila

metoya lamadada saina mwau deli mmayuyu,

40 e Yaubada ikaluwou matausina tolamadada

e ivaleili biwowausi wala oviloupakala ambaisa gala isim keda.

41 Mitaga ikoli tonamakava metoya osi ninamwau,

e ivigaki osi kaukweda biunigeyaisi litusia bidubadu makawala si yawa bulutuvalu.

42 Tomitukwaibwaila igisaisi baisa e imwasawasi,

mitaga komwaidosi tomitugaga ikapatu wala udosi.

43 Ibodi tokabitam bininamsaisi vavagi makwaisina,

e ibodi bisimokwitasi Guyau la mitakwai.

108

Nigada paila pilasi metoya baisa tilaula

(Sam 57.7-11; 60.5-12)

1 Mwa Yaubada! Yeigu gala sitana aninayuwa,

e bogwa wala bawosi deli bayakawolaim metoya olumoulegu komwaidona.

2 Bavagi bibwaina wawai ulo gita deli ulo yuka,

e ibodi bayommati kalasia.

3 Mwa Guyau! Yeigu banokagutoki baisa yoku oluwalaisi boda ituwoli ituwoli,

e bayakawolaim oluwalaisi tomota komwaidosi.

4 M mitakwai ilʹo ikalivi gawata,

e m kimadagi ila isakaila labuma.

5 Mwa Yaubada! Kukimitali m tovakaigaga metoya wa labuma,

deli m guyugwayu odabala valu watanawa komwaidona.

6 Kukolaimasi metoya om peula. Kumapu ulo nigada,

e kuma kukolaimasi yakamaisi m tomota mina mbwailim.

7 Metoya ola kabosisu kwebumaboma Yaubada eilivala, kawala,

“Bogwa batomgwaga, e basigali mapilana Sekem

deli bavili mapilana Sukota Itayatilela basaiki ulo tomota.

8 Mapilana Giliadi baisa ulo vavagi, e makawala goli Manasa.

Mapilana Epereim lavigaki agu kulupewa,

e deli mapilana Yudae lavigaki kabutuvitusila ulo guyau.

9 Mitaga mapilana Mowabi bavigaki agu kakwaiwosi,

e basaili kaikegu baisa mapilana Edom,

e baisa kabutuvitusila ulo yayosa.

Bagougova paila bogwa la tomgwaga odubasi mina Pilisitia.”

10 Mwa Yaubada! Availaga gagabila bivisuyaigu olumoulela vilouveka makwaina saina kwaipeula?

Ki, availaga bivakadaigu bilauwaigu bala mapilana Edom?

11 Ki, bogwa kupakaimasi mokwita?

Ki, gala bukuvakwabwaimasi deli ma tokwabiliasi?

12 Kupilasaimasi metoya oyumasi kama tilaulasi,

paila tomota si pilasi gala wala dimlela.

13 Kidamwa Yaubada deli yakidasi, bogwa wala bitakalisewasi,

e matauna bikalisau kada tilaulasi.

109

Taitala tau la tamapu avai tuta iboda mwau

1 Mwa Yaubada! Ayakawolaim. Gala ibodi bukukwapatu!

2 Tomitugaga deli tosisasopa bogwa eiwaigusi.

Isilipulaigusi,

3 e ililivalasi vavagi gaga paila yeigu,

e gala uula iwomakaiyaigusi wala.

4 Inopakaigusi mitaga ayebwaili wala matausina,

deli aninigada paila matausina.

5 Avagi vavagi bwaina baisa matausina, mitaga imapwaigusi vavagi gaga.

E ayebwaili matausina mitaga matausina ipakaigusi.

6 Kunagi avai toyakala gaga biyakali agu tilaula,

e kutugwali taitala tilaulasola wala bitabinaki matauna.

7 E ibodi matauna bisuvi oyakala e bibanaisi matauna isim kala pakula.

E ibodi gala wala bilagaisi la nigada,

bidokaisi wala la nigada iyomituli tuvaila kala pakula.

8 Ibodi la momova nani wala biwokuva,

e taitala sola bikaimapu kabala! *

9 Ibodi litula biwaki neuya

deli la kwava binakakau.

10 Ibodi litula gala wala si kabosisu e bininigadasi wala paila kʹasi,

e bibokavilaisi metoya avai bulusikum eivigakaisi si kabosisu.

11 Ibodi matausina eiuwasi si guguwa bikauwaisi wala la guguwa komwaidona,

e deli tomitawasi bikauwaisi komwaidona vavagi avaka eipupaisau.

12 Ibodi gala wala taitala bimitukwaii matauna,

kaina bivauli weilova magudisina eiligaim.

13 Ibodi dalela komwaidona bikaligasi,

deli yagala bilumwelavaisi avai tuta tubwa tubovau.

14 Ibodi Guyau biluluwai avaka tubula si mitugaga,

deli gala avai tuta biligaiwa inala la mitugaga.

15 Ibodi Guyau tuta komwaidona biluluwai si mitugaga,

mitaga sesia bilumwelavaisi tomota matausina.

16 Ka, tau matauna gala wala avai tuta ininanamsi sitana bininabwaila, gala wala!

Matauna ilamidadi deli ikatumati

tonamakava, togumalawa, deli tomamama.

17 Saina mbwailila bolata - ka, ibodi bibulotaisi matauna!

Kukolola wala bibigabwaila - ibodi gala taitala bibigibwaili matauna!

18 Saina tokabulobolata, iwalaki wala kala wosi.

Ibodi la bolata titoulela bisuki wowola tomwaidona makawala sopi bimigamaga,

e deli bisuki totuwala makawala kevakeva biyogagi avai guguwa.

19 Ibodi la bolata bikuboli matauna makawala kanunuva,

e tuta komwaidona bitavini wala bitapatu matauna makawala palitula.

20 Mwa Guyau! Kumipuki agu tilaula makawala avaka baisa lalivali.

Matausina goli bogwa eitabinakaigusi makawala!

21 Mitaga Guyau yoku ulo Yaubada, kupilasaigu makawala m biga katotila

e kukolaigu paila uula yoku tobobwailila.

22 Yeigu tonamakava deli togumalawa,

e alumkoli saina mmayuyu metoya olumoulegu.

23 Makawala kaikobugu odubilikoyavi e yeigu tuta pikekita wala batamwau.

Yagila iyuvisauwaigu makawala natana minumauna yeigu.

24 E kwaitutugu imama paila uula gala kaula.

Yeigu eideli wowogu e totuwanawokuva wala yeigu.

25 Avai tuta tomota igisaigusi e igigilaigusi wala.

Ikatugougeunasi wala deli si yousokana. *

26 Mwa! Guyau ulo Yaubada, kupilasaigu.

Paila uula m mitakwai kukwatumovaigu.

27 Kuvigaki agu tilaula binikolaisi

kidamwa yoku wala kukwatumovaigu.

28 Kaina matausina bibulotaigusi, mitaga yoku bukubigibwailigu wala.

E ibodi agu tolamadada bimamasi,

e ibodi yeigu m towotetila bammwasawa wala.

29 Ibodi agu tilaula mmosila wala bikatumati matausina.

Ibodi kasi mmosila bivigaki makawala kasi kakapula.

30 Yeigu bakaigaveka banokagutoki baisa Guyau;

e bayakawoli matauna osi sigugulaf tomota,

31 paila uula itabodi matauna tonamakava,

deli ikoli matauna metoya matausina availa availa ikamogaisi matauna mwada bikaliga.

110

Guyau Yaubada deli guyau matauna einagi

1 Matauna Guyau iluki ulo guyau,

“Kusili ogu kwakatag

tatoula wala bavigakaim bukukwalisau kam tilaula.” *

2 Guyau Yaubada bikatumkulovi m guyau metoya mapilana Saiyoni.h

Kawala, “Bukuguyoi kam tilaula.”

3 Wa yam makwaina bukukwabilia deli kam tilaula,

e m tomota bitugwalaisi titoulesi paila kabilia.

E makawala igau bikikivi visiga saina numla,

e makawala goli m totubovau bimakaiamsi wa koya kwebumaboma.

4 Guyau bogwa eikatupewoli la biga katotila, e galaga bikatumapu nanola,

“Yokula tolula tosivagasi

odalela tolula Melikisedeki.”i*

5 Guyau isisu om kwakata.

Avai tuta bigibuluwa, bogwa bikalisuwoli gweguya.

6 Bikamogi boda ituwoli ituwoli,

e okawakali bikasewoki tomata.

Bogwa bikalisuwoli gweguya ambaisa ambaisa ovalu watanawa.

7 Matauna guyau bimom wa waya opapala keda,

e bogwa bipeula wowola. Mapaila bogwa goli bitomgwaga.

111

Kala yakaula Guyau

1 Kala yakaula Guyau!

Banokagutoki baisa Guyau deli nanogu komwaidona

metoya osi sigugulaj la tomota.

2 Saina kabokatubau vavagi makwaisina Guyau iuvagi!

Komwaidona matausina availa availa imwasawasi paila makwaisina magisi wala bikatetasi.

3 Komwaidona avaka avaka iuvagi ivakasau kala taimamila deli iyomitali la giyouveka,

e la mitukwaibwaila ikanuvagasi.

4 Guyau gala wala itagwala bitalumwelavaisi makwaisina kabokatubau avaka eiuvagi,

e matauna toninabwaila deli tonokapisi.

5 Isaiki kaula baisa matausina availa availa itemmalaisi matauna.

Matauna gala avai tuta bilumwelavi la kabutu.k

6 Matauna iyomitali la peula baisa la tomota,

avai tuta isaiki matausina si pwaipwaia togilagala.

7 Komwaidona avaka avaka eiuvagi matauna tokimadagi deli toduwosisia.

Komwaidona makwaisina la karaiwaga ibodi bitadubumaisi.

8 Makwaisina bisisu tuta gala kala kalitutila,

e isaiki makwaisina karaiwaga metoya ola biga kwekamokwita deli la mitukwaibwaila.

9 Eitaneku la tomota,

deli ivagi kabutu kwekanigaga deli matausina.

Matauna tobumaboma deli topeuligaga goli.

10 Kidamwa magida bitakabitam ibodi bitatemmali Guyau.l

Availa availa ikabikuwolaisi makwaisina la karaiwaga, ivigaki matausina bininitalapulasi.

Ibodi bitayakawoli Guyau tuta gala biwokuva. *

112

Tomitukwaibwaila la mwasawa

1 Kala yakaula Guyau!

Bimwasawa matauna availa itemmali Guyau,

availa matauna deli nanola kala mwamwasila ikabikuwoli Guyau la karaiwaga makwaina.

2 E tomitukwaibwaila litula si kaisisu saina peuligaga wala osi valu,

e Guyau bikabwaili dalela.

3 Deli goli veyala biyosisi si guguwa saina bidugaga,

e matauna goli bisibwabwaila tuta komwaidona.

4 Tomitukwaibwaila si sisu makawala lumalama ititapi odudubila,

paila matausina saina tonokapisi e toninabwaila, e deli tovagisi duwosisia.

5 Bimwasawa matauna availa itugwali la guguwa paila sala biwasisi,

kaina avai togigimwala iiyamati la wotetila deli kala duwosisia.

6 Tomitukwaibwaila gala avai tuta bikapusi.

Tuta komwaidona biluluwaisi wala matauna.

7 Matauna la dubumi saina peula, e idubumi wala Guyau.

e mapaila gala bikokola kidamwa avai bulogala gagam bilagi.

8 E gala wala bininayuwa kaina bikokola,

mitaga mokwita wala bigisi kala tilaula bimamasi.

9 Ilalasimakavi la guguwa baisa tonamakava,

e la ninabwaila gala wala biwokuva.

Matauna bogwa bitoveka metoya ola kaisisu, e mapaila bisim kala kamaiaba. *

10 Mitaga tomitugaga igisaisi baisa e saina igibuluwasi,

e ikulubweyani migisi paila saina tokukolosi matauna, e itamwausi,

e si pikwaku goli bogwa wala leiwokuva.

113

Kala yakaula Guyau la mitakwai

1 Kala yakaula Guyau!

Yokomi Guyau la touwata,

kuyakawolaisi matauna!

2 Mina watanawa bikavisaisi matauna

tuta baisa e tuta gala biwokuva.

3 Metoya opilibomatu bila opilikwaibwagan

kuyakawolaisi matauna Guyau.

4 Guyau ikikaraiwogi komwaidona boda ituwoli ituwoli,

e la guyugwayu saina walakaiwʹo odabala labuma.

5 Gala wala taitala makawala Guyau da Yaubadasi.

Matauna la kabosisu saina walakaiwa sainela,

6 mitaga ikululuki

igigisi labuma deli valu watanawa.

7 Isimiliwoli tonamakava metoya opwaipwaia,

e ilupi togumalawa metoya okasi mmayuyu,

8 e deli ivigaki bikalubailasi deli gweguya,

matausina la tomota si gweguya goli!

9 Isaiki minana nakaligao kala taimamila ola valu,

e iyomwasali minana paila bogwa eivigaki bivalulu.

Kala yakaula Guyau.

114

Wosi paila Luvapela Pakala

1 Avai tuta mina Isireli isilavaisi mapilana Itipita,

e matutona Yekobe tubula isilavaisi mapilana si valu togilagala, *

2 mina Yuda matausina Yaubada ivigaki la tomota mina bumaboma,

e mina Isireli ivigaki la vavagi tatoula.

3 Bolita Pilabweyani igigisaimasi e isakaula ilʹo,

deli goli Waya Yoridani isim titayelu. *

4 Koya kwevakaveka ipeipelasi makawala gota,

deli koya kwekikekita iyuweitaulasip makawala lam.

5 Mwa! Yoku Bolita, avaka paim lokusakaula lokula?

Wo, Yoridani, yoku deli, avaka paim lokusim titayelu?

6 Yokomi koya kwevakaveka, avaka paimi kupeipelasi makawala gota,

e yokomi koya kwekikekita, avaka paimi kuyuweitaulasi makawala minasina lam?

7 Yokugwa pwaipwaia, ibodaim bukuigayega tutala Guyau bima,

e tutala Yekobe la Yaubada isisu.

8 Matauna bikatumapu dukutotu bimila katuwotu,

deli goli beibega bimila utuwotu. *

115

Yaubada tomitakwai tokimadagi

1 Mwa Guyau! Ibodi bakakavisaimsi wala yoku e kammwaleta wala yoku,

e galaga yakamaisi,

paila uula m mitakwai deli m kimadagi.

2 Avaka uula boda ituwoli ituwoli bikatupoiyaidasi,

kawasi, “Ambaisaga mi Yaubada?”

3 Da Yaubadasi isisu wala wa labuma,

e iuvagi avaka avaka magila bivagi.

4 Matausina eibubulaisi si yaubada metoya siliba deli goula,

e oyumasi wala eiyoudulaisi minasina. *

5 Minasina isim udosi, mitaga gala gagabila bilivalasi,

e isim mitasi, mitaga gala gagabila bigisasi.

6 Isim taigasi, mitaga gala gagabila bilegasi,

e kabulusi, mitaga gala gagabila bisikonasi.

7 Isim yumasi, mitaga gala gagabila bikabikonasi,

e kaikesi, mitaga gala gagabila biloulasi.

Gala gagabila bilivalasi, ikikapatusi wala.

8 Ibodi goli komwaidosi availa availa eibubulaisi e eidubumaisi minasina,

bidavilasi bimila tokolusi makawala wala minasina bogwa eibubulaisi.

9 E yokomi mina Isireli bukudubumaisi Guyau.

Matauna ipilasaimi e ikolaimi.

10 Yokomi la tolula Yaubada, bukudubumaisi Guyau.

Matauna ipilasaimi e ikolaimi.

11 Komwaidomi yokomi totapwaroru, bukudubumaisi Guyau.

Matauna ipilasaimi e ikolaimi.

12 Guyau iluluwaidasi e bimitukwaiyaidasi.

Matauna bimitukwaii mina Isireli

deli komwaidosi Yaubada la tolula.

13 Bogwa bimitukwaii komwaidosi availa availa itemmalaisi matauna,

gweguya deli goli tokai. *

14 Ibodi Guyau bisakaimi litumia,

e yokomi deli litumia bukuunigeyaisi goli.

15 Ibodi Guyau bimitukwaiyaimi,

matauna kala tobubuli valu walakaiwa deli watanawa.

16 Labuma baisa Yaubada kalamwaleta wala la vavagi,

mitaga valu watanawa bogwa isaiki tomota.

17 Tomata gala wala biyakawolaisi Guyau.

Matausina tolesi Tuma gala wala biyakawolaisi matauna.q

18 Mitaga yakidasi tommomova bogwa bitanokagutokisi baisa matauna,

tuta baisa deli tuta gala biwokuva.

Kala yakaula Guyau.

116

Taitala tosilagi iyakawoli Yaubada

1 Yeigu ayebwaili Guyau, paila ililagaigu.

Inakaigali ulo nigada.

2 Avai tuta badou baisa matauna

e tuta tuta inakaigalaigu goli.

3 Kabosilagi mwau itoulaigusi,

kala kakayuwa laka iyosaigu

e agu kokola sainela iwouwouya nanogu.

4 E mapaila ayokakapisi baisa Guyau,

kawagu, “Mwa Guyau! Anigadaim bukukolaigu.”

5 Matauna Guyau tonokapisi deli giyoubwaila

Da Yaubadasi matauna kada kwabusi oda tutasi mwau.

6 Guyau ikoli tomamama.

Avai tuta laboda kabosilagi e matauna ikolaigu.

7 Gala wala ibodi baninayuwa,

paila Guyau bogwa eimitukwaibwailigu.

8 Guyau ikolaigu metoya kaliga

ikatupewolaigu e gala basilibeibeu,

e baisa ivigaki waisala mitilagigu.

9 E mapaila aliloula wala omatala Guyau

baisa osi valu tommomova.

10 Yeigu kawagu, “Ka, bogwa laboda saina mwaugaga,”

mitaga adubumi wala Guyau. *

11 Kalubikoya akokola e kawagu, “Gala badubumi availa!”

mitaga gala wala asim kala dubumi Guyau.

12 Avai vavagi ibodi basaiki Guyau

mwada bamapu la bobwailila baisa yeigu?

13 Bogwa basemakavi waini bavigaki lula baisa Guyau,

e makawala banokagutoki baisa matauna paila eikolaigu,

14 e baisa osi sigugular la tomota

bogwa goli basaiki matauna makawala ulo biga katotila.

15 Kidamwa taitala Guyau la tomota bikaliga,

bogwa goli bimmayuyu nanola Guyau.

16 E Guyau, yeigu m towotetila,

e awotitalaim makawala inagu eivigakaim.

Yoku goli lokukolaigu metoya kaliga.

17 Bogwa basakaim ulo lula lulela nokagutoki,

e banigada baisa yoku.

18-19 Baisa osi sigugula komwaidosi m tomota

e olumoulela m Bwala Kwebumaboma mapilana Yerusalem,

bogwa goli basakaim makawala ulo biga katotila.

Kala yakaula Guyau!

117

Kala yakaula Guyau

1 Yokomi komwaidona boda ituwoli ituwoli, kuyakawolaisi Guyau.

Yokomi tomota komwaidomi, kuyakawolaisi matauna. *

2 La yebwaili paila yakidasi saina peuligaga,

e la kimadagi kwekanuvagasi goli.

Kala yakaula Guyau.

118

Totomgwaga la nigada nokagutoki

1 Bitanokagutokisi baisa Guyau, paila matauna giyoubwaila.

La yebwaili gala wala biwokuva, bikanigaga goli. *

2 Ibodi mina Isireli bikaibigasi,

“La yebwaili bikanigaga goli.”

3 Ibodi Yaubada la tolula bikaibigasi,

“La yebwaili bikanigaga goli.”

4 Ibodi komwaidosi totapwaroru bikaibigasi,

“La yebwaili bikanigaga goli.”

5 Metoya ogu mmayuyu adou baisa Guyau.

Imapu ulo dou, e itanekwaigu.

6 Guyau deli yeigu, e gala wala bakokola.

Avakaga gagabila tomota bivigakaigusi? *

7 Paila Guyau goli ipipilasaigu,

e bogwa bagisi agu tilaula bimamasi goli.

8 Ibodi sainela bitadubumaisi Guyau,

e gala wala ibodi bitadubumaisi tomota.

9 Ibodi sainela bitadubumaisi Guyau,

e gala wala ibodi bitadubumaisi tokugwala valu watanawa.

10 Agu tilaula bidubadus eitoulaigusi,

mitaga akatumtuwoli matausina metoya ola peula Guyau.

11 E ititoulaigusi wala itapataigusi,

mitaga akatumtuwoli matausina metoya ola peula Guyau.

12 Ivaulaigusi makawala budotala tubuyusapi,

mitaga agabu matausina e saina nanakwa eigibimkulovi, makawala susupa,

e metoya ola peula Guyau akatumtuwoli matausina.

13 Iwawaigusi saina minimani e makateki wala bamama,

mitaga Guyau ipilasaigu goli.

14 Guyau bikatupewolaigu e bogwa bapeula.

Matauna goli bogwa eikolaigu. *

15 Ka, kulegasi govala tomgwaga, ikatugougovasi deli mwasawa osi buliyoyova Yaubada la tomota.

Kawasi, “E, tatomgwagasi uula goli Guyau la peuligaga.

16 Bogwa tatomgwagasi paila uula wala Guyau la peula,

e la peuligaga tutala takakabiliasi.”

17 Yeigu gala wala bakaliga. Mitaga tomomova yeigu

bakamituli Guyau avaka eivagi.

18 Bogwa leimipukwaigu saina mwau,

mitaga gala itugwalaigu bakaliga.

19 Kuulaimwaisi kalapisilela Bwala Kwebumaboma

e yeigu basuvi e banokagutoki baisa Guyau.

20 Ka, baisa Guyau la kalapisila.

Tomitukwaibwaila wala bisuvisi baisa.

21 Mwa Guyau! Ayakawolaim, paila lokulagaigu,

e lokusakaigu peula kidamwa batomgwaga.

22 Dakuna itakilaisi tokwaliai bwala,

makwaina ivigaki makawala lipumatala. **

23 Baisa ivagi Guyau,

makwaina kabokatubau omatadasi.

24 Yam lagaila goli Guyau eitomgwaga.

Ibodi bitamwasawasi e bitapakasi.

25 Bukukolaimasi! Mwa Guyau! Bukukolaimasi!

E Guyau, bukuvigakaimasi bakapeulasi goli. *

26 Ibodi Yaubada bimitukwaii matauna imaima metoya baisa Guyau.

Kayakawolaimsi metoya Guyau la Bwala Kwebumaboma. *

27 Guyau matauna Yaubada, e matauna imitukwaibwailidasi.

Oyumami bukuyosisi kai sisila bukuvitouulasi paka makwaina,

e bukukwatudelisi bukutavinaisi kabolula.

28 Yoku ulo Yaubada e anokagutoki baisa yoku.

Bogwa bakamitulaim yoku Tovakaigaga.

29 Bitanokagutokisi baisa Guyau, paila matauna giyoubwaila.

La yebwaili gala wala biwokuva, bikanigaga goli.

119

Guyau la Karaiwaga

1 Availa availa matausina gala isim pikolela uwosi, matausina goli imwasawasi.

Matausina ibubunasi makawala Guyau la Karaiwaga.t

2 Availa availa matausina ibokulaisi la karaiwaga makwaisina matausina goli imwasawasi.

Matausina ikabikuwolaisi matauna deli ninasi komwaidona.

3 Matausina gala avai tuta iuvagaisi sula,

e ililoulasi ola keda Guyau.

4 Mwa Guyau! Lokusakaimasi makwaisina m kwaraiwaga

e lokulukwaimasi bakakabikuwolaisi makwaisina deli ma kimadagisi.

5 Saina apikwaku mwada bakimadagi

avai tuta bauvagi makawala m kwatuloluta.

6 Kidamwa banakaigali komwaidona m kwaraiwaga makwaisina

e yeigu gala wala bammosila.

7 Avai tuta kidikedala m kwaraiwaga duwosisia bikabitutukwaigu,

e bogwa bayakawolaim deli nanogu kala migileu.

8 Bogwa bakabikuwoli m kwaraiwaga makwaisina.

Gala avai tuta bukusilavaigu.

Akabikuwoli Guyau la Karaiwaga

9 Ammakawala taitala totubovau ibodi biyamati la bubunela bimigileu wala?

E ibodi bikabikuwoli makwaisina m kwaraiwaga.

10 Avigikoni bawotitalaim metoya onanogu komwaidona.

Kukolaigu mwada taga bakoulovi m kwatuloluta.

11 Ayamati m Kwaraiwaga onanogu wala,

kidamwa gala bamitugaga baisa yoku.

12 Mwa Guyau! Aiyakawolaim.

Anigadaim bukukwatululutaigu.

13 Yeigu balivilivau

komwaidona karaiwaga makwaisina lokusaiki m tomota.

14 Kaina bamwasawa kidamwa bayosi ulo guguwa bidubadu,

mitaga ulo mwasawa bisiligaga sainela kidamwa babokuli makwaisina m kwaraiwaga!

15 Atitakutu makwaisina m kwatuloluta

e avitusi m vituloki.

16 M kwaraiwaga makwaisina ivigaki ulo mwasawa,

e gala wala balumwelavi makwaisina.

Guyau la Karaiwaga baisa kabomwasawa

17 Kumitukwaibwailigu yeigu m touwata,

mapaila baisa basisu tomomova e bakabikuwoli m biga.

18 Kuulaim matagu, kidamwa goli bagisibwailaki

avaka kala kamokwita m Kwaraiwaga.

19 Yeigu asisu baisa odabala pwaipwaia tuta pikekita wala,

e taga bukukwatupwani makwaisina m kwaraiwaga baisa yeigu.

20 Saina iyovi nanogu sainela,

paila magigu banikoli m kwaraiwaga tuta komwaidona.

21 Kukwamitilaki availa availa matausina ninasi walakaiwa,

e kubuloti availa availa matausina ikoulovaisi makwaisina m kwaraiwaga.

22 Kutanekwaigu metoya osi bigigaga deli osi yousokana,

paila uula auvagi makawala makwaisina m kwaraiwaga.

23 Tokwaraiwaga isigugulasi e ikeiwalaigusi,

mitaga yeigu batitakutu m kwatuloluta.

24 M kwatuloluta ivigaki ulo kabomwasawa,

e makwaisina makawala goli agu tokatayuvisa.

Apwaitukula paila bakabikuwoli Guyau la Karaiwaga

25 Yeigu ikalisauwaigusi e akanukwenu opwaipwaia.

Mapaila kuyomovivauwaigu makawala avaka bogwa lokukwatotila.

26 Yeigu akamituli komwaidona avaka bogwa lavagi, e yoku kuvitakaulokaigu.

Mapaila kukwatululutaigu.

27 Kupilasaigu e gagabila bitapuloki nanogu makwaisina m kwaraiwaga,

e iluyelu nanogu paila m vituloki saina kabokatubau.

28 Yeigu ninamwau wala iyomami wowogu.

Mapaila kukwatupewolaigu makawala avaka bogwa lokukwatotila.

29 Kukolaigu mwada taga basula ogu keda,

e om bobwailila kuvitulokaigu m Kwaraiwaga.

30 Yeigu bogwa lanagi paila bakabikaula,

deli bogwa laligimlili m kwaraiwaga.

31 Mwa Guyau! Yeigu bogwa labokuli m kwatuloluta,

e taga kutagwala availa biyomsilaigu.

32 Yeigu bapwaitukula paila babokuli makwaisina m kwaraiwaga,

paila yoku bukukwatumkulovi ulo nikoli.

Nigada paila nikoli

33 Mwa Guyau! Kuvitulokaigu uulotoula makwaisina m kwaraiwaga,

kidamwa bakabikuwoli makwaisina tuta komwaidona.

34 Kukwatumiki m Kwaraiwaga baisa yeigu, e bakabikuwoli wala,

e bavagi makwaisina deli nanogu komwaidona.

35 Kuvigakaigu bakabikuwoli m kwatuloluta,

uula wala metoya makwaisina abani ulo mwasawa.

36 Gala magigu bidubadu ulo guguwa.

Kuvigaki nanogu komwaidona kidamwa bakabikuwoli makwaisina m kwaraiwaga.

37 Kuyamataigu mwada taga bikau nanogu avai vavagi makwaisina gala isim dimlesi.

Kuvagi bwaina baisa yeigu makawala goli m biga katotila.u

38 Kuvagi makawala m biga katotila baisa yeigu m touwata -

biga katotila makwaina lokuvagi baisa matausina availa availa ikabikuwolaimsi.

39 Kukolaigu metoya bigigaga makwaisina lakukoli.

Isa bwainigaga m kwaraiwaga.

40 Magigu bakabikuwoli m karaiwaga makwaisina,

e bukusakaigu ulo momova kwaivau, paila yoku tomitukwaibwaila.

Kala dubumi Guyau la Karaiwaga

41 Mwa Guyau! Kuvitulokaigu kala vakaila m yebwaili paila yeigu,

e bukukwatumovaigu makawala goli m biga katotila.

42 Oluvi yeigu ibodi bamapu si biga matausina ibigigagaigusi,

paila uula bogwa ladubumi m biga.

43 Kupilasaigu mwada tuta komwaidona balivala biga mokwita wala,

paila uula ulo pikwaku baisa wala m kwaraiwaga.

44 Yeigu tuta komwaidona bakabikuwoli m Kwaraiwaga,

tuta gala biwokuva, gala biwokuva.

45 Yeigu gala avaka biyomi wowogu,

paila uula bogwa lavigikoni kidamwa bakabikuwoli makwaisina m kwaraiwaga.

46 Yeigu bakamituli m kwaraiwaga makwaisina baisa gweguya,

e gala wala bammosila.

47 Kala kabikaula m kwaraiwaga makwaisina ivigaki ulo kabomwasawa,

paila uula yeigu ayebwaili makwaisina.

48 Yeigu akamiabi deli ayebwaili m kwatuloluta.

Mapaila bogwa biiluyelu nanogu paila m kwatuloluta.

Aninatotila baisa Guyau la Karaiwaga

49 Kululuwai m biga katotila baisa yeigu m touwata.

Makwaina goli isakaigu ulo pikwaku.

50 Deli goli ogu tuta mwau kuvisimolaigu,

paila m biga katotila eisakaigu ulo momova.

51 Matausina ninasi walakaiwa tuta komwaidona iyosokanaigusi,

mitaga m Kwaraiwaga gala wala asilavi.

52 E Guyau aluluwai m kwaraiwaga makwaisina omitibogwa,

e tuta baisa makwaisina ivisimolaigu.

53 Avai tuta agisi tomitugaga iyogwalaisi m Kwaraiwaga,

e saina agu leiya goli.

54 Ogu tuta baisa odabala pwaipwaia,

yeigu abutubutu wosi paila wala makwaisina m kwaraiwaga.

55 E wa bogi aluluwaim,

e Guyau aninanamsa paila m Kwaraiwaga.

56 Ulo kabomwasawa wala,

baisa bakabikuwoli m kwaraiwaga makwaisina.

Atugwalaigu baisa Guyau la Karaiwaga

57 Mwa Guyau! Kammwaleta wala yoku magigu,

Yeigu bogwa lakatotila mwada bakabikuwoli m biga.

58 Ayokakapisi baisa yoku kidamwa bukunokapisaigu,

makawala goli m biga katotila.

59 Bogwa lavitoki tolosila ulo bubunela.

e deli goli akatotila babokuli m kwatuloluta.

60 Bananakwa goli, galaga baluvatuta,

e bakabikuwoli makwaisina m kwaraiwaga.

61 Tomitugaga bogwa eileiyasi agu sikula

mitaga gala balumwelavi m Kwaraiwaga.

62 Olubulotoula yeigu amamata e asimalaula mwada bayakawolaim,

paila kidikedala m kwaraiwaga duwosisia.

63 Komwaidosi matausina iuwotitalaimsi,

deli goli komwaidosi matausina ikabikuwolaisi makwaisina m kwaraiwaga,

e mabudona goli lavigaki lubaigwa.

64 Mwa Guyau! M mitakwai ivakasuwoki wala valu watanawa.

E magigu wala bukuvitulokaigu m kwatuloluta.

Guyau la Karaiwaga veiguwatoula

65 Mwa Guyau! Bogwa lokuvagi makawala m biga katotila,

e bogwa lokuvagi bwaina baisa yeigu m touwata.

66 Kusakaigu kabitam deli ninitalapula,

paila adubumi wala m kwaraiwaga makwaisina.

67 Omitibogwa lavagi sula, e yoku lokumipukwaigu,

mitaga baisa tuta bogwa lakabikuwoli m biga.

68 Yoku saina bwaina e saina toninabwaila yoku,

e bukukwatululutaigu makwaisina m kwaraiwaga!

69 Matausina ninasi walakaiwa bogwa eisipulokaigusi,

mitaga onanogu komwaidona akabikuwoli m kwatuloluta.

70 Matausina tomota gala wala avaka itapuloki ninasi,

mitaga yeigu abani m Kwaraiwaga ulo kabomwasawa.

71 E agu mipuki makwaina eipilasaigu wala,

paila ivigakaigu batakutu m kwaraiwaga makwaisina.

72 Makwaina Karaiwaga bogwa lokusakaigu kala nanamsa saina wala isiligaga baisa yeigu,

e ikalisau komwaidona veiguwala valu watanawa.

Guyau la Karaiwaga kala duwosisia

73 Yoku kububulaigu, deli kukolaigu.v

Mapaila kusakaigu kabitam, kidamwa batakutu m kwaraiwaga makwaisina.

74 Matausina availa availa itemmalaimsi bigigisaigusi deli si mwasawa,w

paila uula adubumi avaka m biga katotila.

75 Mwa Guyau! Bogwa anikoli m kwaraiwaga duwosisia,

e lokumipukwaigu, paila yoku tokimadagi.

76 Kutugwali m mitakwai bivisimolaigu,

makawala bogwa lokukwatotila baisa yeigu m touwata.

77 Kunokapisaigu, e yeigu basisu tomomova,

paila uula m Kwaraiwaga iyomwasali nanogu.

78 Ibodi matausina ninasi walakaiwa bimmosilasi paila si tabinona sasopa baisa yeigu.

Mitaga yeigu aiyenona wala m kwatuloluta.

79 Ibodi matausina ititemmalaimsi bimakaiagusi,

komwaidosi matausina availa availa ikatetasi makwaina m kwaraiwaga.

80 Ibodi yeigu bakabikuwoli m kwatuloluta, e gala bisim pikolela wowogu,

mapaila gala bibodi bamama e bivigaki agu mmosila.

Nigada paila katumova

81 Mwa Guyau! Bogwa lasomata latutulaim paila bukukwatumovaigu,

paila yeigu adubumi wala m biga.

82 Matagu bogwa isomata vatoi paila avaka bogwa lokukwatotila,

e tuta tuta anigadaim kawagu, “Ki, avai tutaga bukupilasaigu?”

83 Yeigu makawala wawa wala, gala isim dimlegu,

mitaga gala wala alumwelavi makwaisina m kwaraiwaga.

84 Ammakawala kala kaduwonaku batulotula tuvaila?

E avai tuta bukumipuki matausina eilamidadaigusi?

85 Tauwau tokaluvalova matausina gala ikabikuwolaisi m Kwaraiwaga.

Bogwa eileiyasi agu sikula metoya nobwala eikelaisi.

86 Komwaidona m kwatuloluta ibodi wala bakadubumaisi.

Mwa! Kupilasaigu metoya tomota matausina eilamidadaigusi metoya osi sopa.

87 Matausina bogwa wala makateki bipeulasi e bikatumataigusi.

Mitaga yeigu gala wala basim pwaitukula paila m kwaraiwaga makwaisina.

88 Paila uula yoku tomitakwai kumitukwaibwailigu,

e gagabila yeigu bakabikuwoli makwaisina m kwaraiwaga.

Kala dubumi Guyau la Karaiwaga

89 Mwa Guyau! M biga gala biwokuva, bikanigaga goli,

e baisa ikanigaga wala wa labuma.

90 E m kimadagi bisetuwoli goli oluwalaisi tubwa komwaidona.

Yoku bogwa kusaibogwi valu watanawa okabala, e makawala goli ikanuvagasi.

91 E vavagi komwaidona eikanuvagasisi omitibogwa e leima lagaila,

uula wala makwaisina m kwaraiwaga, paila komwaidona makwaisina iwotitalaimsi goli.

92 Ulo mwasawa uulotoula m Kwaraiwaga.

Kidamwa gala makawala, e yeigu bogwa bakaliga metoya ogu mmayuyu.

93 Yeigu gala avai tuta bakilavi m kwatuloluta,

uula metoya baisa makwaisina yoku bogwa lokuyomovaigu.

94 Yeigu goli m vavagi - e, kukwatumovaigu!

Bogwa lavigikoni mwada bakabikuwoli makwaisina m kwaraiwaga.

95 Tomitugaga eitutulaigusi wala mwada bikatumataigusi,

mitaga ibodaigu wala baiyenona m kwaraiwaga makwaisina.

96 E bogwa eitapuloki nanogu kidamwa vavagi komwaidona isim kalitulesi,

mitaga makwaisina m kwaraiwaga bwainawokuva wala.

Ayebwaili Guyau la Karaiwaga

97 Saina ayebwaili m Kwaraiwaga.

Yam kwemwaidona aiyenona wala paila makwaina.

98 Makwaisina m kwaraiwaga isisu onanogu tuta komwaidona.

Ipilasaigu e ulo kabitam ikalisau si kabitam agu tilaula.

99 Ulo kateta ikalisau komwaidosi agu tovituloki,

uula aiyenona wala m kwatuloluta.

100 Ulo kabitam ikalisuwoli tommoya si kabitam,

uula akabikuwoli makwaisina m kwaraiwaga.

101 Bogwa lapaiki komwaidona mitugaga,

uula mwada bakabikuwoli m biga.

102 Gala goli akilavi m kwatuloluta,

uula yoku titoulem wala agu tovituloki.

103 Kakamwenala m kwatuloluta saina simokainia,

ikalisau kitorina kala simokainia.

104 Abani kabitam metoya om kwaraiwaga makwaisina

e mapaila bogwa lapaiki mitugaga komwaidona.

Guyau la Karaiwaga ititapaidasi

105 M biga ikugwaiyaigu makawala kaitapa omatagu,

e ivakadaigu makawala lumalama ititapi ulo keda.

106 Bogwa bavagi makawala ulo biga katotila saina mwau,

kidamwa bakabikuwoli m kwatuloluta duwosisia.

107 E Guyau, laboda mmayuyu saina mwaugaga.

Kukwatumovaigu, makawala lokukwatotila bukuvagi.

108 Mwa Guyau! Bukulagi ulo nigada nokagutoki,

e bukuvitulokaigu makwaisina m kwaraiwaga.

109 Tuta komwaidona abudoboda kabosilagi,x

mitaga gala wala alumwelavi m Kwaraiwaga.

110 Tomitugaga ileiyasi agu sikula,

mitaga gala wala akoulovi makwaisina m kwaraiwaga.

111 M kwatuloluta baisa ulo kaikeya.

Makwaisina goli kaiyomwasalela nanogu.

112 Bogwa lanagi mwada bakabikuwoli makwaisina m kwaraiwaga,

bila kala kalitutila wala bakaliga.

Guyau la Karaiwaga kabokwala

113 Yeigu mina kukologu wala matausina gala ininatotilasi baisa yoku,

mitaga ayebwaili wala m Kwaraiwaga.

114 Yoku wala agu taboda deli agu tokwala,

mapaila apikwaku wala m biga katotila.

115 Yokomi tomitugaga kusilavaigusi wala.

Yeigu bogwa bakabikuwoli ulo Yaubada la karaiwaga makwaisina.

116 Bukusakaigu peula, makawala m biga katotila, e bamova goli,

e taga kutagwala ulo pikwaku biyomwau nanogu.

117 Mwa! Kuyosaigu e bogwa bakwala,

e yeigu tuta komwaidona banakaigali m kwaraiwaga makwaisina.

118 Yoku kupaiki availa availa matausina ikoulovaisi makwaisina m kwaraiwaga.

Si katuduvidavi gala wala isim dimlela.

119 Yoku kuvigaki matausina tomitugaga makawala wawa wala.

Mapaila baisa, yeigu ayebwaili wala m kwatuloluta.

120 Yeigu isim agu kokola paila uula wala yoku.

Makwaisina m kwaraiwaga wala ibulukukolaigu sainela.

Kala kabikaula Guyau la Karaiwaga

121 Yeigu bogwa lavagi avaka duwosisia deli bwaina.

Taga bukusilavaigu mwada agu tilaula biyosaigusi.

122 E kukwatotila mwada bukupilasaigu yeigu m touwata,

e taga bukutagwala tokaluvalova bilamidadaigusi.

123 Matagu bogwa eisomata vatoi paila m kwatumova bipilasaigu,

paila m kwatumova makwaisina bogwa lokukwatotila.

124 Kuvigakaigu makawala m mitakwai,

deli bukukwatululutaigu makwaisina m kwaraiwaga.

125 Yeigu goli m touwata, mapaila kusakaigu ninitalapula,

e igagabila banikoli makwaisina m kwaraiwaga.

126 Mwa Guyau! Baisa tuta m tuta paila bukuvagi avaka,

paila tomota ikikoulovaisi m Kwaraiwaga.

127 Yeigu ayebwaili goula sitana wala,

e goula saina mwau mapula ayebwaili,

mitaga ulo yebwaili paila makwaisina m kwaraiwaga saina siligaga goli.

128 E mapaila abokuli komwaidona m kwatuloluta,

e apaikiga komwaidona keda kadasulosula.

Nanogu mwada bakabikuwoli Guyau la Karaiwaga

129 Makwaisina m kwaraiwaga saina kabokatubau,

e akabikuwoli makwaisina metoya onanogu komwaidona.

130 M biga kala katumiki ivigaki makawala kaitapa,

eivigaki tobubeikam bibanaisi si kabitam.

131 Saina magigu balagi makwaisina m kwaraiwaga,

e atiliawai wala paila saina magigu sainela makwaisina.

132 Kutovilakaigu e bukunokapisaigu,

makawala goli kuvigaki komwaidosi matausina iyebwailimsi.

133 Makawala m biga katotila, kukolaigu mwada taga bakapusi.

Taga bukutagwala mitugaga bikalisauwaigu.

134 Bukukolaigu metoya matausina ilamidadaigusi,

kidamwa bakabikuwoli m kwaraiwaga makwaisina.

135 Om mitakwai bukusividulaigu

e bukukwatululutaigu makwaisina m kwaraiwaga.

136 Mitilagigu ibubusi makawala waya,

paila tomota gala bikabikuwolaisi m Kwaraiwaga.

Yaubada la Karaiwaga kala duwosisia

137 Mwa Guyau! Yoku tomitukwaibwaila

e m kwaraiwaga makwaisina duwosisia goli.

138 Karaiwaga makwaisina lokusakaimasi

kibobuta goli deli duwosisia.

139 Ulo gibuluwa ilululu olopogu makawala kova,

paila agu tilaula eiligaimwaisi m kwaraiwaga makwaisina.

140 Kala kamokwita m biga katotila.

Yeigu saina ayebwaili makwaina.

141 Yeigu gala avaka agu yeiwau e ikaluwouwaigusi wala,

mitaga gala wala akilavi m kwaraiwaga makwaisina.

142 M mitukwaibwaila bikanigaga goli,

e m Kwaraiwaga tuta komwaidona mokwitawokuva wala.

143 Tuta komwaidona imomwau nanogu deli anokubukubu,

mitaga m kwatuloluta iyomwasalaigu goli.

144 M kwatuloluta tuta komwaidona duwosisia.

Bukusakaigu ninitalapula, e bogwa basibwabwaila goli.

Nigada paila kwala

145 Mwa Guyau! Onanogu komwaidona adou baisa yoku.

Kumapu ulo dou e bakabikuwoli makwaisina m kwaraiwaga!

146 Adou baisa yoku.

Kukwatumovaigu, e bavagi makawala m kwaraiwaga makwaisina.

147 Igau gala biyamtatoula adou baisa yoku paila pilasi.

Apikwaku goli m biga katotila.

148 Bogi komwaidona yeigu ammamata,

e aiyenona paila m kwatuloluta.

149 Mwa Guyau! Kunakaigalaigu, kunokapisaigu,

kukoli ulo momova, paila m mitakwai gala kala kalitutila.

150 Agu tolamadada bogwa ivakatitaikinasi wala,

matausina gala avai tuta ivagaisi makawala m Kwaraiwaga.

151 Mitaga yoku kuvakatitaikina baisa yeigu.

Mwa Guyau! Komwaidona m kwaraiwaga makwaisina ikanabogwasi wala.

152 Tuta omitibogwa atakutu wala m kwatuloluta.

Lokuvigaki makwaisina bikanuvagasi tuta gala biwokuva.

Kayubabai paila pilasi

153 Mwa Guyau! Kugisi kagu mmayuyu e kukwatumovaigu,

paila yeigu gala wala akilavi m Kwaraiwaga.

154 Kupilasaigu ogu wotetila, deli kutanekwaigu.

Kukwatumovaigu makawala bogwa lokukwatotila.

155 E tomitugaga gala wala bukukwatumovi,

paila uula gala ikabikuwolaisi makwaisina m kwaraiwaga.

156 Mitaga yoku Guyau m nokapisi saina vakaigaga.

Kunokapisaigu e kuyomovaigu.

157 Agu tilaula deli agu tolamadada saina bidugaga,

mitaga yeigu gala wala basim kwabikaula baisa makwaisina m kwaraiwaga.

158 Avai tuta bagisi matausina eiyogwalaisi m kwaraiwaga, yeigu saina wala agu leiya,

paila uula gala wala ivagaisi makawala makwaisina m kwaraiwaga.

159 Mwa Guyau! Kugisi ammakawala layebwaili m kwatuloluta.

Yoku m yebwaili gala avai tuta bukukwatumapu, mapaila kukwatumovaigu.

160 M Kwaraiwaga uulotoula baisa kamokwita,

e komwaidona m kwaraiwaga duwosisia, makwaisina kwekanuvagasi goli.

Katalova paila Guyau la Karaiwaga

161 Topeuligaga gala dimlela iwaigusi goli,

mitaga yeigu akamiabi m Kwaraiwaga.

162 Ulo mwasawa gala bitakaibiga, paila uula goli makwaisina m biga katotila,

e ulo mwasawa makawala matauna ibani veiguwa makwaina mapula saina mwaugaga.

163 Yeigu kukologu deli saina agu leiya paila sasopa komwaidona,

mitaga yeigu ayebwaili m Kwaraiwaga.

164 Yam kwaitala kwaitala yeigu asivalima asivayu anokagutoki baisa yoku,

paila m kwaraiwaga duwosisia.

165 Matausina availa availa iyebwailisi m Kwaraiwaga bogwa ibanaisi kabokwala mokwita,

e gala avai vavagi igagabila bivakapusii matausina.

166 E Guyau latutulaim wala paila bukukwatumovaigu,

e auvagi makawala makwaisina m Kwaraiwaga.

167 Yeigu akabikuwoli makwaisina m kwaraiwaga,

e ayebwaili metoya onanogu komwaidona.

168 Yeigu akabikuwoli makwaisina m kwaraiwaga deli m kwatuloluta,

e yoku kugigisi komwaidona avaka avaka auvagi.

Nigada paila pilasi

169 Mwa Guyau! Kutagwala bukulagi ulo dou paila pilasi!

Kusakaigu ninitalapula makawala bogwa kukwatotila.

170 Mwa! Kunakaigali ulo nigada,

e kukwatumovaigu makawala bogwa lokukwatotila.

171 Yeigu tuta komwaidona baiyakawolaim wala,

paila uula kukwatululutaigu makwaisina m kwaraiwaga.

172 Yeigu bawosi butula m Kwaraiwaga

paila m kwaraiwaga makwaisina duwosisia.

173 Ibodi tuta komwaidona bukukwatubaiasa paila bukupilasaigu,

paila uula abokuli makwaisina m kwaraiwaga.

174 Mwa Guyau! Saina magigu sainela m pilasi bikatumovaigu,

paila abani ulo mwasawa metoya om Kwaraiwaga.

175 Mwa! Kusakaigu ulo momova, e gagabila bayakawolaim.

Ibodi m kwatuloluta bipilasaigusi.

176 Yeigu awowau makawala natana sipi eitamwau,

mapaila kuma kunevaigu yeigu m touwata.

Paila yeigu gala wala akilavi makwaisina m kwaraiwaga.

120

Nigada paila pilasi

1 Avai tuta laboda mwau, adou baisa Guyau,

e matauna imapu ulo nigada.

2 Mwa Guyau! Kukolaigu metoya matausina

tosisasopa deli toubuwabu.

3 Yokomi tosisasopa, avaka Yaubada bivigakaimi?

E ammakawala bimipukwaimi?

4 Bimipukwaimi metoya tokwabilia si kaiyala kaikikakata,

deli goli pwanosi eikikapolu!

5 Ulo sisu oluwalaimi makawala kala gaga bitasisu oluwalaisi mina Meseki,

kaina oluwalaisi mina Kedara.y

6 Tuta kaduwonaku yeigu asisu deli matausina kukolosi vakota.

7 Avai tuta balivala livalela vakota,

matausinaga magisi wala kabilia.

121

Guyau kada topilasi

1 Bogwa lakowana bagisi makwaisina koya.

Ki, ammetoya babani pilasi?

2 Agu pilasi bima metoya baisa Guyau,

matauna kala tobubuli labuma deli valu watanawa.

3 Matauna gala wala bitagwala avaka bivakapusiaim.

Matauna kam tokwala tuta komwaidona bimminubwali.

4 Matauna kasi tokwala mina Isireli

gala wala avai tuta binunupula matala kaina bimasisi.

5 Guyau biyamataim.

Bogwa isisu om kwakata paila bikolaim.

6 Kalasia gala bikalilavi dabam wa yam.

e wa bogi gala biyogagaim tubukona.

7 Guyau bikolaim metoya kabosilagi komwaidona.

Matauna goli bikolaim.

8 Ambaisa ambaisa bukula, e matauna bikolaim,

tuta baisa e tuta gala wala biwokuva.

122

Kala yakaula mapilana Yerusalem

1 Yeigu lamwasawa tutala eilukwaigusi,

“Kuma bitalosi Guyau ola bwala.”z

2 E ka, tuta baisa bogwa taviloubusisi mapilana Yerusalem

eitasuvisi okalapisilela e tatotusi olumoulela.

3 Mapilana valu Yerusalem eivigivauwaisi

e tuta baisa kala leilai bwaina deli tomotala taigaluva taigasi.

4 Mapilana goli madilasina dalela Isireli si kaboboda,

paila binokagutokisi baisa Guyau,

makawala eikaraiwogi.

5 Mapilana goli guyousi mina Isireli

eisilaisi paila biyakalaisi si tomota.

6 Ibodi bukunigadasi kidamwa mina Yerusalem si valu bivakota wala.

Kawami, “Ibodi matausina idokaimsi kwembwailisi biyubwailasi wala.

7 Ibodi bivakota valu

deli kabokwala om ligisa.”

8 Mwada bapilasi veyagwa deli segwaia

e mauula baluki mina Yerusalem, kawagu,

“Vakota baisa yokomi.”

9 Mwada bapilasi la bwala Guyau da Yaubadasi,

e mauula aninigada kidamwa Yaubada bimitukwaiyaimi.

123

Nigada paila nokapisi

1 Mwa Guyau! Akounakaila baisa yoku.

Akounakaila labuma, baisa yoku goli kuguyau.

2 Makawala taitala towotetila ikikana baisa kala tokugwa,

deli natana nawotetila ikikana baisa la giyouvila,

e makawala goli yakamaisi tuta komwaidona bakamitakavataimsi yoku Guyau ma Yaubadasi,

tatoula wala yoku bukunokapisaimasi.

3 Bukunokapisaimasi! Mwa Guyau! Bukunokapisaimasi.

Paila bidubadu tomota eikaluwouwaimasi, makawala wowala valu.

4 Woloula militaila matausina si guguwa bidubadu eiyosokanaimasi,

e deli matausina tolamadada ninasi walakaiwa eikaluwouwaimasi.

124

Yaubada ikoli la tomota

1 E tauwau, avaka kudokaisi?

Kidamwa Guyau gala bitovidulaidasi otutala kabilia, avakaga bivitoulai?

Tauwau mina Isireli, kumapwaisi ulo katupoi.

2 “E mokwita wala, tuta matutona kada tilaulasi eiwaidasi,

Guyau eitovidulaidasi e mauula bogwala tapeulasi.

Mitaga kidamwa Guyau gala bitovidulaidasi,

3 e matausina kada tilaulasi osi gidaleiya

bogwa bilupolaidasi tommomova wala.

4 Oluvi sakala saina minimani bidumyelaidasi.a

Sopi bikubolaidasi,

5 e bitakanopulasi wa waya.”

6 Ibodi bitanokagutokisi baisa Guyau,

paila gala itugwalaidasi kidamwa kada tilaulasi bikatumtuwolaidasi.

7 Bogwa goli tasakaulasi, makawala mauna nayoyowa biyowa metoya wa sikula.

Ka, eikotuni sikula e yakidasi tasakaulasi tabwabwainasi wala.

8 Kada pilasisi leimaima metoya baisa Guyau,

matauna kala tobubuli labuma deli valu watanawa.

125

Yaubada la tomota si kabokwala

1 Matausina availa availa idubumaisi Guyau, matausina makawala makwaina Koya Saiyoni,b

makwaina gala avai tuta bimotatina, deli gala avai tuta availa biyagi.

2 Makawala koya komwaidona itavinaisi itapataisi mapilana Yerusalem,

e makawala Guyau itavini itapatu la tomota tuta baisa deli tuta gala biwokuva.

3 Tomitugaga gala bikaraiwogaisi si valu tomitukwaibwaila tuta komwaidona.

Kidamwa goli bivagaisi makawala, e igau kaina tomitukwaibwaila titoulesi bimitugagasi.

4 Mwa Guyau! Kumitukwaibwaili matausina availa availa si bubunela bwaina,

e baisa matausina availa availa goli ikabikuwolaisi makwaisina m kwaraiwaga.

5 Mitaga avai tuta bukumipuki tomitugaga,

ibodi tuvaila bukumipuki matausina availa availa isilavaisi m keda.c

Ibodi yokomi mina Isireli bitalaguva lupomi.

126

Nigada paila kaimilavau

1 Tutala Guyau ikaimilivauwaidasi mapilana Yerusalem,d

e kala lumkola makawala mimi!

2 Gala yomala gigila, e kawosisi deli mwasawa.

Tuta matutona boda ituwoli ituwoli eilivalasi paila yakidasi,

kawasi, “Guyau bogwa eivagi vavagi topilaveka paila matausina.”

3 E mokwita goli eivagi vavagi topilaveka paila yakidasi.

Da mwasawasi gala wala bitakaibiga.

4 Mwa Guyau! Kukwaimilivauwaimasi oma valusi,e

makawala kuna bikaimali sopi bilau okabala.

5 Ibodi matausina availa availa eivalaisi kasi yagogu deli si valam,

e bitayoyuwasi deli si mwasawa.

6 Matausina availa availa eisunapulasi ikokeulasi kasi yagogu deli si valam

bikaimilavausi iusiwosisi deli mwasawa

tutala igogebilasi si tayoyuwa.

127

Tayakawolaisi Guyau la mitakwai

1 Kidamwa Guyau gala bikaliai bwala,f

e tokwaliai iyoudulimakavasi wala.

Kidamwa Guyau gala bikoli valu,

e toyausa si yausa gala wala isim dimlela.

2 Kaina magidasi bitatitakunasi kadasi metoya avai wotetila mwau.

Eiyam bulubuvisiga tatokaiasi tawotetilasi e igau bila olubulotoula tamasisisi.

Mitaga baisa gala avaka dimlela,

paila Guyau imitukwaii matausina mina mbwailila tutala immasisisi goli.

3 Litudoiasi baisa Guyau la bobwailila isisakaidasi.

Ibodi magudisina bitadoki veiguwatoula.

4 Kidamwa taitala biunai litula tauwau ola tuta tubovau,

e bogwa bibani kala pilasi metoya baisa magudisina,

makawala kaiyala oyamala tokabilia bipilasi okabilia.

5 Kidamwa availa yamala ikasewoki la kaiyala makawala magudisina,

matauna gala avai tuta bimama

tutala ibudoboda kala tilaula okaboyakala.

128

Kabikaula baisa Guyau deli mapula

1 Imwasawasi availa availa matausina ikabikuwolaisi Guyau,

e isisuaisi olopola makwaisina la kwaraiwaga.

2-4 Mwa! Kidamwa bukukwabikuwoli Guyau,

mokwita wala bukubani kam mitakwai makawala baisa -

om paisewa bukubani avaka avaka ibodaim.

Yoku bukumwasawa, deli bukuyubwaila goli.

M kwava la pilasi kala bwaina makawala simsimwai la pilasi om valu,

deli litumwa om kwaukweda si pilasi kala bwaina makawala makaisina luya.

5 Ibodi Guyau bimitukwaiyaim metoya mapilana Saiyoni.g

Ibodi bukugisi mapilana Yerusalem bibani kala bwaina,

om tuta komwaidona tomomova goli.

6 Ibodaim bukusigaga igau bukugisi tubumwa!

Ibodi yokomi mina Isireli bitalaguva lupomi!

129

Nigada mwada mina Isireli kasi tilaula bimamasi

1 Mwa! Yoku Isireli, kulukwaimasi ammakawala kam tilaula

eilamidadaimsi igau om tuta gwadih e leima lagaila.

2 “Igau ogu tuta gwadi e leima lagaila

agu tilaula eilamidadaigusi deli si vakatutuki,

mitaga matausina gala wala ikalisauwaigusi.

3 Matausina iteyasi tapwagu saina tavakaveka,

e tapwagu saina pitupitu kala gigisa makawala tuwaga.

4 Mitaga Guyau matauna Tomitukwaibwaila,

bogwa itanekwaigu metoya okatupipi.”

5 Mitaga availa availa matausina kwekukolosi mina Saiyoni,

ibodi wala mina Saiyonii bikalisuwolaisi e bibokavilaisi bikeiitasi goli.

6 Ibodi matausina gala isim dimlesi, makawala goli mnumonu eisususinasi odabala bwala.j

Paila eisusinasi mitaga saina nanakwa imatasi,

7 e tomota idokaisi miyasina wawa wala.

Gala availa bisau kaina biselavi mwada avaka bivigaki.

8 Gala wala availa bisakaila matausina e biluki kawala,

“Ibodi Guyau bikabwailimi!

Yakamaisi kabigibwailimi metoya baisa Guyau.”

130

Nigada paila pilasi

1 Mwa Guyau! Bogwa lakitumou ulo pikwaku komwaidona,

e adoudou baisa yoku.

2 Mwa Guyau! Kulagi ulo dou.

Bukunakaigali ulo dou paila pilasi.

3 Kidamwa yoku bukululuwai ma mitugagasi,

e availaga gagabila bipeula otutala yakala?

4 Mitaga yoku kuligaiwa ma mitugagasi,

e mapaila ibodi goli bakatemmalaimsi sainela.

5 Atutuli Guyau, akamamalu deli ulo vinagai mwada bipilasaigu,

e adubumi la biga matauna.

6 Yeigu atutuli Guyau,

e ulo kamamalu ikalisau toyausa si kamamalu tutala itulotulasi mwada nani biyam.

Ka, ulo vinagai ikalisau toyausa si vinagai tutala itulotulasi magisi nani biyam.

7 Mina Isireli, bukudubumaisi Guyau,

paila la yebwaili ikanuvagasi goli,

e tuta komwaidona itagwala paila bikatumova.

8 Bogwa bikatumovi la tomota mina Isireli

metoya osi mitugaga komwaidona. *

131

Todubumi matauna tomanum la nigada

1 Mwa Guyau! Yeigu bogwa lasim kamnomwana,

deli bogwa latotubuloki avaka nanogu kala kaiveka.

Yeigu gala ikaiki wowogu paila vavagi kwevakaveka

kaina avai nanamsa saina mwaugaga baisa yeigu.

2 Mitaga kaimapula yeigu bogwa wala avaka bibodaigu,

deli manum wala wowogu,

makawala guditala pwapwawa eikanukwenu manum oyamala inala,

makawala goli yeigu, nanogu kala manum olumoulegu wala.

3 Yokomi mina Isireli, kudubumaisi Guyau

tuta baisa deli tuta gala wala biwokuva!

132

Kala yakaula Bwala Kwebumaboma

1 Mwa Guyau! Taga kulumwelavi Debida,

deli goli komwaidona makwaisina vavagi mwau eibudoboda.

2 E Guyau, kululuwai avaka eikatotila bivagi.

Kululuwai ammakawala eilivala biga katotila saina mwau baisa yoku, Yekobe la Yaubada Topeuligaga.

3 Kawala, “Gala wala bala ovalu, e gala bakenu okabagu.

4 Gala bavaiwasi, e gala bamisiki moi,

5 tatoula wala bayoudila Guyau la kabosisu,

e bakaliai la bwala matauna Yekobe la Yaubada Topeuligaga.”k

6 Mapilana Bedeliem kasisuaisi kalagaisi bulogala makwaina Kabutu Didawogala,l

e kabanaisi makwaina okubilela Yearim.m*

7 E kawamasi, “Ibodi bitalokaiasi ola bwala Guyau,n

e bitatapwarorusi baisa omatala la takaikaia.”o

8 Mwa Guyau! Bukuma wa Bwala Kwebumaboma, deli makwaina Kabutu Didawogala,

makwaina ikibuboti m peuligaga.

Bukuma e bukusigaga baisa.

9 Ibodi m tolula tuta komwaidona biwotetilasi duwosisia,

deli m tomota bigovasi deli mwasawa.

10 Bogwala kulivala biga katotila baisa Debida m towotetila

E Guyau, taga kupaiki guyau matauna yoku lokunagi.

11 Lokulivala biga katotila mwau baisa Debida,

e gala goli bukukwaimali makwaina katotila.

Kawam, “Taitala litumwa bavigaki biguyau,

e matauna igau kaimapum bikaraiwaga. *

12 Kidamwa litumwa tauwau tuta komwaidona bivagaisi makawala ulo kabutu,

e bikabikuwolaisi ulo karaiwaga makwaisina lasaiki matausina,

e ka, litusia tuvaila biguyausi odalem tuta goli gala biwokuva.”

13 Guyau bogwa einagi mapilana Saiyoni,p

e magila bimili valu baisa.

14 Kawala, “Mapilana valu goli basigaga tuta gala biwokuva.

Magigu bakaraiwaga metoya baisa.

15 Bogwa bamitukwaii mapilana Saiyoni, basaiki komwaidona avaka ibodi biyosi,

e bogwa bavakoma tonamakava e bikomatasi.

16 Bamitukwaii la tolula paila komwaidona avaka avaka bivagaisi,

e deli tomotala biusiwosisi bigougovasi deli mwasawa.

17 Mapilana valu bavigaki taitala Debida dalela bigiyouveka,

mapilana bayamati la karaiwaga matauna guyau lanagi. *

18 Bogwa bayomsili sainela kala tilaula,

mitaga matauna la kabokwaraiwaga bipeula e bisiniveka goli.”

133

Kala yakaula kalubaila

1 Wo, ina bwainigaga kidamwa yakidasi Yaubada la tomota bitasisuaisi deli bitaveyawasi gulitinidesi!

Baisa saina bwainigaga!

2 Ivigaki makawala bulami

eibubusi metoya Eroni odabala deli okala gabula,

e ibubusi wala ila okala kwama okaigadula kaiyola.

3 Ivigaki makawala numla odabala makwaina Koya Emoni,q

ikikapusiga iloula Saiyoni okoyala makwaisina.

Makwaina goli ambaisa Guyau eikatotila bimitukwaiyaidasi,

bisakaidasi momova makwaina gala avai tuta biwokuva.

134

Kala yakaula Yaubada

1 Kumaisi, yokomi komwaidomi Guyau la towotetila,

komwaidomi yokomi availa availa kuuwotetilasi ola Bwala Kwebumaboma wa bogi,

e kuyakawolaisi matauna.

2 Kulokowoiyaisi yumami e kunigadasi olopola Bwala Kwebumaboma,

e kuyakawolaisi Guyau.

3 Ibodi Guyau, matauna labuma deli valu watanawa kala tobubuli,

bimitukwaiyaimi metoya mapilana Saiyoni.r

135

Wosila yakaula

1 Kala yakaula Guyau!

Yokomi la towotetila Guyau kuyakawolaisi matauna,

2 yokomi lokutotusi olumoulela Guyau la bwala,

ola Bwala Kwebumaboma da Yaubadasi.

3 Kuyakawolaisi Guyau, paila matauna giyoubwaila.

Kuwosisi kala yakaula matauna, paila matauna toninabwaila.

4 Matauna inagi Yekobe paila titoulela,

e inagi mina Isireli paila la vavagi tatoula.

5 Bogwa lanikoli da Guyausi matauna toveka,

ikalisuwoli komwaidosi ituwoli yaubada.

6 Matauna biuvagi avaka wala magila bivagi,

wa labuma, deli ovalu watanawa,

obolita, deli otukutaku.

7 Matauna bimai utuyagila deli kala bwau metoya obusibusila valu.

Matauna ivigaki utuyagila isim kala kavikavila,

deli isunupuloi yagila imai metoya ola kabosakaila.s

8 Mapilana Itipita matauna ikatumati komwaidona kuluta,

tomota deli mauna makawala wala.

9 E metoya mapilana, matauna iuvagi kabutuvatusi deli kabokatubau,

mwada bimipuki matauna guyau deli komwaidona la tosikwawa.

10 Matauna ikodidaimi bidubadu boda ituwoli ituwoli,

deli ikatumati gweguya saina mina papeula.

11 Yagasi Siyoni, matauna mina Amora si guyau,

Ogi matauna guyoula Basani,

deli goli komwaidosi guyousi Kenani.t

12 Matauna ikau si pwaipwaia isaiki la tomota,

e isaiki baisa mina Isireli.

13 Mwa Guyau! Yoku tuta komwaidona bakakamitulaimsi wala yoku Yaubada,

e tubwa komwaidona bogwa biluluwaimsi.

14 Guyau bitabodi la tomota,

deli binokapisi la towotetila.

15 Boda ituwoli ituwoli si yaubada minasina eibubulokaisi metoya wa siliba deli goula,

e metoya oyumasi wala eiyoudulaisi minasina. *

16 Minasina isim udosi, mitaga gala gagabila bilivalasi

e isim mitasi, mitaga gala gagabila bigisasi.

17 Isim taigasi, mitaga gala gagabila bilegasi,

deli minasina gala wala igagabila biyagisasi.

18 Ibodi komwaidosi availa availa eibubulaisi e eidubumaisi minasina,

bidavilasi wala bimila tokolusi, makawala minasina bogwa eibubulaisi.

19 Kuyakawolaisi Guyau yokomi mina Isireli!

Kuyakawolaisi matauna, yokomi la tolula Yaubada!

20 Kuyakawolaisi Guyau, yokomi mina Libai!u

Kuyakawolaisi matauna, komwaidomi yokomi totapwaroru!

21 Kuyakawolaisi Guyau mapilana Saiyoni,

e mapilana Yerusalem, makwaina la valu tatoula.

Kala yakaula Guyau!

136

Wosila nokagutoki

1 Ibodi bitanokagutokisi baisa Guyau, paila matauna goli giyoubwaila,

e la yebwaili ikanuvagasi goli. *

2 Ibodi bitanokagutokisi baisa matauna tovakaigaga ikalisuwoli komwaidona minasina yaubada.

e la yebwaili ikanuvagasi goli.

3 Ibodi bitanokagutokisi baisa matauna topeuligaga ikalisuwoli komwaidona gweguya,

e la yebwaili ikanuvagasi goli.

4 Matauna goli kalamwaleta iuvagi vavagi topilaveka,

e la yebwaili ikanuvagasi goli.

5 Metoya ola kabitam, matauna ibubuli labuma,

e la yebwaili ikanuvagasi goli. *

6 Matauna ibubuli valu watanawa odabala tukutaku,v

e la yebwaili ikanuvagasi goli. *

7 Matauna ibubuli kalasia deli tubukona,

e la yebwaili ikanuvagasi goli. *

8 Ibubuli kalasia kidamwa bikaraiwogi yam,

e la yebwaili ikanuvagasi goli.

9 E ibubuli tubukona deli utuyam, kidamwa bikaraiwogaisi bogi,

e la yebwaili ikanuvagasi goli.

10 Matauna ikatumati si kuluta tauwau mina Itipita,

e la yebwaili ikanuvagasi goli. *

11 Matauna ikugwai mina Isireli e ivisunupuloi metoya mapilana Itipita,

e la yebwaili ikanuvagasi goli, *

12 metoya oyamala goli, makweyana kweyapeuligaga,

e la yebwaili ikanuvagasi goli.

13 Matauna ivigaki mapilana Bolita Pilabweyani bitabai,

e la yebwaili ikanuvagasi goli, *

14 e ikugwai la tomota oluwalela bolita goli,

e la yebwaili ikanuvagasi goli.

15 Mitaga ikatudoum guyoula Itipita deli la tokwabilia,

e la yebwaili ikanuvagasi goli.

16 Matauna ikugwai la tomota oluwalela viloupakala,

e la yebwaili ikanuvagasi goli.

17 Matauna ikatumati gweguya matausina topapeula,

e la yebwaili ikanuvagasi goli.

18 Matauna ikatumati gweguya matausina isim bulogasi,

e la yebwaili ikanuvagasi goli.

19 Yagasi Siyoni, matauna mina Amora si guyau,

e la yebwaili ikanuvagasi goli, *

20 deli Ogi,w matauna guyoula Basani,

e la yebwaili ikanuvagasi goli. *

21 Matauna ikau si pwaipwaia e isaiki la tomota,

e la yebwaili ikanuvagasi goli,

22 e isaiki baisa mina Isireli la towotetila,

e la yebwaili ikanuvagasi goli.

23 Matauna gala wala ilumwelavaidasi, avai tuta yakidasi bogwa tamamasi,

e la yebwaili ikanuvagasi goli.

24 Matauna itanekwaidasi metoya kada tilaulasi,

e la yebwaili ikanuvagasi goli.

25 Matauna iuvakoma komwaidona la bubuli tommomova,

e la yebwaili ikanuvagasi goli.

26 Ibodi bitanokagutokisi baisa matauna labuma la Yaubada,

e la yebwaili ikanuvagasi goli.

137

Mina Isireli eigalasi e ikavinavinasi

1 Oitayatila makwaisina waya mapilana Babiloni tasilaisi,

e baisa tavalamsi tutala taluluwaisi mapilana Saiyoni.x

2 Makaisina guvagava tasagaisi da gitasi.

3 Matausina eikatupipaidasi ilukwaidasi mwada bitawosisi.

Ilukwaidasi kidamwa bitayomwasalaisi matausina.

Kawasi, “Bukuwosisi sitana wosila mapilana Saiyoni kalegasi.”

4 Ammakawala bitawosisi baisa Guyau

osi valu togilagala?

5 Mwa, Yerusalem! Kidamwa balumwelavaim,

ibodi gala avai tuta bawai gita tuvaila.

6 Ibodi gala avai tuta bawosivau tuvaila,

kidamwa gala baluluwaim,

e kidamwa gala badokaim uulela ulo mwasawa kala siligaga.

7 E Guyau, ibodi bukululuwai avaka mina Edom eivagaisiy

wa yam makwaina eiyoulisi mapilana Yerusalem.

Kululuwai ammakawala eililivalasi kawasi,

“Ka, bitakodidaimisi komwaidona bila opwaipwaia!”

8 E Babiloni, bogwa bikodidaimimsi.

Availa matauna bikau kama lugwasi paila avaka lokuvigakaimasi,

e matauna bimwasawa goli. *

9 Matauna bikau litumia pwapwawa,

e bikatupituki odakuna bikaligasi.

138

Nigada nokagutoki

1 Mwa Guyau! Anokagutoki baisa yoku metoya onanogu komwaidona.

Ausiwosi kam yakaula omitasi minasina yaubada.z

2 Yeigu atovilaki m Bwala Kwebumaboma,

e akululu watanawa e ayakawolaim,

paila m mitakwai deli m kimadagi,

e paila lokuyomitali mwada yagam deli m kwaraiwaga makwaisina vidabala goli.

3 Yoku kumapwaigu avai tuta ladouwaim,

e yoku lokukwatupewolaigu metoya om peula.

4 Mwa Guyau! Komwaidona guyoula valu watanawa biyakawolaimsi,

paila uula matausina bogwa eilagaisi m biga katotila.

5 Matausina biwosisi butula avaka bogwa lokuvagi,

deli butula m guyugwayu saina vakaigaga.

6 Ilagoli yoku m kwabosisu saina walakaiwa,

mitaga yoku kuvauli matausina ninasi watanawa.

E matausina ninasi walakaiwa gala igagabila bisipepunisi metoya baisa yoku.

7 Avai tuta kabomwau komwaidona bivaulaigusi bivapataigusi,

e yoku wala kukolaigu.

Yoku kukwagagi agu tilaula togigasisi,

e kukwatumovaigu metoya om peula.

8 Yoku bukuvagi komwaidona avaka avaka bogwa lokukwatotila.

Mwa Guyau! M yebwaili ikanuvagasi goli.

Mapaila ibodi wala bukuvigimkulovi paisewa makwaina avaka bogwa lokuvitouli.

139

Yaubada inikolaigu e iyamataigu

1 Mwa Guyau! Lokugisimlilaigu tomwaidogu e kunikolaigu wala.

2 Komwaidona avaka avaka lauvagi yoku kunikoli wala.

Kusikaduwonaku mitaga kukwateta ulo nanamsa komwaidona.

3 Yeigu kaina lauwotetila kainaga lauvaiwasi,

mitaga yoku kugigisaigu goli.

Kunikoli komwaidona avaka avaka lauvagi.

4 Igau gala balivala,

e yoku kunikolibogwi avaka bakaibigi.

5 Yokugwa kutoulaigu ambaisa ambaisa,

e metoya om peula kukolaigu goli.

6 Gala gagabila bakateta kala vakaila m nikoli paila yeigu,

paila kunikoli tomwaidogu e itutuvakau nanogu m nikoli.

7 Mwada basakaula metoya baisa yoku, e ambaisaga bam?

E ammakawala basakaula metoya omatam?

8 Kidamwa bamwena bala labuma, yoku bogwa kusisu baisa.

Kainaga balokaia Tuma akenu, e yoku bogwa kusisu baisa.

9 Kidamwa balokaia mapilana opilibomatu

kainaga bamili valu mapilana opilikwaibwaga,

10 ka, yoku kusibogwa paila bukuvakadaigu,

e mapilawena kusisu paila bukupilasaigu.

11 kaina gagabila baluki dudubila bikubolaigu,

kaina lumalama ititapaigu baluki bidavila bimila bogi.

12 Mitaga dudubila yoku gala wala bukudoki dudubila,

e yoku kudoki bogi saina lumalama makawala yam.

Dudubila deli lumalama kudoki makawala wala.

13 Yoku bogwa kububuli katuputupwaila wowogu

e kuvisosaigu olopola inagu.

14 Aiyakawolaim, paila ibodi kam kokola bisisu.

Komwaidona avaka avaka kuuvagi saina kabokatubau,

e baisa bogwa anikoli deli nanogu komwaidona.

15 Tutala tutuwanegu ibububulasi,

e kububulaigu goli olopola inagu.

Akanupepuni baisa akakaitubwa,

e yokugwa kunikolibogwi makanakila baisa.

16 Igau gala akaloubusi yoku bogwa kugisibogwaigu.

Tutala ulo yam gala bivitouula,

yoku bogwa lokuginibogwi om bukia

avaka kala bawa yam makwaisina babani.

17 Mwa Yaubada! M nanamsa saina kwevakaigaga,b

e makwaisina saina bidugaga goli.

18 Kidamwa bakalau makwaisina,

bogwa bikalisau kanakenuva kala bawa.

E ka, tutalaga bamamata,c yoku wala mayeigu.

19 Mwa Guyau! Saina magigu bukukwatumati tomitugaga.

Saina magigu togigasisi bisilavaigusi.

20 Ibigigagaimsi e ipakaimsi,

e ilivalaisi vavagi gaga paila yoku.

21 E Guyau, mina kukologu wala matausina ikikoulovaimsi,

e akaluwou matausina availa availa bogwa eipakaimsi.

22 Ulo kowolova paila matausina mina kukologu gala wala isim kala kalitutila,

e matausina ladoki agu tilaula goli.

23 Mwa Guyau! Bukugisimlilaigu tomwaidogu e bukunikoli nanogu.

Bukuwakolaigu e bukubani ulo nanamsa.

24 Bukunevikoli kaina bukubani avai vavagi gaga olumoulegu,

e bukuvakadaigu bala keda makadana kadakanigagad babani momova.

140

Nigada paila kabokwala

1 Mwa Guyau! Kukwatumovaigu metoya matausina tomitugaga.

Kukolaigu metoya matausina togigasisi.

2 Matausina tuta komwaidona ikikeiwalasi paila mitugaga,

tuta komwaidona deli wala si kominimani.

3 Mayesi makawala keiyuna naiyayana,

e si bigae makawala lou tigininila. *

4 Mwa Guyau! Kutabodaigu metoya osi peula tomitugaga.

Kukolaigu metoya togigasisi,

matausina eikikeiwalasi paila ulo kapusi.

5 Matausina ninasi walakaiwa ileiyasi sikula paila yeigu,

e isailisi agu buluva ogu keda paila biyosaigusi,

e ogu keda ileiyasi tuvaila agu sikula paila mwada bawai.

6 Aluki Guyau kawagu, “Yoku wala ulo Yaubada.”

Mwa Guyau! Kulagi ulo nigada paila pilasi.

7 Mwa! Guyau ulo Yaubada, yoku agu taboda topeula.

Yoku bogwa lokukolaigu olopola kabilia.

8 Mwa Guyau! Gala bukusaiki tomitugaga avaka magisi.

Gala bukutagwala bipeulasi metoya avaka eikikeiwalasi.

9 Gala bukutagwala agu tilaula bitomgwagasi.

Avaka eikapokaigusi kukwaimilivau baisa matausina.

10 Ibodi pwanosi saina yuviyavi bidebwalisi ouwosi matausina.

Ibodi bukulavi matausina bilosi olumoulela mlopuf e gala avai tuta bisunapulasi.

11 Ibodi matausina totabinona bimamasi.

E ibodi si mitugaga biyosi togigasisi e bikatumtuwoli matausina.

12 Mwa Guyau! Anikoli yoku kupii matausina tonamakava,

e kusaiki matausina gumalawa avaka bibodi si kaisisu.

13 Tomitukwaibwaila mokwita wala biyakawolaimsi.

Matausina bisisuaisi deli yoku.

141

Koyavi nigadela

1 Mwa Guyau! Adou baisa yoku. Kupilasaigu tuta baisa!

Kunakaigalaigu avai tuta badou baisa yoku.

2 Bukulagi ulo nigada imweimwena baisa yoku makawala maiina simasimina.g

E bukugisi yamagu makweyasina lakoulailah asisakaim makawala koyavi kala lula. *

3 Mwa Guyau! Kusaili toyausa owodogu,

e toyamata obilubalogu.

4 Kuyamataigu taga batugwalaigu mwada basula,

kaina batoulala osi deili matausina tomitugaga osi mitugaga.

E yeigu gala avai tuta ibodi bapaka okasi paka.

5 Kaina bibodi taitala tau bwaina wala bimipukwaigu deli bikamitilakaigu metoya ola ninabwaila,

mitaga gala wala avai tuta batagwala matausina tomitugaga bitemmalaigusi.

Paila tuta komwaidona aninigada mwada bukusilibodi si mitugaga.

6 Avai tuta tilaula biyosisi matausina tomitugaga kasi tokwaraiwaga,

e bilavaisi bilosi watanawa metoya oraibwaga,

e matutona goli tomota bisimokwitasi kidamwa ulo biga baisa biga mokwita wala.

7 Makawala kai ibobwaisi deli itammisaisi,

e makawala goli totuwanesi ikatumkumkwaisi owodola lagi.

8 Mwa! Guyau ulo Yaubada, tuta komwaidona adubumaim wala.

Anigadaim bukukolaigu,

e gala bukutagwala bakaliga.

9 E kukolaigu metoya makaisina sikula bogwa eileiyasi paila yeigu,

metoya osi buluva matausina tovagisi mitugaga.

10 Ibodi wala tomitugaga biwaisi wala okasi sikulai titoulesi,

e yeigulaga bala gala avaka biyogagaigu.

142

Nigada paila pilasi

1 Adou baisa Guyau paila pilasi.

Yeigu akayubabai baisa matauna.

2 Amiaki matauna komwaidona ulo takulukulu.

E aluki matauna komwaidona agu mwau.

3 Avai tuta magigu baligaim ulo peuloki,

e matauna inikolibogwi avaka ibodi bavagi.

Ammakadana yeigu aliloula,

agu tilaula eikatupwanaisi agu sikula.

4 Avai tuta agisi okaipapagu,

gala wala abani availa bipilasaigu.

Gala availa bikolaigu,

e gala availa bivaulaigu.

5 Mwa Guyau! Adou baisa yoku paila pilasi.

E Guyau, yoku wala agu Tokwala.

Kammwaleta wala yoku magigu ogu tuta tomomova.

6 Kulagi ulo dou paila pilasi,

paila nanogu kala mmayuyu eivakapusiaigu.

Kukwatumovaigu metoya agu tilaula.

Matausina saina mina papeula, e ikikalisauwaigusi wala.

7 Kutanekwaigu metoya kala kaikai nanogu,

e mapaila osi sigugulaj m tomota, yeigu baiyakawolaim,

paila uula m bobwailila baisa yeigu.

143

Nigada paila pilasi

1 Mwa Guyau! Kulagi ulo nigada!

Om mitukwaibwaila kunakaigali ulo kayubabai,

e kumapu ulo dou metoya om kimadagi.

2 Gala bukuyakalaigu, yeigu m touwata!

Paila gala taitala isisu tobwaila omatam. *

3 Agu tilaula bogwa leiwaigu lakapusi,

deli bogwa wala eikalisauwaigu.

Bogwa isailigu okatupipi odudubila,

e yeigu makawala matausina bogwa eikaligabogwasi tuta omitibogwa.

4 Mapaila yeigu magigu bapaiki wala,

e ulo pikwaku bogwa leiwokuva.

5 Yeigu bogwa aluluwai yam makwaisina bogwa leiwokuva,

e aninamsi komwaidona avaka avaka bogwa lokuvagi,

e iiluyelu nanogu komwaidona m youdila.

6 Akoulaila yamagu baisa yoku otutala aninigada,

e ulo baloma ikadaka paila wala yoku, makawala lubulabu pwaipwaia.

7 Mwa Guyau! Kumapu ulo nigada tuta baisa wala!

Bogwa lakitumou ulo pikwaku komwaidona.

Gala wala bukukwatupwanaim metoya baisa yeigu.

Kidamwa bukuvagi makawala,

yeigu bogwa basisu deli matausina availa availa bogwa eilosi mapilana Tuma.

8 Kuyoluluwaiyaigu kaukwau kwaitala kwaitala paila m mitakwai,

paila yeigu adubumaim goli.

Ulo nigada imweimwena baisa yoku,

e bukuvitulokaigu avai keda bibodaigu.

9 Mwa Guyau! Bawokaiam paila mwada bukukolaigu,

e kukolaigu metoya baisa agu tilaula.

10 Yoku ulo Yaubada.

Kuvitulokaigu nanom kidamwa bavagi.

Kumitukwaibwailigu,

deli kuvakadaigu keda makadana ambaisa gala basilagi.

11 Mwa Guyau! Kukolaigu makawala m biga katotila.

Om bobwailila kukolaigu metoya komwaidona kagu mwau.

12 Paila uula m yebwaili baisa yeigu,

kukwatumati agu tilaula e deli kukwatumtuwoli agu tolamadada komwaidosi,

paila yeigu goli m touwata.

144

Taitala guyau inokagutoki baisa Yaubada paila la tomgwaga

1 Kala yakaula Guyau, matauna agu tokwala!

Matauna ivakadaigu paila kabilia,

e ikatubiasaigu paila bakabilia.

2 Matauna agu tokwala deli agu taboda,

ulo kabosipepuni deli agu tokwatumova,

e metoya baisa matauna adubumi paila babwaina.

Matauna ivabu boda ituwoli ituwoli osikowagu.

3 Mwa Guyau! Avakaga tomota, kidamwa bibodi bukuvitoki tolosisi?

E ammakawala mina watanawa, tuta komwaidona lokunakaigali matausina? *

4 Matausina makawala wala myala yagila,

e si yam eiukuwokuva makawala kaikonigula eiukuwokuva.

5 Mwa Guyau! Kukisi labuma e kubusiga kuma ovalu watanawa.

Kukwabikoni koya makwaisina e bikasauwaisi mseu.

6 Kuwitali kavikavila bima e kubutugigai kam tilaula.

Kulavi m kwaiyala e kuvigaki matausina bisakaulasi.

7 E metoya walakaiwa kukwalakova

e kubiaigu kumaiyaigu metoya otilibwabwauk e kukolaigu.

Ibodi bukukwatumovaigu metoya oyumasi togilagala,

8 matausina gala avai tuta bilivalasi avaka kamokwita,

deli goli bisisasopasi otutala yakala.

9 Mwa Yaubada! Yeigu bawosi pilatala wosi pilavau baisa yoku.

Bawawai ulo gita deli wosigu baisa yoku.

10 Yoku kusaiki gweguya si tomgwaga,

deli kukoli m touwata Debida.

11 Mwa! Kukwatumovaigu metoya agu tilaula tovakatutuki.

Kukolaigu metoya oyumasi togilagala,

matausina gala avai tuta bilivalasi avaka kamokwita,

e deli goli bisisasopasi otutala yakala.

12 Ibodi litumaiasi tauwau osi tuta tubovau bitubwasi,

makawala kai makaisina isusinasi kaipapeula.

Ibodi litumaiasi vivila kasi naminabwaita,

makawala kokolela ligisa isim kala katububula.

13 Ibodi ma bwaimasi bivakasau

metoya bagula kala kabinai.

Ibodi ma sipisi oma kwabilasi

bivilulaisi litusia lakatuluwovila.

14 Ibodi ma bulutuvalusi biviluluvausi saina bidugaga,

e gala biyopoisi kaina bisolovaisi litusia.

Ibodi vilumgaga gala bisisu olopola ma valusi.

15 Bimwasawasi avai boda avai boda

kidamwa mokwita wala bikaloubusisi makawala baisa matausina.

Tomota matausina eivigakaisi Yaubada si Guyau, ibodi bimwasawasi goli.

145

Wosila yakaula

1 Ulo Yaubada ulo Guyau yoku,

bakamitulaim yoku saina Tovakaigaga,

e banokagutoki baisa yoku, tuta tuta gala biwokuva.

2 Yam kwaitala kwaitala banokagutoki baisa yoku,

e bayakawolaim tuta tuta gala biwokuva.

3 Guyau matauna Toveka, e ibodi bitayakawoli sainela.

Saina Towalakaiwa matauna, gala goli bitakaibiga.

4 Tomota biyakawolaisi vavagi makwaisina avaka yoku lokuvagi,

e tubwa matubona bilivalaisi baisa matubona tubwa igau bima.

Bogwa bikamitulaisi vavagi topilaveka avaka yoku lokuvagi.

5 Bilivalasi paila kam kwatububula deli m giyouveka,

e yeigu baiyenona paila m vavagi makwaisina kabokatubau.

6 Tomota bilivalaisi vavagi topilaveka avaka yoku lokuvagi,

e yeigu bakamitulaim yoku Tovakaigaga.

7 Bilivalasi paila komwaidona m bobwailila,

deli biusiwosisi paila m ninabwaila.

8 Guyau matauna toyebwaili e tonokapisi.

Tomanum matauna, iyobali kala leiya e saina tomitakwai.

9 Imitukwaibwaili tomota komwaidosi,

e inokapisi vavagi komwaidona avaka avaka eibubuli.

10 Mwa Guyau! Tommomova komwaidosi biyakawolaimsi,

e komwaidosi m tomota binokagutokisi baisa yoku.

11 Bilivalasi paila m giyouveka isim kala katububula,

deli bikamitulaisi m peuligaga,

12 kidamwa tomota komwaidosi binikolaisi vavagi topilaveka avaka lokuvagi

deli m kwabokwaraiwaga kala katububula saina ivivivila.

13 M guyau gala biwokuva, bikanigaga goli,

e yoku bukuguyau tuta gala wala biwokuva.

Guyau iuvagi komwaidona avaka eikatotila,

e avaka avaka iuvagi, komwaidona goli bwaina.

14 Ipilasi matausina eibodasi mwau,

e matausina eikapusisi itokowoi.

15 Komwaidona tommomova imitakavataimsi deli si vinagai,

e avai tuta magisi bikamsi, yoku kusaiki kʹasi.

16 Kusaiki avaka bibodi,

e komwaidosi bikamsi bikomatasi.

17 Guyau tomitukwaibwaila e komwaidona avaka avaka iuvagi mitukwaibwaila wala,

e ola vavagi komwaidona iyomitali la nokapisi.

18 Availa availa idousi baisa matauna, isikaili otalisi matausina,

availa availa idoudousi baisa matauna deli ninasi kala duwosisia.

19 Isisaiki komwaidona avaka magisi baisa matausina availa availa itemmalaisi matauna.

Ililagi si dou, e ikatumovi wala matausina.

20 Ikoli komwaidosi availa availa iyebwailisi matauna,

mitaga bogwa bikatumtuwoli tomitugaga.

21 Tuta komwaidona bayakawoli Guyau.

Ibodi komwaidosi tommomova biyakawolaisi matauna Tobumaboma tuta gala wala biwokuva.

146

Kala yakaula Yaubada Tokwatumova

1 Kala yakaula Guyau!

Bilomagu, kuyakawoli Guyau!

2 Yeigu bayakawoli matauna ogu tuta tomomova.

Yeigu bawosi baisa ulo Yaubada ogu tuta komwaidona.

3 Gala ibodi bitadubumaisi baisa tokugwala valu watanawa,

paila gala taitala tomota ibodi bikatumovaidasi.

4 Avai tuta bikaligasi, bikaimilavausi opwaipwaia,

e wa yam makwaina komwaidona si nanamsa biwokuva.

5 Availa matauna idubumi Yekobe la Yaubada paila bipilasi matauna,

deli ikikana wala baisa Guyau la Yaubada,

e matauna goli bimwasawa.

6 Guyau matauna kala Tobubuli labuma, valu watanawa deli bolita,

deli goli komwaidona avai vavagi avai vavagi olumoulesi makwaisina.

Matauna tuta komwaidona iuvagi avaka la biga katotila. *

7 Matauna ipii matausina ibodasi kasi lamadada,

deli ivakoma matausina tokamolu.

Guyau matauna itaneku tokatupipi,

8 e ivigaki tokwau imitalalasi.

Matauna isimiliwoli matausina availa availa ikapusisi,

e iyebwaili la tomota tomitukwaibwaila.

9 Matauna ikoli tomitawasi eisisuaisi oda valusi.

Ipipilasi kwabuya deli weilova.

Mitaga ikodidaimi avaka si nanamsa tomitugaga.

10 Guyau matauna goli Guyau tuta kala vigimkovila.

Yokomi mina Saiyonil mi Yaubada goli biguguyau tuta gala biwokuva.

Kala yakaula Guyau!

147

Yaubada Topeuligaga kala yakaula

1 Kala yakaula Guyau!

Saina bwaina kidamwa bitawosi yakaula baisa da Yaubadasi.

Saina kaiyomwasalela nona deli duwosisia paila bitayakawolaisi matauna.

2 Guyau bogwa bivigivau mapilana Yerusalem,

e ikaimilivau la tomota metoya okatupipi.m

3 Ikatigam luposi matausina saina ininigagasi,

deli ituvi kasi kapwaila.

4 Matauna bogwa einikoli kasi bawa utuyam,

e matauna idou yagasi natana natana.

5 Da Guyausi matauna tovakaigaga deli topeuligaga,

e la kabitam gala ibodi bitavisaikoli.

6 Ilupi matausina ninasi watanawa,

mitaga ilisilavi tomitugaga ilosi opwaipwaia.

7 Kuwosisi wosila yakaula baisa Guyau,

e kuwaisi gita baisa da Yaubadasi.

8 Matauna ikatugai lowalowa wa labuma,

e isaiki kuna paila valu watanawa,

deli ivigaki mnumonu bisusinasi wa koya.

9 Matauna isaiki mauna nasigisagina kʹasi,

deli iuvakoma nagugugwadi bulibuli avai tuta minasina bidousi.

10 Matauna gala ikikau nanola minasina wosa napapeula,

kaina tokwabilia totuvaluwa biyomwasalaisi matauna.

11 Mitaga la mwasawa baisa wala availa availa itemmalaisi matauna,

deli matausina availa availa idubumaisi la mitakwai.

12 O Yerusalem, kuyakawoli Guyau!

O Saiyoni, kuyakawoli m Yaubada.

13 Matauna ivigaki kalapisilem bipeulasi,

e imitukwaii m tomota.

14 Matauna iyamati kam kwaligei, e gala availa bikobili,

deli ivakomataim metoya dilimoya witi.

15 Matauna bisaiki kwaitala wala la karaiwaga ovalu watanawa,

e avaka bilivala saina nanakwa bikaloubusi makawala.

16 Ikatugai sinou makawala yatala kanunuva,

deli iyosokani numla makawala tubumyou.

17 Iwitali kuna kwekulokula makawala sigunoguna.

Saina tula baisa iwitali e gala availa gagabila bisikaili.

18 Oluvi matauna isaiki kwaitala wala la karaiwaga, e sopi kwekulokula isosusi.

Iwitali yagila e sopi itayelu.

19 Matauna isaiki la biga baisa la tomota,

e la katuloluta deli la karaiwaga makwaisina baisa mina Isireli.

20 Matauna gala eiuvagi baisa paila mabudosina boda ituwoli ituwoli,

paila matausina gala inikolaisi makwaisina la karaiwaga.

Kala yakaula Guyau!

148

Labuma deli watanawa biyakawolaisi Yaubada

1 Kala yakaula Guyau!

Yokomi kusisuaisi ovalu walakaiwa,

kuyakawolaisi Guyau metoya wa labuma.

2 Yokomi komwaidona boda mabudosina la tokwabilia walakaiwa,

yokomi la anelosi, komwaidomi kuyakawolaisi matauna.

3 Yokomi kalasia som tubukona, kuyakawolaisi matauna.

Yokomi utuyam kupipisisi, kuyakawolaisi matauna.

4 Yokomi labuma saina walakaiwa,

deli sopi odabala labuma,n kuyakawolaisi matauna.

5 Ibodi komwaidona makwaisina biyakawolaisi matauna Guyau.

Ikaraiwaga e komwaidona bubuli bogwa eikaloubusisi makawala.

6 Metoya ola karaiwaga ikatukikiti okabasi, e bikanigagasi,

e gala wala gagabila bikoulovaisi la karaiwaga.

7 Komwaidomi mina watanawa, kuyakawolaisi Guyau,

yokomi dokanikanila bolita, deli tilibwabwau komwaidona.

8 E deli kavikavila deli kuna, e numla deli lowalowa,

deli utuyagila, yokomi kukwabikuwolaisi la karaiwaga, kuyakawolaisi matauna.

9 Yokomi koya komwaidona, kuyakawolaisi matauna.

E deli makaisina kaivalu, deli lawodila,

10 e makawala mauna komwaidona nabulutuvalu deli nabubolodila,

tuvaila mauna nasigisagina deli mauna nayoyowa, kuyakawolaisi matauna.

11 Yokomi gweguya deli tomota komwaidomi, kuyakawolaisi matauna.

E gweguya deli tokwaraiwaga ituwoli ituwoli,

12 kapugopugula deli uluulatila,

e tommoya deli nunumoya, e tuvaila gugwadi, kuyakawolaisi matauna.

13 Ibodi komwaidosi biyakawolaisi matauna Guyau.

Matauna ikalisuwoli tommomova komwaidosi.

Matauna Toguyugwayu vidubalela valu watanawa deli walakaiwa.

14 Eikatupewoli mabudona la tomota,

e mauula komwaidosi la tomota iyakawolaisi matauna,

matausinaga mina Isireli, mina mbwailila goli matausina.

Kala yakaula Guyau!

149

Wosila yakaula

1 Kala yakaula Guyau.

Kuwosisi pilatala wosi pilavau baisa Guyau.

Kuyakawolaisi matauna omi sigugulao yokomi la tomota tokimadagi.

2 Bukumwasawasi yokomi mina Isireli, paila Guyau matauna kami Tobubuli.

Bukumwasawasi yokomi mina Saiyoni,p paila uula mi Guyau isisu.

3 Kuyakawolaisi matauna deli mi kaiwosi.

Kuwaisi kaisosau deli gita, bivigaki kala yakaula matauna.

4 Guyau imwamwasila nanola paila la tomota,

e matausina tommanum ivigaki bitomgwagasi,

e baisa makawala goli eisaiki kasi taimamila.

5 Ibodi Yaubada la tomota bimwasawasi paila si tomgwaga,

e bogi komwaidona biusiwosisi deli mwasawa.

6 Ibodi matausina bigougovasi osi yakaula baisa Yaubada.

Ibodi biyosisi si kema kaikikakata oyumasi,

7 kidamwa bikalisauwaisi boda ituwoli ituwoli,

deli bimipukwaisi tomota komwaidona.

8 Tuvaila, biyuwolaisi kasi tilaula si gweguya oyuwoyoula tanumnumta

e biyuwolaisi si tokugwa oyuwoyoula aiyani,

9 e bimipukwaisi boda ituwoli ituwoli makawala goli Yaubada la karaiwaga.

Baisa makawala Yaubada la tomota bitomgwagasi.

Kala yakaula Guyau!

150

Kala yakaula Guyau

1 Kala yakaula Guyau!

Bitayakawolaisi Guyau ola Bwala Kwebumaboma.

Bitayakawolaisi la peuligaga wa labuma.

2 Bitayakawolaisi matauna paila vavagi topilaveka avaka avaka eiuvagi.

Bitayakawolaisi matauna Tovakaigaga sainela.

3 Bitayakawolaisi matauna metoya otauya.

Bitayakawolaisi matauna metoya wa gita deli yuka.

4 Bitayakawolaisi matauna metoya okaisosau deli kaiwosi.

Bitayakawolaisi matauna metoya wa gita deli loloni.

5 Bitayakawolaisi matauna metoya osasani.

Bitayakawolaisi matauna metoya osasani saina bidugaga.

6 Bitayakawolaisi matauna, komwaidodasi tommomova.

Kala yakaula Guyau!

a 1:2 Mapilasina buki pilalima Vitouula bila Karaiwaga Kwaiyuwela.

* 1:3 1.3 Yer 17.8

b 1:4 Otutala tayoyuwa mina Isireli bitavilevi witi deli wowala metoya ola pilasi yagila; bilavaisi witi deli wawa bila walakaiwa, e witi kwemomwau nani bikapusi bim opwaipwaia mitaga wawa yagila biyuvisau bila.

c 1:5 Bibodaisi kasi kamwaga wa yamla yakala.

d 1:5 Gala bibanaisi kasi vilavila bwaina deli tomitukwaibwaila.

* 2:1 2.1-2 VA 4.25-26

e 2:6 Tokinabogwa mapilana Saiyoni Debida la valu eiyouli metoya oyumasi mina Yebusi, mitaga oluvi maigana Saiyoni ikibuboti tuvaila makwaina koya tumilela Bwala Kwebumaboma.

f 2:7 Kugisi 2 Sml 7.14; Sam 89.26-27.

g 2:7 Yam makwaina eivasani guyau.

* 2:7 2.7 VA 13.33; Ib 1.5; 5.5

* 2:9 2.9 YG 2.26-27; 12.5; 19.15

h 3:4 Kugisi Sam 2.6.

i 4:2 Itapwarorusi baisa tokolu, deli ilivalasi bigala tabinaki baisa matauna towosi Sam.

* 4:4 4.4 Ep 4.26

* 5:9 5.9 Rm 3.13

j 6:1 Idokaisi tomota bibodaisi Yaubada la gibuluwa paila uula si mitugaga.

* 6:1 6.1 Sam 38.1

k 6:2 kukwatupewolaigu.Gagabila bitagini “kukwatumovaigu”.

l 6:5 Baisa si valu tomata, idokaisi mapilana dudubilawokuva deli pwaipwaiala kabigaga, e gala wala avaka butula tomota kaina mauna. Kugisi Yob 3.17-19; Sam 88.10-12.

* 6:8 6.8 Md 7.23; Lk 13.27

m 7:3-4 Paila kala tilaula bogwa eitabinakaisi matauna makawala.

n 7:7 bukuguyoi.Gagabila bitagini, “bukuyakali”.

* 7:9 7.9 YG 2.23

o 7:16 Sivabidubadu tabubani makwaina vituloki kidamwa tomitugaga eibodaisi kasi mipuki metoya osi mitugaga titoulesi; kugisi tuvaila Sam 9.15; 35.7-8; 57.6.

p 7:17 Matauna gala wala ininayuwa, ininatotila Yaubada bogwa bidoki matauna tobwaila wala.

q 7:17 Maigana Yaubada yagala ikibuboti kidamwa Yaubada matauna ikikalisau avai yaubada avai yaubada.

r 8:1 Guyau, ma Guyausi.Maigana igimatala “Guyau” baisa ikavitagi Yaubada yagala, baisa Yahweh; e maigana igiyuwela “Guyau” baisa ikibuboti Yaubada la guyau odubasi mina watanawa.

* 8:2 8.2 Md 21.16

* 8:4 8.4 Yob 7.17-18; Sam 144.3; Ib 2.6-8

s 8:5 lokulupaimasi kasisuaisi osikowam.Pilatala buki pilabogwa igini, “kasisuaisi osikowasi anelosi”; kugisi Ib 2.7.

t 8:6 Isim mina watanawa si karaiwaga paila valu watanawa deli uvagila - kugisi Vit 1.26-28. Mitaga 1 Kr 15.27 ililivala kidamwa baisa mailela 6 ivitulokaidasi matauna Keriso.

* 8:6 8.6 1 Kr 15.27; Ep 1.22; Ib 2.8

u 8:8 Kugisi Vit 1.26-28.

v 9: Omitibogwa Sam 9 deli Sam 10 mina Yudia idokaisi pilatala wala wosi.

w 9:11 Viluwela Yerusalem.

x 9:15 Kugisi Sam 7.16 kala katumiki.

y 9:17 Mabigana “kaliga” mina Yudia iginisi yagala tomata si valu “Sioli”, yakidasi tadokaisi “Tuma”; kugisi Sam 6.5.

z 10:4 Tomitugaga idokaisi Yaubada gala wala bikaiki wowola paila mina watanawa; kugisi mailela 11.

a 10:5 iyubwaila ola vavagi komwaidona. Baisa makawala tomitugaga kalamwaleta wala la nanamsa.

* 10:7 10.7 Rm 3.14

b 10:16 Mapilana viluwela Isireli.

c 11:6 Kugisi liliula kasi katudoum Sodom deli Gomora, Vit 19.24-25. Kugisi tuvaila makasana Biga Kala Katumiki.

d 12:6 Kidamwa magisi siliba bimigileu, sivatala bisailisi wa kova mwada bigabu, mitaga sitana kesala wawa bisisu. Mauula sivalima sivayu bivagaisi, e wawa bigibimkulovi e silibatoula wala bisisu.

e 13:4 Kaina ililivala paila la veiguwa biwokuva, kainaga paila la kaliga.

f 14:1 Baisa availa availa matausina ipakaisi Yaubada e gala wala bikabikuwolaisi matauna (kugisi Big 9.10); mitaga availa availa matausina ititaimamilasi baisa Yaubada, matausina goli tokabitam (kugisi mailela 2).

g 14:1 Kugisi Sam 10.4 deli kala katumiki.

* 14:1 14.1-3 Rm 3.10-12

h 14:7 Kugisi Sam 2.6 kala katumiki.

i 15:1 Totapwaroru bikatupoisi makawala avai tuta mwada bisuvisi e bitapwarorusi wa Bwala Kwebumaboma.

j 15:1 Kugisi Sam 2.6 deli kala katumiki.

k 15:2 Mailela 2-5 baisa mapula katupoi makwaina mailela 1, ililivala avaka ibudoki si bubunela matausina mwada bitapwarorusi peula baisa Yaubada.

l 15:5 Kidamwa availa eiboda mwau, ibodi biwasi metoya baisa matauna totapwaroru, e avai tuta bimapu kala wasi, gala wala ibodi matauna totapwaroru binevi kala katumkovila la mani.

m 16:2 Guyau…Guyau: Kugisi Sam 8.1 kala katumiki.

* 16:8 16.8-11 VA 2.25-28

n 16:10 Kugisi Sam 6.5.

* 16:10 16.10 VA 13.35

o 17:5 Baisa keda makadana Yaubada eiluki la tomota ibodi bililoulasi.

p 17:8 Pinupanela Yaubada baisa ikibuboti Yaubada la yamata baisa availa availa magila makawala. Kugisi Kak 32.10-11.

q 18: Debida iwosi mapilana baisa Guyau wa yam makwaina Guyau eikoli matauna metoya baisa Saulo deli matausina kala tilaula.

r 18:6 Baisa Yaubada la Bwala Kwebumaboma walakaiwa wa labuma.

s 18:10 Minana iyuuyausa omatala ola takaikaia Yaubada wa labuma (kugisi Isi 1.5-14; 10.21); mitaga nayu tuvaila odabala makwaina Kabutu Didawogala eikibubotaisi Yaubada la takaikaia baisa ovalu watanawa (kugisi 1 Gwe 6.23-26; 2 Sml 6.2; 2 Gwe 19.15).

t 18:13 Kugisi Sam 7.17.

u 18:15 Idokaisi Yaubada eibubuli valu watanawa odabala kokola, e makaisina tumilesi osikowalʹo otulubwabwau. Kugisi kaikobula deli kala katumiki Vit 7.11, e tuvaila Yob 38.16; Sam 24.2.

v 18:28 Lumalama baisa kabutuvitusila momova deli mitakwai.

* 18:33 18.33 Aba 3.19

w 18:43 Matausina goli guyau Debida la tomota tatoula.

* 18:49 18.49 Rm 15.9

* 19:4 19.4 Rm 10.18

x 19:7 Kugisi Sam 1.2.

y 20:2 Kugisi Sam 2.6 kala katumiki.

z 22:1 Mabigasina Yesu eidou metoya wa korose; kugisi Md 27.46; Mk 15.34.

* 22:1 22.1 Md 27.46; Mk 15.34

* 22:7 22.7 Md 27.39; Mk 15.29; Lk 23.35

a 22:8 Yesu kala tilaula eilivalasi mailana mailela wa tuta matutona eikatudeuwaisi matauna wa korose; kugisi Md 27.41-43.

* 22:8 22.8 Md 27.43

b 22:12 Mapilana Basani mnumonula saina bwaina ibudoki bulumakau bikaitubwasi sainela.

* 22:18 22.18 Md 27.35; Mk 15.24; Lk 23.34; Yn 19.24

c 22:22 Baisa otutala tapwaroru olumoulela Bwala Kwebumaboma; kugisi tuvaila mailela 25.

* 22:22 22.22 Ib 2.12

d 22:26 Baisa Kalubaila Lulela; wa tuta makwaina kabilatala wala mauna bigabwaisi okabolula, e kesala tobobawa bikamsi wa Bwala Kwebumaboma; kugisi Tol 3.1-5.

* 23:2 23.2 YG 7.17

e 23:4 Makaina lewa matauna toyamata bibutugigai mauna nagigasisi.

f 23:4 Avai tuta sipi bikapusisi kaina bililoulasi wa keda gaga, toyamata biyosi makaina la kaitukwa e bikalidagi tosilibeibeu.

g 23:6 Baisa Bwala Kwebumaboma, baisa goli Yaubada isikailiki la tomota.

* 24:1 24.1 1 Kr 10.26

h 24:2 Idokaisi bolita kwaitala kwevakaigaga isisu osikowala pwaipwaia, makwaina goli uulela komwaidona waya deli iluyelu ovalu watanawa.

i 24:2 Kugisi Sam 18.15.

j 24:3 Kugisi Sam 15.1.

k 24:3 Baisa tumilela Bwala Kwebumaboma mapilana Yerusalem; kugisi Sam 2.6.

* 24:4 24.4 Md 5.8

l 24:6 Kugisi Sam 15.2-5.

m 24:7 Baisa kalapisilela Bwala Kwebumaboma mapilana Yerusalem.

n 25:10 Yaubada eikabutu deli mina Isireli wa koya Sinai, e tomota eikatotilasi bivagaisi makawala kabutu makwaina tuta gala biwokuva; kugisi Sun 24.3-8.

o 25:13 Mapilana viluwela Kenani Yaubada eikatotila bisaiki la tomota bivigaki si pwaipwaia.

p 26:8 Bwala Kwebumaboma mapilana Yerusalem.

q 26:8 Bwala Kwebumaboma kala katububula komwaidona baisa kabutuvitusila Yaubada kala katububula.

r 26:12 Mina Isireli tuta tuta bisigugulasi wa Bwala Kwebumaboma bitapwarorusi baisa Yaubada; kugisi Sam 22.22.

s 27:1 Baisa kabutuvitusila momova deli peula; kugisi Sam 18.26 kala katumiki.

t 27:4 Bwala Kwebumaboma mapilana Yerusalem; kugisi Sam 23.6.

u 28:1 Baisa si valu tomata; kugisi tuvaila 6.5 kala katumiki.

v 28:2 Biyosali yamala avai tuta binigada.

* 28:4 28.4 YG 22.12

w 29:1 Kaina anelosi kainaga yaubada ituwoli ituwoli iwotitalaisi Yaubada; kugisi Yob 3.6.

* 29:1 29.1-2 Sam 96.7-9

x 29:3 Baisa Bolita Kwaiveka — kugisi maps.

y 29:5 Kweisila makaisina goli saina kaiminibwaina deli kaivakaveka, idokaisi kaimatala kai komwaidona.

z 29:6 Makwaina koya kwewonaku odabala koyala mapilana Siria.

a 30:3 Mapilana si valu tomata; kugisi Sam 6.5.

b 30:9 Mapilana Tuma gala availa biyakawoli Yaubada; kugisi Sam 6.5 kala katumiki.

c 31:5 Yesu eilivala mabigana metoya wa korose; kugisi Lk 23.46.

* 31:5 31.5 Lk 23.46

d 31:17 Kugisi Sam 6.5.

* 32:1 32.1-2 Rm 4.7-8

e 32:4 Kaina eiboda lelia mwau e idoki Yaubada immipuki matauna makawala.

* 32:5 32.5 2 Sml 12.13

f 33:6 Kugisi liliula bububula valu, Vit 1.1-19.

g 33:7 Obonasi mina Iberu iginisi “ikatubodi wa bwaima”. Ililivala paila bwaima kwaiyu, kwaitala walakaiwa wa labuma kwaiyuwelaga watanawa osikowala pwaipwaia (kugisi Vit 1.6-7); idokaisi makwaina walakaiwa uulela kuna komwaidona, e makwaina watanawa uulela waya deli sopi iluyelu komwaidona (kugisi kaikobu ivigaki kala katumiki Vit 7.11).

h 34:7 Yaubada eikatotila biwitali anelosi paila biyamati la tomota; kugisi Sun 23.20.

* 34:8 34.8 1 Pt 2.3

* 34:12 34.12-16 1 Pt 3.10-12

i 34:14 Bogwala bivakota valu, mitaga tuvaila ibodi binevisi nona manum.

* 34:20 34.20 Yn 19.36

j 35:2 Vayoula baisa bigalavisaiki Yaubada tokwabilia bikoli la tomota.

k 35:5 Kugisi Sam 1.4 kala katumiki.

l 35:5 Kugisi Sam 34.7 deli kala katumiki.

m 35:18 Kugisi Sam 26.12.

* 35:19 35.19 Sam 69.5; Yn 15.25

n 35:21 Totabinona isisasopasi wala mwada bogwa eisula.

* 36:1 36.1 Rm 3.18

o 36:7 Kugisi Sam 17.8 deli kala katumiki.

p 37:3 Mapilana Isireli; kugisi tuvaila mailela 9, 11, 22, 29, 34.

* 37:11 37.11 Md 5.5

q 37:35 Makaina kweisila makawala kaiyaula ikalisuwoli kai komwaidona.

r 38:1 Idoki kala lelia uulela Yaubada immipuki matauna paila la mitugaga; kugisi mailela 3 deli Sam 32.4 kala katumiki.

s 38:5 Matauna ikatumkulovi la nagowa ivigaki imitugaga, e baisa uulela kala katoula.

t 39:10 Kugisi Sam 38.1 kala katumiki.

u 39:12 Idokaisi valu watanawa Yaubada la valu, e tomota bisisuaisi tuta pikekita wala e igau oluvi bisilavaisi mapilana; kugisi 1 Lil 29.15.

v 40:6 Makawala goli gagabila bilagi kala karaiwaga e bikabikaula baisa Yaubada.

* 40:6 40.6-8 Ib 10.5-7

w 40:9 Kugisi Sam 26.12.

x 40:12 Kala mmayuyu sainela ivigaki saina uvalam isapila matala, mauula gala gagabila bigisi avaka; kugisi Sam 6.7.

* 41:9 41.9 Md 26.23; Mk 14.18,20; Lk 22.21; Yn 13.18

* 41:13 41.13 Sam 106.48

y 41:13 Sam 41 kala vigimkovila mavilela 12, e mavilana mailela 13 baisa kala vigimkovila Sam bukila pilimatala (Sam 1-41).

z 42:2 Baisa olumoulela Bwala Kwebumaboma mapilana Yerusalem, baisa goli Yaubada eiskilaili la tomota.

a 42:3 Bogwa eigalasi ilosi ituwoli valu e idokaisi eisilavaisi Yaubada la valu, mapaila Yaubada bogwa eilumwelavi matausina la tomota.

b 42:6-7 Kugisi Sam 29.6.

c 43:3 Kugisi Sam 2.6 kala katumiki.

d 44:2 Baisa matausina tokinabogwa si valu mapilana Kenani, igau mina Isireli gala bisuvisi.

e 44:13 Mabudosina ituwoli boda ituwoli boda katitaikina mapilana Isireli.

f 44:17 Kugisi Sam 25.10.

g 44:19 Mauna nagigasisi deli dudubila ikibubotaisi kabosilagi deli kabokaliga osi valu ituwoli boda ituwoli boda.

* 44:22 44.22 Rm 8.36

* 45:6 45.6-7 Ib 1.8-9

h 46:4 Mapilana Yerusalem.

i 46:4 Kugisi Sam 7.17.

j 46:4 Baisa makwaina Bwala Kwebumaboma isisu mapilana Yerusalem.

k 47:2 Kugisi Sam 7.17 kala katumiki.

l 48:1 Kugisi Sam 2.6 kala katumiki.

* 48:2 48.2 Md 5.35

m 50:2 Mapilana Yerusalem; kugisi Sam 2.6.

n 50:16 Kugisi Sam 25.10.

* 51:4 51.4 Rm 3.4

o 51:11 Baisa Yaubada la peula ikatumovi deli iyomwasali komwaidosi mina watanawa.

p 52:8 Baisa kabutuvitusila kaisisu bwaina.

q 52:8 Bwala Kwebumaboma mapilana Yerusalem.

r 53:1 Kugisi Sam 14.1 deli kala katumiki.

* 53:1 53.1-3 Rm 3.10-12

s 53:6 Kugisi Sam 2.6.

t 55:15 Kugisi Baw 16.31-33. Mapilana Tuma baisa si valu tomata, mina Isireli idokaisi isisu osikowala pwaipwaia.

u 55:17 kaukwau, lalavi deli bogi. Tuta matutosina tutala nigada yam yam.

v 56:8 Kugisi Sun 32.32-33.

w 57:1 Kugisi Sam 17.8 kala katumiki.

x 57:1 Baisa kabutuvitusila kabosilagi.

y 57:2 Kugisi Sam 7.17 kala katumiki.

z 57:7-8 Kugisi Sam 33.2.

a 57:11 Mailela 7-11: kugisi Sam 108.1-5.

b 58:8 Mina Isireli eigisaisi si keda duduwa saina dumokikina, e idokaisi mauna komwaidona bitamwau bimila keda makadana, e kesala kweiseinasi kwaiwokuva wala bikanam.

c 60:7 Madilasina Manasa, Epereim deli Yuda dilitolu dalela Isireli.

d 61:4 Makwaina isisu mapilana Yerusalem.

e 61:4 Kugisi Sam 17.8; mitaga tuta baisa kaina ililivala paila Kabutu Didawogala deli nayu minasina si tokolu odabala makwaina, baisa goli idokaisi Yaubada la takaikaia baisa ovalu watanawa (kugisi Sam 18.10)

f 62:8 Matauna guyau Debida ililivala baisa la tomota mina Isireli.

* 62:12 62.12 Yob 34.11; Yer 17.10; Md 16.27; Rm 2.6; YG 2.23

g 63:7 Kugisi Sam 17.8.

h 63:9 Baisa si valu tomata.

i 64:3 Kaina ililivala paila biga silapulu deli sasopa, kainaga bigala migameguva ivigaki kabosilagi kaina kaliga.

j 65:1 Mapilana Yerusalem.

k 65:4 Makwaina Bwala Kwebumaboma isisu mapilana Yerusalem.

* 66:6 66.6 Sun 14.21; Yos 3.14-17

l 66:12 Kova deli dadoya kabutuvitusila vavagi mwau deli kabosilagi.

m 66:13 Baisa Bwala Kwebumaboma isisu mapilana Yerusalem.

n 68:7 Yaubada eikugwai mina Isireli tutala isilavaisi mapilana Itipita.

o 68:8 Wa tuta matutona mina Isireli isilavaisi mapilana Itipita bilosi Kenani, Yaubada iyomitali titoulela wa Koya Sinai; kugisi Sun 19.16-25.

* 68:8 68.8 Sun 19.18

p 68:16 Makwaina Koya Saiyoni mapilana Yerusalem — kugisi Sam 2.6.

* 68:18 68.18 Ep 4.8

q 68:27 Beniamina deli Yuda dilayu dala olumoulela mina Isireli mapilana opilibolimila, e Sebuloni deli Napitalai tuvaila dilayu dala olumoulela mina Isireli mapilana opiliyavata.

r 69:1 Eidokaisi sopi ikibuboti kabosilagi mwau; e makawala goli mailela 2 ililivala paila dumia saina sunosonu, bolita deli kaisai (kugisi tuvaila mailela 14-15).

* 69:4 69.4 Sam 35.19; Yn 15.25

* 69:9 69.9 Yn 2.17; Rm 15.3

* 69:21 69.21 Md 27.48; Mk 15.36; Lk 23.26; Yn 19.28-29

* 69:22 69.22-23 Rm 11.9-10

* 69:25 69.25 VA 1.20

s 69:28 Kugisi Sun 32.32-33.

* 69:28 69.28 Sun 32.32; YG 3.5; 13.8; 17.8

t 71:7 kabogigisa.Gagabila bitagini, “katuloluta”.

u 72:8 Mapilasina pilayu bolita, pilatala opilikwaibwaga yagala Bolita Kwaiveka, e mapilana opilibomatu baisa mina Babiloni si bolita.

* 72:8 72.8 Sek 9.10

v 72:10 Bolita Kwaiveka simlela.

w 72:18 Sam 72 kala vigimkovila mailela 17. Oluvi mailela 18-19 baisa kala vigimkovila Sam buki piliyuwela (Sam 42-72). Mailela 20 baisa kesala pilatala buki pilabogwa ambaisa eikougugulaisi mimilisi Debida la sam.

x 73:11 Kugisi Sam 7.17.

y 73:14 Kala katoula uulela idoki Yaubada immipuki matauna; kugisi kala katumiki Sam 38.1.

z 74:2 Baisa omitibogwa eibodaisi mapilana Itipita.

a 74:2 Kugisi Sam 2.6.

* 74:13 74.13 Sun 14.21

b 74:14 Minana Dokanikani idokaisi pwanetala bidubadu, e tuvaila minana uulela avai vavagi avai vavagi eisumgwai deli avai mitugaga avai mitugaga.

* 74:14 74.14 Yob 41.1; Sam 104.26; Ais 27.1

c 74:20 Kugisi Sam 25.10.

d 75:3 Kugisi Sam 18.15 kala katumiki.

e 75:8 Baisa ikibuboti Yaubada la mipuki; kugisi tuvaila Sam 60.3.

f 76:2 Kugisi Sam 2.6.

g 77:13 Yaubada matauna Tobumaboma, e mauula komwaidona vavagi avaka avaka eiuvagi kwaibumaboma wala.

* 78:2 78.2 Md 13.35

h 78:6 Paila mailela 5-6, kugisi Kak 6.6-7.

i 78:10 Kugisi Sam 25.10.

j 78:12 Makwaisina vavagi mwau eikaloubusi baisa mina Itipita; kugisi mailela 43-51.

* 78:12 78.12 Sun 7.8—12.32

* 78:13 78.13 Sun 14.21-22

* 78:14 78.14 Sun 13.21-22

* 78:15 78.15-16 Sun 17.1-7; Baw 20.2-13

k 78:17 Kugisi Sam 7.17.

* 78:18 78.18-31 Sun 16.2-15; Baw 11.4-23,31-35

* 78:24 78.24 Yn 6.31

* 78:37 78.37 VA 8.21

* 78:44 78.44 Sun 7.17-21

* 78:45 78.45 Sun 8.1-6,20-24

* 78:46 78.46 Sun 10.12-15

* 78:47 78.47-48 Sun 9.22-25

* 78:51 78.51 Sun 12.29

* 78:52 78.52 Sun 13.17-22

* 78:53 78.53 Sun 14.26-28

* 78:54 78.54 Sun 15.17; Yos 3.14-17

* 78:55 78.55 Yos 11.16-23

* 78:56 78.56 Tok 2.11-15

l 78:60 Baisa si kabotapwaroru.

m 78:60 Igau gala bikaloubusi guyau Debida, mina Isireli idokaisi mapilana Sailo si kabotapwaroru; kugisi Yos 18.1; 1 Sml 1.3.

* 78:60 78.60 Yos 18.1; Yer 7.12-14; 26.6

n 78:61 Kugisi 1 Sml 4.1-22 deli makasana Biga Kala Katumiki.

* 78:61 78.61 1 Sml 4.4-22

o 78:67 Yosepa…Epereim: Baisa kabokwaraiwaga makwaina opiliyavata.

p 78:68 Baisa kabokwaraiwaga makwaina opilibolimila.

* 78:70 78.70-71 1 Sml 16.11-12; 2 Sml 7.8; 1 Lil 17.7

* 79:1 79.1 2 Gwe 25.8-10; 2 Lil 36.17-19; Yer 52.12-14

q 79:5 Mina Isireli kasi tilaula eitomgwagasi okabilia, mauula eidokaisi uula Yaubada la gibuluwa deli la kamwaga.

r 80:1 Kugisi Sam 18.10.

* 80:1 80.1 Sun 25.22

s 80:2 Epereim deli Manasa madilasina dilivakaveka oluwalaisi madilasina mina Isireli, e sivabidubadu bikalaumgulisi madilana Beniamina deli madilasina.

* 80:3 81.3 Baw 10.10

t 80:4 Kugisi Sam 79.5.

* 80:7 81.7 Sun 17.7; Baw 20.13

u 80:8 Baisa kabutuvitusila mina Isireli.

* 80:9 81.9 Sun 20.2-3; Kak 5.6-7

v 80:13 Baisa kabutuvitusila kasi tilaula mina Isireli.

w 81:3 Baisa paila Buliyoyova Pakala.

x 81:6 Ililivala paila si tuta ula mapilana Itipita.

y 82:1 Kugisi Sam 89.5-7; Yob 1.6, 2.1.

z 82:6 Baisa Yaubada ililivala; iluluki matausina osi sigugula; ibodi bibubunasi makawala litula, mitaga kidamwa bimitugagasi, bogwa wala bikaligasi makawala mina watanawa.

* 82:6 82.6 Yn 10.34

a 83:6 Matausina metoya odalela Isimeili, matauna litusi Eberaam deli Ega; kugisi Vit 25.12-18.

* 83:9 83.9 Tok 4.6-22; 7.1-23

* 83:11 83.11 Tok 7.25; 8.12

b 84:5 Kugisi Sam 2.6.

c 84:6 Baka kala katumiki makaina kai yagala Balisam, makaina isim maiinela simasimina, bivigakaisi si bulami; kugisi 2 Sml 5.23.

d 85:3 Kugisi Sam 79.5.

e 85:8 Si nagowa ikoulovaisi Guyau la Karaiwaga.

* 86:9 86.9 YG 15.4

f 87:1 Kugisi Sam 2.6.

g 88:6 Baisa si valu tomata, mina Yudia idokaisi Sioli, yakidasiga Tuma.

h 88:7 Kugisi Sam 79.5.

i 88:8 Uula kala katoula mwau — kugisi Sam 31.11.

j 88:12 Ikikamituli mapilana si valu tomata avaka kala gigisa, yakidasiga tadokaisi Tuma.

k 89:4 Kugisi 2 Sml 7.16.

* 89:4 89.4 2 Sml 7.12-16; 1 Lil 17.11-14; Sam 132.11; VA 2.30

l 89:5 Minasina yaubada iuwotitalaisi Yaubada, e matauna ikikaraiwogi mabudona wa labuma.

m 89:7 Kugisi mailela 5 kala katumiki.

n 89:10 Minana dokanikani ikibuboti peulela mitugaga, paila minana nanola mwada bikodidaimi valu kala bububula. Kugisi Sam 74.14.

o 89:12 Kugisi Sam 29.6, 42.6-7.

* 89:20 89.20 1 Sml 13.14; 16.12; VA 13.22

p 89:27 Kugisi Sam 2.7.

* 89:27 89.27 YG 1.5

q 89:40 Mapilana Yerusalem, mina Isireli si valu viloumatala.

r 89:51 Mapilana Sam bukila pilivasila (Sam 73—89) ivigimkulovaisi wala baisa; mailela 53 baisa wosi yakaula mapilana kala vigimkovila.

s 90:3 Kugisi Vit 3.19.

* 90:4 90.4 2 Pt 3.8

t 90:12 Kabitam makwaina bitaimamilasi deli bikabikaulasi baisa Yaubada.

u 90:13 Kugisi Sam 79.5.

v 91:4 Kugisi Sam 17.8.

w 91:9 Kugisi Sam 7.17.

x 91:11 Baisa makawala anelosi biwotitalaisi Yaubada deli la tomota; kugisi kala katumiki 34.7.

* 91:11 91.11 Md 4.6; Lk 4.10

* 91:12 91.12 Md 4.6; Lk 4.11

y 91:13 Minasina ikibubotaisi kasi tilaula mina Isireli deli tuvaila kabosilagi.

* 91:13 91.13 Lk 10.19

z 92:12 Idokaisi kweisila makaisina saina kaipapeula deli kaiminibwaita, ikibuboti avaka bibudoki tomota si bubunela; kugisi Sam 29.5.

a 93:3 Igau gala ibubuli valu watanawa, gala avaka isisu mesinaku wala bolitawokuva wala ambaisa ambaisa; e avai tuta Yaubada ibubuli valu, matauna ikalisuwoli bolita e isaili okabala. Kugisi Sam 33.7; 74.13-17; 89.9-10.

* 94:11 94.11 1 Kr 3.20

* 95:7 95.7-8 Ib 3.15; 4.7

* 95:7 95.7-11 Ib 3.7-11

* 95:8 95.8-9 Sun 17.1-7; Baw 20.2-13

* 95:11 95.11 Baw 14.20-23; Kak 1.34-36; 12.9-10; Ib 4.3,5

* 96:7 96.7-9 Sam 29.1-2

b 97:1 Kugisi Sam 8.1.

c 97:8 Matausina tolesi Yerusalem.

d 97:11 Lumalama ikibuboti momova deli peulela.

e 99:1 Kugisi Sam 18.10.

* 99:1 99.1 Sun 25.22

f 99:2 Mapilana Yerusalem.

g 99:5 Yaubada la takaikaia baisa ovalu watanawa makwaina Kabutu Didawogala isailisi matabudona Bomikikila Sainela olumoulela Bwala Kwebumaboma mapilana Yerusalem.

* 99:7 99.7 Sun 33.9

h 99:9 Kugisi Sam 2.6

i 100:2 Baisa avai tuta bitapwarorusi wa Bwala Kwebumaboma.

* 100:5 100.5 1 Lil 16.34; 2 Lil 5.13; 7.3; Esi 3.11; Sam 106.1; 107.1; 118.1; 136.1; Yer 33.11

j 101:2 Guyau Debida ipikwaku mwada Yaubada bimakaia biyomitali nanola deli la peula.

k 101:8 Mapilawena Yerusalem.

l 102:8 Matausina ininigadasi mwada makwaisina vavagi mwau avaka avaka eibodi bikaloubusisi baisa sesia.

m 102:9-10 Kugisi Sam 79.5.

n 102:13 Mapilana Yerusalem.

* 102:25 102.25-27 Ib 1.10-12

* 103:8 103.8 Ym 5.11

o 103:15 Kugisi Sam 90.5-6.

p 103:18 Kugisi Sam 25.10.

q 104:3 Ilivala paila bolita makwaina idokaisi isisu odabala labuma. Kugisi kaikobula isisu Vit 7.11.

* 104:4 104.4 Ib 1.7

r 104:5 Kugisi Sam 18.15.

s 104:16 Kugisi Sam 92.12 kala katumiki.

t 104:26 Kugisi Sam 74.14.

* 104:26 104.26 Yob 41.1; Sam 74.14; Ais 27.1

u 104:30 si yagisa.Gagabila bitagini “avai tuta kusaiki m baloma”.

v 105:8 Ililivala paila Yaubada la kabutu deli Eberaam, Aisake e Yekobe; kugisi Sam 25.10.

* 105:9 105.9 Vit 12.7; 17.8; 26.3

* 105:10 105.10-11 Vit 28.13

* 105:14 105.14-15 Vit 20.3-7

w 105:15 Ililivala paila matausina tobubogwa wala, liliusi isisu mapilana Vitouula.

* 105:15 105.15 Vit 41.53-57

x 105:16 Mapilana Kenani, Yekobe deli veyala eidokaisi si valu tatousi.

* 105:17 105.17 Vit 37.28; 45.5

* 105:18 105.18-19 Vit 39.20—40.23

* 105:20 105.20 Vit 41.14

* 105:21 105.21 Vit 41.39-41

* 105:23 105.23 Vit 46.6; 47.11

* 105:24 105.24-25 Sun 1.7-14

* 105:26 105.26 Sun 3.1—4.17

* 105:28 105.28 Sun 10.21-23

* 105:29 105.29 Sun 7.17-21

* 105:30 105.30 Sun 8.1-6

* 105:31 105.31 Sun 8.16-17,20-24

* 105:32 105.32-33 Sun 9.22-25

* 105:34 105.34-35 Sun 10.12-15

* 105:36 105.36 Sun 12.29

* 105:37 105.37-38 Sun 12.33-36

* 105:39 105.39 Sun 13.21-22

* 105:40 105.40 Sun 16.2-15

* 105:41 105.41 Sun 17.1-7; Baw 20.2-13

* 105:44 105.44 Yos 11.16-23

* 106:1 106.1 1 Lil 16.34; 2 Lil 5.13; 7.3; Esi 3.11; Sam 100.5; 107.1; 118.1; 136.1; Yer 33.11

* 106:7 106.7 Sun 14.10-12

* 106:9 106.9-12 Sun 14.21-31

* 106:12 106.12 Sun 15.1-21

* 106:14 106.14-15 Baw 11.4-34

* 106:16 106.16-18 Baw 16.1-35

* 106:19 106.19-23 Sun 32.1-14

* 106:24 106.24-26 Baw 14.1-35

* 106:27 106.27 Tol 26.33

y 106:28 Minana Beali eidokaisi la peula gagabila bivigaki bagula bikabinai deli vivila nani bisumasi.

* 106:28 106.28-31 Baw 25.1-13

z 106:32 Yaubada gala itagwala Mosese bisuvi mapilana valu deli la tomota; kugisi Baw 20.12.

* 106:32 106.32-33 Baw 20.2-13

* 106:34 106.34-36 Tok 2.1-3; 3.5-6

* 106:37 106.37 2 Gwe 17.17

* 106:38 106.38 Baw 35.33

* 106:40 106.40-46 Tok 2.14-18

a 106:45 Kugisi Sam 25.10.

* 106:47 106.47-48 1 Lil 16.35-36

b 106:47 Mina Isireli osi katupipi mapilana Babilonia ininigadasi mwada Guyau bikaimilivau matausina bikeiitasi osi valu tatousi.

c 106:48 Mailela 48 baisa kala vigimkovila Sam bukila pilivasila (Sam 90-106) eivigaki kaboyakaula baisa Yaubada.

* 107:1 107.1 1 Lil 16.34; 2 Lil 5.13; 7.3; Esi 3.11; Sam 100.5; 106.1; 118.1; 136.1; Yer 33.11

d 107:32 Baisa otutala tapwaroru; kugisi Sam 26.12.

e 108:8 Madilasina Manasa, Epereim deli Yuda dilitolu dalela mina Isireli.

* 109:8 109.8 VA 1.20

* 109:25 109.25 Md 27.39; Mk 15.29

f 109:30 Kugisi Sam 107.32, 26.12.

g 110:1 Kebila makwaina kabotaimamila goli, mitaga okikiwama sitana wala taimamila.

* 110:1 110.1 Md 22.44; Mk 12.36; Lk 20.42-43; VA 2.34-35; 1 Kr 15.25; Ep 1.20-22; Kl 3.1; Ib 1.13; 8.1; 10.12-13

h 110:2 Mapilana Yerusalem.

i 110:4 Matauna tokinabogwa guyoula Yerusalem deli goli tolula, matauna eikabwaili Eberaam; kugisi Vit 14.18-20.

* 110:4 110.4 Ib 5.6; 6.20; 7.17,21

j 111:1 Kugisi Sam 26.12.

k 111:5 Kugisi Sam 25.10.

l 111:10 Kidamwa magida bitakabitam, ibodi bitatemmali Guyau.Gagabila bitagini, “Taimamila baisa Guyau baisa goli kabitam mokwitatoula.”

* 111:10 111.10 Yob 28.28; Big 1.7; 9.10

m 112:7 avai bulogala gaga.Gagabila bitagini “avai tabinona sasopa”.

* 112:9 112.9 2 Kr 9.9

n 113:3 Metoya opilibomatu bila opilikwaibwaga.Gagabila bitagini, “Metoya kaukwau bila ibogi.”

o 113:9 Nakaliga idokaisi Yaubada ivigaki kabomipuki wala baisa minana.

* 114:1 114.1 Sun 12.51

* 114:3 114.3 Sun 14.21; Yos 3.16

p 114:4 Koya isim kasi kokola paila uula Guyau bogwa leima; kugisi Sun 19.18; Tok 5.5; Sam 68.8.

* 114:8 114.8 Sun 17.1-7; Baw 20.2-13

* 115:4 115.4-8 Sam 135.15-18; YG 9.20

* 115:13 115.13 YG 11.18; 19.5

q 115:17 Osi valu tomata gala availa bililivala avaka; kugisi Sam 6.5.

* 116:10 116.10 2 Kr 4.13

r 116:14 Kugisi Sam 26.12.

* 117:1 117.1 Rm 15.11

* 118:1 118.1 1 Lil 16.34; 2 Lil 5.13; 7.3; Esi 3.11; Sam 100.5; 106.1; 107.1; 136.1; Yer 33.11

* 118:6 118.6 Ib 13.6

s 118:10 Matausina goli ituwoli boda ituwoli boda si tokwabilia.

* 118:14 118.14 Sun 15.2; Ais 12.2

* 118:22 118.22 Lk 20.17; VA 4.11; 1 Pt 2.7

* 118:22 118.22-23 Md 21.42; Mk 12.10-11

* 118:25 118.25 Md 21.9; Mk 11.9; Yn 12.13

* 118:26 118.26 Md 21.9; 23.39; Mk 11.9; Lk 13.35; 19.38; Yn 12.13

t 119:1 Baisa mapilasina buki pilalima Vitouula bila Karaiwaga Kwaiyuwela.

u 119:37 Kuvagi bwaina baisa yeigu makawala goli m biga katotila. Gagabila bitagini, “Kuyomovaigu tutala aliloula om keda.”

v 119:73 deli kukolaigu. Gagabila bitagini “deli kuyoudulaigu.”

w 119:74 Paila bigisaisi ammakawala Yaubada eimitukwaii matauna.

x 119:109 abudoboda kabosilagi.Gagabila bitagini “asisu olopola kaliga”.

y 120:5 Mabudosina mina Meseka deli mina Kedara si valu piliyuwelʹo, e tomota idokaisi mabudosina tobubeikam wala.

z 122:1 Baisa Bwala Kwebumaboma mapilana Yerusalem.

a 124:4 Sakala minimani kabutuvitusila kabosilagi goli; kugisi Sam 69.1.

b 125:1 Kugisi Sam 2.6.

c 125:5 Matausina mina Isireli availa availa eipakaisi eitotubulokaisi Yaubada.

d 126:1 ikaimilivauwaidasi mapilana Yerusalem.Gagabila bitagini “imitukwaii mina Yerusalem”.

e 126:4 oma valusi.Gagabila bitagini “kumitukwaivauwaimasi”.

f 127:1 Kaina tomota si bwala kainaga Bwala Kwebumaboma, baisaga Yaubada la bwala.

g 128:5 Kaina mapilana Yerusalem kainaga pilamwaidona mapilana Isireli.

h 129:1 Baisa tutala mina Isireli eivitouulasi eimili bodasi wa tuta matutona eisilavaisi mapilana Itipita.

i 129:5 Kaina mina Yerusalem wala kainaga mina Isireli komwaidosi.

j 129:6 Si bwala kala kaliai makawala yoyova, e baisa mnumonu bisusina e nani bimata paila gala pwaipwaia.

* 130:8 130.8 Md 1.21; Tt 2.14

k 132:5 Kugisi VA 7.46.

l 132:6 Kwaitala didawaga kwekekita e olumoulela mimilisi vavagi isailisi, makawala mapilasina dakuna pilapupatata ambaisa eiginisi Karaiwaga Kweluwotala; kugisi Sun 25.10-22.

m 132:6 Mapilana goli mina Pilisitia eikaimalaisi makwaina Kabutu Didawogala; kugisi 1 Sml 6.13—7.2.

* 132:6 132.6-10 2 Lil 6.41-42

n 132:7 Baisa Bwala Kwebumaboma mapilana Yerusalem.

o 132:7 Kabutu Didawogala isisu olumoulela matabudona Bomikikila Sainela olopola Bwala Kwebumaboma, e makwaina goli idokaisi Yaubada la takaikaia ovalu watanawa. Kugisi mailela 6 kala katumiki.

* 132:11 132.11 2 Sml 7.12-16; 1 Lil 17.11-14; Sam 89.3-4; VA 2.30

p 132:13 Kaina Bwala Kwebumaboma kainaga viluwela Yerusalem.

* 132:17 132.17 1 Gwe 11.36

q 133:3 Kugisi Sam 29.6.

r 134:3 Kugisi Sam 132.13 kala katumiki.

s 135:7 Kugisi Sam 33.7.

t 135:11 Kugisi Baw 21.21-35; Kak 2.30-33, 3.1-6.

* 135:15 135.15-18 Sam 115.4-8; YG 9.20

u 135:20 Matausina dalela Libai iwotitalaisi tolula otutala tapwaroru wa Bwala Kwebumaboma.

* 136:1 136.1 1 Lil 16.34; 2 Lil 5.13; 7.3; Esi 3.11; Sam 100.5; 106.1; 107.1; 118.1; Yer 33.11

* 136:5 136.5 Vit 1.1

v 136:6 Kugisi Sam 24.2.

* 136:6 136.6 Vit 1.2

* 136:7 136.7-9 Vit 1.16

* 136:10 136.10 Sun 12.29

* 136:11 136.11 Sun 12.51

* 136:13 136.13-15 Sun 14.21-29

* 136:19 136.19 Baw 21.21-30

w 136:20 Sioni…deli Ogi: Kugisi Sam 135.11.

* 136:20 136.20 Baw 21.31-35

x 137:1 Kugisi Sam 132.13 kala katumiki.

y 137:7 Mabudona mina Edom eipilasaisi mina Babilonia wa tuta matutona eiyoulisi Yerusalem wa taitu 587 BC; kugisi Isi 35.5, Oba 10-14.

* 137:8 137.8 YG 18.6

z 138:1 Matauna Yaubada wa labuma isiulaisi minasina si yaubada ituwoli boda ituwoli boda; kugisi Sam 82.1.

a 139:16 Kugisi Sam 56.8.

b 139:17 saina kwevakaigaga.Gagabila bitagini “m nanamsa saina kwembwailigu”.

c 139:18 tutalaga bamamata.Gagabila bitagini “tutalaga bavenoku kakalawa”.

d 139:24 makadana kadakanigaga.Gagabila bitagini “makadana si keda tubugwa.”

e 140:3 Kaina ililivala paila si tabinona sasopa, kainaga si biga bigala migameguva.

* 140:3 140.3 Rm 3.13

f 140:10 Ililivala paila si valu tomata; kugisi Sam 6.5.

g 141:2 Kala gigisa makawala tubumyou, bigabwaisi okabolula, e mseu bimweimwena bivigaki kabutuvitusila ninigada.

h 141:2 Baisa kasi gulogula otutala ninigada.

* 141:2 141.2 YG 5.8

i 141:10 Kugisi tuvaila Sam 7.15-16.

j 142:7 Kugisi Sam 26.12.

* 143:2 143.2 Rm 3.20; Gl 2.16

* 144:3 144.3 Yob 7.17-18; Sam 8.4

k 144:7 Baisa ikibuboti ninamwau deli kabosilagi.

* 146:6 146.6 VA 4.24; 14.15

l 146:10 Kugisi Sam 132.13 kala katumiki.

m 147:2 Baisa kasi katupipi mapilana Babiloni.

n 148:4 Kugisi kala katumiki Sam 104.3, deli Vit 7.11.

o 149:1 Kugisi Sam 26.12.

p 149:2 Kugisi Sam 132.13 kala katumiki.

BIGIVAKALA

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

Bukila
BIGIVAKALA

Kabovitouula

Mapilana Bukila Bigivakala ikouguguli mimilisi vituloki metoya wa bigavisaiki deli guguya ituwoli ituwoli, paila bubunela duwosisia deli tapwaroru uvagila. Bidubadu vituloki makwaisina ililivala paila kala katuwola valu, e isiligaga sainela bitavagi ninamsela yam kwaitala kwaitala. Ikugwa ikatululuwaidasi kidamwa availa magila kabitam, ibodi bikugwa Guyau kala kamaiaba, e oluvi ililivala paila totapwaroru si bubunela bwaina, deli paila ninamsela valu deli goli uvagila duwosisia.

Bidubadu uvagila ivitulokaidasi mina Isireli si tovituloki tobubogwa avaka avaka eidokaisi mwada taitala tokwabitam bivagi bibudoki paila la kabosisu. Mimilisi mwada paila si kaisisu ninamsela, mimilisiga mwada uvagila gigimwala, mimilisi paila woula kala kalubaila deli ikopitukwaisi, mimilisi paila titoulesi wala kasi nanamsa. Taga ikaibigasi paila nona manum, peuloki, tonamakava kasi kamaiaba, deli goli bikamiabaisi sesia.

Buki kala katumimisa

Kabitam kala yakaula 1.1—9.18

Solomoni la bigivakala 10.1—29.27

Aguri la biga 30.1-39

Mimilisi katuloluta 31.1-31

1

Kala bwaina bigivakala

1 Makwaisina la bigivakala Solomoni, matauna Debida latula, e guyoula Isireli. *

2 Ka, baisa bukubanaisi mimilisi bigivakala bipilasaimi kidamwa bukuvitusaisi kabitam deli katuloluta bwaina, e bukukwatetasi makwaisina bigivakala kasi katumiki saina mwau. 3 Mabigasina bivitulokaimi ammakawala mi kaisisu kala kabitam, deli ammakawala bukububunasi kamokwita deli duwosisia e deli sigilibwaila. 4 Mabigasina ibodi bivigaki tobubeikam bikabitamsi, deli bivituloki tubovau bikabitamsi paila avai vavagi avai vavagi. 5 E ka, tuvaila mabigasina gagabila bikatumkulovi tokabitam si kabitam, e bivakadi matausina toninitalapula, 6 kidamwa bikatetasi bigivakala kala bigikium kainaga kala katumiki, e deli bikatetasi makwaisina vavagi mwau avaka avaka tokabitam isusunupuloiyaisi.

Kasi katuloluta tubovau

7 Kidamwa magim bukukwabitam, ikugwa bukukwamiabi Guyau.a Toninagowa gala ikaiki uwosi paila kabitam, deli ipakaisi vituloki. *

8 Latugu,b kunakaigali avaka tamam deli inam bilukwaimsi. 9 Si vituloki bikatumkulovi m bubunela kala bwaina, makawala butia kaina kuwekuwa bikabwaili kam gigisa.

10 Latugu, avai tuta mina mitugaga bitamnabaimsi, taga kukouyagila. 11 Kidamwa bilukwaimsi kawasi, “Mwa! Kuma, bitanevaisi availa bitakatumataisi. Tamwaisi, tawomakaiyaisi tobubwaila paila wala yousokana! 12 Avai tuta bitabanaisi matausina, kaina bibwabwainasi, mitaga avai tuta bitavigimkulovaisi avaka da nanamsasi, matausina tokukwaliga wala. 13 Bitabanaisi bidubadu guguwa ituwoli ituwoli, deli bitavakasauwaisi da bwalasi avaka bitalebwaisi. 14 Kuma kutoulala oma deilisi e bitavilaisi avaka bitaveilauwaisi.”

15 Latugu, taga kuvakatu tomota makawala matausina. Kusibem metoya baisa matausina. 16 Matausina saina magisi nanakwa bivagaisi kwaitala vavagi gaga. Matausina tuta komwaidona ninasi ititobogwa paila katumata. 17 Gala bwaina bitaleiya sikula avai tuta minana mauna bigigisi avaka tauvagi. 18 Mitaga tomota makawala matausina ilaleiyasi kasi sikula titoulesi, e wa sikula makwaina bikaligasi. 19 Bubunela lebu tuta komwaidona bikatumati tolibulebu. Baisa makawala ikikaloubusi baisa matausina mbwailisi yowai.

Kabitam ikatuwola

20 Kunakaigalaisi! Kabitam ikatuwola wa keda deli obikubaku. * 21 Ikaigivakaveka okalapisilela valuc deli ambaisa tomota si kabosigugula.

22 Kawala, “Yokomi toninagowa. Ammakawala kala kaduwonaku magimi bukuninagowasi? Ammakawala kala kaduwonaku deli mi mwasawa bukuyosokanaisi kabitam? Ki, gala gagabila sitana bitalapula ninami? 23 Kunakaigalaisi avai tuta bakamitilakaimi. Bakatululutaimi, deli bakamituli ulo kabitam baisa yokomi. 24 Bogwa ladouwaimi, lawitali kami kaikivi bukumaisi, mitaga gala wala sitana kunakaigalaisi ulo dou. Gala kunakaigalaisi avaka lalukwaimi. 25 Bogwa kukoulovaisi komwaidona ulo katuloluta, deli gala magimi bukutagwalasi yeigu bakiduwosisiaimi. 26-27 Mapaila kidamwa bukubodasi mwau, yeigu bagigilaimi. Avai tuta kabovitukokola bima, avai tuta bimakaiami makawala utuyagila e bukubodasi mwau makwaina makawala yagila ikatugisisi, e yokomi bukusisuaisi ommayuyu deli oninamwau, e ka, yeigu bayosokanaimi. 28 E bukudousi paila kabitam, mitaga yeigu gala batama. Kaina bukunevaigusi ambaisa ambaisa, mitaga gala bukubanaigusi. 29 Yokomi kuvigakaisi kabitam makawala gala wala avaka dimlela, deli tuta komwaidona kupakaisi bukukwabikuwolaisi Guyau. 30 Bogwa kukoulovaisi komwaidona ulo katuloluta, e gala avai tuta kunakaigalaisi avaka lalivali tutala lakiduwosisiaimi. 31 Mapaila bukubodasi avaka mapula mi sula, deli titoulemi mi vavagi bogwa bibulokatuwolaimi. 32 Tobubeikam ikaligasi paila ipakaisi kabitam. E toninagowa idoumlabasi paila uula idokaisi kabitam gala avaka dimlela. 33 Mitaga availa inakaigalaigu bisisu okabokwala. Matauna bikwala e gala wala avaka uula bikokola.”

2

Kabitam mapula

1 Latugu, kutakutu avaka lavitulokaim e gala avai tuta bukulumwelavi avaka lalukwaim bukuvagi. 2 Kunakaigali avai kabitam e kuvigikoni bitapuloki nanom. 3 E ibodi bukuyokakapisi paila ninitalapula deli bukukwayubabai paila katavatu. 4 Kunevi paila makwaisina makawala kala nevi siliba kaina avai veiguwa kwekatupwana. 5 E kidamwa bukuvagi makawala, bogwa bukubani ammakawala bukukukoli Guyau, e bukupeula kala nikoli Yaubada. 6 E Guyau wala matauna kabitam kala tosaiki, e ninitalapula deli nikoli leimaima metoya baisa wala matauna. 7 Matauna isisaiki pilasi deli kabokwala baisa tomota tomitukwaibwaila deli tokamokwita. 8 Matauna ikoli availa availa matausina iuvagaisi bwaina baisa sesia, deli iyamati availa availa matausina itugwalaisi titoulesi baisa matauna.

9 Ka, kidamwa bukunakaigalaigu, bogwa bukunikoli avaka ibodi uvagila kala bwaina, deli duwosisia. E bogwa bukunikoli avaka ibodi bukuvagi. 10 E yoku bukukwabitam, m nikoli bivigaki m kwabomwasawa. 11 M kwatavatu deli m nikoli baisa bikolaimsi 12 deli bisilibodaimsi metoya avaka uvagila gaga. E vavagi makwaisina bivalailimsi metoya matausina eiyomatulasi pakula metoya osi bigatona - 13 matausina goli bogwa eisilavaisi bubunela mitukwaibwaila kidamwa bisisuaisi odudubila baisa mitugaga, 14 matausina ibanaisi si kabomwasawa paila biuvagaisi mitugaga deli iyebwailisi avai vavagi gagawokuva wala, 15 tomota matausina gala kabonakusi deli gala wala kasi dubumi.

16 E yokugwa gagabila bukukolaim baisa avaivila namitugaga, minawena ivigikoni kidamwa bitavili nanom metoya ola katudabuma, 17 minawena ilumwelavi wala la biga katotila kwebumaboma, e ivakikili wala la mwala. 18 E kidamwaga bukulokaia ola bwala, yoku bogwa bukuliloula okedala kaliga. Kidamwa bukulokaia makadana, e bogwa bukuvakatitaikina baisa wa Tuma. 19 Ka, matausina availa availa eilokaiasi minana, gala wala avai tuta bikaimilavausi. E matausina gala avai tuta bikaimilavausi baisa okedala momova. 20 Mapaila ibodaim bukusisu olopola mitukwaibwaila e bukuliloula osi deili tomitukwaibwaila. 21 Matausina tomitukwaibwaila - matausina tobubwaila - bisisuaisi baisa oda valusi. 22 Mitaga Yaubada bibisabu tomitugaga deli bilulu tosulosula metoya ovalu, makawala goli kala sabu mnumonu opwaipwaia.

3

Tubovau kasi katuloluta

1 Ka, latugu, taga bukulumwelavi avaka lavitulokaim. Tuta komwaidona bukululuwai avaka lalukwaim bukuvagi. 2 Paila ulo vituloki bivigaki bikatududuli m momova, e bukuyubwaila bidubadu m guguwa. 3 Gala avai tuta bukuninilavi mitakwai deli kimadagi. E kuvigaki makwaisina makawala kam kuwa; kugini makwaisina onanom. 4 Kidamwa bukuvagi makawala, e Yaubada deli tomota bimwamwasila ninasi baisa yoku.

5 Kudubumi Guyau onanom komwaidona. Gala bukukwanuvateta baisa avaka kudoki bogwa kunikoli. 6 Komwaidona avaka avaka bukuvagi kululuwai Guyau, e matauna bivitulokaim avai keda makadana duwosisia. 7 Gala bukulupaim titoulem e bukudokaim saina tokwabitam. Ibodi wala bukukwabikuwoli Guyau, e deli kuligaiwa mitugaga. * 8 Kidamwa bukuvagi makawala, bivigaki makawala kaituva bwaina, bituvi kam pwasa deli bikiminum kam gidageda. 9 Bukusemakavi baisa Guyau metoya om bagula kabinaila kwaimmatala wala, e baisa bivigaki m taimamila baisa matauna. 10 Kidamwa bukuvagi makawala, bukukwalibodi m bwaima, deli bukutaiyauwaisi saina bidugaga waini, e gala gagabila bukutavikotaisi komwaidona.

11 Latugu, avai tuta Guyau bikiduwosisiaim, kukwatukovi taigam bukunakaigali, deli bukuvigaki kam kwatuloluta. ** 12 Guyau bikiduwosisii availa availa matausina iyebwaili, makawala taitala tau bikiduwosisii latula matauwena tombwailila. * 13 Availa bitokwabitam deli bitoninitalapula, e matauna goli bimwasawa.

14 Kabitam bisakaim vavagi bwaina bikalisau siliba kala bwaina e bikatumkulovi avaka bikalisau goula. 15 Kabitam kala bwaina walakaiwa, ikalisau veiguwa. Gala avai vavagi ibodi bukuvitopati deli kabitam. 16 Kabitam bisakaim m momova bikaduwonaku, e deli goli bikatumkulovi m guguwa deli kam taimamila. 17 Kabitam gagabila bivagi m sisu bibwaina deli bikolaim om tuta komwaidona. 18 Availa availa matausina bitokwabitamsi bimwasawasi, e kabitam bisaiki matausina momova.

19 E Guyau ola kabitam bogwa ibubuli valu watanawa;

ola ninitalapula isaiki labuma ola kabototu wala.

20 E ola kabitam wala bogwa ivigaki waya bititayelu,

e deli isaiki lowalowa paila bikuni watanawa.

21 Ka, latugu, kuyosikikiti m kwabitam deli m kwatavatu. Gala avai tuta bukutagwala bukukilavi makwaisina. 22 E metoya vavagi makwaisina bisakaimsi m momova - e momova makwaina biyomwasali nanom deli m mwasawa. 23 E luvala wala wowom bukuliloula om keda, e gala avai tuta bukusilubeibeu. 24 E wa bogi gala wala bukukokola avai tuta bukukenu okabam, bukumasisi bukumisiwoya wala. 25 Ka, gala bukuninayuwa paila kabosilagi biyopulosaim, makwaisina makawala utuyagila leimakaia tomitugaga. 26 E Guyau bogwa bikolaim. E gala bitagwala bukuwai wa sikula.

27 Ibodaim avai tuta gagabila bukumitukwaii availa availa matausina magisi pilasi. 28 Gala avai tuta bukuluki som bitulotula igau nabwaia kidamwa bogwa eibodaim bukupilasi matauna tuta baisa. 29 Gala bukuninamsi bukuvagi avai vavagi kidamwa vavagi makwaina biyogagi som, paila matauna isisu otalim, e idubumaim. 30 Gala bukukomininani baisa availa kidamwa gala isim dimlela, paila gala avai tuta ivisilagaim. 31 Gala bukupogi tomota togigasisi, kaina bikau nanom bukuvagi makawala matausina eiuvagaisi tuta tuta, 32 paila uula Guyau ikagagi matausina iuvagaisi mitugaga, e mitaga isaiki bobonala baisa tomitukwaibwaila. 33 Guyau ibuloti si kaukweda matausina tomitugaga, mitaga ikabwaili si kaukweda matausina tomitukwaibwaila. 34 Matauna gala iyebwaili matausina ninasi walakaiwa, mitaga imitukwaii matausina availa availa ninasi watanawa. 35 Tokabitam bikulaisi kasi taimamila, mitaga toninagowa, mesinaku wala bikatumkulovaisi kasi mmosila.

Kabitam kala bwaina

4

1 Ka litugwa, kunakaigalaisi avaka tamami eivitulokaimi. Kumanumsi e bitapuloki ninami. 2 Avaka avaka lavitulokaimi baisa saina bwaina, mapaila ibodaimi bukululuwaisi makwaisina vavagi komwaidona. 3 Igau gwadi yeigu, agumwaleta wala deli veyagwa, 4 e tamagu iuvitulokaigu wala. E ilulukwaigu kawala, “Ka, kululuwai avaka lalukwaim, e gala avai tuta bukulumwelavi. Bukuvagi avaka lalukwaim, e bukusisu bwaina. 5 Bukuyosi kabitam deli katavatu! Gala bukulumwelavi kaina bukupaiki avaka lalivali. 6 Gala bukusilavi kabitam, paila kabitam ibodi bikolaim. Kuyebwaili kabitam, e kabitam wala ibodi biyamataim e bukusisu bwaina. 7 Kala siligaga sainela bukuyosi kabitam wala. E kaina goli avaka tuvaila magim, e bukuyosi katavatu wala. 8 Bukuyebwaili kabitam, e kabitam wala bivasiganaim bukutodabala. Bukuyobobu kabitam, e kabitam wala bimiakaim kam taimamila. 9 E kabitam wala bivigaki kam mmakata.”

10 Latugu, kunakaigalaigu, e kuligimlili avaka lalukwaim, e m momova bikatududuli. 11 Yeigu bogwa lavitulokaim kabitam, deli ammakawala bukusisu bwaina. 12 Kidamwa bukuliloula deli m kwabitam, gala wala avai vavagi bitobodi m keda, deli avai tuta bukusakaula gala wala bukusilubeibeu. 13 Tuta komwaidona bukululuwai avaka bogwa lokutakutu. Paila m kwabitam baisa m momova - mapaila kuyamati bibwaina. 14 Gala bukulokaia ambaisa tosulosula eilokaiasi, deli gala bukubokuli tomitugaga si kedakeda. 15 Kuleila metoya mitugaga! E gala bukuvagi makwaina. Bukupaiki e bukusaitaula wala om keda. 16 Tomota tomitugaga gala ibodi bimasisisi tatoula wala bivagaisi sula. Matausina bibuliyatasi tatoula wala biyogagaisi avai tomota. 17 Paila mitugaga deli yommayuyu ivigakaisi makawala kʹasi deli kasi sopi.

18 Keda makadana tomitukwaibwaila eilalouyasi makawala kalasia la yuwoula, eiyuwoula, eipelama, e eipokala valu. 19 E kavilelaga biga tomitugaga si keda kadadudubilʹo, makawala bogi dudubalela. Matausina ikikapusisi mitaga gala ivitokaisi tolosila avaka eitokailasi e eisilubeibeusi.

20 Latugu kumanum e kunakaigali avaka lalilivala. E kunakaigali ulo biga. 21 E gala avai tuta bukukilavi biga mabigasina. Bukululuwai mabigasina e bukuyamati bisisuaisi onanom. 22 E mabigasina goli bisakaisi si momova, deli bivitubwi matausina availa availa itapuloki ninasi. 23 Ka, kuyamataim avaka bukuninamsi; paila metoya goli m nanamsa bibubuli m momova. 24 E gala avai tuta bukulivala avai vavagi sopa. E gala bikau nanom sopa deli wabu. 25 Bukudubakaiwa wala deli m tuvaluwa mokwita, e gala bukusilimwagudu deli kam mmosila. 26 Kunanamsa bibwaina paila avaka bukuvagi e ammakawalaga bukuvigaki, kidamwa bisunapula kala duwosisia. * 27 Kuvapupali mitugaga e bukusaitaula wala om keda. E gala bukutagwala kweyatala bakwaim bisuwelu metoya keda duwosisia.

Katuloluta paila kailasi

5

1 Ka latugu, kumanum e kunakaigali avaka ulo kabitam deli ulo katavatu. 2 E bogwa bukunikoli ammakawala bukububuna bwaina, e deli m biga biyomitalaim yoku toninitalapula. 3 E kaina goli tomota ituwoli la kwava bilubalola saina simokainia makawala kitorina kala simokainia deli la vayaula makawala bulami olibe manumla, 4 mitaga avai tuta makwaisina biwokuva, e minawena bisilavaim gala wala avaka kala bwaina, mitaga yayana wala deli tiganini. 5 E minawena bilauwaim wa Tuma; paila makadana eilalouya baisa okedala wala kaliga. 6 Paila minawena gala isisu okedala momova, mitaga iwowau wala, mapaila gala goli inikoli vavagi makwaisina eiuvitoulai.

7 Litugwa, kunakaigalaigusi, deli gala avai tuta bukulumwelavaisi avaka lalukwaimi. 8 Kuleila metoya baisa vivila makawala minana! Deli taga bukula katitaikinela ola kabosusuvi! 9 Ka, kidamwa bukula makawala, taivilesi bikulaisi kasi kamaiaba makwaina igau lokukulibogwi, e deli totubovau wala yoku bukukwaliga metoya oyumasi matausina gala tonokapisi. 10 E tomitawasi bikauwaisi komwaidona m guguwa; e deli avaka lokutakuni metoya om paisewa, tokwabi bimileiwau. 11 E yoku bukukwanutomata okabam bukukwayagigila, e wowom bogwa bibiyagila, 12 e yoku bukulivala kawam, “Wa, avaka uula gala avai tuta atakutu? E avaka uula gala avai tuta atagwala taitala ituwoli bikiduwosisiaigu? 13 E gala wala anakaigali agu tovituloki si biga. Gala wala amanum baisa matausina. 14 E saina nanakwa wala titoulegu abani mmosila omitasi tobobawa.”

15 E bukusaiki bobonam baisa m kwava titoulem deli bukuyebwaili kalamwaleta wala minana. 16 Gugwadi magudisina lokubani metoya vivila ituwoli gala wala avaka bivigakaimsi kam bwaina. 17 Ibodi litumwa wala titoulem bitovakavekasi e bipilasaimsi wala, gala bipilasaisi tommakava. 18 Mapaila bimwamwasila nanom baisa m kwava, e bukubani mmwasawa baisa minana kam vaigwadi. 19 Minawena saina naminabwaita deli nabwegigia makawala diya. Ibodi la yebwaili bivaulaim bivapataim. 20 Latugu, avaka paila yoku bukuyebwaili tuwoli vivila? Avaka paila ikau nanom la bubunela som la kwava? 21 Guyau igigisi vavagi komwaidona lokuuvagi. E ambaisa ambaisa bukula, matauna imitakavataim. 22 La sula tomitugaga ivigaki kala sikula. E mapaila matauna ikola makwaina wotala la sula titoulela. 23 Matauna ikaliga paila uula gala iyamati titoulela. E la tubunagowa wala bivakaligi matauna.

Mimilisi katuloluta tuvaila

6

1 Ki latugu, bogwa kukwatotila mwada bukumapu availa availa kasi wasi ke? 2 Ki om biga titoulem bogwa eiwawaim, e kuvisilagaim metoya om biga katotila kadai? 3 O ka latugu, yoku bogwa lokusisu oyamala matauna, mitaga baisa makawala bukuvagi paila bukuyuvisaim metoya pakula makwaina. Nani bukulokaia matauna e kuyokakapisi baisa matauna kidamwa bitanekwaim. 4 E gala bukumasisi kaina goli bukuvaiwasi. 5 Ibodi bukuyuvisaim metoya pakula makwaina makawala mauna eiyoyowasi kaina diya eisisakaulasi metoya towaiga.

Paila tobigumata

6 Ibodi tobigumata bimitakavataisi ammakawala si kaisisu lata. 7 Lata gala isim kasi tokugwa, si guyau, kaina kasi tokwaraiwaga, 8 mitaga ikatugugulaisi kʹasi okweluvala kaula e ikatubaiasasi paila tutala molu. 9 Ammakawala kala kaduwonaku paila tobigumata bikanudubaduba? Avai tutaga bitokaia? 10 Matauna bilivala, kawala, “Igau sita akipu matagu. Bakatukwaibobu e bavaiwasi pikekita.” * 11 Mitaga saina masisi matauna bigweiluva, e molusaula biyogagi matauna makawala tolibulebu.

12 Tomota tomitugaga gala dimlesi, bititavinasi wala bisisasopasi. 13 Matausina imitikipoisi deli ititageunasi mwada biwabwaimsi, 14 tuta komwaidona matausina ninasi doudoga wala, mapaila ininamsaisi sula wala e iyoulavekaisi pakula ambaisa ambaisa. 15 Paila baisa makawala, kabommayuyu bisikaila matausina gala yolibiga, e gala ibodi bitakatumovi.

Guyau kwekukolola

16 Kwailima kwaiyu vavagi Guyau kwekukolola, e gala wala bitagwala bigisi.

17 Gisimnaka,

udomomola,

yamila makweyasina ikipwasasi tobubwaila buyavisi,

18 ninalela mitugaga,

kwai ivananakwa paila bivagi mitugaga,

19 matauna tobigavila,

e matauna tosilapulu biyogagi si kalubaila sala.

Katuloluta paila kailasi

20 Latugu, kuvagi avaka tamam eilulukwaim deli gala avai tuta bukulumwelavi avaka inam eivitulokaim. 21 Tuta komwaidona si biga bukuyamati deli kukwatukikiti mabigasina onanom. 22 E veyamwa si vituloki baisa bivakadaim om tuta kwaidadina, bikolaimsi wa bogi, deli bikatululutaimsi wa yam. 23 Paila si katuloluta makawala kaitapa isim visigala, e si katuwola baisa yoku ibodi bivakadaim ammakawala bukusisu bwaina. 24 Mabigasina ibodi bivaleilimsi metoya vivila gaga, deli si kukova tauwau ituwoli metoya osi katudabuma. 25 Taga bikau nanom metoya okasi naminabwaita deli taga bukukouyagila metoya osi tagwala. 26 Taitala tau ibodi wala bibuwi kwaitala buwa baisa natana nakalimwala; mitaga paila kailasi bikasau wala la kaisisu.

27 Ki ibodi bukukwaipapi kova ovitakom e kudoki galaga bigabu kam kwama ke? 28 Ki, ibodi bukuloula odabala pwanosi eikapolu e kudoki galaga bigabu kaikem ke? 29 Baisa bogwa wala makawala bukusilagi kidamwa bukumisii som la kwava. E availa availa bivagaisi makawala, bogwa bibodasi mmayuyu. 30 Tomota gala ikoulovaisi matauna iveilau kaula avai tuta ikamolu; 31 mitaga kidamwa avai tuta biyosisi matauna touveilau ibodi wala matauna bimapu sivalima sivayu avaka leikau - e ibodi bisaiki komwaidona la guguwa avaka leiyosi. 32 Mitaga matauna tokakailasi gala wala isim nanamsela. E titoulela wala iuvisilagi. 33 E gala bitemmalaisi matauna biwaiyasi wala; e kala mmosila wala bikatumati. 34 E tau tovavaigila la gibuluwa saina siligaga avai tuta biuliweli gala makawala gibuluwamakava, e avai tuta bikeula lugwala, gala wala inikoli avai tuta bisim. 35 E gala ibodi bitagwala bikau avai lula; kaina avai bobwailila paila kiminumla nanola.

7

1 Latugu, kululuwai avaka lalivali, e gala avai tuta bukulumwelavi avaka lalukwaim bukuvagi. 2 Kuvagi avaka lalukwaim e bukusisu bwaina. Kuyamataim bibwaina e bukubokuli ulo vituloki, makawala lokuyamati matam. 3 Kuyamati ulo vituloki makawala kam kakalougwa tuta komwaidona; e kugini makwaina onanom. 4 Kabitam bukuvigaki lumta, e ninitalapula lubaim tatoum. 5 Paila makwaisina bileilimsi metoya tauwau ituwoli si kukova, deli metoya vivila ituwoli osi katudabuma.

Vivila la bubunela gegedu

6 Kwaitala tuta ogu bwala alavi matagu metoya owinidowa, 7 e agisi bidubadu tauwau tubovau tobubeikam. Mitaga avitusi taitala tonagowa oluwalaisi. 8 Matauna ililoula wa keda katitaikina okatugulugwelu, ambaisa natana vivila eisisu. Matauna ilokaia katitaikina la bwala minana, 9 odubilikoyavi bogwa eidudubila. 10 E minana ibodi matauna. Minana ikatubaiasa makawala natana nakalimwala deli ininanamsa avaka nanola bivagi. 11 Minana natuvigaki wala deli gala wala inikoli mmosila, e minana tuta komwaidona biuweiyei wala. 12 Mimilisi tuta bitobogwa itulotula okatugulugwelu, e mimilisi tuta wa keda, e mimilisi tuta obikubaku. 13 Minana ilavi yamala ikaipapi matauna totubovau, iviyuwoli matauna e igisamapusi e ikaibiga, kawala, 14 “Mwa! Bogwa lavagi ulo semakavi lagaila deli kesala vilionad metoya wa lula ogu bwala. 15 Mapaila lasunapula laninevaim. Yeigu magigu babanaim, e ka! - mayoku! 16 Bogwa layai kanunuva okabagu miyasina yaginigini metoya Itipita. 17 Bogwa lakatusoki vavagi simasimina metoya mro, lileikoya deli gau. 18 Yo! Kuma! Tam takanavai. Da yobobu bivigaki da mwasawa. 19 Ulo mwala gala isisu wa bwala. Bogwa leilʹo ikwaidadina kaduwonaku. 20 Bogwa eikau mani bidubadu leilau, deli gala bima olopola kwaiyu wiki.”

21 Mapaila minana bogwa itavili nanola matauna metoya ola tainona, e matauna ikouyagila wala, paila minana saina nakatudabuma bigatona. 22 E saina nanakwa matauna ilokaia minana makawala natana bulumakau bilauwaisi paila bikatumataisi, kaina makawala natana dia ivatunetuna bila wa sikula olumoulela, 23 ambaisa kaiyala bibisimati minana. Matauna makawala mauna bila wa sikula. Paila matauna gala inikoli bogwa isisu osilagi.

24 Baisa tuta litugwa kunakaigalaigusi. Kukwatukovaisi taigami bukunakaigalaisi avaka balivali. 25 Taga kutagwalasi natana vivila makawala minana bitavili ninami. Taga kuvakulaisi minana. 26 Minana bogwa iyogagi tauwau bidubadu e iyomituli kasi kaliga saina bidugaga gala gagabila bitakalau. 27 Kidamwa bukulokaiasi minana ola bwala, baisa bogwa lokuliloulasi okedala Tuma. Paila baisa kaduvapoi kedala bilokaia kaliga.

8

Kala yakaula kabitam

1 Ka, kunakaigalaisi - kabitam idoudou.

Nanamsa duwosisia ikaigivakaveka mwada availa bilagi. *

2 Itotu wa koya e osiusiula keda,

e tuvaila okadilalavi.

3 Itotu okadumilagela valu,

e opapala kalapisilae idoudou kawala,

4 “Yokomi tomota komwaidomi, kunakaigalaigusi!

Adoudou baisa komwaidomi mina watanawa.

5 Yokomi toninitaboda ibodi bitalapula ninami.

E yokomi toninagowa ibodi bukunanamsasi duwosisia.

6 Kunakaigalaisi ulo biga saina bwainigaga.

Komwaidona avaka alukwaimi baisa duwosisia goli.

7 Baisa avaka alivala biga mokwita wala.

Toubuwabu si sasopa ivigaki kwekukologu.

8 Komwaidona avaka alivala baisa mokwitatoula,

e gala avai tuta basasopa kaina bakimiliwoli biga.

9 Availaga toninitalapula, matauna bigisimlili vavagi komwaidona,

e availa tokwateta vavagi bidubadu,

matauna bidoki vavagi komwaidona migileu wala.

10 Ibodi bukukwauwaisi ulo vituloki kaimapula siliba.

Ibodi bukukwauwaisi nikoli kaimapula goula.

11 “Yeigu goli Kabitam. Yeigu akalisuwoli veiguwa kala bwaina.

Gala avai vavagi ibodi bukuvitopataisi deli yeigu.

12 Yeigu goli Kabitam, isim ulo ninitalapula.

Anikoli vavagi bidubadu,

e tuta tuta aninagi avaka duwosisia.

13 Kidamwa kutemmalaisi Guyau,

e baisa bivigaki mitugaga kwekukolomi wala.

Vavagi makwaisina kwekukologu -

nona walakaiwa deli kaluvalova,

e mitugaga deli biga sopa.

14 Aninamsi avaka bavagi, e oluvi avagi makawala.

Isim ulo ninitalapula, e yeigu goli topeula.

15 Gweguya apilasi kidamwa bigiyoubwailasi,

e tokwaraiwaga apilasi kidamwa bibubulaisi karaiwaga duwosisia.

16 Komwaidona guyousi mina watanawa ikaraiwogaisi si tomota metoya ogu pilasi,

todidabala deli gweguya makawala goli.

17 Ayebwaili availa availa matausina iyebwailigusi.

Availaga ininevaigu, bogwa goli gagabila bibanaigu.

18 Aiyosi guguwa deli kamaiaba,

e tuvaila aiyosi yubwaila e deli sibwabwaila paila balilasi.

19 Baisa avaka basakaimi ikalisuwoli goula kweminabwaita,

e kala bwaina ikalisuwoli siliba migileuwokuva.

20 Yeigu aliloula okedala bubunela bwaina,

e abokuli makadana kedala karaiwaga duwosisia,

21 e matausina iyebwailigusi asaiki guguwa,

deli si bwala avakasau veiguwa.

22 “Guyau ibubulibogwaigu oluviga vavagi komwaidona,

e yeigu goli kwaimatala la bubuli omitibogwa. *

23 Okala vitouula vavagi komwaidona ibubulaigu,

igau tokinabogwa goli, igau gala bikaloubusi valu watanawa.

24 Igau gala isim bolita, yeigu akaloubusibogwa,

tutala gala avai sopi bititayelu ambaisa.

25 Igau gala ikaloubusisi koya kwevakaveka,

tutala gala bisaili koya kwekikekita okabasi, yeigu akaloubusibogwa.

26 E tutala Yaubada gala bibubuli valu watanawa deli bigulela,

e gala goli bibubuli yelitala pwaipwaia, e ka, yeigu akaloubusibogwa.

27 Tutala isaili labumaf okabala, yeigu asibogwa,

avai tuta isaili valu obusibusi pilatala bila pilayuwela.

28 E tutala isaili lowalowa wa labuma,

deli iulaim sopila bolita bigibwabula bimwena,

29 e iluki sopila milaveta bimwaimwena

e gala bikalisau avai kalitutila eisaili,

e yeigu goli asibogwa.

Yeigu asibogwa wala tutala ikusoi tumilela valu watanawa,g

30 e yeigu lasisu otalila makawala topilasi,

e yam yam yeigu labudoboda nanogu kala mwamwasila,

e tuta komwaidona lammwasawa wala omatala.

31 Lammwasawa paila komwaidona valu watanawa,

deli goli iyomwasali nanogu paila komwaidosi mina watanawa.

32 “E tubovau, ka, kunakaigalaigusi.

Kuvagaisi avaka lalivali, e bukumwasawasi.

33 Kulagaisi avaka bavitulokaimi, e bukukwabitamsi.

Gala sitana bibodi bukupakaisi kami vituloki.

34 Availa binakaigalaigu, e matauna bogwa bimwasawa.

Matauna yam yam itotu ogu lulu,

e itulotula ogu bwala ola kabosusuvi.

35 Availa bibanaigu, matauwena bogwa bibani momova,

e Guyau bimwamwasila nanola paila matauna.

36 Availa gala bibanaigu, matauna iyomiyuyu titoulela.

Availa idokaigu tokukolola, matauwena goli iyebwaili kaliga.”

9

Kabitam deli tubunagowa

1 Kabitam bogwa leikaliaii la bwala e kokola kasi bawa kailima kaiyu. 2 Minana bogwa eikatumati natana kala bunukwa paila kala paka, e itaguliki kai yekwesila ituwoli ituwoli deli waini, e ikatubiasi kabokamkwam. 3 Minana bogwa eiwitali la nawotetila eilosi okubudoga ovalu eidoudousi kawasi, 4 “Kumaisi, kusuvisi yokomi tolubulobwaga!” E baisa totubunagowa iluki kawala, 5 “Kumaisi kukomasi kʹagu deli kumomwaisi kagu waini makwelana bogwa lataguliki. 6 Kusilavaisi mabudona tolubulobwaga, e bukusisuaisi bwaina, E kubokulaisiga kidikedala ninitalapula.”

7 Ka, kidamwa bukukiduwosisii taitala nanola walakaiwa, mesinaku wala bikagagaim. E kidamwa bukukwamitilaki taitala tomitugaga, mesinaku wala biyomiyuyaim. 8 E gala avai tuta bukukiduwosisii taitala nanola walakaiwa, paila igau bivigakaim tokukolola wala yoku. Mitaga kidamwa bukukiduwosisii taitala tokabitam, bogwa wala bitemmalaim. 9 E avai biga bukuluki matauna tokabitam, bogwa bikatumkulovi la kabitam. E avaka bukuluki matauna tomitukwaibwaila, bogwa bikatumkulovi la ninitalapula.

10 Kidamwa bukukwabitam ibodaim wala ikugwa bukukwabikuwoli Guyau. Kidamwaga kunikoli matauna Tobumaboma, e yoku bogwa kuyosi ninitalapula. * 11 Kabitam bikatumkulovi kam taitu om tuta tomomova. 12 Kidamwa yoku isim m kwabitam baisa yoku wala kam bwaina, e kidamwaga bukupaiki, yoku wala kam mmayuyu.

13 Tubunagowa makawala natana vivila minana nabigidadawa, nalubulobwaga deli gala wala isim kala mmosila. 14 Minana bisili wa lulu ola bwala, kaina okubudoga ovalu, 15 e bidoudou baisa tomota matausina bililoulalsi gala togia uwosi kawala, 16 “Kusuvisi kumaisi yokomi tolubulobwaga!” E baisa toninagowa biluki kawala, 17 “Sopi kweuveilau saina simokainigaga. Kaula kweuveilau kala kamkwam saina bwainigaga.” 18 Minana la tauwau gala wala inikolaisi paila tomota ikikaligasi avai tuta eilokaiasi minana ola bwala, e availa availa matausina bogwa eisuvisi, baisa tuta bogwa eisisuaisi wa Tuma.

Solomoni la bigivakala

10

1 Mabigasina Solomoni la bigivakala.

Tau tokabitam bivigaki tamala la kabomwasawa, mitaga kidamwa gudinagowa, bivigaki inala la kabovalam.

2 E guguwa makwaisina lokuuwabu gala wala bukubani avaka kala bwaina, mitaga kamokwita wala bikatumovaim.

3 E Guyau gala bitagwala tomota tobubwaila bikamolusi, mitaga bisilibodi todubakasala metoya avaka magisi bikauwaisi.

4 M nunumata bivigakaim tonamakava yoku, mitaga om pwaitukula peula bivigakaim todabala yoku.

5 E matauna tokakudu bitaiyau kala yagogu avai tuta bogwa eiseyau. Baisaga kabommosila kidamwa bitammasisi otutala tayoyuwa.

6 Tobwaila ibodi bibani kala kabwaila. E matauna tosulosula la biga kala lega kauwaileku wala.

7 Tobubwaila kasi luluwai bikanuvagasi makawala kulututu, mitaga tosulosula kasi luluwai makateki wala biwokuva.

8 Tomota isim si nanamsa ikabikuwolaisi katuloluta bwaina. Tomota matausina bililivalasi gala deli si nanamsa, makateki bibodasi kasi gaga.

9 Tomota tokamokwita bogwa bikwalasi deli biluva uwosi, mitaga matausina tosisasopa ibodi wala bikatupipaisi.

10 Availa matauna bikiwoli avaka kamokwita bogwa biyomituli pakula, mitaga availa matauna toudumamatila biyomitali avaka sula.

11 Tobwaila la bigatona bivigaki bigala momova, mitaga todubakasala la biga kauwaileku wala.

12 Kalawou iiyomituli pakula, mitaga yebwaili ikalisuwoli komwaidona vavagi. *

13 Tomota tokabitam bibigatonasi deli si nanamsa, mitaga tomota totubunagowa ibodi wala bibodasi mipuki.

14 Tokabitam si tumila ninitalapula wala, mitaga avai tuta toninagowa bibigatonasi, sula gala immomwa.

15 Guguwa ikoli matausina todidabala, mitaga tonamakava ibodasi mwau paila gala isim si guguwa.

16 Mitukwaibwaila mapula momova wala, mitaga sula ikatumkulovi wala tuvaila sula.

17 Tomota matausina inakaigalaisi kasi vituloki; matausina wala bimovasi. Mitaga matausina availa iiyakalasi mwada gala isulasi, e matausina bogwa bisilagisi.

18 E availa matauna ikakubwi la gibuluwa olumoulela, e matauwena tosasopa. E availa matauna mbwailila kasilam, e matauna tonagowa.

19 Mabigitonela wala, e masulela goli bukusulosula. Kidamwaga yoku isim m kwabitam, e ibodi wala bukumanum.

20 Tobwaila la biga makawala siliba saina bwainigaga, e matauna tomitugaga la nanamsa gala wala dimlesi.

21 Tobwaila la biga si kabotakutu bidubadu tomota, mitaga m tubunagowa ibodi wala bukukwatumataim titoulem.

22 Baisa Guyau wala la kabwaila baisa yoku e leivigakaim bidubadu m guguwa. Mitaga m pwaitukula titoulem gala bikatumkulovi m guguwa.

23 Baisa nagowa mwada bitayebwaili uvagila sula. Tokabitam ibanaisi si mwasawa metoya kabitam.

24 Tomitukwaibwaila bikauwaisi avaka wala magisi, mitaga tomitugaga bikauwaisi avaka eikukolaisi sainela.

25 Utuyagila bikoulusasi, e tomitugaga biyuvisau bilau. Mitaga tokamokwita tuta komwaidona bikwalasi wala.

26 Gala avai tuta bukukwabutu taitala tonunumata mwada bivagi avai vavagi paila yoku; matauna igau biyogibuluwaim makawala pipi pwayuyula okudum, kaina mseu bibwau matam olumoulela.

27 Kwabikuwoli Guyau, e m momova bikatududuli. Tomitugaga bikaligasi gala ibodi si tuta paila kaliga.

28 Tobubwaila si pikwaku kala vigimkovila bibanaisi si mwasawa, mitaga tomitugaga gala wala bibanaisi avaka si savali paila omitasi.

29 Guyau ikoli tokamokwita, mitaga ikatumituwoli matausina tosulosula.

30 Matausina tomitukwaibwaila tuta komwaidona bibanaisi si kabokwala, mitaga matausina tomitugaga gala wala bisisuaisi tommomova ovalu.

31 Matausina tomitukwaibwaila tuta komwaidona bibigatonasi deli si kabitam, mitaga melia makaina kemmatowa bogwa bisilibodi.

32 Matausina tomitukwaibwaila inikolaisi bigabwaila bililivalasi, mitaga tomitugaga si biga tuta komwaidona biyomiyuyu wala tomota.

11

1 Guyau ikagagi tomota matausina isisasopasi visaikola. Mitaga imwamwasila nanola paila kaivisaikola mokwita.

2 Tomota matausina tokaluvalova makateki wala biyomsili. Mitaga ibodi wala bitakabitam paila bitayamataida titouleda.

3 Kidamwa yoku tobwaila, e kamokwita wala bivakadaim. Tomota matausina gala isim kasi dubumi bikaligasi wala metoya osi sopa titoulesi.

4 Guguwa bidubadu gala wala bukubani avaka kala bwaina oyamla m kwaliga, mitaga kamokwita ibodi wala bikoli m momova.

5 Kamokwita iyogigibali tobwaila la kaisisu, mitaga tomitugaga bivakapusii wala titoulela.

6 E mitukwaibwaila bikoli tokamokwita, mitaga matauna gala isim kala dubumi bogwa biwai okala sikula titoulela metoya ola tabilibili.

7 Avai tuta tomitugaga bikaliga e la pikwaku deli wala bikaligi bilau. Ninalela mituguguwa bikaloubusi nanota wala.

8 E tomitukwaibwaila bogwa bikwalasi metoya otutala mwau; mitaga kaimapusi bimakaia tomitugaga.

9 Yoku bogwa biyogagaim metoya osi bigatona matausina gala inikolaisi Yaubada, mitaga ibodi wala tomitukwaibwaila si kabitam bikolaim.

10 Valu tomotela bimwamwasila ninasi avai tuta tokamokwita bibanaisi kasi yubwaila, mitaga uliyuwa bitokaia avai tuta tomitugaga bikaligasi.

11 Valu yagala bikaigalaisi kidamwa avai tuta tomitukwaibwaila bikabwailisi makwaina, mitaga metoya tomitugaga osi biga valu makwaina igau bidadaimi.

12 Baisa nagowa bitayosokani tomota ituwoli. Kidamwaga yoku isim m nanamsa ibodi wala bukukwapatu.

13 Gala ibodi bitadubumi availa matauna iyebwaili kasilam paila biyamati avai kiwola, mitaga ibodi wala bukudubumi availa matauna isim kala dubumi.

14 Kidamwa kwaitala boda gala isim kala toyamata igau bikapusi. Bidubadu katuloluta kala nikoli kabokwala.

15 Kidamwa bukukwatotila bukumapu taitala tomitawasi kala wasi, yoku bukukwayoyu m guguwa. Mitaga yoku toyubwaila wala kidamwa gala bukukwatotila makawala.

16 Vivila namitakwai isim kala kamaiaba, mitaga vivila minana gala isim la mitakwai baisa kabommosila.

Tau tonunumata gala wala ibodi bibani mani, mitaga matauna tokominimani igau bibidubadu la guguwa.

17 Avai tuta bukuninabwaila baisa bivigaki m kwalubaila, mitaga kidamwa bukudubakasala, baisa kuyomiyuyaim wala titoulem.

18 E matausina tomitugaga gala mokwita bikulaisi avai vavagi, mitaga kidamwa wala bukuvagi avaka kala duwosisia, e yoku eimati wala bukubani kam mapu.

19 Availa ininatotila bipaisewa duwosisia, ibodi wala bimova, mitaga availa bikaliyeiya biuvagi sula ibodi wala bikaliga.

20 Guyau ikoulovi availa matausina ininanamsasi mitugaga wala, mitaga iyebwaili availa matausina iuvagaisi duwosisia.

21 Ka, mokwita, tomitugaga bogwa bibodasi kasi mipuki, mitaga tomitukwaibwaila bibwainasi.

22 Natana vivila naminabwaita bitagwalamakava e gala deli la nanamsa, minana makawala kaitala gosa goulawokuva wala okabulula bunukwa.

23 Avaka tobubwaila binagaisi mesinaku wala bwaina, mitaga avai tuta tomitugaga iyosisi avaka si pikwaku, komwaidosi goli igibuluwasi.

24 Mimilisi tomota ililasimakavaisi wala si guguwa, mitaga si guguwa ikatumkulovi wala kala bidubadu. Mimilisi topiki, e si guguwa ikatuyumalaisi kala bidubadu.

25 Bukuvigakaim tolilalasi, e bukuyubwaila. Kupilasi samwa e oluvi bipilasaimsi.

26 Tomota bibulotaisi availa matauna ikatuyumali la kawailuwa, e itulotula paila biligaiyaisi mapula, mitaga biyakawolaisi matauna availa bigigimwala wala.

27 Kidamwa m nanamsa bwaina, e bukubani kam taimamila, kidamwaga bukusisavali paila bukuyomituli pakula, e bogwa goli bukubani makawala.

28 Availa availa matausina ikikanasi metoya osi guguwa, bikapusisi makawala yekwesi bikikapusisi otutala tula, mitaga tomitukwaibwaila biyubwailasi makawala yekwesi bikatulalasi otutala yuviyavi.

29 E availa matauna biyomituli pikolela la kaukweda, tovana valu binanota wala.

Toninagowa tuta komwaidona bikaitutulasi wala si kaitutula tokabitam.

30 Mitukwaibwaila kaiuwala momova, mitaga m gasisi bikau m momova.

31 E availa availa matausina tobubuwaila, bogwa bibanaisi kasi mapu baisa odabala pwaipwaia. Mapaila yoku ibodi bukunikoli mokwita, tomitugaga deli tosulosula bogwa bibanaisi kasi mipuki goli. *

12

1 Kidamwa availa iyebwaili ninitalapula, e iyebwaili wala bivitulokaisi avai tuta bogwa eisula. Baisa nagowa kidamwa bitakoulovi kada katulolutasi.

2 Guyau kala mwamwasila wala nanola baisa matausina tobubwaila, mitaga ikamogi matausina availa availa ininamsaisi uvagila mitugaga.

3 Tomitukwaibwaila tuta komwaidona bitotusi peula, mitaga tomitugaga gala wala bibanaisi kabokwala.

4 Vivila minana la bubunela bwaina, la mwala bivigaki kala mwamwasila nanola deli la mwasawa; minanaga tuta komwaidona biiyomsili la mwala, e la mwala kala lumkola makawala kweyagola bikamkumku ototuwanela.

5 Tokamokwita bivagaisi duwosisia baisa yoku; mitaga tomitugaga mesinaku wala magisi biuwabwaimsi.

6 Si biga tomitugaga bigala katumata goli, mitaga si biga matausina tomitukwaibwaila bikoli matausina availa availa ikakukolaisi.

7 Tomitugaga ikikaligasi e gala isim dalesi, mitaga tomitukwaibwaila litusia bidalasi.

8 Kidamwa tokabitam yoku bogwa biyakawolaimsi, mitaga kidamwa tonagowa yoku tomota bivabwaimsi.

9 Kidamwa bitasisu gala kwaitala koni owowoda, e bitauwotetila paila wala bibodi da kaisisu, baisa saina bwaina, e gala bwaina kidamwa bitatapaisei avaka todabala la kaisisu, paila igau bitakamolu wala.

10 Matauna tau bwaina iiyamati la mauna, mitaga tomitugaga ivakatutukwaisi wala si mauna.

11 Matauna tokaibagula maliapwasa wala ola kaukweda, mitaga matauna tobigumata iyomadi la tuta vavagi vigimakava.

12 Matausina tomitugaga komwaidosi wala inainevisi vavagi gaga magisi bivagaisi, mitaga matausina tomitukwaibwaila itotusi peula.

13 Matauna tomitugaga ola biga wala ileiya kala sikula titoulela. Mitaga matauna tokamokwita ikatusunupuloi titoulela metoya vavagi mwau.

14 Mitaga tomota taitala taitala bibani kala mapu metoya avaka bililivali deli avaka biuvagi; e igau bikau avaka bibodi.

15 Matausina tomota toninagowa, tuta komwaidona idokaisi wala ikikamokwitasi. Matausina tokabitam inakaigalaisi katuloluta.

16 Avai tuta tonagowa biyogibuluwaisi, e la gibuluwa saina nanakwa bisunupuloi. Tomota isim si nanamsa bitotubulokaisi kasi kalawou.

17 Kidamwa bukukwamokwita, karaiwaga duwosisia bisunapula, mitaga sopa bisunupuloi karaiwaga doudoga.

18 Bigigaga kala lumkola makawala kaitala kema bitaida. Mitaga bigabwaila ibodi bikatumova.

19 Sopa ivigaki tobobula momova, mitaga kamokwita tokatududulela momova.

20 Matausina availa availa ininamsaisi uvagila mitugaga, bibodasi mmayuyu, mitaga availa availa matausina iuwotetilasi bwaina bibanaisi si mwasawa.

21 Gala wala avai vavagi gaga bikaloubusi baisa matausina tomitukwaibwaila, e tomitugaga gala wala bibanaisi avai vavagi bwaina mesinaku wala kabomwau.

22 E Guyau ikoulovi matausina tosisasopa, e mitaga imwamwasila nanola baisa matausina availa availa ivagaisi makawala si biga.

23 E matausina isim si nanamsa bikikwatusi wala metoya avaka osi nikoli, e mitaga matausina toninagowa bikamitulaisi wala si nagowa.

24 Kidamwa bukupwaitukula peula bogwa bukutokaraiwaga, mitaga kidamwa bukununumata baisa bivigakaimsi ula wala yoku.

25 Ninayuwa kaiyomwaula nona, mitaga bigabwaila kaiyomwasalela nona.

26 Matauna tomitukwaibwaila bivakadi sala okedala mitukwaibwaila, mitaga tomitugaga bivakadi matausina okedala mitugaga.

27 Kidamwa yoku tonunumata, gala avai tuta bukubani avaka magim, mitaga kidamwa topwaitukula yoku, ibodi wala bukuyubwaila metoya vavagi bwaina.

28 Mitukwaibwaila baisa kedala momova, mitaga mitugaga baisa kedala kaliga.

13

Mimilisi bigivakala

1 Gwadi tokwabitam ililagi tamala la katuwola, mitaga tau tokosomapu gala avai tuta bivitoki tolosila la sula titoulela.

2 Tobubwaila bibanaisi vavagi bwaina metoya osi bigabwaila, mitaga matausina todubakasala saina magisi biuvayesisi.

3 Kuyamati wodom, e bukukoli m momova, paila availa matauna gala iyamati wodola iyogagi titoulela.

4 Kaina goli tonunumata magila avaka, mitaga gala avai tuta bibani. Topwaitukula bibani komwaidona avaka magila.

5 Tokamokwita gala iyebwailisi sopa, mitaga tomitugaga si biga baisa saina kabommosila deli kabokalawou.

6 Bubunela duwosisia ikoli availa availa matausina tobubwaila. Bubunela doudoga baisa ivakapusii tomitugaga.

7 Mimilisi tomota ivitokaisi mwada isim si guguwa mitaga inamakavasi wala. Taivilesi ivitokaisi mwada inamakavasi, mitaga matausina iyosisi bidubadu si guguwa.

8 Matauna bidubadu la guguwa bikoli la momova metoya ola guguwa, mitaga tonamakava gala gagabila bikoli la momova makawala.

9 Matausina tomitukwaibwaila makawala kaitapa visigala saina lumalama. Mitaga matausina tomitugaga makawala kaitapa kaimitamata.

10 Kidamwa taboda mwau, ibodi mokwita bitanevi pilasi. Mitaga tokosomapu biyomituli kala pakula wala.

11 Guguwa makwaisina saina pwapwasa bukuyosi, e saina nanakwa bukukitumou. Mitaga kidamwa bukupwaitukula peula, e bukusaili sitana sitana, bogwa bukubani kala bidubadu sainela.

12 Avai tuta pikwaku bimama, e nona deli bimama. Mitaga avai tuta bitabani avaka tapikwaku, saina bitamwasawa.

13 Kidamwa bukukoulovi katuloluta bwaina, baisa lokuninigadi kam pakula. Mitaga kidamwa bukubokuli makwaisina katuloluta, e bukusibwabwaila wala.

14 Tokabitam si vituloki baisa tumilela m momova. Makwaisina bikolaimsi avai tuta bukusakaula metoya okabosilagi.

15 Ninitalapula bimai kamaiaba, mitaga availa matausina gala isim kasi dubumi bogwa bilosi okedala kaboyogagi.

16 Matausina isim si nanamsa tuta komwaidona ikugwa binanamsasi, oluvi bivagaisi avaka. Mitaga toninitaboda iyomitulaisi titoulesi si gweiluva.

17 Touwata matausina gala kasi dubumi iyomitulaisi pakula, mitaga matausina isim kasi dubumi imaiyaisi vakota.

18 Availa ikoulovi vituloki igau binamakava deli bimmosila. Availa matauna binakaigali katuloluta, bikamiabi makwaina.

19 Isa bwaina bitayosisi avaka magidasi. Tomota toninagowa ipakaisi bininavilasi metoya bubunela gaga.

20 Bukuvakatu deli tokabitam e oluvi yoku bukukwabitam. Mitaga kidamwa bukukwalubaili toninagowa, yoku bukuyogagaim wala.

21 Kabomwau iibokuli wala matausina tomitugaga ambaisa ambaisa, mitaga tomitukwaibwaila igau bibanaisi kasi mapu metoya vavagi bwaina.

22 Tobwaila ibodi biyosi la guguwa bidubadu paila tubula kasi bigukeya, mitaga tomitugaga si guguwa bilokaia tobubwaila kasi bigukeya.

23 Tonamakava magisi bibagulasi ambaisa ulaka paila kʹasi bibidubadu, mitaga tolikwabila iyusaisi si kwabila.

24 Kidamwa gala bukumipuki latum, baisa gala wala kuyebwaili magudina. Kidamwaga kuyebwaili latum, ibodi bukukiduwosisii magudina.

25 Tomitukwaibwaila bogwa eibodi kʹasi paila bikamkwamsi, mitaga tomitugaga tuta komwaidona bikikamolusi wala.

14

1 Metoya osi kabitam vivila ivigaki kabosisu bwaina, mitaga kidamwa binagowasi si kaisisu bidadaimi.

2 Kidamwa bukukwamokwita e baisa bogwa lokuyomitali m kwamaiaba baisa Guyau; kidamwa bukusasopa, baisa gala wala kukwamiabi Guyau.

3 Tonagowa la kamnomwana ivigaki bibigidadawa wala, mitaga tokabitam la biga bikoli matauna.

4 Kidamwa gala availa kam topilasi paila bukubigulaisi m bagula, m bwaima kwaiwokuva wala. Mitaga kidamwa deli kam topilasi, m bwaima bogwa bikasewoki kaula.

5 Tosola matausina isim kasi dubumi si kamatula tuta komwaidona okamokwita wala, mitaga tosola matausina gala isim kasi dubumi tuta komwaidona bisisasopasi wala.

6 Tomota matausina tokamnomwana gala avai tuta bikabitamsi, mitaga toninitalapula saina nanakwa bikabitamsi.

7 Kuleili tomota matausina toninagowa, paila gala wala avai vavagi bwaina bivitulokaimsi.

8 Avaka paila taitala tokabitam isim la kabitam? Paila uula inikoli avaka ibodi bivagi. Avaka paila taitala totubunagowa isim la nagowa? Paila uula la nanamsa idoki wala bogwa einikoli avaka avaka.

9 Tomota toninagowa gala wala bikaiki uwosi avai tuta bimitugagasi, mitaga tobubwaila si mitugaga magisi wala tomota biligaiwaisi makwaisina.

10 M mwasawa baisa m mwasawa wala titoulem; makawala goli m ninamwau baisa m ninamwau wala titoulem. E gala wala availa bikomimisaim.

11 Matauna tomitugaga la bwala bikodidaimisi, mitaga matauna tomitukwaibwaila la bwala bitovagasi goli.

12 Keda makadana kuninamsi kudoki keda duwosisia kaina bivakadaim baisa okaliga. *

13 Gigila kaina bikatupwani ninamwau, mitaga avai tuta mwasawa biwokuva, ninamwau tuta komwaidona bisisu wala.

14 Matausina tomota gaga bikauwaisi avaka bibudoki si bubunela. Mitaga tobubwaila bogwa bikauwaisi kasi mapu paila si wotetila.

15 Tonagowa bidubumi avai vavagi wala, mitaga matausina isim si nanamsa iyamataisi titoulesi.

16 Tokabitam bileilasi metoya avai pakula bikaloubusi, mitaga matausina totubunagowa gala biniganagasi, saina nanaka wala bivagaisi avaka magisi wala.

17 Matausina togibuluwomala si vavagi nagowa wala, mitaga matausina tokabitam ninasi manum wala.

18 Matausina lubulobwaga bibanaisi avaka mapula si nagowa, mitaga matausina tokabitam kasi mapu bibanaisi ninitalapula wala.

19 Matausina tomitugaga bikavaginasi deli si kayubabai omitasi tomitukwaibwaila paila kasi mitakwai.

20 Gala taitala biyebwaili migila matauna tonamakava, kaina goli sola otalila, mitaga matauna todabala bidubadu lubaila.

21 Kidamwa magim bukumwasawa ibodi wala bukumitukwaii tonamakava; kidamwa bukukoulovi taitala, baisa mitugaga.

22 Kidamwa bukupaisewa paila vavagi bwaina, bogwa bukukuli kam dubumi deli kam taimamila baisa tomota ituwoli. Mitaga kidamwa bukupaisewa paila vavagi gaga bogwa kusula.

23 Bukuwotetila e bukutakuni kʹam, kidamwaga bukuyobidubadu wala bigatona biyatai m kwaukweda.

24 Tokabitam kasi mapu bidubadu guguwa, mitaga toninagowa kasi nikoli osi nagowa wala.

25 Avai tuta tosola bilivala biga mokwita bogwa bikoli tomota si momova, mitaga avai tuta bisasopa bogwa wala eikasali tomota.

26 Kidamwa bitatemmali Guyau bogwa bitabani nanamsa duwosisia deli kabokwala oda kaukweda.

27 Ki kudoki bukuvapupali kaliga ke? Ka! Guyau kala taimamila baisa uulela wala momova.

28 Guyau matauna bidubadu kala tokaibasi la guyau bikobaluluva, kidamwaga gala matauna gala wala avaka.

29 Kidamwa bukusisu manum, yoku bukukwabitam. Mitaga kidamwa togibuluwomala yoku baisa kuyomitali wala m tubunagowa.

30 Nona manum ivigaki woula kala bwaina, mitaga kagwegwesi ivigaki woula kala katoula.

31 Kidamwa bukulamidadaisi tonamakava yokomi kukwaluwouwaisi wala Yaubada, paila matauna ibubuli matausina. Mitaga kidamwa bitamitakwai tonamakava baisa kabotuvitusila da tapwaroru.

32 Tomitugaga ivakapusiaisi titoulesi metoya osi bubunela gaga, mitaga tobubwaila metoya osi bubunela bwaina ikoli matausina.

33 Kabitam ikanigaga onanola toninitalapula. Mitaga toninagowa gala wala inikolaisi avaka kabitam.

34 Mitukwaibwaila ivigaki boda bibudoveka, mitaga mitugaga iyommosila baisa avai boda wala.

35 Gweguya immwamwasila ninasi baisa si tosikwawa matausina si wotetila bwaina, mitaga immipukwaisi matausina si wotetila gaga.

15

Mimilisi bigivakala

1 Mapu kaigimanum iyominum gibuluwa, mitaga katilakai iyouloveki gibuluwa.

2 Avai tuta tokabitam bilivalasi, si bigatona ivigaki kabitam kaitayela nona, mitaga toninagowa bilivalasi bigimakava wala.

3 Guyau igigisi avaka ikikaloubusisi ambaisa ambaisa. Matauna igigisaidasi, kaina tabubunasi bwaina kaina gaga.

4 Bigabwaila imai momova, mitaga bigigaga iyogagi wala nona.

5 Kidamwa gala bukunakaigali tamam la vituloki, baisa nagowa. Mitaga kidamwa bukutagwala bikiduwosisiaim, baisa goli kabitam.

6 Tomitukwaibwaila si guguwa bidubadu, mitaga tomitugaga ikitumouwaisi si guguwa otutala mwau.

7 Tokabitam bikagaiyaisi kabitam, mitaga toninagowa gala wala.

8 Guyau bimwasawa avai tuta bilagi tobubwaila binigadasi, mitaga ipaiki tomitugaga si lula avai tuta bimiakaisi matauna.

9 Guyau ipaiki tomitugaga si keda, mitaga iyebwaili matausina availa availa ivagaisi avaka duwosisia.

10 Kidamwa bukuvagi avaka gaga, e mokwitatoula wala bukubani kam mipuki mwau. Kidamwa gala bukutugwalaim bikiduwosisiamsi e yoku bukukwaliga wala.

11 Tokwaliga wa Tuma gala wala ibodi bisilibodaisi Yaubada la nikoli. E ammakawalaga ibodi taitala tomota bikatupwani la nanamsa metoya baisa Yaubada?

12 Tomota tokamnomwana gala magisi availa bikiduwosisii matausina, e gala avai tuta magisi tokabitam bikatululutaisi matausina.

13 Avai tuta tomota bigigilasi baisa ikamituli si mwamwasila, mitaga avai tuta bininamwausi migisi gibu wala.

14 Tomota toninitalapula magisi bitakutusi avaka, mitaga tomota totubunagowa bogwa wala eibudoki ninasi avaka si nagowa.

15 Tonamakava si kaisisu tuta komwaidona bisisavivilasi wala, mitaga matausina si kaisisu matuwa tuta komwaidona bimmwasawasi wala.

16 Ka, kidamwa da guguwa ibodaida wala deli bitatemmali Guyau baisa saina bwaina, e kidamwaga bitayosi saina bidubadu guguwa deli bitabudoboda mwau, baisa saina gaga.

17 Kidamwa bitakamkwam kawailuwa deli matausina tayebwaili, baisa saina bwaina, e kidamwaga bitakamkwam kalamatabwaila deli matausina mina kukoloda, baisa saina gaga.

18 Togibuluwomala matausina bivitomamalu kominimani, mitaga nona manum bisunupuloi vakota.

19 Kidamwa tonunumata yoku, igau bukubudoboda wala mwau ambaisa ambaisa, mitaga kidamwa tokamokwita yoku, gala wala bukuboda mwau.

20 Gwadi magudina gudikabitam ivigaki tamala la kabomwasawa. Mitaga magudina gudinagowa ikaluwou wala inala.

21 Matausina totubunagowa imwasawasi paila si nagowa, mitaga tokabitam iuvagaisi avaka kala duwosisia.

22 Ibodaim bukuyosi komwaidona katuloluta e bogwa bukuyubwaila, mitaga kidamwa gala bukuvagi makawala igau bukukwapusi.

23 Saina kabomwasawa kwaiveka kidamwa bitakabuboti biga mabigasina paila bibudoki livala tuta matutona.

24 Tokabitam ililoulasi okedala momova makadana bila walakaiwa, mitaga gala makadana bibusi bila wa Tuma.

25 Guyau bikodidaimi si valu tokaluvalova, mitaga bikoli kwabuya si guguwa.

26 Guyau ikoulovi tomitugaga si nanamsa, mitaga imwamwasila nanola baisa tobigabwaila.

27 Kidamwa yoku bukuubuwabu wala mwada bukuyosi guguwa bidubadu, e igau bukuyomwau m kwaukweda. Kidamwa gala bukukwau avaka katupatula wodom, e m momova bikaduwonaku.

28 Tomota tobubwaila ikugwa binanamsasi oluviga bivitakaulasi. Mitaga matausina tomitugaga saina nanakwa bikikawotasi wala, mitaga keda makadana iiyomitulaisi pakula.

29 Guyau inakaigali si nigada matausina tomitukwaibwaila, mitaga matausina availa availa tomitugaga Guyau ikoulovi matausina.

30 Migimwamwasila biyomwasalaim e bulogala bwaina bivigaki kam lumkola bibwaina.

31 Kidamwa bukumanum avai tuta bikiduwosisiamsi yoku tokabitam goli.

32 Kidamwa bukupaiki takutu baisa kuiyomiyuyaim wala titoulem. Kidamwaga bukunakaigali avaka bikiduwosisiamsi, bogwa bukukwabitamveka.

33 Kabitam kala banena isisu olumoulela Guyau kala taimamila. Ibodi nanom bila watanawa e oluviga bukubani kam taimamila.

16

1 Kaina goli bitaninamsi avai nanamsa, mitaga Yaubada wala bilivala biga kala vigimkovila.

2 Kaina goli bukuninamsi vavagi komwaidona bukuvagi duwosisia wala, mitaga Guyau wala biyakali uulela avaka avaka kuuvagi.

3 E kunigadasi baisa Guyau bikabwaili mi nanamsa, e igau bukupeulasi paila bukuvagaisi vavagi makwaisina.

4 E Guyau bogwa eibubuli vavagi komwaidona isim wala kala vigimkovila, deli goli tomitugaga si tuta kala vigimkovila katudoum wala.

5 E Guyau saina mina kukolola komwaidosi matausina availa availa tokaluvalova, e gala avai tuta bitugwali matausina bisibwabwailasi mesinaku wala bimmipuki.

6 Kidamwa bukuwotetila peula deli m kimadagi, Yaubada biligaiwa m mitugaga. Kwabikuwoli Guyau e gala avai mitugaga bikaloubusi baisa yoku.

7 Avai tuta bukuyomwasali Guyau, e gagabila wala bukukwalubaili kam tilaula.

8 Kidamwa bukutakuni avaka pikekita metoya om wotetila duwosisia baisa saina bwaina, mitaga saina gaga kidamwa bukukwau avaka kala kwaiveka metoya om sasopa.

9 Kaina goli bukuninamsi avai nanamasa, mitaga Yaubada wala bikaraiwogi m keda.

10 Matauna guyau bililivala e mabigana la karaiwaga kala peula leima metoya baisa Yaubada, komwaidona avaka ininamsi bivitobu duwosisiawokuva wala.

11 Guyau magila da kaivisaikolasi komwaidona bitakamokwitasi, deli komwaidona avaka avaka tagigimwalasi mapusi bibodi wala.

12 Gweguya gala ibodi bitovilakaisi mitugaga, paila karaiwaga duwosisia ivigaki si kabokaraiwaga ipapeula.

13 Matauna guyau magila bilagi tokamokwita deli biyebwaili matausina ililivalasi biga mokwita wala.

14 Matauna tokabitam bivigikoni ammakawala biyomwasali guyau, paila kidamwa guyau bigibuluwa igau taitala kaina bikaliga.

15 Guyau la yebwaili bimai momova makawala lowalowa bimai kuna otutala katubugibogi.

16 Baisa bwaina - e saina bwainigaga - kidamwa bitayosi kabitam deli ninitalapula, ikalisauwaisi goula deli siliba kala bwaina.

17 Matausina availa availa tobubwaila si keda ivapupalaisi mitugaga, e mapaila ibodi wala yokomi bukuyamataimi ambaisa ambaisa bukulalouyasi - e makadana wala bikoli mi momova.

18 Kaluvalova baisa kedala katudoum, e deli kamnomwana baisa kabokapusi.

19 Bwainigaga wala bitavabwaida watanawa e bitatonamakava, e gala bwaina bitavigakaida makawala tokamnomwana, e bitakau mimilisi kada vilavila avaka avaka eikoyaisi metoya okabilia.

20 Ibodi bukumanum bukulagi avaka kam vituloki, e tuta oluvi bukuyubwaila. Bukudubumi Guyau e bogwa wala bukumwasawa.

21 Tau tokabitam deli tomatuwa isim bulogala paila la ninitalapula. Matauna tobigitomoya e mapaila la biga kaitayela nona.

22 Kabitam baisa uulela si momova tokabitam, mitaga kidamwa bitavigikoni bitavituloki tomota totubunagowa, baisa kaiyomadela wala tuta.

23 Tomota tokabitam binanamsasi oluvi bibigatonasi; e avaka bilivalaisi saina wala kaitayela nona.

24 Bigabwaila ivigaki makawala kitorina - kala kamkona simokainia deli kala bwaina paila woula.

25 Keda makadana kuninamsi kudoki keda duwosisia, kaina bivakadaim baisa okaliga. *

26 Matauna towotetila, lopola wala bikaraiwogi e bivigaki matauna bipaisewa peula, paila magila wala bikomata.

27 Tomitugaga inainevisi avai keda avai keda kidamwa biyomiyuyaisi ituwoli tomota, e deli goli si biga mitugagawokuva wala.

28 Tomitugaga mbwailisi wala silapulu. E matausina goli iuvitomwalasi pakula, e ikikapitunaisi kalubaila.

29 Matausina togigasisi iuwabwaisi wala sesia, e ivakadaisi matausina baisa okabommayuyu.

30 Kuyamataim paila tomota matausina availa bimitikipoisi deli gigilasi baisa yoku, paila matausina ininamsaisi kwaitala mitugaga wala.

31 Paila momova kaduwonaku baisa kasi mapu tomitukwaibwaila. Kulukulu sousou baisa kulupaipila momova.

32 Bwainigaga wala bitapeuloki, e gala bwaina bitavigakaida mwada topeuligaga yakida. Bwainigaga wala bitakaraiwogaida titouleda, e gala bwaina mwada bitavigikoni bitakaraiwogi viloumwaidona valu.

33 Tomota ikikainagasi mwada bikowobobutasi Yaubada nanola, mitaga Yaubada wala titoulela bimapu komwaidona naga.

17

1 Bwainigaga wala bitakabubuna unosu oda kaukweda deli ninadaisi manum, e gala bwaina bitasilomla avai kaukweda bitakamkwam deli katukwasai.

2 Ula matauna tokabitam igau bikaraiwogi kala tokugwa latula matauna gala dimlela, e deli bikau kala bigukeya.

3 Kova bigibukoli goula deli siliba e tomotaga ninadaisi, Guyau wala biuwakola.

4 Tomitugaga mbwailisi biligalegasi avaka mitugaga uvagila, e tosisasopa mbwailisi biligalegasi biga sopa.

5 Kidamwa yoku bukugigili tonamakava, yoku kukwaluwou wala Yaubada, paila matauna ibubuli matausina. E yoku bogwa bukubani kam mipuki kidamwa bukumwasawa baisa availa biboda mwau.

6 E matausina tommoya imwasawasi paila magudisina tubusia makawala goli gugwadi imwasawasi paila tumisia.

7 Matausina isim kasi kamaiaba gala isisasopasi, e deli matausina toninagowa gala wala inikolaisi avaka bwaina bilivalaisi.

8 Mimilisi tomota ininamsaisi mwada katupatula wodila la paisewa makawala meguva. Idubumaisi mwada bivagi avai vavagi wala.

9 Kidamwa magim tomota biyebwailimsi, ibodi bukuligaiwa si sula avaka eiyogagaimsi. Kidamwa bitatakwatu soda la sula baisa kekodidaimila kalubaila.

10 E matausina toninitalapula kasi katuloluta sivatala wala, e bogwa bitapuloki ninasi, mitaga matausina toninagowa bikamadi wala lewa ouwosi mitaga gala wala bitapuloki ninasi.

11 Kaliga bima makawala touwata tovakatutuki baisa tomitugaga matausina toyomitulaisi pakula tuta komwaidona.

12 Bwainigaga wala kidamwa bitabodi natana beya latula bogwa eikauwaisi; mitaga gala bwaina kidamwa bitabodi mimilisi toninagowa bigwagweiluvasi wala.

13 Kidamwa soda bivagi bwaina baisa yakida e yakidaga bitamapu mitugaga baisa matauna e mitugaga gala wala avai tuta bisilavi da bwala.

14 Kominimani bivitouula makawala bwala bivitouula bibusi, ibodi bukusilibodi, taga biyouloveka.

15 Bitakamogi tobubwaila kaina bitakabwaili tomitugaga - nanamsa makwaisina kwaiyu wala Guyau ivigaki kwekukolola.

16 Taga tayomadi mani mwada bitamapu la ginigini matauna tonagowa, paila uula matauna gala wala ititapuloki nanola avaka.

17 Lubedaiasi tuta komwaidona immitukwaiyaidasi, mitaga mokwitatoula tuwadaiasi deli bwadidaiasi tasigolaisi, e ibodi wala bipilasaidasi oda tutasi mwau ke?

18 Matauna wala gala isim la nanamsa ibodi bikatotila mwada bimapu sola kala wasi.

19 Matausina iyebwailisi mitugaga iyebwailisi wala biiyoumatulasi pakula. Kidamwa toudakabwaku yoku e baisa kuninigadi wala kam pakula.

20 Availa availa matausina ininamsaisi e ililivalaisi mitugaga, gala wala binakusisi bibanaisi avai vavagi bwaina - mesinaku wala silagi.

21 Ninamwau wala bikatumati tau matauna kidamwa latula biuvagi komwaidona vavagi nagowawokuva wala.

22 Kidamwa tomwamwasila yoku e kam lumkola bivigaki bwainawokuva wala. E kidamwaga bukuninamwau tuta komwaidona, ninamwau wala biuwaili wowom bukukwaliga.

23 Toyakala gaga ikiwolasi wala ikauwaisi avaka katupatula udosi, mapaila karaiwaga duwosisia gala ivagaisi.

24 Tau toninitalapula bininamsi bikugwa avaka bivagi deli la kabitam, mitaga matauna tonagowa la vavagi komwaidona bikakulikoli wala biligaim.

25 Gwadi gudinagowa biyomwau nanola tamala deli biyovilam wala inala.

26 Baisa gala duwosisia kidamwa bitaluki taitala tobwaila bimpumakava oyakala. Karaiwaga duwosisia bogwa bitakididogi avai tuta bitamipuki tobubwaila.

27 Matauna tokabitam gala bililivala tuta komwaidona. E matausina ilamamsi isim si katavatu mokwita. 28 Mapaila baisa, kaina goli taitala tonagowa ibodi wala bidokaisi matauna tokabitam deli toninitalapula kidamwa bilumgwa gala bibigatona bisisu wala.

18

1 Matausina tomota gala ikikouyawasi deli sesia, idubumaisi wala titoulesi; e gala magisi binakaigalaisi availa bilivala avaka einikoli kala duwosisia.

2 Tonagowa gala biniganaga kaina ikikateta avai vavagi kaina gala; mesinaku wala magila biyomitali ammakawala la kabitam.

3 Mitugaga deli mmosila biuvadulisi wala; avai tuta kam taimamila bogwa bitamwau, e mapaila bukubodi kabokakayuwa goli.

4 Tomota si biga kala lumkola kaina makawala tilibwabwau woloula, e kala simokainia makawala sopi wa waya bititayelu.

5 Baisa gala bwaina bitapii tosula, e bitakouloviga tobwaila oyakala.

6 Mimilisi toninagowa matutona bivitouulasi vatai, baisa ininigadaisi kasi lewa titoulesi.

7 Avai tuta tonagowa bilivala, la biga wala iiyogagi titoulela, e metoya wala ola biga titoulela ivigaki kala sikula.

8 Bitasiuuli soda tadoki kakamwenala saina bwaina - e saina tayebwailisi makawala avai kaula kalamatabwaila bitadumonaisi.

9 E matauna tonunumata kala gaga makawala taitala tau gaga.

10 E Guyau matauna makawala kwaitala bwala kwaipeula, tomitukwaibwaila bilokaiasi matauna e bikwalasi. 11 Mitaga matausina bidubadu si guguwa idokaisi si guguwa bikoli matausina makawala kwaitala kali kwaipeula ipilibodi valu.

12 Tomota bitemmalaisi matauna tomanum mitaga matausina tokaluvalova biloyasi makadana kabosilagi.

13 Ibodi bukunakaigali bibwaina oluvi bukuvitakaula. Kidamwaga gala baisa kuninagowa wala deli kukwaluvalova.

14 Da pikwakusi paila momova ibodi bikatupewolaidaisi avai tuta bitakatoulasi, mitaga kidamwa bitakitumouwaisi pikwaku, bogwa wala bitakaligasi.

15 Matausina toninitalapula tuta komwaidona itotu wala taigasi deli ikatubaiasasi paila bitakutusi.

16 Ki magim bukubodi taitala toveka ke? Ka bukuyogagabila, mesinaku wala bukuuyoki sitana kala bobwailila.

17 Matauna bilivalabogwa oyakala, komwaidona la biga kala lega duwosisia wala, tatoula wala sola bikatupoi matauna.

18 Kidamwa taiyu tauwau bikominimanisi oyakala, kowobobuta wala bikiminum pakula makwaina.

19 Kupilasi tuwam e matauna bikolaim makawala kwaitala kali kwaipeula eipilibodi valu, mitaga kidamwa bukuviyesi matauna, matauna bitabubu baisa yoku.

20 Uwala m bigatona bivigaki tumilela m kwaisisu. 21 E avaka avaka bukubigitoni, mabigasina wala biyamati m momova kaina bivakaligaim; mapaila ibodaim wala bukubani avaka uwala m biga.

22 Kidamwa bukuvai e bogwa bukusibwabwaila, paila baisa Guyau iyomitali la kabwaila baisa yoku.

23 Avai tuta tonamakava binigada avaka, ibodi wala bikayubabai, mitaga avai tuta matauna isim la guguwa bimapu, la biga deli wala la katilaka.

24 Mimilisi si kalubaila isim kala kalitutila, mitaga mimilisi si kalubaila saina peula ikamiabaisi ikalisau tuwasia kasi kamaiaba.

19

1 Bwainigaga wala bitayosi da guguwa avaka bibodaida, deli goli tokamokwita yakida, e gala bwaina bitaninagowa wala deli bitasisasopa.

2 Baisa gala bwaina kidamwa bitavigimakavi tulaula gala deli da kabitam. Kidamwa gala bitotau matila e igau bitaboda mwau.

3 Mimilisi tomota ivisilagaisi titoulesi metoya osi tubunagowa, e oluviga itabinakaisi Guyau.

4 Tomota matausina bidubadu si guguwa tuta komwaidona ibubanaisi towovau lubesia, mitaga tonamakava gala ibodi biyosikikitaisi matausina bogwa eikalubailisi.

5 Kidamwa bukusasopa oyakala, bogwa bimipukwaimsi - e gala wala kabosakaula.

6 Tomota taitala taitala inainevi ammakawala todidabala bikabwailisi matauna, e taitala taitala ikamituli la kalubaila deli matausina ikikabwailasi.

7 E matauna tonamakava bwadala deli tuwala idokaisi matauna gala avaka dimlela, mauula goli matauna gala isim lubaila. Kaina goli bisavali peula, mitaga gala wala bikalubaili availa.

8 Ibodi bukusavali kam kwabwaila titoulem e bukutakutu komwaidona avaka bibodaim, e bukululuwai avaka avaka lokutakutu e bogwa bukuyubwaila.

9 Gala taitala bisasopa oyakala bitamisau kala mipuki, mitaga biboda katudoum wala.

10 Toninagowa gala ikwani bisisuaisi kabosisu bwaina, deli matausina ula gala ibodi bikaraiwogaisi kasi tosisiai.

11 Kidamwa yoku isim m nanamsa, e bogwa bukuyosi kam leiya. Kidamwa availa biyogagaim, e kam kwavisi wala kidamwa bukulumwelavi sula makwaina.

12 E guyau la gibuluwa makawala laiyoni la guvavila, mitaga la kabwaila makawala kuna bikunokuna otutala viloupakala.

13 Gwadi totubunagowa bivigaki tamala la dadaimi. Vivila naseputupwatula la seputupwatula makawala litukwa bibubusi.

14 Taitala tau ibodi biyosi bigukeyasi veyala bwala deli mani, mitaga Guyau wala kalamwaleta ibodi bisaiki matauna la kwava namitakwai.

15 Kidamwa magim bukununumata, kuwa wala kuvavagi, kummasisi, mitaga igau tuta oluvi bukukwamolu.

16 Kuvagaisi makawala Yaubada la karaiwaga komwaidona, e bukusisuaisi tuta kaduwonaku; mitaga kidamwa bukulumwelavaisi makwaisina, bukukwaligasi.

17 Tutala bukulalasisi baisa tonamakava, baisa makawala lokusisakaisi Guyau, e Guyau igau bimapwaimi.

18 Bukuvitulokaisi litumia magudisina bogwa eineikalasi, paila matubona ibodi bitakutaisi mi guguya. Mitaga kidamwa gala, yokomi kukwamwanaisi magudisina e igau bisilagisi titoulesi.

19 E kidamwa taitala togibuluwomala ibodi wala bikau mokaila la gibuluwa. Kidamwa bogwa kusivatalasi lokuvisunupuloiyaisi matauna metoya okabomwau makwaina, e bogwa bukuuvagaisi makawala tuvaila.

20 E kidamwa bukunakaigalaisi katuloluta deli magimi bukutakutaisi, e igau tuta oluvi bukukwabitamsi.

21 Tomota ibodi bininamsaisi vavagi ituwoli ituwoli mwada bivagaisi, mitaga Guyau nanola ibodi wala bivagaisi.

22 Baisa kabommosila kidamwa bitagugoveka, mitaga bwainigaga wala bitanamakava e gala bwaina bitasisasopa.

23 Bukukwabikuwolaisi Guyau e mi tuta bikatududuli ovalu watanawa, matauna bivakotaimi deli bikolaimi metoya kabosilagi komwaidona.

24 Mimilisi tomota saina tonunumata paila gala ibodi bikauwaisi kʹasi titoulesi bikamsi.

25 Tokaluvalova ibodi wala bimipukwaisi, e igagabila tomota matausina gala ibawa si nikoli ibodi bigisaisi e bitapuloki ninasi. Kidamwaga yoku tokabitam, e avai tuta bikiduwosisiaimsi bogwa bitapuloki nanom.

26 Matauna ilamidadi tamala deli ibokavili inala matauna saina toyommosila.

27 Ka latugu, kidamwa bukusim takutu, tuta pikekita wala bukupaiki avaka bogwa lokunikolibogwi.

28 Baisa gala karaiwaga duwosisia kidamwa tosola bininatotila paila biyomiyuyu avai tomota. Tomitugaga iyebwailisi wala kakamwenala mitugaga.

29 Matauna tonagowa nanola walakaiwa bogwa wala eimati biwaiyasi matauna.

20

Mimilisi bigivakala

1 Momom youloveka bivigakaim tokommwata deli tonagowa yoku. Mommata baisa gweiluva.

2 Kukukoli guyau togibuluwa makawala goli kukukoli laiyoni naguguvavila. Kidamwa bukuyogibuluwi matauna, baisa bivigaki kam kwapoka.

3 Matausina toninagowa bivitoumwalasi vatai. Mitaga kidamwa tapaiki vatai, baisa bivigaki kada kamaiaba mokwita.

4 Kidamwa taitala tokwaibagula binunumata e gala bisapu la bagula okweluvala mokwita, e matauna binanota wala.

5 Tomota si nanamsa makawala utuwotu kwebolita, mitaga toninitalapula igagabila bikatumadi.

6 Komwaidona tomota ikamnomwanasi paila si ninatotila deli si kimadagi, mitaga kunevikoli availa bukubani la kidakeda makawala.

7 Gugwadi iyubwailasi kidamwa tumasi tokamokwita deli iuvagi avaka duwosisia.

8 Matauna guyau isisu okaboyakala tuta komwaidona e bogwa binikoli mitugaga avai tuta bigigisi makwaina.

9 Ki availa ibodi bilivala mwada nanola mimilakatila wala, deli bogwa eikatumigileu la mitugaga ke?

10 E Guyau kukolola wala tomota matausina si kaivisaikola kaisisasopa.

11 Guditala gwadi ibodi wala biyomitali titoulela metoya avaka avaka biuvagi, e yoku bogwa bukuvitusi matauna kaina tokamokwita deli tau bwaina.

12 E Guyau bogwa leisakaidasi mitadaisi paila bitagigisasi e taigadaisi paila bitaligalegasi.

13 Kidamwa bukuyomadi m tuta masisi wala bogwa bukutonamakava. E kidamwa bukukwaibagula, kam malia wala.

14 Togigimwala tuta komwaidona bitakulukulusi wala paila guguwa mipusi mwau, mitaga avai tuta bivatuboulolasi bilosi deli wala si mwasawa paila guguwa magulona eigimolaisi mipusi gagabila.

15 Kidamwa yoku toninitalapula paila baisa avaka kulilivali, baisa bogwa kuyosi veiguwatoula ikalisau goula kaina avai veiguwa mipusi mwau.

16 Availa wala totubunagowa bikatotila bimapu taitala tomitawasi kala wasi, ibodi wala bitugwali la guguwa titoulela paila bimipuki wasi makwaina.

17 Avaka lokutakuni metoya om sasopa igau bukukombwelaki makawala kalamatabwaila, mitaga makateki wala kaina tuta oluvi bikavini kaiyom.

18 Kukwau katuloluta bwaina e bogwa bukupeula. E gala bukusuvi okabilia kidamwa gala deli m nanamsa.

19 Matauna tosilapulu gala avai tuta bikatupwani avai bigikium. Kuleila metoya matausina tokebigidadawa.

20 Kidamwa bukubuloti veyamwa, m momova bibobu makawala kaitala kaitapa bimata odudubila.

21 Kaina saina pwapwasa bukubani m guguwa, mitaga kala bwaina bukubani pikekita wala.

22 Gala bukumapu avai sula titoulem, mitaga kudubumi Guyau e matauna igau bikiduwosisii.

23 Guyau kukolola wala tomota matausina si kaivisaikola kesisasopa.

24 Matauna Guyau bogwa einagibogwi da kedasi, ki ibodi taitala bikateta ammakawala la momova titoulela la kaisakaula ke?

25 Ibodi bukunanamsa bibwaina oluvi bukukwatotila avai semakavi bukusaiki Yaubada. Paila kaina tuta oluvi bukukwayoyu m guguwa.

26 Matauna guyau tokabitam bogwa binikoli availa eivavagi gaga e gala binokapisi matauna mitaga bimipuki wala.

27 Guyau Yaubada isakaidasi nanamsa deli nona kala mimilakatila. Gala gagabila bitakatupwanaidasi titouledasi.

28 E guyau matauna biyosi la guyau kidamwa la karaiwaga duwosisia kamokwita deli giyoubwaila.

29 Si peula tubovau saina kaikomala lula. E bitakamiabaisi tommoya matausina bogwa eikasosousi.

30 Mimilisi tuta kada lumkolasi saina mmayuyugaga e mauula bitavigivauwaisi da kedakedasi.

21

1 E Guyau ikaraiwogi ninasi gweguya, makawala eiuvigaki sopi ititayelu wa sakala.

2 Kaina goli bukuninamsi vavagi komwaidona bukuvagi duwosisia wala, mitaga kululuwai Guyau wala biyakali komwaidona avaka avaka kunagaisi.

3 Ibodi bukuvagi avaka duwosisia deli bwaina, paila vavagi makwaisina biyomwasali Guyau sainela, bikalisau goli avaka bukulula baisa matauna.

4 Tomota tomitugaga si nanamsa walakaiwa deli si kaluvalova ikaraiwogi matausina, e baisa saina mitugaga.

5 Kunanamsa bibwaina avaka ibodi bukuvagi e bukubani vavagi bidubadu, kidamwa bukunanakwa wala, yoku gala avai tuta bukubani avaka bibodaim.

6 Guguwa bidubadu makwaisina lokuuwabu makateki wala bitamwausi, e guguwa makwaisina bilauwaimsi okabokaliga.

7 Tomitugaga ikaligasi metoya osi dubakasala titoulesi, e ipakaisi bivagaisi avaka duwosisia.

8 Tomota tosulosula ilalouyasi keda doudoga, mitaga tobubwaila iuvagaisi avaka kala duwosisia.

9 Bwainigaga wala bitasimwaleta okaukweda, e gala bwaina bitasividuli vivila minana naseputupwatula.

10 Tomota tomitugaga lupolela wala mitugaga; paila gala sitana si nokapisi baisa availa.

11 Avai tuta matauna nanola walakaiwa bibani kala mipuki, bogwa bitakutu vavagi makwaina ilagoli matauna gala isim la nanamsa. Mitaga availa matauna tokabitam bitakutu metoya avaka kala vituloki.

12 Yaubada matauna kalamwaleta tomitukwaibwaila, e inikoli avaka avaka ikikaloubusi osi kaukweda tomitugaga, e igau bikodidaimi matausina.

13 Kidamwa gala bukunakaigali tonamakava si nigada paila pilasi, e m nigada titoulem paila pilasi gala wala availa bilagi.

14 Kidamwa availa bigibuluwaim, kukium wala kusaiki bobwailila avaka kiminumla nanola.

15 Avai tuta karaiwaga duwosisia bogwa bivagaisi, e tobubwaila bogwa bimwamwasila ninasi, mitaga tomitugaga si pikwaku bogwa biwokuva.

16 Availa biulilavi nanamsa duwosisia kaliga itutuli wala matauna.

17 Kidamwa bikau nanom kabosisu bwaina, waini deli kaluvakaveka wala, gala avai tuta bukubani kala bidubadu m guguwa.

18 E tomitugaga ivigikonaisi mwada biyomiyuyaisi tobubwaila, mitaga kabommayuyu makwaisina ikaimilavausi wala baisa matausina.

19 Bwainigaga wala bitasimwaleta oviloupakala e gala bwaina kidamwa bitasividuli vivila minana naseputupwatula deli nakavilavila.

20 Tomota tokabitam si kaisisu saina bidubadu migamaga, mitaga matausina totubunagowa si mani bibanaisi kalayamtala wala biwokuva.

21 E kidamwa bukumitakwai deli bukukwamokwita, m momova bikaduwonaku; e ituwoli tomota bikamiabaimsi deli bikalubailimsi.

22 Matauna kumatoula tokatavatu ibodi wala biyouli valu makwaina tomotela topapeula eivabodaisi, e bikodidaimi kalila makwaina ekikanasi mwada si kabokwala.

23 Kidamwa magim bukusibem metoya okabomwau, ibodi bukuyamata kam livala.

24 Kuvitulokaigu matauna tokamnomwana e bavitulokaimga tokaluvalova, nanola walakaiwa, deli topiki.

25 Matauna tobigumata ipupaiki bagula, baisa ikikatumati wala titoulela; 26 mesinaku wala ininanamsa avaka magila bibani. Mitaga matauna tokwaibagula bilalasi deli la katalova.

27 E Guyau mina kukolola wala matausina tomitugaga avai tuta bilulasi baisa matauna, kala siligaga kidamwa bivagaisi metoya osi nanamsa mitugaga.

28 Matauna tosasopa la katuguguya gala wala bitadubumi, mitaga avai tuta taitala la biga ininamsi e isim uulela baisa bogwa bitadubumi.

29 Tomota tomitukwaibwaila gala ininayuwasi ikikamokwitasi wala; mitaga tomitugaga bikikatudewasi avaka bilivalaisi.

30 Kidamwa Guyau bikoulovaidasi e tomota da kabitamsi, da ninitalapulasi, da katavatusi - gala wala avai pilasi bitabani olumoulela makwaisina.

31 Ibodi bukukwatubiasi m wosa paila kabilia, mitaga Guyau wala bivigakaim bukutomgwaga.

22

Mimilisi bigivakala

1 Kidamwa bukunaga oluwalaisi kam kwavisi deli guguwa bidubadu, ibodi bukunagi kam kwavisi wala.

2 Matauna bidubadu la guguwa deli matauna tonamakava makawala wala, paila kasitaiyu wala Guyau la bubuli.

3 Mina ninitalapula bogwa bigisibogwaisi pakula la viloubusi, e bogwa bivapalaisi, mitaga availa toninitaboda matauna bivawalai pakula e tuta oluvi bitamapu.

4 Takabikaula baisa Guyau deli nona watanawa e bitabani guguwa bidubadu deli kada kamaiaba, e deli goli da tuta bikaduwonaku.

5 Kidamwa kuyebwaili m momova, kuyamataim taga bukuwai metoya makaisina sikula tomitugaga eiwawaisi.

6 Kuvituloki gwadi ammakawala valu kala kaisisu, e biluluwai ola tuta komwaidona.

7 Matauna bidubadu la guguwa, la towotetila matausina tonamakava. Kidamwa bukuwasi availa la mani, ka yoku tolimani la towotetila.

8 Kidamwa bukuvali waitunela karaiwaga doudoga, bisusina kabosilagi, e deli m lamadada baisa ituwoli tomota bogwa bikalituli.

9 Bukukwambwaila e bukukwamtoyawa deli tonamakava. E bikabwailimsi paila m kwambwaila.

10 Kubokavilaisi matauna tokamnomwana bila, e bogwa biwokuva kominimani, vatai, deli kavitayegila.

11 Kidamwa kuyebwaili nona migileu, deli tobigabwaila yoku e matauna guyau bogwa bivigakaim lubaila yoku.

12 Guyau Yaubada biyamati biga kwekamokwita, mitaga si biga tosisasopa bivituloki kala doudoga.

13 Tobigumata bisisu wala ovalu, paila eilivala kidamwa bisunapula laiyoni bogwa bigadi matauna.

14 Kailasi baisa kaitala sikula - e availa availa matausina Guyau eigibuluwi iwaisi metoya makaina sikula.

15 Gugwadi gala kasi guguya biuvagaisi vavagi nagowa wala deli gala ibubodi nona, mitaga avai tuta bitakatuyuvisi ninasi e baisa bivigaki kasi vituloki paila bibubunasi bwaina.

16 Kidamwa bukusaiki kasi bobwailila matausina bidubadu si guguwa, kaina bukulamidadi tonamakava mwada bibidubadu m guguwa, e yoku igau bukunamakava.

Kwailuwotolu bigala kabitam

17 Tauwau, kunakaigalaigusi e bavitulokaimi kasi livala tokabitam. Bukutakutaisi makwaisina si vituloki, 18 e igau bukumwasawa kidamwa bukululuwaisi deli bukutakutaisi makwaisina oninami. 19 Yeigu magigu bukusailisi mi dubumi baisa wala Guyau. E mauula baisa balukwaimi vavagi makwaisina tuta baisa. 20 Ka, bogwa lagini kwailuwotolu bigala kabitam paila yokomi. E olumoulela makwaisina isisu ninitalapula deli katuloluta bwaina, 21 deli goli bivitulokaimi ammakawala kamokwita kala duwosisia. E avai tuta biwitalaimi paila bukunevisi kamokwita, e bogwa wala bukukwaimilivauwaisi mapu duwosisia.

-1-

22 Taga bukuwabu matausina tonamakava paila mwada ibodaim bukuvagi makawala; e taga bukuwabu matausina gala kasi topilasi okaboyakala. 23 Ka, Guyau bipii matausina, e bikakukoli availa matauna ikakukoli matausina.

-2-

24 Gala bukukwalubaili matausina togibuluwomala deli togigasisi. 25 Kidamwa bukukwalubaili, igau bukutakutu si bubunela e galaga bibodaim bukuvigivau bubunem.

-3-

26 Taga bukukwatotila mwada bukumapu avai tomota kala wasi. 27 Ka, kidamwa gala ibodaim bukumapu, bogwa bikauwaisi kabam makwaina lokukwanukwenu.

-4-

28 E gala avai tuta bukukobili kaitala kaibogwa tukulumwala makaisina tubumia eisailisi.

-5-

29 Kuvitulokaigu taitala tau matauna la paisewa bwaina, e matauwena goli bavitulokaim la paisewa saina bwainigaga ibudoki wala bisisu deli gweguya.

23

-6-

1 Avai tuta bukusili bukukwamsi som taitala todabala, kuvitusi availa matauna. 2 Kidamwa togugoveka yoku ibodi bukuninalem titoulem. 3 Gala bukugugoveka paila kalamatabwaila eikatubiasi; paila kaina matauna eivigikoni mwada bisinapwaim.

-7-

4 Ibodi bukukwabitam bibwaina, e taga bikaiki wowom kala savali guguwa bidubadu. 5 Kaina m guguwa kala wokuva saina nanakwa sainela, makawala goli isim pinupanela biyowa bila makawala mluveka.

-8-

6 Gala bukukwamsi kamitaiyu tau matauna tokikila kaina bukugugoveka paila kalamatabwaila eikatubiasi. 7 Matauna bilukwaim kawala, “Mwa, kukwam tuvaim,” mitaga gala nanola makawala. Ka, avaka idoki titoulela onanola, baisa goli la bubunela mokwita. 8 Igau bukulagobi avaka bogwa lokukoma, e komwaidona m yakaulubwabwasi gala wala dimlela.

-9-

9 Gala bukuyomadi m bigabwaila baisa matauna tonagowa; paila gala wala bikabwaili m bigatona.

-10-

10 Gala avai tuta bukukobili kaitala kaibogwa tokulumwala kaina bukuyouli si pwaipwaia matausina wailova. 11 Paila Guyau Topeuligaga matauna kasi taboda, e deli bipii matausina e bikagagaimga.

-11-

12 Kumanum baisa kam tovituloki e bukutakutu komwaidona avaka bukulagi.

-12-

13 Gala bukuninayuwa paila bukuvituloki latum. Kidamwa bukuvituloki wa lewa galaga bikaliga. 14 Mitaga ka, kala siligaga sainela kidamwa vituloki makwaisina kaina bikoli la momova.

-13-

15 Latugu kidamwa bukukwabitam e yeigu saina bamwasawa. 16 E ulo mwasawa bikalisau avai tuta balagaim bukulilivala deli m kwabitam.

-14-

17 Gala bikau nanom tomota tomitugaga; mitaga kutemmali Guyau e baisa bivigaki uulela m sisu. 18 Kidamwa bukuvagi makawala, e tuta oluvi bukuyubwaila.

-15-

19 Latugu, kunakaigalaigu! Ibodi bukukwabitam e nanom bisakauloki ammakawala m kwaisisu. 20 Gala bukuvakatu tomota matausina saina tomomom waini kaina togugoveka. 21 Paila tomomom sainela deli togugoveka igau bigweiluvasi. Kidamwa bukuyokulokaim kamkwam wala deli masisi, e tuta pikekita bukusikam yadidadaimi wala.

-16-

22 Kunakaigali tamam la biga, paila kidamwa gala matauna, yoku gala tomota. Avai tuta inam binumoya, kukwamiabi minana.

23 Makwaisina kamokwita, kabitam, kamitabubula deli nikoli, ibodi bukudoki veiguwatoula, e saina mwau availa bigimolivau metoya baisa yoku.

24 Matauna tomitukwaibwaila ivigaki tamala la mwasawa. Ibodi bikavisi latula kidamwa matauna tokwabitam.

25 Kuvigaki tamam deli inam bikavisaimsi. Ibodi inam bibani mwasawa makwaina.

-17-

26 Latugu, kulamam e bukunakaigalaigu, deli ibodi bukuvitusi ulo kidakeda. 27 Minasina nakalimwala deli nakakailasi baisa isisu sikulela kaliga. 28 Minasina bititobogwasi wala paila yoku makawala tolibulebu, e bivigakaisi bidubadu tauwau biyogagaisi si kaukweda.

-18-

29-30 Kuvitulokaigu availa tomomom siligaga, availa idoki bivigikoni mimilisi kaiuwovau kaimomom, e igau yeigu balukwaim ammakawala matauna la sisu gewagewa deli kala lumkola gaga deli la ninamwau. Tuta komwaidona iyomituli pakula deli la takulukulu. Matala kwebubweyani deli kala lewa manosina mwada ibodi biyobwi, bogwa eikatubwauwaisi wowola. 31 Gala bikau nanom waini, kaina goli kala gigisa saina bweyanigaga, deli bivivivila wa viga e saina manum bisalili wa kailia. 32 Mitaga igau biyam kaukwau bukulumkoli makawala natana keiyuna yayanela bogwa eigadaim. 33 Matam bibiliuya e gala igagabila bukunanamsa kaina bukulivala duwosisia. 34 Igau bukulumkoli makawala okusisu omilaveta, e eiwaiwaim kaisai wa waga, e ibulokatuwolaim. 35 E bukulivala kawam, “Kaina goli avaka bogwa leiwaigu! Kaina goli eigimsisaigusi mitaga gala wala aluluwai! Avaka paila gala igagabila bamamata? Ibodi magigu bamom tuvaila.”

24

-19-

1 Taga bikau nanom tomota tomitugaga, deli taga kuvigikoni mwada bukukwalubaili matausina. 2 Paila matausina si nanamsa kwetinidesi wala baisa biyoumatulasi pakula. Matutona bivitakaulasi, taitala bogwa bisilagi.

-20-

3 Kabitam deli ninitalapula baisa tumilela kaisisu.h 4 Kidamwa da kabitam isisu, e da kaisisu guguwala ikikau nona deli kwemminabwaita.

-21-

5 Woula kala peula sitana bwaina, mitaga kabitam saina bwainigaga. Mokwita goli, kabitam ividubali peula. 6 Ka, kidamwa magimi bukukwabiliasi, ikugwa bukuwonasi. E kidamwa bukubanaisi kami katuloluta bwaina, kaina goli yokomi bukutomgwagasi.

-22-

7 Matauna totubunagowa gala wala sitana bitapuloki nanola bigala kabitam. E mapaila gala ibodi avaka bilivali avai tuta bisigugulasi paila bilivalasi vavagi kwaivakaveka.

-23-

8 E kidamwa yoku bukuninanamsa paila mitugaga tuta komwaidona, ka, yoku bidokaimsi wala toyomitulaim pakula. 9 E avai keda matauna tonagowa eininamsi baisa mitugaga wala. E tomota tokukolosi wala matauna bivakaluwou sala tuta komwaidona.

-24-

10 Kidamwa nanom bimama om tuta mwau, baisa bogwa wala biyomamaim mokwita.

-25-

11 Gala bukuninayuwa paila bukukoli availa matauna makateki wala mwada bikatumatimakavaisi. 12 Kaina goli bukulivala kawam, “Gala avaka uula bikaiki wowogu.” Mitaga ka, Yaubada inikoli deli ikaraiwogi komwaidona avaka avaka mwada bukuvagi. Matauna tuta komwaidona igigisaim e inikolaim. E igau bimapwaim avaka bibudoki m wotetila.

-26-

13 Latugu, kukwam kitorina; paila saina bwaina. E makawala kitorina okasi bwala tubuyusapi kakamwenala simokainia omayem, 14 e ibodi bukunikoli mokwita paila kabitam baisa vavagi bwaina paila m baloma. E kabitam makwaina bukuyosi e tuta oluvi bukuyubwaila.

-27-

15 Gala bukuvigakaim makawala tomitugaga si nanamsa mwada bilebwaisi la guguwa taitala tokamokwita kaina biyoulisi la valu. 16 Ilagoli matauna tokamokwita bisivavila kapusi, mitaga tuta komwaidona matauna bitokaiwovau tuvaila; mitaga kabosilagi bogwa bikatumtuwoli tomitugaga.

-28-

17 Gala bukumwasawa tutala kam tilaula bisilagi, e gala bukugigili avai tuta bisilibeibeu. 18 Paila Guyau bogwa binikoli baisa lokuyosokani wala matauna, e gala wala bikabwailim. E oluvi kaina gala bimipuki matauna.

-29-

19 Taga biyokwaiyaisi wowom matausina tomitugaga, e gala avaka bikau nanom baisa matausina. 20 Tomitugaga gala bibani mapula bwaina paila la bubunela. Gala isim la pikwaku paila tuta igau bima.

-30-

21 Latugu, kukukoli Guyau deli kutemmali gweguya. E gala bikaiki wowom tomota matausina availa availa ikavilivilaisi matausina; 22 ka, tomota makawala matausina gala imomwa kasi kaliga. Ki, sitana kululuwai kabosilagi makwaina Yaubada kaina gweguya ibodi bivagaisi?

Tuvaila bigala kabitam

23 Tokabitam tuvaila ililivalasi paila vavagi makwaisina. Baisa sula kidamwa tovagila yakala bitabilibili oyakala. 24 Kidamwa bikabwaili taitala tosula mwada matauna tobwaila, e tomota komwaidona bibulotaisi deli bikoulovaisi matauna. 25 Avai tovagisi yakala imipukwaisi matauna tosula, matausina goli bogwa biyubwailasi deli bimwasawasi paila kasi kavisi.

26 Kidamwa bitakamokwita baisa soda, baisa kabutuvitusila kalubaila mokwita.

27 Gala bukukwaliai m bwala mwada bukuvakota m kwaukweda titoulem; tatoula wala m bagula bogwa bimatuwa, deli bukukwatulaim wala kidamwa bogwa bibodaim bukutakuni avai vavagi paila m kwaukweda.

28 Gala bukutabinaki availa kidamwa gala isim uula, kaina bukubigiutu matauna. 29 Gala bukulivala kawam, “E lagaila bavagi baisa matauna makawala leivigakaigu! Lagaila wala bamapu yamala tau!”

30 Aliloula olopola la bagula matauna tobigumata deli totubunagowa makwaisina bigulesi waini. 31 E avai mnumonu avai mnumonu ikalupatu wala udosi bagula makwaisina. E deli kali bogwa wala eisiyaila. 32 Avai tuta lagisi makawala, e aninamsi paila baisa, e bogwa wala eitapuloki nanogu vavagi baisa. 33 Kidamwa magim, kwanumalolisa pikekita bwaina wala. Kwatupwi yamam e kuvaiwasi sitana, 34 mitaga ka, tutala bukummasisi, molusaula biwaim makawala taitala tolibulebu biwaim.

25

Tuvaila Solomoni la bigivakala

1 Mabigasina Solomoni la bigivakala, e matausina la tosikwawa Esekaia guyoula Yuda eiginipeilisi.

2 Yakamaisi katemmalaisi Yaubada paila avaka matauna eikatupwani, e katemmalaisi gweguya paila avaka si taneku.

3 Gala avai tuta bitanikoli avaka taitala guyau eininamsi, paila la nanamsa saina ikalisau nona, e kala maloula makawala bila wa labuma kaina makawala tilibwabwau omilaveta, baisa goli la nanamsa.

4 Bitakatumigileu wala siliba e matauwenaga tokabitam leilai bibubuli avai vavagi kweminabwaita. 5 Matausina tokatayuvisa mitugaga ibodi bisibemsi metoya baisa guyau, e tomotaga binikolaisi matauna giyoubwaila deli la karaiwaga duwosisia.

6 Avai tuta bukutotu omatala guyau, gala bukutowaisesila deli gala bukukwayupalaim mwada yoku taitala todabala. 7 Bwainigaga wala bidouwaida bitasili okabosisu kwaiveka, e gala bwaina bilukwaida bitabusi e taitalaga todabala mokwita bisimapu kabada.

8 Gala biyowa lopom mwada nani wala bukukwamituli oyakala avai vavagi bogwa lokugisi, paila kidamwa taitala yovila tuwoli makateki bibani kala kamokwita, bivigaki yoku lokusula, e ammakawala bukuvigaki?

9 Ka, kidamwa yoku deli taitala som mi nanamsa gala ibodasi, ibodi wala bukukwaiyakwaisi oluwalaimi e gala bukuyomitalaisi avai kium. 10 Paila kidamwa tomota komwaidona binikolaisi yokomi gala wala ibodaimi bukukiwolaisi avai kium oninami, e mmosila wala bikatumataimi.

Mimilisi bigivakala

11 Kidamwa bitananamsa paila avaka, e nanamsa makwaina bitakamitububuli bwaina, baisa makawala kaitala kaboma eiyoudulaisi wa siliba e isim kala leilai metoya wa goula saina kweminabwaita.

12 Kidamwa toninitalapula bikatululuti availa e matauna itagwala bilagi, baisa ivigaki katuloluta makwaina kala bwaina ikalisau kakalougwa goulawokuva kaina avai katububula eiyoudulaisi metoya wa goula kweminabwaita.

13 Kidamwa gala taninayuwa paila taitala touwata, e matauna biyomwasali nona, makawala sopi tula bitamom otutala paisewa mwau.

14 Availa availa matausina tuta tuta bilivalasi biga katotila bigawokuva wala, matausina makawala lowalowa deli yagila mitaga gala avai tuta bimai kuna.

15 Peuloki deli bigabwaila ibodi bikodidaimi avai kabosilaboda kwepeuligaga deli ibodi bivisivili tokaraiwaga.

16 Gala avai tuta bukuyouloveka kala kamkwam kitorina, kidamwa bukuyouloveka igau bukulagoba. 17 Gala bukusikilaiwa kaiyaku baisa som, igau bikamigwesaim e bivigakaim tokukolola yoku.

18 Tabinona sasopa kala lumkola makawala kavitala kema, puluta, kaina kaitala kaiyala isim kala kakata.

19 Kidamwa bitakakana baisa matauna gala isim kala dubumi otutala mwau, baisa makawala kudu bisamolu bitakabakakava kamkwam, kaina bitavabakwali deli kada pem.

20 Kidamwa bitausiwosi baisa taitala toninamwau makawala bitavaliku kala karekwa otutala tula, kaina yona bitatuvaki kala pwasa.

21 Kidamwa kam tilaula bikamolu, kuvakoma matauna. E kidamwa bikadaka, kusaiki matauna bimom. * 22 E makawala wala saina bukuyomsili matauna, e Guyau bimapwaim.

23 Silapulu bivisunupuloi gibuluwa makawala yavata bikoulusa bima deli kunela.

24 Bwainigaga wala bitasimwaleta okulumwala e gala bwaina bitasividuli vivila minana naseputupwatula.

25 E kala vigimkovila, kidamwa talagi bulogala bwaina metoya valu obusibusila, baisa goli makawala sopi tula tamom avai tuta saina pakala kaiyoda. 26 Matauna tobwaila bikasali titoulela baisa availa matauna tomitugaga ikatululuwaiyaim wala waya eisilumigaisi kaina silami eilavaisi outuwotu.

27 Bukuyouloveka kitorina biyogagaim, e makawala goli bitaneinevi kada yakaula tuvaila.

28 Kidamwa gala bukukwaraiwogi m gibuluwa, yoku makawala kwaitala valu gala isim kalila eitomakava wala eitotu, e saina nanakwa biyoulisi.

26

1 Gala ikwani bitayakawoli taitala tonagowa makawala goli sinou gala ibodi otutala yuviyavi kaina kuna otutala tayoyuwa.

2 Kidamwa bukuleili bulubolata makwaisina, gala ibodi biyogagaimsi. Paila makwaisina makawala mauna biyoyowasi wala gala avai tuta bitoulisi.

3 Ibodaim bukugilumsisi m wosa, ibodaim bukukuligi m ase, deli ibodaim bukugilumsisi taitala tonagowa.

4 Kidamwa bukumapu kwaitala katupoi kwainagowa, e m nagowa makawala matauna availa eikatupoiyaim katupoi makwaina.

5 Kidamwa bikatupoiyaimsi kwaitala katupoi kwainagowa, e mapula bukusaiki kwainagowa wala, e availa matauna eikatupoi bogwa bivitoki tolosila la nagowa.

6 Kidamwa bukuwitali taitala tonagowa bikaitutula, ibodi wala bukubobu kaikem titoulem; paila baisa lokuninigada kam pakula.

7 Taitala tonagowa bikaibigimakavi wala bigivakala makawala taitala topem gala ibodi biloula okaikela.

8 Kidamwa bitayakawoli matauna totubunagowa baisa makawala bitasipu dakuna wa peu.

9 Taitala tonagowa bititakutu kwaitala bigala kabitam kala lega makawala taitala tomommata sopi kaipeula eiuvigikoni ammakawala bitalia kailoluwa oyamala.

10 Tokugwa matauna bikabutu avai tonagowa bivabudoboda paila bipaisewa matauna mesinaku wala eiyomiyuyu sala komwaidona.

11 Kidamwa matauna tonagowa bivigivau la tubunagowa tuvaila, baisa makawala natana kaukwa bikamvau kala lagoba titoulela.

12 Matauna totubunagowa mokwita, ikalisau matauna availa idoki titoulela tokabitam, mitaga gala goli makawala.

13 Avaka paila matauna tonunumata gala bisunapula metoya ola bwala? Avaka eikukoli? Laiyoni kaina?

14 Matauna tobigumata bikikanuvivila wala okabala. E makawala goli lulu yoyula bimmotatina wa lulu.

15 Mimilisi tomota saina nunumata paila gala ibodi bikauwaisi kʹasi titoulesi bikamsi.

16 E matauna tonunumata la nanamsa idoki saina toninitalapula e gala makawala tailima taiyu tomota matausina ibodi bikamitulaisi uulela avaka avaka oninasi.

17 Kidamwa bukupiaigala olopola kominimani gala togia wowom, baisa makawala kulilomakava wala wa keda e kuwomakava kaukwa.

18-19 Availa matauna bivakapusii sola e oluviga bikaibiga mwada baisa ikukovila wala, baisa makawala taitala tonagowa eimmwasau kaitala kaiyala.

20 Kidamwa gala kai, kova bimata; mapaila kidamwa gala silapulu kominimani bogwa biwokuva.

21 Pwanosi bivigaki kova bikapolu, e kai bivigaki kova bikakata, e makawala goli toyomitulesi pakula biiyomovasi wala kominimani.

22 Silapulu saina bwaina kakamwenala! Mapaila saina tayebwailisi kala kamkwam.

23 Bigipapala ikatupwani avaka lokuninamsi mokwita, makawala kulimoya kala gigisa bwaina, mitaga olumoulela pwaipwaiawokuva wala.

24 Matauna tokatudewa gaga biyakaulubwabwasi wala, mitaga olumoulela tokukolom wala yoku. 25 Kaina goli la biga kala lega bwaina, mitaga gala bukudubumi, paila onanola ikasewa tokukolom wala yoku. 26 Kaina bikatuduvidavi mwada iyebwailim, mitaga tomota komwaidona bogwa bigisaisi mitugaga makwaisina eiuvagi.

27 Tomota matausina ilaleiyasi sikula mwada sesia biwaisi, mitaga iwaisi wala titoulesi. E matausina tovitoumwala kabilia si lewa wala titoulesi bikatumataisi matausina.

28 Matauna tosasopa magila biyommayuyu availa tokukolola metoya ola sasopa. Bigipapala gala bivisunupulovi avaka bwaina, mesinaku wala kaboyogagi.

27

Mimilisi bigivakala

1 Gala avai tuta bikaiveka nanom paila nabwaia. Gala wala kunikoli avaka bikaloubusi metoya tuta baisa e bila nabwaia. *

2 Ibodi tomota ituwoli biyakawolaimsi, kaina goli matauna tomitawasi. Mitaga gala avai tuta bukuyakawolaim titoulem.

3 Kaina dakuna deli kanakenuva bitadoki saina mwau. Mitaga bubunela nagowa bimai bidubadu kaboninamwau, e baisa goli bitadoki saina mwaugaga.

4 Togibuluwa la bubunela saina seputupwatula, e bikodidaimi vavagi bwaina. Mitaga pugipogi kala gaga saina ikalisau gibuluwa.

5 Kidamwa taitala bogwa eisula e yoku gala kukiduwosisii, e kaina igau bidoki gala wala kuyebwaili matauna. Ibodi goli bukukiduwosisii matauna omilakatila.

6 Kaina lubaim biyomiyuyaim, mitaga desi wala, matauna nanola mwada bipilasaim. Mitaga kidamwa taitala kam tilaula bikaipapaim - ka, kuyamataim!

7 Avai tuta bogwa bukukomata, e gala magim kitorina bukukoma, mitaga kidamwa kam molu, kaina goli kaula gaga mitaga kudoki wala kaula bwaina lokukwamkwam.

8 Kidamwa taitala tau bisilavi la kaukweda matauna makawala mauna bikanilavi kala nigwa e biyoyowa wala.

9 Avai bulami avai bulami maiinesi simasimina ivigaki nanom kala mwamwasila, mitaga pakula ikatupali nanom kala bwaina.

10 Gala ibodi bukulumwelavi lubaimwa kaina tamam lubaila. Kidamwa bukuboda mwau, gala bukudou tuwam bima bipilasaim; paila som matauna otalim ibodi bipilasaim peula, e galaga makawala tuwam matauna eisikaduwonaku.

11 Latugu ibodi bukukwabitam e yeigu bamwasawa; deli banikoli avai mapu balivala baisa availa bikavilivilaigu.

12 Matausina isim si nanamsa bigisaisi avai mwau bima e bivapupalaisi, mitaga matauna gala dabila bisugigai wala e oluvi bitamapu.

13 Matauna wala totubunagowa ibodi bikatotila mwada bimapu taitala tomitawasi kala wasi, mapaila ibodi bikauwaisi la guguwa komwaidona e bimipukwaisi wasi.

14 Kaukwau pikekita bukukwatilakavi kala bigabwaila som mwada kuuviguli, mitaga baisa kala lega kaina kubuloti wala matauna.

15 Vivila naseputupwatula la seputupwatula makawala litukwa bibubusi oyamla kuna. 16 Ki sitana kwaitala tuta kuvigikoni bukubuyoyu yagila bimata, kaina avai tuta kuvigikoni bukukipatu bulami oyamam? E ammakawalaga bukuvigaki minana bimanum kuduwogala?

17 Tomota bitakutusi metoya baisa tomota wala, makawala tanumnumta bisimati tanumnumta wala.

18 Kidamwa bukuyamati makaina kam kwaivalu seuseu, e tuta oluvi bukukwam kaiuwala. E makawala goli kidamwa taitala towotetila bipwalovi la guyau, matauna bogwa bibani kala taimamila.

19 Kidamwa bukukululu wa sopi bukugisi migim wala titoulem, e avaka kuninamsi onanom bukuvagi baisa kuyomitalaim wala titoulem.

20 Tuma gala avai tuta tokwaliga bivakasauwaisi, e makawala goli tomota da nanamsasi gala avai tuta bitavakasauwaisi.

21 Kova wala bigibukoli goula deli siliba makawala goli yakidasi biwakolaidasi metoya okada yakaulasi.

22 E kidamwa yoku bukuwawaiya taitala tonagowa tatoula wala bikaligabwaga, mitaga gala gagabila bukukwatuyuvisi la tubunagowa biwokuva.

23 E ibodi bukuyamati m sipi deli m bulumakau bibwaina, 24 paila guguwa gala bikanuvagasi kaina goli boda komwaidona mabudosina gala ibodi bisivagasisi. 25 Ikugwa bukutaiya kasi mnumonu m mauna, e oluvi bukutakeiu mnumonu opapala koya, paila bisusinovausi kasi mnumonu m mauna. 26 E metoya unuunusi m sipi ibodi bukubisiki kam kwakapula, e metoya manila minasina m gota lokugimoli, e bukugimloki m kwabila. 27 E kesalaga minasina m gota nunusi bipilasaimi deli litumwa e deli goli bipilasi minasina m nawotetila.

28

1 Tomitugaga gala wala availa bibokavili matausina, mitaga bisisakaulomakavasi wala, mitaga matauna tokamokwita la tuvaluwa makawala laiyoni la tuvaluwa.

2 Avai tuta budotala boda bimitugagasi, matausina biyosalaisi taitala kasi tokaraiwaga bim; e biyosalaisiga, mitaga boda mabudona bipeulasi deli bisivagasisi kidamwa kasi tokugwa toninitalapula tokatavatu.

3 Matauna tokaraiwga bilamidadi tonamakava, matauna makawala kuna kunovakaveka bisuluwi bagula.

4 Kidamwa bukukwaluwou karaiwaga, yoku bogwa lokutoulala osi deili tomitugaga. Mitaga kidamwa bukukwabikuwoli makwaisina, yoku bogwa lokukoulovi tomitugaga.

5 Tomitugaga gala inikolaisi avaka karaiwaga duwosisia, mitaga matausina itemmalaisi Guyau ikatetasi mokwita.

6 Bwainigaga wala bitayosi avaka bibodaida deli bitakamokwita, e gala bwaina bitayosi saina bidugaga guguwa deli bitasisasopa.

7 Kidamwa taitala totubovau bikabikuwoli karaiwaga, matauna goli toninitalapula. Mitaga matauna ikalubaili matausina gala isim dimlesi, baisa iyomsili wala tamala.

8 Kidamwa bukuuvamwena wala mipusi m guguwa deli bukukwau tomota ituwoli si guguwa mwada bibidubadu m guguwa, yoku m guguwa bikau availa matauna inokapisi tonamakava.

9 Kidamwa gala bukukwabikuwoli karaiwaga, Yaubada bivigakaim tokukolola yoku e gala wala binakaigali m nigada.

10 Kidamwa bukusinapu taitala tokamokwita mwada bimitugaga, ka, matoulem wala bukuwai okam sikula titoulem.

E matauwenaga tobwaila ibodi wala bikau kala mapu bwaina.

11 Matausina bidubadu si guguwa tuta komwaidona ininamsaisi titoulesi mwada tokabitam, mitaga kidamwa taitala tonamakava wala e tokatavatuga, matauna tokabitam mokwita.

12 Avai tuta taitala tau bwaina bikaraiwaga, tomota komwaidona bimwasawasi, mitaga avai tuta taitala tau gaga bikaraiwaga, tomota komwaidona bisikulukululusi wala.

13 Kidamwa bukuvigikoni mwada bukukwatupwani m mitugaga gala wala avai tuta bukusibwabwaila. Mitaga ibodi bukukwamituli m mitugaga deli bukupakaituli wala; e Yaubada bogwa binokapisaim.

14 Tuta komwaidona bukukwabikuwoli Guyau e bukumwasawa. Mitaga kidamwa bikasai dabam, igau bukuboda mwau.

15 Matausina tonamakava gala wala ituviluwaisi kasi tokaraiwaga gaga paila matauna kala kokola makawala natana laiyoni biguguvavila kaina makawala natana beya bisubuyalu wala kʹala.

16 Tokaraiwaga matauna tolubulobwaga paila karaiwogala valu, igau bivagi giyougaga. E matauwenaga kukolola sopa bikaraiwaga tuta kaduwonaku.

17 Availa matauna bikipwasa yamala buyavi, baisa ikikeli kala laka titoulela. Mapaila taga kusilibodi matauna.

18 Mapaila bukukwamokwita wala e bukumova. Kidamwaga bukusasopa, saina wala nanakwa bukukwapusi.

19 Matauna tokwaibagula maliapwasa wala ola kaukweda. Availaga matausina tobigumata biiyatai wala si kaukweda.

20 Matausina tokamokwita si kaisisu mwasawawokuva wala. Mitaga kidamwa magim nani bikobaluluva m kwaisisu, igau bukuboda mwau.

21 Pieigala baisa sula. Mitaga taivilesi tovagisi yakala bogwa wala bisulasi kidamwa bikauwaisi avaka pikekita paila katupatula udosi.

22 Tomota tomituguguwa saina wala magisi bibidubadu si guguwa, mitaga gala inikolaisi avai tuta molusaula bilitaki matausina.

23 Ibodi bukukiduwosisii som, e igau matauna bikabikuwoli m biga, e bikouloviga matauna toyaukalubwabwasi.

24 Kidamwa availa bikoumakavi veyala si guguwa e idoki mwada baisa gala sula, mitaga matauna touveilau mokwita.

25 Mmeikita toyomitulela pakula. Mitaga kam bwaina wala kidamwa bukudubumi Guyau.

26 Baisa nagowa kidamwa bitabokuli nanoda tilouleda. Mitaga ibodi bitabokuli tokabitam si vituloki e bitakwala.

27 Ibodi bukulalasi baisa tonamakava e yoku gala avai tuta bukusavivila. Kidamwaga gala bukukitani yamam baisa matausina, e igau tomota komwaidona bikagagaimsi.

28 Tomota bisikulukululusi wala avai tuta taitala tau gaga bikaraiwaga. Mitaga avai tuta taitala bivabwaisi metoya kabokaraiwaga makwaina, e tomitukwaibwaila bikouvauwaisi si karaiwaga.

29

1 Kidamwa tuta komwaidona bikiduwosisiamsi e yokuga bikikasai wala dabam, yamtala biyokumagaimsi e gala tuvaila bukusimalaula.

2 Kuvitulokaigu taitala tokaraiwaga tomitukwaibwaila e yeigu bavitulokaim tomota tommwamwasila. Kuvitulokaigu taitala tokaraiwaga tomitugaga e yeigu bavitulokaim tomota togibu.

3 Kidamwa bukukwabikuwoli kabitam, e tamam bivigaki la kabomwasawa.

Baisa nagowa kidamwa bitayomadi mani paila buwasi minasina nakalimwala.

4 Kidamwa taitala guyau bikikau nanola paila karaiwaga duwosisia, e la boda bogwa bipeulasi, mitaga kidamwa bikikau nanola mani wala, e igau bivakapusii la valu.

5 Kidamwa bukuyakaulubwabwasi baisa samwa, baisa kulaleiya wala kam sikula titoulem.

6 Tomitugaga si mitugaga ivigaki kasi sikula titoulesi, mitaga tokamokwita bikikaimwanasi wala.

7 Matauna tobwaila inikoli avaka avaka bibudoki tonamakava la vavagi, mitaga matausina tomitugaga gala gagabila bitapuloki ninasi vavagi makawala makwaisina.

8 Valu viloumwaidona bisilimowai metoya tomota matausina gala ikamiabaisi sesia. E matausinaga tokabitam ikiminumwaisi vavagi makwaisina.

9 Avai tuta taitala toninitalapula bikominimanisi sola taitala tonagowa, e matauna tonagowa mesinaku wala bigigila e bititamapu deli la bigigaga.

10 Tomota matausina tokatumata kukolosi wala matausina tokamokwita, mitaga tomitukwaibwaila bogwa bikolaisi si momova matausina tokamokwita.

11 Matausina totubunagowa biiyomitalaisi wala avaka si gibuluwa, mitaga matausina isim si nanamsa saina peuloki e iyosisi wala si gibuluwa.

12 Kidamwa taitala guyau bikabikuwoli avai biga sopa, baisa bogwa bikoguliki la tosikwawa komwaidona bisisasopasi wala.

13 Matauna tonamakava deli kala tolamadada vavagi kwaitala ibodasi wala - Guyau isaiki matausina mitasi.

14 Kidamwa taitala guyau bigiyoubwaila baisa tonamakava, matauna la guyau bikaduwonaku.

15 Gwadi bigudibwaila, kidamwa bitakatululuti deli bitakatuyuvisi nanola. Kidamwaga avai gwadi biuvagi wala nanola titoulela, baisa bogwa biyomsili inala.

16 Avai tuta tomitugaga bikaraiwagasi, avai sula avai sula biyoulovekasi. Mitaga tomitukwaibwaila bikatududuli si momova paila bigisaki mitasi kasi kapusi tomitugaga.

17 Kidamwa bukugugui latum e tuta komwaidona bivigaki m kwabomwasawa. E matauna gala avai tuta biyomsilaim.

18 Boda mabudona ipakaisi Yaubada la vakeda, mabudona goli gala si kabovakola. Mitaga availa matauna iuvagi makawala Yaubada la karaiwaga bimwasawa!

19 Gala ibodaim bukukiduwosisii taitala m touwata metoya bigatona wala, paila kaina bogwa binakaigalaim, mitaga gala wala bikabikuwolaim.

20 Matauna totubunagowa, tonagowa wala, mitaga isim la pikwaku, gala makawala availa matauna bililivala wala gala deli la nanamsa.

21 Kidamwa bukusisaiki m touwata komwaidona avaka magila metoya ogodila bila bitoveka, e igau tuta oluvi matauna bivayoulim.

22 Matausina togibuluwomala toyomitulesi pakula deli vatai.

23 M kwaluvalova wala bivakapusiaim, mitaga kidamwa nanom watanawa bogwa bukubani kam taimamila.

24 Matauna touveilau kalola matauwena goli eivigaki kala tilaula mokwita. Paila kidamwa bikamokwita oyakala, e bimipukwaisi matauna. E kidamwaga gala, Yaubada bibuloti matauna.

25 Kidamwa bitaninali tomota igau bitaboda mwau, mitaga kidamwa bitadubumi Guyau, bogwa bitasibwabwaila.

26 Tomota komwaidona magisi tokaraiwaga matauna toninabwaila, mitaga metoya wala baisa Guyau ibodi bukubani karaiwaga duwosisia.

27 Tomitukwaibwaila tokukolosi wala tomitugaga, e tomitugaga tokukolosi wala tomitukwaibwaila.

30

Aguri la biga

1 Mabigasina Aguri la biga mwau matauna Yakei latula.

“Yaubada gala isikailigu, Yaubada gala isikailigu,

mapaila yeigu bogwa lamama.

2 Yeigu makawala natana wala mauna e gala makawala tomota;

deli nanogu gala wala makawala tomota ninasi.

3 Gala avai tuta atakutu avai kabitam deli gala sitana anikoli Yaubada.

4 Tauwau! Availa sitana ikabitam labuma kala nikoli?

Kaina availa sitana ikipatu yagila oyamala?

Kaina ikapoli sopi okarekwa?

Kaina isaili kaligeila valu watanawa komwaidona?

Mwa! Kidamwa kunikoli kulukwaigu, ki, avai tau matauna? E avai tau latula?

5 “Yaubada iuvagi komwaidona avaka la biga katotila. Matauna makawala vayoula, e matausina availa availa ilokaiasi matauna bogwa bikwalasi. 6 Kidamwa bukukwatusai avaka eilivali, matauna bikamitilakaim e bibanaim yoku tosasopa.”

Tuvaila bigivakala

7 Mwa Yaubada anigadaim magigu bukutagwala bukusakaigu kwaiyu vavagi, e oluviga bakaliga. 8 Kwaitala, kuyamataigu taga basasopa, e kwaiyuwela, bukutagwala ulo kaisisu bibodaigu wala. Mapaila kusakaigu kʹagu avaka wala bibodaigu. 9 Paila kidamwa ulo kaisisu saina migamaga igau kaina bakaluwouwaim. Mitaga kidamwa bikatukwakavaigu ogu kwaukweda, igau baveilau e bogwa bayomsilaim yoku ulo Yaubada.

10 Gala avai tuta bukukwavilivili taitala touwata baisa kala tokugwa. Paila igau bibulotaim e bukuboda mmayuyu.

11 Mimilisi tomota ikavilivilaisi tumisia, deli gala ikabikuwolaisi inisia.

12 Mimilisi tomota idokaisi matausina tomigileu, mitaga pupagatuwokuva wala.

13 Mimilisi tomota idokaisi wala bogwa tobubwaila - wa, oninasi idokaisi wala bogwa bwaina!

14 Mimilisi tomota ititakunasi si kaisisu metoya osi lamadada deli vakatutuki baisa tonamakava deli togumalawa.

15 Nigadakakata litula nayu, e nayu wala yagasi, “Kusakaigu!”

Kwaivasi vavagi makwaisina gala avai tuta bikatulokasi,

16 Tuma,

vivila nakaliga,

butumala magila kuna,

e kovasupa.

17 Availa bikatudeu tamala kaina bivakadoli inala bogwa eivinumoya, ibodi wala mluveka bikomasi matauna, kaina kilakila bitapwesaisi matala.

Mimilisi bigivakala

18 Isisuaisi kwaivasi vavagi makwaisina saina kweninigonigwa paila bakateta.

19 Natana mluveka iyoyowa ogawata,

natana keiyuna isigisagina odakuna,

kaitala waga inainevi la keda obolita,

deli tau sola vivila ivitouulasi si kalubaila.

20 La bubunela vivila minana nakomlilipwa baisa makawala. Bila ikailasi, e oluvi bima ikayawisi bim, e bikaibiga kawala, “Mitaga gala wala avai sula avagi!”

21 Kwaivasi vavagi makwaisina ovalu watanawa gala ikwani valu watanawa bitugwali.

22 taitala ula biguyau,

taitala tonagowa biyosi komwaidona avaka magila bikoma,

23 natana naseputupwatula bivai,

deli natana ula biyouli kabala la giyouvila.

24 Minasina navasi mauna nakikekita baisa ovalu watanawa, mitaga saina nakabitam.

25 Lata. minasina saina namamama, mitaga idadodigasi kʹasi otutala milamala.

26 Kwakwau. minasina makawala gala napapeula, mitaga iiniyenisi kasi nobwala opapala dakuna.

27 Nipawa. minasina gala isim si guyau, mitaga komwaidosi wala biyoyowasi gulitinidesi.

28 Ulau. ibodaida wala bitayosi minasina oyamada, mitaga gagabila bitabani minasina wa ligisa.

29 Vavagi kwaivasi makwaisina itututu nona avai tuta bitagisi bililoulasi.

30 laiyoni, saina napeuligaga odubasi mauna komwaidona, e deli gala avai mauna bikukoli;

31 namwala gota,

e minana rekorekwa la kailoula,

deli goli gweguya bivamnakasi omitasi kasi viloumgwa.

32 Kidamwa lokuninagowa wala kaluvalova deli bukuninamsi mitugaga, desi kukwapatu e bukunanamsa bibwaina! 33 Kidamwa bukuvakamenu kunaita, bukubani pwapwa. Kidamwa bukuwaiya som kabulula, biviloubusi buyavi. Kidamwa bukuvitoumwala gibuluwa bogwa bukuboda mwau.

31

Taitala guyau kala katuloluta

1 Mabigasina guyau Lemueli inala la biga katuloluta baisa matauna, kawala. 2 “Yoku latugu tombwailigu, e yoku ulo nigada mapula. Ki avaka balukwaim? 3 Gala bukuyomadi m peula komwaidona metoya okanavai deli vivila, e deli m mani paila bukubuwi vivila; minasina eivakapusiaisi gweguya. 4 Ka! Lemueli, kunakaigalaigu. Gweguya gala ibodi bimomsi waini kaina bikasigwaba kaiyasi paila avai sopi kaipeula. 5 Avai tuta bimomsi, bogwa bilumwelavaisi karaiwaga deli bipakaisi binevaisi avaka bibodi si kaisisu availa availa matausina eibodasi mwau. 6 Sopi kaipeula makaina biboda paila availa matausina bogwa bikaligasi, deli paila availa matausina eibodasi mwau. 7 Ibodi matausina bimomsi, e bilumwelavaisi si namakava deli si ninamwau.

8 “Yoku udosi matausina availa availa togum. Kukoli si kaisisu availa availa matausina tomamama. 9 Bukulivala paila matausina deli bukugiyoubwaila. E bukukoli si kaisisu tonamakava deli togumalawa.”

Navavaigila la pwaitukula

10 Saina mwau ammakawala taitala bibani natana napwaitukula bivigaki la kwava. Minana kala bwaina ikalisuwoli veiguwa komwaidona.

11 La mwala idubumi minana, e gala avai tuta bitonamakava.

12 Makawala kala kaduwonaku minana la momova, tuta tuta iuvagi bwaina wala baisa la mwala, e gala avai tuta biyomiyuyu matauna.

13 Minana saina naiyoudila wala tuta tuta ibisibasi karekwa metoya unuunula sipi deli wotunu yakakalaia.

14 Makawala waga kaigigimwala ivigakaisi, makawala goli minana imai kaula ola bwala metoya ambaisa ola tapwala.

15 Igau wala bulubuvisiga minana bogwa bimamata paila bisulu kasi kuleya litula deli biluki la ula vivila avaka bivagaisi.

16 Minana ivakawoli pwaipwaia e bogwa igimoli. Metoya avai mani eiwotitali, minana ivali matamsina waini bigulela.

17 Minana saina nakaibagula, napeula e deli napwaitukula.

18 Minana ininikoli avaka kala mwau vavagi komwaidona avaka iiyouduli, e tuta komwaidona biiyoudila wala bilubulotoula.

19 Minana titoulela wala biiyaula la werikudu e bivituvatu dabela titoulela wala.

20 Minana saina namitakwai tuta komwaidona eipipilasi tonamakava.

21 Minana gala wala ininayuwa paila avai tuta numla saina tula la tuta, paila veyala bogwa iyosisi kaikwala.

22 Minana ibisibasi moi paila kabokanukwenu, e deli isisikam doba kala vau yabubweyani.

23 E minana la mwala yagala igaveka, e matauna taitala kaidadala valu.

24 Minana ivituvatu doba deli iwawai wakala, e igigimoli baisa togigimwala.

25 Minana saina napeula e deli nakamaiaba, e deli gala ikokola paila tuta bima.

26 Minana ililivala biga manum deli la kabitam.

27 Minana tuta komwaidona ipupaisewa deli iyamati avaka bibodi la kaukweda.

28 Litula ikamiabaisi minana, e la mwala ikavisi minana.

29 E matauna ilivala, kawala, “Bidubadu nunumoya vivila bwaina, mitaga yoku saina kusiligaga kukwalisuwoli komwaidosi!”

30 Bubunela manum mimilisi tuta bivigaki tiganini, e namitabwaila igau bikala wowola. Mitaga avai numoya idubumi Guyau, ibodi minana bibani kala yakaula.

31 Ibodi bukuyakawolaisi minana paila komwaidona avaka avaka eiuvagi. Minana iboda bibani kala taimamila metoya baisa tomota komwaidosi.

* 1:1 1.1 1 Gwe 4.32

a 1:7 bukukwamiabi Guyau. Gagabila bitagini, “Kamaiaba baisa Guyau baisa goli kabitam mokwitatoula.”

* 1:7 1.7 Yob 28.28; Sam 111.10; Big 9.10

b 1:8 Tovituloki biluki la toligalega makawala.

* 1:20 1.20-21 Big 8.1-3

c 1:21 Tomota bisigugulasi baisa paila uula magisi kikaiyaku, gigimwala, deli yakala.

* 3:7 3.7 Rm 12.16

* 3:11 3.11 Yob 5.17

* 3:11 3.11-12 Ib 12.5-6

* 3:12 3.12 YG 3.19

* 4:26 4.26 Ib 12.13

* 6:10 6.10-11 Big 24.33-34

d 7:14 Kabilavila wala bigabwaisi okabolula e kesala tomota bikamsi.

* 8:1 8.1-3 Big 1.20-21

e 8:3 Kugisi Big 1.21 kala katumiki.

* 8:22 8.22 YG 3.14

f 8:27 Idokaisi labuma isisu makawala kaboma odubasi mina watanawa; kugisi Vit 1.6-8; Yob 37.18.

g 8:29 Idokaisi isaili valu watanawa odabala kokola, e makaisina si kabototu otulubwabwau wala; kugisi Vit 7.11 deli kala taneku kaikobu.

* 9:10 9.10 Yob 28.28; Sam 111.10; Big 1.7

* 10:12 10.12 Ym 5.20; 1 Pt 4.8

* 11:31 11.31 1 Pt 4.18

* 14:12 14.12 Big 16.25

* 16:25 16.25 Big 14.12

h 24:3 Kabitam deli ninitalapula baisa tumilela kaisisu. Gagabila bitagini, “Kidamwa takatubiasaisi tumilela bwala ibodi bitananamsasi duwosisia paila kala kaliai, e kidamwa mwada bitavinakwaisi kala kaliai, ibodi tokabitam wala bivagi.”

* 25:21 25.21-22 Rm 12.20

* 27:1 27.1 Ym 4.13-16

TOGUGUYA

1

2

3

4

5

6

7

8

9

10

11

12

TOGUGUYA
La Buki

Kabovitouula

Toguguya La Buki ililivala paila taitala tokabitam tobigitomoya la nanamsa. Matauna leinanamsa saina peula paila mina watanawa si momova baisa ovalu watanawa. Idoki tomota la kaisisu saina kukupi deli nigonigwa, deli goli ibubodaisi bidubadu vavagi doudoga deli nanamsa gaga. Mauula tokabitam matauna idoki momova gala wala isim dimlela. Gala gagabila binikoli kidikedala Yaubada, matauna goli tokwaraiwogala mina watanawa si kaisisu oluvi. Mitaga ikamitilaki tomota kidamwa bipaisewasi peula deli bimwasawasi paila komwaidona Yaubada la semakavi baisa matausina osi tuta komwaidona.

Matauna tobigitomoya idoki titoulela Tokabitam (Philosopher)a e bidubadu la ninanamsa nigonigwa deli mwau. Mitaga kidamwa tabubanaisi pilatala buki makawala mapilana oda Buki Pilabumaboma, baisa bivitulokaidasi kidamwa todubumi mimilisi tuta ininanamsasi kaboninayuwa deli kaboninamwau makawala makwaisina e gala wala bikitumouwaisi si dubumi. Paila bidubadu totapwaroru eigisaisi titoulesi si ninayuwa kaina si nanamsa saina mwaugaga olumoulela buki mapilana, e makawala goli buki mpana ivisigili si nanamsa e itagwalasi deli si pikwaku e Yaubada isaiki momova vakaigaga sainela. Paila pilamwaidona Buki Pilabumaboma gagabila bitabani makwaisina nanamsa kwenigonigwa deli goli gagabila bitabani pikwaku makwaina ikiduwosisii da nanamsasi paila da kaisisu baisa ovalu watanawa.

Buki kala katumimisa

Ki, momova isim uula? 1.1—2.26

Uvagila bubunela duwosisia 3.1—11.8

Katuloluta bwaina paila totubovau 11.9—12.8

Kabitam kala vigimkovila 12.9-14

1

Momova gala isim dimlela

1 Baisa la biga Tokabitam, matauna Debida latula, eiguguyau mapilana Yerusalem.

2 Matauna Tokabitam ikaibiga kawala, “Momova gala wala dimlela, gala wala dimlela. Momova gala isim dimlela, komwaidona gala wala dimlela. 3 Kuyomadi m tuta kuuwotetila, kupupaisewa, e avaka kala bwaina bukubani?” 4 Tubwa tuboubogwa bimwaisi, e tubwa tubouvau bimaisi mitaga valu watanawa bisisu tokinabogwa lagaila makawala wala. 5 Kalasia tuta komwaidona biiyuwoula deli bisisalili, e bititavina wala saina kala somata bikeiita bila ambaisa nabwaia bivitouulavau biyuwoula. 6 E yagila biuu bila opilibolimila, oluvi biuu bila opiliyavata - bititavina wala bikeiita bila okabala. 7 E makaduyosina waya komwaidona bititayelusi bilosi obolita, mitaga bolita gala wala bikasewa. E sopi bikaimilavau ambaisa waya kununela, e bivigavau tayelu. 8 Bubuli komwaidona isisomatasi wala - e somata makwaina saina mwaugaga gala gagabila bitakaibiga. Mitadaisi gala avai tuta bivakasau avaka tagigisaisi; e taigadasi gala avai tuta bivakasau avaka talilagaisi. 9 Avaka bogwa leikaloubusi omitibogwa igau goli bikaloubusivau tuvaila. Avaka leivigibogwisi omitibogwa igau bivigivauwaisi tuvaila. Mapaila gala kwaitala vavagi kwemitawasi ovalu watanawa. 10 Taivila ikaibigasi kawasi, “Ka, kugisaisi makwaina vavagi kwaivau!” Mitaga gala wala, makwaina bogwa leikaloubusibogwa, saina omitibogwa igau gala takaloubusisi. 11 E gala availa biluluwai avaka bogwa leikaloubusibogwa, e tubwa tubovau igau bima gala availa biluluwai avaka bikaloubusi tuta baisa e bilaga tuta matutowena.

Kala lumkola Tokabitam

12 Yeigu Tokabitam aguyoi Isireli komwaidona olopola Yerusalem. 13 Yeigu akatilavaigu mwada banevikoli deli basuvali vavagi komwaidona tomota leiuvagaisi baisa ovalu watanawa.

Yaubada bogwa leisakaidasi da konisi saina mwaugaga. 14 Yeigu bogwa lagisi komwaidona vavagi ovalu watanawa, e alukwaimi, komwaidona vavagi makwaisina gala wala dimlesi. Baisa tavigimakavasi wala tabokavilaisi yagila.b 15 Gala ibodi bukukiduwosisii avai vavagi eidoudoga. Tuvaila gala gagabila bukukwalau avaka gala isisu baisa omatam.

16 E alukwaigu titoulegu kawagu, “Yeigu taitala saina todabala, saina tokabitam yeigu, e ulo kabitam ikalisau komwaidona matausina omitibogwa eiguguyoiyaisi Yerusalem. Yeigu bogwa lanikoli avaka uulotoula kabitam deli nikoli.” * 17 Yeigu bogwa lakatilavaigu magigu banikoli avaka kasi tuwoli nikoli deli nagowa, e kabitam deli gweiluva. Mitaga abanaigu titoulegu yeigu tuvaila avigimakava wala makawala abubwakavila wala yagila. 18 Ka, meliloki wala da kabitam kala siniveka, e meliloki wala kala bidubadu da nokubukubu. Meliloki wala da nikoli, e meliloki wala bitalumkoli mmayuyu.

2

1 Mapaila ananamsa titoulegu mwada bauvagi wala avaka ititaki nanogu, e bawakoli avaka kala lumkola mwasawa. Mitaga mapula labani, makwaina tuvaila vavagi vigimakava wala. 2 E lavitoki tolosila paila gigila baisa nagowa wala deli avaka mwada keyomwasalela nona baisa gala wala avaka kala bwaina. 3 Kabitam ikugwai ulo nanamsa e ananamsa titoulegu bamomom wala waini, e baisa biyomwasali nanogu deli agu lumkoli bibwaina. E ulo nanamsa adoki, mwada keda makadana ibwainaki wala tomota biuvagaisi osi tuta tommomova odabala pwaipwaia.

4 Vavagi kwaivakaveka bogwa lavigilabi. Bogwa lakaliaii bwala bidubadu, deli lasapu ulo bagula bigulela waini. * 5 Abiguli ituwoli tuvaila ulo bagula deli bigulesi lala, e avai kawailuwa avai kawailuwa bogwa wala eitotusi ogu bagula; 6 akeli utuwotu paila bauvinumli ulo bagula. 7 Ulo ula saina bidugaga lagimoli deli bidubadu tuvaila ulo ula eiunaisi ogu kwaukweda. Deli olopola Yerusalem - osi tuta tommoyabogwa leima lagaila, gala taitala isakailagu paila ulo vayoguta mauna. * 8 Deli avaguguli siliba deli goula makwaisina lakatuyouli metoya valu makwaisina laguyoi. E tauwau deli vivila eiusiwosisi wala omatagu paila biyomwasalaisi nanogu, deli saina bidugaga ulo kukova. *

9 E mokwita wala, yeigu saina giyouveka, ulo guyau gala makawala avai guyau matausina eigiyoubogwasi olopola Yerusalem, deli ulo kabitam gala avai tuta ivakapusiaigu. * 10 Avai vavagi wala magigu, bogwa wala layosi. Yeigu gala apupaiki avai mwasawa. Yeigu akamnumoni vavagi bidubadu makwaisina layouduli, e komwaidona wala makwaisina agu mapu. 11 Oluvi ananamsa vavagi makwaisina bogwa lavagi, deli avaka kala mwau lapwaitukuli kala paisewa, mitaga anikoli vavagi makwaisina gala wala isim dimlesi. Baisa makawala avigimakava wala abubwakavila wala yagilac e gala isim mapula. 12 Paila avai guyau gagabila wala bivagi avaka giyoububogwa bogwa leiuvigibogwisi.

Mapaila avitouula aninamsi avaka kala katumiki kidamwa bitakabitam kaina bitagweiluva kaina bitanagowa. 13 O - e, bogwa lanikoli tokabitam tobubogwa si biga kawasi, “Kabitam kala bwaina ikalisau nagowa, makawala goli lumalama kala bwaina ikalisau dudubila. 14 E matausina tokabitam bogwa eikatetasi avaka avaka biuvagaisi. E matausinaga toninagowa galawokuva wala.” Taga bogwa lanikoli tuta oluvi komwaidodasi wala bitakaligasi. 15 E ananamsa titoulegu kawagu, “Yeigu bogwa wala bakaliga makawala matausina toninagowa. Mapaila vakaila ulo kabitam gala wala verina.” E awawai wala ulo bigatona titoulegu kawagu, “Potukumwaila wala, gala wala avaka dimlela.” 16 Gala availa biluluwai matausina tokabitam, e gala availa biluluwai matausina toninagowa. Kwaivila wala yam biwokuva e komwaidodasi kada luluwaisi bogwa biwokuva. Komwaidodasi wala bitakaligasi - tokabitam deli toninagowa makawala goli. 17 Mapaila bogwa lavitusi momova gala wala avaka kala bwaina, paila uula vavagi komwaidona eikikaloubusi baisa yeigu mwau wala e gala avaka kala bwaina. Gala wala avaka dimlela. makawala lavigimakava wala labubwakavila yagila.

18 Avaka avaka latakuni metoya ogu paisewa gala wala avaka dimlesi, paila bogwa lanikoli igau baligaim vavagi makwaisina paila matauna availa bisakailagu. 19 E matauna kaina tokabitam kaina tonagona - gala wala availa inikoli. Mitaga bogwa wala biyosi vavagi komwaidona makwaisina lapaisau, komwaidona makwaisina ulo kabitam eitakuni paila yeigu baisa ovalu watanawa. Ka, komwaidona gala wala dimlesi. 20 Mapaila yeigu latitamapu wala paila ulo pwaitukula. 21 Ka, tapwaitukuli avaka avaka metoya oda kabitam, oda ninitalapula, deli oda katavatu; e igau oluvi taligaim vavagi makwaisina baisa availa, matauna gala ikapwaili yamala. Baisa gala wala dimlela, gala verina pwaitukula. 22 Ikaiki wowoda tapupaisewa oda tuta tommomova, e avaka kala bwaina bitabani? 23 E da pwaitukula vavagi komwaidona oda tuta tommomova gala wala avaka kala bwaina, mesinaku wala nokubukubu deli ninamwau. Bogi kwaitala kwaitala goli m nanamsa isisavali wala. Mitaga baisa gala wala dimlela. *

24 E bwainigaga sainela bitavagi makawala baisa - bitakamkwam, bitamomom, deli bitammwasawa metoya avaka leitatakuni. Mitaga bogwa lavitoki tolosila baisa tuvaila metoya wala baisa Yaubada. * 25 E ambaisaga tuvaila kudoki bukubani kʹam, kaina m mwasawa? 26 Yaubada isaiki kabitam, deli ninitalapula, deli mwasawa baisa matausina availa availa iyomwasalaisi matauna, mitaga ivigaki tomitugaga bipaisewasi, e avaka bitakunaisi deli bikatubiasaisi, bisaiki matausina availa availa iyomwasalaisi Yaubada. Baisa komwaidona gala wala dimlela. Baisa tavigimakavasi wala, makawala tabubwakavila wala yagila. *

3

Vavagi kwaitala kwaitala isim kasi tuta

1 Vavagi kwaitala kwaitala ikaloubusisi ovalu watanawa, ikaloubusisi okasi tuta Yaubada inagi.d

2 Isaili tutala kaloubusi deli tutala kaliga,

tutala viluvaula deli tutala lululu,

3 tutala katumata deli tutala katumova,

tutala kodadaimi deli tutala kaliai.

4 Isaili tutala ninamwau deli tutala mwamwasila nona,

tutala bola deli tutala kaiwosi,

5 tutala kaipapa deli tutala gala kaipapa,

tutala vayaula deli tutala gala vayaula.

6 Isaili tutala banena deli tutala kitumou,

tutala yamata deli tutala luvalova,

7 tutala kisikisi deli tutala yayaima,

tutala kikwatu deli tutala bigatona.

8 Isaili tutala yebwaili deli tutala kowolova,

tutala kabilia deli tutala vakota.

9 Ki, avakaga tabanaisi mapula komwaidona da paisewasi? 10 Anikoli koni kwemomwau Yaubada bogwa isaili baisa yakidasi. 11 Bogwa isaili si tuta mokwita vavagi kwaitala kwaitala. Isakaidasi nanamsa paila magidasi bitanikolaisi avaka bikaloubusi igau tuta bima. Mitaga gala wala bitagwala bitanikolaisi vavagi komwaidona avaka avaka iuvagi. 12 Mapaila bogwa lakateta kidamwa keda kadatala wala bibodaidasi, e baisa makawala - bitamwasawasi, deli bitasalausi mwada bitavigibauwaisi vavagi komwaidona otutala tasisuaisi tommomova yakidasi. 13 Komwaidodasi ibodi bitakamkwamsi deli bitamomomsi, e deli ibodi da paisewasi uwala biyomwasalaidasi. Baisa Yaubada la semakavi baisa yakidasi.

14 Anikoli vavagi kwaitala kwaitala avaka Yaubada eivagi bikanuvagasi. Gala gagabila bitakatumkulovi kwaitala vavagi kaina bitakau kwaitala vavagi bitaligaiwa metoya baisa. E ka! - kwaitala vavagi Yaubada eivagi, ivigaki kidamwa bitakukoli matauna. 15 Avai vavagi bikaloubusi, kaina avai vavagi gagabila bikaloubusi, baisa bogwa ikaloubusibogwa omitibogwa. Yaubada bivigaki vavagi makwaina bikikaloubusivau tuta tuta.

Mitugaga baisa ovalu watanawa

16 E tuvaila, ka - bogwa lagisi ovalu watanawa ambaisa karaiwaga bwaina deli duwosisia ibodi bisisuaisi, mitaga bitabani mitugaga wala. 17 E ananamsa titoulegu kawagu, “Yaubada eimati biyakali tomitukwaibwaila deli tomitugaga makawala wala, paila vavagi kwaitala kwaitala, deli avaka avaka tauvagi, bikaloubusi okala tuta ibudoki.” 18 E bogwa eitobu nanogu kidamwa Yaubada iwakolaidasi, paila mwada bivituloki kidamwa yakidasi goli gala kala tuwoli metoya avai mauna avai mauna. 19 Paila tomota deli mauna bisilagisi makawala wala. Tomota bikaligasi, e tuvaila mauna bikaligasi. Paila kasi bububula makawala wala. Tomota gala bikalisauwaisi mauna, paila tomota deli mauna si momova gala wala isim uula. 20 E avai tuta bikaligasi, tomota deli mauna bilosi opwaipwaia. Paila metoyasi opwaipwaia, e bikeiitavausi opwaipwaia. 21 Ammakawala gagabila bitanikoli mokwita kidamwa tomota la balomae bila walakaiwa e mauna la baloma bila watanawa olumoulela pwaipwaia? 22 Mapaila bogwa lavitusi kidamwa keda kadatala wala bibodaidasi, e baisa makawala - ibodi da paisewasi uwala biyomwasalaidasi. Gala kwaitala vavagi tuvaila gagabila bitavagaisi. Gala goli gagabila bitabani avaka bikaloubusi igau avai tuta bogwa takaligasi.

4

1 E amitakavati tuvaila komwaidona karaiwaga doudoga ovalu watanawa. Matausina ilamidadaisi deli wala si valam, e gala availa bivisimoli matausina. Gala availa bipilasi matausina, paila uula kasi tolamadada si karaiwaga saina peula. 2 Iyubwailasi availa availa matausina bogwa leikaligasi, matausina bogwa leimanum uwosi. Ka, apugipogi matausina, paila availa availa yakidasi tommomova bikikaiki wala woula. 3 Mitaga bwainigaga sainela matausina availa availa gala bikaloubusisi, matausina gala sitana igisakolasi karaiwaga doudoga ovalu watanawa.

4 Yeigu tuvaila bogwa lakateta avaka uula tomota ipupwaitukulasi peula paila bisibwabwailasi. Ka, paila uula ipugipogisi sesia. Mitaga baisa gala wala dimlela. Baisa tavigimakava wala makawala tabubwakavilaisi yagila. 5 Mimilisi tomota eilivalasi mwada tau matauna bipaiki kamkwam e bivitukoli wala yamala bisimakava matauna tonagowa, e molu wala bikimati. 6 Kaina goli mokwita makawala, mitaga kidamwa avaka pikekita bitatakuni deli nanoda kala manum, kala bwaina ikalisau paisewa bilagoli yamila, baisa tavigimakava wala mwada bitayosi yagila.

7 Yeigu tuvaila labani kwaitala vavagi metoya tomota oda kaisisuaisi, makwaina goli gala wala dimlela. 8 Ka, taitala tau kalamwaleta wala isisu. Gala litula, gala budala kaina tuwala, mitaga saina topwaitukula peula, e gala ibututuki matala paila la veiguwa. Ka, kala pwaitukula eipupwaitukuli, e leiyakali titoulela gala ibubani sitana la mwasawa mitaga availa biyosi veiguwa makwaisina? Baisa tuvaila gala wala dimlela; deli keda makadana gala wala ibwainaki kaisisula valu.

9 Taiyu tomota kala bwaina ikalisau taitala kalamwaleta, paila wala yumayu mapaila si paisewa saina ikikau nona. 10 Kidamwa taitala bisilagi, e sola bipilasi matauna. Mitaga kidamwa taitala kalamwaleta wala bisilagi, kapisila wala paila gala wala availa bipilasi matauna. 11 E kidamwa saina sibula, ibodi taiyu biyobobusi e biyuviyavi uwosi, mitaga ammakawala bukuvigaki biyuviyavi wowom kidamwa kammwaleta wala? 12 Taiyu tomota ibodi wala bisigaisi kasi lewa, mitaga taitala kalamwaleta gala ibodi. Makawala goli yuwoyoula miyana leiviraisi metoya welitolu welikikekita, saina mwau paila bitakotuni.

13-14 Taitala tonamakava ibodi wala biyosesila la guyau titoulela biguyoi la valu, kaina bisunapula metoya okatupipi e bisaitaula wa ligisa iguyau, mitaga avai tuta bitomoya matauna saina tonagowa, paila gala bilagi availa la biga. Galaga makawala taitala totubovau matauna, tonamakava mitaga toninitalapula. 15 E aninamsi paila komwaidona tomota leisisuaisi baisa ovalu watanawa, e lavitusi taitala totubovau metoya ambaisa wala oluwalaisi tomota, e igau wala matauna bitokaia e kaimapugu biguyau. 16 E kidamwa taitala guyau saina bidugaga kala viloumgwa biguguyoi baisa kasi bawa gala avaka isilibodi. Mitaga avai tutaga bikaliga gala wala availa bimwasawa paila avaka avaka bogwa leivagi. Baisa gala wala dimlela. Baisa tavigimakava wala makawala wala tabubwakavila yagila.

5

Gala binanakwa wodila paila biga katotila

1 Ka, kuninamsaimi bibwaina tutala bukulosi wa Bwala Kwebumaboma. Kala bwaina mi susuvi paila bukutakutusi ikalisau avai vavagi bukululasi makawala matausina toninagowa leiuvagaisi. Paila tomota matausina gala inikolaisi ambaisa kamokwita ambaisa sula. 2 Ka, kunanamsasi bikugwa oluvi bukubigatonasi, deli gala binanakwa udomi bukukwatotilasi baisa Yaubada. Paila matauna guma labuma e yokomi mina watanawa, mapaila taga bukuyobidubadusi bigatona. 3 E manokubukubula wala, e mamimila goli bukumimimisi mimi gaga. Kidamwa bukuyobidubadusi kami livala, e malivalela goli nagowa bukulilivalasi. 4 Mapaila avai tuta bukulivalasi biga katotila baisa Yaubada, kunanakwasi kuvagaisi makawala. Paila matauna gala magila toninagowa. Ka, kuvagaisi makawala lokukwatotilasi. * 5 Baisa bwainigaga wala kidamwa gala avai tuta bitalivala biga katotila. Mitaga gala bwaina kidamwa bitalivala biga katotila e galaga bitavagi. 6 E gala bukutagwala m biga titoulem bivakapusiaim bukumitugaga, mapaila bukuluki Yaubada la tolula kawam, “Baisa akaposau wala alivala.” Avaka uula bukuvigaki Yaubada bigibuluwaim? Avaka uula bukutagwala matauna bikodidaimi avaka avaka lokuyouduli? 7 Kaina sivabidubadu bukumimimi, kaina bukupaisewa bidubadu paisewa gala kala yeiwau, kaina goli bukuyobidubadu bigatona, mitaga ibodi wala bukukukoli Yaubada.

Bidubadu migamaga gala wala isim dimlela

8 Avai tuta bukugisaisi tokaraiwaga bilamidadaisi tonamakava e bikaluwouwaisi matausina mwada gala dimlesi deli gala kasi yeiwau, taga biyowa lupomi. Paila tokaraiwaga taitala taitala isim kala tokaraiwaga isisu odabala, mitaga kasitaiyu wala kasi tokaraiwaga taitala tuvaila isisu odubasi.

9 Taitala guyau goli bininakusi wala kala tokwaibasi otutala tayoyuwa.

10 Kidamwa kuyebwaili mani, gala wala avai tuta bibututuki matam; e kidamwa bikaiveka nanom magim bukutodabala, vavagi makwaisina lokuninamsi gala wala bukubinikoli. Baisa gala wala dimlela. 11 Makawala kala bidubadu kala migamaga om kwaukweda, makawala goli kala bidubadu m tomota bukuuvakoma. E kala bwaina lokubani mesinaku wala kam nanamsa titoulem mwada yoku todabala. 12 E matauna towotetila, kaina kala molu kaina gala ibodi, mitaga kala bwaina wala paila bimasisi bwaina. Mitaga matauna todabala la guguwa saina bidugaga gala wala misikola binokubukubu wala biyamki.

13 Ka, kulagaisi balivali kwaitala vavagi saina gaga lavitusi metoya ovalu watanawa; tomota ikikatubiasaisi si mani paila si katuboyuva tuta oluvi, 14 mitaga ikau ninasi vavagi ituwoli iluvisouwaisi si mani. Gala kwaitala si kesa ikatuyumalaisi paila litusia tuta oluvi. 15 Ka, bitasilavaisi valu watanawa makawala leitakaloubusisi toninanota wala yakidasi. E avaka avaka leitapwaitukulaisi gala wala avaka bitalauwaisi. * 16 Baisa gala bwaina! Paila bitalosi makawala leitakaloubusisi. Tapupaisewasi, e tavigikonaisi bitayosisi yagila, avai vavagiga bitakau bitalau? 17 E ka, oda tutasi tommomova bitabudobodasi uvagila dudubila deli ninamwau, e talumkolaisi nokubukubu, gibuluwa, deli katoula.

18 E kala bwaina da kaisisuaisi labani baisa makawala. Bwainigaga sainela tau matauna biuvagi ola tuta kukupi ovalu watanawa Yaubada leisaiki, bikamkwam, bimomom, deli bimmwasawa metoya avaka leitakuni ola paisewa, baisa tomota kada gugunubasi. 19 Kidamwa Yaubada bisaiki taitala tau la veiguwa deli la guguwa e bivigaki matauna bisibwabwaila, ibodi matauna binokagutoki kwaiveka deli bimwasawa paila avaka leitakuni metoya ola paisewa. Baisa Yaubada la bobwailila. 20 Yaubada bogwa leitugwali matauna bimwasawa, e matauna gala binokubukubu paila la tuta kwekukupi baisa odabala pwaipwaia.

6

1 Ka, bogwa lamitakavati kwaitala karaiwaga saina doudoga ovalu watanawa eiuvagaisi. 2 Ka, Yaubada bogwa bisaiki avai tomota wala la guguwa, la veiguwa, deli bivigaki matauna isim kala taimamila, e avai vavagi wala magila, mitaga gala bitugwali matauna bimwasawa paila vavagi makwaisina. E kaimapula taitala tomitawasi bikaimapu bimwasawa paila biyosi vavagi makwaisina. Baisa gala wala dimlela, deli komwaidona sulawokuva wala. 3 Kidamwa taitala tau litula lakatutala, e la sisu saina tuta kaduwonaku, mitaga gala wala avaka kala bwaina ammakawala la momova kala kaduwonaku, kidamwa matauna gala bibani sitana la kabomwasawa deli avai tuta bikaliga gala wala isim kala kamaiaba. Ka, kidamwa makawala, yeigu alivala titoulegu, bwainigaga sainela kidamwa gwadi bikaloubusi gudimata. 4 Gala wala avaka kala bwaina kidamwa gwadi magudina bikaloubusi, paila uula magudina guditamwau wala odudubila, e gala isim kala luluwai. 5 E magudina gala igisakola yam kala lumalama kaina binikoli makawala kala kaisisu valu, mitaga bwainigaga sainela magudina gudimata leibani la kabovaiwasi - 6 kala bwaina ikalisau tau matauna gala ibani la kabomwasawa ola kaisisu, ilagoli kala taitu biboda lakatuluwoyu. E mitaga tuta kala vigimkovila, kasitaiyu wala bibodasi valu kwaitala wala.

7 Tau matauna topwaitukula, paila wala magila bitakuni sitana kʹala, mitaga gala wala ikikomata metoya avaka leitakuni. 8 Ammakawala tokabitam kala bwaina bikalisau tonagowa? Avai vavagi bwaina paila matauna tonamakava bivagi kidamwa binikoli kaisisula valu? 9 Ka, baisa gala wala dimlela; baisa tavigimakava wala, makawala wala tabubwakavilasi yagila. Bwainigaga sainela kidamwa avai guguwa bogwa tasisii baisa bogwa bibodaida, e gala bwaina tasisii guguwa mitaga tanineiga avai guguwa tuvaila.

10 Ka, vavagi kwaitala kwaitala eikikaloubusisi tuta baisa, bogwa einigibogwi omitibogwa. Komwaidodasi wala bogwa tanikolaisi taitala tau tomama gala ibodi bivataisi kasitaiyu matauna saina topeula. 11 Makawala kala kaduwonaku bukuuvatai, e makala bidubadula m biga gala dimlesi, e makawala goli gala avaka kala bwaina bukubani. 12 Availa ibodi binikoli avai vavagi bibwainaki la kaisisu sola ola tuta kukupi eigwagweiluva ovalu watanawa - paila da momovasi biukuwokuva makawala kaikobudasi okalasia. Kidamwa taitala bikaliga, ki, ammakawala binikoli avaka igau bikaloubusi ovalu watanawa?

7

Mimilisi nanamsela momova

1 Kidamwa bulogada bwaina, kala bwaina ikalisau bulami kaisimasimina mapula mwau. Deli yam makwaina bukukwaliga kala bwaina ikalisau yam makwaina lokukwaloubusi. *

2 Ka, bwainigaga wala bukula obulolibu e taga bukula ambaisa lagisa leititokaia, paila uula yakidasi tommomova ibodi biyoluluwaiyaidasi paila kaliga leitutulaidasi wala komwaidodasi.

3 Ninamwau kala bwaina ikalisau gigila. Ninamwau mokwita biyogibu migim, mitaga baisa bivigaki biulaim nanom.

4 Ka, matauna bininanamsa paila wala kabomwasawa tuta komwaidona, matauna tonagowa. Mitaga matauna tokabitam bininanamsa paila wala kaliga.

5 Ka, kidamwa taitala tokabitam bikamitilakaim baisa saina bwainigaga, e kala bwaina ikalisau butum mapilana matausina toninagowa leibutaisi paila kam yakaula.

6 Avai tuta taitala tonagowa bigigila, la gigila butula makawala kaigunigwaini leisilakakupwanasi wa kova. La gigila gala wala dimlela.

7 Avai tuta taitala tokabitam biwabu avai tau, matauna tonagowa wala. E kidamwa bukukwau avaka katupatula wodom, baisa bogwa wala lokuyogagi bulogam.

8 Avai vavagi bila okala vigimkovila kala bwaina ikalisau okala vitouula.

Peuloki kala bwaina ikalisau nona walakaiwa.

9 Ka, ibodi bukukwaraiwogi m gibuluwa taga bikaraiwogaim; baisa nagowa kidamwa bukutakwatu som. *

10 Gala avai tuta bukukwatupoisi tuvaila kawami, “Wa, avaka paila vavagi makwaisina omitibogwa saina bwainigaga?” Katupoi makwaina gala deli kabitam.

11 Tomota taitala taitala eisisu tomomova ibodi bikabitam; paila kabitam kala bwaina makawala bitakula kada bigukeya, 12 deli bivigaki kada tokwalasi, makawala mani bipilasi tomota. E mi kabitam ibodi bikolaimi - baisa ninitalapula kala bwaina.

13 Kuninamsaisi avaka Yaubada bogwa leivagi. Availa ibodi bikiduwosisii avaka Yaubada mwada leikididogi? 14 Avai tuta m tuta bwaina, kumwasawa, e avai tutaga mwau bivitoulai baisa yoku, baisa kululuwai - mwasawa, ninamwau, Yaubada wala kala tosaiki. Mapaila gala avai tuta bukunikoli avaka bivitoulai omatam.

15 Ulo momova gala wala dimlela, mitaga ogu tuta komwaidona asisu bogwa lavitoki tolosila vavagi komwaidona. Matauna tomitukwaibwaila bikaliga e taiyuwelaga sola bisisu, ilagoli matauna tomitugaga. 16 Mapaila taga sainem kumitukwaibwaila kaina kutokabitam - avaka paila bukuvisilagaim titoulem? 17 Mitaga taga sainem kumitugaga kaina kuninagowa wala - avaka paila totubovau wala yoku bukuyomituliga kam kwaliga? 18 Kuleili nanamsa makwaisina kwaiyu kwaivakaveka. Kidamwaga yoku totapwaroru bogwa wala bukuyubwaila.

19 Kabitam la pilasi baisa taitala tomota ikalisau tailuwotala tokaraiwaga si pilasi paila valu vilouveka.

20 Gala availa isisu tomitukwaibwaila odabala pwaipwaia mwada gala avai tuta bivagi sula.

21 Taga bukunakaigila avaka tomota si silapula - onakaigila goli bukuligaia kam bigigaga metoya baisa m touwata, 22 baisa bimweyeya bukuninalaim titoulem yoku kubigigagi ituwoli tomota sivabidubadu goli.

23 E metoya ogu kwabitam auwakoli vavagi makwaisina komwaidona. Aninamsi magigu sainela bakabitam, mitaga bogwa meitobu ulo kabitam. 24 Availa ibodi binikoli momova kala vakaila? Saina mwau baisa yakidasi, deli saina nigonigwa paila bitakatetasi. 25 Mitaga atugwalaigu tomwaidogu mwada bayosi ninitalapula deli takutu; magigu sainela bakabitam deli bakateta mapula ulo katupoi, tuvaila banikoli ammakawala bubunela nagowa kala gaga deli kala doudoga.

26 E abani kwaitala vavagi saina gaga, kala gaga ikalisau kaliga - vivila la tainona. La yebwaili biyosim makawala sikula kaina makawala wota; e la yobobu bikaipapaim makawala yuwoyoula bigigipwala. Mitaga availa matauna idubumi Yaubada ibodi wala bikatuloki minana, mitaga availa matauna tomitugaga bogwa wala bikouyagila. 27 Ka, yeigu Tokabitam baisa ulo biga kabitam kawagu, “Wo! - mokwita wala vavagi makwaisina labubani sitana sitana leikikaloubusisi, avai tuta lanainevi paila ulo katupoi mapusi. 28 E anainevi avai mapu tuvaila babani mitaga gala wala abani. Mesinaku wala labani oluwalaisi lakatuluwotala tauwau taitala wala ibodi batemmali, mitaga gala abani avaivila. 29 Komwaidona ulo nikoli paila yakidasi tomota baisa makawala. Yaubada ibubulaidasi makadagigisasi wala, mitaga yakidasi wala titouledasi tasipinigwaidasi.

8

1 “Tokabitam wala inikoli mokwita vavagi kwaitala kwaitala kasi katumiki. Kabitam ivigaki matauna migila mwamwasilawokuva wala, e avaka kala gibu migila bitamwau.”

Kwabikuwoli guyoula valu

2 Kuvagi avaka guyoula valu bilukwaim, deli gala binanakwa wodom avaka bukukwatotila baisa Yaubada. 3 Paila guyau matauna ibodi wala bivagi avaka magila, mapaila kusibem metoya baisa matauna; e gala bukusisu okabosilagi makwaina. 4 Paila avaka guyau matauna bivagi deli wala la karaiwaga, e gala availa ibodi bikosomapu paila avaka bivagi. 5 Kidamwa tuta komwaidona bukukwabikuwoli la karaiwaga yoku bogwa bukuyubwaila, e matauna tokabitam wala inikoli ammakawala kaina avai tuta bivagi makawala. 6 Paila vavagi kwaitala kwaitala bitavagi otutala mokwita, deli okedala mokwita, mitaga da nikolaisi saina pikekita! 7 Komwaidodasi wala gala tanikolaisi avaka igau bikaloubusi, deli gala wala availa ibodi bilukwaidasi. 8 Gala availa iboda biyusi titoulela mwada gala bikaliga, kaina bikatumapu yamla la kaliga. Kaliga makawala kwaitala kabilia gala ibodi bitasakauligilaisi; e gala ibodi bitayobwisi.

Tomitugaga deli tomitukwaibwaila

9 Bogwa lagisilabi vavagi komwaidona tuta makwaina laninamsi vavagi makwaisina tauvagaisi odabala pwaipwaia. E odabala pwaipwaia tasisuaisi, mimilisi tomota si karaiwaga saina minimani, e komwaidodasiga tomota talumkolaisi kala mmayuyu si karaiwaga. 10 E mokwita goli bogwa lagisi mimilisi tomitugaga leikaligasi leilauwaisi e leibakwaisi okasi laka. Mitaga avai tuta leikikaimilavausi metoya okalisamila, tomota iyakawolaisi matausina wala, e yakaula ililivalasi olumoulela valu makwaina ambaisa eimitugagasi osi tuta momova. Baisa gala wala dimlela.

11 Avaka uula tomota saina gagabila wala bikoulovaisi karaiwogala valu? Paila uula gala nanakwa bimipukwaisi mimilisi tokowolova. 12 Kaina taitala tomitugaga biyomituli la sula kala bawa lakatutala mitaga bisisu wala tomomova. Ka, bogwa lanikoli bigala valu eikaibigasi kawasi, “Kidamwa bitakabikuwoli Yaubada, vavagi komwaidona bogwa biduwosisia, 13 mitaga matausina tomitugaga bilumkolaisi mwau. Si momova makawala kaikobu bititamwau okalasia, e osi tuta totubovau wala bikaligasi, paila uula gala ikabikuwolaisi Yaubada.” 14 Mitaga biga mabigasina bigimakava wala. Paila ka, kugisaisi avaka leikikaloubusisi ovalu watanawa. Mimilisi tuta matausina tomitukwaibwaila ikikauwaisi kala mwau kasi mipuki tomitugaga, e matausina tomitugaga ikikauwaisi kasi mapu tomitukwaibwaila. Ka, yeigu lakaibiga, baisa gala wala dimlela.

15 Mapaila yeigu bogwa lavitobu nanogu tomota taitala taitala ibodi bimwasawa, paila la kabomwasawa kwaitinidesi wala baisa ovalu watanawa ikamkwam, imomom, deli immwasawa. E gagabila goli matauna biuvagi makawala wa tuta matutona ipupaisewa wa yam makwaisina Yaubada eisaiki la momova baisa ovalu watanawa.

16 E avai tuta lavigikoni mwada bakabitam deli batakutu avaka avaka eikikaloubusi baisa ovalu watanawa, e lavitoki tolosila kaina goli bibuliki matada bugibogi deli yumyam, 17 mitaga gala wala bitapuloki nanoda avaka Yaubada iuvagi. Kaina goli tapwaitukula saina peula, mitaga gala avai tuta bitabani. Tokabitam ikikayapilasi mwada inikolaisi mitaga gala wala taitala binikoli.

9

1 Woloula militaila ulo nanamsa isisavali saina peula paila komwaidona vavagi makwaisina, e labani Yaubada wala ikikaraiwogi avaka avaka tokabitam deli tomitukwaibwaila leiuvagaisi, makawala goli kasi kabwaila deli kasi kamwaga. Gala wala availa ikikateta avai vavagi itutuli igau tovana valu. 2 Mapaila gala wala avaka kala tuwoli - komwaidodasi wala bitakaligasi, tomitukwaibwaila deli tomitugaga, tobubwaila deli todubakasala, totapwaroru deli matausina gala totapwaroru, matausina isisemakavaisi si lula deli goli matausina gala iuvagaisi makawala. Matauna tobwaila e matauna tomitugaga makawala wala, matauna bibiga katotila e matauna gala ibiga katotila makawala wala. 3 Paila komwaidodasi wala bitakaligasi, e nanamsa makwaina kala gaga iyomkulovi avai gaga odabala pwaipwaia. Makawala kala kaduwonaku tomota si sisu tommomova oninasi ivakasau mitugaga deli nagowagaga e kasi kaliga gala wala immomwa. 4 Mitaga availa matauna leisisu wala tomomova odabala pwaipwaia, matauna isim la pikwaku. Kaukwa namomova kala bwaina ikalisau laiyoni nakaliga. 5 Mokwita, tommomova bogwa einikolaisi igau bikaligasi, mitaga tokwaliga gala inikolaisi avai vavagi. Matausina tokwaliga gala tuvaila bikauwaisi avai vavagi paila kasi mapu; e kasi luluwai bogwa wala eitamwauvagasi. 6 Kasi yebwaili, kasi kamwaga, kasi nokapisi, komwaidona wala makwaisina bogwa eitamwau osi kaliga. Mapaila matausina gala avai tuta tuvaila bikikouyawasi deli tommomova odabala pwaipwaia.

Bukumwasawa avai tuta gagabila

7 Kuyokaiwa kukwambwailaki kʹam e bukumwasawa. Kumom kam waini e bimwamwasila nanom. Yaubada idoki bogwala bwaina. 8 Ibodi tuta komwaidona kam gigisa mwamwasila deli gigilem. 9 Bukumwasawasi som vivila minana lokuyebwaili, kala kalitutila biwokuva momova makwaina gala dimlela avaka Yaubada bogwa eisakaim ovalu watanawa. Kuyokaiwa bukumwasawa om tuta tomomova, paila uula mwasawawokuva wala e gala avaka tuvaila bukubani mapula m pwaitukula. 10 Ka, avai paisewa bukuvagi, e kupaisewa bipeula mokwita, paila mapilana Tumaf gala isim paisewa, gala nanamsa, gala nikoli, gala kabitam - e, mapilana Tuma goli igau bukula.

11 Bogwa lavitusi kwaitala vavagi tuvaila ovalu watanawa, e ka - togigibula gala bikukugwasi tuta komwaidona osakaula, e matausina totuvaluwa gala bitomgwagasi tuta komwaidona okabilia. Tokabitam gala tuta komwaidona bititakunasi kʹasi metoya osi kabitam, e toninitalapula gala tuta komwaidona iuvagugulaisi guguwa bidubadu, e deli tokatavatu gala tuta komwaidona bisiligalaguvasi okabosisu kwevakaveka. Tuta gaga iuviloubusi wala baisa tomota taitala taitala. 12 Paila da tutasi gaga gala wala tanikoli. Makawala mauna saina nanakwa biwai wa sikula, kaina makawala yena bikola wa wota, e yakidasi tuvaila bitawaisi wa sikula wa tuta gaga makwaina tadokaisi gala avaka biviloubusi.

Ninamsela kabitam deli nagowa

13 Yeigu agisi kwaitala vavagi tuvaila makwaina kabogigisa bwaina ammakawala tomota ininamsaisi kabitam baisa ovalu watanawa. 14 Ka, kwaitala valu kwekekita kala tomota gala ibawasi. E taitala guyau saina togigasisi deli kala viloumgwa imaisi ivabodaisi makwaina, e matausina la tokabilia ivaulaisi ivapataisi valu makwaina e ikikatubaiasasiga bivadidaimisi kali e bisuvisi. 15 Mitaga taitala tomotala valu makwaina tonamakava, e matauna saina tokabitam ibodi wala bikoli valu makwaina. Mitaga gala wala availa ininamsi matauna. 16 Yeigu tuta bidubadu awalaki wala agu wosi kabitam kala bwaina ikalisau tumolaula, mitaga gala availa bidoki isim la kabitam tonamakava kaina binakaigali la biga. 17 Tokabitam la biga manum kala bwaina ikalisau taitala tokaraiwaga biuweyaki mabudona toninagowa. 18 Kabitam kala bwaina ikalisau kabilia guguwala, mitaga taitala tomitugaga ibodi wala biyogagi vavagi bidubadu.

10

1 Nigunagu nakakaliga olumoulela bulami kaisimasimina ibodi wala biboginaki, makawala goli matauna totubunagowa ibodi wala bikaluwou matausina kabitamveka.

2 Saina kala gagabila wala tokabitam bivagi vavagi duwosisia, makawala goli matauna totubunagowa saina kala gagabila bivagi vavagi doudoga. 3 Matauna totubunagowa la tubunagowa biuvigimakavi wala, kaina goli baisa mitawasi wa keda bibodi; matauna biyomitali wala titoulela omitasi tomota, e binikolaisi matauna totubunagowa.

4 Kidamwa kam tokaraiwaga bigibuluwaim, gala bukutamapu la biga; e m sula kwevakaveka bilumwelavi kidamwa yoku bukumanum wala.

5 Ka, lagisi kwaitala karaiwaga doudoga ovalu watanawa baisa makawala - tokaraiwaga wala meiyoumatulasi makwaina karaiwaga doudoga. 6 Matausina ilupaisi si karaiwaga totubunagowa ilosi walakaiwa, e ivabwaisiga matausina bidubadu si guguwa ilosi watanawa. 7 Ka, lagisi matausina ula eisisilasi wa wosa, e matausinaga todidabala eililoulasi wala okaikesi makawala ula.

8 Kidamwa bukukeli kwaitala nobwala, makwaina wala bukukwanuuyeia; kidamwa bukukopwala bwala, keiyuna bogwa bigadaim. * 9 Kidamwa bukukwatuvisi dakuna, igau bukusilagi. Kidamwa bukuvivisi kai, igau bukukwagaguma. 10 Kidamwa m kema gala bukusimati kaibebutu wala, m paisewa bogwa bukuyomwau. Bwainigaga wala bukunanamsabogwa e oluvi bukupaisewa. 11 Kidamwa bogwa kunikoli meguvala keiyuna, gala isim dimlela kidamwa bukugigisaki wala e bigadibogwaim. 12 Tokabitam ola bigabwaila bibani kala taimamila, mitaga matauna tonagowa ola bigatona wala biyogagi titoulela. 13 Matauna bika-ula la bigatona nagowa wala livalela, e avai tuta bikalogusa saina wala gaga mokwita. 14 Nagowa kabala bigidadawa.

Gala availa inikoli avaka bikaloubusi tuta oluvi, deli gala taitala ibodi bilukwaidasi avaka bikaloubusi igau bogwa takaligasi.

15 Availa saina tonagowa, matauna gala gagabila bibani kedala la valu bikaimilavau ola bwala, ka, matauna bisomitaki wala wowola metoya ola paisewa.

16 Valu makwaina biboda mwau kidamwa guyoula totubovau deli tokaraiwogala biligalagisasi wala bogi kwaitala kwaitala. 17 Mitaga valu makwaina biyubwaila kidamwa guyoula matauna bogwa eibodi titoulela wala binagi ammakawala bikaraiwogi valu makwaina, deli kaidadala valu si kamkwam iyamatasi tuvaila iyamataisi titoulesi deli gala bimommatasi metoya sopi kepapeula.

18 Kidamwa taitala tau saina tonunumata paila bilivi la bwala, igau bibusi, e bwala makwaina bikapusi.

19 Lagisa keyomwasalela nona deli waini ivigaki kam lumkola bibwaina, mitaga kwaiyu wala gala bukukoumakavi kidamwa gala m mani.

20 Gala bukubigigagi m guyau om valu ilagoli kaina bukukwasilam; deli gala bukubigigagi availa matauna la guguwa bidubadu ilagoli kaina kammwaleta om kwabomasisi kulilivala. Paila kidamwa natala mauna nayoyowa binakaigalaim, bikau m bigatona e bilau isali baisa matausina availa lokululuki.

11

Avaka tokabitam ibodi bivagi

1 Kidamwa kuyosi mani bidubadu, e magim bukubani kala katumkovila, ibodi bukutagwala m mani bukuwasi baisa togigimwala, e igau matauna bimipuvau m mani deli goli kala katumkovila. E ka - mimilisi togigimwala deli si waga kaibibiu kainaga wogala bolita, e bikwaidadinasi bilosi mapilana valu piliyuwelʹo, e baisa bigigimolaisi bidubadu guguwa kwemmitawasi e bimaiyaisi bigimlovausi oda valusi baisa bibanaisi mani kala katumkovila kwaiveka. E kidamwa bukutagwala bukuwasi m mani baisa matausina togigimwala, e igau yoku bukubani m mani deli kala katumkovila kwaiveka. 2 E tuvaila ka - ibodi bukubani bidubadu togigimwala ituwoli valu ituwoli valu, e bukuwasi m mani baisa matausina. Gala goli ibodi bukutagwala m mani komwaidona bila oyamala taitala wala togigimwala kainaga taiyu togigimwala. Paila matauna igigimwala metoya om mani kaina bikapusi kainaga biboda silagi, e m mani komwaidona bitamwau e yokula bukuboda mwau baisa ovalu watanawa.

3 Kidamwa kai bikapusi bila ammapilana wala, e baisa wala bikanuvagasi. E avai tuta lowalowa bikasibwau, bogwa wala bikuna. 4 Kidamwa yoku bukutulotula paila kala tuta kuna deli yagila e gala wala avaka bukusapu deli gala wala avaka bukutaiyau. 5 Yaubada eibubuli vavagi komwaidona, mitaga yoku gala wala gagabila bukukwateta avaka avaka iuvagi. Makawala goli - gala wala sitana kunikoli ammakawala pwapwawa eivitouli la momova olopola inala. 6 Ibodi bukusopu kaukwau deli koyavi. Paila gala wala kunikoli kaina komwaidona bisusinasi bwaina, kainaga kaukwau kala kalidaima bikalisau koyavi kala kalidaima.

7 Baisa saina wala bwaina kidamwa bitayebwaili yam kala mwasawa. 8 Ibodi bukumwasawa paila kam taitu makwaisina lokusisu tomomova. E kaina goli kam taitu bikatududuli, mitaga ibodi bukululuwai, igau tuta omatam bukukwaliga. E gala wala avai vavagi tuvaila bukupikwaku bikaloubusi omatam.

Kasi katuloluta tubovau

9 Yokomi tubovau, ibodi bukumwasawasi igau otubovaumi. Bimwamwasila ninami omi tuta tubovau. E avaka ninami kuvavagisi wala, deli avaka eikikau ninami, kuwokaiasi wala. Mitaga bukululuwaisi baisa, igau Yaubada biyakalaimi paila vavagi makwaisina avaka avaka lokuuvagaisi.

10 Taga bukutagwalasi avai vavagi biyomituli mi nokubukubu kaina kami mmayuyu. Paila mi tuta tubovau gala wala bikaduwonaku.

12

1 Mapaila kululuwaisi kami Tobubulig omi tuta igau tubovau, igaugwa gala bikaloubusi yam deli taitu makwaisina bivigaki kala wekai uwomi, e bukulivalasi kawami, “Wooi! Bogwa iwekai wowogu.” 2 Baisa goli tuta matutona gala gagabila bukugisimlilaisi visigasi kalasia, tubukona deli utuyam, e bwau makaisina gala wala bitamwausi. 3 E baisa tuta yumami eipilasaimi, mitaga igau tuta matutona bitatatuvasi. Deli kaikemi baisa tuta kwayapapeula, mitaga igau tuta matutona bogwa bimamasi wala. Kudumi igau bisamolu kaivila wala paila bukugegegilasi kʹami, deli mitami biguyugwayu e gala gagabila bukugisaisi mimilakatila. 4 Taigami bogwa bituli paila bukulegasi kammwata metoya wa keda. E yokomi gala igagabila bukunakaigalaisi kaniku butula ikulikwalisi luya, kaina butula kasousau eiwawaisi luulausa. E mitaga mauna si gilagela bogwa biyommataimi metoya omi masisi. 5 E bukukokolasi paila kala sisu walakaiwa, deli kaina bukusilagi omi tuta loula. Kulumi komwaidona bisousousi e bogwa bukusikuvalusi. E komwaidona avaka avaka magimi bogwa wala bitamwausi.

Komwaidodasi wala bitalosi oda kabovaiwasisi wa laka, e kavivia deli valam biyoyu olopola valu. 6 Buyavi bogwa bimada, woula bogwa biyagi, kaikulumwala bogwa bitawoula deli mitakwabu bogwa bisasa. 7 E wowodasi bikeiita wala bila opwaipwaia e baloma bikeiita baisa Yaubada paila matauna goli eisakaidasi.

8 E Tokabitam ikaibiga, “Wi, taligaiwa wala. Gala wala avaka dimlela.”

Tokabitam la kabitam kala vigimkovila

9 Mitaga paila uula matauna Tokabitam saina tokabitamgaga, mapaila tuta komwaidona ivituloki wala tomota avaka la nikoli. Matauna itakutu bigivakala deli la kamokwita mabigasina inevikoli. 10 E matauna Tokabitam ivigikoni mwada binevikoli biga katagam, mitaga biga mabigasina bogwa leigini komwaidona wala mokwitawokuva. 11 Ka, tokabitam si bigatona makawala kala kakata kaitukwa makaisina toyamata sipi eivigakaisi sikaila yausa. Deli bigivakala mabigasina kala peula makawala kaiwawa bitautuki wa kai. E vavagi makwaisina eikikaloubusisi metoya wala baisa Yaubada, matauna wala kada Toyamatasi tomota komwaidona.

12 Ka, latugu, kwaitala vavagi tuvaila ibodi bukuyamata. Buki kala ginigini gala bikalituli, deli takutu sikileiwa igau bisomitaki wowom.

13 Ka, kala vigimkovila, kwaitinidesi wala vavagi balukwaim. Bukukukoli Yaubada, e la karaiwaga bukukwabikuwoli, paila baisa wala uula Yaubada eibubulaidasi. 14 Yaubada igau biyakali da vavagisi komwaidona avaka avaka tauvagaisi, kaina bwaina kaina gaga, ilagoli mimilisi vavagi kwekikium leitauvagaisi.

a : Mabigana Philosopher kala kivila kaina Toyebwaili Kabitam kainaga Tonainevi Kabitam.

b 1:14 Mina Yudia si biga “tabokavilaisi yagila” makawala goli yakidasi bitalivalasi mabigana “Gala tawawaiya kodoya tauvakatasiga kova”.

* 1:16 1.16 1 Gwe 4.29-31

* 2:4 2.4-8 1 Gwe 10.23-27; 2 Lil 9.23-27

* 2:7 2.7 1 Gwe 4.23

* 2:8 2.8 1 Gwe 10.10,14-22

* 2:9 2.9 1 Lil 29.25

c 2:11 Kugisi mabigana bogwa taginisi footnote ‘b’.

* 2:23 2.23 Yob 5.7; 14.1

* 2:24 2.24 Tog 3.13; 5.17; 9.7; Ais 56.12; Lk 12.19; 1 Kr 15.32

* 2:26 2.26 Yob 32.8; Big 2.6

d 3:1 Tomota gala wala gagabila bikatumapwaisi avai tuta vavagi makwaisina bikaloubusisi, paila uula Yaubada einigibogwi tutala.

e 3:21 baloma.Gagabila bitagini “yagisa”.

* 5:4 5.4 Sam 66.13-14

* 5:15 5.15 Yob 1.21; Sam 49.17; 1 Tm 6.7

* 7:1 7.1 Big 22.1

* 7:9 7.9 Ym 1.19

f 9:10 Baisa si valu tomata, ililivala nanola kidamwa gala wala avai vavagi bikaloubusi baisa.

* 10:8 10.8 Sam 7.15; Big 26.27

g 12:1 Mabigana “kami tobubuli” kala lega makawala mina Iberu si biga “kami laka”.

SOLOMONI KALA WOSI

1

2

3

4

5

6

7

8

SOLOMONI KALA WOSI

Kabovitouula

Mapilana Solomoni Kala Wosi baisa mimilisi wosila yebwaili, mimilisi taitala tau eiwosi kala wosi natana vivila, mimilisiga natana vivila eiwosi kala wosi tau matauna. Tadokaisi mapilana buki Solomoni Kala Wosi paila uula mina Yudia ikaibigasi Solomoni kala togini wala.

Mina Yudia idokaisi mapilasina wosi baisa kaikobula Yaubada ikalubailasi deli la tomota.

Tobwakuli Keriso idokaisi mapilasina kaikobula Yesu Keriso ikalubailasi deli toekalesia.

Buki kala katumimisa

Wosi pilimatala 1.1—2.7

Wosi piliyuwela 2.8—3.5

Wosi pilitolula 3.6—5.1

Wosi pilivasila 5.2—6.3

Wosi pililimela 6.4—8.4

Wosi pilalima pilitalela 8.5-14

1

1 Mapilasina Solomoni la butubutu e saina pilaminabwaita. *

Wosi Pilimatala

Vivila

2 M vayaula namwaidogu wala iiyosigu;

e m yebwaili kala bwaina ikalisau waini.

3 Yoku saina simasimina wowom,

e yagam kibila udomaisi vivila.

Mapaila vivila komwaidosi tombwailisi wala yoku.

4 Mwa, kuma kuvakouligu, e kusakawolaigu,

kulauwaigu om bwala, e bavigakaim ulo guyau.

E kadataiyu wala bitamwasawa,

bitamommata, deli bituliki taigila yobobu.

Woo! Ina kwaita sopa, isiaga vivila komwaidosi tombwailisi yoku!

5 Yokomi vilemi Yerusalem, yeigu mokwitala nabwabwau,

mitaga agu migibwabwau,

wowogu kala bwabwau makawala buliyoyova

makwaisina oviloupakala mapilana Kedara,

mitaga agu naminabwaita makawala miyasina taboda

Solomoni okabala saina yamminibwaita.

6 Segwaia, taga kukwagibwaigusi paila agu gigisa,

paila kalasia eikalaigu e wowogu eibwabwau.

Luguta igibuluwaigusi e ikopitukwaigusi wala paisewa obuyagu.

E gala wala sitana ulo tuta paila bawaisomi.

7 Mwa, lubaigu, kuma kulukwaigu,

Ambaisa bukulau m yawa ikabubunasi ke?

Ambaisa bukulau isipepunisi avai tuta kalasia bitokitoki?

Mwa, avaka uula leikaiki wowogu baninevaim

oluwalaisi si yawa ituwoli toyamata sipi?

Tau

8 Yoku vivila saina namatabwaila,

Ki, gala kunikoli ambaisa kabosikaiwa?

Ka, kula kubokuli mayuwona yawa

e bukubani mnumonu bwaina paila bikamsi m gota,

otalisi si buliyoyova toyamata sipi.

9 Ve, lubaigu, yoku wala kaiyoulalela mitasi tauwau,

makawala natana navivila wosa biuvamwali wowola

namwala wosa minasina bibibiusi la waga Pero.

10 Ka, kulum saina yamminabwaita leima iwawai okimwam

deli eikapusi wala leila okaiyom makawala soulava.

11 Mitaga igau bitasui katupotala kam kuwekuwa goulawokuva wala,

e butobotala silibawokuva wala.

Vivila

12 Ka, ulo guyau eikanukwenu okabala,

e ulo bulami simanela ipuyumi bwala.

13 Ka, avai tuta lubaigu bikenu ovitakogu,

matauna makawala mro kala simasimina.

14 Lubaigu makawala lala kebubolodila,

makaisina eilalalasi obuyagu mapilana Enigedi.

Tau

15 Ve, lubaigu, saina namatabwaila yoku,

e saina migimbwailigu yoku!

Vivila

16 Mwa, lubaigu, saina tomatabwaila yoku

deli saina tombwailigu yoku!

Mnumonu semitamata bitavigaki kabada.

17 Kweisila bitavigaki da bwala youdulela,

e reiyava bitavigaki tabodala yuviyavi.a

2

1 Yeigu makawala lalela Saroni kebolodila,

makawala bwaimwara eitotusi oitayatila.

Tau

2 Makawala kaitala bwaimwara eitowalai kaigunigwaini

e makawala goli minawena lubaigu oluwalaisi vivila komwaidona.

Vivila

3 Makawala kaitala mokolu eitowalai kai komwaidona,

e makawala goli matauna lubaigu oluwalaisi tauwau komwaidona.

Saina ayebwaili basisu okaikonigulela,

e uwala la kamkoni saina simokainigaga.

4 Ilauwaigu obolela la kabokamkwam

e matauna iyomitali agu yebwaili.

5 Ka, bukukwatupewolaigu metoya kaiuwala waini,

kuyomosalaisu metoya mokolu!

Mapaila namwaidogu wala nakaliga baisa matauna.

6 Yamala kikiwama avigaki agu kwabaikunu

e yamala kakata iyobobwaigu.

7 Yokomi vilemi Yerusalem, ibodaimi bukukwatotilasi mwau,

mwada gala bukuyobosaimasi sogu lubaigu.

Wosi Piliyuwela

Vivila

8 Aligitoi kaigala lubaigu.

Odubiluwotala koya leisisakaula leima,

leiluvapela odubadabila leimmakaiagu.

9 Lubaigu makawala natana dia,

makawala natana namwala dia natubovau.

Matauna itotu opapala taboda.

E ititadoyai oponana

e immitikipwana wa ninuva.

10 Lubaigu ilukwaigu kawala.

Tau

Ve, lubaigu, kumakaiagu,

nambwailigu, kuma bitam.

11 Ka, tula kweluvala bogwa leiwokuva

e kuna bogwa leidoudewa;

12 valu viloutuboulola, lala bogwa leikatuyawaisi.

E baisa tuta la tuta wosi wala;

ka, kulegʹe bubuna leikukumdusi osaivau.

13 Seuseu bogwa leimwenakavalasi;

e matamsina waini lalela eipuyumi valu.

Ve, lubaigu, kumakaiagu,

nambwailigu, kuma bitam.

14 Yoku makawala natana bubuna

minana eikanupepuni okatakila dakuna.

Ve, kusunapula bagisi migim bwaikwanela,

e sitana balagi kaigam, biluba lopogu.

15 Kuyosisi minasina ugiwagi, minasina nakikekita,

taga bivagudaisi da sobulasi matamsina da wainisi,

paila tuta baisa goli eilalalasi.

Vivila

16 Yeigu lubaigu matauna, e matauna lubaila yeigu.

Iuvakam la yawa olukuvala bwaimwara

17 e biyayosa wala tatoula bulubuvisiga bimya kala suwonumla bima

e kawala yam biyumki.

Mwa, lubaigu, kukwaimilavau kuma, makawala natana dia,

kaina makawala natana nagwadi dia namwala

odubiluwotala koyala Beteri.

3

1 Bogi kwaitala kwaitala, avai tuta lakenu okabagu

ammimi wala lubaigu matauna tombwailigu.

Tuta komwaidona anainevi matauna,

mitaga gala wala abani.

2 Ala ovilouveka atitavina wala

okadumalaga deli goli olilagala valu.

Nevigu wala matauna tombwailigu.

Mitaga anainevi wala asomata, gala wala abani matauna.

3 E matausina toyausa eiyuuyausasi valu igisaigusi.

E akatupoi matausina kawagu,

“Ki, gala sitana kubodaisi lubaigu?”

4 E momwaila lavalai matausina,

avataina goli abani matauna.

E ayosa wala, e gala atagwala bakilova tatoula wala

lakatuvisuvi matauna ola bwala inagu.

E alau wala matabudona inagu leiunaigu.

5 Yokomi vilemi Yerusalem,

ibodaimi bukukwatotilasi mwau,

mwada gala bukuyobosaimasi sogu lubaigu.

Pilitolula Wosi

Vivila

6 Ka, avai vavagi baisa oviloupakala

makawala mseu leibulitoumoi leima?

Maiinela saina simasimina deli mro,

makaisina kaisimasimina togigimwala eigigimolaisi.

7 Ka, Solomoni leikatikeuwaisi ola takaikaia leimaiyaisi;

e kala tovakwabu leimaiyaisi kasi bawa tailuwolima tailuwotala tokabilia,

matausina wala dabala si wota mina Isireli.

8 E komwaidosi wala matausina kasi tokwabi kema

e deli pwataboda.

E taitala taitala ikibubwasaisi si kema,

paila gala tanikoli kaina bivitoulai kabilia wa bogi.

9 E guyau Solomoni leikatikeuwaisi ola takaikaia

makwaina leiyoudulaisi metoya kai kaimoya.

10 E kokolela makaisina ikubolaisi metoya silibawokuva wala;

e karekwala miyasina leibisikaisi goulawokuva wala.

E makwaisina kabala kwaimmanum karekwala kala vau dairarugu,

e saina yammanum miyasina vilesi Yerusalem leiyoudulaisi.

11 Veve, yokomi vilemi Saiyoni, kumaisi kugisaisi guyau Solomoni.

Matauna leisisikoma kala kulupaipi makwaina

inala leivisikoma oyamla la veivai,

yam makwaina yamla nanola kala mwamwasila deli la kabomwasawa.

Tau

4

1 Lubaigu, saina wala namatabwaila yoku!

Migim lokukwapoli, mitaga matam lagigisi ivivivilasi

e saina wala migimbwailigu yoku.

Kulum leiuwaimimila makawala yuwotala gota

leidadailisi metoya wa koya Giliadi.

2 Kudum pupwakaula makawala sipi

minasina makateki wala leiviliwaisi unuunusi deli leivakakaiyaisi.

Gala kaitala kudum isasa, komwaidona wala saina kasakutukutu.

3 Bilubalom makawala mokakana bweyanila;

e avai tuta bukubigatona, saina bwaina kala gigisa bitatai.

E bwaikwanelaga kimwam lokukwapoli.

4 Kaiyom makawala Debida la kabovatoi bolela,

kaibobuta deli kaidudubuna.

Deli makatupona kam kuwekuwa makawala

lakatuluwotala vayoula eitavina eitapatu.

5 Nunum nupiakwa, makawala nupoyu dia nabwegigia

minasina eikikabubunasi opoulela bwaimwara.

6 Yeigu bakanuvagasi wala okoyala mro deli okoyala makaisina maiina simasimina,

tatoula wala bulubuvisiga bimya kala siwonumla bima

e kawala yam biyumkwaigu.

7 Ve, lubaigu, saina namatabwaila yoku,

yoku kutubosaki goli!

8 Ve, kagu vaigwadi, kumakaiagu bitabusi metoya koyala Lebanoni,

kubusi kuma metoya odubiluwotala Koya Amana,

metoya Koya Seniri deli goli Koya Emoni,

baisa laiyoni deli lepodi si valu.

9 Ve lubaigu, yoku agu vaigwadi,

matam kumitakavataigu deli kam kuwekuwa makatupona lokusisikoma,

baisa saina ikikau nanogu.

10 Ve, lubaigu, yoku agu vaigwadi, agu yebwaili lokuuvagi,

kaitigamla lopogu.

m yebwaili kala bwaina ikalisau waini kala bwaina,

e m bulami maiinela ikalisuwoli vana komwaidona.

11 Ve, lubaigu, kakamwenala bilubalom makawala kitorina kala sumokainia,

e mayemga, makaina agu nunu deli agu kitorina.

Deli kam kwarekwa kala simasimina makawala avai bulami avai bulami olopola Lebanoni.

12 Lubaigu saina ayebwaili, minana agu vaigwadi,

minana makawala kwaitala ulo gubokaeki.

Akubibi kalila atavini atapatu,

deli agumwaleta wala agu utuwotu.

13 E bagula makwaina ivasusuni kai, makaisina ikaivakavekasi

makawala gigiku e kaiuwasi saina kwaimmanabwaita.

E makaisina vana gala kasi kweluva,

bititasusilasi wala, silumwaiya, narida,b

14 Kubila, bonagai deli gau kaina avai vana avai vana maiina simasimina.

Mro deli lileikoya baisala mesususinasi deli goli

komwaidona avai vana avai vana saina kaisimasimina.

15 E sopi igigibwabula ivinumli bagula,

sopi yeluyelu ititayelusi

e sakala ititayelusi metoya koya Lebanoni.

Vivila

16 Yavata, kutokaia.

Bolimila, kuuu kuma kuvisi ulo bagula,

e maiina simasimina bipuyumi valu.

Kuvagaisi lubaigu bima ola bagula

e bikam kalamatabwaila.

5

Tau

1 Ve, lubaigu, yoku kagu vaigwadi

yeigu bogwa lala ogu bagula,

e akouguguli vana deli mro.

E lakamkwam agu kitorina deli kaboiyousala

e lamomom agu waini deli agu nunu.

Vivila komwaidosi

Lubemaiasi kukwamsi deli kumomsi tatoula wala bibwaimi kabotutu som lubaim!

Pilivasila Wosi

Vivila

2 Avai tuta lammasisi, akupakopita wala,

e amimi mwada lubaigu leinopipisi wa lulu.

Tau

Ve lubaigu, yoku nambwailigu deli ulo bubuna kutugwalaigu basuvi.

Paila sikukula bogwa leiyopututu dabagu

e numla bogwa leikatoguna okulugu.

Vivila

3 Mwa, bogwa lakatulovi agu kwarekwa;

avaka dimlela basikamvau miyasina karekwa?

Bogwa lawini kaikegu;

avaka dimlela bayopigigatu tuvaila?

4 Mapaila lubaigu ilitaki yoyu,

e iyowa lopogu adoki lubaigu bogwa leivakatitaikina.

5 E asimalaula adoki baulaim yoyu paila matauna bisuvi.

E matutona lalitaki woyai paila baulaim yoyu,

yamagu bogwa wala lakeputumi mro,

e misikwaikwegu ivakasau bulamila mro.

6 E aulaim yoyu paila lubaigu bisuvi,

mitaga lamokaia bogwa leila.

Saina magigu balagi sitana kaigala!

Mapaila anevi matauna, mitaga gala gagabila babani.

Adoukoli matauna, mitaga gala wala sitana anakaigali mapula.

7 E matausina toyausa eiyuuyausasi valu igisaigusi,

e iwaigusi deli ikatubuyavaigusi.

E matausina eiyuuyausasi okalila valu,

ikisaisi miyana kagu seikeula.

8 Veve, yokomi vilemi Yerusalem,

kukwatotilasi baisa yeigu,

kidamwa bukugisaisi lubaigu,

bukulukwaisi matauna kawami,

“Lubaim namwaidona wala nakaliga baisa yoku.”

Vivila komwaidosi

9 Ve, yoku saina wala kutubosaki,

vivila komwaidosi kasi kaimatala wala yoku.

Ki, avaka kala tuwoli metoya baisa lubaim deli tauwau komwaidosi ke?

Ki, kudoki wala itubosaki

e bukulukwaimasiga mwada bakakatotilasi baisa yoku.

Vivila

10 Lubaigu tomatabwaila deli topeula,

Matauna migila ikalisuwoli lakatuluwovila tauwau migisi.

11 Migila kwedudubuna deli subusobu,

kulula yasisiai deli yabubwabwau

makawala digulesi bulibuli bwabwaula.

12 E matala kwegigigia makawala bubuna mitasi minasina eitotusi opapala waya,

kala migileu tadoki wala tavakakai wa nunu,

deli itotusi opapala waya.

13 Matauna kimwala kala bwaina makawala kwaitala bagula,

ivakasau lokwai deli vana ituwoli ituwoli.

Bilubalola makawala bwaimwara,

giula makawala mro bulamila.

14 Yamala saina kweyamanabwaita

e kala kakalougwa lesisikoma isim katububulela,

wowola kala dudubuna makawala doga dudubunela,

makaina ikatububulaisi deli dakuna yagala sapaya.

15 Kwaipiapala kala gigisa makawala kokola leiyoudulaisi metoya dakuna alabasita,

makaisina si kabototu goula wala.

Matauna itubosaki, makawala Koyala Lebanoni

kaila makaisina kweisila itubosakisi.

16 Bitavayaula owodola saina sumokainia,

e kala kaibisibasi komwaidona ikikau wala nanogu.

Ka, yokomi vilemi Yerusalem,

baisa makawala lubaigu kala gigisa.

6

Vivila komwaidosi

1 Ve, yoku saina wala kutubosaki,

vivila komwaidosi kasi kaimatala yoku,

lubaim ambaisa leila?

Kulukwaimasi lubaim ammakadana la keda leim,

e gagabila bakapilasaimsi bitanevaisi matauna.

Vivila

2 Lubaigu bogwa leila ola bagula

makwaina bigulela paninita,

matauna eiuvakam la yawa obuyagu,

ikikipoi kala bwaimwara.

3 Yeigu lubaigu matauna, e matauna lubaila yeigu,

eiuvakam la yawa olukuvasi bwaimwara.

Pililimela Wosi

Tau

4 Lubaigu, yoku saina namatabwaila makawala valu Yerusalem saina viloumatabwaila,

kaina makawala valu Tesa saina viloumatabwaila.

Yoku kam gigisa itututu wala wowogu

makawala mavilousina valu vilouvakaveka.

5 Ve, kuligaiwa gisamapu,

paila saina iguguti wowogu.

Kulum leiuwaimimila makawala yuwotala gota

leidadailisi metoya wa koyala Giliadi.

6 Kudum pupwakaula makawala sipi minana makateki wala leivakakayaisi,

gala kaitala kudum isasa,

komwaidona wala saina kasakutukutu.

7 E bwaikwanelaga kimwam lokukwapoli.

8 Ibodi guyau bivilayawa naluwolima naluwotala giyouvila,

e naluwolima naluwotolu la ula bivigaki makawala la kukova,

e tuvaila goli kapugopugula gala bitakalau!

9 Mitaga yeigu ayebwaili natinidesi wala,

minana kala namanabwaita makawala natana bubuna.

Minana inala leiuni kalamwaleta wala vivila,

e inala saina iyebwaili minana,

e ivigaki minana latula nambwailila goli.

Komwaidosi vivila avai tuta bigisaisi minana saina ikavisaisi,

e giyouvila deli minasina ula eivigaki makawala la kukova iusiwosisi iyakawolaisi minana.

10 Avaivila minana la mitakavati leiyuwoula makawala visiga?

Minana namanabwaita deli eilululu kanivala,

makawala kalasia kainaga tubukona visigala.

11 Yeigu lama latotu ouula makaisina saida

mwada bavakawoli kai itumtamsi ogu bagula oitayatila,

e bagisi sobulesi ulo waini leiulisalalasi

deli goli bavakawoli lalela makaisina gigiku leisisisisi.

12 Ve, yeigu bogwa latatatuva, paila lokukwammalaigu bitasivaduli

makawala taitala kumatoula itulotula bibasi okawakali.

Vivila komwaidosi

13 Ve, yoku vilakapugula vilem Sulam,

kuma kukwaiwosi, e bakagigisaimsi.

Vivila

Avaka uula magimi bukugigisaigusi

avai tuta akakaiwosi oluwalaisi togigisa, ke?

7

Tau

1 Ve, saina namanabwaita yoku!

Bwaikwanelaga lokuvakouya kapolela kwaibakwaim.

Kwaipiapam dodogala

tadoki wala si katuduvidavi toyoudulesi tokolu.

2 Ka, kwelatala bolu mekikanaikila baisa,

e makwelana sopila gala avai tuta bimada.

Gulotala taitu makawala geu metitokila baisa,

e bwaimwara itavini itapatu.

3 Nunum nupiakwa, kala gigisa makawala nupoyu dia,

kaina makawala nayu nagugugwadi dia.

4 Kaiyom kala gigisa saina bwaina

makawala kwaitala bolela vatoi leikatububulaisi metoya doga.

E matam kala gigisa makawala sopila vilouveka

Esiboni makwaisina opapala kalapisilela mavilouna vilouveka.

Kabulum saina keminabwaita,

tadoki wala mina Lebanoni si bwala vatoi makwaina leikounakaila valu Damasiko.

5 Dabam leikuva makawala Koya Kamela.

E kulum lokuvili leivivivila makawala miyasina

karekwa yammanum deli yakavikavila,

e kala gigisa wala ibodi bikau nanola guyau.

6 Ve, bwaikwanelaga kam gigisa, saina namatabwaila yoku,

m kwatugweimila ketigamla wala lopogu.

7 Kam kwebisibasi makawala kaitala pulopola,

e nunum makawala goli mabikosina kaiuwala.

8 Yeigu bamweni makaina pulopola

e bakiuya kaiuwala.

Nunum kala lumkola makawala bukulela waini,

e m yagisa kubowala makawala mokolu maiinela,

9 e wodom kakamwenala makawala dilimoya waini.

Vivila

Ibodi wala waini makwaina bitayelu bisaitaula bilokaia lubaigu,

bitayelu bila obilubalola deli okudula.

10 Namwaidogu wala lubaigu la vavagi,

e matauna saina nambwailila yeigu.

11 Mwa lubaigu, kuma bitam wa lolia,

e bitakanawa wala obuliyamata.

12 E kaukwautoula wala bitamamata e bitavakawoli matamsina da sobula

kaina bogwa leiulisalalasi deli makaisina gigiku lalela bogwa leisisisi.

E makatupona wala bayomitali ulo yebwaili.

13 Ka bogwa lokusikoni maiinela koiwaga,

deli komwaidona makwaisina kawailuwa

kwemmatabwaila oda kaukweda.

Mwa lubaigu, ka, da katudabuma makwaisina

kwaibubogwa deli kwaiwovau lasisii wala.

8

1 Ka, mwada yoku luguta yoku,

deli inagu leivinunaim onunula.

E kidamwa babodaim wa keda,

bogwa wala baviyuwolaim e gala availa ibodi bikayuwaigu.

2 E bavakoulim balauwaim ola bwala inagu,

e baisa bukuvitulokaigu yebwaili kidikedala.

E, bogwa bavimomwaim wainitoula,

ulo waini metoya gigiku bukumom.

3 Mwa, yamam kikiwama avigaki agu kwabaikunu,

e yamam kakata kuyobobwaigu.

4 Veve, yokomi vilemi Yerusalem, kukwatotilasi baisa yeigu,

taga kuyobosaimasi sogu lubaigu.

Pilalima Pilitalela Wosi

Vivila komwaidosi

5 Avaivila minana leimaima metoya oviloupakala

leikaipapasi wala sola lubaila leimaisi?

Vivila

Ouula makaina mokolu lavigulaim,

ovalu makwaina leikapusiki kulum.

6 Gala avaivila bitagagi nanom,

mesinaku agumwaguta wala lubaim.

Gala avaivila bukukwaipapi mesinaku agumwaguta wala.

Kunikoli yebwaili la peula makawala kaliga kala peula.

Kalubaila mokwita lutula makawala wala kaliga.

Kalubaila kala lumkola makawala kova yuviyavila,

bisubeilulu makawala kovatala kovasupa.

7 Sopi gala gagabila biumati;

dadoya gala gagabila bisuluwi.

Mitaga kidamwa availa bivigikoli mwada

bigimoli yebwaili metoya ola guguwa komwaidona,

matauna bivigakaisi kabokakayuwa.

Vivila minana luleta

8 Ka, lumetasi nagwadi wala,

e nunula igau wala einupisi.

Ammakawala bakavigakaisi

kidamwa taitala tau bikasemwali minana?

9 Kidamwa minana makawala valu kalila

yakamaisi bakakaliaiyasi kwaitala la bulukubukwabuya silibawokuva wala.

Mitaga kidamwa minana makawala kalapisilela valu

ibodi bakakalitulaisi metoya makaina kweisila tabudotala la bwala paila bakayamataisi minana.

Vivila

10 Ka, yeigu makawala valu kalila,

deli nunugu nupiakwa makawala bolela vatoi.

Matauna lubaigu bogwa inikolaigu

mapaila ayubwaila wala, abani ulo sibwabwaila.

Tau

11 Kwaitala Solomoni la bagula bigulela waini

mapilana goli Beali Amoni.

E tobigubagula iwotitalaisi bagula makwaina,

e mapula uwala bagula,

taitala taitala matausina bimpumapu lakatuluwotala siliba baisa matauna.

12 E desi wala Solomoni ibodi biyosi mani magulona

e matausina tobigubagula taitala taitala

biyosi lakatuyu siliba paila kasi vilavila.

Mitaga yeigu ulo bagula bigulela waini,

agumwaleta wala gala taiyuwegu!

13 Ve, lubaigu, kuvitakaula balagi kaigam olumoulela bagula,

paila segwaia eitulotulasi wala bilagaisi kaigam.

Vivila

14 Mwa lubaigu, kumakaiagu,

kuma makawala natana dia,

kaina makawala natana nagwadi dia namwala

odubiluwotala koya ambaisa avai vana avai vana eisususinasi.

* 1:1 1.1 1 Gwe 4.32

a 1:17 Baisa talivalasi paila mabigana ceiling.

b 4:13 Kugisi footnote isisu Mk 14.3.

AISEA

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

57

58

59

60

61

62

63

64

65

66

AISEA
La Buki

Kabovitouula

Mapilana Aisea La Buki baisa liliula taitala tovitoubobuta toveka, matauna omitibogwa tolela Yerusalem wa taitu makwaisina 750-700 BC.

E mapilana buki kala katumimisa biboda katupotolu, baisa makawala.

1) Uula 1-39 baisa tuta matutona kabokwaraiwaga mapilana Yuda opilibolimila isisuaisi kasi tilaula mina Asiria. Mitaga Aisea idoki mina Yuda vitukokola mokwita gala metoya mina Asiria wala, mitaga uulotoula baisa mina Yudia si mitugaga deli si kowolova baisa Yaubada, paila gala idubumaisi matauna. Mauula tovitoubobuta matauna ivitoubobuta metoya ola biga peula deli metoya ola pwaitukula e makawala idou tomota bibubunasi bwaina deli duwosisia, e iluluki mwada Guyau bikatudoum deli bikatumati matausina kidamwa bikoulovaisi matauna. E tuvaila Aisea ivitububoti tuta igau bima paila valu watanawa komwaidona bibodaisi vakota, e deli taitala Debida dalela bima biguyau.

2) Uula 40-55 baisa ituwoli tuta, paila wa tuta matutona bidubadu mina Yuda bogwa eibodasi kasi katupipi e eilauwaisi mapilana Babiloni. E mapilana goli bogwa eisaimwaisi pikwaku komwaidona e isimakavasi wala. E baisa tuta tovitoubobuta ikamituli kidamwa igau makateki Yaubada bitaneku la tomota metoya okatupipi e bikaimilivau bikeiitasi Yerusalem, mwada goli bivigivauwaisi mapilana Yuda. E saina mimilakatila uula makwaisina ilivala paila Guyau Yaubada, matauna la guyau isisu odabala valu valu komwaidona, e matauna nanola paila la tomota mina Yuda bivigaki kasi mitakwai komwaidosi mina watanawa. E mabigasina avaka ilivala paila matauna Guyau la towotetila saina bwainigaga odabala komwaidona Kabutubogwa.

3) Uula 56-66 baisa kasi biga matausina mina Yuda eikaimilavausi mapilana Yerusalem, paila ibodi binikolaisi mokwita kidamwa Yaubada bivagi makawala la biga katotila baisa mina Isireli komwaidona. E tovitoubobuta tuvaila iluki kidamwa ibodi bibubunasi bwaina deli duwosisia, bikabikaulasi kala karaiwaga yam sabate, e deli bilulasi e bininigadasi. E pilatala pilimatala isisu, baisa uula 61.1-2, mapilawena goli Yesu ikau ivigaki kabovitouula la wotetila deli tumilela kala dou.

Buki kala katumimisa

Katuloluta deli katotila 1.1—12.6

Boda ituwoli kasi kamwaga 13.1—23.18

Yaubada biyakali valu watanawa 24.1—27.13

Mimilisi katuloluta deli katotila tuvaila 28.1—35.10

Esekaia guyoula Yuda deli mina Asiria 36.1—39.8

Bigala katotila deli pikwaku 40.1—55.13

Katuloluta deli katotila 56.1—66.24

1

Mapilana buki kala vitouula

1 Ka, buki mapilana olumoulela isisu kasi biga Yuda deli Yerusalem. Biga makwaisina Yaubada eiulaim baisa Aisea matauna Amosi latula osi tuta Usaia, Yotam, Eyasi deli Esekaia eiguguyausia mapilana Yuda. *

Guyau ikamitilaki la tomota

2 E Guyau ikaibiga, kawala, “Watanawa deli walakaiwa, kunakaigalaisi avaka yeigu lalilivala! Ka, litugwa matausina lauvaulib bogwa eikosomapwaigusi. 3 E ka, bulutuvalu inikolaisi kasi toyamata, e ase inikolaisi ammakatupona kasi kaiwaga eisisaili kasi toyamata. Mitaga ulo tomota mina Isireli gala wala inikolaigusi yeigu kasi toyamata. E gala sitana ikatetasi pikekita.”

4 Weei yokomi! Yokomi budotala mina mitugaga, e bogwa bukudoumsi. Paila mina sulosula yokomi deli mi bubunela saina gaga. Ka, mi mitugaga bogwa eivikuluvaimi! Yokomi bogwa lokupakaisi Guyau, matauna yakidasi mina Isireli da Yaubadasi tobumaboma, e lokutotubulokaisi matauna. 5 Avaka uula magimi bukukosomapwaisi wala matauna? Ki, magimi bukukwatumkulovaisi kami mipuki ke? Mina Isireli, ka, dubami komwaidona bogwa eipwasasi e lupomi deli ninami komwaidona bogwa wala eikatoulasi. 6 Ka, opwanetami leila okaikemi gala katupotala bwaina. Uwomi komwaidona bwauwokuva, pwasawokuva deli kami tabwagila. E kami tabwagila gala kala wina kaina kala tuva. E gala avai kaituva kutuvaisi.

7 Ka, mi valu viloumwaidona wala bogwa ikatudidaimisi, e mi valu makwaisina lokusisuaisi bogwa eivakakovaisi wa kova. E yokomi kugigisakaisi matausina mina mitawasi eiyoulisi mi pwaipwaia deli eikatudidaimisi avaka avaka. 8 E kwaitinidesi Yerusalem eikilavaisi, mitaga tuta baisa bogwa eivaulaisi mwada biyoulisi - e Yerusalem gala availa kala tokwala, makawala kwaitala buliyamata obigulela waini kaina kwaitala bulogweda obuyagu. 9 E kidamwa Guyau Topeuligaga gala bitagwala taivila tomota bisisuaisi mina mmomova, Yerusalem bogwa eimati bikatudidaimisi wala biwokuva, makawala goli Sodom deli Gomora omitibogwa. *

10 Mina Yerusalem, yokomi deli mi gweguya makawala goli matausina mina Sodom deli mina Gomora. Ka, kunakaigalaisi avaka Guyau eilulukwaimi. Kulamamsi e kuvitusaisi avaka da Yaubadasi eiuvitulokaimi. 11 Matauna ilivala kawala, “Ki, kudokaisi sitana magigu komwaidona makwaisina lula tuta tuta lokuvigakaisi mi lula baisa yeigu ke? Ka, yeigu gala tuvaila magigu lula kwegubugabu metoya sipi deli posala mi mauna naminibwaita. Yeigu bogwa lakamigwesi buyavisi bulumakau, sipi deli gota. * 12 Availa eilukwaimi bukumiakaigusi vavagi makwaisina avai tuta bukumaisi paila bukutapwarorusi baisa yeigu ke? Availa ilukwaimi bukumaisi bukuuvapwaipwaiasi ogu Bwala Kwebumaboma ke? 13 Gala avaka dimlela lokumaiyaisi mi lula. Yeigu bogwa eikatuvi dabagu maiinela mi lula makwaisina maiina simasimina lokugigabwaisi. Yeigu gala ibodi nanogu kami paka makwaisina Navau Tubukona Pakala, mi sabate deli mi tapwaroru sigugulesi. Ka, komwaidona wala bogwa kuyogwalaisi metoya omi mitugaga. 14 Yeigu gala sitana ibudoki nanogu kami paka makwaisina Navau Tubukona Pakala deli mi yam kwebumaboma. Yeigu bogwa lasomata kala kokeula vavagi makwaisina.

15 “E avai tuta bukuyosalaisi yumami paila bukunigadasi, yeigu gala wala bagisaimi. Kaina goli ammakawala kala kaduwonaku mi nigada, mitaga yeigu gala wala balagi, paila uula yumami bogwa eikipwasasi buyavi. 16 Kukwakayasi e bukumigileusi. Ka, makwaisina mitugaga lagigisaimi lokuvagaisi, lagaila desi. E, mokwita wala, desi mitugaga 17 e kuvigikonaimi bukuvagaisi duwosisia. E kuyamatasiga avai vavagi mwau yokomi bukukiduwosisiasi - kupilasaisi matausina ilamidadaisi, kusakaisi weilova avaka bibodi kasi vilavila, deli kupilasaisi kwabuya.”

18 E Guyau eilivala kawala, “E ka, ibodi bitakiduwosisiaisi vavagi makwaisina. Ka, yokomi bogwa lokukipwasasi buyavi metoya omi mitugaga, mitaga yeigu bakatumigileuwaimi e bukumigileusi makawala mweipou kala pupwakau. Ilagoli yumami bogwa eikuli buyavi, mitaga igau bukumigileusi goli. 19 Kidamwa wala bukukwabikuwolaigusi, e bukukomasi kawailuwa kweminabwaita metoya omi pwaipwaia kabinaila. 20 Mitaga kidamwa bukukoulovaigusi - weei! yokomi makateki bukukwaligasi. Yeigu Guyau bogwa lalivala.”

Yerusalem bogwa eikasewa mitugaga

21 E ka! valu makwaina omitibogwa saina kwekamaiaba mitaga baisa tuta la bubunela makawala natana vivila nakalimwala. Omitibogwa ikasuwoki wala mina mitukwaibwaila, mitaga baisa tuta mina katumata wala eisisuaisi. 22 Yerusalem, yoku omitibogwa kam gigisa makawala siliba, mitaga baisa tuta yoku gala wala dimlem; omitibogwa yoku makawala waini saina bwaina, mitaga baisa tuta yoku makawala sopimabula wala. 23 Yoku m tokwaraiwaga mina kosomapu, deli lubesia mina uveilau; matausina tuta komwaidona iyebwailisi wala avaka tomota bisisakaisi deli avaka katupatula udosi. Matausina gala wala avai tuta ipiaisi weilova oyakala, kaina binakaigalaisi kwabuya bikamitulaisi avaka kasi mwau oyakala.

24 Mapaila ka! kunakaigalaisi avaka Guyau Topeuligaga eililivala, matauna mina Isireli si Yaubada Topeula, kawala, “Ka! Yeigu bakau kaimapu baisa yokomi, agu tilaula, e yokomi gala wala bukusakaigusi agu mwau tuvaila. 25 Yeigu bavabodaimi e bavigakaimi baisa makawala. Bakatumigileuwaimi makawala tanumnumta bogwa eikatumigileuwaisi, deli bakau baligaim komwaidona avaka kala pupagatu ninami. 26 E yeigu basakaimi kami tokwaraiwaga, deli mi tokatayuvisa, makawala matausina omitibogwa. E mapaila Yerusalem bidokaisi viluwela mitukwaibwaila deli kamaiaba.”

27 E Guyau bikatumovi Yerusalem deli kala tosisu, matausina bogwa eininavilasi, paila Guyau matauna tomitukwaibwaila. 28 Mitaga bikatumati komwaidosi availa availa matausina eimitugagasi deli eikosomapwaisi matauna, e ka, bikatumati komwaidosi availa availa matausina eipakaisi matauna.

29 Yokomi bogwa bukummosilasi paila tuta matutosina lokutemmalaisi kai deli matausina towosi iwawaisi mi buyagu. 30 Yokomi bukuyagisi makawala kaitala yawa kaimata kaina makawala kwaitala bagula gala wala sitana kuna ivinumli. 31 Makawala lumlum eikata metoya kuwotala mlimwali, e matausina tauwau saina mina papeula bogwa bikaligasi metoya osi mitugaga titoulesi, e gala wala availa ibodi bisilibodi mwau makwaina.

2

Vakota kwekanigaga

1 E ka! mabigasina Yaubada la biga eisaiki Aisea matauna Amosi latula paila Yuda deli Yerusalem.

2 Igau yam omatadasi

koya makwaina ambaisa Bwala Kwebumaboma eititoki

makwaina bivagi bikwaiwonaku bikalisuwoli komwaidona

e bikalituwoli odubasi komwaidona koya.

E boda bidubadu bikagigilasi wala bimakaiasi makwaina,

3 e tomotala boda makwaisina bikaibigasi, kawasi,

“Tauwau, kumaisi tamwenasi Guyau ola koya,c

e bitalokaiasi mina Isireli si Yaubada la Bwala Kwebumaboma.

E matauna bivitulokaidasi avaka magila bitavagaisi;

e yakidasi bitaliloulasi wa keda makadasina bogwa einagi.

Paila Guyau la vituloki imaima metoya Yerusalem,

e metoya Saiyoni matauna bililivala baisa la tomota.”

4 E matauna wala bibuyoyu kominimani oluwalaisi boda budovakaveka.

E matausina bitutaisi si puluta bimila daima

e bitutaisi si kaiyala bimila kema.

E boda kwaitala kwaitala gala wala tuvaila bilosi okabilia,

e gala tuvaila bikatubaiasasi paila kabilia. *

5 E ka! yakidasiga tubula Yekobe, kumaisi, komwaidodasi wala bitaliloulasi Guyau ola lumalama makwaina bogwa eisakaidasi.

Kaiveka nona Yaubada bivabu

6 Wo Yaubada, bogwa lokusilavi m tomota matausina Yekobe dalela! E valu mapilana opilibomatu deli leila mapilana Pilisitia ivakasuwoki wala mina migameguva. E tomota ibokulaisi wala kasi gulogula mina mitawasi. 7 E si valu ivakasuwoki wala siliba deli goula, e si veiguwa gala bikatutuli. Makawala goli si wosa deli si waga kaibibiu gala bikatutuli ivakasuwoki wala si valu. 8 Tuvaila si valu ivakasuwoki wala minasina tokolu leibubulokaisi yumasi titoulesi, e matausina ititemmalaisi minasina.

9 Taitala taitala matausina biyomitulaisi valu kala mmosila deli kasi mmosila titoulesi. Wo Guyau, taga bukuligaiwa si mitugaga.

10 Matausina bisakaulasi bilosi wa lagi wa koya makwaisina raibwagawokuva wala isipepunisi, kaina bikelisi kasi nobwala opwaipwaia mwada bisakauligilaisi Guyau la gibuluwa, deli bisipepunisi metoya ola peula deli la guyugwayu! * 11 Ka, yam kwaitala bivitoulai tomota si kamnomwana deli ninasi kala kaiveka biwokuva. E Guyau wala kalamwaleta bitakaigalaisi yagala. 12 Wa yam makwaina Guyau Topeuligaga bivabu availa availa matausina mina didabala deli availa matausina mina kamnomwana deli ninasi walakaiwa. 13 Matauna bivakubali kweisila makaisina kaiuwonaku mapilana Lebanoni deli komwaidona makaisina yawa oviluwela Basani. 14 Matauna bikaliyeili koya kwevakaveka deli kwekikekita, 15 deli bivadidaimi komwaidona bolela kabilia kwaiuwonaku deli komwaidona valu kalisi kwepapeula. 16 Matauna bivabeku komwaidona waga kaivakaveka makaisina saina kemanabwaita goli. 17-18 Tomota si kamnomwana deli ninasi kala kaiveka biwokuva. Komwaidona tokolu mokwitatoula wala bitamwausi e Guyau wala kalamwaleta bikaraiwogaidasi wa yam makwaina.

19 E avai tuta Guyau bima biiku valu watanawa, tomota bisakaulasi bilosi isipepunisi wa lagi wa koya makwaisina raibwagawokuva, kaina bikelisi kasi nobwala opwaipwaia mwada bisakauligilaisi Guyau la gibuluwa, deli mwada bisipepunisi metoya ola peula deli la guyugwayu. 20 Avai tuta yam makwaina bikaloubusi matausina bilavaisi minasina tokolu leibubulaisi metoya goula deli siliba, e biligaimwaisi wala kwakwau deli magiyaweda kasi bwala. 21 Avai tuta Guyau bima paila biiku valu watanawa, tomota bisakaulasi bilosi isipepunisi omlopu deli wa lagi wa koya makwaisina raibwagawokuva mwada bisakauligilaisi Guyau la gibuluwa deli mwada bisipepunisi metoya ola peula deli la guyugwayu.

22 Mwa, taga kudubumi tomotala pwaipwaia. Paila avaka kasi yeiwau?

3

Guyau bimipuki Yerusalem

1 Tuta baisa Guyau, matauna Guyau Topeuligaga, bogwa bikau vavagi komwaidona olopola Yerusalem deli Yuda e deli goli matausina tomota eikikanasi paila kasi pilasi. Matauna bikau kʹasi deli kasi sopi, 2 dabala si wota, deli si tokwabilia, si toyakala deli si tovitoubobuta, si tokalamimi deli si gweguya, 3 si kumatoula, deli kaidadala valu, si tosola paila karaiwogala valu, deli komwaidona tomigameguva paila avaka avaka. 4 Guyau bivigaki gugwadi bikaraiwogaisi tomota. 5 Tomota bibanaisi kasi bwaina metoya osi lamadada baisa sesia wala. Tubovau gala bikamiabaisi tommoya, e matausina gala kasi yeiwau gala bikamiabaisi kasi tokugwa.

6 Igau kwaitala tuta bima e tomota metoya dala dilatala dilatala binagaisi taitala metoya odalesi e bilukwaisi matauna kawasi, “Mwa, yoku wala sitana kala migalela karaiwaga, mapaila yoku wala bukukugwaiyaimasi, wa tuta makwaina saina mwau.”

7 Mitaga matauna bivitakaula, kawala, “Wo gala! Yeigu gala ibodaigu bapilasaimi. Yeigu gala isim kʹagu kaina ulo guguwa. Gala bukuvigakaigusi kami tokugwa!”

8 E, Yerusalem eimati bidadaimi! Yuda bikapusi. Vavagi komwaidona eiuvagaisi deli eilivalaisi gala ibudoki nanola Guyau. Matausina omilakatila wala ikikaluwouwaisi Yaubada. 9 Si bubunela titoulesi iyomitulaisi kasi pakula titoulesi. Matausina immitugagasi omilakatila wala makawala tomotala Sodom leiuvagaisi. Matausina titoulesi wala biyomitulaisi kasi mwau, mapaila bidoumsi wala.

10 Ka, matausina mina mitukwaibwaila bimwasawasi, e avaka avaka bivagaisi biyubwailasi wala matausina. Mapaila matausina bisibwabwailasi paila uwala si wotetila. 11 Mitaga matausina mina mitugaga bogwa bidoumlabasi, paila avai vavagi mwau bogwa leivigibogwaisi baisa ituwoli tomota, tuta baisa tomota bivagaisi makawala baisa matausina. 12 Matausina mani kala tosagali iyomiyuyaisi ulo tomota, deli matausina towasi iuwabwaisi matausina.

Ka, ulo tomota, matausina kami tokugwa bogwa eisuninaimi, mapaila gala wala kunikolaisi avai keda bukunagaisi.

Guyau biyakali la tomota

13 E Guyau bogwa eikatubaiasa paila bilakasi pakula makwaisina; matauna bogwa eisili okaboyakala paila biyakali la tomota. 14 E Guyau bivayouli komwaidosi tommoyela valu deli kasi tokugwa tomota paila biyakali matausina. Matauna bilakasi tabinona makwaisina kawala, “Ka, yokomi kukelisauwaisi bagula e deli mi bwala ivakasewoki wala avai vavagi avai vavagi lokukwauwaisi metoya baisa mina namakava. 15 Yokomi gala ikwanaimi bukuvakikilaisi ulo tomota deli bukulamidadaisi mina namakava. Ka, yeigu wala Guyau Giyouveka Topeuligaga lalilivala.”

Kasi katuloluta vilesi Yerusalem

16 E Guyau ikaibiga kawala, “Ka, vilesi Yerusalem saina mina gisimnaka! Si kailoula bidubakaiwasi wala bililoulasi. Minasina bililoulasi bimmitikipoisi wala. Tuta komwaidona minasina si kailoula biuvatunetunasi wala, e kasi kaisapi bigoregora wala. 17 Mitaga yeigu igau bamipuki minasina - baviliu kulusi e bisinuvaliusi wala.”

18 Kwaitala yam igau bima, Guyau bikau vavagi komwaidona makwaisina leivigaki ninasi kala kaiveka vilesi Yerusalem, kasi mituwetuwa, kasi saveva, kasi kuwekuwa, 19 kasi kaisapi. Matauna bikau kapolela migisi 20 deli kasi kulupewa; kasi vinaigabu oyumasi deli okuvilisi; 21 kasi kakalougwa, deli kasi gosa okabulusi; 22 komwaidona kasi karekwa yaminibwaita, dubesi, kasi karekwa yabidubadu e deli kasi kauya, 23 dubesi saina yakukukupi, miyasina karekwa biyosisi oyumasi, e deli goli miyasina isikamsi odubasi.

24 E kaimapula si bulami kaisimasimina, minasina bibogina uwosi. Kaimapula kasi duriduri, minasina bisikamsi woyai. Kaimapula kulusi yaminabwaita, minasina bisinuvaliusi. Kaimapula kasi karekwa yaminabwaita minasina bisikamsi yadidadaimi. Komwaidona kasi katubaiasa bwaina batalugosi, e bavigaki bimmosilasi!

25 Tolesi valu makwaina, makawala goli matausina si topapeula bogwa wala bikaligasi okabilia. 26 Valu kalapisilela komwaidona biuvalamsi deli bikikavinavinasi, e maviluwela goli mavilouna bikanubiaki wala opwaipwaia makawala natana vivila nakimwadu eisibiaki pwaipwaia.

4

1 Tuta matutona vavagi makwaina bikaloubusi, nalima nayu vivila biyosisi taitala tau e bilukwaisi kawasi, “Mwa, kamasi deli kama karekwasi bogwa wala leibodaimasi bakabanaisi titoulemasi, taga mesinaku wala, kakomasi lopom, kutagwala bakadokaimsi yoku ma mwalasi, e taga bakammosilasi mwada yakamaisi nakubukwabuya wala.”

Yerusalem bogwa bikaliivauwaisi

2 Tuta bogwa leimaima paila Guyau bivigaki avai kai avai kai olumoulela valu bikaitubwasi deli kasi gigisa saina bwainigaga. Komwaidona tomotala Isireli matausina eikesasi mina mmomova bimwamwasila ninasi deli si kamnomwana avai tuta bigisaisi kaiuwala si pwaipwaia. 3 Komwaidona matausina eisigagasi mapilana Yerusalem matausina goli Yaubada bogwa leinagi paila bimovasi bidokaisi mina bumaboma. 4 Metoya ola peula Guyau biyakali deli bikatumigileu boda mabudona, biwinisau pikolela Yerusalem deli buyavi eikota olumoulela. 5 E oluvi Guyau biwitali pilatala lowalowa otutala yam e mseu deli kova saina visigala otutala bogi bititoki odabala Koya Saiyoni deli odubasi komwaidona matausina eititogugulasi baisa. Yaubada la guyugwayu bigubami deli bikoli viloumwaidona valu. * 6 Matauna la guyugwayu bivigaki kaikonigulela mavilouna metoya yam yuviyavila, deli bivigaki mavilouna kabokwala, e gala availa biboda mwau metoya kuna deli utuyagila.

5

Butula kwaitala bigulela waini

1 Kunakaigalaigusi e bawosi mapilana wosi paila yokomi,

mapilana butula taitala lubaigu deli la bagula bigulela waini.

Lubaigu iyosi kwaitala bigulela waini

odubakaila makwaina saina bwaina pwaipwaia. *

2 Matauna ikeli la pulu e imyi dikunela;

e isapu yagogula waini matamsina dilimoya.

Matauna ikaliaii kwaitala buliyamata,d

e ikeli mesi paila bipulopola kaiuwala waini.

Matauna itulotula paila kaiuwala la waini bimonogusi,

mitaga kaiuwala komwaidona pwayuyuwokuva wala.

3 Mapaila lubaigu ikaibiga, kawala, “Yokomi tomota lokusisuaisi olopola Yerusalem deli Yuda, kugisaigusi e kugisaisie ulo bagula bigulela waini. 4 Ki avai vavagi kudokaisi eilapaigu gala avagi paila ulo bagula? E avaka uula biuwasi kaiuwasi komwaidona pwayuyuwokuva wala e laninakusiga mwada biuwasi kweminabwaita kaiuwasi mitaga gala.

5 “Ka, baisa makawala bavigaki ulo bagula. Yeigu balulu kala yokanikani, bakodidaimi kalila mwada bitabodi makwaina bagula, e bisuvisiga mauna nabubolodila bikomasi deli bivaligilaisi bila opwaipwaia. 6 Yeigu gala bakamnumonu makwaina. E gala bataiyasi matamsina waini kaina batammoli. Kaimapula, baligaiwa wala e kaigunigwaini deli kaibisibasi bisunupatu bagula makwaina. E deli yeigu basilibodi lowalowa taga bimaiyaisi kuna e bikuni matamsina waini.”

7 Ka, mapilana Isireli baisa Guyau Topeuligaga la bagula,

e mina Yuda baisa kala yagogu leisapu.

Matauna eininakusi mwada bivagaisi avaka bwaina,

mitaga kaimapula bwaina matausina ikikatumatasi wala.

Matauna eininakusi mwada bivagaisi avaka duwosisia,

mitaga kasi tolamadada idoudousi mwada availa bikiduwosisia paila matausina.

Mitugaga makwaisina tomota eiuvagaisi

8 Ka, yokomi bogwa bukudoumlabasi! Yokomi kugimolaisi bidubadu bwala deli baleku paila bukukwatumkulovaisi avaka bogwa lokuiyosisi. Tuta pikekita gala ambaisa pwaipwaia paila availa tuvaila bisisu, e yokomi kamimwaleta wala bukusikulotaisi valu makwaina. 9 Yeigu bogwa lalagi Guyau Topeuligaga leilivala kawala, “Komwaidona makwaisina bwala kwevakaveka deli kweminabwaita makateki kweukuwokuva deli kwedidadaimi wala bitotusi. 10 Waini bigulela kala kainaga kweluwotala baleku mitaga uwala bukubanaisi yalima yatolu lukwava bibodi. Lakatutala luwolima luwotolu peta yagogu bukusapwaisi mitaga kabinaila bukubanaisi luwotala lima tolu peta wala.”

11 Yokomi bogwa bukudoumlabasi! Yokomi kutokaiasi kaukwau pikekita mwada nani bukuvitouulasi momom sopi kaipeula, e kuyayosasi wala eibogikaimi mina mommata wala yokomi. 12 E otutala kami paka yokomi kuwawaisi gita, sasani, loloni e waini deli wala kukipitukwaisi. Mitaga gala bukukwatetasi avaka Guyau leiuvagi, 13 mapaila yokomi bivayoulimi bilauwaimi okatupipi. Matausina kami tokugwa molu wala bikimati, e viloumgwa daka wala bikimati. 14 E Tuma eikikapogega wala kala molu eitutuli matausina. Makwaina valu eitulotula bilupoli tokaraiwogala Yerusalem deli goli viloumgwala, mabudona gala kabolegala biga.

15 Komwaidomi bogwa bukummosilasi, deli matausina availa availa mina kamnomwana bilamamsi. 16 Mitaga Guyau Topeuligaga iuvituloki matausina la tovakaigaga metoya ola giyoubwaila, deli iyomitali titoulela tobumaboma paila biyakali la tomota. 17 Ka, olumoulela valu mavilousina viloudadaimi lam minasina bikikabubunasi deli gota natubovau bibanaisi kasi mnumonu.

18 Yokomi bogwa bukudoumlabasi! Yokomi gala gagabila bukusagasi metoya omi mitugaga. 19 Ka, kulilivalasi kawami, “Wo! Binanakwa Guyau bivagi avaka eilivala bivagi, e igagabila bitagisaisi. Ibodi Isireli la Yaubada tobumaboma bivagi avaka la nanamsa, e bitagisaisiga avaka nanola.”

20 Yokomi bogwa bukudoumlabasi! Mwada mitugaga yokomiga kudokaisi bwaina e mwadaga bwaina kudokaisiga mitugaga. Ka, yokomi kukwatumapwaisi, nanamsela dudubila kuuvagaisiga lumalama, e lumalamaga nanamsela kuuvagaisi dudubila. E tuvaila avaka yayana kuvigakaisiga simokainia, e avaka simokainia kuvigakaisiga yayana.

21 Yokomi bogwa bukudoumlabasi! Kudokaisi yokomi mwada mina ninitalapala, mwada saina mina kabitam yokomi.

22 Tauwau! Yokomi kami tovagi waini momom bogwa bukudoumlabasi! Yokomi saina kami tuvaluwa gala sitana kami kokola avai tuta bukutagulikaisi sopi kaipapeula! 23 E avaka wala tosula bisakaimi katupatula udomi yokomi kutanekwaisi matausina, e kuvapupalaisiga karaiwaga duwosisia metoya baisa mina bubwaila. 24 E makawala lumlum deli yogilumwamwaisa bogwa bimatutilasi wa kova bigigabu, makawala goli yokomi kailawalimi bipwasasi deli lalemi bimatutilasi e yagila biuu biyuvisau. Paila bogwa lokupakaisi avaka Guyau Topeuligaga, matauna goli mina Isireli si Yaubada tobumaboma, eivitulokaidasi. 25 Guyau bogwa eigibuluwi la tomota e leivitukoli yamala paila bimipuki matausina. Koya biyegasi, e availa availa matausina bogwa leikaligasi uwosi bikanumakavasi wala olopola valu makawala wawa. Mitaga baisa gala kala vigimkovila Guyau la gibuluwa, mitaga yamala biuvitukoli wala paila bimmipuki matausina.

26 E Guyau bivigoli kwaitala boda omiloutala. Matauna bikatulokwasi matausina bimaisi metoya obusibusila valu watanawa. E ka, mabudona leimaisi saina beigoguna mitasi makawala yelu! 27 Gala taitala ilumkoli somata, gala taitala isilubeibeu. Gala avai tuta bitanunupulasi kaina bimasisisi. Gala yatala kasi wopoi ikasisamweigina, kaina kapolela kaikesi wotunula itotina. 28 Si kaiyala kekikakata wala, deli leiyamwasisi paila bilavaisi. Si wosa kwaibakwaisi makawala binabina peulela, deli si waga kaibibiu wirisi bititavinasi makawala utuyagila leikikipini. 29 Mabudona tokwabilia bituwasi makawala yuwotala laiyoni leiguguvavilasi paila bogwa leikamataisi kasi mauna e leisakawolaisi leilauwaisi ambaisa gala availa ibodi bilebu metoya oyumasi.

30 Avai tuta yam makwaina bikaloubusi, mabudona boda bituwasi mapilana Isireli, e kaigasi saina peula makawala bolita la kaipolu. Ka, kugisaisiga makwaina valu! Dudubila deli ninamwau! Dudubila bogwa eikuboli lumalama.

6

Yaubada idou Aisea bivagi taitala tovitoubobuta

1 Wa taitu makwaina guyau Usaia eikaliga,f yeigu agisi Guyau. Matauna isisu ola takaikaia,g makwaina kwewonaku deli saina walakaiwa deli goli kala kwama ikasewoki wala Bwala Kwebumaboma. * 2 E minasina mauna nammomovah ivaulaisi ivapataisi matauna, minasina ouwosi kovawokuva wala, e natana natana minasina pinupanela kala bawa pilalima pilatala. Minasina bitobodaisi mitasi metoya pilayu pinupanesi, pilayu tuvaila bitobodaisi uwosi e kala vigimkovila pilayu paila biyoyowasi. 3 Minasina idoudousi baisa sesia kawasi,

“Tobumaboma, Tobumaboma, Tobumaboma!

Guyau Topeuligaga matauna Tobumaboma!

Matauna la guyugwayu ikasewoki valu watanawa.” *

4 E obutula wala kaigasi minasina ivigaki Bwala Kwebumaboma tumilela iyega, e olopola Bwala Kwebumaboma ikasewoki mseu. *

5 E yeigu alivala titoulegu kawagu, “Wo, kapisigu, yeigu bogwa bakaliga. Paila ulo biga kwaitala kwaitala alilivali gagawokuva wala, e deli lasisu oluwalaisi tomota matausina si biga kwaitala kwaitala gagawokuva wala. Mitaga omatagu titoulegu bogwa lagisi Guyau, matauna Guyau Topeuligaga!”

6 E oluvi natana minasina nammomova iyowa imakaiagu, minana ikikau kuwotala kova deli kekarisigi eilakaili eimai metoya okabolula. 7 Matauna ivakapoki bilubalogu metoya makuwona kova, e ilukwaigu kawala, “Ka! Kova makuwona bogwa eigabu bilubalom, e pikolela wowom komwaidona leiwokuva, e Yaubada bogwa eiligaiwa m mitugaga.”

8 E oluvi alagi Guyau eilivala kawala, “Availa bawitali? Availa bivagi da bigasi kala tokeula?”

E yeigu avitakaula kawagu, “Mwa! Yeigu wala bala! Kuwitalaigu!”

9 Mapaila matauna ilukwaigu bala e baluki tomota baisa makawala, kawagu, “Sivavila bukuligalegasi mitaga gala wala bukukwatetasi. Sivavila bukugigisasi mitaga gala wala bukunikolaisi avaka eikikaloubusi.” * 10 Oluvi matauna ilukwaigu kawala, “Kuvigaki tomota matausina ninasi bitaboda, taigasi bituli, deli mitasi bikau, e matausina gala gagabila bigisaisi avaka, kaina bilagaisi avaka kaina bikatetasi. Mitaga kidamwa bikatetasi, matausina bitovilasi baisa yeigu e bayomovi.”

11 E yeigu akatupoi matauna kawagu, “Guyau, ammakawala kala kaduwonaku bisisu makawala?”

Matauna ivitakaulokaigu kawala, “Bisisu wala makawala, tatoula wala valu makwaisina bidadaimisi deli bivilouwokuvasi, si bwala bikwaiukuwokuvasi e valu biviloububu wala. 12 Yeigu bakaliyabi tomota bilosi kaduwonaku, e bavigakiga valu viloumwaidona bivilouwokuvasi wala. 13 Kaina taitala wala metoya tailuwotala bisim e matauna tuvaila bikaliga. Mitaga matauna kala visaiki makawala kaitala yawa bogwa eilukubalaisi e uulela wala bisisu.”

(Makaina bikibuboti Yaubada igau bivigivau la tomota.)

7

Matauna guyau Eyasi kala biga

1 Ola tuta Eyasii eiguguyau mapilana Yuda, matauna Yotam latula e Usaia tabula, kabilia ivitouula. Resini matauna guyoula Siria sola Peka matauna Remalia latula e guyoula Isireli, imaisi ikabiliasi mapilana Yerusalem, mitaga gala ibodi biyoulisi valu. *

2 Tuta makwaina guyoula Yuda ilagi biga mwada Siria la tokwabilia bogwa eisuvisi olopola Isireli kala kaligei, matauna deli goli la tomota komwaidosi ikokolasi sainela e itatatuvasi makawala utuyagila eiiyiku kai.

3 E Guyau Yaubada iluki Aisea kawala, “Kuvakouli latum Sia Yasubuj e kamitaiyu wala kulokaiasi kubodaisi guyau Eyasi. E ka, bukubanaisi matauna wa keda makadana ambaisa topaisewa karekwa si kabopaisewa, e okala vigimkovila la keda sopi leimaima metoya makwaina katuwotu walakaiwa. 4 E kuluki matauna bitotu taigala, bitau wowola, e gala bikokola kaina bikubukubu lopola. Ka, si gasisi guyau Resini deli la tokwabilia mina Siria deli guyau Peka gala wala dimlela, makawala goli mseula kaiyu kai kubowala. 5 E mina Siria deli mina Isireli deli goli si guyau bogwa eikeiwalaisi gulitinidesi kwaitala vavagi. 6 Matausina si nanamsa biyoulisi Yuda, e bikaiyoulisi tomotala bisuvisi osi boda, e oluvi biyosalaisi Tabieli latula bila iguyau.

7 “Mitaga yeigu Guyau lalivala nanamsa makwaina gala avai tuta bikaloubusi. 8 Avaka paila? Paila uula mina Siria si peula bogwa makawala mina Damasiko si peula, makwaina si vilouveka, e mina Damasiko si peula bogwa makawala guyau Resini la peula. E pailaga Isireli, bila biboda kweluwolima kweluwotala kwailima taitu, tomotala bogwa bikatugai bilosi ambaisa ambaisa, e Isireli la boda bogwa bitamwau. 9 E mina Isireli si peula bogwa makawala si peula mina Sameria, makwaina si vilouveka, e mina Sameria si peula bogwa makawala guyau Peka la peula.

“Ka, kidamwa m dubumi gala bipeula, yoku goli gala bukusivagasi.”

Kabutuvitusila Imanueli

10 E Guyau iwitali kwaiyuwela biga baisa Eyasi, kawala, 11 “Kunigada baisa Guyau m Yaubada kidamwa bisakaim kwaitala kabutuvatusi. E kabutuvatusi makwaina bukunigadi ambaisa wala magim bitoya bima, kaina magim bima metoya watanawʹo wa Tumak kaina bima metoya walakaiwʹo wa labuma.”

12 E Eyasi ivitakaula kawala, “Yeigu apaiki e gala magigu bawakoli Guyau. Mapaila gala banigada paila avai kabutuvatusi.”

13 Paila baisa Aisea ivitakauloki matauna kawala, “Ka, yoku dalela guyau Debida,l kulagi. Ka, baisa sitana wala gaga paila yoku lokukwamigwesi tomota, mitaga — ki, kudoki ibodaim bukukwamigwesi Yaubada ke? 14 O bwaina, Guyau wala titoulela bisakaim kwaitala kabutuvatusi: ka, natana vilakapugula eisuma e biuni tau, bidoki yagala ‘Imanueli’.m* 15 E avai tuta magudina gwadi bigudiveka e bibodi binagi avaka bwaina avaka gaga, e tuta matutona tomota bimomsi nunu deli bikamsi kitorina.n 16 Mitaga igau gala bikaloubusi tuta matutona, e si pwaipwaiaga matausina taiyu gweguya eiuvitukukolaimi bogwa biviloububu.

17 “E Guyau Yaubada igau bimai yamla kabommayuyu baisa yoku, baisa m tomota, e deli goli baisa matausina gweguya, e mmayuyu makwaina saina mmayuyu sainela, deli kala mmayuyu gala makawala makwaisina bogwa lokulumkolaisi tuta makwaina Isireli la kabokwaraiwaga eitavilevi metoya baisa mapilana Yudao — paila matauna igau bimai guyoula Asiria.

18 “E avai tuta kala yam bibudoki, Guyau Yaubada bivigoli mina Itipita bimaisi makawala goli nigunagula mapilanʹo osisila Waya Naili, deli paila mina Asiria bimaisi metoya osi valu makawala goli tubuyusapi. 19 E matausina makawala budotala budoveka minumauna bikougugulasi okabigaga oitayatila deli wa lagi oraibwaga, e deli bikubolaisi komwaidona kai kaibisibasi deli komwaidona kwabila.

20 “E avai tuta kala yam bibudoki, Guyau Yaubada bimapu taitala tokapitunela kulukulu metoya piliyuwelʹo mapilana Yupereiti — matauna guyoula Asiria! — e matauna biviliup kami gabula bim, deli kulumi e deli goli unuunula uwomi.

21 “E avai tuta kala yam bibudoki, e kidamwa taitala tobigubagula bibodi bikoli natinidesi wala la bulumakau nagwadi deli nayu gota, 22 metoya minasina mauna matauna tobigubagula bibani bidubadu sainela nunu, e matauna bibani komwaidona avaka avaka bibodi paila titoulela. E, mokwita goli, matausina taivila wala eikesasi mina mmomova ovalu makwaina bimomsi nunu deli bikamsi kitorina.

23 “E avai tuta kala yam bibudoki, makwaisina kweminibwaita bigulesi waini, olopola kwaitala kwaitala bagula lokuvalaisi kala bawa lakatuluwotala waini e mapusi bagula kwaitala kwaitala biboda lakatuluwotala siliba, komwaidona wala makwaisina bagula biliya metoya kaibisibasi deli kaigunigwaini. 24 E tomota igau bilosi baisa iwawaigasi deli si kaiyala. E, mokwita wala, viloumwaidona valu bogwa bisunupatu kaigunigwaini deli kaibisibasi. 25 E komwaidona koya ambaisa kabobagula bwaina bogwa bisunupatu wala kaibisibasi e gala availa bila baisa. E bivigakiga makatuposina bulutuvalu deli sipi si kabokamkwam.”

8

Yaubada ivigaki Aisea latula magudina kabutuvatusi baisa tomota

1 E Guyau ilukwaigu kawala, “Kukwau pilatala bubuwaga pilaveka e kugini bimigileu otapwala baisa makawala. ‘Nani Lebu Nani Youli.’ 2 E kuyosi taiyu tauwau isim kasi dubumi, Uraiaq matauna tolula deli Sekaraia matauna Yeberekaia latula, e kuvigaki m tosola.”

3 E oluvi ulo kwava isuma. Avai tuta minana ivalulu, latuma tau, e Guyau ilukwaigu kawala, “Kudoki latum yagala ‘Nani-Lebu-Nani-Youli’. 4 Paila gwadi magudina igau gala binikoli paila bikavitagi ‘Inagu’ kaina ‘Tamagu’, e tuta matutona komwaidona veiguwala Damasiko, deli avaka guguwala Sameria, matauna guyoula Asiria biyouli bilau.”

Guyoula Asiria eimaima

5 E Guyau ilukivauwaigu, 6 kawala, “Ka! Tomota matausina bogwa eipakaisi kasi sopi bititayelu manum wa waya mapilana Sailowar e ikikavaginasiga omitasi taiyu gweguya, Resini sola Peka. 7 E ka! Yeigu wala Guyau titoulegu bamai tokwaraiwogala Asiria deli goli la tokwabilia e bikabiliasi deli Yuda. Matausina bisuyaisi kulusi bisuvisi olopola valu makawala Waya Yupereiti sakalela bisuluwi papala komwaidona. 8 E matausina bivigakaisi Yuda makawala sakala. Kala visaiki makawala tom bila wa kailia e bisuluwi avai vavagi avai vavagi.”

E mina Yuda bikaibigasi kawasi, “Yaubada deli yakidasi! Matauna bogwa eivitukoli yamala e eikoli valu.”

9 E ikaluvalovasi kawasi, “Yokomi avai boda avai boda kukougugulasi gulitinidesi deli kami kokola! Ka, kunakaigalaimasi yokomi kusikaduwonakusi, obusibusila valu. Kukwatubaiasasi paila kabilia, mitaga kukukokolasi. E, kukwatubaiasasi mitaga kukukokolasi. 10 Kuvagaisi avaka lokuninamsaisi! Ka, gala wala bukupeulasi. Avaka kala bidubadu mi bigatona kulilivalasi wala! Mitaga komwaidona wala mi biga gala dimlesi, paila Yaubada deli wala yakamaisi.”

Guyau ikatululuti matauna tovitoubobuta

11 E ka! Guyau deli la peuligaga ikatululutaigu gala babokuli keda makadana tomota eibokulaisi. Matauna ilukwaigu kawala, 12 “Gala bukutoulala deli matausina tomota si nanamsa kwekatupwana, deli gala bukukukoli vavagi makwaisina matausina eikukolaisi. * 13 Kululuwai baisa, yeigu wala Guyau Topeuligaga e yeigu tobumaboma. Yeigu wala kagumwaleta ibodi bukukukolaigu. 14 Paila yeigu saina tobumaboma ibodi tomota bikukolaigusi. Yeigu makawala kwaitala dakuna kwedumokikina tomota bitoulaisi e bivadumokikinasi. Deli yeigu makawala sikula, e tomotala metoya kabokwaraiwaga makwaisina Yuda deli Isireli biwaisi deli goli mina Yerusalem. * 15 Bidubadu bisilubeibeusi. Matausina bikapusisi e bikaligasi. E matausina bogwa biwaisi wa sikula.”

Kasi katuloluta tokaisivila

16 Ka, yokomi ulo toligalega yokomi bukuyamataisi deli bukuwotitalaisi duwosisia makawala Yaubada la biga leisakaigu. 17 Guyau bogwa eikatupwani migila titoulela metoya baisa la tomota, mitaga yeigu adubumi matauna e nanogu komwaidona asaili baisa matauna. *

18 Ka! Kugisaigusi yeigu deli ulo toligalega, Yaubada bogwa eisakaigu matausina. E Guyau Topeuligaga matauna la takaikaia odabala Koya Saiyoni,s matauna bogwa eiwitalaimasi e eivigakaimasi mwada yakamaisi mabigasina la biga baisa mina Isireli. *

19 Mitaga mimilisi tomota igau bilukwaimi bukukwatupoiyaisi tokalamimi deli mina kaisivila avaka bilukwaimi, paila matausina tuta komwaidona biririmwatusi deli baloma. E matausina bilivalasi kawasi, “Mesinaku wala tomota ibodi bikatupoisi baisa baloma e bikauwaisi kasi biga metoya baisa tokwaliga pailaga tommomova.” 20 E yokomiga bukumapwaisi matausina kawami, “Kulagaisi avaka Guyau eivitulokaimi! E gala bukunakaigalaisi matausina mina kaisivila paila avaka bilukwaimi gala wala bikaloubusi avaka kala bwaina.”

Kala tuta mwau mitaga taitala guyau igau bima

21-22 E tomota bogwa wala biwausi bilosi ambaisa ambaisa ovalu, deli si ninamwau deli kasi molu. E metoya kasi molu deli si gibuluwa matausina bibulotaisi si guyau deli bikagagaisi si Yaubada. Paila tuta mwau makwaina bibokavili matausina bilosi odudubila. Kaina bikowanasi wa labuma kaina bikululusi opwaipwaia mitaga gala avaka bigisaisi mesinaku wala mwau deli dudubila, dudubila saina dubilikitakita.

9

1 E gala wala kabosakaula metoya tuta mwau makwaina. *

Matauna guyau igau oluvi bima

E ka, mokwita goli omitibogwa mina Sebuloni deli mina Napitalai bogwa eibodaisi mmosila, mitaga tuta omatadasi mapilasina valu bibanaisi kasi taimamila, bivitouula Bolita Kwaiveka opilibomatu e biyayosaga bilʹo piliyuwela Waya Yoridani, e deli goli bila wala Galili, ambaisa mina mitawasi eisisuaisi.

2 Tomota matausina omitibogwa ililoulasi odudubila

bogwa leigisaisi lumalama sainela.

Matausina isikailisi oviluwela dudubila sainela,

mitaga tuta baisa lumalama bogwa eivisigili matausina. *

3 Guyau, yoku lokusaiki matausina si mwasawa kwaiveka.

Matausina imwamwasila ninasi paila uula yoku.

Matausina imwasawasi paila avaka lokuvagi baisa matausina,

makawala goli tomota bimwasawasi otayoyuwa,

kaina bivilaisi avai guguwa eilebwaisi.

4 Paila yoku Guyau bogwa lokukouwoli kaitakewa makaina leiyomwau

deli lewa manona eiwawaiya kaiyasi.

Yoku lokutomgwaga odubasi boda mabudona

eilamidadaisi deli eikaiyoulisi m tomota,

makawala goli omitibogwa lokutomgwaga odubasi mina Midiani si tokwabilia.t

5 E tokabilia mabudona kapolela kaikesi

deli komwaidona kasi kakapula yabubuyavi

bogwa bivakakovi wa kova.

6 Ka, taitala gwadi eikaloubusi baisa yakidasi!

Taitala latudasi eikaloubusi!

E matauna goli biguyoiyaidasi.

Matauna tadokaisi kala kavilevi “Tokatayuvisa Mokwita”,

“Yaubada Topeuligaga,” “Tamadasi Tosivagasi,”

“Guyoula Vakota.”

7 E matauna la guyau bisetuwoli kala kwaiveka,

e tuta komwaidona vakota bisisu ola kabokwaraiwaga.

Matauna biguyau kaimapula guyau Debida,

e la karaiwaga bivitau metoya mitukwaibwaila deli karaiwaga duwosisia,

metoya tuta baisa e bila goli tuta okala vigimkovila.

Ka, Guyau Topeuligaga bogwa eivitobu nanola kidamwa bivagi makawala. *

Guyau bimipuki Isireli

8 E Guyau bogwa eikagai kasi mipuki mina Isireli, mabudona goli Yekobe odalela. 9 Komwaidona mina Isireli deli availa availa tosisula oviluwela Sameria binikolaisi Guyau bogwa leivagi makawala. Baisa tuta matausina mina kamnomwana deli ninasi walakaiwa. E ikaibigasi kawasi, 10 “Bwala makwaisina eikaliaiisi metoya mlomwaluva kwegubugabu bogwa eitakubilasi, mitaga bitakaliaivauwaisi makwaisina metoya dakuna kwetatai. E kaituwolaisi makaisina riga bogwa eikitulaisi, mitaga bitakatulovaisi makaisina bitasailasiga kweisila.”

11 E Guyau bogwa eiulisali kasi tilaula bivabodaisi biyosisi matausina. 12 Mina Siria bivabodaisi opilibomatu, e mina Pilisitia opilikwaibwaga, e bileilaisi wala bileipatusi bikapatu Isireli. Ilagoli Guyau la gibuluwa gala wala ikalituli, yamala iuvitukoli wala paila bimipuki mina Isireli.

13 Ka, mina Isireli gala wala ninikelala uwosi paila bininavilasi; ilagoli Guyau Topeuligaga bogwa leimipuki matausina, matausina gala wala ikaimilavausi baisa matauna. 14 E kala yamtala wala Guyau bimipuki Isireli tokugwala deli tomotala; matauna bibobuwalai matausina bimwaim pwanetasi bimwaim kaikesi. 15 Pwaneta - kabutuvitusila matausina tovakaveka deli tommoya e kaikila - kabutuvitusila mina vitoubobuta matausina si vituloki sopawokuva wala! 16 Matausina availa eikugwaiyaisi mabudona tomota bogwa eisuninaisi matausina, e bogwa wala eivapinigwaisi ninasi. 17 Mapaila Guyau gala itagwala avai totubovau bikwala, e gala binokapisi kwabuya deli magudisina weilova, paila uula komwaidona tomota ilumwelavaisi Yaubada deli mina mitugaga, e komwaidona avaka avaka ilivalaisi gagawokuva wala livalela. Ilagoli Guyau la gibuluwa gala wala ikalituli, mitaga yamala biuvitukoli wala paila bimipuki mina Isireli.

18 Ka, si mitugaga tomota makawala kovatala kova eilululu e leigigabu kaibisibasi deli kaigunigwaini. Eilululu makawala kovatala kovasupa deli mseula eititokowoi leila walakaiwa. 19 Paila Guyau Topeuligaga eigibuluwa, mapaila la mipuki ilululu makawala kovatala kova leisubeilulu ovalu viloumwaidona e leivakadoum tomotala. E ka, ibodi taitala natana binevikoli ammakawala bikwala. 20 Ambaisa ambaisa olopola valu makwaina tomota bilebumakavasi wala bikamkwamsi avai kaula wala pikekita bibanaisi, mitaga gala avai tuta bikoumatasi. Mapaila ka! Matausina ikomasi litusia titoulesi! 21 Tomotala Manasa isuvisi ikabiliasi deli tomotala Epereim, e oluvi budoyu wala ikatukwaitalasi isuvisi Yuda ikabiliasi. Mitaga Guyau la gibuluwa gala wala ikalituli. Yamala biuvitukoli wala paila bimipuki mina Isireli.

10

1 Yokomi bogwa bukudoumlabasi! Yokomi kububulaisi karaiwaga doudoga, e baisa ivigaki kasi lamadada ulo tomota. 2 Baisa makawala lokuuvigakaisi kusisigaisi mina namakava gala gagabila bibanaisi karaiwaga duwosisia. Deli kukwauwaisi si guguwa kwabuya deli weilova. 3 Avaka bukuvagaisi avai tuta Yaubada bimipukwaimi? Avaka bukuvagaisi avai tuta bimiakaimi kabomwau metoya omiloutala valu? Ambaisa bukusakaulasi bukulosi paila bukunevisi pilasi? Ambaisa bukukwatupwanaisi mi veiguwa? 4 Ka, kaina bikatumataimi okabilia kaina bikatupipaimi bilauwaimi okatupipi. Mitaga Guyau la gibuluwa gala wala biwokuva, matauna biuvitukoli wala yamala paila bimipuki mina Isireli.

Yaubada eivigaki guyoula Asiria la tokaiyala

5 E Guyau eilivala kawala, “Wo Asiria! Yeigu avigaki Asiria ulo tokaiyala, paila bamipuki availa matausina lagibuluwi. * 6 Yeigu lawitali Asiria paila bikatudidaimi boda makwaina gala idubumaigusi, matausina bogwa eiyogibuluwaigusi. Lawitali matausina paila bikoyaisi valu, biveilauwaisi guguwala deli bivapupoiyaisi tomotala makawala pwaipwaia olopola keda.”

7 Mitaga guyoula Asiria bogwa eibubuli la nanamsa titoulela saina minimani paila avaka bivagi. Matauna bogwa eivitobu nanola mwada bikatudidaimi bidubadu boda. 8 Matauna ikaluvalova kawala, “Availa availa matausina ulo kumatoula, matausina goli gweguya. 9 Yeigu ayouli viluwesi Kalino deli Kakemisi, viluwesi Amati deli Apadi. Yeigu ayouli Sameria deli Damasiko. 10 Yeigu avitukoli yamagu paila bamipuki kabokaraiwaga makwaisina ititapwarorusi baisa tokolu; minasina saina bidugaga ikalisauwaisi tokolula Yerusalem deli Sameria. 11 Yeigu bogwa lakatudidaimi Sameria deli komwaidona tokolula, e igau bavigaki makawala baisa Yerusalem, deli avai tokolu matausina eitemmalaisi.”

12 Mitaga Guyau ikaibiga kawala, “Avai tuta bavenoku avaka yeigu lauvagi wa Koya Saiyoni deli olumoulela Yerusalem, e bamipukiga guyoula Asiria paila komwaidona la kaluvalova deli la kamnomwana.”

13 Ka, guyoula Asiria eikaluvalova kawala, “Vavagi komwaidona yeigu wala titoulegu lauvagi. Yeigu saina topeula toninitalapula deli tokabitam. Bogwa lakodidaimi si kaligei boda makwaisina deli lavayouli si guguwa makwaisina leikedidagaisi obolesi. Yeigu bogwa lavapupoi tomota matausina leisisuaisi baisa, makawala natana bulumakau namwala saina napeula. 14 Ka, boda komwaidona ovalu watanawa makawala wala mauna nayoyowa kasi nigwa, e saina wala gagabila lavayouli si veiguwa makawala pou kala vayoula. Gala natana minasina mauna bikatupapapa mwada bivitukukolaigu, kaina kwaitala wodila bikapogega mwada biweyakaigu!”

15 E Guyau ikaibiga kawala, “Ki ibodi kavitala kema bilupi titoulela walakaiwa e kala tokwabiga bivabu watanawa? Kaina kavitala sowa saina dimlela e kala tokwabiga gala dimlela? Ka, puluta gala ibodi bilupi kala tokwabi, mitaga kala tokwabi bilupi makavina.”

16 E Guyau Topeuligaga igau biwitali lelia paila bimipuki availa matausina tuta baisa saina bwaina kasi kaitubwa. E lelia makwaisina kala lumkola olumoulesi makawala kovatala kova ikakata wala e gala bimata. 17 Yaubada matauna Isireli la lumalama bivigaki titoulela makawala kovatala kova. Isireli la Yaubada tobumoboma bivigaki titoulela makawala mayela kova e kala yamtala wala bivakakovi vavagi komwaidona, deli goli kaigunigwaini toyo kaibisibasi. 18 Makawala katoula bikisigigai wowola taitala tau, e kwabila saina ulaka deli bilekula saina bilukumalala bogwa wala eimati bivakakovi. 19 E kai gala wala bibawasi bitotusi, e guditala gwadi gagabila bikalau kasi bawa makaisina.

Mimilisi wala bikaimilavausi

20 Igau kwaitala tuta bima matausina mina Isireli eikesasi mina mmomova gala tuvaila bikikanasi baisa boda mabudona makateki eimtulaisi. Mitaga matausina bivitobwaisi si dubumi mokwita baisa wala Guyau matauna mina Isireli si Yaubada tobumaboma. 21 E mimilisi wala mina Isireli bikaimilavausi baisa si Yaubada topeuligaga. 22 Ilagoli tuta baisa mina Isireli kasi bawa makawala kanakenuva olumata mitaga mimilisi wala bikaimilavausi. Katudoum bogwa eivilalamila paila tomota, e tomota ikwani bilumkolaisi mwau makwaina. * 23 Mokwita Guyau Giyouveka Topeuligaga bogwa bikatudoum viloumwaidona valu makawala eilivala bivagi.

Guyau bimipuki Asiria

24 Guyau Giyouveka Topeuligaga iluki la tomota matausina eisisuaisi mapilana Saiyoni, “Gala bukukukolaisi mina Asiria, ilagoli matausina eilamidadaimi makawala mina Itipita leivigakaimi. 25 Ulo mipuki gala wala bimomwa biwokuva baisa yokomi, e batovilaga bakatudoum matausina. 26 Yeigu Guyau Topeuligaga, bagilumsisi matausina metoya ogu yuwoyoula makawala lagilumsisi mina Midiani mapilana Dikunela Oreba. Bamipuki mina Asiria makawala lamipuki mina Itipita. 27 Avai tuta yam makwaina bima, yeigu bogwa batanekwaimi metoya oyumasi mina Asiria, deli si kaitakewa gala tuvaila bitomataimi.”

Tokabilia isugigaiyaisi valu

28 E tilaula si tokabilia bogwa eiyoulisi valu Ai! Matausina isuwaisi wala isuwalaiyaisi valu Migironi! Matausina isaimwaisi si guguwa komwaidona mapilana Mikimasi! 29 Matausina ivapeilisi kadatala kaduvapwala e eibogi ikanamwaisi wala mapilana Geba! E tomotala Rama ibulukukoli sainela deli guyau Saulo la tomota leisisuaisi oviluwela Gibia komwaidona bogwa eisakaulasi. 30 Kuukuwakulasi mina Galim! Kuligalegasi mina Laisa! Kuuvitakaulasi mina Anatoti! 31 Ka, mina Madimena deli mina Gebim bogwa eisakaulasi paila bikwalasi. 32 Yam lagaila tilaula bogwa eisuvisi oviluwela Nobi, e matausina ipupaisagasi wa Koya Saiyoni mapilana Yerusalem.

33 E Guyau Topeuligaga bilisilavi matausina bimaisi watanawa ikalimtumtu kaiyasi makawala kai sisila bikosipu bila isilimku opwaipwaia. Matausina saina mina kamnomwana deli tovakaveka kasi tokugwa bogwa bivabwaisi e bimmosilasi. 34 E makawala kai olopola lawodila bitalukubali bikapusisi, Guyau bogwa bivabu matausina watanawa, makawala goli kaila Lebanoni kaimatabwaila kala kapusi.

11

Giyoubwaila la kabokwaraiwaga

1 E odalela Debida madilana gweguya matausina makawala kaitala kai makaina bogwa eilukubalaisi. Mitaga igau kaitasusila bitasusila metoya ouulotoula makaina, e makawala goli taitala guyau biyoulapula metoya oluwalaisi Debida tubula. *

2 E Guyau la baloma bisaiki matauna kabitam,

deli ninitalapula, e deli la kateta paila biguyoi la tomota.

Matauna binikoli Guyau nanola deli bitemmali matauna,

3 e metoya la kabikaula baisa Yaubada, matauna bibani la mwasawa.

Matauna gala biyakali la tomota metoya okasi gigisa kaina metoya obigasola.

4 Matauna biyakali tonamakava deli la giyoubwaila,

e deli binagi avaka bibodi si kaisisu matausina mina mamama.

Metoya ola karaiwaga wala tomota bibodasi kasi mipuki,

e mina mitugaga bogwa bikaligasi. *

5 E matauna biguyoi la tomota metoya karaiwaga duwosisia,

deli bigiyoubwaila baisa matausina. *

6 E tuta matutona kaukwa nagigasisi deli sipi bideliyawasi wala gulitinidesi,

e lepoda bikanuvadulisi deli gota nagugugwadi.

Bulumakau nagugugwadi deli laiyoni nagugugwadi kaitala wala kasi kaiwaga,

e gugwadi gudikikekita biyamataisi minasina. *

7 Bulumakau deli beya kaitala wala kasi kaiwaga,

e litusia bikanukwenusi wala gulitinidesi.

E laiyoni bikamsi mnumonu makawala bulutuvalu.

8 Kidamwa guditala gwadi bimmwasawa katitaikinela keiyuna naiyayana

mitaga minana gala wala bigadi magudina.

9 E odabala Saiyoni, makwaina Yaubada la koya kwebumaboma,u

gala wala kwaitala kaboyogagi kaina avai mitugaga bisisu.

E Guyau kala nikoli bikasewoki valu mapilana

makawala milaveta ikasewoki sopi. *

Tomota okatupipi bikaimilavausi

10 Igau kwaitala yam bima avai tuta taitala giyouvau bikaloubusi metoya odalela Debida, e matauna bivigaki kaivatusi baisa boda komwaidona. Matausina bikayoulasi bilosi ola valu mavilouna vilouguyau, e bitemmalaisi matauna. * 11 Avai tuta yam makwaina bima, Guyau biyomitalivau la peula bikaimilivau la tomota matausina kesala isisuaisi Asiria deli Itipita, viluwesi Patirosi, Sudani, Elam, Babilonia, Amati, deli goli mavilousina olumata deli wa simla obolita. 12 E Guyau igau biyosali yatala doya bivigaki kabotuvatusi baisa boda komwaidona paila bivayouli la tomota Isireli deli Yuda matausina eiuwaki neuya. Matauna bikaimilivau matausina metoya ambaisa ambaisa ovalu watanawa budotinidesi. 13 E Isireli kabokaraiwaga gala tuvaila bipoisivisi deli Yuda, e makawala goli Yuda gala tuvaila biselaia deli Isireli. 14 Mitaga Isireli deli Yuda bikatukwaitalasi wala bisuvisi Pilisitia opilikwaibwaga bikabiliasi, e deli bivayoulisi tomotala opilibomatu. Matausina bitomgwagasi odubasi mina Edom, deli mina Mowabi, mitaga mina Amoni bikabikuwolaisi matausina. 15 Guyau bivigaki bolita bimada mapilana Bolita Pilabweyani, e matauna bikaraiwogi yagila kweyuviyavi biuu bikatumadi Waya Yupereiti, mitaga sopi la keda bivigaki kaduyolima kaduyoyu biludulodu saina pikekita, mapaila availa wala magila biluvapela gagabila wala biluvapela. * 16 Matauna bikatubiasi kadatala kaduvakaiwa makadana bisuwa Asiria paila la tomota matausina eikesasi mina mmomova mapilana Asiria e bivisunupuloi matausina, makawala omitibogwa leivigaki baisa tubusia tuta matutona leisilavaisi mapilana Itipita.

12

Wosila nokagutoki

1 Yam makwaina igau bima tomota biwosisi kawasi.

“Guyau ayakawolaim. Yoku kugibuluwaigu

mitaga baisa tuta bogwa kuvisimolaigu e gala tuvaila kugibuluwaigu.

2 Yaubada matauna agu tokatumova.

Yeigu badubumi matauna e gala bakokola.

Guyau isakaigu ulo tuvaluwa e ikatupewolaigu.

Matauna wala agu tokatumova. *

3 Makawala tokadaka bimwamwasila ninasi avai tuta bimomsi sopi simokania

e makawala goli Yaubada la tomota bimwasawasi avai tuta matauna bikatumovi matausina.”

4 Yam makwaina bogwa bimaima tomota biwosisi kawasi,

“Kunokagutokisi baisa Yaubada. Kudousi baisa matauna paila bipilasaimi.

Kukwamitulaisi baisa boda komwaidona avaka matauna bogwa leivagi!

Kulukwaisi binikolaisi matauna saina tovakaigaga!

5 Kuwosisi baisa Guyau paila vavagi silagaga bogwa leivagi.

Ibodi valu watanawa komwaidona bilagaisi bulogala makwaina.

6 Ibodi komwaidosi matausina isisuaisi Saiyoni biwosisi deli govasi!

Isireli la Yaubada tobumaboma matauna tovakaigaga,

matauna isisu deli la tomota.”

13

Yaubada igau bimipuki Babiloni

1 Baisa Yaubada la biga baisa Aisea matauna Amosi latula, paila bulogala Babiloni. *

2 Tauwau, kuyosalaisi kabilia doyala odabala koya makwaina pwaipwaiawokuva wala! Kuwakulaisi tokabilia deli kukwatulokwasaisi matausina paila binikolaisi bisuvisi ikatudidaimisi kalapisilela valu makwaina kwekamnomwana. 3 Ka, Guyau bogwa eidou la tokabilia matausina mina kamnomwana deli mina tuvaluwa paila bikabiliasi kwaitala kabilia kwebumaboma e bimipuki availa availa matausina leigibuluwi.

4 Ka, kunakaigalaisi mowai odabala koya makwaisina, si mowai budotala boda saina budoveka, ka, si mowai boda ituwoli ituwoli deli kabokaraiwaga ituwoli ituwoli eikukougugulasi. E Guyau matauna tokabilia si kumatoula, eikikatubiasaisi la tokabilia paila bikabiliasi. 5 Matausina leimaisi metoya valu saina miloutala obusibusila valu watanawa. E metoya ola gibuluwa Guyau bisuvi paila bikatudidaimi viloumwaidona valu deli bikatudoum tomotela.

6 Kuvalamsi deli kami mmayuyu! Guyau la yam bogwa leivakatitaikina, yam makwaina matauna Topeuligaga bimai katudoum. * 7 Komwaidona tomota yumasi bimata deli si tuvaluwa bimama. 8 Komwaidona bibulukukoli e kabommayuyu biyomami matausina, makawala natana vivila kala mmayuyu eigigadi paila bitapoi yamala. Matausina bigisamapusi wala titoulesi deli kasi kokola, e kasi gigisa mmosila wala ikatumati. 9 Guyau la yam bogwa bimaima - yam makwaina mwau sainela matauna biyomitali gasisila kala leiya. Valu watanawa bivigaki biviloupakala e mina mitugaga taitala taitala bidoumsi. 10 Utuyam natana natana deli utuyam ladatala ladatala gala tuvaila bipisisi, kalasia biyuwoula mitaga bidudubila wala, e tubukona gala wala bilumalama. *

11 E Guyau ikaibiga kawala, “Yeigu bavigaki mwau bikaloubusi ovalu watanawa e bamipuki komwaidona tomota mina mitugaga paila si mitugaga. Yeigu bavabu watanawa availa availa matausina mina kamnomwana deli bamipuki availa availa matausina ninasi kaiveka deli mina yommayuyu. 12 E matausina eikesasi mina mmomova gala wala bibawasi, makawala goula. 13 E yam makwaina yeigu Guyau Topeuligaga bayomitali ulo gibuluwa, e bavigaki labuma bimotatina deli watanawa bilikuliku metoya okabala.

14 “E matausina mina gilagala eisisuaisi mapilana Babiloni bisumgeyaisi bisakaulasi bikeiitasi osi valu tatousi, makawala natana diya eisisakaula metoya toweiga, kaina makawala sipi gala isim kasi toyamata. 15 Kidamwa availa biyosisi matausina mina sisakaula bogwa bikatumataisi metoya okaiyala. 16 Litusia pwapwawa biwaiyasi wala bikatumataisi, e si bwala guguwala bilebwaisi deli si kukova biyosisi bimokaiasi, e matausina bigigisasi wala gala ibodi avaka bivagaisi.”

17 E Guyau ilivala kawala, “Yeigu baulisali mina Midia bisuvisi Babiloni bikabiliasi. Matausina gala bininaki luposi paila siliba deli gala bikau ninasi paila goula. 18 Matausina bimtulaisi tauwau tubovau metoya osi kaiyala. Tuvaila gala sitana binokapisaisi magudisina pwapwawa deli gugwadi. 19 Wo Babilonia saina viloukabalaki ikalisuwoli kabokaraiwaga komwaidona; e ivigaki tomotela si kabokamnomwana. Mitaga yeigu Guyau bakodidaimi Babiloni makawala omitibogwa bogwa lavigaki Sodom deli Gomora! * 20 Ka gala taitala tomota bisiki mavilouna. Gala taitala tokwaidadina guma Arebia bikaliai la buliyoyova baisa, deli gala taitala toyamata sipi bilau la yawa bivakam mapilana valu. 21 Paila bavigaki mavilouna biviloupakala si valu, e mesinaku wala bolodila deli kuru biyuwoyoulasi kasi nigwa. E deli kasuwari bimilivalusi baisa, gota nabubolodila bivigakaisi si kabomwasawa bipeipelasi bimmwasawasi olumoulela mavilouna viloudadaimi. * 22 Minasina mauna nagigasisi deli ugiwagi bigougwausi e butula kaigasi makawala nauliwali nakipokipwa bikatuyumali makwaisina bwala kwaivakaveka deli makwaisina ligisa. Wo! Babiloni la tuta bogwa leima! Kala yam makwaisina bogwa katitaikina wala biwokuva.”

14

Mina katupipi bigalasi bikaimilavausi

1 E Guyau tuvaila binokapisi la tomota mina Isireli e binigivau matausina la tomota tatoula. Matauna bikaimilivau bilau osi valu tatousi, e mina gilagala bimaisi bisilomlasi deli matausina. 2 Bidubadu boda bipilasaisi mina Isireli paila bikaimilavausi ovalu mapilana Guyau leisaiki matausina, e boda ituwoli ituwoli tuvaila bimaisi biwotitalaisi matausina makawala si ula. Availa matausina omitibogwa eikatupipaisi mina Isireli, tuta baisa mina Isireli bikatupipaisi matausina, e mina Isireli bikaraiwogaisi matausina omitibogwa kasi tolamadada.

Guyoula Babilonia la kaliga

3 E Guyau igau bivigaki mina Isireli bibanaisi kasi yovaiwasi metoya okasi mwau deli okasi mmayuyu, deli goli metoya opaisewa mwau makwaisina leikopitukwaisi leipaisauwaisi. 4 Avai tuta bivagi makawala, matausina biyosokanaisi guyoula Babilonia, bilivalasi kawasi.

“Ka, guyau matauna toyommayuyu bogwa eitakubila. Matauna gala tuvaila bilamidadi avai tomota! 5 Guyau Yaubada bogwa leikodidaimi si peula matausina tokaraiwaga mina mitugaga. 6 Matausina saina mina gigasisi eilamidadaisi tomota deli eisetuwolaisi iyomiyuyaisi wala boda ituwoli ituwoli, mabudosina goli leikatupipaisi. 7 E baisa tuta valu watanawa komwaidona iluva uwosi deli si valu ivakota, e komwaidona tomota iusiwosisi deli si mwasawa. 8 E Lebanoni kaila makaisina reiyava deli kweisila bimwasawasi paila guyau matauna la kaliga; paila uula gala availa tuvaila bilukubali makaisina. Ka, matauna bogwa leikatubwataki kedala Tuma!

9 “E Tuma eikikapogega paila bibodi guyoula Babilonia. Availa availa matausina mina papeula igau eisisuaisi odabala pwaipwaia bilomasi imitakavataisi wala. E matausina gweguya bilomasi ititokaiasi metoya osi takaikaia mapilana Tuma. 10 E komwaidosi minasina ididouwaisi, kawasi, ‘Ka, baisa tuta yoku yakamaisi da peulasi makawala wala! Yoku bogwa lokutoula oma delisi! 11 Yoku omitibogwa isim kam taimamila metoya gita obutusi, mitaga tuta baisa yoku bogwa lokusisu wa Tuma. Mwatemwata eikubolaim wala tomwaidom.’

12 “E ka, guyoula Babilonia, eidokaimsi yoku Kubwanayam. Mitaga tuta baisa yoku bogwa lokukwapusi metoya wa labuma e lokuma watanawa! Omitibogwa yoku kuyouli boda bidubadu, mitaga baisa tuta bogwa eilavaimsi lokuma opwaipwaia. * 13 Yoku bogwa kuvitobu nanom mwada bukulaguva walakaiwa wa labuma e bukukwaliyeiya m takaikaia odubasi utuyam minasina walakaiwa sainela. Yoku m nanamsa ibodi bukusisu makawala taitala guyau odabala koya makwaina opiliyavata ambaisa minasina yaubada tokolu eisisuaisi. * 14 Yoku lokulivala mwada ibodi bukulaguva walakaiwa odabala lowalowa e bukuvigakaim makawala matauna Topeuligaga. 15 Mitaga ka, kaimapula, yoku bogwa lokusalili lokuma otukutakula Tuma.

16 “E tomata bitobu mitasi deli bigigisaimsi, deli udosi bikapogega wala bigigisaimsi. Matausina bikatupoisi kawasi, ‘Ki, matoulela goli omitibogwa imotitani valu watanawa e iyotitavi kabokaraiwaga bidubadu. 17 Ki, matoulela wala ikodidaimi valu vilouvakaveka e ivigakiga valu watanawa biviloupakala ke? Ki, matoulela wala gala avai tuta bitaneku mina katupipi kaina bitugwali bilosi osi valu ke?’ ” 18 Ka, guyousi valu watanawa komwaidona eikikaligasi ikanukwenusi okasi laka kweminabwaita, 19 mitaga yoku gala isim kam laka, deli wowom bipusoki wala olopovalu. Yoku deli matausina tokabilia leikatumataisi okabilia komwaidomi wala bukukwanuwaidalasi e uwomi bilauwaisi bilavaisi omlopu, e okaikesi bivapupoiyaimi. 20 Paila uula kukodidaimi m valu deli kukwatumati m tomota tatoum, mapaila yoku gala bibakwaim makawala samwa gweguya isim kasi laka. E dalem mina mitugaga gala wala taitala bimova. 21 Ka, ibodi katumata bogwa bivitouula! Matauna guyau litula bikaligasi wala paila uula tubusia si mitugaga. Gala taitala matausina bisisu paila biguyoi valu watanawa kaina bikaliivau valu vilouvakaveka.

Yaubada igau bikatudidaimi Babiloni

22 E Guyau Topeuligaga ikaibiga kawala, “Igau bayouli Babiloni e bakatudidaimi mavilouna. Gala avai vavagi bikesa - gala gugwadi, e gala wala availa bimova. Yeigu Guyau bogwa lalivala makawala. 23 Yeigu bakivili Babiloni, bavigaki bimila dumia, e deli mauna minasina kuru bivigakaisi si valu. Yeigu bakau kaitanei batanei Babiloni, e batakopwi vavagi komwaidona. Ka, yeigu Guyau Topeuligaga bogwa lalivala makawala.”

Yaubada igau bakatumituwoli mina Asiria

24 E Guyau Topeuligaga bogwa leilivala la biga katotila mwau, kawala. “Ka, avaka bogwa laninamsi bavagi bikaloubusi makawala. Avaka bogwa lavitobu nanogu bavagi, bavagi makawala. * 25 Ogu valu Isireli yeigu bakatumtuwoli mina Asiria e bavapupoi matausina odabala ulo koya makwaisina. Yeigu igau bataneku ulo tomota metoya makaina kaitakewala Asiria deli metoya osi koni mwau leikokeulasi. 26 Baisa nanogu makawala paila valu watanawa, e yamagu bogwa lavitukoli paila bamipuki boda komwaidona.” 27 Guyau Topeuligaga bogwa leivitobu nanola bivagi makawala. Matauna bogwa leivitukoli yamala paila bimipuki; e gala wala availa ibodi bisilibodi matauna.

Yaubada igau bikatumtuwoli mina Pilisitia

28 Taitu makwaina Guyau Eyasi eikaliga livala makwaina leikaloubusi. *

29 Mina Pilisitia, ka, kami lewa manona tuta tuta leiwawaimi bogwa leitawoula, mitaga gala wala isim uula paila bukumwasawasi. Avai tuta natana keiyuna bikaliga, e kaimapulaga nayuwela bima saina nayayana. E keiyuna poula bikatuvisi e ka, natana dokanikani nayoyowa bikaloubusi. * 30 E Guyau bivagi makawala toyamata sipi baisa la tomota mina namakava e bivigaki matausina biluva uwosi. Mitaga matauna biwitali molusaula saina mwau baisa yokomi Pilisitia, e gala taitala bisisu tomomova.

31 Komwaidomi mavilousina viluwela Pilisitia kuvalamsi deli kukwayoyusi paila pilasi. Komwaidomi yokomi ibodi bibulukukolaimi! Ka, tubumyou leikuva leima metoya opiliyavata makawala pilatala lowalowa - ka, baisa yuwotala tokwabilia gala isim kasi kokola bisuyaisi kulusi bimaisi.

32 Ammakawala bitavigakaisi bitamapwaisi mina Pilisitia si biga baisa yakidasi? Bitalukwaisi matausina Guyau bogwa leikaliivau Saiyoni e la tomota bikwalasi olumoulela metoya kabommayuyu komwaidona.

15

Yaubada igau bikatudidaimi Mowabi

1 Livala makwaina paila mina Mowabi. Kala bugitala wala ikatudidaimisi mavilousina Ari deli Kiri e tomotela Mowabi luvilova kutukwatu gala bigatona. * 2 E tomotela Diboni imwenasi wa koya e iuvalamsi osi kabotapwaroru. Tomotela Mowabi ivilumgwagasi deli si kavinavina paila mavilousina Nebo deli Medeba, matausina iviliwaisi kulusi deli kasi gabula paila si ninamwau. 3 Tomota olilaga valu isisikamsi saigala. Tomota obikubaku deli odabala bwala iuvalamsi deli ikavinavinasi. 4 E tomotela Esiboni deli Eleala si valam ilouloweta valu, e kaigasi eiyoyu ilʹo iligalegasi mina Yaasa saina kaduwonaku. Maugotala goli si tokabilia ibulukukoli deli itatatuvasi. 5 Nanogu saina ivalam paila Mowabi! Tomotela bogwa eisakaulasi eilosi mapilana Sowa, deli ilolosi Egilati Selisia. E mimilisi ilaguvasi isuwaisi okedala biloula Luiti, matausina deli wala vilamsi; e mimilisi isakaulasi ilosi Oronaim, deli wala si kavinavina. 6 E Sopila Nimrim ipakala, e mnumonu opapala ivamatasi, e gala yatala yammwamova isisu. 7 E tomota ikovaluwisi isuwaisi Itayatila Guvagava mwada bikwalasi deli si guguwa. 8 Melalouya wala kaligeila Mowabi iyoyu butula valam. E si valam iyoyu ilʹo eiligalegasi oviluwesi Egilaim deli Bierelim. 9 E valu Diboni wayela ibwau wala buyavi, deli Yaubada igau bikatumkulovi tuvaila la mipuki saina mwaugaga baisa matausina. Ka matausina leikesasi mina mmomova olopola Mowabi bikatumatimkulovi wala.

16

Mina Mowabi ikubu si nanamsa

1 E metoya valu Sela oviloupakala mina Mowabi iwitalaisi natana lam ilokaia matauna tokaraiwogala Yerusalem paila bobwailila. 2 E matausinaga itulotulasi wala opapala Waya Anoni e iuvauvilasi wala makawala mauna bitavabutu metoya okasi nigwa.

3 Matausina ilukwaisi tomotala Yuda kawasi, “Tauwau kulukwaimasi avaka ibodi bakavagaisi. Kuyokuluvaimasi makawala kaitala kai kaikonigulela saina bwaina avai tuta kalasia bitowota, kutagwalasi bakavaiwasisi okaikonigulemi. Yakamaisi mina sisakaula metoya tilaula, mapaila kusipepunaimasi ambaisa gala ibodi availa bibanaimasi. 4 Kutagwalasi bakamilivalusi omi valu. Kukolaimasi metoya matausina availa mwada bikatumataimasi.”

(Lamadada deli katumata biwokuva, e availa availa matausina tokodidaimisi valu bogwa bikaligasi. 5 E oluvi taitala metoya Debida odalela biguyau, e matauna saina giyoubwaila deli biyebwaili tomota. Matauna saina nanakwa bivagi avaka duwosisia, e binevikoli ammakawala karaiwaga duwosisia bogwa bikaloubusi.)

6 E mina Yuda ikaibigasi kawasi, “Bogwa lakanakaigalaisi si kamnomwana mina Mowabi. Bogwa lakanikolaisi matausina ninasi saina walakaiwa deli mina kaluvalova, mitaga si kamnomwana gala wala kala yeiwau.”

7 Matausina mina Mowabi bogwa bivalamsi paila kabommayuyu makwaisina bilumkolaisi. E avai tuta biluwaisi kasi kalumatabwaila igau leikamkomasi mapilana Kiri Eresi, matausina bivalamsi. Mapaila matausina ilavaisi ninasi ikusa. 8 E bagula makwaisina katitaikinela Esiboni deli goli makwaisina bigulesi waini mapilana Sibima bogwa leikotataisi - mabigulesila makwaisina mwada wainila leimommatasi matausina tokaraiwogasi boda ituwoli ituwoli. E okwaitala makwaisina bigulela waini ikau kala tateta ilʹo itobu ovalu Yasa, e iuwovila isuwa opilibomatu ila itobu oviloupakala, e iuwovila isuwa opilikwaibwaga ila itobu pilayuwela Milaveta Pilamata. 9 Makawala lavigaki kala valam Yasa e baisa tuta lauvalam paila bigulesi waini mapilana Sibima. E tuvaila avilam Esiboni deli Eleala, paila uula tomota gala wala avaka bitaiyauwaisi e bivigaki bimwamwasila ninasi. 10 Baisa tuta gala wala availa bimwasawa olumoulela makubilasina bilukumalala. Gala wala availa bigova kaina biwosi olumoulela makwaisina bigulesi waini. Gala wala availa bivapwaipwaia kaiuwala waini paila bimila waini, paila govala mwasawa bogwa eikalituli. 11 Akuvakuvila deli ulo ninamwau paila Mowabi, deli avilumgaga paila Kiri Eresi. 12 E mina Mowabi isisomatasi ilolosi osi koya makatuposina eivigakaisi si kabotapwaroru deli isusuvisi osi bwala tapwaroru paila bininigadasi, mitaga gala wala avaka kala bwaina bibanaisi.

13 Biga mabigasina Guyau bogwa eilivilibogwi paila Mowabi. 14 E tuta baisa Guyau ikaibiga kawala, “Ka, avai tuta bibudoki kwaitolu taitu Mowabi veiguwala komwaidona bogwa bitamwauki kala pikowau. E kala tomota saina bidugaga mitaga taivilesi wala bimovasi, e matausina goli mina gugolia.”

17

Yaubada igau bimipuki Siria deli Isireli

1 E Guyau ilivala kawala, “Damasiko igau bikatudidaimisi e gala tuvaila bidokaisi vilouveka, mitaga bimila dubilawawa wala. * 2 E tomotala viluwesi Siria bogwa bisilavaisi mavilousina e biviloububusi. Mavilousina bimila saivau paila sipi deli bulumakau bikamkwamsi, e gala availa bibokavili minasina. 3 Isireli bogwa bikitumou la peula, e Damasiko bivigaki viloububagewa. E mina Siria matausina eikesasi mina mmomova bimmosilasi makawala tomotela Isireli. Yeigu Guyau Topeuligaga bogwa lalivala.”

4 E Guyau ikaibiga kawala, “Igau kwaitala yam bima Isireli la togaga bogwa bitamwau e mwada viloukabalaki mitaga bivigaki viloububagewa. 5 Ka, Isireli bivigaki makawala kwaitala bagula komwaidona bogwa leikapitunaisi e leitaiyauwaisi, kaina makawala kwaitala saibogwa oitayatilela Repaim avai tuta bikaveyasi biligaiwasiga kwaiwokuva. 6 Mitaga taivilesi wala bikesasi mina mmomova, e Isireli bivigaki makawala kaitala olibe e kaiuwala komwaidona bogwa eikiuyasi mesinaku wala kwaiyu kaina kwaitolu saina odubuni sasila, kaina kwaivilesi wala eikesasi masisisina odebela. Ka, yeigu Guyau Isireli la Yaubada bogwa lalilivala.”

7 Avai tuta yam makwaina bima tomota bininavilasi baisa kasi Tobubuli paila pilasi, matauna Isireli la Yaubada tobumaboma. 8 Matausina gala tuvaila bikanuvatetasi baisa makwaisina kabogwabu lula leikaliaiisi, kaina bidubumaisi avaka leiyoudulokaisi metoya oyumasi titoulesi - makawala kaikobula si yaubada tokolu minana Aserai deli kabogwabu lula makwaisina paila bigubugabusi lula maiina simasimina.

9 Avai tuta yam makwaina bima, valu mavilousina saina viloupapeula bidadaimisi e bivilouwokuvasi wala makawala mina Ivi deli mina Amora isilavaisi si valu e isakaulasi metoya mina Isireli.

10 Mina Isireli, yokomi bogwa lokulumwelavaisi Yaubada, matauna goli kami topilasi deli kami tokwala, makawala kwaitala dukutotu kwaipeuligaga. Kaimapula, yokomi kubigubagulasi bagula ituwoli kwebumaboma mwada bukuvigakaisi mi kabotaimamila baisa togilagala si yaubada. 11 E kidamwa bukuvalaisi makwaisina bagula e nani kaukwau makwaina bitaginapula e bikatuyawaisi, ka, gala wala kabinaila. Mesinaku wala kabomwau deli lelia gala isim yuvisala.

Tomgwaga odubasi tilaula

12 E boda ituwoli makwaisina saina kwaipapeula eituwasi leimaisi makawala bolita leipaisaga, kaina makawala kaisai saina kaivakaveka eikikawoulasi. 13 Boda makwaisina eisuvaisi kulusi leimaisi makawala kaisai eikikaipolu, mitaga avai tuta Yaubada eikawota matausina ivayumilasi, ibokavilaisi ilosi makawala tubumyou eiyuvisau opapala koya, kaina makawala wawa outuyagila eiyuvisau. 14 Wa bogi matausina eiuvitukokolasi wala, mitaga eiyam kaukwau bogwa eitamwau. E availa availa matausina idokaisi bikoyaisi da valusi bibodasi mwau makawala boda mabudosina.

18

Yaubada igau bimipuki Sudani

1 E piliyuwela makaduyosina wayela Sudani isisu kwaitala valu tutala mauna bikatupapapasi pinipanesi luluwala ililiku wala valu. * 2 Metoya valu makwaina matausina touwata tokeula biga eisilasi osi waga makaisina leikamdokaisi metoya kivikivi e isunapulasi metoya Waya Naili. Tauwau yokomi tosikwawa saina baigoguna mitami, kweiitasi ovalu! Kwaimalaisi biga kulauwaisi omi valu mapilana waya eitaina eitapatu kuuyokaisi mi boda makwaina kwaipeula deli kwevayayoula, tomotami mina uwonaku deli mina dududubuna, matausina valu watanawa komwaidona ikukolaisi.

3 Komwaidona tomotala valu watanawa kulagaisi! Ka, avai tuta biyosalaisi doyala kabutuvatusi odubiluwotala koya makwaisina e yokomi bogwa bukugisaisi! Avai tuta bitigilulu tauya yokomi bogwa bukulagaisi. 4 E Guyau ilukwaigu kawala, “Yeigu basisu manum wa labuma e bakululukiga bagigisi, ulo manum makawala numla manumla bibasi wa bogi kwaitala kwaitala otutala tayoyuwa, kaina makawala kalasia bitowota bitobu matala saina yuviyavi. 5 Igau makateki bitaiyauwaisi waini kaiuwala lalesi bogwa eivadebwalisi deli kawailuwala bogwa eimonogusi. E tilaula saina pwapwasa bikatumtuwolaisi matausina mina Sudani makawala kema saina kakata bitakapituni sisila tamtala waini. 6 E si tokabilia uwosi biligaiwaisi mauna deli bolodila kʹasi. Avai tuta okweluvala yuviyavi mauna nayoyowa bivigakaisi kasi kalaga, e avai tuta okweluvala tula mauna nabubolodila kasi kalaga.”

7 Tuta bogwa leimaima Guyau Topeuligaga bikula kala semakavi metoya valu mapilana waya eitaina eitapatu boda makwaina saina mina papeula matausina touwonaku deli mina dudubuna, valu watanawa komwaidona ikukolaisi matausina. Matausina bimaisi wa Koya Saiyoni, baisa goli tomota bitemmalaisi Guyau Topeuligaga.

19

Yaubada igau bimipuki Itipita

1 Livala makwaina paila Itipita.

Ka Guyau eisila olowalowa pilagigibuna, e bima mapilana Itipita. E mina Itipita minasina si yaubada tokolu itatatuvasi wala omatala matauna, e komwaidosi mina Itipita ibulukukoli sainela. * 2 E Guyau ilivala kawala, “Ka, yeigu babisimwali kabilia bitokaia olopola Itipita e bavapinigu ninasi, taitala bikabilia baisa bodala e sola matauna otalila bikabilia baisa sola. E valu bikabilia baisa viloukalola, e gweguya matausina bipoisivisisi paila kabokaraiwaga. 3 Yeigu bakodidaimi si nanamsa deli bayomami kasi lumkola mina Itipita. Matausina bininigadasi baisa minasina si yaubada tokolu mwada bipilasaisi matausina, deli bilokaiasi tokaisivila paila bikatupoiyaisi baisa bilomasi tokwaliga paila kaitayuvisa. 4 Yeigu bakasali mina Itipita bilosi oyamala taitala giyougaga e matauna bikaraiwogi matausina. Yeigu Guyau Topeuligaga bogwa lalivala.”

5 E Waya Naili bogwa bimamala e igau makateki wala bimada. 6 Makaduyona tukutakula komwaidona bisobogina avai tuta bimidakopwa. Mnumonu komwaidona bivamatasi, 7 deli bagula komwaidona opapala Waya Naili bimatutilasi e yagila biyuvisau bilau wala ambaisa. 8 E komwaidona matausina eititakunasi kʹasi metoya bibinibanisi deli bipwapoulasi olopola Waya Naili bigwagu kaigasi deli si valam. Si guguwa paila bani deli si wota gala wala dimlesi. 9 Matausina tobasisi karekwa yakakalaia si pikwaku bogwa biwokuva. 10 Komwaidona towolasi avai karekwa avai karekwa deli mina katavatu wotetila komwaidona bimata ninasi deli bivigaki si ninamwau.

11 Ka, matausina tokugwala valu Sowana mina ninagowa wala! E mina Itipita si tokatayuvisa saina mina kabitamgaga managowala wala! Ki, avaka uula eilukwaisi si guyau mwada matausina kaimapusi matausina mina ninitalapula deli gweguya tobubogwa? Woo! 12 Mwa, yoku guyoula Itipita, ammatausina m tokatayuvisa mina kabitam ke? E kaina matausina ibodi bilukwaimsi avaka Guyau Topeuligaga eininanamsi paila Itipita, kadai! 13 Matausina tokugwala Sowana deli Mempisi mina ninagowa wala. Matausina kasi karaiwaga bikugwaiyaisi boda makwaina, mitaga bogwa leisuninaisi mabudona. 14 Guyau bogwa leivapinigu ninasi matausina tokatayuvisa e si katayuvisa isipanigwawokuva wala. Mauula avaka mina Itipita eiuvagaisi sulawokuva wala deli eisilibeibeusi makawala taitala tomomom sopi kaipeula eivadumokikina okala lagobu titoulela. 15 E gala taitala olopola Itipita, kaina bidubadu la guguwa kaina tonamakava, kaina todabala kaina gala kala yeiwau, ibodi bivagi avai pilasi.

Mina Itipita igau bitaimamilasi baisa Guyau

16 Tuta bogwa eimaima mina Itipita bivigaki kasi kokola makawala vivila. Komwaidosi bibulukukoli bitatatuvasi avai tuta bigisaisi Guyau Topeuligaga bivitukoli yamala paila bimipuki matausina. 17 E mina Itipita bikukolaisi mina Yuda tuta komwaidona iyoluluwaiyaisi matausina paila kasi mipuki Guyau Topeuligaga bogwa eikatubiasi paila matausina.

18 Tuta matutona bima, mavilousina viloulima vilouvakavekala Itipita bonasi bililivalasi biga Iberu. E tomota bilivalasi biga katotila mwau oyagala Guyau Topeuligaga. Viloutala mavilousina kala kavilevi bidokaisi, “Viluwela Kalasia.”

19 Tuta matutona bima, bikaliaiisi kwaitala kabogabu lula olopola Itipita paila Guyau, deli okaligeila Itipita bivitauwaisi kwaitala dakuna e bikabomaisi paila matauna. 20 Makwaisina bivigaki kabotuvitusila Guyau Topeuligaga migila olumoulela Itipita. Avai tuta tomota bibodasi lamadada e bidousi baisa Guyau paila pilasi, matauna biwitali taitala tau paila bikoli matausina. 21 E Guyau biyomitali titoulela baisa mina Itipita, e oluvi matausina binikolaisi matauna deli bitemmalaisi, e matausina bilulasi deli bisemakavaisi baisa matauna. Matausina bibigasi katotila mwau baisa matauna e bivagaisi avaka si biga katotila. 22 E Guyau igau bimipuki mina Itipita, mitaga oluvi bikatumovi matausina. Matausina bisivilasi baisa matauna, e matauna bilagi si nigada e bikatumovi matausina.

23 Tuta matutona bima, e kadatala kaduvakaiwa bipaisauwaisi Itipita bila Asiria. E tomotasi valu mavilousina bititowaisi bititomaisi, e boda mabudosina budoyu bitapwarorusi gulitinidesi wala. 24 Tuta matutona bima, Isireli biwokaia okasi kasa Itipita toyo Asiria, metoya boda mabudosina budotolu valu watanawa komwaidona bibani kala kabwaila. 25 E Guyau Topeuligaga bikabwaili matausina e bikaibiga kawala, “Tauwau mina Itipita, yeigu bakabwailimi, yokomi ulo tomota. Asiria, yokomi abubuloki yamagu. Yokomi Isireli, ulo tomota tatougu yokomi.”

20

Kabotuvitusila tovitoubobuta tokimwadu

1 Metoya ola karaiwaga Sagoni matauna guyoula Asiria la tokabiliasi kumatoula kasi tokugwa isuvi bikabilia Asidodi, mavilouna viloutala Pilisitia vilouvekala. 2 E omitibogwa, taitu kwaitolu bogwa leiwokuva, Guyau ilukwebogwi Aisea matauna Amosi latula bivilili katubukolela kaikela deli la saigala miyana leisisikoma biligaim. Matauna ivagi makawala e ililoula tokimwadu deli kaikilawokuva wala. 3 Avai tuta tilaula eiyoulisi Asidodi, Guyau ilivala kawala, “Ka, ulo touwata Aisea tokimwadu deli kaikilawokuva wala eililoula iboda kwaitolu taitu. E baisa kabotuvitusila avaka bikaloubusi baisa Itipita toyo Sudani. 4 E guyoula Asiria biyouli valu makwaisina kwaiyu, bikatupipi tomotela e bivadeili bilau mina kikimwadu wala. Tubovau deli tommoya, komwaidosi wala biloulasi kaikilawokuva deli mina kikimwadu, pwasi bikanumakava wala e baisa bivigaki kabommosila baisa Itipita. 5 E availa availa matausina eikikanasi baisa Sudani deli eikikamnimonaisi Itipita bogwa bikitulaisi kasi nanamsa e yotulela si pikwaku. 6 Avai tuta vavagi makwaina bikaloubusi, matausina eisipatilasi okowolawela Pilisitia igau bikaibigasi kawasi, “Ka, mwada leitakakanasi baisa matausina paila bikolaidasi metoya oyamala guyoula Asiria mitaga igau kugisaisi avaka eikikaloubusi baisa matausina! Wi, ammakawadasi? Ammakawala bitavigakaidasi bitakolaidasi titouledasi?”

21

Kilisala paila Babiloni kala dadaimi

1 Biga mabigana paila Babilonia.

Makawala utuyagila ekikipini oviloupakala, kabommayuyu bikaloubusi metoya valu mapilana kabokokola sainela. 2 Yeigu bogwa lagisi kilisala vavagi saina mwaugaga bikaloubusi, okilisala makwaina lagisi eikikasalaisi sesia deli eikikatumatasi deli eiyayoulasi.

Mina Ilam tokwabilia, kusuyaisi kulumi! Mina Midia tokwabilia, kuvaulaisi valu kuvapataisi! E Yaubada igau bivitobu tutala kabommayuyu Babiloni leiyomituli.

3 E avaka lagisi deli lalagi metoya kilisala makwaina ivakasauwaigu kokola deli mmayuyu, kala mmayuyu makawala natana vivila eigigadi tutala bitapoi yamala. 4 E ikiuta nanogu, atatatuva deli agu kokola. Yeigu apipikwaku nani bikoyavi, mitaga gala avaka kala bwaina abani mesinaku wala kokola.

5 Okilisala agisi kwaitala paka leikatubiasaisi, deli moi iyavaisi paila matausina leidouwaisi bisilaisi. Matausina ikamkwamsi deli imomomsi. E saina nanakwa tokaraiwaga idou kawala, “Yokomi kumatoula! Kwatubiasaisi mi vayoula!”

6 E Guyau ilukwaigu kawala, “Mwa kunagi taitala toyausa biyuuyausa kadumalaga e kuluki matauna bilivali avaka avaka igigisi. 7 Kidamwa bigisi tomota isisilasi wa wosa ivalabilasi imeimaisi, e deli mimilisi isisilasi wa ase deli kameli, matauna ibodi bivitoki tolosisi bibwaina.”

8 E toyausa ikawota kawala, “Tomwaya, bogwa lawai kailoulegu agu yam agu bogi layuuyausa wala.”

9 Gala kwaitala momwa matausina tosisila wa wosa leivalabilasi leimaisi. E toyausa eikawau kawala, “Babiloni bogwa leidadaimi! Komwaidona minasina si yaubada tokolu leititaimamilasi bogwa leikatumkumkwaisi opwaipwaia.” *

10 Wo, ulo tomota Isireli, yokomi bogwa leivakikilaimi makawala witi, mitaga tuta baisa bogwa lauyokaimi bulogala bwaina avaka bogwa lalagi metoya baisa Guyau Topeuligaga matauna Isireli la Yaubada.

Kala biga Edom

11 Biga mabigana paila Edom.

Taitala ididouwaigu metoya Edom. Kawala, “Mwa toyausa, am makala kalu valu paila biyam? Kulukwaigu ammakala kalu valu.”

12 E yeigu avitakauloki kawagu, “Bogwa eiyumyam, mitaga igau bibogivau, e kidamwa magim bukukwatupoivau, kukwaimilavau kuma kukwatupoivauwaigu.”

Arebia kala biga

13 Biga mabigana paila Arebia.

Yokomi mina Dedani, yokomi lokumilivalusi oviloupakala mapilana Arebia, 14 ibodi bukusakaisi kasi sopi matausina tomota tokadaka leiwokaiami. Yokomi mina Tema ibodi bukusakaisi kaula baisa matausina mina sisakaula metoya okabilia. 15 Tomota eisisakaulasi metoya kema kala kakata, kaiyala, deli goli komwaidona kabilia silagila.

16 Oluvi Guyau ilukwaigu kawala, “Olopola kwaitala wala taitu bibudoki komwaidona si togaga mina Kedara bogwa biwokuva. 17 Matausina tokwabisi kaiyala mina tuvaluwa mokwita olopola Kedara. Mitaga gala ibawasi matausina bikesasi mina mmomova. Yeigu Guyau Isireli la Yaubada bogwa lalivala.”

22

Kala biga Yerusalem

1 Biga mabigana paila Itayatilela Kilisala.

Avaka eikikaloubusi? Avaka paila komwaidosi tomotala valu eipakapakasi eikikaimwanasi osi kulumwala ke?v 2 Ka, valu viloumwaidona bogwa eiyega, lagisa deli kaimwana eivakasau valu.

Ka, matausina mi tokabilia eikaligasi okabilia makwaina gala ikaligasi okawakali. 3 E kami tokugwa komwaidosi gala iluvikolaisi kaitala si kaiyala mesinaku wala isakaulasi e tilaula iyosisi matausina. 4 E desi wala agumwaleta bauvalam kasi valam ulo tomota komwaidosi matausina eikaligasi. E taga kuvigikonaisi mwada bukuvisimolaigusi. 5 E ka, tuta baisa kala tuta sineiyou, vakalawou, deli goli takainowa olopola Itayatilela Kilisala, e baisa Guyau Giyouveka Topeuligaga leiwitali leimakaiadasi. Kalila da valusi bogwa leivakubalaisi deli da dousi paila pilasi leikatuyumali wala opapala koya.

6 Tokabilia mapilana valu Ilam eisisilasi leimeimaisi osi wosa, deli si kaiyala. E tokabilia mapilana Kiri bogwa eivenokusi katubaiasa si vayoula. 7 Makubilasina kubilumalala oitayatila Yuda bogwa eivakasuwoki makaisina waga kaibibiu; e tokwabilia matausina eisisilasi osi wosa eivabodaisi makaduyosina kalapisilela Yerusalem. 8 Komwaidona kabokwala olopola Yuda eidadaimisi.

Avai tuta leikaloubusi makawala, e yokomi lokusunupuloiyaisi guguwala kabilia metoya okabosakaila. 9-10 Yokomi lokuvitokaisi tolosila ammakatuposina kalila Yerusalem magila vigavau. Kuvakawolaisi komwaidona bwala olopola Yerusalem e kwatudidaimisi kwaivila makwaisina paila bukukwauwaisi youdulela e bukukwaliivauwaisi kalila valu. E katumkulovala kami sopi bitavikoti, 11 yokomi lokukelaisi kwaiyuwela utuwotu olumoulela valu paila bitavikoti sopi leititayelu leimaima metoya makwaina kwaibogwa sopi. Mitaga gala wala sitana kutovilakaisi Yaubada, paila matauna ininamsibogwi vavagi makwaisina komwaidona deli matauna eitagwala vavagi makwaisina biviloubusi.

12 E Guyau Giyouveka Topeuligaga ididouwaimi paila bukuvalamsi deli bukukwavinavinasi, bukuviliwaisi kulumi deli bukusikamsi mi saigala. 13 Mitaga kaimapula yokomi kukwaimwanasi deli wala gigilemi. Kukwatumataisi sipi deli bulumakau nagugwadi paila bukukwamsi, deli kumomsi waini. Yokomi kulivalasi kawami, “Yakidasi ibodi wala deli bitakamsi e bitamomsi! Paila nabwaia yakidasi bitakaligasi.” *

14 E Guyau Giyouveka Topeuligaga titoulela ilukwaigu kawala, “Matausina mina mitugaga gala wala baligaiwa si mitugaga osi tuta komwaidona ovalu watanawa. Yeigu Guyau Giyouveka Topeuligaga bogwa lalivala.”

Kala katuloluta Sebina

15 E Guyau Giyouveka Topeuligaga bogwa eilukwaigu balokaia Sebina matauna tokaraiwogala komwaidona uvagila obuloveka, e baluki matauna kawagu, 16 “Mwa, yoku avai tau yoku ke? Availa ikaraiwogaim paila bukukeli kam laka opapala koya ke? 17 Yoku mwada taitala todabala yoku, mitaga Guyau gala bivakayawaim, bilupaim bilavaim bukulo ʹo. 18 Matauna bilitakaim bikipupumaim e bilavaim bukula ituwoli valu vilouveka. Baisa bukukwaliga opapasi makaisina waga kaibibiu lokukwamnumoni. E komwaidona obuloveka kala tosisu bilumkolaisi mmosila paila uula yoku. 19 E Guyau bikau m kwaraiwaga biligaim e biguduga kulum bisakailikaim pwaipwaia.”

20 E Guyau iluki Sebina kawala, “Avai tuta bikaloubusi makawala, yeigu bawitali biga baisa ulo touwata Eliakim matauna Ilikaia latula bimakaiagu. 21 E yeigu bavisikoma matauna kam kwama miyana kwamela karaiwaga deli basipu okuvalila kam wakala miyana wakalela karaiwaga, deli basaiki komwaidona karaiwaga yoku lokuiyosi. E matauna bibubuna makawala tumasi mina Yerusalem deli mina Yuda. 22 Yeigu basaiki matauna komwaidona karaiwaga metoya ola bwala guyau matauna, matauna Debida dalela. E komwaidona buluva obuloveka matauna biyosi; e avaka biulaim gala availa gagabila bikatubodi, e avaka bikatubodi gala availa gagabila biulaim. * 23 Yeigu bavaloli la karaiwaga makawala kaimtuya gala biyega, e metoya baisa matauna komwaidona dalela bibanaisi kasi taimamila.

24 “Mitaga igau tuta oluvi bilumkoli mwau metoya baisa matausina dalela. Bikanuvatetasi baisa matauna makawala kulia deli avai guguwa bikanekukwa metoya kaisaga. 25 E oluvi makaina kaisaga biyega e bikapusi. E komwaidosi matausina eikanuvatetasi baisa matauna deli bikapusisisi goli e bogwa wala bidoumsi.” Ka, Guyau bogwa leilivala.

23

Pinisia kala biga

1 Biga mabigana paila Taia.

Ibodi bukukwayoyusi yokomi mina lʹuguta kukaikokewasi obolita. Mi valu Taia olumata bogwa eidadaimisi. Bolela deli kabokota eikodidaimisi wala. Avai tuta kudoubusisi metoya mapilana Saipirosi paila bukukwaimilavausi omi valu tatoumi, tuta baisa goli kulagaisi bulogala. * 2 Ibodi bukuvalamsi yokomi mina gigimwala mapilana Saidoni. Lokuwitalaisi mimilisi tomota 3 bidoupelasi obolita mwada bigimwalasi kʹasi kabinaila mapilana Itipita, e tuvaila bigigimwalasi deli boda komwaidona.

4 O valu Saidoni, yoku bogwa leiyomsilaimsi! Bolita deli tilibwabwau itavileiyaimsi kawasi, “Yeigu gala wala avai tuta auni guditala gwadi. Deli gala avai tuta avitubwi taitala tau kaina natana vivila.”

5 Mina Itipita madeilila wala bikaikai ninasi deli kasi kokola avai tuta binakaigalaisi bulogala Taia bogwa leikatudidaimisi.

6 Ibodi bukukwayoyusi yokomi mina Pinisia deli mi ninamwau! Ibodi bukuvigikonaisi bukusakaulasi bukulosi Sipeini! 7 Ki, viluwela kaimwana mavilounala Taia saina kabomwasawa, mavilouna saina viloubogwa omitibogwa leima lagaila? Ki, mavilounala tomotala matausina totowawaga eiluluwasi eilosi obolita ibudaisi valu opilatala? 8 Ki, availa eikikaraiwogi vavagi makwaisina komwaidona bikikaloubusi olopola Taia, mavilouna vilouguyau, e togigimwala gweguya wala litusia matausina saina kasi taimamila ovalu watanawa ke? 9 Ka, baisa Guyau Topeuligaga nanola makawala. Matauna ininamsi makawala paila magila biyokili mitasi taga tuvaila bikamnomwanasi paila avaka eiuvagaisi e biyomsili matausina tovakaveka isim kasi taimamila.

10 Ka, yokomi omitibogwa lokubudaisi mi valu olumoulela Sipeini, ibodi bukukwalupoulasi kubigulaisi mi pwaipwaia! Paila gala availa tuvaila bikolaimi makawala eivagaisi omitibogwa. 11 E Guyau bogwa eivitukoli yamala odabala bolita e ikatudidaimi bidubadu kabokaraiwaga. Matauna tuvaila ikaraiwogi bikatudidaimisi komwaidona vilouvakavekala si kabogimwala olopola Pinisia. 12 O valu Saidoni, mi kabomwasawa bogwa leiwokuva deli mi tomota bogwa eilamidadaisi. Ilagoli kaina bisakaulasi bilosi Saipirosi, mitaga gala wala bikwalasi.

13 (Gala mina Asiria, mitaga mina Babilonia wala eikatudidaimisi valu e mauna nabubolodila leivakasuwoki Taia. Matausina mina Babilonia wala leikaliaiisi bolela kasi taboda, leivakubalaisi Taia kalila kwepapeula e iluvaiwaisi mavilouna kwedadaimi.)

14 Yokomi tokaikokewa omilaveta, kukwayoyusi deli mi ninamwau. Ka, mi valu mavilouna lokuninakusisi bogwa leikodidaimisi.

15 E wa tuta matutona Taia kala luluwai biwokuva biboda kwailuwolima kwailuwoyu taitu, makawala taitala guyau la guyau kala kaduwonaku. Avai tuta makwaisina kwailuwolima kwailuwoyu taitu biwokuva, e Taia bidavila makawala natana nakalimwala eibutukwaisi wosi.

16 Ve, yoku nakomlilipwa mwada bogwa eitamwau kaikobum,

kukwau m gita kutaini valu!

Kuwawai deli kuusiwosi e m kwatugweimila

kuvigivau paila bukukwatudou m tomota tuvaila.

17 Avai tuta kwailuwolima kwailuwoyu taitu makwaisina biwokuvasi, Guyau bisaivau kala kaisisu valu Taia bikeiita bila odokala mavilouna e bikasali titoulela baisa kabokaraiwaga komwaidona ovalu watanawa. 18 E avaka mavilouna leitakuni metoya ola guguwa bikabomaisi baisa Guyau. Mavilouna gala bikatuyumali bisaim, mitaga komwaidona bigimlokaisi kʹasi deli kasi karekwa availa availa matausina ititapwarorusi baisa Guyau.

24

Guyau igau bimipuki valu watanawa

1 Guyau igau bikodidaimi valu watanawa e bivilouwokuva wala makwaina. Matauna bilitaki pwaipwaia e tomotala biwaki neuya. 2 E komwaidona tomota bilumkolaisi mipuki makawala wala - tolula deli tomotamakava, ula toyo kasi tokaraiwaga, togigimwala deli togimlovau, tosaiki deli totogu, matausina bidubadu si guguwa deli mina namakava. 3 Valu watanawa bitamsomsila e kwedadaimi wala bitotu. Guyau bogwa leilivala e bivagi makawala.

4 Valu watanawa bivalubulabu e bivamata; komwaidona vavagi odabala pwaipwaia biyomami; mapaila valu watanawa deli goli walakaiwa bogwa bigaga. 5 Tomota bogwa leiyogwalaisi valu watanawa metoya osi kowolova paila Yaubada la karaiwaga deli leikodidaimisi kabutu makwaina leivagi deli matausina mwada bikanigaga tuta gala biwokuva. 6 Mapaila Yaubada ibuloti valu watanawa. E kala tomota eilumkolaisi kala mmayuyu paila mapula avaka bogwa leivagaisi. E matausina kesala mina mmomova kasi bawa ibubusi wala. 7 Matamsina waini bogwa eiigiyagisi deli eivamatasi mauula waini iukuwokuva. E availa availa matausina si mwasawa lagaila bininamwausi, 8 si kaisousau deli gita butusi saina bwainigaga bogwa eikatutuli. 9 E gala wala tuvaila biusiwosisi deli si mwasawa avai tuta bimomomsi waini; deli gala tuvaila availa biyebwaili kakamwenala. 10 E vavagi komwaidona olumoulela valu bogwa eivanigwa, e tomota ikobudokaisi bwala titoulesi paila bikwalasi. 11 Matausina iukuwakulasi wa keda paila uula gala tuvaila bibanaisi waini. Si mwasawa bogwa wala leiwokuva; e bogwa wala eitamwauvagasi metoya osi valu. 12 Valu bogwa wala eidadaimi, deli kalapisilela komwaidona bogwa wala eikatupilakwaisi. 13 Baisa makawala igau bileiki baisa boda kwaitala kwaitala ovalu watanawa komwaidona. Bivigaki makawala tayoyuwa okala vigimkovila, kaiuwala olibe mmweisala bikousisi metoya okailesi deli makawala waini kaiuwasi bigudumkulovaisi otamsi.

14 Matausina eikesasi mina mmomova biwosisi deli si mwasawa. Matausina opilikwaibwaga bikamitulaisi ammakawala Guyau la tovakaigaga, 15 e matausina opilibomatu biyakawolaisi matauna. E matausina eisipatilasi okawolawa biyakawolaisi Guyau, Isireli la Yaubada. 16 Metoya obusibusila valu watanawa bitanakaigalaisi wosi kala yakaula Isireli, mabudona mina mitukwaibwaila.

Mitaga yeigu gala wala sitana ulo pikwaku tuvaila isisu! Wowogu bogwa wala eibubiyagila! Tokwasesila isaituwolaisi wala si kasesila, deli si sopa iyouloveka sainela. 17 Ka, tomota komwaidomi, kunakagalaigusi! Kabokokola, nobwala, deli sikula eitutulaimi wala. 18 Availa ivigikoni mwada bisakauligili kabokokola bikapusi bila onobwala, e availa ivigikoni mwada bisaga metoya onobwala bogwa biwai wa sikula. Kuna kunoveka bikapusi metoya wa labuma, e valu watanawa tumilela biyega. 19 Valu watanawa bilakadi, bitavisi e bikapogega. 20 Valu bigougeuna makawala taitala tomomom deli biigayega makawala kwaitala sokwaipa utuyagila biiyagi. Mitugaga bogwa wala eitomkulu valu watanawa, e mavilouna bikapusi e gala wala tuvaila bitokaiavau.

21 Tuta bogwa leimaima Guyau bimipuki topapeula ovalu walakaiwa deli guyousi ovalu watanawa. 22 E Yaubada igau bivayouli komwaidosi gweguya bimai gulotala bivigaki makawala tokatupipi olumoulela nobwala. Matauna bikobudoki matausina olumoulela nobwala tatoula wala bila ibudoki yamla kasi mipuki. 23 E tubukona bidudubila, deli kalasia gala tuvaila bikata, paila Guyau Topeuligaga biguyau. E matauna biguyau odabala Koya Saiyoni olumoulela Yerusalem e tomota kasi tokugwa komwaidona bogwa bigisaisi la guyugwayu matauna.

25

Wosila yakaula

1 Guyau, yoku ulo Yaubada;

yeigu batemmalaim e bayakawoli yagam.

Vavagi bidubadu bogwa lokuvagi kaboyowalula;

deli makawala nanom yoku bogwa lokuvagi avaka

m nanamsa lokuninamsibogwi omitibogwa.

2 Yoku kukodidaimi valu vilouvakaveka

kuvigaki makawala kabolovala wawa

deli kukodidaimi kalisi kwepapeula.

Ligisa makwaisina kada tilaulasi leikaliaiisi

bogwa leitamwauvagasisi.

3 E boda ituwoli ituwoli kwepapeula biyakawolaimsi;

e osi valu boda mabudosina mina yommayuyu bikukolaimsi.

4 E mina namakava deli mina mamama eikayolasi eiwokaiamsi

e bogwa eikwalasi osi tuta mwau.

Yoku si kabosipepuni metoya utuyagila

deli kasi kaikonigula metoya tigininila kalasia.

Tilaula mina dubakasala bisuyaisi kulusi makawala

utuyagila bikoulusa otutala katubugibogi,

5 deli weigigi tigininila oviloupakala.

Mitaga yoku Guyau, bogwa lokuvigaki kada tilaulasi luvilova kutukwatu

yoku bogwa lokukimati si kauwaileku

matausina tomota mina yommayuyu,

makawala kumum tulela tutala bituma matala kalasia.

Yaubada ikatubiasi kwaitala paka

6 E odabala Koya Saiyoni Guyau Topeuligaga bikatubiasi kwaitala paka paila komwaidona boda ovalu watanawa - kalagila paka makwaina leikatubiasi kaula kalamatabwaila deli waini wainitoula. 7 Metoya baisa matauna saina nanakwa bikau biligaim lowalowala ninamwau mapilana eikuboli odubasi boda komwaidona. 8 Guyau Topeuligaga bikatudidaimi kaliga la peula, e gala tuvaila bisisu! Matauna biwaisi mitiligisi tomota komwaidona deli bikatulilisi kasi mmosila matausina metoya avaka leilumkolaisi ovalu watanawa komwaidona. Guyau titoulela bogwa leilivala makawala. *

9 Avai tuta bikaloubusi makawala, tomota komwaidona bilivalasi kawasi, “Matauna goli da Yaubadasi! Da dubumaisi bogwa tavatobusi baisa matauna, e matauna bogwa eikolaidasi. Matauna goli Guyau! Da dubumaisi bogwa tavatobusi baisa matauna e mapaila baisa tuta deli wala da mwamwasilasi e da mwasawasi gala bitakaibiga paila matauna bogwa leikatumovaidasi.”

Yaubada igau bimipuki Mowabi

10 Guyau igau bikoli Koya Saiyoni mitaga bivakikili mina Mowabi, makawala yogilimwamwaisa bivakikilaisi deli bulutuvalu pwasi. * 11 Matausina bivitukolaisi yumasi bititeiwolasi makawala obolita bikakayasi, mitaga Yaubada biyomsili matausina, yumasi bimama e bidagugu. 12 Matauna bikatudidaimi Mowabi kalila kwaiwonaku deli kwaipapeula bisiyeila bila opwaipwaia.

26

Yaubada igau bivigaki la tomota bitomgwagasi

1 Kwaitala yam igau bima tomota biwosaisi mapilana wosi oviluwela Yuda, kawasi,

Da valusi saina kwaipeula!

Yaubada titoulela bikoli mavilouna kalila.

2 Taulaimwaisi valu kalapisilesi

e tatugwalaisi boda mabudona mina dubumi bisuvisi,

mabudona goli iuvagaisi avaka kamokwita.

3 Yoku Guyau kusaiki vakota mokwita

baisa availa matausina ininatotilasi

deli si dubumi isailisi baisa yoku.

4 Bitadubumaisi Guyau tuta komwaidona,

matauna tuta komwaidona bikolaidasi.

5 Matauna bogwa ivabu watanawa matausina mina kamnomwana;

e ikatudidaimi si valu kwaipeula makwaina leisisikaisi,

deli ivakubali kalisi ila opwaipwaia ikatumsumsoli.

6 E availa availa omitibogwa matausina eilamidadaisi

baisa tuta eililoulasi odabala makwaina

e okaikesi ivapupoiyaisi.

7 Mwa Guyau yoku lokukwatudubuni si keda mina mitukwaibwaila;

e biloulasi keda duwosisia.

8 Yakamaisi bakabokulaisi nanom e ma pikwakusi bogwa lakavatobusi baisa yoku;

yoku wala kammwaleta ma nakusisi.

9 Wa bogi kam nananamsa iyokupataigu;

avai tuta bukuyakali valu watanawa deli tomotela,

matausina komwaidosi bikatetasi avaka karaiwaga duwosisia.

10 Ilagoli yoku bukumitukwaii mina mitugaga,

mitaga matausina gala avai tuta bikatetasi avai vavagi bwaina.

Ilagoli matausina isisuaisi olumoulela si valu mina mitukwaibwaila mitaga immitugagasi wala;

matausina ipakaisi paila bivitokaisi tolosila m giyouveka.

11 Kam tilaula gala inikolaisi bukumipuki matausina.

Mwa Guyau, kuyomsili matausina e kutagwala bilumkolaisi mmayuyu;

kutagwala bilumkolaisi kala mmayuyu mmipuki makwaina bogwa lokukwatubiasibogwi.

Kuvituloki matausina ammakawala kala vakaila m yebwaili baisa m tomota. *

12 Guyau, yoku bukuvigakaimasi bakasibwabwailasi;

vavagi komwaidona lakabubanaisi

baisa uwala avaka m wotetila.

13 Guyau yoku ma Yaubadasi.

Ituwoli tomota baisa tuta eikikaraiwogaimasi,

mitaga ma Guyausi kammwaleta wala yoku.

14 Baisa tuta matausina bogwa leikaligasi e gala tuvaila bimovavausi;

bilomasi gala tuvaila bitokaiavausi,

paila bogwa lokumipuki matausina

deli lokukwatudoum matausina.

E gala wala availa tuvaila iluluwai matausina.

15 Guyau, bogwa lokuvigaki ma bodasi eikwaiveka,

e ma kabokaraiwagasi eibeiyaya eimwaim eimwaim,

metoya baisa kuyomitali kam taimamila.

16 Guyau yoku kumipuki m tomota,

e deli kasi mmayuyu inigadasi baisa yoku.

17 Guyau, yoku kuvigakaimasi kawaiweyasi,

makawala natana vivila biwaiweya avai tuta bigadi paila bivalulu.

18 Yakamaisi toyo kama mmayuyusi deli kala kaikai ninamaisi,

mitaga gala wala avaka uwala ikaloubusi.

E paila ma pwaipwaiasi kabiliala gala wala avai tuta katomgagasi;

e gala wala avai vavagi kabanaisi.

19 Komwaidosi ma tomotasi matausina bogwa leikaligasi igau bimovavausi!

Matausina tomwaidosi wala bitokaiasi bimovavausi.

Komwaidosi matausina eimasisisi okasi laka

bimamatasi e biwosisi deli si mwasawa.

Makawala numla eiyomovi valu watanawa

e makawala goli Guyau biyomovivau matausina bogwa leikaligabogwasi. *

Yakala deli vigavau

20 Yokomi ulo tomota, kusuvisi omi bwala e kukwatubodaisi kami yoyu. Bukusupepunisi olumoulela tuta pikekita wala, tatoula wala Yaubada la gibuluwa biwokuva. 21 Ka, Guyau bibusi bima metoya ola kabosisu wa labuma paila bimipuki mina watanawa paila si mitugaga. E katumata makwaisina leikiwolaisi ovalu watanawa bogwa biyoumatilasi, e pwaipwaia gala ibodi bikatupwani matausina availa availa leikatumataisi.

27

1 Wa yam makwaina Guyau bikau la kema kemala vilougaga makavina eiuvagi togaga paila bimipuki Dokanikani, minana dokanikani naloulewa natepotepwa eikanukwenu obolita e bikatumati minana. *

2 Wa yam makwaina Guyau bilivali livalela la bagula kwaimatabwaila, 3 “Bayamati makwaina deli bavinumli tuta tuta. Deli bayausi yam deli bogi mwada gala availa gagabila biyogagi makwaina. 4 E yeigu gala tuvaila bagibuluwi ulo bagula. Mitaga kidamwa kaigunigwaini deli kaibisibasi bikosomapusi, e yeigu bavakadoum makaisina. 5 Mitaga kidamwa ulo tomota kasi tilaula magisi bakoli matausina, ibodi matausina bivasosusi deli yeigu. Mokwita goli, ibodi bivasosusi deli yeigu.”

6 Igau tuta bima tomotala Isireli, matausina Yekobe dalela, bitalola kailawalisi makawala kai, e bikatuyawaisi deli bibukulasi. E kaiuwasi bivakasau valu watanawa.

7 Guyau immipuki mina Isireli mitaga kala mmayuyu gala makawala kasi tilaula eilumkolaisi, e tomota gala bidubadu ikaligasi. 8 Mesinaku wala Guyau la mipuki eikasali la tomota eilauwaisi okatupipi. Guyau ivigaki utuyagila kwetiganini metoya opilibomatu iuu e iyuvisau matausina ilau okatupipi. 9 E avai tuta wala bikatumkumkwaisi dikunela si kabogabu lula minasina yaubada sasopa bimila pwaka, e gala tuvaila kwaitala kabogabu lula paila maiina simasimina kaina kabotuvitusila minana yaubada tokolu Aserai bisisu, baisa tuta goli Guyau biligaiwa si mitugaga mina Isireli.

10 E valu deli kalila kwaipeula bogwa leikodidaimisi. Mavilouna bogwa eisilavaisi vilouwokuva wala makawala viloupakala. E mavilouna bogwa leibubu e bulumakau eivigakaisi si valu paila bikikabubunasi. 11 Kai komwaidona sisisi bogwa leimatasi eisilakai vivila bimaisi biutokaisi kai masisisina. Paila uula tomota gala sitana itapuloki ninasi, Yaubada matauna kasi Tobubuli gala bimitukwaii matausina kaina binokapisi matausina.

12 E wa yam makwaina, Guyau bivayoula la tomota taitala taitala, metoya Waya Yupereiti bilaga mina Itipita okasi kaligei, makawala taitala tomota eikilakila witi, bimwaim wawa bimwaim kawailuwala.

13 Avai tuta yam makwaina bima, tauya bitagina biyuvidouwaisi komwaidona mina Isireli eisisuaisi okatupipi mapilasina Asiria toyo Itipita. Matausina bikaimilavausi bimaisi Yerusalem bitapwarorusi baisa Guyau ola koya kwebumaboma.

28

Kasi katuloluta mina Isireli

1 Wooi kabokwaraiwaga Isireli bogwa bidadaimi! Kala katububula leiukuwokuva makawala butia kwaiigiyagi odubasi matausina kami tokugwa mina mommata. Bulami maiina simasimina ivakasau odubasi ivigaki ninasi kala kaiveka, mitaga kugisaisi matausina eimommatasi, eikanukwenusi makawala tokukwaliga. 2 E ka, Guyau bogwa eiyosi taitala topeuligagaw e matauna eikikatubaiasa paila bikabilia deli matausina. Matauna bima makawala utuyagila deli kala kuna kwekulokula, makawala kunovakaveka kuna, makawala sakala eisisakaula saina minimani sainela, e bikodidaimi valu. 3 E matausina tokugwa tomomom waini ninasi walakaiwa bogwa bivapupoi matausina okaikela. 4 E matausina tokugwala Isireli ninasi walakaiwa wala, e mwada sitana pikekita kasi kavisi eisisu bogwa bitamwau makawala kavalela seuseu avai tuta bimonogu saina nanakwa tasau wala takoma.

5 Ka, kala yam igau bima e Guyau Topeuligaga bivigaki titoulela makawala butia kwebogigia paila la tomota matausina eikesasi mina mmomova. 6 Matauna bisaiki ninalela karaiwaga duwosisia baisa matausina tovagisi yakala, e bikatupewoli si tuvaluwa matausina kala tokwala valu kalapisilela metoya avai kabilia bimaima.

Aisea deli mina Yuda si tovitoubobuta tomomom

7 E ka, matausina mina vitoubobuta deli tolula bogwa wala eimommatasi wa waini e isilibeibeusi wala. E matausina bogwa eimomwaisi saina bidubadu waini deli tuvaila sopi kaipapeula e mapaila matausina igogogulasi wala. E matausina mina vitoubobuta bogwa wala eimommatasi e mapaila kilisala makwaisina Yaubada eivituloki matausina gala ikikatetasi, deli matausina tolula bogwa wala eimommatasi e avai tuta tomota bimiakaisi avai pakula, matausina gala wala ibodi binagaisi avaka kala duwosisia. 8 E ambaisa si kabosisu, makatupona ikasewoki wala lagoba, e gala katupotala ikesa mwada katupomigileu.

Mina momom iyosokanaisi Aisea

9 Matausina ikailivilaigusi kawasi, “Matauna tau idoki availa eiuvituloki? Availa magila bilagi la biga? Avaka eililivali baisa bibwainaki wala magudisina gudivakalova! 10 Matauna nanola mwada bivitulokaidasi kasi vinavina gugwadi.

‘Tubukona, tubukona,

kwamkwam kam yena,

bagigisagʹe,

kawarei matagu bʹeei!’ ”

Aisea imapu si yousokana

11 Ka, kidamwa gala bukunakaigalaigusi, Yaubada bimai mina gilagala,x e biwawailasi osi biga makaigana yokomi gala kunikolaisi, e baisa bivigaki kami vituloki. * 12 Guyau bogwa eitagwala e leisakaimi mi tuta bukuvaiwasisi deli bukusibwabwailasi, mitaga yokomi kupakaisi bukunakaigalaisi matauna. 13 E baisa uula Guyau magila bivitulokaimi kasi vinavina gugwadi:y

“Tubukona, tubukona,

kwamkwam kam yena,

bagigisagʹe,

kawarei matagu bʹeei!”

E yokomi bikatupupeilimi wala omi loula tuta tuta. Yokomi bogwa bukusilagisi, biyosaimi e bilauwaimi okatupipi.

Saiyoni kala lipumatala

14 E yokomi tokugwala Yerusalem mina dubakasala mwada lokukwaraiwagasi odubasi tomota, ka, ibodi bukulagaisi avaka Guyau eililivala. 15 Yokomi lokukwaluvalovasi mwada bogwa lokuvagaisi kwaitala biga katotila mwada bukuvasosusi deli tokwaliga e bogwa lokuninatalasi deli tokwaliga wa Tuma.z E yokomi bogwa kudubumaisi mwada metoya omi sopa deli omi wabu baisa bikolaimi metoya kaboyogagi makwaisina avai tuta bimaisi. 16 Ka, kulagaisi avaka Guyau Yaubada ilivala, kawala, “Yeigu bakusovi kwaitala tumila kwaipeula deli kwetovagasi olopola Saiyoni. E wa tumila makwaina bavitau kaitala lipumatala kaitovagasi e lipumatala makaina kala ginigini baisa makawala, ‘Todubumi mokwita matauna topeuloki.’ * 17 E karaiwaga duwosisia bavigaki wotunula tumila kala visaikola, e kamokwita bavigaki kala visaikolaa paila bwala bitomalaula, kidamwa gala avai youdila bitowelu.”

E kuna kwekulokula bikapusi e bikunuwisau sopa makwaisina lokudubumaisi, e dadoya bikodidaimi mi kabokwala. 18 E biga katotila makwaina lokuvagaisi mwada bukuvasosusi deli tokwaliga bogwa bikodidaimi, e ninatala makwaina lokuvagaisi deli tokwaliga wa Tuma bogwa bikapituni. E avai tuta kaboyogagi makwaina bimakaiami, bogwa wala bikatudidaimi mi valu. 19 E kaboyogagi makwaina Yaubada biwitali biwawaimi wala, kaukwau kwaitala kwaitala. E yokomi bukulumkolaisi kala mmayuyu yam deli bogi. E avai bulogala kwewovau metoya baisa Yaubada bivigaki bibulukukolaimi wala. 20 E yokomi bukuvigakaimi makawala matauna tau obigivakala, matauna ivigikoni mwada bimasisi wa kebila makwaina saina kwekukupi e gala gagabila biyosali kaikela, e kala kanunuva saina yakekita e gala gagabila bivakanunuvi tomwaidona. 21 E Guyau bogwa wala bikabilia makawala eikabilia wa Koya Perasim deli oitayatilela Gibioni, kidamwa bivagi avaka eininamsi onanola - e avaka bivagi kala gigisa kwemitawasi wala. Matauna bivigimkulovi wala la paisewa, la paisewa makwaina kabotakainowa.

22 Yokomilʹei, gala bukugigilaisi ulo katuloluta lalulukwaimi. Ka, kidamwa bukugigilaisi, baisa bivigaki biyomwauwaimi e gala gagabila bukusakaulasi. Paila bogwa lalagi avaka Guyau Topeuligaga la nanamsa mwada bikatudidaimi viloumwaidona valu.

Yaubada la kabitam

23 Kulagaisi avaka yeigu lalilivala. Kulamamsi e kulagaisi avaka lalulukwaimi. 24 Ka, gala avai tuta taitala tobigubagula mwada bigabu wala la bagula e bisaitaula bipulupulu la pulu yam kwaitala kwaitala. 25 Avai tuta bogwa bipulu la pulu e bimyi biwokuva, matauna bisapu kala yagogu, kala kawailuwa deli makaisina noku. E matauna bisapu kala yagogu okaiwolokuva kwaitala kwaitala deli kala kawailuwa e wa sasaga bivaula avaka avaka tuvaila. 26 Matauna bogwa einikoli ammakawala bivigaki la bagula, paila uula Yaubada bogwa eivituloki matauna. 27 Matauna gala avai tuta bikau bubotala kai bubomwaidona e bivigaki la kaiwawai, mitaga bikau mapilana bogwa eitavi e eibudoki kaiwawai paila biwai kala yagogu. 28 Matauna avai tuta bivenoku tayoyuwa bigabi kala yagogu e bididagi wa bwaima e gala avai tuta biluvaiwa ikikali kaina bikukuni wala. 29 E ka, komwaidona kabitam makwaisina metoya baisa Guyau Topeuligaga. E nanamsa makwaisina Yaubada eiuvagi, komwaidona wala kwekikabitam, deli tuta komwaidona wala bikikalota.

29

Yerusalem kala mipuki

1 Yaubada la kabogwabu lula baisa goli mavilouna Yerusalem, bogwa bidadaimi wala! Mavilouna goli Debida eimilivalu bogwa bidadaimi wala! Ibodi kwaitala kaina kwaiyu taitu deli kasi paka makwaisina kasi gulogula bimmwasawasi bimaisi bimwaisi wala, 2 e oluvi Yaubada bivigaki valu mavilouna biboda kala katudoum. Ka, mavilouna leidokaisi Yaubada la kabogwabu lula. Mitaga valam deli kavivia bitokaia e valu viloumwaidona bivigaki makawala kwaitala kabogwabu lula buyavi ivakasau. 3 Yaubada biyokavati mavilouna, e bivauli bivapatu e biyouli. 4 Yerusalem bivigaki makawala kosa eikukosovali olumoulela pwaipwaia magila bibigatona, kaigala kaigimomwau wala metoya opwaipwaia.

5 Mina Yerusalem, ka, komwaidosi matausina mina mitawasi eikikabiliaimi bogwa bibutuyousi makawala tubumyou eiyuvisau, deli si tokwabilia matausina eiuvitukukolaimi biyowasi makawala wawa yagila eiyowoi. E tuta kweyopolasi wala deli gala luvitutela 6 paila Guyau Topeuligaga bikolaimi metoya utuyagila toyo pilapalela deli likuliku saina tiganini. Guyau biwitali tigiuviluwa deli kovasupa. 7 E oluvi komwaidosi mabudosina boda ituwoli si tokwabilia eikikabiliaisi viluwela Yaubada la kabogwabu lula bibulitamwausi deli goli komwaidona si guguwa guguwala kabilia tuvaila komwaidona wala avai guguwa avai guguwa, makawala mimi wala, kaina makawala nanamsa wala taninamsi wa bogi eiyam bitamwausi. 8 Komwaidosi mabudosina boda ituwoli eikatukwaitalasi mwada bikabiliaisi Yerusalem bivigaki makawala taitala tau kala molusaula e leimimimiga mwada leikamkwam mitaga tutala leimamata kala molu wala, kaina makawala taitala tau daka wala leikimati matauna, e leimimimiga mwada leimomom mitaga tutala leimamata kaiyola pakalawokuva wala.

Ikoulovaisi kasi katuloluta

9 Tauwau avaka mi dubakasala kudubakasalasi wala! Avaka lokutabodaisi mitami kuyomlilaisi wala bukukwausi! Gala kumomkolaisi waini mitaga kuvitokaisi wala mwada bogwa lokumommatasi! Gala bukukwapwaisi kaputala mitaga bogwa lokusilibeibeusi! 10 Guyau bogwa eivanunupuli mitami lokutitanunupulasi e makateki bukumisiwoyasi. Mina vitoubobuta matausina makawala tomota mitasi, mitaga Guyau bogwa eivadudubali mitasi. * 11 E katumikila makwaisina kilisala vitoubobuta bogwa bikatupwani baisa yokomi, e bivigaki makawala buki pilakatubili eisipukikitaisi buluvala! Kidamwa bukukwau bukuuyoki avai tau inikoli kakalawa e bukunigadi mwada bikalau bukulagi, matauna bilukwaim gala ibodi bikalau paila uula bogwa eisipukikitaisi. 12 Tuvaila kidamwa bukukwau bukuuyoki avai tau gala inikoli kakalawa e bukunigadi mwada bikalau bukulagi e matauna bilukwaim gala inikoli kakalawa.

13 E Guyau ilivala kawala, “Matausina ilivalasi mwada bitemmalaigusi, mitaga si biga bigimakava wala, e ninasi ikwaiwokuva wala. Si karaiwaga kasi gulogula makwaisina saina iluluwaisi ivigakaisi si tapwaroru baisa yeigu mitaga gala isim kala yeiwau. * 14 Mapaila yeigu gala bayolibiga bayopolasi wala bakayou luposi metoya vavagi mwau ituwoli e bininakakasi wala. E availa availa matausina mina kabitam bavigaki bibubeikamsi, e komwaidona si kabitam bivigaki vavagi vigimakava wala.” *

Kabopikwaku paila tuta igau bima

15 Availa availa matausina ivigikonaisi mwada bikiwolaisi avaka si nanamsa, metoya baisa Guyau komwaidosi bogwa bidoumsi! Matausina iuvagaisi uvagila dudubila idokaisiga gala availa bigisi matausina kaina binikoli avaka leiuvagaisi. 16 Matausina ikikatuyowaisi vavagi komwaidona. Avai vavagi saina dimlela, towaila kulia kaina mlomwaluva ke? Ki ibodi avai vavagi bogwa lokuyouduli bilukwaim kawala, “Mwa, yoku gala lokuyoudulaigu”? Kaina ibodi bilivala kawala, “Mwa, yoku gala kunikoli avaka kuuvagi”? *

17 Bigivakala isisu kidamwa tuta pikekita wala ulakaibwau bivigaki bika saivau e oluvi bibisivau kala kai bika ulaka tuvaila.

18 Avai tuta yam makwaina bima matausina taigasi eituli bitalapula e ibodi bilagaisi kaigatala kaigila bikaigivakaveka bikalau pilatala buki, e mina kau, matausina eisisuaisi odubilikitakita bimitalala mitasi bigisasi. 19 Mina namakava toyo matausina ninasi watanawa tuvaila bibinivauwaisi si mwasawa, makwaina Guyau matauna Isireli la Yaubada tobumaboma eisisaiki. 20 Baisa kala vigimkovila si tuta matausina eilamidadaisi sesia deli ikaluwouwaisi Yaubada. Komwaidosi mina mitugaga bidoumlabasi wala. 21 Yaubada bikatudoum availa availa matausina iyogagaisi sesia yagasi, deli matausina ikolaisi mina katumata metoya okabomipuki, deli matausina bisisasopasi wala e tomota mina kamokwita gala gagabila bibanaisi karaiwaga duwosisia.

22 Mapaila tuta baisa, Guyau matauna mina Isireli si Yaubada, matauna goli eikoli Eberaam metoya okabomwau eilivala kawala, “Yokomi ulo tomota, ka, gala tuvaila biyomsilaimi, deli mmosila gala tuvaila biyogibu migimi. 23 Avai tuta bukugisaisi litumia magudisina basakaimi, bimweyeya wala bukunikolaigusi e bukukwamitulaigusi kidamwa yeigu goli mina Isireli si Yaubada Tobumaboma. Bukutemmalaigusi deli bukukwamiabaigusi. 24 Matausina mina ninagowa bimwelisi paila bikatetasi, e matausina mina takulukulu bogwa bimwasawasi kidamwa availa bavituloki matausina.

30

Vasosu deli Itipita gala dimlela

1 “Ka! Baisa yeigu Guyau lalilivala. Availa matausina eikikaraiwogaisi mapilana Yuda bogwa bidoumlabasi paila ikosomapwaigusi. Matausina ibokulaisi nanamsa makwaisina yeigu gala abubuli deli ikakikitaisi si biga katotila paila bivasosusi deli ituwoli tomota, e baisa goli gala nanogu makawala. E baisa tuvaila wala ikikatumkulovaisi si mitugaga. 2 Matausina ilosi wala Itipitab binevisi pilasi, e galaga magisi bikatupoiyaigusi paila bakatululuti oluvi bilosi. Mitaga magisi wala guyoula Itipita bikoli matausina, mapaila isailisi wala si dubumi baisa guyoula Itipita. 3 Mitaga ka! Guyoula Itipita gala wala bipeula paila bipilasi matausina, deli mina Itipita si pilasi kala vigimkovila bikaloubusi kaboyogagi. 4 Kaina goli touwata matausina tonevi pilasi bogwa eiviloubusisi mapilasina Sowana deli Anesi, Itipita vilouvakavekala, 5 mitaga mina Yuda bikatulokaisi mwada gala wala sitana idubumaisi boda makwaina, paila gala isim kala dubumi, tuta komwaidona magisi pilasi mitaga gala wala ibubanaisi avai pilasi metoya makwaina valu.”

6 E ka! Baisa Yaubada la biga paila mauna minasina isisuaisi oraibwaga opilibolimila. “Ka! Touwata matausina tonevi pilasi si keda isuwalaiyaisi mapilana valu bidubadu kabosilagi isisu, paila laiyoni, keiyuna naiyayana, deli dokanikani nayoyowa isisuaisi baisa. Matausina ikedidagaisi otupwasi si ase deli si kameli guguwa saina mwau mipusi paila bilauwaisi bivigakaisi si vavila baisa boda makwaina gala gagabila bipilasaisi matausina. 7 Ka! Avai pilasi Itipita mwada bisaiki matausina, e pilasi makwaina gala wala dimlela. E mapaila yeigu avabu kala kavilevi Itipita maigana ‘Namanum Dokanikani’.”

Tomota si dubakasala

8 E Yaubada ilukwaigu bagini wa buki avaka bitavisaiki tomota matausina, e baisa bivigaki kwekanuvagasi livalesi matausina saina mina mitugaga. 9 Matausina tuta komwaidona bikikosomapusi wala baisa Yaubada, bisisasopasi, deli gala magisi binakaigalaisi Guyau la vituloki. 10 E matausina ilukwaisi mina vitoubobuta bikapatusi, kawasi, “Gala bukulukwaimasi avaka duwosisia mitaga kulukwaimasi avaka wala magimasi paila bakalegasi, e kuvitulokisi avai sopa avai sopa paila biyomwasalaimasi. 11 Tauwau, kutabaisi! Taga tuvaila kuvabodaisi ma kedasi. Yakamaisi gala wala magimasi bakalagaisi bulogala Isireli la Yaubada Tobumaboma.”

12 Mitaga ka! Baisa makawala Isireli la Yaubada Tobumaboma eilivala, kawala, “Ka, yokomi gala wala kunakaigalaisi avaka lalukwaimi, mitaga kudubumaisi wala yowai deli nanamsa doudoga. 13 Yokomi isim pikolela uwomi, e yokomi makawala kali avai tuta bitotina wotunula e saina nanakwa bikapusi. 14 Avai tuta bukukwapusisi, yokomi bikatumimisaimi makawala kulimoya, bikapusi e bikatumimisi biwokuva e gala gagabila pilatala senisenila ibodi bitavigaki kapeta, kaina ibodi bitavigaki kavaega.”

15 E Guyau Yaubada, matauna mina Isireli si Yaubada Tobumaboma iluki tomota kawala, “Kukwaimilavausi kumaisi, e ninami biniwavila e kudubumaigusi. E baisa makawala yokomi bukupeulasi deli bukusibwabwailasi.” Mitaga kupakaisi wala bukuvagaisi makawala! 16 Kaimapula, kunanamsasi mwada bukusilasi wa wosa nagigigibula bukusakaulasi metoya kami tilaula. E bogwala bwaina - kusakaulasi metoya kami tilaula! Mitaga ki, kudokaisi mi wosa saina nagigigibula? Gala, kami tilaula eibokavilaimi, matausina si wosa saina nagigigibula. 17 E avai tuta bukugisaisi taitala wala tokabilia kami tilaula e lakatuluwotalaga yokomi bukusakaulasi, e kidamwaga tailima bukugisaisi, komwaidomi wala bukusakaulasi e tilaula matausina bibokavilaimi. E gala wala availa biuvakulokola okami kawakali, - mesinaku yatala wala doya bitomwaleta biuweimimila odabala kwaitala koya! 18 Mitaga ka! Guyau eitutulaimi paila binokapisaimi. Matauna bogwa wala eikatubaiasa paila binokapisaimi, paila matauna tuta komwaidona iuvagi avaka duwosisia. E ka! Availa availa idubumaisi Guyau bimwasawasi goli.

Yaubada igau bikabwaili la tomota

19 Yokomi tomotala Yerusalem gala tuvaila bukuvalamsi. Paila Guyau matauna toninabwaila, avai tuta bukudousi baisa matauna paila pilasi, matauna bogwa bivitakaulokaimi. 20 Guyau bivigakaimi bukusukwaisi kabomwau bidubadu, mitaga matauna deli wala yokomi, paila bivitulokaimi, e yokomi gala tuvaila bukunevisi paila matauna. 21 Kidamwa yokomi bukuvasuluvaisi keda bukulosi okakata kaina okikiwama, yokomi bogwa bukulagaisi kaigala otuboulomi bililivala kawala, “Makeda ka. Kubokulaisi makadana.” 22 Yokomi bukukwauwaisi mi tokolu minasina lokukwatububulaisi siliba deli goula, e bukuligaimwaisi minasina makawala wawa kala lova, yokomi bukuwaiweyasi kawami, “Gala magigu tuvaila bagigisaim.” 23 Avai tuta wala yokomi bukusopusi kami yagogu, Guyau bogwa bikiboulu valu e bikuna paila bivasusuni matamsina e bisakaimi kami luvabwaila, deli mi bulutuvalu komwaidona bibanaisi bidubadu mnumonu bwaina. 24 Mi bulumakau deli mi ase minasina lokuvigakaisi leipulupulusi mi bagula bikamsi kasi mnumonu yammatabwaila miyasina bogwa leimatutilasi. 25 Wa yam makwaina avai tuta kami tilaula si bwala bikatudidaimisi e bikatumataisi tomotela, sopi bititayelu metoya koya komwaidona kwevakaveka deli kwekikekita. 26 E tubukona visigala bivigaki makawala kalasia visigala e kalasia bikatumkulovi visigala biboda sivalima sivayu gala makawala tuta tuta, makawala kwailima kwaiyu yam lumalamela biwaki kwaitinidesila. Vavagi makwaisina komwaidona bikaloubusi makawala avai tuta Guyau bituvi deli bikapoli kasi lewa la tomota makwaisina leiwawaiya matausina.

Yaubada igau bimipuki Asiria

27 E kaina goli saina kaduwonaku mitaga Guyau la peula deli la guyugwayu ibodi wala bitagisaisi. E kova deli mseu baisa biyomitali la gibuluwa. Matauna bililivala e la biga bigigabu makawala kova. 28 E matauna bivigaki yagila biuu bikugwaiwa omatala makawala sakala bidumyelu vavagi komwaidona bilau. Makwaina bimtuli boda komwaidona bidoumsi, e baisa bivigaki kalitutilela paila mitugaga nanamsela. 29 Mitaga yokomi, Yaubada la tomota, bukuusiwosisi deli mi mwasawa makawala lokuvigakaisi wa bogi makwaina otutala paka kwebumaboma. Yokomi mi mwasawa bikalisau makawala si mwasawa matausina eivaluluwaisi toyuvisi loloni eililoulasi bilosi Guyau ola Bwala Kwebumaboma, matauna Isireli kasi tokwala.

30 E Guyau bivigaki tomota komwaidona bilagaisi kaigala kaigibumaboma, deli bilumkolaisi lutula kala leiya. Matauna kala leiya biyomitali metoya kovasupa, bwabwau bilupabu, kuna kwekulokula, deli kuna bililouyam bililoubogi. 31 E mina Asiria bibulukukoli avai tuta bilagaisi Guyau kaigala deli bilumkolaisi lutula la mipuki. 32 Avai tuta Guyau biwawaiya matausina e binokuyuwi kasi lewa, la tomota bikekaimapwaisi lewa manosina metoya biwawaisi kaisousau deli biyuyuvisi loloni. Yaubada titoulela bikabilii mina Asiria. 33 Omitibogwa katupotala valu bogwa leikatubiasibogwisi, makatupona goli bivakataisi kovaveka kala kova guyoula Asiria bigabu. Makatupona kala lom saina eila watanawa deli saina beiyaya e ikikatagaisi wala kai ila odabala. E metoya Guyau ola yagisa bikasau kova e bivakati makovana.

31

Yaubada bikoli Yerusalem

1 Ka, availa matausina eilosi Itipitac paila binevisi pilasi bogwa bisilagisi! Matausina ikikanasi wala baisa mina Itipita si wosa kabilia, si waga kaibibiu, deli tokwabilia mina papeula. Mitaga ipakaisi wala Guyau, matauna mina Isireli si Yaubada Tobumaboma, kaina binigadaisi paila pilasi. 2 Paila matauna inikoli avaka eiuvagi! Matauna bimai kaboyogagi. Matauna nanola avaka bivagi bogwa wala bivagi, bimipuki tomitugaga deli goli matausina kasi tokwala. 3 Mina Itipita gala yaubada, mitaga matausina tomotatoula wala. E si wosa maunatoula wala, gala yaubada minasina. Ka! Avai tuta Guyau bivagi avaka, boda makwaina saina kwaipeula bogwa wala bidadaimi, deli boda makwaina kwaimama eipilasaisi bikapusi wala, e kwaiyu wala viluwesi bidadaimisi.

4 E Guyau ilukwaigu kawala, “Ka! Kidamwa laiyoni bogwa eikamati kala mauna, e toyamata sipi kaina biwakula paila biyobutu minana bisakaula mitaga gala wala gagabila, e yeigu Guyau Topeuligaga makawala minana laiyoni, gala availa ibodi bisilibodaigu. Bogwa wala bakoli Koya Saiyoni. 5 Kala visaiki makawala natana mauna bikukwaiyoba odabala kala nigwa e biiyamati litula, makawala goli yeigu Guyau Topeuligaga bogwa bakoli Yerusalem deli bayamati makwaina.”

6 E Guyau ikaibiga kawala, “Mina Isireli, yokomi bogwa kumitugagasi baisa yeigu deli kukoulovaigusi. Mitaga baisa tuta kukwaimilavausi kumakaiagusi! 7 Ka! Igau kala yam bima yokomi bukulavaisi minasina tokolu eititaki ninami okummitugagasi, minasina lokububulokaisi metoya siliba deli goula. 8 E Asiria bogwa bidadaimi okabilia, mitaga gala metoya tomota osi peula. Mina Asiria bisakaulasi metoya okabilia, e tubovauga biyosisi bivigakaisi ula. 9 E kasi tokwaraiwaga bisakaula deli kala kokola, e kumatoula bikokoluvagasisi wala e bisakaulasi biligaimwaisiga si doya paila kabilia.” Guyau bogwa eilivala, matauna wala Guyau ititemmalaisi olopola Yerusalem, baisa goli tuta komwaidona igibugabusi kala lula.

32

Taitala guyau la giyoubwaila

1 E ka, igau avai yam wala, taitala guyau bima e matauna bikaraiwaga deli la giyoubwaila, deli matausina kaidadala valu bikaraiwagasi deli karaiwaga duwosisia. 2 Taitala taitala matausina makawala kabokwala metoya wa yagila deli kabosipepuni metoya utuyagila. E matausina makawala sakala eititayelu oviloupakala, e makawala kaikonigulela kwaitala dakuna saina kwevakaigaga ovilouwokuva. 3 E bikakata mitasi deli bikatukovaisi taigasi baisa si tomota paila avaka bibodi si kaisisu. 4 Matausina gala tuvaila bikamagwesisi, mitaga bivagaisi avaka bogwa eikatetasi kala bwaina deli bilivalasi biga mimilakatila. 5 E gala taitala binanamsa mwada matauna tonagowa isim kala taimamila kaina bilivala mwada matauna todubakasala bidoki tau bwaina. 6 Matauna tonagowa la biga nagowa wala e onanola ininamsi wala avai mitugaga bivagi. Avaka matauna bivagi deli avaka bilivali, komwaidona wala kala kalawou Guyau, deli matauna gala avai tuta bivakoma tokamolu kaina bisaiki sopi baisa tokadaka. 7 E todubakasala matauna tomitugaga e iuvagi uvagila mitugaga. Matauna ininamsi paila biyogagi tonamakava metoya ola sasopa deli bisilibodi matausina mwada gala biyosisi avaka kasi vilavila. 8 Mitaga matauna tomitukwaibwaila la vavagi komwaidona iuvagi duwosisia deli itotu peula paila avaka duwosisia.

Yaubada biyakali la tomota oluvi bivigivau

9 E kunakaigalaisi avaka lalulukwaimi yokomi vivila, yokomi tuta baisa kusibwabwailasi deli mi mwasawa e gala wala avaka mi ninayuwa. 10 Ka, tuta baisa kaina bogwa wala eibodaimi avaka avaka, mitaga makala tuta taitu bima, yokomi bogwa bukuninamwausi paila uula gala wala avai kawailuwa paila yokomi bukukilogusi. 11 Yokomi bogwa lokusibwabwailasi deli mi mwasawa e gala wala avaka mi ninayuwa, mitaga tuta baisa ibodi bukutatuvasi deli kami kokola! Kukwatulovaisi kami kakapula yaminabwaita, e kupalaisi kami saigala okuvilimi. 12 E kuyosasi lupomi deli mi valam paila mi kwabila kubilumalala deli mi bagula bigulela waini bogwa leiyogagaisi, 13 e kaibisibasi deli kaigunigwaini bogwa wala leisusinasi omi pwaipwaia yokomi ulo tomota. Kuvilamwaisi mi bwala makwaisina omitibogwa lokusisuaisi deli mi mwasawa deli paila mi valu makwaisina mi kabokaimwana. 14 Tuvaila buloveka omwaininiga bogwa wala bisilavaisi deli vilouvakaveka bogwa wala biviloububusi goli. Bwala kwaitala kwaitala deli goli bolela kabilia makwaisina mwada eikoli matausina bogwa wala bidadaimisi e kasi dadaimi bikanuvagasi. E ase nabubolodila bititavinasi baisa, deli sipi bogwa bibanaisi kasi mnumonu baisa.

15 Mitaga igau Yaubada tuvaila biwitalivau la baloma baisa yakidasi. E kwabila kubilimigigaga bogwa bidavilasi bivagaisi kubilumalala, e bagula bogwa bikabinaisi sainela. 16 E ambaisa ambaisa omi valu bogwa bukumitukwaibwailasi deli bukukwaraiwagasi duwosisia. 17 Vakota deli sibwabwaila bogwa bikanuvagasi tuta gala biwokuva, paila uula komwaidona tomota bogwa wala bivagaisi avaka duwosisia. 18 E Yaubada la tomota gala tuvaila binokubukubusi paila avaka, e metoya osi kabosisu bisisuaisi luvala taigasi deli vakota. 19 (Mitaga kuna kwekulokula bikapusisi olawodila, e vilouveka bogwa bidadaimi.) 20 E ka, tomota komwaidosi bimwasawasi sainela paila kuna bogwa bikuni si bagula deli si saivau komwaidona kukumita wala paila si ase deli si bulutuvalu bililoulasi.

33

Nigada paila pilasi

1 Wooe! Kama tilaulasi bogwa bisilagisi! Matausina tolibulebu deli tosinapu, ilagoli gala availa ilebu si guguwa kaina isinapu matausina. Mitaga si tuta paila libulebu deli sinapu bogwa biwokuva, e matausina titoulesi bilumkolaisi kala mwau lebu deli sinapu.

2 Mwa Guyau! Kunokapisaimasi, yakamaisi tuta komwaidona kapikwakwaimsi. Kukolaimasi yam kwaitala kwaitala, deli kukwatumovaimasi oma tutasi mwau. 3 E avai tuta yoku bukukwabilia paila yakamaisi, ka, butula wala uliyuwa boda ituwoli ituwoli bisakaulasi. 4 E si guguwa komwaidona biwaki wala silaveva e yakamaisi bakalebwaisi bakalauwaisi ma guguwasi.

5 Ka! Guyau matauna saina towalakaiwa. Matauna iguyoi odubasi bubuli komwaidona. Matauna bivakasau Yerusalem karaiwaga duwosisia deli giyoubwaila, 6 e deli goli matauna bivaloli boda makwaina. Matauna tuta komwaidona ikoli la tomota deli isisaiki kabitam deli ninitalapula. E kala taimamila Guyau, baisa goli si veiguwatoula.

7 Ka, mina tuvaluwa eidoudousi paila pilasi. E matausina tonevi paila pilasi eivigikonaisi mwada bimaiyaisi vakota, bogwa wala eivilumgwagasi. 8 Deli kadaula makadasina bidubadu kabosilagi isisu, e gala wala availa ililoula metoya makadasina. Si biga katotila paila vasosu bogwa eitotinasi deli si kabutu bogwa eidadaimisi. E gala wala availa isim kala kamaiaba tuvaila. 9 Deli valu itomakava wala vilouwokuva. Kai udilela mapilana Lebanoni bogwa eimwailelasi deli omitibogwa Saroni itayatilela makwaina pwaipwaia saina kwekabinai mitaga tuta baisa makala wala viloupakala, e mapilana Basani deli Koya Kamela kai yekwesisi ikikapusisi goli.

Guyau ikatululuti kala tilaula

10 E Guyau iluki boda ituwoli ituwoli kawala, “Ka! Baisa tuta yeigu bakimitali matagu. E bavitulokaimi ammakawala ulo peula kala siniveka. 11 Yokomi kububulaisi nanamsa makwaisina gala wala avaka kala bwaina bisunapula deli avaka avaka lokuuvagaisi gala wala dimlesi. Ka! Ulo baloma makawala kova, e makovana goli bivakamataimi. 12 Yokomi bukutamsomsilasi makawala lada bigabwaisi e bimila pwaka, kaina makawala kaibisibasi bigabu bivinaku e tubwaga wala bisisu. 13 E ka! Kukwagaiyaisi biga baisa tomota komwaidona, katitaikina deli kaduwonaku, e bilagaisi avaka yeigu bogwa lavagi deli bikamokwitaisi ulo peula.”

14 E mina Saiyoni matausina saina mina mitugaga itatatuvasi deli kasi kokola. Matausina ililivalasi kawasi, “Yaubada la yakala makawala kovatala kova, makovana gala avai tuta gagabila bimata. Ki, availa taitala yakidasi ibodi bimova kidamwa bisisu olopola kova makovana?” 15 Ibodi wala bukumovasi kidamwa mi biga deli avaka bukuvagaisi duwosisia wala. E gala bukuwabwaisi mina namakava metoya omi peula, deli gala bukutagwalasi bukukwauwaisi avaka paila katupatula udomi. Gala bukutoulalasi osi deili matausina ininanamsasi paila katumata kaina avai mitugaga bivagaisi. 16 E kidamwa bukubokulaisi makawala, yokomi bukubwainasi. E yokomi biluva uwomi makala wala kusisuaisi olopola kwaitala bolela kabilia kwaipeula. E kʹami deli kami sopi bogwa wala bisisu.

Igau tuta bima saina wala bwainigaga

17 E deli makateki yokomi bukugisaisi taitala guyau giyoubwaila deli giyoumkumku biguyoi mapilana valu saina pilaveka. 18 E omitibogwa lokukukolaisi matausina mina mitawasi tokougugula pokala deli tokwauta, mitaga igau tuta oluvi bogwa bitamwausi. 19 Deli gala wala tuvaila bukugisaisi mina mitawasi deli todubakasala matausina biwawailasi obonasi makaigana gala kunikolaisi. 20 Mitaga ka, kugisaisi Saiyoni, makwaina tuta komwaidona tapakapakasi paila da tapwarorusi pakala. Deli ka, kugisaisi Yerusalem! Makwaina kabokwala saina bwaina kidamwa bitasisuaisi olopola! Makwaiwena makawala kwaitala buliyoyova kwetovagasi, gala gagabila bisupeilisi, kokolela gala gagabila bikolulu deli wotunula gala gagabila bitotinasi! 21 E metoya baisa, Guyau bivitulokaidasi la guyugwayu. Yakidasi bitasisuaisi opapala makaduyosina waya kaduyobubeiyaya deli kaduyokikekita, mitaga kada tilaulasi si waga gala wala bikewasi olopola makaduyosina. 22-23 Paila komwaidona yuwoyoulesi makaisina waga yapusopwasa wala, deli layesi gala wala biutupainisi. E yakidasi bitalebwaisi komwaidona si veiguwa tokwabilia matausina kada tilaulasi, e kala bawa saina bidugaga, bibodi wala tomota komwaidona deli goli topem bikulasi kasi vilavila. E Yaubada wala matauna kalamwaleta da Guyausi. Matauna biguyoiyaidasi deli bikolaidasi. 24 E gala wala availa yakidasi bitakulukulu tuvaila kawala, “Yeigu lakatoula!” deli komwaidona da mitugagasi bogwa biligaiwa.

34

Yaubada bimipuki kala tilaula

1 Yokomi boda ituwoli ituwoli, kumaisi! Kumaisi kukougugulasi gulotinidesi e kunakaigalaigusi. Ibodi bubuli komwaidona valu watanawa deli goli komwaidona tomotala bimaisi baisa e binakaigalaigusi. 2 Ka, Guyau bogwa eigibuluwi komwaidona mabudosina boda deli goli komwaidona si tokwabilia. Matauna eikamogi matausina mapaila bogwa bikatumituwoli komwaidosi. 3 E kasi tomata gala ibodi bitabaku, mitaga bimiliaki wala olopola valu bipusopwasasi deli boginasi. E koya makwaisina buyaviwokuva wala. 4 E kalasia, tubukona, deli utuyam bikatumsumsoli bimila tubumyou. Labuma bikatubili makawala pilatala buki pilakatubili e bitamwau, deli utuyam bikapusisi makawala yagavanesi waini kaina seuseu eiuvadebalisi opwaipwaia. *

5 Guyau bogwa eikatubiasibogwi la kema wa labuma, e baisa tuta bitagigai mina Edom, e matausina goli leikamogi paila bikatudoum. * 6 Ka, la kema kavimwaidona bikuboli buyavisi deli posasi, makawala lam toyo gota buyavisi deli posasi leigibukwaisi lula. E Guyau bigibuki lula olumoulela vilouveka mavilouna Bosira; mtumtila makwaina bivigaki kwevakaigaga mapilana viluwela Edom. 7 E tomota bikikapusisi makawala nabubolodila bulumakau deli makawala natubovau nammwala bulumakau, e buyavi deli posa bikuboli wala pwaipwaia. 8 E tuta matutona Guyau bikau lugwala Saiyoni metoya baisa kala tilaula e bikoli mavilouna.

9 E komwaidona wayela Edom bidavila bimila seyakwa, deli pwaipwaiala bimila dakuna salipa. Valu viloumwaidona bigabu makawala seyakwa bigigabu. 10 Bigigabu mavilouna yam deli bogi, e mseula bibobwau wala metoya makovana tuta komwaidona. E mavilouna biviloupakala e bisisu tubwa komwaidona, e gala tuvaila tomota bililoulasi olopola mavilouna. * 11 Minasina kuru deli bulibuli bivigakaisi mavilouna si valu. E Guyau bivigaki mavilouna bivilouwokuva makawala viloupakala, makawala goli igau gala bubuli. 12 E gala taitala guyau bisisu paila biguyoi valu mavilouna, deli tokugwala komwaidosi bitamwausi. 13 Kaigunigwaini deli kaibisibasi bisusinasi olumoulela makwaisina buloveka deli valu mavilousina isim kalisi; e ugiwagi deli minasina kuru bimilivalusi baisa. 14 Mauna nabubolodila bititavinasi baisa, deli baloma gaga bididoumapusi wala taitala baisa taitala. Minana bogi dokanikanila bima baisa e binainevi la kabovaiwasi. 15 Minasina kuru biyoulasi kasi nigwa, bipousi, bivavisisi, e bikanayobusi litusia olumoulela wala mavilouna. Mluveka natana natana bititogugulasi baisa.

16 Ka, kunevisi Guyau ola buki, bukila minasina bubuli nammomova, e kukwalawaisi avaka eilivali. Gala natana minasina bitamwau deli komwaidosi minasina kalola kalola. E Guyau bogwa eikaraiwogi bikaloubusi makawala, e matauna titoulela wala bivayouli minasina bimai gulitinidesi. 17 E Guyau matoulela wala bisigali si valu oluwalaisi minasina e bisaiki natana natana kala vilavila. Minasina bimilivalusi olumoulela valu mavilouna tubwa komwaidona, e bivigakaisi mavilouna si valu tatousi.

35

Keda kadubumaboma

1 E ka, viloupakala bogwa goli bivigaki kabomwamwasila,

deli lala bogwa bilalasi ovilouwokuva.

2 E oviloupakala tomota biwosisi deli bidousi paila mwasawa.

E kala gigisa bivigaki saina bwainigaga makawala goli koyala Lebanoni,

deli bivigaki bikubilumalala makawala goli makubilasina kubilesi Kamela deli Saroni.d

E tomota komwaidona bogwa bigisaisi Guyau la guyugwayu,

e bigisaisi la giyouveka deli la peuligaga.

3 E tauwau, kupapeulasʹo!

Kaina goli yumami bogwa eimamasi, mitaga kukwatuwayaiyaisi wala.

deli kaina goli kaikemi bogwa eimamasi e eikikatupupeilimi, mitaga kuvautuutusi wala. *

4 Kulukwaisi matausina ininayuwasi, kawami,

“Ka, Yaubada bogwa bima paila bikolaidasi,

matauna bima bimipuki kada tilaulasi.

Mapaila kupeulasi wala e taga bukukokolasi.”

5 E mina kau bogwa goli bimitalalasi,

deli mina tuli bogwa goli bilegasi. *

6 E mina pem bogwa goli bilouleusasi deli kaiwosisi,

deli matausina tokutabu bogwa goli biwosisi deli si mwasawa.

E sopi bititayelu goli oluwalela viloupakala,

7 e makatupona mwada kanakenuvawokuva wala bogwa goli bimila katuwotu,

e obidapakala bikasewoki goli sopi bititayelu.

E ambaisa omitibogwa ugiwagi si kabosisu,

bogwa goli bisusinasi lei deli kivikivi.

8 E kadatala kadaula bisuwa goli mapilana,

e kadaula makadana yagala bidokaisi “Keda Kadubumaboma.”

E gala avai tuta taitala tomitugaga bikwaidadina metoya keda makadana,

e matauna tonagowa gala gagabila bivakapusii matausina ililoulasi keda makadana.

9 E laiyoni gala bisisuaisi baisa,

kaina avai mauna nagigasisi bisuki keda makadana.

Mitaga availa availa matausina Guyau bogwa eikoli

ibodi goli bisuwaisi keda makadana bilosi osi valu.

10 E matausina goli biviloubusisi Yerusalem deli si mwasawa,

biusiwosisi deli bidoudousi deli kala mwamwasila ninasi.

E si mwasawa bikanuvagasi goli,

e gala tuvaila bininamwausi deli bivalamsi.

36

Mina Asiria iyokukolaisi mina Yerusalem

1 E olopolu kweluwotala kwaivasila kala taitu guyau Esekaia eiguguyoi Yuda, Senakeribi matauna guyoula Asiria ikabilii vilouvakavekala Yuda kwepapeula e iyouli mavilousina. 2 Oluvi matauna ikaraiwogi la kumatoula tovekala bikugwai budotala budoveka tokabilia bisilavi Lakisi e bilaga Yerusalem e bikaraiwogi guyau Esekaia bininavila baisa matausina. Kumatoula matauna isikuloti keda makatupona toyoudulesi karekwa biyoudilasi, opapala kedala sopi leititayelu leimaima metoya katuwotu makwaina okununa. 3 E taitolu mina Yudia imaisi bibodaisi matauna, Eliakim matauna Ilikaia latula matauna tokaraiwagala buloveka komwaidona, Sebina, matauna isim la koni biyamati ginigini liliula valu, deli Yowa matauna Asapi latula, matauna toyamatela bukila liliula valu. 4 Kumatoula matauna guma Asiria iluki matausina, kawala, “Guyoula Asiria magila binikoli avai vavagi leivigaki guyau Esekaia saina totuvaluwa.” 5 Matauna ikatupoi, kawala, “Ki kudokaisi bigawokuwa wala ibodi bivagi togaga e galaga metoya tokabilia osi kabikabi deli osi peula? Availa kudokaisi ibodi bipilasaimi paila bukukosomapwaisi Asiria? 6 Ka, yokomi kuninakusisi mina Itipita bipilasaimi, mitaga si pilasi kala peula makawala wala yatala kivikivi bitavigakiga kaitukwa! Avai tuta miyana bitawoula bitautuki wala yumami. Baisa makawala guyoula Itipita la peula kala gigisa kidamwa availa bikanuvateta baisa matauna.” *

7 E guma Asiria kumatoula isaitaula bigatona kawala, “Kaina kulukwaigusi, yokomi kukwanasi baisa Guyau mi Yaubada ke? Ka, matoulela goli Esekaia leikatudidaimi si kabotapwaroru baisa Guyau deli la kabogwabu lula komwaidona e eilukiga mina Yuda deli mina Yerusalem kidamwa bitapwarorusi baisa kwaitala wala kabogwabu lula. 8 Yeigu wodola guyoula Asiria amnabaimi makawala. Basakaimi lakatuluwoyu wosa e yokomiga bukunevisi kala tosisila melalouya wala minasina. 9 Yokomi gala kami kaipata bukuyowaisi deli taitala tokekita guma Asiria kumatoula, e kupipikwakusiga mwada mina Itipita biwitalaisi baisa yokomi si waga kaibibiu deli wosa kala tosisila. 10 Ki, kudokaisi Guyau gala ipilasaigu avai tuta layouli mi valu e lakatudidaimi? Ka, Guyau titoulela eilukwaigu layouli e lakatudidaimi makwaina.”

11 Oluvi Eliakim, Sebina, deli Yowa ilukwaisi matauna kumatoula kawasi, “Mwa ibodi bukubigatona biga Aram, paila yakamaisi kanikolaisi mabigana. Taga bukulivala biga Iberu. Komwaidona tomota wa kali eininakaigilasi wala.”

12 Matauna ivitakauloki kawala, “Ki kudokaisi guyoula Asiria eiwitalaigu balivala vavagi makwaisina komwaidona baisa wala yokomi kamitaitolu deli mi guyau? Gala, yeigu lalilivala bakaguliki deli tomota matausina leisisuaisi wa kali, matausina goli igau bikomasi pwasi titoulesi deli bimomwaisi bweisisi titoulesi, makawala yokomi madeilila wala bukukomasi pwami deli bukumomwaisi bweisimi titoulemi.”

13 E oluvi kumatoula itokaiwa ikatuvagwagu okaigasi Iberu, kawala, “Kulagaisi avaka guyoula Asiria eilulukwaimi. 14 Matauna ikatululutaimi taga kutagwalasi Esekaia bisipulokaimi. Paila matauna gala ibodi bikolaimi. 15 Deli gala bukutagwalasi matauna bitainonaimi mwada bukukwanuvatetasi baisa Guyau. Gala bukunanamsasi mwada Guyau bikolaimi e bisilibodiga ma tokabiliasi mwada taga bakayoulisi mi valu. 16 Gala bukulagaisi la biga Esekaia! Baisa guyoula Asiria ikikaraiwogaimi bukumaisi oyosewala valu e bukuninavilasi baisa matauna. Komwaidomi wala bogwa bakatugwalaimi bukukwamitulaisi kaiuwala matamsina mi waini deli makaisina kami kawailuwa seuseu deli bukumomtulaisi kami sopi okami utuwotu tatoumi - 17 tatoula wala guyoula Asiria bima bikogalaimi bilauwaimi ovilouvau makawala mi valu tatoumi, mavilouna goli viluwela matamsina waini paila kami waini deli viluwela witi paila kami beredi. 18 Taga bukutagwalasi Esekaia bisinapwaimi e bukunanamsasi mwada Guyau bikolaimi. Ki kunakagalaisi avai yaubada metoya makwaisina boda ituwoli ituwoli eikolaisi si valu metoya oyamala guyoula Asiria ke? 19 Ambaisa minasina yaubada baisa tuta, minasina goli si yaubada mina Amati deli Apadi? Ambaisa minasina si yaubada Sepavaim? Ki availa ikoli Sameria? 20 Ki sitana kwaitala tuta minasina si yaubada valu mavilousina leikoli la valu metoya oyamala ma guyausi? Mapaila avaka leibisimwalaimi lokuninanamsasi mwada Guyau mi Yaubada ibodi bikoli Yerusalem?”

21 E tomota komwaidona ikikapatusi wala, makawala guyau Esekaia bogwa leiluki matausina bivagaisi makawala, matausina gala kwaitala biga ilivalasi. 22 Oluvi Eliakim, Sebina, deli Yowa ikisaisi kasi kwama deli si ninamwau sainela e ilokaiasi guyau Esekaia ikamitulaisi avaka avaka guyoula Asiria la kumatoula bogwa leilivala.

37

Guyau Esekaia ikatupoi Aisea avaka la katuloluta

1 E avai tuta Guyau Esekaia inakaigali bigatona makwaina, deli la ninamwau ikisi kala kakapula, e isikamga saigala, e ila Guyau ola Bwala Kwebumaboma. 2 Matauna iwitali Eliakim, matauna tokaraiwogala ligisa, e Sebina, matauna toginila karaiwaga, deli goli tolula tovakaveka ilokaiasi Aisea tovitoubobuta matauna Amosi latula. Matausina maugotala wala lesisikamsi si saigala. 3 Ka, baisa makawala guyau Esekaia eiluki matausina bilukwaisi Aisea kawasi, “Mwa lagaila yamla mmayuyu; yakidasi bogwa leimipukwaidasi deli goli leiyomsilaidasi. Yakidasi makawala natana vivila bogwa leigigadi paila bitapoi yamala, mitaga saina imama paila bivalulu. 4 E guyoula Asiria bogwa eiwitali la kumatoula matauna bikaluwou Yaubada tomomova. Ibodi Guyau m Yaubada binakaigali kala kalawou e bimipuki matausina availa availa eikaluwouwaisi. Mapaila kunigada baisa Yaubada paila da tomotasi matausina availa availa eisisuaisi mina mmomova.”

5 Avai tuta Aisea ilagi guyau Esekaia la biga, 6 matauna iwitali mapula baisa matauna. Kawala, “Mwa, Guyau leilukwaim gala bukutagwala mina Asiria bivitukukolaimsi metoya osi kominimani mwada Guyau gala ibodi bikolaim. 7 Guyau bivigaki guyoula Asiria bilagi pisipisila kwaitala biga e bivigaki bikaimilavau bila ola valu tatoula, e Guyau biyomitali kala kaliga baisa ola valu.”

Mina Asiria iwitalivauwaisi kwaiyuwela yokokola

8 E avai tuta kumatoula matauna eilagi guyoula Asiria leisilavi Lakisi e eikikabiliaga mapilana Libina; mapaila matauna ilokaia bikatupoi matauna. 9 E mina Asiria ilagaisi biga guyau Tiraka guyoula Sudani ikugwai Itipita tokwabilia, leimaimaisi bikabiliasi deli matausina. Avai tuta guyoula Asiria ilagi makawala, matauna iwitali leta ilokaia guyau Esekaia 10 matauna guyoula Yuda iluki matauna, kawala, “Ka, yaubada minana lokudubumi leilukwaimi mwada galaga bayouli m valu, mitaga taga bukutagwalasi bisinapwaimi. 11 Yokomi bogwa lokulagaisi bulogala avaka guyoula Asiria leiuvigaki baisa avai valu magila bikatudidaimi. Ki kudokaisi ninami mwada bukusakauligilaisi matauna ke? 12 Ka tubugwa omitibogwa ikatudidaimisi valu mavilousina Gosana, Erana, deli Resepa, e ikatudoumwaisi tomotala Betedeni matausina leisisuaisi mapilana Telasara, e gala natana minasina si yaubada ibodi bikoli matausina. 13 Ambaisa matausina guyousi valu mavilousina. Amati, Apadi, Sepavaim, Ena, deli Iva ke?”

14 Guyau Esekaia ikau miyana leta metoya oyumasi matausina touwata iulaim e ikalau. Oluvi ilau leta miyana wa Bwala Kwebumaboma, isaili omatala Guyau Yaubada, 15 e inigada kawala, 16 “Mwa, Guyau Topeuligaga, yoku mina Isireli si Yaubada, lokusisu om takaikaia odubasi minasina mauna isim pinupanesi, yoku wala kammwaleta Yaubada, yoku kukwaraiwogi komwaidona kabokaraiwaga odabala pwaipwaia. Yoku goli kala tobubuli valu watanawa deli labuma. * 17 Mwa Guyau, kunakaigalaimasi deli kugisi avaka eikikaloubusi baisa yakamaisi. Kunakaigali komwaidona avaka Senakeribi la biga eililivali e baisa kam kwalawou yoku Yaubada tomomova. 18 Guyau, komwaidomasi bogwa kanikolaisi paila guyoula Asiria bogwa leikatudidaimi bidubadu boda ituwoli ituwoli, si valu iviloububu, 19 e igabuwoli minasina si yaubada - minasina gala yaubadatoula mitaga tokolu wala leiyoudulaisi titoulesi metoya wa kai deli dakuna. 20 Mwa Guyau ma Yaubadasi yoku, kukolaimasi metoya oyumasi mina Asiria, e igagabila komwaidosi avai boda avai boda ovalu watanawa binikolaimsi yoku wala kammwaleta Yaubada.”

Aisea ikatululuti guyau Esekaia

21 E Aisea iwitali biga iluki guyau Esekaia kidamwa Guyau Yaubada bogwa eimapu la nigada, 22 kawala, “Wo, Senakeribi, ka - mavilouna Yerusalem eigigilaim e eitakilaim wala. 23 Ki, availaga kudoki lokubigigagi deli lokuvakadoli? Ka, lokukominimanaigu goli, yeigu mina Isireli si Yaubada tobumaboma. 24 Lokuwitali m touwata bimakaiagusi bikamnomwanasi otaigagu kidamwa metoya omi waga kaibibiu lokutomgwagasi odubasi koyala Lebanoni kweuwonaku. Lokukwamnomwanasi kidamwa lokulukubalaisi makaisina kweisila kaiuwonaku deli reiyava kaimatabwaila, e deli lokusukwaisi olopola udilesi makaisina. 25 E lokukwamnomwanasi kukelisi utuwotu e kumomwaisi kami sopi oluwalaisi mina mitawasi osi valu, deli goli mi tokabilia eivapupoiyaisi Waya Naili eivalubulabu goli.

26 “Ki kaina gala kulilagi paila nanamsa makwaisina komwaidona aninamsibogwi wala omitibogwa? E baisa tuta bogwa layomitali makwaisina. Yeigu lasakaim peula paila bukukwatudidaimi valu mavilousina kwepapeula e bivigaki makawala tuwaga. 27 E tomotala mavilousina gala isim si peula; matausina ikokolasi deli imitaki uwosi. Matausina makawala mnumonu wa bagula kaina makawala mnumonu eisususina okulumwala avai tuta yagila bomatu kweyuviyavi biuu biyuvisau miyasina.

28 “M loula avaka lokuuvagi deli bubunem komwaidona, anikoli wala iwokuva. Yeigu anikoli ammakawala kam leiya kala peula baisa yeigu. 29 Deli bogwa laligibogwi bulogala kam leiya deli nanom kala kaiveka, mapaila baisa tuta bataginouli kaitala bani okabulum deli kaitala kaikavatowa owodom e bavakadaim bakaimilivauwaim wala bukula wa keda makadawena lokuma.”e

30 Oluvi Aisea iluki guyau Esekaia kawala, “Ka, kabotuvatusi makwaina igau bivitulokaim avaka bikaloubusi. Taitu makwaina deli taitu omatadasi bukukwayavatasi bukukwamsi momolu deli konada, mitaga igau kwaitolula taitu, yokomi bogwa bukusopusi kami yagogu oluvi bukutayoyuwasi, deli bukuvaulasi matamsina kami waini e oluvi bukukwamsi kaiuwala. 31 Matausina mina Yuda availa availa eikesasi mina mmomova igau bisibwabwailasi makawala kaitala kai kailawalila bisounu bila opwaipwaia e kaiuwala bibukulasi. 32 E mimilisi bisisuaisi mina mmomova olumoulela Yerusalem deli odabala Koya Saiyoni, paila uula Guyau Topeuligaga bogwa leivitobu nanola bivigaki bikaloubusi makawala.

33 “E baisa makawala avaka Guyau bogwa eilivala paila guyoula Asiria. Eilivala kawala, ‘Matauna gala wala ibodi bisuvi olumoulela valu mavilouna kaina bilavikoli kaitala kaiyala. E tokabilia matausina deli si vayoula gala ibodi bimaisi katitaikinela valu, tuvaila gala kwaitala kawakali biteyasi opapala makwaina. 34 Matauna gala wala bisuvi olumoulela mavilouna mesinaku wala bikaimilavau wa keda makadana leilouya leima. Ka, yeigu Guyau bogwa lalivala. 35 Yeigu batabodi deli bakoli valu mavilouna paila wala agu taimamila tuvaila ulo biga katotila baisa ulo touwata Debida.’ ”

36 Taitala Guyau la anelosi ila isuvi okasi kawakali mina Asiria e ikatumati tokabilia kasi bawa 185,000. E eiyam obulubuvisiga, komwaidosi wala ikanukwenusi, mina kakaligasi. 37 Oluvi Senakeribi guyoula Asiria ikaimilavau mapilana Niniba. 38 Kwaitala yam, ititapwaroru ola bwala kwebumaboma la yaubada minana tokolu Nisiroki, e ka, taiyu litula Adirameleki sola Saresa itokaiasi ikatumataisi tumasi metoya osi kema, e oluvi isakaulasi ilosi mapilana Ararata. E taitolula latula Esaradoni ikaimapu tamala iguyau.

38

Guyau Esekaia ikatoula e oluvi ibwaina

1 Tuta matutona guyau Esekaia ikatoula, katitaikina bikaliga. E Aisea tovitoubobuta matauna Amosi latula ilokaia igisi matauna e iluki matauna kawala, “Guyau eilivala bukukibuboti komwaidona vavagi bibwaina paila uula gala bukubwaina. Yoku bogwa bukukwaliga.”

2 Mapaila Esekaia isivilaki taboda e inigada, kawala, 3 “Guyau, kululuwai, yeigu atagwala awotitalaim deli nanogu komwaidona, e tuta komwaidona avigikoni auvagi avaka nanom magim bavagi.” E matauna ikawoti koku ivalam ivilumgaga.

4 E oluvi Guyau ikaraiwogi Aisea 5 bikaimilavau bilokaia Esekaia e biluki matauna kawala, “Yeigu Guyau, tabum Debida la Yaubada, bogwa lalagi m nigada deli lagisi mitilagim. Yeigu batugwalaim bukusisu kala kaduwonaku kwailuwotala kwailima taitu tuvaila. 6 Yeigu bakolaim deli goli bakoli Yerusalem metoya oyamala guyoula Asiria, e tuta komwaidona bayamati valu mavilouna.”

7 Aisea ivitakauloki kawala, “Guyau Yaubada bisakaim kwaitala kabotuvatusi makwaina bikamokwiti matauna ibodi bivagi makawala la biga katotila. 8 E daga makaina guyau Eyasi leiyouduli Guyau Yaubada bivigaki kaikobuwokuva wala bivayumali kweyaluwotala bakwai.” E kaikobu ivayumila kweyaluwotala bakwai.

9 Avai tuta Esekaia eibwaina metoya okala katoula, ibutu mapilana wosila yakaula.

10 Adoki yeigu ogu tuta wowogu kala peula

mitaga makateki balokaia Tuma

e gala goli basivagasi batomoya.

11 Adoki baisa osi valu mina momova

gala tuvaila bagisi Guyau,

kaina goli avai tomota tomomova.

12 Ulo momova iutupwi e bogwa itamwau,

makawala buliyoyova bitakatupwi,

kaina makawala towola karekwa isaim wa wola.

Adoki Yaubada eiuvigimkulovi ulo momova.

13 Bogi komwaidona aukuwakula deli mmayuyugu.

Agu lumkola makawala laiyoni ikatumkumku totuwanegu.

Adoki Yaubada eiuvigimkulovi ulo momova.

14 Kaigagu isasali saina mama

e akayagigila makawala minana bubuna.

Matagu inunupula metoya saina akounakaila gawata.

Mwa Guyau kukolaigu metoya komwaidona uvagila mwau.

15 Wa, avaka ibodi balivala? Guyau bogwa leivagi baisa.

Saina ikiuta nanogu! Gala gagabila bamasisi.

16 Mwa Guyau, ka, bamova paila yoku, mayoku wala.

Kukolaigu. Bukutagwala bamova wala.

17 Nanogu saina ikiuta baninavila bavakota wala.

Yoku kukwatumovaigu metoya kabosilagi komwaidona.

Yoku kuligaiwa komwaidona ulo mitugaga.

18 Gala gagabila tomata biyakawolaimsi metoya mapilana Tuma.

Tomata gala bibodi bidubumaimsi yoku saina tokimadagi.

19 Mina mmomova wala iyakawolaimsi

makawala tuta baisa goli aiyakawolaim.

Tomota bilukwaisi litusia paila yoku tokimadagi wala.

20 Mwa Guyau, bogwa lokuyomovaigu.

Ka, bakawaisi gita bakawosisi kam yakaula,

e oma tutasi tommomova goli bakausiwosisi kam yakaula olumoulela m Bwala Kwebumaboma.f

21 Aisea iluki guyau Esekaia bikau kaituva leivagaisi metoya noku kaiuwala e bikuma kala pukuna, e matauna bibwaina. 22 Oluvi guyau Esekaia ikatupoi kawala, “Ki, avai kabotuvatusi bikamokwiti kidamwa bibodaigu yeigu bala wa Bwala Kwebumaboma ke?”g

39

Touwata tolesi Babilonia

1 Tuta matutona guyoula Babilonia, Merodaki Baladani matauna Baladani latula ilagi bulogala guyau Esekaia kala katoula, e iwitali la leta deli kala bobwailila baisa matauna. 2 Tutala Esekaia ibodi matausina touwata e ilau ivituloki la kaisisu kala vakaila - la siliba deli la goula, vana migawelu migawelu, deli la bulami simasimina toyo la guguwa komwaidona paila kabilia. Komwaidona guguwa bolesi deli goli ambaisa wala olumoulela la kabokaraiwaga matauna iuvituloki wala iwokuva gala kwaitala kesa. 3 Oluvi Aisea tovitoubobuta ilokaia guyau Esekaia ikatupoi kawala, “Am tolesi matausina tauwau deli avaka eilukwaimsi?”

E Esekaia ivitakauloki kawala, “Metoyasi valu saina kaduwonaku mapilana Babilonia.”

4 Aisea tuvaila ikatupoi, “Avaka eigisaisi om mwaininiga?” Esekaia imapu, kawala, “Matausina igigisaisi wala iwokuva. Gala kwaitala guguwa ikesa matabudosina guguwa kabosakaila melalouya auvituloki wala matausina iwokuva.”

5 Oluvi Aisea iluki guyau Esekaia, kawala, “Ka Guyau Topeuligaga eilivala, 6 igau kwaitala tuta bima guguwa komwaidona olumoulela m buloveka, komwaidona makwaisina omitibogwa tubumwa leikatubiasaisi e leima baisa tuta, komwaidona wala bitapeili iyaisi bilauwaisi Babilonia. E gala kesa. 7 Mimilisi metoya odalem titoulem deli wala bilauwaisi e bikivaisi kikiyatusi paila biwotetilasi olumoulela la buloveka guyoula Babilonia.” *

8 Mapaila guyau Esekaia ivitakauloki kawala, “Saina bwaina avaka lokusali Guyau la biga baisa yeigu.” Esekaia la nanamsa idoki bigatona makwaina kala nikoli mwada matauna bisisu bwaina deli biluva wowola ola tuta komwaidona.

40

Si pikwaku Yaubada la tomota

1 E Guyau da Yaubadasi eilukwaigu kawala,

“Kukwatigam luposi ulo tomota.

Kukwatigam luposi matausina!

2 Kukwatupewoli mina Yerusalem.

Ka, kuluki matausina mwada yeigu lamipuki matausina paila si mitugaga komwaidona mapula,

mapaila kasi mmayuyuh bogwa goli biwokuva

deli si mitugaga bogwa laligaiwa.”

3 Taitala idoudou kawala,

“Kukwatubiasaisi ovilouwokuva la keda Guyau!

Kukwatumigileuwaisi la keda da Yaubadasi oviloupakala! *

4 Kukwalidubolaisi komwaidona itayatila,

e kukelaisi komwaidona koya kwevakaveka bibusisi.

E dubakaila bimila kabatau,

e kabigaga omi valu kukwatudubunaisi. *

5 E matutona goli Guyau biyomitali la guyugwayu,

e komwaidona mina watanawa bogwa bigisaisi.

Ka, baisa Guyau titoulela bogwa eikatotila makawala.”

6 E taitala idoudou kawala, “Kukwamituli mabigasina!”

E yeigu akatupoi kawagu, “Avai biga bakamituli?”

E kawalaga, “Kukwamituli kawam, mina watanawa komwaidona makawala mnumonu,

e matausina si momova kala kaduwonaku makawala goli lala. *

7 Avai tuta Guyau biwitali yagila biuu,

mnumonu biyagisi e lalesi bikalidubali.

E tomota si tuta kala kaduwonaku makawala goli mnumonu.

8 E mokwita goli mnumonu iyagi e lalela ikalidubali,

mitaga da Yaubadasi la biga bikanuvagasi goli.”

9 Eei, guma Yerusalem, kumwena kula odabala koya kwaiveka,

e kukwamituli bulogala bwaina!

Guma Saiyoni, kudou okaigam kaigaveka,

e kukwamituli bulogala bwaina!

Mwa! Kukwatuvagwagu wala e gala bukukokola.

Kuluki tomota eisisuaisi oviluwela Yuda

si Yaubada bogwa goli leimaima!

10 E ka, Guyau Yaubada bima biguyau deli peuligaga,

e bima bimai la mapui paila la tomota. *

11 Matauna biyamati la yawa makawala goli taitala toyamata sipi.

Matauna bikouguguli lam komwaidona

e bikopwi minasina.

E matauna bivamanum wala bivakadi inisia lam. *

Mina Isireli si Yaubada matauna Giyoukesa wala

12 Ki, ibodi availa bitali sopi oyamala e bikalau kala bawa sopi obolita?

Kaina biuwi labuma oyamala?

Ki, availa ibodi bivakasau komwaidona pwaipwaiala valu watanawa metoya kwelatala viga?

Kaina bivisaikoli koya deli dubakaila kasi mwau metoya okabovisaikola?

13 Ki, availa ibodi biluki Guyau avaka bivagi?

Availa ibodi bivituloki kaina bitayuvisi avaka baisa matauna? *

14 Ki, avai tomota ibodi bivituloki Yaubada

mwada binikoli deli bikateta,

deli goli bitapuloki nanola e bivagi vavagi kwaitala kwaitala?

15 Mitaga Guyau bidoki boda kwaitala kwaitala gala wala avaka,

e mabudosina makala wala litukwa,

e simla makwaisina kaduwonaku kasi gagabila makala wala tubumyou.

16 E komwaidona mauna oudilela Lebanoni gala wala ibawasi

paila bitalulasi baisa da Yaubadasi,

deli kaila gala kala bawa paila bitavigakaisi kovala lula makwaina.

17 Mapaila boda kwaitala kwaitala idoki gala wala avaka dimlesi.

18 Ki, availa ibodi bitavisaiki makawala Yaubada?

Kaina ammakawala bitakamitububuli kala gigisa matauna? *

19 Ka! Matauna gala makawala tokolu.

Paila toyoudila eiyoudulaisi tokolu,

deli tanumnumta topaisewala isailisi goula paila kala katububula

e ivitauwaisi okabosakaila makwaina silibawokuva wala.

20 Avai tau matauna gala gagabila bibani siliba kaina goula

binagi bubotala kai mabubona gala gagabila bipwasa.

Matauna binevi taitala tokataraki totavi tokolu,

e biyouduli natana tokolu gala igagabila bikapusi.

21 Ki, gala kunikolaisi?

Kaina gala availa ilukwaimi omitibogwa?

Kaina gala kulilagaisi ammakawala valu watanawa eivitouula?

22 Ka! Valu watanawa kala tobubula, matauna wala tuta komwaidona bisisu ola takaikaia,

odabala valu watanawa deli odabala labuma.

E tomota osikowala kasi vakaila makala wala lata kasi vakaila.

Matauna ikatuvakai labuma makawala yatala laya,

e ivigaki makawala buliyoyova paila si kabosisu tomota.

23 Matauna ivabu tokwaraiwaga saina mina papeula metoya osi kabokwaraiwaga,

e ivigaki matausina gala wala avaka.

24 Matausina makala wala sobula,

makateki wala eisusinasi e gala wala kailawalisi.

Ka, avai tuta Guyau biwitali yagila bima,

bivisi matamsina bimatutilasi e biyuvisau bilau makawala wawa wala.

25 Ki, availa ibodi bitavisaiki makawala Yaubada Tobumaboma?

Ki, availa taitala tuvaila makawala matauna?

26 Ka, kukowanasi wa labuma!

Availa eibubuli utuyam minasina lokugigisaisi?

Ka, matauna ivisunupulovi minasina makawala budotala tokwabilia,

matauna goli inikoli avaka kasi bawa.

E gala wala avai tuta natana minasina bitamwau,

paila matauna ididou yagasi natana natana minasina.

Matauna la peula saina vakaigaga!

27 Mitaga mina Isireli, avaka paila baisa tuta kutakulukulusi

mwada Guyau gala wala ininikoli kami mwau

kaina gala itovilakaimi avai tuta bukubodasi mmayuyu metoya karaiwaga doudoga?

28 Ki, gala kunikolaisi? Kaina gala kulilagaisi?

Ka, Guyau Yaubada matauna tosivagasi.

Matauna goli eibubuli komwaidona valu watanawa.

Matauna gala wala avai tuta isisomata kaina ikikamagwesi.

Deli gala wala availa ikikateta la nanamsa.

29 Matauna ikatupewoli availa matausina mina mamama deli kasi somata.

30 Ilagoli matausina tubovau bogwa wala bimamasi,

deli matausina tubovau bogwa bikapusisi deli kasi somata.

31 Mitaga availa matausina idubumaisi Guyau paila pilasi,

matausina bogwa bibanaisi si peula bivigivau.

Matausina biyowasi makawala mluveka.

Matausina bisakaulasi mitaga gala bisomatasi,

e bililoulasi mitaga gala wala bimamasi.

41

Yaubada la kakikita baisa mina Isireli

1 Yaubada ilivala kawala,

“Yokomi mi valu omiloutala, kumanumsi e kunakaigalaigusi!

Kukwatubaiasasi paila avaka bukulivalasi okaboyakala.

Yokomi isim mi tuta paila bukulivalasi.

Kumaisi tatogugulasi okaboyakala e bitanagaisi availa ikamokwita.

2 “Avai tau leimai matauna totomgwaga metoya opilibomatu,j

e eivigaki matauna bikikalisewa wala ambaisa ambaisa ilokaia ke?

Availa eisisaiki la tomgwaga odubasi gweguya deli boda komwaidona ke?

Metoya ola puluta iwawaiya matausina ikikapusisi makawala tubumyou eiyuvisau.

E metoya ola kaiyala ibutugigai matausina makawala goli wawa eiyuvisau wa yagila.

3 Matauna ibokavili matausina ilau, mitaga tominabwaita wala.

Ka, saina togigibula, e kaikela kala gigisa makawala gala wala ititokaila pwaipwaia.

4 Availa eivigaki makawala baisa eikaloubusi ke?

Availa eivagi vavagi kwaitala kwaitala kwevakaveka paila tomota bivigakaisi si kabosailiu ke?

Ka, yeigula Guyau, yeigu goli tosibogwa okala vitouula,

e yeigu goli Guyau basivagasi okala vigimkovila.

5 “E tomotala valu makwaisina omiloutala bogwa leigisaisi avaka yeigu lavagi.

Matausina ikokolasi deli itatatuvasi paila kasi kokola.

Mapaila matausina komwaidosi ikougugulasi e imaisi.

6 E matausina toyoudila ipipilasisi deli ikikatupewolaisi taitala baisa taitala.

7 E matauna tokaliai biluluki matauna goula kala topaisewa, kawala, ‘Bogwa kuvigibau!’

E matauna kala tokatudubuna tokolu

ikikatupewoli matauna ikikatuvilatu namwaidona tokolu.

Matausina ilivalasi kawasi, ‘Saina bwaina eiluvasosu’,

e oluvi matausina ikatuvilataisi minana tokolu okabala e taga bikapusi.

8 “Mitaga yokomi mina Isireli, yokomi ulo towotetila.

Yokomi mabudona tomota bogwa lanagaimi,

e yokomi Eberaam tubula, matauna lubaigu. *

9 Ka, yeigula lamaiyaimi metoya ovalu watanawa okala vigimkovila.

E yeigula ladouwaimi metoya ovalu watanawa kala wokulu,

e lalukwaimi kawagu, ‘Yokomi ulo towotetila.’

E yokomi goli lanagaimi, e gala apakaimi.

10 E gala bukukokolasi - ka, yeigu goli deli yokomi!

Yeigu goli mi Yaubada - e taga avai vavagi bivitukukolaimi!

Yeigu bavigakaimi bukupeulasi deli bapilasaimi.

Yeigu bakolaimi deli bakatumovaimi.

11 “E matausina igibuluwaimi

bogwa goli bukuyomsilaisi matausina, matutona bukukwalisauwaisi.

Matausina biyowaisi deli yokomi bogwa goli bikaligasi,

12 e bogwa bitamwausi mokwita metoya ovalu watanawa.

13 Yeigu goli Guyau mi Yaubada.

Yeigu akatupewolaimi deli alukwaimi, kawagu,

‘Gala bukukokolasi. Yeigu bogwa bapilasaimi.’ ”

14 E Guyau ilivala kawala,

“Mina Isireli, yokomi saina budokekita deli budomama,

mitaga lalukwaimi gala bukukokolasi. Yeigu bogwa bapilasaimi.

Yeigu mina Isireli mi Yaubada tobumaboma, yeigu goli kami tokatumova.

15 Ka, bogwa bavigakaimi makawala kaitala tayoyuwa daimala,

kaivau wala deli kaikakata.

Yokomi bukukelaisi koyak e bukukelisauwaisi,

e dubakaila bimila tubumyou wala.

16 E yokomi bukulavaisi wawa biloula walakaiwa,

e yagila biyuvisau bilau,

e utuyagila bogwa biyuvisau bilau ambaisa ambaisa.

E matutona goli yokomi bukumwasawasi paila uula yeigu goli mi Yaubada.

Yeigu goli mina Isireli mi Yaubada tobumaboma.

E yokomi bukuyakawolaigusi.

17 “E avai tuta ulo tomota bogwa bipakala kaiyasi kasi daka,

e matausina bisavalisi paila magisi sopi,

ka, wa tuta matutona yeigula Guyau bamapu si nigada.

E yeigu mina Isireli si Yaubada gala avai tuta basilavi matausina.

18 Yeigu bogwa bavagi waya bititayelusi oluwalaisi koya makwaisina kwaiukuwokuva,

deli sopi bititayelusi metoya oitayatila.

E bavigivau viloupakala kidamwa bikasewoki katuwotu

deli obidapakala bititayelusi wala sopi.

19 Yeigu bogwa bavagi kweisila bisusinasi oviloupakala, deli goli meku, gumgwam toyo olibe.

E ovilouwokuva bavigaki bimila udila,

e udilela wala yayu, kaga deli reiyava.

20 E tomota bigisaisi baisa e binikolaisi

yeigula Guyau lavagi baisa.

E matausina bogwa bikatetasi

yeigu mina Isireli mi Yaubada tobumaboma lavigaki vavagi makwaisina eikaloubusisi.”

Guyau Yaubada ikavilaki yaubada sasopa

21 Ka! Guyau matauna guyoula Isireli la biga baisa makawala.

“Yokomi minasina yaubada, boda ituwoli ituwoli si yaubada,

kulivalaisi avaka ninami okaboyakala,

deli kumaiyaisi avaka mi kauvikulu!

22 Kuvasekalasi kumaisi e kuvitoubobutasi avaka bikaloubusi,

e gagabila yakamaisi bakanikolaisi avai tuta bikaloubusi makawala.

E otutala yakala kutanekwaisi avaka omitibogwa eikaloubusisi,

deli kulukwaimasi avaka kasi katumiki.

23 E kulukwaimasi avaka tuta omatadasi bikaloubusi,

e mapaila yakamaisi bakanikolaisi yokomi goli yaubada mokwita!

Kuvagaisi avai vavagi bwaina kaina kumaiyaisi avai kaboyogagi,

e yakamaisi bakakokolasi, deli biyowa lupomaisi.

24 Ka! Yokomi gala wala avaka dimlemi, deli komwaidona avaka avaka lokuuvagaisi gala wala dimlesi.

E kabommosila baisa matausina availa eitapwarorusi baisa yokomi!

25 “Ka, yeigu bogwa lanagi taitala tau eisisu mapilana opilibomatu.l

E yeigu basuyaim matauna mapilana opiliyavata e bamai bikabilia deli yokomi.

Matauna bivapupoi tokwaraiwaga makawala pwadidiweta bivapupoi,

kaina makawala towaila kulia bikipupoi mlomwaluva.

26 Ki, availa natana yokomi eivitububoti mwada bikaloubusi makawala,

kidamwa yakamaisi bakalivalasi yokomi bogwa kukwamokwitasi ke?

Ka, gala wala natana yokomi ilivala bigatala biga paila baisa.

Gala wala availa ilagaimi kulivalaisi avai vavagi!

27 Ka! Yeigu wala Guyau, e yeigu wala alivalabogwa baisa mina Saiyoni paila bulogala vavagi makwaina.

E yeigu awitali taitala ila Yerusalem bilivala kawala,

‘Mi tomota bogwa leimeimaisi! Matausina eikikaimilavausi omi valu!’

28 Avai tuta lagigisi minasina tokolu,

gala wala natana gagabila bilivali avai vavagi,

deli gala wala natana ibodi bimapu katupoi makwaisina lakatupoi minasina.

29 Komwaidosi minasina yaubada gala wala dimlesi,

deli minasina gala wala bivagaisi avai vavagi.

Minasina tokoluwokuva wala deli gala wala isim si peula.”

42

Guyau la touwata

1 E Guyau eilivala kawala,

“Ka, ulo touwata,m matauna bogwa lakatupewoli —

matauna bogwa lanagi, e iyomwasalaigu.

E bogwa lasaiki ulo baloma baisa matauna,

e matauna biwoi karaiwaga duwosisia baisa mina watanawa komwaidona.

2 Matauna gala biwakula kaina biweya

kaina bikatuvagwagu okadumilagela valu.

3 Pitapatila makaina bogwa eitawoula gala bikouwolimkulovi,

e kovagwaian gala bikimatimkulovi.

Matauna bimai karaiwaga duwosisia baisa tomota komwaidona.

4 Matauna la pikwaku deli la peula gala biwokuva.

E matauna bisaili karaiwaga duwosisia ovalu watanawa.

E matausina si valu omiloutala itutulaisi la vituloki matauna deli si kamamalu.”

5 Yaubada ibubuli labuma e ikatuvakai ila okabala.

E matauna ibubuli valu watanawa deli goli avaka avaka isisuaisi olumoulela,

e isaiki si momova deli si yagisa baisa komwaidona tomotala.

E tuta baisa Guyau Yaubada iluki la touwata, kawala,

6 “Ka, yeigu Guyau bogwa ladouwaim e lasakaim karaiwaga

kidamwa bukukwaraiwogi mina watanawa deli karaiwaga duwosisia.

Metoya baisa yoku, yeigu bakabutu baisa mina watanawa,

e metoya baisa yoku, yeigu bamai lumalama baisa boda ituwoli ituwoli.

7 Yoku bukuulaim mitasi mina kau,

deli bukutaneku matausina isisuaisi odudubila wa bwala katupipi.

8 “E yeigu goli agumwaleta Guyau m Yaubada.

Gala avai yaubada ituwoli ibodi bikau kala vilavila metoya ogu guyugwayu.

E gala batagwala avai tokolu bikau kala vilavila metoya okagu yakaula.

9 Ka, vavagi makwaisina lavitububoti bogwa goli eikaloubusisi.

E tuta baisa balukwaim vavagi kwewovau,

e igauga oluvi bikaloubusisi.”

Wosila yakaula

10 Yokomi mina watanawa komwaidona, bukuwosisi kala yakaula Guyau.

Bukuwosisi wosi pilavau baisa Guyau!

Yokomi toluguta, kuyakawolaisi Guyau,

e yokomi maunela bolita, kuyakawolaisi matauna!

Yokomi valu miloutala deli kala tosisu, kuwosisi!

11 Ibodi viloupakala deli viluwela biyakawolaisi Yaubada!

Ibodi tomotala mapilana Kedara biyakawolaisi matauna!

Ibodi matausina isisuaisi oviluwela Selao

bidousi metoya odabala koya deli si mwasawa!

12 Ibodi matausina isisuaisi omiloutala

biyakaulasi deli bitulaulasi baisa Guyau!

13 E makawala taitala kumatoula, Guyau eisunapula paila bikabilia.

Matauna bogwa eikatubaiasa e eitulotula paila kabilia deli wala la kamamalu.

Matauna ikilavi kwaitala tuwa, e ikatugougova,

kidamwa bivituloki la peuligaga baisa kala tilaula.

Yaubada ikatotila paila bipilasi la tomota

14 Yaubada ikaibiga kawala,

“Omitibogwa yeigu amanum wala asisu,

e gala wala ammapu ulo tomota si dou.

Mitaga ka, ulo tuta paila avaka bavagi bogwa leima.

Yeigu awaiweya makawala natana vivila ola tuta valulu.

15 Yeigu babuloti komwaidona pwaipwaiala dubakaila deli koya,

e bavigaki mnumonu deli kai bisumatasi.

Bavigaki waya itayatilesi bimila viloupakala wala,

deli bavigaki katuwotu sopisi bimadasi.

16 “Yeigu bavakadi ulo tomota mina kau

wa keda makadasina gala kwaitala tuta ilokaiasi.

E dubilikitakita bavigaki bilumalama baisa matausina,

deli kabigaga valu bakatudubuni paila matausina.

Makwaisina goli ulo biga katotila mwada bavagi,

e yeigu bogwa bavagi, gala wala bamama.

17 Mitaga komwaidosi availa idubumaisi tokolu

deli idokaisi minasina si yaubada

bogwa bilumkolaisi mmosila deli kasi kalawou.”

Mina Isireli ninasi kala kau

18 E Guyau ikaibiga kawala,

“Kulagaisi, yokomi taigami ituli!

Deli kugisibwailakaisi bibwaina, yokomi mina kau!

19 Ki, availa kala kau ikalisau ulo touwata kala kau?

Kaina kala tuli ikalisau matauna kala tokeula ulo biga?

20 Mina Isireli, yokomi bogwa kugisilabaisi avaka avaka,

mitaga avaka kala katumiki baisa yokomi?

Yokomi bogwa isim taigami paila bukuligalegasi biga,

mitaga avaka kudokaisi bogwa kulagaisi?”

21 Ka, Guyau matauna Yaubada, matauna saina magila bikatumova,

mapaila ilupi la karaiwaga deli la vituloki walakaiwa.

e matauna magila la tomota bikamiabaisi makwaisina.

22 Mitaga baisa tuta tilaula ilebwaisi si guguwa la tomota.

Matausina bogwa wala eikatubudokaisi obolela katupipi,

e ikatupwanaisi matausina okatupipi.

Ilebwaisi si guguwa e ilauwaisi,

e gala wala availa bimakaia paila bikoli matausina.

23 Ki, galaga ibodi taitala yokomi binakaigali baisa?

Ki, tuta baisa deli tuta bima bogwa bukunakaigalaisi deli mi yamata kaina gala?

24 Ki, availa kudokaisi eikasali mina Isireli baisa tolibulebu?p

Ka, baisa Guyau wala titoulela, tuta komwaidona tammitugagasi omatala!

Yakidasi tapakaisi bitasisuaisi makawala matauna nanola,

kaina bitakabikaulasi la vituloki makwaisina eisisakaidasi.

25 Mapaila ivigakaidasi talumkolaisi lutula kala leiya

deli talumkolaisi kabilia kala tiganini.

Matauna kala leiya makawala kova ilululu e ivakakovi mapilana Isireli,

mitaga gala wala sitana tanikolaisi avaka eikikaloubusi.

Yakidasi tagigisaisi wala vavagi makwaisina,

mitaga gala wala sitana itapuloki ninadaisi.

43

Yaubada ikatotila bikoli la tomota

1 Mina Isireli, ka, Guyau matauna eibubulaimi eilivala kawala,

“Gala bukukokolasi - bogwa bakatumovaimi.

Bogwa ladouwaimi metoya oyagami. E yokomi ulo vavagi.

2 Kidamwa bukusalilisi bukulosi otilibwabwau, yeigu deli wala yokomi.

Kami mwau gala gagabila bivakapusiaimi.

Kidamwa bukuloulasi oluwalela kova, gala wala gagabila bigabwaimi.

E kabowakola kwemomwau bimakaiami, mitaga gala wala biyogagaimi.

3 Paila ka, yeigu goli Guyau mi Yaubada.

Yeigu goli mina Isireli mi Yaubada Tobumaboma, e yeigula lakatumovaimi.

Yeigu bakilavi Itipita paila batanekwaimi,

e bakilavi Sudani deli Seba e kaimapusi yokomi.

4 Yeigu bakilavi boda komwaidona paila goli bakoli mi momova,

paila uula yokomi lavigakaimi ulo veiguwa,

deli uula wala ayebwailimi deli lavigaki availa availa bitemmalaimi.

5 Gala bukukokolasi - yeigu deli yokomi.

“E yeigu bakaimalaimi bamaiyaimi omi valu,

metoya omiloutala opilibomatu deli eilolʹo opilikwaibwaga.

6 Yeigu baluki tolesi opiliyavata kidamwa bikilavaimi bukumaisi,

e tolesi opilibolimila kidamwa gala biyusaimi.

Ibodi yokomi ulo tomota bukukwaimilavausi metoya valu omiloutala

ambaisa ambaisa ovalu watanawa.

7 E yokomi ulo tomota tatougu,

e labubulaimi kidamwa bukuyomitulaisi agu yakaula.”

Mina Isireli matausina Yaubada la tosola

8 Yaubada eilivala kawala,

“Kudouwaisi ulo tomota bimaisi okaboyakala.

Matausina isim mitasi, mitaga mina kau wala!

Matausina isim taigasi, mitaga mina tuli wala!

9 Kudouwaisi boda ituwoli ituwoli bimaisi paila yakala.

Amminana si yaubada ibodi bivitububoti paila avaka tuta igau bima ke?

Amminana minasina yaubada bogwa leivitububoti paila avaka avaka eikikaloubusi tuta baisa ke?

Ibodi minasina yaubada bimaiyaisi si tosola

kidamwa bikamokwitaisi avaka minasina bogwa leivagaisi,

e deli bikamokwitaisi si biga minasina yaubada.

10 “Mina Isireli, yokomi ulo tosola.

Lanagaimi yokomi ulo towotetila,

kidamwa yokomi bukunikolaigusi deli bukudubumaigusi,

e kidamwa bukukwatetasi mokwita mwada yeigu goli agumwaleta Yaubada.

Ka, agumwaleta wala Yaubada,

e gala avai yaubada tuvaila isisu ambaisa -

gala avai tuta omitibogwa, deli gala avai tuta omatadasi.

11 “Ka, yeigu goli agumwaleta Guyau,

e yeigu wala agumwaleta ibodaigu bakatumovaimi.

12 Yeigu avitoubobuta paila avaka bikaloubusi,

e oluvi amiakaimi kami pilasi.

Gala avai yaubada namitawasi ivigaki makawala,

e ka, yokomi bukusilasolasi paila avaka lavigakaimi.

13 Ka, yeigu goli Yaubada e yeigu basivagasi Yaubada goli.

Gala availa ibodi bisakaula metoya ogu peula,

deli gala availa ibodi bivigivau avaka yeigu bogwa lavagi.”

Yaubada bikaimilivau la tomota metoya Babiloni

14 Ka, Guyau matauna mina Isireli mi Yaubada Tobumaboma, matauna goli eikolaimi ikaibiga kawala,

“Ka, bakolaimi baisa makawala - bawitali budotala tokwabilia, e bikabiliasi deli mina Babiloni.

Yeigu bakodidaimi kalapisilela valu,

e mina Babiloni si gova paila tomgwaga bidavila bivigaki si valam.

15 Ka, yeigu wala Guyau, yeigu goli mi Yaubada Tobumaboma.

Mina Isireli, yeigu wala labubulaimi e yeigu goli mi Guyau.”

16 Omitibogwa Guyau ivagi kadatala keda oluwalela bolita.q

Makadana isuwalai wala bolita deli kala kaisai pilatala piliyuwela.

17 E matauna ilau budotala budoveka tokabilia e matausina isilagisi e

mabudona isim si waga kaibibiu deli si wosa.

Matausina ikapusisi ilosi e gala avai tuta ikaimilavausi,

matausina makawala kova sopi bikimati.

18 Mitaga Guyau eikaibiga kawala,

“Gala bukululuwaisi avaka uvagila omitibogwa

kaina biiluyelu ninami bukuninamsaisi avaka bogwa eikaloubusisi omitibogwa.

19 Mitaga kugigisaisi paila kwaitala kwaivau vavagir yeigu bavagi.

Ka! Bogwa ikikaloubusi, e ibodaimi wala bukugisaisi tuta baisa!

Ka! yeigu bateya kadatala keda olopola ovilouwokuva,

e metoya mapilana basakaimi sopi bititayelu.

20 Avai tuta yeigu bavagi waya bititayelu oviloupakala,

paila basaiki kasi sopi ulo tomota matausina bogwa lanagi.

Mauna nabubolodila bitemmalaigusi,

e ugiwagi deli mluveka biyakawolaigusi.

21 E matausina lavigaki paila ulo tomota tatougu,

e matausina goli biwosisi kagu yakaula.”

Mina Isireli si mitugaga

22 E mitaga Guyau ikaibiga kawala,

“Mina Isireli yokomi bogwa kukwamigwesaigusi,

gala wala kutemmalaigusi.

23 Yokomi gala kumiakaigusi mi lula kwegubugabu metoya sipi,

deli gala wala kutemmalaigusi deli mi semakavi.

Ka! Yeigu gala ayomwauwaimi mwada bakominimanaimi paila magigu lula,

kaina ayogugwesi uwomi paila baninigada magigu lula maiina simasimina.

24 Yokomi gala kugimolaisi mi lula maiina simasimina paila yeigu,

kaina kuyomwasalaigusi metoya mi mauna posasi.

Mitaga kaimapula yokomi kuulitumkwaigusi wala metoya omi mitugaga,

e kuyogugwesaisi wowogu metoya sula makwaisina lokuuvagaisi.

25 Mitaga ka, yeigu wala Yaubada e yeigu goli baligaiwa mi sula,

e lauvagi baisa paila uula yeigu goli Guyau.

E yeigu gala wala baluluwai mi mitugaga tuvaila.

26 “Mitaga ka, kumaisi bitalosi tayakalasi, e avaka mi tabinona kumaiyaisi wala.

Kulivalaisi avaka mi biga otutala yakala, kidamwa bikibuboti yokomi okutotusi okamokwita.

27 Ka, matauna tubumi tomaibogwa imitugaga,

e kami tokugwa imitugagasi baisa yeigu,

28 deli kami tokwaraiwaga iyogwalaisi ulo Bwala Kwebumaboma.

Mapaila yeigu atagwala tilaula bikatudidaimisi mapilana Isireli.

E ulo tomota tatougu atagwala bibanaisi kasi kalawou.”

44

Guyau kalamwaleta wala matauna Yaubada

1 E Guyau ilivala kawala,

“Yokomi mina Isireli ulo towotetila tubula Yekobe,

yokomi ulo tomota bogwa lanagaimi, kunakaigalaigusi!

2 Ka, yeigula Guyau labubulaimi.

Tuta makwaina yokomi lokukwaloubusisi e leima lagaila, yeigu lapilasaimi.

E yokomi ulo towotetila, e ulo tomota bogwa lanagaimi e ayebwailimi.

Mapaila gala bukukokolasi.

3 “Yeigu bogwa bavinumli mi pwaipwaia,

deli bavagi sopi bititayelusi obidapakala.

Yeigu bogwa baligabu ulo peula baisa litumia,

deli bamitukwaii tubumia.

4 E matausina bikaitubwasi makawala mnumonu ivinumlaisi tuta tuta,

deli makawala guvagava eisususinasi opapala sopi eititayelu.

5 “E tomota taitala taitala titoulela bilivala kawala, ‘Yeigu Guyau la tomota.’

E matausina bimaisi e bisuvisi osi boda mina Isireli.

Taitala taitala matausina biwai kala katukwatuva oyamala kabutuvitusila Guyau yagala,

e bikayupali titoulela mwada matauna taitala Yaubada la tomota.”

6 E Guyau, matauna mina Isireli kasi tokwaraiwaga deli kasi tokwala,

matauna goli Guyau Topeuligaga, kala livala baisa makawala.

“Ka, yeigu wala kala vitouula, e kala vigimkovila, deli agumwaleta wala Yaubada yeigu.

Ka, agumwaleta wala Yaubada, e gala avai yaubada tuvaila isisu ambaisa. *

7 Ki, availa tuvaila ibodi bivagi makawala avaka yeigu bogwa lavagi?

E availa ibodi bivitububoti komwaidona vavagi makwaisina eikikaloubusisi

okala vitouula mokwita e bila okala vigimkovila tuta ke?

8 E ulo tomota, gala bukukokolasi!

Yokomi bogwa lokunikolaisi mwada tuta omitibogwa e leima tuta baisa

yeigu wala lavitububoti komwaidona vavagi makwaisina bikaloubusisi,

e yokomi goli ulo tosola.

Tauwau, avai yaubada tuvaila isisu, ke?

Kaina kwatulaisi avai yaubada isim la peula minana?

Yeigu gala avai tuta alilagi bulogala.”

Tokolu kala taimamila kaboyousokana wala

9 Komwaidosi matausina ibububulasi tokolu gala wala dimlesi, e deli minasina yaubada eibubulaisi e eidokaisi saina bwainigaga gala wala dimlesi. E matausina ititaimamilasi baisa minasina yaubada badoki mina kau deli mina ninagowa - e deli matausina igau bimmosilasi. 10 Gala wala avaka kala bwaina mwada bitabubuli avai migina metoya otanumnumta e bitatemmali mwada minana yaubada. 11 Ka, availa availa matausina ititaimamilasi baisa minana tokolu bogwa bimmosilasi. E matausina eibububulasi tokolu, matausina tomotatoula wala. Ibodi matausina bimaisi okaboyakala - matausina bogwa bibulukukoli deli biuliki mmosila.

12 Ka, matauna tanumnumta topaisewala bikau pilatala tanumnumta e bigabu wa kova oluvi bipaisewa. E biyosi kaitutu oyamala kweyapeula e bitutu mapilana tanumnumta bimila migina. E ola tuta paisewa matauna ilumkoli molu, daka deli somata.

13 E matauna tokaliai ivisaikoli bubotala kai, e oluvi bileiya kala gigisa tomota wa kai metoya opwanosi. Matauna bikau la kaiyoudila e biteya kai mabubona e bibubuli makawala tomota. E kala gigisa saina namanabwaita makawala tomotatoula wala paila bisaili ola bwala. 14 Matauna kaina biteya bilukubali kaitala kweisila paila biyoudila, kaina binagi yawa kainaga reiyava metoya olawodila. Kaina goli bivali kaitala bulaku e bitulotula wala paila kuna bikuni e bikaiveka. 15 Ka, metoya kaitala kai, tau matauna bivigaki kabulotala la kai paila kova e kabulotala paila biyoudila tokolu. Metoya kabulotala tau matauna biviya e bivigadi la kova paila bikaikwala deli bigabu kʹala, e kabuloyuwelaga bibubuli natana la yaubada paila bititaimamila baisa minana. 16 Metoya bubovila kai makaina leiviya, matauna bivigadi kovatala kova; e bigabu kala viliona bikam e bogwa bikomata. Matauna bikikaikwala e bilivala kawala, “Oowʹei, ina bwaina yuviyavila ulo kova!” 17 E mmwaisalaga kai makaina iyouduli natana tokolu, e ikululu e itemmali minana. E matauna bininigada baisa minana, e bililivala kawala, “Yoku ulo yaubada - kukwatumovaigu!”

18 Ka, tomota makawala matausina saina toninagowa, e gala gagabila binikolaisi avaka baisa eiuvagaisi. Matausina bogwa wala eikibodaisi mitasi deli ninasi e gala gagabila bigisaisi kaina binikolaisi avaka kala kamokwita. 19 Ka, matausina eibubulasi tokolu ibodi bilivalasi makawala kawasi, “Bubovila kai bogwa lavigadi kova e lagabu kʹagu deli agu viliona opwakovela e lakoma. E mmwaisala kai layouduli natana tokolu. E ka, tuta baisa lama latitaimamila omatala mabubona kai!” Mitaga matausina gala sitana si kabitam kaina bitapuloki ninasi paila bilivalasi makawala baisa.

20 E ka, kidamwa la ninitalapula bogwa makawala, matauna ibodi bikamkoma tubwaga kidamwa bikatumati kala molu. E la nanamsa makwaisina kweninagowa bogwa eivisilagi matauna e galaga avai pilasi bibudoki. Matauna gala gagabila bininavila e biluki titoulela mwada tokolu minana leiyosi oyamala gala natana yaubada minana - gala wala.

Guyau matauna Tobubuli deli Tokatumova

21 E Guyau ikaibiga kawala,

“Mina Isireli, kululuwaisi baisa.

Kululuwaisi yokomi goli ulo towotetila.

Yeigu labubulaimi e yokomi goli ulo towotetila,

e yeigu gala wala avai tuta balumwelavaimi.

22 Yeigu bogwa lakau komwaidona mi mitugaga e laligaim makawala yagila biyuvisau lowalowa bilau.

Kukwaimilavausi kumakaiagusi.

Ka, yeigu wala kami tokatumova.”

23 Bubuli wa labuma, kudousi deli mi mwasawa!

Valu watanawa kudousi kaigami walakaiwa!

Koya deli kai kaitala kaitala olawodila kudousi deli mi mwasawa!

Paila Guyau bogwa eikimitali la tomgwaga

paila eikatumovi la tomota mina Isireli.

24 “Ka, yeigu wala Guyau, yeigu wala kami tokatumova.

Yeigu wala labubulaimi.

E yeigu wala Guyau, e yeigu wala bubuli komwaidona kasi tobubuli.

Yeigu agumwaleta wala lakatuvakavi labuma.

E avai tuta yeigu labubuli valu watanawa, gala wala availa ipilasaigu.

25 Yeigu ayosokani wala matausina tokalamimi,

deli abuloti si vitoubobuta totulusi kweluva.

E avaka tokabitam bilivalaisi yeigu akaluwou wala,

e avituloki si kabitam nagowa wala. *

26 Mitaga avai tuta yeigu bawitali taitala ulo biga kala tokeula

paila bikimitali avaka ulo nanamsa,

e avai tuta ulo touwata bivitububoti avaka,

yeigu bavagi nanamsa makwaisina deli vitoubobuta makwaisina bikaloubusisi makawala.

Yeigu aluki Yerusalem kawagu tomota igau bisikailimsi tuvaila,

e aluki makwaisina viluwela Yuda bogwa goli bivigivauwaimi.

Makwaisina valu bogwa eidadaimisi mitaga yeigu bavigivau.

27 E yeigu ogu biga wala akaraiwogi tilibwabwau imada.

28 Yeigu aluki Sairusas kawagu, ‘Mwa! Yoku bogwa lanagaim, mwada bukuguyoi ulo tomota.

Yokugwa bukuvagi avaka nanogu bukuvagi.

Yoku bukukwaraiwaga paila Yerusalem kala vigavau

deli Bwala Kwebumaboma tumilela kala katubaiasa.’ ” *

45

Guyau inagi Sairusa

1 Ka, Guyau Yaubada bogwa leinagit Sairusau matauna biguyau!

Guyau einagi matauna kidamwa bitomgwaga odubasi boda ituwoli ituwoli,

e biwitali matauna bila bilisi gweguya si karaiwaga.

E Guyau matauna biulaim vilouvakaveka kalapisilela paila Sairusa bisuvi.

E Guyau eiluki Sairusa kawala,

2 “Ka, yeigu wala titoulegu bakatubiasi m keda,

koya kwevakaveka deli dubakaila bogwa bavabu.

Yeigu bakouwoli kalapisila makwaisina barasiwokuva,

deli bakatumkumku kala koroba.

3 E yeigu bogwa basakaim bidubadu veiguwa metoya ambaisa ikikatupwanaisi odudubila,

e matutona goli yoku bukunikoli mwada yeigu goli Guyau,

e deli bukunikoli Isireli la Yaubada bogwa eikavitagi yagam.

4 Ka, lanagaim yoku paila bukupilasi ulo towotetila mina Isireli,

matausina ulo tomota bogwa lanagi.

Ilagoli yoku gala kunikolaigu,

mitaga bogwa wala lasakaim kam taimamila kwaiveka.

5 “E yeigu goli Guyau, e gala avai yaubada tuvaila isisu ambaisa.

Ilagoli yoku gala kunikolaigu,

yeigu bogwa wala basakaim m peula avaka bibodaim.

6 E vavagi makwaisina bavagi kidamwa tomota taitala taitala

metoya pilatala valu watanawa bila piliyuwela

binikolaisi mwada yeigu goli Guyau

e gala avai yaubada tuvaila isisu ambaisa.

7 Yeigu lumalama deli dudubila kala tobubuli;

yeigu lammai mitakwai deli kabosilagi.

Ka, yeigula Guyau, lauvagi komwaidona vavagi makwaisina.

8 E yeigu bawitali tomgwaga metoya wa labuma makawala kuna,

e bikuni valu watanawa.

Oluvi valu bisusina e biuwa, uwala kaisisu bwaina deli karaiwaga duwosisia.

Ka, yeigula Guyau, bavigaki vavagi makwaisina bikaloubusi.”

Yaubada matauna Guyoula bubuli deli liliu komwaidona

9 Woo! Availa matauna ibodi bikominimani baisa kala tobubuli?

Ki, ibodi kwelatala kulimoya,

makwelana makawala komwaidona kulia

bikominimani baisa kala towai ke?

Ki, ibodi mlomwaluva bikatupoi towai kulia avaka eiuvagi ke?

Kaina ibodi kwelatala kulimoya bikavilivili kala towai mwada matauna gala la kabitam ke? *

10 Woo! Availa magudina ibodi biluki tamala inala, kawala,

“Avaka uula kuunaigusi makawala agu gigisa ke?”

11 E ka, Guyau matauna mina Isireli si Yaubada tobumaboma,

matauna uulotoula vavagi makwaisina igau bikaloubusisi.

E ilivala kawala, “Yokomi gala wala avaka dimlemi e bukukwatukoyayaigusi paila litugwa

kaina bukulukwaigusi avaka ibodi bavagi!

12 Ka, yeigula, labubuli valu watanawa

deli labubuli tomota kidamwa bisisuaisi baisa.

E akatuvakai labuma metoya ogu peula goli;

yeigu kasi tokaraiwaga kalasia, tubukona deli utuyam.

13 E yeigu wala titoulegu laulisali Sairusa

kidamwa matauna bivigimkulovi ulo nanamsa deli bivigaki avaka avaka biduwosisiasi.

E avai keda avai keda matauna bilokaia yeigu bogwa wala bavigaki biduwosisia.

Matauna bogwa wala bikaliivau ulo vilouveka, makwaina Yerusalem,

deli bitaneku ulo tomota metoya okatupipi.

E vavagi makwaisina bivagi gala metoya avai tomota la kabutu kaina la luvi puwaya.”

Ka, Guyau Topeuligaga bogwa eilivala.

14 E Guyau iluki mina Isireli kawala,

“Ka, veiguwasi Itipita sola Sudani eimati mi vavagi,

e matausina touwonaku mina Seba matausina eimati mi ula;

e matausina bibokulaimi deli wala kasi katupipi.

Matausina bitapopula kwetutusi omitami e bikamitulaisi si nanamsa kawasi,

‘Yaubada deli goli yokomi - matauna kalamwaleta wala Yaubada.

15 E mina Isireli si Yaubada, matauna ikikatumovi la tomota,

matauna goli Yaubada ikikatupwani titoulela.

16 E matausina ibububulasi tokolu bogwa wala bimmosilasi,

e tomota bogwa biyomsilaisi matausina.

17 Mitaga Guyau Yaubada bogwa eikoli mina Isireli,

e si tomgwaga bogwa bikanuvagasi goli;

deli gala avai tuta tuvaila availa biyomsili matausina.’ ”

18 Guyau ibubuli labuma -

matauna goli kalamwaleta Yaubada!

Matauna ibubuli valu watanawa e isaili okabala -

e ivigaki mwada gala biyega deli bitovagasi.

Guyau eibubuli watanawa gala paila bitomakava wala gala dimlela,

mitaga ivigaki si kabosisu tomota.

E ka, matauna wala titoulela eilivala kawala,

“Yeigu goli Guyau e gala avai yaubada tuvaila isisu.

19 Ka, yeigu gala wala abigikium

kaina akatupwani avaka ulo nanamsa.

Yeigu gala aluki mina Isireli bimaisi

kidamwa bininevaigusi ovilouwokuva.

Ka, yeigu goli Guyau, e ulo biga balivala biga mokwita;

e avaka duwosisia yeigu bavigaki bikatetasi.”

Guyau Yaubada deli tokolula Babiloni

20 E Guyau ikaibiga kawala,

“Boda ituwoli ituwoli kumaisi gulitinidesi,

komwaidomi yokomi kesala lokumovasi metoya kala kapusi kabokwaraiwaga makwaina,v

kumaisi okaboyakala.

Yokomi kuvadidalaisi mi tokolu minasina kai wala

deli kuninigadasi baisa minasina yaubada gala gagabila bikatumovaimi.

Yokomi gala wala sitana kunikolaisi avaka.

21 Kumaisi e kukwamitulaisi avaka mi nanamsa oyakala;

e kulivalaisi gulitinidesi.

Ki! availa eivitububoti omitibogwa avaka mwada bikaloubusisi?

Ka! mayeigula, yeigu wala Guyau, yeigu wala Yaubada lakatumovi ulo tomota.

E gala wala taitala tuvaila yaubada isisu.

22 “E tomota komwaidona ovalu watanawa,

kusivilasi baisa yeigu e bukumovasi.

Yeigu wala Yaubada agumwaleta e gala taiyuwaigu.

23 Yeigu ulo biga katotila kwekamokwita,

e gala availa bivigivau.

E kidamwa kudubumaigusi agumwaleta wala Yaubada ibodi bukudubumaisi ulo biga katotila.

Ka! Komwaidona mina watanawa bimaisi e bitapopula kwetutusi omatagu

e bikatotilasi paila bitugwalaisi titoulesi baisa yeigu. *

24 “E matausina bikaibigasi kawasi,

‘Baisa wala matauna tomgwaga deli peula bitabanaisi goli.’

Mitaga komwaidosi availa availa ivigakaigusi tokukolosi biuliki wala mmosila.

25 E yeigu wala Guyau, yeigu goli bakoli komwaidona tubula Yekobe,

e matausina biyakawolaigusi.

46

1 “E ka, minasina mina Babiloni si yaubada si tuta kala vigimkovila!

Minasina Beli deli Nebo omitibogwa itemmalaisi.

Mitaga baisa tuta minasina bogwa eisailisi otupwasi ase,

ivigakaisi koni mwau wala minasina mauna.

2 Minasina tokolu gala wala gagabila bikolaisi titoulesi.

Mitaga bogwa eiyosisi eikauwaisi eilauwaisi.

E baisa kala vigimkovila mina Babiloni si yaubada!

3 “Mitaga kunakaigalaigusi yokomi tubula Yekobe,

komwaidomi yokomi kesala ulo tomota.

Ka, omi tuta eivilulaimi yeigu avitouula ayamataimi e leima baisa tuta.

4 Yeigu goli mi Yaubada, e yeigu bayamataimi

tatoula wala bukutomoyasi deli bukuvinumoyasi deli bukukwasousousi.

Yeigu labubulaimi e yeigu bayamataimi.

Yeigu bapilasaimi deli bakolaimi.”

5 E Guyau ikaibiga kawala, “Ki, availa makawala yeigu?

Ki, availa kudokaisi taitala tuvaila makawala yeigu?

6 Tomota iulaimwaisi kasi kauya e ilupisauwaisi goula.

Matausina ivisaikolaisi siliba mokaila okabovisaikola.

E ikabutaisi taitala goula kala toyoudila e ibubuli natana si yaubada,

e oluvi matausina ikululusi e itemmalaisi minana tokolu!

7 Matausina ikatikeuwaisi minana, e ilauwaisi.

Ivitauwaisi minana ola kabototu,

e minana itovagasi wala gala gagabila biloula.

E kidamwa availa binigada baisa minana, minana gala wala bivitakauloki matauna,

kaina bikatumovi matauna metoya avai mwau.

8 “Mitaga ka, kululuwaisi baisa, yokomi mina mitugaga,

biyelu ninami avaka yeigu bogwa lavagi.

9 E kululuwaisi avaka bogwa eikaloubusisi omitibogwa.

Bukusimokwitasi yeigu wala agumwaleta Yaubada,

e gala wala availa taitala tuvaila makawala yeigu.

10 Igau okabovitouula yeigu avitububoti avaka bikaloubusisi.

Omitibogwa yeigu alivalabogwa wala avaka bikaloubusisi.

Yeigu akaibiga kawagu, avaka nanogu bavagi gala wala bamama,

paila yeigu ibodaigu wala bavagi komwaidona vavagi avaka ibudoki nanogu bavagi.

11 Yeigu ladidou taitala tau bima metoya opilibomatu.w

Matauna bitalakapusi bima makawala natana mluveka,

matauna bivigimkulovi avaka yeigu bogwa laninamsibogwi.

Ka, yeigu bogwa lalivala, e bikaloubusi goli makawala.

12 “Ka, kunakaigalaigusi, yokomi kasai ninami,

yokomi mi nanamsa mwada tomgwaga la tuta saina kaduwonaku.

13 Ka, yeigu lauvigaki yamla tomgwaga bogwa eiuvakatitaikina -

e gala wala kudokaisi mwada kaduwonaku.

Yeigu ulo katumova gala wala biyobali.

Yeigu bogwa bakoli Yerusalem

e baisa bivigaki mina Isireli kasi taimamila.”

47

Babiloni kala yakala

1 E Guyau ililivala kawala,

“Babiloni kusibusi metoya om takaikaia e kusili otubumyou opwaipwaia.

Yoku omitibogwa makawala natana vilakapugula, bitadokaimsi makawala valu kwaipeula goli

paila gala availa ibodi biyoulim.

Mitaga tuta baisa yoku gala tuvaila bidokaimsi namanum deli nadudubuna!

Baisa tuta yoku lokumila ula wala! *

2 E kukwau kaitutu! Kututu witi bimila pwarawa!

Kusaim kapolela migim! Kutaneku kam kwakapula miyasina yamanabwaita!

Kukoulaila debem miyasina paila bukuluvapela wa sakala makadasina!

3 E tomota bigisaimsi yoku nakimwadu;

matausina bigisaimsi bogwa leivabwaimsi watanawa deli leiyomsilaimsi.

Yeigu bakeula lugwa, e gala taitala ibodi bisilibodaigu.”

4 Isireli la Yaubada tobumaboma bogwa leitanekwaidasi -

matauna yagala Guyau Topeuligaga.

5 E Guyau iluki Babiloni kawala,

“Kulamam wala kusisu odudubila.

Gala tuvaila bidokaimsi

si giyouvila boda bidubadu!

6 Yeigu agibuluwi ulo tomota;

yeigu avigaki matausina makawala wala gala ulo tomota.

asaili matausina oyamam,

e yoku gala wala sitana kunokapisi.

Deli goli matausina tommoyabogwa saina kuyomiyuyu.

7 Yoku m nanamsa mwada bukugiyouvila wala tuta komwaidona,

e gala kutitaku vavagi makwaisina onanom

kaina kuninamsi ammakawala vavagi makwaisina komwaidona biwokuva.

8 “Ka, kunakaigali baisa, yoku kuyebwaili avaka wala bititaki nanom!

Yoku m nanamsa kukwala wala luvala wowom kusisu.

Yoku kulivala mwada pataim Yaubada -

e gala availa sitana makawala yoku.

Yoku m nanamsa mwada gala avai tuta bukukwabuya

kaina bukuninigagi litumwa bikaligasi. *

9 Mitaga ka, gala wala bimomwa,

kala yamtala wala vavagi kwaiyu makwaisina bisililaiki.

Ilagoli komwaidona m meguva bukumigavi wala biwokova

mitaga litumwa deli m mwala bikaligasi wala.

10 “Yoku bogwa eitaki nanom bubunela gaga.

M nanamsa kudoki gala availa bigisaim.

M kwabitam deli m ninitalapula bogwa eisuninaimsi,

e lokulukwaim titoulem kawam, ‘Ka, mayeigula Yaubada!

Gala wala taitala makawala yeigu.’

11 E kabokatudoum komwaidona bikaloubusi baisa yoku,

gala gagabila bukukwalisau metoya om meguva.

Kodadaimi saina nanakwa bikaloubusi baisa yoku -

makwaisina gagawokuva goli gala sitana kuninamsi.

12 M meguva komwaidona deli m silami mapilasina

okusisu igau otubovaum.

Ibodi bukuyamati bibwaina.

Kaina goli bukubani kam pilasi metoya mapilasina.

Kaina ibodi bukuyokukoli kam tilaula.

13 Mitaga metoya kam kwatuloluta makwaisina

lesisakaimsi ivigaki iyomamaim.

Ibodi m tomota matausina totulusi kweluva

bimakaiamsi e bikolaimsi -

matausina goli kala tokabitam utuyam komwaidona,

matausina ivitoubobutasi ammakawala labuma kala leilai,

e tubukona natana natana

bilulukwaimsi avai vavagi

bikaloubusi baisa yoku.

14 “Ka, matausina makawala yogilimwamwaisa,

e kova bivakadoum matausina!

Matausina gala wala ibodi bikatumovaisi titoulesi -

kova kala yuviyavi bogwa bikalisauwaimi.

Makovana gala bilumkolaisi manumla paila bikaikwalasi.

15 E bogwa mesinaku kala bwaina matausina si pilasi baisa yoku!

Matausina goli totulusi kweluva lokukwanuvateta om tuta komwaidona.

Komwaidosi wala bisilavaimsi e bilokaiasi ambaisa magisi,

e gala taitala bikesa paila bikolaim.”

48

Yaubada matauna kala Guyau tuta bima

1 Ka mina Isireli, kulagaisi baisa, yokomi komwaidomi lokutoyasi metoya Yuda odalela.

Yokomi kubigasi katotila mwau metoya oyagala Guyau

mwada kutemmalaisi Isireli la Yaubada -

mitaga kami udowokuva wala kulilivalaisi.

2 E yokomi kukwayupalaisi

mwada tolivalu mavilouna viloubumaboma

deli yokomi kukwanuvatetasi baisa Isireli la Yaubada,

matauna yagala Guyau Topeuligaga.

3 E Guyau iluki mina Isireli kawala,

“Omitibogwa yeigu bogwa lavitoubogwi wala avaka igau bikaloubusi,

e saina nanakwa lavigaki leikaloubusi makawala.

4 Yeigu anikolibogwi wala yokomi kasai dubami,

kala kasai makawala tanumnumta aiyani e kala peula makawala tanumnumta barasi.

5 Mapaila yeigu avitoubogwi wala avaka omitami bikaloubusi,

akamitulibogwi wala vavagi makwaisina igau gala bikaloubusisi,

e baisa bikatubodi udomi metoya bigatona

mwada mi tokolu minasina migawelu migawelu leivigakaisi vavagi makwaisina eikaloubusisi makawala.

6 “Komwaidona avaka lalivalibogwi baisa tuta eikikaloubusisi;

mapaila ibodi bukukwabwailisi ulo vitoubobuta,

paila bogwa lakamokwita.

E baisa tuta balukwaimi paila vavagi kwaiuwovau igau bikaloubusisi,

vavagi makwaisina gala kwaitala tuta ayomitali omitibogwa.

7 Baisa wala tuta bavigaki vavagi makwaisina bikaloubusisi;

gala avai vavagi makawala makwaisina ikaloubusi omitibogwa.

Mitaga kidamwa bikaloubusibogwa makawala,

yokomi bukulivalasi mwada vavagi makwaisina bogwa kunikolibogwisi.

8 Yeigu anikolibogwi wala yokomi gala wala bisim kami dubumi.

Tuta komwaidona yokomi kami nikoli mina kowolova wala.

Baisa uula gala avai tuta kuligikolaisi vavagi makwaisina

e avaka paila gala sitana kulagaisi livalela.

9 “Yeigu aiyosi wala agu leiya e ibulukumlaigu,

kidamwa wala tomota biyakawolaisi yagagu.

Yeigu ibulukumli wala agu leiya e gala bakatudoumwaimi.

10 Yeigu bogwa lawakolaimi metoya okovala kabommayuyu

makawala siliba leiwakolaisi wa kova

e labani yokomi gala wala dimlemi.

11 Avaka auvagi bogwa lavagi paila wala tatougu.

Yeigu gala bavigaki yagagu bikaluwouwaisi

kaina batagwala bagibilisi agu kwatububula baisa availa.

Makwaina katububula ibodi agumwaleta wala bisusukwaigu,

e agumwaleta wala, gala taiyuwaigu.”

Sairusa matauna Guyau bogwa leinagi paila bitokugwa

12 Guyau ikaibiga kawala,

“Mina Isireli, kunakaigalaigusi, yokomi bogwa lanagaimi.

Yeigu Yaubada, kabovitouula, deli kabovigimkovila,

agumwaleta wala Yaubada! *

13 E oyamagu abubuli valu watanawa tumilela,

deli akatuvakai labuma.

Avai tuta adou valu watanawa deli labuma bimakaiagusi,

saina nanakwa imaisi e itolisi omatagu.

14 “Ka, komwaidomi wala yokomi, kumaisi gulitinidesi e kulagaisi!

Gala natana yaubada minasina tokolu ibodi bivitububoti

paila tau matauna bogwa lanagi biyouli Babiloni;

matauna bivagi avaka wala nanogu bivagi.

15 Yeigu goli matoulegu lalivala deli ladou matauna.

Lavakadi matauna deli avigaki bitomgwaga.

16 “Baisa tuta kumakaiagusi katitaikinaigu e kunakaigalaisi avaka balivala.

Tuta okala vitouula ulo biga bogwa lakabau baisa yokomi,

deli tuta komwaidona avigaki ulo biga gala bisala.”

(Tuta baisa Guyau Yaubada bogwa ikatupewolaigu e iwitalaigu.)

Guyau la nanamsa paila la tomota

17 E Isireli la Yaubada tobumaboma,

matauna goli Guyau eikatumovaimi, ilivala kawala.

“Yeigu goli Guyau mi Yaubada,

yeigu magigu bavitulokaimi paila kami bwaina titoulemi

deli bavakadaimi wa keda makadana ibodi bukulokaiasi.

18 “Kidamwa goli bukunakaigalaisi ulo karaiwaga!

E bobwailila bogwa bitayelu baisa yokomi

makawala sakala gala avai tuta bimada!

Tomgwaga bogwa bimakaiami

makawala kaisai eiwawai okudunagana.

19 Dalemi kala bawa bivigaki makawala kanakenuva,

e yeigu goli bayamati matausina e gala avai tuta bidoumsi.”

20 Ka, bogwa latanekwaimi bukusilavaisi Babiloni, kulosi!

Deli mi mwasawa kukwayayaisi bulogala mwakwaina;

e kuvigakaisi binikolaisi ambaisa ambaisa,

kawami, “Guyau bogwa leikoli la touwata mina Isireli!” *

21 Avai tuta Guyau ivisunupuloi la tomota ilau oviloupakala saina yuviyavi,

matausina gala ilumkolaisi daka la peula.

E matauna ivagi kasi sopi bikaloubusi metoya odakuna.

Ikatuvi dakuna ikapogega, e sopi igiposisi.

22 E Guyau ilivala kawala, “Ka, gala wala kwaitala kabokwala isisu paila mina mitugaga.” *

49

Isireli baisa kaitapa paila boda ituwoli ituwoli

1 Yokomi boda ituwoli ituwoli omiloutala,

yokomi tomota lokusisuaisi omiloutala, kunakaigalaigusi!

Ka, yeigu igau wala gala bakaloubusi, e Guyau bogwa wala leinagaigu

e leiyosalaigu kidamwa yeigu la touwata.x*

2 E matauna ivigaki ulo biga makawala kema kala kakata,

e metoya oyamala titoulela matauna ikolaigu.y

Ivigakaigu makawala kaitala kaiyala,

kaikakata deli eiyamwasi paila bilavi. *

3 E Guyau ilukwaigu kawala, “Isireli, yoku ulo touwata.

Tomota biyakawolaigusi, uula goli yoku.”

4 E yeigu alivala kawagu, “Yeigu bogwa lapaisewa, mitaga ulo paisewa gala wala dimlela!

Ulo peula komwaidona bogwa layomadi, mitaga gala wala avai vavagi avigimkulovi.”

Mitaga ibodaigu badubumi Guyau e matauna biyamati ulo wotetila.

Matauna goli bimapwaigu paila avaka lauvagi.

5 E ka, igau wala yeigu gala bakaloubusi, mitaga Guyau bogwa wala einigibogwaigu.

Matauna eivigakaigu la touwata kidamwa bakaimilivau la tomota,

kidamwa bakaimilivau la tomota mina Isireli matausina bogwa leiwaki neuya.

E Guyau isakaigu agu taimamila.

E matauna goli uulela ulo peula.

6 E Guyau ilukwaigu kawala,

“Mwa! Ulo touwata, bogwala makawala lalukwaim,

yoku bukuvigivau e bisiligaga kasi bwaina mina Isireli

matausina eikesasi mina mmomova.

Mitaga kwaitala tuvaila vavagi kwedabala paila yoku bukuvagi.

Ka, yeigu bavigakaim makawala kaitala kaitapa baisa boda ituwoli ituwoli -

e igagabila mina watanawa komwaidona bibanaisi kasi katumova.” *

7 Tomota eididokaigusi gala wala dimlegu.

Boda ituwoli ituwoli ivigakaigusi tokukolosi,

deli yeigu si ula tokwaraiwaga.

Mitaga ka, Isireli la Yaubada Tobumaboma deli tokatumova eilukwaigu kawala,

“Ka, gweguya bogwa wala bigisaimsi bukusunapula metoya okatupipi

e matausina bikululusi paila kam kwamaiaba.

E gweguya dalesi tuvaila bigisaisi makawala,

e matausina bikululusi bilosi watanawa paila kam taimamila.”

Ka, vavagi makwaisina bogwa wala bikaloubusisi

paila uula bogwa einagaigu yeigu la touwata.

Paila da Yaubadasi mina Isireli, matauna tobumaboma

iiyamati e iuvagi makawala la biga katotila.

Kala vigavau Yerusalem

8 E Guyau iluki la tomota kawala,

“Avai tuta bibodi kala tuta paila yeigu bakatumovaimi, e yeigu bapilasaimi,

e bamapu mi dou paila pilasi.

Yeigu bayamataimi deli bakolaimi,

e yeigu bavigakaimi bukukwabutusi deli tomota komwaidona.

Yeigu batugwalaimi bukumili valusi tuvaila

omi valu makwaina baisa tuta vilouwokuva wala. *

9 E yeigu baluki matausina okatupipi kawagu, ‘Kulosi yokomi bogwa latanekwaimi!’

e availa matausina isisuaisi odubilikitakita baluki kawagu,

‘Kusunapulasi kumaisi olumalama!’

Matausina makawala sipi bikamkwamsi mnumonu wa koya;

10 matausina gala avai tuta tuvaila bikamolusi kaina bikadakasi.

Kalasia deli viloupakala kala yuviyavi gala biyogagi matausina,

paila uula taitala kasi tovakeda isisu, matauna saina iyebwaili matausina.

Matauna bivakadi matausina bilau okatuwotu. *

11 “Yeigu bateya kadatala kaduwala bisuwalai koya makwaisina

e bakatubiasi makadana paila ulo tomota bililoulasi.

12 Ulo tomota bimaisi metoya saina kaduwonaku,

tolesi opiliyavata deli tolesi opilikwaibwaga

e deli tolesi Asiwani opilibolimila.”

13 Bubuli wa labuma kuwosisi!

Mina watanawa kudousi deli mi mwasawa!

E yokomi koya kwatuvitawaisi kami wosi!

Paila Guyau bivisimoli la tomota;

matauna binokapisi la tomota matausina eibodasi mmayuyu.

14 Mitaga mina Yerusalem eikaibigasi kawasi,

“Ka! Guyau bogwa eisilavaidasi!

Matauna bogwa wala eilumwelavaidasi.”

15 E mapaila Guyau ivitakauloki matausina kawala,

“Ki! ibodi natana vivila bilumwelavi latula titoulela

e gala biyebwaili magudina eiunoki lopola?

E kaina goli natana vivila ibodi bilumwelavi latula

mitaga yeigu gala wala avai tuta balumwelavaimi.

16 Yerusalem, yeigu gala wala ibodi balumwelavaim!

Paila yeigu bogwa lagini yagam okwailopola yamagu.

17 “Matausina bikaliivauwaimsi bogwa makateki bikaloubusisi.

Mitaga matausina eikodidaimimsi bogwa bigalasi bilosi.

18 Kumitavila ambaisa ambaisa e kugisi avaka eikikaloubusi!

Ka! m tomota bogwa eikukougugulasi eidadeilisi eimeimaisi osi valu!

Kidamwa bukudubumi mwada yeigu Yaubada tomomova ibodi bukudubumi baisa ulo biga.

Ka! yoku ibodaim bukumwasawa paila m tomota,

m mwasawa makawala natana navaivau la mwasawa paila isim kala katuvila.

19 “Omitibogwa mi valu ikodidaimisi e ivilouwokuva wala,

mitaga baisa tuta bidubadu eimeimaisi e bisilaisi baisa

e matausina bidokaisi saina viloukekita.

E matausinaga eiligaimwaisi mi valu kwedadaimi wala itotu,

bogwa bisikaduwonakusi metoya baisa yokomi.

20 Igau kwaitala yam tomota matausina eivilulaisi

metoya okatupipi bilivalasi kawasi,

‘Valu makwaina saina kwekekita -

magidasi tuvaila tumila paila bitasilaisi!’

21 E tosibogwa bilivalasi titoulesi kawasi,

‘Availaga eiunai komwaidona magudisina gugwadi?

Yakidasi bogwa takitumouwaisi litudoiasi e gala wala tuvaila bitabinivauwaisi.

E sedaiasi bogwa eikatupipaisi e eilauwaisi -

mitaga availa eiunai magudisina gugwadi?

Yakidasi iligaimwaidasi wala kadamwaletasi tasisuaisi -

mitaga ammetoyaga magudisina leimaisi?’ ”

22 E Guyau Yaubada iluki la tomota kawala,

“Yeigu bakatulokwasi boda ituwoli ituwoli,

e matausina bimaiyaisi litumia omi valu.

23 Gweguya bukuvigakaisi makawala tumimia,

giyouvila bukuvigakaisi makawala inumia.

E komwaidosi wala bitapopula kwetutusi omitami e bitemmalaimi.

Matausina bikavaginasi e bikimitalaisi si kamaiaba paila yokomi.

E yokomi bukunikolaigusi yeigu wala Guyau;

e gala wala availa bitulowaka paila bapilasi.”

24 Ki! ibodi bukulebuvau metoya oyamala taitala tokabilia avaka eilebu?

Kaina ibodi bukukoli tokatupipi metoya oyamala taitala giyougaga?

25 E Guyau imapu kawala,

“Baisa bogwa makawala avaka bikaloubusi.

Ka! matauna tokabilia kala tokwatupipi matausina yeigu bakaimilivau,

deli balebuvau guguwa makwaisina eilebu.

Yeigu bakabilia baisa availa matauna magila bikabilia baisa yokomi,

e yeigu bakoli litumia.

26 Yeigu bavigaki matausina eilamidadaimi bikatumataisi sesia titoulesi.

Matausina bogwa bitaboda ninasi metoya osi katumata deli osi peisaga.

E komwaidona mina watanawa binikolaisi yeigu wala Guyau,

yeigula wala lakatumovaimi deli latanekwaimi.

E binikolaisi yeigu mina Isireli si Yaubada Topeuligaga.”

50

1 E Guyau ikaibiga kawala,

“Ki, kudokaisi yeigu layabi ulo tomota eilauwaisi

makawala taitala tau eivaipakasi sola la kwava ke?

E ambaisa eiginaisi paila bigala vaipaka?

Ki, kudokaisi yeigu agimolaimi e eilauwaimi okatupipi

makawala taitala tau igimoli litula ilauwaisi e ivigakaisi ula?

Gala! Ka, yokomi eilauwaimi okatupipi paila uula mi mitugaga.

Yokomi layabaimi eilauwaimi paila uula mi kowolova.

2 “Avaka uula ulo tomota ikatukubonasi

tutala yeigu lalokaia matausina paila bakatumovi?

Avaka paila gala itamasi avai tuta ladou?

Kaina yeigu saina tomama gala gagabila bakatumovi matausina?

Mitaga ka, yeigu ibodaigu wala bakaraiwaga e bolita bimada,

deli bavigaki waya bimila viloupakala wala,

e yena olumoulesi makaduyosina bikaligasi paila gala sopi.

3 Yeigu ibodaigu wala bavagi labuma bidudubila,

makawala kala koula paila taitala tokaliga.”

Guyau la touwata la kabikaula

4 Ka, Guyau Yaubada bogwa leivitulokaigu avaka balivala,z

kidamwa bakatupewoli matausina tomama.

E kaukwau kwaitala kwaitala matauna ibisivigulaigu

kidamwa balagi avaka matauna bivitulokaigu.

5 Guyau bogwa leisakaigu ulo kabitam,

e yeigu gala wala akosomapu matauna

kaina atotubuloki matauna.

6 Mitaga yeigu asaiki tuboulogu baisa matausina iwawaigusi.

E yeigu gala wala asilibodi matausina ilamidadaigusi,

avai tuta bisisabwaisi agu gwabula

deli bigiugiusi omigigu. *

7 Mitaga si lamadada gala wala igagabila biyomiyuyaigu

paila uula wala Guyau Yaubada isisakaigu agu pilasi.

E yeigu bogwa lavakoula kidamwa bakalisau matausina.

Yeigu bogwa lanikoli wala mwada gala igagabila availa biyomsilaigu,

8 paila uula Yaubada saina katitaikinegu,

e matauna bikamokwitaigu yeigu tobwaila wala.

Woo! Availa matauna idoki bitabinakaigu paila avai pakula lavagi ke?

Kuma! E, kadataiyu wala bitala tayakala!

Ibodi matauna bimai la tabinona! *

9 Ka, Guyau Yaubada titoulela matauna agu tokwala -

mapaila availa ibodi bikamokwitaigu mwada yeigu tosula ke?

Komwaidona agu totabinona bogwa bitamwausi,

makawala yatala kwama liwoliusa bikamkomasi wala bikamkulovaisi.

10 Availa availa yokomi kutemmalaisi Guyau

deli kukwabikuwolaisi la biga la touwata - kulagaisi!

Ka, keda makadana lokuliloulasi kaina saina dudubila sainela,

mitaga desi wala kudubumaisi Guyau, e kukwanasi kulokaiasi mi Yaubada.

11 E availa availa yokomi kuvakataisi kova mwada kasi kova semia -

ka, kova makovana bivigaki kami kova titoulemi.

Guyau wala titoulela bivigaki vavagi makwaisina bikaloubusisi baisa yokomi,

e yokomi bukubodasi kabommayuyu sainela.

51

Yerusalem kala kabwaila

1 E Guyau ikaibiga kawala,

“Kunakaigalaigusi availa yokomi magimi bakatumovaimi,

yokomi goli lokumakaiagusi paila pilasi.

Biyelu ninami bukuninamsaisi pwaipwaia

makwaina yokomi lokutoyasi lokumaisi

baisa goli tubumyou makwaina lokusunapulasi.

2 Biyelu ninami bukuninamsaisi tubumi Eberaam,

deli minana Sera, dalem leitetila leima metoya matausina.

Tuta matutona Eberaam gala litula, yeigu adaubogwi wala matauna;

yeigu amitukwaii matauna e asaiki litula.

E avigaki dalela saina bidugaga sainela.

3 “Yeigu banokapisi Yerusalem,

deli komwaidona tomotala isisuaisi olumoulela mavilouna viloudadaimi.

Ilagoli pwaipwaiala bogwa eiviloupakala

mitaga yeigu bavigaki wala bimila bagula

makawala bagula makwaina lakaibiguli mapilana Ideni.

Mwasawa deli lagisa basaili baisa

e tomota biusiwosisi deli si yakaula deli binokagutokisi baisa yeigu.

4 “Ulo tomota, kunakaigalaigusi,

kunakaigalaisi avaka balivali.

Yeigu avituloki boda ituwoli ituwoli,

e ulo karaiwaga bivigaki si lumalama.

5 Yeigu bogwa bananakwa bama paila bakatumovi matausina,

tutala ulo tomgaga bogwa leivakatitaikina.

Yeigu wala titoulegu baguyoi boda komwaidona.

Availa availa isisuaisi omiloutala itutulaigusi paila bawa,

matausina itulotulasi deli si pikwaku paila bakatumovi matausina.

6 Kukounakailasi labuma, kukululukwaisi valu watanawa!

Labuma bitamwau makawala mseu

e valu watanawa bidadaimi makawala karekwa yadidadaimi,

e tomotala komwaidona bikaligasi makawala nigunagu.

Mitaga ulo katumova bamai makwaina

kwekanuvagasi tuta gala biwokuva

e ulo tomgaga baisa vavagi kala vigimkovila.

7 “Kunakaigalaigusi, availa yokomi kunikolaisi avaka duwosisia.

E yokomi goli kuyosikikitaisi ulo vituloki metoya oninami.

Taga kukokolasi avai tuta tomota bikapokaimi deli bibigigagaimi.

8 Matausina bitamwausi makawala karekwa liwoliusa bitadidaimisi!

Mitaga ulo katumova bikanuvagasi,

ulo tomgwaga bikanigaga goli tuta gala wala biwokuva.”

9 Mwa Guyau, kumamata, e kupilasaimasi!

Kukolaimasi metoya om peula

kuvigaki makawala lokuuvagi tuta omitibogwa.

Yoku wala matoulem lokutagigai minana dokanikani obolita yagala Reyabi.

10 Tuvaila yoku wala lokuvigaki bolita leimada

e lokukivi keda eisuwalai sopi,

e matausina lokukoli gagabila biluvapelasi.

11 Matausina availa lokukoli

biviloubusisi Yerusalem deli si mwasawa,

iusiwosisi deli govasi paila si mwasawa.

Matausina biluva uwosi metoya ninamwau deli valam,

e si mwasawa bikanuvagasi tuta gala biwokuva,

e gala avai tuta bibodasi ninamwau deli valam.

12 E Guyau ilivala kawala,

“Yeigu goli lakatupewolaimi.

Avaka paila bukukukolaisi tomota?

Ka, matausina gala bisivagasisi makawala mnumonu wala!

13 Ki, kaina bogwa lokulumwelavaisi Guyau

matauna kami tobubuli,

matauna leikatuvakai labuma

e ivitau valu watanawa tumilela?

Avaka paila tuta komwaidona bukusisuaisi deli wala kami kokola

metoya okasi leiya matausina eilamidadaimi,

deli matausina eikatubaiasasi mwada bikatumataimi.

Matausina kasi leiya gala goli gagabila bikabikonaimi.

14 Tuta pikekita availa availa matausina mina katupipi bibanaisi taneku,

matausina bisisuaisi tuta kaduwonaku

e bibanaisi komwaidona kaula bibudoki matausina.

15 “Yeigu Guyau mi Yaubada,

e yeigu bakatuluwi bolita

e bavigaki kaisai bikawoula.

Yeigu yagagu Guyau Topeuligaga!

16 Lakatuvakai labuma kala beiyaya

e lavitau valu watanawa tumilela.

Aluki mina Yerusalem kawagu, ‘Yokomi ulo tomota!

Bogwa lasakaimi ulo vituloki

e oyamagu bogwa lakolaimi.’ ”

Yerusalem kala mmayuyu kala vigimkovila

17 Yerusalem, kumamata!

Kusimalaula e kutokaia!

Yoku bogwa lokumom ovigala mipuki

baisa Guyau ola gibuluwa bogwa leivimomwaim,

yoku lokumom lokukwatukovi makwelana leivigakaim kusilibeibeu. *

18 Gala wala taitala isisu paila bikugwaiyaim,

e gala taitala oluwalaisi m tomota

biyosaim oyamam bivakadaim.

19 Ka, kabomwau kwaiyu bogwa lokubodasi.

Mi pwaipwaia bogwa leiyogagaisi metoya okabilia,

e mi tomota kasi molu wala.

Gala wala availa ibodi binokapisaimi.

20 Okatugulugelu keda kadatala kadatala

mi tomota immaki uwosi ikikapusisi,

matausina makawala ugiwagi dia biwaisi okasi sikula toweiga.

Matausina bogwa leilumkolaisi lutula Yaubada la gibuluwa.

21 Yokomi mina Yerusalem lokubodasi mmayuyu,

yokomi goli lokusilubeibeusi makawala lokumommatasi.

22 Guyau mi Yaubada matauna ikolaimi eilivala kawala,

“Ka, bogwa bakau baligaim viga makwelana

lasakaimi metoya ogu gibuluwa.

E gala tuvaila bukumomwaisi kami waini makwaina

tuta komwaidona leivigakaimi lokusilubeibeusi.

23 Yeigu bakau makwelana basaiki availa matausina leilamidadaimi,

deli basaiki availa matausina leivigakaimi lokukwanukwenusi olopola valu

e iuvakikilaimi makawala tubumyou.”

52

Yaubada bikoli Yerusalem

1 Mina Yerusalem, kupapeulasi e kukwaigalaisi mi valu!

Ibodi Yaubada la valu viloubumaboma bukukwatububulaisi kala gigisa bibwaina.

Matausina gala inikolaisi Yaubada gala wala avai tuta bisuvisi okalapisilela mi valu tuvaila. *

2 Mina Yerusalem, ibodi bukukosovalisi!

Kutokaiasi metoya opwaipwaia e kusilaisi omi takaikaia!

Tomotala Saiyoni yokomi eikatupipaimi,

kutalikwaisi miyasina tanumnumta eiyuwolaimi.

3 Guyau iluki la tomota kawala, “Avai tuta yokomi eivigakaimi ula, gala wala igimlokaimi wa mani oluviga bilauwaimi. E makawala goli yeigu gala wala avaka bamapu matausina paila batanekwaimi. 4 Omitibogwa lokulosi Itipita e kusisuaisi makawala mina gilagala, e baisa yokomi wala titoulemi mi tagwala lokulosi. Mitaga mina Asiria imaisi deli si peula iyosaimi e ilauwaimi e gala wala avaka igimlokaimi oluviga bilauwaimi. 5 E baisa tuta e vavagi makwaina makala wala eikaloubusi baisa yokomi mapilana Babilonia. Yokomi eikatupipaimi e ilauwaimi e gala wala avaka igimlokaimi. E matausina availa eiguyoiyaimi ikamnomwanasi deli ninasi walakaiwa e tuta komwaidona ikaluwouwaigusi wala. * 6 Mitaga ka, igau tuta bima yokomi bukusimokwitasi yeigu wala Yaubada deli avaka bogwa lalukibogwaimi.”

7 O ina bwaina kidamwa bitagisi

taitala touwata eimaima olilina koya,

matauna eimmai bulogala bwaina, bulogala paila vakota!

Matauna bikamituli kalisewa deli biluki mina Saiyoni,

kawala, “Mi Yaubada matauwena Guyau!” *

8 Matausina eiyuuyausasia valu eigougovasi.

Ka, komwaidosi eigougovasi deli si mwasawa!

Matausina bogwa eigisaki mitasi

paila Guyau bogwa eikaimilavau leima Saiyoni.

9 Yokomi lokusivagasisi Yerusalem avai tuta eikodidaimisi,

kugovasi deli mi mwasawa!

Paila Guyau bogwa bikoli la valu,

deli bivisimoli la tomota.

10 Guyau bikatumovi la tomota metoya ola peula kwebumaboma,

e mina watanawa komwaidona bigisaisi goli.

11 Yokomi kala tokeula guguwala Bwala Kwebumaboma,b*

ibodi bukusilavaisi Babiloni.

Kukwabomaimi bibwaina avai tuta bukusilavaisi,

e gala avai vavagi kaboyogwala bukukwabikonaisi.

12 E baisa tuta gala biyowa lupomi mwada bukukwalubaigogunasi avai tuta bukusilavaisi mapilana,

kaina bukusakaulasi metoya kami tilaula.

Paila Guyau matauna bivakadaimi,

e da Yaubadasi mina Isireli matauna bivakwabwaimi.

Yaubada la touwata iboda kala mmayuyu

13 E Guyau eilivala kawala,

“Ka, ulo touwatac bogwa wala bipeula ola wotetila,

e matauna kala taimamila saina walakaiwa sainela.

14 Bidubadu tomota saina itutu uwosi avai tuta leigisaisi matauna,

e matauna wowola nebanebawokuva wala,

e gala ibodi bitavitusi mwada matauna tomotatoula.

15 Mitaga tuta baisa avai boda avai boda bitulaulasi baisa matauna,

e gweguya bogwa wala bitutuvakau ninasi e gala wala kabolivala.

Matausina bogwa bigisaisi e bikatetasi,

vavagi makwaisina gala avai tuta inikolaisi.” *

53

1 E tomota imapwaisi kawasi,

“Ki, availaga bidubumi da kamatulasi?

E availa bivitusi Guyau nanola metoya baisa? *

2 Ka, baisa Guyau wala nanola paila la touwata

ibodi bikaitubwa makawala kaitala kai eisususina obidapakala.

Matauna gala kala migalela karaiwaga kaina itubuguyau,

e igagabila bitatovilakaisi matauna.

E gala wala avaka bikau ninadaisi metoya baisa matauna,

e mwada bikivili ninadaisi bitalokaiasi.

3 Yakidasi tapakaisi deli takoulovaisi wala matauna.

E matauna ikau kala mwau deli kala mmayuyu.

E gala availa bitagwala bigisi matauna -

tavigakaisi matauna makawala gala wala avaka. *

4 “Mitaga matauna kaimapudasi ikau kala mwau deli kala mmayuyu

makwaisina ibodi yakidasi bitakauwaisi.

E ka, da nanamsasi mwada kala mwau matauna

baisa kala mipuki Yaubada leisaiki.

5 Mitaga gala! Paila wala da mitugagasi matauna ikatubuyavaisi wowola,

e iwaiyasi matauna paila wala da lamadadasi.

E metoya kala mwau mipuki makwaina, matauna bogwa eikau ivigaki kada katumovasi,

e tabanaisi kada bwainasi metoya supalela kala lewa. *

6 Ka, yakidasi komwaidodasi makawala sipi minasina bogwa eitamwausi,

e taitala taitala iloula ola keda ituwoli ituwoli.

Mitaga ka, Guyau bogwa eivigaki matauna bikau mipuki makwaina,

mipuki makwaina mwada yakidasila ibodi bitakauwaisi. *

7 “Ikatugisisaisi matauna, mitaga matauna imanum wala,

e matauna gala ilivala avai biga.

Matauna makawala goli natana lam tuta pikekita wala e bikatumataisi,

kaina makawala goli natana sipi eiyosisi e tuta pikekita wala bikapitunaisi unuunula,

e matauna gala ilivala avai biga. **

8 E iyosisi matauna, e iyakalaisi deli ilauwaisi paila bikaliga,

mitaga gala taitala imwelaki wowola paila baisa.

Paila wala da mitugagasi, ikatumataisi matauna.

9 E isailisi matauna wa laka deli mina mitugaga,

e ibakwaisi matauna deli toliguguwa bidubadu,

ilagoli matauna gala avai tuta ikoulovi avai karaiwaga

kaina avai tuta isasopa.” *

10 E Guyau eilivala kawala,

“Ka, baisa nanogu makawala paila matauna ibodi biboda mwau;

e la kaliga matauna ivigaki lula, paila mitugaga kala ligaiwa.

E mapaila matauna bogwa wala bigisi tubula;

e la momova bikatududuli bikaduwonaku,

deli metoya baisa matauna, nanogu bogwa bavigimkulovi.

11 E ka, avai tuta kala mwau komwaidona bogwa biwokuva, matauna bimwasawavau tuvaila;

e bogwa binikoli mwada kala mwau makwaisina eikikau gala ikoumakavi wala.

Ulo touwata tatougu matauna saina iyomwasalaigu,

bogwa wala bikabwaili bidubadu

e yeigu bogwa baligaiwa si mitugaga, paila uula matauna.

12 E mapaila yeigu basaiki matauna kabala deli kala taimamila

oluwalaisi tauwau tovakaveka deli tokwaraiwaga.

Matauna itugwali la momova e ikaliga

makawala tomitugaga ibodi bikaligasi.

Matauna ikaimapu bidubadu mina mitugaga

deli inigada kidamwa biligaiwa si mitugaga.” *

54

Guyau la yebwaili paila Isireli

1 Mina Yerusalem yokomi omitibogwa mi valu makawala natana vivila nakʹaliga.

Mitaga baisa tuta kuwosisi deli kugovasi deli mi mwasawa.

Paila baisa tuta bukubanaisi bidubadu litumia

kasi bawa bikalisau litula minana isigagasi deli la mwala. *

2 Kuvigivauwaisi makwaisina buliyoyova lokusisikaisi bikwaivakavekasi;

Kulamasaisi yuwoyoulesi biyauwonakusi deli kudagaisi kokolasi!

3 Eitavina eitapatu, e yokomi bukukobibilaisi bikaduwonaku kami kaligei,

e yokomi igau bukukwaimalaisi mi pwaipwaia

metoya boda ituwoli ituwoli baisa tuta eiyosisi.

E vilouvakaveka baisa tuta eisilavaisi vilouukuwokuva wala bogwa wala bikasewoki tomota.

4 Mapaila gala bukukokolasi - yokomi gala wala tuvaila biyomsilaimi

deli gala bukummosilasi,

yokomi bukulumwelavaisi ammakawala okusilavaisi Yaubada, makawala natana navavaigila ivakikilid la mwala,

deli bukulumwelavaisi mi ninamwau paila mi sigumalawae makala wala natana kwabuya.

5 Kami tobubuli bivagi makawala mi mwala -

matauna yagala Guyau Topeuligaga.

Matauna mina Isireli mi Yaubada Tobumaboma bikolaimi

e matauna goli guyoula valu watanawa komwaidona.

6 Mina Isireli, yokomi makawala natana navaivau,

la mwala ivaipaki minana e saina iyomwau nanola.

Mitaga baisa tuta Guyau eidouwaimi bukukwaimilavausi bukumakaiasi e ilukwaimi kawala,

7 “Ka, tuta pikekita wala yeigu aligaimwaimi,

mitaga kala siligaga ulo yebwaili yeigu bakaimilivauwaimi.

8 E yeigu atotubulokaimi deli ulo gibuluwa mitaga tuta wala pikekita,

mitaga baisa tuta bavitulokaimi ulo yebwaili tuta gala biwokuva.”

Baisa makawala Guyau kami tokwatumova ililivala.

9 “Ka, ola tuta Nowa yeigu akatotila gala wala avai tuta tuvaila

bavagi dadoya bisuluwi valu watanawa.

E baisa tuta yeigu lakatotila gala wala bagibuluwaimi tuvaila,

yeigu gala bakatilakaiyaimi kaina bamipukwaimi. *

10 Kaina goli koya deli dubakaila ibodi bisiyayeilasi,

mitaga ulo yebwaili baisa yokomi gala wala bikalituli;

yeigu bavigaki bikanuvagasi ulo biga katotila paila vakota.”f

Ka! Baisa makawala Guyau kami toyebwaili ililivala.

Vilouvau Yerusalem

11 Guyau ikaibiga kawala,

“O Yerusalem, yoku viloudadaimi deli gala wala isim m peula,

e gala wala availa gagabila bivisimolaim.

Ka! yeigu bakaliivau tumilem metoya dakuna kwevivivila. *

12 Yeigu bakaliaii buliyamata metoya makwaina dakuna kwevivivila yagala rubi,

e kalapisilem metoya dakuna makwaisina ivivivilasi makawala kova,

e kalim eitavina eitapatu bakaliaii metoya dakuna saina mapusi mwau migawelu migawelu.

13 “Ka! yeigu wala titoulegu bavituloki m tomota,

e basaiki kala kabinai si pwaipwaia deli vakota. *

14 Deli basakaim karaiwaga duwosisia deli kamokwita e metoya baisa bavigaki bikatupewolaimi.

Yoku biluva wowom metoya giyougaga la lamadada deli la yokokola.

15 Kidamwa availa bikabilia deli yoku,

kabilia makwaina gala metoya ulo tagwala.

E availa bikabilia deli yoku matauna bikapusi wala.

16 “Ka! yeigu abubuli toyoudila tanumnumta,

e matausina ivakataisi kova e igabwaisi tanumnumta e ikamdokaisi guguwala kabilia.

Tuvaila yeigu abubuli tokwabilia,

e matausina ivigakaisi guguwa makwaisina paila bikatumatasi.

17 Mitaga gala avai vavagi biyogagaimi.

Yokomi bogwa bukumapwaisi si tabinona availa availa eitabinakaimi.

Yeigu bakoli ulo towotetila

deli bavigaki bitomgwagasi.”

Ka! Matauna Guyau bogwa ilivala.

55

Yaubada ikasali la nokapisi

1 E Guyau ilivala kawala,

“Tauwau, kumaisi availa availa yokomi kukwadakasi -

ka, sopi baisa ka!

Kumaisi yokomi gala isim mi mani -

kugimwalasi kʹami e kukwamsi!

Tauwau, kumaisi! E kugimwalasi kami waini deli kami nunu -

e gala wala isim mipusi! *

2 E avaka uula kuyomadaisi mi mani paila vavagi makwaisina gala bitakomatasi ke?

Avaka uula kuyomadaisi mapula mi paisewa e mitaga kami molu wala ke?

Ka, kunakaigalaigusi e kuvagaisi avaka balukwaimi,

e yokomi bukumwasawasi sainela paila kaula makwaina basakaimi kalumatabwaila mokwita.

3 “Ulo tomota, kunakaigalaigusi e kumakaiagusi;

kumakaiagusi, e bukumovasi goli!

E yeigu bavigaki ulo kabutu bikanuvagasi deli yokomi

deli basakaimi kami mitakwai makwaisina bogwa lakatotila baisa Debida. *

4 Yeigula lavigaki matauna kasi tokugwa deli kasi tokaraiwaga boda ituwoli ituwoli,

e metoya matauna lavituloki mabudosina ulo peula.

5 Ka, tuta baisa yokomi bogwa bukudouwaisi boda budomitawasi

mabudosina omitibogwa gala inikolaimi,

mitaga tuta baisa bisakaulasi bimakaiami!

Yeigu goli Guyau mi Yaubada! Yeigu goli mina Isireli mi Yaubada tobumaboma,

bavigaki komwaidona baisa bikaloubusisi,

e yeigu basakaimi kami taimamila deli kami tulaula.”

6 Ka, tuta baisa Guyau saina katitaikina, mapaila bukutovilakaisi matauna

e bukunigadasi baisa matauna.

7 Ibodi mina mitugaga bisilavaisi si kedakeda

deli bivigivauwaisi si nanamsa.

Ibodi matausina bitovilakaisi Guyau da Yaubadasi;

matauna goli tonokapisi deli nanakwa biligaiwa da mitugagasi.

8 Ka, Guyau eilivala kawala,

“Tauwau, ulo nanamsa gala makawala mi nanamsa,

deli ulo kidakeda gala makawala mi kidakeda.

9 Ka, kugisaisi labuma saina walakaiwa sainela metoya ovalu watanawa,

e makawala goli ulo kedakeda deli ulo nanamsa saina walakaiwa sainela metoya baisa yokomi.

10 “E ulo biga makawala goli numla deli kuna,

makwaisina ikikapusisi metoya wa labuma kidamwa bivinumlaisi pwaipwaia.

E bivigakaisi yagogu bisusinasi

e bikabinaisi paila yagogu deli paila kaula. *

11 E makawala goli ulo biga makwaina lalilivali -

biga makwaina gala ibodi binanota avaka bogwa laninamsi bivagi,

e biga makwaina bogwa wala bivagi komwaidona vavagi makwaisina lawitali paila bivagi.

12 “E yokomi bogwa bukusilavaisi Babiloni deli goli mi mwasawa,

e bivakadaimi bivisunupuloiyaimi metoya ovilouveka deli goli vakota.

E koya deli dubakaila komwaidona bikatuvitauwaisi kasi wosi,

e kai komwaidona bidousi paila mwasawa.

13 Ka, makatuposina ambaisa mwada kaigunigwaini wala eisususinasi,

mitaga makateki reiyava bogwa wala bisusinasi baisa;

e gumgwam bisusinasi ambaisa kaibisibasi mesususinasi.

E makwaina kwaitala ulo kabutuvatusi ibodi bikanuvagasi tuta gala biwokuva,

deli bivigaki kaboluluwai paila avaka yeigu Guyau bogwa lavagi.”

56

Mina watanawa bisuvisi osi boda Yaubada la tomota

1 E Guyau iluki la tomota kawala, “Kuvagaisi avaka bibudoki karaiwaga duwosisia deli kumitukwaibwailasi, paila yeigu makateki wala bakatumovaimi. 2 E yeigu bamitukwaii matausina availa availa ikabikaulasi Sabate kala karaiwaga, e deli gala iiyogwalaisi yam makwaina. E yeigu bamitukwaii matausina availa availa gala iuvagaisi avai mitugaga.”

3 E togilagala matauna bogwa eisuvi osi boda Guyau la tomota, gala ibodi bilivala kawala, “Kaina Guyau gala bitagwala bakatapwarorusi deli la tomota.”

E tau matauna wowola bogwa eikivaisi, gala avai tuta ibodi binanamsa gala ibodi bisuvi osi boda Yaubada la tomota kalubikoya gala gagabila biunai gugwadi. 4 E Guyau bilivala baisa matauwena kawala, “Kidamwa bukuuvagi makawala karaiwogala Sabate e metoya baisa bukutemmalaigu, deli goli kidamwa bukuuvagi avaka avaka biyomwasalaigu e deli m kwamaiaba bukuiyamati ulo kabutu, 5 tomota biluluwaisi yagam ogu Bwala Kwebumaboma deli goli oluwalaisi ulo tomota. E luluwai baisa kala kaduwonaku bikalisau avaka tomota biluluwaisi kidamwa bukuunai bidubadu litumwa tauwau deli vivila! Yoku gala avai tuta bilumwelavaimsi.”

6 E baisa matausina mina gilagala bogwa eisuvisi osi boda la tomota, matausina iyebwailisi e iwotitalaisi matauna, deli iuvagaisi makawala Sabate kala karaiwaga, deli iiyamataisi la kabutu deli si kamaiaba, Guyau eilivala kawala, 7 “Ka, yeigu goli bamaiyaimi ogu koya kwebumabomag Saiyoni, e basakaimi mwasawa ogu Bwala makwaina bolela nigada, deli yeigu bakabwaili mi lula makwaisina bukululasi ogu kabolula. Ulo bwala bidokaisi bolela nigada paila komwaidosi mina watanawa.”

8 Guyau Yaubada bogwa leimai la tomota mina Isireli osi valu metoya okatupipi, e bogwa eikatotila mwada igau bimai tuvaila ituwoli tomota e bisuvisi osi boda la tomota.

Tokugwala Isireli kasi kamwaga

9 Guyau bogwa leiluki boda ituwoli ituwoli bimaisi makawala mauna nabubolodila bikomasi la tomota. 10 Matauna eilivala kawala, “Tokugwa matausina mwada bikatululutaisi ulo tomota, mitaga komwaidosi wala tokugwa mina kau! Matausina gala wala avaka inikolaisi. Matausina makawala kaukwa mitaga gala inikolaisi gwau - ikanukwenusi wala imimimisi. Iyebwailisi wala masisi! 11 Matausina makawala kaukwa minasina ikikommagasisi mitaga gala ililakoli luposi kamkwam. Tokugwa matausina gala wala itapuloki ninasi. Matausina bivavagisi wala avaka ititaki ninasi deli inainevisi avaka kasi bwaina titoulesi. 12 Matausina mina mommata bililivalasi kawasi, ‘Tauwau, ibodi bitamomsi waini bitamomwaisi wala bitakatukopwisi. E nabwaia bikalisau kala bwaina momom, gala makawala lagaila.’ ”

57

Mina Isireli si tapwaroru baisa tokolu kala kamwaga

1 Mina bubwaila ikaligasi, e gala wala availa ikateta kaina ikaiki wowola. Mitaga avai tuta bikaligasi gala goli avai vavagi mwau biyogagi matausina. 2 E availa matausina si sisu bwainawokuva wala ovalu watanawa bibanaisi sisu bwaina tatoula wala kaligesi bikaligasi.

3 Kumaisi yokomi mina mitugaga, bukubodaisi kami kamwaga. Yokomi mi mitugaga makawala mina bubogau, mina kakailasi, mina kalimwala. 4 Tauwau availa kuyosokanaisi? Yokomi mina sisasopa ki, availa lokukwatudeuwaisi? 5 Ka, makaisina kai lokukwabomisi mitaga ouula lokuvigakaisi kami logi mwada baisa lokutitapwarorusi baisa makaisina mi yaubada tokolu migawelu migawelu. Kuyosisi litumia kuvigakaisi lula olopola makwaisina mlopu oraibwaga opapala sakala. 6 Yokomi lokukwauwaisi dakuna kwedududubuna metoya wa sakala e binabina makwaisina lokuvigakaisi mi yaubada lokutitapwarorusi baisa makwaisina. Yokomi lokuligabwaisi waini obinabina makwaisina lokuvigakaisi mi semakavi deli kusemakavaisi kaula baisa makwaisina. Ki kudokaisi akabwaili komwaidona makwaisina? 7 Yokomi kumwenasi wa koya kweuwonaku paila bukugabusi lula deli kuvigakaisi wala kami logi odubasi makwaisina. 8 E omatala matabudosina mi lulu kukwatubiasaisi minasina tokolu kabokakayuwa e kusailisi olumoulela matabudosina. Yokomi kusilavaigusi, kuvalikwaisi kami karekwa e kumwenasi okabami kwaivakaveka deli lubemia minasina saina kuyebwailisi, minasina goli lokubuwaisi paila deli bukumisiaisi. E avaka avaka ninami kuvigimkulovaisi baisa. 9 Yokomi kuputumasi mi bulami kaisimasimina e kulosi bukutapwarorusi baisa mi yaubada minana Moleki. Deli kunevisi yaubada tokolu paila bukutaimamilasi, kuwitalaisi mi touwata bilolosi ambaisa ambaisa, e Tuma deli wala ilokaiasi. 10 Yokomi kutugwalaimi titoulemi kunainevisi ituwoli yaubada tokolu, mitaga gala itatotila ninami. Yokomi mi nanamsa minasina mi tokolu kabokakayuwa ikikatupewolaimi, e mauula gala avai tuta bukumamasi.

11 E Guyau ikaibiga kawala, “Availaga yaubada minasina leivitukukolaimi, mapaila baisa lokusipulokaigusi, deli mokwitatoula wala lokulumwelavaigusi ke? Ki bogwa lokupakaisi agu taimamila paila uula tuta kaduwonaku yeigu akapatu wala? 12 Yokomi mi nanamsa avaka baisa lokuuvagaisi duwosisia, mitaga yeigu bayomitali wala avaka lokuuvagaisi, e mi tokolu minasina gala wala gagabila bipilasaimi. 13 Avai tuta bukudousi paila pilasi, desi wala ibodi minasina mi tokolu bikolaimi! Wa, yagila biuu biyuvisau komwaidosi bilau! Mitaga availa availa idubumaigusi matausina bisisuaisi bwaina ovalu mapilana e bititapwarorusi baisa yeigu ogu Bwala Kwebumaboma.”

Yaubada la biga katotila paila pilasi deli katumova

14 E Guyau ikaibiga kawala, “Ibodi bukukilavaisi ulo tomota bikaimilavausi bimakaiagusi. Kukwauwaisi kuligaimwaisi komwaidona kabosilaboda metoya osi keda! Kuteyasi keda e kwatubiasaisi makadana!

15 “Ka, yeigu Yaubada towalakaiwa deli tobumaboma, e yeigu goli tosivagasi. Yeigu ulo kabosisu saina walakaiwa deli kwebumaboma, mitaga yeigu tuvaila asikaili tomota matausina ninasi watanawa deli eisivilasi e igagabila bavigivau si tuvaluwa deli si pikwaku. 16 Yeigu lasaiki ulo tomota si momova, e gala tuvaila batabinaki kaina bagibuluwi matausina. 17 Okwaitala yeigu lagibuluwi matausina paila uula si mitugaga deli si youloveka mapaila amipuki e asilavi matausina. Mitaga matausina ikasai wala dubasi e isetuwolaisi wala ninasi titoulesi ivavagisi.

18 “Yeigu bogwa lagisi ammakawala si kedakeda, mitaga bakatumovi wala matausina. Yeigu bavakadi deli bapilasi matausina deli bavisimoli availa matausina ivalamsi. 19 Yeigu asisaiki vakota baisa komwaidosi, matausina isisuaisi katitaikina deli matausina kaduwonaku! Yeigu bakatumovi ulo tomota. * 20 Mitaga tomota mina mitugaga makawala bolita tuta komwaidona bipaisaga wala, e kaisaila gala avai tuta biluvitaitaia, bikikawoula bikikeli wala bikelisau deli magela.” 21 Guyau eilivala kawala, “Tomitugaga gala wala ambaisa isisu si kabokwala.” *

58

Kidikedala posuma mokwita

1 Guyau ilukwaigu kawala, “Mwa! Kukwawota kaigam bila walakaiwa, e kuluki ulo tomota mina Isireli paila si mitugaga! 2 Matausina itemmalaigusi yam kwaitala kwaitala, ililivalasi mwada saina magisi binikolaisi ulo kedakeda deli bikabikuwolaisi ulo karaiwaga. Matausina ilivalasi magisi yeigu basaiki karaiwaga duwosisia e bivigaki bimwamwasila ninasi paila bitemmalaigusi.”

3 E tomota ikatupoisi kawasi, “Avaka uula bakaposumasih kidamwa Guyau gala wala sitana imwelaki wowola? Avaka uula bakapusoposumasi, kidamwa matauna gala bitovilakaimasi?”

Mitaga Guyau iluki matausina, kawala, “Kala kamokwita baisa makawala. Yokomi bukupusoposumasi, deli wala ninami titoulemi bukuvagaisi e kulamidadaisi mi topaisewa. 4 Yokomi mi posuma ivigakaimi kugibuluwasi e kuuvataisi deli kuiyowaisi. Ki, kudokaisi posuma makawala bivigakaigu banakaigali mi nigada ke? 5 Paila avai tuta bukuposumasi, yokomi kuvigakaimi kuyomwauwaimi wala titoulemi. Kukululusi pwanetami bila watanawa makawala dodom eididagugusi, e kuyavaisi mi saigala e kukwenusi wala otubwaga. Ki, posuma lokudidokaisi makawala ke? Ki, kudokaisi yeigu bogwa bimwamwasila nanogu paila baisa?

6 “Ka, yeigu magigu posuma kala gigisa baisa makawala bukuvagaisi. Ibodi bukutanekwaisi kasi sipu metoya baisa matausina lokulamidadaisi, deli bukukwauwaisi makwaisina lamadada lokuvigakaisi si kaitakewa kaimomwau metoya baisa matausina, e bukutanekwaisi bilosi. 7 Ibodi bukuvakomasi matausina tokamolu, deli bukutagwalasi mi bwala bisilaisi matausina mina namakava gala si kabosisu. Ibodi bukusakaisi kwama baisa matausina gala avaka bisikamsi, deli gala bukupakaisi paila bukupilasaisi veimia titoulemi. *

8 “E oluvi ulo mitakwai bivisigilaimi makawala kalasia la yuwoula, e kami pwasa saina nanakwa bibwainasi. Yeigu tuta komwaidona deli wala yokomi paila bakatumovaimi, e yeigu wala bavakwabwaimi deli bakolaimi. 9 E avai tuta bukunigadasi, yeigu bamapu mi nigada. Ka, avai tuta bukudouwaigusi, yeigu batama.

“Deli ka, kidamwa bukuligaiwaisi wala mi lamadada, mi kalawou, deli mi biga kwesulosula, 10 e kidamwa matausina ikamolusi bukusakaisi kaula, deli bukuyebwailisi matausina inainevisi paila pilasi, e kidamwa bukuvagaisi makawala, dubilikitakita eitavinaimi eitapataimi bidavila bivigaki bilumalama makawala kalasia bitouwota. 11 E yeigu tuta komwaidona bakugwaiyaimi deli bayomwasalaimi metoya vavagi bwaina. Yeigu tuta komwaidona bakatupewolaimi e bukubwabwainasi. Yokomi makawala kwaitala bagula tuta komwaidona kuna bikukuni, deli makawala kwaitala katuwotu gala avai tuta bimada. 12 Mi tomota bikaliivauwaisi avaka omitibogwa eidadaimisi, e bikaliaiisi metoya wa tumila tumilabogwa. E igau tuta oluvi tomota biluluwaimi yokomi tovigavau kali deli tokaliivau bwala kwedidadaimi.”

Yam sabate isim mapula kidamwa bitayamataisi

13 E Guyau ikaibiga, kawala, “Ka! Kidamwa bukuvigakaisi yam sabate yam kwebumaboma, deli gala bukuvagaisi avaka ninami titoulemi wa yam makwaina, deli bukukwabomaisi makwaina metoya gala bukukwaidadinasi, gala bukupaisewasi e gala bukusilipulaisi semia wa yam makwaina, e makawala goli baisa bogwa bukukwamiabaisi ulo yam kwebumaboma, 14 e ka, yokomi igau bukubanaisi mi mwasawa metoya omi wotetila baisa yeigu. Yeigu bavigakaimi bukubanaisi kami taimamila metoya komwaidona mina watanawa, e yokomi bukuyebwailisi kala sisu valu mapilana yeigu bogwa lasaiki tubumi Yekobe. Ka, yeigu Guyau bogwa lalivala.”

59

Tovitoubobuta ikamogi tomota paila si mitugaga

1 Gala bukunanamsasi mwada Guyau saina tomama paila bikolaimi kaina taigala tuli paila bilagi mi dou paila pilasi! 2 Paila uula mi mitugaga ivigaki matauna gala binakaigalaim. Avai tuta bukuvigikonaisi bukutapwarorusi baisa matauna mitaga metoya omi mitugaga ivigaki kulivisisi deli Yaubada. 3 Metoya omi sopa, omi segasisi, deli omi katumata ivigaki mi sula.

4 Avai tuta bukulosi okaboyakala, gala wala kubanaisi kabwaila. Kudubumaisi wala metoya omi sopa mwada bukutanekwaimi titoulemi. Avaka bukuninamsaisi paila bukuyogagaisi semia, bogwa wala bukuvagaisi makawala. 5-6 Mi nanamsa gaga bukuuvagaisi kala gaga makawala keiyuna naiyayana poula. Pou makwaina bitakatuvisi e bisunapula keiyuna wala! Paila lokukweiwalasi, e mitaga yokomi gala wala bukubanaisi avaka kala bwaina - nanamsa makwaisina gala wala dimlesi, makawala karekwa miyasina leiyoudulokaisi metoya kapari gala wala dimlesi! 7 Tuta komwaidona yokomi kuninamsaisi wala vavagi gaga, e gala wala bukutulotulasi, saina nanakwa wala bukuvagaisi. Yokomi gala kukwapidakalasi paila bukukwatumataisi tomota tobubwaila. Ambaisa ambaisa bukulosi tagisi wala katudoum deli kodadaimi. * 8 Avai tuta bukuvalapulasi gala wala availa bilau biga. Komwaidona vavagi lokuuvagaisi doudogawokuva wala. Yokomi kubokulaisi keda doudoga, e availa availa biloyasi makadana gala wala avai tuta bisibwabwailasi.

Tomota ikamitulaisi si mitugaga

9 E tomota ikaibigasi kawasi, “Tuta baisa bogwa tanikolaisi avaka uula Yaubada gala ikolaidasi metoya tomota matausina eilamidadaidasi. Tapikwakusi mwada bisakaidasi lumalama paila bivisigili da kedasi mitaga gala, mesinaku dubilikitakita wala. 10 Yakidasi takabakakavasi makawala mina kau. E yam wala tasilibeibeusi makawala wala bogi makawala goli tasisuaisi Tuma odudubalela. 11 Ibulukukolaidasi deli kada mmayuyusi. Tapikwakusi mwada Yaubada bikolaidasi metoya okada lamadadasi deli okada mwausi, mitaga gala wala avaka ikaloubusi.

12 “Mwa, Guyau, ma sulasi baisa yoku saina bidubadu. Ma mitugagasi bogwa eikamitulaimasi. Komwaidona makwaisina kaninikolaisi wala iwokuva. 13 Yakamaisi kakosomapwaimsi, kakoulovaimsi, deli kapakaisi bakabokulaimsi. Yakamaisi bogwa kalamidadaisi tomota tuwoli deli katotubulokaimsi. Komwaidona ma nanamsasi deli ma bigasi sopawokuva wala. 14 Karaiwaga duwosisia bogwa eitamwau, e mitukwaibwaila gala ibodi bivakatitaikina. Kamokwita isilibeibeu obikubaku e bubunela duwosisia gala ambaisa ikanaki. 15 Bubunela duwosisia saina pikekita isisu e availa availa bogwa isimwaisi mitugaga matausina bogwa wala eimati mitugaga kala tau bikoma.”

Guyau ikikatubaiasa paila bikoli la tomota

E Guyau bogwa leigisi makawala, e matauna gala imwamwasila nanola paila karaiwaga duwosisia gala isisu. 16 Matauna iyowa lopola sainela paila igisi gala availa bipilasi matausina eibodasi lamadada. Mapaila metoya ola peula titoulela matauna bikoli matausina deli bivigaki bitomgagasi. * 17 Matauna bisikoma karaiwaga duwosisia makawala yatala kwamela kabilia deli tomgwaga makawala kwaitala kulupewa. Matauna bisikoma ninatotila paila bisebwailaki vavagi mwau tomota eilumkolaisi, e bimipuki deli bikau lugwala paila mwau makwaisina. * 18 Matauna bimipuki kala tilaula makawala avaka bogwa leivagaisi, ilagoli matausina isisuaisi kaduwonaku. 19 Metoya opilibomatu bila opilikwaibwaga komwaidona bikukolaisi matauna paila saina topeuligaga. Matauna bima makawala sakala saina peula, deli makawala kwaitala utuyagila.

20 E Guyau ililivala baisa la tomota kawala, “Ka yeigu igau bama Yerusalem bakolaimi deli bakatumovaimi komwaidomi yokomi lokuninavilasi metoya omi mitugaga. * 21 E yeigu bavagi kwaitala kabutu deli yokomi. bogwa lasakaibogwimi ulo karaiwaga deli ulo vituloki baisa bivigaki mi kaigula tuta gala biwokuva, e tuta baisa e tuta igau bima yokomi ibodi bukukwabikuwolaigusi e bukuvitulokaisi litumia deli dalemi komwaidona ibodi bikabikuwolaigusi wala tuta gala wala biwokuva.”

60

Yerusalem kala bwaina igau tuta omatadasi

1 Mina Yerusalem, kutokaiasi e kuvigakaisi mi valu bikata makawala goli kalasia.

Ka, Guyau la guyugwayu bogwa wala eivisigilaimi!

2 E dubilikitakita bogwa wala bikuboli avai boda avai boda ovalu watanawa,

mitaga Guyau la lumalama bogwa bivisigilaimi,

e la guyugwayu kala siligaga bogwa goli bisikailimi.

3 E mi lumalama bogwa bibia boda ituwoli ituwoli bimaisi,

deli gweguya bimaisi tutala bigisaimi yokomi makawala bulubuvisiga kalasia biyuwoula.

4 Tosibogwa Yerusalem, kulavaisi mitami bila ambaisa ambaisa

e kugisaisi avaka eikikaloubusi.

Ka, mi tomota bogwa eikikougugulasi paila bimaisi omi valu!

E litumia tauwau bimaisi metoya omiloutalʹo,

e litumia vivila bikopwaisi makawala goli gugwadi.

5 E yokomi bogwala bukugisaisi baisa, e mi mwasawa bivakasauwaimi.

E yokomi biulititavaimi goli deli ninami kala mwamwasila.

E boda ituwoli ituwoli bogwa goli bimiakaimi si guguwa.

E tolesi bolita bimiakaimi avai guguwa avai guguwa.

6 Tomota deli si kameli yuwoveka bogwa wala bimaisi metoya Midiani deli Epa.

E matausina bimaisi metoya mapilana Siba, e bimaiyaisi goula deli bulami maiina simasimina.

E tomota bogwa bikamitulaisi bulogala bwaina paila avaka Guyau eiuvagi!

7 Komwaidona sipila mapilasina Kedara deli Nebaioti

bogwa goli bimiakaimi paila lula,

e bukugabwaisi okabolula kidamwa biyomwasali Guyau.

E Guyau bogwa bikatumkulovi kala guyugwayu la Bwala Kwebumaboma.

8 Tauwau, avaka wogala makaisina eibubeu makawala lowalowa,

kaina makawala bubuna eikaimilavausi osi valu ke?

9 Ka, makaisina wogala Yaubada la tomota eikaimilavausi osi valu,

makaisina leimeimaisi metoya omiloutalʹo valu.

E leimeimaisi deli goli kasi kaidodiga siliba deli goula

kidamwa bitemmalaisi Guyau matauna mina Isireli si Yaubada tobumaboma,

e matauna goli eivigaki komwaidona boda bitemmalaisi la tomota.

10 E Guyau eilivala baisa mina Yerusalem, kawala,

“Ka, matausina mina gilagala bikaliivauwaisi kalila mi valu,

e si gweguya biwotitalaimi.

Metoya ogu gibuluwa goli yeigu lamipukwaimi,

mitaga tuta baisa bogwa bayebwailimi deli banokapisaimi.

11 Mi valu kalapisilela bikikapogega wala yam deli bogi,

e igagabila boda ituwoli si gweguya

bimiakaimi si guguwa. *

12 Mitaga avai boda avai boda mabudosina gala biwotitalaimi

bogwa bakatudidaimi e bitamwauvagasisi wala.

13 “Makaisina kai yayu, kaga deli reiyava,

makaisina kaimatabwaila metoya oudilela Lebanoni goli,

bogwa goli bimaiyaisi paila Yerusalem kala kaliivau,

paila bivigaki ulo Bwala Kwebumaboma bikwaiminabwaita,

deli bivigaki ulo valu kala katububula bibwaina sainela.

14 E kami tolamadada litusia bogwa goli bimakaiami,

e bikavaginasi omitami paila kami kamaiaba.

Deli komwaidona matausina omitibogwa eivigakaimi mina kukolosi

bogwa goli bimaisi itaimamilasi okaikemi.

Matausina bidokaisi yagala mi valu, ‘Guyau la Vilouveka’,

deli, ‘Saiyoni, makwaina mina Isireli si Yaubada Tobumaboma la Vilouveka.’ *

15 “E yokomi gala tuvaila basilavaimi kaina bavigakaimi mina kukologu,

e gala bavigaki mi valu bivilouwokuva deli biviloububu.

Ka, yeigu bogwa bavigaki mi valu bikwaiveka deli bikwaiminabwaita,

deli bavigaki viluwela kabolagisa tuta gala biwokuva.

16 E ka, makawala goli natana vivila navalulu eiuvinunu latula,

e makawala goli boda ituwoli ituwoli deli gweguya ambaisa ambaisa biyamataimi.

E yokomi bukunikolaisi yeigu goli Guyau lakatumovaimi.

Yeigu mina Isireli mi Yaubada Topeuligaga latanekwaimi.

17 “Yeigu bamiakaimi goula kaimapula barasi,

e siliba deli barasi kaimapusi aiyani deli kai,

deli aiyani kaimapula dakuna.

Kami tokwaraiwaga gala tuvaila bilamidadaimi.

Yeigu bavigaki matausina bikaraiwagasi duwosisia deli vakota.

18 E gala tuvaila availa bikatugisisaimi

kaina avai boda tuvaila bikodidaimisi mi valu.

Ka, yeigu bakolaimi deli bavabodaimi makawala goli kwaitala kali,

e yokomi bukuyakawolaigusi paila uula bogwa lakatumovaimi.

19 “Gala tuvaila kalasia bivigaki mi kaitapa wa yam,

kaina tubukona bivigaki mi kaitapa wa bogi.

Mitaga yeigu wala Guyau mi kaitapa kaikanuvagasi,

e visigala ulo guyugwayu baisa bisimitalaimi. *

20 E yamla mi ninamwau bogwa goli biwokuva.

Ka, yeigu goli Guyau, yeigu mi kaitapa kaikanuvagasi,

e visigala ulo guyugwayu bikanuvagasi e gala makawala kalasia deli tubukona visigasi.

21 E komwaidomi bogwa bukuuvagaisi avaka duwosisia wala,

e yokomi bukuyosikikitaisi valu makwaina tuta gala biwokuva.

E matausina makawala ulo bagula, e yeigula labubuli,

Metoya matausina yeigu bayomitali ulo tovakaigaga baisa tomota komwaidona.

22 E mabudosina mi boda budokikekita bogwa goli bibudovakavekasi,

e matausina si kaisisu saina watanawa

bogwa goli bipeulasi makawala si peula budotala boda budopeuligaga.

Ka, avai tuta bibudoki kala tuta paila baisa,

e yeigu saina nanakwa bavigaki vavagi makwaina bikaloubusi.

Yeigu goli Guyau!”

61

Bulogala bwaina paila katumova

1 Ka, Guyau Yaubada la baloma bogwa eisikailigu.

Matauna bogwa eibulamaigu e leiwitalaigu

paila bakamituli bulogala bwaina baisa mina namakava,

bakatigam luposi mina ninamwau,

bakamituli paila kasi katuyuvisa mina katupipi,

deli kasi taneku matausina okatupipi. **

2 Matauna eiwitalaigu lama bakamituli

paila tuta bogwa leima

paila Guyau bikatumovi la tomota

deli bikalisau kasi tilaula la tomota.

Matauna eiwitalaigu lama paila bavisimoli komwaidosi availa availa tovalam, *

3 e bapilasi tovalam mina Saiyoni,

kaimapula si ninamwau basaiki si mwasawa,

kaimapula si ninigaga basaiki si ninabwaila,

kaimapula si valam basaiki wosila yakaula.

Matausina makawala goli kai makaisina

Guyau titoulela bogwa eivali.

Matausina bivagaisi komwaidona avaka duwosisia,

e biyakawolaisi Yaubada paila avaka bogwa leivagi.

4 E matausina bikaliaisi avaka avaka omitibogwa eikodidaimisi.

5 Yokomi ulo tomota, mina gilagala biwotitalaimi.

Matausina biyamataisi mayuwosina mi yawa,

e bibigulaisi mi bagula deli biyamataisi mi waini bigulesi.

6 E tomota bidokaimi yokomi Guyau la tolula,

deli da Yaubadasi la towotetila yokomi.

Yokomi biyomwasali ninami metoya boda ituwoli ituwoli si veiguwa,

e bukumwasawasi paila baisa goli mi vavagi titoulemi.

7 Avaka kami mmosila metoya tomota eiyomsilaimi bogwa biwokuva.

Yokomi bukusisuaisi omi valu tatoumi,

e mi guguwa bakatumkulovi bisiniveka.

Mi mwasawa gala bikalituli.

8 E Guyau ikaibiga, kawala,

“Yeigu ayebwaili karaiwaga duwosisia e kwekukologu wala lamadada deli mitugaga.

Mapaila deli wala ulo kamaiaba bamapu ulo tomota

e ulo kabutu deli matausina bikanuvagasi goli.

9 Matausina biyoyu bulogasi oluwalaisi boda ituwoli ituwoli.

E availa availa bigisaisi matausina bogwa binikolaisi

matausina goli yeigu lamitukwaii.”

10 Mina Yerusalem imwasawasi paila avaka Guyau bogwa leivagi.

Si valu kala gigisa makawala natana vivila isikam kala katubaiasa paila bivai.

Paila Yaubada bogwa eivisikoma mina Yerusalem metoya katumova deli tomgwaga. *

11 Ka, avai tuta bitasapwaisi yagogu,

tadubumaisi igau bitaginapulasi e oluvi bikabinaisi.

E makawala goli Guyau Yaubada bivigaki paila bikatumovi la tomota.

E boda komwaidona biyakawolaisi matauna.

62

1 Yeigu balilivala wala paila bakapewoli uwosi mina Yerusalem.

Yeigu gala wala bakapatu, tatoula wala matausina bisibwabwailasi,

e si tomgwaga bivisigili makawala kaitala kaitapa biuvisigili wa bogi.

2 Mina Yerusalem, boda kwaitala kwaitala igau bigisaimi bukutomgwagasi.

Deli komwaidona si gweguya bigisaisi kami guyugwayu.

Bidouwaimi metoya yagami igavau,

maigana Guyau titoulela bivabu baisa yokomi.

3 Bivigakaimi makawala Guyau kala kulupaipi makwaina kwematabwailigaga.

4 Tomota gala tuvaila bidokaimi “Gumalawa”,

kaina mi valu bidokaisi yagala “M mwala eipakaim”.

Mitaga yagami igavau bidokaimi “Yaubada nanola imwamwasila paila minana”,

deli mi valu bidokaisi yagala “Si veivai baisa kabomwasawa goli”.

Paila Guyau nanola imwamwasila paila yokomi,

e matauna biyamati mi valu makawala goli taitala tau biyamati la kwava.

5 E makawala taitala tau bivaisi sola natana vilakapugula,

makawala goli matauna eibubulaimi bogwa bitugwali titoulela baisa yokomi.

E makawala taitala tovaivau imwamwasila nanola paila la kwava,

makawala goli mi Yaubada bimwamwasila nanola paila yokomi.

6 Ka, mina Yerusalem! Omi valu kalila yeigu bogwa lasaili toyamata.i

E matausina gala avai tuta bikapatusi yam kaina bogi.

Matausina ibodi bikatululuwaiyaisi Guyau paila avaka la biga katotila,

mwada taga avai tuta bilumwelavi makwaisina.

7 Matausina gala wala bisimwaisi katululuwai baisa matauna,

tatoula wala matauna bikaliivau Yerusalem,

deli bivigaki mapilana valu biyakawolaisi komwaidosi mina watanawa.

8 Guyau bogwa eilivala biga katotila saina mwau,

e metoya ola peula matauna bivagi avaka eilivala, kawala,

“Kami witi gala tuvaila tilaula bivigakaisi kʹasi,

deli mina gilagala gala tuvaila bimomwaisi kami waini.

9 Mitaga availa availa yokomi lokusapwaisi deli lokutaiyauwaisi kaula,

yokomi wala bukuvigakaisi kʹami e deli goli bukuyakawolaisi Guyau.

E yokomi availa availa kuiyamataisi e kukukwawaisi kaiuwala waini,

yokomi wala bukumomsi waini makwaina ulo Bwala Kwebumaboma omatala.”

10 Mina Yerusalem, kusunapulasi metoya omi valu,

e kuteyasi kadatala keda paila mi tomota matausina semia igau bikaimilavausi!

Kwatubiasaisi kadatala kaduwala, e dikunela kukwatudubunaisi!

E metoya baisa bukusailisi kwaitala kabutuvatusi, kidamwa boda ituwoli ituwoli bikatetasi

11 kidamwa Guyau eikikamituli baisa komwaidosi mina watanawa, kawala,

“Kulukwaisi mina Yerusalem

kidamwa Guyau bogwa bimaima paila bikatumovaimi,

e matauna bimai tomota matausina bogwa eikoli.”

12 E yokomi bidokaimi, “Yaubada la tomota mina bumaboma,”

deli, “Matausinaga Guyau bogwa eikatumovi.”

E Yerusalem yagala bidokaisi, “Makwaina kwembwailila Yaubada,”

deli, “Makwaina valu Yaubada gala wala ininilavi.”

63

Guyau la tomgwaga odubasi boda ituwoli ituwoli

1 “Tauwau, avai tau matauna leimaima metoya mapilana Bosira viluwela Edom? Avai tau matauna saina bwainigaga kala kwama bweyaniwokuva wala, e leivautuutu leima deli la peula gala bitakaibiga ke?” *

“Ka, matauna Guyau goli, matauna topeuligaga paila bikatumova, bogwa goli leimaima paila bikamituli la tomgwaga.”

2 “Ki, avakaga uula kala kwama yamwaidona bweyaniwokuva wala, makawala kala kwama matauna topolela waini ke?”

3 E Guyau ivitakaula kawala, “Yeigu bogwa lavapupoi boda ituwoli ituwoli makawala kaiuwala waini, e gala wala availa ima mwada bipilasaigu. E metoya ulo gidaleiya yeigu lavapupoi matausina, e buyavisi leikatugiaki yamwaidona agu kwama. * 4 Paila bogwa lavitobu nanogu paila kala tuta bakatumovi ulo tomota bogwa leima, e tutalaga bamipuki kasi tilaula. 5 E iyowa lopogu avai tuta lanainevi e labani mwada gala wala availa agu topilasi. Mitaga ulo gibuluwa wala ikatupewolaigu, e yeigu titoulegu wala latomgwaga. * 6 E deli ulo gidaleiya yeigu avapupoi komwaidona boda ituwoli ituwoli, deli abisipupoi matausina. E aligabu buyavisi ila opwaipwaia.”

Guyau la mitakwai baisa mina Isireli

7 Yeigu bakamituli Guyau la yebwaili kwekanuvagasi.

Bayakawoli matauna paila avaka avaka eivagi paila yakamaisi.

Paila uula matauna tonokapisi, deli tomitakwai,

mapaila matauna bogwa eimitukwaii mina Isireli.

8 E Guyau ikaibiga kawala, “Matausina ulo tomota, e galaga biwabwaigusi.” E mapaila ikatumovi matausina 9 metoya komwaidona kasi mmayuyu. Ka, gala anelosi eikatumovi matausina, mitaga Guyau wala titoulela. E metoya la yebwaili deli ola nokapisi matauna ikoli matausina. Omitibogwa matauna wala eiyamati matausina tuta komwaidona, 10 mitaga matausina ikosomapwaisi matauna, e iyomwauwaisi wala nanola. Mapaila Guyau ivigaki matausina kala tilaula e ikabilia baisa matausina.

11 Mitaga oluvi matausina iluwaisi tuta omitibogwa, ola tuta Mosese, matauna Guyau la touwata, e ikatupoisi kawasi, “Tauwau, ambaisa Guyau, matauna eikatumovi la tomota deli kasi tokugwa metoya obolita ke? Ambaisa Guyau matauna leisaiki la baloma baisa Mosese ke? 12-13 Ambaisa Guyau, matauna ola peula eiuvagi vavagi kwevakaveka metoya baisa Mosese, matauna eitavilevi sopi metoya obolita e ivakadiga la tomota oluwalela bolita, e kidamwa bivigaki biyoyu bulogala e yagala bikanuvagasi ke?” *

E Guyau ivakadi matausina, mapaila bogwa goli einikolaisi ambaisa bivitauwaisi kaikesi makawala natana bolodila, e gala avai tuta bikatupupeili. 14 E makawala goli bulutuvalu eivakolaisi bilauwaisi oitayatila makwaina kubilumalala, makawala goli Guyau ivigaki la tomota bivaiwasisi E matauna ivakadi la tomota e ivigaki yagala bitemmalaisi.

Nigadela nokapisi deli pilasi

15 Mwa Guyau! Kukululukwaimasi metoya wa labuma, baisa goli m kwabosisu kwebumaboma deli kweguyugwayu. Mwa Guyau! Ki, ambaisa m luluwai kala siniveka paila yakamaisi? Ambaisa m peula? Ambaisa m yebwaili deli m nokapisi? O ma Guyausi, gala bukupakaimasi, 16 paila yoku tamamasi. Mwa Guyau! Tubumaiasi omitibogwa Eberaam sola Yekobe gala wala ikamokwitaimasi, mitaga yoku wala tamamasi, e kammwaleta wala yoku tuta komwaidona lokukolaimasi. 17 Avaka paila kutugwalaimasi kawowausi metoya om kidakeda? Avaka paila kuvigakaimasi saina ikasai ninamaisi e mapaila katotubulokaimsi? Kukwaimilavau kumakaiamasi yakamaisi goli m towotetila, e yakamaisi tuta komwaidona m tomotatoula goli yakamaisi.

18 Ka, yakamaisi m tomota mina bumaboma kama tilaulasi ibokavilaimasi e kwaivila taitu kasilavaisi mapilana valu. E ikatudidaimisi m Bwala Kwebumaboma. 19 E yoku kuvigakaimasi makawala gala avai tuta kama tokwaraiwagasi yoku, e makawala yakamaisi gala avai tuta m tomota.

64

1 Mwa Guyau! Avaka paila gala bukukibolu labuma bikapogega e bukubusi bukuma watanawa? E igagabila koya bigisaimsi e bimotatinasi deli kasi kokola. 2 Makwaisina bitatatuvasi makawala sopi yuviyavi bigigibwabula wa kova. Mwa Guyau! Kuma kuyomitali m peula baisa kam tilaula, e kuvigaki komwaidosi mina watanawa bitatuvasi omatam! 3 E oliloutala lokuma kuvagi vavagi saina kabokokola. E yakamaisi iyowa lupomaisi avaka lokuvagi, koya igisaimsi eimolikusi deli kasi kokola. 4 Gala wala availa avai tuta igisi kaina ilagi taitala Yaubada makawala yoku, paila yoku kuuvagi vavagi saina kabokatubau baisa matausina tuta komwaidona ipikwakwaimsi. * 5 Yoku kukwabwaili availa availa matausina imitukwaibwailasi deli si mwasawa, deli iluluwaisi ammakawala nanom paila bisisuaisi. Yoku lokugibuluwaimasi, mitaga yakamaisi kasetuwolaisi wala kammitugagasi. Kalubikoya yoku deli kam leiya kugidimlikaimasi, mitaga tokinabogwa e leima lagaila yakamaisi kasetuwolaisi kavagaisi vavagi gaga wala. 6 Komwaidomasi wala bogwa kamitugagasi sainela, deli goli ma wotetilasi mwada lakavigibauwaisi komwaidona pupagatuwokuva wala. Ma mitugagasi ivigakaimasi makawala yogilimwamwaisa yagila biuu biyuvisau bilau. 7 Gala wala availa itovilakaim onigada, kaina ikapuloki baisa yoku paila pilasi. Paila bogwa kusipepunaim titoulem metoya baisa yakamaisi deli kusilavaimasi paila uula ma mitugagasi.

8 Mitaga Guyau, yoku wala tamamasi. Yakamaisi makawala mlomwaluva e yoku makawala kala towai. Yoku lokububulaimasi, 9 mapaila gala saina bukugibuluwaimasi kaina bukululuwai ma mitugagasi tuta gala biwokuva. Mwa Guyau! Yakamaisi goli m tomota, mapaila ibodi bukunokapisaimasi. 10 M valu vilouvakaveka deli viloubumabomaj mapilasina makawala wala viloupakala. Yerusalem baisa tuta kwedadaimi wala vilouwokuva eitotu. 11 Deli ma bwalasi kwebumaboma deli kwemanabwaita, ambaisa tubumaiasi omitibogwa eiyakawolaimsi bogwa eivakakovi wa kova. E komwaidona makatuposina valu pilambwailimasi bogwa wala eidadaimisi. 12 Mwa Guyau! Ki, gala sitana bikaiki wowom paila vavagi makwaisina ke? Ki, gala avaka bukuvagi, e desi wala bukuvigakaimasi bakalumkolaisi kala mmayuyu, saina mmayuyugaga?

65

Yaubada la mipuki baisa matausina ikosomapwaisi matauna

1 E Guyau ikaibiga kawala, “Ka, yeigu latulotula paila bamapu si nigada, mitaga matausina gala inigadaigusi. E latulotula mwada bibanaigusi, mitaga gala wala inevaigusi. Ilagoli tuta komwaidona latutuli mwada baluki kawagu, ‘Mayeigu ka, bogwa bapilasaimi.’ Mitaga viloumwaidona wala gala magisi binigadasi baisa yeigu. * 2 Yam komwaidona aiyosali yamagu baisa ulo tomota, mitaga matausina kasai dubasi isiudakaisi wala immitugagasi deli ililoulasi wala osi kidakeda titoulesi. * 3 E matausina igau wala leiyogibuluwaigusi e gala sitana kasi mmosila. Matausina idubumaisi towosi biwawaisi si buyagu deli igubugabusi lula maiina simasimina odubasi tokolu si kabolula. 4 E wa bogi matausina bilosi wa lagi deli wa laka kidamwa biririmwatusi deli bilomasi tokwaliga. E metoya viliona makabilasina leivigakaisi lula baisa avai yaubada ituwoli, matausina isulaisi e ikomasi bunukwelak deli imomwaisi lubwaula. 5 E oluvi bilukwaisi sesia kawasi, ‘Galaga bukumakaiamasi, deli gala ibodaimi bukukwabikonaimasi paila yakamaisi saina bomikikila sainela!’ E lagibuluwa kawagu, ‘Weei! agu leiyʹe! Availa magila tomota makawala matausina - ka, ulo gibuluwa baisa matausina makawala goli kovatala kova gala ibodi bimata.’

6 “Ka, yeigu bogwa lanagi avaka matausina kasi mipuki, e kasi karaiwaga kala ginigini bogwa isisu wa buki. Yeigu gala balumwelavi avaka bogwa leivagaisi, mitaga bamipuki matausina 7 paila si mitugaga deli tubusia si mitugaga. Matausina igabwaisi lula maiina simasimina makwaisina goli leivigakaisi si kabotapwaroru deli ibigigagaigusi. Mapaila yeigu bamipuki matausina makawala avaka si bubunela leivigibogwaisi.”

8 E Guyau ikaibiga kawala, “Gala availa ibodi bikaivilugwi waini kaiuwala kweminabwaita, mitaga tomota bipolikaisi waini metoya makwaisina. E makawala goli gala bakatudoum komwaidona ulo tomota, paila bakoli availa availa matausina iwotitalaigusi. 9 Yeigu bamitukwaii mina Isireli matausina metoyasi odalela Yuda, e tubusia tuta oluvi bisikaisi ulo valu mapilana koyawokuva wala. E ulo tomota tatougu matausina eiwotitalaigusi, bisivagasisi mapilana. 10 Matausina bitemmalaigusi, e bivakadaisi si sipi deli si bulumakau bilauwaisi ikikabubunasi mapilana Kabatau Saroni opilikwaibwaga deli oItayatilela Pakula opilibomatu. *

11 “Mitaga availa availa yokomi bogwa lokupakaigusi, deli lokukoulovaisi Saiyoni makwaina ulo koya kwebumaboma, deli kututapwarorusi baisa yaubada tokolu Gadi sola Meni minasina goli yaubadala kabokwala deli mipuki - wo, yokomi bukubodasi mwau goli. 12 Yokomi kami mipuki bukukwaligasi mi kaliga bivigaki mmayuyugaga, paila uula avai tuta ladouwaimi yokomi gala wala kuvitakaulokaigusi kaina kulilagaigusi avai tuta lalivala. Yokomi bogwa kuvitobwaisi ninami paila bukukoulovaigusi deli bukuvagaisi wala sula. 13 Mapaila lalukwaimi availa availa matausina itemmalaigusi deli ikabikuwolaigusi bibanaisi kʹasi bidubadu deli kasi sopi; mitaga yokomi bigadaimi molu deli daka. Matausina bimwasawasi, mitaga yokomi bukummosilasi. 14 Matausina biwosisi deli si mwasawa, mitaga yokomi bukuvalamsi e bukuvilumgagasi wala. 15 Ulo tomota tatougu bikaluwouwaimi, e yagami bivigakaisi bigala bulubolata. Yeigu Guyau Towalakaiwa bakatumataimi. Mitaga yeigu badouvili yagasi igiuwovau availa availa matausina ikabikuwolaigusi. 16 E availa wala ovalu makwaina binigada paila mitakwai ibodi binigada baisa Yaubada Tomitakwai paila bimitukwaii matauna. E availa magila bikatotila mwau ibodi matauna bikatotila oyagala Yaubada Tomitakwai. E mwau komwaidona makwaisina omitibogwa bitamwau e gala availa biluluwai.”

Bubuli kwaivau

17 E Guyau eilivala kawala, “Ka! yeigu bogwa babubuli kwaivau valu watanawa deli kwaivau labuma. E vavagi kwebubogwa kasi luluwai bogwa goli bitamwauvagasisi. * 18 E ibodi bukukwaimwanasi deli bukumwasawasi paila avaka babubuli. Paila ka, kwaivau Yerusalem babubuli makwaina viluwela lagisa, deli kala tomota bimwasawasi goli. 19 E yeigu bamwasawa paila Yerusalem deli goli tomotala. E gala tuvaila bivalamsi, deli gala tuvaila bidousi paila avai pilasi. * 20 E pwapwawa gala tuvaila bikaligasi igau wala gudiyobilabala, mitaga tomota komwaidona ibodi bisisuaisi mina mmomova taitu bidubadu. E matausinaga kasi taitu bogwa eiboda lakatutala, matausina bidokaisi igau wala totubovau. Mitaga kidamwa availa availa kasi taitu gala biyosi lakatutala e bikaligasiga otapwala, baisa bivigaki kabutuvitusila ulo mipuki baisa matausina. 21-22 E tomota taitala taitala bikaliai la bwala titoulela e bisuvi olumoulela - e avai tomota ituwoli gala ibodi bisuvi wa bwala makwaina gala ikaliai. Matausina bivalaisi osi bagula bigulela waini e kaiuwala biyomwasali matausina - e galaga biyomwasali avai tomota ituwoli. E ulo tomota si momova bikaduwonaku makawala kai kala taitu bidubadula. Deli matausina bimwasawasi sainela metoya vavagi makwaisina eisunapulasi metoya osi wotetila titoulesi. 23 Deli avaka si wotetila bivagaisi bogwa goli bikalotasi, e litusia gala bibodaisi avai kabosilagi. Paila yeigu bamitukwaii matausina e deli goli tubusia tuta gala biwokuva. 24 Ka, igau wala bininigadasi baisa yeigu, e yeigulaga bogwa wala bamipubogwi si nigada. 25 E tuta matutona kaukwa nagigasisi deli lam kasi kaiwaga kaitala wala. E laiyoni bikamsi mnumonu makawala bulutuvalu, deli keiyuna naiyayana gala tuvaila bivisilagaisi tomota. E odabala Saiyoni, makwaina ulo koya kwebumaboma,l gala wala kwaitala kabommayuyu kaina mitugaga bisisu.” *

66

Guyau iyakali mina watanawa

1 E Guyau eilivala kawala, “Ka, kulagaisi, labuma baisa ulo takaikaia, e watanawa baisa kaikegu kabosakaila. Mitaga avai bwala ibodi bukukwaliaisi ulo bwalatoula, e ambaisaga ibodi yeigu basisiki ke? ** 2 Paila yeigu titoulegu labubuli komwaidona vavagi makwaisina, kadai! E matausina ninasi watanawa deli ininavilasi baisa yeigu e ikukolaigusi deli ikabikuwolaigusi, matausina goli saina iyomwasalaigusi.

3 “E tomota iuvagaisi wala avaka ititaki ninasi. Kaina bikatumataisi namwala bulumakau paila lula, kaina bikatumataisi taitala tomota paila lula. E kaina goli natana lam bivigakaisi lula, kaina bikogudaisi natana kaukwa kaiyola. E kaina goli bisemakavaisi kawailuwa, kaina bilulasi buyavila bunukwa. E kaina goli bilulasi maiina simasimina, kaina bininigadasi baisa tokolu. Komwaidona vavagi makwaisina idokaisi makawala wala, e matausina ivigakaisi si kabomwasawa metoya avai tapwaroru kabokakayuwa. 4 Mapaila yeigu bamiaki matausina kabosilagi - ka, vavagi makwaisina wala eikukolaisi, paila uula gala wala availa imapu ulo dou avai tuta ladoudou, kaina sitana availa inakaigali avai tuta lalilivala. Matausina bogwa einagaisi mwada bikoulovaigusi deli bimitugagasi.”

5 E yokomi availa availa kukukolaisi Guyau deli kukwabikuwolaisi matauna - ka, kunakaigalaisi avaka eililivala, kawala, “Yokomi kukimadagisi baisa yeigu, e mapaila mimilisi mi tomota tatoumi ivigakaimi mina kukolosi deli ipakaimi. Matausina iyosokanaimi deli ililivalasi kawasi, ‘Tauwau! Bivagi Guyau biyomitali la tovakaigaga e bikolaimi, e yakamaisi bakagisaimi e bakamwasawasi!’ Mitaga matausina wala titoulesi igau bimmosilasi! 6 Ka, kulagaisi! Butula mowai ovilouveka, butula kammwata wa Bwala Kwebumaboma - ka, makwaina kammwata baisa Guyau eimmipuki kala tilaula!

7 “Ulo valu viloubumaboma makwaina makawala natana vivila nasusuma saina nanakwa ivalulu ilagoli gala igeda lopola. 8 Ki, avai tuta sitana availa igisi kaina ilagi avai vavagi makawala baisa ke? Ki, ibodi kwaitala valu biuni komwaidona la boda yam kwaitala wala, kaina? Ka, Saiyonim gala bilumkoli mmayuyu tuta kaduwonaku, e oluvi la boda bikaloubusisi. 9 Taga bukudokaisi mwada ulo tomota eitotu kaivalulu e yeiguga gala batagwala bivalulusi.” Guyau bogwa eilivala.

10 E yokomi availa availa kuyebwailisi Yerusalem,

bukumwasawasi deli mina Yerusalem, e bukukwaimwanasi paila valu mapilana!

E yokomi availa availa kuvilamwaisi valu mapilana,

tuta baisa bukumwasawasi deli tomotala.

11 E yokomi bukumwasawasi olopola makwaina viloukabalaki,

makawala guditala pwapwawa einununu inala onunula.

12 E Guyau ikaibiga kawala, “Yeigu bavigakaimi bukuyubwailasi paila avai vavagi avai vavagi tuta gala biwokuva. Metoya boda ituwoli ituwoli si veiguwa deli si guguwa bitayelu bimakaiami makawala kaduyotala waya gala avai tuta bimada. E yokomiga makawala guditala pwapwawa inala eiyobuboni, eikukopwi, e deli la yebwaili iiyamati magudina. 13 Yeigu bavisimolaimi olopola mapilana Yerusalem, makawala natana vivila iuvisimoli latula. 14 Avai tuta bukugisaisi vavagi makwaina bikaloubusi, e bogwa bukumwasawasi, e baisa bivigakaimi bukupeulasi deli bukukwaitubwasi. E oluvi bukunikolaisi yeigu Guyau lapilasi matausina availa availa ikabikuwolaigusi, e ayomitaliga ulo gibuluwa baisa agu tilaula.”

15 Ka, Guyau bima deli wala kova. Matauna bisila opinupanela utuyagila paila bimipuki matausina availa availa eigibuluwi. 16 Matauna bimipuki komwaidosi matausina mina watanawa availa availa isim pikolela uwosi, e bimipuki metoya wa kova deli opuluta - e bidubadu bogwa goli bikatumati.

17 E Guyau ikaibiga kawala, “Ka, tuta bogwa eivakatitaikina paila matausina availa availa ikikilaisi titoulesi paila bitapwarorusi baisa tokolu, matausina ililoulasi bilosi iwawaisi buyagu, deli matausina ikamkwamsi bunukwan deli kikoni deli avai kaula avai kaula gala kamkomsi. 18 Ka, yeigu bogwa lanikoli si nanamsa deli si bubunela. E yeigu bama paila bakouguguli tomota komwaidona metoya boda ituwoli ituwoli. Avai tuta komwaidosi bogwa bikougugulasi boda kwaitala, matausina bigisaisi avaka ibodi ulo peula bavagi, 19 e binikolaisi mayeigula lammipuki matausina.

“Mitaga mimilisi wala matausina bakilavi e bawitali bilokaiasi boda ituwoli ituwoli deli valu omiloutala makwaisina gala avai tuta ilagaisi bulogagu kaina igisaisi ulo tovakaigaga deli goli ulo peula. Bilosi mapilana Sipeini, Libia e Lidia, matausinaga kasi tokwabi kaiyala, e deli bilosi mapilana Tubali deli Girisi. E matausina lawitali bikamitulaisi ulo tovakaigaga oluwalaisi boda mabudosina. 20 Matausina bikaimilivauwaisi komwaidosi semia matausina eisipwalasi oluwalaisi boda ituwoli ituwoli e bimaiyaisi bivigakaisi makawala semakavi baisa yeigu. E bimaiyaisi matausina ogu koya kwebumabomao mapilana Yerusalem, metoya wa wosa, wa miuli, deli okameli, deli wa waga kaibibiu kaivakaveka deli kaikikekita, makawala mina Isireli bimaiyaisi kawailuwa paila si semakavi wa Bwala Kwebumaboma e bisewoyasi okaboma makaisina kaibumaboma. 21 E bavigaki mimilisi matausina bivagaisi tolula e mimilisiga biwotetilasi makawala mina Libai.”

22 E Guyau ikaibiga, kawala, “Ka, makawala goli kwaivau valu watanawa deli kwaivau labuma bikanuvagasi metoya ogu peula, e makawala goli tubumia isivagasisi e bulogami bikanuvagasi goli. 23 E tuta komwaidona, avai tuta Navau Tubukona Pakala deli Sabate kwaitala kwaitala, komwaidona boda ituwoli ituwoli igau bimaisi Yerusalem paila bitapwarorusi baisa yeigu. 24 E avai tuta bisilavaisi Yerusalem, matausina bigisaisi tomata uwosi matausina eikaluwouwaigusi. E mwatemwata minasina eikamkomasi uwosi gala wala avai tuta bikaligasi, deli kova makovana eigigabu tomata gala wala avai tuta bimata. E kasi gigisa ivigaki kabokakayuwa sainela baisa mina watanawa komwaidona.”

a 1:1 Matausina eiguyausi mapilana Yuda 781-687 BC. Matauna Usaia la guyau 781-40 BC, e matauna Esekaia la guyau 716-687 BC.

* 1:1 1.1 2 Gwe 15.1-7,32-38; 16.1-20; 18.1—20.21; 2 Lil 26.1-23; 27.1-9; 28.1-27; 29.1—32.33

b 1:2 Matausina mina Isireli.

* 1:9 1.9 Vit 19.24; Rm 9.29

* 1:11 1.11-14 Emo 5.21-22

c 2:3 Koya makwaina Saiyoni, tumilela Bwala Kwebumaboma olumoulela mapilana Yerusalem.

* 2:4 2.4 Yoe 3.10; Mai 4.1-3

* 2:10 2.10 2 Ts 1.9; YG 6.15

* 4:5 4.5 Sun 13.21; 24.16

* 5:1 5.1-2 Md 21.33; Mk 12.1; Lk 20.9

d 5:2 Taitala tokaivala bitotu odabala buliyamata biyamati bagula.

e 5:3 Yaubada idoki makwaina bagula mina Isireli, matausina la tomota goli.

f 6:1 Usaia eikaliga wa taitu makwaina 740 BC.

g 6:1 Baisa makwaina Kabutu Didawogala isisu matabudona Bomikikila Sainela olopola Bwala Kwebumaboma.

* 6:1 6.1 2 Gwe 15.7; 2 Lil 26.23

h 6:2 Minasina mauna nammomova baisa mina labuma goli iuwotitalaisi Yaubada otutala tapwaroru.

* 6:3 6.3 YG 4.8

* 6:4 6.4 YG 15.8

* 6:9 6.9-10 Md 13.14-15; Mk 4.12; Lk 8.10; Yn 12.40; VA 28.26-27

i 7:1 Matauna Eyasi iguyau Yuda wa taitu 736—716 BC.

* 7:1 7.1 2 Gwe 16.5; 2 Lil 28.5-6

j 7:3 Maigana kala katumiki “Gala ibawasi bikaimilavausi”.

k 7:11 Baisa si valu tomata.

l 7:13 Matausina iguyausi mapilana Yuda la kabokwaraiwaga makwaina opilibolimila.

m 7:14 Maigana kala katumiki “Yaubada deli yakidasi”.

* 7:14 7.14 Md 1.23

n 7:15 nunu deli kitorina.Tomota bivigakaisi kʹasi makawala otutala mwau.

o 7:17 Isireli eitavilevi metoya ola kabokwaraiwaga Yuda igau tutala guyau Solomoni eikaliga wa taitu 931 BC.

p 7:20 Baisa bikibuboti si mama deli kasi mmayuyu.

q 8:2 Kugisi 2 Gwe 16.10-16.

r 8:6 Sopi iiluyelu mapilana Yerusalem opilibomatu ivigaki waya Sailowa ititayelu.

* 8:12 8.12-13 1 Pt 3.14-15

* 8:14 8.14-15 1 Pt 2.8

* 8:17 8.17 Ib 2.13

s 8:18 Kugisi kala katumiki Ais 2.3.

* 8:18 8.18 Ib 2.13

* 9:1 9.1 Md 4.15

* 9:2 9.2 Md 4.16; Lk 1.79

t 9:4 Kugisi Tok 7.1-25.

* 9:7 9.7 Lk 1.32-33

* 10:5 10.5-34 Ais 14.24-27; Neu 1.1-2; Sep 2.13-15

* 10:22 10.22-23 Rm 9.27

* 11:1 11.1 YG 5.5; 22.16

* 11:4 11.4 2 Ts 2.8

* 11:5 11.5 Ep 6.14

* 11:6 11.6-9 Ais 65.25

u 11:9 Mapilana Yerusalem.

* 11:9 11.9 Aba 2.14

* 11:10 11.10 Rm 15.12

* 11:15 11.15 YG 16.12

* 12:2 12.2 Sun 15.2; Sam 118.14

* 13:1 13.1—14.23 Ais 47.1-15; Yer 50.1—51.64

* 13:6 13.6 Yoe 1.15

* 13:10 13.10 Isi 32.7; Md 24.29; Mk 13.24-25; Lk 21.25; YG 6.12-13; 8.12

* 13:19 13.19 Vit 19.24

* 13:21 13.21 Ais 34.14; Sep 2.14; YG 18.2

* 14:12 14.12 YG 8.10; 9.1

* 14:13 14.13-15 Md 11.23; Lk 10.15

* 14:24 14.24-27 Ais 10.5-34; Neu 1.1—3.19; Sep 2.13-15

* 14:28 14.28 2 Gwe 16.20; 2 Lil 28.27

* 14:29 14.29-31 Yer 37.1-7; Isi 25.15-17; Yoe 3.4-8; Emo 1.6-8; Sep 2.4-7; Sek 9.5-7

* 15:1 15.1—16.14 Ais 25.10-12; Yer 48.1-47; Isi 25.8-11; Emo 2.1-3; Sep 2.8-11

* 17:1 17.1-3 Yer 49.23-27; Emo 1.3-5; Sek 9.1

* 18:1 18.1-7 Sep 2.12

* 19:1 19.1-25 Yer 46.2-26; Isi 29.1—32.32

* 21:9 21.9 YG 14.8; 18.2

v 22:1 Mina Yudia si bwala biyoudulaisi buligayuwela walakaiwa bipakapakasi baisa.

* 22:13 22.13 1 Kr 15.32

* 22:22 22.22 YG 3.7

* 23:1 23.1-18 Isi 26.1—28.19; Yoe 3.4-8; Emo 1.9-10; Sek 9.1-4; Md 11.21-22; Lk 10.13-14

* 25:8 25.8 1 Kr 15.54; YG 7.17; 21.4

* 25:10 25.10-12 Ais 15.1—16.14; Yer 48.1-47; Isi 25.8-11; Emo 2.1-3; Sep 2.8-11

* 26:11 26.11 Ib 10.27

* 26:19 26.19 Dan 12.2

* 27:1 27.1 Yob 41.1; Sam 74.14; 104.26

w 28:2 Matauna mina Asiria si guyau.

x 28:11 Matausina mina Asiria.

* 28:11 28.11-12 1 Kr 14.21

y 28:13 Yaubada bilivala baisa matausina makawala gugwadi si lilivala, paila uula bogwa eipakaisi bilagaisi bigala katumova.

z 28:15 Baisa si valu tomata.

* 28:16 28.16 Sam 118.22-23; Rm 9.33; 10.11; 1 Pt 2.6

a 28:17 Avai tuta bikaliaisi bwala, biyosisi yatala yuwoyoula e omatala kwaitala tanumnumta bivigaki kabovisaikola paila kalila bwala kala duwosisia (kugisi kaikobula); baisa eivigaki kabutuvitusila kamokwita.

* 29:10 29.10 Rm 11.8

* 29:13 29.13 Md 15.8-9; Mk 7.6-7

* 29:14 29.14 1 Kr 1.19

* 29:16 29.16 Ais 45.9

b 30:2 Wa taitu 703 BC Yuda la kabokwaraiwaga mwada bivigaki bivisosu deli mina Itipita paila bikoulovaisi mina Asiria.

c 31:1 Kugisi kala katumiki Ais 30.2.

* 34:4 34.4 Md 24.29; Mk 13.25; Lk 21.26; YG 6.13-14

* 34:5 34.5-17 Ais 63.1-6; Yer 49.7-22; Isi 25.12-14; 35.1-15; Emo 1.11-12; Obe 1-14; Mal 1.2-5

* 34:10 34.10 YG 14.11; 19.3

d 35:2 Kugisi Ais 33.9.

* 35:3 35.3 Ib 12.12

* 35:5 35.5-6 Md 11.5; Lk 7.22

* 36:6 36.6 Isi 29.6-7

* 37:16 37.16 Sun 25.22

e 37:29 Baisa makawala tomota bivakadi wosa metoya kaikavatowa oudosi.

f 38:20 Kugisi footnote paila mailela 21 bila 22 katitaikina mailela 7.

g 38:22 Mailela 21 bila 22 ikauwaisi metoya okala vigimkovila Uula 38 e isailisi baisa, kidamwa biga bisaitaula bwaina makawala 2 Gweguya 20.6-9.

* 39:7 39.7 Dan 1.1-7; 2 Gwe 24.10-16; 2 Lil 36.10

h 40:2 Baisa si katupipi mapilana Babilonia.

* 40:3 40.3 Md 3.3; Mk 1.3; Yn 1.23

* 40:4 40.3-5 Lk 3.4-6

* 40:6 40.6-8 Ym 1.10-11; 1 Pt 1.24-25

i 40:10 Yaubada bogwa bikoli la tomota bitaneku metoya okasi katupipi mapilana Babilonia.

* 40:10 40.10 Ais 62.11; YG 22.12

* 40:11 40.11 Isi 34.15; Yn 10.11

* 40:13 40.13 Rm 11.34; 1 Kr 2.16

* 40:18 40.18-19 VA 17.29

j 41:2 Tau matauna yagala Sairusa guyoula Pesia 555—529 BC. Matauna iyouli Babilonia wa taitu 539 BC e oluvi eitaneku mina Yuda metoya okasi katupipi e ikaimilavausi osi valu tatousi; kugisi Esi 1.1-4.

* 41:8 41.8 2 Lil 20.7; Ym 2.23

k 41:15 Baisa kilikeli ivigaki kabutuvitusila si tomgwaga odubasi boda ituwoli ituwoli.

l 41:25 Kugisi kala katumiki Ais 41.2.

m 42:1 Baisa mailela 1-4 pilimatala wosi paila Guyau la Touwata (mapilasina wosi pilavasi isisu — kugisi tuvaila Ais 49.1-6; 50.4-11; 52.13—53.12). Mimilisi tokabitam idokaisi matauna touwata ikibuboti mina Isireli komwaidosi, mimilisiga idokaisi taitala wala tomota.

n 42:3 Pitapatila deli kovagwaia ikibubotaisi tomota mina mamama availa availa gala gagabila bibanaisi kasi pilasi.

o 42:11 Mapilasina Kedara deli Sela ikibubotaisi avai valu avai valu saina kaduwonaku.

p 42:24 Baisa mina Asiria deli mina Babilonia.

q 43:16 Tuta makwaina mina Isireli eisakaulasi isilavaisi mapilana Itipita e mina Itipita eidoumsi wala; kugisi Sun 14.1-31.

r 43:19 Vavagi makwaina mina Yudia bitaneku metoya okasi katupipi bikaimilavausi osi valu tatousi.

* 44:6 44.6 Ais 48.12; YG 1.17; 22.13

* 44:25 44.25 1 Kr 1.20

s 44:28 Kugisi Ais 41.2.

* 44:28 44.28 2 Lil 36.23; Esi 1.2

t 45:1 Mabigana “naga” obonasi mina Iberu “mashiah” e metoya baisa yakidasi tabanaisi “Mesaia”. Mabigana obonasi mina Girisi “Christos” e metoya baisa tabanaisi “Keriso”.

u 45:1 Kugisi Ais 41.2.

* 45:9 45.9 Rm 9.20

v 45:20 Baisa mina Babilonia si kabokwaraiwaga, Sairusa eiyouli wa taitu 539 BC.

* 45:23 45.23 Rm 14.11; Pl 2.10-11

w 46:11 Kugisi Ais 41.2.

* 47:1 47.1-15 Ais 13.1—14.23; Yer 50.1—51.64

* 47:8 47.8-9 YG 18.7-8

* 48:12 48.12 Ais 44.6; YG 1.17; 22.13

* 48:20 48.20 YG 18.4

* 48:22 48.22 Ais 57.21

x 49:1 Mailela 1-6 piliyuwela wosi paila Guyau la touwata (kugisi Ais 42.1). Mailela 3 eikaibiga kidamwa mabudona mina Isireli la touwata; mitaga mailela 5 eikaibiga kidamwa taitala ituwoli tomota matauna Yaubada la touwata.

* 49:1 49.1 Yer 1.5

y 49:2 Gagabila bitagini “matauna ikatupwanaigu oyamala.”

* 49:2 49.2 Ib 4.12; YG 1.16

* 49:6 49.6 Ais 42.6; Lk 2.32; VA 13.47; 26.23

* 49:8 49.8 2 Kr 6.2

* 49:10 49.10 YG 7.16-17

z 50:4 Mailela 4-11 pilitolula wosi paila Guyau la touwata (kugisi Ais 42.1 deli 49.1).

* 50:6 50.6 Md 26.67; Mk 14.65

* 50:8 50.8-9 Rm 8.33-34

* 51:17 51.17 YG 14.10; 16.19

* 52:1 52.1 YG 21.2,27

* 52:5 52.5 Rm 2.24

* 52:7 52.7 Neu 1.15; Rm 10.15; Ep 6.15

a 52:8 Matausina tokaivala iwayausasi mina katupipi bikaimilavausi osi valu tatousi.

b 52:11 Tokeula matausina tolula deli mina Libai. Avai tuta mina Babilonia eiyoulisi Yerusalem itapeilisi guguwala Bwala Kwebumaboma. Kugisi 2 Gwe 25.13-15; Esi 1.7-11.

* 52:11 52.11 2 Kr 6.17

c 52:13 Ais 52.13—53.12 baisa pilivasila wosi paila Guyau la touwata (kugisi Ais 42.1; 49.1; 50.4).

* 52:15 52.15 Rm 15.21

* 53:1 53.1 Yn 12.38; Rm 10.16

* 53:3 53.3-4 Md 8.17

* 53:5 53.5 1 Pt 2.24

* 53:6 53.6 1 Pt 2.25

* 53:7 53.7 YG 5.6

* 53:7 53.7-8 VA 8.32-33

* 53:9 53.9 1 Pt 2.22

* 53:12 53.12 Mk 15.27; Lk 22.37

* 54:1 54.1 Gl 4.27

d 54:4 Baisa ikibuboti mina Isireli eipakaisi kabikaula baisa Yaubada.

e 54:4 Baisa ikibuboti tokwatupipi mapilana Babilonia.

* 54:9 54.9 Vit 9.8-17

f 54:10 Yaubada la biga katotila bimitukwaii bibinivauwaisi guguwa bidubadu, deli bisibwabwailasi osi tapwaroru.

* 54:11 54.11-12 YG 21.18-21

* 54:13 54.13 Yn 6.45

* 55:1 55.1 YG 21.6; 22.17

* 55:3 55.3 VA 13.34

* 55:10 55.10 2 Kr 9.10

g 56:7 Kugisi Ais 2.3.

* 57:19 57.19 Ep 2.17

* 57:21 57.21 Ais 48.22

h 58:3 Biposumasi mwada bikibubotaisi si kabikaula kala peula baisa Yaubada la karaiwaga.

* 58:7 58.7 Md 25.35

* 59:7 59.7-8 Rm 3.15-17

* 59:16 59.16 Ais 63.5

* 59:17 59.17 Ep 6.14,17; 1 Ts 5.8

* 59:20 59.20 Rm 11.26

* 60:11 60.11 YG 21.25-26

* 60:14 60.14 YG 3.9

* 60:19 60.19 YG 21.23; 22.5

* 61:1 61.1 Md 11.5; Lk 7.22

* 61:1 61.1-2 Lk 4.18-19

* 61:2 61.2 Md 5.4

* 61:10 61.10 YG 21.2

i 62:6 Mabigana “toyamata” ikibuboti mabudona mina vitoubobuta ibodi bisetuwolaisi ninigada mwada Yaubada bivagi makawala la biga katotila.

* 63:1 63.1-6 Ais 34.5-17; Yer 49.7-22; Isi 25.12-14; 35.1-15; Emo 1.11-12; Obe 1-14; Mal 1.2-5

* 63:3 63.3 YG 14.20; 19.13,15

* 63:5 63.5 Ais 59.16

* 63:12-13 63.12-13 Sun 14.21

* 64:4 64.4 1 Kr 2.9

j 64:10 Valu kwaitala kwaitala pilabumaboma paila uula valu komwaidona Yaubada la vavagi.

* 65:1 65.1 Rm 10.20

* 65:2 65.2 Rm 10.21

k 65:4 Bomikikila mina Isireli bikamsi bunukwa. Kugisi Kak 14.8.

* 65:10 65.10 Yos 7.24-26

* 65:17 65.17 Ais 66.22; 2 Pt 3.13; YG 21.1

* 65:19 65.19 YG 21.4

l 65:25 Kugisi kala katumiki Ais 2.3.

* 65:25 65.25 Ais 11.6-9

* 66:1 66.1 Md 5.34,35; 23.22

* 66:1 66.1-2 VA 7.49-50

m 66:8 Mapilana Yerusalem.

n 66:17 Kugisi Ais 65.4.

o 66:20 Kugisi kala katumiki Ais 2.3.

YEREMAIA

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

YEREMAIA
La Buki

Kabovitouula

Yeremaia matauna tovitoubobuta isisu ivitoubobuta 627—560 BC. Yeremaia la wotetila saina tuta kaduwonaku. Metoya ola wotetila, matauna iluki Yaubada la tomota paila kabosilagi makwaina bimakaia matausina uula si tapwaroru baisa tokolu, deli si mitugaga. Matauna igau eisisu tomomova e igisi vitoubobuta makwaina eikaloubusi makawala. Guyoula Babilonia matauna Nebukadinesa ima e ikodidaimi Yerusalem. E Yeremaia igisi kala kodadaimi valu deli Bwala Kwebumaboma, e tuvaila guyoula Yuda deli bidubadu tomota ikatupipaisi ilauwaisi Babilonia. Yeremaia tuvaila ivitoubobuta paila tomota igau bikaimilavausi metoya okatupipi, deli mina Isireli kala vigavau.

Mapilana Yeremaia La Buki bitakatumimisi baisa makawala: (1) Yaubada iwitali bigala baisa kabokaraiwaga Yuda deli gweguyala osi tuta Yosaia, Yeoyakim, Yeoyakini deli Sedekaia iguguyausi. (2) Mimilisi lilivala metoya ola ginigini Baruki, matauna Yeremaia la togini. Baisa goli bitabani mimilisi vitoubobuta deli vavagi kwaivakaveka eikaloubusisi Yeremaia ola tuta. (3) Mimilisi biga avaka Yaubada eikaibigi paila boda ituwoli ituwoli. (4) Kwaitala biga ginimkovila eilivala liliula ammakawala iyoulisi Yerusalem deli tomota osi katupipi igalasi Babiloni.

Yeremaia matauna saina tomanum deli saina iyebwaili la tomota, e kwekukolola bikamituli kasi kamwaga matausina. Mitaga eilumkoli Guyau la biga onanola makawala kova, e matauna gala ibodi bikiyumali mabigasina.

Mimilisi biga kwedidabala olumoulela buki mapilana ivitububoti tuta igau oluvi, gala ola tuta Yeremaia. E wa tuta matutona Yaubada la kabutuvau bisisu. E ibodi Yaubada la tomota bivagaisi makawala kabutu makwaina, e gala goli bibodi tovituloki tuta tuta bikatululuti matausina. Paila uula kabutuvau makwaina kala ginigini bisisu oninasi. (Kugisi uula 31.31-34.)

Buki kala katumimisa

Yeremaia kala dou 1.1-19

Mimilisi vitoubobuta osi tuta Yosaia, Yeoyakim,

Yeoyakini deli Sedekaia iguguyausi 2.1—25.38

Mimilisi vavagi ola tuta Yeremaia 26.1—45.5

Vitoubobuta paila boda ituwoli ituwoli kasi kamwaga 46.1—51.64

Yerusalem kala vayoula 52.1—34

1

Mapilana Yeremaia

1 Buki mapilana olumoulela isisu avaka avaka kala livala Yeremaia, matauna Ilikaia latula. Ilikaia matauna taitala matausina tolula isisuaisi ovalu Anatoti mapilana Beniamina ola boda. 2 E olopola kweluwotala kwaitolua kala taitu, Yosaia Amona latula eiguguyau mapilana Yuda, Guyau ibigitoni Yeremaia. * 3 E tuvaila eibigitonivau matauna ola tuta Yeoyakimb Yosaia latula eiguguyau. E oluvi, metoya wa tuta matutona e leilaga ola tuta Sedekaia Yosaia latula eiguguyau eiboda kwailuwotala kwaitala taitu,c Guyau isivabidubadu tuvaila bigatona baisa Yeremaia. E wa taitu makwaina wala, e nalimelaga tubukona, mina Yerusalem eikatupipaisi ilauwaisi ituwoli valu. *

Yeremaia kala dou

4 E Guyau ilukwaigu, kawala, 5 “Mwa! Ka, igau wala gala asakaim m momova, mitaga bogwa goli lanigibogwaim, e igau wala gala bukukwaloubusi, mitaga bogwa lakatukilaim kidamwa yoku bukutovitoubobuta baisa boda ituwoli ituwoli.”d

6 E yeigu avitakauloki Guyau kawagu, “Mwa! Guyau Yaubada, yeigu gala anikoli ammakawala balivala, paila yeigu saina gwadi.”e 7 Mitaga Guyau eilukwaigu kawala, “Galaga ibodaim bukulivala mwada yoku saina gwadi, mitaga ibodi ambaisa bawitalaim bukula e yoku goli bukulokaia tomota matausina, e bukuluki matausina avaka avaka bakaraiwogaim bukulivala. 8 E gala bukukukoli matausina, paila ka, yeigu deli yoku paila bakolaim. Yeigu goli Guyau bogwa lalivala!”

9 Oluvi Guyau iyosali yamala e ikabikoni bilubalogu e ilukwaigu kawala, “Ka, kulagi, bogwa lasakaim m biga paila bukulivala. 10 Lagaila lasakaim m kwaraiwaga odubasi boda ituwoli ituwoli deli kabokwaraiwaga ituwoli ituwoli paila bukusabu deli bukuvakubali, bukukodadaimi deli bukuluvaim, e bukukwaliai deli bukuvaula.”

Guyau ivituloki kwaiyu kilisala

11 E Guyau ikatupoiyaigu kawala, “Mwa! Yeremaia, avaka lokugigisi ke?”

E yeigu avitakauloki matauna kawagu, “Lagigisi sisitala sisila kaila kweluva.”f

12 E Guyau eikaibiga, kawala, “Bogwa lokukwamokwita. E ka, yeigu makawala makaina kaila kweluva lamitukolabug wala e lagigisi ulo biga bikaloubusi makawala.”

13 Oluvi Guyau tuvaila ilukivauwaigu kawala, “Mwa! Avaka tuvaila lokugigisi ke?”

E yeigu avitakauloki kawagu, “Lagigisi kwelatala kulia eigigibwabula opiliyavata,h e kala gigisa leitagega leima baisa, e makateki bipulisouseula bima.”

14 E Guyau ilukwaigu kawala, “Ka, tomota metoya opiliyavata bimaisi e bikodidaimisi mi valu deli biyosisi komwaidosi tosisula valu makwaina, 15 paila yeigu igau badou komwaidona boda ituwoli ituwoli metoya opiliyavata e bimaisi. E si gweguya bivitauwaisi si takaikaia okalapisilela Yerusalem deli goli bitavinaisi bitapataisi okalila, e deli tuvaila bivigakaisi makawala baisa oviluwela Yuda. 16 Yeigu bamipuki ulo tomota paila uula bogwa leimitugagasi. Matausina bogwa eisilavaigusi e leilosi igubugabusi lula baisa ituwoli yaubada, deli leibubulaisi tokolu e leititaimamilasi baisa minasina. 17 Mwa Yeremaia! Kukwatubaiasa, e bukula bukuluki avaka avaka bakaraiwogaim bukulivala. E gala bukukukoli matausina. Kidamwa bukukukoli matausina tuta baisa, yeigu bavigakaim bukukukolivigasi matausina avai tuta bukusikaili matausina. 18-19 Mwa Yeremaia! Kunakaigalaigu! Ka, komwaidosi wala olopola valu makwaina - gweguyala Yuda, tosikwawa, tolula, e deli goli tomotala - komwaidosi wala bikoulovaimsi. Mitaga yam lagaila yeigu basakaim m peula igagabila bukutotu peula omitasi matausina, e bavigakaim makawala kwaitala valu kwepeuligaga, kaina makawala kokola tanumnumta aiyani, kaina makawala kali barasiwokuva wala. E matausina gala ibodi bikalisauwaimsi, paila uula yeigu deli yoku paila bakolaim. Ka, yeigu goli Guyau bogwa lalivala.”

2

Yaubada la yamata baisa mina Isireli

1 E Guyau ilukwaigu 2 bakamituli la biga baisa komwaidosi mina Yerusalem, kawala,

“Ka, igau otubovaumi yeigui aluluwaimi yokomi saina kukwamiabaigusi,

deli mi yebwaili baisa yeigu gala bitakaibiga,

makawala natana vivila biveyawasi sola la mwala.

Lokubokulaigusi oviloupakala,

mapilana valu gala kwaitala tuta availa ibiguli.

3 Mina Isireli, yokomi ulo tomota tatougu.

Yokomi goli ulo veiguwatoula mokwita.

Availa availa iyogagaimi,

yeigu awitali kabommayuyu deli kabosilagi baisa matausina.

Ka, yeigu Guyau bogwa lalivala.”

Mina Isireli tubusia si mitugaga

4 Tubula Yekobe, yokomi dalela Isireli, kunakaigalaisi Guyau la biga. 5 Ka! Guyau eikaibiga, kawala,

“Avai sula lavagi e tubumia eitabinakaigusi?

Kaina avaka avigaki matausina e eitotubulokaigusi?

Ka! matausina ititaimamilasi wala baisa tokolu gala dimlesi,

e metoya osi taimamila ivigakaisi titoulesi gala wala dimlesi.

6 Mitaga matausina ivigakaigusi yeigu gala wala avaka,

ilagoli yeigu lakoli matausina metoya Itipita,

e lavakadi lamai oluwalela vilouwokuva wala

mapilana oviloupakala deli koyala kanakenuvawokuva wala,

saina lubulabu deli kabosilagi, e gala tomotala,

deli gala availa ibodi bilokaia mapilana.

7 Yeigu amai matausina e asaiki si pwaipwaia makubilana saina kubilumalala,

paila bimwasawasi metoya kala kabinai deli goli avai vavagi bwaina isisu.

Mitaga kaimapula matausina ikevilugwaisi wala ulo pwaipwaia

deli iyogwalaisi wala valu makwaina yeigu bogwa lasaiki.

8 Tolula gala sitana ikatupoisi, ‘Ambaisa Guyau?’j

Matausina goli ulo tolula tatougu mitaga gala wala inikolaigusi.

Tokaraiwaga ikosomapwaigusi,

e tovitoubobuta ivitoubobutasi oyagala Beali,k

deli itemmalaisi tokolu gala dimlesi.”

Guyau ikamituli kasi pakula la tomota

9 Mapaila Guyau ikaibiga kawala,

“Ka! yeigu bakamituli kasi pakula ulo tomota.

Yeigu tuta oluvi basaili litusia oyakala.

10 Ka! kusuwa opilikwaibwaga, e bukula osimlela Saipirosi,

e kuwitali taitala bisum opilibomatu, e bila oviluwela Kedara.

E bukugisi kidamwa gala wala avai vavagi avai tuta ikaloubusi makawala.

11 Ka, gala avai boda avai tuta ikatumapwaisi si yaubada,

ilagoli minasina gala yaubadatoula.

Mitaga ulo tomota bogwa eikoulovaigusi,

e eiyosisiga yaubada minasina gala ibodi bivagaisi avai vavagi paila matausina,

ilagoli yeigula Yaubada mokwita lavigaki bitemmalaisi matausina tomota ituwoli ituwoli.

12 Mapaila yokomi mina labuma, ibodi bisinudunudu uwomi paila baisa,

e bivigaki biyowa lupomi deli bikiuta ninami,

13 paila ulo tomota bogwa eiyomitulaisi kwaiyu mitugaga.

Matausina bogwa eitotubulokaigusi,

yeigu kasi sopi yeluyelu tuta tuta,

e ikelisiga kasi utuwotu titoulesi

makwaisina gala avai tuta sitana sopi bilodu.

Mina Isireli mapula si kapidakala

14 “Yokomi mina Isireli gala ula,

e gala lokukwaloubusisi metoya okatupipi, kadai!

Mitaga avaka uula kami tilaula eiuwaigimi ke?

15 Kami tilaula eiguuvavilasi baisa yokomi makawala laiyoni;

matausina iyogagaisi mi pwaipwaia, e makawala goli viloupakala wala,

deli mi valu dadaimiwokuva wala, e gala ibodi bukusikailisi.

16 Mokwitala, matausina tolesi Mempisi deli tolesi Tapanesil leimaisi

e leikatuvaisi pwanetasi ulo tomota.

17 Mina Isireli, titoulemi wala lokumiakaimi vavagi makwaisina kadai!

Ka, mwada yeigula Guyau mi Yaubada e lauvakadaimi okedatoula,

mitaga yokomi kupakaitulaigusi mokwita.

18 Ka, lokulolosi Itipita, avaka kudokaisi bukubanaisi kala bwaina,

e bukumomomsi sopila Waya Naili ke?

Deli lokulolosi Asiria, avaka kudokaisi bukubanaisi kala bwaina,

e bukumomomsi sopila Waya Yupereiti ke?

19 Ka, mi mitugaga titoulemi bimipukwaimi,

e mi totuboulola baisa yeigu bogwa bikamogaimi.

E yokomi bukunikolaisi ammakawala kala yayana deli kala gaga

kidamwa bukusilavaigusi yeigu Guyau mi Yaubada,

e mwada gala tuvaila bukukwabikuwolaigusi.

Ka, yeigu goli Guyau Giyouveka Topeuligaga bogwa lalivala.”

Mina Isireli ipakaisi bitemmalaisi Guyau

20 E Guyau Yaubada eilivala kawala,

“Mina Isireli, omitibogwa yokomi kukoulovaisi ulo karaiwaga,

yokomi kupakaisi bukukwabikuwolaigusi deli bukutemmalaigusi.

E kulosiga wa koya makwaisina kwevakaveka

deli osikowasi kai makaisina eitumkikitasi

e baisa kutitaimamilasi baisa yaubada nagowa.

21 Tauwau, yokomi lavalaimi makawala tamtala tamkwatukila waini

metoya matamna dilimoya, kadai!

Mitaga igau kugisaimi titoulemi!

Yokomi makawala matamsina diligaga, gala dimlesi.

22 Kaina goli bukukwakaiasi deli youloʹula

mitaga yeigu bagigisi wala pikolela uwomi.

23 Ki, ammakawalaga lokulivalasi mwada yokomi gala wala kuyogwalaimi,

e mwada gala avai tuta kutemmalaisi Beali ke?

Ka, kugisaisi ammakawala mi bubunela gaga oitayatila,

e kugisaisi avaka lokuuvagaisi.

Yokomi kuvigakaimi makawala natana kaukwa navivila ola tuta katumwakula,

e minana bititavina wala,

24 e minana bogwa eikabitutuki bititowa wala bititoma.

Avai tuta minana la tuta katumwakula, availaga ibodi bisilibodi minana ke?

E namwala gala wala bibodi binevi minana,

paila minana navivila bogwa wala eititobogwa.

25 Mina Isireli, taga iwaiya kaikemi,

kaina bikipakali kaiyomi

mwada bukunainevisi minasina ituwoli yaubada.

Mitaga ka, mi biga kawami, ‘Gala! galaga bakatovilasi.

Bogwa lakayebwailisi nammitawasi yaubada

e bakabokulaisi wala minasina.’ ”

Mina Isireli ibodi bibanaisi kasi mipuki

26 E Guyau ikaibiga kawala, “Mina Isireli, komwaidomi wala biulikaimi mmosila, mi gweguya, kaidadala valu, tolula, deli tovitoubobuta, makawala toveilau bilumkoli kala mmosila avai tuta biyosisi. 27 Ka! yokomila kai kudokaisi tumami e dakuna kudokaisi inamim — komwaidomi wala biulikaimi mmosila. Baisa bikaloubusi uula gala kutovilakaigusi mitaga kaimapula kutotubulokaigusi. E avai tutaga kubudobodasi mwau kunigadaigusi mwada bama bakatumovaimi.

28 “Woo! Taga amminasina yaubada lokububulokaisi yumami? Ka! Kidamwa ibodi bikolaimi avai tuta kubudobodasi mwau, bwaina kudouwaisi bimaisi bikolaimi, kadai! Mina Yuda, yokomi saina bidubadu mi yaubada makawala mi valu kala bidubadu. 29 Tauwau! Avaka uula kutakulukulusi baisa yeigu? Deli, avaka uula kukosomapwaigusi? 30 Ka! yeigu amipukwaimi, mitaga gala wala kulumkolaisi avaka kala bwaina mipuki, deli gala kutagwalasi yeigu bakiduwosisiaimi. Yokomi makawala laiyoni nagigasisi e kukwatumataisi mi tovitoubobuta. 31 Ka! mina Isireli kunakaigalaisi avaka yeigu lalilivali. Avaka uula kulilivalasi, mwada desi wala avaka ninami titoulemi bukuuvagaisi, e gala avai tuta bukukwaimilavausi bukumakaiagusi? Ki! kaina yeigu towokuva wala gala avai pilasi apilasaimi, e kami lumkola makawala kuwowausi odudubila mapilana saina kabosilagi bidubadu kaina? 32 Ki! kudokaisi natana natubovau ibodi bilumwelavi kala katubaiasa, kaina navaivau ibodi bilumwelavi kala katubaiasa ola tuta veivai? Mitaga yokomi ulo tomota bogwa wala kulumwelavaigusi saina bidubadu yam gala gagabila bitakalau. 33 Paila yokomi bogwa wala kunikolaisi kidikedala ulatila, e avai tuta minasina saina nakalimwala bigisaimi bogwa wala bitakutaisi mi kidakeda. 34 Ka! kami kwama buyaviwokuva wala eiyatunutunu, buyavisi tonamakava deli tobubwaila, e galaga buyavisi touveilau.

“E gala uwolela kami mmosila, 35 yokomi lokulivalasi kawami, ‘Yakamaisi tomitukwaibwaila wala, e Guyau gala tuvaila bigibuluwaimasi!’ Mitaga ka! yeigu wala, yeigu goli Guyau bamipukwaimi paila kuyakalaimi titoulemi mwada gala wala kumitugagasi. 36 Ka, bogwa wala lokuvabwaimi titoulemi avai tuta kutemmalaisi si yaubada boda ituwoli ituwoli. Ka! igau mina Itipita biyogibuluwaimi makawala mina Asiria leivigakaimi. 37 E yokomi bukusilumwagudusi deli kami mmosila e bukusilavaisi Itipita. Paila yeigu bogwa lakoulovi matausina lokudubumaisi, e gala wala avai pilasi bukubanaisi metoya baisa matausina.”

3

Mina Isireli si mitugaga

1 Guyau ikaibiga, kawala, “Kidamwa taitala tau bivaipaki la kwava, e taitala tau ituwoli bivaiya minana, gala igagabila bikaimilivau minana tuvaila, baisa bogwa biyogwali valu. Mitaga yokomi Isireli, bogwa lokumisiaisi mina kalimwala bidubadu, e tutaga baisa magimi bukukwaimilavausi baisa yeigu. 2 Kowanasi kugisaisi odabala koya. Ki, gala sitana katupotala isisu gala kuvigakaisi kami logi yokomi? Kututulaisi lubeimia osiusiula keda, makawala mina Arebia itulotulasi paila bilibulebusi ovilouwokuva. Bogwa kuyogwalaisi valu metoya omi kalimwala. 3 Baisa uula kuna gala ikuna, e kunobisibasi gala iviloubusi. Yokomi kami gigisa makawala wala minasina nakalimwala, gala isim kami mmosila.

4 “Mapaila kulukwaigusi, kawami, ‘Yoku tamamasi, kuyebwailimasi igau otutala gugwadi yakamaisi. 5 Gala bukugibuluwaimasi tuta komwaidona. Gala m gibuluwa bikanuvagasi baisa yakamaisi.’ Isireli, ka, kulilivalasi wala, mitaga kusaitaulasi wala kuuvagaisi avai sula avai sula, e kuvagaisi komwaidona goli.”

Isireli deli Yuda iboda bisivilasi

6 Avai tuta Yosaia iguyau, Guyau ilukwaigu, kawala, “Ki, bogwa kugisi avaka minana Isireli ivagi, saina nakakailasi minana? Minana itotubulokaigu e ivigaki titoulela makawala nakomlilipwa odabala koya kwaitala kwaitala deli okaikonigulela kai kaitala kaitala. 7 Adokila mwada avai tuta bogwa eivagi makawala, ibodi goli bikaimilavau baisa yeigu, mitaga gala ikaimilavau, e bodala nakakailasi Yuda bogwa eigisi la mitugaga komwaidona. 8 Yuda tuvaila bogwa igisi lavaipaki Isireli, e layabi minana paila uula itotubulokaigu eivigaki titoulela nakomlilipwa, mitaga Yuda gala wala ikokola. Minana tuvaila ivigaki titoulela nakomlilipwa. 9 E gala wala kala mmosila minana, iiyogwali valu, ikailasi metoya ititapwaroru baisa dakuna deli kai. 10 E igau oluvi Yuda minana Isireli bodala nakalimwala ivitoki wala mwada bikaimilavau baisa yeigu. Gala wala ikamokwita. Ka, yeigu Guyau bogwa lalivala.”

11 Guyau ilukwaigu ilagoli Isireli itotubuloki matauna, mitaga la bubunela kala bwaina ikalisau bodala Yuda la bubunela saina mwaugaga. 12 Ilukwaigu balokaia aluki minana Isireli kawagu, “Ve, Isireli nakailasi goli yoku, mitaga ibodi bukukwaimilavau baisa yeigu. Yeigu tonokapisi, gala bagibuluwaim. Gala tuvaila bagibuluwaim tuta gala biwokuva. 13 Mesinaku wala bukukwamituli m sula, paila bogwa lokukosomapu Guyau m Yaubada. Kwamituli paila okaikonigulela kai kaitala kaitala makaisina m yebwaili komwaidona bogwa lokusaiki togilagala si yaubada, e gala lokukwabikuwoli ulo karaiwaga. Ka, yeigu Guyau bogwa lalivala.

14 “Yokomi tomota mina kowolova kukwaimilavausi baisa yeigu, yokomi ulo vavagi tatougu. Bakau taitala metoya valu kwaitala kwaitala, e taiyu metoya dala dilatala dilatala e bakaimilivauwaimi Koya Saiyoni. 15 Basakaimi kami tokaraiwaga matausina bikabikuwolaigusi, e bikaraiwogaimi deli kabitam, toyo nanamsa duwosisia. 16 Avai tuta bukudalasi ovalu mapilana, e tomota gala tuvaila bililivalaisi paila ulo Kabutu Didawogala. Tomota gala tuvaila bininamsaisi, kaina biluluwaisi makwaina, kaina goli magisi kaina goli biyoudulaisi kwaitala tuvaila. 17 Igau tuta makwaina bima, tomota bidokaisi Yerusalem ‘Guyau la takaikaia.’ Boda komwaidona bisigugulasi baisa paila bitemmalaigusi. Gala tuvaila bibububunasi makawala ninasi kala kasai deli nanamsela mitugaga. 18 Isireli bivasosusi deli Yuda, e gulitinidesi bisilavaisi bimaisi metoya okatupipi mapilana opiliyavata, e bikaimilavausi osi pwaipwaia lasaiki tubusia omitibogwa, baisa si pwaipwaia kwekanuvagasi.”

Yaubada la tomota si tapwaroru baisa yaubada sasopa

19 Guyau ikaibiga, kawala,

“Isireli, magigu badokaim latugu yoku wala

e basakaim m pwaipwaia kubilumalala,

makwaina kwemitabwaila ikalisau valu watanawa komwaidona.

Magigu yoku bukudokaigu tamam yeigu

e gala tuvaila bukutotubulokaigu.

20 Mitaga makawala natana navavaigila nakakailasi,

yoku gala kukwamiabaigu goli.

Yeigu wala Guyau bogwa lalivala.”

21 Ka, kammwata butula wa koya odabala,

baisa tomotala Isireli iuvalamsi iyokakapisisi

paila eimmitugagasi osi tuta komwaidona,

e ilumwelavaisi Guyau si Yaubada.

22 Kwaimilavausi yokomi komwaidomi, availa availa lokutotubulokaisi Guyau,

paila matauna bikatumovaimi deli bivigakaimi bukukwabikuwolaisi matauna.

Kulivalasi kawami, “E, bitamakaiasi da Guyausi paila matauna da Yaubadasi. 23 Gala wala avai pilasi leitabanaisi metoya kala tapwaroru tokolu odabala koya. Kada pilasi mina Isireli leimaima metoya baisa Guyau da Yaubadasi wala. 24 Mitaga Beali kala taimamila mmosila yaubadela, baisa leivigakaidasi takitumouwaisi da yawasi sipi deli avai bulutuvalu, litudoiasi tauwau deli vivila, e deli komwaidona avaka tubudoiasi eipwaitukulaisi omitibogwa leima lagaila goli. 25 Iboda wala bitakanukwenusi paila bogwa leitayomsilaidasi e kada mosilasi biyokububwaidasi. Yakidasi deli goli tubudoiasi tuta komwaidona leitamitugagasi baisa Guyau, da Yaubadasi. Gala wala avai tuta leitakabikaulasi la karaiwaga.”

4

Doula sivila

1 Guyau ikaibiga, kawala, “Mina Isireli, kidamwa magimi bukusivilasi, kwaimilavausi baisa yeigu. Kidamwa bukukimadagisi baisa yeigu, e kuligaimwaisi minasina tokolu yeigu nakukologu. 2 Ibodaimi wala bukukwatotilasi oyagagu. E oluvi boda komwaidona binigadasi mwada bamitukwaii matausina e biyakawolaigusi goli.”

3 Guyau iluki tomotala Yuda deli Yerusalem, kawala, “Kupulaisi mi bagula, e gala bukusapwaisi kami yagogu oluwalaisi kaigunigwaini. * 4 Kuyamataisi mi kabutu deli yeigu, mi Guyau, e yokomi mina Yuda deli Yerusalem kwabomaimi titoulemi baisa yeigu. Kidamwa gala bukuvagaisi makawala, ulo gibuluwa bikata makawala kova, paila wala kumitugagasi, mapaila bilepa e gala taitala ibodi bikimati.”

Makateki goli tilaula bisuvaisi kulusi bisuvisi Yuda

5 Kuyuvaisi tauya biliku valu.

Kuwakulasi kaigaveka, deli kukwamlilaisi biga.

Kulukwaisi tomotala Yuda deli Yerusalem,

bisakaulasi bilosi oviluwela kalisi kwepapeula.

6 Kukwavitusaisi kedala Saiyoni!

Kusakaulasi paila bukukwalasi.

Gala bukuyobilikaisi.

Guyau bimai kabomwau deli katudoum metoya opiliyavata.

7 Makawala laiyoni bima metoya okala lagi,

taitala kala tokodadaimi boda bogwa eisilavi bima.

Matauna bima bikodidaimi Yuda,

e biligaim wala kwedidadaimi e gala availa bisiki mavilousina.

8 Mi saigala kusikomasi kuvalamsi kwavinavinasi

paila Guyau la gibuluwa saina tiganini

gala wala bisilavi Yuda.

9 Guyau ikaibiga, kawala, “Yam makwaina gweguya, la tosikwawa, si tuvaluwa bikitumouwaisi, tolula bitutu ninasi, e tovitoubobuta biyowa luposi.”

10 Mapaila akaibiga, kawagu, “Guyau Towalakaiwa, ka - yoku mokwita lokusepuloki Yerusalem tomotala. Lokulivala mwada vakota, mitaga kema okaiyasi wala.”

11 Tuta bima, tomotala Yerusalem bilagaisi biga kidamwa yagila kweyuviyavi biuu bima metoya oviloupakala bimakaia matausina. Yagila makwaina gala biuu manum makawala yagila ibodi biyuvisau wawa wala. 12 Yagila makwaina bima baisa Guyau la karaiwaga saina minimanigaga. Baisa Guyau wala titoulela ikikamituli kasi kamwaga la tomota.

Yuda kala tilaula itoulaisi itopataisi

13 Kugisi, tilaula leimeimaisi makawala lowalowa. Si waga kaibibiu makawala tigiviviluwa, si wosa saina nagigigibula ikalisauwaisi mluveka. Yakidasi totamwau! Bitadoumlabasi!

14 Yerusalem, kwatumigileu sula metoya olumoulem, e bukukolaim. Ammakawala kala kaduwonaku bukuninamsi mitugaga ninamsela?

15 Touwata metoya mapilana Dani e metoya mapilana Koya Epereim ikamitulaisi bulogala gaga. 16 Bimaisi bikamitilakaisi boda ituwoli ituwoli e bilukwaisi Yerusalem kidamwa tilaula bimaisi metoya valu saina kaduwonaku. Tilaula matausina bikawotaisi bikavilakaisi viluwela Yuda. 17 E bivaulaisi bivapataisi Yerusalem makawala bagula kala toyamata, paila uula tomotela ikosomapwaisi Guyau. Guyau bogwa leilivala.

18 Yuda, yoku titoulem wala lokuyomituli kam mwau metoya m bubunela gaga deli paila vavagi makwaisina lokuvagi. M mitugaga iyomituli mmayuyu makwaisina isisu olumoulem. Ka, bogwa leibasaim lokuboda saina mwaugaga olopom.

Yeremaia kala mmayuyu paila la tomota

19 Mmayuyu! Gala ibodi balumkoli mmayuyu makawala!

Olumoulegu ilutulutu sainela,

gala igagabila bakikwatu,

balagi tauya e govala kabilia.

20 Kabomwau kwaitala bima bim oluvi kwaitala

e valu viloumwaidona iviloudadaimi wala itotu.

Da buliyoyovasi ikodidaimisi,

e tabodala bwala itakisisi.

21 Ammakawala kala kaduwonaku kabilia bagigisi wala bititokaia,

e balagi tauya bitagilulu?

22 Guyau ikaibiga, kawala, “Ulo tomota mina ninagowa

gala inikolaigusi.

Matausina makawala gugwadi mina ninagowa

gala wala inikolaisi avaka.

Matausina kasi tovagi wala uvagila mitugaga biuvagaisi

mitaga inanotasi wala uvagila bwaina.”

Yeremaia igisi kilisala kodadaimi bima

23 Agisi valu watanawa viloupakala wala,

e wa labuma gala lumalama.

24 Agisi koya kwaivakaveka itatatuvasi,

deli koya kwekikekita iigayegasi.

25 Tomota gala wala sitana agisi,

e mauna nayoyowa makawala wala bogwa goli eibutusi ilosi.

26 Kwabila kubilumalala ivigaki imila viloupakala

e valu vilouvakavekala bogwa idadaimisi,

paila uula Guyau la gibuluwa.

27 (Guyau ikaibiga, kawala, “Valu watanawa komwaidona biviloupakala, mitaga gala paila bikatudidaimisi biwokuva.”)

28 Watanawa bivalam, labuma bidudubila,

Guyau bogwa leilivala, e nanola gala bikatumapu,

matauna bogwa ivitobu nanola makawala,

e gala bivigivau.

29 Komwaidosi bisakaulasi bilosi

avai tuta bilagaisi luluwasi tosisila wosa

deli tokwabisi kaiyala.

Mimilisi bisakaulasi bilosi oulaka,

mimilisi bimwenasi oraibwaga,

valu bisilavaisi vilouukuwokuva wala

e gala availa bisikaili mavilousina tuvaila.

30 Yerusalem kapisim! Bogwa bukudoum.

Avaka paila m sikam kwama bweyani?

Avaka paila m sikam kuwa kwaikavikavila, deli kukuma matam?

Kukwatububula wala gala dimlela,

matausina lokuyebwaili bogwa eipakaimsi,

magisi wala bikatumataimsi.

31 Alagi valam makawala natana vivila eigigadi bitapoi yamala,

e wakula makawala wala natana vivila kala vigavau eitapoi yamala.

Baisa kaigala Yerusalem, iuwaki mota,

iyosali yamala eikaibiga,

“Bogwa badoum, bimaisi bikatumataigusi!”

5

Yerusalem la mitugaga

1 Tomotala Yerusalem, kusakaulasi olumoulela mi valu!

E kugisaisi bibwaina titoulemi!

Kusavalaisi makatuposina kabogimwala!

Ki, ibodi bukubanaisi taitala tomitukwaibwaila

e eivigikoni bikimadagi baisa Guyau?

Kidamwa bukubanaisi taitala,

Guyau biligaiwa si sula mina Yerusalem.

2 Ilagoli kukwamitulaimi mwada bukutaimamilasi baisa Guyau,

gala kukwamokwitasi avaka kulivalaisi.

3 Mokwita goli Guyau inainevi matausina tokimadagi.

Leiwaimi goli mitaga gala kulilagaisi.

Ikatumkumkwaimi taga kupakaisi takutu,

kutaigatulisi gala kutotubulokaisi mi mitugaga.

4 Mapaila laninamsi kawagu,

“Ka, matausina tonamakava, deli tobubeikam,

toninagowa matausina, gala inikolaisi avaka Yaubada inainevi,

avaka Guyau magila matausina bivagaisi.

5 Balokaia kaidadala valu e deli bakabigatonasi.

Mokwita wala binikolaisi avaka Guyau inainevi,

e avaka Guyau magila matausina bivagaisi.”

Mitaga komwaidosi matausina ikowolovaisi Guyau la karaiwaga

e ipakaisi bikabikuwolaisi matauna.

6 Baisa uula laiyoni metoya oulaka bigadi matausina.

Kaukwa nagigasisi metoya ovilouwokuva bikamtumtaisi wala bisailisi,

deli lepodi bikalileu bilau osi valu.

Kidamwa matausina tomota bisunapulasi, bolodila bikamtumtaisi

paila uula si mitugaga saina vakaigaga

e tuta tuta eitotubulokaisi Yaubada.

7 Guyau ikatupoi kawala, “Avaka uula baligaiwa si mitugaga ulo tomota?

Eikoulovaigusi deli itaimamilasi baisa tokolu minasina gala yaubadatoula.

Avakoma ulo tomota e ikomatasi,

mitaga ikikailasisi wala

e si tuta iyomadaisi deli minasina nakalimwala.

8 Matausina si bubunela makawala wosa nammwala nakakaitubwa saina ikalimwalasi e imwamwana uwosi

mwada bimisiaisi sesia si kukova.

9 Ibodi bamipuki matausina paila vavagi makwaisina

e bakau mapula si mitugaga metoya boda mabudona kadai?

10 Bawitali tilaula bitakaiwaisi ulo tomota si bagula bigulela waini

mitaga baluki gala biyogagaisi biwokuva.

Baluki matausina bikapitunaisi sisila,

paila sisi masisisina gala yeigu ulo sisi.

11 Isireli tomotala deli Yuda iyakalaigusi wala iwokuva.

Yeigu Guyau bogwa lalivala.”

Guyau ipaiki mina Isireli

12 Guyau la tomota iyakalaisi matauna, e ikaibigasi, kawasi, “Gala avaka mokwita bivagi. Gala bitabodasi tuta mwau, gala bitabodasi kabilia kaina molu.” 13-14 Ikaibigasi, kawasi, “Tovitoubobuta gala isim dimlesi, si biga bigawokuva wala, si biga gala metoya baisa Guyau.?? Guyau Yaubada Topeuligaga ilukwaigu kawala, “Mwa, Yeremaia - tomfota matausina ilivalasi makawala vavagi makwaisina, mauula ulo biga bavigaki makawala kova owodom, e tomota makawala kai, e kova bigabu bigibumkulovi matausina.”

15 E tomotala Isireli, Guyau bimai tomota metoya kaduwonaku bikabiliaimi, mina papeula, deli tosibogwa, e bonasi gala kunikolaisi. 16 Kasi tolova kaiyala mina papeula, biwaisi gala deli nokapisi. 17 Bikamkulovaisi kʹami deli goli kami kawailuwa, bikatumataisi litumia tauwau deli vivila, bikapitunaisi kaiyosi mi yawa, deli biyogagaisi matamsina mi waini deli makaisina mi seuseu. E mi valu kalisi kwepapeula paila mi kabokwala bikodidaimisi.

18 Guyau ikaibiga, kawala, “E yam makwaisina gala bakatumtuwoli matausina ulo tomota. 19 Mwa, Yeremaia, avai tuta bikatupoisi avaka uula vavagi makwaisina lavagi, kuluki bogwa leitotubulokaigusi, e iwotetilasi baisa togilagala si yaubada osi pwaipwaia titoulesi, e makawala goli biwotitalaisi tomitawasi olumoulela valu makwaina baisa gala si valu titoulesi.”

Guyau ikatululuti la tomota

20 Guyau ikaibiga, kawala, “Kuluki dalela Yekobe, kuluki tomotala Yuda, kawam. 21 Kulegasi yokomi toninagowa, tobonebona, isim mitami, mitaga gala igagabila bukugisasi, e isim taigami mitaga gala igagabila bukulegasi. * 22 Yeigu Guyau, avaka paila gala kukukolaigusi? Avaka paila gala kutatuvasi baisa omatagu? Lasaili kanakenuva baisa kalitutilela bolita, kalitutila makaina gala igagabila bitaluvipeili, e bolita goli bikaipolu mitaga gala igagabila bilokaia mapilana ewaiwa, kaisai bikawoula, mitaga gala igagabila biyogagi, e bisuvi. * 23 Mitaga yokomi tomota totuli deli todubakasala, kutovilasi e kusilavaigusi. 24 Gala kami vituloki, paila bukukwamiabaigusi. Kaina goli bawitali kweluvala kuna, bisigoli mi bagula deli goli kweluvala mi tayoyuwa taitu kwaitala kwaitala. 25 Kaimapula mi mitugaga eisilibodaisi makwaisina vavagi bwaina metoya baisa yokomi.

26 “Tovagisi sula matausina isisuaisi oluwalaisi ulo tomota, itulotulasi makawala matausina availa bilavaisi wota bikolasi mauna nayoyowa, mitaga matausina eileiyasi kasi sikula mwada biwaisi tomota. 27 Baisa makawala tosunini mauna biyosi bidubadu e tabudotala bivakasau metoya minasina, e matausina bivakasauwaisi si bwala avaka avaka eiyosisi. Baisa uula matausina mina papeula deli si guguwa bidubadu. 28 Baisa goli uula mina kakaitubwa paila kʹasi kalamatabwaila. Gala isim kalitutilela paila sula ninamsela. Gala isakaisi avaka ibodi baisa weilova, gala iyomitalaisi karaiwaga duwosisia baisa matausina ilamidadaisi.

29 “Mitaga yeigu Guyau bamipuki matausina paila vavagi makwaisina e bakau lugwa paila tomota matausina. 30 E kwaitala kaboyogagi deli kabosineiyou bogwa isusunapula mapilana valu. 31 Tovitoubobuta ibigatonasi sopawokuva wala, tolula ikikaraiwagasi makawala tovitoubobuta si karaiwaga, e ulo tomota gala wala ikosomapusi. Mitaga avaka matausina bivagaisi otutala kala vigimkovila?”

6

Yerusalem kala tilaula ivaulaisi

1 Tauwau mina Beniamina, kusakaulasi bukukwalasi. Bukusakaulasi metoya Yerusalem. Kuyuvaisi tauya ovalu Tekowa, kuvakataisi kova wa Beta Arerem. Kodadaimi deli kabosilagi makateki bima metoya opiliyavata. 2 Saiyoni viloukabalaki deli viloumitabwaila mitaga bogwa wala bikodidaimisi. 3 Gweguya deli si tokwabilia biyausaisi si valu bitavinaisi bitapataisi ambaisa wala magisi, 4 paila ikaibigasi, kawasi, “Kwatubaiasasi bitakabiliaisi Yerusalem! Kwatubaiasasi! Ilalai bitakabiliaisi!” E oluvi bikaibigasi, kawasi, “Saina yobali, bogwa bibogi e kububula valu bogwa ikuboli mavilouna. 5 Ibogi bitakabiliasi, bitakatudidaimisi valu kalila kwaipapeula.”

6 E Guyau Topeuligaga bogwa leikaraiwogi gweguya matausina biteyasi kawakali paila biyoulisi Yerusalem. Matauna bogwa leilivala kawala, “Yeigu bamipuki valu mavilouna paila uula bogwa eivakasau lamadada. 7 Makawala utuwotu sopila simokainia tuta tuta biludulodu wala, e makawala goli Yerusalem tuta tuta ivigivau la sula. Yeigu alilagi butula kabilia deli katumata olopola valu, deli lagigisi katoula toyo kalibwaga tuta tuta. 8 Mina Yerusalem, ibodi mwau makwaisina bivigaki kami katuloluta, kaina goli yeigu basilavaimi. Ka, yeigu bavigaki mi valu bimila viloupakala e mavilouna gala availa bisiki.”

Mina Isireli si kowolova

9 E Guyau Topeuligaga ilukwaigu kawala, “Mapilana Isireli bogwa bitakaiwaisi bivilouwokuva makawala kwaitala bigulela waini kaiuwala komwaidona bikikiuyasi wala bivinakwaisi. Mapaila ibodi bukuvigikoni ammakawala bukukoli komwaidosi matausina, tuta baisa ibodi bukuyomamalu bukuvagi makawala.”

10 E yeigu avitakauloki, kawagu, “Mwa, availaga binakaigalaigu kidamwa baluki deli bakatululuti matausina? Matausina saina kasai dubasi deli eipakaisi binakaigalaisi m biga. Matausina igigilaisi wala avaka lokulukwaigu balivali. 11 Mwa, Guyau, yoku m gibuluwa baisa matausina igibugolaigu deli, e gala wala ibodaigu bapeuloki.”

E Guyau eilukwaigu kawala, “Kukwasau ulo gibuluwa bilokaia gugwadi okadumalaga, deli bilokaia tubovau osi sigugula. Tommoya deli si kukova bikatupipaisi bilauwaisi deli goli matausina tommoyabogwa gala taitala bilau biga. 12 Biyoulisi si bwala e bisakaisi ituwoli tomota, e makawala goli bivigakaisi si pwaipwaia deli si kukova. Bogwa bamipuki tomotala valu makwaina. * 13 Komwaidosi wala, tovakaveka deli gugwadi leivigikonaisi bitakunasi si mani metoya osi sasopa. Tuvaila matausina tovitoubobuta deli tolula iuwabwaisi wala tomota. 14 Baisa si vitoki wala mwada ulo tomota kasi kalibwaga baisa kasi kapwaila wala. E si biga kawasi, ‘Vavagi komwaidona bwaina wala,’ mitaga vavagi komwaidona gala wala bwaina. * 15 Ki, sitana kasi mmosila paila leiuvagaisi vavagi makwaisina saina kabokakayuwa ke? Gala wala, gala sitana kasi mmosila. Tuvaila matausina gala wala duvidavi paila bimmosilasi. Mapaila bogwa bikapusisi makawala goli sesia leikikapusisi. E avai tuta bamipuki matausina, baisa bogwa goli kala vigimkovila matausina. Ka, baisa yeigu Guyau lalivala.”

Mina Isireli ipakaisi Yaubada la keda

16 E Guyau iluki la tomota kawala, “Kutolisi okadilalai e kumitakavataisi. E ibodi bukukwatupoisi paila keda kadabubogwa deli ammakadana ikugwa kadaminabwaita. E ibodi bukulokaiasi keda makadana, e bogwa bukusisuaisi olopola vakota.” *

Mitaga matausina eikaibigasi kawasi, “Kapakaisi, galaga bakavagaisi makawala!” 17 Mapaila Guyau inagi taivila toyausa paila binakaigalaisi butula yuvidou. Mitaga matausina ikaibigasi kawasi, “Kapakaisi wala e gala bakalagaisi.”

18 Mapaila Guyau ikaibiga kawala, “Yokomi boda ituwoli ituwoli, kulagaigusi e bukunikolaisi avaka eimati bikaloubusi baisa ulo tomota. 19 E yokomi ovalu watanawa kulagaigusi. Ka, kasi mipuki tomota matausina paila komwaidona avaka avaka si nanamsa baisa makawala, igau bamiaki kasi gaga paila uula bogwa eipakaisi ulo vituloki deli eikoulovaisi ulo biga. 20 Avaka kala bwaina makaisina bulami maiina simasimina matausina leimaiyaisi metoya mapilana Siba, kaina vana ituwoli ituwoli metoya valu omiloutala? Ka, yeigu gala wala basikoni maiinela si lula, kaina idokaisi biyomwasalaisi nanogu metoya osi semakavi. 21 E mapaila bavigaki matausina bikatupupeili e bikapusisi. E tauwau deli litusia bikaligasi. e deli goli lubesia deli sesia otalisi.”

Tokwabilia metoyasi opiliyavata

22 E Guyau eilivala kawala, “Ka, tomotala valu kwaitala opiliyavatan makateki bimaisi. E kwaitala boda omiloutalʹo makwaina saina kwaipeula eikikatubaiasa paila kabilia. 23 Matausina saina tovakatutuki deli gala inikolaisi nokapisi, e matausina bogwa eikeulasi si kaiyala deli si puluta. Avai tuta eisilasi osi wosa leimaisi, butukowasi makawala bolita eikikaipolu. E matausina leikatubaiasasi paila bikabiliasi deli mina Yerusalem.”

24 E mina Yerusalem ivitakaulasi kawasi, “Bogwala lakalagaisi bulogala e bogwa eimata uwomaisi, e saina eikaiki uwomaisi deli kala mmayuyu ninamaisi makawala natana vivila ola tuta valulu. 25 E yakamaisi gala bakatuvaluwasi paila bakasunapulasi okowaimatila kaina bakaliloulasi wa keda, paila uula kama tilaulasi deli wala si guguwa guguwala kabilia, mapaila kabokokola sainela bogwa eivaulaimasi ivapataimasi.”

26 E Guyau iluki la tomota kawala, “Ibodi bukusikomasi kami saigala e bukukumsi kami koula. Ibodi bukuvilumgwagasi sainela, makawala taitala bivalam paila latula gudikesa eikaliga. Paila ka, matausina kami tokodadaimi bimaisi e saina nanakwa biyosaimi. 27 Mwa, Yeremaia! Kuwakoli ulo tomota, e bukugisi ammakawasi matausina - makawala bukuwakoli tanumnumta wa kova. 28 Ka, matausina komwaidosi wala kasai dubasi, tokominimani, e kala kasai dubasi makawala barasi deli aiyani. Komwaidosi wala bubunesi saina gaga, e leititavinasi eisilapulusi. 29 E kova bogwa eisubailulu saina peula, mitaga wowela tanumnumta gala wala ibodi bisosu e bitayelu bim. Mapaila gala wala avaka kala bwaina bitauvilitui wala vigavau ulo tomota, paila matausina tomitugaga gala ilauwaisi, bogwa eisitotaulasi wala. 30 E yeigu Guyau bogwa lapaiki matausina, mapaila badoki matausina wowela tanumnumta, gala isim dimlesi.”

7

Yeremaia iguguguya wa Bwala Kwebumaboma

1-3 E Guyau iwitalaigu bala batoli omatala Bwala Kwebumaboma kalapisilela, makaduyona mina Yuda eisusuvisi paila bitapwarorusi. E Guyau Topeuligaga matauna Isireli la Yaubada ilukwaigu batoli baisa e bakamituli la biga baisa la tomota. Kawala, “Kuvigivauwaisi mi bubunela deli avai vavagi lokuuvagaisi baisa tuta, e yeigu batagwala bukusisuaisi wala mapilana valu. 4 Tauwau, desi taga kudubumaisi mabigasina bigasopa tomota ililivalasi kawasi, ‘Yakidasi bogwa bwaina! Paila ka! Makwaina Guyau la Bwala Kwebumaboma, makwaina Guyau la Bwala Kwebumaboma, makwaina Guyau la Bwala Kwebumaboma!’

5 “Mapaila kuvigivauwaisi mi bubunela deli avaka lokuuvagaisi baisa tuta, gala tuvaila bukuvagaisi. Kuveyawasi, deli kuyobulikaimi taitala baisa taitala. 6 Gala tuvaila bukulamidadaisi togilagala, weilova, deli kwabuya. E gala tuvaila bukukwatumataisi tomitukwaibwaila metoya mapilana valu. Desi taimamila baisa ituwoli yaubada, paila kidamwa bukuuvagaisi wala makawala, igau bukuyogagaimi titoulemi. 7 E kidamwa bukuvigivauwaimi metoya mi kedakeda komwaidona, yeigu batagwala bukusivagasisi ovalu makwaina yeigu bogwa lasaiki tubumia eivigakaisi viloutabusi mokwita.

8 “Mitaga ka! Yokomi kudubumaisi wala mabigasina bigasopa. 9 Mapaila kuuveilausi, kukwatumatasi, kukwailasisi, kusisasopasi otutala yakala, kugubugabusi lula baisa Beali,o deli kutemmalaisi minasina yaubada gala avai tuta kunikolaisi. 10 Yokomi kuuvagaisi vavagi makwaisina kwekukologu, e oluvi kumaisi kutolisi omatagu baisa ogu Bwala Kwebumaboma, e kulivalasi kawami, ‘Ka, yakidasi bogwa bwaina!’ 11 Ki, kudokaisi ulo Bwala Kwebumaboma makwaina si kabosipepuni tolibulebu ke? Ka, yeigu bogwa wala lagigisi avaka lokuuvagaisi. * 12 Kulosi mapilana Sailo,p makwaina bogwa lanigibogwi paila ulo tomota bitemmalaigusi, e kugisaisi avaka lavigaki mapilana paila goli si mitugaga ulo tomota mina Isireli. * 13 E yokomi makawala, mitugaga makwaisina bogwa wala kuyomitulaisi, ilagoli tuta tuta alulukwaimi, mitaga gala wala sitana kulilagaisi avaka. E avai tuta badouwaimi yokomi gala wala kutumatamasi. 14 Mapaila kululuwaisi ammakawala lavigaki Sailo, e makawala goli bavigaki ulo Bwala Kwebumaboma, makwaina tuta komwaidona kudubumaisi mwada mi kabokwala. E mapaila mapilana valu lasaiki tubumia omitibogwa, e tuta baisa lasakaimi, bavigaki makawala lavigaki Sailo. 15 Yeigu babokavilaimi metoya omatagu, makawala lavigaki veimia mina Isireli. Ka, yeigu Guyau bogwa lalivala.”

Tomota si kowolova

16 E Guyau ikaibiga kawala, “Mwa Yeremaia! Gala bukunigada paila mabudona tomota. Galaga bukudou kaina bukunigada paila matausina. Deli taga kuyokakapisi baisa yeigu, paila yeigu gala wala banakaigalaim. 17 Ki, gala kugigisi avaka eiuvagaisi oviluwela Yuda deli okadumilagela Yerusalem ke? 18 Ka, gugwadi eikapokaisi, tommoya eivagedasi kova, e nunumoya eikaipopulasi yuvayavila e bikumlasi paila minana yaubada eidokaisi yagala ‘Kala Giyouvila Labuma’.q E deli magisi biyomiyuyaigusi tuvaila mapaila ililigabwasi waini paila si lula baisa yaubada ituwoli. * 19 Mitaga availa mokwita eiyomwauwaisi, yeigu kaina matausina titoulesi? Ka, gala yeigu, mitaga titoulesi wala eiyomwauwaisi deli eiyomsilaisi. 20 E mapaila yeigu Guyau Yaubada bogwa bakasau ulo gidaleiya bila wa Bwala Kwebumaboma makwaina. Deli bakasau baisa tomota deli goli baisa mauna, deli tuvaila bavigaki makawala wa kai deli wa bagula. E ka, ulo gidaleiya bivigaki makawala kovatala kova makovana gala availa ibodi bikimati.

21 “Ulo tomota, ka, mimilisi mi lula ibodi bukugibumkulovaisi okabolula, e mimilisi isim kala tagwala paila bukukomasi.r Mitaga yeigu Guyau lalilivala ibodi wala bukukomasi komwaidona e desiga lula. 22 Ka, avai tuta yeigu lavisunupuloi tubumia metoya Itipita, gala wala asaiki avai karaiwaga baisa matausina paila lula kwegubugabu, kaina avai lula tuvaila karaiwogala. 23 Mitaga mesinaku lakaraiwogi matausina ibodi bikabikuwolaigusi, e kidamwa yeigu si Yaubada e matausina ulo tomota. Deli aluki matausina kidamwa magisi avaka avaka bwainawokuva wala deli bisisuaisi bwaina, ibodi bivagaisi avaka avaka lakaraiwogi matausina. 24 Mitaga matausina gala wala ikabikuwolaigusi kaina imwelaki uwosi avaka ulo karaiwaga. Mitaga kaimapula, matausina ikasai dubasi e iuvagaisi wala mitugaga makwaisina eininamsaisi oninasi, e idokaisi wala eibwabwainasi mitaga bogwa wala eigagasi mokwita. 25 Ka, wa yam makwaina lasunupuloi tubumia metoya mapilana Itipita e leima yam lagaila, yeigu gala wala asim witala ulo towotetila baisa yokomi, matausina tovitoubobuta. 26 Mitaga gala wala availa imwelaki wowola sitana binakaigali ulo biga. E kaimapula yokomi lokusiligagasi sainela e lokukwalisauwaisi tubumia kala kasai dubasi deli si kosomapu baisa yeigu.

27 “Mwa Yeremaia! Ilagoli bukulivali komwaidona ulo biga baisa matausina ulo tomota, mitaga gala wala binakaigalaimsi. E avai tuta bukudou matausina, mitaga matausina gala wala bitamasi. 28 E mapaila bukuluki matausina komwaidosi wala gala ikabikuwolaigusi yeigu Guyau si Yaubada, kaina isaiki mitasi mmayuyula kasi mipuki. Kabikaula bogwa eitamwau. E gala tuvaila availa ililivali.

Vavagi gaga oitayatilela Inom

29 “O mina Yerusalem, ibodi bukuvalamsi.

Kukwapitunaisi kulumis e kuligaimwaisi.

Kulosi wa koya odubasi e kukwayoyusi,

paila yeigu Guyau bogwa lagibuluwa,

deli bogwa lapakaimi.

30 “Ka, mina Yuda bogwa eivagaisi kwaitala mitugaga, makwaina saina kwekukologu - ka, matausina eisailisi si tokolu ogu Bwala Kwebumaboma e bogwa eiyogwalaisi makwaina. 31 Ka, bogwa eikaliaiisi kwaitala kabolula oItayatilela Inom, e eidokaisi yagala Topeta, e igagabila biyosisi litusia tauwau deli vivila bigibukwaisi lula wa kova. Mitaga yeigu gala akaraiwogi matausina bivagaisi makawala - deli gala wala sitana ibudoki nanogu. * 32 Mitaga kala tuta igau bima e gala tuvaila bidokaisi Topeta kaina Itayatilela Inom, mitaga bidokaisi Itayatilela Katumata. E baisa wala bibekobekwasi tokwaliga, paila uula gala ambaisa tuvaila paila bibakwaisi matausina. 33 E minasina tomata baisa kʹasi avai mauna avai mauna nayoyowa deli nabubolodila, e gala wala availa isisu paila bivabutu minasina. 34 E valu bavigaki bivilouwokuva. E butula mwasawa deli lagisa deli kala mwasawa veivai oviluwela Yuda deli okadumilagela Yerusalem, bogwala bakatubodi. *

8

1 “E wa tuta matutona totuwanesi gweguya, tokaraiwogala Yuda, tolula, tovitoubobuta e deli goli availa availa eisisuaisi Yerusalem, bogwa goli bikauwaisi metoya okasi laka. 2 E gala bikatuyoulisi paila bibakwaisi, mitaga bikanubilabalasi wala opwaipwaia makawala kaibilabala. E biluvigaiyaisi wala omitasi kalasia, tubukona deli utuyam, paila omitibogwa matausina iyebwailisi deli iwotitalaisi minasina, e deli matausina iririmwatusi deli itapwarorusi baisa minasina. 3 E kesala mabudona tomitugaga availa availa isisuaisi tommomova labutugigai leilosi isisuaisi valu ituwoli, matausina gala wala tuvaila magisi bisisuaisi tommomova, magisi wala bikaligasi. Ka, yeigu goli Guyau Topeuligaga bogwa lalivala.”

Mitugaga deli mipuki

4 E Guyau ilukwaigu balivala baisa la tomota kawala, “Avai tuta availa bikapusi, ki gala ibodi matauna bitokaiavau? Kidamwa availa bisula keda, ki gala ibodi bivayumali bakwaila bikaimilavau okedatoula? 5 Mitaga yokomi ulo tomota avaka paila kutotubulokaigusi e gala wala ninikelami bukukwaimilavausi baisa yeigu ke? Yokomi bogwa kuyosikikitaisi mi yaubada minasina tokolu e kupakaisiga bukukwaimilavausi baisa yeigu. 6 Yeigu akatukovi taigagu aninakaigila mitaga yokomi gala kukwamokwitasi. E gala wala availa ikayubabai baisa yeigu paila la mitugaga deli gala wala availa ikatupoi kawala, ‘Avai sulaga lavagi?’ Komwaidomi wala bogwa eituliki taigami ninami titoulemi, makawala wosa gala bibubutau matala bisisakaula wala okabilia. 7 Ka, mauna minasina boituva, bubuna, vakiya deli kabwaku inikolaisi wala kweluvala valu. Mitaga yokomi ulo tomota gala wala kunikolaisi karaiwaga makwaisina avaka la karaiwogaimi. 8 Ammakawalaga lokukwaibigasi yokomi tokabitam, e deli kunikolaisi ulo karaiwaga? Ka, kugisaisi matausina togini sasopa bogwa eiginivauwaisi karaiwaga makwaisina. 9 Mi tokabitam bogwa eimmosilasi; matausina itaboda ninasi deli bogwa eiwaisi wa sikula. Matausina ikoulovaisi ulo biga; e avai kabitam matausina eibisimmwali? 10 Mapaila yeigu basaiki si bagula baisa ituwoli tomota deli si kukova ituwoli tauwau biveyasi. Komwaidosi wala, tovakaveka deli gugwadi leivigikonaisi bitakunasi si mani metoya osi sasopa. Tuvaila matausina tovitoubobuta deli tolula iuwabwaisi wala tomota. * 11 Baisa si vitoki wala mwada ulo tomota kasi kalibwaga baisa kasi kapwaila wala. E si biga kawasi, ‘Vavagi komwaidona bwaina wala,’ mitaga vavagi komwaidona gala wala bwaina. * 12 Ka, yokomi ulo tomota, ki, sitana kami mmosila paila lokuvagaisi vavagi makwaisina saina kabokakayuwa ke? Gala wala, gala sitana kami mmosila. Tuvaila yokomi gala wala duvidavi paila bukummosilasi. Mapaila bogwa bukukwapusisi makawala semia leikikapusisi. E avai tuta bamipukwaimi, bogwa goli kala vigimkovila yokomi. Ka, baisa yeigu Guyau lalilivala.

13 “Yeigu magigu bakoguguli ulo tomota, makawala taitala tobigubagula bikoguguli avaka leitaiyau metoya ola bagula; mitaga matausina makawala wala tamtala waini gala isim kaiuwala, kaina makawala kaitala seuseu bogwa eimweilela yekwesila e gala wala kaiuwala. Baisa uula yeigu bogwa latugwali maweyuva biyoulisi valu.”

14 E Yaubada la tomota ititamapusi kawasi, “Avaka uula tasidubadubasi ke? Kuwonanasi bitasakaulasi bitalosi ovalu mavilousina kalisi kwepapeula e bitakaligasi baisa. Ka, Guyau da Yaubadasi bogwa eikamogaidasi paila bitakaligasi, matauna bivimomwaidasi tuva, paila uula bogwa tamitugagasi baisa matauna. 15 Tapikwakusi bivakota valu, mwada biyomovaidasi e bitasibwabwailasi, mitaga gala wala ikaloubusi. Kaimapula kabokokola kwaiveka iviloubusi. 16 Kada tilaulasi bogwa eivakanasi oviluwela Dani. Taligalegasi si wosa ikatuugunasi. Avai tuta si wosa igelasi e valu komwaidona iyega. Ka, kada tilaulasi bogwa leimaisi bikodidaimisi da valusi deli bikwaiyaisi vavagi komwaidona, e bimtulaisi tomotala.”

17 E Guyau ikaibiga kawala, “Kuyamataimi! Yeigu bawitali keiyuna naiyayana biwokaiami, mi meguva gala wala ibodi bisilibodi minasina. Ka bogwa bigadaimi.”

Yeremaia la ninamwau paila la tomota

18 Ulo ninamwau gala wala availa ibodi bipilasi;

mapaila olumoulegu ibulokatuwolaigu wala.

19 Ka, kunakaigalaisi! Ambaisa ambaisa olopola valu

yeigu alilagi ulo tomota idoudousi kawasi,

“Ki Guyau bogwa leisilavi Saiyoni?

Ki, guyoula Saiyoni gala tuvaila isisu baisa?”

E Guyau Yaubada matauna si guyau ivitakauloki matausina kawala,

“Avaka paila kuyogibuluwaigusi metoya omi tapwaroru baisa mi tokolu minasina

deli kutitaimamilasi baisa minasina nammitawasi mi yaubada gala dimlesi?”

20 Tomota ikawotasi kawasi,

“Kweluva yuviyavi bogwa eivaligilaimasi e tayoyuwa bogwa leiwokuva

mitaga igau wala gala availa bikolaimasi.”

21 Nanogu saina mmayuyu

paila ulo tomota bogwa wala eiyomami.

Iyovilamwaigu. E nokubukubu ikatumataigu.

22 Ki, kaina gala avai yuvisa isisu olopola Giliadi?

Ki kaina gala toyuvisa isisuaisi baisa?

E, avaka paila gala availa bikatumovi ulo tomota?

9

1 Oooi, kidamwa wala kwaitala utuwotu bitotu odabagu,

kaina mitalogi bigigiposisi omatagu,

e gagabila bauvalam yam deli bogi

kasi valam ulo tomota matausina leikatumataisi.

2 Oooi, kidamwa wala isim ulo valu mapilana oviloupakala bala amilivalu,

e gagabila basakaula bala akiwada metoya ulo tomota.

Komwaidosi wala matausina tokapikaika,

e budomwaidona wala matausina toubuwabu.

3 Tuta komwaidona matausina ikikatubaiasasi paila wala bisisasopasi.

Sopa bogwa leikaimapu kamokwita deli eikikaraiwogi valu.

E Guyau eilivala kawala,

“Ulo tomota biyomitulaisi kwaitala mitugaga bim e bisetuwolaisi biyomitulaisiga kwaitala,

deli itakainawaigusi yeigu si Yaubada.”

4 Taitala taitala ibodi biiyamata e bininali lubaila,

deli gala taitala ibodi bidubumi tuwala kaina bodala.

Paila komwaidona tuwasia, budasia si sinapu makawala goli Yekobi,

deli taitala taitala ibibigigagi wala lubaila.

5-6 Matausina komwaidosi wala isisinapwaisi lubesia,

gala wala availa tokamokwita;

mayesi bogwa wala ekabitutuki sopa

e gala gagabila bipakaisi bubunela mitugaga.

Matausina biyomitulaisi kwaitala mwau bim e bisetuwolaisi biyomitulaisiga kwaitala

deli makawala goli eiyokulokaisi titoulesi bivagaisi kwaitala sopa tuvaila e iyeikulaisi kwaiyuwela.

Guyau ikaibiga mwada la tomota ikoulovaisi matauna.

7 Mauula baisa Guyau Topeuligaga ikaibiga kawala,

“Yeigu bavakayuvisi ulo tomota makawala bitavakayuvisi tanumnumta wa kova

e bawakoli matausina.

Ulo tomota bogwa eimitugagasi -

e gala gagabila bavagi avai vavagi ituwoli baisa matausina.

8 Mayesi makawala tuvamata

tuta komwaidona bisisasopasi wala.

Taitala taitala kala udokaiwa wala bibigimwamwasila baisa sola.

Mitaga olumoulela mokwita wala ilaleiya kala sikula sola.

9 Ki kudokaisi gala bamipuki matausina paila vavagi makwaisina?

Ki kudokaisi gala bakau lugwa baisa avai boda paila baisa?

Yeigu Guyau lalilivala.”

Yeremaia ivilam la tomota

10 E yeigu Yeremaia akaibiga kawagu,

“Yeigu baninamwau paila koya,

deli bavilam mnumonu semitamata,

paila bogwa wala eisumatasi,

e gala wala availa ililoula oluwalaisi makatuposina.

Kaigasi bulumakau gala tuvaila bitalagi.

Mauna nayoyowa deli mauna nabubolodila bogwa eibutusi eilosi wala ambaisa.”

11 E Guyau ikaibiga kawala,

“Yeigu bavigaki Yerusalem bidadaimi makawala gulotala wawa,

e ugiwagi bivigakaisi si valu.

E makwaisina viluwela Yuda bavigaki bivilouwokuvasi wala,

e gala availa gagabila bisikaili makwaisina.”

12 Mapaila yeigu akatupoi Guyau kawagu, “Guyau, avaka uula valu dadaimiwokuva wala deli saina lubulabu makawala viloupakala, e gala availa ibodi bililoula oluwalaisi? Ki, availa saina tokabitam e ibodi bikateta vavagi makwaisina? Kaina availa sitana bogwa lokukwatumiki vavagi makwaisina e ibodi matauna biluki tomota ke?”

13 Mitaga Guyau ivitakaulokaigu kawala, “Ka! Baisa eikaloubusi paila ulo tomota bogwa eipakaisi ulo vituloki makwaisina lasaiki matausina. Gala ikabikuwolaigusi kaina ivagaisi avaka laluki bivagaisi. 14 Mitaga kaimapula, matausina ikasai wala dubasi e eitemmalaisi minasina tokolu Beali,t baisa goli tumisia si kedakeda eivitulokaisi biuvagaisi makawala. 15 Mapaila kulagi avaka yeigu Guyau Topeuligaga, mina Isireli si Yaubada, bavagi. Ka, yeigu basaiki ulo tomota napwa bikamsi deli tuvau tovala bimomsi. 16 E bavabutu matausina bilosi bisilomlasi wala oluwalaisi boda ituwoli ituwoli, matausina tubusia gala inikolaisi, kaina matausina tuta baisa sitana ililagaisi bulogasi mabudosina tomota. E oluvi bawitali tokwabilia bikabiliasi deli matausina, tatoula wala bikatumtuwolisi komwaidosi.”

Mina Yerusalem idousi paila pilasi

17 E Guyau Topeuligaga ikaibiga kawala,

“Kuninamsaisi avaka baisa eikikaloubusi!

Kudouwaisi tovalam bimaisi,

minasina vivila nakakateta paila bikavinavinasi.”

18 Tomota ikaibigasi kawasi,

“Kulukwaisi minasina binanakwasi bimaisi bikavinavinasi paila yakidasi,

tatoula wala mitilagidasi bikasewoki mitadaisi,

e bititayelu makawala sakala.”

19 Ka, tauwau! Kunakaigalaisi valam butula eiyoyu mapilana Saiyoni,v kawasi,

“Ka, bogwa wala bitagagasi!

Yakidasi bogwa wala mokwita eiulikaidasi mmosila!

Mapaila ibodi bitasilavaisi da valusi,

paila da kabosisuaisi bogwa eikodidaimisi.”

20 E yeigu Yeremaia akaibiga kawagu,

“Yokomi vivila, kulagaisi Guyau la biga,

kulamamsi e bukunakaigalaisi.

Ka, kuvitulokaisi litumia vivila ammakawala bivalamsi otutala kaliga,

e lubaimia kuvitulokaisi ammakawala bikavinavinasi.

21 Paila kaliga bogwa eisuki da bwalasi,

deli bogwa eisuki da ligisasi.

E gugwadi okadumalaga saina nanakwa wala eikaligasi,

deli goli tubovau tauwau obikubaku.

22 E uwosi tomata eiuwaki wala silaveva ambaisa ambaisa,

makawala kaibilabala eiyomalaulasi wala olopola valu,

kaina makawala kaula totayoyuwa bitaiyau e biligaiwa wala,

e gala availa togebila bimai.

Ka! Baisa makawala Guyau eilukwaigu lalivali.”

23 E Guyau ikaibiga kawala,

“Tokwabitam gala ibodi bikamnumonaisi si kabitam,

kaina mina papeula bikamnumonaisi si peula,

kainaga matausina si guguwa bidubadu bikamnumonaisi si veiguwa. *

24 Mitaga kidamwa availa magila bikamnomwana,

ibodi binikolaigu deli bikateta availa yeigu e baisa bivigaki la kamnomwana.

Paila yeigu tomitakwai,

deli goli yeigu giyoubwaila.

E makwaisina wala vavagi ibodi biyomwasalaigusi.

Ka, yeigu Guyau bogwa lalivala.”

25-26 E Guyau ilivala kawala, “Igau kwaitala tuta bima yeigu bamipuki tomotela Itipita, Yuda, Edom, Amoni, Mowabi, deli goli tomotela oviloupakala, matausina goli bogwa leikapitunaisi kulusi eiyakukupi. Komwaidosi matausina bogwa tobobobu, mitaga gala wala ikibubotaisi kabotuvitusila kabutu makwaina. Gala taitala matausina deli gala taitala mina Isireli ikabikuwoli ulo kabutu.”

10

Tapwaroru baisa tokolu, kaina baisa Yaubada mokwita

1 Tauwau, yokomi mina Isireli, ka kulagaisi kami biga Guyau bilivala. 2 Ikaibiga kawala,

“Gala bukuyeikulaisi si kedakeda ituwoli boda mabudosina;

taga bikaikai ninami avai vavagi kwemitawasi bikaloubusi walakaiwa,

ilagoli kaina tuwoli boda mabudosina bibulukukoli.

3 Tomota matausina si tapwaroru gala isim dimlela.

Bilukubalaisi kaitala kai olawodila,

e toleilai bikau la kaiyoudila e bilaleiya makaina,

4 deli bikatububuli tokolu metoya siliba deli goula.

E ikatupitukwaisi okaiwawa

paila bikikuloti taga bikapusisi.

5 Ka minasina tokolu makawala minasina kabovitukokola obigulela mareni;

minasina gala ibodi bibigatonasi e gala ibodi biloulasi

mapaila matausina bilupalupasi wala.

Mapaila gala ibodi bukukukolaisi minasina

gala wala gagabila biyogagaimi,

e deli gala wala avaka kami bwaina bisakaimi.”

6 Mwa Guyau, gala wala taitala makawala yoku;

yoku goli Topeuligaga,

deli yagam igaveka deli saina igapeula.

7 Availa ibodi bipaiki paila bitemmalaim yoku si guyau boda ituwoli ituwoli

ikwani wala kam taimamila bikanuvagasi.

Gala wala taitala makawala yoku

oluwalaisi komwaidona si tokabitam boda ituwoli ituwoli,

kaina oluwalaisi komwaidona si gweguya. *

8 Komwaidosi wala toninagowa deli toninitaboda.

Ammakawala minasina tokolu bivitulokaisi matausina avaka?

9 Si tokolu minasina eikatububulaisi siliba metoya Sipeini

e deli goula metoya Upasa,

baisa komwaidona togini tokolu si paisewa;

ivisikomasi kasi kakapula kala vau bweyani deli dairarugu

miyasina tobasisi karekwa eikimidagaisi kala bisibasi.

10 Mitaga Guyau yoku wala Yaubada mokwitatoula,

yoku Yaubada tomomova;

tuvaila Guyau tosivagasi.

Avai tuta bukugibuluwa valu watanawa biyega

e boda ituwoli ituwoli gala ibodi bivakulokolasi.

11 (Yokomi tomota ibodi bukulukwaisi matausina kidamwa yaubada minasina tokolu gala kala tobubula valu watanawa deli labuma, minasina goli bikatudidaimisi. E gala tuvaila bisisuaisi ambaisa ambaisa ovalu watanawa.)

Wosila kala yakaula Yaubada

12 Guyau ibubuli valu watanawa metoya ola peula;

metoya ola kabitam ibubuli watanawa komwaidona

deli ikatuvakai labuma komwaidona.

13 Metoya ola karaiwaga sopi walakaiwa ikawoulasi,

e lowalowa imai metoya omdula valu watanawa.

Matauna ivigaki kavikavila bikavila metoya wa kuna

deli iwitali yagila metoya ola bwaima.

14 Metoya bubuli makwaisina kasi gigisa, tomota kasi lumkola

makawala mina ninagowa deli mina gugolia wala.

Matausina eibububulasi tokolu iiyomsilaisi wala titoulesi

paila uula si yaubada minasina leibubulaisi

nasisasopa deli gala isim si momova.

15 Minasina ibodi wala bitakaluwou paila gala isim dimlesi.

E avai tuta Guyau bima paila bivagi avaka nanola

baisa minasina, bogwa goli bimtuli.

16 Ka, matauna Yekobe la Yaubada gala makawala minasina tokolu.

Matauna goli ibubuli vavagi komwaidona,

deli matoulela goli leinagi Isireli paila la tomota tatoula.

Ka, matauwena Guyau Topeuligaga.

Tutala katupipi igau makateki

17 Mina Yerusalem, yokomi bogwa ivaulaimi ivapataimi! Kukougugulaisi mi guguwa. 18 Guyau bogwa bikogalaimi metoya valu mapilana; matauna biyovikidadaimi wala tatoula bivinakwaimi e gala taitala bisisu kesa. Guyau bogwa eilivala.

19 Mapaila mina Isireli ikawotasi kawasi,

“Oooi! Bogwa einokumagaidasi!

Kada kalibwagasi gala wala bibwainasi.

Tadokaisi baisa vavagi vigimakava wala!

20 Da buliyoyovasi bogwa eikodidaimisi;

yuwoyoula miyasina ikikuloti bogwa eitatunaisi.

Litudoiasi komwaidona bogwa wala eibutugeyaisi;

gala wala availa isisuaisi kesa paila bikaliivauwaisi da buliyoyovasi;

e gala wala availa bipapi bitaboda.”

21 E avitakauloki kawagu, “Kama tokugwasi saina mina ninagowa;

matausina gala wala inigadaisi Guyau paila la vakeda.

Baisa uula matausina eimamasi,

e ma tomotasi bogwa wala eibutigigaiyaisi.

22 Ka, kulagaisi kala kauta valu bogwa eikaloubusi!

Boda mapilana opiliyavata bogwa eisinuvagelasi;

la tokabilia bogwa bivigakaisi viluwela Yuda bimila viloupakala,

ugiwagi bivigakaisi si valu.”

23 Mwa Guyau, bogwa wala lanikoli gala availa ibodi bikaraiwogi la kabodoulaguva titoulela;

gala taitala tomota ibodi bikaraiwogi titoulela la momova.

24 Mwa Guyau kukiduwosisii m tomota;

avai tuta bukugibuluwa, taga sainem bukuyomiyuyaimasi

kaina bukumipukwaimasi.

paila avaka bikaloubusi baisa yakamaisi baisa kala vigimkovila.

25 Kuwovili m gibuluwa bilokaia baisa boda makwaisina

gala ititapwarorusi baisa yoku

deli tomota matausina eikoulovaimsi.

Matausina ikatumataisi m tomota;

mokwitatoula wala iyomiyuyaimasi

e ma valusi idadaimisi isisu vilouwokuva wala.

11

Yeremaia deli Guyau la kabutu

1 E Guyau ilukwaigu kawala, 2 “Kunakaigali karaiwogala kabutu makwaina. Kuluki tomotela Yuda deli Yerusalem 3 kidamwa yeigu goli, Guyau Isireli la Yaubada, bogwa babuloti komwaidosi matausina availa availa gala ikabikuwolaisi kabutu makwaina karaiwogala. 4 Kabutu makwaina bogwa lavigibogwi baisa tubusia tuta matutona lavisunupuloi matausina metoya Itipita, mavilouna goli makawala kumkumla eikapolu baisa matausina. Yeigu laluki matausina bikabikuwolaigusi deli bivagaisi vavagi komwaidona makawala lakaraiwogi matausina bivagaisi. Yeigu laluki matausina kidamwa bikabikaulasi, matausina goli ulo tomota e yeigu si Yaubada. 5 E yeigu bavagi makawala ulo biga katotila makwaina baisa tubusia mwada basaiki matausina bilukumalala mapilana goli bogwa leisisikaisi baisa tuta.”

E yeigu alivala kawagu, “Guyau, bogwa makawala.”

6 Oluvi Guyau ilukwaigu kawala, “Ka, kula olumoulela Yerusalem deli Yuda viluwela komwaidona. E baisa bukusola ulo biga e kuluki tomota binakaigalaisi karaiwogala kabutu makwaina bikabikuwolaisi. 7 Ka avai tuta bogwa lavisunupuloi tubusia metoya mapilana Itipita, e yeigu bogwa lakakikili matausina paila bikabikuwolaigusi e katuloluta gala wala yamtalegu baisa tomota lasaitaula katuloluta leima goli yam lagaila. 8 Mitaga gala wala inakaigalaisi kaina ikabikuwolaisi. Kaimapula wala, komwaidosi itaboda ninasi e isetuwolaisi wala uvagila mitugaga. Yeigu bogwa lakaraiwogi matausina paila biyamataisi kabutu makwaina, mitaga matausina ipakaisi. Mapaila bogwa bibanaisi komwaidona mipukila kabutu makwaina.”

9 Oluvi Guyau ilukwaigu kawala, “Ka, tomotala Yuda deli Yerusalem eikikeiwalaigusi. 10 Matausina eitukutakusi avaka tubusia si mitugaga omitibogwa, matausina goli eikoulovaisi avaka laluki bivagaisi; matausina ititapwarorusi baisa ituwoli yaubada. Mina Isireli deli Yuda bogwa eikodidaimisi kabutu makwaina lavagi deli tubusia omitibogwa. 11 Mapaila baisa tuta, yeigu Guyau, bogwa laluki igau bamai kabomwau baisa matausina, e gala wala availa bilau biga. E avai tuta bidousi baisa yeigu paila pilasi, yeigu gala wala banakaigali matausina. 12 E Yuda tomotala deli Yerusalem bilokaiasi yaubada minasina tokolu, minasina goli eigibugabusi lula, e bidousi baisa minasina paila pilasi. Mitaga yaubada minasina gala wala ibodi bikolaisi matausina avai tuta kabomwau tutala bikaloubusi. 13 Makawala wala kala bidubadu mina Yuda si valu makawala wala kala bidubadu si yaubada e tosisula Yerusalem eikaliaiisi saina bidubadu kabogabu lula paila bigubugabusi lula baisa minana yaubada kabokakayuwa Beali, e kala bidubadu kabogabu lula makawala wala kala bidubadu keda olopola valu. 14 Yeremaia, gala tuvaila bukunigada kaina bukukwayubabai baisa yeigu paila tomota matausina. Avai tuta bibodasi mwau e bidousi baisa yeigu paila pilasi, yeigu gala wala banakaigali matausina.”

15 E Guyau ilivala kawala, “Ka, ulo tomota matausina lasaiki bobonagu bogwa leimmitugagasi. Availa eikaraiwogi matausina eisusuvisi ogu bwala kwebumaboma? Ki, avai tau gagabila bilivala kawala ibodi matausina bisuvisi ititapwarorusi ogu Bwala Kwebumaboma? Ki, idokaisi mwada bivabudibodaisi avai mwau metoya osi biga katotila deli si semakavi minasina mauna eivigakaisi lula? Kaina vavagi makwaisina biyomwasali matausina ke? 16 Okwaitala ladoki matausina olibe kaila kaitumkikita, kaiuwala eibukulasi saina kweminabwaita. Mitaga tuta baisa, babutupilapala wala e bavakati kova oyekwesila deli bakolakavi sisila masisisina.

17 “Yeigu goli, Guyau Topeuligaga, lasapu Isireli deli Yuda, mitaga tuta baisa lavitukukoli matausina metoya mwau makwaisina. Mitaga titoulesi wala eiyomitulaisi kasi mwau paila bogwa leivagaisi sula. Matausina leiyogibuluwaigusi paila uula igubugabusi lula baisa Beali.”

Ikikeiwalaisi Yeremaia

18 Kileta wala Guyau eikipuloki taigagu paila agu tilaula eikikeiwalaigusi. 19 Yeigu makawala natana lam namanum eivakoulisi eilauwaisi paila bikatumataisi, e gala wala anikoli matausina eikikeiwalaigusi paila bibubunasi bubunela mitugaga. Ikaibigasi kawasi, “Ibodi bitalukubalaisi kai makaina igau kaitubovau; ibodi bitakatumataisi matauna e bitotila nona.”

20 Mapaila anigada kawagu, “Mwa Guyau Topeuligaga yoku toyakala duwosisia; yoku kuuwakoli tomota si nanamsa deli kasi lumkola. Mapaila lasaili agu mwau oyamam; e kutagwala bukukwau agu lugwa.”

21 E mina Anatoti magisi bikatumataigusi, e eilukwaigusi kidamwa basewadaia kamatula Guyau la biga e matausina bikatumataigusi. 22 Mapaila Guyau Topeuligaga ikaibiga kawala, “Bogwa bamipuki matausina! Si totubovau bogwa bikatumataisi okabilia; molusaula bikimati litusia. 23 Bogwa lanagi tutala kabomwau bikaloubusi baisa mina Anatoti, e avai tuta tuta matutona bikaloubusi gala wala taitala bisisu kesa.”

12

Yeremaia la katupoi baisa Guyau

1 “Mwa Guyau, kidamwa bakominimani deli yoku paila kwaitala ulo sula,

yoku bogwa bukunagi vavagi kala duwosisia.

Mitaga ibodi wala bakatupoiyaim paila karaiwaga duwosisia.

Avaka paila mina mitugaga saina ikobaluluwa si kaisisu?

Avaka paila mina sisasopa iiyubwailasi?

2 Yoku kuvali matausina e italolasi, ikaitubwasi e iuwasi.

Matausina tuta komwaidona kasi udokaiwa bililivalaimsi,

mitaga gala ikaiki uwosi paila yoku.

3 Mitaga yoku Guyau bogwa kunikolaigu;

e kugigisi avaka lauvagi,

deli ammakawala ayebwailim.

Kubititani matausina kulau makawala sipi

makateki biyalaisi;

e kuiyamati wala matausina

tatoula bibudoki si tuta paila bikatumataisi.

4 Ammakawala kala kaduwonaku meilili bikau oma valusi,

deli mnumonu wa bagula bimmwailelasi wala?

Mauna nasigisagina deli nayoyowa eikikaligasi wala,

paila uula ma tomotasi si mitugaga,

matausina goli ikaibigasi kawasi,

‘Yaubada gala igigisi avaka leitauvagaisi.’ ”

5 E Guyau ilivala kawala,

“Yeremaia, kidamwa tomota bikalisauwaimi sakaula,

ammakawalaga bukuvigaki bukukwalisau wosa osi sakaula?

Kidamwa gala ibodi bukutuvaluwa olumoulela valu vilouwokuva,

ammakawalaga bukuvigaki bukutuvaluwa oudilela Waya Yoridani?

6 Ilagoli tuwamwa budamwa, matausina goli dalem tatoum bogwa eikoulovaimsi;

matausina ikatukwaitalasi bikabiliasi deli yoku.

Gala bukudubumi matausina, ilagoli matausina ililivalasi bigabwaila.”

Guyau la ninamwau paila la tomota

7 E Guyau ilivala kawala,

“Ka yeigu bogwa lasilavi Isireli;

matausina goli ulo boda tatougu lanagi bogwa lakoulovi.

Yeigu bogwa lakasali matausina ulo tomota ayebwaili

oyumasi kasi tilaula.

8 E ulo tomota tatougu bogwa eikosomapwaigusi;

makawala natana laiyoni olawodila

matausina eikagotaigusi

e mapaila yeigu avigaki matausina mina kukologu.

9 Ka ulo tomota tatougu matausina makawala natana mauna nayoyowa,

e mluveka bivaulaisi bivapataisi.

Kudouwaisi mauna nagigasisi bimaisi wa paka takamsi!

10 Bidubadu tokaraiwaga mitawasi

bogwa eikodidaimisi ulo bagula bigulela waini;

matausina eivatutaisi wala ulo bagula eimoiyaisi iligaimwaisi;

ulo kwabila bilukumalala ivigakaisi eimila viloupakala.

11 Matausina eivigakaisi mapilana eimila bidapakala wala;

e vilouwokuva wala lagigisi eitotu.

Valu pilamwaidona bogwa eimila viloupakala,

e gala wala availa ikaiki wowola avaka bivagi.

12 Okoyala viloupakala pilamwaidona

tomotala leimaisi paila bilebwaisi valu.

Yeigu labubuli kabilia paila bikodidaimisi valu pilamwaidona;

gala availa ibodi bisisu bwaina.

13 Ulo tomota isapwaisi kasi yagogu, e kabinaila itaiyauwaisi mnumonuwokuva wala;

saina tokwaibagula, mitaga si kaibagula gala wala dimlela.

Metoya ogu gibuluwa mmayuyula

avigaki komwaidona kasi yagogu tamkwayayogwa wala.

Si bagula gala wala kabinaila.”

Guyau la biga katotila baisa mavilousina valu otalila Isireli

14 Guyau eilivala kawala, “Ka, balivala paila mavilousina valu otalila Isireli, matausina goli leikodidaimisi mapilana valu lasaiki ulo tomota mina Isireli. Yeigu basabu matausina mina mitugaga metoya osi valu makawala kai leikosabwaisi, e bakoliga mina Yuda metoya baisa matausina. 15 Mitaga avai tuta bogwa babutugigai matausina, igau tuvaila banokapisi matausina. E yeigu bakaimilivau boda makwaisina kwaitala kwaitala balau osi pwaipwaia deli osi valu tatousi. 16 E kidamwa bogwa leikatotusi metoya oninasi komwaidona e bidubumaisi si tapwaroru ulo tomota deli bilivalasi biga katotila mwau kawasi, ‘Mokwita goli Guyau Tosivagasi’ - makawala matausina okwaitala eivakadaisi ulo tomota bilivalasi biga katotila mwau oyagala Beali - oluvi yeigu bakommoli matausina e bavigaki ulo tomota tatougu e bisibwabwailasi. 17 Mitaga kidamwa avai boda mabudosina gala bikabikaulasi, yeigu basabu matausina e bakatumtuwoli wala. Ka, yeigu Guyau bogwa lalivala.”

13

Sevalopula yakakalaia

1 E Guyau ilukwaigu bala agimoli yatala ulo sevalopulaw e basikoma; mitaga ilukwaigu gala bavidagu wa sopi. 2 Mapaila ala agimoli e asikoma miyana. 3 E Guyau ilukwevauwaigu kawala, 4 “Kula wa Waya Yupereiti e kukwatupwani miyana okatukwaka.” 5 Mapaila ala akatupwani miyana katitaikina wa Waya Yupereiti.

6 E igau bogwa eimlumweitala Guyau ilukwaigu bakaimilavau bala wa Waya Yupereiti e bakau miyana sevalopula. 7 Mapaila akaimilavau ala ambaisa makatupona lakatupwani miyana e abani miyana bogwa eidadaimi gala wala kala migalela sisikam.

8 E oluvi Guyau ilukwevauwaigu kawala, 9 “Baisa makawala yeigu bavabu kala kaiveka ninasi mina Yuda deli mina Yerusalem ninasi saina vakaigaga. 10 Matausina mina mitugaga bogwa leipakaisi bikabikuwolaigusi. Matausina ninasi itaboda deli si mitugaga gala bitakaibiga, e ititapwarorusi deli iwotitalaisi minasina yaubada ituwoli. Mapaila yeigu bavigaki matausina makawala miyana sevalopula yakakalaia gala kala migalela sisikam. 11 Yeigu magigu mina Isireli deli Yuda biyosasi wala bikasai baisa yeigu, makawala sevalopula bigigipwala okuvilu. Lavagi makawala kidamwa bikatetasi matausina ulo tomota tatougu paila kagu yakaula deli kagu taimamila, mitaga matausina gala wala ikabikuwolaigusi.”

Lukwavela waini

12 E Guyau Yaubada ilukwaigu kawala, “Mwa Yeremaia kuluki mina Isireli kidamwa bibodi komwaidona lukwavela waini bivakasauwaisi waini wala. E matausina bivitakaulokaimsi mwada bogwa leinikolaisi komwaidona lukwavela waini ibodi bitavigogwaisi wala waini bikasewasi. 13 Oluvi kuluki matausina kidamwa yeigu Guyau bavimom tomotala valu makwaina tatoula wala bimommatasi. ka gweguya, matausina Debida dalela, tolula, tovitoubobuta, deli goli komwaidosi mina Yerusalem. 14 E oluvi yeigu bamtuli matausina makawala yatala lukwava bikatupituki yayuwela bikatumkumku, ka tommoya deli tubovau bavigaki makawala wala. Gala ninabwaila, gala bobwailila, kaina nokapisi ibodi bisilibodaigusi metoya ogu katumata baisa matausina.”

Yeremaia ikatululuti taga bikaiveka ninasi

15 Mina Isireli, ka! Guyau bogwa leilivala!

Ibodi ninami bimanum bukuligalegasi baisa matauna.

16 Ibodi bukutemmalaisi Guyau mi Yaubada.

Kaina goli bimai dudubila

e bukuvaposausi avai tuta kuliloulasi wa koya.

Yokomi lokupikwakusi bimai lumalama,

mitaga kaina bivigaki dubilikitakita.

17 Kidamwa kupakaisi gala wala bukuligalegasi,

yeigu bakium bavalam paila saina kaiveka ninami.

Bavilumgaga e mitilagigu bigiposisi

paila tilaula bogwa leikatupipaisi leilauwaisi Guyau la tomota.

18 Guyau ilukwaigu, kawala, “Kuluki guyau deli inala bisibusisi metoya osi takaikaia, paila kasi kulupaipi kwaiminibwaita bogwa leikapusisi metoya opwanetasi. 19 Mapilasina viluwela Yuda opilibolimila tilaula eivaulaisi eivapataisi. Gala availa gagabila biulilavi tilaula paila bisuvi mapilasina valu. Komwaidosi mina Yuda eikatupipaisi ilauwaisi tuwoli boda osi valu.”

20 Yerusalem, ka kugisi, kam tilaula leimeimaisi metoya mapilana opiliyavata! Ambaisa m tomota tatoum lokuyamati matausina goli lokukwamnumoni. 21 Avaka bukulivala avai tuta matausina lokudoki lubaimwa bikaiyoulimsi e bikaraiwogaimsi? Yoku bukulumkoli mmayuyu makawala natala vivila ola tuta bitapoi yamala. 22 Kidamwa bukukwatupoi avaka paila eikaloubusi makawala baisa yoku - avaka paila kam kwarekwa eitotinasi e yoku eiyosaimsi eimokaiamsi - ka, paila uula m mitugaga saina vakaigaga. 23 Ki, igagabila taitala tau tobwabwau bivigaki kanavinela bidavila, kaina natana lepodi bikanini tunutunula wowola biligaim? Kidamwa ibodi bivagaisi makawala, e yokomi gala avaka kuvagaisi mitaga mitugaga wala ibodi bukumwelisi e bukuvagaisi avaka duwosisia. 24 Mitaga Guyau igau bibutugigaiyaimi makawala wawa e yagila biyuvisau bilau. 25 Matauna bogwa eilivala baisa kami vakatutuki. Baisa makawala avaka bogwa leinagi e bivigakaimi, paila uula bogwa lokulumwelavaisi matauna e lokudubumaisiga minasina yaubada sasopa. 26 E Guyau titoulela wala bikatuliku kami karekwa biligaim bukummosilasiga. 27 Ka matauna bogwa eigigisaimi wala lokuuvagaisi vavagi makwaisina kwekukolola. Tuvaila bogwa leivitokaimi tolosila kulolosi kutitaimamilasi minasina yaubada sasopa wa koya deli olawodila makawala taitala tau bikasaimwali la kwava sola kaina makawala natana wosa namwala bibubwakuli wala otapwala navivila. Wo, mina Yerusalem bogwa bukudoumlabasi wala! Ki, avai tuta bukumigileusi?

14

Waigigi mapilana Yuda

1 E Guyau ilukwaigu paila waigigi makwaina kawala,

2 “Ka, Yuda bogwa eiuvalam,

e viluwela bogwa eikikaligasi.

E tomotala ikanubilabalasi opwaipwaia deli si ninamwau,

deli Yerusalem eidoudou paila pilasi.

3 Matausina si guguwa bidubadu iuwitalaisi si towotetila bilolosi paila bikikasopisi.

E towotetila bilosi outuwotu,

mitaga gala wala bibubanaisi sopi.

E mapaila matausina bikikaimilavausi yaukuwokuva wala kasi lukwava.

E matausina bisilumwagudusi wala,

deli kala mama ninasi, e deli si ninayuwa.

4 E matausina tobigubagula ibulokatuwoli goli,

e bisikulukululusi wala,

paila uula gala kuna,

e pwaipwaia bogwa eibidapakala.

5 E minana dia navalulu

biligaiwa wala latula osaivau,

paila uula gala wala kasi mnumonu.

6 E ase nabubolodila bilosi itowaisi odabala koya

e bipuluyakayakasi makawala ugiwagi.

E mitasi bogwa eibiliuya

paila uula gala isim kasi.

7 E ulo tomota idousi baisa yeigu kawasi,

‘Guyau, ilagoli ma mitugagasi bogwa eibanaimasi,

mitaga kanigadaimsi bukupilasaimasi, makawala goli bogwa lokukwatotila.

Yakamaisi saina sivabidubadu katotubulokaimsi,

e yakamaisi bogwa lakamitugagasi omatam.

8 Mwa! Yoku goli kammwaleta lokukolaimasi metoya okabosilagi komwaidona,

mapaila yakamaisi mina Isireli ma pikwakusi baisa wala yoku kammwaleta.

Mwa! Avaka uula lokuvigakaim makawala taitala tomitawasi oma valusi,

kaina makawala taitala tokwaidadina bima e bivaiwasi kwaitala wala bogi ke?

9 Avaka uula lokuvigakaim makawala taitala tonakaka,

kaina makawala taitala tokwabilia gala isim la peula paila bipilasi, kadai?

Mitaga Guyau, yoku deli yakamaisi!

Yakamaisila m tomota,

e taga kusilavaimasi!’ ”

10 E Guyau ilivali livalesi matausina tomota kawala, “Matausina iyebwailisi bisisakaulasi metoya baisa yeigu, deli gala wala bikaraiwogaisi titoulesi. Mapaila gala sitana imwamwasila nanogu baisa matausina. E bogwa bikatululuwaiyaigu vavagi gaga makwaisina bogwa eivagaisi e yeigu bamipuki matausina paila si mitugaga.”

11 E Guyau ilukwaigu kawala, “Gala bukunigadaigu paila bapilasi matausina tomota. 12 Ilagoli kaina biposumasi, mitaga yeigu gala wala balagi si dou paila pilasi. E ilagoli kaina bigabwaisi lula, kaina goli bisemakavaisi kaula baisa yeigu, mitaga gala wala biyomwasalaisi nanogu. E kaimapula, yeigu bakatumati matausina metoya okabilia deli molusaula deli wa lelia.”

13 E oluvi alivala kawagu, “Guyau Yaubada, yoku bogwa kunikoli tovitoubobuta komwaidosi eilulukwaisi tomota mwada gala tuvaila kabilia, kaina molusaula, paila uula yoku bogwa lokukwatotila mwada vakota wala bisisu oma valusi.”

14 Mitaga Guyau ivitakaula kawala, “Ka, tovitoubobuta matausina isisasopasi wala livala oyagagu. Yeigu gala awitali matausina, kaina basaiki avai karaiwaga, kaina avai biga baluki matausina. E kilisala makwaisina eililivalaisi, gala metoya baisa yeigu. E si vitoubobuta komwaidona wala gala dimlesi, paila vavagi makwaisina baisa oninasi wala idokaisi avaka bikaloubusisi. 15 Ka, yeigu Guyau balukwaim avaka bavigaki matausina tovitoubobuta sasopa. Gala awitali matausina, mitaga ililivalasi oyagagu deli eilivalasi mwada kabilia deli molusaula gala wala bimakaia valu makwaina. Mitaga ka, yeigu eimati bakatumati matausina okabilia deli goli molusaula. 16 E availa availa matausina bogwa eilagaisi si biga matausina tovitoubobuta sasopa, matausina eimati bikaligasi makawala goli matausina tovitoubobuta. E uwosi biluvimakavaisi wala okadumilagela Yerusalem, e gala wala availa bibaku matausina. E vavagi makwaina bikaloubusi baisa komwaidosi wala - deli goli si kukova, litusia tauwau deli vivila. E baisa bavigaki mapula si mitugaga.”

17 E Guyau ikaraiwogaigu kidamwa baluki tomota paila ulo ninamwau e baisa makawala baluki, kawagu.

“Ibodi mitilagigu bititayelu goli omatagu yam deli bogi,

e gala ibodi avai tuta basimla.

Paila ulo tomota kasi tatavi saina tavakaveka,

deli kasi lewa saina novakaveka.

18 Avai tuta wala basunapula bala aliloula osaivau,

bogwa wala bagigisi tomata, eikatumataisi okabilia.

E avai tuta bala olumoulela valu,

bogwa wala bagigisi tomota ikikaligasi metoya molusaula.

E matausinaga tovitoubobuta deli tolula iuvagaisi wala avaka si wotetila,

mitaga gala inikolaisi avaka eiuvagaisi.”

Tomota ikayubabaisi baisa Guyau

19 Mwa Guyau! Ki, bogwa wala mokwita lokupaiki Yuda ke?

Ki, bogwala tokukolom mina Saiyonix ke?

Mwa! Avaka uula lokuwogigai uwomaisi

e gala ibodi bakabwainasi ke?

Ka, yakamaisi kanainevisi paila vakota, mitaga gala wala avaka kala bwaina ikaloubusi.

E yakamaisi kapikwakusi paila katumova, mitaga kaimapula kabokokola wala isunapula.

20 Mwa Guyau! Bogwa lakamitugagasi baisa yoku.

Kakamitulaisi ma mitugagasi titoulemasi

deli goli si mitugaga tubumaiasi.

21 Ka, kululuwai m biga katotila, e taga kukwaluwouwaimasi.

Taga kuyomsili Yerusalem,

makwaina viluwela m takaikaia kweguyugwayu.y

E taga kukodidaimi kabutu makwaina lokuvagi deli yakamaisi.

22 Mwa Guyau! Ma Yaubadasi yoku. Ma pikwakusi kammwaleta wala yoku.

Paila uula gala avai tokolu metoya avai valu ibodi biwitali kuna,

e labuma titoulela gala ibodi bivagi valu bisigula.

Mitaga yoku wala kammwaleta ibodaim bukuvagi vavagi makwaisina.

15

Kasi katudoum mina Yuda

1 E Guyau ilukwaigu kawala, “Kaina goli Mosese sola Samwela bitotusi otaligu e bikayubabaisi baisa yeigu, mitaga gala wala sitana banokapisi matausina. Mapaila kuvabutu bilosi ambaisa. Kuvabutu bibutusi metoya omatagu. * 2 E kidamwa bikatupoiyaimsi ambaisa bilosi, kuluki avaka yeigu bogwa lalivala, kawagu.

Availa availa ibodi bikaligasi metoya wa lelia,

e bogwa bikaligasi makawala.

Availa availa ibodi bikaligasi metoya okabilia,

e bogwa bikaligasi makawala.

Availa availa ibodi bikaligasi metoya molusaula,

e bogwa bikaligasi makawala.

E availa availa ibodi bikatupipaisi bilauwaisi,

e bogwa wala bivigakaisi makawala! *

3 Ka! Yeigu Guyau bogwa lavitobu nanogu baisa makawala. Kwaivasi kwemigigaga pakula bikaloubusi baisa matausina. Matausina bikaligasi metoya okabilia; e kaukwa bikatitaiwaisi uwosi bilauwaisi; mauna nayoyowa bimaisi bikomasi uwosi; e avaka kesala, mauna nabubolodila bimaisi bikamkulovaisi. 4 Yeigu bavigaki mina watanawa komwaidona bimmakiusasi baisa matausina, paila avaka Esekaia latula Manasa eiuvagiz metoya Yerusalem, matutona eiguguyau mapilana Yuda.” *

5 E Guyau ikaibiga kawala,

“Mina Yerusalem, availa kudokaisi binokapisaimi,

e availa bivilamwaimi?

Kaina availa kudokaisi sitana bitokailimi

e bikatupoiyaimi kawala, ‘Tauwau, ammakawami?’

6 Ka! Yokomi bogwa wala kupakaigusi,

e bogwa wala kutotubulokaigusi.

Mapaila lavitukoli yamagu e lakatudoumwaimi,

paila bogwa lasomata yayosa agu leiya.

7 Metoya valu kwaitala kwaitala omi valu

yeigu akatusouwaimi alavaimi makawala wawa.

Yeigu akatumataimi, yokomi ulo tomota,

e akatumati litumia,

paila uula yokomi gala wala kuligaimwaisi mi kedakeda gaga.

8 Kwabuya omi valu saina bidubadu,

ikalisauwaisi kala bidubadu kanakenuva olumata.

Yeigu akatumati tauwau avai tuta wala eiyuwoulasi,

e avigaki inisia saina ivilumgwagasi.

Saina wala nanakwa amiaki minasina

si ninamwau deli kasi kokola.

9 E vivila minana litula tailima taiyu eikaligasi,

bogwa eiwaki mota deli eimata wowola.

Minana nanola bogwa wala eitaboduvagasi,

kala mmosila deli nanola kala mwau ibulokatuwoli wala minana.

Ka, availa availa yokomi kesala tommomova,

yeigu batugwali kami tilaula bikatumataimi.

Ka, yeigu Guyau bogwa lalivala.”

Yeremaia itakulukulu baisa Guyau

10 O gugwesila wowogʹei! Avaka paila inagu eiunaigu? E baisa tuta bwaina wala bauvatai deli bakominimani deli tomota komwaidona. Yeigu gala wala awasi kaina anigadi si mani tomota, mitaga komwaidosi wala ikavilakaigusi biga mwau. 11 Mwa! Guyau, ka - mokwita goli yeigu lavigibau wotetila baisa yoku, kadai! E avai tuta agu tilaula eibodasi mwau deli mmayuyu, yeigu bogwa lanigadi kasi pilasi metoya baisa yoku. Ka, kidamwa gala makawala, ibodi si biga mwau bivigakaigu makawala ninasi! 12 (Ka, gala availa ibodi bikouwoli tanumnumta aiyani, e isiligaga goli tanumnumtela opiliyavata,a makaina eikatugulikaisi deli barasi, e makaina kala kowoula saina mwaugaga.)

13 E Guyau ilukwaigu kawala, “Ka, yeigu bogwa bawitali tilaula bilosi e bilebwaisi bilauwaisi komwaidona si guguwa deli si veiguwa ulo tomota, e baisa bikibuboti kasi mipuki paila uula mitugaga makwaina bogwa eiyomitulaisi olopola valu. 14 Yeigu bavigaki matausina biwotitalaisi kasi tilaula metoya valu mapilana gala avai tuta inikolaisi, paila ulo gidaleiya makawala kovatala kova bikakata wala gala avai tuta bimata.”

15 E yeigu akaibiga kawagu, “Guyau, bogwa kukwateta paila baisa. Mapaila kululuwaigu deli kupilasaigu. Ibodi wala bakau lugwagu baisa matausina eiwawaigusi. Mwa! Taga kuminumki matausina, kuvagi kuwonana sitana, mitaga kidamwa gala, bogwa wala bikatumataigusi. Guyau kululuwai, matausina eikagagaigusi paila goli yoku. 16 Guyau, yoku Yaubada Topeuligaga, yeigu goli m touwata, yoku kulilivala baisa yeigu e komwaidona m biga alilagi wala iwokuva. Mapaila m biga bogwa eiyomwasali nanogu deli ulo kabomwasawa. 17 Ka, yeigu gala wala ayomadi ulo tuta deli tomota ituwoli kagigigilasi deli kayousokanasi wala. Mitaga yeigu akabikuwoli m biga, yeigu asisu wala agumwaleta deli agu leiya. 18 Mwa! Avaka paila bwaina wala balumkoli mmayuyu makawala? Avaka paila agu pwasa gala nani bibwainasi? Avaka paila gala bukutuvi? Ki, kaina nanom mwada bukuyomwauwaigu, makawala waya bimada otutala waigigi ke?”

19 E mapaila Guyau ivitakaula, kawala, “Ka! Kidamwa bukuninavila, yeigu bakaimilivauwaim e bavigakaim ulo touwata tuvaila, deli kidamwa bukusim bigatonamakava e kaimapulaga bukukwamituli ulo biga, e yeigu bavigakaim ulo tovitoubobuta tuvaila. E yoku bukusisu wala gala bikaiki wowom paila bukulokaia matausina. Mitaga matausina wala bimakaiamsi. 20 Yeigu bavigakaim makawala pilatala taboda mapilana barasiwokuva wala saina pilakasai. Matausina bikabiliasi deli yoku mitaga gala wala bitomgwagasi odabam. E yeigu basikailim paila bakolaim deli bayamataim. 21 Yeigu bakolaim metoya osi peula tomitugaga deli togigasisi. Ka, yeigu Guyau bogwa lalivala.”

16

Guyau nanola paila Yeremaia la momova

1 E Guyau ilukivauwaigu kawala, 2 “Gala bukuvai e bukuunai litumwa ovalu mavilouna. 3 Yeigu igau balukwaim avaka bikaloubusi baisa tomota deli gugwadi magudisina leiunaisi baisa. 4 Matausina bikaligasi metoya avai lelia avai lelia mwau, e gala wala availa bivilam kaina bibaku matausina. E uwosi bikanukwenusi wala opwaipwaia makawala mauna pwasi. Matausina bikatumataisi metoya okabilia kaina molusaula wala bikimati matausina, e uwosi mauna nayoyowa deli nasigisagina bivigakaisi kʹasi.

5 “Ka gala wala bukusuvi kwaitala bulolibu. Gala bukuninamwau paila avai tomota. Paila yeigu gala tuvaila bamitukwaii ulo tomota paila bisisuaisi bwaina kaina bayebwaili deli banokapisi matausina. 6 Ka matausina bidubadu si guguwa deli tonamakava bikaligasi wala ovalu makwaina, mitaga gala taitala bibaku matausina kaina bivilam matausina. Gala taitala bikum koula kaina biviliu kulula paila biyomitali la ninamwau. 7 Gala availa bikipatu kaula kaina sopi paila kala kipatu matauna availa tolela bogwa eikaliga. Kaina goli availa tamala kaina inala bogwa eikaliga, gala taitala binokapisi.

8 “Gala bukusuvi kwaitala bwala ambaisa tomota ipakapakasi. Gala bukusikaili matausina paila bukukwamsi deli bukumomsi. 9 Kunakaigali avaka yeigu Guyau Topeuligaga mina Isireli si Yaubada balukwaim. Ka, yeigu bakatubodi butula mwasawa deli kabomwamwasila komwaidona deli butula veivai kala kaimwana. E tubwa matubona bigisaki mitasi bikaloubusi makawala. *

10 “Avai tuta bukuluki matausina komwaidona vavagi makwaisina, matausina bikatupoiyaimsi avaka uula lanagi makawala paila bamipuki matausina saina tiganini. Matausina bikatupoiyaimsi avai sula leivagaisi deli avai mitugaga leiyomitulaisi baisa Guyau si Yaubada. 11 E oluvi bukuluki matausina Guyau eilivala makawala. Kawala ka, ‘Tubumia omitibogwa itotubulokaigusi e ititapwarorusi deli iwotitalaisi ituwoli yaubada. Matausina isilavaigusi e gala ikabikuwolaisi ulo vituloki. 12 Mitaga yokomi saina kusiligagasi kukwalisauwaisi tubumia. Komwaidomi wala kasai dubami deli mina mitugaga, e gala wala kukwabikuwolaigusi. 13 Mapaila bakalibutaimi bukubutusi metoya mapilana valu e bukulosiga ovalu mapilana gala kwaitala tuta kunikolaisi kaina tubumia omitibogwa einikolaisi. E metoya baisa yokomi bogwa bukuwotitalaisi ituwoli yaubada yumyam deli bugibogi. E yeigu gala wala banokapisaimi.’ ”

Bikaimilavausi metoya okatupipi

14 E Guyau ikaibiga kawala, “Ka, kala kweluva bogwa leimaima e tomota gala tuvaila bibigasi katotila mwau oyagagu yeigu Yaubada tomomova, yeigu goli lavisunupulovi matausina mina Isireli metoya mapilana Itipita. 15 Kaimapula wala matausina bibigasi katotila mwau oyagagu yeigu Yaubada tomomova, yeigu goli lavisunupulovi matausina mina Isireli metoya mapilana valu opiliyavata deli goli mapilasina avai valu avai valu labutugigai leilosi. Yeigu bakaimilivau matausina osi valu tatousi, mavilouna goli bogwa lasaiki tubusia. Ka, yeigu goli Guyau bogwa lalivala.”

Mipuki tutala bogwa eivilalamila

16 E Guyau ikaibiga kawala, “Yeigu bogwa bawitali topoula bidubadu bimaisi bikolaisi matausina tomota. Deli bawitali toweiga bidubadu bimaisi biweigisi matausina olopola koya makwaisina komwaidona deli wa lagi oraibwaga. 17 Bogwa lagisi vavagi komwaidona eiuvagaisi e gala wala avai vavagi ikanupepuni metoya baisa yeigu. Si mitugaga mitalela wala bagigisi. 18 Paila si mitugaga deli si sula yeigu banokuyuwi kasi mipuki, paila uula matausina iyogwalaisi ulo valu metoya minasina yaubada tokolu minasina goli gala isim si momova, makawala wala tomata, deli matausina ivakasauwaisi ulo valu minasina si yaubada sasopa.”

Yeremaia la nigada saina tuvaluwa baisa Guyau

19 Mwa Guyau, yoku wala kammwaleta lokukolaigu deli lokukwatupewolaigu e kupilasaigu ogu tuta mwau. E metoya obusibusila valu watanawa boda ituwoli ituwoli bimakaiamsi e bikaibigasi kawasi, “Tubumaiasi omitibogwa eiyosisi yaubada sasopa wala, minasina tokolu gala dimlesi. 20 Ki, igagabila taitala tomota bibubuli la yaubada titoulela? Gala, gala wala! Kidamwa bivagi makawala, minasina gala wala yaubada mokwita.”

21 Guyau ilivala kawala, “Mapaila baisa, tuta baisa sivatala wala yeigu bavigaki boda komwaidona binikolaisi ulo karaiwaga kala peula. Matausina binikolaisi kidamwa yeigu goli Guyau.”

17

Yuda si mitugaga deli kasi mipuki

1 E Guyau ikaibiga kawala, “Yokomi tomotala Yuda, mi mitugaga bogwa leiginaisi oninami metoya otanumnumta aiyani; eitakwaisi makwaina deli dakuna saina kwaipeula yagala daimoni e tuvaila leileiyasi omi kabogwabu lula owokulula. 2 Ka mi tomota ititapwarorusi omatala kabolula makwaisina deli kabotuvatusi komwaidona ivitauwaisi paila minana si yaubada Aserai osikowasi kai kaitala kaitala odubiluwotasi koya kwekikekita 3 deli wa koya makwaisina kwaivakaveka olopola mi valu. Yeigu baulisali kami tilaula bitapeilisi mi guguwa deli mi veiguwa komwaidona bilauwaisi paila uula avai mitugaga avai mitugaga bogwa lokuyomitulaisi omi valu. 4 Mapaila bogwa bukusilavaisi valu mavilouna lasakaimi, e bavigakaimiga bukuwotitalaisi kami tilaula ovalu mapilana gala sitana kunikolaisi, paila uula ulo gibuluwa makawala kovatala kova, bikakata wala gala gagabila bimata.”

Katuwola ituwoli ituwoli

5 Guyau ikaibiga kawala,

“Ka! Yeigu bakamogi matauna

availa goli itotubulokaigu,

e idubumiga mina watanawa,

si peula mina watanawa idubumi.

6 Matauna makawala kaitala kai oviloupakala,

makaina itotu obidapakala,

opwaipwaia kweyayana ambaisa gala avai kai ibodi bimova.

Gala avai tuta avai vavagi bwaina bikaloubusi baisa matauna.

7 “Mitaga yeigu bamitukwaii matauna

availa goli idubumaigu.

8 Matauna makawala kaitala kai itotu katitaikinela waya,

e kailawalila bitetetilasi bilolosi wa sopi.

E gala kwaitala kabokokola avai tuta yuviyavi tutala bima,

paila uula yekwesila yasimitamata wala bisisu.

Deli gala wala kwaitala nokubukubu kidamwa gala avai tuta bikuna.

Tuta komwaidona biwouwa wala kaiuwala.

9 “Ki, availa ibodi bikateta tomota ninasi?

Paila nona la katudewa gaga ikalisau vavagi komwaidona.

Gala goli gagabila avai toyuvisa biyuvisi nona makawala baisa!

10 Ka, yeigu wala Guyau kala tonevi tomota si nanamsa,

deli bawakoli ninasi.

Yeigu bavigaki taitala taitala makawala avaka bibudoki la bubunela,

deli goli makawala avaka avaka biuvagi.” *

11 Availa matauna isisasopa mwada biyosi avai tomota la mani paila titoulela,

matauna makawala natana mauna, minana biuvavisimakava pou makwaisina gala poula titoulela.

E igau matauna totubovau bogwa bikitumou la veiguwa,

e okala vigimkovila tomota bidokaisi matauna tonagowa wala.

12 Da Bwalasi Kwebumaboma makawala kwaitala takaikaia kweguyugwayu.

Makwaina itobogwa wala odabala kwaitala koya kwewonaku.

13 Mwa Guyau! Yoku mina Isireli si pikwaku.

Komwaidosi availa availa ipakaimsi, bogwa wala bimmosilasi.

Matausina bitamwausi makawala yegila eiginaisi otubumyou.

Paila yoku Guyau, mitaga bogwa leipakaimsi.

Yoku goli kasi utuwotu sopila sumokainia.

Yeremaia inigada baisa Guyau paila pilasi

14 Mwa Guyau! Kukwatumovaigu e gagabila babwaina mokwita. Kukolaigu e basibwabwaila mokwita. Paila yoku wala kammwaleta layakawolaim!

15 Paila tomota ilukwaigusi kawasi, “Mwa! Ambaisa makwaisina kabovitukokola Guyau eivitukukolaimasi? Ibodi matauna biyomitali makwaisina baisa tuta!”

16 Mitaga Guyau, ka! Yeigu gala wala avai tuta alukwaim bukumai kabosilagi baisa matausina. Deli gala asaili nanogu kwaitala tuta mwau paila matausina. Yoku Guyau bogwa kunikoli baisa, deli bogwa kunikoli avaka bogwa lalivala. 17 Taga kuvigakaim vitukokola baisa yeigu. Paila avai tuta mwau baboda, e yokula ulo kabokwala. 18 Mwa Guyau! Kumai mmosila baisa matausina availa availa ilamidadaigusi, e yeiguga kunokapisaigu. Kuvakasau matausina kokola, mitaga yeigu gala bukuvitukukolaigu. Mwa! Kumai kabosilagi baisa matausina e kwatumtuwoli matausina.

Sabate kala kikila

19 E Guyau ilukwaigu kawala, “Mwa Yeremaia, kula Tomota si Kalapisila, makaduyona goli gweguyala Yuda bisusuvisi bisusunapulasi metoya ovilouveka. E baisa bukukwamituli ulo biga. Oluvi bukuvakuwoli wala komwaidona kalapisilela Yerusalem. 20 Kuluki komwaidona gweguya, Yuda tomotela, deli Yerusalem tosisula komwaidona, matausina bisusuvisi kalapisila makaduyosina, binakaigalaisi avaka balivala. 21 Kuluki matausina kidamwa magisi bikolaisi si momova gala wala ibodi bikaitakewasi kaina bigebilasi avai guguwa wa yam Sabate; gala wala ibodi bikauwaisi avai vavagi bisuyaisi okalapisilela Yerusalem. * 22 Kaina avai vavagi bikauwaisi bisunupuloiyaisi metoya osi bwala wa yam Sabate. Gala ibodi bipaisewasi wa yam Sabate, mitaga ibodi bikabomaisi yam makwaina kwebumaboma, makawala lakaraiwogi tubusia omitibogwa. * 23 Omitibogwa tubusia gala wala inakaigalaigusi kaina itovilakaigusi. Kaimapula matausina ikasai ninasi e gala wala ikabikuwolaigusi kaina ikatetasi avaka laluki.

24 “Kuluki tomota matausina ibodi bikabikuwolaisi ulo karaiwaga komwaidona. Gala ibodi bikatikeuwaisi avai guguwa bisuyaisi okalapisilela valu makwaina wa yam Sabate. Ibodi bikabomaisi yam Sabate bivigaki yam kwebumaboma, e gala wala bivagaisi avai paisewa. 25 Oluvi si gweguya deli giyouvila ibodi bisuvisi okalapisilela Yerusalem, e bipataisi tubusi Debida la guyau omitibogwa. E tomotala Yuda toyo Yerusalem bisisilasi wala waga kaibibiu deli wa wosa, e Yerusalem tuta komwaidona bikikasewa wala tomota. 26 Yuda viluwela komwaidona tomotela bimaisi metoya mapilana Beniamina, matausina eisisuaisi okuvalila koya deli odabala koya, deli bimaisi metoya Yuda opilibolimila. Matausina bimaiyaisi semakavi kwegubugabu ogu Bwala Kwebumaboma, deli si lula, kaula semakavila, deli lula maiina simasimina, deli goli nokagutoki semakavila. 27 Mitaga ibodi bikabikuwolaigusi deli bikabomaisi Sabate bivigaki yam kwebumaboma. Gala ibodi bikeulasi avai guguwa e bisuvisi okalapisilela Yerusalem wa yam makwaina. Ka, kidamwa bivagaisi makawala, yeigu bavakati kova okalapisilela Yerusalem komwaidona. Kova makovana bivakadidaimi komwaidona ligisa olopola Yerusalem, e gala wala availa ibodi bikimati makovana.”

18

Yeremaia ila ola bwala towai kulia

1 E Guyau ilukwaigu, kawala, 2 “Mwa! Bukula ola bwala towai kulia, e metoya baisa yeigu balukwaim ulo biga.” 3 Mapaila yeigu alokaia ola bwala towai kulia e agigisi matauna eiwawai kulia. 4 E avai tuta kwelatala kulia makwelasina leiwawaiya bigisi gala ibudoki nanola, matauna bikimkumku e mlomwaluva bivigaki ituwoli vavagi.

5 E Guyau ilukwaigu kawala, 6 “Ka, ikwanaigu goli bavigakaimi mina Isireli makawala matauna towai kulia eivigaki la mlomwaluva kadai? Ka, yokomi lokusisuaisi oyamagula, makawala goli mlomwaluva isisu oyamala towai kulia. 7 E kidamwa avai tuta balivala mwada yeigu bogwa basabu, bavakubali kaina bakodidaimi avai boda kaina avai kabokwaraiwaga, 8 mitaga oluvi boda makwaina bininavilasi metoya osi mitugaga, yeigu galaga bavagi avaka lalivala mwada bavagi. 9 E tuvailaga, kidamwa balivala mwada yeigu bogwa bavali kaina bakaliai kwaitala boda kaina kabokwaraiwaga, 10 mitaga oluvi boda makwaina bikoulovaigusi deli bimitugagasi, yeigu galaga bavagi avaka lalivala mwada bavagi. 11 Mapaila kuluki mina Yuda deli Yerusalem yeigu bogwa laninamsi kasi gaga, deli lakatubaiasa paila bamipuki matausina. Kuluki matausina bikilavaisi kidikedala mitugaga makadasina leiyosisi. Ibodi bivigivauwaisi si kedakeda deli vavagi makwaisina leiuvagaisi. 12 E matausina bivitakaulasi kawasi, ‘Gala wala avaka uula bakasivilasi kadai? Ka, komwaidomasi wala bitaboduvagasi ninamaisi deli bakauvagaisi wala avai mitugaga wala magimasi.’ ”

Tomota ipakaisi Guyau

13 E Guyau ilivala kawala,

“Ka, mina Isireli bogwa eivagaisi kwaitala vavagi saina gaga!

Mapaila takatupoi mina watanawa,

ki, avai vavagi makawala baisa ikaloubusi avai tuta ke?

14 Ki, avai tuta sitana Lebanoni raibwagela odabala gala isim numlela,

deli sopi eititayelu saina tula metoya wa koya avai tuta sitana imada ke?

15 Mitaga ulo tomota bogwa goli leilumwelavaigusi,

e leigubugabusi lula maiina simasimina baisa minasina tokolu.

Matausina bogwa eiulilavaisi keda makadana ibodi bilokaiasi,

e gala tuvaila ibokulaisi kaduwala.

E iuwovilasi ilosi osi kaduvapwala titoulesi.

16 E matausina bogwa eivigakaisi valu makwaina makawala kwaitala vavagi saina kabokakayuwa,

e kidamwa bipakaitulaisi goli.

E availa availa bisukwaiwaisi valu makwaina, bogwa bimmakiusasi paila avaka bigisaisi,

e bikatugougeunasi wala paila bogwa bitutuvakau ninasi.

17 E makawala yagila bomatu biuu bima biyuvisau tubumyou,

e makawala goli yeigu babutugigai ulo tomota bilosi omitasi kasi tilaula.

Yeigu batotubuloki matausina.

E avai tuta kabosilagi bima, yeigu gala bapilasi matausina.”

Tomota ikeiwalaisi Yeremaia

18 Oluvi, tomota ikaibigasi kawasi, “Tauwau, kumaisi takeiwalaisi Yeremaia! Ka, tolula eisilabasi wala paila bikamitububulasi avaka avaka baisa yakidasi, e tokabitam eisilabasi paila bikiduwosisiaidasi, deli goli tovitoubobuta paila bikamitulaisi Yaubada la biga. Tauwau, kumaisi tatabinakaisi avai vavagi wala, e gala tuvaila bitalagaisi avaka bilivala.”

19 Mapaila yeigu anigada kawagu, “Guyau, kulagi avaka alilivala deli kunakaigali avaka agu tilaula eikikeiwalaisi paila yeigu. 20 Ki, mapula vavagi bwaina mitugaga wala kaina? Ka, matausina eileiyasi agu sowa mwada biyogagaigusi. Mwa Guyau! Kululuwai oliloutala lamakaiam e lakayubabai baisa yoku, mwada gala bukuyogagi matausina metoya om gibuluwa. 21 Mitaga Guyau, tuta baisa ibodi molusaula bikimati litusia, deli bikaligasi okabilia. E nunumoya binakakausi deli binamakapusi, e lelia bikimati tommoya, deli tubovau tauwau bikaligasi okabilia. 22 E kuwitali budotala boda bimaisi e bivapulosaisi matausina e bikodidaimisi si valu. E bukuvigaki matausina bivalamsi deli kasi kokola. Ka, matausina bogwa eileiyasi agu sowa mwada biyogagaigusi, deli eileiyasi agu sikula mwada biyosigusi. 23 Mitaga Guyau yoku bogwa kunikoli komwaidona avaka eikikeiwalaisi paila ulo kaliga. Mapaila taga kuligaiwa si mitugaga kaina bukulumwelavi si sula. E kuvigaki bimamasi goli omatam, deli igau wala deli m gibuluwa kuvagi avaka nanom baisa matausina.”

19

Lukwava yakakatuvi

1 E Guyau ilukwaigu bala bagimoli yatala lukwava. Tuvaila ilukwaigu balau mimilisi kaidadala valu deli mimilisi tolula tovakaveka, 2 e bakasunapulasi Kalapisila Seniseni e bakalosi oItayatilela Inom. E metoya baisa yeigu bakamituli la biga mabigasina avaka bilukwaigu. * 3 E Guyau ilukwaigu balivala kawagu, “Gweguyala Yuda deli mina Yerusalem, kulagaisi avaka yeigu Guyau Topeuligaga, mina Isireli mi Yaubada, balivali. Ka, kulagaisi, yeigu bogwa bamai kwaitala kabosilagi sainela mapilana valu, e availa availa bilagaisi bulogala makwaina bogwa bikiuta ninasi. 4 Yeigu bavagi makawala paila uula tomota bogwa eipakaigusi deli eiyogwalaisi mapilana valu metoya osi lula baisa ituwoli yaubada. E yaubada minasina gala avai tuta sitana ililagaisi bulogasi, e tuvaila tubusia kaina gweguyala Yuda gala ililagaisi minasina. Matausina bogwa eivakasauwaisi mapilana valu buyavisi tobubwaila, 5 deli bogwa eikaliaiyasi kabolula paila minana Beali,b e baisa goli bigigabwaisi litusia wa kova bivigakaisi si lula. Mitaga yeigu gala avai tuta akaraiwogi matausina bivagaisi makawala, deli gala wala isusuki nanogu avaka leiuvagaisi. * 6 E mapaila igau kala tuta bima, e mapilana valu gala tuvaila bidokaisi Topeta, kaina Itayatilela Inom. Mitaga kaimapula, yagala bidokaisi maigana Itayatilela Katumata. 7 E metoya mapilana valu yeigu bakodidaimi komwaidona si nanamsa mina Yuda deli Yerusalem. Yeigu batugwali kasi tilaula bitomgwagasi odubasi matausina, e bikatumataisi matausina okabilia. E uwosi basaiki mauna nayoyowa deli mauna nabubolodila e bivigakaisi kʹasi. 8 Yeigu bakatudidaimi makwaina valu, e availa availa bililoulasi e bigisaisi, bogwa wala biyowa luposi deli bikiuta ninasi. 9 Kasi tilaula bivaʹulaisi valu bivapataisi e bivigikonaisi bikatumataisi tomotala. E matausina bogwa wala bivabodaisi valu. Mapaila tomota olumoulela valu bikomasi sesia deli goli litusia titoulesi.”

10 E oluvi Guyau ilukwaigu bakatuvi miyana lukwava omitasi matausina tauwau deli lakalosi, 11 deli baluki matausina baisa makawala Guyau Topeuligaga eikaibiga kawala, “Yeigu bakodidaimi valu makwaina deli bakatumtuwoli tomotala, e bivigaki makawala miyana lukwava yakakatuvi gala gagabila bitavigivau tuvaila. Deli matausina bibakwaisi kasi tomata mapilana Topetac paila gala wala ambaisa tuvaila gagabila bibakwaisi matausina. 12 Ka, yeigu bogwa lakatotila bavigaki valu makwaina deli kala tosisu makawala mapilana Topeta. 13 E bwala komwaidona Yerusalem, deli gweguyala Yuda si bwala, bogwa wala biyogwalaisi makwaisina makawala eiyogwalaisi Topeta. Paila uula bwala komwaidona makwaisina eivigakaisi mabuligigasina walakaiwa si kabolula maiina simasimina baisa si yaubada minasina utuyam, deli metoya baisa ililigabwasi waini baisa ituwoli yaubada.”

14 E oluvi asilavi Topeta, mapilana Guyau eiwitalaigu lala paila bakamituli la biga. E akaimilavau ala atoli omatala Bwala Kwebumaboma e aluki tomota komwaidona 15 avaka Guyau Topeuligaga matauna mina Isireli si Yaubada eilivala, kawala, “Ka! Yeigu bogwa wala bamai komwaidona mipuki makwaisina lalivala bavagi baisa valu makwaina deli goli valu makwaisina katitaikinela, paila uula yokomi saina kasai dubami deli gala kulilagaisi avaka lalivali.”

20

Yeremaia sola tolula Pasuru si poisivisi

1 E taitala tolula isisu, yagala Pasuru, matauna Imera latula. matauna goli Bwala Kwebumaboma kasi todabala. E tutala inakaigalaigu lakamituli vavagi makwaisina, 2 matauna ikaraiwogi budala iwaigusi e iyuwolaigusi katitaikinela Kalapisila Beniamina mabuligana walakaiwa olopola Bwala Kwebumaboma. 3 E eiyam kaukwau, avai tuta Pasuru bogwa leitanekwaigu, yeigu atokaia aluki matauna kawagu, “Mwa! Guyau gala idokaim Pasuru. Ka, yagam leivabu leisakaim ‘Ambaisa Ambaisa Kabokokola.’ 4 E Guyau wala titoulela leikaibiga kawala, ‘Yeigu bavigakaim kabovitukokola baisa titoulem, e deli goli baisa lubaimwa, e yoku bigisaki matam avai tuta kasi tilaula metoya osi puluta bikatumataisi matausina. E yeigu Guyau basaili komwaidona mina Yuda oyamala guyoula Babilonia. E matauna bikatupipi taivila bilau ola valu e mimilisiga bikatumati. 5 E tuvaila yeigu batugwali kasi tilaula biyoulisi komwaidona guguwala valu makwaina, deli bilebwaisi komwaidona avaka avaka eitakunaisi, deli si guguwa tatousi, e deli goli si veiguwa gweguyala Yuda, e bikauwaisi komwaidona wala bilauwaisi Babilonia. 6 E ka, yokugwa Pasuru kam kwaraiwaga, yoku e komwaidona litumwa deli wala biyosaimi, e bilauwaimi Babilonia. E mapilana wala yoku bukukwaliga e bibakwaimsi baisa, e makawala goli komwaidona lubaimwa matausina lokusipuloki tuta bidubadu.’ ”

Yeremaia itakulukulu baisa Guyau

7 Guyau, bogwa lokusipulokaigu,

e yeigu labani agu sinapu metoya baisa yoku.

Yoku saina topeuligaga,

e yoku goli bogwa lokukwalisauwaigu.

Availa availa iiyosokanaigusi,

e ikikovilaigusi yumyambwata.

8 E avai tuta balivala, ibodi bakaigaveka goli,

kawagu, “Yowai! Kodadaimi!”

E Guyau, tuta tuta ikikamapwaigusi deli ikikavilakaigusi

paila uula lakamituli m biga.

9 Mitaga avai tuta balivala kawagu,

“Yeigu bogwa balumwelavi Guyau,

e gala tuvaila bakamituli yagala,”

e tuta matutowena m biga ivigaki makawala kovatala kova

eilululu olumoulegu.

E yeigu avigikoni peula mwada bakokuvati m biga,

mitaga gala ibodaigu bakiyumali.

10 E alilagi komwaidona tomota ikikasilamsi,

“Ambaisa ambaisa kabokokola wala!

Tamwaisi takamitulaisi matauna baisa tokwaraiwaga!”

Ka, matausina lubaigwa tatougu itulotulasi bigisaigusi basilagi.

E matausina ilivalasi kawasi, “Kaina ibodi bitasipulokaisi matauna,

e oluvi bitayosisi bitakeulasi lugwa!”

11 Mitaga Guyau yoku wala lokupipiaigu, e yoku saina topeuligaga,

e matausina eiwawaigusi bogwa goli bimamasi.

Matausina gala tuvaila bipeulasi,

e bogwa bimmosilasi tuta gala biwokuva.

E kasi mmosila bikanuvagasi goli.

12 Mitaga yoku Guyau Topeuligaga kuuwakoli tomota okedala duwosisia goli,

e kunikoli avaka avaka olumoulesi deli oninasi.

Mwa Guyau! Ulo wotetila lasaili oyamam,

kidamwa bagisaim bukukwau agu lugwa baisa agu tilaula.

13 Kuwosisi baisa Guyau!

Kala yakaula Guyau!

Matauna ikoli mina mamama metoya oyumasi tomitugaga.

14 Saina gaga yam makwaina lakaloubusi!

E ibodi yam makwaina inagu leiunaigu bitamwau goli! *

15 Kalitoula mokwita avai tau matauna leikatigam lopola tamagu

avai tuta leima leiluki kawala,

“Mwa! Latum tau!”

16 Ibodi matauna bivagi makawala valu makwaisinad

Guyau leikatudidaimi gala deli la nokapisi.

Ibodi matauna bilagi butula kala kayagigila kaukwau,

e bilalai bilagi butula kabilia,

17 paila uula gala ikatumatibogwaigu igau lasisu inagu olopola.

E bivigakiga inagu lopola baisa agu laka.

18 Avaka uula lakaloubusi?

Kaina paila wala babudoboda mwau deli ninamwau,

e mmosila wala bila okala vigimkovila ulo momova, ke?

21

Ivituboboti Yerusalem kala kapusi

1 E Sedekaia matauna guyoula Yuda iwitali Pasuru matauna Malikia latula deli tolula Sepanaia matauna Maaseya latula imiakaigusi bigala kapuloki. 2 Ikaibiga kawala, “Mwa, akoma lopom, kukwatupoi Yaubada avaka nanola paila yakamaisi, paila guyoula Babilonia Nebukadinesa deli la tokabilia bogwa biyoulisi ma valusi. E kaina Guyau bivagi kwaitala kabotuvatusi paila yakamaisi, e bivigaki Nebukadinesa deli la tokabilia bivayumilasi.” *

3 Oluvi Guyau ikamituli avaka nanola baisa yeigu e aluki avaka baisa matausina leiwitalaisi leiwokaiagusi 4 bilosi bilukwaisi Sedekaia avaka Guyau matauna Isireli la Yaubada eilivala kawala, “Sedekaia, ka yeigu batomgwaga odubasi m tokabilia matausina ikikabiliasi baisa guyoula Babilonia toyo mabudona la tokabilia. Yeigu bavayouli bakoguguli m tokabilia si guguwa kabilia oluwalela valu. 5 Deli ulo peula komwaidona, agu leiya, ulo gibuluwa, deli goli ulo gasisi yeigu bakabilia baisa yoku. 6 Yeigu bakatudoum komwaidona tosisula valu makwaina. Tomota deli mauna si kaliga makawala wala bidoumlabasi metoya lelia mwau. 7 E pailaga yoku deli kaidadala valu, deli tomota matausina eimovasi okabilia, wa molu, deli metoya lelia, yeigu batugwali baisa guyau Nebukadinesa, deli kami tilaula matausina magisi bikatumataimi bikatupipaimi. Nebukadinesa titoulela bikatumataimi. Matauna gala binokapisaimi kaina bitagwala taitala bisisu tomomova. Ka, yeigu Guyau bogwa lalivala.”

8 Oluvi Guyau ilukwaigu baluki tomota kawala, “Ka, kunakaigalaisi. Yeigu Guyau asisakaimi bukunagasi oluwalesi keda bila omomova e keda bila okaliga. 9 Availa availa bisidubadubasi wala olumoulela valu bikaligasi metoya okabilia kaina molusaula kainaga lelia. Mitaga availa availa matausina bisunapulasi bilosi itaimelusi baisa mina Babilonia, matausina goli baisa tuta eiyoulisi valu, e matausina gala bikatumataisi. Kidamwa bivagaisi makawala bogwa bikolaisi si momova titoulesi. 10 Yeigu bogwa lavitobu nanogu gala wala bakoli valu makwaina, mitaga bakodidaimi wala. Bakasali mavilouna baisa guyoula Babilonia, e matauna bigibumkulovi mavilouna. Yeigu Guyau bogwa lalivala.”

Yaubada biyakali gweguyala Yuda

11-12 Guyau ilukwaigu baluki biga mabigasina baisa gweguyala Yuda, matausina Debida dalela. Kawala, “Kunakaigalaigusi avaka yeigu Guyau alilivala. Ibodi karaiwaga duwosisia bisisu yam kwaitala kwaitala. Kidamwa taitala tau biwabu sola yokomi kukolaisi matauna. Kidamwa gala bukuvagaisi, mitugaga makwaina lokuvagaisi bikatumwali ulo gibuluwa bilulu makawala kova gala gagabila bitakimati. 13 Yerusalem, yoku lokutotu odabala koya, makawala kwaitala dakuna kwaiveka okabatau leisurina leila walakaiwa. Mitaga yeigu bakabilia baisa yoku. Lokulukwaigu kawam gala wala availa ibodi biyokolaim kaina bikobolu kalim. 14 Mitaga yeigu bamipukwaim paila avaka bogwa lokuvagi. Yeigu bavakati kova bigabu m ligisa, e vavagi komwaidona opapala bivakakovi wala biwokuva. Yeigu Guyau bogwa lalivala.”

22

Yeremaia la biga baisa gweguyala Yuda

1-2 E Guyau ilukwaigu balokaia ola ligisa guyoula Yuda, matauna Debida dalela, e baluki matauna, deli la tosikwawa, toyo tomotela Yerusalem bilagaisi avaka Guyau bogwa eilivala. 3 Kawala, “Yeigu goli Guyau, akaraiwogaimi bukuvagaisi avaka duwosisia deli kamokwita. Kidamwa taitala biwabu sola yokomi bukukolaisi matauna. Gala bukuyogililamaisi kaina bukulamidadaisi togilagala, weilova, kaina minasina kwabuya, deli gala bukukwatumataisi matausina tobubwaila olumoulela mavilouna viloubumaboma. 4 Kidamwa bogwa bukuvagaisi makawala lakaraiwogaimi, e matausina Debida dalela bisetuwoli wala biguguyausi. E gweguya matausina, si tosikwawa, deli si tomota, bisetuwoli wala bisusuvisi okalapisilela ligisa makwaina metoya wa waga kaibibiu deli wa wosa. 5 Mitaga kidamwa gala bukukwabikuwolaisi ulo karaiwaga, alukwaimi biga katotila mwau ligisa makwaina igau bikapusi e bidadaimi. Yeigu goli Guyau bogwa lalivala. *

6 “Paila yeigu ulo gigisa, ligisa makwaina olopola Yuda kala kwemanabwaita makawala valu Giliadi saina kwematabwaila deli makawala Lebanoni koyala saina kwemanabwaita, mitaga bogwa bavigaki makwaina bikwaiwokuva wala e gala availa bisikaili. 7 E yeigu bawitali tilaula bimaisi bikodidaimisi makwaina, e matausina bimaiyaisi si legisa bikitulaisi kokolela makwaina, makaisina komwaidona wala kweisila saina kemanabwaita, e bilavaisi bila wa kova.

8 “Igau tuta oluvi bidubadu togilagala bililoulasi e bigisaisi bibigatonasi deli sesia avaka uula yeigu Guyau lavigaki vilouveka makwaina makawala. 9 Oluvi titoulesi wala bimapusi si bigatona paila uula bogwa lokukodidaimisi mi kabutu deli yeigu mi Yaubada, e kutitapwarorusiga deli kuwotitalaisi minasina tuwoli yaubada.”

Yeremaia la biga kala biga Yowaasa

10 Yokomi mina Yuda, ka, gala bukuvalamsi paila guyau Yosaia;

gala bukuninamwausi paila la kaliga matauna.

Mitaga bukuvilumgagasi paila Yowaasa, matauna latula;

bogwa leikatupipaisi matauna bilauwaisi, e gala avai tuta bikaimilavau,

gala avai tuta bigisivau valu mapilana eikapusiki kulula. *

11 Guyau ililivala kala biga Yowaasa matauna Yosaia latula, matauna goli eisimapu tamala kabala e iguyau mapilana Yuda, “Matauna bogwa eisilavi la valu, e gala wala avai tuta bikaimilavau. 12 Matauna bisisu wala valu mapilana eilauwaisi kaligala bikaliga, e gala wala avai tuta bigisivau valu mapilana eiligaim.”

Yeremaia la biga kala biga Yeoyakim

13 Availa eikaliaii la bwala metoya ola karaiwaga doudoga

e itasai makwaina ikwaiveka metoya ola sopa,

matauna goli bikaliga.

Matauna ikaraiwogi sala bipupaisewamakavasi,

e gala wala immapu matausina.

14 Availa ikaibiga kawala,

“Yeigu bakaliaii ulo bwala kwaiveka

e mabuligigana walakaiwa bakalituli bidubadu kabomasisi,”

matauna goli bikaliga.

Mapaila matauna itabolu ponana opapala

e ikaili maponinasina metoya kai kweisila

e iyolali bweyani.

15 Kidamwa bukukwaliaii bwala

youdilesi komwaidona kweisila wala

e kasi kweminabwaita ikalisau bwala ituwoli

ki kudoki baisa bivigakaim bukugiyoubwaila?

Ka, tamam ola kaisisu ivigibau.

Matauna giyoubwaila, deli la karaiwaga duwosisia,

e la guyau ikobaluluva metoya avaka avaka iuvagi.

16 Matauna ipii tonamakava okaboyakala,

e vavagi komwaidona ikibuboti wala iwokuva.

E kala nikoli Yaubada bitanikoli makedala makadasina.

17 Mitaga yoku bogwa eikouvigasi nanom

kam luluwai titoulem;

kukwatumati mina bubwaila

e deli m yommayuyu kulamidadi m tomota.

Guyau bogwa eilivala.

18 Mapaila Guyau ilivala kala biga Yeoyakim

matauna Yosaia latula guyoula Yuda kawala,

“Ka, avai tuta bikaliga gala wala availa

bivilam matauna kaina bilivala kawala,

‘O saina mwau lubaigu, saina mwau!’

Gala wala availa bivilam matauna kaina

bikavinavina kawala,

‘O ulo guyau, ulo guyau!’ *

19 Makawala natana ase bikaliga gala isim kala kamaiaba,

e matauna bikaliga bileiki makawala gala wala isim kala kamaiaba,

matauna bilobibiasi wala bilauwaisi ilavaisi oyosewala Yerusalem kalapisilela.”

Yeremaia la biga paila Yerusalem kala mipuki

20 Mina Yerusalem, kulosi mapilana Lebanoni e kuwakulasi,

kulosi mapilana Basani kuuvalamsi;

e kulosi mapilana okoyala Mowabi kudoudousi,

paila uula komwaidona lubaimia bogwa eimtulaisi.

21 Ka, Guyau ilivala baisa yokomi avai tuta leivigakaimi lokusibwabwailasi

mitaga gala magimi bukunakaigalaisi matauna.

Baisa makawala mi bubunela bogwa eikabitutuki omi tuta komwaidona;

gala wala avai tuta kukwabikuwolaisi Guyau.

22 Kami tokugwa komwaidona yagila biuu biyuvisau,

e lubaimia bilauwaisi okatupipi,

mi valu bivakuluwouwaisi e bukummosilasi,

paila uula komwaidona mitugaga avaka lokuuvagaisi.

23 Yokomi lokukwalasi wa bwala makwaisina lokukwaliakaisi

youdulesi kweisila leimaiyaisi mapilana Lebanoni;

mitaga avai tuta kabommayuyu bikaloubusi baisa yokomi

bukulumkolaisi saina mmayuyugaga,

mmayuyula makawala natana vivila kala mmayuyu bitapoi yamala.

Yaubada la mipuki baisa Yeoyakini

24 E Yaubada iluki guyau Yeoyakini, matauna guyau Yeoyakim latula guyoula Yuda, kawala, “Yeigu wala Yaubada Tomomova, e yoku makawala agu kakalougwa oyamagu kakata, mitaga bogwa bavililaim * 25 e basailim oyumasi tomota matausina lokukukoli, matausina goli magisi bikatumataimsi. Yeigu bakasalaim baisa guyau Nebukadinesa guyoula Babilonia deli la tokabilia. 26 Yeigu bakasalaim som inam bilauwaimi okatupipi. Yokomi bilauwaimi ovalu mapilana gala ikapusiki kulumi, e kamitaiyu wala bukukwaligasi baisa. 27 Yokomi bukukwayoyusi magimi bukugisivauwaisi mi valu, mitaga gala wala bukukwaimilavausi mavilouna.”

28 Lakaibiga kawagu, “Ki guyau Yeoyakini eivagi makawala yatala lukwava yataisi bogwa eiligaimwaisi gala availa magila miyana ke? Baisala uula matauna deli litula bogwa leikatupipaisi eilauwaisi ovalu pilatala matausina gala sitana inikolaisi?”

29 Wo mina watanawa, mina watanawa, mina watanawa!

Ka kunakaigalaisi avaka Guyau eilivala kawala.

30 “Matauna kala kamwaga litula bikitumou,

matauna gala availa kaimapula

matauna gala taitala dalela biguyoi olopola Yuda

e bipati Debida la guyau.

Ka, yeigu Guyau bogwa lalivala.”

23

Kala pikwaku paila tuta oluvi

1 O kapisisi matausina tokwaraiwaga, ka, Guyau biyakali matausina paila iyogagaisi deli iyobutubutaisi la tomota! 2 Ka, baisa Guyau, mina Isireli si Yaubada, eilivala paila matausina tokwaraiwaga, matausina si koni ibodi biyamataisi la tomota. Kawala, “Tauwau, yokomi gala wala kuyamataisi ulo tomota bwaina, mitaga kuyobutubutaisi e kubokavilaisi eilosi. Mapaila baisa tuta yeigu bamipukwaimi paila mitugaga makwaina bogwa lokuvagaisi. 3 Yeigu bavayouli komwaidona kesala ulo tomota metoya valu ituwoli ituwoli matausina omitibogwa lavabutu leilosi, e bakaimilivau bamai osi valu tatousi. Matausina igau bidalasi deli kasi bawa bisiniveka. 4 Yeigu banagi kasi tokaraiwaga paila biyamataisi matausina. E ulo tomota gala tuvaila bikokolasi, kaina availa bivitukukoli. Deli yeigu gala tuvaila bamipuki matausina. Yeigu Guyau bogwa lalivala.”

5 Guyau ikaibiga kawala, “Ka! Tuta igau bima paila yeigu banagi taitala tomitukwaibwaila odalela Debida biguyau. Matauna giyoubwaila deli la kabitam, deli biuvagi avaka avaka duwosisia olopola mapilana valu. * 6 E avai tuta biguyau, mina Yuda biluva uwosi bisibwabwailasi, e mina Isireli bisisuaisi olopola vakota. E matausina bidokaisi yagala ‘Guyau Kada Tokatumovasi.’ ”

7 E Guyau ikaibiga kawala, “Ka, tuta igau bima e tomota gala wala bikatotilasi kawasi, ‘Omatala matauna Yaubada Tosivagasi eivisunupuloi mina Isireli metoya Itipita.’ 8 Mitaga kaimapula bikatotilasi kawasi, ‘Omatala matauna Yaubada Tosivagasi eivisunupuloi mina Isireli metoya mapilana valu opiliyavata,e deli goli valu ituwoli ituwoli mapilasina eivabutu eilosi isilomlasi.’ E matausina bisisuaisi osi valu tatousi.”

Yeremaia la biga paila matausina tovitoubobuta

9 Tauwau, nanogu saina kala kaikai,

mapaila latatatuva wala.

Paila goli Guyau,

deli paila la biga kwebumaboma.

Yeigu makawala taitala tomomom,

matauna bogwa wala eimommata metoya sopi kaipapeula.

10 Ka! Valu bogwa eikasewoki tomota matausina eikoulovaisi Guyau.

Matausina iyebwailisi wala bimitugagasi, deli ikididogaisi si karaiwaga paila kasi bwaina titoulesi.

Guyau ibuloti valu e mauula mnumonu osaivau isumatasi,

deli valu kala gigisa saina mwau.

11 E Guyau ikaibiga kawala,

“Tovitoubobuta deli tolula si bubunela gala makawala tapwaroru kidikedala.

Ka, yeigu abani matausina eimmitugagasi ogu Bwala Kwebumaboma.

12 Keda makadasina eilalouyasi bavigaki bidumokikinasi deli bidudubilasi,

e bavigaki matausina bisilubeibeusi bikapusisi.

Mapaila yeigu bamai kabosilagi baisa matausina.

Paila tutala kasi mipuki bogwa leimaima.

Ka, yeigu Guyau bogwa lalivala.

13 E yeigu bogwa lagisi tovitoubobuta mapilana Sameria si mitugaga.

Matausina eivitoubobutasi oyagala Beali,f

mapaila bogwa eivigakaisi ulo tomota bisulasi wala.

14 Mitaga bogwa lagisi mina vitoubobuta olopola Yerusalem eiuvagaisi saina siligaga.

Paila matausina ikikailasisi deli isisasopasi.

Matausina ikikamwanaisi tomota biuvagaisi sula,

e mapaila gala wala taitala ibodi bisim mitugaga.

E yeigu badoki matausina komwaidosi wala si bubunela kala gaga

makawala mina Sodom deli mina Gomora. *

15 “E ka! Baisa yeigu Guyau Topeuligaga lalilivala paila mina vitoubobuta mapilana Yerusalem.

‘Ka! Yeigu basaiki matausina napwa bikamsi,

deli tovala tuvag bimomsi,

paila uula matausina bogwa eiyogwalaisi bubunela tapwaroru e bogwa eiyouloveka olopola valu.’ ”

16 Mapaila Guyau Topeuligaga iluki mina Yerusalem kawala, “Gala bukulagaisi avaka tovitoubobuta bililivalaisi, paila avaka eililivalaisi baisa eisumsomasi wala lupomi mwada avaka tuta oluvi bikaloubusisi. Deli avaka eilulukwaimi, gala metoya baisa yeigu, mitaga ninasi wala titoulesi. 17 E tuvaila ilulukwaisi tomota eipakaisi binakaigalaisi ulo biga, mwada matausina bogwa wala bwaina e gala avaka bininayuwasi. E matausina bilukwaisi komwaidosi matausina kasai dubasi mwada gala wala avai tuta bisilagisi.”

18 Mitaga yeigu Yeremaia akaibiga kawagu, “Ka, gala wala avai tuta taitala matausina tovitoubobuta inikoli Guyau la nanamsa kwekikium. Gala wala avai tuta taitala matausina ilagi kaina ikateta la biga, kaina avai tuta ilamam paila binakaigali avaka matauna eilivali. 19 E Guyau kala leiya makawala utuyagila biuu saina minimani e bikatumimila odubasi tomitugaga, 20 e gala wala biwokuva, tatoula wala bivigimkulovi komwaidona avaka la nanamsa mwada bivagi. E igau tuta oluvi la tomota bogwa bikatetasi kala mimilakatila baisa.”

21 E Guyau ikaibiga kawala, “Ka, yeigu gala awitali matausina tovitoubobuta bilosi, mitaga titoulesi wala ilosi. Yeigu gala aluki avaka ulo biga, mitaga iyupalaisi titoulesi mwada matausina wodogu. 22 Mitaga kidamwa bogwa einikolaisi ulo nanamsa kwekikium, e matausina ibodi wala bikamitulaisi ulo biga baisa ulo tomota, e igagabila bivisivilaisi matausina metoya bubunesi gaga, deli mitugaga makwaisina leiuvagaisi.

23 “Ka, yeigu Yaubada, asisu ambaisa ambaisa e gala basisu poulotala wala. 24 Gala availa gagabila bisipepuni ambaisa kidamwa gala bagisi matauna. Ki, kaina gala kunikolaisi paila yeigu asisu ambaisa ambaisa wa labuma deli ovalu watanawa ke? 25 Matausina tovitoubobuta iyupalaisi titoulesi mwada wodogu, e ililivalasi mwada yeigu lasaiki matausina ulo biga metoya okasi mimi. Mitaga yeigu bogwa lanikoli avaka matausina eilivalaisi. 26 Ammakawala kala kaduwonaku matausina tovitoubobuta bisinapwaisi ulo tomota metoya sopa makwaisina bogwa eitamitulaisi? 27 Matausina si nanamsa idokaisi mimi makwaisina eililivalaisi mwada bitavileisi ninasi ulo tomota, e bilumwelavaigusi, makawala tubusia omitibogwa eilumwelavaigusi, e itovilakaisiga Beali. 28 Ka, avai tovitoubobuta bimimi kwaitala mimi e ibodi matauna bilivala kidamwa mimi makwaina mimimakava wala. Mitaga avai tovitoubobuta bogwa eilagi ulo biga ibodi matauna bikamituli mabigasina avaka kala mimilakatila. Paila ulo biga baisa kaulatoula. Mitaga makwaisina mimi gowa wala. E avaka kala bwaina bitakoma gowa kidamwaga kaulatoula eisisu? 29 Ka, yeigu ulo biga makawala kova, deli makawala kwaitala kaitutu tanumnumta makwaina bikatumsumsoli dakuna. 30 Yeigu akoulovi tovitoubobuta matausina availa availa ikauwaisi si biga sesia e ikamitulaisi mabigasina mwada yeigu ulo biga. 31 Tuvaila yeigu akoulovi tovitoubobuta matausina availa availa ililivalasi si biga titoulesi e ikikamitulaisiga mwada mabigasina metoya baisa yeigu. 32 Ka, kulagaisi avaka yeigu Guyau lalilivali! Yeigu akoulovi tovitoubobuta matausina bililivalaisi kasi mimi makwaisina ikasuwoki wala sopa. Paila metoya osi sopa deli si kamnomwana bililivalaisi mimi makwaisina, e itavilaisi ulo tomota ninasi. Mitaga yeigu gala awitali kaina akaraiwogi bilosi, e matausina gala wala dimlesi kaina avai pilasi tomota bibanaisi metoya baisa matausina. Ka, yeigu Guyau bogwa lalivala.”

Avaka eiyomi wowola Guyau

33 E Guyau ilukwaigu kawala, “Yeremaia, ka! Avai tuta taitala ulo tomota, kaina tovitoubobuta kaina tolula, bikatupoiyaim kawala, ‘Mwa! Avakaga eiyomi wowolah Guyau ke?’ E yoku bukuluki matauna kawam, ‘Mwa! Yokula kuiyomi wowola Guyau, e matauna bogwa bilavaim goli.’ 34 E kidamwa taitala ulo tomota, kaina tovitoubobuta, kaina tolula idoki bikamituli biga mabigasina ‘Eiyomi wowola Guyau’, yeigu bogwa bamipuki matauna e deli goli litula komwaidona. 35 Mitaga kaimapula ibodi taitala taitala bikatupoi baisa lubaila deli veyala kawala, ‘Ki Guyau avai mapu leisakaidasi ke? Guyau avaka eilivala ke?’ 36 Mapaila matausina gala tuvaila bilivalasi biga mabigasina ‘Eiyomi wowola Guyau’, paila kidamwa availa bilivala makawala, yeigu bavigaki ulo biga biyomi wowola matauna. Ka, tomota bogwa eikididogaisi ulo biga yeigu si Yaubada, yeigula matauna Yaubada tomomova e Guyau Topeuligaga. 37 Mwa Yeremaia! Kukwatupoi tovitoubobuta kawam, ‘Tauwau, Guyau avai mapu leisakaimi ke? Guyau avaka eilivala ke?’ 38 E kidamwa bikoulovaisi ulo karaiwaga e bilivalasiga biga mabigasina ‘Eiyomi wowola Guyau’, bukuluki matausina 39 yeigu Guyau eimati balitakii matausina e balavi bilosʹo ambaisa gala bagigisi, e deli goli basilavi valu makwaina lasaiki matausina deli tubusia. 40 E bamiaki matausina mmosila gala biwokuva deli kabommosila makwaina gala avai tuta bilumwelavaisi.”

24

Tayu petala kawailuwa

1 Tuta matutona guyau Nebukadinesa guyoula Babilonia bogwa leikatupipi ilau metoya Yerusalem guyau Yeoyakini, matauna Yeoyakim latula deli guyoula Yuda, deli goli tokugwa komwaidona, toyoudulesi tokolu, deli mabudona tokabitam, e ilosi Babilonia. E tuta matutona Guyau ivitulokaigu tayu petala seuseu eitotusi omatala Bwala Kwebumaboma. * 2 Peta tamatala olumoulela seuseu kweminabwaita, makwaisina makateki wala eimonogusi, tayuwela peta olumoulela seuseu kwemigigaga, gala ibwainaki kamkwam. 3 Oluvi Guyau ilukwaigu kawala, “Yeremaia, avai vavagi lokugisi?”

Yeigu avitakauloki kawagu, “Seuseu, makwaisina kweminabwaita, saina wala kweminabwaita, e makwaisina kwemigigaga, saina wala kwemigigaga gala wala ibwainaki kamkwam.”

4 Mapaila Guyau ilukwaigu, kawala, 5 “Yeigu Guyau, Isireli la Yaubada, iiyovi wala nanogu tomota matausina eivayoulisi eilauwaisi Babilonia, matausina makawala makwaisina seuseu kweminabwaita, e yeigu bogwa bamitukwaii matausina. 6 Bogwa bayamati matausina e bakaimilivau bamai ovalu mapilana. Bakommoli matausina e gala babutugigai bibutusi deli bavali matausina gala basabu. 7 Bogwa bavigaki matausina binikolaisi yeigu goli Guyau. E bavigaki matausina ulo tomota, e yeigu si Yaubada, paila uula bikaimilavausi baisa yeigu metoya oninasi komwaidona.

8 “Pailaga Guyau Sedekaia matauna guyoula Yuda deli matausina tobubulesi karaiwaga deli kesala tomotela Yerusalem matausina leisisuaisi oviluwela kaina eilosi Itipita - yeigu Guyau bavigaki komwaidona matausina makawala makwaisina seuseu kwemigigaga saina wala gaga gala ibwainaki kamkwam. 9 Yeigu bayomitali kabomwau baisa matausina e baisa goli boda komwaidona ovalu watanawa bogwa bibulukukoli. E tomota bikatudeuwaisi matausina, biyosokanaisi, bikikayuwaisi matausina, e yagasi bikadidoiyaisi ambaisa ambaisa yeigu labutugigai eilosi. 10 Yeigu batagwala kabilia, molusaula, deli lelia bikaloubusi baisa matausina tatoula wala bidoumlabasi ovalu makwaina yeigu bogwa lasaiki matausina deli tubusia omitibogwa.”

25

Tilaula metoya mapilana opiliyavata

1 E taitu kwaivasila Yeoyakim matauna Yosaia latula guyoula Yuda, e biga bigatala imakaiagu metoya baisa Guyau kasi biga tomotela Yuda. (Taitu makwaina kwematala kala taitu Nebukadinesa eiguguyau Babilonia.) * 2 E yeigu alivala baisa komwaidona mina Yuda deli mina Yerusalem kawagu, 3 “Ka, kweluwotala kwaitolu kala taitu Yosaia matauna Amona latula eiguguyau olopola Yuda e leima lagaila, taitu kala bawa ibodi kweluwoyu kwaitolu, Guyau bogwa eilukwaigu e yeigu gala wala ilapaigu kamatula la biga baisa yokomi. Mitaga yokomi gala wala kutovilakaisi matauna. 4 Ilagoli Guyau leisetuwoli wala iwitali la touwata matausina tovitoubobuta baisa yokomi, mitaga gala wala ibodi bukunakaigalaisi kaina bukutovilakaisi matausina. 5 Matausina ilukwaimi bukutotubulokaisi mi kedakeda doudoga deli metoya uvagila mitugaga lokuuvagaisi, e bivigaki bukusivagasisi ovalu mapilana Guyau leisaiki tubumia omitibogwa deli baisa yokomi tuta baisa, bivigaki mi vavagi tatoumi. 6 Matausina ilukwaimi gala bukutapwarorusi kaina bukuwotitalaisi ituwoli yaubada, deli gala bukuyomitulaisi Guyau la gibuluwa metoya bukutapwarorusi baisa tokolu minasina lokuyoudulokaisi yumami, kidamwa bukukwabikuwolaisi Guyau, e matauna gala ibodi bimipukwaimi. 7 Mitaga ka, Guyau wala titoulela eilivala yokomi kupakaisi paila bukunakaigalaisi matauna. Kaimapula yokomi kuyogibuluwaisi matauna metoya minasina tokolu mi yaubada, e baisa memweyeya kuyomitulaisi kami mipuki titoulemi.

8 “Yokomi gala bukunakaigalaisi matauna, e mapaila Guyau Topeuligaga ikaibiga kawala, 9 ‘Yeigu baluki binikolaisi tomotala opiliyavata deli goli ulo touwata, guyau Nebukadinesa guyoula Babilonia. Bamai matausina bikabiliasi deli mina Yuda e deli goli boda mabudosina otalisi. E yeigu bakodidaimi si valu boda mabudosina deli sesia otalisi e bitovagasisi wala viloudidadaimi, e bivigaki kala gigisa saina mwaugaga bitututu wala nona. Yeigu Guyau bogwa lalivala. 10 Metoya mwau makwaina yeigu bavigaki katupatula udosi metoya govala mwasawa, ninasi kala mwamwasila deli butula veivai pakala. E gala wala tuvaila bibanaisi bulami paila si kaitapa, deli gala tuvaila bibanaisi kaula. * 11 E valu mapilana pilamwaidona bikanukwenu wala viloudadaimi bivigaki bitututu wala nona kala gigisa, e boda mabudosina otalisi biwotitalaisi guyoula Babilonia biboda kweluwolima kweluwoyu taitu. * 12 Igau makateki yeigu bamipuki viluwela Babilonia deli guyoula paila si mitugaga. Yeigu bakodidaimi mavilouna e bitotu wala bitogaga viloudadaimi. 13 E yeigu bogwa lalukibogwi Yeremaia - kabomwau makwaisina komwaidona kala ginigini olumoulela mapilana buki mwada kasi mipuki boda ituwoli ituwoli bogwa bamipuki Babilonia. 14 Yeigu bamapu yumasi mina Babilonia paila avaka bogwa leivigibogwisi baisa boda ituwoli ituwoli e giyouvakaveka bivigakaisi si ula.’ ”

Yaubada iyakali boda ituwoli ituwoli

15 E Guyau matauna Isireli la Yaubada, ilukwaigu kawala, “Ka, makwelana waini vigala ivakasewoki wala ulo gibuluwa. Kukwau kuuyoki baisa boda komwaidona mabudosina lawitalaim bukulokaia e kukwaraiwogi bimomwaisi makwelana. 16 Avai tuta bogwa bimommatasi metoya makwelana, e matausina gala wala inikolaisi avaka biuvagaisi e yeigu bawitali kabilia bisugigai matausina.”

17 Mapaila yeigu akau viga makwelana metoya oyamala Guyau, e asaiki boda mabudosina Guyau leiwitalaigu lalokaia, e akaraiwogi matausina bimomsi metoya viga makwelana. 18 Yerusalem deli komwaidona viluwesi Yuda, guyousi deli tokaraiwagasi bimomsi metoya viga makwelana, mapaila makwaisina bimila viloupakalasi, bivigaki kala gigisa saina wala mwaugaga bitututu wala nona, e tomota bivigakaisi yagasi kabokakayuwa - makawala tuta baisa leiuvagaisi.

19-26 Baisa makawala yagasi kala takasa paila komwaidosi matausina bimomsi metoya viga makwelana.

guyoula Itipita, la tosikwawa deli la tokaraiwaga;

komwaidona mina Itipita deli togilagala olumoulela Itipita;

komwaidona gweguyala mapilana Usa;

komwaidona gweguyala mapilana Pilisitia viluwesi mavilousina Asikeloni, Gasa, Ekironi deli availa availa isisuaisi Asidodi;

komwaidona tomotala Edom, Mowabi, deli Amoni;

komwaidona guyousi Taia deli Saidoni;

komwaidona guyousi mapilasina Bolita Kwaiveka olumata viluwesi;

mavilousina Dedani, Tema, deli Busa;

komwaidona tomota matausina kulusi eikapitunaisi eiyakukupi;

komwaidona guyousi mapilana Arebia;

komwaidona si gweguya dala madalasina oviloupakala;

komwaidona guyousi Simri, Elam, deli Media;

komwaidona guyousi mapilana opiliyavata, katitaikina deli kaduwonaku, taitala bimom bim oluvi taitala.

Komwaidona boda ovalu watanawa ibodi bimomsi metoya viga makwelana. E kala vigimkovila guyoula Babilonia bivabodanim bimom metoya viga makwelana.

27 Oluvi Guyau ilukwaigu kawala, “Mwa, kuluki tomota kidamwa yeigu Guyau Topeuligaga Isireli la Yaubada lakaraiwogi matausina bimomwaisi metoya viga makwelana tatoula wala bimommatasi e bikatulugobi, deli tatoula wala bivakenu matausina gala gagabila bitokaiasi, paila yeigu batugwali kabilia bisugigai matausina. 28 E kidamwa bipakaisi gala bikauwaisi viga makwelana lokuiyosi oyamam bimomwaisi, e kuluki matausina Guyau Topeuligaga leikaibiga ibodi wala bimomsi wa viga makwelana. 29 Yeigu bavitouula kodadaimi ogu valu wala tatougu. Ki kaina idokaisi si nanamsa biyubwailasi wala gala bamipuki matausina ke? Gala makawala. Yeigu bogwa wala bamipuki matausina, paila yeigu bavigaki kabilia bilukuwoli ovalu watanana komwaidona. Ka, yeigu Guyau Topeuligaga bogwa lalivala.

30 “Ka, Yeremaia, yoku ibodi bukukwamituli komwaidona avaka lalivala. E yoku bukuluki matausina tomota kawam,

‘Guyau biweyabolu metoya wa labuma

e bibutupilapala metoya obusibusila labuma.

Matauna biweyabolu baisa la tomota;

matauna biweya makawala taitala tau biwaiweya otutala

bipulopola waini kaiuwala.

Komwaidona tomota ovalu watanawa bilagaisi matauna,

31 e kaigala bila ovalu watanawa kala vigimkovila.

Guyau igau bikamogi boda komwaidona.

Matauna biyakali tomota komwaidona

e matauna bikatumati mina mitugaga.

Guyau bogwa eilivala.’ ”

32 Guyau Topeuligaga ikaibiga kabomwau ikikaloubusi baisa kwaitala boda bim oluvi kwaitala tuvaila, e utuyagila ikikoulusa baisa obusibusila valu watanawa. 33 E wa yam makwaina tomota uwosi matausina Guyau bogwa leikatumati bikanumakavasi wala ambaisa ambaisa kabulotala valu bila kabuluyuwela valu watanawa kala vigimkovila. Gala availa bivilam matausina, deli gala availa bikau bibaku minasina. Mitaga minasina bikanumakavasi wala opwaipwaia makawala gulovila mauna pwasi.

34 Yokomi tokugwa kuvalamsi, yokomi kasi toyamata ulo tomota kuvalamsi bipeula! Deli mi valam kutapipinasi opwaipwaia. Paila tuta bogwa leima bikatumataimi, e biyalaimi makawala sipi namwala. 35 Gala avai keda paila yokomi bukusakaulasi e bukukwalasi. 36-37 Kukumdaisi mi kavinavina kuvalamsi kukwaviviasi paila uula Guyau ola gibuluwa bogwa eikodidaimi mi boda e mi valu viluwela vakota goli baisa tuta viloudadaimi wala eitotu. 38 E Guyau bogwa eisilavi la tomota makawala natana laiyoni iligaim kala lagi. E kabilia kokolela deli Guyau la gibuluwa tigininila bogwa eivigaki mi valu imila viloupakala.

26

Yeremaia ilauwaisi oyakala

1 Tuta makwaina Yeoyakimj matauna Yosaia latula eivitouula eiguyoi mapilana Yuda. * 2 Oluvi Guyau ilukwaigu kawala, “Ka, oviluwela Yuda tomota eisilavaisi si valu e leimaisiga baisa paila bitapwarorusi, e yoku bukula e bukutoli okabosigugula wa Bwala Kwebumaboma e bukukwamituli komwaidona avaka avaka lakaraiwogaim bukulivala baisa matausina. E kululuwai gala bukutolavi avai vavagi. 3 E kaina tomota bogwa binakaigalaimsi, e biligaimwaisi si bubunela mitugaga. Ka, kidamwa bogwa biligaimwaisi bubunela mitugaga, yeigu bogwa baninavila metoya nanamsa makwaina laninamsi mwada bakatumati matausina paila si mitugaga.”

4 E baisa makawala Guyau ilukwaigu balivala baisa tomota, kawala, “Yeigu Guyau bogwa lalukwaimi ibodi bukukwabikuwolaigusi e bukuvagaisi makawala ulo vituloki bogwa lasakaibogwaimi, 5 e bukukwatukovaisi taigami baisa ulo towotetila, matausina tovitoubobuta tuta tuta lauwitali leiuwokaiami. Mitaga yokomi gala avai tuta kukwabikuwolaisi avaka eilukwaimi. 6 E kidamwa bukukoulovaisi, ka, yeigu bavigaki makwaina Bwala Kwebumaboma makawala goli lavigaki Sailo, e mina watanawa komwaidona bivigakaisi yagala mi valu si kabosailiu paila mi bubunela gaga.” *

7 E matausina tolula, tovitoubobuta e deli goli komwaidona tomota inakaigalaisi vavagi makwaisina lakamituli wa Bwala Kwebumaboma, 8 e avai tuta lavinaku avaka avaka Guyau eikaraiwogaigu balivali, matausina iyosaigusi e iukuwakulasi kawasi, “Mwa! Yoku ibodi wala bukukwaliga! 9 Avaka uula lokulivala oyagala Guyau, mwada makwaina Bwala Kwebumaboma bivigaki makawala Sailo, e mwada bikodidaimisi valu makwaina e gala availa bisikaili ke?” Oluvi tomota ivaulaigusi ivapataigusi.

10 Tuta makwaina Yuda kaidadala valu inakaigalaisi avaka eikaloubusi, matausina nanakwa wala isilavaisi ligisa e imaisiga Kalapisila Kwaivau wa Bwala Kwebumaboma paila bivagaisi yakala. 11 Oluvi tolula deli tovitoubobuta ikaibigasi baisa kaidadala valu deli goli baisa tomota kawasi, “Tauwau! Ka, tau matauna ibodi wala bikaliga, paila uula ikamogi da valusi. E yokomi komwaidomi bogwa wala lokulegakaisi taigami.”

12 E yeigu akaibiga kawagu, “Ka, Guyau wala leiwitalaigu lama bakamituli avaka avaka bikaloubusisi baisa makwaina Bwala Kwebumaboma deli makwaina valu, e yokomi bogwa lokulagaigusi lalivala makawala. 13 Mapaila ibodaimi bukuvigivauwaisi mi bubunela deli avaka avaka lokuuvagaisi, e ibodaimi bukukwabikuwolaisi Guyau mi Yaubada. Ka, kidamwa bukuvagaisi makawala, matauna bogwa bininavila e galaga bikodidaimi mi valu. 14 E yeigulaga mi karaiwaga wala! E kuvigakaigusi avaka wala kudokaisi bibudoki ninami deli avaka kala duwosisia karaiwogala valu. 15 Mitaga ibodi bukunikolaisi mokwita vavagi baisa - ka, kidamwa bukukwatumataigusi, baisa bivigaki kami pakula yokomi deli tomotala valu makwaina, paila bukukwatumataisi taitala tobwaila goli. Paila Guyau wala titoulela leiwitalaigu lama kidamwa bakatuloluta baisa yokomi.”

16 Oluvi kaidadala valu deli goli tomota ilukwaisi tolula deli mina vitoubobuta kawasi, “Tauwau, tau matauna wodola Guyau da Yaubadasi, mapaila gala ibodi bitakatumataisi.”

17 E bogwa leiwokuva baisa, taivila kaidadala valu itomalaulasi e ilivalasi baisa tomota matausina eisigugulasi kawasi, 18 “Ka, ola tuta Esekaiak eiguyoi Yuda, tovitoubobuta Maika guma Moreseti iluki komwaidosi tomota mwada Guyau Topeuligaga eikaibiga kawala,

‘Saiyoni bikelaisi makawala kwaitala bagula,

e Yerusalem biviloububu,

e Bwala Kwebumaboma koyala bikaulaka.’ *

19 E guyau Esekaia deli mina Yuda gala wala ikatumataisi Maika. Mitaga kaimapula Esekaia ikukoli Guyau e inevi avai keda kidamwa Guyau bininibwaili matauna. E Guyau ininavila e gala imiaki matausina kabosilagi makwaina eilivala mwada bimiaki. E ka, yakidasiga makateki wala bitamaiyaisi kada silagisi titouledasi.”

20 (E taiyuwela isisu, Uraia matauna Semaia latula, guma Kiriati Yearim, matauna tuvaila taitala wodola Guyau, e eikamogi valu deli boda makwaina makawala goli Yeremaia eiuvagi. 21 E avai tuta guyau Yeoyakiml e deli goli la tokwabilia deli la tosikwawa ilagaisi avaka Uraia eilivali, guyau magila biyosisi matauna e bikatumataisi wala. Mitaga Uraia inakaigali e saina kala kokola isakaula ila Itipita. 22 Mitaga Yeoyakim iwitali Elinatani matauna Akibori latula e deli taivila tuvaila tauwau bilosi Itipita paila biyosisi Uraia. 23 E matausina ilosi iyosisi matauna e imiakaisi guyau Yeoyakim, e ikaraiwogi tokwabilia ikatumataisi matauna e ilavaisi wowola ila wa laka.)

24 Mitaga Aikam matauna Sapana latula ipilasaigu sainela, mapaila kaidadala valu gala ibodi bikasalaigusi baisa tomota kidamwa bikatumataigusi.

27

Yeremaia ikatikeu kaitala kaitakewa

1 Tuta makwaina Sedekaia Yosaia latula eivitouula eiguyoi mapilana Yuda, e Guyau ilukwaigu * 2 bayouduli kaitala ulo kaitakewa metoya mauna kanuvinesi e kala yobilabala makaina metoya kai e basaili okaiyogu. 3 E oluvi Guyau ilukwaigu bawitali biga baisa guyousi Edom, Mowabi, Amoni, Taia, deli Saidoni metoya baisa matausina si touwata tonevi pilasi leimaisi Yerusalem paila bigisaisi guyau Sedekaia. 4 E Guyau Topeuligaga, matauna Isireli la Yaubada, ilukwaigu bakaraiwogi matausina bilukwaisi si gweguya avaka Guyau bogwa eilivala kawala, 5 “Metoya ogu peula deli ulo karaiwaga saina vakaigaga abubuli valu watanawa, tomota, deli komwaidona mauna eisisuaisi odabala pwaipwaia, e yeigu asisaiki makwaisina baisa availa wala banagi. 6 E mayeigu wala lasaili komwaidona boda mabudosina oyamala matauna ulo touwata, matauwena guyau Nebukadinesa guyoula Babilonia, makawala goli avigaki mauna nabubolodila iwotitalaisi matauna. 7 Boda komwaidona biwotitalaisi matauna, oluvi biwotitalaisi latula deli tabula, tatoula wala tuta bibudoki paila la boda bikapusi. Oluvi la tomota biwotitalaisi boda kwepapeula deli giyouvakaveka.

8 “Mitaga kidamwa avai boda kaina avai kabokaraiwaga gala bikabikuwolaisi la karaiwaga titoulela, e yeigu bamipuki boda mabudona metoya molusaula, lelia, deli kabilia, tatoula wala guyau Nebukadinesa bikatudoum matausina. 9 Gala bukunakaigalaisi si biga mi tovitoubobuta kaina availa matausina ikayupalaisi titoulesi mwada ibodi bivitububotaisi avaka bikaloubusi tuta oluvi, kaina metoya wa mimi, kaina okaisivila, kaina metoya wa meguva. Ka, komwaidosi matausina eilulukwaimi gala bukutugwalaimi baisa guyoula Babilonia. 10 Matausina eisisinapwaimi wala e eiuvigakaimi bukusilavaisi mi valu, e bikatupipaimi bilauwaimi valu kaduwonaku. Yeigu bakaliabaimi metoya baisa e bavigakaimi bikatudoumwaimi. 11 Mitaga kidamwa avai boda bikasali titoulela baisa guyoula Babilonia e biwotitali matauna, e yeigu batugwali boda mabudona bisivagasisi osi valu tatousi, bibigulaisi e bisivagasisi wala baisa. Yeigu Guyau bogwa lalivala.”

12 E tuvaila alivalivau vavagi makwaisina wala baisa Sedekaia guyoula Yuda. Kawagu, “Bukutugwalaim baisa guyoula Babilonia. Bukuwotitali matauna deli goli la tomota, e bukukoli m momova. 13 Avaka uula bibodi yoku deli m tomota bukukwaligasi metoya okabilia kaina metoya molusaula kaina metoya wa lelia? Baisa makawala Guyau bogwa eililivala bileiki baisa avai boda avai boda gala bitugwalaisi titoulesi baisa guyoula Babilonia. 14 Gala bukunakaigalaisi matausina tovitoubobuta leilukwaimi mwada gala bukutaimelusi baisa matauna. Matausina isipulokaimi wala. 15 Guyau wala titoulela eilivala kidamwa matauna gala iwitali matausina mitaga eisipulokaimi wala bikikavitagaisi yagala. Mapaila baisa matauna bikalibutaimi bukubutusi, e bikatumataimi, yokomi deli matausina tovitoubobuta leilulukwaimi sopa makwaisina.”

16 Tuvaila yeigu bogwa laluki matausina tolula deli tomota avaka Guyau bogwa eilivala kawala. “Gala bukunakaigalaisi matausina tovitoubobuta avaka eilivalaisi mwada Bwala Kwebumaboma veiguwala komwaidona mwada igau makateki bikaimalaisi bimaiyaisi metoya Babilonia. Matausina isipulokaimi wala. 17 Gala bukunakaigalaisi matausina! Mitaga bukutugwalaimi wala baisa guyoula Babilonia e bukukolaisi mi momova! Ki, avaka uula valu makwaina bivigaki makawala kwaitala kabolovala wawa ke? 18 Ka kidamwa matausina tovitoubobuta mokwita deli kidamwa matausina inikolaisi mokwita ulo biga, ibodi wala binigadasi baisa yeigu Guyau Topeuligaga, mwada gala batagwala veiguwa makwaisina kesala olumoulela Bwala Kwebumaboma deli olumoulela ligisa bikauwaisi wala bilauwaisi Babilonia.”

19-20 (Avai tuta guyau Nebukadinesa bogwa eikatupipi guyoula Yuda Yeoyakini matauna Yeoyakim latula, deli tokugwala Yuda deli Yerusalem, komwaidosi wala ilau Babilonia, e iligaimgwa kokolela Bwala Kwebumaboma, kabosakaila sopi ibubulokaisi barasi, waga kaibibiu, deli goli mimilisi tuvaila Bwala Kwebumaboma veiguwala.)

21 “Ka, kunakaigalaisi yeigu Guyau Topeuligaga, Isireli la Yaubada, avaka balivala paila veiguwa makwaisina olumoulela Bwala Kwebumaboma deli wa ligisa olumoulela Yerusalem. 22 Makwaisina bilauwaisi Babilonia e bisisuaisi baisa tatoula wala yam makwaina yeigu baninavila paila makwaisina. Oluvi bakaimilivau makwaisina e bakatubulivau ovalu makwaina. Yeigu goli Guyau bogwa lalivala.”

28

Yeremaia sola tovitoubobuta Ananaia

1 Olopola kwaivasila taitu tubukona nalimala Sedekaia eiguguyau, e Ananaia matauna Asuri latula matauna taitala tovitoubobuta tolela Gibioni, matauna ibigitonigu wa Bwala Kwebumaboma. Omitasi tolula deli tomota, matauna ilukwaigu * 2 mwada Guyau Topeuligaga, matauna Isireli la Yaubada, eilivala kawala, “Ka, yeigu bogwa lakodidaimi la peula guyoula Babilonia. 3 Olopola kwaiyu taitu yeigu bakaimilivau komwaidona veiguwala Bwala Kwebumaboma makwaisina guyau Nebukadinesa leikau leilau Babilonia. 4 Tuvaila yeigu bakaimilivau Yeoyakini matauna Yeoyakim latula guyoula Yuda, deli goli komwaidona tomotala Yuda matausina leikatupipaisi leilauwaisi Babilonia. Bogwa wala eimati, yeigu bakodidaimi la peula guyoula Babilonia. Yeigu Guyau bogwa lalivala.”

5 E omitasi wala tolula deli tomota komwaidona eitotusi olumoulela Bwala Kwebumaboma, aluki Ananaia kawagu, 6 “Saina bwainigaga! Ulo pikwaku Guyau bogwa bivagi makawala! Ulo pikwaku mokwitatoula matauna bogwa bivigaki m vitoubobuta bikamokwita e bikaimilivau komwaidona guguwala Bwala Kwebumaboma eikanukwenu mapilana Babilonia deli komwaidona tomota matausina eilauwaisi okatupipi. 7 Mitaga kunakaigali avaka balivala baisa yoku deli tomota. 8 Omitibogwa igau gala oda tuta, tovitoubobuta matausina ililivalasi e ivitoubobutasi mwada kabilia, molusaula, deli lelia bikaloubusi baisa boda bidubadu deli kabokaraiwaga kwepapeula. 9 Mitaga avai tovitoubobuta matauna ivitoubobuta paila vakota ibodi bitavitoki tolosila avai tuta la vitoubobuta bikamokwita.”

10 Oluvi Ananaia ikau kaitakewa makaina okaiyogu ikatuuwoli ikatumimisi, 11 e omitasi wala tomota komwaidona ilivala kawala, “Ka, Guyau Yaubada bogwa eilivala kidamwa bivigaki kala katuwoula kaitakewa makaina guyau Nebukadinesa bogwa eisaili okaiyasi boda komwaidona; e igau kwaiyu taitu olopola matauna bivagi makawala.” E oluvi yeigu asilavi ala.

12 E igau bogwa eim lumwaitala e Guyau Yaubada ilukwaigu 13 balokaia Ananaia baluki kawagu. “Ka, Guyau Yaubada bogwa eilivala yoku kaina ibodaim bukukwatuuwoli kaitakewa makaina kai, mitaga matauna igau bikaimapu kaitala kaitakewa tanumnumta. 14 E Guyau Topeuligaga, matauna Isireli la Yaubada, bogwa eilivala matauna igau bisaili kaitala kaitakewa tanumnumta okaiyasi boda komwaidona e matausina biwotitalaisi guyau Nebukadinesa, matauna guyoula Babilonia. E ka, Guyau Yaubada bogwa eilivala kidamwa matauna ibodi wala bivigaki mauna nabubolodila goli biwotitalaisi Nebukadinesa.”

15 E oluvi yeigu aluki Ananaia vavagi makwaina, deli akatumkulovi ulo bigatona kawagu, “Ka Ananaia, kunakaigali! Guyau gala iwitalaim. Yoku kusisasopa e mauula tomota ididubumaisi sopa makwaisina. 16 E mapaila Guyau titoulela wala eilivala igau makateki bivakubalaim. Taitu makwaina olopola yoku bukukwaliga paila uula bogwa lokuluki tomota bikoulovaisi Guyau.”

17 E taitu makwaina goli olopola tubukonela nalima nayuwela Ananaia ikaliga.

29

Yeremaia igini si leta mina Yudia eisisuaisi Babilonia

1 Yeigu agini yatala leta e awitali baisa tolula, mina vitoubobuta, tomota kasi tokugwa, deli komwaidosi matausina Nebukadinesa eikatupipi metoya Yerusalem eilau Babilonia. * 2 Lagini miyana tuta matutona guyau Yeoyakini, inala, toyamatesi ligisa, tokaraiwogala Yuda deli Yerusalem, totaisi tokolu, deli matausina mina kiyadiga youdila bogwa leilauwaisi okatupipi. 3 Yeigu asaiki leta baisa Elasa matauna Sapani latula, Gemaraia matauna Ilikaia latula, matausina goli Sedekaia guyoula Yuda leiwitali bilauwaisi baisa Nebukadinesa guyoula Babilonia. Kala kakalawa makawala.

4 “Guyau Topeuligaga matauna Isireli la Yaubada ilivala baisa komwaidona tomota matausina eitugwali Nebukadinesa bikatupipi metoya Yerusalem bilau Babilonia. 5 Kawala, ‘Bukukwaliaisi mi bwala e bukumilivalusi wala baisa. Bukubagulasi paila bukukwamsi avaka eitasupoki yumami. 6 Kuvaisi e bukuunaisi litumia. Kubudaisi litumia si veivai bivaisi, e matausina tuvaila biunaisi litusia. Ibodi bukudalasi, gala paila bukuwokosisi. 7 Bukupaisewasi paila valu mavilousina kasi bwaina ambaisa yeigu lavigakaimi leikatupipaimi leilauwaimi. Bukunigadasi baisa yeigu paila matausina, paila avai tuta bavigaki bisibwabwailasi metoya osi kaisisu, yokomi tuvaila bukusibwabwailasi metoya omi kaisisu. 8 Yeigu Guyau, Isireli la Yaubada yeigu, lakatululutaimi gala bukutagwalasi tovitoubobuta matausina lokusigolaisi bisipulokaimi kaina availa wala bikayupali titoulela mwada ibodi bivitububotaisi avaka bikaloubusi tuta oluvi. Gala wala ibodi bukunakaigalaisi kasi mimi. 9 Yeigu gala awitali matausina mitaga ivigakaisi yagagu si kabosopa baisa yokomi. Ka, yeigu Guyau Topeuligaga bogwa lalivala.’ 10 “Guyau ikaibiga kawala, ‘Avai tuta mapilana Babilonia kala taitu kweluwolima kweluwoyu biwokuva, e yeigu bogwa bayomitali nanogu mokwita paila yokomi deli bakaimilivauwaimi bamaiyaimi omi valu makawala ulo biga katotila. * 11 Yeigu wala agumwaleta anikoli avaka aninamsi paila yokomi, nanamsela paila bukubanaisi sisu bwaina gala kabomwau, nanamsela paila tuta bima bikaloubusi avaka lokupikwakwaisi. 12 E yokomi bukudousi baisa yeigu. Bukunigadasi baisa yeigu, e yeigu bamapu mi nigada. 13 E yokomi bukunevaigusi, e bogwa wala bukubanaigusi paila uula yokomi bukunevaigusi metoya oninami komwaidona. * 14 E yeigu akaibiga kawagu, bogwa eimati bukubanaigusi, e yeigu bakaimilivauwaimi omi valu. Yeigu bavayoulimi metoya ovalu mapilasina ambaisa ambaisa labutugigaiyaimi lokulosi, e bakaimilivauwaimi bamaiyaimi ovalu mapilana goli yeigu lakasalaimi leikatupipaimi ilauwaimi. Yeigu Guyau bogwa lalivala.’ 15 “Yokomi kawami mwada Guyau leisakaimi, mimilisi mi tovitoubobuta mapilana Babilonia. 16 Ka, kunakaigalaisi avaka Guyau Yaubada eilivala paila guyau matauna eikikaraiwogi mapilana Debida ola kabokaraiwaga deli paila tomotela valu mavilouna, matausina goli dalemi eisimwaisi gala ikatupipaisi ilauwaisi deli yokomi. 17 E Guyau Topeuligaga ilivala, kawala, ‘Yeigu batagwala kabilia, molusaula, deli lelia bikaloubusi baisa matausina, e bavigaki matausina makawala seuseu makwaisina bogwa eipusoki gala ibwainaki kamkwam. 18 Yeigu bavigaki kasi nobwakuli matausina kabilia, molusaula, deli lelia e avai tuta boda komwaidona ovalu watanawa bigisaisi bibulukukoli matausina. E ambaisa ambaisa labutugigai matausina eilosi, e tomota saina bitutu ninasi deli ibulukukoli avaka bogwa eikaloubusi baisa matausina. Mapaila tomota biyosokanaisi matausina deli igasi bivigakaisi kabokakayuwa. 19 Baisa makawala bikaloubusi baisa matausina paila uula gala ikabikuwolaisi ulo biga tuta komwaidona lauwitali baisa matausina metoya ulo touwata matausina tovitoubobuta. Mitaga matausina ipakaisi wala binakaigalaisi. 20 Ka, kunakaigalaisi avaka yeigu Guyau alilivala, baisa availa availa yokomi ikatupipaimi ilauwaimi Babilonia.’ 21 “Guyau Topeuligaga, matauna Isireli la Yaubada, bogwa eilivala livalesi paila Eyabi matauna Kolaia latula deli Sedekaia matauna Maseya latula, matausina isipulokaimi oyagala Guyau. Matauna bogwa eilivala igau bisaili matausina oyamala Nebukadinesa guyoula Babilonia, e matauna bikatumati matausina omitami. 22 E tomota matausina eiyosisi eikatupipaisi metoya Yerusalem eilauwaisi Babilonia, avai tuta magisi bibulotaisi availa, matausina bilivalasi kawasi, ‘Ibodi Guyau bivigakaimi makawala eivigaki Sedekaia sola Eyabi, matausina goli guyoula Babilonia igabu mina mmomova!’ 23 Baisa bivigaki kasi mipuki paila uula si mitugaga saina vakaigaga - matausina ikikailasisi deli isisasopasi oyagala Guyau. Baisa gala ibudoki Guyau nanola, matauna inikoli avaka bogwa leivagaisi, e titoulela wala isilasola paila matausina. Guyau bogwa eilivala.”

Semaia la leta

24-25 E Guyau Topeuligaga matauna Isireli la Yaubada, ilukwaigu kala biga Semaia matauna tolela Neelam, matauna eigini yatala leta oyagala titoulela, e iwitali baisa komwaidosi tomotala Yerusalem, deli baisa tolula Sepanaia matauna Maaseya latula deli goli baisa komwaidosi tolula. Baisa makawala Semaia eigini ilokaia Sepanaia.

26 “Mwa, yoku Guyau leivigakaim lokumila tolula kaimapula Yeoyada, baisa tuta yoku todubalela paila Bwala Kwebumaboma wotitalela. Ka, baisa m koni paila bukugigisi availa availa matausina bikatuduvidavisi bivitokaisi mwada tovitoubobuta matausina, ibodi bukubuligigi kaiyasi deli yuwoyoula tanamnumta. 27 E avaka paila gala kuvigaki Yeremaia makawala, matauna tolela Anatoti, matauna ililivala baisa tomota makawala taitala tovitoubobuta ke? 28 Ibodi bukusilibodi matauna paila uula eiluki tomota mabudona eisisuaisi Babilonia, matausina bisisuaisi okatupipi saina tuta kaduwonaku, e ibodi bikaliaisi si bwala, bimilivalusi wala mapilana e bibagulasi, bikomasi kabinela.”

29 E Sepanaia ikalau miyana leta baisa yeigu, 30 e Guyau ilukwaigu 31-32 bawitali biga bilokaia komwaidona tokatupipi mapilana Babilonia paila Semaia kala karaiwaga. Kawala, “Yeigu goli Guyau, bamipuki Semaia deli goli komwaidona dalela. Yeigu gala awitali matauna mitaga ililivala baisa yokomi mwada matauna makawala taitala tovitoubobuta, e ivigakaimi kudubumaisi la sopa. Matauna dalela gala potu gala veu oluwalaimi. Matauna gala wala bisisu tomomova paila bigisi vavagi bwaina avaka bavagi paila ulo tomota, paila uula matauna iluki matausina mwada bikosomapwaigusi. Yeigu Guyau bogwa lalivala.”

30

Guyau la biga katotila baisa la tomota

1 E Guyau matauna Isireli la Yaubada 2 ilukwaigu kawala, “Ka, kugini vavagi komwaidona avaka bogwa lalukwaim, bila olumoulela pilatala buki, 3 paila tuta bogwa eimamalu paila yeigu bakommolivau ulo tomota mina Isireli deli mina Yuda. E yeigu bakaimilivau matausina balau ovalu mapilana tubusia bogwa lasaiki omitibogwa e matausina biyosivauwaisi tuvaila valu mapilana bivigakaisi si vavagi tatousi. Yeigu Guyau bogwa lalivala.”

4 E Guyau ilivala baisa tomotela Isireli deli Yuda, kawala,

5 “Bogwa lalagi kaigalela kokola,

gala kaigalela vakota mitaga kokola wala.

6 Baisa tuta kukwapatusi e bukunanamsasi!

Ki ibodi taitala tau biuni guditala gwadi?

Avaka paila lagigisi komwaidona tauwau

yumasi eikimapwaisi luposi

makawala natala vivila eigigadi paila bitapoi yamala?

Avaka paila komwaidona tomota eigibugibu migisi?

7 Ka yam gaga makwaina bogwa leimaima;

gala kwaitala yam makawala makwaina -

tuta matutona kabommayuyu sainela bikaloubusi baisa ulo tomota,

mitaga matausina bimovasi wala.”

8 E Guyau Topeuligaga eilivala kawala, “Avai tuta yam makwaina bima yeigu bakouwoli kaitakewa makaina okaiyasi deli bataneku kasi katupipi miyasina yuwoyoula tanamnumta, e togilagala gala tuvaila bivigakaisi matausina si ula. 9 Kaimapula matausina biwotitalaigusi yeigu Guyau si Yaubada, e yeigu bavasani taitala metoya Debida odalela biguyau.

10 “Mina Isireli gala wala availa ibodi bivitukukolaimi.

Yokomi ulo tomota, gala wala bukukokolasi.

Metoya omi sisu valu kaduwonaku

ovalu mapilana leikatupipaimi leilauwaimi,

yeigu bogwa wala bakolaimi.

Yokomi bukukwaimilavausi omi valu,

biluva uwomi bukusibwabwailasi.

Yeigu bakolaimi, e gala wala availa biyokukolaimi.

11 Yeigu bawokaiami e bakolaimi.

Yeigu bakodidaimi boda komwaidona

ambaisa lavabutaimi lokulosi,

mitaga yokomi gala bakodidaimimi.

Mitaga gala paila gala bamipukwaimi.

Avai tuta bamipukwaimi bogwa banagi

avaka bibodi kami mipuki.

Yeigu Guyau bogwa lalivala.” *

12 E Guyau iluki la tomota kawala,

“Kami kalibwaga gala wala availa bituvi

e kami lewa gala wala availa bimweli.

13 E gala wala availa biyamataimi,

deli kami pwasa gala wala kaituvala,

e gala bukupikwakusi paila katumova.

14 Komwaidona matausina lubemia bogwa leilumwelavaimi;

e matausina gala wala sitana ikaiki uwosi paila yokomi.

Yeigu layokavataimi makawala tilaula;

kami mipuki saina wala tiganini

paila uula mi mitugaga saina bidubadu

deli mi dubakasala saina vakaigaga.

15 Gala tuvaila bibodi bukutakulukulusi paila kami lewa;

paila gala wala avai vavagi bipilasaimi.

Yeigu lammipukwaimi makawala

paila uula mi mitugaga saina bidubadu

deli mi dubakasala saina vakaigaga.

16 Mitaga baisa tuta, availa availa matausina leivayoulimi

komwaidona bivayoulisi wala,

e komwaidona kami tilaula bikatupipaisi

bilauwaisi okatupipi.

Availa availa matausina leilamidadaimi komwaidona bogwa bilamidadaisi,

e availa availa matausina eikwaiyaisi mi valu, komwaidona si valu bikwayaisi wala.

17 Yeigu igau bayomovivauwaimi;

yeigu batuvi kami kailabwaga,

kaina goli kami tilaula bilivalasi kawasi,

‘Saiyoni makawala viloutala viloububagewa,

gala isim toyamatela mavilouna.’

Yeigu wala Guyau bogwa lalivala.”

18 E Guyau ilivala kawala,

“Yeigu igau bakaimilivau ulo tomota bamai osi valu

e banokapisi dala dilatala dilatala.

E Yerusalem igau bikaliivauwaisi,

deli ligisela makwaisina bogwa bivigivauwaisi.

19 E tomotela biusiwosisi deli si yakaula;

matausina bigovasi deli si mwasawa.

E yeigu bamitukwaii matausina e bidalasi tuvaila;

ulo mitakwai biyomitali kasi taimamila.

20 Yeigu bavigivau boda makwaina si kaisisu kala peula makawala omitibogwa;

e yeigu bavitau otumalela e bakatukikiti tuvaila

e bamipukiga kasi tolamadada.

21-22 Kasi tokaraiwaga bikaloubusi metoya osi boda titoulesi,

si guyau metoya odalesi titoulesi.

Matauna bimakaiagu avai tuta badou matauna.

Gala availa bimakaiagu kidamwa gala isim kala dou.

Matausina ulo tomota,

e yeigu si Yaubada.

Yeigu Guyau bogwa lalivala.”

23-24 Guyau la gibuluwa makawala utuyagila, makwaina saina kweminimani gagabila bikatukwaisisuva odubasi matausina mina dubakasala. Makwaina gala biwokuva tatoula wala matauna bivigimkuloi komwaidona avaka leininamsi bivagi. E yam makwaisina omitasi bimaima la tomota bikatetasi vavagi makwaina kala mimilakatila.

31

Mina Isireli bikaimilavausi osi valu tatousi

1 E Guyau ikaibiga kawala, “Ka! Igau tuta bima dala komwaidona mina Isireli bivigakaigusi si Yaubada, e yeigu bavigaki matausina ulo tomota. 2 Paila metoya oviloupakala, yeigu ayomitali ulo nokapisi baisa availa availa matausina eisakaulasi metoya okaliga. E avai tuta mina Isireli inainevisi paila bivaiwasisi, 3 yeigu atotu kaduwonaku ayoumatila baisa matausina. Mina Isireli, yeigu tuta komwaidona aiyebwailimi wala, mapaila tuta baisa yeigu bammitukwaiyaimi wala. 4 Mapaila yeigu bavagugulaimi tuvaila. E yokomi bukukwauwaisi sasani e deli mi mwasawa bukukwaiwosisi. 5 E yokomi bukubigulivauwaisi mi bagula bigulesi waini odubakaila mapilana Sameria, e availa availa matausina bivaulasi, bogwa bikamsi avaka kabinaila si bagula. 6 E bogwa makawala, igau tutala bima toyausa bidousi metoya okoyala Epereimm bikaibigasi kawasi, ‘Kutokaiasi kumaisi tamwenasi Koya Saiyoni, e bitalokaiasi Guyau da Yaubadasi.’ ”

7 E Guyau ikaibiga kawala,

“Kuwosisi deli mi mwasawa paila Isireli,

mabudona dubasi boda komwaidona.

Kuwosisi kami wosi mapilana wosi yakaula,

‘Guyau bogwa eikatumovi la tomota.

Matauna bogwa eikoli komwaidosi matausina eikesasi.’

8 Ka, yeigu bamai matausina metoya opiliyavata,

e bavaguguli matausina metoya obusibusila valu watanawa.

Tokwau, topem bimaisi wala deli matausina,

tuvaila susuma, deli minasina bogwa eitotu kaivalulu.

E matausina bidalasi e si boda bikwaiveka.

9 Ulo tomota bikaimilavausi deli si valam,

e matausina bininigadasi avai tuta yeigu bavakadi bakaimilivau.

Yeigu bavakadi matausina balau ambaisa sopi bititayelu,

deli wa keda makadana kadadudubuna, e gala gagabila bisilubeibeusi.

Ka, yeigu makawala mina Isireli tumasi,

e Epereim avigaki makawala ulo kuluta tau.”

10 E Guyau ikaibiga kawala,

“Boda komwaidona, kunakaigalaigusi,

deli kukwamitulaisi ulo biga baisa valu makwaisina kaduwonaku.

Yeigu bogwa lavabutu ulo tomota, mitaga igau bavaguguli matausina tuvaila,

e bayamati matausina makawala toyamata sipi iiyamati la yawa.

11 Yeigu bogwa lataneku ulo tomota mina Isireli,

deli lakoli matausina metoya budotala boda saina budopeuligaga.

12 Mapaila matausina bimaisi biwosisi deli si mwasawa odabala Koya Saiyoni,

deli bimwamwasila ninasi paila ulo bobwailila

basaiki witi, waini, bulami olibe,

e basaiki sipi deli bulumakau.

Matausina bavigaki makawala kwaitala bagula tuta komwaidona kuna bikukuni wala makwaina.

E matausina biyosisi komwaidona avaka avaka magisi.

13 Kapugopugula deli si mwasawa bikikaiwosisi,

e tauwau tubovau deli tommoya bitutulaulasi.

Yeigu bavisimoli matausina, e si valam bavigaki si mwasawa,

si ninamwau bavigaki kala mwamwasila ninasi.

14 E yeigu bavakomati tolula metoya kaula makwaisina kalamatabwaila,

deli avaka ulo tomota magisi, yeigu bogwa wala bavagi.

Ka, yeigu Guyau bogwa lalivala.”

Guyau la nokapisi baisa mina Isireli

15 E Guyau ikaibiga kawala,

“Kaigila ilagaisi mapilana Rama,

valam kavivia sainela.

Retieli iuvalam paila litula.

Matausina bogwa eitamwausi,n

e gala wala magila visimoli. *

16 Ve! Kusimla, e kuvaisi mitilagim.

Avaka avaka lokuvagi paila litumwa

igau bukubani mapula.

Matausina igau bikaimilavausi bimaisi metoya tilaula osi valu.

17 E yoku ibodi bukupikwaku paila tuta oluvi.

Paila litumwa bogwa bikaimilavausi bimakaiamsi goli!

Ka! Yeigu Guyau bogwa lalivala.

18 “Ka! Yeigu lalilagi wala mina Isireli eililivalasi deli si valam kawasi,

‘Mwa Guyau! Yakamaisi makawala natana bulukilova,

mitaga yoku bogwa kuvigakaimasi lakatowosisi.

Kukwaimilivauwaimasi baisa yoku.

Yakamaisi bogwa lakakatubaiasasi bakakaimilavausi

bakawokaiamsi yoku Guyau ma Yaubadasi!

19 Yakamaisi bogwa katotubulokaimsi,

mitaga oluvi nanakwa goli magimasi bakakaimilavausi baisa yoku.

Yoku bogwa kumipukwaimasi,

e mapaila kasilamwagudusi deli ma valamsi,

e yakamaisi kammosilasi e deli tomota iyomsilaimasi,

paila uula kamitugagasi igau oma tutasi tubovau.’

20 “Mina Isireli, yokomi goli ulo kaipusipwesi.

Yokomi saina ayebwailimi.

Paila avai tuta bakavitagi igami,

e yeigu baluluwaimi deli ulo yebwaili.

Ka, nanogu komwaidona yokomi wala.

Mapaila yeigu bogwa banokapisaimi.

21 Kusailisi kabutuvatusi, deli kulavaisi tulela keda,

deli kunevivauwaisi keda makadana bogwa lokuulilavaisi.

Mina Isireli, kwaimilavausi kumaisi.

Kumaisi omi valu makwaisina bogwa lokusilavaisi.

22 Yokomi tokowolova, ammakawala kala kaduwonaku yokomi bwaina wala biuwoyaimi wala?

Ka, yeigu bogwa lavagi kwaitala vavagi kwaivau deli kwemitawasi,

kala tuwoli makawala natana vivila bivamitali kasa otutala kabilia.”

Igau tuta oluvi Guyau la tomota biyubwailasi

23 E Guyau Topeuligaga, matauna mina Isireli si Yaubada, eilivala kawala, “Avai tuta bakaimali tomota osi valu, matausina bivigivauwaisi kasi livala makwaina olopola Yuda deli komwaidona viluwela kawasi,

‘Ibodi Guyau bimitukwaii Yerusalem la koya kwebumaboma,o

makwaina la kabosisu kwebumaboma.’

24 E tomota bisipatilasi mapilana Yuda deli goli oviluwela, e tobigubagula bibigubagulasi, deli toyamata sipi bilosi iiyamatasi si yawa. 25 E yeigu bakatupewoli matausina tosomata e bavakoma matausina eiyomami molu. 26 E igagabila ulo tomota bilivalasi kawasi, ‘Owei! Lammasisi wala e lamamata e wowogu salauwokuva wala.’

27 “Ka, yeigu Guyau lalivala igau makateki yeigu bavigaki mapilasina Isireli deli Yuda bikasewoki tomota deli mauna. 28 E makawala goli ulo biga katotila laiyamata paila lasabu, lavakubali, laluvaim, lakodidaimi e deli layogagi, e makawala goli ulo biga katotila baiyamata kidamwa bakaliai deli bavaula. 29 E avai tuta yam makwaina bikaloubusi, tomota gala tuvaila bilivalasi kawasi,

‘Tommoya ikomasi pipi kwepupwayuyu,

mitaga litusia ilumkolaisi kala pwayuyu.’ *

30 Mitaga kaimapula, availa availa bikomasi pipi kwepupwayuyu, e matauna goli titoulela bivigaki kudula bipwayuyu. Deli, taitala taitala bikaliga paila uula la mitugaga wala titoulela.”

31 E Guyau ilivala kawala, “Tuta makwaina igau bima e bakabutuvau deli mina Isireli e deli mina Yuda. ** 32 Gala makawala lakabutubogwa deli tubusia, tuta makwaina ayosi yumasi avakadi matausina lasunupuloi metoya ovalu Itipita. Matausina gala iyamataisi kabutu makwaina, ilagoli yeigu avigakaigu makawala si mwala. 33 E baisa makawala bakabutuvau deli mina Isireli. Ulo karaiwaga basaili oninasi e bagini olumoulesi. E yeigu goli si Yaubada e matausina ulo tomota. * 34 E gala wala bibodi taitala bivituloki sola kidamwa binikoli Guyau. Paila komwaidosi wala bogwa binikolaigusi, matausina gweguya deli goli matausina tokai. Yeigu baligaiwa si mitugaga deli gala tuvaila baluluwai si sula. Yeigu goli Guyau bogwa lalivala.” *

35 Guyau isaili kalasia paila kala kaitapa yam

e tubukona deli utuyam bikatasi wa bogi.

Matauna bibasi la kaitalia e bivigaki bolita bikaipolu.

Ka, matauna yagala Guyau Topeuligaga.

36 E matauna eikatotila mwada makawala goli kala kaduwonaku vavagi makwaisina bisisuaisi ovalu watanawa,

e makawala goli Isireli bisisu boda kwaitala.

37 E kidamwa avai yam availa bibodi bivisaikoli labuma,

deli bisuvalaisi tumilela valu watanawa,p

e matutona goli Guyau bipaiki mina Isireli

paila komwaidona avaka avaka leiuvagaisi.

Ka, Guyau bogwa eilivala.

38 E Guyau eilivala kawala, “Ka, kala tuta igau bima e tomota bikaliivauwaisi Yerusalem makwaina ulo valu, bivitouulasi Ananeli Buliyamataq opilikwaibwaga e bila oWokulu Kalapisilela. 39 E kaligei bisaitaula wala opilikwaibwaga bila mapilana Gareba koyala e bitavina bila mapilana Gowa. 40 E komwaidona makwaina itayatila, ambaisa lokuvigakaisi kasi laka tokwaliga deli lokuluvakaisi tubwaga, e deli komwaidona baleku mapilana Waya Kidironi e bisaitaula wala bila oKalapisila Wosa opilibomatu, mapilana bavigaki pilibumaboma. E valu makwaina gala avai tuta tuvaila bikatupilakwaisi kaina bikatudidaimisi.”

32

Yeremaia igimoli kubilatala kwabila

1 Olopola kweluwotalela kala taitu Sedekaia eiguguyau mapilana Yuda e tuta matutona eibudoki kweluwotala kwailima kwaitolu kala taitu guyau Nebukadinesa eiguguyau mapilana Babilonia, Guyau ibigitonigu tuta matutona. * 2 Wa tuta matutona guyoula Babilonia la tokabilia eisugigaiyaisi Yerusalem, e yeigu iyosigusi e isailigusi olumoulela kalila ligisa. 3 Guyau Sedekaia eikatupipaigu e asisu wala baisa, matauna itabinakaigu mwada lakamituli Guyau leilivala kawala, “Yeigu batugwali guyoula Babilonia bima biyouli valu mavilouna, 4 e guyau Sedekaia gala wala bisakaula paila bikwala. Biyosisi matauna biuyokaisi guyoula Babilonia e bigisaki matala titoulela matauna, e kasitaiyu bibigatonasi. 5 Sedekaia biyosisi bilauwaisi Babilonia bisisu tatoula wala yeigu titoulegu bamipuki matauna. Kaina goli bikabilia deli mina Babilonia mitaga gala wala bipeula. Yeigu Guyau bogwa lalivala.”

6 E Guyau ilukwaigu 7 paila Anameli, matauna kadagu Salum latula, matauna bimakaiagu e binigadaigu paila bagimoli la kwabila oviluwela Anatoti mapilana Beniamina, paila uula matauna vaiyogu tatougu e ibodaigu sainela wala bagimoli makubilana kwabila paila titoulegu. 8 E makawala wala Guyau avaka bogwa eilivali, Anameli imakaiagu olumoulela kalila ligisa ilukwaigu paila bagimoli kwabila makubilana. Mapaila yeigu bogwa anikoli Guyau mokwitatoula eibigitonigu. 9 E agimoli kwabila makubilana metoya baisa Anameli e asaiki mani makawala avaka mapula ibodi; mapula iboda kweluwotala kwailima kwaiyu siliba. 10 Yeigu agini yagagu ivigaki kibila yamagu olumoulela pweipula kamokwita mimilisi yegila isailisi olumoulela ivigaki yovila e asaili mani magulona okabovisaikola. 11 Oluvi akau miyasina yayu pweipula kamokwita paila gimwala - miyana kibila yamagu lasaili olumoulela ikamituli nanamsa makwaina deli karaiwogala; e yayuwela miyana gala asaili kibila yamagu - 12 asaiki miyasina baisa Baruki, matauna Neria latula e Maseya tabula. E omatala Anameli deli omitasi matausina eiginisi yagasi olumoulela miyana pweipu pweipula kamokwita paila gimwala deli omitasi tomota matausina eisisuaisi olumoulela kalila ligisa e yeigu asaiki matauna miyasina. 13 E omitasi komwaidosi tomota matausina yeigu aluki Baruki kawagu, 14 “Guyau Topeuligaga matauna Isireli la Yaubada bogwa eikaraiwogaim bukukwau miyasina pweipula kamokwita, yayu wala miyana kibila yamagu olumoulela ikamokwiti paila gimwala, e yayuwela miyana gala asaili kibila yamagu, e bukusewoya miyasina bila olumoulela kwelatala kulia, e gagabila miyasina bikwalasi paila tubwa tuta oluvi. 15 Guyau Topeuligaga, matauna Isireli la Yaubada bogwa eilivala kidamwa bwala, kwabila, deli bagula igau tuvaila tomota bigimolaisi ovalu mapilana.”

Yeremaia la nigada

16 E tutala bogwa lasaiki Baruki pweipula kamokwita paila gimwala, e yeigu anigada kawagu, 17 “Guyau Towalakaiwa, yoku kububuli valu watanawa deli walakaiwa metoya om peuligaga lutula. Gala wala avai vavagi saina mwaugaga bilapaim. 18 Yoku bogwa lokuyomitali m yebwaili kwekanigaga baisa lakatuluwovila tomota, mitaga tuvaila wala yoku kumipuki tomota paila veisia si mitugaga. Yoku Yaubada saina giyouveka deli giyoumkumku; yoku wala Guyau Topeuligaga. 19 Yoku kuninamsi keda duwosisia, deli kuuvagi vavagi topilaveka. Yoku wala kugigisi avai vavagi tomota bivagaisi, e kumitukwaii matausina makawala avaka si bubunela. 20 Tuta omitibogwa lokuvigibogwi kabutuvatusi makwaisina deli kaboyowalula mapilana Itipita, e tuta baisa lokusetuwoli makwaisina leima itobu yam lagaila goli, mapilana Isireli deli oluwalaisi komwaidona boda ituwoli ituwoli, mapaila yoku kam nikoli bogwa eikaligiaki ambaisa ambaisa. 21 Okasi gigisa wala kabutuvatusi makwaisina deli kaboyowalula eivigaki kada tilaulasi eibulukukoli, metoya om peula lutula yoku lokukwatusunupuloi m tomota mina Isireli metoya mapilana Itipita. 22 Yoku bogwa lokusaiki matausina valu mapilana pwaipwayela saina kubilumalala, makawala m biga katotila baisa tubusia omitibogwa. 23 Mitaga avai tuta matausina leiviloubusisi iyoulisi valu mapilana e isikaisi, matausina gala wala ikabikuwolaisi m kwaraiwaga, kaina ibokulaisi makawala avaka m vituloki, e matausina ikoulovaisi avaka lokukwaraiwogi mwada bivagaisi. E mapaila yoku lokuyomitali komwaidona kabomwau makwaisina baisa matausina.

24 “Ka, mina Babilonia bogwa eilaleiyasi eilapataisi valu mavilouna vilouveka paila biyoulisi, e matausina bogwa eisuvaisi kulusi bikabiliasi. Kabilia, molusaula deli lelia bivakapusii mavilouna e mina Babilonia biyoulisi wala. Bogwa lokugisi komwaidona m biga lokulivala bogwa wala eikamokwita. 25 Mitaga Guyau Towalakaiwa, mwa - yoku wala kammwaleta lokukwaraiwogaigu paila bagimoli kwabila makubilana omitasi tomota, ilagoli valu mavilouna makateki biyoulisi mina Babilonia.”

26 E Guyau ilukwaigu kawala, 27 “Yeigu goli Guyau, tomota komwaidona si Yaubada. Gala avai vavagi saina mwaugaga baisa yeigu. 28 Yeigu makateki basaili valu mavilouna oyamala Nebukadinesa guyoula Babilonia deli la tokabilia; matausina biyoulisi mavilouna * 29 e bivakataisi kova bigabu. Matausina bigabwaisi bikapusi, deli wala bolesi makwaisina ambaisa tomota matausina leivigakaigusi lagibuluwa paila igubugabusi lula maiina simasimina baisa Beali odabala si bwala deli ililigabwaisi waini semakaila baisa ituwoli yaubada. 30 Metoya okala vitouula liliusi tomotela Isireli deli Yuda bogwa eiyomwauwaisi nanogu deli iyogibuluwaigusi metoya avaka avaka leiuvagaisi. 31 Tomotala valu mavilouna bogwa leiyomitulaisi ulo gibuluwa e agibuluivagasi metoya wa tuta matutona leikaliaibogwisi mavilouna. Yeigu bogwa lavitobu nanogu bakodidaimi mavilouna 32 paila uula Yuda deli Yerusalem tomotala, deli goli si gweguya, kasi tokugwa, si tolula, deli si tovitoubobuta bogwa leimitugagasi. 33 Matausina bogwa eitotubulokaigusi; e gala wala gagabila binakaigalaigusi paila bikatetasi avaka kasi vituloki, ilagoli yeigu auvituloki wala matausina tuta komwaidona. 34 Tuvaila matausina ikaliaiisi Bwala Kwebumaboma paila agu taimamila. Mitaga matausina iyogwalaisi, isailisi olumoulela makwaina si tokolu bidubadu minasina saina kabokakayuwa. * 35 Tuvaila matausina ikaliaiisi kabogwabu lula bidubadu paila Beali oItayatila Inom, paila litusia tauwau deli vivila bigibukwaisi lula baisa yaubada tokolu Moleki. Yeigu gala akaraiwogi bivagaisi makawala, deli gala goli avai tuta laninamsi paila biuvagaisi vavagi makwaisina e biyomituli tomotala Yuda bimitugagasi.” *

Yaubada la biga katotila paila mina Isireli si pikwaku

36 Guyau, matauna Isireli la Yaubada ilukwaigu kawala, “Yeremaia, tomota ililivalasi kidamwa kabilia, molusaula, deli lelia bivakapusii valu mavilouna bila oyamala guyoula Babilonia. E ka, kunakaigali avaka tuvaila balivali. 37 Yeigu bogwa bavayouli tomota matausina eisisuaisi komwaidona valu mapilasina ambaisa labutugigai leilosi metoya ogu gibuluwa gasisila, e yeigu bogwa bakaimilivau matausina bamai ovalu mapilana e biluva uwosi baisa. 38 E matausina bavigaki ulo tomota e yeigu bivigakaigusi si Yaubada. 39 E yeigu bavigaki ninatala bikanuvagasi osi momova komwaidona paila wala agu taimamila osi tuta komwaidona, paila kasi bwaina titoulesi deli kasi bwaina dalesi tuta oluvi. 40 E yeigu bavagi ulo kabutu kwekanuvagasi deli matausina. Gala avai tuta bakituli kasi mitakwai e yeigu bavigaki matausina bikukolaigusi metoya oninasi komwaidona, e bavigaki gala avai tuta bitotubulokaigusi. 41 Avai vavagi lavagi bwaina paila matausina bivigaki ulo mwasawa, e yeigu bavigaki matausina bisivagasisi ovalu mapilana.

42 “Makawala goli yeigu bogwa lamai kabomwau makwaisina baisa matausina tomota, makawala goli yeigu bogwa basaiki matausina komwaidona vavagi bwaina makawala ulo biga katotila. 43 E tomota ililivalasi mwada valu mapilana igau bimila viloupakala, e gala tomota kaina mauna bisisuaisi baisa, e deli mwada mina Babilonia biyoulisi mapilana. Mitaga ka, kwabila olumoulela valu mapilana igau bigimolivauwaisi. 44 Tomota bigimwalasi si pwaipwaia e biginaisi pweipula kamokwita, e kibila yumasi bisailasi, deli mimilisi yagasi bisailasi bivigaki yovila. Baisa bikaloubusi makawala mapilana Beniamina, deli valu mavilousina opapala Yerusalem, deli oviluwela Yuda komwaidona, e deli goli valu mavilousina wa koya deli mavilousina wa koya kwekikekita deli Yuda mapilana opilibolimila. Yeigu bakaimilivau tomota matausina bamai osi valu. Yeigu Guyau bogwa lalivala.”

33

Siviyuwela Yaubada la biga katotila paila Isireli si pikwaku

1 Igau wala lasisu okatupipi olumoulela kalila ligisa e Guyau ibigatona baisa yeigu tuvaila. 2 Guyau matauna valu watanawa kala tobubulela, ibubuli e isaili okabala, e ilivala baisa yeigu. Matauna goli yagala Guyau ilivala kawala, 3 “Bukudou baisa yeigu, e bamapu m dou. Yeigu balukwaim vavagi saina bwainigaga deli kaboyowalula makwaisina gala sitana kunikoli. 4 Yeigu goli Guyau, Isireli la Yaubada, alilivala paila Yerusalem bolela komwaidona deli guyoula Yuda la ligisa bikodidaimisi. 5 Gala avaka kala yeiwau bukusunapulasi bukukwabiliaisi mina Babiloni ambaisa eikelaisi magulosina uvagila kabilia. Baisa bivakasau valu deli tomata, matausina goli yeigu bamtuli metoya ogu gibuluwa tiganinila. Ka, yeigu bogwa laligaiwa valu mavilouna, paila tomotala bogwa leimitugagasi vavagi saina mwaugaga. 6 Mitaga yeigu bakatumovi valu mavilouna deli tomotela e bavigivau matausina kasi yobobona. Yeigu bayomitali ulo vakota deli ulo kwala bikanuvagasi baisa matausina. 7 Yeigu bavigaki Yuda deli Isireli bisibwabwailasi, e si kaisisu bavigavau makawala omitibogwa. 8 Yeigu bakatumigileu matausina metoya osi mitugaga makwaisina leiuvagaisi baisa yeigu, e baligaiwa si mitugaga deli si kosomapu. 9 E Yerusalem bavigaki viluwela kagu yakaula, taimamila deli mwasawa baisa yeigu, e boda komwaidona ovalu watanawa bibulukukoli deli bitatatuvasi avai tuta bilagaisi bulogala vavagi bwaina lavagi baisa tomotela Yerusalem deli bulogala si sibwabwaila yeigu bamai ovalu mavilouna.”

10 E Guyau ilivala kawala, “Tomota eililivalasi mwada valu mavilouna makawala viloupakala wala, gala tomotala kaina maunela isisuaisi olumoulela. E baisa ikamokwitasi; Yuda viluwela komwaidona deli olilagela valu Yerusalem vilouvia wala, gala tomota kaina mauna isisuaisi baisa. Mitaga tuta oluvi maviluwela wala mavilousina yokomi bukulagaisi 11 tomota bigougovasi deli si mwasawa, deli butula lagisala veivai pakala. Yokomi bukulagaisi tomota deli wala si wosi bimaisi ogu Bwala Kwebumaboma paila bisemakavaisi nokagutoki semakaila. Matausina bikikawausi kawasi,

‘Bitanokagutokisi baisa Guyau Topeuligaga,

paila matauna giyoubwaila

deli la yebwaili ikanuvagasi goli.’

Yeigu bavigaki valu mapilana si kaisisu kala bwaina bikeiita bila makawala omitibogwa. Yeigu Guyau bogwa lalivala.” *

12 E Guyau Topeuligaga ilivala kawala, “Olopola valu mapilana makawala viloupakala e gala tomotala gala maunela isisuaisi, mitaga igau tuta oluvi mnumonu bisusinasi e toyamata sipi biuvakamsi si yawa mapilana. 13 E valu mavilousina wa koya, okaikela koya, deli Yuda opilibolimila, mapilana Beniamina, Yerusalem kidodinela, e mavilousina viluwela Yuda, toyamata sipi igau tuta oluvi bikikalawasi kala bawa si sipi. Yeigu Guyau bogwa lalivala.”

14 Guyau ilivala kawala, “Tuta bogwa leimaima yeigu bakamokwiti ulo biga katotila baisa tomotala Isireli deli Yuda. * 15 Wa tuta matutona yeigu banagi taitala tomitukwaibwaila biguyau metoya odalela Debida. Matauna guyau bivagi avaka kamokwita deli duwosisia ovalu komwaidona. 16 E matauna bikoli tomotala Yuda deli Yerusalem e biluva uwosi. E valu mavilouna bidokaisi yagala ‘Guyau Kada Tokatumovasi.’ 17 Yeigu Guyau, bogwa labiga katotila metoya odalela Debida taitala guyau tuta komwaidona biguguyau mabudona mina Isireli * 18 e Libai dalela matausina si tolula tuta komwaidona paila biwotitalaigusi bisakaigusi semakavi kwegibugabu, kaula semakavila, deli lula kwegibugabu.” *

19 E Guyau ilukwaigu kawala, 20 “Yeigu bogwa lasaiki ulo kabutu paila yam deli paila bogi, makwaisina tuta komwaidona bikaloubusi makawala bogwa lakibuboti si tuta, e kabutu makwaina gala avai tuta bitotina. 21 Makawala goli yeigu bogwa lakabutu ulo touwata Debida matauna tuta komwaidona dalela biguguyausi wala, tuvaila bogwa lavagi ulo kabutu baisa tolula metoya Libai odalela matausina tuta komwaidona biwotitalaigusi wala; e kabutu makwaina gala avai tuta bitotina. 22 E yeigu bavigaki ulo touwata Debida dalela deli Libai dalela matausina tolula bidalasi tuvaila, kasi bawa kala bidubadu makawala utuyam walakaiwa kaina makawala kanakenuva olumata gala gagabila bitakalau.”

23 E Guyau ilukwaigu kawala, 24 “Ki, bogwa lokuvitusi makawala tomota eililivalasi mwada yeigu bogwa lapaiki Isireli deli Yuda, makwaisina kabokaraiwaga kwaiyu goli bogwa lanagi? Mapaila matausina eikaluwouwaisi ulo tomota e ivigakaisi matausina gala kwaitala boda. 25 Mitaga yeigu Guyau, ulo kabutu isisu wala paila yam deli paila bogi, e bogwa lasaili karaiwaga paila bikaraiwogi valu watanawa deli walakaiwa. 26 E makawala nanogu mokwitatoula bogwa lavagi, mapaila yeigu basetuwoli wala ulo kabutu baisa Yekobe dalela deli ulo touwata Debida. Yeigu igau banagi taitala metoya odalela Debida paila bikaraiwogi tubusia Eberaam, Aisake deli Yekobe. E yeigu bamitukwaii ulo tomota e bavigaki matausina bisibwabwailasi tuvaila.”

34

Sedekaia kala biga

1 Tuta matutona Nebukadinesa guyoula Babilonia deli la tokabilia isugigaiyaisi Yerusalem deli mavilousina katitaikinela. E mimilisi tokabilia ituwoli ipilasaisi matauna, matausina leimaisi metoyasi boda ituwoli ituwoli bogwa eikatukwaitalasi deli matauna. E wa tuta matutona Guyau ilivala baisa yeigu. * 2 E Guyau matauna Isireli la Yaubada ilukwaigu bala baluki guyau Sedekaia matauna guyoula Yuda kawagu, “Yeigu wala Guyau bakasali valu mavilouna oyamala guyoula Babilonia, e matauna bigabu mavilouna biwokuva. 3 E yoku gala bukusakaula; biyosaimsi biuyokaimsi baisa matauna. E titoulem bigisaki matam matauna, e kamitaiyu bukubigatonasi; oluvi bilauwaimsi Babilonia. 4 Mwa, Sedekaia, kunakaigali avaka balivali paila avaka bikaloubusi baisa yoku. Yoku gala bikatumataimsi okabilia. 5 Mitaga bukusisu wala bibodi m tuta bukukwaliga; e makawala tomota eigubugabusi bulami maiina simasimina paila bikeputumaisi tubumwa uwosi matausina eikaligabogwasi, e makawala goli bigabwaisi bulami maiina simasimina paila bikeputumaisi wowom avai tuta bukukwaliga. Matausina bikavinavinasi kawasi, ‘Ma guyausi bogwa ikaliga!’ Yeigu Guyau bogwa lalivala.”

6 E yeigu aluki biga mabigasina baisa guyau Sedekaia olumoulela wala Yerusalem 7 tuta matutona guyoula Babilonia la tokabilia ikikabiliasi deli mavilouna. Tokabilia mabudona tuvaila isugigaiyaisi valu Lakisi deli Aseka, mavilousina wala kesala kalisi saina kwepapeula mapilana Yuda.

Kasi vakatutuki ula

8 Guyau Sedekaia deli mina Yerusalem ininatalasi paila bitanekwaisi 9 komwaidona mina Isireli matausina eivigakaisi si ula tauwau deli vivila. E gala availa bisisii taitala guma Isireli paila la ula. 10 Mapaila komwaidona tomota deli kasi tokugwa bogwa ikabwailisi paila bitanekwaisi si ula e gala tuvaila bivigakaisi matausina si ula. E bogwa eitanekwaisi matausina, 11 mitaga oluvi matausina ikatumapwaisi ninasi e ikatupipivauwaisi matausina, e ikominimanaisi matausina ivigakaisi si ula tuvaila.

12 Oluvi Guyau, 13 matauna Isireli la Yaubada, ilukwaigu baluki tomota. Kawala, “Yeigu Guyau avagi ulo kabutu deli tubumia omitibogwa tuta matutona lakoli matausina metoya Itipita deli lataneku matausina metoya osi wotetila. Laluki matausina kawagu, 14 Kidamwa avai towotetila mina Iberu eiwotitalaisi matausina iboda taitu kwailima kwaitala e taitu kwailima kwaiyuwela ibodi bitanekwaisi matausina. Mitaga tubumia gala sitana itovilakaigusi deli inakaigalaisi ulo biga. * 15 Ka, yam kwaivila wala bogwa leiwokuva yokomi lokuninavilasi e lokuvagaisi avaka iyomwasali nanogu. Komwaidomi wala bogwa lokutagwalasi bukutanekwaisi komwaidosi semia mina Isireli lokuvigakaisi mi ula, deli lokuvagaisi mi kabutu baisa omatagu olumoulela Bwala Kwebumaboma ambaisa lokutitapwarorusi baisa yeigu. 16 Mitaga tuta oluvi yokomi kukwatumapwaisi ninami tuvaila, e gala kutemmalaigusi. Yokomi komwaidomi kukwaimilivauwaisi wala matausina mi ula mwada bogwa lokutanekwaisi biluva uwosi, e kukwatupipivauwaisi kukominimanaisi wala matausina kuvigakaisi mi ula tuvaila. 17 Mapaila tuta baisa yeigu Guyau, lalivala yokomi bogwa kukoulovaigusi. Gala kutanekwaisi semia mina Isireli biluva uwosi. O bogwa bwaina, igau oluvi, yeigu batanekwaimi e kami taneku baisa - bukukwaligasi wala okabilia, kaina metoya wa lelia deli molusaula. Yeigu bavigaki boda komwaidona ovalu watanawa bikokuluvagasisi paila avaka bogwa bavagi baisa yokomi. 18-19 Tokwaraiwogala Yuda deli Yerusalem, deli matausina toyamataisi ligisa, e tolula, deli komwaidosi matausina tokugwa, isakaigusi si kabutu baisa yeigu e isakaisi kabutuvitusila metoya natana bulumakau namwala itaikaisi pilayu eililoulasiga oluwala. Mitaga matausina bogwa ikodidaimisi kabutu makwaina e gala ivagaisi makawala kasi karaiwaga. Mapaila yeigu igau bavigaki matausina tomota makawala avaka leivigakaisi minana bulumakau. 20 Yeigu bakasali matausina oyumasi kasi tilaula, matausina goli magisi bikatumataisi mabudona, e uwosi bikomasi mauna nayoyowa deli bolodila. 21 Yeigu tuvaila bakasali Guyau Sedekaia matauna guyoula Yuda deli la tosikwawa oyumasi kasi tilaula mwada bikatumataisi. Ka, yeigu bakasali matausina oyumasi mina Babilonia si tokabilia, paila bogwa eikimatasi kabilia deli yokomi. 22 Yeigu wala bakaraiwaga, e matausina bikaimilavausi valu makwaina Yerusalem. Matausina bikabiliasi deli biyoulisi mavilouna e bigabwaisi. Yeigu igau bavigaki komwaidona viluwela Yuda makawala viloupakala e gala availa bisiki mavilousina. Yeigu Guyau bogwa lalivala.”

35

Yeremaia deli mina Rekaba

1 Avai tuta Yeoyakim matauna Yosaia latula iguguyau olopola Yuda, Guyau ilukwaigu kawala, * 2 “Kulokaia tomotela dala madilana Rekabi e kubigitoni matausina. Oluvi kuvakouli matausina kumai olumoulela tabudotala matabudosina wa Bwala Kwebumaboma e kusaiki matausina waini bimomsi.” 3 Mapaila yeigu avakoli Rekabi dalela komwaidona - Yaasanaia (matauna taitala Yeremaia ituwoli latula, matauna goli Abasinia latula) deli komwaidona tuwala budala deli litusia - 4 e amai matausina wa Bwala Kwebumaboma. Yeigu alau matausina olumoulela matabudona tovitoubobuta Anana matauna Igidalaia latula la toligalega si kabosisu. Matabudona goli walakaiwa e Maaseya matauna Salum latula la kabosisu tabudotala watanawa, matauna tokaraiwaga toveka olumoulela Bwala Kwebumaboma. E matabudona katitaikina deli komwaidona matabudosina sala si bwala. 5 Oluvi asaili makwelasina viga deli bolu ivakasuwoki wala waini omitasi mina Rekabi, e aluki matausina kawagu, “Tauwau waini baisa kumomsi.”

6 Mitaga matausina ivitakaulokaigusi kawasi, “Yakamaisi gala kamomomsi waini. Tabumasi omitibogwa yagala Yonadaba matauna Rekabi latula ilukwaimasi yakamaisi deli dalemasi tuta oluvi gala wala avai tuta bakamomsi waini. 7 Matauna tuvaila ilukwaimasi gala bakakaliaisi bwalatoula kaina bakabigulaisi pwaipwayela gala bakabagulasi bigulesi waini, kaina bakagimolaisi makwaisina. Matauna ikaraiwogaimasi tuta komwaidona ma bwalasi buliyoyova wala, e bivigaki bakasivagasisi ovalu mapilana lakasisikaisi makawala mina mitawasi yakamaisi. 8 Yakamaisi bogwa lakakabikuwolaisi komwaidona la katuloluta Yonadaba eilukwaimasi. Yakamaisi gala wala avai tuta kamomkolaisi waini, gala ma kukovasi, kaina litumaiasi tauwau deli vivila. 9-10 Gala kakaliaisi bwalatoula paila bakasilaisi - mitaga ma bwalasi buliyoyova wala - gala isim ma bagulasi bigulesi waini, ma kwabilasi, kaina ma yagogusi. Yakamaisi bogwa wala mokwitatoula kakabikuwolaisi komwaidona avaka tabumasi Yonadaba leikaraiwogaimasi. 11 Mitaga avai tuta guyau Nebukadinesa eiyouli valu, kananamsasi ibodi bakamaisi Yerusalem paila bakakwalasi metoya osi tokabilia mina Babilonia deli mina Siria. Baisala uula masisuaisi Yerusalem.”

12-13 Mapaila Guyau Topeuligaga, matauna Isireli la Yaubada, ilukwaigu bala aluki tomotala Isireli deli Yerusalem kawala, “Yeigu goli akatupoiyaimi avaka paila lokupakaisi gala kunakaigalaigusi deli gala kukwabikuwolaisi ulo katuloluta. 14 Yonadaba dalela ikabikuwolaisi la karaiwaga gala bimomsi sopi waini, e omitibogwa leima lagaila gala wala taitala matausina imomkoli waini, mitaga latolitoli wala livala baisa yokomi, e gala wala kukwabikuwolaigusi. 15 Tuta tuta yeigu auwitali wala komwaidona matausina ulo touwata tovitoubobuta, e ilulukwaimi paila bukuligaimwaisi nanamsela mitugaga e bukuvagaisi avaka duwosisia. Matausina ikatululutaimi gala bukutapwarorusi deli bukuwotitalaisi tuwoli yaubada minasina tokolu, e gagabila bukusisuaisi ovalu mapilana lasaiki tubumia omitibogwa deli yokomi tuta baisa. Mitaga gala wala kunakaigalaigusi kaina kutovilakaigusi. 16 Yonadaba dalela ikabikuwolaisi karaiwaga makwaisina avaka tubusia omitibogwa eilukwaisi, mitaga yokomi gala wala kukwabikuwolaigusi. 17 Mapaila tuta baisa yeigu goli Guyau Topeuligaga, Isireli la Yaubada, bamai baisa yokomi tomotala Yuda deli Yerusalem komwaidona kabomwau makawala ulo biga katotila. Yeigu bavagi makawala paila uula avai tuta lalilivala baisa yokomi gala wala kunakaigalaigusi, e avai tuta ladouwaimi yokomi gala wala kutovilakaigusi.”

18 Mapaila aluki Rekabi dalela kawagu, Guyau Topeuligaga, Isireli la Yaubada eilivala kawala, “Yokomi bogwa lokukwabikuwolaisi karaiwaga makwaisina tubumi Yonadaba eilukwaimi, e lokubokulaisi avaka komwaidona la katuloluta, e bogwa lokuvagaisi avaka avaka leikaraiwogaimi. 19 Mapaila yeigu, Guyau Topeuligaga, Isireli la Yaubada, ulo biga katotila Yonadaba matauna Rekabi latula tuta komwaidona dalela tauwau biwotitalaigusi.”

36

Baruki ikalau buki pilakatubili wa Bwala Kwebumaboma

1 E olopola kwaivasila taitur matutona Yeoyakim matauna Yosaia latula eiguyoi Yuda, Guyau ilukwaigu kawala, * 2 “Yeremaia, kukwau pilatala buki pilakatubili e kugini komwaidona avaka bogwa lalukwaim paila livalesi Isireli deli Yuda deli goli komwaidona boda. Kugini komwaidona avaka bogwa lalukwaim. Kuvitouula wa tuta matutona yeigu lavitouula labigitonim ola tuta Yosaia eiguguyau e leima baisa tuta. 3 E avai tuta mina Yuda bilagaisi bulogala komwaidona kodadaimi makwaisina yeigu mwada bamiaki matausina, e kaina bisivilasi metoya osi kedakeda gaga. E yeigu baligaiwa si bubunela gaga deli si mitugaga.”

4 Mapaila yeigu Yeremaia adou Baruki matauna Neria latula ima, e alivali baisa matauna komwaidona avaka Guyau bogwa eilukwaigu. E Baruki igini komwaidona ila wa buki mapilana. 5 E oluvi akatululuti Baruki kawagu, “Ka! Yeigu gala wala tuvaila bitagwalasi basuvi wa Bwala Kwebumaboma. 6 Mitaga wa yam makwaina tomota eivigakaisi yamla posuma, e magigu yoku bukula baisa. Yoku bukukwaigivakaveka bukukwalau mapilana, e gagabila matausina bilagaisi komwaidona avaka Guyau eilukwaigu e lalivaliga baisa yoku. Kula kutoula ambaisa komwaidosi bilagaimsi, deli goli mina Yuda matausina leitoyasi osi valu e leimaisiga baisa. 7 E kaina matausina binigadasi baisa Guyau, e bisivilasi metoya osi mitugaga. Paila Guyau bogwa eivitukukoli matausina, metoya la gidaleiya sainela.” 8 Mapaila Baruki ikalau Guyau la biga olopola Bwala Kwebumaboma, makawala goli avaka laluki bivagi.

9 E kwailimala kala taitus Yeoyakim matauna guyoula Yuda e nalima navasila tubukona olopola, e tuta matutona tomota iposumasi mwada bilumkolaisi Guyau la mitakwai. E komwaidona kala tosisu Yerusalem eiposumasi deli goli komwaidosi matausina leimaisi metoya osi valu mapilana Yuda. 10 E avai tuta tomota bogwa eiligalegasi, Baruki ikalau komwaidona avaka lalivali metoya wa buki mapilana. Matauna eivagi makawala wa Bwala Kwebumaboma, olopola matabudona Gemaraia Sapana latula la kabopaisewa. (E Sapana matauna guyau la Tolibaku.) E Gemaraia la kabopaisewa mabuligana walakaiwa katitaikinela Kalapisila Kwaivau wa Bwala Kwebumaboma.

Baruki ikalau buki mapilana pilakatubili baisa kaidadala valu

11 E Mikaia matauna Gemaraia latula e Sapana tabula, bogwa eilagi Baruki eikalau avaka Guyau eilivala metoya wa buki. 12 Mapaila matauna ila obuloveka matabudona tolibaku la kabopaisewa, e baisa goli komwaidosi kaidadala valu ikikaraiwagasi. E yagasi Elisama matauna tolibaku, Delaia matauna Semaia latula, Elinatani matauna Akibori latula, Gemaraia matauna Sapana latula, e Sedekaia matauna Ananaia latula, deli goli mimilisi tuvaila kaidadala valu. 13 E Mikaia iluki matausina komwaidona avaka eilagi Baruki eikalau baisa tomota. 14 E kaidadala valu iwitalaisi Yeudi (matauna Netanaia latula e Selemaia sola Kusia tabusi) bila biluki Baruki bimiaki matausina buki mapilana eikalau baisa tomota. E Baruki imiaki matausina mapilana buki. 15 E matausina ilukwaisi matauna kawasi, “Kusili, e kukwalau buki mapilana baisa yakamaisi.” E Baruki ikalawa. 16 Avai tuta ivinaku kakalawa, matausina igisamapusi deli kasi kokola, e ilukwaisi Baruki kawasi, “Ibodi wala bakalukwaisi guyau paila baisa.” 17 E ikatupoiyaisi matauna kawasi, “Mwa! Kulukwaimasi, ki, ammakawala lokuvigaki lokugini komwaidona baisa? Ki, kaina Yeremaia ilukwaim ke?”

18 E Baruki ivitakauloki matausina kawala, “E bogwa makawala, Yeremaia eilukwaigu komwaidona mabigasina, e yeigu akau ulo peni e agini mabigasina ila mapilana buki.” 19 E mapaila ilukwaisi matauna kawasi, “Ka, ibodi yoku deli Yeremaia bukulosi ambaisa kusipepunisi. E gala bukutagwalasi availa binikoli ambaisa bukusisuaisi.”

Guyau Yeoyakim igabu mapilana buki pilakatubili

20 E kaidadala valu isailisi buki mapilana Elisama ola kabopaisewa, matauna guyau la tolibaku. E ilokaiasi guyau ola ligisa e ikamitulaisi komwaidona vavagi makwaisina baisa matauna. 21 E guyau iwitali Yeudi bila ikau mapilana buki. Matauna ila ikau mapilana metoya matabudona Elisama ola kabopaisewa, e imai itowala e ikalau omatala guyau deli komwaidona kaidadala valu. 22 E baisa otutala katubugibogi, e guyau isisu ola ligisa e eikikaikwala. 23 E avai tuta Yeudi ivinaku kakalawa katupotolu kaina katupovasi, e guyau ikau kutou e itakisi makatuposina e ilavi ilosi wa kova. E Yeudi eisaitaula wala kakalawa, e guyau iuvilitui wala makawala, tatoula wala pilamwaidona buki ivakamkulovi. 24 Mitaga guyau deli kaidadala valu ilagaisi baisa mitaga gala taitala ikokola, kaina sitana igibu migila paila nanola kala mwau. 25 Ilagoli Elinatani, Delaia deli Gemaraia ikayubabaisi baisa guyau gala bigabu buki mapilana, mitaga matauna gala wala sitana imwelaki wowola. 26 E oluvi matauna ikaraiwogi latula yagala Yerameeli deli Seraia matauna Asirieli latula deli Selemaia matauna Abedeli latula, mwada biyosigusi deli ulo togini Baruki. Mitaga Guyau bogwa eikatupwanaimasi.

Yeremaia iginivau piliyuwela buki pilakatubili

27 Avai tuta guyau Yeoyakim bogwa eigabu buki mapilana yeigu laluki Baruki eigini, Guyau ilukwaigu 28 bakau piliyuwela buki e bagini komwaidona mabigasina makawala pilabogwa. 29 E Guyau ilukwaigu baluki Yeoyakim kawagu, “Ka, yoku bogwa kugabu buki mapilana, deli lokukwatupoi Yeremaia avaka uula eigini, mwada guyoula Babilonia bima e bikodidaimi valu mapilana deli bikatumati tomotala deli goli maunela. 30 Mapaila yeigu Guyau lalukwaim, yoku guyau Yeoyakim, kidamwa gala taitala dalemt avai tuta biguyau olopola mapilana Debida la kabokwaraiwaga. E avai tuta bukukwaliga, e wowom biluvimakavaisi, bikikali kalasia otutala yam, e deli numla binumli wa bogi. 31 Yeigu bamipukwaim deli dalem, deli goli komwaidona kaidadala m valu, paila komwaidomi wala bogwa lokumitugagasi. Paila uula gala sitana kulamamsi e kulagaisi ulo katuloluta, gala yoku, kaina mina Yerusalem e kaina mina Yuda. E mapaila yeigu bamiakaimi komwaidomi wala kabosilagi makwaisina bogwa lalivala bavagi.”

32 E mapaila yeigu Yeremaia akau piliyuwela buki pilakatubili e asaiki ulo togini matauna Baruki, e matauna igini komwaidona avaka alilivali. Matauna igini komwaidona avaka kala ginigini pilabogwa, e ikatumkulovi avaka laluki matauna.

37

Sedekaia la kapuloki baisa Yeremaia

1 E guyau Nebukadinesa guyoula Babilonia iyosali Sedekaiau matauna Yosaia latula kidamwa biguyau mapilana Yuda, kaimapula Yeoyakini matauna Yeoyakim latula. * 2 Mitaga Sedekaia deli la tosikwawa e deli goli tomota gala wala ikabikuwolaisi Guyau mabigasina leisakaigu yeigu Yeremaia.

3 E guyau Sedekaia iwitali Yeukali matauna Selemaia latula, deli tolula Sepanaia matauna Maaseya latula, kidamwa binigadaigusi mwada yeigu udosi tomota komwaidona banigada baisa Guyau da Yaubadasi. 4 E wa tuta matutona yeigu igau gala bikatupipaigusi, mapaila aliloula wala deli tomota. 5 E wa tuta matutona wala mina Babilonia tokwabilia eiuvaulaisi goli Yerusalem mwada biyoulisi, mitaga avai tuta eilagaisi mwada mina Itipita tokwabilia bogwa eivapeilisi kaligeilav si valu e leimeimaisiga, matausina mina Babilonia ivayumilasi e ilosi osi valu.

6 Oluvi, Guyau matauna mina Isireli si Yaubada, ilukwaigu 7 kidamwa baluki Sedekaia kawagu, “Ka, mina Itipita tokwabilia bogwa leimeimaisi mwada bipilasaimi, mitaga wa keda wala matausina bikaimilavausi osi valu. 8 E mina Babilonia igau bikaimilavausi e bivapataisi mi valu, bikodidaimisi e bivakakovaisi wa kova. 9 Ka, yeigu Guyau lakatululutaimi paila mina Babilonia igau bikaimilavausi, mapaila taga bukusinapwaimi titoulemi mwada kudokaisi mina Babilonia gala tuvaila bikaimilavausi. 10 Ka, kaina goli bukumtulaisi mina Babilonia tokwabilia, e kesala matausina wala eikagagumasi e bikanukwenusi osi buliyoyova, mitaga ka, matausina wala igau bitokaiasi e bivakakovaisi valu makwaina.”

Iyosisi Yeremaia e ikatupipaisi

11 E mina Babilonia tokwabilia ivayumilasi metoya Yerusalem paila uula mina Itipita tokwabilia bogwa eiuvalapulasi. 12 Mapaila yeigu avitouula basilavi Yerusalem kidamwa bala mapilana Beniamina paila bakeula agu vilavila metoya guguwasi dalegu. 13 Mitaga avai tuta aviloubusi Kalapisila Beniamina, taitala tokwabilia kasi tokugwa eiyamata kalapisila, yagala Iriya matauna Selemaia latula e Ananaia tabula, ivabodaigu e ilukwaigu kawala, “Yoku mwada bukuluvapela bukulokaia mina Babilonia, kadai!”

14 E yeigu avitakauloki kawagu, “Gala goli! Yeigu gala baluvapela!” Mitaga Iriya gala wala binakaigalaigu. E kaimapula matauna iyosaigu e ilauwaigu baisa matausina kaidadala valu. 15 E matausina igibuluwasi sainela baisa yeigu, e ikaraiwogaisi tokwabilia iwaigusi, e ilauwaigusi ola bwala Yonatani ikatubudokaigusi bwala. Yonatani matauna guyau la tolibaku, e la bwala eivigakaisila bolela katupipi. 16 E yeigu ilauwaigusi matabudona olumoulela pwaipwaia e tuta kaduwonaku yeigu asisu wala baisa.

17 E oluvi guyau Sedekaia iwitali biga kidamwa yeigu balokaia matauna. E kamataiyu wala wa ligisa matauna ikatupoiyaigu kawala, “Ki, avai biga sitana Guyau Yaubada eilukwaim?”

E yeigu avitakauloki matauna kawagu, “E kwaitala wala. Ka, Guyau bogwa bikasalaim bukula oyamala guyoula Babilonia.” 18 Oluvi akatupoi matauna, kawagu, “Avai karaiwaga layogagi metoya baisa yoku, kaina kaidadala m valu kaina tomota, e ibodi yoku bukukwatupipaigu obolela katupipi ke? 19 Ki, avaka eikaloubusi baisa m tovitoubobuta matausina eilukwaimsi mwada guyoula Babilonia galaga biyoulisi da valusi? 20 Ulo guyau, tuta baisa lakayubabai omatam kidamwa bukunakaigalaigu e bukuvagi avaka ulo nigada. Mwa! Akoma lopom, gala bukuwitalaigu bakaimilavau obolela katupipi makwaina ola bwala Yonatani. Ka, kidamwa bukuwitalaigu bakaimilavau wala, yeigu bogwa eimati bakaliga olumoulela.”

21 Mapaila guyau Sedekaia ikaraiwaga kidamwa bikatubudokaigusi bwala obolela katupipi opapala buloveka. E yeigu asisu goli baisa, e yam kwaitala kwaitala matausina bisisakaigusi kwaitala agu beredi metoya baisa matausina togabusi beredi, tatoula wala beredi komwaidona iwokuva ovalu.

38

Yeremaia olopola utuwotu kwaimada

1 E Sepatia matauna Matani latula, e Gedalaia matauna Pasuru latula, e Yeukali matauna Selemaia latula, deli Pasuru matauna Malikia latula, ilagaisi laluluki tomota avaka 2 Guyau bogwa eilivala kawala, “Availa idoki bisisu wala olopola valu makwaina, bogwa wala bikaliga metoya okabilia, kaina molusaula, e kaina wa lelia. Mitaga availa bisunapula e bitugwali titoulela baisa mina Babilonia bikatupipaisi matauna, gala bikatumataisi. Matauna tomomova bisisu.” 3 E yeigu tuvaila aluki tomota avaka Guyau bogwa eilivala, kawala, “Ka! Yeigu bogwa bakasali valu makwaina oyumasi tokwabilia mina Babilonia, e matausina biyoulisi makwaina.” 4 E mapaila kaidadala valu ilokaiasi guyau e ikaibigasi, kawasi, “Mwa! Tau matauna ibodi wala bitakatumataisi. Paila avaka eililivali baisa ikikamami wala da tokwabiliasi uwosi, e makawala goli eiuvigaki baisa komwaidona kesala tomota eisisuaisi baisa oda valusi. Matauna gala wala inainevi ammakawala bipilasi tomota, mitaga magila wala biyogagi matausina.”

5 E guyau Sedekaia ivitakauloki matausina kawala, “Bogwa bwaina, e kuvagaisi wala avaka ninami baisa matauna. Yeigu gala ibodi basilibodaimi.” 6 E mapaila iyosigusi, e deli yuwoyoula ivisililiaigusi okala utuwotu Malikia, matauna guyau latula, makwaina obuloveka omatala. E utuwotu makwaina kwaimada wala, mesinaku wala pwadidiweta e yeigu avabolu wala auyaiya.

7 E Ebedimeleki matauna guma Sudani, matauna bogwa eikivaisi kikiyatula paila biuwotetila obuloveka. Matauna ilagi bulogagu bogwa eivisililiaigusi outuwotu. E wa tuta matutona guyau isisigugulasi deli la tosikwawa mapilana Kalapisila Beniamina. 8 E Ebedimeleki ilokaia mapilana e iluki guyau kawala, 9 “Mwa! Ulo guyau, ka, avaka tauwau matausina eivagaisi baisa gala wala duwosisia. Matausina bogwa eivisililiaisi Yeremaia outuwotu, e metoya baisa molu wala bikimati matauna, paila kaula bogwa bivayayai oda valusi.” 10 E guyau ikaraiwogi Ebedimeleki biyosi taitolu tauwau deli biwaisi e bikatusunupuloiyaigusi metoya outuwotu mwada gala bakaliga olumoulela makwaina. 11 Mapaila Ebedimeleki deli tauwau matausina ilosi obuloveka matabudona guguwa kabosakaila, e ikauwaisi mimilisi yadidadaimi karekwa imaiyaisi ikisilili miyasina deli yuwoyoula iwokaiagu outuwotu. 12 Matauna ilukwaigu basaili miyasina karekwa opusigagu, e taga yuwoyoula bisaiyadi pusigagu. E yeigu avagi makawala. 13 E matausina ikatukwakaigusi metoya outuwotu. E oluvi ilauwaigusi omwaininiga.

Sedekaia inigadi Yeremaia bikatululuti matauna

14 E kwaiyuwela tuta guyau Sedekaia iwitali touwata kidamwa bilauwaigusi kaduyotolula kabosuvi biloula wa Bwala Kwebumaboma, e matauna ibodaigu e ilukwaigu kawala, “Ka, yeigu bakatupoiyaim kwaitala katupoi e magigu yoku bukulukwaigu avaka kala kamokwita, e gala avaka bukukwatupwani.” 15 E yeigu avitakauloki kawagu, “Ka, kidamwa balukwaim kala kamokwita, yoku bukukwatumataigu, deli kidamwa bakatululutaim, yoku gala wala bimwelaki wowom.”

16 Mapaila guyau Sedekaia ikiwola wala ikatotila baisa yeigu kawala, “Ka, lalilivala omatala Yaubada tomomova, matauna Yaubada eisisakaidasi da momovasi, mwada yeigu gala bakatumataim kaina bakasalaim baisa matausina availa availa magisi bikatumataimsi.”

17 Mapaila aluki Sedekaia avaka Guyau Topeuligaga, matauna mina Isireli si Yaubada, eilivala kawala, “Ka, kidamwa bukutugwalaim baisa guyoula Babilonia kaidadala la valu e bikatupipaimsi, yoku bukusisu tomomova, deli gala bigabwaisi valu makwaina. E yoku deli goli litumwa bogwa bukusisuaisi tommomova. 18 Mitaga kidamwa gala bukutugwalaim bikatupipaimsi, valu makwaina bogwa bila oyumasi mina Babilonia, e matausina goli bigabwaisi valu deli yoku gala wala bukusakaula metoya oyumasi.”

19 Mitaga guyau ivitakaula kawala, “Mwa! Yeigu saina agu kokola paila matausina sedaiasi eiluvapelasi eilokaiasi mina Babilonia. E kaina mina Babilonia bikasalaigusi balokaia matausina sedaiasi e matausina biyomiyuyaigusi.”

20 E yeigu aluki kawagu, “Ka, gala wala bikasalaimsi bukulokaia oyumasi matausina. Mwa! Akoma lopom, ibodaim bukukwabikuwoli Guyau la biga, e igagabila vavagi komwaidona bibwainasi baisa yoku deli bukusisu tomomova. 21 Mitaga Guyau bogwa eivitulokaigu metoya okilisala paila avaka bikaloubusi kidamwa bukupaiki gala bukutugwalaim baisa mina Babilonia. 22 Okilisala makwaina lagisi komwaidona kesala vivila minasina eisisuaisi obuloveka olumoulela Yuda, komwaidosi wala eivakolaisi eilauwaisi iuyokaisi guyoula Babilonia kaidadala la valu. E ka, kulagi, avaka eililivalasi avai tuta eililoulasi.

‘Guyau lubʹaila tatoula isinapwaisi matauna,

matausina ikalituwolaisi la karaiwaga matauna.

E tuta baisa kaikela bogwa leivabolu opwadidiweta,

e lubʹaila bogwa eiulilavaisi matauna.’ ”

23 Oluvi asaitaula wala kawagu, “Ka, komwaidona mi kukova deli goli litumia biyosisi bilauwaisi biuyokaisi mina Babilonia, e yokugwa gala wala bukusakaula metoya oyumasi. Guyoula Babilonia biyosaim e bikatupipaim deli valu makwaina bivakakovi goli.”

24 E Sedekaia imapu kawala, “Ka, gala availa bukuluki paila avaka da kaiyaku, e igagabila m momova gala bukuvisilagi. 25 E kidamwa kaidadala valu bilagaisi paila da kaiyaku, matausina eimati biwokaiamsi ikatupoisi avaka leitalivali. E matausina bikatotilasi omatam, mwada gala bikatumataimsi, kidamwa bukuluki matausina avaka da kaiyaku komwaidona. 26 Mesinaku wala bukuluki matausina kawam, ‘Yeigu lala akayubabai baisa matauna kidamwa gala bikaimilivauwaigu obolela katupipi makwaina taga bakaliga olumoulela.’ ” 27 E oluvi komwaidosi kaidadala valu imakaiagusi ikatukoyayaigusi, e yeigu aluki matausina makawala avaka guyau Sedekaia eilukwaigu balivala. E gala wala avaka tuvaila ibodi bivagaisi, paila uula gala availa inakaigali kaiyaku makwaina. 28 E yeigu asitotaula wala omwaininiga tatoula wala yam makwaina eiyoulisi Yerusalem. *

39

Yerusalem kala kapusi

1 Taitu kwailima kwaivasila e olopola tubukona naluwotalela Sedekaia matauna guyoula Yuda, e Nebukadinesa matauna guyoula Babilonia deli komwaidosi la tokabilia imaisi ikabiliaisi Yerusalem. 2 E taitu kweluwotala kwaitala tubukona navasila oyamla kwailima kwaivasila Sedekaia igau wala iguguyau e valu kalila ikodidaimisi.

3 (Avai tuta Yerusalem bogwa eiyoulisi, guyoula Babilonia la kumatoula komwaidosi isuvisi isikulotaisi Kalapisila Itowalai Valu, baisa goli matausina yagasi Negali Saresa, Samgari Nebo, Sasekim, deli taitala ituwoli Negali Saresa.)

4 Avai tuta guyau Sedekaia deli komwaidosi la tokabilia igisaisi avaka eikikaloubusi, e wa bogi wala matausina ivigikonaisi bisakaulasi. Matausina isumwaisi makadana guyau ola bagula, e isaitaulasi isunapulasi okalapisilela valu e isakaulokaisi kibubotala makadana bila Yoridani Itayatila. 5 Mitaga mina Babilonia tokabilia ibokavilaisi matausina ilosi iyosisi Sedekaia okabatau katitaikina Yeriko. Matausina ilauwaisi matauna baisa guyau Nebukadinesa, matauna isisu ovalu Ribila mapilana Amati, e metoya baisa Nebukadinesa ikamogi matauna. 6 E igau wala mapilana Ribila Sedekaia itotu wala igigisa, e Nebukadinesa ikaraiwaga ikatumataisi Sedekaia litula e oluvi ikatumataisi Yuda komwaidona kaidadala valu. 7 E oluvi Nebukadinesa ikaraiwaga igibwaisi Sedekaia matala, e ikatupipaisi matauna ilauwaisi Babilonia. 8 E tuta wala matutona, mina Babilonia igabwaisi guyau la ligisa deli tomota si bwala e ikatudidaimisi kalila Yerusalem. 9 Kala vigimkoila Nebusaradani, matauna tokabilia si kumatoula, ilau komwaidosi tomota matausina kesala olumoulela valu mavilouna, deli wala matausina mina Yudia eisakaulasi ilosi baisa matauna mwada bikwalasi, e komwaidosi wala ikatupipi ilau Babilonia. 10 Matauna iligaim mimilisi tomota saina mina namakava, matausina gala isim kasi vilavila avai pwaipwaia mapilana Yuda, e matauna isaiki matausina kwabila deli bagula.

Yeremaia kala taneku

11 Mitaga guyau Nebukadinesa ikaraiwogi Nebusaradani, matauna la kumatoula, bikamituli karaiwaga makwaina kawala, 12 “Kulosi kunevaisi Yeremaia e avai tuta bukubanaisi, kuyamataisi matauna bibwaina. E gala bukuyogagaisi matauna, mitaga avai vavagi magila, yokomi ibodi bukuvagaisi nanola.” 13 Mapaila Nebusaradani, deli matausina kumatoula tovakaveka Nebusasibani sola Negali Saresa, deli goli komwaidosi guyoula Babilonia la kumatoula, 14 ikatusunupuloiyaigusi metoya okalila ligisa. E iuyokaigusi Gedalaia matauna Aikam latula Sapani tabula iiyamataigu, e eilukwaisi kidamwa matauna bikaimilivauwaigu ogu valu bwainawokuva wala. Mapaila yeigu asikaiwa wala tomota matausina.

Ebedimeleki la pikwaku

15 Igau wala lasisu okatupipi olumoulela kalila ligisa Guyau ilukwaigu 16 baluki Ebedimeleki guma Sudani baisa Guyau Topeuligaga, matauna Isireli la Yaubada, eilivala kawala, “Avaka lalivalibogwa, bavagi makawala. Yeigu bamai kodadaimi ovalu mavilouna, gala sibwabwaila. E avai tuta vavagi makwaina bikaloubusi, yoku bogwa bukusisu baisa paila bukugisi. 17 Mitaga yeigu goli Guyau, bogwa bakolaim, e tomota matausina lokukukoli gala wala ibodi bikatupipaim. 18 E yeigu bogwa wala bayamataim bwaina, e gala wala bikatumataimsi. Yoku bukusakaula tomomova paila uula bogwa lokudubumaigu. Yeigu Guyau bogwa lalivala.”

40

Yeremaia isisu baisa Gedalaia

1 Eilauwaigusi mapilana Rama deli wala agu kwatupipi oyamagu deli goli komwaidosi mina Yerusalem deli mina Yuda, mwada bilauwaisi mapilana Babilonia. E mapilana Rama matauna Nebusaradani kumatoula itanekwaigu. Oluvi goli Guyau ilivala baisa yeigu.

2 E kumatoula matauna iyosaigu e kam omalaga, e ilivala kawala, “Ka Guyau m Yaubada bogwa eikaraiwogi valu mapilana kala kodadaimi, 3 e tuta baisa matauna bogwa bivagi avaka eilivali bivagi wala. Komwaidona mwau makwaisina bogwa eikaloubusisi paila uula m tomota bogwa eimitugagasi baisa Guyau deli ikoulovaisi matauna. 4 E ka, baisa tuta yeigu bataneku miyana wotunu tanamnumta oyamam e bavigakiga totaneku wala yoku. Ka kidamwa magim bitala Babilonia kadataiyu, bogwa bwaina wala, e yeigu bayamataim. Mitaga kidamwa gala magim bitala, bogwa bwaina bukusim. Valu mapilana pilamwaidona yoku bukunagi ambaisa magim bukula e bwaina kula wala.”

5 Mitaga yeigu gala avitakaula, mapaila Nebusaradani ikaibiga kawala, “Mwa kukwaimilavau kulokaia Gedalaia matauna Aikam latula deli Sapani tabula, matauna goli guyoula Babilonia bogwa leivigaki bikaraiwogi komwaidona viluwela Yuda. Yoku bukusikaiwa matauna e bukusisu oluwalaisi tomota, kaina ambaisa magim bukula bwaina bukula.” Oluvi matauna isakaigu kwaitala bobwailila deli goli sitana kaula paila agu kwalaga, e akatuwakeda ala. 6 Yeigu alokaia Gedalaia asikaiwa ovalu Misipa oluwalaisi tomota matausina eiligaimwaisi kesala isimwaisi oviluwela.

Gedalaia tokaraiwogala Yuda

7 Mimilisi mina Yudia si kumatoula deli tokabilia matausina gala itugwalaisi titoulesi baisa guyoula Babilonia. Matausina inakaigalaisi guyoula Babilonia bogwa leivigaki Gedalaia tokaraiwaga valu mavilouna deli inagi matauna bikaraiwogi komwaidosi matausina eikesasi gala ilauwaisi Babilonia - matausina goli saina mina namakava ovalu mapilana. * 8 Mapaila Isimeili matauna Netanaia latula, Yowanani matauna Kareya latula, Seraia matauna Tanumeta latula, matausina Epai litula metoyasi Netopa, e deli Yesanaia tolela Maaka, deli si tomota ilokaiasi Gedalaia mapilana Misipa. 9 E Gedalaia iluki matausina kawala, “Ka, ulo biga katotila baisa yokomi kidamwa gala wala avaka uula bukukokolasi, ibodi bukutugwalaimi baisa mina Babilonia. Bukumilivalusi baisa deli bukuwotetilasi baisa guyoula Babilonia, e yokomi bukusibwabwailasi goli. 10 Yeigu wala agumwaleta basisu mapilana Misipa bavigakaigu kami taboda avai tuta mina Babilonia bimaisi. Mitaga yokomi bukutayoyuwasi e bukukwaidodigasi waini, kawailuwa deli olibe bulamila, e bukusisuaisi ovalu mavilousina lokumilivalusi.” 11 Baisa tuta komwaidona mina Isireli leisisuaisi Mowabi, Amoni, Edom, deli valu ituwoli ituwoli, ilagaisi guyoula Babilonia bogwa itugwali mimilisi mina Isireli bisitotaulasi wala mapilana Yuda deli ivigaki Gedalaia kasi tokaraiwaga. 12 Mapaila matausina isilavaisi valu mavilousina ambaisa leibutusi leilosi e ikaimilavausi Yuda. Matausina imakaiasi Gedalaia valu Misipa, e baisa itaiyauwaisi bidugaga waini deli kawailuwa.

Gedalaia ikatumataisi

13 E oluvi Yowanani deli tokabilia si kumatoula matausina gala itugwalaisi titoulesi baisa mina Babilonia imakaiasi Gedalaia mapilana Misipa 14 e ilukwaisi matauna kawasi, “Ki gala kunikoli guyau Bealisi matauna guyoula Amoni leiwitali Isimeili leima paila bikatumataim?” Mitaga Gedalaia gala wala idubumi. 15 Oluvi Yowanani ikium ibigitoni matauna kawala, “Ibodi bala bakatumati Isimeili, e gala wala availa binikoli availa leivagi makawala. Avaka paila bitatugwali matauna bikatumataim? Baisa bivigaki mina Yudia isiulaimsi isipataimsi bibutusi e bivigaki saina wala mwaugaga baisa komwaidona tomota kesala isisuaisi olopola Yuda.”

16 Mitaga Gedalaia ivitakauloki kawala, “Gala bukuvagi makawala! Avaka lokulilivali paila Isimeili livalela baisa gala wala mokwita!”

41

1 E olopola taitu makwaina tubukonela nalima nayuwela Isimeili matauna Netanaia latula e Elisama tabula matauna gweguya dalela deli matauna taitala guyau la kumatoula, e deli tailuwotala tokabilia ilosi mapilana Misipa bigisaisi Gedalaia. Avai tuta bogwa isewalasi kamkwam, * 2 Isimeili deli matausina tailuwotala tokabilia ibiigilaisi si puluta ikatumataisi Gedalaia. 3 Isimeili tuvaila ikatumati komwaidona mina Isireli matausina leisisuaisi deli Gedalaia mapilana Misipa deli goli tokabilia mina Babilonia leisisuaisi deli.

4 Eiyam, igau gala availa inikoli Gedalaia la kaliga, 5 tailuwolima tailuwotolu tauwau tolesi Sekem, Sailo deli Sameria iviloubusisi. Matausina iviliwaisi kulusi ikisaisi kasi karekwa e itaguligweilisi uwosi. Matausina imaiyaisi kaula deli bulami maiina simasimina paila bilulasi wa Bwala Kwebumaboma. 6 Mapaila Isimeili isunapula metoya ovalu Misipa deli wala vilamla ila ibodi matausina. Avai tuta eimakaia matausina iluki kawala, “Tauwau kumaisi bitamwaisi kugisaisi Gedalaia.” 7 Avai tuta bogwa leisuvisi ovalu Isimeili deli la tokabilia ikatumataisi matausina e uwosi ilavaisi ila kwaitala utuwotu.

8 Mitaga olopola boda mabudona tailuwotala tauwau ilukwaisi Isimeili kawasi, “Mwa kakomasi lopom taga kukwatumataimasi! Paila yakamaisi kayosisi kaula, kawailuwa, olibe bulamila, deli kitorina lakakatupwanaisi osaivau.” Mapaila matauna gala ikatumati matausina. 9 E utuwotu makwaina Isimeili eilavi uwosi tauwau matausina bogwa leikatumati saina kwaiveka makwaina goli guyau Asa eikelibogwi tuta makwaina leikabiliasi deli guyau Baasa matauna guyoula Isireli. E Isimeili ivakasau utuwotu makwaina uwosi tomata. 10 Oluvi ikatupipi guyau litula vivila, deli komwaidosi kesala tomotela mapilana Misipa, mabudona goli Nebusaradani matauna kumatoula leikaraiwogi Gedalaia paila biyamati. E Isimeili ikatupipi mabudona e ikatuwakedasi okedala biloula mapilana Amoni.

11 E Yowanani deli komwaidosi tokabilia si kumatoula bogwa inakaigalaisi bulogala mtumtila vakaigaga Isimeili leivagi. 12 Mapaila matausina deli si tokabilia ibokavilaisi matauna deli la tomota ilosi iyokavataisi katitaikina katuwotu kwaiveka mapilana Gibioni. 13 Avai tuta mabudona tomota Isimeili leikatupipi bogwa igisaisi Yowanani deli si kumatoula tokabilia leimaisi e matausina saina imwasawasi, 14 e isakauloyumilasi ilokaiasi matausina. 15 Mitaga Isimeili deli la tomota tailima taitolu igisaisi Yowanani isakaulasi ilosi mapilana Amoni.

16 E oluvi Yowanani deli kumatoula tokabilia ikaraiwogaisi tomota matausina Isimeili leikatupipi metoya valu Misipa tuta makwaina leikatumati Gedalaia - tokabilia, vivila, gugwadi, deli matausina bogwa eikivaisi kikiyatusi. 17-18 Matausina saina ikukolaisi mina Babilonia paila uula Isimeli bogwa leikatumati Gedalaia, paila guyoula Babilonia bogwa leivigaki matauna bikaraiwogi valu mapilana. Mapaila matausina inanamsasi ikatubwatakaisi kedala Itipita mwada bilosi paila bisakauligilaisi mina Babilonia. E metoya osi loula imaisi ivaiwasisi valu Kimam katitaikina Bedeliem.

42

Tomota inigadaisi Yeremaia binigada baisa Yaubada paila matausina

1 Oluvi komwaidona tokabilia kasi tokugwa, deli goli Yowanani matauna Kareya latula, deli Asaraia matauna Esaia latula, imaisi deli tomota gugwadi eila tommoya 2 e ilukwaigusi kawasi, “Kakomasi lopom kuvagi avaka bakalukwaimsi! Kunigada baisa Guyau da Yaubadasi paila yakamaisi. Kunigada paila komwaidomasi yakamaisi kesala lakamovasi. Bogwa lokugisi omitibogwa kama bawasi saina bidubadu, mitaga baisa tuta mimilimasi wala kesala kasisuaisi. 3 Kunigada gagabila Guyau da Yaubadasi bivitulokaimasi avai keda bakalouyasi deli avaka bakavagaisi.”

4 E yeigu avitaukauloki matausina kawagu, “Bogwa bwaina. Makawala mi kapuloki, yeigu banigada baisa Guyau da Yaubadasi, e avaka bilivala, yeigu balukwaimi makawala. E gala wala bakiwoli avai vavagi metoya baisa yokomi.”

5 Oluvi matausina ilukwaigusi kawasi, “Ibodi Guyau matauna tokimadagi deli tokamokwita bisola paila yakamaisi kidamwa gala bakakabikuwolaisi komwaidona karaiwaga avaka Guyau da Yaubadasi bisakaim paila yakamaisi. 6 Kaina bipilasaimasi kaina gala, mitaga yakamaisi bakakabikuwolaisi wala Guyau da Yaubadasi, baisa goli matauna bukuninigada paila yakamaisi. E vavagi komwaidona biduwosisia baisa yakamaisi kidamwa bakakabikuwolaisi matauna.”

Guyau imapu Yeremaia la nigada

7 Yam kweluwotala bogwa leiwokuva Guyau ilukwaigu 8 e mapaila adou Yowanani deli komwaidosi tokabilia si kumatoula, deli komwaidona tomota imaisi gulitinidesi. 9 Aluki matausina kawagu, “Guyau matauna Isireli la Yaubada, matauna goli lokuwitalaigusi lalau mi kapuloki, matauna ilivala kawala, 10 ‘Kidamwa bogwa bukutagwalasi bukusivagasisi ovalu mapilana, e yeigu bavigivau mi kaisisu e gala tuvaila bakodidaimimi. Yeigu bavalaimi e gala basabwaimi. Kabokodadaimi makwaina lavagi baisa yokomi ivigaki saina ulo ninamwau. 11 Gala tuvaila bukukukolaisi guyoula Babilonia. Yeigu deli yokomi, e yeigu bakolaimi metoya ola peula matauna. 12 Paila yeigu tonokapisi e bavigaki matauna binokapisaimi e bitugwalaimi bukukwaimilavausi omi valu. Yeigu Guyau bogwa lalivala.’

13-15 “Mitaga yokomi tomota kesala lokusisuaisi Yuda gala ibodi bukukoulovaisi Guyau mi Yaubada kaina bukupakaisi gala bukusisuaisi olopola valu mapilana. Yokomi gala bukukwaibigasi kawami, ‘Gala, bakalosi wala Itipita bakasiwaisi, mapilana goli gala tuvaila bakabodasi kabilia kaina bakalagaisi doula kabilia kaina bakakamolusi.’ Kidamwa bukulivalasi makawala, Guyau Topeuligaga, matauna Isireli la Yaubada, ilivala kawala, ‘Kidamwa bogwa kuninatotilasi bukulosi Itipita bukusiwaisi, 16 e kabilia makwaina mwada lokukukolaisi bogwa bukubodaisi, e molu makwaina saina lokukukolaisi bogwa biyataiyaimi, e yokomi bukukwaligasi wala mapilana Itipita. 17 Komwaidona tomota matausina bogwa eininatotilasi bilosi bisiwaisi Itipita matausina bikaligasi okabilia kaina metoya molusaula kaina lelia. Gala wala taitala matausina bimova deli gala taitala bisakauligili kabomwau makwaina yeigu bamai baisa matausina.’

18 “E Guyau matauna Isireli la Yaubada ilivala kawala, ‘Ka makawala ulo gibuluwa deli agu leiya lakasau baisa tomotala Yerusalem, makawala goli tiganinila bakasau baisa yokomi kidamwa bukulosi mapilana Itipita. Yokomi okami gigisa wala tomota bibulukukoli matausina bivigakaimi kabokakayuwa e yagami bikadidoiyaisi wala. E valu mapilana lokusisikaisi gala avai tuta bukugisaisi tuvaila.’ ”

19 E yeigu asetuwoli wala ulo bigatona kawagu, “Ka Guyau bogwa eilukwaimi availa yokomi kesala lokusisuaisi olopola Yuda gala bukulosi mapilana Itipita. E mapaila yeigu baisa tuta lakatululutaimi 20 paila yokomi bogwa lokusulasi e lokuyomitulaisi kami pakula titoulemi. Yokomi kulukwaigusi mwada banigada baisa Guyau da Yaubadasi paila yokomi, deli kulivalasi biga katotila mwada bukuvagaisi vavagi komwaidona avaka matauna bikaraiwogaimi. 21 E tuta baisa bogwa lalukwaimi, mitaga yokomi kukoulovaisi wala vavagi komwaidona avaka Guyau da Yaubadasi eiwitalaigu lama alukwaimi. 22 Mapaila bukululuwaisi baisa. yokomi igau bukukwaligasi metoya okabilia, kaina molusaula, kaina lelia ovalu mapilana ambaisa magimi bukulokaiasi mwada bukusiwaisi.”

43

Yeremaia ilauwaisi Itipita

1 E bogwa lavenoku bigatona baisa tomota komwaidona avaka Guyau si Yaubada eiwitalaigu baluki matausina. 2 Oluvi Asaraia matauna Osaia latula e Yowanani matauna Kareya latula deli goli komwaidona tauwau mina kaluvalova ilukwaigusi kawasi, “Yoku lokusisasopa. Ka, Guyau da Yaubadasi gala wala iwitalaim bukulukwaimasi paila gala bakalosi e bakamilivalusi mapilana Itipita. 3 Baruki matauna Neria latula isipulokaim wala paila yakamaisi, mwada mina Babilonia bogwa bipeula si karaiwaga baisa yakamaisi e bikatumataimasi kaina biyosaimasi bilauwaimasi Babilonia.” 4 Mapaila gala Yowanani kaina taitala matausina tokabilia si kumatoula kaina avai tomota wala ibodi bikabikuwoli Guyau la karaiwaga paila bisim oviluwela Yuda. 5 Oluvi Yowanani deli komwaidona tokabilia kasi tokugwa ivayoulisi komwaidona tomota kesala eisisuaisi mapilana Yuda e ilauwaisi Itipita, deli goli tomota komwaidona matausina bogwa ikaimilavausi metoya boda ituwoli ituwoli ambaisa leibutusi leilosi - * 6 tauwau, vivila, gugwadi deli guyau litula vivila. Matausina ilauwaisi komwaidona tomota matausina kumatoula Nebusaradani leiligaim oyamala Gedalaia, deli goli Baruki, e yeigu madeilila wala. 7 Matausina ikoulovaisi Guyau la karaiwaga e ilosi Itipita, ililoulasi wala ilosi ovilouveka Tapanesi isiwaisi.

8 E mapilana valu Guyau ilukwaigu kawala, 9 “Kukwau kwaivila dakuna kwevakaveka e kubaku makwaisina opwaipwaia wa keda omatala biloula makwaina bolela karaiwaga olopola valu, e bibodi mimilisi mina Isireli bigisaisi avaka lokuvagi. 10 Oluvi kuluki matausina kidamwa yeigu Guyau Topeuligaga, Isireli la Yaubada, bamai ulo touwata guyau Nebukadinesa guyoula Babilonia ovalu mavilouna e matauna bivitau la takaikaia odabala dakuna magulona lokubaku e bikaliaii yoyovala makwaisina. 11 Nebukadinesa bima e bitomgaga odubasi mina Itipita. E tomota matausina kasi katudoum paila bikaligasi metoya lelia bikaligasi wala metoya lelia. Matausina kasi katudoum bikatupipaisi bilauwaisi okatupipi, bikatupipaisi wala bilauwaisi, e matausina kasi katudoum bikatumataisi okabilia, bikatumataisi wala okabilia. 12 Yeigu bavakati kova bigabu mina Itipita si bwala tapwaroru, e guyoula Babilonia bigabu yaubada minasina tokolu kaina bikau bilau Babilonia. Ka makawala toyamata sipi bikatusisapaisi minumauna okasi karekwa bimigileu e makawala goli guyoula Babilonia bisisapi wala viluwela Itipita bimigileu e bivatuboulola deli wala la mwasawa. 13 Matauna bikatumimisi dakuna makwaisina kwebumaboma kaboluluwai mapilana Eliopolisi olopola Itipita deli bigabu mina Itipita si bwala tapwaroru.”

44

Guyau la biga baisa mina Isireli matausina leisisuaisi mapilana Itipita

1 E Guyau ilukwaigu paila kasi biga komwaidona mina Isireli matausina leisisuaisi mapilana Itipita oviluwesi, Migidoli, Tapanesi, deli Mempisi deli goli mavilousina Itipita opilibolimila. 2 Guyau Topeuligaga, matauna Isireli la Yaubada ikaibiga kawala, “Yokomi titoulemi bogwa eigisaki mitami kodadaimi makwaina lavagi Yerusalem deli goli tuvaila viluwela Yuda. E tuta baisa mavilousina viloudidadaimi wala eikanukwenusi, e gala wala availa isisiki mavilousina 3 paila uula tomotala imitugagasi e iyomitulaisi ulo gibuluwa. Matausina ilulasi baisa tuwoli yaubada e iwotitalaisi yaubada minasina yokomi deli tubumia omitibogwa gala wala avai tuta kutitapwarorusi baisa minasina. 4 E tuta komwaidona lauwitali wala ulo touwata matausina tovitoubobuta, matausina goli leilulukwaimi gala bukuvagaisi makwaina vavagi gegedu yeigu kwekukologu. 5 Mitaga yokomi gala wala sitana kunakaigalaisi kaina kutovilakaisi matausina. Yokomi gala ibodi bukusimwaisi mitugaga makwaina lokugibugabusi lula baisa minasina yaubada ituwoli. 6 Mapaila yeigu bogwa lakasau agu leiya deli ulo gibuluwa baisa mavilousina viluwela Yuda deli olilagala valu Yerusalem, e agabu mavilousina. E mavilousina viloudidadaimi wala leikanukwenusi omitibogwa leima lagaila, e kala gigisa kabokokola.

7 “E mapaila yeigu Guyau Topeuligaga, Isireli la Yaubada, tuta baisa bakatupoiyaimi avaka uula titoulemi wala lokutamitulaisi mitugaga makwaisina. Ki magimi bukuyomitulaisi kami katudoum komwaidomi tauwau, vivila, gugwadi deli pwapwawa, e bivigaki yokomi gala wala taitala bikesa ke? 8 Avaka uula kuyogibuluwaigusi metoya kutitapwarorusi baisa tokolu deli kugibugabusi lula baisa minasina tuwoli yaubada olopola Itipita, mapilana goli tuta baisa lokusisikaisi ke? Ki lokuuvagaisi makawala paila wala bukuyogagaimi titoulemi, e bivigaki boda ituwoli ituwoli ovalu watanawa biyosokanaimi e yagami bikadidoiyaisi wala ke? 9 Ki, kaina lokulumwelavaisi komwaidona mitugaga tubumia eivagaisi olopola Yuda viluwela deli olilagela Yerusalem? E tuvaila gweguyala Yuda deli si kukova e yokomi deli mi kukova okuvagaisi. 10 Mitaga yokomi tuta baisa gala wala kuvabwaimi watanawa. Yokomi gala wala kutemmalaigusi kaina kubokulaisi komwaidona makwaisina ulo karaiwaga bogwa lasaiki tubumia omitibogwa, e makawala goli lasisakaimi tuta baisa.

11 “Mapaila baisa, yeigu Guyau Topeuligaga, Isireli la Yaubada, batovilakaimi e bakatudidaimi Yuda viloumwaidona. 12 E matausina tomotela Yuda kesala bogwa ivitobwaisi ninasi paila bilosi Itipita e bisiwaisi, yeigu bavigaki komwaidosi wala bidoumsi. Komwaidosi wala, tovakaveka deli tokikekita, bikaligasi wala mapilana Itipita, kaina kabilia kaina molusaula bikimati matausina. Matausina kasi gigisa bivigaki kabokokola, tomota bivigakaisi matausina kaboyousokana deli yagasi bivigakaisi kabokakayuwa. 13 Yeigu bamipuki matausina eisisuaisi Itipita, makawala lamipuki Yerusalem - metoya okabilia, molusaula deli lelia. 14 E gala taitala tomotela Yuda matausina kesala bogwa leimaisi paila bisimwaisi Itipita bisakaula kaina bimova. Gala taitala bikaimilavau Yuda, mapilana goli eipikwakwaisi paila bisikaisi tuvaila. E gala taitala bikaimilavau mesinaku wala taivila togilagala.”

15 Oluvi komwaidona tauwau bogwa inikolaisi si kukova eigubugabusi lula baisa ituwoli yaubada, deli komwaidona vivila minasina itotusi baisa, e deli goli mina Isireli matausina isisuaisi Itipita opilibolimila - boda mabudona saina budoveka - ilukwaigusi kawasi, 16 “Yakamaisi kapakaisi bakanakaigalaisi avaka bogwa lokulukwaimasi oyagala Guyau. 17 Yakamaisi bakavagaisi vavagi komwaidona avaka lakalivalasi mwada bakavagaisi. Bakagabusi lula baisa minana ma yaubadasi tokolu, minana yagala Giyouvilela Labuma e bakaligabwaisi ma semakavaisi waini semakavila baisa minana, makawala avaka yakamaisi tuta baisa, tubumaiasi omitibogwa, matauna ma guyausi, deli kama tokugwasi, lakavigakaisi oviluwela Yuda, deli olilagela Yerusalem. E wa tuta matutona kamasi bidubadu kabubanaisi, ma kaisisuaisi ipeula e gala wala avai tuta biyega. 18 Mitaga tuta matutona lakasimwaisi gubugabu lula deli ligabwa waini semakavila baisa minana Labuma Giyouvilela, ma valusi iyatai, e ma tomotasi ikikaligasi okabilia deli molusaula.”

19 E nunumoya ikatumkulovaisi tuvaila makwaina ilivalasi kawasi, “Avai tuta lakakumlaisi tutuba kabubulaisi kala gigisa makawala minana Giyouvilela Labuma, e lakalulasi baisa minana, deli lakaligabwaisi waini semakavila baisa minana, e avaka lakauvagaisi ma mmwalasi bogwa eikabwailisi.”

20 E yeigu aluki komwaidosi matausina tauwau deli vivila leimapwaisi ulo biga makawala, 21 kawagu, “Ka, lula makwaisina yokomi deli tubumia omitibogwa, mi gweguya, mi tokugwa, deli goli tomotala valu eisisemakavaisi olopola mavilousina viluwela Yuda deli olilagala Yerusalem - ki kudokaisi ninami mwada Guyau gala inikoli makwaisina kaina ilumwelavi? 22 Ka, lagaila mi valu kwedidadaimi wala ikanukwenusi e gala wala availa isisu olumoulela mavilousina. Mapaila ivigakaisi kabokakayuwa, e tomota bikadidoiyaisi yagala olopola valu paila uula Guyau gala ibodi bipeuloki paila mi mitugaga deli mi kedakeda doudoga. 23 E kabomwau makwaisina baisa tuta ikikaloubusi baisa yokomi paila uula lokugibugabusi lula baisa yaubada ituwoli deli kumitugagasi baisa Guyau metoya kukoulovaisi komwaidona la karaiwaga.”

24-25 Yeigu laluki komwaidona tomota e kala siligaga baisa vivila, avaka Guyau Topeuligaga matauna Isireli la Yaubada, bogwa ilivala baisa tomotala Yuda leisisuaisi olopola Itipita, kawala, “Yokomi deli mi kukova bogwa lokukwatotilasi mwau baisa Giyouvilela Labuma. Yokomi kulivalasi biga katotila bukugabusi mi lula baisa minana deli bukuligabwaisi waini mi semakavi baisa minana, e yokomi kuuvagaisi wala avaka mi biga katotila. Saina bwaina, ibodi bukuyamataisi wala mi biga katotila! Bukuvagaisi avaka lokukwatotilasi. 26 Mitaga baisa tuta kulagaisi biga katotila makwaina yeigu Guyau lakatotila oyagagu igaveka baisa yokomi komwaidomi mina Isireli kusisuaisi mapilana Itipita. Gala avai tuta tuvaila batagwala availa yokomi bikatotila biga mwau oyagagu e bilivala kawala, ‘Yeigu akatotila oyagala Guyau Towalakaiwa matauna tosivagasi!’ 27 Yeigu bavigaki yokomi gala wala bukusibwabwailasi, mitaga bukusilagisi wala. Komwaidomi wala bukukwaligasi kaina metoya okabilia kaina lelia, tatoula wala gala taitala yokomi bikesa. 28 Mitaga taivilemi wala bukusakauligilaisi kaliga e bukusilavaisi Itipita bukukwaimilavausiga mapilana Yuda. Oluvi matausina leimovasi bogwa binikolaisi availa la biga gala bisala, kaina yeigu kainaga matausina. 29 Yeigu goli Guyau, basakaimi kabotuvatusi paila bamipukwaimi ovalu makwaina e ulo biga katotila bamai kabomwau makwaina bikaloubusi baisa yokomi. 30 Yeigu bakasali Opara matauna guyoula Itipita baisa kala tilaula matausina magisi bikatumataisi matauna, makawala goli lavigaki Sedekaia matauna guyoula Yuda lakasali baisa Nebukadinesa guyoula Babilonia matauna kala tilaula magila bikatumati matauna.” *

45

Yaubada la biga katotila baisa Baruki

1 E kwevasila kala taitu Yeoyakim matauna Yosaia latula guyoula Yuda, Baruki igini avaka bogwa laluki matauna. Oluvi aluki matauna * 2 avaka Guyau, matauna Isireli la Yaubada, bogwa ilivala kawala, “Baruki, 3 yoku lokulilivala kawam, ‘Bogwa desi! Guyau bogwa eikatumkulovi ulo ninamwau eisakaigu vavagi mwau. Yeigu bogwa lasomata kayagigila, e gala gagabila babani agu yovaiwasi!’

4 “Mitaga yeigu goli Guyau, bakatudidaimi avaka bogwa lakaliaii e basisabu avaka bogwa lavali. Yeigu bavagi makawala baisa valu watanawa komwaidona. 5 Ki, yoku kusisavali avai vavagi kwemitawasi paila kam bwaina titoulem? Gala bukuvagi makawala. Paila yeigu bamai kabomwau baisa komwaidona tomota, mitaga paila yoku ambaisa ambaisa bukula, yeigu bakolaim e bukusisu wala tomomova. Yeigu Guyau bogwa lalivala.”

46

Itipita imama okabilia mapilana Kakemisi

1 Guyau ilukwaigu paila bulogasi boda ituwoli ituwoli, 2 ivitouula Itipita. Baisa makawala avaka eilivala paila Neko guyoula Itipita la tokabilia matauna goli Nebukadinesa guyoula Babilonia eikalisau mapilana Kakemisi katitaikinela Waya Yupereiti olopola kwevasila kala taitu Yeoyakim eiguguyau Yuda. *

3 “Mina Itipita si kumatoula ikawotasi kawasi,

‘Kukwauwaisi mi vayaula e kukwatuwakedasi

bukulousi kukwabiliasi!

4 Kukwatubiasaisi mi wosa e kusilasi

e kusikomasi kami kulupewa e kukwatudelisi!

Kusimataisi mi kaiyala!

Kusikomasi tabodala uwomi!’ ”

5 Mitaga Guyau ikaibiga kawala, “Avaka lagigisi?

Matausina deli wala kasi kokola eiuvayumilasi.

Si tokabilia bogwa eikau kaikesi;

kokola wala ikatumati, isakaulasi saina gigibula,

gala ibodi bivakulokolasi.

6 Matausina mina gigibula gala ibodi bisakauligilaisi tilaula;

tokabilia komwaidona gala ibodi bikwalasi.

E opiliyavata wa Waya Yupereiti,

matausina isilubeibeusi ikapusisi.

7 Ka, avai boda mabudona eikovaiguwasi leimaisi makawala Waya Naili bititayelu,

kaina makawala kadatala waya eisuluwi papala komwaidona?

8 Mavilouna goli Itipita eikovaiguwa leima makawala Waya Naili bititayelu,

kaina makawala kadatala waya eisuluwi papala komwaidona.

E Itipita ikaibiga kawala, ‘Bogwa bakoveiguwa bama e bakuboli valu watanawa;

yeigu bakatudidaimi valu komwaidona deli tomotala.

9 Kukwaraiwogaisi wosa bivaloulasi

e waga kaibibiu bisakaulasi!

Kuwitalaisi tokabilia metoya Sudani deli Libia matausina tokwabisi vayoula

deli mina Lidia kasi tovagi luvalova kaiyala bilosi.’ ”

10 Yam makwaina Guyau Giyouveka Topeuligaga la yam.

yam lagaila bikeula kaimapu

deli bimipuki kala tilaula.

Matauna la puluta bikoma kala tilaula tatoula wala bilatali,

e buyavisi bimomom wala tatoula bilakoli kaiyola.

Yam lagaila mapilana opiliyavata opapala Waya Yupereiti

matauna Topeuligaga bivigaki kala tilaula makawala lula kala gabu.

11 Mina Itipita, kulosi Giliadi

kunevisi kaituva!

Komwaidona mi kaituva gala dimlesi;

gala wala ibodi bikatumovaimi.

12 Boda komwaidona bogwa einakaigalaisi kami mmosila;

tomota komwaidona bogwa eilagaisi mi valam.

E taitala tokabilia bisilibeibeu bilokaia sola ikanuvateta,

e kasitaiyu wala bikapusisi bilosi ikanawaisi opwaipwaia.

Nebukadinesa leima

13 Avai tuta Nebukadinesa guyoula Babilonia leima bikabilii mapilana Itipita e Guyau ilukwaigu kawala, *

14 “Baisa bukukwamituli mapilasina viluwela Itipita,

mapilasina Migidoli, Mempisi deli Tapanesi.

Kawam, ‘Kukwatubaiasasi paila kabilia.

Mi vavagi komwaidona bogwa bidadaimi metoya baisa.

15 Avaka uula Apisi matauna mi yaubada topeuligaga eikapusi?

Ka, Guyau bogwa leiwaiya ikapusi ila opwaipwaia!’

16 Mi tokabilia eisilibeibeusi ikapusisi.

Taitala taitala iluluki sola kawala,

‘Nani, nani! Bitakaimilavausi bitalokaiasi da tomotasi,

e bitakwalasi metoya osi kema tilaula!’

17 “Matauna guyoula Itipita ibodi bitadoki igavau goli.

Ka, bitadoki ‘Tokamnomwana Minimani Ikitumou La Tuta’.

18 Yeigu goli Guyau Topeuligaga, mayeigula guyau.

Yeigu Yaubada Tomomova.

Koya Teibo dabala ikalisau koya komwaidona,

e deli Koya Kamela itotubuloki walakaiwa odabala bolita.

E makawala goli matauna igau bikabiliaimi la peula bikalisauwaimi.

19 Yokomi mina Itipita,

kukwatubaiasasi paila bogwa bilauwaimi okatupipi!

Mempisi bimila viloupakala,

bidadaimi e gala availa bisiki mavilouna.

20 Itipita makawala natana bulumakau saina naminabwaita,

mitaga natana mdukovivia metoya opiliyavata leima biyokavati minana.

21 Makawala vavila isakaula, tokabilia imaisi

mitaga matausina makawala bulumakau nagugwadi gala si peula;

matausina gala ivakulokolasi paila bikabiliasi,

komwaidosi itovilasi isakaulasi.

Yamla kasi katudoum bogwa eiviloubusi,

matutona goli tutala kasi kodadaimi.

22 Itipita bisakaula, makawala natana keiyuna bisuyagila bila,

avai tuta tilaula biuvalapulasi.

Matausina ikatumataisi mavilouna metoya wa kema,

makawala tauwau ilukubalaisi kai ikikapusisi

23 e ipwailisi kwaitala ulaka.

Si tokabilia saina bidugaga gala gagabila bitakalau,

matausina ikalisauwaisi nipawa kasi bawa.

24 Bogwa eiyomsilaisi tomotela Itipita,

tomotela opiliyavata bogwa eitomgwagasi odabasi mina Itipita.

Yeigu goli Guyau bogwa lalivala.”

25 Guyau Topeuligaga matauna mina Isireli si Yaubada ikaibiga, kawala, “Yeigu igau makateki bamipuki Amona minana si yaubada mina Tebesi, deli goli mapilana Itipita toyo minasina la yaubada deli gweguyala. Bogwa bayosi guyoula Itipita deli komwaidosi availa availa idubumaisi matauna, 26 e batugwali matausina bilosi oyumasi matausina availa availa magisi bikatumataisi, matausina goli guyau Nebukadinesa deli la tokabilia. Mitaga igau oluvi tomota bisikaisi mapilana Itipita, makawala eisisuaisi omitibogwa. Yeigu Guyau bogwa lalivala.

Guyau bikoli la tomota

27 “Ulo tomota, ka, gala bukukokolasi.

Yokomi mina Isireli gala wala bukukukoluvagasi.

Yeigu bakolaimi metoya mapilana valu saina kaduwonaku,

mapilawena goli tokatupipi wala kusisuaisi.

Bukukwaimilavausi bukumaisi omi valu tatoumi e biluva uwomi bukusisuaisi.

Yokomi bukusibwabwailasi e gala wala availa biyokukolaimi. *

28 Yeigu bamakaiami e bakolaimi.

Bogwa bakodidaimi komwaidona boda

ambaisa lakalibutaimi lokulosi.

Mitaga gala wala bakatudoumwaimi.

Ka, gala goli baligaiwa kami mipuki,

mitaga avai tuta bamipukwaimi kami mipuki duwosisia wala.

Yeigu Guyau bogwa lalivala.”

47

Guyau la biga kasi biga mina Pilisitia

1 Guyau ilukwebogwaigu wala avaka bikaloubusi baisa Pilisitia, e oluviga guyoula Itipita ikabilia deli Gasa. * 2 Matauna ikaibiga kawala.

“Ka, kugisi talia eigogogula imaima metoya opiliyavata

saina beigogula matala bima makawala kaduyotala waya

bikalibolu bima bisuluwi valu.

Matausina bimaisi bikubolaisi valu watanawa

deli vavagi komwaidona odabala;

tuvaila viluwela deli tomotala komwaidona.

Tomota bidousi paila pilasi, e komwaidona bivilumgagasi.

3 Matausina bilagaisi butubutula wosa kaikesi

butula waga kaibibiu deli wiri bikadirakiasi.

Gugwadi veisia gala ibodi biyovi ninasi

bitovilakaisi paila magudisina;

yumasi bogwa bimata bidagugusi.

4 Tuta bogwa leima paila Pilisitia bidadaimi,

bitotina metoya Taia sola Saidoni mavilousina goli

kala pilasi komwaidona eititoya emaima.

Yeigu wala Guyau bakatudoum mina Pilisitia,

komwaidosi matausina leitoyasi leimaisi mapilana Kiriti okawolawa.

5 Mina Gasa bogwa eilumkolaisi saina vakaigaga ninamwau,

e tomotala Asikeloni eikapatu wala udosi gala bigatona.

Ammakawala kala kaduwonaku kesala mina Pilisitia biuvalamsi?

6 Bukuvalamsi kawami, ‘Guyau la kema eee!

Avai kam tuta bukuvaiwasi budubuduma ke?

Ka, kukwaimilavau kula okapolaim,

e kukwanawa wala baisa kuvaiwasi!’

7 Mitaga ammakawala bivigaki bivaiwasi

kidamwa bogwa lasaiki la paisewa avaka bivagi ke?

Yeigu bogwa lakaraiwogi makavina bikabilii Asikeloni

deli tomota mabudona isipitalaisi okawolawala.”

48

Mowabi kala kodadaimi

1 Baisa makawala avaka Guyau Topeuligaga ilivala paila Mowabi kawala.

“Kapisisi tomotala Nebo,

paila si valu bogwa leikodidaimisi!

E Kiriataim bogwa eiyoulisi,

kalila bogwa eikatupilakwaisi,

e tomotala ivigaki kasi mmosila;

* 2 Mowabi kala gigisa bwaina bogwa itamwau.

E tilaula bogwa iyoulisi Esiboni

ikikeiwalaisiga Mowabi viloumwaidona bikatudoumwaisi.

Valu Madimeni tomotala gala kabokosomapu luvilova kutukwatu

e tokabilia bisugigaiyaisi mavilouna.

3 E tomotala Oronaim iwaiweyasi kawasi,

‘Saina mmayuyugaga! Katudoum!’

4 “Mowabi bogwa leikodidaimisi;

ka kunakaigalaisi gugwadi eiuvalamsi.

5 Kulagaisi si nobusobosa

wa keda bilaguva bila Luiti,

e butula si kavivia wa keda makadana

bibusi bila Oronaim.

6 ‘Kunanakwasi, kusakaulasi paila mi momova!

Kusakaulasi makawala natana ase nabolodila la kaisakaula!’

7 “Mowabi, yoku lokudubumi m peula titoulem deli m veiguwa kala bidubadu,

mitaga lagaila bogwa bivakaluwowaimsi,

e m yaubada minana Kemosi bilauwaisi okatupipi,

deli goli matausina gweguya litusia deli tolula.

8 Gala viloutala mavilousina bisakauligili katudoum makwaina;

itayatila deli kabatau bidadaimisi.

Yeigu goli Guyau bogwa lalivala.

9 Kuweyasi kala laka valu Mowabi;

tuta pikekita bidadaimi.

Viluwela mavilousina bikanukwenusi wala viloudidadaimi,

e gala availa bisiki tuvaila.”

10 (Matausina gala ivagaisi Guyau la wotetila metoya oninasi komwaidona bibanaisi kasi kamwaga! Availa matausina ipakaisi katumata deli kakapituna kailia bibanaisi kasi kamwaga!)

Viluwela Mowabi komwaidona ikodidaimisi

11 E Guyau ikaibiga kawala, “Tomotala Mowabi tuta komwaidona iiyubwailasi wala, gala kwaitala tuta availa ikatupipi matausina ilau okatupipi. Mowabi makawala waini bikasewa olukwava bisisu gala availa biligabu bila bolu ituwoli ituwoli. Kakamwenala gala avai tuta bigaga, e avai tuta bitakamkoni saina wala bwainigaga.

12 “Mitaga ka, tuta bogwa bima yeigu bawitali tomota ituwoli bimaisi biligabwaisi Mowabi makawala waini kala ligabwa. Matausina bikatusouwaisi lukwavala e bikatumimisaisi miyasina. 13 E oluvi mina Mowabi bileilisi si yaubada yagala Kemosi, makawala wala mina Isireli eileilasi baisa minana yaubada Beteli, minawena leidubumaisi.

14 “Mina Mowabi avaka paila kudokaimi titoulemi mwada mina gigasisi

deli saina mina tuvaluwa yokomi okawakali ke?

15 Mowabi viluwela komwaidona bogwa leikodidaimisi

dabala si wota komwaidona bogwa leikatumataisi.

Yeigu Guyau agumwaleta, yeigu wala Guyau Topeuligaga, e bogwa lalivala.

16 Mowabi kala katudoum bogwa eimaima

e kala kodadaimi makateki biviloubusi.

17 “Yokomi kusisuaisi katitaikinela kuvalamsi paila boda mabudona,

komwaidomi availa yokomi bogwa lokunikolaisi bulogala.

Bukulivalasi kawami, la karaiwaga kala peula bogwa wala eitotina;

kala gigisa bwaina deli la togaga bogwa itamwau.

18 Yokomi tosisula Diboni,

kusibusisi metoya omi karaiwaga

e kusilaisi opwaipwaia otubumyou;

Mowabi kala tokodadaimi bogwa tasigolaisi

e kalila komwaidona eidadaimi wala leiwokuva.

19 Yokomi tosisula Aroera,

kutotusi wa keda opapala e kutulotulasi;

e kukwatupoiyaisi availa availa matausina eisisakaulasi eiwaiwaisi

e matausina bilukwaimi avaka eikaloubusi.

20 E matausina bivitakaulokaimi, kawasi, ‘Mowabi bogwa ikapusi.

Kuninamwausi paila makwaina, paila bogwa ivakaluwouwaisi.

Kukwayaiyaisi biga mapilana Waya Anoni

paila Mowabi bogwa ikatudidaimisi!’

21 “Ka kasi kamwaga bogwa iviloubusi ovalu mavilousina okabatau. mapilana Oloni, Yasa, Mepati, 22 Diboni, Nebo, Beta Dibilataim, 23 Kiriataim, Betigamli, Betimeyoni, 24 Keriota deli Bosira. Kasi kamwaga bogwa iviloubusi baisa komwaidona viluwela Mowabi, mavilousina kaduwonaku deli katitaikina. 25 Ka Mowabi la togaga bogwa itamwauki kala pikowau, la kabokaraiwaga bogwa ikodidaimisi. Yeigu wala Guyau bogwa lalivala.”

Mowabi igau bivabwaisi watanawa

26 Guyau ikaibiga kawala, “Kuvigaki Mowabi bimommata, paila uula ikosomapwaigu. Mowabi biwabugwa wala okala lagoba titoulela, e tomota biyosokanaisi. 27 Ka, Mowabi kululuwai ammakawala m kwatudewa baisa mina Isireli ke? Yoku lokuvigaki matausina makawala eililoulasi deli yuwotala tolibulebu.

28 “Yokomi tomota lokusisuaisi olumoulela Mowabi, kusilavaisi mi valu mavilouna! Ibodi bukulosi bukumilivalusi odebodebula goli! Kaina bukuvagaisi makawala natana bubuna leiyoula kala nigwa owodola lagi. 29 Mowabi saina mina kamnomwana. Bogwa lalagi ammakawala tomota si kamnomwana, kala kaiveka ninasi, deli si kaluvalova, tuvaila ammakawala kala vakaila kasi nanamsa titoulesi. 30 Yeigu Guyau, anikoli kala kaiveka ninasi. Si kamnomwana gala bivigaki avaka, e vavagi makwaisina leiuvagaisi gala bikanuvagasi. 31 E mapaila yeigu bakavivia paila tomota komwaidona leisisuaisi Mowabi deli tomotela Kiri Eresi. 32 Yeigu bavalam paila tomotela Sibima, kasi valam bikalisau tomotela Yasa. Vilouveka Sibima, yoku makawala tamtala waini, sisila biluvapela Milaveta Pilamata e biuvalutu wala bila itobu mapilana Yasa. Mitaga baisa tuta kawailuwa makaisina deli matamsina waini bogwa wala leiyogagaisi. 33 Lagisa deli mwasawa bogwa leilauwaisi metoya Mowabi pwaipwayela kubilumalala. Bogwa lavigaki waini gala tuvaila bitayelu metoya okabopola, e gala availa bipoli waini deli bigova govala mwasawa.

34 “E tomotala Esiboni deli Eleala iwaiweyasi, e si weya ibodi wala mina Yaasa binakaigalaisi; tuvaila mina Sowa ibodi wala binakaigalaisi, makawala mina Oronaim, mina Egilati Selisia tuvaila inakaigalaisi. Makawala goli wayela Nimrim imada. 35 Yeigu basilibodi tomotala Mowabi gala tuvaila bigabusi lula kwegubugabu osi kabotapwaroru deli gala tuvaila bisemakavaisi baisa si yaubada minasina tokolu. Yeigu Guyau bogwa lalivala.

36 “Mapaila yeigu nanogu ivalam paila Mowabi deli tomotala Kiri Eresi, makawala taitala tomota bikikavivia otutala kaliga, paila uula komwaidona si guguwa bogwa eitamwausi. 37 Komwaidosi wala iviliwaisi kulusi deli ikapitunaisi kasi gabula. Yumasi itaguligweilisi wala iwokuva, tuvaila komwaidosi wala isikamsi si saigala. 38 Odabala bwala komwaidona viluwela Mowabi deli obikubakula komwaidona valam wala gala avaka tuvaila bitalagi, paila uula yeigu bogwa lakatumimisi Mowabi makawala yatala lukwava eikatumimisi gala availa magila miyana. 39 Mowabi bogwa leikatumimisaisi! Kukwegivakavekasi kawami, Mowabi bogwa leiyomsilaisi. Bogwa wala idadaimi, e komwaidomi boda katitaikinela kuyosokanaisi mavilouna. Ka, yeigu Guyau bogwa lalivala.”

Mowabi gala ibodi bisakauligili kala kodadaimi

40 Guyau bogwa eibiga katotila makawala kwaitala boda bima bitalakapusi baisa Mowabi makawala natana mluveka bitalakapusi deli wala pinupanela biyosokani, 41 e viluwela mavilousina deli kalisi kwepapeula bogwa biyoulisi. Wa yam makwaina Mowabi la tokabilia bikokolasi makawala natana vivila bikokola otutala bigigadi bitapoi yamala. 42 Mowabi bogwa bikatudidaimisi e gala wala tuvaila boda makwaina bisisu, paila uula ikosomapwaigu. 43 Kokola, mlopu, deli sikula itulotulasi wala paila mina Mowabi. Guyau bogwa eilivala. 44 Availa bivigikoni mwada bisakauligili kokola bogwa bikapusi omlopu, e availa idoki bimwena metoya omlopu bogwa biwai wa sikula, paila uula Guyau bogwa eisaili tutala Mowabi kala kodadaimi. 45 Tomota iwaki wala neuya isisakaulasi mwada binevisi kabokwala ovalu Esiboni mavilouna goli okwaitala guyau Siyoni eiguyoi, mitaga kova bogwa igigabu mavilouna. Tomotala Mowabi mina kaluvalova paila kabilia kova bogwa eivakakovi si koya komwaidona deli kasi kaligei komwaidona. 46 Kapisisi mina Mowabi! Matausina goli eititapwarorusi baisa minana Kemosi bogwa imtulaisi, e litusia tauwau deli vivila bogwa eikatupipaisi eilauwaisi okatupipi.

47 Mitaga wa yam makwaisina igau bima Guyau bivigivau Mowabi bikeiita bila odokala bisibwabwaila tuvaila. Komwaidona vavagi makwaisina avaka Guyau bogwa eilivala bikaloubusi makawala paila mapilana Mowabi.

49

Guyau la kamwaga baisa Amoni

1 Baisa makawala avaka Guyau ikaibiga paila Amoni kawala. “Ambaisa tauwaula mina Isireli ke? Ki, gala wala taitala isisu paila bikoli si valu ke? Avaka paila leitugwalaisi tomotala matausina eititapwarorusi baisa minana tokolu Milikom e iyosisiga si kabokaraiwaga Gada dalela isikaisi mapilana ke? * 2 Mitaga tuta bogwa leimaima yeigu bavigaki tomotala vilouveka Raba bilagaisi govala kabilia, e bisakaulasi biligaimwaisiga viloudidadaimi itotu deli viloukikekita opapala kova bivakakovi wala. E oluvi mina Isireli bikaimalaisi si pwaipwaia metoya baisa matausina eiyoulisi. 3 Yokomi tomotala Esiboni kukwaigivakavekasi! Valu Ai bogwa eikodidaimisi! Vilemi Raba kuvalamsi! Kusikamsi mi saigala deli vilammi. Kusakauluvivilasi wala ninami bogwa eitakala. Paila minana mi yaubada Milikom bogwa bilauwaisi okatupipi, komwaidosi la tolula deli gweguya litusia madeilila wala. 4 Avaka uula yokomi mina dubakasala kukwamnomwanasi ke? Mi peula bogwa leibubusi. Avaka paila kudubumaisi mi peula titoulemi kawami gala availa ibodi bisugigaiyaimi ke? 5 Valu mavilousina eitainaimi eitapataimi yeigu bavigaki kabovitukokola baisa yokomi. E komwaidomi wala bukusakaulasi. Taitala taitala bisakaula paila la momova, e gala availa ibodi bi kommolivau mi boda tuvaila.

6 “Mitaga igau tuta oluvi yeigu bavigaki Amoni bisibwabwailasi tuvaila. Yeigu wala Guyau bogwa lalivala.”

Guyau la kamwaga baisa Edom

7 Baisa makawala avaka Guyau Topeuligaga ilivala paila Edom kawala, “Kaina tomotela Edom bogwa leikitumouwaisi si nanamsa mimilakatila ke? Ki, si tokatayuvisa gala ibodi bilukwaisi matausina avaka bivagaisi ke? Kaina si kabitam komwaidona bogwa leitamwau ke? * 8 Tomotela Dedani, kutovilasi e kusakaulasi! Kusipepunisi! Yeigu bogwa bakatudoum Iso dalela, paila tuta bogwa leima paila bamipuki matausina. 9 Avai tuta tomota biyolilaisi kawailuwala waini, matausina biligaiwaisi mimilisi otamla matamsina, e avai tuta tolibulebu bimaisi wa bogi, matausina bikauwaisi avaka wala magisi. 10 Mitaga yeigu bogwa lakatudoum Iso dalela eiwokuva e layomitali si kabosipepuni, e matausina gala tuvaila bisipepunisi komwaidona mina Edom bogwa eidoumsi. E gala wala taitala matausina isisu. 11 Mi weilova magudisina kuligaimwaisi, e yeigu bayobuboni magudisina. Mi kwabuya minasina bikanuvatetasi baisa yeigu.

12 “Kaina goli matausina gala ibodi bibodaisi mipuki, mitaga bimomsi wala makwelana vigala mipuki, ki mi nanamsa kudokaisi gala bamipukwaimi ke? Tauwau, gala, ibodi wala bukumomsi viga makwelana! 13 Yeigu titoulegu lakatotila viluwela Bosira bavigaki kabokakayuwa metoya okala gigisa deli bimila viloupakala wala; tomota biyosokanaisi mavilouna deli yagala bikadidoiyaisi wala. Komwaidona viloukikekita opapala bitovagasisi wala viloudidadaimi. Yeigu Guyau bogwa lalivala.”

14 E yeigu akaibiga kawagu, “Edom, ka, Guyau bogwa ilukwaigu avaka nanola. Matauna bogwa eiwitali touwata bila biluki boda ituwoli ituwoli bikogugulaisi si tokabilia, bikatubaiasasi paila bikabiliaimi. 15 Guyau igau bivigaki uwomi bimama e gala wala availa bikamiabaimi. 16 Mi kaluvalova bogwa eisipulokaimi. Kuninanamsasi mwada availa bikukolaimi, mitaga gala wala isim kami kokola. Yokomi kumilivalusi oraibwaga odubiluwotala koya ila goli lokusisuaisi saina walakaiwa makawala mluveka la kabosisu, mitaga Guyau bivabwaimi wala watanawa. Ka, Guyau bogwa eilivala.”

17 E Guyau ikaibiga kawala, “Katudoum makwaina bikaloubusi baisa Edom saina gagaveka, e komwaidona availa availa bililoulasi bigisaisi bikatumati ninasi deli bibulukukoli. 18 Avaka eikaloubusi omitibogwa baisa Sodom deli Gomora deli goli viloukikekita opapasi, e makawala wala bikaloubusi baisa Edom. Gala wala availa bisiki mavilousina tuvaila. Yeigu goli Guyau bogwa lalivala. * 19 Yeigu bama bayokupati Edom bisakaulasi bisilavaisi si valu, makawala wala natana laiyoni bisunapula metoya oudilela Waya Yoridani e bivalapula bima osaivau. E tokugwa taitala banagi matauna bikaraiwogi boda makwaina. Availa ibodi bipataigu? Availa ibodi bigibikolaigu? Avai tokaraiwaga ibodi bikaluwouwaigu? 20 Mapaila ka, kulagaisi avaka nanogu lavagi baisa mina Edom, deli avaka laninamsi bavagi baisa tomotala Temani. Mokwita goli litusia bibititanaisi bilauwaisi, e komwaidosi tomota bibulukukoli. 21 Avai tuta Edom bikapusi, e mowai bitokaia gala kwaitala tuta makawala e valu watanawa biyega, si valam butula bilʹo ililiku Mlulela Akaba. 22 E tilaula biyoulisi Bosira makawala wala natana mluveka bitalakapusi deli wala pinupanela biyosokani. Wa yam makwaina Edom la tokabilia bikokolasi makawala natana vivila bikokola tutala bigigadi bitapoi yamala.”

Guyau la kamwaga baisa Damasiko

23 Baisa makawala avaka Guyau ilivala paila Damasiko kawala, “Ka, tomotala valu mavilousina Amati deli Apadi komwaidosi wala ikaikai ninasi deli si nokubukubu paila bogwa ilagaisi kala kauta valu. Iyokwai matausina makawala bolita la paisaga gala ibodi bitau uwosi. * 24 E tomotala Damasiko imamasi deli kasi kokola ibutugeyaisi. Komwaidosi matausina ilumkolaisi saina mmayuyugaga makawala natana vivila eigigadi tutala bitapoi yamala. 25 E valu mavilouna viloukabalaki omitibogwa viluwela lagisa mitaga bogwa eibubu. 26 Wa yam makwaina tubovaula valu deli komwaidona si tokabilia bikatudoumwaisi wala. 27 Yeigu bavakati kova okalila Damasiko e bagabu guyau Benadadi la ligisa bivakakovi wala. Yeigu Guyau Topeuligaga bogwa lalivala.”

Kedara dalela deli valu Asora kasi kamwaga

28 Baisa makawala Guyau eilivala paila Kedara dalela deli komwaidona katuposulela Asora la kabokaraiwaga, mavilousina goli guyau Nebukadinesa guyoula Babilonia leiyouli. “Ka, kusugigaiyaisi Kedara e kukwatumataisi tomotela dala madalana metoyasi opilibomatu! 29 Kulebwaisi si buliyoyova deli si yawa komwaidona, si buliyoyova tabodala deli vavagi komwaidona olumoulela makwaisina. Kuyosisi si kameli e kulukwaisi tomota kawami, ‘Ka, kokola bogwa ivaulaimi ivapataimi.’

30 “Mina Asora, yeigu goli Guyau, lakatululutaimi bukusakaulasi bukulosi kaduwonaku kusipepunisi. Guyau Nebukadinesa guyoula Babilonia eikikeiwalaimi, e baisa makawala la biga eilivala kawala, 31 ‘Viloumgwa kutokaiasi! Bitasuvisi bitakabiliaisi tomota matausina idokaisi iyubwailasi wala deli luvala uwosi! Si valu gala isim kalapisilela kaina buluvala e gala wala avai vavagi bikoli mavilouna.’

32 “Kuvayoulisi si kameli deli komwaidona si bulutuvalu. Yeigu babutugigai bilosi matausina eikapitunaisi kulusi iyakukupi, e kabomwau bamai baisa matausina bivaulaisi bivapataisi goli. 33 Asora bimila viloupakala tuta gala biwokuva, e ugiwagi bivigakaisi si valu. E gala availa bisiki mavilouna tuvaila. Yeigu goli Guyau bogwa lalivala.”

Guyau la kamwaga baisa Elam

34 Avai tuta Sedekaia eivitouula biguyau paila Yuda, Guyau Topeuligaga ilukwaigu paila valu Elam livalela. 35 Matauna ikaibiga kawala, “Yeigu bakatumati komwaidosi tokwabisi kaiyala matausina goli leivigakaisi Elam saina kwaipeula. 36 Yeigu bavigaki yagila komwaidona bikoulusasi biuwamapwaisi Elam, e yeigu babutugigai tomotala bilosi ambaisa ambaisa, tatoula wala tosakaula matausina bisisikaisi wala valu komwaidona biwokuva. 37 Yeigu bavigaki tomotala Elam bikukolaisi kasi tilaula, matausina goli eininamsaisi mwada bikatumataisi! Metoya ogu gibuluwa tigininila yeigu bakatudoum tomotala Elam, e bawitali tokwabilia bikabiliaisi matausina tatoula wala batakopwi matausina gala potu gala veu. 38 Yeigu bakatumati si gweguya deli kasi tokugwa e bavitau ulo takaikaia mapilana. 39 Mitaga igau tuta oluvi yeigu bavigaki tomotala Elam bisibwabwailasi tuvaila. Yeigu Guyau bogwa lalivala.”

50

Babilonia iyoulisi

1 Ka, baisa Guyau la biga ilukwaigu paila valu Babilonia deli tomotala. *

2 “Ka, kulivali bulogala makwaina baisa boda komwaidona. Kwamituli mabigasina!

Bukuvitoulai bikugwa oluvi bukukwagai mabigasina!

Gala bukukiwoli!

Babiloni bogwa eikapusi!

La yaubada minana Maduki bogwa eikatumkumkwaisi!

Babiloni tokolula komwaidona bogwa eimmosilasi,

komwaidona kaikobusi tokolu minasina kabokakayuwa bogwa eikatumimisaisi!

3 “E boda mabudona metoya opiliyavata bogwa leimaisi bisugigaiyaisi Babilonia e bivigaki mavilouna bimila viloupakala. Tomota deli mauna bisakaulasi, e gala wala availa bisiki mavilouna.”

Mina Isireli si kaimilavau

4 Guyau ilivala kawala, “Avai tuta tuta matutona bima, e tomotala Isireli deli Yuda bimaisi deli wala vilamsi bininevaigusi paila yeigu si Yaubada. 5 Matausina bikikatupoisi kedala Saiyoni e oluvi bilokaiasi makadana. Matausina bivagaisi kwaitala kabutu kwekanigaga deli yeigu gala avai tuta bikodidaimisi.

6 “Ulo tomota komwaidona makawala sipi, kasi toyamata bogwa eivasuluvi minasina wa koya. Matausina bogwa iwowausi makawala sipi metoya koya kwaitala biluvapelasi kwaitala, e matausina bogwa eilumwelavaisi si valu mokwita ammetitoki. 7 Avai tomota wala bibanaisi matausina bogwa bikatumataisi wala. Paila kasi tilaula si bigatona kawasi, ‘Matausina bogwa eimitugagasi baisa Guyau, mapaila kidamwa avaka bitavigakaisi matausina baisa gala sula. Paila tubusia omitibogwa idubumaisi wala Guyau, matoulesi tuvaila ibodi bisetuwolaisi kala dubumi matauna.’

8 “Ka mina Isireli, kusakaulasi metoya Babilonia! Kusilavaisi valu! Ibodi bukusakaulobogwasi! 9 Yeigu igau baulisali budotala boda budopeula mapilana opiliyavata e bavigaki matausina bisugigaiyaisi Babilonia. Matausina bikatudelisi okawakali bisuvaisi kulusi bisugigaiyaisi valu e biyoulisi mavilouna. Matausina kasi tolova kaiyala gala kwaitala tuta bilavaisi bisala. 10 Babilonia bogwa bikwaiyaisi, ka matausina availa bikwaiyaisi mavilouna ibodi wala bikeulasi avaka magisi. Yeigu Guyau bogwa lalivala.”

Babilonia kala kapusi

11 E Guyau ikaibiga kawala, “Mina Babilonia, yokomi lokukwatupipaisi ulo tomota. Yokomi kuligalagisasi deli mi mwasawa, makawala natana bulumakau eiuvalugulogu witi kaiuwala, kaina makawala natana wosa eigilagela, 12 mitaga mi valu tatoumi vilouveka bivabwaisi deli biyomsilaisi. Babilonia bivigaki viloububagewa oluwalaisi valu komwaidona, mavilouna bivalubulabu e biviloupakala gala sopi bitabani. 13 Metoya ogu gibuluwa gala availa bisisu olumoulela Babilonia, mavilouna bisisu wala viloudidadaimi e komwaidona availa bililoulasi bigisaisi bitutu ninasi deli bibulukukoli.

14 “Yokomi tokwabi kaiyala, kukwatudelisi paila kabilia e kuvaulaisi kuvapataisi Babilonia. Kulaiyaisi komwaidona mi kaiyala baisa Babilonia, paila bogwa leimitugaga baisa yeigu, yeigu goli Guyau. 15 Kuvaulaisi kuvapataisi valu e kutuwasi! Baisa tuta Babilonia bogwa eivakuluwouwaisi. Kalila bogwa eikatupilakwaisi e ivakubalaisi watanawa. Yeigu lakokeula agu lugwa baisa mina Babilonia. Mapaila kukeulasi kami lugwa baisa matausina, e kuvigakaisi matausina makawala leivigakaisi tomota ituwoli. 16 Gala bukutagwalasi bibagulasi kaina bitayoyuwasi olumoulela valu mavilouna. Komwaidona togilagala leisisuaisi olumoulela valu bibulukukoli paila tokabilia si paisaga e bikaimilavausi osi valu tatousi.”

Mina Isireli ikaimilavausi

17 E Guyau ikaibiga kawala, “Mina Isireli makawala sipi laiyoni ikabutubutaisi e ibokavilaisi ambaisa ambaisa. Ikugwa guyoula Asiria ikabilii matausina, e oluvi Nebukadinesa guyoula Babilonia ikavatowa totuwanesi. 18 Paila baisa makawala yeigu Guyau Topeuligaga Isireli la Yaubada bamipuki guyau Nebukadinesa deli la valu, makawala wala lamipuki guyoula Asiria. 19 Yeigu bakaimilivau tomotala Isireli osi valu tatousi. Matausina bikomasi kabinaila Koya Kamela deli goli Basani la kabokaraiwaga. Komwaidona matausina bikomasi pwalela Epereim deli Giliadi. 20 Avai tuta tuta matutona bima, gala wala avai mitugaga bibanaisi olopola Isireli, deli gala avai mitugaga olopola Yuda, paila yeigu baligaiwa si sula availa availa matausina latugwali isisuaisi mina mmomova. Yeigu Guyau bogwa lalivala.”

Yaubada ikamogi Babilonia

21 Guyau ikaibiga kawala, “Kusugigaiyaisi mina Merataim deli mina Pekodi. Kukwatumataisi e kukwatudoumwaisi matausina. Kuvagaisi komwaidona avaka lakaraiwogaimi. Yeigu goli Guyau bogwa lalivala. 22 Kabilia isinivagela e butula ikaligiaki valu, e katudoum makwaina saina vakaigaga. 23 Babilonia bogwa eivivia wala eikatumimisi valu watanawa komwaidona, e tuta baisa la lewa bogwa eikatumkumkwaisi! Komwaidona boda itutu ninasi avaka eikaloubusi ovalu mavilouna. 24 Babilonia, yoku lokukwabiliaigu mapaila bogwa lokuwai wa sikula makaina laleiya paila yoku, ilagoli yoku gala kunikoli makaina. 25 Yeigu bogwa laulaim bolela ulo guguwa paila kabilia, metoya ogu gibuluwa bogwa basunupuloi makwaisina, paila uula yeigu Guyau Giyouveka Topeuligaga, isim ulo paisewa bavagi mapilana Babilonia. 26 Kuvaulaisi kuvapataisi e kusugigaiyaisi mavilouna e kukwatudidaimisi kasi kawailuwa bolela ambaisa leikedidagaisi! Kukogugulaisi guguwa makwaisina lokukwaiyaisi bila gulotala makawala gulotala kawailuwa bitakoguguli! Kukwatudidaimisi valu! Gala avai vavagi bukuligaimwaisi! 27 Kukwatumataisi komwaidona si tokabilia! Kumtulaisi matausina! Mina Babilonia bogwa bidoumsi! Kasi mipuki tutala bogwa leima!”

28 (Matausina inevisi momova isakaulasi metoyasi Babilonia imaisi Yerusalem ilivalaisi avaka Guyau da Yaubadasi bogwa eikau lugwa paila mina Babilonia avaka bogwa leivagaisi ola Bwala Kwebumaboma.)

29 “Kulukwaisi matausina tokwabisi kaiyala bikabiliaisi Babilonia. Kuwitalaisi komwaidosi matausina inikolaisi kala kabikabi kaiyala bilosi. Bivaulaisi valu bivapataisi e gala bitagwalasi availa bisunapula bisakaula. Kumapwaisi yumasi, paila komwaidona avaka bogwa leivagaisi, e bukuvigakaisi mavilouna makawala bogwa leivigaki boda ituwoli ituwoli, paila ivigaki kala kaiveka nanola ikoulovaigu, yeigu Isireli la Yaubada Tobumaboma. 30 Mapaila tubovaula valu komwaidona bikatumataisi wala olilagela valu, deli si tokabilia komwaidona bikatudoumwaisi wala wa yam makwaina. Yeigu Guyau bogwa lalivala.

31 “Ka, Babilonia, yoku saina bogwa eivakasauwaim nona walakaiwa, mapaila yeigu Guyau Giyouveka Topeuligaga bakoulovaim. 32 Ka kam viloumgwa mina kamnomwana bisilibeibeusi bikapusisi, e gala availa bipilasaim paila bisimiliwolaim. Yeigu bavakaiyouli mi valu, e vavagi komwaidona eitaina eitapatu bivakakovi wala.”

33 E Guyau Topeuligaga ilivala kawala, “Mina Isireli deli Yuda ibodasi lamadada. Komwaidona matausina eivigakaisi kasi tokatupipi ikokikitaisi matausina e gala itugwalaisi bilosi. 34 Mitaga matauna bikatumovi matausina saina topeula - matauna goli yagala Guyau Topeuligaga. Matauna titoulela bikau kasi mwau e bivigaki valu watanawa bivakota, mitaga mina Babilonia bibodasi mwau.”

35 E Guyau ilivala kawala,

“Kaliga bisuki Babilonia!

Tomotala, tokaraiwogala, tokabitamla bikaligasi wala.

36 Tovitoubobuta mina sasopa bikaligasi -

saina mina katuduvidavi matausina!

Tokabilia bikaligasi wala -

saina mina kukokola matausina!

37 Kukwatudidaimisi si waga kaibibiu deli si wosa!

Kukwatumataisi si tokabilia matausina leimapwaisi ituwoli valu -

saina mina mamama matausina!

Kwatudidaimisi si veiguwa komwaidona;

kukwaiyaisi si guguwa, kuveilausi goli.

38 Weigigi bigabu makwaina

deli wayela komwaidona bimadasi.

Babilonia makwaina viluwela tokolu saina kabokokola,

mavilouna ivigaki tomota makawala katudewa wala.

39 “Mapaila Babiloni bivakasau wala dimoni baloma gaga,w deli mauna nayoyowa minasina napupagatu. Gala avai tuta tomota bisikaisi mavilouna tuta baisa, kaina tubwa tuta oluvi. 40 Vavagi makwaisina bikaloubusi baisa Babilonia makawala wala lavigaki baisa Sodom deli Gomora, avai tuta omitibogwa lakatudidaimi mavilousina deli goli valu opapasi. Gala avai tuta availa bisiki baisa tuvaila. Yeigu Guyau bogwa lalivala.

41 “Ka, tomota leimemaisi metoya kwaitala valu opiliyavata,

mabudona saina kwepeuligaga boda metoya obusibusila valu.

Bidubadu gweguya ikikatubaiasasi paila kabilia.

42 Oyumasi matausina si kaiyala deli si kema;

matausina mina dubakasala deli gala isim si nokapisi.

Matausina bisilasi osi wosa bimaisi,

luluwasi makawala bolita bikaipolu.

Matausina bogwa leikatubaiasasi paila

bikabiliasi deli mina Babilonia.

43 Avai tuta guyoula Babilonia ilagi bulogala vilougaga

yamala imata idagugusi.

Kokola wala ikatumati matauna,

kala mmayuyu makawala natana

vivila egigadi bitapoi yamala.

44 “Yeigu goli Guyau, bama bayokupati mina Babilonia bisakaulasi bisilavaisi si valu, makawala wala natana laiyoni bisunapula metoya oudilela Waya Yoridani bivalapula bima osaivau. E tokugwa banagi matauna bikaraiwogi boda makwaina. Availa ibodi bipataigu? Availa ibodi bigibikolaigu? Avai tokaraiwaga ibodi bikaluwouwaigu? 45 Mapaila kulagaisi avaka nanogu laninamsi paila mavilouna Babilonia, deli avaka laninamsi bavagi baisa tomotala. Kaina goli litusia bibititanaisi bilauwaisi, e komwaidosi tomotala bibulukukoli. 46 Avai tuta Babilonia bikapusi, e mowai bitokaia gala kwaitala tuta makawala e valu watanawa biyega, si valam butula boda ituwoli ituwoli bogwa binakaigalaisi.”

Tuvaila Babilonia kala kamwaga

51

1 E Guyau ilivala kawala, “Yeigu bavigaki kwaitala yagila bikoulusa baisa Babilonia deli tomotala. 2 Yeigu bawitali togilagala bimaisi bikodidaimisi Babilonia makawala yagila biyuvisau yogilumwamwaisa bilau. Avai tuta yamla kodadaimi biviloubusi tilaula bivaulaisi valu bivapataisi bikodidaimisi mavilouna e biligaimwaisi wala viloudidadaimi bitotu. 3 Bukuligilagilasi wala lewa gala bukutagwalasi mina Babilonia si tokabilia bilovasi si kaiyala kaina bisikamsi tabodala uwosi. Gala bukukilavaisi taitala totubovau, taga bilau biga. Kukwatudoumwaisi wala komwaidona tokabilia! 4 Matausina lokukwalibogaisi ikikaligasi wala olilagela valu. 5 Yeigu Guyau Yaubada Topeuligaga matauna Isireli la Yaubada Tobumaboma gala basilavi mina Isireli deli Yuda, ilagoli matausina bogwa eimitugagasi baisa yeigu. 6 Ka, kusakaulasi metoya Babilonia! Kusakaulasi bukukolaisi mi momova! Taga bikatumataimi paila Babilonia la mitugaga. Yeigu baisa tuta bakokeula agu lugwa e ammipuki mavilouna makawala bibodi bilumkoli. 7 Ka omitibogwa Babilonia makawala kwelatala viga eibubulokaisi goula oyamagu laiyosi, ivigaki komwaidona valu watanawa ivimommati. E boda ituwoli ituwoli eimomwaisi Babilonia wainila, e ninasi itamwau, gala inikolaisi avaka eiuvagaisi. * 8 Babilonia saina nanakwa eikapusi deli ikodidaimisi! Kuvilamwaisi mavilouna! Kukwatubiasaisi kaituva paila kala kailabwaga e kaina ibodi bipilasi. 9 Togilagala kala tosisu baisa si bigatona kawasi, ‘Leitavigikonaisi bitapilasaisi Babilonia, mitaga bogwa tayobalisi. Desi wala, ibodi bitasilavaisi mavilouna baisa tuta bitakaimilavausi oda valusi. Yaubada bogwa eimipuki Babilonia metoya ola peuligaga komwaidona e ikatudidaimi wala imoi iligaim.’ ” *

10 E Guyau ilivala kawala, “Ulo tomota bukukaigivakavekasi kawami, ‘Guyau bogwa eikabwailidasi yakidasi bogwa tavagaisi duwosisia. Bwaina, bitalosi bitalukwaisi tomota olumoulela Yerusalem avaka Guyau da Yaubadasi bogwa leivagi.’ ”

11 E Guyau bogwa eiulisali gweguyala Midia, paila uula nanola makawala bikatudidaimi Babilonia. Baisa makawala bivagi paila bikeula lugwala paila la Bwala Kwebumaboma leikatudidaimisi.

Tokabilia si kumatoula ikaraiwagasi kawasi, “Kusimataisi mi kaiyala! E mi vayoula kukwatubiasaisi! 12 Doya bilaguva kabotuvitusila paila Babilonia kalila kala kodadaimi. Kukwatupewolaisi toyausa! E kuleiyasi tokabilia kabasi. E tokabilia bikanabogwasi olawodila!”

E Guyau bogwa leivagi avaka eilivala bivagi baisa mina Babilonia. 13 Valu mapilana saina bidubadu waya deli veiguwa, mitaga kala tuta bogwa leibodi, la momova kala kaduwonaku bogwa leitotina. * 14 E Guyau Topeuligaga bogwa eilivala biga katotila onanola titoulela paila igau bimai tomota bidubadu kasi bawa makawala nipawa e bikabiliaisi Babilonia, e matausina bigovasi govala tomgwaga paila bogwa leitomgwagasi.

Wosila Guyau kala yakaula

15 Guyau ibubuli watanawa metoya ola peula;

metoya ola kabitam ibubuli valu watanawa

deli ikatuvakai labuma.

16 Metoya ola karaiwaga matauna ikaraiwogi

bolita walakaiwa odabala labuma bikaipolu.

Matauna isunupulovi lowalowa metoya obusibusila valu.

Matauna ivigaki kavikavila bikavila olumoulela kuna

e ikatusunupulovi yagila metoya ola bwaima.

17 Metoya okasi gigisa vavagi makwaisina

tomota ivigaki ninasi itaboda gala wala inikolaisi avaka.

Matausina availa ibububulasi tokolu bogwa bimmosilasi.

Paila uula yaubada minasina leiyoudulaisi

yaubada sasopa deli gala isim si momova.

18 Minasina gala dimlesi e ibodi wala bitapaiki.

Avai tuta Guyau bima bibodi minasina,

e bogwa goli bidadaimisi.

19 Matauna Yekobe la Yaubada

la bubunela gala makawala minasina yaubada.

Matauna goli matoulela wala eibubuli vavagi komwaidona

deli einagi Isireli paila la tomota tatoula.

E matauna yagala Guyau Topeuligaga.

Guyau la lewa

20 Guyau ikaibiga kawala,

“Babilonia, ka, yoku ulo lewa, yoku ulo guguwa paila bakabilia.

Avigakaim bukukwatupileku boda deli kabokaraiwaga bidubadu,

21 kwatumsumsoli minasina wosa deli kala tosisila,

kwatumkumku waga kaibibiu deli kala topwalova,

22 bukukwatumati tauwau deli vivila,

bukukwatumati tommoya deli tubovau,

bukukwatumati gugwadi tauwau deli vivila,

23 bukutapupoi toyamata sipi deli si yawa,

bukutapupoi tobigubagula deli si wosa,

bukumtuli tokwaraiwaga deli kaidadala valu.”

Kala mipuki Babilonia

24 Guyau ilivala kawala, “Ka bukugisaigusi bamapu yamala Babilonia deli tomotala paila komwaidona mitugaga bogwa leivagaisi baisa Yerusalem. 25 Ka Babilonia yoku makawala kwaitala koya ikikodidaimi komwaidona valu watanawa. Mitaga yeigu Guyau goli kam tilaula. Ka yeigu bayosaim basakailikaim pwaipwaia bukumila tubumyou wala. 26 Gala kwaitala dikunem makwaisina bikauwaisi bivigakaisi avai kaliai tuvaila. Yoku bukuvagi makawala viloupakala bukutovagasi wala okam gigisa. Yeigu Guyau bogwa lalivala.

27 “Bilaguva doyala kabilia! Bitigilulu tauya e binakaigalaisi boda ituwoli ituwoli! Kukwatubaiasasi mabudosina paila bukusugigaiyaisi Babilonia! Kulukwaisi si kabokaraiwaga mapilasina Ararata, Mini, deli Asikenasi madeilisi wala bikabiliasi. Bukunagaisi taitala kumatoula paila bikugwai kabilia. Bimaiyaisi wosa bidubadu makawala yuwotala nipawa kasi bidubadu. 28 Kukwatubiasaisi boda komwaidona paila bukukwabiliasi deli mina Babilonia. Kuwitalaisi biga baisa gweguyala Midia, si tokaraiwaga, si kumatoula, deli goli si tokabilia komwaidosi valu mavilousina leikikaraiwogaisi. 29 Valu watanawa itatatuva e iyega paila uula Guyau iuvagi nanola paila bivigaki Babilonia bimila viloupakala, e gala availa bisiki mavilouna. 30 Mina Babilonia si tokabilia bogwa eikimatasi kabilia e isisuaisi wala olumoulela kasi kali. Matausina si tuvaluwa iwokuva e imamasi makawala wala vivila. Si valu kalapisilesi bogwa leikapusisi, e si bwala komwaidona wala kova ivakaiyouli. 31 Tosikwawa bidubadu isakaulasi bilukwaisi guyoula Babilonia paila la vilouveka bogwa leikatudidaimisi leisuvisi metoya valu mavilousina leitaina leitapatu. 32 Tilaula bogwa eiyoulisi waya makaduyosina kaboluvapela e ivakataisi kova igabu valu kalila kwepapeula. Mina Babilonia si tokabilia bogwa eibulukukoli. 33 Tuta pikekita tilaula bimtulaisi matausina bikapusisi e bivapupoiyaisi matausina makawala witi bitavapupoi. Yeigu Guyau Topeuligaga Isireli la Yaubada bogwa lalivala.”

34 E guyoula Babilonia itagigai Yerusalem e ikoma.

Matauna ikatusou vilouveka makawala kala katusewa kwelatala bolu,

makawala natana dokanikani matauna ilupoli mavilouna.

Matauna ikau avaka wala magila e kesala komwaidona ilavi.

35 E mina Saiyoni ikaibigasi kawasi,

“Ibodi bitadoki Babilonia isim kala pakula

paila makwaisina vavagi mwau ivigakaidasi!”

E mina Yerusalem ikaibigasi kawasi,

“Ibodi bitadoki Babilonia isim kala pakula

paila mwau makwaisina leitalumkolaisi!”

Guyau igau bipilasi Isireli

36 Mapaila Guyau iluki mina Yerusalem kawala, “Yeigu bakau kami lugwa e bavigaki kami tilaula bimapusi baisa yokomi paila avaka bogwa leivigakaimi. Yeigu bavigaki mina Babilonia kasi sopi kununesi bipakalasi e wayala komwaidona bimadasi. 37 Valu viloumwaidona bivigaki kabolovala wawa e mauna nabubolodila bivigakaisi si valu. Metoya okala gigisa bivigaki kabokakayuwa, e gala wala availa ibodi bisiki baisa; e availa availa bigisaisi bibulukukoli. 38 Mina Babilonia bigougwausi makawala laiyoni deli biguuvavilasi makawala si guuvavila laiyoni litusia. 39 Avaka kasi molusaula kaina? Ka, yeigu bakatubiasi kwaitala paka paila matausina, e bavigaki bimommatasi deli wala si mwasawa. Matausina bikatumisisi wala e gala avai tuta bimamatasi. 40 Yeigu bakau matausina balau bikatumataisi makawala lam, gota, kaina sipi nammwala. Yeigu Guyau bogwa lalivala.”

Babilonia kala mipuki

41 Guyau ilivala paila Babilonia kawala. “Valu makwaina komwaidona valu watanawa eiyakawolaisi bogwa eiyoulisi! Ka, boda ituwoli ituwoli eivigakaisi kabokakayuwa metoya Babilonia okala gigisa! 42 Bolita bogwa eikatutuwoli Babilonia kaisai ola kaiwoula bogwa eikuboli mavilouna. 43 Mavilousina viluwela bogwa eivigaki kabokokola deli makawala viloupakala gala bitabani sopi, gala availa ibodi bisiki kaina biloki mapilana. 44 Yeigu bamipuki Beli, minana Babilonia la yaubada e bavigaki minana bipaiki nanola veilau ituwoli tomota si guguwa, e boda ituwoli ituwoli gala tuvaila bitemmalaisi.

“Babiloni kalila bogwa eikapusi. 45 Mina Isireli kusakaulasi kusilavaisi baisa! Kusakawolaisi mi momova metoya ogu gibuluwa tigininila. 46 Gala bukumamasi kaina bukukokolasi paila avaka bulogala valu bogwa lokulagaisi. Taitu kwaitala kwaitala bulogala ituwoli ituwoli bikikaloubusi - bulogala paila kabilia deli taitala guyau bikabilii giyousola. 47 Mapaila tuta bogwa leimaima yeigu bagibikoli Babilonia tokolula minasina. Valu mapilana pilamwaidona biyomsilaisi, e tomotala komwaidona bikatumataisi. 48 Bubuli komwaidona watanawa deli wa labuma bigovasi deli si mwasawa avai tuta Babiloni bikapusi bila oyumasi tomota mabudona leimaisi metoya opiliyavata paila bikatudidaimisi mavilouna. 49 Babilonia iyomituli kasi kaliga tomota ambaisa ambaisa ovalu watanawa komwaidona, e baisa tuta Babilonia bikapusi paila uula iyomituli bidubadu mina Isireli si kaliga. Yeigu Guyau bogwa lalivala.”

Yaubada la biga baisa mina Isireli mapilana Babilonia

50 E Guyau iluki la tomota mapilana Babilonia kawala, “Ka, yokomi bogwa lokusakauligilaisi kaliga! Baisa tuta kulosi! Gala bukutulotulasi! Ilagoli yokomi kusikaduwonakusi metoya omi valu, e mitaga kululuwaigusi yeigu mi Guyau, deli kululuwaisi Yerusalem. 51 Kawami, ‘Yakamaisi bogwa eiyomsilaimasi eivigaki kama mmosilasi, paila togilagala bogwa eivakulotaisi matabudona bomikikila olumoulela Bwala Kwebumaboma.’ 52 Mauula yeigu kawagu tuta matutona igau bima yeigu bagibikoli Babilonia si tokolu minasina, deli matausina kasi kailabwaga bikayagigilasi wala olopola valu. 53 Ilagoli kidamwa Babilonia bimwena bila ogawata bipali kwaitala kala kali baisʹe, mitaga yeigu ibodi wala baulisali tomota ituwoli bilosi bikodidaimisi makwaina. Yeigu wala Guyau bogwa lalivala.”

Tuvaila Babilonia kala kodadaimi

54 E Guyau ilivala kawala,

“Kunakaigalaisi valam eiyoyu mapilana Babilonia,

vilamla paila valu mapilana kala kodadaimi.

55 Yeigu bakatudidaimi Babiloni

e bavigaki katupatula udosi.

E tokabilia isuvaisi kulusi makawala kaisai ikikawoula

e isugigaiyaisi mavilouna deli govasi minimani.

56 Bogwa leimaisi bikodidaimisi mapilana Babilonia.

La tokabilia bogwa eiyosisi

deli si kaiyala bogwa eitawoulasi.

Yeigu goli Yaubada, mitugaga kala tomipuki yeigu,

e bavigaki Babilonia bilumkoli makawala avaka ibudoki si mitugaga.

57 Yeigu bavigaki si tokaraiwaga, si tokabitam,

kasi tokugwa, deli si tokabilia bimommatasi.

Matausina bikatumisisi e gala avai tuta bimamatasi.

Yeigu Guyau bogwa lalivala,

yeigu goli Guyau Topeuligaga.

58 Babilonia kalila kwepapeula bogwa bivakubalaisi bila watanawa,

e kalapisilesi kweuwonaku kova bogwa eivakakubali.

Boda ituwoli ituwoli si wotetila gala kala yeiwau

si pwaitukula komwaidona ivakakovi.

Yeigu Guyau Topeuligaga bogwa lalivala.”

Yeremaia iwitali la biga ilauwaisi Babilonia

59 Guyau Sedekaia la touwata tombwailila yagala Seraia, matauna Neria latula, e Maseya tabula. Olopola kwaivasila kala taitu Sedekaia eiguguyau olopola Yuda, Seraia tuta matutona madeilila biwokaia Sedekaia bilosi Babilonia, e yeigu akatululuti mimilisi vavagi bivagi. 60 Agini ila pilatala buki komwaidona vavagi avaka avaka bikaloubusisi paila kala katudoum Babilonia, deli goli ituwoli livalela Babilonia. 61 Yeigu aluki Seraia kawagu, “Avai tuta bukuviloubusi Babiloni, kuyamataim kaigam kaigaveka bukukwalau baisa tomota komwaidona kala ginigini buki mapilana. 62 Oluvi bukunigada baisa Guyau, kawam, ‘Mwa, Guyau, yoku bogwa lokulivala valu mavilouna bukukwatudidaimi, e gala avai bubuli kwemomova bisisu olumoulela, gala tomota kaina mauna, bivigaki makawala wala viloupakala bitovagasi.’ 63 Mwa, Seraia avai tuta bukuvenoku kakalawa buki mapilana baisa tomota, oluvi kukwau kwaitala dakuna kusipugoli deli buki mapilana e kulavi bila wa Waya Yupereiti, 64 e bukulivala kawam, ‘Ka baisa makawala avaka bikaloubusi baisa Babilonia - mavilouna bisalili e gala avai tuta bikounapula tuvaila metoya katudoum makwaina Guyau bimai baisa mavilouna.’ ”

Ka, baisa meitobu Yeremaia la bigatona.

52

Iyoulisi Yerusalem

(2 Gwe 24.18—25.7)

1 E Sedekaia matauna kala taitu kweluwoyu kwaitala, eivitouula iguyau mapilana Yuda, e matauna iguguyau olopola Yerusalem iboda kweluwotala kwaitala taitu. Matauna inala yagala Amtali, minana tamala yagala Yeremaia, matauna tolela Libina. 2 E tuta matutona Guyau Sedekaia eimitugaga omatala Guyau, makawala Guyau Yeoyakim eivigaki. 3 E Guyau ivigaki saina ikaleiya baisa mina Yerusalem deli Yuda, e mapaila ibutugigai matausina metoya omatala.

E Sedekaia ikosomapu Nebukadinesa, matauna guyoula Babilonia, 4 e mapaila Nebukadinesa deli la tokwabilia imaisi e iyoulisi Yerusalem, e baisa olopola kwailima kwaivasila taitux naluwotalela tubukona, okala yam kweluwotalela Sedekaia la tuta eiguguyau. Matausina ikanuulaisi valu ikanupataisi, deli ipilibodaisi papala valu komwaidona, * 5 e iuvagaisi makawala, tatoula ibudoki kweluwotala kwaitalelay Sedekaia kala taitu eiguguyau. 6 E taitu makwaina wala tubukona navasila, e yamla kwailima kwaivasila, molusaula bogwa wala eiyatai valu, e tomota gala wala avaka tuvaila bikomasi, 7 mapaila tomota ikopwalaisi kalila valu. Ilagoli mina Babiloni bogwa eivaulaisi valu eivapataisi, mitaga komwaidosi tokwabilia isunapulasi e isakaulasi metoya wa bogi. Matausina isumwaisi makadana olumoulela guyau la bagula e isaitaulasi isunapulasi okalapisilela valu, e isakaulokaisi kibubotala Itayatila Yoridani. * 8 Mitaga Babiloni tokwabilia ibokavilaisi guyau Sedekaia, e iyosisi matauna okabatau katitaikina Yeriko, mitaga komwaidona la tokwabilia isakaulasi, e iligaimwaisiga matauna. 9 E Sedekaia iyosisi e iuyokaisi guyau Nebukadinesa, matauna eisisu ovalu Ribila mapilana Amati, e metoya baisa, Nebukadinesa iyakali matauna. 10 E igau wala mapilana Ribila, e Sedekaia itotu wala igigisa, e Nebukadinesa ikaraiwaga ikatumataisi litula e oluvi ikatumataisi Yuda komwaidona kaidadala valu. 11 E oluvi Nebukadinesa ikaraiwaga igibwaisi Sedekaia matala, e ikatupipaisi matauna, e ilauwaisi Babiloni. Sedekaia isisu wala Babiloni okatupipi kaligala ikaliga. *

Kala kodadaimi Bwala Kwebumaboma

(2 Gwe 25.8-17)

12 Taitu makwaina kweluwotala kwailima kwaivasilaz e nalimela tubukona e oyamla kweluwotala matauna Nebukadinesa isisu guyoula Babilonia, e Nebusaradani matauna guyau la tokatayuvisa deli kumatoula isuvi Yerusalem. 13 E matauna isuvi igabu Bwala Kwebumaboma, ligisa, e deli goli si bwala komwaidona kaidadala valu olopola Yerusalem; * 14 e la tokabilia ikodidaimisi kalila valu. 15 Oluvi Nebusaradani iyosi kesala tomota matausina eisisuaisi ovalu, deli kesala matausina tokwabitam paila avai wotetila, e deli goli matausina eiluvapelasi eilokaiasi mina Babilonia, e ilau mapilana Babilonia. 16 Mitaga taivila wala saina tonamakava, gala isim si pwaipwaia kaina si guguwa, matausina iluki bisimwaisi Yuda, e Nebusaradani isaiki matausina bigulesi waini deli baleku paila bibigubagulasi.

17 E mina Babilonia ikatumkumkwaisi makaisina kokola barasiwokuva wala deli waga kaibibiu makaisina wa Bwala Kwebumaboma, e deli goli makwelana kwelaveka kaitavigogula kasi sopi barasiwokuva wala. E ikauwaisi komwaidona barasi ilauwaisi Babiloni. * 18 Deli tuvaila matausina ikauwaisi daima, tubwaga kabosakaila okabolula, guguwala kaitapa, bolu paila bititavagogusi buyavi metoya avai lula bikatumataisi, bolu paila bigubugabusi lula maiina simasimina, e deli goli komwaidona guguwa makwaisina barasiwokuva wala paila kabowotetila wa Bwala Kwebumaboma. 19 Matausina ikauwaisi komwaidona avaka avaka eibubulokaisi metoya goula kaina siliba; bolu kwelakikekita, kaikeula kova, bolu paila buyavisi lula bikanukwenu, tubwaga kabosakaila, kaitapa la kabototu, bolu paila maiina simasimina, deli bolu makwelasina bililigabwasi waini paila semakavi. 20 E makwaisina guguwa, Guyau Solomoni eiyouduli barasiwokuva wala paila Bwala Kwebumaboma guguwala makwaisina saina kwemomwau sainela, e gala ibodi bivisaikolaisi mokaisi okabovisaikola. Makaisina kaiyu kokola, waga kaibibiu, makwelana kabosakaila sopi kwelaveka deli naluwotala nayu bulumakau paila la kabototu kabosakaila sopi makwelana. 21-22 Makaisina kaiyu kokola kasi vakaila ibodasi wala kaitala kaitala kala wonaku uvalima, e uvatolu libaila. E kaiyu wala kaipuponana, deli tanumnumta kala poupou kweyatala sikwekula. E kokola kaitala kaitala gayasi kala wonaku uvatala okatupoi, e ilaleiyasi wala itavina itapatu, bunawokuva wala, e tuvaila komwaidona wala eibubulaisi metoya barasi. 23 E okasi leilai makatuposina eikatumkulovaisi, buna kala bawa iboda lakatutala komwaidona, e kweluwolima kweluwovasi kwailima kwaitala, makwaisina ibodi wala bitavitusi metoya opwaipwaia.

Mina Yuda ilauwaisi Babilonia

(2 Gwe 25.18-21,27-30)

24 E tuvaila, Nebusaradani, matauna tokabilia si kumatoula, ikatupipi Seraia matauna tolula toveka, Sepanaia matauna eisakaili tolula toveka e deli goli taitolu tuvaila Bwala Kwebumaboma tokaraiwogala. 25 E olumoulela valu iyosi matauna mina Yuda si kumatoula, tailima taiyu guyau la tokatayuvisa matausina igau wala leisisuaisi ovalu, kala topilasi kumatoula matauna eiyamati kala ginigini bukila kabilia, e deli goli tailuwolima tailuwotala kaidadala valu. 26 E Nebusaradani ikatupipi komwaidosi e iuyoki guyoula Babilonia. E guyau igau wala leisisu Ribila 27 mapilana Amati. E mapilana wala Guyau iyomiyuyu matausina e ikatumati.

Mapaila mina Yuda ikatupipaisi, e ilauwaisi okatupipi mapilana Babilonia. 28 E baisa giniginila kasi bawa mina Yuda Nebukadinesa eikatupipi eilau. Taitu kwailima kwaiyuwelaa kala taitu iguguyau, eikatupipi kasi bawa 3,023. 29 E taitu kweluwotala kwailima kwaitolulab kala taitu eiguguyau, ikatupipi 832 tuvaila metoya Yerusalem. 30 E taitu kweluwoyu kwaitolulac kala taitu eiguguyau, ikatupipi 745 — mabudona Nebusaradani eikatupipi. E kala bawa komwaidona tomota eikatupipi 4,600.

31 E Yeoyakini matauna guyoula Yuda eikatupipigolaisi e eilauwaisi mapilana Babilonia. E isisu wala okatupipi avai tuta taitu kweluwotolu kwailima kwaiyu.d E taitu makwaina wala, e tubukonela naluwotala nayuwela e yamla kweluwoyu kwailimela ola tuta Evilimerodaki eiguguyau mapilana Babilonia, matauna inokapisi Yeoyakini, mapaila isunupuloi matauna metoya okatupipi. 32 E Evilimerodaki isaiki bobonala baisa matauna, deli isaiki kabala isim kala taimamila kwaiveka, e matausinaga gweguyala valu ituwoli ituwoli deli leikatupipaisi eilauwaisi Babilonia ibusisi goli. 33 Mapaila Yeoyakini itugwalaisi bikatulovi kwamela katupipi e bilokaiaga guyau ola bwala ikamkwamsi, e bisivagasi baisa bila avai tuta la momova kala vigimkovila. 34 E makawala goli la momova kala kaduwonaku bisisu, yam kwaitala kwaitala bisisakaisi avaka avaka paila kala pilasi.

a 1:2 Taitu makwaina 627 BC.

* 1:2 1.2 2 Gwe 22.3—23.27; 2 Lil 34.8—35.19

b 1:3 Matauna eiguyoi 609—598 BC.

c 1:3 Taitu makwaina 587 BC.

* 1:3 1.3 2 Gwe 23.36—24.7; 24.18—25.21; 2 Lil 36.5-8,11-21

d 1:5 Mabudosina mina Asiria, mina Babilonia, mina Itipita deli mina Yuda.

e 1:6 Yeremaia kala taitu igau wala gala biboda kweluwotolu.

f 1:11 Mina Yudia kaitala si kai paila metoya olalela bikibuboti kweluvala tula biwokuva, makaina yagala “almond”, lalela makawala parani.

g 1:12 Mabigana “mitakolabu” kala lega makawala mina Iberu si biga paila makaina kai “almond”, yakidasi eitadokaisi “kaila kweluva”.

h 1:13 Makaina ikibuboti mapilana Babilonia, paila tokwabilia biviloubusisi metoya opiliyavata.

i 2:2 Yaubada ililivala.

j 2:8 Makawala ililivalasi, “Ambaisa Guyau la Bwala Kwebumaboma, e ammakawala bitatapwarorusi baisa matauna?”

k 2:8 Minana Beali ituwoli boda si yaubada, mabudona idokaisi isim la karaiwaga paila bivigaki bagula bikabinai deli vivila nani bisumasi.

l 2:16 Mapilasina Mempisi deli Tapanesi viluwela Itipita wala.

m 2:27 Uula wala itapwarorusi baisa kai deli dakuna.

* 4:3 4.3 Osi 10.12

* 5:21 5.21 Ais 6.9-10; Isi 12.2; Mk 8.18

* 5:22 5.22 Yob 38.8-11

* 6:12 6.12-15 Yer 8.10-12

* 6:14 6.14 Isi 13.10

* 6:16 6.16 Md 11.29

n 6:22 Kugisi kala katumiki Yer 1.13.

o 7:9 Kugisi Yer 2.8.

* 7:11 7.11 Md 21.13; Mk 11.17; Lk 19.46

p 7:12 Mapilana Sailo isisu opiliyavata osi kabokwaraiwaga mina Isireli, baisa goli makaina Kabutu Didawogala eisisu ola tuta Ilai (kugisi 1 Sml 1.3).

* 7:12 7.12-14 Yos 18.1; Sam 78.60; Yer 26.6

q 7:18 Minana ituwoli boda si yaubada navivila goli, e tomota idokaisi minana isim la peula bivigaki bagula bikabinai deli vivila nani bisumasi.

* 7:18 7.18 Yer 44.17-19

r 7:21 Ililivala paila kalubaila lulela, kabilatala wala bigabwaisi okabolula e kesala bikamsi.

s 7:29 Baisa kabutuvitusila kavilavila.

* 7:31 7.31 Tol 18.21; 2 Gwe 23.10; Yer 32.35

* 7:34 7.34 Yer 16.9; 25.10; YG 18.23

* 8:10 8.10-12 Yer 6.12-15

* 8:11 8.11 Isi 13.10

t 9:14 Kugisi Yer 2.8.

u 9:15 Makwaisina napwa deli tuva ikibuboti mina Isireli makateki bibodaisi vavagi saina mwau.

v 9:19 Mapilana Yerusalem.

* 9:23 9.23-24 1 Kr 1.31; 2 Kr 10.17

* 10:7 10.7 YG 15.4

w 13:1 La sevalopula baisa yakukupi wala bisikam.

x 14:19 Mapilana Yerusalem.

y 14:21 Kaina Bwala Kwebumaboma kainaga makaina Kabutu Didawogala (kugisi Yer 3.16).

* 15:1 15.1 Sun 32.11-14; Baw 14.13-19; 1 Sml 7.5-9

* 15:2 15.2 YG 13.10

z 15:4 Matauna Manasa eitotubuloki Yaubada itapwaroru baisa tokolu; kugisi 2 Gwe 21.1-9.

* 15:4 15.4 2 Gwe 21.1-16; 2 Lil 33.1-9

a 15:12 Baisa ikibuboti mina Babilonia.

* 16:9 16.9 Yer 7.34; 25.10; YG 18.23

* 17:10 17.10 Sam 62.12; YG 2.23

* 17:21 17.8-21 Sam 1.3

* 17:22 17.22 Sun 20.8-10; Kak 5.12-14

* 19:2 19.2 2 Gwe 23.10; Yer 7.30-32; 32.34-35

b 19:5 Kugisi Yer 2.8

* 19:5 19.5 Tol 18.21

c 19:11 Gala magisi bibakwaisi tomata mapilana Topeta paila uula mapilana omitibogwa kabotapwaroru baisa yaubada sasopa (kugisi mailela 4-5); mitaga baisa tuta gala wala avai pwaipwaia isisu ambaisa paila bibakwaisi tomata.

* 20:14 20.14-18 Yob 3.1-19

d 20:16 Mapilasina Sodom deli Gomora; kugisi Vit 19.24-25.

* 21:2 21.2 2 Gwe 25.1-11; 2 Lil 36.17-21

* 22:5 22.5 Md 23.38; Lk 13.35

* 22:10 22.10-11 2 Gwe 23.31-34; 2 Lil 36.1-4

* 22:18 22.18 2 Gwe 23.36—24.6; 2 Lil 36.5-7

* 22:24 22.24 2 Gwe 24.8-15; 2 Lil 36.9-10

* 23:5 23.5-6 Yer 33.14-16

e 23:8 Mapilana Babilonia.

f 23:13 Kugisi Yer 2.8.

* 23:14 23.14 Vit 18.20; Isi 16.49

g 23:15 Kugisi kala katumiki Yer 9.15.

h 23:33 Mina Iberu si biga paila “biga” deli “eiyomi wowola” makawala wala.

i 23:39 Mina Iberu si biga paila “litaki” uulela makawala biga mabigana paila “biga” deli “eiyomi wowola”; kugisi mailela 33.

* 24:1 24.1 2 Gwe 24.12-16; 2 Lil 36.10

* 25:1 25.1 2 Gwe 24.1; 2 Lil 36.5-7; Dan 1.1-2

* 25:10 25.10 Yer 7.34; 16.9; YG 18.22-23

* 25:11 25.11 2 Lil 36.21; Yer 29.10; Dan 9.2

j 26:1 Matauna eiguyoi wa taitu 609-598 BC.

* 26:1 26.1 2 Gwe 23.36—24.6; 2 Lil 36.5-7

* 26:6 26.6 Yos 18.1; Sam 78.60; Yer 7.12-14

k 26:18 Esekaia eiguyoi Yuda 716—687 BC.

* 26:18 26.18 Mai 3.12

l 26:21 Kugisi mailela 1.

* 27:1 27.1 2 Gwe 24.18-20; 2 Lil 36.11-13

* 28:1 28.1 2 Gwe 24.18-20; 2 Lil 36.11-13

* 29:1 29.1-2 2 Gwe 24.12-16; 2 Lil 36.10

* 29:10 29.10 2 Lil 36.21; Yer 25.11; Dan 9.2

* 29:13 29.13 Kak 4.29

* 30:11 30.10-11 Yer 46.27-28

m 31:6 Baisa kabokwaraiwaga makwaina opiliyavata e la viloumatala mapilana Sameria.

n 31:15 Baisa ikibuboti tomota si ninamwau paila valu opiliyavata eiyoulisi eikatupipaisi la tomota.

* 31:15 31.15 Vit 35.16-19; Md 2.18

o 31:23 Baisa Koya Saiyoni, baisa tumilela Bwala Kwebumaboma mapilana Yerusalem.

* 31:29 31.29 Isi 18.2

* 31:31 31.31 Md 26.28; Mk 14.24; Lk 22.20; 1 Kr 11.25; 2 Kr 3.6

* 31:31 31.31-34 Ib 8.8-12

* 31:33 31.33 Ib 10.16

* 31:34 31.34 Ib 10.17

p 31:37 Idokaisi valu watanawa isisu odabala mimilisi kokola kaivakaveka e tumilesi makaisina otilibwabwau goli; kugisi kaikobula kala katumiki Vit 7.11.

q 31:38 Ananeli Buliyamata deli maigasina yagasi ituwoli ituwoli baisa ilivalaisi kaligeila Yerusalem.

* 32:1 32.1 2 Gwe 25.1-7

* 32:28 32.28 2 Gwe 25.1-11; 2 Lil 36.17-21

* 32:34 32.34 2 Gwe 23.10; Yer 7.30-31; 19.1-6

* 32:35 32.35 Tol 18.21; 2 Gwe 23.10; Yer 7.31

* 33:11 33.11 1 Lil 16.34; 2 Lil 5.13; 7.3; Esi 3.11; Sam 100.5; 106.1; 107.1; 118.1; 136.1

* 33:14 33.14-16 Yer 23.5-6

* 33:17 33.17 2 Sml 7.12-16; 1 Gwe 2.4; 1 Lil 17.11-14

* 33:18 33.18 Baw 3.5-10

* 34:1 34.1 2 Gwe 25.1-11; 2 Lil 36.17-21

* 34:14 34.14 Sun 21.2; Kak 15.12

* 35:1 35.1 2 Gwe 23.36—24.6; 2 Lil 36.5-7

r 36:1 Taitu makwaina 605 BC.

* 36:1 36.1 2 Gwe 24.1; 2 Lil 36.5-7; Dan 1.1-2

s 36:9 Taitu makwaina 604 BC.

t 36:30 Yeoyakim latula matauwena Yeoyakini eiguyoi paila wala natolu tubukona; kugisi 2 Gwe 24.5, 8-10

u 37:1 Matauna Sedekaia eiguyoi wa taitu 598-587 BC.

* 37:1 37.1 2 Gwe 24.17; 2 Lil 36.10

v 37:5 Mina Itipita eisuvaisi mwada bipilasaisi mina Yuda.

* 38:28 38.28 Isi 33.21

* 40:7 40.7-9 2 Gwe 25.22-24

* 41:1 41.1-3 2 Gwe 25.25

* 43:5 43.5-7 2 Gwe 25.26

* 44:30 44.30 2 Gwe 25.1-7

* 45:1 45.1 2 Gwe 24.1; 2 Lil 36.5-7; Dan 1.1-2

* 46:2 46.2-26 Ais 19.1-25; Isi 29.1—32.32

* 46:13 46.13 Yer 43.10-13

* 46:27 46.27-28 Yer 30.10-11

* 47:1 47.1-7 Ais 14.29-31; Isi 25.15-17; Yoe 3.4-8; Emo 1.6-8; Sep 2.4-7; Sek 9.5-7

* 48:1 48.1-47 Ais 15.1—16.14; 25.10-12; Isi 25.8-11; Emo 2.1-3; Sep 2.8-11

* 49:1 49.1-6 Isi 21.28-32; 25.1-7; Emo 1.13-15; Sep 2.8-11

* 49:7 49.7-22 Ais 34.5-17; 63.1-6; Isi 25.12-14; 35.1-15; Emo 1.11-12; Obe 1-14; Mal 1.2-5

* 49:18 49.18 Vit 19.24-25

* 49:23 49.23-27 Ais 17.1-3; Emo 1.3-5; Sek 9.1

* 50:1 50.1—51.64 Ais 13.1—14.23; 47.1-15

w 50:39 dimoni deli baloma gaga.gagabila bitakalawasi “pusa nabubolodila deli ugiwagi”. Deli tuvaila idokaisi mimilisi mauna nayoyowa bomikikila bikamsi kaina biyosisi, makawala tutuwa deli kuru, e ikukolaisi minasina.

* 51:7 51.7 YG 17.2-4; 18.3

* 51:9 51.9 YG 18.5

* 51:13 51.13 YG 17.1

x 52:4 Baisa taitu makwaina 588 BC.

* 52:4 52.4 Isi 24.2

y 52:5 Baisa taitu makwaina 587 BC.

* 52:7 52.7 Isi 33.21

* 52:11 52.11 Isi 12.13

z 52:12 Baisa taitu makwaina 587 BC.

* 52:13 52.13 1 Gwe 9.8

* 52:17 52.17-23 1 Gwe 7.15-47

a 52:28 Taitu makwaina 598 BC.

b 52:29 Taitu makwaina 587 BC.

c 52:30 Taitu makwaina 582 BC.

d 52:31 Taitu makwaina 560 BC.

KAVINAVINA

1

2

3

4

5

KAVINAVINA

Kabovitouula

Mapilana Bukila Kavinavina pilalima wosi ikavinavinasi paila Yerusalem kala katudadaimi 586 BC, deli makwaina tuta igau oluvi saina mwaugaga deli goli tomotala kasi katupipi. Ilagoli pilamwaidona mapilana buki bigala ikavitusi si valam deli si ninamwau, tuvaila bitabani si dubumi baisa Yaubada deli goli si pikwaku paila tuta igau bima Yaubada bikoli la tomota.

Avai tuta mina Yudia ipakapakasi mwada biluluwaisi ammakawala Yerusalem eikatudidaimisi wa taitu makwaina 586 BC, ikikalawasi mapilana Bukila Kavinavina ivigakaisi tuta makwaina kala kaboluluwai.

Buki kala katumimisa

Kala ninamwau Yerusalem 1.1-22

Guyau la mipuki baisa Yerusalem 2.1-22

Mipuki deli pikwaku 3.1-66

Yerusalem kala dadaimi 4.1-22

Nigadela nokapisi 5.1-22

1

Kala ninamwau Yerusalem

1 O kapisila Yerusalem, itutu nanogu eivilouwokuva, omitibogwa saina viloukabalaki!

Isim kala kamaiaba e lagailaga makawala natana nakakau eisigumalawa.

Mavilouna vilouguyau, mitaga baisa tuta tomotala komwaidona bogwa eikatupipaisi.

2 Bogi komwaidona iuvalam wala, e mitilagila tadoki avaka kaisabwibwi.

Mavilousina lubailabogwa saina bidugaga,

mitaga gala viloutala itovilaki paila bivisimoli Yerusalem.

E mavilousina la kaiyala mitaga bogwa eitotubulokaisi mavilouna e eivigakaisi tilaulela.

3 Tomotala Yuda ikatupipaisi gala availa bipilasi, e isilavaisi si valu.

Matausina isipwalasi valu ituwoli,

mapaila gala ambaisa ibanaisi si kabosisu bwaina -

kasi tilaula ivaulaisi ivapataisi, mapaila gala kabosakaula.

4 E baisa tuta gala wala availa imaima ititapwaroru wa Bwala Kwebumaboma wa yam makwaisina kwebumaboma.

Kapugopugula minasina eiusiwosisi baisa ilumkolaisi mmayuyu,

e tolula gagabila bikikayagigilasi wala.

Makaduyosina kalapisilela valu kaduyoukuwokuva wala eitotusi,

e Saiyoni kala lumkola saina mmayuyugaga sainela.

5 Yerusalem kala tilaula bogwa eitomgwagasi;

matausina bogwa leiyoulisi mavilouna e leikaraiwogaisi.

Guyau bogwa leivigaki Yerusalem eiboda kala mmayuyu

paila tomotala si mitugaga.

E viloumgwala bogwa eiyosisi eilauwaisi okatupipi.

6 Yerusalem valu kwaimitabwaila kala gigisa bogwa eitamwau.

E tokaraiwogala komwaidona makawala diya

minasina eimmaki uwosi molu.

E si peula makateki biwokuva

tutala bisakaulasi metoya matausina toweiga.

7 E baisa tuta Yerusalem viloudidadaimi wala eitogumalawa,

eikikayoyu avaka kala kwaimitabwaila omitibogwa.

Avai tuta tilaula eiyoulisi mavilouna,

gala wala availa isisu bipilasi.

E kala tilaula iyosokanaisi mavilouna paila la kapusi.

8 Kala kamaiaba bogwa leiwokuva;

ivigakaisi makawala viloububagewa,

e mapaila ivakaluwouwaisi wala.

Yerusalem eikikayagigila wala deli la pulummosila.

Yerusalem bogwa leiyogwali titoulela

metoya mitugaga makwaisina saina gaga.

9 Mavilouna la mitugaga omilakatila wala tagigisi,

mitaga gala wala ikaiki wowola paila kala mmayuyu mwau.

Kala kapusi saina wala gaga; e gala availa ibodi bivisimoli.

Kala titaula bogwa eitomgwagasi,

mapaila idou baisa Guyau kidamwa binokapisi.

10 Kala tilaula ilebwaisi veiguwala valu viloumwaidona.

E tomotala isisuaisi igigisaisiga eikwaikwaiasi wa Bwala Kwebumaboma,

makwaina Guyau eikabomi gala bisuvisi matausina gala mina Yudia.

11 E tomotala binainevisi kʹasi deli wala si kayagigila;

si veiguwa igimlokaisi kʹasi paila bisisuaisi tomwamova.

Mapaila Yerusalem ivalam; kawala,

“Mwa Guyau, kugisaigu, kuvitusi ulo ninamwau.”

12 E la valam baisa availa availa bililoulasi okadaula,

kawala, “Kugisaigusʹe!

Mmayuyu makwaina lalumkoli

gala wala availa ilumkoli avai tuta goli.

Mmayuyu makwaina lalumkoli

metoya baisa Yaubada avai tuta bigibuluwa.

13 “Iwitali kova metoya walakaiwa leima,

e kova makovana igigabu olumoulegu.

Ileiya agu sikula e ilavaigu ala akanawa opwaipwaia.

Oluvi isilavaigu deli wala agu mmayuyu aiyokwai e ilaga.

14 “E komwaidona ulo mitugaga iselavi ila gulitinidesi;

e isaila okaiyogu, e mokaila wala itomataigu.

E Guyau ikasalaigu baisa agu tilaula

e gala wala ibodaigu bapeula.

15 “E Guyau iyosokani wala komwaidosi ulo tokwabilia topapeula;

iwitali budotala tokwabilia paila bikatudoumwaisi agu viloumgwa tubovau.

Ivapupoi ulo tomota makawala waini kaiuwala okabopola bivapupoiyaisi.

16 “Baisa uula mitilagigu tadoki avaka kaisabwibwi.

E gala availa gagabila bivisimolaigu;

gala availa gagabila bikatuviluwi wowogu.

Tilaula bogwa eiyouligusi,

e ulo tomota si guguwa gala wala avaka ikesa.

17 “Ka, avitukoli yamagu, mitaga gala wala availa bipilasaigu.

Guyau bogwa eimai agu tilaula e itoulaigusi itopataigusi;

matausina eivigakaigusi makawala mavilousina viloububagewa.

18 “Mitaga Guyau matauna toduwosisia,

paila yeigu gala akabikuwoli matauna.

E tomota ambaisa ambaisa, kunakaigalaigusi;

kugisaigusi deli agu mmayuyu.

Ka, ulo tomota tubovau tauwau deli vivila

bogwa leikatupipaisi leilauwaisi okatupipi.

19 “Ka, adou mavilousina ulo kaiyala mitaga ipakaisi,

gala magisi bipilasaigusi.

Ulo tolula deli ulo tokaraiwaga eikikaligasi wala olopola valu,

tutala matausina inainevisi kʹasi paila bisisuaisi tomomova.

20 “O ulo Guyau, kugisi agu mmayuyu,

deli nanogu kala mmayuyu sainela!

Paila wala ulo mitugaga

ninamwau bogwa leiyomwauwaigu.

Katumata leikaligiaki olopola valu;

makawala goli olopola bwala kwaitala kwaitala eikikaligasi.

21 “Kulagi ulo kayagigila, gala availa isisu paila bivisimolaigu.

Agu tilaula imwasawasi paila lokukwatudoumwaigu.

Nani kuyomitali m yam makwaina lokukwatotila;

kuvigaki agu tilaula bibodasi mmayuyu makawala yeigu lalumkoli tuta baisa.

22 “Kukwamogi matausina paila komwaidona si mitugaga makwaisina leiuvagaisi;

kumipuki matausina makawala lokumipukwaigu paila ulo mitugaga.

Yeigu deli wala agu mmayuyu lakakayagigila,

e eivigaki eibulokatuwolaigu wala.”

2

Guyau la mipuki baisa Yerusalem

1 Metoya Guyau ola gibuluwa dudubalela

ikuboli viloumwaidona Saiyoni.

E avaka visigala kala gigisa makawala labuma guyugwayula

bogwa leivigaki eimila dubilawawa wala.

E wa yam makwaina eigibuluwa

matauna isilavi la Bwala Kwebumaboma goli.

2 Guyau eikatudidaimi komwaidona mavilousina valu olopola Yuda,

gala wala deli la nokapisi.

Deli ivadidaimi makwaisina bolesi kabilia

mwada valu kala kabokwala.

Matauna iyomsili Yuda kabokaraiwaga

deli goli kala tokwaraiwaga komwaidosi.

3 Metoya ola gidimleiya matauna ikatudidaimi mina Isireli si peula.

Matauna ivigili yamala avai tuta kama tilaulasi leimakaiamasi.

La gidimleiya baisa yakamaisi makawala kovatala kova,

leivakakovi vavagi komwaidona.

4 Matauna leiyamwasaimasi okaiyala makawala goli tilaula yakamaisi.

Matauna ikatumati komwaidosi toulemasi,

matausina goli uulela ma mwasawasi.

E yakamaisi lakasisuaisi olopola Yerusalem

kalumkolaisi tigininila la gibuluwa makawala kova.

5 E Guyau eivigaki Isireli makawala tilaula,

e bogwa eikodidaimi mavilouna.

Makwaisina bolela kabilia deli makwaisina ligisa

ikodidaimi wala imoi iligaim.

Matauna bogwa eiyomiyuyu sainela tomotala Yuda.

6 E ikatudidaimi Bwala Kwebumaboma

makwaina ma kabotapwarorusi;

matauna bogwa eikatubodi makwaisina yam kwebumaboma

deli goli yam Sabate.

E guyoula valu deli tolula ilumkolaisi lutula la gibuluwa.

7 E Guyau bogwa eipaiki la kabogwabu lula

deli eisilavi la Bwala Kwebumaboma.

Matauna eiulisali tilaula bivakubalaisi kalila valu.

Mapaila matausina igovasi govala tomgwaga

ambaisa omitibogwa lakatitapwarorusi deli ma mwasawasi.

8 Guyau bogwa eitobu nanola paila kalila Saiyoni ibodi bidadaimi;

mapaila matauna ivisaikoli makwaisina

paila binikoli ammakawala kala siniveka kodadaimi.

E bolela vatoi makwaisina deli kalila valu

tuta baisa kwedidadaimi wala eikanukwenusi.

9 E kalapisilela bogwa eividuboli wawa,

e youdulela ikatumimisaisi wala.

Valu guyoula deli goli kaidadala valu

bogwa leikatupipaisi leilauwaisi okatupipi.

E Yaubada la Karaiwaga gala wala ivitulokisi,

deli tovitoubobuta gala wala avai kilisala igisaisi metoya baisa Guyau.

10 Tommoyela Yerusalem isikulukululusi wala opwaipwaia gala vitakaula,

e ikumsi koula deli isikamsi si saigala.

E tubovau vivila isikulukululusi wala.

11 Matagu bogwa eisupilaki valam,

e nanogu saina mmayuyugaga sainela.

Bogwa lasomata ninamwau,

paila ulo tomota bogwa eidaminasi.

Gugwadi deli pwapwawa eimitamata wala uwosi olopola valu.

12 Mesinaku bikapulokaisi baisa inisia kawasi,

“Bakam, bamom.”

Magudisina eiuwaki molu olopola valu

makawala matausina availa eikagagumasi;

E oyumasi wala inisia magudisina ikikaligasi goli.

13 O Yerusalem, ulo viloukeya Yerusalem, avai vavagi ibodi balivali?

Ammakawala bavigaki bavisimolaim?

Gala avai tuta availa ilumkoli mmayuyu

makawala yoku lokulumkoli lagaila.

Kam mmayuyu saina vakaigaga makawala goli bolita gala isim katupwaila.

Gala wala ambaisa m pikwaku.

14 Matausina m tovitoubobuta gala wala bivitokaisi tolosila si vitoubobuta, bisipulokaimsi wala;

si katuloluta ikatigamwaisi wala lopom

paila gala avai tuta ikamitulaisi m mitugaga.

Isinapwaimsi wala mwada gala bikaiki wowom paila bukuninavila.

15 Tomota bililoulasi bigigisaimsi deli wala si yousokana.

Matausina ikatugougeunasi deli gigilesi

avai tuta bigisaisi Yerusalem deli wowala eikaupuwopu.

E ililivalasi kawasi,

“Mwada mavilouwenala viloumatabwaila ke?

Deli mina watanawa eiyakawolaisi ke?”

16 Komwaidosi kam tilaula ikatudeuwaimsi

e deli si gibuluwa igigisaimsi wala.

Matausina ikapinumsi kasi gabula deli ikavitauwaisi kudusi

ilulukwaisi kawasi, “Bogwa takatudidaimisi!

Tapupuyaisi wala lagaila bogwa tatomgwagasi!”

17 E avaka Guyau eininamsi bivagi bogwa leivagi makawala.

matauna leikatudoumwaimasi gala wala deli la nokapisi,

makawala goli bogwa eilukwaibogwaimasi.

Ivigaki kama tilaulasi bitomgwagasi

deli goli bimwasawasi paila bogwa kamamasi.

18 O Yerusalem, ibodi wala kam kwali bidousi baisa Guyau!

E yumyam deli bugibogi ibodi mitilagim bititayelu wala

makawala sopi wa waya;

ibodi bukusomata valam deli goli ninamwau!

19 Bogi kwaitala kwaitala ibodi bukusivavila simalaula

e bukudoudou baisa Guyau;

kulupisau m nanamsa komwaidona

e bukukwayubabai baisa matauna kidamwa binokapisi litumwa -

ka, gugwadi molusaula wala eikikimati

ambaisa ambaisa okatugulugwelu keda!

20 Ka, Guyau! Avaka paila lokuyokili mitamaisi.

Nunumoya bogwa eikamkomasi litusia tatousi!

Tolula deli tovitoubobuta ikikatumataisi wala

olumoulela Bwala Kwebumaboma goli!

21 Tubovau deli tommoya makawala goli, ikikaligasi wala olopola valu.

Tubovau tauwau deli vivila, tilaula ikatumataisi metoya osi kema.

Yam makwaina m gibuluwa leikaloubusi

e yoku kukwatudoum matausina gala deli m nokapisi.

22 E kudou agu tilaula imaisi gulitinidesi

imwalaisi kalagila kabilia e ivaulaigusi ivapataigusi.

E gala availa ibodi bisakaula wa yam makwaina lokugibuluwa.

Ikatumataisi litugwa, matausina lavitubwi deli layebwaili.

3

Mipuki, ninavila, pikwaku

1 Ka, yeigu taitala matausina anikoli kala mmayuyu Yaubada la mipuki.

2 Matauna ibokavilaigu ilauwaigu ambaisa saina dubilikitakita.

3 Matauna inokuyuwi agu lewa gala deli la nokapisi.

4 Agu lewa ikikapogegasi wala deli buyavila,

tuvaila totuwanegu bogwa eikatuwoli.

5 Matauna bogwa eiyokikilaigu okabommayuyu sainela wa bwala katupipi.

6 Matauna bogwa eikatuvisuyaigu asisu odudubalela kaliga.

7 Matauna iyuwolaigu metoya yuwoyoula tanumnumta.

Bogwa eikatupipaigu, e gala gagabila basakaula,

ulo pikwaku bogwa leiwokuva.

8 Deli kaigagu walakaiwa adou paila pilasi,

mitaga Yaubada ipaiki gala wala magila binakaigali ulo dou.

9 Tutala baliloula deli wala ulo silubeibeu;

e ambaisa ambaisa batovila dakwa wala ititobodi matagu.

10 Matauna itutulaigu makawala natana beya,

e iyuwaitaula imakaiagu makawala natana laiyoni.

11 Ibokavilaigu asilavi keda e ikalipoiyailagu olawodila,

itagigaiyaigu wala iligaimwaigu.

12 Matauna ikatuvakavi la kaiyala e ivigakaigu la kopwesiga.

13 Matauna ilavi la kaiyala ima itokamtuya owowogu.

14 E yam komwaidona tomota igigilaigusi wala;

e ivigakaigusi si kaboyousokana.

15 Matauna ikipwagi wodogu e iligabu sopi yayana ila okaiyogu,

e ivakomataigu metoya kaula yayana deli sopi yayana.

16 Matauna isaikikili migigu opwaipwaia

deli ikatuuwoli kudugu odakuna.

17 E bogwa wala lalumwelavi avaka woula kala katumigileu,

vakota, deli goli mwasawa kasi bwaina.

18 E ulo momova bogwa eikukupi,

deli ulo pikwaku baisa Guyau bogwa leiwokuva.

19 E ninamsela agu mmayuyu, deli ulo sigumalawa,

kala yayana makawala tuva.

20 Aninamsi vavagi makwaisina saina peula e ulo baloma imama.

21 Mitaga aluluwai kwaitala wala vavagi

e ulo pikwaku ikaimilavau wala.

22 Ka, Guyau la yebwaili deli la nokapisi

gala bikalituli bisetuwoli wala.

23 Kaukwau kwaitala kwaitala bitabubanaisi wala

makawala goli kalasia biiyuwoula wala.

24 E Guyau matauna agu kwaimwaidona,

mapaila ulo pikwaku asaili baisa matauna.

25 E Guyau ikabwaili availa availa matausina idubumaisi matauna.

26 Mapaila bwainigaga sainela ibodi bitatulotulasi deli da peulokaisi

bitatutulaisi matauna paila bikatumovaidasi.

27 Tuvaila bwainigaga sainela kidamwa peuloki bikabitutukwaidasi igau otubovaudasi.

28 Avai tuta bitaboda mmayuyu, ibodi wala bitalamam deli da peuloki.

29 Ibodi bitakatilavaida tomwaidoda,

e kaina bitabinivau da pikwaku.

30 Kaina goli biwaidasi kaina bibigigagaidasi,

mitaga ibodi wala bitapeuloki.

31 Paila Guyau matauna tonokapisi e gala bipakaitulaidasi.

32 Kaina goli biyomwau ninadaisi,

mitaga la yebwaili baisa yakidasi kwekanigaga deli kwaipeula.

33 Matauna gala sitana imwasawa

kidamwa biyomwau ninadaisi kaina biyomiyuyaidasi.

34 Guyau bogwa leinikoli ninadaisi saina bimwau

avai tuta bitasisuaisi okatupipi.

35 Matauna inikoli avai tuta bikaluwouwaisi da wotetilasi eisakaidasi.

36 E avai tuta bikididogaisi karaiwaga duwosisia otutala yakala,

matauna bogwa wala einikoli.

37 E tuta komwaidona Guyau nanola wala bitavadidalaisi olopola valu.

38 Baisa makawala vavagi bwaina deli vavagi gaga bisevalekusi wala.

39 Avai tuta bimipukwaidasi paila da mitugagasi,

ki, avaka uula bitatakulukulusi?

40 Ibodi bitawakolaisi da kedakedasi komwaidona

e bitaninavilasi baisa Guyau.

41 Ibodi bitaulaimwaisi ninadaisi baisa Guyau wa labuma

e bitanigadasi kawadasi,

42 “Mwa Guyau, bogwa lakamitugagasi deli lakakoulovaimsi,

e yoku gala wala kuligaiwa ma mitugagasi.

43 “Yoku kubokavilaimasi e lokukwatumataimasi;

m gibuluwa wala ikatupwani m nokapisi,

44 m gibuluwa makawala lowalowa saina pilakukubadu

gala gagabila ma nigadasi bikopwali biwokaiam.

45 Yoku lokuvigaki mina watanawa eivakaluwouwaimasi.

46 “E komwaidona kama tilaulasi ibigigagaimasi deli iyosokanaimasi.

47 Yakamaisi bogwa lakabudobodasi kabommayuyu deli kabosilagi,

e ma sisuaisi mwau deli kokola.

48 Mitilagigu ititayelu makawala sopi wa waya

paila ulo tomota bogwa eidaminasi.

49 “Mitilagigu ititayelu makawala sakala gala kala kalitutila

50 tatoula wala Guyau bikululukwaidasi metoya wa labuma e bigisaidasi.

51 Nanogu saina kala mmayuyu

paila lagigisi avaka leikikaloubusi baisa nunumoyela valu.

52 “Tilaula iyosaigusi makawala natana mauna eiwai wa sikula

e matausina goli gala togia uwosi biyokaimaigusi.

53 Tomomova wala yeigu matausina ilavaigusi omlopu,

e ikatubodaisi wodola mlopu metoya odakuna.

54 Sopi bogwa bikatukuwosaigu,

e adoki wala bogwa makateki bakaliga.

55 “Metoya omlopu, adou baisa yoku ulo Guyau,

56 e avai tuta lakayubabai baisa yoku paila bukulagi ulo dou,

yoku bogwa lokunakaigali.

57 E bogwa lokumapu ulo dou e lokulukwaigu taga bakokola.

58 “Guyau, lokuma paila bukukwatusunupuloiyaigu

e bogwa lokukoli ulo momova.

59 Yoku kunikoli sula makwaisina leiuvagaisi baisa yeigu.

Anigada bukupilasaigu otutala yakala.

60 Yoku kunikoli ammakawala agu tilaula eiyogagaigusi

deli agu kweiwala eikikeiwalaigusi.

61 “Mwa Guyau yoku bogwa lokunakaigali matausina eibigigagaigusi;

deli bogwa lokunikoli komwaidona si nanamsa eikikeiwalaigusi.

62 Yam komwaidona matausina bililivalaigusi wala deli bikikeiwalaigusi.

63 Kaukwau biyosokanaigusi, biyayosasi goli bibugiki.

64 “Mwa Guyau kumipuki matausina paila avaka bogwa leivagaisi.

65 Kubuloti matausina deli kuvigaki si pikwaku biwokuva.

66 Kwatumati matausina e kukwatudoum wala

bitamwausi metoya ovalu watanawa!”

4

Yerusalem kala gigisa tutala eidadaimi

1 Ka, ma goulasi kwevivivila, kasi gigisa bogwa eibwau;

e youdulela Bwala Kwebumaboma eikodidaimisi

imiliaki wala wa keda.

2 Tubovau tolesi Saiyoni kavigakaisi ma veiguwatoulasi makawala goula,

mitaga tuta baisa bogwa eivigakaisi makawala avai guguwa gala dimlela.

3 E minana ugiwagi navivila ibodi wala bivinunu litula,

mitaga ulo tomota leivigakaisi makawala kasuwari,

minasina bititabasaisi wala litusia.

4 Litusia eikikaligasi wala paila kasi molu deli kasi daka;

e gugwadi eininigadasi wala kaula

mitaga gala wala availa bisaiki.

5 Omitibogwa ulo tomota ikamsi, kalamatabwaila wala,

mitaga lagaila molusaula wala eikikimati olopola valu.

Omitibogwa matausina si kaisisu saina bwainigaga,

mitaga tuta baisa ulo tomota inainevisi avaka bikamsi metoya wowala valu.

6 Ka, ulo tomota bogwa eibodasi kasi mipuki saina mwau,

ikalisau mina Sodom kasi mipuki,

makwaina goli leikapusi saina nanakwa metoya oyamala Yaubada. *

7 Omitibogwa ma gweguyasi dalesi tomatabwaila deli giyoububwaila,

utuutu uwosi, mina papeula e itubuguyausi.

8 Mitaga tuta baisa katakainauwaisi availa matausina ikanukwenusi wa keda;

migisi bwauwokuva wala, paila makateki goli leikaligasi.

Uwosi saina kasai makawala kai, kanuvinesi eikapituki ototuwanesi.

9 E availa availa matausina eikaligasi okawakali iyubwailasi,

matausinaga makateki eikikaligasi ilumkolaisi mwau,

molusaula wala ikimati matausina

paila wala gala kʹasi bikamovi matausina.

10 Mmayuyu makwaina eikaloubusi baisa ulo tomota

ivigaki kabomwau sainela;

inisia wala kasi tounai isulusi litusia tatousi ikomasi. *

11 E Guyau saina igibuluvagasi;

mapaila matauna ivakati kova olopola Saiyoni

e ivakamtumtu wala viloumwaidona ikenu.

12 Gala wala availa ambaisa,

kaina avai tokaraiwaga metoya avai boda togilagala,

idubumi paila avai tokabilia gagabila bisuvi okalapisilela Yerusalem.

13 Mitaga bogwa eileiki makawala

paila uula si tovitoubobuta imitugagasi

deli si tolula kasi pakula iyomitulaisi kasi kaliga matausina tobubwaila.

14 Tokaraiwogala iuvabakwalisi wala olopola valu

makawala matausina tokwau,

uwosi buyaviwokuva wala gala availa bitagwala bikabikoni matausina.

15 E tomota ikawotasi kawasi, “Kulosi ambaisa!

Bogwa lokuyogwalaimi! Taga bukukwabikonaigu!”

Mapaila matausina iwowausi wala ilokaiasi boda ituwoli ituwoli,

mitaga gala wala availa magila bibodi matausina.

16 E Guyau gala tuvaila ikaiki wowola paila matausina;

e matoulela wala ibutugigai matausina.

Paila uula matauna gala ikabwaili ma tolulasi deli kama tokugwasi.

17 E kanainevisi pilasi tatoula wala itotilaki ninamaisi,

mitaga pilasi gala wala bima.

Kapipikwakusi paila pilasi metoya kwaitala boda ituwoli,

mitaga katulukoyasi wala.

18 E ka tilaula imitukolabusi wala igigisaimasi;

e yakamaisi gala wala kaboloula.

Bogwa eikubu ma nanamsasi

e ma tutasi kala vigimkovila bogwa eikaloubusi.

19 Matausina saina beigoguna mitasi eibokavilaimasi,

ikalisauwaisi mluveka leiyokakaila.

Ikilileuwaimasi wa koya;

ikikanapwalasi oviloupakala e ivapulosaimasi wala iyosaimasi.

20 Bogwa leikatupipaisi uulela ma momovasi,

matauna guyau Yaubada leinagi,

matauwena goli lakadubumaisi bikolaimasi

metoya avai tilaula avai tilaula.

21 E tomotala Edom deli Usa; kugigigilasi wala,

e kummwasawasi wala, omi tuta bwaina.

Ka makateki wala yokomi deli bukubodasi mmayuyu;

e bukummosilasi paila bukusilubeibeusi wala mina mdumwadu yokomi.

22 Saiyoni bogwa leimapu la mitugaga;

mapaila Guyau gala tuvaila biyokikilaimasi metoya okatupipi.

Mitaga yokomi mina Edom, Guyau bogwa bimipukwaimi;

matauna biyomitali mi mitugaga.

5

Nigadela nokapisi

1 Mwa Guyau, kululuwai avaka bogwa leikaloubusi baisa yakamaisi.

Kugisaimasi, deli kugisi ammakawala eiyomsilaimasi.

2 Tomitawasi bogwa leiyoulisi komwaidona ma guguwasi;

e gilagala bogwa eimilivalusi oma valusi.

3 E tilaula bogwa leikatumataisi tumamaiasi,

e baisa tuta inumaiasi kwabuya wala leisisuaisi.

4 Kama sopisi bakamipumapusi wala;

deli ma kaisi bakagigimwalasi wala paila ma kovasi.

5 E bogwa lakasomatasi koukeula koni mwau, makawala ase deli kameli,

mitaga gala wala sitana bitugwalaimasi paila bakavaiwasisi.

6 E kamasi avaka bibodi bikamovaimasi

bakalolosi wala Itipita toyo Asiria kaninigadasi.

7 Tubumaiasi omitibogwa imitugagasi e bogwa leikaligasi,

e tuta baisa yakamaisi kabudobodasi mmayuyu paila si mitugaga.

8 Kama tokaraiwagasi tomotamavaka wala, makawala matausina ula,

e gala wala availa gagabila bikolaimaisi metoya oyumasi matausina.

9 Tokatumata idededilasi wala oma kwabilasi;

e avai tuta bakalosi kanainevisi kamasi

kauvisilagaisi wala ma momovasi.

10 Molu wala ivigaki ibulokatuwolaimasi,

uwomaisi kala kuluyuviyavi makawala kumkumla yuviyavila.

11 E odabala Koya Saiyoni matausina iiyosisi ma kukovasi e imokaiasi;

e valu kwaitala kwaitala olopola Yudia

matausina ikominimanaisi litumaiasi vivila e imokaiasi.

12 Iyosisi kama tokugwasi isipwaisi kaiyasi e ilasouyasi wa kai;

e gala wala itemmalaisi kama tommoyasi.

13 E ikominimanaisi tauwau tubovau bitutusi witi

makawala ula si paisewa;

e gugwadi tauwau bikikatakewasi kai deli wala si silubeibeu.

14 E matausina tommoya gala wala tuvaila isisigugulasi okalapisilela valu,

e matausina tubovau gala wala tuvaila iuwosibakusi.

15 Mwasawa bogwa eitamwau kala pikowau metoya baisa yakamaisi.

E ninamwau leikaimapu ma kaimwanasi.

16 E vavagi makwaisina lakakamnimonaisi gala wala kwaitala kesa.

Yakamaisi bogwa lakamitugagasi,

mapaila tuta baisa bogwa bakadoumsi.

17 Ma nanamsasi wala bogwa eibulokatuwolaimasi

e gala gagabila bakagisimlilaisi avai vavagi

paila mitilagimasi bogwa eivakasau mitamaisi,

18 paila uula Koya Saiyoni eivilouwokuva deli eiviloububu,

e ugiwagi bisusupwanasi wala inainevisi kʹasi olopola mavilouna viloudadaimi.

19 Mitaga Guyau, yoku wala Guyau tosivagasi,

e m guyau gala kala kalitutila.

20 Mwa Guyau, avaka paila saina tuta kaduwonaku lokusilavaimasi?

Ki, avai tuta tuvaila bukululuwaimasi?

21 Guyau, kukwaimilivauwaimasi!

Kukwaimilivauwaimasi bakawokaiamsi!

Kukwaimilivau kama katububulasi makawala omitibogwa.

22 E ammakawala lokupakaitulaimasi tuta gala wala biwokuva kaina?

Ki, m gibuluwa gala isim kala kalitutila?

* 4:6 4.6 Vit 19.24

* 4:10 4.10 Kak 28.57; Isi 5.10

ISIKELI

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

ISIKELI
La Buki

Kabovitouula

Omitibogwa mina Babiloni si tokwabilia eiyoulisi Yerusalem wa taitu 586 BC. Ikatupipaisi mimilisi tomota e ilauwaisi mapilana Babiloni. E taitala tokatupipi isisu deli mabudona, matauna yagala Isikeli. E matauna tovitoubobuta goli.

Isikeli eitovitoubobuta baisa budoyu boda. Budotala mina Isireli baisa matausina mina Babiloni eikatupipaisi eilauwaisi mapilana Babiloni. E buduyuwela mabudona kesala mina Isireli isisuaisi wala Yerusalem.

Mapilana Isikeli la buki isim katupwaila katupovasi. (1) Tomota kasi katuloluta paila Yaubada la kamwaga deli paila Yerusalem kala katudidaimi. (2) Mimilisi biga metoya Guyau paila boda ituwoli ituwoli kasi kamwaga, mabudosina goli eilamidadaisi eikididogaisi la tomota. (3) Bigala visimoli paila mina Isireli igau Yerusalem eikapusi, deli goli biga katotila paila tuta igau bima mina Isireli bibodaisi kasi kwala. (4) Isikeli ivituloki kala gigisa Bwala Kwebumaboma kala vigavau deli goli kasi vigavau mina Isireli.

Isikeli matauna la dubumi saina peula, deli saina toninitalapula. Mimilisi tuta bililivala paila uula eigisi kilisala, e mimilisi tuta biuvituloki paila nanola Yaubada deli kavisakila. Matauna Isikeli iluki mina Isireli kidamwa ibodi wala ninasi deli bilomasi bivigivauwaisi; ilivala kidamwa tomota taitala taitala la mitugaga kala pakula titoulela. Tuvaila ikamituli la pikwaku paila igau Yaubada bivigivau mabudona mina Isireli. E matauna gala tovitoubobuta wala, mitaga tuvaila matauna tolula, mauula ininanamsa peula paila Bwala Kwebumaboma deli avai bubunela bibodi tomota bitobumaboma.

Buki kala katumimisa

Isikeli kala dou 1.1—3.27

Yerusalem kala katudoum bigala 4.1—24.27

Yaubada ikaibiga boda ituwoli ituwoli kasi kamwaga 25.1—32.32

Yaubada la biga katotila baisa la tomota 33.1—37.28

Vitoubobuta paila matauna Gogi 38.1—39.29

Kilisala mwada igau bikaloubusi Bwala Kwebumaboma deli valu vilouvau 40.1—48.35

Isikeli igisi kilisala kwaimatala paila Yaubada

(1.1—7.27)

1

Yaubada la takaikaia

1 Olopola taitu kweluwotolula, navasila tubukona e kwailimela kala yam, yeigu Isikeli tolula e Busi latula yeigu, asisu deli mabudona mina Yudia tokwatupipi mapilana Babiloni opapala Waya Keba. E labuma ikapogega e agisi kilisala Yaubada. * 2 (Tuta makwaina eiboda kwailimela taitua guyau Yeoyakini eisisu okatupipi.) * 3 E asisu mapilana Babiloni opapala Waya Keba, e alagi Guyau eibigatona baisa yeigu deli alumkoli la peula.

4 E akowana wala ogawata e agisi utuyagila leima metoya opiliyavata. Kavikavila ikavikavila metoya pilatala lowalowa saina vakaigaga, e visigala ivisigili labuma. E ambaisa eikavikavila, kwaitala vavagi ivivivila makawala barasi. 5 E oluwalela makwaina utuyagila, agisi kwaitala vavagi kala gigisa makawala navasi bubuli nammomova e kasi bububula makawala tomota, * 6 mitaga natana natana minasina migila kala bawa kwaivasi, deli pinupanela pilavasi. 7 E kaikesi kwayaduwosisiasi wala, deli kwaibakwaisi makawala kwaibakwaila bulumakau. E makweyasina kwai ivivivilasi makawala barasi bogwa kala katumigileu. 8 E natana natana iboda kwaivasi migila, pilavasi pinupanela, deli tuvaila natana natana yamala kweyavasi makawala tomota yumasi, kweyatala kweyatala isisu osikowala pinupanesi pilatala pilatala. 9 E bubuli minasina itoulasi e natana natana iyosokani pilayu pinupanela e bilokaia bikabikoni matala sala pinupanesi. E minasina avai tuta bililoulasi, biloulasi budotala wala e gala bikaiki uwosi tovila.

10 E natana natana minasina migila kwaivasi ituwoli ituwoli. omatala isisu tomota migila, ola kakata isisu laiyoni migila, ola kikiwama isisu bulumakau migila e otuboulola mluveka migila. * 11 E natana natana iyosokani pilayu pinupanela e bilokaia bikabikoni matala pinupanesi sala minasina okaipapala, e pilayuga tuvaila pinupanesi ikatununumasi wala ima ouwosi. 12 E nammomova natana natana migila kwaitala bila opiliyavata, kwaiyuwela bila opilibolimila, kwaitolula bila opilikwaibwaga e kwaivasila bila opilibomatu, e mapaila boda makwaina igagabila bilosi ambaisa wala magisi bilosi, e gala wala bikaiki uwosi tovila.

13 E oluwalaisi minasina nammomova itotu kwaitala vavagi kala gigisa makawala kaitala kaidagi kailululu e immotatina goli. E kova bilulu, e tutala kova bisubeilulu kavikavila bisunapula. * 14 E nammomova minasina saina nanakwa bititowaisi bititomaisi makawala kavikavila.

15 Igau wala lagigisi minasina navasi nammomova, e agisi kwaivasi wiri bogwa eitolisi opwaipwaia, e kwaitala kwaitala wiri opapala minasina natana natana. * 16 E kwaivasi wala makwaisina wiri makawala wala kasi gigisa, e komwaidona ivivivilasi makawala kwaitala dakuna saina mwau mapula. Tuvaila kwaitala kwaitala makwaisina wiri itotusi, e kwaiyuwela wiri itowalaiyaisi wala sesia itobubotaisi si kaitotu, 17 e wiri makwaisina ibodi wala bisakaulokaisi mitasi deli tuboulosi, okakata deli goli okikiwama. 18 Deli wiri makwaisina kaipagasi komwaidona wala matilawokuva. * 19 E avai tuta wala nammomova minasina biloulasi e wiri makwaisina bitavinasi wala deli minasina. E kidamwa nammomova minasina biyowasi metoya opwaipwaia e bilosi walakaiwa, wiri makwaisina makawala wala bivagaisi. 20 Kidamwa minasina nammomova bilosi ambaisa wala magisi, e wiri makwaisina bivagaisi makawala wala avaka nammomova minasina eivagaisi, paila minasina nammomova ipwalovaisi makwaisina. 21 E avai tuta minasina nammomova biloulasi kaina bitolisi kaina biyowasi walakaiwa, e wiri makwaisina bivagaisi makawala avaka bogwa minasina leivagaisi.

22 E odubasi minasina isisu kwaitala vavagi kala gigisa makawala kaitala kailuya iteyasi metoya dakuna kwevivivila kala mimilakatila makawala kauniwavila obolita. * 23 E minasina itotusi osikowala kailuya makaina, e natana natana bikatuvakavi pilayu pinupanela bilokaia minasina okaipapala, e pilayu pinupanela tuvaila paila bitabodi wowola. 24 E yeigu alagi butula pinupanesi avai tuta eikatupapapasi biyowasi gulitinidesi, kala lega makawala kaisai bikawoula obolita, kaina makawala budotala budoveka tokwabilia si mowai, kainaga makawala kaigala Yaubada Topeuligaga. Avai tuta isimwaisi yoyowa, minasina ikatupwaisi pinupanesi, * 25 mitaga tuvaila wala butula imaima metoya odabala kailuya makaina isisu odubasi minasina nammomova.

26 E odabala kailuya isisu kwaitala vavagi kala gigisa makawala kwaitala takaikaia eikamdokaisi metoya kwaitala dakuna kwevivivila yagala sapayab e otakaikaia makwaina isisu kububʹula tomota, kala gigisa makawala taitala tau. * 27 E kububʹula tau matauna ivivivila makawala tanumnumta barasi bivivivila wa kova. E makwaina isimitali komwaidona ambaisa ambaisa deli kala lumalama saina visigala, * 28 e olumoulela isisu komwaidona kala vau lubakaidoga. E baisa lumalama saina guyugwayu iyomitali Guyau toguyugwayu.

Yaubada idou Isikeli bimila tovitoubobuta

Avai tuta lagisi baisa, akapusiki wala matagu ala opwaipwaia. Oluvi alagi kaigatala kaigila.

2

1 ililivala kawala, “Mwa! Yoku tauc - kutokaia. Yeigu magigu bitabigatona.” 2 Makaigana kaigila igau eililivala, e Yaubada la baloma isikailigu e itokowoiyaigu, e anakaigali makaigana kaigila isaitaula wala ilivala kawala, 3 “Mwa! Yoku tau - ka, yeigu goli bawitalaim bukulokaia matausina mina Isireli. Matausina bogwa eikoulovaigusi e ikosomapwaigusi, deli tuta baisa tokowolova wala matausina, makawala tubusia eiuvagaisi omitibogwa. 4 Matausina bogwa eikasai ninasi e gala wala bikamiabaigusi, mapaila baisa bawitalaim bukulokaia e bukuluki matausina avaka yeigu Guyau Yaubada alilivala baisa matausina. 5 Ilagoli kaina matausina tokowolova binakaigalaimsi kaina gala, mitaga binikolaisi kidamwa taitala tovitoubobuta bogwa isisu oluwalaisi matausina.

6 “Mitaga yoku tau, gala ibodi bukukukoli matausina kaina avaka bilivalasi. Matausina bipakaimsi deli bikaluwouwaimsi wala; e kam lumkola makawala lokusisu oluwalaisi minasina kudukika bidubadu. Mitaga gala bukukukoli matausina tokowolova, kaina avaka bilivalasi. 7 Ilagoli matausina kaina binakaigalaimsi kaina gala, mitaga yoku bukuluki matausina avaka wala balukwaim bukulivala. Ka, kululuwai matausina saina tokowolova.

8 “Yoku tau, kunakaigali avaka balukwaim. E gala bukukoulovaigu makawala matausina. Ka, kukwapogega e bukukoma vavagi makwaina makateki basakaim.” 9 E agisi kweyatala yamila eiyosali leimakaiagu leiyosi pilatala buki. * 10 E yamila makweyana iulaim buki mapilana, e agisi pilayu wala isim kala ginigini - vilamla ninamwau bogwa wala leiginaisi olopola, deli kavinavina e deli kayagigila.

3

1 E Yaubada ikaibiga, kawala, “Mwa! Yoku tau - kukoma mapilana buki. Oluvi kula e kulivala baisa mina Isireli.” *

2 Mapaila akapogega, e isakaigu mapilana buki paila bakoma. 3 E matauna ikaibiga, kawala, “Mwa! Yoku tau - kukoma buki mapilana yeigu lasakaim. E ibodi bukukomata metoya buki mapilana.” E akoma wala buki mapilana, e kakamwenala saina simokainia makawala kitorina kala simokainia.

4 Oluvi Yaubada ikaibiga, kawala, “Mwa! Yoku tau - kulokaia mina Isireli e kulivala baisa matausina avaka avaka balukwaim bukulivali. 5 Ka, yeigu gala bawitalaim paila bukulokaia avai boda ituwoli matausina bonasi ituwoli deli nigonigwa, gala. Mitaga bukulokaia mina Isireli wala. 6 E kidamwa bawitalaim bukulokaia boda kwevakaveka e tomota bonasi nigonigwa e yoku gala bukukwateta, matausina goli binakaigalaimsi. 7 Mitaga gala taitala guma Isireli bitagwala bikatukovi taigala paila binakaigalaim. Makawala goli matausina gala bitagwalasi binakaigalaigusi. Komwaidosi wala bogwa eikasai dubasi deli tokapidakala. 8 E ka, bogwa bavigakaim bikasai dabam deli bukupeula makawala goli matausina. 9 Yeigu bogwa bavigakaim bukupeula makawala goli dukutotu, deli bukutokwasai makawala dakuna makwaina yagala daimoni. Mapaila gala bukukukoli matausina tokowolova.”

10 E Yaubada ililivala kawala, “Mwa! Yoku tau - kukwatukovi taigam bibwaina e kulagi avaka balukwaim, e avaka bukulagi kukwatukikiti onanom. 11 Oluvi bukulokaia m tomota tatoum eisisuaisi okatupipi e kuluki matausina avaka yeigu Guyau Yaubada lalilivala baisa matausina, ilagoli kaina binakaigalaimsi kaina gala.”

12 E oluvi Yaubada la baloma ilupaigu e otapwagu alagi kaigatala kaigila kaigaveka ikaibiga, kawala, “Kala yakaula Guyau la guyugwayu metoya wa labuma walakaiwa!” 13 E deli alagi minasina nammomova eikatupapapasi pinupanesi olakaiwa, deli wiri makwaisina butusi siniveka makawala likuliku butula. 14 Guyau la peula imakaiagu saina minimani, e tutala la baloma ikauwaigu ilauwaigu, e yeigu agu lumkola igaga deli ulo gibuluwa. 15 E yeigu alokaia mapilana Telabibad opapala Waya Keba, baisa matausina tokwatupipi eisisuaisi. E iboda kwailima kwaiyu yam yeigu asisu mapilana, e iyowa lopogu paila avaka lagisi deli avaka lalilagi.

Guyau inagi Isikeli si tokaivala mina Isireli makawala toyamata

16 E kwailima kwaiyu yam makwaisina bogwa leiwokuva, Guyau ilukwaigu kawala, 17 “Mwa! Yoku tau - yeigu bavigakaim yoku kasi tokaivala mina Isireli. E yoku bukusaiki matausina ulo katuloluta avaka basakaim. 18 E ka! Kidamwa yeigu bakamituli taitala tomitugaga bikaliga, e ibodi yoku bukukwatululuti matauna paila bivigivau la bubunela komwaidona e gagabila bikoli la momova. Mitaga kidamwa gala bukuvagi makawala, matauna bikaliga deli wala la mitugaga, e yeigu bavigaki kam pakula paila la kaliga matauna. 19 Mitaga kidamwa yoku bogwa kukwatululuti matauna tomitugaga e galaga isim mitugaga, matauna bikaliga deli wala la mitugaga, mitaga yoku bogwa bwaina.

20 “E ka, kidamwa taitala tomitukwaibwaila bivitouula bimitugaga e yeigu basaili matauna olopola kwaitala kabosilagi, e matauna bikaliga kidamwa yoku gala bukukwatululuti matauna. Matauna bikaliga paila uula la mitugaga, e yeigu gala wala baluluwai avaka eiuvagi bwaina - e yeigu bavigaki kam pakula paila la kaliga matauna. 21 Mitaga kidamwa yoku bogwa kukwatululuti matauna tomitukwaibwaila mwada gala bimitugaga e matauna inakaigalaim, e gala bimitugaga, matauna bisisu tomomova, e yoku tuvaila bogwa bwaina.”

Isikeli bikutabu

22 E alumkoli Guyau saina ivakatitaikina baisa yeigu e alagi ilukwaigu kawala, “Mwa! Kutokaia e kula oitayatila e metoya baisa yeigu balukwaim avaka.” 23 E yeigu akatuwakeda ala oitayatila, e metoya baisa agisi Guyau la guyugwayu, makawala lagisibogwi wa Waya Kebae opapala. Yeigu akapusi akanaki lopogu opwaipwaia, 24 mitaga Yaubada la baloma isikailigu e itokowoiyaigu. E Guyau ilukwaigu kawala, “Kula om bwala e kukwatubudokaim bwala. 25 E ka! Yoku tau, igau biyuwolaimsi oyuwoyoula, gala gagabila bukusunapula bukulokaia tomota. 26 Yeigu bavigaki mayem bimwau e gala wala gagabila bukukwatululuti matausina mina kowolova tomota. 27 Oluvi, avai tuta balivilavau baisa yoku deli bavigivauwaim bukubigatona, bukuluki matausina avaka yeigu Guyau Yaubada lalilivala. Mimilisi bogwa binakaigalaisi mitaga mimilisi bituvigakaisi wala, paila mabudona tokowolova wala.”

4

Isikeli ikavisaki ammakawala Yerusalem biyoulisi

1 Yaubada ikaibiga kawala, “Yoku tau, kukwau kwaitala dakuna kwepatata, e kusaili omatam, e kugini kaikobu wala odakuna makwaina, bivigaki kaikobula Yerusalem. 2 E tuvaila bivituloki ammakawala kala gigisa paila biyoulisi mavilouna, kubudi kabeikau, kukeli nobwala bitaini bitapatu, pwaipwayela kukouguguli bivigaki kabokwala, deli goli kusaili guguwala kabilia komwaidona. 3 E kukwau pilatala tanumnumta aiyani kuvitomiliwoli bivigaki makawala kali opapala dakuna oluwalaimi yoku deli makwaina dakuna. Yoku bukusivila bukusivilaki kaikobula valu. Mavilouna makateki biyoulisi, e mayokula mwada bukuyouli. Baisa makawala kabotuvitusila bikaloubusi baisa boda Isireli.

4-5 “Oluvi kukwenu kwanaiki om kikiwama, e yeigu basaili owowom komwaidona Isireli si mitugaga. Lakatutolu kweluwolima kweluwovasi yam yoku bukukwanukwenu wala baisa bukulumkoli mmayuyu paila si mitugaga. Yeigu layakalaim bukulumkoli mmayuyu yam kwaitala wala bivigaki kabotuvitusila taitu kwaitala kwaitala makwaisina paila kasi mipuki kala kaduwonaku. 6 Avai tuta bukuvinaku baisa kukwanitavila kukwanaiki om kwakata e bukulumkoli mmayuyu paila si mitugaga mina Yuda biboda kweluwovasi yam - kwaitala yam kabotuvitusila taitu kwaitala kwaitala paila kasi mipuki.

7 “Bitobu matam paila Yerusalem kala youla. Kaikem kuyosali bilokaia valu e kwatusisapi kwaibakwaim, oluvi kuvitoubobuta la mitugaga mavilouna. 8 Yeigu bayuwolaim e gala ibodi bukukwanitavila tatoula wala biyoulimkulovaisi mavilouna.

9 “Ka baisa tuta kukwau sitana kawailuwa witi, bali, pempem, seisuya, deli witi dala ituwoli. E komwaidona kawailuwa makwaisina kutaguliki bimila beredi. E makam wala baisa bukukwamkwam olopola yam makwaisina lakatutolu kweluwolima kweluwovasi lokukwanaiki om kikiwama. 10 E kʹam bukukwamkwam kala kainaga makawala kwaitala yagogu paila kwaitala yam, e baisa bogwa bibodaim oluviga yam kwaiyuwela. 11 E kam sopi kala kainaga paila kwaitala yam kwelayu wala viga. 12 M kova bukuvigadi metoya tomota kasi kaiuula bogwa eilubulabu, e kugabu kam beredi wa kova makovana, e bukukwam omitasi tomota.”

13 E Guyau ilivala kawala, “Baisa bivigaki kabotuvitusila ammakawala mina Isireli bikomasi kaula makwaisina kʹasi tubutabu, avai tuta babutugigai matausina bilosi osi valu togilagala.”

14 Mitaga yeigu avitakauloki kawagu, “Guyau Yaubada, gala wala, gala avai tuta ayogwalaigu titoulegu. Ogu tuta gwadi leima lagaila, gala kwaitala tuta akoma vilionesi avai mauna minasina eikaligimakavasi wala kaina mauna nabubolodila eikamataisi. Gala kwaitala tuta akomgwalala.”

15 Mapaila Yaubada ikaibiga kawala, “Mna - ka! Batugwalaim bulumakau pwasi bukuvigadiki m kova kaimapula tomota kasi kaiuula, e metoya wala makovana bukugabu kam beredi.”

16 Yaubada isai kala livala kawala, “Mwa, yoku tau, yeigu bakatubodi la keda kʹasi mina Yerusalem. E tomotala bilumkolaisi mmayuyu deli bitakainawaisi avai tuta bigisaisi kala kainaga kʹasi eikamkomasi deli kasi sopi eimmomwaisi. 17 Kʹasi deli kasi sopi biwokuva e si pikwaku tuvaila biwokuva, e matausina bikisigigai wala uwosi, paila uula si mitugaga.”

5

Isikeli ikapituni kulula

1 E Guyau ilivala kawala, “Yoku tau, kukwau kavitala kema kavikakata e kuviliu kam gabula deli kulum. Oluvi kukwau kulukulu baisa e kusaila okabovisaikola paila bukuvisaikoli avaka kala mokaila, oluvi kusigali kulukulu magulona bivagi gulotolu. 2 E avai tuta valu kala youla biwokuva, kukwau gulotala kulukulu magulosina kugabu olopola valu. Kukwau guloyuwela kutamtumtu metoya om kema tutala bukutitavini valu opapala bukutapatu. E gulotolula kulavi wa yagila biyuvisau, e yeigu babokavili miyasina deli ulo kema. 3 Mimilisi kulukulu kubiyumali kuyosi kutasagi miyasina okam kwarekwa. 4 Oluvi mimilisi miyasina kulavi bila wa kova bigabu. Metoya miyasina kova kubowala bigubami baisa boda Isireli komwaidona.”

5 E Guyau Yaubada ikaibiga kawala, “Ka, kugisi Yerusalem. Asaili mavilouna oluwalela valu watanawa, e valu ituwoli ituwoli itainaisi itapataisi mavilouna. 6 Mitaga Yerusalem ikosomapu ulo karaiwaga iyomitali titoulela mavilouna la mitugaga ikalisau boda ituwoli ituwoli, mavilouna la kowolova ikalisau valu mavilousina eitainaisi eitapataisi. Yerusalem ikoulovi ulo karaiwaga deli ipaiki bibokuli makwaisina. 7 Ka, Yerusalem, tuta baisa kulagi avaka yeigu, Guyau Yaubada, lalilivala. Paila gala kukukwabikuwoli ulo karaiwaga deli gala kuiyamati, yoku bogwa kuyomituli tuvaila kam mwau ikalisau boda ituwoli ituwoli mabudosina eitainaimsi eitapataimsi. Yoku bogwa kubokuli kasi gulogula boda ituwoli ituwoli. 8 Mapaila baisa yeigu, Guyau Yaubada, lalulukwaim yeigu kam tilaula. E yeigu bamipukwaim omilakatila wala gagabila boda ituwoli ituwoli bigisaimsi. 9 Paila uula vavagi makwaisina kwekukologu yokomiga lokuuvagaisi, yeigu bogwa bamipuki Yerusalem saina mwau. Omitibogwa yeigu gala kwaitala tuta amipuki Yerusalem makawala bamipuki lagaila, deli goli yeigu gala avai tuta bavigivau makawala. 10 Mauula goli olopola Yerusalem tomota bikomasi litusia e gugwadi bikomasi veisia. E availa availa yokomi lokukesasi tommomova yeigu bamipukwaimi deli babutugigaiyaimi bukubutusi bukulosi ambaisa ambaisa.*

11 “Mapaila ka, yeigu Yaubada Tosivagasi e baisa ulo biga yeigu Guyau Yaubada. Yokomi lokuyogwalaisi ulo Bwala Kwebumaboma metoya mitugaga komwaidona lokuuvagaisi saina kabokakayuwa, e mauula yeigu batakubalaimi e gala deli ulo nokapisi. 12 Yuwotala mi tomota bikaligasi olopola valu metoya katoula deli molu; e yuwoyuwela bibudumaisi wa kema oyosewala valu; e kesa yuwotolula yeigu babutugigai metoya ogu kema e babokavili matausina bilosi ambaisa ambaisa.

13 “Ka yokomi bukulumkolaisi komwaidona kala peula ulo gibuluwa deli tigininila tatoula wala bitobu nanogu. Avai tuta vavagi komwaidona makwaisina bikaloubusisi, yokomi bukunikolaigusi yeigu Guyau bogwa lalivala baisa yokomi, paila uula yeigu bogwa lagibuluivagasi paila mi dubakasala. 14 Ka komwaidona boda mabudosina eitainaimi eitapataimi availa availa bililoulasi biyosokanaimi deli bileilimi.

15 “Avai tuta yeigu bagibuluwa deli tigininila baisa yokomi e bamipukwaimi, komwaidona boda mabudosina eitainaimi eitapataimi bibulukukoli wala. Matausina bigisaimi bikikaiyuwaimi wala deli bikatudeuwaimi. 16 Yeigu bakatubodi kedala kʹami e bukukwamolusiga. E yokomi bukulumkolaisi mmayuyula molu. Makawala kaiyala kaikikakata mmayuyula bibasaimi. 17 Yeigu bavigaki mi valu biyatai, e mauna nabubolodila bikamataisi litumia, e bawitali lelia, yommayuyu, deli yokomi okabilia wala bikatumataimi. Yeigu Guyau bogwa lalivala.” *

6

Guyau ikamogi kala tapwaroru tokolu

1 E Guyau ilukwaigu kawala, 2 “Yoku tau, kulavi matam bila okoyala Isireli e kukwamituli ulo biga baisa makwaisina. 3 Kuluki koyala Isireli bilagaisi ulo biga yeigu Guyau - bilagaisi avaka yeigu Guyau Yaubada aluluki koya kwevakaveka deli kwekikekita, sakala, deli itayatila komwaidona. Ka, yeigu bawitali kavitala kema bima bitadidaimi komwaidona makatuposina tomota leivigakaisi si kabotapwaroru baisa tokolu. 4 Kabogabu lula komwaidona bikatupilakwaisi deli lula maiina simasimina kabogwabula bikatudidaimisi. E komwaidona tomota eitotusi omitasi si tokolu bikatumataisi. 5 Yeigu baluvigai wala uwosi mina Isireli. Totuwanesi baluvigai wala opapala kabogabu lula. 6 Komwaidona viluwela Isireli bikatudidaimisi, baisa bimweyeya komwaidona si kabogabu lula, deli si tokolu bikatumimisaisi wala bimoyaisi iligaimwaisi, si kabogabu makwaisina paila lula maiina simasimina bikatumkumkwaisi, e komwaidona vavagi eiyoudulokaisi yumasi bitamwausi. 7 Tomota bikatumataisi ambaisa wala, e availa matausina bikesasi mina mmomova binikolaigusi yeigu wala Guyau.

8 “Yeigu bavigaki mimilisi bisakauligilaisi katudoum makwaina bilosi isivayabasi oluwalaisi boda ituwoli ituwoli, 9 e bisisuaisi baisa okatupipi. Metoya baisa agu luluwai bisisu wala oninasi deli binikolaisi baisa yeigu lamipuki deli layomsili matausina, paila uula agu dubumi gala wala isisu oninasi bogwa wala eininilavaigusi mokwita e itemmalaisi tokolu ipakaigusiga. Matausina bikikayuwaisi titoulesi paila si mitugaga deli si katuduvidavi leiuvagaisi. 10 Matausina binikolaisi yeigu wala Guyau e ulo katuloluta komwaidona gala bigimakava.”

11 E Guyau Yaubada ikaibiga kawala, “Kukwatupatusi yumami! Kuvabutubutusi! Kuvilumgagasi paila mina Isireli bogwa leimitugagasi deli leivagaisi vavagi komwaidona saina kabokakayuwa. Matausina bikaligasi metoya okabilia, molusaula, deli lelia. 12 Matausina eisikaduwonakusi bigadi gidageda bikaligasi, matausina katitaikina bikatumataisi okabilia, e matausina bikesasi tommomova molu wala bikimati. Komwaidosi goli bilumkolaisi lutula ulo gibuluwa. 13 E tomata uwosi bikanugolaisi wala deli tokolu deli bikaligiaki wala opapala kabogabu lula, wa koya kweuwonaku, odubiluwotasi koya, osikowasi kai kaitumkikita, osikowasi yawa kaivakaveka, deli komwaidona makatuposina eigubugabusi lula baisa si tokolu. E komwaidosi binikolaigusi yeigu wala Guyau. 14 E bogwa eimati, yeigu bavitukoli yamagu e bakatudidaimi si valu. Yeigu bavigaki mavilouna biviloupakala, bivitouula oviloupakala opilibolimila bikabikabi goli bila ovalu Ribila opiliyavata. Gala bakilavi katupotala ambaisa mina Isireli leisisikaisi. Oluvi komwaidosi binikolaigusi yeigu wala Guyau.”

7

Tuta kala vigimkovila bogwa eivakatitaikina paila mina Isireli

1 Guyau ilukwaigu kawala, 2 “Yoku tau, baisa makawala yeigu, Guyau Yaubada, lalilivala baisa Isireli. baisa kala vigimkovila paila mapilana valu pilamwaidona!

3 “Mina Isireli, ka, mi tuta kala vigimkovila bogwa leima. Yokomi bogwa bukulumkolaisi ulo gibuluwa yeigu bayakalaimi paila avaka bogwa lokuvagaisi. E komwaidona vavagi kabokakayuwa bogwa lokuvagaisi yeigu bakatuvili wala basakaimi. 4 Yeigu gala banokapisaimi kaina batagwala availa bimova. Yeigu bamipukwaimi paila avaka bogwa lokuvagaisi vavagi kabokakayuwa, e bukunikolaigusi yeigu Guyau.”

5 Baisa makawala Guyau Yaubada eililivala kawala, “Kaboyogagi bisetuwoli wala baisa yokomi. 6 Komwaidona bogwa leiwokuva. Baisa kala vigimkovila. Yokomi bukuvenokusi. 7 E mi tuta kala vigimkovila bogwa leimaima paila availa availa lokusisuaisi ovalu mapilana. Tuta bogwa eivakatitaikina gala tuvaila bukuuvagaisi mwasawela kami paka wa koya mesinaku kabotakainowa wala.

8 “Baisa tuta yokomi saina nanakwa bukulumkolaisi komwaidona lutula ulo gibuluwa. Yeigu bayakalaimi paila avaka bogwa lokuvagaisi, e komwaidona vavagi kabokakayuwa bogwa lokuvagaisi yeigu bakatuvili wala basakaimi. 9 Yeigu gala batagwala yokomi bukumovasi e yeigu gala banokapisaimi. Mitaga yeigu bamipukwaimi paila avaka bogwa lokuvagaisi vavagi kabokakayuwa, mapaila bukunikolaisi yeigu Guyau, e mayeigula agumwaleta lammipukwaimi.”

10 E yamla kabomwau bogwa eimaima paila mina Isireli. Kabommayuyu bogwa eikatulala, nona kaiveka bogwa eikalisauwaimi. 11 Kabommayuyu uwala avai mitugaga avai mitugaga. Gala kwaitala si guguwa bisisu, gala si veiguwa, kasi katububula, kaina avaka si kaisisu kala bwaina.

12 E tuta bogwa leima. Yamla bogwa eivakatitaikina paila gigimwala deli gimlovau bivigaki vavagi vigimakava wala paila uula Yaubada bimipuki komwaidona makawala. 13 Gala taitala togigimwala bisisu kaduwonaku mwada bikaimapu la guguwa avaka bogwa leiyomadi, paila uula Yaubada la gibuluwa ikapilaki komwaidona. Matausina availa availa tomitugaga gala bimovasi. 14 Tauya bitigilulu e komwaidosi bikatubaiasasi. Mitaga gala taitala bivatuboulola bila okabilia, paila Yaubada bigibuluwi komwaidosi makawala wala.

Mina Isireli kasi mipuki paila si mitugaga

15 E kabilia bikaligiaki olopola valu, katoula deli molu bisuki bwala kwaitala kwaitala. Avai tomota bilomakava osaivau bikatumataisi okabilia, e avai tomota bisisu olopola valu matauna katoula sola molu kasi tau. 16 Makawala bubuna oitayatila biyokukolaisi biyowasi bilosi wa koya, e makawala goli mimilisi bisakaulasi bilosi wa koya. Komwaidosi bivalamsi paila si mitugaga. 17 Komwaidosi yumasi bimamasi e kwaitutusi bitatuvasi. 18 Bisikamsi si saigala e bitatatuvasi tomwaidosi. Kulusi biviliwaisi, e komwaidosi wala bimmosilasi. 19 Matausina bilavimakaiyaisi wala si goula deli si siliba olopola valu makawala wawa kala lova, paila siliba baisa deli goula gala ibodi bikoli matausina avai tuta Guyau bikasau kala leiya. Gala ibodi bivigakaisi makwaisina paila bipilasi kasi lumkola, kaina bikomataisi makwaisina. Paila uula goula deli siliba eivakadi imitugagasi. 20 Okwaitala matausina ninasi ikaiveka paila si veiguwa saina kwemmatabwaila, mitaga ivigakaisi makwaisina ibubulokaisi tokolu kabokakayuwa. Baisa uula Guyau eivigaki si veiguwa vavagi vigimakava wala baisa matausina.

21 E Guyau ikaibiga kawala, “Yeigu batugwali togilagala bilebwaisi si guguwa, deli todubakasala bikauwaisi komwaidona si veiguwa e biyogwalaisi makwaisina. 22 Yeigu gala bayobosi tolibulebu avai tuta bikopwalaisi bisuvisi ogu Bwala Kwebumaboma kwembwailigu e biyogwalaisi guguwala kaina biyopigigataisi makwaina.

23 “Vavagi komwaidona bisumgoi wala - valu pilamwaidona bivakasau katumata deli viluwela mavilousina bivakasau kabommayuyu. 24 Yeigu bamai budotala boda saina mina dubakasala, e batugwali mabudona biyoulisi mi bwala bisikaisi. Mi tokabilia saina mina papeula bimama ninasi avai tuta batugwali boda ituwoli biyogwalaisi makatuposina lokuvigakaisi mi kabotapwaroru. 25 Nokubukubu bogwa leimaima. Yokomi bukunevisi sisu bwaina mitaga gala wala bukubanaisi. 26 Kabomwau bisetuwoli wala, e bulogala gaga bogwa bitetila bima isugigaiyaimi. Yokomi bukukwayubabaisi baisa tovitoubobuta paila bisimitalaisi baisa yokomi avaka leigisibogwisi okilisala. E tolula gala wala avai vavagi bivitulokaisi tomota deli tokaraiwaga gala avai katuloluta bikatulolutasi. 27 Guyoula valu bivalam, latula tau la pikwaku biwokuva, e tomota bitatuvasi deli kasi kokola. Yeigu bamipukwaimi paila avaka komwaidona bogwa lokuvagaisi; e bakamogaimi makawala wala yokomi lokukamogaisi semia. E mapaila bukunikolaisi yeigu wala Guyau.”

Isikeli igisi kwaiyuwela kilisala paila Yaubada

(8.1—10.22)

8

Tokolu kala taimamila mapilana Yerusalem

1 Taitu kwailima kwaitalela tubukonela nalima natalela e yam kwelimala lakasisuaisi okatupipi e matausina tokugwala Yuda kasisuaisi deli ogu bwala. E ka, saina nanakwa alumkoli Guyau Yaubada la peula isikailigu. 2 Yeigu akowana agisi okilisala kaikobula makawala taitala tomota owowola kovawokuva wala. Okuvalila eibusi eila watanawa wowola kala gigisa makawala kova, e okuvalila eilaguva eila walakaiwa ikavikavila makawala tanumnumta barasi eivivivila. * 3 Iyosali makawala mweyatala yamila e iyosi kulugu. Olopola kilisala makwaina Yaubada la baloma ilupaigu ilauwaigu walakaiwa e ilauwaigu Yerusalem. Ilauwaigu olumoulela lulu matabudona mapilana opiliyavata Bwala Kwebumaboma lulula, baisa goli natana tokolu mekikanaki minana bibisimwali Yaubada la gibuluwa.

4 E metoya baisa yeigu lagisi saina guyugwayu iyomitali migila Isireli la Yaubada, makawala goli lagisibogwi wa Waya Keba. * 5 Yaubada ilukwaigu kawala, “Mwa yoku tau, kulavi matam bila opiliyavata.” E yeigu alavi matagu agisi kabogabu lula makwaina eitotu katitaikinela lulu e opapala agisi natana tokolu minana bibisimwali Yaubada la gibuluwa.

6 Yaubada ilukwaigu kawala, “Mwa yoku tau, ki bogwa lokugisi avaka eikikaloubusi ke? Ka kugisi vavagi kabokakayuwa tomotala Isireli komwaidosi eiuvagaisi baisa, matausina eitutupaigusi wala ala omalaga metoya ogu bwala matabudona bomikikila. Yoku igau bukugisi vavagi kabommosila bikalisau makwaisina.”

7 Matauna ilauwaigu wa lulu matabudona kabosigugula okoukweda e ivitulokaigu poninatala ponana otaboda. 8 Ilivala kawala, “Yoku tau, kukopwala baisa.” E yeigu akopwala abani lulu. 9 Matauna ilukwaigu kawala, “Kusuvi e kugisi mitugaga, vavagi kabokakayuwa matausina leiuvagaisi baisala.” 10 Mapaila asuvi ala agisa. Tabodala komwaidona eilaleiyasi kaikobusi keiyuna deli mauna napupagatu kaikobusi, e deli goli mimilisi vavagi makwaisina mina Isireli eititemmalaisi. 11 Ka tailuwolima tailuwoyu mina Isireli kasi tokugwa leisisuaisi olumoulela matabudona, Yaasanaia matauna Sapana latula madelila wala. Taitala taitala matausina oyumasi eiyosisi maiina simasimina kaigabula, e mseu ibobwau metoya lula simasimina baisa. 12 Yaubada ikatupoiyaigu kawala, “Yoku tau, ki bogwa lokugisi avaka mina Isireli kasi tokugwa leiuvagaisi okatupwana ke? Matausina komwaidosi ititaimamilasi olumoulela matabudona ivakasewoki kaikobu migawelu migawelu. Matausina si kabovitoki kawasi, ‘Guyau gala wala igigisaidasi! Matauna bogwa eisilavi valu.’ ”

13 E Guyau ilukwaigu kawala, “Igau goli bukugisi bivagaisi vavagi makwaisina kabokakayuwa bikalisau avaka eivigibogwaisi.” 14 E ilauwaigu makwaina lulula Bwala Kwebumaboma opiliyavata ivitulokaigu mimilisi vivila ivilamwaisi la kaliga natana tokolu yagala Tamosa.

15 E Guyau ikatupoiyaigu kawala, “Mwa, yoku tau, ki, lokugisi baisa, ke? Ka, bukugisi mimilisi vavagi saina kakayuwagaga.” 16 E ilauwaigu asuvi olumoulela Bwala Kwebumaboma okabosigugula. E baisa labani tauwau kasi bawa kaina tailuwoyu tailima, itotusi katitaikina kabosusuvi matabudona Bomikikila Sainela oluwalaisi kabogwabu lula deli kabosusuvi. Itovilasi isakaisi tupwasi matabudona Bomikikila Sainela, ikavaginasi isakaisi mitasi mapilana pilibomatu, ititapwaroraisi kalasia iiyuwoula.

17 Guyau ilukwaigu kawala, “Yoku tau, ki, lokugisi baisa ke? Matausina mina Yuda bogwa leivagaisi makwaisina saina kabokakayuwa lokugisi e deli eivagaisi makwaisina vavagi ivakasau kabommayuyu ikaligiaki valu komwaidona. Gala wala! Ibodi wala bimaisi bivagaisi ogu Bwala Kwebumaboma bivigakaigusi bagibuluwa tuvaila. Ka, kugisi ammakawala ivakuluwouwaigusi saina mwaugaga. 18 Bogwa bilumkolaisi ulo gibuluwa saina mwaugaga goli. Gala wala bapilasi kaina banokapisi matausina. Bogwa biukuwakulasi bininigadasi baisa yeigu saina minimani sainela, mitaga yeigu gala wala balagi matausina.”

9

Yerusalem bogwa eibodi mipuki

1 Oluvi alagi Yaubada ikawota kawala, “Kumaisi baisa, yokomi tauwau matoulemi goli bukumipukwaisi mavilouna. Bukumaisi deli mi guguwa kabilia bukumaiyaisi.” 2 E matutona wala tailima taitala tauwau imaisi metoyasi wa lulu matabudona opiliyavata wa Bwala Kwebumaboma, taitala taitala ikoukeula kaitala la guguwa paila kabilia. E taitala tau deli ivalumoli matausina kala karekwa yakakalaia oyamala iiyosi mimilisi guguwa paila ginigini. Matausina komwaidosi imaisi itoulisi opapala kabogwabu lula makwaina ibubulokaisi tanumnumta barasi.

3 Oluvi Isireli la Yaubada iyomitali migila saina guyugwayu, iyoumatila metoya minasina nammomova isim pinupanesi baisa goli la kabosisu, e oluvi imokila ila wa Bwala Kwebumaboma lulula. E Guyau idou tau matauna leisikam karekwa yakakaraia iluki matauna kawala, 4 “Kula kuvakuwoli viloumwaidona Yerusalem e kusaili kabotuvatusi odubasi komwaidosi matausina eilumkolaisi mmayuyu deli mwau paila uula komwaidona vavagi saina kabokakayuwa tomota eiuvagaisi olopola valu.” *

5 E oluvi anakaigali Yaubada iluki matausina tauwau kawala, “Kubokulaisi matauna kulosi ovalu, e kukwatumatasi. Gala taitala bukukilavaisi bimova, e gala availa bukunokapisaisi. 6 Kukwatumataisi tommoya, tubovau, kapugopugula, nunumoya, deli gugwadi. Mitaga gala bukukwabikonaisi availa availa matausina isim kasi kabotuvatusi odubasi isisu. Ka kuvitouulasi baisa ogu Bwala Kwebumaboma.” Mapaila matausina ivitouulasi e ikugwa ikatumataisi tokugwa availa availa eitotusi wa Bwala Kwebumaboma.

7 Yaubada iluki matausina kawala, “Kuyogwalaisi Bwala Kwebumaboma. Komwaidona matabudosina kuvakasauwaisi wala uwosi tomata. Kusukweilasi ovalu!” Mapaila matausina ivitouulasi katumata tomota olopola valu.

8 Yeigu agumwaguta wala atotu baisa, e tuta matutona katumata eipulupolu wala. Akapusi akanaiki lopogu opwaipwaia akawota kawagu, “Guyau Yaubada, ki yoku bogwa wala kugibuluivigasi Yerusalem e bukumtuli wala komwaidona kala tosisu Isireli ke?”

9 Yaubada ivitakauloki kawala, “Tomotala Isireli deli Yuda kasi pakula saina vakaigaga. Bogwa leikatumatasi ambaisa ambaisa olumoulela si valu e ivakasauwaisi mapilana Yerusalem mitugagawokuva goli. E kawasi kidamwa yeigu Guyau laulilavi mavilouna e gala avatitoki matausina. 10 Mitaga yeigu gala wala banokapisi matausina. Bogwa bavigaki matausina makawala eivigakaisi tomota ituwoli.”

11 E oluvi tau matauna kala karekwa yakakalaia ikaimilavau e ikamituli baisa Guyau kawala, “Mwa, bogwa lakabikuwoli m kwaraiwaga.”

10

Guyau la Guyugwayu isilavi Bwala Kwebumaboma

1 E yeigu agisi makawala kailuya odubasi minasina nammomova isim pinupanesi, e odabala kailuya makaina kwaitala vavagi kala gigisa makawala takaikaia eibubulokaisi makwaina metoya dakuna kwevivivila yagala sapaya. * 2 E Yaubada iluki tau matauna kala karekwa eisisikoma yakakaraia kawala, “Kula oluwalaisi wiri makwaisina osikowasi minasina bubuli nammomova e kuyeili pwanosi kuwokakata. Oluvi kuluvigai makuwosina ovalu viloumwaidona.”

E yeigu agigisi wala tau matauna ila. * 3 Minasina nammomova isim pinupanesi eitotusi mapilana opilibolimila wa Bwala Kwebumaboma avai tuta tau matauna leisuvi leila, oluvi mseu ivakasuwoki wala matabudona kabosigugula. 4 E guyau iyomitali migila saina guyugwayu, iyoumatila metoya baisa minasina bubuli nammomova. E imokila ila Bwala Kwebumaboma lulula. Oluvi lowalowa igubami wala Bwala Kwebumaboma, e kabosigugula matabudona, e lumalama saina peula iuvisigili. 5 E butula minasina nammomova si katupapapa ima wala ililiku matabudona okoukweda. Butula makawala kaigala Yaubada Topeuligaga.

6 Avai tuta Guyau ikaraiwogi tau matauna eisikam karekwa yakakaraia bikau sitana kova metoya oluwalaisi wiri makwaisina osikowasi minasina bubuli nammomova e tau matauna ila itouli opapala wiri kwaitala. 7 Natana minasina bubuli nammomova isaili yamala wa kova makovana eikanukwenu oluwalaisi, e ikau sitana pwanosi e isaiki tau matauna eisisikam karekwa yakakaraia. E tau matauna ikau baisa pwanosi e ila.

8 E osikowala pinupanesi bubuli minasina nammomova yeigu agisi kala gigisa makawala tomota yumasi. 9-10 Tuvaila agisi kwaivasi wiri, komwaidona makwaisina wiri makawala wala kasi gigisa, e kwaitala kwaitala wiri opapala minasina natana natana. Makwaisina wiri ivivivilasi makawala dakuna makwaisina saina kwevivivila, e kwaitala kwaitala makwaisina wiri itotusi e kwaiyuwela itowalaiyaisi wala sesia itobubotaisi wala si kaitotu. * 11 Avai tuta minasina bubuli nammomova bimotatinasi, e wiri makwaisina bisakaulokaisi mitasi deli tuboulosi okakata deli okikiwama gala bitakivili titoulela wala. E komwaidona makwaisina bisakaulasi ammapilana ninasi bilosi gulitinidesi wala, gala kabopwalova. 12 Uwosi, tupwasi, yumasi, pinupanesi, deli wiri makwaisina matilawokuva wala ikuboli komwaidona. * 13 Wiri makwaisina makawala wala makwaisina lagisibogwi kilisala makwaina kwaimatala.

14 Natana natana minasina bubuli nammomova migisi kala bawa kwaivasi. Migatala migila makawala bulumakau, migiyuwela makawala tomota migila, migitolula makawala laiyoni migila, migivasila makawala mluveka migila. * 15 (Minasina bubuli nammomova makawala wala minasina lagisibogwi wa Waya Keba.) Avai tuta nammomova minasina biyowasi bilosi walakaiwa, 16 e wiri makwaisina biyowoiyaisi wala. Avai tuta minasina biyosokanaisi pinupanesi biyowasi, e wiri makwaisina deli wala bilauwaisi. 17 Avai tuta nammomova minasina bitoulisi, e wiri makwaisina bitoulisi wala. E avai tuta nammomova biyowasi, e wiri makwaisina deli wala, paila uula nammomova minasina ipwalovaisi makwaisina.

18 Oluvi Guyau la guyugwayu isilavi Bwala Kwebumaboma lulula e ivaloula ila okabala odubasi minasina nammomova. 19 Yeigu agigisi wala minasina ikatupapasi iyowasi, e wiri makwaisina deli wala iyowoiyaisi. Minasina igilasi iwokaiasi Bwala Kwebumaboma lulula mapilana opilibomatu, e guyugwayu makwaina saina visigala odubasi wala minasina. 20 E yeigu bogwa lavitoki tolosila minasina, minasina goli bogwa lagisibogwi baisa kilisala Isireli la Yaubada mapilana wa Waya Keba.

21 Natana natana minasina migila kwaivasi, pilavasi pinupanela, deli osikowala pinupanela kala gigisa makawala tomota yumasi. 22 Migisi lagisi gala tagiligali mamigasina wala lagisibogwi wa Waya Keba. Natana natana biloulasi bilokaisi wala mitasi.

11

Yaubada ikamogi Yerusalem

1 E Yaubada bilomala ilupaigu ilauwaigu wa Bwala Kwebumaboma wa lulu mapilana opilibomatu. Metoya baisa katitaikinela lulu yeigu agisi tailuwoyu tailima tauwau, e Yaasanaia Asuri latula deli Pelatia Benaia latula deli oluwalaisi matausina kasitaiyu matausina tokugwala boda Isireli.

2 E Yaubada ilukwaigu kawala, “Yoku tau, ka, tauwau matausina ibububulasi mitugaga kedala, e si katuloluta ovalu mavilouna gala Bwaina. 3 Matausina eilivalasi kawasi, ‘Makateki bitakaliivauwaisi bwala. Valu mavilouna makawala kwelatala kulia, e yakidasi makawala viliona olumoulela makwelana, mitaga makwelana bogwa sitana ikolaidasi metoya wa kova.’ 4 E mwa, yoku tau, kukwabau matausina si mitugaga.”

5 E Guyau la baloma isikailigu, e Guyau ilukwaigu basali la biga baisa tomota kawala, “Mina Isireli, bogwa lanikoli avaka kulilivalaisi deli avaka kuninamsaisi. 6 Yokomi bogwa lokukwatumataisi tomota saina bidubadu olopola valu e olilagala valu ivakasau uwosi tomata.

7 “Mapaila baisa yeigu, Guyau Yaubada, lalulukwaimi. Valu mavilouna mokwita wala makawala kwelatala kulia, mitaga avai viliona kulilivalaisi? Ka, mesinaku wala uwosi tomata matausina lokukwatumataisi! Yokomi gala bukusisuaisi baisa - yeigu balavaimi bukulosi ambaisa! 8 Ki, sitana kukukolaisi kema? Ka, yeigu bamai tomota deli si kema paila bikabiliaimi. 9 Yeigu bakatusunupuloiyaimi metoya omi valu e basailimi oyumasi togilagala. Yeigu bogwa lakasalaimi bukukwaligasi, 10 e yokomi bikatumataimi okabilia omi valu tatoumi, e komwaidona binikolaisi yeigu goli Guyau. 11 Valu mavilouna gala bikolaimi makawala viliona bisisu olumoulela kulia. Yeigu bamipukwaimi ambaisa wala bukusisuaisi olopola Isireli. 12 E bukunikolaisi yeigu Guyau deli avai tuta lokukwabikuwolaisi si karaiwaga semia boda mabudosina, e ivigaki kukodidaimisi ulo karaiwaga deli kukoulovaisi nanogu.”

13 Tuta makwaiwena lauvitoubobuta, Pelatia ikapusi ikaliga otukolela. E yeigu akapusi opwaipwaia akanaiki olopogu e akawota kawagu, “Mwa, Guyau Yaubada gala makawala! Ki, magim bukumtuli tomota komwaidona matausina kesala eisisuaisi olopola Isireli?”

Yaubada la biga katotila baisa la tomota mapilana okatupipi

14 E Guyau ilukwaigu kawala, 15 “Yoku tau, ka, tomota matausina eisisuaisi olopola Yerusalem komwaidosi wala eilulukwaimi deli samwa mina Isireli availa yokomi lokusisuaisi okatupipi. Matausina ikaibigasi kawasi, ‘Ka matausina okatupipi saina isikaduwonakusi gala ibodi bitemmalaisi Guyau. Matauna bogwa eisakaidasi valu mapilana baisa da vavagisi tatoudasi.’

16 “Mapaila baisa tuta kusali ulo biga baisa samwa tokatupipi. Mayeigula lawitali matausina eilosi isilomlasi oluwalaisi boda ituwoli ituwoli e labutugigai matausina eilosi valu ituwoli ituwoli. Mitaga gala bisimolilasi yeigu goli basikaili matausina ovalu mapilasina ambaisa ambaisa bogwa eilokaiasi.

17 “Mapaila kuluki matausina avaka yeigu Guyau Yaubada lalilivala. Yeigu bavayouli basunupulovi matausina metoya ovalu mavilousina labutugigai leilosi, e bakaimilivau si pwaipwaia basaiki matausina. 18 Avai tuta bakaimilivau osi valu, matausina bikauwaisi komwaidona tokolu minasina napupagatu deli kabokakayuwa ibodi biligaimwaisi. 19 Basaiki kwaivau ninasi deli bilomasi kwaivau. Yeigu bakau baligaim kala kasai ninasi makawala dakuna, e basaikiga matausina ninalela kabikaula. * 20 Oluvi matausina bibokulaisi ulo karaiwaga, e deli si tagwala bikabikuwolaisi makwaisina. Bavigaki matausina ulo tomota, e bivigakaigusi si Yaubada. 21 Mitaga yeigu bamipuki tomota matausina iyebwailisi bititapwarorusi baisa minasina tokolu napupagatu deli kabokakayuwa. Yeigu bamipuki matausina paila avaka bogwa leivagaisi.” Ka, Guyau bogwa leilivala.

Yaubada la guyugwayu isilavi Yerusalem

22 E minasina nammomova ikatupapapasi iyowasi, e wiri makwaisina deli wala iyowoiyaisi. E Isireli la Yaubada migila guyugwayula isisu odubasi minasina. * 23 Oluvi lumalama saina visigala guyugwayu isilavi valu e imokila ila wa koya opilibomatula mavilouna. 24 Olopola kilisala Yaubada la baloma ilupaigu ikaimilivauwaigu ilauwaigu okatupipi mapilana Babilonia. Oluvi kilisala makwaisina iwokuva, 25 e yeigu aluki komwaidosi tokatupipi komwaidona avaka Guyau eivitulokaigu.

12

Tovitoubobuta matauna tosakaula

1 E Guyau ilukwaigu kawala, 2 “Yoku tau, yoku lokusisu oluwalaisi tomota mina kosomapu. Matausina isim mitasi, mitaga gala wala igigisaisi avaka. Isim taigasi, mitaga gala wala ililagaisi avaka, paila uula mina kosomapu matausina. *

3 “Mapaila yoku tau, kukwatubiasi m guguwa makawala wala taitala tosakaula bila valu ituwoli, e kukwatuwakeda, oluviga bidudubila. Tomota komwaidona ibodi bigisaimsi bukusilavi bukula ituwoli valu. E kaina matausina tokosomapu bivitokaisi tolosim kaina gala. 4 Ka, igau wala wa yam kukwatubiasi m guguwa paila okatupipi, igagabila matausina bigisaimsi, e ibodi bigisaimsi avai tuta bukusilavi ikoyavi, makawala loulela bukula okatupipi. 5 Tuta makwaina bigigisaimsi, kukipwali wala opapala m bwala, e deli m guguwa kusunapula. 6 Ibodi matausina bigisaimsi bukupwesi kam kwauya deli matam bukutabodi e bukula wala odudubila gala bukuvitoki tolosila ambaisa bukula. Avaka bukuvagi baisa bivigaki mina Isireli kasi katuloluta.”

7 E avagi makawala avaka Guyau eilukwaigu bavagi. Yam makwaina asailavi ulo guguwa makawala taitala tosakaula bila valu ituwoli, e makwaina yam koyavila bogwa eiyouyowa pali yeigu akiboulu poninatala ponana otaboda e asunapula. E komwaidona tomota igigisaigusi wala, e yeigu akau ulo guguwa akatikeu e akatuwakeda.

8 E eiyam kaukwau Guyau ilukwaigu kawala, 9 “Mwa, yoku tau, ka, matausina mina Isireli tokowolova eikatupoiyaimsi avaka baisa lokuuvagi, 10 kuluki matausina avaka yeigu, Guyau Yaubada, laluluki matausina. Baisa biga biboda kala biga guyau latula tau matauna eikikaraiwogi Yerusalem deli goli komwaidona tomotala eisisuaisi olopola mavilouna. 11 Kuluki matausina avaka baisa lokuuvagi baisa kabotuvitusila avaka bikaloubusi baisa matausina - matausina bivigaki tosakaula bilosi okatupipi. 12 E guyau latula matauna ikikaraiwogi matausina bikatikeu la guguwa bilodudubila e bisunapula oponana maponinana eiutuponanaisi paila matauna otaboda. Matauna bikapoli matala e gala bivitoki tolosila ambaisa bila. 13 Mitaga yeigu balavi ulo wota e bakoli matauna. E balau matauna mapilana Babiloni, baisa goli bikaliga mavilouna gala kwaitala tuta igisi. * 14 Babutugigai matausina towotetilela la bwala, la tokatayuvisa, kala tovakwabu, bilosi wala ambaisa ambaisa e tomota bisavalaisi matausina e bikatumataisi.

15 “Yeigu babutugigai matausina bilosi oluwalaisi boda ituwoli deli valu ituwoli, e matausina binikolaigusi yeigu wala Guyau. 16 Yeigu batugwali mimilisi matausina bimovasi okabilia, wa molu, deli wa lelia, e osi sisu oluwalaisi boda ituwoli ituwoli matausina binikolaisi mokwita ammakala kala vakaila vavagi makwaisina kabokakayuwa leiuvagaisi e bikatetasi mokwita yeigu goli Guyau.”

Kabotuvitusila tovitoubobuta totatatuva

17 E Guyau ilukwaigu kawala, 18 “Yoku tau, avai tuta bukukwam deli bukumom ibodi bukutatuva, deli kam kokola. 19 Kuluki boda komwaidona kawam, ‘Ka baisa Guyau Yaubada la biga baisa yokomi tomotala Yerusalem availa availa lokusisuaisi osi valu togilagala. Avai tuta matausina bikamsi deli bimomsi bitatatuvasi wala deli kasi kokola. E si valu bivigaki bivilouwokuva, paila komwaidosi wala tosisula baisa tokoulovaisi karaiwaga. 20 Baisa tuta viluwesi mavilousina ivakasewoki tomota bogwa bikodidaimisi, e valu mapilana bivigaki bimila viloupakala. Oluvi matausina binikolaisi mokwita yeigu wala Guyau.’ ”

Kwedabala bigivakala kamatula kwegewagewa

21 E Guyau ilukwaigu kawala, 22 “Yoku tau, avaka paila mina Isireli biwalakaisi wala kasi wosi bigivakala makwaina kawasi. ‘Biwakaidasi pikwaku e vitoubobuta gala ikikaloubusi’? 23 Ka, kuluki matausina avaka yeigu Guyau Yaubada balivala paila baisa. Yeigu bakatubodi bigivakala makwaina. Gala tuvaila bilivalaisi olopola Isireli. E kaimapula kuluki matausina, kawam, ‘Ka, tuta bogwa leima, e vitoubobuta makwaisina bogwa bikaloubusisi!’

24 “Oluwalaisi tomotala Isireli gala tuvaila bitamitulaisi kilisala kwesisasopa kaina vitoubobuta katudewa. 25 Yeigu Guyau baluki matausina, e avaka balivali bikaloubusi makawala. Gala tuvaila bayobiliki. Omi momova komwaidona yokomi tokowolova, yeigu bavagi avaka lalukwaimi bavagi. Yeigu Guyau Yaubada bogwa lalivala.”

26 E Guyau ilukwaigu kawala, 27 “Yoku tau, ka, mina Isireli si nanamsa idokaisi kilisala lokugigisi deli vitoubobuta komwaidona paila igau tuta oluvi. 28 Mapaila kuluki matausina yeigu Guyau Yaubada lalilivala, kawagu, ‘Gala tuvaila bayobiliki. Avaka lalivala bogwa bikaloubusi makawala. Yeigu Guyau Yaubada bogwa lalivala!’ ”

13

Kasi vitoubobuta matausina tovitoubobuta sasopa

1 Guyau ilukwaigu kawala, 2 “Mwa yoku tau, kukwamituli Isireli kala tovitoubobuta matausina availa iutuutusi titoulesi si vitoubobuta. Kuluki matausina binakaigalaisi avaka Guyau la biga.”

3 Baisa makawala avaka Guyau Yaubada eikaibiga, kawala, “Matausina tovitoubobuta mina ninagowa bidoumsi! Matausina ivitokaisi wala si gigisa titoulesi deli makwaisina kilisala itamitulaisi wala titoulesi. 4 Tauwau mina Isireli ka, mi tovitoubobuta gala wala dimlesi, makawala minasina ugiwagi bimilivalusi olopola viloutala valu viloudadaimi. 5 Matausina gala wala iyamataisi valu ammakatuposina kali eiponana, kaina bikaliivauwaisi kalila valu, mapaila baisa mina Isireli gala wala ambaisa ibodi bikwalasi avai tuta kabilia bikaloubusi ola yam Guyau. 6 Kilisala makwaisina lokugigisaisi kwemmakava wala mi vitoubobuta sopawokuva wala. Ivitokaisi mwada matausina avaka eililivalaisi baisa ulo biga. E matausina idubumaisi wala mwada si biga bikamokwita! 7 Yeigu aluki matausina, kawagu, ‘Makwaisina kilisala lokugigisaisi kwemmakava wala mi vitoubobuta sopawokuva wala. Yokomi lokulivalasi mwada baisa ulo biga, mitaga gala wala sitana alukwaimi!’ ”

8 Mapaila Guyau Yaubada ilivala baisa matausina kawala, “Mi biga komwaidona bigimakava wala e kilisala komwaidona lokugigisaisi sopawokuva wala. Yeigu akamogaimi wala. 9 Yeigu bamipukwaimi yokomi tovitoubobuta kilisala lokugigisaisi kwemmakava wala deli mi vitoubobuta sopawokuva wala. Avai tuta ulo tomota bisigugulasi bivatobusi si nanamsa, yokomi gala deli bukusigugulasi, e yagami gala biginaisi bila obukila mina Isireli osi boda; yokomi gala avai tuta bukukwaimilavausi omi valu. E oluvi bukunikolaisi mokwita yeigu wala Guyau Yaubada.

10 “Ka matausina tovitoubobuta isinapwaisi wala ulo tomota kawasi komwaidona wala bogwa bwaina! Mitaga komwaidona wala gala bwaina! Ka ulo tomota eiwaiyasi kalila valu dakunawokuva wala, e oluvi tovitoubobuta matausina leimaisi ikumkumasi pupwakauwokuva wala. * 11 E kuluki tovitoubobuta matausina kali makwaina bogwa bikapusi. Yeigu bawitali kuna kunoveka. Kuna kwekulokula bikuni makwaina e deli kwaitala yagila bikoulusa biyuvisau makwaina. 12 E kali makwaina bisiyayeila bikapusi, e tomota komwaidona bikatupoiyaimi, kawasi, ‘Avaka kala bwaina baisa leikumasi pupwakauwokuva wala?’ ”

13 Ka, baisa Guyau Yaubada eilivala kawala, “Metoya ogu gibuluwa, yeigu bavigaki yagila minimani biuu, kuna kunoveka bikuna, deli kuna kwekulokula paila bakodidaimi valu kalila. 14 Yeigu laninamsi bakodidaimi kali makwaina leikumasi e bakopilaku, e tumilawokuva wala bitotu. Kali makwaina bikapusi bikatumataimi komwaidomi. E komwaidona tomota binikolaisi yeigu Guyau.

15 “Kali makwaina deli matausina tokum bilumkolaisi lutula ulo gibuluwa. E yeigu balukwaimi kali makwaina deli matausina tokum bogwa leitamwausi. 16 Tovitoubobuta matausina eikikapeulasi mwada Yerusalem bogwa bwaina wala, mitaga gala wala avaka kala bwaina!” Guyau Yaubada bogwa leilivala.

Kasi vitoubobuta minasina vivila tovitoubobuta sasopa

17 E Guyau ikaibiga kawala, “Mwa, yoku tau, kugisi minasina vivila eisisuaisi oluwalaisi m tomota eivitokaisi vitoubobuta, kukwamituli avai vivila minasina 18 e kuluki avaka yeigu Guyau Yaubada lalilivala baisa minasina, kawagu.

“Yokomi vivila bogwa bukudoumsi! Yokomi kubasaisi e kutabilubilomaisi kasi mituwetuwa tomota komwaidona, deli kuyoudulaisi e kutabilubilomaisi tabodala migisi tomota komwaidona bisikamsi igagabila matausina bivigaki bikayegilasi paila tomota ituwoli si momova. Yokomi magimi bukuyopitalaisi karaiwogala momova deli kaliga baisa ulo tomota, bivigaki mi kaikula. 19 Yokomi kukwaluwouwaigusi omitasi ulo tomota paila wala bukutakunasi kʹami pikekita deli kami beredi. Tomota matausina gala ibudoki si tuta bikaligasi, yokomi kukwatumataisi, deli tomota matausina ibodi bikaligasi yokomi kukolaisi matausina. Mapaila yokomi kusipulokaisi ulo tomota, e matausina idubumaimi.”

20 E ka, baisa makawala Guyau Yaubada eikaibiga, kawala, “Yeigu akagagi mituwetuwa makwaisina lokuvigikonaisi mwada bukuyosisi karaiwaga paila momova deli kaliga. Yeigu bakotuni makwaisina oyumami deli bataneku tomota matausina lokukwaraiwogaisi bilosi. 21 Yeigu bakotuni tabodala migimi e bataneku ulo tomota bisakaulasi metoya omi karaiwaga lagaila e gala avai tuta tuvaila bukukwaraiwogaisi. E bukunikolaisi yeigu goli Guyau.

22 “Metoya omi sopa wala, kuyogagaisi ninasi tomota bwaina, matausina goli gala magigu bayomiyuyu. Yokomi kukwamwanaisi mina mitugaga mwada bisaitaulasi bimitugagasi wala e taga bikolaisi si momova. 23 Mapaila tuta baisa makwaisina kilisala kwesisasopa lokugigisaisi deli mi vitoubobuta sopawokuva wala bogwa eikalituli. Yeigu bogwa bakoli ulo tomota metoya omi karaiwaga, e bukunikolaigusi yeigu goli Guyau.”

14

Yaubada ikamogi tapwarorula tokolu

1 E mimilisi kasi tokugwa mina Isireli imakaiagusi ikatupoiyaigusi paila Guyau nanola. 2 E oluvi Guyau ilukwaigu kawala, 3 “Yoku tau, ka - matausina tauwau bogwa eitaki ninasi tokolu e si taimamila baisa minasina ivakadi matausina imitugagasi. Matausina idokaisi mwada yeigu bavitakauloki si nigada ke?

4 “Ka baisa tuta kulivala baisa matausina e kuluki avaka yeigu, Guyau Yaubada lalilivala baisa matausina. Komwaidosi mina Isireli availa availa bogwa eitaki ninasi minasina tokolu e itagwalasi eivakadaisi bimitugagasi, e oluvi bimakaiasi tovitoubobuta binevaisi mapula si nigada, ka - yeigu bavitakauloki matausina. Mapula baluki makawala avaka bibodi tokolu minasina bilagaisi! 5 Tokolu minasina eivigaki mina Isireli itotubulokaigusi, mitaga metoya ulo bigatona yeigu apipikwaku bakaimilivau mina Isireli bininavilasi baisa yeigu.

6 “Baisa tuta kusali ulo biga baisa mina Isireli avaka yeigu, Guyau Yaubada lalilivala, kawagu, ‘Kuninavilasi e kuligaiwaisi minasina mi tokolu kabokakayuwa.’

7 “E avai tuta wala taitala yokomi mina Isireli kaina taitala togilagala eisisu olumoulela omi boda mina Isireli bitotubulokaigu e bitemmaliga minasina tokolu e oluvi bila ikatupoi baisa taitala tovitoubobuta, yeigu Guyau baluki matauna avaka mapula la katupoi! 8 Yeigu bapoisivisi matauna. Yeigu bavigaki matauna si kabogigisa tomota. Yeigu bakaliyabi matauna metoya osi boda ulo tomota, e igagabila komwaidona wala bukunikolaisi yeigu wala Guyau.

9 “E kidamwa avai tovitoubobuta wala bisipulokaisi e matauna bisipulokaimi mapula mi katupoi; ka, uula yeigula lasipuloki matauna. Yeigu bakaliyabi matauna metoya osi boda mina Isireli. 10 Tovitoubobuta matauna deli tokatupoi matauna bamipuki makawala wala kasi mipuki. 11 Yeigu bavagi makawala paila bakikuloti mina Isireli taga bisilavaigusi e biyogwalaisiga titoulesi metoya osi mitugaga. Paila matausina ulo tomota, e yeigu goli si Yaubada!” Guyau Yaubada bogwa leilivala.

Nowa, Daneli, deli Yobi

12 E Guyau ilukwaigu kawala, 13 “Mwa, yoku tau, kidamwa viloutala valu bimitugaga deli gala bikamiabaigusi, yeigu bavitakaula bakatubodi kedala kʹasi leibubanaisi. Yeigu bavigaki molusaula bikimati tomota deli mauna. 14 E kidamwa kaina tauwau matausina kasitaitolu Nowa, Daneli,f deli Yobi eisisuaisi baisa, si mitukwaibwaila bikoli titoulesi wala si momova.” Guyau Yaubada bogwa leilivala.

15 “E kaina bawitali mauna nabubolodila bikamataisi tomota, e bavigaki minasina bivakulotaisi mapilana e bavigaki tomota bisilali uwosi tuvaila, e gala bililoulasi mapilana, 16 e ilagoli matausina kasitaitolu bisisuaisi baisa - matausina gala wala gagabila bikolaisi si momova litusia. Ka, yeigu Guyau Yaubada lalilivala, yeigu Yaubada Tomomova goli! Matausina bikolaisi si momova titoulesi wala, e valu mapilana bimila viloupakala wala.

17 “Kaina bamai kabilia ovalu mavilouna e bimtulaisi komwaidona tomota deli mauna, 18 e kasitaitolu bisisuaisi baisa - matausina gala wala ibodi bikolaisi litusia si momova. Ka, yeigu Guyau Yaubada lalilivala, yeigu Yaubada Tomomova goli! Matausina bikolaisi si momova titoulesi wala.

19 “Kidamwa bawitali kwaitala lelia bikaloubusi ovalu mavilouna e metoya ogu gibuluwa bakatudoum tomota deli mauna, 20 kidamwa goli Nowa, Daneli, Yobi bisisuaisi baisa, matausina gala ibodi bikolaisi litusia si momova. Ka, yeigu Guyau Yaubada lalilivala, yeigu Yaubada Tomomova goli! Matausina si mitukwaibwaila bikoli si momova titoulesi wala.”

21 Baisa makawala avaka Guyau Yaubada eililivala, “Yeigu bawitali ulo mipuki kwaivasi saina kwaimwaugaga bikaloubusisi Yerusalem - kabilia, molusaula, mauna nabubolodila deli lelia - makwaisina bimtulaisi tomota deli mauna. * 22 Ka, kidamwa availa bisisu tomomova e bikoli litula, kukwatukoyavi matausina avai tuta bimakaiamsi. Kuvitusi ammakawala kala vakaila si mitugaga, e bukunikoli mipuki makwaisina bamai Yerusalem bogwa bibudoki; 23 e bukunikoli vavagi komwaidona avaka lavagi gala vigimakava, isim uula.” Baisa Guyau Yaubada eilivala.

15

Waini kala bigavisaiki

1 E Guyau ilukwaigu kawala, 2 “Yoku tau, ki, avaka kala tuwoli tamtala wotunu deli kaitala kai ke? Ki avai pilasi bwaina sisitala wotunu bivagi makawala kai olawodila ke? 3 Ki ibodi bukuyouduli avai vavagi metoya masisina ke? Kaina ibodi bukuyoudulaisi kaitala kaisagela guguwa metoya masisina ke? 4 Ka masisina ibwainaki wala kaiyomovala kova. E avai tuta kova bigabu kabulotala kabuloyuwela e oluwala bivakabwau, ki ibodi bukuyouduli avai vavagi metoya masisina ke? 5 Igau makateki kova bigabu, mitaga ikanabogwa wala masisina gala dimlela. Baisa tuta kova bogwa eigabu e eivakabwau masisina, baisa mokwitatoula wala gala dimlela.”

6 Ka baisa makawala avaka Guyau Yaubada ililivala kawala, “Makawala tamtala wotunu tambolodila eilitulaisi metoya olawodila igabwaisi, makawala goli yeigu bakau tomota matausina leisisuaisi olopola Yerusalem 7 e bamipuki matausina. Paila matausina bogwa eisakauligilaisi kova kovatala, mitaga baisa tuta kova bivakadoum matausina. E tutala bamipuki matausina, e yokomi bogwa bukunikolaisi mokwita yeigu wala Guyau. 8 Matausina bogwa itotubulokaigusi, e mapaila yeigu bavigaki valu makwaina bimila viloupakala.” Ka, Guyau Yaubada bogwa eilivala.

16

Yerusalem la mitugaga saina vakaikagaga

1 E Guyau ilukwaigu tuvaila kawala, 2 “Mwa, yoku tau, kukwamituli baisa Yerusalem paila avaka bogwa leivagi saina kabokakayuwa. 3 Kuluki Yerusalem avaka yeigu Guyau Yaubada lalilivala baisa mavilouna kawagu.

“Yoku lokukwaloubusi oviluwela Kenani. Tamam guma Amora, e inam vilela Itai. 4 Avai tuta lokukwaloubusi gala wala availa ikapituni posom, ivakakaiyaim, ikikili wowom yona, kaina ikapolaim okarekwa. 5 Gala wala availa inokapisaim paila bivagi kwaitala vavagi makwaisina paila yoku. Avai tuta lokukwaloubusi gala wala availa iyebwailim. Ilavaimsi wala kukwakunumakava omilakatila.

6 “Oluvi aliloula agisaim kudidanena deli wala buyavim. Wowom buyaviwokuva wala. Mitaga gala atagwala bukukwaliga. 7 Yeigu avitubwaim, makawala kaitala kai kaimanabwaita. Yoku kukwaitubwa, ikatusailim e kukwapugula. Nunum inupisi, e kulum isusina, mitaga namwadu wala yoku.

8 “Avai tuta lavaiyumali bakwaigu agisi m tuta bogwa eibodi paila bukukwapugula. Yeigu akau agu kwakakapula avisikomaim e akatotila paila bayebwailim. E bogwa mokwita labudi veivai la biga katotila oluwaleda, e yoku kalogu tatougu.” Ka, baisa makawala avaka Guyau Yaubada ilivala.

9 “Oluvi agoli sopi awinisau buyavi owowom. Akau bulami aputumaim. 10 Avisikomaim kam kwarekwa yaginigini e asakaim kaikem katubukolela kwelamatabwaila, kam kwapikapi deli kam kwakapula yavivivila. 11 Avisikomaim kam kwatubaiasa - kam mituwetuwa deli kam kuwekuwa. 12 Asaila kam gosa, kam kwakalougwa deli kam kulupaipi kwematabwaila sainela. 13 Kam kwatububula goula deli siliba; e tuta komwaidona kam kwarekwa yaginigini yavivivila. Kʹam bukukwamkwam kalamatabwaila, deli kitorina toyo olibe bulamila; kanivam bilululu wala e ivigaki kumila giyouvila. 14 Paila wala kam namanabwaita bulogam ikalukubali baisa boda ituwoli ituwoli. Paila yeigula lavigakaim lokunamanabwaita.” Baisa makawala avaka Guyau Yaubada ililivala.

15 “Metoya omigim bwaina deli bulogam kumnabi e kumisii komwaidona availa availa eimeimaisi. 16 Yoku kukwau mimilisi kam kwarekwa kuvigaki katububulela makatuposina m kwabotapwaroru, e yoku makawala minasina nakalimwala kutugwalaim baisa tomota komwaidona. 17 Yoku lokukwau siliba deli goula kam kwatububula makwaisina lasakaim, e lokububuloki tokolu nammwala, e kumisii minasina. 18 Lokukwau kam kwarekwa yaginigini miyasina lasakaim e kuvisikoma minasina tokolu, deli kusemakavi baisa minasina olibe bulamila deli lula maiina simasimina baisa goli yeigu lasakaim. 19 Asakaim kaula - kaulotoula mokwita, olibe bulamila, deli kitorina - mitaga kusemakavi makwaisina kuvigaki lula paila bukutavili ninasi minasina tokolu.” Baisa makawala Guyau Yaubada ililivala.

20 “E litudoia tauwau deli vivila magudisina lokuuni goli mitaga lokuvigaki m lula baisa minasina tokolu. Mokwitatoula lokutotubulokaigu, 21 mitaga saina mwaugaga lokuvagi paila litugwa magudisina lokuvigaki lula baisa minasina tokolu, kadai? 22 Om momova kala kaduwonaku saina kabommosila makawala natana minasina nakalimwala, gala wala sitana kululuwai m tuta gwadi - igau lokumdumwadu, e lokudidanena deli wala buyavim.”

Yerusalem la bubunela makawala natana nakalimwala

23 Guyau Yaubada ilivala kawala, “Yoku bogwa bukudoum! Bukudoum wala! Paila bogwa lokuvagi komwaidona mitugaga makwaisina, e tuvaila 24 opapala keda komwaidona yoku lokubudi m kwabotapwaroru baisa minasina tokolu deli kuvigaki m kwabokalimwala makatuposina. 25 Yoku kam namanabwaita lokulupi omitasi valu valu e gala wala kummosila. Yoku bogwa lokukwasalaim titoulem baisa availa availa leimakaiamsi, e yam kwaitala kwaitala bukukwalimwala wala. 26 Yoku bogwa leitaki nanom kapugula deli matausina mina Itipita uluulatila, kulau okabam e kumisii matausina, e yoku kuyomituli ulo gibuluwa metoya om kwalimwala.

27 “Mapaila baisa tuta yeigu layosali yamagu mwada bamipukwaim, deli kabwaila makwaina kam vilavila lasakaim bakau baligaim. E yeigu bogwa lakasalaim oyumasi mina Pilisitia matausina idokaimsi nakukolosi yoku e leivigakaimsi kabokakayuwa paila m bubunela doudoga.

28 “E kukwatumkulovi m mitugaga, paila gala ibudoki wowom mina Itipita. Yoku bukubokuli wala otapwasi mina Asiria. Matausina bikalimwalaimsi, mitaga gala wala bililakoli wowom. 29 Mina Babiloni matausina togigimwala tuvaila bikalimwalaimsi, yoku tuvaila gala wala bilakoli wowom.”

30 Ka, baisa makawala Guyau Yaubada eililivala; kawala, “Yoku bogwa lokuvagi komwaidona makwaisina makawala natana nakalimwala gala isim kala mmosila. 31 Keda kadatala kadatala yoku kubudi m kwabotapwaroru baisa tokolu deli kuvigaki m kwabokalimwala. Mitaga m kwalimwala gala paila bukutakuna m guguwa, makawala nakalimwala mokwita si kedakeda. 32 Yoku makawala natana vivila biligaim la mwala isisu e bikikailasiga deli tomota mitawasi. 33 Minana nakalimwala tauwau bibuwaisi, mitaga yoku lokukwapuliki wala kapula lubaimwa e lokutavili ninasi metoya guguwa makwaisina mwada bimaisi metoya ambaisa ambaisa paila bukumisii matausina. 34 Yoku m kwalimwala ituwoli wala, kadai! Gala wala availa ikominimanaim bukuvagi natana nakalimwala. Yoku tauwau gala wala bibuwaimsi. Ka, yoku bukubuwi matausina! E mokwita wala yoku ituwoli wala - woo!”

Guyau ikamogi Yerusalem

35 E, Yerusalem, yoku nakalimwala, yoku gala isim kam mmosila! Kunakaigali avaka Guyau ililivala.

36 Baisa makawala avaka Guyau Yaubada ilivala kawala, “Yoku kutaliku kam kwarekwa, e makawala natana nakalimwala, yoku kutugwalaim titoulem baisa lubaimwa deli baisa komwaidona m tokolu minasina kabokakayuwa, deli kukwatumati litumwa e kugibuki lula baisa tokolu. 37 Paila baisa makawala yeigu bamai gulitinidesi komwaidona lubaimwa tobubogwa matausina mina mbwailim deli matausina mina kukolom e yeigu bamai matausina bivaulaimsi bivapataimsi, e yeigu titoulegu bataliku kam kwarekwa e bigisaimsi nakimwadu yoku. 38 Yeigu bakamogaim paila m kwailasi deli m kwatumata, e metoya ogu gibuluwa deli okagu leiya yeigu bamipukwaim saina mwaugaga. 39 Ka, yeigu bakasalaim oyumasi matausina, e matausina bikatudidaimisi makatuposina lokuvigaki m kwabotapwaroru baisa tokolu minasina deli m kwabokalimwala. Matausina bikauwaisi kam kwarekwa, kam kwatububula bilauwaisi e biligaimwaimsiga nakimwadu wala bukusisu.

40 “Matausina bikatukwaitalasi e bikabidikunaimsi, e binikaimsi metoya osi kema. 41 Matausina bigabwaisi bolem komwaidona, e vivila komwaidona bigisaisi kam mipuki. E bavigakaim bukusim kalimwala deli kapolamakava kasi kapula lubaimwa. 42 E wa tuta matutona ulo gibuluwa bogwa bikalituli, e bimanum nanogu. Yeigu gala bayogibuluwaim kaina bayotigininaim tuvaila. 43 Yoku bogwa lokulumwelavi ammakawala layobubonaim igau om tuta gwadi. Yoku bogwa lokuyogibuluwaigu metoya vavagi komwaidona makwaisina lokuuvagi. Baisa uula lavigakaim bukuboda mapula makwaisina vavagi lokuvagi. Avaka uula kapugula bubunela kukwatumkulovi kasi kakalawa vavagi makwaisina kabommosila lokuuvagi ke?” Guyau Yaubada bogwa leilivala.

Gala tagiligali makawala inala makawala latula vivila

44 E Guyau eilivala kawala, “Ka Yerusalem tomota bivigakaimsi si bigivakala kawasi, ‘Gala tagiligali makawala wala inala makawala latula vivila.’ 45 Yoku mokwita wala minana inam latula yoku. E minana tokukolola la mwala deli litula. Yoku makawala wala tuwamwa minasina mina kukolosi si mmwala deli litusia. Yoku deli tuwamwa mavilousina inami vilela Itai e tumami guma Amora.

46 “Tuwam ilitomoya Sameria mapilana opiliyavata deli viluwela mavilousina. E bodam ilagwadi Sodom deli viluwela mavilousina mapilana opilibolimila. 47 Ki kudoki bogwa eibudoki nanom paila bukubokuli bakwaisi deli bukutapaisai si bubunela leiuvagaisi kabommosila ke? Gala goli! Weei! Gala wala bimomwa yoku lokuuvagi saina gagaveka kukwalisau minasina.”

48 E Guyau Yaubada ililivala, kawala, “Baisa ulo biga mokwitatoula, paila yeigu Yaubada tomomova. Bodam Sodom deli viluwela mavilousina gala kwaitala tuta ivagaisi mitugaga makwaisina yoku deli viluwem mavilousina lokuuvagaisi. 49 Minana deli litula mavilousina deli wala si kamnomwana paila uula saina bidubadu kʹasi bikamkwamsi deli si kaisisu bwaina e luvala wala uwosi. Mitaga gala wala iyamataisi tonamakava deli tokwaibina. 50 Matausina mina kamnomwana deli kasai dubasi iuvagaisi vavagi makwaisina kwekukologu, mapaila yeigu bogwa lakatudoum mavilousina, e baisa bogwa kunikoli.

51 “Sameria la mitugaga gala ibawa makawala yoku saina bidugaga m mitugaga. Yoku bogwa lokuuvagi saina kabokakayuwa sainela, kukwalisau minana avaka leiuvagi. Metoya om mitugaga ivigaki tuwamwa deli budamwa kasi gigisa makawala wala nabubwaila kidamwa bitavitusaimi. 52 Ka baisa tuta ibodi yoku bogwa bukulumkoli kam mmosila. M mitugaga saina gagaveka ikalisau tuwamwa deli budamwa si mitugaga, e minasina kasi gigisa mwada nabubwaila wala otalim. Ka baisa tuta migim bogwa eivadegila kam mmosila wala ikatamataim, paila uula kuvigaki tuwamwa deli budamwa kasi gigisa mwada gala wala isim pikolela uwosi.”

Guyau bivigivau Sodom deli Sameria

53 E Guyau iluki Yerusalem kawala, “Ka, yeigu bavigaki mavilousina bisibwabwailasi tuvaila - Sodom deli viluwela e Sameria deli viluwela. E yoku tuvaila bavigakaim bukusibwabwaila. 54 Yoku bukummosila; e kam mmosila bivituloki tuwamwa deli bodamwa si sisu kala bwaina ikalisauwaimsi. 55 Mavilousina bisibwabwailasi tuvaila e yoku deli viluwem tuvaila bukusibwabwailasi. 56 Avai tuta nanom ikaiveka yoku kuyosokani Sodom omitibogwa 57 wa tuta matutowena m mitugaga igau gala biyoumatila? Baisa tuta yoku bogwa makawala mavilouna Sodom - yoku si kaboyousokana mina Edom, mina Pilisitia, deli boda ituwoli ituwoli, mavilousina eivigakaisi mina kukolosi yoku. 58 Yoku ibodi bukulumkoli mmayuyu paila vavagi makwaisina bogwa lokuvagi saina doudoga deli kabokakayuwa.” Guyau bogwa leilivala.

Guyau la kabutu kwekanigaga

59 E Guyau Yaubada ilivala kawala, “Yeigu bavigakaim makawala avaka ibudoki m mitugaga, paila uula kutakenau m biga katotila e kukodidaimi kabutu makwaina. 60 Mitaga yeigu bakamiabi wala kabutu makwaina lavagi deli yoku igau om tuta gwadi. Yeigu bavagi kabutu deli yoku bikanuvagasi. 61 Yoku bukululuwai ammakawala m bubunela e bukummosila avai tuta tuwam deli bodam bikaimilavausi baisa yoku. Yeigu bavigaki mavilousina makawala litumwa vivila, ilagoli baisa gala alivala olumoulela ulo biga katotila deli yoku. 62 Yeigu bavigivau ulo kabutu deli yoku. E yoku bukunikolaigu yeigu Guyau. 63 Yeigu baligaiwa komwaidona mitugaga bogwa lokuvagi, mitaga yoku bukululuwai wala makwaisina e bukuvigaki saina kam mmosila paila bukulivali avaka.” Guyau Yaubada bogwa leilivala.

17

Mluveka deli tamtala waini kasi bigavisaiki

1 Guyau ilukwaigu, kawala, 2 “Yoku tau, kuluki mina Isireli makwaina bigavisaiki 3 paila binikolaisi avaka yeigu, Guyau Yaubada, lalilivala baisa matausina. Isisu natana mluveka saina navakaigaga digulela saina bwainigaga deli pinupanela saina pilavakaveka biyosokani. Minana iyowa ila Lebanoni okoyala e ikauwoli doginala kaitala kweisila, 4 e iyowoi ilau mapilana oviluwela kabogigimwala bidubadu, e isaili ovalu kwaitala si valu togigimwala. 5 Oluvi ikau tamtala tam metoya mapilana Isireli e ilau ivali olumoulela kwabila makubilana kubilumalala, baisa goli sopi tuta komwaidona bivinumli. 6 E tam matamna ikalivila e itetila, ikaloubusi tamtala waini e iyova ikapituki wala pwaipwaia. E sisila ilovasi ikounakailasi minana mluveka, e kailawalila ibasisi isounusi ibusi otukutaku. E tam matamna saina kala igatam.

7 “Natana tuvaila mluveka navakaigaga pinupanela pilavakaveka deli digulela saina gugupou. E ka matamna waini kailawalila itetila ilokaia minana mluveka deli yekwesila ikatuvili ilokaia wala minana, e matamna la pikwaku mwada minana bikatumkulovi sopi bidubadu bikalisau bagula makwaina sopila ambaisa matauna leititoki. 8 Mitaga waini matamna bogwa eivalaisi okubilela bilukumalala, e sopi saina bidubadu bivinumli matamna igagabila bitam kuyowala bwaina deli bibukula bwaina bivigaki tamdabala waini.

9 “Mapaila yeigu Guyau Yaubada baisa ulo katupoi kawagu. Ki ibodi waini matamna bisusina bimova titoulela ke? Kaina mluveka minana namatala bisabu matamna, bikatudebali kaiuwala, deli bikouwoli sisila biligaiwa biigiyagi kadai? Ka gala bitakabi peula. Gala bibodi kwaitala boda saina kwepeuligaga paila bisabu matamna. 10 E mokwita eivalaisi, mitaga ki, ibodi bisusina bimova titoulela ke? Kaina matamna bimwailela avai tuta bomatu biuu bikatuyagi ke? Ki, kaina matamna bimwailela ambaisa leititoki ke?”

Ikatumikaisi bigavisaiki makwaina

11 E Guyau ilukwaigu kawala, 12 “Kukwatupoi matausina mina kosomapu kidamwa binikolaisi avaka makwaina bigavisaiki kala katumiki. Kuluki matausina kidamwa guyoula Babiloni leima Yerusalem ikatupipi guyoula deli la tosikwawa komwaidona eilau Babilonia. * 13 Matauna iyosi taitala guyau dalela, e ivigaki bivasosusi kasitaiyu, iluki matauna bikatotila paila bikamokwita. Matauna iyosi tauwau todidabala e ivigaki ula 14 paila bisilibodi kabokaraiwaga makwaina gala bisiniveka tuvaila, deli bikatupewoli vasosu makwaina bikabikuwolaisi. 15 Mitaga guyoula Yuda ikowolova e iwitali touwata ilosi Itipita bimaiyaisi wosa deli tokwabilia yuwoveka. Ki bogwa bipeula kaina? Ka, gala wala gagabila makadana bipeula! Gala wala ibodi matauna bikodidaimi vasosu makwaina e galaga biboda mipuki!”

16 E Guyau Yaubada ilivala kawala, “Baisa ulo biga mokwitatoula, paila yeigu Yaubada Tomomova. Guyau matauna bikaliga mapilana Babilonia paila uula ikodidaimi la biga katotila deli vasosu makwaina leivagi deli guyoula Babilonia, matauna goli eivasani eiguyau. 17 Makawala goli Itipita guyoula la tokabilia mina papeula gala wala ibodi bipipilasaisi matauna bikabiliasi avai tuta mina Babiloni bikelisi nobwala e bikougugulaisi pwaipwaia bivigaki kabokwala bitaini bitapatu paila bikatumataisi bidubadu tomota. 18 Matauna ikodidaimi la biga katotila deli vasosu makwaina leivagi. Matauna eiuvagi wala vavagi makwaisina iwokuva, mapaila baisa tuta gala wala ibodi bisakauligili.”

19 E Guyau Yaubada ilivala kawala, “Baisa ulo biga mokwitatoula, paila yeigu Yaubada Tomomova. Yeigu bamipuki matauna paila uula ikodidaimi vasosu makwaina, e bigala la katotila ikatupewoli kawala Yaubada omatala bogwa bakabikuwoli. 20 Yeigu balavi wota e bakoli matauna. Bakau matauna balau Babilonia, e metoya mapilana bamipuki matauna; paila uula matauna ikoulovaigu. 21 Matauna la tokabilia matala gidageda bikatumataisi okabilia, e matausina eikesasi mina mmomova babutugigai ambaisa ambaisa. Oluvi bukunikolaisi yeigu Guyau bogwa lalivala.”

Yaubada la biga katotila paila pikwaku

22 Baisa makawala avaka Guyau Yaubada eililivala, kawala,

“Yeigu bakiuwoli doginelag kaitala kweisila,

e bakilakavi makaina eitasusila.

Bavali makaina odabala kwaitala koya kwewonaku,

23 odabala mina Isireli si koya kwevakaigaga.h

Makaina bilalai sisila deli biuwa,

e bivigaki kweisila makaina saina kaimitabwaila.

Avai mauna avai mauna bitolisi wa kai makaina,

e bibanaisi kasi kaikonigula osikowala.

24 E komwaidona kai olopola valu makwaina binikolaisi

yeigu wala Guyau.

Alukubali makaisina kai kaiuwonaku,

e avigaki kai kaikukupi bikaiuwonakusi.

Avigaki makaisina kai kaitumkikita bimwailelasi,

e avigakiga makaisina kaisili bitumkikitasi.

Ka, yeigu Guyau bogwa lalivala. Igau bavagi makawala avaka yeigu bogwa lalivala bavagi.”

18

Taitala taitala la mitugaga kala pakula titoulela

1 E Guyau ikatupoiyaigu kawala, 2 “Avai bigivakala makwaina tomota eisimwaisi wala bililivalaisi olopola Isireli? Kawasi,

‘Tommoya ikomasi pipi kwepupwayuyu,

mitaga litusia ilumkolaisi kala pwayuyu.’ ” *

3 E Guyau Yaubada ikaibiga, kawala, “Kidamwa kudubumaigusi yeigu Yaubada Tomomova, ibodi bukudubumaisi avaka balukwaimi. Ka, yokomi gala tuvaila bukulivalaisi makwaina bigivakala olopola Isireli. 4 Ka, tomota taitala taitala la momova baisa ulo vavagi, si momova tommoya deli goli si momova litusia baisa ulo vavagi. E matauna availa eimitugaga, matauna wala bikaliga.

5 “Ka, kala visaiki kidamwa taitala tau saina tau bwaina mokwita, tomitukwaibwaila deli tokamokwita. 6 Matauna gala ititaimamila baisa si tokolu mina Isireli, kaina bilokaia osi kabotapwaroru e bikoma kalagila semakavi makwaisina eivigakaisi si lula baisa tokolu. Matauna gala bikasemwali sola la kwava, kaina bimisii natana vivila otutala kala tubukona. 7 Matauna gala avai tuta iwabu kaina iveilau availa la guguwa. Matauna ikaimilivau avai guguwa makwaina sola eisaiki paila togumapu. Matauna ivakoma tokamolu deli ivisikoma matausina ikimwadusi. 8 Matauna gala biwasi la mani paila katumkovila. Matauna ipaiki bimitugaga. Deli olopola avai pakula matauna binagi avaka kala kamokwita. 9 Matauna goli ikabikuwoli ulo karaiwaga makwaisina e deli iuvagi makawala ulo karaiwaga, deli nanola komwaidona. Matauna tomitukwaibwaila deli bisisu tomomova. *

10 “Tuvaila, kala visaiki kidamwa matauna tau isim latula e matauna gwadi ilibulebu deli ikikatumata, matauna iuvagi avai vavagi wala makwaisina 11 tamala gala avai tuta ivagi. Ikamkoma kalagila semakavi makwaisina eivigakaisi lula baisa tokolu osi kabotapwaroru, deli ikikasemwali sala si kukova. 12 Matauna iuwabu tonamakava, ililebu, gala ikaimilivau avaka totogu leisaiki paila togumapu. Matauna iloula wala ammakatuposina tokolu isisuaisi, ititaimamila baisa avai tokolu saina kabommosila, 13 e iwasi la mani paila katumkovila. Ki, bisisu tomomova? Gala, matauna gala bisisu tomomova. Matauna bogwa eivagi komwaidona vavagi makwaisina saina kabommosila, e mapaila matauna bikaliga. E titoulela wala kala pakula ikaliga.

14 “Tuvaila kala visaiki mwada matauna taiyuwela tau isim latula tau. E latula igigisi avaka avaka tamala eiuvagi sula, mitaga gala wala ibokuli la kedakeda. 15 Matauna gala wala ititaimamila baisa mina Isireli si tokolu kaina bilokaia osi kabotapwaroru bikoma semakavi makwaisina eivigakaisi lula baisa tokolu. Matauna gala ikasemwali sola la kwava 16 kaina bilamidadi availa kaina bilebu availa la vavagi. Matauna ikaimilivau avai guguwa makwaina sola eisaiki paila togumapu. Matauna ivakoma tokamolu deli ivisikoma matausina ikimwadusi. 17 Matauna ipaiki wala bimitugaga deli gala biwasi la mani paila katumkovila. Matauna iuvagi ulo karaiwaga deli ikabikuwoli ulo karaiwaga makwaisina. Matauna gala bikaliga paila uula tamala la sula, mitaga matauna eimati bisisu tomomova. 18 E bitananamsaga tuvaila paila tamala, matauna toubuwabu deli tolibulebu, e tuta tuta bimmitugaga wala baisa availa availa. Mapaila matauna ikaliga paila uula la mitugaga wala titoulela avaka eiuvagi.

19 “Mitaga yokomi kukwatupoiyaigusi kawami, ‘Avaka uula latula gala biboda mmayuyu paila tamala la mitugaga ke?’ E mapula baisa, uula latula ivagi avaka bwaina deli duwosisia. Matauna iuvagi makawala ulo karaiwaga e ibokuli deli nanola komwaidona, e mapaila baisa matauna eimati bisisu tomomova. 20 Availa wala matauna bimitugaga e matauna wala bikaliga. Ka, latula gala wala biboda mmayuyu paila uula tamala la mitugaga, kaina tamala biboda mmayuyu paila la mitugaga latula. Matauna tau bwaina eimati bisakaisi kala mapu paila la vavagi bwaina, e tomitugaga eimati biboda mmayuyu paila mitugaga makwaisina eivagi. *

21 “E kidamwaga taitala tomitugaga bisim mitugaga e bivagiga makawala ulo karaiwaga, e bivagi avaka duwosisia deli bwaina, matauna gala bikaliga; matauna eimati wala bisisu tomomova. 22 Komwaidona la mitugaga bogwa baligaiwa, e matauna bisisu tomomova, paila uula bogwa eivagi avaka duwosisia.” 23 E Guyau Yaubada ikatupoi kawala, “Kudokaisi sitana bamwasawa paila bagisi taitala tomitugaga bikaliga ke? Gala! Yeigu bamwasawa wala kidamwa bagisi matauna bininavila e bisisu tomomova.

24 “Mitaga kidamwa taitala tomitukwaibwaila bisim vavagi avaka bwaina e bivitouula bimitugaga makawala komwaidona makwaisina vavagi kabommosila tomitugaga eiuvagaisi, ki, matauna bisisu tomomova kaina? Gala! E avai vavagi makwaisina bwaina eivigibogwi, kapisila wala gala kwaitala baluluwai. Matauna bikaliga paila uula gala ivagi avaka ibodi bivagi, deli paila la mitugaga.

25 “Mitaga yokomi kawami, ‘Guyau eiuvagi baisa gala duwosisia!’ Ka, kunakaigalaigusi yokomi mina Isireli. Yokomi mi nanamsa mwada ulo kedakeda paila avaka lauvagi gala duwosisia? Ka, baisa yokomi wala titoulemi mi kedakeda gala duwosisia. 26 Avai tuta taitala tomitukwaibwaila bisim vavagi bwaina e bivitouulaga vavagi mitugaga e oluvi bikaliga, matauna eikaliga paila uula mitugaga makwaina leivagi.

27 “E avai tuta taitala tomitugaga bisim mitugaga e bivagi avaka duwosisia deli bwaina, matauna bogwa eikoli la momova titoulela. 28 Matauna ivitusi avaka eiuvagi titoulela mapaila isim mitugaga, mapaila matauna gala bikaliga, mitaga bisisu wala tomomova. 29 Deli yokomi mina Isireli kulivalasi kawami, ‘Guyau eiuvagi baisa gala duwosisia!’ Yokomi kudokaisi ulo kedakeda gala duwosisia ke? Ka, yokomila mi kedakeda gala duwosisia.

30 “Tuta baisa yeigu Guyau Yaubada lalulukwaimi yokomi mina Isireli kidamwa yeigu bogwa bayakalaimi taitala taitala metoya avaka matauna bogwa eivagi. Kusivilaisi metoya komwaidona mitugaga lokuuvagaisi, e taga kutagwalasi mitugaga makwaisina bivakaligaimi. 31 Desi, kukilavaisi komwaidona mitugaga makwaisina lokuvagaisi, e kuvigivauwaisi mi nanamsa deli ninami. Mina Isireli, avaka uula magimi bukukwaligasi ke? 32 Yeigu Guyau Yaubada lalilivala, yeigu gala magigu availa bikaliga. Kusivilasi metoya omi mitugaga e bukumovasi goli.”

19

Wosila ninamwau

1 E Guyau ilukwaigu bawosi mapilana wosi kasi kavinavina taiyu litula guyoula Isireli.

2 Ka, inami makawala laiyoni navivila!

Minana ividali litula oluwalaisi laiyoni nammwala nagigasisi.

3 E ividali natana minasina ivituloki paila biwaiga;

e minana bivigaki tokamlatau.

4 E boda ituwoli ituwoli inakaigalaisi bulogala matauna

e ileiyasi kala sikula isonu onobwala.

Ikauwaisi kailasaga itaginoulisi matauna ibititanaisi ilauwaisi Itipita.

5 Inala itulotula itulukoya la pikwaku komwaidona bogwa wala leiwokuva.

Oluvi minana ividali natana tuvaila,

e minana bogwa einaveka ivagi saina nagigasisi laiyoni.

6 Avai tuta minana saina einaveka

e minana deli wala ituwoli laiyoni ititavinasi.

Minana tuvaila wala imweli paila biwaiga deli bivigaki minana tokamlatau.

7 Minana bivapilaku kalila valu e bivadidaimi valu.

E tuta komwaidona minana biguguvavila tomota bibulukukoli.

8 Mabudosina ikatukwaitalasi paila bikabiliasi deli minana.

Tomota leimaisi metoya ambaisa ambaisa.

Matausina ileiyasi sikula metoya ilavaisi wota e ikolaisi minana.

9 Matausina ilikwaisi minana e ikauwaisi iuyokaisi guyoula Babilonia.

Matausina iyausaisi wala minana,

mwada okoyala Isireli gala wala tuvaila bitalagi kaigala minana biguguvavila.

10 Ka, inami makawala tamtala waini

eivalaisi opapala kaduyotala waya.

Paila sopi saina bidubadu,

waini matamna kuyowala deli kaiuwala ikalisau sainela.

11 Sisila saina sisipapeula.

Ibwainaki bitayouduloki gweguya si kaitukwa.

Waini matamna saina tamwonaku eisusina ibodi wala bila isakaila lowalowa.

Tomota igisaisi saina tamwonaku deli kuyowala ikalisau sainela.

12 Mitaga mina gibuluwa iyosisi ibisabwaisi matamna e ilavaisi ila opwaipwaia.

Yagila bomatu iyuvisi wala kaiuwala imatutilasi

e sisila isiliuwoli wala iwokuva.

Masisina imatutilasi e kova igabu.

13 Baisa tuta bogwa leivalaisi matamna oviloupakala

ovalu mapilana saina lubulabu gala sopi.

14 E tonenala matamna kova igabu.

Kova ivakakovi wala sisila deli kaiuwala,

gala ibodi biyoudulokaisi tuvaila gweguya si kaitukwa.

Wosi mapilana wosila kavinavina. Sivavila goli biuwosaisi wala.

20

Guyau nanola e tomota si kosomapu

1 Olopola taitu kwailima kwaiyuwela tubukona nalimala oyamla kweluwotalela kala kaduwonaku lakasisuaisi okatupipi. Mimilisi tokugwala Isireli imakaiagusi bikatupoiyaigusi paila Guyau nanola. Matausina imaisi isilaisi omatagu. 2 Oluvi Guyau ilivala baisa yeigu kawala, 3 “Mwa, yoku tau, kulivala baisa tokugwa matausina, kuluki kawam, Guyau Yaubada eililivala baisa makawala. Yokomi lokumaisi bukukwatupoisi avaka nanogu ke? Ka, ulo biga baisa biga mokwita, paila yeigu Yaubada Tomomova. Ka, gala wala batugwalaimi paila bukunigadaisi avai vavagi. Yeigu Guyau Yaubada bogwa lalivala.

4 “Yoku tau, ki, bogwa lokukwatubaiasa paila bukukwamogi matausina, kadai? Bwaina wala, kuvagi makawala. Kwatululuti matausina avaka tubusia leiuvagaisi vavagi makwaisina kabommosila. 5 Kuluki matausina avaka alilivali. Avai tuta lanagi Isireli, abiga katotila baisa matausina. Yeigu ayomitalaigu mapilana Itipita e aluki matausina, kawagu, yeigu goli Guyau mi Yaubada. 6 E wa tuta matutona abiga katotila bavisunupulovi matausina metoya Itipita e bavakadi balau valu mapilana lanagi paila matausina, mapilana pwaipwaiala saina bilukumalala, mapilana valu pilamanabwaita ikalisau valu komwaidona. * 7 E aluki matausina bilavaisi tokolu minasina kabokakayuwa nambwailisi goli, e taga biyogwalaisi titoulesi metoya minasina mina Itipita si yaubada nasisasopa, paila uula yeigu agumwaguta goli Guyau si Yaubada. 8 Mitaga matausina ikoulovaigusi e gala magisi binakaigalaigusi. Matausina gala ilavaisi si tokolu minasina kabokakayuwa kaina ipakaisi minasina Itipita yaubadela. Yeigu bogwa lakatubaiasa paila bayomitali ulo gibuluwa tigininila bilumkolaisi mapilana Itipita. 9 Mitaga gala wala avagi, kaina mawolila baisa e matausina gala wala itemmalaigusi, paila kidamwa bavagi makawala, baisa bivigaki tomota bipakaisi agu taimamila. Paila omitasi wala tomota matausina deli eisigolaisi yeigu lakamituli baisa mina Isireli yeigu bavisunupulovi matausina metoya Itipita.

10 “E mapaila yeigu avisunupulovi matausina mapilana Itipita alau oviloupakala. 11 E asaiki matausina ulo karaiwaga makwaisina e avituloki komwaidona ulo karaiwaga, makwaina kaboyomova baisa availa availa bikabikuwoli. * 12 Yeigu avigaki bikikilaisi yam Sabate makwaina kabotuvitusila ma kakikitasi oluwalaimasi, e biyoluluwai matausina kidamwa yeigu Guyau lakabomi matausina. * 13 Mitaga olumoulela viloupakala goli matausina iwakolaigusi. Ikodidaimisi ulo karaiwaga deli ikoulovaisi karaiwaga makwaisina, e makwaisina wala bimai kasi katumova availa availa ikabikuwolaisi makwaisina. Ka komwaidosi matausina mokwitatoula wala iyogwalaisi Sabate. Yeigu bogwa lakatubaiasa paila bayomitali ulo gibuluwa tigininila bilumkolaisi matausina olumoulela viloupakala paila bakatudoum matausina. 14 Mitaga yeigu gala avagi makawala, kaina mawolila baisa e matausina gala wala itemmalaigusi oluwalaisi boda ituwoli ituwoli, matausina bogwa eivitokaisi tolosila yeigu lavisunupulovi mina Isireli mapilana Itipita. 15 Mapaila yeigu bogwa lalivala biga katotila mapilana oviloupakala mwada gala wala bamai matausina ovalu makwaina yeigu bogwa lasaiki matausina, mapilana goli pwaipwaiala saina bilukumalala, e deli pilamatabwaila ikalisau valu komwaidona. * 16 Ka, yeigu alivala biga katotila paila uula matausina bogwa eikoulovaisi ulo karaiwaga e ikodidaimisi makwaisina, deli iyogwalaisi Sabate. Matausina saina iyebwailisi kasi tapwaroru minasina si tokolu.

17 “Mitaga oluvi anokapisi matausina. Yeigu ananamsa gala bakatumati matausina oviloupakala. 18 Kaimapula yeigu akatululuti matausina tubovau oluwalaisi. Kawagu, gala bukukwabikuwolaisi karaiwaga makwaisina tubumia si karaiwaga eibubulaisi. Gala bukubokulaisi kasi gulogula kaina bukuyogwalaimi titoulemi metoya si tokolu minasina. 19 Yeigu wala Guyau mi Yaubada. Ibodi bukukwabikuwolaisi ulo karaiwaga deli bukuvagaisi avaka avaka balukwaimi. 20 Bukuvigakaisi Sabate yam kwebumaboma bivigaki kabotuvitusila kabutu leitavagaisi e biyoluluwaiyaimi bukunikolaisi yeigu wala Guyau mi Yaubada.

21 “Mitaga tubwa matubona tuvaila ikoulovaigusi. Matausina ikodidaimisi ulo karaiwaga e gala ikabikuwolaisi avaka laluki matausina, makwaisina goli bimai kasi katumova availa availa bikabikuwolaisi. Matausina iyogwalaisi yam Sabate. Yeigu bogwa lakatubaiasa paila bayomitali ulo gibuluwa tigininila bilumkolaisi, deli bakatumati matausina oviloupakala. 22 Mitaga yeigu gala avagi makawala, kaina baisa mawolila matausina gala itemmalaigusi, e oluwalaisi boda ituwoli ituwoli matausina bogwa leigisaisi lavisunupulovi mina Isireli metoya Itipita. 23 Mapaila yeigu lalivilivau biga katotila kidamwa babutugigai matausina bilosi ambaisa ambaisa ovalu watanawa. * 24 Lavagi makawala paila uula matausina e ikoulovaisi ulo karaiwaga ikodidaimisi makwaisina, deli iyogwalaisi yam Sabate, deli itemmalaisi tokolu minasina wala tubusia omitibogwa leiwotitalaisi.

25 “Oluvi asaiki matausina karaiwaga makwaisina gala kweminabwaita deli laluki bivagaisi avaka gala bikoli si momova. 26 Atugwali matausina biyogwalaisi tatousi metoya osi semakavi titoulesi paila atugwali matausina si kuluta tauwau bigibukwaisi lula. Baisa bivigaki kasi mipuki e bivituloki kidamwa yeigu wala Guyau.

27 “Mapaila yoku tau, kuluki mina Isireli avaka yeigu Guyau Yaubada lalivala baisa matausina. Baisa kadatala keda tuvaila tubusia eibigigagaigusi metoya osi kowolova. 28 Yeigu lamai matausina ovalu mapilana lakatotila basaiki matausina. Avai tuta igisaisi koya kasi kwewonaku deli kai saina semitamata, matausina igabusi lula baisa makwaisina koya deli makaisina kai. Matausina iyogibuluwaigusi metoya lula baisa leigabwaisi deli waini leimaiyaisi paila si semakavi. 29 E akatupoi matausina kawagu, ‘Avai kabosisu makwaisina walakaiwa lokulilokaiasi ke?’ Mauula omitibogwa leima lagaila makatuposina leididokaisi yagasi ‘Kabosisu Walakaiwa’. 30 E baisa tuta kuluki mina Isireli avaka yeigu Guyau Yaubada lalilivala kawagu, ‘Avaka uula bukuyomitulaisi mitugaga makwaisina wala tubumia leiuvagaisi e bukutemmalaisi wala minasina si tokolu ke? 31 Makawala goli leima lagaila yokomi kusisakaisi bobwailila makwaisina wala e kuyogwalaimi titoulemi metoya tokolu minasina wala, paila litumia kugibukwaisi lula baisa minasina. E yokomi mina Isireli kukwaliaisi wala kummakaiagusi kukwatupoisi avaka nanogu kadai? Ka, ulo biga baisa biga mokwita, paila yeigu Guyau Yaubada, yeigu goli Yaubada Tomomova. Yeigu gala batugwalaimi bukunigadaigusi avai vavagi. 32 Yokomi bogwa kuvitobwaisi ninami mwada bukuvigakaimi makawala boda ituwoli ituwoli, makawala tomota matausina eisisuaisi ituwoli valu e ititaimamilasi baisa kai deli dakuna. Mitaga yokomi gala wala avai tuta bukuvagaisi makawala.’

Yaubada la mipuki deli la ninabwaila

33 “Ulo biga baisa biga mokwita, paila yeigu Guyau Yaubada, mayeigula Yaubada Tomomova. Lakatululuwaiyaimi metoya ogu gibuluwa yeigu baguyoiyaimi metoya ogu peuligaga. 34 Yeigu bayomitali ulo peula deli ulo gibuluwa baisa yokomi avai tuta bakougugulaimi e bakaimilivauwaimi metoya valu mapilasina komwaidona lokubutugeyaisi lokulosi. 35 Yeigu bamaiyaimi oviloupakala oluwalaisi boda ituwoli ituwoli, e baisa goli matagu mitami bakamogaimi. 36 Baisa tuta bakamogaimi makawala wala lakamogi tubumia omitibogwa Sinai oviloupakala.” Guyau bogwa leilivala.

37 “Yeigu bakaraiwogaimi peula e bavigakaimi bukukwabikuwolaisi ulo kabutu. 38 Yeigu bakogali matausina availa availa tokowolova deli mina mitugaga matausina deli lokusigolaisi. Yeigu bakogali matausina metoya ovalu mapilasina tuta baisa leisisuaisi, e gala wala batugwali bikaimilavausi mapilasina viluwela Isireli. E oluvi bukunikolaigusi yeigu goli Guyau.”

39 E Guyau Yaubada ilivala kawala, “Ka baisa tuta komwaidomi mina Isireli, kuvagaisi wala avaka ititaki ninami titoulemi! Kuwaisi wala kuwotitalaisi minasina mi tokolu! Mitaga bogwa lalukwebogwaimi avai tuta wala bukuvigimkulovaisi avaka ninami oluvi yokomi bukukwabikuwolaigusi e gala tuvaila bukuyopigigataisi yagagu igibumaboma metoya mi semakavi baisa minasina mi tokolu. 40 E olumoulela valu makwaina odabala ulo koya kwebumaboma, makwaina Isireli koyala kwewonaku yokomi komwaidomi tomotala Isireli bukutapwarorusi baisa yeigu. E yeigu bimwamwasila nanogu baisa yokomi e ulo nakusi yokomi bukumiakaigusi mi lula, mi semakavi kwematabwaila, deli mi bobwailila kwebumaboma. 41 Avai tuta bavisunupuloiyaimi metoya mapilasina valu ambaisa yeigu bogwa labutugigaiyaimi lokubutugeyaisi lokulosi e bavayoulimi bamayaimi gulotala, yeigu bakabwaili mi lula kwegibugabu, e boda ituwoli ituwoli binikolaisi yeigu tobumaboma. 42 Avai tuta bakaimilivauwaimi bamaiyaimi mapilana Isireli, e valu mapilana bogwa lakatotila basaiki tubumia omitibogwa, e bukunikolaisi yeigu goli Guyau. 43 Oluvi bukuluwaisi komwaidona vavagi saina kabommosila lokuuvagaisi deli ammakawala lokuyogwalaimi titoulemi. E bogwa bukuvigakaimi titoulemi kabokakayuwa paila uula mitugaga komwaidona bogwa lokuvagaisi. 44 Avai tuta bavitakaula bakoli agu taimamaila, yokomi mina Isireli bukunikolaisi yeigu Guyau, paila uula gala amipukwaimi makawala avaka bibodi mapula mi kidakeda doudoga deli mi sula gagawokuva.” Guyau Yaubada bogwa eilivala.

Kova opilibolimila

45 E Guyau ilukwaigu kawala, 46 “Mwa yoku tau, kulavi matam bila opilibolimila. Kukwabau m biga bila opilibolimila e kuvitoubobuta bila oulakala opilibolimila. 47 Kuluki makwaina ulaka opilibolimila bilagi avaka Guyau Yaubada eililivala, kawala, ‘Ka, kugisi yeigu bogwa bavakati kovatala kova, e makovana bigibuwoli komwaidona olumoulem kaigigeyata deli kaiminumenu. Gala avai vavagi ibodi bikimati makovana. Makovana bikata bivitouula opilibolimila bila opiliyavata e tomota komwaidona bilumkolaisi tigininila makovana. 48 E komwaidosi wala bigisaisi yeigu Guyau lavakata makovana e gala wala availa ibodi bikimati.’ ”

49 Mitaga yeigu akawakaula kawagu, “Guyau Yaubada gala bukukwaraiwogi bavagi makawala! Ka, tomota komwaidona itakulukulusi mwada tuta komwaidona yeigu abigatona wa bigavisaiki wala.”

21

Guyau la kema

1 E Guyau ilukwaigu kawala, 2 “Mwa, yoku tau, kukwagai baisa Yerusalem. Kukwagai ovalu makatuposina tomota leivigakaisi si kabotapwaroru. Kukwatululuti Isireli pilamwaidona avaka 3 yeigu Guyau lalilivala kawagu, ‘Ka, yeigu kami tilaula. Yeigu bakatuvigili ulo kema e batamataimi komwaidomi, tobubwaila deli tomitugaga makawala wala. 4 Yeigu bakau ulo kema e batamituwolaimi, opilibolimila bila opiliyavata. 5 E komwaidona tomota binikolaisi kidamwa yeigu Guyau, bogwa bakatuvigili ulo kema e gala ibodi bakaimilivau okabala.?

6 “Mwa, yoku tau, kukwayagigila makawala nanom eimama e gala isim m pikwaku. Kukwayagigila deli m ninamwau ambaisa tomota komwaidona ibodi bigisaimsi. 7 Kidamwa bikatupoiyaimsi avaka uula kukwayagigila, kuluki matausina uula valu bulogala mwau makateki bikaloubusi. Avai tuta bikaloubusi, oninasi bivakasau wala kokola, yumasi bimatasi bidagugusi bikanekukwasi, si tuvaluwa bikitumouwaisi deli kwaitutusi bititatuvasi. Ka, tuta bogwa leima, e bogwa wala tasigolaisi.” Ka, Guyau Yaubada bogwa leilivala.

8 E Guyau ilukwaigu kawala, 9 “Mwa, yoku tau, kuvitoubobuta. Kuluki tomota avaka yeigu Guyau alilivala, kawagu.

Ka, kema! Kema makavina bogwa leisimataisi deli leikeputumaisi.

10 Leisimataisi paila bitamata,

leikeputumaisi paila bivivila makawala kavikavila.

Gala wala isim uula mwamwasila

paila ulo tomota ikamogaisi komwaidona katuloluta deli mipuki.

11 Kema makavina bogwa leikeputumaisi,

eikatubiasaisi paila bibuduma!

Leisimataisi deli leikeputumaisi

paila tokatumata bikabi makavina.

12 Yoku tau, kuvalam kaigam biluuloweta;

kema makavina kasi kema ulo tomota

deli komwaidosi tokugwala Isireli.

Matausina igau makateki bikatumataisi,

deli komwaidosi kesala ulo tomota goli.

Mwa, kuvia vitakom deli m nokubukubu!

13 Ka, baisa lawakoli wala ulo tomota,

e kidamwa bipakaisi gala bininavilasi,

e kabomwau komwaidona makwaisina bikaloubusisi baisa matausina.

14 “Ka, yoku tau, baisa tuta kuvitoubobuta kukwatupatu yamam, e kema makavina bitatai sivavila goli. Makemala makavina kabokatumata, kabovitukokola, deli kabobudubuduma. 15 E ivigaki ulo tomota imata ninasi deli isilibeibeusi. Yeigu lavitukukoli si valu metoya kema makavina ivivivila makawala kavikavila e makateki goli bikatumata. 16 Ka, yoku kema kavikakata, kutavi kuwa om kwakata kutavila om kikiwama! E ambaisa wala bukutovilaki kutai wala. 17 Yeigu tuvaila wala bakatupatu yamagu, e ulo gibuluwa bogwa wala biwokuva. Yeigu goli Guyau bogwa lalivala.”

Guyoula Babilonia la kema

18 E Guyau ilukwaigu kawala, 19 “Mwa yoku tau. Kunagi keda kadayu makadasina paila guyoula Babilonia bisuki bima deli la kema. Ka kadayu makadasina kadaulesi valu kwaitala wala. Kuvitau kaiyu kabotuvatusi ambaisa biuwovila makadasina keda. 20 Kadatala bivituloki guyau kedala bila Raba baisa mina Amoni si valu. E kadayuwela bila mapilana Yuda mavilouna Yerusalem kalila saina kwaipeula. 21 E guyoula Babilonia bitotu otalila makaina kabotuvatusi ambaisa keda eiuwovila. Mwada binikoli avai keda bilouya, e matauna biiyatu la kaiyala; e matauna bikatupoi minasina la tokolu, e tuvaila bimitakavati katela mauna minana eivigaki lula. 22 Ka baisa tuta! Yamala kakata iyosi kaiyala ivakasi ‘Yerusalem’! Makaina ivituloki matauna bila ikatubiasi guguwala kaboyoula valu, la tokabilia bituwasi deli bileiyasi kabodadaimi kali opapala kalapisilela valu, bikelisi nobwala deli bivigaki kabokwala. 23 Mina Yerusalem gala wala bidubumaisi baisa, paila uula si vasosu deli boda ituwoli ituwoli. Mitaga makwaina vitoubobuta mwada bikatululuwai matausina paila si sula deli bikatululuti igau tilaula bikatupipaisi. 24 E bogwa makawala yeigu Guyau Yaubada alilivala. Tomota komwaidona igigisaisi mi mitugaga e inikolaisi vakaila kami pakula. Vavagi makwaisina avaka avaka kuuvagaisi baisa ivituloki mi mitugaga. Kami kamwaga isisu wala e mapaila bakasalaim oyumasi kami tilaula.

25 “Mwa, yoku guyoula Isireli, saina tomitugaga deli toyogwala wala yoku. M yam igau makateki bima, yam makwaina bukuboda kam mipuki kala vigimkovila. 26 Mayeigula Guyau Yaubada bogwa lalivala. Bukuvilili kam kulupaipi deli miyana kapikapi odabam. Gala wala avai vavagi bisisu makawala eisisu omitibogwa. Ka, matausina tonamakava ibodi bukulupi bimila gweguyasi. Matausina isim si karaiwaga ibodi bukuvabu watanawa. 27 Kodadaimi, kodadaimi! Mokwita goli bakodidaimi valu. Mitaga gala bikaloubusi makawala tatoula bima matauna lanagi bimipuki valu. E avai tuta bima, bogwa wala basaiki matauna.

Kavitala kema deli mina Amoni

28 “Mwa yoku tau, kuvitoubobuta. Kukwamituli avaka yeigu Guyau Yaubada lalilivala baisa mina Amoni, matausina goli eikikagagaisi mina Isireli. Kuluki matausina kawam.

‘Ka, kema makavina bogwa leikatubiasaisi paila bimtila.

Leikeputumaisi makavina paila bitamata, bivivila makawala kavikavila. *

29 Kilisala makwaisina lokugigisaisi kwesisasopa wala, e vitoubobuta makwaisina lokulivalaisi kweubuwabu wala. Yokomi mina dubakasala deli mina mitugaga. Mi yam bogwa eivakatitaikina, yamla kam mipuki kala vigimkovila. Kema makavina bibudumi kaiyami.

30 “ ‘Kukwaimalaisi kema makavina bila okabala! Yeigu bamipukwaimi ovalu mapilana labubulaimi, mapilana goli leiunaimi. 31 Avai tuta bagibuluivagasi baisa yokomi, yokomi bukulumkolaisi ulo gibuluwa, makawala kovasupa. E yeigu bakasalaimi oyumasi mina vakatutuki tomota matausina saina inikolaisi kala mdaduva kodadaimi. 32 E kova bivakamataimi, buyavimi bikota wala omi valu tatoumi, e kami luluwai gala wala tuvaila bisisu.’ ” E Guyau bogwa leilivala.

22

Yerusalem la mitugaga

1 Guyau ilukwaigu kawala, 2 “Yoku tau, ki bogwa lokukwatubaiasa paila bukuyakali valu mavilouna ivakasau tokatumata? Kulakasi bimigileu baisa mavilouna komwaidona vavagi kabommosila avaka leiuvagi. 3 Kuluki mavilouna avaka yeigu, Guyau Yaubada, lalilivali. M tuta bogwa leimaima paila uula yoku bogwa lokukwatumati saina bidubadu m tomota tatoum e kuyogwalaim titoulem metoya kutitapwaroru baisa minasina tokolu. 4 Yoku bogwa lokusula metoya katumata makwaisina lokuuvagi e kuyogwalaim titoulem metoya tokolu minasina lokuyouduli, mapaila m yam bogwa leimaima, e m tuta bogwa leiwokuva! Baisa uula latugwali boda ituwoli ituwoli leikikatudeuwaimsi deli valu komwaidona leiyosokanaimsi. 5 E valu mavilousina otalim deli mavilousina kaduwonaku leiyosokanaimsi paila uula m kwaraiwaga gala isim lutula. 6 Komwaidona Isireli tokugwala idubumaisi si peula titoulesi e mapaila matausina ikatumatasi. 7 E olumoulela valu mavilouna gala bitabani taitala bikamiabi veyala. Yoku kuuwabu wala togilagala e kulamidadi kwabuya deli weilova. * 8 Yoku gala kutemmali makatuposina katupobumaboma, deli gala kukikili yam Sabate. * 9 Mimilisi m tomota isilipulaisi wala sesia bimweyeya bikatumataisi matausina. E mimilisi matausina ikamkomasi avaka si lula leisemakavaisi baisa minasina tokolu. Mimilisi tuvaila ikoma luposi si kalimwala. 10 E mimilisi matausina imisiaisi tumisia si kukova. Mimilisi ikominimanaisi vivila minasina mwada bimisiaisi minasina otutala kasi tubukona buyavisi bititalagila. * 11 E mimilisi ikikailasisi, mimilisi imisiaisi yuwosia vivila, kaina lusitaia. 12 Mimilisi m tomota ikikatumatasi paila magisi availa bimapu matausina. Mimilisi ikikaraiwogaisi sesia wala mina Isireli bisailasi odabala katumkulovala kasi wasi avaka leiwasaisi metoya baisa matausina bivigaki bikauwaisi bidubadu si guguwa. Matausina bogwa eilumwelavaigusi.” Guyau Yaubada bogwa eilivala. *

13 “Yeigu bakinunuma bakipatu m veilau deli m katumata. 14 Ki kudoki m nanamsa sitana m tuvaluwa isisu, kaina isim m peula ibodi bukukosomapu avai tuta bayokolaim? Ka, yeigu Guyau bogwa lalivala, e bavagi makawala avaka lalivali. 15 Yeigu babutugigai m tomota bilosi valu ituwoli deli boda ituwoli e bavigaki bakituli kala nanamsa m bubunela doudoga. 16 E bivigaki boda ituwoli ituwoli gala wala bikamiabaimsi, mitaga yokomi bukunikolaisi yeigu wala Guyau.”

Yaubada la kova kovala katumigileu

17 Guyau ilukwaigu kawala, 18 “Mwa, yoku tau, ka - mina Isireli wawawokuva wala paila yeigu. Matausina makawala wowala tanumnumta avaka kesa ikanam avai tuta bitakatumigileu siliba metoya wa kova. Ka, siliba saina mwau mapula, mitaga wawa ikanam, makwaisina tanumnumta yagasi siliba, kopa, aiyani deli ledi. 19 E mapaila yeigu Guyau Yaubada aluki matausina wawawokuva wala. Bogwa bamai matausina bikougugulasi mapilana Yerusalem, 20 makawala dikunela siliba, kopa, aiyani deli ledi tasegolikaisi wa kova. Ulo gibuluwa deli agu leiya bivakasosu matausina makawala kova bivakasosu dakuna. 21 Mokwita goli bakouguguli bisisuaisi Yerusalem, e bavakanoti kova osikowasi e bavakasosu matausina metoya ogu gibuluwa. 22 Matausina bivakasosu olumoulela Yerusalem makawala siliba bivakasosu wa kova, e oluvi binikolaisi bogwa bilumkolaisi la gibuluwa Guyau.”

Tokugwala Isireli si mitugaga

23 Guyau ilukivauwaigu kawala, 24 “Yoku tau, kuluki mina Isireli si valu kala bumaboma bogwa eitamwau mapaila yeigu bamipuki mapilana metoya ogu gibuluwa. 25 Tokugwa matausina makawala laiyoni biguguvavilasi avai tuta leikamataisi kasi mauna. Matausina ikatumataisi tomota, e ikikauwaisi si mani komwaidona deli si guguwa komwaidona, meliloki wala si katumata meliloki wala kwabuya. 26 Tolula ikodidaimisi ulo karaiwaga e gala wala ikamiabaisi avai vavagi bomikikila. Matausina gala wala biniganagasi avaka bomikikila avaka gala. Matausina gala wala ivitulokisi avaka kala tuwoli vavagi migileu deli pupagatu, deli matausina itakainauwaisi yam Sabate. E uwala si kowolova tomotala Isireli gala wala itemmalaigusi. * 27 Kabokaraiwaga tokwaraiwogala makawala kaukwa nagigasisi eititagigaiyaisi kasi mauna minasina leikamataisi. Matausina ititakunasi si guguwa metoya osi katumata. 28 E matausina tovitoubobuta ikatupwanaisi makwaisina mitugaga makawala matausina topaisewa bikumasi bwala tabodala pupwakauwokuva wala. Matausina igigisaisi kilisala kwesisasopa deli iuvitoubobutasi sopawokuva wala. Matausina ivitokaisi ikaibigasi mwada baisa la biga Guyau Yaubada, mitaga yeigu Guyau gala wala alilivala baisa matausina. 29 E matausina bidubadu si guguwa mina ubuwabu deli mina libulebu. Matausina ivakatutukwaisi tonamakava deli ilamidadaisi togilagala. 30 Yeigu anainevi taitala ibodi matauna bikaliaii kalila valu, matauna ibodi bivakuloti makatuposina ambaisa kalila bogwa eitupaleku e bikoli mavilouna avai tuta ulo gibuluwa biviloubusi paila bakodidaimi mavilouna, mitaga gala gagabila babani availa. 31 Mapaila yeigu baligabu ulo gibuluwa baisa matausina, e makawala kovasupa bavakadoum matausina paila avaka bogwa leivagaisi.” Guyau Yaubada bogwa eilivala.

23

Nayu vivila sola bodala si mitugaga

1 E Guyau ilukwaigu kawala, 2 “Yoku tau, omitibogwa isisuaisi nayu vivila sola bodala. 3 Igau gugwadi minasina leisisuaisi Itipita, minasina ilumwelavaisi kapugula kidikedala e ivigakaisiga titoulesi nakalimwala wala. 4 Vilitomoya yagala Owola (minana kabotuvitusila Sameria), e vilagwadi yagala Owoliba (minana kabotuvitusila Yerusalem). Lavaiya nayu wala minasina ulo kukova, e kasitaiyu wala iunaisi litugwa. 5 Ilagoli Owola ulo kwava, mitaga bikikalimwala wala tuta tuta deli ivakasau wala ninalela kapugula baisa lubaila mina Asiria. 6 Matausina tokwabilia kasi karekwa migitinidesi wala kala vau dairarugu, tokaraiwogala valu deli kumatoula; komwaidosi wala tubovau tomanabwaita e tosila wosa kasi tokugwa goli. 7 Minana bikalimwali wala biwokuva komwaidona matausina mina Asiria si kumatoula. E metoya ola kapugula ivakadi minana iyogwali titoulela metoya ititapwaroru baisa minasina si tokolu mina Asiria. 8 Minana isetuwoli wala la kalimwala makawala avaka leivigibogwi mapilana Itipita ambaisa e ilumwelaviga igau wala gala ikikapugula. Metoya igau otubovaula, tauwau imisiaisi minana, e ivigakaisi minana makawala natana nakalimwala. 9 Mapaila yeigu akasali minana ilokaia lubaila mina Asiria, matausina goli saina tombwailila. 10 Matausina ikatulikwaisi dabela minana nakimwadu, ilebwaisi litula tauwau deli vivila, e wa kema ikatumataisi minana, e vivila ambaisa ambaisa isilipulaisi minana paila kala mipuki.

11 “Ilagoli Owoliba minana bodala igisaki matala avaka eikaloubusi, minana ivigaki kala kamwana e la kalimwala ikalisau nakalimwala si kedakeda deli goli tuwala Owola la kalimwala. 12 Owoliba ivakasau wala ninalela kapugula baisa mina Asiria karaiwogala valu deli kumatoula, matausina tokabilia kasi karekwa migitinidesi wala yamatabwaila, matausina kumatoula, komwaidosi wala matausina tubovau tominibwaita deli tuvaila matausina tosila wosa kasi tokugwa. 13 Bogwa lagisi minana namwaidona wala nasula, e vilagwadi minana saina gagaveka ikalisau tuwala la kedakeda.

14-15 “Minana saina iyouloveka kalimwala sainela. Minana saina ikau nanola sainela kaikobusi tokugwala Babilonia leilaiyasi otaboda kala vau bweyani, palitula okuvilisi deli kapikapi odubasi. 16 Avai tuta eigisi matausina, minana bogwa wala iulititavi e iwitali biga ilokaia matausina ovalu Babilonia. 17 E mina Babilonia imaisi paila bimisiaisi minana. Matausina imokaiasi minana e iyogwalaisi minana tatoula wala minana iyomituli kabommosila sainela baisa matausina. 18 Minana iyomitali titoulela omilakatila e komwaidona tomota inikolaisi minana nakalimwala wala. Yeigu lavagi kabommosila makwaina baisa minana makawala wala lavigaki tuwala. 19 Minana la kalimwala saina ikalisau minasina nakalimwala si kedakeda, minana eiuvagi eiluluwai igau wala otubovaula, avai tuta eikikalimwala mapilana Itipita. 20 Metoya mapilana minana imisii lubaila matausina mina komlilipwa makawala ase deli wosa mbwailisi katumwakula.” 21 (Owoliba yoku magim bukuvigivau bubunela mitugaga makwaina lokuvagi omitibogwa mapilana Itipita goli, matutona tauwau leimmwasawaisi nunum e kulumwelaviga yoku igau gala kukukwapugula.)

Yaubada la yakala baisa ilagwadi

22 “Ka Owoliba baisa avaka yeigu Guyau Yaubada lalulukwaim. Yoku bogwa eisomitaki wowom matausina lubaimwa mitaga yeigu bavigaki matausina bigibuluwaimsi e bamai matausina bivaulaimsi bivapataimsi. 23 Yeigu bamai komwaidosi mina Babilonia deli mina Kalidi, tauwau matausina metoya mapilasina Pekodi, Sowa, deli Kowa, deli goli komwaidosi mina Asiria. Bavayouli komwaidosi matausina tubovau tominibwaita tokaraiwaga deli kumatoula, komwaidosi matausina kaidadala valu deli matausina kumatoula saina tovakaveka kala tosisila wosa. 24 E metoya opiliyavata matausina bisugigaiyaimsi, bimaiyaisi budotala tokabilia budoveka deli si waga kaibibiu bikokeulasi guguwala kabilia. Matausina kasi kulupewa deli si vayoula bivaulaimsi bivapataimsi. E yeigu bakasalaim oyumasi matausina, e matausina biyakalaimsi metoya osi karaiwaga titoulesi. 25 Batugwali matausina bivigakaimsi avaka ninasi osi gibuluwa, paila uula yeigu lagibuluwaim. Matausina bikapitunaisi kabulum, taigam, deli bikatumataisi litumwa. E mokwita wala matausina biyosisi litumwa tauwau deli vivila e mina mmomova wala bigabwaisi. 26 E matausina bitakisaisi kam kwarekwa deli bikauwaisi kam kwatububula komwaidona. 27 Yeigu basilibodi m kwalimwala deli m kwapugula omitibogwa lokuyomituli igau lokusisu mapilana Itipita leima lagaila. Yoku gala tuvaila bukugisi minasina tokolu kaina bukuninamsi tuvaila kala nanamsa Itipita.”

28 Baisa makawala Guyau Yaubada ilivala kawala, “Yeigu bakasalaim oyumasi tomota matausina mina kukolom deli kudoki kabommosila sainela. 29 E paila mina kukolosi yoku, matausina bikauwaisi vavagi komwaidona lokupaisau e biligaimwaimsiga nakimwadu yoku, e kuyomitalaim makawala natala nakalimwala. M kwapugula deli m kwalimwala 30 bogwa eiyomitulaisi kam pakula. Yoku saina nakalimwala baisa boda komwaidona e kuyogwalaim titoulem deli minasina si tokolu. 31 Yoku kubokuli kaibakwaila tuwam, mapaila yeigu basakaim makwelana wala vigala kala mipuki minana e bukumom.”

32 E Guyau Yaubada ilivala kawala,

“Yoku bukumom metoya tuwam okala viga;

makwelana kwelaveka deli saina lopola.

Tomota komwaidona biyosokanaimsi deli bikatudeuwaimsi;

paila viga makwelana kwelakasewa.

33 Makwelana bivigakaim bukuninamwau deli bukumommata,

makwelana vigala kokola deli kodadaimi,

makwelana tuwam Sameria kala viga.

34 Yoku bukumom e bukukwatukopwi wala,

kukwatuvi makwelana

e metoya sinisenila kutaguligweili vitakom.

Ka, yeigu Guyau Yaubada bogwa lalivala.”

35 Baisa makawala Guyau Yaubada eililivala, “Kulumwelavaigu e kutotubulokaigu, e mapaila yoku bukubani kam mmayuyu paila m kwapugula deli m kwalimwala.”

Guyau iyakali vivila minasina kasitaiyu

36 E Guyau ilukwaigu kawala, “Yoku tau, ki bogwa kukwatubaiasa paila bukuyakali Owola sola Owoliba ke? Kukwamitilaki minasina paila vavagi makwaisina kabommosila bogwa leivagaisi. 37 Minasina bogwa eikailasisi deli eikatumatasi, ikailasisi deli tokolu e ikatumataisi litugwa leiunaisi. Litugwa goli igibukwaisi magudisina lula baisa si tokolu. 38 E gala goli makwaisina wala leivagaisi mitaga minasina iyogwalaisi ulo Bwala Kwebumaboma e ikodidaimisi karaiwogala Sabate lasaili. 39 Yam makwaina wala leikatumataisi litugwa eigibukwaisi lula baisa tokolu minasina imaisi ogu Bwala Kwebumaboma e iyogwalaisi makwaina!

40 “Tuta tuta minasina iwitalaisi wala touwata bilolosi ivakolaisi tauwau metoya valu saina kaduwonaku e tauwau matausina ikabikuwolaisi minasina. Minasina sola bodala bikakayasi e kasi katubaiasa biligalaguva biligakosa. 41 Minasina bisilaisi okabasi bwaina e omitasi bitotu kwaitala tebeli odabala iyoulumasi vavagi bwaina, lula maiina simasimina deli olibe bulamila omitibogwa lasaiki minasina. 42 Budotala tomota luluwasi leimaisi, e mabudona tauwau leimaisi metoya oviloupakala. E matausina ivisikomasi minasina vivila kasi kwasi oyumasi deli kasi kulupaipi kwemmatabwaila odubasi. 43 E alilivala titoulegu kawagu, matausina leivigakaisi minasina makawala natana nakalimwala minana bogwa wala eitaki nanola bubunela kailasi wala. 44 Matausina bisaiyaisi wala kaikesi baisa minasina nakalimwala. E ikaimilavausi baisa Owola sola Owoliba, minasina goli nammitugaga. 45 Matausina mina bubwaila bikikamogaisi minasina mina kakailasi deli mina katumata, paila uula matausina ikikailasisi deli yumasi bogwa eikipwasa buyavi.”

46 Baisa makawala Guyau Yaubada ililivala kawala, “Kumaiyaisi budotala boda biyokukolaisi deli bilebwaisi minasina si guguwa. 47 Ibodi boda mabudona bikabidikunaisi minasina deli bitagigaiyaisi minasina metoya osi kema, bikatumataisi litusia, deli bigabwaisi si bwala. 48 E olopola valu mapilana pilamwaidona yeigu bogwa bakatubodi bubunela gaga, e baisa bivigaki kasi katuloluta komwaidosi vivila gala tuvaila bikailasisi makawala leiuvagaisi kasitaiyu. 49 E yokomi kamitaiyu som bodam - yeigu bamipukwaimi paila mi bubunela gaga deli mi mitugaga metoya lokutitapwarorusi baisa minasina tokolu. E bukunikolaisi yeigu goli Guyau Yaubada.”

24

Kulia kwelapweya

1 Olopola kwailima kwaivasila taitu tubukonela naluwotala oyamla kweluwotalela igau lakasisuaisi okatupipi e tuta matutona Guyau ilukwaigu kawala, 2 “Mwa yoku tau, ka yam lagaila kugini wa buki yamla, paila yam makwaina guyoula Babilonia iuvitouli biyouli Yerusalem. * 3 Ka kuluki ulo tomota mina kowolova kabovisaiki makwaina avaka yeigu, Guyau Yaubada lavagi paila matausina.

Kuvitauwaisi kulia wa kova

e kutavilaisi sopi bikasewa.

4 E kukwedidagaisi makabilasina vilionawokuva wala - yamana deli kaikena -

kuvakasauwaisi makwelana totuwana komwaidona kukwedidagaisi wala deli silimku.

5 Sipi minana nakaitubwa bukuvakapulaisi,

kuvigadaisi kova osibula kulia.

E bisulu sopi bigibwabula;

e bisulu totuwana makaisina deli viliona.”

6 Baisa avaka Guyau Yaubada ililivala. “E valu mavilouna viluwela katumata bogwa wala bidoumsi! Mavilouna makawala kwelatala kulia kwelapweya gala kwaitala tuta iwinisauwaisi. Viliona komwaidona biyayaiasi wala biwokuva gala kuwotala bisisu olumoulela makwelana. 7 Katumata isisu olumoulela valu mavilouna, mitaga buyavi gala bikota opwaipwaia, taga tubumyou bikuboli; mitaga bikota odakuna. 8 Ka yeigula lasaili buyavi baisa, omilakatila wala gala okatupwana, baisa bibisimwali ulo gibuluwa bakeula lugwa.”

9 Baisa makawala Guyau Yaubada ililivala kawala, “Valu mavilouna viluwela katumata bogwa bidadaimi! Yeigu titoulegu bawoti kai. 10 Kumaiyaisi tuvaila kai bidubadu! Kuyuvaisi kova! Kusulaisi viliona! Kusulaisi lubwau bimada! Kugabwaisi totuwana komwaidona! 11 Baisa tuta kusailasi kulia makwelana eibubulokaisi tanumnumta kwelawokuva wala odabala pwakova e bigabu bikapakau. E kulia makwelana bimigileuvau tuvaila avai tuta kala pweya bigabu biwokuva, 12 ilagoli komwaidona kala pweya gala bitamwau metoya wa kova. 13 Yerusalem, m bubunela gaga lokuuvagi bogwa eiyogwalaim. Ilagoli yeigu avigikoni bakatumigileuwaim, mitaga m pupagatu isisu wala. Yoku gala bukumigileu tuvaila tatoula wala bogwa bukulumkoli mokwita komwaidona kala peula ulo gibuluwa. 14 Yeigu Guyau Yaubada bogwa lalivala. Tuta bogwa leima paila yeigu bavagi avaka nanogu. Yeigu gala balumwelavi m mitugaga kaina bayomitali ulo nokapisi kaina bamitukwayaim. Yoku bukuboda mipuki paila avaka bogwa lokuvagi.” Guyau Yaubada bogwa eilivala.

Tovitoubobuta la kwava ikaliga

15 E Guyau ilukwaigu kawala, 16 “Yoku tau, ka, kwaitala wala bawaki e tomota minana saina nambwailim sainela bakau balau. Yoku gala ibodi bukutakulukulu bukuvalam, kaina kaitala mitilagim bibusi. 17 Gala availa bilagi m nobusobosa. Kulum gala bukuviliu kaina bukuvilili kapolela kaikem kaikilawokuva wala bukuliloula mwada kabutuvitusila kuninamwau. Gala bukukwapoli migim kaina bukukwawailuwa.”

18 Yam makwaina kaukwau yeigu akakaiyaku deli tomota. E koyavila ulo kwava ikaliga e eiyam abokuli wala makawala avaka Guyau eilukwaigu bavagi. 19 Tomota ikatupoiyaigusi kawasi, “Avaka uula kuvagi makawala?”

20 E yeigu aluki matausina kawagu, “Guyau ibigitonigu e ilukwaigu 21 balukwaimi yokomi mina Isireli biga mabigasina. Yokomi kukwamnomwanasi paila la peula Bwala Kwebumaboma. Yokomi kuyebwailisi bukugigisaisi makwaina deli bukulokaiasi, mitaga Guyau igau biyogwali makwaina. E komwaidona litumia gudikikekita matausina eikesasi isisuaisi Yerusalem bikatumataisi okabilia. 22 E yokomi bukuvagaisi makawala avaka yeigu bogwa lavagi. Yokomi gala bukukwapolaisi migimi bukukwawailuwasi. 23 Gala bukuviliwaisi kulumi kaina bukuliloulasi kaikemi gala isim kapolela, bukuninamwausi kaina bukuvalamsi. Yokomi bititasi uwomi paila uula kumitugagasi e bukukwayagigilasi wala taitala baisa taitala. 24 Wa tuta matutona yeigu bavagi mi kabogigisa, e yokomi bukuvagaisi komwaidona avaka yeigu bogwa lavagi. E Guyau eilivala avai tuta bivitoulai makawala, yokomi bukunikolaisi matauna Guyau Yaubada.”

25 E Guyau ikaibiga kawala, “Mwa yoku tau, baisa tuta yeigu bakodidaimi metoya baisa matausina Bwala Kwebumaboma makwaina kwaipeula eivigaki si kabokamnomwana deli si mwasawa, makwaina goli iyebwailisi bigigisaisi deli bililokaiasi. E tuvaila yeigu bakau balau litusia tauwau deli vivila. 26 Wa yam makwaina yeigu bavagi makawala, taitala tau leisakauligili katudoum makwaina bima bilukwaim avaka eikaloubusi. 27 E oyamla makwaina wala yeigu bakaimilivau m bigatona kala peula avaka lokukitumou, e yoku bukubigatona deli matauna. Metoya makawala yoku bukuvigakaim titoulem si kabogigisa tomota, e matausina binikolaisi yeigu wala Guyau.”

25

Vitoubobuta paila Amoni kala kamwaga

1 E Guyau ilukwaigu kawala, * 2 “Mwa yoku tau, kukwagai biga baisa viloumwaidona Amoni. 3 E kuluki matausina binakaigalaisi avaka yeigu Guyau Yaubada lalilivala. Yokomi komwaidomi deli mi mwasawa avai tuta lokugisaisi ulo Bwala Kwebumaboma bogwa lokuyogwalaisi, deli mi mwasawa avai tuta lokugisaisi viluwela Isireli bogwa eivilouwokuva, deli mi mwasawa avai tuta lokugisaisi tomotala Yuda eiloulabasi okatupipi. 4 Paila uula eivigaki kala mwamwasila ninami, yeigu batugwali dalesi mavilousina metoya mapilana opilibomatu, bimaisi biyoulimi. Matausina bibudaisi si kabeikau omi valu bimilivalusi baisa. E bikamsi kami kawailuwa e bimomwaisi kami sopi baisa mwada paila titoulemi. 5 Yeigu bavigaki viluwela Raba bivagi si valu kameli, deli viloumwaidona viluwela Amoni bivigakaisi si valu sipi, mapaila yokomi bukunikolaisi yeigu goli Guyau.

6 “Baisa avaka Guyau Yaubada ililivala. Yokomi lokukwatupatusi yumami deli kuyuweitaulasi paila mi mwasawa. Yokomi bogwa kukwaluwouwaisi valu Isireli. 7 Bogwa lokuvagaisi makawala e mauula yeigu bakasalaimi oyumasi boda ituwoli ituwoli matausina bilebwaimi e bikwaiyaisi mi guguwa. Yeigu bakodidaimi mi boda bitamwauvagasi wala, e gala tuvaila bitanikoli yokomi budotala boda budoveka kaina bitoemwa kwaitala mi valu tatoumi. E oluvi bukunikolaisi yeigu goli Guyau.”

Vitoubobuta paila Mowabi kala kamwaga

8 E Guyau Yaubada ilivala kawala, “Paila Mowabi eilivala mwada Yuda makawala boda ituwoli ituwoli, * 9 yeigu batugwali valu mavilousina mwada eivabodaisi kaligeila Mowabi bikatudidaimisi, deli goli mavilousina viloumatabwaila - Beti Yesimoti, Beali Meoni, deli Kiriataim. 10 Yeigu batagwala dala madalasina oviloupakala mapilana opilibomatu biyoulisi Mowabi, deli goli Amoni, e Mowabi gala tuvaila bitadoki kwaitala boda. 11 Yeigu bamipuki mina Mowabi, e matausina binikolaisi yeigu goli Guyau.”

Vitoubobuta paila Edom kala kamwaga

12 Guyau Yaubada ilivala kawala, “Tomotala Edom ikeulasi kasi lugwa baisa mina Yuda vakatutuki saina vakaigaga, e lugwa makwaina iyomitali mina Edom si sula kwekanuvagasi. * 13 Baisa tuta bogwa lakabau bamipuki Edom e bakatumati tomotala deli maunela komwaidona. Yeigu bavigaki mavilouna viloupakala, bivitouula valu Temani bila ovalu Dedani, e tomotasi bikatumataisi okabilia. 14 Ulo tomota mina Isireli bikeulasi agu lugwa baisa mina Edom e bivigakaisi mina Edom bilumkolaisi tigininila ulo gibuluwa. E matausina bikatetasi ammakawala bakau kaimapu.” Guyau Yaubada bogwa eilivala.

Vitoubobuta paila Pilisitia kala kamwaga

15 Guyau Yaubada ikaibiga kawala, “Mina Pilisitia ikeulasi kasi lugwa saina vakatutuki vakaigaga baisa matausina si tilaula Pilisitia e leikatumataisi matausina metoya okasi leiya. * 16 Baisa uula lakabau baisa yokomi, yeigu bakabilii mina Pilisitia e bakatudoum matausina. Yeigu bamtuli komwaidona matausina kesala eisisuaisi oviluwela Pilisitia. 17 Yeigu bamipuki matausina mwaugaga deli bayovigasi wala kokeula lugwa baisa matausina. Matausina bilumkolaisi ulo gibuluwa. E binikolaigusi yeigu goli Guyau.”

26

Vitoubobuta paila Taia kala kamwaga

1 Olopola kweluwotala kwaitala taitu tubukona kala vitouula yamla kwematala igau lakasisuaisi okatupipi, e tuta matutona Guyau eilukwaigu kawala, * 2 “Mwa yoku tau, ka baisa makawala avaka tomotala valu Taia si yousokana. Matausina igougovasi kawasi, ‘Wo Yerusalem bogwa eikatupilakwaisi! Togigimwala si peula bogwa eitamwau wala. E gala tuvaila biyovitavata deli yakidasi!’

3 “Ka baisa avaka yeigu Guyau Yaubada alilivala kawagu. Ka, valu Taia, yeigu goli kam tilaula. Yeigu bamai bidubadu boda ituwoli ituwoli bikabiliaimsi, e matausina bimaisi makawala kaisai bikawoula obolita. 4 Matausina bikodidaimisi kalim deli bikatupilakwaisi bolem kwaiwonaku. Oluvi yeigu batanevi batakopwi komwaidona tubumyou biwokuva e bisisugwa dakunawokuva wala. 5 Dakuna makwaina olumoulela bolita, e topwapoula bivigakaisi si wota kaitavakayela odabala dakuna makwaina. Yeigu Guyau Yaubada bogwa lalivala. E boda ituwoli ituwoli bikwaiyaisi valu Taia, 6 deli si kema bimtulaisi komwaidona tomotala mavilousina Taia viloutuboulola. Oluvi valu Taia binikoli yeigu wala Guyau.”

7 E Guyau Yaubada ilivala kawala, “Yeigu bamai giyouveka odubasi gweguya komwaidona - matauna guyau Nebukadinesa guyoula Babilonia - paila bikabilii Taia. Matauna bima metoya opiliyavata deli la tokabilia budoveka, la wosa bidubadu, la waga kaibibiu deli matausina tokabilia wa wosa. 8 E mavilousina Taia viloutuboulola tomotala bikatumataisi okabilia. E tilaula bikelaisi nobwala, bikogugulaisi pwaipwaia bivigaki kabokwala, e deli si vayoula matausina bipilikaisi kali bitavinaisi valu bitapataisi. 9 Matausina bivakubalaisi kalila mi valu metoya si guguwa kabilia e bikatudidaimisi mi bwala kwaiwonaku metoya koroba tanumnumta. 10 E minasina wosa eikosouwaisi tubumyou bikubolaimi. E wosa minasina eibibiusi waga kaibibiu ikokeula guguwala kabilia deli makaisina eisilasi tokabilia, butusi biyagi kami kali tuta matutona matausina bisuvisi okalapisilela valu viloudidadaimi. 11 Si tokabilia komwaidosi bisugigaiyaisi valu bikikatumataisi m tomota metoya osi kema. Bwala kokolela kaivakaveka bivakubalaisi bila opwaipwaia. 12 Kam tilaula bikoukeulasi wala avaka magisi si guguwa metoya m veiguwa deli makwaisina m guguwa kabogigimwala. Bivakubalaisi kalim deli bikatupilakwaisi bwala makwaisina saina kweminabwaita. Matausina bikauwaisi dakuna, kai, deli komwaidona msomsela valu bilavaisi bila obolita. 13 Gala tuvaila bukuusiwosisi deli bukuyuyuvisi loloni bukuwawaisi gita. * 14 Kesa bitotu kwaitala wala dakuna makwaina topoula bivigakaisi kaitavakayela si wota. Valu mavilouna gala wala avai tuta bikaliivauwaisi. Yeigu Guyau bogwa lalivala.”

15 Guyau Yaubada bilivala baisa makawala baisa mapilana Taia, kawala, “Avai tuta bogwa biyoulimsi, tomota matausina eisipitalaisi lumata bibulukukoli osi weya matausina leikatumataisi. 16 Komwaidona mavilousina valu tomotala luguta si gweguya bisibusisi metoya osi takaikaia. Matausina bivililaisi biligaimwaisi kasi kakapula deli kasi karekwa yaginigini e bisisuaisi watanawa deli si tatuva. Matausina saina bikokoluvagasisi metoya om mipuki e gala wala ibodi bitau uwosi. * 17 Matausina biwosisi wosi mapilana bivigaki kaivalam paila yoku.

Woo viloukabalaki bogwa eidadaimi!

Wogala makaisina bogwa eitamwausi obolita.

E tomotala valu mapilana omitibogwa ikaraiwogaisi bolita

deli iyokukolaisi komwaidona matausina eisipitalaisi lumata.

18 E, oyamla makwaina valu makwaina leikapusi,

simla komwaidona masimlosina bibulukukoli,

e tomota itutu ninasi paila katudoum makwaina saina vakaigaga.”

19 E Guyau Yaubada ililivala kawala. “Ka bavigakaim bukuvilouwokuva makawala mavilousina bogwa leidadaimisi, e gala availa isisu. Yeigu bavigakaim tilibwabwau bikubolaim. 20 E bavisililaim bukula wa Tuma bukulokaia matausina tosibogwa Tuma e deli bukusaigogulasi. Yeigu bavigakaim bukusiwa osikowala pwaipwaia valu mavilouna oluwalaisi viluwela kodadaimi kwekanigaga, bukuwokaia samwa tokukwaliga madeilila wala bukuuvakatusi. E bivigaki yoku gala avai tuta tuvaila bukukwaimilavau osi valu tommomova. 21 Yeigu bavigakaim kabogigisa kabovitukokola, e baisa bivigaki m vigimkovila. E tomota binevaimsi, mitaga gala wala bibanaimsi.” E Guyau Yaubada bogwa eilivala. *

27

Mavilouna Taia kala kaivalam wosila

1 E Guyau ilukwaigu kawala, 2 “Mwa, yoku tau, kuwosi mapilana kaivalam paila Taia, 3 mavilouna itotu olumata e igimlomapusi guguwa deli tomota matausina eisipitalaisi kawolawa. Kuluki mavilouna avaka Guyau Yaubada ilivala kawala.

“Taia, yoku lokukwamnomwana paila kam gigisa saina bwaina.

4 M valu baisa bolita.

M tokwaliai ikaliakaimsi makawala kaitala waga kaimanabwaita,

5 Matausina bikauwaisi kaga metoya Koya Emoni e bivigakaisi youdila

deli kaitala kweisila metoya Lebanoni paila varia.

6 Matausina ikauwaisi yawa metoya Basani paila bivigakaisi veiga;

matausina imaiyaisi yayu metoya Saipirosi

e ikaliaiisi kam todada.

E ikatububulaisi dogawokuva wala.

7 Layem ibisikaisi karekwa,

miyawena yaginigini metoya Itipita,

e kaduwonaku mitaga miyana kaivitusibwaila.

E karekwa yamatabwaila ivigakaisi tabodam.

Miyana kala vau dairarugu metoya simla Saipirosi.

8 Kam tokuyuva matausina metoyasi oviluwesi Saidoni deli Abadi.

M toginoli matausina goli m tomota tatoum mina luguta.

9 M toyowaga matausina saina mina kataraki metoya Bibilosi.

Tokaikokewa metoya komwaidona waga obolita

matausina igimlomapusi olumoulela m guguwa bolela.

10 “Tokabilia tolesi Pesia, Lidia, Libia eiwotetilasi osi boda m tokabilia. Matausina ilasoyasi si vayoula deli kasi kulupewa osi bwala m tokabilia. Matoulesi goli iyomitalaisi kam yakaula. 11 Tokabilia metoya Abadi iyausaisi kalim, tokabilia metoya Gamadi iyausaisi bolem kwaiwonaku. Matausina ilasoyasi si vayoula okalim. Matoulesi goli leivigakaimsi kam gigisa bwaina.

12 “Yoku kulau m guguwa mapilana Sipeini kugigimwala e lokubani makwaisina tanumnumta yagasi siliba, aiyani, tini deli ledi, makwaisina kutagwalasi mapula mi guguwa kala vakaila. 13 Tuvaila m guguwa kulau Girisi, Tubali, deli Meseki, e baisa kugimloki makwaisina paila m ula deli guguwa eiyoudulokaisi tanumnumta barasi. 14 Yoku m guguwa kugimloki paila wosa nauwotetila deli wosa paila kabilia deli miuli metoya Beti Togama. 15 Tomotela Rodesi igimlomapusi si guguwa deli yoku. Tomota tosisula lumata isakaimsi doga deli gai mapula m guguwa. 16 E mina Siria igimolaisi m guguwa deli goli bidubadu kaiuwala m valu. Matausina leisakaimsi dakuna mwau mipusi yagala emerodi, karekwa kala vau dairarugu, karekwa yaginigini, deli miyasina yakakalaia, katububula kuyouduli metoya vatu deli dakuna mwau mapula yagala rubi ivigakaisi mapula m guguwa. 17 Yuda deli Isireli igimolaisi m guguwa metoya witi, kitorina, olibe bulamila, deli vana ituwoli ituwoli. 18-19 E mina Damasiko igimolaisi bidubadu kaiuwala m valu, e mapula eisakaimsi waini eikauwaisi metoya Eliboni e sipi unuunula eikauwaisi metoya Saari. Matausina eigimolimapwaisi m guguwa metoya tanumnumta deli vana. 20 E mina Dedani igimolimapwaisi m guguwa metoya wosa kasi karekwa yapupoupou. 21 E Arebia deli tokaraiwogala valu mapilana Kedara igimolimapwaisi m guguwa metoya minasina lam, sipi, deli gota. 22 E mina Siba deli mina Rama togigimwala igimolimapwaisi m guguwa metoya dakuna mwau mipusi, goula, deli vana saina simasiminigaga. 23 E valu mavilousina Erana, Kanea, Ideni deli togigimwala mapilana Siba, deli goli viluwesi Asuri toyo Kilimadi - komwaidona matausina igimlomapusi deli yokomi. 24 Matausina eisakaimsi karekwa miyasina yammatabwaila, miyasina kala vau dairarugu, miyasina yaginigini, moi kweginigini, deli goli yuwoyoula migawelu migawelu. 25 Mi guguwa ikedidagaisi wa waga makaisina saina kaivakaveka baisa guguwa wogala.

“Yoku makawala kaitala waga obolita

ikasuwoki guguwa kwemomwau. *

26 Avai tuta m tokuyuva bitabusiaimsi obolita

e bomatu eiuu ikatupilakwaim bidousasaim.

27 Komwaidona m guguwa guguwala gimlomapu,

komwaidona tokaikokewa deli kam usogelu,

m waga kala toyowaga deli m togigimwala,

tokabilia komwaidosi wa waga -

melalouya wala komwaidosi idoumsi obolita,

avai tuta m waga bogwa leivia.

28 E tokaikokewa iukuwakulasi obolita

kaigasi luluwala imaima okawolawa.

29 “Waga kaitala kaitala iligaiwaisi

e tokaikokewa komwaidosi ikayalaguvasi okawolawa.

30 Komwaidona matausina ivilumgagasi paila wala yoku

e iluvalovasi tubumyou iloula opwanetasi deli iuwabugwasi otubwaga.

31 Matausina iviliuwaisi kulusi paila yoku,

e isikamsi si saigala.

Matausina ninasi saina mmayuyu tutala iuvalamsi.

32 Matausina iwosaisi mapilana si kaivalam paila yoku, kawasi.

‘Avai valu bipati Taia,

Taia baisa tuta bogwa eitamwau obolita?

33 Avai tuta m guguwa bila ituwoli valu,

yoku kukwamovi boda ituwoli ituwoli avaka magisi.

Gweguya kuvigaki ikobaluluwa si kaisisu

metoya m guguwa mapula.

34 Baisa tuta bogwa eikatupilakwaim obolita;

e yoku bogwa lokusabwabula lokula otukutaku.

M guguwa deli komwaidona availa availa eipupaisewasi paila yoku

bogwa eitamwausi deli yoku obolita!’

35 “Komwaidona availa availa eisipitalaisi kawolawa ibulukukoli paila kam mipuki. Ilagoli si gweguya ibulukukoli wala, e kokola makwaina bogwa eikamituli omigisi. 36 Yoku bogwa lokutamwau, e lokutamwauvagasi wala, e togigimwala komwaidona ovalu watanawa ibulukukoli, kasi kokola paila matausina bibodasi mipuki makawala yoku.”

28

Vitoubobuta paila guyoula Taia kala mipuki

1 E Guyau ilukwaigu kawala, 2 “Mwa yoku tau, kuluki guyoula Taia avaka yeigu Guyau Yaubada lalilivala baisa matauna. ‘Kutiliawai deli nanom kala kaiveka. Yoku kudokaim mwada taitala yaubada. Lokulivala mwada makawala taitala yaubada kusili otakaikaia makwaina e bolita itaina itapatu. Kaina goli bukuvitoki mwada yoku taitala yaubada, mitaga gala wala. Yoku tomotamakava, gala yaubada. 3 Yoku kudoki saina tokabitam kukwalisau Danelii mwada gala avai kium ibodi bisipepunaim metoya baisa yoku. 4 M kwabitam deli m kwatavatu ivigakaim kubani bidubadu m veiguwa, goula deli siliba. 5 Yoku saina kukwateta kidikedala gimlomapu guguwa, e kusetuwoli wala kuuvagi m guguwa mapula katumkoluvala. Avaka biga bukukwamnomwana wala paila m veiguwa saina bidugaga kadai!’

6 “Ka, baisa makawala avaka yeigu Guyau Yaubada lalilivala. ‘Paila uula m nanamsa kudoki m kwabitam makawala taitala yaubada, 7 mapaila yeigu bogwa bamai tilaula mina gigasisi bikabiliaimsi. Matausina bikatudidaimsi komwaidona vavagi kwemanabwaita lokutakuni metoya om kwatavatu deli om kwabitam. 8 Matausina bikatumataimsi e bilavaimsi bukula okam laka makwaina sopiwokuva wala. 9 Avai tuta bimaisi bikatumataimsi, ki yoku desi wala bukulivala mwada yoku makawala taitala yaubada? Avai tuta bukuboda kam tokwatumata, yoku tomotamakava gala yaubada. 10 Yoku bukukwaliga makawala kaukwa oyumasi matausina gilagala gala inikolaisi Yaubada. Yeigu goli Guyau Yaubada, lasaiki karaiwaga makawala bivagaisi.’ ”

Guyoula Taia la kapusi

11 E Guyau ilukivauwaigu kawala, 12 “Mwa yoku tau, ka bimwau nanom paila mipuki makwaina leitutuli wala guyoula Taia. Kuluki matauna avaka yeigu Guyau Yaubada lalilivala. Yoku okwaitala ivigakaimsi kabogigisa paila kutubuguyau. Yoku saina tokabitam deli tomatabwaila yoku! 13 Yoku lokusisu olumoulela Ideni makwaina Yaubada la bagula, e lokusikam kam kwatubaiasa migawelu migawelu. Dakuna kwevivivila lokusikam, makwaisina yagasi rubi, daimoni, topasi, berili, kaneliani, deli yasipa, e toyo sapaya, emerodi deli ganeti. Lokusikam kam kwatububula goula. Makwaisina leiyoudulaisi paila yoku wa yam makwaina labubulaim. 14 Yeigu lasaili taitala anelosi tovitukokola paila biyamataim. Yoku lokusisu ogu koya kwebumaboma e lokuliloula oluwalaisi dakuna kwevivivila. 15 E wa yam makwaina labubulaim m kedakeda duwosisia wala e tatoula wala leima yam makwaina lokuvitouula kuvagi mitugaga. 16 Yoku kutobudoki wala gigimwala deli katumapu m guguwa e baisa ivakadaim kukominimani deli kumitugaga. Mapaila yeigu akominimanaim bukusilavi ulo koya kwebumaboma, e anelose matauna leiyamataim ibokavilaim kusilavi dakuna makwaisina kwevivivila. 17 Yoku kukwamnumonaim paila kam gigisa saina bwaina, e bulogam ivigakaim kububuna makawala taitala tonagowa. Baisa uula yeigu lavaliyauwaim lokula opwaipwaia kukwanukwenu mwada bavigakaim si kabogigisa matausina gweguya ituwoli ituwoli. 18 Yoku kuvagi mitugaga kwaiveka om gigimwala deli m kwatumapu e makatuposina m bwala kwebumaboma bogwa kuyopigigatu. Mapaila yeigu avakati kova igabu vilouveka ivakovi wala. Baisa tuta availa availa bimitikavataimsi bogwa bigisaimsi bogwa lokumila tubumyou. 19 Yoku bogwa lokutamwau, e lokutamwauvagasi wala, e boda komwaidona matausina bogwa einikolaimsi ibulukukoli, kasi kokola paila matausina titoulesi bibodasi mipuki makawala yoku.”

Vitoubobuta paila Saidoni kala mipuki

20 E Guyau ilukwaigu kawala, * 21 “Mwa yoku tau, kukwamitilaki valu Saidoni. 22 Kuluki tomotala avaka yeigu Guyau Yaubada lalilivala paila matausina. Ka mina Saidoni, yeigu kami tilaula. Tomota biyakawolaigusi paila avaka bogwa lavagi baisa yoku. Avai tuta bayomitalaigu tobumaboma yeigu, wa tuta matutona bamipuki matausina olumoulem, bogwa binikolaisi yeigu goli Guyau. 23 Yeigu bawitali lelia baisa yoku e bavigaki buyavi bititayelu olumoulem. Tilaula bivaulaimsi bivapataimsi e tomotem bikatumataisi. E wa tuta matutona yoku bukunikoli yeigu wala Guyau.”

Guyau igau bikabwaili Isireli

24 E Guyau ikaibiga kawala, “Boda mabudosina komwaidona eitaina eitapatu eiyosokanaisi Isireli gala avai tuta tuvaila bivigakaisi titoulesi makawala kaigunigwaini deli doula paila biyomiyuyaisi Isireli. E matausina binikolaisi yeigu wala Guyau Yaubada.”

25 Ka, Guyau Yaubada ikaibiga kawala, “Yeigu bogwa bakaimilivau mina Isireli bamai metoya boda mabudosina ambaisa yeigu labutugigai leilosi, e komwaidosi boda binikolaisi yeigu Tobumaboma. E tomotala Isireli bisisuaisi osi valu tatousi, valu mapilana lasaiki baisa ulo touwata Yekobe. 26 E matausina biluva uwosi bisisuaisi baisa. Bikaliaisi si bwala deli bivalaisi waini bigulela. E yeigu bamipuki komwaidona sesia matausina leiyosokanaisi, e Isireli bogwa bikwala. E matausina binikolaisi yeigu goli Guyau si Yaubada.”

29

Vitoubobuta paila Itipita kala mipuki

1 E olopola kweluwotalela taitu tubukonela naluwotalela oyamla kweluwotala kwaiyuwela igau lakasisuaisi okatupipi, e tuta matutona Guyau ilukwaigu kawala, * 2 “Mwa yoku tau, kukwagai biga baisa guyoula Itipita. Kuluki matauna deli goli komwaidona viluwela Itipita ammakawala bibodasi kasi mipuki. 3 Kulivala kawam baisa makawala avaka Guyau Yaubada iluluki guyoula Itipita. Mwa, yoku navakaigaga urigova, mokukwanaiki wa waya, ka, yeigu kam tilaula. Yoku kulivala kawam mwada Waya Naili m waya e yoku lokububuli. 4 Yeigu bataginouli kaitala bani okimwam e bavigaki yena olumoulela m waya bikapakikisi owowom. E oluvi babiaim metoya wa Waya Naili, deli komwaidona yena minasina eikapakikisi owowom. 5 Yeigu balaiyaim deli komwaidona yena minasina bukulosi oviloupakala. E wowom bikanumakava wala opwaipwaia e gala availa bibakwaim. E mauna nayoyowa deli nasigisagina bivigakaisi kʹasi. 6 Oluvi komwaidona tomotala Itipita binikolaisi yeigu wala Guyau.”

E Guyau ilivala kawala, “Mina Isireli ikanuvatetasi baisa yokomi mina Itipita paila pilasi, mitaga yokomi gala wala bukukwalisauwaisi kaitala kai kaimama la peula. * 7 Avai tuta eikanuvatetasi baisa yokomi, kutawoulasi, kubasaisi pusigasi, e kuvigakaisi matausina idali kaipousi. 8 Baisa tuta, yeigu Guyau Yaubada alulukwaimi paila bamai tilaula bikabiliaimi metoya osi kema, e bikatumataisi mi tomota deli mi mauna. 9 Itipita bimila vilouwokuva. E bukunikolaisi baisa yeigu goli Guyau.

“Paila lokulivalasi mwada Waya Naili mi waya deli lokububulaisi, 10 e yeigu kam tilaula deli tilaulela m Waya Naili. Yeigu bavigaki Itipita pilamwaidona biviloupakala wala, bivitouula valu Migidoli opiliyavata bila ovalu Asiwani opilibolimila bisaitaula wala bila mina Sudani okasi kaligei. 11 Gala avai tomota kaina avai mauna bililoula bisuwalai valu mapilana. Taitu biboda kweluwovasi, gala wala avai vavagi bimova mapilana. 12 Yeigu bavigaki mapilana Itipita mokwitatoula wala bivilouwokuva gala avai valu ovalu watanawa komwaidona bipati mapilana. Taitu bibudoki kweluwovasi e Itipita viluwela komwaidona bitotusi wala kwedidadaimi, kasi dadaimi bikalisauwaisi valu ituwoli ambaisa ambaisa. Yeigu bavigaki mina Itipita biwaki neuya. Matausina bisakaulasi bilosi valu ituwoli ituwoli e bisilomlasi deli tomota ituwoli.”

13 E Guyau Yaubada ikaibiga kawala, “Igau kweluwovasi taitu biwokuva e yeigu bakaimilivau mina Itipita bamai metoya oluwalaisi boda ituwoli ituwoli ambaisa yeigu labutugigai leilosi, 14 e batugwali matausina bisikaisi mapilana Itipita opilibolimila, mavilouna goli si viloubogwa. E metoya mapilana matausina si kabokaraiwaga kwaimama, 15 makwaina kabokaraiwaga kwaimama sainela metoya kabokaraiwaga komwaidona, e matausina gala tuvaila bikaraiwogaisi boda ituwoli. E yeigu bavigaki matausina gala wala dimlesi e matausina gala wala tuvaila ibodi bikoyoulisi avai boda ituwoli paila bibokulaisi ninasi. 16 E mina Isireli gala wala tuvaila bikanuvatetasi baisa matausina paila bipilasaisi. Mina Itipita kasi mipuki biyoluluwai mina Isireli avaka si sula wala paila leikanuvatetasi baisa matausina. E mina Isireli binikolaisi yeigu wala Guyau Yaubada.”

Guyau Nebukadinesa biyouli Itipita

17 E olopola kweluwoyu kwailima kwaiyuwela taitu tubukonela namatala e oyamla kwematala igau lakasisuaisi okatupipi, e tuta matutona Guyau ilukwaigu kawala, 18 “Mwa yoku tau, ka, guyau Nebukadinesa guyoula Babilonia bogwa leisuki Taia ikabilii. Matauna ivigaki la tokabilia itomati wala koni guguwala valu mavilouna mimilisi igougebilasi itotuni kulusi mimilisi ikiketakewasi itobinini vilavasi, mitaga guyau deli goli la tokabilia gala ibanaisi avai vavagi paila titoulesi. 19 Ka baisa tuta avaka yeigu Guyau Yaubada lalilivala. Yeigu lasaiki guyau Nebukadinesa viloumwaidona Itipita. Matauna bikodidaimi deli bikwai mavilouna, e bitapeili komwaidona veiguwala Itipita bilau bivigaki kasi mapu la tokabilia. 20 Yeigu basaiki matauna viluwela Itipita bivigaki makawala kala mapu paila la wotetila, paila uula la tokabilia bogwa eiwotitalaigusi. Yeigu Guyau Yaubada bogwa lalivala.

21 “Ka avai tuta baisa bivitoulai, yeigu bakatupewoli tomotala Isireli e bavigakaim yoku Isikeli bukukwatuvagwagu ambaisa komwaidosi wala ibodi binakaigalaimsi, mapaila matausina binikolaisi yeigu goli Guyau.”

30

Guyau igau bimipuki Itipita

1 E Guyau ilivalavau kawala, 2 “Mwa yoku tau, kuvitoubobuta e kukwamituli avaka yeigu, Guyau Yaubada, lalilivala. Yoku bukukwatuvagwagu biga mabigasina.

Ka, kwaitala yamla kabokokola leimaima!

3 Yam makwaina bogwa eivakatitaikina,

matutona goli Guyau bivagi avaka nanola.

Ka, yam makwaina lowalowa bikuboli deli kabomwau paila boda komwaidona.

4 E kabilia biviloubusi olumoulela Itipita

e mapilana Sudani bogwa bikwayaisi.

Mapilana Itipita bidubadu bikatumataisi

e mavilouna guguwala bilauwaisi,

e biligaiwaisi viloudidadaimi wala.

5 “E metoya kabilia makwaina tilaula bikatumataisi tokabilia leimapwaisi metoya tomotasi Sudani, Lidia, Libia, Arebia, Kubi, deli goli mimilisi metoyasi oluwalaisi ulo tomota tatougu.”

6 E Guyau ilivala kawala, “Metoya Migidoli opiliyavata e bila Asiwani opilibolimila komwaidona Itipita la tokabilia bikatumataisi okabilia. Itipita la tokabilia si boda komwaidona mina kamnomwana bogwa bikatumataisi. Yeigu Guyau Yaubada bogwa lalivala. 7 Valu mapilana mokwitatoula wala bivilouwokuva bikalisau valu komwaidona, mokwitatoula wala kwedidadaimi bitotusi. 8 E avai tuta bavakati kova bigabu Itipita deli komwaidosi la tokabilia bikatumataisi, e matausina binikolaisi yeigu Guyau.

9 “Avai tuta yam makwaina bivitoulai e Itipita bidadaimi, yeigu bawitali touwata bitowawagasi bilosi e bikayowaisi luposi matausina tomotala Sudani mina taigabola e matausina bibulukukoli. Ka, yam makwaina bogwa bimaima!”

10 Guyau Yaubada ikaibiga kawala, “Yeigu bavigaki guyau Nebukadinesa matauna guyoula Babilonia bitapeili iiyai guguwala Itipita. 11 Matauna deli la tokabilia mina gigasisi bimaisi bikodidaimisi valu. Matausina bikabiliaisi Itipita deli si kema, e valu bivakasuwoki tomata uwosi. 12 E yeigu bavigaki Waya Naili bimada e Itipita basaili oyumasi mina mitugaga. Gilagala bikodidaimisi valu pilamwaidona. Yeigu goli Guyau, bogwa lalivala.”

13 E Guyau Yaubada ililivala kawala, “Yeigu bakatupilaku minasina tokolu deli yaubada sasopa olumoulela valu Mempisi. E gala availa bikaraiwogi Itipita, e yeigu bavitukukoli komwaidosi tomotala. 14 Yeigu bavigaki Itipita opilibolimila bivilouwokuva e bavakati kova ovalu Sowana mapilana opiliyavata. Yeigu bamipuki vilouveka Tebesi. 15 E valu Pelusium, mapilana Itipita bolela kabilia kwaipeula, bilumkoli ulo gibuluwa tigininila. Yeigu bakodidaimi veiguwala Tebesi. 16 E bavakati kala kova Itipita, e Pelusium bilumkoli mmayuyu. E kalila valu Tebesi bivakakubali deli valu bogwa bisuluwi sopi. 17 E tubovaula valu mavilousina Eliopolisi deli Bubasitisi bikaligasi wala okabilia e komwaidonaga tomota bikatupipaisi bilauwaisi. 18 Avai tuta bakotuni Itipita la karaiwaga deli bakatudidaimi si peula makwaina leikamnumonaisi, e dudubilikitakita bikuboli Tapanesi. Ka kwaitala lowalowa bikuboli Itipita, e mavilousina tomotala komwaidona bikatupipaisi wala bilauwaisi okatupipi. 19 Ka avai tuta bamipuki Itipita makawala, matausina binikolaisi yeigu wala Guyau.”

Guyoula Itipita la karaiwaga ikapusi

20 E taitu kweluwotala kwaitalela tubukonela namatala oyamla kwailima kwaiyuwela lakasisuaisi okatupipi, Guyau ilukwaigu kawala, 21 “Mwa yoku tau, ka bogwa lakatuuwoli yamala guyoula Itipita. Gala availa ikapoli makweyana kaina bikeidavi gagabila bipeula deli bibwaina ibodi biyosi kaitala kema tuvaila. 22 Mapaila baisa makawala avaka yeigu Guyau Yaubada lalivala. Yeigu kala tilaula guyoula Itipita. Yeigu bakouwoli yamala kweyayu wala - makweyana kweyamanabwaita deli makweyana bogwa lakouwolibogwi - e kema makaina bikapusi metoya oyamala. 23 E yeigu babutugigai mina Itipita bilosi ovalu watanawa komwaidona. 24 Oluvi yeigu bavigaki guyoula Babilonia yamala bipeula e basaili ulo kema oyamala. Mitaga yeigu bakouwoli yamala guyoula Itipita, e matauna bikayagigila wala e bikaliga omitasi kala tilaula. 25 E mokwita wala, yeigu bayomami matauna e bakatupewoliga guyoula Babilonia. Avai tuta basaiki matauna ulo kema e biyosali bikibuboti Itipita, komwaidona tomota binikolaisi yeigu goli Guyau. 26 Yeigu babutugigai mina Itipita bilosi ovalu watanawa komwaidona. E oluvi matausina binikolaisi yeigu wala Guyau.”

31

Itipita ivisakaisi makawala kai kweisila

1 Taitu kweluwotala kwaitalela tubukona natolula oyamla kwematala lakasisuaisi okatupipi, Guyau ilukwaigu kawala, 2 “Mwa yoku tau, kubigatona baisa guyoula Itipita deli komwaidona la tomota kawam.

Saina mina papeula yokomi!

Avai vavagi ibodi bavisakaimi?

3 Yokomi makawala kaitala kweisila olopola Lebanoni,

sisila saina kuyowala deli saina bwaina kaikonigula,

makaina saina kaiwonaku ila isakaila lowalowa.

4 Sopi saina bidubadu paila bivigaki bikaitubwa,

deli sopitilawa paila bivitubwi makaina

iyopwatutaisi makatupona ambaisa makaina eititoki.

E sopi itayelu ilokaia komwaidona kaila udila.

5 Paila saina bwaina eivinumlaisi,

makaina ikaiwonaku ikalisau komwaidona kai.

Sisila saina sisivakaveka deli sisiwonaku.

6 Mauna migawelu migawelu iyoulasi kasi nigwa osisila.

Mauna nasigisagina minasina nabubolodila iuvalulusi osikowala.

Boda komwaidona ovalu watanawa ivigakaisi si kabovaiwasi osikowala.

7 Saina kemanabwaita makaina -

saina kaiwonaku, e sisila saina wala sisiwonaku.

Kavilawalila ila wala isakaila waya osikowala pwaipwaia.

8 Komwaidona kweisila olopola Yaubada la bagula

gala wala ibodi bitavisaiki deli makaina.

Sisila kala vakaila ikalisau wala sisisi kaga.

E gala wala kaitala kaitawola sisila makawala makaina

gala wala avai kai olopola Yaubada la bagula tatoula kala kemanabwaita bikalisau makaina. *

9 Yeigu lavigaki makaina saina kemanabwaita deli sisila saina kuyowala.

E olopola Ideni makwaina Yaubada la bagula makaina itubokesa wala oluwalaisi kai komwaidona.

10 “E ka, yeigu wala Guyau Yaubada, balukwaimi avaka bikaloubusi metoya kai makaina avai tuta eikikaiveka bila isakaila lowalowa. Ka, meliloki wala kala kaiveka eikikaiveka e meliloki nanola kala kaiveka. 11 E mapaila baisa yeigu lakoulovi kai makaina e batugwali taitala guyau togilagala bikaraiwogi makaina. Matauna bisaiki kai makaina avaka ibodi la mitugaga. 12 E matausina gilagala mina gigasisi bilukubalaisi e biluvaimwaisi bikanukwenu. Sisila sisikikekita deli sisivakaveka masisisina eisilakavi bikapusisi bilosi ikanawaisi odubasi komwaidona koya deli itayatila ovalu mapilana. E komwaidona tomota eisisuaisi okaikonigulela bibutusi bilosi. 13 Mauna nayoyowa bivigakaisi kabasi kai makaina kaikapusi, deli mauna nasigisagina minasina nabubolodila bililoulasi odubasi masisisina. 14 Mapaila tuta baisa e bila tuta oluvi gala wala avai kai ibodi bikaiwonaku makawala makaina. Kaina goli saina bwaina bivinumlaisi mitaga gala wala bipati kala kaiwonaku makaina, kaina bikalipwali lowalowa e bila iguugoula. Komwaidona makaisina bidoumsi makawala tomota bikaligasi, bidoumsi paila bilokaiasi okasi boda matausina bogwa leilosi oviluwela kaliga.”

15 Baisa makawala Guyau Yaubada ililivala, kawala, “Wa yam makwaina makaina kai bibusi bilokaia si valu tomata, yeigu bavigaki sopi metoya osikowala pwaipwaia bikuboli makaina paila kabotuvitusila kavinavina. Bogwa basilibodi waya makaduyosina e waya kaduyokekita gala bitayelusi. Paila uula kai makaina bogwa ikaliga, okoyala Lebanoni bavigaki saina dubilikitakita e komwaidona kai oulaka bimatasi. 16 Avai tuta bawitali makaina bibusi bilokaia si valu tomata, la kapusi butula biyagi boda komwaidona. Komwaidona kaila Ideni deli komwaidona kaila Lebanoni, makaisina saina bwaina eivinumlaisi e eibusisi ilosi mapilana osikowala pwaipwaia, komwaidona makaisina goli bimwasawasi paila kala kapusi makaina. 17 Makaisina bidelisi bilosi Tuma bisegolaisi wala komwaidosi availa availa bogwa eikapusibogwasi. E availa availa matausina omitibogwa eisisuaisi okaikonigulela makaina bibutusi wala bilosi oluwalaisi boda ituwoli ituwoli.

18 “E kai makaina baisa guyoula Itipita deli tomotala komwaidona. E makaisina kaila Ideni saina kaiwonaku, mitaga makaina ikalisau saina kaiwonaku sainela deli kala kaimanabwaita ikalisau goli. Mitaga tuta baisa makaina bibusi bilokaia Tuma makawala goli kaila Ideni, makaina bibusi bila osi valu tomata e bisaigogula wala deli matausina gala inikolaisi Yaubada, deli matausina eikatumataisi okabilia. Yeigu Guyau Yaubada bogwa lalivala.”

32

Guyoula Itipita ivisakaisi makawala natana urigova

1 E taitu kweluwotala kwaiyuwela tubukonela naluwotala nayuwela oyamla kwematala lakasisuaisi okatupipi, e Guyau ilukwaigu kawala, 2 “Mwa yoku tau, kuluki makwaina katuloluta kwaipeula baisa guyoula Itipita. Kuluki matauna biga mabigana metoya baisa yeigu kawam. Yoku m kedakeda makawala natana laiyoni oluwalaisi boda ituwoli ituwoli, mitaga mokwita wala yoku makawala natana urigova eikikatuseula wa waya. E okaikem kusilumigi sopi deli kukeliki maga wa waya. 3 Avai tuta boda bidubadu bisigugulasi, yeigu bakolaim metoya ogu wota e baluki matausina bibiaimsi bibiligaiyaimsi okawolawa. 4 Yeigu balavaim baisa olumata e bamai mauna nayoyowa deli nasigisagina metoya valu watanawa komwaidona bivigakaimsi kʹasi. 5 E wowom bitumgeyai bivakasuwoki wala koya deli itayatila. 6 Yeigu baligabu buyavim bitayelu tatoula wala bikaligiaki odabala koya deli bivakasau waya kaduyokikekita. 7 Avai tuta bakatumataim, yeigu bakuboli labuma e utuyam komwaidona bimatasi. Lowalowa bikuboli kalasia, tubukona gala bivisigili. * 8 Komwaidona labuma lumalamela bakimati e bavigaki mi valu bidubilikitakita. Yeigu Guyau Yaubada bogwa lalivala.

9 “Bidubadu boda bimwau ninasi avai tuta biyoyu butula kam kodadaimi oluwalaisi boda mabudosina gala avai tuta kunikoli. 10 Baisa avaka bavigakaim bitutu ninasi boda bidubadu. Avai tuta bakapupai ulo kema, gweguya bivigaki kasi kokola bitatatuvasi. Wa yam makwaina bukukwapusi komwaidosi matausina bitatatuvasi deli kasi kokola paila si momova.”

11 Guyau Yaubada ilivala baisa guyoula Itipita, kawala, “Ka, guyoula Babilonia bikabiliaimsi. 12 Batagwala mabudosina mina vakatutuki si tokabilia biyosisi si kema bikatumataisi komwaidona m tomota. Komwaidona m tomota deli komwaidona avaka avaka kwembwailim bogwa bidadaimi. 13 Bakatumati m bulutuvalu outuwotu ambaisa ambaisa. Gala tomota kaina mauna bisisuaisi paila biyomigamigasi sopi tuvaila. 14 Yeigu batutuli m sopi bimigileu deli m waya bititayelusi manum. Ka, yeigu Guyau Yaubada bogwa lalivala. 15 Avai tuta bavigaki mapilana Itipita bivilouwokuva e bakatumati komwaidona kala tosisu, bogwa binikolaisi yeigu wala Guyau. 16 Makwaina katuloluta mwau tomota bisauwaisi bivigakaisi si kaivalam. Boda komwaidona vivila biusiwosisi biuvalamsi paila Itipita deli komwaidona tomotala. Yeigu Guyau Yaubada bogwa lalivala.”

Tokwaliga si valu

17 Tuta matutona lakasisuaisi okatupipi taitu kweluwotala kwaiyuwela tubukona namatala oyamla kweluwotala kwelimala, Guyau ilukwaigu, 18 kawala, “Mwa yoku tau, kuninamwau paila komwaidona tomotala Itipita. Kuwitali matausina deli boda makwaisina kwepapeula bilosi Tuma. 19 E kuluki matausina, kawam,

‘Ki, kudokaisi yokomi saina bwainigaga kukwalisauwaisi tomota ituwoli ke?

Yokomi bogwa bukubusisi bukulosi wa Tuma

e bukulosi kukwenusi deli matausina gala inikolaisi Yaubada.?

20 “Tomotala Itipita bogwa bikapusisi deli matausina availa availa leikatumataisi okabilia. Kaitala kema eiyamwasi paila bikatumati komwaidosi matausina. 21 Matausina matala gidageda deli matausina availa availa eitokailasi Itipita okabilia biugubodaisi mina Itipita wa Tuma. Matausina bikawausi kawasi, ‘Matausina gala inikolaisi Yaubada leikatumataisi okabilia bogwa leimaisi, e ka, matausina baisa eikanukwenusi!’

22 “Ka mavilouna Asiria baisʹe, kasi laka la tokabilia itaini wala itapatu. Komwaidosi matausina leikatumataisi okabilia, 23 e kasi laka saina obusibusila Tuma. Komwaidona wala la tokabilia ikatumataisi okabilia e kasi laka itainaisi wala itapataisi kala laka mavilouna. Okwaitala igau tommomova matausina iyokukolaisi wala sesia.

24 “Ka mavilouna Elam baisʹe, kasi laka la tokabilia itaina wala itapatu. Komwaidosi matausina eikatumataisi wala okabilia, matausina eilosi wa Tuma gala wala isim kala bobu uwosi. Igau tommomova matausina saina mina vitukokola, mitaga baisa tuta matausina bogwa eikaligasi deli wala kasi mmosila. 25 Ka Elam ikenu oluwalaisi matausina bogwa leikatumataisi okabilia, e kasi laka la tokabilia itainaisi wala itapataisi mavilouna. Matausina komwaidosi gala wala isim kala bobu uwosi, komwaidosi wala leikatumataisi okabilia. Igau tommomova iuvitukokolasi wala, mitaga baisa tuta matausina bogwa eikaligasi deli wala kasi mmosila, bipataisi wala avaka eikaloubusi baisa matausina bogwa leikatumataisi okabilia.

26 “E Meseki deli Tubali mebakwaisila baisa, e si tokabilia kasi laka itavinaisi itapataisi. Komwaidosi matausina gala isim kala bobu uwosi ikaligasi okabilia. Okwaitala matausina iyokukolaisi sesia mina mmomova. 27 Matausina gala kasi kamaiaba tutala leibakwaisi makawala matausina matala gidageda omitibogwa, matausina deli iyosisi kema deli kaiyala ilosi wa Tuma, si kema isailisi osikowala pwanetasi e si vayoula odabala uwosi. Matausina matala gidageda omitibogwa saina mina papeula ibodi bivitukukolaisi sesia mina mmomova.

28 “Baisa makawala mina Itipita bikatupupoiyaisi e bikanukwenusi opwaipwaia oluwalaisi matausina gala isim kala bobu uwosi leikatumataisi okabilia.

29 “Mina Edom, e gweguyala deli tokaraiwogala mesisikaisila baisa. Matausina saina mina papeula tokabilia, mitaga baisa tuta matausina ikanukwenusi wa Tuma deli matausina gala isim kala bobu uwosi leikatumataisi okabilia.

30 “Komwaidona gweguyala mapilana opiliyavata isisuaisi baisa deli goli mina Saidoni. Omitibogwa si peula kabovitukokola, mitaga tuta baisa ibusisi eilosi deli wala kasi mmosila, deli goli matausina eikatumataisi okabilia, e gala kala bobu uwosi eibakwaisi. E mammosilela wala deli matausina eilosi wa Tuma.

31 “Komwaidona matausina eikatumataisi okabilia kasi gigisa bivisimoli guyoula Itipita deli la tokabilia.” Guyau Yaubada bogwa eilivala.

32 “Lavigaki guyoula Itipita bivitukukoli mina mmomova, mitaga matauna deli goli komwaidona mabudona la tokabilia bikatumataisi e bibakwaisi deli komwaidona matausina gala isim kala bobu uwosi eikaligasi okabilia.” Guyau Yaubada bogwa eilivala.

33

Yaubada inagi Isikeli mina Isireli si tokaivala

1 E Guyau ilukwaigu kawala, 2 “Mwa! Yoku tauj - kuluki m tomota binikolaisi avaka bikaloubusi avai tuta yeigu bamai kabilia baisa kwaitala valu. Ka, tomotela valu makwaina binagaisi taitala osi boda bivigakaisi matauna si tokaivala. 3 Avai tuta matauna bigisi tilaula bivalapulasi, matauna biyuvi tauya paila bikatululuti tomota komwaidona. 4 E kidamwa availa bogwa eilagi mitaga ituvigaki, tilaula bima e bikatumati matauna. E matauna la kaliga baisa kala pakula wala titoulela. 5 Matauna la sula wala titoulela e eikaliga, paila gala ilagi katuloluta. Mitaga kidamwa bogwa eilagi tauya, matauna bogwa kaina bisakaula. 6 Mitaga kidamwa tokaivala matauna bigisi tilaula eimaima, e galaga biyuvi tauya paila katuloluta, e tilaula bima bikatumati matausina tomitugaga, e yeigu bavigaki tokaivala matauna kala pakula paila si kaliga.

7 “E ka! Yoku tau, yeigu bavigakaim si tokaivala mina Isireli. Yoku bukukwatululuti matausina katuloluta makwaisina yeigu basakaim. 8 E ka! Kidamwa yeigu bakamituli taitala tau tomitugaga bikaliga, e ibodi yoku bukukwatululuti matauna paila bivigivau la bubunela e gagabila bikoli la momova. Mitaga kidamwa gala bukuvagi makawala, matauna bogwa bikaliga deli wala la mitugaga, e yeigu bavigakaim kam pakula paila la kaliga matauna. 9 Mitaga kidamwa yoku bogwa kukwatululuti taitala tomitugaga, e matauna gala wala isim mitugaga, matauna bikaliga deli wala la mitugaga, mitaga yoku bogwa bwaina.”

Taitala taitala kala pakula paila la mitugaga

10 E Guyau ilukwaigu kawala, “Yoku tau, kulivilivau baisa mina Isireli avaka eililivalaisi, kawasi, ‘Yakidasi bogwa eitomataidasi metoya da mitugagasi deli goli avai vavagi gaga bogwa leitavagaisi. Wowodasi bogwa eibubusi. E ammakawalaga bitamovasi?’ 11 Ka, matausina eidubumaigusi yeigu Guyau Yaubada Tomomova, kadai. Kuluki matausina ibodi bidubumaisi kidamwa yeigu gala amwasawa bagigisi taitala tomitugaga bikaliga. Mitaga magigu bagisi matauna bisim mitugaga e bimova. Mina Isireli, kuligaiwaisi mitugaga makwaisina avaka lokuuvagaisi. Avaka paila magimi bukukwaligasi?

12 “E yoku tau, kuluki mina Isireli kidamwa taitala tomitukwaibwaila bimitugaga, vavagi bwaina makwaisina eivigibogwi gala wala bikatumovi matauna. Kidamwa taitala tomitugaga bisim mitugaga, matauna gala biboda mipuki, mitaga kidamwa tomitukwaibwaila bivitouula bimitugaga, matauna bogwa bivisilagi la momova. 13 Yeigu kaina bogwa bakatotila basaiki matauna tomitukwaibwaila momova kwekanigaga. Mitaga kidamwa bidoki la bubunela bwaina omitibogwa ibodi bikoli la momova e bivitouulaga bimitugaga, yeigu gala wala baluluwai avai vavagi bwaina bogwa leivagi. Matauna bikaliga paila uula la mitugaga. 14 Yeigu kaina baluki taitala tomitugaga paila bikaliga, mitaga kidamwa bisim mitugaga e bibubunaga bwaina deli duwosisia e matauna bimova. 15 Kala visaiki makawala, kidamwa bikaimali avaka sola eisaiki paila togumapu kaina bikaimilivau si guguwa tomota avaka eiveilau. E kidamwa bisim mitugaga makawala baisa, e bibokuliga karaiwaga makwaisina paila bibani momova, e matauna gala bikaliga mitaga bimova. 16 Yeigu baligaiwa la mitugaga, e matauna bimova paila bogwa leivagi avaka bwaina deli duwosisia.

17 “Mitaga m tomota eikaibigasi mwada avaka yeigu lauvagi gala duwosisia! Gala - ka, baisa si kedakeda matausina gala duwosisia. 18 Ka! Kidamwa avai tuta taitala tomitukwaibwaila bisim vavagi bwaina e bivitouulaga bimitugaga, matauna bikaliga paila la mitugaga. 19 Mitaga kidamwa taitala tomitugaga bisim mitugaga e bibubunaga duwosisia deli bwaina, matauna bogwa eikoli la momova. 20 Mitaga yokomi mina Isireli lokulivalasi mwada avaka lauvagi gala duwosisia. Ka, yeigu igau bayakalaimi metoya avaka avaka lokuuvagaisi.”

Bulogala Yerusalem

21 E oma tutasi okatupipi, olopola kweluwotala kwaiyuwela taitu,k naluwotalela tubukona e kwailimala kala yam, taitala tau isakaula metoya Yerusalem e imakaiagu ilukwaigu paila Yerusalem bogwa eidadaimi. * 22 E makawala lova koyavila asisu, e alumkoli Guyau saina ivakatitaikina baisa yeigu, e eiyam kaukwau matauna tau eiviloubusi, e Guyau ikaimilivau ulo bigatona.l

Si mitugaga tomota

23 E Guyau ilukwaigu kawala, 24 “Mwa! Yoku tau, ka, mabudona tomota eisisuaisi olopola makwaisina kwedidadaimi valu oviluwela Isireli ililivalasi kawasi, ‘Tauwau, Eberaam matauna taitala wala tomota, e Guyau isaiki baisa matauna pwaipwaia komwaidona. E baisa tuta yakidasi saina kada tobidubadusi, mapaila pwaipwaia makwaina da vavagisi.’

25 “E kuluki matausina avaka yeigu, Guyau Yaubada lalilivala. Ka, yokomi kukwamkomasi kami viliona deli wala buyavila,m kutitaimamilasi baisa tokolu, e kukwatumatasi tomota. E avaka uula kudokaisi mwada pwaipwaia makwaina mi vavagi ke? 26 Yokomi kukukwanasi okala kakata wala mi puluta. E avaka lokuuvagaisi baisa saina kabommosila. Komwaidomi wala kukukwailasisi. Avaka uula kudokaisi mwada pwaipwaia makwaina mi vavagi ke?

27 “E kuluki matausina avaka yeigu Guyau Yaubada lakatululuti matausina. Kidamwa idubumaisi yeigu goli Yaubada tomomova, ibodi bidubumaisi avaka baluki - ka, yokomi lokusisuaisi olopola makwaisina valu kwedidadaimi igau bikatumataimi. E matausina isipwalasi ambaisa wala igau makateki mauna nagigasisi bikomasi. E matausina eisipepunisi wa koya kaina wa lagi igau bikaligasi metoya wa lelia. 28 E bavigaki viloumwaidona valu biviloububu wala, e si togaga tuta tuta eikikaluvalovasi bogwa biwokuva. E koyala Isireli bivigaki vilouwokuva wala e bikasewoki mauna nagigasisi, e gala igagabila availa bisuwa oluwalela bila. 29 Ka, avai tuta bamipuki matausina tomota paila si mitugaga deli bavigaki valu biviloububu, e matausina binikolaisi kidamwa yeigu Guyau.”

Gala idubumaisi tovitoubobuta la biga

30 E Guyau ikaibiga kawala, “Mwa! Yoku tau, ka, m tomota eililivalaimsi wala avai tuta bibudobodasi opapala kali kaina osi mitakwabu. Matausina bilulukwaisi sesia kawasi, ‘Tamwaisi talagaisi avai biga tuvaila leima metoya baisa Guyau.’ 31 Mapaila ulo tomota imaisi ikougugulasi kidamwa bilagaisi avaka yoku bukuluki, mitaga matausina gala iuvagaisi avaka lokuluki mwada bivagaisi. Matausina ivigakaisi m biga makawala kasi wosi wala oudosi e bilosiga bisaitaulasi wala osi bubunela buligaga kidikedala. 32 E ka, matausina ivigakaimsi yoku makawala taitala si tomwasawa bukutotu omitasi bukuusiwosi wosi gita, kaina bukuwawai wala gita. Matausina bililagaisi komwaidona m biga kwaitala kwaitala mitaga gala kwaitala m biga bikabikuwolaisi. 33 Mitaga avai tuta m biga komwaidona bikaloubusi - e eimati goli bikaloubusi makawala e matutona wala matausina binikolaisi kidamwa taitala tovitoubobuta bogwa eisisu oluwalaisi.”

34

Kasi toyamata mina Isireli

1 E Guyau ilukwaigu kawala, 2 “Mwa! Yoku tau - kukwamitilaki matausina tokugwala Isireli. Kuvitoubobuta baisa matausina e kuluki avaka yeigu Guyau Yaubada balivala baisa matausina. Kawagu, Wei, yokomi mwada kuyamataisi mina Isireli makawala toyamata sipi. Yokomi kunainevisi kami bwaina titoulemi, mitaga gala avai tuta kuyovilakaisi sipi. 3 Yokomi kummomwaisi nunusi, kusisikomasi kwama metoya unuunula, deli kukwatumataisi minasina namitabwaila sipi e kukomasi. Mitaga gala avai tuta kuyovilakaisi sipi. 4 Yokomi gala kuyamataisi minasina namamama, kaina bukuyotitauwaisi minasina nakakatoula, kaina bukutuvaisi minasina eikagagumasi, kaina bukukwaimilaisi minasina eiwausi, kaina bukunevaisi minasina bogwa eitamwausi. E gala wala kuvagaisi makawala, mitaga saina kuyomiyuyaisi minasina. * 5 Ka, sipi bogwa wala eiwausi ambaisa ambaisa, mapaila mauna nabubolodila eikikamataisi e eikamkomasi - paila uula gala kasi toyamata minasina. 6 Mapaila ulo sipi eilosi wala eiwowausi piliyuwela koya kwevakaveka deli kwekikekita. Minasina bogwa wala eiwausi eilosʹo ambaisa ambaisa ovalu watanawa, mitaga gala taitala inevi paila minasina kaina ikatukuli ulo sipi.

7 “E yokomi toyamata sipi, kulagaisi avaka yeigu Guyau lalulukwaimi. 8 Kidamwa kudubumaisi yeigu Yaubada tomomova, ibodi bukudubumaisi avaka balukwaimi. Ka, ibodi bukunakaigalaigusi. Ka, mauna nagigasisi ikabutubutaisi ulo sipi, eikikamataisi e eikamkomasi minasina paila uula gala wala kasi toyamata. Ulo toyamata sipi gala wala ivigikonaisi kidamwa bikatukulaisi minasina sipi. Matausina inainevisi paila kasi bwaina titoulesi wala e galaga paila sipi. 9 Mapaila kunakaigalaigusi yokomi toyamata sipi. 10 Ka, yeigu Guyau Yaubada lakamitulaigu baisa yokomi, mwada yeigu kami tilaula. E bogwa bakaimali ulo sipi metoya oyumami e gala avai tuta tuvaila batagwala bavigakaimi kasi toyamata; gala avai tuta tuvaila batagwala bukunevisi kami bwaina titoulemi. Bogwa bakoli ulo sipi metoya oyumami e gala batagwala bukukomasi minasina.

Yaubada matauna toyamata bwaina paila la sipi

11 “E ka! Yeigu Guyau Yaubada lalulukwaimi kidamwa yeigu wala titoulegu banevi ulo sipi e bayamati minasina, 12 e bavigaki makawala taitala toyamata iyamati la sipi minasina eililoulasi wala ambaisa ambaisa, e oluvi bimai bivaguguli gulitinidesi. Yeigu bakaimilivau minasina bamai metoya komwaidona valu ambaisa minasina bogwa eiwausi wa yam makwaina saina dudubila deli yam gaga. 13 Yeigu bavisunupuloi minasina metoya oviloumitawasi, e bavaguguli gulitinidesi, e bakaimilivau bamai osi valu tatousi. Yeigu bavakadi minasina balau okoyala deli osakalela Isireli e yeigu bavakoma minasina metoya mnumonu semitamata saina bwaina. 14 Yeigu batugwali bikamkwamsi kasi mnumonu wa koya oitayatila deli goli komwaidona mnumonu semitamata opwaipwaiala Isireli, e gala availa biyobosi minasina. 15 E yeigu wala ulo sipi kasi toyamata, yeigu banevi kabasi kwaitala bivaiwasisi. Ka, yeigu Guyau Yaubada bogwa lalivala.

16 “Yeigu banevi minasina eitamwausi, deli bakaimilivau bamai minasina bogwa eiwausi, batuvi minasina eikagagumasi, deli bayotitau minasina eikatoulasi. Mitaga minasina nakakaitubwa deli saina napapeula bakatumati, paila yeigu toyamata e auvagi avaka avaka wala duwosisia.

17 “E ka, yokomi ulo yawa! Baisa yeigu Guyau Yaubada lalulukwaimi, yeigu igau bayakalaimi natana natana e bakatukili namanabwaita ituwoli namigigaga ituwoli, kaina sipi ituwoli e gota ituwoli. 18 Paila navilemi yokomi kuyebwailisi kamkwam mnumonu bwaina, e oluvi kuvapupoiyaisi avaka gala bukukomasi! E kumomwaisi sopi migileu e kusilimigaisiga avaka gala bukumomwaisi! 19 Mitaga mimilisi ulo sipi ituwoli ibodi bikomasi mnumonu baisa lokuvapupoiyaisi deli bimomwaisi sopi baisa lokusilimigaisi.

20 “Mapaila baisa tuta, yeigu wala Guyau Yaubada lalulukwaimi, yeigu igau bayakalaimi yokomi sipi napapeula deli minasina sipi namamama. 21 Yokomi kuletupaisi minasina nakakatoula imwaisi omalaga e kubokavilaisi minasina isunapulasi metoya ogu yawa. 22 Mitaga yeigu bakoli ulo sipi e gala batagwala biyogagaisi tuvaila. Yeigu bayakali natana natana ulo sipi, e bakatukili namanabwaita ituwoli e namigigaga ituwoli. 23 Yeigu basaiki minasina taitala si guyau makawala ulo touwata Debida, e matauna wala kasi toyamata, e matauna biyamati minasina. * 24 E yeigu Guyau, yeigu wala si Yaubada minasina, e taitala si guyau makawala ulo touwata Debida e matauna wala kasi tokaraiwaga. Yeigu bogwa lalivala. * 25 E yeigu bakabutu baisa minasina paila si valu bivakota. E yeigu bakatumati komwaidona mauna nagigasisi olopola valu, e igagabila ulo sipi bisisuaisi bwaina osaivau deli bimmasisisi oulaka.

26 “Yeigu bamitukwaii matausina e batagwala bisiulaisi ulo koya kwebumaboma.n E metoya baisa yeigu bamitukwaii matausina metoya kuna avai tuta wala magisi. 27 E kai komwaidona biuwasi, deli kawailuwa bikabinaisi wa bagula e taitala taitala bisisu bwaina ola pwaipwaia titoulela. Avai tuta yeigu bakotuni kasi sikula ulo tomota, e bataneku metoya baisa matausina kasi tokatupipi, e matutona wala matausina binikolaisi yeigu wala Guyau. 28 E tomota matausina gala inikolaigusi gala tuvaila bikaiyoulisi matausina, e mauna nabubolodila gala bikamataisi e bikomasi. Matausina bisisuaisi bwaina e gala availa bivitukukoli. 29 Yeigu basaiki matausina kala kabinai si pwaipwaia e deli gala tuvaila bikamolusi osi valu. E boda ituwoli ituwoli gala tuvaila biyosokanaisi matausina. 30 Komwaidona tomota binikolaisi yeigu lakoli mina Isireli e matausina ulo tomota. Yeigu wala Guyau Yaubada bogwa lalivala.”

31 E Guyau Yaubada ikaibiga kawala, “E, yokomi ulo sipi, yawa mayuwona yeigula lauvakam, ka, yokomi goli ulo tomota, e yeigu wala mi Yaubada.”

35

Yaubada bimipuki Edom

1 Guyau ilukwaigu kawala, * 2 “Mwa yoku tau, kubwagwagu baisa viluwela Edom. 3 Kuluki tomotala avaka yeigu, Guyau Yaubada, lalilivala, kawagu,

‘Koyala Edom, ka, yeigu kami tilaula!

Yeigu bavigakaimi bukuvilouwokuvasi mokwitatoula.

4 E mi valu bikanukwenusi viloudidadaimi,

mi pwaipwaia bivilouwokuva wala.

E bukunikolaisi yeigu goli Guyau.?

5 “Ka yokomi Isireli tilaulela mokwita e kutugwalaisi si tomota bikatumataisi otutala mmayuyu e makwaina kasi mipuki kala vigimkovila paila si mitugaga. 6 Mapaila ka - gala bukubodasi kaliga, e gala bukusakauligilaisi makwaina. Mabigana biga mokwita, paila yeigu Guyau Yaubada lalilivala, mayeigula Yaubada tomomova goli. Ka yokomi kami pakula kukukwatumatasi, e katumata makwaina bikapilakaimi wala. 7 E yeigu bavigaki koyala vilouveka Edom bivilouwokuva e bakatumati availa availa bililoulasi olopola mapilana. 8 Yeigu bavakasau koya makwaisina tomatawokuva wala, e uwosi matausina availa availa leikatumataisi okabilia bavakasewoki koya makwaisina deli itayatilela. 9 Tuvaila yeigu bavigakaim bukuvilouwokuva e bukutovagasi wala, e gala availa bisiki viluwem mavilousina tuvaila. E oluvi bukunikolaisi yeigu wala Guyau.

10 “Yokomi lokulivalasi mwada boda mabudosina budoyu, Yuda deli Isireli, deli goli viluwesi komwaidona, baisa mi vavagi paila mwada bogwa bukuyoulisi mavilousina, ilagoli yeigu wala Guyau si Yaubada. 11 Mapaila, yeigu bamipukwaimi paila mi gibuluwa, mi pogi, deli mi kowolova baisa ulo tomota. Mabigana biga mokwita, paila yeigu Guyau Yaubada lalivala, mayeigula Yaubada Tosivagasi goli. E matausina binikolaisi yeigu lamipukwaimi paila avaka lokuvagaisi baisa matausina. 12 Oluvi yokomi bukunikolaisi baisa yeigu Guyau lalagaimi lokulivalasi deli mi kavidavadila mwada koyala Isireli bivilouwokuva e mwada mi vavagi wala bukuyoulisi. 13 Yeigu bogwa lanakaigali deli mi kamnomwana saina vakaigaga lokulivalasi baisa yeigu.”

14-15 E Guyau ikaibiga kawala, “Makawala wala yokomi lokumwasawasi baisa Isireli la kapusi, mavilouna goli ulo valu tatougu, e makawala goli bavigakaimi mokwita wala bukuvilouwokuvasi, e valu watanawa komwaidosi bimwasawasi paila mi kapusi. E koyala Seiri, e makawala goli melalouya komwaidona viluwela Edom, bivilouwokuvasi. E komwaidona tomota binikolaisi yeigu Guyau.”

36

Yaubada la kabwaila baisa Isireli

1 Guyau ikaibiga kawala, “Mwa yoku tau, kulivala baisa koyala Isireli binakaigalaisi biga mabigasina avaka yeigu, 2 Guyau Yaubada balivala paila makwaisina. mina Isireli kasi tilaula leikikatudabumasi ikaibigasi kawasi, ‘Ka, makwaisina koyala Isireli baisa tuta da vavagisi!’

3 “E kuvitoubobuta. Kubwagwagu avaka yeigu, Guyau Yaubada lalilivala. Avai tuta boda mabudosina opapami eiyoulisi deli eikwaiyaisi koyala Isireli e komwaidosi wala matausina ivakatutukwaisi Isireli. 4 Mapaila tuta baisa kulagaisi avaka yeigu Guyau Yaubada, balukwaimi yokomi koya kwevakaveka deli koya kwekikekita, yokomi sakala deli itayatila, e yokomi valu mavilousina viloudidadaimi deli mavilousina vilouukuwokuva, mavilousina goli boda mabudosina eitainaimi eitapataimi iyosokanaimi wala.

5 “Yeigu Guyau Yaubada bogwa lalivala metoya ulo gibuluwa tigininila baisa boda mabudosina eitainaimi eitapataimi, e isiligaga lalivala baisa Edom. E deli si dabuma deli si kavidavadila iyoulisi ulo valu mapilana e ivakulotaisi kubilela.

6 “Mapaila ka, kuvitoubobuta baisa mapilana Isireli. Kuluki makwaisina koya kwevakaveka deli kwekikekita, sakala deli itayatila, avaka yeigu Guyau Yaubada lalivala deli ulo gibuluwa lakasau agu leiya paila uula boda komwaidona si kedakeda bogwa eibigigagaisi deli eiyomsilaisi matausina. 7 Yeigu Guyau Yaubada bogwa lakatotila mwau kidamwa boda itainaimi itapataimi mabudosina bogwa bibodasi kasi mmosila. 8 Mitaga okoyala Isireli kai komwaidona yekwesisi bitamvausi tuvaila e biuwasi paila yokomi, e yokomi goli ulo tomota mina Isireli. E yokomi makateki bukukwaimilavausi omi valu. 9 Yeigu deli yokomi e yeigu bavigaki bipulaisi tuvaila mi pwaipwaia bisapwaisi yagogu. 10 Yeigu bavigakaimi bukudalasi. E yokomi bukusisuaisi ovalu mavilousina e bukuvigivauwaisi vavagi komwaidona makwaisina kwedidadaimi leikanukwenusi. 11 Tuvaila yeigu bavigaki tomota deli bulumakau bisiniveka kasi bawa. E bivigaki kami bawa bikalisau kasi bawa omitibogwa. E yokomi bogwa bukuunaisi litumia bidubadu. Yeigu batugwalaimi bukusisuaisi baisa makawala omitibogwa lokusisikaisi, tuvaila yeigu bavigakaimi bikobaluluva mi kaisisu gala kwaitala tuta ikaloubusi makawala. E oluvi bukunikolaisi yeigu wala Guyau. 12 Ka ulo tomota mina Isireli, yeigu bakaimilivauwaimi tuvaila ovalu mapilana. Mavilouna goli mi valu tatoumi, e mavilouna gala biiyatai litumia kaina bigadi molu.

13 “Yeigu Guyau Yaubada, lalilivala kawagu. Baisa biga mokwita tomota eilivalasi mwada pwaipwaia ikamkoma tomota, deli ikatumati litumia. 14 Mitaga baisa tuta bila tuta oluvi gala tuvaila bikoma tomota deli bikatumati litumia. Yeigu Guyau Yaubada bogwa lalivala. 15 E pwaipwaia gala tuvaila binakaigali boda ituwoli bikatudeuwaisi kaina bigisi tomota biyosokanaisi mavilouna. Pwaipwaia gala tuvaila bikatumati litumia. Yeigu Guyau Yaubada bogwa lalivala.”

Mina Isireli si momova kwaivau

16 E Guyau ilukwaigu kawala, 17 “Yoku tau,o ka! Igau mina Isireli isisuaisi osi valu, matausina iyogwalaisi mapilana metoya osi kidakeda deli si bubunela. E yeigu lavisaiki si bubunela kala pupagatu makawala natana vivila biboda la tuta kala tubukona.p 18 Mapaila yeigu akasau agu leiya baisa matausina, paila uula ikatumatasi deli iyogwalaisi mapilana valu metoya osi taimamila baisa tokolu. 19 Yeigu akamogi matausina paila si kidakeda, deli si bubunela. E mapaila avabutu matausina ilosi isilomlasi osi valu tomitawasi. 20 E ambaisa ambaisa ilokaiasi, matausina iyomsilaigusi yeigu tobumaboma, paila tomota ililivalasi kawasi, ‘Matausina tomota bogwa eisilavaisi valu makwaina si Yaubada tatousi eisaiki matausina.’ 21 Mapaila ikaiki wowogu paila yagagu, paila mina Isireli iyomsilaigusi ambaisa ambaisa goli eilokaiasi.”

22 E Guyau ilukwaigu kawala, “Ka, kuluki mina Isireli avaka yeigu Guyau Yaubada mwada baluki matausina. Ka, baisa makawala - avaka makateki bavagi gala paila uula yokomi mina Isireli, gala, mitaga paila uula yagagu igibumaboma, maigana yokomi lokuyogagaisi avai valu avai valu makwaisina lokulokaiasi. 23 E avai tuta layomitali kala bumaboma yagagu igaveka baisa avai boda avai boda - maigana lokuyogagaisi oluwalaisi matausina - matutona wala matausina binikolaisi yeigu goli Guyau. Ka, yeigu Guyau Yaubada lalilivala. E yokomi bavigakaimi bukuvitulokaisi mina watanawa mwada yeigu Yaubada Tobumaboma. 24 E yeigu bakauwaimi metoya avai boda avai boda deli avai valu avai valu e bakaimilivauwaimi omi valu tatoumi. 25 E bakatusokaimi metoya sopi migileu e makawala bogwa bakatumigileuwaimi metoya komwaidona mi tokolu deli avaka avaka eiyogwalaimi. 26 E yeigu basakaimi ninami kwewovau deli goli mi nanamsa kwewovau. E bakau ninalela kasai makawala dakuna metoya baisa yokomi baligaiwa e basakaimiga ninalela kabikaula. 27 E basakaimi ulo baloma e bavatitokaimi kidamwa yokomi bukubokulaisi ulo karaiwaga makwaisina deli bukuvagaisi makawala ulo katuloluta. 28 E yokomi bukusisuaisi ovalu makwaina lasaiki tubumia. E yokomi ulo tomota e yeigu goli mi Yaubada. 29 Yeigu bakolaimi metoya avai vavagi makwaisina iyogwalaimi. Yeigu bakaraiwogi bagula biluvabwaila goli, e yokomi gala tuvaila bukubodasi molusaula. 30 E yeigu goli bakatumkulovi kaiuwala kami uwaika, deli goli kala kabinai mi kwabila, e gala tuvaila bukubodasi molusaula bivigaki kami mmosila oluwalaisi boda ituwoli ituwoli. 31 Yokomi igau biyelu ninami mi mitugaga makwaisina lokuvagaisi deli mi bubunela gegedu, e bukummosilasi paila uula wala mi mitugaga deli mi vavagi gaga titoulemi. 32 Yokomi mina Isireli, yeigu magigu bukunikolaisi avaka baisa lauvagi gala paila kami bwaina. Mitaga magigu bukulumkolaisi mmosila deli ninamwau paila avaka lokuuvagaisi. Baisa yeigu Guyau Yaubada lalilivala.”

33 E Guyau Yaubada ililivala kawala, “Avai tuta bakatumigileuwaimi metoya omi mitugaga komwaidona, e batugwalaimi bukusisuaisi tuvaila omi valu deli bukukwaliivauwaisi avaka eikodidaimisi. 34 E matausina availa availa eisusuwaisi omi kwabila bogwa eigisaisi kala ulaka, mitaga bogwa batugwalaimi bukubigulaisi tuvaila. 35 E tomota komwaidosi bilivalasi paila kwabila makubilana, kidamwa omitibogwa udila wala, mitaga tuta baisa bogwa eidavila makawala wala Bigulela Ideni, deli valu makwaisina omitibogwa eikatudidaimisi, ikoiyaisi valu e eiluvaimwaisi kwedidadaimi, mitaga tuta baisa bogwa eisikaisi tomota deli kalila kwepapeula. 36 Oluvi kesala boda makwaisina otalimi binikolaisi yeigu Guyau lakaliivau kwedidadaimi valu deli lavilivau avaka avaka olopola makubilasina kubiluukuwokuva. Ka, yeigu Guyau bogwa lakatotila kidamwa bavagi baisa, e bogwala bavagi.”

37 E Guyau Yaubada ililivala kawala, “Ka, tuta baisa bogwa batagwala paila mina Isireli binigadaigusi paila pilasi, deli batagwala biunigeyaisi e bitobidubadusi makawala yuwotala sipi. 38 E valu makwaisina tuta baisa kwedidadaimi wala, igau makateki bikasewoki wala tomota, makawala omitibogwa Yerusalem eikasewoki wala sipi, minasina eiuvigakaisi lula wa paka. Matutona wala binikolaisi yeigu goli Guyau.”

37

Itayatilela totula kailubulabu

1 E alumkoli Guyau saina ivakatitaikina baisa yeigu, e Guyau la baloma iviyelu nanogu e ilauwaigu kwaitala itayatila makwaina ikasuwoki wala totula. 2 Matauna ivakadaigu ititavinaigu oitayatila makwaina, e yeigu agisi saina bidubadu totula e komwaidona makaisina bogwa wala eilubulabusi. 3 E matauna ilukwaigu kawala, “Mwa! Yoku tau, ki, kudoki totula makaisina igau bimovavausi?”

E yeigu avitakaula kawagu, “Guyau Yaubada, ka - katupoi makwaina yoku wala ibodaim bukumapu!”

4 Matauna ikaibiga kawala, “Kuvitoubobuta baisa makaisina totula. Kuluki makaisina totula kailubulabu binakaigalaisi ulo biga. 5 Kuluki makaisina kidamwa yeigu Guyau Yaubada lalilivala baisa makaisina, kawagu, Yeigu bakayokaimi e bakaimilivau mi momova e bukumovasi. 6 Yeigu basakaimi wotunula uwomi deli vilionemi, e kanavinemi bakapoli uwomi. Basakaimi mi yagisa e bakaimilivau mi momova e bukumovasi. E bukunikolaisi yeigu wala Guyau.”

7 Mapaila yeigu avitoubobuta avaka bogwa eilukwaigu. Igau wala lalilivala, e alagi butula kogoregora, e ka! totula ivitouulasi biluvasosusi deli sesia. 8 Igau wala lagigisi makaisina, wotunula uwosi deli viliona ikuboli totula makaisina, e oluvi kanavina. Mitaga gala wala isim si yagisa.

9 Mapaila Yaubada ilukwaigu kawala, “Mwa! Yoku tau - kuvitoubobuta baisa yagila.q Kuluki yagila kawam, Guyau Yaubada eikaraiwaga paila bukuma metoya ambaisa ambaisa, e bukukwayoki minasina tomata, e bakaimilivau si momova e bimovasi.”

10 Mapaila yeigu avitoubobuta avaka bogwa eilukwaigu, e ka! Yagisa isuvi olumoulesi tomata minasina, imovasi e itomalaulasi. Matausina kasi bawa iboda wala bivigakaisi budotala tokwabilia budoveka. *

11 E Yaubada ilukwaigu kawala, “Yoku tau, mina Isireli makawala makaisina totula. Matausina eikaibigasi mwada bogwa eilubulabusi, deli si pikwaku bogwa leiwokuva, e gala avaka bibanaisi igau tuta oluvi. 12 Mapaila kuvitoubobuta baisa ulo tomota mina Isireli, kuluki kidamwa yeigu Guyau Yaubada baulaim kasi laka.r Yeigu bavisunupuloi matausina e bakaimilivau mapilana Isireli. 13 Avai tuta baulaim kasi laka ambaisa ulo tomota eibakwaisi, e bavisunupuloi, matausina binikolaisi yeigu wala Guyau. 14 E yeigu bakayoki matausina bakaimilivau si momova e bimovasi, e batugwali bisisuaisi osi valu tatousi. E oluvi matausina binikolaisi yeigu wala Guyau. Yeigu bogwa lakatotila paila bavagi makawala - e bogwa wala bavagi. Ka, yeigu wala Guyau bogwa lalivala.”

Yuda deli Isireli bivasosusi e bivigaki kwaitala wala kabokwaraiwaga

15 E Guyau ilukivauwaigu tuvaila kawala, 16 “Mwa! Yoku tau - kukwau kaitala kai e kugini mabigasina biga otapwala, ‘Kabokwaraiwaga Yuda.’ Oluvi kukwau kaiyuwela kai e kugini mabigasina biga otapwala ‘Kabokwaraiwaga Isireli.’ 17 Oluvi kukipituki mitasi kaiyu wala oyamam e bivigaki kala gigisa kaitinidesila wala. 18 E avai tuta m tomota bikatupoiyaimsi bukuluki avaka baisa kala katumiki, 19 kuluki matausina kidamwa yeigu, Guyau Yaubada, bogwa wala bakau makaina kai paila Isireli e bakipituki deli makaina paila Yuda. Metoya makaisina kaiyu kai bavigaki kaitala kaitinidesi wala e bayosi oyamagu.

20 “Mwa! Kuyosi makaisina kai oyamam e kuyosali paila tomota bigisaisi. 21 E oluvi kuluki matausina kidamwa yeigu Guyau Yaubada bogwa wala bakau komwaidona ulo tomota metoya avai boda avai boda eilokaiasi, bavaguguli matausina, e bakaimilivau osi valu tatousi. 22 E yeigu bavisosu matausina bivagi boda kwaitala osi valu okoyala Isireli. E taitala si guyau paila biguyoi odubasi, e gala tuvaila bivigakaisi budoyu boda kaina bikovisisi bivigakaisi kwaiyu kabokwaraiwaga. 23 Matausina gala tuvaila biyogwalaisi titoulesi metoya minasina tokolu saina kabommosila kaina biyogagaisi titoulesi metoya omitugaga. Yeigu bakoli matausina metoya komwaidona vavagi makwaisina eivigaki eimmitugagasi. Yeigu bakatumigileu matausina e bavigaki matausina ulo tomota, e yeigu goli si Yaubada. 24 E taitala guyau makawala goli ulo touwata Debida biguyoi odubasi. Ka, matausina bogwa wala bivasosusi deli taitala wala si guyau e bikabikuwolaisi ulo karaiwaga deli si kimadagi. * 25 E matausina bisisuaisi ovalu makwaina yeigu lasaiki ulo touwata Yekobe, makwaina goli tubusia omitibogwa eisisuaisi. Matausina bisivagasisi mapilana, e makawala goli litusia deli tubusia - ee, tuta gala biwokuva. E taitala guyau makawala goli ulo touwata Debida matauna biguyoi odubasi tuta gala biwokuva. 26 E yeigu bakabutu baisa matausina paila si valu bivakota tuta gala biwokuva. E yeigu goli basaili matausina osi valu deli bakatumkulovi si tomota kala bawa, e deli bavitau ulo Bwala Kwebumaboma osi valu, e baisa goli bitovagasi tuta gala biwokuva. 27 E yeigu basikaiwa wala deli matausina; yeigu si Yaubada e matausina goli ulo tomota. * 28 Avai tuta bavitau ulo Bwala Kwebumaboma bitovagasi osi valu tuta gala biwokuva, e matutona goli boda ituwoli ituwoli bogwa binikolaisi kidamwa yeigu Guyau bogwa lanagi Isireli paila ulo tomota tatougu.”

38

Gogi matauna Guyau la tokaiyala

1 E Guyau ilukwaigu kawala, 2 “Mwa yoku tau, kukwagai biga baisa Gogi matauna si guyau boda mabudosina oviluwesi Meseki deli Tubali mapilana Magogi. Kukwamitilaki matauna e kuluki kidamwa * 3 yeigu kala tilaula, mayeigula goli Guyau Yaubada. 4 Yeigu bakatukovi matauna, e bataginouli bani owodola, e babititani matauna deli komwaidona la tokabilia balau. La tokabilia, la wosa deli tosisila saina bidugaga, deli goli tokabilia taitala taitala ikokeula la vayoula deli la kema oyamala. 5 Tokabilia metoya Pesia, Sudani, deli Libia isegulikaisi deli matauna, e komwaidosi matausina deli wala si vayoula deli kasi kulupewa. 6 Komwaidosi tokabilia mapilana Goma, deli Beti Togama opiliyavata deli wala matauna, e deli goli tokabilia metoya boda ituwoli ituwoli. 7 Kuluki matauna bikatubaiasa e bikaraiwogi la tokabilia bikatubaiasasi. 8 Igau taitu bidubadu biwokuva yeigu bakaraiwogi matauna bikwai pilatala valu, mapilana goli tomota eikaimilavausi leisisuaisi gulitinidesi metoya oluwalaisi boda ituwoli ituwoli, e eisisuaisi bwaina deli luvala uwosi metoya kabilia. Matauna bikwai koyala Isireli, makwaisina omitibogwa koyawokuva wala gala tomotala eitotusi tuta kaduwonaku, mitaga baisa tuta tomota komwaidona isikaisi e iluva uwosi. 9 Matauna deli la tokabilia deli goli boda ituwoli ituwoli eivigakaisi boda kwaitala, bisuyaisi kulusi makawala utuyagila e bikubolaisi valu makawala lowalowa bikuboli valu.”

10 Baisa makawala Guyau Yaubada iluki Gogi. “Avai tuta tuta matutona bikaloubusi, yoku bukuvitouula nanamsa paila bubunela mitugaga. 11 Bukuninamsi paila bukukwai valu mapilana gala kala tokwala ambaisa tomota si sisu bwaina deli luvala uwosi olumoulela valu mavilousina gala isim kalisi e gala avai taboda peula paila bikoli mavilousina. 12 Yoku bukukwai valu deli bukuvayouli tomota matausina eisisuaisi olumoulela mavilousina igau omitibogwa leikodidaimisi. Matausina bogwa eikaimilavausi metoya boda ituwoli ituwoli. Baisa tuta matausina ivayogutasi si yawa deli bidubadu si guguwa e ibudaisi si valu isisuaisi oluwalela valu watanawa. 13 E tomotala Siba, Dedani, deli togigimwala ovalu mavilousina viluwela Sipeini bikatupoiyaimsi kawasi, ‘Ki, bogwa kukouguguli m tokwabilia e bukusugigai mavilousina paila bukukodidaimi deli bukukwai? Ki, bogwa ninami makawala paila bukukeulasi siliba, goula, mauna, deli guguwa komwaidona, e bukuvatuboulolasi deli komwaidona vavagi makwaisina lokuveilauwaisi?’ ”

14 Mapaila Guyau Yaubada iwitalaigu balokaia Gogi bakamitububuli avaka Guyau eilukwebogwi matauna kawala. “Ka tuta matutona ulo tomota Isireli isisuaisi wala luvala uwosi, yokugwa kusilavi 15 metoya obusibusila m valu mapilana opiliyavata, e lokumaga kukugwai budotala budoveka budopeula tokwabilia e metoya boda ituwoli ituwoli, e komwaidosi wala eisilasi wa wosa. 16 Ka yoku bukusugigai ulo tomota mina Isireli makawala kwaitala utuyagila bikoulusa bimakaia mavilouna. Avai tuta okala tuta igau bima, yeigu baulisalaim bukuyouli ulo valu paila bukuvituloki boda ituwoli ituwoli binikolaisi availa yeigu, e bukuyomitali ulo bumaboma metoya avaka lavagi baisa yoku. 17 Ka mayokula bogwa lalilivalaim tuta omitibogwa, avai tuta yeigu lakamituli baisa ulo touwata matausina tovitoubobuta mina Isireli, igau yam makwaisina bima yeigu igau bamai taitala tau bisugigai Isireli.” Ka Guyau Yaubada bogwa eilivala.

Yaubada la mipuki baisa Gogi

18 E Guyau Yaubada ilivala kawala, “Wa yam makwaina avai tuta Gogi biyouli Isireli, yeigu bagibuluwa. 19 Yeigu alivala metoya ogu gibuluwa tigininila paila wa yam makwaina likuliku kwaipeula bikaloubusi oviluwela Isireli. 20 Komwaidona yena deli mauna nayoyowa, mauna nasigisagina navakaveka deli nakikekita, deli komwaidona tomota odabala pwaipwaia bibulukukoli paila yeigu. Koya bikapusisi, papapa bitamsomsila, deli komwaidona tabodala valu bisiyeilasi. 21 Yeigu bayokukoli matauna Gogi metoya avai mipuki avai mipuki. Yeigu Guyau Yaubada bogwa lalivala. La tokabilia bitovilasi bikatumataisi titoulesi metoya osi kema. 22 Yeigu bamipuki matauna metoya lelia deli katumata. Kuna kunoveka, kuna kwekulokula, kova, deli salipa, bikapusisi odabala matauna deli la tokabilia deli baisa boda mabudosina eitokailasi matauna. 23 E baisa makawala yeigu bavituloki boda komwaidona paila yeigu tovakaigaga deli tobumaboma. E oluvi matausina binikolaisi yeigu wala Guyau.”

39

Yaubada itomgaga odabala Gogi

1 E Guyau ilukwaigu kawala, “Mwa, yoku tau, kukwamitilaki Gogi matauna si guyau boda mabudosina oviluwesi Meseki deli Tubali, e kuluki matauna yeigu kala titaula. 2 Yeigu bauwovili matauna wa keda ituwoli e bavakadi matauna metoya obusibusila valu mapilana opiliyavata bamai, tatoula wala bikaloubusi okoyala Isireli. 3 Oluvi yeigu bakatulisi la kaiyala ola kikiwama deli ola kakata. 4 Gogi la tokabilia deli komwaidosi matausina eitokailasi matauna bikapusisi bikaligasi wala okoyala Isireli, e uwosi bavigaki mauna nayoyowa deli nasigisagina kʹasi. 5 Matausina bikapusisi bikaligasi wala okawaimatila. Yeigu Guyau bogwa lalivala. 6 Yeigu bavakati kova oviluwela Magogi e bivakaiyouli wala mavilousina olumata tomota eisisuaisi luvala uwosi, e komwaidona binikolaisi yeigu wala Guyau. 7 E yeigu bavigaki ulo tomota mina Isireli binikolaisi yagagu igibumaboma, e gala batagwala yagagu bivigakaisi kabokakayuwa tuvaila. Oluvi boda ituwoli ituwoli binikolaisi yeigu Guyau mayeigula mina Isireli si Yaubada Tobumaboma.”

8 Guyau Yaubada ikaibiga kawala, “Yam makwaina lalilivali bogwa wala bikaloubusi mokwita. 9 E tomota matausina availa isisuaisi olopola viluwela Isireli biutokaisi kai makwaisina guguwala kabilia. Komwaidona si vayoula, si kaiyala, lewa, guguwala makwaisina bivigakaisi si kaiboi kala kaduwonaku bikau kwailima kwaiyu taitu. 10 Matausina gala bikaiki uwosi utowota kai wa bagula kaina bilikubilasi olawodila, paila uula bogwa komwaidona guguwala kabilia bivigakaisi si kai. Bogwa bikwaiyaisi matausina availa availa omitibogwa leikwaiyaisi si guguwa matausina, bikaimapu makawala.” Guyau Yaubada bogwa eilivala.

Gogi ibakwaisi

11 E Guyau ilivala kawala, “Avai tuta komwaidona makwaisina bivitoulaisi, e yeigu basaiki Gogi kubilatala kwabila paila kala laka olopola Isireli, makubilana olumoulela Tokwaidadina si Itayatila, mapilana opilibomatula Milaveta Pilamata. Gogi deli komwaidona la tokabilia igau bibakwaisi baisa, e itayatila makwaina bogwa bidokaisi yagala ‘Itayatilela Kasi Laka Gogi la Tokabilia.’ 12 Nalima nayu tubukona bikau mina Isireli bibekobekwasi wala tomota komwaidona, e bimigileuga valu tuvaila. 13 E komwaidosi tomotala valu bipilasaisi wala bekobekwa tomata, e matausina bibanaisi kasi taimamila paila baisa wa yam makwaina batomgaga. Yeigu Guyau Yaubada bogwa lalivala. 14 E igau biwokuva minasina nalima nayu tubukona, bogwa binagaisi mimilisi bitainaisi valu kidamwa bibanaisi kesala uwosi ikanukwenusi opwaipwaia, e bibakwaisi, e mapaila matausina bikatumigileuwaisi valu. 15 Koya deli itayatila bilalouyasi wala biwokuva e avai tuta bibanaisi kaitala totuwanesi tomota, e matausina bisailisi kabotuvatusi otalila makaina e tokelisi laka bimaisi bibakwaisi makaina, olopola Itayatilela Kasi Laka Gogi la Tokabilia. 16 (Baisa kwaitala valu bitotu katitaikinela bogwa bidokaisi maigalela wala.) E baisa bivigaki valu bimigileuvau goli.”

17 E Guyau Yaubada ilukwaigu kawala, “Mwa yoku tau, kudou komwaidona mauna nayoyowa deli nasigisagina metoya ambaisa ambaisa bimaisi bikamsi lula makwaina lakatubiasi paila minasina. E bitokaia paka kwaiveka odabala koyasi Isireli, e minasina bikamsi viliona deli bimomsi buyavi. * 18 Minasina bikamsi uwosi tokabilia deli bimomsi buyavisi tokaraiwogasi valu watanawa, komwaidosi availa matausina bikatumataisi makawala sipi nammwala, kaina lam, gota kainaga bulumakau nakakaitubwa. 19 Avai tuta bakatumati matausina tomota makawala lula, mauna nayoyowa deli nasigisagina bikomasi komwaidona posasi bikomatasi deli bimomwaisi buyavisi tatoula wala bimommatasi. 20 Matausina bikamsi ogu tebeli komwaidona uwosi wosa deli kala tosisila, tokabilia deli matausina matala gidageda. Yeigu Guyau Yaubada bogwa lalivala.”

Yaubada bikaimilivau Isireli

21 E Guyau ikaibiga kawala, “Yeigu bavigaki boda ituwoli ituwoli bigisaisi ulo guyugwayu deli bavituloki matausina ammakawala lavigaki ulo peula paila bayomitali ulo nanamsa duwosisia. 22 Tuta baisa deli tuta oluvi mina Isireli binikolaisi yeigu wala Guyau si Yaubada. 23 E boda ituwoli ituwoli binikolaisi mina Isireli ilosi okatupipi paila uula imitugagasi baisa yeigu. Yeigu atotubuloki matausina, e atugwali kasi tilaula ikalisauwaisi deli ikatumataisi matausina okabilia. 24 Yeigu amipuki matausina mapula si pupagatu deli si mitugaga, e atotubuloki matausina.”

25 Guyau Yaubada ikaibiga kawala, “Mitaga ka, tuta baisa yeigu banokapisi Yekobe dalela, matausina goli tomotala Isireli, e bavigaki bisibwabwailasi tuvaila. E yeigu bogwa bakoli yagagu igibumaboma. 26 E matausina tuvaila bisisuaisi luvala uwosi osi valu tatousi, e gala wala ibodi availa biyokukoli matausina, matausina bogwa wala bilumwelavaisi ammakawala kasi mmosila paila eimitugagasi baisa yeigu. 27 Avai tuta bakaimilivau ulo tomota metoya valu mapilana oluwalaisi kasi tilaula leisisuaisi. 28 E ulo tomota binikolaisi yeigu wala Guyau si Yaubada. Matausina binikolaisi, paila uula yeigu lawitali eilosi okatupipi e tuta baisa yeigu bakouguguli matausina e bakaimilivau bamai osi valu tatousi, gala wala taitala baligaiwa. 29 Yeigu baligabu ulo baloma baisa mina Isireli e gala wala avai tuta tuvaila batotubuloki matausina. Yeigu goli Guyau Yaubada bogwa lalivala.”

Okilisala Isikeli igisi Bwala Kwebumaboma igau bivitoulai

40

(40.1—48.35)

Okilisala Yaubada ikau Isikeli ilau Yerusalem

1 Avai tuta bogwa eilauwaimasi okatupipi e olopola taitu kwailuwotala kwevasila Yerusalem eiyoulisi, e taitu kweluwoyu kwailimala oyamla kweluwotalela, wa yam makwaina yeigu alumkoli Guyau la peuligaga ikauwaigu ilauwaigu. 2 E olumoulela kilisala makwaina Yaubada ikauwaigu ilauwaigu oviluwela Isireli isailigu odabala kwaitala koya kwaiwonaku. Yeigu bogwa lagisi wala poulela bwala kala gigisa makawala kwaitala valu vilouveka. * 3 Matauna ilauwaigu katitaikinela makwaisina e agisi taitala tau kala gigisa ivivivila makawala tanumnumta barasi. Matauna eitotu katitaikinela makwaina kalapisila e leiyosi yatala yakakaraia kaivisaikola. *

4 Matauna ilukwaigu kawala, “Mwa yoku tau. Kugisimlili e kuligimlili bibwaina deli kutaku bibwaina vavagi komwaidona avaka bogwa bavitulokaim, paila baisa uula lamaiyaim. Yoku bukusola vavagi komwaidona avaka bogwa lokugisi baisa tomotala Isireli.”

Kalapisila opilibomatu

5 Baisa goli lagisi Bwala Kwebumaboma, e kalila itavini itapatu makwaina. E taitala tau ikau la kaivisaikola miyana, kala woloula uvatala isividoga, e ivisikoli tabodala. Makwaina kala wonaku bila walakaiwa iboda uvatala isividoga deli uvatala isividoga kala poupou. * 6 Oluvi matauna ila okalapisila makaduyona opilibomatu. Matauna imwena wa daga ila walakaiwa, e ivisaikoli kabosusuvi, e kala loum bila watanawa iboda uvatala isividoga. 7 Eisakawaiki isisu kadatala keda e baisa isisu tabudotolu buliyamata pilatala e tabudotolu pilayuwela. E tabudotala tabudotala matabudosina kasi vakaila komwaidona makawala eitavina eitapatu uvatala isividoga kasi maloula, e taboda eikalitulaisi matabudosina kala poupou iboda uvatala okatupoi. E oluwalaisi matabudosina buliyamata isisu kadatala keda kala woloula uvatala isividoga biloula okabosusuvi matabudona eilokaia Bwala Kwebumaboma. 8-9 Matauna ivisaikoli matabudona e ibani kala loum iboda uvayu. Matabudona ivigaki kalapisila kala vigimkoila makwaina saina katitaikina Bwala Kwebumaboma, e matabudona tabodala otoutom kala poupou isividoga. 10 (E matabudosina buliyamata opapala keda makadana kasi vakaila makawala wala, e tabodala eikalitulaisi matabudosina kasi poupou makawala wala.)

11 Oluvi tau matauna ivisaikoli kala beiyaya keda makadana okalapisila kala beiyaya iboda uvatolu okatupoi, e sasa oluwalaisi kalapisila kaduyoulaim iboda uvayu isividoga. 12 E omatala matabudosina buliyamata, taboda kwekukupi wala kala wonaku deli kala beiyaya okatupoi wala. (Tabudotala tabudotala matabudosina kasi beiyaya deli kasi wonaku eitaina eitapatu uvatala isividoga.) 13 Oluvi matauna ivisaikoli sasa makwaina metoya tabudotala matabudosina totomla iluvipeili keda makadana e ila otabodala tabudoyuwela, e iboda uvalima uvatala okatupoi. 14 E tabudotala matabudona okala vigimkoila eilokaia obikubakula Bwala Kwebumaboma. Matauna ivisaikoli matabudona, e kala beiyaya iboda uvalima. 15 E kala kaduwonaku metoya otaboda okoukweda okalapisila bila matabudona okala vigimkovila iboda uvaluwotala uvayu isividoga. 16 E komwaidona matabudosina tabodasi deli tabodasi eikalitulaisi matabudosina bidubadu ponana itaponanaisi. E tabodasi matabudosina eilokaia keda makadana ileiyasi kaikobusi kai pulopola.

Bikubakula Bwala Kwebumaboma matabudona okoukweda

17 E tau matauna ivakadaigu kasuvi okalapisilela baku kwematala. E opapala tabodala bwala ikalitulaisi tabudotala tabudotala kala bawa tabudoluwotolu, e omitasi matabudosina dakuna piladudubuna eitakasaisi, 18 itainaisi itapataisi. E baku makwaina kwaimatala ila watanawa e baku makwaina kwaiyuwela olopola ila walakaiwa.

19 E mabuligigana walakaiwa kwaitala kalapisila makwaina bitasuvi bitala baku makwaina olopola. E tau matauna ivisaikoli sasa makwaina kwaitala kalapisila bila kwaiyuwela kala woloula uvaluwoyu uvalima.

Kalapisila opiliyavata

20 Oluvi tau matauna ivisaikoli kalapisila makwaina mapilana opiliyavata okedala eilokaia kwematala baku. 21 E buliyamata matabudosina tabudotolu pilatala tabudotolu piliyuwela keda oluwala, e tabodesi oluwalaisi matabudosina, deli kabosusuvi matabudona komwaidona wala kasi woloula makawala wala makwaisina mapilana opilibomatu kalapisilela. E komwaidona kala woloula kalapisila makwaina iboda uvaluwotala uvayu isividoga deli kala beiyaya uvalima uvatala okatupoi. 22 E kabosusuvi matabudona, e taboulusi ponanela maponinasina, deli ileiyasi kaikobula pulopola kaila komwaidona wala kala gigisa makawala mapilana opilibomatu kalapisilela. E kailima kaiyu daga oluvi bisakaila kalapisila, e kabosusuvi matabudona eitotu okala vigimkovila matala eikoulakaiwa obikubakula Bwala Kwebumaboma. 23 E metoya kalapisila makwaina opiliyavata bila olumoulela, e kwaitala tuvaila kalapisila oluvi bila baku makwaina olumoulela bwala, makawala wala kasi gigisa makwaisina mapilana opilibomatu. E tau matauna ivisaikoli sasa makwaina oluwalaisi kwaiyu kalapisila makwaisina, kala woloula iboda uvaluwoyu uvalima.

Kalapisila opilibolimila

24 Oluvi, tau matauna ivakadaigu ilauwaigu mapilana opilibolimila, e kagisi kadatala kalapisila tuvaila. Matauna ivisaikoli tabodala olumoulela deli matabudona kabosusuvi, e komwaidona matabudosina migatala wala. 25 E olumoulela matabudosina isisu ponana eitabolusi makawala wala makwaisina kalapisila ituwoli. E komwaidona kalapisila makwaisina kala woloula iboda uvaluwotala uvayu isividoga, e kala beiyaya uvalima uvatala okatupoi. 26 E kailima kaiyu daga oluvi bisakaila makwaina, e matabudona kabosusuvi itotu okala vigimkovila matala ilokaia bikubakula Bwala Kwebumaboma. E kai pulopola kaikobusi ileiyasi otaboda matabudona olumoulela matala eilokaia makadana keda. 27 Deli tuvaila, isisu kwaitala kalapisila biloula olumoulela makwaina bikubaku. Tau matauna ivisaikoli sasa makwaina bila kalapisila kwaiyuwela, e kala maloula uvaluwoyu uvalima.

Baku makwaina olopola. kalapisila opilibolimila

28 E tau matauna ivakadaigu kasuvi kalapisila opilibolimila e kauyeiya wala obikubakula Bwala Kwebumaboma makwaina olopola. Matauna ivisaikoli kalapisila makwaina, e kala beiyaya bogwa wala makawala kalapisila makwaina okoukweda. 29-30 Matabudosina buliyamata, matabudona okabosusuvi, deli tabodala olumoulela komwaidona wala kasi vakaila makawala wala kalapisila ituwoli. E matabudosina eikalitulaisi okalapisila makwaina, itaponanaisi ponana bidubadu, komwaidona kala woloula eivisaikoli iboda uvaluwotala uvayu isividoga. Kala beiyaya uvalima uvatala okatupoi. 31 E matabudona kabosusuvi matala ikoulakaiwa kwaiyuwela bikubakula Bwala Kwebumaboma e tabodala ileiyasi kaikobusi kai pulopola. Kailima kaitolu dagala oluvi bisakaila kalapisila makwaina.

Baku makwaina olopola. kalapisila opilibomatu

32 E tau matauna ilauwaigu okalapisila makwaina opilibomatu e kasuvi kala olumoulela makwaina baku olopola. Matauna ivisaikoli kalapisila makwaina, e kala vakaila makawala wala komwaidona makwaisina. 33 Matabudosina buliyamata, matabudona kabosusuvi, deli tabodasi olumoulela kasi vakaila makawala wala makwaisina kalapisila ituwoli. E ponana eitabolusi itaina itapatu, matabudona kabosusuvi makawala wala eivigakaisi. E kalapisila kala woloula komwaidona iboda uvaluwotala uvayu isividoga e kala beiyaya uvalima uvatala okatupoi. 34 Matabudona kabosusuvi matala ikoulakaiwa makwaina baku kwematala. E kai pulopola kaikobusi ileiyasi wa keda komwaidona otaboda. E daga kala bawa iboda kailima kaitolu oluvi bitasakaila kalapisila makwaina.

Baku makwaina olopola. kalapisila opiliyavata

35 Oluvi tau matauna ivakouligu ilauwaigu okalapisila makwaina opiliyavata. E ivisaikoli makwaina, e kala vakaila makawala wala komwaidona makwaisina. 36 Kasi gigisa migatala wala, e isim buliyamata ikalitulaisi eitabodala olumoulela iyolalaisi, tabodala kabosusuvi, deli itabolusi ponanela komwaidona wala itaina itapatu. E komwaidona makwaisina kasi woloula iboda uvaluwotala uvayu isividoga e kala beiyaya uvalima uvatala okatupoi. 37 E kabosusuvi matabudona matala ikoulakaiwa baku kwematala. E ileiyasi kaikobula pulopola kaila otabodela mapilasina e keda oluwala. Daga kailima kaitolu oluvi bisakaila kalapisila.

Avai vavagi isisu katitaikina kalapisila opiliyavata

38 E baku makwaina okoukweda isisu tabudotala tabudokekita isepitukwaisi makwaina kalapisila bisuvi olumoulela baku mapilana opiliyavata. E taboda matabudona isuvi tabudoveka matala eilokaia baku, e baisa biwinaisi uwosi minasina mauna igau namwaidona bigibukwaisi lula. 39 E olopola matabudona tabudoveka kwaivasi tebeli itotusi, kwaiyu opapala emaima e kwaiyu opapala ewaiwa. Baisa odabasi tebeli makwaisina bikatumataisi minasina mauna paila bivigakaisi lula. Kaina namwaidona bigibukwaisi lulela mitugaga, kaina bisaimwaisi paila mitugaga lulela kaina kaimapu semakaila. 40 E matabudona okoukweda kwaivasi tebeli tuvaila isisuaisi, kwaiyu baisa emaima opapala la kabosusuvi kalapisila opiliyavata, e kwaiyu baisa ewaiwa. 41 E tebeli makwaisina kasi bawa komwaidona iboda kwailima kwaitolu. makwaisina goli leikatubiasaisi paila bigubugabusi lula leikatumataisi, kwaivasi olumoulela matabudona, e kwaivasi okoukweda wa baku. 42 E kwaivasi makwaisina olumoulela matabudona tabudokekita eitasaiyaisi paila bikatubiasaisi semakavi paila namwaidona bigubugabusi lula, makwaisina ibubulokaisi metoya dakuna kwetatai. Makwaisina kasi wonaku bila walakaiwa okatupoi wala, e papasi eitavina eitapatu iboda yumatala kala beiyaya. Komwaidona guguwa makwaisina paila bikatumataisi mauna minasina paila bivigakaisi lula, isailisi otebeli makwaisina. 43 Katububulesi makwaisina eitavina eitapatu iboda yumatala kala beiyaya. Komwaidona viliona paila bigubukwaisi lula, isailasi otebeli makwaisina.

44 Oluvi ivakadaigu kasuvi wa baku makwaina olopola. E agisi tabudoyu tuvaila eikalitulaisi, tabudotala katitaikinela kalapisila opiliyavata eikapogegaki opilibolimila, e tabudoyuwela eikapogegaki opiliyavata katitaikinela kalapisila opilibolimila. 45 E tau matauna ilukwaigu matabudona eikapogegaki opilibolimila si bwala matausina tolula eiuwotetilasi wa Bwala Kwebumaboma, 46 e matabudona eikapogegaki opiliyavata si bwala tolula matausina eiuwotetilasi okabogabu lula. Komwaidona tolula dalesi leitetila leimaisi metoya Sadoki; matausina Libai dalela isim kasi karaiwaga paila bisusuvisi bilolosi omatala Guyau paila biwotitalaisi matauna.

Makwaina baku olopola deli Bwala Kwebumaboma

47 E tau matauna ivisaikoli baku makwaina olopola iboda uvaluwoyu uvalima kala woloula deli kala beiyaya makawala wala. Bwala Kwebumaboma itotu mapilana opilikwaibwaga e omatala itotu kwaitala kabogwabu lula. 48 E oluvi tau matauna ivalilouyaigu ilauwaigu matabudona kabosusuvi wa Bwala Kwebumaboma. Matauna ivisaikoli kabosusuvi e kala loum eila watanawa iboda uvatolu isividoga e kala beiyaya uvatala okatupoi e papala eitaina eitapatu e kala poupou pilata pilayuwela ikouma imoi lipoi. 49 E daga biloula matabudona kabosusuvi kala beiyaya uvalima e kala loum uvatolu. E kaiyu kokola itotusi opapala kabosusuvi, kaitala pilatala kaitala piliyuwela.

41

1 Oluvi tau matauna ivakouligu ilauwaigu matabudona eitowalai oluwala matabudona tadoki Bwala Kwebumaboma. Matauna ivisaikoli keda makadana bisuvi olumoulela matabudona. e kala loum uvatala isividoga 2 deli kala beiyaya uvayu isividoga, e tabodala pilatala pilatala komwaidona kasi poupou iboda uvatala okatupoi. Matauna ivisaikoli matabudona wala. Kala maloula uvaluwotala deli kala beiyaya uvalima.

3 Oluvi matauna ila isuvi olumoulela matabudona olopola Bwala Kwebumaboma. Matauna ivisaikoli keda makadana bisuvi olumoulela matabudona. e kala loum isividoga deli kala beiyaya uvatala isividoga, deli tabodala komwaidona pilatala pilatala kasi poupou uvatala lipoi. 4 E matauna ivisaikoli matabudona eitaina eitapatu komwaidona ibudobodasi wala kasi woloula iboda uvalima. Oluvi matauna ilukwaigu kawala, “Ka, matabudona goli Bomikikila Sainela.”

Matabudosina eikaliaiisi opapala Bwala Kwebumaboma papala

5 E tau matauna ivisaikoli kala poupou tabodala Bwala Kwebumaboma olopola, e iboda uvatala isividoga. Otaboda mapilana, ikalitulaisi bidubadu matabudosina tabudokikekita itavini itapatu Bwala Kwebumaboma, e kasi beiyaya uvatala. 6 Tabudotala tabudotala matabudosina ikalitulaisi buligigatolu, e buligitala buligitala mabuligigasina ikalitulaisi tabudoluwotolu. Mabuligana watanawa papala saina poupou, mabuligana buligiyuwela papala sitana wala poupou, e mabuligana buligitolula papala kakaraia. Eikaliaisi makawala kidamwa mabuligasina walakaiwa papasi bitotusi odabala papa watanawa, e gala bikatupitukwaisi deli makwaina. 7 Avai tuta okoukweda bitagisi, Bwala Kwebumaboma tabodala, kala gigisa bitadoki kala poupou makawala wala watanawa bila walakaiwa. E opapala Bwala Kwebumaboma tabodala, okoukwedala matabudosina, ikaliaiisi kaiyu daga kebubeiyaya, mapaila ivigaki kala gagabila bitamwena metoya mabuligigana watanawa bitala mabuligigana oluwala e bitauyeiya wala mabuligigana walakaiwa. 8-11 E matabudosina tabodasi okoukweda kala poupou uvatala okatupoi, e lulu kaduyotala eititoki mapilana opiliyavata Bwala Kwebumaboma, e kaduyoyuwela opilibolimila. E eitavina eitapatu okoukweda Bwala Kwebumaboma agisi ibubulaisi kaboloula, e kala beiyaya komwaidona uvatala okatupoi. E makwaina kaboloula kala mweimwena bila walakaiwa uvatala isividoga, baisa goli kala mweimwena tumalela matabudosina opapala Bwala Kwebumaboma. E opapala kaboloula makwaina kwaitala sasa isisu kala beiyaya uvalima eitavina eitapatu.

Bwala makwaina opilikwaibwaga

12 E mapilana opilikwaibwaga makwaina sasa opapala Bwala Kwebumaboma kwaitala bwala eitotu baisa kala woloula uvaluwoyu uvayu isividoga kala beiyaya uvaluwotala uvalima uvayu isividoga, e papala eitaina eitapatu kala poupou uvatala okatupoi.

Bwala Kwebumaboma kwemwaidona kala visaikola

13 E tau matauna ivisaikoli Bwala Kwebumaboma kala woloula okoukweda iboda uvaluwoyu uvalima. Deli osisunela Bwala Kwebumaboma bila itobu pilayuwela bwala makwaina eitotu mapilana opilikwaibwaga, e sasa makwaina kala woloula makawala wala iboda uvaluwoyu uvalima. 14 E tuvaila sasa makwaina eilokaia omatala Bwala Kwebumaboma e deli goli obikubakula pilayuwela kasi woloula makawala wala uvaluwoyu uvalima. 15 Matauna ivisaikoli kala woloula bwala makwaina eitotu opilikwaibwaga deli goli keda makadasina opapala pilatala piliyuwela kala woloula makawala wala uvaluwoyu uvalima.

Kala kamitabubula Bwala Kwebumaboma

E matabudona kabosusuvi, matabudona Bwala Kwebumaboma, deli matabudona Bomikikila Sainela 16 komwaidona matabudosina ikaliakaisi wala kai watanawa eila walakaiwa oponana eitabolusi. E ponana maponinasina ibodi bitakatubodi. 17 E Bwala Kwebumaboma tabodala olumoulela, watanawa bila wa lulu odabala, komwaidona ileiyasi kaikobusi 18 kai pulopola deli mauna nayoyowa isim pinupanesi. Kaikobu itakasaisi wala kaimatala kai pulopola eisakaili mauna e itavina itapatu makawala olumoulela matabudona. Mauna natana natana minasina migisi kwaiyu. 19 migatala migila tomota ikoulakaiwa kaikobula pulopola makaina ola kakata, e migayuwela migila laiyoni ikoulakaiwa makaina pulopola ola kikiwama. 20 Metoya watanawa eila odabala lulu, melalouya wala eitavina eitapatu makawala wala. 21 Matabudona Bwala Kwebumaboma kokolela papasi kasi loum kala beiyaya makawala wala.

Kabogwabu lula makwaina eikaliakaisi kai

E omatala lulula matabudona Bomikikila Sainela kwaitala vavagi isisu kala gigisa 22 makawala kabogwabu lula. Kala wonaku bila walakaiwa lipoi e kala beiyaya isividoga. Kokolela owokulu, la kabototu deli papala komwaidona kai wala ikaliakaisi. E tau matauna ilukwaigu kawala, “Tebeli makwaina tuta komwaidona bitotu wala omatala Guyau.”

Bwala Kwebumaboma kala lulu

23 E kaduyotala lulu eitotu okala vigimkovila keda makadana bila matabudona Bwala Kwebumaboma, deli kaduyoyuwela lulu eitotu okala vigimkovila keda makadana bila matabudona Bomikikila Sainela. 24 E yoyula matabudona pilayu kaboulaim bikapogega oluwala. 25 E otapwala yoyula matabudona Bwala Kwebumaboma ileiyasi kaikobusi kai pulopola deli mauna isim pinupanesi, makawala wala tabodala kala leilai. E okoukwedala matabudona kabosusuvi yoyula lulu itabodaisi ikatububulaisi tabodala kai. 26 E opapala matabudona itabolusi ponana bidubadu, e otaboda eitavina eitapatu ileiyasi kaikobusi kai pulopola.

42

Kwaiyu bwala katitaikina Bwala Kwebumaboma

1 E tau matauna ilauwaigu baku makwaina okoukweda e ivakadaigu kala wa bwala kwaitala eitotu opiliyavatela Bwala Kwebumaboma, gala kaduwonaku bila kwaiyuwela bwala makwaina opilikwaibwagala Bwala Kwebumaboma. 2 Makwaina bwala kwaimatala kala woloula iboda uvaluwoyu uvalima e kala lau uvaluwotala uvayu okatupoi. 3 Pilatala bwala matala ikoulakaiwa sasa makwaina opapala Bwala Kwebumaboma, sasa makwaina kala beiyaya uvalima, e piliyuwela matala bwala ikoulakaiwa kedala baku makwaina okoukweda. Bwala makwaina kala kaliai buligigatolu mabuligigana watanawa isesila, oluwalaga sitana ikaliyumalaisi, e mabuligigana walakaiwa tuvaila wala ikaliyumalaisi. 4 Opapala bwala makwaina opiliyavata kadatala keda kala beiyaya uvayu isividoga kala woloula uvaluwoyu uvalima e mapilana isisu bidubadu kabosusuvi. 5 Matabudosina eikalitulaisi olumoulela mabuligigana walakaiwa tabudikikekita, e matabudosinaga olumoulela deli watanawa tabudovakaveka, paila uula mabuligasina walakaiwa eikaliyumilasi. 6 E matabudosina eikalitulaisi olumoulela mabuligigasina buligigatolu eikaliaisi opapala kaboloula deli gala isim kokolesi bipilasi makawala ituwoli bwala makwaisina olumoulela baku makwaina. 7-8 Ka mabuligigana watanawa okoukweda tabodela bwala makwaina gala wala tabudotala bwala, makabulona bwala kala woloula uvaluwotala uvayu isividoga. E matabudosina kabuloyuwela kasi woloula uvaluwotala uvayu isividoga baisa isim tabudovila bwala. E mabuligigana walakaiwa komwaidona ikasewa matabudosina melalouya wala kala woloula bwala kwemwaidona. 9-10 E mapilana opilibomatu okala vigimkovila bwala makwaina ambaisa tabodala baku makwaina olumoulela eivitouula, kaduyotala lulu bila wa baku makwaina okoukweda.

E Bwala Kwebumaboma opilibolimilela kwaitala bwala eitotu gala kaduwonaku metoya bwala makwaina opilikwaibwaga kasi gigisa migatala wala. 11 Omatala matabudosina kadatala keda kala gigisa makawala makadana opiliyavata. Kala woloula, kala gigisa, deli kala lulu, komwaidona makawala wala. 12 E wa bwala makwaina mapilana opilibolimila osikowasi matabudosina kaduyotala lulu itotu okala vigimkovila mapilana eilokaia mapilana opilibomatu okala vigimkovila ambaisa taboda eivitouula.

13 E tau matauna ilukwaigu kawala, “Makwaisina bwala kwaiyu wala kwebumaboma. Olumoulela makwaisina tolula matausina bisusuvisi bilolosi omatala Guyau bikomasi makwaisina semakavi kwebumaboma sainela. Paila matabudosina bomikikila, mapaila tolula bisailisi semakavi kwebumaboma sainela olumoulela matabudosina. Baisa kaula semakavila deli lula bigabwaisi paila mitugaga kaina kaimapu lulela. 14 Avai tuta tolula bisisuaisi olumoulela Bwala Kwebumaboma e magisi bisunapulasi bilosi matabudona okoukweda, matausina ibodi bikatulovaisi karekwa yabumaboma miyasina leisisikomasi tutala leiwotitalaisi Guyau. Matausina ibodi bisikamsi ituwoli karekwa oluvi bisunapulasi bilokaiasi ambaisa tomota eisisigugulasi.”

Kala visaikola kala yayovila Bwala Kwebumaboma

15 Avai tuta tau matauna eivenoku visaikola olumoulela Bwala Kwebumaboma tabodala, ivakouligu isunupuloiyaigu kalapisila makwaina opilibomatu e ivisaikoli Bwala Kwebumaboma kala yayovila okoukweda. 16 Matauna ikau la kaivisaikola e ivisaikoli mapilana opilibomatu, e kala maloula iboda lakatutala uvaluwoyu uvalima. 17-19 Oluvi ivisaikoli mapilana opiliyavata, opilibolimila, deli opilikwaibwaga; komwaidona kasi maloula makawala wala, lakatutala uvaluwoyu uvalima, 20 mapaila taboda eitavina eitapatu komwaidona makawala wala kasi maloula lakatutala uvaluwoyu uvalima taboda makwaina bitavilei metoya avai vavagi isim kala bumaboma e avaka gala kala bumaboma.

43

Guyau ikaimilavau wa Bwala Kwebumaboma

1 E tau matauna ilauwaigu wa lulu makaduyona eikoulakaiwa opilibomatu, 2 e yeigu agisi la guyugwayu mina Isireli si Yaubada leima metoya mapilana obomatu. Yaubada kaigala luluwala makawala bikaipolu bolita, e la lumalama visigala valu watanawa ivisigili. * 3 E kilisala makwaina makawala wala makwaina lagisibogwi tuta matutona Yaubada leima paila bikatudidaimi Yerusalem e deli makawala makwaina lagisi wa Waya Keba. E mapaila yeigu akapusi akanaiki lopogu opwaipwaia. 4 E lumalama saina guyugwayu isuvi okalapisila makwaina opilibomatu e iuyeiya olumoulela Bwala Kwebumaboma.

5 E Guyau la baloma ilupaigu ilauwaigu wa baku makwaina olumoulela, e baisa agisi Bwala Kwebumaboma igubami Guyau la guyugwayu. 6 E tau matauna itotu okaipapagu, e alagi kaigala Guyau olumoulela Bwala Kwebumaboma eilukwaimaigu kawala, 7 “Mwa yoku tau, ka baisa ulo takaikaia. Yeigu basikaili ulo tomota mina Isireli e bakaraiwogi matausina tuta gala biwokuva. Gala tomotela Isireli kaina goli si gweguya gala wala tuvaila biyomsilaisi yagagu igibumaboma metoya osi tapwaroru baisa tuwoli yaubada kaina bibekobekwasi si gweguya eikikaligasi ovalu makwaina. 8 Ka gweguya iyoudulaisi si kabotitola deli si lulu kokolela osi ligisa imaiyaisi isepitukwaisi ulo kabotitola deli ulo lulu kokolela ogu Bwala Kwebumaboma, mapaila baisa ivigaki pilatala taboda matausina pilatala yeigu. Matausina bogwa eiyomsilaisi yagagu igibumaboma metoya komwaidona vavagi kabokakayuwa bogwa leivagaisi, e mapaila metoya ogu gibuluwa lakatudoum matausina. 9 Ka baisa tuta ibodi matausina biligaiwaisi taimamila baisa minasina tuwoli yaubada deli biligaiwaisi bekobekwa uwosi si gweguya. Ka kidamwa bivagaisi makawala, yeigu bamili valu deli matausina tuta gala biwokuva.”

10 E Guyau isetuwoli kala livala kawala, “Mwa yoku tau, kuluki mina Isireli livalela paila Bwala Kwebumaboma, deli bininamsaisi ammakawala kala kaliai. Kuvigaki bimmosilasi paila kidikedala mitugaga leiuvagaisi. 11 E kidamwa matausina bilumkolaisi mmosila paila avaka bogwa leivagaisi, kutaneku nanamsela Bwala Kwebumaboma kala kaliai baisa matausina. kala leilai kala kabosusuvi deli kabosunapula, kala bububula, uvagila komwaidona olumoulela, deli karaiwogala komwaidona. Kugini komwaidona makwaisina paila matausina bigisaisi ammakawala guguwala komwaidona isisu e gagabila bikikulaisi komwaidona karaiwogala. 12 Baisa karaiwogala Bwala Kwebumaboma. Komwaidona kala yayovila eitavina eitapatu odabala koya baisa vavagi kwebumaboma.”

Kabogwabu lula

13 Baisa makawala kala visaikola kabogwabu lula makwaina makawala wala kala visaikola Bwala Kwebumaboma leivigakaisi. Obidala kabogwabu lula isisu sopi la keda bititayelu eitavina eitapatu kala loum okatupoi e kala beiyaya makawala wala okatupoi, e kala todada mapilana leim okoukweda kala wonaku iboda omituwetuwa. * 14 Makatupona watanawa odabala bidala kabogwabu lula, kala wonaku bila walakaiwa isividoga. E katupoyuwela ikiyumalaisi eitavina eitapatu kala visaikola iboda okatupoi, bila walakaiwa uvatala. E odabala makatupona tuvaila ikiyumalaisi e kala visaikola iboda okatupoi eitavina eitapatu. 15 E makatupona odabala paila bigubugabusi lula, kala wonaku uvatala. E odabala kabogwabu lula makwaina wokulula kwaivasi wala isisu kala sukusaku. 16 Makatupona odabala kabogwabu lula pilavasi wala makawala kasi maloula uvatolu. 17 Makatupona oluwala pilavasi wala makawala kasi visaikola uvatolu isividoga. Opapala isim kala todada, kala wonaku bila walakaiwa omituwetuwa. (Makadana la keda sopi bititayelu kala beiyaya okatupoi.) Kabogwabu lula makwaina dagela bitamweimwena eititoki mapilana opilibomatu.

Kala kabomi kabogabu lula

18 E Guyau Towalakaiwa ilukwaigu, kawala, “Mwa yoku tau, kulagi avaka balukwaim. Avai tuta kabogabu lula kala kaliai biwokuva, yoku bukukwabomi makwaina metoya bukugabu lula odabala deli kwatusoki buyavila mauna minasina lokugibuki lula. 19 E matausina tolula dalela Libai eikitetilasi metoya Sadoki matausina goli kasimwaleta bimaisi omatagu paila biwotitalaigusi. Yeigu goli Guyau Towalakaiwa lakaraiwogi makawala. Yoku bukusaiki matausina natana bulumakau natubovau namwala paila bisemakavaisi bivigaki lulela mitugaga. 20 E yoku bukukwau sitana buyavila mauna minana e bukukogiaki okala sukusaku kabogabu lula owokulula walakaiwa, deli makatupona oluwala kwaivasi wokulula, deli goli komwaidona kaipagala eitaina eitapatu. Avai tuta bukuvagi makawala baisa bivigaki bogwa bukukwatumigileu deli bukukwabomi makwaina. 21 E yoku bukukwau minana bulumakau namwala leisemakavaisi paila lulela mitugaga e bukulau oyosewala Bwala Kwebumaboma ambaisa kabilikovala kabosupa e bukugabu minana. 22 Igau biyam nabwaia yoku bukuyosi natana gota namwala gala isim kala nebaneba, e minana bukusemakavi paila bivigaki lulela mitugaga. E buyavila bukukwatumigileu kabogwabu lula makawala wala lokuvigaki minawena bulumakau namwala. 23 Avai tuta bogwa bukuvenoku wotetila makwaina, e kuyosi natana natubovau bulumakau namwala, deli natana natubovau sipi namwala e minasina nayu wala gala isim kasi nebaneba, 24 e minasina bukumiakaigu. E tolula matausina bikauwaisi yona bikatusokaisi minasina e bivigakaisi si semakavi kwegibugabu baisa yeigu. 25 Yam kwaitala kwaitala bibudoki kwailima kwaiyuwela yam yoku bukusemakavi natana gota, natana bulumakau namwala, natana sipi namwala, bukuvigaki lulela mitugaga. Komwaidona wala minasina gala isim kasi nebaneba. 26 E kwailima kwaiyu yam matausina tolula bikabomaisi kabogwabu lula makwaina bikatubiasaisi paila biwotetilasi. 27 Ka avai tuta kwailima kwaiyu yam biwokuva, e tolula matausina bivitouulasi bisemakavaisi odabala kabogwabu lula makwaina lula kwegibugabu deli tomota si semakavi kalubaila semakavila. Oluvi yeigu bakabwailimi komwaidomi. Yeigu wala Guyau Yaubada bogwa lalivala.” *

44

Kalapisila opilibomatu karaiwogala

1 E tau matauna ivakadaigu ilauwaigu makaduyona kalapisila okoukweda itotu opilibomatula Bwala Kwebumaboma. Kalapisila makaduyona ikatubodaisi, 2 e Guyau ilukwaigu kawala, “Kalapisila makaduyona bisisu wala kaduyokatuboda e gala avai tuta availa biulaim. Gala taitala tomota bibodi bisuki makaduyona, paila uula yeigu Guyau, mina Isireli si Yaubada bogwa lasuki makaduyona. Makaduyona bitotu wala kaduyokatuboda. 3 Mesinaku wala, guyau latula kalamwaleta bila makaduyona paila bikam kamkwam kwebumaboma omatagu. Matauna bisuvi makaduyona e bisunapula metoya matabudona olopola bwala.”

Karaiwogala Bwala Kwebumaboma kala suvi

4 Oluvi tau matauna ivakouligu kasuvi kalapisila opiliyavata e kala omatala Bwala Kwebumaboma. Itobu matagu lagigisa, e agisi Guyau la Bwala Kwebumaboma ivakasau wala migila lumalamela saina guyugwayu. E yeigu akapusi migigu opwaipwaia, 5 oluvi Guyau ilukwaigu kawala, “Mwa, yoku tau, kugisimlili deli kuligimlili komwaidona avaka lokugigisi deli lokulilagi. Yeigu balukwaim komwaidona karaiwogala Bwala Kwebumaboma. Kuyamati bibwaina, avai tomota isim kasi karaiwaga paila bisuvisi bisusunapulasi wa Bwala Kwebumaboma, e avai tomota gala ibodi bisuvisi.

6 “Kuluki tomota matausina mina kosomapu Isireli, yeigu Guyau Towalakaiwa gala bakabwaili vavagi makwaisina kabokakayuwa leiuvagaisi. 7 Matausina bogwa leiyogwalaisi ulo Bwala Kwebumaboma metoya itugwalaisi tomota matausina togilagala gala isim kasi bobu, matausina gala ikikabikuwolaigusi isusuvisi wa Bwala Kwebumaboma avai tuta posasi deli buyavisi mauna bigabwaisi lula baisa yeigu. Mapaila ulo tomota bogwa eikodidaimisi ulo kabutu metoya komwaidona vavagi kabokakayuwa leiuvagaisi. 8 Matausina gala iyamataisi kidikedala lula kwebumaboma olumoulela ulo Bwala Kwebumaboma, mitaga kaimapula itugwalaisi togilagala ikaraiwogaisi.

9 “Ka, gala avai togilagala gala isim kala bobu, matauna goli gala ikabikuwolaigu, ibodi bisuvi ogu Bwala Kwebumaboma, deli goli gala wala taitala togilagala isilomla oluwalaisi mina Isireli. Yeigu Guyau Yaubada bogwa lalivila.”

Guguya ikaimali si koni mina Libai paila wotitalela tolula

10 E Guyau ilukwaigu, kawala, “Yeigu bogwa bamipuki matausina mina Libai, deli goli tomotala Isireli availa availa matausina eikoulovaigusi e eititapwarorusiga baisa minasina yaubada tokolu. 11 Matausina ibodi biwotitalaigusi olumoulela Bwala Kwebumaboma paila biyamatasi kabosusuvi deli bikikatubaiasasi wotitalela Bwala Kwebumaboma. Ibodi matausina bikikatumataisi mauna minasina tomota leisemakavaisi paila semakavi lula kwegibugabu deli paila lula, e matausina ibodi bisim si tuta paila biwotitalaisi tomota. 12 Mitaga matausina ikugwaiyaisi tapwaroru baisa tokolu paila mina Isireli e makawala goli ivakadaisi tomota imitugagasi. Mapaila baisa yeigu Guyau Yaubada ulo biga katotila matausina ibodi wala bibodasi mipuki. 13 Matausina gala biwotitalaigusi metoya osi wotetila tolula kaina bivakatitaikinasi avai vavagi ladoki kwebumaboma kaina bisukwaisi matabudona bomikikila sainela. Baisa makawala kasi mipuki paila bogwa leivagaisi vavagi kabokakayuwa. 14 Yeigu banagivau si wotetila biyamataisi guguwala Bwala Kwebumaboma.”

Paila tolula

15 E Guyau Towalakaiwa ilivala kawala, “Ka tolula matausina metoya odalela Libai eikitetilasi metoya Sadoki matausina tokimadagi bogwa isetuwolaisi wala iwotitalaigusi ogu Bwala Kwebumaboma wa tuta matutona komwaidosiga tomotala Isireli bogwa eitotubulokaigusi. Mapaila baisa tuta matausina wala kasimwaleta biwotitalaigusi deli bimeimaisi omatagu bisemakavaisi baisa yeigu posasi mauna deli buyavisi bivigakaisi si lula. 16 Matausina wala bisusuvisi ogu Bwala Kwebumaboma, biuwotetilasi ogu kwabolula, deli bikugwaiyaisi tapwaroru wa Bwala Kwebumaboma. 17 Avai tuta matausina bisuvisi okalapisilela baku makwaina olopola Bwala Kwebumaboma matausina bisikamsi miyasina karekwa yakakaraia. Gala igagabila bisikamsi avai karekwa leibisikaisi metoya unuunusi sipi avai tuta si tuta wotetila olumoulela baku makwaina kaina olumoulela Bwala Kwebumaboma. * 18 Taga bikapula kasi kapololu matausina bikwanaisi pwanetasi karekwa yakakaraia deli bisikamsi sevalopula miyasina yakakaraia mitaga gala deli palitula. 19 Igau makateki bisunapulasi bilosi baku makwaina okoukweda ambaisa tomota leisisuaisi, ikugwa bikatulovaisi miyasina karekwa leisisikomasi osi tuta wotetila wa Bwala Kwebumaboma e bisewaisi miyasina olumoulela matabudosina Bomikikila. Matausina bisikamsi karekwa ituwoli kaimapula miyasina yabumaboma leikatulovaisi e taga karekwa kala bumaboma bivisilagi tomota. *

20 “Tolula matausina gala ibodi biviliwaisi kulusi kaina bigolaisi miyasina biyawonakusi. Matausina bikapitunaisi bibodi wala kala yawonaku. * 21 Tolula matausina gala ibodi bimomsi waini oluvi bisuvisi bilosi obikubaku makwaina olumoulela. * 22 Gala taitala tolula bivaiya natana vivila nauvaipaka; mitaga matauna bivaiya natana vilela Isireli nakapugula kaina natana kubuyala taitala tolula ituwoli. *

23 “Tolula matausina bivitulokaisi ulo tomota avaka kala tuwoli metoya avaka kwebumaboma e avaka gala kwebumaboma, deli oluwalaisi avaka migileu deli avaka gala migileu. * 24 Avai tuta kwaitala kominimani bitokaia, tolula matausina binagaisi mokaila pakula makwaina avaka ibodi makawala ulo karaiwaga. Matausina biyamataisi tapwaroru pakala makawala ulo karaiwaga, deli biyamataisi Sabate bisisu kwebumaboma.

25 “Ka, tolula gala ibodi biyogwali titoulela metoya bikabikoni tomata uwosi, mesinaku wala minana tomata tamala kaina inala, guditala latula, bodala, kaina luleta nakubukwabuya. * 26 Avai tuta bikatumigileu titoulela tuvaila, matauna bisisu bibodi kwailima kwaiyu yam 27 e oluvi bisuvi olumoulela baku makwaina Bwala Kwebumaboma eititoki e bilula paila kala katumigileu, e oluvi igagabila biwotetila tuvaila olumoulela Bwala Kwebumaboma. Yeigu Guyau Yaubada bogwa lalivala.

28 “Tolula wotitalela baisa tolula kasi vilavila paila si koni avaka lasaiki Isireli bikitetilasi tubwa tubotala tubotala. Gala kwaitala kasi bigukeya biyosisi olopola Isireli; yeigu wala tatougu bakamovi matausina. * 29 Kaula semakavila, mitugaga semakavila deli kaimapu semakavila baisa tolula kʹasi, e tuvaila avaka avaka tomota leikatupalaisi paila yeigu olopola Isireli, vavagi makwaisina matausina tolula bikulaisi paila titoulesi. * 30 Komwaidona yokavala kala matabwaila deli avai vavagi wala tuvaila tomota bisemakavaisi baisa yeigu baisa tolula si vavagi. Avai tuta tomota bigabusi beredi matausina bisakaisi tolula makwaiwena leigabubogwisi bivigaki si semakavi, e yeigu bavigaki si kaukweda bimalia. 31 Tolula matausina gala ibodi bikomasi natana mauna nayoyowa kaina nasigisagina minasina eikaligimakavasi kaina mauna ituwoli eikamataisi minasina.” *

45

Mapilana valu Guyau kala vilavila

1 Avai tuta valu bisigalaisi bisakaisi kasi vilavila dala dilatala dilatala, e pilatalaga bikabomaisi baisa Guyau paila kala vilavila bisakaisi. E pwaipwaia mapilana kala woloula makawala keda katupwaila iboda katupoluwotala katupoyu kabulotala katupwaila (12.5 km) e kala beiyaya iboda katupoluwotala katupwaila (10 km).s E valu mapilana pilamwaidona wala ibodi bivigaki pilabumaboma. 2 E olumoulela valu mapilana binagaisi katupotala pwaipwaia paila tumilela Bwala Kwebumaboma, kala visaikola pilavasi wala makawala kasi woloula iboda lakatutala uvaluwoyu uvalima, e kala yayovila komwaidona eitavina eitapatu uvaluwotala uvayu okatupoi kala beiyaya. 3 E valu mapilana pilabumaboma kabulotala bivisaikolaisi kala woloula katupoluwotala katupoyu kabulotala katupwaila (2.5 km) e kala beiyaya katupolima katupwaila (5 km). Makabulona Bwala Kwebumaboma bitoki, baisa goli saina kwebumaboma sainela. 4 Makabulona bivigaki pilabumaboma olumoulela valu mapilana bikatupalaisi paila wala tolula matausina eiwotetilasi baisa Guyau ola Bwala Kwebumaboma. E si bwala bitotusi baisa, deli makatupona tumalela Bwala Kwebumaboma bisisu baisa. 5 E kabuloyuwelaga mapilana valu bikatupalaisi paila wala mina Libai, matausina bipupaisewasi olopola Bwala Kwebumaboma. Matausina bibudaisi si valu baisa.

6 E opapala mapilana pilabumaboma, pilayuwela pwaipwaia bikatupalaisi, mapilana kala visaikola katupoluwotala katupoyu kabulotala katupwaila (2.5 km) kala woloula, e kala beiyaya katupoyu kabulotala katupwaila (2.5 km) e bikatupalaisi paila mimilisi mina Isireli si valu, matausina goli gala tolula gala Libai.

La valu tomota si guyau

7 Tuvaila ibodi binagaisi e bikatupalaisi pwaipwaia paila si guyau matauna iguyoi matausina. Mapilana bivitouula metoya opilikwaibwaga kaligeila mapilana pilabumaboma e bila bikeiita Bolita Kwaiveka, deli metoya mapilana opilibomatu biuvalutu bila okaligeila valu eitobu, mapaila ivigaki kala woloula makawala wala kala woloula mapilana valu bisakaisi dilatala dalesi Isireli. 8 Valu mapilana bivigaki kala vilavila guyau tokaraiwogala valu olumoulela viluwela Isireli, mapaila matauna gala tuvaila bilamidadi tomota, mitaga bitugwali kesala pilamwaidona valu baisa kasi vilavila dalesi Isireli.

Kala karaiwaga guyau matauna tokaraiwaga

9 E Guyau Yaubada ilivala kawala, “Tauwau yokomi tokaraiwogala Isireli, yokomi saina bogwa tuta kaduwonaku lokumitugagasi! Desi yommayuyu deli lamadada. Kuvagaisi avaka kamokwita deli duwosisia. Yokomi gala ibodi tuvaila bukukwaliyabaisi ulo tomota metoya osi valu. Ka, baisa yeigu Guyau Yaubada lalulukwaimi makawala.

10 “Komwaidomi ibodi bukukwamokwitasi mi visaikola paila guguwa kala kwaiveka deli mokaila. *

11 “Kidamwa tavisaikoli guguwa kwelibulabu makawala sugwa kaina raisi, kabovisaikola kwelatala kulia. E kidamwa tavisaikoli sopi kaina bulami, kabovisaikola kwelatala kulia. E makwelasina kulia ibodi kasi kwelaveka makawala wala. E ibodi bitanagi kwelatala duram, makwelana bikasewa wala metoya kwelaluwotala kulia. E kabovisaikola baisa makawala: kwelatala duram makawala kwelaluwotala kulia paila guguwa kwelibulabu makawala kwelaluwotala kulia paila sopi.t

12 “E mokaila da guguwa bitavisaikoli baisa makawala. Kuwoluwoyu vavagi kuwogagabila biboda kwaitala vavagi kwailuwolima kwailuwotala vavagi biboda kwaitala vavagi kwaimwau.u

13 “Omi tuta semakavi, baisa makawala bukusakaisi metoya omi tayoyuwa.

Metoya luwolima luwotala taitu bukusemakavaisi tala wala.

Metoya mmoluwolima mmoluwotala uli bukusemakavaisi mmotala wala.

14 E metoya kwelalakatutala bulami bukusemakavaisi kwelatala wala.

(Bukuvisaikolaisi metoya makwelana kulia. Ka, kwelaluwotala kulia biboda kwelatala duram kaina kwelatala kabosakaila ituwoli makawala duram.)v

15 E metoya omi bulutuvalu nalakatuyu bukusemakavaisi natana wala.

“Yokomi ibodi bukumaiyaisi kaula semakaila, mauna namwaidona wala bigabu, deli mauna paila kalubaila semakaila, kidamwa baligaiwa mi mitugaga. Yeigu Guyau Yaubada ulo karaiwaga makawala.

16 “Komwaidona tomota valu mapilana ibodi bikauwaisi semakavi makwaisina biuyokaisi guyoula Isireli. 17 Paila matauna la koni bisaiki mauna minasina paila bigabu namwaidona, kaula semakavila, deli waini semakavila paila komwaidona mina Isireli otutala Navau Tubukona Pakala, Yam Sabate Pakala, deli ituwoli paka. Matauna ibodi bimai mitugaga kala ligaiwa semakavila, kaula semakavila, semakavi makwaisina bigabu namwaidona deli kalubaila semakavila, paila kala ligaiwa si mitugaga komwaidona mina Isireli.”

Kasi Paka Isireli

(Sun 12.1-20; Tol 23.33-43)

18 E Guyau Towalakaiwa ilivala kawala, “Ka tubukona namatala oyamla kwematala yokomi bukululasi natana bulumakau namwala gala isim kala nebaneba paila bukukwatumigileuwaisi Bwala Kwebumaboma. 19 E tolula matauna bikau sitana buyavila mauna minana paila mitugaga semakavila bikogiaki lulu kokolela Bwala Kwebumaboma, kabogwabu lula owokulula kwaivasi wala deli kalapisila kokolela makwaina biloula baku makwaina olumoulela. 20 Ka tubukona minana wala oyamla kwailima kwaiyuwela yokomi bukuvagaisi makawala paila availa wala matausina eivigimakavaisi mitugaga kaina metoya otuvigaki. Avai tuta bukuvagaisi makawala bivigaki bogwa bukusetuwolaisi kala bumaboma Bwala Kwebumaboma.

21 “E tubukona namatala oyamla kweluwotala kwevasila yokomi bukuvitouulasi bukupakasi Luvapela Pakala. Olopola kwailima kwaiyu yam tomota komwaidona bikamkwamsi beredi gala isim kala yisi. * 22 Wa yam kwemitalela paila paka makwaina guyau ibodi bisemakavi natana bulumakau namwala paila titoulela la mitugaga lulela deli paila tomota komwaidona. 23 Wa yam makwaisina kwailima kwaiyu paila paka makwaisina matauna bilula baisa Guyau nalima nayu bulumakau nammwala deli nalima nayu sipi nammwala gala isim kasi nebaneba e namwaidona wala bigabu. E yam kwaitala kwaitala matauna bilula natana gota namwala paila mitugaga lulela. 24 Paila natana bulumakau namwala deli sipi namwala bivigaki lula, biseguliki yuwa beyawa kaula (17.5 kg) semakavila deli yatolu lukwavala olibe bulamila.

25 “E Buliyoyova Pakala makwaina kala tuta bivitouula tubukona nalima nayuwela oyamla kweluwotala kwailimala, e bukupakasi yam kwailima kwaiyu. E yam kwaitala kwaitala makwaisina guyau bisemakavi paila mitugaga lulela makawala leivigibogwi, semakavi makwaisina wala paila bigabu kwemwaidona, deli makwaisina wala semakavi paila kaula deli olibe bulamila.” *

46

Matauna guyau deli paka makwaisina

1 E Guyau Yaubada ilivala kawala, “Kabosusuvi makaduyona opilibomatu bitotu wala kaduyokatuboda paila kwailima kwaitala yam, mitaga wa yam Sabate deli oyamla Tubukona Navau Pakala bukuulaimwaisi makaduyona. 2 E guyau bilokaia baku makwaina okoukweda e bila bisuvi matabudona tabudoveka olumoulela kalapisila e bila itoli opapala kokolela kabosusuvi makaduyona wa tuta matutona tolula bigubugabusi namwaidona la lula deli bisemakavaisi la semakavi paila kalubaila semakavila. Baisa wala bititoki okalapisila matauna ibodi bitapwaroru oluvi bisunapula. Kalapisila makwaina gala bikatubodaisi bitotu wala tatoula bikoyaviki. 3 Sabate kwaitala kwaitala deli Tubukona Navau Pakala kwaitala kwaitala komwaidona tomota madeilila wala bikavaginasi bitapwarorusi baisa Guyau omatala kalapisila makwaina.

4 “Wa yam Sabate guyau matauna bimai baisa Guyau Yaubada, nalima natana lam deli natana sipi namwala, komwaidona minasina gala isim kasi nebaneba, e namwaidona wala bigabu paila lula. 5 Natana natana minasina sipi nammwala matauna biseguliki yuwa beyawa kaula (17.5 kg) semakavila deli natana natana minasina lam matauna biseguliki avaka wala magila bisaiki. E kwaitala kwaitala kaula semakavila biseguliki wala yatolu lukwavela olibe bulamila. 6 E, Navau Tubukona Pakala matauna bisemakavi natana natubovau bulumakau namwala, nalima natana lam, deli natana sipi namwala, komwaidona wala minasina gala isim kasi nebaneba. 7 E natana natana bulumakau nammwala deli sipi nammwala matauna biseguliki yuwa beyawa kaula (17.5 kg) matauna bisemakavi. E natana natana minasina lam la semakavi guyau biseguliki avaka wala magila bisaiki. Yatolu lukwavala olibe bulamila biseguliki deli kaula avaka bivigaki la semakavi. 8 E guyau ibodi bisilavi lulu matabudona kalapisilela e bisunapulaga, makadana wala eisuvi, e makadana wala bisuyumali bakwaila bisunapula.

9 “Avai kasi paka wala tomota bimaisi bitapwarorusi baisa Guyau, e availa matausina bisuvisi kalapisila opiliyavata bitapwarorusi oluvi bisunapulasi kalapisila makaduyona opilibolimila. E availa matausina bisuvisi kalapisilela opilibolimila bisunapulasi kalapisila opiliyavata. Gala availa bisunapula kalapisila makaduyona leisuvi mitaga bisunapula kaduyoyuwela. 10 Matauna guyau bisuvi avai tuta tomota bisuvisi, e bisunapula avai tuta bisunapulasi. 11 Oyamla deli otutala paka makwaisina bisegulikaisi yuwa beyawa kaula (17.5 kg) deli natana natana minasina bulumakau nammwala kaina sipi nammwala, e paila lam minasina matauna totapwaroru binagi avaka wala magila bisaiki. Yatolu lukwavala olibe bulamila biseguliki deli kaula avaka matauna bivigaki la semakavi.

12 “Avai tuta guyau magila bikatumkulovi kwaitala semakavi tuvaila baisa Guyau, kaina semakavi makwaina kwegubugabu namwaidona kaina kalubaila semakaila, e kalapisila makaduyona opilibomatu biulaimwaisi paila matauna. Matauna bivagi semakavi makwaina makawala wala leiuvagi wa yam Sabate, e avai tuta bisunapula kalapisila makaduyona bikatubodaisi.”

Yam kwaitala kwaitala semakavila

13 Guyau ilivala kawala, “Kaukwau kwaitala kwaitala natana lam kala taitu kwaitala wala minana gala isim kala nebaneba bukugabwaisi namwaidona wala, bukuvagaisi semakavi baisa Guyau. Semakavi makwaina ibodi bukuvagaisi yam kwaitala kwaitala. 14 Tuvaila bukusegulikaisi kwaitala semakavi kapoyu pwarawa bukusemakavaisi kaukwau kwaitala kwaitala, deli goli yatala lukwavala olibe bulamila, paila bikepupolaisi deli pwarawa. Karaiwogala semakavi makwaina baisa Guyau bikanuvagasi tuta gala biwokuva. 15 Lam deli pwarawa deli olibe bulamila kaukwau kwaitala kwaitala bukusemakavaisi wala baisa Guyau tuta gala biwokuva.”

Matauna guyau deli pwaipwaia

16 E Guyau Yaubada eilivala, kawala, “Kidamwa mi guyau bisaiki pilatala la pwaipwaia baisa taitala latula paila kala bobwailila, pwaipwaia mapilana latula biyosi bivigaki dalela si vavagi. 17 Mitaga kidamwa guyau bisaiki pilatala la pwaipwaia baisa taitala la ula, pwaipwaia mapilana guyau igau bikaimilivau avai tuta Taitula Ninabwaila bikaloubusi. Baisa la vavagi titoulela, e matauna wala deli litula si vavagi tatousi. * 18 Matauna mi guyau gala ibodi biyoulimakavi tomota si pwaipwaia. Avai pwaipwaia bisaiki litula ibodi wala bikau metoya ola pwaipwaia tatoula, baisa bivigaki gala tuvaila bilamidadi ulo tomota metoya biyoulimakavi si pwaipwaia.”

Kabovakapula wa Bwala Kwebumaboma

19 Oluvi tau matauna ivakouligu ilauwaigu matabudona kabosusuvi eikoulakaiwa opiliyavata katitaikinela kalapisila makaduyona eitotu opilibolimalela baku makwaina olopola. E baisa tolula si bwala tabudobumaboma. Matauna ikavitusi katupotala opilikwaibwagela matabudosina 20 ilivala kawala, “Makatupona goli baisa tolula bisulusulusi viliona tomota leivigakaisi lula paila mitugaga kaina kaimapu semakavila, deli bigibugabusi pwarawa tomota si semakavi. E mapaila gala avai vavagi kwebumaboma bisunupuloiyaisi bila baku makwaina okoukweda, taga bivisilagaisi tomota.”

21-22 Oluvi matauna ivakadaigu ilauwaigu baku makwaina okoukweda e ivitulokaigu onunulela kwaivasi wala tuvaila baku kwekikekita kasi woloula uvaluwotala kasi beiyaya uvalima uvayu okatupoi. 23 Kwaitala kwaitala makwaisina kalisi dakuna eitaina eitapatu, e iwaiyasi wakau opapala kali makwaisina. 24 E tau matauna ilukwaigu, kawala, “Baisa si kabovakapula towotitalela Bwala Kwebumaboma paila bisulusulusi lula avaka tomota isemakavaisi.”

47

Kadatala waya eititayelu metoya wa Bwala Kwebumaboma

1 E tau matauna ikaimilivauwaigu ilauwaigu okabosusuvi wa Bwala Kwebumaboma. E ka, osikowala kabosusuvi sopi igigibwabula e ititayelu olumoulela Bwala Kwebumaboma iloula opilibomatu mapilana goli Bwala Kwebumaboma matala eikoulakaiwa. Makadana eititayelu leimaima metoya osikowala Bwala Kwebumaboma mapilana opilibolimila e isum wala opilibolimalela kabogabu lula. * 2 Oluvi tau matauna isunupuloiyaigu okoukwedala Bwala Kwebumaboma okedala biloula kalapisila opiliyavata e itavinaigu ilauwaigu kalapisila makaduyona eikoulakaiwa opilibomatu. E kaduyotala waya kaduyokekita eititayelu leimaima metoya opilibolimalela kalapisila makwaina. 3 E tau matauna ikau la kaivisaikola ivisaikoli waya makaduyona kala maloula iboda lakatuyu uvaluwolima e ilukwaigu bavabusi baloula olumoulela. E agu tom ima okwaibunela kaikegu. 4 Oluvi matauna ivisaikoli tuvaila lakatuyu uvaluwolima, e agu tom ilaguva ima okwaitutugu. Tuvaila lakatuyu uvaluwolima, agu tom ilaguva ima okuvaligu. 5 Matauna tuvaila ivisaikoli lakatuyu uvaluwolima, e makatupona saina bolita baloula olopola. Saina bolitigaga gala kaboloula mesinaku wala bakaya. 6 Matauna ilukwaigu kawala, “Mwa yoku tau, komwaidona vavagi kutaku bibwaina.”

Oluvi tau matauna ivaligaiyaigu metoya wa waya, katotu mapilana emaima. 7 Avai tuta lavalaguva agisi saina bidugaga kai isusinasi opapala waya. 8 Matauna ilukwaigu kawala, “Sopi baisa bitayelu bisuwa valu mapilana opilibomatu bisaitaula bila Yoridani Itayatila biuyeiya wala bila ikayabusi Milaveta Pilamata. Avai tuta bitayelu bisuwa Milaveta Pilamata, sopila baisa yayana bikaimapuga sopi simokainia. 9 Ambaisa wala waya makaduyona bitayelu bidubadu mauna deli yena migawelu migawelu bisisuaisi baisa. Waya makaduyona bivigaki sopila Milaveta Pilamata bisimokainia, e ambaisa wala bitayelu bila baisa bimai momova. 10 Metoya Okawolawela Enigedi bikabikabi bila Okawolawela Enegilaim topoula bitotusi olumata, e baisa matausina bitavakayasi si wota paila bikali. E yena saina bidugaga migawelu migawelu bisisuaisi baisa, makawala wala kala bidubadu Bolita Kwaiveka yenala. 11 Mitaga sopi utuwotu deli sopi yeluyelu olumata gala bisimokainia. Makwaisina bitotusi wala makasi gigisa wala uulela yona. 12 E waya makaduyona opapala pilatala pilayuwela kai bisusinasi kaikamkwam migawelu migawelu. Makaisina yekwesisi gala avai tuta bimwailelasi e gala avai tuta biuwoyotilasi. Tubukona natana natana kauwasi saina simokainia paila uula waya makaduyona eititayelu metoya wa Bwala Kwebumaboma eimaima eivinumli makaisina. Makaisina goli kawailuwesi paila kamkwam, e yagavanesi paila bivigakaisi katumova.” *

Valu kaligeila

13 E Guyau Towalakaiwa ilivala kawala, “Baisa makawala kaligeila valu paila bukusigalaisi oluwalaimi dilaluwotala dilayu dalela Isireli, e deli Yosepa dalela biyosisi katupoyu valu. 14 Yeigu bogwa lakatotila peula basaiki tubumia si valu tatousi mapaila tuta baisa bukuvilabwailasi oluwalaimi.

15 “Kaligei makaina Opiliyavata bisakauloki opilibomatu bivitouula metoya Bolita Kwaiveka bila ovalu Etiloni bisuwa Amati Kadaula ovilouveka Sedadi, 16 bila oviluwesi Berota deli Sibiraim (mavilousina eitotusi oluwalaisi mapilana Damasiko ola kabokaraiwaga deli Amati ola kabokaraiwaga), oluvi bila ovilouveka Tikoni (mavilouna eitotu katitaikinela okaligeila mapilana Aurana). 17 E kaligei makaina opiliyavata eivitouula Bolita Kwaiveka isakauloki opilibomatu bila ovalu Enoni, e ivayelu wala kaligeila Damasiko sola Amati opiliyavata.

18 “E kaligei makaina opilibomatu isakauloki opilibolimila eivitouula metoya okabulu oluwalaisi Damasiko ola kabokaraiwaga deli Aurana ola kabokaraiwaga, e Waya Yoridani ivigaki kaligeila viluwela Isireli opilikwaibwaga deli Giliadi opilibomatu bitotu goli bila ikayawai ovalu Tamara mapilana Milaveta Pilamata.

19 “E kaligei makaina opilibolimila isakauloki opilayouya ivitouula ovalu Tamara isuwa okubilela Kadesi kubilumalala, oluvi isuwa opiliyavata e ivayelu wala mina Itipita kasi kaligei ila ikayawai Bolita Kwaiveka.

20 “E kaligei makaina opilikwaibwaga Bolita Kwaiveka ivigaki kaligeila isakauloki opiliyavata ila okabulu opilikwaibwagela Amati Kadaula.

21 “Kusigalaisi valu mapilana oluwalaimi dala dilatala dilatala; 22 baisa bivigaki mi vavagi tatoumi. Togilagala isilomlasi oluwalaimi matausina eiunaisi litusia baisa matausina deli goli biyosisi pwaipwaia paila kasi vilavila avai tuta bukusigalaisi. Yokomi bukumitukwaiyaisi matausina makawala wala tomotela Isireli tatousi e matausina ibodi bikowobobutasi kasi vilavila paila pwaipwaia makawala goli dala Isireli komwaidona. 23 Komwaidona bwala makwaisina togilagala leisisikaisi leisilomlasi oluwalaisi dala Isireli tomotela biyosasi kasi vilavila. Yeigu Guyau Yaubada bogwa lalivala.”

48

Valu mapilana isigalaisi oluwalaisi dala

1-7 Valu mapilana kaligeila opiliyavata isakauloki opilibomatu ivitouula metoya Bolita Kwaiveka isuwa vilouveka Etiloni ila Amati Kadaula isaitaula ovilouveka Enoni e ila okaligei makaina oluwalesi Damasiko deli Amati si kabokaraiwaga. Dala dilatala dilatala ibodi biyosasi katupotala wala kasi vilavila si pwaipwaia bivitouula okaligei makaina opilibomatu eisakauloki bila opilikwaibwaga e bila Bolita Kwaiveka, kala takasa makawala opiliyavata bila opilibolimila.

Dani,

Asera,

Napitalai,

Manasa,

Epereim,

Rubeni,

Yuda.

Katupotala pwaipwaia katupobumaboma oluwalela valu mapilana

8 Valu mapilana katupoyuwela bukukwatupalaisi paila kwaitala vavagi kwaiveka. Makatupona kala beiyaya opiliyavata bila opilibolimila, biboda katupoluwotala katupoyu kabulutala katupwaila (12.5 km) e kala wonaku opilibomatu bila opilikwaibwaga makawala wala makatuposina leisakaisi dala dilatala dilatala. E Bwala Kwebumaboma bikaliaiisi olumoulela makatupona.

9 E oluwalela valu makatupona, bikalitulaisi katupotala pwaipwaia ituwoli kala woloula katupoluwotala katupoyu kabulotala katupwaila (12.5 km) e kala beiyaya katupoluwotala (10 km), e katupwaila makatupona bikabomaisi paila Guyau. 10 Tolula biyosisi kasi vilavila makatupona katupobumaboma. Metoya opilibomatu bila opilikwaibwaga matausina kasi vilavila kala woloula biboda katupoluwotala katupoyu kabulotala katupwaila (12.5 km), e metoya opiliyavata bila opilibolimila, biboda katupolima katupwaila (5 km). E Guyau la Bwala Kwebumaboma bikaliaiisi oluwalela valu makatupona. 11 Valu makatupona katupobumaboma baisa si valu tolula matausina Sadoki dalela. Matausina tokimadagi iwotitalaigusi e gala itolalasi osi deili mina Isireli availa availa mina sulosula, makawala mimilisi matausina Libai dalela eiuvagaisi. 12 Mapaila matausina biyosisi katupotala si valu ituwoli makatupona katitaikinela Libai dalela si valu, e makatupona kala bumaboma bikalisau komwaidona makatuposina. 13 E mina Libai tuvaila biyosisi katupotala pwaipwaia ituwoli, makatupona opilibolimalela si valu tolula. Makatupona tuvaila kala woloula metoya opilibomatu bila opilikwaibwaga iboda katupoluwotala katupoyu kabulotala katupwaila (12.5 km), kala beiyaya metoya opiliyavata bila opilibolimila iboda katupolima katupwaila (5 km). 14 Valu makatupona leikabomaisi paila Guyau makatupona katupomatabwaila ikalisau valu komwaidona e makatupona gala ibodi bigimolivauwaisi kaina bikatumapwaisi kaina biluvapela bilokaia tomota ituwoli. Makatupona katupobumaboma e Guyau wala la vavagi.

15 Kesala makatupona pwaipwaia ituwoli katupotala ivalaiyaisi kala maloula iboda katupoluwotala katupoyu kabulotala katupwaila (12.5 km) e kala beiyaya katupoyu kabulotala katupwaila (2.5 km), makatupona gala katupobumaboma, mitaga paila tomota wala si vavagi. Matausina bisikaisi makatupona deli bibigulaisi. Si valu vilouveka bibudaisi oluwalela wala makatupona, 16 kala woloula bitavina bitapatu pilavasi wala makawala, lakatuluwotala lakatutala uvaluwoyu uvalima. 17 Melalouya wala itaina itapatu valu mavilouna bikalitulaisi sasa bisisu kala beiyaya biboda uvaluwolima uvaluwotala uvayu okatupoi. 18 Avai tuta valu mavilouna eibudaisi olopola makatupona, valu mapilana eitolaiyaisi ila opilibolimalela makatupona katupobumaboma - mapilana opilibomatu kala woloula katupolima katupwaila (5 km) e kala beiyaya katupoyu kabulotala katupwaila (2.5 km), e piliyuwela opilikwaibwaga makawala wala katupolima katupwaila (5 km) kala woloula e kala beiyaya katupoyu kabulotala katupwaila (2.5 km) - e tomota matausina eisisuaisi olumoulela valu makatupona bivigakaisi si kabobagula. 19 Availa availa wala eisisu olumoulela valu mavilouna, kaina avai dala wala, ibodi wala bibagula olumoulela makatupona.

20 Mapaila valu makatupona katupomwaidona oluwalela makatupona leikatupalaisi kasi woloula pilavasi wala makawala, katupoluwotala katupoyu kabulotala katupwaila (12.5 km), e oluwala makatupona bibudaisi valu vilouveka.

21-22 Mapilana opilibomatula deli opilikwaibwagela makatupona ambaisa Bwala Kwebumaboma bitoki, deli tolula si pwaipwaia e mina Libai si pwaipwaia, e mavilouna valu vilouveka bitoki, valu mapilana komwaidona wala guyau la vavagi. Valu mapilana ikabikabi wala ila itobu okaligei opilibomatu e piliyuwela ikabikabi wala ila ikayawai Bolita Kwaiveka opilikwaibwaga, e mapilana opiliyavata ikabikabi wala ila itobu mapilana Yuda dalela kasi vilavila e mapilana opilibolimila Beniamina dalela kasi vilavila.

Si valu dala ituwoli

23-27 E opilibolimalela makwaina pwaipwaia ituwoli makatupona leikatupalaisi, dala dilatala dilatala madalasina kesala biyosasi katupotala kasi vilavila si pwaipwaia, bivitouula okaligei opilibomatu isakauloki opilikwaibwaga e ila wala ikayawai Bolita Kwaiveka, kala takasa makawala opiliyavata ila ikayawai opilibolimila.

Beniamina,

Simioni,

Isaka,

Sebuloni,

Gada.

28 E opilibolimalela mapilana leisakaisi Gada dalela kasi vilavila, kaligei makaina eisakauloki opilayouya eivitouula ovalu Tamara isuwa Kadesi okubilela kubilumalala, e isuwa opiliyavata ivayelu wala mina Itipita kasi kaligei ila ikayawai Bolita Kwaiveka.

29 E Guyau Yaubada ilivala, kawala, “Baisa makawala bivigakaisi valu mapilana kala sagali paila komwaidona dala Isireli bisikaisi.”

Yerusalem kalapisilela

30-34 Yerusalem okalila kabosusuvi kaduyoluwotala kaduyoyu isisu. E kalila pilavasi wala kasi visaikola makawala wala, lakatuluwotala lakatutala uvaluwoyu uvalima e kalila pilatala pilatala kalapisilela kwaitolu. Kaduyotala kaduyotala makaduyosina yagasi eidokaisi metoya dala yagasi. Kalapisila makaduyosina mapilana kali opiliyavata idokaisi yagasi Rubeni, Yuda, Libai; makaduyosina mapilana kali opilibomatu yagasi Yosepa, Beniamina, Dani; makaduyosina mapilana kali opilibolimila yagasi Simioni, Isaka, Sebuloni; e makaduyosina mapilana kali opilikwaibwaga yagasi Gada, Asera, Napitalai. * 35 E mavilouna kalila pilavasi wala eikalaumgugolaisi kala woloula iboda lakatuluwovasi lakatulima uva. E tuta baisa deli tuta oluvi mavilouna vilouveka yagala bidokaisi, “Guyau-Isisu-Baisa!”

* 1:1 1.1 YG 19.11

a 1:2 Taitu makwaina 593 BC.

* 1:2 1.2 2 Gwe 24.10-16; 2 Lil 36.9-10

* 1:5 1.5 YG 4.6

* 1:10 1.10 Isi 10.14; YG 4.7

* 1:13 1.13 YG 4.5

* 1:15 1.15-21 Isi 10.9-13

* 1:18 1.18 YG 4.8

* 1:22 1.22 YG 4.6

* 1:24 1.24 YG 1.4-15; 19.6

b 1:26 Makwaina dakuna sapaya saina mwau mapula kala vau makawala tilibwabwau. Kugisi makasana Biga Kala Katumiki.

* 1:26 1.26 Isi 10.1; YG 4.2-3

* 1:27 1.27 Isi 8.2

c 2:1 Yaubada tuta tuta ididoki Isikeli makawala, e buki mapilana katitaikina sivalakatutala ididoki matauna makawala. Yegila maigana ikibuboti tovitoubobuta matauna taitala guma watanawa wala, e mwada ibodi bivitoubobuta metoya ola peula Yaubada wala.

* 2:9 2.9-10 YG 5.1

* 3:1 3.1-3 YG 10.9-10

d 3:15 Mapilana viluwela Babilonia, katitaikina Waya Keba (kugisi Isi 1.1).

e 3:23 Kugisi Isi 1.1.

* 5:10 5.10 Kav 4.10

* 5:17 5.17 YG 6.8

* 8:2 8.2 Isi 1.27

* 8:4 8.4 Isi 1.28

* 9:4 9.4 YG 7.3; 9.4; 14.1

* 10:1 10.1 Isi 1.26; YG 4.2

* 10:2 10.2 YG 8.5

* 10:9-10 10.9-13 Isi 1.15-21

* 10:12 10.12 YG 4.8

* 10:14 10.14 Isi 1.10; YG 4.7

* 11:19 11.19-20 Isi 36.26-28

* 11:22 11.22-23 Isi 43.2-5

* 12:2 12.2 Ais 6.9-10; Yer 5.21; Mk 8.18

* 12:13 12.13 2 Gwe 25.7; Yer 52.11

* 13:10 13.10 Yer 6.14; 8.11

f 14:14 Matauna Daneli taitala guma Kenani, taitala tomitukwaibwaila, gala goli tovitoubobuta Daniela.

* 14:21 14.21 YG 6.8

* 17:12 17.12-15 2 Gwe 24.15-20; 2 Lil 36.10-13

g 17:22 Doginela makaina ikibuboti taitala odalela guyau Debida.

h 17:23 Makwaina Koya Saiyoni.

* 18:2 18.2 Yer 31.29

* 18:9 18.9 Tol 18.5

* 18:20 18.20 Kak 24.16

* 20:6 20.5-6 Sun 6.2-8

* 20:11 20.11,13 Tol 18.5

* 20:12 20.12 Sun 31.13-17

* 20:15 20.15 Baw 14.16-35

* 20:23 20.23 Tol 26.33

* 21:28 21.28-32 Yer 49.1-6; Isi 25.1-7; Emo 1.3-15; Sep 2.8-11

* 22:7 22.7 Sun 20.12; 22.21-22; Kak 5.16; 24.17

* 22:8 22.8 Tol 19.30; 26.2

* 22:10 22.10-11 Tol 18.7-20

* 22:12 22.12 Sun 22.25; 23.8; Tol 25.36-37; Kak 16.19; 23.19

* 22:26 22.26 Tol 10.10

* 24:2 24.2 2 Gwe 25.1; Yer 52.4

* 25:1 25.1-7 Yer 49.1-6; Isi 21.28-32; Emo 1.13-15; Sep 2.8-11

* 25:8 25.8-11 Ais 15.1—16.14; 25.10-12; Yer 48.1-47; Emo 2.1-3; Sep 2.8-11

* 25:12 25.12-14 Ais 34.5-17; 63.1-6; Yer 49.7-22; Isi 35.1-15; Emo 1.11-12; Obe 1-14; Mal 1.2-5

* 25:15 25.15-17 Ais 14.29-31; Yer 47.1-7; Yoe 3.4-8; Emo 1.6-8; Sep 2.4-7; Sek 9.5-7

* 26:1 26.1—28.19 Ais 23.1-18; Yoe 3.4-8; Emo 1.9-10; Sek 9.1-4; Md 11.21-22; Lk 10.13-14

* 26:13 26.13 YG 18.22

* 26:16 26.16-18 YG 18.9-10

* 26:21 26.21 YG 18.21

* 27:25 27.25-36 YG 18.11-19

i 28:3 Daneli - kugisi 14.14.

* 28:20 28.20-26 Yoe 3.4-8; Sek 9.1-2; Md 11.21-22; Lk 10.13-14

* 29:1 29.1—32.32 Ais 19.1-25; Yer 46.2-26

* 29:6 29.6 Ais 36.6

* 31:8 31.8 Vit 2.9

* 32:7 32.7 Ais 13.10; Md 24.29; Mk 13.24-25; Lk 21.25; YG 6.12-13; 8.12

j 33:2 Kugisi kala katumiki Isi 2.1.

k 33:21 Taitu makwaina 585 BC.

* 33:21 33.21 2 Gwe 25.3-10; Yer 39.2-8; 52.4-14

l 33:22 Kugisi Isi 3.26-27.

m 33:25 Makwaina Mosese la Karaiwaga kwebumaboma availa bikamkwam makawala; kugisi Tol 17.10-11.

* 34:4 34.4-5 Baw 27.17; 1 Gwe 22.17; 2 Lil 18.16; Md 9.36; Mk 6.34

* 34:23 34.23 YG 7.17

* 34:24 34.24 Isi 37.24

n 34:26 Makwaina Koya Saiyoni, baisa tumilela Bwala Kwebumaboma mapilana Yerusalem.

* 35:1 35.1-15 Ais 34.5-17; 63.1-6; Yer 49.7-22; Isi 25.12-14; Emo 1.11-12; Obe 1-14; Mal 1.2-5

o 36:17 Kugisi kala katumiki Ais 2.1.

p 36:17 Nanamsa makwaina paila si bubunela kala pupagatu uulela Mosese la Karaiwaga; kugisi Tol 15.19.

q 37:9 Mina Iberu si biga kwaitala wala, gagabila bitakalawa kaina “yagila”, kaina “baloma”, kainaga “yagisa”.

* 37:10 37.10 YG 11.11

r 37:12 Kasi laka kabutuvitusila kasi katupipi mapilana Babilonia.

* 37:24 37.24 Isi 34.24

* 37:27 37.27 2 Kr 6.16; YG 21.3

* 38:2 38.2 YG 20.8

* 39:17 39.17-20 YG 19.17-18

* 40:2 40.2 YG 21.10

* 40:3 40.3 YG 11.1; 21.15

* 40:5 40.5—42.20 1 Gwe 6.1-38; 2 Lil 3.1-9

* 43:2 43.2 Isi 10.3-4,18-19; 11.22-23; YG 1.15

* 43:13 43.13-17 Sun 27.1-2; 2 Lil 4.1

* 43:27 43.27 Sun 29.35-37

* 44:17 44.17-18 Sun 28.39-43; Tol 16.4

* 44:19 44.19 Tol 16.23

* 44:20 44.20 Tol 21.5

* 44:21 44.21 Tol 10.9

* 44:22 44.22 Tol 21.7,13-14

* 44:23 44.23 Tol 10.10

* 44:25 44.25 Tol 21.1-4

* 44:28 44.28 Baw 18.20

* 44:29 44.29-30 Baw 18.8-19

* 44:31 44.31 Tol 22.8

s 45:1 Mapilana vakailela kala woloula 12.5 kilometre deli kala beiyaya 10 kilometre. Baisa makawala bitadoki katupotala katupwaila kala woloula kwaitala kilometre, tagini km.

* 45:10 45.10 Tol 19.36

t 45:11 Mina Isireli si kabovisaikola idokaisi makwelana duram yagala ‘omeri’, kulia paila kwelibulabu idokaisi ‘epa’, e kulia paila sopi idokaisi ‘bati’. E kwelatala omeri makawala kwelaluwotala epa kaina kwelaluwotala bati. (1 omeri = 10 epa = 10 bati.)

u 45:12 Mina Isireli si kabovitoupwapwa paila guguwa kwegagabila kuwotala idokaisi ‘gera’, makwaina oluwala ‘sekeli’, makwaina kwaimwau ‘mina’. Kuwoluwoyu gera biboda kwaitala sekeli, kwailuwolima kwailuwotala sekeli biboda kwaitala mina. (20 gera = 1 sekeli. 60 sekeli = 1 mina.)

v 45:14 Mina Isireli si kabovisaikola ituwoli paila sopi yagala ‘kora’ e kala kwelaveka makawala kwelatala ‘omeri’, baisa makawala: 10 bati = 1 omeri = 1 kora.

* 45:21 45.21 Sun 12.1-20; Baw 28.16-25

* 45:25 45.25 Tol 23.33-36; Baw 29.12-38

* 46:17 46.17 Tol 25.10

* 47:1 47.1 Sek 14.8; Yn 7.38; YG 22.1

* 47:12 47.12 YG 22.2

* 48:30-34 48.30-34 YG 21.12-13

DANIELA

1

2

3

4

5

6

7

8

9

10

11

12

DANIELA
La Buki

Kabovitouula

Taitala eigini mapilana Daniela La Buki oluwala tuta makwaina mina Yudia eilumkolaisi lamadada deli giyougaga metoya baisa taitala giyoumkumku, matauna goli gala inikoli Yaubada. Metoya wa liliu deli livalela kilisala ikatululuti la tomota mwada bipikwakusi Yaubada bivabu matauna giyougaga deli bivigivau karaiwaga bwaina baisa la tomota.

Buki mapilana katupwaila katupoyu. (1) Daniela deli sala mina katupipi kasi liliu, ammakawala eikalisauwaisi kasi tilaula metoya osi dubumi deli si kabikaula baisa Yaubada. Makwaisina liliu si tuta oluwalaisi si kabokaraiwaga mina Babilonia deli mina Pesia. (2) Mimilisi kilisala Daniela eigisi kabokaraiwaga ituwoli ituwoli ipapeulasi ibubusisi, e budomatala mina Babilonia. E baisa ivitoubobuta mwada igau gilagala si giyoumkumku bikapusi e Yaubada la tomota bitomgwagasi.

Buki kala katumimisa

Daniela deli sala 1.1—6.28

Daniela igisi kilisala 7.1—11.45

a) Navasi dokanikani

7.1-28

b) Sipi namwala deli gota

8.1—9.27

c) Anelosi imai biyomitali biga

10.1—11.45

Tuta kala vigimkovila 12.1-12

LILIULA DANIELA DELI SALA

(1.1—6.28)

1

Totubovau mina Isireli ola buloveka Nebukadinesa

1 Olopola kwaitolula kala taitu Yeoyakim iguguyoia Yuda, Nebukadinesa matauna guyoula Babilonia deli la tokwabilia ivaulaisi Yerusalem e deli ikabiliasi. * 2 E Guyau Yaubada itagwala kidamwa matauna bikatupipi guyau Yeoyakim deli bilebu mimilisi Bwala Kwebumaboma veiguwala. E matauna ikatupipi taivila e ilau osi bwala kwebumaboma la yaubada mapilana Babilonia, e veiguwa makwaisina leikau ididagi okabosakaila wa bwala kwebumaboma. *

3 E guyau ikaraiwogi Asipenasa, matauna la tosikwawa tovekala, kidamwa binagi taivila metoya matausina tokwatupipi mina Isireli matausina totubovau tauwau odalesi si gweguya deli kaidadala valu. 4 Ibodi binagi matausina wala tominibwaita, tokwabitam, tokwatavatu, tokwegivayelu, deli uwosi gala isim kala nebaneba, e matausina goli bibwainaki paila biwotetilasi obuloveka. Matauna Asipenasa kala karaiwaga bivituloki matausina paila bikalawasi deli biginisi obonasi mina Babilonia. 5 Tuvaila guyau isaiki kasi karaiwaga kidamwa yam kwaitala kwaitala bisakaisi matausina totubovau kʹasi deli kasi waini makawala goli matausina isisuaisi obuloveka. E avai tuta bivenokusi si ginigini makwaina olopola kwaitolu taitu, matausina bivalapulasi omatala guyau. 6 Mimilisi matausina Asipenasa einagi metoya odalela Yuda yagasi Daniela, Ananaia, Misaeli deli Asaraia. 7 E tosikwawa tovekala ivabu igiuwovau yagasi isaiki Belitesasa, Sadaraki, Mesaki deli Abedinego.

8 E Daniela ivitobu nanola gala magila biyogwali titoulelab metoya kamkwam kaula deli momom waini metoya obuloveka, mapaila inigadi Asipenasa paila bipilasi matauna, 9 e Yaubada ivigaki Asipenasa inokapisi Daniela. 10 Mitaga Asipenasa ikukoli guyau, mapaila iluki Daniela kawala, “Guyau bogwa einagi avaka bukukoma deli avaka bukumom, mitaga kidamwa gala bukukwaitubwa makawala matausina tubovau tauwau, matauna kaina bikatumataigu.”

11 Mapaila Daniela ilokaia toyamata matauna Asipenasa bogwa einagi paila biyamati matauna deli taitolu sala. 12 Daniela ikaibiga, kawala, “Kuwakolaimasi kweluwotala wala yam. Kusakaimasi kawailuwa wala bakakamkwamsi deli sopi bakamomomsi. 13 E oluvi kuvitopataimasi deli matausina tubovau tauwau eikamkomasi kaulela obuloveka, e kuvitusaimasi ammakawala kama gigisasi.”

14 Mapaila toyamata matauna itagwala matausina bivigikonaisi biboda kweluwotala wala yam. 15 E avai tuta yamla ibudoki, matausina kasi gigisa bwaina deli mina papeula, gala makawala komwaidosi matausina eikamkomasi kalamatabwaila obuloveka. 16 E metoya wa tuta matutona toyamata itagwala matausina bisaitaulasi wala kamkwam kawailuwa kaimapula avaka guyau mwada bisisaiki.

17 E matausina totubovau taivasi Yaubada isaiki si nikoli deli si kabitam paila ginigini deli paila bigivakala. E Yaubada ikatumkulovi Daniela la kabitam paila katumiki kilisala deli mimi.

18 Okala vigimkovila kwaitolu taitu makwaisina guyau eikaraiwogi, Asipenasa imai komwaidosi totubovau itotusi omatala guyau Nebukadinesa. 19 E guyau ikaiyaku taitala taitala. Mitaga guyau idoki kasitaivasi Daniela, Ananaia, Misaeli, Asaraia mwada ikalisauwaisi komwaidosi. Mapaila guyau ivigaki matausina taivasi tauwau isivagasisi ola buloveka. 20 E gala wala bininayuwasi avai katupoi guyau bikatupoi, kaina avai vavagi mwau bisunupuloi, paila matausina kasitaivasi si nikoli sivaluwotala tuvaila odubasi avai tokalamimi kaina avai tomigameguva olopola la kabokwaraiwaga. 21 E Daniela isisu wala obuloveka tatoula wala Sairusa guyoula Pesia iyouli Babilonia.c

2

Nebukadinesa kala mimi

1 Olopola kwaiyuwela kala taitud Nebukadinesa eiguguyau, matauna imimi kwaitala mimi. E mimi makwaina iyokupati wala matauna gala gagabila bimasisi, 2 mapaila matauna idou la tokalamimi, la tomigameguva, la tobubogau deli la tokaisivila bimaisi bitanekwaisi mimi makwaina baisa matauna. Avai tuta imaisi itolisi omatala guyau, 3 matauna iluki matausina, kawala, “Anokubukubu paila kwaitala mimi bogwa lamimi. E magigu banikoli avaka kala katumiki.”

4 Matausina ivitakaulokaisi guyau metoya obonasi mina Aram,e kawasi, “Ma guyausi, yoku tosivagasi! Kulukwaimasi kam mimi, e yakamaisi bakatanekwaisi baisa yoku.”

5 E guyau iluki matausina, kawala, “Bogwa lavitobu nanogu baisa makawala, yokomi ibodi wala bukulukwaigusi mimi makwaina deli avaka kala katumiki. Kidamwa gala bukuvagaisi makawala, bakaraiwaga yumami kaikemi bikolakavaisi, deli mi bwala bikodidaimisi bivigakaisi wawa wala. 6 Mitaga kidamwa kwaiyu wala bukulukwaigusi mimi deli kala katumiki, e yeigu bamapwaimi kami bobwailila deli kami taimamila saina walakaiwa. E, kulukwaigusi avai mimi makwaina deli avaka kala katumiki.”

7 E matausina ivitakaulokaisi guyau sivayuwesi kawasi, “Ma guyausi yoku, kidamwa wala bukulukwaimasi avai mimi makwaina e yakamaisi bakatanekwaisi makwaina.”

8 Paila baisa, guyau ikawota, kawala, “Bogwa lanikolibogwi mi nanamsa kadai. Yokomi kudokaisi bukuyomadaisi wala tuta. Paila ka, lokugisaisi yeigu bogwa lavitobu nanogu 9 basakaimi komwaidomi wala kami mipuki makawala, kidamwa gala bukulukwaigusi mimi makwaina. E kala gigisa yokomi bogwa kuninatalasi oluwalaimi e bukusipulokaigusi wala paila kupikwakusi kidamwa igau kala tuta bima vavagi makwaisina bidavilasi. Kulukwaigusi avai mimi makwaina, e yeigu banikoli yokomi ibodaimi bukulukwaigusi avaka kala katumiki.”

10 E mabudona tokatayuvisa imapwaisi, kawasi, “Ma guyausi yoku, gala taitala odabala pwaipwaia igagabila bilukwaim avaka magim bukunikoli. Gala avai guyau, giyouveka deli giyoumkumku, ivigaki kwaitala karaiwaga makawala baisa la tokalamimi, tomigameguva, deli la tokaisivila. 11 Ma guyausi, avaka lokulukwaimasi paila baisa saina mwau, gala gagabila availa ibodi bivagi makawala nanom mesinaku wala minasina yaubada - e ka, minasina gala tomota makawala yakidasi.”

12 Paila baisa makawala, guyau saina ikaleiya e ikaraiwaga komwaidona la tokatayuvisa olopola Babiloni bikaligasi. 13 Mapaila biga itetila paila komwaidosi wala bikatumataisi, deli goli Daniela toyo sala.

Yaubada ivituloki Daniela avaka kala katumiki mimi makwaina

14 Mapaila Daniela ilokaia Arioka matauna guyau kala Tovakwabu la kumatoula, e matauna goli bogwa einagaisi paila bikaraiwogi katumata makwaina. Ikugwa ininanamsa wala avaka bilivala, 15 e ikatupoi Arioka avaka paila guyau eivagi saina kwaimwau karaiwaga. Mapaila Arioka iluki Daniela avaka bogwa eikaloubusi.

16 Daniela gala itulotula isaitaula wala ila inigada deli la kayubabai mwada guyau bitagwala paila tuta bikaduwonaku e igagabila biluki guyau avaka mimi makwaina kala katumiki. 17 E oluvi Daniela ikaimilavau ola bwala e iluki sala Ananaia, Misaeli, deli Asaraia avaka eikaloubusi. 18 Iluki matausina binigadasi baisa Yaubada Towalakaiwa paila nokapisi deli kidamwa binigadaisi matauna bikatumiki kabotakainowa makwaina, e taga bikatumataisi deli mabudona tokatayuvisa eisisuaisi Babiloni. 19 E bogi makwaina wala takainowa makwaina Yaubada iulaim baisa Daniela metoya okilisala, e matauna iyakawoli Yaubada Towalakaiwa, kawala,

20 “Yaubada tokabitam deli topeuligaga!

Kala yakaula matauna ikanuvagasi.

21 Matauna ikaraiwogi tuta deli kweluva.

Matauna bilupi deli bivabu gweguya si kaisisu,

e matauna wala isisaiki kabitam deli nikoli.

22 Matauna iyomitali vavagi mwau deli kwekium.

Inikoli avaka katupwana odudubila,

e matauna wala kalamwaleta lumalama itavini itapatu.

23 Mwa! Yoku tubugwa si Yaubada, ayakawolaim deli atemmalaim.

Yoku bogwa kusakaigu kabitam deli peula.

Bogwa kumapu ulo nigada

deli kuvitulokaigu avaka baluki guyau.”

Daniela ikamituli guyau kala mimi deli ikatumiki

24 Mapaila Daniela ilokaia Arioka, matauna guyau eikaraiwogi paila bikatumati la tokatayuvisa. E iluki matauna, kawala, “Gala bukukwatumati matausina. E bukulauwaigu baisa guyau, e yeigu baluki matauna avaka kala mimi kala katumiki.”

25 Arioka gala wala itulotula e ivakouli Daniela ilau omatala guyau Nebukadinesa e iluki matauna, kawala, “Mwa guyau! Bogwa labani taitala tokwatupipi metoya Yuda, matauna gagabila bilukwaim kala katumiki kam mimi.”

26 E guyau iluki Daniela, (matauna igiyuwela yagala Belitesasa), “Ki, bogwa eibodaim bukulukwaigu avaka lamimi deli kala katumiki?”

27 E Daniela imapu, kawala, “O guyau, gala taitala ibodi bilukwaim makawala baisa, kaina tokaisivila, kaina tomigameguva, kaina tokalamimi, kaina matauna totulula kweluva. 28 Mitaga taitala wala, matauna Yaubada wa labuma, ibodi biulaim komwaidona kabotakainowa. E matauna bogwa eilukwaim paila avaka bikaloubusi tuta igau bima. E tuta baisa balukwaim makwaina mimi, kilisala makwaina bogwa lokugisi avai tuta lokummasisi.

29 “E guyau, bogwa lokummasisi, e lokumimi paila avaka bikaloubusi tuta igau bima. E Yaubada matauna ibodi biulaim kabotakainowa komwaidona eivitulokaim avaka bikaloubusi. 30 E ka, kabotakainowa makwaina bogwa eiulaim baisa yeigu, e gala paila yeigu saina tokabitam akalisau odubasi availa availa, gala, mitaga kidamwa yoku ulo guyau bukunikoli kala katumiki kam mimi, deli bukukwateta nanamsa makwaisina leimakaiamsi.

31 “E guyau, olopola kilisala makwaina lokugisi natana tokolu saina navakaigaga itotu omatam, minana ivivivila saina peula deli kala gigisa saina kabokokola. 32 Metoya goula kwematabwaila ibubulaisi pwanetala. E metoya siliba ibubulaisi vitakola deli yamala, e metoya barasi ibubulaisi kuvalila deli kwepiapala. 33 E aiyani ibubulaisi kaikela, e okwaibakwaila sitana aiyani e sitana mlomwaluva. 34 Igau wala lokugigisi e ka, kwaitala dakuna kwaiveka gala availa ikabikoni mitaga itavisimakava wala metoya odubodebula, e ikapusi iwaiya kwaibakwaila minana tokolu ambaisa eibubulaisi metoya aiyani deli mlomwaluva, e ikatumkumku goli. 35 E matutona wala aiyani, mlomwaluva, barasi, siliba deli goula ikatumsumsoli wala e ivigaki makawala tubumyou olopovalu okala tuta waigigi. E yagila iuu ima e iyuvisau komwaidona wala ilau e gala sitana bakwaila isisu. Mitaga dakuna makwaina isurina goli imila koya e ikuboli viloumwaidona valu watanawa.

36 “Baisa makwaina mimi. E tuta baisa ulo guyau balukwaim avaka kala katumiki. 37 E guyau, yoku giyouveka sainela odubasi komwaidosi gweguya. Matauna Yaubada Towalakaiwa bogwa eivigakaim lokuguyau deli leisakaim m karaiwaga, m peula deli kam taimamila. 38 Matauna leivigakaim lokuguyoi komwaidona valu watanawa ambaisa tomota isisuaisi, deli lokuguyoi komwaidona mauna nasigisagina deli nayoyowa. E yoku makawala makwaina pwanetala goula. 39 E otuboulom igau kwaitala kabokwaraiwaga biyosesila, mitaga kala kwaiveka gala makawala yoku m kwabokwaraiwaga, e igau otuboulola kwaitolula makwaina kabokwaraiwaga biyosesila makawala barasi, e makwaina bikaraiwogi komwaidona valu watanawa. 40 E oluvi biyosesila kwaivasila kabokwaraiwaga, makwaina la peula makawala aiyani, e makwaina bikatuvi deli bikatumkumku avai vavagi wala. Makawala goli aiyani ibodi bikatumkumku avai vavagi wala, e makawala kabokwaraiwaga makwaina bikatuvi deli bikatudidaimi komwaidona kwebubogwa kabokwaraiwaga. 41 Tuvaila lokugisi okwaibakwaila deli sukwedunela sitana mlomwaluva deli sitana aiyani. Baisa kala katumiki, kabokwaraiwaga makwaina igau bikovi. E olumoulela bisisu sitana la peula makawala aiyani, paila uula aiyani ikenevigolaisi deli mlomwaluva. 42 Ka, sukwedunela sitana aiyani e sitana mlomwaluva - baisa kala katumiki pilatala makwaina kabokwaraiwaga bipeula e piliyuwela bimama. 43 Tuvaila lokugisi aiyani eikenivigolaisi deli mlomwaluva. Baisa kala katumiki gweguyala olopola makwaina kabokwaraiwaga igau bivigikonaisi paila biluvasosusi metoya osi vaipela dala ituwoli ituwoli, mitaga gala wala bibodi, makawala aiyani gala ibodi biluvasosusi sola mlomwaluva. 44 E osi tuta matausina gweguya, Yaubada Towalakaiwa bivitau kwaitala kabokwaraiwaga makwaina gala bikalituli. Gala availa ibodi biyouli, mitaga makwaina bikatudidaimi komwaidona makwaisina kabokwaraiwaga biwokuva, e oluvi bitovagasi goli. 45 E bogwa lokugisi ammakawala makwaina dakuna gala wala availa ikabikoni mitaga leikapusimakava wala metoya odubodebula deli ammakawala leiwaiya minana tokolu eibubulaisi metoya wa aiyani, barasi, mlomwaluva, siliba, deli goula. E guyau, matauna Yaubada tovakaigaga eilulukwaim paila avaka bikaloubusi tuta omatadasi. E ka, bogwa lalukwaim makawala goli avaka lokumimi deli lataneku kala katumiki mokwita.”

Guyau imapu Daniela

46 Oluvi guyau Nebukadinesa itapopula ila watanawa e ikilavi biga kidamwa bimaiyaisi lula deli semakavi e bilulasi baisa Daniela. 47 E guyau ikaibiga kawala, “M Yaubada saina tovakaigaga odubasi yaubada komwaidona, matauna gweguya komwaidona si Guyau, deli matauna goli kala toulaim kabotakainowa komwaidona. Ka, bogwa lasimokwita, paila uula yoku bogwa lokukwatumiki kabotakainowa makwaina.” 48 Oluvi ilupi Daniela la kabosisu ila walakaiwa, deli isaiki bidubadu kala bobwailila kweminibwaita, e ivigaki matauna bikaraiwogi mapilana Babiloni, deli ivigaki matauna dubasi komwaidona guyau la tokatayuvisa. 49 E Daniela inigadi guyau paila sala, e guyau isaili Sadaraki, Mesaki deli Abedinego kidamwa bikaraiwogaisi mimilisi vavagi mapilana Babiloni. Mitaga Daniela isivagasi obuloveka.

3

Nebukadinesa la tokolu kala taimamila

1 Guyau Nebukadinesa ibubuli natana tokolu goulawokuva wala, uvaluwotala uvatolu isividoga kala wonaku, e makawala uvatala ikaidoga kala beiyaya. E matauna ivitau minana okabayatilela Dura mapilana Babiloni. 2 E oluvi guyau ikilavi biga paila komwaidona la tokwaraiwaga bimaisi budotala, gweguya, kaidadala valu, deli tommoyela valu, toyamata pokala, tovagisi yakala e deli goli komwaidosi tokwaraiwaga olopola valu mapilasina. Matausina bilosi bisigugulasi paila Guyau Nebukadinesa bibulami la tokolu, minana bogwa eivitau. 3 Avai tuta komwaidona tokwaraiwaga imaisi itolisi omatala tokolu minana paila bibulami, 4 e taitala ikatuvagwagu kaigala kaigaveka ikamituli kawala, “Yokomi boda kwaitala kwaitala, migila migawelu migawelu, e bona ituwoli ituwoli! 5 Avai tuta bukulagaisi butula tauya bitagilulu, e oluvi butusi loloni, yuka, gita, kaisousau e deli goli avai butula avai butula, e komwaidomi wala bitapopula kwetutumi e bukutaimamilasi baisa minana tokolu goulawokuva wala guyau Nebukadinesa bogwa eivitau. 6 Kidamwa availa gala bitapopula kwaitutula e bitaimamila, saina nanakwa bilavaisi bila wa kova kovalululu olopola kumkumla.” 7 E ka! avai tuta ilagaisi eitaginasi avai butula avai butula, tomota metoyasi valu ituwoli ituwoli, migila migawelu migawelu, deli bona ituwoli ituwoli, itapopula kwaitutusi e itaimamilasi baisa tokolu minana goulawokuva wala guyau Nebukadinesa bogwa eivitau.

Daniela sala itabinakaisi paila ikowolovasi

8 E bogwa makawala mimilisi mina Babiloni ivigakaisi tuta makwaina si tuta paila bitabinakaisi matausina mina Yudia. 9 Matausina ilukwaisi guyau Nebukadinesa kawasi, “Ma guyausi, yoku tosivagasi! 10 Ma guyausi, ka, m kwaraiwaga bogwa eitetila, avai tuta bakalagaisi tauya bitaginasi deli avai vavagi tuvaila, e komwaidomasi bitapopula kwaitutumasi bakataimamilasi baisa minana tokolu goulawokuva. 11 Mitaga kidamwa availa gala bitapopula kwaitutula bitemmali minana, bilavaisi bilosi wa kova kovalululu olopola kumkumla. 12 Mitaga ma guyausi, mimilisi mina Yudia bogwa lokusaili biyamataisi mapilana Babiloni, yagasi Sadaraki, Mesaki e Abedinego, matausina ikoulovaisi m kwaraiwaga. Matausina gala itemmalaisi m yaubada kaina bitapopula kwaitutusi baisa minana tokolu lokuvitau.”

13 Paila baisa Guyau saina ikaleiya e ikaraiwaga kasitaitolu matausina bimaiyaisi omatala. 14 E guyau ikatupoi matausina, kawala, “Sadaraki, Mesaki, Abedinego, ki, baisa mokwita kupakaisi bukutemmalaisi ulo yaubada deli bitapopula kwetutumi baisa minana tokolu goulawokuva wala lavitau? 15 E ka, baisa tuta, kidamwa bukulagaisi butula tauya, loloni, yuka, gita, deli goli avai butula avai butula, bitapopula kwetutumi e kutemmalaisi minana tokolu. Kidamwa gala bukuvagaisi makawala, yokomi saina nanakwa bilavaimi wa kova kovalululu olopola kumkumla. Ki, kudokaisi avai yaubada gagabila bikatumovaimi?”

16 Mitaga Sadaraki, Mesaki deli Abedinego ivitakaulokaisi, kawasi. “Mwa! Ma guyausi, gala wala bakavigikonaisi bakakolaimasi titoulemasi. 17 Mitaga kidamwa Yaubada matauna kauwotitalaisi ibodi bikatumovaimasi metoya kova kovalululu deli metoya om kwaraiwaga, bwaina wala bivagi. 18 Mitaga kidamwa ma Yaubadasi gala bivagi, yoku ma guyausi ibodi bukunikoli gala wala bakatemmalaisi m yaubada, deli gala wala bitapopula kwetutumasi baisa minana tokolu goulawokuva wala bogwa lokuvitau.”

Imipukwaisi Daniela sala

19 E Nebukadinesa itamwau wala nanola, e migila idavila goli ikulubweyani, e deli la gibuluwa igigisi Sadaraki, Mesaki deli Abedinego. Mapaila ikaraiwogi la tomota bivigadaisi tuvaila kova okumkumla e kala yuviyavi bikalisau kovabubogwa e bivigaki makawala kovalima kovayu kala yuviyavi. 20 E ikaraiwogi matausina mina papeula sainela olopola la tokwabilia kidamwa biyuwolaisi matausina kasitaitolu Daniela sala e bilavaisi matausina bilosi okumkumla bogwa eisubeilulu. 21 Mapaila tokwabilia iyuwolaisi matausina, deli wala kasi kwama, kasi kakapula, kasi kulupewa deli goli avaka avaka tuvaila eisikamsi, e ilavaisi matausina ilosi okumkumla bogwa eisubeilulu. 22 Ka, paila wala guyau la karaiwaga saina minimani paila bivigadaisi kova okumkumla biyuviyavi sainela, mapaila mayela wala kova metoya okumkumla ivakamati matausina eiyosisi Sadaraki, Mesaki deli Abedinego. 23 E matausinaga kasitaitolu, eiyuwolaisi ikapusisi ilosi makovana kova eisubeilulu.

24 E Nebukadinesa nanakwa wala itomalaula metoya ola kabosisu deli kala yowa lopola. E ikatupoi la tosikwawa kawala, “Ki bogwa makawala, leitayuwolaisi taitolu wala tauwau e leitalavaisi leilosi okumkumla baisa eisubeilulu?”

Matausina ivitakaulokaisi kawasi, “E guyau, makawala.”

25 E matauna ikatupoi, kawala, “Mitaga avaka uula lagigisi taivasila tauwau eililoulasi olopola kova? Matausina gala wala kasi youla, deli kasi gigisa makawala gala wala ilumkolaisi avaka kala mmayuyu - deli ka, taivasila kala gigisa makawala goli taitala yaubada.”f

Matausina taitolu tauwau itanekwaisi e ilupaisi si karaiwaga

26 Mapaila Nebukadinesa ila itoli wa lulu biloula okumkumla eisubeilulu e idou, kawala, “Sadaraki! Mesaki! Abedinego! La towotetila Yaubada Towalakaiwa Sainela yokomi! Kusunapulasi kumaisi!” E matausina isunapulasi goli. 27 E komwaidona gweguya, kaidadala valu, deli goli guyau la tosikwawa itogugulasi goli kidamwa bigisaisi matausina taitolu tauwau, paila kova gala wala iyogagi matausina. Kulusi gala wala isupi, kasi kakapula gala igabu deli gala sitana vakatobwau maiina ouwosi.

28 E guyau ikaibiga, kawala, “Kala yakaula si Yaubada Sadaraki, Mesaki deli Abedinego! Matauna bogwa eiwitali la anelosi e leikoli matausina tauwau paila idubumaisi matauna deli iwotitalaisi matauna. Matausina ikoulovaisi ulo karaiwaga e ikasalaisi si momova bikaligasi wala, e gala bikululusi kaina bitaimamilasi baisa avai yaubada ituwoli, mitaga mesinaku wala si Yaubada tatousi.

29 “Mapaila baisa makawala ulo karaiwaga. Kidamwa availa metoya avai boda, kaina avai migina, kaina avai bona wala bikagagi si Yaubada Sadaraki, Mesaki, Abedinego, matauna bikolakavaisi yamala, kaikela deli la bwala bikodidaimisi e bivigaki wawa wala. Ka, gala taitala yaubada tuvaila ibodi bikoli la tomota makawala baisa.”

30 E guyau ilupi Sadaraki, Mesaki, deli Abedinego si karaiwaga ikwaiveka olopola mapilana Babiloni.

4

Nebukadinesa kwaiyuwela kala mimi

1 Guyau Nebukadinesa iwitali biga makwaisina baisa tomotala boda kwaitala kwaitala, migila migawelu migawelu deli bona ituwoli ituwoli ovalu watanawa.

Kawala, “Kagutoki! 2 Ka, kulagaisi avaka balivala metoya kabokatubau deli kabutuvatusi makwaisina Giyouveka Yaubada bogwa eivitulokaigu.

3 “Gala bitakaibiga paila kabokatubau makwaisina Yaubada eivitulokaidasi!

Kabutuvatusi makwaisina eiuvagi saina kwepapeula!

Yaubada matauna Guyau tosivagasi;

matauna biguyau tuta gala biwokuva.

4 “Yeigu asisu wala asiguyau ogu ligisa, deli ulo mwasawa. 5 Mitaga avai tuta ammasisi amimi kwaitala mimi saina kwemigaga, e agisi kilisala saina kabovitukokola. 6 E akaraiwaga bimiakaigusi komwaidona ulo tokatayuvisa olopola Babiloni e matausina gagabila bilukwaigusi avaka kagu mimi kala katumiki. 7 Mapaila komwaidosi matausina tokalamimi, tomigameguva, tokaisivila deli totulusi kweluva imiakaigusi, e aluki matausina agu mimi, mitaga gala wala gagabila bitanekwaisi baisa yeigu. 8 E oluvi Daniela isuvi. (Matauna igiyuwela Belitesasa, maigana ulo yaubada yagala.g) E Yaubada tobumaboma la balomah isisu baisa matauna, mapaila aluki matauna avaka lamimi. Aluki matauna kawagu, 9 Belitesasa, yoku odubasi tokalamimi komwaidona. Bogwa lanikoli Yaubada la baloma isisu baisa yoku, e mapaila kunikoli komwaidona kabotakainowa. E kagu mimi baisa makawala. Magigu bukulukwaigu avaka kala katumiki.

10 “Tutala ammasisi, agisi okilisala kaitala kai kaiveka itowalai wala valu watanawa. 11 E makaina ikaiwonaku e ila isakaila labuma, e mina watanawa komwaidosi ibodi wala bigisaisi makaina. 12 Yekwesila kala gigisa saina bwaina, e kala kaiuwa odogina ila odebela, ibodi wala valu watanawa komwaidona bikamsi. Nabubolodila mauna ikanukwenusi okaikonigulela, e mauna nayoyowa iyoulasi kasi nigwa osisila, e migawelu migawelu nammomova eikomasi kaiuwala.

13 “Tuta matutona aninamsi kilisala makwaina, agisi taitala anelosi tomitukolabu deli togisatobu ibubusi metoya wa labuma. 14 E kaigala kaigaveka ikamituli kawala, ‘Kulukubalaisi kai makaina bikapusi, e kulakisaisi sisila, kutadudulaisi yekwesila e kulavigaiyaisi kaiuwala. Kubokavilaisi mauna nasigisagina osikowala, deli mauna nayoyowa metoya osisila. 15 Mitaga uulotoula kukilavaisi bisisu opwaipwaia, e kuvililaisi kwaitala kweponana tanumnumta aiyani deli barasi ouula. E kuligaiwaisi wala bisisu osaivau deli mnumonu.

“ ‘Baisa tuta ibodi numla binumli matauna tau, e ibodi bisisu deli mauna e deli kai. 16 Kwailima kwaiyu taitu matauna nanola gala makawala tomota mitaga nanola makawala natana mauna. 17 E baisa si karaiwaga matausina anelosi tomitukolabu deli togisatobu. Mapaila ka! Ibodi tomota komwaidona ambaisa ambaisa binikolaisi Yaubada Towalakaiwa Sainela isim la karaiwaga baisa odubasi tomota si kabokwaraiwaga, e gagabila wala bisaiki baisa availa binagi, kaina goli bisaiki baisa taitala availa gala isim dimlela.’ ”

18 E guyau Nebukadinesa ikaibiga kawala, “E baisa makawala kagu mimi. E mwa, Belitesasa, kulukwaigu avaka kala katumiki. Paila gala wala taitala ulo tokatayuvisa ibodi bilukwaigu, mitaga yoku ibodaim, paila Yaubada la balomai isisu baisa yoku.”

Daniela ikatumiki mimi makwaina

19 Paila baisa, Daniela matauna igiyuwela eidokaisi Belitesasa ibulukukoli sainela e gala igagabila bilivala avaka. Mitaga guyau iluki matauna. “Mwa! Belitesasa, gala bukutagwala mimi makwaina deli kala katumiki bibulukukolaim.”

E Belitesasa ivitakaula kawala, “Ulo guyau, mwada mimi makwaina deli kala katumiki bilokaia kam tilaula, yokuga desi. 20 Ka, kai makaina saina kaiwonaku e ila isakaila labuma, e tomota ambaisa ambaisa ovalu watanawa igagabila bigisaisi makaina. 21 E yekwesila saina bwainigaga, e kaiuwala bogwa wala eibodi bivakoma viloumwaidona valu watanawa. Mauna nabubolodila si kabovaiwasi osikowala, e mauna nayoyowa iyoulasi kasi nigwa osisila.

22 “Ulo guyau, ka - makaiwena kai yokula, yoku towonaku deli topeula. Bogwa lokugiyouveka sainela e lokusakaila labuma, deli m peula ikubali ovalu watanawa komwaidona. 23 E igau wala yoku ulo guyau lokugigisi e ka, taitala anelosi ibusi metoya wa labuma e ikaibiga kawala, ‘Kulukubali makaina kai, e kulakisi, mitaga kuligaiwa uulotoula bitotu opwaipwaia. E kuvilili kwaitala kweponana tanumnumta aiyani deli barasi ouula, e kuluvaiwa wala bitotu baisa osaivau deli mnumonula. Kuluvaiwa wala numla binumli matauna tau, e desi wala bisisu deli mauna biboda kwailima kwaiyu taitu.’

24 “E ulo guyau, baisa makawala kala katumiki, deli baisa makawala avaka Yaubada Towalakaiwa eikamituli bikaloubusi baisa yoku. 25 Igau makateki bivisunupulovaimsi metoya tomota osi boda, e bukula bukusisu deli mauna nabubolodila. Kala bawa kwailima kwaiyu taitu bukukwamkwam mnumonu wala makawala natana bulumakau, e bukummasisi omakava wala, e numla binumlaim. Oluvi bukunikoli e bukukwamituli mwada Yaubada Towalakaiwa ikaraiwogi komwaidona kabokwaraiwaga oyumasi tomota, deli matauna wala ibodi bisaiki kabokwaraiwaga makwaisina baisa availa wala matauna binagi. 26 E anelosi ikaraiwagasi mwada uulotoula makaina kai bitowa wala opwaipwaia. Baisa kala katumiki mwada igau bukuguyau tuvaila avai tuta bukunikoli paila Yaubada ikaraiwogi komwaidona ovalu watanawa. 27 Mapaila ulo guyau, kubokuli ulo katuloluta. Desi mitugaga, e kuvagi avaka duwosisia, deli kunokapisi mina namakava.j Oluvi bukusibwabwaila tuvaila.”

28 E komwaidona ikaloubusi makawala baisa Guyau Nebukadinesa. 29 Igau naluwotala nayu wala tubukona leiwokuva, matauna ililoula wala odabala la bwalak olopola Babiloni, 30 e ikaibiga kawala, “Ka, kugisi - ina kwaiveka Babiloni ki! Labudi makwaina ulo vilouveka paila bavituloki ulo karaiwaga deli ulo peula, agu kwavisi deli ulo giyouveka.”

31 Mitaga igau wala gala bivigimkulovi la bigatona owodola, e kaigatala kaigila metoya wa labuma ikabudibodi kawala, “Guyau Nebukadinesa, kunakaigali avaka balivala! M guyau bogwa lakau metoya baisa yoku tuta baisa wala. 32 Ka, igau makateki bivisunupulovaimsi metoya tomota osi boda e bukula bukusisu deli mauna nabubolodila e bukukwamkwam mnumonu makawala natana bulumakau biboda kwailima kwaiyu taitu. Oluvi bukukwateta mokwita mwada Yaubada Towalakaiwa isim la karaiwaga odubasi komwaidona kabokwaraiwaga oyumasi tomota, deli matauna wala ibodi bisaiki kabokwaraiwaga makwaisina baisa availa wala matauna binagi.”

33 Saina nanakwa wala biga mabigasina isunapula makawala. Mapaila Nebukadinesa ivisunupulovaisi metoya tomota osi boda e ila ikam mnumonu makawala natana bulumakau. Numla inumli wowola e kulula iyawonakusi makawala kala wonaku mluveka digulela, deli misikwaikwela kala wonaku makawala mauna nayoyowa misikwaikwesi.

Nebukadinesa iyakawoli Yaubada

34 Guyau Nebukadinesa ikaibiga kawala, “Avai tuta kwailima kwaiyu taitu bogwa leiwokuva, akounakaila labuma, e ulo nanamsa kala migileu ikaimilavau onanogu. Mapaila ayakawoli Yaubada Towalakaiwa sainela e asaiki kala taimamila deli kala kavisi baisa matauna tosivagasi goli.

“Matauna biguyau tuta gala biwokuva,

e la kabokwaraiwaga bikanuvagasi tuta gala biwokuva.

35 Matauna igigisi tomota ovalu watanawa makawala gala wala avaka.

Anelosi wa labuma deli tomota ovalu watanawa,

komwaidosi wala osikowala la karaiwaga.

Gala taitala ibodi bikosomapu nanola,

kaina bikatukoyai avaka eiuvagi.

36 “Avai tuta ulo nanamsa kala migileu ikaimilavau, agu taimamila, ulo guyau, deli kala guyugwayu ulo kabokwaraiwaga ikaimilivau goli isakaigu. Ulo tosikwawa deli goli kaidadala ulo valu ikabwailigusi goli deli isakaivauwaigusi ulo karaiwaga deli agu taimamila sainela ikalisau omitibogwa.

37 “E tuta baisa, yeigu, Nebukadinesa, ayakawoli, atemmali, deli goli akavisi Guyoula Labuma. Avaka avaka matauna eiuvagi baisa kamokwita deli duwosisia, deli matauna igagabila bivabu availa matauna nanola bila walakaiwa.”

5

Belisasa la kamkwam

1 Kwaitala bogi guyau Belisasal ivagi kwaitala kamkwam kwaiveka, e idou tailakatuluwotala kaidadala valu imakaiasi e imomsi waini gulitinidesi. 2 Avai tuta imomomsi, Belisasa ikaraiwaga bimiakaisi makwelasina viga deli bolu goulawokuva wala deli silibawokuva wala makwelasina tamala Nebukadinesa eikaum metoya Bwala Kwebumaboma mapilana Yerusalem. Guyau magila makwelasina paila matauna, kaidadala la valu, la kukova, deli la ula eivigaki makawala la kukova,n bimomsi metoya makwelasina. 3 E saina nanakwa imiakaisi matauna viga makwelasina deli bolu goulawokuva wala, e komwaidosi wala imomsi waini metoya makwelasina 4 e iyakawolaisi minasina yaubada eibubulaisi metoya goula, siliba, barasi, aiyani, kai, deli dakuna.

5 E ka! Kwaitala wala momwa kweyatala yamila ikaloubusi, e ivitouula ginigini otabodala ligisa, ambaisa makatupona kaitapa visigasi saina mimilakatila eiuvisigili. E guyau igisi yamila makweyana eiginigini. 6 Matauna migila idavila deli saina kala kokola e kwaitutula ivitouula itatuvasi. 7 E idou kaigaveka paila availa bimiaki matauna tomigameguva tokaisivila, deli totulusi kweluva. Avai tuta isuvisi, guyau iluki matausina, kawala, “Kidamwa availa yokomi ibodi bikalau ginigini baisa e bilukwaigu avaka kala katumiki, matauna bavisikoma gweguya kasi kwama miyana kala vau dairarugu, e bisikoma okaiyola kala kuwekuwa goulawokuva paila kuwala kala taimamila, deli matauna bivagi taitolumasi tokaraiwaga olopola ulo kabokwaraiwaga.” 8 E la tokatayuvisa ivaloulasi ilokaiasi, mitaga gala wala taitala matausina ibodi bikalau ginigini makwaina kaina biluki guyau avaka kala katumiki. 9 E guyau Belisasa kokola wala ikatumati, e migila idavila sainela, e kaidadala la valu ikiuta ninasi gala wala avaka ibodi bivagaisi.

10 E inala ilagi si kammwata guyau deli kaidadala la valu e minana isuvi matabudona kabokamkwam. E minana ikaibiga kawala, “Latugu, ulo guyau yoku tosivagasi. Akoma lopom, gala kokola wala bikatumataim, deli kam gigisa bidavila. 11 Taitala tau isisu olopola m kwabokwaraiwaga, e Yaubada Tobumaboma la balomao isisu baisa matauna. Ola tuta tamam eiguguyau, tau matauna iyomitali la ninitalapula, la nikoli vavagi kwaitala kwaitala, deli la kabitam, e la kabitam makawala Yaubada. E tamam, Guyau Nebukadinesa, ivigaki matauna tovekala odubasi tokalamimi, tomigameguva, tokaisivila, deli totulusi kweluva. 12 Matauna isala wala saina tokabitam deli tokataraki katumiki mimi, kamatula biga visaiki, deli katumiki kabotakainowa. Mapaila kudou bima matauna yagala Daniela, matauna igiyuwela tamam eidoki Belitesasa, e matauna bilukwaim komwaidona avaka kala katumiki.”

Daniela ikatumiki makwaina ginigini

13 E saina nanakwa imaiyaisi Daniela omatala guyau, e guyau iluki matauna kawala, “Ki, yokula Daniela ke? Yoku taitala guma Yudia tamagu matauna guyau leikatupipi leimai metoya Yuda ke? 14 Mwa! Bogwa lalagi mwada la baloma Yaubadap isisu olumoulem, deli mwada yoku tokataraki deli kuyosi nikoli deli kabitam. 15 Ka, matausina tokatayuvisa deli tomigameguva aluki imaiyaisi paila bikalawaisi ginigini makwaina e bilukwaigusi avaka kala katumiki, mitaga gala wala ibodi bibanaisi kala katumiki. 16 Mitaga bogwa lalagi mwada yoku ibodaim bukubani kwekikatupwana katumiki deli bukukwatumiki kabotakainowa. Ka, kidamwa bukukwalau makwaina ginigini e bukulukwaigu avaka kala katumiki, yeigu bavisikomaim gweguya kasi kwama miyana kala vau dairarugu e bukusikoma kam kuwekuwa goulawokuva wala okaiyom paila kuwala kam taimamila, deli bavigakaim yoku taitolumasi tokaraiwaga olopola ulo kabokwaraiwaga.”

17 Daniela ivitakauloki kawala, “Bwaina kuyosi m bobwailila paila titoulem kaina bukusaiki baisa taitala ituwoli. Ulo guyau, ka, yeigu bakalau avaka ginigini makwaina e balukwaim avaka kala katumiki.

18 “Ka, Yaubada Towalakaiwa ivigaki tamam Nebukadinesa saina giyouveka, deli ivigaki matauna isim kala taimamila deli kala katububula la guyau. 19 Matauna saina giyouveka, mapaila tomota metoya boda kwaitala kwaitala, migila migawelu migawelu deli bona ituwoli ituwoli ikukolaisi matauna deli titavasi. Kidamwa magila bikatumati availa, bikatumati wala. Kidamwa gala magila availa bikaliga, bivagi makawala. Matauna bilupi kaina bivabu availa wala magila. 20 Mitaga uula matauna nanola ila walakaiwa, ikasai nanola deli tovakatutuki, mapaila ilisaisi matauna metoya ola takaikaia, e kala taimamila iwokuva. 21 Ivisunupulovaisi matauna metoya tomota osi boda, e nanola ivigaki makawala nanola natana mauna. Matauna isisu deli ase nabubolodila, ikam mnumonu makawala natana bulumakau, e immasisi omakava wala e gala avaka bisilibodi kala numla. E kala vigimkovila matauna inikoli e ikamituli mwada Yaubada Towalakaiwa ikaraiwogi komwaidona kabokwaraiwaga oyumasi tomota deli matauna ibodi bisaiki baisa availa wala binagi.

22 “Mitaga yoku latula, gala wala imanum nanom, kalubikoya goli lokunikoli komwaidona baisa. 23 E yoku lokuvagi saina gaga baisa Guyoula Labuma, e lokusunupuloi makwelasina viga deli bolu leikauwaisi leimaiyaisi metoya ola Bwala Kwebumaboma. E yoku, kaidadala m valu, m kukova, deli m ula minasina lokuvigaki makawala m kukova, komwaidomi goli kumomsi waini metoya guguwa makwelasina, e kuyakawolaisi minasina yaubada eibubulaisi metoya goula, siliba, barasi, aiyani, kai deli dakuna, mitaga minasina yaubada gala igagabila bigisasi kaina bilegasi deli gala wala inikolaisi avai vavagi. Mitaga yoku gala wala kutemmali Yaubada, matauna bikaraiwogi m momova, kaina bukukwaliga kaina bukusisu, deli matauna ikaraiwogi avaka avaka bukuvagi. 24 Baisa uula Yaubada eiwitali makweyana yamila paila bigini biga mabigasina.

25 “Baisa makawala kala ginigini. ‘Kala bawa, kala bawa, visaikola, kovisi.’q 26 E baisa makawala kala katumiki. Kala bawa - Yaubada bogwa eikalau kala bawa yamla m kwabokwaraiwaga e bogwa leimai okala vigimkovila. 27 Visaikola - yoku bogwa eivisikolaim okabovisaikola, e leibani mokaim saina togagabila yoku. 28 Kovisi — m kwabokwaraiwaga bogwa eikovi e bisaiki mina Midia deli mina Pesia.”r

29 E Belisasa ikammalu la towotetila nanakwa wala bivisikomaisi Daniela gweguya kasi kwama kala vau dairarugu, e bisailisi okaiyola kala kuwekuwa goulawokuva wala, makwaina kuwala kala taimamila. E ivigaki matauna tokaraiwaga taitolula olopola la kabokwaraiwaga. 30 E bogi makwaina wala tilaula ikatumataisi Belisasa, guyoula Babilonia, 31 e Dariusa guma Midia,s matauna kala taitu bogwa kweluwolima kweluwotala kwaiyu, iyouli la guyau.

6

Daniela okasi mlopu laiyoni

1 Dariusa inanamsa e inagi lakatutala tailuwoyu kaidadala valu paila bikaraiwagasi olopola la kabokwaraiwaga. 2 E tuvaila inagi Daniela deli taiyu tuvaila paila biyamataisi matausina kaidadala valu, deli goli biyamataisi guyau la guguwa. 3 E metoya ola wotetila Daniela ikamituli titoulela saina bwaina gala makawala taiyu matausina toyamata kaina matausina kaidadala valu. Paila matauna isala oluwalaisi kasitaitolu, e guyau inanamsa bivigaki Daniela bikaraiwogi komwaidona la kabokwaraiwaga. 4 E matausina taiyu toyamata deli goli matausina kaidadala valu ivigikonaisi binevaisi avai vavagi sula metoya Daniela la yamata olopola guyau la kabokwaraiwaga, mitaga gala wala gagabila bibanaisi avaka, paila Daniela matauna isim kala dubumi, e gala avai sula ivagi kaina avai sopa. 5 Matausina ililivalasi titoulesi kawasi, “Gala wala avai vavagi bitabanaisi paila bitatabinakaisi Daniela, mesinaku wala avai vavagi isisu metoya ola tapwaroru.”

6 Mapaila matausina ilokaiasi guyau e ilukwaisi kawasi, “Guyau Dariusa, ma guyausi yoku tosivagasi! 7 Komwaidomasi wala yakamaisi olopola m kwabokwaraiwaga - toyamata, kaidadala valu, deli goli mimilisi tokwaraiwaga, bogwa lakabigatonasi e lakakakikitasi makawala, ibodi yoku ma guyausi bukuvagi kwaitala karaiwaga kwaimwau. E kuvigaki karaiwaga makwaina makawala, biboda kwailuwotolu yam gala availa bukutugwali bikapuloki avai vavagi baisa avai yaubada kaina avai tomota mesinaku wala baisa yoku. Kidamwa availa bikoulovi karaiwaga makwaina, matauna bilavaisi bila okasi mlopu laiyoni. 8 Mapaila, ma guyausi, ibodi m kwaraiwaga bitetila deli kusaili kibila yamam, e bivigaki kwekanuvagasi osi karaiwaga mina Midia deli mina Pesia, gala availa gagabila bivigivau.” 9 E mapaila Guyau Dariusa isaili kibila yamala paila karaiwaga makwaina. 10 Avai tuta Daniela ilagi karaiwaga makwaina guyau bogwa eisaili kibila yamala, matauna ila ola bwala. E la bwala mabuligana walakaiwa isisu poninavila lulu ikoulakaiwa Yerusalem. E ikululu metoya maponinasina lulu e inigada baisa Yaubada, makawala wala tuta komwaidona iuvigaki bisivatolu nigada kwaitala yam.

11 Avai tuta Daniela kala tilaula ibanaisi matauna ininigada baisa Yaubada, 12 komwaidosi wala ilokaiasi guyau paila bitabinakaisi Daniela. Matausina ikaibigasi kawasi, “Ma guyausi, bogwa lokusaili kibila yamam paila karaiwaga makwaina, kidamwa availa bikapuloki avai vavagi baisa avai yaubada kaina baisa avai tomota olopola kwailuwotolu yam mitaga mesinaku wala baisa yoku, ibodi bilavaisi matauna bila okasi mlopu laiyoni.”

E guyau ivitakaula kawala, “Bogwa makawala, karaiwaga makwaina kwaimwau, si karaiwaga mina Midia deli mina Pesia, makwaina gala gagabila availa bivigivau.”

13 E oluvi ilukwaisi guyau kawasi, “Ma guyausi, ka - Daniela matauna taitala tokatupipi tolela Yuda, matauna gala wala ikamiabi kaina ikabikuwoli karaiwaga makwaina bogwa lokusaili. Matauna saina tosalau nigada, bisivatolu nigada baisa la Yaubada yam kwaitala kwaitala.”

14 Avai tuta guyau ilagi makawala, imwau nanola e inanamsa peula avai keda bivagi bikoli Daniela. E matauna iyayosa wala kalasia isalili. 15 Oluvi mabudona tauwau ikaimilavausi baisa guyau e ilukwaisi matauna kawasi, “Ma guyausi, yoku bogwa kunikoli avaka si karaiwaga mina Midia deli mina Pesia. Ka, gala avai karaiwaga makwaina guyau bogwa eisaili gagabila availa bivigivau.”

16 Mapaila guyau isaiki karaiwaga paila bikatupipaisi Daniela e ilavaisi matauna ila okasi mlopu laiyoni. E guyau ilukibogwi Daniela kawala, “Mwa! M Yaubada matauna lokuwotitali deli nanom komwaidona, ibodi bikolaim.” 17 E ikauwaisi kwaitala dakuna isaibodaisi wodola maponinana mlopu, e guyau isaili kibila yamala titoulela deli kaidadala valu kibila yumasi odakuna, mwada gala availa gagabila bikoli Daniela. 18 Oluvi guyau ikaimilavau ola ligisa, gala kamkwam deli gala imisikola deli gala magila avai mwasawa bimaiyaisi omatala.

19 E eiyam bulubuvisiga wala guyau itokaia e ibulisakaula wala ila omlopu. 20 E avai tuta bogwa eiviloubusi omlopu, idou deli wala la ninayuwa kawala, “Danielʹo, la touwata Yaubada tomomova! Ki, Yaubada matauna okuwotitali deli nanom komwaidona bogwa ibodi bikolaim metoya minasina laiyoni?”

21 E Daniela ivitakauloki, kawala, “Ulo guyau, yoku tosivagasi! 22 Ka, Yaubada bogwa eiwitali la anelosi paila bikipataisi udosi mayuwona laiyoni, mapaila gala wala ibodi biyogagaigusi. Mwa! Ulo guyau - matauna bogwa einikoli yeigu tobwaila wala deli gala avai tuta ayomiyuyaim, mapaila eivigakaigu makawala.”

23 E guyau la mwasawa ikalisau sainela e ikaraiwogi towotetila bibiaisi Daniela metoya omlopu. Mapaila matausina ibiaisi matauna ima walakaiwa, e igisaisi gala sitana ambaisa isilagi, paila uula wala idubumi Yaubada. 24 Oluvi guyau ikaraiwaga kidamwa biyosisi komwaidosi matausina eitabinakaisi Daniela, deli si kukova deli litusia e ilavaisi goli ilosi okasi mlopu laiyoni. E igau wala gala bitobusisi omlopu, laiyoniga bogwa wala eititobogwasi iyuweitaulasi wala ilitakaisi e ikauwolaisi komwaidona totuwanesi.

25 E oluvi Guyau Dariusa igini baisa tomota komwaidona metoya boda kwaitala kwaitala, migila migawelu migawelu deli bona ituwoli ituwoli odabala pwaipwaia.

Kawala, “Kagutoki! 26 Ulo karaiwaga lasaili olopola ulo kabokwaraiwaga komwaidona, ibodi tomota taitala taitala bikukoli deli bitemmali Daniela la Yaubada.

Matauna goli Yaubada tomomova,

e matauna biguyau tuta gala biwokuva.

La kabokwaraiwaga gala avai tuta ibodi bidadaimi,

e la peula gala isim kala kalitutila.

27 Matauna ikatumovi deli ikoli.

Matauna iuvagi kabokatubau deli kabutuvatusi

wa labuma deli goli watanawa.

Matauna eikoli Daniela metoya laiyoni oudosi.”

28 E Daniela isibwabwaila mokwita ola tuta Dariusa eiguguyau, deli ola tuta Sairusa guma Pesiat eiguguyau.

DANIELA IKAMITUBUBULI KILISALA MAKWAISINA EIGISI

7

(7.1—12.13)

Daniela igisi navasi dokanikani okilisala

1 Olopola taitu makwaina Belisasa ivitouulau la guyau mapilana Babiloni, e yeigu Daniela amimi kwaitala mimi e agisi kilisala metoya wa bogi. E agini avaka mimi makwaina, e baisa livalela 2 avaka bogwa lagisi bogi makwaina.

Igivila iuusi e ivigakaisi bolita ipaisaga. 3 E navasi dokanikani navakaveka ililuvasi e isunapulasi metoya obolita, e natana natana kasi gigisa migawelu migawelu. * 4 Minana eikugwa kala gigisa makawala laiyoni mitaga isim pinupanela makawala mluveka. Itobu wala matagu agigisi, e pinupanela ikolakavi. E dokanikani minana ilupaisi e ivitoyailisi makawala taitala tau. Oluvi isakaisi minana isim nanola makawala tomota ninasi. *

5 E nayuwela dokanikani kala gigisa makawala beya itotu metoya okaikela. Minana ikavitau kaitolu totuwana okudula, e kaigila kaigatala iluki minana kawala, “Me, kukwam! Kwamkwam wala ee, bukukomata!”

6 Itobu wala matagu agigisi, e natana tuvaila iyoulapula. Minana kala gigisa makawala lepoda, mitaga otapwala iboda pilavasi pinupanela, makawala natana mauna nayoyowa pinupanela, e deli kwaivasi pwanetala. E kala gigisa wala minana makawala natana giyouvila.

7 Itobu wala matagu agigisi e navasila minasina dokanikani iyoulapula. Minana saina napeula, deli kala gigisa kabokokola. Minana bikagunugunu kala tau metoya okudula kaivakaveka makaisina aiyaniwokuva wala, e oluvi bitokaila bivapupoi. E minana dokanikani kala doga kasilatala, gala makawala minasina sala. * 8 Itobu wala matagu amitakavati kala doga, e agisi kaitala kaikekita doga eilililuva emaima oluwalaisi makaisina kaibubogwa. E makaina ibisiulu kaitolu makaisina eitobogwasi. Doga makaina isim matala makawala tomota mitasi, deli isim wodola. E tuta komwaidona bikaluvalova wala deli la kalimwala. *

Kilisala matauna tosivagasi

9 Itobu matagu wala agigisi, e mimilisi takaikaia ivitauwaisi okabasi. E matauna tosivagasi isila kwaitala makwaisina. Matauna kala kakapula saina pupwakau makawala mweipou, e kulula makawala sipi unuunula saina migileu. E la takaikaia kovawokuva wala isusubeilulu e kova ivigaki wirila, * 10 e kova ititayelu makawala waya metoya baisa. E tailakatuluwovila tomota isisuaisi paila biwotitalaisi matauna, deli kwaivila milioni tomota itotusi omatala matauna. Yakala ivitouula, e bukila iulaimwaisi.v*

11 Itobu wala matagu agigisi deli goli alilagi wala makaina doga kaikekita eikaluvalova deli la kamnomwana. Igau wala agigisi, e minana navasila dokanikani ikatumataisi, e wowola ilavaisi ila wa kova igabu. 12 E salaga minasina ikauwaisi si karaiwaga iligaimwaisi, mitaga itagwalasi bisisuaisi wala tommomova paila tuta pikekita wala.

13 Olopola kilisala makwaina lagigisi metoya wa bogi, agisi sitana makawala kala gigisa taitala tomota.w E matauna immakaiagu, deli lowalowa itavina itapatu tau matauna. E matauna ilokaia matauna tosivagasi e ikamituli titoulela baisa matauna. * 14 E matauna tosivagasi isaiki la karaiwaga, kala taimamila, deli la guyau, kidamwa tomotala boda kwaitala kwaitala, migila migawelu migawelu, deli bona ituwoli ituwoli, biwotitalaisi matauna. Matauna la karaiwaga gala kala kalitutila, e la kabokwaraiwaga gala bikalituli. *

Kilisala makwaisina ikatumiki

15 E kilisala makwaisina lagisi ibulukukolaigu sainela, deli iyokwai wowogu. 16 Mapaila alokaia wala taitala matausina eitotusi baisa e aluki matauna kidamwa bikatumiki kilisala makwaisina. E matauna ilukwaigu avaka kala katumiki. 17 Kawala, “Ka, minasina navasi dokanikani navakaveka kala katumiki kwaivasi kabokwaraiwaga, makwaisina igau makateki bisunapulasi valu watanawa. 18 E matausinaga Yaubada Towalakaiwa la tomota igau bikauwaisi si guyau e biyosikikitaisi tuta gala biwokuva, gala biwokuva.” *

19 Oluvi magigu banikoli tuvaila paila minawena navasila dokanikani, minawena ituwoli sainela e gala makawala sala - minana kabokokola sainela, minana ivamati kala tau metoya okaikela barasiwokuva eikamtumtu kudula aiyaniwokuva, e oluvi ivapupoi matausina. 20 Deli magigu banikoli paila makaisina kasilatala doga odabala, tuvaila makaina makateki eisusina leima e ibisiulu kaitolu kaibubogwa eikapusisi. Makaina isim matala deli wodola, e isim wala ikikaluvalova deli la kalimwala. Makaina saina kabokokola sainela odubasi sala.

21 Igau wala lagigisi e ka, makaina doga isim matala deli wodola ivitouula ikabilia baisa Yaubada la tomota e ikalisau matausina. * 22 Oluvi matauna tosivagasi ima iyakali e ikabwaili la tomota Yaubada Towalakaiwa. E kala tuta bogwa leima paila Yaubada la tomota biyosisi si guyau. *

23 E eilukwaigu kala katumiki baisa makawala. Kawala, “Minana navasila baisa kwaivasila kabokwaraiwaga igau bima ovalu watanawa, e makwaina gala makawala makwaisina kabokwaraiwaga, mitaga makwaina ituwoli wala. Makwaina bikatudidaimi komwaidona valu watanawa e bivapupoi wala bikenu. 24 Makaisina kasilatala doga baisa makawala tailuwotala gweguya, e matausina goli biguyausi olopola makwaina kabokwaraiwaga. Oluvi taitala tuvaila guyau bisunapula. Matauna ituwoli sainela metoya baisa tobubogwa, deli bivabu taitolu gweguya. * 25 Matauna bibigigagi Yaubada Towalakaiwa deli bilamidadi Yaubada la tomota. Matauna bivigikoni mwada bivigivau si tapwaroru karaiwogala deli kidikedala kasi paka. E Yaubada la tomota igau bisisuaisi kwaitolu kabulotala taitu oyamala. * 26 Oluvi tovagisi yakala wa labuma bigugulasi okaboyakala e biligaimwaisi la karaiwaga, deli bikatudidaimisi wala bitamwau. 27 E matausina tovagisi yakala bisakaisi kabokwaraiwaga komwaidona ovalu watanawa saina siligaga baisa la tomota Yaubada Towalakaiwa, e matausina biguguyausi goli. Matausina si guyau gala goli bisim kala vigimkovila e komwaidona gweguyala watanawa biwotitalaisi deli bikabikuwolaisi matausina.” *

28 E baisa mekeiita livalela vavagi makwaina. Yeigu Daniela ibulukukolaigu sainela e ivigaki migigu idavila goli. Deli vavagi makwaisina atuma wala paila titoulegu.

8

Daniela igisi okilisala natana sipi namwala deli natana gota

1 E olopola kwetolula kala taitu Belisasa eiguguyau, agisi kwaiyuwela kilisala. 2 Okilisala makwaina agisaigu wala titoulegu mwada latotu olumoulela kalila valu Susa mapilana Elam. E latotuga opapala Waya Ulai, 3 e baisa wala latotu opapala waya lagisi natana sipi namwala kala doga kaviyu wala kaiwonaku, mitaga kavitala kaibisivau deli kaiwonaku ikalisau kaiyuwela. 4 Atotu e agisi minana sipi namwala eilouluwa metoya okala doga eiloula opilikwaibwaga, opiliyavata, deli opilibolimila. E gala avai mauna ibodi bivabodi minana kaina bisakauligili metoya ola peula. Nanola saina ikaiveka e avaka magila bivagi bivavagi wala.

5 E igau wala laninanamsa avaka baisa kala nikoli, natana gota eikolubeigoguna leima metoya opilikwaibwaga, isakauligigibula kwaibakwaila gala wala itokeliki pwaipwaia. E minana kala doga kavitala wala itowalai dabala. 6 E isakaula ilokaia minana sipi namwala lagisi leitotu opapala waya, e deli la peula gota minana ikolubeigoguna ilokaia minana. 7 E agisi gota minana biyowaisi sola minana sipi namwala. E gota minana saina kala leiya e iguli kala doga odabala minana sipi namwala, e ikouwoli kala doga makaisina kaviyu. E minana sipi namwala gala wala isim la peula bikosomapu. E gota minana itokaia ikayau ila ikanawa opwaipwaia e ivapupoi minana okaikela, e gala wala availa ibodi bikoli minana sipi namwala.

8 E gota minana nanola saina walakaiwa sainela, e avai tuta leiyai la peula komwaidona e kala doga itawoula. E obakwaila makaina kaivasi kaibisivau doga kaivakaveka itaginapulasi, kaitala kaitala makaisina si kaitotu yagila kwaivasi. 9 Metoya kaitala makaisina kaivasi doga, kaitala kaikekita tuvaila itaginapula, makaina la kabokaraiwaga kala peula isuwa opilibolimila opilibomatu deli baisa Biga Katotila Viluwela. 10 Doga makaina ikikaitubwa e ipapeula iboda wala bikabilia deli labuma kala boda, minasina utuyam goli, e makaina ilisilai mimilisi minasina imaisi opwaipwaia e ivapupoi minasina. * 11 Tuvaila makaina ivabu matauna labuma kala boda si kumatoula, isilibodi gala tuvaila bigibugabusi lula baisa matauna yam kwaitala kwaitala deli iyogwalaisi Bwala Kwebumaboma. 12 E baisa Bwala Kwebumaboma tomota imitugagasi e gala wala bigabwaisi avaka bibodi tapwaroru lulela yam kwaitala kwaitala e mapaila tapwaroru mokwitatoula bogwa eikodidaimisi. Doga makaina tuta komwaidona itomgaga wala metoya avaka avaka iuvagi.

13 E oluvi alagi taitala anelosi ikatupoi taiyuwela anelosi, “Ammakawala kala kaduwonaku bikau vavagi makwaisina leiyoumatilasi metoya okilisala bisisu? Ammakawala kala kaduwonaku bikau mitugaga makwaisina saina gaga bivakuloti paila yam kwaitala kwaitala lulela? Ammakawala kala kaduwonaku bikau labuma kala boda deli Bwala Kwebumaboma bivapupoiyaisi?”

14 E alagi taiyuwela anelosi imapu kawala, “Kala kaduwonaku bikau baisa makawala, biboda lakatuluwotala lakatutala kweluwolima yam, bivakuloti kaukwau deli koyavi lulela gala wala bigabwaisi. E oluvi Bwala Kwebumaboma bivigivauwaisi kala kikila.”

Anelosi Geberiela ikatumiki kilisala makwaina

15 Avai tuta lagisi kilisala makwaina e avigikoni bakateta avaka kala katumiki e saina nanakwa taitala ivalapula itoli omatagu. 16 E alagi kaigatala kaigila idoudou metoya wa Waya Ulai kawala, “Geberiela, kukwatumiki baisa matauna avaka bogwa leigisi.” * 17 Geberiela ima itoli okaipapagu e yeigu akukoluvagasi e akapusi opwaipwaia.

Matauna ilukwaigu kawala, “Yoku tau, ibodi bukukwateta kala katumiki kilisala makwaina. Ikamituli paila avaka igau biviloubusi ovalu watanawa kala vigimkovila.” 18 E igau wala leibigatona yeigu itaba wowogu akapusi akaligabwaga. Mitaga matauna iyosaigu e itokowoiyaigu, 19 e ikaibiga kawala, “Lavitulokaim avaka igau biviloubusi metoya Yaubada ola gibuluwa. Kilisala makwaina ililivala paila tuta makwaina tovana valu kala vigimkovila.

20 “E sipi minana namwala lokugisi kala doga kaiyu baisa ikibuboti kabokaraiwaga kwaiyu makwaisina Midia deli Pesia. 21 E minana gota ikibuboti kabokaraiwaga makwaina Girisi, e makaina doga kaibisivau eitowalai dabala ikibuboti matauna giyoumatala. 22 E avai tuta makaina kaibogwa doga leitawoula e leitaginapulasiga makaisina kaivasi tuvaila, ikibuboti kabokaraiwaga makwaina tomota mabudona igau bikatuvi, e bisunapula kwaivasi tuvaila kabokaraiwaga. E si peula gala makawala makwaina kabokaraiwaga kwaibogwa.

23 “E avai tuta kabokaraiwaga makwaisina bivilalamila si tuta bidadaimisi, deli saina biyoulovekasi mitugaga, ibodi wala bibanaisi kasi mipuki, e taitala guyau biyosesila matauna kasai dabala, todubakasala, deli toubuwabu. 24 Matauna bigiyoumkumku - mitaga gala metoya ola peula titoulela. Matauna biyomitali la giyougaga deli avaka bivagi gala avai tuta bimama. Matauna bimtuli mina papeula deli goli Yaubada la tomota tatoula. 25 Paila matauna sinapu kabitamla iyosi, mapaila metoya ola wabu gala avai tuta bimama. Matauna ikamnumoni titoulela deli bikatumati bidubadu tomota gala wala yolibiga. Tuvaila matauna bikaluwou Guyau matauna si giyouveka tomota komwaidona, mitaga matauna la kaliga bitakainau wala kala pikowau gala metoya tomota osi kikimigina. 26 Ka, bogwa lakatumiki kilisala makwaina paila koyavi deli kaukwau lulesi bogwa bikamokwiti. Mitaga bomam taga bukukwayai paila uula kala tuta bivitoulaisi saina kaduwonaku omatadasi.”

27 Saina iyomwau nanogu e kwaivila yam ibulokatuwolaigu wala. Oluvi atokaia akaimilavau ogu wotetila makwaina guyau bogwa leisakaigu, mitaga atitamapu wala paila kilisala makwaina deli gala wala itapuloki nanogu.

9

Daniela ininigada paila la tomota

1 Dariusax guma Midia, matauna Sakisesi latula, iguyoi mapilana Babilonia. 2 Olopola kwaimatala kala taitu la guyau, yeigu Daniela asim wala akakalawa mapilasina buki pilabumaboma, e aninanamsa avaka Guyau bogwa eiluki tovitoubobuta Yeremaia paila Yerusalem bisisu wala kwedidadaimi, biboda kweluwolima kweluwoyu taitu. * 3 E onanogu komwaidona anigada baisa Guyau Yaubada, akayubabai baisa matauna, apusoposuma deli agu saigala,y deli asisu wala otubwaga. 4 E anigada baisa Guyau ulo Yaubada deli akamituli si mitugaga ulo tomota.

Lakaibiga, kawagu, “Guyau Yaubada, yoku tovakaigaga, deli katemmalaimsi. Yoku gala avai tuta kulumwelavi m kwabutu, deli kumitukwaii matausina iyebwailimsi deli iuvagaisi makawala m kwaraiwaga.

5 “Bogwa lakamitugagasi, bogwa lakavagaisi vavagi gaga e bogwa lakasulasi. Bogwa lakakoulovaisi bakavagaisi avaka lokukwaraiwogaimasi deli bogwa lakatotubulokaisi avaka lokuvitulokaimasi kala duwosisia. 6 Gala kalilagaisi si biga m towotetila matausina tovitoubobuta ililivalasi oyagam baisa ma gweguyasi, baisa kama tokwaraiwagasi, baisa tubumaiasi, deli goli baisa viloumwaidona ma valusi. 7 E yoku Guyau tuta komwaidona kuuvagi avaka duwosisia, mitaga yakamaisi tuta komwaidona kayomsilaimasi titoulemasi. Baisa mokwita wala paila komwaidomasi yakamaisi kasisuaisi olopola Yudia deli olopola Yerusalem deli komwaidosi mina Isireli matausina lokubutugigai eilosi avai valu avai valu ambaisa ambaisa katitaikina deli kaduwonaku, paila uula gala ivagaisi makawala nanom. 8 Mwa Guyau! Ma gweguyasi deli kama tokwaraiwagasi deli goli tubumaiasi bogwa eibubunasi saina kabommosila deli eimitugagasi baisa yoku. 9 Mitaga yoku saina tonokapisi deli toninabwaila, ilagoli yakamaisi kakosomapwaimsi. 10 Mwa! Guyau ma Yaubadasi, gala wala kanakaigalaimsi avai tuta lokulukwaimasi bakabubunasi makawala goli m kwaraiwaga makwaisina lokusakaimasi metoya oudosi m towotetila matausina tovitoubobuta. 11 E komwaidosi mina Isireli iyogagaisi m kwaraiwaga deli ipakaisi binakaigalaisi avaka lokuluki. Bogwa lakamitugagasi baisa yoku, e mapaila bogwa kubulotaimasi makawala kala ginigini ola Karaiwaga Mosese matauna m touwata. 12 E bogwa lokuvagi avaka lokulivala bukuvagi baisa yakamaisi deli kama tokwaraiwagasi. Bogwa lokumipuki Yerusalem saina mwaugaga, gala makawala avai valu baisa valu watanawa, 13 e lokumipukwaimasi kabomipuki makwaisina makawala ikamituli ola Karaiwaga Mosese. Mwa! Guyau ma Yaubadasi, woloula leitamaiyaisi gala sitana bakavigikonaisi mwada bakayomwasalaimsi, paila gala kaninavilasi metoya oma mitugagasi kaina bakabokulaisi m biga mokwita. 14 Mwa Guyau! Yoku ma Yaubadasi, bogwa lokusaili nanom paila bukumipukwaimasi, e bogwa lokuvagi makawala, paila uula tuta komwaidona kuuvagi avaka duwosisia, e yakamaisiga gala wala kaninakaigalaimsi.

15 “Mwa! Guyau ma Yaubadasi, ka, bogwa lokuyomitali m peula avai tuta lokumai m tomota metoya mapilana Itipita, e tuta baisa kaluluwaisi wala m peula. Bogwa lakamitugagasi. Bogwa lakasulasi. 16 Omitibogwa yoku kukolaimasi, mapaila taga tuvaila kugibuluwi Yerusalem. Makwaina goli m valu, makwaina m koya kwebumaboma.z Ka, komwaidona tomota isisuaisi valu makwaisina otalimasi ikululukwaisi wala Yerusalem deli m tomota, uula goli ma mitugagasi deli tubumaiasi si mitugaga. 17 Mwa Yaubada! Kulagi ulo nigada deli ulo kayubabai. Kuvigivau m Bwala Kwebumaboma, makwaina bogwa wala eikatudidaimisi. Kuvigivau e gagabila komwaidona tomota binikolaisi yoku goli Yaubada. 18 Mwa Yaubada! Kunakaigalaimasi. Kugisaimasi, deli kugisi kama mwausi deli kala mwau valu makwaina eikikau yagam. Lakaninigadasi baisa yoku paila yoku tonokapisi sainela, e galaga paila lakauvagaisi duwosisia. 19 Mwa Guyau! Kulagaimasi. Guyau, kuligaiwa ma mitugagasi. Guyau, kunakaigalaimasi deli kuuwonana taga kuyobali bukupilasaimasi! E igagabila availa availa binikolaisi yoku goli Yaubada! Ka, valu makwaina deli tomota mabudona baisa m vavagi goli.”

Geberiela ikatumiki vitoubobuta makwaina

20 E asaitaula wala nigada kamatula ulo mitugaga deli si mitugaga ulo tomota mina Isireli, deli akayubabai baisa Guyau ulo Yaubada paila bivigivau la Bwala Kwebumaboma. 21 Igau wala aninigada, Geberiela matauna bogwa lagisibogwi okilisala makwaina kwaibogwa,a iyoyowa immakaiagu ambaisa lasisu. E matutona goli tutala koyavi semakavi bakalulasi. * 22 E matauna ikatumiki kawala, “Mwa! Daniela, yeigu lama paila bapilasaim bukunikoli vitoubobuta makwaina. 23 Avai tuta lokuvitouula kayubabai baisa Yaubada, matauna bogwa eivitakaulokaim. Matauna iyebwailim, e baisa uula yeigu lama balukwaim mapula. E ka! Kulamam wala e yeigu bakatumiki kilisala makwaina.

24 “Ka, kwailima kwaiyu taitu bitavigaki sivaluwolima sivaluwoyu, baisa kala kaduwonaku tuta Yaubada bogwa eisaili paila bitaneku m tomota deli m valu kwebumaboma metoya mitugaga deli bubunela gaga. Mitugaga bogwa biligaiwa e kwekanuvagasi karaiwaga duwosisia bivitouula, gagabila kilisala makwaina deli vitoubobuta makwaina bikaloubusisi makawala, e deli bibulamivau Bwala Kwebumaboma. 25 Kugini e bukunikoli baisa. Metoya tuta matutona Yaubada bikaraiwaga paila bivitouulasi kala vigavau Yerusalem, e bila itobu yam makwaina matauna tokugwa Yaubada binagi bima, e tuta matutona kala kaduwonaku kwailima kwaiyu taitu bitavigaki sivalima sivayu. E Yerusalem bogwa bivigivauwaisi deli kedala olopola, deli kalila kwepapeula, e bitotu biboda kwailima kwaiyu taitu bitavigaki sivaluwolima sivaluwotala sivayu. Mitaga tuta matutona kala tuta kabommayuyu. 26 E okala vigimkovila tuta makwaina bogwa bikatumataisi matauna tokugwa Yaubada bogwa einagi, mitaga gala wala isim uula mitugaga makwaina. E taitala ituwoli tokwaraiwaga saina topeula biwitali la tokwabilia bimaisi bikodidaimisi valu deli Bwala Kwebumaboma. E valu kala vigimkovila bisunapula makawala sakala, bisunupuloi kabilia deli kodadaimi, baisa goli Yaubada bogwa eikatubiasi. 27 Tokaraiwaga matauna bikabutu deli bidubadu tomota biboda kwailima kwaiyu taitu. E avai tuta kabulotala makwaina tuta biwokuva, matauna bisilibodi semakavi deli lula. E Makwaina Vavagi Kaboyogwalab bisaili okulumwala wa Bwala Kwebumaboma, e bisisu wala tatoula availa matauna eisaili baisa bibodi la tuta kala vigimkovila, baisa avaka Yaubada bogwa eikatubiasi paila matauna. *

10

Daniela igisi kilisala opapala Waya Tegirisi

1 (E okala taitu kwetolula Sairusa eiguguyau mapilana Pesia, Yaubada iyomitali la biga baisa Daniela matauna igiyuwela idokaisi Belitesasa. Biga mabigasina biga kamokwita mitaga kala nikoli saina mwau. Mapaila Yaubada itaneku la biga baisa matauna metoya okilisala.)

2 Wa tuta matutona yeigu abulobola iboda kweluwoyu kwaitala yam. 3 Gala avai kaula bwaina kaina avai gwaba akoma, gala amomkoli sitana waini kaina asinati kulugu tatoula wala yam makwaisina leiwokuva.

4 E taitu makwaina tubukonela namatala oyamla kweluwoyu kwaivasila yeigu atotu opapala makaduyona kaduyoveka Waya Tegirisi. 5 Yeigu akowana e agisi taitala matauna kala kwama saina yakakalaia, e kala palitula goulatoula. * 6 Matauna wowola ivivivila makawala salibu. Migila visigala makawala kavikavila bivisigili, e matala ilululu makawala kova. Yamala deli kaikela ivivivilasi makawala tanumnumta barasi bivivivila avai tuta bogwa eikatumigileuwaisi e kaigala luluwala makawala budotala boda bituwasi.

7 Yeigu agumwaleta wala agisi kilisala makwaina. E matausinaga tauwau deli katotusi gala wala igisaisi avai vavagi, mitaga matausina ikokolasi e isakaulasi ilosi isipepunisi. 8 E iligaimwaigusiga agumwaleta, agisi makwaina kilisala saina kaboyowalula. E yeigu gala wala sitana ulo peula isisu, deli migigu saina idavila gala gagabila availa bivitusaigu. 9 Avai tuta lalagi kaigala yeigu itaba wowogu akapusi opwaipwaia akanaiki lopogu. 10 E kweyatala yamila iyosigu isimiliwolaigu asimalaula kwaitutugu igilivatowa opwaipwaia. E deli wala titavaigu.

11 E anelosi ilukwaigu kawala, “Mwa, Daniela, Yaubada iyebwailim. Kutomalaula e kunakaigali bibwaina avaka balivali. Yaubada leiwitalaigu lamakaiam.” Avai tuta eilivala makawala yeigu atomalaula deli wala titavaigu.

12 E oluvi ikaibiga kawala, “Mwa, Daniela, gala bukukokola. Wa yam makwaina lokuvitouula lokumanum kidamwa bukukwau ninitalapula leima lagaila, Yaubada bogwa leilagi m nigada. Yeigu lama baisa mapula m nigada. 13 E anelosi matauna toyamatela kabokaraiwaga mapilana Pesia kapoisivisi iboda kweluwoyu kwaitala yam. Oluvi Maikeli matauna taitala anelosi kasi tokugwa imakaiagu bipilasaigu, paila uula agumwaleta wala leiligaimwaigusi lasisu mapilana Pesia. * 14 Ka, yeigu lama balukwaim bukukwateta avaka biviloubusi baisa m tomota tuta igau bima. Kilisala makwaina ililivala paila tuta igau bima.”

15 Avai tuta ilivala makawala, yeigu akululuki pwaipwaia gala vitakaula. 16 E oluvi anelosi matauna kala gigisa makawala taitala tau, ivitukoli yamala ikabikoni bilubalogu. Aluki matauna kawagu, “Tomoya, kilisala makwaina saina iyomamaigu e gala gagabila basim tatuva. 17 Yeigu makawala taitala ula itotu omatala kala tokaraiwaga. Ammakawala bavigaki bigatona? Bogwa eimitaki wowogu gala kabolivala.”

18 Tuvaila iyosigu itau wowogu, e alumkoli ulo peula ikaimilavau. 19 E ilukwaigu kawala, “Yaubada iyebwailim, mapaila taga kutagwala avai vavagi bivigaki m nokubukubu kaina biyokukolaim.”

E avai tuta bogwa ilivala makawala, alumkoli wowogu ipeuluvagasi e akaibiga kawagu, “Tomoya, avaka bukulivali kulukwaigu. Paila bogwa lokuvigakaigu lapeula.”

20-21 E ilukwaigu kawala, “Ki, kunikoli avaka uula lamakaiam ke? Ka, lama kidamwa bayomitali baisa yoku avaka isim kala ginigini oBukila Kamokwita. Mitaga tuta baisa yeigu bakaimilavau balokaia kayowai sogu matauna anelosi kasi toyamata mina Pesia. Bogwa bakavenoku yowai e oluvi matauna anelosi kasi toyamata mina Girisi bivalapula. Taga gala wala availa isisu paila bipilasaigu, mesinaku wala kalamwaleta Maikeli, matauna anelosi kasi toyamata mina Isireli.

11

1 Matauna la paisewa paila bipilasaigu deli goli bikolaigu. 2 E avaka balukwaim lagaila baisa goli biga mokwita.”

Makwaisina kabokaraiwaga Itipita deli Siria

E anelosi ikaibiga kawala, “Ka, igau taitolu tuvaila gweguya biguyoiyaisi Pesia, e taivasilaga biyousesila matauna guyoumkumku bikalisuwoli komwaidosi sala. Metoya okala vakaila la guyau deli la veiguwa matauna bitokaia biyokoli kabokaraiwaga Girisi.

3 “Oluvi taitala guyau topeuligaga biviloubusi. Matauna biguyoi kwaitala kabokaraiwaga saina kwaivakaigaga deli avaka magila bivagi, bivagi wala. 4 Mitaga metoya kala vakaila la guyau, matauna la kabokaraiwaga igau bikodidaimisi e bisigalaisi bivigaki katupovasi. E gweguya matausina gala odalela biguyoiyaisi la kabokaraiwaga. Mitaga si kaisisu kala peula gala makawala matauna la kaisisu.

5 “E guyoula Itipita bigiyoupeula, mitaga taitala la kumatoula bikalisau la peula matauna, e biguyoi kwaitala kwaiveka kabokaraiwaga. 6 Avai tuta bogwa bikau kwaivila kala taitu guyoula Itipita biguguyau, matauna bivasosusi kasitaiyu guyoula Siria, e matauna bikasali latula vivila bivaiya guyoula Siria. Mitaga vasosu makwaina gala bikanuvagasi e minana, la mwala, latula, deli la ula matausina deli leilosi komwaidosi wala bikatumataisi. 7 E igau makateki tuta oluvi minana vaiyola taitala biguyau. Matauna bikabilia deli guyoula Siria la tokabilia. Matauna bisuvi osi valu mavilousina isim kalisi kwepapeula e bikalisau matausina. 8 Matauna bikau minasina tokolu eivigakaisi si yaubada, deli guguwa makwaisina eibubulokaisi goula deli siliba, makwaisina goli leikabomaisi baisa si yaubada, e bikaimilivau bilau Itipita. Oluvi valu bivakota mimilisi taitu 9 e guyoula Siria bisuvi kulula bila Itipita mitaga tilaula bitomgagasi odabala matauna e bibokavilaisi bikeiitasi.

10 “E guyoula Siria litula bikatubaiasasi paila kabilia e bikougugulaisi tokabilia saina budoveka. Taitala matausina saina togigasisi bimtuligigai tilaula deli bikodidaimi si valu kalila kwepapeula. 11 E guyoula Itipita deli la gibuluwa bisuvi bikabilia deli guyoula Siria e bikatupipi mabudona la tokabilia budoveka. 12 E matauna guyoula Itipita bikaiveka nanola paila la tomgaga deli kala bidubadu tokabilia leikatumati, mitaga la tomgaga gala bikaduwonaku.

13 “E guyoula Siria bikaimilavau e bikouguguli la tokabilia kasi bawa bikalisau yuwobogwa. Avai tuta kabilia bivitoulai, matauna bikaimilavau deli la tokabilia saina yuwoveka deli komwaidona guguwala kabilia. 14 E oluvi bidubadu tomota bikosomapwaisi guyoula Itipita. Mwa, Daniela, mimilisi tauwau mina gigasisi metoya om boda bikosomapusi paila uula kwaitala kilisala bogwa leigisaisi, mitaga matausina bimamasi wala. 15 Mapaila guyoula Siria la tokabilia bivaulaisi bivapataisi kwaitala valu kwaipeula e biyoulisi. Mina Itipita si tokabilia gala bisetuwolaisi kabilia, kaina goli matausina kumatoula mitaga gala gagabila bipeulasi. 16 E guma Siria matauna tovayayoula bisuvi bivavagi wala avaka magila baisa matausina e gala wala availa gagabila bikosomapu. Matauna bivabu kaikela olumoulela Biga Katotila Viluwela e biyouli viloumwaidona bila ola kabokaraiwaga.

17 “E guyoula Siria igau bibutu kwaitala la loula e la tokabilia komwaidona bivakwabwaisi matauna. E la nanamsa kala siligaga bikodidaimi la kabokaraiwaga kala tilaula, mapaila ikugwa bivasosusi sola matauna kala tilaula deli bikasali natana latula vivila bivaiya matauna. Mitaga la nanamsa gala wala bisunapula makawala leininamsi. 18 Oluvi matauna bisuvi kulula bikabilia baisa boda ituwoli mapilana leila obolita e biyouli bidubadu boda mabudosina. Mitaga igau taitala togilagala bitokugwa e bitomgaga odabala matauna, e nanola kala kaiveka bogwa bikalituli. Mokwita matauna bivigaki guyoula Siria nanola kala kaiveka kabommosila baisa matauna. 19 E matauna guyau bivayumila bisuvi kulula bikabilia ola valu tatoula makwaisina isim kalisi kwepapeula, mitaga matauna bimama e bikitumou wala kala pikowau.

20 “E oluvi taitala tuvaila guyau biyosesila. Matauna biwitali taitala la kumatoula paila bilamidadi tomota bipokalasi walakaiwa, kidamwa bikatumkulovi la veiguwa ola kabokaraiwaga. Mitaga gala tuta kaduwonaku matauna guyau bikaliga, e la kaliga kabotakainowa, gala okawakali, deli gala availa binikoli.”

Taitala guyoula Siria guyougaga

21 E anelosi isaitaula wala ikatumiki, kawala, “Ka, matauna oluvi bisakaila guyoula Siria igau biyosesila. Matauna giyougaga deli gala wala isusuki paila biguyau mitaga matauna bima biyokupati tomota deli biyouli kabokaraiwaga metoya ola sinapu. 22 E kidamwa availa bikavilivili matauna, kaina goli Yaubada la Tolula Toveka, bogwa wala bikatudoum matausina gala taitala bilau biga. 23 Matauna biuwabu ituwoli boda metoya ola vasosu deli mabudosina, e matauna bigiyoumkumku ilagoli kala viloumgwa gala bibawasi. 24 Matauna biyokupati tomotala valu mavilousina viloukabalaki e biyouli si veiguwa komwaidona deli bivagi vavagi makwaisina tubula gala wala avai tuta eivagaisi paila gala isusuki. Oluvi matauna bivatuli guguwa makwaisina deli pwaipwaia mapilasina leiyouli metoya okabilia bisaiki kala tobwakuli. Matauna igau bininamsi avai keda mwada bikatudidaimi kalila valu kwepapeula, mitaga la tuta saina nanakwa biwokuva.

25 “Matauna deli la tuvaluwa bikouguguli la tokabilia yuwoveka paila bikabiliasi deli guyoula Itipita, mitaga guyoula Itipita maugotala wala la tokabilia yuwoveka deli mina papeula bikatubaiasasi paila bikabiliasi deli matausina. Mitaga guyoula Itipita bisinapwaisi mapaila gala bitomgaga. 26 E matausina la tokatayuvisa mokwita biyogagaisi matauna. Bidubadu la tokabilia bikatumataisi, e deli mabudona la tokabilia komwaidona bogwa bitamwau. 27 E oluvi gweguya matausina kasitaiyu si kubudoga kwaitala wala bisilaisi bikamsi, mitaga si nanamsa gagawokuva wala, e bisinapwaisi wala taitala baisa taitala. Matausina gala wala biyosisi avaka magisi paila tutala igau gala bibudoki. 28 Guyoula Siria igau bikaimilavau bila ola valu deli guguwa makwaisina komwaidona leilebu okabilia, mitaga nanola mokwita magila bikatudidaimi si tapwaroru Yaubada la tomota. Avaka magila bivagi bivavagi wala, oluvi bikaimilavau bila ola valu tatoula.

29 “E igau matauna guyoula Siria bisuvivau mapilana Itipita tuvaila, mitaga malilouna vavagi komwaidona bidavilasi. 30 Mina Roum bidoupelasi metoya wa waga obolita paila bikabiliasi deli matauna, e matauna bikokola.

“Oluvi matauna bikaimilavau deli kala leiya bivigikoni mwada bikatudidaimi si tapwaroru Yaubada la tomota. Matauna bikabikuwoli si tayuvisa matausina ipakaisi tapwaroru makwaina. 31 Mimilisi la tokabilia biyogwalaisi Bwala Kwebumaboma. Matausina bisilibodaisi yam kwaitala kwaitala lulela e bivitoulaisiga Makwaina Vavagi Kaboyogwala. 32 Metoya wa sopa guyau matauna bogwa bisipuloki matausina bipakaisi tapwaroru e bipilasaisi matauna, mitaga matausina ibokulaisi Yaubada bitotusi peula e bitomgwagasi. 33 Tomota kasi tokugwa matausina mina kabitam bitageyaisi si kabitam baisa sesia komwaidona. Mitaga igau makateki mimilisi bikatumataisi okabilia kaina bivakamataisi wa kova, e mimilisi biyosisi bivigakaisi tokatupipi. 34 Katumata bisetuwoli wala, mitaga Yaubada la tomota bogwa bibanaisi sitana kasi pilasi, ilagoli bidubadu bogwa bitokailasi osi boda matausina paila uula magisi kasi bwaina titoulesi. 35 Mimilisi matausina tokugwa mina kabitam bikatumataisi, e metoya osi kaliga tomota bibanaisi kasi katumigileu. Baisa makawala bisesetuwoli wala tatoula bila bibudoki tuta matutona Yaubada bogwa einagi.

36 “E guyoula Siria biuvagi wala avaka magila bivagi. Matauna bikamnomwana mwada saina giyouveka ikalisuwoli avai yaubada deli ikalisuwoli Yaubada Towalakaiwa goli. Matauna bipapeula wala avaka avaka biuvagi, tatoula wala Yaubada binagi la tuta paila bimipuki matauna. Paila Yaubada bogwa bivagi makawala avaka ininamsi. 37 E guyau matauna bitotubuloki tubula si yaubada minana eiwotitalaisi, deli goli bikoulovi minana yaubada nunumoya iyebwailisi. Makawala goli bikoulovi komwaidona yaubada paila uula binanamsa mwada matauna saina giyouveka odubasi komwaidosi. 38 E kaimapula, matauna bitaimamila baisa natana yaubada, minawena ikoli valu mavilousina kalisi kwepapeula. Matauna bisaiki goula, siliba, veiguwa deli avai guguwa saina mwau mapusi baisa natana ituwoli yaubada tubula gala avai tuta itemmalaisi. 39 Matauna bikau avai tomota matausina itemmalaisi togilagala si yaubada kidamwa bikolaisi la valu kalisi kwepapeula. Matauna biyomitali kasi kamaiaba saina vakaigaga baisa availa matausina itugwalaisi matauna bitokaraiwaga, matauna bilupi si kabosisu walakaiwa, deli bisaiki si valu, bivigaki kasi mapu.

40 “Avai tuta guyoula Siria la tuta bogwa bivilalamila, matauna guyoula Itipita bisuvi bikabilia Siria. E guyoula Siria bitokaia bikabilia metoya ola peula komwaidona, bikatuguguli komwaidona la waga kaibibiu, la wosa, deli goli bidubadu waga obolita. Matauna saina nanakwa biyouli bidubadu valu makawala yelu. 41 Matauna tuvaila biyouli Biga Katotila Viluwela e lakatuluwovila tokabilia bikatumati. Mitaga mavilousina valu Edom, Mowabi tomotala deli goli kesala mina Amoni bisakaulasi bikwalasi. 42 Avai tuta biyouli komwaidona makwaisina valu, Itipita madeilila goli gala bisakaula. 43 Matauna biyouli makwaisina mina Itipita si veiguwa kwekatupwana leibubulokaisi goula deli siliba e deli goli avai guguwa avai guguwa makwaisina mapusi mwau. Tuvaila matauna biyouli Libia deli Sudani. 44 Oluvi kwaitala biga bima metoya opilibomatu deli opiliyavata biyokukoli matauna, mapaila bikabilia deli la gidumleiya, e bikatumati saina bidugaga tomota. 45 Tuvaila goli bikaliaii la ligisa kwaivakaigaga oluwalaisi bolita deli koya makwaina tumalela Bwala Kwebumaboma. Mitaga matauna igau bikaliga, e gala availa bisisu baisa paila bipilasi matauna.”

12

Tuta kala vigimkovila

1 E anelosi isisikam kala kakapula yapupwakau ikaibiga kawala, “E baisa tuta matauna anelosi kasi toveka yagala Maikeli, matauna iiyamati m tomota, bogwa bikaloubusi. E igau oluvi tuta saina mwaugaga bikaloubusi. E tuta matutona kala mwau bikalisau avai mwau avai mwau eikaloubusisi ovalu watanawa metoya okala vitouula mina watanawa e leima lagaila. Avai tuta bikaloubusi makawala, komwaidona tomotala m boda, matausina goli yagasi bogwa isim kala ginigini Yaubada ola buki,c matausina wala Yaubada bikatumovi. 2 Mimilisi matausina tokaligabogwa bogwa wala bimovavausi. Mimilisi goli biyosisi momova gala biwokuva, mimilisiga bilumkolaisi kasi mmosila gala wala biwokuva. 3 E tokugwa tokwabitam migisi bivisigili makawala labuma kala migileu. E deli matausina availa availa ivitulokaisi tomota paila bivagaisi avaka duwosisia, matausina migisi bivisigili makawala utuyam ipipisi tuta gala biwokuva.”

4 E ilukwaigu kawala, “Mwa Daniela! Baisa tuta kukwatubili mapilana buki e kusipu buluvala bisisu wala igau bila avai tuta kala vigimkovila valu watanawa. E bidubadu tomota bisavalisi peula mwada binikolaisi avaka eikikaloubusi tuta baisa.”

5 Oluvi agisi taiyu tauwau itotusi opapala waya, taitala pilatala taiyuwela piliyuwela. 6 Taitala matausina ikatupoi anelosi matauna eitotu okununa waya kawala, “Ki, ammakawala kala woloula paila vavagi makwaisina kabotakainowa biwokuva?”

7 E anelosi ilokowoi kweyayu wala yamala ila wa labuma, deli ilivala biga katotila mwau baisa omatala Yaubada Tosivagasi. E alagi eilivala makawala, kawala, “Igau biboda kwaitolu kabulotala taitu. E avai tuta biwokuva kasi lamadada Yaubada la tomota, e komwaidona vavagi makwaisina bogwa biwokuvasi.”

8 E yeigu alagi avaka eilivala, mitaga gala wala itapuloki nanogu. Mapaila baisa akatupoi kawagu, “Mitaga tomoya, ki, ammakawalaga baisa vavagi komwaidona biwokuva?”

9 E matauna ivitakaula kawala, “Mwa, Daniela! Ibodi tuta baisa bukula wala. Paila uula makwaisina biga bivigaki kwekatupwana wala, deli gala ibodi taitala binikoli tatoula wala tuta kala vigimkovila bima. 10 Bidubadu tomota bivigaki bimigileusi. Mitaga matausina tomitugaga gala wala bikatetasi, mitaga bisetuwolaisi wala bimitugagasi. Mesinaku wala matausina tokwabitam bogwa wala bikatetasi.

11 “Metoya wa tuta matutona eisilibodaisi yam kwaitala kwaitala lulela, baisa goli kala tuta Makwaina Vavagi Kaboyogwala, oluvi yam kala bawa 1,290 bikaloubusisi. 12 Availa availa matausina isisuaisi deli si kimadagi e bila igau avai tuta yam kala bawa 1,335 biwokuva, matausina goli bimwasawasi!

13 “E yoku Daniela, kusisu wala deli m kimadagi bila okala vigimkovila vavagi makwaisina. E oluvi yoku bukukwaliga, mitaga igau bukutokaia paila bukukeula kam mapu tuta okala vigimkovila.”

a 1:1 Taitu makwaina 606 BC.

* 1:1 1.1 2 Gwe 24.1; 2 Lil 36.5-7

* 1:2 1.2-4 2 Gwe 20.17-18; 24.10-16; 2 Lil 36.10; Ais 39.7-8

b 1:8 Mosese la Karaiwaga eisilibodi mimilisi kamkwam paila uula biyogwali availa tokamkwam; kugisi Tol 11.

c 1:21 Taitu makwaina 539 BC; kugisi Esi 1.1.

d 2:1 Taitu makwaina 604 BC.

e 2:4 Mapilana Daniela kala ginigini sitana biga Iberu sitanaga biga Aram. Biga Aram ivitouula Dan 2.4 e bila bikeiita Dan 7.28.

f 3:25 Gagabila bitagini “taitala anelosi” kainaga “taitala Yaubada latula”.

g 4:8 Minana yaubada yagala “Bela”.

h 4:8 Yaubada tobumaboma la baloma. Gagabila bitagini “Minasina yaubada nabumaboma bilomasi”.

i 4:18 Yaubada la baloma. Gagabila bitagini “minasina yaubada bilomasi”; kugisi mailela 8.

j 4:27 mina namakava. Gagabila bitagini “Ibodi m bubunela kala duwosisia deli nokapisi baisa mina namakava bivigaki mapula m mitugaga.”

k 4:29 Mina Babilonia si bwala kala kaliai makawala yoyova, e eikoyavi bimwenasi ivaiwasisi baisa.

l 5:1 Matauna kala vigimkovila gweguya Babilonia; matauna iguguyau kasitaiyu tamala wa taitu 555—539 BC.

m 5:2 Kugisi Dan 1.2.

n 5:2 Matauna guyoula Babilonia saina vilayawa, deli bikatumkulovi kala bawa la kukova bivigaki bidubadu la ula makawala la kukova.

o 5:11 Kugisi kala katumiki Dan 4.8.

p 5:14 Kugisi kala katumiki Dan 4.8.

q 5:25 kala bawa, visaikola, kovisi. Ginigini makwaina obonasi mina Aram “Mene mene (kala bawa kala bawa), Tekel (visaikola), Parsin (kovisi)”.

r 5:28 Obonasi mina Aram mabigasina ‘Pesia’ deli ‘kovisi’ kasi lega makawala wala.

s 5:31 Gala wala bitabanaisi matauna tau yagala ambaisa tuvaila, mesinaku mapilana buki (kugisi tuvaila Dan 9.1). Wa taitu 539 BC matauna Sairusa guyoula Pesia iyouli Babilonia; kugisi Esi 1.1.

t 6:28 Matauna eiyouli Babilonia wa taitu 539 BC e ivitouula iguyoi Babilonia.

u 7:1 Taitu makwaina 554 BC matauna Belitesasa ivitouula la guyau kasitaiyu tamala Sairusa; kugisi Dan 5.1.

* 7:3 7.3 YG 13.1; 17.8

* 7:4 7.4-6 YG 13.2

* 7:7 7.7 YG 12.3; 13.1

* 7:8 7.8 YG 13.5-6

* 7:9 7.9 YG 1.14; 20.4

v 7:10 Mapilasina buki isim kala ginigini mina watanawa komwaidosi avaka avaka eivagaisi.

* 7:10 7.10 YG 5.11; 20.12

w 7:13 taitala tomota. Baisa kala kivila biga Aram idokaisi “latula tomota”; e mabigana “Latula tomota” ikibuboti matauna Mesaia, e igau goli Yesu eikau maigana ililivala paila titoulela.

* 7:13 7.13 Md 24.30; 26.64; Mk 13.26; 14.62; Lk 21.27; YG 1.7,13; 14.14

* 7:14 7.14 YG 11.15

* 7:18 7.18 YG 22.5

* 7:21 7.21 YG 13.7

* 7:22 7.22 YG 20.4

* 7:24 7.24 YG 17.12

* 7:25 7.25 YG 12.14; 13.5-6

* 7:27 7.27 YG 20.4; 22.5

* 8:10 8.10 YG 12.4

* 8:16 8.16 Lk 1.19,26

x 9:1 Kugisi kala katumiki Dan 5.31.

* 9:2 9.2 Yer 25.11; 29.10

y 9:3 Baisa ikibuboti uvalam deli ninamwau.

z 9:16 Makwaina Koya Saiyoni mapilana Yerusalem, baisa tumilesi Bwala Kwebumaboma deli guyau la ligisa.

a 9:21 Kugisi Dan 8.16-17.

* 9:21 9.21 Lk 1.19,26

b 9:27 Baisa igau goli taitala totomgwaga togilagala bitomiliwoli tokolu natana olopola Bwala Kwebumaboma mapilana Yerusalem.

* 9:27 9.27 Dan 11.31; 12.11; Md 24.15; Mk 13.14

* 10:5 10.5-6 YG 1.13-15; 2.18; 19.12

* 10:13 10.13,21 YG 12.7

c 12:1 Kugisi Sun 32.32-33.

OSIA

1

2

3

4

5

6

7

8

9

10

11

12

13

14

OSIA
La Buki

Kabovitouula

Tovitoubobuta Osia ikamituli baisa mina Isireli mapilana kabokwaraiwaga opiliyavata otuboulola tovitoubobuta Emosi, otutala mwau katitaikina tuta makwaina mina Sameria si valu ikapusi taitu 721 BC. Matauna Osia inanamsa peula paila mina Isireli si tapwaroru sasopa baisa tokolu deli si dubumi imitaki baisa Yaubada. Matauna Osia la veivai gaga baisa natana vivila nakalimwala ivigaki kabovisaiki paila mina Isireli si kowolova baisa Guyau Yaubada. Paila minana la kwava Goma ikavi kala kaboma, e makawala goli Guyau la tomota eikoulovaisi Guyau. E mauula mina Isireli bogwa bibodaisi kasi kamwaga. Mitaga igau oluvi Guyau la mitakwai kwekanigaga baisa la tomota bikalisau, e mina Isireli bikaimilavausi baisa Guyau e bivitoulivauwaisi tuvaila kalubaila. Bogwa tanikolaisi Yaubada la yebwailitoula paila matausina la tomota, paila biga mabigana isisu uula 11.8: “Mina Isireli, ammakawala bavigaki baligaimwaimi? Ammakawala bavigaki basilavaimi? … Gala wala ibodaigu makawala, paila yokomi saina mina mbwailigu sainela goli.”

Buki kala katumimisa

Osia la kwava deli litula 1.1—3.5

Guyau itabinaki mina Isireli 4.1—13.16

Mitugaga kala ligaiwa deli biga katotila 14.1-9

1

1 Makwaina Guyau la biga iluki Osia matauna Bieri latula, osi tuta Usaia, Yotam, Eyasi deli Esekaiaa matausina guyousi Yuda, e deli goli matauna Yowasi latula Yeroboam guyoula Isireli. *

Osia la kwava deli litula

2 Tutala Guyau ilivalabogwa baisa mina Isireli metoya owodola Osia, iluki matauna, kawala, “Mwa! Bukuvai, e mitaga m kwava igau bivagi nakalimwala, e deli igau bivilulu litumia bivagaisi makawala minana bubunela gaga.b Paila makawala goli ulo tomota eibubunasi makawala tokwalimwala paila eisilavaigusi.”

3 Mapaila Osia ivaiya Goma, minana Dibilaim latula. E igau isuma e ivilulu, si kuluta tau. 4 E Guyau iluki Osia, kawala, “Kuvabu kala kavilevi Yesireeli. Paila igau makateki wala bamipuki guyoula Isireli paila tabula Yeu la mitugaga avaka eivagi omitibogwa tutala eikatumata mapilana Yesireeli.c Bogwa bakatumtuwoli dalela Yeu. * 5 Itayatilela Yesireeli bogwa babobu si kaiyala mina Isireli wa tuta matutona.”

6 E Goma iunivau gudiyuwela latula vivila. E Guyau iluki Osia, “Kuvabu minana kala kavilevi ‘Gala Yebwaili’, paila gala tuvaila bamitukwaii mina Isireli kainaga baligaiwa si mitugaga. 7 Mitaga bamitukwaii mina Yuda. Ka, yeigu Guyau si Yaubada bakoli matausina. Mitaga gala bakoli matausina metoya wa kabilia - puluta, kaiyala, wosa deli kala tosila.”

8 E oluvi Goma ivakalai latula vivila, e minana isumavau e ibani taiyuwela latula tau. 9 E Guyau iluki Osia, kawala, “Kuvabu matauna kala kavilevi, ‘Gala Ulo Tomota’. Paila mina Isireli gala wala ulo tomota, e yeigu goli gala si Yaubada.”

Mina Isireli igau bikaimilavausi

10 Mina Isireli kasi bawa igau makawala kanakenuva obolita, gala gagabila bitakalau kaina bitavisaikoli. Tuta baisa Guyau iluki matausina, kawala, “Yokomi gala wala ulo tomota.” Mitaga yam makwaina igau bima Guyau biluki matausina, kawala, “Yokomi goli litugwa yeigu Yaubada Tomomova.” * 11 E mina Yuda deli mina Isireli igau bivasosusi tuvaila. Bogwa binagaisi taitala wala kasi tokugwa e tuvaila matausina bidalasi deli bisibwabwailasi goli. E mokwita goli, yamla Yesireelid bikaloubusi yam kwaiveka.

2

1 Mapaila bukudokaisi semia mina Isireli yagasi “Yaubada La Tomota”, deli “Mina Mbwailila Guyau”.

Goma la kalimwala deli mina Isireli si kalimwala

2 Litugwa, kumnabisi baisa inami. Mitaga ka! minana goli gala ulo kwava tuta baisa, e yeigu gala la mwala. Kumnabaisi kidamwa biligaiwa la kailasi deli la kalimwala. 3 Kidamwa gala biligaiwa la mitugaga, e bavigaki minana bikimwadu makawala yam makwaina eikaloubusi. Bavigaki minana bisimakava makawala viloupakala, e daka wala bikimati. 4-5 Gala banokapisi litula, paila inasi nakalimwala gala wala sitana isim kala mmosila.e Paila minana titoulela eikaibiga, kawala, “Balokaia lubaigwa. Tuta tuta ibububwaigusi kaula, sopi, agu kwarekwa yabidubadu deli yakakalaia, bulamila olibe deli waini.”

6 Mapaila yeigu bala ayokanikani minana metoya kai kaigunigwaini, e bawaiya dakwa batavini batapatu e batabodi la keda minana. 7 E minana mwada bisakaula bilokaia lubʹaila mitaga gala wala biboda matausina. E minana binainevi mitaga gala wala bibani matausina. E oluvi minana bikaibiga, kawala, “Bakeiita balokaia agu vaigwadi, tuta ikugwa ulo sisu bwaina gala makawala baisa tuta.”

8 Gala avai tuta minana bisimokwita kidamwa yeigu agumwaguta basaiki minana kawailuwa, waini, deli bulamila olibe deli komwaidona siliba deli goula minana eiyosi paila bitapwaroru baisa Beali.f 9 Mapaila otutala tayoyuwa yeigu bakaimali kawailuwa deli waini bogwa lasaiki minana, e bakaimali kwama yabidubadu deli yakakalaia. bogwa lasaiki paila bisisikam. 10 E bavigaki minana bikimwadu omitasi lubʹaila, e gala taitala gagabila bikoli minana metoya ogu peula. 11 E bakatubodi komwaidona kala paka - paka makwaisina eiuvagi taitu taitu deli tubukona tubukona, e deli kamkwam makwaisina eiuvagi sabate sabate, komwaidona la tapwaroru sigugulela. 12 Bakodidaimi matamsina waini deli makaisina seuseu, baisa eilivala mwada buwala metoya baisa lubaila. La bagula bigulesi waini deli kawailuwa bavigaki biliya. Bolodila bikodidaimisi bagula makwaisina. 13 E bamipuki minana paila tuta makwaisina ilumwelavaigu, avai tuta igubugabu maiina simasimina baisa Beali, deli ikatububula kidamwa bila ikatukulokola lubaila mwada bibodi Guyau bogwa leilivala.

Guyau iyebwaili la tomota

14 E mapaila balau minana oviloupakala tuvaila e mapilana batavili nanola minana metoya bigala yebwaili e bisivilakaigu. 15 Bakaimali baisa minana makubilasina bigulela waini, deli mapilana Itayatilela Kabomwau bavigaki kala lulu pikwaku. Paila mapilana goli minana bimapu kaigagu makawala eivagi tutala okapugulela, tuta makwaina eisunapula metoya mapilana Itipita ima. * 16 Makwaina tuta bidokaigu tuvaila la mwala, e gala goli avai tuta tuvaila bidokaigu la Beali.g 17 Yeigu gala avai tuta batagwala minana bikavitagivau yagala Beali.

18 Wa tuta matutona bakabutu minasina bolodila deli mauna nayoyowa, kidamwa gala biyogagaisi ulo tomota. Deli igau bakatuyouli komwaidona guguwala kabilia metoya ovalu, komwaidona puluta deli kaiyala, e batagwala ulo tomota bivakota si valu deli gala avaka biyogagi matausina.

19 Ve! Isireli, igau bavigakaim yoku ulo kwava.

Yeigu tuta komwaidona bavagi makawala ulo katotila.

Bamitukwaiyaim deli banokapisiaim

e bavigakaim yoku ulo vavagi, tuta gala biwokuva.

20 Bogwa bavagi makawala akatotila, kidamwa yoku bavigakaim ulo vavagi,

e yoku bukusimokwita kidamwa yeigu goli Guyau.

21-22 E tuta makwaina bamapu avaka si nigada ulo tomota mina Isireli.h

Bavagi kuna kidamwa bikuna baisa ovalu watanawa,

e pwaipwaia biluvabwaila witi, waini deli olibe.

23 Basaili ulo tomota bisigagasi mapilana valu, e bisibwabwailasi.

Bamitakwai baisa matausina yagasi “Gala Yebwaili”,

deli baisa matausina yagasi “Gala Ulo Tomota”.

Ka, bogwa bakaibiga, “Yokomi ulo tomota!”

e bimapwaisi, “Yokula ma Yaubadasi.” *

3

Osia deli minana nakalimwala

1 Guyau ilukwaigu kawala, “Bukula tuvaila e kukwalubaili minana vivila tutala ikikailasisi deli lubaila. E ibodaim bukuyebwaili minana makawala goli yeigu tuta baisa ayebwaili mina Isireli. Kalubikoya goli matausina itovilasi baisa mimilisi yaubada ituwoli e mwada bikauwaisi kaiuwala waini bivigakaisi si semakavii baisa tokolu.”

2 Mapaila amapu kweluwotala kwailima siliba deli luwotolu petala bali e lagimoli minana. 3 E laluki minana ibodi wala tuta kaduwonaku bitutulaigu, e wa tuta matutona gala wala bikalimwala kaina bikailasi. E komwaidona tuta matutona yeigu tuvaila batutuli minana. 4 Paila ka — makawala goli mina Isireli bisisuaisi tuta kaduwonaku gala si gweguya kaina kasi tokwaraiwaga, gala lula, gala makaisina kokola dakuna kwebumaboma, gala tokolu, e gala wala makwaisina vavagi kabovitoubobuta. 5 Mitaga igau bima tuta matutona mina Isireli bininavilasi baisa Guyau si Yaubada, e bitovilakaisi taitala tubula guyau Debida. E wa tuta matutona bikukolaisi Guyau e bibanaisi bidubadu la mitakwai.

4

Guyau itabinaki mina Isireli

1 Guyau iyosi la tabinona mwada bitabinaki tomotala makwaina valu. E yokomi mina Isireli, kulagaisi avaka bilivali. Kawala, “Makwaina valu tomotala bogwa ipakaisi bubunela bwaina deli yebwaili, e gala wala isimokwitasi kidamwa yeigu si Yaubada. 2 Paila ilivalasi biga katotila e ikodidaimisi makwaisina. Iubuwabusi, ikatumataisi sesia, iuveilausi, ikikailasisi. Iyouloveka mitugaga, deli ikatumataisi taitala baisa taitala. 3 E mapaila valu bilubulabu e vavagi komwaidona avaka isisuaisi baisa igau bimatasi. Komwaidona maunela, deli mauna nayoyowa, e deli goli yena, igau bikaligasi.”

Guyau itabinaki tolula

4 Guyau ikaibiga, kawala, “Gala gagabila availa bitabinaki tomota kaina bibuyoyu matausina. Yeigu ulo kavilavila paila wala yokomi tolula. 5 Yam deli bogi kusetuwolaisi mi katudewa, e tovitoubobuta tuvaila makawala goli yokomi. Ka, yeigu makateki bakodidaimi Isireli, minana inami. 6 Ulo tomota bogwa bidoumsi paila gala isimokwitasi kidamwa yeigu si Guyau. Yokomi tolula lokukoulovaigusi e lokupakaisi ulo vituloki. Mauula baisa yeigu apakaimi e gala wala basimokwita kidamwa litumia ulo tolula.

7 “Kidamwa yokomi tolula kami bawa bisiniveka, tuvaila bisiniveka mi mitugaga baisa yeigu. E mapaila kami taimamila bakatuvili kidamwa bukummosilasi. 8 Kukwatumkulovaisi mi guguwa bibidubadu metoya osi sula ulo tomota e mauula magimi wala bimmitugagasi tuvaila. 9 E igau yokomi bukubodasi kami mipuki makawala kasi mipuki tomota. Yeigu goli bamipukwaimi e bavigakaimi bukumapwaisi makwaisina vavagi gaga lokuvagaisi. 10 Bukukomasi kami vilavila makwaisina lula mitaga bukukwamolusi wala. Bukutapwarorusi baisa minasina tokolu, mwada litumia bibidubadu, mitaga gala wala bukubanaisi magudisina, paila uula kutotubulokaigusi mwada bukubokulaisi yaubada ituwoli.”

Guyau ikamogi tapwaroru sasopa

11 E Guyau ikaibiga kawala, “Ka! wainibogwa deli wainivau bogwa eititavili ulo tomota ninasi! 12 Matausina ininigadasi baisa kaitala kaimtuya. E kai mabubona mwada biyomitali avaka igau bikaloubusi. Matausina bogwa eisilavaigusi. E makawalaga natana nakalimwala la bubunela, matausina bogwa eitugwalaisi titoulesi baisa ituwoli yaubada. 13 E odubiliwotala koya ambaisa katupobumaboma, matausina ivigakaisi si kabolula; e wa koya igibugabusi lula maiina simasimina, osikowasi kai kaiwonaku deli saina kuyawasi; paila uula kaikonigula saina bwaina.

“E mapaila litumia vivila bivigakaisi titoulesi nakalimwala wala, e yuwomia vivila bikikailasisi wala. 14 Mitaga yeigu gala wala bamipuki minasina paila sula makwaina, paila yokomi makawala goli, kulokaiasi minasina nakakalimwala osi bwala kwebumaboma,j e yokomi deli minasina kugabwaisi lula baisa yaubada sasopa. Makawala bigivakala ikaibiga, ‘Tomota toninagowa bogwa bidoumsi.’

15 “Ilagoli yokomi mina Isireli bogwa kukoulovaigusi, mitaga ibodi mina Yuda gala bibubunasi makawala lokuvigakaisi. Ka! gala bukutapwarorusi mapilana Giligali kaina Beteli, kaina bukulivalasi biga katotila mwau oyagagu Guyau Tosivagasi metoya mapilasina valu. 16 Mina Isireli dubasi kala kasai makawala dakuna. E ammakawala bavigaki bavakoma matausina, makawala lam bikamkwamsi mnumonu osaivau? 17 Paila tokolu bogwa eitavili ninasi mina Isireli. Mapaila kuligaiwaisi wala avaka ninasi biuvagaisi. 18 E avai tuta bogwa bimomkulovaisi kasi waini e matausina bikatumwali wala si kalimwala, paila iyebwailisi avaka kabommosila e ipakaisiga kasi taimamila. 19 Matausina makawala wawa avai tuta yagila biuu e biyuvisau bilau, deli bimmosilasi metoya osi lula baisa yaubada sasopa.

5

1 “E ka! Kunakaigalaisi yokomi tolula, kulamamsi, mina Isireli! E yokomi dalemi gweguya kunakaigalaisi! Ka! Yokomi baisa mi koni paila bukukwaraiwagasi duwosisia. Mapaila yeigu bayakalaimi. Paila yokomi kuvigakaimi makawala sikula mapilana Misipa, e wa Koya Teibo kuvigakaimi makawala wota kulavaisi, 2 deli kuvigakaimi makawala mlopu saina poninawonaku mapilana Akakia, mapaila yeigu bamipukwaimi komwaidomi. 3 Yeigu bogwa lanikoli ammakawala mina Isireli si bubunela, e galaga bisipepunisi metoya baisa yeigu. Mina Isireli bogwa eikoulovaigusi, deli komwaidosi gala wala ikwani bitapwarorusi baisa yeigu.”

Osia ikamitilaki tomota paila tokolu

4 Mitugaga makwaina tomota bogwa ivagaisi ivigaki kabosilaboda paila bikaimilavausi baisa si Yaubada. Paila si tapwaroru baisa tokolu bogwa itavili ninasi saina peula e mauula bogwa eipakaisi Guyau. 5 Mina Isireli si dubakasala ikikamituli si sula. E makwaisina sula ivigaki bisilibeibeusi e bikapusisi, e mina Yuda ikikapusisi deli matausina. 6 Ikauwaisi si sipi deli si bulumakau mwada bivigakaisi si lula baisa Guyau, mitaga lula makwaisina gala avaka bivigaki kasi bwaina. Gala gagabila bibanaisi matauna, uula bogwa eisilavi matausina. 7 Paila matausina bogwa eikoulovaisi Guyau e eitapwarorusi baisa tokolu, e mauula litusia gala Guyau la tomota. Mapaila tomota matausina deli si valu makateki wala bikodidaimisi.

Mina Yuda ikabiliasi deli mina Isireli

8 Bitagilulu tauyala kabilia baisa Gibia. Kuyuvaisi tauya mapilana Rama. Bukutuwasi oviluwela Beteli. E mina Beniamina kubasaisi kabilia. 9 Igau makateki bima yamla mipuki, e Isireli igau bidadaimi. Mina Isireli, ka - mokwitala baisa bogwa bikaloubusi.

10 Guyau ikaibiga, kawala, “Yeigu saina agibuluwa, uula mina Yuda kasi tokugwa eisuvisi mapilana Isireli e iyoulisi sitana si pwaipwaia. E ka, bamipuki matausina saina mwaugaga makawala dadoya. 11 Mina Isireli eibodaisi kasi lamadada. Kasi tilaula bogwa eiyoulisi pwaipwaia, baisa goli mina Isireli si pwaipwaia tatousi, paila uula bogwa einagaisi binevisi pilasi metoya baisa availa availa wala gala gagabila bipilasisi. 12 Ka, yeigu bakatumtuwoli mina Isireli, deli bakatudoum mina Yuda.

13 “Tutala mina Isireli ivitusaisi avaka kala mwau kasi katoula, e tutala mina Yuda eigisaisi kasi kapwaila titoulesi, e tuta matutona mina Isireli ilokaiasi mapilana Asiria mwada binigadasi pilasi metoya baisa matauna giyouveka.k Mitaga matauna gala wala gagabila biyomovi matausina kaina bituvi kasi kapwaila. 14 E yeigu bakabutubutu mina Isireli deli mina Yuda makawala laiyoni. Yeigu titoulegu batapupoi e oluvi basilavi matausina. Avai tuta bakabibia matausina, gala availa bipeula paila bikoli matausina.

15 “Yeigu bogwa basilavi ulo tomota, tatoula wala bilumkolaisi kala mmayuyu si sula, e bimaisi inevaigusi. Kaina bilumkolaisi mmayuyu e binevisi mwada bibanaigusi.”

6

Tomota si ninavila ikatudewasi wala

1 Tomota ililivalasi, kawasi, “Ibodaidasi bitakaimilavausi baisa Guyau! Paila matauna leiwaidasi mitaga mokwita goli bituvaidasi. Bogwa eikatubuyavaidasi, mitaga bogwa bimweli kada lewasi, kadai! 2 Matauna biyomovaidasi biboda yam kwaiyu kaina kwaitolu, e bitasibwabwailasi omatala. 3 Tauwau! Ibodaidasi bitanikolaisi Guyau. Matauna bogwa bimakaiadasi. Ibodi bitadubumaisi baisa, makawala tadubumaisi yam yam bikikivisiga e tadubumaisi goli kuna bivinumli pwaipwaia.”

4 Mitaga Guyau ikaibiga, kawala, “Tauwau, mina Isireli deli mina Yuda, avakaga bavigakaimi? Ka, mi yebwaili baisa yeigu saina nanakwa bitamwau, makawala numla saina nanakwa bidebwali kaukwau e bilubulabu. 5 Baisa uula lawitali matausina ulo tovitoubobuta baisa yokomi, ililivalasi agu livala paila yakala deli kodadaimi. Ka, kwaitala wala vavagi magigu metoya baisa yokomi e baisa saina mimilakatila. 6 Magigu wala bukuyebwailigusi, e mi yebwaili bikanigaga, galaga magigu mauna lulela. Kidamwa bigabwaisi lula baisa yeigu, kaina goli bwaina. Mitaga saina siligaga magigu ulo tomota binikolaigusi wala. *

7 “E avai tuta iviloubusisi valu mapilana idokaisi Adam, ikodidaimisi kabutu makwaina lavagi deli matausina. 8 Ka, Giliadi makwaina valu vilouveka ivakasuwoki tomitugaga deli tokatumata. 9 E matausina tolula ivigakaisi titoulesi makawala yuwotala tolibulebu si kedakeda bikanapwalasi bitutulaisi avai tomota bilebwaisi si guguwa. Deli goli okedala biloula valu makatupona katupobumaboma mapilana Sekem katumata ikikaloubusi baisa. Matausina ivagaisi komwaidona mitugaga makwaisina makawala avaka eininamsaisi bivagaisi wala. 10 Yeigu bogwa lavitoki tolosila vavagi saina gagaveka ikikaloubusi olopola Isireli. Ka, ulo tomota bogwa eiyogwalaisi titoulesi ititapwarorusi baisa tokolu.

11 “Makawala goli yokomi mina Yuda, bogwa lavitobu mi tuta bamipukwaimi paila avaka kuuvagaisi.

7

1 “E avai tuta wala magigu bakatumovi ulo tomota mina Isireli, e bavigaki bisibwabwailasi tuvaila, mesinaku wala lagigisi matausina si mitugaga saina vakaigaga deli sula iuvagaisi. Matausina iuwabwaisi sesia, ikoboulusi sesia si bwala iveilauwaisi si guguwa, e ililebwaisi tomota si guguwa olopola valu. 2 E matausina gala wala avai tuta itapuloki ninasi paila komwaidona si sula anikoli wala iwokuva; paila si mitugaga bogwa eikuboli matausina, e gala wala ibodi bagisilai matausina.”

Kaiyaku kwekium ola ligisa guyau

3 E Guyau ikaibiga kawala, “Tomota iuwabwaisi matausina guyoula valu deli la tosikwawa metoya avaka eikikeiwalaisi gaga. 4 Komwaidona matausina mina sisasopa tuvaila gala inikolaisi kamaiaba deli taimamila, si gidumleiya olumoulesi ikikapolu makawala kova bikapolu okumkumla, makovana tovakapula gala ikatubusiki tatoula wala pwarawa ivinaku kaipopula paila bigabu. 5 Yam makwaina guyoula valu bipaka, matausina ikauwaisi waini e ivimomwaisi matauna guyau deli la tosikwawa tatoula wala imommatasi. 6 Mokwita, matausina avaka eikikeiwalaisi ikuluyuviyavi makawala kova bikapolu okumkumla. Bogi makwaisina komwaidona kasi leiya ikikapolu wala oninasi, e igau kaukwau ikatalapula isubeilulu.

7 “E metoya oyuviyavila kasi leiya matausina ikatumataisi komwaidona kasi tokaraiwaga. Bogwa leikatumataisi si gweguya komwaidona mitaga gala availa binigadaigu paila pilasi.”

Mina Isireli deli boda ituwoli

8 Guyau ikaibiga kawala, “Mina Isireli makawala kwaitala beredi kala gabu sitana wala pikekita. Matausina tuta komwaidona ikikanasi baisa boda ituwoli otalisi, 9 mitaga gala ivitusaisi si kanuvateta baisa togilagala ivigaki si mama. Si yam bogwa lavitobu mitaga gala wala inikolaisi. 10 E mina Isireli ninasi kala kaiveka ikamituli metoya osi bubunela. Ilagoli avaka avaka eikikaloubusi baisa matausina mitaga gala wala ininavilasi baisa yeigu Guyau si Yaubada. 11 Mina Isireli bigilagalasi wala makawala bubuna nanagowa biyoyowa wala. Ikugwa idousi paila pilasi baisa Itipita, e oluvi isakaulasi ilosi mapilana Asiria. 12 Mitaga yeigu balavi wota bakoli matausina makawala mauna nayoyowa. E yeigu bamipuki matausina paila si mitugaga.

13 “Wo! matausina bidoumlabasi goli. Matausina bogwa leipakaigusi deli leikosomapwaigusi. Matausina bogwa bidoumsi. Yeigu magigu bakatumovi matausina, mitaga si taimamila baisa yeigu sopa wala. 14 Matausina gala ikamokwitasi osi nigada baisa yeigu, mitaga kaimapula matausina ikapusisi opwaipwaia iwaiweyasi makawala matausina tokolu kala totaimamila eiuvagaisi. Avai tuta binigadasi paila witi deli waini, matausina bitataiasi uwosi titoulesi makawala matausina gala inikolaisi Yaubada. Matausina saina mina kosomapu. 15 Ilagoli yeigu lavitubwi deli lakatupewoli matausina, mitaga matausina ikikeiwalaigusi wala. 16 Matausina bogwa eitotubulokaigusi e idubumaisiga minana yaubada tokolu minana gala isim la peula. Matausina si dubumi makawala doudogala kaiyala. Paila kasi tokugwa si bigatona deli wala ninasi kala kaiveka, mapaila avai tuta bikaligasi, si kaliga bivigaki saina kabommayuyu sainela, e mina Itipita bivigaki kasi yousokana.”

8

Guyau ikamogi Isireli paila itapwarorusi baisa tokolu

1 Guyau ikaibiga kawala, “Bitagilulu tauya! Ka, tilaula bogwa leitalakapusisi ogu valu makawala mluveka! Ulo tomota bogwa leikodidaimisi ulo kabutu makwaina lavagi deli matausina deli leikosomapwaisi ulo vituloki. 2 Ilagoli matausina leidokaigusi si Yaubada deli ikamitulaisi mwada matausina ulo tomota deli inikolaigusi, 3 mitaga bogwa leipakaisi avaka vavagi bwaina. Paila wala baisa, tilaula bibokavilaisi matausina.

4 “Ka, ulo tomota titoulesi wala einagasi si gweguya. Tuvaila einagasi kasi tokugwa, mitaga yeigu gala wala akabwaili. E matausina ikauwaisi siliba deli goula e iyoudulokaisi minasina tokolu paila kasi visilagi titoulesi. 5 Yeigu akamogi bulumakau minana goulawokuva wala komwaidosi tomotala Sameria ititapwaroraisi. Yeigu saina agibuluwi matausina. Avai tuta goli biligaimwaisi kala taimamila tokolu? 6 Ka, taitala guma Isireli toyoudulela tokolu, iyouduli minana tokolu, e minana gala yaubada mokwita! E minana bulumakau namwala goulawokuva ititemmalaisi olopola Sameria bakatumimisi baligaim. 7 Avai tuta matausina bisapwaisi yagila, e bitaiyauwaisi utuyagila! Kidamwa kwaitala bigulela witi gala bimatuwa, gala wala avai tuta beredi bikaloubusi. Mitaga kidamwa bileiki makawala; togilagala matausina bikomasi bivinakwaisi. 8 E mina Isireli bogwa leivigakaisi titoulesi makawala ituwoli boda gala dimlesi, makawala kwelatala kavaega bogwa eitavisi. 9 Matausina kala kasai dubasi, makawala minasina ase nabubolodila, matausina ilouyasi keda ituwoli. Mina Isireli bogwa leilokaiasi Asiria paila bitokwalasi, tuvaila isakawolaisi kasi vavila boda ituwoli ituwoli paila bikolaisi matausina. 10 Mitaga baisa tuta yeigu bavayouli matausina bamai gulitinidesi e bamipuki matausina. Makateki matausina bilumkolaisi kasi mmayuyu sainela avai tuta tokaraiwogala Asiria bilamidadi matausina.

11 “Meliloki wala kala bidubadu kabogwabu lula mina Isireli eikikaliaiisi paila mitugaga kala ligaiwa, e meliloki wala makwaisina iyogwalaisi iwokuva. 12 Yeigu agini kasi vituloki matausina saina bidugaga gala ibodi bitakalau, mitaga matausina ikoulovaisi makwaisina ivigakaisi kwemmitawasi. 13 Matausina igibugabusi lula baisa yeigu, e viliona baisa leigubukwaisi lula ikamkomasi. Mitaga yeigu Guyau gala wala sitana imwamwasila nanogu baisa matausina, mapaila baisa tuta si mitugaga baluluwai wala e bamipuki matausina. Yeigu bakaimilivau matausina bilosi mapilana Itipita.

14 “Mina Isireli bogwa eikaliaiisi bwala kwevakaveka mitaga ilumwelavaigusiga kasi tobubuli tatousi. Mina Yuda bogwa eikaliaiisi si valu kalila kwepapeula. Mitaga yeigu igau bagabu si valu deli si bwala kwevakaveka.”

9

Osia ikamituli avaka kasi mipuki mina Isireli

1 Ka, mina Isireli, taga kuyogwalaisi mwasawela kami paka makawala matausina gala inikolaisi Yaubada. Yokomi bogwa lokutotubulokaisi mi Yaubada e lokukoulovaisi matauna. E komwaidona valu eitavina eitapatu yokomi bogwa lokutugwalaimi titoulemi makawala goli yokomi nakalimwala baisa minana Beali, e bogwa lokuyebwailisi minana bimapwaimi metoya witi makawala ninami eililouki! 2 Mitaga tuta pikekita mi valu biyatai, witi, olibe bunamila gala bibawa, e waini wala biwokuva. 3 E mina Isireli gala bisivagasisi Yaubada ola valu, mitaga bikaimilavausi mapilana Itipita e bikomgwalaisi titoulesi metoya kalagila Asiria. 4 E olopola valu mavilousina viloumitawasi matausina gala gagabila bisemakaiyaisi waini semakaila baisa Guyau, kaina bilulasi baisa matauna. E availa availa bikamsi, kʹasi makwaisina bogwa biyogwalaisi titoulesi, makawala takamkwamsi kaimelu otutala kaliga. Paila kʹasi makwaisina ibudoki wala bikamsi bikomatasi. Gala ibodi bikauwaisi kwaitala makwaisina bilauwaisi Guyau ola Bwala Kwebumaboma, mwada bivigakaisi si semakavi. 5 Deli avai tuta bibudoki kala tuta kasi paka makwaisina paila Guyau kala kamaiaba, matausina ammakawala bivigakaisi? 6 Avai tuta vavagi mwau bikaloubusi e tomota bibutugeyaisi ka, mina Itipita bivayoulisi bikogugulaisi matausina mapilana Mempisi paila bibakwaisi! E si veiguwa siliba deli tumalela si valu bisunupatu mnumonu deli kaibisibasi.

7 E tutala mipuki bogwa leima wa tuta makwaina tomota bilumkolaisi mapula avaka si sula. Avai tuta bivitoulai, Isireli bogwa bikateta baisa! E kawami, “Tovitoubobuta matauna tonagowa. Ka, matauna baloma eisikaili togweiluva goli.” Yokomi kukoulovaigusi sainela paila uula mi mitugaga saina vakaigaga. * 8 Yaubada bogwa iwitalaigu makawala taitala tovitoubobuta paila bakatululuti la tomota mina Isireli. Mitaga ambaisa ambaisa bala, yokomi kuvigikonaisi bukuleiyasi agu sikula makawala natana mauna nayoyowa. Makawala goli olumoulela Yaubada la valu tomota ivigakaisi tovitoubobuta kasi tilaula. 9 Matausina si bubunela gagawokuva wala metoya avaka avaka leiuvagaisi, makawala wala tuta makwaina leivigakaisi mapilana Gibia. Yaubada bogwa biluluwai si mitugaga e bimipuki matausina. *

Mina Isireli si mitugaga deli mapula si mitugaga

10 E Guyau ikaibiga kawala, “Okabovitouula avai tuta labanaimi yokomi mina Isireli, kala gigisa makawala labani tamtala waini leisususina oviloupakala. Avai tuta lagisi tubumia, kala gigisa makawala lagigisi kavalela makaina seuseu leimonogu okweluvala okala vitouula mokwita. Mitaga avai tuta leimaisi wa Koya Peori, matausina ivitouulasi itemmalaisi minana Beali; deli saina nanakwa ikabitutuki bubunela kabommosila makawala minasina yaubada tokolu leiyebwailisi. * 11 Mapaila ka, yokomi mina Isireli mwada mi valu viloukabalaki mitaga bogwa bavigaki viloububagewa bitayou makawala natana mauna biyoyowa, deli gala tuvaila bukuunaisi gugwadi, gala tuvaila vivila bisumasi, deli gala tuvaila gugwadi bikaloubusisi. 12 Ilagoli kaina bivitubwaisi litusia, mitaga bogwa balau magudisina, e gala guditala bikesa gudimomova. Avai tuta batotubuloki mabudona tomota, vavagi mwau bikaloubusi baisa matausina!”

13 Mwa Guyau, bogwa lagisi biuwaigisi magudisina gugwadi deli bikatumataisi. 14 Ki, avai vavagi ibodi banigadaim bukuvagi baisa mabudona tomota? Ka, bukuvigaki minasina bikaligasi e gala bivalulusi! Deli bukuvigaki minasina nunusi bipakala!

Guyau iyakali mina Isireli

15 E Guyau ilivala kawala, “Ka, komwaidona bubunela mitugaga ivitoulaisi olopola Giligali. Mapaila baisa metoya mapilana yeigu lavitouula lavigaki matausina mina kukologu. Paila uula bogwa leimitugagasi, deli komwaidosi kasi tokugwa bogwa leikosomapwaigusi, mapaila yeigu bakaliyabi matausina bibutusi metoya ogu valu. Gala tuvaila bayebwaili matausina. 16 Ka, tomotala Isireli makawala kaitala kai kailawalila komwaidona bogwa eimatutila deli makaina gala isim kaiuwala. E matausina gala biunaisi litusia, mitaga kidamwa biunaisi, yeigu bakimati magudisina saina gudimbwailisi.”

Matauna tovitoubobuta ivitoubobuta paila Isireli

17 Ka, Yaubada matauna lauwotitali igau bipaiki la tomota, paila uula matausina gala ililagaisi matauna. Matauna bivigaki matausina biwowausi wala oluwalaisi boda ituwoli ituwoli.

10

1 Mina Isireli omitibogwa makawala tamtala waini, matamna kaiuwala bibukula saina bikovakaveka. Matausina si kaisisu ipapeula mapaila bidubadu kabogwabu lula ikikaliaisi. Makawala goli si pwaipwaia saina kabinai, makawala goli kokola makwaisina dakuna saina kwaimmatabwaila ikimidagaisi kala youdila, e ivigakaisi si kabotaimamila. 2 Ka, tomota matausina ninasi ninalela wabu, iboda bilumkolaisi mmayuyu paila si mitugaga. Yaubada bikatudidaimi si kabogwabu lula deli bikatuwoli si kokola dakuna kwebumaboma.

3 Matausina makateki bilivalasi kawasi, “Yakamaisi gala wala taitala ma guyausi, paila uula gala wala kakukolaisi Guyau Yaubada. Mitaga kavilela biga kidamwa taitala ma guyausi avaka iboda bivagi paila yakamaisi?” 4 Matausina si biga bigimakava wala bisisasopasi biga katotila, deli kasi udokaiwa wala livalesi vasosu. Karaiwaga duwosisia bogwa eikididogaisi imila karaiwaga doudoga, isiniveka makawala mnumonu bogwa bisunupatu bagula.

5 E tomota matausina isisuaisi Sameria ovilouveka bikokolasi deli bininamwausi paila bulumakau minana goulawokuva mapilana Beteli bogwa leiveilauwaisi tilaula. Matausina deli tolula komwaidona matausina eiuwotitalaisi minana tokolu bivilamwaisi minana. Matausina bikavinavinasi avai tuta tilaula bivililaisi kala katububula goulawokuva. 6 Bikauwaisi tokolu minana bilauwaisi Asiria bivigakaisi kala pokala guyoula mapilana valu. Mina Isireli bikaluwouwaisi e bimmosilasi paila uula eibokulaisi katuloluta gaga. 7 Si guyau bogwa biyosisi bilauwaisi makawala silaka bibubeu wa sopi. 8 E odabala koya makatuposina leivigakaisi si kabotapwaroru mapilana Abeni, ambaisa mina Isireli eitapwarorusi baisa tokolu, bikodidaimisi. E kaigunigwaini deli mnumonu bisunupatu komwaidona si kabogwabu lula. E tomota bidousi baisa koya kwevakaveka kawasi, “Kusipepunaimasi!” Bidousi baisa koya kwekikekita, kawasi “Kutabodaimasi.” *

Guyau ikamituli kasi yakala mina Isireli

9 E Guyau ilivala kawala, “Ka, mina Isireli leisetuwolaisi mitugaga metoya mapilana Gibia e gala wala bisimwaisi mitugaga baisa yeigu. Mapaila mapilana goli Gibia baisa bibodasi kabilia. * 10 Yeigu babokavili matausina mina mitugaga deli bamipuki matausina. Boda ituwoli ituwoli bikatukwaitalasi bikabiliasi deli matausina e bimipukwaisi paila si mitugaga bidubadu.

11 “Omitibogwa Isireli makawala natana bulumakau natubovau bogwa eimwelikikita paila bivalugulogu witi, minana itulotula deli la tagwala bivagi avaka la paisewa. Minana kaiyola saina keminabwaita, e yeigu ananamsa basaila kaitala kaitakewa okaiyola minana deli balasikoli yuwoyoula paila paisewa kwemomwau. Yeigu avigaki Yuda bikilikeli e Isireli bipulupulu. 12 E yeigu alivala kawagu, ‘Kukelaisi mi bagula kwaivau kusapwaisi mitukwaibwaila, kutemmalaigusi e bukutaiyauwaisi kami mitakwai. Tuta baisa ibodi bukuninavilasi baisa yeigu mi Guyau, e yeigu bama baligabu kami mitakwai.’ * 13 Mitaga kaimapula kusapwaisi mitugaga e kutaiyauwaisi kabinela. Deli bogwa kukomasi kabinela mi sasopa.

“Ka, yokomi kudubumaisi wala waga kaibibiu deli goli kala bawa mi tokabilia, 14 mauula baisa kabilia bogwa bisuvi omi valu, deli komwaidona mi valu kalisi kwaipapeula bogwa bikodidaimisi. Bivigakaisi makawala yam makwaina guyau Salimani omitibogwa eikatudidaimi valu Betabeli okabilia, e nunumoya deli litusia ivakikilaisi wala ikaligasi. 15 Mina Beteli, ka, yokomi makawala goli bivigakaimi, paila uula mitugaga makwaina saina gaga lokuvagaisi. E avai tuta wala kabilia bikapulai, guyoula Isireli bikaliga.”

11

Yaubada la yebwaili paila la tomota mina kowolova

1 Guyau ikaibiga,

“Otutala Isireli igau gwadi, layebwaili matauna e ladoki latugu,

e ladou matauna bisilavi Itipita bima.

2 Madoula wala badidou matausina,

e tuvaila goli bitotubulokaigusi.

Ulo tomota ilulasi baisa Beali,

igabwaisi maiina simasimina baisa tokolu.

3 Mitaga mayeigula lavakadi Isireli paila biloula.

Akopwi ulo tomota,

mitaga gala wala isimokwitasi kidamwa yeigu kasi toyamata.

4 Avakouli matausina metoya ogu ninabwaila deli ulo yebwaili.

Alupi matausina akipituki kimwagu.

Akululu avakoma matausina.

5 “Ipakaisi bikaimilavausi baisa yeigu, e mapaila ibodi bikaimilavausi bilosi Itipita, e mina Asiria bikaraiwogaisi matausina. 6 Kabilia biyogagi si valu e bikodidaimi kalapisilela si valu. E kabilia bogwa bikatumtuwoli ulo tomota, paila uula iuvagaisi avaka ninasi titoulesi idokaisi bwaina. 7 Ikatotusi paila bitotubulokaigusi. Ka, igau biyogililami paila uula makaina kaitakewa otupwasi saina mwau, mitaga gala availa bilitaki matausina.

8 “Mina Isireli, ammakawala bavigaki baligaimwaimi?

Ammakawala bavigaki basilavaimi?

Ki, gagabila bakodidaimimi makawala lakodidaimi mapilana Adima,

kaina bavigakaimi makawala lavigaki mapilana Seboiim?l

Gala wala ibodaigu makawala,

paila yokomi saina mina mbwailigu sainela goli.

9 Gala bamipukwaimi ogu gibuluwa,

e gala tuvaila bakatumtuwoli mina Isireli.

Paila yeigu gala guma watanawa, yeigu goli Yaubada.

Ka, yeigu Tobumaboma lasikailimi.

Gala wala bamakaiami deli ulo gibuluwa.”

10 Avai tuta baguuvavila makawala laiyoni baisa kasi tilaula, ulo tomota bibokulaigusi. Bogwa binanakwasi bimakaiagusi metoya opilikwaibwaga. 11 Bimaisi metoya mapilana Itipita e binanakwasi makawala mauna nayoyowa. Bimaisi metoya mapilana Asiria makawala bubuna. Bakaimilivau matausina biviloubusivausi osi valu tatousi. Ka, yeigu Guyau bogwa lalivala goli.

Isireli deli Yuda kasi yakala

12 E Guyau ilivala kawala, “Ka, mina Isireli si sasopa deli si wabu itavinaigu itapataigu, e deli goli mina Yuda igau wala eikosomapwaigusi, yeigu Yaubada tomitakwai deli tobumaboma.

12

1 Ka, vavagi komwaidona avaka avaka mina Isireli leiuvagaisi metoya kaukwau bila bibogiki gala wala dimlesi e bivigaki kasi silagi. Bubunela sopa deli gaga saina iyouloveka oluwalaisi matausina. E matausina ivasosusi deli mina Asiria e igimolaisiga si guguwa metoya baisa mina Itipita.”

2 E Guyau kalamwaleta bikamogi tomotala Yuda; matoulela wala bimipuki mina Isireli makawala avaka si bubunela. Matauna bimapu matausina avaka bogwa leivagaisi. 3 E tubusi Yekobe tuwala Iso, matausina nupoyu, igau eikanukwenusi olopola inasi matausina ikosovalisi. Avai tuta Yekobe bogwa eitoveka, matauna eikimapusi sola Yaubada, ** 4 e tuvaila matoulela wala Yekobe iyowaisi sola taitala anelosi e Yekobe ikugwai. E matauna ivalam inigada paila kabwaila baisa anelosi. E mapilana Beteli Yaubada imakaia tabudasi Yekobe e kasitaiyu ibigatonasi. * 5 Matauna goli Guyau Yaubada Topeuligaga - e Guyau oyagala maigana ibodi bitatemmalaisi matauna. 6 Mapaila tuta baisa yokomi odalela Yekobe ibodi bukudubumaisi mi Yaubada e bukukwaimilavausi baisa matauna. Ibodi bukumitakwaisi deli bukububunasi duwosisia, e bukutulotulasi deli mi pikwaku paila avaka mi Yaubada bivagi.

Tuvaila bigala kamwaga

7 E Guyau ikaibiga kawala, “Mina Isireli saina mina ubuwabu makawala wala mina Kenani, matausina iyebwailisi biuwabwaisi kasi togimwala metoya kabovisaikola sasopa. 8 Matausina ikaibigasi kawasi, ‘Yakamaisi saina bidubadu ma guguwasi e gala wala avaka bakabwelaisi. E gala wala availa gagabila bitabinakaimasi mwada metoya oma wabusi katakunaisi ma guguwasi.’ 9 Mitaga ka, yeigu Guyau mi Yaubada e mayeigula lakatusunupuloiyaimi metoya Itipita, e yeigu bavigakaimi bukusisuaisi obuliyoyova makawala matutona lawokaiami oviloupakala. *

10 “Yeigu alilivali baisa tovitoubobuta e ayomitali baisa matausina bidubadu kilisala, e metoya oudosi tovitoubobuta yeigu akatululuti ulo tomota. 11 Mitaga tokolu kala taimamila isisu wala olumoulela Giliadi, e availa matausina itemmalaisi minasina tokolu bikaligasi wala. Bulumakau nammwala eigibukwaisi lula olumoulela Giligali, deli kabogwabu lula makwaisina bikodidaimisi e biwakaisi tuwaga makawala tuwaga obuyagu.”

12 Ka, tabudasi Yekobe isakaula ila mapilana Mesipotemia, e mapilana valu, matauna iwotetila osikowala taitala tau e iyamati la sipi yawela paila makadana goli biyosi natana la kwava. * 13 Guyau iwitali taitala tovitoubobuta bila bikoli mina Isireli metoya okatupipi mapilana Itipita e biyamati matausina. * 14 Mina Isireli saina eiyogibuluwaisi Guyau. Matausina ibodi wala bikaligasi mapula si mitugaga. Guyau bimipuki matausina paila iyomitulaisi kabommosila baisa matauna.

13

Kamwaga kala vigimkoluva baisa Isireli

1 Omitibogwa avai tuta Epereim dalela bikawotasi e dala Isireli komwaidona bikokolasi, paila uula idokaisi saina tovakaveka madilana Epereim. Mitaga tomota imitugagasi paila ititapwarorusi baisa minana tokolu Beali e mauula bogwa bikaligasi. 2 Ka, yam lagaila isetuwolaisi isulosulasi, paila iyoudulaisi tokolu tanumnumta ivigakaisi si kabotapwaroru. E minasina tokolu eiyoudulaisi metoya tanumnumta siliba, tomota oninasi eibubulaisi e eiyoudulaisi oyumasi tomota. E oluvi ikaibigasi kawasi, “Kugibukwaisi lula baisa minasina!” Wa, ammakawala tomota biviyuwolaisi minasina tokolu, tokolu goli eiyoudulaisi kasi gigisa makawala bulumakau nammwala. 3 E mapaila tomota matausina bititamwausi goli makawala kaukwau guugwau kalasia bikaliyuvisi, kaina makawala numla kaukwau kalasia bikalubulabu. Matausina makawala yogilumwawaisi yagila biyuvisau otutala tayoyuwa, kaina makawala mseu biyuvisau metoya okailagila.

Guyau ikamogi mina Isireli

4 Guyau ikaibiga, kawala, “Yeigu Guyau mi Yaubada e lavisunupuloiyaimi metoya mapilana Itipita. Gala availa mi yaubada mesinaku wala yeigu. Agumwaleta wala kami tokwatumova. 5 Ayamataimi oviloupakala. * 6 Mitaga avai tuta kusuvisi mapilana valu bwaina, kukwamsi kukomatasi e gala wala magimi avaka tuvaila. E oluvi ninami ikaiveka e kulumwelavaigusi. 7 E mapaila yeigu bakabutubutaimi makawala laiyoni. Makawala lepoda bakanukwenu osiusiula keda batutulaimi. 8 Bakabutubutaimi makawala beya deli la gibuluwa paila eikauwaisi litula, e batagigaiyaimi bakomaimi ambaisa bayosaimi makawala yeigu laiyoni, e batagigaiyaimi makawala mauna nabubolodila yeigu.

9 “E mina Isireli, ka - bogwa bakatumtuwolimi. E availaga gagabila bipilasaimi? 10 Lokunigadasi mwada lasakaim taitala guyau deli mimilisi tokugwa, mitaga ammakawala matausina gagabila bikolaimi? * 11 Ogu gibuluwa lasakaimi gweguya e ogu gidaleiya lakauvau matausina. *

12 “Mina Isireli si sula bidubadu bogwa lagini, e ginigini makwaina bogwa lasaili okabala. 13 Tuta baisa goli Isireli la tuta paila bimova, mitaga la nagowa wala gala magila bimova, makawala pwapwawa bogwa eiboda la tuta kaloubusi, mitaga ipaiki wala e gala bisunapula metoya olopola inala. 14 Gala bakatumovi matausina metoya wa Tuma,m e gala bakoli matausina metoya ola peula kaliga. Mwa! Kaliga, kumai m kwatoula bidubadu, e yoku Tuma, kumai m peula paila katumata. Gala tuvaila banokapisi matausina. * 15 Kaina goli mina Isireli bidalasi saina bidugaga makawala mnumonu, yeigu bawitali yagila saina yuviyavi bitokaia opilibomatu, e kasi sopi iluyelu deli kasi utuwotu bimadasi wala. E yagila biyuvisau si veiguwa komwaidona wala biwokuva. 16 Ibodi mina Sameria bibanaisi kasi mipuki paila uula eikosomapwaigusi. Mina Sameria bikaligasi metoya okabilia. Litusia pwapwawa bikatupitukwaisi opwaipwaia bikaligasi, e nasusuma bitabolusi luposi.”

14

Osia imnabi mina Isireli

1 E yokomi mina Isireli, bukukwaimilavausi baisa Guyau mi Yaubada. Mi sula eivigakaimi kusilibeibeusi e kukwapusisi. 2 Bukukwaimilavausi baisa Guyau, e bukunigadasi baisa matauna baisa makawala, kawami, “Bukuligaiwa komwaidona ma mitugagasi, e bukulagi ma nigadasi. E mapaila bakayakawolaimsi makawala lakakatotilasi. 3 Gala gagabila mina Asiria bikatumovaimasi, e wosala kabilia gala bipeulasi paila bikolaimasi. E gala avai tuta tuvaila bakalukwaisi ma tokolusi kidamwa minasina ma Yaubadasi. Mwa Guyau! Tuta komwaidona yoku kunokapisi matausina gala isim toulesi.”

Guyau ikatotila mina Isireli igau bisibwabwailasi

4 Guyau ikaibiga, kawala,

“Bogwa bakaimali ulo tomota baisa yeigu.

Bayebwaili matausina deli nanogu komwaidona,

paila bogwa leiwokuva ulo gibuluwa baisa matausina.

5 Mina Isireli bilumkolaisi ulo pilasi

makawala kuna oviloupakala.

Matausina bilalasi makala kai lalela,

e bitotusi peula

makawala kaila Lebanoni.

6 Bogwa bilumkolaisi si momova kwaivau makawala sisila kai itamkikitasi,

e kasi gigisa tominibwaita makala makaisina olibe saina kaimminabwaita.

Matausina kasi simasimina goli

makawala lalela kweisila mapilana Lebanoni.

7 E bakoli matausina makawala omitibogwa.

Matausina bisibwabwailasi makawala bagula kala luvabwaila

e biunigeyaisi makawala matamsina waini kaiuwasi.

E bulogasi bikaligiaki baisa ovalu watanawa makawala wainila Lebanoni bulogala.

8 Mina Isireli gala goli avai tuta tuvaila bikavaginasi baisa tokolu.

Bogwa bamapu si nigada e bayamati matausina.

Bavakanunuvi matausina makawala kaitala kai kaiyuviyowa.

Ka, yeigu wala uulela kasi mitakwai komwaidona.”

Kabovigimkovila

9 Ibodi matausina isim si kabitam bikatetasi ginigini makwaina isisu baisa. Guyau la kidakeda duwosisia, e tomitukwaibwaila ibububunasi makawala makwaisina. Mitaga tomitugaga isilibeibeusi e ikapusisi paila uula ipakaisi makwaisina.

a 1:1 Matausina Usaia, Yotam, Eyasi deli Esekaia eiguyausi 781—687 BC; Yeroboam eiguyau 783—743 BC.

* 1:1 1.1 2 Gwe 14.23-29; 15.1-7,32-38; 16.1-20; 18.1—20.21; 2 Lil 26.1-23; 27.1-8; 28.1-27; 29.1—32.33

b 1:2 Bukuvai, e mitaga … bubunela gaga: Gagabila bitagini, “Bukuvai natana nakalimwala, e bukuunaisi litumia igau bivagaisi makawala minana la bubunela gaga.”

c 1:4 Mapilana Yesireeli matauna Yeu eikatumati guyoula Isireli deli dalela komwaidona e ivigaki dalela titoulela biguyau.

* 1:4 1.4 2 Gwe 10.11

* 1:10 1.10 Rm 9.26

d 1:11 Maigana kala katumiki “Yaubada isupusopu”, e ikibuboti tuta makwaina igau bima tutala kabinai deli guguwa bidubadu.

e 2:4-5 isim kala mmosila. Gagabila bitagini, “magudisina makawala inasi nakalimwala goli gala isim kasi mmosila.??

f 2:8 Minana yaubada sasopa, e tomota bitapwarorusi baisa minana mwada bivigaki si bagula bikabinai deli vivila nani bisumasi.

* 2:15 2.15 Yos 7.24-26

g 2:16 Mina Kenani si yaubada Beali, e maigana kala katumiki kwaiyu, “guyau” deli “mwala”.

h 2:21-22 mina Isireli. Gagabila bitagini, “mina Yesireeli”; kugisi tuvaila Osi 1.4,11.

* 2:23 2.23 Rm 9.25; 1 Pt 2.10

i 3:1 Bivakalisi kaiuwala waini bivigaki si semakavi baisa minasina yaubada sasopa, paila uula eidokaisi minasina bisakaisi si tayoyuwa saina bwainigaga.

j 4:14 Minasina nakalimwala isisuaisi osi bwala kwebumaboma mina Kenani, e totapwaroru bimisiaisi minasina bivigaki si tapwaroru baisa minasina yaubada sasopa, mwada si bagula bikabinai deli si mauna bivalulusi.

k 5:13 Matauna Tigilati Pilesa III.

* 6:6 6.6 Md 9.13; 12.7

* 9:7 9.7 Lk 21.22

* 9:9 9.9 Tok 19.1-30

* 9:10 9.10 Baw 25.1-5

* 10:8 10.8 Lk 23.30; YG 6.16

* 10:9 10.9 Tok 19.1-30

* 10:12 10.12 Yer 4.3

l 11:8 Yaubada eikatudoum makwaisina valu Adima deli Seboiim wa tuta matutona wala eikatudoum mapilasina Sodom deli Gomora.

* 12:3 12.3 Vit 25.26

* 12:3 12.3-4 Vit 32.24-26

* 12:4 12.4 Vit 28.10-22

* 12:9 12.9 Tol 23.42-43

* 12:12 12.12 Vit 29.1-20

* 12:13 12.13 Sun 12.50-51

* 13:5 13.5-6 Kak 8.11-17

* 13:10 13.10 1 Sml 8.5-6

* 13:11 13.11 1 Sml 10.17-24; 15.26

m 13:14 Baisa si valu tomata.

* 13:14 13.14 1 Kr 15.55

YOWELI

1

2

3

YOWELI
La Buki

Kabovitouula

Tovitoubobuta Yoweli kala nikoli pikekita wala e gala imigileu mokwita avai tuta eisisu. Mitaga kala gigisa buki mpana la sunapula katitaikina taitu 400 BC, otutala mina Pesia osi kabokwaraiwaga. Yoweli ikamituli paila nipawa bogwa eivayoulaisi pwaipwaia, deli goli waigigi eilova mapilana valu. Metoya baisa vavagi makwaisina Yoweli eivitusi kweluvala deli kabutuvitusila Guyau la yam bima, e tuta makwaina bimipuki matausina availa availa eikoulovaisi Guyau nanola duwosisia. E matauna tovitoubobuta iluki tomota Guyau la dou paila bisivilasi, deli tuvaila iluki Guyau la biga katotila mwada bikaimilivau bimitukwaii la tomota. E kwaitala katotila ibodi goli bitaluluwaisi kidamwa Yaubada igau biwitali bilomala baisa komwaidona la tomota, tommoya, nunumoya, deli goli tubovau.

Buki kala katumimisa

Yuwovila nipawa 1.1—2.17

Biga katotila paila kaimilavau 2.18-27

Guyau la yam 2.28—3.21

1

1 Baisa Guyau la biga baisa Yoweli, matauna Petuweli latula.

Tomota ikayoyusi paila bagula kasi kodadaimi

2 Yokomi tommoya nunumoya kunakaigalaisi,

e komwaidomi mina Yuda, kulegasi.

Ki, avai vavagi makawala baisa sitana eikaloubusibogwa avai tuta,

omi tuta yokomi, kaina tumimia osi tuta?

3 Bukulukwaisi litumia paila baisa,

e igau matausina tuvaila bilukwaisi litusia,

e matausina tubumia tuvaila goli bilukwaisi tubwa matubona oluvi.

4 Yuwovila nipawa imaisi itoulisi wa bagula.

Avaka yuwotala ikomlovaisi e yuwoyuwelaga imaisi ikamkulovaisi.

5 Yokomi tomomom kaibotutu, ka, kumamatasi kuvalamsi,

e yokomi tomomom waini, bibusi mitilagimi.

Kaiuwasi matamsina waini avaka bivigaki wainivau bogwa eidadaimisi.

6 Yuwoveka nipawa makawala budotala tokwabilia eiyoulisi da pwaipwaiasi.

Mina papeula deli saina bidugaga minasina, gala gagabila bitakalau.

Kudusi kaikikakata makawala kudula laiyoni. *

7 E minasina bogwa ikamkulovaisi matamsina da wainisi,

e eisomasi da kaisi makaisina seuseu.

Ikaninaisi kanuvinesi

e sisisi sisiukuwokuva wala.

8 E yokomi tomota bukuvalamsi.

Bukukwavinavinasi makawala natana vilakapugula ikikavivia,

paila tau matauna mwada makateki bivaisi kasitaiyu bogwa eikaliga.

9 Gala isim witi kaina waini, avaka tomota bivigakaisi si semakavi wa Bwala Kwebumaboma.

Tolula ikavinavinasi paila gala avaka iyosisi paila bilulasi baisa Guyau.

10 Bagula isisuaisi pwaipwaiawokuva wala.

Pwaipwaia iuvalam

paila witi komwaidona eimatasi,

deli kaiuwala waini eimatutilasi,

e makaisina olibe eimwailelasi.

11 Yokomi tobigubagula bukukwavinavinasi,

e yokomi kubigulaisi bigulela waini bukuvalamsi,

paila witi deli bali,

e deli komwaidona avaka wa bagula eimatasi wala.

12 Matamsina waini deli makaisina seuseu bogwa eimwailelasi.

Komwaidona kai isim kaiuwasi bogwa iyagisi e imatasi wala.

Tomota si mwasawa bogwa eitamwau wala.

13 Yokomi tolula kuuwotetilasi okabolula

bukusikamsi kami koula e bukuvalamsi.

Bukusuvisi wa Bwala Kwebumaboma e bukukwavinavinasi bogi komwaidona.

Gala avai witi kaina avai waini isisu paila bukululasi avaka baisa mi Yaubada.

14 Bukulukwaisi tomota kasi karaiwaga biposumasi.

Kudousi tomota bisigugulasi.

Bukukougugulaisi kasi tokugwa tomota

deli goli komwaidosi mina Yudia

bisigugulasi olumoulela la Bwala Kwebumaboma Guyau mi Yaubada,

e bukunigadasi baisa matauna.

15 La yam Guyau bogwa eivilalamila,

yam makwaina matauna Topeuligaga bima bikodidaimi valu.

Wi! Yam makwaina bimai kabokokola sainela goli. *

16 Tagigisasi wala gala kabovitakaula tutala da bagulasi ikomkulovaisi.

Gala wala bitabanaisi mwasawa ola Bwala Kwebumaboma da Yaubadasi.

17 Yagogu imitamatasi opwaipwaia saina bidapakala.

Gala witi paila bitadodigasi,

e bwaima bwaimawokuva wala ididadaimisi.

18 Bulumakau kasi molu igilagelasi,

mayuwosina sipi tuvaila ibodasi mmayuyu

paila uula gala wala avaka bikomasi osaivau.

19 Mwa Guyau! Anigadaim,

paila mnumonu deli kai komwaidona bogwa eimatasi wala,

makawala goli kova eivakamkulovi.

20 E ka, mauna nabubolodila goli igilagelasi baisa yoku,

paila uula waya komwaidona bogwa eimadaisi wala.

2

Nipawa bidubadu makawala kwaitala katumatila paila Guyau la yam

1 Kuyuvaisi tauya. Kuyuvidousi odabala mapilana Saiyoni,a Yaubada la koya kwebumaboma.

Kutatuvasi yokomi mina Yuda!

Guyau la yam bogwa eivilalamila.

2 Yam makwaina kwedudubila deli yam kwegugugu,

bivigaki kala bwau deli lowalowa.

Nipawa yuwoveka makawala tokwabilia bisuyaisi kulusi,

makawala dubilikitakita bikuboli odubasi koya.

Gala kwaitala vavagi makawala makwaina omitibogwa,

deli gala tuvaila bikaloubusi makawala.

3 Bikamdabwaisi kai makawala kova.

Omitasi isisu kwabila makawala Bigulela Ideni,

mitaga otuboulosi baisa katubakana viloupakala.

Gala kwaitala vavagi bikesa.

4 Kasi gigisa makawala wosa.

Bisakaulasi makawala wosala kabilia. *

5 Biyuweitaulasi odubasi koya,

e bikogoregorasi makawala wogala kabilia kaibibiu.

Bisilakakupwanasi makawala mnumonu lubulabu wa kova.

Bitodelisi makawala budoveka tokwabilia bogwa eikatubaiasasi paila kabilia.

6 Tutala imaisi, tomota ikokolasi

e taitala taitala migisi idavilasi.

7 Iyowaisi makawala tokwabilia,

e makawala tokwabilia imweimwenasi wa kali.

Komwaidosi ivautuutusi isaitaulasi duwosisia,

e gala isuvilasi

8 kaina isuwaisi osi keda sesia.

Imwenaisi okabosilaboda,

deli gala avaka gagabila bisilibodi minasina.

9 Isuvaisi kulusi ovilouveka.

Iyuweitaulasi wa kali.

Imwenasi wa bwala

deli isuvisi owinidowa makawala touveilau.

10 Pwaipwaia iigayega avai tuta bisuyaisi kulusi,

e labuma imotatina.

Kalasia deli tubukona idudubilasi,

deli utuyam gala tuvaila bikatasi. *

11 Guyau ibutupilapala la karaiwaga baisa la tokwabilia.

Mabudosina tokwabilia ikabikuwolaisi matauna

tobobawa deli mina papeula.

Guyau la yam kaiyokwaila woula.

Availa gagabila bimova? *

Guyau iluki bininavilasi

12 Guyau ikaibiga, kawala, “Baisa tuta goli

kuninavilasi mokwita deli bukukweiitasi baisa yeigu,

deli mi posuma, deli mi valam e deli mi kavinavina.

13 Kutugwalaisi ninami bikamituli mi ninamwau.

Gala wala ibodi bukusikammakavaisi kami kakapula.”

Kukwaimilavausi baisa Guyau mi Yaubada.

Matauna tolilalasi deli ivakasau nokapisi.

Matauna topeuloki, deli ivagi makawala la biga katotila.

Tuta komwaidona matauna ikatubaiasabogwa paila biligaiwa mitugaga e gala bimipuki.

14 Kaina matauna Guyau mi Yaubada bivigivau nanola

e bimitukwaiyaimi metoya kabinaila mi pwaipwaia.

Oluvi yokomi gagabila bukululasi kaula deli waini baisa matauna.

15 Kuyuvaisi tauya wa Koya Saiyoni.

Kusakaisi tomota kasi karaiwaga biposumasi e kudousi tomota bisigugulasi.

16 Kukougugulaisi tomota.

Kukwatubiasaisi matausina paila sigugulela tapwaroru.

Kumaiyaisi tommoya.

Kumaiyaisi gugwadi,

deli goli pwapwawa.

E tuvaila matausina vavaigilavau

ibodi bisilavaisi si bwala e bimaisi.

17 Tolula matausina iwotitalaisi Guyau

oluwalela kabolula deli okabosusuvi wa Bwala Kwebumaboma.

Ibodi bivalamsi deli binigadasi, kawasi,

“Mwa Guyau! Kunokapisaimasi yakamaisi m tomota.

Taga kutagwala tuwoli tomota bikaluwouwaimasi deli biyosokanaimasi

kawasi, ‘Weei, ammatauwenaga mi Yaubada?’ ”

Yaubada ivigivau pwaipwaia kala kabinai

18 Oluvi Guyau ininavila paila la pwaipwaia,

e inokapisi la tomota.

19 Bogwa ivitakauloki si nigada,

kawala, “Baisa tuta basakaimi

kaula deli waini deli bulamila olibe,

e baisa avaka lasakaimi bibodaimi wala.

Boda ituwoli ituwoli gala tuvaila bikaluwouwaimi.

20 Bavabutu minasina nipawa leimaisi metoyasi opiliyavata makawala budotala tokwabilia.

Babokavili mimilisi minasina bilosi oviloupakala.

Kasi kasa okatumatala babokavili bilosi Milaveta Pilamata,

e kasi kasa oluvi bilosi oBolita Kwaiveka.

Uwosi biboginasi.

Bakatudoum minasina paila uula komwaidona avaka bogwa eivigakaimi.

21 “E buyagu, ka, taga kukokolasi

mitaga ibodi bimwamwasila ninami e bukumwasawasi

paila komwaidona avaka Guyau bogwa leivagi paila yokomi.

22 Yokomi mauna, taga kukokolasi.

Mnumonu isemitamatasi.

Kai iwouwasi,

deli bidubadu kaiuwasi seuseu deli waini.

23 “Yokomi mina Saiyoni,b bimwamwasila ninami.

Bukumwasawasi paila avaka Guyau mi Yaubada bogwa eivagi paila yokomi.

Bogwa isakaimi kuna okala tuta sopu,

e iligabu kuna otutala katubugibogi.

Kala kunobasi tayoyuwa isakaimi makawala tuta tuta eiuvagi.

24 Kabotutu makwaisina bikasewoki witi,

e mesi opapala kabopola bikasewoki kaiuwasi waini deli olibe.

25 Basakaivauwaimi avaka bogwa lokukitumouwaisi

wa taitu makwaisina mayuwosina nipawa leikomasi mi bagula.

Ka, yeigu goli lawitali mabudona nipawa leimaisi iyogagaimi.

26 Baisa tuta bukuyosisi bidubadu paila bukukwamsi, e bukukomatasi.

Bukuyakawolaigusi yeigu Guyau mi Yaubada

paila bogwa lavagi vavagi kabokatubau paila yokomi.

Yokomi ulo tomota gala availa tuvaila bikaluwouwaimi.

27 E mina Isireli, ka - bukunikolaisi kidamwa yeigu asisu oluwalaimi,

deli yeigu goli Guyau mi Yaubada,

e gala avai Yaubada ituwoli isisu.

Yokomi ulo tomota gala availa tuvaila bikaluwouwaimi.

Guyau la yam

28 “Igau oluvi baligabu ulo baloma baisa tomota komwaidosi.

Litumia tauwau deli vivila igau bikamitulaisi nanogu.

Mi tommoya mimi bimimisi,

deli mi totubovau bigisaisi kilisala. *

29 Wa tuta makwaina baligabu ulo baloma

baisa touwata goli, tauwau deli vivila.

30 “Basaiki katumamatila paila yam makwaina

wa labuma deli ovalu watanawa,

baisa makawala bibubusi buyavi, e kova, deli kubowala mseu.

31 Kalasia igau bidavila binadudubila

deli tubukona bikulubweyani makawala buyavi

igau gala bivitoulai la yam Guyau,

yam makwaiwena tubulela yam saina kabokokola sainela. *

32 Mitaga komwaidona availa availa matausina inigadasi baisa yeigu Guyau paila pilasi,

e yeigu bogwa bakoli matausina.

Makawala yeigu Guyau lakaibiga, kawagu,

‘Mimilisi olopola Yerusalem bisakaulasi bibwainasi.

Availa availa matausina lanagi bogwa bimovasi.’ ” *

3

Yaubada biyakali boda ituwoli ituwoli

1 Guyau ikaibiga, kawala,

“Wa tuta matutona bakaimilivau kala kabinai

si valu mina Yuda deli mina Yerusalem.

2 Bavayouli komwaidona boda ituwoli ituwoli

e komwaidosi bamai oItayatilela Yakala.

Baisa bayakali matausina,

paila komwaidona avaka avaka eivigakaisi ulo tomota.

Eiyobutubutaisi mina Isireli ilosi isivagelusi valu ituwoli ituwoli,

e eivilaisi mapilana Isireli, mapilawena ulo pwaipwaia goli.

3 Ikowobobutasi paila binagaisi

availa availa biyosisi matausina tokwatupipi.

Igimolaisi gugwadi tauwau deli vivila mwada magudisina bivigaki ula

paila bimapwaisi minasina nakakalimwala deli kasi waini.

4 “Ammakawami, yokomi mina Taia deli mina Saidoni, deli viloumwaidona Pilisitia? Avaka mwada bukuvigakaigusi? Ki kuvigikonaisi mwada bukukeulasi kami lugwa baisa yeigu paila avaka? Kidamwa makawala, e ka! — yeigu bananakwa bakeula agu lugwa baisa yokomi. * 5 Bogwa lokukwauwaisi ulo siliba e ulo goula, e lokukwauwaisi ulo veiguwa kweminibwaita kulauwaisi olopola mi bwala kwebumaboma. 6 Lokulauwaisi mina Yuda deli mina Yerusalem opiliyuwelʹo, e lokugimolaisi matausina baisa mina Girisi. 7 E tuta baisa bakaimilivau matausina metoya mapilasina valu eigimolaisi matausina. E bogwa bavigakaimi makawala yokomi lokuvigakaisi matausina. 8 Bogwa batagwala tomota bigimolaisi litumia tauwau deli vivila baisa mina Yuda. E matausina bigimlovauwaisi magudisina baisa mina Sabiac osi valu opiliyuwela. Ka, yeigu Guyau bogwa lalivala.

9 “Kukwamitulaisi ulo biga oluwalaisi boda ituwoli ituwoli, kawami,

‘Kukwatubaiasasi paila kabilia.

Kudouwaisi mi tokwabilia mina gigasisi.

Kukougugulaisi mi tokwabilia e bukukwatudelisi.

10 Mi daima bukuvigakaisi mi puluta,

e mi kaivatam bukutasaisi paila mi kaiyala.

Mina mamama tuvaila ibodi bikabiliasi goli. *

11 Yokomi komwaidomi boda lokutoulaisi Yuda,

kunanakwasi e bukumaisi.

Kusigugulasi oitayatila!’ ”

Mwa Guyau! Kuwitali mabudona m tokwabilia bibusisi bikabiliasi deli matausina.

12 E Guyau kawala, “Ibodi mabudosina boda bikatubaiasasi,

e bimaisi baisa oItayatilela Yakala.

Baisa goli yeigu Guyau basili paila bayakali

mabudosina boda leitoulaisi baisa.

13 Saina tomitugaga matausina.

Kuteyasi matausina bikapusisi makawala yonitaitu

otutala tayoyuwa.

Kukwatupupoiyaisi matausina

makawala kabopola kwekikasewa ikapupoi kaiuwala waini

tatoula wala waini bilupuseula.” *

14 Saina bidugaga lakatuluwovila tomota isisuaisi

oItayatilela Yakala.

Mapilawena goli Guyau la yam

eimati bima.

15 Kalasia deli tubukona bidudubilasi,

e utuyam gala wala bikatasi.

Yaubada bimitukwaii la tomota

16 Guyau kaigaveka idoudou metoya wa Koya Saiyoni.

Kaigala ibutupilapala metoya mapilana Yerusalem.

Valu watanawa e walakaiwa iyegasi.

Mitaga bogwa bikoli la tomota. *

17 “E mina Isireli, wa tuta matutona bukunikolaisi wala kidamwa yeigu goli Guyau mi Yaubada.

Yeigu masisiki mapilana Saiyoni, baisa ulo koya kwebumaboma.

Mapilana Yerusalem igau bavigaki valu viloubumaboma,

e tomitawasi gala avai tuta tuvaila biyoulisi mapilana.

18 “Wa tuta matutona koya bikasewoki bigulesi waini,

e bitabani bulutuvalu wa koya kwaitala kwaitala

sopi bidubadu bisisu, kala bawa bibodi komwaidona sakalela Yuda.

Kaduyotala sakala bititayelu metoya Guyau ola Bwala Kwebumaboma,

e makaduyona biyopututu Itayatilela Akakia.

19 “Mapilana Itipita bimila viloupakala,

e mapilana Edom biviloububu wala,

paila uula iyoulisi viluwela Yuda

e ikatumataisi matausina tobubwaila goli.

20-21 Bakau kasi lugwa matausina eikatumataisi.

Gala wala banokapisi matausina isim kasi pakula.

Mitaga tomota bisigagasi wala olopola Yuda deli Yerusalem, tuta gala biwokuva.

E yeigu Guyau basivagasi wala wa Koya Saiyoni.”

* 1:6 1.6 YG 9.8

* 1:15 1.15 Ais 13.6

a 2:1 Makwaina koya mapilana Yerusalem tumilesi Bwala Kwebumaboma deli guyau la ligisa.

* 2:4 2.4-5 YG 9.7-9

* 2:10 2.10 YG 8.12

* 2:11 2.11 YG 6.17

b 2:23 Baisa tuta ikibuboti kaina Yuda komwaidona kainaga mapilana Yerusalem.

* 2:28 2.28-32 VA 2.17-21

* 2:31 2.31 Md 24.29; Mk 13.24-25; Lk 21.25; YG 6.12-13

* 2:32 2.32 Rm 10.13

* 3:4 3.4-8 Ais 14.29-31; 23.1-18; Yer 47.1-7; Isi 25.15—28.26; Emo 1.6-10; Sep 2.4-7; Sek 9.1-7; Md 11.21-22; Lk 10.13-14

c 3:8 Mabudona si valu Arebia mapilana pilikwaibwagayouya.

* 3:10 3.10 Ais 2.4; Mai 4.3

* 3:13 3.13 YG 14.14-16,19-20; 19.15

* 3:16 3.16 Emo 1.2

EMOSI

1

2

3

4

5

6

7

8

9

EMOSI
La Buki

Kabovitouula

Matauna Emosi la vitoubobuta kala ginigini kwematala metoya baisa tovitoubobuta komwaidosi. Matauna tolela Yuda opilibolimila, mitaga ikamituli baisa mina Isireli opiliyavata wala katitaikina taitu 750 BC. Tuta matutona mimilisi tomota si guguwa deli si veiguwa bidubadu, si tapwaroru saina peula, deli si kaisisu bwaina. Mitaga Emosi eigisi kidamwa toliguguwa gala wala ibawasi deli makwaisina vavagi bwaina isisu paila uula bidubadu tonamakava eibodaisi karaiwaga doudoga deli kasai, deli matausina si kaisisu saina mwau wala. Matausina totapwaroru tokatudewa gaga, e kaina valu deli tomota si kaisisu kala gigisa bwaina, mitaga baisa sasopa wala, paila uvagila valu kwaimomwau deli gaga. Emosi saina totuvaluwa e saina minimani eikamituli kidamwa Yaubada bimipuki mina Isireli. Ola guguya eikaibiga mwada bibodi “karaiwaga duwosisia yam kwaitala kwaitala bititayelu makawala sakala” (5.24), e ikaibiga kawala, “Kainaga Yaubada binokapisaimi yokomi tolemi mapilana, availa availa bukusisuaisi tommomova” (5.15).

Buki kala katumimisa

Kasi kamwaga mabudona opapala Isireli 1.1—2.5

Kasi kamwaga mabudona mina Isireli 2.6—6.14

Kilisala kwailima 7.1—9.15

1

1 E baisa Emosi la biga, matauna taitala toyamata sipi, mapilana valu Tikowa. E Usaia guyoula mapilana Yuda, deli matauna Yowasia latula yagala Yeroboam matauwena guyoula Isireli. Yaubada ikatuloluta baisa Emosi, e igau taitu kwaiyu eiwokuva oluvi likulikub ikaloubusi e iigayega valu saina mwaugaga. E baisa Emosi eivitouula la vitoubobuta. E Yaubada ikatululuti Emosi vavagi komwaidona paila mina Isireli. *

2 E Emosi ikaibiga,

“Guyau iwaiweya metoya wa Koya Saiyoni.

Kaigala ibutupilapala metoya mapilana Yerusalem,

mnumonu bwaina bogwa bivamatasi,

deli wa Koya Kamela mnumonula bikivili bikalayagisi wala.” *

Yaubada ikamogi mabudosina boda katitaikina mina Isireli

Siria

3 E Guyau ikaibiga, kawala, “Mina Damasikoc imitugagasi tuta tuta, e baisa mokwita bogwa bamipuki matausina. Iyomiyuyaisi mina Giliadi deli ilamidadaisi. * 4 Mapaila bawitali kova bila bigabu la ligisa guyau Asaeli deli guyau Benadadid kala kali paila kabilia bogwa bivakakovi. 5 Yeigu bakatumimisi si kalapisila mina Damasiko, e matausina oitayatila Abeni deli goli tokwaraiwogala Betedeni bakogali. Tokwabilia bimaisi bikatupipaisi mina Siria bilauwaisi Kiri.”

Pilisitia

6 E Guyau ikaibiga, kawala, “Mina Gasae imitugagasi tuta tuta, e baisa mokwita bogwa bamipuki matausina. Paila eikatupipaisi budotala tomota ilauwaisi igimolaisi baisa mina Edom bivigakaisi si ula. * 7 Mapaila bawitali kova bila bigabu kasi kali mina Gasa deli bivakakovi kasi kali paila kabilia. 8 Bogwa balau kasi tokwaraiwaga mapilasina Asidodi deli Asikeloni. Bamipuki mina Ekironi,f e komwaidosi kesala mina Pilisitia bidoumsi.”

Taia

9 E Guyau ikaibiga, kawala, “Mina Taia eimitugagasi tuta tuta, e baisa mokwita bogwa bamipuki matausina. Paila ikatupipaisi budotala tomota e bikogalaisi bilosi mapilana Edom. Tuvaila gala iyamataisi si biga katotila paila kalubaila avaka bogwa eilivalaisi. * 10 Mapaila bawitali kova bila bigabu kasi kali mina Taia deli bivakakovi kasi kali paila kabilia.”

Edom

11 E Guyau ikaibiga, kawala, “Mina Edomg eimitugagasi tuta tuta, e baisa mokwita bogwa bamipuki matausina. Ibokavilaisi ikatumataisi sesia mina Isireli, mitaga gala inokapisaisi matausina. Kasi leiya gala kala kalitutila, e gala avai tuta bivagaisi ninasi bimanum. * 12 Mapaila bawitali kova bila bigabu mapilana Temani deli bivakakovi kasi kali paila kabilia mina Bosira.”h

Amoni

13 E Guyau ikaibiga, kawala, “Mina Amonii eimitugagasi tuta tuta, e baisa mokwita bogwa bamipuki matausina. Paila kabilia olopola ivapelasi iyoulisi si valu, e ka, itabolusi luposi nasusuma vilesi Giliadi. * 14 Mapaila bawitali kova bila bigabu kasi kali mina Raba,j deli bivakakovi kasi kali paila kabilia. E igau yamla kabilia bimlovasi, luluwasi tokwabilia makawala likuliku valu biyega. 15 Si guyau deli la tokaraiwaga bikogalaisi bilauwaisi ituwoli valu.”

2

Mowabi

1 E Guyau ikaibiga, kawala, “Mina Mowabik eimitugagasi tuta tuta, baisa mokwita bogwa bamipuki matausina. Paila gala sitana ikamiabaisi guyoula Edom e totuwanela igabwaisi imila tubumyou. * 2 Mapaila bawitali kova bila bigabu mapilana Mowabi, deli bivakakovi kasi kali paila kabilia mina Keriota.l Mina Mowabi bikaligasi tutala kabilia luluwala. E tokwabilia si mlova deli kasi tauya butula itagilulu. 3 Bakatumati guyoula Mowabi deli goli si kumatoula.”

Yuda

4 E Guyau ikaibiga, kawala, “Mina Yuda eimitugagasi tuta tuta, e baisa mokwita bogwa bamipuki matausina. Eipakaisi ulo vituloki, deli ulo karaiwaga ikoulovaisi. Omitibogwa tubusia iwotitalaisi mimilisi yaubada sasopa, e yam lagaila tuvaila mina Yuda ikapusisi ibokulaisi minasina yaubada sasopa makawala. 5 Mapaila bawitali kova bigabu mina Yuda, deli bivakakovi kasi kali paila kabilia mina Yerusalem.”

Yaubada ilivala kasi kamwaga mina Isireli

6 E Guyau ikaibiga, kawala, “Mina Isireli eimitugagasi tuta tuta, e baisa mokwita bogwa bamipuki matausina. Paila matausina igimolaisi sesia si bubunela duwosisia bivigakaisi ula, paila gala gagabila bimapwaisi kasi wasi. E matausina tonamakava, paila gala gagabila bimapwaisi avai vavagi pikekita, makawala mapula katubukolela kaikesi. 7 Tomitugaga matausina ivakikilaisi availa availa mina mamama kaina togumalawa e tonamakava ikalisalaisi. Taitala tau sola tamala imisiaisi minana si ula, e mapaila saina iyogagaisi Yagagu Igibumaboma. 8 Tonamakava eiwasisi mani kwaiveka metoya baisa toliguguwa, e matausina eikauwaisi tonamakava kasi karekwa deli kasi waini eivigakaisi mapula kasi wasi. (Mitaga mwada igau tonamakava bimipumkulovaisi wasi kesala.) E ka, saina kwaiveka si sula matausina toliguguwa, paila eikauwaisi tonamakava kasi karekwa ilauwaisi kabotapwaroru ambaisa ambaisa e iyavaisi paila bimasisisi. Deli tuvaila imomsi makwelasina waini olumoulela la Bwala Kwebumaboma si Yaubada. E makawala goli tuta tuta isulasim baisa omatagu!

9 “Mitaga paila wala yokomi ulo tomota kami bwaina mapaila mina Amoran amtuliwoli. Matausina saina touwonaku makawala makaisina kai kweisila deli saina topapeula makawala makaisina kai yawa. * 10 Asunupuloiyaimi metoya oItipita e avakadaimi oviloupakala iboda kweluwovasi taitu deli asakaimi si valu mina Amora mwada mi vavagi titoulemi. 11 Taivila litumia bogwa lanagi mwada bitovitoubobutasi deli taivila mi totubovau bogwa lanagi bikabomaisi titoulesi bisuvisi osi boda mina Nasira.o Ka mina Isireli, mokwitala baisa. Yeigu Guyau bogwa lalivala. * 12 Mitaga mabudona mina Nasira kasi gulogula lokukodidaimisi e imomsi waini. E kukwaraiwogaisi tovitoubobuta gala bilivalasi ulo biga. 13 Mapaila tuta baisa bavakikilaimi opwaipwaia, e bukukwayagigilasi, makawala kaitala kaibibiu eisim kala kaidodiga mwau ikadilakia. 14 Makawala goli togigibula gala ibodi bisakauligilaisi e topapeula si peula bogwa biyomadaisi deli tokwabilia gala igagabila si momova titoulesi bikolaisi. 15 E matausina kaiyala kala tolova gala ibodi bivakulokolasi, makawala goli togigigibula matausina gala isim si kabosakaula, e availa matausina wa wosa gala ibodi bisakaulasi paila si momova. 16 Wa yam makwaiwena availa matausina tokwabilia, kalubikoya totuvaluwa sainela, bikilogwaisi guguwala kabilia e bisakaulasi.” Baisa Guyau bogwa ilivala.

3

1 Yokomi mina Isireli, kulagaisi bulogala makwaina Guyau avaka ililivala paila yokomi boda mabudona budoveka eivisunupuloiyaimi metoya Itipita. 2 “Yokomi kamimwaleta anikolaimi e anokapisaimi odubasi komwaidosi mina watanawa. Mauula mi mitugaga saina vakaigaga mapaila ibodaigu wala bamipukwaimi.”

Tovitoubobuta la wotetila

3 Ki, kudokaisiga taiyu tauwau bivitouulasi tavina bililoulasi kasitaiyu kidamwa gala ikugwa biluvatutasi?

4 Kaina ibodi laiyoni la gougwau sainela olawodila kidamwa gala bibani kala tau?

Makawala goli laiyoni nagwadi biguguvavila olumoulela nobwala kidamwa gala biyosi avai vavagi kaina?

5 Ki mauna biwai wa sikula kidamwa sikula makwaina gala deli mwakula?

Kaina sikula bikatuponinimakava kidamwa gala avai mauna bilebu?

6 Ki, ammakawala? Bitagilulu tauyela kabilia e tomotala valu gala deli kasi kokola?

Kaina tomotala valu gala bilumkolaisi vavagi mwau kidamwa Guyau biwitali mwau makwaina?

7 Paila avaka avaka Guyau Yaubada bivagi, tuta tuta biulaim nanola baisa matausina la towotetila, baisaga matausina tovitoubobuta.

8 Avai tuta laiyoni bigougwau, availaga gagabila biligaim kala kokola?

E avai tuta Guyau Yaubada bilivala, availaga gagabila bisilibodi paila bikamituli la biga?

Kala kamwaga Sameria

9 Kukwamitulaisi baisa availa availa matausina isisuaisi makwaisina ligisa mapilasina Itipita deli Asidodi,p kawami, “Kutogugulasi makwaisina koya itoulaisi itopataisi mina Sameria,q e baisa bukugisaisi si kowolova deli si mitugaga avaka avaka iuvagaisi.”

10 E Guyau ikaibiga, kawala, “Tomota iwawaiyasi ililebwaisi sesia si guguwa ivakasauwaisi si bwala makawala. Gala wala sitana bikatetasi bubunela duwosisia. 11 Mapaila tilaular bitoulaisi si valu biyogagaisi kasi kali paila kabilia, e bikoyaisi valu.”

12 E Guyau ikaibiga, kawala, “Makawala toyamata sipi ibani avaka laiyoni eikabogi, kaina kweyayu kwai kaina taigila pilakesa natana sipi, e makawala goli gala bibawasi kesala mina Sameria availa availa bimovasi. Tuta baisa ikanukwenusi kabasi saina bwainigaga, mitaga bogwa bikaligasi.” 13 E Guyau Giyouveka Topeuligaga bogwa eilivala, kawala, “Kulegasi, e bukubuyoyaisi matausina dalela Yekobe. 14 Yam makwaiwena wala bamipuki mina Isireli paila si mitugaga, e bakatudidaimi si kabolula mina Bedani. Katububulela si kabolula bakatudidaimi bikapusisi bila opwaipwaia e bikatumimisi. * 15 Bakatudidaimi si bwala makwaisina avaka eikaliaisi paila tula deli eikaliaisi paila yuviyavi. E makwaisina si bwala katububulela komwaidona veiguwa bikapusisi bikatumsumsoli biwokuva, e bwala kwevakaveka kwaitala kwaitala bikatudidaimi.”

4

1 Kulagaisi baisa, yokomi vilemi Sameria yokomi kami kaitubwa makawala nakakaitubwa bulumakaula mapilana Basani. Yokomi lokuyomiyuyaisi tomama e kuyogagaisi tonamakava deli kukwaraiwogaisi mi mmwala bisakaimi sopi kaipeula mwada bukumomsi. 2 Paila Guyau Yaubada matauna Tobumaboma bogwa eikatotila, kawala, “Tuta bima yokomi bibiaimi bilauwaimi deli kami sikula e komwaidomi yokomi makawala yena wa sikula. 3 Paila bogwa bibiaimi bilauwaimi makaduyona otaboda e bilavaimi watanawa.”

Yaubada ivakatutuki mina Isireli

4 E Guyau Yaubada ikaibiga, kawala, “Desi wala. Yokomi mina Isireli ibodi bukulosi kabotapwaroru mapilana Beteli e baisa goli bukumitugagasi, paila bogwa kunagaisi makawala. E bukulokaiasi mapilana Giligali e baisa bukupeulasi paila mitugaga, kadai! Bukuvagaisi uvagila mi tapwaroru. Bukumaiyaisi mauna bukuvigakaisi lula baisa Yaubada kaukwau kwaitala kwaitala, e yam kwaitolula bukuvilaisi tala metoya luwotala e bukusemakavaisi makawala. 5 E bwaina wala ibodi bukusemakavaisi kʹami deli mi nokagutoki baisa Yaubada, e tuvaila bukukwamnomwanasi ammakawala kukwatumkulovaisi mi semakavi avai vavagi avai vavagi. Paila kuyebwailisi bukuvagaisi makawala, kadai!

6 “Yeigu lamai waigigi omi valu komwaidona, taga gala bukukwaimilavausi bukumakaiagusi. 7 Ayusi kuna avai tuta kami yagogu saina magila kuna. Awitali kuna odabala kwaitala valu, mitaga valu kwaiyuwela gala. Kuna ikuni odabala kwaitala buyagu, taga buyagu piliyuwela gala. 8 Iyomami daka tomota, e kwaivila valu ilosi kwaitala valu kidamwa binevisi sopi, taga sopi gala ibawa paila momom. Tuvaila gala bukukwaimilavausi bukumakaiagusi.

9 “Awitali yagila deli kalasia ima itayuvisi kami yagogu ilubulabu e deli nipawa ikomasi mi bagula deli bigulela waini, seuseu deli makaisina olibe. Tuvailaga gala bukukwaimilavausi bukumakaiagusi.

10 “Lelia awitali baisa yokomi makawala omitibogwa lawitali baisa mina Itipita. Akatumati mi totubovau okabilia, akau mi wosa alau. Saina maiina bulopwasa ikatusuki okabulumi, paila mi kabovaiwasi totuwanesi tomata iboginaki. Tuvaila gala bukukwaimilavausi bukumakaiagusi.”

11 E Guyau ikaibiga, kawala, “Akatumtuwolimi mimilisi makawala lavigaki Sodom deli Gomora. Taivilemi yokomi kubwainasi makawala kai bogwa igabu taga gala ivakakuwosi. Taga gala bukukwaimilavausi kumakaiagusi. * 12 E bogwa bwaina, tomota mina Isireli. Yeigu lagaila bamipukwaimi. E kukwatubaiasasi bukubodasi kami mwau - paila yeigu bogwala bavagi.”

13 Yaubada matauna kalamwaleta wala ibubuli koya

deli goli ibubuli makwaisina yagila.

Ivituloki la nanamsa baisa tomota,

ikatumapu yam bimila bogi

e ililoula odubiliwotala koya.

Maigana goli yagala, Guyau Yaubada Topeuligaga.

5

Idou mwada bininavilasi tomota

1 Ka, kulagaisi, mina Isireli, kavivia baisa kaliga wosila lausiwosi paila yokomi.

2 Vilakapugula Isireli bogwa leikapusi,

e gala tuvaila bitokaia.

Nagumalawa wala ikanukwenu ikanumakava opwaipwaia,

e gala availa mwada bitomiliwoli.

3 Guyau Yaubada ikaibiga, kawala, “Kwaitala vilouveka mapilana Isireli iwitalaisi tailakatuluwotala tokwabilia, mitaga kesa tailakatutala wala ikaimilavausi. Kwaitala ituwoli vilouveka iwitalaisi tailakatutala, mitaga kesa tailuwotala wala bikaimilavausi.”

4 Guyau iluki mina Isireli, kawala, “Kumakaiagusi, e bukumovasi. 5 Gala bukulosi mapilana Biasiba mwada bukutapwarorusi. Gala bukusavalisi mwada bukubanaigusi mapilana Beteli, paila Beteli igau bimili viloububagewa wala. Gala bukulosi Giligali,s paila tomotala igau bikatupipaisi bilauwaisi valu ituwoli.”

6 Kulosi baisa Guyau, e bukumovasi. Kidamwa gala bukulokaiasi matauna, igau bima baisa mina Isireli makawala kova, e kova makovana bivakakovi mina Beteli, e gala availa gagabila bikimati. 7 E availa availa yokomi kukididogaisi karaiwaga duwosisia, deli kuwabwaisi tomota metoya avaka si vavagi mokwita, e yokomi bogwa bukubodasi kami kamwaga.

8 Guyau ibubuli utuyam komwaidona.

Ibubuli Uluwa deli Tonabwaga.

Ikaraiwogi dudubila bimila lumalama

e yam ikaraiwogi bimila dudubila.

Ididou sopi metoya obolitat

e iligabu bima opwaipwaia.

Ka, matauwena yagala Guyau. *

9 Matauna ikatudidaimi mina papeula,

deli si bwala avaka ikaliaiisi paila kabilia ikatudidaimi wala.

10 Wo yokomi. Kidamwa availa bibuyoyu taitala tokowolova karaiwaga duwosisia, e yokomi kukoulovaisi matauna tobuyoyu. E kidamwa availa bitotu oyakala mwada bilivala biga mokwita wala, e yokomi kukoulovaisi matauna tokamokwita. 11 Lokulamidadaisi tonamakava e lokulebwaisi kasi witi. E mapaila gala bukusigagasi makwaisina bwala dikunela kweminibwaita avaka lokukwaliaisi. E tuvaila gala bukumomsi kami waini metoya omi waini bigulela tamminibwaita avaka lokuvalaisi. 12 Anikoli wala saina vakaigaga mi mitugaga kala vakaila, e anikoli sivavila lokuvagaisi vavagi doudoga. Paila kulamidadaisi tobubwaila, e kukwauwaisi mani katupatula udomi. E kidamwa tonamakava magisi yakala, yokomi kusilibodaisi matausina wala. 13 Ka, tuta baisa tutala gaga, e yokomi tokwabitam ke? Paila kudokaisi ibodaimi bukukwapatusi wala, e gala kulilivalasi.

14 Ibodaimi wala bukububunasi duwosisia tuta tuta, e galaga bukumitugagasi, kidamwa bukumovasi. Kidamwa kuvagaisi makawala, Guyau Yaubada Topeuligaga bogwa bisividulaimi makawala goli lokulivalaisi. 15 Ibodaimi bukusilalisi uvagila gaga e bukuyebwailisi uvagila bwaina, e tuvaila bukuyamataisi kidamwa karaiwaga duwosisia wala bitomgwaga wa yakala. Kainaga Yaubada binokapisaimi yokomi tolemi mapilana, availa availa bukusisuaisi tommomova.

16 Mapaila Guyau Topeuligaga ikaibiga, kawala, “Igau biviloubusi baisa yokomi veisali deli kavivia olopola mi valu. Deli goli bukudouwaisi tobigubagula bimaisi goli kidamwa bivalamsi paila tokukwaliga deli matausina imapwaisi paila valam. 17 Veisali bikubali komwaidona waini bigulela. E komwaidona baisa biviloubusi paila uula yeigu bama bamipukwaimi.” Baisa Guyau bogwa eilivala.

18 Wo yokomi availa availa kutulotulasi magimi yam makwaina Guyau la yam nani bikaloubusi. Avakaga kala bwaina paila yokomi yam makwaina ke? Paila yam makwaina bukubanaisi dudubila wala, e gala lumalama. 19 Makawala taitala tau isakaula metoya laiyoni e ibodiga beya. Kaina makawala taitala tau ima ola bwala isaili yamala otaboda e keiyuna igadi. 20 E Guyau la yam bimai dudubila, gala lumalama. Yam makwaina gisiuwoyala e gala avaka bititapi ambaisa.

21 E Guyau ikaibiga, kawala, “Yeigu akoulovi kami sagali sigalila tapwaroru, e gala ibodi batokailimi. * 22 Kidamwa avai tuta bukululasi deli bukusemakavaisi witi baisa yeigu, gala wala bakau makwaisina. Kaina goli mi mauna napusoposa bukumaiyaisi paila mi semakavi baisa yeigu, gala wala bakau. 23 Desi kaninisi metoya okami wosi. Gala magigu balagi butula mi gita. 24 Kaimapula wala, bukuyamataisi kidamwa karaiwaga duwosisia yam kwaitala kwaitala bititayelu makawala sakala, e deli mitukwaibwaila bikanigaga makawala sopi gala avaka gagabila bitabodi la keda.

25 “Mina Isireli, ka - makwaisina taitu kweluwovasi avakadaimi olumoulela viloupakala, gala wala lalukwaimi mwada bukululasi kaina bukusemakavaisi baisa yeigu. * 26 Mitaga tuta baisa lokutapwarorusi omitasi minasina tokolu, minana yaubada Sakuti kudokaisi mi guyau, e minana yaubada Kaiwaniu kudokaisi mi utuyam. E mauula bibodi wala bukukwauwaisi minasina tokolu 27 avai tuta balauwaimi e deli kami katupipi bukulosi mapilana okubilela Damasiko otuboulola,v kidamwa bivigakaimi si ula.” E Guyau bogwa ilivala, matauwena yagala Yaubada Topeuligaga.

6

Mina Isireli kasi kodadaimi

1 Yokomi tommoyela valu mapilana Isireli vilouveka. Ka, tomota isisakaulasi binevisi kasi pilasi metoya baisa yokomi. Mitaga wo yokomi, paila tuta baisa yokomi mina Saiyoniw kusisuaisi manum, deli yokomi mina Sameriax kudokaisi bivakota mi valu. 2 Kulosi kugisaisi mapilana valu Kalineya. E kusaitaulasi kulosi kugisaisi mapilana vilouveka Amati,y oluvi kubusisi kulokaiasi Pilisitia bukugisaisi mapilana valu Gati. Ki, si bubunela ikalisauwaimi yokomi mina Yudia deli mina Isireli? Kaina si valu kala kwaiveka ikalisau mi valu, ke? 3 Yokomi kupakaisi nanamsela kwaitala yam yamla silagi mwada bima. Mitaga avaka avaka kuuvagaisi saina kukwammalaisi yam makwaina. 4 Wo yokomi! Paila tuta baisa kukwanukwenusi kabami saina bwainigaga, e kugugovekasi vilionesi bulumakau nagugwadi deli sipi. 5 Kuyebwailisi butubutu wosi, makawala goli giyoubogwa Debida, e kuwawaisi deli mi gita. 6 Saina mina gugoveka yokomi omomom waini, deli kuputuputumasi bulami saina simasimina. Mitaga gala wala kuvalamsi paila mina Isireli kasi kodadaimi. 7 Mapaila yokomi tommoyela valu bukukugwasi bukulosi. Paila bilauwaimi deli kami katupipi bivigakaimi si ula. Baisa kala vigimkovila mi gugoveka paila kamkwam.

8 E Guyau Topeuligaga bogwa ibuyoyaimi mwada bikatau ninami. Kawala, “Akoulovaimi yokomi mina Isireli saina todubakasala. Mi bwala kudokaisi saina bwainigaga, mitaga gala wala dimlela. Bogwa bakasali mi valu vilouveka deli komwaidona guguwala baisa kami tilaula.”z

9 Kidamwa luwotala tauwau bikesasi metoya oveisia, matausina bikaligasi wala. 10 E matauna tokwaliga veyala, matauna metoya kala karaiwaga paila bibekwa tomata, bikau wowola obolela kaliga bisunupuloi. E bidou veyala availa availa leikesasi isisuaisi wa bwala, kawala, “Avai som ke?”

E kaigila bivitakauloki, kawala, “Gala wala.”

E oluvi veyala bilivala, kawala, “Desi, kukwapatu. Yakidasi bitayamatasi, ibodi gala bitakavitagaisi yagala Guyau.”

11 Paila tutala Guyau Yaubada bikaraiwaga, e bwala makwaisina kwevakaveka deli goli kwekikekita bikodidaimi wala bitamsomsasi. 12 Ki, gagabila wosa bisakaula oraibwaga? Kaina bukubagulasi obolita? Mitaga yokomi lokukwauwaisi karaiwaga duwosisia kuvigakaisi imili yayana, e deli uvagila duwosisia imili doudoga.

13 Yokomi kukwamnomwanasi, kidamwa bogwa lokuyoulisi mapilana Lodebara.a E kukwamnomwanasi, kawami, “Bogwa tapeulasi, ka, bogwa tayoulisi mapilana Kanaim.”b

14 Guyau Yaubada Topeuligaga titoulela ikaibiga, kawala, “Tomotala Isireli, tuta baisa bawitali kami tilaula budotala tokwabilia biyoulisi mi valu viloumwaidona. E bikalisauwaimi ambaisa ambaisa, metoya Amati Kadaula opiliyavata bila mapilana itayatila Araba opilibolimila.”

7

Emosi kilisala igisi nipawa

1 Agisi kilisala metoya baisa Guyau Yaubada. Wa kilisala agisi makateki eikapitunaisi mnumonubogwa paila si mauna kʹasi e komwaidona isakaisi si guyau mwada kala vilavila paila la mauna kʹasi. E mnumonu wa bagula isusinovau. E agisi nipawa saina migamaga iyoyowasi imaisi. 2 Yeigu agisi kilisala nipawa ikamkwamsi mnumonula valu deli kai yekwesila, e avaka avaka kala semitamata komwaidona ikamdabwaisi wala. E akaibiga, kawagu, “Guyau Yaubada, ka, bukuligaiwa si mitugaga m tomota. Baisa saina mwaugaga mwada bukusakaimasi. Kidamwa bikaloubusi makawala baisa, komwaidomasi bakadoumlabasi wala. Paila mabudona m tomota gala ibawasi e saina mina mamama.”

3 E Guyau ikivilivau nanola ikaibiga, kawala, “Avaka lokugigisi kilisala gala wala bikaloubusi.”

Kilisala kova

4 E agisi kilisala kwaiyuwela metoya baisa Guyau Yaubada imakaiagu. Olumoulela agisi ikatubiasi paila bimipuki la tomota metoya wa kova. E kova ivakapakali bolita osikowala pwaipwaia,c e ivitouula bigibuwoli pwaipwaia. 5 E akaibiga, kawagu, “Desi, Guyau Yaubada, baisa saina mwaugaga bukusakaimasi. Kidamwa bikaloubusi makawala baisa, komwaidomasi bakadoumlabasi wala. Paila mabudona m tomota gala ibawasi, e saina mina mamama.”

6 E Guyau ikivilivau nanola ikaibiga, kawala, “Desi wala, baisa tuvaila gala wala bikaloubusi.”

Kilisala yuwoyoula

7 E agisi kilisala ituwoli metoya baisa Guyau imakaiagu. E wa kilisala agisi Guyau itotu opapala taboda, e taboda eikaliaisi tomota ivivisaikolasi kala duwosisia metoya oyuwoyoula. E Guyau oyamala iyosi yuwoyoula.d 8 E ikatupoiyaigu, kawala, “Emosi, avaka kugigisi?”

E avitakaula, kawagu, “Agigisi miyana yuwoyoula.”

E Guyau ikaibiga, kawala, “Ka, ayosi miyana yuwoyoula paila mwada bavituloki kidamwa ulo tomota makawala taboda gala isim kala duwosisia. Galaga bakivilivau nanogu tuvaila. Bogwa bamipuki matausina. 9 Mapilasina valu ambaisa Aisake dalela ititapwarorusi bogwa bakodidaimi. Mina Isireli si bwala tapwaroru bakatumimisi biviloububu wala. E matauna si guyau Yeroboame bogwa bavabu la guyau, e dalela gala tuvaila biguyausi.”

Emosi sola Amasaia

10 Amasaia matauna Beteli kala tolula, iwitali biga kamatula baisa Yeroboam guyoula Isireli, e ikaibiga, kawala, “Emosi eikikiwola wala e iyogagaim oluwalaisi tomota. La bigatona igau biyogagi Isireli komwaidona. 11 Baisa makawala eikaibiga, ‘Yeroboam bikaliga okabilia, deli mina Isireli bilauwaisi deli kasi katupipi bivigakaisi si ula matausina.” ’

12 Amasaia iluki Emosi e ikaibiga, kawala, “Mwa! Tovitoubobuta, desi! Bogwa ibodaim. Kukwaimilavau bukula mapilana Yuda, e baisa bukuguguya. Ibodi matausina bimapwaimsi paila m guguya. 13 Gala tuvaila bukuguguya mapilana Beteli. Valu makwaina baisa guyau la kabotapwaroru, deli mina Isireli si bwala kwebumaboma.”

14 Emosi ivitakauloki e ikaibiga, kawala, “Yeigu gala makawala matausina tovitoubobuta ivitoubobutasi paila igau kasi mapu bikauwaisi. Yeigu toyamata mauna deli abigubagula seuseu. 15 E mitaga Guyau ikauwaigu metoya ogu paisewa mwada toyamata sipi yeigu e ikaraiwogaigu kidamwa bala batovitoubobuta baisa la tomota mina Isireli. 16 Mapaila kulagi avaka Guyau ililivala. Kulukwaigu gala tuvaila bavitoubobuta e kusilibodaigu mwada taga babigidadawa baluluki mina Isireli. 17 E paila baisa, Amasaia, Guyau ikaibiga baisa yoku, kawala, ‘M kwava igau bimila nakalimwala okadaula. Litumwa bikaligasi okabilia. M pwaipwaia bivilaisi bisakaisi tomota ituwoli e yokugwa bukukwaliga osi valu matausina gala inikolaisi Yaubada. Deli mina Isireli mokwita wala igau bisilavaisi si valu tatousi, bilauwaisi deli kasi katupipi bivigakaisi si ula valu ituwoli.’ ”

8

Kilisala tala petala kawailuwa

1 Agisi kilisala metoya baisa Guyau imakaiagu. Okilisala agisi tala petala kawailuwa. E Guyau ikatupoiyaigu, kawala, “Emosi, avaka lokugisi?”

2 E akaibiga, kawagu, “Tala petala kawailuwa.”

E Guyau ilukwaigu, kawala, “Baisa kala vigimkovilaf paila ulo tomota mina Isireli. Gala tuvaila bakatumapu nanogu. Bogwa bamipuki wala. 3 Yam makwaina wa ligisa mi usiwosi bidavila bukukwaviviasi, e valu bikasewoki tomata. Paila bukulavaisi tomata, e gala availa bikamwata.”

Mina Isireli bidoumlabasi

4 Kulegasi baisa, yokomi kuvakikilaisi matausina gala isim dimlesi, e kuvigikonaisi bukumtulaisi tonamakava. 5 Kulilivalasi oninami, kawami, “Oowʹei, tauwau! Saina takamamalusi mwada nani biwokuva yam kwebumaboma, kidamwa bitagimwalasi kada witisi. Ki, avai tuta sabate biwokuva, e bitavitouulasi tuvaila gigimwala. E tuta matutona gagabila bitaligaiwaisi mapula e deli guguwa kala mwau bitayogigibalaisi. E kabovisaikola bitayogagaisi mwada bitawabwaisi togigimwala, ke? 6 Bitagimolaisi witi gaga, mitaga bitasailisi mapula mwau. E bitabanaisi taitala tonamakava, availa gala gagabila bimapu kala wasi, gala goli katubukolela kaikela mapula, e bitagimolaisi matauna bitavigakaisi da ulasi.”

7 E Guyau, Isireli la Yaubada, ilivala biga katotila, kawala, “Galaga kwaitala tuta balumwelavi si mitugaga. 8 Mapaila pwaipwaia bilikuliku, e komwaidosi mina Isireli bibodasi mwau. Komwaidona mapilana valu biyega; valu bidumdumg makawala sopi wa Waya Naili. 9 E tuta bogwa leimaima paila yam makwaina kalasia itouwota, mitaga bavigaki bisalili makawala koyavi, e valu watanawa yam wala, mitaga bavigaki bimila dudubila. Ka, yeigu Guyau Yaubada lalilivala. 10 Yeigu bakatumapu kami paka bavigaki visalili tomata, e deli mi usiwosi deli mwamwasila bakivili bukukwaviviasi. Bavigakaimi bukuvaliusi kulumi, deli bukusikamsi mi saigala. E bukuvagaisi makawala tau sola la kwava ivalamsi paila uula litusi gudikesa ikaliga. Yam makwaiwena kala mmayuyu bila kala vigimkovila.

11 “Tuta bogwa leima e bawitali molusaula biwa mapilana valu. Tomota bikamolusi mitaga gala paila kaula, bikadakasi mitaga gala paila sopi. Kasi molu kasi daka uula mwada bilagaisi Guyau la biga. Yeigu wala Guyau Yaubada lalilivala. 12 Tomota bililoulasi metoya opiliyavata bila opilibolimila, e metoya opilibomatu bila opilikwaibwaga. E ambaisa ambaisa bililoulasi binainevisi Guyau la biga. Mitaga gala wala bibanaisi. 13 Wa yam makwaina totubovau natubovau mina papeula goli mitaga bikapusisi uula kasi daka. 14 Mina Sameria bikavitagaisi yagasi si tokolu mwada si biga katotila bilivalasi, kawasi, ‘Omatala mapilana Dani si yaubada,’ kainaga ‘Omatala mapilana Biasibah si yaubada’ — e tomota matausina bikapusisi wala, e gala tuvaila bitokaiasi.”

9

Guyau ikamogi mina watanawa

1 Agisi Guyau itotu opapala kabolula. E ilivala la karaiwaga. Kawala, “Kuwaiya kokolela Bwala Kwebumaboma omitasi e kukwatuminimani kidamwa bwala komwaidona biyega. Kukwatuwoli mitasi kokola makaisina kidamwa bikapusisi odubasi tomota bimtuli wala. E kesalaga tomota yeigu bamtuli okabilia. Gala availa bisakaula e gala availa bikoli. 2 Kaina bikilikelisi mwada bisuvisi osi valu tomata,i yeigu babokavili bayosi. Kaina bimwenasi bilosi walakaiwa wa labuma, e yeigu bavabu matausina. 3 Kidamwa bikanukwenusi odabala makwaina Koya Kamela, yeigu banevi e bayosi wala. Kaina goli bisalilisi bilosi otilibwabwau mwada bisipepunisi, e yeigu baluki minana Dokanikani,j minana guyoula mapilana, kidamwa bigadi matausina. 4 E kidamwa kasi tilaula bikauwaisi matausina deli kasi katupipi, e yeigu bogwa bakaraiwaga mwada bimtulaisi bidoumsi. Paila bogwa lanagi bamtuli wala, e gala goli bapilasi matausina.”

5 Guyau Topeuligaga ikabikoni valu watanawa,

e itokaia likuliku.

Komwaidosi mina watanawa ivalamsi.

Valu komwaidona bidumdum makawala sopi wa Waya Naili.k

6 Guyau ibudi la valu wa labuma,

e isaili labuma odabala pwaipwaia kala gigisa makawala kailuya.

Idou sopi metoya obolita,l

e iligabu bila opwaipwaia.

E matauna yagala Guyau.

7 E Guyau ikaibiga, kawala, “Ka, mina Isireli, aninamsi mina Sudani makawala goli aninamsaimi tuta tuta. Makawala akaimali mina Pilisitia metoya mapilana Kiriti, deli mina Siria metoya mapilana Kiri,m makawala goli yokomi lakaimilivauwaimi metoya mapilana Itipita. 8 E yeigu wala Guyau Yaubada amitakavati mina Isireli saina mina mitugaga e makateki bakatudidaimi metoya odabala pwaipwaia. Mitaga gala bakatudidaimi komwaidosi Yekobe dalela.

9 “Basaiki karaiwaga, e bakatukili mina Isireli makawala tasaili witi okabokatukila. Bakatukili matausina oluwalaisi mina watanawa bakau bakatupali availa availa matausina gala isim dimlesi. 10 Komwaidosi availa availa ilivalasi, ‘Yaubada gala bitagwala avai vavagi mwau biyogagaidasi’ - e matausina goli tomitugaga oluwalaisi ulo tomota bikaligasi okabilia.”

Igau mina Isireli bikaimilavausi

11 Guyau ikaibiga, kawala, “Igau kwaitala yam bima, bavigivau la kabokwaraiwaga Debida, makwaiwena tuta baisa makawala kwaitala bwala bogwa ikapusi ikatumsomsoli. Bavigivau tabodala, e bikwaivau tuvaila. Bakaliivau makwaina makawala omitibogwa kala kaliai. * 12 E mapaila mina Isireli bivayoulisi avaka kesala si pwaipwaia mina Edom, e deli goli bikauwaisi komwaidosi kabokwaraiwaga makwaisina omitibogwa ulo vavagi titoulegu.” Baisa Guyau ilivala, matauna uulela bikaloubusi makawala.

13 Guyau ikaibiga,

“Ka, wa yam makwaisina bima,

witi saina nanakwa bisusina,

e gala gagabila bukuvinakwaisi tayoyuwa, bogwa bisusinovau.

Deli matamsina waini saina nanakwa bibukulasi,

e gala gagabila bukuvinakwaisi bukuvigakaisi kami waini,

paila bogwa biuwovau goli.

E koya makwaisina bibubusisi kala simokainia waini,

deli koya kwekikekita bisosusi e bidumyelu wainiwokuva wala.

14 E bakaimali ulo tomota bikaimilavausi osi valu.

Matausina bivigivauwaisi si valu kala kodadaimi, kidamwa bisilaisi baisa.

E matausina bibigubagulasi bigulela waini e bimomsi kasi waini.

Deli matausina bivaulasi avaka osi bagula e igau bikamsi avaka eivalaisi.

15 E yeigu bavali ulo tomota baisa osi valu bogwa lasaiki matausina,

e gala availa bisabuvau matausina.”

Guyau mi Yaubada bogwa leilivala.

a 1:1 Usaia guyoula Yuda 781—740 BC. Yeroboam guyoula Isireli 783—743 BC.

b 1:1 Gala wala tanikoli avai taitu eikaloubusi, mitaga matauna tovitoubobuta Sekaraia tuvaila eilivala paila makwaina; kugisi Sek 14.5.

* 1:1 1.1 2 Gwe 14.23-29; 15.1-7; 2 Lil 26.1-23

* 1:2 1.2 Yoe 3.16

c 1:3 Damasiko mapilana viloumatala olumoulela mapilana Siria.

* 1:3 1.3-5 Ais 17.1-3; Yer 49.23-27; Sek 9.1

d 1:4 Matausina Asaeli deli Benadadi guyousi Siria; kugisi 2 Gwe 13.3.

e 1:6 Mapilana pilatala metoya mina Pilisitia si valu pilalima isisu okala kalitutila Yuda opilikwaibwaga.

* 1:6 1.6-8 Ais 14.29-31; Yer 47.1-7; Isi 25.15-17; Yoe 3.4-8; Sep 2.4-7; Sek 9.5-7

f 1:8 Mapilasina Asidodi, Asikeloni deli Ekironi pilatolu mina Pilisitia si valu.

* 1:9 1.9-10 Ais 23.1-18; Isi 26.1—28.19; Yoe 3.4-8; Sek 9.1-4; Md 11.21-22; Lk 10.13-14

g 1:11 Mapilana valu olumata opiliyavata.

* 1:11 1.11-12 Ais 34.5-17; 63.1-6; Yer 49.7-22; Isi 25.12-14; 35.1-15; Obe 1-14; Mal 1.2-5

h 1:12 Mapilasina Temani deli Bosira kwaiyu valu olumoulela Edom.

i 1:13 Mapilana katitaikina Waya Yoridani mapilana opilibomatu.

* 1:13 1.13-15 Yer 49.1-6; Isi 21.28-32; 25.1-7; Sep 2.8-11

j 1:14 Mapilana Raba viloumatala olumoulela mapilana Amoni.

k 2:1 Mapilana opapala Milaveta Pilamata mapilana opilibomatu.

* 2:1 2.1-3 Ais 15.1—16.14; 25.10-12; Yer 48.1-47; Isi 25.8-11; Sep 2.8-11

l 2:2 Mapilana pilatala pilaveka viluwela Mowabi.

m 2:8 Mosese la Karaiwaga gala wala ibodi biyosivigasaisi makawala, mitaga igau ibogi bikaimilivauwaisi; kugisi Kak 24.12-13.

n 2:9 Mabudona tolesi Kenani tobubogwa.

* 2:9 2.9 Kak 3.8-11

o 2:11 Mabudona ikabomaisi titoulesi baisa Yaubada e eikatotilasi mwada gala bimomsi sopi kaipeula kaina bikapitunaisi kulusi e gala avai tuta bikabikonaisi tomata.

* 2:11 2.11 Baw 6.1-8

p 3:9 Kugisi Emo 1.8.

q 3:9 Mapilana viloumatala okabokwaraiwaga Isireli mapilana opiliyavata.

r 3:11 Baisa mina Asiria.

* 3:14 3.14 2 Gwe 23.15

* 4:11 4.11 Vit 19.24

s 5:5 Kugisi tuvaila Emo 4.4.

t 5:8 Bolita makwaina odabala labuma; kugisi Vit 1.6-8, deli kaikobula kala katumiki Vit 7.11.

* 5:8 5.8 Yob 9.9; 38.31

* 5:21 5.21-22 Ais 1.11-14

* 5:25 5.25-27 VA 7.42-43

u 5:26 Minasina Sakuti deli Kaiwani nayu si yaubada mina Asiria.

v 5:27 Mapilana Asiria.

w 6:1 Mapilana Yerusalem, la kabokwaraiwaga mina Yuda si viloumatala, mapilana opilibolimila.

x 6:1 Mapilana si viloumatala la kabokwaraiwaga mina Isireli, mapilana opiliyavata.

y 6:2 Mapilasina Kalineya deli Amata mina Siria si valu, e tolesi mapilasina saina topapeula gigimwala avai guguwa avai guguwa.

z 6:8 Matausina mina Asiria.

a 6:13 Maigana kala lega makawala mina Iberu si biga “Gala wala avaka”.

b 6:13 Mapilana valu saina kwekekita, mitaga maigana kala katumiki “doga”, makavina goli idokaisi kabutuvitusila peula.

c 7:4 Kugisi Vit 7.11 kaikobula deli kala katumiki.

d 7:7 Miyana omatala bisipwaisi kwaitala tanumnumta, e metoya miyana gagabila bigisaisi kali kala duwosisia.

e 7:9 Kugisi Emo 1.1.

f 8:2 Mina Iberu si biga “kawailuwa” deli “kala vigimkovila” kala lega makawala wala.

g 8:8 Paila taitu taitu Waya Naili bidadoya.

h 8:14 Dan … Biasiba: Mapilana Dan okala katutila valu mapilana opiliyavata, e mapilana Biasiba okala kalitutila valu mapilana opilibolimila.

i 9:2 Idokaisi mapilana valu makawala lagi saina kwevakaigaga osikowala pwaipwaia.

j 9:3 Mina Yudia idokaisi natana dokanikani navakaigaga isisu otilibwabwaula bolita, e Yaubada ikikaraiwogi minana.

k 9:5 Kugisi kala katumiki Emo 8.8.

l 9:6 Kugisi Emo 5.8.

m 9:7 Kiri.Kugisi Emo 1.5.

* 9:11 9.11-12 VA 15.16-18

OBEDAIA

OBEDAIA
La Buki

Kabovitouula

Mapilana Yerusalem kala katudadaimi eikaloubusi 586 BC, mitaga mapilana buki pilakekita Obedaia ililivala paila makwaina igau oluvi. Wa tuta matutona kasi tilaulabogwa mina Edom imwasawasi wala paila Yerusalem la kapusi, taga deli goli eilebwaisi guguwala valu deli eipilasaisi mina Babiloni. Obedaia ivitoubobuta kidamwa mina Edom igau bibodaisi kasi mipuki deli tuvaila bikapusisi, e makawala goli mimilisi boda ituwoli ituwoli kasi tilaula mina Isireli bibodaisi mwau.

Buki kala katumimisa

Mina Edom kasi mipuki 1-14

Guyau Yaubada la yam 15-21

1

1 Baisa makawala Obedaia la vitoubobuta avaka Guyau Yaubada eilivala paila mina Edom.

Guyau bimipuki Edom

Guyau bogwa eiwitali la touwata baisa boda ituwoli ituwoli,

e yakidasi bogwa talagaisi la biga kawala,

“Kukwalumasi! E bitasuvisi, takabiliasi deli mina Edom!” *

2 Guyau iluki mina Edom kawala,

“Yeigu bavigakaimi bukumamasi.

Tomota komwaidona bivakaluwouwaimi.

3 Ninami kala kaiveka bogwa eisipulokaimi.

Mi vilouveka kuvigakaisi kami kali kwaipeula makawala dukutotu.

Mi valu itotusi odubiliwotala koya;

mapaila kulivalasi kawami,

‘Availa ibodi bivabwaimasi watanawa?’

4 Ilagoli yokomi mi valu itotu walakaiwa

makawala mluveka biyoula kala nigwa saina walakaiwa

mapaila ivigaki makawala kusilomlasi deli utuyam,

mitaga yeigu bavabwaimi watanawa.

5 “Avai tuta mina uveilau bimaisi wa bogi,

matausina bikauwaisi avaka wala eililoki ninasi.

Avai tuta tomota bitayoyuwasi waini kaiuwala,

tuta komwaidona biligaiwaisi mimilisi ulumwaidona.

Mitaga kami tilaula bogwa leipeulasi e lokudoumlabasi goli!

6 Yokomi dalela Iso mi veiguwa komwaidona bogwa leikwaiyaisi.

7 Matausina semia mwada deli lokuvasosusi bogwa leiwabwaimi;

matausina bogwa leibokavilaimi metoya omi valu.

Mabudona tomota mwada deli lokuvasosusi bogwa leitomgwagasi odubami.

Matausina lubaimia mwada kaitala kami kaboma bogwa leileiyasi kami sikula

e matausina ikikaluwouwaimi kawasi,

‘Ambaisa mesakaisi si kabitam komwaidona?’

8 “Wa yam makwaina bamipuki Edom,

yeigu bakatumati komwaidona si tokabitam

e bakatutuli ninalela si kabitam komwaidona biwokuva.

9 E matausina tokabilia mina Temani bogwa bibulukukoli,

deli komwaidona tokabilia olopola Edom bogwa bikaligasi goli.

Uulela mina Edom bibodasi mipuki

10 “Paila wala yokomi kulilebwaisi

deli kukwatumataisi budamia, matausina Yekobe dalela,

yokomi bukulumkolaisi mmosila deli bukudoumlabasi.

11 Avai tuta tilaula leikodidaimisi

si kalapisila makwaisina,

yokomi kutopalasi wala wa yam makwaina.

Yokomi lokububunasi makawala

matausina mitawasi itapeilisi Yerusalem guguwala ilauwaisi

isigalaisi oluwalaisi titoulesi.

12 Yokomi gala ibodi bukuyousokanasi

paila budamia si kaisisu kala mwau olumoulela Yuda.

Yokomi gala ibodi bukumwasawasi

wa yam makwaina leikodidaimisi si valu.

Yokomi gala ibodi bukugigilaisi matausina

osi tuta mmayuyu.

13 Wa yam makwaina leibodasi mwau

yokomi gala avaka uula bukusuvisi

osi valu ulo tomota

e bukuyosokanaisi paila kasi mmayuyu;

deli bukulebwaisi komwaidona si veiguwa.

14 Wa yam makwaina leibodasi kasi mmayuyu

yokomi gala avaka uula lokuvabodaisi makadasina kadilalai

e lokuyosisi matausina mwada bisakaulasi.

Yokomi gala avaka uula lokukwasalaisi matausina baisa kasi tilaula.

Yaubada biyakali boda ituwoli ituwoli

15 “Ka, yam makwaina bogwa eivakatitaikina,

yeigu Guyau bayakali boda ituwoli ituwoli.

Ka, mina Edom avaka bogwa lokuvagaisi

e mapula makawala wala bivigakaimi.

E yokomi bukukwaimalaisi avaka lokusakaisi.

16 Odabala ulo koya kwebumaboma

ulo tomota bogwa eimomsi makwelana vigala mipuki kwelayayana.

Mitaga igau, komwaidona boda makwaisina opapasi eitainaisi eitapataisi bimomwaisi makwelana viga,

mipuki vigala kwelayayana sainela;

matausina bimomwaisi bikatukukopwaisi e bidoumsi.

Mina Isireli si tomgwaga

17 “Mitaga odabala Koya Saiyoni mimilisi igau bisakaulasi

e bivigaki valu makatupona katupobumaboma.

E Yekobe dalela biyosisi mapilana valu paila baisa viloutabusi.

18 Ka, dalesi Yekobe sola Yosepa bavigaki makawala kova;

matausina bimtulaisi Iso dalela makawala

kova bigabu bivakovi yonitaitu.

E gala taitala Iso dalela bimova.

Yeigu Guyau bogwa lalivala.

19 “Matausina mina Yuda opilibolimila bisikaisi valu Edom;

e matausina opilikwaibwaga eisisuaisi okuvalila koya biyoulisi Pilisitia.

Mina Isireli bikaraiwogaisi viluwesi Epereim deli Sameria;

e mina Beniamina bikauwaisi Giliadi.

20 E mabudona mina Isireli opiliyavata

eilosi okatupipi bogwa bikaimilavausi

e biyoulisi mapilana Pinisia bilagʹo

itobu Sarepata opiliyavata.

E matausina mina Yerusalem eisisuaisi

okatupipi mapilana Sadisi

bogwa bimaisi biyoulisi valu mavilousina Yuda opilibolimila.

21 E matausina totomgwaga mina Yerusalem

bisuvisi ikabiliasi Edom,

biyoulisi e bikaraiwogaisi goli.

E Guyau titoulela wala biguyoi matausina.”

* 1:1 1-14 Ais 34.5-17; 63.1-6; Yer 49.7-22; Isi 25.12-14; 35.1-15; Emo 1.11-12; Mal 1.2-5

YOUNA

1

2

3

4

YOUNA
La Buki

Kabovitouula

Mapilana Youna La Buki gala makawala mapilasina tovitoubobuta si buki ituwoli. Paila mapilana ilivala avaka ikaloubusi baisa taitala tovitoubobuta tuta matutona ivigikoni mwada biyakali Yaubada la karaiwaga. Yaubada eiluki Youna bitokaia bila mapilana valu Niniba, baisa si vilouveka mina Asiria. Matausina mina Asiria goli kasi tilaula mina Isireli e mina kukolosi goli. Mitaga Youna mwada bipaiki, e gala magila bilokaia matausina bilau Yaubada la biga, uula wala idoki Yaubada gala wala bikodidaimi si valu makawala eikatotila. Mauula ivigikoni bisakaula bisilavi Yaubada, mitaga isilagi wala. Oluvi deli la ninayuwa ikabikaula ila ikamituli Yaubada nanola. E tutala ibani mokwita goli Yaubada gala wala ikodidaimi mapilana valu, matauna Youna nanola saina mwaugaga e igibuluwa.

Mapilana Youna La Buki ivitulokaidasi kidamwa Yaubada matauna Giyoumatala odabala valu watanawa komwaidona. Mitaga kwaitala vavagi ikalisau Yaubada la karaiwaga, baisa Yaubada la mitakwai deli la nokapisi. Kaina bikamogi deli bikodidaimi tomitawasi, mitaga saina ikalisau magila biligaiwa si mitugaga deli bikatumovi matausina.

Buki kala katumimisa

Youna kala dou deli la kowolova 1.1-17

Youna ininavila deli ibodi kala katumova 2.1-10

Youna ikamituli kasi katudidaimi mina Niniba 3.1-10

Yaubada inokapisi mina Niniba 4.1-11

1

Youna ikoulovi Guyau Yaubada

1 Kwaitala yam, Guyau Yaubada iluki matauna Amitai latula yagala Youna. * 2 Ikaibiga, kawala, “Bukula Niniba,a mapilana valu saina vilouveka, e bukukwamitilaki matausina. Paila bogwa lagisi si sula saina vakaigaga.” 3 Mitaga Youna ivitouula bisakaula bila ituwoli valu. Paila mwada bila ikiwada metoya omatala Guyau. E ila mapilana Yopab ibani kaitala waga makateki bila Sipeini. E imapu la keda isila deli usogelu bilosi Sipeini, ambaisa idoki bisipepuni metoya omatala Guyau. 4 Mitaga Guyau iwitali yagila kwaiveka omilaveta. E utuyagila saina kwaiveka, mapaila waga itigitagega mwada bikatubeku. 5 Usogelu komwaidosi isinekonekwasi e taitala taitala ininigada baisa la yaubada paila pilasi. E kaidodiga ilupisauwaisi obolita, mwada biyogigibalaisi waga taga bibeku. Mitaga Youna bogwa ibusibogwa olopola waga imisiwoya.

6 E toliwaga ibani matauna iluki, kawala, “Avaka uula kummasisi? Kutokaia kunigada baisa m yaubada paila pilasi. E kaina matauna binokapisaidasi da momovasi bikoli.”

7 E usogelu ibigatonasi taitala baisa taitala, kawasi, “Ka, bitavitoubobutasi availa bitatabinakaisi paila ikauwaidasi okabosilagi makwaina.” Bogwa ivagaisi makawala, e ikobubotaisi Youna yagala. 8 Mapaila ilukwaisi matauna, kawasi, “E ka! Kulukwaimasi! Ki, yoku bakatabinakaimsi paila vavagi baisa? Avaka uula m sisu baisa? Ammakwaina valu mokutoya? E yoku am toulem?”

9 E Youna ivitakauloki matausina, kawala, “Yeigu guma Iberu, e atemmali Guyau, matauna labuma kala Yaubada, bolita toyo pwaipwaia kala tobubulela.” 10 E Youna ikamituli kidamwa bogwa eisakaula metoya omatala Guyau.

E usogelu saina inokubukubusi, kawasi, “Wa! Saina mwaugaga lokuvagi.” 11 Utuyagila iyouloveka, e usogelu ikatupoiyaisi matauna, “Avaka bakavigakaimsi yoku, kidamwa utuyagila la peula biwokuva baisa yakidasi?”

12 E Youna ivitakauloki matausina, kawala, “Kulupaigusi kulavaigusi bala obolita, e bogwa biniwavila. Anikoli mokwita uulotoula pakula yeigu utuyagila makwaina vakaigaga leitabodasi.”

13 Mitaga usogelu ivigikonaisi ikwaikuyuvasi ivavaigasi mwada bikoulaguvasi okawolawa, mitaga bogwa leisomatasi. Paila uula utuyagila saina iyouloveka sainela. 14 Mapaila inigadasi baisa Guyau, kawasi, “Guyau kanigadaimsi taga kumipukwaimasi baisa okaliga paila matauwena tau la momova. Mwa, Guyau! Yoku wala uula komwaidona vavagi makwaisina eitokaia. Baisa goli yoku lokuvagi.”c 15 E oluvi usogelu ilupaisi Youna ilavaisi matauna ila obolita. E saina nanakwa iniwavila. 16 E usogelu saina ikukolaisi Guyau paila vavagi baisa, e mapaila ilulasi baisa Guyau, deli ikatotilasi mwada biwotetilasi baisa matauna.

17 E Guyau ikaraiwogi yena naveka ilupoli Youna. E Youna isisu olumoulela yena ikalatolu yam deli bogi. *

2

Youna la nigada

1 Yena olopola, Youna inigada baisa Guyau la Yaubada. Ikaibiga, kawala,

2 “Bogwa alumkoli agu mmayuyu mapaila ladouwaim yoku Guyau,

e lokumapu ulo biga.

Wa Tumad lasisu adoudou mwada bukupilasaigu,

e kaigagu bogwa lokulagi.

3 Bogwa kulavaigu otulubwabwau

e ala otukutaku yelu itavinaigusi.

Kaisai kala kawoula komwaidona odabagu ikatutuwolaigu.

4 Nanogu adoki bogwa latamwau metoya omatam,

deli adokila gala bagisivau m Bwala Kwebumaboma.

5 Paila sopi bogwa leikubolaigu deli itabodi ulo yagisa.

Bolita ikubolaigu deli doudom ikatukwani okulugu.

6 Bogwa labusi osikowala koya,e

valu makwainaf kala taboda ikatubodivigasi.

Mitaga yoku Guyau ulo Yaubada,

yoku kukwaimilivauwaigu metoya wa lagi kidamwa bamova.

7 Tutala alumkoli ulo yagisa ikusokusa,

e ulo Guyau anigadaim,

e metoya om Bwala Kwebumaboma kunakaigalaigu.

8 Matausina ititapwarorusi baisa tokolu gala isim dimlesi,

e matausina bogwa eiulilavaimsi.

9 Mitaga yeigu bawosi kam yakaula.

Bogwa basakaim kam lula,

e bogwa bavagi makawala ulo biga katotila.

Katumova leima metoya baisa Guyau.”

10 Mapaila Guyau ikaraiwogi yena, e minana ilagobi Youna e ikasau ila okawolawa.

3

Youna ikabikuwoli Guyau la karaiwaga

1 E Guyau Yaubada ilukivau Youna. 2 Ikaibiga, kawala, “Bukula Niniba mapilana valu saina vilouveka, e bukukwamituli ulo biga baisa tomota makawala avaka lalukwaim.” 3 Mapaila Youna bogwa ikabikuwoli Guyau la biga e ilokaia Niniba. Mapilana saina vilouveka, kala luvapela bitala piliyuwela kala loula biboda kwaitolu yam. 4 Youna iviloubusi Niniba, e ivitouula biluvapela ililoula yam makwaina kwemwaidona ibugiki. E itotu baisa ikamituli, kawala, “Igau kweluwovasi yam Yaubada bikatudidaimi Niniba.” *

5 Mina Niniba idubumaisi Yaubada la biga. Mapaila komwaidosi ininatalasi biposumasi, gala bikamsi gala bimomsi, mitaga bisaigalasi deli kasi koula bivitulokaisi si ninavila omatala Yaubada. E tovakaveka tokikekita komwaidosi goli ivagaisi makawala.

6 E avai tuta guyoula Niniba ilagi biga makwaina e itokaia ola takaikaia ivilili kala kakapula yaminabwaita, e isikamgwa la saigalag itobusi isili otubumyou. 7 Iwitali biga baisa la tomota mina Niniba, kawala. “Baisa makawala yeigu mi guyau deli tommoyela valu kakaraiwogaimi. Ka, gala availa bikam avaka, komwaidona tomota, bulumakau deli sipi gala wala avaka bikamsi kaina bimomsi. 8 Komwaidona tomota deli mauna bisikamsi kasi koula komwaidona, e komwaidosi binigadasi peula baisa Yaubada, deli biligaiwaisi bubunesi doudoga deli si keda gaga. 9 Kaina Yaubada bikivili nanola deli biligaim la gibuluwa, mwada gala bitadoumsi.”

10 Yaubada igisi avaka eiuvagaisi, e igisi si bubunela gaga iligaimwaisi. Paila ikugwa magila bimipuki mina Niniba, mitaga tutala igisi si ninavila e ikivili nanola e gala wala imipuki matausina makawala la biga.

4

Youna la gibuluwa deli Yaubada la nokapisi

1 Youna nanola imwau sainela paila baisa e igibuluwa. 2 E inigada baisa Guyau ikaibiga, kawala, “Guyau, ka. Igau gala basilavi ulo valu, bogwa lakaibiga kidamwa bukuvagi makawala. Baisa uula avigikoni mwada basakaula bala mapilana Sipeini. Paila anikolaim yoku Yaubada toyebwaili deli goli tonokapisi, m gibuluwa iyobali, toninabwaila yoku, e tuta tuta kukivilivau nanom e gala kumipuki tomitugaga. * 3 Mapaila Guyau lagaila wala kukwau ulo momova. Ibodaigu wala bakaliga. Gala magigu bamova.” *

4 E Guyau ivitakauloki Youna, kawala, “Ki, avaka dimlela m gibuluwa?”

5 E mapaila Youna isilavi valu, ila opilibomatu, e baisa isili. E matauna ivagi sitana kaikonigula e isuvi isili okaikonigula. Itulotula paila bigisi avaka mwada biviloubusi baisa mina Niniba. 6 E oluvi Guyau Yaubada ivali kaitala kai isusina iyokuluvi Youna, e ivigaki kala katumkovila kala kaikonigula, mwada Youna kala lumkola bibwaina. E paila makaina kai Youna saina iyomwasali nanola. 7 Mitaga eiyam ikikivisiga, Yaubada ikaraiwogi natana kakavaku isoma makaina kai. E makaina ikalayagi imata. 8 E oluvi kalasia iyuwoula, Yaubada iwitali yagila bomatu biuu saina yuviyavi, deli kalasia yuviyavila. E Youna ilumkoli ikalilavi dabala, mapaila matauna idoki wala bikaliga. E matauna ikaibiga, “Ibodaigu wala bakaliga. Gala magigu bamova.”

9 E mitaga Yaubada iluki matauna, kawala, “Avaka uula lokugibuluwa paila makaina kai ke?”

E Youna ivitakaula kawala, “Isim uula ulo gibuluwa, kainaga gibuluwa wala bikimataigu!”

10 E Guyau ikaibiga baisa matauna, kawala, “Kai makaina kwaitala bogi isusina, kwaiyuwelaga bogi imata. E yoku gala bukuvagi avaka, kaina bukuvasusuni, mitaga lokunokapisi makaina. 11 Mitaga yeigu ammakawagu? Ki, mwada nanom gala ibodi banokapisi mina Niniba? Paila mapilana valu saina vilouveka, e isisuaisi gugwadi tobubwaila ikalisau 120,000 kasi bawa, deli goli mauna bidubadu.”

* 1:1 1.1 2 Gwe 14.25

a 1:2 Baisa la viloumatala mapilana Asiria.

b 1:3 Mapilana valu oBolita Kwaiveka olumata, mina Yerusalem ivigakaisi si valu paila uvagila bolita.

c 1:14 Idokaisi Yaubada eiwitali utuyagila paila uula Youna la sula.

* 1:17 1.17 Md 12.40

d 2:2 Baisa si valu tomata.

e 2:6 Idokaisi koya kwevakaveka isim tumilesi otilibwabwau osikowala pwaipwaia.

f 2:6 Baisa si valu tomata saina watanawa osikowala pwaipwaia. Kugisi kaikobu deli kala katumiki Vit 7.11.

* 3:4 3.4-5 Md 12.41; Lk 11.32

g 3:6 Baisa ikibuboti uvalam deli ninavila.

* 4:2 4.2 Sun 34.6

* 4:3 4.3 1 Gwe 19.4

MAIKA

1

2

3

4

5

6

7

MAIKA
La Buki

Kabovitouula

Tovitoubobuta Maika matauna isisu wala ola tuta Aisea. Mitaga Maika la viloutoula kwaitala valu kwekekita olumoulela kabokwaraiwaga opilibolimila, mapilawena Yuda.

E Maika idoki igau makateki mina Yuda bidoumsi wala, paila bibodaisi vavagi saina mwaugaga makawala goli tovitoubobuta Emosi eivitububoti bikaloubusi baisa kabokwaraiwaga makwaina opiliyavata, mapilana Isireli. E kabosilagi uulela kwaitinidesi wala. Paila Yaubada idoki kwekukolola wala tomota si karaiwaga saina doudoga e magila bimipuki matausina.

Mitaga kwaitala vavagi. Maika la katuloluta olumoulela gagabila bitabani la biga saina mimilakatila kabutuvitusila pikwaku paila tuta igau bima.

Mimilisi biga ibodi bitaluluwaisi, makawala.

1) igau tuta oluvi bivakota valu watanawa komwaidona (4.1-4.)

2) taitala guyau tovakaigaga bima metoya odalela Debida e bimai vakota baisa mina Isireli komwaidosi (5.2-5.)

3) mailatala mailela mailaveka ikoumguliki si katuloluta mabudona mina Isireli si tovitoubobuta, kawala, “Guyau bogwa eilukwaidasi avaka bwaina. Ka, matauna magila bitavagaisi baisa makawala. Bitavagaisi avaka duwosisia, bitamitakwaisi, e deli ninadaisi manum bitakalubailasi deli da Yaubadasi” (6.8).

Buki kala katumimisa

Kasi kamwaga mina Isireli deli mina Yuda 1.1—3.12

Kasi kaimilavau deli vakota 4.1—5.15

Bigala katuloluta deli pikwaku 6.1—7.29

1

1 Osi tuta Yotam, Eyasi deli Esekaia,a matausina guyousi mapilana Yuda, Guyau la biga imakaia Maika, matauna guma Moreseti. Guyau ivituloki komwaidona vavagi makwaisina baisa Maika paila Sameriab deli Yerusalem. *

Kayoyu paila Sameria deli Yerusalem

2 Kunakaigalaisi baisa, yokomi boda komwaidomi,

kulagaisi baisa, komwaidomi mina watanawa.

Guyau Topeuligaga bisola avaka kami pakula.

Ka, kulagaisi, matauna ililivala metoya ola bwala kwebumaboma walakaiwa.

3 Guyau bibusi metoya ola valu kwebumaboma.

Matauna bibusi bima e bililoula odubasi koya.

4 E koya bikaligeyaisi okwaibakwaila matauna,

makawala pwatigela kai bivakasosu metoya wa kova.

Makwaisina koya bibubusisi bilosi oitayatila

makawala sopi ititayelu metoya wa koya.

5 Komwaidona baisa bikaloubusi paila uula mina Isireli bogwa eimitugagasi e deli eikosomapwaisi Yaubada. Ki, availa bitatabinaki paila mina Isireli si kowolova? Ka, bitatabinaki mapilana Sameria, mina Isireli si vilouveka viloumatala wala! E availaga isula ititapwaroru baisa tokolu olumoulela mapilana Yuda? Ka, Yerusalem titoulela wala. 6 Mapaila Guyau ikaibiga, kawala, “Yeigu bavigaki Sameria makawala viloububu olumoulela vilouwokuva, ambaisa bitavali tamla waini. Yeigu baligabu dukunela valu silimkula bila olumoulela itayatila, e bivilouwokuva valu tumilela. 7 Komwaidona tokolu naminibwaita bogwa bikatumimisi bitamwausi. E avaka avaka eisisakaisi minasina nauwotetila nakakalimwala olumoulela si bwala kwebumaboma, makwaisina vavagi bogwa bivakamtuli wa kova. E komwaidona tokolula bogwa biligaimwaisi odubilawawa. Paila mina Sameria iyosisi makwaisina vavagi, e ivigakaisi kedala si tapwaroru sasopa, paila bipilasi si kukova biunaisi deli si mauna biunigeyaisi. Mitaga tuta baisa kala tilaula bikauwaisi bilauwaisi paila tapwaroru sasopa ambaisa ituwoli.”

8 E Maika ikaibiga, kawala, “Uula baisa, yeigu bogwa bavalam deli bakayoyu. Baisa bayomitali ulo ninamwau e yeigu baliloumakava kaikilawokuva deli tokimwadu. E yeigu bavalam makala kaukwa ugiwagi la valam, e bagela makawala kaigasi tubuyu. 9 Sameria kala lewa gala wala bibwaina, e deli goli Yuda makateki bibani kala mwau makadawena wala. Katudoum bogwa ivakatitaikina baisa kalapisilela mapilana Yerusalem, ambaisa ulo tomota isisuaisi.”

Tilaula biviloubusisi Yerusalem

10 Gala bukulukwaisi kama tilaulasi olumoulela Gatac ammakawala ma mamasi. Gala bukutagwalasi bigisaisi ma ninamwausi. Yokomi mina Beti Leyapira,d kuvitulokaisi mi ninigaga bukutitapipinasi opwaipwaia. 11 Yokomi mina Sapira, bukulosi okatupipi tokikimwadu wala deli kami mmosila. Matausina isisuaisi mapilana Saanani gala wala bituvaluwasi paila bisunapulasi metoya osi valu. Avai tuta bukulagaisi mina Beteseli biuvalamsi, e yokomi bogwa bukunikolaisi gala isim kabokwala mapilana valu. 12 Tomotala Maroti itulotulasi deli si kamamalu mwada availa bikoli, paila uula Guyau bogwa leimai kabokatudoum katitaikinela Yerusalem. 13 Yokomi mina Lakisi, bukusikolaisi wosa baisa waga kaibibiu. Ka, yokomi kukwavisakaisi si sula mina Isireli, e mapaila lokuvigakaisi mina Yerusalem isulasi. 14 E yokomi mina Yuda, ka - tuta baisa kutalaisi vilouvekala Moreseti Gata. Guyousi Isireli gala bibanaisi pilasi metoya baisa mapilana Akisibi.

15 Yokomi mina Maresa, ka, Guyau bikasalaimi baisa oyumasi kami tilaula, matausina makateki biyoulisi mi valu. E tovakavekala tokugwala Isireli bilosi isipepunisi wala olumoulela makwaina lagi mapilana Adulam.e 16 E yokomi mina Yuda, kuviliuwaisi kulumi e bukuvalamsi paila litumia magudisina kuyebwailisi. Kuvigakaimi tobakabakana makawala sakau, paila uula bogwa bikauwaisi litumia metoya baisa yokomi bilauwaisi okatupipi.

2

Ammakawala bisilagisi matausina ilamidadaisi tonamakava

1 Mokwita wala kasi tumila availa matausina ikanuvakotasi wala eininamsaisi mitugaga! E avai tuta biyam kaukwau, biyuuyausasi wala avai tuta tuta bwaina biyosisi, bogwa wala bivagaisi avai mitugaga makwaina bogwa eininamsaisi. 2 Avai tuta matausina magisi pwaipwaia, bogwa wala biyoulisi. Avai tuta matausina magisi bwala, tuvaila bogwa wala biyoulisi. Gala avai tau tosisula la bwala bisisuaisi bwaina, kainaga la guguwa.

3 E mapaila baisa Guyau ikaibiga, kawala, “Ka! Yeigu aninamsi paila kami silagi bamiakaimi, e yokomi gala wala gagabila bukusakaulasi. Yokomi bogwa wala kuyomitulaisi kami pakula titoulemi, e oluvi yokomi gala wala tuvaila bukuliloulasi deli mi vamnaka. 4 Wa tuta matutona bima, tomota liliumi bivigakaisi si kabosailiu paila silagi, e matausina biusiwosisi wosila ninigaga paila yokomi mi silagi, kawasi.

“Yakamaisi bogwa wala mokwita lakakiwokuvasi.

Guyau bogwa eiyouli ma pwaipwaiasi,

e eisaiki matausina availa availa ikatupipaimasi.”

5 E avai tuta tutala bima paila pwaipwaia kala kaiyumila baisa Guyau la tomota, e metoya baisa yokomi gala wala taitala biyosi kwaitala kala vilavila.

6 Tomota ikatuguguyaigusi, kawasi, “Mwa! Gala bukukwatuguguyaimasi! Gala bukukwatuguguya paila vavagi baisa. Yaubada gala wala biyomsilaimasi. 7 Ki, yoku kudoki mina Isireli bogwa eibodasi kasi bolata? Kaina Guyau bogwa ipaiki la peuloki? Ki, baisa bogwa wala mokwita bivagi vavagi makwaisina? Ki, kaina goli bikatuminum matausina eibubunasi bwaina?”

8 E Guyau ivitakauloki, kawala, “Yokomi kukwatuveilauwaisi ulo tomota makawala tilaula. Matausina tauwau eikeiitasi metoya okabilia, e idokaisi wala gala kabosilagi osi valu, mitaga yokomi wala kutulotulasi paila bukuveilauwaisi kasi kwama. 9 Yokomi kubutugigaiyaisi vivila metoya osi bwala kwembwailisi, e vavagi makwaisina ulo mitakwai lasaiki litusia yokomi bogwa kulebwaisi, e gala wala tuvaila bibanaisi. 10 Tauwau! Kutokaiasi kulosi! Gala tuvaila kwaitala kabokwala isisu baisa. Yokomi mi mitugaga bogwa eivigaki valu makwaina bidadaimi.

11 “Matausina tomota magisi wala taitala si tovitoubobuta bititavina wala bisisasopa, deli bititai nona, kawala, ‘Yeigu avitoubobuta kidamwa waini deli sopi kaipapeula bukubanaisi saina bidugaga.’

12 “Mitaga yeigu igau bakougugulaimi gulitinidesi komwaidomi yokomi mina Isireli okukesasi. E yeigu bakaimilivauwaimi makawala sipi eikeiitasi okasi kali. E makawala bigulela mnumonu semitamata ikasewoki sipi, e yokomi mi valu tuvaila bikasewoki tomota.”

13 E Yaubada biulaim si keda matausina, e bikugwai matausina bivisunupuloi metoya okatupipi. E matausina igau bikodidaimisi valu kalapisilela ambaisa osi katupipi, e bilosi wala ililoulasi. E matauna Guyau, si Guyau, titoulela igau bikugwai matausina bisunapulasi.

3

Maika ikamituli si sula mina Isireli kasi tokwaraiwaga

1 Kulagaisi, yokomi mina Isireli tokwaraiwogala. Yokomi ibodaimi bikaiki uwomi paila valu kala karaiwaga. 2 Taga vavagi bwaina kuvigakaisi kwekukolomi, e vavagi gaga kuvigakaisi kwembwailimi. Kutaninaisi ulo tomota tommomova wala, e kuteyasi vilionesi metoya otutuwanesi. 3 Kukomasi ulo tomota! Kutaninaisi kanuvinesi kukwatuuwolaisi totuwanesi, e kubonukulaisi makawala viliona bisulu wa kulia. 4 Tuta igau bima, avai tuta yokomi bukudousi baisa Guyau, e matauna gala bimapu mi dou. Gala binakaigali mi nigada, paila bogwa lokumitugagasi.

5 Tovitoubobuta eisinapwaisi ulo tomota, ikatotilasi paila vakota baisa matausina availa availa imapwaisi si biga metoya wa mani. Mitaga bibisimwalasi kabilia baisa matausina gala wala imapwaisi si biga makawala. Guyau iluki matausina tovitoubobuta, kawala, 6 “Tauwau, yokomi tovitoubobuta, ka - mi yam bogwa ivakatitaikina biwokuva. Kalasia isisalili paila yokomi. Kuvitulokaisi keda sasopa baisa ulo tomota, e mapaila gala tuvaila bukubanaisi kilisala, e deli gala tuvaila bukuvitububotaisi avaka.” 7 Matausina ivitoubobutasi avai vavagi makateki biviloubusi, si mama biyomsili matausina. Komwaidosi wala bimmosilasi, paila Yaubada gala iuvitakauloki matausina.

8 Mitaga paila yeigu, Guyau bogwa eivakasauwaigu la baloma deli la peuligaga, e isakaigu ulo ninitalapula paila karaiwaga duwosisia, e deli ulo tuvaluwa paila baluki mina Isireli avaka si sula. 9 Kunakaigalaigusi, yokomi tokwaraiwogala Isireli, paila valu kala karaiwaga kuvigakaisi kwekukolomi e kukivilaisi bubunela bwaina bimila sula. 10 Yokomi kukwaliaiisi Yaubada la valu, mapilana Yerusalem, otumilela katumata deli karaiwaga doudoga. 11 Valu kala tokwaraiwaga eikaraiwagasi doudoga e inainevisi wala katupatula udosi, e tolula ikatumikaisi Karaiwaga paila wala kasi mapu, e tovitoubobuta ivitoubobutasi paila wala mani - e komwaidosi ikaibigasi mwada Guyau deli matausina, kawasi, “Gala kwaitala kabosilagi bimakaiadasi. Ka, Guyau isikailidasi.”

12 E ka! Saiyonif bikelaisi makawala kwaitala bagula, Yerusalem biviloububu, e Bwala Kwebumaboma koyala bikaulaka, paila goli uula yokomi. *

4

Guyau la vakota ikubali valu komwaidona

1 Avai tuta oyamla bima,

koya makwaina Bwala Kwebumaboma eititoki

bivigaki kala wonaku bikalisuwoli komwaidona,

bikalituwoli odubasi komwaidona koya.

E bidubadu tomota ituwoli boda ituwoli boda biwoduduwasi bimakaiasi wala baisa,

2 e si tomota bilivalasi, kawasi,

“Tauwau, kumaisi tamwenasi Guyau ola koya,g

e bitalokaiasi mina Isireli si Yaubada ola Bwala Kwebumaboma.

Paila matauna bivitulokaidasi avaka magila bitavagaisi,

e bitaliloulasi avai keda matauna binagi.

Paila Guyau la vituloki imaima metoya Yerusalem.

Metoya baisa Saiyoni matauna ililivala baisa la tomota.”

3 Matauna bibuyoyu kominimani oluwalaisi mabudosina boda ituwoli ituwoli,

deli oluwalaisi kabokwaraiwaga kwevakaveka makwaisina

katitaikina deli kaduwonaku.

Si puluta bivigakaisi si kema,

e si kaiyala bivigakaisi si daima.

Tomota ituwoli ituwoli gala tuvaila bilosi okabilia,

deli gala tuvaila bikatubaiasasi paila kabilia. *

4 Taitala taitala bisibwabwaila

metoya ola waini bigulesi deli seuseu,

e gala availa bivigaki matauna bikokola.

Guyau Topeuligaga bogwa eikatotila paila baisa. *

5 Kabokwaraiwaga kwaitala kwaitala ititapwaroru e ikikabikaula la yaubada titoulela. Mitaga yakidasi bitatapwarorusi deli bitakabikaulasi baisa Guyau da Yaubadasi, tuta gala biwokuva, gala biwokuva.

Mina Isireli bikaimilavausi metoya okatupipi

6 E Guyau ikaibiga, kawala, “Tuta igau bima bakouguguli tomota gulitinidesi matausina lamipuki, matausina goli availa availa eibodasi mwau metoya okatupipi. 7 Matausina togugolia deli kaduwonaku si valu. Mitaga bavitouli kwaitala vavagi kwaivau baisa availa matausina kesa, e matausina bavigaki boda kwaiveka. Yeigu bakaraiwogi odubasi matausina wa Koya Saiyoni metoya tuta matutona e tuta gala biwokuva.”

8 E yoku Yerusalem, baisa Yaubada matauna iiyamati la tomota makawala taitala toyamata sipi. Igau tuvaila yoku vilouguyau odabala makwaina valu omitibogwa m kwabokwaraiwaga. 9 Avaka paila kukwaviviasi valam saina peula? Avaka paila kuboda mwau makawala natana vivila eigadi paila bivalulu? Kaina paila gala mi guyau, deli kam topilasi bogwa eikaligasi? 10 Tomotala Yerusalem, kuluvidoudogasi kukwayagigilasi, makawala natana vivila tutala bivalulu. Paila baisa tuta yokomi bukusilavaisi mi valu e bukusisuaisi ovilouwokuva. Yokomi bukulosi mapilana Babiloni,h mitaga mapilawena Guyau bikolaimi metoya kami tilaula. 11 Bidubadu boda bogwa eikougugulaisi paila biwaimi. Matausina ikaibigasi, kawasi, “Ibodi Yerusalem wala bidadaimi. E yakidasi bitagisaisi mapilana valu bogwa bidadaimi.” 12 Mitaga boda mabudosina gala wala inikolaisi avaka Guyau nanola. Gala wala itapuloki ninasi, kidamwa eikouguguli gulitinidesi mwada bimipuki matausina makawala witi imaiyaisi paila bitutaisi.

13 Guyau ikaibiga, kawala, “Mina Yerusalem, kulosi kumipukwaisi kami tilaula! Yeigu bavigakaimi bukupeulasi makawala bulumakau namwala, kala doga tanumnumta aiyani deli kwaibakwaila tanumnumta barasi. Yokomi bukuvagunugunaisi bidubadu boda si veiguwa eikwaiyaisi metoya ovilougaga, yokomi bukusakaigusi, yeigu Guyoula valu watanawa komwaidona.”

5

1 Yokomi mina Yerusalem, kukougugulaisi mi tokwabilia! Ka, bogwa eitoulaidasi! Matausina bogwa eikikabiliasi deli si vilouguyau mina Isireli.

Yaubada ikatotila bimai taitala tokwaraiwaga metoya oBedeliem

2 Yaubada ikaibiga, kawala, “Yoku Bedeliem oviluwem mapilana Eparati, yoku kwaitala viloukekita baisa Yuda. Mitaga metoya baisa yoku igau bamai taitala tokwaraiwaga paila Isireli,i matauna dalela eivitouula tokinabogwa.” *

3 Mapaila Guyau bisilavi la tomota baisa kasi tilaula igau avai tuta vivila minawena la nagi paila bivalulu biuni latula tau. E oluvi sala mina Yudia tokwatupipi bivasosusi deli si tomota tatousi. 4 Tutala matauna bima, e matauna igau bikaraiwogi la tomota metoya peula makwaina leima metoya baisa Guyau, e metoya ola bubunela matauna Guyau Yaubada Giyoubwaila. Matauna bivigaki la tomota biluva uwosi, paila uula tomota komwaidosi odabala pwaipwaia bogwa bisimokwitasi matauna saina tovakaigaga, 5 e igau matauna bimai vakota.

Kwala deli mipuki

Avai tuta mina Asiria mwada biyoulisi da valusi, deli bikatudidaimisi da kabokwalasi, e tuta matutona bitawitalaisi da kumatoulasi mina papeula kidamwa bikabiliasi deli matausina. 6 Matausina kumatoula bikabiliasi metoya osi peula e bikalisauwaisi mina Asiria, e matausina bikolaidasi avai tuta mina Asiria mwada biyoulisi da valusi. *

7 Matausina availa availa isisuaisi kesala mina Isireli, e matausina goli Guyau biwitali paila bidubadu boda ituwoli ituwoli kasi pilasi. E matausina makawala numla kala lumkola saina bwaina, kaina makawala kuna kunobisibasi ivinumli bagula. Matausina bikanuvatetasi wala baisa Yaubada, gala baisa tomota. 8 Availa matausina kesala bisisuaisi oluwalaisi boda ituwoli ituwoli, e igau matausina makawala laiyoni isisunini inainevi paila kʹala, oulaka kaina osaivau. Minana laiyoni bilokaia oluwalaisi mayuwona sipi, e iyuweitaula ilokaia minasina ikapupoi deli ikamimisi, e gala isim pikwaku paila availa bikoli minasina. 9 E mina Isireli igau bikalisauwaisi kasi tilaula deli bimtulaisi komwaidona matausina.

10 Guyau ikaibiga, kawala, “Wa tuta matutona bakau mi wosa deli bakatudidaimi mi waga kaibibiu. 11 E bakatudidaimi mi vilouvakaveka omi valu, deli bakodidaimi komwaidona mi kabokwala. 12 E yeigu bakodidaimi mi meguva e bukusimakavasi gala mi tokalamimi. 13 E yeigu bakatudidaimi mi yaubada tokolu deli mi kokola dakuna kwaibumaboma. E baisa gala tuvaila bukutapwarorusi baisa avaka yokomi titoulemi okububulaisi. 14 E yeigu bakatudidaimi kaikobula minana mi yaubada Aseraij metoya omi valu, deli bakatudidaimi mi vilouvakaveka. 15 Metoya ogu gidaleiya yeigu bakeula agu lugwa baisa boda komwaidona availa matausina gala ikabikuwolaigusi.”

6

Guyau la yakala baisa mina Isireli

1 Ka! Kunakaigalaisi baisa Guyau la yakala baisa mina Isireli.

Mwa Guyau! Kutokaia, e kuyomitali m yakala. Kutagwala koya kwevakaveka deli kwekikekita bilagaisi avaka bukulivala.

2 Yokomi koya komwaidona, yokomi kwekanigaga tumilela valu watanawa,k kulagaisi baisa Guyau la yakala! Guyau bogwa eiyakali la tomota. E matauna bogwa bimai tabinona baisa mina Isireli.

3 E Guyau ikaibiga, kawala, “Ulo tomota, avaka bogwa lavagi baisa yokomi? Ammakawalaga layomwauwaimi? Kumapwaisi ulo biga. 4 Yeigu wala lavisunupuloiyaimi metoya mapilana Itipita. Yeigu wala lakolaimi metoya wa ula. Yeigu wala lawitali Mosese, Eroni deli Miriam paila bikugwaiyaimi. * 5 E ulo tomota, kululuwaisi avaka Balaki guyoula Mowabi einanamsa avaka bivagi baisa yokomi, e deli ammakawala Balam latula Beori imapu la nanamsa matauna. Kululuwaisi vavagi makwaisina eikikaloubusisi wa keda metoya ovalu mapilana Akakia bila baisa Giligali. Kululuwaisi vavagi makwaisina e mapaila yokomi bukuvitusaisi avaka yeigu lauvagi paila bakolaimi.” *

Avaka Guyau magila

6 Avai tuta bama batapwaroru baisa Guyau, matauna Yaubada Towalakaiwa, avaka ibodi bamiaki matauna? Ki, ibodi bamai nammatabwaila bulumakau natubovau bagabu lula baisa matauna? 7 Ki, Guyau bikabwaili kidamwa bamiaki matauna lakatuluwovila sipi, kaina bulamila olibe gala biwokuva kala tayelu? Kaina ibodi balula latugu kuluta baisa matauna, mwada mapula ulo sula? 8 Gala, ka! Guyau bogwa eilukwaidasi avaka bwaina. Ka, matauna magila bitavagaisi baisa makawala. Bitavagaisi avaka duwosisia, bitamitakwaisi, e deli ninadaisi manum bitakalubailasi deli da Yaubadasi.

9 Kidamwa takukolaisi Guyau baisa goli kabitam. Idou tolivalu, kawala, “Kulegasi, yokomi tomota availa availa kusigugulasi ovilouveka. 10 Mimilisi veiguwa ikanukwenusi osi bwala mina mitugaga eikedidagaisi metoya wa keda kadadoudoga wala. Matausina igigimwalasi e ivisaikolaisi kabovisaikola sasopa, e keda makadana kadakukologu goli. 11 Ammakawala igagabila baligaiwa si mitugaga matausina paila kabovisaikola sasopa iuvagaisi? 12 Yokomi toliguguwa bidubadu kwaluwolaisi tonamakava, e komwaidomi mina sisasopa wala yokomi. 13 Bogwa lavitouli kami yogaga, bakatudoumwaimi paila uula mi mitugaga. 14 Bukukwamsi goli, taga gala bukukomatasi, kami molu wala. Bukukwaidodigasi goli, mitaga gala gagabila bukuyosivagasisi. Vavagi bidubadu avaka kusisiaisi bakodidaimi metoya okabilia. 15 Bukusapwaisi kʹami, taga gala bukutaiyauwaisi mi kaitula. Bukupolasi tovala olibe, taga gala wala gagabila bukuyosisi. Bukupolasi kami waini goli taga gala bukumomwaisi. 16 Baisa makawala bisunapula paila uula kubokulaisi guyau Omri deli latula guyau Eyabi si kidakeda gaga. Yokomi lokusetuwolaisi si kidakeda, mauula bakodidaimimi, e komwaidosi goli bikaluwouwaimi. Tomota metoya ambaisa ambaisa bikoulovaimi wala.” *

7

Mina Isireli si mitugaga iyuvinaki valu

1 Agu lumkola yeigu tokamolu wala, gala wala abani kawailuwa metoya wa kai, gala kaiuwala waini matamsina. Komwaidona kaiuwala waini, deli gigiku sumokainia bogwa wala eikiuyasi. 2 Gala wala taitala tokamaiaba baisa Guyau, gala taitala tokamokwita, komwaidosi itutulaisi tuta bwaina paila bikatumatasi. Komwaidosi wala ibokavilaisi sesia. 3 Komwaidosi mina kabitam paila bubunela gaga. Tokaraiwaga deli tovagisi yakala ininigadaisi katupatula udosi. Tokaraiwaga iluki matausina avaka magila, e makawala goli ikikeiwalasi gulitinidesi. 4 Kaina goli tomota bwaina, kaina tokamokwita, mitaga matausina gala wala isim dimlesi makawala bitapwakovi bagula bikalayagi.

Bogwa leima yam makwaina Yaubada bimipuki tomota, makawala goli eikatululuti matausina metoya oudosi tovitoubobuta. E tuta baisa ititakainowasi wala. 5 Gala bukulagi som, kaina bukudubumi lubaim, kuyamata bibwaina avaka bukulivali baisa availa ilagoli baisa m kwava. 6 Tuta makwaisina tauwau gala bikamiabaisi tumisia, vivila sola inala bikominimanisi, vivila sola yawala numoya biuvataisi. Kami tilaula baisa omi bwala wala kala tosisu. *

7 Mitaga yeigu batutuli Guyau, bayuuyausa deli ulo tuvaluwa paila Yaubada, matauna bikolaigu, e atulotula paila ulo Yaubada bimapu ulo nigada.

Guyau bimai kasi katumova

8 Kada tilaulasi gala isim uula bigigilaidasi. Bogwa takapusisi taga igau bitatokaiavausi. Tasisuaisi tuta baisa goli odudubila, mitaga Guyau bisakaidasi lumalama. 9 Bogwa tamitugagasi baisa Guyau, mapaila ibodi bitalumkolaisi la gibuluwa paila tuta kukupi. Mitaga igau bikolaidasi deli bikiduwosisii makwaisina vavagi doudoga avaka tomota eivigakaidasi. Matauna bimaiyaidasi olumalama, e yakidasi oda tutasi mina momova bitagisaisi matauna bikatumovaidasi. 10 E oluvi kada tilaulasi bigisaisi e bimmosilasi - matausina goli leikovilaidasi kawasi, “Wo, ambaisaga Guyau mi Yaubada?” Mitaga yakidasi bitagisaisi bimamasi e tilaula bivapupoiyaisi makawala pwadidiweta wa keda.

11 Mina Yerusalem, ka - kala tuta paila bukukwaliivauwaisi valu kalila bogwa ivakatitaikina. Wa tuta matutona mi valu bikwaiveka. 12 Mi tomota bikaimilavausi metoya ambaisa ambaisa, metoya Asiria opilibomatu, metoya Itipita opilibolimila, metoya mapilana Waya Yupereiti, e metoya obolita deli wa koya obusibusila valu. 13 Mitaga watanawa bimila viloupakala paila uula tomota si mitugaga availa availa matausina isisuaisi baisa.

Guyau binokapisi mina Isireli

14 Mwa Guyau, kuyamati m tomota, tomota matausina lokunagi. Ilagoli eisipwalasi olawodila, mitaga pwaipwaia kubilumalala deli eisigolaisi. Kutagwala bilosi bikabubunasi mnumonu bwaina mapilana Basani deli Giliadi makawala eivigibogwisi omitibogwa.

15 Mwa Guyau, bukuvagi kabokatubau baisa yakamaisi, makawala lokuvagi wa yam makaisina avai tuta lokuvisunupuloiyaimasi mapilana Itipita. 16 E boda ituwoli ituwoli bigisaisi baisa bimmosilasi ilagoli matausina saina mina papeula. Bikatubodi udosi, deli bikibodi taigasi. 17 Bisaginasi otubumyou makawala keiyuna. Bisunapulasi metoya okasi kali kwepapeula deli si tatuva deli kasi kokola bitovilakaisi Guyau da Yaubadasi.

18 Mwa Guyau, gala wala taitala yaubada makawala yoku. Lokuligaiwa si mitugaga m tomota availa availa kesala mina momova. M gibuluwa gala ikanuvagasi, mitaga deli m mwasawa kuvitulokaimasi m mitakwai. 19 Yoku bukunokapisaimasi tuvaila. Yoku bukuvapupoi ma mitugagasi metoya okwaibakwaim, e bukulavi makwaisina bilosi otilibwabwau. 20 Bukuyomitali m kimadagi deli m mitakwai baisa m tomota, matausina tubula Eberaam deli Yekobe, makawala m biga katotila baisa tubumaiasi omitibogwa.

a 1:1 Matausina gweguya Yotam, Eyasi deli Esekaia eiguyausi 740-687 BC.

b 1:1 Mapilana viloumatala mina Isirelisi kabokwaraiwaga, mapilana opiliyavata, mina Asiria eiyoulisi mapilana wa taitu 722 BC.

* 1:1 1.1 2 Gwe 15.32-38; 16.1-20; 18.1—20.21; 2 Lil 27.1-7; 28.1-27; 29.1—32.33

c 1:10 Mapilana pilatala metoya osi valu pilalima mina Pilisitia opilikwaibwaga.

d 1:10 Mapilana valu (deli goli makwaisina valu yagasi isisu mailela 11-14) kasi tilaula mina Yerusalem bogwa biviloubusisi osi keda tutala isuvaisi kulusi baisa mina Yerusalem, mauula mwada biyoulisi goli.

e 1:15 Mapilana valu omitibogwa guyau Debida eisakaula isipepuni baisa wa lagi makwaina; kugisi 2 Sml 23.13.

f 3:12 Mapilana Yerusalem.

* 3:12 3.12 Yer 26.18

g 4:2 Makwaina Koya Saiyoni mapilana Yerusalem, tumilesi Bwala Kwebumaboma deli guyau la ligisa.

* 4:3 4.3 Yoe 3.10

* 4:4 4.4 Sek 3.10

h 4:10 Mina Babilonia eiyoulisi Yerusalem 587 BC, e mina Yerusalem eikatupipaisi ilauwaisi igalasi mapilana Babiloni.

i 5:2 Yaubada ikatotila kidamwa igau oluvi taitala metoya odalela guyau Debida biguyoi la tomota mina Isireli, e Debida matauna la viloutoula Bedeliem.

* 5:2 5.2 Md 2.6; Yn 7.42

* 5:6 5.6 Vit 10.8-11

j 5:14 Minana mina Kenani si yaubada navivila, idokaisi minana bivigaki bagula bikabinai deli vivila nani bisumasi.

k 6:2 Idokaisi valu watanawa itotu odabala kokola e makaisina tumilesi watanawʹo otilibwabwau; kugisi Vit 7.11 deli kaikobula.

* 6:4 6.4 Sun 4.10-16; 12.50-51; 15.20

* 6:5 6.5 Baw 22.2—24.25; Yos 3.1—4.19

* 6:16 6.16 1 Gwe 16.23-34; 21.25-26

* 7:6 7.6 Md 10.35-36; Lk 12.53

NEUM

1

2

3

NEUM
La Buki

Kabovitouula

Mapilana Neum La Buki pilatala wosi matauna tovitoubobuta Neum eibutu kala kaboluluwai mapilana Niniba kala kapusi katitaikina taitu 600 BC. Paila mapilana valu si viloumatala mina Isireli kasi tilaula, mabudona mina Asiria. E matauna Neum eidoki Niniba kala kapusi baisa Yaubada la kabokamwaga eikamogi mina Asiria, paila toninigaga deli saina mina dubakasala matausina.

Buki kala katumimisa

Guyau Yaubada ikamogi Niniba 1.1-15

Niniba kala kapusi 2.1—3.19

1

1 E livala makwaina livalela Niniba avaka Neum matauna guma Elikosi, leigisi metoya okilisala. *

Guyau igibuluwi Niniba

2 Ka, Guyau Yaubada gala bitagwala bukutapwarorusi baisa availa mwada kaimapula matauna;

e matauna bimipuki matausina availa availa ikoulovaisi matauna.

Metoya ola gibuluwa matauna bimipuki matausina.

3 E Guyau gala togibuluwa wala mitaga saina wala topeuligaga,

deli gala avai tuta bitagwala mwada tosula gala bibani kala mipuki.

Ambaisa ambaisa Guyau bililoula, utuyagila bitokaia;

e makawala goli lowalowa baisa tubumyoula kaikela!

4 Matauna ikikaraiwogi bolita, e imada.

Matauna ivigaki waya bipakalasi.

Saivau mapilana Basani bivamatasi.

Koya Kamela kala gigisa bivadegila

deli lalela Lebanoni bimwailelasi.

5 E koya kwevakaveka bilikulikusi, koya kwekikekita bitumgeyaisi omatala Guyau.

Avai tuta Guyau biyoulapula pwaipwaia biyega;

e valu watanawa tomotala komwaidosi bitatatuvasi.

6 Avai tuta matauna bigibuluwa availa ibodi bisisu tomomova?

Availa ibodi bimova metoya ola gibuluwa matauna?

Avai tuta matauna bikasau kala leiya;

dakuna bitamsomsilasi wala bimila pwaipwaia omatala.

7 Guyau matauna Giyoubwaila;

matauna ikoli la tomota osi tuta mwau;

matauna iiyamati availa availa ininavilasi baisa matauna.

8 Ka, makawala sakala saina peula isisakaula,

matauna imtuli komwaidona kala tilaula;

matauna ivakaligi availa availa matausina ikoulovaisi matauna.

9 Avai vavagi kukwewalaisi paila Guyau?

Matauna makateki bikatudoumwaimi.

Gala wala availa ibodi bisikileiwa kowolova baisa matauna.

10 Matauna bivakadoumwaimi wa kova,

yokomi tomommata makawala yonitaitu deli mnumonu yammatutila.

11 Ka, Niniba, metoya baisa yoku, taitala tau eikaloubusi, matauna ivakasau mitugaga e ikikeiwali Guyau. 12 Baisa makawala avaka Guyau eilivala baisa la tomota mina Isireli. “Ka, kaina goli mina Asiria saina mina papeula deli tobobawa, mitaga makateki bidoumlabasi e bitamwauki kasi pikowau. Ka, yokomi ulo tomota, avigakaimi kulumkolaisi mmayuyu, mapaila gala tuvaila bavigivau. 13 Tuta baisa bakapituni si karaiwaga mina Asiria metoya baisa yokomi deli bakotuni miyasina yuwoyoula leiyuwolaimi.”

14 Baisa makawala avaka Guyau bogwa leikaraiwaga paila mina Asiria. “Matausina gala tuvaila bidalasi paila bikitetilasi dalesi. Yeigu bakatudidaimi minasina si yaubada tokolu olumoulela si bwala tapwaroru makwaisina. Yeigu bakatubiasi kwaitala laka paila mina Asiria. Matausina gala ibodi bimovasi.”

15 Ka, kugisaisi, taitala touwata leimaima odabala koya, leimai bulogala bwaina! Matauna leimaima paila bikamituli bulogala tomgwaga! Ka, tomotela Yuda, kumwasawaisi makwaisina kami paka deli kusakaisi Yaubada makawala avaka mi biga katotila baisa matauna. Matausina mina mitugaga gala tuvaila biyoulisi mi valu. Matausina komwaidosi bogwa wala leidoumlabasi. *

2

Niniba kala kapusi

1 Wo Niniba, ka, bogwa leimaiyaisi kam kwabilia!

E matausina bibutugigaiyaimi bogwa biviloubusisi.

Kuyamataisi kalila valu!

Kuiyausaisi kaduwala!

Kukwatubaiasasi paila kabilia!

2 (Ka, Guyau makateki bikatububulivau kala guyugwayu Isireli, makawala kala gigisa omitibogwa igau tilaula gala bikodidaimisi valu.)

3 E kam tilaula la tokabilia leiyosisi si vayoula kaibubweyani

deli kasi kwama migitinidesi wala kala vau bweyani.

Matausina eikulokwalumasi paila bisuvisi ikabiliasi!

E si waga kaibibiu eivivivila makawala kova!

Deli si wosa isitotusi wala!

4 Makaisina waga kaibibiu eisisakauluvivilasi wala olopola keda,

e bititowaisi wala, bititomaisi olopola valu.

Makaisina bigibalapulasi makawala kaitapa,

e si kaisakaula kala gigibula makawala kavikavila.

5 Matausina kumatoula ilagaisi biga,

mitaga deli wala si silubeibeu ivaloulasi ilokaiasi.

Matausina tilaula, ikolubeigogunasi ilosi wa kali

ivitauwaisi makavina vayoula paila kasi taboda matausina tokodidaimisi kali.

6 E kalapisila makwaisina katitaikinela waya ikodidaimisi ikapogega;

e ligisa makwaina ivakasau kabokokola sainela.

7 Giyouvila iyosisi ilauwaisi okatupipi

e la towotetila komwaidosi ivalamsi,

kaigasi makawala bubuna kaigasi,

deli iwawaiyasi vitakosi deli si ninamwau.

8 Makawala yelu, Niniba tomotala komwaidona isakaulasi.

Mitaga tilaula ikawotasi kawasi,

“Tauwau kutoulisi! Kutoulisi!”

Mitaga gala taitala itovila.

9 Ka valu mavilouna ivakasewoki wala veiguwa.

Kukwayaisi siliba!

Kukwayaisi goula!

10 Valu Niniba bogwa leikodidaimisi,

mavilouna bogwa eivilouwokuva deli eiviloububu!

Tomotala ninasi bogwa eiyomami deli kasi kokola;

kwaitutusi itatatuvasi, e si peula bogwa leiwokuva;

migisi bogwa eivadegila.

11 E ambaisa mavilouna vilouveka

mavilouna omitibogwa makawala laiyoni kasi lagi?

Baisa goli laiyoni nagugugwadi eikabubunasi,

e laiyoni namwala deli navivila iyebwailisi biloulasi baisa

paila baisa leivigakaisi litusia si kabokwala.

12 Ka, laiyoni minana bogwa eikamati kala tau,

bogwa eitagigai eimai

paila minana navivila deli litula bikamsi.

Minana ivakasau kala lagi metoya viliona.

13 E Guyau Topeuligaga ikaibiga kawala, “Ka, yeigu kami tilaula! Yeigu bagabu komwaidona mi waga kaibibiu, mi tokabilia bikatumataisi okabilia deli bakau komwaidona guguwa makwaisina lokukwauwaisi metoya tomota ituwoli. Deli gala tuvaila tomota bilagaisi kaigasi mi touwata.”

3

1 Mina Niniba bidoumlabasi!

Mavilouna viluwela sopa deli katumata.

Igau bikodidaimisi mavilouna,

e veiguwala komwaidona bikwayaisi.

2 Ka, kulagaisi! Butula lewa eitabulubuluva,

wiri eikadirakia, wosa butula kaikesi,

e waga kaibibiu eisilumgolasi!

3 Wosa kala tosila isuyaisi kulusi,

itataisi opuluta, eiseisuyasi okaiyala.

Tokaliga sobilawa sobilama,

e tomata gala bitakalau.

Ka, tokwabilia iuvabeibeusi wala otupwasi tomata.

4 Niniba saina viloukalimwala,

mavilouna saina viloumanabwaita, kala matabwaila kabosilagi!

Mavilouna eitavili ninasi boda ituwoli ituwoli,

e ivigaki matausina makawala ula.

5 E Guyau Topeuligaga ilivala kawala,

“Niniba! Yeigu bamipukwaim.

Yeigu bakisi kam kwakapula e bukukimwadu,

e batugwali boda ituwoli ituwoli bigisaimsi,

e yoku bukummosila sainela omitasi goli.

6 Yeigu bavigakaim gala bisim kam kwamaiaba

deli bakubolaim metoya wawa saina pupagatu.

Tomota komwaidona bigisaimsi bikayuwaimsi.

7 Availa availa bigisaimsi bitagiyumitasi.

Matausina bilivalasi kawasi,

‘Niniba kwedadaimi wala eitotu.

Availa ibodi binokapisi minana?

Availa magila biyebwaili nanola minana?’ ”

8 Yoku Niniba, ki kudoki yoku saina kubwainigaga e kukwalisau Tebesi makwaina Itipita la vilouveka ke? Ka, ovalu makwaina isisu kaduyotala waya makawala baisa yoku e ivigaki makawala kala kali paila bikoli makwaina - ka, Waya Naili baisa kala kabokwala. 9 Omitibogwa mavilouna ikikaraiwogi Sudani deli Itipita, e gala isim kala kalitutila la peula. Tuvaila mavilouna Libia ivigaki viloukalola, e la karaiwaga saina peuligaga sainela. 10 Mitaga oluvi tilaula iyosisi mina Tebesi e ilauwaisi okatupipi. Okatugulugwelu kwaitala kwaitala kasi tilaula iwawaiyasi ikatumataisi litusia. E matausina tommoyesi valu isikolaisi yuwoyoula tanumnumta ilauwaisi, e tilaula isigalaisi matausina oluwalaisi.

11 Wo! Niniba yoku tuvaila bukumata makawala taitala tomomom sopi kaipeula. Yoku tuvaila mwada bukusakaula metoya kam tilaula. 12 Ka, komwaidona kalim kwaipapeula makawala seuseu bivalikilaki. Avai tuta tomota bivaikwaisi e oudosi biuyeiyasi. 13 E m tokabilia ivigaki makawala nunumoya, deli viluwem gala isim kala tokwala; itomakavasi wala omitasi kam tilaula, e kova bivakadidaimi kalapisilem makwaisina tanumnumta. 14 Kukwatubaiasa, paila kam tilaula bisiulaimsi bisipataimsi mwada bukumama. Kukelisasaisi la keda sopi bitaina bitapatu deli kukwatukikiti bipeula makwaisina kalim kwepapeula! Kukwatubiasi pwaipwaia mlomwaluva paila bukugabu bimila dakunasi, e kukwatubiasi kaigabula mlomwaluva! 15 Kaina goli avaka bukuvagi, mitaga bogwa wala eimati kova bivakamataim kaina bikatumataimsi okabilia. E bikatudoumwaimsi makawala bagula bogwa leikomsauwaisi nipawa!

Yokomi bogwa kuunigeyaisi e kami bawa makawala nipawa! 16 E lokukwatumkulovaisi mi togigimwala saina bidugaga kasi bawa ikalisauwaisi utuyam kasi bawa! Mitaga baisa tuta komwaidosi wala bogwa leibutusi makawala nipawa eikatupapapasi pinupanesi e leiyowasi leilosi. 17 Komwaidona kaidadala valu omi valu makawala yuwotala nipawa bitotusi otapwala bwala wa yam makwaina saina tula. Mitaga avai tuta kalasia biyuwola minasina biyowasi, e gala wala availa inikoli ambaisa leiyowasi leilosi!

18 Yoku guyoula Asiria, ka, m tokwaraiwaga bogwa eikaligasi, e m tommoya bogwa eimisitoutaulasi! E m tomota komwaidona eiuwaki wala neuya wa koya makwaisina e gala wala availa bikaimilivau matausina bimai om valu. 19 Gala avai kaituva ibodi bitatuvaki kam kwalibwaga bibwaina, deli kam pwasa gala gagabila bibwainasi. Availa availa matausina bilagaisi bulogala m silagi bikatupatusi yumasi deli si mwasawa. Ki, availaga eisakauligilaim gala ilumkoli m vakatutuki?

* 1:1 1.1—3.19 Ais 10.5-34; 14.24-27; Sep 2.13-15

* 1:15 1.15 Ais 52.7

ABAKUKI

1

2

3

ABAKUKI
La Buki

Kabovitouula

La biga tovitoubobuta Abakuki leima katitaikina 600 BC, tuta makwaina mina Babiloni iyosisi karaiwaga. Abakuki nanola imwau sainela paila mina Babiloni si vakatutuki saina minimanigaga. Mapaila ikatupoi Guyau kawala, “Avaka uula kukwatukubona e matausina tomitugaga eikatumataisiga tomitukwaibwaila?” (1.13). E Guyau ivitakauloki kidamwa bogwa bimipuki si vakatutuki okala tuta wala, e kawala, “Matausina tomitukwaibwaila bimovasi, paila eikimadagisi baisa Yaubada” (2.4).

Kesalaga buki mapilana ivitububoti kasi katudoum matausina tomitugaga, e okala vigimkovila pilatala sam iyakawoli Yaubada saina tovakaigaga deli ikamituli tobutu wosi la dubumi kwekanigaga.

Buki kala katumimisa

Abakuki ikavilavila e Guyau la vitakaula 1.1—2.4

Tomitugaga bogwa bidoumlabasi 2.5-20

Abakuki la nigada 3.1-19

1

1 Biga mabigana Guyau eikimitali baisa Abakuki matauna tovitoubobuta.

Abakuki ikavilavila paila karaiwaga doudoga

2 Mwa Guyau! Ammakawala kala kaduwonaku badoudou paila pilasi, e oluviga bukulagi, e bukukolaimasi metoya opoisivisi? 3 Avaka paila kuvigakaigu bagisi makwaina mwau? Ammakawala yoku bukugisi makwaina mitugaga? Katudoum deli poisivisi bogwa eitoulaigusi, e ka, agigisi yowai ambaisa ambaisa wala deli vatai. 4 Karaiwaga saina mama deli gala wala isim dimlela, e deli gala avai tuta tokwaraiwaga ivagaisi avaka duwosisia. Ka, tomitugaga ikaiyoulisi tomitukwaibwaila, e mapaila karaiwaga duwosisia bogwa wala eikididogaisi.

Guyau la vitakaula

5 Oluvi Guyau iluki la tomota, kawala, “Kummitakavataisi makwaisina boda ituwoli ituwoli eitoulaimi, e avaka bukugisaisi bogwa wala eimati bitutuvakau ninami. Ka, igau yeigu bavagi kwaitala vavagi, e yokomi gala wala bukudubumaisi, avai tuta bukulagaisi bulogala. * 6 Bogwa bavigaki mina Babilonia bipeulasi, matausina togigasisi, deli gala inikolaisi vaiwasi. Matausina bogwa eikatudelisi bilosi ovalu watanawa piliyuwelʹo, paila biyoulisi valu ituwoli ituwoli. * 7 E mapaila tomota eikukolaisi matausina e itatatuvasi, e osi kaluvalova ikabikuwolaisi titoulesi si karaiwaga wala.

8 “Si wosa saina nagigigibula ikalisauwaisi lepoda, e si gasisi ikalisauwaisi kaukwa nagigasisi deli kasi molu. Matausina tosila wosa bisakaulasi bimaisi osi wosa metoya opilitalʹo valu, e si wosa kaikesi bivabolu pwaipwaia. Bimaisi makawala mluveka bitalakapusisi bitalikipwesisi kasi mauna.

9 “Si tokwabilia isuyaisi kulusi paila biyoulasi e tomota komwaidosi ikokolasi sainela avai tuta matausina tokwabilia ivakatitaikinasi. Matausina eikatupipaisi saina bidugaga tilaula, kasi bawa makawala kanakenuva kala bidubadu. 10 Ivigakaisi gweguya kabokovila, deli iyosokanaisi tovakaveka kaidadala valu. Gala avai kali kalila kabilia igagabila bisilibodi matausina - ka, ikougugulaisi pwaipwaia opapala e ivabodaisi biyoulisi valu mapilana. 11 E oluvi saina nanakwa isaitaulasi makawala yagila e ilosi. Ka, si peula matausina tauwau baisa si yaubada goli.”

Abakuki ikavilavilavau baisa Guyau

12 Mwa Guyau! Metoya okala vitouula valu yoku wala Yaubada. Yoku ulo Yaubada, e Tobumaboma deli Tosivagasi yoku. Mwa! Guyau ulo Yaubada deli agu Tokwala, yoku lokunagi mina Babilonia deli lokuvigaki matausina bipeulasi mwada bimipukwaimasi. 13 Mitaga ammakawala gagabila bukugigisaki matausina tokowolova deli tomitugaga? Ka, yoku matam saina kwebumaboma paila bukugisi mitugaga deli gala wala gagabila bukugisi tomota eiuvagaisi sula. Mapaila avaka uula kukwatukubona e matausina tomitugaga eikatumataisiga tomitukwaibwaila?

14 Ammakawala yoku bukuvigaki tomota makawala yena kaina makawala yuwotala minumauna gala isim kasi tokwaraiwaga paila bivakadi minasina? 15 E mina Babiloni iyosisi tomota metoya wa bani, makawala matausina goli yena. Ibiaisi matausina olumoulela wota e igovasi deli si mwasawa paila avaka bogwa eikolaisi. 16 Matausina itapwarorusi baisa si wota deli igabwaisi lula baisa makwaisina, paila uula si wota ititakuna komwaidona vavagi saina bwainigaga paila matausina.

17 Ki, desi wala matausina bikikabiliasi osi puluta gala kala kalitutila, deli bisaitaulasi wala bikatudoumwaisi boda ituwoli ituwoli gala deli si nokapisi?

2

Guyau imapu la kavilavila Abakuki

1 Bamwena okaivala batulotula avaka Guyau bilukwaigu balivala, deli avaka mapula ulo kavilavila.

2 Guyau ivitakaula ulo kavilavila baisa makawala, kawala. “Kugini mimilakatila otupwasi mapilasina mlomwaluva pilapupatata avaka bayomitali baisa yoku, kidamwa availa bigisiuwaili bogwa wala bikalau. 3 Paila kala tuta igau gala wala bikaloubusi makawala. Mitaga tuta bogwa eivilalamila, e avaka lavitulokaim gala wala bisala. Kaina kala gigisa biyobali, mitaga bukututuli wala vavagi makwaina, e mokwitala eimati biviloubusi, deli gala wala biyobali. * 4 E baisa makawala bukugini. ‘Matausina tomitugaga gala wala bimovasi. Mitaga matausina wala tomitukwaibwaila bimovasi, paila eikimadagisi baisa Yaubada.’ ” *

Tomitugaga bogwa bidoumlabasi

5 Ka bidubadu guguwa baisa kabokwapusi. Tomituguguwa ninasi ikaiveka deli gala bivaiwasisi - makawala goli kaliga titoulela, gala avai tuta guguwa kala bawa bibudoki mitasi. Mauula baisa matausina biyayoulasi wala avai boda avai boda paila titoulesi. 6 Matausina tokwatupipi bikovilaisi kasi tilaula deli bikoulovaisi matausina. Matausina bikaibigasi, kawasi, “Makwaisina avaka lokukwauwaisi gala mi vavagi, mitaga yokomi bogwa bukudoumlabasi wala. Ki, ammakawala kala kaduwonaku magimi bibidubadu mi guguwa metoya omi kayayoula baisa mi towasi paila bimapwaisi kasi wasi?”

7 Mitaga igau makateki, avaka lokuyoulisi metoya baisa ituwoli tomota bivigaki kami wasi titoulemi e bikaiyoulaimi mwada bukumapusi deli kala katumkovila. Kami tilaula bimaisi e bivigakaimi bukutatuvasi. Matausina bikwaiyaisi mi valu! 8 Yokomi bogwa lokukwaiyaisi bidubadu boda ituwoli ituwoli, mitaga baisa tuta matausina availa availa eikesasi tommomova bikwaiyaisi mi valu paila uula lokukwatumatasi deli paila mi poisivisi baisa mina watanawa deli viluwesi.

9 Wo, bogwa bukudoumlabasi wala! Lokuvigakaimi deli litumia bibidubadu mi guguwa metoya avaka lokukwauwaisi omi kayayoula, e lokuvigikonaisi mi valu titoulemi bikwala e gala biboda kaboyogagi kaina kabosilagi. 10 Mitaga omi kidakeda wala kuyomsilaisi litumia komwaidosi. Bogwa lokukwatudoumwaisi boda ituwoli ituwoli e mitaga eivigaki kami silagi wala titoulemi. 11 Mi bwala tabodala eikamitulaimi mwada mina sulosula yokomi, deli makaisina kavala ikatumapwaisi makawala wala.

12 Wo, bogwa bukudoumlabasi wala! Lokubudaisi valu makwaina otumilela mitugaga e lokukwaliaisi metoya okatumata! 13 Boda makwaisina kuyoulisi bogwa wala eisomatasi paisewamakava, e avaka avaka eikikaliaiisi bogwa bivakakovi. Ka, Guyau Topeuligaga bogwa leivagi baisa. 14 Mitaga valu watanawa bogwa bivakasau kala nikoli Guyau la guyugwayu, makawala goli bolita ivakasau sopi. *

15 Wo, bogwa bukudoumlabasi wala! Metoya omi gidaleiya bogwa kuyomsilaisi semia, e gala kukwamiabaisi matausina, e kuvigakaisi matausina bisilibeibeusi makawala tomomom. 16 Ka, igau omi tuta goli yokomi bukummosilasi kaimapula wala kami taimamila. Ka, yokomila bukumomsi e bukusilibeibeusi. Guyau kami viga bivimomwaimi, vigala kami mipuki, e kami taimamila bikavili bivigaki kabommosila wala. 17 Yokomi bogwa lokulukubalaisi kaila Lebanoni, mitaga baisa tuta yokomi bilukubalaimi. Kukwatumataisi maunela nasigisagina, mitaga baisa tuta mauna nasigisagina bivitukukolaimi. Vavagi baisa biviloubusi paila uula mi katumata deli paila mi poisivisi deli mina watanawa deli viluwesi.

18 Avaka kala bwaina tokolu? Makwaina vavagi tomota wala si youdila, gala avaka bilukwaimi mesinaku wala sopawokuva. Avai vavagi bwaina bisaiki kala toyoudila kidamwa bidubumi minana? - yaubada minana gala wala gagabila bibigatona. 19 Wo, bogwa bukudoumlabasi wala! Kulivalasi baisa pilatala silaka, kawami “Kumamata!” Kaina bukulukwaisi kwaitala peiwaga, kawami “Kutokaiwa!” Ki, gagabila tokolu biyomitali avai vavagi baisa yokomi? Kaina goli bogwa bikatububulaisi minana metoya siliba deli goula, mitaga gala isim la momova olumoulela.

20 Matauna Guyau isisu olumoulela la Bwala Kwebumaboma. Ibodi taitala taitala ovalu watanawa bilamam omatala matauna.

3

Abakuki la nigada

1 Baisa Abakuki tovitoubobuta la nigada.

2 Mwa Guyau! Bogwa lalagi avaka bogwa lokuvagi,

e yeigu gala wala kabolivala.

E tuta baisa bukuvigivau baisa yakamaisi

vavagi topilaveka makwaisina lokuuvagi omitibogwa.

E avai tuta goli bukugibuluwa, bukunokapisaimasi.

3 Ka, Yaubada bogwa bikaimilavau tuvaila metoya Edom.a

Matauna Yaubada Tobumaboma bogwa wala bima metoya okoyala mapilana Parana.

La lumalama saina bwainigaga ikuboli labuma komwaidona,

e kala yakaula ikasewoki valu watanawa.

4 Matauna bima deli lumalamela kavikavila.

Lumalama ikakata metoya oyamala,

baisa goli la peula eikatupwani.

5 Matauna iwitalibogwi lelia bilobogwa omatala,

e ikaraiwogi kaliga bibokuli matauna.

6 Ka, avai tuta matauna bitoli, valu watanawa iigayega.

Metoya ola mitikideda boda ituwoli ituwoli itatatuvasi goli.

Koya kwevakaveka kwetitovagasi bogwa ikatumimisi,

e makwaisina koya kwekikekita kwekikanuvagasi isisalilisi,

koya makwaisina eililoki omitibogwa.

7 E ka, bogwa lagisi mina Kusani ikokolasi,

deli mina Midiani itatatuvasi.

8 Mwa Guyau! Ki, makaduyosina waya eivigakaimsi lokugibuluwa?

Kaina makwaina bolita eivigakaim lokugibuluwa ke?

Kusila odabala lowalowa,

e utuyagila kala bwau kuvigaki m waga kaibibiu,

avai tuta lokutomgwaga baisa m tomota omitasi.

9 Yoku bogwa lokukwatubiasi m kwaiyala,

e lokukiamwasi paila bukukovi makaina.

M kwavikavila ikatuvi valu watanawa.

10 Tuta makwaina koya igisaimsi, komwaidosi itatuvasi.

Sopi itagabula metoya walakaiwa,

sopi metoya osikowala valu ikaipolu,

e kaisaila ikaivakavekasi.

11 Metoya kala kavikavila m kwaiyala makaisina gala tumokoyala,

deli nivanevilela m kwaiyala kala lumalama

ivigaki kalasia deli tubukona itolisi.

12 Yoku kuvautuutu e kuluvapela ovalu watanawa deli m gibuluwa.

Metoya om gidaleiya kuvapupoi boda ituwoli ituwoli.

13 Yoku kusunapula paila bukukoli m tomota,

kidamwa goli bukukoli guyau matauna bogwa lokunagi.

Yoku kuwaiya kasi tokugwa tomitugaga ikapusi wala,

e kukwatumtuwoli goli kala tobwakuli.

14 M kwaiyala ibasi matauna kumatoula la tokwabilia,

tuta makwaina mabudona leimaisi makawala utuyagila paila bibutugigaiyaimasi,

e idubudabumasi makawala matausina availa availa okiwola eilamidadaisi tonamakava.

15 Metoya om wosa minasina kuvapupoi bolita,

e bolita kwepeuluvagasi ikaipolusi goli.

16 Alilagi vavagi makwaisina e atatatuva goli,

e bilubalogu itatatuva deli kokola.

Wowogu imata,

e kaikegu ikatupupeili wala.

Yeigu bakapatu wala batulotula paila tuta makwaina bima

avai tuta Yaubada bimipuki matausina availa availa ikabiliasi baisa yakamaisi.

17 Ilagoli kaina seuseu gala wala kaiuwasi

deli matamsina waini gala bibukulasi,

ilagoli kaina kaiuwala olibe biwogaga

deli bigulela witi gala bikabinaisi,

ilagoli kaina sipi komwaidona bikaligasi

deli bulutuvalu si bwala bikwaiukuwokuva,

18 mitaga yeigu desi wala bammwasawa deli bakaimwana,

paila Guyau Yaubada matauna agu tokwatumova goli.

19 Guyau ikikatupewolaigu.

Matauna iuvigakaigu bavamlili kaikegu makawala natana dia,

e iiyamataigu odabala koya kidamwa gala wala basilagi. *

* 1:5 1.5 VA 13.41

* 1:6 1.6 2 Gwe 24.2

* 2:3 2.3 Ib 10.37

* 2:4 2.4 Rm 1.17; Gl 3.11; Ib 10.38

* 2:14 2.14 Ais 11.9

a 3:3 Mapilana opapala Milaveta Pilamata mapilana opilibolimila.

* 3:19 3.19 2 Sml 22.34; Sam 18.33

SEPANAIA

1

2

3

SEPANAIA
La Buki

Kabovitouula

Matauna Sepanaia eivitoubobuta katitaikina taitu 630 BC, e oluvi guyau Yosaia eivigivau kidikedala tapwaroru wa taitu makwaina 621 BC. Mapilana buki tabubani vavagi makwaisina tuta tuta tovitoubobuta biguguguyasi, makawala yamla katudadaimi deli katudoum, paila wa yam makwaina mina Yudia bibodaisi kasi mipuki paila eitotubulokaisi Yaubada e eitapwarorusi baisa minasina yaubada ituwoli ituwoli. Tuvaila mimilisi boda ituwoli ituwoli bibodaisi kasi mipuki metoya baisa Guyau. Ilagoli bogwa wala bidoumsi mina Yerusalem, mitaga igau oluvi Yaubada bivigivau valu deli bikaimilivau tomotala, e matausina imanum ninasi deli tomitukwaibwaila bisigagasi wala baisa.

Buki kala katumimisa

Yamla Guyau la yakala 1.1—2.3

Mabudosina otalila Isireli kasi katudoum 2.4-15

Mina Yerusalem kasi katudoum deli kasi katumova 3.1-20

1

1 Baisa Guyau la biga eiluki Sepanaia, ola tuta Yosaia, Amona latula matauna guyoula Yuda. (Sepanaia dalela eivitouula metoya guyau Esekaia, eisakaili Amaria, Gedalaia, e Kusia.) *

Yamla Guyau la yakala

2 E Guyau ikaibiga kawala, “Ka, yeigu bakatudoum vavagi komwaidona odabala pwaipwaia, 3 tomota komwaidosi deli mauna nasigisagina, mauna nayoyowa, deli goli yena. Yeigu bamipuki tomitugaga. E bakatudoum tomota komwaidona e gala taitala bilau biga. Yeigu Guyau bogwa lalivala.

4 “Ka, yeigu bamipuki mina Yerusalem deli komwaidosi mina Yuda. Yeigu bakatudidaimi Beali kala tapwaroru metoya mapilasina, e gala tuvaila availa biluluwaisi tolula matausina gala inikolaigusi, matausina goli eiwotitalaisi Beali. 5 Yeigu bakatumati availa matauna bimwena bila ola kulumwala e bititapwaroru baisa kalasia, tubukona, deli utuyam. Yeigu tuvaila bakatumati availa matausina ikugwa ititapwarorusi baisa yeigu deli ikatilavaisi tatousi paila yeigu, mitaga oluvi ibigasi katotila oyagala yaubada minana Milikom. 6 Yeigu bakatumati availa matausina itotubulokaigusi, e gala tuvaila ibokulaigusi, matausina goli gala ikaimilavausi bimakaiagusi kaina inigadaigusi paila bavakadi matausina.”

7 Ka, Guyau la yam bogwa eivakatitaikina, yam makwaina goli Yaubada bimoliku bivagi avaka, mapaila ibodi bukulamamsi omatala. Guyau eikatubaiasa bikatumati la tomota makawala goli lula. 8 E Guyau eilivala kawala, “Ka, wa yam makwaisina bakatumata! Bamipuki matausina tosikwawa, guyau litula, e deli komwaidosi matausina eikikavasakisi kasi gulogula mina mitawasi. 9 Bamipuki komwaidosi matausina eititapwarorusi makawala matausina gala inikolaigusi, e iuveilausi deli ikikatumatasi mwada bikaidodigasi kasi tokugwa si bwala metoya avaka eilebwaisi.”

10 E Guyau ikaibiga kawala, “Ka, wa yam makwaina yokomi bukulagaisi butula valam metoya makaduyona Kalapisila Yena olopola Yerusalem. Bukulagaisi kavivia metoya katuposula makatupona katupovau olopola Yerusalem, deli bukulagaisi luluwala kodadaimi metoya wa koya. 11 E yokomi lokusisuaisi oitayatilela valu kuvalamsi deli kukwaviviasi avai tuta bukulagaisi baisa, paila komwaidosi togigimwala bogwa bikaligasi!

12 “E wa tuta makwaina yeigu bakau kaitapa e banovili Yerusalem. E bamipuki tomota matausina availa availa idubumaisi titoulesi, e ililivalasi kawasi, ‘Guyau gala ibodi bivagi avai vavagi.’ 13 E si veiguwa bikwaiyaisi deli si bwala bikodidaimisi. E gala tuvaila bisisuaisi wa bwala makwaisina eikikaliaiisi kaina bimomsi waini metoya obigulela makwaisina leibigulaisi.”

14 Ka! Guyau la yam kwaiveka bogwa eivakatitaikina - e bogwa saina eivakatitaikina deli eimaima saina nanakwa! Yam makwaina saina kwemmayuyu, kaina goli tokwabilia saina mina tuvaluwa mitaga matausina bivalamsi deli si ninamwau! 15 E yam makwaina bavigaki yamla gidumleiya, e yamla mwau deli ninamwau, yamla kodadaimi deli katudoum, yamla dubilikitakita deli guugwau, yamla lubakapula deli bwau, 16 yam makwaina butusi tauya bitigilulusi deli si tuwa tokwabilia eikikabiliasi baisa valu makwaisina kalisi kwepapeula deli si bwala kweuwonaku bolela kabilia.

17 E Guyau ikabiga kawala, “Ka, bamai makwaina kaboyogagi baisa tomota, e komwaidosi wala bivabakwalisi makawala taitala tokwau. E matausina bogwa eimitugagasi baisa yeigu, e mapaila buyavisi bibubusi makawala sopi, e uwosi komwaidona biboginaki olopola valu.”

18 Avai tuta yam makwaina Guyau biyomitali la gidumleiya; gala wala ibodi komwaidona si siliba deli si goula bikoli si momova matausina. Valu watanawa komwaidona bogwa wala bivakovi wa kova metoya ola gidumleiya. Guyau bogwa bikatudoum - kweyopolasi katudoum - baisa komwaidona tomota eisisuaisi odabala pwaipwaia.

2

Kayubabai paila tomota bisivilasi

1 Yokomi makwaina boda gala isim kami mmosila, ibodi bitapuloki ninami, 2 e taga bukuyagisi e bukukwaligasi makawala goli lala. E taga Guyau la gibuluwa makawala kova bimakaiami, e taga biyomitali la gidumleiya wa yam makwaina. 3 Tauwau, yokomi tolemi valu makwaina ninami bibusi watanawa deli kukwabikuwolaisi Guyau la karaiwaga, ibodi bukutovilakaisi Guyau. Ibodi bukuvagaisi avaka duwosisia deli bukuvabwaimi omatala Guyau. E kaina bukukwalasi oyamla kabomipuki avai tuta Guyau biyomitali la gidumleiya.

Kasi katudoum boda mabudosina otalisi mina Isireli

4 E viluwela Gasa gala taitala bikesa. E Asikeloni bogwa bivilouwokuva. E tomotelaga Asidodi bitouwota kalasia bibokavilaisi e tomotelaga Ekironi bibokavilaisi metoya osi vilouveka. * 5 E yokomiga mina Pilisitia availa availa lokusisuaisi olumata, bogwa bukudoumsi. E Guyau bogwa eikamogaimi. Matauna bikatudoumwaimi, e gala taitala bilau biga. 6 E mi pwaipwaia makubilana opapala bolita bavigaki bimila saivau e toyamata sipi bikaliaisi si bwala deli si sipi kasi kali. 7 E tomotela Yuda matausina eisisuaisi mina mmomova bisikaisi mi pwaipwaia. E matausina bivakamsi si bulutuvalu omi kwabila, deli bimmasisisi osi bwala mina Asikeloni. E Guyau si Yaubada bisikaili matausina, e bivigaki bisibwabwailasi tuvaila.

8 E Guyau Topeuligaga ikaibiga kawala, “Ka, bogwa lanakaigali mina Mowabi deli mina Amoni eibigigagaisi deli eikovilaisi ulo tomota, e deli ikamnomwanasi mwada biyoulisi si valu. * 9 Ibodi bukudubumaisi yeigu mina Isireli si Yaubada Tomomova ulo biga katotila baisa Mowabi deli Amoni bakodidaimi makawala lavigaki Sodom sola Gomora. Yeigu bavaiyani mavilousina deli biviloububusi, e bikanuvagasisi wala kwedidadaimi. E ulo tomota matausina kesala eimovasi, bilebwaisi si guguwa deli biyoulisi si valu.” *

10 Ka, mina Mowabi deli mina Amoni bibanaisi kasi mipuki. Paila uula mina kamnomwana deli ninasi walakaiwa deli ibigigagaisi la tomota Guyau Topeuligaga. 11 E Guyau bikakukoli matausina. Matauna bikatupilaku minasina si yaubada mina watanawa biwokuva. E komwaidona boda bitapwarorusi baisa matauna taitala taitala ola valu tatoula. *

12 E tuvaila goli Guyau bikatumati mina Sudani.

13 E metoya ola peula goli, Guyau bikatudidaimi valu Asiria. Matauna bivigaki valu Niniba makawala dubilawawa, deli makawala viloupakala gala isim sopila. * 14 E bivigaki valu mavilouna si valu sipi, bulumakau, e deli goli avai mauna avai mauna si kabovaiwasi. Minasina kuru bimilivalusi baisa, e bitotusi okokolawokuva bigilagelasi. Minasina korouta bigilagelasi wa lulu omatala kaukweda, e mapilasina kweisila youdilela bwala bogwa bikalitataisi. 15 E baisa makawala bikaloubusi baisa valu mavilouna paila tomotala ninasi walakaiwa idokaisi titoulesi mina papeula deli si nanamsa mwada bogwa eikwalasi. Deli matausina idokaisi mwada si valu viloudabala ovalu watanawa komwaidona. Mitaga ka, mavilouna biviloububu, e bolodila bivigakaisi si kabosisu! E availa availa bisuwaisi valu makwaina bivayaitasi deli kasi kokola.

3

Mina Yerusalem si mitugaga deli kasi katumova

1 Mina Yerusalem bogwa bidoumsi, matausina mina mitugaga, deli mina kosomapu, e tuvaila ilamidadaisi si tomota tatousi. 2 Matausina gala binakaigalaisi kaina bitagwalasi biyosisi Guyau la vituloki. Matausina gala idubumaisi Guyau, kaina binigadaisi matauna paila pilasi. 3 Ka, matausina kaidadala valu makawala minasina laiyoni eiguguvavilasi. E matausina tovagisi yakala saina mina buligaga makawala minasina ugiwagi saina kasi molusaula, e gala ibodi bikabogaisi kaitala totuwana igau biyam. 4 E matausina tovitoubobuta osi paisewa imamasi ikayupalaisi titoulesi, e deli mina ubuwabu. E matausina tolula iyogwalaisi uvagila kwebumaboma deli ikivilivauwaisi la karaiwaga Guyau mwada bibanaisi kasi bwaina. 5 Mitaga Guyau gala isilavi, eisisu wala olopola Yerusalem. Matauna iuvagi avaka duwosisia e gala avai tuta ivagi sula. E kaukwau kwaitala kwaitala matauna iuvagi karaiwaga duwosisia baisa la tomota, e gala avai tuta bilapi. Mitaga matausina mina mitugaga tosisula baisa immitugagasi wala e gala isim kasi mmosila.

6 Guyau ikaibiga kawala, “Ka, bogwa lakatudumani budomwaidona boda. E si valu bogwa lakodidaimi, e kalila si valu deli si bwala paila kabilia kwedidadaimi wala. E valu makwaisina vilouukuwokuva wala deli kedala kadaukuwokuva - e gala taitala ikesa. 7 Adokila mwada ulo tomota ibodi bitemmalaigusi, deli bikabikuwolaisi ulo vituloki e gala avai tuta bilumwelavaisi vituloki makwaina bogwa lavituloki matausina. Mitaga gala imomwa ibubunasi bubunela gaga makawala omitibogwa.”

8 E Guyau ikaibiga kawala, “Ka, kutulotulasi, kututulaigusi yam makwaina batokaia paila batabinaki boda komwaidona. Yeigu bogwa lavitobu nanogu paila bavayouli boda komwaidona deli kabokaraiwaga gulitinidesi kidamwa bavigaki bilumkolaisi lutula ulo gibuluwa. E metoya ogu gidumleiya makawala kova, valu watanawa komwaidona bivakovi.

9 “E oluvi bakatumapu tomotasi boda mabudosina, e matausina bininigadasi baisa wala yeigu, e gala baisa tuwoli yaubada. E matausina komwaidosi wala bikabikuwolaigusi. 10 Ka, ulo tomota metoya omiloutalʹo mapilana Sudani bimiakaigusi si lula. 11 Ka wa tuta matutona yokomi ulo tomota gala ibodi bukummosilasi tuvaila paila mi kamnomwana lokupakaigusi. Yeigu babokavili matausina availa availa mina kamnomwana deli mina kaluvalova e gala avai tuta tuvaila bukukominimanisi baisa yeigu ogu koya kwebumaboma. 12 E yeigu bavigaki tomota matausina ninasi watanawa deli mina mmanum, e matausina goli bimakaiagusi paila pilasi. 13 E tomotala Isireli matausina availa availa bikesasi gala tuvaila bilamidadaisi availa, gala bisasopasi, gala mwada bisipulokaisi. Matausina bisibwabwailasi deli bikwalasi e deli goli gala tuvaila bikukolaisi availa.” *

Wosila mwasawa

14 Yokomi mina Isireli kuwosisi toyo govami deli mi mwasawa.

Yokomi mina Yerusalem, kumwasawasi metoya oninami komwaidona!

15 Ka, Guyau bogwa eiligaim kami mipuki;

matauna bogwa eimtuli komwaidosi kami tilaula.

Ka Guyau matauna guyoula Isireli bogwa eisikailimi,

e gala wala avaka uula bukukokolasi tuta baisa.

16 E kala tuta bogwa leimaima paila matausina bilukwaimi

yokomi mina Yerusalem kawasi,

“Yokomi mina Saiyoni, gala bukukokolasi!

Gala bimama yumami!

17 E Guyau mi Yaubada deli yokomi

e metoya ola peula yokomi kutomgagasi.

Guyau bimwamwasila nanola paila yokomi,

e metoya ola bobwailila bisakaimi momova kwaivau.

Matauna biwosi deli la mwasawa baisa yokomi,

18 e la mwasawa gala bitakaibiga makawala

matausina eipakapakasi deli si mwasawa.”

E Guyau ikaibiga kawala,

“Ka, kami kapoi paila kami katudoum bogwa

eiwokuva e leitalilisi kami mmosila.

19 E kala tuta bogwa leimaima!

Yeigu bamipuki matausina kami tolamadada,

e bakoli matausina mina pem

deli bakaimilivau matausina okatupipi bamai osi valu.

Bakivilivau kasi mmosila bavigaki kasi taimamila,

e komwaidona valu watanawa biyakawolaisi matausina.

20 E kala tuta bogwa leimaima!

Yeigu bakaimilivau mi tomota matausina eiwakisilava bamai osi valu

e bavigakaimi bulogami bikaligiaki

ovalu watanawa komwaidona

deli bavigakaimi bukusibwabwailasi tuvaila.”

Baisa Guyau bogwa eilivala.

* 1:1 1.1 2 Gwe 22.1—23.30; 2 Lil 34.1—35.27

* 2:4 2.4-7 Ais 14.29-31; Yer 47.1-7; Isi 25.15-17; Yoe 3.4-8; Emo 1.6-8; Sek 9.5-7

* 2:8 2.8-11 Ais 15.1—16.14; 25.10-12; Yer 48.1—49.6; Isi 21.28-32; 25.1-11; Emo 1.13-15

* 2:9 2.9 Vit 19.24

* 2:11 2.11-12 Ais 18.1-7

* 2:13 2.13-15 Ais 10.5-34; 14.24-27; Neu 1.1—3.19

* 3:13 3.13 YG 14.5

AGAI

1

2

AGAI
La Buki

Kabovitouula

Mapilana Agai La Buki eikogugulaisi mimilisi biga kwekukupi tovitoubobuta Agai eilivala metoya baisa Guyau, wa taitu 520 BC. Wa tuta makwaina tomota bogwa eikaimilavausi metoya okatupipi, taga si Bwala Kwebumaboma kala siyayeila isisu wala. Mitaga Agai iluluki tomota kasi tokugwa ibodi bikaliivauwaisi Bwala Kwebumaboma, e Guyau ilivala la biga katotila igau bisibwabwailasi deli bivakota valu, paila tomota bogwa bilumkolaisi kasi vigavau deli ninasi kala migileu.

Buki kala katumimisa

Karaiwaga paila kala kaliaivau Bwala Kwebumaboma 1.1-15

Bigala visimoli deli pikwaku 2.1-23

1

Guyau la karaiwaga paila kala kaliaivau Bwala Kwebumaboma

1 Olopola kwaiyuwela kala taitu Dariusa eikikaraiwogi Pesia, e tubukona nalima natalela yamla kwaimatala, Guyau ibigatona metoya owodola tovitoubobuta Agai. E biga mabigasina kasi biga Serubabela matauna Sealitieli latula deli Serubabela matauna tokaraiwogala Yuda, e Yosuwa matauna Tolula Toveka. Yosuwa matauna Yeosadaki latula. *

2 E Guyau Topeuligaga iluki Agai kawala, “Ka, matausina tomota ililivalasi mwada baisa tuta gala kala tuta bwaina paila bikaliivauwaisi Bwala Kwebumaboma.” 3 E oluvi Guyau ibigatona metoya owodola tovitoubobuta Agai kawala, 4 “Ulo tomota, avaka paila yokomi kusisuaisi omi bwala bwaina, e ulo bwalaga kwedadaimi wala eitotu? 5 Gala kugigisaisi avaka eikikaloubusi baisa yokomi ke? 6 Ka, yokomi saina tokwaibagula, mitaga otutala tayoyuwa kunanotasi wala. Bogwa isim kʹami paila bukukwamkwamsi, mitaga gala wala ibawa paila bukukomatasi. Bogwa isim kami waini paila bukumomomsi, mitaga gala wala ibawa paila biwaimi kaibotutu! Bogwa isim kami kwama, mitaga gala wala ibawa paila biyuviyavi uwomi. E matauna topaisewa gala wala mapula ibodi bitakuni avaka kala bidubadu paila bipilasi la kaisisu. 7 Ki, gala kumitakavataisi avaka uula vavagi makwaisina eikaloubusi! 8 Ibodi tuta baisa bukumwenasi wa koya e bukutaudilasi youdilela Bwala Kwebumaboma, e bukukwaliivauwaisi. E oluvi bimwamwasila nanogu deli bukutemmalaigusi makawala avaka ibudoki agu taimamila.

9 “Yokomi lokupikwakusi paila bukuluvabwailasi, mitaga otayoyuwa kuluvigagasi. E avai tuta lokudodigasi, yeigu lakibutu eibutu eiyausa. Avaka paila lavagi makawala? Uula wala ulo Bwala Kwebumaboma kwedadaimi itotu, e komwaidomiga kutobudokaisi wala kaliai mi bwala titoulemi. 10 Baisa uula gala kuna, e gala wala bitapotusi mwada bisusinasi. 11 Yeigu lasaili waigigi odabala pwaipwaia - wa koya makwaisina, wa bagula, obigulela waini, deli oudilela olibe - avai kawailuwa avai kawailuwa avaka pwaipwaia kabinaila, deli tuvaila tomota deli mauna, komwaidona wala vavagi avaka avaka lokusapwaisi.”

Tomota ikabikuwolaisi Guyau la karaiwaga

12 E Serubabela sola Yosuwa deli komwaidosi tomota matausina availa availa eikaimilavausi metoya okatupipi mapilana Babilonia, ivagaisi avaka Guyau si Yaubada bogwa eiluki bivagaisi. Komwaidosi ikokolasi e ikabikuwolaisi tovitoubobuta Agai, matauna Guyau la tosola. 13 E Agai ikamituli Guyau la biga baisa tomota kawala, “Ka, baisa ulo biga katotila - yeigu deli yokomi.” 14 E Guyau ivigaki komwaidosi tomota isavali ninasi paila bikaliivauwaisi Bwala Kwebumaboma. Serubabela, matauna tokaraiwogala Yuda, e Yosuwa matauna tolula toveka, deli goli komwaidosi tomota matausina eikaimilavausi metoya okatupipi. E matausina ivitouulasi kaliai la Bwala Kwebumaboma Guyau Topeuligaga, matauna si Yaubada, 15 olopola kwaiyuwela kala taitu Dariusa eikikaraiwaga, tubukona nalima natalela oyamla kweluwoyu kwaivasila.

2

Kwaivau Bwala Kwebumaboma saina kwematabwaila

1 E wa taitu makwaina wala olopola, tubukona nalima nayuwela oyamla kweluwoyu kwaitala, Guyau ilivalavau metoya owodola tovitoubobuta Agai. 2 E Guyau iluki Agai biluki Serubabela, matauna tokaraiwogala Yuda, e tuvaila biluki Yosuwa matauna Tolula Toveka, e deli goli tomota komwaidona, e iluki matausina kawala, 3 “Ki, gala availa isisu deli yokomi ibodi sitana biluluwai ammakawala kala kwematabwaila kwaibogwa Bwala Kwebumaboma? Ammakawala kudokaisi kala gigisa tuta baisa ke? Adoki kala gigisa Bwala Kwebumaboma gala wala avaka bitagisi kadai. * 4 Mitaga tuta baisa gala bikubukubu lupomi. Kupaisewasi, paila yeigu deli yokomi. 5 Avai tuta lokusunapulasi metoya Itipita, lalivala biga katotila baisa yokomi yeigu basikailimi tuta komwaidona. Makawala goli tuta baisa yeigu deli wala yokomi, mapaila gala bukukokolasi. *

6 “Ka, makateki wala baiiku biyega labuma deli valu watanawa, pwaipwayela, deli bolita. * 7 E bakatudidaimi boda komwaidosi, e si veiguwa komwaidona bamai baisa, e veiguwa makwaisina bivakasau wala Bwala Kwebumaboma. 8 Ka, komwaidona siliba deli goula ovalu watanawa, baisa goli ulo vavagi wala. 9 E makwaina Bwala Kwebumaboma kwaivau bikalisau kala kweminabwaita makwaina kwaibogwa. E yeigu bavigaki ulo tomota bivakota si valu deli bisibwabwailasi.” Baisa Guyau Topeuligaga bogwa leilivala.

Tovitoubobuta inainevi ninasi Tolula

10 Olopola kwaiyuwela taitu tubukona nalima navasila oyamla kweluwoyu kwaivasila, ola tuta Dariusa eikikaraiwaga, Guyau Topeuligaga ilivalavau baisa tovitoubobuta Agai 11 kawala, “Ka, kukwatupoi matausina tolula, ammakawala karaiwaga makwaina kala kamokwita. 12 Ka, kidamwa taitala tau bikau kuwotala viliona kuwobumaboma metoya okabolula, e bikapoli okala kwama, e kwama miyana bikabikoni beredi, kaina avai kaula kwaimenu, waini, kaina olibe bulamila, kaina avai kaula wala, ki ibodi bikapilaki kawailuwa makwaisina bivigaki kwaibumaboma?”

Avai tuta tovitoubobuta ikatupoi, tolula ivitakaulokaisi kawasi, “Gala wala.”

13 Oluvi Agai ikatupoi kawala, “Kidamwa taitala tau bikabikoni wowola tomata baisa eiyogwali titoulela. E kidamwa bikabikoni avai kawailuwa makwaisina, ki baisa tuvaila biyogwali makwaisina?”

E tolula ivitakaulokaisi kawasi, “Mitaga.” *

14 E Agai ikaibiga kawala, “Ka Guyau eilivala vavagi makwaina bikapilaki tomotala boda mabudona deli goli avaka avaka eikaibigulaisi, mapaila avai vavagi bigabwaisi okabogabu lula vavagi makwaisina kwaiyogwala wala.”

Guyau ikatotila bimitukwaii la tomota

15 E Guyau ilivala kawala, “Ki, kaina gala kugigisaisi avaka bogwa leikikaloubusi baisa yokomi ke? Igau gala kuvitouulasi kaliaivau Bwala Kwebumaboma, 16 yokomi kulokaiasi magulona kaula omi bagula kuninakusisi mwada bukubanaisi guloveka iboda luwovasi peta (200 kg), mitaga kubanaisi luwoyu (100 kg) wala. E yokomi kulokaiasi mwada bukutavagogusi waini metoya olukwavala kala bawa biboda yalakatutala lukwava, mitaga kubanaisi yaluwovasi lukwava wala. 17 Awitali yagila deli yuviyavila deli kuna kwekulokula paila biyogagi komwaidona vavagi avaka lokuvigikonaisi mwada bukusapwaisi, mitaga yokomi gala wala kuninavilasi. 18 Ka, yam lagaila, tubukona nalima navasila yam kweluwoyu kwevasila, yam makwaina lokuvigimkulovaisi kala katubaiasa Bwala Kwebumaboma tumilela. Mapaila ibodi bukugisaisi avaka bikaloubusi metoya wa tuta baisa e bila okala vigimkovila. 19 Ilagoli kʹami bogwa leiwokuva, deli matamsina waini, makaisina seuseu, gigiku deli olibe, gala kasi kweluva biuwasi, mitaga metoya wa tuta baisa e bila okala vigimkovila, yeigu bamitukwaiyaimi goli.”

Guyau la biga katotila baisa Serubabela

20 E wa yam makwaina wala olopola tubukona minana, oyamla kwailuwoyu kwaivasila, Guyau isiviyuwela ilivala baisa Agai 21 kala biga Serubabela matauna tokaraiwogala Yuda, kawala, “Ka, makateki wala yeigu baiiku biyega labuma deli valu watanawa, 22 deli bakatudidaimi makwaisina kabokaraiwaga, e si karaiwaga biwokuva wala. Bakatukovi si waga kaibibiu deli kasi tosisila. Minasina wosa bikaligasi, e matausina kasi tosisila bikikatumataisi sesia. 23 E wa yam makwaina yeigu bakauwaim yoku ulo touwata Serubabela; e babulamaim bukukwaraiwaga oyagagu. Paila mayokula bogwa lanagaim.” Baisa goli Guyau Topeuligaga eilivala.

* 1:1 1.1 Esi 4.24—5.2; 6.14

* 2:3 2.3 Esi 3.12

* 2:5 2.5 Sun 29.45-46

* 2:6 2.6 Ib 12.26

* 2:13 2.13 Baw 19.11-22

SEKARAIA

1

2

3

4

5

6

7

8

9

10

11

12

13

14

SEKARAIA
La Buki

Kabovitouula

Mapilana Sekaraia La Buki isim katupwaila katupoyu.

Uula 1-8 baisa tovitoubobuta toulela Sekaraia la vitoubobuta, eilivala wa taitu makwaisina 520 BC - 518 BC. Komwaidona goli makwaisina Sekaraia kilisala eigisi paila Yerusalem kala vigavau, Bwala Kwebumaboma kala kaliivau, kasi kikila Yaubada la tomota, deli paila kweluvala Mesaia igau tuta oluvi bikaloubusi.

Uula 9-14 baisa mimilisi vitoubobuta metoya wa tuta igau oluvi. Vitoubobuta makwaisina ivitulokaisi mimilisi vavagi paila Mesaia deli paila Yaubada kidikedala kwala. Makwaisina gala wala Sekaraia la biga, e tokwabitam idokaisi budotala boda Sekaraia kala tobwakuli si vitoubobuta mesinaku pilatala wala biga metoya tovitoubobuta Sekaraia, mapilana uula 9.9-16. Baisa goli bigala Mesaia matauna igau bimakaia Yerusalem. Mapilawena Kabutuvau tabani Sekaraia la biga ililivalasi wa tuta matutona Yesu eisila minana ase e iviloubusi Yerusalem.

Buki kala katumimisa

Bigala katuloluta deli pikwaku 1.1—8.23

Mabudosina opapala Isireli kasi kamwaga 9.1-8

Tuta igau bima tutala sibwabwaila deli pikwaku 9.9—14.21

1

Guyau idou la tomota bikaimilavausi baisa matauna

1 Olopola kwaiyuwela kala taitu Dariusa eikikaraiwaga mapilana Pesia, e tubukona nalima natolula, Guyau iluki biga mabigasina baisa tovitoubobuta Sekaraia, matauna Berekia latula, e Ido tabula. * 2 E Guyau Topeuligaga iluki Sekaraia biluki tomota kawala, “Yeigu Guyau saina agibuluwi tubumia omitibogwa, 3 mitaga baisa tuta lalukwaimi kawagu, ‘Kukwaimilavausi baisa yeigu, e yeigu bakaimilavau baisa yokomi. 4 Ka, gala bukuvigakaimi makawala tubumia. Tuta omitibogwa tovitoubobuta ikamitulaisi baisa matausina avaka ulo biga, ilukwaisi gala bibubunasi avai mitugaga, deli gala bimitugagasi tuvaila. Mitaga matausina gala wala inakaigalaigusi. 5 Ka, tubumia deli matausina tovitoubobuta komwaidosi wala bogwa eikaligasi. 6 E metoya oudosi ulo towotetila matausina tovitoubobuta, yeigu asaiki kasi karaiwaga deli kasi katuloluta tubumia omitibogwa. Mitaga matausina ikaluwouwaisi ulo karaiwaga mapaila ibodasi mmayuyu. Oluvi matausina ininavilasi deli isimokwitasi baisa yeigu, Guyau Topeuligaga, lamipuki matausina makawala avaka eibudoki kasi mipuki e deli goli makawala avaka bogwa lavitobu nanogu bavagi.’ ”

Tovitoubobuta igisi minasina wosa metoya okilisala

7 Olopola kwaiyuwela kala taitu Dariusa eikikaraiwaga, tubukona naluwotala natalela (tubukonela Sebatia) kala yam kwailuwoyu kwaivasila, wa bogi Guyau ilukwaigu la biga metoya okilisala. 8 E yeigu agisi Guyau la anelosi taitala eisisila otapwala natana wosa nabweyani. Matauna ivakuloti la wosa e itoulisi oitayatila oluwalaisi poulotala gumgwam, e otuboulola mimilisi wosa tuvaila ibokulaisi - nabubweyani, natunutunu, deli napupwakau. * 9 E yeigu akatupoi matauna kawagu, “Tomoya, wosa minasina avaka kasi katumiki?”

E matauna ivitakaula kawala, “Bogwa bakamitububuli avaka kasi katumiki. 10 Guyau eiwitali minasina bivakawolaisi valu watanawa.”

11 E minasina ikikamitulaisi bulogala valu baisa anelosi Kawasi, “Yakamaisi bogwa lakalouyasi valu watanawa komwaidona, e kabanaisi viloumwaidona wala bogwa eimanum deli eivakota.”

12 E anelosi ikaibiga kawala, “Mwa Guyau Topeuligaga, yoku lokugibuluwi Yerusalem deli mavilousina viluwela Yuda, leiboda kweluwolima kweluwoyu taitu. Ammakawala kala kaduwonaku tuvaila e oluvi bukunokapisi ke?”

13 E Guyau ivitakauloki anelosi deli la katumanum, 14 e anelosi ilukwaigu bakagai la biga Guyau Topeuligaga kawala. “Yeigu saina ayebwaili deli ikaiki wowogu paila Yerusalem, makwaina ulo valu kwebumaboma, 15 mitaga ulo gibuluwa sainela baisa mabudosina boda iyomkulovaisi wala kasi mmayuyu ulo tomota. 16 Mapaila yeigu basivilaki Yerusalem e banokapisi makwaina. E ulo Bwala Kwebumaboma bikaliivauwaisi deli goli viluwela.”

17 Tuvaila goli anelosi leilukwaigu balivala, “Guyau Topeuligaga eikaibiga, la valu mavilousina bisibwabwailasi e deli matauna tuvaila binokapisi Yerusalem e bitayuvisi livalela makwaina, la valu tatoula.”

Kilisala makavisina doga

18 Kwaiyuwela kilisala agisi kaivasi kasi doga bulumakau. 19 Akatupoi anelosi matauna kalilivala kamataiyu kawagu, “Avaka kala katumiki makavisina doga ke?”

E ivitakaulokaigu kawala, “Kala katumiki valu watanawa tomotala topapeula matausina leibutugigaiyaisi tomotala Yuda, Isireli, Yerusalem.”

20 Oluvi Guyau ivitulokaigu taivasi topaisewa deli si kaiwawa. 21 E yeigu akatupoi kawagu, “Tauwau matausina leimasi avaka bivagaisi?”

Matauna ivitakaula kawala, “Ka, leimaisi bivitukukolaisi deli bikodidaimisi boda mabudosina bogwa mokwitatoula eiyogagaisi viluwela Yuda deli eibutugigaiyaisi tomotala.”

2

Kilisala yatala kaivisaikola

1 Ka, kilisala tuvaila agisi taitala tau oyamala eiyosi yatala kaivisaikola. 2 E akatupoi matauna kawagu, “Mwa, ambaisa bukula ke?”

E matauna ivitakaulokaigu kawala, “Bala bavisaikoli Yerusalem, e bagisi ammakawala kala maloula toyo kala beiyaya.”

3 Oluvi agisi anelosi matauna kalilivala kamataiyu eivalapula, e taiyuwela anelosi ivalapula imakaia matauna bibodi. 4 E matauna eimaibogwa iluki sola kawala, “Mwa kusakaula kula kuluki matauna tau totubovau eiyosi miyana kaivisaikola kawam, ‘Yerusalem makateki bivakasau tomota toyo bulutuvalu, mapaila saina vilouveka e gala wala ibodi bitapali kalila. 5 Ka, Guyau bogwa eikatotila bivigaki titoulela makawala kova bipali kalila valu e bikoli makwaina, e matauna bisisu baisa deli komwaidona kala katububula.’ ”

Yaubada ikaimilivau la tomota imai osi valu metoya okatupipi

6-7 E Guyau iluki la tomota kawala, “Yeigu bogwa labutugigaiyaimi lokulosi ambaisa ambaisa. Mitaga yokomi lokusisuaisi okatupipi, baisa tuta kukwaimilavausi Yerusalem. 8 Kidamwa availa biwaimi, matauna eiwawaiya avaka yeigu saina ininaki lopogu.”

Mapaila Guyau Topeuligaga iwitalaigu paila baluki la biga baisa boda mabudosina, e mabudosina goli eilebwaisi si guguwa la tomota. 9 Kawagu, “E Guyau titoulela bikabilia deli yokomi, e oluvi tomota matausina omitibogwa lokuvigakaisi mi touwata bilebwaisi mi guguwa.”

E avai tuta bikaloubusi makawala, komwaidona tomota binikolaisi baisa Guyau Topeuligaga leiwitalaigu.

10 Guyau ikaibiga kawala, “Yokomi mina Yerusalem, kuwosisi deli mi mwasawa paila yeigu bogwa lama basividulaimi!”

11 Wa tuta matutona bidubadu boda bimakaiasi Guyau e bivigaki matausina la tomota. Matauna bisikailimi, e yokomi bukunikolaisi matauna goli leiwitalaigu lamakaiami. 12 E tuvaila Guyau bivigaki kala katukila Yuda la vavagi tatoula olopola pwaipwaia makwaina kwebumaboma, e Yerusalem makwaina la valu tatoula.

13 Komwaidomi kumanumsi omatala Guyau, paila matauna leimaima metoya ola valu kwebumaboma.

3

Tovitoubobuta Sekaraia igisi Tolula Toveka metoya okilisala

1 E tuvaila kwaitala kilisala Guyau ivitulokaigu Tolula Toveka yagala Yosuwa itotu omatala Guyau la anelosi. E okaipapala Yosuwa, Setani eitotu eiyamwasi mwada bitabinaki matauna avai vavagi. * 2 E Guyau la anelosi iluki Setani kawala, “Ibodi Guyau bikamogaim! Ibodi Guyau matauna iyebwaili Yerusalem bikamogaim. Paila matauna makawala kaitala kai saina nanakwa bitakatusobu metoya wa kova.” *

3 E Yosuwa itotu wala baisa, kala karekwa eisisikoma yammotomota. 4 E anelosi iluki la touwata mina labuma kawala, “Ka, tau matauna eisisikoma karekwa miyasina yammotomota kuvililaisi kuligaimwaisi.” E oluviga iluki Yosuwa kawala, “Mwa, bogwa lakau m mitugaga laligaiwa, e basakaimga yauwovau kam kwarekwa bukusikam.”

5 Mapaila anelosi ikaraiwogi la touwata bikwanaisi yatala yavau Yosuwa kala dubaigigi okulula. E matausina ivagaisi makawala. Guyau la anelosi itotu wala baisa e matausina ivisikomasi matauna yauwovau kala karekwa.

6 Oluvi anelosi iluki Yosuwa avaka 7 Guyau Topeuligaga eilivala kawala, “Ka, kidamwa bukukwabikuwoli ulo karaiwaga e bukuvagi makawala karaiwogasi lasakaim, e yoku bukusetuwoli wala m paisewa paila tokaraiwogala ulo Bwala Kwebumaboma kwemwaidona deli goli matabudosina olumoulela, e yeigu tuta komwaidona balagi m nigada, makawala wala lalilagi si nigada anelosi matausina eisisuaisi deli yeigu. 8 E Yosuwa kunakaigali, yoku Tolula Toveka, e yokomi sala tolula kunakaigalaisi, yokomi goli kabutuvatusi paila sibwabwaila tuta oluvi. Yeigu bayomitali taitala ulo touwata. Matauna yagala Sisi! * 9 E yeigu basaili kwaitala dakuna papala pilalima pilayu omatala Yosuwa. E yeigu bagini ginigini odakuna makwaina, e yam kwaitala wala yeigu baligaiwa si mitugaga tomotala valu makwaina. 10 Avai tuta yam makwaina bima taitala taitala yokomi bidou sola bimakaia bimwasawasi paila vakota deli kabokwala, paila mi bagula bigulesi waini deli seuseu eitaina eitapatu.” *

4

Kilisala kaitapa la kabototu

1 E anelosi matauna okwaitala lakabigatona ikaimilavau imakaiagu, e itokowoiyaigu makawala yeigu tommasisi. 2 E ikatupoiyaigu kawala, “Avaka sitana lokugisi?”

E amapu kawagu, “Kaitala kaitapa la kabototu eibubulokaisi metoya goula. Odabala makaina kaitala kabomela bulami. E metoya kaitapa makaina la kabototu kailima kaiyu kaitapa itotusi, e kaitala kaitala makaisina isim kabasi paila kabovakalota yalima yayu. 3 E opapala makaisina itotusi kaiyu olibe kai, kaitala pilatala kaiyuwela piliyuwela.” * 4 Oluvi akatupoi matauna anelosi kawagu, “Mwa, vavagi makwaisina avaka bikibuboti ke?”

5 E matauna ikatupoiyaigu kawala, “Ki, gala kunikoli ke?”

Yeigu avitakauloki kawagu, “Tomoya, gala wala.”b

10b E anelosi ilukwaigu kawala, “Ka, makaisina kailima kaiyu kaitapa, baisa ikibuboti kwailima kwaiyu Guyau matala makwaisina bimitakavataisi valu watanawa komwaidona.”

11 Oluvi akatupoi matauna kawagu, “Ka, makaisina olibe kaiyu eitowalaiyaisi kaitapa la kabototu, avaka kala katumiki? * 12 Deli avaka kala katumiki masisisina sisiyu sisila olibe opapasi makaisina kaiyu tanumnumta kepuponana goulawokuva wala, makaisina goli bulamila olibe bibubusi?”

13 E matauna ikatupoiyaigu kawala, “Ki gala wala kunikoli ke?”

Yeigu avitakauloki kawagu, “Tomoya, gala wala anikoli.”

14 Oluvi ikaibiga kawala, “Ka, matausina goli taiyu tauwau Yaubada bogwa leinagi deli eibulami paila biwotitalaisi matauna Guyoula valu watanawa komwaidona.”

Yaubada la biga katotila baisa Serubabela

6 E anelosi ilukwaigu baluki Serubabela biga makwaina metoya baisa Guyau. Kawala, “Mwa, yoku bukupeula, gala metoya tokabilia osi peula, kaina om peula titoulem, mitaga metoya ogu baloma la peula. * 7 Kabosilaboda bidubadu kasi vakaila makawala koya bitamwausi omatam. Yoku bukukwaliivau Bwala Kwebumaboma, e avai tuta bukusaila dakuna kala vigimkovila okabala, tomota bigovasi kawasi, ‘Bwainigaga bwainigaga!’ ”

8 E tuvaila Guyau la biga ilukwaigu ikaibiga kawala, 9 “Serubabela bogwa eikatubiasi tumilela Bwala Kwebumaboma, e matauna bogwa wala bivigimkulovi kala kaliai. E avai tuta bikaloubusi makawala, ulo tomota bogwa binikolaisi baisa yeigu lawitalaim lokulokaia matausina. 10 Komwaidosi tomota igibuluwasi paila saina tokibouki kaliai. Mitaga avai tuta bigisaisi Serubabela eisetuwoli wala la kaliai Bwala Kwebumaboma, e matausina saina bimwamwasila ninasi.”

5

Kilisala Buki Pilabumaboma pilakatubili eiyoyowa

1 Yeigu tuvaila akowana, e tuta matutona agisi pilatala pilakatubili buki eiyoyowa. 2 E anelosi ikatupoiyaigu avaka lagisi. Yeigu avitakaula kawagu, “Lagisi pilatala pilakatubili buki eiyoyowa; mapilana kala maloula uvalima yumatala, e kala beiyaya uvayu isuvi opwasigina.”

3 E ilukwaigu kawala, “Olopola buki mapilana isisu kala ginigini bolata makwaina ibodi bikaligiaki valu viloumwaidona. E olopola buki mapilana pilakatubili katubilitala ikamituli kala ginigini, availa availa mina uveilau ibodi bikaliyabaisi metoya valu makwaina; e katubiliyuwela kala ginigini ikamituli, availa availa bilivalasi biga katotila omatala Guyau e oluvi isisasopasi, ibodi wala bikatupipaisi bilauwaisi. 4 Guyau Topeuligaga eilivala bolata makwaina bogwa bikaloubusi makawala, e bisuvi osi bwala availa availa mina uveilau deli goli osi bwala availa availa bilivalasi biga katotila omatala Guyau e oluvi isisasopasi. E bolata makwaina bisisu osi bwala matausina tatoula wala bikammali deli bolesi.”

Kilisala natana vivila olumoulela beyawa

5 E anelosi ikaimilavau ilukwaigu kawala, “Ka, kugisi! Kwaitala tuvaila vavagi leimaima!”

6 E akatupoi kawagu, “Avai vavagi ke?”

Ivitakaulokaigu kawala, “Tatala beyawa baisa kala katumiki mitugaga olopola valu viloumwaidona.”

7 E beyawa mitana katubukolela ibubulokaisi tanumnumta ledi. Itobu matagu lagigisi mitana, e katubukolela ikapogega, e olumoulela natana vivila isisu!

8 E anelosi ikaibiga kawala, “Ka, vivila minana kabutuvitusila mitugaga.” Oluvi anelosi ituma minana ikaimilavau obeyawa, e ikatubukolivau mitana. 9 Yeigu akowana e agisi nayu vivila isim pinupanesi pilapapeula makawala boituva eiyoyowasi eimmakaiagusi. Minasina ilupaisi beyawa mitana e iyowoyaisi ilauwaisi.

10 Yeigu akatupoi anelosi kawagu, “Ambaisa biyowoyaisi bilauwaisi ke?”

11 E matauna ivitakaulokaigu kawala, “Bilauwaisi Babilonia, e metoya mapilana goli bikaliaiisi kwaitala bwala kwebumaboma paila bolela mitana. Avai tuta bivinakwaisi kaliai makwaina, e beyawa mitana bikaisuvaisi olumoulela bivigakaisi kabotaimamila.”

6

Kilisala kaivasi waga kaibibiu

1 E yeigu agisi kwaitala tuvaila kilisala. Metoya kilisala makwaina agisi kaivasi waga kaibibiu leimaimaisi metoya oluwalaisi kwaiyu koya makwaisina barasiwokuva wala. 2 E waga makaina eikalumatala nabubweyani wosa eibibiasi, kaiyuwela nabubwabwau wosa, * 3 kaitolula napupwakau wosa, kaivasila natunutunu wosa. * 4 E yeigu akatupoi anelosi kawagu, “Mwa, avaka kala katumiki makaisina waga kaibibiu?”

5 E matauna ivitakaulokaigu kawala, “Ka, makaisina ikibuboti kwaivasi yagila baisa tuta wala eikaloubusisi omatala Guyoula valu watanawa komwaidona.” *

6 E minasina wosa nabubwabwau ibibiasi makaina waga kaibibiu bilauwaisi opiliyavata mapilana Babilonia, e minasina wosa napupwakau ilolosi opilikwaibwaga, e natunutunu ilolosi mapilana opilibolimila. 7 E wa tuta matutona wosa minasina natunutunu isunupulasi, gala wala bipeulokaisi magisi nani bilosi ivakawolaisi valu watanawa. Anelosi ikaibiga kawala, “Kulosi kuvakawolaisi valu watanawa!” - e ka, bogwa ivagaisi goli. 8 Oluvi anelosi idouwaigu kawala, “Ka - minasina wosa eilosi opiliyavata isuvisi mapilana Babilonia bogwa ikatuminumwaisi la gidimleiya Guyau.”

Karaiwaga paila bisaili kala kulupaipi Yosuwa

9 Guyau isakaigu biga makwaina, 10 kawala, “Kuyosi makwaisina bobwailila matausina togilagala Elidai, Tobiya deli Yedaia eisakaisi e kulau wala nani kulokaia ola bwala Yosaia matauna Sepanaia latula. Komwaidosi matausina bogwa leikaimilavausi metoya okatupipi mapilana Babilonia. 11 Bukuyouduli kulupaipi metoya osi bobwailila siliba deli goula, e kusaili odabala matauna Tolula Toveka, Yosuwa matauna Yeosadaki latula. 12 E kuluki matauna kidamwa Guyau Topeuligaga ililivala kawala, ‘Tau matauna idokaisi yagala Sisi bogwa bisiniveka ola kabosisu, e bikaliivau Guyau la Bwala Kwebumaboma. * 13 Matauwena goli bikaliai makwaina e bogwa biboda kala kamaiaba avaka bibodi taitala guyau. E matauna biguyoi la tomota. Taitala tolula bitotu opapala la takaikaia e kasitaiyu goli bubunesi manum deli ninitinidesi bikaraiwagasi.’ 14 E kulupaipi bisisu paila kaboluluwai olumoulela Guyau la Bwala Kwebumaboma bivigaki kasi taimamila matausina Elidai, Tobiya, Yedaia e deli Yosaia.” 15 Availa availa matausina si valu kaduwonaku bimaisi wala bipilasisi paila bikaliivauwaisi Guyau la Bwala Kwebumaboma. E avai tuta makwaina bogwa bikaliivauwaisi, yokomi bukunikolaisi Guyau Topeuligaga leiwitalaigu lamakaiami. Baisa komwaidona bikaloubusi makawala, kidamwa bukukwabikuwolaisi mokwita Guyau mi Yaubada la karaiwaga.

7

Guyau ikamogi posuma sasopa

1 Olopola kwaivasila kala taitu Dariusa eikikaraiwaga, tubukona nalima navasila (tubukonela Kisilevic), yamla kwaivasila, Guyau ilukwaigu biga kwaitala.

2 Mina Beteli bogwa eiwitalaisi Saresa, Regemmeleki deli kasi tobwakuli eilosi ola Bwala Kwebumaboma Guyau Topeuligaga, kidamwa binigadasi baisa Guyau bimitukwaii matausina, 3 deli bikatupoiyaisi tolula deli tovitoubobuta katupoi makwaina kawasi, “Ki, ibodi bakasetuwolaisi ma bolasi paila Bwala Kwebumaboma kala kodadaimi, e bakaposumasi olopola tubukona nalimela makawala lakauvigakaisi kweluwovila taitu e leima lagaila?”

4 E mabigasina Guyau la biga eilukwaigu kawala, 5 “Ka, kuluki tomotala valu makwaina deli goli matausina tolula, avai tuta omitibogwa leipusoposumasi deli leibulobolasi olopola tubukona nalimela deli nalima nayuwela, olopola makwaisina kwailuwolima kwailuwoyu taitu, gala wala sitana agu taimamila. 6 E avai tuta matausina eikamkwamsi deli eimomomsi, baisa paila wala titoulesi kasi bwaina.”

7 Baisa makawala Guyau eilivala metoya baisa matausina tovitoubobuta tobubogwa wa tuta makwaina Yerusalem igau viloukabalaki, deli valu mavilousina opapala Yerusalem ivakasuwoki wala tomota, e gala mavilousina wala, mitaga tuvaila mapilana opilibolimila deli goli oitayatila mapilana opilikwaibwaga.

Mina Isireli eiyomitulaisi kasi katupipi metoya osi kowolova

8 E Guyau iluki Sekaraia kawala, 9 “Omitibogwa aluki ulo tomota karaiwaga makwaisina kawagu, ‘Ibodaimi bukukwaraiwagasi duwosisia, deli ibodaimi bukukwamiabaimi deli bukunokapisaimi taitala baisa taitala. 10 Gala bukulamidadaisi kwabuya, weilova, mitawasi deli kusisisuaisi, kaina availa wala tonamakava. Deli gala bukuninamsaisi avai vavagi gaga mwada bukuyomiyuyaisi semia.’

11 “Mitaga ulo tomota ikasai wala dubasi e ipakaisi binakaigalaigusi. Matausina itaboda ninasi 12 e ivigakaisi ninasi kala kasai makawala dukutotu. Mapaila yeigu agibuluwi matausina paila uula ipakaisi binakaigalaisi ulo vituloki makwaisina avaka laluki tovitoubobuta tobubogwa. 13 Avai tuta lalilivala gala inakaigalaisi, mapaila avai tuta ininigadasi gala wala ammapu. 14 Makawala utuyagila ayuvisau matausina ilosi oviloumitawasi isisuaisi. E valu makwaina mwada viloukabalaki ivilouwokuva wala, e gala taitala isisiki.”

8

Guyau ikatotila bivigivau Yerusalem

1 Guyau Topeuligaga iluki Sekaraia kawala, 2 “Yeigu saina ininaki lopogu bapilasi Yerusalem, paila ulo yebwaili saina vakaigaga paila tomotela, yebwaili makwaina eivigakaigu lagibuluwi kasi tilaula. 3 Yeigu bakaimilavau Yerusalem makwaina ulo valu kwebumaboma, e basigaga baisa. Tomota binikolaisi makwaina viluwela tapwaroru, e ulo koya yeigu Guyau Topeuligaga bidokaisi kwebumaboma. 4 E tuvaila bavigaki tommoya deli nunumoya matausina bogwa eikabikaitukwasi bikikaiakusi obikubaku. 5 E kaduwala makadasina olopola valu bikasewoki wala gugwadi, tauwau deli vivila bimmwasawasi.

6 “Vavagi makwaisina kala lega bikasai baisa boda mabudona kesala mina mmomova, mitaga yeigu gala avai vavagi bilapaigu. 7 E yeigu bakoli ulo tomota metoya valu mavilousina ambaisa ambaisa eililauwaisi, 8 e bakaimilivau matausina metoya mapilana opilibomatu deli opilikwaibwaga bamai bisikaisi Yerusalem. Bavigaki matausina ulo tomota, e yeigu si Yaubada, bagiyoubwaila odubasi matausina.

9 “Tauwau kupapeulasi! Ka biga mabigasina wala lokuligibogwisi tovitoubobuta eikamitulaisi omitibogwa, wa tuta makwaina lokukusovaisi tumilela ulo Bwala Kwebumaboma paila bukukwaliivauwaisi. 10 E otuboulolaga tuta makwaina gala wala availa ibodi bimapu avai tomota kaina avai mauna paila bivagi la paisewa. Deli gala wala availa bisibwabwaila metoya baisa kala tilaula. Avigaki tomota bikoulovaisi taitala baisa taitala. 11 Mitaga tuta baisa lauvigaki boda mabudona tomotela eikesasi mina mmomova ituwoli sainela. 12 Matausina biluva uwosi bisopusi kasi yagogu. E kasi waini matamsina bibukulasi, pwaipwaia bikabinai, deli bisaibagu kuna. Komwaidona bobwailila makwaisina yeigu basaiki ulo boda matausina eikesasi mina mmomova. 13 Mina Yuda deli mina Isireli, ka! Omitibogwa avai tuta matausina mina mitawasi bibulotaisi sesia, bikaibigasi kawasi, ‘Ibodi kabommayuyu makwaina eikanakaila mina Yuda deli mina Isireli bikanakailami!’ Mitaga bogwa bakolaimi, e oluvi matausina mina mitawasi bilivalasi baisa taitala taitala kawasi, ‘Ibodi bukubani kam mitakwai makawala mina Yuda deli mina Isireli eibanaisi!’ Mapaila kupapeulasi e gala bukukokolasi.”

14 E Guyau Topeuligaga ikaibiga kawala, “Avai tuta tubumia omitibogwa biyogibuluwaigusi, yeigu aninamsi avai kabommayuyu paila bibudoki matausina, e gala akatumapu nanogu, mitaga avagi wala avaka laninamsi. 15 Mitaga tuta baisa yeigu laninanamsa bamitukwaii tomotela Yerusalem deli Yuda. Mapaila gala bukukokolasi. 16 Mitaga vavagi makwaisina ibodaimi bukuvagaisi - bukukwamokwitasi taitala baisa taitala. E otutala yakala, kulivalasi avaka kala duwosisia mokwita - avaka ibodi bivisunupuloi vakota. * 17 Gala bukuninamsaisi avai vavagi gaga mwada bukuyomiyuyaisi semia. Gala bukusasopasi avai tuta bukukwatotilasi. Yeigu gala ayebwaili sopa, kodoudoga, deli yowai.”

18 Guyau Topeuligaga iluki Sekaraia kawala. 19 “Ka, posuma makwaisina lokuuvagaisi olopola tubukona navasila, nalimela, nalima nayuwela deli naluwotalela, bavigaki tubukonesi si kabokaimwana deli si kabolagisa tomotela Yuda. Yokomi ibodaimi bukuyebwailisi kamokwita deli vakota.”

20 E Guyau Topeuligaga eilivala kawala, “Ka, tuta bogwa leimaima paila tomota metoyasi valu mavilousina komwaidona bimaisi Yerusalem. 21 E tomotela valu kwaitala bilukwaisi sesia matausina ituwoli valu kawasi, ‘Ka yakamaisi bakalosi katapwarorusi baisa Guyau Topeuligaga deli bakanigadasi paila bimitukwaiyaimasi. Kumaisi deli bitalosi!’ 22 Bidubadu tomota deli boda kwepapeula bimaisi Yerusalem paila bitapwarorusi baisa Guyau Topeuligaga, deli binigadasi baisa matauna paila bimitukwaii. 23 E wa yam makwaisina tailuwotala mina mitawasi bonasi ituwoli ituwoli bimakaiasi taitala guma Yudia e bilukwaisi kawasi, ‘Mwa, magimasi bakabokulaimsi bitalosi om keda, paila bogwa lakalagaisi Yaubada deli yoku.’ ”

9

Mina Isireli sesia kasi karaiwaga

1 Baisa Guyau la biga.

Matauna bogwa eikaraiwaga bimipuki valu Adaraki deli vilouveka Damasiko. Isireli dalela baisa Guyau la vavagi deli goli vilouvekala Siria baisa Guyau la vavagi. ** 2 E Amati mavilouna deli kaligeila Adaraki tuvaila la vavagi, deli goli vilouvakaveka Taia toyo Saidoni, deli goli tomotesi saina mina katavatu. 3 E mina Taia bogwa eikaliaiisi kasi kali kwepapeula deli eikogugulaisi siliba toyo goula saina bidugaga, tavayayaila wala! 4 Mitaga Guyau igau bikau komwaidona avaka avaka leiyosisi. E bilavi komwaidona si veiguwa bila obolita, e viluwelaga bivakakovi wa kova.

5 E mina Asikeloni bigisaisi mipuki makwaina e bikokolasi, mina Gasa bigisaisi mipuki makwaina, e saina biyomiyuyu matausina. Makawala goli mina Ekironi, si pikwaku bogwa biwokuva. E guyoula Gasa bitamwau, deli Asikeloni biviloububu. * 6 Tomota lumolomla bisikaisi Asidodi. E Guyau eilivala kawala, “Mina Pilisitia matausina ninasi walakaiwa bogwa bavabu. 7 E matausina gala tuvaila bikamsi kasi viliona deli buyavila, kaina bikamsi avai kaula bomikikila. Komwaidona matausina eikesasi mina mmomova bavigaki ulo tomota deli bavigaki kwaitala dala odalela Yuda. Mina Ekironi bavigaki ulo tomota, makawala lavigaki mina Yebusi. 8 Yeigu bayausi ulo valu e gala batagwala tokabilia bisuwalaiyaisi makwaina. Yeigu gala batugwali matausina giyougaga bilamidadaisi tuvaila ulo tomota. Paila yeigu bogwa leigisaki matagu ammakawala ulo tomota leilumkolaisi mmayuyu.”

Taitala guyau igau bima

9 Yokomi mina Saiyoni,d bimwamwasila ninami sainela,

e bukugovasi deli mwasawa, yokomi mina Yerusalem.

Ka, mi guyau eimaima baisa yokomi.

Matauna eimaima totomgwaga deli tokwalisewa,

mitaga tomanum, leisila wa ase,

e wa ase nagwadi leisila. *

10 Guyau ikaibiga,

“Bakatuyouli wogala kabilia kaibibiu metoya mapilana Isireli,

e balau minasina wosa metoya mapilana Yerusalem.

Makaisina kaiyala eiyosisi paila kabilia bogwa bakomtumtu.

Mi guyau bivakadi boda ituwoli ituwoli bivakotasi.

Matauna biguyau metoya pilatala bolita bila bolita piliyuwelʹo,

e metoya wa Waya Yupereiti bila okala kalitutila valu watanawa.” *

Yaubada bikaimilavau la tomota

11 Guyau ikaibiga,

“Ulo kabutu deli yokomi

bogwa lokukwatukikitaisi metoya obuyavisi mi lula bidubadu,

e mauula baisa, bogwa bataneku mi tomota,

e bisilavaisi metoya okatupipi, makwaina makawala utuwotu kwaimada. *

12 E yokomi tokwatupipi, bukukwaimilavausi paila baisa tuta isim mi pikwaku.

Kukwaimilavausi baisa omi kabokwala.

Ka, baisa tuta alukwaimi, biboda sivayu bamipuvau baisa yokomi,

e bamitukwaiyaimi kaimapula komwaidona avaka kami mmayuyu.

13 Bavigaki mina Yuda ulo kaikwakuna,

e mina Isireli bavigaki ulo kaiyala.

Bavigaki tolesi Saiyoni ulo puluta,

paila bakabilia deli mina Girisi.”

14 Guyau biyoumatila odubasi la tomota.

Matauna bilavi la kaiyala makala kavikavila.

Guyau Towalakaiwa biyuvi tauya,

e bikatudelisi deli la tomota olumoulela utuyagila metoya opilibolimila.

15 Guyau Topeuligaga bikoli la tomota,

e matausina bikatumtuwolaisi kasi tilaula.

Otutala kabilia bigovasi makawala tomomom kaibotutu.

Bitapupoiyaisi kasi tilaula,

e buyavisi bitayelu makawala buyavila lula

tutala biligabwaisi odabala kabolula metoya wa bolu.

16 Avai tuta yam makwaina bima, Guyau bikoli la tomota,

makawala taitala toyamata sipi bikoli la yawa metoya okabosilagi.

Matausina bivivivilasi ola valu,

makawala dakuna kwevivivila okala kulupaipi guyau.

17 Wo, isa bwaina mapilana valu saina kweminabwaita.

Tubovau bogwa bikamsi kaulela e bimomsi wainila, e bogwa bibwasa uwosi.

10

Guyau ikatotila bikoli la tomota

1 Kunigadasi baisa Guyau paila kuna otutala sopu. Paila Guyau matauna kala tosaiki kuna e ivasusuni si bagula tomota komwaidona. 2 Tomota ikikatupoisi baisa tokolu deli tokalamimi, mitaga mapula ibanaisi sopa deli nagowa. Mimilisi ikatumikisi mimi, mitaga isipulokaimi wala, e avaka eikatigamwaisi lupomi baisa gala wala isim dimlela. Mapaila tomota iwausi wala makawala sipi natamwau. Matausina ibodasi mwau paila uula gala kasi tovakeda.

3 Guyau ikaibiga kawala, “Yeigu saina agibuluwi matausina mina mitawasi, paila ikaraiwogaisi ulo tomota, mapaila yeigu bamipuki matausina. Tomotela Yuda baisa ulo vavagi, e yeigu Guyau Topeuligaga bayamati matausina. E bavigaki matausina makawala ulo wosa napapeula. 4 E oluwalaisi matausina bavigaki mimilisi bitokaraiwagasi, bitokugwasi, deli bitokumatoulasi, paila biyamataisi ulo tomota. 5 Tomotela Yuda bitomgwagasi makawala tokabilia bivapupoiyaisi kasi tilaula bimila pwadidiweta olopola keda. Matausina bikabiliasi paila uula Guyau deli matausina, e matausina bikalisauwaisi kasi tilaula matausina tosila wosa.

6 “Ka, yeigu bavigaki mina Yuda bipeulasi;

e bakoli mina Isireli.

E yeigu banokapisi matausina e bakaimilivau

komwaidosi matausina bamai osi valu.

E bavigaki matausina makawala

gala avai tuta akoulovi matausina.

E yeigu goli Guyau si Yaubada; e yeigu bamapu si nigada.

7 E tomotala Isireli bipeulasi makawala tokabilia,

e bimwasawasi makawala matausina eimomomsi waini.

E tubusia tuta oluvi biluluwaisi tomgwaga makwaina,

deli bimwasawasi paila avaka Guyau bogwa leivagi.

8 “Yeigu badou ulo tomota

e bakouguguli matausina.

Bakoli matausina,

deli bavigaki matausina bidalasi

makawala omitibogwa.

9 Ilagoli bogwa labutugigai

matausina eilosi isilomlasi oluwalaisi

boda ituwoli ituwoli,

mitaga ambaisa ambaisa eisikaduwonakusi

matausina biluluwaigusi wala.

Matausina deli litusia bimovasi,

e bikaimilavausi osi valu gulitinidesi.

10 Metoya mapilasina Itipita toyo Asiria

yeigu bakaimilivau matausina osi valu,

e bimilivalusi osi valu tatousi.

Bavigaki matausina bimilivalusi

Giliadi deli goli Lebanoni;

e valu viloumwaidona bikasewoki wala tomota.

11 Avai tuta biluvapelasi oluwalela bolitala uvagila mwau,

yeigu Guyau bawaiya kaisai,

e sopila Waya Naili bimada.

Asiria kwekamnomwana bavabu watanawa,

e Itipita kwaipeula bavigaki bimama.

12 E yeigu bavigaki ulo tomota bipeulasi.

E matausina bitemmalaigusi deli bikabikuwolaigusi.”

Baisa goli Guyau eilivala.

11

Giyougaga kasi kapusi

1 Mina Lebanoni kuulaimwaisi mi lulu,

e gagabila kova bivakakubali makaisina mi kai kweisila!

2 Yokomi makaisina reiyava, kuvalamsi deli mi kavinavina -

makaisina kweisila bogwa eikapusisi;

makaisina kai kaimmatabwaila bogwa eivakakubali!

Yokomi makaisina yawa kaila Basani,

kuvalamsi deli mi kavinavina -

makubilana saina ulaka bogwa eipweilisi!

3 E tokaraiwogala iuvalamsi deli si kavivia;

paila kasi katububula bogwa leitamwau!

Kunakaigalaisi laiyoni eiguguvavilasi;

si valu oulaka mapilana Yoridani bogwa leipwailisi!

Taiyu toyamata sipi

4 E Guyau ulo Yaubada ilukwaigu kawala, “Mwa, kuvigakaim kasi toyamata sipi paila mayuwona makateki biyalaisi. 5 Paila tolimauna ikatumataisi minasina e gala wala availa imipuki matausina. Matausina igimolaisi si mauna vilionesi, e ilivalasi kawasi, ‘Kala yakaula Guyau! Ka yakamaisi saina bidubadu ma guguwasi!’ Ilagoli kasi toyamata tatousi, mitaga gala wala inokapisaisi minasina.”

6 (Guyau ikaibiga kawala, “Yeigu gala tuvaila banokapisi availa ovalu watanawa. Yeigu titoulegu basaili komwaidona tomota oyumasi kasi tokaraiwaga. E tokaraiwaga matausina bikoyaisi valu watanawa; e yeigu gala wala bakoli makwaina metoya oyumasi tokaraiwaga matausina.”)

7 Matausina availa availa togigimwala sipi paila bigimlovausi, itogwaigusi e avigakaigu kasi toyamata sipi mayuwona bogwa biyalaisi. E yeigu akau kaiyu kai. kaitala ladoki yagala “Mitakwai”, e kaiyuwela “Koumomla”. E yeigu ayamati yawa mayuwona. 8 E yeigu iwokuva ulo peuloki baisa taitolu toyamata sipi, matausina eivigakaigusi tokukolosi, mapaila olopola natana wala tubukona kasitaitolu wala akatumati. 9 Oluvi aluki yawa mayuwona kawagu, “Ka, yeigu gala tuvaila bayamataimi. Kidamwa minasina bogwa bikaligasi, bikikaligasi wala. E minasina bogwa bikatumataisi wala. E minasinaga kesala bikikamataisi wala natana baisa natana.” 10 Oluvi akau makaina kai ladoki yagala “Mitakwai” akouwoli, kidamwa bakodidaimi kabutu makwaina Guyau leivagi deli boda mabudosina komwaidona. 11 Mapaila kabutu makwaina idadaimi wala wa yam makwaina. E matausinaga togigimwala sipi paila bigimlovausi, itola mitasi igigisaigusi, e matausina bogwa eikatetasi kidamwa Guyau eililivala goli metoya avaka baisa lavagi. 12 E yeigu aluki matausina kawagu, “Kidamwa bukutagwalasi, kusakaigusi mapugu. Kidamwaga gala, desi wala kuyosisi.” Mapaila matausina isakaigusi mapugu kala bawa kweluwotolu siliba. **

13 E Guyau ilukwaigu kawala, “Mwa, kusewoya makwaisina olopola veiguwa kabosakaila wa Bwala Kwebumaboma.” Mapaila yeigu akau makwaisina kweluwotolu siliba - gulovekala mani kadai,e e idokaisi wala mapugu makawala - e asewoya olopola veiguwa kabosakaila wa Bwala Kwebumaboma. 14 Oluvi akouwoli kaiyuwela kai makaina yagala “Koumomla”, e Yuda deli Isireli si koumomla tuta makwaina itotina.

15 Oluvi Guyau ilukwaigu kawala, “Tuvaila kuvigakaim toyamata sipi, e tuta baisa kuvigakaim gala kam yeiwau yobobona. 16 Bogwa lasaili toyamata paila biyamati ulo sipi, mitaga gala ipipilasi minasina sipi, leibodasi kabovitukokola paila kaliga; tuvaila gala inainevi minasina natamwau, kaina bikatumovi minasina eikagagumasi, kaina iuvakoma minasina nabubwaila. Mitaga kaimapula, matauna ikamkwam wala vilionesi sipi minasina nakakaitubwa, e ikakuwi sukwedunesi. 17 Matauna gala kala yeiwau yobobona ibodi wala bikaliga. Matauna bogwa eisilavi la yawa. E kabilia bima bikodidaimi la karaiwaga. E yamala bidagugu, deli matala pilakakata bikau.”

12

Tuta bima Guyau bikoli Yerusalem

1 Guyau matauna eikatuvakai labuma, ibubuli valu watanawa, deli goli isakaidasi tomota da momovasi. Ililivala biga mabigasina paila mina Isireli kawala, 2 “Yerusalem bavigaki makawala kwelatala waini; e boda mabudosina otalila bimomsi e bisilubeibeusi makawala tomomom. E avai tuta bivabodaisi Yerusalem, e viluwela Yuda komwaidona deli wala bivabodaisi. 3 Mitaga avai tuta vavagi makwaina bikaloubusi, yeigu bavigaki Yerusalem makawala kwaitala dukumeilosi - avai boda idoki bikatukwaki makwaina, bogwa bisilagi. E boda komwaidona ovalu watanawa bikatukwaitalasi paila bikabiliasi deli Yerusalem. 4 E wa tuta matutona yeigu bayokukoli komwaidona si wosa, e bavigaki komwaidosi tosisila wosa minasina binagowasi. Yeigu bayamati tomotela Yuda, mitaga kasi tilaula si wosa bavigaki bikausi. 5 Oluvi dala olopola Yuda bilivalasi kawasi, ‘Guyau Yaubada Topeuligaga ikatupewoli la tomota matausina eisisuaisi Yerusalem.’

6 “Wa tuta matutona wala yeigu bavigaki komwaidona dala olopola Yuda makawala kova eigigabu ulaka, kaina yonitaitu wa bagula - matausina bikatumataisi komwaidona boda otalisi. Mitaga tomotela Yerusalem bikwalasi olopola si valu.

7 “Ka, yeigu wala Guyau bavigaki tokabilia Yuda bikugwa bitomgwagasi, e gagabila taimamila makwaina Debida tubula deli tomotela Yerusalem mwada bikulaisi bavigaki makawala goli baisa mina Yuda komwaidona. 8 Wa tuta matutona Guyau bikoli availa availa isisuaisi Yerusalem, kaina goli mina mamama sainela isisuaisi oluwalaisi matausina bivigaki bipeulasi makawala Debida la peula omitibogwa. E dalela Debida bivakadaisi matausina makawala Guyau la anelosi, kaina makawala Yaubada titoulela. 9 Wa tuta matutona wala yeigu bakodidaimi boda komwaidona mabudosina ivigikonaisi bikabiliasi deli Yerusalem.

10 “E yeigu bavakasau oninasi ninalela nokapisi, deli ninalela nigada baisa matausina Debida dalela, e deli goli baisa komwaidona tomotela Yerusalem. E avai tuta bigisaisi matauna leikatumataisi, e bivilamwaisi matauna makawala matausina iuvalamsi paila litusi kalamwaleta eikaliga. E saina bivilumgwagasi goli, makawala si valam matausina eivakaligaisi si kuluta tau. ** 11 E wa tuta matutona valam kwaiveka bikubali olopola Yerusalem makawala kala valam Adadi Rimona mapilana oitayatilela Megido. 12-14 E dala dilatala dilatala olopola valu biuvalamsi odalesi wala titoulesi. Debida dalela, Netani dalela, Libai dalela, Simei dalela, deli goli dala ituwoli ituwoli. Dala dilatala dilatala biuvalamsi odalesi wala titoulesi, e olopola dala dilatala dilatala ituwoli tauwau biuvalamsi e ituwoli vivila biuvalamsi.”

13

1 E Guyau Topeuligaga eilivala kawala, “Avai tuta vavagi makwaina bikaloubusi, kwaitala sopi kwegigibwabula biutulapula paila bikatumigileu dalela Debida, e deli goli tomotela Yerusalem metoya osi mitugaga toyo si taimamila baisa tokolu. 2 E wa tuta matutona yeigu bakodidaimi komwaidona yagasi minasina tokolu metoya osi valu, e gala availa biluluwai minasina. Yeigu bakatumati availa matauna bikayupali titoulela mwada matauna taitala tovitoubobuta deli bakatubodi ninalela tokolu kala taimamila. 3 E kidamwaga bikaliyeiya wala biuvitoubobuta, tamala deli inala tatoula bilukwaisi matauna mwada ibodi wala bikatumataisi, paila iutuutu wala kala livala mwada eikikamituli Guyau la biga, mitaga baisa isisasopa wala. Avai tuta tuvaila bivitoubobuta, tamala deli inala bitamataisi matauna. 4 Tuta matutona bikaloubusi, gala avai tovitoubobuta bikamnomwana paila kilisala makwaisina leigigisi, kaina bikavisaki makawala taitala tovitoubobuta, kaina bisikoma tovitoubobuta kasi kwama mwada biwabwaisi tomota. 5 Mitaga kaimapula, bikaibiga kawala, ‘Yeigu gala tovitoubobuta. Yeigu tobigubagula wala, ogu tuta komwaidona yeigu tobigubagula wala.’ 6 E kidamwa availa bikatupoi matauna, kawala, ‘Avaka uula kapwaila makwaisina ovitakom?’ e matauna bivitakauloki kawala, ‘Agu kwapwaila lamai metoya ola bwala taitala lubaigu.’ ”

Yaubada ikaraiwaga bikatumataisi toyamatela la sipi

7 E Guyau Topeuligaga eilivala kawala, “Kema, kumamata, e kutasilaki matauna toyamata sipi eiwotitalaigu! Kutamati matauna, e sipi mayuwona biwaki neuya. Yeigu bakabilia deli ulo tomota * 8 e olopola valu viloumwaidona meibawasi tomota bikaligasi. 9 Yeigu bawakoli mabudona kesala mina mmomova e bakatumigileu matausina, makawala siliba bikatumigileuwaisi wa kova. Yeigu bawakoli matausina makawala goula biwakolaisi. Oluvi matausina binigadasi baisa yeigu, e yeigu bavitakauloki matausina. Yeigu baluki binikolaisi matausina goli ulo tomota, e bikamitulaigusi yeigu si Yaubada.”

14

Yerusalem deli boda ituwoli ituwoli

1 Yam makwaina bogwa eivakatitaikina paila Guyau bisili okabala, e biyakali la tomota. E Yerusalem bogwa bikoyaisi, e guguwa makwaisina leikwaiyaisi bivilavilasi wala omitasi. 2 E Guyau bikoguguli boda komwaidona gulitinidesi e bikabiliasi deli mina Yerusalem. Matausina bikwaiyaisi si bwala, vivila biyosisi bimokaiasi, e biyoulisiga valu. E mabila tomota bikatupipaisi bilauwaisi. Mitaga kesalaga matausina gala bikauwaisi metoya osi valu. 3 Oluvi Guyau bisunapula e bikabilia deli boda mabudosina, makawala la tomgaga eiuvagi omitibogwa. 4 Wa tuta matutona Guyau bitoli odabala Koya Umilela Olibe, mapilana opilibomatu bila Yerusalem. Oluvi kwaitala itayatila kwaiveka bikatutuli Koya Umilela Olibe, metoya opilibomatu bila opilikwaibwaga. E koya pilatala bila opiliyavata e piliyuwela bila opilibolimila. 5 Yokomi bukusakaulokaisi itayatila makwaina eikatutuli koya eivigaki kwaiyu, paila bukukwalasi. Yokomi bukusakaulasi makawala tubumia leivigakaisi avai tuta likuliku eitokaia ola tuta Usaia guyoula Yuda. E Guyau ulo Yaubada bima, deli la anelosi komwaidosi bimai.

6 Avai tuta vavagi makwaina bikaloubusi, valu gala tuvaila bitula kaina numla bikulokula, 7 kaina bidudubila. Yam lumalamela bisetuwoli wala tuta tuta, e otutala bogi goli yam lumalamela bisisu. Vavagi makwaina la kaloubusi, Guyau wala kalamwaleta inikoli tutala.

8 Avai tuta yam makwaina bikaloubusi, sopi simokainia bititayelu metoya Yerusalem e mabila sopi bitayelu bila Milaveta Pilamata e mabila bila Bolita Kwaiveka. E olopola taitu komwaidona bititayelu wala. Kaina goli otutala waigigi, kaina otutala kuna, mitaga bititayelu wala. * 9 Oluvi Guyau biguyoi valu watanawa komwaidona, tomota komwaidona bitapwarorusi baisa matauna si Yaubada, deli bidousi baisa matauna metoya oyagala igitinidesi goli.

10 E valu mapilana viloumwaidona eivitouula Geba opiliyavata, bila Rimoni opilibolimila, bimila kabatau wala. Yerusalem bikalituwoli odubasi valu makwaisina otalila; e valu bivitouula metoya Kalapisila Beniamina bila Kalapisila Wokulu, makatupona goli bakwaila kwaitala kalapisila kwaibogwa. E metoya obolela vatoi yagala Ananeli bilaga gweguya okabopolela kasi waini. 11 E tomota biluva uwosi olopola Yerusalem, e gala tuvaila availa bivitukukoli matausina metoya avai kabomwau. *

12 E Guyau bimai kwaitala lelia saina kwemigaga baisa boda komwaidona mabudosina mwada bikabiliasi baisa mina Yerusalem. Lelia makwaina baisa makawala. Igau wala mina mmomova bililoulasi, mitaga uwosi, mitasi deli mayesi bogwa wala bipusigiyogayasi.

13 Wa tuta matutona Guyau bivapinigu ninasi e deli kasi kokola, mapaila taitala taitala bilitaki sola matauna okaipapala bitoli wala immku wowola. 14 E tolesi Yuda bikabiliasi paila bikolaisi Yerusalem. E bikoyaisi si guguwa mabudona boda komwaidona - goula, siliba, deli goli karekwa saina bidugaga. 15 E kwaitala lelia kwemigaga biviloubusi baisa minasina wosa, miuli, kameli, ase, e deli goli baisa avai mauna avai mauna olopola si kabeikau tilaula.

16 Oluvi komwaidosi matausina eikesasi mina mmomova metoya mabudona boda eikabiliasi deli mina Yerusalem, bitokaiasi taitu kwaitala kwaitala bilolosi Yerusalem paila bititapwarorusi baisa Guyau Topeuligaga, matauna goli si Guyau, deli bipakapakasi Buliyoyova Pakala. * 17 E kidamwaga avai boda bipakaisi gala bilosi itapwarorusi baisa Guyau Topeuligaga, matauna si Guyau, e kuna gala bikuna osi valu. 18 Kidamwa mina Itipita bipakaisi e gala bipakasi Buliyoyova Pakala, e lelia makwaina wala Guyau bisaiki baisa boda mabudosina bipakaisi bilosi, bikapilaki tuvaila matausina mina Itipita. 19 Makwaina goli mipuki bikapilaki Itipita deli baisa komwaidona boda ituwoli ituwoli kidamwa gala bipakasi Buliyoyova Pakala.

20 E wa tuta matutona biginaisi okasi bela wosa biga mabigasina, “Nabumaboma paila Guyau.” E makwelasina kulia wa Bwala Kwebumaboma bogwa bivigaki kasi bumaboma makawala goli makwelasina bolu kwelabumaboma omatala kabogwabu lula. 21 Mapaila bikatupalaisi komwaidona kulia olopola Yerusalem deli goli olopola Yuda viloumwaidona paila wotitalela kala taimamila Guyau Topeuligaga. E matausina togabu lula bivigakaisi kulia makwelasina paila bisulusulusi vilionesi makabilasina eivigakaisi paila lula. Avai tuta vavagi makwaina bikaloubusi, gala tuvaila avai togigimwala bisisu ola Bwala Kwebumaboma Guyau Topeuligaga.

* 1:1 1.1 Esi 4.24—5.1; 6.14

a 1:7 Tubukona Sebati tadoki January.

* 1:8 1.8 YG 6.2-4

* 3:1 3.1 Esi 5.2; YG 12.10

* 3:2 3.2 Yd 9

* 3:8 3.8 Yer 23.5; 33.15; Sek 6.12

* 3:10 3.10 Mai 4.4

* 4:3 4.3 YG 11.4

b 4:5 Mailela 10b bila 14 taginisi baisa kidamwa lilivala bisaitaula duwosisia wala. Kala gigisa omitibogwa matauna buki toginila isaili biga uulela odogina.

* 4:11 4.11 YG 11.4

* 4:6 4.6 Esi 5.2

* 6:2 6.2 YG 6.4-5

* 6:3 6.3 YG 6.2

* 6:5 6.5 YG 7.1

* 6:12 6.12 Yer 23.5; 33.15; Sek 3.8

c 7:1 Tubukona Kisilevi tadoki November.

* 8:16 8.16 Ep 4.25

* 9:1 9.1 Ais 17.1-3; Yer 49.23-27; Emo 1.3-5

* 9:1 9.1-4 Ais 23.1-18; Isi 26.1—28.26; Yoe 3.4-8; Emo 1.9-10; Md 11.21-22; Lk 10.13-14

* 9:5 9.5-7 Ais 14.29-31; Yer 47.1-7; Isi 25.15-17; Yoe 3.4-8; Emo 1.6-8; Sep 2.4-7

d 9:9 Mapilana kaina ikibuboti pilamwaidona viluwela Yuda kainaga mapilana Yerusalem wala.

* 9:9 9.9 Md 21.5; Yn 12.15

* 9:10 9.10 Sam 72.8

* 9:11 9.11 Sun 24.8

* 11:12 11.12 Md 26.15

* 11:12 11.12-13 Md 27.9-10

e 11:13 Mitaga matauna idoki saina pikekita wala.

* 12:10 12.10 Yn 19.37; YG 1.7

* 12:10 12.10-14 Md 24.30; YG 1.7

* 13:7 13.7 Md 26.31; Mk 14.27

* 14:8 14.8 Isi 47.1; Yn 7.38; YG 22.1

* 14:11 14.11 YG 22.3

* 14:16 14.16 Tol 23.39-43

MALAKAI

1

2

3

4

MALAKAI
La Buki

Kabovitouula

Mapilana Malakai La Buki leima otutala Bwala Kwebumaboma mapilana Yerusalem ikaliivauwaisi, katitaikina 450 BC. Matauna tovitoubobuta la nanamsa siligaga sainela magila tolula deli tomota bivigivauwaisi si kimadagi baisa makwaina si kabutu deli Yaubada. Mokwita bidubadu eikapusisi e gala wala itapwarorusi duwosisia baisa Yaubada. Tolula deli tomota isisasopasi baisa Yaubada, paila gala isemakavaisi duwosisia avaka ibodi bisakaisi Yaubada, deli gala ibubunasi makawala avaka ibudoki tokwabikaula baisa Yaubada la vituloki. Mitaga igau wala Guyau bima biyakali deli bikatumigileu la tomota, e mitaga ikugwa biwitali taitala la touwata paila bikatubiasi la keda deli bikamituli Yaubada la kabutu.

Buki kala katumimisa

Mina Isireli si mitugaga 1.1—2.16

Yaubada la yakala deli la nokapisi 2.17—4.6

1

1 Biga mabigana Guyau isaiki Malakaia paila biluki mina Isireli.

Guyau la yebwaili paila mina Isireli

2 Guyau ilivala baisa la tomota, kawala, “Ka, tuta komwaidona laiyebwailimi.” **

Mitaga tomota ivitakaulasi, kawasi, “Ammakawalaga kudoki lokuyebwailimasi?”

Guyau ivitakauloki, kawala, “Ka, Iso sola bodala Yekobe isisuaisi, mitaga Yekobe deli tubula avigaki mina mbwailigu, 3 e Iso deli tubula avigaki mina kukologu. Iso la valu odubakailab bogwa layogagi e mauna nabubolodila eivigakaisi si valu.”

4 Kaina matausina Iso tubula bilivalasi, matausina goli mina Edom, kawasi, “Bogwa eikodidaimi ma valusi, mitaga igau bakakaliivauwaisi.” Mitaga Guyau bivitakaula, kawala, “E bwaina wala bikaliivauwaisi, mitaga igau yeigu bakodidaimivau wala. E tomota bidokaisi boda mabudona ‘Viluwela Mitugaga’, deli ‘Mabudona tomota Guyau eigibuluwi tuta gala biwokuva?.”

5 Mina Isireli bigisaki mitasi vavagi makwaina e bilivalasi, kawasi, “Matauna Guyau saina topeula olopola Isireli, e makawala goli matauna topeula oluwalaisi boda ituwoli ituwoli otalila mapilana Isireli.”

Guyau ikamitilaki mabudona tolula

6 Guyau Topeuligaga ililivala baisa tolula, kawala, “Tuta tuta gwadi ibodi bitemmali tamala, deli towotetila ibodi bitemmali kala tokwaraiwaga. Ka, yeigu tumami, e avaka uula yokomi gala sitana kutemmalaigusi. Yeigu kami tokwaraiwaga, e avaka uula gala sitana kukwamiabaigusi. Paila kukwaluwouwaigusi, e mitaga kukwatupoisi, kawami, ‘Ammakawalaga kakaluwouwaimsi?’ 7 E ka, mi kalawou baisa makawala - yokomi bogwa lokululasi kaula kwemigigaga ogu kwabolula. E tuvaila kukwatupoisi, kawami, ‘Ammakawalaga gala kakamiabaimsi?’ Ka, balukwaimi - yokomi lokudokaisi ulo kabolula gala avaka kala yeiwau. 8 Avai tuta kumaiyaisi natana bulutuvalu nakau kaina nakatoula kaina napem mwada bukuvigakaisi lula baisa yeigu, ki, kudokaisi baisa gala avaka kala gaga? Kaina ibodi bukuvigikonaisi bukusakaisi natana minasina namigigaga baisa taitala tokwaraiwaga. Ki kudokaisi, bukuyomwasalaisi nanola matauna? Kaina kudokaisi binakaigali avaka mi nigada?” *

9 E yokomi tolula, ka, bukuvigikonaisi bukunigadasi baisa Yaubada paila bikabwailidasi! Matauna gala wala bimapu mi nigada. E ka, baisa goli kami pakula titoulemi. 10 Guyau Topeuligaga ikaibiga, kawala, “Yeigu nanogu mwada taitala yokomi bikatubodi Bwala Kwebumaboma kala lula, e makawala bisilibodaimi taga bukuvakatamakavaisi kova odabala ulo kabolula. Gala wala imwamwasila nanogu paila yokomi. Gala wala bakabwaili lula makwaisina kumiakaigusi. 11 Tomota metoya mapilana bila piliyuwela ovalu watanawa itemmalaigusi. Tomota ambaisa ambaisa igabwaisi maiina simasimina baisa yeigu, e deli igabwaisi lula makwaisina iyomwasalaigusi. Komwaidosi goli matausina itemmalaigusi. 12 Mitaga yokomi kukwaluwouwaigusi tutala kulivalasi kidamwa ulo kabolula gala isim dimlela, e tutala kugabwaisi kaula kudokaisi kwemigigaga odabala makwaina. 13 E kawami, ‘Tauwau, bogwa tasomatasi vavagi makwaisina, kadai!’ e ivinu kabulumi baisa yeigu. Paila tuta tuta kumiakaigusi natana mauna lokuveilauwaisi wala, kainaga natana napem kaina nakatoula, mwada bukuvigakaisi lula baisa yeigu. E kwatulaisi? Kudokaisi bogwa bakabwaili mi lula? 14 Abuloti matauwena tosasopa availa eilula natana mauna namagaga baisa yeigu, mitaga olumoulela la yawa eisisii natana namatabwaila bogwa eikatotilabogwa mwada bisakaigu. Paila yeigu goli giyouveka, e tomota metoya komwaidona boda ituwoli ituwoli ikukolaigusi.”

2

1 Guyau Topeuligaga ililivala baisa tolula, kawala, “Baisa goli kami karaiwaga. 2 Ibodaimi bukutemmalaigusi metoya omi wotetila. Kidamwa gala kunakaigalaisi avaka alivala, e yeigu babulotaimi. E babuloti vavagi makwaisina tomota isisakaimi paila kami pilasi. E ka, bogwa babuloti makwaisina, paila gala mokwita kukwabikuwolaisi ulo karaiwaga. 3 Bogwa bamipuki litumia, e bakuma migimi titoulemi metoya pwasi minasina bulutuvalu okuvigakaisi lula. E oluvi tomota bilauwaimi bilavaimi wala odubilawawa deli popu. 4 Wa tuta matutona goli bukunikolaisi kidamwa yeigu bogwa lasakaimi karaiwaga makwaina kidamwa ulo kabutu deli mabudona tolula, matausina tubula Libai, bikanigaga e gala availa bikotuni. *

5 “Tutala akabutu matausina, akatotila kidamwa bimovasi deli bisibwabwailasi. E bogwa goli lasaiki makwaisina vavagi baisa matausina, kidamwa bikamiabaigusi. E ka, wa yam makwaisina omitibogwa, bogwa eikamiabaigusi deli eikukolaigusi. * 6 E ivitulokisi avaka duwosisia e gala goli ivitulokisi avaka doudoga. E matausina deli yeigu kaveyawasi. Matausina titoulesi eibubunasi duwosisia, e tuvaila eipilasaisi bidubadu tomota ituwoli ituwoli kidamwa biligaiwaisi bubunela gaga. 7 Ibodi wala tolula komwaidosi bivitulokisi kala nikoli Yaubada mokwita. Ibodi tomota bilokaiasi matausina kidamwa bititakutusi avaka nanogu, paila tolula matausina Guyau Topeuligaga la touwata.

8 “Mitaga tuta baisa yokomi tolula lokutotubulokaisi keda makadana kadaduwosisia. Mi vituloki bogwa eivakadi bidubadu tomota bisulasi wala. E bogwa lokukotunaisi kabutu makwaina leitavagaisi. 9 E mapaila, ka - yeigu bogwa bavigaki mina Isireli bikaluwouwaimi, paila yokomi gala kukwabikuwolaisi nanogu. E tutala kuvitulokaisi ulo tomota, e mimilisi kutakilaisi mimilisi kuyebwailisi.”

Tomota ikotunaisi si biga katotila baisa Yaubada

10 Ka, komwaidodasi tamadasi taitala wala ke? E kalamwaleta wala Yaubada eibubulaidasi komwaidodasi, kadai? E ammakawala? Avaka uula takotuni baisa avaka da biga katotila taitala baisa taitala? E deli, avaka uula takaluwou makwaina kabutu Yaubada eivagi deli tubudoiasi omitibogwa? 11 Mina Yuda eikotunaisi si biga katotila baisa Yaubada, e ka, bogwa eivagaisi kwaitala vavagi saina kabokakayuwa goli olumoulela Yerusalem deli viloumwaidona Yuda. Bogwa eiyogwalaisi Bwala Kwebumaboma, makwaina goli kwembwailila Guyau. Tauwau eivaiyasi si kukova minasina ititapwarorusi baisa yaubada ituwoli. 12 Ibodi Guyau bitavilevi availa availa matausina eivagaisi makawala, e biyabi metoya olumoulela mabudona mina Isireli. E tuvaila ibodi Guyau bikaraiwaga taga tuvaila bisemakavaisi tutala yakidasi mina Isireli tasemakavaisi baisa matauna Guyau Topeuligaga.

13 E baisa goli kwaiyuwela vavagi kuuvagaisi. Guyau la kabolula kuvakasauwaisi metoya omitilagimi tutala kuuvalamsi kukukwavinavinasi paila gala tuvaila bikabwaili semakavi makwaisina lokumiakaisi matauna. 14 E yokomi kukwatupoisi avaka uula gala tuvaila ikabwaili makwaisina. Ka, uula wala Guyau inikoli kidamwa taitala taitala yokomi bogwa eikotuni la biga katotila baisa minana la kwava kala vaigwadi. Minana goli lubaila, mitaga bogwa eikotuni la biga katotila baisa minana, kalubikoya goli leikatotila omatala Yaubada kidamwa bivigaki kalamwaleta wala minana la kwava, e gala wala biyosi availa mwada kaimapula minana. 15 Ka, Yaubada bogwa eivigaki kasitaiyu wala makawala woula kwaitala deli baloma taitala, kadai? E avaka uula eivagi makawala? Ka, uula wala biunaisi litusia magudisina Yaubada la tomota tatoula. E mauula ibodi bukukwakikitasi kidamwa gala taitala yokomi bikotuni la biga katotila baisa la kwava. 16 Guyau, matauna mina Isireli si Yaubada, ikaibiga, kawala, “Ka, vaipaka baisa kwekukologu. Tutala availa yokomi eivagi vavagi makwaina saina mwaugaga baisa la kwava, yeigu goli adoki kwekukologu. E bukukwakikitasi taga sitana bukukotunaisi mi biga katotila paila mi veivai baisa mi kukova.”

Yamla yakala ivakatitaikina

17 Yokomi bogwa lokuyogugwesaisi wowola Guyau metoya omi bigatona. Mitaga yokomi kukwatupoisi, “Ammakawala lakayogugwesaisi wowola?” Ka, lokulivalasi, kawami, “Guyau Topeuligaga idoki tomitugaga mwada tomota bwaina. Ka, iyebwaili matausina goli.” Kaina kawami, “Ammatauwena Yaubada tokwaraiwaga duwosisia?”

3

1 Guyau Topeuligaga ivitakaula, kawala, “Ka, bawitali ulo touwata,c kidamwa bikatubiasi ulo keda omatagu. E tuta matutona matauna Guyau lokututulaisi saina nanakwa wala bimakaia la Bwala Kwebumaboma. Matauna touwata magimi sainela bukugisaisi, bogwa bima e bikamituli ulo kabutu.” *

2 Mitaga availaga gagabila bipeula wa yam makwaina matauna bima? E wa tuta matutona biviloubusi, availa gagabila bimova? Paila bitalumkoli matauna la peuligaga makawala sopu kwegigasisi, kaina makawala kova makovana bibodi bivakammwaisi tanumnumta wowala e tanumnumtawokuva wala bisisu. * 3 Matauna bima bitoyakala, makawala goli taitala tokabitam bikatumigileu siliba kala pweiya, kidamwa silibatoula wala bisisu. E makawala goli taitala tanumnumta topaisewala bikatumigileu siliba deli goula, e makawala wala matauna Guyau la touwata bikatumigileu matausina tolula kidamwa matausina bimaiyaisi avai semakavi bibodi e bisakaisi Guyau. 4 E oluvi semakavi makwaisina mina Yuda deli mina Yerusalem bimiakaisi Guyau, bogwa biyomwasali matauna, makawala goli omitibogwa.

5 Guyau Topeuligaga ikaibiga, kawala, “Yeigu baviloubusi oluwalaimi paila batoyakala. E saina nanakwa bayakali matausina tomigameguva, tokwakailasi, matausina toutuvau, matausina iveilauwaisi kasi mapu si towotetila, e deli matausina ilamidadaisi kwabuya, gumalawa, deli togilagala.d Ka, bayakali komwaidosi matausina gala itemmalaigusi.

Si semakavi tala metoya luwotala

6 “Yeigu goli Guyau, e gala wala adidavila. E mapaila yokomi tubula Yekobe igau gala wala bukudoumlabasi. 7 Mitaga yokomi makawala tubumia omitibogwa, lokukoulovaisi ulo karaiwaga e gala wala kukwabikuwolaisi makwaisina. Ka, bukutovilakaigusi e yeigu batovilakaimi. Mitaga yokomi kukwatupoisi kawami, ‘Avaka ibodi bakavagaisi, kidamwa bakatovilakaimsi?’ 8 E yeigu bakatupoiyaimi, ki, ammakawala? Ibodi taitala tomota biwabu Yaubada? Wa, gala goli ibodi! Mitaga yokomi bogwa lokuwabwaigusi. E kawamiga, ‘Ammakawalaga lakauwabwaimsi?’ Ka, gala wala kusemakavisi tala metoya luwotalae mi tayoyuwa, e gala wala kusakaisi avai semakavi tuvaila. 9 Abulotaimi komwaidomi paila uula komwaidomi mina Isireli kuwabwaigusi. 10 Mi semakavi tala metoya luwotala mi tayoyuwa bukumaiyaisi komwaidona goli wa Bwala Kwebumaboma, kidamwa kaula bidubadu bisisu baisa. Ka, kuwakolaigusi, e bogwa bukubanaisi yeigu baulaim bwaimala labuma e baligabu bidubadu vavagi bwaina migawelu migawelu baisa gala kala kalitutila. * 11 Gala batagwala minumauna bikamtuyaisi mi bagula, e matamsina mi waini bibukulasi sainela. 12 E wa tuta matutona boda ituwoli ituwoli tomotala bidokaimi mina mmwamwasila, paila mi valu kala kaisisu saina bwainigaga.”

Yaubada ikatotila binokapisi tomota

13 Guyau ikaibiga, kawala, “Bogwa lokukwavilakaigusi. Mitaga yokomi kukwatupoisi, ‘Avakaga lakalivalaisi paila yoku?’ 14 Ka, lokulivalasi, kawami, ‘Gala avaka dimlela bitawotitali Yaubada. Avaka kala bwaina kidamwa bitauvagaisi avaka Guyau Topeuligaga eilivala, kaina bitavitulokaisi kala mmayuyu ninadaisi paila da mitugagasi? 15 Bogwa eigisaki mitadaisi kidamwa mina kaluvalova wala imwamwasila ninasi. Tomitugaga iyubwailasi si guguwa bidubadu, e tuvaila iwakolaisi Yaubada metoya osi mitugaga e mitaga gala availa bimipuki matausina.’ ”

16 Oluvi matausina eikukolaisi Guyau ililivalasi baisa taitala taitala, e Guyau ikatukovi taigala e ilagi avaka si bigatona. E pilatala buki isailisi omatala Guyau, e iginisi livalesi matausina ikukolaisi e ikamiabaisi Guyau. 17 E Guyau Topeuligaga ikaibiga, kawala, “Igau goli matausina ulo tomota. Igau yam makwaiwena baviloubusi, bavigaki matausina ulo tomota tatougu. E banokapisi matausina makawala taitala tau binokapisi latula matauwena iuwotitali tamala. 18 E tuta matutowena ulo tomota bigisaisi tuvaila avaka kala tuwoli bikaloubusisi baisa tomitukwaibwaila deli tomitugaga, baisa matauna iuwotitalaigu, deli matauna gala wala iwotitalaigu.”

4

La yam Guyau igau bima

1 Guyau Topeuligaga ikaibiga, kawala, “Yam makwaina igau bima, tokaluvalova deli tomitugaga bigabu makawala mnumonu yammatutila. Wa yam makwaiwena kova bigibumkulovi matausina e gala wala kesa. 2 Mitaga paila wala availa availa yokomi kukwabikuwolaigusi, e ulo katumova kala peula bimakaiami makawala kalasia visigala. Paila bakilavaimi e bukumwasawasi makawala natana bulosikula eitanekwaisi metoya okala sikula. 3 Wa yam makwaina bavitakaula e yokomi bukukwalisuwolaisi tomitugaga, e matausina bisisuaisi okwaibakwaimi makawala tubumyou.

4 “Bukululuwaisi ulo touwata Mosese la vituloki, makwaisina karaiwaga kwevakaveka deli kwekikekita lasaiki matauna wa Koya Sinai paila komwaidosi mina Isireli bikabikuwolaisi.

5 “Ka, igau oluvi Guyau la yam bikaloubusi makwaina kwevakaigaga deli kabokokola sainela, mitaga ikugwa bawitali matauna tovitoubobuta Ilaitia biwokaiami. * 6 Matauna bivigaki tauwau deli litusia bivasosusi tuvaila. Ka, kidamwa gala, ibodi wala yeigu bawokaiami e bakatudidaimi mi valu.”

a 1:1 Maigana kala katumiki “ulo tokamatula”.

* 1:2 1.2-3 Rm 9.13

* 1:2 1.2-5 Ais 34.5-17; 63.1-6; Yer 49.7-22; Isi 25.12-14; 35.1-15; Emo 1.11-12; Obe 1-14

b 1:3 Mapilana Edom opapala Milaveta Pilamata mapilana opilibolimila.

* 1:8 1.8 Kak 15.21

* 2:4 2.4 Baw 3.11-13

* 2:5 2.5 Baw 25.12

c 3:1 ulo touwata.Gagabila bitagini “ulo anelosi”.

* 3:1 3.1 Md 11.10; Mk 1.2; Lk 1.76; 7.27

* 3:2 3.2 Yoe 2.11; YG 6.17

d 3:5 Matausina goli metoya ituwoli boda eigalasi isuvisi imili valusi mapilana Yuda.

e 3:8 Mosese la Karaiwaga eilivala ibodi bisemakavisi baisa Yaubada metoya osi tayoyuwa bikabomaisi tala metoya luwotala luwotala kaula deli natana metoya buluwotala buluwotala si bulutuvalu e bisemakavaisi makawala baisa Guyau; kugisi Tol 27.30-32; Baw 18.21-24.

* 3:10 3.10 Tol 27.30; Baw 18.21-24; Kak 12.6; 14.22-29; Nie 13.12

* 4:5 4.5 Md 11.14; 17.10-13; Mk 9.11-13; Lk 1.17; Yn 1.21

MADIU

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

Bulogala Bwaina Makawala
MADIU
La Ginigini

Kabovitouula

Mapilana Bulogala Bwaina Makawala Madiu La Ginigini, biga baisa bulogala bwaina, paila ililivala kidamwa Yesu matauna Tokwatumova, matauwena Yaubada leikatotila bima. Paila metoya baisa matauna, Yaubada leivigimkulovi avaka ikatotila baisa la tomota mapilana kabutubogwa. E baisa mokwita wala Bulogala Bwaina paila tomota komwaidosi, ikugwa paila matausina Yesu la tomota baisa mina Yudia, deli goli paila komwaidosi mina watanawa.

Mapilana Madiu kala togini saina iyamati la buki katupwaila. Ikugwa igini paila Yesu la kaloubusi, la tuta bapitaiso deli tamnabi, e oluvi igini ammakawala ivitouli la wotetila mapilana Galili; baisa la kamatula, e kasi vakeda tomota deli ammakawala iyomovi tokwatoula. Oluvi igini ammakawala Yesu isilavi Galili ililoula ilokaia Yerusalem. E la ginigini kala vigimkovila baisa Yesu la kaliga deli la movavau.

Mapilana ivitulokaidasi Yesu Tovakeda Toveka, paila isim la karaiwaga bivituloki bimilakatila Yaubada nanola paila tomota, deli iuvituloki paila Labuma Karaiwogala. Vituloki makwaisina paila Labuma Karaiwogala si kabosisu kwailima olopola mapilana buki, e baisa makawala.

1) Yesu la vituloki wa koya. Baisa kasi vituloki tomotala Labuma Karaiwogala, si bubunela, si wotetila, kasi mitakwai deli si pikwaku paila momova kwekanigaga (Uula 5 bila 7).

2) Yesu iuvakadi la toligalega paila si wotetila (Uula 10).

3) Bigavisaiki paila Labuma Karaiwogala (Uula 13).

4) Yesu ivituloki avaka toligalega si wotetila uulela (Uula 18).

5) Yesu ivituloki ammakawala tovana valu kala vigimkovila deli ammakawala Labuma Karaiwogala bima (Uula 24 bila 25).

Buki kala katumimisa

Yesu Keriso tubula liliusi deli la kaloubusi 1.1—2.23

Yoni Tobapitaisi la kamituli 3.1-12

Yesu la bapitaiso deli kala tamnabi 3.13—4.11

Yesu ititavina mapilana Galili 4.12—18.35

Isilavi Galili ililoula ilokaia Yerusalem 19.1—20.34

Wiki Kwebumaboma mapilana Yerusalem 21.1—27.66

Guyau imovavau e ila walakaiwa 28.1-20

1

Yesu Keriso liliula

(Lk 3.23-38)

1 Baisa liliusi tubula Yesu Keriso dalela Debida matauna dalela Eberaam.

2-6a Metoya Eberaam bilokaia Guyau Debida eigini tubula igasi baisa makawala. Eberaam; Aisake; Yekobe; Yuda toyo budala; Peresi toyo Sera,a e inasi Tamara; Esironi; Ram; Aminadaba; Nasoni; Salimoni; Bwasa, e inala Raabi; Obedi, e inala Ruti; Yese; e guyau Debida.

6b-11 Metoya Debida bilokaia tuta matutona ilauwaisi mina Isireli ilosi Babiloni,b eigini tubula igasi baisa makawala. Debida; Solomoni, e inala Uraia kubuyala;c Rioboam; Abia; Asa; Yeosepata; Yeoram; Usaia; Yotam; Eyasi; Esekaia; Manasa; Amona; Yosaia; Yekonaia toyo budala. *

12-16 E bogwa ilauwaisi mina Isirelid ilosi Babiloni ilokaia tutala Yesu ikaloubusi, eigini tubula igasi baisa makawala. Yekonaia; Sealitieli; Serubabela; Abiuda; Eliakim; Asori; Sadoki; Akim; Eliuda; Eleasa; Matani; Yekobe; Yosepa, matauna Meri la mwala, e baisa Meri ivilulu Yesu, matauna idokaisi Mesaia.

17 Mapaila liliusi komwaidona metoya baisa Eberaam meitobu baisa Debida kala bawa tubwa tubuluwotala tubovasi; e metoya baisa Debida meitobu okala tuta ilauwaisi mina Isireli ilosi Babiloni kala bawa tubwa tubuluwotala tubovasi; e metoya okala tuta ilauwaisi mina Isireli ilosi Babiloni meitobu baisa Mesaiae kala bawa tubwa tubuluwotala tubovasi.

La kaloubusi Yesu Keriso

(Lk 2.1-7)

18 E, la kaloubusi Yesu Keriso makawala baisa. Tutala inala Meri ipakusi sola Yosepa,f igau gala bivaisi kasitaiyu, minana kala lumkola eisuma metoya baisa Baloma Tobumaboma. * 19 E Yosepa Meri la mwala, tomitukwaibwailag matauna e gala magila biyomsili minana, idoki bikium bipaiki minana; 20 ininanamsa makawala, e la anelosi Guyau iyoumatila baisa matauna wa mimi, ikaibiga, kawala, “Yosepa, yoku dalem Debida, taga kukokola bukuvakouli Meri m kwava; paila leisuma minana uula Baloma Tobumaboma. 21 E minana bivilulu tau, e bukudoki yagala Yesu,h paila bikatumovi la tomota metoya osi mitugaga.” *

22 Baisa komwaidona ikaloubusi, kidamwa avaka Guyau bogwa ilivala metoya ola tovitoubobuta gala bisala, kawala, 23 “Ka, vilakapugula bisuma, biuni tau, e bukudokaisi yagala Emanueli.” (Yagala bitakatumikaisi, “Yaubada deli yakidasi.”) *

24 E tutala Yosepa imamata, ivagi makawala la anelosi Guyau leiluki matauna; ivaiya minana, 25 mitaga gala bisividuli minana igau iunibogwi tau; e Yosepa idoki magudina yagala Yesu. *

2

Tokwabitam imakaiasi Yesu

1 Yesu ikaloubusi Bedeliemi viluwela Yudia,j ola tuta Kini Erodi.k E oluvi tokwabitaml metoyasi opilibomatu imakaiasi Yerusalem, ikaibigasi, kawasi, 2 “Ambaisa matauna eikaloubusi mina Yudia si kini? Paila bogwa kagisaisi kala utuyam leiyuwola obomatu, e lakamaisi mwada bakakavaginasi baisa matauna.”

3 Kini Erodi bogwa ilagi ikubukubu lopola deli komwaidosi mina Yerusalem. 4 E idou isigugulasi tolula kasi tokugwam deli toninitalapula paila Karaiwaga,n ikatupoi matausina, kawala, “Ki, ambaisa bikaloubusi Mesaia?”o

5 E ilukwaisi matauna, kawasi, “Mapilana Bedeliem oviluwela Yudia, paila makawala tovitoubobuta leigini, kawala,

6 ‘E, yoku Bedeliem, mapilana Yuda,

yoku gala valu kasi kwekekita oluwalaisi vilouvakaveka mapilana Yuda;

paila metoya baisa yoku tokwaraiwaga bima

biyamati uli tomota Isireli.’ ” *

7 Erodi ikium idou tokwabitam e ilagi metoya baisa matausina avai tuta utuyam eiyoumatila. 8 E iwitali matausina bilosi Bedeliem, ikaibiga, kawala, “Kulosi bukunevisi mokwita paila gwadi magudiwena; e avai tuta kubanaisi magudina, bukumiakaigusi biga, e yeigu tuvaila bala bakavagina baisa magudina.”

9 Matausina bogwa ilagaisi kini la biga e ilosi. Ililoulasi, e ka, igisaisi utuyam, minawena omitibogwa leigisaisi obomatu. E utuyam ikugwai matausina, e itom ikibuboti ambaisa monagwadi ikanukwenu. 10 Imwamwasila ninasi tutala igisaisi utuyam deli si mwasawa sainela. 11 E isuvisi wa bwala, igisaisi monagwadi deli Meri inala, e ikavaginasi baisa matauna. Itagaiyaisi kasi kauya, si bobwailila isakaisi baisa magudina; goula, bulami mapula mwau toyo mro.

12 E Yaubada iluki matausina wa mimi taga bikaimilavausi baisa Erodi; mapaila ivapoisi keda ituwoli ilosi osi valu.

Isakaulasi Itipita

13 Tokwabitam isilavaisi mapilana, e la anelosi Guyau iyoumatila baisa Yosepa wa mimi, ikaibiga, kawala, “Kutokaia, kulau monagwadi deli inala, e kusakaulasi bukulosi Itipita baisa bukusigagasi igau balukwaim; paila Erodi igau binevi monagwadi mwada bikatumati matauna.”

14 Itokaia, isakawoli monagwadi sola inala wa bogi, e ilokaiasi Itipita, 15 e isigagasi baisa igau bikaliga Erodi; kidamwa avaka Guyau bogwa ilivala metoya ola tovitoubobuta gala bisala, kawala, “Ladou latugu bisilavi Itipita bima.” *

Erodi ikatumati gugwadi

16 Erodi igisi tokwabitam eisipulokaisi matauna, e igibuluwa sainela; ikaraiwaga bikatumataisi gugwadi tauwau komwaidosi isisuaisi Bedeliem toyo okatuposulala mapilana kidamwa kasi taitu kwaiyu kaina gala iboda kwaiyu, makawala tuta eilagi metoya baisa matausina tokwabitam.

17 E avaka Yeremaia tovitoubobuta ilivala gala isala, kawala,

18 “Kaigila ilagaisi mapilana Rama,p

valam, kavivia sainela,

Retieli iuvalam paila litula,

gala magila visimoli,

paila bogwa ikaligasi litula.” *

Ikaimilavausi metoya mapilana Itipita

19 Erodi bogwa ikaliga. E mapilana Itipita Yosepa imimi igisi la anelosi Guyau iyoumatila. 20 Anelosi ikaibiga, kawala, “Kutokaia kulau monagwadi sola inala, kukwaimilavausi mapilana Isireli; paila matausina mwada bikatumataisi monagwadi bogwa leikaligasi.” 21 E itokaia ilau monagwadi sola inala, ikaimilavausi mapilana Isireli.

22 Mitaga tutala ilagi Akelosiq iguguyoi Yudia kaimapula tamala Erodi, ikukoli bilokaia baisa; Yaubada ivituloki matauna wa mimi, mapaila isaitaula ila Galili,r 23 e ila isisu ovalu yagala Nasaredi,s e mwada avaka ilivalasi tovitoubobuta gala bisala, kawasi, “Bidokaisi matauna guma Nasaredi.”t*

3

Yoni Tobapitaisi la kamituli

(Mk 1.1-8; Lk 3.1-9,15-17; Yn 1.19-28)

1 Tuta baisau Yoni Tobapitaisi ima Yudia oviloupakala,v ikikamituli, 2 kawala, “Kuninavilasi, paila Labuma Karaiwogalaw bogwa ivakatitaikina.” * 3 Aisea tovitoubobuta eilivala paila matauna Yoni, kawala,

“Taitala idoudou oviloupakala,

‘Kukwatubiasaisi la keda Guyau,

kukiduwosisiaisi la keda.’ ” *

4 Yoni isikam kala kakapula iwoliki unuunula kameli, palitulax yatala kanuvinela bulumakau; e kʹala, kilili toyo kitorina. * 5 Mina Yerusalem toyo mapilana Yudia komwaidona, toyo viluwela Yoridani komwaidona ilokaiasi matauna; 6 ikamitulaisi si mitugaga, e Yoni ibapitaisi matausina wa Waya Yoridani.

7 Tutala igisi bidubadu Parisi toyo Sadusiy imaisi paila bapitaiso, iluki matausina, kawala, “Tubula mitugaga yokomi, availa ilukwaimi bukusakaulasi metoya omi sula mapula igau Yaubada biwitali? * 8 Kuvagaisi avaka bivituloki mi ninavila. 9 Taga kuvitokaimi oninami, ‘Matauna Eberaam tabudasi.’ Paila alukwaimi, gagabila Yaubada bikau dakuna makwaisina bivigaki tubula Eberaam. * 10 Baisa tuta kema eikatubiasaisi mwada biteyasi kai ouula. Mapaila avai kai gala biuwa kaiuwala bwaina biteyasi bilavaisi bila wa kova. *

11 “Yeigu abapitaisaimi metoya wa sopi bivituloki mi ninavila, mitaga matauna iyeikulaigu imaima, matauna bibapitaisaimi metoya baisa Baloma Tobumaboma deli kova. Matauwena ikalisauwaigu, katubukolela kaikela gala ikwanaigu bakeula.z 12 Iyosi la kabokila oyamala bikatukili witia kalagila deli kanuvinela. La witi bikedidagi ola bwaima, mitaga kanuvinela bigabu wa kova gala bimata.”

Yesu ibapitaiso

(Mk 1.9-11; Lk 3.21-22)

13 Wa tuta matutona Yesu isilavi Galili imakaia Waya Yoridani mwada Yoni bibapitaisi matauna. 14 Mitaga Yoni mwada bisilibodi matauna, kawala, “Ibodaigu bukubapitaisaigu, taga yoku kumakaiagu ke?”

15 Yesu ivitakauloki matauna, kawala, “Kutagwala tuta baisa, ibodaida bitavagi komwaidona avaka Yaubada magila.” E Yoni itagwala.

16 Yesu bogwa ibapitaiso, e nanakwa ivalaguva metoya wa sopi, e ka, labuma ikivi, igisi Bilomala Yaubada italakapusi makawala bubuna itoula baisa matauna. 17 E, kaigila metoya wa labuma, kawala, “Matauna Latugu Tombwailigu, saina iyomwasalaigu.” *

4

Diabolo itamnabi Yesu

(Mk 1.12-13; Lk 4.1-13)

1 Wa tuta matutowena Baloma Tobumaboma iviyelu nanola Yesu e ivakouli ilau oviloupakala kidamwa Diabolob bitamnabi matauna. * 2 E bogwa yam kweluwovasi deli bogi kweluwovasi ipusoposuma, oluvi Yesu ikamolu. 3 E totamnabi imakaia iluki matauna, kawala, “Kidamwa yoku Latula Yaubada, kukwaraiwaga dakuna makwaisina bimila kaulasi.”

4 Mitaga Yesu ivitakaula, kawala, “Buki Pilabumaboma kala ginigini isisu, ‘Gala kaula wala bimovasi tomota mitaga biga komwaidona avaka bilivala Yaubada.’ ” *

5 E Diabolo ilau Yesu ilosi Yerusalem, baisa Valu Kwebumaboma, isaili matauna odabala Bwala Kwebumaboma, 6 iluki matauna, kawala, “Kidamwa yoku Latula Yaubada, kukokuwa, paila Buki Pilabumaboma kala ginigini isisu,

‘Bikaraiwogi la anelosi paila yoku,

oyumasi bikauwaimsi,

taga biwaiya kaikem dakuna.’ ” *

7 Yesu iluki matauna, kawala, “Tuvaila Buki Pilabumaboma kala ginigini isisu, ‘Taga bukuwakoli Guyau m Yaubada.’ ” *

8 Tuvaila Diabolo ilau matauna wa koya saina kwaiveka e ikavitusi baisa matauna valu watanawa kala kabokwaraiwaga komwaidona toyo kasi katububula; 9 e iluki matauna, kawala, “Vavagi makwaisina komwaidona basakaim, kidamwa bukukwavagina bukutemmalaigu.”

10 E Yesu iluki matauna, kawala, “Setani kula, paila Buki Pilabumaboma kala ginigini isisu, ‘Bukutemmali Guyau m Yaubada e matauna kalamwaleta bukuwotitali.’ ” *

11 Oluvi Diabolo isilavi matauna, e anelosi imakaiasi ipilasaisi matauna.

Yesu ivitouula la kamatula mapilana Galili

(Mk 1.14-15; Lk 4.14-15)

12 Tutala ilagi Yoni leikatupipaisi,c Yesu ikaimilavau mapilana Galili; * 13 igala metoya Nasaredi imakaia mapilana olumata milaveta Galili yagala Kapaneum, itotu oluwalaisi mapilasina valu Sebuloni toyo valu Napitalai;d* 14 kidamwa la biga Aisea tovitoubobuta gala bisala, kawala,

15 “Valu Sebuloni toyo valu Napitalai,

okedala lumata, Yoridani mapilana ewaiwa,

Galili si valu matausina gala mina Yudia. *

16 Tomota isikailisi odudubila,

lumalama sainela leigisaisi.

Lumalama iyuwoula baisa matausina

isikailisi oviluwela kaliga saina dudubila.”

17 Tuta matutona Yesu ivitouula ikamituli, kawala, “Kuninavilasi, paila Labuma Karaiwogalae bogwa ivakatitaikina.”f*

Yesu idou bibokulaisi matauna taivasi topoula

(Mk 1.16-20; Lk 5.1-11)

18 Iuvayali okawolawala milaveta Galili,g igisi matausina kasitaiyu topoula, Saimoni idokaisi Pita sola bodala Anideru, ipwapoulasi obolita. 19 E iluki matausina, kawala, “Kubokulaigusi, bavigakaimi kasi topoula tomota.” 20 E nanakwa isilavaisi si wota, ibokulaisi matauna.

21 Itowada tuvaila, igisi ituwoli kasitaiyu Sebedi litula, Yemesa sola bodala Yoni, isisuaisi wa waga toyo tumasi Sebedi, iyayaimasi si wota.h E idou matausina bibokulaisi. 22 E nanakwa isilavaisi si waga toyo tumasi, e ibokulaisi matauna.

Yesu iuwotetila baisa saina tobobawa

(Lk 6.17-19)

23 E, Yesu ititavina Galili komwaidona, iuvitulokii osi bwala tapwaroru, ikikamituli Bulogala Bwaina paila Labuma Karaiwogala, ikatumovi tomota komwaidona kasi lelia toyo kasi katoula. * 24 E bulogala ikaligiaki Siria komwaidona;j imiakaisi matauna tokwatoula komwaidona, kasi lelia tuwoli, kasi mmayuyu tuwoli, matausina isikailasi baloma gaga,k matausina tobulomata, toyo matausina totatuva; e Yesu ikatumovi matausina. 25 Saina tobobawa ibokulaisi matauna metoyasi mapilasina Galili, Valu Kweluwotala,l Yerusalem, Yudia,m toyo Yoridani mapilana ewaiwa.n

5

Yesu ivitouula la vituloki wa koya

1 Tutala Yesu igisi tobobawa, imwena wa koya, isili,o e la toligalega imakaiasi matauna. 2 Ivitouula, ivituloki matausina toligalega makawala baisa. Ikaibiga.

Availa bimwasawasi

(Lk 6.20-23)

3 “Yokomi kunamakavasi paila uula mi tapwaroru bukumwasawasi,

paila Labuma Karaiwogalap baisa mi vavagiq goli.

4 Yokomi kuuvalamsi bukumwasawasi,

paila Yaubada bivisimolaimi. *

5 Yokomi kummanumsi bukumwasawasi,

paila bukusibwabwailasi ovalu watanawa. *

6 Yokomi ikau ninami bubunela duwosisiar bukumwasawasi,

paila bukubanaisi bubunela makwaina goli. *

7 Yokomi kunokapisaisi semia bukumwasawasi,

paila Yaubada binokapisaimi. *

8 Yokomi imigileu ninami bukumwasawasi,

paila bukugisaisi Yaubada.

9 Yokomi kubuyoyusi vatai bukumwasawasi,

paila Yaubada bidokaimi litula.

10 Yokomi leiyogagaimi tomota paila uula mi mitukwaibwaila bukumwasawasi,

paila Labuma Karaiwogala baisa mi vavagis goli. *

11 “Yokomi bukumwasawasi kidamwa tomota bibigigagaimi biyogagaimi e bitabinakaimit komwaidona vavagi gaga tuwoli tuwoli, paila uula yeigu. * 12 Saina mwamwasila ninami bukumwasawasi, paila kami mapu kwaiveka wa labuma, paila baisa makawala tomota iyogagaisi matausina tovitoubobutau omitibogwa. *

Yona toyo lumalama

(Mk 9.50; Lk 14.34-35)

13 “Yokomi makawala yonala valu watanawa; mitaga kidamwa yona kakamwenala bitamwau, ammakawala bitavigaki biwaki makwaina? Gala dimlela vavagi makwaina, mitaga biligaiwaisi tomota, okaikesi bivapupoiyaisi. *

14 “Yokomi makawala lumalamela valu watanawa. Kidamwa valu itotu odabala koya gala gagabila bitopepuni. * 15 Kidamwa tomota ivakanotaisi kaitapav gala bikatubukolaisi wa peta, mitaga isailisi ola kabototu e itapi baisa komwaidosi isisuaisi wa bwala.w* 16 Makawala yokomi lumalamemi bititapi omitasi tomota, kidamwa mi mitakwai bigisaisi e bikavisaisi Tamami wa labuma. *

Yesu la vituloki paila Mosese la Karaiwaga

17 “Taga kudokaisi yeigu lama bakatudidaimi Mosese la Karaiwagax toyo tovitoubobuta si vituloki;y gala lama paila bakatudidaimi, mitaga kidamwa bavitububoti uulotoula. 18 Kululuwaisi baisa, kaina labuma deli watanawa bitamwausi, mitaga gala kwaitala ginigini pikekita kaina tunutunu metoya ola Karaiwaga Mosese biwokuva; e igau goli kala vigimkovila vavagi komwaidona.z* 19 Mapaila availa ikoulovi kaina kwaitala metoya karaiwaga makwaisina kasi kwekekita deli iuvituloki tomota makawala, bitadoki matauna Labuma Karaiwogala kasi tokekita; mitaga availa ikabikaula karaiwaga makwaisina deli iuvituloki makawala, bitadoki matauna tovekala Labuma Karaiwogala. 20 Paila alukwaimi gagabila bukusuvisi Labuma Karaiwogala, kidamwa wala mi mitukwaibwaila bikalisuwoli si mitukwaibwaila toninitalapula paila Karaiwaga toyo Parisi.

Yesu la vituloki paila gibuluwa

(Lk 12.57-59)

21 “Bogwa kulagaisi ilukwaisi matausina tobubogwa, kawasi, ‘Taga kukwatumata; e availa bikatumata, ibodi matauna biboda kala yakala.’ * 22 Mitaga yeigu alukwaimi, availa bigibuluwi bodala,a ibodi matauna biboda kala yakala; e availa biluki bodala,b kawala, ‘Yoku gala dimlem’, ibodi matauna bisuvi kaboyakala kwaiveka;c e availa biluki, kawala, ‘Tonagowa yoku!’ ibodi matauna bibani kovala Eli. 23 Mapaila kidamwa makateki bukusemakavi baisa Yaubada wa kabolula, e kululuwai bodam eileilim, 24 kusaim m semakavi omatala kabolula, e kula, ikugwa bukukwabilula baisa bodam oluviga bukuma, bukusemakavi.

25 “Kidamwa availa magila biyakalaim, e deli kuliloulasi bukulosi okaboyakala, kunanakwa bukuveyawasi kamitaiyu kam totabinona. Kaina totabinona bikasalaim baisa toyakala, e toyakala bikasalaim baisa tokwatupipi, e bikovisuyaim wa bwala katupipi. 26 Kululuwai baisa, gala wala bukusaga, mitaga bukumipubogwi m mapu komwaidona.

Yesu la vituloki paila kailasi

27 “Bogwa kulagaisi ikaibigasi, kawasi, ‘Taga kukwailasi.’ * 28 Mitaga yeigu alukwaimi, availa bimitakavata mwada bimisii vivila, bogwa onanola isakauloki bikikailasisi deli minana. 29 E kidamwa matam pilakakata bivakapusiaim, kukwau kuligaiwa; ibodi sainela matam pilatala bitamwau e taga tomwaidom bilavaimsi wa Eli. * 30 E kidamwa yamam kwayakakata bivakapusiaim, kubobu makwayana, kuligaiwa; ibodi sainela yamam kwayatala bitamwau e taga tomwaidom bukusuvi wa Eli. *

Yesu la vituloki paila vaipaka

(Md 19.9; Mk 10.11-12; Lk 16.18)

31 “Tuvaila leikaibigasi, kawasi, ‘Availa bivaipaki la kwava, ibodi bisaiki minawena yatala kala ginigini vaipaka.’d* 32 Mitaga yeigu alukwaimi, kidamwa taitala tau la kwava gala eikailasi e matauna ivaipaki minana bogwa ivigaki minana nakakailasi kidamwa minana mwada bivaivau; e availa bivaiya minawena nauvaipaka, matauwena goli ikailasi.e*

Yesu la vituloki paila biga katotila

33 “Tuvaila bogwa kulagaisi ilukwaisi matausina tobubogwa, kawasi, ‘Kidamwa magim bukukwatotila mokwita e kukwaibiga, kawam, “Yaubada omatala” - e, taga kusasopa; ibodi bukuvagi wala.’ * 34 Mitaga yeigu alukwaimi, taga kukwatotilasi makawala. Gala ‘Labuma omatala’, paila baisa la takaikaia Yaubada; * 35 gala ‘Watanawa omatala’, paila baisa kaikela kala kabosakaila; gala ‘Yerusalem omatala’, paila baisa Giyouveka la valu. * 36 E taga kukwatotila makawala paila dabam, paila gala igagabila bukuvigaki kulum yatala bipupwakau kaina bibwabwau. 37 Bukulivalasi wala, kawami, ‘E’ kaina ‘Gala’; e avaka kukwebigimkulovaisi, mabigasina metoya mitugaga wala.

Yesu la vituloki paila kaimapu

(Lk 6.29-30)

38 “Bogwa kulagaisi ikaibigasi, ‘Matila kaimapula matila, kudu kaimapula kudu.’ * 39 Mitaga yeigu alukwaimi, Taga kumapu availa eimitugagaim; mitaga kidamwa taitala biwaim okimwam pilakakata,f kutovila biwaiya pilakikiwama. 40 Kidamwa taitala magila yoku deli matauna bukuyakalasi e magila bikau kam kwama, kutagwala tuvaila bikau kam kwakapula.g 41 Kidamwa taitala tokwabiliah biyosaim e bikaraiwogaim bukukeula la guguwa paila katupotala katupwaila keda, e kula deli matauna katupoyuwela katupwaila keda. 42 Availa inigadaim paila avaka kusaiki wala, e availa magila bikayabu kaina bitogu metoya baisa yoku taga kuyusi.

Bukuyebwailisi kami tilaula

(Lk 6.27-28,32-36)

43 “Bogwa kulagaisi ikaibigasi, kawasi, ‘Bukuyebwaili som e bukukoulovi kam tilaula.’i* 44 Mitaga yeigu alukwaimi, Bukuyebwailisi kami tilaula, e bukunigadasi paila matausina availa availa iyogagaimi, 45 e makawala bukupataisi Tamami wa labuma, paila matauna ivigaki kalasia iyuwoula baisa tomitugaga deli baisa tomitukwaibwaila, e isaiki kasi kuna matausina bubunesi duwosisia kaina doudoga. 46 Paila kidamwa kuyebwailisi matausina wala availa availa iyebwailimi, avaka kami mapu? Tokougugula pokalaj goli leiuvagaisi makawala! 47 E kidamwa kubodaisi semia wala, baisa vavagi siligaga kaina gala? Matausina availa availa gala itapwarorusi baisa Yaubada goli leiuvagaisi makawala! 48 Mapaila yokomi ibodaimi bubunemi bwainawokuva wala, makawala Tamami wa labuma matauna bwainawokuva. *

6

Yesu la vituloki paila semakavi

1 “Kuyamataimi, taga kuvagaisi uvagila mi tapwaroru omitasi tomota mwada bigisaimi; kidamwa makawala, Tamami wa labuma gala bimapwaimi avaka. *

2 “Mapaila avai tuta kusemakavi m guguwa baisa tonamakava taga kuyuvi tauya omatam, makawala tokwatudewa gaga ivagaisi wa bwala tapwaroru kaina wa keda. Matausina ivagaisi mwada tomota biyakawolaisi wala. Kululuwaisi baisa, kasi mapu komwaidona bogwa ikauwaisi. 3 Mitaga yoku, avai tuta kusemakavi m guguwa bukukwatupwani kidamwa gala availa goli binikolik avaka kuuvagi, 4 kidamwa m lalasi bukukium; e Tamam, matauna igisi avaka lokukwatupwani bimapwaim.l

Yesu la vituloki paila nigada

(Lk 11.2-4)

5 “E avai tuta kunigadasi, taga kuvagaisi makawala tokwatudewa gaga; matausina saina magisi bitotusi wa bwala tapwaroru kaina wa kadilalavi binigadasi, mwada tomota bigisaisi wala. Kululuwaisi baisa, bogwa ikauwaisi kasi mapu komwaidona. * 6 Mitaga yoku, avai tuta kunigada, kusuvi om bwala olumoulela, kukwatubodi yoyu, e kunigada baisa Tamam Tosipepuni; e Tamam igisi avaka lokukwatupwani bimapwaim.m

7 “E omi ninigada, taga kulivalasi livilimakava makawala matausina gala totapwaroru. Paila idokaisi Yaubada bilagi saina kasai si nigada. 8 Taga kuvagaisi makawala matausina, paila Tamami inikolibogwi avaka ibodaimi igau gala bukunigadasi. 9 Mapaila bukunigadasi baisa makawala.

‘Tamamasi wa labuma,

yagam bakatemmalaisi.

10 M Kwaraiwagan bima,

nanom bakavagaisi valu valu komwaidona,

makawala mina labuma ivagaisi.

11 Kamasi bukusakaimasi lagaila.

12 Bukuligaiwa ma mitugagasi,

makawala yakamaisi kaligaiwaisi si mitugagao matausina imitugagaimasi.

13 Taga kutagwala bitamnabaimasi,

mitugaga isisu baisap bukukolaimasi.’q

14 “Kidamwa kuligaiwaisi si mitugaga tomota, makawala goli Tamami wa labuma biligaiwa mi mitugaga. * 15 Mitaga kidamwa gala kuligaiwaisi si mitugaga tomota, makawala goli Tamami wa labuma gala biligaiwa mi mitugaga.

Yesu la vituloki paila posuma

16 “Avai tuta kuposumasi,r taga kumitigibugibusi makawala tokwatudewa gaga. Paila ikumasi migisi mwada tomota bigisaisi si posuma. Kululuwaisi baisa, kasi mapu komwaidona bogwa ikauwaisi. 17 Mitaga yoku, avai tuta kuposuma, kukiwisi migim deli kuputumi dabam; 18 kidamwa tomota gala gagabila binikolaisi m posuma, Tamam wala Tosipepuni binikoli; e Tamam igisi avaka lokukwatupwani bimapwaim.s

Veiguwa wa labuma

(Lk 12.33-34)

19 “Taga kuvedidagaisi mi veiguwa paila titoulemi baisa ovalu watanawa, baisa liwoliusa toyo kala pwasat iyogagaisi e touveilau ikopwalaisi bwala iveilausi. * 20 Mitaga kuvedidagaisi mi veiguwa wa labuma, baisa gala liwoliusa kaina kala pwasa biyogagaisi, toyo touveilau gala bikopwalaisi bwala, gala biveilausi. 21 Paila nanom bilokaia ambaisa m veiguwa isisu.

Wowodasi kala kaitapa

(Lk 11.34-36)

22 “Matila makawala woula kala kaitapa. Kidamwa migileu matam baisa bisimitali wowom komwaidona. 23 Mitaga kidamwa matam gaga, wowom komwaidona bidudubila. E kidamwa lumalama olumoulem bidudubila, baisa dubilikitakita.

Yaubada toyo guguwa

(Lk 16.13)

24 “Gala gagabila taitala tau biwotitali taiyu tokwaraiwaga; paila kaina bikoulovi taitala, biyebwaili taiyuwela; kaina bikabikuwoli taitala, bipaiki taiyuwela. Gala gagabila bukuwotitalaisi Yaubada toyo guguwa.

Nokubukubu

(Lk 12.22-31)

25 “Mapaila alukwaimi, taga bukunokubukubusi paila kamkwam, momom, mwada bukusibwabwailasi; kaina paila kami kwama. Yokomi goli bukukwalisauwaisi kʹami, deli uwomi bikalisau kami kwama. 26 Bukugisaisi mauna nayoyowa, gala bisopusi, kaina bitayoyuwasi, kaina bikaidodigasi kʹasi wa bwaima. Mitaga Tamami wa labuma ituui minasina. Kaina yokomi kukwalisauwaisi mauna nayoyowa kasi mapu, ke? 27 Availaga yokomi bukukwatumkulovi m momova kwaivila taitu tuvailau metoya om nokubukubu?

28 “E avaka paila bukunokubukubusi paila kwama? Kululuwaisi morobau si sususina osaivau; makaisina gala iyoudilasi, kaina gala ivituvatusi; 29 mitaga alukwaimi, Solomoni kala kalugologusav gala bitakaibiga, mitaga gala isikoma makawala kaitala makaisina morobau. * 30 Paila mnumonu osaivau lagaila isisu yamomova e nabwaia tomota bigabwaisi okumkumla. E kidamwa Yaubada bibubuli makaisina makawala, saina bikalisau matauna bisakaimi kami kwama. Wo, yokomi! Saina pikekita mi dubumi.

31 “Taga bukunokubukubusi, kawami, ‘Avaka bitakamsi bitamomsi? Kaina avaka bitasikamsi?’ 32 Matausina gala inikolaisi Yaubada goli inainevisi vavagi makwaisina komwaidona. E Tamami wa labuma inikolibogwi vavagi makwaisina komwaidona bibodaimi. 33 Mitaga ibodi bukunevibogwisi paila Yaubada la Karaiwagaw deli bukumitukwaibwailasi makawala avaka ibodi nanola; e vavagi makwaisina komwaidona Yaubada bikatumkulovi paila yokomi.

34 “Gala ibodi bitakatumkulovi yam kwaitala kwaitala uvagila mwau. Mapaila gala bukunokubukubusi paila avaka bitabodasi nabwaia; paila nabwaia kala nokubukubu bitabodasi iga nabwaia goli.

7

Yakala baisa tomota ituwoli

(Lk 6.37-38,41-42)

1 “Taga kukwamogaisi availa, e Yaubada gala bikamogaimi. 2 Paila Yaubada bikamogaimi makawala yokomi kukwamogaisi semia e binagi paila yokomi makawala kunagaisi paila semia. * 3 Avaka paila kugisi msomsa omatala bodam, mitaga gala avaka baisa yoku kaibilabala isisu omatam titoulem? 4 Kaina ammakawala bukuluki bodam, kawam, ‘Kutagwala bakau msomsa metoya omatam’ - mitaga kaibilabala isisu omatam titoulem? 5 Tokwatudewa gaga yoku! Kukwaubogwi kaibilabala metoya omatam titoulem, oluviga bukugisi bimilakatila e bukukwau msomsa metoya omatala bodam.

6 “Taga kusakaisi kaukwa avaka lokukwabomaisi paila Yaubada, bitovilasi wala bigadaimi; e taga kulavaisi mi waituna okasi saikeda bunukwa, bivapupoiyaisi makwaisina goli.

Nigada, nevi, nopipisi

(Lk 11.9-13; 6.31)

7 “Kunigadasi, e Yaubada bisakaimi; kunevisi, e bukubanaisi; kunopipisisi, e biulaim paila yokomi. 8 Paila availa binigada, matauna bikau; e availa binevi, matauna babani; e availa binopipisi, matauna bibani yoyu kala ulaim. 9 Kaina avai tau yokomi, kidamwa latula binigadi kaula, bisaiki dakuna ke? 10 Kaina bisaiki keiyuna kidamwa binigadi yena, ke? 11 E yokomi tomitugaga, mitaga kukwatetasi ammakawala bukusakaisi litumia vavagi bwaina. E mokwita wala Tamami wa labuma bikalisauwaimi bisaiki vavagi bwaina baisa matausina availa availa inigadaisi.

12 “Bukuvagaisi paila semia avaka magimi bivagaisi paila yokomi; baisa goli uulotoula Mosese la Karaiwaga toyo tovitoubobutax si vituloki. *

Kalapisila kaduyokekita

(Lk 13.24)

13 “Bukusuvisi okalapisila kaduyokekita; paila kalapisila kaduyobeiyaya toyo keda kadagagabila bikaloubusi baisa wa Eli. Bidubadu isukwaisi makaduyona. 14 Kalapisila kaduyokekita toyo keda kadamwau ikaloubusi baisa wa momova. E taivila wala ibanaisi.

Metoya osi bubunela bukuvitusaisi tovitoubobuta

(Lk 6.43-44)

15 “Kuyamatasi paila tovitoubobuta kaponai, matausina imakaiami kasi kwama makawala sipi, mitaga olumoulesi kaukwa nagigasisi. 16 Metoya osi bubunela bukuvitusaisi matausina. Kwatuli, kaigunigwaini biuwa kaiuwala waini, kaina soweilau biuwa seuseu ke? 17 Makawala kai kaiminabwaita kaitala kaitala kaiuwala bwaina; mitaga kai kaimigaga kaiuwala gaga. 18 Kai kaiminabwaita gala gagabila biuwa gaga; tuvaila kai kaimigaga gala gagabila biuwa bwaina. 19 Mapaila avai kai gala biuwa kaiuwala bwaina, biteyasi bilavaisi bila wa kova. * 20 Mapaila metoya osi bubunela bukuvitusaisi matausina tovitoubobuta. *

Gala kwaitala tuta anikolaimi

(Lk 13.25-27)

21 “Gala bitadoki komwaidosi availa availa idokaigusi ‘Tomoya, Tomoya’ bisuvisi Labuma Karaiwogala.y Mesinaku matausina ikabikuwolaisi nanola Tamagu wa labuma bisuvisi wala. 22 Wa Yam makwaiwena bidubadu bilukwaigusi, kawasi, ‘E Tomoya, Tomoya, lakakavitagaisi yagam kidamwa bakavitoubobutasi. E yagam uulela lakayabaisi baloma gaga e isunapulasi, deli lakavagaisi bidubadu vavagi siligaga.’ 23 E wa tuta matutona baluki matausina, kawagu, ‘Gala kwaitala tuta anikolaimi; kusilavaigusi yokomi tokowolova karaiwaga.’ *

Tumila tumilayu

(Lk 6.47-49)

24 “Mapaila availa bilagi ulo biga e bivagi, matauna makawala tokabitam ikaliai la bwala odukutotu. 25 Ikuna, e idadoya, yagila iuu iiyagi bwala, mitaga gala bikapusi, paila tumilela dukutotu.

26 “E availa bilagi ulo biga e gala bivagi, matauwena makawala tonagowa ikaliai la bwala wa kanakenuva. 27 Ikuna, e idadoya, yagila iuu iiyagi bwala e ikapusi. E ikapusimolila.”

Yesu isim la karaiwaga

(Mk 1.22)

28 Yesu ivinaku biga mabigasina, e tobobawa itutu uwosi la vituloki, * 29 paila ivituloki gala makawala toninitalapula paila si Karaiwaga.z Mitaga ivituloki matausina makawala isim la karaiwaga.a

8

Yesu ikatumigileu tokagwaiguya

(Mk 1.40-45; Lk 5.12-16)

1 Bogwa leibusi metoya wa koya, e saina tobobawa ibokulaisi matauna. 2 Taitala tokagwaiguyab imakaia itapopula kaikela ikavagina omatala, ikaibiga, kawala, “Tomoya, kidamwa magim, gagabila bukumdidavaigu bamigileu.”c

3 E ivitukoli yamala, ikabikoni matauna,d kawala, “Magigu goli; bukumigileu.” E nanakwa kala kagwaiguya italogusa, e imigileu wala. 4 E Yesu iluki matauna, kawala, “Ka, kulagi, taga kuluki availa, mitaga kula, kuvitulokaim baisa tolula,e e kukwabilula makawala Mosese la Karaiwaga, e tomota bigisaisi bisimokwitasi.”f*

Yesu ikatumovi tokwabilia la touwata

(Lk 7.1-10)

5 E bogwa iviloubusi mapilana Kapaneumg ibodi taitala tokwabilia kasi tokugwah lakatutala iyokakapisi baisa matauna; 6 ikaibiga, kawala, “Tomoya! Ulo touwata togolia ikanukwenu wa bwala saina kala mmayuyu.”

7 E Yesu iluki matauna, kawala, “Ki, bawa bakatumovi matauna?”

8 E tokwabilia ivitakauloki, kawala, “Tomoya, gala ibodaigu bukusuvi ogu bwala; mitaga kukwaraiwaga e ulo touwata bibwaina. 9 Paila odabagu agu tokwaraiwaga leisisuaisi, e yeigu akakaraiwaga tokwabilia. Kidamwa baluki taitala, kawagu, ‘Kula’, matauna bila; baluki taiyuwela, ‘Kuma’, matauna bima; baluki ulo touwata, ‘Kuvagi baisa’, e bivigaki makawala.”

10 Tutala Yesu ilagi matauna itutu wowola, e iluki matausina iiyeikulaisi matauna, kawala, “Kululuwaisi baisa; gala abubani dubumi makawala baisa olumoulela Isireli. 11 E alukwaimi, bidubadu bimaisi metoyasi obomatu toyo okwaibwaga, e bikamsi deli Eberaam toyo Aisake toyo Yekobe oKaraiwogala Labuma. * 12 Mitaga matausina bibodi bisuvisii Labuma Karaiwogala Yaubada bilavi bilosi okoukweda wa dudubila; baisa biuvalamsi deli bipulummosilasi sainela.” * 13 Yesu iluki tokwabilia, kawala, “Kula; makawala bogwa kudubumi makawala bavigaki paila yoku.”

E wa tuta matutowena touwata ibwaina.

Yesu ikatumovi bidubadu

(Mk 1.29-34; Lk 4.38-41)

14 E Yesu bogwa isuvi ola bwala Pita, igisi Pita yawala ikanukwenu kala katoula yuviyavi wowola. 15 Yesu ikabikoni yamala minana, kala katoula isolovi, e minana itokaia ikamovi matauna.

16 E bogwa eikoyavi, imiakaisi matauna bidubadu tomota availa availa baloma gagaj eisikailasi; e iyabi baloma ola biga, e ikatumovi komwaidosi tokwatoula; 17 kidamwa la biga Aisea tovitoubobuta gala bisala, kawala, “Matauna ikau iligaiwa kada katoulasi toyo kada leliasi.” *

Mimilisi mwada bibokulaisi Yesu

(Lk 9.57-62)

18 Yesu igisi saina tobobawa itoulaisi matauna, e ikaraiwaga la toligalega bitapelasi mapilana ewaiwa. 19 E taitala toninitalapula paila Karaiwagak imakaia iluki matauna, kawala, “Tovituloki, babokulaim; ambaisa ambaisa bukula, e yeigu deli.”

20 E Yesu iluki matauna, kawala, “Ugiwagi isim kasi nobwala, deli mauna nayoyowa isim kasi nigwa, mitaga yeigu Latula Tomotal gala isim kabagu.”

21 E toligalega taiyuwela iluki matauna, kawala, “Tomoya kutagwala ikugwa bala babaku tamagu.”m

22 Mitaga Yesu iluki matauna, kawala, “Kubokulaigu; kuligaiwa tomata,n e bibakwaisi kasi tomata titoulesi.”

Yesu ibuyoyu utuyagila

(Mk 4.35-41; Lk 8.22-25)

23 E Yesu isila wa waga deli la toligalega. 24 E ka, utuyagila kwaiveka itokaia obolita, mapaila kaisai ilupulupula wa waga; mitaga matauna immasisi wala. 25 E imakaiasi matauna ivigulaisi, kawasi, “Tomoya, kukolaidasi, tadoumsiga.”

26 E iluki matausina, kawala, “Avaka paila kukokolasi? Wo yokomi! Saina pikekita mi dubumi.” E itokaia ibuyoyu yagila toyo bolita; e iniwavilakutukutu.

27 E itutu uwosi, kawasi, “Wa! Avai tau matauna, paila yagila toyo bolita ikabikuwolaisi matauna?”

Ikatumovi taiyu baloma gaga eisikailasi matausina

(Mk 5.1-20; Lk 8.26-39)

28 Bogwa imakaia mapilana ewaiwa osi valu mina Gadara.o Mapilana valu tomota ibakwaisi si tomata wa lagi. E taiyu tauwau isunapulasi metoya wa lagi makwaisinap e ibodaisi Yesu. Saina mina gigasisi, paila baloma gaga isikailasi matausina. Mapaila gala availa igagabila bisuki wa keda makadana. 29 E ka, iwaiweyasi, kawasi, “Avaka bukuvigakaima,q yoku Latula Yaubada? Lokuma baisa bukuyogagaima igau gala iboda ma tutar ke?”

30 Saina yuwoveka bunukwa ikikabubunasi sita kaduwonaku. 31 E baloma gaga iyokakapisisi baisa matauna, kawasi, “Kidamwa kuyabaima, kuwitalaima bakasikaila bunukwa mayuwona.”

32 E iluki matausina, kawala, “Kulosi.” E isilavaisi matausina isikailasi bunukwa minasina; e ka, mayuwona komwaidona isakaulasi otagegala koya ikayabusisi obolita idoumsi.

33 E toyamata bunukwa isakaulasi, ilosi ovalu, ilivalaisi vavagi komwaidona deli avaka ikaloubusi baisa matausina kasitaiyu toninagowa. 34 E valu komwaidona iulilavaisi valu mwada bibodaisi Yesu; e bogwa igisaisi matauna, iyokakapisisi baisa matauna kidamwa bisilavi si valu.

9

Yesu ikatumovi togolia

(Mk 2.1-12; Lk 5.17-26)

1 Yesu isila wa waga itapelas ilokaia ola valu tatoula.t 2 E ka, imiakaisi matauna taitala togolia, ikanukwenu okabala. Yesu igisi si dubumi,u e iluki togolia, kawala, “Bodagu, bitalaguva lopom; m mitugaga aligaiwa.”

3 E ka, mimilisi toninitalapula paila Karaiwagav inanamsasi taitala baisa taitala, “Tau matauna ibigigagi Yaubada.”

4 Mitaga Yesu inikoli si nanamsa, e ikaibiga, kawala, “Avaka paila kuninanamsasi vavagi gaga makawala? 5 Avakaga gagabila, baluki, ‘M mitugaga aligaiwa’, kaina ‘Kutokaia, kuloula’? 6 Mitaga bavitulokaimi bukunikolaisi yeigu Latula Tomotaw isim ulo karaiwaga baisa ovalu watanawa kidamwa baligaiwa mitugaga.” Mapaila iluki togolia, kawala, “Kutokaia, kukwatupwi m moi, e kula om bwala.”

7 E itokaia ila ola bwala. 8 Mitaga tobobawa igisaisi makwaina, e ikokolasi,x iyakawolaisi Yaubada paila matauna bogwa isaiki karaiwaga makawala baisa tomota.

Yesu idou Madiu bibokuli matauna

(Mk 2.13-17; Lk 5.27-32)

9 E Yesu iulilavi baisa, e ililoula igisi taitala tau yagala Madiu, isili okabopokala.y E iluki matauna, kawala, “Kubokulaigu.”

E itokaia ibokuli matauna.

10 Igau Yesu isili ola bwala Madiuz ikamkwamsi, e ka, bidubadu tokougugula pokala toyo tomitugagaa imaisi isilaisi deli Yesu toyo la toligalega. * 11 Parisi igisaisi baisa, e ilukwaisi la toligalega, kawasi, “Avaka paila mi tovituloki ikamkwamsi deli tokougugula pokala toyo tomitugaga?”

12 Mitaga ilagi makwaina e ikaibiga, kawala, “Tobubwaila gala magisi toyuvisa, mitaga tokwatoula wala magisi. 13 Kulosi bukunevisi biga makwaina kala vituloki, ‘Yeigu gala magigu lula, mitaga magigu wala mitakwai.’ Paila yeigu lama gala badou tomitukwaibwaila bimakaiagusi mitaga tomitugaga.” *

Katupoi paila posuma

(Mk 2.18-22; Lk 5.33-39)

14 Wa tuta matutona Yoni la toligalega imakaiasi Yesu, kawasi, “Avaka paila yakamaisi toyo Parisi kapusoposumasi, mitaga m toligalega gala ipusoposumasi?”

15 E Yesu iluki matausina, kawala, “Kidamwa tovaivau isisu deli sala, sala gala bivalamsi ke? Mitaga igau tuta bima, tomota bilauwaisi tovaivau, e sala biposumasi wa tuta matutona.

16 “Kidamwa kwama yabogwa iponana, e taitala magila biyaimi, gala biyaimi metoya yaima yavau; paila yaima kaipagala bikokisi kwama e ponana biponinaveka. 17 Gala taitala ivigogu wainivau olukwava yabogwa.b Kidamwa makawala, lukwava bikokisi, waini bitalagila, e lukwava bikodidaimi. Mitaga wainivau bivigogwaisi olukwava yavau, e vavagi kwaiyu bikanuvagasi bwaina wala.”

Tokwaraiwaga latula vivila

(Mk 5.21-43; Lk 8.40-56)

18 Ililivala makawala baisa matausina, e ka, taitala tokwaraiwagac isuvi, ikavagina omatala, kawala, “Latugu vivila makateki leikaliga; mitaga kuma kusaili yamam baisa minana, e minana bimova.”

19 E Yesu itokaia ibokuli matauna, deli la toligalega.

20 E natana vivila isisu, kala katoula buyavila ititalagila,d katoula makwaina isisu kweluwotala kwaiyu taitu. 21 E minana inanamsa onanola, “Kidamwa bakabikoni kala kwama wala, babwaina namwaidogu.” E mapaila ilokaia otapwala Yesu e ikabikoni kaipagalae kala kwama.

22 Mitaga Yesu itovila igisi minana, ikaibiga, kawala, “Ve! Bitalaguva lopom; m dubumi bogwa iyomovaim.” E metoya wa tuta matutona vivila minana ibwaina namwaidona.

23 Yesu ima ola bwala matauna tokwaraiwaga, e igisi toyuvisi loloni deli tobobawa ivanigonigwasi,f 24 e ikaibiga, kawala, “Kusunapulasi, paila vilakapugula minana gala ikaligimolila, mitaga immasisi wala.” E igigilaisi matauna. 25 Mitaga bogwa iyabaisi tobobawa isunapulasi, Yesu isuvi matabudona. Iyosi yamala, e minana vilakapugula itokaia. 26 E bulogala baisa ikaligiaki mapilana ovalu komwaidona.

Taiyu tokwau imitalala mitasi

27 Yesu iulilavi metoya baisa, e taiyu tokwau iiyeikulaisi matauna, ikawotasi ikaibigasi, kawasi, “Kunokapisaima, yoku Latula Debida.”g

28 E tutala isuvi wa bwala, matausina tokwau imakaiasi matauna; e Yesu iluki matausina, kawala, “Ki, kudubumaisi gagabila bavagi baisa?”

Ilukwaisi matauna, kawasi, “Tomoya, mitaga.”

29 Mapaila ikabikoni mitasi, ikaibiga, kawala, “Bavigakaimi makawala mi dubumi.” 30 E imitalala mitasi. E Yesu ikakikili matausina, kawala, “Kuyamatasi taga taitala binikoli baisa.”

31 Mitaga ilosi ilivalasi e butula matauna ikaligiaki mapilana ovalu komwaidona.

Taitala tokutabu ilivala

32 Isusunapulasi kasitaiyu, e tomota imiakaisi matauna taitala tokutabu deli baloma gaga isikaila matauna. 33 E Yesu bogwa iyabi baloma gaga, matauna tokwatoula ilivala; e tobobawa itutu uwosi, ikaibigasi, kawasi, “Gala kwaitala tuta tagisaisi makawala baisa olumoulela Isireli.”

34 Mitaga Parisi ikaibigasi, kawasi, “Iiyabi baloma gaga paila uula si guyau baloma gaga ikatupewoli.”h*

Yesu saina inokapisi tomota

35 E Yesu ititavina komwaidona valu vilouvakaveka toyo viloukikekita. Iuvituloki osi bwala tapwaroru, ikikamituli Bulogala Bwaina paila Labuma Karaiwogala, ikatumovi komwaidona lelia toyo katoula. * 36 Mitaga tutala igigisi tobobawa, inokapisi matausina paila iwaki silaveva deli ibutugeyaisi makawala sipi gala isim kasi toyamata. * 37 E iluki la toligalega, kawala, “Mokwita bagula ikabinai sainela, mitaga totayoyuwa gala ibawasi. * 38 Mapaila kunigadaisi tolibagula biwitali totayoyuwa bilosi ola bagula paila la tayoyuwa.”

10

Yesu inagi tailuwotala taiyu toligalega

(Mk 3.13-19; Lk 6.12-16)

1 Yesu idou la toligalega tailuwotala taiyu bimakaiasi matauna, isaiki matausina si karaiwaga paila biyabaisi baloma gaga, e bikatuyuvisaisi lelia deli katoula komwaidona. 2 E yagasi aposetoloi tailuwotala taiyu baisa makawala; ikugwa Saimoni idokaisi Pita, toyo bodala Anideru; Sebedi latula Yemesa, toyo bodala Yoni; 3 Pilipi toyo Batolomiu; Tomasi toyo Madiu matauna tokougugula pokala; Alipio latula Yemesa toyo Tadiusa; 4 Saimoni guma Kenanij toyo Yudasa Isikariota,k matauna igau tokwasesila.

Matausina tailuwotala taiyu si wotetila

(Mk 6.7-13; Lk 9.1-6)

5 Matausina tailuwotala taiyu Yesu iwitali bilosi, e iluki, kawala, “Taga kulokaiasi osi valu matausina gala mina Yudia, e taga kuviloubusisi osi valu mina Sameria.l 6 Mitaga kulokaiasi sipi itamwausi metoya Isireli dalela. 7 Kuliloulasi kukwamatulasi kawami, ‘Labuma Karaiwogala ivakatitaikina.’m 8 Kukwatumovaisi tokwatoula, kuvitomalaulasi tomata, kukwatumovaisi tokwagwaiguya,n kuyabaisi baloma gaga; bogwa kukwaumakavaisi, bukusemakavaisi. * 9 Taga kukwauwaisi goula, kaina siliba, kaina toea okami kauya.o 10 E taga kupwesaisi kami kauya paila mi kwaidadina, kaina kami kwama yayu,p kaina kaikemi katubukolela, kaina kaitukwa; paila ibodi toyoudila bisakaisi kʹala. *

11 “E avai valu kwaiveka kaina valu kwekekita bukuviloubusisi, bukunevisi avai tomota bitagwala bisisiaimi, e baisa bukusisuaisi igau bukusilavaisi mapilana valu. 12 E avai tuta bukusuvisi bwala makwaisina, bukubigibwailisi matausina; 13 e, kidamwa bwala makwaina bibodi, mi bigabwaila bimakaia baisa; mitaga kidamwa gala bibodi, kukwaimalaisi mabigasina. 14 E kidamwa availa gala bikamiabaimi, kaina bilagi mi biga, e kala tuta bukusilavaisi bwala makwaina kaina valu makwaina, kukwatusisapaisi pwaipwaiaq okaikemi. * 15 Kululuwaisi baisa, wa Yamla Yakala bogwa bigagabila paila mina Sodom toyo mina Gomorar mitaga bimwau paila valu makwaiwena. *

Igau tomota biyogagaisi toligalega

(Mk 13.9-13; Lk 21.12-17)

16 “Ka, awitalaimi makawala sipi oluwalaisi kaukwa nagigasisi; mapaila bukukwavisakaisi keiyuna la kabitam, deli la bubunela bubuna nabwaila. * 17 Kuyamataimi; paila tomota bikasalaimi wa gugula, e biwawaimi osi bwala tapwaroru, * 18 e bibiaimi omitasi tokwaraiwaga toyo giyouvakaveka paila uula yeigu, e bukusolasi Bulogala Bwaina baisa matausina deli baisa matausina gala mina Yudia. 19 Mitaga tutala bikasalaimi taga bukunokubukubusi paila ammakawala bukulivalasi kaina avaka bukukwaibigasi; paila matauna biviyelu oninami avaka bukukwaibigasi wa tuta matutowena. 20 Paila gala titoulemi kulilivalasi, mitaga Tamami Bilomala bilivala metoya olumoulemi.

21 “Tomota bikasalaisi budisia kaina tuwasia bikatumataisi, e tuvaila makawala bikasalaisi litusia bikatumataisi; deli litusia bipakaisi veisia, bitugwalaisi bikatumataisi. * 22 Tomota komwaidosi bikoulovaimi paila uula yeigu; mitaga matauna ipeuloki igau kala vigimkovila, matauna bimova. * 23 Mitaga avai tuta bilamidadaimi ovalu kwaitala, bukusakaulasi bukulosi ituwoli valu; kululuwaisi baisa, gala bukuvinakwaisi silasola baisa Isireli viluwela komwaidona, igau yeigu Latula Tomotas bamaibogwa.

24 “Gala taitala toligalega bikalisau kala tovituloki, e gala taitala towotetila bikalisau kala tokwaraiwaga. * 25 Ibodi toligalega bipati kala tovituloki, e towotetila bipati kala tokwaraiwaga. Kidamwa yeigu tolibwala leidokaigusi Bielisibuli,t bibigigagaisi sainela matausina ulo bwala kala tosisu. *

Iluki bikukolaisi availa

(Lk 12.2-7)

26 “Mapaila taga kukukolaisi tomota; avaka bitakatubukoli, igau biyoumatila; avaka bitakatupwani, igau binikolaisi. * 27 Avaka alukwaimi odudubila, bukulivalaisi baisa olumalama, e avaka akasilamwaimi, bukukwamitulaisi baisa omilakatila. 28 E taga kukukolaisi matausina availa bikatumataisi woula, mitaga gala gagabila bikatumataisi baloma. Mitaga bukukukolaisi Yaubada gagabila bikatumtuwoli woula toyo baloma wa Eli. 29 Gagabila bitagimoli nayu mauna nakikekita kasi mapu kwaitala toea ke? E gala natana minasina bikapusi opwaipwaia kidamwa Tamami gala bitagwalabogwa. 30 E yokomi makawala, paila kulumi kala bawa inikoli; 31 mapaila taga kukokolasi; kami mapu ikalisau kasi mapu bidubadu mauna nakikekita.

Kamituli paila Keriso omitasi tomota

(Lk 12.8-9)

32 “Mapaila availa bikamituli eibokulaigu baisa omitasi tomota, tuvaila yeigu makawala bakamituli paila matauna baisa omatala Tamagu wa labuma. 33 Mitaga availa biyakalaigu baisa omitasi tomota, tuvaila yeigu makawala bayakali baisa omatala Tamagu wa labuma. *

Gala lamai vakota mitaga kabilia

(Lk 12.51-53; 14.26-27)

34 “Taga kudokaisi lama mwada bamai vakota ovalu watanawa; lama gala mwada bamai vakota mitaga kabilia. 35 Paila lama basaili taitala tau bikominimanisi kasitaiyu tamala, e vivila kasitaiyu inala, e yawala kasitaiyu yawala numoya. * 36 E tau kala tilaula matausina la bwala kala tosisu.

37 “Availa iyebwaili sainela tamala kaina inala mitaga yeigu sitana wala, matauna gala ibodaigu; e availa iyebwaili sainela latula tau kaina vivila mitaga yeigu sitana wala, matauna gala ibodaigu; 38 e availa gala bikau kala korosi bibokulaigu, matauna gala ibodaigu. * 39 Availa iyusi tatoula, matauna bitamwau; e availa ikitumou tatoula paila yeigu, matauna bimova. *

Kamaiaba mapula

(Mk 9.41)

40 “Availa bikamiabaimi, bikamiabaigu, e availa bikamiabaigu bikamiabi matauwena iwitalaigu. * 41 Availa bikamiabi Yaubada la tokamituli paila uula Yaubada la tokamituli mokwita matauna, matauwena bibani kala vilavila kala mapu Yaubada la tokamituli. Availa ikamiabi tomitukwaibwaila paila uula tomitukwaibwaila mokwita matauna, matauwena bibani kala vilavila kala mapu tomitukwaibwaila. 42 E kululuwaisi baisa, availa bikau kwelatala sopi tula wala bivimom taitala ulo toligalega kasi tokekita paila uula matauna ulo toligalega, mokwita bibani kala mapu.”

11

Yoni Tobapitaisi iwitali la toligalega

(Lk 7.18-35)

1 E bogwa ivinaku la vituloki baisa la toligalega tailuwotala taiyu Yesu isilavi baisa bila bivituloki e bikamituli ovalu makwaisinau katitaikina.

2 Yoni isisu wa bwala katupipi,v e tutala ilagi bulogala Keriso, iwitali mimilisiw la toligalega ilokaiasi Yesu. 3 E ikatupoiyaisi matauna, kawasi, “Ki, yokula matauna igau bima, kaina ibodi bakatulotulasi igau bima taiyuwela?”

4 Yesu ivitakauloki matausina, kawala, “Kulosi, kusolasi baisa Yoni avaka kulilagaisi deli kugigisaisi. 5 Tokwau imitalala mitasi, topem iloulasi, tokwagwaiguya imigileusi, totuli ilegasi, tomata imovavausi, e tonamakava ilagaisi la kamatula Bulogala Bwaina goli. * 6 E bukumwasawasi yokomi kidamwa gala bukuninayuwasi paila yeigu.”

7 E tutala Yoni la toligalega ikaimilavausi, Yesu ilivala baisa tobobawa paila Yoni, kawala, “Tutala kulokaiasi Yoni oviloupakala avaka kudokaisi bukugisaisi? Kaina mnumonu yagila imotitani ke? 8 Mitaga avaka paila lokulosi? Kaina bukugisaisi taitala tau isikam kala kwama yaminabwaita ke? Ka, matausina isikamsi kasi kwama yaminibwaita isisuaisi osi bwala gweguya. 9 Mitaga avaka paila lokulosi? Bukugisaisi taitala tovitoubobuta ke? Mitaga; e, alukwaimi matauna ikalisau tovitoubobuta. 10 Paila Buki Pilabumaboma kala ginigini isisu paila matauna, ‘Yaubada kawala, Ka, awitali ulo touwata bilobogwa omatam,x matauna bikatubiasi m keda omatam.’ * 11 Kululuwaisi baisa, Yoni Tobapitaisi ikalisau komwaidosi mina watanawa. Mitaga availa kala tokekita Labuma Karaiwogala, matauna bikalisau Yoni. 12 E metoya ola yam Yoni Tobapitaisi eikamatula leimaga tuta baisa goli, tomota iyogagaisi Labuma Karaiwogala, e tokowolova mwada biyosikikitaisi.y* 13 Paila tovitoubobuta komwaidosi toyo Mosese la Karaiwagaz ivitoubobutasi, kala vigimkovila wala Yoni ola tuta meitobu baisa. 14 E kidamwa bukutagwalasi bukudubumaisi makawala paila Yoni, matauna goli Ilaitia igau bima. * 15 Matauna ilagi ibodi biligimlili.

16 “Mitaga ammakawala bavisaiki tubwa matubona? Matubona makawala gugwadi isilaisi obikubaku idouwaisi sesia, e ikaibigasi, kawasi, 17 ‘Kawawaiyasi kaisosau mitaga gala kukwaiwosisi. Kakaviviasi, mitaga gala kukwavinavinasi.’ 18 Paila Yoni ima gala ikamkwama gala imomom, e ikaibigasi, kawasi, ‘Baloma gaga isikaila matauna.’ 19 Yeigu Latula Tomotab lama akamkwam amomom, e ikaibigasi, kawasi, ‘Ka, togugoveka deli tomomom waini matauna, ikalubailasi deli tokougugula pokalac toyo tomitugaga.’d Mitaga komwaidona avaka ikaloubusi metoya ola kabitam Yaubada ivitububoti kala duwosisia kabitam makwaina.”

Iluluki valu mapilasina gala ininavilasi

(Lk 10.13-15)

20 Oluvi iluluki valu makwaisina ambaisa bidubadu la vavagi siligaga bogwa leivagi, paila gala ininavilasi. 21 Kawala, “Wo Korasini! Wo Betisaida! Vavagi siligaga bogwa lavagi baisa yokomi; kidamwa lavigaki makawala mapilasina Taia toyo Saidoni,e bogwa bininavilasi omitibogwa bivitububotaisi si ninavila kasi kwama bwabwau, deli bikumsi kasi koula. * 22 Mitaga alukwaimi, wa Yamla Yakala bogwa bigagabila paila mina Taia toyo mina Saidoni, mitaga bimwau paila yokomi. 23 E yokomi mina Kapaneum, mwada bukulupaimi titoulemi wa labuma ke? Bogwa bivabwaimi bukusuvisi Edesi. Kidamwa avagi vavagi siligaga mapilana Sodomf makawala bogwa lavagi baisa yokomi, lagaila Sodom bisisu. * 24 Mitaga alukwaimi, wa Yamla Yakala bogwa bigagabila paila mina Sodom, mitaga bimwau paila yokomi.” *

Kumakaiagusi bukubanaisi vaiwasi

(Lk 10.21-22)

25 Wa tuta matutowena Yesu ikaibiga, kawala, “Kagutoki Tamagu, Guyoula labuma toyo watanawa, paila lokukimitali baisa pwapwawa avaka lokukwatupwani metoyasi baisa tokwabitam toyo tokwateta. 26 E mitaga, Tamagu, paila baisa makawala nanom bwaina.

27 “Tamagu bogwa isakaigu vavagi komwaidona; e gala taitala inikolaigu yeigu Latula, mitaga Tamagu wala; kaina gala taitala inikoli Tamagu mitaga yeigu wala Latula deli tuvaila matauna availa Latula magila bivituloki matauna. *

28 “Kumakaiagusi komwaidomi kusomatasi kokeula mi koni mwau, e basakaimi kami vaiwasi. 29 Kukwauwaisi ulo kaitakewag kukwatikewaisi, kutagwalasi bavitulokaimi, paila yeigu amanum deli nanogu watanawa, e bukubanaisi kami vaiwasi. * 30 Paila ulo kaitakewa basakaimi kaimwamwasila, e ulo koni bukukeulasi gagabila wala.”

12

Toligalega igudaisi witi wa yam sabate

(Mk 2.23-28; Lk 6.1-5)

1 Oluvi Yesu ivawalai obigulela witi wa yam sabate.h La toligalega ikamolusii mapaila igudaisi waitunela witi, e ikamkwamsi. * 2 Mitaga tutala Parisij igisaisi, ilukwaisi matauna, kawasi, “Ka, m toligalega gala ivagaisi avaka ibodik Mosese la Karaiwaga;l paila matauna ikikili yam sabate.”

3 Iluki matausina, kawala, “Kaina gala lokukwalawasi avaka Debida ivagi, tutala ikamolu deli matausina kala tobwakuli? * 4 Paila isuvi ola bwala Yaubadam e matauna deli kala tobwakuli ikomasi kaula kwaibumaboma avaka leisemakavaisi baisa Yaubada. Mitaga gala ibodi Mosese la Karaiwaga kidamwa bikomasi, paila baisa tolula wala kʹasi. * 5 Kaina gala lokukwalawasi ola Karaiwaga Mosese, wa yam sabate tolula wa Bwala Kwebumaboma iyogwalasi sabaten e gala isim kasi pakula. * 6 Mitaga alukwaimi, baisa isisu avaka ikalisau Bwala Kwebumaboma. 7 Mitaga kidamwa lokukwatetasi vituloki makwaina, ‘Yeigu gala magigu lula, mitaga magigu wala mitakwai,’ gala bukukwamogaisi matausina tobubwaila. * 8 Paila yeigu Latula Tomotao guyoula sabate.”

Taitala tau yamala kwayamata

(Mk 3.1-6; Lk 6.6-11)

9 E Yesu isilavi baisa, isuvi kwaitala bwala tapwaroru. 10 E ka, taitala tau leisuvi, yamala kwayamata. Mimilisi mwada bitabinakaisi matauna. E ikatupoiyaisi, kawasi, “Ki, ibodi Mosese la Karaiwaga bitayomovasi wa yam sabate kaina gala?”

11 Iluki matausina, kawala, “Kidamwa taitala yokomi iyosi natana sipi, e kidamwa minawena bikapusi wa mesi wa yam sabate, biyosi e bilupi minawena kaina gala? * 12 E taitala tau mapula ikalisuwoli sainela mapula natana sipi. Mapaila ibodi Mosese la Karaiwaga bitamitakwaisi wa yam sabate.” 13 Oluvi iluki matauna tau, kawala, “Kuvitukoli yamam.”

Ivitukoli, e bogwa ibwaina makwayana makawala kwayayuwela. 14 Mitaga Parisi isunapulasi ikeiwalaisi Yesu, ammakawala bivigakaisi kidamwa bikatumataisi matauna.

Ka, ulo touwata

15 Yesu ivitusi baisa e isilavi mapilana. Bidubadu ibokulaisi matauna; e ikatuyuvisi tokwatoula komwaidosi; 16 e iluluki matausina taga bikayayaisi availaga matauna. 17 E avaka Aisea tovitoubobuta ilivala gala bisala, kawala,

18 “Ka, ulo touwata bogwa lanagi matauna;

tombwailigu matauna, iyomwasalaigu.

Basaili ulo Baloma baisa matauna,

e biyakali baisa mina watanawa komwaidosi. *

19 Matauna gala bikominimani, biwaiweya;

kaina gala taitala bilagi kaigala okadumalagala valu.

20 Mnumonu bogwa itawoula gala bikiuwoli,

e kovagwaiap gala bikimati.

Igau bimai karaiwaga duwosisia,

e karaiwaga makwaina bikalisuwoli;

21 e mina watanawa bipikwakusi baisa matauna.”

Yesu toyo Bielisibuli

(Mk 3.20-30; Lk 11.14-23; 12.10)

22 E imiakaisi matauna taitala tokwau tokutabu, paila baloma gaga eisikaila matauna; Yesu ikatuyuvisi matauna e tokutabu ilivala e igisa. 23 Tomota komwaidosi saina itutu uwosi sainela, ikaibigasi, kawasi, “Kaina matauna Latula Debidaq ke?”

24 Mitaga tutala Parisi ilagaisi makwaina, ikaibigasi, kawasi, “Tau matauna iiyabi baloma gaga paila wala Bielisibuli,r baloma gaga si guyau, ikatupewoli matauna.” *

25 Yesu inikoli si nanamsa, e iluki matausina, kawala, “Kidamwa kabokwaraiwaga eipoisivisisi, e iuvataisi, kabokwaraiwaga makwaina bitamwau; e kidamwa valu kaina dala ikovisisi, e iuvataisi, makwaisina gala bitotusi. 26 E kidamwa Setani iyabi Setani, la karaiwaga eikovisisi iuvataisi, e ammakawala la karaiwaga bisisu ke? 27 Kulivalasi yeigu aiyabi baloma gaga paila Bielisibuli ikatupewolaigu. Mimilisi yokomi iiyabaisi baloma gaga ke? Kudokaisi availa ikatupewoli matausina? Mapaila matausina bikibubotaisi mi sula. 28 Mitaga yeigu aiyabi baloma gaga paila Bilomala Yaubada ikatupewolaigu, e baisa ivitububoti kidamwa Yaubada la Karaiwaga bogwa leimakaiami.

29 “Ammakawala igagabila taitala bisuvi ola bwala topeula biveilau la guguwa? Ikugwa biyuwolibogwi topeula matauna oluviga biveilau metoya ola bwala.

30 “Availa gala ipilasaigu, matauna ipakaigu, e availa gala ikougugula deli yeigu, matauna tokodadaimi gugula. * 31 Mapaila alukwaimi, Yaubada biligaiwa tomota si mitugaga komwaidona deli si bigigaga baisa Yaubada; mitaga gala biligaiwa si bigigaga baisa Baloma Tobumaboma. 32 E availa bilivala paila magila bisilibodaigu yeigu Latula Tomota, Yaubada biligaiwa la mitugaga; mitaga availa bilivala mwada bisilibodi Baloma Tobumaboma, Yaubada gala biligaiwa la mitugaga, gala tuta baisa deli gala tuta igau bima. *

Kai deli kaiuwala

(Lk 6.43-45)

33 “Kidamwa kutaviyasi kai bibwaina e kaiuwala bibwaina; kidamwa kutaviyasi kai bigaga e kaiuwala bigaga; paila bitavitusi makaina metoya ouwala. * 34 Tubula mitugaga yokomi! Ammakawala bukulivalaisi vavagi bwaina kidamwa yokomi tomitugaga? Gagabila bitalivala wala avaka ivakasau nanoda. * 35 Tomitukwaibwaila imai vavagi bwaina metoya ola guguwa bwaina; e tomitugaga imai vavagi gaga metoya ola guguwa gaga.

36 “E alukwaimi, wa Yamla Yakala taitala taitala bikamituli paila avai bigimakava leilivala. 37 Yaubada bikabwailim kaina bikamogaim metoya om biga.”

Tubwa tubugaga inainevisi kabutuvatusi

(Mk 8.12; Lk 11.29-32)

38 E mimilisi toninitalapula paila Karaiwaga toyo Parisi ilukwaisi matauna, kawasi, “Tovituloki, magimasi bakagisaisi bukuvagi vavagi siligaga.” *

39 Mitaga Yesu ivitakauloki matausina, kawala, “Tubwa matubona tubugaga ilumwelavaisi Yaubada. Kunainevisi vavagi siligaga; mitaga basakaimi Youna tovitoubobuta kala kabutuvatusi e gala avai kabutuvatusi tuvaila. * 40 Paila makawala Youna ikalatolu ibugitolu olopola yena naveka, makawala yeigu Latula Tomota bakalatolu babugitolu olumoulela pwaipwaia. * 41 Mina Ninibas bitotusi wa Yamla Yakala deli yokomi e biyakalaimi; paila ininavilasi paila la kamituli Youna; e ka, yeigu asisu baisa akalisau Youna. * 42 Minana Giyouvila mapilana pilayouyat bitotu wa Yamla Yakala deli yokomi, e biyakalaimi, paila minana ima saina kaduwonaku mwada bilagi la kabitam Solomoni; e ka, yeigu asisu baisa akalisau Solomoni. *

Baloma gaga ikaimilavau

(Lk 11.24-26)

43 “Tutala baloma gaga isilavi avai tau ivavivila mapilasina oviloupakalau inainevi vaiwasi, mitaga gala ibani. 44 E ikaibiga, kawala, ‘Bakaimilavau ogu bwala ambaisa lasunapula lama.’ Ima, e ibani makwaina kwaiwokuva, bogwa itanevaisi deli ikatubiasaisi. 45 Mapaila matauna ila, ivakouli baloma gaga tuwoli tailima taiyu, kasi gaga ikalisau kala gaga matauna, e isuvisi isigagasi baisa; e tuta kala vigimkovila tau matauna ibani kala gaga ikalisau kala gaga liloubogwa. Makawala goli bikaloubusi baisa yokomi matubowena tubugaga.”

Yesu inala deli budala

(Mk 3.31-35; Lk 8.19-21)

46 Ililivala baisa tobobawa, e, inala deli budala itotusi okoukweda, magisi mwada Yesu deli bibigatonasi. 47 E taitala iluki matauna, kawala, “Ka, inam deli budamwa itulotulasi okoukweda magisi mwada deli bukubigatonasi.”v

48 Mitaga Yesu ivitakauloki matauna, kawala, “Availa inagu e availa budagwa?” 49 E ivakasi la toligalega, ikaibiga, kawala, “Ka, baisaga inagu deli budagwa. 50 Paila availa bivagi avaka Tamagu wa labuma magila bivagi, matauwena wala bodagu, luguta, e deli inagu.”

13

Tovaula kala bigavisaiki

(Mk 4.1-9; Lk 8.4-8)

1 Wa yam makwaiwena Yesu isilavi bwala, ila isili okawolawala milaveta Galili. 2 E tobobawa sainela isiulaisi matauna, mapaila itola wa waga; e isipopula isili baisa; e tobobawa komwaidona itotusi okawolawa. * 3 E ilivala bigavisaikiw ivituloki matausina vavagi bidubadu.

Ikaibiga, kawala, “Ka, taitala tovaula eila mwada bivaula. 4 E ivagi makawala, iviluvaula wala, e mimilisi waituna ikapusisi wa keda; e mauna nayoyowa imaisi ikomasi. 5 Mimilisi ikapusisi okabigaga, baisa gala ibawa pwaipwaiala; e nanakwa waituna isusinasi, paila gala iveka pwaipwaia. 6 Mitaga bogwa itowota kalasia, igabu makaisina; paila gala kaiviliwalisi, ivakamati itamwau. 7 E mimilisi ikapusisi okaigunigwaini; e kaigunigwaini isusinasi, e ikimataisi makaisina. 8 Mimilisi waituna ikapusisi okabimoya, e iuwasi, mimilisi uwasi kwelakatutala, mimilisi kweluwolima kweluwotala, e mimilisi kweluwotolu.

9 “Availa ilagi ibodi biligimlili.”

Avaka uula ilivala metoya wa bigavisaiki

(Mk 4.10-12; Lk 8.9-10)

10 E toligalega imaisi ikatupoiyaisi Yesu, kawasi, “Avaka paila kulilivala bigavisaikix baisa matausina?”

11 E ivitakauloki matausina, kawala, “Bogwa asakaimi kidamwa bukunikolaisi Labuma Karaiwogala kala gugunuba mitaga gala basaiki matausina. 12 Paila baisa availa iiyosi avaka Yaubada bikatumkulovi e bisiniveka; mitaga baisa availa gala iyosi avaka Yaubada bikaimili metoya baisa matauna avaka iiyosi. * 13 Baisa uula alilivala bigavisaiki baisa matausina paila igigisasi mitaga gala igisimlilaisi; iligalegasi mitaga gala iligimlilaisi tuvaila gala ikatetasi. 14 E kwaitala la vitoubobuta Aisea gala bisala paila matausina, makawala ikaibiga, kawala,

“Kuligalegasi kuligalegasi wala

mitaga galaga bukukwatetasi;

kugigisasi kugigisasi wala

mitaga galaga bitalapula ninami. *

15 Paila matausina tomota ninasi itaboda,

taigasi ituli sainela,

mitasi bogwa ipatu;

kaina omitasi bigisimlilaisi,

taigasi biligimlilaisi,

oninasi bikatetasi,

bitovilasi e bayomovi matausina.’

16 “Mitaga yokomi bukumwasawasi paila kugigisimlilaisi kuliligimlilaisi. * 17 Kululuwaisi baisa, bidubadu tovitoubobuta toyo tomitukwaibwaila magisi sainela bigisaisi avaka kugigisaisi, mitaga gala igisaisi; e magisi sainela bilagaisi avaka kulilagaisi mitaga gala ilagaisi.

Kala bigavisaiki tovaula kala katumiki

(Mk 4.13-20; Lk 8.11-15)

18 “Mapaila kulagaisi kala bigavisaiki tovaula. 19 Kidamwa taitala ilagi bulogala Labuma Karaiwogala e gala bikateta, baisa makawala makwaisina ivali wa keda. Tomitugagay ima ikau mabigana avaka tovaula eivali onanola. 20 Makwaisina ivali okabigaga makawala matauna ilagi biga e nanakwa iyosi deli la mwasawa; 21 mitaga gala kaiviliwalila, tuta pikekita isalau; igau oluvi ibani kavivia kaina tomota iyogagaisi matauna paila biga, e nanakwa ikapusi. 22 E makwaisina ivali okaigunigwaini makawala matauna ilagi biga, mitaga valu kala kaisisu, toyo veiguwa kala kaimwana iyogagaisi biga, e biga gala biuwa. 23 E makwaisina ivali okabimoya makawala matauna ilagi biga e ikateta mabigana. Matauna iuwa mokwita, mimilisi uwasi kwelakatutala, mimilisi kweluwolima kweluwotala, mimilisi kweluwotolu.”

Mnumonu deli waituna bwaina

24 Bigavisaiki tuvaila Yesu iluki matausina, ikaibiga, kawala, “Labuma Karaiwogala makawala taitala tau ivali waituna bwaina ola bagula; 25 e igau immasisisi tomota, kala tilaula ima ivali waitunela mnumonu deli waitunatoula, e ila. 26 Mitaga kala tuta waitunatoula isusinasi iuwasi, tuvaila mnumonu isusinasi. 27 E tolibagula la touwata imaisi ilukwaisi matauna, kawasi, ‘Tomoya, bogwa lokuvali waituna bwaina om bagula ke? Ammetoya mnumonu?’ 28 E iluki matausina, kawala, ‘Tilaula leivagi baisa.’ La touwata ilukwaisi matauna, kawasi, ‘Ki, magim bakalosi bakaluulaisi mnumonu?’ 29 Mitaga ikaibiga, kawala, ‘Gala; kaina tutala bukuluulaisi mnumonu bukululugolaisi waitunatoula. 30 Desi wala bitomwaisi deli, igau otayoyuwa; e otutala tayoyuwa baluki totayoyuwa, ikugwa bukululubogwisi mnumonu, e bukusailavaisi, bukugwabwaisi; mitaga waituna bwaina bukudidagaisi ogu bwaima.’ ”

Kwaiyu bigavisaiki tuvaila

(Mk 4.30-34; Lk 13.18-21)

31 Bigavisaiki tuvaila Yesu iluki matausina, ikaibiga, kawala, “Labuma Karaiwogala makawala waitunela mwaiya. 32 Makwaina kala kwekekita ikalisau komwaidona waituna. E taitala tau ikau makwaina ivali ola bagula. Mitaga tutala ikaiveka ikalisuwoli komwaidona avaka isusinasi wa bagula, imila kai, e mauna nayoyowa bimaisi biyoulasi kasi nigwa osisila.”

33 Bigavisaiki tuvaila Yesu iluki matausina, kawala, “Labuma Karaiwogala makawala yisi; natana vivila ikau makwaina, ikenevigoli deli kapoluwovasi pwarawa, igau komwaidona bisapilasi.”

34 Yesu ilivala bigavisaiki biluki vavagi makwaisina komwaidona baisa tobobawa, e bigavisaiki wala ililivala baisa matausina. 35 Paila baisa la vituloki tovitoubobuta gala isala, kawala, “Avai tuta balivala baluki bigavisaiki; bakamituli avaka Yaubada ikatupwanibogwi, igau gala bivitouula valu watanawa.” *

Ikatumiki bigavisaiki paila mnumonu deli waituna bwaina

36 Oluvi Yesu isilavi tobobawa, isuvi wa bwala; e la toligalega imakaiasi, ikaibigasi, kawasi, “Kukwamitububuli baisa yakamaisi bagula kala mnumonu bigalavisaiki.”

37 Yesu ivitakauloki, kawala, “Tovaula waituna bwaina baisa yeigu Latula Tomota. * 38 Bagula baisa valu watanawa; waituna bwaina baisa matausina Labuma Karaiwogala la tomota; e, mnumonu baisa matausina Tomitugaga la tomota. 39 Tilaula ivali mnumonu, matauna Diabolo; tayoyuwa baisa tovana valu kala vigimkovila, e totayoyuwa baisa matausina anelosi. 40 Mapaila makawala ikogugulaisi mnumonu e igabwaisi wa kova, makawala wala tovana valu okala vigimkovila. 41 Yeigu Latula Tomota bawitali ulo anelosi, bikatuyoulaisi metoya ola Karaiwaga toyoumatula pakula komwaidosi toyo tokowolova karaiwaga komwaidosi, 42 e bilavaisi matausina wa kova kovalululu; baisa biuvalamsi bipulummosilasi sainela. 43 Tuta makwaina tomitukwaibwaila visigasi makawala kalasia ola Karaiwaga Tumasi. Availa ilagi ibodi biligimlili.

Mimilisi bigavisaiki tuvaila

44 “Labuma Karaiwogala makawala veiguwa ikatupwanaisi obaleku; e taitala tau ibani, ikatupwanivau; e deli la mwasawa ila igimoli komwaidona avaka leiyosi e imapu baleku makwaina.

45 “Tuvaila, Labuma Karaiwogala makawala taitala togigimwala inainevi waituna kominabwaita; 46 e bogwa ibani kwaitala waituna mapula saina mwau, e ila igimoli komwaidona avaka leiyosi e imapu makwaina.

47 “Tuvaila Labuma Karaiwogala makawala wota; ilavaisi obolita ikolaisi yena bidubadu migisi migawelu migawelu. 48 Tutala ikalulusewa wota, tomota ibiaisi omamada; e isilaisi ikilaisi naminibwaita isewoyasi okaboma, mitaga namigigaga iligaimwaisi wala. 49 Bivagaisi makawala tovana valu okala vigimkovila. Anelosi bimaisi bikilaisi tomitugaga metoyasi tomitukwaibwaila, 50 e bilavaisi wa kova kovalululu; baisa biuvalamsi, bipulummosilasi sainela.

51 “Bogwa kukwatetasi komwaidona vavagi makwaisina ke?”

Ilukwaisi matauna, kawasi, “Taga!”

52 E iluki matausina, kawala, “Avai toninitalapula imila toligalega paila Labuma Karaiwogala, matauna makawala tolibwala, e metoya ola guguwa imai vavagi kwaiwovau deli vavagi kwebubogwa.”

Ipakaisi Yesu mapilana Nasaredi

(Mk 6.1-6; Lk 4.16-30)

53 E tutala Yesu ivinaku bigavisaiki makwaisina, isilavi baisa, 54 e imakaia ola valu tatoulaz ivituloki matausina osi bwala tapwaroru;a mapaila itutu uwosi, ikaibigasi, kawasi, “Wa! Ammetoya matauna ibani nanola kala mimilakatila deli vavagi makwaisina siligaga. 55 Ka, matauna tokwaliai bwala latula ke? Inala idokaisi Meri e budala Yemesa, Yosepa, Saimoni, Yudasa, ke? 56 E luleta komwaidosi isikailidasi kadai? E ammetoyaga matauna ibani komwaidona vavagi makwaisina?” 57 E mapaila ipakaisi matauna.

Mitaga Yesu iluki matausina, kawala, “Tomota itemmalaisi tovitoubobutab mitaga ola valu tatoula kaina ola bwala tatoula gala wala.” 58 Vavagi siligaga gala bidubadu ivagi baisa, paila gala idubumaisi.

14

Yoni Tobapitaisi ikaliga

(Mk 6.14-29; Lk 9.7-9)

1 Wa tuta matutona Erodi,c Galili kala tokwaraiwaga, ilagi bulogala Yesu. 2 E iluki matausina la tosikwawa, kawala, “Matauwena Yoni Tobapitaisi; bogwa itokaia imovavau, mauula peula makwaisina iuvagaisi avaka olumoulela matauna.”

3 Paila Erodi bogwa eiyosi Yoni, iyuwoli matauna, ivisuvi wa bwala katupipi paila uula Erodiasa, la kwava bodala Pilipi.d* 4 Paila Yoni eiluki Erodi, kawala, “Saina toyogegedu yoku bukuvaisabu minana.” * 5 E Erodi mwada bikatumati matauna, mitaga ikukoli tobobawa paila idokaisi matauna tovitoubobuta.

6 Mitaga ola yam kaloubusi Erodi, minana Erodiasa latula ikikaiwosi omitasi Erodi sala, e iyomwasali nanola Erodi. 7 Mapaila ikatotila, kawala, “Omatala Yaubada basakaim avaka bukunigadi.”

8 E Erodiasa ikasinapu nanola latula, mapaila minana inigada, kawala, “Kusakaigu baisa wala Yoni Tobapitaisi pwanetala wa kaboma.”

9 E kini ikiuta nanola; mitaga paila la biga katotila omatala Yaubada, tuvaila paila sala deli ikamkwamsi, ikaraiwaga bisakaisi makawala. 10 E iwitali biga, ikapitunaisi kaiyola Yoni wa bwala katupipi. 11 E imiakaisi pwanetala wa kaboma, isakaisi vilakapugula; e minana imiaki makwaina baisa inala. 12 E Yoni la toligalega imaisi, ilupaisi tomata, ivisililaisi. E ilosi ilukwaisi Yesu.

Tailakatuluwolima tauwau ikamsi

(Mk 6.30-44; Lk 9.10-17; Yn 6.1-14)

13 Tutala Yesu ilagi baisa isila wa waga itapelae bila ovilouwokuva mwada bikiwada. Tobobawa ilagaisi baisa e isilavaisi si valu ivakaiwasi, ibokulaisi matauna. 14 Itobusi, e tutala igisi tobobawa sainela, saina inokapisi matausina, e ikatuyuvisi si tokwatoula.

15 Bogwa eibogi, e toligalega imakaiasi matauna, ikaibigasi, kawasi, “Baisa mapilana vilouwokuva wala, e bogwa eibogi. Kuwitali tobobawa bilosi ovalu bigimwalasi kʹasi.”

16 Yesu iluki matausina, kawala, “Gala ibodi matausina bilosi; yokomi kusakaisi matausina sitana avaka bikamsi.”

17 Ilukwaisi matauna, kawasi, “Kayosisi kwailima beredif wala toyo nayu yena.”

18 E ikaibiga, kawala, “Kumiakaigusi makwaisina.” 19 Ikaraiwogi tobobawa bisilaisi omnumonu. E Yesu ikau kwailima beredi makwaisina deli yena minasina, ikounakaila gawata inokagutoki baisa Yaubada, ikimimisi isaiki beredi baisa toligalega, e toligalega ipataisi baisa tobobawa. 20 E komwaidosi ikamsi, ikomatasi; e ikatuyoulisi kasi kobwaga luwotala yuwa peta ikasewasi. 21 Matausina tauwau tokwam, iboda kaina tailakatuluwolima, e tuvaila bidubadu vivila toyo gugwadi.

Yesu ililoula wa gorina

(Mk 6.45-52; Yn 6.16-21)

22 E ikaraiwogi toligalega bisilasi wa waga, bitapelasi bilobogwasi mapilana ewaiwa;g paila igau bitali tobobawa kidamwa bilosi. 23 Bogwa eitali tobobawa, imwena wa koya kalamwaleta kidamwa binigada. E bogwa ikoyavi isisu baisa kalamwaleta. 24 Mitaga tuta matutowena waga idouwalai milaveta, kaisai saina ikatuvivili waga; paila yagila ikatuyumali.

25 E obulubuvisiga imakaia matausina, ililoula wa gorina. 26 Tutala toligalega igisaisi matauna ililoula wa gorina, ikubukubu luposi, ikaibigasi, kawasi, “Wi! Kosa!” E iukuwakulasi paila kasi kokola.

27 Mitaga Yesu nanakwa iluki matausina, kawala, “Bitalaguva lupomi, yeigula; taga kukokolasi.”

28 E Pita ivitakauloki matauna, kawala, “Tomoya, kidamwa mokwita yoku, kulukwaigu bawokaiam wa gorina.”

29 Ikaibiga, kawala, “Kuma.” Mapaila Pita itobusi e ililoula wa gorina imakaia Yesu. 30 Mitaga tutala igisi yagila, ikokola; ivitouula isisalili e iwakula, kawala, “Tomoya, kukolaigu.”

31 Yesu nanakwa ivitukoli yamala iyosi matauna e iluki, kawala, “Wo, yoku! saina pikekita m dubumi. Avaka paila lokuninayuwa?”

32 Isilasi wa waga, e yagila imata. 33 E matausina wa waga ikavaginasi omatala Yesu, e ikaibigasi, kawasi, “Mokwitala yoku Yaubada Latula.”

Yesu mapilana Genesareta

(Mk 6.53-56)

34 Italaguvasi itobusisi mapilana Genesareta.h 35 E tolivalu ivitoyaisi matauna. Iwitalaisi biga okatuposulala komwaidona, imiakaisi matauna komwaidosi tokwatoula. 36 E iyokakapisisi baisa matauna kidamwa bikabikonaisi kaipagalai kala kwama wala; e availa availa ikabikonaisi miyana ibwainasi wala.

15

Kasi gulogula kaidadala valu

(Mk 7.1-13)

1 Oluvi Parisi toyo toninitalapula paila Karaiwaga imakaiasi Yesu metoyasi Yerusalem, ikaibigasi, kawasi, 2 “Avaka paila m toligalega ikoulovaisi kasi gulogula kaidadala valu? Paila gala iwinaisi yumasij tutala ikamkwamsi.”

3 E Yesu ivitakauloki matausina, kawala, “Avaka paila yokomi kukoulovaisi la Karaiwaga Yaubada paila kami gulogula? 4 Paila Yaubada ikaibiga, kawala, ‘Kutemmali tamam inam,’ e, ‘Availa ikaluwou tamala kaina inala, ibodi bikatumataisi matauna.’ * 5 Mitaga yokomi kukwaibigasi, kawami, ‘Kidamwa availa biluki tamala kaina inala, kawala, “Avaka mwada basakaim bogwa ladoki Semakavi”k - 6 matauna gala ibodi bitemmali tamala.’l Lokutakilaisi avaka la Karaiwaga Yaubada paila kami gulogula. 7 Mina katudewa gaga yokomi! Mokwita Aisea ivitoubobuta paila yokomi, ikaibiga,

8 ‘Yaubada kawala,

Tomota matausina itemmalaigusi kasi udokaiwa wala,

mitaga oninasi gala sitana ikamiabaigusi. *

9 Ikamnumonaigusi mitaga gala avaka dimlela baisa,

ivitulokisi si karaiwaga tomota wala

mwada bivigakaisi uulesi tapwaroru.’ ”

Avaka biyogagi tomota

(Mk 7.14-23)

10 Idou tobobawa bimakaiasi, e iluki matausina, kawala, “Kulagaisi e bukukwatetasi. 11 Avaka isuvi wa wodila gala biyogagi nona mitaga avaka isunapula metoya wa wodila, makwaina biyogagi ninasi tomota.”

12 Oluvi toligalega imaisi ilukwaisi matauna, kawasi, “Ki, kunikoli tutala Parisi ilagaisi biga mabigana, imwau ninasi?”

13 Ivitakauloki, kawala, “Avaka Tamagu wa labuma gala bivali, bogwa bilulu. 14 Kuligaiwaisi matausina; paila mina kau matausina e mwada bivakadaisi tomota; e kidamwa tokwau bivakadi tokwau, kasitaiyu bikapusisi omlopu.” *

15 Mitaga Pita iluki matauna, kawala, “Kulukwaimasi avaka kala bigavisaiki makwaina.”

16 E Yesu iluki matausina, kawala, “Ki, yokomi tuvaila tonagowa wala? 17 Ki, gala kukwatetasi? Avaka bisuvi wa wodila bilokaia wa lula e oluvi bisunapula. 18 Mitaga avaka bisunapula wa wodila, baisa metoya wa nona e biyogagi ninasi tomota. * 19 Paila metoyasi wa nona isunapulasi nanamsa gaga, katumata, kailasi, ulatila deli kapugula, veilau, tabinona, silapulu; 20 vavagi makwaisina iyogagaisi ninasi tomota, mitaga kidamwa gala biwinaisi yumasi e bikamkwamsi, baisa gala biyogagi nona.”

Vivila im Kenani la dubumi

(Mk 7.24-30)

21 Yesu isilavi baisa ila mapilasina Taia toyo Saidoni.m 22 Natana vivila im Kenanin mesisiki baisa ima idou, kawala, “Tomoya yoku Latula Debida;o kunokapisaigu. Baloma gaga saina peula isikaila latugu vivila.”

23 Mitaga Yesu gala kwaitala biga iluki minana; e la toligalega imaisi iyokakapisisi baisa matauna, kawasi, “Kuyabi minawena, paila ibokulaidasi idoudou.”

24 Mitaga Yesu ivitakauloki, kawala, “Yaubada iwitalaigu baisa mina Isireli wala, banevi sipila itamwausi.”

25 Mitaga minana ima ikavagina omatala Yesu, ikaibiga, kawala, “Tomoya, kupilasaigu.”

26 E Yesu ivitakauloki, kawala, “Gala ibodi bitakau kʹasi gugwadi e bitalavi baisa kaukwa.”p

27 Minana ikaibiga, kawala, “Mokwitala baisa Tomoya, mitaga kaukwa bikabubunasi silimku ikapusisi metoya okabala tolikaukwa.”

28 E mapaila Yesu ivitakauloki minana, kawala, “Ve! Saina m dubumi kwaiveka; bavigaki baisa yoku makawala nanom.” E latula ibwaina metoya wa tuta matutowena.

Yesu ikatumovi bidubadu

29 E Yesu isilavi mapilana, iuvayali okawolawala milaveta Galili.q E imwena wa koya isili. 30 E tobobawa sainela imakaiasi matauna, imaiyaisi topem, togei, tokwau tokutabu, toyo bidubadu tuvaila, isailisi omatala, e Yesu ikatumovi matausina; 31 mapaila tobobawa itutu uwosi, tutala igisaisi tokutabu ililivalasi, togei ibwabwainasi, topem ililoulasi, tokwau igigisasi; e iyakawolaisi Isireli la Yaubada.

Tailakatuluwovasi tauwau ikamsi

(Mk 8.1-10)

32 E Yesu idou la toligalega bimakaiasi, ikaibiga, kawala, “Anokapisi tobobawa, paila ikalatolusi isikailigusi e gala kʹasi. E gala magigu bawitali matausina deli kasi molu bilosi, kaina bivigaki kasi mitibiliuya wa keda.”

33 E toligalega ivitakaulokaisi matauna, kawasi, “Ammetoya ovilouwokuva bitabanaisi kaula kala bawa bibudoki tobobawa isisuaisi baisa?”

34 E Yesu ikatupoi matausina, kawala, “Kwaivila beredir kuyosisi?”

E ikaibigasi, kawasi, “Kwailima kwaiyu, toyo sita yena nakikekita.”

35 Mapaila Yesu iluki tobobawa bisilaisi opwaipwaia. 36 Ikau makwaisina beredi kwailima kwaiyu, toyo yena. Bogwa inokagutoki baisa Yaubada, ikimimisi isaiki toligalega, e toligalega ipataisi baisa tobobawa. 37 E komwaidosi ikamsi, ikomatasi; ikatuyoulaisi kasi kobwaga peta lima yuwa ikasewasi. 38 Matausina tokwam tauwau iboda tailakatuluwovasi e tuvaila bidubadu vivila toyo gugwadi.

39 Itali tobobawa bilosi, e isila wa waga, itapela mapilana Magadana.s

16

Inigadaisi kabutuvatusi

(Mk 8.11-13; Lk 12.54-56)

1 Parisi toyo Sadusi imaisi iwakolaisi matauna, inigadaisi kidamwa bivagi vavagi siligaga bikibuboti Yaubada ininabwaila paila matauna. * 2 Yesu ivitakauloki matausina, kawala, “Tutala koyavi, kukwaibigasi, kawami, ‘Bogwa biniwavila valu paila labuma ikulubweyani.’ 3 E tutala kaukwau kukwaibigasi, kawami, ‘Lagaila bogwa bikuna valu paila labuma ikulubweyani toyo bwabwaula.’ Kunikolaisi ammakawala bukuvitusaisi labuma kala gigisa; mitaga gala gagabila bukuvitusaisi kweluva kala kabutuvatusi. 4 Tubwa matubona tubugaga ilumwelavaisi Yaubada. Kunainevisi kabutuvatusi; mitaga basakaimi Youna kala kabutuvatusit e gala avai kabutuvatusi tuvaila.” *

E isilavi matausina, ila.

Parisi toyo Sadusi si yisi

(Mk 8.14-21)

5 Toligalega bogwa iluvapelasi mapilana ewaiwau e ilumwelavaisi bikauwaisi kasi beredi. 6 E Yesu iluki matausina, kawala, “Ka! kuyamataimi paila si yisi Parisi toyo Sadusi.”v*

7 E ititamapusi titoulesi kawasi, “Ilulukwaidasi paila uula gala takauwaisi kada beredisi.”

8 Mitaga Yesu bogwa inikoli baisa ikaibiga, kawala, “Wo yokomi! saina pikekita mi dubumi. Avaka paila kutitamapusi titoulemi gala kami beredi? 9 Ki gala sitana kugisaisi? Gala kululuwaisi beredi kwailima paila tailakatuluwolima deli vila peta kukwatuyoulaisi ke? * 10 E tuvaila gala kululuwaisi beredi kwailima kwaiyu paila tailakatuluwovasi deli vila peta kukwatuyoulaisi ke? * 11 Ki, ammakawami? Gala kukwatetasi gala alivala paila beredi? Mitaga kuyamataimi paila si yisi Parisi toyo Sadusi.”

12 E wa tuta matutowena ikatetasi Yesu gala iluki biyamataisi paila beredi kala yisi, mitaga biyamataisi paila si uvituloki Parisi toyo Sadusi.

Pita ikamituli Yesu avai tau matauna

(Mk 8.27-30; Lk 9.18-21)

13 Tutala Yesu imakaia mapilana valu Sisaria Pilipai,w ikatupoi la toligalega, kawala, “Tomota ililivalasi mwada availa yeigu Latula Tomota?”x

14 Ikaibigasi, kawasi, “Mimilisi idokaisi mwada yoku Yoni Tobapitaisi, mimilisi idokaisi Ilaitia,y e mimilisiga Yeremaia, kaina taitala metoya osi boda tovitoubobuta.” *

15 Ikatupoi matausina, kawala, “Mitaga yokomi kudokaisi availa yeigu?”

16 Saimoni Pita ivitakaula, kawala, “Yoku Mesaia, Yaubada Tosigaga Latula.” *

17 E Yesu ivitakauloki matauna, kawala, “Yoku bukumwasawa Saimoni, latula Yoni; paila tomota watanawa gala ivitulokaimsi makwaina, mitaga Tamagu wa labuma. 18 E tuvaila alukwaim, yoku Pita yagam ‘Dakuna’, e odukutotuz makwaina bakaliai ulo ekalesia; e kaliga kala peula gala bikalisuwoli makwaina. * 19 Basakaim kala buluva Labuma Karaiwogala, e avaka bukusipu baisa ovalu watanawa Yaubada bisipu wa labuma; e avaka bukutaneku baisa ovalu watanawa Yaubada bitaneku wa labuma.”

20 Oluvi iluluki toligalega, kawala, “Taga bukulukwaisi availa kidamwa yeigu Mesaia.”

Yesu ivitububoti la kaliga

(Mk 8.31—9.1; Lk 9.22-27)

21 Metoya wa tuta matutowena Yesu ivitouula ivituloki la toligalega kidamwa bibodi bilokaia Yerusalem bibani kala mmayuyu bidubadu metoya baisa kaidadala valua deli tolula kasi tokugwa deli toninitalapula paila Karaiwaga;b bikatumataisi matauna, e yam kwaitolula bitokaia bimovavau goli.

22 E Pita ivakouli Yesu ilau opayumila e ivitouula ibuyoyu matauna, kawala, “Tomoya, kuligaiwa; vavagi makwaisina gala makawala bikaloubusisi baisa yoku.”

23 Mitaga Yesu itovila, iluki Pita, kawala, “Kum otapwagu Setani;c yoku kabokapusi baisa yeigu; paila gala magim la vavagi Yaubada mitaga si vavagi tomota.”

24 E Yesu iluki la toligalega, kawala, “Kidamwa availa magila bibokulaigu, ibodi bikatilavi tatoula, bikeula kala korosi, bibokulaigu. * 25 Paila availa magila biyusi tatoula matauna bitamwau; e availa bikitumou tatoula paila yeigu, matauna bimova goli. * 26 Avaka kala bwaina baisa taitala kidamwa iyosi guguwala valu valu komwaidona, mitaga matauna bitamwau? Gala avaka kala bwaina. Gala gagabila availa bisaiki guguwa bimipuvau la momova. 27 Paila yeigu Latula Tomotad bama deli ulo anelosi ola guyugwayu Tamagu, e bamapu baisa taitala taitala paila komwaidona avaka leiuvagi. * 28 Kululuwaisi baisa, mimilisi kutotusi baisa, gala bukukwaligasi, mitaga ikugwa bukugisibogwisi yeigu Latula Tomota bama baguyau.”

17

Yesu wowola idavila

(Mk 9.2-13; Lk 9.28-36)

1 Igau kwailima kwaitala yam bogwa leiwokuva, Yesu ivakouli Pita toyo Yemesa deli bodala Yoni e imwenasi wa koya kwaiveka kasimwaleta isisuaisi. * 2 E wowola idavila omitasi; migila iguyugwayu makawala kalasia, e kala kwama ivapupwakau makawala lumalama. 3 E ka, toligalega igisaisi Mosese sola Ilaitia, deli Yesu ibigatonasi. 4 Pita ikawota iluki Yesu, kawala, “Tomoya, saina bwaina yakamaisi kasisuaisi baisa; kidamwa nanom makawala, bakaliai baisa kwaitolu buliyoyova, kwaitala paila yoku, kwaitala paila Mosese, kwaitala paila Ilaitia.”

5 Ililivala, e ka, lowalowa guyugwayu ikuboli matausina; deli kaigila metoya olowalowa ikaibiga, kawala, “Baisa Latugu Tombwailigu, saina iyomwasalaigu; kulagaisi matauna.” *

6 Tutala toligalega ilagaisi makwaina, ikavaginasi ikokolasi sainela. 7 Mitaga Yesu ima ikabikoni matausina, ikaibiga, kawala, “Kutokaiasi, taga bukukokolasi.” 8 E imitavilasi, mitaga gala igisaisi availa mitaga Yesu kalamwaleta.

9 Ibubusisi metoya wa koya, e Yesu ikaraiwogi matausina, ikaibiga, kawala, “Taga bukulivalaisi vavagi makwaina kilisala avaka bogwa kugisaisi baisa availa, mitaga igau avai tuta yeigu Latula Tomota batokaia bamovavau.”

10 E la toligalega ikatupoiyaisi matauna, kawasi, “Avaka paila toninitalapula ikaibigasi kidamwa bibodi ikugwa bima Ilaitia?”e*

11 Ivitakauloki, kawala, “Mokwita Ilaitia bima bikatubiasi vavagi komwaidona; 12 mitaga alukwaimi, bogwa leima Ilaitia, e gala ivitusaisi matauna, mitaga ivigakaisi matauna avaka magisi. Makawala goli biyogagaigusi yeigu Latula Tomota.” *

13 Matutowena toligalega ikatetasi Yesu ililivala baisa matausina paila Yoni Tobapitaisi.

Yesu ikatumovi gwadi baloma gaga eisikaila magudina

(Mk 9.14-29; Lk 9.37-43)

14 E bogwa imakaiasi tobobawa, taitala tau imakaia matauna, ikavagina omatala, ikaibiga, 15 kawala, “Tomoya kunokapisi latugu, paila matauna tobulomata e saina iyogagi matauna; paila sivabidubadu ikikapusi wa kova kaina obolita. 16 E lamai matauna baisa m toligalega, mitaga gala ipeulasi bikatuyuvisaisi matauna.”

17 Yesu ivitakauloki, kawala, “Ki, yokomi gala kudubumaigusi? Mina sula yokomi! Ammakawala woloula basikailimi? Ammakawala woloula bapeuloki baisa yokomi? Kumiakaigusi magudina.” 18 E Yesu ibuyoyu baloma gagaf isilavi magudina, e gwadi ibwaina metoya wa tuta matutowena.

19 Oluvi toligalega kasimwaleta imakaiasi Yesu, ikaibigasi, kawasi, “Avaka paila yakamaisi gala gagabila bakayabaisi baloma gaga?”

20 E Yesu iluki matausina, kawala, “Paila uula mi dubumi kala kwekekita.g Kululuwaisi baisa, kidamwa mi dubumi kala kwaiveka makawala waitunela mwaiya, gagabila bukulukwaisi koya makwaina, kawami, ‘Kukwatupela kula mapilana ewaiwa’ — e, bila goli. E vavagi komwaidona bigagabila baisa yokomi.??h*

Yesu ivitububoti tuvaila la kaliga

(Mk 9.30-32; Lk 9.43-45)

22 Tutala isigugulasi Galili, Yesu iluki matausina, kawala, “Makateki bikasalaigusi yeigu Latula Tomota oyumasi tomota, 23 bikatumataigusi e yam kwaitolula batokaia bamovavau goli.”

E toligalega saina ikiuta ninasi.

Pokala paila Bwala Kwebumaboma

24 Bogwa iviloubusisi Kapaneum,i matausina tokougugula pokala paila Bwala Kwebumaboma imakaiasi Pita, ikatupoiyaisi, kawasi, “Mi tovituloki bisaiki pokala paila Bwala Kwebumabomaj ke?” *

25 E Pita ivitakaula, kawala, “Taga.”

E tutala Pita isuvi wa bwala, Yesu ilivilabogwa baisa matauna, kawala, “Mwa, Saimoni, avaka kudoki? Ammetoya watanawa guyousi bibanaisi kasi pokala? Metoya baisa tolivalu kaina metoya baisa togilagala?”k

26 Pita ikaibiga, kawala, “Metoya baisa togilagala.”

E Yesu iluki matauna, kawala, “Mapaila tolivalu bisibwabwailasi. 27 Mitaga taga bitavakapusiaisi matausina. Kula obolital kubani, e amminana kubibogwi, kukwau. Bukukipugegi wodola e bukubani mani avaka bibodaida kadataiyu; makwaina kukwau e kusaiki matausina da pokala.”

18

Availa isiligaga?

(Mk 9.33-37; Lk 9.46-48)

1 Wa tuta matutowena toligalega imakaiasi Yesu, ikatupoiyaisi, kawasi, “Availa isiligaga wa Labuma oKaraiwogala?”m*

2 E Yesu idou taitala monagwadi bimakaia matauna imai magudina oluwalaisi matausina, 3 ikaibiga, kawala, “Kululuwaisi baisa - kidamwa gala kuninavilasi e kuvigakaimi makawala gugwadi, gala wala bukusuvisi Labuma Karaiwogala. * 4 Availa bivabu titoulela makawala magudiwena, matauna isiligaga Labuma oKaraiwogala. 5 E availa metoya agu tobwakuli bikamiabi guditala gwadi makawala magudina, matauna ikamiabaigu.

Paila kabokwapusi

(Mk 9.42-48; Lk 17.1-2)

6 “Kidamwa availa bivakapusii taitala matausina tokikekita idubumaigusi, ibodi sainela kidamwa bisipwaisi kwaitala uyuwa kwaiveka okaiyola, e bikisililaisi otulubwabwau. 7 Wo! mina watanawa paila kabokwapusi. Paila ibodi kabokwapusi bimaisi, mitaga wo! tau matauna uula kabokwapusi bimaima.

8 “E kidamwa yamam kaina kaikem bivakapusiaim, kubobu makwayana kuligaiwa; ibodi sainela bukusuvi omomova tosiekupuna, mitaga gala ibodi bisim kwayayu yamam kaina kwayayu kaikem e bilavaimsi wa kova gala bimata. * 9 E kidamwa matam bivakapusiaim, kukwau kuligaiwa. Ibodi sainela bukusuvi omomova matam pilakesa, mitaga gala ibodi bisim matam pilayu e bilavaimsi wa Eli okovala. *

Natana sipi itamwau kala bigavisaiki

(Lk 15.3-7)

10 “Kuyamatasi kidamwa gala bukupakaisi taitala matausina tokikekita; paila alukwaimi kidamwa wa labuma tuta komwaidona si anelosin igisaisi migila Tamagu wa labuma.o*

12 “Kwatulaisi? Kidamwa taitala tau biyosi la sipi nalakatutala, e natana metoya minasina bitamwau, bogwa bisilavi minasina naluwolima naluwovasi nalima navasi wa koya e bila binevi minawena natamwau ke? 13 E kidamwa bibani, alukwaimi mokwita, la mwasawa paila minawena bikalisuwoli la mwasawa paila minasina naluwolima naluwovasi nalima navasi gala itamwausi. 14 Makawala goli Tamami wa labuma gala magila taitala matausina tokikekita bitamwau.

Kidamwa availa bivagi sula baisa yoku

15 “E kidamwa bodam kaina tuwamp bimitugagaim bukulokaia matauna bukukwasilamsi kamitaiyu, e bukukwamituli la sula baisa matauna. E kidamwa bilagi m biga bukusibwabwailasi kamitaiyu bodam kaina tuwam. * 16 Mitaga kidamwa gala bilagi m biga, kuvakouli taitala kaina taiyu tuvaila deli yoku, kidamwa matausina tosola bilagaisi bisolavausi biga kwaitala kwaitala. * 17 E kidamwa gala magila bilagi matausina, bukuluki ekalesia paila la sula, e kidamwa gala magila bilagi ekalesia, ibodi bukudoki matauna makawala togilagala kaina tokougugula pokala.q*

18 “Kululuwaisi baisa! Avaka bukusipwaisi baisa ovalu watanawa, Yaubada bisipu wa labuma; e avaka bukutanekwaisi baisa ovalu watanawa, Yaubada bitaneku wa labuma.

19 “Tuvaila alukwaimi, kidamwa taiyu yokomi bukuninitinidesisi paila avaka kunigadasi, Tamami wa labuma bogwa bivagi paila yokomi. 20 Kidamwa taiyu kaina taitolu bisigugulasi ambaisa paila uula itapwarorusi baisa yeigu, yeigu asikaili matausina.”

Towotetila gala biligaiwa wasi kala bigavisaiki

21 E Pita ima ikatupoi matauna, kawala, “Tomoya, sivavila bodagu kaina tuwagur bimitugagaigu e baligaiwa la mitugaga? Ki, biboda sivalima sivayu?” *

22 Yesu iluki matauna, kawala, “Gala alukwaim biboda sivalima sivayu, mitaga biboda sivaluwolima sivaluwoyu bitavigaki sivalima sivayu.s*

23 “Mapaila Labuma Karaiwogala makawala taitala kini, matauna magila bikalawa kasi wasi la touwata. 24 E bogwa ivitouula bikalawa, imiakaisi taitala baisa matauna kala wasi saina kwaiveka, gala gagabila bitakalawasi lakatuluwovila kina. 25 Gala biyosi avaka bimapu kala wasi, mapaila kini ikaraiwaga kidamwa tomota bigimolaisi matauna bivigaki la tokwatupipi, deli la kwava, litula, toyo komwaidona la guguwa, e bimapwaisi kala wasi. 26 Mapaila towotetila matauna ikavagina e saina iyokakapisi baisa matauna, kawala, ‘Tomoya, kupeuloki wala igau bamapu komwaidona.’ 27 E tokwaraiwaga inokapisi, e itaneku matauna, iligaiwa kala wasi.

28 “Mitaga towotetila isunapula, e iboda kini la towotetila taiyuwela, kala wasi baisa matauna iboda yavila wala kina. E iyosi matauna, ikivi kaiyola, ikaibiga, kawala, ‘Nani kumapu kam wasi.’ 29 Mapaila sola ikavagina iyokakapisi baisa matauna, ikaibiga, kawala, ‘Kupeuloki wala igau bamapu baisa yoku.’ 30 Mitaga gala itagwala. Ilau matauwena wa bwala katupipi, mwada igau bimapu kala wasi. 31 Tutala sesia igisaisi avaka leikaloubusi, saina ikiuta ninasi, imaisi ikamitulaisi baisa kasi tokwaraiwaga avaka matauna iuvagi. 32 E kala tokwaraiwaga idou towotetila matauna bimakaia, e iluki matauna, kawala, ‘Saina gaga yoku. Bogwa aligaiwa kam wasi komwaidona, paila kuyokakapisi baisa yeigu. 33 Ki, gala ibodaim bukunokapisi som makawala anokapisaim?’ 34 E kala tokwaraiwaga saina igibuluwa, e iuyoki matauna baisa towawai mwada matauna bibani mayuyu igau avai tuta bimapu kala wasi komwaidona.

35 “Makawala goli Tamagu wa labuma bivigaki baisa yokomi, kidamwa gala bukuligaiwaisi semia si mitugaga deli mi ninabwaila.”

19

Yesu la vituloki paila vaipaka

(Mk 10.1-12; Lk 16.18)

1 Yesu ivinaku biga mabigasina, e isilavi Galili, ila ovalu Yudia, mapilana Yoridani ewaiwa. 2 E saina tobobawa ibokulaisi matauna; ikatumovi matausina baisa.

3 E Parisi imakaiasi matauna magisi biwakolaisi, e ikatupoiyaisi matauna, kawasi, “Ki, ibodi Mosese la Karaiwaga kidamwa taitala tau bivaipaka kidamwa isim uula?”

4 Yesu ivitakauloki, kawala, “Ki bogwa kukwalawasi ammakawala omitibogwa Tobubuli ibubuli tomota? Ibubuli tau, vivila, * 5 ikaibiga, kawala, ‘Baisa uula tau bisilavi tamala inala, bivakouli la kwava; e kasitaiyu bivigakaisi uwosi makawala taitala.’ * 6 Mapaila gala tuvaila si sisu bilivisisi makawala taiyu tomota, paila uwosi makawala taitala tomota wala. Mapaila taga tomota bitanekwaisi avaka Yaubada bogwa eisipu.”

7 Parisi ikatupoiyaisi matauna, kawasi, “Avaka paila Mosese ikaraiwaga kidamwa taitala bisaiki la kwava vaipaka kala ginigini, e bivaipaki minana?” *

8 Yesu ivitakauloki matausina, kawala, “Mosese itagwala bukuvaipakasi paila uula saina kasai ninami, mitaga gala makawala baisa, tuta kala vitouula. 9 E alukwaimi, kidamwa taitala la kwava gala eikailasi, e matauna ivaipaki minana, e bivaivau nayuwela, matauna bogwa ikailasi.”t*

10 La toligalega ilukwaisi matauna, kawasi, “Kidamwa baisa makawala paila vavaigila, bibodi sainela kidamwa tomota gala bivaisi.” *

11 Mitaga Yesu iluki matausina, kawala, “Gala igagabila tomota komwaidosi biyosisi vituloki makwaina, mitaga availa goli Yaubada isaiki nanola makawala. 12 Paila mimilisi gala igagabila bivaisi, paila isisuaisi makawala metoya osi tuta kaloubusi; mimilisi, paila tomota iyogagaisi uwosi e gala igagabila bivaisi; mitaga mimilisi ipakaisi veivai paila uula magisi biwotetilasi baisa Labuma Karaiwogala. Availa gagabila biyosi vituloki makwaina biyosi goli.”

Yesu ikabwaili gugwadi tokikekita

(Mk 10.13-16; Lk 18.15-17)

13 Imiakaisi gugwadi baisa Yesu, kidamwa bikabikoni matausina e binigada; mitaga toligalega ibuyoyaisi matausina. 14 Mitaga Yesu ikaibiga, kawala, “Ibodi gugwadi bimakaiagusi; taga kusilibodaisi matausina; paila Labuma Karaiwogala tomotalau makawala magudisina.”

15 Ikabikoni matausina e isilavi baisa.

Toulatila matauna saina bidubadu la guguwa

(Mk 10.17-31; Lk 18.18-30)

16 E ka, taitala imakaia matauna, ikaibiga, kawala, “Tovituloki, avai vavagi bwaina ibodi bavagi, kidamwa bayosi momova kwekanigaga?”

17 Yesu iluki matauna, kawala, “Avaka paila kukwatupoiyaigu paila vavagi bwaina? Taitala isisu matauna tobwaila. Kidamwa magim bukumova, bukukwabikaula karaiwaga makwaisina.”

18 Toulatila ikatupoi matauna, kawala, “Avai karaiwaga?”

E Yesu ikaibiga, kawala, “Taga kukwatumata; taga kukwailasi; taga kuveilau; taga kutabinona; 19 kutemmali tamam deli inam; e kuyebwaili som makawala kuyebwailim titoulem.” *

20 Matauna iluki Yesu, kawala, “Makwaisina vavagi komwaidona bogwa lavigilabi; avaka goli ibodi bavagi tuvaila?” *

21 Yesu iluki matauna, kawala, “Kidamwa magim bukubwaina tomwaidom, kula kugimoli m guguwa komwaidona, e kukwau mapusi kusaiki tonamakava, e bukuyosi m veiguwa wa labuma; e kumaga bukubokulaigu.”

22 Tutala matauna ilagi baisa, e ila, saina ikiuta nanola goli; paila saina bidubadu la guguwa.

23 E Yesu iluki la toligalega, kawala, “Kululuwaisi baisa; saina kasai kidamwa taitala tau saina bidubadu la guguwa mwada bisuvi Labuma oKaraiwogala. 24 Tuvaila alukwaimi, igagabila kidamwa natana kameli bisupwani oponanela vasia, mitaga ikasai kidamwa taitala tau saina bidubadu la guguwa mwada bisuvi ola Karaiwaga Yaubada.”

25 Tutala toligalega ilagaisi baisa, itutu uwosi, ikaibigasi, kawasi, “Availaga bibani katumova?”

26 E Yesu imitakavati iluki matausina, kawala, “Baisa tomota gala igagabila bivagaisi, mitaga Yaubada gagabila bivagi komwaidona vavagi goli.”

27 E Pita ikawota ilivala, kawala, “Ka, yakamaisi bogwa kaligaiwaisi vavagi komwaidona, e lakabokulaimsi, mapaila avaka bakayosisi?”

28 Yesu iluki matausina, kawala, “Kululuwaisi baisa. Tuta igau bima, yeigu Latula Tomota basili ogu takaikaia guyugwayu. E yokomi tuvaila, paila lokubokulaigusi, bukusilaisi makawala otakaikaia kweluwotala kwaiyu, e bukutoyakalasi baisa dalesi Isireli dalaluwotala dalayu. 29 E availa availa bogwa isilavi la bwala, tuwala, budala, luleta, veyala, litula kaina baleku paila uula ibokulaigu - matauna bibani lakatutala vavagi makwaisina, deli tuvaila bibani momova kwekanigaga. 30 Mitaga bidubadu ikugwasi bivabodasinim; e tovabodanim bikugwasi. *

20

Kasi kabutu paila waini bigulela

1 “Labuma Karaiwogala makawala baisa. Taitala tolibagula waini bulubuvisiga isalili mwada bikabutu baisa availa bibagulasi ola bagula. 2 Ikabutu matausina kidamwa mapusi kwaitala yam kwaitala kina, e iwitali matausina ola bagula. 3 Kaukwau ililoula, igisi mimilisi tuvaila itomakavasi obikubaku; 4 e iluki matausina, kawala, ‘Yokomi tuvaila kulosi ogu bagula, e basakaimi avaka bibodi.’ E ilosi. 5 Ililoula lalavi toyo eitovila kalasia e ivigivau makawala. 6 E bogwa bisalili kalasia ililoula tuvaila e ibani mimilisi itomakavasi. E ikatupoi matausina, kawala, ‘Avaka paila kutomakavasi baisa paila yam komwaidona?’ 7 Ilukwaisi matauna, kawasi, ‘Paila gala taitala bikabutaimasi.’ Iluki matausina, kawala, ‘Yokomi tuvaila kulosi ogu bagula.’

8 “Bogwa idudubali e tolibagula waini iluki la tolibaku, kawala, ‘Kudou tobigubagula kumapu matausina. Kuvitouula kumapu matausina tovabodanim, e kuvigimkulovi baisa matausina ikugwasi.’ * 9 E matausina ivitouulasi si paisewa kalasia bogwa bisalili idoubogwi. E tutala imaisi, taitala taitala ikau kwaitala kina. 10 Tutala matausina tolobogwa imaisi, idokaisi bikauwaisi deli kala katumkovila; mitaga taitala taitala matausina tuvaila ikau kwaitala kina. 11 E tutala ikauwaisi makawala, ikominimanisi baisa tolibagula ikaibigasi, kawasi, 12 ‘Matausina tovabodanim iwotetilasi gala imomwa; mitaga yakamaisi lakalumkolaisi yam kala koni mwau deli kalasia kala yuviyavi, e lokuvigaki matausina makawala yakamaisi.’

13 “Mitaga ivitakauloki taitala, kawala, ‘Sogu, gala ayogagaim. Bogwa lakabutaimi paila kwaitala kina, ke? 14 Kukwau kam mapu, e kula; magigu basaiki matausina tovabodanim makawala lasakaim. 15 Kaina kudoki gala ibodaigu banagi ammakawala basaiki ulo maniv baisa availa? Kugisi lamitukwaii matausina, e baisa kaina eikau matam ke?’

16 “Mapaila matausina tovabodanim bikugwasi, e tokugwa bivabodasinim.” *

Yesu isivitolula ivitububoti la kaliga

(Mk 10.32-34; Lk 18.31-34)

17 Yesu ililoula bila Yerusalem. Wa keda ililoulasi ililoulasi, e idouyumali toligalega tailuwotala taiyu. Iluki matausina, 18 kawala, “Ka, bitawaisi Yerusalem. Baisa bikasalaigusi yeigu Latula Tomota baisa tolula kasi tokugwa toyo toninitalapula paila Karaiwaga; e bikaraiwagasi bakaliga; 19 oluvi bikasalaigusi baisa matausina gala mina Yudiaw kidamwa biyosokanaisi, bilogumtaigusi, bikatukorosaigusi e yam kwaitolula batokaia bamovavau goli.”

Yemesa sola Yoni si nigada

(Mk 10.35-45)

20 Imakaia matauna Sebedi la kwava toyo litula,x e minana ikavagina omatala, inigada bitagwala kwaitala vavagi bwaina baisa minana.

21 E ikatupoi minana, kawala, “Avaka magim?”

Iluki matauna, kawala, “Kukwaraiwaga kidamwa matausina litugwa bisilaisi, taitala om kwakata, taitala om kikiwama,y om kwabokwaraiwaga.”

22 Mitaga Yesu ivitakauloki, kawala, “Gala kunikolaisi avaka kuninigadaisi. Ki, kudokaisi gagabila bukumomsi viga mkwelana igau bamom?”

Ilukwaisi matauna, kawasi, “Baisa gagabila wala.”

23 Iluki matausina, kawala, “E mokwitala agu viga bukumomsi.z Mitaga gala gagabila yeigu banagi availa bisili ogu kwakata deli ogu kikiwama; mitaga availa availa Tamagu bogwa leinagi, bisilaisi wala ambaisa eikatubiasi kabasi.”

24 Tutala matausina tailuwotala ilagaisi biga, isegibuluwaisi kasitaiyu. 25 Mitaga Yesu idou matausina bimakaiasi, ikaibiga, kawala, “Kunikolaisi kidamwa kasi tokwaraiwaga mina watanawa iguyoiyaisi matausina, deli tuvaila si gweguya ikikaraiwogaisi matausina. * 26 Mitaga yokomi gala makawala; mitaga availa magila bitomgwaga, matauna budami; * 27 e availa magila bisisu kami tokugwa, matauwena bitugwali la momova komwaidona paila wotetila. 28 Makawala yeigu Latula Tomota lama gala paila tomota biwotitalaigusi, mitaga bawotitali matausina, e batugwalaigu okaliga kaimapusia tomota bidubadu.”

Taiyu tokwau imitalala mitasi

(Mk 10.46-52; Lk 18.35-43)

29 Bogwa isilavaisi Yeriko,b e saina tobobawa ibokulaisi matauna. 30 E ka, taiyu tokwau isisuaisi osiusiula keda. Tutala ilagaisi kidamwa Yesu ililoula, ikawotasi, ikaibigasi, kawasi, “Kunokapisaima, yoku Latula Debida.”

31 E tobobawa ibuyoyaisi matausina, ilukwaisi bikapatusi; mitaga ikawotavausi saina minimani, ikaibigasi, kawasi, “Tomoya, kunokapisaima, yoku Latula Debida.”

32 E Yesu itom idou matausina bimakaiasi, ikaibiga, kawala, “Avaka magimi bavigakaimi?”

33 Ilukwaisi matauna, kawasi, “Tomoya, kidamwa bimitalala mitamaisi.”

34 E Yesu inokapisi, ikabikoni mitasi; e wa tuta matutona imitalala mitasi, e ibokulaisi matauna.

21

Yesu isila wa ase iviloubusi Yerusalem

(Mk 11.1-11; Lk 19.28-40; Yn 12.12-19)

1 Bogwa imaisi katitaikinela Yerusalem. Iviloubusisi Bedipeigi wa Koya Umilela Olibe,c e Yesu iwitali taiyu toligalega. 2 Iluki matausina, kawala, “Kuviloubusisi valu makwaina omitami, e bogwa bukubanaisi natana ase isikolaisi e nagwadi itoviduli minana. Kutanekwaisi minasina, kumiakaigusi. 3 Kidamwa availa bilukwaimi avaka, bukulukwaisi matauna, kawami, ‘Tomoyad magila minasina’, e nanakwa bitugwali minasina bukumaiyaisi.”e

4 Baisa ikaloubusi kidamwa avaka tovitoubobuta ilivala gala bisala,

5 “Kulukwaisi mina Saiyoni,

Ka, m Kini eimaima baisa yoku,

tomanum, leisila wa ase,

e wa ase nagwadi leisila.” *

6 E toligalega ilosi, ivagaisi makawala Yesu iluki matausina. 7 Imaiyaisi ase deli nagwadi. Isailisi kasi kwama otupwasi minasina, e Yesu isila. 8 E saina tobobawa iyavaisi kasi kwama wa keda; mimilisi tuvaila iteyasi sisila kai iyavaisif wa keda. 9 Saina tobobawa omatala matauna deli otuboulola ililoulasi deli Yesu ivatalasi, kawasi, “Osana baisa Latula Debida; Yaubada biyomwasali matauna imaima ikikavitagi yagala Guyau. Osana saina walakaiwa sainela.” *

10 E bogwa leiviloubusi Yerusalem, viloumwaidona valu itatatuva uwosi, ikaibigasi, kawasi, “Avai tau matauna?”

11 E tobobawa ivitakaulokaisi, kawasi, “Matauwena Yesu tovitoubobuta, tolela Nasaredi mapilana Galili.”

Yesu ikatumigileu Bwala Kwebumaboma

(Mk 11.15-19; Lk 19.45-48; Yn 2.13-22)

12 Yesu isuvi Bwala Kwebumaboma, iyobutubutu matausina igigimwalasig wa Bwala Kwebumaboma, ikatukovi si kabosakaila mani matausina tokwatumapu manih deli kabasi matausina igigimwalasi bubuna. 13 E iluki matausina, kawala, “Buki Pilabumaboma kala ginigini isisu, ‘Yaubada kawala, Ulo bwala bidokaisi bolela nigada.’ Mitaga yokomi kuvigakaisi si kabosisu tolibulebu.” *

14 Tokwau toyo topem imakaiasi matauna wa Bwala Kwebumaboma; e ikatumovi matausina. 15 Mitaga tolula kasi tokugwa toyo toninitalapula paila Karaiwaga igibuluwasi tutala igisaisi vavagi siligaga ivagi toyo gugwadi ivatalasi Bwala Kwebumaboma olumoulela, kawasi, “Osana baisa Latula Debida.” Italosisisi, 16 ilukwaisi matauna, kawasi, “Kulagi avaka ilivalasi ke?”

Yesu iluki matausina, kawala, “Taga. Ki, gala sitana Buki Pilabumaboma kukwalawasi, ‘Lokuvituloki gugwadi toyo gudinununu biyakawolaimsi.’ ” *

17 E isilavi matausina, iulilavi valu makwaina ila Bedani,i ikanawa.

Seuseu imwailela

(Mk 11.12-14,20-24)

18 Igau eiyam kaukwau Yesu ikaimilavau ovilouveka, e ikamolu. 19 Igisi kaitala seuseu osiusiula keda, ilokaia makaina, mitaga gala avaka ibani baisa mitaga yekwesiwokuva; e iluki makaina, kawala, “Gala tuvaila bukuuwa lagaila yumyambwata.” E nanakwa seuseu imwailela.

20 Toligalega igisaisi baisa, itutu uwosi, ikaibigasi, kawasi, “Ammakawala seuseu nanakwa imwailela?”

21 Yesu ivitakauloki matausina, kawala, “Kululuwaisi baisa! Kidamwa kudubumaisi, e gala kuninayuwasi, gagabila bukuvagaisi makawala avaka lavigaki makaina seuseu; e tuvaila kidamwa bukulukwaisi koya makwaina, ‘Kumoliku kula kukwapusi obolita,’ e bivagi makawala. * 22 Kidamwa kudubumaisi bogwa bukubanaisi avaka avaka lokusavalaisi omi ninigada.”

Inevisi avai karaiwaga Yesu iuvagi

(Mk 11.27-33; Lk 20.1-8)

23 Isuvi wa Bwala Kwebumaboma, iuvituloki; e tolula kasi tokugwa deli kaidadala valu imakaiasi matauna, e ikatupoiyaisi, kawasi, “Avai karaiwaga kuvagi vavagi makwaisina? Availa isakaim kwaraiwaga makwaina?”

24 Yesu ivitakauloki matausina, kawala, “Yeigu tuvaila bakatupoiyaimi kwaitala katupoi; e kidamwa bukumapwaisi, yeigu tuvaila bakamituli avai karaiwaga avagi makwaisina vavagi. 25 Yoni kala karaiwaga paila bapitaiso ammetoya? Metoya baisa Yaubada kaina metoya baisa tomota?”

Ititamapusi titoulesi, kawasi, “Kidamwa bitakaibigasi, ‘Metoya baisa Yaubada,’ matauna bilukwaidasi, ‘Avaka paila gala kudubumaisi Yoni?’ 26 Mitaga kidamwa bitakaibigasi, ‘Metoya baisa tomota’, takukolaisi tobobawa, paila komwaidosi idokaisi Yoni tovitoubobuta.” 27 E ivitakaulokaisi Yesu, kawasi, “Gala kanikolaisi.”

E iluki matausina, kawala, “Yeigu makawala goli gala balukwaimi avai karaiwaga avagi vavagi makwaisina.

Taitala tau litula taiyu kala bigavisaiki

28 “Kwatulaimi? Taitala tau litula taiyu; matauna imakaia molitomoya, ikaibiga, kawala, ‘Latugu, kula kubagula obigulela waini lagaila.’ 29 E ivitakauloki, kawala, ‘Apaiki’; mitaga oluvi ininavila, e ila. 30 Imakaia molagwadi, iluki makawala. Ivitakauloki, kawala, ‘Tomoya bala’; mitaga gala ila. 31 Availaga matausina ivagi nanola tamala?”

Ikaibigasi, kawasi, “Matauna molitomoya.”

Mapaila Yesu iluki matausina, kawala, “Kululuwaisi baisa - tokougugula pokala toyo tokwalimwala ikugwaiyaimi isubogwasi ola Karaiwaga Yaubada. 32 Paila Yoni imakaiami ivitulokaimi avai keda ibodi mi kaisisu, e gala kudubumaisi matauna; mitaga tokougugula pokala toyo tokwalimwala idubumaisi matauna; e yokomi, kugisaisi baisa, mitaga oluvi gala kuninavilasi, kidamwa bukudubumaisi matauna. *

Bigulela waini toyo tobigubagula kala bigavisaiki

(Mk 12.1-12; Lk 20.9-19)

33 “Kulagaisi bigavisaikij tuvaila. Taitala tolibagula ibiguli bigulela waini, ipali kala kali bitavina, ikeli mesila waini kidamwa tomota bipolaisi waini, ikaliai buliyamata; e bagula makwaina ikabutu baisa tobigubagula, e matauna ila ituwoli valu. * 34 Igau bogwa katitaikina kala kweluva kaiuwala, iwitali la touwata baisa tobigubagula kidamwa bikauwaisi kawailuwa paila kala vilavila. 35 E matausina tobigubagula iyosisi la touwata, iwaiyasi taitala, ikatumataisi taiyuwela, e taitolula ikabidikunaisi. 36 Tuvaila iwitali touwata ituwoli, kasi bawa ikalisau tolobogwa; e ivigakaisi makawala baisa matausina. 37 Oluvi iwitali latula baisa matausina, ikaibiga, kawala, ‘Adoki kaina bitemmalaisi latugu.’ 38 Mitaga tutala igisaisi latula, tobigubagula ikaibigasi titoulesi, ‘Matauna kaikeyala; kumaisi, takatumataisi matauna, kidamwa bitayoulisi da bagulasi.’ 39 Iyosisi matauna, ilavaisi otokeda bigulela waini, ikatumataisi matauna.”

40 E Yesu ikatupoi matausina, kawala, “Mapaila tutala tolibagula bima, avaka bivigaki matausina tobigubagula?”

41 Ivitakaulokaisi matauna, kawasi, “Matausina saina tomitugaga mokwitala bikatumtuwoli e bikabutuvau bagula baisa tomota ituwoli, kidamwa matausina bisakaisi tolibagula kala vilavila kawailuwa okala kweluva.”

42 Yesu iluki matausina, kawala, “Gala sitana kukwalawasi wa Buki Pilabumaboma ke? Paila kala ginigini isisu, *

‘Dakuna itakilaisi tokwaliai bwala,

makwaina ivigaki makawala lipumatala.

Baisa ivagi Guyau.

Makwaina kabokatubau omatadasi.’

43 “Mapaila alukwaimi, Yaubada bikau la Karaiwaga metoya baisa yokomi, e bisaiki tomota ituwoli, availa goli bivitulokaisi bubunela ibodi Yaubada la Karaiwaga, makawala bitagisi kaiuwala bibodi kaitala kai.”k

45 Tutala tolula kasi tokugwa deli Parisi ilagaisi Yesu la bigavisaiki makwaisina, inikolaisi Yesu ilivala paila kasi tabilibili. 46 Mitaga tutala ikimalalasi mwada biyosisi matauna, ikukolaisi tobobawa, paila idokaisi matauna tovitoubobuta.

22

Veivai pakala kala bigavisaiki

(Lk 14.15-24)

1 Yesu ilivala tuvaila bigavisaiki baisa matausina, ikaibiga, 2 kawala, “Labuma Karaiwogala makawala taitala guyau ivagi veivai pakala paila latula, 3 e iwitali la touwata bikaikivisi matausina bogwa leidoubogwi bimaisi wa paka; mitaga ipakaisi. 4 Tuvaila mimilisi touwata iwitali, ikaibiga, kawala, ‘Kulukwaisi matausina ladoubogwi, Ka bogwa akatubiasi paila kamkwam; ulo bulumakau nakakaitubwa toyo napusoposa iyalaisi; vavagi komwaidona bogwa ikatubiasaisi. Bukumaisi oveivai pakala.’ 5 Mitaga ikatukubonasi wala, ilosi ambaisa ambaisa, taitala ila ola bagula, taiyuwela ila ola kabogimwala. 6 E mimilisi tuvaila iyosisi la touwata, iyogagaisi e ikatumataisi matausina. 7 Guyau igibuluwa; e iwitali la tokwabilia ikatumataisi matausina tokwatumata, deli goli igabwaisi si valu. 8 E iluki la towotetila, kawala, ‘Veivai pakala bogwa lakatubiasi mitaga matausina ladou gala ibodi bimaisi. 9 Mapaila kulosi okadaula e taivila bukubanaisi kuvakoulaisi wa paka.’ 10 E matausina towotetila ilokaiasi okadaula, e ivakoulaisi komwaidosi taivila ibanaisi, tomitugaga toyo tomitukwaibwaila, e la bwala ikasewoki matausina leivakoulisi.

11 “Mitaga tutala guyau isuvi mwada bigisi kala tokwam paka, igisi taitala gala isikam kwamala veivai. 12 Iluki matauna, kawala, ‘Sogu, ammakawala bogwa lokusuvi taga gala kusikam kwamala veivai?’ E itakala nanola. 13 E guyau iluki towotetila matausina, kawala, ‘Kuyuwolaisi yamala kaikela, e kulavaisi biwa okoukweda odudubila; baisa biuvalam bipulummosila sainela.’ *

14 “Paila Yaubada idou bidubadu mitaga mimilisi wala inagi.”

Pokala paila Sisa

(Mk 12.13-17; Lk 20.20-26)

15 Wa tuta matutowena Parisi ilosi ikikeiwalasi ammakawasi bisikolaisi matauna metoya wa biga. 16 E iwitalaisi si toligalega baisa matauna deli matausina metoya Erodi ola boda,l ikaibigasi, kawasi, “Tovituloki, kanikolaisi tokamokwita yoku, kuuvituloki kala mokwita la keda Yaubada, e makawala wala nanom baisa tomota komwaidosi, paila tomota kasi gigisa gala kuuvatusi. 17 Mapaila kulukwaimasi avaka kudoki. Ibodi da Karaiwagasim bitapokalasi baisa Sisa kaina gala?”

18 Mitaga Yesu inikoli si nanamsa gaga, mauula ikaibiga, kawala, “Avaka paila bukuwakolaigusi? Mina katudewa gaga yokomi. 19 Kuvitulokaigusi bagisi manila pokala.”

Imiakaisi matauna kwaitala mani,n 20 e ikatupoi matausina, kawala, “Availa kaikobula deli yagala isisu baisa?”

21 Ikaibigasi, kawasi, “Sisa.”

Mapaila Yesu iluki matausina, kawala, “E bukusakaisi Sisa avaka la vavagi Sisa; deli bukusakaisi Yaubada avaka la vavagi Yaubada.”

22 Bogwa ilagaisi makwaina, itutu uwosi; e isilavaisi matauna ilosi.

Katupoi paila tomata si tokaia si movavau

(Mk 12.18-27; Lk 20.27-40)

23 E mayamna wala Sadusio imakaiasi matauna. Matausina si vituloki kidamwa tomata gala bitokaiasi bimovavausi. * 24 Ikatupoiyaisi matauna, kawasi, “Tovituloki, Mosese leikaibiga kidamwa taitala tau bikaliga gala pesila, ibodi bodala bivaiya kubuyala, kidamwa bisim pesila tuwala. * 25 Taitala deli yakamaisi isisu deli budala tailima taitala; e matauna kuluta ivai oluvi ikaliga gala pesila. Oluvi matauna isakaili ivaiya minana. 26 Oluvi mtona ikaliga makawala wala, e moluluwala makawala, e tailima taiyu makawala goli mitaga gala pesisi. 27 Kala vigimkovila minawena vivila ikaliga. 28 Mapaila igau tutala tomata bitokaiasi bimovavausi matausina tailima taiyu avai tau minana la kwava? Paila komwaidosi bogwa ivaiyasi minana.”

29 Mitaga Yesu ivitakauloki matausina, kawala, “Kusulasi paila gala kunikolaisi Buki Pilabumaboma,p deli avaka la peula Yaubada. 30 Paila tutala tomata bitokaiasi bimovavausi, matausina gala biveivaisi; mitaga bisisuaisi makawala anelosi wa labuma. 31 Mitaga paila tomata si tokaia, ammakawala? Ki, gala sitana kukwalawasi avaka Yaubada ilivala baisa yokomi, ikaibiga, kawala, 32 ‘Yeigu Eberaam la Yaubada, Aisake la Yaubada, Yekobe la Yaubada’? Metoya baisa bitagisi matauna si Yaubada tommomova; kidamwa Yaubada la tomota bikaligasi baisa ovalu watanawa, isisuaisi tommomova omatala Yaubada.” *

33 E tutala tobobawa ilagaisi makwaina itutu uwosi paila la vituloki.

Avai karaiwaga ikugwa

(Mk 12.28-34; Lk 10.25-28)

34 Mitaga Parisiq ilagaisi Yesu ikatupatu udosi matausina Sadusi, e isigugulasi. 35 E taitala matausina, tokabitam paila Mosese la Karaiwaga, mwada biwakoli, ikatupoi matauna, * 36 kawala, “Tovituloki, avai karaiwaga ola Karaiwaga Mosese isiligaga?”

37 Yesu iluki matauna, kawala, “ ‘Bukuyebwaili Guyau m Yaubada metoya olopom komwaidona, deli om baloma komwaidona, deli onanom komwaidona.’r* 38 Karaiwaga makwaina isiligaga e ikugwai. 39 Isisu kwaiyuwela makawala makwaina, ‘Bukuyebwaili som makawala kuyebwailim titoulem.’ * 40 Komwaidona Mosese la Karaiwaga deli si uvituloki tovitoubobutas eisagasi metoyasi baisa makwaisina karaiwaga kwaiyu.”

Yesu ikatupoi paila Latula Debida

(Mk 12.35-37; Lk 20.41-44)

41 Tutala mimilisi Parisi isigugulasi, Yesu ikatupoi matausina, kawala, 42 “Avaka kudokaisi paila Mesaia? Mesaiat availa dalela?”

Ilukwaisi matauna, kawasi, “Debida dalela.”

43 E ikatupoi matausina, kawala, “Ammakawala Baloma Tobumaboma iviyelu nanola Debida e idoki matauna Guyau? Paila ikaibiga, kawala,

44 ‘Matauna Guyau iluki ulo Guyau,

Kusili ogu kwakata,u

tatoula wala bavigakaim bukukwalisauv kam tilaula.’ *

45 Kidamwa giyoubogwa Debida idoki Mesaia matauna Guyau, ammakawalaga Mesaia bitadoki dalela Debida?”

46 E gala igagabila taitala bimapu matauna kwaitala biga; e metoya wa yam makwaina komwaidosi ikukolaisi bikatupoiyaisi matauna avai katupoi tuvaila.

23

Yesu ikamituli si bubunela toninitalapula paila Karaiwaga toyo Parisi

(Mk 12.38-39; Lk 11.43,46; 20.45-46)

1 Oluvi Yesu ilivala baisa tobobawa toyo la toligalega, kawala, 2 “Toninitalapula paila Karaiwagaw toyo Parisi isimapwaisi kabala Mosese ikikaraiwogaimi; 3 mapaila vavagi komwaidona avaka ilukwaimi, ibodaimi bukuvagaisi bukuyamataisi; mitaga taga bukuvagaisi makawala si bubunela; paila gala ivagaisi makawala avaka ililivalaisi. 4 Isailavaisi koni kwaimwau, isailisi makwaisina ovilavasi tomota, mitaga gala bilupaisi metoya omisikwaikwesi. 5 Si vavagi komwaidona iuvagaisi mwada tomota bigisaisi; paila kasi saveva isikamsi didawagax e olumoulela Buki Pilabumaboma kala ginigini — ka, saina kwaiveka; deli kasi kwama kala pasopasay isavaisi biyaveka; * 6 iyebwailisi buneyova kala sisu wa lapula, deli kala kaisisu walakaiwa wa bwala tapwaroru;z 7 iyebwailisi tomota bibodasi deli kasi taimamila obikubaku, deli tomota bidokaisi matausina Tobuboma. 8 Mitaga yokomi, taga bukutagwalasi bidokaimi tobuboma, paila isisu taitala mi Tovituloki e yokomi komwaidomi budala. 9 E taga bukudokaisi taitala tamami watanawa; paila taitinidesi wala Tamami matauna isisu wa labuma. 10 Tuvaila taga bukutagwalasi bidokaimi tokugwa, paila taitala kami tokugwa isisu, yeigu Mesaia goli. 11 Mitaga availa bisiligaga oluwalaimi, ibodi matauna mi towotetila. * 12 E availa bilupi titoulela, Yaubada bivabu bila watanawa; e availa bivabu titoulela, Yaubada bilupi walakaiwa. *

Yesu ikamogi si katudewa gaga

(Mk 12.40; Lk 11.39-42,44,52; 20.47)

13 “Mitaga wo! mina katudewa gaga yokomi toninitalapula paila Karaiwaga toyo Parisi; paila kukwatubodaisi Labuma Karaiwogala baisa tomota; paila yokomi gala bukusuvisi titoulemi, e gala kutagwalasi matausina mwada tosusuvi bisuvisi.a

15 “Wo! mina katudewa gaga yokomi toninitalapula paila Karaiwaga toyo Parisi; paila kuvavivilasi obolita toyo opwaipwaia kidamwa bukuvigakaisi taitala mi toluvapela; e kidamwa bogwa iluvapela makawala, oluvi kuvigakaisi matauna kala tosuvi Eli, kala gaga biboda taiyu yokomi kami gaga.

16 “Wo! yokomi tovakeda mina kau; paila kukwaibigasi, kawami, ‘Kidamwa magim bukukwatotila mokwita e kukwaibiga, “Omatala Bwala Kwebumaboma!” gala ibodaim bukuvagi baisa. Mitaga kidamwa kukwaibiga, “Omatala Bwala Kwebumaboma semakavi manila,” e ibodaim bukuvagi makawala.’ 17 Tokwau mina ninagowa yokomi; paila avaka isiligaga, kaina semakavi, kaina Bwala Kwebumaboma ikabomi semakavi manila? 18 E kukwaibigasi, kawami, ‘Kidamwa magim bukukwatotila mokwita e kukwaibiga, “Omatala kabolula,” gala ibodaim bukuvagi baisa. Mitaga kidamwa kukwaibiga, “Omatala bobwailila okabolula,” e ibodaim wala bukuvagi makawala.’ 19 Tokwau yokomi; paila avaka isiligaga, kaina bobwailila, kaina makwaina kabolula ikabomi bobwailila? 20 Paila kidamwa kukwaibiga, ‘Omatala kabolula,’ gala kabolula wala kukwaibiga mitaga bobwailila komwaidona deli avaka isisu odabala kabolula. 21 E kidamwa kukwaibiga, ‘Omatala Bwala Kwebumaboma,’ gala Bwala Kwebumaboma wala kukwaibiga mitaga Yaubada deli, matauna goli isisu olumoulela. 22 E kidamwa kukwaibiga, ‘Omatala labuma,’ lokukwagoli paila Yaubada la takaikaia, toyo paila matauna mesisiki baisa. *

23 “Wo! mina katudewa gaga yokomi toninitalapula paila Karaiwaga toyo Parisi; paila kukougugulasi semakavi paila Yaubada e kala vilavila tala metoya luwotala metoya naita deli gutaguta deli noku, makaisina kaikikekita wala; mitaga gala kuyamataisi vavagi makwaisina kwevakaveka avaka bibodi mokwita paila Mosese la Karaiwaga, makawala karaiwaga duwosisia deli nokapisi deli dubumi. Mitaga ibodaimi mokwita bukuyamataisi makwaisina kwevakaveka, e tuvaila taga kuligaiwaisi mi semakavi paila makaisina kaikikekita. * 24 Tovakeda mina kau yokomi, kukwapulaisi nigunagu, e kameli kudumonaisi.

25 “Wo! mina katudewa gaga yokomi toninitalapula paila Karaiwaga toyo Parisi; paila kuwinaisi tapwala viga toyo tapwala kaboma; mitaga olumoulela lokuvakasauwaisi mi mitugaga deli mi takila. 26 Tokwau yoku Parisi, ikugwa bukuwini olumoulesi viga toyo kaboma, e tapwasi tuvaila bimigileusi.

27 “Wo! mina katudewa gaga yokomi toninitalapula paila Karaiwaga toyo Parisi; paila yokomi makawala laka bogwa imwalaisi;b makwaisina odubasi kasi gigisa saina bwaina, mitaga olumoulesi ikasewoki tomata tutuwanesi deli avaka kasi gaga. * 28 Yokomi makawala goli, kami gigisa omitasi tomota makawala tomitukwaibwaila, mitaga olumoulemi ikasewoki katudewa gaga deli kowolova karaiwaga.

Yesu ilivala ammakawala kasi mipuki

(Lk 11.47-51)

29 “Wo! mina katudewa gaga yokomi toninitalapula paila Karaiwaga toyo Parisi; paila kuyoudilasi kasi laka tovitoubobutac kasi kaboluluwai, e kukwatububulaisi kasi kaboluluwai tomitukwaibwaila, 30 e kukwamitulaisi, kawami, ‘Kidamwa bakasisuaisi deli tubumaiasi tutala ikatumataisi tovitoubobuta gala goli bakapilasaisi.’ 31 Mapaila kukwamitulaimi, ka, yokomi dalemi matausina ikatumataisi tovitoubobuta. 32 E bwaina wala! Kuvigimkulovaisi avaka tubumia eivitoulaisi. 33 Yokomi makawala keiyuna, tubula mitugaga yokomi! Ki ammakawala bukusakaulasi metoya Eli okala kamwaga? * 34 Mapaila ka! Bawitali tovitoubobuta, tokwabitam, tovakeda biwokaiami; mimilisi bukukwatumataisi, bukukwatukorosaisi; e mimilisi bukulogomtaisi omi bwala tapwaroru, e bukulamadadasi metoya baisa avai valu avai valu. 35 Mapaila komwaidosi tobubwaila buyavisi, ibusisi ovalu watanawa, bivigakaimi kami mipuki, metoya obuyavila tobwaila Eibeli e bitobu obuyavila Sekaraia, Berekia latula,d matauna kukwatumataisi oluwalaisi Yaubada ola ligisa deli okabolula. * 36 Kululuwaisi baisa! Komwaidona mipuki makwaisina bikaloubusisi baisa tubwa matubona.

Yesu ikayoyu paila Yerusalem

(Lk 13.34-35)

37 “Wo Yerusalem, Yerusalem, kukwatumati tovitoubobuta; e kukwabidikuni availa Yaubada iwitali baisa yoku! Kwaivila tuta mwada bavayouli tomotam makawala rekorekwa isilipapi litula opinupanela, mitaga gala magim. 38 Mapaila baisa mi valu Yaubada bogwa bisilavi makwaina biviloububu. * 39 Paila alukwaimi, gala bukugisaigusi tuvaila, igau tutala bukukwaibigasi, ‘Yaubada biyomwasali matauna imaima ikikavitagi yagala Guyau.’ ” *

24

Yesu ivitububoti Bwala Kwebumaboma kala katudadaimi

(Mk 13.1-2; Lk 21.5-6)

1 Yesu isilavi Bwala Kwebumaboma, ililoula; e la toligalega imakaiasi ikavitusaisi Bwala Kwebumaboma. 2 Mitaga ivitakauloki matausina, kawala, “Lokugisaisi vavagi makwaisina komwaidona ke? Kululuwaisi baisa! Igau gala kwaitala makwaisina dakuna bikanukwenu odabala sola, mitaga komwaidona bilisaisi watanawa.”

Tuta mwau la kaloubusi

(Mk 13.3-13; Lk 21.7-19)

3 Bogwa isili wa Koya Umilela Olibe,e toligalega kasimwaleta imakaiasi matauna, kawasi, “Kulukwaimasi ammakawasi kweluva baisa bitokaia? Avai kabutuvatusi paila yoku bukuma, deli paila tovana valu kala vigimkovila?”

4 E Yesu ivitakauloki matausina, kawala, “Kuyamatasi taga availa bisinapwaimi. 5 Paila bidubadu bimaisi bikavitagaisi yagagu, bikaibigasi, kawasi, ‘Yeigu Mesaia!’ e bisinapwaisi bidubadu. 6 Bukulagaisi butula kabilia katitaikina deli bulogala kabilia kaduwonaku, mitaga taga biyowa lupomi; paila ibodi vavagi makwaisina bikaloubusibogwa; mitaga tovana valu kala vigimkovila igau. 7 Paila bitokaia kabilia; tuwoli tomota bivataisi sola tuwoli tomota, e kabokwaraiwaga bivataisi sola tuwoli kabokwaraiwaga; e bitokaiasi molusaula deli likuliku ambaisa ambaisa. 8 Metoya komwaidona vavagi makwaisina igigadi bikaloubusi tuta mwau.

9 “Wa tuta matutowena bikasalaimi ommayuyu bidubadu saina mwau, e bikatumataimi; e komwaidosi tomota ovalu watanawa bikoulovaimi paila uula kubokulaigusi. * 10 Oluvi bidubadu bikapusisi, bikasalaisi sesia, bikoulovaisi sesia. 11 Tovitoubobuta kaponai bidubadu bisunapulasi e bikiwolaisi bidubadu. 12 Kowolova karaiwaga bidubadu bisunapulasi, mapaila bidubadu si bobwailila bimamasi. 13 Mitaga availa bipeuloki tovana valu okala vigimkovila, matauna bimova. * 14 E tomota bikamitulaisi Bulogala Bwaina paila Labuma Karaiwogala baisa valu valu komwaidona, mwada komwaidosi mina watanawa bilagaisi. E wa tuta matutona tovana valu kala vigimkovila bima.

Tuta matutona kala mwau

(Mk 13.14-23; Lk 21.20-24)

15 “Mapaila igau bukugisaisi Makwaina Vavagi Kaboyogwalaf bipeili la ligisa Yaubada. Daniela tovitoubobuta bogwa leilivala paila makwaina. (E ibodi tokwalawa bikateta.) * 16 Wa tuta matutowena ibodi tosisula Yudia bisakaulasi wa koya; 17 matauna isisu obuneyovag gala ibodi bikau la guguwa metoya ola bwala; * 18 e matauna isisu obuyagu gala ibodi bikaimilavau bikau kala kakapula. 19 Wo! kapisisi minasina nasusuma deli minasina iuvanunusi wa yam makwaisina! 20 Bukunigadasi kidamwa gala bukusakaulasi okala kweluva katubugibogi, kaina wa sabate.h 21 Paila wa tuta matutowena mwau sainela bitokaia. E kala mwau gala avaka bipati metoya kala vitouula watanawa e lagaila. E igau tuta bima gala bitokaia makawala baisa. * 22 Kidamwa Yaubada gala bikelituli yam kala bawa, gala availa bimova. Mitaga bogwa bikelituli uula mwada bipilasi matausina availa availa bogwa leinagi.

23 “E kidamwa availa bilukwaimi, kawala, ‘Ka, kugisi Mesaia baisa emaima,’ kaina ‘Ka baisa ewaiwa,’ taga bukudubumaisi baisa. 24 Paila bitokaiasi Mesaia kaponai toyo tovitoubobuta kaponai, bivagaisi kabutuvatusi kwevakaveka deli kaboyowalula, mwada bisuninaisi matausina availa availa Yaubada einagi goli, kidamwa igagabila. 25 Ka, lalukibogwimi.

26 “Mapaila kidamwa bilukwaimi, kawasi, ‘Ka, matauna isisu oviloupakala,’ taga bukulokaiasi; e kidamwa bikaibigasi, kawasi, ‘Ka, matauna isisu olopola bwala,’ taga bukudubumaisi makwaina. * 27 Paila yeigu Latula Tomota bama makawala kavikavila kidamwa bikavila okwaibwaga e bititapi baisa obomatu.

28 “Ambaisa tomata bikanukwenu, baisa mluvekai bitogugulasi mwada bikamsi. *

Latula Tomota bimaima

(Mk 13.24-27; Lk 21.25-28)

29 “Igau biwokuva tuta mwau matutona, oluvi nanakwa kalasia bidudubila, tubukona gala bilumalama, utuyam bikapusisi metoya wa labuma, e avai peula avai peula isisuaisi wa labumaj biyegasi. * 30 Oluvi kabutuvitusila Latula Tomota biyoumatila wa labuma; e komwaidosi mina watanawa bivalamsi; e bigisaigusi yeigu Latula Tomota bamaima olowalowala labuma deli peula toyo guyugwayu sainela. * 31 Bitagilulu tauya kwaiveka, e bawitali ulo anelosi bilosi ovalu watanawa wokulula kwaivasi, e bikogugulaisi availa availa bogwa lanagi metoyasi ambaisa ambaisa labuma ikalitobu.

Seuseu la vituloki

(Mk 13.28-31; Lk 21.29-33)

32 “Ibodi bukukwatetasi seuseu la vituloki kwaitala. Igau osisila itaginapulasi e yekwesila itamsi, kunikolaisi kala kweluva milamala katitaikina. 33 Makawala goli, tutala yokomi bukugisaisi vavagi makwaisina komwaidona, bukunikolaisi tuta matutona katitaikina, makateki goli bitokaia.k 34 Kululuwaisi baisa; kami tubwa matubona ola tuta Yaubada bivigimkulovi komwaidona vavagi makwaisina. 35 Labuma deli valu watanawa biwokuvasi, mitaga ulo biga gala biwokuva.

Gala availa inikoli yam makwaiwena

(Mk 13.32-37; Lk 17.26-30,34-35)

36 “Mitaga gala availa inikoli paila yam makwaiwena kaina tuta matutona, gala anelosi wa labuma goli, kaina Latula, mitaga Tamagu kalamwaleta goli. 37 E yeigu Latula Tomota bama makawala avaka ikaloubusi ola tuta Nowa. * 38 Paila makawala wa yam makwaisina igau gala bidadoya, ikamkwamsi imomomsi, iveivaisi ipukupakusi, ee! yam makwaiwena Nowa eisila ola waga. 39 E gala binikolaisi avaka ikikaloubusi igau tutala leima dadoya, e komwaidosi idoumlabasi; e bikaloubusi makawala tutala yeigu Latula Tomota bama. * 40 Wa tuta matutona, taiyu tauwau obuyagu bibigubagulasi; Yaubada bikau taitala e taitalaga bisim; 41 nayu vivila bitutusi kasi witi bimila pwarawa; Yaubada bikau natana e natalaga bisim.

42 “Mapaila kuyuuyausasi; paila gala kunikolaisi avai yam bima mi Guyau. 43 Ibodi bukululuwaisi kidamwa tolibwala binikoli avai tuta wa bogi toveilau bima, bogwa biyausa e gala bitagwala bikopwali bwala. * 44 E makawala yokomi, bukuiyamwasisi; paila avai tuta gala kupikwaku - e, yeigu Latula Tomota bama.

Touwata tosalau kaina tomitugaga

(Lk 12.41-48)

45 “Mapaila avai tolibaku tosalau deli tokabitam? Matauwena kala tokwaraiwaga leivigaki kasi tokugwa la towotetila komwaidosi, mwada bisaiki budala kʹasi okala tuta mokwita. 46 Bimwasawa touwata matauna kidamwa kala tokwaraiwaga bima e bibani matauna iuvagi makawala. 47 Kululuwaisi baisa! - bivigaki matauwena tokwaraiwaga paila la guguwa komwaidona. 48 Mitaga kidamwa matauna touwata gaga goli, bilivala onanola, ‘Bogwa eiyobali agu tokwaraiwaga.’ 49 E bivitouula biwawaiya budala, e bikamkwam bimomom deli matausina imomomsi kabotutu, 50 e avai tuta gala ipikwaku kala tokwaraiwaga bima wa tuta gala inikoli, 51 e bitapupoi wowolal matauna, bibani kala mipuki deli tokwatudewa gaga. Baisa tomota biuvalamsi e bipulummosilasi sainela.

25

Kapugopugula naluwotala kala bigavisaiki

1 “Wa tuta matutona bitavisaiki Labuma Karaiwogalam makawala kapugopugula naluwotala minasina ikauwaisi si kaitapa,n e ilosi bibodasi tovaivau.o* 2 Nalima minasina nakabitam, e nalima nabubeikam. 3 Paila minasina nabubeikam ikauwaisi si kaitapa taga gala ikauwaisi bulami kala katumkovila. 4 Mitaga minasina nakabitam ikauwaisi kaikasewa kailubasi deli bulami paila si kaitapa. 5 Igau tovaivau saina iyobali, e komwaidosi inunupula mitasi e imasisisi.

6 “Mitaga olubulotoula idouwaisi, kawasi, ‘Ka! Tovaivau. Kusunapulasi bukubodaisi matauna.’ 7 E kapugopugula komwaidosi itokaiasi ikatubiasaisi si kaitapa. 8 E minasina nabubeikam ilukwaisi minasina nakabitam, kawasi, ‘Kusakaimasi sitana mi bulami, paila ma kaitapasi bogwa leimatasi.’ 9 Mitaga minasina nakabitam ivitakaulokaisi, kawasi, ‘Kaina gala bibodaidasi; mitaga kulokaiasi okabogimwala, e kugimwalasi paila titoulemi.’ 10 Igau bogwa ilosi kidamwa bigimwalasi, eima tovaivau; e minasina bogwa ikatubaiasasi isuvisi deli matauna oveivai pakala. E ikatubodaisi yoyu.

11 “Oluvi minasina nabubeikam eimaisi ikaibigasi, kawasi, ‘Tomoya, Tomoya, kuulaim yoyu baisa yakamaisi.’ * 12 Mitaga ivitakauloki, kawala, ‘Alukwaimi mokwita, gala anikolaimi.’

13 “Mapaila kuyuuyausasi, paila gala kunikolaisi avai yam yam makwaina kaina avai tuta tuta matutona.

Towotetila taitala kala bigavisaiki

(Lk 19.11-27)

14 “Paila kala visaiki makawala taitala tau mwada bikwaidadina bila tuwoli valu; idou bimakaia la towotetila e isaiki matausina la guguwa. * 15 E taitala isaiki lakatuluwolima kina, taiyuwela isaiki lakatuluwoyu kina, e taitolula isaiki lakatuluwotala kina, baisa taitala taitala makawala la kidakeda; e ila kaduwonaku. 16 E matauna ikau lakatuluwolima kina, nani ila igigimoli deli miyasina e ikatumkulovi lakatuluwolima kina tuvaila. 17 Makawala matauna ikau lakatuluwoyu kina, ikatumkulovi lakatuluwoyu kina tuvaila. 18 Mitaga matauwena ikau lakatuluwotala wala kina ila ikeli pwaipwaia ikatupwani tokwaraiwaga la mani.

19 “E tuta kaduwonaku bogwa leiwokuva towotetila kasi tokwaraiwaga ima ikiduwosisii la guguwa deli matausina. 20 Matauna ikau lakatuluwolima kina, ima e imai lakatuluwolima tuvaila, ikaibiga, kawala, ‘Tomoya, lokusakaigu lakatuluwolima kina, e ka, bogwa lakatumkulovi lakatuluwolima kina tuvaila.’ 21 Kala tokwaraiwaga iluki matauna, kawala, ‘Saina bwaina yoku; saina lokuvigibau m wotetila. Lokuyamati bwaina vavagi kwekikekita, e basakaim karaiwaga paila vavagi kwevakaveka. Kusuvi kuma e deli bitamwasawasi.’

22 “Tuvaila matauna ikau lakatuluwoyu kina ima ikaibiga, kawala, ‘Tomoya, lokusakaigu lakatuluwoyu kina e ka, bogwa lakatumkulovi lakatuluwoyu kina tuvaila.’ 23 Kala tokwaraiwaga iluki matauna, kawala, ‘Saina bwaina yoku; saina lokuvigibau m wotetila. Lokuyamati bwaina vavagi kwekikekita, e basakaim karaiwaga paila vavagi kwevakaveka. Kusuvima e deli bitamwasawasi.’

24 “Tuvaila matauna ikau lakatuluwotala wala kina ima ikaibiga, kawala, ‘Tomoya anikolaim yoku giyougaga, paila avaka avaka lokutaiyau baisa gala om supusopu, e avaka avaka lokukouguguli baisa gala metoya om kwalidaima. 25 E, akokola, ala, akatupwani m mani opwaipwaia. Ka, kugisi m vavagi.’

26 “Mitaga tokwaraiwaga ivitakauloki matauna, kawala, ‘Saina gaga yoku deli tonunumata. Ki, kunikoli avaka avaka lataiyau baisa gala ulo supusopu, e avaka avaka lakouguguli baisa gala metoya ogu kwalidaima? 27 Mapaila ibodaim bukusaili ulo mani wa banika, e tutala bama bakau ulo mani deli kala katumkovila. 28 Mapaila kukwauwaisi miyasina lakatuluwotala kina oyamala matauna, e kusakaisi matauwena lasaikibogwi lakatuluwolima. 29 Paila baisa availa iyosi avaka bakatumkulovi, e bisiniveka; mitaga baisa availa gala iyosi avaka bakaimili metoya baisa matauna avaka iyosi. * 30 E matauna towotetila gala dimlela kulavaisi bila odudubila; baisa biuvalamsi toyo bipulummosilasi sainela.’ *

Valu watanawa kala yakala

31 “Tutala yeigu Latula Tomotap bakalugologusa deli guyugwayu bama, toyo anelosi komwaidosi, yam makwaiwena yeigu basili ogu takaikaia guyugwayu. * 32 Omatagu bisigugulasi komwaidosi mina watanawa; e bakatukili matausina tuwoli boda tuwoli boda, makawala toyamata sipi ikatukili minasina sipi minasina gota. 33 Basaili tomitukwaibwaila ogu kwakata, e kesala basaili ogu kikiwama. 34 E yeigu kini baluki matausina ogu kwakata, ‘E yokomi mina mbwailila Tamagu kumaisi kukwauwaisi kabokwaraiwaga Tamagu ikatubiasibogwi paila yokomi metoya watanawa kala tumila. 35 Paila akamolu, e kuvakomaigusi; akadaka, e kuvimomwaigusi; atomitawasi e kudouyumalaigusi; 36 akimwadu, e kuvisikomaigusi; akatoula e kuvavilaigusi; wa bwala katupipi asisu e kumakaiagusi.’

37 “E tomitukwaibwaila bivitakaulokaigusi, kawasi, ‘Tomoya, avai tutaga kagisaimsi kukwamolu e kavakomaimsi; kaina kukwadaka e kavimomwaimsi? 38 Avai tuta kagisaimsi kutomitawasi e kadoumalaimsi, kaina kukimwadu e kavisikomaimsi? 39 Avai tuta kagisaimsi kukwatoula, kaina kusisu wa bwala katupipi, e kavavilaimsi?’ 40 E yeigu kini bavitakauloki matausina, kawagu, ‘Kululuwaisi baisa! Makawala lokuvagaisi baisa availa availa tokikekita budagwa,q e makawala wala lokuvigakaigusi.’

41 “E baluki goli matausina ogu kikiwama, ‘E yokomi Tamagu mina kukolola, kusilavaigusi kulosi wa kova gala bimata bogwa ikatubiasi paila Diabolor toyo la anelosi. 42 Paila akamolu mitaga gala kuvakomaigusi; akadaka mitaga gala kuvimomwaigusi. 43 Atomitawasi mitaga gala kudoumalaigusi; akimwadu mitaga gala kuvisikomaigusi; akatoula e asisu wa bwala katupipi mitaga gala sitana kuvavilaigusi.’

44 “E matausina bivitakaulokaigusi, kawasi, ‘Tomoya, avai tutaga kagisaimsi kukwamolu, kaina kukwadaka, kaina kutomitawasi, kaina kukimwadu, kaina kukwatoula, kaina wa bwala katupipi, e gala kawotitalaimsi?’ 45 E bavitakauloki matausina, kawagu, ‘Kululuwaisi baisa! Makawala gala lokuvagaisi baisa availa availa tokikekita matausina, makawala wala gala lokuvigakaigusi.’ 46 E matausina bilosi bisuvisi omipuki kwekanigaga, mitaga tomitukwaibwaila bisuvisi omomova kwekanigaga.” *

26

Mina Yudia kasi tokugwa ikikeiwalasi paila Yesu

(Mk 14.1-2; Lk 22.1-2; Yn 11.45-53)

1 E Yesu bogwa ivinaku biga mabigasina komwaidona, iluki la toligalega, 2 kawala, “Kunikolaisi kwaiyu yam bogwa biwokuva, bitokaia Luvapelas pakala, e bikasalaigusi yeigu Latula Tomota kidamwa bikatukorosaigusi.” *

3 E tolula kasi tokugwa toyo kaidadala valu isigugulasi ola buneyova tolula tovekat matauna idokaisi Kaiapa; 4 e ikikeiwalasi gulitinidesi kidamwa bivakiumsi biyosisi Yesu e bikatumataisi. 5 Mitaga ikaibigasi, kawasi, “Taga otutala paka, kaina tomota bivataisi.”

Vivila iligabu bulami okulula Yesu

(Mk 14.3-9; Yn 12.1-8)

6 Yesu isisu Bedani,u ola bwala Saimoni tokagwaiguya.v* 7 E natana vivila imakaia matauna deli bulami kaisimasimina wa kabisibasi dakuna alabasita,w e bulami makaina mapula saina mwau. Minana iligabu bulami okulula Yesu tutala ikamkwam. 8 La toligalega igisaisi e igibuluwasi ikaibigasi, kawasi, “Avaka dimlela iyomadi makaina? 9 Kidamwa bulami makaina kaisimasimila bitagimlokaisi mapula kwaiveka e bitasakaisi tonamakava.”

10 Mitaga Yesu inikoli avaka ililivalasi e iluki matausina, kawala, “Avaka paila kuyogililamaisi minawena? Paila bogwa ivagi kwaitala vavagi bwaina sainela baisa yeigu. 11 Paila tonamakava isikailimi yumyambwata, mitaga yeigu gala basikailimi yumyambwata. * 12 Iligabu bulami makaina owowogu, mwada bikeputumibogwaigu paila tutala bibakwaigusi.x 13 Kululuwaisi baisa! Ambaisa ambaisa bikamitulaisi Bulogala Bwaina makwaina ovalu komwaidona, avaka minana leivagi bililivalaisi kaikeyala minawena.”

Yudasa itagwala bikasali Yesu

(Mk 14.10-11; Lk 22.3-6)

14 E taitala matausina tailuwotala taiyu, matauna idokaisi Yudasa Isikariota, ilokaia tolula kasi tokugwa, 15 ikaibiga, kawala, “Avaka bukusakaigusi, kidamwa bakasali matauna Yesu baisa yokomi?” E imapwaisi baisa matauna kweluwotolu siliba. * 16 E metoya wa tuta matutowena inainevi avai tuta bibodi bikasali matauna.

Yesu ivagi Luvapela Pakala deli la toligalega

(Mk 14.12-21; Lk 22.7-14,21-23; Yn 13.21-30)

17 E wa yamla kabovitouula Beredi Gala Deli Kala Yisi Pakala,y toligalega imakaiasi Yesu, ikaibigasi, kawasi, “Ambaisa magim bakakatubaiasasi paila yoku bukukwam Luvapela Pakala?”

18 E ikaibiga, kawala, “Kuviloubusisi ovilouvekaz bukubodaisi taitala, e kulukwaisi matauna, kawami, ‘Tovituloki leikaibiga, Ulo tuta ivakatitaikina. Bavagi Luvapela Pakala om bwala deli ulo toligalega.’ ”

19 E toligalega ivagaisi makawala Yesu la karaiwaga, e ikatubiasaisi Luvapela Pakala.

20 Eibogi ikamkwam deli toligalega tailuwotala taiyu. 21 E tutala ikamkwamsi, ikaibiga, kawala, “Kululuwaisi baisa! Taitala yokomi bikasalaigu.”

22 E toligalega ikaikai ninasi sainela, ivitouulasi ikatupoiyaisi matauna taitala taitala, kawasi, “Ki Tomoya, kaina yeigu?”

23 E Yesu ivitakaula, kawala, “Matauna deli yeigu bogwa kavanumla okagu kaboma,a matauwena bikasalaigu. * 24 Yeigu Latula Tomota bakaliga makawala Buki Pilabumabomab kala ginigini paila titoulegu; mitaga wo! matauna bikasalaigu yeigu Latula Tomota. Ibodi mokwita kidamwa inala gala biuni matauna goli.”

25 E Yudasa matauna kala tokwasesila ikawota, kawala, “Ki, Toboma, kaina yeigu?”

Yesu iluki matauna, kawala, “Lokukwaibiga makawala.”c

Yesu ikabomi Guyau la Kamkwam

(Mk 14.22-26; Lk 22.14-20; 1 Kr 11.23-26)

26 Ikamkwamsi, e Yesu ikau beredi, inokagutoki baisa Yaubada ikimimisi isaiki toligalega, e ikaibiga, kawala, “Kukwauwaisi, kukwamsi, baisa wowogu.”

27 E ikau viga, inokagutoki baisa Yaubada e isaiki matausina, e ikaibiga, kawala, “Kumomsi komwaidomi; 28 paila baisa buyavigu, Yaubada la kabutud ikikamokwita,e ibubusi paila tobobawa, paila mitugaga kala ligaiwa. * 29 Alukwaimi, gala tuvaila bamom kaiuwala waini makaina igau yam makwaiwena wainivau bitamomsi deli yokomi ola Karaiwaga Tamagu.”

30 Bogwa iwosisi pilatala wosi,f isunapulasi ilokaiasi Koya Umilela Olibe.

Yesu iluki Pita igau biyakali

(Mk 14.27-31; Lk 22.31-34; Yn 13.36-38)

31 E Yesu iluki matausina, kawala, “Bogi makwaiwena yokomi komwaidomi bukukwapusisi paila uula yeigu; paila Buki Pilabumaboma kala ginigini isisu, ‘Yaubada biwaiya kasi toyamata sipi, e sipi yuwomwaidona bibutusi. * 32 Mitaga tutala batokaia bamovavau balobogwa Galili igau bukuwaisi.” *

33 Pita iluki matauna, kawala, “Ilagoli komwaidosi bikapusisi paila uula yoku, yeigula gala kwaitala tuta bakapusi.”

34 Yesu iluki matauna, kawala, “Kululuwai baisa! Wa bogi makwaiwena goli, igau gala bisola rekorekwa yoku bukusivatolu bukuyakalaigu.”

35 Pita iluki matauna, kawala, “Ilagoli bakaliga goli deli yoku, yeigu gala bayakalaim, gala.”

E toligalega komwaidosi ilivalasi makawala.

Yesu inigada mapilana Getisemani

(Mk 14.32-42; Lk 22.39-46)

36 E Yesu deli matausina ilosi mapilana baleku idokaisi Getisemani;g e iluki la toligalega, kawala, “Kusilaisi baisa bala anigada baisa ewaiwa.” 37 Ilau Pita toyo Sebedi litula taiyu, ivitouula ikiuta nanola e ikaikai wowola. 38 E iluki matausina, kawala, “Ulo baloma ikaikai sainela makawala bogwa bakaliga. Kusimwaisi baisa, kuyuuyausasi deli yeigu.”

39 Itowada ikavagina e migila itobu opwaipwaia; e inigada, kawala, “Tamagu, kidamwa gagabila bukukwau makwelana viga metoya omatagu; taga gala bavagi makawala avaka magigu, mitaga bavagi makawala avaka magim.”

40 E imakaia toligalega, ibani matausina immasisisi, e iluki Pita deli sala, kawala, “Ammakawami, gala igagabila bukuyuuyausasi deli yeigu bimomwa? 41 Kuyuuyausasi, kunigadasi taga bukubodasi tamnabi. Mokwita nona magila mitaga woula imama.”

42 E siviyuwela ila inigada, kawala, “Tamagu, kidamwa gala igagabila bukukwau makwelana mitaga ibodi bamom wala, desi wala. Nanom bavagi.” 43 E ikaimilavau ibani matausina immasisisi paila saina nunupula mitasi.

44 E isilavivau matausina ila inigada sivitolula ikaibigivau biga makawala. 45 E ikaimilavau baisa toligalega, iluki matausina, kawala, “Ammakawami? Kummasisisi, kuuvaiwasisi?h Ka, tuta bogwa leima, e bogwa bikasalaigu yeigu Latula Tomota oyumasi tomitugaga. 46 Kutokaiasi bitamwaisi. Ka, agu tokwasesila bogwa leima.”

Yudasa ikasali Yesu

(Mk 14.43-50; Lk 22.47-53; Yn 18.2-11)

47 Ililivala, e Yudasa, taitala matausina tailuwotala taiyu, leima deli saina tobobawa eiyosisi puluta toyo lewa; leimaisi metoyasi baisa tolula kasi tokugwa toyo kaidadala valu. 48 E tokwasesila leisaiki kabutuvatusi kwaitala baisa matausina, eikaibiga, kawala, “Availa baviyuwoli,i matauwena goli magimi; bukuyosisi.”

49 E nanakwa ima otalila Yesu, ikaibiga, kawala, “Toboma, kagutoki,” e iviyuwoli matauna.

50 Yesu iluki matauna, kawala, “Sogu, avaka mwada bukuvagi, nani kuvagi!”j

E matausina imaisi, ikiulaisi Yesu, iyosisi. 51 E ka! taitala matausina isikaili Yesu iyosi la puluta ibiigili, e iwaiya la towotetila tolula toveka, ikapituni taigala. 52 E Yesu iluki matauna, kawala, “Kusewoya m puluta okauyala; paila availa availa ikikauwaisi puluta igau bikaligasi metoya opuluta. 53 Ki kudokaisi gala gagabila banigadi Tamagu, e matauna nanakwa biwitali baisa yeigu anelosi kasi boda kala bawa bikalisau yuwoluwotala yuwoyu. 54 Mitaga kidamwa bavagi makawala, ammakawala Buki Pilabumaboma bogwa bisala; paila buki mapilana kala ginigini ivituloki kidamwa vavagi baisa bikaloubusi.”

55 Oluvi Yesu iluki tobobawa, kawala, “Lokumaisi bukuyosaigusi deli puluta toyo lewa makawala baisa tolibulebu ke? Yumyambwata asisu wa Bwala Kwebumaboma, avivituloki, mitaga gala kuyosaigusi. * 56 Mitaga vavagi baisa komwaidona ikaloubusi kidamwa tovitoubobuta si ginigini wa Buki Pilabumaboma gala bisala.”

E toligalega komwaidosi iulilavaisi matauna, isakaulasi.

Yesu omitasi togugula komwaidosi

(Mk 14.53-65; Lk 22.54-55,63-71; Yn 18.13-14,19-24)

57 E matausina leiyosisi Yesu ivakoulisi matauna iuyokaisi Kaiapa, matauna tolula toveka. E toninitalapula paila Karaiwaga deli kaidadala valu bogwa leisisigugulasi baisa. 58 Mitaga Pita ililoula oluvi iyeikuli matauna mapilana okoukweda la bwala tolula toveka; e isuvi isiwalai deli toyausa mwada bigisi kala vigimkovila. 59 E tolula kasi tokugwa, deli togugula komwaidosik inainevisi tabinonal paila Yesu, kidamwa bikatumataisi matauna. 60 E bidubadu totabinona imaisi, mitaga gala ibanaisi sitana. Oluvi imaisi taiyu totabinona, 61 ikaibigasi, kawasi, “Matauwena tau ikaibiga, kawala, ‘Igagabila bakodidaimi Yaubada la Bwala Kwebumaboma, e yam kwaitolu wala bakaliivau.’ ” *

62 E tolula toveka itomalaula omitasi ikaibiga, kawala, “Ki, gala sitana kuvivitakauloki? Ammakawala baisa eikamitulaimsi?” 63 Mitaga Yesu ikapatu. E tolula toveka iluki matauna, kawala, “Omatala Yaubada Tosigaga akaraiwogaim - kulukwaimasi kidamwa yoku Mesaia, Yaubada Latula.”

64 Yesu iluki matauna, kawala, “Yokula lokukwaibiga.m Mitaga alukwaimi, igau bukugisaigusi yeigu Latula Tomota asili ola kakata Topeuligaga deli amaima olowalowala labuma.” *

65 E tolula toveka ikisi kala kakapula,n ikaibiga, kawala, “Bogwa ibigigagi Yaubada! Avaka dimlela tanainevisi tokamatula? Bogwa kulagaisi ibigigagi Yaubada. * 66 Avaka kudokaisi?”

Ikawotasi, kawasi, “Ibodi kala kamwaga bikaliga.”

67 E igiusailisi omigila, inobutuwaisi matauna, e mimilisi ikipitataisi yumasi iwawaiyasi, * 68 ikaibigasi, kawasi, “Mwa Mesaia! Kuvitoubobuta baisa yakamaisi, availa leiwaim?”

Pita iyakali Yesu

(Mk 14.66-72; Lk 22.56-62; Yn 18.15-18,25-27)

69 Pita isili okoukweda, e natana nawotetila imakaia matauna, kawala, “Yoku tuvaila kusikaili matauna Yesu guma Galili.”o

70 Mitaga iyakala omitasi komwaidosi, kawala, “Gala anikoli avaka kulilivala.” 71 Tutala isunapula ila omatala kabosusuvi, nawotetila nayuwela igisi matauna, e iluki matausina itotusi otalila matauna, kawala, “Tau matauna isikaili Yesu guma Nasaredi.”

72 E tuvaila Pita iyakala deli ikaibiga, kawala, “Omatala Yaubada, gala anikoli tau matauna.”

73 Igau gala imomwa matausina itotusi otalila imaisi ilukwaisi Pita, kawasi, “Mokwitala yoku tuvaila taitala matausina; paila bonam ikamitulaim.”p

74 E Pita ilivala biga katotila mwau, kawala, “Omatala Yaubada, gala sitana anikoli tau matauna.”

E wa tuta matutona goli rekorekwa igela, 75 e Pita iluluwai avaka Yesu eilivala, kawala, “Igau gala bisola rekorekwa bukusivatolu bukuyakalaigu.” E isunapula, ivalam ivilumgaga.

27

Isakaisi Yesu baisa Pailato

(Mk 15.1; Lk 23.1-2; Yn 18.28-32)

1 Obulubuvisiga komwaidosi tolula kasi tokugwa deli kaidadala valu ikikeiwalasi gulitinidesi mwada bikatumataisi Yesu. 2 E iyuwolaisi Yesu, ivakoulisi e iuyokaisi tokwaraiwaga Pailato.q

Yudasa ikaliga

(VA 1.18-19)

3 Tutala tokwasesila Yudasa igisi bogwa ikamogaisi matauna, ininavila, ikaimili siliba kweluwotolu baisa tolula kasi tokugwa deli kaidadala valu, * 4 ikaibiga, kawala, “Lamitugaga paila lakasali tobwaila bikaliga.”

Ikaibigasi, kawasi, “O, desi wala. Baisa yoku wala kam pakula.”

5 Yudasa ilavi siliba wa Bwala Kwebumaboma e isilavi matausina ila. E imwena wa kai ibuligigi kaiyola, ilou ikasinekukwa.

6 Mitaga tolula kasi tokugwa ikauwaisi siliba, ikaibigasi, “Baisa mapula buyavi, e gala ibodi Mosese la Karaiwagar kidamwa bitasailisi okabosakaila semakavi.” 7 Ininanamsasi e ikauwaisi siliba igimlokaisi kwabila yagala Tobubula Kulia mwada makubilana bivigakaisi togilagala kasi laka. 8 E mauula tuta baisa idouvilaisi makubilana Kubilela Buyavi.

9 E avaka Yeremaia tovitoubobuta ilivalas gala isala, ikaibiga, kawala, “Mimilisi mina Isireli mwada bimapwaisi taitala tau, e mapula matauna siliba kweluwotolu. Mapaila ikauwaisi makwaisina, * 10 igimolaisi kwabila yagala Tobubula Kulia, makawala Guyau ikaraiwogaigu.”

Pailato ikatupoi Yesu

(Mk 15.2-5; Lk 23.3-5; Yn 18.33-38)

11 E Yesu itotu omatala tokwaraiwaga, e tokwaraiwaga ikatupoi matauna, kawala, “Ki, yoku si giyouveka mina Yudia?”

Yesu iluki matauna, kawala, “Yokula lokukwaibiga.”t 12 Mitaga tutala tolula kasi tokugwa deli kaidadala valu itabinakaisi matauna, gala imapu kwaitala biga.

13 Mapaila Pailato iluki matauna, kawala, “Ki, gala lokulagi kwaivila vavagi ikamitulaimsi?”

14 Mitaga Yesu gala ivitakauloki matausina, e gala kwaitala kamatula imapu; mapaila tokwaraiwaga saina itutu wowola.

Ikaraiwagasi Yesu bikaliga

(Mk 15.6-15; Lk 23.13-25; Yn 18.39—19.16)

15 Tokwaraiwaga la bubunela otutala Luvapelau Pakala bitaneku baisa tobobawa avai tomipuki magisi. 16 E wa tuta matutowena isisu taitala tomipuki la sula kwaiveka, yagala Baraba. 17 Mapaila tutala isigugulasi, Pailato iluki matausina, kawala, “Availa magimi bataneku omitami? Kaina Baraba kaina Yesu idokaisi Keriso?”v 18 Paila inikoli ikasalaisi matauna uula si pogi.

19 E tuvaila, tutala Pailato isili okaboyakala, la kwava iwitali biga baisa matauna, ikaibiga, kawala, “Taga bukuvagi avaka baisa tomitukwaibwaila matauna; paila saina mmayuyu lalumkoli lagaila paila matauna wa mimi.”

20 Tolula kasi tokugwa deli kaidadala valu itainonaisi tobobawa, kidamwa binigadasi bitaneku Baraba, e bikatumataisi Yesu. 21 E tuvaila tokwaraiwaga iluki matausina, kawala, “Kasitaiyu matausina availa magimi bataneku omitami?”

Ikaibigasi, kawasi, “Baraba.”

22 E Pailato iluki matausina, kawala, “Avaka bavigaki Yesu idokaisi Keriso?”

Komwaidosi matausina ikaibigasi, kawasi, “Kukwatukorosi matauna.”

23 Mitaga Pailato ikatupoi, kawala, “Avaka dimlela? Avai mitugaga leivagi?”

Mitaga saina minimani idouwaisi, kawasi, “Kukwatukorosi matauna.”

24 Pailato igisi gala ikalisau matausina, mitaga saina ikaninisisi. Mapaila ikau sopi, iwini yamalaw omitasi tobobawa, ikaibiga, kawala, “Gala agu pakula la kaliga matauna;x yokomi wala kami pakula.” *

25 E tomota komwaidosi ivitakaulokaisi, kawasi, “Desi wala! kama pakulasi la kaliga e litumaiasi kasi pakula.”

26 E itaneku Baraba baisa matausina; ikaraiwaga iwawaiyasi Yesu, oluvi ikasali kidamwa bikatukorosaisi matauna.

Tokwabilia ikatudeuwaisi Yesu

(Mk 15.16-20; Yn 19.2-3)

27 Tokwaraiwaga la tokwabilia ilauwaisi Yesu ola bwala tokwaraiwaga, ikatuyoulisi tokwabilia kasi boda omatala. 28 Ivililaisi kala kwama e ivisikomaisi kakapula yabweyani.y 29 Ivilaisi doula kala butia isailisi okulula, e kai oyamala kakata. Itapopula kwetutusi, ikavisakaisi omatala, igugovaisi, kawasi, “Wo! si giyouveka mina Yudia.” 30 Igiusailisi matauna, e iyosisi kai ilopetaisi pwanetala. 31 E bogwa ikatudeuwaisi matauna, ivililaisi miyana kakapula e ivisikomaisi kala kwama; e ivakoulisi ivisunupuloiyaisi kidamwa bikatukorosaisi matauna.

Ikatukorosaisi matauna

(Mk 15.21-32; Lk 23.26-43; Yn 19.17-27)

32 Isusunapulasi, ibanaisi taitala guma Sairiniz yagala Saimoni; e iyosisi ikaraiwagasi bikeula Yesu la korosi.a 33 E bogwa iviloubusisi mapilana baleku idokaisi Goligota (e kidamwa takatumikaisi, baisa Viluwela Pwanetab), 34 itagulikaisi waini deli kalulac mwada bipilasaisi kala mmayuyu. E tutala bogwa imomkoli sitana, ipaiki gala magila bimom. *

35 Ikatukorosaisi matauna; e ivilaisi kala kwama ikowobobutasi availa bikau avaka.d* 36 Oluvi isilaisi iyamataisi matauna. 37 Isailisi walakaiwa odabala kala tabinona, kawala, “Matauna Yesu si Giyouveka mina Yudia.” 38 E ikatukorosaisi deli matauna taiyu tolibulebu,e taitala ola kakata, taitala ola kikiwama.

39 Matausina ililoulasi ititageunasi ibigigagaisi matauna, * 40 e ikaibigasi, kawasi, “Ki, yoku bukukodidaimi Bwala Kwebumaboma e yam kwaitolu bukukwaliai? Kukwatumovaim titoulem; kidamwa yoku Yaubada Latula kubusi metoya wa korosi.” *

41 Makawala goli tolula kasi tokugwa deli toninitalapula paila Karaiwaga deli kaidadala valu ikatudeuwaisi matauna, kawasi, 42 “Eikatumovi tomota ituwoli mitaga gala gagabila bikatumovi titoulela. Ki, matauna ma giyouvekasi yakamaisi mina Isireli? Kidamwa tuta matutona bibusi titoulela metoya wa korosi bitadubumaisi matauna. 43 Leidubumi Yaubada; ibodi tuta baisa Yaubada bikoli, kidamwa magila matauna; paila leikaibigi, kawala, ‘Yeigu Yaubada Latula.’ ” *

44 E matausina tolibulebu goli leikatukorosaisi deli matauna ilulukwaisi matauna makawala.

Yesu ikaliga

(Mk 15.33-41; Lk 23.44-49; Yn 19.28-30)

45 Bogwa itowota kalasia e valu komwaidona idudubila igau ila itobala kalasia. 46 E bogwa itobala kalasia, Yesu kaigala kaigaveka idou obonasi mina Iberu, kawala, “Eli, Eli, lema sabakitani?”f E baisa, “Ulo Yaubada, ulo Yaubada, avaka dimlela lokusilavaigu?” *

47 Mimilisi matausina itotusi baisa, ilagaisi e ikaibigasi, kawasi, “Matauna idoudou baisa Ilaitia.”g 48 E nanakwa taitala isakaula, ikau toutou, ividagu deli waini pwayuyu, e ibabi wa kai mwada bivimom. *

49 Mitaga komwaidosi ikaibigasi, kawasi, “Desi, iga bitagisaisi kaina Ilaitia bima bikoli matauna.”h

50 E Yesu iwaiweya e itugwali la baloma ikaliga.

51 E ka, Bwala Kwebumaboma kala taboda karekwai itavisiki yayu metoya walakaiwa e watanawa. E pwaipwaia ilikuliku, dakuna itavisisi. * 52 Laka tuvaila ikapogegasi, e bidubadu totapwaroru tokwaligabogwa itokaiasi imovavausi. 53 E isunapulasi metoya okasi laka. E igau Yesu itokaia imovavau, matausina tokwaligabogwa iviloubusisi Valu Kwebumaboma,j e iyoulapulasi baisa bidubadu.

54 Tutala kumatoula deli matausina iyamataisi Yesu igisaisi likuliku toyo avaka ikaloubusi, immakiusasi sainela, e ikaibigasi, kawasi, “Mokwitala matauna Yaubada Latula.”

55 E bidubadu vivila tuvaila itotusi kaduwonaku igigisaisi, minasina bogwa leibokulaisi Yesu metoyasi mapilana Galili, leiwotitalaisi matauna. * 56 Mimilisi minasina igasi Meri Magidalinik sola Meri inasi Yemesa deli Yosepa, toyo inasi Sebedi litula.

Yosepa ibaku Yesu

(Mk 15.42-47; Lk 23.50-56; Yn 19.38-42)

57 Isisu taitala tau saina bidubadu la guguwa. Matauna guma Alimatial e yagala Yosepa, e itoligalega baisa Yesu goli. Eikoyavi,m 58 e matauna ilokaia Pailato, inigadi wowola Yesu. E Pailato ikaraiwaga bisakaisi matauna. 59 Yosepa ikau wowola, ikapoliki omwaikapula yamigileu yapupwakau, 60 ibaku ola laka titoulela; makwaina kwaivau e leikeli metoya odakuna;n e ilopipili kwaitala dakuna kwaiveka owodola laka, e isilavi baisa. 61 Meri Magidalinio sola Meri ituwolip isisuaisi baisa isilaisi owodola laka.

Toyausa iyausasi wa laka

62 Tutala bogwa leiwokuva Yamla Katubaiasa, e eiyam tolula kasi tokugwa toyo Parisi isigugulasi omatala Pailato, 63 e ikaibigasi, kawasi, “Tomoya! Kaluluwaisi tutala matauwena tosasopa isisu tomomova ikaibiga, kawala, ‘Yam kwaitolula batokaia bamovavau.’ * 64 Mapaila bukukwaraiwaga biyamataisi mokwita laka, igau yam kwaitolula; kaina la toligalega bilosi biveilauwaisi matauna, e bilivalasi baisa tomota, kawasi, ‘Bogwa leitokaia imovavau.’ E sopa makwaina ivabodanim bikalisau makwaina ikugwa.”q

65 Pailato iluki matausina, kawala, “Kukwauwaisir mi toyausa; bogwa kukwatetasi yausa. Kulosi kuyausasi laka bibwaina.”

66 Mapaila ilosi, e ivigakaisi laka bibwaina; itakaibasaisi dakuna makwaina, e ikaraiwogaisi toyausa biyausasi.

28

Yesu itokaia

(Mk 16.1-10; Lk 24.1-12; Yn 20.1-10)

1 Tutala sabate bogwa leiwokuva, obulubuvisiga Sunday, Meri Magidalini sola Meri ituwoli ilosi mwada bigisaisi laka. 2 E ka, ilikuliku sainela; paila la anelosi Guyau ibusi metoya wa labuma, e ima ilopipili dakuna, isili odabala. 3 Kala gigisa makawala kavikavila, e kala kwama yapupwakau, kala pupwakau makawala takivi mweipou. 4 E toyausa itatatuvasi paila ikukolaisi matauna e ikanukwenusi makawala tomata.

5 Mitaga anelosi iluki minasina, kawala, “Veve! Taga kukokolasi; paila anikoli kunainevisi Yesu, matauna leikatukorosaisi. 6 Gala isisu baisa; paila bogwa itokaia imovavau makawala eilivala. Kumaisi, kugisaisi baisa kabala mekanaki. 7 E nani kulosi kulukwaisi la toligalega kidamwa bogwa itokaia imovavau goli, e ka! matauna bilobogwa Galili igau bukuwaisi; baisa bukugisaisi matauna. Ka, mesinaku wala ulo biga.”

8 E nanakwa isilavaisi laka, deli kasi kokola toyo si mwasawa kwaiveka, isakaulasi bilukwaisi la toligalega.

9 E ka, Yesu ibodi minasina, ikaibiga, kawala, “Kagutoki.” E imakaiasi iyosisi kaikela, itemmalaisi matauna. 10 E Yesu iluki minasina, kawala, “Taga kukokolasi; kulosi, kulukwaisi budagwas bilosi Galili, e baisa bigisaigusi.”

Toyausa ikamitulaisi

11 Tutala minasina ililoulasi, mimilisi matausina toyausa iviloubusisi ovilouvekat e ilivalasi baisa tolula kasi tokugwa avaka bogwa leikaloubusi. 12 E isigugulasi deli kaidadala valu ininanamsasi; e isakaisi mani bidubadu baisa toyausa, 13 ikaibigasi, kawasi, “Kulukwaisi tomota, ‘La toligalega imaisi wa bogi, eiveilauwaisi matauna tutala kammasisisi.’ 14 E kidamwa tokwaraiwagau bilagi sitana, bakatainonaisi matauna kidamwa bakakauwaisi kami pakula.”

15 Mapaila ikauwaisi mani, ivagaisi makawala kasi karaiwaga; e livala makwaina ikaligiaki baisa mina Yudia, e ikanigaga lagaila.v

Yesu isaiki toligalega kasi karaiwaga

(Mk 16.14-18; Lk 24.36-49; Yn 20.19-23; VA 1.6-8)

16 E toligalega tailuwotala taitala ilosi Galili, wa koya makwaina Yesu leilukibogwi matausina. * 17 Igisaisi e itemmalaisi matauna; mitaga mimilisi ininayuwasi. 18 E Yesu ima iluki komwaidosi matausina, kawala, “Yaubada bogwa isakaigu karaiwaga komwaidona wa labuma toyo baisa ovalu watanawa. 19 Mapaila kulosi, kuvigakaisi bitoligalegasi komwaidosi mina watanawa, e kubapitaisaisi oyagala Tamadasi, deli yeigu Latula, deli Baloma Tobumaboma. * 20 E kuvitulokaisi bikabikuwolaisi komwaidona avaka lakaraiwogaimi; e ka! yeigu deli yokomi tuta komwaidona, igau tutala tovana valu okala vigimkovila.”

a 1:2-6a Matausina nupoyu, tumasi Yuda; kugisi Vit 38.27-30.

b 1:6b-11 Baisa taitu makwaina 598 BC Nebukadinesa guyoula Babilonia eikatupipi ilau mina Isireli ilosi Babiloni.

c 1:6b-11 Minana Batiseba; kugisi 2 Sml 12.24.

* 1:6b-11 1.6-11 2 Gwe 24.14-15; 2 Lil 36.10; Yer 27.20

d 1:12-16 Igau oluvi wa taitu makwaina 538 BC Sairusa guyoula Pesia itagwala mina Isireli bigalasi bikaimilavausi osi valu tatousi.

e 1:17 Kugisi makasana Biga Kala Katumiki.

f 1:18 Mina Yudia kasi karaiwaga kidamwa tau sola vivila bipakusi makawala, gala igagabila bikotuni si biga katotila paila veivai mesinaku wala kidamwa tau bivaipaki minana.

* 1:18 1.18 Lk 1.27

g 1:19 tomitukwaibwaila.gagabila bitagini “la bubunela bwaina wala”, kaina, “matauna tuta tuta tovagi duwosisia.”

h 1:21 Yesu.Maigana kala katumiki “bikatumova” kaina “Guyau matauna tokatumova”.

* 1:21 1.21 Lk 1.31

* 1:23 1.23 Ais 7.14

* 1:25 1.25 Lk 2.21

i 2:1 Mapilana katitaikina Yerusalem opilibolimila kala kaduwonaku Kaibola bitala Omarakana (8 km).

j 2:1 Mina Isireli si valu pilamwaidona eibobwaisi e katupotala mapilana Yudia.

k 2:1 Matauwena Erodi Toveka; kugisi makasana Biga Kala Katumiki.

l 2:1 Matausina si kabitam utuyam livalela deli liliula.

m 2:4 Mabudona Tolula Toveka (kugisi makasana Biga Kala Katumiki) paila taitu makwaina, deli matausina tolula tovakaveka tobubogwa availa availa isisuaisi tommomova, deli goli mimilisi tovakaveka tuvaila.

n 2:4 Kugisi makasana Biga Kala Katumiki.

o 2:4 Kugisi Md 1.17 kala katumiki.

* 2:6 2.6 Mai 5.2

* 2:15 2.15 Osi 11.1

p 2:18 Mapilana valu isisu katitaikina Yerusalem opiliyavata kala kaduwonaku Losuia bitala Obwelia (8 km). Opapala mapilana valu tommoya tobubogwa eibakwaisi minana Retieli, minawena Yekobe la kwava deli Yosepa inala; kugisi 1 Sml 10.2.

* 2:18 2.18 Yer 31.15

q 2:22 Matauna iguguyoi mapilasina Yudia, Sameria deli Idumia wa taitu makwaisina 4 BC bila 6 AD. E tamala yagala Erodi Toveka.

r 2:22 Mapilana valu isisu opiliyavata e matauna Akelosi bodala yagala Erodi Anitipasa iguguyoi baisa.

s 2:23 Mapilana valu isisu milaveta Galili opilibolimilayouya kala kaduwonaku makawala Kaibola bitala Obulaku (26 km).

t 2:23 Biga mabigasina gala wala isisu olumoulela mapilana Buki Kabutubogwa. Mimilisi tokabitam idokaisi mabigana “guma Nasaredi” kala lega makawala “guma Nasira”; kugisi Tok 13.5-7. E tuvaila kala lega makawala mina Iberu si biga paila kaitasusila; kugisi Ais 11.1.

* 2:23 2.23 Mk 1.24; Lk 2.39; Yn 1.45

u 3:1 Matauna Yoni Tobapitaisi ivitouula kakamatula wa taitu makwaina 27 AD; kugisi Lk 3.1-3.

v 3:1 Mapilana isisu wa Waya Yoridani mapilana opilikwaibwaga katitaikina Milaveta Pilamata.

w 3:2 Kugisi makasana Biga Kala Katumiki.

* 3:2 3.2 Md 4.17; Mk 1.15

* 3:3 3.3 Ais 40.3

x 3:4 Miyana yabeiyaya bisipu okuvalila mwada bisipukikita kala karekwa, e tuvaila ivigaki kauyala la mani deli avai guguwa. Omitibogwa matauna tovitoubobuta Ilaitia bisikam kala karekwa deli palitula makawala.

* 3:4 3.4 2 Gwe 1.8

y 3:7 Kugisi makasana Biga Kala Katumiki.

* 3:7 3.7 Md 12.34; 23.33

* 3:9 3.9 Yn 8.33

* 3:10 3.10 Md 7.19

z 3:11 Wotetila makwaina bibodi taitala la ula saina towatanawa bivagi; baisa makawala Yoni eilivala mwada wotetila makwaina saina watanawa, mitaga avai tau bivagi baisa matauna saina ikalisau Yoni.

a 3:12 Tobigubagula mina Yudia otutala tayoyuwa biyavi witi opwaipwaia bivapupoi, e oluvi metoya okabokila bilavi walakaiwa e yagila biyuvisau wawa mitaga wititoula kwemomwau bikapusivau bim opwaipwaia. Oluvi bikaidodigasi wala.

* 3:17 3.17 Vit 22.2; Sam 2.7; Ais 42.1; Md 12.18; 17.5; Mk 1.11; Lk 9.35

b 4:1 Matauna kala tokwaraiwaga uvagila gaga; maigana yagala kala katumiki “Totabinona”.

* 4:1 4.1 Ib 2.18; 4.15

* 4:4 4.4 Kak 8.3

* 4:6 4.6 Sam 91.11-12

* 4:7 4.7 Kak 6.16

* 4:10 4.10 Kak 6.13

c 4:12 Matauna Erodi Anitipasa guyoula mapilasina Galili deli Peria eikaraiwaga biyosisi bikatupipaisi Yoni Tobapitaisi.

* 4:12 4.12 Md 14.3; Mk 6.17; Lk 3.19-20

d 4:13 Mapilasina si valu kumilayu mina Isireli si kumila, isisuaisi katitaikina Milaveta Galili opilikwaibwaga deli opiliyavata.

* 4:13 4.13 Yn 2.12

* 4:15 4.15-16 Ais 9.1-2

e 4:17 Kugisi Md 3.2.

f 4:17 bogwa ivakatitaikina: gagabila bitagini “bogwa leima”.

* 4:17 4.17 Md 3.2

g 4:18 Makwaina milaveta sopila sumokainia kala wonaku Kavataria bitala Sinaketa (21 km) e kala beiyaya Gusaweta bitala Kaileula (13 km), isisu olumoulela mapilana Galili.

h 4:21 iyayaimasi si wota. Gagabila bitagini “ikikatubiasaisi si wota”.

i 4:23 Avai tuta tomota bisigugulasi osi bwala tapwaroru, igagabila tovituloki ituwoli ituwoli bisuvisi biuvitulokisi e bititanekwaisi Buki Pilabumaboma baisa tomota.

* 4:23 4.23 Md 9.35; Mk 1.39

j 4:24 Wa tuta matutona pilamwaidona viluwela Isireli isisu olumoulela mapilana Siria, e mina Roum ikaraiwagasi mapilana.

k 4:24 Minasina mimilisi tuta tadokaisi dimoni (kugisi makasana Biga Kala Katumiki).

l 4:25 Mapilasina valu baisa si valu matausina gala mina Yudia isisuaisi katitaikina milaveta Galili opilibolimila.

m 4:25 Kugisi Md 2.1 kala katumiki.

n 4:25 Baisa waya mapilana opilibomatu.

o 5:1 Omitibogwa tovituloki bisili kidamwa biuvituloki.

p 5:3 Kugisi makasana Biga Kala Katumiki.

q 5:3 baisa mi vavagi: Gagabila bitagina “paila yokomi tomotala Labuma Karaiwogala tatoumi goli.”

* 5:4 5.4 Ais 61.2

* 5:5 5.5 Sam 37.11

r 5:6 ikau ninami bubunela duwosisia.Gagabila bitagini “availa availa magimi tomota komwaidosi bibodaisi uvagila duwosisia”.

* 5:6 5.6 Ais 55.1-2

* 5:7 5.7-8 Sam 24.3-4

s 5:10 Kugisi Md 5.3 kala katumiki.

* 5:10 5.10 1 Pt 3.14

t 5:11 bitabinakaimi.Mimilisi buki pilabubogwa eiginisi “bivigakaimi”.

* 5:11 5.11 1 Pt 4.14

u 5:12 Kugisi makasana Biga Kala Katumiki.

* 5:12 5.12 2 Lil 36.16; VA 7.52

* 5:13 5.13 Mk 9.50; Lk 14.34-35

* 5:14 5.14 Yn 8.12; 9.5

v 5:15 Mina Yudia si kaitapa bisailisi bulamila olibe okaboma kaina olukwava e bivakataisi metoya yatala wotunu yakukupi.

w 5:15 Wa tuta matutona mina Yudia si bwala kwemwaidona tabudotala wala.

* 5:15 5.15 Mk 4.21; Lk 8.16; 11.33

* 5:16 5.16 1 Pt 2.12

x 5:17 Mina Yudia si Buki Pilabumaboma kala vitouula buki pilalima, ivigakaisi katupomatala ola katupwaila katupotolu.

y 5:17 Baisa katupoyuwela katupwaila si Buki Pilabumaboma mina Iberu. E mimilisi tuta bilivalasi “Karaiwaga deli tovitoubobuta” e makawala bikibubotaisi pilamwaidona si Buki Pilabumaboma.

z 5:18 igau goli kala vigimkovila vavagi komwaidona. Gagabila bitagini “igau goli komwaidona la vituloki bikaloubusisi.”

* 5:18 5.18 Lk 16.17

* 5:21 5.21 Sun 20.13; Kak 5.17

a 5:22 availa bigibuluwi bodala: Mimilisi buki pilabubogwa ikatumkulovaisi “e gala wala isim uula” kaina “availa bigibuluwimakavi”.

b 5:22 bodala: Gagabila bitagini “sola” kaina “taitala metoya ola boda”.

c 5:22 Mabudona mina Yudia kasi tokugwa bodala, yagala “Gugula”. Mabudona kasi bawa kaina biboda tailuwolima tailuwoyu, e matauna Tolula Toveka ikikaraiwogi.

* 5:27 5.27 Sun 20.14; Kak 5.18

* 5:29 5.29 Md 18.9; Mk 9.47

* 5:30 5.30 Md 18.8; Mk 9.43

d 5:31 Mina Yudia kasi karaiwaga gagabila tau bivaipaki la kwava, mitaga vivila bomala bivaipaki la mwala. Baisa uula eilivalasi ibodi tau bigini pweipula vaipaka, paila magisi bivigaki bikasai paila tau bivaipaka makawala.

* 5:31 5.31 Kak 24.1-4; Md 19.7; Mk 10.4

e 5:32 matauwena goli ikailasi. Mimilisi buki pilabubogwa gala wala eiginisi mabigasina “e availa bivaiya minawena nauvaipaka, matauwena goli ikailasi.”

* 5:32 5.32 Md 19.9; Mk 10.11-12; Lk 16.18; 1 Kr 7.10-11

* 5:33 5.33 Tol 19.12; Baw 30.2; Kak 23.21

* 5:34 5.34 Ym 5.12; Ais 66.1; Md 23.22

* 5:35 5.35 Ais 66.1; Sam 48.2

* 5:38 5.38 Sun 21.24; Tol 24.20; Kak 19.21

f 5:39 Kidamwa availa bivagi makawala, matauna bogwa leiyosokani sola.

g 5:40 Baisa yatala karekwa yakukupi bisikambogwasi oluviga kasi kwama.

h 5:41 Kasi tilaula mina Roum si tokwabilia bidubadu isisuaisi mina Yudia osi valu.

i 5:43 Mabigasina “bukukoulovi kam tilaula” gala wala isisu mina Yudia osi Buki Pilabumaboma.

* 5:43 5.43 Tol 19.18

j 5:46 Kugisi makasana Biga Kala Katumiki.

* 5:48 5.48 Tol 19.2; Kak 18.13

* 6:1 6.1 Md 23.5

k 6:3 gala availa goli binikoli.Mina Girisi obonasi baisa eiginisi, “gala bukutagwala yamam pilakikiwama binikoli avaka iuvagi pilakakata.”

l 6:4 bimapwaim. Mimilisi buki pilabubogwa iginisi “bimapwaim omitasi tomota.”

* 6:5 6.5 Lk 18.10-14

m 6:6 bimapwaim. Mimilisi buki pilabubogwa iginisi “bimapwaim omitasi tomota.”

n 6:10 Kugisi makasana Biga Kala Katumiki.

o 6:12 ma mitugagasi...si mitugaga.Kaina gagabila bitagini “Bukuligaiwa kama wasisi, makawala yakamaisi kaligaiwaisi kasi wasi matausina availa availa eiwasisi avaka metoya baisa yakamaisi.

p 6:13 mitugaga isisu baisa.Gagabila bitagini “bukukolaimasi metoya baisa matauna Tomitugaga.” Matauwena goli Diabolo.

q 6:13 bukukolaimasi. Mimilisi buki pilabubogwa ikatumkulovaisi nigada makwaina, kawasi, “Karaiwaga, deli peula, deli kalugologusa baisa yoku kammwaleta wala m vavagi, gala biwokuva. Emeni.”

* 6:14 6.14-15 Mk 11.25

r 6:16 Kugisi “pusoposuma” makasana Biga Kala Katumiki.

s 6:18 bimapwaim. Mimilisi buki pilabubogwa iginisi “bimapwaim omitasi tomota.”

t 6:19 Wa tuta matutona bidubadu si veiguwa karekwa yakikakalaia saina mwau mipusi deli moi deli goli guguwa kala youdila tanumnumta.

* 6:19 6.19 Ym 5.2-3

u 6:27 kwaivila taitu tuvaila.Gagabila bitakivilaisi, “bukukwatumkulovi kam kwaitubwa bukutoveka”.

v 6:29 Omitibogwa matauna guyau Solomoni saina toliguguwa eikalisau gweguya komwaidosi ovalu watanawa.

* 6:29 6.29 1 Gwe 10.4-7; 2 Lil 9.3-6

w 6:33 Kugisi makasana Biga Kala Katumiki.

* 7:2 7.2 Mk 4.24

x 7:12 Kugisi Md 5.17 kala katumiki.

* 7:12 7.12 Lk 6.31

* 7:19 7.19 Md 3.10; Lk 3.9

* 7:20 7.20 Md 12.33

y 7:21 Kugisi makasana Biga Kala Katumiki. Wa tuta baisa Yesu ililivala paila mapilana valu walakaiwa, Yaubada la tomota si kabovaiwasi tuta okala vigimkovila.

* 7:23 7.23 Sam 6.8

* 7:28 7.28-29 Mk 1.22; Lk 4.32

z 7:29 Kugisi makasana Biga Kala Katumiki.

a 7:29 Toninitalapula paila Karaiwaga eikatupewolaisi si uvituloki metoya osi vituloki bidubadu tovituloki tobubogwʹo e mauula gala isim si karaiwaga titoulesi. Mitaga Yesu titoulela wala ivivituloki e gala binainevi uulotoula la karaiwaga metoya osi vituloki tobubogwa.

b 8:2 Yakidasi taginisi lelia makwaina, mitaga mina Girisi si biga eiginisi ikoumgulaisi mimilisi lelia ituwoli ituwoli tuvaila.

c 8:2 Idokaisi lelia bivigaki matausina makawala tomitugaga paila uwosi kala gaga eiyogwali si tapwaroru, e mauula gala gagabila bitemmalaisi Yaubada. E magisi Yesu bikau kala gaga biligaiwa e bogwa bimigileusi e gagabila bitemmalaisi Yaubada.

d 8:3 Mina Yudia kasi kokola eidokaisi kidamwa availa bikabikoni taitala tolelia bogwa bivigaki titoulela bomikikila makawala tokwatoula. Mitaga Yesu inikoli baisa gala makawala e mauula gala wala ikokola, ikabikoni wala.

e 8:4 Tolula komwaidosi isim si karaiwaga bimitakavataisi uwosi tokwatoula e bikamitulaisi avai katoula bogwa leibwaina. Kugisi Tol 14.3.

f 8:4 Kidamwa tomota bigisaisi tolula eikabwaili matauna tokwatoula deli eigabu lulela katumigileu (kugisi Tol 14.4-9) bogwa binikolaisi tokwatoula eibwaina e gagabila bikaimilavau bisigaga ola bwala makawala komwaidosi tomota.

* 8:4 8.4 Tol 14.1-32

g 8:5 Mapilana valu isisu milaveta Galili olumata opilikwaibwagayouya.

h 8:5 Taitala guma Roum, kaina matauna tokugwala mina Yudia kasi tilaula ikikaraiwagasi valu mapilana. Kugisi Md 5.41 kala katumiki.

* 8:11 8.11 Lk 13.29

i 8:12 Matausina goli mina Isireli.

* 8:12 8.12 Md 22.13; 25.30; Lk 13.28

j 8:16 Kugisi makasana Biga Kala Katumiki.

* 8:17 8.17 Ais 53.4

k 8:19 Kugisi makasana Biga Kala Katumiki.

l 8:20 Baisa yegila igaveka, idokaisi Yesu wala olumoulela Kabutuvau. Mimilisi tuta maigana ikibuboti tuta igau bima Yesu bikaimilavau deli peula. Kugisi makasana Biga Kala Katumiki.

m 8:21 Baisa kaina bigivakala e kala katumiki “Bala ayamati tamagu igau tutala bikaliga matauna.”

n 8:22 Mina Yudia idokaisi kala baku tomata mwada vavagi saina kwevakaigaga, mitaga Yesu iuvituloki kidamwa tomota mwada bibokulaisi matauna baisa saina ikalisau goli.

o 8:28 Mimilisi buki pilabubogwa eiginisi Gerigesa kaina Gerasa; kugisi Mk 5.1. Mapilana Gadara katitaikina milaveta Galili opilibolimila, kala kaduwonaku Tukwaukwa bitala Sinaketa (18 km).

p 8:28 Tomota idokaisi baloma gaga bimili valusi wa lagi deli ambaisa ambaisa bibakwaisi si tomata.

q 8:29 Mabigana ikibuboti ililivalasi deli si gibuluwa. Kugisi 2 Sml 16.10, 1 Gwe 17.18.

r 8:29 Ililivalasi paila yam makwaina Yamla Yakala.

s 9:1 Yesu ikaimilavau ila mapilana opilikwaibwaga.

t 9:1 Mapilana goli Kapaneum; kugisi Md 4.13.

u 9:2 Baisa si dubumi matausina tokeula e kaina deli la dubumi matauna togolia kidamwa Yesu gagabila bikatumovi matauna.

v 9:3 Kugisi makasana Biga Kala Katumiki.

w 9:6 Kugisi Md 8.20 kala katumiki.

x 9:8 ikokolasi.Mimilisi buki pilabubogwa eiginisi “itutu uwosi”.

y 9:9 Paila matauna tokougugula pokala; kugisi Md 5.46 deli kala katumiki.

z 9:10 Gala wala tanikoli kaina Madiu la bwala kainaga Yesu la bwala.

a 9:10 Mina Yudia kasi tokugwa ipakaisi mimilisi paila uula ikamgwalalasi, e mauula idokaisi matausina tomitugaga, e gala wala bikasopisi okasi sopi kaina bikamsi okasi kulia. Mitaga Yesu deli sala idokaisi kamgwalala gala wala biyogagaisi tomota e ikalubailasi deli matausina.

* 9:10 9.10-11 Lk 15.1-2

* 9:13 9.13 Md 12.7; Osi 6.6

b 9:17 Miyana bivagaisi metoya kanuvinela mauna.

c 9:18 Matauna si bwala tapwaroru kala tokugwa; kugisi Mk 5.22.

d 9:20 Uula minana kala buyavi gala wala bwaina.

e 9:21 Mina Yudia bikatububulaisi kaipagala kasi kwama bikibubotaisi si kabikaula baisa Yaubada. Kugisi Baw 15.37-41; Md 23.5.

f 9:23 Mina Yudia kasi gulogula bimipubogwasi mani baisa tomota kidamwa bimaisi bivanigonigwasi otutala kaliga.

g 9:27 Baisa makawala mina Yudia bidokaisi yagala matauna availa Yaubada eikatotila igau biwitali bima bitokwatumova. Paila matauna dalela tomoyabogwa Guyau Debida e bikeula la karaiwaga deli la koni guyau matauna. Kugisi makasana Biga Kala Katumiki.

h 9:34 ikatupewoli. Mimilisi buki pilabubogwa gala wala iginisi mailela 34.

* 9:34 9.34 Md 10.25; 12.24; Mk 3.22; Lk 11.15

* 9:35 9.35 Md 4.23; Mk 1.39; Lk 4.44

* 9:36 9.36 Baw 27.17; 1 Gwe 22.17; 2 Lil 18.16; Isi 34.5; Mk 6.34

* 9:37 9.37-38 Lk 10.2

i 10:2 Kugisi makasana Biga Kala Katumiki.

j 10:4 guma Kenani.Mabigana gagabila tuvaila bitagini Toyubayoba (kugisi Lk 6.15). Mimilisi idokaisi uula matauna taitala metoya wa boda mabudona ipakaisi mina Roum si karaiwaga e magisi wala bikatusunupuloiyaisi metoya okabilia.

k 10:4 Isikariota.Maigana kala katumiki kaina “guma Keriota”. Mitaga tuvaila gagabila bitakivilaisi “tosasopa” kainaga “tokwasesila”.

l 10:5 Kugisi makasana Biga Kala Katumiki.

m 10:7 ivakatitaikina. Gagabila bitagini “bogwa leima.” Kugisi Md 3.2; 4.17.

n 10:8 Kugisi Md 8.2 kala katumiki.

* 10:8 10.7-15 Lk 10.4-12

o 10:9 Kugisi Md 3.4 kala katumiki paila mabigana “palitula”.

p 10:10 Kugisi Md 5.40 kala katumiki.

* 10:10 10.10 1 Kr 9.14; 1 Tm 5.18

q 10:14 Baisa bikibuboti bogwa goli eipakaitulaisi gala magisi mapilana valu.

* 10:14 10.14 VA 13.51

r 10:15 Mapilasina pilayu valu pilabubogwa katitaikina Milaveta Pilamata. Omitibogwa Yaubada eikatudoum metoya wa kova paila uula tolesi valu si bubunela saina gaga sainela; kugisi Vit 19.24-28.

* 10:15 10.15 Vit 19.24-28; Md 11.24

* 10:16 10.16 Lk 10.3

* 10:17 10.17-20 Mk 13.9-11; Lk 12.11-12; 21.12-15

* 10:21 10.21 Mk 13.12; Lk 21.16

* 10:22 10.22 Md 24.9,13; Mk 13.13; Lk 21.17

s 10:23 Kugisi makasana Biga Kala Katumiki.

* 10:24 10.24 Lk 6.40; Yn 13.16; 15.20

t 10:25 Maigana idokaisi igiyuwela yagala matauna Diabolo mwada matauna baloma gaga kasi tokwaraiwaga. Sitana makawala mina Pilisitia si yaubada yagala Bealisebubi; kugisi 2 Gwe 1.2-3.

* 10:25 10.25 Md 9.34; 12.24; Mk 3.22; Lk 11.15

* 10:26 10.26 Mk 4.22; Lk 8.17

* 10:33 10.33 2 Tm 2.12

* 10:35 10.35-36 Mai 7.6

* 10:38 10.38 Md 16.24; Mk 8.34; Lk 9.23

* 10:39 10.39 Md 16.25; Mk 8.35; Lk 9.24; 17.33; Yn 12.25

* 10:40 10.40 Mk 9.37; Lk 9.48; 10.16; Yn 13.20

u 11:1 ovalu makwaisina.Obonasi mina Girisi eiginisi “osi valu tatousi” - kaina mina Galili osi valu kainaga osi valu toligalega.

v 11:2 Kugisi Md 14.3-4.

w 11:2 iwitali mimilisi: Mimilisi buki pilabubogwa eiginisi “iwitali taiyu”.

* 11:5 11.5 Ais 35.5-6; 61.1

x 11:10 Kugisi Sun 23.20.

* 11:10 11.10 Mal 3.1

y 11:12 mwada biyosikikitaisi. Gagabila bitagini “leimeima deli yominimani gigasisi”.

* 11:12 11.12-13 Lk 16.16

z 11:13 Kugisi Md 5.17 kala katumiki.

* 11:14 11.14 Mal 4.5; Md 17.10-13; Mk 9.11-13

a 11:18 Kugisi Md 6.16 kala katumiki.

b 11:19 Kugisi Md 8.20 kala katumiki.

c 11:19 Kugisi makasana Biga Kala Katumiki.

d 11:19 Kugisi Md 9.10 kala katumiki.

e 11:21 Mapilasina pilayu si valu matausina gala mina Yudia isisuaisi olumata makwaina Bolita Kwaiveka, Galili opiliyavata.

* 11:21 11.21 Ais 23.1-18; Isi 26.1—28.26; Yoe 3.4-8; Emo 1.9-10; Sek 9.2-4

f 11:23 Kugisi Md 10.15 kala katumiki.

* 11:23 11.23 Vit 19.24-28; Ais 14.13-15

* 11:24 11.24 Md 10.15; Lk 10.12

* 11:27 11.27 Yn 1.18; 3.35; 10.15

g 11:29 Baisa bigalavisaiki taitala tovituloki la vituloki isisaiki la toligalega. Mosese la Karaiwaga mina Yudia si tovituloki bididokaisi kaitakewa.

* 11:29 11.29 Yer 6.16

h 12:1 Yam makwaina wiki wiki yamla kala vigimkovila yakidasiga tadokaisi Sadade.

i 12:1 Mina Yudia kasi gulogula kidamwa tokwaidadina bikamolusi gagabila bigudaisi waitunela witi makawala e bikamkwamsi.

* 12:1 12.1 Kak 23.25

j 12:2 Kugisi makasana Biga Kala Katumiki.

k 12:2 Idokaisi toligalega iuvagaisi makawala paisewala tayoyuwa, e kawasi bomala availa bipaisewasi makawala wa yam sabate. Kugisi Sun 34.21.

l 12:2 Baisa mimilisi tuta mina Yudia bidokaisi si Buki Pilabumaboma pilamwaidona, mitaga tuta bidubadu bidokaisi makawala mapilasina buki pilalima isisu okala vitouula.

* 12:3 12.3-4 1 Sml 21.1-6

m 12:4 Baisa buliyoyova paila Yaubada; kugisi Sun 36.8-38.

* 12:4 12.4 Tol 24.9

n 12:5 Uula iuvagaisi avai paisewa avai paisewa bibodi lula kala gabu; kugisi Baw 28.9-10.

* 12:5 12.5 Baw 28.9-10

* 12:7 12.7 Md 9.13; Osi 6.6

o 12:8 Kugisi Md 8.20.

* 12:11 12.11 Lk 14.5

* 12:18 12.18-21 Ais 42.1-4

p 12:20 Kasi bigavisaiki tomota matausina gala isim kasi topilasi deli mina mamama.

q 12:23 Kugisi Md 9.27 kala katumiki.

r 12:24 Kugisi Md 10.25 kala katumiki.

* 12:24 12.24 Md 9.34; 10.25

* 12:30 12.30 Mk 9.40

* 12:32 12.32 Lk 12.10

* 12:33 12.33 Md 7.20; Lk 6.44

* 12:34 12.34 Md 3.7; 15.18; 23.33; Lk 3.7; 6.45

* 12:38 12.38 Md 16.1; Mk 8.11; Lk 11.16

* 12:39 12.39 Md 16.4; Mk 8.12

* 12:40 12.40 You 1.17

s 12:41 Ola tuta Youna mapilana valu si viloumatala mina Asiria, matausinaga kasi tilaula mina Yudia. Mitaga Yaubada eiwitali Youna kidamwa bikamatula baisa mina Niniba mwada bininavilasi baisa Guyau e bibanaisi kasi katumova.

* 12:41 12.41 You 3.5

t 12:42 Minana giyouvila mapilana Siba, mapilawena olumoulela mapilana Arebia opilibolimila.

* 12:42 12.42 1 Gwe 10.1-10; 2 Lil 9.1-12

u 12:43 Idokaisi si valu kwembwailisi baloma gaga.

v 12:47 deli bukubigatonasi. Mimilisi buki pilabubogwa gala wala eiginisi mailela mailana.

* 13:2 13.2 Lk 5.1-3

w 13:3 Bigavisaiki baisa kukonebu livalela bivituloki uvagila tapwaroru.

x 13:10 Kugisi mailela 3 kala katumiki.

* 13:12 13.12 Md 25.29; Mk 4.25; Lk 8.18; 19.26

* 13:14 13.14-15 Ais 6.9-10

* 13:16 13.16-17 Lk 10.23-24

y 13:19 Maigana Diabolo igiyuwela.

* 13:35 13.35 Sam 78.2

* 13:37 13.37-57 Yn 4.44

z 13:54 Mapilana Nasaredi.

a 13:54 Kugisi Md 4.23 kala katumiki.

b 13:57 tovitoubobuta.Kugisi makasana Biga Kala Katumiki.

c 14:1 Matauna Erodi Anitipasa eikaraiwogi mapilasina Galili deli Peria wa taitu 4 BC bila 39 AD.

d 14:3 Matauna Erodi bodala wala isisu ola valu tatoula Roum. Mitaga Erodi eikau Pilipi la kwava minana Erodiasa eivigaki la kwava titoulela.

* 14:3 14.3-4 Lk 3.19-20

* 14:4 14.4 Tol 18.16; 20.21

e 14:13 Mapilana milaveta Galili, bilosi mapilana opilibomatu.

f 14:17 Kwaitala makwaisina kwekekita wala kala kwaiveka makawala kwaitala taitu bibudoki taitala wala biyosi bikam.

g 14:22 Bikaimilavausi mapilana opilikwaibwaga.

h 14:34 Mapilana valu kabatau pwaipwaiala saina kubilumalala isisu katitaikina milaveta Galili olumata opilikwaibwagayouya.

i 14:36 Kugisi Md 9.20 kala katumiki.

j 15:2 Mina Yudia kasi gulogula paila winawina yamila saina kasai, paila idokaisi availa ikamkwam kʹala mitaga gala biwinibogwi yamala, matauna bogwa goli eiyogwali la tapwaroru.

* 15:4 15.4 Sun 20.12; 21.17; Kak 5.16; Tol 20.9

k 15:5 bogwa ladoki Semakavi.Gagabila bitagini “bogwa mwada basaiki Yaubada.” Mina Yudia kasi gulogula kidamwa availa bilivala kawala, “Vavagi makwaina bogwa mwada basaiki Yaubada”, e vavagi makwaina bogwa mokwita goli Yaubada la vavagi e bomala bikau bisaiki availa, ilagoli veyala magisi.

l 15:6 tamala. Mimilisi buki pilabubogwa iginisi “tamala kaina inala”.

* 15:8 15.8-9 Ais 29.13

* 15:14 15.14 Lk 6.39

* 15:18 15.18 Md 12.34

m 15:21 Kugisi Md 11.21 kala katumiki.

n 15:22 Minana gala ilela Yudia, eikaloubusi mapilana valu olumoulela mina Roum si valu Siria (kugisi Mk 7.26).

o 15:22 Kugisi Md 9.27 kala katumiki.

p 15:26 Matausina gala mina Yudia mimilisi tuta mina Yudia idokaisi kaukwa.

q 15:29 Kugisi Md 4.18 kala katumiki.

r 15:34 Kugisi Md 14.17 kala katumiki.

s 15:39 mapilana Magadana. Mimilisi buki pilabubogwa iginisi “mapilana Magidala”. Mapilana Magadana eisisu milaveta Galili olumata opilikwaibwaga, mitaga gala tanikoli mokwita tumalela.

* 16:1 16.1 Md 12.38; Lk 11.16

t 16:4 Kugisi Md 12.41 kala katumiki.

* 16:4 16.4 Md 12.39; Lk 11.29

u 16:5 Mapilawena opilibomatu.

v 16:6 Kugisi makasana Biga Kala Katumiki.

* 16:6 16.6 Lk 12.1

* 16:9 16.9 Md 14.17-21

* 16:10 16.10 Md 15.34-38

w 16:13 Mapilana valu isisu opiliyavata sita kaduwonaku metoya milaveta Galili, makawala Vakuta bitala Wawela (40 km).

x 16:13 Kugisi makasana Biga Kala Katumiki.

y 16:14 Matauna taitala mina Yudia si tovitoubobuta tobogwa tomota idokaisi igau goli bikaimilavau bikatubiasi kedala Mesaia; kugisi Mal 4.5-6.

* 16:14 16.14 Md 14.1-2; Mk 6.14-15; Lk 9.7-8

* 16:16 16.16 Yn 6.68-69

z 16:18 “Dakuna”, e odukutotu.Obonasi mina Girisi si biga paila “dakuna” iginisi “petros” (Pita), e si biga paila “dukutotu” iginisi “petra”. Yesu eiluki Pita, kawala, “Yoku yagam Petros (Dakuna), e opetra (odukutotu) makwaina bakaliai ulo ekalesia.”

* 16:18 16.18-19 Md 18.18; Yn 20.23

a 16:21 Kugisi makasana Biga Kala Katumiki.

b 16:21 Kugisi makasana Biga Kala Katumiki.

c 16:23 Kugisi Md 4.1 kala katumiki. Yesu eikavitagi maigana mwada Pita yagala paila uula Pita la biga kala lega makawala Diabolo ililivala kala tamnabi Yesu.

* 16:24 16.24 Md 10.38; Lk 14.27

* 16:25 16.25 Md 10.39; Lk 17.33; Yn 12.25

d 16:27 Kugisi makasana Biga Kala Katumiki.

* 16:27 16.27 Sam 62.12; Md 25.31; Rm 2.6

* 17:1 17.1-5 2 Pt 1.17-18

* 17:5 17.5 Vit 22.2; Kak 18.15; Sam 2.7; Ais 42.1; Md 3.17; 12.18; Mk 1.11; Lk 3.22

e 17:10 Kugisi Md 16.14 kala katumiki.

* 17:10 17.10 Mal 4.5

* 17:12 17.12 Md 11.14

f 17:18 Kugisi makasana Biga Kala Katumiki.

g 17:20 mi dubumi kala kwekekita: Mimilisi buki pilabubogwa iginisi “mi dubumi gala wala isisu”.

h 17:20 Gala ibawasi buki pilabubogwa iginisi, “ 21 Mitaga baloma gaga makawala minana gala kwaitala tuta bisunapula mesinaku metoya nigada deli pusoposuma.” (Kugisi Mk 9.29.)

* 17:20 17.20 Md 21.21; Mk 11.23; 1 Kr 13.2

i 17:24 Kugisi Md 8.5 kala katumiki.

j 17:24 Tolesi Yudia kasi karaiwaga bipokalasi kala pilasi si Bwala Kwebumaboma e taitu taitu bisemakavisi baisa Bwala Kwebumaboma. Taitala taitala ibodi bisaiki mani bibodi mapula paisewa paila kwaiyu yam.

* 17:24 17.24 Sun 30.13; 38.26

k 17:25 Metoya baisa tolivalu kaina metoya baisa togilagala? Gagabila bitagini “metoya baisa litusia kaina metoya baisa tomota ituwoli?”

l 17:27 Baisa milaveta Galili.

m 18:1 Kugisi makasana Biga Kala Katumiki.

* 18:1 18.1 Lk 22.24

* 18:3 18.3 Mk 10.15; Lk 18.17

* 18:8 18.8 Md 5.30

* 18:9 18.9 Md 5.29

n 18:10 Idubumaisi kidamwa taitala natana guditala isim anelosi mwada kala toyamata.

o 18:10 Gala ibawasi buki pilabubogwa iginisi, “ 11 Paila yeigu Latula Tomota lama bakatumovi matausina itamwausi.” (Kugisi Lk 19.10.)

* 18:10 18.10 Lk 19.10

p 18:15 Yesu ililivala paila availa availa kala tobwakuli, mauula gagabila bitalivalasi makawala paila sedaiasi availa availa kala tobwakuli Yesu, kawadasi “bodagu” kaina “tuwagu” kainaga “luguta”.

* 18:15 18.15 Lk 17.3

* 18:16 18.16 Kak 19.15

q 18:17 Kugisi makasana Biga Kala Katumiki.

* 18:17 18.17 Md 16.19; Yn 20.23

r 18:21 Kugisi mailela 15 kala taneku.

* 18:21 18.21-22 Lk 17.3-4

s 18:22 sivaluwolima sivaluwoyu bitavigaki sivalima sivayu. Gagabila bitakivilaisi “sivaluwolima sivaluwoyu sivalima sivayu”. E nanamsa makwaina kala katumiki gala wala isim kala kalitutila mitugaga kala ligaiwa.

* 18:22 18.22 Vit 4.24

* 19:4 19.4 Vit 1.27; 5.2

* 19:5 19.5 Vit 2.24

* 19:7 19.7 Kak 24.1-4; Md 5.31

t 19:9 bogwa ikailasi. Mimilisi wala buki pilabubogwa ikatumkulovaisi mailela 9, kawasi, “E availa bivaiya minawena nauvaipaka, matauwena goli ikailasi.” (Kugisi Md 5.32.)

* 19:9 19.9 Md 5.32; 1 Kr 7.10-11

* 19:10 19.10 Sun 20.13-16; Kak 5.17-20

u 19:14 Labuma Karaiwogala tomotala.Gagabila bitagini, “Labuma Karaiwogala baisa si vavagi availa availa si bubunela makawala magudisina.”

* 19:19 19.19 Sun 20.12; Tol 19.18; Kak 5.16

* 19:20 19.20 Md 25.31; Lk 22.30

* 19:30 19.30 Md 20.16; Lk 13.30

* 20:8 20.8 Tol 19.13; Kak 24.15

v 20:15 basaiki ulo mani.Gagabila bitaginisi “basaiki ulo guguwa”.

* 20:16 20.16 Md 19.30; Mk 10.31; Lk 13.30

w 20:19 Yesu ililivala paila mina Roum matausina itokwaraiwagasi wa tuta matutona.

x 20:20 Matausina goli taiyu aposetolo yagasi Yemesa sola Yoni; kugisi Md 26.37 deli Mk 10.35.

y 20:21 Wa tuta matutona kabokwaraiwaga matausina tovakaveka tuta tuta bisilaisi katitaikina guyau ola kakata deli ola kikiwama.

z 20:23 Baisa kabutuvitusila mmayuyu.

* 20:25 20.25-26 Lk 22.25-26

* 20:26 20.26-27 Md 23.11; Mk 9.35; Lk 22.26

a 20:28 kaimapusi.Obonasi mina Girisi si biga paila “kaimapu” mimilisi tuta kala kivila “taitala bimapu mani kwaiveka mwada mapula tokwatupipi bisilavi kala katupipi”.

b 20:29 Mapilana valu wa Waya Yoridani mapilana opilikwaibwaga, e Yerusalem opilibomatu kala kaduwonaku Kaduwaga bitala Kaibola (24 km).

c 21:1 Koya makwaina katitaikinela mapilana Yerusalem opilibomatu e sakala Kidironi mapilana ewaiwa.

d 21:3 Tomoya.Gagabila bitagini “Matauna tolimauna”.

e 21:3 “Tomoya magila minasina”; e nanakwa bitugwali minasina bukumaiyaisi.Gagabila bitagini, “ ‘Tomoya magila minasina e nanakwa bikaimilivau minasina.’ ”

* 21:5 21.5 Sek 9.9

f 21:8 Baisa makawala mina Yudia mimilisi tuta biyakawolaisi taitala toveka, makawala yakidasi takatugogovasi omatala guyau.

* 21:9 21.9 Sam 118.25,26

g 21:12 Togimwala mwada bipilasaisi totapwaroru, paila uula bidubadu leimaisi metoya saina kaduwonaku, e binainevisi igimolaisi avai mauna bibudoki bilulasi wa Bwala Kwebumaboma.

h 21:12 Bidubadu totapwaroru metoya wa boda ituwoli ituwoli e si mani migila kala gigisa ituwoli ituwoli. E kidamwa magisi bisemakavisi kaina bigimolaisi mauna paila lula, ibodi biyosisi oyumasi manila Bwala Kwebumaboma. E baisa uula mabudona tokwatumapu mani isisuaisi baisa.

* 21:13 21.13 Ais 56.7; Yer 7.11

* 21:16 21.16 Sam 8.2

i 21:17 Mapilana valu katitaikina Yerusalem opilibomatu, kala kaduwonaku Oyabia bitala Gumilababa (3 km).

* 21:21 21.21 Md 17.20; 1 Kr 13.2

* 21:32 21.32 Lk 3.12; 7.29-30

j 21:33 Kugisi Md 13.3 kala katumiki.

* 21:33 21.33 Ais 5.1-2

* 21:42 21.42 Sam 118.22-23

k 21:43 Mimilisi wala buki pilabubogwa eikatumkulovaisi mailela 44, iginisi, “ 44 Availa bikapusi odakuna makwaina, dakuna bikatumimisi matauna. Mitaga kidamwa dakuna bikapusi baisa availa, bogwa bikatumkumku matauna.” (Kugisi Lk 20.18.)

* 22:13 22.13 Md 8.12; 25.30; Lk 13.28

l 22:16 Mabudona magisi taitala metoya odalela Erodi Toveka biguyoi mina Yudia e ipakaisi matauna guma Roum. Kugisi tuvaila makasana Biga Kala Katumiki.

m 22:17 Kugisi Md 12.2 kala katumiki.

n 22:19 Dakuna makwaina mina Roum si mani kwepupwakau e yagala “denarius”.

o 22:23 Sadusi.Kugisi makasana Biga Kala Katumiki.

* 22:23 22.23 VA 23.8

* 22:24 22.24 Kak 25.5

p 22:29 Mapilana mina Yudia si Buki Pilabumaboma.

* 22:32 22.32 Sun 3.6

q 22:34 Kugisi makasana Biga Kala Katumiki.

* 22:35 22.35-40 Lk 10.25-28

r 22:37 Kugisi Kak 6.5; mitaga kaimapula “onanom komwaidona”, mapilana Kabutubogwa eigini “omi peula komwaidona”.

* 22:37 22.37 Kak 6.5

* 22:39 22.39 Tol 19.18

s 22:40 Kugisi Md 5.17 kala katumiki.

t 22:42 Kugisi makasana Biga Kala Katumiki.

u 22:44 Kidamwa bisaila availa ola kakata bogwa goli bilupi, mitaga kidamwa magila bivabusi e bogwa bikatumapu bisaili ola kikiwama.

v 22:44 tatoula wala bavigakaim bukukwalisau kam tilaula: Mina Iberu obonasi iginisi “tatoula wala kam tilaula basaili kaikem osikowala.”

* 22:44 22.44 Sam 110.1

w 23:2 Kugisi makasana Biga Kala Katumiki.

x 23:5 Katububula makwaina kaina bitadoki kauyala Buki Pilabumaboma bigala. Olumoulela makwaina kauya bisailisi mimilisi mailela mailavakaveka metoya osi Buki Pilabumaboma e kauya bisikamsi odubasi kaina bisipwaisi omituwetuwa. Baisa kasi gulogula mina Yudia bivagaisi paila uula kala ginigini isisu Kak 6.8; 11.18.

y 23:5 Yavasi pasopasa bibasaisi kwaivasi owokulula kasi karekwa, bikibuboti kabikaula baisa Yaubada; kugisi Baw 15.37-41.

* 23:5 23.5 Baw 15.38; Kak 6.8; Md 6.1

z 23:6 Kugisi makasana Biga Kala Katumiki.

* 23:11 23.11 Md 20.26-27; Mk 9.35; 10.43-44; Lk 22.26

* 23:12 23.12 Lk 14.11; 18.14

a 23:13 Mimilisi wala buki pilabubogwa eikatumkulovaisi mailela 14, iginisi, “ 14 Wo! minakwatudewa gaga yokomi toninitalapula paila Karaiwaga toyo Parisi. Paila kuyoulisi kwabuya si bwala, e paila mi katudewa gaga kulivalaisi ninigada saina kasai. Mapaila kami mipuki saina kwaiveka.” (Kugisi Mk 12.40.)

* 23:22 23.22 Ais 66.1; Md 5.34

* 23:23 23.23 Tol 27.30

b 23:27 Bimwalaisi laka mwada tomota gala bisulasi metoya bikabikonaisi. Paila kidamwa availa bikabikoni (ilagoli mwada gala bivagi), matauna bogwa eiyogwali la tapwaroru e gala bisuvi bitapwaroru deli sala mina Yudia.

* 23:27 23.27 VA 23.3

c 23:29 Kugisi makasana Biga Kala Katumiki.

* 23:33 23.33 Md 3.7; 12.34; Lk 3.7

d 23:35 Matauna yagala Sekaraia, matauwena tolula Yeoyada latula. Matauna kala katumata eiginisi osi Buki Pilabumaboma mina Iberu (kugisi 2 Lil 24.20-22). E katumata makwaina kwevabodanim katumata komwaidona osi buki, paila uula mapilana buki 2 Liliu eisailisi okala vigimkovila. Mauula Yesu eilivala paila katumata makwaina kwematala (Eibeli) bila katumata makwaina kwevabodanim (Sekaraia), e makawala goli eikamogi katumata komwaidona avaka avaka eivagaisi mina Yudia.

* 23:35 23.35 Vit 4.8; 2 Lil 24.20-21

* 23:38 23.38 Yer 22.5

* 23:39 23.39 Sam 118.26

e 24:3 Kugisi Md 21.1 kala katumiki.

* 24:9 24.9 Md 10.22

* 24:13 24.13 Md 10.22

f 24:15 Daniela tovitoubobuta eigini paila Anitioki Epipani, matauna guyoula mina Siria, wa taitu 167 BC eikaliai kabolula paila la yaubada olumoulela si Bwala Kwebumaboma mina Yudia, e makawala eipeili la ligisa Yaubada. Yesu ililivala paila igau goli bigisaisi kwaitala kaboyogwala kwaivau.

* 24:15 24.15 Dan 9.27; 11.31; 12.11

g 24:17 Obonasi mina Girisi eiginisi “Matauna isisu odabala bwala”, paila uula mina Yudia si bwala isisu buligayuwela taboda odabala si bwala e matabudona tabudopatata wala, paila gala kuna kunoveka baisa. E ikoyavi bidubadu bimwenasi baisa okala kweluva eitula valu mwada yagila bivisi uwosi.

* 24:17 24.17-18 Lk 17.31

h 24:20 Yam makwaina sabate mina Yudia kasi Karaiwaga saina kasai, bomala availa bipaisewa, e tuvaila goli bomala availa bikwaidadina bila ituwoli valu ilagoli valu katitaikinela.

* 24:21 24.21 Dan 12.1; YG 7.14

* 24:26 24.26-27 Lk 17.23-24

i 24:28 Bigivakala makwaina kala katumiki kidamwa avai vavagi kwaiveka bikaloubusi saina nanakwa tomota bilagaisi bulogala. Makawala kidamwa avai vavagi gaga bikaloubusi bidubadu tomota nani bitomakavasi bitoulaisi bimitakavataisi. Mitaga mluveka baisa mina Roum si tokwabilia ivigakaisi kabutuvitusila si boda, mapaila kaina goli Yesu eilivala paila mina Roum si tokwabilia igau bivigaki bikatumataisi bidubadu.

* 24:28 24.28 Lk 17.37

j 24:29 Ililivala paila utuyam, deli minasina utuyam si keda ituwoli wa labuma, paila idokaisi bilubaloma ituwoli ituwoli eikikaraiwogaisi minasina.

* 24:29 24.29 Ais 13.10; 34.4; Isi 32.7; Yoe 2.10,31; 3.15; YG 6.12-13

* 24:30 24.30 Dan 7.13; Sek 12.10-14; YG 1.7

k 24:33 tuta matutona katitaikina, makateki goli bitokaia. Gagabila bitagini “matauwena Latula Tomota eivakatitaikina, makateki goli biviloubusi.”

* 24:37 24.37 Vit 6.5-8

* 24:39 24.39 Vit 7.6-24

* 24:43 24.43-44 Lk 12.39-40

l 24:51 bitapupoi wowola.Gagabila bitagini “bikatusunupuloi matauna”.

m 25:1 Kugisi makasana Biga Kala Katumiki.

n 25:1 si kaitapa: Kugisi Md 5.15 kala katumiki.

o 25:1 bibodasi tovaivau: Mimilisi buki pilabubogwa eikatumkulovaisi “deli navaivau.” Mina Yudia kasi gulogula otutala veivai matauna tovaivau bila osi bwala matausina veyala navaivau kidamwa bilau minana bilosi ola bwala titoulela bisigagasi kasitaiyu. E wa tuta matutona bilau la kwava mimilisi kapugopugula deli sala bililoulasi deli matauna e mabudona bikaimilavausi osi bwala veyala tovaivau e bipakapakasi baisa.

* 25:1 25.1 Lk 12.35

* 25:11 25.11-12 Lk 13.25

* 25:14 25.14-30 Lk 19.11-27

* 25:29 25.29 Md 13.12; Mk 4.25; Lk 8.18

* 25:30 25.30 Md 8.12; 22.13; Lk 13.28

p 25:31 Kugisi makasana Biga Kala Katumiki.

* 25:31 25.31 Md 16.27; 19.28

q 25:40 Kugisi Md 5.22 deli “bodala” kala katumiki.

r 25:41 Kugisi makasana Biga Kala Katumiki.

* 25:46 25.46 Dan 12.2

s 26:2 Kugisi “paka” olumoulela makasana Biga Kala Katumiki.

* 26:2 26.2 Sun 12.1-27

t 26:3 Kugisi makasana Biga Kala Katumiki.

u 26:6 Kugisi Md 21.17 kala katumiki.

v 26:6 Kugisi Md 8.2 kala katumiki. Mitaga matauna Saimoni kala katoula bogwa leibwaina, paila bomala avai tokagwaiguya bikamkwamsi deli tomota ola bwala.

* 26:6 26.6 Lk 7.37-38

w 26:7 Kugisi makasana Biga Kala Katumiki.

* 26:11 26.11 Kak 15.11

x 26:12 Mina Yudia ivitulokisi kidamwa tomata kala visalili baisa vavagi saina kwaiveka ikalisau mitukwaibwaila baisa tonamakava goli.

* 26:15 26.15 Sek 11.12

y 26:17 Kugisi “paka” olumoulela makasana Biga Kala Katumiki.

z 26:18 Mapilana Yerusalem.

a 26:23 Makaina kaboma isailisi avaka kakamwenala bwaina avaka biwaki kaula, e bivinumlaisi kʹasi bikamkwamsi.

* 26:23 26.23 Sam 41.9

b 26:24 Kugisi Md 22.29 kala katumiki.

c 26:25 Lokukwaibiga makawala. Gagabila bitagini, “E, lokukwamokwita goli.”

d 26:28 kabutu.Mimilisi buki pilabubogwa iginisi “kabutu kwaivau”.

e 26:28 buyavigu, Yaubada la kabutu ikikamokwita.Yaubada la kabutu deli mina Isireli kala kabokamokwita baisa buyavisi minasina mauna eilulasi, e tolula bikau buyavi bivisokaisi oluwalaisi tomota. Kugisi Sun 24.7-8 deli Ib 9.13.

* 26:28 26.28 Sun 24.8; Yer 31.31-34

f 26:30 pilatala wosi.Mina Yudia kasi gulogula avai tuta bivigimkulovaisi Luvapela Pakala biwosisi Sam 115 bila 118.

* 26:31 26.31 Sek 13.7

* 26:32 26.32 Md 28.16

g 26:36 Mapilana baleku isisu wa koya Umilela papala opilikwaibwaga.

h 26:45 Ammakawami? Kummasisisi kuuvaiwasisi?Gagabila bitagini, “Desi wala, kusetuwolaisi mmasisi uvaiwasi.”

i 26:48 Mina Yudia kasi gulogula kidamwa bibudobodasi bogwa bivayaulasi taitala baisa taitala.

j 26:50 Sogu, avaka mwada bukuvagi, nani kuvagi.Gagabila bitagini, “Sogu, avaka uula yoku lokuma baisa?”

* 26:55 26.55 Lk 19.47; 21.37

k 26:59 Kugisi makasana Biga Kala Katumiki.

l 26:59 Mosese la Karaiwaga kala ginigini kidamwa tomota bikatumataisi tomitugaga ibodi ikugwa bibanaisi taiyu tosola bikamitulaisi avai mitugaga matauna eivagi omitasi goli.

* 26:61 26.61 Yn 2.19

m 26:64 Yokula lokukwaibiga. Gagabila bitagini, “E, lokukwamokwita goli.”

* 26:64 26.64 Dan 7.13

n 26:65 Mina Yudia kasi gulogula makawala mwada bivitulokaisi nona kala gaga saina mwaugaga deli kala kakayuwa.

* 26:65 26.65-66 Tol 24.16

* 26:67 26.67 Ais 50.6

o 26:69 Kidamwa magisi bilivalasi paila taitala tau, mimilisi tuta bikaibigimgulisi la valu. Kugisi 1 Gwe 17.1 (Ilaitia tolela Tisibe); Mk 15.43 (Yosepa guma Alimatia); VA 9.11 (Saulo guma Tasu).

p 26:73 Pita la biga bonala ikamituli matauna guma Galili.

q 27:2 Matauna Ponitio Pailato, mina Roum eivigakaisi si tokwaraiwaga paila mapilasina Yudia, Sameria deli Idumia, eiyosi la karaiwaga 26 AD bila 36 AD.

* 27:3 27.3-8 VA 1.18-19

r 27:6 Kugisi Md 12.2 kala katumiki.

s 27:9 Matauna Yeremaia eilivala paila tobubula kulia (Yer 18.1-3) deli kala gimwala kwabila (Yer 32.6-10). Mitaga biga mabigana kala ginigini isisu mailela 9-10 baisa tovitoubobuta Sekaraia la biga (kugisi Sek 11.12-13).

* 27:9 27.9-10 Sek 11.12-13

t 27:11 Yokula lokukwaibiga. Gagabila bitagini, “E, lokukwamokwita goli.”

u 27:15 Kugisi “paka” olumoulela makasana Biga Kala Katumiki.

v 27:17 Yesu idokaisi Keriso.Bidubadu buki pilabubogwa iginisi “Yesu idokaisi Mesaia.” Kugisi makasana Biga Kala Katumiki.

w 27:24 Pailato eidoki winawina bivituloki titoulela mwada tobwaila wala.

x 27:24 la kaliga matauna: Mimilisi buki pilabubogwa iginisi “la kaliga matauna tobwaila”.

* 27:24 27.24 Kak 21.6-9

y 27:28 Miyana kaina taitala tokwabilia kala kakapula.

z 27:32 Mapilana Sairini si viloumatala mina Libia mapilana Africa opiliyavata.

a 27:32 Mimilisi idokaisi ikokeula pilatala wala kai, mapilana bisaipelasi kokola kaiwonaku. E matauna mwada bikatumataisi isim kala karaiwaga bikeula mapilana bilau bila ambaisa bikatumataisi.

b 27:33 Katitaikina mapilana kwaitala dukutotu eisisu kala gigisa makawala tomata pwanetala wala.

c 27:34 Baisa makawala kwinini bivimomwaisi mwada kala mmayuyu sitana bimanum (kugisi Mk 15.23).

* 27:34 27.34 Sam 69.21

d 27:35 availa bikau avaka. Mimilisi wala buki pilabubogwa ikatumkulovaisi mailela 35, kawasi, “kidamwa avaka tovitoubobuta eilivala gala bisala, kawala, ‘Isigalaisi agu kwama taitala baisa taitala, e paila agu kwakapula ikowobobutasi.’ ” (Kugisi Sam 22.18 deli Yn 19.24).

* 27:35 27.35 Sam 22.18

e 27:38 taiyu tolibulebu.Gagabila bitagini “taiyu tokowolova karaiwaga”.

* 27:39 27.39 Sam 22.7; 109.25

* 27:40 27.40 Md 26.61; Yn 2.19

* 27:43 27.43 Sam 22.8

f 27:46 Eli, Eli, lema sabakitani.Mabigana “Eli” baisa kala lega mina Iberu si biga “Ulo Yaubada”, deli mabigasina “lema sabakitani” baisa kala lega mina Aram si biga “avaka dimlela lokusilavaigu?”

* 27:46 27.46 Sam 22.1

g 27:47 Obonasi mina Iberu maigana Ilaitia deli mabigana Eli kasi lega sitana makawala.

* 27:48 27.48 Sam 69.21

h 27:49 Mimilisi buki pilabubogwa ikatumkulovaisi mailela 49, kawasi, “Mitaga taitala ikau kaiyala ibasi visiala Yesu, e buyavi toyo sopi igiposisi.” (Kugisi Yn 19.34)

i 27:51 Miyana itabodi matabudona Bomakikila Sainela olopola Bwala Kwebumaboma. Kugisi makasana Biga Kala Katumiki.

* 27:51 27.51 Sun 26.31-33

j 27:53 Mapilana Yerusalem.

* 27:55 27.55-56 Lk 8.2-3

k 27:56 Minana im Magidala (kaina Magadana), mapilana isisu olumata Milaveta Galili opilikwaibwaga.

l 27:57 Mapilana Alimatia isisu Yerusalem opiliyavata kala kaduwonaku Giribwa bitala Tukwaukwa (35 km).

m 27:57 Baisa igau gala bisalili kalasia, paila uula igau isalili kalasia sabate bogwa bivitouula.

n 27:60 Mimilisi mina Yudia bikelaisi kasi laka metoya odakuna e baisa bibakwaisi si tomata, oluvi bikatubilibilisi kwaitala dukutotu bikatubodaisi kabosuvi.

o 27:61 Kugisi mailela 56 kala katumiki.

p 27:61 Kugisi mailela 56.

* 27:63 27.63 Md 16.21; 17.23; 20.19; Mk 8.31; 9.31; 10.33-34; Lk 9.22; 18.31-33

q 27:64 Baisa Yesu la kamatula paila titoulela kidamwa matauna Mesaia, eidokaisi biga sopa wala.

r 27:65 Kukwauwaisi.Gagabila bitagini “Bogwala isim”.

s 28:10 Kugisi Md 5.22 kala katumiki.

t 28:11 Mapilana Yerusalem.

u 28:14 Matauwena Pailato; kugisi Md 27.2 kala katumiki.

v 28:15 Mabigana “lagaila” ikibuboti tuta matutona matauna eigini mapilana buki.

* 28:16 28.16 Md 26.32; Mk 14.28

* 28:19 28.19 VA 1.8

MAKA

1

2

3

4

5

6

7

8

9

10

11

12

13

14

15

16

Bulogala Bwaina Makawala MAKA La Ginigini

Kabovitouula

Mapilana Bulogala Bwaina Makawala Maka La Ginigini kala vitouula, “Baisa Bulogala Bwaina paila Yesu Keriso, Yaubada Latula.” Mapilana ikamituli kidamwa Yesu topeula deli isim la karaiwaga. Bitagisi la karaiwaga kala peula ola vituloki, deli paila uula ikikaraiwogi baloma gaga, deli paila gagabila biligaiwa mitugaga. Yesu idoki titoulela Latula Tomota, leima kidamwa bitugwali la momova baisa okaliga kidamwa bitaneku mina watanawa metoya osi mitugaga.

Mapilana Maka tabani bulogala Yesu kala ginigini saina mimilakatila. Saina iyebwaili bigini avaka avaka Yesu ivagi, mitaga deli igini sitana avaka livalela deli la vituloki. Ikugwa igini pikekita wala paila Yoni Tobapitaisi deli paila Yesu la bapitaiso deli kala tamnabi. Oluvi isaitaula igini paila Yesu la wotetila, iiyomovi deli iuvituloki. Ikugwa komwaidosi iyowa luposi, mitaga oluvi kala tobwakuli ikatetasi, deli kala tilaula ikominimanisi baisa matauna. Kala vigimkovila igini paila wiki makwaina Yesu ivinaku la wotetila e ammakawala ikaliga deli imovavau.

Buki kala katumimisa

Kala vitouula Bulogala Bwaina 1.1-13

Yesu ititavina mapilana Galili 1.14—9.50

Yesu isilavi Galili ililoula ilokaia Yerusalem 10.1-52

Wiki Kwebumaboma mapilana Yerusalem 11.1—15.47

Yesu imovavau e ila walakaiwa 16.1-20

1

Yoni Tobapitaisi la kamituli

(Md 3.1-12; Lk 3.1-9,15-17; Yn 1.19-28)

1 Baisa Bulogala Bwaina paila Yesu Keriso, Yaubada Latula. 2 Kala vitouula makawala Aisea tovitoubobuta leigini,

“Yaubada kawala,

‘Ka, awitali ulo touwata bilobogwa omatam,

matauna bikatubiasi m keda.’ *

3 Taitala idoudou oviloupakala,

‘Kukwatubiasaisi la keda Guyau,

kukiduwosisiaisi la keda.’ ” *

4 Yoni Tobapitaisi ivalapulaa oviloupakalab e ikamituli, kawala, “Kuninavilasi e babapitaisaimi, e Yaubada biligaiwa mi mitugaga.” 5 Komwaidosi mapilana Yudia, deli komwaidosi mina Yerusalem ilokaiasi matauna, ikamitulaisi si mitugaga e Yoni ibapitaisi matausina wa Waya Yoridani. *

6 Yoni kala kakapula iwoliki unuunula kameli; palitulac yatala kanuvinela bulumakau; e kʹala, kilili toyo kitorina. 7 Ikamituli, kawala, “Taitala iyeikulaigu imaima, matauna ikalisauwaigu, katubukolela kaikela kala sipu gala ikwanaigu bakululu bataneku.d 8 Yeigu labapitaisaimi metoya wa sopi; mitaga matauna bibapitaisaimi metoya baisa Baloma Tobumaboma.”

Yesu ibapitaiso

(Md 3.13-17; Lk 3.21-22)

9 E tuta makwaina Yesu isilavi Nasaredie mapilana Galilif ima, e Yoni ibapitaisi matauna mapilana Yoridani. 10 E tutala Yesu ivalaguva metoya wa sopi, nanakwa igisi labuma ikivi deli Baloma Tobumaboma italakapusi makawala bubuna baisa matauna.g 11 E, kaigila metoya wa labuma ima, kawala, “Yoku Latugu Tombwailigu,h saina kuyomwasalaigu.” *

Setani itamnabi Yesu

(Md 4.1-11; Lk 4.1-13)

12 E nanakwa Baloma Tobumaboma iviyelu nanola saina peula, e ila oviloupakala.i 13 Baisa isisu oviloupakala ikaluwovasi e Setanij itamnabi matauna; deli mauna ugiwagi isisu e anelosi ipilasaisi matauna.

Yesu ivitouula la kamatula mapilana Galili

(Md 4.12-17; Lk 4.14-15)

14 Leikatupipaisi Yoni,k oluvi Yesu iviloubusi mapilana Galili, ikamituli Bulogala Bwaina paila Yaubada, kawala. 15 “Tuta bogwa leima. Yaubada la Karaiwagal bogwa ivakatitaikina;m kuninavilasi, kudubumaisi Bulogala Bwaina.” *

Yesu idou bibokulaisi matauna taivasi topoula

(Md 4.18-22; Lk 5.1-11)

16 Iuvayali okawolawala milaveta Galili,n igisi taiyu topoula, Saimoni sola bodala Anideru ipwapoulasi obolita. 17 Yesu iluki matausina, kawala, “Kubokulaigusi, bavigakaimi kasi topoula tomota.” 18 E nanakwa isilavaisi si wota, ibokulaisi matauna.

19 Itowada tuvaila, igisi ituwoli kasitaiyu Sebedi litula, Yemesa sola bodala Yoni, isisuaisi wa waga, iyayaimasi si wota.o 20 E nanakwa idou matausina bibokulaisi. Mapaila isilavaisi tumasi Sebedi wa waga toyo matausina la touwata,p e ibokulaisi matauna.

Taitala tau isikaila baloma gaga

(Lk 4.31-37)

21 Iviloubusisi Kapaneum;q e wa yam sabater Yesu isuvi wa bwala tapwaroru iuvituloki.s 22 Itutu uwosi tomota la vituloki; paila ivituloki gala makawala toninitalapula mina Yudia si Karaiwagat mitaga ivituloki matausina makawala isim la karaiwaga. *

23 Tuta makwaina taitala tau isuvi osi bwala tapwaroru eisikaila baloma gaga;u 24 iwaiweya, kawala, “Avaka bukuvigakaimasi,v yoku Yesu guma Nasaredi?w Ki, lokuma bukuyabaimasi? Yeigu anikolaim, yoku Yaubada la Tokabomi.”

25 Yesu ikatilakai baloma, kawala, “Desi kukwapatu, kusilavi matauna.”

26 Baloma gaga iiyagi matauna sainela; iwaiweya e isilavi matauna. 27 Komwaidosi saina itutu uwosi, ikatupoisi taitala baisa taitala, kawasi, “Avaka baisa? Vituloki kwaivau, ke? Matauna isim la karaiwaga kidamwa bikaraiwogi baloma gaga, e ikabikaulasi wala.”

28 Mapaila iyoyu bulogala Yesu ikaligiaki komwaidona mapilana Galili.

Yesu ikatumovi bidubadu

(Md 8.14-17; Lk 4.38-41)

29 Isilavi bwala tapwaroru, e isaitaula isuvi osi bwala Saimoni toyo Anideru. Deli Yemesa sola Yoni isuvisi. 30 Mitaga Saimoni yawala ikanukwenu, kala katoula yuviyavi wowola; e nanakwa ilukwaisi Yesu paila minana. 31 Imakaia iyosi yamala e ivisimiliwoli minana; e kala katoula isolovi, e minana ikamovi matausina.

32 Igau ikoyavi, bogwa isalili kalasia,x imiakaisi matauna komwaidosi availa availa ikatoulasi, kaina baloma gaga eisikailasi uwosi. 33 Mapilana valuy tomotala komwaidosi isigugulasi okoukweda. 34 Bidubadu ikatumovi kasi katoula avai katoula avai katoula, deli iyabi bidubadu baloma gagaz isunapulasi; e Yesu gala itagwala baloma gaga bilivalasi avaka, paila bogwa ikatetasi availa matauna.a

Yesu itavina tuwoli valu ikikamituli

(Lk 4.42-44)

35 E ikikivi visiga Yesu itokaia isunapula, ila ovilouwokuva e baisa inigada. 36 Saimoni deli sala iyeikulaisi matauna; 37 e bogwa ibanaisi, ilukwaisi matauna, “Komwaidosi inineivaimsi.”

38 Mitaga Yesu iluki matausina, kawala, “Bitalokaiasi tuwoli valu katitaikina. Ibodi bakamituli baisa matausina tuvaila; paila baisa uula asunapula lama.”

39 Ititavina Galili viloumwaidona, ikikamituli osi bwala tapwaroru, deli iiyabi baloma gaga.b*

Yesu ikatumigileu tokagwaiguya

(Md 8.1-4; Lk 5.12-16)

40 Taitala tokagwaiguyac imakaia iyokakapisi baisa matauna; itapopula kaikela ikavagina, iluki matauna, kawala, “Kidamwa magim, gagabila bukumdidavaigu bamigileu.”d

41 Yesu saina inokapisi mataunae e ivitukoli yamala, ikabikoni mataunaf e iluki, kawala, “Magigu goli; bukumigileu.” 42 E nanakwa matauna kala kagwaiguya italogusa, e imigileu wala. 43 E nani iwitali bila e deli ikakikili matauna, kawala, 44 “Ka, kulagi, taga kuluki availa; mitaga kula, kuvitulokaim baisa tolula,g kukwabilula paila kam kikila makawala Mosese la Karaiwaga, e tomota bigisaisi bisimokwitasi.” *

45 Mitaga tau matauna ila ililivala wala vavagi makwaina, butula ikaligiaki ambaisa, mapaila gala gagabila Yesu bivalapula ovalu, mitaga isiwa ovilouwokuva wala; e tomota imakaiasi matauna metoyasi ambaisa ambaisa.

2

Yesu ikatumovi togolia

(Md 9.1-8; Lk 5.17-26)

1 Igau gala ikalubobawa, Yesu iviloubusivau Kapaneum, e iyoyu butula kidamwa isisu wa bwala.h 2 Bidubadu isigugulasi, e tomota ivakasauwaisi bwala toyo okoukweda goli. Yesu ikamituli Bulogala Bwaina baisa matausina, 3 e ka, mimilisi imiakaisi matauna taitala togolia, taivasi tokeula. 4 Gala sitana igagabila bilokaiasi Yesu paila uula tobobawa. Mapaila ikibolusi katuva walakaiwa ambaisa kibubotala matauna; bogwa ikibolusi ponanai iloyasi kabala togolia. 5 Yesu igisi si dubumi,j e iluki togolia, kawala, “Bodagu,k m mitugaga aligaiwa.”

6 Mitaga mimilisi toninitalapula paila Karaiwaga deli isilomlasi baisa, inanamsasi oninasi, 7 “Avaka paila matauna ilivala makawala? Ibigigagi Yaubada; availa ibodi biligaiwa mitugaga, mitaga Yaubada kalamwaleta?”

8 E nanakwa Yesu titoulela inikoli kidamwa ikiumsi inanamsasi makawala, e iluki matausina, kawala, “Avaka paila kunanamsasi makawala? 9 Avakaga gagabila, baluki matauna togolia, kawagu, ‘M mitugaga aligaiwa,’ kaina ‘Kutokaia, kukwatupwi m moi, e kuloula’? 10 Mitaga bavitulokaimi e bukunikolaisi yeigu Latula Tomotal isim ulo karaiwaga baisa ovalu watanawa, kidamwa baligaiwa mitugaga.” Mapaila iluki togolia, kawala, 11 “Mwa! Kutokaia, kukwatupwi m moi, e kula om bwala.”

12 E itokaia, e nanakwa ikatupwi la moi isunapula omitasi komwaidosi. Mapaila saina itutu uwosi sainela, iyakawolaisi Yaubada, kawasi, “Gala kwaitala tuta tagisaisi makawala.”

Yesu idou Libai bibokuli matauna

(Md 9.9-13; Lk 5.27-32)

13 Isunapula tuvaila iuvayali okawolawa; tobobawa komwaidona ilokaiasi itoulaisi matauna; e iuvituloki matausina. 14 Oluvi iulilavi igisi Libaim Alipio latula, isili okabopokala.n Yesu iluki matauna, kawala, “Kubokulaigu.” E itokaia ibokuli matauna.

15 Igau Yesu isili ola bwala Libaio ikamkwamsi. E bidubadu tokougugula pokala toyo tomitugagap isilaisi deli Yesu toyo la toligalega; paila bidubadu ibokulaisi matauna. 16 Mimilisi toninitalapula paila Karaiwaga, matausina Parisi,q igisaisi Yesu ikamkwamsi deli tomitugaga toyo tokougugula pokala. E ilukwaisi la toligalega, kawasi, “Avaka paila matauna ikamkwamsi deli tokougugula pokala toyo tomitugaga?”

17 Yesu ilagi baisa e iluki matausina, kawala, “Tobubwaila gala magisi toyuvisa mitaga tokwatoula wala magisi. Yeigu lama gala badou bimakaiagusi tomitukwaibwaila, mitaga tomitugaga.”

Katupoi paila posuma

(Mk 9.14-17; Lk 5.33-39)

18 Kwaitala tuta si toligalega Yoni toyo Parisi ipusoposumasi. Tomota imaisi ikatupoiyaisi Yesu, kawasi, “Avaka paila la toligalega Yoni deli si toligalega Parisi ipusoposumasi, mitaga m toligalega gala ipusoposumasi?”

19 Yesu iluki matausina, kawala, “Kidamwa tovaivau isisu deli sala, sala gala biposumasi ke? Gala wala. Tutala tovaivau isisu, sala gala biposumasi. 20 Mitaga igau tuta bima, tomota bilauwaisi tovaivau; e sala biposumasi wa tuta matutona goli.

21 “Kidamwa kwama yabogwa iponana, e taitala magila biyaimi, gala biyaimi metoya yaima yavau; kidamwa ivagi makawala, yaima yavau kaipagala bikokisi yabogwa, e ponana biponinaveka. 22 Gala taitala ivigogu wainivau olukwava yabogwa;r kidamwa ivagi makawala, waini bikovi miyana, e waini bitamwau, e lukwava deli. Mitaga ibodi wainivau bivigogwaisi olukwava yavau.”

Toligalega igudaisi waitunela witi wa yam sabate

(Md 12.1-8; Lk 6.1-5)

23 Yesu ivawalai obigulela witi yamla sabate; ililoulasi, e la toligalega igudaisi waitunela witi. * 24 Parisi ilukwaisi matauna, kawasi, “Ki, avaka paila gala ivagaisis makawala Mosese la Karaiwaga?t Paila matauna ikikili yam sabate.”

25 Iluki matausina, kawala, “Kaina gala lokukwalawasi avaka Debida ivagi tutala gala kala kalaga e ikamolu, matauna deli matausina kala tobwakuli ke? * 26 Paila Debida isuvi ola bwala Yaubada,u e ikoma kaula kwaibumaboma leisemakavaisi baisa Yaubada. Ivagi baisa ola tuta Abiatav tolula toveka. Mosese la karaiwaga ibodi tolula wala bikamsi; mitaga Debida leikoma e tuvaila isaiki kala tobwakuli ikamsi.” *

27 E iluki matausina, kawala, “Yaubada ibubuli sabate paila tomota kasi pilasi, galaga ibubuli tomota paila sabate kala pilasi; 28 mapaila yeigu Latula Tomota guyoula sabate goli.”

3

Taitala tau yamala kwayamata

(Md 12.9-14; Lk 6.6-11)

1 Tuvaila Yesu isuvi wa bwala tapwaroru, e isisu baisa taitala tau yamala kwayamata. 2 E mimilisi mwada bitabinakaisi Yesu. E iwayausaisi matauna, kaina biyomovi matauna wa yam sabate. 3 Iluki matauna tau yamala kwayamata, kawala, “Kuma baisa.” 4 Ikatupoi matausina, kawala, “Avaka ibodi Mosese la Karaiwaga paila yam sabate? Bitamitukwaiisi kaina bitayogagaisi? Bitayomovaisi kaina bitakatumataisi?”

Mitaga ikapatusi. 5 Igigisi matausina deli la ninamwau siligaga, e deli ikaikai nanola paila saina kasai ninasi. Iluki matauna, kawala, “Kuvitukoli yamam.” Ivitukoli e ka, kwayamomova. 6 Mapaila Parisi isunapulasi, e nanakwa ikikeiwalasi deli mimilisi metoya Erodi ola bodaw paila Yesu, ammakawala bivigakaisi kidamwa bikatumataisi matauna.

Saina tobobawa olumata

7 Yesu ilokaia olumata milaveta Galilix deli la toligalega, e saina tobobawa ibokulaisi matauna. Baisa mina Galili,y mina Yudia,z 8 mina Yerusalem, mina Idumia,a deli matausina metoyasi Yoridani mapilana ewaiwa, deli katitaikina Taia toyo Saidoni.b Leilagaisi bulogala avaka bogwa ivagi, e mapaila imakaiasi matauna. 9 Iluki la toligalega kidamwa bikatubiasaisi kaitala waga kaikekita paila matauna, paila tobobawa kaina bitopitukwaisi matauna, bikopwailisi wowola. * 10 Bidubadu bogwa leikatumovi, mapaila komwaidosi matausina kasi lelia isisu ikosaikikinasi, mwada bikabikonaisi matauna. 11 Tutala matausina eisikailasi baloma gaga igisaisi matauna ikavaginasi omatala, idouwaisi, kawasi, “Yoku Yaubada Latula.”

12 E Yesu saina iluluki baloma gaga taga bikayayaisi availa matauna.c

Yesu inagi matausina tailuwotala taiyu aposetolo

(Md 10.1-4; Lk 6.12-16)

13 Imwena wa koya, e idou bimakaiasi matauna availa magila. Imakaiasi matauna, 14 e inagi tailuwotala taiyu e idoki matausina aposetolo.d Iluki matausina, kawala, “Lanagaimi kidamwa bukusikailigusi. E igau bawitalaimi kidamwa bukukwamatulasi, 15 deli kidamwa bisim mi karaiwaga bukuyabaisi baloma gaga.”e

16 E inagi baisa makawala. Saimoni matauna idoki yagala Pita; 17 Sebedi latula Yemesa, toyo bodala Yoni, kasitaiyu idoki igasi Bowanagi, e kidamwa takivilaisi, Inala Pilapala; 18 Anideru, Pilipi, Batolomiu, Madiu, Tomasi, Alipio latula Yemesa, Tadiusa, Saimoni guma Kenani,f 19 e Yudasa Isikariota,g matauna igau tokwasesila.

Yesu toyo Bielisibuli

(Md 12.22-32; Lk 11.14-23; 12.10)

20 Yesu isuvi ola bwala.h Tobobawa ilokaiasi isigugulasi tuvaila, mapaila gala gagabila Yesu deli la toligalega bikamsi. 21 E Yesu veyalai bogwa ilagaisi, ilokaiasi mwada bikatupipaisi matauna, paila ikaibigasi, kawasi, “Matauna ikanagowa.”

22 Toninitalapula paila Karaiwaga metoyasi Yerusalem leimaisi ikaibigasi, kawasi, “Bielisibulij eisikaili matauna, e iiyabi baloma gaga paila uula matauna baloma gaga si guyau ikatupewoli matauna.” *

23 Mapaila Yesu idou matausina bimakaiasi matauna, iluki matausina bigavisaiki,k kawala, “Ammakawala Setani biyabi Setani? 24 Kidamwa kabokwaraiwaga ipoisivisisi, e iuvataisi, kabokwaraiwaga makwaina gala bitotu. 25 Kidamwa bwala ikovisi, e iuvataisi, bwala makwaina gala gagabila bitotu. 26 E kidamwa Setani biuvatai baisa titoulela, bogwa ikovisi e gala bitotu. E bogwa biwokuva.

27 “Gala taitala bisuvi ola bwala topeula biveilau la guguwa mitaga ikugwa biyuwolibogwi topeula oluviga biveilau metoya ola bwala.

28 “Kululuwaisi baisa! Yaubada biligaiwa tomota si mitugaga komwaidona, deli avai bigigaga ibigigagaisi Yaubada. 29 Mitaga Yaubada gala biligaiwa la mitugaga availa bibigigagi Baloma Tobumaboma, gala avai tuta goli. La mitugaga gala biwokuva, bikanigaga.” * 30 Yesu ilivala makawala paila uula mimilisi leikaibigasi, kawasi, “Baloma gaga isikaila matauna.”

Yesu inala deli budala

(Md 12.46-50; Lk 8.19-21)

31 Imaisi Yesu inala, budala;l itotusi okoukweda, iwitalaisi biga baisa Yesu mwada bimakaia matausina. 32 Tobobawa isiulaisi Yesu, e ilukwaisi matauna, kawasi, “Ka, inam deli budamwa itotusi okoukweda, magisi wala yoku.”

33 E Yesu ivitakauloki, kawala, “Availa inagu e availa budagwa?” 34 E imitibilibili baisa matausina isiulaisi, ikaibiga, kawala, “Ka! Baisaga inagu budagwa. 35 Paila availa bivagi nanola Yaubada, matauna wala bodagu, luguta, e inagu.”

4

Tovaula kala bigavisaiki

(Md 13.1-9; Lk 8.4-8)

1 Tuvaila ivituloki okawolawala milaveta Galili. Saina tobobawa isiulaisi matauna. E isili wa waga ikutowada obolita. Tobobawa komwaidona isisuaisi okawolawa. * 2 Ilivala bigavisaiki bivituloki matausina vavagi bidubadu. Ola vituloki iluki matausina, kawala.

3 “Ka, kulegasi. Taitala tovaula eila mwada bivaula. 4 E ivagi makawala, iviluvaula wala, mimilisi waituna ikapusisi wa keda, e mauna nayoyowa imaisi ikomasi. 5 Mimilisi ikapusisi okabigaga baisa gala ibawa pwaipwaiala; e nanakwa waituna isusinasi, paila gala iveka pwaipwaia. 6 E tutala bogwa itowota kalasia, igabu makaisina; paila gala kaiviliwalisi, e ivakamati itamwau. 7 Mimilisi ikapusisi okaigunigwaini. E kaigunigwaini isusinasi, e ikimataisi makaisina, e gala iuwasi. 8 Mimilisi waituna ikapusisi okabimoya, isusinasi ikaivekasi e iuwasi mimilisi uwasi kweluwotolu, mimilisi kweluwolima kweluwotala, mimilisi kwelakatutala.”

9 E ikaibiga, kawala, “Availa ilagi ibodi biligimlili.”

Bigavisaiki paila tovaula kala katumiki

(Md 13.10-23; Lk 8.9-15)

10 Tutala isisu kalamwaleta, mimilisi leisiulaisi matauna imakaiasi deli matausina tailuwotala taiyu ikatupoisi paila bigavisaiki. 11 Iluki matausina, kawala, “Bogwa asakaimi kidamwa bukukwatetasi Yaubada la Karaiwaga kala gugunuba; mitaga matausina tosisu okoukweda bilagaisi vavagi komwaidona metoya wa bigavisaiki wala. 12 Makawala biga makwaisina,

‘Bigigisasi, mitaga gala bigisimlilaisi;

biligalegasi, mitaga gala bikatetasi.

Kaina goli bininavilasi baisa Yaubada

e matauna biligaiwa si mitugaga.’ ” *

13 Ikatupoi matausina, kawala, “Gala kukwatetasi makwaina bigavisaiki ke? Ki, ammakawala bukukwatetasi avai bigavisaiki? 14 Tovaula ivali bigala Yaubada. 15 Baisa makwaisina isisuaisi wa keda ambaisa ivali biga; tutala ilagaisi, nanakwa Setani ima ikau mabigana avaka tovaula eivali oninasi. 16 E mimilisi makawala makwaisina ivali okabigaga. Matausina bogwa ilagaisi biga, e nanakwa iyosisi deli si mwasawa. 17 Mitaga gala kaiviliwalisi, tuta pikekita isalausi; igau oluvi ibanaisi kavivia, kaina tomota iyogagaisi matausina paila biga, e nanakwa ikapusisi. 18 Mimilisi tuvaila makawala makwaisina ivali okaigunigwaini, matausina bogwa ilagaisi biga, 19 mitaga igau valu kala kaisisu toyo veiguwa kala kaimwana, e avaka avaka ikau mitasi, isuvisi oninasi iyogagaisi biga e biga gala biuwa oninasi. 20 Mitaga mimilisi makawala makwaisina ivali okabimoya; matausina ilagaisi biga, iyosisi makwaina e iuwasi wala, mimilisi uwasi kweluwotolu, mimilisi kweluwolima kweluwotala, mimilisi kwelakatutala.”

Kaitapa ola kabototu

(Lk 8.16-18)

21 Yesu iluki matausina, kawala, “Ammakawala, bitamai kaitapam mwada bitakatubukoli wa peta, kaina osikowala kebila? Ki, gala bitasaili ola kabototu? * 22 Avaka bitakatubukoli, igau biyoumatila; e avaka bitakiwoli igau bisunapula omilakatila. * 23 Availa ilagi, ibodi biligimlili.”

24 Iluki matausina, kawala, “Kuyamatasi avaka kulagaisi; Yaubada binagi paila yokomi makawala yokomi kunagaisi paila semia. Mitaga yokomi kami naga bisiniveka. * 25 Baisa availa iyosi avaka Yaubada bikatumkulovi paila matauna, mitaga baisa availa gala iyosi avaka Yaubada bikaimili metoya baisa matauna avaka iyosi.” *

Waituna isusinasi kala bigavisaiki

26 E Yesu ikaibiga, kawala, “Yaubada la Karaiwaga makawala tolibagula ivali waituna opwaipwaia. 27 E bimmasisi wa bogi, bililoula wa yam, mitaga waituna isusinasi ikaivekasi, e matauna gala bikateta ammakawala eisusinasi. 28 Uula pwaipwaia, ivitubwi kai, ikugwa itaginapula, oluvi isisi, oluvi iuwa. 29 Mitaga bogwa imatuwa kawailuwa, e nanakwa tolibagula ikau kema ikikapituni, paila tutala tayoyuwa bogwa leima.” *

Mwaiya waitunela kala bigavisaiki

(Md 13.31-35; Lk 13.18-19)

30 E Yesu ikaibiga, kawala, “Avaka bitavisaiki makawala Yaubada la Karaiwaga? Kaina avai bigavisaiki bibodi? 31 Makwaina makawala waitunela mwaiya, makwaina waituna kala kwekekita ikalisau komwaidona waituna ovalu watanawa. E taitala tau ivali opwaipwaia. 32 Oluvi isusina e ikaiveka ikalisuwoli komwaidona avaka avaka isusinasi wa bagula, ilalavi sisivakaveka, e gagabila mauna nayoyowa biyoulasi kasi nigwa okaikonigulela.”

33 Deli bidubadu bigavisaiki makawala ilivali biga baisa tomota, avaka goli igagabila bilagaisi. 34 Metoya bigavisaiki wala ilivala baisa matausina. Mitaga avai tuta la toligalega kasimwaleta deli isisuaisi, Yesu ikatumiki vavagi komwaidona baisa matausina.

Yesu ibuyoyu utuyagila

(Md 8.23-27; Lk 8.22-25)

35 Wa yam makwaina, bogwa ikoyavi, e iluki toligalega kawala, “Bitadoupelasi mapilana valu ewaiwa.”n 36 Isilavaisi tobobawa, ilauwaisi Yesu wa waga makaina eisibogwa. E mimilisi waga deli ilosi. 37 E utuyagila itokaia, kaisai ilupulupula wa waga, e waga bogwa bibeku. 38 Mitaga Yesu isisu omwaiwaga, immasisi ikabaikunu okabaikunu; ivigulaisi matauna, ilukwaisi, kawasi, “Tovituloki, ki, kudoki gala avaka dimlela bitadoumsi?”

39 E Yesu imamata, ibuyoyu yagila, iluki bolita, kawala, “Desi, kumata!” E yagila iluvitaitaia, deli niwavilakutukutu itokaia. 40 Yesu iluki matausina, kawala, “Avaka paila kukokolasi? Kaina gala sitana mi dubumi isisu, kadai?”

41 E saina immakiusasi ikatupoisi taitala baisa taitala, kawasi, “Avai tau matauna? Ka, yagila deli bolita ikabikuwolaisi matauna.”

5

Yesu ikatumovi taitala tau baloma gaga leisikaila

(Md 8.28-34; Lk 8.26-39)

1 E italaguvasi mapilana ewaiwa,o osi valu mina Gerasa.p 2 Tutala Yesu itobusi, taitala tau isunapula metoya wa lagiq e ibodi Yesu. 3 Paila baloma gagar leisikaila matauna e mapaila mesisiki wa lagi oluwalaisi makwaisina kasi laka tomata. Gala gagabila availa biyuwoli matauna, kaina tanumnumta gala wala sitana. 4 Paila sivabidubadu iyuwolaisi deli katupipi deli tanumnumta, mitaga tanumnumta ikukotuni, katupipi ikatumimisi; gala availa la peula ibodi bikatuminum matauna. 5 Yumyam bugibogi, kaina odibodebula kaina wa koya isisu, iwaiweya, ikatubuyavi wowola odakuna.

6 Matauna bogwa leigisi Yesu kaduwonaku, isakaula ikavagina omatala, 7 iwaiweya kaigala kaigaveka, kawala, “Avaka bukuvigakaigu, Yesu Latula Yaubada Saina Towalakaiwa? Anigadaim omatala Yaubada taga kuyogagaigu.” 8 Paila Yesu bogwa leiluki matauna, kawala, “Mwa baloma gaga, kusilavi matauna tau.”

9 Yesu ikatupoi matauna, kawala, “Ami yagam?”

Ivitakauloki matauna, kawala, “Yagagu Tobobawa Sainela,s paila yakamaisit bidubadu.” 10 Saina iyokakapisi baisa matauna, mwada taga biyabi matausina bisilavaisi valu mapilana.u

11 E otapwala koya saina yuwoveka bunukwa ikikabubunasi. 12 Iyokakapisisi baisa matauna, kawasi, “Kuwitalaimasi bakalosi bakasikailasi minasina bunukwa.” 13 E itagwala. E baloma gaga isilavaisi matauna isikailasi bunukwa minasina; mayuwona isakaulasi otagegala koya ikayabusisi obolita idoumsi. E bunukwa kasi bawa kaina lakatuluwoyu.

14 E matausina toyamata bunukwa isakaulasi, isolasi ovalu deli wa bagula. Tomota imaisi mwada bigisaisi avaka ikaloubusi. 15 Tutala imakaiasi Yesu, igisaisi tonagowa matauna wala tokinabogwa bidugaga baloma gaga leisikailasi. E matauna isisu wala, bogwa isikam kala kwama, nanola italapula. E saina ikololasi. 16 Matausina leigisaisi vavagi baisa ilivalasi ammakawala Yesu ivigaki tonagowa, deli tuvaila paila bunukwa.

17 Iyokakapisisi baisa matauna kidamwa bisilavi si valu.

18 Yesu bogwa bisila wa waga, e matauna tokinabogwa eisikailasi baloma gaga iyokakapisi mwada biwokaia.

19 Mitaga Yesu gala itagwala, e kaimapula wala iluki matauna, kawala, “Kulokaia veyamwa kuluki avaka Guyau bogwa leivigakaim, deli ammakawala leimitukwaiyaim.”

20 Mapaila tau matauna ila ikamituli mapilasina Valu Kweluwotalav ammakawala Yesu ipilasi matauna; e tomota komwaidosi itutu uwosi.

Dairusi latula vivila

(Md 9.18-26; Lk 8.40-56)

21 Yesu isilavi mpana isila wa waga e ikaimilavau.w Baisa okawolawa saina tobobawa isiulaisi matauna. 22 E taitala bwala tapwaroru kala tokwaraiwaga ima, yagala Dairusi. Tutala igisi Yesu, ikavagina omatala, 23 iyokakapisi baisa matauna, kawala, “Latugu nakekita makateki bikaliga. Kuma, kusaili yamam baisa minana, kidamwa bibwaina e bimova.”

24 Yesu ila deli matauna. E saina tobobawa ibokulaisi matauna, ileitupaisi matauna.

25 E natana vivila isisu kala katoula buyavila ititalagila,x katoula makwaina isisu kweluwotala kwaiyu taitu. 26 Saina kala mmayuyu, paila bidubadu toyuvisa mwada biyuvisaisi minana, e iyomadimakavi komwaidona la guguwa; mitaga gala sitana ibwaina, iyouloveka wala. 27 Bogwa ilagi bulogala Yesu, e mapaila ilokaia otapwala matauna oluwalaisi tobobawa. 28 Paila minana ikaibiga, kawala, “Kidamwa bakabikoni kaina kala kwama wala, babwaina namwaidogu.”

29 E minana ikabikoni kala kwama, e nanakwa buyavila imada, e ilumkoli owowola bogwa leiwokuva kala lelia. 30 E nanakwa Yesu ilumkoli kidamwa peula leisilavi matauna. Mapaila itovilaki tobobawa ikaibiga, kawala, “Availa ikabikoni agu kwama?”

31 La toligalega ilukwaisi matauna, kawasi, “Kugisi tobobawa ileitupaimsi wala, e yoku kukwaibiga, kawam, ‘Availa ikabikonaigu?’ ”

32 Mitaga Yesu imitibilibili mwada bigisi availa ivagi baisa. 33 Mitaga vivila minana inikoli avaka ikaloubusi baisa minana. Mapaila ima deli kala kokola itatatuva wowola, ikavagina omatala Yesu, e iluki matauna kala kamokwita. 34 Yesu iluki minana, kawala, “Ve! M dubumi bogwa iyomovaim; kula bitalaguva lopom, kam lelia komwaidona bogwa leiwokuva.”

35 Tutala ililivala, mimilisi imaisi metoya ola bwala matauna bwala tapwaroru kala tokwaraiwaga kawasi, “Latum bogwa leikaliga; kaina desi, taga kuyogugwesi Tovituloki.”

36 Yesu ilagi avaka ilivalaisi, mitaga iluki matauwena bwala tapwaroru kala tokwaraiwaga, kawala, “Taga kukokola, kudubumi wala.” 37 Gala itagwala availa deli bilosi, mesinaku wala Pita, Yemesa e bodala Yoni. 38 Imaisi ola bwala matauna e Yesu igisi vanigonigwa, deli ilagi tomota iuvalamsiy ikikavinavinasi sainela. 39 Isuvi wa bwala, iluki matausina, kawala, “Avaka paila kuvanigonigwasi deli kuuvalamsi? Gwadi gala ikaligimolila, immasisi wala.”

40 E igigilaisi matauna. Mitaga Yesu iyabi komwaidosi isunapulasi; e ivakouli ilau tamala inala deli matausina kasitaitolu, isuvisi matabudona ambaisa gwadi mekanaki. 41 Iyosi yamala gwadi iluki minana obonasi mina Iberu, “Talita, koum.” E kidamwa takatumikaisi, “Inagwadi, kutokaia.”

42 E nanakwa inagwadi itokaia, iloula. Minana kala taitu kweluwotala kwaiyu. Igigisaisi e saina itutuvakau uwosi. 43 Yesu saina iluluki matausina taga sitana bilukwaisi availa, e ikaibiga, kawala, “Kusakaisi sitana minana bikam.”

6

Ipakaisi Yesu mapilana Nasaredi

(Md 13.53-58; Lk 4.16-30)

1 Yesu isilavi mapilana, imakaia ola valu tatoula,z e la toligalega ibokulaisi matauna. 2 E osabate ivitouula la vitulokia wa bwala tapwaroru; e bidubadu ilagaisi itutu uwosi, kawasi, “Wa! Ammetoya matauna ibani komwaidona vavagi makwaisina? Ammakawala kala mimilakatila nanola isakaisi matauna? Ammakawala vavagi siligaga ivagi matauna? 3 Ki, matauna tokwaliai bwala, e Meri latula,b deli budala Yemesa, Yosesi, Yudasa, Saimoni? E luleta isikailidasi baisa kadai?” E mapaila ipakaisi matauna. *

4 Yesu iluki matausina, kawala, “Tomota itemmalaisi tovitoubobuta,c mitaga ola valu tatoula, kaina baisa veyala tatoula, kaina ola bwala tatoula, gala wala.”

5 Gala gagabila kwaitala vavagi siligaga bivagi baisa, mesinaku yamala ikabikoni taivila wala tokwatoula, iyomovi matausina. 6 Itutu wowola Yesu paila gala idubumaisi.

Iwitali matausina tailuwotala taiyu

(Md 10.5-15; Lk 9.1-6)

Ititavina ovalu mapilasina katitaikina, iuvituloki. 7 E idou matausina tailuwotala taiyu bimakaiasi matauna, ivitouula iwitali matausina bilosi taiyu taiyu, isaiki matausina si karaiwaga biyabaisi baloma gaga.d 8 Iluki matausina, kawala, “Taga sitana avaka bukukwauwaisi paila mi kwaidadina mesinaku kaitukwa wala; gala kami kalaga, gala kauya, gala mani okami kauya;e* 9 bukusipwaisi katubukolela kaikemi; mitaga taga bukusikomasi yayu kwama.”f 10 Iluki matausina, kawala, “Avai bwala bivaulaimi, bukusisuaisi baisa igau oluvi bukusilavaisi mapilana valu. 11 E kidamwa avai valu gala bikamiabaimi, e gala bilagaimi, ka, tutala bukusilavaisi kukwatusisapaisi pwaipwaia okaikemi;g baisa kabutuvatusi omitasi tomota.” *

12 E toligalega ilosi ikamitulaisi kidamwa ibodi tomota bininavilasi. 13 Iyabaisi bidubadu baloma gaga;h ivaputumaisi bidubadu tokwatoula e iyomovaisi matausina. *

Yoni Tobapitaisi la kaliga

(Md 14.1-12; Lk 9.7-9)

14 Kini Erodii ilagi vavagi makwaisina; paila Yesu bulogala bogwa ikaligiaki ambaisa ambaisa. E mimilisi ikaibigasi, kawasi, “Yoni Tobapitaisi bogwa eitokaia imovavau; mauula peula makwaisina iuvagaisi avaka olumoulela matauna.” *

15 Mitaga mimilisi kawasi, “Matauna Ilaitiaj wala.”

E mimilisi kawasi, “Matauna tovitoubobuta, makawala taitala tovitoubobuta tobubogwa.”

16 Mitaga tutala Erodi ilagi ikaibiga, kawala, “Matauwena Yoni, bogwa lakapituni kaiyola, - ka, bogwa leitokaia.” 17 Paila Erodi leiwitali mimilisi eiyosisi Yoni, e ivisuyaisi wa bwala katupipi. Paila uula Erodi bogwa ivaisabu Erodiasa minana la kwava bodala Pilipi.k* 18 E tuta tuta Yoni leiluki Erodi, kawala, “Saina toyogegedu yoku bukuvaisabu la kwava bodam.”

19 Erodiasa saina kala leiya baisa Yoni, magila wala bikatumati matauna. Mitaga gala gagabila, 20 paila Erodi ikukoli Yoni, inikoli matauna tomitukwaibwaila toyo tobumaboma, mapaila iyusi ikoli matauna. Yoni la biga iyomwasali Erodi, mitaga avai tuta bililagi matauna saina iwouwouya nanola.l

21 Mitaga Erodiasa ibani kala tuta, ola yam kaloubusi Erodi. Yam makwaina Erodi ivagi kamkwam baisa guyousola deli kasi tokugwa tokwabilia deli tommoyela Galili. 22 Tutala minana Erodiasa latula isuvi e ikikaiwosi omitasi, iyomwasali nanola Erodi toyo matausina deli ikamkwamsi. E kini iluki minana vilakapugula, kawala, “Kunigadaigu avaka magim e basakaim.” 23 Ikatotila baisa minana, kawala, “Omatala Yaubada, avaka kunigadaigu, makwaina basakaim, kaina biboda mabila valu akaraiwaga.”

24 Minana isunapula ikatupoi inala, kawala, “Avaka banigadi?”

Ikaibiga, kawala, “Pwanetala Yoni Tobapitaisi.”

25 E vilakapugula minana isakaula baisa kini, inigadi, kawala, “Magigu nani kusakaigu Yoni Tobapitaisi pwanetala wa kaboma.”

26 Kini saina ikiuta nanola, mitaga paila la biga katotila omatala Yaubada, tuvaila paila sala deli ikamkwamsi, gala gagabila bikoulovi minana. 27 E nanakwa iwitali taitala tosikwawa, iluki bimai pwanetala Yoni. Ila ikapituni kaiyola matauna wa bwala katupipi, 28 imai pwaneta wa kaboma, isaiki vilakapugula; e minana isaiki inala. 29 Tutala Yoni la toligalega ilagaisi baisa, imaisi ilupaisi tomata, ivisililaisi wa laka.

Tailakatuluwolima tauwau ikamsi

(Md 14.13-21; Lk 9.10-17; Yn 6.1-14)

30 Aposetolom ikaimilavausin baisa Yesu, ilukwaisi matauna komwaidona avaka leivagaisi deli leivitulokaisi. 31 Saina bidubadu tomota ilovivilasi omitasi e gala ibanaisi tuta paila bikamsi. Mapaila Yesu iluki matausina, kawala, “Kaina bitalosi ovilouwokuva e kadamwaletasi bitasisuaisi bukuvaiwasisi sitana.” 32 Mapaila isilasi wa waga kasimwaleta e ilokaiasi ovilouwokuva.

33 Mitaga bidubadu igisaisi matausina ilosi, e ivitoyaisi matausina;o e tomota isakaulasi metoyasi ovalu komwaidona e ilobogwasi. 34 Yesu itobusi e igisi tobobawa sainela, e saina inokapisi matausina, paila mabudona makawala sipi gala isim kasi toyamata. Mapaila ivitouula ivituloki matausina vavagi bidubadu. * 35 Igau yam bogwa biwokuva, la toligalega imakaiasi matauna, ikaibigasi, kawasi, “Baisa mapilana vilouwokuva wala, e yam bogwa biwokuva. 36 Kuwitali matausina bilosi ovalu katitaikina deli okidodina bigimwalasi kʹasi.”

37 Mitaga Yesu ivitakauloki matausina, kawala, “Yokomi kusakaisi matausina sitana avaka bikamsi.”

Ikatupoiyaisi matauna, kawasi, “Ki, ammakawala? Bakalosi bakagimwalasi kaula mapula lakatuyu kina,p bakasakaisi matausina sitana avaka bikamsi?”

38 E Yesu ikatupoi matausina, kawala, “Kwaivila beredi kuiyosisi? Kulosi kunevisi.”

E bogwa ibanaisi ikaibigasi, kawasi, “Kwailima, deli nayu yena.”

39 Yesu iluki la toligalega bikatuvaisi boda bisigugulasi omnumonuvau. 40 Isilaisi mimilisi mayuwosina tailakatutala, mimilisi tailuwolima.q 41 E Yesu ikau kwailima beredi makwaisina deli nayu yena, ikounakaila gawata inokagutoki baisa Yaubada, ikimimisi beredi, isaiki toligalega bipataisi baisa tomota. Tuvaila yena minasina Yesu ikimimisi e la toligalega isakaisi baisa komwaidosi. 42 E komwaidosi ikamsi ikomatasi. 43 Ikatuyoulaisi kasi kobwaga beredi deli yena luwotala yuwa peta ikasewasi. 44 E matausina tauwau tokwam beredi kasi bawa tailakatuluwolima tauwau.

Yesu ililoula wa gorina

(Md 14.22-27; Yn 6.16-21)

45 E nanakwa ikaraiwogi la toligalega bisilasi wa waga, bitapelasi bilobogwasi mapilana ewaiwa,r baisa Betisaida; paila igau Yesu bitali tobobawa bilosi. 46 Bogwa itali matausina imwena wa koya kidamwa binigada. 47 E bogwa ikoyavi, waga idowala olopola bolita, mitaga matauna kalamwaleta isisu okawolawa. 48 Igigisi matausina ikwaikuyuvasi sainela isomatasi veiga, paila yagila ikatuyumali. E obulubuvisiga imakaia matausina ililoula wa gorina. Mwada bivaligilis matausina, 49 mitaga tutala igisaisi matauna ililoula wa gorina idokaisi matauna kosa, e saina iukuwakulasi. 50 Paila komwaidosi igisaisi matauna, e saina ikubukubu luposi.

Mitaga Yesu nanakwa iluki matausina, kawala, “Bitalaguva lupomi, yeigula; taga kukokolasi.” 51 Isila wa waga deli matausina e yagila imata. E saina itutu uwosi sainela. 52 Gala bikatetasi paila beredi makwaisina, paila ninasi saina kasai.

Yesu mapilana Genesareta

(Md 14.34-36)

53 Bogwa italaguvasi eimaisi ovalu Genesaretat iwakopaisi si waga olumata. 54 Bogwa itobusisi, e nanakwa tomota ivitoyaisi matauna, 55 ititavinasi nanakwa okatuposulala komwaidona; e ambaisa ilagaisi Yesu isisu, baisa ikauwaisi kabasi komwaidosi tokwatoula. 56 E ambaisa ambaisa Yesu iviloubusi, kaina ovalu viloukikekita kaina ovalu vilouvakaveka, kaina obuliyamata, isailisi si tokwatoula obikubaku, iyokakapisisi baisa matauna kidamwa bikabikonaisi kaina kaipagala kala kwamau wala; e availa availa ikabikonaisi miyana ibwainasi wala.

7

Kasi gulogula kaidadala valu

(Md 15.1-9)

1 Matausina Parisi,v e deli mimilisi toninitalapula paila mina Yudia si Karaiwaga,w leisilavaisi Yerusalem isigugulasi baisa Yesu. 2 E igisaisi mimilisi la toligalega ikamkwamsi mitaga gala ikikilasi paila gala iwinaisi yumasi makawala Parisi si karaiwaga.

3 Paila Parisi, deli komwaidona mina Yudia ikabikuwolaisi kasi gulogula kaidadala valu; kidamwa gala bisalausi winawina yumasi, gala bikamsi. 4 Tutala bimaisi metoya obikubaku, kidamwa gala bikikilaisi titoulesix gala bikamsi; e tuvaila bidubadu gulogula ikabikuwolaisi makawala kasi wina viga, kulia, tanumnumta ibubulokaisi kaboma, e deli kebila.

5 Mapaila Parisi toyo toninitalapula paila Karaiwaga ikatupoiyaisi Yesu, kawasi, “Avaka paila m toligalega gala ivagaisi makawala kasi gulogula kaidadala valu, mitaga ikamkwamsi e gala ikikilaisi yumasi?”

6 Yesu ivitakauloki matausina, kawala, “Mokwita Aisea ivitoubobuta paila yokomi tokwatudewa gaga, makawala kala ginigini, *

‘Yaubada kawala,

Tomota matausina itemmalaigusi kasi udokaiwa wala,

mitaga oninasi gala sitana ikamiabaigusi.

7 Ikamnumonaigusi mitaga gala avaka dimlela baisa.

Ivitulokisi si karaiwaga tomota wala,

mwada bivigakaisi uulela tapwaroru.’

8 “Paila yokomi kupakaisi avaka la Karaiwaga Yaubada, mitaga kukwabikuwolaisi kasi gulogula tomota.”

9 E Yesu iluki matausina, kawala, “Metoya omi kabitam yokomi kupakaisi avaka la Karaiwaga Yaubada, kidamwa bukukwabikuwolaisi kami gulogula. 10 Paila Mosese ikaibiga, kawala, ‘Kutemmali tamam inam’; tuvaila, ‘Availa ikaluwou tamala kaina inala ibodi bikatumataisi matauna.’ * 11 Mitaga yokomi kutagwalasi avaka paila avai tomota, kidamwa biluki tamala kaina inala, ‘Avaka mwada basakaim bogwa ladoki Kobana.’ (Makawala takatumikaisi, bogwa ladoki Semakavi paila Yaubada.) 12 Kidamwa iluki matausina makawala, yokomi kutagwalasi ibodi gala bipilasi tamala kaina inala. 13 E makawala kutakilaisi avaka la Karaiwaga Yaubada paila kami gulogula, e gulogula makwaisina kusupeilisi baisa litumia. Deli bidubadu vavagi kuvagaisi makawala.”

Avaka biyogagi tomota

(Md 15.10-20)

14 Tuvaila idou tobobawa bimakaiasi, e iluki matausina, kawala, “Yokomi komwaidomi kulagaisi ulo biga e bukukwatetasi. 15 Gala avaka gagabila bisuki baisa tomota biyogagi nanola; mitaga avaka bisunapulasi metoya olumoulela tomota, e makwaisina biyogagaisi nanola tomota!”y

17 Yesu isilavi tobobawa isuvi wa bwala. E la toligalega ikatupoiyaisi matauna paila makwaina bigavisaiki. 18 Iluki matausina, kawala, “Ki yokomi tuvaila toninagowa? Ki, gala kukwatetasi? Gala avaka bisuki baisa tomota gagabila biyogagi ninasi. 19 Paila gala isuvi oninasi, mitaga isuvi wa lula, e oluvi bisunapula.” E makawala Yesu ikamituli gala kwaitala kadasi biyogagaidasi.

20 E ikaibiga, kawala, “Avaka bisunapula metoya olumoulela tomota, baisa biyogagi nanola tomota. 21 Paila metoya olumoulela ninasi tomota isusunapulasi nanamsa gaga, ulatila deli kapugula, veilau, katumata, 22 kailasi, mitikewakewa, mitugaga, sasopa, katudewa gaga, mitigaga, silapulu, kamnomwana, dubakasala, kadubadabila. 23 Komwaidona makwaisina vavagi gaga isusunapulasi metoya olumoulela tomota, e makwaisina biyogagaisi nanola tomota.”

Vivila im Pinisia la dubumi

(Md 15.21-28)

24 Yesu isilavi baisa ila mapilana Taiaz katitaikina. Isuvi kwaitala bwala, mwada gala availa binikoli; mitaga gala gagabila bisipepuni. 25 Paila isisu natana vivila sola latula nakekita, e baloma gaga bogwa eisikaila magudina. Bogwa ilagi bulogala Yesu, e nanakwa ima ikavagina omatala. 26 Mitaga minana im Girisi la viloutoula Pinisia mapilana Siria. Iyokakapisi baisa matauna kidamwa biyabi baloma gaga bisunapula metoya baisa latula. 27 Mitaga Yesu iluki minana, kawala, “Ibodi ikugwa bitavakoma gugwadi; paila gala ikwani bitakau gugwadi kʹasi e bitalavi baisa kaukwa.”a

28 Minana ivitakauloki matauna, kawala, “Mokwitala baisa Tomoya; mitaga kaukwa osikowala kebila bikabubunasi kasi silimku gugwadi.”

29 Mapaila Yesu iluki minana, kawala, “Bogwa kukwabwailaki; bwaina, bukula; baloma gaga bogwa isilavi latum.”

30 E minana ikaimilavau ola bwala, ibani inagwadi ikanukwenu okabala, e baloma gaga bogwa leisilavi.

Yesu iyomovi taitala totuli tomtomota

31 Tuvaila ikaimilavau metoya mapilana Taia, isuwalai Saidonib deli mapilana Valu Kweluwotalac e ilokaia milaveta Galili.d 32 Imiakaisi taitala totuli tomtomota, e iyokakapisisi baisa matauna kidamwa yamala bikabikoni. 33 Yesu ilau matauna isilavaisi tobobawa e kasitaiyu wala isisuaisi. Misikwaikwela ivisuvi otaigala, e igiu ikabikoni mayela tokwatoula. 34 Ikounakaila gawata, itiliawai, ikaibiga baisa matauna totuli obonasi mina Iberu, kawala, “Epata”, e kidamwa takivilaisi, “Kutalapula.”

35 E totuli taigala italapula, avaka isipu mayela itaneku, ilivala mimilakatila wala. 36 Yesu iluki tobobawa taga bikamitulaisi baisa availa; iluluki matausina makawala, mitaga saina isalausi si kamatula paila makwaina. 37 E saina itutu uwosi sainela, kawasi, “Ivigibau vavagi komwaidona; ivigaki totuli bilegasi deli tokutabu bilivalasi wala.”

8

Tailakatuluwovasi tauwau ikamsi

(Md 15.32-39)

1 Igau oluvi tobobawa isigugulasi tuvaila. E gala kasi kalaga. Mapaila Yesu idou la toligalega bimakaiasi, iluki matausina, kawala, 2 “Anokapisi tobobawa, paila ikalatolusi isikailigusi e gala kʹasi. 3 Kidamwa bawitali matausina deli kasi molu bikaimilavausi osi valu, bivigaki kasi mitibiliuya wa keda; paila mimilisi si valu saina kaduwonaku.”

4 La toligalega ivitakaulokaisi matauna, kawasi, “Ammetoya bitabani kaula bitakamovi matausina ovilouwokuva baisa?”

5 Ikatupoi matausina, kawala, “Kwaivila beredi kuyosisi?”

Ikaibigasi, kawasi, “Kwailima kwaiyu.”

6 Iluki tobobawa bisilaisi opwaipwaia. Ikau makwaisina beredi kwailima kwaiyu. Bogwa inokagutoki baisa Yaubada, ikimimisi, isaiki la toligalega bipataisi baisa tomota; e ipataisi baisa tobobawa. 7 Iyosisi sitana yena nakikekita. Bogwa inokagutoki baisa Yaubada paila minasina, iluki bipataisi minasina tuvaila baisa tomota. 8 E ikamsi, ikomatasi; ikatuyoulaisi kasi kobwaga peta lima yuwa ikasewasi. 9 Matausina iboda tailakatuluwovasi tomota. 10 Yesu itali matausina bilosi; e nanakwa isila wa waga deli la toligalega, itapela mapilana Dalimanuda.e

Parisi inigadaisi kabutuvatusi

(Md 16.1-4; Lk 12.54-56)

11 Parisi imaisi ikominimanisi deli Yesu. Mwada biwakolaisi matauna, mapaila inainevisi mwada bivagi vavagi siligaga bikibuboti Yaubada ininabwaila paila matauna. * 12 Itiliawai sainela, e ikaibiga, kawala, “Avaka paila tubwa matubona inainevisi kabutuvatusi? Baisa bukululuwaisi. Gala sitana kabutuvatusi basaiki baisa matubona.” *

13 Isilavi matausina, e isivau waga makaina bilokaia mapilana ewaiwa.f

Parisi toyo Erodi si yisi

(Md 16.5-12)

14 Bogwa ilumwelavaisi bikauwaisi kʹasi; kwaitala beredi wala isisu wa waga. 15 E Yesu iluki matausina, kawala, “Ka! kuyamataimi paila si yisi Parisi toyo la yisi Erodi.”g*

16 Ititamapusi titoulesi, kawasi, “Eilulukwaidasi paila uula gala takauwaisi kada beredisi.”

17 Yesu inikoli baisa, e ikatupoi matausina, kawala, “Avaka paila kutitamapusi gala kami beredi? Gala sitana kugisaisi, kaina gala kukwatetasi kadai? Ammakawami saina kasai ninami? 18 Kugigisasi mitaga gala kugisimlilaisi ke? Kuligalegasi mitaga gala kuligimlilaisi ke? Ki, gala kululuwaisi? * 19 Tuta matutona akimimisi beredi kwailima paila tailakatuluwolima, vila peta ikasewasi kasi kobwaga kukwatuyoulaisi?”

Ivitakaulokaisi matauna, kawasi, “Luwotala yuwa.”

20 Yesu kawala, “E tuvaila tuta matutona akimimisi beredi kwailima kwaiyu paila tailakatuluwovasi, vila peta ikasewasi kasi kobwaga kukwatuyoulaisi?”

Ivitakaulokaisi matauna, kawasi, “Lima yuwa.”

21 E ikatupoi matausina, kawala, “Ki, ammakawami? Kaina gala sitana kukwatetasi, kadai?”

Yesu ikatumovi tokwau mapilana Betisaida

22 Imakaiasi Betisaida.h Imiakaisi taitala tokwau baisa Yesu, iyokakapisisi bikabikoni matauna. 23 E Yesu iyosi yamala tokwau, ivakadi matauna isilavaisi valu; bogwa igiu matala deli isaili yamala baisa matauna, ikatupoi, kawala, “Ki, sita avaka kugigisi?”

24 E tokwau imitalala ikaibiga, kawala, “Agigisi tauwau; mitaga kasi gigisa makawala kai, e ililoulasi makaisina.”

25 Yesu ikibodivau matala; e tuta baisa tokwau itobu matala imitakavata; e bogwa ibwaina, igisimlili vavagi komwaidona. 26 Yesu iwitali bila ola bwala, e ikaibiga, kawala, “Taga sitana kukwaimilavau mapilana valu.”

Pita ikamituli Yesu avai tau matauna

(Md 16.13-20; Lk 9.18-21)

27 Yesu deli la toligalega ititavinasi mapilasina viluwela Sisaria Pilipai;i ililoulasi, e Yesu ikatupoi la toligalega, kawala, “Tomota ililivalasi mwada yeigu availa?”

28 Ilukwaisi matauna, kawasi, “Mimilisi idokaisi mwada yoku Yoni Tobapitaisi; e mimilisi idokaisi Ilaitia;j e mimilisiga taitala metoya osi boda tovitoubobuta.” *

29 Yesu ikatupoi matausina, kawala, “Mitaga yokomi kudokaisi availa yeigu?”

Pita ivitakauloki matauna, kawala, “Yoku Mesaia.”k* 30 E Yesu ikaraiwogi matausina, kawala, “Taga bukulukwaisi availa paila yeigu.”

Yesu ivitububoti la kaliga

(Md 16.21-28; Lk 9.22-27)

31 E Yesu ivitouula ivituloki matausina kidamwa bibodi Latula Tomota bibani kala mmayuyu bidubadu, kaidadala valu deli tolula kasi tokugwa deli toninitalapula paila Karaiwaga bikoulovaisi matauna. Bikatumataisi; e yam kwaitolu oluvi bitokaia goli. 32 E vavagi makwaisina ikabau. E Pita ivakouli Yesu ilau opayumila e ivitouula ibuyoyu matauna. 33 Mitaga Yesu itovila imitakavati la toligalega e ibuyoyu Pita, kawala, “Kum otapwagu Setani, paila gala magim la vavagi Yaubada mitaga si vavagi tomota.”

34 Mapaila Yesu idou bimakaiasi tobobawa deli la toligalega, iluki matausina, kawala, “Kidamwa availa magila bibokulaigu, ibodi bikatilavi tatoula, bikeula kala korosi, bibokulaigu. * 35 Paila availa magila biyusi tatoula, matauna bitamwau; e availa bikitumou tatoula paila yeigu e paila Bulogala Bwaina, matauna bimova goli. * 36 Avaka kala bwaina baisa taitala, kidamwa iyosi guguwala valu valu komwaidona, mitaga matauna bitamwau? Gala avaka kala bwaina. 37 Gala gagabila availa bisaiki guguwa bimipuvau la momova. 38 Tubwa matubona tubugaga ilumwelavaisi Yaubada. Kidamwa availa matubona immosila paila yeigu deli paila ulo biga,l makawala yeigu Latula Tomota bammosila paila matauna, avai tuta bama ola guyugwayu Tamagu deli matausina anelosi bumaboma.”

9

1 Iluki matausina, kawala, “Kululuwaisi baisa! Mimilisi kutotusi baisa, gala bukukwaligasi mitaga ikugwa bukugisibogwisi Yaubada la Karaiwagam bima deli peula.”

Yesu wowola idavila

(Md 17.1-13; Lk 9.28-36)

2 Igau kwailima kwaitala yam bogwa leiwokuva, Yesu ivakouli Pita, Yemesa e Yoni, imwenasi wa koya kwaiveka kasimwaleta isisuaisi. E wowola idavila omitasi. * 3 Kala kwama iguyugwayu ivapupwakau sainela; gala taitala towina isisu gagabila biwini biyapupwakau bipati. 4 E toligalega igisaisi Ilaitia sola Mosese; e ibigatonasi deli Yesu. 5 Pita ikawota iluki Yesu, kawala, “Guyau, saina bwaina yakamaisi kasisuaisi baisa; ibodi bakakaliaiisi kwaitolu buliyoyova; kwaitala paila yoku, kwaitala paila Mosese, kwaitala paila Ilaitia.” 6 Kasi kokola sainela, mapaila gala inikoli avaka bikaibigi.

7 E lowalowa ikuboli matausina. E kaigila metoya olowalowa leima, kawala, “Baisa Latugu tombwailigu; kulagaisi matauna.” * 8 E nanakwa imitavilasi, mitaga gala igisaisi availa, mitaga Yesu wala deli isisuaisi.

9 Ibubusisi metoya wa koya, e Yesu iluki matausina, kawala, “Gala bukulukwaisi availa avaka bogwa lokugisaisi, igau avai tuta yeigu Latula Tomotan batokaia bamovavau.”

10 Yesu la biga ikabikuwolaisi, mitaga ikikatumikisi taitala baisa taitala, kawasi, “Matauna kawala, ‘Batokaia bamovavau.’ Ammakawala baisa?” 11 Ikatupoiyaisi matauna, kawasi, “Avaka paila toninitalapula paila Karaiwagao ikaibigasi kidamwa bibodi ikugwa bima Ilaitia?”p*

12 Iluki matausina, kawala, “Mokwita Ilaitia ikugwa bima bikatubiasi vavagi komwaidona; mitaga ammakawala Buki Pilabumaboma eigini kidamwa biyogagaigusi yeigu Latula Tomota vavagi bidubadu, deli bikoulovaigusi? 13 Mitaga alukwaimi, bogwa leima Ilaitia,q e ivigakaisi matauna avaka magisi, makawala Buki Pilabumaboma kala ginigini paila matauna.”

Yesu ikatumovi gwadi baloma gaga leisikaila

(Md 17.14-18; Lk 9.37-43)

14 Tutala toligalega leimakaiasi sesia igisaisi saina tobobawa itoulaisi matausina, e toninitalapula paila Karaiwaga deli ikominimanisi. 15 E bogwa igisaisi Yesu nanakwa tobobawa komwaidona saina itutu uwosi, e isakaulasi ibodasi matauna. 16 Ikatupoi la toligalega, kawala, “Avaka kukominimanaisi toyo matausina?”

17 Taitala metoya tobobawa ivitakauloki matauna, kawala, “Tovituloki, amiakaim latugu, paila baloma gagar eisikaila e mauula matauna tokutabu. 18 Avai tuta baloma gaga iyosi matauna, ilavi opwaipwaia, polu owodola ipuluseula, deli ikadilakia kudula, e wowola itola. Ayokakapisi m toligalega mwada biyabaisi baloma gaga;s mitaga gala ipeulasi.”

19 Yesu iluki matausina, “Ki yokomi gala kudubumaigusi? Ammakawala woulola basikailimi? Ammakawala woulola bapeuloki baisa yokomi? Kumiakaigusi magudina.” 20 Imiakaisi magudina.

E avai tuta baloma gaga igisi Yesu, e nanakwa magudina iloulewa ikapusi opwaipwaia, ititapipina deli polu owodola ipuluseula. 21 Yesu ikatupoi gwadi tamala, kawala, “Ammakawala kala malola baloma gaga eisikaila matauna?”

E matauna ivitakaula, kawala, “Metoya ola tuta gwadi. 22 Sivabobawa ililavi matauna wa kova kaina obolita, mwada bikatumati; mitaga kidamwa igagabila bukuvagi sitana avaka, kunokapisaima, kupilasaima.”

23 Yesu iluki matauna, kawala, “Ki kulukwaigu, kawam, ‘Kidamwa igagabila’? Komwaidona vavagi igagabila baisa todubumi.”

24 E nanakwa gwadi tamala ikawota minimani, kawala, “Adubumi; taga sitana wala. Kupilasaigu.”

25 Yesu igisi tobobawa isisakaulasi bimakaiasi, mapaila ibuyoyu baloma gaga, iluki matauna, kawala, “Mwa baloma! Yoku uula gwadi ikutabu deli ikatuli; kusilavi matauna; taga tuvaila bukusikaila matauna.”

26 Baloma bogwa iwaiweya deli saina iloulewa, e ililavi matauna; e gwadi kala gigisa makawala tomata; e tobobawa ikaibigasi, kawasi, “Bogwa ikaligimolila.” 27 Mitaga Yesu iyosi yamala, itomiliwoli matauna; e itokaia.

28 Igau Yesu isuvi wa bwala, e la toligalega ibigikiwadasi ikatupoisi, kawasi, “Avaka paila yakamaisi gala gagabila bakayabaisi baloma gaga?”

29 Iluki matausina, kawala, “Baloma gaga makawala baisa gala avaka biyabi mitaga nigada wala.”t

Yesu ivitububoti tuvaila la kaliga

(Md 17.22-23; Lk 9.43-45)

30 Isilavaisi mapilana isuwalaiyaisi mapilana Galili,u e Yesu gala magila availa binikoli. 31 Paila iuvituloki la toligalega kawala, “Bikasalaigusi yeigu Latula Tomota oyumasi tomota e bikatumataigusi; e tutala bogwa eikatumataigusi igau yam kwaitolu batokaia bamovavau.”

32 Mitaga gala ikatetasi mabigana. E imwau udosi bikatupoiyaisi matauna.

Availa isiligaga?

(Md 18.1-5; Lk 9.46-48)

33 Iviloubusisi Kapaneum,v isuvisi wa bwala e Yesu ikatupoi matausina, kawala, “Avaka kukominimanaisi wa keda?”

34 Mitaga ikapatusi wala; paila wa keda leikominimanaisi taitala baisa taitala availa idoki isiligaga. * 35 E Yesu isili, idou matausina tailuwotala taiyu; iluki matausina, kawala, “Kidamwa availa magila bikugwa, ibodi bivigaki titoulela tovabodanim deli kasi topilasi komwaidosi.” * 36 E ivakouli taitala monagwadi imai magudina oluwalaisi; ikopwi magudina, iluki matausina, kawala, 37 “Availa metoya agu tobwakuli bikamiabi guditala makawala magudina, matauna ikamiabaigu; e availa ikamiabaigu, gala ikamiabaigu wala mitaga ikamiabi matauna leiwitalaigu.” *

Availa gala ipakaidasi ipilasaidasi

(Md 10.42; Lk 9.49-50)

38 Yoni iluki matauna, kawala, “Tovituloki, kagisaisi taitala ikavitagi yagam kidamwa biyabi baloma gaga, e isunapulasi; e kasilibodaisi matauna, paila gala ibokulaidasi.”

39 Mitaga Yesu ikaibiga, kawala, “Taga kusilibodaisi matauna, paila kidamwa availa bikavitagi yagagu kidamwa bivagi kwaitala vavagi siligaga gala igagabila nanakwa bikaluwouwaigu. 40 Paila availa gala ipakaidasi, ipilasaidasi. * 41 Kululuwaisi baisa! Availa bivimomwaimi sopi paila uula yokomi ulo tomota yeigula Keriso, mokwita bibani kala mapu. *

Paila kabokwapusi

(Md 18.6-9; Lk 17.1-2)

42 “Kidamwa availa bivakapusii taitala matausina tokikekita idubumaigusi ibodi sainela kidamwa bisipwaisi kwaitala uyuwa kwaiveka okaiyola e bilavaisi obolita. 43 E kidamwa yamam bivakapusiaim, kubobu makwayana; ibodi sainela bukusuvi omomova tosiekupuna, mitaga gala ibodi bisim kwayayu yamam e bilavaimsi wa Eli, wa kova gala bimata.w* 45 E kidamwa kaikem bivakapusiaim, kubobu makwayana; ibodi sainela bukusuvi omomova tosiekupuna, mitaga gala ibodi bisim kwayayu kaikem e bilavaimsi wa Eli.x 47 E kidamwa matam bivakapusiaim, kukwau mapilana; ibodi sainela bukusuvi ola Karaiwaga Yaubada matam pilakesa, mitaga gala ibodi bisim matam pilayu e bilavaimsi wa Eli. * 48 Baisa ‘si mwatemwata gala bikaligasi, deli kova gala bimata.’ *

49 “Paila mokwita taitala taitala bibani kala pilasi metoya wa kova makawala yona ikabwaili kaula.

50 “Yona bwaina; mitaga kidamwa yona kakamwenala bitamwau, ammakawala bitavigaki biwaki makwaina?

“Iboda yona bisisu olumoulemi, deli bukusibwabwailasiy taitala baisa taitala.” *

10

Yesu la vituloki paila vaipaka

(Md 19.1-12; Lk 16.18)

1 Yesu isilavi baisa, ila ovalu Yudia,z deli mapilana Yoridani ewaiwa;a tobobawa ilokaiasi isigugulasi omatala e makawala la bubunela iuvituloki matausina.

2 Parisi imakaiasi mwada biwakolaisi matauna, e ikatupoiyaisi matauna, kawasi, “Ki, ibodi Mosese la Karaiwaga kidamwa taitala tau bivaipaka?”

3 Yesu ivitakauloki matausina, kawala, “Avaka Mosese ikaraiwogaimi?”

4 Ikaibigasi, kawasi, “Mosese itagwala taitala bigini vaipaka kala ginigini, e bivaipaki minana.” *

5 Mitaga Yesu iluki matausina, kawala, “Mosese igini karaiwaga makwaina paila yokomi, paila uula saina kasai ninami. 6 Mitaga tokinabogwa ibubuli valu, ibubuli tomota, tau deli vivila. * 7 Baisa uula tau bisilavi tamala inala, bivakouli la kwava,b* 8 e kasitaiyu bivigaki uwosi makawala taitala. Mapaila gala tuvaila si sisu bilivisisi makawala taiyu tomota, paila uwosi makawala taitala tomota wala. 9 Mapaila taga tomota bitanekwaisi avaka Yaubada bogwa eisipu.”

10 Igau wa bwala la toligalega ikatumikaisi matauna ammakawala makwaisina vavagi. * 11 Iluki matausina, kawala, “Avai tau bivaipaki la kwava e bivaivau nayuwela, matauna bogwa eikailasi. 12 E kidamwa minana bivaipaki la mwalac e bivaivau taiyuwela, eikailasi wala.”

Yesu ikabwaili gugwadi tokikekita

(Md 19.13-15; Lk 18.15-17)

13 Imiakaisi gugwadi baisa Yesu, kidamwa bikabikoni magudisina; mitaga la toligalega ibuyoyaisi matausina. 14 Mitaga tutala Yesu igisi, e imwau nanola, iluki toligalega, kawala, “Ibodi gugwadi bimakaiagusi; taga kusilibodaisi matausina; paila Yaubada la Karaiwaga tomotala makawala magudisina. 15 Kululuwaisi baisa, availa gala bikamiabi Yaubada la karaiwaga makawala gwadi, gala goli bisuvi baisa.” * 16 Ikopwi, e ikabikoni magudisina deli ibigibwaili mwada Yaubada binokapisi baisa taitala taitala.

Toulatila matauna saina bidubadu la guguwa

(Md 19.16-30; Lk 18.18-30)

17 Yesu bogwa ivitouula bililoula, e taitala isakaula imakaia matauna, ikavagina omatala, ikatupoi matauna, kawala, “Tovituloki, saina bwaina yoku. Avaka ibodi bavagi kidamwa bayosi momova kwekanigaga?”

18 Yesu iluki matauna, kawala, “Avaka paila kudokaigu saina bwaina? Gala isisu taitala tobwaila, mitaga Yaubada kalamwaleta. 19 Yoku kunikoli karaiwaga makwaisina:d ‘Taga kukwatumata, taga kukwailasi, taga kuveilau, taga kutabinona, taga kusepuloki, kutemmali tamam deli inam.’ ” *

20 Matauna iluki Yesu, kawala, “Tovituloki, makwaisina vavagi komwaidona bogwa lavigilabi igau tokekita yeigu e lagaila.”

21 Yesu igigisi e iyebwaili matauna; iluki matauna, kawala, “Ibodaim wala kwaitala vavagi kukwatumkulovi; kula, kugimoli m guguwa komwaidona, e kukwau mapusi kusaiki tonamakava, e bukuyosi m veiguwa wa labuma; e kumaga bukubokulaigu.” 22 Mitaga idavila migila paila biga makwaina, e ila, saina ikiuta nanola goli; paila saina bidubadu la guguwa.

23 Yesu imitavila, iluki la toligalega, kawala, “Saina kasai kidamwa matausina saina bidubadu si guguwa mwada bisuvisi ola Karaiwaga Yaubada.”

24 Saina itutu uwosi la toligalega paila la biga. Mitaga Yesu tuvaila iluki matausina, kawala, “Gugwadi, Yaubada la Karaiwaga kala suvi saina kasai.e 25 Igagabila kidamwa natana kameli bisupwani oponanela vasia, mitaga ikasai kidamwa taitala tau saina bidubadu la guguwa mwada bisuvi ola Karaiwaga Yaubada.”

26 Saina itutuvakau uwosi e ikatupoiyaisi taitala baisa taitala, kawasi, “Mitaga availa bibani katumova?”

27 Yesu imitakavati matausina, e ikaibiga, kawala, “Baisa tomota gala igagabila bivagaisi, mitaga kidamwa baisa Yaubada, gala makawala tomota - paila komwaidona vavagi igagabila baisa Yaubada.”

28 Pita ikawota iluki matauna, kawala, “Ka, yakamaisi bogwa kaligaiwaisi vavagi komwaidona e lakabokulaimsi.”

29 Yesu ikaibiga, kawala, “Kululuwaisi baisa. Availa bogwa isilavi la bwala, tuwala, bodala, luleta, veyala, litula kaina baleku paila yeigu deli paila Bulogala Bwaina, 30 e matauna bibani wa tuta matutona lakatutala, bwala, tuwʹala, budala, lulʹeta, inʹala, litula, baleku, e deli tuvaila lamadada; e tutala igau bima bibani momova kwekanigaga. 31 Mitaga bidubadu ikugwasi bivabodasinim; e tovabodanim bikugwasi.” *

Yesu sivitolula ivitububoti la kaliga

(Md 20.17-19; Lk 18.31-34)

32 Ililoulasi, bilokaiasi Yerusalem. Saina itutu uwosi toligalega, mapaila Yesu ilobogwa; e matausina ibokulaisi ikokolasi tuvaila. Tuvaila ivakouli matausina tailuwotala taiyu titoulesi, ivitouula biluki matausina igau avaka bisunapula baisa matauna, 33 e ikaibiga, kawala, “Ka, bitawaisi Yerusalem; e bikasalaigusi yeigu Latula Tomota baisa tolula kasi tokugwa toyo toninitalapula paila Karaiwaga; e bikaraiwagasi bakaliga, e bikasalaigusi baisa matausina gala mina Yudia;f 34 matausina biyosokanaigusi, bigiusailigusi, bilogumtaigusi, bikatumataigusi; e yam kwaitolu oluvi batokaia bamovavau goli.”

Yemesa sola Yoni si nigada

(Md 20.20-28)

35 Yemesa sola Yoni, matausina litula Sebedi, imakaiasi Yesu, ilukwaisi matauna, kawasi, “Tovituloki, magima avaka bakanigadaim bukuvagi paila yakama.”

36 Yesu ikatupoi matausina, kawala, “Avaka magimi bavigakaimi?”

37 Ilukwaisi matauna, kawasi, “Kidamwa bukusili om takaikaia walakaiwa kutugwalaima bakasili taitala om kwakata, taitala om kikiwama.”g

38 Mitaga Yesu iluki matausina, kawala, “Gala kunikolaisi avaka kuninigadaisi. Ki, kudokaisi gagabila bukumomsi viga mkwelana igau bamom? Kaina bukubapitaisasi makawala yeigu igau babapitaiso?” *

39 Ilukwaisi matauna, kawasi, “Baisa gagabila wala.”

Yesu iluki matausina, kawala, “E mokwitala bukumomsi viga mkwelanah igau bamom, deli bukubapitaisasi makawala yeigu igau babapitaiso.i 40 Mitaga gala gagabila yeigu banagi availa bisili ogu kwakata kaina ogu kikiwama; mitaga availa availa Yaubada bogwa leinagi bisilaisi wala ambaisa eikatubiasi kabasi.”

41 Tutala matausina tailuwotala ilagaisi biga, isegibuluwaisi Yemesa sola Yoni. 42 E Yesu idou matausina bimakaiasi, iluki matausina, kawala, “Kunikolaisi kidamwa matausina mwada kasi tokwaraiwaga mina watanawa isisiguyausi matausina, deli tuvaila si gweguya ikikaraiwogaisi matausina. * 43 Mitaga yokomi gala makawala; mitaga availa magila bitomgwaga, matauna budami. * 44 E availa magila bisisu kami tokugwa matauwena bitugwali la momova komwaidona biwotitalaimi komwaidomi. 45 Paila yeigu Latula Tomota goli ama gala paila tomota biwotitalaigusi, mitaga bawotitali matausina, e batugwalaigu okaliga kaimapusij tomota bidubadu.”

Tokwau yagala Batimio imitalala matala

(Md 20.29-34; Lk 18.35-43)

46 Imakaiasi Yeriko;k Yesu bogwa bisilavi Yeriko deli la toligalega toyo saina tobobawa, e taitala tokwau isisu osiusiula keda. Matauna Timio latula yagala Batimio e toninigada matauna. 47 E tutala ilagi kidamwa Yesu guma Nasaredil leima, ikawota, kawala, “Yesu, yoku Latula Debidʹa!m Kunokapisaigu.”

48 Bidubadu ibuyoyaisi matauna, ilukwaisi bikapatu; mitaga ikawotavau saina minimani, kawala, “Latula Debidʹe! Kunokapisaigu.”

49 Yesu itom, ikaibiga, kawala, “Kudouwaisi bima.”

Idouwaisi tokwau, e ilukwaisi matauna, kawasi, “Kumwasawa; kutokaia, matauna ididouwaim.”

50 Matauna ilavi kanunuva, iyuweitaula, ilokaia Yesu.

51 Yesu ikatupoi matauna, kawala, “Avaka magim bavigakaim?”

Tokwau iluki Yesu, kawala, “Guyau, magigu bimitalala matagu.”

52 Yesu iluki matauna, kawala, “Kula, m dubumi bogwa iyomovaim.”

E wa tuta matutona imitalala matala, e ibokuli Yesu wa keda.

11

Yesu isila wa ase iviloubusi Yerusalem

(Md 21.1-11; Lk 19.28-40; Yn 12.12-19)

1 Bogwa imaisi katitaikinela Yerusalem; e tutala iviloubusisi Bedipeigi toyo Bedanin wa Koya Umilela Olive,o Yesu iwitali taiyu la toligalega, 2 iluki matausina, kawala, “Kuviloubusisi valu makwainap omitami. E tutala bukuyoulapulasi ovalu, bukubanaisi natana ase nagwadi isikolaisi, gala kwaitala tuta availa bisila minana; kutanekwaisi minana, kumiakaigusi. 3 Kidamwa availa bikatupoiyaimi, kawala, ‘Avaka paila kuvagaisi makawala?’ bukukwaibigasi, kawami, ‘Tomoyaq magila minana e nanakwa biwitali bikaimilivau minana.’ ”

4 Ilosi, ibanaisi ase nagwadi isikolaisi okalapisila; itotu okoukweda omilakatila; e itanekwaisi. 5 Mimilisi tomota itotusi baisa ikatupoiyaisi matausina, “Avaka paila kutanekwaisi ase nagwadi?”

6 Ilukwaisi matausina makawala Yesu leilivala, e itagwalasi bilosi. 7 Ase nagwadi imiakaisi Yesu, iyavaisi kasi kwama otapwala minana; e Yesu isila otapwala. 8 Bidubadu iyavaisi kasi kwama wa keda; mimilisi yekwesila kai iteyasi iyavaisir wa keda. 9 Matausina ikugwasi, e matausina ibokulaisi, ivatalasi, kawasi, “Osana, Yaubada biyomwasali matauna imaima ikavitagi yagala Guyau. * 10 Kala mwamwasila la karaiwaga tabudasi Debida imaima; Osana saina walakaiwa sainela.”

11 Yesu iviloubusi Yerusalem, isuvi Bwala Kwebumaboma, e immitavila igigisi vavagi komwaidona. Mitaga bogwa ikoyavi, e isunapula ila Bedani deli matausina tailuwotala taiyu.

Yesu ibuloti gidawebu

(Md 21.18-19)

12 Iga eiyam, bogwa isilavaisi Bedani, Yesu ikamolu. 13 Igisi kaitala kai makawala gidawebu itotu kaduwonaku isim yekwesila; ila mwada bibani sitana uwala; bogwa ilokaia makaina, mitaga gala avaka ibani baisa mitaga yekwesiwokuva, paila gala kala kweluva kawailuwa makaina. 14 Iluki makaina, kawala, “Gala availa bikam uwam lagaila yumyambwata.”

E la toligalega ilagaisi baisa.

Yesu ikatumigileu Bwala Kwebumaboma

(Md 21.12-17; Lk 19.45-48; Yn 2.13-22)

15 Imakaiasi Yerusalem, e Yesu isuvi Bwala Kwebumaboma, ivitouula biyobutubutu matausina igigimwalasis wa Bwala Kwebumaboma, ikatukovi si kabosakaila mani matausina tokwatumapu mani,t deli kabasi matausina igigimwalasi bubuna; 16 gala itagwala kidamwa taitala bikeula avai vavagi bivawalai Bwala Kwebumaboma.u 17 Oluvi ivituloki matausina, kawala, “Ki, gala isisu Buki Pilabumaboma kala ginigini, ‘Yaubada kawala, Ulo bwala bidokaisi bolela nigada paila komwaidosi mina watanawa’? Mitaga yokomi lokuvigakaisi si kabosisu tolibulebu.” *

18 Tolula kasi tokugwa toyo toninitalapula paila Karaiwagav ilagaisi makwaina, inainevisi avai keda bikatumataisi Yesu. Ikukolaisi matauna, paila tobobawa komwaidona itutu uwosi paila la vituloki.

19 Bogwa eibogi e Yesu deli la toligalega isilavaisi valu vilouveka.

Gidawebu imwailela

(Md 21.20-22)

20 Ikikivisiga ililoulasi, igisaisi gidawebu makaina kaimwaidona imwailela. 21 E Pita iluluwai, iluki Yesu, kawala, “Guyau, ka, gidawebu makaina kubuloti, bogwa imwailela wala.”

22 Yesu ivitakauloki matausina, kawala, “Kululuwaisi baisa. Kidamwa kudubumaisi Yaubada,w 23 gagabila bukulukwaisi makwaina koya, kawami, ‘Kumoliku, kula kukwapusi obolita.’ Kidamwa gala sitana kuninayuwasi oninami mitaga kudubumaisi kidamwa avaka lokukwaibigasi bogwa bisunapula, e bisunapula makawala paila yokomi. * 24 Baisa uula alukwaimi, tutala kunigadasi, kidamwa kudubumaisi avaka lokunigadaisi bukubanaisi, e bogwa bukubanaisi. 25 Kidamwa kutotusi paila nigada, bukuligaiwaisi si mitugaga availa eiyogagaimi; e makawala Tamami wa labuma biligaiwa mi mitugaga.”x*

Inevisi avai karaiwaga Yesu iyosi

(Md 21.23-27; Lk 20.1-8)

27 E ikaimilavausi Yerusalem; tutala Yesu ililoula wa Bwala Kwebumaboma, tolula kasi tokugwa deli toninitalapula paila Karaiwaga e deli kaidadala valuy imakaiasi matauna, 28 ikatupoiyaisi matauna, kawasi, “Avai karaiwaga kuuvagi vavagi makwaisina? Availa isakaim kwaraiwaga makwaina bukuvagi vavagi makwaisina?”

29 Yesu iluki matausina, kawala, “Bakatupoiyaimi kwaitala wala katupoi; kidamwa kuvitakaulokaigusi, bakamituli avai karaiwaga avagi makwaisina vavagi. 30 Yoni kala karaiwaga paila bapitaiso metoya baisa Yaubada kaina metoya baisa tomota? Kuvitakaulokaigusi.”

31 Ititamapusi titoulesi, kawasi, “Kidamwa takaibigasi, ‘Metoya baisa Yaubada,’ matauna bikaibiga, ‘Avaka paila gala kudubumaisi Yoni?’ 32 Ki, kaina bitakaibigasi, ‘Metoya baisa tomota’?” - mitaga ikukolaisi tomota, paila komwaidosi idokaisi Yoni tovitoubobutaz mokwita. 33 Mapaila ivitakaulokaisi matauna, kawasi, “Gala kanikolaisi.”

Yesu iluki matausina, kawala, “Yeigu makawala goli gala balukwaimi avai karaiwaga avagi vavagi makwaisina.”

12

Bigulela waini toyo tobigubagula kala bigavisaiki

(Md 21.33-46; Lk 20.9-19)

1 Ivitouula livala bigalavisaikia baisa matausina, kawala, “Taitala tau ibiguli bigulela waini, ipali kala kali bitavina, ikeli mesila waini kidamwa tomota bipolaisi waini; ikaliai buliyamata; e bagula makwaina ikabutu baisa tobigubagula, e matauna ila ituwoli valu. * 2 Igau kala kweluva tayoyuwa iwitali touwata baisa tobigubagula kidamwa bisakaisi sitana kawailuwala bagula makwaina. 3 Iyosisi matauna, iwawaiyasi, iyabaisi inanota wala. 4 Tuvaila iwitali baisa matausina touwata taiyuwela; matauwena ikatubuyavaisi pwanetala, deli saina iyogagaisi matauna. 5 Iwitali taitala tuvaila; matauwena ikatumataisi. E makawala bidubadu tuvaila; mimilisi iwawaiyasi, mimilisi ikatumataisi. 6 Mitaga isisii taitala, latula tombwailila;b e kala vigimkovila tolibagula iwitali matauwena baisa matausina, ikaibiga, kawala, ‘Adoki kaina bitemmalaisi latugu.’ 7 Mitaga matausina tobigubagula ikaibigasi titoulesi, kawasi, ‘Matauna kaikeyala; kumaisi, takatumataisi matauna, kidamwa bitayoulisi da bagulasi.’ 8 Iyosisi matauna ikatumataisi, ilavaisi otokeda bigulela waini.

9 “Avaka tolibagula bivagi? Matauna bima bikatumati matausina tobigubagula, bisaiki bigulela waini tuwoli tomota. 10 Gala kukwalawasi Buki Pilabumaboma mapilana ke?

‘Dakuna itakilaisi tokwaliai bwala,

makwaina ivigaki makawala lipumatala.

11 Baisa ivagi Guyau,

makwaina kabokatubau omatadasi.’ ” *

12 Mina Yudia kasi tokugwa ikimalalasi mwada biyosisi Yesu, paila inikolaisi leilivala kasi bigavisaiki makwaina. Mitaga ikukolaisi tobobawa; mapaila isilavaisi matauna ilosi.

Pokala paila Sisa

(Md 22.15-22; Lk 20.20-26)

13 Iwitalaisi mimilisi Parisic deli mimilisi metoya Erodi ola boda,d kidamwa bisikolaisi matauna avai biga bikapaili. 14 E imaisi ilukwaisi matauna, kawasi, “Tovituloki, kanikolaisi tokamokwita yoku, e makawala wala nanom baisa tomota komwaidosi; paila tomota kasi gigisa gala kuuvitusi, mitaga kuuvituloki kala mokwita la keda Yaubada. E, ammakawala? Ibodi da Karaiwagasie bitapokalasi baisa Sisaf kaina gala? Ki, bitapokalasi kaina gala?”

15 Mitaga Yesu inikoli si katudewa gaga, e iluki matausina, kawala, “Avaka paila bukuwakolaigusi? Kumiakaigusi kwaitala mani bagisi.”

16 E, imiakaisi kwaitala.g Ikatupoi matausina, kawala, “Availa kaikobula deli yagala isisu baisa?”

Ilukwaisi matauna, kawasi, “Sisa.”

17 Mapaila Yesu iluki matausina, kawala, “Bukusakaisi Sisa avaka la vavagi Sisa, deli bukusakaisi Yaubada avaka la vavagi Yaubada.” E itutu uwosi paila matauna.

Katupoi paila tomata si tokaia

(Md 22.23-33; Lk 20.27-40)

18 Tuvaila mimilisi Sadusih imakaiasi Yesu. Matausina si vituloki kidamwa tomata gala bitokaiasi bimovavausi. Ikatupoiyaisi matauna, kawasi, * 19 “Tovituloki, Mosese leigini paila yakidasi la karaiwaga, kidamwa taitala tau tuwala ikaliga, mitaga kubuyala minana latula gala. Ibodi matauna bivaiya minana, kidamwa bisim dalela tuwala. * 20 Isisu taitala tau deli budala tailima taitala, e matauna kuluta ivaiya. Oluvi ikaliga, mitaga gala pesila. 21 E matauna isakaili ivaiya minana, e ikaliga mitaga gala pesila. E moluluwala ivagi makawala. 22 E komwaidosi tailima taiyu makawala gala pesisi. Kala vigimkovila vivila minana tuvaila ikaliga. 23 Igau tutala tomata bitokaiasi bimovavausi,i avai tau minana la kwava? Paila matausina tailima taiyu bogwa ivaiyasi minana.”

24 Yesu iluki matausina, kawala, “Kaina baisa uula mi sula, paila gala kunikolaisi Buki Pilabumabomaj deli avaka la peula Yaubada. 25 Paila tutala tomata bitokaiasi bimovavausi, matausina gala biveivaisi; mitaga bisisuaisi makawala anelosi wa labuma. 26 Mitaga paila tomata si tokaia, ammakawala? Ki, gala sitana kukwalawasi bukila Mosese, mapilana ilivala paila makaina kai eilululu? Baisaga Yaubada iluki matauna, ‘Yeigu Eberaam la Yaubada, Aisake la Yaubada, Yekobe la Yaubada.’ * 27 Metoya baisa bitagisi matauna si Yaubada tomomova; kidamwa Yaubada la tomota bikaligasi baisa ovalu watanawa, isisuaisi tomomova omatala Yaubada. Kusulasi mokwita.”

Avai karaiwaga ikugwai?

(Md 22.34-40; Lk 10.25-28)

28 Taitala toninitalapula paila Karaiwaga ima, ilagi matausina ikominimanisi. E ilagi Yesu imapu si biga matausina saina bwaina, mapaila ikatupoi matauna, kawala, “Karaiwaga komwaidosi avai karaiwaga ikugwai?”k*

29 Yesu ivitakauloki, kawala, “Karaiwaga ikugwa baisa. ‘Mwa, Isireli kulagi; Guyau da Yaubadasi, matauna Guyau Taitinidesi;l* 30 bukuyebwaili Guyau m Yaubada metoya olopom komwaidona, deli om baloma komwaidona, deli onanom komwaidona, deli om peula komwaidona.’ 31 Isakaili makwaina, ‘Bukuyebwaili som makawala kuyebwailim titoulem.’ Gala kwaitala karaiwaga ikalisau makwaisina.” *

32 Toninitalapula matauna iluki Yesu, “Tovituloki, lokukwabau wala. Lokukwamokwita kidamwa matauna taitinidesi; e gala yaubada taiyuwela, mitaga kalamwaleta wala matauna isisu. * 33 E ibodi bitayebwaili matauna olopoda komwaidona, deli onanoda komwaidona, deli oda peula komwaidona; tuvaila bitayebwaili soda makawala tayebwailida titouleda. Ibodaidasi bitavagaisi makawala paila baisa ikalisau sainela komwaidona avaka tomota bigabwaisi omatala Yaubada deli avaka bisemakavaisi baisa matauna.” *

34 E Yesu igisi matauna imapu deli la kabitam, iluki matauna, kawala, “Yoku bogwa kuvakatitaikina Yaubada la Karaiwaga.”

Oluvi komwaidosi ikukolaisi bikatupoiyaisi Yesu avai katupoi.

Yesu ikatupoi paila Latula Debida

(Md 22.41-46; Lk 20.41-44)

35 Yesu iuvituloki wa Bwala Kwebumaboma, e ikatupoi, kawala, “Ammakawala toninitalapula paila Karaiwaga ikaibigasi kidamwa Mesaia dalela Debida? 36 Paila Baloma Tobumaboma eiviyelu nanola Debida e ikaibiga,

‘Matauna Guyau iluki ulo Guyau,

Kusili ogu kwakata,m

igau bavigakaim bukukwalisau matausina kam tilaula.’n*

37 Kidamwa Giyoubogwa Debida idoki Mesaia matauna Guyau, ammakawalaga Mesaia bitadoki dalela Debida?” E tobobawa saina budoveka ilagaisi matauna deli si mwasawa.

Yesu ikamituli si bubunela toninitalapula paila Karaiwaga

(Md 23.1-36; Lk 11.37-54; 20.45-47)

38 Ola vituloki ikaibiga, kawala, “Kuyamataimi paila matausina toninitalapula paila Karaiwaga. Magisi bililoulasi kasi kwama yauwonaku, e tomota bibodasi deli kasi taimamila obikubaku. 39 Ininagaisi kala kaisisu walakaiwa wa bwala tapwaroru, deli buneyova kala sisu wa lapula. 40 Matausina iyoulisi kwabuya si bwala, e oluvi si nigada ivagaisi saina kasai mwada bigisaisi tomota; matausina kasi yakala saina kwaiveka.”

Kwabuya la semakavi

(Lk 21.1-4)

41 Yesu isili omatala kabosakaila semakavi, igigisi tobobawa isailisi si mani okabosakaila makwaina; bidubadu tomota deli si guguwa bidubadu isailisi kwaiveka si semakavi. 42 E natana kwabuya nanamakava ima isemakavi kwaiyu mani kwekikekita, makwaisina iboda kwaitala toea. 43 Yesu idou la toligalega bimakaiasi, iluki matausina, kawala, “Kululuwaisi baisa, minana kwabuya nanamakava la semakavi bogwa ikalisau komwaidona avaka matausina isailisi okabosakaila semakavi. 44 Paila matausina komwaidosi isemakavaisi mitaga si kesa saina bidubadu; mitaga minawena nanamakava leisemakavi komwaidona la mani e gala kala katuboyuva.”

13

Yesu ivitububoti Bwala Kwebumaboma kala katudadaimi

(Md 24.1-2; Lk 21.5-6)

1 Yesu isusunapula metoya wa Bwala Kwebumaboma, e taitala la toligalega iluki matauna, kawala, “Wa, Tovituloki! Ammakawala dakuna deli bwala saina bwaina sainela!”

2 Yesu iluki matauna, kawala, “Lokugisi makwaisina bwala saina kwevakaveka ke? Igau gala kwaitala makwaisina dakuna bikanukwenu odabala sola, mitaga komwaidona bilisaisi watanawa.”

Vavagi mwau la kaloubusi

(Md 24.3-14; Lk 21.7-19)

3 Bogwa isili wa Koya Umilela Olive omatala Bwala Kwebumaboma, e Pita, Yemesa, Yoni, Anideru kasimwaleta ikiumsi ikatupoiyaisi matauna, kawasi, 4 “Kulukwaimasi ammakawasi kweluva baisa bitokaia. Avai kabutuvatusi kidamwa vavagi makwaisina Yaubada bivigimkulovi?”

5 Yesu ivitouula ivituloki matausina, kawala, “Kuyamatasi, taga availa bisinapwaimi. 6 Bidubadu bimaisi bikavitagaisi yagagu, kawasi, ‘Yeigula matauna!’ e bikiwolaisi bidubadu. 7 E tutala kulagaisi butula kabilia katitaikina deli bulogala kabilia kaduwonaku taga biyowa lupomi. Ibodi vavagi makwaisina bikaloubusibogwa; mitaga tovana valu kala vigimkovila igau. 8 Paila bitokaia kabilia, tuwoli tomota bivataisi sola tuwoli tomota, e tuwoli kabokwaraiwaga bivataisi sola tuwoli kabokwaraiwaga; e bitokaiasi likuliku toyo molusaula ambaisa ambaisa. Metoya vavagi makwaisina igigadi bikaloubusi tuta mwau.

9 “Mitaga kuyamataimi; paila bikasalaimi wa gugula; wa bwala tapwaroru biwawaimi; omitasi tokwaraiwaga toyo giyouvakaveka bukuyakalasi paila uula kubokulaigusi, kidamwa bukusolasi baisa matausina. * 10 Mitaga ibodi goli ikugwa bukukwamitulaisi Bulogala Bwaina baisa komwaidosi mina watanawa. 11 Avai tuta bibiaimi bikasalaimi wa yakala, taga ikugwa bukunokubukubusi paila avaka bukulivalaisi, mitaga bukulivalaisi avaka matauna biviyelu oninami wa tuta matutowena; paila gala titoulemi bukulilivalasi, mitaga matauna Baloma Kwebumaboma bilivala. 12 Tomota bikasalaisi budisia kaina tuwasia, paila bibodasi kasi katumata, e tuvaila makawala bikasalaisi litusia paila bibodasi kasi katumata; deli litusia bipakaisi veisia, bitugwalaisi bikatumataisi. 13 E komwaidosi tomota bikoulovaimi paila uula kubokulaigusi. Mitaga availa bipeuloki tovana valu okala vigimkovila, matauna bimova. *

Tuta matutona kala mwau

(Md 24.15-28; Lk 21.20-24)

14 “Mitaga igau bukugisaisi Makwaina Vavagi Kaboyogwalao saina gaga bipeili ambaisa gala ibodi bitotu. (E ibodi tokwalawa bikateta.) Wa tuta matutowena ibodi tosisula Yudia bisakaulasi wa koya. * 15 Matauna isisu obuneyovap gala ibodi bisuvi bikau sitana avaka metoya ola bwala; * 16 e matauna isisu obuyagu gala ibodi bikaimilavau bikau kala kakapula. 17 Wo! kapisisi minasina nasusuma deli minasina iuvanunusi wa yam makwaisina! 18 Bukunigadasi taga bitokaiasi vavagi makwaisina okala kweluva katubugibogi. 19 Wa yam makwaisina mwau sainela bitokaia. E kala mwau gala avaka bipati metoya tokinabogwa Yaubada ibubuli valu, e lagaila. E igau tuta bima gala bitokaia makawala baisa. * 20 Kidamwa Guyau gala bikelituli yam kala bawa, gala availa bimova. Mitaga bogwa eikelituli uula mwada bipilasi matausina availa availa bogwa leinagi.

21 “E kidamwa availa bilukwaimi, kawala, ‘Ka, kugisi Mesaia baisa emaima!’ kaina ‘Ka, baisa ewaiwa!’ taga bukudubumaisi baisa. 22 Paila bitokaiasi Mesaia kaponai toyo tovitoubobuta kaponai, bivagaisi kabutuvatusi deli kaboyowalula, mwada bisuninaisi matausina availa availa Yaubada einagi, kidamwa igagabila. 23 Mitaga kuyamataimi; bogwa lalukibogwaimi vavagi komwaidona.

Latula Tomota bimaima

(Md 24.29-31; Lk 21.25-28)

24 “Igau biwokuva tuta mwau matutona oluvi kalasia bidudubila, tubukona gala bilumalama, * 25 utuyam bikikapusisi metoya wa labuma, e avai peula avai peula isisuaisi wa labumaq biyegasi. * 26 Wa tuta matutowena bigisaigusi yeigu Latula Tomota bamaima olowalowa deli peuligaga toyo guyugwayu. * 27 Bawitali anelosi ambaisa ambaisa, e bakouguguli availa bogwa lanagi metoyasi ambaisa valu ikalitobu baisa labuma ikalitobu.

Seuseu la vituloki

(Md 24.32-35; Lk 21.29-33)

28 “Ibodi bukukwatetasi seuseu la vituloki kwaitala. Igau osisila itaginapulasi e yekwesila itamsi, kunikolaisi kala kweluva milamala katitaikina. 29 Makawala goli, tutala yokomi bukugisaisi vavagi makwaisina ititokaiasi, bukunikolaisi tuta matutona katitaikina, makateki goli bitokaia.r 30 Kululuwaisi baisa - kami tubwa matubona ola tuta Yaubada bivigimkulovi komwaidona vavagi makwaisina. 31 Labuma deli valu watanawa biwokuvasi, mitaga ulo biga gala biwokuva.

Gala availa inikoli yam makwaiwena

(Md 24.36-44)

32 “Mitaga gala availa inikoli paila yam makwaiwena kaina tuta matutona, gala anelosi wa labuma, kaina yeigu Latula, mitaga Tamagu wala kalamwaleta. * 33 Kuyamatasi, kuyuuyausasi;s paila gala kunikolaisi avai tuta bitokaia tuta matutona. 34 Baisa makawala tau mwada bikwaidadina bila tuwoli valu, e tutala isilavi la bwala isaiki kasi karaiwaga towotetila, taitala taitala la koni; tuvaila iluki tosikwawa biyuuyausa. * 35 Mapaila kuyuuyausasi; paila gala kunikolaisi avai tuta tolibwala bima, kaina ikoyavi, kaina olubulotoula kaina isolasola rekorekwa, kaina ikikivisiga. 36 Kidamwa bima nanakwa taga bibanaimi kummasisisi. 37 E avaka lalukwaimi, makawala aluki komwaidosi. kawagu, ‘Kuyuuyausasi.’ ”

14

Mina Yudia kasi tokugwa ibigikiwadasi paila Yesu

(Md 26.1-5; Lk 22.1-2; Yn 11.45-53)

1 Kwaiyu yam bogwa biwokuva, igau bitokaia Luvapela pakala toyo Beredi Gala Deli Kala Yisi pakala.t E tolula kasi tokugwa deli toninitalapula paila Karaiwaga inainevisi ammakawala bivakiumsi biyosisi Yesu e bikatumataisi matauna. * 2 Paila ikaibigasi, kawasi, “Taga otutala paka, kaina tomota bivataisi.”

Vivila iligabu bulami okulula Yesu

(Md 26.6-13; Yn 12.1-8)

3 Yesu isisu Bedaniu ola bwala Saimoni tokagwaiguya.v Tutala ikamkwam, natana vivila imai bulami yagala naridaw wa kabisibasi dakuna alabasita.x E bulami makaina mapula saina mwau sainela. Minana ikatuvi kabisibasi iligabu bulami okulula Yesu. * 4 Mitaga mimilisi deli si gibuluwa ikaibigasi taitala baisa taitala, kawasi, “Avaka dimlela iyomadi makaina bulami? 5 Kidamwa bitagimlokaisi mapula bikalisau lakatutolu kina,y e bitasakaisi tonamakava.” E itakumdaisi minana.

6 Mitaga Yesu ikaibiga, kawala, “Kuligaiwaisi, avaka paila kuyogililamaisi minawena? Bogwa ivagi kwaitala vavagi bwaina sainela baisa yeigu. 7 Paila tonamakava isikailimi yumyambwata, e avai tuta magimi ibodi bukuvagaisi bwaina baisa matausina; mitaga yeigu gala basikailimi yumyambwata. * 8 Minana bogwa eivagi avaka igagabila bivagi; ikeputumibogwi wowogu paila tutala bibakwaigusi.z 9 E baisa kululuwaisi - ambaisa ambaisa bikamitulaisi Bulogala Bwaina ovalu komwaidona, avaka minana leivagi bililivalaisi kaikeyala minawena.”

Yudasa itagwala bikasali Yesu

(Md 26.14-16; Lk 22.3-6)

10 Yudasa Isikariota,a matauna taitala matausina tailuwotala taiyu, ilokaia tolula kasi tokugwa kidamwa bikasali Yesu baisa matausina. 11 Bogwa ilagaisi, e imwasawasi, ikatotilasi bisakaisi matauna mani. E inainevi avai tuta ibodi bikasali matauna.

Yesu ivagi Luvapela pakala deli la toligalega

(Md 26.17-25; Lk 22.7-14,21-23; Yn 13.21-30)

12 Wa yamla kabovitouula paka makwaina, Beredi Gala Deli Kala Yisi, si bubunela bikatumataisi minasina lam lulela Luvapela pakala. E toligalega ilukwaisi Yesu, kawasi, “Ambaisa magim bakalosi bakakatubaiasasi e bukukwam Luvapela pakala?”

13 Iwitali taiyu la toligalega, iluki matausina, kawala, “Kuviloubusisi ovilouveka,b e bukubodasi taitala tau ikokeula lukwavala sopi. E kubokulaisi matauna; 14 avai bwala bisuvi, kulukwaisi tolibwala, kawami, ‘Tovituloki leikaibiga, Am matabudona baisa bakam Luvapela pakala deli ulo toligalega?’ 15 E bivitulokaimi tabudotala tabudoveka walakaiwa bogwa leikatubiasi. Baisa bukukwatubaiasasi paila yakidasi.”

16 E la toligalega isilavaisi iviloubusisi ovilouveka, e ibanaisi makawala leiluki matausina. E ikatubiasaisi Luvapela pakala.

17 Eibogi Yesu ima deli tailuwotala taiyu. 18 E tutala ikamkwamsi, Yesu ikaibiga, kawala, “Kululuwaisi baisa - taitala yokomi bikasalaigu, matauwena goli deli yeigu kakamkwam.” *

19 Ikaikai ninasi e ivitouulasi ikatupoiyaisi matauna, kawasi, “Ki, kaina yeigu?”

20 Iluki matausina, kawala, “Taitala goli yokomi tailuwotala taiyu, matauna deli yeigu kauvanumla okagu kaboma.c 21 Paila yeigu Latula Tomota bakaliga makawala Buki Pilabumaboma kala ginigini paila yeigu; mitaga wo! matauna bikasalaigu yeigu Latula Tomota; ibodi mokwita kidamwa inala gala biuni matauna goli.”

Yesu ikabomi Guyau la Kamkwam

(Md 26.26-30; Lk 22.15-20; 1 Kr 11.23-26)

22 Ikamkwamsi, e Yesu ikau beredi, inokagutoki baisa Yaubada, ikimimisi e isaiki matausina, e ikaibiga, kawala, “Kukwauwaisi; baisa wowogu.”

23 Ikau viga, inokagutoki baisa Yaubada e isaiki matausina; e komwaidosi imomsi makwelana. 24 Yesu iluki matausina, kawala, “Baisa buyavigu, Yaubada la kabutud ikikamokwita,e ibubusi paila tobobawa. * 25 Kululuwaisi baisa, gala tuvaila bamom kaiuwala waini igau yam makwaiwena wainivau bamom ola Karaiwaga Yaubada.”

26 Bogwa iwosisi pilatala wosif isunapulasi ilokaiasi Koya Umilela Olive.

Yesu iluki Pita igau biyakali

(Md 26.31-35; Lk 22.31-34; Yn 13.36-38)

27 E Yesu iluki matausina, kawala, “Yokomi komwaidomi bukukwapusisi; paila Buki Pilabumaboma kala ginigini isisu, ‘Yaubada biwaiya kasi toyamata sipi, e sipi bibutusi.’ * 28 Mitaga tutala batokaia bamovavau, balobogwa Galili igau bukuwaisi.” *

29 Mitaga Pita iluki matauna, kawala, “Ilagoli komwaidosi bikapusisi, yeigula gala.”

30 Yesu iluki matauna, kawala, “Kululuwai baisa, wa bogi makwaiwena goli, igau gala bisolayu rekorekwa, yoku bukusivatolu bukuyakalaigu.”

31 Mitaga saina minimani ikaibiga, kawala, “Ilagoli bakaliga deli yoku, yeigu gala bayakalaim, gala.”

E komwaidosi ilivalasi makawala.

Yesu inigada Getisemani

(Md 26.36-46; Lk 22.39-46)

32 E ilosi mapilana baleku idokaisi Getisemani;g Yesu iluki la toligalega, kawala, “Kusilaisi baisa e banigada.” 33 Ilau Pita, Yemesa, Yoni, ivitouula saina ikiuta nanola e ikaikai wowola sainela. 34 Iluki matausina, kawala, “Ulo baloma ikaikai sainela makawala bogwa bakaliga. Kusimwaisi baisa, kuyuuyausasi.”

35 Itowada ikavagina opwaipwaia, e inigada kidamwa gagabila gala bilumkoli tuta makwaina kala mmayuyu. 36 Ikaibiga, kawala, “Tamagʹo! Tamagu, vavagi komwaidona gagabila baisa yoku; kukwau mkwelana vigah metoya omatagu; taga gala bavagi makawala avaka magigu, mitaga bavagi makawala avaka magim.”

37 Ima ibani toligalega immasisisi, e iluki Pita, kawala, “Saimoni, yoku kummasisi ke? Ki, gala igagabila bukuyuuyausa bimomwa?” 38 E iluki matausina, kawala, “Kuyuuyausasi kunigadasi taga bukubodasi tamnabi. Mokwita nona magila mitaga woula imama.”

39 Tuvaila ila inigada, ikaibigivau biga makawala. 40 E ikaimilavau ibani matausina immasisisi, paila saina nunupula mitasi, e gala inikolaisi avaka bivitakaulokaisi matauna.

41 Sivitolula ikaimilavau iluki matausina, kawala, “Ammakawami? Kummasisisi, kuuvaiwasisi?i Desi. Tuta bogwa leima, e bogwa ikasalaigu yeigu Latula Tomota oyumasi tomitugaga. 42 Kutokaiasi, bitamwaisi. Ka, agu tokwasesila bogwa leima.”

Yudasa ikasali Yesu

(Md 26.47-56; Lk 22.47-53; Yn 18.2-11)

43 Ililivala, e Yudasa, taitala matausina tailuwotala taiyu, leima deli tobobawa eiyosisi puluta toyo lewa; leimaisi metoyasi baisa tolula kasi tokugwa toyo toninitalapula paila Karaiwaga toyo kaidadala valu. 44 E tokwasesila leisaiki kabutuvatusi kwaitala baisa matausina, kawala, “Availa baviyuwoli, matauwena goli magimi; bukuyosisi, bukulauwaisi, bukuyamataisi bwaina.”

45 Tutala ima, ila otalila Yesu, ikaibiga, kawala, “Guyau!” e iviyuwoli matauna. 46 E ikiulaisi Yesu iyosisi. 47 Mitaga taitala matausina itotusi baisa, ibiigili la puluta iwaiya la towotetila tolula toveka, ikapituni taigala. 48 E Yesu iluki matausina, kawala, “Lokumaisi bukuyosaigusi deli puluta toyo lewa makawala baisa tolibulebu ke? 49 Yumyambwata asikailimi wa Bwala Kwebumaboma avivituloki, mitaga gala kuyosaigusi; mitaga ibodi Buki Pilabumaboma kala ginigini gala bisala.” *

50 E komwaidosi toligalega iulilavaisi matauna isakaulasi. *

51 Taitala toulatila ibokuli matauna, yatala wala kala kwama yapupwakau ikapoli wowola; e ikiulaisi mwada biyosisi matauna; 52 mitaga iligaiwa kala kwama, e tokimwadu isakaula.

Yesu omitasi togugula komwaidosi

(Md 26.57-68; Lk 22.54-55,63-71; Yn 18.12-14,19-24)

53 Ivakoulisi Yesu iuyokaisi tolula toveka; e komwaidosi tolula kasi tokugwa deli kaidadala valu deli toninitalapula paila Karaiwaga leisigugulasi baisa. 54 Pita ililoula oluvi iyeikuli matauna e isuvi mapilana okoukweda la bwala tolula toveka; isiwalai deli toyausa, ikikaikwala wa kova. 55 E tolula kasi tokugwa deli togugula komwaidosij inainevisi tabinona paila Yesu kidamwa bikatumataisi matauna, mitaga gala ibanaisi sitana. 56 Paila bidubadu itabinakaisi matauna, mitaga si kamatula gala ivitububotaisi.

57 Igau itokaiasi mimilisi itabinakaisi matauna, ikaibigasi, kawasi, 58 “Kalagaisi matauna kawala, ‘Makwaina Bwala Kwebumaboma tomota ikaliaisi bakodimaimi e yam kwaitolu wala bakaliivau kwaiyuwela, gala metoya osi kaliai tomota.’ ” 59 Mitaga gala ivitububotaisi makwaina si kamatula.

60 Tolula toveka itomalaula omitasi, ikatupoi Yesu, kawala, “Ki, gala sitana kuvivitakaula? Ammakawala baisa eikikamitulaimsi?”

61 Mitaga ikapatu wala, gala sitana ivitakauloki. Tolula toveka ikatupoivau matauna, kawaka, “Ammakawam? Ki, yokula matauna Mesaia, Yaubada Towalakaiwa Latula?”

62 Yesu ikaibiga, kawala, “E, yeigula matauna; e bukugisaigusi yeigu Latula Tomota basili ola kakatak Topeuligaga deli bamaima olowalowala labuma.” *

63 Tolula toveka ikisi kala kakapula,l ikaibiga, kawala, “Avaka dimlela tanainevisi tokwamatula? * 64 Bogwa kulagaisi ibigigagi Yaubada. Avaka kudokaisi?”

E komwaidosi ikaraiwagasi ibodi kala kamwaga bikaliga.

65 Mimilisi igiusailisi matauna, itabodaisi migila e inobutuwaisi ikaibigasi, kawasi, “Kuvitoubobuta!” Tuvaila toyausa ikipitataisi yumasi iwawaiyasi.

Pita iyakali Yesu

(Md 26.69-75; Lk 22.56-62; Yn 18.15-18,25-27)

66 Pita isili watanawa okoukwedala bwala; e natana la nawotetila tolula toveka ima, 67 igigisi Pita ikikaikwala, e imitakavati matauna, ikaibiga, kawala, “Yoku tuvaila kusikaili matauna Yesu guma Nasaredi.”

68 Mitaga iyakala, ikaibiga, kawala, “Gala anikoli … mna, gala akateta avaka kulilivala.” Isunapula ila omatala kabosusuvi. E, rekorekwa igela.m

69 Minana igisivau matauna, e tuvaila iluki matausina itotusi otalila matauna, kawala, “Tau matauna taitala metoya baisa matausina.” 70 Mitaga tuvaila iyakalavau.

Igau gala imomwa matausina itotusi otalila ilukwaisi Pita, kawasi, “Mokwitala yoku taitala matausina, paila yoku tuvaila guma Galili.”

71 Mitaga ilivala biga katotila mwau, kawala, “Omatala Yaubada, gala sitana anikoli tau matauna lokulivalaisi.”

72 E nanakwa igiliyuwela rekorekwa. E Pita iluluwai ammakawala Yesu eiluki matauna, kawala, “Igau gala bisolayu rekorekwa yoku bukusivatolu bukuyakalaigu.” E ikapwali koku ivalam.

15

Isakaisi Yesu baisa Pailato

(Md 27.1-2,11-14; Lk 23.1-5; Yn 18.28-38)

1 Obulubuvisiga tolula kasi tokugwa deli kaidadala valu deli toninitalapula paila Karaiwaga, e deli togugula komwaidosin isigugulasi ikikeiwalasi; iyuwolaisi Yesu ivakoulisi matauna iuyokaisi Pailato.o 2 Pailato ikatupoi matauna, kawala, “Ki yoku si giyouveka mina Yudia?”

Yesu ivitakauloki matauna, kawala, “Yokula lokukwaibiga.”p

3 E tolula kasi tokugwa itabinakaisi matauna bidubadu vavagi. 4 Pailato ikatupoi matauna tuvaila, kawala, “Ki, gala sitana kuvivitakaula? Kugisi kwaivila vavagi ikamitulaimsi.”

5 Mitaga Yesu gala sitana tuvaila ivitakauloki, mapaila Pailato itutu wowola.

Ikaraiwagasi kidamwa Yesu bikaliga

(Md 27.15-26; Lk 23.13-25; Yn 18.39—19.16)

6 E Pailato la bubunela otutala Luvapelaq pakala bitaneku baisa matausina avai tomipuki inigadaisi baisa matauna. 7 Tutala mimilisi tokowolova itokaiasi ipakaisir valu kala karaiwaga, tokwabilia eiyosisi tokwatumata eisailisi wa bwala katupipi. E taitala matausina yagala Baraba. 8 E tobobawa imaisi ivitouulasi inigadasi baisa Pailato kidamwa bivagi paila matausina makawala la bubunela ivigibogwi. 9 Pailato ivitakauloki matausina, kawala, “Ki, bataneku si giyouveka mina Yudia baisa yokomi?” 10 Paila bogwa igisi tolula kasi tokugwa ikasalaisi matauna uula si pogi.

11 Mitaga tolula kasi tokugwa itainonaisi tobobawa kidamwa binigadasi bitaneku Baraba kaimapula Yesu baisa matausina. 12 Pailato tuvaila iluki matausina, kawala, “Avaka bavigaki matauna kudokaisis si giyouveka mina Yudia?”

13 Idouvausi, kawasi, “Kukwatukorosi matauna.”

14 E Pailato iluki matausina, kawala, “Avaka dimlela? Avai mitugaga leivagi?”

Mitaga saina minimani idoudousi, kawasi, “Kukwatukorosi matauna.”

15 Pailato magila biyomwasali ninasi tobobawa, e itaneku Baraba baisa matausina; ikaraiwaga iwawaiyasi Yesu, oluvi ikasali kidamwa bikatukorosaisi matauna.

Tokwabilia ikatudeuwaisi Yesu

(Md 27.27-31; Yn 19.2-3)

16 Tokwabiliat ivakoulisi Yesu olumoulela bwala kwaiveka, makwaina la bwala tokwaraiwaga, idouwaisi tokwabilia kasi boda yuwomwaidona bisigugulasi. 17 Ivisikomaisi matauna deli kakapula yabweyani,u ivilaisi doula kala butia isailisi okulula. 18 Ivitouulasi ikavaginasi omatala, ikaibigasi, kawasi, “Wo! si giyouveka mina Yudia.” 19 Ilopetaisi pwanetala deli pitapatila, igiusailisi matauna, itapopula kwetutusi ikavaginasi omatala. 20 E bogwa ikatudeuwaisi matauna, ivililaisi miyana kakapula yabweyani e ivisikomaisi kala kwama titoulela. E ivakoulisi ivisunupuloiyaisi kidamwa bikatukorosaisi matauna.

Ikatukorosaisi matauna

(Md 27.32-44; Lk 23.26-43; Yn 19.17-27)

21 Taitala tau yagala Saimoni guma Sairiniv imaima metoya wa bagula, e litula Alekisana sola Rupusa; e tokwabilia iyosisi ikaraiwagasi bikeula Yesu la korosi.w* 22 Imaiyaisi Yesu mapilana baleku idokaisi Goligota (e kidamwa takatumikaisi baisa “Viluwela Pwaneta”x). 23 Itagulikaisi waini deli mro mwada bivimomwaisi matauna, mitaga ipaiki. 24 Ikatukorosaisi matauna; ivilaisi kala kwama ikowobobutasi availa bikau avaka. * 25 Yam kala kalu osi keda valulu eikatukorosaisi matauna. 26 Kala kamatula iginisi, “Si Giyouveka mina Yudia.” 27 Deli matauna ikatukorosaisi taiyu tolibulebu, taitala ola kakata, taitala ola kikiwama.y*

29 Matausina ililoulasi ititageunasi, ibigigagaisi matauna, kawasi, “Aa yokula! Ki bukukodidaimi Bwala Kwebumaboma e yam kwaitolu bukukwaliivau? * 30 Kukwatumovaim titoulem, kubusi metoya wa korosi.”

31 Makawala tolula kasi tokugwa deli toninitalapula paila Karaiwaga ikatudeuwaisi matauna taitala baisa taitala. Ikaibigasi, kawasi, “Eikatumovi tomota ituwoli, mitaga gala gagabila bikatumovi titoulela. 32 Kidamwa matauna Mesaia deli ma giyouvekasi yakamaisi mina Isireli bibusi titoulela metoya wa korosi wa tuta matutona, e bitagisaisi bitadubumaisi.”

Tuvaila matausina ikatukorosaisi deli matauna ilulukwaisi matauna makawala.

Yesu ikaliga

(Md 27.45-56; Lk 23.44-49; Yn 19.28-30)

33 Bogwa itowota kalasia, e valu komwaidona idudubila, igau ila itobala kalasia. 34 E bogwa itobala kalasia, Yesu kaigala kaigaveka idou obonasi mina Iberu, kawala, “Eloi, Eloi, lema sabakitani?”z E kidamwa takatumikaisi, “Ulo Yaubada, ulo Yaubada, avaka dimlela lokusilavaigu?” *

35 Mimilisi matausina itotusi baisa ilagaisi e ikaibigasi, kawasi, “Ka, idoudou baisa Ilaitia.”a 36 E taitala isakaula ividagu toutou wa waini pwayuyu, e ibabi wa kai mwada bivimom, ikaibiga, kawala, “Desi iga bitagisaisi kaina Ilaitia bima bivabu.” *

37 E Yesu iwaiweya ikaliga.

38 Bwala Kwebumaboma kala taboda karekwab itavisiki yayu metoya walakaiwa e watanawa. * 39 Tutala kumatoula matauna itotu omatala korosi igisi ammakawala Yesu eikaliga, ikaibiga, kawala, “Mokwitala matauna Yaubada Latula.”

40 Tuvaila mimilisi vivila itotusi kaduwonaku igigisaisi; e minasina igasi Meri Magidalinic sola Meri inasi Yemesa tokekita deli Yosesi, toyo Salomi. * 41 Paila tutala Yesu isisu Galili, minasina ibokulaisi iwotitalaisi matauna. E bidubadu vivila tuvaila itotusi baisa deli minasina, leimakaiasi Yerusalem deli Yesu.

Yosepa ibaku Yesu

(Md 27.57-61; Lk 23.50-56; Yn 19.38-42)

42 Eikoyavi,d e yam makwaina idokaisi Yamla Katubaiasa,e paila yam sabate makateki bikaloubusi. 43 Isisu taitala togugula,f e tomota saina itemmalaisi matauna. Yagala Yosepa guma Alimatia,g e matauna iuwayausa paila Yaubada la Karaiwaga. Matauwena ituvaluwa ilokaia Pailato, e inigadi wowola Yesu. 44 Pailato itutu wowola paila ilagi Yesu bogwa leikaliga, e idou kumatoula ikatupoi, kawala, “Ki, bogwa ikaligimolila?” 45 E tutala kumatoula iluki Pailato kidamwa leikaligimolila itugwali tomata baisa Yosepa. 46 Matauna igimoli mwaikapula yapupwakau yaminabwaita, e ivabu minana tomata ikapoliki miyana. E ibaku wa laka makwaina leikeli metoya odakuna; e ilopipili kwaitala dakuna owodola laka. 47 Meri Magidalini sola Meri Yosesi inala igisaisi ambaisa leibaku matauna Yesu.

16

Yesu itokaia imovavau

(Md 28.1-10; Lk 24.1-12; Yn 20.1-10)

1 Tutala sabate bogwa leiwokuva,h Meri Magidalinii sola Meri Yemesa inala toyo Salomi igimolaisi bulami mwada bilosi bivaputumaisij wowola Yesu. 2 Eiyam Sunday ilokaiasi wa laka tutala iyuwoula kalasia. 3 Wa keda ibibigatonasi, kawasi, “Availa bilopipili dakuna metoya owodola laka?” 4 Paila saina kwaiveka dakuna makwaina. Ikowanasi e igisaisi dakuna bogwa ikanuwada. 5 Isuvisi wa laka e igisaisi taitala toulatila isili okakata kala kwama yapupwakau, e saina itutu uwosi.

6 Toulatila iluki minasina, kawala, “Veve! Taga bitutu uwomi sainela; kunainevisi Yesu guma Nasaredi matauna leikatukorosaisi. Gala isisu baisa. Bogwa leitokaia imovavau. Ka kugisaisi baisa kabala mesailisi matauna. 7 E, kulosi, kulukwaisi la toligalega toyo Pita, ‘Bilobogwa Galili igau bukuwaisi; baisa bukugisaisi matauna makawala leilukwaimi.’ ” *

8 Isunapulasi isakaulasi metoyasi wa laka, deli si tatatuva paila saina itutu uwosi sainela; gala sitana ilukwaisi availa, paila kasi kokola.

Yesu iyoulapula baisa mimilisi

(Md 28.9-10; Lk 24.13-35; Yn 20.11-18)

[ 9 E tutala Yesu itokaia imovavau, mayamna Sunday kaukwau ikugwa iyoulapula baisa Meri Magidalini. Metoya baisa minawena goli leiyabi tailima taiyu baloma gaga. 10 E minana ila isola baisa matausina sala Yesu. Ikikavinavinasi iuvalamsi, 11 mitaga tutala ilagaisi kidamwa Yesu bogwa eimovavau e minana bogwa leigisi matauna, gala idubumaisi minana.

12 Oluvi Yesu idavila wowola e iyoulapula baisa matausina kasitaiyu tutala ililoulasi bilosi okidodina. 13 E ikaimilavausi isolasi baisa matausina sesia, mitaga gala idubumaisi baisa.

Yesu isaiki toligalega kasi karaiwaga

(Md 28.16-20; Lk 24.36-49; Yn 20.19-23; VA 1.6-8)

14 E kala vigimkovila Yesu iyoulapula baisa matausina tailuwotala taitala tutala ikamkwamsi; e iluluki matausina paila gala idubumaisi; deli saina kasai ninasi, paila gala idubumaisi matausina leigisaisi matauna tomomova. 15 E iluki matausina, kawala, “Kulosi ovalu komwaidona; kukwamitulaisi Bulogala Bwaina baisa komwaidosi mina watanawa. * 16 Availa idubumi e ibapitaiso, matauna bisibwabwaila; mitaga availa gala idubumi, matauwena bibani kala kamwaga. 17 E Yaubada bisaiki kabutuvatusi makwaisina baisa todubumi biyosisi; kidamwa bikavitagaisi yagagu, biyabaisi baloma gaga; biwawailasi bonavau. 18 Kidamwa biyosisi keiyuna, kaina bimomsi tuva, gala bilumkolaisi sitana gaga; bikabikonaisi tokwatoula, e bikatumovaisi matausina.”

Yesu ila walakaiwa

(Lk 24.50-53)

19 Ililivala baisa matausina, e oluvi Guyau Yesu ila walakaiwa wa labuma, e isili ola kakata Yaubada. * 20 E matausina toligalega ilosi ikikamitulaisi ambaisa ambaisa; Guyau iuwotetila deli matausina, e isaiki kabutuvatusi makwaisina e makawala goli ikikamokwita si kamatula.]k

* 1:2 1.2 Mal 3.1

* 1:3 1.3 Ais 40.3

a 1:4 Matauna Yoni ivitouula la kamatula wa taitu makwaina 27 AD. Kugisi Lk 3.1-3.

b 1:4 Baisa vilouwokuva wala e gala avai kai kaina mnumonu isisu, raibwagawokuva wala, isisu wa Waya Yoridani mapilana opilikwaibwaga, katitaikina Milaveta Pilamata.

* 1:5 1.5 2 Gwe 1.8

c 1:6 Miyana yabeiyaya bisipu okuvalila mwada bisipukikita kala karekwa, e tuvaila ivigaki kauyala la mani deli avai guguwa. Omitibogwa matauna tovitoubobuta Ilaitia bisikam kala karekwa deli palitula makawala.

d 1:7 Wotetila makwaina bibodi taitala la ula saina towatanawa bivagi; baisa makawala Yoni eilivala mwada wotetila makwaina saina watanawa, mitaga avai tau bivagi baisa matauna saina ikalisau Yoni.

e 1:9 Mapilana valu isisu milaveta Galili opilibolimilayouya kala kaduwonaku makawala Kaibola bitala Obulaku (26 km).

f 1:9 Mapilana valu isisu opiliyavata e matauna Akelosi bodala yagala Erodi Anitipasa iguguyoi baisa.

g 1:10 italakapusi…baisa matauna: Gagabila bitagini “italakapusi…mwada bisikaila matauna.”

h 1:11 Yoku Latugu Tombwailigu.Gagabila bitagini, “Yoku Latugu kammwaleta wala yoku” kaina “Kammwaleta wala yoku Latugu.”

* 1:11 1.11 Vit 22.2; Sam 2.7; Ais 42.1; Md 3.17; 12.18; Mk 9.7; Lk 3.22

i 1:12 Kugisi Mk 1.4 kala katumiki.

j 1:13 Matauna kala tokwaraiwaga uvagila gaga; maigana yagala kala katumiki “Totabinona”.

k 1:14 Matauna Erodi Anitipasa eikaraiwaga bikatupipaisi Yoni. Kugisi Mk 6.17-18. Maigana Erodi Anitipasa bukubani olumoulela makasana Biga Kala Katumiki.

l 1:15 Kugisi makasana Biga Kala Katumiki.

m 1:15 bogwa ivakatitaikina: Gagabila bitagini “bogwa leima”.

* 1:15 1.15 Md 3.2

n 1:16 Makwaina milaveta sopila sumokainia kala wonaku Kavataria bitala Sinaketa (21 km) e kala beiyaya Gusaweta bitala Kaileula (13 km), isisu olumoulela mapilana Galili.

o 1:19 iyayaimasi si wota. Gagabila bitagini “ikikatubiasaisi si wota”.

p 1:20 Matausina eidouwaisi bipilasaisi pwapoula e oluvi bimapwaisi mani.

q 1:21 Mapilana valu isisu milaveta Galili olumata opilikwaibwagayouya.

r 1:21 Yam makwaina wiki wiki yamla kala vigimkovila yakidasiga tadokaisi Sadade. E yam makwaina yam kwaibumaboma. E mina Yudia isim kasi karaiwaga bomala availa bipaisewa ambaisa kaina ovalu kaina obuyagu.

s 1:21 Avai tuta tomota bisigugulasi osi bwala tapwaroru, igagabila tovituloki ituwoli ituwoli bisuvisi biuvitulokisi e bititanekwaisi Buki Pilabumaboma baisa tomota.

t 1:22 Kugisi makasana Biga Kala Katumiki.

* 1:22 1.22 Md 7.28-29

u 1:23 Kugisi makasana Biga Kala Katumiki.

v 1:24 Matauna ililivala mwada si biga saina budoveka boda minasina baloma gaga eisikaila matauna.

w 1:24 Kidamwa magisi bilivalasi paila taitala tau, mimilisi tuta bikaibigimgulisi la valu. Kugisi 1 Gwe 17.1 (Ilaitia tolela Tisibe), Mk 15.43 (Yosepa guma Arimatia), deli VA 9.11 (Saulo guma Tasu).

x 1:32 Mina Yudia idokaisi kwaitala yam kala vigimkovila tuta makwaina isisalili kalasia, e oluvi gagabila bivitouulasi yam kwaiyuwela la vavagi. E yam makwaina sabate, mauula avai tuta bogwa eisalili kalasia gagabila bikokeulasi tokwatoula bimaiyaisi e Yesu bikatumovi.

y 1:33 Mapilana Kapaneum; kugisi mailela 21.

z 1:34 Iluluki la karaiwaga peula bisunapulasi e ikabikaulasi.

a 1:34 Inikolaisi wala kidamwa Yesu matauna Mesaia.

b 1:39 Kugisi mailela 23 deli 34.

* 1:39 1.39 Md 4.23; 9.35

c 1:40 Yakidasi taginisi lelia makwaina, mitaga mina Girisi si biga eiginisi ikoumgulaisi mimilisi lelia ituwoli ituwoli tuvaila.

d 1:40 Idokaisi lelia bivigaki matausina makawala tomitugaga, paila uwosi kala gaga eiyogwali si tapwaroru, e mauula gala gagabila bitemmalaisi Yaubada. E magisi Yesu bikau kala gaga biligaiwa e bogwa bimigileusi e gagabila bitemmalaisi Yaubada.

e 1:41 Saina inokapisi matauna: Mimilisi buki pilabubogwa eiginisi “Saina kala leiya”. Kaina nokapisi iseguliki nona kala leiya, makawala inokapisi tau mitaga nanola kala leiya paila si sula ininanamsasi kidamwa katoula biyogwali tapwaroru.

f 1:41 Mina Yudia kasi kokola idokaisi kidamwa availa bikabikoni taitala tolelia bogwa bivigaki titoulela bomakikila makawala tokwatoula. Mitaga Yesu inikoli baisa gala makawala e mauula gala wala ikokola, ikabikoni wala.

g 1:44 Tolula komwaidosi isim si karaiwaga bimitakavataisi uwosi tokwatoula e bikamitulaisi avai katoula bogwa leibwaina. Kugisi Tol 14.3.

* 1:44 1.44 Tol 14.1-32

h 2:1 Kaina la bwala Saimoni (kugisi Mk 1.29) kainaga la bwala titoulela (kugisi Mk 2.15 deli kala katumiki).

i 2:4 Kugisi Md 24.17 kala katumiki paila matabudona buligayuwela odabala bwala. Kaimapula katuva bisailisi sisila kai deli yekwesi e bikatumkulovaisi pwaipwaia bitutusi bidudubuna. Mauula saina gagabila bikilikelisi bi kipwanaisi mwada kabosusuvi.

j 2:5 Yesu eigisi matausina tokeula deli goli tokwatoula eidubumaisi Yesu gagabila bikatumovi matauna.

k 2:5 Baisa bigala kalubaila.

l 2:10 Kugisi makasana Biga Kala Katumiki. Mapilana Kabutuvau maigana Yesu wala yagala.

m 2:14 Matauna igiyuwela Madiu; kugisi Md 9.9.

n 2:14 Uula matauna ikoguguli manila pokala paila mina Roum. Kidamwa tomota mwada bimaiyaisi kaula kaina avai guguwa mwada bigigimwalasi obikubaku, kasi karaiwaga ikugwa bipokalasi oluvi gagabila bigigimwalasi. Mina Yudia tokukolosi matausina tokougugula pokala goli, uula ipilasaisi kasi tilaula e ipakaisi si valu tatousi.

o 2:15 ola bwala Libai: Gagabila bitagini “ola bwala Yesu”; kugisi tuvaila Mk 2.1 deli kala katumiki.

p 2:15 Matausina si bubunela makawala tokougugula pokala eipakaisi kabikaula baisa bidubadu karaiwaga, makawala mimilisi kaula bomakikila bikamsi deli kasi karaiwaga bomala bikalubailasi deli matausina gala mina Yudia. E kidamwa bipakaisi kasi karaiwaga makwaisina, mina Yudia kasi tokugwa bikoulovaisi matausina bidokaisi tomitugaga.

q 2:16 Kugisi makasana Biga Kala Katumiki.

r 2:22 Biyoudulaisi miyana metoya kanuvinela mauna.

* 2:23 2.23 Kak 23.25

s 2:24 Idokaisi toligalega iuvagaisi makawala paisewala tayoyuwa, e kawasi bomala availa bipaisewa makawala wa yam sabate. Kugisi Sun 34.21.

t 2:24 Kugisi makasana Biga Kala Katumiki.

* 2:25 2.25-26 1 Sml 21.1-6

u 2:26 Baisa buliyoyova mina Yudia eivigakaisi si Bwala Kwebumaboma.

v 2:26 Taitala tolula ituwoli eisaiki Debida, matauna Abiata tamala yagala Aimeleki (kugisi 2 Sam 8.17).

* 2:26 2.26 Tol 24.9

w 3:6 Mabudona magisi taitala metoya odalela Erodi Toveka biguyoi mina Yudia e ipakaisi matauna guma Roum. Kugisi tuvaila makasana Biga Kala Katumiki.

x 3:7 Kugisi Mk 1.16 kala katumiki.

y 3:7 Kugisi Mk 1.9 kala katumiki.

z 3:7 Mapilana katupotala mina Isireli si valu.

a 3:8 Mapilana Idumia si valu mina Isireli isisu opapala opilibolimila.

b 3:8 Mapilasina pilayu si valu matausina gala mina Yudia isisuaisi olumata makwaina Bolita Kwaiveka, Galili opiliyavata.

* 3:9 3.9-10 Mk 4.1; Lk 5.1-3

c 3:12 Kugisi Mk 1.34 kala katumiki.

d 3:14 Kugisi makasana Biga Kala Katumiki. Mimilisi wala buki pilabubogwa gala wala biginisi “e idoki matausina aposetolo.”

e 3:15 Kugisi Mk 1.34 kala katumiki.

f 3:18 guma Kenani.Mabigana gagabila tuvaila bitagini Toyubayoba (kugisi Lk 6.16). Mimilisi idokaisi uula matauna taitala metoya wa boda mabudona ipakaisi mina Roum si karaiwaga e magisi wala bikatusunupuloiyaisi metoya okabilia.

g 3:19 Isikariota.Maigana kala katumiki kaina “guma Keriota”. Mitaga tuvaila gagabila bitakivilaisi “tosasopa” kainaga “tokwasesila”.

h 3:20 Makwaina isisu mapilana Kapaneum; kugisi Mk 2.15 kala katumiki.

i 3:21 Baisa inala, budala deli luleta; kugisi mailesi 31-35.

j 3:22 Maigana idokaisi igiyuwela yagala matauna Diabolo mwada matauna balomagaga kasi tokwaraiwaga. Sitana makawala mina Pilisitia si yaubada yagala Bealisebubi; kugisi 2 Gwe 1.2-3.

* 3:22 3.22 Md 9.34; 10.25

k 3:23 Bigavisaiki baisa kukonebu livalela bivituloki uvagila tapwaroru.

* 3:29 3.29 Lk 12.10

l 3:31 inala, budala.Mimilisi buki pilabubogwa ikatumkulovaisi “deli luleta.”

* 4:1 4.1 Lk 5.1-3

* 4:12 4.12 Ais 6.9-10

m 4:21 Mina Yudia si kaitapa bisailisi bulamila olive okaboma kaina olukwava e bivakataisi metoya yatala wotunu yakukupi.

* 4:21 4.21 Md 5.15; Lk 11.33

* 4:22 4.22 Md 10.26; Lk 12.2

* 4:24 4.24 Md 7.2; Lk 6.38

* 4:25 4.25 Md 13.12; 25.29; Lk 19.26

* 4:29 4.29 Yoe 3.13

n 4:35 Mapilana opilibomatu.

o 5:1 Mapilana opilibomatu.

p 5:1 Gerasa: Mimilisi buki pilabubogwa eiginisi Gadara (kugisi Md 8.28), e mimilisi ituwoli eiginisi Gerigesa. Mapilana Gerasa si valu matausina gala mina Yudia isisu sitana kaduwonaku metoya milaveta Galili opilibolimila, kala kaduwonaku Kaibola bitala Vakuta (60 km).

q 5:2 Mapilana valu ibakwaisi si tomata wa lagi makwaisina.

r 5:3 Kugisi makasana Biga Kala Katumiki.

s 5:9 Maigana mina Roum si biga paila budotala tokwabilia mabudona kala bawa lakatuluwolima lakatuluwotala tokwabilia, mauula taginisi “Tobobawa Sainela”.

t 5:9 Minasina baloma gaga ililivalasi owodola tau.

u 5:10 Mapilana Gerasa.

v 5:20 Mapilasina valu baisa si valu matausina gala mina Yudia isisuaisi katitaikina milaveta Galili opilibolimila. Pilatala mapilasina mapilawena Gerasa.

w 5:21 Ila mapilana opilikwaibwaga.

x 5:25 Uula minana kala buyavi gala wala bwaina.

y 5:38 Mina Yudia kasi gulogula bimapwaisi mani baisa touvalam otutala kaliga, bivigaki kala taimamila tomata.

z 6:1 Mapilana Nasaredi

a 6:2 Kugisi Mk 1.21 kala katumiki.

b 6:3 tokwaliai bwala, e Meri latula: Mimilisi buki pilabubogwa iginisi “litusi matauna tokwaliai bwala deli Meri,”; kugisi Md 13.55.

* 6:3 6.3 Yn 4.44

c 6:4 Kugisi makasana Biga Kala Katumiki.

d 6:7 Kugisi makasana Biga Kala Katumiki.

e 6:8 Kugisi “palitula” deli Mk 1.6 kala katumiki.

* 6:8 6.8-11 Lk 10.4-11

f 6:9 Mina Yudia bisikambogwasi yatala kasi karekwa yakukupi, kaina tadokaisi kasi kakapula, e oluvi kasi kwama. Yesu eiluki taga bikauwaisi yayuwela kasi kakapula.

g 6:11 Baisa bikibuboti bogwa goli eipakaitulaisi gala magisi mapilana valu.

* 6:11 6.11 VA 13.51

h 6:13 Kugisi Mk 1.34 kala katumiki.

* 6:13 6.13 Ym 5.14

i 6:14 Matauna Erodi Anitipasa guyoula mapilana Galili. Kugisi Mk 1.14.

* 6:14 6.14-15 Md 16.14; Mk 8.28; Lk 9.19

j 6:15 Mina Yudia itutulaisi matauna Ilaitia bimaibogwa bikatubiasi Mesaia kedala; kugisi Mal 4.5-6.

k 6:17 Matauna Erodi bodala isisu ola valu tatoula Roum.

* 6:17 6.17-18 Lk 3.19-20

l 6:20 Mimilisi buki pilabubogwa iginisi “eivagi bidubadu vavagi ituwoli ituwoli paila uula Yoni la biga.”

m 6:30 Kugisi makasana Biga Kala Katumiki.

n 6:30 Eititavinasi valu makawala Yesu eiluki; kugisi Mk 6.7-13.

o 6:33 ivitoyaisi matausina.Gagabila bitagini “eikatetasi availaga matausina”.

* 6:34 6.34 Baw 27.17; 1 Gwe 22.17; 2 Lil 18.16; Isi 34.5; Md 9.36

p 6:37 Yakidasi taginisi kina, mitaga baisa mina Girisi obonasi kwaitala dakuna kwepupwakau yagala “denarius”. E kwaitala makwaina bibodi bitamapu taitala towotetila mwada mapula yam kwaitala la paisewa.

q 6:40 mimilisi…tailakatutala, mimilisi tailuwolima: Gagabila bitagini “kasalakatutala, e kasatala kasatala eiboda tailuwolima”.

r 6:45 Mapilana opilikwaibwaga.

s 6:48 Mwada bivaligili.Gagabila bitagini “Mwada bisikaili”.

t 6:53 Mapilana valu kabatau wala pwaipwaiala saina kubilumalala isisu katitaikina milaveta Galili olumata opilikwaibwagayouya.

u 6:56 Mina Yudia bikatububulaisi kaipagala kasi kwama bikibubotaisi si kabikaula baisa Yaubada. Kugisi Baw 15.37-41.

v 7:1 Kugisi makasana Biga Kala Katumiki.

w 7:1 Kugisi makasana Biga Kala Katumiki.

x 7:4 Tutala bimaisi…bikikilaisi titoulesi: Gagabila bitagini, “Gala bikamsi avaka eigimolaisi obikubaku kidamwa gala biwinibogwaisi”.

* 7:6 7.6-7 Ais 29.13

* 7:10 7.10 Sun 20.12; 21.17; Tol 20.9; Kak 5.16

y 7:15 Mimilisi wala buki pilabubogwa iginisi mailela 16, kawasi, “ 16 Matauna ilagi ibodi biligimlili.”

z 7:24 Taia.Kugisi Mk 3.8 kala katumiki. Mimilisi wala buki pilabubogwa ikatumkulovaisi “toyo Saidoni” (kugisi Md 15.21).

a 7:27 Sivabidubadu mina Yudia biyosokanaisi matausina gala mina Yudia bidokaisi kaukwa.

b 7:31 Kugisi Mk 3.8 kala katumiki.

c 7:31 Kugisi Mk 5.20 kala katumiki.

d 7:31 Kugisi Mk 1.16 kala katumiki.

e 8:10 Mapilana valu gala tanikoli mokwita tumalela milaveta Galili olumata opilikwaibwaga. Mimilisi buki pilabubogwa gala iginisi Dalimanuda mitaga kaimapula iginisi Magadana (kugisi Md 15.39) kainaga Magidala.

* 8:11 8.11 Md 12.38; Lk 11.16

* 8:12 8.12 Md 12.39; Lk 11.29

f 8:13 Mapilana opilibomatu.

g 8:15 Matauna Erodi Anitipasa (kugisi Mk 6.14). Mitaga mimilisi buki pilabubogwa iginisi “Erodi la boda”.

* 8:15 8.15 Lk 12.1

* 8:18 8.18 Yer 5.21; Isi 12.2; Mk 4.12

h 8:22 Mapilana valu milaveta Galili olumata opilikwaibwagayouya.

i 8:27 Mapilana valu isisu sitana kaduwonaku metoya milaveta Galili opiliyavata kala kaduwonaku Giribwa bitala Kuluvitu (40 km).

j 8:28 Kugisi Mk 6.15 kala katumiki.

* 8:28 8.28 Mk 6.14-15; Lk 9.7-8

k 8:29 Kugisi makasana Biga Kala Katumiki.

* 8:29 8.29 Yn 6.68-69

* 8:34 8.34 Md 10.38; Lk 14.27

* 8:35 8.35 Md 10.39; Lk 17.33; Yn 12.25

l 8:38 paila ulo biga.Mimilisi buki pilabubogwa iginisi “paila agu tobwakuli”.

m 9:1 Kugisi makasana Biga Kala Katumiki.

* 9:2 9.2-7 2 Pt 1.17-18

* 9:7 9.7 Md 3.17; Mk 1.11; Lk 3.22

n 9:9 Kugisi makasana Biga Kala Katumiki.

o 9:11 Kugisi makasana Biga Kala Katumiki.

p 9:11 Kugisi Mk 6.15 kala katumiki.

* 9:11 9.11 Mal 4.5; Md 11.14

q 9:13 Yesu ililivala paila Yoni Tobapitaisi, paila Yaubada eilivala biga katotila kidamwa biwitali tovitoubobuta Ilaitia bima bikatubiasi la keda Mesaia (kugisi Mk 6.15), e leivigimkulovi metoya baisa matauna Yoni Tobapitaisi. Kugisi Mk 6.15 kala katumiki.

r 9:17 Kugisi makasana Biga Kala Katumiki.

s 9:18 Kugisi Mk 1.34 kala katumiki.

t 9:29 nigada wala. Mimilisi buki pilabubogwa ikatumkulovaisi “deli goli pusoposuma.”

u 9:30 Kugisi Mk 1.9 kala katumiki.

v 9:33 Kugisi Mk 1.21 kala katumiki.

* 9:34 9.34 Lk 22.24

* 9:35 9.35 Md 20.26-27; 23.11; Mk 10.43-44; Lk 22.26

* 9:37 9.37 Md 10.40; Lk 10.16; Yn 13.20

* 9:40 9.40 Md 12.30; Lk 11.23

* 9:41 9.41 Md 10.42

w 9:43 Mimilisi wala buki pilabubogwa ikatumkulovaisi mailela 44, iginisi, “ 44 Baisa ‘si mtemwata gala bikaligasi, deli kova gala bimata.’ ” (Kugisi mailela 48.)

* 9:43 9.43 Md 5.30

x 9:45 Mimilisi wala buki pilabubogwa ikatumkulovaisi mailela 46, iginisi, “ 46 Baisa ‘si mtemwata gala bikaligasi, deli kova gala bimata.’ ” (Kugisi mailela 48).

* 9:47 9.47 Md 5.29

* 9:48 9.48 Ais 66.24

y 9:50 Mabigana kala katumiki mokwita goli bibodasi kasi lamadada, mitaga bibodi bisibwabwailasi deli sesia tobwakuli Yesu.

* 9:50 9.50 Md 5.13; Lk 14.34-35

z 10:1 Kugisi Mk 3.7 kala katumiki.

a 10:1 Mapilana opilibomatu.

* 10:4 10.4 Kak 24.1-4; Md 5.31

* 10:6 10.6 Vit 1.27; 5.2

b 10:7 bivakouli la kwava.Mimilisi buki pilabubogwa gala wala iginisi “bivakouli la kwava”.

* 10:7 10.7-8 Vit 2.24

* 10:10 10.10 Md 5.32; 1 Kr 7.10-11

c 10:12 Mina Roum kasi karaiwaga gagabila vivila bivaipaki la mwala, mitaga mina Yudia kasi karaiwaga gala wala gagabila.

* 10:15 10.15 Md 18.3

d 10:19 Kugisi Sun 20.12-16. Mitaga karaiwaga makwaina “Taga kutabinona” gala wala isisu baisa.

* 10:19 10.19 Sun 20.12-16; Kak 5.16-20

e 10:24 saina kasai. Mimilisi buki pilabubogwa ikatumkulovaisi “paila matausina idubumaisi si guguwa”, e mimilisi ituwoli buki iginisi “paila matausina toliguguwa bidubadu”.

* 10:31 10.31 Md 20.16; Lk 13.30

f 10:33 Yesu ililivala paila matausina mina Roum.

g 10:37 Kabokwaraiwaga la tomota tovakaveka bisilaisi makawala opapala guyau ola kakata ola kikiwama.

* 10:38 10.38 Lk 12.50

h 10:39 Baisa kabutuvitusila mmayuyu.

i 10:39 Yesu ililivala paila la bapitaiso avaka bikaloubusi igau oluvi mwada bikibuboti kala mmayuyu makateki goli bilumkoli.

* 10:42 10.42-43 Lk 22.25-26

* 10:43 10.43-44 Md 23.11; Mk 9.35; Lk 22.26

j 10:45 batugwalaigu okaliga kaimapusi.Obonasi mina Girisi si biga paila “kaimapu” mimilisi tuta kala kivila “taitala bimapu mani kwaiveka mwada mapula tokwatupipi bisilavi kala katupipi”.

k 10:46 Mapilana valu wa Waya Yoridani mapilana opilikwaibwaga, e Yerusalem opilibomatu kala kaduwonaku Kaduwaga bitala Kaibola (24 km).

l 10:47 Kugisi Mk 1.24 kala katumiki.

m 10:47 Maigana igatala mina Yudia kasi tokwatumova mwada matauna odalela giyoubogwa Debida deli igau biyosi la guyau.

n 11:1 Mapilana Bedipeigi katitaikinela Koya Umilela Olive, e Bedani katitaikina Yerusalem opilibomatu, kala kaduwonaku Oyabia bitala Gusaweta.

o 11:1 Makwaina koya katitaikina Yerusalem opilibomatu, wa sakala Kidironi mapilana ewaiwa.

p 11:2 Kaina Bedipeigi kainaga Bedani.

q 11:3 Tomoya.Gagabila bitagini “Matauna tolimauna”.

r 11:8 Baisa makawala mina Yudia mimilisi tuta biyakawolaisi taitala toveka, makawala yakidasi takatugogovasi omatala guyau.

* 11:9 11.9 Sam 118.25-26

s 11:15 Togimwala mwada bipilasaisi totapwaroru, paila uula bidubadu leimaisi metoya saina kaduwonaku, e binainevisi igimolaisi avai mauna bibudoki bilulasi wa Bwala Kwebumaboma.

t 11:15 Bidubadu totapwaroru metoya wa boda ituwoli ituwoli e si mani migila kala gigisa ituwoli ituwoli. E kidamwa magisi bisemakavisi kaina bigimolaisi mauna paila lula, ibodi biyosisi oyumasi manila Bwala Kwebumaboma. E baisa uula mabudona tokwatumapu mani isisuaisi baisa.

u 11:16 Tokeula guguwa ililoulasi makadana Yerusalem bila koya Umilela Olive tuta tuta binainevisi keda kadakukupi, mauula gala bitavinaisi Bwala Kwebumaboma mitaga bivawalaisi wala.

* 11:17 11.17 Ais 56.7; Yer 7.11

v 11:18 Kugisi makasana Biga Kala Katumiki.

w 11:22 Kidamwa kudubumaisi Yaubada.Mimilisi buki pilabubogwa iginisi, “Kudubumaisi Yaubada. 23 Gagabila...” kaina“Ki, kudubumaisi Yaubada kaina? 23 Gagabila...”

* 11:23 11.23 Md 17.20; 1 Kr 13.2

x 11:25 Mimilisi wala buki pilabubogwa ikatumkulovaisi mailela 26, iginisi, “ 26 Mitaga kidamwa gala kuligaiwaisi si mitugaga tomota, makawala Tamami wa labuma gala biligaiwa mi mitugaga.” Kugisi Md 6.15.

* 11:25 11.25Md 6.14-15

y 11:27 Kugisi makasana Biga Kala Katumiki.

z 11:32 Kugisi makasana Biga Kala Katumiki.

a 12:1 Kugisi Mk 3.23 kala katumiki.

* 12:1 12.1 Ais 5.1-2

b 12:6 taitala, latula tombwailila.Gagabila bitagini “taitala latula taitinidesi”.

* 12:11 12.10-11 Sam 118.22-23

c 12:13 Kugisi makasana Biga Kala Katumiki.

d 12:13 Kugisi Mk 3.6 kala katumiki.

e 12:14 Baisa Mosese la Karaiwaga, kugisi makasana Biga Kala Katumiki.

f 12:14 Matauna mina Roum si guyau, yagala Taibiria, eiyosi la guyau wa taitu 14 AD bila 37 AD.

g 12:16 Dakuna makwaina mina Roum si mani kwepupwakau e yagala “denarius”.

h 12:18 Kugisi makasana Biga Kala Katumiki.

* 12:18 12.18 VA 23.8

* 12:19 12.19 Kak 25.5

i 12:23 Mimilisi buki pilabubogwa gala wala iginisi mabigasina “Igau tutala tomata bitokaiasi bimovavausi,” e mailela 23 ivitouulasi, “E avai tau minana la kwava?”

j 12:24 Mapilana mina Yudia si Buki Pilabumaboma.

* 12:26 12.26 Sun 3.6

k 12:28 avai karaiwaga ikugwai? Gagabila bitagina “avai karaiwaga saina kwaiveka ikalisau karaiwaga komwaidona?” Kugisi Kak 25.5-6, mitaga mailana mailela gala wala eigini “deli onanom komwaidona”.

* 12:28 12.28-34 Lk 10.25-28

l 12:29 Guyau Taitinidesi.Gagabila bitagini, “Guyau matauna da Yaubadasi, kalamwaleta wala matauna Guyau”, kainaga, “Matauna Guyau da Yaubadasi taitala wala matauna.”

* 12:29 12.29-30 Kak 6.4-5

* 12:31 12.31 Tol 19.18

* 12:32 12.32 Kak 4.35

* 12:33 12.33 Osi 6.6

m 12:36 Baisa tokwaraiwaga tovakaveka wala ibodi bisilaisi.

n 12:36 bavigakaim bukukwalisau matausina kam tilaula: Mina Iberu obonasi iginisi, “kam tilaula basaili kaikem osikowala.”

* 12:36 12.36 Sam 110.1

* 13:9 13.9-11 Md 10.17-20; Lk 12.11-12

* 13:13 13.13 Md 10.22

o 13:14 Daniela tovitoubobuta eigini paila Anitioki Epipani, matauna guyoula Siria, wa taitu 167 BC eikaliai kabolula paila la yaubada olumoulela si Bwala Kwebumaboma mina Yudia, e makawala eipeili la ligisa Yaubada. Yesu ililivala paila igau goli bigisaisi kwaitala kaboyogwala kwaivau.

* 13:14 13.14 Dan 9.27; 11.31; 12.11

p 13:15 Obonasi mina Girisi eiginisi “Matauna isisu odabala bwala”, paila uula mina Yudia si bwala isisu buligayuwela taboda odabala si bwala, e matabudona tabudopatata wala, paila gala kuna kunoveka baisa. E ikoyavi bidubadu bimwenasi baisa okala kweluva eitula valu mwada yagila bivisi uwosi.

* 13:15 13.15-16 Lk 17.31

* 13:19 13.19 Dan 12.1; YG 7.14

* 13:24 13.24 Ais 13.10; Isi 32.7; Yoe 2.10,31; 3.15; YG 6.12

q 13:25 Ililivala paila utuyam, deli minasina utuyam si keda ituwoli wa labuma, paila idokaisi bilubaloma ituwoli ituwoli eikikaraiwogaisi minasina.

* 13:25 13.25 Ais 34.4; Yoe 2.10; YG 6.13

* 13:26 13.26 Dan 7.13; YG 1.7

r 13:29 tuta matutona katitaikina, makateki goli bitokaia. Gagabila bitagini, “matauwena (Latula Tomota) eivakatitaikina, makateki goli biviloubusi.”

* 13:32 13.32 Md 24.36

s 13:33 kuyuuyausasi.Mimilisi buki pilabubogwa ikatumkulovaisi, “e kuninigadasi”.

* 13:34 13.34 Lk 12.36-38

t 14:1 Kugisi makasana Biga Kala Katumiki.

* 14:1 14.1 Sun 12.1-27

u 14:3 Kugisi Mk 11.1 kala katumiki.

v 14:3 Kugisi Mk 1.40 kala katumiki. Mitaga matauna Saimoni kala katoula bogwa leibwaina, paila bomala avai tokagwaiguya bikamkwamsi deli tomota ola bwala.

w 14:3 Bulami makwaina metoya bikimimisisi kaviliwalila makaina kai narida, mitaga umilela makaina saina kaduwonaku sainela mapilana Ilam piliyuwelʹo (kugisi VA 2.9), yakidasiga wa yam lagaila tadokaisi India. Mauula bulamila narida saina mwau mapula.

x 14:3 Kugisi makasana Biga Kala Katumiki.

* 14:3 14.3 Lk 7.37-38

y 14:5 Kugisi Mk 6.37 kala katumiki.

* 14:7 14.7 Kak 15.11

z 14:8 Mina Yudia kidamwa bibakwaisi tomata ikugwa bibulamaisi woula oluvi bikapolaisi omweikapula bivisalilisi.

a 14:10 Kugisi Mk 3.19 kala katumiki.

b 14:13 Mapilana Yerusalem.

* 14:18 14.18 Sam 41.9

c 14:20 Makaina kaboma isailisi avaka kakamwenala bwaina avaka biwaki kala, e bivinumlaisi kʹasi bikamkwamsi.

d 14:24 kabutu.Mimilisi buki pilabubogwa iginisi “kabutu kwaivau” (kugisi Lk 22.20).

e 14:24 buyavigu, Yaubada la kabutu ikikamokwita.Yaubada la kabutu deli mina Isireli kala kabokamokwita baisa buyavisi minasina mauna eilulasi, e tolula bikau biyavi bivisokaisi oluwalaisi tomota. Kugisi Sun 24.7-8 deli Ib 9.13.

* 14:24 14.24 Sun 24.8; Yer 31.31-34

f 14:26 Mina Yudia kasi gulogula avai tuta bivigimkulovaisi Luvapela pakala biwosisi Sam 115 bila 118.

* 14:27 14.27 Sek 13.7

* 14:28 14.28 Md 28.16

g 14:32 Mapilana baleku isisu wa koya Umilela Olive papala opilikwaibwaga.

h 14:36 Baisa kabutuvitusila mmayuyu.

i 14:41 Ammakawami? Kummasisisi, kuuvaiwasisi? Gagabila bitagini, “Desi wala, kusetuwolaisi mmasisi uvaiwasi.”

* 14:49 14.49 Lk 19.47; 21.37

* 14:50 14.50 Yn 2.19

j 14:55 Kugisi makasana Biga Kala Katumiki.

k 14:62 Kugisi Mk 12.36 kala katumiki.

* 14:62 14.62 Dan 7.13

l 14:63 Mina Yudia kasi gulogula makawala mwada bivitulokaisi nona kala gaga saina mwaugaga deli kala kakayuwa.

* 14:63 14.63 Tol 24.16

m 14:68 E rekorekwa igela: Mimilisi buki pilabubogwa gala wala iginisi mabigasina “E rekorekwa igela.”

n 15:1 Kugisi makasana Biga Kala Katumiki.

o 15:1 Matauna Ponitio Pailato, mina Roum eivigakaisi si tokwaraiwaga paila mapilasina Yudia, Sameria deli Idumia, eiyosi la karaiwaga 26 AD bila 36 AD.

p 15:2 Yokula lokukwaibiga. Gagabila bitagini, “E, lokukwamokwita goli.”

q 15:6 Kugisi “paka” olumoulela makasana Biga Kala Katumiki.

r 15:7 Kaina ola tuta Yesu komwaidosi tomota einikolaisi kominimani makwaina, mitaga oda tutasi lagaila gala wala avaka tanikoli avaka, bogwa eitamwau.

s 15:12 kudokaisi.Mimilisi buki pilabubogwa gala wala iginisi mabigana “kudokaisi”.

t 15:16 Matausina mina Roum si tokwabilia eiyoulisi si valu mina Yudia.

u 15:17 Baisa kaina taitala tokwabilia kala kakapula.

v 15:21 Mapilana Sairini si viloumatala mina Libia mapilana Africa opiliyavata.

w 15:21 Mimilisi idokaisi ikokeula pilatala wala kai, mapilana bisaipelasi kokola kaiwonaku. E matauna mwada bikatumataisi isim kala karaiwaga bikeula mapilana bilau bila ambaisa bikatumataisi.

* 15:21 15.21 Rm 16.13

x 15:22 Mapilana eidokaisi yagala makawala paila uula isisu katitaikina kwaitala dukutotu kala gigisa makawala pwaneta.

* 15:24 15.24 Sam 22.18

y 15:27 Mimilisi wala buki pilabubogwa ikatumkulovaisi mailela 28, iginisi, “ 28 E Buki Pilabumaboma kala ginigini gala bisala, ‘Leikalumgolaisi matauna deli tomitugaga.’ ” (Kugisi Lk 22.37.)

* 15:27 15.27 Ais 53.12

* 15:29 15.29 Sam 22.7; 109.25; Mk 14.58; Yn 2.19

z 15:34 Baisa kala lega mina Aram si biga paila Sam 22.1.

* 15:34 15.34 Sam 22.1

a 15:35 Obonasi mina Iberu maigana Ilaitia deli mabigana Eloi kasi lega sitana makawala.

* 15:36 15.36 Sam 69.21

b 15:38 Miyana itabodi matabudona Bomakikila Sainela olopola Bwala Kwebumaboma. Kugisi makasana Biga Kala Katumiki.

* 15:38 15.38 Sun 26.31-33

c 15:40 Minana im Magidala (kaina Magadana), mapilana isisu olumata Milaveta Galili opilikwaibwaga.

* 15:40 15.40-41 Lk 8.2-3

d 15:42 Igau gala bisalili kalasia, paila uula igau eisalili kalasia Sabate bogwa bivitouula.

e 15:42 Wa yam makwaina bikatubaiasasi paila iga nabwaia wa yam Sabate gala gagabila bivagaisi avai paisewa.

f 15:43 Kugisi makasana Biga Kala Katumiki.

g 15:43 Mapilana Alimatia isisu Yerusalem opiliyavata kala kaduwonaku Giribwa bitala Tukwaukwa (35 km).

h 16:1 Tutala igau eisalili kalasia baisa tuta idokaisi eiwokuva sabate e yam makwaina nabwaia bogwa leivitouula.

i 16:1 Kugisi Mk 15.40 kala katumiki.

j 16:1 Mina Yudia kidamwa bibakwaisi tomata ikugwa bibulamaisi woula oluvi bikapolaisi omwaikapula bivisalilisi.

* 16:7 16.7 Md 26.32; Mk 14.28

* 16:15 16.15 VA 1.8

* 16:19 16.19 VA 1.9-11

k 16:20 Mimilisi buki pilabubogwa gala wala biginisi mailela 9 bila 20. Mimilisiga buki pilabubogwa ituwoli iginisi mailela 9 bila 20, e tuvaila ikatumkulovaisi mailayu ituwoli, iginisi, “ 9 Minasina vivila ilokaiasi Pita ikamatulasi komwaidona avaka avaka toulatila eiluki minasina. 10 E oluvi Yesu titoulela eiwitali kamatula kwaibumaboma deli kwemmomova paila kasi katumova mina watanawa. E kamatula makwaina la toligalega eilauwaisi ila ila ilʹo metoya mapilana pilibomatu bila piliyuwelʹo, ikikamitulaisi bulogala katumova gala wala kala kalitutila.

LUKA

1

2

3

4

5

6

7

8

9

10

11

12

13

14

15

16

17

18

19

20

21

22

23

24

Bulogala Bwaina Makawala
LUKA La Ginigini

Kabovitouula

Mapilana Bulogala Bwaina Makawala Luka La Ginigini ivitulokaidasi Yesu matauna mina Isireli kasi Tokwatumova availa Yaubada leikatotila bima, deli komwaidosi mina watanawa kasi Tokwatumova. Mapilana Luka kala ginigini kidamwa Guyau la Baloma iviyelu nanola Yesu kidamwa “bikamituli Bulogala Bwaina baisa tonamakava,” e mapilana buki gagabila bitakalawa sivabidubadu avaka bibodi bipilasi tomota osi tuta mwau. Tuvaila tuta tuta gagabila bitabani togini nanola kala mwamwasila. E mwasawa makwaina bitabani sainela okala vitouula, tutala ilivala paila Yesu la kaloubusi baisa ovalu watanawa, deli okala vigimkovila, tutala ilivala ammakawala Yesu ila walakaiwa wa labuma. Matauwena togini tuvaila ilivala ammakawala tapwaroru isiniveka deli ikaligiaki valu komwaidona, mapilana Si Vavagi Aposetolo.

Bidubadu vavagi bitabani mapilana Luka wala avaka matauna togini kalamwaleta wala eigini. Mimilisi makwaisina baisa makawala — anelosi si wosi, toyamata sipi ikavaginasi baisa pwapwawa Yesu, ammakawala Yesu gwadi wala ilokaia Bwala Kwebumaboma, bigavisaiki paila guma Sameria bwaina, deli bigavisaiki paila tau latula itamwau. Baisa mapilana bitabani tuvaila nanola isiniveka paila ninigada baisa Yaubada, paila Baloma Tobumaboma, paila vivila ammakawala eipilasaisi Yesu, deli paila mitugaga kala ligaiwa.

Buki kala katumimisa

Kabovitouula 1.1-4

Si kaloubusi Yoni Tobapitaisi deli Yesu 1.5—2.52

La kamituli Yoni Tobapitaisi 3.1-20

Yesu la bapitaiso deli kala tamnabi 3.21—4.13

Yesu ititavina mapilana Galili 4.14—9.50

Yesu isilavi Galili ililoula ilokaia Yerusalem 9.51—19.27

Wiki Kwebumaboma mapilana Yerusalem 19.28—23.56

Guyau imovavau e ila walakaiwa 24.1-53

1

Igini paila Tiopilo

1 E, mwa! Tiopilo:a Tommoya matausina, tapwaroru kala togisabogwa deli kala towotetilabogwa, isakaidasi uvagila tapwaroru. 2 E bidubadu bogwa ivigikonaisi leiginisi livalela vavagi makwaisina avaka bogwa leikaloubusisi oluwalaidasi. 3 Yeigu tuvaila anagi makawala, paila bogwa lanevi kala duwosisia vavagi komwaidona metoya okasi vitouula. E Tomoya, magigu bagini duwosisia paila yoku, 4 kidamwa bukunikoli kala kamokwita paila vavagi makwaisina avaka leivitulokaimsi. *

Anelosi ivitububoti la kaloubusi Yoni Tobapitaisi

5 Ola tuta Erodi,b Yudia kala kini, isisu taitala tolula yagala Sekaraia. E matauna iwotetila olumoulela mabudona Abia la boda. Sekaraia la kwava yagala Ilisabeta, minana dalela Eroni. 6 Kasitaiyu si bubunela duwosisia omatala Yaubada; ikabikaulasi Guyau la karaiwaga komwaidona, vavagi kwevakaveka deli kwekikekita, e gala kwaitala kasi pakula. 7 Kwaitala vavagi, gala litusia paila Ilisabeta nakaliga, e kasitaiyu wala eitomoya tau einumoya vivila.

8 Kwaitala yam Sekaraia iuwotetila lula kala paisewa omatala Yaubada, la boda ola tuta. 9 E makawala kasi gulogula tolula eikowobobutasi ikibuboti kala naga bisuvi ola Bwala Kwebumaboma Guyau bigabu maiina simasimina okabogwabu lula.c 10 E kala tuta gubugwabu maiina simasimina tomota tobobawa ininigadasi okoukweda.

11 E la anelosi Guyau iyoumatila baisa matauna. Itotu okakata kala kabolula maiina simasimina. 12 E tutala Sekaraia igisi matauna, iyowa lopola, e saina ikokola. 13 Mitaga anelosi iluki matauna, kawala, “Sekaraia, taga kukokola, paila Yaubada bogwa leilagi m nigada; e m kwava Ilisabeta bivilulu latum tau, e bukudoki yagala Yoni. 14 E bukumwasawa e bimwamwasila nanom, e bidubadu bimwasawasi paila la kaloubusi. 15 Paila matauna bitoveka omatala Guyau. Bomala bimom waini kaina sopi kaipeula. E metoya ola tuta kaloubusi Baloma Tobumaboma bivakasau matauna goli. * 16 Matauna bimai bidubadu mina Isireli bikaimilavausi baisa Guyau si Yaubada. 17 Bilobogwa omatala Guyau. Matauna goli Yaubada la touwata, saina topeuligaga makawala Ilaitia.d Bikivili ninasi tomota bimwasilasi deli litusia, e bikivili ninasi tokapidakala bininanamsasi makawala tomitukwaibwaila; bikatunagi Guyau la tomota goli.” *

18 E Sekaraia iluki anelosi, kawala, “Ammakawala banikoli baisa? Paila bogwa latomoya, e ulo kwava bogwa leinumoya.”

19 E anelosi ivitakauloki matauna, kawala, “Yeigu Geberiela, atotu omatala Yaubada; e iwitalaigu kidamwa balivala baisa yoku e bamiakaim bulogala bwaina makwaina. * 20 Mitaga yoku gala lokudubumi ulo biga, e baisa gala goli bisala. Paila bikaloubusi okala tuta goli. Gala kudubumi e mapaila bukukutabu, e gala gagabila bukulivala avaka igau yam makwaiwena vavagi makwaina bikaloubusi.”

21 E tomota itutulaisi Sekaraia, itutu uwosi paila isisu tuta kaduwonaku olumoulela Bwala Kwebumaboma. 22 E tutala isunapula gala gagabila bilivala baisa matausina; mapaila ikatetasi kidamwa bogwa leigisi kilisala wa Bwala Kwebumaboma; oyamala ililivala baisa matausina mitaga gala avaka bibigatona.

23 E tutala leiwokuva la wotetila,e ikaimilavau ola bwala. 24 E oluvi Ilisabeta Sekaraia la kwava isuma, ikikiwoli titoulela nalima tubukona, kawala, 25 “Lagaila goli Guyau bogwa leipilasaigu, makawala mwada biligaiwa agu mmosilaf omitasi tomota.”

Anelosi ivitububoti la kaloubusi Yesu

26 E minana Ilisabeta kala tubukona nalima natana, Yaubada iwitali anelosi Geberiela ila kwaitala valu mapilana Galili,g yagala Nasaredi.h 27 Ilokaia natana vilakapugula yagala Meri. Minana leipakusi sola taitala tau yagala Yosepa, dalela Debida. * 28 E anelosi imakaia minana, iluki, kawala, “Vakota baisa yoku!i E bukumwasawa, paila Guyau leibodaim.”

29 E iyowa lopola paila la biga, e ininanamsa avaka uula leilivala makawala. 30 E anelosi iluki minana, kawala, “Meri, taga kukokola, paila Yaubada leimitukwaiyaim. 31 E ka, bukusuma, bukuvilulu latum tau, e bukudoki yagala Yesu.j* 32 Bogwa bitoveka matauna, e bidokaisi matauna Yaubada Towalakaiwa Sainela Latula. E Guyau Yaubada bivigaki matauna guyau makawala tabula Debida, * 33 e bikaraiwogi dalela Yekobe yumyambwata, e la karaiwaga bikanigaga.”

34 E Meri iluki anelosi, kawala, “Ki, ammakawala baisa bikaloubusi? Paila gala navavaigila yeigu e gala akakapugula.”

35 Anelosi ivitakauloki minana, kawala, “Baloma Tobumaboma bikubolaim, e la peula Towalakaiwa Sainela bivakanunuvaim; mapaila magudina tobumaboma bukuviluluk bidokaisi Yaubada Latula. 36 E ka, inam tuwala Ilisabeta eidokaisi nakaliga; mitaga leisuma igau bivilulu latula tau; e baisa tuta kala tubukona nalima natana, e minawena eivinumoya goli! 37 Paila vavagi komwaidona gagabila wala baisa Yaubada.” *

38 Meri ikaibiga, kawala, “Ka, yeigu la nawotetila Guyau; ibodi bikaloubusi baisa yeigu makawala m biga.” E anelosi isilavi minana.

Meri ibodi Ilisabeta

39 Igau oluvi Meri itokaia, inanakwa ilokaia wa koya ovalu kwaitala mapilana Yuda;l 40 isuvi ola bwala Sekaraia e ibodi Ilisabeta. 41 Tutala Ilisabeta ilagi Meri la biga, gwadi ivilavala olopola; e Ilisabeta ivakasau Baloma Tobumaboma 42 e kaigaveka ikaibiga, kawala, “Yaubada eimitukwaiyaim, e yoku bukukwalisau vivila komwaidosi uula kam mitakwai. Yaubada bimitukwai gwadi igau bukuvilulu! 43 Ammakawagu, paila yoku inala ulo Guyau lokubodaigu? 44 Paila ka, tutala alagi m nokagutoki, gwadi olopogu ikanuvivila paila la mwasawa. 45 E yoku bukumwasawa paila lokudubumi kidamwa avaka Guyau leikatotila baisa yoku gala bisala.” 46 E Meri ikaibiga, kawala,

“Yeigu aiyakawolim Guyau, *

47 e bilomagu imwasawa baisa Yaubada agu Tokwatumova,

48 paila leigisaigu yeigu la nawotetila saina watanawa.

Paila ka, metoya wa tuta baisa goli

tubwa komwaidona bidokaisi Yaubada leimitukwaiyaigu. *

49 Paila matauna Topeuligaga bogwa leivagi vavagi kwaiveka paila yeigu,

e matauna yagala bumaboma.

50 Inokapisi baisa matausina availa availa itemmalaisi matauna,

metoyasi baisa avai tubwa avai tubwa.

51 Bogwa leivitukoli yamala kwayapeula,

bogwa leiyobutu todubakasala deli ninasi kwevakaveka.

52 Bogwa leivabu gweguya metoya osi takaikaia,

e tokai leilupi walakaiwa. *

53 Bogwa leivakoma tokwamolu itubwa luposi metoya wa kaula bwaina,

e matausina si guguwa bidubadu leiyabi deli kasi molu.

54 Bogwa ivagi makawala eikatotila baisa tubudoiasi.

Bogwa leipilasi la towotetila Isireli.

55 Eiluluwai binokapisi Eberaam,

deli goli dalela, yumyambwata.” *

56 E Meri isisu deli minawena kaina biboda tubukona natolu, e ikaimilavau ola valu.

Ilisabeta ivilulu Yoni Tobapitaisi

57 Ilisabeta tuta matutona bitapoi yamala; e ivilulu latula tau. 58 E sala deli veyala ilagaisi kidamwa Guyau ivituloki la mitakwai kwaiveka baisa minawena; e imwasawasi deli minawena.

59 Yam kwailima kwaitolula imaisi kidamwa bibobwaisin gwadi; e mwada bidokaisi yagala Sekaraia makawala yagala tamala, * 60 e inala ivitakaula, kawala, “Gala makawala; mitaga bitadokaisi yagala Yoni.”

61 Ilukwaisi minana, kawasi, “Gala taitala vaiyom ivabwaisi yagala makawala baisa.” 62 E oyumasi ikikavasakisi ikikatupoiyaisi tamala mwada avai yegila bidoki magudina.

63 E inigada pilatala kaboginigini, e igini makawala, “Yagala Yoni.” E komwaidosi itutu uwosi. 64 E nanakwa Yaubada itaneku wodola Sekaraia deli mayela kala sipu, e ilivala iyakawoli Yaubada. 65 E sesia ikokolasi. E wa koya mapilana Yudia komwaidona ililivalaisi vavagi makwaisina komwaidona. 66 E komwaidosi matausina ilagaisi mabigasina, itakwaisi oninasi, e ikaibigasi, kawasi, “Avaka bivagi magudiwena gwadi?” Paila Guyau la peula isikaili matauna.

Sekaraia ivitoubobuta

67 E tamala Sekaraia ivakasau Baloma Tobumaboma, ivitoubobuta, ikaibiga, kawala,

68 “Bitayakawolio Guyau, Isireli la Yaubada,

paila bogwa imakaia la tomota, e itaneku matausina.

69 E bogwa ilupi Tokwatumova topeuligaga paila yakidasi,

matauwena dalela la touwata Debida.

70 Makawala ilivala omitibogwa metoya oudosi la tovitoubobuta mina bumaboma,

71 ikatotila bikolaidasi metoya kada tilaulasi,

e metoya oyumasi komwaidosi availa availa ikoulovaidasi.

72 Ikatotila tuvaila bivituloki la nokapisi baisa tubudoiasi.

E biluluwai la kabutu bumaboma,

73 kabutu makwaina ikatotila baisa tabudasi Eberaam.

74 Bitagwala bikolaidasi metoya osi peula kada tilaulasi,

e bitagwala bitawotitalaisi matauna gala kada kokolasi,

75 deli bubunela bumaboma toyo mitukwaibwaila,

oda tutasi komwaidona baisa ovalu watanawa.

76 “E yoku latugu bidokaimsi la tovitoubobutap Yaubada Towalakaiwa Sainela.

Paila bukukugwaiwa omatala Guyau

bukukwatubiasi la keda paila matauna. *

77 Bukuluki la tomota kidamwa Yaubada biligaiwa si mitugaga e bikatumovi matausina.

78 Paila da Yaubadasi tonokapisi deli tomanum,

bivigaki katumova biyuwoula makawala kalasia

e bivisigilaidasi metoya walakaiwa.

79 E bivisigili matausina isikailisi odudubila toyo kaliga Okaikonigulela,

e bivakadaidasi bitalosi okedala vakota.” *

80 E gwadi ikatusaili itowonaku e nanola ipeula; isisu oviloupakala,q igau yam makwaina biyoulapula baisa mina Isireli.

2

La kaloubusi Yesu Keriso

(Md 1.18-25)

1 Wa yam makwaisina Sisa Ogusitar ikaraiwaga kidamwa bisonukulasi komwaidosi mina watanawa. 2 Makwaina sonukula sivatala ola tuta Kwiriniusi mina Sirias si tokwaraiwaga. 3 E komwaidosi ilosi biginisi yagasi, taitala taitala baisa ola valu tatoula.

4 E Yosepa isilavi Nasaredi mapilana Galili ilokaia Yudia ola valu Debida, yagala Bedeliem,t paila matauna Debida dalela mokwita. 5 Mwada bigini yagala toyo Meri yagala, e minana bogwa eipaku bivaisi. E minawena bogwa isuma. 6 Mesisikaisi baisa, e tuta matutona bitapoi yamala. 7 E ivilulu la kuluta tau;u e ikapoli magudiwena e isaili okasi kaiwaga bulumakau, paila gala si kabosisu wa bwala kwaidadina.

Toyamata sipi toyo anelosi

8 Mapilana valu toyamata sipi isisuaisi osaivau, iyamataisi si sipi wa bogi. 9 E la anelosi Guyau iyoumatila baisa matausina e Guyau la guyugwayu ivisigili matausina; e ikokolasi sainela. 10 Anelosi iluki matausina, kawala, “Taga kukokolasi. Paila ka, amiakaimi Bulogala Bwaina biyomwasali sainela tomota komwaidosi; 11 paila yam lagaila kami Tokwatumova, matauna Keriso Guyau, leikaloubusi ola valu Debida.v 12 Baisa bikibuboti kala kamokwita baisa yokomi; bukubanaisi pwapwawa bogwa ikapolaisi, e ikanukwenu okasi kaiwaga bulumakau.”

13 E nani iyoulapulasi labuma kala boda tobobawa deli matauna anelosi iyakawolaisi Yaubada, kawasi,

14 “Kala tulaula Yaubada walakaiwa sainela wa labuma

e watanawa bitalaguva luposi matausina iyomwasalaisi Yaubada.”w

15 Tutala anelosi isilavaisi matausina ilokaiasi labuma, toyamata sipi ibigatonasi kawasi, “Bitalosi Bedeliem, bitagisaisi avaka bogwa ikaloubusi, makawala Guyau leilukwaidasi.”

16 E nani ilosi, ibanaisi Meri toyo Yosepa, toyo pwapwawa ikanukwenu okasi kaiwaga bulumakau. 17 Bogwa igisaisi, oluvi ilivalaisi avaka anelosi leiluki matausina paila gwadi magudiwena. 18 E komwaidosi ilagaisi baisa itutu uwosi paila toyamata sipi si bigatona. 19 Mitaga Meri vavagi komwaidona itaku onanola, ininanamsi. 20 E toyamata sipi ikaimilavausi, e ikikabwailisi Yaubada iyakawolaisi goli paila vavagi komwaidona avaka leilagaisi leigisaisi, makawala anelosi leiluki matausina.

Yesu kala vabusi yagala

21 E bogwa leiboda kwailima kwaitolu yam paila kala bobu.x Ivabwaisi yagala Yesu, makawala anelosi leilukibogwi minana igau gala bisuma. *

Isakaisi gwadi baisa Yaubada wa Bwala Kwebumaboma

22 E bogwa leiwokuva yamla si kikilay makawala la Karaiwaga Mosese, Yosepa sola Meri imaiyaisi magudina Yerusalem, kidamwa bisakaisi matauna baisa Guyau. * 23 Makawala la Karaiwaga Guyau kala ginigini, “Si kuluta tauwauz bikabomaisi baisa Guyau.” * 24 E bilulasi makawala ola Karaiwaga Guyau, “nayu bubuneroro kaina nayu bubuna natubovau.”

25 E taitala tau yagala Simioni isisu Yerusalem, tomitukwaibwaila deli totapwaroru mokwita matauna, e itulotula kasi tokwala Isireli, e Baloma Tobumaboma isikaili matauna. 26 Baloma Tobumaboma ivituloki matauna gala bikaliga igau matutona bigisibogwi Guyau la Mesaia.a 27 E Baloma Tobumaboma ivakadi matauna wa Bwala Kwebumaboma; e tamala inala imaiyaisi magudina Yesu kidamwa bivigakaisi magudina makawala Mosese la Karaiwaga. 28 Simioni ikopwi magudiwena, iyakawoli Yaubada, kawala,

29 “E Guyaub lagaila kutanekwaigu yeigu m touwata,

makawala m biga katotila.

30 Italaguva lopogu, paila agisaki matagu m kwatumova.

31 Bogwa kukwatubiasi omitasi tomota komwaidosi,

32 lumalama bititapi si keda matausina gala mina Yudia,

deli bivigaki kasi katububula m tomota Isireli.” *

33 Magudina tamala deli inalac itutu uwosi paila avaka matauna ilivala. 34 E Simioni ikabwaili matausina, iluki Meri gwadi inala, kawala, “Gwadi magudiwena Yaubada leinagi, kidamwa bidubadu mina Isireli bikapusisi kaina bitokaiasi paila uula matauna. Magudiwena Yaubada la kabutuvatusi, baisa tomota bidubadu bitakilaisi matauna, 35 e mapaila biyomitali si nanamsa kwekikiwola. E yoku, bukubani valam makawala kaiyala ibubasaim.”

36 E isisu natana navitoubobuta yagala Ana, Panuela latula, dalela Asera. Minana numoya, isisu sola la mwala kwailima kwaiyu taitu wala, 37 e ikwabuya paila taitu kweluwolima kweluwotolu kwaivasi.d Minana gala bisilavi Bwala Kwebumaboma, mitaga yumyam bugibogi ititapwaroru deli la pusoposumae toyo ninigada. 38 E wa tuta matutona ima inokagutoki baisa Yaubada, ilivala paila magudina baisa komwaidosi itutulaisi mwada Yaubada bitaneku Yerusalem.

Ikaimilavausi Nasaredi

39 E bogwa ivagaisi vavagi komwaidona makawala la Karaiwaga Guyau, ikaimilavausi Galili osi valu tatousi yagala Nasaredi. * 40 E monagwadi ikatusaili itowonaku e ipeula. Ikabitam sainela deli Yaubada imitukwaii matauna vavagi bidubadu.

Gwadi Yesu wa Bwala Kwebumaboma

41 E taitu kwaitala kwaitala tamala inala melokaisi Yerusalem paila Luvapelaf Pakala. * 42 E tutala Yesu kala taitu kweluwotala kwaiyu, ilosi makawala kasi gulogula. 43 E paka bogwa leiwokuva ikikaimilavausi; e gwadi Yesu isiwa Yerusalem, mitaga tamala inala gala inikolaisi. 44 Idokaisi isisu osi boda, mapaila ikalatalasi ililoulasi, e inevisi magudiwena oluwalaisi veisia deli lubesia. 45 Mitaga gala ibanaisi matauna, e ikaimilavausi Yerusalem, inainevisi matauna. 46 E bogwa ikalatolusi ibanaisi matauna wa Bwala Kwebumaboma isiwalai tovituloki ililagi matausina deli ikikatupoi matausina; 47 e komwaidosi ilagaisi matauna saina itutu uwosi sainela paila la kateta toyo la vitakaula. 48 E tutala igisaisi matauna itutu uwosi; e inala iluki matauna, kawala, “Latugu, avaka paila kuvigakaima makawala? Kugisi tamam deli yeigu lakaninevaim deli ma nokubukubu paila yoku.”

49 Iluki matausina, kawala, “Avaka paila kuninevaigusi? Ki, gala kunikolaisi ibodaigu basisu ola bwala Tamagu?”g 50 Mitaga gala ikatetasi avaka eikaibigi.

51 E ikaimilavau deli matausina ilosi Nasaredi, ikabikuwoli matausina. E inala vavagi komwaidona makwaisina itaku onanola.

52 E Yesu iyouloveka la kabitam toyo itowonaku; tuvaila Yaubada deli tomota ikabwailisi matauna. *

3

Yoni Tobapitaisi la kamituli

(Md 3.1-12; Mk 1.1-8; Yn 1.19-28)

1 Tuta matutona Taibiriah Sisa la karaiwaga taitu kweluwotala kwailimala, Ponitio Pailatoi ikaraiwogi Yudia, Erodij guyoula Galili, e bodala Pilipik guyoula Ituria toyo Tirakoniti, e Lisania guyoula Abilene; 2 tuvaila, Anasa deli Kaiapal tolula tovakaveka.m Tuta matutona la biga Yaubada imakaia Yoni latula Sekaraia oviloupakala.n 3 E matauna ilokaia viluwela Yoridani komwaidona, e ikamituli, kawala, “Kuninavilasi e babapitaisaimi e Yaubada biligaiwa mi mitugaga.” 4 Makawala Aisea tovitoubobuta leigini ola buki,

“Taitala idoudou oviloupakala, kawala,

‘Kukwatubiasaisi la keda Guyau,

kukiduwosisiaisi la keda. *

5 Sakalela komwaidona bivakasauwaisi,

komwaidona koya kwevakaveka toyo kwekikekita bibusisi,

doudogala keda bikiduwosisiaisi,

pitupitula keda bikatudubunaisi.

6 E tomota komwaidosi bigisaisi la katumova Yaubada.’ ”

7 Mapaila tobobawa imaisi mwada matauna bibapitaisi, e iluki matausina, kawala, “Tubula mitugaga yokomi! Availa ilukwaimi bukusakaulasi metoya omi sula mapula igau Yaubada bimai? * 8 Kuvagaisi avaka bivituloki mi ninavila. Taga kukwaibigasi oninami, ‘Matauna Eberaam tabudasi’. Paila alukwaimi, gagabila Yaubada bikau dakuna makwaisina bivigaki tubula Eberaam.o* 9 Baisa tuta kema eikatubiasaisi mwada biteyasi kai ouula; mapaila avai kai gala biuwa kaiuwala bwaina, biteyasi bilavaisi bila wa kova.” *

10 E tobobawa ikatupoiyaisi matauna, kawasi, “Avaka bakavagaisi?”

11 Ivitakauloki matausina, kawala, “Matauna isim kala kwama yayu, ibodi bisaiki matauna gala kala kwama; e matauna isim kʹala, ibodi bipati makawala.”

12 Tuvaila tokougugula pokalap imaisi mwada matauna bibapitaisi e ikatupoiyaisi matauna, kawasi, “Tovituloki, avaka bakavagaisi?” *

13 E iluki matausina, kawala, “Taga bukukwauwaisi bikalisau avaka ikaraiwogaisi paila yokomi.”

14 Tokwabiliaq tuvaila ikatupoiyaisi matauna, kawasi, “E ammakawamasi avaka bakavagaisi?”

E iluki matausina, kawala, “Taga kulebwaisi metoya baisa availa, tuvaila taga kutabinakaisi availa; e taga bukutakumdusi paila kami mapu.”

15 Tomota itulotulasi ivivinagaiyaisi e komwaidosi inanamsasi paila Yoni, kaina matauna Mesaia. 16 Yoni ivitakauloki komwaidosi, kawala, “Yeigu abapitaisaimi metoya wa sopi; mitaga taitala eimaima ikalisauwaigu, katubukolela kaikela kala sipur gala ikwanaigu bataneku; matauna bibapitaisaimi metoya baisa Baloma Tobumaboma e deli kova. 17 Iyosi la kabokilas oyamala, kidamwa bikatukili witi kalagila deli kanuvinela; la witi bikedidagi ola bwaima — mitaga kanuvinela bigabu wa kova gala bimata.”

18 Mapaila ituwoli biga ituwoli biga ikamituli Bulogala Bwaina baisa tomota. 19 Mitaga ibuyoyu guyau Erodi paila Erodiasa la kwava bodala,t e paila komwaidona avai mitugaga avai mitugaga Erodi leivagi. * 20 E Erodi ikalisuwoli la vavagi gaga komwaidona, paila isaili Yoni wa bwala katupipi.

Yesu ibapitaiso

(Md 3.13-17; Mk 1.9-11)

21 E ikugwa tomota komwaidosi ibapitaisasi oluvi Yesu ibapitaiso. Ininigada, e labuma ikivi, 22 e Baloma Tobumaboma imila mauna makawala bubuna, italakapusi baisa matauna; e kaigila metoya wa labuma ima, kawala, “Yoku Latugu Tombwailigu; saina kuyomwasalaigu.” *

Yesu Keriso liliula

(Md 1.1-17)

23 E tutala Yesu ivitouula la paisewa, kala taitu kaina iboda kweluwotolu, matauna tamala (idokaisi makawala) Yosepa, eisekaili tamala Ilai, 24 eisekaili tamala Madati, eisekaili tamala Libai, eisekaili tamala Meliki, eisekaili tamala Yanai, eisekaili tamala Yosepa, 25 eisekaili tamala Matadia, eisekaili tamala Emosi, eisekaili tamala Neum, eisekaili tamala Esili, eisekaili tamala Nagai, 26 eisekaili tamala Maadi, eisekaili tamala Matadia, eisekaili tamala Semini, eisekaili tamala Yoseki, eisekaili tamala Yoda, 27 eisekaili tamala Yoanani, eisekaili tamala Risa, eisekaili tamala Serubabela, eisekaili tamala Sealitieli, eisekaili tamala Neri, 28 eisekaili tamala Meliki, eisekaili tamala Adi, eisekaili tamala Kosam, eisekaili tamala Elimadam, eisekaili tamala Eri, 29 eisekaili tamala Yosuwa eisakaili tamala Eliesa, eisekaili tamala Yorim, eisekaili tamala Madati, eisekaili tamala Libai, 30 eisekaili tamala Simioni, eisekaili tamala Yuda, eisekaili tamala Yosepa, eisekaili tamala Yonam, eisekaili tamala Eliakim, 31 eisekaili tamala Meleya, eisekaili tamala Mena, eisekaili tamala Matada, eisekaili tamala Nadani, eisekaili tamala Debida 32 eisekaili tamala Yese, eisekaili tamala Obedi, eisekaili tamala Bwasa, eisekaili tamala Salimoni, eisekaili tamala Nasoni, 33 eisekaili tamala Aminadaba, eisekaili tamala Adimini, eisekaili tamala Ani, eisakaili tamala Esironi, eisakaili tamala Peresi, eisekaili tamala Yuda, 34 eisekaili tamala Yekobe, eisekaili tamala Aisake, eisekaili tamala Eberaam, eisekaili tamala Tira, eisekaili tamala Nayo, 35 eisekaili tamala Serugi, eisekaili tamala Reu, eisekaili tamala Pelegi, eisekaili tamala Eba, eisekaili tamala Sela, 36 eisekaili tamala Kainana, eisekaili tamala Apakisadi, eisekaili tamala Sem, eisekaili tamala Nowa, eisekaili tamala Lameki, 37 eisekaili tamala Metusela, eisekaili tamala Inoki, eisekaili tamala Yaredi, eisekaili tamala Maalaleeli, eisekaili tamala Kainani, 38 eisekaili tamala Inosi, eisekaili tamala Seti, eisekaili tamala Adam, e matauna tamala Yaubada.

4

Diabolo itamnabi Yesu

(Md 4.1-11; Mk 1.12-13)

1 E Baloma Tobumaboma isividuli Yesu, e ikaimilavau metoya Waya Yoridani. E Baloma Tobumaboma iviyelu nanola Yesu ilau matauna oviloupakala; 2 e oviloupakala ikaluwovasi Diabolou itamnabi matauna. E wa yam makwaisina ipusoposuma oluvi ikamolu.

3 Diabolo iluki matauna, kawala, “Kidamwa yoku Yaubada Latula, kukwaraiwogi dakuna makwaina bimila kaula.”

4 E Yesu ivitakauloki matauna, kawala, “Buki Pilabumaboma kala ginigini isisu, ‘Gala kaula wala bimovasi tomota.’ ” *

5 E ivaligai matauna walakaiwa, ikavitusi baisa matauna watanawa kala kabokwaraiwaga komwaidona okwaitala tuta. 6 E Diabolo iluki matauna, kawala, “Baisa yoku karaiwaga makwaina komwaidona basakaim deli kasi katububula; paila komwaidona bogwa isakaigu, e baisa availa magigu basaiki makwaina. 7 Mapaila kidamwa bukutemmalaigu bogwa basakaim komwaidona.”

8 E Yesu ivitakauloki matauna, kawala, “Buki Pilabumaboma kala ginigini isisu, ‘Bukutemmali Guyau m Yaubada, e matauna kalamwaleta bukuwotitali.’ ” *

9 E ilau matauna Yesu ilosi Yerusalem, isaili matauna odabala Bwala Kwebumaboma, iluki matauna, kawala, “Kidamwa yoku Yaubada Latula, kukokuwa. 10 Paila Buki Pilabumaboma kala ginigini isisu, ‘Bikaraiwogi la anelosi paila yoku, biyamataimsi,’ * 11 deli, ‘Oyumasi bikauwaimsi, taga biwaiya kaikem dakuna.’ ” *

12 E Yesu ivitakauloki matauna, kawala, “Buki Pilabumaboma ilivala, ‘Taga bukuwakoli Guyau m Yaubada.’ ” *

13 E Diabolo la tamnabi komwaidona bogwa ivinaku, e isilavi matauna paila igau avai tuta bibodi.

Yesu ivitouula la kamatula Galili

(Md 4.12-17; Mk 1.14-15)

14 E Yesu ikaimilavau mapilana Galili e Baloma Tobumaboma la peula eisikaili matauna, e bulogala matauna ikaligiaki valu komwaidona. 15 E iuvitulokiv osi bwala tapwaroru, komwaidosi iyakawolaisi matauna.

Ipakaisi Yesu mapilana Nasaredi

(Md 13.53-58; Mk 6.1-6)

16 E imakaia Nasaredi makwaina valu baisa ikaitubwa, e makawala la bubunela wa yam sabate isuvi wa bwala tapwaroru. Itokaia bikalawaw Buki Pilabumaboma;x 17 e isakaisi matauna la buki tovitoubobuta Aisea. Buki mpana iulaim, ibani mavilela mavilana kala ginigini isisu,

18 “Guyau la Baloma isikailigu,

ibulamaigu kidamwa bakamituli Bulogala Bwaina baisa tonamakava.

Leiwitalaigu bakamituli kasi katuyuvisa tokwatupipi

deli tokwau mitasi bimitalala,

matausina eibodaisi karaiwaga mwau bataneku, *

19 e bakamituli kala taitu Guyau mwada bikoli la tomota.”

20 Ikatubodi buki, ikaimali baisa tolibaku, e isili. E komwaidosi matausina wa bwala tapwaroru itobu mitasi baisa matauna. 21 Ivitouula iluki matausina, kawala, “Lagaila goli ginigini makwaina gala bisala otaigami.”

22 E komwaidosi ikamitulaisi paila matauna deli itutu uwosi paila la biga saina bwainigaga ililivala; e ikaibigasi, kawasi, “Ki, matauna Yosepa latula?”

23 Iluki matausina, kawala, “Adoki bukulukwaigusi bigivakala makwaina, ‘Toyuvisa kukwatumovaim titoulem; avaka kalagaisi lokuvagi Kapaneum bukuvagi baisa tuvaila om valu tatoum.’ ” 24 Ikaibiga, kawala, “Kululuwaisi baisa - gala taitala tovitoubobuta ikabwailisi ola valu tatoula. *

25 “Mitaga kulagaisi baisa, bidubadu kwabuya isisuaisi Isireli ola tuta Ilaitia, waigigi kala tuta kala kaduwonaku kwaitolu taitu nalima natana tubukona, e molusaula iviloubusi ovalu komwaidona. * 26 Mitaga Yaubada gala iwitali Ilaitia bilokaia availa mitaga kubuyala Sarepata mapilana Saidoni wala. * 27 E bidubadu tokwagwaiguyay isisuaisi Isireli Ilaisa tovitoubobuta ola tuta e gala taitala ikatumigileu mitaga Nemani wala, tolela Siria.” *

28 Bogwa ilagaisi vavagi makwaisina, komwaidosi matausina wa bwala tapwaroru saina igibuluwasi. 29 E itokaiasi itupaisi matauna osisunela valu, ibiaisi matauna wa koya makwaina eibudaisi si valu odadana mwada bilavaisi matauna watanawa. 30 Mitaga Yesu isugigai matausina, e ila.

Taitala tau isikaila baloma gaga

(Mk 1.21-28)

31 E ibusi Kapaneum,z viluwela Galili. Wa yam sabate ivituloki matausina. 32 E itutu uwosi la vituloki, paila ililivala makawala isim la karaiwaga. * 33 Wa bwala tapwaroru taitala tau isisu eisikaila baloma gaga e iwaiweya deli kaigala kaigaveka, kawala, 34 “Aa! Avaka bukuvigakaima,a yoku Yesu guma Nasaredi?b Ki, lokuma bukuyabaima? Yeigu anikolaim, yoku Yaubada la Tokabomi.”c

35 Yesu ikatilakai baloma, kawala, “Desi kukwapatu, kusilavi matauna.” E bogwa ilavi matauna oluwalaisi matausina, baloma isilavi matauna, e gala goli iyogagi matauna.

36 E komwaidosi saina itutu uwosi, ikatumikisi taitala baisa taitala, “Ammakawala biga mabigana? Matauna isim la karaiwaga toyo peula paila ikaraiwogi baloma gaga e isilavaisi.” 37 Mapaila iyoyu bulogala Yesu ikaligiaki komwaidona mapilana katitaikinela.

Yesu ikatumovi bidubadu

(Md 8.14-17; Mk 1.29-34)

38 Yesu itokaia e isilavi bwala tapwaroru, e isaitaula isuvi ola bwala Saimoni. E Saimoni yawala ikatoula yuviyavi wowola sainela; iyokakapisisi baisa matauna paila minana. 39 E itotu ikululuki minana, ibuyoyu katoula makwaina e isolovi minana kala katoula; nanakwa itokaia ivakoma matausina.

40 E kalasia isaku pilatala,d matausina iyosisi si tokwatoula, avai katoula avai katoula, komwaidosi imiakaisi Yesu; e isaili yamala baisa taitala taitala, ikatumovi matausina. 41 E baloma gaga isilavaisi bidubadu tokwatoula, iwaiweyasi, kawasi, “Yoku Yaubada Latula.”

Mitaga ibuyoyu matausina, gala itagwala bilivalasi avaka, paila inikolaisi matauna Mesaia.

Yesu ititavina tuwoli valu ikikamituli

(Mk 1.35-39)

42 Bogwa eiyam, Yesu isilavi baisa ila ovilouwokuva. E tobobawa ininevaisi matauna; bogwa imakaiasi, mwada biyusaisi matauna kidamwa taga bisilavi matausina. 43 Mitaga Yesu iluki matausina, kawala, “Ibodaigu bakamituli Bulogala Bwaina paila Yaubada la Karaiwagae baisa tuwoli valu tuvaila; baisa uula leiwitalaigu.”

44 E ikikamituli osi bwala tapwaroru mina Yudia.f

5

Yesu idou Saimoni deli sala bibokulaisi matauna

(Md 4.18-22; Mk 1.16-20)

1 Kwaitala tuta Yesu itotu okawolawala milaveta Genesareta.g Tobobawa ileitupaisi Yesu, magisi bilagaisi la biga Yaubada. * 2 E igisi kaiyu waga kaikikekita okawolawa; mitaga topoula bogwa italaguvasi isipisapisi si wota. 3 E isila wa waga kaitala, makaina la waga Saimoni, inigadi matauna mwada waga bitowada biwa pikekita obolita. E isipopula isili,h ivituloki tobobawa metoya wa waga.

4 E bogwa leivenoku iluki Saimoni, kawala, “Kulosi wa sawa kulavaisi mi wota, kubiaisi.” *

5 E Saimoni ivitakauloki, kawala, “Guyau, wa bogi komwaidona kapolinanotasi wala; mitaga kidamwa kulivala, desi wala, balavi wota.” 6 E bogwa ivagaisi makawala, saina bidubadu yena ikolaisi. Si wota ikobolu, * 7 e ikatulokwasisi sesia wa waga ituwoli, bimaisi bipilasaisi matausina. E imaisi ivakasauwaisi kaiyu waga deli yena, makateki bibekusi. 8 Mitaga Saimoni Pita bogwa igisi baisa ikavagina omatala Yesu, ikaibiga, kawala, “Tomoya kusilavaigu paila tomitugaga yeigu.”

9 Paila itutu wowola tuvaila komwaidosi deli matauna paila kasi bawa yena bogwa ikolaisi. 10 Itutu uwosi tuvaila Yemesa toyo Yoni, Sebedi litula matausina Saimoni sala. E Yesu iluki Saimoni, kawala, “Taga kukokola; metoya tuta baisa bukukulokola tomota.”

11 Bogwa ibiligavaisi si waga okabinagula iligaimwaisi komwaidona, ibokulaisi matauna.

Yesu ikatumigileu tokagwaiguya

(Md 8.1-4; Mk 1.40-45)

12 Kwaitala tuta Yesu isisu valu kwaitala, taitala tau ima saina tokagwaiguya matauna. E tutala igisi Yesu ikavagina iyokakapisi baisa matauna, kawala, “Tomoya, kidamwa magim gagabila bukumdidavaigu bamigileu.”i

13 E Yesu ivitukoli yamala, ikabikoni matauna,j kawala, “Magigu goli; bukumigileu.” E nanakwa kala kagwaiguya italogusa wala. 14 E Yesu iluki matauna, kawala, “Taga bukuluki availa. Mitaga kula, kuvitulokaim baisa tolula,k kukwabilula paila kam kikila, makawala Mosese la Karaiwaga, e tomota bigisaisi bisimokwitasi.” *

15 Mitaga butula Yesu ikaligiaki ambaisa ambaisa; e saina tobobawa isigugulasi mwada bilagaisi, e magisi matauna bikatumovi kasi katoula. 16 Mitaga tuta tuta bisilavi tobobawa bila ovilouwokuva bininigada.

Yesu ikatumovi togolia

(Md 9.1-8; Mk 2.1-12)

17 Kwaitala yam iuvituloki, isisuaisi deli Parisi deli tovituloki paila Karaiwagal imaisi metoya Galili ovalu komwaidona deli Yudia ovalu komwaidona, e metoya Yerusalem. E Guyau la peula isikaili Yesu kidamwa bikatumova. 18 E ka, tauwau imiakaisi matauna wa kebila taitala togolia, e inainevisi kabosuvi bimaiyaisi matauna, kidamwa bisailisi omatala Yesu. 19 Mitaga gala ibanaisi kabosuvi bimaiyaisi togolia, paila uula tobobawa. Mapaila imwenasi odabala bwala,m iloyasi matauna deli kabala oponanela katuva, isailisi oluwalaisi tomota omatala Yesu. 20 Yesu igisi si dubumi,n e iluki matauna, kawala, “Mwa! m mitugaga aligaiwa.”

21 E toninitalapula paila Karaiwaga deli Parisi ikatupoiyaisi, kawasi, “Availa matauna ibigigagi Yaubada? Availa ibodi biligaiwa mitugaga mitaga Yaubada kalamwaleta?”

22 Mitaga Yesu inikoli si nanamsa ivitakauloki matausina, kawala, “Avaka paila kunanamsasi makawala? 23 Avakaga gagabila, baluki, kawagu, ‘M mitugaga aligaiwa’, kaina ‘Kutokaia, kuloula’? 24 Mitaga bavitulokaimi bukunikolaisi yeigu Latula Tomotao isim ulo karaiwaga baisa ovalu watanawa kidamwa baligaiwa mitugaga.” Mapaila iluki togolia, kawala, “Mwa! kutokaia, kukwatupwi m moi, e kula om bwala.”

25 E nanakwa itokaia omitasi, ikau la kabokanukwenu, ila ola bwala iiyakawoli Yaubada. 26 E komwaidosi saina itutu uwosi sainela, iyakawolaisi Yaubada, e immakiusasi, ikaibigasi, kawasi, “Yam lagaila bogwa tagisaisi vavagi kaboyowalula.”

Yesu idou Libai bibokuli matauna

(Md 9.9-13; Mk 2.13-17)

27 Oluvi Yesu isunapula, igisi taitala tokougugula pokala,p yagala Libai,q isili okabopokala; e iluki matauna, kawala, “Kubokulaigu.” 28 E itokaia isilavi komwaidona ibokuli matauna.

29 E Libai ikatubiasi paka kwaiveka ola bwala; e saina bidubadu tokougugula pokala toyo mimilisi tuwoli isilaisi deli matausina. 30 E Parisi deli si toninitalapula paila Karaiwaga itakumdusi gaga baisa la toligalega, ikaibigasi, kawasi, “Avaka paila kukwamkwamsi kumomomsi deli tokougugula pokala toyo tomitugaga?”r*

31 E Yesu ivitakauloki matausina, kawala, “Tobubwaila gala magisi toyuvisa, mitaga tokwatoula wala magisi; 32 yeigu lama gala badou bimakaiagu tomitukwaibwaila mitaga tomitugaga kidamwa bininavilasi.”

Katupoi paila posuma

(Md 9.14-17; Mk 2.18-22)

33 Ilukwaisi Yesu, kawasi, “La toligalega Yoni ipusoposumasi tuta bidubadu e ininigadasi, e si toligalega Parisi makawala tuvaila, mitaga m toligalega ikamkwamsi imomomsi.”

34 Yesu iluki matausina, kawala, “Kidamwa tovaivau isisu deli sala, gala igagabila bukulukwaisi sala biposumasi ke? Gala goli. 35 Mitaga igau tuta bima, tomota bilauwaisi tovaivau. E sala biposumasi wa yam makwaisina goli.”

36 Tuvaila iluki matausina bigavisaiki,s kawala, “Gala taitala bikisi kwama yavau bivigaki yaima paila yabogwa; kidamwa bivagi makawala, bogwa biyogagi yavau, e yaima metoya yavau gala bibodi yabogwa. 37 Gala taitala ivigogu wainivau olukwava yabogwa;t kidamwa ivagi makawala, wainivau bikovi miyana, waini bitalagila, e lukwava bikodidaimi.u 38 Mitaga wainivau bivigogwaisi olukwava yavau. 39 Kidamwa taitala imom wainibogwa gala magila wainivau; paila ikaibiga, kawala, ‘Wainibogwa bwaina sainela.’ ”

6

Toligalega igudaisi witi wa yam sabate

(Md 12.1-8; Mk 2.23-28)

1 Kwaitala yam sabate ivawalai obigulela witi;v e la toligalega igudaisi waitunela witi, oyumasi imtumtusi, ikamkwamsi. * 2 E mimilisi Parisi ikaibigasi, kawasi, “Avaka paila gala kuvagaisiw makawala Mosese la Karaiwaga? Paila matauna ikikili yam sabate.”

3 E Yesu ivitakauloki, kawala, “Kaina gala lokukwalawasi avaka Debida ivagi tutala ikamolu, matauna deli kala tobwakuli? * 4 Paila isuvi ola bwala Yaubada,x e ikau kaula kwaibumaboma leisemakavaisi baisa Yaubada. Matauna ikoma, e tuvaila isaiki kala tobwakuli ikamsi. Mitaga gala ibodi Mosese la Karaiwaga availa bikam, paila tolula wala kʹasi.” *

5 E iluki matausina, kawala, “Yeigu Latula Tomotay guyoula sabate.”

Taitala tau yamala kwayamata

(Md 12.9-14; Mk 3.1-6)

6 E sabatez kwaiyuwela isuvi kwaitala bwala tapwaroru e ivituloki; e isisu taitala tau yamala kakata kwayamata. 7 E toninitalapula paila Karaiwaga toyo Parisia mwada bitabinakaisi Yesu. E, iwayausaisi matauna, kaina biyomovi availa wa yam sabate. 8 Mitaga inikoli si nanamsa e iluki matauna yamala kwayamata, kawala, “Kuma kutoli baisa.” E itokaia itoli. 9 Yesu iluki matausina, kawala, “Kwatulaisi? Avaka ibodi Mosese la Karaiwaga paila yam sabate? Bitamitukwaiisi kaina bitayogagaisi? Bitayomovaisi kaina bitakatumataisi?” 10 E igigisi matausina komwaidosi, e iluki matauna,b kawala, “Kuvitukoli yamam.” Ivagi makawala, e ka, kwayamomova.

11 Mitaga igibuluwasi sainela, ikikeiwalasi titoulesi avaka bivigakaisi Yesu.

Yesu inagi tailuwotala taiyu toligalega

(Md 10.1-4; Mk 3.13-19)

12 E tuta makwaina ila wa koya kidamwa binigada; e bogi makwaina komwaidona ininigada baisa Yaubada. 13 E bogwa eiyam idou la toligalega, e metoya matausina inagi tailuwotala taiyu e idoki matausina aposetolo;c 14 Saimoni matauna idoki yagala Pita toyo Anideru bodala, Yemesa, Yoni, Pilipi, Batolomiu, 15 Madiu, Tomasi, Alipio latula Yemesa, Saimoni idokaisi Toyubayoba,d 16 Yemesa latula Yudasa, deli Yudasa Isikariotae matauna igau tokwasesila.

Yesu iuwotetila baisa saina tobobawa

(Md 4.23-25)

17 E ibusi deli matausina, itotu okabatau deli la toligalega saina tobobawa e deli tomota saina tobobawa metoyasi mapilasina Yudia komwaidona deli Yerusalem, deli mapilasina kulumata Taia toyo Saidoni;f matausina imaisi kidamwa bilagaisi matauna e bikatuyuvisi kasi katoula; 18 e matausina baloma gaga isikailasi ikatuyuvisi matausina. 19 E tobobawa komwaidona mwada bikabikonaisi matauna, paila peula isusunapula metoya baisa Yesu, e ikatuyuvisi matausina komwaidosi.

Availa availa imwasawasi e availa availa gala

(Md 5.1-12)

20 Imitakavati la toligalega e ikaibiga, kawala,

“Kumwasawasi yokomi tonamakava,

paila Yaubada la Karaiwaga baisa mi vavagi goli.

21 Kumwasawasi yokomi kukwamolusi baisa tuta,

paila bukukomatasi.

Kumwasawasi yokomi tovalam baisa tuta,

paila bukugigilasi.

22 “Kumwasawasi kidamwa tomota bikoulovaimi, bitavileiyaimi, e bibigigagaimi, e biligaiwaisi yagami paila idokaisi igimigigaga, paila uula yeigu Latula Tomota. * 23 Wa yam makwaina kumwasawasi, e kuyuwaitaulasi paila mwasawa, paila ka! kami mapu kwaiveka wa labuma; paila tumisia ivigakaisi makawala baisa tovitoubobuta. *

24 “Mitaga wo yokomi bidubadu mi guguwa!

Paila bogwa lokukwauwaisi mi mwasawa.

25 Wo yokomi tokomata tuta baisa!

Paila bukukwamolusi.

Wo yokomi togigila tuta baisa!

Paila bukukwavinavinasi deli bukuvalamsi.

26 “Wo yokomi kala tuta tomota komwaidosi biyakawolaimi! Paila makawala goli tumisia eiyakawolaisi tovitoubobuta kaponai.

Bukuyebwailisi kami tilaula

(Md 5.38-48; 7.12)

27 “Mitaga alukwaimi availa iligalega, Bukuyebwailisi kami tilaula, bukumitukwaiyaisi matausina ipakaimi, 28 bukubigibwailisi matausina ibigigagaimi, e bukunigadasi paila matausina iyogagaimi. 29 Kidamwa taitala iwaim okimwam pilatala, kutovila biwaiya piliyuwela; e kidamwa taitala ikau kam kwakapula, taga kuyusi kam kwama goli. 30 Availa inigadaim avaka kusaiki; e matauna ikau m guguwa, taga kunigidivau makwaisina tuvaila. 31 Mapaila bukuvagaisi paila semia avaka magimi bivagaisi paila yokomi. *

32 “Paila kidamwa kuyebwailisi matausina wala availa availa iyebwailimi, avaka kala mwasawa baisa yokomi? Paila tomitugaga goli iuvagaisi makawala. 33 E kidamwa kumitukwaiyaisi matausina wala availa availa imitukwaiyaimi, avaka kala mwasawa baisa yokomi? Paila tomitugaga tuvaila iuvagaisi makawala. 34 Kidamwa mi nanamsa taitala bimapu kala wasi e mauula bukutagwalasi matauna wala biwasi baisa yokomi, avaka kala mwasawa baisa yokomi? Paila tomitugaga itagwalasi tomitugaga biwasisi baisa matausina, kidamwa bikauwaisi makawala tuvaila. 35 Mitaga bukuyebwailisi kami tilaula, bukumitakwaisi, bukutagwalasi kasi wasi e taga bukuvayelusi mapula;g e kami mapu bogwa bikwaiveka, e mi bubunela makawala litula Towalakaiwa sainela; paila matauna imitukwaii tommeikita, toyo tokwapidakala. 36 E bukunokapisaisi makawala Tamami inokapisi.

Yakala baisa tomota ituwoli

(Md 7.1-5)

37 “Taga kukwamogaisi availa e Yaubada gala bikamogaimi; taga kutakilaisi availa e Yaubada gala bitakilaimi; kuligaiwaisi si mitugaga, e Yaubada biligaiwa mi mitugaga; 38 kusakaisi, e Yaubada bisakaimi; bikatupataimi bwaina e bisiniveka, e tuvaila bikatumkulovi bididabali, e biligabu omi laba. Paila Yaubada binagi paila yokomi makawala kunagaisi paila semia.”

39 Tuvaila iluki matausina bigavisaiki, kawala, “Ki, igagabila tokwau bivakadi tokwau? Bogwa bikapusisi kasitaiyu omlopu. * 40 Toligalega gala bikalisau kala tovituloki; mitaga kidamwa bogwa iyosi komwaidona kala vituloki, matauna bipati kala tovituloki. *

41 “Avaka paila kugisi msomsa omatala bodam,h mitaga gala avaka baisa yoku kaibilabala isisu omatam titoulem? 42 Kaina ammakawala bukuluki bodam, kawam, ‘Bodagu, kutagwala bakau msomsa metoya omatam,’ mitaga yoku titoulem gala kugisi kaibilabala isisu omatam titoulem? Tokwatudewa gaga yoku, kukwaubogwi kaibilabala metoya omatam titoulem, oluviga bukugisi bimilakatila e bukukwau msomsa metoya omatala bodam.

Metoya ouwala bitavitusi kai

(Md 7.16-20; 12.34-35)

43 “Paila gala kaitala kai kaiminabwaita biuwa gaga; kaina gala kaitala kai kaimigaga biuwa bwaina. 44 Mitaga bitavitusi kai kaitala kaitala metoya ouwala. Paila tomota gala ikiuyasi seuseu metoya osoweilau kaina kaiuwala waini metoya okaigunigwaini. * 45 Tomitukwaibwaila imai vavagi bwaina metoya onanola kala veiguwa bwaina; e tomitugaga imai vavagi gaga metoya onanola kala veiguwa gaga; paila metoya onanola kala bawa wodola ililivala. *

Tumila tumilayu

(Md 7.24-27)

46 “Avaka paila kudokaigusi, ‘Tomoya, Tomoya,’ mitaga gala kuvagaisi avaka alukwaimi? 47 Availa bimakaiagu bilagi ulo biga e bivagi, bavitulokaimi availa makawala matauna; 48 matauna makawala tau ikaliai bwala; e ikeli utuwotu tumilela ivitau kokola odukutotu. E dadoya itayelu mwada biyelu bwala; mitaga gala gagabila biyega; paila uula ikaliibau. 49 Mitaga availa bilagi ulo biga mitaga gala bivagi, matauwena makawala tau ikaliai bwala opwaipwaia gala deli kala tumila; e dadoya ikatuyou bwala, e nanakwa ikapusi; e bwala bogwa igaga mokwita.”

7

Yesu ikatumovi tokwabilia la touwata

(Md 8.5-13)

1 Tutala bogwa ikebigimkulovi la biga komwaidona baisa tomota, Yesu iviloubusi Kapaneum. 2 E taitala tokwabilia,i kasi tokugwa lakatutala, isisu baisa. E la touwata tombwailila goli, e touwata matauna ikatoula katitaikina bikaliga. 3 Tutala ilagi bulogala Yesu, tokwabilia iwitali mina Yudia kaidadala si valu baisa Yesu, binigadaisi matauna bima bikatumovi la touwata. 4 E tutala imakaiasi Yesu saina iyokakapisisi baisa matauna. “Bukuvigaki makawala baisa matauna, paila wala matauna ibodi bukupilasi. 5 Paila iyebwaili da tomotasi, deli leikaliai ma bwalasi tapwaroru.”

6 Yesu ila deli matausina. Tutala ima katitaikina ola bwala, tokwabilia iwitali sala baisa matauna ilukwaisi matauna, kawala, “Tomoya, taga bikaiki wowom; gala ibodaigu bukusuvi ogu bwala; 7 baisa uula adoki gala ibodi bawokaiam. Mitaga kukwaraiwaga e ulo touwata bibwaina. 8 Paila odabagu agu tokwaraiwaga isisuaisi, e yeigu akakaraiwaga tokwabilia; kidamwa baluki taitala, kawagu, ‘Kula’, matauna bila; baluki taiyuwela, ‘Kuma’, matauna bima; baluki ulo touwata, ‘Kuvagi baisa’, e bivigaki makawala.”

9 Tutala Yesu ilagi vavagi makwaisina itutu wowola, itovila, iluki tobobawa iiyeikulaisi matauna, kawala, “Alukwaimi, gala abubani dubumi makawala baisa olumoulela Isireli.”

10 E matausina leiwitali ikaimilavausi ola bwala, ibanaisi touwata bogwa leibwaina.

Latula nakakau mapilana Naini

11 Eiyamj Yesu iviloubusi kwaitala valu yagala Naini,k e la toligalega deli saina tobobawa ilosi deli matauna. 12 Ima katitaikina ovalu kalapisilela e ka! tomota ikokeulasi tomata bilosi wa laka. Paila nakwabuya latula gudikesa eikaliga. E bidubadu tolivalu ivagolaisi nakwabuya. 13 Tutala Tomoya igisi inokapisi minawena, iluki, kawala, “Taga kuvalam.” 14 Ima ikabikoni kebila, e tokeula itomwaisi. Yesu iluki tomata, kawala, “Mwa, kutokaia.” 15 E tomata isimalaula, ivitouula bilivala. E Yesu isaiki inala.

16 Komwaidosi ikokolasi e iyakawolaisi Yaubada, kawasi, “Tovitoubobuta toveka bogwa leivalapula oluwalaidasi!” deli, “Yaubada bogwa imakaia la tomota.”

17 E bulogala matauna ikaligiaki Yudia komwaidona, deli ambaisa ambaisa katitaikina.

Yoni Tobapitaisi iwitali la toligalega

(Md 11.2-19)

18 La toligalega Yoni ilukwaisi matauna vavagi makwaisina komwaidona. 19 Yoni idou bimakaiasi matauna taiyu la toligalega, iwitali matausina bilokaiasi Tomoya, e bikaibigasi, “Ki, yokula matauna igau bima, kaina bakatulotulasi igau bima taiyuwela?”

20 Bogwa imakaiasi Yesu ikaibigasi, kawasi, “Yoni Tobapitaisi iwitalaimasi baisa yoku, ikaibiga, kawala, ‘Ki, yokula matauna igau bima, kaina bakatulotulasi igau bima taiyuwela?’ ”

21 Wa tuta makwaina ikatumovi bidubadu metoya kasi katoula, kasi lelia deli si baloma gaga, e bidubadu tokwau imitalala mitasi. 22 E ivitakauloki matausina, kawala, “Kulosi kusolasi baisa Yoni avaka lokugisaisi deli lokulagaisi; tokwau imitalala mitasi, topem iloulasi, tokagwaiguya imigileusi, totuli ilegasi, tomata itokaiasi imovavausi, tonamakava ilagaisi la kamatula Bulogala Bwaina goli. * 23 E bukumwasawasi yokomi kidamwa gala bukuninayuwasi paila yeigu.”

24 Tutala Yoni la touwata bogwa leilosi, Yesu ivitouula bilivala baisa tobobawa paila Yoni; “Matutowena kulokaiasi Yoni oviloupakala, avaka kudokaisi bukugisaisi? Kaina mnumonu yagila imotitani ke? 25 Mitaga lokulokaiasi avaka mwada bukugisaisi? Taitala tau isikam kala kwama yaminabwaita ke? Ka, matausina isikamsi kasi kwama yaminibwaita ikamkwamsi deli ititaki ninasi, matausiwena isisuaisi osi bwala gweguya. 26 Mitaga lokulokaiasi avaka mwada bukugisaisi? Tovitoubobuta ke? Mitaga; e, alukwaimi, matauna ikalisau tovitoubobuta. 27 Paila Buki Pilabumaboma kala ginigini isisu paila matauna, ‘Ka, awitali ulo touwata bilobogwa omatam, matauna bikatubiasi m keda omatam.’ * 28 Paila alukwaimi, Yoni Tobapitaisi ikalisau komwaidosi mina watanawa; mitaga availa kala tokekita ola Karaiwaga Yaubada matauna bikalisau Yoni.”

29 Bogwa ilagaisi makwaina, tomota komwaidosi deli tokougugula pokalal ikabwailisi Yaubada paila bogwa ibapitaisasi metoya ola bapitaiso Yoni; * 30 mitaga Parisi toyo tokwabitam paila Mosese la Karaiwaga ipakaisi Yaubada nanola paila titoulesi mapaila gala ibapitaisasi metoya ola bapitaiso matauna.

31 E Yesu isaitaula, kawala, “Mitaga ammakawala bavisaiki tomota metoya tubwa matubona? Kaina ammakawala kasi gigisa? 32 Matausina makawala gugwadi isilaisi obikubaku idouwaisi taitala baisa taitala, ikaibigasi, kawasi, ‘Kawawaisi kaisosau, mitaga gala kukwaiwosisi; kakaviviasi, mitaga gala kukwavinavinasi.’ 33 Paila Yoni Tobapitaisi leima gala ikamkwam kaula, deli gala imomom waini, e kukwaibigasi, kawami, ‘Baloma gaga isikaila matauna.’ 34 Yeigu Latula Tomota lama akamkwam amomom, e kukwaibigasi, kawami, ‘Ka, togugoveka deli tomomom waini matauna, ikalubailasi deli tokougugula pokala toyo tomitugaga!’m 35 Mitaga komwaidosi availa availa ivagaisi makawala la kabitam Yaubada ivitulokaidasi kala duwosisia kabitam makwaina.”

Yesu ola bwala matauna Parisi yagala Saimoni

36 Taitala Parisi inigadi Yesu bikam deli matauna, e isuvi ola bwala Parisi, isili bikamsi. 37 E ka, natana tolivalu namitugaga minawena, ilagi Yesu ikamkwam ola bwala Parisi. E imai bulami kaisimasimina okaibisibasi dakuna alabasita,n* 38 itotu okaikela otuboulolao matauna deli la valam, ivitouula biwini kaikela deli mitilagila, italibulabu deli kulula; iviyuwoli kaikela, ikeputumi deli bulami. 39 Tutala Parisi matauna leidou Yesu igisi makawala, inanamsa, “Kidamwa matauna tovitoubobuta,p bogwa binikoli avaivila minana ikabikoni matauna deli ammakawala la bubunela, paila namitugaga minawena.”

40 E Yesu ikawota iluki matauna, kawala, “Saimoni, magigu sitana bitabigatona.” Ikaibiga, kawala, “Tovituloki, kulivala.”

41 Yesu ikaibiga, kawala, “Isisu taitala tau la guguwa bidubadu, e matauna ibani taiyu towasi; taitala kala wasi iboda lakatuyu kina, e taiyuwela kala wasi iboda yaluwoyu kina. 42 Igau gala iyosisi avaka bimapwaisi, iligaiwa kasi wasi kasitaiyu. Mapaila kulukwaigu, availa kala yebwaili kasitaiyu bikalisau?”

43 Saimoni ivitakauloki, kawala, “Adoki matauwena tokwaraiwaga leiligaiwa kala wasi bidubadu.”

Iluki matauna, kawala, “Bogwa kukwabuliki.” 44 E isivila baisa vivila, iluki Saimoni, kawala, “Kugisi vivila minana ke? Asuvi om bwala e gala kusakaigu sopi paila kaikegu, mitaga minawena bogwa iwini kaikegu deli mitilagila, e italibulabu deli kulula. 45 Gala kuviyuwolaigu, mitaga igau lasuvi vivila minana gala isaim la vayaula okaikegu. 46 Gala kukeputumi dabagu deli bulami,q mitaga vivila minana bogwa ikeputumi kaikegu deli bulami kaisimasimina. 47 Mapaila alukwaim, iyebwaili sainela, paila la mitugaga bidubadu laligaiwa; mitaga availa baligaiwa sitana wala, matauna biyebwaili sitana.”

48 E iluki minana, kawala, “M mitugaga bogwa laligaiwa.”

49 E matausina isilaisi deli matauna, ililivalasi titoulesi, “Wa! Avai tau matauna biligaiwa mitugaga?”

50 E iluki minana vivila, kawala, “M dubumi bogwa ikatumovaim; kula bitalaguva lopom.”

8

Mimilisi vivila isikailisi Yesu

1 Igau tuta pikekita ilokaia valu vilouvakaveka deli viloukikekita ikikamituli Bulogala Bwaina paila Yaubada la Karaiwaga. E matausina tailuwotala taiyu ililoulasi deli matauna, 2 deli mimilisi vivila Yesu bogwa ikatumovi metoya baloma gaga toyo katoula; minasina Meri idokaisi Magidalini,r metoya baisa minawena leiyabi tailima taiyu baloma gaga, * 3 deli Yowana Kusa la kwava la tolibaku Erodi,s deli Susana, deli bidabadu tuvaila. E minasina ipilasaisi matausina metoya osi guguwa.

Tovaula kala bigavisaikit

(Md 13.1-9; Mk 4.1-9)

4 E tutala saina tobobawa isigugulasi, e tomota metoyasi ovalu ituwoli ituwoli imakaiasi Yesu, ilivala metoya wa bigavisaiki.

5 Kawala, “Taitala tovaula eila mwada bivali waituna. E ivagi makawala, iviluvaula wala, mimilisi ikapusisi wa keda, e tomota ivatutaisi okaikesi deli mauna nayoyowa ikomasi. 6 Mimilisi ikapusisi odakuna; e igau isusinasi, ivakamati itamwau, paila gala pwatutu pwaipwaia. 7 Mimilisi ikapusisi okaigunigwaini; e kaigunigwaini isusinasi deli e ikimataisi makaisina. 8 Mimilisi waituna ikapusisi okabimoya e isusinasi, iuwasi, uwasi kwelakatutala.”

Tutala ilivala vavagi makwaisina, e idou kaigaveka, kawala, “Availa ilagi ibodi biligimlili.”

Avaka uula ilivala bigavisaiki

(Md 13.10-17; Mk 4.10-12)

9 Tutala la toligalega ikatupoiyaisi matauna avaka uula bigavisaiki makwaina, 10 ikaibiga, kawala, “Bogwa asakaimi kidamwa bukunikolaisi Yaubada la Karaiwaga kala gugunuba; mitaga tuwoli tomota bilagaisi makwaisina metoya wa bigavisaiki, kidamwa bigigisasi mitaga gala bigisimlilaisi, biligalegasi mitaga gala bikatetasi. *

Kala bigavisaiki tovaula kala katumiki

(Md 13.18-23; Mk 4.13-20)

11 “Bigavisaiki makwaina baisa makawala. Waituna makwaina baisa la biga Yaubada. 12 Makwaisina wa keda makawala matausina bogwa ilagaisi; e oluvi Diabolo ima ikau mabigana metoya oninasi, kidamwa gala bidubumaisi e bimovasi. 13 Makwaisina odakuna makawala matausina ilagaisi biga e iyosisi deli si mwasawa; mitaga gala kaiviliwalisi, idubumaisi tuta pikekita e kala tuta ibodaisi tamnabi ikapusisi. 14 Makwaisina ikapusisi okaigunigwaini makawala matausina ilagaisi biga, mitaga igau ililoulasi e watanawa kala kaisisu, toyo kala guguwa, toyo kala kaimwana iyogagaisi matausina e uwasi iwodebalisi. 15 Mitaga makwaisina okabimoya makawala matausina ilagaisi biga, e iyosikikitaisi oninasi duwosisia deli oninabwaila, e deli si peuloki iuwasi. *

Kaitapa ola kabototu

(Mk 4.21-25)

16 “Gala taitala ivakanoti kaitapau e ikatubukoli wa peta kaina osikowala kebila, mitaga isaili ola kabototu, kidamwa matausina isuvisi bigisaisi lumalama.

17 “Avaka bitakatubukoli igau biyoumatila, avaka bitakiwoli igau bisunapula omilakatila e binikolaisi. *

18 “Mapaila kuyamataisi ammakawala kulegasi; paila baisa availa iyosi avaka Yaubada bikatumkulovi; mitaga baisa availa gala iyosi avaka Yaubada bikaimili metoya baisa matauna avaka idoki iyosi.” *

Yesu inala deli budala

(Md 12.46-50; Mk 3.31-35)

19 Tuta matutona imakaiasi Yesu inala deli budala; e gala gagabila bibodasi matauna paila tobobawa. 20 Ilukwaisi matauna, kawasi, “Inam deli budamwa itotusi okoukweda, magisi yoku.”

21 Mitaga iluki matausina, kawala, “Inagu deli budagwa, baisa matausina ilagaisi e ivagaisi la biga Yaubada.”

Yesu ibuyoyu utuyagila

(Md 8.23-27; Mk 4.35-41)

22 Wa yam kwaitala Yesu isila wa waga deli la toligalega, e iluki matausina, kawala, “Bitadoupelasi mapilana valu ewaiwa.”v E ikewasi. 23 Ikokewasi, e Yesu immasisi. E utuyagila itokaia obolita, e kaisai ilupulupula wa waga, bogwa bisilagisi. 24 E imakaiasi matauna ivigulaisi, kawasi, “Guyau, Guyau, bitadoumsiga.”

E imamata, ibuyoyu yagila toyo kaisai kwevakaveka; e iluvitaitaia, e iniwavila. 25 Iluki matausina, kawala, “Ambaisa mi dubumi?”

Mitaga ikokolasi, itutu uwosi e ikaibigasi taitala baisa taitala, kawasi, “Avai tau matauna, paila ikaraiwogi yagila toyo bolita goli, e ikabikuwolaisi matauna?”

Yesu ikatumovi taitala baloma gaga leisikaila matauna

(Md 8.28-34; Mk 5.1-20)

26 Leisilavaisi Galili e ikotasi mapilana ewaiwa, osi valu mina Gerasa.w 27 Bogwa itobusi olumata, taitala tau iboda Yesu metoya ovalu, baloma gaga isikaila matauna. Tuta kaduwonaku ikikimwadu, e gala bisikaili bwala, mitaga mesisiki wa lagi oluwalaisi kasi laka tomatax wala. 28 Bogwa leigisi Yesu, iwaiweya ikavagina omatala, kaigaveka ikaibiga, kawala, “Avaka bukuvigakaigu,y Yesu Latula Yaubada Saina Towalakaiwa? Anigadaim, taga kumipukwaigu.” 29 Paila Yesu bogwa leiluki baloma gaga bisilavi matauna. Paila tuta bidubadu baloma gaga leiyosikikiti matauna. Ilagoli tomota ikatupipaisi, iyuwolaisi matauna deli tanumnumta deli katupipi; mitaga ikotuni tanumnumta e baloma gaga ivakouli oviloupakala.

30 Yesu ikatupoi matauna, kawala, “Ami yagam?”

Ikaibiga, kawala, “Yagagu Tobobawa Sainela”, paila bidubadu baloma gaga bogwa leisikailasi matauna. 31 E baloma gaga iyokakapisisi baisa matauna mwada taga bikaraiwogi bisilavaisi baisa bilokaiasi Edesi.z

32 E otapwala koya saina yuwoveka bunukwa ikikabubunasi; baloma gaga iyokakapisisi baisa Yesu kidamwa bitagwala bisikailasi minasina. E itagwala. 33 E baloma gaga isilavaisi matauna, isikailasi bunukwa minasina; e mayuwona isakaulasi otagegala koya ikayabusisi obolita, idoumsi.

34 Toyamata bunukwa igisaisi avaka ikaloubusi, e isakaulasi, isolasi ambaisa ambaisa ovalua deli wa bagula. 35 Tomota imaisi mwada bigisaisi avaka bogwa leikaloubusi; imakaiasi Yesu, e ibanaisi tonagowa; isili omatala Yesu, bogwa isikam kala kwama, nanola italapula. E ikokolasi. 36 Matausina leigisaisi vavagi baisa ilivalasi ammakawala Yesu ikatumovi matauna eisikaila baloma gaga. 37 Oluvi komwaidosi tolesi mapilana Gerasa iyokakapisisi baisa matauna kidamwa bisilavi matausina, paila kasi kokola sainela. E isila wa waga mwada bikaimilavau. 38 Matauna tau eisikailasi baloma gaga iyokakapisi mwada biwokaia matausina.

Mitaga Yesu iwitali matauna bila, e iluki, kawala, 39 “Kukwaimilavau baisa veyamwa, kukwamituli avaka Yaubada leivigakaim.”

E tau matauna ila ikikamituli ovalu makwaina ammakawala Yesu ipilasi matauna.

Dairusi latula vivila

(Md 9.18-26; Mk 5.21-43)

40 Tutala Yesu ikaimilavau,b tobobawa ikamiabaisi matauna, paila komwaidosi itutulaisi matauna. 41 E taitala tau yagala Dairusi ima, matauna tokwaraiwaga bwala tapwaroru. Ikavagina omatala Yesu iyokakapisi baisa matauna bimakaia ola bwala, 42 paila latula vivila gudikesa, kala taitu kweluwotala kwaiyu, e makateki bikaliga.

Mitaga igau ililoula tomota ileitupaisi matauna. 43 E natana vivila isisu, kala katoula buyavila ititalagila,c katoula makwaina igweimili iboda kweluwotala kwaiyu taitu, mitaga gala gagabila taitala biyomovi minana. 44 Minana ilokaia otapwala Yesu, ikabikoni kaipagalad kala kwama; e nanakwa buyavila imada. 45 E Yesu ikatupoi, kawala, “Availa ikabikonaigu?”

Bogwa iyakalasi komwaidosi, e Pitae ikaibiga, kawala, “Guyau, tobobawa ipoulaimsi ileitupaimsi.”f

46 Mitaga Yesu ikaibiga, kawala, “Taitala bogwa ikabikonaigu; paila alumkoli ulo peula leisilavaigu.” 47 Tutala vivila minana inikoli kidamwa avaka leivagi ikanumamatila, ima deli itatuva wowola ikavagina omatala Yesu, ikamituli omitasi tomota komwaidosi avaka uula ikabikoni matauna, deli ammakawala nanakwa ibwaina. 48 Iluki minana, kawala, “Ve! M dubumi bogwa iyomovaim; kula bitalaguva lopom.”

49 Tutala ililivala, taitala ima metoya ola bwala matauna bwala tapwaroru kala tokwaraiwaga, ikaibiga, kawala, “Latum bogwa leikaliga; taga kuyogugwesi Tovituloki.”

50 Mitaga tutala Yesu ilagi baisa, iluki matauna, kawala, “Taga kukokola; kudubumi wala, e bogwa bibwaina minana.”

51 Imaisi wa bwala, gala itagwala taitala bisuvi, mesinaku wala Pita, Yoni, Yemesa, tuvaila inagwadi tamala inala. 52 E komwaidosi iuvalamsi ikikavinavinasi paila minana; mitaga ikaibiga, kawala, “Taga kuvalamsi; gala ikaligimolila, mitaga immasisi.”

53 Igigilaisi matauna, paila inikolaisi bogwa ikaliga. 54 Mitaga iyosi yamala minana, ikaibiga, kawala, “Inagwadi, kutokaia.” 55 Imovavau, e nanakwa itokaia. Iluki, kawala, “Kusakaisi sitana minana bikam.” 56 E veyala saina itutu uwosi sainela. Mitaga iluki matausina taga sitana bilukwaisi availa paila avaka bogwa ikaloubusi.

9

Yesu iwitali matausina tailuwotala taiyu

(Md 10.5-15; Mk 6.7-13)

1 Idou tailuwotala taiyu bisigugulasi, isaiki matausina peula toyo karaiwaga biyabaisi komwaidona baloma gaga e bikatuyuvisaisi lelia, 2 e iwitali matausina bikamitulaisi Yaubada la Karaiwaga e bikatumovasi. 3 Iluki matausina, kawala, “Taga sitana avaka bukukwauwaisi paila mi kwaidadina, gala kaitukwa, gala kauya, gala kami kalaga, gala mani; e taga bukukwauwaisi kwama yayu. * 4 Avai bwala bivaulaimi, baisa bukusisuaisi, igau bukusilavaisi mapilana valu. 5 E avai valu gala bikamiabaimi, tutala bukusilavaisi valu makwaina, kukwatusisapaisi pwaipwaiag okaikemi; baisa kabutuvatusi omitasi tomota.” *

6 E toligalega ilosi ilokaiasi valu makwaisina, ikamitulaisi Bulogala Bwaina, ikatumovasi ambaisa ambaisa.

Yoni Tobapitaisi ikaliga

(Md 14.1-12; Mk 6.14-29)

7 Tutala Erodih tokwaraiwaga ilagi komwaidona vavagi makwaisina ivagaisi, ininayuwa sainela, paila mimilisi ikaibigasi Yoni bogwa itokaia imovavau, * 8 mimilisi kawasi Ilaitia bogwa iyoulapula,i e mimilisi kawasi taitala metoya osi boda tovitoubobuta tobubogwa itokaia imovavau. 9 Erodi ikaibiga, kawala, “Bogwa lakapituni kaiyola Yoni, mitaga avai tau matauwena bogwa lalagi iuvagi vavagi makwaisina?” E magila bigisi Yesu.

Tailakatuluwolima tauwau ikamsi

(Md 14.13-21; Mk 6.30-44; Yn 6.1-14)

10 E aposetolo ikaimilavausi ilukwaisi Yesu avaka leivagaisi. Ilau matausina ilokaiasi ovalu yagala Betisaida. 11 Tutala tobobawa ilagaisi ibokulaisi matauna; e ikamiabi matausina ilivala baisa matausina paila Yaubada la Karaiwaga, e availa magisi bibwainasi ikatumovi matausina.

12 Igau bogwa bibogi, matausina tailuwotala taiyu imaisi ilukwaisi matauna, kawasi, “Kuwitali tobobawa bilosi ovalu katitaikina deli okidodina, binevisi kʹasi e bimasisisi; paila baisa tasisuaisi ovilouwokuva.”

13 Mitaga Yesu iluki matausina, kawala, “Yokomi kusakaisi matausina sitana avaka bikamsi.”

E ikaibigasi, kawasi, “Kayosisi kwailima beredi walaj toyo nayu yena; kaina bakalosi bakagimwalasi kaula paila matausina komwaidosi, ke?” 14 Paila kasi bawa kaina tailakatuluwolima tauwau.

Yesu iluki la toligalega, kawala, “Kulukwaisi matausina bikatuvaisi boda, yuwotala yuwotala kala bawa kaina biboda tailuwolima, e bisigugulasi makawala poulotala poulotala.”

15 E ivagaisi makawala, ilukwaisi komwaidosi bisilaisi. 16 E Yesu ikau kwailima beredi makwaisina toyo yena minasina, ikounakaila gawata inokagutoki baisa Yaubada, ikimimisi, isaiki toligalega bipataisi baisa tobobawa. 17 E komwaidosi ikamsi ikomatasi. Ikatuyoulisi kasi kobwaga peta luwotala yuwa.

Pita ikamituli Yesu avai tau matauna

(Md 16.13-19; Mk 8.27-29)

18 E tutala isisu kalamwaleta ininigada, la toligalega imakaiasi matauna; e ikatupoi matausina kawala, “Tomota ililivalasi mwada availa yeigu?”

19 Ivitakaulasi, kawasi, “Mimilisi idokaisi mwada yoku Yoni Tobapitaisi, e mimilisi idokaisi Ilaitia,k e mimilisiga taitala metoya osi boda tovitoubobuta omitibogwa leitokaia imovavau goli.” *

20 E ikatupoi matausina, kawala, “Mitaga yokomi kudokaisi availa yeigu?”

Pita ivitakaula, kawala, “Yokula la Mesaia Yaubada.” *

Yesu ivitububoti la kaliga

(Md 16.20-28; Mk 8.30—9.1)

21 Iluluki matausina la karaiwaga kasai, kawala, “Taga bukukwamitulaisi vavagi makwaisina baisa availa.” 22 Tuvaila ikaibiga, kawala, “Bibodi yeigu Latula Tomota babani agu mmayuyu bidubadu, kaidadala valu deli tolula kasi tokugwa deli toninitalapula paila Karaiwagal bikoulovaigusi, bikatumataigusi; e yam kwaitolula batokaia bamovavau goli.”

23 E iluki matausina komwaidosi, kawala, “Kidamwa availa magila bibokulaigu, ibodi bikatilavi tatoula, bikeula kala korosi yumyambwata, e bibokulaigu. * 24 Paila availa magila biyusi tatoula, matauna bitamwau; e availa bikitumou tatoula paila yeigu, matauna bimova goli. * 25 Avaka kala bwaina baisa taitala kidamwa iyosi guguwala valu valu komwaidona, mitaga matauna bitamwau kaina bisilagi? Gala avaka kala bwaina. 26 Paila availa immosila paila yeigu deli paila ulo biga, makawala goli yeigu Latula Tomota bammosila paila matauna tutala bama ogu guyugwayu agumwaleta deli la guyugwayu Tamagu toyo matausina anelosi bumaboma. 27 Mitaga kululuwaisi baisa, mimilisi kutotusi baisa, gala bukukwaligasi mitaga ikugwa bukugisibogwaisi Yaubada la Karaiwaga.”

Yesu wowola idavila

(Md 17.1-8; Mk 9.2-8)

28 Leilivala vavagi makwaisina iwokuva, igau kaina kwailima kwaitolu yam, Yesu ivakouli Pita, Yoni, Yemesa, imwenasi wa koya kidamwa binigada. * 29 Tutala ininigada, idavila migila, kala kwama ivapupwakau saina guyugwayu. 30 E ka! taiyu tauwau ibigatonasi deli matauna, matausina Mosese sola Ilaitia, 31 matausina iyoumatilasi deli lumalama saina guyugwayu, ililivalasi deli Yesu ammakawala bisilavi watanawa, e bogwa bivigimkulovi makwaina mapilana Yerusalem. 32 Mitaga Pita toyo sala imitununupulasi mwada bimasisisi, mitaga imitalalasi e igisaisi la lumalama deli guyugwayu sainela, toyo matausina kasitaiyu deli matauna. 33 E tutala matausina isisilavaisi, Pita iluki Yesu, kawala, “Guyau, saina bwaina yakamaisi kasisuaisi baisa; ibodi bakakaliaiisi kwaitolu buliyoyova, kwaitala paila yoku, kwaitala paila Mosese, kwaitala paila Ilaitia.” Paila gala inikoli avaka ilivala.

34 Ililivala, e lowalowa ima ikuboli matausina; e tutala ikuboli matausina ikokolasi. 35 E kaigila metoya olowalowa leima, kawala, “Baisa Latugu matauna bogwa lanagi. Kulagaisi matauna!” *

36 E tutala kaigila iwokuva, ibanaisi Yesu kalamwaleta. E yam makwaisina ikapatusi, gala avaka ilivalasi baisa availa paila avaka bogwa igisaisi.

Yesu ikatumovi gwadi baloma gaga eisikaila magudina

(Md 17.14-20; Mk 9.14-29)

37 Wa yam oluvi, bogwa ibusisi metoyasi wa koya, saina tobobawa ibodaisi matauna. 38 E ka! taitala metoya tobobawa idou, ikaibiga, kawala, “Tovituloki, ayokakapisi baisa yoku bukugisi latugu tau, paila matauna latugu gudikesa; 39 e ka, baloma gaga iyosi matauna, e nanakwa iwaiweya; e iloulewa matauna igau polu owodola ipuluseula; iyogagi matauna e gala magila bisilavi matauna. 40 Ayokakapisi baisa m toligalega biyabaisi baloma gaga, mitaga gala ipeulasi.”

41 E Yesu ivitakauloki, kawala, “Ki, yokomi gala kudubumaigusi? Mina sula yokomi; ammakawala woloula basikailimi deli bapeuloki baisa yokomi? Kumiakaigu latum.”

42 Tutala gwadi ima baloma gaga ilavi magudina, e magudina iloulewa saina gaga. Mitaga Yesu ibuyoyu baloma gaga, ikatumovi gwadi e isaiki tamala. 43 E komwaidosi itutu uwosi paila Yaubada la peula siligaga.

Yesu ivitububoti tuvaila la kaliga

(Md 17.22-23; Mk 9.30-32)

Mitaga tutala komwaidosi itutu uwosi paila avaka Yesu ivagi, iluki la toligalega, kawala, 44 “Ibodi bukulagaisi mokwita biga mabigasina. Paila bikasalaigusi yeigu Latula Tomota oyumasi tomota.” 45 Mitaga gala ikatetasi biga mabigasina, paila Yaubada ikatupwani kidamwa taga bikatetasi. E imwau udosi bikatupoiyaisi paila biga mabigasina.

Availa isiligaga?

(Md 18.1-5; Mk 9.33-37)

46 Ikominimanisi titoulesi availa idoki isiligaga. * 47 Mitaga tutala Yesu inikoli si nanamsa ivakouli taitala monagwadi imai otalila matauna, 48 e iluki matausina, kawala, “Availa metoya agu tobwakuli bikamiabi gwadi magudiwena bikamiabaigu, e availa bikamiabaigu bikamiabi matauwena iwitalaigu; paila availa kami tokekita oluwalaimi, matauwena itomgwaga.” *

Availa gala ipakaidasi ipilasaidasi

(Mk 9.38-40)

49 Yoni ikaibiga, kawala, “Guyau; kagisaisi taitala ikavitagi yagam kidamwa biyabi baloma gaga; e kasilibodaisi matauna, paila gala oda bodasi.”

50 Mitaga Yesu iluki matauna, kawala, “Taga kusilibodaisi matauna; paila availa gala ipakaimi, ipilasaimi.”

Mina Sameria osi valu kwaitala ipakaisi Yesu

51 E yam makwaisina makateki Yesu bila walakaiwa, isavali nanola magila bila Yerusalem. Iwitali la tokaikivi bikugwasi, 52 e ilosi isuvisi kwaitala si valu mina Sameria,m mwada bikatubaiasasi paila matauna. 53 E tomota ipakaisi matauna, paila kala gigisa makawala bila Yerusalem. 54 Tutala la toligalega Yemesa sola Yoni igisaisi, ikaibigasi, kawasi, “Tomoya, ki! magim bitakaraiwagasi kova bibusi metoya wa labuma,n bigabu matausina?” *

55 Mitaga itovila ibuyoyu matausina.o 56 E ilokaiasi ituwoli valu.

Mimilisi mwada bibokulaisi Yesu

(Md 8.19-22)

57 Igau ililoulasi, taitala tau iluki matauna, kawala, “Babokulaim; ambaisa ambaisa bukula, e yeigu deli.”

58 E Yesu iluki matauna, kawala, “Mauna olawodila isim kasi nobwala, deli mauna nayoyowa isim kasi nigwa, mitaga yeigu Latula Tomota gala isim kabagu.”

59 Iluki taiyuwela, kawala, “Kubokulaigu.”

Mitaga ikaibiga, kawala, “Tomoya, kutagwala ikugwa bala babaku tamagu.”p

60 Mitaga iluki matauna, kawala, “Kuligaiwa tomata, e bibakwaisi kasi tomata titoulesi; mitaga yoku bukula kukwamituli Yaubada la Karaiwaga.”

61 E taitolula ikaibiga, kawala, “Tomoya babokulaim; mitaga ikugwa kutagwala bala atali veyagwa.” *

62 Mitaga Yesu iluki matauna, kawala, “Kidamwa availa ikau daima ivitouula ikeli mitaga ininayuwa e matauna gala bibodi Yaubada la Karaiwaga.”

10

Yesu iwitali tailuwolima tailuwoyu tuvaila

1 Oluvi Tomoya inagi tailuwolima tailuwoyuq tuvaila, iwitali matausina taiyu taiyu bikugwaiyaisi matauna. Iluki biviloubusisi avai valu avai katuposula igau matauna titoulela bilokaia. 2 E iluki matausina, kawala, “Mokwita bagula ikabinai sainela mitaga totayoyuwa gala ibawasi; mapaila kunigadaisi tolibagula biwitali totayoyuwa bilosi ola bagula paila la tayoyuwa. * 3 Kulosi; e ka, awitalaimi makawala minasina lam oluwalaisi kaukwa nagigasisi. * 4 Taga kukwauwaisi mani, gala kauya, gala katubukolela kaikemi. Taga kubodaisi availar wa keda. * 5 Avai bwala bukusuvisi, ikugwa bukukwaibigasi, kawami, ‘Kagutoki segwaia.’ 6 Kidamwa taitala tokambwaila bisisu baisa, bogwa deli bukukwalubailasi; mitaga kidamwa gala, gala goli bukukwalubailasi. 7 Bukusikailisi bwala kwaitala bukukwamkwamsi bukumomomsi avaka avaka bisakaimi, paila ibodi toyoudila bisakaisi kʹala; taga kusupelasi bwala ituwoli ituwoli. * 8 Tutala bukukwaloubusisi ovalu e bikamiabaimi, bukukwamsi avaka bisailisi omitami; 9 baisa kukwatumovasi tokwatoula, e kulukwaisi matausina, kawami, ‘Yaubada la Karaiwaga bogwa ivakatitaikinemi.’s 10 Mitaga tutala bukukwaloubusisi ovalu e gala bikamiabaimi, kulosi wa keda kulivalasi, kawami, * 11 ‘Mi valu la pwaipwaia avaka ikapikikisi okaikemasi kakatusisapaisit baisa yokomi; mitaga bukunikolaisi baisa, Yaubada la Karaiwaga bogwa ivakatitaikina.’u 12 Alukwaimi, bogwa bigagabila paila mapilana Sodomv wa yam makwaina mitaga bimwau paila valu makwaina. *

Ovalu makwaisina gala bininavilasi

(Md 11.20-24)

13 “Wo Korasini! Wo Betisaida! Vavagi siligaga bogwa lavagi baisa yokomi. Kidamwa lavigaki makawala mapilasina Taia toyo Saidoni,w bogwa bininavilasi omitibogwa, bivitububotaisi si ninavila kasi kwama bwabwau deli bikumsi kasi koula. * 14 Bogwa bigagabila paila mapilasina Taia toyo Saidoni wa Yamla Yakala, mitaga bimwau paila yokomi. 15 E yokomi mina Kapaneum, mwada bukulupaimi titoulemi wa labuma ke? Bivabwaimi bukusuvisi Edesi. *

16 “Availa bilagaimi bilagaigu, e availa bipakaimi bipakaigu, e availa bipakaigu bipaiki matauna iwitalaigu.” *

Tailuwolima tailuwoyu ikaimilavausi

17 E matausina tailuwolima tailuwoyux ikaimilavausi deli si mwasawa, ikaibigasi, kawasi, “Mwa Tomoya! Baloma gaga goli ikabikuwolaimasi avai tuta kakavitagaisi yagam!”

18 Iluki matausina, kawala, “Lagisi Setaniy ikapusi metoya wa labuma makawala kavikavila. 19 Ka, bogwa asakaimi mi peula bukuvapupoiyaisi keiyuna toyo kudukika, toyo komwaidona la peula tilaula;z e gala kwaitala vavagi biyogagaimi. * 20 Mitaga taga bukumwasawasi paila baisa, paila baloma gaga ikabikuwolaimi; mitaga bukumwasawasi paila Yaubada leigini yagami wa labuma.”

Yesu imwamwasila nanola

(Md 11.25-27; 13.16-17)

21 Wa tuta matutowena Yesu ivakasau la mwasawa metoya baisa Baloma Tobumabomaa e ikaibiga, kawala, “Kagutoki Tamagu, Guyoula labuma toyo watanawa, paila lokukimitali baisa pwapwawa avaka lokukwatupwani metoyasi baisa tokwabitam toyo tokwateta. Mitaga, Tamagu, paila baisa makawala nanom bwaina.

22 “Tamagub bogwa isakaigu vavagi komwaidona; e gala taitala inikolaigu, mitaga Tamagu wala; kaina gala taitala inikoli Tamagu, mitaga yeigu wala Latula deli tuvaila matauna availa yeigu Latula magigu bavituloki matauna.” *

23 Itovila baisa toligalega, ikikasilam, kawala, “Bukumwasawasi paila lokugisaisi avaka igisaki mitami! 24 Paila alukwaimi, bidubadu tovitoubobuta toyo gweguya magisi bigisaisi avaka kugigisaisi mitaga gala igisaisi; bilagaisi avaka kulilagaisi, mitaga gala ilagaisi.”

Guma Sameria bwaina

25 E ka, tokabitam taitala paila Mosese la Karaiwaga itokaia biwakoli ikatupoi matauna, kawala, “Tovituloki, avaka bavagi kidamwa bakau momova kwekanigaga?” *

26 Iluki matauna, kawala, “Avaka Mosese la Karaiwaga kala ginigini? Ammakawala kukwalawa?”

27 Ivitakaula, kawala, “Bukuyebwaili Guyau m Yaubada metoya olopom komwaidona, deli om baloma komwaidona, deli om peula komwaidona, deli onanom komwaidona; e bukuyebwaili som makawala kuyebwailim titoulem.” *

28 Iluki matauna, kawala, “Bogwa lokukwabuliki; kuvagi makawala, e bukumova goli.” *

29 Mitaga matauna magila bikabwaili titoulela, mapaila iluki Yesu, kawala, “E, availa sogu?”

30 Yesu ivitakaula, kawala, “Taitala tau ililoula isilavi Yerusalem bilokaia Yeriko.c E tolibulebu ibodaisi matauna, ivililaisi kala kwama, iwawaiyasi matauna, iligaiwaisi, matauna katitaikina bikaliga. 31 E taitala tolula iloula wa keda makadana; mitaga tutala igisi matauna, eileila ila osiusiula keda. 32 Makawala taitala mabudona Libaid ima baisa igisi matauna, eileila ila osiusiula keda. 33 Mitaga taitala guma Sameriae ililoula ilokaia ambaisa tosilagi eisisu; e tutala igisi inokapisi. * 34 E imakaia matauna, iligabu bulami toyo wainif okala lewa e ikapoli. Oluvi isaili otapwala la mauna titoulela, imai matauna wa bwala kwaidadina, iyamati. 35 Eiyam ikau kwaiyu mani, isaiki toyamata bwala, ikaibiga, kawala, ‘Kuyamati matauna, e avaka kugimoli bikalisau makwaisina, tutala bakaimilavau bamapwaim.’

36 “Availa metoya matausina kasitaitolu kudoki ivigaki sola matauna tosilagi metoya baisa tolibulebu?”

37 Ikaibiga, kawala, “Matauna inokapisi tosilagi.”

Yesu iluki matauna, kawala, “E, kula, kuvagi makawala.”

Yesu iloula igisi Marida sola Meri

38 Ililoulasi e Yesu ikaloubusi kwaitala valu; e vivila yagala Marida ivakouli matauna ilau ola bwala. * 39 Isim bodala Meri, e minana isili omatala Tomoya, iligalega la vituloki. 40 E Marida iyokwai wowola paila bidubadu la paisewa; imakaia Yesu, ikaibiga, kawala, “Tomoya, ki, kudoki gala dimlela bodagu isilavaigu; auvakapula agumwaleta ke? Kuluki minana bima ipilasaigu.”

41 Mitaga Tomoya ivitakauloki minana, kawala, “Marida, Marida, ikaiki wowom deli ilagoli yamam paila bidubadu paisewa; 42 mitaga kwaitala vavagi iboda.g Meri einagi bwaina, e baisa gala bitakau metoya baisa minawena.”

11

Yesu la vituloki paila nigada

(Md 6.5-15; 7.7-11)

1 Kwaitala tuta Yesu isisu ambaisa e ininigada baisa Yaubada. Tutala ivinaku, taitala la toligalega iluki matauna, kawala, “Tomoya, kuvitulokaimasi kedala nigada makawala goli Yoni eivituloki la toligalega.”

2 E iluki matausina, kawala, “Tutala kunigadasi, kukwaibigasi.

‘Tamamasi,

yagam bakatemmalaisi.

M Kwaraiwaga bima.

3 Kamasi bukusakaimasi yam kwaitala kwaitala.h

4 Bukuligaiwa ma mitugagasi,

paila yakamaisi kaligaiwaisi si mitugaga matausina imitugagaimasi.

Taga kutagwala bitamnabaimasi.’ ”

5 E iluki matausina, kawala, “Kaina taitala yokomi bilokaia sola ola bwala olubulotoula, e biluki matauna, kawala, ‘Sogu, kusakaigu kwaitolu kaula; 6 paila taitala lubaigu ola kwaidadina leimakaiagu, mitaga gala avaka ayosi bakamovi matauna.’ 7 Mitaga sola bivitakauloki metoya olumoulela bwala. Kawala, ‘Taga kuyogwegwesi; bogwa lakatubodi yoyu, e lakanayobu litugwa immasisisi; gala igagabila batokaia basakaim avaka.’ 8 Alukwaimi, kaina gala bitokaia bisaiki paila uula matauna sola; mitaga paila la kaliyeia sola bitokaia bisaiki avaka ibodi matauna.

9 “E alukwaimi. Kunigadasi, e Yaubada bisakaimi; kunevisi, e bukubanaisi; kunopipisisi, e biulaim paila yokomi. 10 Paila availa binigada, matauna bikau; e availa binevi, matauna bibani; e availa binopipisi, matauna bibani yoyu kala ulaim. 11 Kaina avai tau yokomi kidamwa latula binigada yena, bisaiki keiyuna kaimapula yenai ke? 12 Kaina binigada pou, e bisaiki kudukika ke? 13 Mapaila kidamwa yokomi tomitugaga kukwatetasi ammakawala bukusakaisi litumia vavagi bwaina, mokwita Tamami wa labuma bikalisauwaimi e bisaiki Baloma Tobumaboma baisa matausina availa availa inigadaisi.”

Yesu toyo Bielisibuli

(Md 12.22-30; Mk 3.19-27)

14 E iiyabi baloma gaga metoya baisa taitala tokutabu; e tutala baloma gaga isilavi matauna, tokutabu ibigatona e tomota itutu uwosi. 15 Mitaga mimilisi ikaibigasi, kawasi, “Iiyabi baloma gaga paila Bielisibuli,j baloma gaga si guyau, ikatupewoli matauna.” *

16 Mitaga mimilisi mwada biwakolaisi matauna, inigadaisi matauna kidamwa bivagi vavagi siligaga bikibuboti Yaubada ininabwaila paila matauna. * 17 Mitaga Yesu inikoli si nanamsa e iluki matausina, kawala, “Kidamwa kabokwaraiwaga ipoisivisisi e iuvataisi, kabokwaraiwaga makwaina bitamwau; e kidamwa dala ikovisisi iuvataisi, dala makwaina bikapusi. 18 Kidamwa Setani la karaiwaga ikovisisi iuvataisi, ammakawala la karaiwaga bisisu ke? Paila kulivalasi aiyabi baloma gaga paila Bielisibuli ikatupewolaigu. 19 Ki, yeigu aiyabi baloma gaga paila Bielisibuli ikatupewolaigu? Mimilisi yokomi iiyabaisi baloma gaga ke? Kudokaisi availa ikatupewoli matausina? Mapaila matausina bikibubotaisi mi sula. 20 Mitaga kidamwa yeigu aiyabi baloma gaga metoya ola peula Yaubada, Yaubada la Karaiwaga bogwa imakaiami.

21 “Tutala topeula iyosi uvagila kabilia komwaidona e iyamati la bwala, la guguwa bisisu bwaina. 22 Mitaga kidamwa taitala topeuligaga bimakaia bikalisuwoli matauna, bikau uvagila kabilia avaka leidoki kala peula, e oluvi bivili avaka bogwa ilebu.

23 “Availa gala ipilasaigu, matauna ipakaigu; e availa gala ikougugula deli yeigu, matauna tokodidaimila gugula. *

Baloma gaga ikaimilavau

(Md 12.43-45)

24 “Tutala baloma gaga isilavi taitala tau, ivavivila mapilasina oviloupakala,k inainevi vaiwasi, mitaga gala ibani. E ikaibiga, kawala, ‘Bakaimilavau ogu bwala ambaisa lasunapula lama.’ 25 E bogwa ima, ibani makwaina bogwa itanevaisi, deli ikatubiasaisi. 26 Mapaila matauna ila, ivakouli baloma tuwoli tailima taiyu, kasi gaga ikalisau kala gaga matauna, e isuvisi isigagasi baisa; e tuta kala vigimkovila tau matauna ibani kala gaga ikalisau kala gaga liloubogwa.”

Nona kala mwamwasila mokwita

27 Ililivala vavagi makwaisina e natana vivila metoya baisa tobobawa ikaigaveka iluki matauna, kawala, “E vivila minawena leiunaim deli nunula lokununu bimwasawa!”

28 Mitaga Yesu ikaibiga, kawala, “Ikalisau matausina availa availa ililagaisi la biga Yaubada e ivagaisi, e matausina goli saina bimwasawasi.”

Tubwa tubugaga inainevisi kabutuvatusi

(Md 12.38-42; Mk 8.12)

29 Oluvi saina tobobawa isigugulasi, Yesu ilivala, kawala, “Tubwa matubona tubugaga; kunainevisi bavagi vavagi siligaga bikibuboti Yaubada ininabwaila paila yeigu, mitaga basakaimi Youna kala kabutuvatusi e gala avai kabutuvatusi tuvaila. * 30 Paila Youna matauna kasi kabutuvatusil mina Niniba, e makawala goli yeigu latula Tomota kami kabutuvatusi yokomi tubwa matubona. * 31 Giyouvila metoya opilayouyam bitotu wa Yamla Yakala e biyakalaimi; paila minana ima metoya saina kaduwonaku kidamwa bilagi la kabitam Solomoni, e ka, yeigu asisu baisa akalisau Solomoni. * 32 Mina Niniba bitotusi wa Yamla Yakala e biyakalaimi; paila ininavilasi metoya ola kamituli Youna, e ka, yeigu asisu baisa akalisau Youna. *

Wowom kala kaitapa

(Md 5.15; 6.22-23)

33 “Kidamwa taitala ivakanoti kaitapa, gala bisaili osikowala bwala, kaina bikatubukoli wa peta,n mitaga bisaili ola kabototu, kidamwa tosusuvi bigisaisi lumalama. * 34 Matam makawala wowom kala kaitapa. Kidamwa migileu matam, baisa bisimitali wowom komwaidona; mitaga kidamwa matam gaga, wowom komwaidona bidudubila. 35 E kuyamata kidamwa lumalama olumoulem gala bidudubila. 36 Mapaila kidamwa wowom komwaidona itapi, gala pikekita dudubila isisu, komwaidona bogwa bilumalama sainela, makawala kaitapa ilulu bwaina bisimitalaim.”

Yesu ikamituli si bubunela toninitalapula paila Karaiwaga toyo Parisi

(Md 23.1-36; Mk 12.38-40; Lk 20.45-47)

37 Tutala ililivala, taitala Parisio inigada baisa matauna bikamkwamsi deli; e isuvi isili bikamsi.p 38 Parisi itutu wowola paila igisi Yesu gala biwinabogwaq oluviga bikamkwam. 39 E Tomoya iluki matauna, kawala, “E yokomi Parisi! Kuwinaisi tapwala viga toyo tapwala kaboma; mitaga olumoulemi ivakasauwaimi mituguguwa deli mitugaga. 40 Mina ninagowa yokomi. Matauna ibubuli tapwala tomota bogwa tuvaila ibubuli olumoulelar tomota ke? 41 Mitaga ibodaimi bukumitakwaisi metoya baisa olumoulela makwelasina, e vavagi komwaidona bimigileusi paila yokomi.

42 “Mitaga wo yokomi Parisi! Paila kukougugulasi semakavi paila Yaubada e kala vilavila tala metoya luwotala metoya naita deli dibirera deli avai lokwai isisu wa bagula, mitaga gala kuyamataisi karaiwaga duwosisia deli la bobwailila Yaubada. Mitaga ibodaimi mokwita bukuyamataisi makwaisina vavagi kwevakaveka e tuvaila taga kuligaiwaisi mi semakavi paila makaisina kaikikekita. *

43 “Wo yokomi Parisi! Paila kuyebwailisi kala kaisisu walakaiwa wa bwala tapwaroru deli kidamwa tomota bibodaimi deli kami taimamila obikubaku. 44 Wo yokomi! Paila yokomi makawala laka gala isim kala kabutuvatusi,s e tomota ililoulasi odubasi makwaisina mitaga gala binikolaisi avaka.”

45 Taitala metoya tokwabitam paila Mosese la Karaiwaga ivitakauloki matauna, kawala, “Tovituloki, kidamwa kulilivala makawala, baisa kululukwaimasi tuvaila.”

46 E ikaibiga, kawala, “Wo yokomi tokwabitam paila Mosese la Karaiwaga tuvaila! Paila kusakaisi baisa tomota si koni kwaimwau, e yokomi titoulemi gala kukwabikonaisi si koni deli kwayatala misikwaikwemi. 47 Wo yokomi! Paila tumimia ikatumataisi tovitoubobuta e yokomi kuyoudilasi kasi laka tovitoubobuta kasi kaboluluwai. 48 Mapaila yokomi kami tosola; kutagwalasi baisa si vavagi tumimia; paila ikatumataisi matausina, e yokomi kuyoudilasi kasi laka. 49 Baisa uula la Kabitam Yaubada ikaibiga, ‘Bawitali baisa matausina tovitoubobuta toyo aposetolo; bikatumataisi mimilisi deli biyogagaisi mimilisi.’ 50 Kidamwa tubwa matubona bimapwaisi buyavisi tovitoubobuta komwaidosi avaka leibusisi metoya baisa kala tumila watanawa. 51 E bimapwaisi metoya obuyavila Eibeli, e meitobu obuyavila Sekaraia,t matauna ikaliga oluwalaisi okabolula deli ola ligisa Yaubada. Mokwita alukwaimi, baisa bivigakaisi kasi mipuki tubwa matubona. *

52 “Wo yokomi tokwabitam paila Mosese la Karaiwaga! Paila kusipukikitaisi buluvala kabitam; yokomi gala kusuvisi titoulemi, e kusilibodaisi matausina availa availa mwada tosusuvi bisuvisi.”

53 E Yesu isilavi baisa e toninitalapula paila Karaiwaga deli Parisi ivitouulasi bikominimanisi deli kasi leiya baisa matauna. Ikatukoyayaisi matauna paila vavagi bidubadu, 54 mwada bikautaisi paila saina magisi biyogagaisi matauna metoya la biga owodola titoulela.

12

Yesu ilivala paila katudewa gaga

1 Wa tuta matutona saina tobobawa isigugulasi tailakatuluwovila mapaila iulutupatupasi titoulesi, Yesu ilukibogwi la toligalega, kawala, “Kuyamataimi paila Parisi si yisi,u baisa katudewa gaga. * 2 Avaka bitakatubukoli igau biyoumatila; avaka bitakatupwani igau binikolaisi. * 3 Avaka bogwa lokukwaibigasi odudubila tomota bilagaisi olumalama, e avaka bogwa lokukwasilamsi olopola bwala tomota bikamitulaisi obuneyova.

Iluki bikukolaisi availa

(Md 10.28-31)

4 “Segwaia alukwaimi, taga kukukolaisi matausina availa availa bikatumataisi woula mitaga oluvi gala gagabila avaka bivagaisi. 5 Mitaga bavitulokaimi availa bukukukolaisi; bukukukolaisi matauna iyosi peula kidamwa bogwa ikatumata oluvi bilavi wa Eli. Mokwita alukwaimi bukukukolaisi matauna.

6 “Gagabila bitagimoli nalima mauna nayoyowa nakikekita kasi mapu kwaiyu toea ke? E Yaubada gala bilumwelavi natana minasina. 7 E yokomi makawala, paila kulumi kala bawa inikoli. Taga kukokolasi; kami mapu ikalisau kasi mapu bidubadu mauna nakikekita.

Kamatula paila Keriso omitasi tomota

(Md 10.32-33; 12.32; 10.19-20)

8 “Alukwaimi, availa bikamituli eibokulaigu baisa omitasi tomota, yeigu Latula Tomota tuvaila bakamituli paila matauna baisa omitasi la anelosi Yaubada; 9 mitaga availa biyakalaigu baisa omitasi tomota, yeigu Latula Tomota tuvaila bayakali baisa omitasi la anelosi Yaubada.

10 “E availa bibigigagaigu, yeigu Latula Tomota, Yaubada biligaiwa la mitugaga; mitaga availa bibigigagi Baloma Tobumaboma, Yaubada gala biligaiwa la mitugaga. *

11 “E tutala bimaiyaimi omitasi totapwaroru osi gugula toyo omitasi kasi tokugwa deli tokwaraiwaga, taga bukunokubukubusi paila ammakawala kaina avaka bukulivalaisi; * 12 paila wa tuta matutona goli Baloma Tobumaboma bivitulokaimi avaka ibodaimi bukulivalaisi.”

Tokwaibagula mitaga tonagowa kala bigavisaiki

13 E taitala metoya tobobawa iluki matauna, kawala, “Tovituloki, kuluki tuwagu bivili kama bigukeya.”

14 Yesu ivitakauloki matauna, kawala, “Mwa! Availa ivigakaigu m tokwaraiwaga kaina m tovila guguwa?” 15 E iluki matausina, kawala, “Kuyamataimi, e bukupakaisi mitikewakewa komwaidona; paila taitala tomota la sisu ovalu watanawa kala bwaina gala metoya oguguwa kala bawa.”

16 E iluki matausina bigavisaiki, kawala, “Taitala tokwaibagula la bagula ikabinai sainela; 17 e inanamsa onanola, ‘Avaka bavagi? Paila ulo bwaima gala ibodi bakedidagi kʹagu.’ 18 Ikaibiga, ‘E bavagi baisa makawala - bakodidaimi ulo bwaima, e bakaliivau bwaima kwaiveka; e baisa bakedidagi kʹagu komwaidona toyo ulo guguwa komwaidona. 19 E balukwaigu, Mwa! ka - bidubadu guguwa bogwa lakedidagi bisisu taitu bidubadu. Bavaiwasi, bakam, bamom, bamwasawa.’ 20 Mitaga Yaubada iluki matauna, kawala, ‘Tonagowa yoku, wa bogi makwaina bukukwaliga wala, e availa biyosi bigukeyam avaka bogwa kukwatubiasi?’

21 “E baisa makawala matauna availa bikedidagi guguwa paila titoulela, mitaga gala binanamsa paila avai guguwa kwekanigaga omatala Yaubada.”

Nokubukubu

(Md 6.25-34)

22 Yesu iluki la toligalega, kawala, “Mapaila alukwaimi taga bukunokubukubusi paila kamkwam, mwada bukusibwabwailasi, kaina paila uwomi, avaka bukusikamsi. 23 Paila yokomi goli bukukwalisauwaisi kʹami, deli uwomi bikalisau kami kwama. 24 Bukunanamsasi paila mauna nayoyowa, gala bisopusi kaina bitayoyuwasi, gala si bwala kaina si bwaima. Mitaga Yaubada ituui minasina. Yokomiga kukwalisauwaisi mauna nayoyowa kasi mapu! 25 Availaga yokomi bukukwatumkulovi m momovav kwaivila taitu tuvaila metoya om nokubukubu? 26 Mapaila kidamwa gala gagabila bukuvagaisi kwaitala vavagi kala kwekekita makawala baisa, avaka paila kunokubukubusi paila avai vavagi tuwoli tuwoli? 27 Kunanamsasi paila morobau si sususina; makaisina gala iyoudilasi, kaina gala ivituvatusi; mitaga alukwaimi, Solomoniw kala kalugologusa gala bitakaibiga, mitaga gala isikoma makawala kaitala makaisina morobau. * 28 Paila mnumonu lagaila isisu yamomova osaivau e nabwaia tomota bigabwaisi okumkumla. E kidamwa Yaubada bibubuli makaisina makawala, saina bikalisau bisakaimi kami kwama! Wo yokomi! Saina pikekita mi dubumi.

29 “E taga kunevisi avaka bukukwamsi kaina avaka bukumomsi. E taga kunokubukubusi. 30 Paila matausina mina watanawa gala inikolaisi Yaubada, tuta tuta inainevisi paila vavagi makwaisina, mitaga Tamami inikolibogwi vavagi makwaisina bogwa ibodaimi. 31 Mitaga bukunevisi Yaubada la Karaiwaga, e vavagi makwaisina Yaubada bikatumkulovi paila yokomi.

Guguwa wa labuma

(Md 6.19-21)

32 “E yokomi boda yuwokekita taga kukokolasi; paila Tamami bogwa leinagi bisakaimi la Karaiwaga. 33 Mi guguwa bukugimolaisi e metoya omanila bukumitakwaisi. Bukubanaisi kami kauya bikanigaga deli mi veiguwa kwekanigaga wa labuma, e baisa touveilau gala bimakaia, kaina liwoliusa biyogagi.x 34 Paila nanom bilokaia ambaisa m guguwa isisu.

Towotetila iyuuyausasi

35 “Bukuyuuyausasi; bukupalaisi kami kwama, deli mi kaitapa bilululusi. * 36 Bukuvigakaimi makawala tauwau itutulaisi si tokwaraiwaga bikaimilavau metoya oveivai pakala; mapaila tutala bima binopipisi, e nani biulaimwaisi baisa matauna. * 37 Kidamwa tokwaraiwaga tutala bima bibani availa availa iyuuyausasi, e ibodi bimwasawasi towotetila matausina. Alukwaimi goli, matauna bipali kala kwama, bikaraiwogi matausina bisilaisi bikamsi, e matauna bima bivakoma matausina. 38 E kidamwa bima olubulotoula kaina ikikivisiga bibani matausina makawala, e bimwasawasi towotetila matausina. 39 Baisa kululuwaisi. Kidamwa tolibwala binikoli avai tuta touveilau bima, bogwa biyausa, e gala bitagwala bikopwali bwala. * 40 E makawala yokomi, bukuiyamwasisi; paila avai tuta gala kupikwakusi - e, yeigu Latula Tomota bama.”

Touwata tosalau kaina tomitugaga

(Md 24.45-51)

41 Pita ikaibiga, kawala, “Tomoya kulilivala bigavisaiki makwaina paila yakamaisi kaina tomota komwaidosi ke?”

42 E Tomoya ikaibiga, kawala, “Mapaila avai tolibaku tosalau deli tokabitam? Matauwena kala tokwaraiwaga bivigaki matauna la towotetila komwaidosi kasi tokugwa, kidamwa bisaiki budala kʹasi okala tuta mokwita. 43 Bimwasawa touwata matauna kidamwa kala tokwaraiwaga bima e bibani matauna iuvagi makawala. 44 Kululuwaisi baisa - bivigaki matauwena kala toyamata la guguwa komwaidona. 45 Mitaga kidamwa touwata matauna bilivala onanola, ‘Bogwa eiyobali agu tokwaraiwaga’, e bivitouula biwawaiya towotetila deli nawotetila, e bikamkwam bimomom, e bimomom kabotutu, 46 e avai yam gala ipikwaku kala tokwaraiwaga bima wa tuta gala inikoli, e bitapupoi wowolay matauna, bisaili matauna deli matausina tokowolova.

47 “E avai touwata inikoli kala tokwaraiwaga nanola mitaga gala ikatubaiasa kaina ivagi makawala nanola tokwaraiwaga, bibani kala lewa novakaveka. 48 Mitaga availa gala inikoli e ivagi avaka ibodi lewa, bibani kala lewa nokikekita wala. Baisa availa isakaisi bidubadu vavagi, tomota ibodi bikauwaisi bidubadu metoya baisa matauna, e baisa avai toyamata bisailisi bidubadu vavagi, metoya baisa matauna ibodi bikauwaisi bidubadu tuvaila.

Gala lamai vakota mitaga livisi

(Md 10.34-36)

49 “Lama uula bavakati kova baisa ovalu watanawa; e magigu sainela bilululu baisa tuta. 50 Isisu bapitaiso paila babapitaiso, e saina agu mwau kidamwa gala bavinaku. * 51 Ki, kudokaisi lama basaiki vakota ovalu watanawa? Alukwaimi, Gala, mitaga koyovisi. 52 Paila igau wa bwala kwaitala tailima tomota bikoyovisisi taitolu deli taiyu, e taiyu deli taitolu. 53 Bikoyovisisi makawala, taitala kasitaiyu latula tau, e latula tau kasitaiyu tamala; natana kasitaiyu latula vivila, e latula vivila kasitaiyu inala, numoya kasitaiyu yawala, e yawala kasitaiyu minana numoya.” *

Ammakawala bukuvitusaisi kweluva

(Md 16.1-4; Mk 8.11-13)

54 E tuvaila ilivala baisa tobobawa, kawala, “Tutala kugisaisi lowalowa ililuva okwaibwaga, nani bukukwaibigasi, kawami, ‘Bogwa bikuna,’ e ikaloubusi makawala. 55 Tutala kugisaisi youya iuu, kukwaibigasi, kawami, ‘Bogwa biyuviyavi’, e ikaloubusi makawala. 56 Tokwatudewa gaga yokomi, kunikolaisi ammakawala bukuvitusaisi kasi gigisa watanawa deli labuma; mitaga avaka paila gala kunikolaisi ammakawala bukuvitusaisi kweluvala tuta matutona?

Bukukiduwosisia baisa kam totabinona

(Md 5.25-26)

57 “E avaka paila yokomi gala kuvitusaisi avai vavagi ibodi bubunela duwosisia? 58 Kidamwa availa magila biyakalaim, e deli kuliloulasi bukulosi okaboyakala, kunanakwa bukuveyawasi kamitaiyu kam totabinona; kaina bilauwaim baisa toyakala, e toyakala bikasalaim baisa tokwatupipi, e tokwatupipi bisailim wa bwala katupipi. 59 Alukwaim, gala wala bukusaga mitaga bukumipubogwi m mapu komwaidona.”

13

Kuninavilasi, kaina bukudoumlabasi

1 Wa tuta matutowena mimilisi isisuaisi baisa ilukwaisi Yesu paila matausina mina Galili Pailatoz eikatumati tutala ilulasi baisa Yaubada. 2 Ivitakauloki matausina, kawala, “Ki, kudokaisi kidamwa si mitugaga matausina ikalisau si mitugaga mina Galili komwaidona, paila ikaligasi makawala? 3 Gala wala! Mitaga kidamwa yokomi gala kuninavilasi, komwaidomi makawala bukudoumlabasi. 4 E ammakawala matausina tailuwotala tailima taitolu, baisa mina Sailowama matausina bwala ikapusi ikatumati, kudokaisi si mitugaga ikalisau komwaidosi mina Yerusalem si mitugaga? 5 Gala wala! Mitaga kidamwa yokomi gala kuninavilasi, komwaidomi makawala bukudoumlabasi.”

Makaina seuseu kaiuwala kala bigavisaiki

6 E iluki matausina bigavisaikib makwaina, kawala, “Taitala tau ivali seuseu obigulela waini; ima inevi kaiuwala, mitaga inanota. 7 E iluki tobigubagula, kawala, ‘Ka, lamaima kwaitolu taitu makwaisina avakawoli kaiuwala seuseu makaina, mitaga ananota wala. Kuteya makaina; avaka paila iyomadi pwaipwaia?’ 8 Ivitakauloki matauna, kawala, ‘Tomoya, kutagwala bitotu taitu makwaina tuvaila, igau bakeli, pwaipwaia bwaina bakaliuu. 9 E kidamwa taitu bima biuwa, bwaina; mitaga kidamwa gala, bukuteya makaina.’ ”

Yesu ikatumovi natana vivila wa yam sabate

10 Yam sabatec Yesu iuvitulokid wa bwala tapwaroru. 11 E natana vivila isisu, e baloma gaga isikaila minana kweluwotala kwailima kwaitolu taitu; iyayali kapoula, e gala igagabila bitomalaula. 12 Tutala Yesu igisi minana, idou iluki minana, kawala, “Ve! Bogwa latanekwaim metoya kam mwau.” 13 Yesu ikabikoni minana, e nanakwa itomalaula, iyakawoli Yaubada.

14 Mitaga bwala tapwaroru kala tokwaraiwaga saina kala leiya paila Yesu eikatumova wa yam sabate. Iluki tomota, kawala, “Isisu kwailima kwaitala yam ibodi tomota bipaisewasi; bukumaisi wa yam makwaisina paila katumova, mitaga gala wa yam sabate.” *

15 Mitaga Tomoya ivitakauloki matauna, kawala, “Tokwatudewa gaga yokomi! Taitala taitala yokomi bitaneku la bulumakau kaina la ase metoya ola kaiwaga, bilau, bivimom wa yam sabate ke? 16 E ammakawalaga minana? Minawena dalela Eberaam, e Setani leisipu kweluwotala kwailima kwaitolu taitu. Ki gala biboda bataneku avaka eisipu minana wa yam sabate?” 17 Tutala ililivala makawala, komwaidosi kala tilaula immosilasi; e tobobawa imwasawasi paila vavagi saina siligaga bogwa eivagi.

Waitunela mwaiya deli yisi kasi bigavisaiki

(Md 13.31-33; Mk 4.30-32)

18 E Yesu ikaibiga, kawala, “Ammakawala Yaubada la Karaiwaga? Kaina deli avaka bavisaiki makwaina? 19 Makwaina makawala waitunela mwaiya, makwaina taitala tau ilau ivali ola bagula; e ikaiveka, imila kai; e mauna nayoyowa iyoulasi kasi nigwa osisila.”

20 Tuvaila ilivala, kawala, “Ammakawala bavisaiki Yaubada la Karaiwaga? 21 Makwaina makawala yisi, natana vivila ikau makwaina, ikenevigoli deli kapoluwovasi pwarawa, igau komwaidona bisapilasi.”

Kalapisila kaduyokekita

(Md 7.13-14,21-23)

22 E Yesu ititavina ovalu vilouvakaveka deli viloukikekita, iuvituloki; e ililoula kidamwa bila Yerusalem. 23 E taitala ikatupoi matauna, kawala, “Tomoya, kaina taivila wala bimovasi?”

Iluki matausina, 24 “Kupwaikikinasi bukusuvisi okalapisila kaduyokekita; paila alukwaimi, bidubadu binevisi ammakawala bisuvisi baisa, mitaga gala bipeulasi. 25 Tolibwala bitokaia bikatubodi yoyu; e bukutotusi okoukweda, bukunopipisisi, bukukwaibigasi, kawami, ‘Tomoya, kuulaim yoyu baisa yakamaisi.’ Matauna bivitakaulokaimi, kawala, ‘Gala anikoli ammokutoyasi lokumaisi.’ 26 E bukuvitakaulasi, kawami, ‘Kakamsi deli kamomsi omatam, e kuvituloki oma kedasi.’ 27 E matauna bikaibiga, kawala, ‘Alukwaimi, gala anikoli ammokutoyasi lokumaisi; kusilavaigusi komwaidomi tomitugaga.’ * 28 Igau bukugisaisi Eberaam toyo Aisake toyo Yekobe toyo tovitoubobuta komwaidosi ola Karaiwaga Yaubada. Mitaga yokomiga Yaubada bilavaimi okoukweda, e bukuvalamsi deli bukupulummosilasi sainela. ** 29 E tomota bimaisi metoyasi obomatu toyo okwaibwaga, metoya okalisalewa toyo obolimilayouya, e bikamsi ola Karaiwaga Yaubada. 30 Mitaga mimilisi ivabodasinim bikugwasi, e mimilisi ikugwasi bivabodasinim.” *

Yesu ikayoyu paila Yerusalem

(Md 23.37-39)

31 Wa tuta matutowena mimilisi Parisi imaisi ilukwaisi Yesu, kawasi, “Kusilavi baisa, bukula; paila Erodie magila bikatumataim.”

32 E iluki matausina, kawala, “Matauna makawala ugiwagi! Kulosi, kulukwaisi matauna, kawagu, ‘Ka, lagaila toyo nabwaia aiyabi baloma gaga e akakatumova; bugiyuga bavigimkulovi mokwita ulo paisewa.’ 33 Mitaga ibodaigu lagaila nabwaia toyo bugiyu balokaia ogu keda. Tauwau! Gala igagabila tovitoubobuta bikaligabogwa kidamwa gala isisu Yerusalem.

34 “Wo Yerusalem, Yerusalem! Kukwatumati tovitoubobuta, e kukwabidikuni availa availa Yaubada iwitali baisa yoku! Kwaivila tuta mwada bavayouli tomotam makawala rekorekwa isilipapi litula opinupanela, mitaga gala magim! 35 Mapaila baisa mi valu Yaubada bogwa bisilavi makwaina biviloububu. E alukwaimi, gala bukugisaigusi tuvaila, igau tutala bukukwaibigasi, kawami, ‘Yaubada biyomwasali matauna imaima ikavitagi yagala Guyau!’ ” *

14

Yesu ikatumovi matauna tobwawa

1 E kwaitala sabate Yesu isuvi ola bwala taitala Parisi kasi tokugwa, mwada bikam; e imitakavataisi matauna. 2 E ka, taitala tobwawa isisu omatala. 3 Yesu iluki tokwabitam paila Mosese la Karaiwaga deli Parisi, kawala, “Ki, ibodi Mosese la Karaiwaga bitayomovasi wa yam sabate kaina gala?”

4 E ikapatusi. E ikau tokwatoula, ikatumovi e iwitali matauna bila. 5 E iluki matausina, kawala, “Kidamwa taitala yokomi iyosi natana ase kaina bulumakau,f e kidamwa minawena bikapusi outuwotu, bogwa binanakwa bilupi minana wa yam sabate ke?” *

6 E gala igagabila bivitakaulokaisi baisa.

Bigavisaiki paila tokula paka deli tolipaka

7 Tutala Yesu igisi tokula paka iyupalaisi kabosisu bwaina, iluki bigavisaiki baisa matausina. 8 “Kidamwa availa bidouwaim oveivai pakala, taga kusila okabosisu walakaiwa, paila kaina bogwa leidou taitala kam tokugwa; * 9 e tolipaka bilukwaim, kawala, ‘Kusaiki m kwabosisu baisa matauna,’ e deli kam mmosila bukusibusi kabosisu watanawa. 10 Mitaga kidamwa bidouwaim, kula kusili watanawa; e tutala tolipaka bima, kaina bilukwaim, kawala, ‘Sogu, kuma walakaiwa,’ matutowena kam yakaula bitokaia omitasi matausina ikamkwamsi deli yoku. 11 Paila availa bilupi titoulela walakaiwa Yaubada bivabu watanawa; e availa bivabu titoulela, Yaubada bilupi walakaiwa.” *

12 Tuvaila iluki tolipaka, kawala, “Tutala bukuvagi avai paka, taga bukudou samwa, budamwa, veyamwa, kaina avai guyau isisu katitaikinem; paila matausina kaina bidoumapwaimsi. 13 Mitaga tutala bukupaka, bukudou tonamakava, tosiekupuna, topem, tokwau, 14 e bukumwasawa; paila gala iyosisi avaka bimapwaimsi. Yaubada bimapwaim tutala tomitukwaibwaila bitokaiasi bimovavausi.”

Kwaiveka paka kala bigavisaiki

(Md 22.1-10)

15 Tutala taitala deli matausina ikamkwamsi ilagi vavagi baisa, iluki Yesu, kawala, “Bimwasawa matauna bikamkwam ola Karaiwaga Yaubada!”

16 Mitaga Yesu iluki matauna, kawala, “Taitala tau ivagi kwaiveka paka, e idou bidubadu. 17 E, otutala kamkwam iwitali la touwata bikaikivisi matausina bogwa leidoubogwi, kawasi, ‘Kumaisi; paila vavagi komwaidona bogwa lakatubiasi.’ 18 Mitaga komwaidosi, taitala taitala makawala, ivitouulasi ilivalasi uula si vitoki. Taitala iluki matauna, kawala, ‘Yeigu bogwa agimoli kubilatala kwabila, ibodaigu bala bagisi; anigadaim bukutugwalaigu.’ 19 Taiyuwela ikaibiga, kawala, ‘Yeigu bogwa agimoli buluwotala bulumakau, bala bawakoli si peula minasina. Anigadaim bukutugwalaigu.’ 20 Taitolula ikaibiga, kawala, ‘Yeigu bogwa lavai, mapaila gala igagabila bawa.’

21 “Touwata ikaimilavau ikamituli vavagi makwaisina baisa kala tokwaraiwaga. Matauna tolibwala igibuluwa, iluki la touwata, kawala, ‘Nani kula okedala valu kadavakaveka toyo kadakikekita, kuvakouli tonamakava, tosiekupuna, tokwau toyo topem, e bukumai.’ 22 E la touwata ikaibiga, kawala, ‘Tomoya, m biga bogwa lavagi, mitaga ikesa kabosisu.’ 23 Tokwaraiwaga iluki la touwata, kawala, ‘Kulokaia okadaula deli osiusiula keda, e kuvakouli tomota bisuvisi, kidamwa ulo bwala bikasewa. 24 Paila alukwaim, gala taitala matausina bogwa ladoubogwi bikamkoni ulo paka.’ ”

Avaka bibodi la toligalega Yesu

25 E tobobawa sainela ibokulaisi Yesu; e itovila iluki matausina, kawala, 26 “Kidamwa availa bimakaiagu, mitaga gala bipaiki tamala, toyo inala, toyo la kwava, toyo litula, toyo tuwala budala, toyo luleta, e tuvaila la momova, gala igagabila matauna ulo toligalega. * 27 E availa gala bikeula kala korosi kidamwa bibokulaigu, gala igagabila matauna ulo toligalega. *

28 “Kidamwa availa baisa yokomi mwada biulai bwala kwaiveka, ammakawala? Bikugwa bikainaga mapula, e binikoli kaina iyosi avaka bibodi kaina gala ke? 29 Kidamwa gala ivagi makawala, bogwa eisaili tumila, mitaga gala igagabila bivigimkulovi; e availa bigisaisi bivigaki kasi yousokana baisa matauna, 30 e bikaibigasi, kawasi, ‘Mm - tau matauna ivitouula biulai, mitaga gala gagabila bivigimkulovi.’

31 “E kidamwa taitala guyau la tokwabilia lakatuluwotala mwada bikabiliasi deli guyousola la tokwabilia lakatuluwoyu, ammakawala? Ikugwa binanamsa kaina igagabila bikalisau? 32 E kidamwa gala igagabila, e deli, guyousola isisu kaduwonaku, biwitali tosikwawa bikabilula e bivakota valu. 33 Mapaila avai tau yokomi gala bikatilavi vavagi komwaidona avaka iyosi, gala igagabila matauna ulo toligalega.

Yona gala kakamwenala

(Md 5.13; Mk 9.50)

34 “Yona bwaina; mitaga kidamwa yona kakamwenala bitamwau, ammakawala bitavigaki biwaki makwaina? 35 Yona makwaina gala bipilasi pwaipwaia kaina bagula; tomota iligaiwaisi makwaina. Matauna ilagi ibodi biligimlili.”

15

Natana sipi itamwau kala bigavisaiki

(Md 18.10-14)

1 Bidubadu tokougugula pokala deli tomitugagag imakaiasi katitaikina Yesu kidamwa bilagaisi la biga. * 2 E Parisi toyo toninitalapula paila Karaiwaga itakumdaisi, kawasi, “Matauwena tau ikikamiabi tomitugaga, e deli ikamkwamsi.”

3 Iluki matausina makwaina bigavisaiki, kawala, 4 “Kidamwa taitala yokomi biyosi la sipi nalakatutala, e natana bikitumou, ammakawala? Bisilavi minasina naluwolima naluwovasi nalima navasi olawodila, e bila binevi minawena natamwau igau bibani. 5 Tutala bibani, bisaili okaiyola deli msalela. 6 Bikaimilavau, e bidou bisigugulasi lubaila deli sala, biluki matausina, kawala, ‘Kumaisi tamwasawasi, paila ulo sipi minana natamwau bogwa labani.’ 7 Alukwaimi, makawala goli mina labuma si mwasawa paila taitala tomitugaga eininavila bikalisau si mwasawa paila tailuwolima tailuwovasi tailima taivasi tomitukwaibwaila gala iboda bininavilasi.

Mani itamwau kala bigavisaiki

8 “Kidamwa avaivila iyosi kweluwotala mani, kidamwa bikitumou kwaitala, ammakawala? Bivakanoti kaitapa, bitanevi bwala, binevikoli igau bibani ke? 9 E bogwa ibani, idou bisigugulasi lubaila deli sala, e iluki, kawala, ‘Kumaisi tamwasawasi, paila bogwa labani mani makwaina akitumou.’ 10 Makawala goli, alukwaimi, la anelosi Yaubada imwasawasi paila taitala tomitugaga eininavila.”

Tau latula itamwau kala bigavisaiki

11 Ikaibiga, kawala, “Isisu taitala tau deli litula taiyu. 12 Matauna molagwadi iluki tamala, kawala, ‘Tamagu, kuvili m guguwa, sitana kaikeyam bayosi.’ E tamala ivili la guguwa baisa matausina. 13 Igau, gala ikalabobawa, matauna molagwadi isoguguwa komwaidona la guguwa ila valu kaduwonaku; e ikalimwala sainela, iyomadi la guguwa. 14 E bogwa leivinaku komwaidona la guguwa, molusaula itokaia ovalu makwaina, e matauna ikamolu. 15 Ilokaia taitala tolivalu e isisu baisa; e matauna iwitali ola saivau kidamwa bivakam bunukwa.h 16 Mwada bikam bunukwa kʹasi, e gala availa bisaiki avaka bikam.i 17 Mitaga igau ininavila, ikaibiga, kawala, ‘Oi! Taivila tamagu la topaisewa kʹasi bidubadu sainela ikamkwamsi ikukobwagasi, mitaga yeigu baisa molu wala bikimataigu! 18 Batokaia, balokaia tamagu e baluki matauna, kawagu, “Tamagu, bogwa lamitugaga baisa labuma e omatam. 19 Gala ibodi bidokaigusi latum. Kuvigakaigu makawala m topaisewa.” ’ 20 E itokaia imakaia tamala.

“Mitaga tutala imaima kaduwonaku, tamala igisi matauna, e saina ivili lopola; e isakaula, ikaipapi iviyuwoli matauna. 21 Latula iluki matauna, kawala, ‘Tamagu, bogwa lamitugaga baisa labuma e omatam. Gala ibodi bidokaigusi latum.’j 22 Mitaga tamala iluki la towotetila, kawala, ‘Nani kumaiyaisi kwama yamitabwaila sainela, kuvisikomaisi matauna; kuvililaisi kala kakalougwa omisikwaikwela, deli katubukolela kaikelak kusailisi. 23 E kumaiyaisi bulumakau nagwadi nakaitubwa, kukwatumataisi, e bitakamsi, bitamwasawasi. 24 Paila matauna latugu leikaliga, mitaga eimovavau; leitamwau mitaga bogwa tabanaisi.’ E ivitouulasi bimwasawasi.

25 “Mitaga latula molitomoya isisu wa bagula; tutala imaima ivakana katitaikina bwala, e ilagi butula iusiwosisi deli ikikaiwosisi. 26 Idou taitala towotetila, ikatupoi, kawala, ‘Avai vavagi baisa?’ 27 Iluki matauna, kawala, ‘Bodam bogwa leima, e tamam bogwa ikatumati bulumakau nagwadi nakaitubwa, paila bogwa ibani matauna ibwaina tomwaidona.’

28 “E igibuluwa matauna, e ipaiki bisuvi. E tamala isunapula imnabi matauna. 29 Mitaga ivitakauloki tamala, kawala, ‘Ka vakailʹo militaila auwotetila baisa yoku, e gala kwaitala tuta akoulovi m kwaraiwaga, mitaga gala kusakaigu natana gota nagwaigwadi goli, kidamwa bakamwasawasi deli segwaia. 30 Mitaga tutala matauna latum leima, matauna deli minasina nakalimwala bogwa iyomadi m guguwa, kukwatumati bulumakau nagwadi nakaitubwa paila matauna.’ 31 E tamala iluki matauna, kawala, ‘Latugu, tuta komwaidona kusikailigu, komwaidona ulo guguwa baisa m guguwa. 32 Mitaga ibodaidasi bitamwasawasi sainela deli uwodaisi kala salau, paila matauna bodam leikaliga, e baisa tuta imovavau; leitamwau, e bogwa tabanaisi.’ ”

16

Tolibaku tosasopa kala bigavisaiki

1 Tuvaila Yesu iluki toligalega, kawala, “Isisu taitala tau bidubadu la guguwa, e la tolibaku isisu baisa matauna. E tomota ikamitulaisi baisa matauna kidamwa tolibaku iyomadi la guguwa. 2 E idou matauna, iluki, kawala, ‘Avaka baisa alagi paila yoku? Kunanamsa avaka bukukwamituli paila m paisewa, paila gala igagabila bukutolibaku tuvaila.’ 3 E matauna tolibaku ikaibiga onanola, ‘Wa! Avaka bavagi? Paila agu tokwaraiwaga bikau ulo tolibaku. Gala bapeula babigubagula, e kidamwa baninigada, agu mmosila. 4 E, ka, bogwa lanagi; bavagi makawala. E, tutala bikau ulo tolibaku tomota bivaulaigusi osi bwala.’

5 “Mimilisi tomota kasi wasi isisu baisa tokwaraiwaga, e tolibaku idou taitala taitala matausina, e iluki matauna imaibogwa, kawala, ‘Kaivila kam wasi baisa ulo tokwaraiwaga?’ 6 Ikaibiga, kawala, ‘Lakatutala kabomala bulami.’ Iluki matauna, kawala, ‘Kukwau kam wasi pweipula, e nani kusili kuginivau kailuwolima.’ 7 Iluki taiyuwela, kawala, ‘Tavila kam wasi?’ Ikaibiga, kawala, ‘Lakatuluwotala peta witi.’ Iluki matauna, kawala, ‘Kukwau kam wasi pweipula e kuginivau lakatulima lakatutolu.’

8 “E tokwaraiwaga iyakawoli tolibaku matauna tosasopa paila la kabitam. Paila mina watanawa si kabitam osi paisewa ikalisau mina lumalama si kabitam osi paisewa.

9 “E alukwaimi, guguwala watanawa bukupitapatasi kidamwa bukuvigakaisi tomota veimia; mwada igau biwokuva guguwa Yaubada bikamiabaimi baisa ovalu walakaiwa.

10 “Availa iyamata bwaina paila vavagi pikekita, matauna biyamata bwaina paila vavagi kwaiveka goli; e availa iubuwabu paila vavagi pikekita, matauna goli biubuwabu paila vavagi kwaiveka. 11 Mapaila kidamwa lokuubuwabusi paila guguwala watanawa, availa bisakaimi guguwa mokwita, kidamwa bukuyamataisi? 12 E kidamwa lokuubuwabusi paila la guguwa tuwoli tomota, availa bisakaimi mi guguwa titoulemi?

13 “Gala gagabila taitala touwata biwotitali taiyu tokwaraiwaga. Paila kaina bikoulovi taitala, biyebwaili taiyuwela; kaina bikabikuwoli taitala, bipaiki taiyuwela. Gala gagabila bukuwotitalaisi Yaubada toyo guguwa.” *

Yesu ivituloki paila mimilisi vavagi

(Md 11.12-14)

14 E Parisi matausina saina tomituguguwa ilagaisi komwaidona baisa e iyosokanaisi matauna. 15 Yesu iluki matausina, kawala, “Yokomi makawala matausina ikabwailisi titoulesi omitasi tomota; mitaga Yaubada inikoli ninami; paila avaka tomota iyakawolaisi sainela baisa Yaubada idoki gala avaka dimlela.

16 “Mosese la Karaiwagal toyo tovitoubobuta si vituloki isisuaisi igau ola tuta Yoni; metoya wa tuta makwaina ikamitulaisi Bulogala Bwaina paila Yaubada la Karaiwaga e taitala taitala isuvi ikosaikikina paila makwaina. * 17 Kaina igagabila labuma toyo watanawa biwokuva, mitaga gala igagabila kwaitala tunutunu metoya ola Karaiwaga Mosese bitamwau. *

Yesu la vituloki paila vaipaka

(Md 5.31-32; 19.1-12; Mk 10.11-12)

18 “Kidamwa taitala bivaipaki la kwava e bivaivau nayuwela, eikailasi wala; e kidamwa taitala bivaiya nauvaipaka, matauna eikailasi. *

Taitala tau bidubadu la guguwa toyo Lasaro

19 “Isisu taitala tau bidubadu la guguwa kala kwama yabweyani toyo yapupwakau yamitabwaila; e yumyambwata ikamkwam bwaina. 20 E ola koukweda isailisi taitala tonamakava yagala Lasaro wowola pwasawokuva. 21 E mwada bikam silimku ikikapusisi metoya ola tebeli tokwaraiwaga; tuvaila kaukwa imaisi ikanumosaisi kala pwasa.

22 “E kwaitala yam tonamakava ikaliga, e anelosi ilauwaisi matauna bisisuaisi deli Eberaam.m Tuvaila tokwaraiwaga ikaliga, e ibakwaisi matauna. 23 Isisu Edesi.n Tutala ibani mayuyu baisa, ikounakaila, igisi Eberaam saina kaduwonaku, e Lasaro deli matauna. 24 Ikapiniveka idou, kawala, ‘Tamagu Eberaam, kunokapisaigu, kuwitali Lasaro, kidamwa bividagu matala misikwaikwela wa sopi e bivinumli mayegu bitula; paila makovana kova ilululu baisa e yeigu abani agu mmayuyu sainela.’

25 “Mitaga Eberaam ikaibiga, kawala, ‘Latugu,o kululuwai om tuta momova kukwau m vavagi bwaina, e Lasaro makawala ikau vavagi gaga; mitaga baisa ibani kala visimoli, mitaga yoku kubani kam mmayuyu. 26 E tuvaila, oluwalaidasi ikanuvagasi uveya kwaiveka, kidamwa matausina baisa magisi bilosi mapilana ewaiwa, gala igagabila biluvapelasi biwaisi, e matausina mapilana ewaiwa gala igagabila biluvapelasi bimaisi.’ 27 Ikaibiga, kawala, ‘E mapaila tamagu anigadaim, bukuwitali matauna bilokaia odalela tamagu, 28 paila budagwa tailima isisuaisi; kidamwa biluki matausina taga matausina goli biviloubusisi baisa oviluwela mmayuyu.’

29 “Mitaga Eberaam ikaibiga, kawala, ‘Mosese toyo tovitoubobutap isisuaisi baisa matausina; ibodi bilagaisi matausina.’ 30 Ikaibiga, kawala, ‘Gala, Eberaam tamagu; mitaga kidamwa taitala bitokaia bimovavau e bilokaia matausina, e bogwa bininavilasi.’ 31 E Eberaam iluki matauna, kawala, ‘Kidamwa gala bilagaisi Mosese toyo tovitoubobuta, tuvaila gala bilegasi kidamwa taitala bitokaia bimovavau goli.’ ”

17

Paila kabokwapusi

(Md 18.6-7,21-22; Mk 9.42)

1 E iluki la toligalega, kawala, “Mokwita kabokwapusi bimaisi; mitaga wo! tau matauna uula bimaisi! 2 Ibodi sainela kidamwa bisipwaisi kwaitala uyuwa kwaiveka okaiyola e bilavaisi obolita, mitaga gala ibodi matauna bivakapusii taitala matausina tokikekita. 3 Kuyamataimi.

“Kidamwa bodam kaina tuwamq bisula, kubuyoyu matauna; kidamwa bininavila, bukuligaiwa la mitugaga matauna. * 4 Kidamwa bivagi sula baisa yoku biboda sivalima sivayu wa yam kwaitala, e sivalima sivayu bimakaiam bikaibiga, kawala, ‘Bogwa laninavila’, ibodaim bukuligaiwa la mitugaga.”

Paila dubumi

5 E aposetolo ilukwaisi Tomoya, kawasi, “Ma dubumaisi kukwatumkulovi!”

6 E Tomoya ivitakaula, kawala, “Kidamwa mi dubumi kala kwaiveka makawala waitunela mwaiya, gagabila bukulukwaisi makaina yaku, kawami, ‘Kukoulaim kulavaim obolita’, e bikabikuwolaimi.

Paila wotetila

7 “Kaina taitala mi towotetila ibigubagula kaina iiyamati sipi. Igau bima metoya obuyagu, ki, bukuluki matauna, kawami, ‘Nani kuma kukwam’? 8 Gala goli. Bukuluki matauna, kawami, ‘Kusulu kʹagu, e kukwatulova, kuyeyai kʹagu, kumai. Bakam, bamom; oluviga yoku.’ 9 Ammakawala, bukunokagutoki baisa m towotetila paila ikabikuwoli karaiwaga kaina gala? 10 Makawala goli yokomi. Kidamwa bogwa lokuvigimkulovaisi avaka kami karaiwaga, bukukwaibigasi, kawami, ‘Yakidasi da wotetilasi sitana wala; paila bogwa tavagaisi makawala kada karaiwagasi wala.’ ”

Yesu ikatumigileu tailuwotala tokwagwaiguya

11 E tutala ililoula ilokaia Yerusalem, ivakana okaligeisi Sameria toyo Galili. 12 Tutala iviloubusi kwaitala valu, tailuwotala tokwagwaiguya ibodaisi matauna. Itotusi sita ewaiwa, 13 e ikapinivekasi, ikaibigasi, kawasi, “Yesu, Guyau, kunokapisaimasi.”

14 Tutala igisi, iluki matausina, kawala, “Kulosi, kuvitulokaimi baisa tolula.”r*

Mapaila ilosi. Ililoulasi, e ka, bogwa imigileusi.s 15 E taitala matausina, tutala igisi leibwaina, ikaimilavau e deli kaigala kaigaveka iiyakawoli Yaubada. 16 Ikavagina omatala Yesu, inokagutoki; e matauna guma Sameria. 17 E Yesu ikawota, kawala, “Ki, gala akatumigileu tailuwotala? Mitaga ambaisa matausina tailima taivasi? 18 Gala taitala isisu bikaimilavau biyakawoli Yaubada, mitaga matauna togilagala wala ke?” 19 E iluki matauna, kawala, “Kutokaia, kula; m dubumi bogwa iyomovaim.”

Avai tuta Yaubada la Karaiwaga bima?

(Md 24.23-28,37-41)

20 Parisi ikatupoiyaisi matauna avai tuta Yaubada la Karaiwaga bima. Yesu ivitakauloki matausina, kawala, “Gala bigisaki matila bitakateta Yaubada la Karaiwaga bimaima. 21 Gala bitakaibigasi, ‘Ka, baisa emaima!’ kaina ‘Ka, baisa ewaiwa!’ Paila ka, Yaubada la Karaiwaga isisu olumoulemi.”t

22 Iluki toligalega, kawala, “Igau tuta bima bukupikwakusi bukugisaisi kwaitala ulo yam yeigu Latula Tomota, mitaga gala bukugisaisi makwaina. 23 E tomota bilukwaimi, kawasi, ‘Ka, baisa ewaiwa!’ kaina ‘Ka, baisa emaima!’ Taga kulosi, kaina bukubokulaisi matausina. 24 Paila yeigu Latula Tomota agu gigisa ogu yamu makawala kavikavila kidamwa bikavila e bititapi labuma metoya okwaibwaga baisa obomatu. 25 Mitaga ikugwa ibodi matauna bibani kala mmayuyu bidubadu, e tubwa matubona bipakaisi matauna. 26 Makawala ola tuta Nowa,v makawala goli yeigu Latula Tomota ogu tuta. * 27 Ikamkwamsi imomomsi, iveivaisi, ipukupakusi, ee, yam makwaiwena Nowa isila ola waga, e leima dadoya, komwaidosi idoumlabasi. * 28 Makawala goli ola tuta Lota,w ikamkwamsi, imomomsi, igigimwalasi, imipumapusi, isupusopusi, iiyoudilasi, * 29 mitaga wa yam makwaina Lota isilavi Sodom, e kova kovalululu toyo salipa maiinela saina peuluvagasi ididabwalisi makawala kuna metoya wa labuma, e komwaidosi idoumlabasi. 30 E makawala bikaloubusi wa yam makwaina yeigu Latula Tomota bayoumatila.

31 “Wa yam makwaina, matauna isisu obuneyovax deli la guguwa olopola bwala, gala ibodi bikau makwaisina. Makawala matauna isisu obuyagu gala ibodi bikaimilavau. * 32 Kululuwaisi la kwava Lota.y* 33 Availa mwada biyusi tatoula, matauna bitamwau; e availa bikitumou tatoula, matauna bimova goli. * 34 Alukwaimi, wa bogi makwaina taiyu tauwau ikanuvadulisi bikanukwenusi okabasi kwaitala; Yaubada bikau taitala e taitalaga bikanam. 35 Nayu vivila bitutusi kasi witi bimila pwarawa; Yaubada bikau natana e natalaga bisim.”z

37 Ikatupoiyaisi matauna, kawasi, “Tomoya, ambaisa?”

Iluki matausina, kawala, “Ambaisa tomata bikanukwenu, baisa mluvekaa bitogugulasi mwada bikamsi.”

18

Tokwaraiwaga deli kwabuya kasi bigavisaiki

1 Iluki bigavisaiki baisa matausina, e kala vituloki ibodi bisalausi wa nigada, e gala bikamagwesisi. 2 Ikaibiga, kawala, “Taitala tokwaraiwaga isisu ovalu kwaitala, matauna gala ikukoli Yaubada, deli gala itemmali tomota. 3 E natana kwabuya isisu ovalu makwaina; e tuta bidubadu imakaia matauna, ikikaibiga, kawala, ‘Kukiduwosisia paila yeigu avaka agu tilaula bogwa leivagi.’ 4 Ikugwa tokwaraiwaga ipaiki minana; mitaga oluvi ikaibiga onanola, ‘Mokwita gala akukoli Yaubada, kaina atemmali tomota, 5 mitaga paila vivila minana saina nayogwegwesi, bakiduwosisia baisa minana paila kala tilaula; kaina minana biyokaikai wowogu paila saina nasikilewa minana.’ ”

6 E Tomoya ikaibiga, kawala, “Kulagaisi matauna tokwaraiwaga gala toduwosisia avaka ikaibiga. 7 E ammakawalaga Yaubada? Matauna bogwa bipilasi la tomota titoulela, kadai? Paila idoudousi baisa matauna yam bogi kidamwa kasi topilasi. Ki, kudokaisi matauna biyobali tuta kaduwonaku bipilasi matausina? 8 Alukwaimi matauna binanakwa bikiduwosisia paila matausina. Mitaga ammakawala? - tutala yeigu Latula Tomota bama, babani dubumi ovalu watanawa kaina gala?”

Parisi toyo tokougugula pokala kasi bigavisaiki

9 Tuvaila iluki makwaina bigavisaiki baisa mimilisi idubumaisi titoulesi kidamwa bubunesi duwosisia, e ikaluwouwaisiga tomota ituwoli. 10 Kawala, “Taiyu tauwau imwenasi isuvisi Bwala Kwebumaboma binigadasi;b e taitala matausina Parisi, deli taitala tokougugula pokala.

11 “Matauna Parisi itotu, inigada makawala,c kawala, ‘Mwa! Yaubada, anokagutoki baisa yoku paila yeigu gala makawala komwaidosi tomota tuwoli; makawala touveilau, tomitugaga, tokwakailasi, kaina goli makawala matauwena tokougugula pokala. 12 Kwaitala wiki anagi kwaiyu yam apusoposuma,d e deli ulo guguwa kala bawa kweluwotala e kwaitala asemakavi baisa yoku.’

13 “Mitaga matauwena tokougugula pokala itotu kaduwonaku, gala ikounakaila wa labuma, mitaga iwaiya vitakola, ikaibiga, kawala, ‘Yaubada kunokapisaigu yeigu tomitugaga!’ * 14 Alukwaimi, tutala matauwena ikaimilavau ola bwala, Yaubada eikabwaili matauna, mitaga matauna Parisi gala. Paila availa bilupi titoulela walakaiwa, Yaubada bivabu watanawa; e availa bivabu titoulela, Yaubada bilupi walakaiwa.”

Yesu ikabwaili gugwadi tokikekita

(Md 19.13-15; Mk 10.13-16)

15 Imiakaisi matauna pwapwawa goli, kidamwa bikabikoni matausina; mitaga tutala toligalega igisaisi baisa, ibuyoyaisi matausina. 16 Mitaga Yesu idou bimakaiasi matauna, ikaibiga, kawala, “Ibodi gugwadi bimakaiagusi; taga kusilibodaisi matausina; paila Yaubada la Karaiwaga tomotala makawala magudisina. 17 Kululuwaisi baisa - availa gala bikamiabi Yaubada la Karaiwaga makawala gwadi gala goli bisuvi baisa.”

Tokwaraiwaga matauna saina bidubadu la guguwa

(Md 19.16-30; Mk 10.17-31)

18 Taitala tokwaraiwaga ikatupoi matauna, kawala, “Tovituloki, saina bwaina yoku. Avaka bavagi kidamwa bakau momova kwekanigaga?”

19 Yesu iluki matauna, kawala, “Avaka paila kudokaigu saina bwaina? Gala isisu taitala tobwaila mitaga Yaubada kalamwaleta. 20 Yoku kunikoli karaiwaga makwaisina. ‘Taga kukwailasi; taga kukwatumata; taga kuveilau; taga kutabinona; kutemmali tamam deli inam.’ ” *

21 Ikaibiga, kawala, “Makwaisina vavagi komwaidona bogwa lavigilabi, igau tokekita yeigu e lagaila.”

22 Tutala Yesu ilagi makwaina iluki matauna, kawala, “Ibodaim wala kwaitala vavagi kukwatumkulovi; kugimoli m guguwa komwaidona, e kukwau mapusi kupati baisa tonamakava, e bukuyosi m veiguwa wa labuma; e kumaga bukubokulaigu.” 23 Mitaga tutala ilagi baisa, ikiuta nanola; paila saina bidubadu la guguwa.

24 Yesu igigisi matauna e ikaibiga, kawala, “Saina kasai kidamwa matausina saina bidubadu si guguwa mwada bisuvisi ola Karaiwaga Yaubada. 25 Paila igagabila kidamwa natana kameli bisupwani oponanela vasia, mitaga ikasai kidamwa taitala tau saina bidubadu la guguwa mwada bisuvi ola Karaiwaga Yaubada.”

26 E matausina ilagaisi baisa ikaibigasi, kawasi, “Mitaga availa bibani katumova?”

27 Mitaga ikaibiga, kawala, “Avaka gala igagabila baisa tomota, vavagi makwaina igagabila wala baisa Yaubada.”

28 Pita ikaibiga, kawala, “Ka, yakamaisi bogwa kasilavaisi ma bwalasi e lakabokulaimsi.”

29 E Yesu iluki matausina, kawala, “Kululuwaisi baisa - availa bogwa isilavi la bwala, la kwava, tuwala budala, veyala, kaina litula, paila Yaubada la Karaiwaga, 30 e matauna bibani saina bidubadu tuvaila wa tuta baisa; e wa tuta igau bima, bibani momova kwekanigaga.”

Yesu isivitolula ivitububoti la kaliga

(Md 20.17-19; Mk 10.32-34)

31 E ivakouli matausina tailuwotala taiyu, iluki matausina, kawala, “Ka, bitawaisi Yerusalem, e komwaidona avaka avaka leiginisi tovitoubobuta paila yeigu Latula Tomota bivigimkulovi makawala. 32 Paila tomota bikasalaigusi baisa matausina gala mina Yudia.e E bisepupukulaigusi, bibigigagaigusi, bigiusailigusi, 33 bilogumtaigusi, bikatumataigusi, e yam kwaitolula batokaia bamovavau goli.”

34 Mitaga gala ikatetasi kwaitala vavagi makwaisina; livalela makwaina inigonigwa baisa matausina, paila vavagi makwaisina kwekikium wala.

Yesu iyomovi taitala tokwau

(Md 20.29-34; Mk 10.46-52)

35 E tutala ima katitaikina Yeriko,f taitala tokwau isisu osiusiula keda ininigada. 36 Ilagi tobobawa ililoulasi, ikatupoi avaka uula.

37 Ilukwaisi matauna, kawasi, “Yesu guma Nasaredig ililoula.”

38 E idou, kawala, “Yesu! Yoku Latula Debida!h Kunokapisaigu!”

39 E matausina ikugwasi ibuyoyaisi matauna, ilukwaisi bikapatu; mitaga ikawotavau saina minimani, kawala, “Latula Debidʹe! Kunokapisaigu!”

40 E Yesu itom e ikaraiwogi tomota bivakadaisi tokwau bimaiyaisi; e bogwa leima katitaikina, ikatupoi matauna, kawala, 41 “Avaka magim bavigakaim?”

Ikaibiga, kawala, “Tomoya, kidamwa bimitalala matagu.”

42 E Yesu iluki matauna, kawala, “Bimitalala matam; m dubumi bogwa iyomovaim.”

43 E wa tuta matutona imitalala matala, e ibokuli matauna deli iyakawoli Yaubada. Tutala tomota komwaidosi igisaisi baisa ikavisaisi Yaubada.

19

Yesu deli Sakiusa

1 Yesu iviloubusi Yeriko,i e isisaitaula. 2 E isisu baisa taitala tau yagala Sakiusa; matauna tokougugula pokalaj kasi tokugwa, e bidubadu la guguwa. 3 Saina magila bigisi ammatauna Yesu; mitaga gala igagabila paila tobobawa, paila saina tokukupi matauna. 4 E isakaula ilobogwa, imwena kaitala riga kidamwa bigisi matauna, paila Yesu eimaima wa keda makadana. 5 Tutala Yesu ima baisa, ikounakaila, iluki matauna, kawala, “Sakiusa, nani kubusi kuma; paila lagaila ibodaigu basisu om bwala.”

6 E inanakwa ibusi, ibodi matauna deli kala mwamwasila nanola. 7 Tutala igisaisi baisa, komwaidosi itakumdaisi, ikaibigasi, kawasi, “Ilokaia, isikaili taitala tomitugaga.”

8 E Sakiusa itom, iluki Tomoya, kawala, “Tomoya, ka! Kabulotala ulo guguwa basaiki tonamakava; e kidamwa lakaugagi kwaitala vavagi metoya baisa availa, kwaivasi bakaimili.”k

9 Yesu iluki matauna, kawala, “Lagaila katumova bogwa leima wa bwala makwaina, paila yoku tuvaila Eberaam dalela.l* 10 Paila yeigu Latula Tomotam lama banevi bakatumovi matausina itamwausi.”

Makwaisina mani kala bigavisaiki

(Md 25.14-30)

11 Tutala tomota ilagaisi vavagi makwaisina, tuvaila iluki bigavisaiki. Uula isisu katitaikina Yerusalem, e idokaisi Yaubada la Karaiwaga makateki biyoumatila. * 12 Mapaila ikaibiga, kawala, “Taitala guyau makateki bila valu kaduwonaku, biyosi la guyau e bikaimilavau. 13 Idou la towotetila tailuwotala, isaiki matausina taitala taitala kwaitala kina, iluki matausina, kawala, ‘Kugigimwalasi metoya makwaisina igau bama.’ 14 Mitaga la tomota ipakaisi matauna, iwitalaisi tosikwawa iiyeikulaisi matauna, ikaibigasi, kawasi, ‘Gala magidasi tau matauna bitokwaraiwaga baisa yakidasi.’

15 “E bogwa iyosi la guyau, ikaimilavau. E matausina towotetila, baisa availa isakaibogwi mani, ikaraiwaga bimakaiasi matauna; paila magila binikoli avaka leibanaisi paila si gigimwala. 16 Matauna imaibogwa ikamituli, kawala, ‘Tomoya, m mani ibani kala katumkovila iboda kweluwotala kina tuvaila.’ 17 Iluki matauna ‘Saina bwaina yoku; lokuvigibau m wotetila, paila kuyamati bwaina vavagi pikekita. Bukuyosi karaiwaga paila kweluwotala valu.’ 18 E taiyuwela ima ikamituli, kawala, ‘Tomoya, m mani ibani kala katumkovila iboda kwailima kina tuvaila.’ 19 Iluki matauna tuvaila, kawala, ‘E yoku bukuyosi karaiwaga paila kwailima valu.’

20 “E taitolula ima ikamituli, kawala, ‘Tomoya, ka, kugisi m mani, makwaina lasisii lasaili wa kwaipa. 21 Akukolaim paila yoku giyougaga. Avaka avaka lokukwau baisa gala m vavagi, e avaka avaka lokutaiyau, baisa gala m kwalidaima.’ 22 Iluki matauna, kawala, ‘Saina gaga yoku! Owodom titoulem bakamogaim. Ki, kunikoli giyougaga yeigu? Avaka avaka lakau baisa gala ulo vavagi, e avaka avaka lataiyau baisa gala ulo kalidaima kadai? 23 Mapaila avaka paila gala kusaila ulo mani wa banika, e tutala bama bakau ulo mani deli kala katumkovila.’

24 “Iluki matausina itotusi katitaikina, kawala, ‘Kukwauwaisi mani oyamala matauna, kusakaisi matauwena iyosi kina kweluwotala.’ 25 Ilukwaisin matauna, kawasi, ‘Tomoya, bogwa eiyosi kina kweluwotala.’ 26 Kawala, ‘Alukwaimi, baisa availa iyosi avaka, bakatumkulovi; mitaga baisa availa gala iyosi avaka, bakaimili metoya baisa matauna avaka iyosi. * 27 Mitaga matausina agu tilaula gala magisi batokwaraiwaga, kumaiyaisi baisa kukwatumataisi omatagu.’ ”

Yesu isila wa ase iviloubusi Yerusalem

(Md 21.1-11; Mk 11.1-11; Yn 12.12-19)

28 Bogwa ilivala makawala, ikugwai matausina iloula bila Yerusalem. 29 Tutala ima katitaikinela Bedipeigio toyo Bedanip wa Koya Umilela Olibe,q iwitali taiyu toligalega, 30 ikaibiga, kawala, “Kuviloubusisi valu makwaina omitami. E tutala bukuyoulapulasi ovalu, bukubanaisi natana ase nagwadi isikolaisi; gala kwaitala tuta availa bisila minana. Kutanekwaisi minana, kumiakaigusi baisa. 31 Kidamwa availa bikatupoiyaimi, kawasi, ‘Avaka paila kutanekwaisi minana?’ bukukwaibigasi baisa, kawami, ‘Tomoyar magila minana.’ ”

32 Matausina kasitaiyu ilosi, ibanaisi makawala bogwa leiluki matausina. 33 Tutala itanekwaisi minana ase nagwadi, tolimauna ikatupoiyaisi matausina, kawasi, “Avaka paila kutanekwaisi ase nagwadi?”

34 Ikaibigasi, kawasi, “Tomoyas magila minana.” 35 Imiakaisi minana baisa Yesu. Iyavaisi kasi kwama otapwala minana, ilupaisi Yesu isila baisa otapwala minana. 36 Ililoula, e iyavaisi kasi kwama wa keda.t

37 Tutala ima katitaikina Yerusalem, ambaisa keda isilisalili metoya wa Koya Umilela Olibe, toligalega saina tobobawa ivitouulasi iyakawolaisi Yaubada deli si mwamwasila, ikikawausi paila komwaidona vavagi isiligaga avaka bogwa igisaisi, 38 ikaibigasi, kawasi, “Yaubada biyomwasali matauna Kini imaima ikavitagi yagala Guyau! Vakota wa labuma, deli butula kala kavisi saina walakaiwa sainela!” *

39 Mimilisi Parisi metoyasi baisa tobobawa ilukwaisi matauna, kawasi, “Tovituloki, kubuyoyu m toligalega.”

40 Ivitakauloki, kawala, “Alukwaimi, kidamwa matausina bikapatusi, dakuna makwaisina bidousi goli.”

Yesu ivalam paila Yerusalem

41 Yesu ima katitaikina Yerusalem. E tutala igisi valu, ivalam paila makwaina, 42 ikaibiga, kawala, “Mwada yoku wa yam makwaiwena goli bukunikoli avai keda ivakouli bilokaia vakota. Mitaga wa tuta baisa ikanupwepuni metoya omatam. 43 Paila igau tuta bima bukubani kam tilaula bipilibodaim wa kali, bivaulaim bivabodaim, 44 e bilavaim opwaipwaia, yoku deli tomotam oluwalaim, e gala bitagwalasi kwaitala dakuna oluwalaim bikanukwenu odabala kwaiyuwela. Paila gala lokunikoli avai tuta Yaubada leimakaiam.”u

Yesu ikatumigileu Bwala Kwebumaboma

(Md 21.12-17; Mk 11.15-19; Yn 2.13-22)

45 Isuvi Bwala Kwebumaboma, ivitouula biyobutubutu matausina igigimwalasi,v 46 iluki matausina, kawala, “Buki Pilabumaboma kala ginigini isisu, ‘Yaubada kawala, Ulo bwala bisisu bolela nigada.’ Mitaga yokomi lokuvigakaisi si kabosisu tolibulebu.” *

47 E yam yam iuvituloki wa Bwala Kwebumaboma. Tolula kasi tokugwa toyo toninitalapula paila Karaiwaga toyo tomota kasi tokugwa mwada bikatumataisi matauna; * 48 mitaga gala ibanaisi avaka bivigakaisi; paila tomota komwaidosi gala isisomatasi ligalega la biga matauna.

20

Inevisi avai karaiwaga Yesu iyosi

(Md 21.23-27; Mk 11.27-33)

1 E kwaitala yam ivituloki tomota wa Bwala Kwebumaboma e ikamituli Bulogala Bwaina. E tolula kasi tokugwa deli toninitalapula paila Karaiwaga deli kaidadala valuw imakaiasi, 2 ilukwaisi matauna, kawasi, “Kulukwaimasi avai karaiwaga kuvagi vavagi makwaisina. Availa isakaim karaiwaga makwaina?”

3 Ivitakauloki matausina, kawala, “Yeigu tuvaila bakatupoiyaimi kwaitala katupoi; bukulukwaigusi, 4 Yoni kala karaiwaga paila bapitaiso metoya baisa Yaubada kaina metoya baisa tomota?”

5 Ititamapusi titoulesi, kawasi, “Kidamwa bitakaibigasi, ‘Metoya baisa Yaubada’, matauna bikaibiga, ‘Avaka paila gala kudubumaisi Yoni?’ 6 Mitaga kidamwa bitakaibigasi, ‘Metoya baisa tomota’, e tomota komwaidosi bikabidikunaidasi, paila idokaisi Yoni tovitoubobuta.”x 7 Ivitakaulasi, kawasi, “Gala kanikolaisi bapitaiso makwaina kala karaiwaga ammetoya leima.”

8 E Yesu iluki matausina, kawala, “Yeigu makawala goli gala balukwaimi avai karaiwaga avagi vavagi makwaisina.”

Bigulela waini toyo tobigubagula kala bigavisaiki

(Md 21.33-46; Mk 12.1-12)

9 Ivitouula biluki tomota bigavisaikiy makwaina. “Taitala tau ibiguli bigulela waini, e ikabutu makwaina baisa tobigubagula, ila ituwoli valu tuta kaduwonaku. * 10 Igau kala kweluva tayoyuwa iwitali touwata baisa tobigubagula, kidamwa bisakaisi matauna sitana kaiuwala bagula makwaina; mitaga tobigubagula iwawaiyasi matauna, iyabaisi inanota wala. 11 Tuvaila iwitali touwata taiyuwela; matauwena tuvaila iwawaiyasi, iyogagaisi, iyabaisi inanota wala. 12 Tuvaila iwitali touwata taitolula; matauwena ikatubuyavaisi iyabaisi. 13 E tolibagula ikaibiga, kawala, ‘Avaka bavagi? Bawitali latugu tombwailigu;z kaina bitemmalaisi matauna.’ 14 Mitaga tutala igisaisi latula, tobigubagula ikaibigasi titoulesi, kawasi, ‘Matauna kaikeyala; takatumataisi matauna, kidamwa bitayoulisi da bagulasi.’ 15 E ilavaisi matauna otokeda bigulela waini, ikatumataisi.

“Mapaila avaka tolibagula bivigaki matausina? 16 Matauna bima, bikatumati matausina tobigubagula, bisaiki bigulela waini tuwoli tomota.”

Tutala ilegasi makwaina, tomota ikaibigasi, kawasi, “Wa! Ammakawala!” *

17 Mitaga igigisi matausina, ikaibiga, kawala, “E ammakawala ginigini makwaina wa Buki Pilabumaboma?

‘Dakuna itakilaisi tokwaliai bwala,

makwaina ivigaki makawala lipumatala.’

18 Availa availa bikapusi wa dakuna makwaina bikatumimisi; mitaga kidamwa dakuna bikapusi baisa availa, bikatumkumku matauna.”

Pokala paila Sisa

(Md 22.15-22; Mk 12.13-17)

19 E toninitalapula paila Karaiwaga deli tolula kasi tokugwa ikimalalasi mwada biyosisi matauna wa tuta matutona. Paila inikolaisi leilivala kasi bigavisaiki makwaina. Mitaga ikukolaisi tomota. 20 Iuwayausasi avai tuta bibodi. Iwitalaisi mimilisi ilokaiasi Yesu, bivitokaisi mwada toduwosisia, e biligalegasi avai biga bikapeili Yesu; mwada biyosisi matauna bikasalaisi baisa mina Roum si Tokwaraiwaga, kidamwa biyosi bikaraiwogi. 21 Ikatupoiyaisi matauna, kawasi, “Tovituloki, kanikolaisi baisa avaka kulilivala deli kuuvituloki duwosisia wala; e makawala wala nanom baisa tomota komwaidosi, paila kuuvituloki kala mokwita la keda Yaubada. 22 E ammakawala? Ibodi da Karaiwagasi bitapokalasi baisa Sisaa kaina gala?”

23 Mitaga Yesu inikoli si vitoki, e iluki matausina, kawasi, 24 “Kumiakaigusi kwaitala mani.b Availa kaikobula deli yagala isisu baisa?”

Ikaibigasi, kawasi, “Sisa.”

25 Mapaila Yesu iluki matausina, kawala, “E, bukusakaisi Sisa avaka la vavagi Sisa, deli bukusakaisi Yaubada avaka la vavagi Yaubada.”

26 E gala igagabila biyosisi matauna metoya ola biga omitasi tomota; itutu uwosi paila la biga, e ikapatusi.

Katupoi paila tomata si tokaia si movavau

(Md 22.23-33; Mk 12.18-27)

27 Imakaiasi matauna mimilisi Sadusi.c Matausina si vituloki kidamwa tomata gala bitokaiasi bimovavausi. * 28 Ikatupoiyaisi matauna, kawasi, “Tovituloki, Mosese leigini paila yakidasi la karaiwaga kidamwa taitala tau tuwala ikaliga, mitaga kubuyala minana latula gala. Ibodi matauna bivaiya minana, kidamwa bisim dalela tuwala. * 29 E, isisu taitala tau deli budala tailima taitala. Matauna kuluta ivaiya, e ikaliga gala pesila. 30 E matauna isakaili makawala wala; 31 e moluluwala ivaiya minana, e makawala goli komwaidosi tailima taiyu ikaligasi gala pesisi. 32 Oluvi vivila minawena tuvaila ikaliga. 33 Mapaila igau tutala tomata bitokaiasi bimovavausi, avai tau minana la kwava? Paila matausina tailima taiyu bogwa leivaiyasi minana.”

34 E Yesu iluki matausina, kawala, “Mina watanawa iveivaisi. 35 Mitaga matausina Yaubada idoki ibodi bitokaiasi bimovavausi e bisuvisi walakaiwa - e, matausina gala iveivaisi. 36 Paila gala igagabila bikaligasi tuvaila; paila matausina makawala anelosi. Matausina ikaloubusisi walakaiwa metoya tomata si movavau, mapaila matausina litula Yaubada. 37 Mitaga Mosese goli ivituloki kidamwa tomata bitokaiasi bimovavausi, mapilawena ilivala paila makaina kai ilululu. Paila wa tuta matutona idoki Guyau matauna Eberaam la Yaubada, Aisake la Yaubada, Yekobe la Yaubada.d* 38 Metoya baisa bitagisi matauna si Yaubada tommomova; kidamwa Yaubada la tomota bikaligasi baisa ovalu watanawa, isisuaisi tommomova omatala Yaubada; paila komwaidosi imovasi uulela matauna.”

39 E mimilisi toninitalapula paila Karaiwaga ivitakaulasi, kawasi, “Tovituloki, bogwa kukwabuboti.” 40 Paila imwau udosi bikatupoiyaisi matauna avai katupoi.

Yesu ikatupoi paila Latula Debida

(Md 22.41-46; Mk 12.35-37)

41 Mitaga iluki matausina, kawala, “Ammakawala tomota ikaibigasi kidamwa Mesaiae dalela Debida?f 42 Paila titoulela Debida ikaibiga Sam ola buki, kawala,

‘Matauna Guyau iluki ulo Guyau,

Kusili ogu kwakata,g*

43 igau bavigakaim bukukwalisauh kam tilaula.’

44 Kidamwa giyoubogwa Debida idoki Mesaia matauna Guyau, ammakawalaga Mesaia bitadoki dalela Debida?”

Yesu ikamituli si bubunela toninitalapula paila Karaiwaga

(Md 23.1-36; Mk 12.38-40; Lk 11.37-54)

45 E otaigasi tomota komwaidosi iluki la toligalega, kawala, 46 “Kuyamataimi paila matausina toninitalapula paila Karaiwaga, matausina magisi bililoulasi kasi kwama yauwonaku; iyebwailisi tomota bibodaisi deli kasi taimamila obikubaku. Ininagaisi kala sisu walakaiwa wa bwala tapwaroru, deli buneyova kala kaisisu wa lapula; 47 matausina iyoulisi kwabuya si bwala, e si nigada ivagaisi saina kasai mwada tomota bigisaisi; matausina kasi mipuki saina kwaiveka.”

21

Kwabuya la semakavi

(Mk 12.41-44)

1 Yesu igigisi matausina bidubadu si guguwa isailisi si semakavi okabosakaila semakavi. 2 E igisi natana kwabuya nanamakava isemakavi kwaiyu mani kwekikekita. 3 E ikaibiga, kawala, “Kululuwaisi baisa, minana kwabuya nanamakava la semakavi bogwa ikalisau komwaidona avaka matausina isemakavaisi. 4 Paila matausina komwaidosi isemakavisi mitaga si kesa saina bidubadu; mitaga minawena nanamakava leisemakavi komwaidona kala katuboyuva.”

Yesu ivitububoti Bwala Kwebumaboma kala katudadaimi

(Md 24.1-2; Mk 13.1-2)

5 Mimilisi ililivalasi paila Bwala Kwebumaboma, ammakawala kala katububula metoya dakuna bwaina toyo uvagila semakavi. Yesu ikaibiga, kawala, 6 “Paila vavagi makwaisina lokugisaisi, igau tuta bima gala kwaitala makwaisina dakuna bikanukwenu odabala sola, mitaga komwaidona bilisaisi watanawa.”

Kavivia la kaloubusi

(Md 24.3-14; Mk 13.3-13)

7 Ikatupoiyaisi matauna, kawasi, “Tovituloki, ammakawasi kweluva baisa bitokaia? Avai kabutuvatusi bikibuboti kidamwa baisa makateki bikaloubusi?”

8 E Yesu ikaibiga, kawala, “Kuyamatasi taga availa bisinapwaimi; paila bidubadu bimaisi bikavitagaisi yagagu e bikaibigasi, kawasi, ‘Yeigula matauna!’ deli ‘Tuta bogwa leima!’; Taga bukubokulaisi matausina. 9 E tutala kulagaisi bulogala kabilia deli butula mogega sainela, taga biyowa lupomi; ibodi vavagi makwaisina bi kaloubusibogwa; mitaga tovana valu kala vigimkovila gala tuta matutona.”

10 E oluvi iluki, kawala, “Bitokaia kabilia, tuwoli tomota bivataisi sola tuwoli tomota, e tuwoli kabokwaraiwaga bivataisi sola tuwoli kabokwaraiwaga. 11 Bitokaia likuliku mwau, e bitokaiasi molusaula deli lelia ambaisa ambaisa; e metoya wa labuma bikaloubusisi kabutuvatusi kwevakaveka deli kabovitukokola baisa tomota.

12 “Mitaga ikugwa biyosaimi, bilamidadaimi; e bikasalaimi wa bwala tapwaroru toyo bwala katupipi, e bibiaimi omitasi giyouvakaveka toyo tokwaraiwaga paila uula kubokulaigusi. 13 Tuta makwaiwena goli ibodi bukusolasi baisa matausina. 14 Mapaila bitalaguva lupomi, taga ikugwa bukunanamsaisi ammakawala bukuvitakaulasi. * 15 Paila yeigu baviyelu mi biga oninami, deli mi kabitam, e gala gagabila kami tilaula bivitakaulasi kaina bikavilavilasi. 16 Mitaga veimia, tuwamia budimia, dalemi, semia bikasalaimi bikatumataimi mimilimi; 17 e komwaidosi tomota bikoulovaimi paila uula kubokulaigusi. 18 E gala yatala kulumi bitamwau.i 19 Metoya omi peuloki bukumovasi.

Yesu ivitububoti Yerusalem kala kodadaimi

(Md 24.15-22; Mk 13.14-19)

20 “Mitaga tutala bukugisaisi tokwabilia kasi boda bivaulaisi Yerusalem, tuta matutowena bukunikolaisi kala kodadaimi katitaikina. 21 Wa tuta matutowena ibodi tosisula Yudia bisakaulasi wa koya, deli matausina isisuaisi olumoulela valu makwaina bisilavaisi, e matausina okidodina gala ibodi biviloubusisi baisa; 22 paila yam makwaisina Yamla Mipumapu Sula,j bivigimkulovaisi komwaidona avaka Buki Pilabumaboma kala ginigini. * 23 Wo kapisisi minasina nasusuma deli minasina iuvanunusi wa yam makwaisina! Paila mayuyu sainela bisunapula watanawa, e Yaubada la ninamwau bikaloubusi baisa tomota matausina! 24 Tilaula bikatumataisi metoya opuluta, biyuwolaisi bivakoulisi ovalu komwaidona; e matausina gala inikolaisi Yaubada bivapupoiyaisi Yerusalem igau biwokuva kasi kweluva.

Latula tomota bimaima

(Md 24.29-31; Mk 13.24-27)

25 “E kabutuvatusi bikaloubusisi metoya okalasia, otubukona, outuyam, e mina watanawa bikaikai ninasi, bininayuwasi paila bolita bipaisaga sainela toyo kaisaila, * 26 e tomota bimatasi paila kasi kokola toyo si pikwaku paila avaka bikaloubusi ovalu watanawa; paila avai peula avai peula isisuaisi wa labumak biyegasi. 27 Wa tuta matutowena bigisaigusi yeigu Latula Tomota bamaima olowalowa pilatala deli peula toyo guyugwayu sainela. * 28 Tutala vavagi makwaisina bikikaloubusisi, kutomalaulasi, e kukowanasi, paila kami katumova bogwa eivakatitaikina.”

Seuseu kala vituloki

(Md 24.32-35; Mk 13.28-31)

29 E Yesu iluki matausina bigavisaiki makwaina, kawala, “Kugisaisi seuseu toyo kai komwaidona; 30 tutala itamsi, kugisaisi wala e kunikolaisi kala kweluva milamala bogwa katitaikina. 31 Makawala goli, tutala yokomi bukugisaisi vavagi makwaisina ititokaiasi, bukunikolaisi Yaubada la Karaiwaga katitaikina.

32 “Kululuwaisi baisa; kami tubwa matubona ola tuta Yaubada bivigimkulovi vavagi komwaidona. 33 Labuma deli valu watanawa biwokuvasi, mitaga ulo biga gala biwokuva.

Bukuyuuyausasi tuta tuta

34 “Mitaga kuyamataimi, paila kidamwa bikau ninami gugoveka toyo momom kabotutu, toyo avaka avaka watanawa kala mwau, e yam makwaiwena binanakwa bimakaiami makawala sikula. 35 Paila yam makwaina bimakaia makawala, baisa komwaidosi isisuaisi odabala pwaipwaia. 36 Mitaga kuyuuyausasi tuta tuta, e kunigadasi kidamwa mi peula bibodi bukusakauligilaisi metoya komwaidona avaka bikaloubusi, e kidamwa bukutotusi yeigu Latula Tomota omatagu.”

37 E yam yam iuvituloki wa Bwala Kwebumaboma; mitaga wa bogi isusunapula e isisu wa Koya Umilela Olibe. * 38 E tomota komwaidosi ikanisalilisi imakaiasi matauna wa Bwala Kwebumaboma kidamwa biligalegasi la biga.

22

Mina Yudia kasi tokugwa ikikeiwalasi paila Yesu

(Md 26.1-5,14-16; Mk 14.1-2,10-11; Yn 11.45-53)

1 E katitaikina ola tuta Beredi Gala Deli Kala Yisi Pakala, idokaisi Luvapelal pakala. * 2 E tolula kasi tokugwa toyo toninitalapula paila Karaiwaga inainevisi ammakawala bikatumataisi matauna. Mitaga ikukolaisi tomota.

3 E Setani isikaila Yudasa idokaisi Isikariota,m matauna taitala matausina tailuwotala taiyu. 4 Matauna ila, ililivalasi deli tolula kasi tokugwa toyo kumatoulan matausina ammakawala bikasali Yesu baisa matausina. 5 E imwasawasi, ikatotilasi bisakaisi matauna mani. 6 E itagwala inainevi avai tuta bibodi bikasali matauna baisa matausina tutala tobobawa gala deli bisisuaisi.

Yesu ivagi Luvapela Pakala deli la toligalega

(Md 26.17-25; Mk 14.12-21; Yn 13.21-30)

7 Yamla makwaina Beredi Gala Deli Kala Yisi Pakala, si bubunela bikatumataisi minasina lam lulela Luvapela Pakala. 8 Mapaila Yesu iwitali Pita sola Yoni, ikaibiga, kawala, “Kulosi, kukwatubiasaisi Luvapela Pakala paila yakidasi, kidamwa bitakamsi.”

9 Ilukwaisi matauna, kawasi, “Ambaisa magim bakakatubiasi paka?”

10 Iluki matausina, kawala, “Ka, tutala bukusuvisi ovilouveka,o bukubodasi taitala tau ikokeula lukwavala sopi.p Kubokulaisi matauna kusuvisi bwala makwaina ambaisa bisuvi, 11 e kulukwaisi tolibwala, kawami, ‘Tovituloki ilukwaim, Am matabudona baisa bakam Luvapela Pakala deli ulo toligalega?’ 12 E bivitulokaimi tabudotala tabudoveka walakaiwa bogwa leikatubiasi. Baisa bukukwatubiasaisi.”

13 E ilosi, ibanaisi makawala bogwa leiluki matausina; e ikatubiasaisi Luvapela Pakala.

Yesu ikabomi Guyau la Kamkwam

(Md 26.26-30; Mk 14.22-26; 1 Kr 11.23-25)

14 Igau tutala paka, Yesu ikamkwamsi deli aposetolo. 15 Iluki matausina, kawala, “Saina akaliyeia sainela ikugwa bakam Luvapela Pakala makwaina deli yokomi, e oluvi baboda mmayuyu; 16 paila alukwaimi gala tuvaila bakam makwaina mitaga igau avai tuta paka makwaina bibani kala kamokwita ola Karaiwaga Yaubada.”

17 Ikau viga, inokagutoki baisa Yaubada, ikaibiga, kawala, “Kukwauwaisi, kupataisi oluwalaimi; 18 paila alukwaimi, metoya wa tuta makwaina gala tuvaila bamom kaiuwala waini igau tutala Yaubada la Karaiwaga bima.”

19 E ikau beredi, inokagutoki baisa Yaubada, ikimimisi e isaiki matausina, e ikaibiga, kawala, “Baisa wowogu,q asaiki paila yokomi. Baisa bukuvagaisi agu kwaboluluwai.” 20 E kamkwam bogwa leiwokuva isaiki matausina makwelana viga makawala, kawala, “Viga makwelana baisa Yaubada la kabutuvau buyavigu ikibubotir kala kamokwita e ibubusi paila yokomi. *

21 “Mitaga ka! yamala matauna bikasalaigu isisu deli yeigu okabokamkwam. * 22 Paila yeigu Latula Tomota bakaliga makawala goli agu naga. Mitaga wo! matauna bikasali Latula Tomota.”

23 E ivitouulasi bititamapusi taitala baisa taitala, avai tau baisa matausina bivagi vavagi baisa.

Availa bitomgwaga?

24 Itokaia kominimani oluwalaisi matausina, availa matausina bidokaisi bisiligaga. * 25 Yesu iluki matausina, kawala, “Si giyouvakaveka mina watanawa ikikaraiwogaisi matausina, e tomota idokaisi si gweguya tolilalasi.s* 26 Mitaga yokomi gala makawala; mitaga availa isiligaga oluwalaimi, ibodi bivigaki titoulela budami, e availa kami tokugwa, matauwena makawala taitala towotetila. 27 Paila avaka kudokaisi? Availa ikalisau, matauna isili ikamkwam kaina matauna iwotetila? Ki, matauna isili ikamkwam? Mitaga yeigu asisu oluwalaimi makawala taitala towotetila. *

28 “Mitaga yokomi kusikailigusi ogu tuta mwau. 29 E makawala Tamagu isakaigu ulo koni bayosi karaiwaga, tuvaila makawala asakaimi mi koni bukuyosisi karaiwaga. 30 E bukukwamsi bukumomsi metoya ogu tebeli ogu Kwaraiwaga; e bukusilaisi otakaikaia bukutoyakalasi baisa dalesi Isireli dalaluwotala dalayu. *

Yesu iluki Pita igau biyakali

(Md 26.31-35; Mk 14.27-31; Yn 13.36-38)

31 “Wo! Saimoni, Saimoni, ka! Setani leinigadaimi, kidamwa bikilaimi makawala witi.t 32 Mitaga bogwa lanigada paila yoku mwada m dubumi gala bimama. E yoku, tutala lokuninavila, ibodi bukukwatupewoli budamwa.”

33 Iluki matauna, kawala, “Tomoya, igagabila bawokaiam wa bwala katupipi deli okaliga.”

34 Yesu ikaibiga, kawala, “Pita alukwaim, igau rekorekwa gala bisola lagaila, mitaga bukusivatolu bukuyakalaigu.”

Kauya, kalaga, puluta

35 Yesu iluki matausina, kawala, “Tutala awitalaimi e kulosi gala kami kauya, kaina kami kalaga, kaina kaikemi katubukolela, sitana kuposumasi ke?”

Ikaibigasi, kawasi, “Gala wala.” *

36 Iluki matausina, kawala, “Mitaga tuta baisa, matauna isim kala kauya, bikau, e makawala kala kalaga. E matauna gala isim la puluta,u bigimoli kala kakapula e bimapu kaitala la puluta. 37 Alukwaimi paila Buki Pilabumaboma kala ginigini makwaina, ‘Leikalumgolaisi matauna deli tomitugaga.’ E ginigini makwaina ibodi bibani kala kamokwita metoya baisa yeigu. Paila avaka avaka Buki Pilabumaboma leigini paila yeigu gala avaka bisala.” *

38 E ikaibigasi, kawasi, “Ka, tomoya! kayosisi kaiyu puluta.”

Iluki matausina, kawala, “Desi.”

Yesu inigada wa bagula

(Md 26.36-46; Mk 14.32-42)

39 Isunapula, e makawala la bubunela ilokaia Koya Umilela Olibe; e toligalega ibokulaisi matauna. 40 Tutala iviloubusi mapilana, iluki matausina, kawala, “Kunigadasi taga bukubodasi tamnabi.”

41 Itowada kala maloula kaina avaka ibodi bitalavi dakuna. E itapopula kwetutula inigada, ikaibiga, kawala, 42 “Tamagu, kidamwa kunagi makawala, kukwau makwelana vigav metoya omatagu; taga gala bavagi makawala avaka magigu mitaga bavagi makawala avaka magim.” 43 (E anelosiw iyoumatila baisa matauna metoya wa labuma, ikatupewoli matauna. 44 E ininigada peula deli kala mmayuyu sainela; e kala kapukwapula ibubusi opwaipwaia kala gigisa makawala buyavi lutukwela kwaiveka.)

45 Tutala itomalaula metoya ola nigada, imakaia toligalega ibani matausina immasisisi uula paila kasi kaikai. 46 E iluki matausina, kawala, “Avaka paila kummasisisi? Kutokaiasi kunigadasi taga bukubodasi tamnabi.”

Yudasa ikasali Yesu

(Md 26.47-56; Mk 14.43-50; Yn 18.2-11)

47 Ililivala, e tobobawa imaisi, e matauna idokaisi Yudasa, taitala matausina tailuwotala taiyu, ikugwai matausina. E ima otalila Yesu, mwada biviyuwoli matauna.x 48 Mitaga Yesu iluki matauna, kawala, “Wo! Yudasa, bukukwasalaigu yeigu Latula Tomota ovayaula ke?”

49 E tutala matausina isikailisi matauna igisaisi avaka bikaloubusi, ikaibigasi, kawasi, “Tomoya, bakawaiyasi wa puluta ke?” 50 E taitala matausina iwaiya la towotetila tolula toveka, ikapituni taigala opilakakata.

51 Mitaga Yesu ikaibiga, kawala, “Desi!” Ikau taigala matauna iluvisasu.

52 E Yesu iluki tolula kasi tokugwa toyo kumatoula metoyasi wa Bwala Kwebumaboma toyo kaidadala valu, matausina imakaiasi biyosisi matauna, kawala, “Lokumaisi deli puluta toyo lewa makawala baisa tolibulebu ke? 53 Yumyambwata asikailimi wa Bwala Kwebumaboma, mitaga gala kukiulaigusi; mitaga tuta baisa yokomi mi tuta, deli dudubila kala peulay la tuta.” *

Pita iyakali Yesu

(Md 26.57-58,69-75; Mk 14.53-54,66-72; Yn 18.12-18,25-27)

54 Iyosisi matauna, ivakoulisi imiakaisi matauna ola bwala Tolula Toveka; e Pita ililoula oluvi iyeikuli matauna. 55 Ivigadaisi kova omatala bwala isidailisi gulotala, e Pita isiwala. 56 E natana nawotetila igisi matauna isili omatala kova. Imitakavati matauna, e ikaibiga, kawala, “Tau matauna tuvaila isikaili matauwena.”

57 Mitaga iyakala ikaibiga, kawala, “Vilo! Gala anikoli matauwena.”

58 Igau gala imomwa taitala igisi matauna, ikaibiga, kawala, “Mwa! Yoku goli taitala matausina.”

Mitaga Pita ikaibiga, kawala, “Mwa! Yeigu gala.”

59 E kwaitala momwa bogwa leiwokuva taitolula ikominimani, kawala, “Mokwitala tau matauna isikaili matauwena goli; paila matauna guma Galili.”

60 Mitaga Pita ikaibiga, kawala, “Wo, mwa! Gala anikoli avaka kulivala.”

Ililivala, e nanakwa rekorekwa igela. 61 E Tomoya itovila igigisi Pita; e Pita iluluwai la biga Tomoya ammakawala eiluki matauna, kawala, “Igau lagaila gala bisola rekorekwa bukusivatolu bukuyakalaigu.” 62 E isunapula ivalam ivilumgaga.

Ikatudeuwaisi iwaiyasi Yesu

(Md 26.67-68; Mk 14.65)

63 E matausina leiyosisi Yesu ikikatudeuwaisi iwawaiyasi matauna; 64 itapapaisi matala, ikatupoiyaisi, kawasi, “Kuvitoubobuta! availa leiwaim ke?” 65 E deli bidubadu biga tuvaila ilulukwaisi ibigigagaisi matauna.

Yesu omitasi togugula komwaidosi

(Md 26.59-66; Mk 14.55-64; Yn 18.19-24)

66 Igau iyuwoula kalasia kaidadala valu isigugulasi, matausina tolula kasi tokugwa deli toninitalapula paila Karaiwaga. Ivakoulisi matauna osi sigugula.z E ikaibigasi, kawasi, 67 “Kidamwa yoku matauna Mesaia, bukulukwaimasi.”

Mitaga iluki matausina, kawala, “Kidamwa balukwaimi gala bukudubumaisi; 68 e kidamwa bakatupoiyaimi, gala bukumapwaisi ulo biga. 69 Mitaga metoya wa tuta matutowena yeigu Latula Tomota basili ola kakataa Yaubada Topeuligaga.”

70 E komwaidosi ikaibigasi, kawasi, “Ki, yokula Yaubada Latula?”

Iluki matausina, kawala, “Yokomila kukwaibigasi kidamwa yeigu matauna.”b

71 E ikaibigasi, kawasi, “Avai kamatula tuvaila magidasi? Paila titouledasi leitalagaisi metoya owodola titoulela.”

23

Yesu omatala Pailato

(Md 27.1-2,11-14; Mk 15.1-5; Yn 18.28-38)

1 Togugula komwaidona matausina itokaiasi ivakoulisi matauna omatala Pailato. 2 Ivitouulasi itabinakaisi matauna, ikaibigasi, kawasi, “Lakabanaisi tau matauna iyogagi ma tomotasi; isilibodi bakapokalasi baisa Sisa, e ikaibiga kidamwa matauna titoulela taitala giyouveka yagala Keriso.”

3 Pailato ikatupoi matauna, kawala, “Ki, yoku si giyouveka mina Yudia?”

Yesu ivitakauloki matauna, kawala, “Yokula lokukwaibiga.”c

4 Pailato iluki tolula kasi tokugwa toyo tobobawa, kawala, “Gala avaka kala pakula matauna labani.”

5 Mitaga ikominimanisi sainela, kawasi, “Iteya ninasi tomota la vituloki! Ivitouula ivituloki mina Galili,d e imakaia Yudiae ivigimkulovi oda valusi baisa.”

Yesu omatala Erodi

6 Tutala Pailato ilagi makwaina, ikatupoi kaina matauna guma Galili. 7 E tutala inikoli kidamwa matauna metoya ola kabokwaraiwaga Erodi,f iwitali matauna bila baisa Erodi, paila matauwena isisu Yerusalem wa tuta matutona. 8 E tutala Erodi igisi Yesu, saina imwamwasila nanola; paila tuta kaduwonaku magila bigisi matauna, paila bogwa ilagi bulogala, e ipikwaku bigisi matauna bivagi avai vavagi siligaga. 9 E ikikatupoi matauna tuta kaduwonaku, mitaga gala avaka bimapu. 10 Tolula kasi tokugwa toyo toninitalapula paila Karaiwaga itotusi otalila, saina minimani itabinakaisi matauna. 11 E Erodi toyo la tokwabilia ikatudeuwaisi e ikaluwouwaisi matauna; oluvi ivisikomaisi matauna okakapula yaminabwaita, ikaimilivauwaisi matauna baisa Pailato. 12 E metoya wa yam makwaina Erodi toyo Pailato ikalubailasi; paila omitibogwa leiuvataisi kasitaiyu.

Ikaraiwagasi kidamwa Yesu bikaliga

(Md 27.15-26; Mk 15.6-15; Yn 18.39—19.16)

13 E Pailato idou tolula kasi tokugwa toyo tokwaraiwaga toyo tomota bisigugulasi, 14 e iluki matausina, kawala, “Lokumiakaigusi tau matauna makawala taitala iyogagi tomota. Mapaila bogwa lakatupoi omitami, e ka! gala avaka kala pakula labani paila avaka lokutabinakaisi matauna. 15 E, Erodi makawala wala, paila ikaimilivau matauna baisa yakamaisi. Ka, gala leivagi avaka bibodi kaliga matauna. 16 Mapaila bawaiya e bataneku matauna.”g

18 Mitaga komwaidosi idouwaisi kaigitinidesi, kawasi, “Matauna kuligaiwa. Kutaneku Baraba baisa yakamaisi.” 19 Paila mimilisi tokowolova eitokaiasi ipakaisi valu kala karaiwaga; e tokwabilia eiyosisi matauna Baraba eisailisi wa bwala katupipi. E tokwatumata matauna.

20 E Pailato ilivala baisa matausina tuvaila, mwada bitaneku Yesu. 21 Mitaga minimani idouwaisi, kawasi, “Matauna kukwatukorosi, kukwatukorosi!”

22 E sivitolula ikatupoi matausina, kawala, “Avaka dimlela? Avai mitugaga leivagi? Gala abani kwaitala la sula avaka bibodi kaliga, mapaila bawaiya e bataneku matauna.”

23 Mitaga saina minimani ikapinivekasi idousi sainela kidamwa bikatukorosi matauna. E kaigasi ikalisau. 24 Pailato ikaraiwaga ibodi bivagaisi makawala si nigada. 25 Itaneku matauna bogwa leisailisi wa bwala katupipi paila kowolova deli katumata, uula inigadaisi matauna; mitaga Yesu ikasali kidamwa bivagaisi makawala ninasi.

Ikatukorosaisi matauna

(Md 27.32-44; Mk 15.21-32; Yn 19.17-27)

26 Taitala Saimoni guma Sairinih imaima metoya okidodina. E tutala ivakoulisi Yesu iyosisi matauna isailisi korosi ovilavala matauna, kidamwa bikeula bibokuli Yesu.

27 Tobobawa sainela ibokulaisi matauna, toyo vivila iuvalamsi ikavinavinasi paila matauna. 28 Mitaga Yesu itovila iluki minasina, kawala, “Wo! yokomi vilemi Yerusalem, taga kuvalamsi paila yeigu, mitaga kuvalamsi paila yokomi titoulemi, toyo litumia. 29 Paila ka! wa yam makwaisina eimaimaisi tomota bikaibigasi, kawasi, ‘Bimwasawasi minasina nakaliga, toyo minasina gala bisumasi, toyo minasina gala bivanunusi.’ 30 Wa tuta matutowena bivitouulasi bilukwaisi koya kwevakaveka, kawasi, ‘Kukwapusisi bukutumaimasi,’ e baisa koya kwekikekita, ‘Kukubolaimasi.’ * 31 Paila kidamwa bivagaisi vavagi baisa wa kai kaigeyata, avaka bivigakaisi wa kai kaimatutila?”i

32 Ivakoulisi taiyu tuvaila tolibulebu kidamwa bikatumataisi deli matauna. 33 E bogwa iviloubusisi mapilana baleku idokaisi Pwaneta,j baisa ikatukorosaisi matauna, toyo matausina tolibulebu, taitala ola kakata, taitala ola kikiwama. 34 E Yesuk ikaibiga, kawala, “Tamagu kuligaiwa si mitugaga; paila gala inikolaisi avaka iuvagaisi.”

E ikowobobutasi kidamwa bivilaisi kala kwama. * 35 Tomota itotusi igigisaisi; mitaga tokwaraiwaga ikatudeuwaisi matauna, ikaibigasi, kawasi, “Eikatumovi tomota ituwoli. Kidamwa matauna la Mesaia Yaubada, e Yaubada kala tonaga, ibodi bikatumovi titoulela.” *

36 E tokwabilia tuvaila ikatudeuwaisi matauna, imaisi mwada bisakaisi waini pwayuyu, * 37 ikaibigasi, kawasi, “Kidamwa yoku si giyouveka mina Yudia, kukwatumovaim titoulem.”

38 Tuvaila isisu kala ginigini walakaiwa odabala,l “Matauna si Giyouveka mina Yudia.”

39 E taitala matausina tolibulebu leikatukorosaisi ividali matauna, kawala, “Ki, yokula Mesaia? Kukwatumovaim titoulem toyo yakama.”

40 Mitaga taiyuwela ibuyoyu sola, ikaibiga, kawala, “Ki, gala kukukoli Yaubada? Paila kada kamwaga e matauwena kala kamwaga makawala goli. 41 E yakida goli kada mipuki duwosisia; paila takakau avaka ibodi mapula da mitugaga. Mitaga matauwena gala avaka gaga leivagi.” 42 E ikaibiga, kawala, “Yesu, kululuwaigu kala tuta bukuyosi m Kwaraiwaga.”

43 E Yesu iluki matauna, kawala, “Kululuwai baisa, lagaila wala bitasisu kadataiyu mapilana Paradaisi.”m

Yesu ikaliga

(Md 27.45-56; Mk 15.33-41; Yn 19.28-30)

44 Bogwa itowota kalasia, e valu komwaidona idudubila igau ila itobala kalasia. 45 E wa tuta matutona kalasia gala visigala. Deli Bwala Kwebumaboma kala taboda karekwan itavisiki yayu. * 46 Oluvi Yesu iwaiweya, e ikaibiga, kawala, “Tamagu, bilomagu asaiki oyamam.” E bogwa ilivala makawala, itugwali bilomala ikaliga. *

47 Tutala kumatoula igisi avaka ikaloubusi iyakawoli Yaubada, kawala, “Mokwitala matauna tobwaila goli.”

48 E komwaidona tobobawa leisigugulasi kidamwa bigigisasi, tutala igisaisi avaka ikaloubusi, ikaimilavausi iwawaiyasi vitakosi. 49 E komwaidosi sala deli minasina vivila leibokulaisi matauna metoyasi mapilana Galili,o itotusi kaduwonaku igigisaisi vavagi makwaisina. *

Yosepa ibaku Yesu

(Md 27.57-61; Mk 15.42-47; Yn 19.38-42)

50 E isisu taitala tau yagala Yosepa metoya mpana si valu mina Yudia yagala Alimatia.p E togugula matauna, tobwaila deli tomitukwaibwaila. 51 Gala itagwala paila togugulaq ninasi toyo si vavagi, e iuwayausa paila Yaubada la Karaiwaga. 52 Tau matauna ilokaia Pailato inigadi wowola Yesu. 53 E ivabu minana ikapoliki omwaikapula yapupwakau yaminabwaita; e ibaku wa laka leikeli metoya odakuna, baisa gala taitala ibakubogwisi. 54 E yam makwaina Yamla Katubaiasa, e sabater eivitouula.s

55 Vivila minasina leimaisi deli matauna metoyasi mapilana Galili, ibokulaisi e igisaisi laka deli ammakawala ibakwaisi wowola. 56 E ikaimilavausi ikatubiasaisi bulami ituwoli ituwoli maiina simasimina.

Wa yam sabate ivaiwasisi makawala Karaiwaga makwaina. *

24

Yesu itokaia

(Md 28.1-10; Mk 16.1-8; Yn 20.1-10)

1 Obulubuvisiga Sunday minasina vivila ilosi wa laka, ilauwaisi bulami leikatubiasaisi. 2 E ibanaisi dakuna bogwa ikanuwada metoya wa laka. 3 Mitaga tutala isuvisi gala ibanaisi wowola. 4 Saina ininayuwasi paila baisa, e ka! taiyu tauwau itotusi otalisi minasina, kasi kwama yaguyugwayu sainela. 5 Ikokolasi, ikululusi, e migisi opwaipwaia, e tauwau ilukwaisi minasina, kawasi, “Veve! Avaka paila kunainevisi tomomova oluwalaisi tomata? 6 Gala isisu baisa. Bogwa eitokaia imovavau. Kululuwaisi ammakawala ilukwaimi tutala isisu Galili, * 7 kawala, ‘Ibodi bikasalaigusi yeigu Latula Tomota oyumasi tomitugaga, bikatukorosaigusi, e yam kwaitolula batokaia bamovavau goli.’ ”

8 E vivila iluluwaisi la biga, 9 ikaimilavausi metoyasi wa laka, isalaisi komwaidona vavagi makwaisina baisa matausina tailuwotala taitala deli baisa sesia komwaidosi. 10 Minasina ilivalasi makawala baisa aposetolot igasi Meri Magidalini sola Yowana toyo Meri Yemesa inala toyo mimilisi tuvaila. 11 Mitaga idokaisi biga mabigasina bigimakava wala; e gala idubumaisi minasina. 12 Mitagau Pita itokaia, isakaula ila wa laka. Ikululu itadoyai olumoulela, e igisi karekwa yapupwakau yaminabwaita e gala avaka tuvaila. E isilavi ikaimilavau ola bwala, e itutu wowola paila avaka bogwa leikaloubusi.

Taiyu ilosi Emeiyusa

(Mk 16.12-13)

13 E yam makwaiwena taiyu matausina ililoulasi bilosi ovalu yagala Emeiyusa, kala maloula metoya mapilana Yerusalem katupoluwotala katupotala katupwaila keda (11 km). 14 Ibibigatonasi paila komwaidona vavagi makwaisina leikaloubusisi. 15 Tutala ililivalasi ititamapusi, Yesu titoulela ima otalisi ividuli matausina. 16 Mitaga itaboda ninasi e gala bivitusaisi matauna. 17 E iluki matausina, kawala, “Avaka kubigitonaisi tutala kuliloulasi ke?”

E itomwaisi, igibugibu migisi. 18 Taitala matausina yagala Kiliopasa ivitakauloki matauna, kawala, “Ki, yoku tosisula Yerusalem, e kammwaleta gala kunikoli avaka ikaloubusisi baisa yam makwaisina?”

19 Ikatupoi matausina, kawala, “Avai vavagi?”

Ilukwaisi matauna, kawasi, “Paila Yesu guma Nasaredi,v matauna tovitoubobuta topeula ola vavagi deli ola biga omatala Yaubada toyo omitasi tomota komwaidosi. 20 E kama tolulasi kasi tokugwa toyo kama tokwaraiwagasi ikasalaisi kidamwa bikamwagasi bikatumataisi, e ikatukorosaisi matauna. 21 Mitaga yakamaisi kapikwakusi mwada matauna bikoli Isireli. E ka! tuvaila vavagi makwaina bogwa leikaloubusi e lagaila goli yam kwaitolula. 22 Tuvaila, mimilisi vivila metoyasi oma bodasi ilivalasi mimilisi vavagi e saina itutu wowomasi sainela. Paila bulubuvisiga ilosi wa laka, 23 mitaga gala ibanaisi wowola; e ikaimilavausi ikamitulaisi kidamwa bogwa leigisaisi anelosi ilukwaisi kidamwa bogwa leimova. 24 E mimilisi baisa yakamaisi ilosi wa laka, ibanaisi makawala vivila si biga, mitaga matauna gala igisaisi.”

25 E Yesu iluki matausina, kawala, “Wo toninagowa yokomi, saina kasai mi dubumi paila komwaidona avaka avaka tovitoubobuta leilivalaisi. 26 Ki, kaina ibodi wala matauna Mesaia ikugwa bilumkoli mayuyu makwaisina e bisuvi okala kalugologusa saina guyugwayu kadai?” 27 Ikatumiki Buki Pilabumabomaw baisa matausina, e ivitouula metoya baisa Mosese deli tovitoubobutax komwaidosi; e ivituloki matausina avai ginigini isisu paila matauna titoulela.

28 E katitaikina iviloubusisi okadumalaga; e matauna mwada bisaitaula. 29 Mitaga ikaliyeiasi baisa matauna, kawasi, “Tasimwaisi, paila bogwa eikoyavi e yam bogwa biwokuva.” E isuvi isikaili matausina. 30 Osi tuta kamkwam, ikau kaula, inokagutoki baisa Yaubada, ikimimisi isaiki matausina. 31 E matausina imitalala mitasi, ivitusaisi matauna; e omitasi itamwau. 32 E ibigatonasi, kawasi, “Igau ilukwaida wa keda, e ikatumiki Buki Pilabumaboma baisa yakida, saina iyuviyavi nanoda kadai?”

33 E tuta matutona wala itokaiasi, ikaimilavausi Yerusalem; e ibanaisi matausina tailuwotala taitala bogwa isigugulasi toyo sesia, 34 ikikaibigasi, kawasi, “Mokwitala Tomoya bogwa leitokaia, e leiyoulapula baisa Saimoni.”

35 E kasitaiyu isolasi paila avaka ikaloubusi wa keda, deli ammakawala ivitusaisi matauna tutala ikimimisi kaula.

Yesu iyoulapula baisa la toligalega

(Md 28.16-20; Mk 16.14-18; Yn 20.19-23; VA 1.6-8)

36 Ililivalasi, e Yesu titoulela itowala e iluki matausina, “Bitalaguva lupomi.”

37 Mitaga inokubukubusi sainela, ikokolasi, e idokaisi igisaisi kosa. 38 E iluki matausina, kawala, “Avaka paila ikubukubu lupomi? Avaka paila kuninayuwasi? 39 Kugisaisi yamagu toyo kaikegu, yeigula goli asisu; kukwabikonaigusi e bukugisaisi; paila kosa gala isim vilionela deli tutuwanela, makawala kugisaisi isim baisa yeigu.”

40 Bogwa ilivala makawala, e ivituloki matausina yamala toyo kaikela. 41 Mitaga gala bidubumaisi goli paila si mwasawa, deli itutu uwosi. Mapaila inigadi matausina, kawala, “Ki, sitana avaka isisu bakam?” 42 Isakaisi matauna bubotala yena nagubugwabu,y 43 e ikau, ikam omitasi.

44 Oluvi iluki matausina, kawala, “Vavagi makwaisina bogwa lalukwaimi tuta matutona lasikailimi. Paila bogwa lakaibiga kidamwa avaka avaka Mosese la Karaiwaga deli tovitoubobuta deli Samz leiginisi paila yeigu gala bisala goli.”

45 E itapuloki ninasi kidamwa bikatetasi Buki Pilabumaboma. 46 E iluki matausina, kawala, “Buki Pilabumaboma kala ginigini isisu, kidamwa iboda matauna Mesaia bibani mmayuyu, e yam kwaitolula bitokaia bimovavau. 47 Tuvaila kidamwa bukuvigakaimi wodola Mesaia e bukukwamitulaisi mabigana paila ninavila toyo mitugaga kala ligaiwa baisa komwaidosi mina watanawa; e bukuvitouulasi Yerusalem. 48 E yokomi kala tosola vavagi makwaisina. 49 E ka! bogwa bawitali baisa yokomi avaka Tamagu eikatotila;a mitaga ibodi bukutulotulasi ovilouveka,b igau peula makwaina metoya wa labuma bibusi baisa yokomi.” *

Yesu ila walakaiwa

(Mk 16.19-20; VA 1.9-11)

50 E ivakouli matausina ilosi otalila Bedani;c e yamala ikoulaila, ibigibwaili matausina. * 51 E tutala eibigibwaili isilavi matausina e ila walakaiwad wa labuma. 52 E ikavaginaisi matauna,e e ikaimilavausi Yerusalem, e saina imwasawasi. 53 E yumyambwata isisuaisi wa Bwala Kwebumaboma, iyakawolaisi Yaubada.

a 1:1 Gala wala tanikoli avaka paila matauna, mesinaku wala matauna taitala toveka (kugisi mailela 3) deli inikoli uulela tapwaroru. Kugisi tuvaila VA 1.1.

* 1:4 1.4 1 Lil 24.10

b 1:5 Matauwena Erodi Toveka. Kugisi makasana Biga Kala Katumiki.

c 1:9 Yam kwaitala kwaitala sivayu bigabwaisi maiina simasimina, kaukwau deli koyavi.

* 1:15 1.15 Baw 6.3

d 1:17 Tovitoubobuta Ilaitia isim la peula bivagi kaboyowalula.

* 1:17 1.17 Mal 4.5-6

* 1:19 1.19 Dan 8.16; 9.21

e 1:23 Kala karaiwaga biwotetila biboda kwaitala wiki oluvi bivaiwasi.

f 1:25 Mina Yudia eidokaisi vivila kala mmosila kidamwa binakaliga. Paila idokaisi baisa Guyau la mipuki baisa minana.

g 1:26 Mina Isireli si valu pilamwaidona ikelitulaisi e katupotala opiliyavata mapilana Galili.

h 1:26 Mapilana valu isisu milaveta Galili opilibolimilayouya kala kaduwonaku makawala Kaibola bitala Obulaku (26 km).

* 1:27 1.27 Md 1.18

i 1:28 Vakota baisa yoku! Mimilisi buki pilabubogwa ikatumkulovaisi bigala yakaula makawala mailela 42 - “Yoku bukukwalisau vivila komwaidosi uula kam mitakwai.”

j 1:31 Yesu. Maigana kala katumiki “bikatumova” kaina “Guyau matauna tokwatumova”.

* 1:31 1.31 Md 1.21

* 1:32 1.32-33 2 Sml 7.12,13,16; Ais 9.7

k 1:35 magudina tobumaboma bukuvilulu.Gagabila bitagini “magudina bukuvilulu bitobumaboma”.

* 1:37 1.37 Vit 18.14

l 1:39 Mina Isireli si valu pilamwaidona ikelitulaisi e katupotala opilibolimila mapilana Yudia.

m 1:46 Mapilana wosi eisau Meri isisu mailela 46-55, e totapwaroru tokinabogwa leima lagaila idokaisi yagala “Magnificat”, paila uula baisa wosi bigala bigimatala obonasi mina Roum.

* 1:46 1.46-55 1 Sml 2.1-10

* 1:48 1.48 1 Sml 1.11

* 1:52 1.52 Yob 5.11; 12.19

* 1:55 1.55 Vit 17.7

n 1:59 Paila mina Yudia kasi gulogula “bobu” kugisi makasana Biga Kala Katumiki. Kugisi tuvaila Vit 17.9-14.

* 1:59 1.59 Tol 12.3

o 1:68 Mapilana wosi eisau Sekaraia isisu mailela 68-79, e totapwaroru tokinabogwa leima lagaila idokaisi yagala “Benedictus”, paila uula baisa wosi bigala bigimatala obonasi mina Roum.

p 1:76 Kugisi makasana Biga Kala Katumiki.

* 1:76 1.76 Mal 3.1

* 1:79 1.79 Ais 9.2

q 1:80 Mapilana vilouwokuva wala saina raibwaga, isisu wa Waya Yoridani mapilana opilibomatu, katitaikina Milaveta Pilamata.

r 2:1 Mina Roum si Giyouveka eidokaisi Sisa (Caesar), e wa tuta 27 BC bila 14 AD si Giyouveka yagala Gaius Octavius. Matauwena yagala ikatumkulovaisi igitolula idokaisi “Ogusito” (Augustus), maigana kala kivila “Towalakaiwa”.

s 2:2 Mina Roum idokaisi mina Yudia si valu pilamwaidona mwada katupotala olumoulela mapilana Siria.

t 2:4 Mapilana valu katitaikina Yerusalem opilibolimila kala kaduwonaku makawala Kaibola bitala Omarakana (8 km).

u 2:7 Mina Yudia bikabomaisi kuluta tau baisa Guyau Yaubada.

v 2:11 Baisa mapilana Bedeliem (kugisi mailela 4 kala katumiki).

w 2:14 e watanawa bitalaguva luposi matausina iyomwasalaisi Yaubada. Gagabila bitagini “e watanawa bivakota valu deli Yaubada bikabwaili tomota komwaidosi.”

x 2:21 Kugisi makasana Biga Kala Katumiki.

* 2:21 2.21 Tol 12.3; Lk 1.31

y 2:22 Mina Yudia idokaisi kidamwa vivila makateki eivalulu e minana bomikikila wala, gala gagabila bitapwaroru kaina bigisi sala. Ibodi wala bisipwepuni ola bwala bila igau tutala pwapwawa bibobu. Oluvi bikaimilavau bisisu ola bwala paila kweluwotolu kwaitolu yam, e oluvi bilulasi baisa Guyau makawala Mosese la karaiwaga.

* 2:22 2.22-24 Tol 12.6-8

z 2:23 Kugisi mailela 7 kala katumiki.

* 2:23 2.23 Sun 13.2,12

a 2:26 Kugisi makasana Biga Kala Katumiki.

b 2:29 Mapilana wosi eisau Simioni isisu mailela 29-32, e totapwaroru tokinabogwa leima lagaila idokaisi yagala “Nunc Dimittis” (“lagaila kutanekwaigu”), paila baisa wosi bigala bigimatala obonasi mina Roum.

* 2:32 2.32 Ais 42.6; 49.6; 52.10

c 2:33 Tamala deli inala.Mimilisi wala buki pilabubogwa eiginisi “Matausina Yosepa deli gwadi inala”.

d 2:37 e ikwabuya paila taitu kweluwolima kweluwotolu kwaivasi: Gagabila bitakivilaisi “e baisa tuta kala taitu iboda kweluwolima kweluwotolu kwaivasi goli.”

e 2:37 Kugisi makasana Biga Kala Katumiki.

* 2:39 2.39 Md 2.23

f 2:41 Kugisi makasana Biga Kala Katumiki.

* 2:41 2.41 Sun 12.1-27; Kak 16.1-8

g 2:49 Gagabila bitagini “bauvagi la paisewa Tamagu”.

* 2:52 2.52 1 Sml 2.26; Big 3.4

h 3:1 Matauna mina Roum si Giyouveka paila 14-37 AD. Mapaila taitu kweluwotala kwailimala baisa 28 kaina 29 AD, e Yesu kala taitu eiboda kaina kweluwotolu taitu (kugisi mailela 23).

i 3:1 Matauna mina Roum si tokwaraiwaga paila mapilasina Yudia, Sameria deli Idumia, iyosi la guyau 26-36 AD.

j 3:1 Matauna Erodi Anitipasa, mina Roum si tokwaraiwaga paila mapilasina Yudia deli Peria, iyosi la guyau 4 BC bila 39 AD.

k 3:1 Matauna iyosi la guyau 4 BC bila 34 AD, e la kabokwaraiwaga isisu opiliyavata.

l 3:2 Anasa matauna Tolula Toveka wa taitu 6-15 AD. Oluvi yawala Kaiapa eimila Tolula Toveka 18-36 AD.

m 3:2 Kugisi makasana Biga Kala Katumiki.

n 3:2 Kugisi Lk 1.80 kala katumiki.

* 3:4 3.4-6 Ais 40.3-5

* 3:7 3.7 Md 12.34; 23.33

o 3:8 Mina Yudia eidokaisi titoulesi Yaubada la tomota tatousi paila uula Yaubada omitibogwa eilivala biga katotila baisa tubusi Eberaam.

* 3:8 3.8 Yn 8.33

* 3:9 3.9 Md 7.19

p 3:12 Kugisi makasana Biga Kala Katumiki.

* 3:12 3.12 Lk 7.29

q 3:14 Matausina mina Roum omitibogwa eikabiliasi deli mina Yudia, e mina Roum eikalisauwaisi e baisa tuta mina Roum si tokwabilia iiyamataisi valu.

r 3:16 Wotetila makwaina bibodi taitala towotetila towatanawa wala bivagi, mitaga Yoni eidoki titoulela gala wala avaka omatala Mesaia.

s 3:17 Otutala tayoyuwa tobigubagula mina Yudia bisailisi witi komwaidona opwaipwaia e tomota deli mauna bivapupoiyaisi mwada bitavileiyaisi witi kanuvinela. Oluvi biyosisi kabokila bilavi komwaidona walakaiwa, e yagila biyuvisau msomsa mitaga waitunela witi bikapusi bim opwaipwaia. E saina gagabila bikougugulaisi bisailisi wa bwaima.

t 3:19 Matauwena yagala Pilipi (kugisi Mk 6.17) tolela Roum matauna. Mitaga ibodi bitaluluwaisi taitala Pilipi la iliesa isisu, matauwena tokwaraiwaga (kugisi mailela 1).

* 3:19 3.19-20 Md 14.3-4; Mk 6.17-18

* 3:22 3.22 Vit 22.2; Sam 2.7; Ais 42.1; Md 3.17; Mk 1.11; Lk 9.35

u 4:2 Matauna kala tokwaraiwaga uvagila gaga; maigana yagala kala katumiki “Totabinona”.

* 4:4 4.4 Kak 8.3

* 4:8 4.8 Kak 6.13

* 4:10 4.10 Sam 91.11

* 4:11 4.11 Sam 91.12

* 4:12 4.12 Kak 6.16

v 4:15 Avai tuta tomota bisigugulasi osi bwala tapwaroru, igagabila tovituloki ituwoli ituwoli bisuvisi biuvitulokisi e bititanekwaisi mina Yudia si Buki Pilabumaboma baisa tosusuvi tapwaroru.

w 4:16 Bwala Tapwaroru kala tokugwa gagabila binagi avai tau goli magila kidamwa bikalawa Buki Pilabumaboma otutala tapwaroru.

x 4:16 Baisa mina Yudia si buki pilabumaboma, yakidasiga tadoki mapilana Kabutubogwa.

* 4:18 4.18-19 Ais 61.1-2

* 4:24 4.24 Yn 4.44

* 4:25 4.25 1 Gwe 17.1

* 4:26 4.26 1 Gwe 17.8-16

y 4:27 Yakidasi taginisi lelia makwaina, mitaga mina Girisi si biga eiginisi ikoumgulaisi mimilisi lelia ituwoli ituwoli tuvaila.

* 4:27 4.27 2 Gwe 5.1-14

z 4:31 Mapilana valu isisu milaveta Galili olumata opilikwaibwagayouya.

* 4:32 4.32 Md 7.28-29

a 4:34 Baisa bigala kominimani, e metoya baisa tanikoli wala magisi mwada bivataisi sola Yesu.

b 4:34 Kidamwa magisi bilivalasi paila taitala tau, mimilisi tuta bikaibigimgulisi la valu. Kugisi 1 Gwe 17.1 (Ilaitia tolela Tisibe), Mk 15.43 (Yosepa guma Arimatia) deli VA 9.11 (Saulo guma Tasu).

c 4:34 Ililivalasi makawala mwada bikibubotaisi Yaubada la Mesaia.

d 4:40 Mina Yudia idokaisi kwaitala yam kala vigimkovila tuta makwaina isisalili kalasia, e oluvi gagabila bivitouulasi yam kwaiyuwela la vavagi. E yam makwaina sabate, mauula avai tuta bogwa eisalili kalasia idokaisi sabate bogwa leiwokuva e gagabila bikokeulasi tokwatoula bimaiyaisi e Yesu bikatumovi.

e 4:43 Kugisi makasana Biga Kala Katumiki.

f 4:44 mina Yudia. Mimilisi buki pilabubogwa iginisi “mina Galili”.

g 5:1 Baisa Milaveta Galili igiyuwela wala. Makwaina milaveta sopila sumokainia kala wonaku Kavataria bitala Sinaketa (21 km) e kala beiyaya Gusaweta bitala Kaileula (13 km), isisu olumoulela mapilana Galili.

* 5:1 5.1-3 Md 13.1-2; Mk 3.9-10; 4.1

h 5:3 Wa tuta matutona tovituloki kasi gulogula bisilaisi kidamwa mwada biuvitulokisi.

* 5:4 5.4 Yn 21.3

* 5:6 5.6 Yn 21.6

i 5:12 Idokaisi lelia bivigaki matausina makawala tomitugaga, paila uwosi kala gaga eiyogwali si tapwaroru, e mauula gala gagabila bitemmalaisi Yaubada. Baisa uula tokwatoula magisi mwada Yesu bikau kala gaga e bogwa bimigileusi e gagabila bitemmalaisi Yaubada.

j 5:13 Mina Yudia kasi kokola idokaisi kidamwa availa bikabikoni taitala tolelia bogwa bivigaki titoulela bomikikila makawala tokwatoula. Mitaga Yesu inikoli baisa gala makawala e mauula gala wala ikokola, ikabikoni wala.

k 5:14 Mina Yudia kasi karaiwaga tolula wala ibodi bigisi wowola tokagwaiguya e bikabwaili matauna kidamwa kala katoula leibwaina. Oluvi tokwatoula bilula makawala Mosese la Karaiwaga e gagabila bikaimilavau bisikaila sala ola valu.

* 5:14 5.14 Tol 14.1-32

l 5:17 Kugisi makasana Biga Kala Katumiki.

m 5:19 Kugisi Md 24.17 kala katumiki paila matabudona buligayuwela odabala bwala. Kaimapula katuva bisailisi sisila kai deli yekwesi e bikatumkulovaisi pwaipwaia bitutusi bidudubuna. Mauula saina gagabila bikilikelisi bikipwanaisi mwada kabosusuvi.

n 5:20 Yesu eigisi matausina tokeula deli goli tokwatoula eidubumaisi Yesu gagabila bikatumovi matauna.

o 5:24 Kugisi makasana Biga Kala Katumiki. Mapilana Kabutuvau maigana Yesu wala yagala.

p 5:27 Kugisi makasana Biga Kala Katumiki.

q 5:27 Matauna igiyuwela Madiu, makawala isisu Md 9.9.

r 5:30 Matausina si bubunela makawala tokougugula pokala eipakaisi kabikaula baisa bidubadu karaiwaga, makawala mimilisi kaula bomikikila bikamsi deli kasi karaiwaga bomala bikalubailasi deli matausina gala mina Yudia. E kidamwa bipakaisi kasi karaiwaga makwaisina, mina Yudia kasi tokugwa bikoulovaisi matausina bidokaisi tomitugaga.

* 5:30 5.30 Lk 15.1-2

s 5:36 Bigavisaiki baisa kukonebu livalela bivituloki uvagila tapwaroru.

t 5:37 Miyana lukwava biyoudulaisi metoya kanuvinela mauna.

u 5:37 Avai tuta sopila waini olopola lukwava bimila waini bogwa bisapila, e kidamwa papala lukwava gala ipwapwasa, waini bikipwani biyogagi lukwava e waini biligabu bitamwau wala.

v 6:1 Mina Yudia kasi gulogula bitagwalasi toliloula tokamolu bigudaisi bikamsi waitunela witi.

* 6:1 6.1 Kak 23.25

w 6:2 Parisi igisaisi toligalega avaka eivigakaisi waitunela witi e eidokaisi baisa makawala paisewala tayoyuwa, e paisewa makwaina bomala availa bivagi wa yam sabate.

* 6:3 6.3-4 1 Sml 21.1-6

x 6:4 Baisa Yaubada la buliyoyova (kugisi Sun 36.8-38), paila wa tuta matutona igau goli gala bikaliaiisi Bwala Kwebumaboma mapilana Yerusalem.

* 6:4 6.4 Tol 24.9

y 6:5 Kugisi makasana Biga Kala Katumiki.

z 6:6 Kugisi makasana Biga Kala Katumiki.

a 6:7 Paila boda makwaisina kugisi makasana Biga Kala Katumiki.

b 6:10 iluki matauna.Mimilisi buki pilabubogwa eiginisi “deli la gibuluwa iluki matauna”.

c 6:13 Kugisi makasana Biga Kala Katumiki.

d 6:15 Paila uula matauna taitala metoya osi boda matausina availa availa magisi bikabiliasi deli mina Roum mwada biyabaisi matausina bisilavaisi si valu mina Yudia.

e 6:16 Maigana kala katumiki kaina “guma Keriota”. Mitaga mimilisi tokwabitam idokaisi tuvaila kala katumiki kaina “Toubuwabu” kainaga “Tokwasesila”.

f 6:17 Mapilasina valu si valu matausina gala mina Yudia isisuaisi olumata oBolita Kwaiveka, mapilana Galili opiliyavata.

* 6:22 6.22 1 Pt 4.14

* 6:23 6.23 2 Lil 36.16; VA 7.52

* 6:31 6.31 Md 7.12

g 6:35 Mimilisi buki pilabubogwa iginisi “taga bukukitumouwaisi dubumi baisa availa availa.”

* 6:39 6.39 Md 15.14

* 6:40 6.40 Md 10.24-25; Yn 13.16; 15.20

h 6:41 Mabigana ikibuboti taitala totapwaroru wala.

* 6:44 6.44 Md 12.33

* 6:45 6.45 Md 12.34

i 7:2 Matauna taitala guma Roum, mina Yudia idokaisi matauna tilaula wala.

j 7:11 Eiyam: Mimilisi buki pilabubogwa iginisi “eiyam oluvi”.

k 7:11 Mapilana valu katitaikina Nasaredi opilibolimila, kala kaduwonaku Obwelia bitala Tukwaukwa (10 km).

* 7:22 7.22 Ais 35.5-6; 61.1

* 7:27 7.27 Mal 3.1

l 7:29 Kugisi makasana Biga Kala Katumiki.

* 7:29 7.29-30 Md 21.32; Lk 3.12

m 7:34 Kugisi Lk 5.30 kala katumiki.

n 7:37 Kugisi makasana Biga Kala Katumiki.

* 7:37 7.37-38 Md 26.7; Mk 14.3; Yn 12.3

o 7:38 Wa yam makwaisina avai tuta bikamkwamsi tomota bikanutatavaisi okabaikunu e oyumasi pilakakata bikamkwamsi, mitaga kaikesi otuboulosi wala. Mauula minana bitotu otuboulola e biwini kaikela makawala.

p 7:39 Kugisi makasana Biga Kala Katumiki.

q 7:46 Mina Yudia kasi gulogula avai tuta taitala kasi ugowaga bisuvi mwada deli bikamsi, tolibwala bisaiki sita bulami kidamwa bikeputumi kulula deli dabala mwada bivaiwasi otutala yam kala yuviyavi.

r 8:2 Minana im Magidala, mapilana valu omilaveta Galili olumata opilikwaibwaga wala.

* 8:2 8.2-3 Md 27.55-56; Mk 15.40-41; Lk 23.49

s 8:3 Matauna Erodi Anitipasa, mina Galili kasi tokwaraiwaga, e tamala yagala Erodi Toveka (kugisi Lk 3.1 kala katumiki.)

t 8:3 Kugisi makasana Biga Kala Katumiki.

* 8:10 8.10 Ais 6.9-10

* 8:15 8.15 Md 5.15; Lk 11.33

u 8:16 Mina Yudia si kaitapa bisailisi bulamila olibe okaboma kaina olukwava e bivakataisi metoya yatala wotunu yakukupi.

* 8:17 8.17 Md 10.26; Lk 12.2

* 8:18 8.18 Md 25.29; Lk 19.26

v 8:22 Baisa Milaveta Galili mapilana opilibomatu, e mapilana tomotala gala mina Yudia.

w 8:26 Mimilisi buki pilabubogwa eiginisi Gadara (kugisi Md 8.28), mimilisiga Gegesa.

x 8:27 Idokaisi dimoni deli baloma gaga bimili valusi oluwalaisi laka.

y 8:28 Kugisi Lk 4.35 kala katumiki.

z 8:31 Idokaisi bikatupipi baloma gaga osikowala pwaipwaia bisisuaisi bila igau tuta kala vigimkovila, e wa tuta matutona bibodaisi kasi mipuki wala.

a 8:34 Baisa mapilana Gerasa (kugisi mailela 26).

b 8:40 Yesu leima mapilana opilikwaibwaga.

c 8:43 Uula minana kala buyavi gala wala bwaina.

d 8:44 Mina Yudia bikatububulaisi kaipagala kasi kwama bikibubotaisi si kabikaula baisa Yaubada (kugisi Baw 15.37-41, Md 23.5).

e 8:45 Pita.Mimilisi buki pilabubogwa ikatumkulovaisi “deli sala”.

f 8:45 ileitupaimsi. Mimilisi buki pilabubogwa ikatumkulovaisi “e ka, yoku kukwaibiga, kawamgwa, ‘Availa ikabikonaigu?’ ”

* 9:3 9.3-5 Lk 10.4-11

g 9:5 Baisa bikibuboti bogwa goli eipakaitulaisi gala magisi mapilana valu.

* 9:5 9.5 VA 13.51

h 9:7 Matauna Erodi Anitipasa (kugisi Lk 3.1 kala katumiki).

* 9:7 9.7-8 Md 16.14; Mk 8.28; Lk 9.19

i 9:8 Mina Yudia eidokaisi matauna tovitoubobuta Ilaitia ikugwa bimaibogwa ikatubiasi valu paila Mesaia bogwa bima (kugisi Mal 4.5-6).

j 9:13 Makwaisina kwekikekita wala, kala kwaiveka makawala kwaitala simsimwai bogwa tasulu.

k 9:19 Kugisi mailela 8 kala katumiki.

* 9:19 9.19 Md 14.1-2; Mk 6.14-15; Lk 9.7-8

* 9:20 9.20 Yn 6.68-69

l 9:22 Paila mabudosina, kugisi makasana Biga Kala Katumiki.

* 9:23 9.23 Md 10.38; Lk 14.27

* 9:24 9.24 Md 10.39; Lk 17.33; Yn 12.25

* 9:28 9.28-35 2 Pt 1.17-18

* 9:35 9.35 Ais 42.1; Md 3.17; 12.18; Mk 1.11; Lk 3.22

* 9:46 9.46 Lk 22.24

* 9:48 9.48 Md 10.40; Lk 10.16; Yn 13.20

m 9:52 Mapilana Sameria isisu oluwalaisi mapilasina Yudia deli Galili. Mina Yudia eidokaisi mina Sameria tokukolosi, paila uula kala tuwoli kidikedasi si tapwaroru deli bubunesi deli goli kasi gulogula, e mina Sameria ninasi makawala wala paila mina Yudia.

n 9:54 Mimilisi buki pilabubogwa eikatumkulovaisi, “makawala Ilaitia eikaraiwogi omitibogwa??.

* 9:54 9.54 2 Gwe 1.9-16

o 9:55 ibuyoyu matausina. Mimilisi buki pilabubogwa eikatumkulovaisi, “e ikaibiga, kawala, ‘Wi! Yokomi gala wala kunikoli avai baloma ikikaraiwogaimi. Ka, yeigu Latula Tomota lama gala mwada bakatudidaimi tomota, mitaga kidamwa bakatumovi matausina.’ ”

p 9:59 Baisa kaina bigivakala e kala katumiki, “Bala ayamati tamagu igau tutala bikaliga matauna.” Mina Yudia idokaisi ibodi bitapilasaisi tonamakava, mitaga ibodi sainela bitayamataisi tomata kala visalili.

* 9:61 9.61 1 Gwe 19.20

q 10:1 inagi tailuwolima tailuwoyu.Mimilisi buki pilabubogwa eiginisi ‘inagi tailuwolima tailuwoyu taiyu’. Mapilana buki Vitouula uula 10 eigini kidamwa boda kala bawa baisa ovalu watanawa buduluwolima buduluwoyu, e kaina Yesu einagi eiwitali tailuwolima tailuwoyu paila mwada bivituloki ibodi komwaidosi mina watanawa bilagaisi la biga.

* 10:2 10.2 Md 9.37-38

* 10:3 10.3 Md 10.16

r 10:4 Wa tuta matutona tokwaidadina saina biyomadaisi tuta wa keda kidamwa bibudobodaisi availa e bilivalaisi nokagutoki gala iyomala, mauula Yesu eiluki toligalega taga biyomadaisi tuta osi liloula metoya budoboda sesia wa keda, paila ibodi mokwita binanakwasi bilosi bikakamatulasi.

* 10:4 10.4-11 Md 10.7-14; Mk 6.8-11; Lk 9.3-5

* 10:7 10.7 1 Kr 9.14; 1 Tm 5.18

s 10:9 bogwa ivakatitaikinemi. Gagabila bitakivilaisi “bogwa goli leimakaiami.”

* 10:10 10.10-11 VA 13.51

t 10:11 Kugisi Lk 9.5 kala katumiki.

u 10:11 bogwa ivakatitaikina: Gagabila bitakivilaisi “bogwa goli leimakaiami.”

v 10:12 Valu mapilana valu pilabogwa katitaikina Milaveta Pilamata, omitibogwa Yaubada eikatudoum metoya wa kova paila uula tolesi valu si bubunela saina gaga sainela; kugisi Vit 19.24-28.

* 10:12 10.12 Vit 19.24-28; Md 10.15; 11.24

w 10:13 Kugisi Lk 6.17 kala katumiki.

* 10:13 10.13 Ais 23.1-18; Isi 26.1—28.26; Yoe 3.4-8; Emo 1.9-10; Sek 9.2-4

* 10:15 10.15 Ais 14.13-15

* 10:16 10.16 Md 10.40; Mk 9.37; Lk 9.48; Yn 13.20

x 10:17 Kugisi mailela 1 kala katumiki.

y 10:18 Maigana Diabolo igiyuwela, e kala katumiki “Tosilaboda”.

z 10:19 Matauwena goli Diabolo.

* 10:19 10.19 Sam 91.13

a 10:21 metoya baisa Baloma Tobumaboma.Mimilisi buki pilabubogwa iginisi “metoya baisa Baloma”, mimilisiga ituwoli iginisi “onanola titoulela”.

b 10:22 Tamagu: Mimilisi buki pilabubogwa eivitoulaisi mailela 22 kala ginigini baisa makawala, “E Yesu itovila igigisi la toligalega e iluki matausina kawala, ‘Tamagu…’ ”

* 10:22 10.22 Yn 3.35; 10.15

* 10:25 10.25-28 Md 22.35-40; Mk 12.28-34

* 10:27 10.27 Tol 19.18; Kak 6.5

* 10:28 10.28 Tol 18.5

c 10:30 Mapilana valu wa Waya Yoridani mapilana opilikwaibwaga, deli Yerusalem opilibomatu kala kaduwonaku makawala Kavataria bitala Kaibola (24 km).

d 10:32 Paila mabudona Libai kugisi makasana Biga Kala Katumiki.

e 10:33 Kugisi Lk 9.52 kala katumiki.

* 10:33 10.33-34 2 Lil 28.15

f 10:34 Makwaisina bipilasi kala lewa. Bulami bikatuminum mmayuyu, deli waini bikatumigileu. E tuvaila kugisi Ym 5.14.

* 10:38 10.38-39 Yn 11.1

g 10:42 kwaitala vavagi iboda. Mimilisi buki pilabubogwa iginisi, “mimilisi vavagi wala iboda, kainaga kwaitala vavagi wala.”

h 11:3 Gagabila tuvaila bitagini “avaka bibodi yam lagaila” kainaga “avaka bibodi nabwaia”.

i 11:11 kaimapula yena.Mimilisi buki pilabubogwa ikatumkulovaisi “e dakuna kaimapula kaula”; kugisi Md 7.9.

j 11:15 Maigana idokaisi igiyuwela yagala matauna Diabolo mwada matauna baloma gaga kasi tokwaraiwaga. Sitana makawala mina Pilisitia si yaubada yagala Bealisebubi; kugisi 2 Gwe 1.2-3.

* 11:15 11.15 Md 9.34; 10.25

* 11:16 11.16 Md 12.38; 16.1; Mk 8.11

* 11:23 11.23 Mk 9.40

k 11:24 Idokaisi viloupakala pilimbwailisi baloma gaga, magisi bisigagasi baisa goli.

* 11:29 11.29 Md 16.4; Mk 8.12

l 11:30 Youna eisisu olopola yena naveka eiboda yam kwaitolu deli bogi kwaitolu. Kugisi Md 12.41 kala katumiki.

* 11:30 11.30 You 3.4

m 11:31 Minana giyouvila mapilana Siba, mapilawena olumoulela mapilana Arebia opilibolimila.

* 11:31 11.31 1 Gwe 10.1-10; 2 Lil 9.1-12

* 11:32 11.32 You 3.5

n 11:33 kaina bikatubukoli wa peta.Mimilisi wala buki pilabubogwa gala wala biginisi mabigana.

* 11:33 11.33 Md 5.15; Mk 4.21; Lk 8.16

o 11:37 Kugisi makasana Biga Kala Katumiki.

p 11:37 Kugisi Lk 7.38 kala katumiki.

q 11:38 Mina Yudia kasi karaiwaga kwaitala ibodi biwinabogwa oluvi bikamsi, e ibodi sainela biluluwaisi kidamwa makateki goli leibodaisi tomota bidubadu.

r 11:40 Matauna ibubuli tapwala tomota bogwa tuvaila ibubuli olumoulela.Gagabila bitagini, “Ki, avai tau biwini tapwala bogwa tuvaila biwini olumoulela, kadai!”

* 11:42 11.42 Tol 27.30

s 11:44 Mina Yudia tuta tuta bikatububulaisi laka deli pwaka mwada gala availa bikabikonimakavi. Kidamwa availa bisula e bikabikoni, tomota bidokaisi matauna bogwa eiyogwali titoulela e bomala bisuvi bwala tapwaroru kaina bikalubaila deli sala mina Yudia.

t 11:51 Kugisi 2 Lil 24.20-22. Makwaina katumata baisa katumata komwaidona kwaibodanim olumoulela mapilana Kabutubogwa, paila uula mapilana buki 2 Liliu kala vigimkovila Kabutubogwa. E makawala goli Eibeli kala katumata baisa katumata komwaidona kwematala olumoulela Kabutubogwa (kugisi Vit 4.8).

* 11:51 11.51 Vit 4.8; 2 Lil 24.20-21

u 12:1 Mabigana “yisi” bigavisaiki wala paila vituloki doudoga.

* 12:1 12.1 Md 16.6; Mk 8.15

* 12:2 12.2 Mk 4.22; Lk 8.17

* 12:10 12.10 Md 12.32; Mk 3.29

* 12:11 12.11-12 Md 10.19-20; Mk 13.11; Lk 21.14-15

v 12:25 bukukwatumkulovi m momova.Gagabila bitagini “bukukwatumkulovi m towonaku”.

w 12:27 Wa tuta matutona eiguguyau, Guyau Solomoni la guguwa deli la veiguwa ikalisau odubasi gweguya komwaidosi ovalu watanawa; kugisi 1 Gwe 10.23.

* 12:27 12.27 1 Gwe 10.4-7; 2 Lil 9.3-6

x 12:33 Wa tuta matutona tomota kasi karekwa yabubwaila deli moi saina mwau mipusi ikalumgolaisi deli si veiguwa goli.

* 12:35 12.35 Md 25.1-13

* 12:36 12.36 Mk 13.34-36

* 12:39 12.39-40 Md 24.43-44

y 12:46 bitapupoi wowola.Gagabila bitagini “bilavi matauna bila okoukweda”.

* 12:50 12.50 Mk 10.38

* 12:53 12.53 Mai 7.6

z 13:1 Kugisi Lk 3.1.

a 13:4 Mapilana katupotala valu olumoulela Yerusalem.

b 13:6 Kugisi makasana Biga Kala Katumiki.

c 13:10 Kugisi makasana Biga Kala Katumiki.

d 13:10 Kugisi Lk 4.15 kala katumiki.

* 13:14 13.14 Sun 20.9-10; Kak 5.13-14

* 13:27 13.27 Sam 6.8

* 13:28 13.28 Md 22.13; 25.30

* 13:28 13.28-29 Md 8.11-12

* 13:30 13.30 Md 19.30; 20.16; Mk 10.31

e 13:31 Matauna Erodi Anitipasa; kugisi Lk 3.1 kala katumiki.

* 13:35 13.35 Sam 118.26; Yer 22.5

f 14:5 natana ase kaina bulumakau.Mimilisi buki pilabubogwa iginisi “taitala latum kaina natana bulumakau”.

* 14:5 14.5 Md 12.11

* 14:8 14.8-10 Big 25.6-7

* 14:11 14.11 Md 23.12; Lk 18.14

* 14:26 14.26 Md 10.37

* 14:27 14.27 Md 10.38; 16.24; Mk 8.34; Lk 9.23

g 15:1 Kugisi Lk 5.30 kala katumiki.

* 15:1 15.1-2 Lk 5.29-30

h 15:15 Mina Yudia eidokaisi bunukwa komwaidona kaina bulutuvalu kainaga bolodila bomikikila availa bikam, paila mina Yudia kasi karaiwaga vilionela biyogwali wala, makawala yakidasi talilivalasi paila vilionela bolodila kaina vai.

i 15:16 bisaiki avaka bikam. Gagabila bitagini “bisaiki avaka”.

j 15:21 bidokaigusi latum. Mimilisi buki pilabubogwa eikatumkulovaisi, “Kuvigakaigu makawala m topaisewa” (kugisi mailela 19).

k 15:22 Vavagi makwaisina ikibuboti kidamwa gwadi tamala bogwa eidoki magudina latula tatoula e gagabila bikaimilavau. Makwaina kakalougwa bikibuboti matauna taitala toveka olumoulela dalela, e makwaisina katubukolela kaikela ibodi taitala guyousola wala bisikam, paila availa tosisu watanawa gala wala bisikam avaka okaikela.

* 16:13 16.13 Md 6.24

l 16:16 Mina Yudia si Buki Pilabumaboma kala katupwaila katupomatala mapilasina pilalima Vitouula bila Karaiwaga Kwaiyuwela, e katupoyuwela mapilasina tovitoubobuta. Mitaga tuta bidubadu kidamwa magisi bikibubotaisi pilamwaidona si buki, bilivalasi “Mosese deli tovitoubobuta”, makawala Yesu eilivala wa tuta baisa.

* 16:16 16.16 Md 11.12-13

* 16:17 16.17 Md 5.18

* 16:18 16.18 Md 5.32; 1 Kr 7.10-11

m 16:22 Mina Yudia idokaisi labuma makawala kwaitala paka kwevakaigaga, e Eberaam tomatala goli. Availa bisisu deli Eberaam kaina otalila Eberaam matauna bogwa biboda kala kamaiaba sainela.

n 16:23 Baisa si valu tomata, baisa goli bitulotulasi igau tutala bibodaisi kasi kamwaga; kugisi makasana Biga Kala Katumiki.

o 16:25 Baisa bigala kalubaila goli.

p 16:29 Kugisi mailela 16 kala katumiki.

q 17:3 Kugisi Lk 6.41 kala katumiki.

* 17:3 17.3 Md 18.15

r 17:14 Ibodi bivituloki wowola baisa matausina tolula ola valu tatoula kaina tolula matausina iyamataisi Bwala Kwebumaboma mapilana Yerusalem.

* 17:14 17.14 Tol 14.1-32

s 17:14 Kugisi Lk 5.12 kala katumiki.

t 17:21 isisu olumoulemi. Gagabila bitagini, “isisu oninami” kainaga “bima nanakwa bikaloubusi olumoulemi”.

u 17:24 agu gigisa ogu yam.Mimilisi buki pilabubogwa iginisi wala “agu gigisa” e gala ikatumkulovaisi “ogu yam”.

v 17:26 Omitibogwa Yaubada eikatudoum mina watanawa metoya wa dadoya, mitaga eikatumovi Nowa deli dalela.

* 17:26 17.26 Vit 6.5-8

* 17:27 17.27 Vit 7.6-24

w 17:28 Omitibogwa Yaubada eikatudoum mina Sodom deli mina Gomora metoya wa kova kovalululu, mitaga eikatumovi Lota deli dalela.

* 17:28 17.28-29 Vit 18.20—19.25

x 17:31 Buki pilabubogwa eiginisi “odabala bwala”, baisa goli pilapatata, e koyavi wala bimwenasi baisa biuvaiwasi tutala kalasia kala yuviyavi ibubusi. Mitaga yakidasi da kabovaiwasi kaina buneyova.

* 17:31 17.31 Md 24.17-18; Mk 13.15-16

y 17:32 Minana gala eikabikuwoli Yaubada mauula eiboda kala kamwaga mwau eimila dakuna yonawokuva wala.

* 17:32 17.32 Vit 19.26

* 17:33 17.33 Md 10.39; 16.25; Mk 8.35; Lk 9.24; Yn 12.25

z 17:35 Mimilisi buki pilabubogwa ikatumkulovaisi mailela 36, iginisi, “ 36 Taiyu tauwau obuyagu bibigubagulasi; Yaubada bikau taitala e taitalaga bisim.”

a 17:37 Baisa mina Yudia si bigivakala, e kala katumiki baisa makawala — avai tuta vavagi kwevakaigaga bikaloubusi, nani wala tomota bilagaisi bulogala. Kaina avai tuta vavagi saina mwaugaga bikaloubusi tomota bidubadu bitoulaisi bitopataisi bitobu mitasi bigigisaisi wala. Mitaga mabigana “mluveka” tuvaila bikibuboti mabudona mina Roum si tokwabilia, e kaina Yesu ililivala paila mabudona igau bikatudoum mina Yudia.

b 18:10 Mina Yudia kasi gulogula kidamwa mwada binigadasi bisuvisi Bwala Kwebumaboma sivayu kwaitala yam, tutala eikikivi visiga deli makateki bibogi.

c 18:11 itotu, inigada makawala.Mimilisi buki pilabubogwa iginisi, “itowa titoulela”, e mimilisiga iginisi, “itotu inigada baisa titoulela”.

d 18:12 Kugisi makasana Biga Kala Katumiki.

* 18:13 18.13 Md 23.12; Lk 14.11

* 18:20 18.20 Sun 20.12-16; Kak 5.16-20

e 18:32 Yesu ililivala paila si tokwabilia mina Roum.

f 18:35 Kugisi Lk 10.30 kala katumiki.

g 18:37 Kugisi Lk 4.34 kala katumiki.

h 18:38 Mina Yudia si pikwaku mwada igau bima taitala kasi Tokwatumova, matauna metoya odalela tomoyabogwa guyau Debida.

i 19:1 Kugisi Lk 10.30 kala katumiki.

j 19:2 Kugisi makasana Biga Kala Katumiki.

k 19:8 Mina Yudia kasi karaiwaga deli goli mina Roum kasi karaiwaga makawala wala, kidamwa availa bisasopa e bikau kwaitala mani e magila bikiduwosisia, ibodi bikaimili kwaivasi.

l 19:9 Sakiusa bogwa eikiduwosisia mauula la bubunela makawala taitala Eberaam dalela tatoula.

* 19:9 19.9 Md 18.10

m 19:10 Kugisi makasana Biga Kala Katumiki.

* 19:11 19.11-27 Md 25.14-30

n 19:25 Ilukwaisi.Mimilisi buki pilabubogwa gala wala iginisi mailela 25.

* 19:26 19.26 Md 13.12; Mk 4.25; Lk 8.18

o 19:29 Mapilana valu katitaikinela Koya Umilela Olibe.

p 19:29 Mapilana valu katitaikina Yerusalem opilibomatu, kala kaduwonaku Oyabia bitala Gumilababa (3 km).

q 19:29 Koya makwaina katitaikinela mapilana Yerusalem opilibomatu, sakala Kidironi mapilana ewaiwa.

r 19:31 Tomoya.Gagabila bitagini “Tolimauna”.

s 19:34 Kugisi mailela 31 kala katumiki.

t 19:36 Baisa makawala mina Yudia bikibubotaisi kala kamaiaba taitala toveka.

* 19:38 19.38 Sam 118.26

u 19:44 Mina Yudia itulotulasi itutulaisi yam makwaina Yaubada bima bikatumovi matausina metoya oyumasi kasi tilaula, mitaga avai tuta leima Yesu bidubadu ipakaisi e gala wala ikabikaulasi matauna.

v 19:45 Togimwala mwada bipilasaisi totapwaroru, paila uula bidubadu leimaisi metoya saina kaduwonaku, e binainevisi igimolaisi avai mauna bibudoki bilulasi wa Bwala Kwebumaboma.

* 19:46 19.46 Ais 56.7; Yer 7.11

* 19:47 19.47 Lk 21.37

w 20:1 Paila boda mabudosina kugisi makasana Biga Kala Katumiki.

x 20:6 Kugisi makasana Biga Kala Katumiki.

y 20:9 Kugisi makasana Biga Kala Katumiki.

* 20:9 20.9 Ais 5.1

z 20:13 latugu tombwailigu.Gagabila bitagini “latugu kagumwaleta”.

* 20:16 20.16 Sam 118.22

a 20:22 Baisa mina Roum si Giyouveka, matauwena Taibiria eiyosi la guyau 14-37 AD.

b 20:24 Eisakaisi matauna kwaitala mina Roum si dakuna yagala “Denarius”.

c 20:27 Kugisi makasana Biga Kala Katumiki.

* 20:27 20.27 VA 23.8

* 20:28 20.28 Kak 25.5

d 20:37 Eberaam…Aisake…Yekobe la Yaubada: Matausina kasitaitolu ititapwarorusi baisa Yaubada, e mauula bogwa imwamovasi, paila uula Yaubada matauna tommomova wala si Yaubada.

* 20:37 20.37 Sun 3.6

e 20:41 Kugisi makasana Biga Kala Katumiki.

f 20:41 Kugisi Lk 18.38 kala katumiki.

g 20:42 Kidamwa bisaili availa ola kakata bogwa goli bilupi, mitaga kidamwa magila bivabusi e bogwa bikatumapu bisaili ola kikiwama.

* 20:42 20.42-43 Sam 110.1

h 20:43 bukukwalisau.Mina Iberu obonasi iginisi, “kam tilaula basaili kaikem osikowala.”

* 21:14 21.14-15 Lk 12.11-12

i 21:18 Baisa bigivakala e kala katumiki “Taga bukunokubukubusi.”

j 21:22 Baisa tuta matutona igau Guyau bimipuki tomota paila si sula bidubadu.

* 21:22 21.22 Osi 9.7

* 21:25 21.25 Ais 13.10; Isi 32.7; Yoe 2.31; YG 6.12-13

k 21:26 Ililivala paila utuyam, deli minasina utuyam si keda ituwoli wa labuma, paila idokaisi bilubaloma ituwoli ituwoli eikikaraiwogaisi minasina.

* 21:27 21.27 Dan 7.13; YG 1.7

* 21:37 21.37 Lk 19.47

l 22:1 Kugisi makasana Biga Kala Katumiki.

* 22:1 22.1 Sun 12.1-27

m 22:3 Kugisi Lk 6.16 kala katumiki.

n 22:4 Mabudona Libai isim kasi karaiwaga biyamataisi Bwala Kwebumaboma deli bikaraiwogaisi tosusuvi komwaidosi.

o 22:10 Mapilana Yerusalem.

p 22:10 Kidamwa taitala touwata bikokeula lukwava, baisa bikibuboti iuwotitali taitala toliguguwa bidubadu.

q 22:19 Baisa wowogu.Mimilisi buki pilabubogwa gala wala iginisi kesala mailela 19 deli komwaidona mailela 20.

r 22:20 Yaubada la kabutuvau buyavigu ikibuboti.Yaubada la kabutu deli mina Isireli kala kabokamokwita baisa biyavisi minasina mauna eilulasi, e tolula bikauwaisi buyavi bivisokaisi oluwalaisi tomota. Kugisi Sun 24.7-8 deli Ib 9.13.

* 22:20 22.20 Yer 31.31-34

* 22:21 22.21 Sam 41.9

* 22:24 22.24 Md 18.1; Mk 9.34; Lk 9.46

s 22:25 Mimilisi tokwaraiwaga bidokaisi titoulesi makawala mwada tomota biyebwailisi matauna.

* 22:25 22.25-26 Md 20.25-27; Mk 10.42-44

* 22:27 22.27 Yn 13.12-15

* 22:30 22.30 Md 19.28

t 22:31 Kugisi Lk 3.17 kala katumiki.

* 22:35 22.35 Md 10.9-10; Mk 6.8-9; Lk 9.3; 10.4

u 22:36 kauya…kalaga…puluta: Vavagi makwaisina tokwaidadina bikokeulasi mwada bibodaisi avai vavagi mwau, e Yesu eiluluki la toligalega ibodi bikatubaiasasi paila vavagi mwau makateki bikaloubusisi. Kidamwa kugisi mailela 49 bila 51 bukugisi bogwa eitapuloki ninasi wala.

* 22:37 22.37 Ais 53.12

v 22:42 Mabigana “Bamom viga” bigivakala e kala katumiki “Baboda agu mmayuyu mwau”.

w 22:43 E anelosi.Mimilisi buki pilabubogwa gala wala eiginisi mailela 43-44.

x 22:47 Kasi gulogula avai tuta tau biboda sola bivayaulasi wala.

y 22:53 Dudubila ikibuboti Diabolo la peula.

* 22:53 22.53 Lk 19.47; 21.37

z 22:66 Mabudona mina Yudia kasi tokwaraiwaga paila uvagila tapwaroru, kala bawa biboda tailuwolima tailuwoyu, e kasi tokugwa matauna Tolula Toveka.

a 22:69 Kugisi Lk 20.42 kala katumiki.

b 22:70 Yokomila kukwaibigasi kidamwa yeigu matauna. Gagabila bitagini, “Baisa biga mokwita, makawala yokomi lokukwaibigasi.”

c 23:3 Yokula lokukwaibiga. Gagabila bitagini, “Mayeigula goli, makawala yoku lokukwaibiga.”

d 23:5 Kugisi Lk 1.26 kala katumiki.

e 23:5 Kugisi Lk 1.39 kala katumiki.

f 23:7 Matauwena Erodi Anitipasa; kugisi Lk 3.1 kala katumiki.

g 23:16 Mimilisi buki pilabubogwa ikatumkulovaisi mailela 16, iginisi, “ 17 Paka makwaina ola tuta, ibodi Pailato bitaneku taitala tokwatupipi baisa matausina.”

h 23:26 Mapilana Sairini si viloumatala mina Libia mapilana Africa opiliyavata.

* 23:30 23.30 Osi 10.8; YG 6.16

i 23:31 Makwaina bigivakala kala katumiki “Kidamwa tobwaila biboda kala kamwaga makawala baisa, avaka bikaloubusi baisa taitala tomitugaga?”

j 23:33 Idokaisi mapilana makawala paila uula kwaitala dukutotu isisu katitaikina e kala gigisa makawala pwaneta.

k 23:34 E Yesu.Mimilisi buki pilabubogwa gala wala iginisi “E Yesu ikaibiga, kawala, ‘Tamagu, kuligaiwa si mitugaga; paila gala inikolaisi avaka iuvagaisi.’ ”

* 23:34 23.34 Sam 22.18

* 23:35 23.35 Sam 22.7

* 23:36 23.36 Sam 69.21

l 23:38 walakaiwa odabala.Mimilisi buki pilabubogwa ikatumkulovaisi, “obonasi mina Girisi toyo mina Roum toyo mina Iberu” (Kugisi Yn 19.20).

m 23:43 Kugisi makasana Biga Kala Katumiki.

n 23:45 Miyana itabodi matabudona Bomikikila Sainela olopola Bwala Kwebumaboma.

* 23:45 23.45 Sun 26.31-33

* 23:46 23.46 Sam 31.5

o 23:49 Kugisi Lk 1.26 kala katumiki.

* 23:49 23.49 Lk 8.2-3

p 23:50 Mapilana Alimatia isisu Yerusalem opiliyavata kala kaduwonaku Giribwa bitala Tukwaukwa (35 km).

q 23:51 Kugisi Lk 22.66 kala katumiki.

r 23:54 Kugisi makasana Biga Kala Katumiki.

s 23:54 Yam nabwaia bivitouula okoyavi otutala kalasia eisalili.

* 23:56 23.56 Sun 20.10; Kak 5.14

* 24:6 24.6-7 Md 16.21; 17.22-23; 20.18-19; Mk 8.31; 9.31; 10.33-34; Lk 9.22; 18.31-33

t 24:10 Kugisi makasana Biga Kala Katumiki.

u 24:12 Mitaga.Mimilisi buki pilabubogwa gala wala iginisi mailela 12.

v 24:19 Kugisi Lk 4.34 kala katumiki.

w 24:27 Kugisi Lk 4.16 kala katumiki.

x 24:27 Kugisi Lk 16.16 kala katumiki.

y 24:42 Mimilisi buki pilabubogwa ikatumkulovaisi, “deli sitana kitorina.”

z 24:44 Baisa pilamwaidona mina Yudia si Buki Pilabumaboma, paila kala katupwaila katupotolu goli.

a 24:49 Yesu ililivala paila Baloma Tobumaboma.

b 24:49 Mapilana Yerusalem.

* 24:49 24.49 VA 1.4

c 24:50 Kugisi Lk 19.29 kala katumiki.

* 24:50 24.50-51 VA 1.9-11

d 24:51 walakaiwa. Mimilisi wala buki pilabubogwa gala wala ikatumkulovaisi “wa labuma”.

e 24:52 ikavaginaisi matauna. Mimilisi wala buki pilabubogwa gala iginisi, “ikavaginaisi matauna”.

YONI

1

2

3

4

5

6

7

8

9

10

11

12

13

14

15

16

17

18

19

20

21

Bulogala Bwaina Makawala
YONI
La Ginigini

Kabovitouula

Mapilana Bulogala Bwaina Makawala Yoni La Ginigini, ivitulokaidasi Yesu matauna Yaubada la Biga Tosigaga, matauna “imili tomota e imili valu deli yakidasi”. Matauna togini bogwa igini mapilana kidamwa tokwalawa bidubumaisi kidamwa Yesu matauna Mesaia, Yaubada Latula, e metoya osi dubumi bibanaisi momova. (Kugisi Yn 20.31.)

Ikugwa mapilana buki kala ginigini paila Yaubada la Biga baisa matauna Yesu. Oluvi tabanaisi livalela makwaisina vavagi siligaga ikibubotaisi kidamwa Yesu matauna Tokwatumova matauwena Yaubada eikatotila bima, deli Yaubada Latula. Oluvi togini ikatumiki makwaisina vavagi siligaga kidamwa bitakateta uulesi. E makatupona tabani siligaga kidamwa bitakateta uulesi. E makatupona tabani ammakawala mimilisi idubumaisi e ibokulaisi Yesu deli mimilisi ipakaisi e gala bidubumaisi. Uula 13 bila 17 bitakalawa ammakawala Yesu deli la toligalega eikalubailasi yam makwaina taitala ikasali Yesu, deli ammakawala Yesu ipilasi e ikatupewoli matausina. Okala vigimkovila mapilana bitakalawasi ammakawala iyosisi e iyakalaisi Yesu, oluvi la kaliga, la movavau e ammakawala iyoumatila baisa la toligalega.

Mapilana uula 8.1-11 bitagisi okala vitouula deli okala vigimkovila sita ginigini isisu, kidamwa bitakateta makatupona ituwoli. Uula mimilisi buki pilabubogwa iligaiwaisi makatupona e mimilisi tuvaila isailisi kabala ambaisa ituwoli.

Mapilana Yoni nanamsa kwaitala ikalisau, baisa ammakawala Yaubada isemakavi momova kwekanigaga metoya baisa Keriso. Paila Yaubada bisaiki makwaina mitakwai baisa komwaidosi availa availa ikauwaisi Yesu paila si keda, si biga kwekamokwita deli si momova. Tuvaila kwaitala vavagi bitagisi mapilana ammakawala ikau mimilisi vavagi uvagila valu watanawa, makawala sopi, kaula, lumalama, toyamata sipi deli la sipi, e bagula deli uwala, mwada vavagi makwaisina bivitusaisi uvagila labuma.

Buki kala katumimisa

Kabovitouula 1.1-18

Yoni Tobapitaisi deli matausina toligalega

availa Yesu idoubogwi 1.19-51

Yesu iwotetila omitasi tomota 2.1—12.50

Yesu la tuta kala vigimkovila mapilana Yerusalem 13.1—19.42

Yesu imovavau e iyoumatila baisa mimilisi 20.1-31

Kabovigimkovila — iyoumatila tuvaila mapilana Galili 21.1-25

1

Biga imili tomota

1 Watanawa kala vitouula, Bigaa eisibogwa; e Biga isibogwa sola Yaubada, e Biga baisa Yaubada. 2 Biga isisu watanawa kala vitouula sola Yaubada. 3 Yaubada ibubuli vavagi komwaidona metoya baisa Biga, e kidamwa Biga matauna gala bisisu gala kwaitala vavagi bikaloubusi. 4 Momova isisu olumoulela matauna Biga,b e momova makwaina ivisigili baisa tomota. 5 E lumalama ititapi odudubila,c e dudubila gala leikimati.

6 Yaubada iwitali la touwata, matauna yagala Yoni. * 7 Tokamatula matauna, ima bikamituli paila lumalama, kidamwa tomota komwaidosi bilagaisi e bidubumaisi. 8 Matauna gala lumalama makwaina, mitaga ima kidamwa bikamituli paila lumalama. 9 Baisaga lumalama mokwita imaima ovalu watanawa, e ititapi tomota komwaidosi.

10 Biga matauna isisu ovalu watanawa, e metoya baisa matauna Yaubada eibubuli valu watanawa, mitaga valu watanawa gala inikolaisi matauna. 11 Ima ola valu tatoula, mitaga salad gala ikamiabaisi matauna. 12 Mitaga mimilisi ikamiabaisi, e idubumaisi matauna; mapaila itagwala bikeulasi si koni matausina bimila litula Yaubada. 13 Matausina bimila litula Yaubada gala makawala mina watanawa si kidakeda. Gala availa la unai kidamwa bidoki matausina Yaubada litula. Mitaga Yaubada matauna Tumasi wala.

14 Biga imili tomota, e isikailidasi. E bogwa tagisaisi kala katububula,e saina vakaigaga mitakwai deli kamokwita. Katububula makwaina baisa avaka ibodi Yaubada bisaiki Latula gudikesa.

15 Yoni ikamituli paila matauna; idou, e ikaibiga, kawala, “Bogwa goli lalivilibogwi paila matauna, ‘Matauna iyeikulaigu mitaga bogwa bikalisauwaigu.’ Paila igau gala akaloubusi matauna eisibogwa.”

16 Matauna uulotoula mitakwai e bogwa eimitukwaiyaidasi komwaidodasi. Isakaidasi mitakwai saina bidugaga.f 17 Paila Yaubada isaiki Karaiwaga metoya baisa Mosese; mitaga isaiki mitakwai deli kamokwita metoya baisa Yesu Keriso. 18 Gala kwaitala tuta availa igisi Yaubada, gala wala; Yaubada Latula gudikesa wala, matauna isividuli Yaubada, matauwena Latula goli eikayai Yaubada.

Yoni Tobapitaisi la kamatula

(Md 3.1-12; Mk 1.1-8; Lk 3.1-18 )

19 E baisa Yoni la kamituli. Tutala mina Yudia tolesi Yerusalem iwitalaisi tolula toyo Libaig bilosi bikatupoiyaisi matauna kawasi, “Availa yoku?”

20 E ikamatula goli, gala ikapatu wodola mitaga ikikamituli mimilakatila, kawala, “Yeigu gala matauna Mesaia.”h

21 E ikatupoivauwaisi matauna, kawasi, “Ammakawamgwa ke? Ki, yoku Ilaitia?”i*

E iyakala, kawala, “Yeigu gala.”

Kawasi, “Ki, yokugwa tovitoubobuta matauna?”j

E ivitakaula, kawala, “Gala.”

22 Mapaila ilukwaisi matauna, kawasi, “Mitaga availaga yoku? Paila magimasi bakakamitulaisi baisa matausina leiwitalaimasi. Avaka bukudokaim titoulem?”

23 Yoni ivitakauloki matausina metoya ola biga Aisea tovitoubobuta, kawala, “Baisa goli yeigu, *

‘Kaigala taitala idoudou oviloupakala,

Kukiduwosisiaisi la keda Guyau.’ ”

24 E Parisik leiwitalaisi matausina. 25 E ikatupoiyaisi matauna ikaibigasi, kawasi, “Ammakawam? Kidamwa yoku gala Mesaia, kaina Ilaitia, kaina tovitoubobuta matauna, ki avaka paila kubapitaisi?”

26 Yoni ivitakauloki matausina, kawala, “Yeigu abapitaisi metoya wa sopi. Taitala itotu oluwalaimi, matauna gala kunikolaisi. 27 Matauna goli iyeikulaigu, mitaga katubukolela kaikela kala sipu gala ikwanaigu bataneku.”l

28 Vavagi makwaina ikaloubusi mapilana Bedanim Waya Yoridani ewaiwa, ambaisa Yoni ibapitaisi.

Ka, Yaubada la Lam

29 Eiyam Yoni igisi Yesu imakaia matauna, e ikaibiga, kawala, “Ka, Yaubada la Lam, matauna valu watanawa la mitugaga ikokeula. 30 Paila matauna goli baisa lalivilibogwi, kawagu, ‘Matauna iyeikulaigu mitaga bogwa bikalisauwaigu’, paila igau gala akaloubusi, matauna eisibogwa. 31 E yeigu goli gala anikoli matauna, mitaga lama abapitaisi metoya wa sopi paila uula Yaubada biyomitali matauna baisa mina Isireli.”

32 E Yoni eisola, kawala, “Bogwa lagisi Baloma italakapusi makawala bubuna metoya wa labuma, itoula baisa matauna. 33 Yeigu goli gala banikoli matauna; mitaga Yaubada, matauna iwitalaigu babapitaisi metoya wa sopi, matauwena goli ilukwaigu, kawala, ‘Kidamwa bukugisi Baloma Tobumaboma bibubusi bisikaili availa, baisa goli matauna bibapitaisi metoya baisa Baloma Tobumaboma.’ 34 E bogwa lagisi e akakamituli matauna goli Yaubada Latula.”n

Yesu la toligalega tomatala

35 Tuvaila eiyam, Yoni deli taiyu la toligalega itotusi. 36 Imitakavati Yesu ililoula, ikaibiga, kawala, “Ka, Yaubada la Lam.”

37 E matausina la toligalega taiyu ilagaisi eilivala, e ibokulaisi Yesu. 38 E Yesu itovila, igisi matausina ibokulaisi, ikatupoi, kawala, “Avaka kuninevaisi?”

E ilukwaisi matauna, kawasi, “Toboma” (e bitakivilaisi Tovituloki), “am mokusisiki?”

39 Iluki matausina, kawala, “Kumaisi kugisaisi.” Ilokaiasi igisaisi am mesisiki, e isikailisi deli matauna yam makwaiwena, paila bogwa itobala kalasia.

40 Matausina kasitaiyu ilagaisi Yoni la biga, ibokulaisi Yesu, e taitala yagala Anideru, tuwala Saimoni Pita. 41 E nanakwa Anideru ibani tuwala Saimoni, iluki matauna, kawala, “Bogwa kabani Mesaia.” Baisa kala katumiki Keriso. 42 Anideru ivakouli tuwala imiaki Yesu; Yesu imitakavati matauna, ikaibiga, kawala, “E, yoku Saimoni, latula Yoni; badoki yagam Sipasa.”o Maigana tuvaila Pita, e kala katumiki Dakuna.

Yesu idou Pilipi deli Nataniela

43 Tuvaila eiyam Yesu magila bilokaia Galili. E ibani Pilipi, iluki matauna, kawala, “Kubokulaigu.” 44 E Pilipi guma Betisaida,p si valu Anideru toyo Pita. 45 Pilipi ibani Nataniela, e iluki matauna, kawala, “Bogwa kabanaisi matauna paila availa Mosese leigini wa buki Karaiwaga, toyo tovitoubobuta.q Matauna Yesu guma Nasaredi, Yosepa latula.”

46 E Nataniela ikaibiga, kawala, “Ki, ammakawala, igagabila bitabani avai vavagi bwaina mapilana Nasaredi?”r

Pilipi ikaibiga, kawala, “Kuma kugisi.”

47 Yesu igisi Nataniela eimaiki, ilivala paila matauna, kawala, “Ka, mokwita — matauna guma Isireli, e gala goli tosasopa matauna.”s

48 Nataniela iluki matauna, kawala, “Ammakawala kunikolaigu?”

Yesu ivitakauloki matauna, kawala, “Agisibogwim tutala lokusisu okaikonigulela seuseu igau gala bidouwaim Pilipi.”

49 Nataniela ivitakauloki matauna. “Toboma, yoku Yaubada Latula! Yoku ma Giyouvekasi yakamaisi mina Isireli.”

50 Yesu ivitakauloki matauna, kawala, “Ki, kudubumi paila uula lalukwaim bogwa lagisaim okaikonigulela seuseu? Igau bukugisi mimilisi vavagi bikalisuwolisi makwaina.” 51 E iluki matausina, kawala, “Baisa bukululuwaisi, igau bukugisaisi labuma bitavisi, e la anelosi Yaubada bimweimwenasi e bibubusisi baisa yeigu Latula Tomota.”t*

2

Veivai mapilana Kena

1 E igau bugitolu ivagaisi veivai pakala mapilana Kenau olumoulela mapilana Galili;v e Yesu inala tatoula isisu baisa. 2 E leidouwaisi Yesu toyo la toligalega bilosi wa paka makwaina. 3 E tutala waini iwokuva, Yesu inala iluki matauna, kawala, “Gala kasi waini.”

4 E Yesu iluki minana, kawala, “Ve! Taga bukulukwaigu kudoki avaka ibodi bavagi. Ulo tutaw igau wala bima.”

5 Inala iluki towotetila, kawala, “Bukuvagaisi avaka bilukwaimi.”

6 E isisuaisi baisa yalima yatala lukwava dakuna yavakaveka leisailisi, makawala mina Yudia kasi gulogula paila kikila; kidamwa bitavisaikolaisi, kaina biboda yalakatutala sopi kala mokaila yatala yatala. 7 Yesu iluki matausina, kawala, “Kuvigogwaisi sopi olukwava.” E ivakasauwaisi miyasina. 8 E iluki matausina, kawala, “E baisa tuta kutavilaisi, e kukwauwaisi baisa tolipaka.” E ikauwaisi. 9 E tutala tolipaka imomkoli waini, gala inikoli ammetoya leimaiyaisi, mitaga towotetila matausina kala tovagogu sopi inikolaisi. E tolipaka idou matauna tovaivau, 10 e iluki matauna, kawala, “Tomota taitala taitala isaibogwi waini bwaina; e igau tomota bogwa eimomsi kwaiveka, oluvi bisaili waini sitana bwaina. Yokula kuyusi waini bwaina igau tuta makwaina.”

11 Baisa kabovitouula la kabutuvatusix Yesu ivagi mapilana Kena olumoulela mapilana Galili, e iyomitali kala yakaula; e la toligalega idubumaisi matauna.

12 E oluvi Yesu ila Kapaneum,y sola inala, toyo budala toyo la toligalega; e isisuaisi baisa kwaivila yam. *

Yesu ikatumigileu Bwala Kwebumaboma

(Md 21.12-13; Mk 11.15-17; Lk 19.45-46)

13 E mina Yudia kasi paka Luvapelaz bogwa ivakatitaikina, e Yesu ilaguva Yerusalem. * 14 E ibani matausina igigimwalasia bulumakau toyo sipi toyo bubuna wa Bwala Kwebumaboma; toyo matausina tokwatumapu manib eisisuaisi baisa. 15 E deli yuwoyoula ivigaki lewa e iyobutubutu tomota komwaidosi toyo sipi deli bulumakau metoya wa Bwala Kwebumaboma; e ikatusou si mani tokwatumapu e si kabosakaila ikatukovi. 16 E iluki matausina togimwala bubuna, kawala, “Kulauwaisi minasina; taga kuvigakaisi la bwala Tamagu kwaitala baku.” 17 La toligalega iluluwaisi Buki Pilabumaboma kala ginigini isisu, “Bayomadi ulo peula paila m bwala kala pwaitukula.” *

18 Mapaila mina Yudia ilukwaisi matauna, kawasi, “Avai kabutuvatusi bukuvagi bivitulokaimasi m kwaraiwaga paila bukuvagi vavagi makwaina?”

19 Yesu ivitakauloki matausina, kawala, “Kidamwa kukodidaimisi Bwala Kwebumaboma makwaina, yam kwaitolu bakaliivau makwaina.” *

20 Mapaila mina Yudia ikaibigasi, kawasi, “Kweluwovasi kwailima kwaitala taitu ikaliaiisi bwalac makwaina; ki bukukwalatolu bukukwaliivau makwaina?”

21 Mitaga Yesu ililivala paila wowola, makawala makwaina bwala kwebumaboma. 22 Mapaila tutala itokaia imovavau, la toligalega iluluwaisi leilivala makawala; e idubumaisi Buki Pilabumaboma, toyo mabigana avaka Yesu leilivala.

Yesu inikoli tomota komwaidosi

23 Tutala Yesu isisu Yerusalem paila Luvapela pakala, bidubadu idubumaisi matauna paila igisaisi la kabutuvatusid avaka leiuvagi. 24 Mitaga Yesu gala itugulimakavi titoulela baisa matausina, paila goli inikoli tomota komwaidosi; 25 e gala bibodi availa biluki Yesu paila tomota. Paila Yesu inikoli avaka isisu oninasi tomota.

3

Yesu deli Nikodimo

1 Isisu taitala Parisi yagala Nikodimo, matauna todabala oluwalaisi mina Yudia. 2 Matauwena imaiki Yesu wa bogi, e iluki matauna, kawala, “Toboma, kanikolaisi yoku tovituloki mokutoya baisa Yaubada; paila gala availa gagabila bivagi makwaisina kabutuvatusi kuuvagi, kidamwa Yaubada gala bisikaila matauna.”

3 Yesu ivitakauloki matauna, kawala, “Biga mokwita alukwaim, kidamwa availa gala bikaloubusivau gala igagabila matauna bigisi Yaubada la Karaiwaga.”e

4 Nikodimo iluki matauna, kawala, “Ammakawala taitala tau gagabila bikaloubusivau tutala bogwa eitomoya? Ka, gala igagabila bisuvivau olopola inala e siviyuwela bikaloubusi.”

5 Yesu ivitakaula, kawala, “Biga mokwita alukwaim, kidamwa availa gala bikaloubusi metoya wa sopi deli Baloma Tobumaboma, gala igagabila matauna bisuvi ola Karaiwaga Yaubada. 6 Tomota bivilulaisi uwosi tomota wala, mitaga metoya baisa Baloma Tobumaboma bikaloubusisi bilomasi tomota. 7 Taga bitutu wowom paila lalukwaim, kawagu, ‘Ibodaimi bukukwaloubusivausi.’f 8 Yagilag iuu ambaisa magila, e kulagi butula, mitaga gala kunikoli ammetoya leima e ambaisa bila; e, makawala wala paila availa eikaloubusi metoya baisa Baloma Tobumaboma.”

9 Nikodimo ikatupoi matauna, kawala, “Ammakawalaga baisa?”

10 Yesu ivitakauloki matauna, kawala, “Ki, yoku Isireli kasi toveka tovituloki, e gala kukwateta vavagi makwaisina? 11 Biga mokwita alukwaim, kalilivalaisi avaka kanikolaisi, e kakamitulaisi avaka lakagisaisi, e gala kusimokwitasi kamatula makwaina. 12 Kidamwa lalukwaimi uvagila watanawa, e gala kudubumaisi, ammakawala bukudubumaisi kidamwa balukwaimi uvagila labuma? 13 E gala availa bogwa imwena wa labuma, mesinaku matauna itokesa leibusi metoya wa labuma, baisa yeigu Latula Tomota.

14 “E makawala Mosese eilupi keiyuna oviloupakala, makawala ibodi bilupaigusih yeigu Latula Tomota, * 15 kidamwa availa bidubumaigu bikau momova kwekanigaga.”

16 Paila Yaubada iyebwaili valu watanawa saina vakaigaga, mapaila isaiki Latula gudikesa, kidamwa availa bidubumi matauna, gala bikaliga, mitaga bikau momova kwekanigaga. 17 Paila Yaubada gala iwitali Latula bima baisa ovalu watanawa kidamwa bikamogi valu watanawa; mitaga kidamwa bikatumovi valu watanawa.

18 Yaubada gala bikamogi availa idubumi Latula; mitaga bogwa leikamogi availa gala idubumi matauna, paila uula gala idubumi Yaubada Latula gudikesa. 19 E kamwaga makwaina makawala baisa. lumalama bogwa leima baisa ovalu watanawa, mitaga tomota iyebwailisi dudubila e lumalama gala, paila uula imitugagasi. 20 Paila availa tomitugaga, matauna ikoulovi lumalama, e gala bimakaia lumalama paila gala magila lumalama bisimitali avaka iuvagi. 21 Mitaga availa tomitukwaibwaila matauna imakaia lumalama, mwada lumalama bisimitali la vavagi, e tomota bigisimlilaisi kidamwa komwaidona avaka eivagi uula ikabikuwoli Yaubada.

Yesu deli Yoni

22 E oluvi Yesu deli la toligalega ilokaiasi mapilana Yudia;i e isisu baisa deli la toligalega e ibapitaisi. 23 E Yoni tuvaila ibapitaisi mapilana Ainoni katitaikina Salim, paila bidubadu sopi isisu baisa; e tomota imaisi ibapitaisasi. 24 Paila igau wala bilavaisi Yoni wa bwala katupipi. *

25 E mimilisi Yoni la toligalega ikominimanisi deli taitala guma Yudiaj paila kikila.k 26 E imakaiasi Yoni, ilukwaisi matauna, “Toboma, ki, matauna deli yoku kusisuaisi Waya Yoridani mapilana ewaiwa, lokukwamituli avaka paila matauna ke? Ka, matauwena tuta baisa ibapitaisi, e tomota komwaidosi ilokaiasi matauna.”

27 E Yoni ivitakaula, kawala, “Gala gagabila avai tau biyosi avaka kidamwa Yaubada gala bitugwali baisa matauna. 28 Yokomi bogwa kulagaigusi, kawagu, yeigu gala matauna Mesaia, mitaga Yaubada leiwitalaigu lamaibogwa omatala matauna. * 29 Availa ivakouli la kwava navau, matauna tovaivau; mitaga matauna tovaivau lubaila, itotu e ilagi sola, imwasawa sainela paila kaigala tovaivau. Mapaila ulo mwasawa makwaina leivakasau. 30 Ibodi matauna biyouloveka, e yeigu babusi.”

Availa ima metoya ovalu walakaiwa

31 Availa ima metoya ovalu walakaiwa, matauna ikalisuwoli komwaidosi. Availa ima metoya ovalu watanawa, matauna guma watanawa, e ililivali uvagila valu watanawa; mitaga availa ima metoya wa labuma matauna ikalisuwoli komwaidosi. 32 Ikamituli paila avaka leigisi deli leilagi, mitaga gala taitala isimokwita la kamituli. 33 Kidamwa availa isimokwita la kamituli, matauna goli ikabuboti kidamwa Yaubada matauna Tokamokwita. 34 Paila availa Yaubada leiwitali, matauna ililivali la biga Yaubada; paila Yaubada bitugwali komwaidona la Baloma Tobumaboma baisa matauna, e gala avaka biyusi. 35 Yaubada iyebwaili Latula, e bogwa isaiki vavagi komwaidona oyamala. * 36 Availa idubumi Latula eikau momova kwekanigaga; availa ikoulovi Latula gala goli bikau momova, mitaga Yaubada la ninamwau bisikaili bikanigaga baisa matauna.

4

Yesu toyo im Sameria

1 Parisi leilagaisi kamituli kidamwa Yesu ibani e ibapitaisi bidubadu toligalega, mitaga Yoni mimilisi wala. 2 Ilagoli Yesu gala ibapitaisi availa mitaga la toligalega wala. 3 Tutala Tomoya inikoli Parisi ilagaisi makawala, isilavi Yudia, e ikaimilavau mapilana Galili. 4 E ibodi matauna bisuwalai Sameria.l

5 Mapaila imakaia kwaitala valu yagala Saika mapilana Sameria. Valu makwaina isisu katitaikina ola kwabila Yekobe isaiki latula Yosepa, * 6 e Yekobe la utuwotu isisu baisa. Mapaila Yesu iloumata, isili katitaikina outuwotu. E itowota kalasia.

7 Natana im Sameria ima bikasopi. Yesu iluki minawena, kawala, “Ve! Kumai sitana amom.” 8 Paila la toligalega leilosi ovalu bigimwalasi sitana kʹasi.

9 Minana im Sameria iluki matauna, kawala, “Ammakawala kunigadaigu sopi, paila yoku guma Yudia, e yeigu im Sameria?” Paila mina Yudia bomikikilam* baisa mina Sameria.

10 Yesu ivitakauloki minana, kawala, “Kidamwa bukunikoli Yaubada la semakavi, deli availa yeigu lalukwaim kawagu, ‘Kumai sitana amom,’ bukunigadaigu, e yeigu basakaim sopila momova.”

11 Vivila iluki matauna, kawala, “Tomoya, gala m kwabogola, e utuwotu saina kaduyowonaku; am mokukwau makwaina sopila momova? 12 Ki, yoku kukwalisau tabudasi Yekobe? Matauna isakaimasi utuwotu makwaina, e matauwena imom, toyo litula, toyo la bulutuvalu.”

13 Yesu ivitakauloki minana, kawala, “Availa bimom sopi makwaina bogwa bikadakavau; 14 mitaga availa bimom sopi makwaina basaiki, gala kwaitala tuta bikadakavau; mitaga sopi makwaina basaiki matauna bogwa bimila utuwotu olumoulela matauna, e bigigibwabula baisa momova kwekanigaga.”

15 Vivila iluki matauna, kawala, “Tomoya, kusakaigu sopi makwaina, kidamwa gala bakadaka, kaina bakaimilavau bagola.”

16 Yesu ivitakauloki minana, kawala, “Kula, kudou m mwala e kumakaiagusi baisa.”

17 Vivila ivitakauloki matauna, kawala, “Gala ulo mwala.”

Yesu iluki minana, kawala, “Lokukwamokwita, kawam, ‘Gala ulo mwala.’ 18 Paila lokusivalima veivai, e matauna deli lokusisuaisi wa tuta baisa gala m mwala matauna. Bogwa kukwamokwita.”

19 Vivila iluki matauna, kawala, “Tomoya, avitusaim kidamwa yoku tovitoubobuta. 20 Tubumaiasi itapwarorusi wa koya makwaina;n e yokomi kukwaibigasi kidamwa ibodi bitatapwaroru Yerusalem.”

21 Yesu iluki minana, kawala, “Ve! Kudubumaigu, igau tuta bima bitatapwaroru baisa Tamadasi gala wa koya makwaina kaina Yerusalem. 22 Yokomi mina Sameria kutapwarorusi mitaga gala kunikolaisi availa kutemmalaisi; yakamaisi mina Yudia katapwarorusi baisa availa kanikolaisi, paila katumova imaima metoya baisa mina Yudia. 23 Mitaga tuta eimaima, e bogwa leima goli, totapwaroru mokwita bitapwarorusi obilomasi e wa biga mokwita baisa Tumasi; paila Tamadasi magila tomota bitapwarorusi makawala. 24 Yaubada matauna Baloma; e matausina ititapwarorusi baisa matauna, ibodi bitapwarorusi obilomasi e wa biga mokwita.”

25 Vivila iluki matauna, kawala, “Anikoli Mesaia bimaima, matauna idokaisi Keriso. Tutala bima, bilukwaidasi vavagi komwaidona.”

26 Yesu iluki minana, kawala, “Mayeigula Mesaia, yeigu goli leitalilivala.”

27 Wa tuta matutona la toligalega imaisi; e itutu uwosi paila ibigatonasi sola vivila; mitaga gala availa ikaibiga, “Avaka kunainevi?” kaina “Avaka uula kubibigatonasi som minana?”

28 E vivila iligaiwa kala lukwava, ila ovalu e iluki tomota, kawala, 29 “Kumaisi, kugisaisi taitala tau, matauwena leilukwaigu komwaidona avaka lauvagi tuta tuta. Ki, kaina matauna Mesaia?” 30 Isilavaisi valu, e imakaiasi matauna.

31 E makateki toligalega inigadaisi matauna, kawasi, “Toboma, sita bukukwam.”

32 Mitaga iluki matausina, kawala, “Kʹagu isisu e yokomi gala kunikolaisi.”

33 Mapaila toligalega ibigatonasi, kawasi, “Ki, kaina taitala leimai kʹala matauna?”

34 Yesu iluki matausina, kawala, “Baisa kʹagu, kidamwa bavagi nanola matauna iwitalaigu, e bavigimkulovi la paisewa.

35 “Ka, kulilivalasi, ‘Igau navasi tubukona oluviga tayoyuwa,’ kadai? Mitaga alukwaimi, kumitavilasi kugisaisi buyagu, bogwa eiyawa kidamwa tayoyuwa. 36 Totayoyuwa ikikau mapula, e ikoguguli kaula paila momova kwekanigaga; kidamwa tovaula deli totayoyuwa bimwasawasi gulitinidesi. 37 Paila baisa bigivakala biga mokwita, ‘Taitala isupusopu, e taiyuwela ititayoyuwa.’ 38 Lawitalaimi bukutaiyauwaisi avaka gala lokusapwaisi; tomota ituwoli bogwa isapwaisi, e yokomi lokutaiyauwaisi osi kalidaima.”

39 Bidubadu mina Sameria metoya ovalu makwaina idubumaisi matauna paila uula minana leikamituli, kawala, “Leilukwaigu komwaidona avaka lauvagi tuta tuta.” 40 Tutala mina Sameria imakaiasi matauna, inigadaisi bisikaili matausina; e ikalayu isisu baisa.

41 E bidubadu tuvaila idubumaisi paila uula la biga matauna. 42 E ilukwaisi minana, kawasi, “Baisa tuta kadubumaisi, gala paila m biga; paila titoulemasi lakalagaisi, e kanikolaisi matauwena goli mina watanawa kasi tokwatumova.”

Yesu ikatumovi latula tokwaraiwaga

43 E bogwa leiwokuva yam kwaiyu makwaisina, isilavi baisa ilokaia mapilana Galili. 44 Paila Yesu titoulela ikamituli kidamwa tovitoubobuta gala bibani kala taimamila ola valu tatoula. * 45 Tutala imakaia mapilana Galili, mina Galili ikamiabaisi matauna, paila bogwa igisaisi vavagi komwaidona eivagi Yerusalem otutala paka; paila matausina tuvaila melokaisi wa paka. *

46 E ikaimilavau Kena mapilana Galili, ovalu makwaina leivigaki sopi bimila waini. E taitala tokwaraiwaga isisu baisa, latula ikatoula mapilana Kapaneum. * 47 Tutala ilagi kidamwa Yesu leisilavi Yudia ima mapilana Galili, ilokaia matauna e inigada kidamwa bibusi bikatumovi latula; paila magudina makateki bikaliga. 48 E Yesu iluki matauna, kawala, “Kidamwa gala kugisaisi kabutuvatusi toyo kaboyowalula, gala bukudubumaisi.”

49 E tokwaraiwaga iluki matauna, kawala, “Tomoya, kubusi, kaina bikaliga latugu.”

50 Yesu iluki matauna, kawala, “Kula, latum bimova.”

Matauna idubumi avaka Yesu iluki matauna, e ila. 51 Ililoula, e, la touwata ibodaisi matauna, ikaibigasi, kawasi, “Latum bogwa leimova.”

52 E ikatupoi matausina avai tuta latula eibwaina. Mapaila ilukwaisi matauna, kawasi, “Lova itobala kalasia, kala yuviyavi isolovi.” 53 Tamala inikoli kidamwa wa tuta matutowena Yesu eiluki matauna, kawala, “Latum bimova.” E idubumi, deli la ula komwaidona.

54 E makwaina kabutuvatusi kwaiyuwelao Yesu ivagi tutala leisilavi Yudia leima Galili.

5

Yesu ikatumovi taitala okatuwotu

1 Oluvi, mina Yudia kasi paka kwaitalap ikaloubusi; e Yesu ila Yerusalem. 2 E kwaitala katuwotu isisu Yerusalem katitaikina makaduyona Sipi si Kabosusuvi. Obonasi mina Iberu idokaisi katuwotu Betisata, e makwaina sopi isim kala kabosusuvi kaduyolima. 3 E bidubadu tokwatoula ikanukwenusi makaduyosina, tokwau, topem, togolia.q 5 E taitala tau isisu baisa, kala lelia kweluwotolu kwailima kwaitolu taitu. 6 E tutala Yesu igisi matauna ikanukwenu, e inikoli la sisu tuta kaduwonaku makawala, iluki matauna, kawala, “Magim bukubwaina ke?”

7 Matauna tokwatoula ivitakauloki Yesu, kawala, “Tomoya, gala availa bisailigu wa sopi tutala iyeboebo; mitaga tutala amaima, tomota ituwoli ikalisauwaigu ivabusibogwa.”

8 Yesu iluki matauna, kawala, “Kutokaia, kukwatupwi m moi, e bukula.” 9 E matauna saina nanakwa ibwaina, ikatupwi la moi, e ila.

E yam makwaina yam sabate. 10 Mapaila mina Yudia ilukwaisi matauna eibwaina, kawasi, “Yam makwaina yam sabate e gala ibodi Mosese la Karaiwagar kidamwa bukukeula m moi.” *

11 Mitaga ivitakauloki matausina, kawala, “Matauna tau eikatumovaigu ilukwaigu, kawala, ‘Kukwatupwi m moi, e kula.’ ”

12 Ikatupoiyaisi matauna, kawasi, “Avai tau eilukwaim, kawala, ‘Kukwatupwi m moi, e kula’?”

13 Mitaga matauna eibwaina gala inikoli avai tau, paila tobobawa isisuaisi baisa e Yesu bogwa leila.

14 Oluvi Yesu ibani matauna wa Bwala Kwebumaboma, e iluki matauna, kawala, “Ka, bogwa lokubwaina; taga tuvaila kumitugaga, kaina avai vavagi kala mwau bikalisau kam kwatoula biyosaim.”

15 E matauna ila e iluki mina Yudia kidamwa Yesu bogwa ikatumovi matauna. 16 E mauula mina Yudia ivitouulasi si lamadada baisa Yesu paila ivagi vavagi makwaina wa yam sabate. 17 Mitaga Yesu ikamitilaki matausina, kawala, “Tuta tuta Tamagu ipupaisewa, e yeigula tuvaila apupaisewa.”

18 E mina Yudia inainevisi saina minimani bikatumataisi matauna; gala paila ikodidaimi sabate wala, mitaga idoki Yaubada matauna Tamala tatoula goli, e makawala matauna iyovitavatasi sola Yaubada.

Yaubada isaiki Latula karaiwaga

19 Yesu iluki matausina, kawala, “Biga mokwita alukwaimi gala igagabila bavagi avaka titoulegu, mitaga avaka bagisi Tamagu biuvagi, e makwaiwena bavagi; paila avaka avaka matauna iuvagi, auvagi makwaisina makawala goli. 20 Paila Tamagu iyebwailigu, e iuvitulokaigu komwaidona vavagi makwaisina avaka eiuvagi; e tuvaila bivitulokaigu avaka bikalisauwaisi vavagi makwaisina, e bitutu uwomi. 21 Paila makawala Tamagu itomiliwoli tomata e imovavausi, makawala goli yeigu Latula ayomovi availa availa goli lanagi bimovasi. 22 Tamagu gala iyakali availa mitaga bogwa leisaiki yakala kala karaiwaga komwaidona baisa yeigu Latula, 23 kidamwa komwaidosi bitemmalaigusi, makawala itemmalaisi Tamagu. Availa gala itemmalaigu, matauna gala itemmali Tamagu matauna leiwitalaigu.

24 “Biga mokwita alukwaimi, matauna ilagi ulo biga e idubumi matauna eiwitalaigu, bikau momova kwekanigaga; e gala bibani yakala, mitaga metoya okaliga bogwa iluvapela baisa omomova.

25 “Biga mokwita alukwaimi, tuta makateki, e bogwa leima goli, tomata bilagaisi kaigagu yeigu Yaubada Latula, e matausina ilagaisi bimovasi. 26 Paila makawala Tamagu tolimomova makawala goli ivigakaigu tolimomova. 27 E tuvaila isakaigu karaiwaga bavagi yakala, paila uula yeigu Latula Tomota. 28 Taga bitutu uwomi paila baisa; paila tuta makateki komwaidosi tomata isisuaisi wa laka bilagaisi kaigagu, 29 e bisunapulasi; matausina tomitukwaibwaila bitokaiasi bimovavausi; e matausina tomitugaga bitokaiasi bibodasi kasi kamwaga. *

Availa bikamituli paila Yesu

30 “Gala igagabila yeigu titoulegu bavagi avaka; aniganaga makawala Tamagu ilukwaigu, e ulo naga duwosisia paila gala anainevi nanogu, mitaga nanola matauna leiwitalaigu.

31 “Kidamwa bakamituli avaka paila titoulegu, makwaina kamatula kaina gala bibodi bukudubumaisi. 32 Mitaga taiyuwela isisu isilasola paila yeigu, e anikoli makwaina avaka ilivala paila yeigu baisa mokwita. 33 Lokuwitalaisi mi touwata ilosi baisa Yoni e matauna ikamituli avaka mokwita, e ikabuboti. * 34 Gala goli ibodi tomota bisilasolasi paila yeigu; mitaga akatululuwaiyaimi kidamwa bukumovasi. 35 Yoni goli kaitapa ilululu ititapi; e lokutagwalasi kwaitala momwa bukummwasawasi goli ovisigala. 36 Mitaga agu tosola isisu ikalisuwoli kamatula makwaina avaka Yoni eikamituli; paila vavagi makwaisina avaka Tamagu eisakaigu bavagi, vavagi makwaisina auvagi isilasolasi paila yeigu, ikibubotaisi kidamwa Tamagu leiwitalaigu. 37 E Tamagu eiwitalaigu, matauna tuvaila isilasola paila yeigu. Gala kwaitala tuta kulagaisi kaigala kaina kugisaisi migila. * 38 E mapaila la biga gala isisu olumoulemi, paila gala kudubumaisi matauna eiwitali. 39 Kunainevisi olumoulela Buki Pilabumaboma,s paila kudokaisi bukubanaisi momova kwekanigaga olumoulela mpana, e ginigini makwaisina goli ikamitulaisi paila yeigu. 40 E gala magimi bukumakaiagusi kidamwa bukumovasi.

41 “Yeigu gala akukuli si yakaula tomota. 42 Mitaga yokomi anikolaimi, anikoli gala wala kuyebwailisi Yaubada oninami. 43 Lama paila Tamagu isakaigu ulo kwaraiwaga, e gala kubodaigusi. Mitaga kidamwa availa bima deli la karaiwaga titoulela, matauna bukubodaisi. 44 Yokomi bukukulaisi kami yakaula taitala metoya baisa sola, e gala bukunevisi kami yakaula metoya baisa Yaubada kalamwaleta. Ki, ammakawalaga gagabila bukudubumaisi? 45 Taga bukudokaisi kidamwa yeigu batabinakaimi omatala Tamagu; matauna Mosese bitabinakaimi, matauna goli mi kabopikwaku. 46 Paila kidamwa bukudubumaisi Mosese, bogwa bukudubumaigusi; paila matauna leiginit paila yeigu. 47 Mitaga kidamwa gala kudubumaisi la ginigini, ammakawala bukudubumaisi ulo biga?”

6

Tailakatuluwolima tauwau ikamsi

(Md 14.13-21; Mk 6.30-44; Lk 9.10-17)

1 Oluvi Yesu itapela milavetau Galili,v (tuvaila idokaisi milaveta makwaina Taibiria). 2 E saina tobobawa ibokulaisi matauna, paila eigisaisi kabutuvatusi eiuvagi baisa matausina tokwatoula. 3 E Yesu imwena wa koya e isili baisa deli la toligalega. 4 E Luvapelaw Pakala, kasi paka mina Yudia, bogwa ivakatitaikina. 5 Tutala Yesu imitavila igisi saina tobobawa imakaiasi matauna, e iluki Pilipi, kawala, “Ambaisa bitagimolaisi beredi kidamwa matausina bikamsi?” 6 E ikaibiga makawala kidamwa biwakoli Pilipi, paila matauna titoulela inikolibogwa avaka bivagi.

7 Pilipi ivitakauloki matauna, kawala, “Lakatuyu kinax gala bibodi matausina, kidamwa tagimolaisi beredi mapula makawala e taitala taitala bikam sitana wala.”

8 Taitala la toligalega yagala Anideru matauna Saimoni Pita bodala, iluki matauna, kawala, 9 “Taitala gwadi isisu iyosi kwailima beredi toyo nayu yena; mitaga ammakawala makwaisina paila tobobawa?”

10 Yesu ikaibiga, kawala, “Kulukwaisi tomota bisilaisi.” Bidubadu mnumonu isisu, mapaila tauwau isilaisi baisa, kasi bawa kaina lakatuluwolima. 11 Mapaila Yesu ikau beredi; e bogwa inokagutoki baisa Yaubada ipati baisa matausina isisuaisi. Ipativau yena makawala, e ikamsi ikomatasi. 12 E tutala ikomatasi, iluki la toligalega, kawala, “Kukwatuyoulisi kasi kobwaga, kidamwa gala avaka bitayomadi.” 13 Mapaila ikatuyoulisi makawosina, e ivilugwaisi luwotala yuwa peta metoya kwailima beredi makwaisina, kasi kobwaga matausina ikamkwamsi.

14 Mapaila tutala igisaisi kabutuvatusi makwaina ivagi, ikaibigasi, kawasi, “Mokwita baisa matauwena tovitoubobutay idokaisi mwada igau bima ovalu watanawa.”

15 Yesu igisi matausina eiuwonanasi bimaisi biyokavataisi bivigakaisi matauna kini, mapaila ila wa koya kalamwaleta.

Yesu ililoula wa gorina

(Md 14.22-33; Mk 6.45-52)

16 Bogwa eikoyavi, e la toligalega ivabusisi olumata. 17 Isilasi wa waga, e itapelasi Kapaneum.z Bogwa eidudubila, e Yesu igau gala bimakaia matausina. 18 E utuyagila itokaia mapaila bolita ipaisaga. 19 Tutala bogwa ivavaigasi katupolima kaina katupolima katupotala (5-6 km) katupwaila milaveta, igisaisi Yesu ililoula wa gorina e imaima katitaikina wa waga. E ikokolasi, 20 mitaga iluki matausina, kawala, “Yeigula, taga bukukokolasi.” 21 E magisi bididagaisi matauna wa waga, e nanakwa waga idoulaguva mapilana eilokaiasi.

Yesu matauna momova kalagila

22 Eiyam tobobawa itotusi okawolawa mapilana ewaiwa igisaisi kaitala wala waga leikutokota. Inikolaisi Yesu gala eisikaila makaina deli la toligalega, mitaga la toligalega ilosi kasimwaleta. 23 Mitaga mimilisi waga metoyasi mapilana Taibiriaa idoulaguvasi katitaikina mapilana ambaisa tomota leikomasi beredi,b tutala Tomoya leinokagutoki baisa Yaubada. 24 Mapaila tutala tobobawa igisaisi Yesu gala isisu baisa, kaina la toligalega, matausina tuvaila isilasi wa waga makaisina e imakaiasi Kapaneum inainevisi Yesu.

25 E tutala ibanaisi matauna okawolawa mapilana ewaiwa,c ilukwaisi matauna, kawasi, “Toboma, nasigavila lokuma baisa?”

26 Yesu ivitakauloki matausina, kawala, “Biga mokwita alukwaimi, kuninevaigusi paila uula lokukomasi beredi e lokukomatasi, gala paila lokugisaisi kabutuvatusi. 27 Taga bukuwotetilasi paila avai kaula tuta pikekita bikammali biwokuva, mitaga paila avai kaula bikanigaga; baisa momova kwekanigaga kalagila. E baisa yeigu Latula Tomotad basakaimi; paila Tamagu Yaubada leigibilisi kibila yamala baisa yeigu.”

28 Mapaila ilukwaisi matauna, kawasi, “Avaka ibodi bakavagaisi kidamwa bakawotetilasi avaka Yaubada magila?”

29 Yesu ivitakauloki matausina, kawala, “Baisa kala wotetila Yaubada, kidamwa bukudubumaisi matauna eiwitali, mayeigula goli.”

30 Mapaila ilukwaisi matauna, kawasi, “Avai kabutuvatusi bukuvagi, kidamwa bakagisaisi e bakadubumaimsi? Ki, avai vavagi kuuvagi? 31 Tubudoiasi ikomasi mana oviloupakala; makawala Buki Pilabumaboma kala ginigini, ‘Isaiki matausina kalagila labuma bikomasi.’ ” *

32 Mapaila Yesu iluki matausina, kawala, “Biga mokwita alukwaimi, avaka Mosese isakaimi baisa gala kalagila labuma;e mitaga Tamagu isisakaimi kalagitoula metoya wa labuma. 33 Paila yeigu goli makwaina kaula Yaubada isaiki, labubusi matoya wa labuma e akakamovi valu watanawa.”

34 Ilukwaisi matauna, kawasi, “Tomoya, yumyambwata bukusisakaimasi kaula makwaina.”

35 Yesu iluki matausina, kawala, “Yeigula momova kalagila; availa imakaiagu gala tuvaila bikamolu e availa idubumaigu gala tuvaila bikadaka.

36 “Mitaga bogwa lalukwaimi lokugisaigusi goli mitaga gala bukudubumaigusi. 37 Komwaidosi availa availa Tamagu leisakaigu bimakaiagusi; e availa bimakaiagu gala goli bayabi. 38 Paila labusi matoya wa labuma kidamwa bavagi avaka matauna iwitalaigu magila, gala goli bavagi avaka magigu. 39 E baisa matauna iwitalaigu magila, kidamwa gala bakitumou availa metoya komwaidosi matausina leisakaigu, mitaga batomiliwoli matausina, bimovavausi igau tovana valu okala vigimkovila.f 40 Paila baisa Tamagu magila, kidamwa availa igisaigu yeigu Latula e idubumaigu, bibani momova kwekanigaga; e batomiliwoli matauna bimovavau igau tovana valu okala vigimkovila.”

41 Mapaila mina Yudia itakumdaisi matauna, paila uula eikaibiga, kawala, “Yeigu kaula makwaina labusi matoya wa labuma.” 42 E ikaibigasi, kawasi, “Ki, kaina matauna Yesu, Yosepa latula, e tamala toyo inala tanikolaisi kadai? Ammakawala eikaibiga, kawala, ‘Labusi matoya wa labuma’?”

43 Yesu ivitakauloki matausina, kawala, “Taga kutakumdusi oluwalaimi. 44 Kidamwa matauna iwitalaigu, baisa Tamagu, bibia availa, matauwena wala gagabila bimakaiagu; e batomiliwoli matauna bimovavau igau tovana valu okala vigimkovila. 45 Tovitoubobuta leiginisi, ‘Yaubada bivituloki komwaidosi.’ Paila komwaidosi availa availa ilagaisi Tamagu e ikabitutuki si kateta paila la vituloki, imakaiagusi. * 46 Gala goli availa leigisi Tamagu, mesinaku matauna kalamwaleta leima metoya baisa Yaubada, matauwena bogwa igisi Tamagu.

47 “Biga mokwita alukwaimi, availa idubumaigu eikau momova kwekanigaga. 48 Yeigula momova kalagila. 49 Tubumia ikomasi manag oviloupakala, e ikaligasi. 50 Mitaga alilivala paila kaula makwaina bibusi metoya wa labuma; availa goli bikam gala bikaliga. 51 Yeigula kaula kwemomova labusi matoya wa labuma; kidamwa availa bikam kaula makwaina, matauna bimovagasi; e kaula makwaina basaiki, paila si momova mina watanawa, baisa vilionagu.”

52 Mapaila mina Yudia ititamapusi sola baisa sola, ikaibigasi, “Ammakawala matauwena bisakaidasi vilionela kidamwa bitakomasi?”

53 Yesu iluki matausina, kawala, “Biga mokwita alukwaimi, kidamwa gala bukukomasi vilionagu yeigu Latula Tomota e bukumomwaisi buyavigu, gala bukumovasi olumoulemi. 54 Availa ikamkwam vilionagu e imomom buyavigu, matauna leibani momova kwekanigaga, e batomiliwoli matauna bimovavau igau tovana valu okala vigimkovila. 55 Paila vilionagu baisa kalagitoula, e buyavigu baisa sopitoula. 56 Availa ikamkwam vilionagu e imomom buyavigu, matauna isividulaigu e yeigu asividuli matauna. 57 Makawala Tamagu tomomova iwitalaigu, e amova paila uula Tamagu tolimomova, makawala goli availa bikomaigu matauna bimova paila uula yeigu tolimomova. 58 Baisa labuma kalagila, gala makawala tubumia ikomasi e ikaligasi; availa bikam kaula makwaina bimovagasi.”

59 Vavagi makwaisina ikaibigi wa bwala tapwaroruh tutala iuvituloki mapilana Kapaneum.

Momova kwekanigaga bigala

60 Mapaila bidubadu la toligalega, tutala ilagaisi baisa, ikaibigasi, kawasi, “Wa tauwau! Biga mabigana saina mwaugaga; ki, availa igagabila bilagi?”

61 Mitaga Yesu inikoli onanola kidamwa la toligalega itakumdusi paila baisa, e iluki matausina, kawala, “Ki, baisa gala ibudoki ninami? 62 Ammakawala kidamwa bukugisaigusi yeigu Latula Tomota amweimwena mapilana ambaisa masibogwa? 63 Tolimomova baisa Baloma Tobumaboma; woula baisa gala dimlela; baisa avaka lavitulokaimi ikaloubusi metoya baisa Baloma Tobumaboma e baisa uulela momova. 64 Mitaga mimilimi gala kudubumaisi.” Paila Yesu inikolibogwi availa matausina gala bidubumaisi, e availaga kala tokwasesila. 65 E ikaibiga, kawala, “Mauula lalukwaimi gala igagabila taitala bimakaiagu, kidamwa Tamagu gala eitugulibogwi matauna makawala.”

66 E metoya wa tuta matutona, bidubadu la toligalega iuwovilasi, e gala tuvaila ililoulasi deli matauna. 67 Mapaila Yesu iluki matausina tailuwotala taiyu, kawala, “Ki yokomi tuvaila magimi bukulosi?”

68 Saimoni Pita ivitakauloki matauna, kawala, “Tomoya, baisa availa bakalokaiasi? Yoku kuiyosi momova kwekanigaga bigala. * 69 E bogwa kadubumaisi e kanikolaisi yoku Yaubada la Tokabomi.”i

70 Yesu ivitakauloki matausina, kawala, “Bogwa lanagaimi, yokomi tailuwotala taiyu kadai? Mitaga taitala baisa yokomi matauwena diabolo.” 71 E ililivala kala kobilibili Yudasa, Saimoni Isikariota latula; paila matauna taitala matausina tailuwotala taiyu, e bogwa bikasali Yesu.

7

Budala Yesu gala idubumaisi matauna

1 E oluvi, Yesu itavina mapilana Galili; gala magila bitavina mapilana Yudia, paila mina Yudia ikaukwautasi mwada bikatumataisi matauna. 2 E, kasi paka mina Yudia, Buliyoyova Pakala,j bogwa ivakatitaikina. * 3 Mapaila budala ilukwaisi Yesu, kawasi, “Kusilavi baisa e kulokaia mapilana Yudia, kidamwa m toligalega bigisaisi vavagi makwaisina kuuvagi. 4 Paila gala taitala bikium la paisewa kidamwa magila biyomitali titoulela baisa tomota. Kidamwa kuuvagi makwaisina vavagi, kuyomitalaim baisa mina watanawa.” 5 Paila budala goli gala bidubumaisi matauna.

6 Mapaila Yesu iluki matausina, kawala, “Yeigu ulo tuta gala bima, igau; mitaga yokomi mi tuta avai tuta wala magimi. 7 Gala gagabila mina watanawa bikoulovaimi; mitaga yeigu ikukoulovaigusi, paila uula akamitilaki adoki matausina tomitugaga. 8 Kulosi wa paka. Yeigu gala bawak paka makwaina, paila ulo tuta igau gala bima.” 9 Ililivala makawala, e isibwaiga mapilana Galili.

Yesu ila oBuliyoyova Pakala

10 Mitaga tutala budala bogwa eilosi wa paka, e matauna tuvaila oluvi ila; gala ivalapula mitaga ivakium wala. 11 Mina Yudia inainevisi matauna wa paka, e ikaibigasi, kawasi, “Ambaisa matauwena?”

12 E tobobawa itakulukulusi sainela paila matauna. Mimilisi ikaibigasi, kawasi, “Tobwaila matauna,” mimilisi tuvaila ikaibigasi, kawasi, “Gala mitaga ikoyoli tobobawa.” 13 Mitaga gala taitala ikamamatila paila matauna paila ikukolaisi mina Yudia.

14 Eisewalasi paka, e Yesu imwena wa Bwala Kwebumaboma, e iuvituloki. 15 Mapaila mina Yudia itutu uwosi, ikaibigasi, kawasi, “Ammakawala matauwena la kabitam, paila gala itoligalega matauna?”

16 Mapaila Yesu ivitakauloki matausina, kawala, “Ulo vituloki gala yeigu titoulegu, mitaga leima metoya baisa Yaubada, matauna iwitalaigu. 17 Kidamwa availa magila bivagi nanola matauna Yaubada matauna binikoli paila vituloki makwaina, kaina metoya baisa Yaubada, kaina yeigula titoulegu lalilivala. 18 Kidamwa availa ivituloki paila titoulela, matauna inainevi kala yakaula titoulela; mitaga availa inainevi kala yakaula matauna kala towitala e matauwena ikamokwita, e gala avaka kala gaga isisu baisa matauna. 19 Mosese eisakaimi kami Karaiwaga kadai? Mitaga gala taitala yokomi ikabikuwoli Karaiwaga makwaina. Avaka uula magimi bukukwatumataigusi?”

20 Tobobawa ivitakaulasi, kawasi, “Baloma gaga isikailam.l Availaga magila bikatumataim?”

21 Yesu ivitakauloki matausina, kawala, “Lavagi kabutuvatusi kwaitala,m e komwaidomi itutu uwomi. 22 Moses bogwa isakaimi kabutuvatusi bobun (e baisa gala metoya baisa Mosese mitaga metoya baisa tubudoiasi), e kubobobusi wa yam sabate. * 23 E kidamwa kubobwaisi taitala wa yam sabate paila uula bukukwabikuwolaisi la Karaiwaga Mosese, ammakawala kugibuluwaigusi paila lakatumovi taitala tau tomwaidona wa yam sabate? * 24 Taga bukunagaisi paila avai vavagi metoya omigila kala gigisa, mitaga bukunagaisi avaka kala duwosisia.”

Matauwena Mesaia ke?

25 Mapaila mimilisi mina Yerusalem ikaibigasi, kawasi, “Baisa matauwena magisi bikatumataisi, kadai? 26 E ka, ikamamatila, e gala avaka ilukwaisi matauna. Kaina kada tokugwasi leigisaisi kidamwa matauna Mesaia ke? 27 Mitaga tutala Mesaia bima, gala availa binikoli ammetoya matauna. Mitaga matauwena tanikolaisi ammetoya leima.”

28 Mapaila tutala iuvituloki wa Bwala Kwebumaboma, Yesu kaigaveka ikamituli, kawala, “Ki, kunikolaigusi e kunikolaisi ammatoya lama? E gala lama paila wala titoulegu; mitaga matauna iwitalaigu ikamokwita, e matauna gala kunikolaisi. 29 Yeigu anikoli matauna, paila lama matoya baisa matauna, e iwitalaigu.”

30 Mapaila ivigikonaisi mwada biyosisi matauna, mitaga gala availa ikabikoni matauna, paila la tuta igauo gala bima. 31 Mitaga bidubadu matausina tobobawa idubumaisi matauna; e ikaibigasi, kawasi, “Tuta matutona Mesaia bima, ammakawala bivagi kabutuvatusip kala bawa bikalisau makwaisina avaka bogwa eivagi matauwena ke?”

Iwitalaisi toyausa kidamwa biyosisi Yesu

32 Parisi ilagaisi tobobawa si tabunobwana paila matauna; e matausina tolula kasi tokugwa toyo Parisiq iwitalaisi toyausar kidamwa biyosisi matauna. 33 Mapaila Yesu ikaibiga, kawala, “Tuta pikekita tuvaila basikailimi, e oluvi balokaia matauna eiwitalaigu. 34 Bukunevaigusi mitaga gala bukubanaigusi, e ambaisa basisu gala igagabila bukuwaisi.”

35 Mapaila mina Yudia ibigatonasi, kawasi, “Ambaisa idoki bila, kidamwa gala bitabanaisi matauna? Kaina bilokaia matausina mina Yudia isisuaisi deli mina Girisi, e tuvaila bivituloki mina Girisi ke? 36 Ammakawalaga kawala, ‘Bukunevaigusi mitaga gala bukubanaigusi’, e ‘Ambaisa basisu gala igagabila bukuwaisi’?”

Sopila momova bititayelu

37 E paka yamla kala vigimkovila, e yamla makwaina kwaiveka, Yesu itokaia e kaigaveka ikamituli, kawala, “Availa bikadaka, ibodi matauna bimakaiagu, * 38 e availa bidubumaigu, ibodi matauna bimom; e, makawala bigala Buki Pilabumaboma, ‘Sopila momova bititayelu metoya olumoulela matauna.’ ” * 39 Ililivala makawala paila Baloma Tobumaboma; paila igau availa availa idubumaisi matauna bikauwaisi Baloma matauna. Paila wa tuta matutona Yaubada gala bisaiki Baloma Tobumaboma, paila Yesu igau gala bila walakaiwa.s

Tobobawa ikovaisi paila matauna

40 Tutala mimilisi ilagaisi biga mabigasina, ikaibigasi, kawasi, “Mokwitala baisa tovitoubobutat matauwena.”

41 Mimilisi tuvaila ikaibigasi, kawasi, “Matauwena Mesaia.”u

Mitaga mimilisi kawasi, “Mitaga Mesaia gala guma Galili, kadai? 42 Ki, Buki Pilabumaboma kala ginigini kidamwa Mesaia dalela Debida, e la valu Bedeliem,v Debida la valu tatoula?” * 43 Mapaila tobobawa itavileiyaisi titoulesi paila matauna. 44 E mimilisi mwada biyosisi matauna, mitaga gala availa ikabikoni matauna.

Mina Yudia si tokugwa gala idubumaisi Yesu

45 Mapaila toyausa imakaiasi tolula kasi tokugwa toyo Parisi; e ikatupoiyaisi toyausa, kawasi, “Avaka paila gala kumaiyaisi matauna?”

46 Toyausa ivitakaulasi, kawasi, “Gala kwaitala tuta availa bilivala makawala matauwena leililivala.”

47 Mapaila Parisi ivitakaulokaisi matausina, kawasi, “Yokomi tuvaila ikoyolaimi ke? 48 Ki, ammakawala, taitala tokugwa kaina taitala yakamaisi Parisi eidubumi matauna? 49 Mitaga mabudowena gala ikatetasi Mosese la Karaiwaga, gala kasi yeiwau matausina.”

50 E, matauna leimaibogwa baisa Yesu, yagala Nikodimo, matauna taitala matausina. E matauna iluki matausina, kawala, * 51 “Baisa gala makawala Mosese la Karaiwaga.w Gala gagabila bitakamogaisi availa kidamwa gala ikugwa bitaligibogwisi la biga e deli bitanevikolaisi avaka eiuvagi matauna.”

52 Ivitakaulasi, kawasi, “Yoku tuvaila guma Galili ke? Kunevi, e bukunikoli gala taitala tovitoubobuta guma Galili.”x

8

Minana vivila ibanaisi leikikailasi

E taitala taitala ilokaiasi osi bwala.

1 Mitaga Yesu ilokaia Koya Umilela Olibe.y 2 E bulubuvisiga ikaimilavau wa Bwala Kwebumaboma, e tomota komwaidosi imakaiasi matauna; e isili, ivitulokiz matausina. 3 E toninitalapula paila Karaiwaga toyo Parisi imaiyaisi natana vivila leibanaisi tutala leikikailasisi. E isailisi minana omitasi mabudona. 4 Ilukwaisi matauna, kawasi, “Tovituloki, lakabanaisi minana tutala leikikailasisi. 5 E ola Karaiwaga Mosese igini kidamwa bitakabidikunaisi availa ivagi makawala. Yokugwa avaka kudoki paila minana?” * 6 Si biga makawala mwada biwakolaisi matauna, kidamwa bibanaisi kabotabinona. Mitaga Yesu isitotu, e deli misikwaikwela iginigini opwaipwaia.

7 Mitaga tutala ikatupoivauwaisi, isimalaula e iluki matausina, kawala, “Ibodi taitala yokomi gala isim la mitugaga biluvabogwa dakuna baisa minana.” 8 Isitotu tuvaila, e deli misikwaikwela iginigini opwaipwaia. 9 Mitaga tutala ilagaisi baisa, komwaidosi isusunapulasi taitala baisa taitala, e kasi tommoya leikugwasi; e kalamwaleta wala Yesu isisu toyo minana eitotu omatala matauna. 10 E Yesu isimalaula e ikatupoi minana, kawala, “Ve! Am mtosina? Ki, gala availa ikamogaim?”

11 E ikaibiga, kawala, “Tomoya, gala wala availa.”

E Yesu ikaibiga, kawala, “Makawala goli yeigu gala bakamogaim. Kula; tuta oluvi taga kumitugaga tuvaila.”a

Yesu kala lumalama valu watanawa

12 E tuvaila Yesu ilivala baisa matausina, kawala, “Yeigu kala lumalama valu watanawa; availa ibokulaigu gala bililoula odudubila, mitaga bikau momova kala lumalama.” *

13 E Parisi ilukwaisi matauna, kawasi, “Kukukwamitulaim titoulem; m kwamituli gala ikibuboti avaka.” *

14 Yesu ivitakaula, kawala, “Kalubikoya akamituli paila titoulegu goli, ulo kamituli baisa mokwita; paila anikoli ammatoya lama e ambaisa bala, mitaga yokomi gala kunikolaisi ammatoya lama, kaina ambaisa bala. 15 Yokomi kuniganagasi makawala mina watanawa si kateta; yeigu gala availa akamogi. 16 E kidamwa bakamwaga ulo kamwaga baisa mokwita, paila gala agumwaleta bakamwaga mitaga kamataiyu Tamagu agu towitala. 17 E ola Karaiwaga Mosese igini baisa makawala; kidamwa taiyu tomota bisolasi makawala paila avaka, e baisa biga mokwita. 18 Yeigu akamituli paila titoulegu, e Tamagu agu towitala isilasola paila yeigu.”

19 Mapaila ikatupoiyaisi matauna, kawasi, “Ambaisa Tamam?”

Yesu ikawota, kawala, “Gala kunikolaisi yeigu kaina Tamagu; kidamwa kunikolaigusi, bukunikolaisi Tamagu goli.”

20 Biga mabigasina leililivala katitaikina kabosakaila semakavi, tutala iuvituloki wa Bwala Kwebumaboma. E gala availa iyosi matauna, paila la tuta igau gala bima.b

Ambaisa bala gala igagabila bukuwaisi

21 Tuvaila Yesu iluki matausina, kawala, “Basilavaimi. Bukunevaigusi, mitaga bukukwaligasi paila uula mi mitugaga. Ambaisa bam, gala igagabila bukuwaisi.”

22 E mina Yudia ikaibigasi, kawasi, “Ki, kaina bilou? Paila kawala, ‘Gala igagabila bukuwaisi ambaisa bam.’ ”

23 E iluki matausina, kawala, “Yokomi mina watanawa; yeigu guma walakaiwa. Yokomi tosisula valu watanawa, e yeigu gala. 24 Baisa uula lalukwaimi bukukwaligasi paila uula mi mitugaga; paila kidamwa gala kudubumaisi ‘Yeigula matauna’c goli, bukukwaligasi paila uula mi mitugaga.”

25 Mapaila ilukwaisi matauna, kawasi, “Availaga yoku?”

Yesu iluki matausina, kawala, “Bogwa lalukwaimi metoya wa tuta ikugwa.d 26 Isisu bidubadu vavagi balivala banagi paila yokomi; mitaga matauna eiwitalaigu ikamokwita; e avaka lalagi metoya baisa matauna, makwaisina asilasola baisa mina watanawa.”

27 Gala ivitusaisi kidamwa ilivala baisa matausina paila Tamala. 28 Mapaila Yesu ikaibiga, kawala, “Tutala bukulupaigusie yeigu Latula Tomota, wa tuta matutona bukunikolaisi ‘Yeigula matauna’, e tuvaila bukunikolaisi gala bavagi avaka metoya baisa titoulegu, mitaga alilivali vavagi makwaisina makawala Tamagu ivitulokaigu. 29 E matauna eiwitalaigu isikailigu; gala isilavaigu agumwaleta; paila tuta tuta auvagi avaka iyomwasali matauna.”

30 Tutala ililivala makawala, bidubadu idubumaisi matauna.

Biga mokwita bitanekwaimi

31 Mapaila Yesu iluki mina Yudia, availa availa bogwa leidubumaisi matauna; kawala, “Kidamwa bukusisuaisi ogu vituloki, yokomi mokwita ulo toligalega. 32 E bukunikolaisi biga mokwita, e biga mokwita bitanekwaimi.”

33 Ivitakaulokaisi matauna, kawasi, “Yakamaisi tubumaisi Eberaam, e gala kwaitala tuta availa bikatupipaimasi paila bikaraiwogaimasi. Ammakawala lokukwaibiga, kawam, ‘Bitanekwaimi’?” *

34 Yesu ivitakauloki matausina, kawala, “Biga mokwita alukwaimi, availa imitugaga, mitugaga makwaina bogwa ikatupipi matauna, paila bikaraiwogi matauna. 35 E avai ula bogwa ikatupipaisi paila bikaraiwogaisi, matauna gala bisigaga baisa tolibwala yumyambwata; mitaga tolibwala latula isigaga yumyambwata. 36 Mapaila kidamwa yeigu Latula batanekwaimi, bukusibwabwailasi mokwita. 37 Anikoli tubumi Eberaam; mitaga yokomi mwada bukukwatumataigusi, paila ulo biga gala bikanubwabwaila olumoulemi. 38 Alilivala avaka Tamagu bogwa ivitulokaigu, mitaga yokomi goli kuuvagaisi avaka tubumi bogwa ivitulokaimi.”

Yokomi metoya tubumi Diabolo

39 Ivitakaulokaisi matauna, kawasi, “Yakamaisi tubumaisi Eberaam.”

Yesu iluki matausina, kawala, “Kidamwa yokomi tubumi Eberaam, bogwa bukuvagaisi la vavagi Eberaam. 40 Mitaga baisa tuta mwada bukukwatumataigusi, yeigu goli, bogwa lalukwaimi biga mokwita avaka lalagi metoya baisa Yaubada; Eberaam gala eivagi makawala. 41 Yokomi kuuvagaisi la vavagi tubumi.”

Ilukwaisi matauna, kawasi, “Gala isikubukubuyaimasi. Tamamasi taitala, Yaubada goli.”

42 Yesu iluki matausina, kawala, “Kidamwa Yaubada Tamami, bogwa bukuyebwailigusi; paila yeigu lama matoya baisa matauna e laviloubusi lama. Paila gala lama titoulegu, mitaga leiwitalaigu. 43 Avaka paila gala bukukwatetasi bonagu? Uula wala gala igagabila bukulagaisi ulo kamituli. 44 Yokomi mokutoyasi baisa tubumi Diabolo, e magimi bukuvagaisi avaka nanola tubumi. Metoya wa tuta ikugwa, matauna tokwatumata. Gala kwaitala tuta bikamokwita, paila kamokwita gala isisu olumoulela matauna. Tutala isasopa, ililivala avaka bonala mokwita; paila matauna tosasopa e tabula sopa. 45 Mitaga yeigu alilivala avaka mokwita, e mauula gala kudubumaigusi. 46 Kaina availa yokomi bikamitulaigu kidamwa lamitugaga? E kidamwa alilivala avaka mokwita, avaka paila gala kudubumaigusi? 47 Kidamwa availa eima metoya baisa Yaubada, matauna bilagi la biga Yaubada. Baisa uula gala bukulagaigusi, paila yokomi gala mokutoyasi baisa Yaubada.”

Igau gala bikaloubusi Eberaam, yeigula asibogwa

48 Mina Yudia ivitakaulokaisi matauna, kawasi, “Ki, kaina gala lakakamokwitasi kidamwa yoku guma Sameriaf e baloma gaga leisikailam?”

49 Yesu ivitakaula, kawala, “Baloma gaga gala bisikailagu; mitaga atemmali Tamagu e yokomi gala kutemmalaigusi. 50 Yeigu gala anainevi agu yakaula; mitaga taitala inainevi agu yakaula, e matauna goli einagi gala isim agu pakula. 51 Biga mokwita alukwaimi, kidamwa availa bikabikuwoli ulo vituloki matauwena gala bikaliga.”

52 Mina Yudia ilukwaisi matauna, kawasi, “Baisa tuta kavitusaimsi baloma gaga eisikailam. Eberaam ikaliga e tuvaila tovitoubobuta; mitaga yoku kawam, ‘Kidamwa availa bikabikuwoli ulo vituloki, matauwena gala bikaliga.’ 53 Ki, yoku kukwalisau tubumaisi Eberaam, matauwena leikaliga? E tovitoubobuta tuvaila ikaligasi. Avaka kudokaim availa yoku?”

54 Yesu ivitakaula, kawala, “Kidamwa bayakawolaigu titoulegu, uli yakaula gala dimlela. Tamagu goli iyakawolaigu - e paila matauna lokukwaibigasi, kawami, ‘Matauwena goli da Yaubadasi.’ 55 E gala kunikolaisi matauna, mitaga yeigu anikoli matauna. E kidamwa balivala, ‘Gala anikoli matauna’, basasopa goli, makawala yokomi; mitaga anikoli matauna e akabikuwoli la biga. 56 Tubumi Eberaam imwasawa paila bigisi ulo tuta; e, igisi, imwamwasila nanola.”

57 Mapaila mina Yudia ilukwaisi matauna, kawasi, “Kam taitu gala iboda kweluwolima e, ki, yoku lokugisi Eberaam?”g

58 Yesu iluki matausina, kawala, “Biga mokwita alukwaimi, igau gala bikaloubusi Eberaam, yeigula wala Tosibogwa.”h

59 E isauwaisi dakuna mwada bikabidikunaisi matauna; mitaga Yesu ivakium, e isilavi Bwala Kwebumaboma.

9

Yesu ikatumovi taitala inala eiuni tokwau

1 Tutala ililoula igisi taitala tau inala eiuni tokwau. 2 E la toligalega ikatupoiyaisi matauna, ikaibigasi, kawasi, “Toboma, availa imitugaga, matauna kaina veyala, mapaila inala eiuni tokwau?”

3 Yesu ivitakaula, kawala, “Matauna kala kau gala uula la mitugaga, kaina veyala; mitaga kidamwa Yaubada biyomitali la peula olumoulela matauna. 4 Ibodi bitavagaisii la paisewa matauna agu towitala wa yam goli; bogwa bibogi e gala bigagabila availa bipaisewa. 5 Tutala asisu ovalu watanawa, yeigu kala lumalama valu watanawa.” *

6 Bogwa ilivala makawala, igiu opwaipwaia, ikenivili, e ikuma matala. 7 E iluki matauna, kawala, “Kula kukiwisi matam wa sopi Sailowam.”j (Mabigana kala kivila “Witala”.) Mapaila ila, ikiwisa, e imilakatila matala ima.

8 Sala deli mimilisi tomota matausina tokinabogwa leigigisaisi matauna tutala inamakava, ikaibigasi, kawasi, “Ki, kaina gala matauna leisisu eininigada?”

9 Mimilisi ikaibigasi, kawasi, “E, matauwena.” Mimilisi tuvaila ikaibigasi, kawasi, “Gala, mitaga migila makawala matauna.”

Matauwena ikaibiga, kawala, “Yeigula.”

10 Mapaila ikatupoiyaisi matauna, kawasi, “Ammakawala matam imitalala?”

11 Ivitakaula, kawala, “Matauna idokaisi Yesu ikenivili pwaipwaia, ikuma matagu e ilukwaigu, kawala, ‘Kulokaia wa sopi Sailowam kukiwisa’; mapaila ala, akiwisa, e matagu imitalala.”

12 E ilukwaisi matauna, kawasi, “Ambaisa eisisu?”

Ikaibiga, kawala, “Gala anikoli.”

Parisi inainevisi paila baisa

13 E ivakoulisi matauna omitibogwa tokwau, imiakaisi Parisi. 14 E tutala Yesu ikenivili pwaipwaia e ikuma matala, yam makwaina sabate. 15 Mapaila Parisi tuvaila ikatupoiyaisi, kawasi, “Ammakawala matam imitalala?” E iluki matausina, kawala, “Ikuma pwadidiweta omatagu, akiwisa, e agisa.”

16 Mimilisi Parisi ikaibigasi, kawasi, “Matauwena gala metoya baisa Yaubada paila gala iiyamata sabate.”k

Mitaga mimilisi ikaibigasi, kawasi, “Ammakawala tomitugaga bivagi kabutuvatusi makawala?” E itavileiyaisi titoulesi.

17 Mapaila ilukivauwaisi matauna tokwau, kawasi, “Avaka yoku kudoki paila matauna? Ka, matam imilakatila uula matauna.”

E ikaibiga, kawala, “Matauna tovitoubobuta.”

18 Mapaila mina Yudia gala idubumaisi kidamwa matauna omitibogwa tokwau e matala bogwa eimitalala, igau idouwaisi veyala matauna matala eimitalala. 19 E ikatupoiyaisi matausina, kawasi, “Ki, matauna litumi lokukwaibigasi inala eiuni matauna tokwau? Ammakawalaga baisa tuta igigisa?”

20 Veyala ivitakaulokaisi, kawasi, “Kanikoli kidamwa matauna latuma, e inala eiuni matauna tokwau; 21 mitaga ammakawala igigisa baisa tuta gala kanikoli, e gala kanikoli availa ivagi imitalala matala. Bogwa eimila tau; kukwatupoiyaisi matauna, e bilivala paila titoulela.” 22 Veyala si bigatona makawala paila uula ikukolaisi mina Yudia; paila mina Yudia bogwa ikaraiwagasi gulitinidesi kidamwa availa bikamituli Yesu matauna Mesaia, matauwena biyabaisil metoya wa bwala tapwaroru. 23 Baisa uula veyala leikaibigasi, kawasi, “Bogwa eimila tau; kukwatupoiyaisi matauna.”

24 Mapaila siviyuwela idouwaisi matauna omitibogwa tokwau, e ilukwaisi matauna, kawasi, “Omatala Yaubada bukukwamokwita; kanikolaisi matauwena tomitugaga.”

25 Mapaila ivitakaula, kawala, “Kaina matauna tomitugaga kaina gala, gala anikoli; ilagoli kwaitala vavagi anikoli - omitibogwa tokwau yeigu, e baisa tuta lagigisa.”

26 Mapaila ilukwaisi matauna, kawasi, “Avaka ivigakaim? Ammakawala ivigaki imitalala matam?”

27 Ivitakauloki matausina, “Lalukibogwimi, e gala bukulagaisi; avaka uula magimi bukuligivauwaisi makwaina? Ki, yokomi tuvaila bukuvigakaimi la toligalega?”

28 E ibigigagaisi matauna, ikaibigasi, kawasi, “Yokula la toligalega; mitaga yakamaisi la toligalega Mosese. 29 Kanikolaisi Yaubada bogwa leilivala baisa Mosese; mitaga paila matauwena, gala kanikolaisi ammetoya leima.”

30 Matauna ivitakaula, kawala, “Tauwau! Kaboyowalula baisa! Gala kunikolaisi ammetoya leima, mitaga ivagi imitalala matagu. 31 Tanikolaisi Yaubada gala bilagi tomitugaga mitaga kidamwa availa bitemmali Yaubada, e bivagi nanola, matauwena Yaubada bilagi. 32 Metoya okala vitouula valu watanawa gala availa ivagi makawala; gala availa ivagi imitalala matala matauna inala eiuni tokwau. 33 Kidamwa matauwena gala metoya baisa Yaubada, gala igagabila bivagi avaka.”

34 Ivitakaulokaisi matauna, kawasi, “Ammakawalaga yoku bukuvitulokaimasi? Yokula goli, inam eiunaim omitugaga.” E iyabaisi matauna metoya osi bwala tapwaroru.

Kala kau ninasi

35 Yesu ilagi eiyabaisi matauna; e ibani matauna, ikaibiga, kawala, “Yoku kudubumi Latula Tomota ke?”

36 Ivitakaula, kawala, “Tomoya, availa matauna, kidamwa badubumi?”

37 Yesu iluki matauna, kawala, “Lokugigisi matauna, e yeigu matauna goli kadataiyu talilivala.”

38 E ikaibiga, kawala, “Tomoya, adubumi.” E ikavagina baisa matauna.

39 E Yesu ikaibiga, kawala, “Lama baisa ovalu watanawa paila yakala, kidamwa availa availa ikau mitasi bigisaisi e availa availa igigisasi bikau mitasi.”

40 Matausina Parisi isisuaisi baisa ilagaisi e ilukwaisi matauna, “Ki yakamaisi tuvaila mina kau?”

41 Yesu iluki matausina, kawala, “Kidamwa mina kau yokomi, gala isim kami pakula; mitaga lokukwaibigasi, ‘Kagigisasi’, e mauula isim kami pakula.

10

Sipi kasi kali kala bigavisaiki

1 “Biga mokwita alukwaimi, matauna gala isuvi okasi kali sipi metoya wa lulu, mitaga ipela otapwala kali, matauna touveilau kaina tolibulebu. 2 Mitaga matauwena isuvi wa lulu, matauwena kasi toyamata sipi. 3 Lulu kala toyamata biulaim baisa matauna; e sipi minasina ilagaisi kaigala, e idou la sipi yagasi, e ivakouli ivisunupuloi minasina. 4 Bogwa ivisunupuloi komwaidosi la sipi, e ikugwai minasina, e sipi ibokulaisi, paila inikolaisi kaigala. 5 E tomitawasi gala bibokulaisi, mitaga bisakaulasi metoyasi baisa matauna, paila gala bilagaisi bonala matauna tomitawasi.”

6 Baisa bigavisaikim Yesu ilivala baisa matausina, mitaga gala ikatetasi avaka ililivali baisa matausina.

Yesu matauna toyamata bwaina paila sipi

7 Mapaila tuvaila Yesu ikaibiga, kawala, “Biga mokwita alukwaimi, yeigu kasi lulu sipi. 8 Matausina availa availa imaibogwasi, komwaidosi touveilau toyo tolibulebu; mitaga sipi gala leilagaisi matausina. 9 Yeigu lulu; availa bisuvi metoya baisa yeigu, matauna bimova, e bisusuvi e bisusunapula e bibani kʹala. 10 Touveilau ima paila biveilau, bikatumata e bikodadaimi; yeigu lama kidamwa bimovasi e bisibwabwailasi.

11 “Yeigu toyamata bwaina paila sipi. Toyamata bwaina paila sipi itugwali titoulela baisa okaliga paila sipi. 12 Kidamwa topilasi bigisi mauna nagigasisi eimaima, e matauna bisilavi sipi bisakaula, paila uula matauna gala toyamata sipi e gala tolisipi; e mauna nagigasisi bigigadi minasina e bikabutubutu minasina. 13 Matauwena isakaula paila uula topilasi matauna, paila idoki sipi gala avaka. 14 Yeigu toyamata bwaina paila sipi; e anikoli ulo sipi, e ulo sipi inikolaigusi, 15 makawala Tamagu inikolaigu e anikoli Tamagu; e atugwalaigu baisa okaliga paila sipi. * 16 E ulo sipi tuwoli isisuaisi, gala wa kali makwaina; minasina goli ibodaigu bavakouli, e bilagaisi kaigagu. E bisisu yawa yuwotala deli toyamata sipi taitala.

17 “Baisa uula Tamagu iyebwailigu, paila atugwalaigu baisa okaliga, kidamwa bakauvauwaigu tuvaila. 18 Gala availa bikaraiwaga bakaliga, mitaga lanagi batugwalaigu makawala. Isim ulo kwaraiwaga batugwalaigu e isim ulo kwaraiwaga bakauvauwaigu tuvaila; Tamagu ikaraiwogaigu makawala.”

19 E tuvaila mina Yudia itavileiyaisi titoulesi paila biga mabigasina. 20 E bidubadu matausina ikaibigasi, kawasi, “Baloma gaga isikailan matauna, e bogwa eikanagowa; avaka paila kulagaisi matauna?”

21 Mimilisi tuvaila ikaibigasi, kawasi, “Baisa gala makawala la biga availa eisakaila baloma gaga. Ki, ammakawala gagabila baloma gaga bivigaki bimitalala matala tokwau?”

Mina Yudia ipakaisi Yesu

22 E pakala Bomabomao ipakapakasi mapilana Yerusalem; tutala katubugibogi. 23 E Yesu ililoula wa Bwala Kwebumaboma, omatala la kabosusuvi Solomoni.p 24 Mapaila mina Yudia itoulaisi matauna, e ilukwaisi, kawasi, “Avai tuta bukukwatau ninamaisi? Kidamwa yoku Mesaia, kukwabau biga baisa yakamaisi.” 25 Yesu ivitakauloki matausina, kawala, “Bogwa lalukwaimi, mitaga gala kudubumaisi. Avaka lauvagi paila Tamagu isakaigu ulo kwaraiwaga makawala, makwaisina ikamitulaigusi; 26 mitaga gala bukudubumaisi paila uula yokomi gala ulo sipi. 27 Ulo sipi ilagaisi kaigagu, e anikoli minasina, e ibokulaigusi; 28 asaiki minasina momova kwekanigaga, e gala bidawousi minasina, e gala availa bilebu metoya oyamagu. 29 Tamagu bogwa isakaigu minasina, e matauna ikalisuwoli komwaidosi,q e gala igagabila availa bilebu minasina metoya oyamala Tamagu. 30 Yeigu Tamagu yakama baisa taitala wala tomota.”

31 Mina Yudia isauwaisi dakuna tuvaila mwada bikabidikunaisi matauna. 32 Yesu ivitakauloki matausina, kawala, “Bogwa lavagi bidubadu vavagi bwaina metoya baisa Tamagu; paila avai vavagi metoya makwaisina bukukwabidikunaigusi?”

33 Mina Yudia ivitakaulokaisi matauna, kawasi, “Bakakabidikunaimsi gala paila avai vavagi bwaina, mitaga paila lokubigigagi Yaubada; paila yoku tomota wala, mitaga lokudokaim Yaubada.” *

34 Yesu ivitakauloki matausina, kawala, “Ki kaina Mosese gala igini ola Karaiwaga, ‘Lakaibiga, Taitala taitala yokomi yaubada’? * 35 E Buki Pilabumaboma gala igagabila bisala. Yaubada leidoki matausina yaubada, matausina goli baisa availa leisaiki la biga. 36 Mapaila ammakawagu? Yaubada ikabomaigu iwitalaigu ovalu watanawa. Ki, kulukwaigusiga, kawami, ‘Kubigigagi Yaubada’, paila uula akaibiga, ‘Yeigu Yaubada Latula’? 37 Kidamwa gala auvagi la vavagi Yaubada, taga kudubumaigusi. 38 Mitaga kidamwa lauvagi makwaisina, kaina gala kudubumaigusi mitaga bukudubumaisi avaka lauvagi; kidamwa bukunikolaisi e bukukwatetasi Tamagu isividulaigu e yeigu asividuli Tamagu.”

39 Tuvaila mwada biyosisi matauna, mitaga gala gagabila goli.

40 Ilokaia tuvaila mapilana Waya Yoridani ewaiwa, ambaisa Yoni ikugwa ibapitaisi;r e isisu baisa. * 41 Bidubadu imakaiasi matauna; e ikaibigasi, kawasi, “Yoni gala ivagi kwaitala kabutuvatusi, mitaga komwaidona avaka Yoni eilivala paila matauna baisa biga mokwita.” 42 E baisa bidubadu idubumaisi matauna.

11

Lasaro la kaliga

1 E taitala tau ikatoula, Lasaro guma Bedani,s* e mapilana Bedani si valu Meri toyo tuwala Marida. 2 (E minana Merit* baisa leikeputumi Tomoya deli bulami kaisimasimina, e leitalibulabu kaikela okulula, minawena luleta Lasaro ikatoula.) 3 Mapaila luleta iwitalaisi biga baisa matauna, kawasi, “Ka, Tomoya, matauna tombwailim ikatoula.”

4 Mitaga tutala Yesu ilagi makwaina, ikaibiga, kawala, “Katoula makwaina gala paila kaliga, mitaga paila kala yakaula Yaubada, kidamwa biyakawolaisi Latula Yaubada paila makwaina.”

5 E Yesu iyebwaili Marida e bodala toyo Lasaro. 6 E tutala ilagi matauna ikatoula, ikalayu isisu baisa. 7 E oluviga iluki toligalega, kawala, “Bitakaimilavausi Yudia.”

8 Toligalega ilukwaisi matauna, kawasi, “Toboma, tuta makateki wala mina Yudia mwada bikabidikunaimsi. Ki, bukukwaimilavauga?”

9 Yesu ivitakaula, kawala, “Igau wala yam kalasia namwaidona. Kidamwa availa bililoula wa yam, gala bikatupupeili, paila igisi mimilakatila. 10 Mitaga kidamwa bililoula wa bogi, bikatupupeili, paila dudubila isisu baisa matauna.” 11 Ililivala makawala, e oluvi iluki matausina, kawala, “Sodasi Lasaro bogwa imasisi, mitaga bala baviguli matauna.”

12 Mapaila toligalega ilukwaisi matauna, kawasi, “Tomoya, kidamwa eimmasisi, bogwa bibwaina.”

13 Idokaisi Yesu ilivala paila masisi, mitaga ilivala paila Lasaro la kaliga. 14 Mapaila Yesu ikabau biga, kawala, “Lasaro bogwa eikaliga; 15 e amwasawa paila gala lasisu mapilana paila uula yokomi kidamwa bukudubumaisi. E bitalokaiasi matauna.”

16 Mapaila Tomasi idokaisi yagala Nupoyu iluki sala toligalega, kawala, “Deli bitalosi e bitakaligasi deli matauna.”

Yesu tolitokaia e tolimomova

17 Yesu bogwa leima ibani Lasaro bogwa ikalavasi isisu wa laka. 18 E Bedani katitaikina Yerusalem, kala maloula kaina katupotolu katupwaila keda (3 km), 19 e bidubadu mina Yudia bogwa imakaiasi Marida sola Meri e deli inigabubusi paila lusita.

20 Mapaila Marida bogwa ilagi Yesu leima, isunapula ilokaia ibodi matauna; mitaga Meri isisu wa bwala. 21 Mapaila Marida iluki Yesu, kawala, “Tomoya, kidamwa bukusisu baisa, luguta gala bikaliga. 22 E wa tuta matutona goli anikoli kidamwa avaka kunigadi Yaubada bisakaim.”

23 Yesu iluki minana, kawala, “Lumta bitokaia bimovavau goli.”

24 Marida iluki matauna, kawala, “Anikoli matauna bitokaia bimovavau goli, tutala tomata bitokaiasi bimovavausi igau tovana valu okala vigimkovila.”u

25 Yesu iluki minana, kawala, “Yeigu tolitokaia e tolimomova; availa bidubumaigu, kaina bikaliga, mitaga bimova goli, 26 e availa tomomova idubumaigu gala bikaliga. Kudubumi baisa ke?”

27 Minana ikaibiga, kawala, “Mitaga, baisa, Tomoya. Bogwa adubumi yoku matauna Mesaia, Latula Yaubada, matauwena idokaisi bima ovalu watanawa.”

Yesu ivalam

28 E bogwa ikaibiga makawala minana ila idou bodala Meri, imitikipoki, ikaibiga, kawala, “Tovituloki isisu ikatupoiyaim.” 29 E minana, bogwa ilagi makwaina, nanakwa itokaia e ilokaia matauna. 30 E Yesu igau gala bima ovalu, mitaga isisu mapilana ambaisa Marida eibodi matauna. 31 Mapaila minasina vilesi Yudia isikailisi minana wa bwala e deli inigabubusi, tutala igisaisi Meri nanakwa itokaia e isunapula, ibokulaisi minana, idokaisi bila wa laka ivalam.

32 Mapaila Meri ima ambaisa Yesu mesisiki. Tutala igisi matauna, ikavagina omatala, ikaibiga, kawala, “Tomoya, kidamwa wala bukusisu baisa, luguta gala bikaliga.”

33 Tutala Yesu eigisi minana iuvalam toyo mina Yudia eimaisi deli minana iuvalamsi, inobusobosa ikaikai nanola. 34 Ikaibiga, kawala, “Am mokubakwaisi matauna?”

Ilukwaisi matauna, kawasi, “Tomoya, kuma kugisi.”

35 Yesu ivalam. 36 Mapaila mina Yudia ikaibigasi, kawasi, “Kugisaisi ammakawala tombwailila matauna!”

37 Mitaga mimilisi matausina ikaibigasi, kawasi, “Matauna eivagi imilakatila matala tokwau; bogwa gagabila bisilibodi matauwena la kaliga, ke?”

Lasaro imova

38 E Yesu inobusobosa onanola tuvaila, ima wa laka. Laka makwaina lagi, e kwaitala dakuna ikanubodi. 39 Yesu ikaibiga, kawala, “Kukwauwaisi dakuna.”

Marida luleta tomata iluki matauna, kawala, “Tomoya, bogwa eibogina, paila bogwa ikalavasi eisisu.”

40 Yesu iluki minana, kawala, “Ki kaina gala lalukwaim kawagu kidamwa bukudubumi bukugisi avaka bibodi kala yakaula Yaubada?” 41 Mapaila ikauwaisi dakuna, Yesu ikounakaila gawata, ikaibiga, kawala, “Tamagu anokagutoki baisa yoku paila lokulagaigu. 42 Anikoli tuta komwaidona kulilagaigu, mitaga paila tobobawa matausina ititoulasi mapaila alilivala, e bidubumaisi lokuwitalaigu.” 43 E bogwa ilivala makawala idou kaigaveka, kawala, “Lasaro, kusunapula kuma.” 44 E tomata isunapula, yamala kaikela deli kunikwanila, e migila kapolela deli karekwa. Yesu iluki matausina, kawala, “Kukwatuyuvisaisi e kutanekwaisi matauna.”

Ikeiwalasi paila Yesu

(Md 26.1-5; Mk 14.1-2; Lk 22.1-2)

45 Mapaila bidubadu mina Yudia leimakaiasi Meri e igisaisi avaka Yesu leivagi idubumaisi matauna. 46 Mitaga mimilisi matausina ilokaiasi Parisi e ilukwaisi matausina avaka Yesu bogwa leivagi. 47 Mapaila tolula kasi tokugwa toyo Parisi idouwaisi togugulav bisigugulasi, e ikaibigasi, kawasi, “Avaka bitavagaisi? Paila matauwena iuvagi kabutuvatusi bidubadu. 48 Kidamwa gala avaka bitavigakaisi matauna, tomota komwaidosi bogwa bidubumaisi matauna, e mina Roum bimaisiw bikatudidaimisi Bwala Kwebumaboma toyo da tomotasi.”

49 Mitaga taitala matausina yagala Kaiapa,x matauna Tolula Tovekay paila taitu makwaina, iluki matausina, kawala, “Gala avaka kunikolaisi; 50 tuvaila kaina gala kukwatetasi kidamwa ibodi yokomi bukutagwalasi taitala bikaliga paila tomota, e gala da tomotasi komwaidosi bidawousi.” 51 E baisa gala ilivala metoya onanola titoulela; mitaga paila uula matauwena tolula toveka paila taitu makwaina e ivitoubobuta kidamwa Yesu bikaliga paila mina Yudia komwaidosi. 52 E gala bikaliga paila mina Yudia kasimwaleta; mitaga kidamwa bikatuyouli gulitinidesi Yaubada litula tosipwala ambaisa ambaisa leisisipwalasi.

53 Mapaila metoya wa yam makwaina ikikeiwalasi ammakawala bikatumataisi matauna. 54 Mapaila Yesu gala ililoula tuvaila omitasi mina Yudia, mitaga isilavi baisa ilokaia mapilana katitaikina oviloupakala, valu mapilana idokaisi Epereim;z e baisa isigaga deli toligalega.

55 E tutala Luvapela Pakala bogwa ivakatitaikina; e igau gala bikaloubusi paka, bidubadu metoyasi okidodina ilokaiasi Yerusalem kidamwa bikikilasi titoulesi. 56 Mapaila inainevisi Yesu e tutala itotusi wa Bwala Kwebumaboma ibibigatonasi, ikaibigasi, kawasi, “Kwatulaisi? Kaina gala bima wa paka.” 57 E tolula kasi tokugwa toyo Parisi bogwa leikaraiwagasi, kidamwa availa binikoli ambaisa eisisu, ibodi bikamituli, kidamwa biyosisi matauna.

12

Meri iligabu bulami okaikela Yesu

(Md 26.6-13; Mk 14.3-9)

1 Mitaga igau yam kwailima kwaitala biwokuva bikaloubusi Luvapela Pakala, Yesu imakaia Bedania am mesisiki Lasaro, matauna Yesu eitokowoi imovavau. 2 Mapaila ikatubiasaisi kʹala baisa; Marida iyeyai, mitaga Lasaro taitala matausina ikamkwamsi deli matauna. 3 Mapaila Meri ikau bulami kaisimasimina yatala lukwava sokopwana yagala narida. E bulami makaina mapula saina mwau sainela. E ikeputumi kaikela Yesu, e italibulabu kaikela okulula; e maiinela bulami iyuvinaki bwala. * 4 Mitaga Yudasa Isikariota, taitala la toligalega, matauwena kala tokwasesila, ikaibiga, kawala, 5 “Avaka paila gala bigimolaisi bulami makaina paila lakatutolu kina,b e bisakaisi miyasina baisa tonamakava?” 6 E baisa ikaibiga, gala paila iluluwai tonamakava, mitaga paila uula touveilau matauna, paila mani kauyala kala topwesi, e ikikau avaka isewoyasi.

7 Yesu ikaibiga, kawala, “Kuligaiwaisi minana. Ibodi minana biyusi paila avai yam bibakwaigusi. 8 Paila tonamakava isikailimi yumyambwata, mitaga yeigu gala basikailimi yumyambwata.” *

Mimilisi ikeiwalaisi bikatumataisi Lasaro

9 Tutala mina Yudia saina tobobawa sainela ilagaisi Yesu isisu baisa, e imaisi; gala paila Yesu wala, mitaga kidamwa bigisaisi Lasaro tuvaila, matauwena leitokowoi imovavau. 10 Mitaga tolula kasi tokugwa ikeiwalaisi bikatumataisi Lasaro tuvaila. 11 Paila matauna Lasaro uulela bidubadu mina Yudia eipakaisi matausina e idudubumaisi Yesu.

Yesu isila wa ase iviloubusi Yerusalem

(Md 21.1-11; Mk 11.1-11; Lk 19.28-40)

12 E saina tobobawa sainela bogwa leimaisi paila paka. Eiyam ilagaisi Yesu eimaima Yerusalem. 13 Ikauwaisi sisila pulopola,c e isunapulasi kidamwa bibodaisi matauna, e ivatalasi ikaibigasi, kawasi, “Osana,d* Yaubada la mitakwai bisiniveka baisa matauna imaima ikikavitagi yagala Guyau, e baisa Isireli Kinila goli!”

14 E Yesu bogwa ibani ase, e isila otapwala minana; makawala Buki Pilabumaboma kala ginigini isisu,

15 “E yokomi mina Saiyoni; taga kukokolasi!

Ka, mi Kini eimaima,

leisila wa ase nagwadi!” *

16 Ikugwa la toligalega gala ikikatetasi vavagi makwaisina; mitaga tutala Yesu bogwa leibani kala kalugologusae saina guyugwayu, e iluluwaisi kidamwa biga mabigasina isisu paila matauna, e kidamwa bogwa leivagaisi makawala baisa matauna.

17 E, tutala idou Lasaro isilavi laka e itokowoi matauna imovavau, e mabudona eigisaki mitasi isilasolasi baisa. 18 E tobobawa leilagaisi bogwa ivagi kabutuvatusi makwaina, mapaila ilokaiasi ibodaisi matauna. 19 Mapaila Parisi ibibigatonasi, kawasi, “Kugisaisi ammakawala gala sitana tapapeulasi; ka komwaidosi mina watanawa bogwa leibokulaisi matauna.”

Mimilisi mina Girisi inevisi Yesu

20 E isilomlasi mina Girisi oluwalaisi deli matausina eilaguvasi bitapwarorusi wa paka. 21 Mapaila matausina imakaiasi Pilipi, guma Betisaidaf mapilana Galili, ikatupoiyaisi matauna, kawasi, “Tomoya, magimasi bakagisaisi Yesu.”

22 Pilipi ima e iluki Anideru; Anideru sola Pilipi ilukwaisi Yesu. 23 E Yesu ivitakauloki matausina, kawala, “Tuta bogwa leima kidamwa yeigu Latula Tomota babani agu kwalugologusag saina guyugwayu. 24 Biga mokwita alukwaimi kidamwa kwaitala waitunela witi gala bikapusi opwaipwaia e bipwasa bitamwau, bisisu kwetinidesi; mitaga kidamwa bipwasa makawala, biuwa sainela. 25 Matauna iyebwaili titoulela bitamwau goli e matauna ikoulovi titoulela ovalu watanawa bisisu bwaina paila momova kwekanigaga. * 26 Kidamwa availa magila biwotitalaigu, ibodi bibokulaigu; e ambaisa basisu, baisa goli ulo towotetila bisisu; e Tamagu bikamiabi matauna availa biwotitalaigu.

Yesu ililivala paila la kaliga

27 “Baisa tuta ikaikai nanogu, e avaka balivala? Ki, balivala, ‘Tamagu, kukolaigu metoya wa tuta matutowena’? Mitaga baisa uula goli lama kidamwa baboda tuta matutona kala mwau. 28 Tamagu, kuvigaki kam yakaula bisiniveka.”

E kaigila butula metoya wa labuma, ikaibiga, kawala, “Bogwa lavigaki agu yakaula biyouloveka, e bavigaki biyouloveka tuvaila.”

29 Mapaila tobobawa itotusi baisa ilagaisi, ikaibigasi kidamwa leimila pilapala. Mimilisi tuvaila ikaibigasi, kawasi, “Taitala anelosi leililivala baisa matauna.”

30 Yesu ivitakaula, kawala, “Kaigila makaigana eima paila yokomi bukulagaisi, gala paila yeigu. 31 Baisa tuta wala kala yakala valu watanawa. Baisa tuta wala watanawa kala guyauh Yaubada biligaiwa; 32 e yeigu, kidamwa bilupaigusii metoya odabala pwaipwaia, bogwa babia tomota komwaidosi bimakaiagusi.” 33 Ilivala baisa bivitububoti ammakawala bikatumataisi matauna.

34 Mapaila tobobawa ivitakaulokaisi matauna, kawasi, “Bogwa kalegasi metoya ola Karaiwaga Mosese kidamwa Mesaia matauwena bisivagasi. Ammakawala lokukwaibiga, kawam, ‘Ibodi bilupaisi Latula Tomota’? Availa Latula Tomota matauwena?” *

35 Yesu iluki matausina, kawala, “Tuta baisa lubiyamla valu isisu. Kuliloulasi tutala lubiyamla igau gala bidudubali baisa yokomi; paila matauna ililoula odudubila gala binikoli ambaisa bim. 36 Tutala lubiyamla isisu baisa yokomi, kudubumaisi wala lumalama e yokomi lumalama tomotala.”

Mina Yudia gala bidubumaisi

Makwaisina vavagi Yesu ilivala, e isilavi ivakium titoulela metoya baisa matausina. 37 Bogwa ivagi kabutuvatusi bidubadu makawala omitasi, mitaga gala idubumaisi matauna; 38 kidamwa avaka tovitoubobuta Aisea leilivala gala bisala, kawala,

“Guyau, availa leidubumi ma kamatulasi,

e baisa availa Guyau leivituloki la peula?” *

39 Mapaila gala igagabila bidubumaisi. Paila Aisea leilivala tuvaila, kawala,

40 “Yaubada ivigaki bikau mitasi,

e leikatukikiti ninasi,

kidamwa gala bigisaki mitasi kaina bikatetasi oninasi,

e bitovilasi mwada bakatumovi matausina.” *

41 Aisea ilivala makawala paila igisi Yesu kala kalugologusa e ilivala paila matauna.j

42 Bidubadu goli matausina tokwaraiwaga idubumaisi matauna; mitaga gala ikamitulaisi baisa paila uula ikukolaisi Parisi, kaina biyabaisi matausina metoyasi wa bwala tapwaroru; 43 paila iyebwailisi sainela kasi kavisi metoya baisa tomota e sitana wala kasi kavisi metoya baisa Yaubada.

Yesu gala biyakali, mitaga la biga biyakali availa

44 E Yesu idou, ikaibiga, kawala, “Availa idubumaigu, gala idubumaigu goli mitaga idubumi matauna eiwitalaigu. 45 E availa igisaigusi igisi goli matauna eiwitalaigu. 46 Yeigu lumalama bogwa lama ovalu watanawa, kidamwa availa idubumaigu gala bisisu odudubila. 47 E kidamwa availa bilagi ulo biga, e gala biyamati mabigasina gala bayakali matauna; lama gala bayakali valu watanawa, mitaga bakatumovi valu watanawa. 48 Availa ipakaigu, e gala ikamiabi ulo biga, kala yakala isisu; avai biga lalivala, baisa biyakali matauna igau tovana valu okala vigimkovila.k 49 Paila gala alilivala metoya onanogu titoulegu; mitaga Tamagu matauna eiwitalaigu bogwa ikaraiwogaigu avaka bakaibigi e avaka balivali. 50 E anikoli la karaiwaga bimai momova kwekanigaga. Avaka Tamagu eilukwaigu, e baisa goli alilivali.”

13

Yesu iwini kaikesi toligalega

1 Igau makateki Luvapela pakala. Yesu inikoli la tuta bogwa leima bisilavi valu watanawa e bilokaia Tamala. Bogwa iyebwaili sala ovalu watanawa, e iyebwaili goli kala kalitutilela la momova iwokuva.

2 Diabolo bogwa isaili onanola Yudasal Isikariota Saimoni latula, kidamwa bikasali matauna. Ikamkwamsi, 3 e Yesu inikoli kidamwa Tamala bogwa isaiki matauna karaiwaga komwaidona e tuvaila inikoli leima metoya baisa Yaubada e ikikaimilavau baisa Yaubada. 4 Mapaila Yesu itomalaula okabokamkwam, ivilili kala kwama, e ikau talubulabu igigi olopola. 5 E oluvi iligabu sopi okailuya ivitouula biwini kaikesi toligalega, e bitalubulabu makwayasina deli miyana leigigi. 6 E imakaia Saimoni Pita, mitaga Pita iluki matauna, kawala, “Tomoya, ki, yoku bukuwini kaikegu?”

7 Yesu ivitakauloki matauna, kawala, “Avaka auvagi gala kunikoli baisa tuta, mitaga igau bukukwateta.”

8 Pita iluki matauna, kawala, “Gala goli kwaitala tuta bukuwini kaikegu.”

Yesu ivitakauloki matauna, kawala, “Kidamwa gala bawinaim, gala bukubani kam vilavila baisa yeigu.”

9 Saimoni Pita iluki matauna, kawala, “Tomoya, gala kaikegu wala, mitaga yamagu deli dabagu goli!”

10 Yesu iluki matauna, kawala, “Availa bogwa ikakaya, bogwa imigileu tomwaidona, e ibodi matauna gala bikakayavau mesinaku kaikela wala.m E yokomi komwaidomi kumigileusi, mesinaku wala taitala.” 11 Paila inikoli availa bikasali matauna, mapaila ikaibiga, kawala, “Yokomi komwaidomi kumigileusi, mesinaku wala taitala.”

12 E bogwa iwini kaikesi, isikam kala kwama, isili tuvaila; e iluki matausina, kawala, “Ki, lokukwatetasi avaka lavagi baisa yokomi? * 13 Kudokaigusi, ‘Tovituloki’ kaina ‘Tomoya’, e kukwamokwitasi; paila yeigu makawala goli. 14 Mapaila kidamwa yeigu mi Tomoya kaina mi Tovituloki lawini kaikemi, ibodaimi bukuwinaisi kaikesi semia taitala taitala. 15 Paila bogwa asakaimi kabogigisa kidamwa bukuvagaisi makawala bogwa lavigakaimi. 16 Biga mokwita alukwaimi, towotetila gala bikalisau kala tokwaraiwaga; kaina touwata gala bikalisau kala towitala. * 17 Kidamwa kunikolaisi baisa, bogwa bukumwasawasi kidamwa kuvagaisi makwaina.

18 “Gala lalilivala paila komwaidomi; anikoli availa bogwa goli lanagi; mitaga ibodi Buki Pilabumaboma kala ginigini makwaina gala bisala, ‘Matauna kakamkwam kamataiyu bogwa leivapupoiyaigu.’ * 19 Mitaga wa tuta matutona alukwaimi igau gala bikaloubusi, kidamwa nasigavila bikaloubusi bukudubumaisi kidamwa yeigu matauna.n 20 Biga mokwita alukwaimi, availa biboda matauna awitali, e matauna bibodaigu; e availa bibodaigu matauna biboda agu towitala.” *

Yesu ivitububoti kala tokwasesila

(Md 26.20-25; Mk 14.17-21; Lk 22.21-23)

21 Bogwa ikaibiga makawala, Yesu ikaikai nanola, e ikabau, kawala, “Biga mokwita alukwaimi, taitala yokomi bikasalaigu.”

22 Toligalega igisamapusi sola baisa sola, e ininayuwasi paila availa goli ililivali. 23 Taitala la toligalega, Yesu tombwailila, isividuli Yesu. 24 Mapaila Saimoni Pita imitikipoki matauna, e ikaibiga, kawala, “Kukwatupoi paila availa goli eililivali.”

25 Matauna isividuli Yesu, e ikalakova ikatupoi, kawala, “Tomoya, availa matauna?”

26 Yesu ivitakaula, kawala, “Ka, kawotala bavidagu basaiki availa; e matauwena goli.” Mapaila bogwa ividagu makawona isaiki Yudasa, Saimoni Isikariota latula. 27 Tutala bogwa ikau, Setani isikaila matauna. Yesu iluki matauna, kawala, “Avaka goli mwada bukuvagi nani kuvagi.” 28 E gala availa wa kabokamkwam inikoli avaka uula ilivala makawala baisa matauna. 29 Paila Yudasa toyamata mani kauyala e mimilisi idokaisi kidamwa Yesu eiluki matauna, “Kugimoli avaka ibodaidasi paila paka”; kaina eiluki kidamwa bisaiki avaka baisa tonamakava. 30 Mapaila bogwa ikau makawona, nanakwa isunapula; e bogwa eidudubila.

Kwaitala karaiwaga kwaivau

31 Mapaila Yudasa bogwa leisunapula, Yesu ikaibiga, kawala, “Baisa tuta yeigu Latula Tomota babani agu yakaula, e Yaubada bibani kala yakaula metoya baisa yeigu. 32 E kidamwa Yaubada bibani kala yakaula metoya baisa yeigu,o Yaubada tuvaila biyakawolaigu metoya baisa titoulela, e nanakwa biyakawolaigu. 33 Gugwadi,p igau tuta pikekita asikailimi. Bukunevaigusi, e makawala laluki mina Yudiaq* makawala baisa tuta alukwaimi, ‘Ambaisa bam, gala igagabila bukuwaisi.’ 34 Karaiwaga kwaivau asakaimi, kidamwa bukuyebulikaimi baisa taitala taitala; makawala bogwa layebwailimi, makawala goli yokomi bukuyebulikaimi baisa taitala taitala. * 35 Kidamwa kuyebulikaimi baisa taitala taitala, metoya baisa tomota komwaidosi binikolaisi kidamwa yokomi ulo toligalega.”

Yesu iluki Pita igau biyakali

(Md 26.31-35; Mk 14.27-31; Lk 22.31-34 )

36 Saimoni Pita ikatupoi matauna, kawala, “Tomoya, am bukula?”

Yesu ivitakaula, kawala, “Ambaisa bam, gala igagabila bukubokulaigu baisa tuta; mitaga tuta oluvi bukubokulaigu.”r

37 Pita iluki matauna, kawala, “Tomoya, avaka paila gala igagabila babokulaim baisa tuta? Batugwalaigu okaliga paila yoku.”

38 Yesu ivitakaula, kawala, “Bukutugwalaim okaliga paila yeigu ke? Biga mokwita alukwaim, rekorekwa gala bisilasola, mitaga bukusivatolu bukuyakalaigu.

14

Yesu keda makadana baisa Tamadasi

1 “Taga bikaikai ninami; kudubumaisi Yaubada, e kudubumaigusi goli. 2 Ola bwala Tamagu isisuaisi bidubadu kabosisu; kidamwa gala makawala, bogwa balukwaimi.s Bala akatubiasi kabami. 3 E tutala bala akatubiasi kabami, bakaimilavau balauwaimi baisa yeigu, kidamwa ambaisa basisu, yokomi deli bitasisuaisi. 4 E kunikolaisi ulo keda ambaisa basuki.”

5 Tomasi iluki matauna, kawala, “Tomoya, gala kanikolaisi ambaisa bukum, e ammakawala bakanikolaisi kedala?”

6 Yesu iluki matauna, kawala, “Yeigu keda makadana, yeigu kamokwita, e yeigu momova; gala availa bimakaia Tamagu kidamwa gala metoya baisa yeigu. 7 Kidamwa bukunikolaigusi, bogwa goli bukunikolaisi Tamagu; mapaila metoya wa tuta matutowena kunikolaisi matauna, e lokugisaisi matauna.”

8 Pilipi iluki matauna, kawala, “Tomoya, kuvitulokaimasi Tamadasi, e bogwa bibodaimasi.”

9 Yesu iluki matauna, kawala, “Vakailʹo tasisuaisi ke, mitaga yoku Pilipi gala kunikolaigu? Availa igisaigu leigisi Tamagu; e ammakawala kukwaibiga, kawam, ‘Kuvitulokaimasi Tamadasi’? 10 Ki, kaina gala kudubumi yeigu asividuli Tamagu e Tamagu isividulaigu? Baisa gala titoulegu lalilivali biga mabigasina baisa yokomi, mitaga Tamagu leisikailigu iuvagi la vavagi. 11 Kudubumaigusi, yeigu asividuli Tamagu, e Tamagu isividulaigu; mitaga kidamwa gala, kaina kudubumaigusi paila uula lauvagi vavagi makwaisina. 12 Biga mokwita alukwaimi, availa idudubumaigu, matauna tuvaila bivagi avaka auvagi; e bivagi bikalisuwoli, paila yeigu alokaia Tamagu. 13 E avaka avaka kunigadaisi paila uula yokomi ulo tomota, bavagi goli, kidamwa Tamagu bibani kala yakaula metoya baisa yeigu Latula. 14 Kidamwa kunigadaisi sitana avaka paila uula yokomi ulo tomota, bavagi goli.

Baloma Tobumaboma kala biga katotila

15 “Kidamwa bukuyebwailigusi, bukukwabikuwolaisi avai karaiwaga lasakaimi. 16 E banigadi Tamagu, e bisakaimi Tovadulit taiyuwela, kidamwa bitovidulaimi yumyambwata. Matauwena Baloma Tokamokwita goli. 17 Mina watanawa gala igagabila bibodaisi matauna, paila gala igigisaisi kaina gala inikolaisi matauna; mitaga yokomi kunikolaisi matauna, paila eisikailimi, e isividulaimi.u

18 “Gala basilavaimi yokomi bukuneuyasi; bogwa bamakaiami. 19 Igau makati mina watanawa gala bigisaigusi tuvaila; mitaga yokomi bukugisaigusi; e yokomi bukumovasi paila uula goli yeigu bamova. 20 Wa yam makwaiwena bukunikolaisi yeigu asividuli Tamagu, e yokomi kusividulaigusi e yeigu asividulaimi.

21 “Availa leiyosi ulo kwaraiwaga e ikabikuwoli makwaisina, matauwena iyebwailigu; e availa iyebwailigu, matauwena goli Tamagu biyebwaili; e yeigu bayebwaili matauna, bayoumatila baisa matauna.”

22 Yudasa (gala Isikariota) iluki matauna, kawala, “Tomoya, ammakawala bukuyoumatila baisa yakamaisi mitaga gala baisa mina watanawa?”

23 Yesu ivitakauloki matauna, kawala, “Kidamwa availa iyebwailigu, matauna bikabikuwoli ulo biga; e Tamagu biyebwaili matauna; e yeigu sogu Tamagu bakamakaia bakamili valu baisa matauna. 24 Availa gala iyebwailigu gala ikabikuwoli ulo biga. Avaka kulilagaisi baisa gala ulo biga titoulegu, mitaga la biga Tamagu eiwitalaigu goli.

25 “Vavagi makwaisina lalukwaimi tutala asikailimi. 26 Mitaga Tovaduli matauna Baloma Tobumaboma, Tamagu biwitali kaimapugu, matauna bivakadaimi vavagi komwaidona e biyoluluwaiyaimi paila komwaidona avaka lalukwaimi.

27 “Nona manum atugwali baisa yokomi; nanogu kala manum asakaimi; e asakaimi gala makawala mina watanawa isisakaimi. Taga bikaikai ninami, e taga bikubukubu lupomi. 28 Bogwa kulagaigusi lalukwaimi, kawagu, ‘Bala, e bamakaiami.’ Kidamwa kuyebwailigusi, bogwa bukumwasawasi paila balokaia Tamagu; paila Tamagu ikalisauwaigu. 29 E baisa tuta bogwa lalukibogwimi igau vavagi gala bikaloubusi; e tutala bikaloubusi bukudubumaisi. 30 Gala tuvaila balivala bidubadu deli yokomi, paila guyoula watanawav eimaima, e gala avaka bisakailagu. 31 Mitaga auvagi makawala Tamagu ikaraiwogaigu, kidamwa mina watanawa binikolaisi ayebwaili Tamagu.

“Kutokaiasi, bitawaisi.

15

Yesu wainitoula

1 “Yeigu matamna wainitoula, e Tamagu tolibagula. 2 Avai sisigu gala iuwouwa, iligaiwa; e avai sisigu iuwouwa ikisasi kidamwa bibukula sainela. 3 E bogwa lakisasaimi lokumigileusi paila uula biga mabigasina lalivala baisa yokomi. 4 Bukusividulaigusi e yeigu basividulaimi. Gala igagabila sisila biuwa titoulela kidamwa gala bisisu otapwala makaina waini. E yokomi tuvaila makawala goli, gala igagabila bukuuwasi kidamwa gala kusividulaigusi.

5 “Yeigu matamna waini, e yokomi sisigu. Availa isividulaigu, e yeigu asividuli matauna, matauwena bibukula sainela, paila kidamwa gala deli yeigu bukunanotasi wala. 6 Kidamwa taitala gala isividulaigu, Tamagu biligaiwa makawala sisitala, e imwailela; e ikogugulaisi masisisina, ilavaisi wa kova igabwaisi. 7 Kidamwa bukusividulaigusi, e ulo biga bisisu oninami, bukunigadasi avaka avaka magimi, e bogwa bukubanaisi wala. 8 E bukubukulasi sainela; e makawala bukumila toligalegasi baisa yeigu; paila metoya okaiuwami Tamagu bibani kala yakaula. 9 Makawala Tamagu bogwa leiyebwailigu, yeigu goli bogwa layebwailimi; kuyamataimi kidamwa bayebwailimi tuta komwaidona. 10 Kidamwa bukukwabikuwolaisi avai karaiwaga lasakaimi, bogwa bayebwailimi tuta komwaidona; makawala goli yeigu lakabikuwoli avai karaiwaga Tamagu leisakaigu, e matauna la yebwaili ikanuvagasi baisa yeigu.

11 “Lalilivali vavagi makwaisina baisa yokomi, kidamwa bukumwasawasi metoya ogu mwasawa e mi mwasawa bivakasauwaimi.

12 “Baisa ulo karaiwaga lasakaimi, kidamwa bukuyebulikaimi baisa taitala taitala, makawala bogwa layebwailimi. * 13 Gala availa la bobwailila ikalisau baisa kidamwa taitala bitugwali titoulela okaliga paila sala. 14 Badokaimi segwaia, kidamwa bukuvagaisi avaka lakaraiwogaimi. 15 Gala tuvaila badokaimi towotetila; paila towotetila gala binikoli avaka iuvagi kala tokwaraiwaga. Mitaga ladokaimi segwaia, paila lalukwaimi komwaidona avaka lalagi metoya baisa Tamagu. 16 Gala lokunagaigusi, mitaga lanagaimi, e lawitalaimi kidamwa bukulosi, e bukuuwasi, e kidamwa uwami bikanuvagasi; mapaila avaka avaka bukunigadaisi Tamagu paila uula yokomi ulo tomota,w matauna bogwa bisakaimi. 17 Baisa goli ulo karaiwaga lasakaimi, kidamwa bukuyebulikaimi baisa taitala taitala.

Mina watanawa bikoulovaimi

18 “Kidamwa mina watanawax bikoulovaimi kunikolaisi bogwa ikugwa eikoulovaigusi. 19 Kidamwa yokomi tolemi watanawa, mina watanawa bogwa biyebwailimi makawala komwaidosi tosisula watanawa. Mitaga lanagaimi metoya ovalu watanawa, mapaila yokomi gala tolemi watanawa goli; baisa uula mina watanawa ikoulovaimi. 20 Kululuwaisi avaka lalukwaimi, kawagu, ‘Towotetila gala bikalisau kala tokwaraiwaga.’ Kidamwa leiyogagaigusi, e biyogagaimi goli. Kidamwa leiyamataisi ulo biga e makawala biyamataisi mi biga goli. * 21 Mitaga komwaidona vavagi makwaisina bogwa bivigakaimi paila uula yokomi ulo tomota, paila gala inikolaisi matauna iwitalaigu. 22 Kidamwa gala bama e balivala baisa matausina, gala bisim si mitugaga; mitaga baisa tuta gala isim si kabovitoki paila si mitugaga. 23 Availa ikoulovaigu, tuvaila ikoulovi Tamagu. 24 Kidamwa gala bavagi oluwalaisi matausina avaka gala availa bivagi, gala bisim si mitugaga; mitaga wa tuta baisa leigisaima e leikoulovaima sogu Tamagu. 25 Mitaga ikaloubusi makawala kidamwa ginigini makwaina ola Karaiwaga Mosese gala bisala, ‘Ikoulovaigusi e gala isim uula.’ *

26 “Mitaga tutala kami Tovaduli bima, e matauna agu tosola; matauwena bawitali bimakaiami metoya baisa Tamagu, matauwena Baloma Tokamokwita isusunapula metoya baisa Tamagu. 27 E yokomi goli tosola, paila lokusikailigusi metoya wa tuta ikugwa.

16

1 “Vavagi makwaisina bogwa lalukwaimi kidamwa gala bukubanaisi mi kabokwapusi. 2 Biyabaimi metoya osi bwala tapwaroru;y e tuta makateki availa bikatumataimi, matauwena bidoki eiuwotitali Yaubada makawala. 3 E bivagaisi baisa paila gala inikolaisi Tamagu kaina yeigu. 4 Mitaga vavagi makwaisina bogwa lalukwaimi, kidamwa igau okala tuta bukululuwaisi ulo biga.

Tovaduli la paisewa

“Gala lalukwaimi vavagi makwaisina metoya wa tuta ikugwa, paila uula tasisuaisi deli. 5 Mitaga baisa tuta balokaia matauna iwitalaigu; mitaga gala taitala yokomi ikatupoiyaigu, ‘Am bukula?’ 6 Mitaga leikapisiki lupomi paila avaka lalukwaimi. 7 Mitaga lalukwaimi biga mokwita. Ibodaimi bala; paila kidamwa gala bala, Tovaduliz gala bimakaiami; mitaga kidamwa bala, bawitali matauna bimakaiami. 8 E tutala matauna bima, bikiduwosisii ninasi mina watanawa paila mitugaga, paila mitukwaibwaila, paila kamwaga. 9 Bikiduwosisii ninasi paila mitugaga paila gala idubumaigusi. 10 Bikiduwosisii ninasi paila mitukwaibwaila paila alokaia Tamagu e gala bukugisaigusi tuvaila. 11 Bikiduwosisii ninasi paila kamwaga, paila guyoula valu watanawaa bogwa ibani kala kamwaga.

12 “Magigu balukwaimi bidubadu vavagi tuvaila, mitaga wa tuta matutona saina mwau, e ammakawala bukukwatetasi? 13 Mitaga tutala Baloma Tokamokwita bima, matauna bivakoulimi bukusuvisi wa biga mokwita makwaina komwaidona. Paila matauna gala bilivala metoya baisa titoulela, mitaga avaka avaka bilagi, baisa goli bilivali, e bilukwaimi avai vavagi igau bitokaiasi. 14 E matauna bisakaigu agu yakaula, paila bikau avaka lalilivala e bilukwaimi. 15 Komwaidona avaka leisisaili Tamagu, baisa goli ulo vavagi; e baisa uula lalukwaimi, kawagu, ‘Matauna Baloma Tokamokwita bikau avaka lalilivala e bilukwaimi.’

Valam eikatuvili bukumwasawasi

16 “Makateki e gala tuvaila bukugisaigusi; e tuvaila makateki bukugisaigusi.”

17 Mapaila mimilisi la toligalega ibigatonasi, kawasi, “Avaka baisa ilukwaidasi? Kawala, ‘Makateki e gala bukugisaigusi; e tuvaila makateki bukugisaigusi’; tuvaila kawala ‘paila alokaia Tamagu.’ ” 18 E mauula ikaibigasi, kawasi, “Avaka uula eilivala, kawala, ‘Makateki’? Gala tanikolaisi avaka wala eikaibigi.”

19 Yesu ivitusi kidamwa magisi bikatupoiyaisi matauna; e iluki matausina, kawala, “Ki, kubigatonasi paila avaka lakaibiga? Kawagu ‘Makateki e gala bukugisaigusi, e tuvaila makateki bukugisaigusi.’ 20 Biga mokwita alukwaimi, bukuvalamsi bukukwavinavinasi, mitaga mina watanawa bimwasawasi. Bogwa bikapisiki lupomi, mitaga bikatuvili bukumwasawasi. 21 Tutala vivila eigadi, isim kala mmayuyu paila la tuta bogwa leima; mitaga igau bogwa eivalulu ilumwelavi kala mmayuyu imwamwasila nanola paila gudivau eikaloubusi ovalu watanawa. 22 Mapaila wa tuta baisa ikapisiki lupomi, mitaga bagisaimi tuvaila e bukumwasawasi, e gala availa bikau mi mwasawa.

23 “E wa yam makwaiwena gala bukukwatupoiyaigusi avai katupoi. Biga mokwita alukwaimi, kidamwa kunigadaisi avaka metoya baisa Tamagu, matauna bogwa bisakaimi paila uula yokomi ulo tomota. 24 Tokinabogwa e lagaila gala avaka lokunigadaisi. Mitaga ibodi bukunigadaisi, paila uula yokomi ulo tomota;b kunigadasi e bogwa bukukwauwaisi, kidamwa mi mwasawa bivakasauwaimi.

Bogwa lakalisuwoli valu watanawa

25 “Vavagi makwaisina bogwa lalivala baisa yokomi wa bigavisaiki. Tuta makateki gala tuvaila balivala baisa yokomi wa bigavisaiki; mitaga bakabau baisa yokomi paila Tamagu. 26 Wa yam makwaina bukunigadasi paila yokomi ulo tomota e gala alukwaimi banigada baisa Tamagu paila yokomi; 27 paila Tamagu titoulela iyebwailimi, paila uula yokomi lokuyebwailigusi, e lokudubumaisi kidamwa lasunapula lama matoya baisa Tamagu. 28 Lasunapula matoya baisa Tamagu, e lama ovalu watanawa; tuvaila asilavi valu watanawa balokaia Tamagu.”

29 La toligalega ikaibigasi, kawasi, “Ka, baisa tuta kukwabau, e gala kulilivala bigavisaiki. 30 Baisa tuta kanikolaisi kidamwa kukwateta vavagi komwaidona, e gala ibodaim availa bikatupoiyaim; metoya baisa kadubumaisi kidamwa lokusunapula metoya baisa Yaubada.”

31 Yesu ivitakauloki matausina, kawala, “Bogwa kudubumaisi baisa tuta ke? 32 Ka, tuta makateki, e bogwa leima goli, kidamwa bukubutusi, taitala taitala ola valu tatoula, e bukusilavaigusi agumwaleta basisu. Ilagoli gala asigumalawa, paila Tamagu kamataiyu kasisu. 33 Makwaisina vavagi bogwa lalivala baisa yokomi, kidamwa ninami bimanum paila uula lavasosaimi. Valu watanawa bisakaimi kami mmayuyu; mitaga bitagam lupomi, bogwa lakalisuwoli valu watanawa.”c

17

Yesu inigada paila la toligalega

1 Tutala Yesu ililivala vavagi makwaisina, ikounakaila gawata igisi labuma, e ikaibiga, kawala, “Tamagu, tuta bogwa leima. Kusakaigu agu yakaula kidamwa yeigu Latum basakaim kam yakaula, 2 makawala lokusakaigu kwaraiwaga paila komwaidosi mina watanawa, e basaiki momova kwekanigaga, baisa availa lokutugwali baisa yeigu. 3 E baisa momova kwekanigaga, kidamwa binikolaimsi taitinidesi wala yoku Yaubada mokwita, e binikolaigusi yeigu Yesu Keriso matauna lokuwitali. 4 Bogwa lakimitali kam yakaula baisa ovalu watanawa; bogwa lavigimkulovi paisewa makwaina avaka lokusakaigu bavagi. 5 E Tamagu, baisa tuta kukwatububulaigu omatam deli kada kalugologusa makwaina taiyosi igau gala bisim valu.

6 “Layomitali yagam baisa matausina availa lokusakaigu metoya baisa mina watanawa. Matausina m tomota, e lokusakaigu matausina, e bogwa eiyamataisi m biga. 7 Baisa tuta inikolaisi kidamwa avaka lokusakaigu, komwaidona wala metoya baisa yoku. 8 Paila avai biga lokusakaigu, lasaiki matausina; e ikamiabaisi mabigasina, e bogwa inikolaisi mokwita lama matoya baisa yoku e leidubumaisi lokuwitalaigu.

9 “Aninigada paila matausina. Gala aninigada paila mina watanawa,d mitaga paila matausina availa availa lokusakaigu; paila matausina m tomota goli. 10 E ulo vavagi komwaidona m vavagi wala, e komwaidona m vavagi baisa ulo vavagi; e labani agu yakaula metoya baisa matausina. 11 E metoya wa tuta baisa gala basisu ovalu watanawa, mitaga matausina bisisuaisi ovalu watanawa e yeigula bamakaiam. E Tamagu Tobumaboma, kuyamati kukwatupewoli matausina paila yoku topeuligaga, makawala lokuvigakaigu topeuligaga, kidamwa matausina bisisuaisi gulitinidesi makawala yakida.

12 “Tutala asikaili matausina ayamati akatupewoli matausina makawala paila uula yoku Topeuligaga, makawala kuvigakaigu Topeuligaga; asisii matausina, e gala taitala akitumou, mesinaku matauwena goli ibodi bitamwau,e kidamwa Buki Pilabumaboma gala bisala.f* 13 Baisa tuta bamakaiam, e alilivala vavagi makwaisina ovalu watanawa, kidamwa ulo mwasawa bivakasau matausina oninasi. 14 M biga bogwa lasaiki matausina; e mina watanawa ikoulovaisi matausina, paila matausina gala mina watanawa, makawala yeigu goli gala guma watanawa. 15 Gala anigada bukukwau matausina metoya ovalu watanawa, mitaga kidamwa bukuyamati matausina metoya baisa Tomitugaga.g 16 Matausina gala mina watanawa, makawala yeigu gala guma watanawa. 17 Kukwabomi matausina metoya okamokwita; m biga baisa kamokwita. 18 Makawala lokuwitalaigu ama ovalu watanawa, makawala goli lawitali matausina eilosi ovalu watanawa. 19 E akabomaigu paila uula matausina, kidamwa bukukwabomi matausina goli metoya okamokwita.

20 “Gala aninigada paila matausina wala, mitaga paila matausina goli bidubumaigusi paila uula si kamituli, 21 kidamwa komwaidosi bisisuaisi gulitinidesi. Makawala yoku Tamagu kusividulaigu, e yeigu asividulaim, kidamwa matausina goli bisividulaidasi, kidamwa mina watanawa bidubumaisi lokuwitalaigu. 22 E bogwa lasaiki matausina kasi katububula avaka lokusakaigu, kidamwa bisisuaisi gulitinidesi makawala yakida. 23 Yeigu asisividuli matausina, deli yoku kusisividulaigu, kidamwa matausina bisisuaisi gulitinidesi mokwita; e mapaila mina watanawa binikolaisi lokuwitalaigu, e lokuyebwaili matausina makawala lokuyebwailigu.

24 “E Tamagu, magigu matausina availa availa lokusakaigu bisikailigusi goli ambaisa basisu; e bigisaisi agu kwatububula avaka lokusakaigu; paila lokuyebwailigu metoya igau gala bisim valu. 25 E Tamagu Tobwaila, mina watanawa gala leinikolaimsi, mitaga yeigu lanikolaim, e matausina leinikolaisi lokuwitalaigu. 26 E lakamitulaim baisa matausina, e bakamituli tuvaila makawala; kidamwa makawala lalumkoli lokuyebwailigu, makawala goli bilumkolaisi kuyebwaili matausina, e yeigu deli basikaili matausina.”

18

Yudasa ikasali Yesu

(Md 26.47-56; Mk 14.43-50; Lk 22.47-53)

1 Bogwa ilivala biga mabigasina, Yesu isunapula deli la toligalega e iluvapela makwaina waya Kidironi.h Bagula isisu baisa, e Yesu isuvi deli la toligalega. 2 Yudasa matauna kala tokwasesila tuvaila einikoli mapilana; paila tuta bidubadu ilolosi baisa deli la toligalega. 3 Mapaila Yudasa ivakouli mabudona tokwabiliai toyo towotetila metoya baisa tolula kasi tokugwa toyo Parisi, e imakaiasi deli katukusikwasi toyo kaitapa toyo guguwala kabilia. 4 Yesu inikolibogwi komwaidona avaka bikaloubusi baisa matauna, e ivaloula iluki matausina, kawala, “Availa kuninevaisi?”

5 Ivitakaulokaisi matauna, kawasi, “Yesu guma Nasaredi.”j

Yesu ivitakaula, kawala, “Yeigula goli.”

E Yudasa, kala tokwasesila, itotu deli matausina. 6 E tutala iluki matausina, kawala, “Yeigula goli”, ivayumilasi e ikapusisi opwaipwaia. 7 E ikatupoivau matausina, kawala, “Availa kuninevaisi?”

E ikaibigasi, kawasi, “Yesu guma Nasaredi.”

8 Yesu ivitakaula tuvaila, kawala, “Lalukwaimi yeigula goli matauna; mapaila kidamwa kuninevaigusi, kukilavaisi matausina.” 9 Ikaibiga makawala kidamwa avaka leilivala gala bisala, “Gala lakitumou taitala metoya availa lokusakaigu.”

10 Mapaila Samoni Pita yamala iyosi la puluta ibiigili, iwaiya la towotetila tolula toveka e ikapituni taigala okakata. E towotetila matauna yagala Maliko. 11 Yesu iluki Pita, kawala, “Kusewoya m puluta okauyala. Ki, kudoki gala bamom viga makwelanak* avaka Tamagu bogwa leisakaigu?”

Yesu omatala tolula toveka

(Md 26.57-58; Mk 14.53-54; Lk 22.54)

12 Mapaila mabudona tokwabilial deli kumatoula toyo mina Yudia si towotetila iyosisi Yesu e ikatupipaisi matauna. 13 E ikugwa imiakaisi matauna baisa Anasa;m e Anasa yawala Kaiapa matauna Tolula Toveka paila taitu makwaina. 14 E Kaiapa baisa matauna eivitulokin mina Yudia kidamwa ibodi taitala bikaliga paila tomota. *

Pita iyakali Yesu

(Md 26.69-70; Mk 14.66-68; Lk 22.55-57)

15 E Saimoni Pita iyeikuli Yesu, e makawala toligalega taiyuwela. E Tolula Toveka eivigaki sola matauwena taiyuwela, e isuvi toyo Yesu baisa okoukweda la bwala Tolula Toveka. 16 Mitaga Pita itotu omatala kabosusuvi. Mapaila matauna toligalega taiyuwela, matauwena goli Tolula Toveka eivigaki sola, isunapula e ibigatona deli minana nayamata kabosusuvi, e matauna ivakouli Pita. 17 E nayamata kabosusuvi ikatupoi Pita, kawala, “Ki, kaina yoku taitala la toligalega matauwena?”

Ikaibiga, kawala, “Yeigu gala wala.”

18 E towotetila toyo tokwabilia eivakataisi kova, e itotusi baisa ikikaikwalasi; e Pita deli matausina itotu ikikaikwala.

Tolula Toveka ikatupoi Yesu

(Md 26.59-66; Mk 14.55-64; Lk 22.66-71)

19 Mapaila Tolula Toveka ikatupoi Yesu paila la toligalega deli la vituloki. 20 Yesu ivitakauloki matauna, kawala, “Bogwa lakabau baisa komwaidosi; tuta tuta lauvituloki wa bwala tapwaroru deli wa Bwala Kwebumaboma ambaisa komwaidosi goli mina Yudia eisigugulasi; e gala lakebigikium agu livala. 21 Avaka paila kukwatupoiyaigu? Kukwatupoi matausina agu tolega avaka lalivala baisa matausina; einikolaisi goli avaka lakaibigi.”

22 Ililivala, e taitala tokwabilia itotu katitaikina ikipitati yamala iwaiya Yesu, ikaibiga, kawala, “Ki, kuvitakauloki Tolula Toveka makawala?”

23 Yesu ivitakauloki matauna, kawala, “Kidamwa lalivala gaga, kukwamituli avaka kala gaga; mitaga kidamwa lalivala duwosisia, avaka paila kuwawaigu?”

24 Mapaila Anasa iwitali matauna deli kala katupipi baisa Kaiapa Tolula Toveka.

Pita iiyakalavau

(Md 26.71-75; Mk 14.69-72; Lk 22.58-62)

25 E Saimoni Pita itotu ikikaikwala. Mapaila ikatupoiyaisi matauna, kawasi, “Ki kaina yoku taitala la toligalega matauwena?”

Iyakala, e ikaibiga, kawala, “Yeigu gala wala.”

26 Taitala la towotetila tolula toveka isisu, matauna vaiyola availa Pita eikapituni taigala. E matauna ikaibiga, kawala, “Ki, kaina agisaim wa bagula deli matauna?”

27 Mapaila Pita iyakalavau, e nanakwa rekorekwa igela.

Yesu omatala Pailato

(Md 27.1-2,11-14; Mk 15.1-5; Lk 23.1-5)

28 E ilauwaisi Yesu metoya ola bwala Kaiapa ilosi ola bwala tokwaraiwaga. E tuta bulubuvisiga. E mina Yudia titoulesi gala isuvisi wa bwala makwaina, mwada taga biyogagaisi kasi Karaiwaga, paila ikikilasio kidamwa igau bikamsi Luvapela Pakala. 29 Mapaila Pailatop isunapula baisa matausina, e ikaibiga, kawala, “Avai pakula kutabinakaisi matauna tau?”

30 Ivitakaulokaisi matauna, kawasi, “Kidamwa matauna gala tomitugaga, gala bakasakaimsi matauna.”

31 Mapaila Pailato iluki matausina, kawala, “Kuwoyaisi matauna titoulemi, e kuyakalasi matauna makawala kami karaiwaga titoulemi.”

Mina Yudia ilukwaisi matauna, kawasi, “Gala bukutagwala bakakatumataisi availa.” 32 Ikaloubusi baisa makawala kidamwa gala bisala avaka Yesu leilivala tutala eivituloki ammakawala bikatumataisi matauna.q*

33 Pailato isuvau ola bwala, e idou Yesu ikatupoi matauna, kawala, “Ki, yoku si giyouveka mina Yudia?”

34 Yesu ivitakaula, kawala, “Ki, lokukwaibiga makawala metoya onanom titoulem, kaina mimilisi tuwoli ilukwaimsi makawala paila yeigu?”

35 Pailato ivitakaula, kawala, “Wa, ammakawala! Yeigu guma Yudia ke? Veyamwa toyo tolula kasi tokugwa matausina goli eikasalaimsi baisa yeigu! Avaka lokuvigaki?”

36 Yesu ivitakaula, kawala, “Yeigu ulo guyau gala metoya ovalu watanawa; kidamwa ulo guyau metoya ovalu watanawa, agu viloumgwa bogwa bikabiliasi kidamwa gala bikasalaigusi baisa mina Yudia; mitaga ulo guyau gala goli metoya ovalu watanawa.”

37 Pailato ikatupoi matauna, kawala, “Yoku taitala giyouveka; ki, mayokula?”

Yesu ivitakaula, kawala, “Yokula kawam ‘Giyouveka’.r Baisa uula lakaloubusi, e baisa uula lama ovalu watanawa paila wala baisa, kidamwa balivala paila vavagi kwekamokwita. Availaga tokamokwita, matauna ililagi kaigagu.”

38 Pailato ikatupoi matauna, kawala, “Avakaga kamokwita?”

Ikaraiwagasi Yesu bikaliga

(Md 27.15-31; Mk 15.6-20; Lk 23.13-25)

Pailato ililivala, e isunupulovau baisa mina Yudia, e iluki matausina, kawala, “Gala avaka kala pakula labani. 39 Mitaga isisu kami gulogula, kidamwa bataneku taitala baisa yokomi Luvapela oPakala. Ammakawala, bataneku mi giyouveka yokomi mina Yudia paila yokomi ke?”

40 Ikawotasi iwaiweyasi, kawasi, “Matauwena gala, mitaga Baraba.” E Baraba matauna tolibulebu.s

19

1 Oluvi Pailato ilau Yesu, e ikaraiwaga iwawaiyasi matauna. 2 E tokwabilia ivilaisi doula kala butia isailisi okulula, e ivisikomaisi matauna deli kakapula yabweyani. 3 E imakaiasi matauna, deli si tabunobwana, kawasi, “Mwa! Si giyouveka mina Yudia!” E ikipitataisi yumasi iwawaiyasi matauna.

4 E Pailato isunupulovau, e iluki matausina, kawala, “Ka, lamai matauna baisa yokomi kidamwa bukunikolaisi gala avaka kala pakula labani.” 5 Mapaila Yesu isunapula deli butiela toyo kakapulela yabweyani. E Pailato iluki matausina, kawala, “Kugisasi, matowenala, ka!”

6 Tutala tolula kasi tokugwa toyo towotetilat igisaisi matauna, iwaiweyasi, kawasi, “Kukwatukorosi, kukwatukorosi.”

Pailato iluki matausina, kawala, “Kukwauwaisi e kukwatukorosaisi matauna titoulemi. Paila gala avaka kala pakula labani.”

7 Mina Yudia ivitakaulokaisi matauna, kawasi, “Kama Karaiwagasi isisu, e ibodi Karaiwaga makwainau kidamwa matauna bikaliga, paila uula leivigaki titoulela Yaubada Latula.”

8 Tulala ilagi biga mabigana, Pailato saina ikokola; 9 e isuvau ola bwala, ikatupoi Yesu, kawala, “Yoku am mokutoya?”

Mitaga Yesu ikatukubona. 10 Mapaila Pailato iluki matauna, kawala, “Ki, gala sitana kulivala baisa yeigu? Ki, kaina gala kunikoli isim ulo karaiwaga batanekwaim e isim ulo karaiwaga bakatukorosaim?”

11 Yesu ivitakauloki matauna, kawala, “Gala igagabila bukukwaraiwogaigu kidamwa gala lokubani kam kwaraiwaga metoya walakaiwa; mapaila matauna ikasalaiguv baisa yoku, kala pakula ikalisau.”

12 Mauula baisa Pailato mwada bitaneku matauna, mitaga mina Yudia iwaiweyasi, “Kidamwa kutaneku matauwena, yoku gala Sisa lubaila; availa ivigaki titoulela giyouveka, matauna ipoisivisi baisa Sisa.”

13 Tutala Pailato ilagi baisa, ivakouli Yesu ivisunupuloi, e isili okabosili yakalaw mapilana idokaisi “Kwedudubuna Dakuna”, e obonasi mina Yudia “Gabada”. 14 E yam makwaina kaina ilalavi yamla katubaiasa paila Luvapela Pakala. E iluki mina Yudia, kawala, “Kugisasi mi giyouveka, ka!”

15 E iwaiweyasi, kawasi, “Kulau, kulau, kukwatukorosi matauna.”

Pailato ikatupoi matausina, kawala, “Ki, bakatukorosi mi giyouveka?”

Tolula kasi tokugwa ivitakaulasi, kawasi, “Gala availa ma giyouvekasi, mesinaku Sisa wala.”

16 Mapaila ikasali Yesu baisa matausina kidamwa bikatukorosaisi matauna.

Ikatukorosaisi matauna

(Md 27.32-44; Mk 15.21-32; Lk 23.26-43)

17 Mapaila ilauwaisi Yesu, e isunapula ikeula kala korosi, ila mapilana baleku idokaisi Viluwela Pwaneta, e obonasi mina Yudia, Goligota. 18 Baisa ikatukorosaisi matauna, e deli kasitaiyu tuvaila, taitala ola kakata, taitala ola kikiwama; e Yesu itowala. 19 Pailato igini pilatala ginigini, e isailisi wa korosi; e baisa kala ginigini, “Yesu guma Nasaredi, si Giyouveka mina Yudia.” 20 Bidubadu mina Yudia ikalawasi ginigini makwaina; paila mapilana ambaisa leikatukorosaisi Yesu katitaikina valu, e leiginisi obonasi mina Iberu toyo mina Roum toyo mina Girisi. 21 Mapaila mina Yudia si tolula kasi tokugwa ilukwaisi Pailato, kawasi, “Taga kugini, ‘Si Giyouveka mina Yudia’, mitaga, ‘Matauna leikaibiga, Yeigu si Giyouveka mina Yudia.’ ”

22 Pailato ivitakaula, kawala, “Bogwa lagini, e bikanigaga goli.”

23 E tutala tokwabilia leikatukorosaisi Yesu, ikauwaisi kala kwama, e isigalaisi yavasi baisa tokwabilia taitala taitala kala vilavila. Mitaga kakapula yawonaku gala isigalaisi; paila miyana yatubumwaidona ibisidudulaisi. 24 Mapaila ibigatonasi, kawasi, “Gala bitakisaisi miyana, mitaga bitakowobobutasi, availa biyosi miyana.” Baisa ikaloubusi kidamwa Buki Pilabumaboma kala ginigini makwaina gala bisala, kawala, *

“Isigalaisi agu kwama taitala baisa taitala,

e paila agu kwakapula ikowobobutasi.”

Mapaila tokwabilia ivagaisi makawala.

25 Mitaga mimilisi itotusi katitaikina Yesu kala korosi; baisa inala, toyo inala tuwala, minana Kilopasi la kwava Meri, toyo Meri Magidala.x 26 Mapaila tutala Yesu igisi inala, deli matauna toligalega tombwailila itoviduli minana, iluki inala, kawala, “Ve! Ka, latum!”

27 Oluvi iluki matauna toligalega, kawala, “Ka, inam!” Metoya wa tuta matutowena toligalega ilau minawena ola bwala tatoula.

Yesu ikaliga

(Md 27.45-56; Mk 15.33-41; Lk 23.44-49)

28 Oluvi Yesu inikoli vavagi komwaidona bogwa leivigimkulovi. Mapaila kidamwa Buki Pilabumaboma gala bisala, ikaibiga, kawala, “Agu daka.” *

29 Itotu baisa kwelatala waini pwayuyu; mapaila ividagwaisi silumwaiya deli waini pwayuyu ibabaisi okaiyala isailisi owodola. 30 Mapaila tutala Yesu leimom waini pwayuyu, ikaibiga, kawala, “Bogwa leiwokuva.”

E iluvagodu, e ikaliga.

Tokabilia ibasi visiala okaiyala

31 Yam makwaina yamla katubaiasa; e, mina Yudia gala magisi tomata uwosi bisisuaisi wa korosi wa yam sabate, paila sabate makwaiwena kala kikila isiligaga.y Mapaila inigadaisi Pailato kidamwa tokwabilia bikatuuwoulaisi kaikesiz e bikauwaisi uwosi. 32 Mapaila tokwabilia imaisi, ikatuuwoulaisi kaikesi taitala deli taiyuwela sosola leikatukorosaisi deli Yesu. 33 Imakaiasi Yesu, mitaga tutala igisaisi bogwa ikaliga, gala ikatuuwoulaisi kaikela. 34 Mitaga taitala tokwabilia ibasi visiala okaiyala; e nanakwa buyavi toyo sopi igiposisi. 35 Matauna leigisi baisa bogwa eisola. Kanikolaisi la silasola mokwita wala; e matauwena tosola inikoli bogwa ikamokwita, kidamwa yokomi goli bukudubumaisi.a 36 Paila baisa ikaloubusi kidamwa Buki Pilabumaboma gala bisala, “Gala kaitala totuwana bitawoula.” * 37 E tuvaila Buki Pilabumaboma ikaibiga, “Bigigisaisi matauna availa leibasaisi.” *

Yosepa ibaku Yesu

(Md 27.57-61; Mk 15.42-47; Lk 23.50-56)

38 Isisu Yosepa Alimatia,b matauna taitala la toligalega Yesu, mitaga ikiwola paila uula ikukoli mina Yudia. Matauwena inigada Pailato kidamwa bikau wowola Yesu, e Pailato itagwala. Mapaila ima, ikau wowola. 39 E tuvaila Nikodimo, matauna ikugwa imakaia Yesu wa bogi, ima e imai makaisina bulami, kai pwatigasic kaituva toyo lileikoya bogwa ikepupoli mokaisi kaina biboda yaluwotolu lukwava. * 40 Mapaila ikauwaisi wowola, ikapolaisi omwaikapula yapupwakau deli bulami makaisina, makawala mina Yudia kasi gulogula paila visalili. 41 E mapilana ambaisa leikatukorosaisi Yesu isisu kwaitala bagula; e wa bagula isisu laka kwaivau ambaisa gala availa bikanaki. 42 E yam makwaina yamla katubaiasa e mina Yudia si sabate makati; e ibakwaisi Yesu baisa, paila laka isisu katitaikina.

20

Laka kwaiwokuva

(Md 28.1-8; Mk 16.1-8; Lk 24.1-12)

1 E obulubuvisiga Sunday, odudubalela goli, Meri Magidalad isalili ila wa laka. E igisi dakuna bogwa ikanuwada metoya wa laka. 2 Mapaila isakaula e imakaia Saimoni Pita toyo toligalega taiyuwela tombwailila Yesu, e iluki matausina, kawala, “Bogwa eikauwaisi Guyau metoya wa laka, e gala kanikolaisi ambaisa mesakaisi matauna.”

3 Mapaila Pita sola toligalega taiyuwela ilosi e ilokaiasi laka. 4 E kasitaiyu isakaulasi, mitaga matauwena toligalega taiyuwela ikalisau Pita, e imaibogwa wa laka. 5 E ikululu bitadoyai olumoulela, e igisi mwaikapula yapupwakau ikanukwenusi baisa, mitaga gala isuvi. 6 E tuvaila Saimoni Pita ibubokuli matauna, e ima, isuvi wa laka; e igisi mwaikapula yapupwakau ikanukwenusi; 7 e mwaikapula kapolela dabala gala ikanukwenu deli miyasina yapupwakau mitaga deli katupwaila ikanapala kebila ituwoli. 8 Mapaila toligalega matauwena leimaibogwa wa laka tuvaila isuvi; igisi e idubumi. 9 Paila igau gala bikatetasi Buki Pilabumaboma kala ginigini makwaina kidamwa biboda matauna bitokaia bimovavau. 10 Mapaila toligalega ilokaiasi osi bwala.

Yesu iyoulapula baisa Meri Magidala

(Md 28.9-10; Mk 16.9-11)

11 Mitaga Meri itotu owodola laka, iuvalam. Iuvalam, e ikululu itadoyai olumoulela laka. 12 E igisi taiyu anelosi kasi kwama yapupwakau, isilaisi okabala ambaisa mekanabogwa wowola Yesu, taitala odabala, taitala okaikela. 13 E ilukwaisi minana, kawasi, “Ve! Avaka paila kuuvalam?”

Iluki matausina, kawala, “Leikauwaisi ulo Guyau, e gala anikoli ambaisa mesakaisi matauna.”

14 Ililivala minana, e itovila, igisi Yesu itobanaga eitotu, mitaga gala ivitusi matauna Yesu. 15 Yesu iluki minawena, kawala, “Ve, avaka paila kuuvalam? Availa kunainevi?”

Meri idoki matauna tobigubagula, e iluki matauna, kawala, “Tomoya, kidamwa yoku lokukwau wowola, bukulukwaigu ambaisa lokusaim matauna, e yeigu bala bakau.”

16 E Yesu iluki minawena, kawala, “Meri.”

E itovilaki iluki matauna obonasi mina Iberu, kawala, “Raboni!” (e kidamwa takatumikaisi, “Tovituloki”).

17 Yesu iluki minawena, kawala, “Taga kukwepapaigu, paila gala balaguva baisa Tamagu; mitaga kulokaia budagwa, e kuluki matausina kidamwa balaguva baisa Tamagu toyo Tumasi, baisa ulo Yaubada toyo si Yaubada.’ ”

18 Meri Magidala ila e iluki toligalega, kawala, “Bogwa lagisi Guyau”, e iluki ammakawala leilivali vavagi makwaisina baisa minana.

Yesu iyoulapula baisa la toligalega

(Md 28.16-20; Mk 16.14-18; Lk 24.36-49)

19 Ikoyavi wa yam makwaiwena Sunday, e toligalega ikatubodaisi bwala ambaisa isisuaisi paila ikukolaisi mina Yudia. E Yesu ima, itowala, e iluki matausina, kawala, “Bitalaguva lupomi.” 20 E bogwa ilivala makawala, ivituloki matausina yamala toyo visiala. Mapaila toligalega imwasawasi sainela paila igigisaisi Guyau. 21 Yesu ilukivau matausina, kawala, “Bitalaguva lupomi.e Yeigu awitalaimi makawala goli Tamagu leiwitalaigu.” 22 E bogwa ilivala makawala ikayoki matausina, e iluki matausina, kawala, “Kukwauwaisi Baloma Tobumaboma. 23 Kidamwa kuligaiwaisi avai tau la mitugaga, yeigu bogwa aligaiwa makwaisina; kidamwa gala kuligaiwaisi avai tau la mitugaga, yeigu goli gala baligaiwa makwaisina.” *

Tomasi la ninayuwa

24 Mitaga Tomasi idokaisi yagala Nupoyu, matauna taitala matausina toligalega, gala isikaili matausina tutala Yesu leimaibogwa. 25 Mapaila toligalega ilukwaisi matauna, kawasi, “Bogwa kagisaisi Guyau.”

Mitaga Tomasi iluki matausina, kawala, “Kidamwa gala bagisi boyala kaiwawa oyamala, e basewoya misikwaikwegu oboyala kaiwawa, e basewoya yamagu ovisiala, gala badubumi.”

26 E ikalalima ikalatolu, la toligalega tuvaila isisuaisi olopola bwala, e Tomasi isikaili matausina. Bwala bogwa ikatubodaisi wala, mitaga Yesu ima e itowala, ikaibiga, kawala, “Bitalaguva lupomi.” 27 E iluki Tomasi, kawala, “Kumai kusewoya misikwaikwem baisa. E, kugisi yamagu. E kuyosali yamam, kusewoya ovisiagu; taga m dubumi gala, mitaga kudubumi.”

28 Tomasi ivitakauloki matauna, kawala, “Ulo Guyau, e ulo Yaubada.”

29 Yesu iluki matauna, kawala, “Ki, lokudubumi paila uula lokugisaigu? Bimwasawasi availa availa matausina gala bigisaisi mitaga bidubumaisi goli.”

Mapilana buki uulela

30 Yesu ivagi kabutuvatusi bidubaduf ituwoli ituwoli omitasi toligalega, mitaga kasi ginigini gala isisu wa buki mapilana. 31 Mitaga vavagi makwaisina kasi ginigini isisu kidamwa bukudubumaisig Yesu matauna Mesaia,h Yaubada Latula; e metoya omi dubumi bukubanaisi momova metoya baisa matauna.

21

Yesu iyoulapula baisa tailima taiyu toligalega

1 Oluvi, Yesu iyomitali titoulela baisa toligalega okawolawala Milaveta Taibiria;i e iyomitali titoulela baisa makawala.

2 Isidadailisi Saimoni Pita, Tomasi idokaisi yagala Nupoyu, Nataniela guma Kenaj mapilana Galili, Sebedi litulak toyo taiyu la toligalega tuwoli. 3 Saimoni Pita iluki matausina, kawala, “Bala apoula.”

Ilukwaisi matauna, kawasi, “Yakamaisi deli bitalosi.” E ilosi, isilasi wa waga e ipwapoulasi; e bogi makwaina komwaidona inanotasi wala. *

4 Obulubuvisiga Yesu itotu okawolawa; mitaga toligalega gala ivitusaisi kidamwa matauna Yesu. 5 Yesu ikatupoi matausina, kawala, “Tauwau, kwalaisi? Gala sitana kukwalotasi ke?”

Ivitakaulokaisi matauna, kawasi, “Gala wala.”

6 Iluki matausina, kawala, “Kulavaisi wota okatalela waga, e bukukolaisi.” Mapaila ilavaisi, e gala gagabila bibiaisi paila yena saina bidugaga. *

7 Mapaila matauna toligalega tombwailila Yesu iluki Pita, kawala, “Matauna Guyau goli.” Tutala Saimoni Pita ilagi mwada matauna Guyau, isikam kala kakapula, paila leivilili miyana, e ivabusi obolita. 8 Mitaga toligalega kesala isududilasi si waga, ibiaisi wota ikalulusewa yena; paila waga gala kaduwonaku mitaga kala maloula kaina makawala kwaiyu baleku.l 9 E bogwa ivalaguvasi, igisaisi pwakova baisa, e yena ikanukwenusi makovana deli kaula. 10 Yesu iluki matausina, kawala, “Kumaiyaisi sitana yena lokukolaisi.”

11 Mapaila Saimoni Pita isila e ibia wota imai okawolawa, leikalulusewa yena navakaveka kala bawa lakatutala naluwolima natolu; makawala goli kala bawa mitaga wota gala ikobolusi. 12 Yesu iluki matausina, kawala, “Kumaisi; kukwatumataisi kami molu.” E gala taitala toligalega ituvaluwa bikatupoi matauna, “Availa yoku?” Inikolaisi matauna Guyau. 13 Yesu ima, ikau kaula isaiki matausina, e yena makawala.

14 Baisa sivitolula Yesu iyomitali titoulela baisa toligalega, tutala eitokaia imovavau.

Kuvakoma ulo sipi

15 E bogwa ikatumataisi kasi molu, Yesu iluki Saimoni Pita, kawala, “Saimoni, Yoni latula, kuyebwailigu sainela, e vavagi makwaisina sitana wala ke?”m

Iluki matauna, kawala, “Mitaga, Guyau, kunikoli ayebwailim.”

Yesu iluki matauna, kawala, “Kuvakoma minasina ulo lam.” 16 Siviyuwela iluki matauna, kawala, “Saimoni, Yoni latula, kuyebwailigu ke.”

Iluki matauna, kawala, “Mitaga, Guyau, kunikoli ayebwailim.”

Iluki matauna, kawala, “Kuyamati minasina ulo sipi.” 17 Iluki matauna sivitolula, kawala, “Saimoni, Yoni latula, kuyebwailigu ke?”

Pita nanola ikaikai paila leikaibiga sivitolula baisa matauna, kawala, “Kuyebwailigu ke?” E iluki matauna, kawala, “Guyau, kunikoli vavagi komwaidona; kunikoli ayebwailim.”

Yesu iluki matauna, kawala, “Kuvakoma minasina ulo sipi. 18 Biga mokwita alukwaim, om tuta gwadi, kupali kam kwarekwa e kuliloula ambaisa magim goli; mitaga tutala bukutomoya, bukuvitukoli yamam, e taitala tuwoli bipalaim e bilauwaim ambaisa gala magim.” 19 Ililivala baisa kidamwa bivitububoti ammakawala Pita bivigaki Yaubada kala yakaula metoya ola kaliga.n E bogwa ilivala baisa, iluki matauna, kawala, “Kubokulaigu.”

Toligalega Yesu tombwailila

20 Pita itovila, igisi toligalega matauna, tombwailila Yesu, ililoula oluvi; baisa matauna goli leisividuli Yesu okamkwam, e kawala, “Tomoya, availa matauwena bikasalaim?” * 21 Tutala Pita igisi matauwena, ikatupoi Yesu, kawala, “Guyau, ammakawala matauwena?”

22 Yesu iluki matauna, kawala, “Kidamwa yeigu adoki bisisu igau tutala bama, baisa gala m vavagi yoku. Yoku kubokulaigu!”

23 Mapaila biga mabigana iyoyu baisa kala tobwakuli Yesu kidamwa toligalega matauna gala bikaliga. Mitaga Yesu gala ilivala mwada toligalega matauna gala bikaliga; mitaga ilivala, kawala, “Kidamwa yeigu adoki bisisu igau tutala bama, baisa gala m vavagi yoku.”

24 Baisa goli matauna toligalega isilasola paila vavagi makwaisina, e leigini vavagi makwaisina; e kanikolaisi leikamokwita la silasola.

25 Mitaga Yesu leivagi bidubadu vavagi tuvaila; e kidamwa bitaginisi kwaitala kwaitala vavagi makwaisina bikaloubusisi buki bidubadu, e adoki buki mpasina bikasuwoki valu watanawa e bigugulomgwa.

a 1:1 Avaka mina watanawa bilumkolaisi metoya baisa Yaubada Tobububula deli Tokatumova la peula deli la kabitam. (Kugisi Sam 33.6,9; 107.19-20; Big 8.22-31.) Baisa eimili tomota, matauwena Yesu Keriso; kugisi mailela 14.

b 1:4 Momova isisu olumoulela matauna Biga.Gagabila bitagini, “Momova uulela matauna Biga”, kainaga, “Avaka avaka ibubuli isim la momova deli matauna Biga.”

c 1:5 Dudubila ikibuboti Diabolo la peula.

* 1:6 1.6 Md 3.1; Mk 1.4; Lk 3.1-2

d 1:11 La valu baisa viluwela Isireli, deli sala mina Isireli.

e 1:14 Baisa eilumkolaisi Yaubada migila deli la peula (kugisi Sun 24.16).

f 1:16 mitakwai saina bidugaga. Gagabila bitagini “kwaitala mitakwai kwaivau kaimapula mitakwai kwaibogwa.”

g 1:19 Paila mabudona Libai kugisi makasana Biga Kala Katumiki, deli Baw 3.1-13.

h 1:20 Baisa mina Iberu si biga paila Keriso; kugisi makasana Biga Kala Katumiki.

i 1:21 Matauna tovitoubobuta mina Isireli idokaisi matauna bikaimilavau e bikatubiasi la keda Mesaia.

* 1:21 1.21 Kak 18.15,18; Mal 4.5

j 1:21 Mina Yudia idokaisi taitala tovitoubobuta biyoulapula e bikamituli Mesaia makateki bikaloubusi. Idokaisi matauna makawala Mosese, mitaga bikalisau la peula.

* 1:23 1.23 Ais 40.3

k 1:24 Kugisi makasana Biga Kala Katumiki.

l 1:27 Wotetila makwaina bibodi taitala la ula saina towatanawa bivagi, mitaga Yoni eidoki gala ibodi matauna titoulela bivagi, paila uula Mesaia saina tovakaigaga goli.

m 1:28 Kwaiyu valu isisu igasi igitinidesi wala. Pilatala Bedani katitaikina Yerusalem, mitaga Yoni ikakamatula mapilana Bedani katitaikina Waya Yoridani mapilana ewaiwa opilibomatu.

n 1:34 Yaubada Latula. Mimilisi buki pilabubogwa iginisi “matauwena Yaubada einagi.”

o 1:42 Sipasa. Mabigana “dakuna” obonasi mina Aram “Sipasa”, e obonasi mina Girisi “Pita”.

p 1:44 Mapilana olumata Milaveta Galili opiliyavata.

q 1:45 Baisa katupoyu katupwaila si Buki Pilabumaboma mina Iberu. Mitaga mimilisi tuta bilivalasi mabigasina mwada bikibubotaisi pilamwaidona Buki Pilabumaboma.

r 1:46 Mapilana isisu milaveta Galili opilibolimilayouya kala kaduwonaku makawala Kaibola bitala Obulaku (26 km).

s 1:47 Omitibogwa Yaubada ikavitagi Yekobe idoki Isireli, paila uula maigana Yekobe kala kivila “Tosasopa” (kugisi Vit 27.36), deli Isireli kala kivila “Iyominimani sola Yaubada” kaina “Yaubada la giyousola” (kugisi Vit 32.28). Mauula Yesu eilivala paila Nataniela kidamwa la bubunela makawala Isireli, gala makawala tosasopa Yekobe.

t 1:51 Kugisi makasana Biga Kala Katumiki. Mapilana Kabutuvau maigana Yesu kalamwaleta wala yagala.

* 1:51 1.51 Vit 28.12

u 2:1 Mapilana valu katitaikina Nasaredi opiliyavata kala kaduwonaku Losuia bitala Yalaka (6 km).

v 2:1 Mina Yudia si valu pilamwaidona eidokaisi katupotolu, e Galili katupotala wala, isisu opiliyavata valu.

w 2:4 Biga makwaina ikibuboti tuta matutona uulela Yesu la vavagi baisa ovalu watanawa bikaloubusi, e tomota bivitusaisi matauna kidamwa Yaubada Latula. Kugisi Yn 12.23.

x 2:11 Yoni ivigaki kaboyowalula bikibuboti Yesu kidamwa matauna Yaubada Latula. Kugisi tuvaila Yn 4.54.

y 2:12 Mapilana valu isisu milaveta Galili olumata opilikwaibwagayouya.

* 2:12 2.12 Md 4.13

z 2:13 Kugisi makasana Biga Kala Katumiki.

* 2:13 2.13 Sun 12.1-27

a 2:14 Togimwala mwada bipilasaisi totapwaroru, paila uula bidubadu leimaisi metoya saina kaduwonaku, e binainevisi igimolaisi avai mauna bibudoki bilulasi wa Bwala Kwebumaboma.

b 2:14 Bidubadu totapwaroru metoya wa boda ituwoli ituwoli e si mani migila kala gigisa ituwoli ituwoli. E kidamwa magisi bisemakavisi kaina bigimolaisi mauna paila lula, ibodi biyosisi oyumasi manila Bwala Kwebumaboma. E baisa uula mabudona tokwatumapu mani isisuaisi baisa.

* 2:17 2.17 Sam 69.9

* 2:19 2.19 Md 26.61; 27.40; Mk 14.58; 15.29

c 2:20 Makwaina Bwala Kwebumaboma Erodi Toveka eivitouula kaliai wa taitu 19 kaina 20 BC, e taitu makwaiwena ikikaliaiisi wala. E baisa uula tanikoli taitu makwaina Yesu ililivala 28 AD.

d 2:23 Kugisi mailela 11 kala katumiki.

e 3:3 Yaubada la karaiwaga odubasi mina watanawa deli valu valu komwaidona.

f 3:7 bukukwaloubusivausi. Gagabila bitagini “bukukwaloubusisi metoya walakaiwa”.

g 3:8 Yagila.Mina Girisi si biga paila yagila deli baloma kala lega makawala wala, e baisa uula Yesu ililivala paila yagila deli baloma.

h 3:14 Biga makwaina ikibuboti Yesu la kaliga wa korose deli tuvaila yam makwaina ila walakaiwa.

* 3:14 3.14 Baw 21.9

i 3:22 Mapilana katupotala si valu mina Yudia opiliyavata.

* 3:24 3.24 Md 14.3; Mk 6.17; Lk 3.19-20

j 3:25 deli taitala guma Yudia.Mimilisi buki pilabubogwa iginisi “deli mimilisi mina Yudia”.

k 3:25 Mina Yudia kasi karaiwaga bidubadu isisu ammakawala bikikilaisi titoulesi metoya winawina yamila deli kaboma, mwada gala avaka bisilibodi si tapwatapwaroru baisa Yaubada.

* 3:28 3.28 Yn 1.20

* 3:35 3.35 Md 11.27; Lk 10.22

l 4:4 Mapilana katupotala si valu mina Yudia isisu oluwalaisi mapilasina Yudia deli Galili. Mina Yudia idokaisi mina Sameria tokukolosi wala, paila si boda, kasi gulogula, si tokwaraiwaga deli si tapwaroru kedasi ituwoli ituwoli.

* 4:5 4.5 Vit 33.19; Yos 24.32

m 4:9 mina Yudia bomikikila.Gagabila bitagini, “Mina Yudia gala wala bikabikonaisi kasi viga deli kasi kaboma mina Sameria.”

* 4:9 4.9 Esi 4.1-5; Nie 4.1-2

n 4:20 Koya makwaina Gerasim katitaikina mapilana Sekem.

* 4:44 4.44 Md 13.57; Mk 6.4; Lk 4.24

* 4:45 4.45 Yn 2.23

* 4:46 4.46 Yn 2.1-11

o 4:54 Kugisi Yn 2.11.

p 5:1 kasi paka kwaitala.Mimilisi buki pilabubogwa iginisi “kasi paka makwaina”, e baisa kaina Luvapela.

q 5:3 Mimilisi buki pilabubogwa ikatumkulovaisi mabigana, iginisi, “Itulotulasi igau avai tuta sopi biyeboebo. 4 Paila mimilisi tuta la anelosi Guyau bibusi wa sopi e bikatuluwi. E availa bivabusibogwa tutala iyeboebo sopi, matauna bibwaina kala katoula.”

r 5:10 Baisa si Buki Pilabumaboma mina Yudia, mitaga saina ikikamiabaisi pilalima mapilasina pilimatala.

* 5:10 5.10 Nie 13.19; Yer 17.21

* 5:29 5.29 Dan 12.2

* 5:33 5.33 Yn 1.19-27; 3.27-30

* 5:37 5.37 Md 3.17; Mk 1.11; Lk 3.22

s 5:39 Kunainevisi olumoulela Buki Pilabumaboma.Gagabila bitagini, “Ibodi bukunainevisi olumoulela Buki Pilabumaboma”

t 5:46 Ililivala paila mapilasina buki pilalima omatala si Buki Pilabumaboma mina Yudia.

u 6:1 Ila mapilana opilibomatu.

v 6:1 Makwaina milaveta sopila sumokainia kala wonaku Kavataria bitala Sinaketa (21 km) e kala beiyaya Gusaweta bitala Kaileula (13 km), isisu olumoulela mapilana Galili.

w 6:4 Kugisi makasana Biga Kala Katumiki.

x 6:7 Yakidasi tagini “kina”, mitaga mina Girisi si biga “denarius”, makwaina dakuna siliba e kwaitala ibodi bimapu la paisewa taitala tau paila yam kwaitala.

y 6:14 Kugisi Yn 1.21 kala katumiki.

z 6:17 Kugisi Yn 2.11 kala katumiki.

a 6:23 Mapilana valu olumata milaveta Galili mapilana opilikwaibwaga.

b 6:23 leikomasi beredi: Mimilisi buki pilabubogwa gala wala ikatumkulovaisi, “tutala Tomoya leinokagutokisi baisa Yaubada.”

c 6:25 Mapilana opilikwaibwaga.

d 6:27 Kugisi Yn 1.51 kala katumiki.

* 6:31 6.31 Sun 16.4,15; Sam 78.24

e 6:32 avaka Mosese isakaimi baisa gala kalagila labuma.Gagabila bitagini, “Gala goli Mosese eisakaimi kalagila labuma”.

f 6:39 Yam makwaina Yaubada biyakali komwaidosi mina watanawa.

* 6:45 6.45 Ais 54.13

g 6:49 Kugisi mailela 31.

h 6:59 Kugisi makasana Biga Kala Katumiki.

* 6:68 6.68-69 Md 16.16; Mk 8.29; Lk 9.20

i 6:69 Baisa makawala ikabuboti Mesaia.

j 7:2 Kugisi makasana Biga Kala Katumiki.

* 7:2 7.2 Tol 23.34; Kak 16.13

k 7:8 Yeigu gala bawa.Mimilisi buki pilabubogwa iginisi, “Yeigu gala baisa tuta bawa”.

l 7:20 Baisa makawala ilukwaisi Yesu, “Tonagowa yoku”, paila idokaisi baloma gaga biyayosasi tomota e gala gagabila bininanamsasi duwosisia.

m 7:21 Baisa Yesu eikatumovi taitala tokwatoula okatuwotu (kugisi Yn 5.1-18; tuvaila 2.11 kala katumiki).

n 7:22 Paila mabigana “bobu” kugisi makasana Biga Kala Katumiki.

* 7:22 7.22 Vit 17.10; Tol 12.3

* 7:23 7.23 Yn 5.9

o 7:30 Kugisi Yn 2.4 kala katumiki.

p 7:31 Kugisi Yn 2.11 kala katumiki.

q 7:32 Kugisi makasana Biga Kala Katumiki.

r 7:32 Mabudona toyausa mimilisi mina Libai (kugisi makasana Biga Kala Katumiki) e kasi karaiwaga biyamataisi Bwala Kwebumaboma mwada gala avai kominimani kaina yowai bitokaia.

* 7:37 7.37 Tol 23.36

* 7:38 7.38 Isi 47.1; Sek 14.8

s 7:39 Kugisi Yn 12.16 kala katumiki.

t 7:40 Kugisi makasana Biga Kala Katumiki.

u 7:41 Kugisi makasana Biga Kala Katumiki.

v 7:42 Mapilana valu katitaikina Yerusalem opilibolimila kala kaduwonaku makawala Kaibola bitala Omarakana (8 km).

* 7:42 7.42 2 Sml 7.12; Mai 5.2

* 7:50 7.50 Yn 3.1-2

w 7:51 Kugisi Yn 5.10 kala katumiki.

x 7:52 gala taitala tovitoubobuta guma Galili. Pilatala buki pilabogwa eigini, “Tovitoubobuta matauna gala wala bisilavi Galili bimakaiadasi.”

y 8:1 Koya makwaina katitaikinela mapilana Yerusalem opilibomatu, sakala Kidironi mapilana ewaiwa.

z 8:2 Omitibogwa kidamwa tovituloki mwada biuvituloki ikugwa bisili e tomota binikolaisi makateki bivitouula la vituloki.

* 8:5 8.5 Tol 20.10; Kak 22.22-24

a 8:11 Bidubadu buki pilabubogwa gala wala iginisi 8.1-11. Mimilisi iginisi kala katumkovila Yoni 21.24, mimilisiga ivigakaisi kala katumkovila Luka 21.38, e pilatala eisaili kala katumkovila Yoni 7.36.

* 8:12 8.12 Md 5.14; Yn 9.5

* 8:13 8.13 Yn 5.31

b 8:20 Kugisi Yn 2.11 kala katumiki.

c 8:24 Baisa ikibuboti maigana Yaubada omitibogwa eikavitagi mwada bivituloki titoulela baisa mina Isireli (kugisi Sun 3.14).

d 8:25 Bogwa lalukwaimi metoya wa tuta ikugwa. Gagabila bitagini, “Wi! Ammakawalaga ibodaigu balukwaimi avaka!”

e 8:28 Kugisi Yn 3.14 kala katumiki.

* 8:33 8.33 Md 3.9; Lk 3.8

f 8:48 Kugisi Yn 4.4 kala katumiki.

g 8:57 Yoku lokugisi Eberaam? Mimilisi buki pilabubogwa iginisi, “Ki, Eberaam bogwa leigisaim?”

h 8:58 Kugisi mailela 24 kala katumiki.

i 9:4 bitavagaisi.Mimilisi buki pilabubogwa iginisi, “bavagi”.

* 9:5 9.5 Md 5.14; Yn 8.12

j 9:7 Mapilana katupotala olumoulela Yerusalem.

k 9:16 Mina Yudia kasi karaiwaga isilibodi avai paisewa, makawala paisewala pwadidiweta (kugisi mailela 14).

l 9:22 Kidamwa biyabaisi availa metoya wa bwala tapwaroru, baisa iuvituloki idokaisi matauna gala taitala Yaubada la tomota.

m 10:6 Kugisi makasana Biga Kala Katumiki.

* 10:15 10.15 Md 11.27; Lk 10.22

n 10:20 Kugisi Yn 7.20 kala katumiki.

o 10:22 Kugisi makasana Biga Kala Katumiki.

p 10:23 Kabosusuvi makaduyona bisuki Bwala Kwebumaboma metoya opilibomatu.

q 10:29 matauna ikalisuwoli komwaidosi.Mimilisi buki pilabubogwa iginisi, “minasina ikalisuwolaisi komwaidosi”.

* 10:33 10.33 Tol 24.16

* 10:34 10.34 Sam 82.6

r 10:40 Kugisi Yn 1.28.

* 10:40 10.40 Yn 1.28

s 11:1 Mapilana valu katitaikina Yerusalem opilibomatu, kala kaduwonaku Oyabia bitala Gumilababa (3 km).

* 11:1 11.1 Lk 10.38-39

t 11:2 Kugisi Yn 12.1-8.

* 11:2 11.2 Yn 12.3

u 11:24 Kugisi Yn 6.39 kala katumiki.

v 11:47 Paila mabudosina kugisi makasana Biga Kala Katumiki.

w 11:48 Tokugwala mina Yudia kasi kokola kidamwa Yesu bikugwai kala tobwakuli bipakaisi mina Roum e mauula mina Roum bimaisi bikatudoumwaisi valu deli tomota.

x 11:49 Matauna tolula toveka eiyosi la karaiwaga 18-36 AD.

y 11:49 Kugisi makasana Biga Kala Katumiki.

z 11:54 Mapilana valu sita kaduwonaku metoya Yerusalem opiliyavata, kala kaduwonaku Obulaku bitala Kaibola (24 km).

a 12:1 Kugisi Yn 11.1 kala katumiki.

* 12:3 12.3 Lk 7.37-38

b 12:5 Kugisi Yn 6.7 kala katumiki.

* 12:8 12.8 Kak 15.11

c 12:13 Baisa makawala mina Yudia bisakaisi kasi kamaiaba tovakaveka.

d 12:13 Mabigana kala kivila tokinabogwa, “Guyau kukwatumovaimasi”, mitaga wa tuta matutona kidamwa tomota mwada biyakaulasi bidoudousi mabigana wala bikibuboti si mwasawa.

* 12:13 12.13 Sam 118.25,26

* 12:15 12.15 Sek 9.9

e 12:16 Avai tuta bikatumataisi Yesu metoya wa korose deli avai tuta bila walakaiwa, wa tuta matutosina Yesu biboda kala kalugologusa, paila tomota bivitusaisi matauna kidamwa Yaubada Latula.

f 12:21 Kugisi Yn 1.44 kala katumiki.

g 12:23 Kugisi mailela 16 kala katumiki.

* 12:25 12.25 Md 10.39; 16.25; Mk 8.35; Lk 9.24; 17.33

h 12:31 Matauna Diabolo, guyoula mitugaga goli. Kugisi tuvaila Yn 15.18 kala katumiki.

i 12:32 Kugisi Yn 3.14 kala katumiki.

* 12:34 12.34 Sam 110.4; Ais 9.7; Isi 37.25; Dan 7.14

* 12:38 12.38 Ais 53.1

* 12:40 12.40 Ais 6.10

j 12:41 igisi Yesu kala kalugologusa e ilivala paila matauna. Gagabila bitagini “Igisi Yaubada kala kalugologusasi e ilivala paila matauna Yesu.”

k 12:48 Kugisi Yn 6.39 kala katumiki.

l 13:2 Diabolo bogwa isaili onanola Yudasa.Gagabila bitagini, “Diabolo bogwa inagi onanola kidamwa Yudasa”.

m 13:10 mesinaku kaikela wala. Mimilisi buki pilabubogwa gala wala iginisi mabigasina “mesinaku kaikela wala”.

* 13:12 13.12-15 Lk 22.27

* 13:16 13.16 Md 10.24; Lk 6.40; Yn 15.20

* 13:18 13.18 Sam 41.9

n 13:19 Kugisi Yn 8.24 deli kala katumiki.

* 13:20 13.20 Md 10.40; Mk 9.37; Lk 9.48; 10.16

o 13:32 E kidamwa.Mimilisi buki pilabubogwa gala wala iginisi mabigasina, “kidamwa Yaubada bibani kala yakaula metoya baisa yeigu.”

p 13:33 Baisa bigala yebwaili.

q 13:33 Kugisi Yn 8.21.

* 13:33 13.33 Yn 7.34

* 13:34 13.34 Yn 15.12,17; 1 Yn 3.23; 2 Yn 5

r 13:36 Yesu ililivala paila Pita kala katumata.

s 14:2 bogwa balukwaimi. Gagabila bitagini, “kidamwa gala makawala, ki, ammakawalaga balukwaimi kidamwa bala akatubiasi kabami?”

t 14:16 Baisa mina Girisi si biga “Parakletos”, e kala kivila “topilasi otutala yakala.” Mitaga bidubadu nanamsa tuvaila isisu paila Yesu kala tobwakuli, makawala tovituloki, tovisimoli, tovakeda, tokamatula. Uulela baisa Yaubada deli yakidasi.

u 14:17 e isividulaimi. Mimilisi buki pilabubogwa iginisi “e igau bisividulaimi.”

v 14:30 Kugisi Yn 12.31 kala katumiki.

* 15:12 15.12 Yn 13.34; 15.17; 1 Yn 3.23; 2 Yn 5

w 15:16 Kugisi Yn 16.24 kala katumiki.

x 15:18 Mimilisi tuta Yoni ilivala “mina watanawa” kaina “valu watanawa” mwada bikibuboti availa availa matauna Diabolo iguguyoi baisa ovalu watanawa. Kugisi Yn 12.31 deli kala katumiki.

* 15:20 15.20 Md 10.24; Lk 6.40; Yn 13.16

* 15:25 15.25 Sam 35.19; 69.4

y 16:2 Kugisi Yn 9.22 kala katumiki.

z 16:7 Kugisi Yn 14.16 kala katumiki.

a 16:11 Kugisi Yn 12.31 kala katumiki.

b 16:24 Mabigana isisu, “bukunigadasi oyagagu”, e baisa bigivakala, paila matausina kala tobwakuli wala ibodi bidouwaisi yagala Yesu. Kidamwa avai tuta talivala kawada “Anigada oyagala Yesu”, kala kivila “Anigada paila uula yeigu asividuli Yesu.”

c 16:33 Kugisi Yn 15.18 kala katumiki.

d 17:9 Kugisi Yn 15.8 kala katumiki.

e 17:12 Matauwena Yudasa Isikariota tokwasesila.

f 17:12 Kugisi Yn 13.18 deli VA 1.20.

* 17:12 17.12 Sam 41.9; Yn 13.18

g 17:15 Matauwena Diabolo; kugisi Yn 12.31 kala katumiki.

h 18:1 Makwaina waya opapala Yerusalem opilibomatu oluwalaisi valu deli koya Umilela Olibe.

i 18:3 Baisa mabudona toyausa isim kasi karaiwaga biyamataisi Bwala Kwebumaboma. Kugisi Yn 7.32 kala katumiki.

j 18:5 Kidamwa magisi bilivalasi paila taitala tomota, mimilisi tuta bikaibigimgulisi la valu. Kugisi 1 Gwe 17.1 (Ilaitia tolela Tisibe); Mk 15.43 (Yosepa guma Alimatia); VA 9.11 (Saulo guma Tasu).

k 18:11 Mabigana “bamom viga” bigivakala e kala katumiki “Baboda agu mmayuyu mwau.”

* 18:11 18.11 Md 26.39; Mk 14.36; Lk 22.42

l 18:12 Kugisi mailela 3 kala katumiki.

m 18:13 Matauna igau goli Tolula Toveka wa taitu 6-15 AD.

n 18:14 Kugisi Yn 11.50.

* 18:14 18.14 Yn 11.49-50

o 18:28 Mina Yudia gala magisi bisuvisi osi bwala matausina gala mina Yudia, paila baisa biyogagaisi si katubaiasa paila paka kwaibumaboma.

p 18:29 Matauna mina Roum si tokwaraiwaga paila mapilasina Yudia, Sameria deli Idumia wa taitu 26-36 AD.

q 18:32 Kidamwa mwada bikatumataisi tomitugaga, mina Yudia bikabidikunaisi wala, mitaga mina Roum bikatukorosaisi.

* 18:32 18.32 Yn 3.14; 12.32

r 18:37 Yoku kawam “Giyouveka”.Gagabila bitagini, “E, makawala. Lokukwamokwita goli.”

s 18:40 tolibulebu. Gagabila bitagini “tokowolova karaiwaga”.

t 19:6 Baisa mabudona toyausa; kugisi Yn 7.32 kala katumiki.

u 19:7 Kugisi Tol 24.16.

v 19:11 Matauwena tolula toveka (kugisi makasana Biga Kala Katumiki).

w 19:13 ivisunupuloi, e isili okabosili yakala.Gagabila bitagini “ivisunupuloi isaili okabosili yakala”.

* 19:24 19.24 Sam 22.18

x 19:25 Minana ilela Magidala mapilana katitaikina Milaveta Galili opilikwaibwaga.

* 19:28 19.28 Sam 22.15; 69.21

y 19:31 Uula yam makwaina yamla Luvapela Pakala.

z 19:31 Mwada nani bikaligasi.

a 19:35 bukudubumaisi. Mimilisi buki pilabubogwa iginisi “bukusetuwolaisi dubumi”.

* 19:36 19.36 Sun 12.46; Baw 9.12; Sam 34.20

* 19:37 19.37 Sek 12.10; YG 1.7

b 19:38 Mapilana Alimatia isisu Yerusalem opiliyavata kala kaduwonaku Giribwa bitala Tukwaukwa (35 km).

c 19:39 Kugisi mro olumoulela Biga Kala Katumiki.

* 19:39 19.39 Yn 3.1-2

d 20:1 Kugisi Yn 19.25 kala katumiki.

e 20:21 Kidamwa taitala tomota bibodi sola ambaisa wala, tuta tuta bilivalasi makawala, makala yakidasi kawadasi, “Kagutoki!”.

* 20:23 20.23 Md 16.19; 18.18

f 20:30 Kugisi Yn 2.11 kala katumiki.

g 20:31 bukudubumaisi: Mimilisi buki pilabubogwa iginisi, “bukusetuwolaisi bukudubumaisi”.

h 20:31 Kugisi makasana Biga Kala Katumiki.

i 21:1 Baisa igiyuwela Milaveta Galili (kugisi Yn 6.1 kala katumiki).

j 21:2 Kugisi Yn 2.1 kala katumiki.

k 21:2 Kasitaiyu Yemesa sola Yoni.

* 21:3 21.3 Lk 5.5

* 21:6 21.6 Lk 5.6

l 21:8 Mina Kavataria idokaisi baisa kala maloula makawala okawolawa bila obulobula.

m 21:15 kuyebwailigu sainela, e vavagi makwaisina sitana wala ke? Gagabila bitagini, “kuyebwailigu sainela, e matausina sitana wala ke?’ kainaga, “kuyebwailigu sainela e matausina kuyebwaili sitana wala ke?”.

n 21:19 Yesu ikibuboti Pita igau bikatumataisi wala.

* 21:20 21.20 Yn 13.25

SI VAVAGI APOSETOLO

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

SI VAVAGI APOSETOLO

Kabovitouula

Mapilana Si Vavagi Aposetolo baisa kala katumkovila mapilana Luka. Ivitulokaidasi ammakawala Baloma Tobumaboma eiviyelu ninasi matausina availa availa eivitouulasi dubumi baisa Yesu, e mapaila eilivalaisi Bulogala Bwaina “mapilana Yerusalem, e tuvaila Yudia deli Sameria pilamwaidona, e bila okala kalitutila valu watanawa goli” (1.8). Baisa goli livalela mabudona Keriso Kala Boda ivitouula mina Yudia oluwalaisi, e oluvi isaitaula imila si kabodubumi komwaidosi mina watanawa.

Tuvaila mapilana buki kala togini nanola mwada bilukwaidasi kwaiyu vavagi. Ikugwa mwada gala bitaninayuwasi paila Keriso Kala Boda, kidamwa gala ninasi mabudona bikugwai odubasi mina Roum kaina bigiyouvakavekasi baisa ovalu watanawa. E kwaiyuwela vavagi, togini magila bitakatetasi kidamwa mina Yudia si tapwaroru kala vigimkovila tatoula baisa wala tapwaroru makwaina kwaivau, baisa goli todubumi baisa Yesu.

Kaina gagabila mapilana Si Vavagi Aposetolo bitabobu katupotolu, e makatuposina bitagisi ammakawala ikamitulaisi Bulogala Bwaina paila Yesu deli ikaliaiisi mabudona ekalesia, ikugwa mapilasina viluwela Yerusalem e bila bila bikeiita valu valu komwaidona. E kala bobu baisa makawala:

1) Igau eila walakaiwa Yesu e mabudona Yesu Kala Boda si vitouula mapilana Yerusalem.

2) Oluvi ilosi Yudia deli Sameria pilamwaidona.

3) E oluvi isisiniveka mabudona ila ikeiita mapilana Roum.

Kwaitala vavagi bitadoki vavagi kwaiveka olopola mapilana Si Vavagi Aposetolo, e baisa komwaidona avaka eiuvagi Baloma Tobumaboma. Ikugwa ibusi baisa todubumi mapilana Yerusalem wa yam Penitikosi, e pilamwaidona buki tagisi ammakawala isaitaula ipupaisewa ivakadi ikatupewoli toekalesia deli kasi tokugwa.

Gagabila bitabani ammakawala matausina tokugwa ikamitulaisi Bulogala Bwaina, paila livalesi isisu mapilana. Tuvaila gagabila bitanakaigali ammakawala makwaina Bulogala Bwaina ikatupewoli todubumi si kaisisu deli mabudona ekalesia si kalubaila.

Buki kala katumimisa

Ikatubiasaisi si silasola 1.1-26

a) Yesu la karaiwaga deli la katotila 1.1-14

b) Inagaisi taitala bikaimapu Yudasa 1.15-26

Si silasola mapilana Yerusalem 2.1—8.3

Si silasola mapilasina Yudia deli Sameria 8.4—12.25

La wotetila Paulo 13.1—28.31

a) Ekalesia iwitalaisi Paulo la titavina kwaitala 13.1—14.28

b) Toekalesia isigugulasi mapilana Yerusalem 15.1-35

c) Ekalesia iwitalaisi Paulo la titavina kwaiyuwela 15.36—18.22

d) Ekalesia iwitalaisi Paulo la titavina kwaitolula 18.23—21.16

e) Paulo la sisu bwala katupipi mapilasina Yerusalem, Sisaria e Roum 21.17—28.31

1

1 E Tiopilo! *

Omitibogwa lagini pilatala buki pilabogwa;a e mapilana lagini komwaidona avaka Yesu iuvagi deli iuvituloki, igau ivitouli la paisewa 2 eima itobu yam makwaina ila walakaiwa. Igau gala bila walakaiwa, Yesu ililivala ola peula Baloma Tobumaboma e isisaiki kasi karaiwaga matausina einigibogwi paila la aposetolo.b 3 Eitokaia imovavau, e iyoumatila omitasi sivabidubadu makawala kweluwovasi yam. E gala gagabila bininayuwasi, ikatetasi mokwita goli leimovavau. Eibudobodasi deli, e ikikaiyakusi paila Karaiwogala Yaubada.c 4 Leisigugulasi e Yesu iluki matausina, kawala, “Taga kusilavaisi mapilana Yerusalem mitaga kutulotulasi, igau Tamagu bisakaimi avaka eikatotila,d makwaina lalukibogwimi. * 5 Paila Yoni ibapitaisi metoya wa sopi, mitaga igau kwaivila yam bukubodasi kami bapitaiso metoya baisa Baloma Tobumaboma goli.” *

Yesu ila walakaiwa

6 Tutala Yesu deli isigugulasi, aposetolo ikatupoiyaisi matauna, kawasi, “Ki, Guyau, kaina tuta baisa bukukwaimali kabokwaraiwaga baisa yakamaisi mina Isireli?”e

7 Yesu ivitakauloki matausina, kawala, “Tamagu titoulela leikaraiwaga e leinagi avai kweluva kaina avai tuta biyoulapulasi vavagi makwaisina. Gala bibodaimi yokomi bukukwatetasi avai tuta bikaloubusisi. 8 Mitaga Baloma Tobumaboma bikubolaimi e tuta matutona bikatupewolaimi; e mapaila bukusolasi paila yeigu mapilana Yerusalem, e tuvaila Yudia deli Sameriaf pilamwaidona, e bila okala kalitutila valu watanawa goli.” * 9 Ililivala e ikapatu. E matausina igigisaisi iligalaguva ila walakaiwa wa labuma e lowalowa itabodi matauna. *

10 Isisilavi matausina ikounakailasi labuma, e ka, taiyu eisikamsi karekwa yapupwakau nani iyoumatilasi otalisi. 11 Ikaibigasi, kawasi, “Tauwau! Yokomi mina Galili! Avaka uula kutotusi kukounakailasi labuma? Bogwa lokugisaisi ammakawala matauna Yesu leisilavaimi leila walakaiwa wa labuma. E makawala goli matauna bikaimilavau bima.”

Inagaisi taitala bikaimapu Yudasa

12 E oluvi aposetolo isilavaisi Koya Umilela Olibeg ikaimilavausi Yerusalem, baisa kala malola bila ovalu katupotala katupwaila keda (1 km). 13 E matausina bogwa eiviloubusisi Yerusalem e imwenasi wa bwala matabudona mesisikaisi, Pita, Yoni, Yemesa deli Anideru, Pilipi deli Tomasi, Batolomiu deli Madiu, Alipio latula Yemesa, Saimoni idokaisi Toyubayoba, deli Yemesa latula Yudasa. * 14 E komwaidosi matausina isigugulasi gulitinidesi paila bininigadasi; deli vivila isilomlasi osi sigugula, e minana Meri Yesu inala, toyo Yesu budala.

15 E igau kwaivila yam leiwokuva isigugulasi todubumi kasi bawa kaina lakatutala tailuwoyu. E Pita itomalaula mwada bilivala. 16 E ikawota, kawala, “Segwaia! Buki Pilabumaboma kala ginigini isisu ammakawala Baloma Tobumaboma eivitububoti baisa owodola Debida paila Yudasa, matauna ivakadih matausina paila biyosisi Yesu. E ibodi ginigini makwaina gala bisala. 17 E Yudasa matauna taitala sodasi oda bodasi, paila matauna Yesu leinagi isim la koni paila da wotetilasi.”

18 (Mapaila Yudasa bogwa leikau mani mapula la sula e ilau igimloki kubilatala kwabila. E makubilana ikapusi ikatubolu lopola e iduuyela sileula komwaidona e ikaliga matauna. * 19 Komwaidosi mina Yerusalem leilagaisi baisa, mapaila obonasii idokaisi makubilana Akelidama, baisa kala katumiki “Kubilela Buyavi”.)

20 “Paila mapilana Sam kala ginigini isisu,

‘Ibodi la bwala bikwaiwokuva;

gala ibodi availa bisiki.’

Deli tuvaila kala ginigini isisu,

‘Ibodi availa bikaimapu la koni.’ *

21-22 “Mapaila ibodi taitala bitokailaimasi e bakasolasi deli paila Guyau Yesu la movavau. Paila Yesu leititavina oluwalaidasi, igau ivitouula tutala Yoni ikamituli paila bapitaiso, leima meitobu tutala Yesu isilavaidasi ila walakaiwa. Ibodi bitanagaisi taitala metoya baisa availa availa deli lakabokulaisi tuta komwaidona.” *

23 Mapaila idouwaisi taiyu tauwau; taitala Yosepa idokaisi Basaba e igitolula Yusito; e taiyuwela Mataiasi. 24 E inigadasi kawasi, “Guyau, ka! Tomota komwaidosi ninasi kunikoli. Mapaila kuvitulokaimasi avai tau lokunagi, 25 kidamwa bikaimapu Yudasa biyosi la koni bimila aposetolo. Baisa wotetila makwaina Yudasa leisilavi leimgwa ambaisa ibodi bilokaia.” 26 Oluvi ikowobobutasi mwada binagaisi avai yegila. Inagaisi Mataiasi e mapaila isailisi matauna deli matausina aposetolo tailuwotala taitala.

2

Baloma Tobumaboma ima

1 Tutala yam Penitikosij ikaloubusi, komwaidosi todubumi isigugulasi kwaitala bwala. * 2 E gala imomwa, ilagaisi butula metoya wa labuma luluwala makawala utuyagila bikoulusa, e ililiku bwala makwaiwena matausina isisikaisi. 3 E igisaisi avaka kala gigisa makawala mayela kova mlimwalila ipepela, e ititola baisa taitala taitala. 4 E komwaidosi ivakasau Baloma Tobumaboma e matausina ivitouulasi biwawailasi bonavau, makawala Baloma Tobumaboma la peula eisaiki ikikaibigasi.

5 E bidubadu mina Yudia tosisula Yerusalem totapwaroru leimaisi metoyasi mapilasina valu watanawa komwaidona.k 6 Tutala ilagaisi butula makwaina saina tobobawa ititogugulasi. Komwaidosi itutu uwosi, paila taitala taitala ililagi bonala titoulela, uula matausina todubumi ililivalasi makawala. 7 Iyowa luposi kawasi, “Wi! Matausina tauwau ililivalasi baisa, mitaga ka, komwaidosi wala mina Galili. 8 Ammakawala baisa? Taga komwaidodasi wala talilagaisi matausina ililivalasi obonadasi wala, kadai? 9 Paila yakidasi mina Paridia, mina Midia, mina Ilam, mina Mesopotemia, mina Yudia, mina Kapadosia, mina Ponito, mina Esia, 10 mina Pirigia, mina Pampilia, mina Itipita, deli Libia viluwela mapilasina katitaikina Sairini. Mimilisi mina Roum, 11 e budoyu boda - mina Yudia, deli matausina gala mina Yudia tosivila iluvapelasi osi tapwaroru mina Yudia; e deli mimilisi mina Kiriti deli mina Arebia. Mitaga komwaidodasi yakidasi talilagaisi matausina ililivalasi obonadasi paila makwaisina vavagi siligaga avaka Yaubada bogwa leivagi!” 12 E komwaidosi iyowa luposi e deli si ninayuwa ititamapusi taitala baisa taitala, kawasi, “Wi! Avai vavagi baisa, ke?”

13 Mitaga mimilisi ikikovilaisi todubumi, kawasi, “Wa! Ka, matausina eimomsi sopi kaipeula leiwaiya botutu!”

Pita ikamituli

14 E oluvi Pita itomalaula deli matausina sala tailuwotala taitala aposetolo, ikawota kaigala kaigaveka ilivala baisa tobobawa, kawala. “E segwaia mina Yudia, deli komwaidomi tosisula Yerusalem, bitalapula ninami. Ka, kulagaisi kaigagu avaka balivala. 15 Ki, kudokaisi paila yakamaisi leiwaimasi botutu? Gala makawala, paila kaukwau baisa eipokala valu. 16 E mitaga vavagi makwaisina baisa avaka tovitoubobuta Yoweli leikaibigi, kawala.

17 ‘Yaubada ikaibiga,

Baisa makawala bavagi, tovana valu okala vigimkovila:

igau baligabu ulo Baloma baisa tomota komwaidosi.

Litumia tauwau deli vivila igau bikamitulaisi nanogu,

tubovau bigisaisi kilisala

deli tommoya mimil bimimisi. *

18 E ka, wa yam makwaisina baligabu ulo Baloma

baisa matausina ulo touwata goli, tauwau deli vivila,

e matausina deli bikamitulaisi nanogu.

19 Igau bavituloki vavagi siligaga odabala labuma,

deli ovalu watanawa bisim kabovituvitusila,

baisa makawala, buyavi deli kova, deli mseu kubowala.

20 Kalasia igau bidavila bidudubila,

deli tubukona bikulubweyani makawala buyavi,

igau gala bivitoulai la yam Guyau.

Yam makwaiwena tubulela yam saina bwainigaga.

21 Mapaila yam makwaiwena kidamwa availa availa bidousi baisa Guyau,

bogwa bikoli matausina.’

22 “E segwaia mina Isireli, kulagaisi biga baisa. Yesu guma Nasaredim matauna leima metoya baisa Yaubada, e bitanikoli kala mimilakatila baisa paila uula makwaisina vavagi siligaga deli kaboyowalula deli kabutuvatusi avaka Yaubada leivagi metoya baisa matauna. E yokomi kukwatetasi baisa paila iyoulapula baisa oluwalaidasi. 23 Mitaga Yaubada leinigibogwi tomota bikasalaisi matauna Yesu bukuyosisi, baisa nanola Yaubada leinigibogwi makawala. E yokomi lokukwatumataisi paila lokukwasalaisi baisa tomitugagan e leikatukorosaisi matauna. * 24 Mitaga Yaubada bogwa itokowoi matauna imovavau, e eitaneku metoya okaliga kala peula, paila gala gagabila kaliga biyuwoli matauna. * 25 Paila Debida ilivilibogwi paila matauna, kawala,

‘Omatagu tuta komwaidona lagisi Guyau,

paila matauna katitaikina ogu kakata, mapaila gala goli bayega. *

26 Baisa uula nanogu imwamwasila

deli ulo biga ivakasau mwasawa.

Mokwita yeigu tomota wala e igau bakaliga,

mitaga gala baninayuwa, bapikwaku goli,

27 paila yoku gala bukusilavaigu wa Edesi,o

e gala bukutugwalaigu, yeigu m towotetila tokimadagi,

kidamwa baboda tumgeyai.

28 E yoku lokuvitulokaigu makadasina keda bilosi baisa omomova,

e baisa bukuyomwasalaigu paila deli bitasivaduli.’

29 “Budagwa, ibodaigu bakamlili baisa yokomi bigala tubudaisi Debida. Matauna bogwa leikaliga e leibakwaisip e baisa tuta kala laka eitotu omitadaisi. * 30 Matauna taitala tovitoubobuta, deli bogwa inikoli Yaubada la biga katotila baisa matauna. E baisa makawala - Yaubada ikatotila mokwita binagi taitala tabula Debida igau bisiligalaguva e biguyau, makawala Debida. 31 Debida igisibogwi avaka Yaubada igau bivagi, mapaila ikaibigibogwi paila Mesaiaq la movavau, kawala,

‘Yoku gala lokusilavi matauna wa Edesi,

e wowola gala leitumgeyai.’

32 Yaubada leitokowoi matauwena Yesu imovavau, mapaila yakamaisi komwaidomasi kala tosola paila vavagi baisa. 33 E Yesu bogwa leisiligalaguva baisa Yaubada ola kakatar deli Yaubada isaiki Baloma Tobumaboma baisa matauna makawala Tamala la biga katotila. Baisa tuta lokugisaisi deli lokulagaisi baisa la bobwailila leiligabu baisa yakamaisi. 34 Paila Debida titoulela gala bilaguva wa labuma; mitaga eikaibiga, kawala, *

‘Matauna Guyau iluki ulo Guyau.

kusili baisa ogu kwakata

35 igau bavigakaim bukukwalisuwoli matausina kam tilaula.’

36 “Mapaila komwaidodasi mina Isireli gala bitaninayuwasi, bitakatetasi mokwita kidamwa Yaubada bogwa leivigaki matauna Yesu Guyau deli Mesaia, matauwena goli lokukwatukorosaisi.”

37 E tutala tomota leilagaisi baisa, ikiuta ninasi sainela e ilukwaisi Pita deli sala aposetolo, kawasi, “Wi! Tuwamaiasʹo! Avaka bakavagaisi?”

38 Pita iluki matausina kawala, “Taitala taitala yokomi bukuninavilasi metoya omi mitugaga, e bukubapitaisasi oyagala Yesu Keriso, kidamwa biligaiwa mi mitugaga; e, bukubanaisi Yaubada la semakavi, baisa Baloma Tobumaboma. 39 Paila Yaubada bogwa leikatotila makawala baisa yokomi deli litumia, deli baisa komwaidosi tosikaduwonaku,s komwaidosi availa availa Guyau da Yaubadasi leididou bimakaiasi.”

40 Pita ikikamitabubula tuvaila e saina bidubadu biga ililivala baisa matausina, kawala, “Titoulemi bukukolaimi metoya okabomipuki igau bima baisa matausina tomitugaga.” 41 E saina bidubadu matausina idubumaisi la biga e ibapitaisasi; e wa yam makwaiwena kasi boda ikatumkulovaisi kala bawa ikalawaisi lakatuluwotolu tomota. 42 E matausina ipwaitukulasi takutu baisa aposetolo deli ikikalubailasi, ikamkwamsi gulitinidesi,t e deli ininigadasi.

Si bubunela todubumi

43 Baisa saina bidubadu vavagi siligaga deli kaboyowalula ikaloubusisi metoya oyumasi aposetolo, baisa uula komwaidosi ibulukukoli oninasi. 44 Komwaidosi todubumi ikommolaisi matausina e ikalubailisi, ivilabwailasi si guguwa baisa taitala taitala. * 45 E si bubunela baisa makawala. Bigimolaisi si baleku deli si guguwa e komwaidona mapusi ivilabwailasi baisa komwaidosi, avaka bibodi wala kasi pilasi taitala taitala. 46 E yumyambwata matausina isigugulasi gulitinidesi wa Bwala Kwebumaboma. Deli isisigugulasi poulotala paila kamkwam osi bwala, kwaimanum ikamkwamsi deli si mwasawa. 47 Iiyakawolaisi Yaubada, deli tomota komwaidosi ikikamiabaisi matausina. E yumyambwata Guyau ikikatumkulovi kasi boda metoya baisa availa availa bogwa ikikatumovi goli.

3

Imalolisa kaikela topem

1 Kwaitala yam eitobala kalasia, e Pita deli Yoni ilosi wa Bwala Kwebumaboma otutala ninigada.u 2 E yam yam tomota bikikauwaisi taitala topem bisisailisi matauna wa lulu Bwala Kwebumaboma maduyona idokaisi Kaduyomanabwaita. Metoya ola tuta kaloubusi topem wala matauna. E bisailisi maduyona kidamwa bininigadi matausina tosusuvi mwada bisakaisi mani. 3 Tutala Pita deli Yoni isusuvisi, e topem igisi matausina inigadi mwada avaka bisakaisi. 4 Imitakavataisi matauna e Pita ikawota, kawala, “Kugisimlilaima!” 5 Mapaila igisimlili idoki makateki bisakaisi avaka. 6 Pita iluki, kawala, “Gala ulo mani, taga basakaim baisa avaka laiyosi. Yeigu wodola Yesu Keriso guma Nasarediv e akaraiwogaim, kutomalaula kuloula.” 7 E Pita iyosi yamala kwayakakata ivitomiliwoli. E nani kwaibakwaila deli kwaibunela imalolisasi; 8 e itomalaula itoli, oluvi iloula. E deli kasitaiyu matausina isuvisi wa Bwala Kwebumaboma Yaubada. 9 E tomota komwaidosi igisaisi matauna ililoula iiyakawoli Yaubada. 10 E ivitusaisi kidamwa matauna toninigada metoya omatala makaduyona Kaduyomanabwaita wa Bwala Kwebumaboma; e saina itutu uwosi iyowa luposi sainela paila baisa avaka ikaloubusi baisa matauna.

Pita ikamituli wa Bwala Kwebumaboma

11 E matauna iiyosikikiti Pita sola Yoni, mapaila tomota komwaidosi itutu uwosi e isakaulasi imakaiasi kasitaitolu baisa matabudona idokaisi yagala “Solomoni la bwala”. 12 Tutala Pita igisi tomota iluki, kawala, “Segwaia mina Isireli - ammakawala iyowa lupomi paila baisa? Kaina avaka uula kumitakavataimasi? Mokwita, bogwa lakapilasaisi matauna e ililoula bwaina. Mitaga ki, kudokaisi uula mina papeula kaina totapwaroru bwaina yakama? Gala goli makawala. 13 Taga uula baisa - Eberaam, Aisake deli Yekobe si Yaubada, tubudoiasi si Yaubada, matauwena kala kalugologusa eigibilisi baisa la towotetila Yesu.w Yokomiga lokukwasalaisi matauna baisa tokwaraiwaga, e lokupakaisi matauna omatala Pailatox ilagoli Pailato bogwa inagi mwada bitaneku. * 14 Matauna Yesu tobumaboma deli tobwaila taga yokomi lokupakaisi matauna, e kaimapula lokunigadaisi Pailato bitagwala bitaneku taitala tosilagi baisa yokomi. * 15 E mapaila matauna uulela momova, taga lokukwatumataisi. Mitaga Yaubada leitokowoi e imovavau e yakamaisi lakagisaisi e mapaila kasilasolasi makawala. 16 Ka, baisa Yesu la peula eikatupewoli matauna topem. Vavagi makwaina avaka lokugisaisi deli kuvitusaisi, baisa gagabila bakavagi paila uula eidubumi Yesu. E la dubumi wala baisa Yesu, baisa goli uula matauna leibwaina tomwaidona baisa omitami komwaidomi.

17 “E mapaila budagwa, bogwa anikoli baisa avaka lokuvigakaisi Yesu uula mina bubeikam yokomi, e makawala tuvaila kami tokwaraiwaga. 18 Omitibogwa Yaubada ikamituli metoya oudosi tovitoubobuta komwaidosi kidamwa ibodi la Mesaia bikuli kala mmayuyu, e mapaila Yaubada ivigimkulovi makawala baisa. 19 Mapaila kuninavilasi kukwaimilavausi baisa Yaubada, e bikosuweu mi mitugaga, 20 kidamwa tuta tuta Guyau Yaubada bivigivauwaimi metoya ola kalubaila, deli biwitali Yesu matauwena Mesaia leinigibogwi paila yokomi. 21 Bisigaga goli wa labuma igau avai tuta Yaubada bibubulivau vavagi komwaidona. Paila Guyau eikamituli makawala omitibogwa metoya oudosi matausina la tovitoubobuta mina bumaboma. 22 Paila Mosese ilivala, kawala, ‘Guyau mi Yaubada igau biwitali taitala tovitoubobuta biwokaiami, taitala guma Yudia goli, makawala eiwitalaigu.y Ibodi bukukwabikaulasi komwaidona avaka avaka matauna bilukwaimi. * 23 Kidamwa availa gala bikabikaula avaka matauna tovitoubobuta bilivala, Yaubada bitavilevi matauna metoya baisa la tomota e bikodidaimi.’ * 24 E tovitoubobuta bidubadu, availa availa goli iyosisi avaka bikamitulaisi, eilivalasi paila tuta matutowena. E matauna Samwela eikamituli makawala, deli availa availa igau bikaloubusisi oluvi. Komwaidosi matausina eikamitulaisi paila tuta matutowena. 25 E avaka Yaubada ikatotilabogwa metoya baisa tovitoubobuta, baisa yokomi bukukwauwaisi; e avaka Yaubada ikabutu deli tubudoiasi, baisa yokomi kami vilavila isisu. Paila ikaibiga makawala baisa Eberaam, kawala, ‘Metoya baisa tubumwa igau bakabwaili komwaidosi mina watanawa.’ * 26 Mapaila Yaubada inigibogwi iwitali la Towotetila matauna biwokaiami, kidamwa bimitukwaiyaimi bivisivilaimi bukusilavaisi mi mitugaga.”

4

Pita sola Yoni omitasi Gugula

1 Pita sola Yoni ililivalasi wala baisa tomota, e imakaiasi matausina mimilisi tolula,z deli matauna Bwala Kwebumaboma kala tokaikivi kasi tokugwa, e deli mina Sadusi. 2 Matausina kasitaiyu aposetolo iuvitulokisi tomota kidamwa Yesu itokaia imovavau goli. E ikai ninasi paila vituloki makwaina, paila uula baisa bivituloki kidamwa tomata bitokaiasi baisa omomova. 3 Mapaila iyosisi matausina e isailisi wa bwala katupipi igau biyam, paila bogwa eibogi. 4 Mitaga tobobawa bogwa eilegasi si kamituli e idubumaisi wala. E todubumi kasi bawa isisiniveka, e iboda kaina lakatuluwolima.

5 E eiyam mina Yudia kasi tokugwa deli kaidadala valu deli toninitalapula paila Karaiwagaa isigugulasi mapilana Yerusalem. 6 Matausina igugulasi deli Tolula Tovekab Anasa, e Kaiapa,c Yoni,d Alekisana, e deli mimilisi matausina la boda Tolula Toveka veyala. 7 E itomiliwolaisi aposetolo omitasi komwaidosi e ikatupoiyaisi, kawasi, “Ammakawalaga kuvigakaisi baisa? Avai peula baisa kuyosisi, kaina availa eisakaimi karaiwaga kidamwa bukuvagaisi baisa?”

8 Mitaga Pita ivakasau Baloma Tobumaboma ivitakauloki matausina, kawala, “Tauwau, yokomi kasi tokugwa tomota deli kaidadala valu. 9 kidamwa lokukwatupoiyaimasi lagaila paila vavagi bwaina lakavagi baisa topem, deli ammakawala lakavigaki leibwaina, 10 ibodaimi komwaidomi bukunikolaisi, deli komwaidodasi mina Isireli bitanikolaisi, kidamwa matauna tau eitotu omitami tomanabwaina wala, metoya ola peula matauna Yesu Keriso guma Nasaredi. Mitaga matauna Yesu lokukwatukorosaisi, e Yaubada eitokowoi e imovavau. 11 Buki Pilabumaboma kala ginigini isisu paila matauna Yesu, kawala,

‘Dakuna yokomi tokwaliai bwala lokutakilaisi,

Yaubada leivigaki makwaina makawala lipumatala.’ *

12 Ka, Yaubada gala isakaidasi availa ituwoli baisa ovalu watanawa, kidamwa gagabila bikatumovaidasi. Katumova bitabani baisa wala matauna kalamwaleta.”

13 Matausina Togugulae itutu uwosi paila igisaisi si tuvaluwa Pita sola Yoni, deli ivitusaisi matausina tobubeikam wala. E ikatetasi kidamwa matausina Yesu sala. 14 Mitaga gala avaka igagabila bivitakaulasi paila bogwa igisaisi matauna leibwaina eitotusi deli Pita sola Yoni. 15 Mapaila ilukwaisi matausina bisilavaisi Gugula bolela, e ititamapusiga titoulesi. 16 Kawasi, “Avaka bitavigakaisi matausina tauwau? Komwaidosi tosisula Yerusalem bogwa inikolaisi vavagi topilaveka eivagaisi matausina, e gala gagabila bitakiwolaisi. 17 Mitaga bitakatululutaisi taga tuvaila bilivalasi baisa availa paila matauna Yesu. Paila gala magidasi vavagi makwaina bikaligiaki baisa tomota.”

18 Mapaila idauwaisi bisuvivausi ikaraiwogaisi matausina gala avai tuta tuvaila bilivalasi kaina bivitulokisi paila matauna Yesu. 19 Mitaga Pita sola Yoni ivitakaulokaisi, kawasi, “Yokomi titoulemi bukunagaisi avaka kala duwosisia baisa omatala Yaubada. Ki, bakakabikuwolaimi kaina bakakabikuwolaisi Yaubada? 20 Ilagoli yakama gala gagabila bakakapatu paila avaka bogwa lakagisi deli lakalagi.” 21 E togugula ikatululutaisi matausina saina peula e oluvi iyabaisi bisunapulasi. Gala avai vavagi ibanaisi uula paila bimipukwaisi, paila komwaidosi tomota iyakawolaisi Yaubada paila avaka bogwa ikaloubusi. 22 Paila matauna topem kala taitu ikalisau kweluwovasi, mitaga eivagaisi makwaina vavagi siligaga baisa matauna, e bogwa leibwaina goli.

Todubumi ininigadasi mwada bituvaluwasi

23 Tuta matutona wala eiyabaisi matausina, Pita sola Yoni ikaimilavausi osi boda, e ilukwaisi matausina avaka tolula tovakaveka deli kaidadala valu eilivalasi. 24 Avai tuta ilagaisi baisa, komwaidosi inigadasi kaigitinidesi baisa Yaubada kawasi. “Mwa, Guyau deli Tobubulela walakaiwa, watanawa, bolita deli komwaidona vavagi oluwalaisi. * 25 Metoya baisa Baloma Tobumaboma lokulivilibogwi baisa owodola tubumaisi Debida m towotetila. Paila matauna ikaibiga, kawala,

‘Avaka uula matausina gala mina Yudia igigibuluwasi,

kaina avaka paila tomota ikikeiwalasi? *

26 Guyousi watanawa ikatubaiasasi,

deli tokwaraiwaga isigugulasi

mwada bikikabiliasi baisa Guyau deli la Mesaia

mitaga ivigimakavaisi wala.’

27 Paila mokwita wala Erodif deli Ponitio Pailato igugulasi mapilana vilouveka deli matausina gala mina Isireli e deli mina Isireli, mwada bisilibodaisi Yesu m touwata tobumaboma,g matauwena lokuvigaki Mesaia.* 28 Isigugulasi kidamwa bivagaisi komwaidona vavagi makwaisina, mitaga yoku bogwa kunigibogwi biyoumatilasi. Paila yoku tolipeula e bogwa kunagi makawala. 29 E mapaila Guyau bukugisi avaka ikapokaimasi e kutagwala kidamwa yakamaisi m touwata bakalivalasi m biga deli ma tuvaluwasi. 30 Kuyosali yamam bukukwatumova deli kutagwala paila kaboyowalula deli vavagi siligaga bakavagaisi metoya ola peula Yesu m touwata tobumaboma.”

31 Eivenokusi nigada, e matabudona mesisikaisi iyega. Komwaidosi wala ivakasau Baloma Tobumaboma e ivitouulasi ilivalasi Yaubada la biga deli si tuvaluwa.

Todubumi ivilabwailasi si guguwa

32 Todubumi komwaidosi kasi lumkola deli ninasi ninitinidesi wala. Deli gala availa ilivala mwada biyusi avaka la guguwa paila titoulela. Mitaga komwaidosi wala ivilabwailasi si guguwa deli sesia. * 33 Deli aposetolo isolasi saina peuligaga paila la movavau Guyau Yesu e Yaubada iligabu bidubadu mitakwai saina siligaga baisa komwaidosi matausina. 34 E gala availa metoya mabudona boda isisu tonamakava. Matausina isim si baleku kaina si bwala bigimolaisi e bimaiyaisi mapula 35 bisakaisi aposetolo; e oluvi aposetolo ivilabwailasi baisa taitala taitala makawala avaka bibudoki kala pilasi.

36 E isisu taitala tau yagala Yosepa dalela Libaih la viloutoula Saipirosi, e aposetolo idokaisi matauna yagala Banaba. (E baisa bitakatumiki, “Tokwatuloluta”.) 37 Matauna igimoli la baleku imai mapula isaili omitasi matausina aposetolo.

5

Ananaiasi sola Sapaira

1 Mitaga taitala tau yagala Ananaiasi sola la kwava yagala Sapaira. Matauna igimoli kubilatala la kwabila, 2 mitaga ikatuyumali mabila mani isaim paila titoulesi, e kesalaga mani isaili omitasi aposetolo. E deli, la kwava inikoli baisa. 3 E Pita iluki matauna, kawala, “Ananaiasi, ki, avaka paila kutagwala Setani ikaraiwogaim, mapaila lokusepuloki Baloma Tobumaboma paila lokukwatuyumali mabila mani paila mapula m kwabila lokusaim? 4 Igau gala kugimoli makubilana, baisa m vavagi goli, e igau avai tuta lokugimoli baisa m mani gagabila bukukwaraiwogi. Avaka paila oluvi lokunagi onanom paila bubunela baisa? Baisa gala kusipuloki tomota, mitaga baisa lokusipuloki Yaubada.” 5 E tutala Ananaiasi ililagi biga mabigasina ikapusi e ikaliga, e komwaidosi bogwa eilagaisi saina ikokolasi sainela. 6 E tubovau isuvisi ikapolaisi wowola e ilauwaisi ibakwaisi.

7 E igau ilalavi la kwava leisuvi, mitaga minana gala inikoli avaka eivitoulai. 8 E Pita iluki minana, kawala, “Ve, ka! Kulukwaigu magulona mani. Ki, baisa mokwitala mi kwabila mapula makawala som m mwala lokukwauwaisi?”

E minana ivitakauloki, kawala, “E, baisa mokwitala. Makawala mapula.”

9 Mapaila Pita iluki minana, kawala, “Avaka paimi som m mwala lokuwakolaisi Guyau la Baloma? Ka, kugisi matausina tauwau kala tobekwa m mwala leitotusi wa lulu, matausina igau tuvaila bimaisi bilupaimsi bilauwaimsi.” 10 E gala imomwa, minana ikapusi omatala Pita e ikaliga. E tubovau isuvisi leigisaisi minana bogwa eikaliga, mapaila ilupaisi minana ilauwaisi ibakwaisi ovitakola la mwala. 11 E komwaidosi toekalesia deli bidubadu tuvaila eilagaisi vavagi baisa, saina kasi kokola sainela.

Vavagi siligaga deli kaboyowalula

12 Saina bidubadu vavagi siligaga deli kaboyowalula aposetolo ivagaisi omitasi tomota. Komwaidosi todubumi isigugulasi poulotala omatabudona yagala “Solomoni la bwala”. 13 Gala availa tosisula okaukweda ituvaluwa bisuki osi boda deli, ilagoli tomota saina ikavisaisi mabudona todubumi. 14 Mitaga saina bidugaga touwovau tauwau deli vivila eidubumaisi Guyau, e ikatumkulovaisi kasi boda ibudoveka. 15 Mapaila ivakanididailisi si tokwatoula wa keda, isailisi mimilisi wa kebila mimilisi wa moi, mwada tutala Pita bililoula, kaina kaikobula wala bisisilavi mimilisi matausina. 16 E saina tobobawa tomota leimaisi metoyasi ovalu makwaisina katitaikina opapala Yerusalem, e imaiyaisi si tokwatoula deli availa availa baloma gagai leisikailasi matausina; mapaila komwaidosi wala ibwainalabasi.

Ikatupipaisi aposetolo

17 E oluvi Tolula Toveka deli komwaidosi sala, matausina Sadusi kala boda,j saina vakaigaga si pogi baisa aposetolo, mapaila matausina inagaisi avaka bivagaisi. 18 E mapaila ikatupipaisi aposetolo ikovisuyaisi wa bwala katupipi. 19 Mitaga wa bogi makwaina la anelosi Guyau iulaim tokwatupipi kasi yoyu e ivisunupuloi aposetolo. E iluki matausina, kawala, 20 “Ka, kulosi kusuvisi Bwala Kwebumaboma bukusolasi baisa tomota paila komwaidona bigala momova kwaivau makwaina.” 21 E aposetolo ikabikaulasi e obulubuvisiga matausina isuvisi wa Bwala Kwebumaboma ivitouulasi bivitulokisi.

E Tolula Toveka deli sala ikatuyoulaisi komwaidosi mina Yudia kaidadala valu bisigugulasi paila tommoya si Gugula kwaiveka; oluvi matausina iwitalaisi touwata baisa toyamata bwala katupipi kidamwa bimai aposetolo omitasi matausina. 22 Mitaga tutala touwata ilosi, matausina gala ibanaisi aposetolo wa bwala katupipi. Mapaila ikaimilavausi baisa Togugula ilukwaisi, 23 kawasi, “Kalosi wa bwala katupipi kagisaisi kwekatukikita deli komwaidosi toyamata eiyuuyausasi wa lulu. Mitaga tutala kaulaimwaisi yoyu gala kabanaisi availa olumoulela.” 24 E tutala Bwala Kwebumaboma kala tokaikivi kasi tokugwa deli tolula tovakaveka ilagaisi baisa, matausina saina iyowa luposi avaka eivitoulai baisa aposetolo. 25 E oluvi taitala ima iluki matausina, kawala, “Tauwau kulegasi! Matausina tauwau lokukwatupipaisi, ka, baisa eitotusi wa Bwala Kwebumaboma eivivitulokaisi tomota!” 26 Mapaila tokugwa deli la tomota ilosi ivakoulisi aposetolo imaiyaisi. Matausina gala iyotiganinisi, paila uula ikukolaisi tomota kaina ammakawala taga bikabidikunaisi matausina.

27 Mapaila matausina ivakoulisi aposetolo imaiyaisi bitolisi Togugula omitasi. E Tolula Toveka ikikatupoi matausina. 28 Kawala, “Bogwa kakamlilaisi biga baisa yokomi gala bukuvitulokisi paila matauna tau Yesu. Taga kugisaisi avaka bogwa lokuvagaisi! Bogwa mi vituloki eikaligiaki komwaidona Yerusalem. Ki, magimi bukuvigakaimasi kama pakulasi paila matauna la kaliga?” *

29 Mitaga Pita deli sala aposetolo ivitakaulasi, kawasi, “Ibodaimasi bakakabikuwolaisi Yaubada, tomota gala. 30 Matauwena Yesu kukwatupitukwaisi wa korosi e lokukwatumataisi. Mitaga Yaubada, matauwena tubudoiasi si Yaubada, bogwa eitokowoi Yesu e imovavau. 31 E Yaubada bogwa ilupi matauna isiligalaguva baisa ola kakatak biguyau deli bitokwatumova, bisaiki mina Isireli si tuta ninavila deli si mitugaga kala ligaiwa. 32 E yakamaisi kala tosola vavagi makwaisina, yakamaisi deli Baloma Tobumaboma, matauna Yaubada la semakavi baisa availa availa yakidasi takabikuwolaisi matauna.”

33 E tutala matausina Togugula ilagaisi baisa igibuluwasi sainela, magisi bikaraiwagasi matausina aposetolo bikatumataisi. 34 Mitaga taitala matausina Parisi yagala Gamalieli, matauna toninitalapula paila Karaiwaga,l e tomota komwaidosi itemmalaisi; e itomalaula wa Gugula. Iyabi aposetolo bivisunupuloiyaisi paila tuta pikekita, 35 e oluvi iluki Togugula, kawala, “Ka, budagwa mina Isireli, kuyumataimi paila avaka mwada bukuvigakaisi matausina. 36 Paila tuta bogwa leim, tau matauna Dudasi ivalapula ikayupali mwada matauna tokwaraiwaga; deli lakatuvasi tomota kala tovakwabu. Mitaga da valusi kala tokwaraiwaga ikatumataisi matauna, iyobutubutaisi komwaidosi kala tovakwabu e ikimataisi si paisewa. 37 Oluvi tutala sonukula oluwala e matauna Yudasam guma Galili ivalapula, e matauna tuvaila bidubadu kala tovakwabu, mitaga da valusi kala tokwaraiwaga tuvaila ikatumataisi matauna, deli iyobutubutaisi komwaidosi kala tovakwabu. 38 Mapaila kaina makawala wala baisa tuta. Uula baisa alukwaimi, kuligaiwaisi. Galaga avaka bukuvigakaisi matausina. Kidamwa baisa si nanamsa deli si paisewa leima metoya baisa tomota, bogwa goli bitamwau. 39 Mitaga kidamwa vavagi makwaina metoya baisa Yaubada, gala gagabila goli bukubokavilaisi matausina, igau bibanaimi yokomi lokuuvataisi deli Yaubada!”

E Togugula ikabikaulasi Gamalieli la nanamsa. 40 E mapaila idouwaisi aposetolo bisuvisi, e ikaraiwagasi biwaiyasi matausina deli ikaraiwogaisi gala avai tuta tuvaila bililivalasi paila Yesu; e oluvi itugwalaisi matausina bilosi. 41 E aposetolo isilavaisi Togugula saina imwasawasi sainela paila Yaubada idoki matausina ibodi bikulaisi kasi mmosila paila ibokulaisi Yesu. 42 E yumyambwata wa Bwala Kwebumaboma deli osi bwala tomota ipupwaitukulasi gala isomatasi vituloki deli kamatula paila Bulogala Bwaina makwaina paila Yesu matauna Mesaia.n

6

Tailima taiyu topilasi

1 Yam makwaisina bogwa leim e toligalega kasi bawa isisiniveka. E mimilisi toligalega mina Yudia isisuaisi ililivalasi wala obonasi mina Girisi.o E mabudona ikominimanisi deli matausina toligalega mina Yudia tosisula Yerusalem. Paila yumyambwata aposetolo bivilavilasi mani baisa toligalega. E matausina bonasi mina Girisi eikaibigasi kidamwa si kwabuya tuta komwaidona ititavileiyaisi, paila tutala aposetolo ivilavilasi mani, gala goli si sela. 2 Mapaila tailuwotala taiyu aposetolo idouwaisi komwaidosi toligalega isigugulasi e ikaibigasi, kawasi, “Baisa gala goli duwosisia paila yakamaisi. Mwada bakaulilavaisi kamituli paila Yaubada la biga, e kaimapula bukuvigakaimasi tovilavila mani. 3 Mapaila segwaia bukunagaisi tailima taiyu tauwau oluwalaimi lokunikolaisi ivakasau Baloma Tobumaboma, e deli si kabitam, e bakasakaisi si koni paila bivilasi mani.p 4 Oluvi yakamaisi bakakabomaisi ma tutasi komwaidona baisa ninigada deli kakamatula Bulogala Bwaina.”

5 Komwaidosi mabudona iyomwasali ninasi paila si nanamsa aposetolo e itagwalasi. Mapaila matausina ikainagaisi Sitibeni matauna saina todubumi ivakasau Baloma Tobumaboma, deli Pilipi, Pirokoro, Nikanori, Timoni, Pamena, deli Nikola tolela Anitioki matauna gala guma Yudia mitaga bogwa eisivila baisa mina Yudia osi tapwaroru. 6 Toligalega imaiyaisi mayuwona baisa aposetolo omitasi; e aposetolo itapwarorusi, deli iyosalaisi yumasi ikiwotaisi matausina tailima taiyu.

7 E mapaila Yaubada la biga ikaligiaki. Toligalega kasi bawa iyouloveka sainela mapilana Yerusalem, deli saina bidubadu tolula itagwalasi isuvisi osi boda todubumi.

Ikatupipaisi Sitibeni

8 E Yaubada saina imitukwaii matauna Sitibeni e ipeula sainela kidamwa bivagi vavagi siligaga deli kaboyowalula baisa omitasi tomota. 9 Mitaga mina Yudia si bwala tapwaroru kwaitala isisu, e matausina mina Sairini deli mina Alekisaniria itapwarorusi baisa; e mabudona boda idokaisi yagasi “Gala Kama Katupipisi”.q E mabudona ikoulovaisi Sitibeni. E matausina, deli mimilisi tuvaila mina Yudia metoyasi mapilasina Silisia deli Esia ivitouulasi ikominimanisi deli matauna. 10 Mitaga Baloma Tobumaboma iviyelu nanola Sitibeni deli la kabitam, mapaila avai tuta eililivala, matausina gala gagabila bisilibodaisi matauna. 11 Mapaila matausina itokaiasi imapwaisi mani baisa mimilisi tomota imnabaisi matausina biutusi si sopa bikaibigasi, kawasi, “Bogwa lakalagaisi matauna la biga dubakasala baisa Mosese deli baisa Yaubada.” 12 Makawala goli ititamnabaisi tomota deli kaidadala valu deli toninitalapula paila Karaiwaga. E matausina imakaiasi Sitibeni iiyosisi matauna ivakoulisi imaiyaisi omatala Gugula. 13 Oluvi ivitodailisi mimilisi matausina toutu sopa paila Sitibeni, ikaibigasi, kawasi, “Tau matauna tuta komwaidona ililivala biga dubakasala paila da Bwalasi Kwebumaboma makwaina, deli paila Mosese la Karaiwaga. 14 Paila kalagaisi matauna eikaibiga mwada matauna Yesu guma Nasaredi igau bikodidaimi Bwala Kwebumaboma deli bikivilivau kada gulogulasi makwaisina avaka Mosese eiguli.” 15 E komwaidosi matausina eisisuaisi wa Gugula itobu mitasi baisa Sitibeni e igisaisi migila kala gigisa idavila makawala anelosi migila.

7

Sitibeni la bigatona

1 E Tolula Toveka ikatupoi Sitibeni, kawala, “Ki, bogwa mokwitala makawala baisa?”

2 E Sitibeni ikawota, kawala, “Budagwa deli tumagwa, kulagaisi ulo biga. Yaubada saina Towalakaiwa sainela iyoumatila baisa omatala tubudaisi Eberaam tutala mesisiki Mesopotemia, igau gala bigala bila Erana. * 3 Iluki matauna, kawala, ‘Kusilavi veyamwa deli m valu e kula tuwoli valu igau bavitulokaim.’ 4 Mapaila isilavi la valu viloutoula, e ikoluluvi ila imila valu Erana. Oluvi Eberaam tamala ikaliga baisa. E Yaubada iwonani matauna bisilavi mapilana Erana e bigala bima ambaisa yokomi mokusisikaisi tuta baisa. * 5 Tuta matutona Yaubada gala isaiki Eberaam kubilatala paila la viloutoula, gala iboda katupotala baleku goli; mitaga Yaubada ikatotila baisa matauna igau tuta oluvi biyosi la kwabila, kidamwa biyosivigasi la vavagi e oluvi tubula kasi bigukeya. Baisa katotila makwaina Yaubada eivagi tutala Eberaam gala isim litula. * 6 Baisa avaka Yaubada leiluki matauna, kawala, ‘Yoku tubumwa igau bitogilagalasi baisa valu tuwoli, matausina igau ambaisa biulasi deli bibodaisi si kaisisu saina gaga paila kwelakatuvasi taitu. * 7 E mitaga si tokwaraiwaga matausina igau bayakali, oluvi bisilavaisi valu mapilana e bitemmalaigusi baisa mapilana valu.’ * 8 E oluvi Yaubada isaiki Eberaam kabutuvatusi Bobur baisa makawala kabutubogwa kasi kaivatusi. E mapaila Eberaam iuni Aisake, e kwailima kwaitolula yam ibobu matauna; Aisake ibobu latula Yekobe, oluvi Yekobe ibobu matausina litula tailuwotala taiyu tadokaisi Tobubogwa, baisa yakidasi mina Isireli daledasi kala vitouula. *

9 “E matausina Tobubogwa ipogaisi Yosepa igimolaisi matauna, kidamwa tomota bivigakaisi ula bilauwaisi mapilana Itipita. Mitaga Yaubada isisu deli matauna, * 10 e ikoli komwaidona makwaisina pakula. E tutala Yosepa itotu omatala mina Itipita si guyau, Yaubada isaiki Yosepa mwamwasila migila deli kabitam. E guyau matauna ivigaki Yosepa kasi tokwaraiwaga viloumwaidona valu deli komwaidosi guyau la ula. * 11 Oluvi molusaula itokaia viloumwaidona Itipita deli Kenani, baisa uula saina kasi mmayuyu ilumkolaisi. Tubudoiasi gala gagabila bibanaisi sitana kaula. * 12 Mapaila tutala Yekobe ilagi mwada kaula eisisu mapilana Itipita, iwitali tubudoiasi liloutala eilosi baisa. 13 E igau lilouyuwela leimaisi e Yosepa iyoumatila titoulela baisa tuwʹala paila bivitusaisi matauna, deli ikavitusi veyala baisa mina Itipita si guyau. * 14 E mapaila Yosepa ikilavi kaikivi baisa tamala Yekobe, kidamwa bilukwaisi matauna deli dalela komwaidona bikoluluvisi bigalasi bimaisi mapilana Itipita; baisa makawala kasi bawa komwaidosi iboda tailuwolima tailuwoyu tailima tomota. * 15 Oluvi Yekobe deli dalela ikoluluvisi ibusisi Itipita. E igau oluvi komwaidosi matausina ikaligasi baisa. * 16 E uwosi ilauwaisi Sekem, baisa ibakwaisi wa laka makwaina Eberaam eimapu baisa dalela Emori wa mani. *

17 “E tuta bogwa leima katitaikina tuta matutona Yaubada bivagi avaka eikatotila baisa Eberaam. E kasi bawa da tomotasi mapilana Itipita bogwa eidalasi saina budoveka. * 18 Okala vigimkovila tuwoli guyau ivitouula bikaraiwaga Itipita, matauna gala iluluwai Yosepa avaka eiuvagi. 19 Matauna ikoluwoli deli iyomiyuyu baisa tubudoiasi iiyabi matausina biligaiwaisi litusia pwapwawa metoyasi osi bwala mwada magudisina bikaligasi. * 20 E tuta makwaina Mosese eikaloubusi, saina gudiminabwaita magudina. E isisiaisi matauna osi bwala paila natolu tubukona. * 21 E tutala iligaiwaisi matauna metoya osi bwala e minana guyau latula vivila ikau Mosese ilau ivigaki makawala latula tatoula. * 22 Ivitulokaisi matauna komwaidona si kabitam mina Itipita e matauna saina ipeula metoya ola biga deli ola youdila.

23 “E tutala Mosese kala taitu ibodi kweluwovasi, matauna magila bivakawoli sala mina Isireli. * 24 E matauna igigisi taitala matausina guma Itipita bogwa biyogagi sola guma Isireli; mapaila Mosese ila ipilasi ikau lugwala ikatumati guma Itipita. 25 Mosese idoki la tomota bogwa bikatetasi kidamwa Yaubada bogwa einagi paila bikoli matausina; mitaga matausina gala ikikatetasi. 26 E iga eiyam eigisi taiyu mina Isireli iiyowaisi, e matauna ivigikoni mwada bibuyoyu matausina, kawala, ‘Tauwau, kulegasi, yokomi som kalom, avaka paila kuyogagaimi kamitaiyu?’ 27 Mitaga matauna eiwaiya sola ileitupi Mosese ikatupoi, kawala, ‘Mwa! Availa eivigakaim bukuguyau deli bukutokwaraiwaga baisa yakamaisi? 28 Kaina magim mwada bukukwatumataigu, makawala lova lokukwatumati matauna guma Itipita, ke?’ 29 E tutala Mosese ilagi baisa e nani isilavi Itipita e igala ila mapilana Midiani. E baisa ovalu makwaina ivai e ibani litula taiyu. *

30 “E bogwa leiwokuva kweluwovasi taitu, e anelosi iyoumatila baisa Mosese olawodila wa kai ilululu kova, katitaikina Koya Sinai. * 31 Mosese bogwa itutu wowola avaka leigisi e ilokaia katitaikina mwada bigisimlili. Mitaga ilagi kaigala Guyau, 32 kawala, ‘Yeigu tubumwa si Yaubada, Eberaam la Yaubada, Aisake la Yaubada e Yekobe la Yaubada.’ E Mosese itatatuva deli kala kokola gala sitana ituvaluwa bigisi. 33 E Guyau iluki matauna, kawala, ‘Baisa lokutitoki mwaininiga goli. Taga kupeili. Kuvilili katubukolela kaikem. 34 Bogwa lagisimlili kasi mmayuyu uli tomota mapilana Itipita. Bogwa lalagi si kayagigila, e bogwa labusi lama kidamwa bakoli matausina. E mapaila bawitalaim bukula mapilana Itipita.’

35 “Baisa matauwena Mosese mina Isireli bogwa eikoulovaisi. Paila ikatupoiyaisi matauna, kawasi, ‘Ki, availa ivigakaim bukuguyau deli bukutokwaraiwaga baisa yakamaisi?’ Mitaga Yaubada titoulela leiwitali matauwena biguyau deli bitokwala. E matauna anelosi eiyoulapula baisa Mosese metoya makaina kai ilululu, matauwena eipilasi Mosese. * 36 E mapaila ikugwai matausina la tomota tutala eisilavaisi Itipita. Deli iuvagi vavagi siligaga deli kaboyowalula mapilana Itipita deli oBolita Pilabweyani deli oviloupakala, paila kweluwovasi taitu. * 37 E baisa matauwena Mosese iluki mina Isireli, kawala, ‘Yaubada igau biwitali taitala tovitoubobuta biwokaiami, taitala guma Yudia goli, makawala eiwitalaigu.’s* 38 E matauna Mosese goli deli mina Isireli isigugulasi oviloupakala. Matauna isisu baisa deli tubudoiasi, e Mosese kasitaiyu anelosi ililivalasi makwaina Koya Sinai; matauna bogwa eikau Yaubada la biga kwaimomova igau bipati baisa yakidasi. *

39 “E mitaga tubudoiasi gala magisi bikabikuwolaisi matauna. Ikoulovaisi, magisi goli mwada bikaimilavausi mapilana Itipita. 40 Mapaila matausina ilukwaisi Eroni kawasi ‘Mwa! Kububuli mimilisi tokolu paila da yaubadasi, paila bivakadaidasi. Paila gala tanikolaisi avaka eikaloubusi baisa matauna Mosese leimaiyaidasi metoya mapilana Itipita.’ * 41 E oluvi matausina ivagaisi tokolu ibubulaisi natala bulumakau namaigwadi imaiyaisi igabwaisi lula omatala minana, deli ivagaisi pakala deli si mwasawa paila avaka eibubulokaisi oyumasi. * 42 Mitaga Yaubada itotubuloki matausina, deli ikasali matausina bitaimamilasi baisa labuma utuyamla,t baisa makawala kala ginigini isisu osi buki tovitoubobuta:u*

‘Yokomi mina Isireli! Ki, mauna namitamata

lokululasi kweluwovasi taitu, ammakawala?

Ki, paila agu yakaula, ke? Gala goli!

43 Ka, lokukeulasi la buliyoyova yaubada Moleki,v

e tokolu yagala Ripani,w minana utuyam okuvigakaisi mi yaubada, kukeulasi goli.

Minasina tokolu bogwa lokububulaisi mwada bukutemmalaisi.

Mapaila igau bawitalaimi bukulosi mapilana Babiloni.

Bukuulilavaisi, e bukusaitaulasi bukulosi mapilana ewaiwa.’

44 “Kwaitala buliyoyova eitotu baisa tubudoiasi oviloupakala, e makwaina bwala ikibuboti Yaubada la kaisisu. Baisa bogwa leivagaisi makawala Yaubada leiluki Mosese bivagaisi, kidamwa bikaliaisi makawala bogwa leigisi kaikobula. * 45 Oluvi tubudoiasi isakaisi litusia makwaina bwala; ibubulokaisi Yosuwa, e Yaubada ibutugigai tomotala mapilana valu omitasi mina Isireli. E mapaila ikokeulasi makwaina bwala e isuvisi iyoulisi mapilana si valu. E buliyoyova makwaina itogaga baisa igau ola tuta Debida. * 46 E matauna Debida iyomwasali Yaubada, e inigadi mwada bitagwala bikaliai bwala paila matauna la Yaubada Yekobe. * 47 Mitaga Solomoni goli leikaliai bwala makwaina. *

48 “E mitaga Yaubada saina Towalakaiwa sainela gala ibodi bisiki bwala makwaisina tomota leikaliaiisi; makawala tovitoubobuta leikaibiga, kawala,

49 ‘Guyau eikaibiga. Labuma baisa ulo takaikaia,

e watanawa baisa ulo kabototu.

Mitaga avai bwala ibodi bukukwaliaiisi ulo bwalatoula?

Ki, ambaisaga ibodi basisiki? *

50 Paila yeigu titoulegu abubuli komwaidona vavagi makwaisina, kadai?’

51 “Mina dubakasala yokomi! Mokwita wala eitaboda ninami, eituli taigami baisa Yaubada ola biga. Yokomi makawala tubumia lokupataisi, deli tuta komwaidona kusisilibodaisi Baloma Tobumaboma. * 52 Ki, baisa gala tubumia iyogagaisi taivilesi tovitoubobuta? Wa! Matausina goli ikatumataisi komwaidosi Yaubada kala tosola, matausinaga omitibogwa ikamitulaisi igau bima taitala Yaubada la towotetila toduwosisia.x E baisa tuta yokomi lokukwasalaisi deli lokukwatumataisi matauna. 53 E yokomi bogwa lokubodaisi makwaina Yaubada la karaiwaga, baisa anelosi leisakaimi,y taga yokomi gala kukwabikuwolaisi makwaina!”

Ikabidikunaisi Sitibeni

54 E makawala Togugula kala boda bogwa leilagaisi Sitibeni, saina igidumleiyasi, ikaitawaisi kudusi deli si kadilakia toyo si gibuluwa baisa matauna. 55 Mitaga Baloma Tobumaboma ivakasau Sitibeni, e ikounakaila labuma, bogwa leigisi Yaubada kala kalugologusa, deli Yesu itotuz baisa Yaubada ola kakata.a 56 E ikawota, kawala, “Ka! Kugisaisi, agigisi labuma eikapogega e Latula Tomotab eitotu baisa Yaubada ola kakata.”

57 E matausina isakaisi tuwa, ikibodaisi taigasi. Oluvi komwaidosi isakaulasi gulitinidesi ilokaiasi matauna. 58 E iyosisi ilavaisi matauna ila oyosewala valu e ikabidikunaisi matauna. E matausina tokabidakuna isailisi kasi kwama iiyamata matauwena totubovau yagala Saulo.c 59 E matausina ipwaipuyasi kabidakuna baisa Sitibeni, e matauna idou baisa Guyau, kawala, “E Guyau Yesu, kukwau ulo baloma!” 60 E matauna ikululu idou kaigala kaigaveka, kawala, “Guyau! Taga kululuwai makwaina mitugaga mwada kasi pakula matausina!” Ilivala makawala e ikaliga.

8

1 E Saulo itagwala paila kala katumata.

Saulo ilamidadi ekalesia

Yam makwaiwena wala mabudona ekalesia mapilana Yerusalem ibodaisi kasi lamadada saina vakaigaga. Komwaidosi todubumi ibutugeyaisi ilosi mapilasina valu Yudia, deli Sameria. Mesinaku aposetolo gala ibutusi. 2 Taivilesi totapwaroru mokwita ibakwaisi Sitibeni ivilamwaisi matauna sainela.

3 Mitaga Saulo ivigikoni mwada bikaiyouli ekalesia, ilokaia bwala kwaitala kwaitala isusuvi e metoya baisa ibititani todubumi metoya osi bwala, tauwau deli vivila, e ikatuvisuvi matausina wa bwala katupipi. *

Kala kamatula Bulogala Bwaina mapilana Sameria

4 Matausina todubumi leibutubogwasi ilokaiasi ambaisa ambaisa ikamitulaisi Bulogala Bwaina. 5 E Pilipid ila vilouveka kwaitala olopola mapilana Sameriae e ikamituli baisa tomota paila Mesaia. 6 E tomota inakaigalaisi Pilipi avaka eilivali, e komwaidosi iligimlilaisi matauna, deli igisaisi vavagi siligaga eiuvagi. 7 Paila baloma gaga iukuwakulasi isusunapulasi metoya baisa tomota bidubadu; bidubadu tobulomata deli topem bogwa leibwainalabasi. 8 E valu makwaina tomotala imwasawasi kwaiveka.

9 Mitaga ovalu makwaina taitala tau isisu yagala Saimoni, matauna tomigameguva. E tuta kaduwonaku iyowa luposi mina Sameria paila la meguva. Matauna ikaibiga, kawala, “Yeigu taitala toveka!” 10 E komwaidosi tomota ovalu makwaina, gweguya deli tokai, einakaigalaisi kawasi, “Yaubada Topeula bogwa eisividuli matauwena, bitadoki yagala Topeuligaga Sainela.” 11 Matauna tomigameguva eikayou luposi matausina tuta kaduwonaku mapaila inakaigalaisi matauna. 12 Mitaga tuta matutona idubumaisi Pilipi la biga ikikamituli Bulogala Bwaina paila la karaiwaga Yaubada deli ikikamituli matauna Yesu, e matausina ibapitaisasi, tauwau deli vivila. 13 E matauna Saimoni deli idubumi e oluvi ibapitaiso. E isisu otalila Pilipi; bogwa eigisi vavagi siligaga deli kaboyowalula eiviloubusi, e mapaila iyowa lopola.

14 E aposetolo mapilana Yerusalem bogwa ilagaisi kidamwa mina Sameria eikauwaisi la biga Yaubada; mapaila iwitalaisi Pita sola Yoni bilokaiasi matausina. 15 Iviloubusisi e inigadasi paila todubumi kidamwa bikauwaisi Baloma Tobumaboma. 16 Paila Baloma Tobumaboma igau gala bibusi baisa availa matausina. Paila eibapitaisasi wala oyagala Guyau Yesu. 17 Mapaila Pita sola Yoni oyumasi ikiwotaisi dubasi matausina e ikauwaisi Baloma Tobumaboma.

18 Saimoni bogwa igisi kidamwa Baloma Tobumaboma eikauwaisi tuta matutona wala aposetolo eisailasi yumasi odubasi matausina todubumi. Mapaila iyosali mani mwada bisaiki Pita sola Yoni, 19 e iluki, kawala, “Kusakaigu goli peula makwaina, mapaila kidamwa wala basaili yamagu odabala availa, matauna bikau Baloma Tobumaboma.”

20 Mitaga Pita ivitakauloki, kawala, “Ibodi yoku bukusilagi deli m mani goli; paila m nanamsa kudoki mwada bukugimloki Yaubada la semakavi metoya wa mani. 21 Yoku gala isim kabam kaina gala kam vilavila oma wotetilasi, paila nanom gala duwosisia baisa omatala Yaubada. 22 Kuninavila metoya om nanamsa doudoga, e kunigada baisa Guyau kidamwa biligaiwa m mitugaga, paila kuninanamsa makawala baisa. 23 Paila bogwa lavitusaim saina wala topugipogi yoku e deli m mitugaga bogwa eikatupipaim.”

24 Saimoni iluki Pita sola Yoni, kawala, “Ayokakapisi baisa yokomi kunigadasi baisa Guyau paila yeigu, kidamwa taga babodi vavagi makwaisina.”

25 E Pita sola Yoni isilasolasi ilivalaisi Guyau la biga, e oluvi ikaimilavausi Yerusalem. Ililoulasi bikaimilavausi e ikikamitulaisi Bulogala Bwaina mapilasina viluwela Sameria.

Pilipi deli guma Idiopia

26 La anelosi Guyau iluki Pilipi, kawala, “Kukwatubaiasa kutokaia e bukula opilibolimila bukuboda makadana metoya Yerusalem bilokaia Gasa.” (Makadawena bilokaia oviloupakala.) 27-28 Mapaila Pilipi ikatubaiasa e ila. E makadana taitala yunaki guma Idiopia ililoula bila ola valu. Matauna tau saina toveka tokwaraiwaga la giyouvila Kanidesi, minana si giyouvila mina Idiopia, e matauna giyouvila la veiguwa kala toyamata. Bogwa leilokaia mapilana Yerusalem kidamwa bitapwaroru baisa Yaubada,f e baisa tuta ikikaimilavau ola waga kaibibiu. Waga isisakaula, e ikikalawa la buki Aisea tovitoubobuta. 29 E Baloma Tobumaboma iluki Pilipi, kawala, “Bukulokaia e kuliloula otalila makaina waga.” 30 Pilipi isakaula ila e bogwa ilagi tosikwawa ikikalawa metoya ola buki Aisea tovitoubobuta, e ikatupoi matauna, kawala, “Ki, kukwateta avaka kukukwalau?”

31 E tokwaraiwaga ivitakaula, kawala, “Ammakawala bakateta kidamwa gala availa bitaneku baisa yeigu?” E inigadi Pilipi bimwena bisila wa waga kaibibiu deli matauna. 32 E mapilana mavilela ikalau makawala baisa.

“Matauna makawala sipi, minana bikauwaisi mwada bikatumataisi,

kaina makawala lam, minana gala bigilagela tutala ikapitunaisi unuunula.

Matauna gala ilivala avai biga. *

33 Matauna bogwa eikuli kala mmosila, mitaga gala availa ikau piela.

Gala availa igagabila bilivala paila pesila,

paila la momova odabala pwaipwaia bogwa leiwokuva.”

34 E tokwaraiwaga ikatupoi Pilipi, kawala, “Kulukwaigu, matauna tovitoubobuta eilivala baisa, ki, ililivala paila availa? Kaina paila titoulela kaina paila availa tuwoli?” 35 E Pilipi ikawota; ivitouula metoya ginigini mapilana iluki matauna Bulogala Bwaina paila Yesu. 36 Ikokewasi wa keda e eimaisi makatupona ambaisa sopi eisisu. E tokwaraiwaga ikaibiga, kawala, “Kugisi sopi makwaina. Avaka isilibodaigu kidamwa babapitaiso?”g

38 E tokwaraiwaga ikaraiwaga kaibibiu bikota, e kasitaiyu itobusisi, Pilipi deli tokwaraiwaga. Ivabusisi wa sopi e Pilipi ibapitaisi matauna. 39 Matausina ivalaguvasi metoyasi wa sopi e Guyau la Baloma ikau Pilipi ila. E tokwaraiwaga gala tuvaila igisi matauna, e deli la mwasawa isaitaula wala. 40 Mitaga Pilipi ila Asidodi; ila ititavina komwaidona valu makwaisina ikikamituli Bulogala Bwaina igau tutala iviloubusi mapilana Sisaria.

9

Saulo ininavila

(VA 22.6-16; 26.12-18)

1 Tuta matutowena wala Saulo saina minimani ikapoki mwada bikatumati la toligalega Guyau. E ilokaia Tolula Toveka, 2 inigada leta kabosimokwita baisa mina Yudia osi bwala tapwaroru mapilana Damasiko.h Mapaila kidamwa bibani matausina availa availa ibokulaisi Kidikedala Guyau,i igagabila bikatupipi tauwau deli vivila e bikaimali bimai Yerusalem.

3 E bogwa leima makadana keda bilokaia ovalu Damasiko. Ima katitaikinela valu, e kavikavila metoya wa labuma ikavili matauna. 4 Ikapusi opwaipwaia e ilagi kaigila iluki matauna, kawala, “Saulo, Saulo! Avaka paila kulamidadaigu?”

5 Saulo ikatupoi, kawala, “Wi, availa yoku, Guyau?”

Ivitakaula, kawala, “Yeigu Yesu, matauwena goli kulamidadi. 6 Mitaga kutokaia e bukula ovalu e baisa bilukwaimsi avaka bibodaim bukuvagi.”

7 Matausina tauwau deli leimaisi itomwaisi ikikwatusi wala; iligalegasi kaigila mitaga gala availa igisaisi. 8 Saulo itokaia metoya opwaipwaia e matala imitalala, mitaga gala igagabila bigisi avaka, mapaila iyosisi yamala ivakadaisi ilauwaisi Damasiko. 9 Mapaila kwaitolu yam gala gagabila bigisi avaka, e tuvaila gala ikamkwam gala imomom.

10 E taitala toligalega isisu Damasiko, yagala Ananaiasi. Matauna igisi kilisala, e wa kilisala makwaina Guyau iluki matauna, kawala, “Ananaiasi!”

E ivitakauloki, kawala, “Guyau, ka, mayeigula.”

11 Guyau iluki matauna, kawala, “Kukwatubaiasa e bukula wa keda yagala Kadaduwosisia, e ola bwala Yudasa bukunevi taitala guma Tasu yagala Saulo. Matauna ininigada, 12 e kilisala igisi taitala tau yagala Ananaiasi isuvi e yamala ikabikoni matauna kidamwa goli bimitalalavau matala.”

13 Ananaiasi ivitakauloki, kawala, “Guyau, bidubadu tomota bogwa ilukwaigusi paila matauna tau, paila komwaidona vavagi gaga iuvagi baisa m tomota mapilana Yerusalem. 14 E bogwa leimakaia Damasiko deli ikokeula kala karaiwaga metoya oyamala tolula tovakaveka bivayouli komwaidosi availa availa ititemmalaimsi.”

15 E Guyau iluki matauna, kawala, “Kula, paila bogwa lanagi matauna biwotitalaigu, kidamwa matausina gala mina Yudia, deli gweguya, e deli matausina mina Isireli, binikolaigusi. 16 E yeigula wala bavituloki matauna komwaidona mmayuyu avaka bibodi bilumkoli paila uula yeigu.”

17 E Ananaiasi ila e isuvi wa bwala ikabikoni Saulo, kawala, “Tuwagu Saulo, ka, Guyau bogwa iwitalaigu, Yesu wala, matauna kalamwaleta lokugisi wa keda tuta matutowena lokuma. Leiwitalaigu mwada matam bimitalalavau e bivakasauwaim Baloma Tobumaboma.” 18 E nanakwa kapakapalila makawala yena siniseninila ikapusi metoya omatala e imitalalavau. E itokaia wala ibapitaiso; 19 e ikam ipeula wowola.

Saulo ikamituli Bulogala Bwaina mapilana Damasiko

Saulo isisu mimilisi yam deli toligalega mapilana Damasiko. 20 E inanakwa goli ila osi bwala tapwaroru mina Yudia ivitouula ikikamituli Bulogala Bwaina paila Yesu, kawala, “Matauna Yaubada Latula.”

21 Komwaidosi ilagaisi matauna iyowa luposi. E ikatupoisi, kawasi, “Ki, matauwena omitibogwa eisisu Yerusalem ikikatumati tomota matausina availa availa ititemmalaisi matauna Yesu? E matauwena leima baisa paila bikatupipi matausina bikaimilivau baisa tolula tovakaveka.”

22 Mitaga Saulo ikikamituli saina peuligaga e ivituloki saina mimilakatila kidamwa Yesu matauna Mesaia, mapaila mina Yudia tosisula Damasiko gala gagabila bivitakaulokaisi matauna.

23 Igau mimilisi yam bogwa leiwokuva mina Yudia isigugulasi ikaraiwagasi mwada bikatumataisi Saulo. * 24 Mitaga Saulo ilagi avaka mwada bivigakaisi matauna. Yumyam bugibogi okalapisila mapilana valu iyuuyausasi mwada bikatumataisi matauna. 25 Mitaga bogi kwaitala Saulo kala tovakwabu ilauwaisi matauna. Ivisiyelasi wa peta; e iulaimwaisi tabodala kali opapala valu ivisililaisi mitana iloyasi ila okuvalila kali, e Saulo ila.

Saulo la sisu mapilana Yerusalem

26 E Saulo bogwa leila Yerusalem mwada bisaigoli deli toligalega. Mitaga komwaidosi ikukolaisi matauna, paila gala idubumaisi kidamwa matauna toligalega. 27 E oluvi Banabaj ivakouli matauna imai baisa aposetolo. E Banaba ilakasi biga baisa matausina ammakawala Saulo leigisi Guyau wa keda deli Guyau kasitaiyu leibigatonasi. E tuvaila Banaba iluki matausina ammakawala Saulo la tuvaluwa tutala ikamituli mapilana Damasiko paila matauna Yesu. 28 Mapaila Saulo isikaim deli matausina ititavina mapilana Yerusalem komwaidona ikikamituli deli la tuvaluwa paila matauna Yesu. 29 E tuvaila ibigatonasi deli mina Yudia ililivalasi obonasi mina Girisik e ikominimanisi deli, mitaga matausina ikikautaisi matauna mwada bikatumataisi. 30 Tutala totapwaroru ilagaisi biga baisa, e matausina ivakoulisi Saulo ilosi mapilana Sisaria e iwitalaisi matauna ila Tasu.l

31 E mapaila tuta makwaina ekalesia ivakota baisa mapilasina komwaidona Yudia, Galili deli Sameria. E bogwa ikaligiaki deli isisiniveka kasi bawa metoya Baloma Tobumaboma ola pilasi, makawala isisuaisi gulitinidesi ikikamiabaisi Guyau.

Pita ilokaia mapilasina valu Lida toyo Yopa

32 E Pita ititavina ambaisa ambaisa. Kwaitala tuta ila Lida bivakawoli Yaubada la tomota. 33 E baisa ibani taitala tau yagala Inia, matauna iyosi katoula makwaina yagala kukwaibeba. Ikanukwenu wa kebila iboda kwailima kwaitolu taitu. 34 E Pita iluki matauna, kawala, “Inia, Yesu Keriso bogwa bikatumovaim. Kutokaia e kukwatupwi m moi.” E saina nanakwa itokaia. 35 Komwaidosi mina Lida deli mina Saroni bogwa leigisaisi matauna, e matausina ininavilasi baisa Guyau.

36 E ovalu Yopa isisu natana vivila yagala Tabida,m e minana nadubumi. (E minana yagala igalela Girisi Dokasa, baisa kala katumiki natana mauna saina nagigibula.) E minana itugwali la tuta komwaidona imitakwai deli ipilasi tonamakava. 37 E tuta matutona minana ikatoula e ikaliga. Ikiwisaisi wowola minana isailisi matabudona odabala bwala. 38 Mapilasina Yopa deli Lida katitaikina wala. E tutala toligalega bogwa eilagaisi Pita leisisu Lida, matausina iwitalaisi taiyu tokaikivi ilokaiasi matauna, kawasi, “Mwa, nani kumakaiamasi.” 39 E mapaila Pita ikatubaiasa e deli matausina imaisi. E tutala iviloubusi ivakoulisi matauna ilauwaisi baisa matabudona odabala bwala. E komwaidosi kwabuya ititoulaisi Pita, iuvalamsi e ivivitulokaisi matauna miyasina kakapula deli kwama miyasina Dokasa la kaibasi tutala minana namwamova. 40 E Pita iyabi minasina isunapulasi, e ikululu inigada; oluvi itotu itovila baisa minana tomata, e ikaibiga, kawala, “Tabida, kusimalaula!” E minana imitalala matala, e tutala minana leigisi Pita eitotu, e idoki mwada bisimalaula. 41 E Pita ikalakova ivisimiliwoli minana. E oluvi idou todubumi deli minasina kwabuya, e ivakouli minana namwamova imiaki matausina. 42 E bulogala baisa ikaligiaki viloumwaidona Yopa, e saina bidubadu idubumaisi Guyau. 43 E Pita isisu mimilisi yam baisa Yopa deli taitala toninila kanuvinesi mauna, yagala Saimoni.

10

Pita deli Konilio

1 E taitala tau yagala Konilio isisu mapilana valu Sisaria. E matauna kumatoula mabudona mina Roum si tokwabilia idokaisi “Mina Itali kasi Boda”. 2 Matauna totapwaroru e deli veyala ititapwarorusi baisa Yaubada.n E mina Yudia si tonamakava ipipilasi guguwa bidubadu, e tuta tuta ininigadasi baisa Yaubada. 3 E kwaitala yam eitobala kalasiao igisi kilisala. E igisimlili makawala baisa. La anelosi Yaubada imakaia iluki matauna, kawala, “Konilio!”

4 E imitakavati anelosi deli kala kokola, kawala, “Tomoya, ammakawala?”

Anelosi ivitakaula, kawala, “M ninigada deli m pilasi baisa tonamakava Yaubada bogwa ikabwaili, e bogwa goli bimapwaim. 5 E baisa tuta kuwitali mimilisi tomota bilosi mapilana Yopa binevisi taitala tau yagala Saimoni Pita. 6 Paila taitala toninila kanuvinesi mauna yagala Saimoni eivauli matauna, e la bwala metitoki olumata.” 7 Anelosi ilivala makawala e ila. E Konilio idou bimakaiasi la ula kasitaiyu, deli taitala tokwabilia, totapwaroru e deli la tosikwawa matauna. 8 Iluki avaka eivitoulai e iwitali bilosi mapilana Yopa.

9 Ililoulasi; eiyam imaisi katitaikina biviloubusisi Yopa. E wa tuta matutona Pita imwena ila matabudona odabala bwalap katitaikina bitowota kalasia, mwada binigada. 10 Ikamolu e mwada bikam. Ikikatubaiasasi paila bikamsi, mitaga Pita igisi kilisala. 11 Igisi labuma ikivi e ka! igisi avaka kala gigisa makawala kwaitala moi kwaiveka bogwa leima metoya wa labuma kaidadana kwaivasi iloyasi makwaina ima ovalu watanawa. 12 Olumoulela makwaina bidubadu mauna, nasigisagina deli nayoyowa migisi migawelu migawelu. 13 E ilagi kaigila iluki matauna, kawala, “Mwa, Pita, kutokaia; kukwatumati kukwam.”

14 Mitaga Pita ikawota, kawala, “Wi, Guyau, apaiki! Galaga bakam. Gala kwaitala tuta akoma kaulesi bomikikila.”q

15 E siviyuwela makaigana iluki, kawala, “Avaka Yaubada leikabwaili, taga bukudoki bomikikila.” 16 Vavagi baisa liloutolu si vitoulai e oluvi ibiyumalaisi makwaina ila wa labuma.

17 Pita ininanamsa onanola avaka uula kilisala makwaina leigisi. E ka! Konilio la touwata bogwa leibanaisi Saimoni la bwala e tuta matutona eitotusi okaukweda okalapisila. 18 E idousi kawasi, “Tauwau! Kaina lokuvaulaisi taitala tokwaidadina baisa, yagala Saimoni Pita ke?”

19 Mitaga Pita isim wala ininanamsa avaka uula kilisala makwaina. E Baloma Tobumaboma iluki, kawala, “Ka, kulagi - taitolu tomota leimaisi ininevaimsi. 20 Mapaila kukwatubaiasa e kubusi; taga biwouya nanom, e deli bukulosi, paila yeigu lawitali matausina leimaisi goli.” 21 Mapaila Pita ibusi e iluki matausina, kawala, “Mayeigu ka. Lokuninevaigusi ke? Avaka uula lokumaisi?”

22 E ivitakaulasi, kawasi, “Matauna kumatoula yagala Konilio eiwitalaimasi. Matauna tau bwaina ititapwaroru baisa Yaubada deli komwaidosi mina Yudia saina ikamiabaisi matauna. Taitala la anelosi Yaubada iluki bidouwaim bukumakaia ola bwala, kidamwa bilagi avaka bukulivala.” 23 E Pita inigadi bisuvisi bwala makwaina e bogi makwaina isisuaisi deli matauna.

Eiyam ikatubaiasa e ilosi deli matausina; tuvaila mimilisi totapwaroru mina Yopa deli ilosi. 24 E bugiyu iviloubusisi Sisaria. E baisa Konilio itutuli matauna, deli mimilisi veyala deli lubaila availa availa leidou bitulotulasi deli. 25 Pita makateki bisuvi e Konilio ibodi matauna e itapopula ikavagina omatala saina itemmali matauna. 26 Mitaga Pita ivitomiliwoli matauna e iluki, kawala, “Kutokaia, yeigu gala avaka dimlegu, yeigu tomota wala.” 27 Ibibigatonasi sosola e Pita isuvi wa bwala makwaina e ibodi bidubadu tomota leisigugulasi baisa. 28 Iluki matausina, kawala, “Yokomi kukwatetasi bomikikila guma Yudia bibodi kaina bikalubaila deli matausina gala mina Yudia. Mitaga Yaubada leivitulokaigu gala bibodaigu badoki avai tau bomikikila baisa yeigu. 29 E mauula baisa, tutala lokuwitalaisi biga mwada bamakaiami, gala wala apaiki, lama goli. Mapaila bukulukwaigusi, avaka uula yokomi magimi yeigu?”

30 Konilio ivitakaula, kawala, “Ka, tuta baisa itobala kalasia. E makawala silovalela laninigadar ogu bwala tutala itobala kalasia. E nani taitala tau eisikam karekwa yaguyugwayu itotu omatagu, 31 kawala, ‘Mwa, Konilio, Yaubada leilagi m nigada e leigisi m pilasi baisa tonamakava. 32 E bukuwitali availa bila Yopa binevi taitala tau yagala Saimoni Pita. Paila taitala toninila kanuvinesi mauna yagala Saimoni eivauli matauna, e la bwala metitoki olumata.’ 33 Mapaila nani awitali tomota leiwokaiamsi, e baisa iyomwasali nanom paila yoku bogwa lokuma goli. E mapaila komwaidomasi kasisuaisi baisa omatala Yaubada, e katutulaimsi mwada bakalagaisi avaka Guyau leikaraiwogaim bukulukwaimasi.”

Pita la bigatona

34 Pita ikawota bilivala. Kawala, “Yeigu baisa tuta agisi kala kamokwita paila Yaubada ivigaki tomota komwaidosi makawala wala. * 35 Availa ikikamiabi Yaubada deli iuvagi avaka duwosisia wala, e Yaubada ininabwaila paila matauna. Paila Yaubada gala biuvatusi tomota migisi. 36 Yokomi kunikolaisi biga mabigana iwitali ilokaia mina Isireli, ikamituli Bulogala Bwaina paila vakota metoya baisa Yesu Keriso, matauna si Guyau tomota komwaidosi mina watanawa. 37 Yokomi kunikolaisi kidamwa igau Yoni eikamituli paila bapitaiso oluvi makwaina kabosailiu ivitouula Galili e ila ikaligiaki Yudia viloumwaidona. 38 Yokomi kunikolaisi Yesu guma Nasaredi, ammakawala Yaubada iligabu baisa matauna Baloma Tobumaboma deli peula. Ilokaia ambaisa ambaisa, imitakwai deli ikatumovi availa availa Diabolo leikatupipi. Paila Yaubada isikaili matauna. 39 Yakamaisi tosilasola paila vavagi komwaidona avaka eiuvagi osi valu mina Yudia deli mapilana Yerusalem. Matausina ikatupitukwaisi wa korosi e ikatumataisi matauna. 40 Mitaga yam kwaitolula Yaubada itokowoi matauna imovavau e ivalupoli matauna. 41 Gala bidubadu tomota eigisaisi matauna, mitaga yakamaisi wala, yakamaisi goli tosilasola availa availa Yaubada leinigibogwi. E tutala Yaubada leitokowoi matauna eimovavau, e yakamaisi lakakamkwamsi lakamomomsi deli matauna. 42 E ikaraiwogaimasi kidamwa bakakamitulaisi Bulogala Bwaina baisa tomota e bakasolasi kidamwa Yaubada bogwa einagi matauna wala tommomova deli tomata paila kasi toyakala. 43 Komwaidosi tovitoubobuta eililivalasi paila matauna; ikaibigasi kidamwa availa availa bidubumaisi matauna Yesu, e Yaubada bogwa biligaiwa si mitugaga metoya ola peula matauna.”

Baloma Tobumaboma isikaili matausina gala mina Yudia

44 Tuta matutowena Pita ililivala, Baloma Tobumaboma isikaili matausina komwaidosi iligalegasi kala livala matauna. 45 E matausina todubumi leisilavaisi Yopas e deli Pita leimaisi, matausina mina Yudia goli. E iyowa luposi paila wala Yaubada iligabu la semakavi Baloma Tobumaboma baisa matausina gala mina Yudia makawala omitibogwa eivigaki baisa mina Yudia. 46 Paila ilagaisi matausina ililivalasi biga belobelo,t deli iiyakawolaisi Yaubada saina Tovakaigaga. Pita ikaibiga, kawala, 47 “Matausina tomota bogwa ikauwaisi Baloma Tobumaboma makawala yakidasi omitibogwa. Ki, availa goli gagabila bisilibodi si bapitaiso metoya wa sopi?” 48 E ikatululuti matausina kidamwa bibapitaisasi oyagala Yesu Keriso. E oluvi inigadaisi matauna bisikaim matausina paila mimilisi yam.

11

Pita ikamituli vavagi makwaisina baisa ekalesia mapilana Yerusalem

1 E aposetolo deli totapwaroru mapilana Yudia komwaidona bogwa ilagaisi kidamwa matausina gala mina Yudia bogwa idubumaisi la biga Yaubada. 2 E tutala Pita ilaguva Yerusalem, ibodi mimilisi ikamogaisi matauna. Mabudona ninasi ibodi bibobwaisiu matausina gala mina Yudia. E kawasi, 3 “Ammakawala? Matausina gala mina Yudia eivaulaimsi, matausina gala ibobusi goli. E ka, deli goli lokukwamkwamsi osi bwala!” 4 Mapaila Pita ivitouula e ilakasi bigatona baisa matausina komwaidona avaka bogwa eivitoulai.

5 Ikaibiga, kawala, “Tutala yeigu lasisu Yopa aninigada e agisi kilisala! Agisi kwaitala vavagi leibubusi kala gigisa makawala kwaitala moi bogwa leima metoya wa labuma kaidadana kwaivasi iloyasi ima omatagu. 6 Agisibuliki olumoulela e lagisi maunesi ovalu watanawa - bulutivalu, bolodila, nasigisagina deli nayoyowa. 7 E oluvi alagi kaigila ilukwaigu, kawala, ‘Mwa, Pita, kutokaia; kukwatumati e kukwam.’ 8 Mitaga akaibiga, kawagu, ‘Wi, Guyau, apaiki! Galaga bakam. Gala kwaitala tuta kaulesi bomikikila isuki wodogu.’ 9 Mitaga kaigila metoya wa labuma ilukivauwaigu, kawala, ‘Avaka Yaubada leikabwaili taga bukudoki bomikikila.’ 10 Vavagi baisa liloutolu si vitoulai, e kala vigimkovila komwaidona vavagi makwaina ibiyumalaisi ila wa labuma. 11 E matauna Konilio eiwitali taitolu tauwau metoyasi Sisaria iviloubusisi. E makwaiwena wala momwa ibiyumalaisi makwaina, imakaiagusi wa bwala makwaina lasisiki. 12 Baloma Tobumaboma eilukwaigu bakalosi deli matausina e taga biwouya nanogu. E matausina tailima taitalav totapwaroru ivakwabwaigusi kalosi deli matausina mapilana Sisaria, e komwaidomasi wala lakasuvisi ola bwala Konilio. 13 Matauna ilukwaimasi kidamwa bogwa eigisi anelosi itotu ola bwala. E anelosi iluki matauna, kawala, ‘Ka, kuwitali availa bila Yopa binevi taitala tau matauna yagala Saimoni Pita. 14 E matauna igau bilivala mimilisi biga baisa yoku e biga makwaisina bikolaimi deli m ula komwaidona.’ 15 E tutala avitouula bigatona, Baloma Tobumaboma isikaili matausina, makawala goli eivigaki yakidasi okala vitouula. 16 E oluvi aluluwai avaka la biga Guyau,w kawala, ‘Yoni ibapitaisi deli sopi, mitaga yokomi bukubodasi kami bapitaiso metoya baisa Baloma Tobumaboma goli.’ * 17 Baisa tagisimlili kidamwa Yaubada leisemakavi baisa matausina gala mina Yudia makawala isemakavi baisa yakidasi tutala tadubumaisi Guyau Yesu Keriso. Mapaila availa yeigu kidamwa mwada basilibodi Yaubada!”

18 E tutala leilagaisi baisa ikapatusi. Iligaimwaisi si kominimani e iiyakawolaisi Yaubada, kawasi, “Baisa mokwita wala Yaubada eimitukwaii tuvaila matausina gala mina Yudia. Matausina gagabila bininavilasi deli bimovasi, makawala goli yakidasi.”

Ekalesia mapilana Anitioki

19 Tutala eikatumataisi Sitibeni, tuta makwaina lamadada itokaia e komwaidosi todubumi ibutugeyaisi. Mimilisi ilosi kaduwonaku mapilasina valu Pinisia, Saipirosi, Anitioki e meitobu baisa. E isilasolasi Bulogala Bwaina baisa mina Yudia wala. * 20 Mitaga mimilisi todubumi tolesi Saipirosi deli Sairini ilosi Anitiokix ilivalasi deli baisa matausina gala mina Yudia,y ikamitulaisi baisa matausina Bulogala Bwaina paila Guyau Yesu. 21 E Guyau la peula isikaili matausina, mapaila saina bidubadu tomota idubumaisi e ininavilasi baisa Guyau.

22 E ekalesia mapilana Yerusalem ilagaisi bulogala vavagi makwaina, mapaila iwitalaisi Banaba ilokaia Anitioki. 23 Matauna imakaia igisi ammakawala Yaubada imitukwaii tomota, e baisa iyomwasali e ikatululuti komwaidosi kidamwa bikimadagisi baisa Guyau deli komwaidona ninasi, e gala goli bisasopasi. 24 Banaba tau bwaina matauna ivakasau Baloma Tobumaboma, deli saina todubumi. Matauna ivisivili bidubadu tomota baisa Guyau.

25 E Banaba ila Tasu mwada binevi Saulo. 26 Tuta matutowena ibani matauna, kasitaiyu ilosi Anitioki. Matausina ititapwarorusi deli toekalesia mapilana valu paila taitu makwaina kwemwaidona, e iuvitulokaisi boda budoveka. E mapilana Anitioki toligalega mabudona ikugwa idokaisi yagala Keriso Kala Boda.

27 Tuta matutowena wala mimilisi tovitoubobutaz ibusisi metoya Yerusalem bilosi Anitioki. 28 Taitala matausina yagala Agabu, matauna itokaia e ivitububoti metoya ola peula Baloma Tobumaboma kidamwa molusaula makateki bitokaia valu watanawa komwaidona. Vavagi makwaina eiviloubusi ola tuta Kolodioa imila giyouveka. * 29 E toligalega inanamsasi taitala taitala binagi avaka ibodi kala vilavila e bisailisi makawala bipilasaisi sesia totapwaroru tosisula Yudia. 30 E bogwa ivagaisi makawala. E matausina Banaba deli Saulo ikeulasi mani makwaisina ilauwaisi isakaisi matausina tokugwala ekalesiab mapilana Yudia.

12

Ibodaisi lamadada tuvaila

1 E tuta matutowena Erodi Giyouvekac ivitouula bilamidadi mimilisi mabudona ekalesia. 2 E iyosi Yemesad matauna bodala Yoni ikatumati matauna metoya wa kema. 3 E tutala Erodi igisi kidamwa Yemesa la kaliga iyomwasali mina Yudia, isaitaula goli iyosi Pita e ikatupipi. E vavagi baisa la vitoulai osewala Beredi Gala Deli Kala Yisi Pakala.e 4 Tutala ikatupipi e ikatuvisuvi wa bwala katupipi, ikaraiwaga kwaivasi boda tokwabilia biyuuyausasi paila matauna, e mabudosina boda taivasi paila boda kwaitala kwaitala. E Erodi inagi mwada kidamwa Luvapelaf Pakala biwokuva oluvi bivisunupuloi matauna bimai baisa mina Yudia. * 5 Mapaila isaivigasaisi Pita wa bwala katupipi, mitaga toekalesia isalausi ninigada baisa Yaubada paila matauna.

Pita kala taneku

6 E bogi makwaina Erodi idoki mwada igau biyam bikaraiwogi bimaiyaisi Pita baisa tomota omitasi. Mitaga tuta matutona Pita ikanuwalai kasitaiyu toyausa immasisisi. E matauna ikatupipaisi kwaiyu tanumnumta e toyausa tuvaila baisa okalapisila iyuuyausasi. 7 E nani taitala la anelosi Guyau itoli baisa otalila, e lumalama ivisigili matabudona. E anelosi iyosi Pita ovilavala e iviguli matauna kawala, “Nani! Kutokaia!” Saina nanakwa katupipi oyamala ikapusisi. 8 E oluvi anelosi ikaibiga, kawala, “Yo! Kusipu kam palitula deli kusikam kam buta.” E Pita ivagi makawala e anelosi ikaibiga, kawala, “Kusikam kam kwakapula e kum bitala.” 9 E Pita ibokuli matauna isunapulasi metoya wa bwala katupipi. Mitaga Pita idoki kaina igigisi kilisala. Paila ininayuwa, gala inikoli kidamwa anelosi mokwitatoula ivisunupuloi matauna. 10 E matausina kasitaiyu iulilavaisi budotala toyausa, e tuvaila buduyuwela, e oluvi imakaiasi kalapisila tanumnumta ikibuboti valu. E kalapisila titoulela wala ikapogega e isunapulasi. E ililoulasi wa keda e nanakwa anelosi isilavi Pita.

11 E oluvi Pita ininanamsa e italapula nanola avaka eivitoulai baisa matauna, e ikaibiga, kawala, “Ka, bogwa lanikoli baisa mokwita wala. Guyau bogwa leiwitali la anelosi eikolaigu metoya ola peula Erodi deli metoya komwaidona vavagi osi nanamsa mina Yudia avaka ninasi mwada bikaloubusi.”

12 Bogwa igisimlili paila baisa, mapaila ilokaia ola bwala Meri, e minana latula Yoni igiyuwela Maka. Saina bidubadu tomota eisigugulasi baisa ininigadasi. 13 Pita inopipisi okaukweda wa lulu; natala vivila nawotetila yagala Roda leima bivitoki tolosila availa. 14 E mitaga minana bogwa iligimlili kaigala Pita e deli la mwasawa isakauloyumila taga gala iulaim yoyu, ila ikamituli mwada Pita leitotu okaukweda. 15 E ilukwaisi minana, kawasi, “Nanagowa yoku.” Mitaga minana gala ikapatu ikaibiga, kawala, “Mokwitala.” E mitaga ivitakaulokaisi minana, kawasi, “Kaina la anelosi.”g

16 Mitaga Pita isetuwoli wala nopipisi, e matausina ininayuwasi mitaga iulaimwaisi wala yoyu e tutala leigisaisi matauna iyowa luposi. 17 E Pita oyamala ibuyoyu matausina mwada bikapatusi, e ikamitububuli baisa matausina ammakawala Guyau bogwa leimai matauna metoya wa bwala katupipi. Kawala, “E kulukwaisi Yemesah deli sedaiasi paila vavagi baisa.” E oluvi matauna isilavi ila ambaisa.

18 E bogwa eiyam toyausa isinekonekwasi deli isisavalisi inainevisi ambaisa ambaisa avaka leivitoulai baisa Pita. 19 E Erodi ikaraiwaga binevisi matauna, mitaga gala gagabila bibanaisi. Mapaila Erodi ikatukoyai toyausa e ikaraiwogi bikatumataisi matausina.

E oluvi Erodi isilavi Yudia ibusi Sisaria e isigaga baisa.

Erodi la kaliga

20 Erodi saina igibuluwa baisa mina Taia deli mina Saidoni;i mapaila ivagaisi matausina budotala boda imaisi mwada bikaiyakusi deli matauna. E isisu taitala tosikwawa yagala Balasito, iyamati la bwala Erodi. E ikugwa matausina ikalubailasi deli matauna. E oluvi matausina ilokaiasi Erodi inigadaisi mwada bivakota valu. Paila uula kaula leibubanaisi metitoya ola valu Erodi e leimaima osi valu.

21 E Erodi iluvituti kwaitala yam isikam kala kalugologusa e isili ola takaikaia e ikatuvagwagu baisa tomota. 22 E matausina igovasi, kawasi, “Baisa gala taitala tomota kaigala ililivala, mitaga taitala yaubada kaigala.” 23 E saina nanakwa la anelosi Guyau iwaiya Erodi iboda saina mwaugaga, paila uula gala isaiki Yaubada kala kamaiaba. E mwatemwata ikomasi matauna wowola e ikaliga.

24 Mitaga Yaubada la biga ikatumkulovi iyouloveka e ikaligiaki.

25 E Banaba deli Saulo bogwa ivigimkulovaisi avaka si wotetila, isilavaisi Yerusalem,j e ivakoulisi Yoni Maka ikaimilavausi.

13

Ekalesia inagaisi iwitalaisi Banaba deli Saulo

1 Olumoulela mabudona ekalesia mapilana Anitioki eisisuaisi taivilesi tovitoubobutak deli tovituloki, Banaba, Simioni idokaisi Tobwabwau, Lusio tolela Sairini, Manaeni matauna kasitaiyu Erodil eitubwasi, e deli Saulo. 2 Tuta matutowena iuwotetilasi paila Guyau deli si pusoposuma, Baloma Tobumaboma iluki matausina, kawala, “Kukwatupalaisi matausina paila yeigu, Banaba deli Saulo, paila ladou matausina mwada bivagaisi wotetila makwaina avaka lanagi paila matausina.”

3 Ipusoposumasi deli ininigadasi e ikiwotaisi matausina, e iwitalaisi ilosi.

Mapilana Saipirosi

4 Baloma Tobumaboma bogwa iwitali Banaba deli Saulo ilokaiasim Selusia, e ikewasi metoyasi baisa ilosi wa simla Saipirosi.n 5 Tutala leiviloubusisi mapilana Salamisi e ikamitulaisi la biga Yaubada baisa mina Yudia osi bwala tapwaroru. Leivakoulisi matauna yagala Yoni Maka paila bipilasi wotetila makwaina.

6 Matausina ivapelasi ilokaiasi mapilana Peposio ibodasi taitala tomigameguva yagala Ba-Yesu, e matauna guma Yudia, idoki titoulela taitala tovitoubobuta. 7 E matauna Ba-Yesu lubaila tokwaraiwogala simlap makwaina yagala Segiasi Paulosi, matauna saina toninitalapula. E tokwaraiwaga idou Banaba deli Saulo bimakaiasi, paila magila bilagi la biga Yaubada. 8 E matauna tomigameguva, igiyuwela obonasi mina Girisi Elimasi, isilibodi matausina. Ivigikoni bivisivili tokwaraiwaga mwada taga bidubumi. 9 E oluvi Saulo, matauna igiyuwela Paulo,q ivakasau Baloma Tobumaboma e itobu matala igigisi tomigameguva, 10 kawala, “Tabula mitugaga yoku! Yoku tuta tuta mwada bukuyogagi komwaidona vavagi bwaina. Yoku ivakasauwaim bidubadu katudewa gaga migawelu migawelu, tuvaila yoku tuta komwaidona kuvigikoni mwada bukukivili avaka Guyau la kamokwita, e bukuvigaki sopa! 11 Ka, Guyau yamala bikabikonaim baisa tuta; matam bikau, e gala bukugisi avaka paila kwaivila yam.”

E saina nanakwa Elimasi eilumkoli guugwau bwabwau eikuboli matala; e tuta matutowena wala ikabakakava mwada bibani taitala bivakadi. 12 E tutala eigisi avaka eiviloubusi, e tokwaraiwaga idubumi; itutu nanola paila vituloki makwaina paila Guyau.

Mapilana Anitioki viluwela Pisidia

13 Paulo deli sala ikewasi isilavaisi Peposi e imaisi Periga mapilana Pampilia; mitaga Yoni Maka iligaiwa matausina baisa e ikaimilavau Yerusalem. 14 Metoya Periga isaitaulasi imaisi Anitioki mapilana Pisidia; e wa yam sabater isuvisi osi bwala tapwaroru mina Yudia isilaisi. 15 E igau ikikalawasi metoya Mosese la Karaiwaga deli si ginigini tovitoubobuta,s e tokwaraiwogala bwala tapwaroru iwitali biga baisa matausina, kawala, “Tuwagwa, magimasi yokomi bukulivalasi baisa tomota, kidamwa kuyosisi avaka ibodi bukukwatululutaisi matausina.” 16 E Paulo itokaia iyosali yamala iluki bikikwatusi e ikawota, kawala:

“Ka, budagwa mina Isireli, deli yokomi gala mina Isireli, availa availa kututapwarorusi baisa Yaubada:t kulagaigusi! 17 Matauna Yaubada, yakamaisi mina Isireli ma Yaubadasi goli, inagi tubumaiasi e ilupi matausina odubasi sesia tutala itogilagalasi mapilana Itipita. E Yaubada topeuligaga ivakadi matausina isilavaisi mapilana Itipita. * 18 Deli, kweluwovasi taitu ipeulokiu paila matausina tutala ititavinasi oviloupakala. * 19 E ikatudidaimi kabokwaraiwaga kwailima kwaiyu olopola Kenani, e la tomota ivigaki iyoulisi si valu. * 20 E vavagi makwaisina si kaloubusi iboda lakatuvasi kweluwolima taitu. *

“Bogwa leiwokuva, e isaiki matausina mimilisi tokwaraiwaga igau ola tuta tovitoubobuta Samwela. 21 E tuta matutowena inigadasi kidamwa Yaubada binagi si kini, e isaiki matausina Saulo, Kisa latula, metoya Beniamina odalela, bivigaki matauna si kini paila kweluwovasi taitu. * 22 Igau eilisi matauna Saulo, Yaubada ivigaki Debida si kini. E Yaubada ilivala paila Debida, kawala, ‘Bogwa lagisi Debida Yese latula matauna ibudoki nanogu; paila bogwa bivagi komwaidona avaka magigu bivagi.’ * 23 E Yaubada ivigaki Yesu kama tokwatumovasi yakamaisi mina Isireli makawala eikatotilabogwa, e matauna Yesu dalela Debida. 24 Igau Yesu gala bivitouula la paisewa, Yoni ikamituli baisa komwaidosi mina Isireli, kawala, ‘Ibodi bukuninavilasi paila mi mitugaga e bukubapitaisasi.’ * 25 E makateki bivigimkulovi la kamatula, Yoni iluki tomota, kawala, ‘Yokomi kudokaisi availa yeigu? Yeigu gala matauna lokututulaisi. Mitaga ka, matauwena iiyeikulaigu e yeigu gala bibodaigu bavilili kala buta.’v*

26 “E budagwa, yakamaisi metoya odalela Eberaam deli availa availa yokomi gala mina Yudia kututapwarorusi baisa Yaubada, ka! Yaubada leiwitali bigala katumova baisa yakidasi.w 27 Paila matausina tolesi Yerusalem deli tuvaila si tokwaraiwaga gala inikolaisi kidamwa matauna Yesu Tokwatumova, e gala ikatetasi livalesi tovitoubobuta avaka sabate sabate ikikalawasi. Mitaga ikamogaisi Yesu e mapaila ivigakaisi tovitoubobuta si biga gala bisala. 28 Ilagoli gala gagabila bibanaisi uula paila bikatumataisi Yesu mesinaku wala inigadaisi Pailato bikamogi Yesu bikaliga. * 29 E tutala leivigimkulovaisi komwaidona avaka Buki Pilabumaboma eigini paila matauna, oluvi ivabwaisi metoya makaina korosi ibakwaisi matauna wa laka. * 30 Mitaga Yaubada eitokowoi matauna e imovavau. 31 E matausina leibokulaisi matauna tutala eisilavi Galili eila Yerusalem, matausina goli igisaisi matauna tomomova paila yam bidubadu. E tuta baisa matausina kala tosola baisa mina Isireli. * 32-33 E yakamaisi katotusi baisa mwada bakamiakaimi Bulogala Bwaina. Paila komwaidona avaka Yaubada ikatotilabogwa baisa tubudoiasi bogwa leivigimkulovi baisa yakidasi tubusia.x Baisa makawala, itokowoi Yesu imovavau. E Sam piliyuwela kala ginigini makawala. *

‘Yokula Latugu,

yam lagaila launaim.’

34 E baisa avaka Yaubada leikaibiga paila leitokowoi matauna imovavau, e gala tuvaila bitumgeyai. Kawala, *

‘Bogwa basakaimi avaka lakatotila baisa Debida,

bogwa bamitukwaiyaimi vavagi kwebumaboma,

e bukusibwabwailasi goli.’

35 E tuvaila ikaibiga mapilana ituwoli,

‘Gala bukutugwalaigu, yeigu m towotetila tovigabau,

kidamwa baboda tumgeyai.’ *

36 Paila Debida iuwotetila ola tuta avaka bibodi Yaubada nanola. E oluvi ikaliga ibakwaisi matauna otalisi tubula e wowola iboda tumgeyai. 37 Mitaga matauwena Yaubada leitokowoi eimovavau, gala iboda tumgeyai. 38 Baisa tuta kakamitulaisi Bulogala Bwaina baisa yokomi kidamwa Yaubada gagabila biligaiwa mi mitugaga. E budagwa ibodaimi komwaidomi bukunikolaisi mokwita kidamwa kamatula makwaina uulela matauna Yesu. 39 E komwaidona mitugaga makwaisina gala gagabila la Karaiwaga Mosese bitanekwaidasi. Mitaga availa availa leidubumaisi matauna Yesu, e Yaubada bogwa leitaneku matausina metoya mitugaga makwaisina. 40 Mapaila kuyamataimi taga bukubodaisi baisa avaka tovitoubobuta leilivalaisi; kawasi,

41 ‘Ka, mina kakayuwa yokomi, kugisaisi.

Biyowa lupomi oluvi bukukwaligasi! *

Paila vavagi makwaisina auvagi omitami tuta baisa,

gala goli bukudubumaisi,

ilagoli availa bikatumiki makwaina.’ ”

42 Paulo deli Banaba isusunapulasi bwala tapwaroru e tomota inigadasi mwada sabate bima bikaimilavausi bilivalasi tuvaila paila makwaisina vavagi. 43 Isunapulasi komwaidosi. E isisuaisi baisa mina Yudia deli mimilisi tomota gala mina Yudia leiluvapelasi eidubumaisi mina Yudia si tapwaroru. E bidubadu matausina ibokulaisi Paulo deli Banaba. E aposetolo ibigatonasi deli matausina ikatululutaisi bipwaitukulaisi keda makadana metoya baisa Yaubada ola mitakwai.

44 Igau leima sabate kwaiyuwela komwaidosi mapilana valu imaisi mwada bilagaisi bigala Guyau. 45 Mitaga tutala mina Yudia igisaisi tobobawa, ipugipogisi sainela, e iuvataisi ibigigagaisi la biga Paulo deli ikaluwouwaisi matauna. 46 Mitaga Paulo deli Banaba ikawotasi deli si tuvaluwa sainela, kawasi, “Ibodi bakalukibogwimi Yaubada la biga. Mitaga yokomi lokupakaisi e kaina kudokaisi gala bibodaimi bukumovagasisi - mapaila desi wala, kaligaiwa! Bakasilavaimi bakalokaiasi matausina gala mina Yudia. 47 Paila Guyau leisakaimasi karaiwaga makwaina, kawala, *

‘Lawitalaimi bukulosi bukumila kaitapasi paila matausina gala mina Yudia,

kidamwa komwaidosi mina watanawa bibodasi kasi katumova.’ ”

48 E tutala matausina gala mina Yudia ilagaisi baisa imwasawasi e iyakawolaisi Guyau la biga. E availa availa Yaubada leinagi paila bimovagasisi, matausina idubumaisi.

49 Mapaila Guyau la biga ikaligiaki ambaisa ambaisa mapilasina valu. 50 Mitaga mina Yudia ikasalaisi matausina valu kala tokugwa deli minasina gala mina Yudia giyouvilela ititemmalaisi Yaubada.y E matausina ivitouulasi bilamidadaisi Paulo deli Banaba, e iyabaisi matausina kasitaiyu metoya osi valu mapilasina. 51 E aposetolo ikatusisapaisi pwaipwaiaz okaikesi paila si kabutuvatusi, e isaitaulasi ilosi mapilana Ikonium. * 52 E toligalega tolesi Anitioki saina imwasawasi deli ivakasau Baloma Tobumaboma.

14

Mapilana Ikonium

1 E ikaloubusi baisa makawala tuvaila mapilana Ikonium. Paulo sola Banaba ilosi osi bwala tapwaroru mina Yudia ililivalasi si biga saina mimilakatila mapaila saina bidugaga idubumaisi, mina Yudia deli matausina gala mina Yudia. 2 Mitaga mina Yudia matausina gala bidubumaisi itamnabaisi matausina gala mina Yudia itavilaisi ninasi bivataisi deli totapwaroru. 3 E aposetolo isikaili baisa tuta kaduwonaku, ituvaluwasi ikamatulasi paila Guyau mwada tomitakwai. E matauna Guyau isaiki peula bivagaisi vavagi siligaga deli kaboyowalula, e mapaila Guyau ikibuboti si kamatula kwekamokwita. 4 E tolivalu ikovisisi boda; mimilisi ipiaisi mina Yudia e mimilisi ipiaisi aposetolo.

5 Oluvi matausina gala mina Yudia, deli mina Yudia, e deli goli kasi tokugwa inagaisi mwada biyogagaisi aposetolo, deli bikabidikunaisi matausina. 6 Mitaga aposetolo ilagaisi biga, e isakaulasi ilosi mapilasina Lisitira deli Dabi, olopola Laikonia, deli baisa mapilasina katitaikina. 7 E baisa ikikamitulaisi Bulogala Bwaina.

Mapilasina Lisitira deli Dabi

8 E taitala tau kaikela igei isisu Lisitira, e igau otutala leikaloubusi e lagaila gala kwaitala tuta iloula. 9 Matauna iligalega la biga Paulo. E Paulo bogwa leigisi kidamwa matauna idubumi e gagabila bipilasi bibwaina. Mapaila itobu matala baisa matauna, 10 e ikawota minimani iluki, kawala, “Mwa! Kutokaia e kutobwabwaila.” E matauna nanakwa itomalaula e ivitouula biloula. 11 E tutala tobobawa leigisaisi avaka Paulo leivagi, matausina ivitouulasi wakula obonasi titoulesia mina Laikonia, kawala, “E, ka! Matausina yaubada bogwa eimili tomotasi e leimakaiadasi!” 12 E matausina idokaisi Banaba mwada yagala Siusab e Paulo idokaisi Amesic paila uula matauna tobigitomoya. 13 E Siusa la bwala kwebumaboma eitotu oyosewala valu, e mapaila taitala la tolula imai mimilisi bulumakau deli lala okalapisila. Matauna tolula deli tobobawa magisi bilulasi omitasi aposetolo.

14 Tutala Banaba deli Paulo leilagaisi avaka mwada bivagaisi, e matausina ikisaisi kasi kwama isakaulasi ilokaiasi oluwalaisi tobobawa, iwakulasi, kawasi, 15 “Wi, tauwau! Avaka uula lokuuvagaisi baisa ke? Yakama tomota wala, makawala yokomi goli! Yakama lakama mwada bakakamituli Bulogala Bwaina, mwada bukuligaiwaisi vavagi makwaisina gala dimlela e bukuninavilasi baisa Yaubada Tomomova, matauna tobubuli labuma, watanawa, bolita, deli komwaidona la vavagi makwaisina. * 16 Omitibogwa Yaubada itagwala tomota komwaidosi bivagaisi makawala kasi gulogula. 17 Mitaga tuta komwaidona matauna isakaidasi vavagi makwaisina kidamwa bitavitusaisi matauna metoya ola vavagi bwaina avaka iuvagi; eisakaimi kuna metoya wa labuma, deli kawailuwa okala kweluva, e leisakaimi kʹami deli kulumkolaisi mi mwasawa.” 18 Makawala biga mabigasina aposetolo saina mwau bisilibodaisi tobobawa si lula baisa matausina.

19 E mimilisi mina Yudia leimaisi metoyasi mapilasina Anitioki olopola Pisidia deli Ikonium; matausina itamnabaisi tobobawa bitokailasi, e ikabidikunaisi Paulo ibiaisi matauna oyosewala valu, e idokaisi mwada matauna bogwa eikaliga. 20 Mitaga oluvi todubumi itoulaisi matauna e itokaia ikaimilavau ima ovalu. E eiyam matauna deli Banaba ilokaiasi Dabi.

Ikaimilavausi Anitioki mapilana Siria

21 E Paulo deli Banaba ikamitulaisi Bulogala Bwaina baisa mina Dabi e bidubadu idubumaisi, e itoligalegasi. E oluvi matausina ikaimilavausi baisa Lisitira, Ikonium e oluvi Anitioki mapilana Pisidia. 22 E matausina ikatupewolaisi todubumi deli ikatululutaisi matausina kidamwa biyosivigasaisi si dubumi. E matausina ivitulokaisi, kawasi, “Ibodi bukubanaisi bidubadu mmayuyu e makawala bukusuvisi ola karaiwaga Yaubada.”d 23 Inagaisi tokugwala ekalesiae paila mabudosina ekalesia ambaisa ambaisa. Ininigadasi ipusoposumasi,f e ikasalaisi todubumi baisa Guyau, matauwena goli leidubumaisi.

24 Bogwa ititavinasi mapilasina viluwela Pisidia, e oluvi imaisi mapilana Pampilia. 25 Ikamitulaisi Bulogala Bwaina baisa mina Pega e ivabusisi mapilana Atalia. 26 E isilavaisi baisa ikewasi isuyumilasi baisa Anitioki, paila toekalesia mapilana valu leikasalaisi matausina baisa Yaubada kidamwa matauna bipilasi metoya ola mitakwai paila wotetila makwaina avaka makateki leivigimkulovaisi.

27 E tutala leikotasi Anitioki matausina ikatuyoulisi toekalesia poulotala e ilukwaisi matausina komwaidona avaka Yaubada bogwa leivagi deli matausina e ammakawala matauna bogwa leiulaim kedala dubumi paila matausina gala mina Yudia. 28 E isikailisi baisa tuta kaduwonaku deli todubumi.

15

Gugula mapilana Yerusalem

1 Mimilisi tauwau metoyasi Yudia leimaisi mapilana Anitioki ivitulokisi totapwaroru. Kawasi, “Kidamwa gala kutugwalaimi baisa la Karaiwaga Mosese paila bobug gala gagabila bukubodasi kami katumova.” * 2 E matausina ikominimanisi baisa Paulo deli Banaba, e iuvataisi paila vavagi makwaina. Mapaila toekalesia inagaisi Paulo sola Banaba deli taivila metoyasi Anitioki, ibodi bilosi Yerusalem bikatupoiyaisi aposetoloh deli tokugwala ekalesiai paila vavagi baisa.

3 Toekalesia iwitalaisi matausina ilosi; e tuta matutowena leiviloubusisi Pinisia deli Sameria ilivalasi ammakawala matausina gala mina Yudia eisivilasi baisa Yaubada; e komwaidosi totapwaroru imwamwasila ninasi deli si mwasawa paila baisa. 4 Tuta matutona leiviloubusisi Yerusalem e ibodaisi matausina toekalesia, aposetolo e kasi tokugwa deli. Mapaila ilukwaisi matausina komwaidona vavagi avaka Yaubada bogwa leivagi deli matausina. 5 Mitaga taivila todubumi metoya osi boda Parisi itokaiasi ikaibigasi, kawasi, “Ibodi bitakaraiwagasi matausina gala mina Yudia bibobusi deli bikabikuwolaisi la Karaiwaga Mosese.”

6 Aposetolo deli ekalesia kasi tokugwa isigugulasi budotala mwada binanamsasi paila vavagi makwaina. 7 Bogwa saina tuta kaduwonaku leibibigatonasi e Pita itokaia ikaibiga, kawala, “Ka, segwaia, bogwa kunikolaisi omitibogwa Yaubada ikauwaigu metoya baisa yokomi kidamwa bakamituli Bulogala Bwaina baisa matausina gala mina Yudia, mwada matausina bilegasi e bidubumaisi. * 8 E tuvaila, matauna Yaubada inikoli tomota ninasi olumoulela, e ivituloki la ninabwaila paila matausina gala mina Yudia, paila isaiki Baloma Tobumaboma baisa matausina makawala goli leisakaidasi. * 9 Paila Yaubada gala itakilaidasi mwada ituwoli yakidasi ituwoli matausina; iligaiwa si mitugaga paila uula idubumaisi. 10 Mapaila avaka paila magimi bukuwakolaisi Yaubada baisa tuta? Avaka paila bukusakaisi koni mwau otupwasi matausina todubumi? Paila gala gagabila tubudoiasi kaina yakidasi bitatupaisi koni makwaina. 11 Gala wala. Yakidasi mina Yudia deli matausina gala mina Yudia makawala wala. Paila tadubumaisi Guyau Yesu e imitukwaiyaidasi e ikatumovaidasi, komwaidodasi goli.”

12 Komwaidona boda mabudona ikikwatusi e inakaigalaisi Banaba sola Paulo ikamitulaisi komwaidona kaboyowalula deli vavagi siligaga avaka Yaubada eivagi metoya baisa matausina omitasi matausina gala mina Yudia. 13 Tuta matutona ivenokusi kamatula makwaina, e Yemesaj ikawota, kawala, “Segwaia, kunakaigalaigusi. 14 Makateki Saimoni eikatumiki ammakawala Yaubada ikugwa ivituloki la pilasi paila matausina gala mina Yudia; paila metoya baisa matausina ikau mimilisi ivigaki la tomota titoulela. 15 Tovitoubobuta si biga bogwa eikabubotaisi vavagi makwaisina. Makawala Buki Pilabumaboma kala ginigini isisu,

16 ‘Guyau ikaibiga. Igau oluvi bakaimilavau,

e Debida dalela kasi bwala bavitomiliwoli,

e bakaliivau komwaidona. *

17 Mapaila komwaidosi tomota ambaisa ambaisa bimakaiagusi,

komwaidosi goli matausina gala mina Yudia,

availa availa ladou mwada bavigaki uli tomota.

18 E Guyau ilivala makawala, matauwena omitibogwa leikamituli baisa.’ ”

19 E Yemesa ikaibiga, kawala, “Yeigu adoki gala ibodi bitayogugwesi matausina gala mina Yudia availa availa isisivilasi baisa Yaubada. 20 Mitaga ibodi bitaginisi si leta e bitalukwaisi taga bikamsi avai kaula bomikikila paila uula tomota si semakavi baisa tokolu; e tuvaila, taga bikailasisi; taga bikamsi avai mauna ikatumataisi kidamwa deli buyavilak e taga bikamsi buyavi.l* 21 Paila Mosese la Karaiwaga omitibogwa e lagaila ikikalawasi mina Yudia osi bwala tapwaroru sabate sabate, e mapaila ikikamitulaisi Mosese la biga ambaisa ambaisa.”

Matausina todubumi gala mina Yudia si leta

22 Mapaila aposetolo deli tokugwala ekalesia, e deli toekalesia komwaidosi ikaraiwagasi binagaisi mimilisi toekalesia e biwitalaisi bilokaiasi Anitioki deli Paulo toyo Banaba. E inagaisi taiyu, paila totapwaroru saina itemmalaisi matausina, Yudasa idokaisi igiyuwela Basaba, e deli Sailasa. 23 E matausina ikeulasi miyana leta.

“Kamatokisi. Yakamaisi aposetolo deli tokugwala ekalesia kawitalaisi miyana baisa yokomi semaiasi gala mina Yudia tosisula mapilasina Anitioki, Siria deli Silisia. 24 Lakalagaisi kidamwa mimilisi oma bodasi eiwokaiami eiyogugwesaimi e eimwau ninami paila si vituloki. Taga gala lakakaraiwogaisi bivagaisi makawala. 25 E mapaila lakasigugulasi poulotala e gulitinidesi lakakaraiwagasi bakanagaisi mimilisi touwata bakawitalaisi matausina biwokaiami. Biwaisi deli sedaiasi Banaba sola Paulo, 26 matausina kasitaiyu leikasalaisi titoulesi baisa okaliga mwada biwotetilasi bwaina baisa Guyau Yesu Keriso. 27 E mapaila lakawitalaisi Yudasa deli Sailasa kidamwa bilukwaimi komwaidona makawala avaka lakaginisi baisa yokomi. 28 Paila yakamaisi deli Baloma Tobumaboma kaninitinidesisi gala bakasakaimi avai koni mwau, mesinaku wala makwaisina vavagi bibodaimi bukukwabikaulasi. 29 Taga bukukwamsi avai kaula bomikikila paila uula tomota leisemakavaisi baisa si yaubada tokolu; taga bukukwamsi buyavi; taga bukukwamsi avai mauna leikatumataisi kidamwa deli buyavila; e kuyamataimi taga bukukwailasisi. E kidamwa kuyamataimi taga bukuvagaisi makawala, bogwa bukuvigibauwaisi goli. Mesinaku wala. Yakamaisi, Semia.”

30 Iwitalaisi matausina touwata leilosi Anitioki, e baisa idouwaisi mabudona todubumi budumwaidona isigugulasi e isakaisi miyana leta baisa matausina. 31 Tutala tomota ikikalawaisi miyana imwasawasi sainela paila bigala kasi katuloluta. 32 E Yudasa deli Sailasa matausina tovitoubobuta e mapaila tuta kaduwonaku ibibigatonasi deli totapwaroru ikatauwaisi ninasi e ikatupewolaisi matausina. 33 Isisuaisi baisa paila tuta kaduwonaku, oluvi totapwaroru italapula ninasi e iwitalaisi matausina ikaimilavausi baisa kasi towitala. m

35 Paulo deli Banaba isimwaisi mapilana Anitioki. E baisa ivivitulokisi deli ikikamitulaisi bigala Guyau; e bidubadu eipilasaisi sosola.

Paulo toyo Banaba itavilevisi

36 Igau oluvi Paulo iluki Banaba, kawala, “Kaina bitakaimilavau bitavakawoli sedaiasi totapwaroru ambaisa ambaisa leitakamitulibogwi bigala Guyau, e bitanevi ammakawala kasi lumkola.” 37 Banaba magila mwada bilauwaisi Yoni Maka e deli bilosi, 38 mitaga Paulo idoki gala ibodi, paila uula matauna leiuwovilan eisilavi matausina baisa mapilana Pampilia e gala bipeuloki bivakwabu matausina osi wotetila okala vigimkovila. * 39 Mapaila ikominimanisi sainela e itavilevisi. Banaba ilau Maka ikewasi bilosi Saipirosi, 40 mitaga Paulo inagi Sailasa. Totapwaroru ikasalaisi matausina baisa Yaubada kidamwa matauna bipilasi metoya ola mitakwai. E oluvi isilavaisi mapilana.o 41 E isumwaisi ititavinasi mapilasina Siria deli Silisia, e Paulo ikatupewoli mabudosina ekalesia.

16

Timoti ititavinasi deli Paulo toyo Sailasa

1 E Paulo ililoula ila ovalu Dabi deli Lisitira. E ka, taitala todubumi yagala Timoti mesisiki baisa; e matauna inala minana nadubumi, vilela Yudia, mitaga tamala guma Girisi. 2 Komwaidosi totapwaroru baisa Lisitira deli Ikonium ikabwailisi Timoti. 3 Paulo magila bikau Timoti bilosi deli matauna, mapaila ibobu matauna.p Uula matauna leivagi baisa paila komwaidosi mina Yudia tosisula valu mapilasina ikatetasi kidamwa tamala guma Girisi. 4 E ititavinasi ovalu mapilasina isakaisi kasi karaiwaga todubumi, avaka avaka aposetolo deli tokugwala ekalesia einagaisi mapilana Yerusalem, e ilukwaisi matausina kidamwa ibodi bikabikuwolaisi makwaisina karaiwaga. 5 E mapaila komwaidona mabudosina ekalesia leipeula si dubumi e tuta komwaidona isisiniveka kasi bawa.

Mapilana Tiroasa Paulo igisi kilisala

6 E matausina ititavinasi mapilasina Periga deli Galetia; e Baloma Tobumaboma gala itugwali matausina kidamwa bisuvisi e bikamitulaisi biga mapilana Esia. 7 E oluvi bogwa leimaisi katitaikina okaligeila Misia, e ivigikonaisi mwada bilosi Bitinia, mitaga Bilomala Yesu gala itagwala bivagaisi makawala. 8 E mapaila isaitaulasi ivawalaiyaisi Misia e ivabusisi Tiroasa. 9 E wa bogi makwaina Paulo igisi kilisala taitala guma Masedonia itotu e ininigadi matauna, kawala, “Kumakaiamasi mina Masedonia bukupilasaimasi!” 10 E makawala bogwa leigisi makwaina kilisala e saina nanakwa kakatubaiasasiq paila bakatapelasi mapilana Masedonia, paila kadokaisi Yaubada bogwa leidouwaimasi kidamwa bakakamitulaisi Bulogala Bwaina baisa tomotala mapilana.

Mapilana Pilipai minana Lidia ininavila

11 E kasilavaisi Tiroasa kakewasi kadoutaulasi simla Samodiresi kakotasi, e eiyam kakewavausi kakotasi mapilana Niapoli. 12 Metoya baisa kalosi okidodina baisa mapilana Pilipai, makwaina viloumatala viluwela Masedonia. Baisa mina Roum eibudaisi si valu. Kasisuaisi mimilisi yam ovalu makwaina. 13 E wa yam sabate kasunapulasi metoya ovalu kalosi odadana waya ambaisa kadokaisi baisa ibodi mina Yudia si kabonigada. E kasilaisi kabibigatonasi deli vivila minasina leisigugulasi baisa. 14 E natala minasina bogwa ilagaimasi, minana yagala Lidia vilela Taiataira, e minana kala togimwala karekwa kala vau dairarugu yavivivila. Minana ititapwarorur baisa Yaubada; e Guyau iulaim nanola kidamwa biligimlili avaka Paulo eibibigitoni. 15 E minana deli la ula ibapitaisasi. Oluvi minana inigadaimasi, kawala, “Kidamwa kudokaigusi yeigu nadubumi mokwita baisa Guyau, kumaisi ogu bwala tasisuaisi.” E imnabaimasi deli la mitakwai mwada bakalokaiasi, e katagwalasi.

Mapilana Pilipai kabodasi bwala katupipi

16 Kwaitala yam tutala kalosi okabonigada e kabodaisi natala vivila ula. E minana ivivitoubobuta uula nakabaloma. Saina bidubadu mani kala silava paila kala tokwaraiwaga paila tuta tuta ikikalamimi. 17 E minana iiyeikulaimasi deli Paulo e idoudou kawala, “Ka! Matausina tauwau la towotetila Yaubada saina Towalakaiwa sainela. Matausina ikikamitulaisi baisa yokomi kedala momova!” 18 E minana yam bidubadu eiuvagi makawala, mitaga Paulo iyomwau nanola e itovilaki minana e iluki baloma, kawala, “Yeigu wodola Yesu Keriso, mapaila akaraiwogaim kusilavi minana!” E makwaina wala momwa baloma isunapula.

19 E tutala minana kala tokwaraiwaga bogwa leigisaisi si kaikula mani leitamwau, e matausina iyosisi Paulo sola Sailasa ibiasi imaiyaisi obikubaku omitasi kasi tokugwa. 20 E tokugwa imaiyaisi matausina omitasi tokwaraiwaga mina Roum e ilukwaisi matausina, kawasi, “Tauwau matausina mina Yudia e saina iyomitulaisi pikolela valu. 21 E ivitulokisi kasi gulogula makwaisina gala ibodi da karaiwagasi, paila yakidasi mina Roum gala bitabokulaisi kasi gulogula.” 22 E saina tobobawa tuvaila ikominimanisi deli matausina.

E tokwaraiwaga ivililaisi kasi kakapula Paulo sola Sailasa, ikaraiwagasi biwaiyasi matausina. 23 E igau iwawaiyasi matausina saina minimani, ilauwaisi ikatupipaisi wa bwala katupipi, ikaraiwogaisi toyamata bikoyasi yoyu bipeula. 24 E tutala ilagi kala karaiwaga, toyamata ilavi matausina ilosi matabudona olumoulela bwala e ikopitukwaisi kaikesi deli buboyu kai bubomomwau.

25 E okala kalu valu bogwa olubulotoula Paulo sola Sailasa ininigadasi deli iusiwosisi kala yakaula Yaubada, e komwaidosi tokwatupipi inakaigalaisi matausina. 26 Saina nanakwa likuliku kwaiveka ilumkolaisi iiyagi tumilela bwala katupipi iigayega komwaidona. Nanakwa wala lulu komwaidona ikapogegasi, e katupipi komwaidona ikapogegasi ikapusisi. 27 E toyamata bwala katupipi eikulumamata e tuta matutona igisi lulu makaduyosina bogwa eikapogegasi, idoki mwada komwaidosi tokwatupipi bogwa eisakaulasi. Ibiigili la puluta mwada bikatumati titoulela. 28 Mitaga Paulo ilupaki weya saina peula, kawala, “Sogu, taga kuyogagaim. Yakamaisi komwaidomasi wala lakasisuaisi baisa!”

29 E toyamata bwala katupipi idou bimaiyaisi kaitapa ikolubeigoguna ila ikapusi okaikesi Paulo sola Sailasa deli kala tatuva wowola. 30 Oluvi ivakadi matausina isunapulasi e ikatupoi, kawala, “Tommoya, ammakawala bavigaki kidamwa bamova?”

31 Ivitakaulokaisi, kawasi, “Kudubumi Guyau Yesu, e bukumova, yoku deli m ula komwaidosi.” 32 E ikikamitulaisi la biga Guyau baisa matauna deli la ula komwaidosi. 33 Tuta matutowena wala katupwaila bogi toyamata bwala katupipi ilau e iwini kasi lewa, e tuta makwaina matauna deli la ula ibapitaisasi. 34 Imai Paulo sola Sailasa ola bwala e isaiki kaula ikamsi. Matauna deli la ula komwaidosi ivakasau mwasawa paila uula tuta matutowena matausina idubumaisi Yaubada.

35 E eiyam tokwaraiwaga mina Roum iwitalaisi mimilisi tokugwala tokwabilia bilukwaisi toyamata bwala katupipi, kawasi, “Kutanekwaisi matausina bilosi.”

36 Mapaila toyamata iluki Paulo, kawala, “Matausina tokwaraiwaga leilukwaimasi bakatanekwaimi som Sailasa. E mapaila bukusunapulasi kadai, e manum wala bukulosi.”

37 Mitaga Paulo iluki matausina tokugwa, kawala, “Gala wala ibanaisi kama pakula avai mitugaga. Mitaga leiwawaimasi tomota omitasi, e yakama mina Roum tatouma!s Tuvaila isailimasi olumoulela bwala katupipi. E tuta baisa magisi bikiumsi biwitalaimasi ke? Gala wala! Ibodi wala matausina tokwaraiwaga mina Roum titoulesi bimakaiamasi e bitanekwaimasi.”

38 E matausina bwala katupipi kala toyamata isolasi si biga baisa matausina tokwaraiwaga mina Roum. E tutala ilagaisi mwada Paulo deli Sailasa mina Roum tatousi ikokolasi. 39 Mapaila tokwaraiwaga imakaiasi ilivalasi biga taimelu baisa Paulo toyo Sailasa. Oluvi ivakadaisi ivisunupuloiyaisi matausina metoya wa bwala katupipi e inigadaisi bisilavaisi mapilana valu. 40 E Paulo deli Sailasa isilavaisi bwala katupipi ilokaiasi ola bwala Lidia. E baisa ibodaisi totapwaroru, ikatululutaisi matausina e oluvi ilosi.

17

Mapilana Tesalonaika

1 Paulo deli Sailasa iluluvapelasi mapilasina Ampipoli deli Apolonia, e leimaisi mapilana Tesalonaika, e baisa itotu kwaitala si bwala tapwaroru mina Yudia. 2 E makawala la bubunela, Paulo isuvi osi bwala tapwaroru. Olumoulela kwaitolu sabate ibubwagwagu baisa tomota metoya Buki Pilabumaboma kala ginigini, 3 ikikatumiki deli ililakasi baisa matausina kidamwa Mesaiat ibodi bilumkoli mmayuyu, bikaliga e bitokaia bimovavau goli. E Paulo ikaibiga, kawala, “Matauna Yesu, matauna goli lakakamituli baisa yokomi, e matauwena Mesaia.” 4 E mimilisi matausina isimokwitasi isegolaisi Paulo sola Sailasa; e mimilisi tuvaila, saina budoveka matausina mina Girisi ititemmalaisi Yaubada, deli bidubadu minasina giyouvila.

5 Mitaga mina Yudia ipogisi e ikauwaisi mimilisi tonamakava bubunesi gaga, ititogugulasi obukubaku e iwaiweyasi olopola valu, e saina mogega itokaia. E iviviasi la bwala taitala tau yagala Yeisoni odakuna, e inainevisi Paulo sola Sailasa mwada bimaiyaisi omitasi tomota. 6 Mitaga tutala gala ibanaisi matausina e itovilasi iyosisi Yeisoni ibiasi deli mimilisi totapwaroru tuvaila, e imaiyaisi omitasi tokwaraiwogala valu e iwaiweyasi kawasi, “Matausina tauwau iiyomatulasi pakula baisa valu valu komwaidona. E baisa tuta leimakaiadasi oda valusi 7 mitaga Yeisoni isivigasi matausina ola bwala. Matausina ikoulovaisi Giyouveka la karaiwaga e ikikaibigasi mwada taiyuwela guyau isisu e matauwena yagala Yesu.” 8 E biga mabigasina iyogibuluwi tobobawa deli valu kala tokwaraiwaga, e saina mogega itokaia. 9 Valu kala tokwaraiwaga ikaraiwogaisi Yeisoni deli sala bimapusi wa mani avaka ibodi kasi taneku, e oluvi itugwalaisi matausina ilosi.

Mapilana Beria

10 E bogwa leidudubila, totapwaroru iwitalaisi Paulo deli Sailasa ilosi mapilana Beria. E tutala leiviloubusisi ovalu ilosi osi bwala tapwaroru mina Yudia. 11 Tomotala mapilana valu saina toninitalapula, ikalisauwaisi mina Tesalonaika. Paila saina magisi biligalegasi biga, e yam yam ikikalawasi Buki Pilabumaboma mwada bibanaisi avaka kala kamokwita Paulo la biga. 12 E bidubadu matausina idubumaisi. E deli bidubadu vilesi Girisi giyouvila deli bidubadu mina Girisi tauwau makawala goli idubumaisi. 13 Mitaga tutala mina Yudia tolesi Tesalonaika ilagaisi kidamwa Paulo leikikamituli bigala Yaubada mapilana Beria, e matausina leimaisi baisa ititamnabaisi deli ikobilibilaisi tomota, mwada tuvaila kominimani bitokaia. 14 E nanakwa totapwaroru iwitalaisi Paulo bivabusi bila olumata, mitaga Sailasa sola Timoti kasitaiyu bisimwaisi Beria. 15 Oluvi matausina leivakoulisi Paulo imaiyaisi mapilana Adeni. Oluvi matausina ikaimilavausi Beria imaiyaisi Paulo la karaiwaga baisa Sailasa sola Timoti kidamwa binanakwasi bimakaiasi matauna.

Mapilana Adeni

16 E Paulo itutuli Sailasa sola Timoti mapilana Adeni. Igisi valu ivakasau tokolu e nanola saina mmayuyu. 17 Mapaila ibibigatonasi osi bwala tapwaroru mina Yudia, baisa mina Yudia deli matausina gala mina Yudia availa availa ititapwarorusiu baisa Yaubada; deli yam yam ibibigatonasi obikubaku deli availa availa ililoulasi makadana. 18 Tuvaila mimilisi tovituloki metoya osi boda Epikuriov deli Sitowikiw ikominimanisi deli Paulo. Mimilisi ikaibigasi, kawasi, “Woo! Tauwau, avaka matauna tokapatula biga mwada bilivala?”

E mimilisi ikaibigasi, kawasi, “Kaina matauna kala tokamituli matausina yaubada togilagala kadai!” Ilivalasi baisa paila Paulo ikikamituli Yesu deli la movavau. 19 Mapaila ivakoulisi Paulo e imaiyaisi omitasi mabudona boda valu kala toyamata,x yagala Ariopago,y kawasi, “Magimasi bakanikolaisi baisa vavagi kwaivau lokuvivituloki. 20 Paila lakalagaisi mimilisi vavagi lokulivala kala lega doudoga otaigamasi, e magimasi bakanikolaisi vavagi makwaisina uula.” 21 Paila komwaidosi mina Adeni deli matausina togilagala leisisuaisi baisa isisimakavasi wala tuta komwaidona paila magisi biligalegasi deli bililivalasi avai vavagi kwaivau.

22 Mapaila Paulo itomalaula omitasi togugula baisa Ariopago,z ikawota kawala, “Ka! Yokomi mina Adeni. Komwaidona avaka lagigisi ikikamitulaimi yokomi saina mbwailimi tapwaroru. 23 Paila latitavina olumoulela mi valu e lagisi omi bwala tapwaroru, abani kwaitala kabolulaa deli kala ginigini, ‘Baisa takabomaisi paila taitala yaubada gala tanikolaisi.’ E lokutemmalaisi taitala Yaubada deli mi bubeikam, e matauwena goli baisa tuta avivitulokaimi. 24 Yaubada matauna valu watanawa kala tobubuli deli vavagi komwaidona isisu odabala pwaipwaia, matauna Guyoula labuma deli watanawa, e gala ibodi bisisu wa bwala kwebumaboma tomota eikaliakaisi oyumasi. * 25 E matauna gala magila kwaitala vavagi tomota oyumasi bivagaisi paila matauna, mitaga matauna titoulela leisaiki momova, yagisa, deli vavagi komwaidona baisa tomota komwaidosi goli. 26 Metoya baisa taitala taub ibubuli komwaidosi mina watanawa avai dala avai dala, e isaiki si valu baisa ovalu watanawa komwaidona. E matauna inigibogwi paila si tuta ambaisa bisisuaisi, deli ammakawala si valu kala kalitutila. 27 Ivagi baisa makawala mwada mina watanawa binainevisi matauna kaina bikabakakavasi mwada bibanaisi matauna. Mitaga Yaubada gala isikaduwonaku metoya baisa availa yakidasi taitala taitala. 28 Paila makawala taitalac eigini,

‘Tasisuaisi tamwamovasi taliloulasi metoya baisa matauna.’

E, makawala mimilisi yokomi mi tobutu wosid eikaibigasi. Kawasi,

‘Yakidasi tuvaila litula.’

29 Kidamwa yakidasi litula, gala ibodaidasi bitadokaisi Yaubada migila mwada makawala minasina tokolu, avaka tokwabitam leibubulaisi e leiyoudilaisi metoya goula, kaina siliba, kaina dakuna. 30 E omitibogwa Yaubada ininilavi tomota avaka si bubunela, paila matausina gala ikikatetasi Yaubada nanola. Mitaga baisa tuta ikaraiwogi komwaidosi tomota ambaisa ambaisa kidamwa bininavilasi metoya osi mitugaga. 31 Paila bogwa iluvituti kwaitala yam makwaina yamla yakala e binagi duwosisia baisa yakidasi mina watanawa. Paila einigibogwi taitala kidamwa matauna toyakala. E ka! Bogwa leisakaidasi uulotoula gagabila bitadubumaisi baisa, paila leitokowoi matauwena e imovavau!”

32 Tutala matausina bogwa leilagaisi Paulo eilivala paila taitala eitokaia imovavau goli, e mimilisi matausina ivigaki kasi yousokana baisa matauna. Mitaga mimilisi matausina eikaibigasi, kawasi, “Yakamaisi magimasi bakalegavausi avaka lokulivali.” 33 Mapaila Paulo isilavi gugula. 34 Mimilisi matausina ipiaisi matauna e idubumaisi; taitala matausina Daionisio, matauna taitala kala boda Ariopago, e natala vivila yagala Damari, e deli mimilisi tuvaila.

18

Mapilana Korinita

1 E igau oluvi Paulo isilavi Adeni e ilokaia mapilana Korinita. 2 E ila baisa ibodi taitala guma Yudia yagala Akila, la valu tatoula Ponitio, makateki leima metoya Itali sola la kwava Pirisila. Paila Kolodioe matauna mina Roum si guyau ikaliyabi komwaidosi mina Yudia bisilavaisi mapilana Roum. Paulo ilokaia mwada bibodi matausina, 3 e isikaiwa matausina deli iiyoudilasi. Paila matausina tobisibasi karekwa bivigakaisi buliyoyova, e metoya osi paisewa makwaina ititakunasi kʹasi. E Paulo tuvaila la paisewa bisibasi karekwa makawala matausina. 4 E ibubwagwagu wa bwala tapwaroru sabate kwaitala kwaitala, iuvigikoni mwada bivisivili mina Yudia toyo mina Girisi.

5 Tuta matutona Sailasa sola Timoti eiviloubusisi metoya Masedonia, Paulo itugwali la tuta komwaidona paila bikamituli Bulogala Bwaina, deli isilasola baisa mina Yudia paila Yesu matauna Mesaia. 6 Mitaga tutala isilibodaisi deli ibigigagaisi matauna, Paulo ikavisaki la kosomapu baisa matausina mina Yudia. Itovila, isapi tubumyouf metoya okala kakapula, e oluvi iluki matausina, kawala, “Ka, kidamwa bukutamwausi, kami pakula wala titoulemi paila baisa. E yeigu gala agu pakula. Tuta baisa balokaia matausina gala mina Yudia.” 7 E itokaia isilavi matausina, ilokaia ola bwala Taito Yusito isisu deli matauna. Paila matauna gala guma Yudia, e ititapwarorug baisa Yaubada. E la bwala itotu opapala mina Yudia si bwala tapwaroru. 8 E Kirisipo, matauna kasi tokugwa paila mina Yudia si tapwaroru, matauna idubumi Guyau deli la ula komwaidosi, e bidubadu mina Korinita tuvaila eilagaisi la kamituli Paulo idubumaisi e ibapitaisasi.

9 E bogi kwaitala Paulo igisi kilisala, e Guyau iluki matauna, kawala, “Gala bukukokola, kulilivala wala, taga kukwapatu; 10 paila yeigu deli yoku tasivaduli. Gala availa gagabila biyogagaim, paila bidubadu uli tomota isisuaisi mapilana valu.” 11 E Paulo isisu makwaina valu kwaitala taitu bubotala, iuvituloki tomota Yaubada la biga.

12 E tutala mina Roum inagaisi Galioh bitokwaraiwaga mapilana Akaia, tuta matutona wala mina Yudia igugulasi iyosisi Paulo ilauwaisi okaboyakala. 13 Kawasi, “Tau matauna iuvigikoni mwada bivisivili tomota ninasi bitapwarorusi baisa Yaubada wa keda ituwoli, e keda makadana gala ibodi ma Karaiwagasi.”

14 Paulo makateki bilivala e tuta matutona Galio iluki mina Yudia, kawala, “Kidamwaga baisa avai sula kaina avai nanamsa pupagatu bogwa isunapula, baisa bibodaigu bapeuloki baisa yokomi mina Yudia. 15 Mitaga baisa kukominimanisi paila biga deli yegila deli paila mi Karaiwaga titoulemi. Mapaila yokomi wala titoulemi bukunagaisi avaka kala duwosisia. Yeigu gala bayakala paila vavagi makwaisina.” 16 E iyabi matausina isunapulasi metoya okaboyakala. 17 Komwaidosi iyosisi Sositeni, matauna kala tokugwa mina Yudia si bwala tapwaroru, e iwawaiyasi matauna omatala kaboyakala. Mitaga Galio idoki gala avaka dimlela.

Ikaimilavausi mapilana Anitioki

18 Paulo isisu wala Korinita deli totapwaroru bidubadu yam. Oluvi isilavi matausina e ikewasi deli Pirisila toyo Akila bilosi mapilana Siria. Igau gala bikewasi, tutala isisu mapilana Kenikiria leikatotila omatala Yaubada kidamwa bikabomi titoulela kwaivila yam. Oluvi iviliu kulula,i paila kabutuvatusi la kikila kala vigimkovila. * 19 Imaisi Epeso, e baisa Paulo isilavi Pirisila sola Akila. Matauna ila wa bwala tapwaroru ikominimanisi deli mina Yudia. 20 Inigadaisi mwada bisikaim deli matausina paila mimilisi yam, mitaga gala itagwala. 21 Mitaga tutala isilavi matausina, iluki kawala, “Kidamwa wala Yaubada nanola makawala, yeigu bakaimilavau baisa yokomi.” Mapaila ikewa isilavi Epeso.

22 Tuta matutona ikota mapilana Sisaria e isaitaula ila Yerusalem ibodi toekalesia. Oluvi ila Anitioki. 23 Bogwa isisu tuta kaduwonaku baisa, oluvi isilavi mapilana.j E ititavina mapilasina oluwalaisi Galetia deli Pirigia, ikikatupewoli komwaidosi todubumi.

Apolo isisu mapilasina Epeso deli Korinita

24 E taitala guma Yudia yagala Apolo, la valu tatoula Alekisaniria, eimaga Epeso. Matauna tobigitomoya deli saina toninitalapula paila Buki Pilabumaboma kala ginigini komwaidona. 25 Bogwa ibani kala vituloki Kidikedala Guyau,k e deli la salau ililivala deli iuvituloki avaka kala duwosisia livalela Yesu. Mitaga matauna eikau bapitaiso metoya baisa Yoni Tobapitaisi wala.l 26 Ivitouula ilivala deli la tuvaluwa osi bwala tapwaroru mina Yudia. Tutala Pirisila sola Akila ilagaisi matauna ivakoulisi ilauwaisi osi bwala, ilakasaisi kidikedala Guyau baisa matauna bikateta kala duwosisia. 27 E Apolo inagi kidamwa bila Akaia, mapaila totapwaroru mapilana Epeso mwada bipilasaisi matauna e iginisi si leta sesia totapwaroru mapilana Akaia. Inigadaisi matausina bibodaisi matauna Apolo. Tuta matutona ilokaia ivigaki saina kwaiveka pilasi baisa matausina, availa availa eidubumaisi metoya baisa Yaubada ola mitakwai. 28 Matauna kala livala paila Yesu saina mimilakatila, e mapaila ivitububoti omitasi tomota komwaidosi paila mina Yudia si sopa, ikabuboti metoya okala ginigini Buki Pilabumaboma kidamwa Yesu matauna Mesaia.

19

Paulo isisu mapilana Epeso

1 Apolo isisu Korinita. E Paulo ititavina oluwala mapilanam e iviloubusi Epeso. E baisa eibodi mimilisi toligalega, 2 e ikatupoi, kawala, “Tutala kudubumaisi, ki, sitana kulumkolaisi Baloma Tobumaboma kaina gala?”

E ivitakaulasi, kawasi, “Gala avai tuta kalagaisi kaina isisu matauwena Baloma Tobumaboma.”

3 E Paulo ikatupoivau, kawala, “Ammakawala, avai bapitaiso lokubapitaisasi?”

Ivitakaulasi, kawasi, “Kabapitaisasi metoya Yoni ola bapitaisi.”

4 Paulo ikaibiga, kawala, “Yoni ibapitaisi matausina availa availa ininavilasi paila si mitugaga. E iluki mina Isireli ibodi bidubumaisi matauna kala toyeikuli, matauwena yagala Yesu.” *

5 E tutala bogwa ilagaisi baisa, matausina toligalega ibapitaisasi oyagala Guyau Yesu. 6 Paulo iyosali yamala ikiwoti matausina e Baloma Tobumaboma ibusi baisa matausina. E ililivalasi biga belobelo,n deli ikamitulaisi Yaubada la biga. 7 E matausina kasi bawa kaina iboda tailuwotala taiyu.

8 E Paulo yam yam isusuvi mina Yudia osi bwala tapwaroru. E tubukona natolu ibibigatona deli la tuvaluwa baisa tomota, ikamitilaki mwada bikatetasi paila Karaiwogala Yaubada. 9 Mitaga mimilisi ninasi kasai e ipakaisi dubumi ibigigagaisi Kidikedala Guyauo omitasi boda budumwaidona. Mapaila Paulo isilavi matausina e ilosi deli toligalega; e yumyambwata ikamitilaki baisa availa availa ola bwala vituloki Tirano.p 10 E kwaiyu taitu iuvagi makawala, mapaila komwaidosi tolesi mapilana Esia, mina Yudia deli matausina gala mina Yudia, ilagaisi la biga Guyau.

Tailima taiyu Sikeva litula

11 E Yaubada ivagi mimilisi vavagi siligaga sainela metoya oyamala Paulo. 12 Paila Paulo kala kakapula kaina kala yagesi tomota bilauwaisi bisakaisi tokwatoula e biwokuva kasi katoula deli baloma gaga bisunapulasi bisilavaisi matausina. 13 E mimilisi mina Yudia ititavinasi ibubulisauwaisi baloma gaga. E matausina tuvaila ivigikonaisi mwada bibulisewasi metoya ola peula Yesu. Ilukwaisi baloma gaga, kawasi, “Akaraiwogaim metoya ola peula matauna Yesu, matauwena Paulo ikikamituli.” 14 Paila taitala mina Yudia si Tolula Toveka yagala Sikeva, e litula tailima taiyu eiuvagaisi makawala.

15 Mitaga baloma gaga iluki matausina, kawala, “Bogwa anikoli matauna Yesu, e tuvaila Paulo. Mitaga yokomi - avai tauwau yokomi?”

16 E matauna eisikaila baloma gaga itokaia saina kala leiya iwawaiya matausina ikisi kasi kwama ikatubuyavi e ibokavili matausina e tomdumwadu isakaulasi isunapulasi metoya ola bwala e ibutusi. 17 E komwaidosi mina Yudia deli matausina gala mina Yudia tosisula Epeso ilagaisi baisa; e komwaidosi ikokolasi sainela, deli matauna Guyau Yesu ibani kala taimamila sainela. 18 E bidubadu todubumi imaisi ikamitulaisi mimilakatila avaka avaka eiuvagaisi, omitasi komwaidosi. 19 E bidubadu omitibogwa tomigameguva imaiyaisi si buki e ikougugulaisi igabwaisi omitasi tomota komwaidosi. E ikalawasi mapilasina buki mapusi iboda 50,000 kina.q 20 E tomota itutuvakau ninasi paila vavagi makwaisina, e mapaila la biga Guyau ikikaligiaki e isisiniveka.

Kominimani deli mogega itokaia mapilana Epeso

21 E bogwa leiwokuva vavagi makwaisina oluvi Paulo ininanamsa e inagir mwada bititavina mapilasina Masedonia e Akaias e bisaitaula bila Yerusalem. E ikaibiga, kawala, “Bavagi makawala e oluvi ibodaigu wala bala avakawali Roum.” 22 Mapaila iwitali taiyu kala topilasi, matausina Timoti sola Erasito, bilobogwasi Masedonia; mitaga Paulo igau ititavina tuvaila olumoulela mapilana Esia.t

23 E tuta baisa goli kwaitala vavagi mwau itokaia mapilana valu Epeso paila uula Kidikedala Guyau.u 24 Isisu taitala tau yagala Demeterio. E matauna tokabitam toyoudilela tanumnumta siliba, e deli kala topilasi ibubulaisi avaka kala gigisa makawala la bwala kwebumaboma si yaubada minana yagala Atemi;v e makwaisina bwala kwebumaboma siliba matauna igigimoli, e toyoudila komwaidosi ibanaisi mani bidubadu. 25 Mapaila Demeterio idou bimaisi e isigugulasi matausina toyoudila deli mimilisi tuvaila si paisewa makawala, e iluki matausina, kawala, “Tauwau! Kunikolaisi tasibwabwailasi da guguwasi bidubadu uula paisewa makwaina. 26 Kaina lokugisaisi lokulagaisi matauwena Paulo avaka eiuvagi. Paila ikikaibiga avai yaubada tomota eibubulaisi mwada minasina gala wala yaubada. E bogwa eitomgwaga, paila bidubadu tomota idokaisi ikamokwita goli. Ka, mimilisi baisa oda valusi Epeso, deli katitaikinela pilamwaidona mapilana Esia idokaisi ikamokwita. 27 E kala gaga tomota bidokaisi avaka taiyoudilaisi gala wala dimlela. E tuvaila kala gaga vituloki makwaina bivabu la bwala kwebumaboma Atemi, minana yaubada naveka, e deli tomota bikaluwouwaisi minana. Paila komwaidosi mina Esia itapwarorusi baisa minana yaubada, deli goli mina watanawa ambaisa ambaisa!”

28 E tobobawa ilagaisi baisa e igibuluwasi sainela, iwaiweyasi kawasi, “Saina navakaigaga minana Atemi da yaubadasi mina Epeso!” 29 E saina mogega itokaia ikaligiaki mapilana valu komwaidona. E taiyu mina Masedonia yagasi Gaiyo deli Arisitako eititavinasi deli Paulo. Tobobawa iyosisi matausina kasitaiyu ibiasi e ilauwaisi wa bwala gugula. 30 Paulo titoulela magila bitotu omitasi tobobawa mitaga todubumi gala itugwalaisi matauna. 31 E mimilisi tokwaraiwaga mapilana valu, matausina sala Paulo, tuvaila iwitalaisi biga baisa Paulo inigadaisi peula taga biyoumatila titoulela wa bwala gugula. 32 E gugula budumwaidona imogegasi sainela. Mimilisi iwaiweyasi avaka uula e mimilisi iwaiweyasi uula ituwoli; paila komwaidosi gala bikikatetasi avaka uula leititogugulasi. 33 Mina Yudia ileitupaisi Alekisana bila bitotu omitasi tobobawa; e mapaila mimilisi tomota idokaisi matauna uula vavagi makwaisina eitokaia. E Alekisana iyosali yamala mwada bikapatusi tobobawa e ivigikoni mwada bikamitububuli uula pakula. 34 Mitaga tutala ivitokaisi tolosila guma Yudia, komwaidosi kaigitinidesi ituwotuwasi idoudousi, kawasi, “Saina navakaigaga Atemi da yaubadasi mina Epeso.” E iyayosasi wala ilalavi.

35 E kala vigimkovila mina Epeso si togugula kala tokugwa ikatuminum ninasi tobobawa e ikapatusi. Ikaibiga, kawala, “Tauwau mina Epeso! Komwaidosi inikolaisi la bwala kwebumaboma Atemi navakaigaga kala toyamata yakidasi mina Epeso, e tuvaila tayamataisi makwaina dakuna kwebumaboma leikapusi leima metoya wa labuma. 36 E gala gagabila availa biyakali vavagi makwaisina. Mapaila ibodi bukumanumsi e taga bukuninagowasi. 37 Lokumaiyaisi matausina itotusi baisa mitaga gala iveilausi metoya avai bwala kwebumaboma, e gala ibigigagaisi minana da yaubadasi. 38 Kidamwa Demeterio deli la boda magisi biyakalasi availa deli - ka, isim yamla yakala deli toyakala. Gagabila goli deli sesia biyakalasi baisa. 39 Mitaga kidamwa magimi avaka tuvaila, ibodi kala kiduwosisia togugula komwaidosi omitasi. 40 Paila yam makwaina kala mwau kaina kada tokwaraiwagasi bilulukwaidasi biga mwau paila baisa saina mogega lagaila. Gala isim uula mogega makwaina e gala gagabila bitamapwaisi avaka uulela.” 41 Ililivala e ikalogusa, oluvi iyabi tobobawa e ilosi.

20

Paulo ilokaia Masedonia deli Akaia

1 Igau eiwokuva mogega, Paulo idou todubumi leimaisi, ikatululuti matausina. E itali matausina, isilavi, isila ila Masedonia.w 2 E ititavina valu makwaisina ikatululuti tomota bidubadu biga; oluvi imakaia Akaia,x 3 e isisu baisa natolu tubukona. E leikatubaiasa mwada bila mapilana Siria, mitaga ilagi mina Yudia mwada bisinapwaisi matauna, mapaila inagi bikaimilavau bila mapilana Masedonia. 4 Matauna Sopeta latula Piro guma Beria ivakwabu matauna, e tuvaila goli Arisitako sola Sikanido tolesi Tesalonaika, e Gaiyo guma Dabi, Timoti, e deli Taikiko sola Tiropimo mina Esia. 5 E matausina ilobogwasi Tiroasa e baisa itutulaimasi.y 6 Mitaga yakamaisi ikugwa kakamsi Beredi Gala Deli Kala Yisi Pakalaz e oluvi kasilavaisi Pilipai kakewasi, e yam kwailimala kabodaisi matausina mapilana Tiroasa, e komwaidomasi kasisuaisi baisa yam kwailima kwaiyu.

Kala vigimkovila Paulo la viloubusi mapilana Tiroasa

7 E Sadada koyavia kasigugulasi gulitinidesi paila kalubaila kamkomla.b E Paulo ililivala baisa tomota e iyayosi wala bigatona ilubulotoula, uula igau biyam bisilavi matausina. 8 E saina bidubadu kaitapa matabudona walakaiwa ambaisa makasisikaisi. 9 Taitala toulatila yagala Yutiko isibodi winidowa; e Paulo ililivala ililivala Yutiko ititabasi imisiwoya, e metoya obuligitolula bwala ilisalau ima opwaipwaia. E ilupaisi matauna e bogwa eikaliga. 10 Mitaga Paulo ibusi iyosi ikaipapi matauna, kawala, “Taga kuninayuwasi; matauna tomomova wala!” 11 E Paulo imwenavau matabudona olakaiwa, e ivitouulasi bikamsi. E ibibigatonasi wala deli matausina iyumki igau iyuwoula kalasia, e Paulo isilavi matausina. 12 E matauna toulatila ilauwaisi ovalu tomomova wala, e saina imwasawasi.

Kasilavaisi Tiroasa kalokaiasi Mileto

13 Mitaga yakamaisi kakugwasi wa waga e kakewasi kalosi mapilana Asosi, baisa mwada bakadidagaisi Paulo. Paulo bogwa ilukwaimasi bakavagaisi makawala, paila matauna bivakaiwa bila mapilana valu. 14 Tuta matutona ibodaimasi mapilana Asosi e kadidagaisi matauna kalokaiasi mapilana Mitilini. 15 E bogwa kakutolovasi metoya baisa kakewasi eiyam kadoulaguvasi Kaiyo. Eiyam tuvaila kadoubusisi kamaisi Semo e yam makwaina oluvi kakotasi Mileto. 16 Paulo gala magila bibusi Epeso, idoki bidoutaula wala, mwada gala biyomadi la tuta mapilana Esia. Mwada binanakwa biviloubusi Yerusalem, kaina bibodi okala yam Penitikosi,c kidamwa goli gagabila.

Paulo italoi ekalesia kasi tokugwa mina Epeso

17 Metoya Mileto Paulo iwitali biga ila mapilana Epeso, iluki tokugwala ekalesiad kidamwa bimaisi bibodaisi matauna. 18 Tutala leimakaiasi iluki matausina, kawala, “Kunikolaisi ammakawala lauvagi tuta komwaidona asikailimi metoya yam ikugwa laviloubusi lama mapilana Esia. 19 Amanum deli mitilagigu auwotetila baisa Guyau, olumoulela tuta makwaisina aboda mwau uula mina Yudia iyomitulaisi agu pakula. 20 E kunikolaisi gala ayusi kwaitala vavagi avaka bipilasaimi, makawala lakakamituli deli lavivituloki obikubaku deli omi bwala. 21 Paila akamitilaki makawala wala baisa mina Yudia deli baisa matausina gala mina Yudia kidamwa ibodi bukuninavilasi metoya omi mitugaga, bukumakaiasi Yaubada e bukudubumaisi da Guyausi Yesu. 22 E ka! Baloma Tobumaboma iviyelu nanogu mwada bala Yerusalem. E bogwa bala, mitaga gala akateta avaka igau bivitoulai baisa yeigu. 23 Taga mesinaku wala anikoli kidamwa ambaisa ambaisa laviloubusi, Baloma Tobumaboma leilukwaigu kidamwa makateki baboda katupipi deli avai vavagi mwau. 24 Mitaga ananamsa ulo momova gala avaka kala bwaina baisa yeigu; mesinaku wala bakatumkulovi ulo wotetila, e bavigimkulovi avaka Guyau Yesu bogwa leisakaigu kidamwa bavagi; makwaiwena goli ulo koni bakamituli Bulogala Bwaina paila Yaubada la mitakwai. *

25 “Bogwa latitavina baisa oluwalaimi komwaidomi, e akakamituli Karaiwogala Yaubada. E ka! Baisa tuta bogwa anikoli kidamwa yokomi gala tuvaila bukugisaigusi avai tuta wala. 26 Mapaila lagaila bakamitilakaimi yokomi, kidamwa availa yokomi kaina bikapusi, baisa gala goli agu pakula. 27 Paila gala ayusi metoya avaka lalukwaimi komwaidona nanola Yaubada. 28 Bukululuwaisi Baloma Tobumaboma leikasali mabudona ekalesia kami pakula. Mapaila bukuyamataimi titoulemi deli kuyamataisi mabudona. Bukumila toyamatasi mabudona sipi, baisa Yaubada la ekalesia,e paila leivigaki mabudona la boda titoulela, metoya ola kaliga Latula.f 29 Paila bogwa lanikoli igau basilavaimi e kaukwa nagigasisi biyoulapulasi bisugigaiyaimi e bikabutubutaisi mabudona. 30 E igau tuta omatadasi mimilisi tomota metoya omi boda titoulemi bisipulokaisi todubumi kidamwa bivakadaisi bilosi osi keda matausina. 31 Mapaila kuyamataimi e kululuwaisi yumyam deli bugibogi deli mitilagigu avivitulokaimi komwaidomi, paila kwaitolu taitu.

32 “E kala vigimkovila, bakasalaimi baisa Yaubada kidamwa biyamataimi, e kidamwa mabigana biga paila la mitakwai bivisimolaimi. Matauna gagabila bikatupewolaimi deli bimitukwaiyaimi makawala avaka eisisii paila la tomota komwaidosi. 33 E yeigu gala amitiguguwa paila availa la siliba, la goula, kaina kala kwama. 34 E bogwa lokunikolaigusi oyamagu atitakuna kamasi deli segwaia. 35 Baisa lasakaimi mi kabogigisa komwaidona makwaisina avaka lauvagi, kidamwa ibodaida bitapaisewa makawala e makawala goli bitapilasi tomama. E bukululuwaisi la biga da Guyausi Yesu eikaibiga,g kawala, ‘Kidamwa takoumakava, kaina tamwasawa, mitaga da mwasawa ikalisau kidamwa tasemakavi.’ ”

36 E tutala Paulo ikalogusa, ikululu mwada binigada. E komwaidosi ikululusi e Paulo inigada. 37 Matausina komwaidosi ivilamwaisi Paulo, ikanasi ovilavala deli iviyuwolaisi matauna paila si taloi. 38 Matausina saina inokubukubusi paila la biga baisa matausina kidamwa gala tuvaila bigisivauwaisi matauna avai tuta. Mapaila ilauwaisi matauna e ivisiyelasi wa waga.

21

Paulo ilokaia Yerusalem

1 E kataloiyaisi matausina e kakewasi. Igau kakokewasi kadoububotaisi mapilana Kosi; e eiyam metoya baisa kadoulaguvasi mapilana Rodesi, e oluvi kadoutaulasi mapilana Patara. 2 E valu makwaina kabanaisi waga kaitala bidoutaula mapilana Pinisia; bogwa kasipelasi kasilavaisi baisa e kalosi. 3 Bogwa kamaisi bakavatalasi mapilana Saipirosi, e kasakaulasi kasumwaisi opilibolimila e kadoutaulasi mapilana Siria. Kasududilasi okawolawa Taia, paila bilupisauwaisi kaidodiga metoya wa waga. 4 E kabanaisi mimilisi todubumi baisa e kasisuaisi deli matausina kwailima kwaiyu yam. Mitaga Baloma Tobumaboma iviyelu ninasi todubumi ilukwaisi Paulo taga bila Yerusalem. 5 Mitaga tuta bogwa eimamalu, mapaila kasilavaisi mapilana e kalosi, kavabusisi olumata. E komwaidosi matausina tauwau vivila gugwadi deli kavabusisi olumata. E olumata komwaidomasi kasigugulasi kakavaginasi e kanigadasi. 6 Kataloisi taitala baisa taitala. E yakamaisi kasilavausi oma wagasi, e matausina ikaimilavausi osi valu.

7 E bogwa kasilavaisi mapilana Taia kakewasi kalosi Tolimei; baisa kabodaisi totapwaroru e kaveyawasi deli matausina kasisuaisi kwaitala yam. 8 Igau eiyam bogwa kasilavaisi e kakewasi kalosi kakotasi mapilana Sisaria. E baisa kasuvisi ola bwala Pilipi matauna tokamituli Bulogala Bwaina, e kasisuaisi deli matauna. Paila matauna taitala matausina tailima taiyu topilasi leinagaisi mapilana Yerusalem. * 9 Matauna litula navasi kapugopugula minasina nakakamatula Yaubada la biga. 10 Yakamaisi kasisuaisi baisa kwaivila wala yam e taitala tovitoubobuta matauna yagala Agabu eiviloubusi metoya Yudia leima. * 11 Matauna imakaiamasi ikau Paulo kala wopoi, isipu titoulela okaikela deli oyamala e ikaibiga, kawala, “Ka, kulegasi avaka Baloma Tobumaboma ililivala. Kawala, ‘Baisa makawala mina Yudia tolesi Yerusalem bisipwaisi matauwena toliwopoi. Bikasalaisi matauna baisa tomota gala mina Yudia.’ ”h

12 Tuta matutona kalagaisi makawala, yakamaisi deli tomotala mapilana valu kayokakapisisi baisa Paulo mwada taga bila Yerusalem. 13 Mitaga ivitakaula kawala, “Avaka kuuvagaisi baisa, kuuvalamsi e kuyomiyuyaisi nanogu? Yeigu lakasalaigu gala bikatupipaigusi wala mitaga tuvaila bikatumataigusi paila Guyau Yesu.”

14 Gala igagabila yakamaisi bakasilibodaisi matauna. Kakapatusi wala, kawamasi, “Desi wala; ibodi bitavagi goli Guyau nanola.”

15 E igau bogwa kasigagasi baisa, e kakatubaiasasi kasilavaisi kalosi Yerusalem. 16 Mimilisi toligalega mina Sisaria deli kaloulasi, e ivakoulaimasi ilauwaimasi ola bwala taitala tau mwada bakaveyawasi deli matauna. E matauna yagala Mnasoni guma Saipirosi, omitibogwa e lagaila matauna todubumi wala.

Paulo ibodi Yemesa

17 E tutala kaviloubusisi Yerusalem, totapwaroru ibodaimasi ivakoulimasi deli si mwasawa. 18 Igau eiyam kalosi deli Paulo mwada bakabodaisi Yemesa,i e komwaidosi tokugwala ekalesiaj isigugulasi deli. 19 E Paulo ibodi matausina e ikikamituli avaka Yaubada bogwa eivagi oluwalaisi matausina gala mina Yudia metoya ola wotetila titoulela. 20 Bogwa eilagaisi la biga, komwaidosi iyakawolaisi Yaubada, oluvi matausina ilukwaisi Paulo kawasi, “Somasi, kugisala ka! Baisa tailakatuluwovila mina Yudia bogwa eidubumaisi e komwaidosi matausina saina ikabikaulasi da Karaiwagasi mina Yudia. 21 Bogwa leilagaisi ammakawala kuvivituloki mina Yudia tosipwala osi valu matausina gala mina Yudia, e leilagaisi kidamwa lokuvituloki mwada biligaiwaisi Mosese la Karaiwaga, deli taga bibobwaisik litusia kaina bibokulaisi kada gulogulasi mina Yudia. 22 E matausina makateki bilagaisi mwada lokuma. Mapaila avaka ibodi bitavagaisi? 23 Bakalukwaimsi kidamwa avaka bukuvagi. Ka, baisa isisuaisi taivasi tauwau leikatotilasi peula omatala Yaubada kidamwa bikabomaisi titoulesi kwaivila yam. * 24 E, yoku deli bukulosi e deli bukukikilaimi e bukumapu avaka bibodi paila si kikila. E oluvi gagabila biviliwaisi kulusi,l baisa kabutuvitusila si kikila kala vigimkovila. E makawala goli tomota komwaidosi bivitusaimsi bigisaisi komwaidona avaka leilagaisi paila yoku baisa sopawokuva wala, paila yoku kukwabikuwoli Mosese la Karaiwaga. 25 E mitaga paila matausina gala mina Yudia - ka, bogwa lakawitalaisi si leta eilokaia, mwada bogwa lakanagaisi taga bikomasi avai kaula bomikikila paila uula tomota leisemakavaisi baisa tokolu; e tuvaila, taga bikomasi buyavi; taga bikomasi avai mauna leikatumataisi kidamwa deli buyavila, e biyamataisi titoulesi taga bikailasisi.” *

26 Mapaila Paulo ilau matausina taivasi, e eiyam deli ikikilaisi titoulesi. Oluvi isuvi Bwala Kwebumaboma ikamituli kwaivila yam bibodi paila si kikila. Paila igau biwokuva yam makwaisina oluvi tolula bigabwaisi si lula mwada biwokuva si kikila, e bibodi bikamgwalalasi.

Iyosisi Paulo wa Bwala Kwebumaboma

27 Yam kwailima kwaiyu makwaisina makati biwokuva, mimilisi mina Yudia metoyasi mapilana Esia leimaisi bogwa eigisaisi Paulo wa Bwala Kwebumaboma. E matausina ikaiyoulisi tobobawa e iyosisi Paulo. 28 E iwaiweyasi kawasi, “Yokomi mina Isireli, kupilasaimasi. Ka, kugisaisi matauna! Matauwena ititavina valu valu komwaidona e ivivituloki tomota komwaidosi kidamwa bikoulovaisi mina Isireli deli Mosese la Karaiwaga deli makwaina Bwala Kwebumaboma. E deli tuta baisa matauna leimai mimilisi tomota gala mina Yudiam leisuvisi e bogwa ipeilisi makwaina Bwala Kwebumaboma!” 29 (Ikaibigasi makawala uula bogwa leigisaisi Tiropimo guma Epeso ililoulasi deli Paulo obikubaku, idokaisi mwada Paulo leimai matauna wa Bwala Kwebumaboma.) *

30 E viloumwaidona valu iyega, e tomota komwaidosi ikolubeigogunasi, iyosisi Paulo, e ibiaisi matauna imaiyaisi okaukweda. Saina nanakwa ikatubodaisi Bwala Kwebumaboma. 31 E tobobawa ivigikonaisi mwada bikatumataisi Paulo. E mina Roum si kumatoula kasi tokugwa ilagi bulogala kidamwa viloumwaidona Yerusalem iyega. 32 E saina nanakwa matauna tokugwa ikau mimilisi kumatoula deli tokwabilia ibusisi baisa tobobawa. E tutala tobobawa igisaisi matauna tokugwa deli tokwabilia, matausina ikilogusasi kala lewa Paulo. 33 E matauna tokugwa isaitaula ilokaia Paulo iyosi matauna, e ikaraiwaga bikatupipaisi matauna deli katupipi kwaiyu tanumnumta. E oluvi ikatupoi, kawala, “Avai tau matauna, e avaka leivagi?” 34 E matausina mimilisi iwaiweyasi avaka uula, e mimilisi iwaiweyasi uula ituwoli. Baisa saina kaninisi sainela, tokwaraiwaga gala gagabila biligimlili avaka leivitoulai. Mapaila ikaraiwogi la tokwabilia bikauwaisi Paulo bilauwaisi oviloukabilia.n 35 E matausina imaiyaisi Paulo wa daga,o e oluvi tokwabilia ilupaisi matauna uula tobobawa saina igibuluwasi deli kasi leiya. 36 Matausina komwaidosi ibokulaisi iukuwakulasi deli ikapokaisi mwada bikaliga matauna.

Paulo ikamituli titoulela

37 E matausina bogwa eimaiyaisi Paulo makateki bisuvisi oviloukabilia, e Paulo iluki matauna tokugwa, kawala, “Ki, gagabila sitana avaka balukwaim?”

E tokugwa ikatupoi, kawala, “Ki, kunikoli bonasi mina Girisi? 38 Ki, kaina yoku gala matauna guma Itipita omitibogwa itamnabi tailakatuluwovasi tokwabiliap ilau oviloupakala mwada bikoulovaisi mi valu kala karaiwaga?”

39 E Paulo ivitakauloki, kawala, “Yeigu guma Yudia viloutamagu Tasu mapilana Silisia, deli viloutabugu vilouveka goli; anigadaim kutugwalaigu sitana babigatona baisa tomota.”

40 E tokugwa itugwali matauna. Paulo itomalaula wa daga iyosali yamala baisa tomota paila bikapatusi; e, bogwa ikikwatusi, ibigatona baisa matausina obonasi mina Iberu.

22

1 Kawala, “Tauwau, budagwa deli tumagwa, kulagaigusi bakamitulaigu baisa yokomi.” 2 Tutala ilagaisi eilivala baisa matausina obonasi mina Iberu, e komwaidosi wala ikikwatusi. E Paulo isaitaula la bigatona.

3 Kawala, “Yeigu guma Yudia viloutamagu Tasu mapilana Silisia, mitaga tokekita yeigu igau latoveka masisiki Yerusalem atoligalega baisa matauna Gamalieli. Ivitulokaigusi mimilakatila ammakawala ibodi bakabikaula tubudoiasi si Karaiwaga kidikedala, e latugwalaigu baisa Yaubada makawala goli yokomi komwaidomi lagaila kutotusi. * 4 E tomota matausina ibokulaisi Kidikedalaq kadavau makadana, mimilisi alamidadi mimilisi akatumati, ayosi tauwau deli vivila alavi matausina wa bwala katupipi. * 5 E Tolula Toveka deli Togugular komwaidosi gagabila bisimokwitasi ulo biga. Eitugwalaisi mimilisi leta, e bogwa akau miyasina metoya oyumasi matausina mwada basaiki segwaia mina Yudia mapilana Damasiko. Mapaila ala mwada bayosi matausina kidamwa bamai matausina deli kasi katupipi baisa Yerusalem kidamwa bimipukwaisi.

Paulo ililivala paila la ninavila

(VA 9.1-19; 26.12-18)

6 “E makawala aliloula bogwa eilalavi, e ama katitaikina Damasiko; saina nanakwa lumalama visigala metoya wa labuma ititapaigu. 7 E akapusi opwaipwaia alagi kaigila ilukwaigu, kawala, ‘Saulo, Saulo! Avaka paila kulamidadaigu?’ 8 E avitakauloki, kawagu, ‘Availa yoku Guyau?’ E ilukwaigu, kawala, ‘Yeigu Yesu guma Nasaredi,s matauwena goli lokulamidadi.’ 9 Matausina deli yeigu lakalosi igisaisi lumalama, mitaga gala ilagaisi kaigala matauna eililivala baisa yeigu. 10 E akaibiga, kawagu, ‘Guyau, avaka bavagi?’ E Guyau ilukwaigu, kawala, ‘Kutokaia e kula Damasiko, e baisa igau taitala bilukwaim komwaidona avaka Yaubada einagi kidamwa bukuvagi.’ 11 E matagu bogwa eikau uula lumalama visigala eikalipoki, mapaila matausina segwaia ivakadaigusi eilauwaigusi Damasiko.

12 “Taitala tau isisu baisa, yagala Ananaiasi, totapwaroru mokwita matauna ikabikuwoli da Karaiwagasi, e komwaidosi mina Yudia tolesi Damasiko saina ikamiabaisi matauna. 13 Matauna imakaiagu itoli otaligu e ilukwaigu, kawala, ‘Mwa sogu, Saulo, bimitalala matam!’ E tuta matutowena imitalala matagu e agigisi matauna. 14 Ikaibiga, kawala, ‘Mwa! Matauwena Yaubada, tubudoiasi si Yaubada goli, bogwa leinagaim kidamwa bukunikoli nanola, kidamwa bukugisi la Towotetilat tomitukwaibwaila, e kidamwa bukulagi kaigala titoulela bililivala. 15 Paila yoku bukumila kala tosola bukuluki komwaidosi tomota avaka bogwa lokugisi deli lokulagi. 16 E ka! Avaka uula kutulotula? Kutokaia kubapitaiso e kudoudou baisa matauna kidamwa biwinisau m mitugaga.’

Paulo bikamituli baisa matausina gala mina Yudia

17 “E yeigu akaimilavau Yerusalem, e tutala aninigada olumoulela Bwala Kwebumaboma agisi kilisala, 18 e baisa agisi Guyau ilukwaigu, kawala, ‘Nani! Kunanakwa, kusilavi Yerusalem, paila uula tomota gala inakaigalaisi avaka kusola paila yeigu.’ 19 E avitakauloki, kawagu, ‘Guyau, matausina bogwa leinikolaigusi kidamwa ala wa bwala tapwaroru akakatupipi deli awawaiya matausina availa availa leidubumaisi. 20 E tutala eikatumataisi kam tosola matauna Sitibeni, e yeigu deli atotu akakabwaili kala katumata deli aiyamati kasi kakapula matausina tokabidakuna kala tokwatumata.’ * 21 E Guyau ilukwaigu, kawala, ‘Kula, paila bawitalaim igau bukula kaduwonaku baisa matausina gala mina Yudia.’ ”

22 E tomota ililagaisi Paulo igau tutala matauna eilivala baisa paila matausina gala mina Yudia. Mitaga tuta makwaina komwaidosi ivitouulasi si waiweya kaigasi ililiku valu, kawasi, “Kuligaiwaisi matauna. Kukwatumataisi. Paila gala ibodi matauna bisisu tomomova.” 23 Saina igibuluwasi sainela; iukuwakulasi, ikapupaiyaisi kasi kakapula deli iluvalovasi tubumyou iloula olakaiwa. 24 E kumatoula guma Roum iluki la tokabilia bimaiyaisi Paulo oviloukabilia, e iluki tokwabilia biwaiyasi matauna e bikatupoiyaisi avaka paila mina Yudia leiukuwakulasi makawala baisa matauna deli si vatai. 25 Mitaga tutala iyuwolaisi matauna mwada biwaiyasi, e Paulo iluki taitala kumatoula itotu otalila, kawala, “Ki, ibodi mi karaiwaga mwada bukuwaiyasi taitala guma Roum tatoulau kidamwa gala ikugwa kubanaisi avaka kala pakula?”

26 E kumatoula bogwa eilagi makawala ilokaia tokugwa ikatupoi matauna, kawala, “Avaka bukuvigaki matauna? Paila matauwena guma Roum tatoula!”

27 Mapaila tokugwa ilokaia Paulo ikatupoi, kawala, “Kulukwaigu, ki, yoku guma Roum tatoum?”

E Paulo ivitakauloki, kawala, “Mitaga!”

28 Tokugwa ikaibiga, kawala, “Yeigu lamila guma Roum tatougu uula amapu mani saina kwaiveka.”

Mitaga Paulo ivitakaula, kawala, “Yeigu lamila guma Roum tatougu uula makaloubusila.”

29 E matausina leimaisi mwada bikatumikaisi Paulo saina nanakwa ivayumilasi, e tokugwa deli ikokola tutala inakaigali Paulo guma Roum tatoula, paila bogwa leikatupipi matauna.

Paulo itotu omitasi Togugula

30 Mapaila tokugwa magila binevi uulotoula baisa mina Yudia eitabinakaisi Paulo; e eiyam itanekwaisi kala katupipi Paulo e ikaraiwaga tolula tovakaveka deli Togugula komwaidosi bisigugulasi, e imai Paulo itoli omitasi komwaidosi.

23

1 Paulo imitakavati mabudona Togugula ikaibiga, kawala, “Tuwagwa, nanogu saina mimilakatila e alumkoli gala avaka agu pakula ogu tuta komwaidona omatala Yaubada, tokinabogwa e lagaila.” 2 Tolula Toveka yagala Ananaiasiv iluki matausina eitotusi katitaikinela Paulo mwada bikatupataisi wodola matauna. 3 Paulo iluki matauna, kawala, “Yoku mokwitala Yaubada biwaim. Yoku makawala bwala tabodala wala kala gigisa bwaina mitaga olumoulela pwasawokuva wala. Yoku lokusisu baisa paila wala bukuyakalaigu ke, makawala avaka kada Karaiwagasi, mitaga bogwa lokukodidaimi makwaina Karaiwaga paila kukwaraiwogi matausina leiwaigusi!” *

4 Mimilisi tauwau eitotusi otalila Paulo ilukwaisi matauna, kawasi, “Woo! Yoku lokukwavilivili Yaubada la Tolula Toveka!”

5 Paulo ivitakaula, kawala, “Tuwagwa mina Isireli, ka - yeigu gala wala anikoli paila matauna Tolula Toveka. Paila Buki Pilabumaboma kala ginigini isisu, ‘Bomam, taga kubigigagi kasi tokwaraiwaga m tomota.’ ” *

6 Tuta matutona Paulo igisi boda mabudosina, budotala Sadusi e buduyuwela Parisi,w iweyabolu wala wa Gugula, kawala, “Tuwagwa! Yeigu Parisi, e tamagu tuvaila Parisi. Yeigu aboda agu yakala baisa paila adoki mwada tokwaliga bimovavausi!” *

7 Tuta matutona ilivala makawala, Parisi deli Sadusi ivataisi e boda ikovikaisi kwaiyu. 8 Paila mina Sadusi si dubumi gala availa tokwaliga bimovavau, deli gala isim anelosi e gala isim baloma; mitaga mina Parisi idubumaisi vavagi makwaisina kwaitolu. * 9 Mapaila ikapinivekasi iukuwakulasi, e taivila toninitalapula paila Karaiwagax osi boda Parisi itokaiasi ibuluvataisi sainela, kawasi, “Yakamaisi gala wala kabanaisi kwaitala sula paila matauna tau! Kaina makawala, kaina baloma kaina anelosi mokwita leilivala baisa matauna!”

10 Vatai sainela bogwa eikwaiveka, mapaila kumatoula kasi tokugwa guma Roum ikokola kaina bikididaimisi Paulo, mapaila iluki la tokwabilia bilosi wa boda biyosisi Paulo metoya baisa matausina e bilauwaisi oviloukabilia.y

11 E bogi makwaina Guyau itotu katitaikina Paulo e iluki, kawala, “Mwa, kutuvaluwa. Bogwa lokusilasola paila yeigu baisa mapilana Yerusalem, e ibodaim tuvaila bukuvagi makawala mapilana Roum.”

Ikatotilasi mwada bikatumataisi Paulo

12 Bogwa eiyam mina Yudia isigugulasi ikikeiwalasi. Matausina ikatotilasi omatala Yaubada mwada gala bikamsi kaina gala bimomsi mitaga igau wala avai tuta bikatumataisi Paulo. 13 E matausina kasi bawa ikalisau tailuwovasi ikikeiwalasi paila matauna. 14 Oluvi ilokaiasi tolula tovakaveka deli kaidadala valu e ilukwaisi, kawasi, “Yakamaisi bogwa kakatotilasi omatala Yaubada mwada gala avaka bakakamsi mitaga igau wala avai tuta bakakatumataisi Paulo. 15 Baisa tuta yoku deli Gugula kuwitalaisi biga baisa mina Roum si tokabilia kasi tokugwa bimai Paulo baisa yokomi, e bukusinapwaisi mwada magimi bukunevisi avaka kala duwosisia paila matauna. Mitaga yakamaisi bogwa bakasibogwasi paila bakakatumataisi, e gala goli gagabila bimakaiami baisa.”

16 E mitaga Paulo kadala eilagi livalela; e ila isuvi oviloukabilia ikamituli baisa Paulo. 17 E Paulo idou taitala kumatoula ima e iluki matauna, kawala, “Kuvakouli toulatila matauna kuuyoki baisa kami tokugwa; e mwada biluki matauna avaka.” 18 E kumatoula ilau matauna baisa tokugwa e ikaibiga, kawala, “Paulo matauna tokwatupipi eidouwaigu ilukwaigu bamai toulatila matauna baisa yoku paila eiyosi mwada avaka bilukwaim.”

19 E tokugwa iyosi yamala ivakouli matauna titoulela wala ikatupoi, kawala, “Avaka kuninamsi kulukwaigu?”

20 Ikaibiga, kawala, “Mina Yudia idokaisi mwada nabwaia binigadaimsi bukuuyoki Paulo baisa Togugula, mitaga bisinapwaisi mwada magisi binevisi avaka kala duwosisia paila matauna. 21 Mitaga gala ibodi bukunakaigali matausina, paila ikalisau kasitailuwovasi leikanapwalasi bitulotulasi paila matauna. Komwaidosi eikatotilasi omatala Yaubada mwada gala bikamsi kaina gala bimomsi igau avai tuta wala bikatumataisi matauna. Matausina bogwa eikatubaiasasi paila bivagaisi baisa, e itulotulasi paila yoku avaka bukunagi.”

22 E tokugwa ikaibiga, kawala, “Taga kuluki availa paila lokukwamituli vavagi makwaina baisa yeigu.” E iwitali matauna toulatila bila.

Iwitalaisi Paulo ilokaia Giyouveka Pirikesa

23 Tokugwa idau taiyu la kumatoula e iluki, kawala, “Kukwauwaisi tailakatuyu tokwabilia kukwatubaiasasi paila bukulosi mapilana Sisaria,z e deli tailuwolima tailuwoyu tosisila wosa, deli tailakatuyu tokwabisi kaiyala, e kukwatubaiasasi paila ibogi bukulosi, valu kala kalu misigugwadi. 24 Kukwatubiasaisi mimilisi wosa paila Paulo bisila, e bukulauwaisi bukuyamataisi bukuuyokaisi Giyouveka Pirikesa.”a 25 Oluvi tokugwa igini leta ikaibiga baisa makawala, kawala.

26 “Kagutoki. Lagini baisa yoku agu tokwaraiwaga Giyouveka Pirikesa. 27 Mina Yudia iyosisi matauna tau, e bogwa wala bikatumataisi. Oluvi lalagi kidamwa matauna guma Roum tatoula, mapaila alokaia deli ulo tokwabilia kakolaisi matauna. 28 E magigu banikoli avaka uula eitabinakaisi matauna mapaila alau osi Gugula. 29 Gala abani avai sula ivagi kidamwa bibodi bikaliga, kaina bisuvi wa bwala katupipi. Mitaga si tabinona baisa matauna mesinaku wala uula paila si karaiwaga titoulesi. 30 E avai tuta ilukwaigusi paila mina Yudia eikikeiwalasi paila matauna e ananamsa bawitali matauna baisa yoku. Laluki matausina totabinona kidamwa bikamitulaisi matauna baisa omatam. Yeigu, Kolodio Laisiasi.”

31 Tokwabilia ivagaisi makawala kasi karaiwaga. Ilauwaisi Paulo e wa bogi imaiyaisi mapilana Anitipatiri. 32 Eiyam matausina tokwabisi kaiyala ikaimilavausi, e tosisila wosa wala ilauwaisi matauna. 33 E ilauwaisi matauna mapilana Sisaria, e iuyokaisi giyouveka la leta. E ikasalaisi Paulo baisa matauna. 34 E giyouveka ikalau leta oluvi ikatupoi Paulo am tolela. E tuta matutona ibani matauna tolela Silisia, 35 e ikaibiga, kawala, “Avai tuta kam totabinona bimaisi, yeigu baligalega e banagi avaka kam pakula.” Oluvi isaiki karaiwaga paila biyamataisi matauna ola buloveka Erodi.b

24

Mina Yudia iyakalasi baisa Paulo

1 E yam kwailima leiwokuva, oluvi Ananaiasi Tolula Toveka ilokaia Sisaria e deli ilau mimilisi kaidadala valu, deli taitala tokabitam paila si karaiwaga yagala Tatula. Itotusi omatala Pirikesa e itabinakaisi Paulo. 2 Tutala idouwaisi Paulo e Tatula ivitouula biyakali Paulo. Iluki Pirikesa, kawala.

“Guyau! Tuta baisa kalumkolaisi ivakota valu uulela yoku; e tuvaila lokuvigivau kama karaiwagasi mwada bakasibwabwailasi, e uula giyoubwaila yoku. 3 E baisa avaka lokuvagi iyomwasalaimasi komwaidomasi tuta komwaidona e mapaila kakabwailimsi kanokagutokisi baisa yoku. 4 Mitaga gala magigu bayomadi m tuta; anigadaim bukuninabwaila bukulagi avaka sitana bakalukwaimsi. 5 Matauwena tau la bubunela bogwa kakatetasi mwada tabula katudewa matauna. Paila oluwalaisi mina Yudia komwaidona valu watanawa eitokaia saina mogega deli ninisi e uulela wala matauna. E tuvaila mabudona boda yagala Mina Nasaredi, kasi tokugwa matauwena. 6 E, tuvaila mwada biyogwali Bwala Kwebumaboma kala kikila, mapaila lakakatupipaisi matauna. Mwada bakayakalaisi makawala avaka bibodi kama Karaiwagasi, 7 mitaga mi kumatoula Laisiasi iwokaiamasi e saina minimani ilebu matauna metoya oyumamaisi. 8 E Laisiasi ikaraiwaga kidamwa yakamaisi kala toyakala ibodaimasi bakatotusi baisa omatam. E kidamwa bukukwatupoi matauna Paulo, yoku goli gagabila bukulagi metoya owodola matauna komwaidona avaka avaka lakatabinakaisi matauna.” 9 E matausina mina Yudia tuvaila ipilasaisi Tatula la biga e ikaibigasi kidamwa matauna la biga baisa biga wala mokwita.

Paulo ikamituli titoulela omatala Pirikesa

10 E guyau imitikipoi Paulo mwada bimapu. E Paulo ikaibiga, kawala.

“Anikolaim yoku toyakala mapilana valu kwaivila taitu, mapaila deli ulo mwasawa titoulegu amipumapu biga omatam. 11 Igau yam kweluwotala kwaiyuwela wala lalokaia Yerusalem mwada batapwaroru baisa. Baisa goli gagabila yoku bukubani kala kamokwita mabigana. 12 E matausina mina Yudia gala ibanaigusi akominimani baisa availa olopola Bwala Kwebumaboma, e gala ibanaigusi amnabi tomota kaina osi bwala tapwaroru kaina avai katuposula ituwoli mapilana valu. 13 E baisa avaka leitabinakaigusi gala gagabila bimiakaimsi avaka kabosimokwita. 14 E mesinaku wala baisa basimokwita si biga omatam. Yeigu mokwita wala abokuli makadana Kidikedala,c makadawena leidokaisi kadasasopa, e baisa makawala atatapwaroru baisa Yaubada, matauna tubumaiasi si Yaubada. E tuvaila adudubumi komwaidona avaka kala ginigini Buki Pilabumaboma mapilasina Mosese la Karaiwaga deli tovitoubobuta. 15 E avaka matausina mina Yudia si pikwaku paila Yaubada, yeigu makawala goli; pikwaku makwaina kidamwa komwaidosi mina watanawa tomitukwaibwaila deli tomitugaga bitokaiasi bimovavausi. 16 E mapaila tuta komwaidona aiyamati titoulegu mwada nanogu mimilakatila, kidamwa agu lumkola gala avaka agu pakula omatala Yaubada deli omitasi tomota.

17 “E baisa kwaivila taitu lasilavi Yerusalem latitavina ambaisa ambaisa, e baisa tuta lakaimilavau mwada basaiki segwaia sita mani, e deli balula. * 18 E tuta matutona auvagi makawala ibanaigusi wa Bwala Kwebumaboma tuta matutona lakikilaigu wala. E agumwaguta atotu, gala tobobawa deli e gala avaka kominimani ibanaisi. 19 Mitaga mimilisi mina Yudia tolesi Esia leisisuaisi. Ibodi goli matausina bitotusi baisa biyakalasi, kidamwa isim avaka bitabinakaigusi. 20 Kaina matausina itotusi omatam tuta baisa, ibodi matausina bilukwaimsi avai pakula eibanaisi lavagi tuta matutona atotu omitasi Togugula mina Yudia. 21 Mesinaku wala tutala atotu omitasi Togugula, mokwita wala ladou kaigaveka, kawagu, ‘Yokomi kuyakalaigusi yam lagaila paila uula adubumi tokwaliga igau bitokaiasi bimovavausi.’ ” *

22 E Pirikesa bogwa leikateta paila makadana Kidikedala; e mapaila ivigimkulovi yakala, ikaibiga, kawala, “Avai tuta kumatoula matauna Laisiasi bimakaiadasi bogwa banagi paila yoku.” 23 E ikaraiwogi Paulo kala toyamata si tokugwa bisaili matauna wa bwala katupipi, mitaga kidamwa bitagwalasi bililoula sitana ambaisa mimilisi tuta, e bitugwalaisi sala bisusuvisi bisakaisi avaka magila.

Paulo itotu omitasi Pirikesa sola Durusila

24 Igau oluvi Pirikesa sola la kwava Durusilad imaisi, e minana im Yudia. Idou Paulo bimakaia, e Paulo ima ililivala paila dubumi baisa Yesu Keriso, e matauna iligalega. 25 Mitaga Paulo isaitaula lilivala paila bubunela duwosisia, paila nona manum, deli paila Yamla Yakala igau bima; mapaila Pirikesa kala kokola ikaibiga, kawala, “Desi. Tuta baisa bukusunapula ke? Igau avai tuta ibodi badouvau bukumakaiagu.” 26 Mitaga tuta matutowena ipikwaku kaina Paulo bisaiki sita mani, e mauula sivabidubadu ididou Paulo kidamwa deli bikikaiyakusi.

27 E bogwa leiwokuva kwaiyu taitu mina Roum inagaisi guyau tovau kaimapula Pirikesa, yagala Pokio Pesito.e E Pirikesa magila biyomwasali mina Yudia mapaila ikaraiwaga kidamwa Paulo bisivagasi wala wa bwala katupipi.

25

Paulo inigadi mina Roum si Giyouveka binagi kala pakula

1 Pesito eiviloubusi mapilana valu, e yam kwaitolula isilavi Sisaria ilokaia Yerusalem. 2 E baisa tolula tovakaveka deli mina Yudia kasi tokugwa ibodaisi matauna itabinakaisi Paulo. Ilukwaisi Pesito 3 kidamwa bikaraiwaga la tokwabilia bimaiyaisi Paulo mapilana Yerusalem, mwada baisa biyomwasali matausina. Mitaga uulotoula einanamsasi e idokaisi bikatumataisi matauna wa keda. 4 Pesito ivitakaula, kawala, “Paulo isisu mapilana Sisaria wa bwala katupipi, e ka, yeigu makateki bakaimilavau baisa. 5 Kidamwa goli matauna leivagi avaka kala pakula, ibodi kami tokugwa bibokulaigusi e deli bakalosi Sisaria e bitabinakaisi matauna baisa omatagu mapilana valu.”

6 E Pesito isisu baisa kaina iboda kweluwotala yam kaina kwailima kwaitolu yam, oluvi ikaimilavau Sisaria. E eiyam isili okaboyakala ikaraiwaga bimaiyaisi Paulo bisuvi baisa. 7 Tuta matutona Paulo isuvi, matausina mina Yudia leimaisi metoya mapilana Yerusalem ivaulaisi Paulo ivitouulasi bitabinakaisi matauna bidubadu vavagi mwau, taga gala gagabila bikibubotaisi kala kamokwita avai vavagi. 8 E Paulo imapu si biga, kawala, “Gala goli lakoulovi kama Karaiwagasi, kaina Bwala Kwebumaboma, kaina mina Roum si Giyouveka.”

9 Pesito magila biyomwasali mina Yudia, mapaila ikatupoi Paulo, kawala, “Kaina magim bitalokaiasi Yerusalem, e baisa bukutotu omatagu bukumapu si biga paila vavagi makwaisina, e yeigula banagi avaka kam pakula, ke?”

10 Paulo ikaibiga, kawala, “Yeigu latotu omatala la kaboyakala si Giyouveka mina Roum. E baisa goli ibodaigu bukunagaisi avaka agu pakula. Gala lamitugaga avaka baisa mina Yudia e yokugwa kunikoli wala akamokwita. 11 Kidamwa goli lakoulovi da valusi kala karaiwaga, kaina lavagi avaka bibodi bakaliga, gala magigu basakawoli avaka agu pakula. Mitaga kidamwa itabinakaigusi makawala e isasopasi, gala availa gagabila bikasalaigu baisa matausina. Ka, anigada kidamwa Giyouveka binagif agu pakula.”

12 E Pesito ikugwa ititamapusi deli matausina toninitalapula paila mina Roum si karaiwaga otalila isisuaisi, oluvi ikaibiga, kawala, “Bogwa lokunigada Giyouveka binagi kam pakula - e, bwaina wala. Bogwa bukulokaia matauna Giyouveka.”

Paulo itotu omitasi Akaripa sola Berenisi

13 Igau kwaivila yam leiwokuva, oluvi matauna Kini Akaripag sola minana Berenisi imakaiasi Sisaria mwada bibodaisi Pesito e bibigibwailisi matauna. 14 Bogwa leisisuaisi deli bidubadu yam, mapaila Pesito iluki matauna kini avaka livalela Paulo, kawala, “Taitala tau isisu baisa, matauna Pirikesa omitibogwa leikatupipi e gala bitagwala bitaneku matauna. 15 E tutala ala Yerusalem, matausina mina Yudia si tolula tovakaveka deli matausina kaidadala valu itotusi omatagu itabinakaisi matauna e inigadasi mwada bakamogi bikaliga. 16 Mitaga laluki matausina gala kada gulogulasi yakidasi mina Roum bitakasali availa tomota leitabinakaisi kidamwa gala ikugwa bitotu kala totabinona omitasi e biboda la tuta bimapu si biga paila titoulela. 17 E tuta matutona kala totabinona komwaidosi leimakaiagusi baisa, gala atulotula, taga eiyam goli lasili okaboyakala akaraiwaga bimaiyaisi matauna. 18 E totabinona itotusi, e yeigu adoki makateki bitabinakaisi matauna mimilisi vavagi saina mwau; mitaga gala wala. 19 Mesinaku wala leikominimanaisi mimilisi vavagi deli matauna paila si tapwaroru, deli paila taitala tokwaliga yagala Yesu; mitaga Paulo ililivala mwada matauna tomomova. 20 E yeigu aninayuwa ammakawala banevikoli paila vavagi makwaisina, mapaila lakatupoi matauna Paulo kaina bitagwala bakalauwaisi matauna mapilana Yerusalem e baisa bitotu omatagu bimapu si biga paila vavagi makwaisina, e yeigula banagi avaka kala pakula. 21 Mitaga Paulo einigada makawala kada karaiwagasi mina Roum; inigada mwada bisisu wa bwala katupipi, kidamwa igau Giyouveka binagi kala pakula. E mapaila lakaraiwaga bisisiaisi wala wa bwala katupipi igau tuta bigagabila bawitala bilokaia Giyouveka.”

22 E Akaripa iluki Pesito, kawala, “Yeigu goli magigu balagi matauna.”

E Pesito ivitakaula, kawala, “Bwaina wala! Nabwaia bukulagi matauna.”

23 Eiyam Akaripa sola Berenisi imaisi; ikawausi kawasi “Guyau!” e deli kasi taimamila isuvisi bolela kaboyakala, deli tokwabilia kasi tokugwa deli kaidadala valu. E Pesito ikaraiwaga e imaiyaisi Paulo. 24 E Pesito ikaibiga, kawala, “Kini Akaripa, e komwaidomi deli tasisuaisi baisa, kulagaigusi. Ka, kugisaisi matauwena. Komwaidosi mina Yudia matausina tolesi mapilana valu deli tuvaila mina Yerusalem, eitabinakaisi matauna, leilukwaigusi kala mwau ninasi paila matauna. Iwaiweyasi mwada gala bibodi matauna bisisu tomomova. 25 Mitaga yeigu gala gagabila babani kwaitala pakula bibodi bakaraiwaga bikaliga. E matauna bogwa leinigada mwada Giyouveka binagi paila matauna, mapaila lanagi bawitali matauna bilokaia Giyouveka. 26 Mitaga gala ayosi avaka bibodi bagini bimilakatila paila matauna igau bikalawa Giyouveka. Mapaila baisa uula lamai matauna omitami baisa, e ka, lamai omatam goli Kini Akaripa. Mwada bitanainevisi sitana avaka paila matauna e oluvi gagabila bagini avaka bibodi la leta Giyouveka. 27 Paila aninayuwa wala. Adoki kidamwa bawitali taitala tokwatupipi bilokaia Giyouveka, ibodi goli bagini bimilakatila avaka uula itabinakaisi matauna.”

26

Paulo ikamituli titoulela omatala Akaripa

1 Akaripa iluki Paulo, kawala, “Mwa! Bogwa katagwalasi kidamwa bukukwamitulaim titoulem.” E Paulo iyosali yamala, e ikamituli titoulela baisa makawala, kawala.

2 “E Kini Akaripa, saina amwasawa lagaila sitana bakamitulaigu omatam paila komwaidona vavagi makwaisina avaka mina Yudia eitabinakaigusi. 3 Baisa mokwita wala amwasawa paila bogwa kukwateta avaka kasi gulogula mina Yudia deli kasi liliu komwaidona, mapaila anigadaim kwaimanum bukuligimlili ulo biga.

4 “E komwaidosi mina Yudia bogwa inikolaigusi ammakawala ulo kaisisu igau gwadi yeigu e lagaila. Inikolaisi kidamwa metoya okabovitouula tuta komwaidona lasisu ogu valuh kaina mapilana Yerusalem. * 5 E kidamwa goli magisi bisolasi, gagabila bikamitulaisi kidamwa tuta komwaidona ikikatetasi ulo tapwaroru. Paila metoya wa tuta ikugwa yeigu taitala Parisi. Paila mabudona ma bodasi isiligaga salau paila ma tapwarorusi yakamaisi mina Yudia. 6 E baisa tuta atotu baisa okaboyakala paila uula yeigu apikwakui avaka Yaubada eikatotila baisa tubumaiasi. 7 E katotila makwaina baisa dalemasi dilaluwotala dilayu komwaidomasi kapikwakusi mwada bakabanaisi makwaina, e mauula yam deli bogi katatapwarorusi baisa Yaubada. E guyau, pikwaku makwaina uula mina Yudia eitabinakaigusi omatam. 8 Avaka paimi mina Yudia kudokaisi gala gagabila bukudubumaisi Yaubada bitokowoi tokwaliga bimovavausi?

9 “E yeigu omitibogwa ladoki ibodaigu bavagi vavagi komwaidona mwada bavabu matauna Yesu guma Nasaredi. * 10 Baisa makawala lavagi mapilana Yerusalem. Metoya baisa tolula tovakaveka akau agu kwaraiwaga, e asaili wa bwala katupipi bidubadu Yaubada la tomota, e oluvi tutala mwada bikaraiwagasi paila bikatumataisi matausina, makawala goli yeigu deli totagwala paila karaiwaga makwaina. 11 Tuta bidubadu awawaiya matausina osi bwala tapwaroru mina Yudia ambaisa ambaisa, deli akaiyouli mwada bipakaisi si dubumi. E asegibuluwi mapaila alokaia osi valu togilagala mwada balamidadi matausina.

Paulo ikamituli la ninavila

(VA 9.1-19; 22.6-16)

12 “E baisa uula alokaia Damasiko akokeula miyasina leta avaka tolula tovakaveka leiginisi agu kwaraiwaga. 13 E Guyau, mwa! Aliloula wa keda bogwa eitowota kalasia e lagisi saina lumalama sainela visigala ikalisau kalasia lumalamela leima metoya wa labuma itavinaimasi deli matausina lakalosi. 14 E komwaidomasi kakapusilabasi opwaipwaia. E alagi kaigila ilukwaigu obonasi mina Iberu, kawala, ‘Saulo, Saulo! Avaka paila kulamidadaigu? Kuyogagaim titoulem paila kukosomapu, makawala bulumakau bivali kala lewa.’ 15 Avitakaula, kawagu, ‘Availa yoku Guyau?’ E Guyau ikaibiga, kawala, ‘Yeigu Yesu matauna lokulamidadi. 16 Mitaga kutomalaula e kutobwabwaila. Lamakaiam kidamwa bavigakaim ulo touwata, e bukusola baisa availa availa paila bogwa lokugisaigu yam lagaila, deli bukusola avaka bavitulokaim igau tuta bima. 17 E igau bakolaim metoya baisa mina Isireli deli metoya baisa matausina gala mina Isireli. Paila bawitalaim bukulokaia matausina gala mina Isireli wala. 18 E yoku bukuulaim mitasi e matausina bitovilasi metoya odudubila e bimaisi olumalama; e bitotubulokaisi metoya ola peula Setanij bimakaiasi baisa Yaubada. Bidubumaigusi e baligaiwa si mitugaga, e basaiki kabasi oluwalaisi tomota matausina availa availa Yaubada bogwa leinagi.’

Paulo ikamituli paila la wotetila

19 “Mapaila, Kini Akaripa, gala akoulovi kilisala avaka agisi wa labuma. 20 Mitaga ikugwa avitouula vituloki mapilana Damasiko, deli Yerusalem, oluvi mapilana viloumwaidona Yudia, deli oluwalaisi matausina gala mina Yudia. E akakamituli baisa matausina kidamwa ibodi bisilavaisi si mitugaga e bininavilasi baisa Yaubada, e bivagaisi avaka bikibuboti si ninavila. * 21 E baisa uula mina Yudia leiyosaigusi wa Bwala Kwebumaboma, magisi mwada bikatumataigusi. 22 Mitaga tuta komwaidona omitibogwa e lagaila Yaubada eipipilasaigu; e mapaila atotu omitami asilasola baisa komwaidomi, baisa tokai deli gweguya. Baisa agu livala alilivala makawala goli Mosese deli tovitoubobuta eilivalasi avaka igau bikaloubusi. 23 Paila ilivalasi kidamwa Mesaia ibodi bilumkoli kala mmayuyu, e kidamwa matauna kala tovitouula bitokaia bimovavau, kidamwa bikamituli lumalamela katumova baisa mina Yudia deli baisa matausina gala mina Yudia.” *

24 E Paulo bogwa leikamituli titoulela makawala, e Pesito iweyaki matauna, kawala, “Paulo, mwa! Kukwanagowa. Saina kwaiveka m kwabitam mapaila ivigakaim lokukwanagowa!”

25 Paulo ivitakauloki, kawala, “E Guyau Pesito! Yeigu gala akanagowa. Avai biga lalilivali baisa mokwita wala e nanogu mimilakatila lalivala. 26 E Kini Akaripa, gagabila batuvaluwa e balivala baisa yoku, paila bogwa kunikoli vavagi makwaisina. E anikolaim bogwa kukwateta mokwita komwaidona makwaisina vavagi, paila vavagi makwaina gala bikanupepuni metoya omatam. 27 E Kini Akaripa, ki, yoku kudubumi tovitoubobuta? Anikoli kudubumi, kadai!”

28 E Akaripa iluki Paulo, kawala, “Kaina baisa tuta pikekita wala kudoki mwada bukuvigakaigu taitala Keriso Kala Boda?”

29 Paulo ivitakauloki, kawala, “Makawala goli! Kaina tuta pikekita kaina tuta kaduwonaku, mitaga ulo nigada baisa Yaubada paila yoku, deli paila komwaidomi availa availa goli kulilagaigusi lagaila, aninigada kidamwa ibodi bukupataigusi. Mesinaku wala gala magigu bukupataisi agu kwatupipi, kadai!”

30 E oluvi kini itokaia, deli guyau, makawala minana Berenisi deli, e komwaidosi matausina deli itokaiasi. 31 E igau isunapulasi, matausina ititamapusi titoulesi, kawasi, “Matauna tau gala avaka eivagi bibodi kaliga kaina katupipi.” 32 E Akaripa iluki Pesito, kawala, “Matauna tau kaina ibodi wala bitatanekwaisi. Mitaga ka, bogwa einigada baisa Giyouveka mwada binagi avaka kala pakula.”

27

Paulo ikokewa bila Roum

1 Bogwa leinagaisi ibodi bakakewasi bakalosik Itali, mapaila ikasalaisi Paulo deli mimilisi tokwatupipi ituwoli baisa taitala kumatoula yagala Yulio. E matauna taitala kumatoula olumoulela budotala tokwabilia, e boda mabudona mina Roum idokaisi yagala “Giyouveka kala Boda”. 2 E kaitala waga leima metoya Adiramitium, mitaga makateki bikewa bilokaia mapilasina viluwela Esia okawaimatila; mapaila kasilasi e kakewasi. E taitala guma Masedonia la viloutoula Tesalonaika, yagala Arisitako, deli lakalosi. 3 Eiyam kakotasi mapilana Saidoni. E matauna Yulio imitukwaii Paulo itagwala bila bibodi sala mwada bisakaisi sitana kala kalaga. 4 E kakewavausi, mitaga yagila ikatuyumalaimasi; mapaila kadouvayalisi mapilana simla Saipirosi. 5 Kadoupelasi milaveta omitasi mapilasina Silisia deli Pampilia e kakotasi ovalu Maira mapilana Laisia. 6 E baisa kumatoula ibani kaitala waga metoya mapilana Alekisaniria makateki bikewa bila Itali, mapaila ikaraiwaga kasipelasi kasilasi makaina.

7 E kwaivila yam kakokewasi saina kayobalisi kabodasi mwau sainela igau lakadoukikilasi mapilana valu Nidusa. E yagila ikatuyumalaimasi, gala gagabila bakadoupoisi makadana, mapaila kadoutetausi e kadouvayalaisi wa simla Kilito, e kadoukikilasi okabulu yagala Salimoni. 8 Kadouvayalisi saina mwau goli igau kakotasi mapilana okawolawa yagala Kabokota Bwaina, katitaikina mapilana valu Lasia.

9 E tuta kaduwonaku kasisuaisi baisa, e mwada bakakewasi mitaga tuta gala ibodi kaikokewa, paila bogwa leiwokuva tuta makwaina mina Yudia idokaisi pakala Yamla Mitugaga Kala Ligaiwa.l Mapaila Paulo iluki matausina avaka nanola. 10 Kawala, “Tauwau, tuta baisa agisi kidamwa bitakewasi kaikokewa kwemigaga. Bitaviasi waga deli bitayogagaisi kaidodiga, e mimilisi bisabwabulasi goli.” 11 Mitaga kumatoula gala bilagi Paulo kaigala, mitaga ililagi kaigala matauna toliwaga ipupwalova. 12 Kabokota makwaina gala ibodi mokwita bakavaiwasisi baisa paila kweluvala tula. E bidubadu idokaisi ibodi bakakutolovasi e bakavigikonaisi mwada bakadoupelasi mapilana Pinikisa, kidamwa gagabila goli. Paila mapilana Kiriti kabokota bwaina, e kala bwaina itotilaki kwaibwagayouya deli yavata, e gagabila bakavaiwasisi baisa paila kweluvala tula.

Utuyagila ibodasi obolita

13 E yagila igimmadoli goli bolimilayouya itokaia; e idokaisi bogwa bipilasi ninasi. Mapaila ibiaisi kopa e kakewasi kadouvayalaisi wa simla Kiriti. 14 Mitaga gala imomwa utuyagila kwaiveka eitokaia makwaina kalisalewa. E iwawaiya kaipapala waga idousasaimasi simla. 15 Ikikatuvivili waga e gala gagabila waga biyovasi, mapaila kagisaimwaisi wala kavakatalasi kasisakaulasi kalosi. 16 E kadoutetausi opilibolimila katitaikinela makwaina simla kwekekita yagala Koda. E baisa kavigikonaisi peula e kawakopaisi waga kaikekita. 17 E tokuyuva ibiasi makaina isailisi walakaiwa, e oluvi itapewolaisi waga deli yuwoyoula. Paila ikokolasi kaina bakasilagaisi okulokola omatala mapilana Libia. Mapaila iuwoulaisi laya mwadaga yagila wala bikukuluwi waga. 18 Makwaina utuyagila gala bimata, mapaila eiyam ilupisauwaisi kaidodiga, 19 e yam oluvi ilupisauwaisi waga guguwala. 20 E yam bidubadu gala gagabila bakagisaisi kalasia kaina utuyam migisi, e utuyagila itokisikisi. Mapaila kapakaisi pikwaku kadokaisi gala wala bakamovasi.

21 E tuta kaduwonaku usogelula waga eipusoposumasi; e Paulo itotu omitasi ikaibiga, kawala, “Tauwau, ibodaimi bukulagaigusi mwada gala bitasilavaisi mapilana Kiriti; kidamwa makawala, gala bigaga waga e guguwa bidubadu gala bitamwau. 22 Taga tuta baisa alulukwaimi bukutuvaluwasi. Gala availa bikaliga, waga wala bitabakwaisi. 23 Paila lova bogi taitala anelosi imakaiagu, matauwena goli la anelosi ulo Yaubada, paila yeigu la tomota e atatapwaroru baisa matauna. 24 E anelosi ilukwaigu, kawala, ‘Mwa, Paulo! Taga kukokola. Paila ibodaim bukutotu omatala Giyouveka, e mauula Yaubada saina Tomitakwai leitugwali baisa yoku komwaidosi usogelu om waga gala bikaligasi.’ 25 E mapaila segwaia bukutuvaluwasi. Paila adubumi Yaubada bivigaki makawala lalukwaimi. 26 Mesinaku wala waga bivia wa simla.”

27 E yam kweluwotala kwaivasi utuyagila makwaina ikukuluwaimasi omilaveta makwaina. E kaina olubulotoula tokuyuva idokaisi kaina katitaikina bakadoulaguvasi wa simla. 28 Mapaila ikisililaisi yuwoyoula e ibanaisi kala loum tulubwabwau sainela uvaluwoyu; igau iluvivauwaisi ibanaisi kala loum sitana wala uvaluwotala uvalima. 29 E idokaisi okaidada, e mapaila kasi kokola kaina makateki waga bivia, mapaila ikisililaisi kwaivasi kopa metoya omwaiwaga e ikamamalusi magisi nani biyam. 30 E tokuyuva ivigikonaisi mwada bisakaulasi bisilavaisi waga; ivabwaisi waga kaikekita ila obolita e ivitokaisi mwada bikisililaisi tuvaila lola metoya okabulula waga. 31 Mitaga Paulo iluki kumatoula deli tokwabilia, kawala, “Kidamwa matausina tokuyuva gala deli bitasisuaisi baisa wa waga, galaga gagabila yokomi bukumovasi.” 32 E mapaila tokwabilia ilasaisi miyasina yuwoyoulela waga kaikekita e ikilavaisi makaina ibeu.

33 E obulubuvisiga Paulo inigadi matausina komwaidosi mwada sitana bikamsi. Kawala, “Yokomi deli tasisuaisi ibodi kweluwotala kwaivasi yam, e tuta komwaidona tapusoposumasi gala avaka takomasi. 34 Mapaila anigadaimi mwada sitana bitakamsi, e ibodaidasi kidamwa magidasi bitamovasi. Paila gala yatala kulumi metoya odubami bitamwau.” 35 Bogwa eivenoku livala, Paulo ikau kaula inokagutoki baisa Yaubada komwaidosi omitasi, ikivi e ikambogwa. 36 E matausina imwamwasila ninasi, komwaidosi matausina ituvaluwasi deli ikamsi kaula. 37 E kama bawasi komwaidomasi lakatuyu tailuwolima tailuwoyu tailima taitala kama bawasi usogelu. 38 E komwaidomasi bogwa kakomatasi oluvi matausina ilupisauwaisi kama kalagasi ila obolita, paila mwada biyogigibalaisi waga.

Waga ivia

39 E tutala bogwa eikikivisiga, tokuyuva gala ivitusaisi valu, mitaga matausina igisaisi kwaitala mlula isim yasiba, idokaisi kidamwa gagabila ibodi waga bila bisiligavi baisa. 40 Mapaila ilasaisi kopa iligaiwaisi makwaisina obolita. E tuta makwaina wala itanekwaisi kala lovisivisi kuliga, e ibiasi laya okabulula mwada yagila bidousilili waga e bidoububoti yasiba. 41 Mitaga waga isakaula ila imadi okulokola; kabulula waga imidituli gala gagabila biyega, mitaga mwaiwaga okawoula saina kaisai peula ivivia waga, e ikatupilaku.

42 E tokwabilia idokaisi mwada bikatumataisi komwaidosi tokwatupipi, mwada taga availa bikaya bila okawolawa e bisakaula. 43 Mitaga kumatoula magila bikoli Paulo, mapaila isilibodi vavagi baisa. Mesinaku wala matauna ikaraiwaga availa availa toluguta matausina gagabila bikokuwasi bikayasi bilobogwasi okawolawa; 44 e kesala oluvi bakawaisi kakauwaisi kaiyapapila deli visika. E komwaidomasi kakayasi e kalosi okawolawa tommwamova, e gala availa goli isilagi.

28

Mapilana Melita

1 Tuta matutona bogwa lakakayalaguvasi kavitusaisi makwaina simla yagala Melita. 2 E matausina tolisimla saina imitukwaiyaimasi. Eivitouli kuna deli saina kama sibulasi. E matausina ivigadaisi kova e saina iyomwasalaimasi. 3 E Paulo iselavi luvatala kai isaili maluvana wa kova, e saina yuviyavi keiyuna iyoulapula ikavatowa ikatukunikwani oyamala Paulo. 4 E matausina tolivalu igisaisi minana keiyuna eikikasinekukwa Paulo oyamala, e taitala baisa taitala kawasi, “Matauna tau kaina ikatumata, e kileta gala isabwabula obolita; mitaga bilibaloma gala wala gagabila bitagwalasi bimova.” 5 Mitaga Paulo bogwa ikatusisapi minawena keiyuna ila wa kova, e gala wala iboda mwau. 6 E matausina itulotulasi paila matauna mwada bisapila wowola e kaina nani bikapusi bikaliga. Mitaga igau itulokoyasi gala wala avaka bigisaisi biyoulapula baisa matauna, e matausina ikivilaisi ninasi ikaibigasi kawasi, “Wa! Matauna taitala yaubada!”

7 Gala kaduwonaku metoya valu makwaina isisu la kwabila Pubilio, matauna tokaraiwogala simla makwaina. E imitukwaiyaimasi e isisiamasi kwaitolu yam. 8 Mitaga Pubilio tamala ikatoula kwekuluyuviyavi ikanukwenu wa kebila deli isasolu. E Paulo ilokaia wa bwala ola kabomasisi e inigada deli ikabikoni wowola, e bogwa leibwaina matauna. 9 Tuta matutona vavagi baisa eiviloubusi, komwaidosi tokwatoula wa simla makwaina imakaiasi wala Paulo, e iyuvisi matausina ibwabwainasi. 10 E isakaimasi bobwailila bidubadum e igau tutala kakewasi ididagaisi avaka bibodi kama kalagasi omilaveta.

Kasilavaisi Melita kalokaiasi Roum

11 Kasigagasi mapilana Melita. E igau natolu tubukona bogwa leiwokuva, kabanaisi kaitala waga eikutokota baisa paila kweluvala tula. Makaina waga idokaisi yagala Nupoyu Tokolu,n e leima metoya mapilana Alekisaniria. Mapaila kasilasi makaina e kakewasi kalosi. 12 E bogwa kakotasi ovalu Sirakusa e kasisuaisi baisa kwaitolu yam. 13 Metoya baisa kakewavausi kalosi ovalu Regium. E eiyam eiuu yagila bolimila, e yam kwaiyu makwaisina olumoulela kamaisi ovalu Putioli. 14 Kabanaisi mimilisi totapwaroru baisa, e matausina inigadaimasi mwada bakasisuaisi deli matausina paila kwailima kwaiyu yam. E oluvi kaviloubusisi Roum. 15 E totapwaroru tolesi Roum eilagaisi bulogamasi e imaisi kala kaduwonaku makawala mapilasina Bikubaku Apio deli Kwaitolu Bolela Masisi mwada bibodaimasi baisa mapilasina. Tuta matutona Paulo eigisi matausina inokagutoki baisa Yaubada deli itagam lopola.

Mapilana Roum

16 Tuta matutona lakaviloubusisi Roum itagwalasi Paulo bisisu ola bwala titoulela, deli taitala tokwabilia biyamati matauna.

17 Igau kwaitolu yam bogwa leiwokuva Paulo idou mina Yudia kasi tokugwa bisigugulasi. Tuta matutona isigugulasi e iluki matausina, kawala, “E budagwa! Kalubikoya gala avaka avagi baisa da tomotasi kaina okada gulogulasi avaka tubudoiasi isakaidasi, mitaga ikatupipaigusi mapilana Yerusalem ikasalaigusi baisa mina Roum. 18 E matausina ikatupoiyaigusi e magisi bikatuyuvisaigusi, paila gala ibanaisi avaka agu pakula paila bibodi bakaliga. 19 Mitaga tutala mina Yudia isilibodaisi baisa, adoki desi wala banigada Giyouveka binagi agu pakula, ilagoli gala magigu batabinaki uli tomota paila avaka. * 20 Baisa uula lanigadaimi bukumakaiagusi e deli bitakayakusi, paila leikatupipaigusi makawala paila uula wala matauna mina Isireli si kabopikwaku.”o

21 E ilukwaisi matauna, kawasi, “Yakamaisi gala wala kabanaisi yatala leta metoya baisa mina Yudia paila yoku, e budamaiasi metoyasi baisa gala bimaiyaisi bulogam kaina bilivalasi avai vavagi gaga paila yoku. 22 Mitaga yakamaisi magimasi bakalagaisi avaka avaka m nanamsa, paila bogwa kanikolaisi tomota ambaisa ambaisa ikoulovaisi mabudona boda yoku kam boda.”p

23 E matausina bogwa iluvatutasi deli Paulo e wa yam makwaina saina budoveka matausina bogwa imakaiasi Paulo ambaisa mesisiki. E ivitouulasi kaukwau iyayosasi wala ibugiki ikikatumiki wala, deli ikikamituli paila Karaiwogala Yaubada.q Ivigikoni mwada bidubumaisi paila Yesu, ililivala metoya ola Karaiwaga Mosese deli avaka eiginisi tovitoubobuta. 24 Mimilisi idubumaisi kidamwa matauna ikamokwita, mimilisiga gala idubumaisi. 25 Mapaila isilavaisi deli si titamapu taitala baisa taitala. Taga ikugwa Paulo bogwa ilivala, kawala. “Baloma Tobumaboma ikamokwita goli tutala ililivala owodola tovitoubobuta Aisea baisa tubumia. 26 Paila ikaibiga, kawala,

‘Kula e kuluki matausina tomota kawam,

Kuligalegasi kuligalegasi mitaga galaga bitalapula ninami.

Kugigisasi kugigisasi mitaga galaga bukugisimlilaisi. *

27 Paila matausina tomota ninasi itaboda,

taigasi ituli sainela,

mitasi bogwa ipatu.

Kaina omitasi bigisimlilaisi,

taigasi biligimlilaisi,

oninasi bikatetasi,

bitovilasi baisa yeigu, yeigula Yaubada,

e bayomovi matausina.’ ”

28 E Paulo ikaibiga, kawala, “Ibodaimi bukunikolaisi kidamwa mabigana bigala katumova Yaubada leiwitala eilokaia matausina gala mina Yudia. Matausina goli biligimlilaisi.”r

30 Kwaiyu taitu Paulo mesisiki baisa wa bwala makwaina leimipumapu titoulela, e ibubodi komwaidosi matausina availa availa leimakaiasi mwada bikaiyakusi deli matauna. 31 E Paulo ikikamituli Karaiwogala Yaubada deli iuvituloki paila Guyau Yesu Keriso. Ililivala deli la tuvaluwa, e gala availa bisilibodi la kamatula.

* 1:1 1.1 Lk 1.1-4

a 1:1 Mapilana Bulogala Bwaina makawala Luka kala Ginigini.

b 1:2 Matausina isim kasi karaiwaga bililivalasi deli biuvagaisi metoya ola karaiwaga matauna kasi towitala.

c 1:3 Yaubada la guyau odabala valu watanawa deli odubasi mina watanawa.

d 1:4 Baisa Baloma Tobumaboma (kugisi VA 2.33).

* 1:4 1.4 Lk 24.49

* 1:5 1.5 Md 3.11; Mk 1.8; Lk 3.16; Yn 1.33

e 1:6 Ki, Guyau…mina Isireli: Gagabila bitagini, “Ki, Guyau, kaina tuta baisa bukuguyoi yakamaisi mina Isireli?”

f 1:8 Mapilasina katupoyu kala bobu mapilana Palesitaini.

* 1:8 1.8 Md 28.19; Mk 16.15; Lk 24.47-48

* 1:9 1.9 Mk 16.19; Lk 24.50-51

g 1:12 Mapilana katitaikina Yerusalem opilibomatu.

* 1:13 1.13 Md 10.2-4; Mk 3.16-19; Lk 6.14-16

h 1:16 Kugisi Lk 22.47.

* 1:18 1.18-19 Md 27.3-8

i 1:19 Baisa biga Aram.

* 1:20 1.20 Sam 69.25; 109.8

* 1:21-22 1.21-22 Md 3.16; Mk 1.9; 16.19; Lk 3.21; 24.51

j 2:1 Kugisi makasana Biga Kala Katumiki.

* 2:1 2.1 Tol 23.15-21; Kak 16.9-11

k 2:5 Wa tuta matutona mina Yudia eigalasi ilosi ituwoli boda ituwoli boda ambaisa ambaisa ovalu watanawa, e bidubadu mabudosina yagasi isisu mailela 9-11.

l 2:17 kilisala…mimi: Kadayu keda Yaubada einagi bivituloki nanola baisa tomota.

* 2:17 2.17-21 Yoe 2.28-32

m 2:22 Kidamwa magisi bilivalasi paila taitala tomota, mimilisi tuta bikaibigimgulisi la valu. Kugisi 1 Gwe 17.1 (Ilaitia tolela Tisibe), Mk 15.43 (Yosepa guma Alimatia), VA 9.11 (Saulo guma Tasu).

n 2:23 Matausina gala ikikabikaulasi Yaubada la Karaiwaga — tuta baisa ililivala paila mina Roum.

* 2:23 2.23 Md 27.35; Mk 15.24; Lk 23.33; Yn 19.18

* 2:24 2.24 Md 28.5-6; Mk 16.6; Lk 24.5

* 2:25 2.25-28 Sam 16.8-11

o 2:27 Kugisi makasana Biga Kala Katumiki.

p 2:29 Guyau Debida leibakwaisi mapilana Yerusalem; kugisi 1 Gwe 2.10.

* 2:29 2.29 2 Sml 7.12-13; Sam 132.11

q 2:31 Matauna tokwatumova Yaubada eikatotila igau bima. Matausina tovitoubobuta mina Yudia eilivalasi paila matauna.

r 2:33 Kabosisu makwaina baisa kabala kamaiaba deli karaiwaga peula.

* 2:34 2.34-35 Sam 110.1

s 2:39 Matausina gala mina Yudia.

t 2:42 Ikamkwamsi deli tuvaila ikamsi Guyau la Kamkwam kala Kaboluluwai.

* 2:44 2.44 VA 4.32-35

u 3:1 Baisa eitobala kalasia (3 pm), wa tuta matutona bilulasi wa Bwala Kwebumaboma.

v 3:6 Kugisi VA 2.22 kala katumiki.

w 3:13 Baisa igatala Mesaia yagala; kugisi Ais 42.1, 52.13.

x 3:13 Matauna Ponitio Pailato, mina Roum si tokwaraiwaga paila mapilasina Yudia, Sameria deli Idumia wa taitu 26-36 AD.

* 3:13 3.13 Sun 3.15

* 3:14 3.14 Md 27.15-23; Mk 15.6-14; Lk 23.13-23; Yn 19.12-15

y 3:22 makawala eiwitalaigu. Gagabila bitagini, “makawala yeigu goli.”

* 3:22 3.22 Kak 18.15,18

* 3:23 3.23 Kak 18.19

* 3:25 3.25 Vit 22.18

z 4:1 mimilisi tolula.mimilisi buki pilabubogwa iginisi “mimilisi tolula tovakaveka”.

a 4:5 Kugisi makasana Biga Kala Katumiki.

b 4:6 Kugisi makasana Biga Kala Katumiki.

c 4:6 Anasa matauna Tolula Toveka wa taitu 6-15 AD, e yawala Kaiapa matauna Tolula Toveka wa taitu 18-36 AD.

d 4:6 Yoni: Mimilisi buki pilabubogwa iginisi “Yonatani”. Matauna Tolula Toveka ivitouula la karaiwaga 36 AD.

* 4:11 4.11 Sam 118.22

e 4:13 Kugisi mabigana gugula wa makasana Biga Kala Katumiki.

* 4:24 4.24 Sun 20.11; Nie 9.6; Sam 146.6

* 4:25 4.25-26 Sam 2.1-2

f 4:27 Matauna Erodi Anitipasa eiguyoi mapilasina Galili deli Peria wa taitu 4 BC bila 39 AD; kugisi Lk 23.7-11.

g 4:27 Kugisi VA 3.13 kala katumiki.

* 4:27 4.27 Md 27.1-2; Mk 15.1; Lk 23.1,7-11; Yn 18.28-29

* 4:32 4.32 VA 2.44-45

h 4:36 Madilana isim si koni bipilasaisi tolula wa Bwala Kwebumaboma otutala tapwaroru; kugisi Baw 3.1-13.

i 5:16 Minasina baloma gagabila bisikailasi biyosisi tomota.

j 5:17 Kugisi makasana Biga Kala Katumiki.

* 5:28 5.28 Md 27.25

k 5:31 baisa ola kakata.Gagabila bitagini “metoya ola peula”; kugisi VA 2.33 deli kala katumiki.

l 5:34 Kugisi makasana Biga Kala Katumiki.

m 5:37 Matauna tokowolova karaiwaga wa taitu 6 AD mwada bipaiki mina Roum si karaiwaga.

n 5:42 paila Yesu matauna Mesaia. Gagabila bitagini, “kidamwa Yesu matauna Mesaia.

o 6:1 Matausina mina Yudia eigalasi ilosi imili valusi deli boda ituwoli ituwoli. Matausina tosisula Yerusalem tuvaila mina Yudia mitaga si valu tatousi Yerusalem.

p 6:3 Si wotetila kaina bisagalaisi kʹasi baisa kwabuya kaina biyamataisi mani deli avai guguwa kala vilavila.

q 6:9 Mabudona mina Yudia omitibogwa tokwatupipi e iuwotetilasi, mitaga tuta baisa kasi tokwaraiwaga eitanekwaisi mauula gala iwotetilasi baisa availa.

* 7:2 7.2-3 Vit 12.1

* 7:4 7.4 Vit 11.31; 12.4

* 7:5 7.5 Vit 12.7; 13.15; 15.18; 17.8

* 7:6 7.6-7 Vit 15.13-14

* 7:7 7.7 Sun 3.12

r 7:8 Kugisi makasana Biga Kala Katumiki.

* 7:8 7.8 Vit 17.10-14; 21.2-4; 25.26; 29.31—35.18

* 7:9 7.9 Vit 37.11,28; 39.2,21

* 7:10 7.10 Vit 41.39-41

* 7:11 7.11 Vit 42.1-2

* 7:13 7.13 Vit 45.1,16

* 7:14 7.14 Vit 45.9-10,17-18; 46.27

* 7:15 7.15 Vit 46.1-7; 49.33

* 7:16 7.16 Vit 23.3-16; 33.19; 50.7-13; Yos 24.32

* 7:17 7.17-18 Sun 1.7-8

* 7:19 7.19 Sun 1.10-11,22

* 7:20 7.20 Sun 2.2

* 7:21 7.21 Sun 2.3-10

* 7:23 7.23-29 Sun 2.11-15

* 7:29 7.29 Sun 18.3-4

* 7:30 7.30-34 Sun 3.1-10

* 7:35 7.35 Sun 2.14

* 7:36 7.36 Sun 7.3; 14.21; Baw 14.33

s 7:37 makawala eiwitalaigu. Gagabila bitagini, “makawala yeigu goli”.

* 7:37 7.37 Kak 8.15,18

* 7:38 7.38 Sun 19.1—20.17; Kak 5.1-33

* 7:40 7.40 Sun 32.1

* 7:41 7.41 Sun 32.2-6

t 7:42 Idokaisi bilubaloma ikaraiwogaisi utuyam.

u 7:42 Baisa katupotala si Buki Pilabumaboma mina Yudia, ambaisa matausina tovitoubobuta tailuwotala taiyu si ginigini pilakukukupi isisuaisi (mapilasina Osia bila Malakai).

* 7:42 7.42-43 Emo 5.25-27

v 7:43 Minana mina Emoni si yaubada, mabudona si valu mapilana wa Waya Yoridani mapilana ewaiwa opilibomatu.

w 7:43 Omitibogwa budotala tomota itapwarorusi baisa minana Ripani isim la karaiwaga odabala utuyam natana.

* 7:44 7.44 Sun 25.9,40

* 7:45 7.45 Yos 3.14-17

* 7:46 7.46 2 Sml 7.1-16; 1 Lil 17.1-14

* 7:47 7.47 1 Gwe 6.1-38; 2 Lil 3.1-17

* 7:49 7.49-50 Ais 66.1-2

* 7:51 7.51 Ais 63.10

x 7:52 Matauwena Yesu.

y 7:53 Kwaitala mina Yudia si kukonebu ilivala kidamwa anelosi eisakaisi mina Yudia kasi Karaiwaga; kugisi Gl 3.19; Ib 2.2; Kak 33.2.

z 7:55 Yesu eisili ola kakata Yaubada, mitaga Sitibeni eigisi itotu, e uula kaina mwada bikamiabi Sitibeni.

a 7:55 Kugisi VA 2.33 kala katumiki.

b 7:56 Mapilana Kabutuvau biga mabigana ililivala paila wala Yesu, e maigana igaveka goli.

c 7:58 Maigana yagala aposetolo Paulo obonasi mina Iberu; kugisi VA 13.9.

* 8:3 8.3 VA 22.4-5; 26.9-11

d 8:5 Matauna taitala matausina kasitailima kasitaiyu toekalesia mapilana Yerusalem einagaisi; kugisi VA 6.5.

e 8:5 Mapilana katupotala mina Yudia si valu isisu oluwalaisi mapilasina Yudia deli Galili. Mina Yudia idokaisi mina Sameria tokukolosi wala, paila si boda, kasi gulogula, si tokwaraiwaga deli si tapwaroru kedasi ituwoli ituwoli.

f 8:27-28 Matauna gala guma Yudia, mitaga bogwa eiluvapela mwada bikabikaula baisa Yaubada.

* 8:32 8.32-33 Ais 53.7-8

g 8:36 Mimilisi buki pilabubogwa ikatumkulovaisi mailela 36, iginisi, “ 37 Pilipi iluki matauna, kawala, ‘Kidamwa kudubumi onanom komwaidona, gagabila babapitaisaim.’ E ivitakauloki, kawala, ‘Mitaga, adubumi Yesu Keriso kidamwa matauna Latula Yaubada.’ ”

h 9:2 Mina Siria si valu viloumatala.

i 9:2 Tobwakuli Yesu si tapwaroru.

* 9:23 9.23-25 2 Kr 11.32-33

j 9:27 Kugisi VA 4.36-37.

k 9:29 Kugisi VA 6.1 kala katumiki.

l 9:30 Mapilana Saulo la valu viloutoula, e viloumatala olopola mapilana mina Roum si valu Silisia.

m 9:36 Obonasi mina Aram Tabida, e obonasi mina Girisi Dokasa, baisa igatala yagala, e kala kivila minana ugiwagi “dia” (kugisi Sam 42.1).

n 10:2 Matausina gala mina Yudia e gala iluvapelasi osi tapwaroru mina Yudia, mitaga isuvisi osi bwala tapwaroru otutala tapwaroru, deli ikabikuwolaisi Yaubada.

o 10:3 Yakidasi tadokaisi 3 pm, baisa goli yam yam mina Yudia eivigakaisi si tuta paila ninigada.

p 10:9 Mina Yudia si bwala isisu buligayuwela taboda odabala si bwala, e tomota bimwenasi baisa okala kweluva itula valu mwada yagila bivisi uwosi. Mitaga lalai Pita eimwena baisa mwada kalamwaleta wala binigada.

q 10:14 Mina Yudia kasi Karaiwaga isilibodi kamkwam mimilisi mauna, paila kidamwa bikamsi bogwa biyogwalaisi si tapwaroru. Kugisi Tol 11.

r 10:30 laninigada.Mimilisi buki pilabubogwa iginisi “laninigada deli pusoposuma”.

* 10:34 10.34 Kak 10.17

s 10:45 Kugisi VA 11.12.

t 10:46 Gala wala avai boda bonala, mitaga ililivalasi butulawokuva wala e gala avai biga, paila uula oninasi eilumkolaisi nanamsa saina mwaugaga e mauula biga belobelo ikikaloubusi.

u 11:2 Kugisi makasana Biga Kala Katumiki.

v 11:12 Kugisi VA 10.45.

w 11:16 Kugisi VA 1.5.

* 11:16 11.16 VA 1.5

* 11:19 11.19 VA 8.1-4

x 11:20 Mapilana valu viloumatala olopola mapilana mina Roum si valu Siria, saina kwevakaigaga valu. Ovalu watanawa kwaiyu wala valu ikalisuwolaisi mapilana Anitioki kala kwaiveka, mapilasina Roum deli Alekisaniria.

y 11:20 matausina gala mina Yudia: Mimilisi buki pilabubogwa iginisi “mina Yudia ililivalasi obonasi mina Girisi” kainaga “tomota ililivalasi obonasi mina Girisi”.

z 11:27 Kugisi makasana Biga Kala Katumiki. Baisa goli kwematala livalela matausina tobwakuli Keriso eimila tovitoubobutasi olumoulela mapilana Kabutuvau.

a 11:28 Matauna mina Roum si giyouveka eiyosi la guyau wa taitu 41-54 AD. E molusaula makwaina eikaloubusi kaina 46 AD.

* 11:28 11.28 VA 21.10

b 11:30 Mabudona isim si wotetila biyamataisi uvagila ekalesia.

c 12:1 Matauna Erodi Akaripa I, tabula Erodi Toveka. Matauna iguguyoi pilamwaidona Isireli wa taitu 41-44 AD.

d 12:2 Matauna Sebedi latula, e taitala metoya mabudona tailuwotala taiyu Yesu la toligalega.

e 12:3 Kugisi makasana Biga Kala Katumiki.

f 12:4 Kugisi makasana Biga Kala Katumiki.

* 12:4 12.4 Sun 12.1-27

g 12:15 Mina Yudia idubumaisi taitala natana guditala isim la anelosi kala toyamata; kugisi Md 18.10.

h 12:17 Matauna Yesu bodala deli tokugwala ekalesia mapilana Yerusalem; kugisi Gl 1.19.

i 12:20 Kwaiyu si valu matausina gala mina Yudia olumata Bolita Kwaiveka mapilana Galili opiliyavata.

j 12:25 isilavaisi Yerusalem.Mimilisi buki pilabubogwa iginisi “ikaimilavausi Yerusalem”, mimilisiga, “ilokaiasi mapilana Anitioki”.

k 13:1 Kugisi 11.27 deli makasana Biga Kala Katumiki.

l 13:1 Matauna Erodi Anitipasa, mapilana Galili kala tokwaraiwaga (kugisi Lk 3.1).

m 13:4 Metoya baisa Paulo eivitouula la titavina kwematala, ila ivigimkulovi wa tuta matutona ikaimilavau mapilana Anitioki (kugisi VA 14.27-28).

n 13:4 Mapilana la viloutoula Banaba (kugisi VA 4.36).

o 13:6 Mapilana la viloumatala simla Saipirosi isisu olumata opilikwaibwaga.

p 13:7 Matauwena guma Roum, e mina Roum si gugula binagaisi biwitalaisi matauna.

q 13:9 Baisa yagala obonasi mina Yudia deli obonasi mina Roum. Wa tuta matutona bidubadu isim yagasi ituwoli bonala ituwoli bonala.

r 13:14 Yam makwaina sadade; kugisi makasana Biga Kala Katumiki.

s 13:15 Mina Yudia si Buki Pilabumaboma isailisi katupwaila katupotolu. Makatupona ikugwa Mosese la Karaiwaga, buki pilalima; katupoyuwela tovitoubobuta, e kesala katupotolula. Mitaga bikibubotaisi buki pilamwaidona kidamwa bilivalasi makatuposina katupoyu.

t 13:16 Kugisi VA 10.2 kala katumiki.

* 13:17 13.17 Sun 1.7; 12.51

u 13:18 Mimilisi buki pilabubogwa iginisi “iyamati”.

* 13:18 13.18 Baw 14.34; Kak 1.31

* 13:19 13.19 Kak 7.1; Yos 14.1

* 13:20 13.20 Tok 2.16; 1 Sml 3.20

* 13:21 13.21 1 Sml 8.5; 10.21

* 13:22 13.22 1 Sml 13.14; 16.12; Sam 89.20

* 13:24 13.24 Mk 1.4; Lk 3.3

v 13:25 Wotetila makwaina bibodi taitala towatanawa bivagi.

* 13:25 13.25 Md 3.11; Mk 1.7; Lk 3.16; Yn 1.20,27

w 13:26 katumova baisa yakidasi. Mimilisi buki pilabubogwa iginisi “baisa yokomi”.

* 13:28 13.28 Md 27.22-23; Mk 15.13-14; Lk 23.21-23; Yn 19.15

* 13:29 13.29 Md 27.57-61; Mk 15.42-47; Lk 23.50-56; Yn 19.38-42

* 13:31 13.31 VA 1.3

x 13:32-33 baisa yakidasi tubusia. Mimilisi buki pilabubogwa iginisi “paila tubudaiasi”; mimilisiga ituwoli, “paila tubusia”.

* 13:32-33 13.32-33 Sam 2.7

* 13:34 13.34 Ais 55.3

* 13:35 13.35 Sam 16.10

* 13:41 13.41 Aba 1.5

* 13:47 13.47 Ais 42.6; 49.6

y 13:50 Kugisi VA 10.2 kala katumiki.

z 13:51 Ikibubotaisi bogwa ipakaisi mapilana.

* 13:51 13.51 Md 10.14; Mk 6.11; Lk 9.5; 10.11

a 14:11 Banaba deli Saulo gala gagabila bikatetasi bonasi mina Laikonia.

b 14:12 Mina Girisi si yaubada tovakaigaga. Mina Roum eidokaisi minana Yupita.

c 14:12 Mina Girisi si yaubada natana isim la koni baisa si kamatula yaubada ituwoli ituwoli kala tokokeula. Mina Roum idokaisi minana Mekuri.

* 14:15 14.15 Sun 20.11; Sam 146.6

d 14:22 Kugisi VA 1.3 kala katumiki.

e 14:23 Kugisi VA 11.30 kala katumiki.

f 14:23 Kugisi makasana Biga Kala Katumiki.

g 15:1 Kugisi makasana Biga Kala Katumiki.

* 15:1 15.1 Tol 12.3

h 15:2 Matausina Yesu la toligalega tailuwotala taiyu.

i 15:2 Kugisi VA 11.30 kala katumiki.

* 15:7 15.7 VA 10.1-43

* 15:8 15.8 VA 2.4; 10.44

j 15:13 Kugisi VA 12.17 kala katumiki.

* 15:16 15.16-18 Emo 9.11-12

k 15:20 Mina Yudia kidamwa bikatumataisi avai mauna biyamataisi peula kidamwa buyavi komwaidona bivisunupuloi.

l 15:20 Mina Yudia kasi karaiwaga taga bikamsi buyavi, paila uula buyavi idokaisi mauna la momova, e momova komwaidona leima metoya baisa Yaubada.

* 15:20 15.20 Sun 34.15-17; Tol 17.10-16; 18.6-23

m 15:33 Mimilisi buki pilabubogwa ikatumkulovaisi mailela 33, iginisi, “ 34 Mitaga Sailasa idoki mwada bisigaga baisa.”

n 15:38 Kugisi VA 13.13.

* 15:38 15.38 VA 13.13

o 15:40 Metoya baisa Paulo eivitouula la titavina kwaiyuwela, ila ivigimkulovi wa tuta matutona ikaimilavau mapilana Anitioki (kugisi VA 18.22-23).

p 16:3 Matauna Timoti inala im Yudia mauula bidokaisi magudina guma Yudia. Mitaga gala gagabila bisuvi osi bwala tapwaroru mina Yudia mwada bipilasi Paulo kidamwa gala ikugwa bibobu.

q 16:10 kakatubaiasasi.Kugisi kala tuwoli mailela 8 kawala, “isaitaulasi” deli mailela 10 “kakatubaiasasi”. Metoya baisa tanikoli mapilana buki kala togini matauwena Luka isikaili Paulo e kasitaiyu ititavinasi ila igau isisuaisi mapilana Pilipai (VA 16.16).

r 16:14 Kugisi VA 10.2 kala katumiki.

s 16:37 Mina Roum tatousi gala ibawasi, e isim si koni bidubadu. Kwaitala vavagi bomala availa biwaiya guma Roum omitasi tomota.

t 17:3 Kugisi makasana Biga Kala Katumiki.

u 17:17 Kugisi VA 10.2 kala katumiki.

v 17:18 Matauna Epikurio eikaliga omitibogwa wa taitu 270 BC. Matauna la vituloki kidamwa nona mwamwasila wala ikalisau vavagi komwaidona baisa ovalu watanawa.

w 17:18 Mabudona iuvitulokisi taitala tovituloki yagala Seno. Matauna Seno eikaliga omitibogwa wa taitu 265 BC, e ivituloki kidamwa nona mwamwasila vavagitoula bitabani kidamwa tuta komwaidona tapeuloki wala, e gala bitatagwala vavagi bwaina kaina vavagi gaga biyogagaida — mmwasawa kaina mmayuyu, guguwa bidubadu kaina mmakava, woula peulela kaina kala mamama, taimamila kaina kowolova.

x 17:19 valu kala toyamata: Gagabila bitagini, “imaiyaisi makwaina koya Ariopago.”

y 17:19 Mapilana kala kivila ‘koyala Aresa’. Minana Aresa mina Girisi si yaubada natana isim la karaiwaga biyamati kabilia komwaidona. Mina Roum idokaisi minana Masa. Mina Adeni si tokwaraiwaga mabudona tuta tuta bisigugulasi wa koya makwaina, mauula idokaisi mabudona Ariopago.

z 17:22 Ariopago.Gagabila bitagini, “Paulo itomalaula odabala makwaina koya Ariopago”.

a 17:23 Mina Adeni ititapwarorusi baisa yaubada bidubadu, mauula ikaliaiisi kabolula bidubadu. Mitaga kasi kokola kaina eilumwelavaisi natana yaubada, kaina natana isisu minana gala einikolaisi, mauula eikaliaiisi makwaina kabolula “paila taitala yaubada gala tanikolaisi.”

* 17:24 17.24-25 1 Gwe 8.27; Ais 42.5; VA 7.48

b 17:26 taitala tau.Mimilisi buki pilabubogwa iginisi “budotala boda”.

c 17:28 Matauna kaina taitala tobutu wosi guma Kiriti eikaliga omitibogwa (katitaikina 600 BC) yagala Epimenidesi.

d 17:28 Tokwabitam idokaisi Paulo ilivala paila Arato, matauna taitala mina Girisi si tobutu wosi, kaina paila Kilianiti, matauna taitala tovituloki osi boda Sitowiki. Matausina kasitaiyu isisuaisi 350 BC.

e 18:2 Kugisi VA 11.28 kala katumiki; matauna eikaraiwaga komwaidosi mina Yudia bisilavaisi Roum, e wa taitu 49 AD iyabi matausina ivisunupuloi wala.

f 18:6 Baisa makawala Paulo ikibuboti eipaiki matausina, paila uula eipakaisi bilagaisi Paulo; kugisi VA 13.51.

g 18:7 Kugisi VA 10.2 kala katumiki.

h 18:12 Wa taitu 51 AD mina Roum einagaisi matauna Galio bitokwaraiwaga paila mapilana Akaia, la viloumatala Korinita.

i 18:18 Mina Yudia kasi gulogula biviliu kulula makawala mwada bikibubotaisi bogwa leivagaisi avaka eikatotilasi.

* 18:18 18.18 Baw 6.18

j 18:23 Metoya baisa Paulo eivitouula la titavina kwaitolula, ila ivigimkulovi wa tuta matutona ikaimilavau mapilana Yerusalem (kugisi VA 21.15).

k 18:25 Kugisi VA 9.2 deli kala katumiki.

l 18:25 Gala wala binikoli avaka paila si bapitaiso tobwakuli Yesu. Kugisi tuvaila VA 19.2-5.

m 19:1 Mapilana mina Roum si valu katupotala Esia, la viloumatala Epeso.

* 19:4 19.4 Md 3.11; Mk 1.4,7-8; Lk 3.4,16; Yn 1.26-27

n 19:6 Kugisi VA 10.46 deli kala katumiki.

o 19:9 Kugisi VA 9.2 kala katumiki.

p 19:9 Mimilisi buki pilabubogwa ikatumkulovaisi mailana, kawasi, “ivitouula lalai bila itobu ikoyavi wala (11 am - 4 pm).”

q 19:19 Mabigana “kina” takivilaisi mina Roum si mani dakuna siliba yagala “denarius”, makwaina bibodi mapula kwaitala yam la paisewa wa bagula.

r 19:21 Paulo inanamsa e inagi: Gagabila bitagini, “Baloma Tobumaboma ivakadi Paulo mauula inagi”

s 19:21 Kugisi VA 18.12.

t 19:22 Kugisi mailela 1.

u 19:23 Kugisi VA 9.2 kala katumiki.

v 19:24 Minana si yaubada naveka mina Epeso; mina Roum eidokaisi minana Daiana.

w 20:1 Kugisi VA 16.9.

x 20:2 Kugisi VA 18.12.

y 20:5 Metoya mabigana bitagisi matauna Luka eikaimilavau isikaili Paulo (kugisi VA 16.10), e isigagasi goli bila tuta matutona ilosi mapilana Roum (kugisi 28.16).

z 20:6 Kugisi makasana Biga Kala Katumiki.

a 20:7 Gagabila bitagini “Sunday”, paila wa tuta matutona idokaisi yam kala vitouula avai tuta kalasia bisalili.

b 20:7 Kugisi VA 2.42 deli kala katumiki.

c 20:16 Kugisi VA 2.1. Mina Yudia ikau ninasi biviloubusisi Yerusalem paila paka makwaina. (Kugisi tuvaila makasana Biga Kala Katumiki.)

d 20:17 Kugisi VA 11.30.

* 20:24 20.24 2 Tm 4.7

e 20:28 Yaubada la ekalesia.Mimilisi buki pilabubogwa iginisi “Guyau la ekalesia”.

f 20:28 metoya ola kaliga Latula. Mimilisi buki pilabubogwa iginisi, “metoya ola kaliga titoulela.”

g 20:35 Mabigana Yesu livalela gala wala isisu olumoulela mapilasina pilavasi Bulogala Bwaina.

* 21:8 21.8 VA 6.5; 8.5

* 21:10 21.10 VA 11.28

h 21:11 Ililivala paila mina Roum.

i 21:18 Kugisi VA 12.17.

j 21:18 Kugisi VA 11.30.

k 21:21 Kugisi makasana Biga Kala Katumiki.

* 21:23 21.23-24 Baw 6.13-21

l 21:24 Kugisi VA 18.18 deli kala katumiki.

* 21:25 21.25 VA 15.29

m 21:28 Bwala Kwebumaboma isisu tabudoveka e matabudona matausina gala mina Yudia ibodi bisuvisi; e olopola isisu tabudokekita paila mina Yudia wala. Kidamwa availa bilau taitala gala guma Yudia bivisuvi matabudona olopola Bwala Kwebumaboma gagabila bikatumataisi. Opapala kabosusuvi yatala ginigini isisu ikikamituli makawala. Kugisi kaikobula p XXX.

* 21:29 21.29 VA 20.4

n 21:34 Bwala makwaina opapala Bwala Kwebumaboma. Kugisi kaikobula p XXX.

o 21:35 Metoya wa daga bisilavaisi Bwala Kwebumaboma bimwenasi bisuvisi tokwabilia si bwala.

p 21:38 Mabudona mina gigasisi goli magisi bipakaisi mina Roum bitanekwaisi mina Isireli. Kominimani makwaina itokaia wa taitu AD 54.

* 22:3 22.3 VA 5.34-39

q 22:4 Kugisi VA 9.2 kala katumiki.

* 22:4 22.4-5 VA 8.3; 26.9-11

r 22:5 Kugisi makasana Biga Kala Katumiki.

s 22:8 Kugisi VA 2.22 kala katumiki.

t 22:14 Kugisi VA 3.13 kala katumiki.

* 22:20 22.20 VA 7.58

u 22:25 Kugisi VA 16.37 kala katumiki.

v 23:2 Matauna Tolula Toveka wa taitu 47-59 AD.

* 23:3 23.3 Md 23.27-28

* 23:5 23.5 Sun 22.28

w 23:6 Kugisi makasana Biga Kala Katumiki.

* 23:6 23.6 VA 26.5; Pl 3.5

* 23:8 23.8 Md 22.23; Mk 12.18; Lk 20.27

x 23:9 Kugisi makasana Biga Kala Katumiki.

y 23:10 Kugisi VA 21.34 deli kala katumiki.

z 23:23 Mapilana olumata Bolita Kwaiveka isisu Yerusalem opiliyavata kala kaduwonaku Gumawana bitala Oyabia (90 km). Mapilana la viloumatala, e mina Roum si tokwaraiwaga kasi tokugwa imili valu baisa.

a 23:24 Matauna mina Roum si tokwaraiwaga paila mapilana Yudia wa taitu 52-60 AD.

b 23:35 Omitibogwa Erodi eikaliaii e oluvi mina Roum si tokwaraiwaga ivigakaisi si bwala; mitaga komwaidosi idokaisi Erodi la buloveka.

c 24:14 Kugisi VA 9.2 kala katumiki.

* 24:17 24.17-18 VA 21.17-28

* 24:21 24.21 VA 23.6

d 24:24 Minana Erodi Akaripa II luleta, deli bodala Berenisi (kugisi VA 25.13).

e 24:27 Matauna mina Roum si tokwaraiwaga paila mapilana Yudia wa taitu 60-62 AD.

f 25:11 Taitala taitala mina Roum gagabila bikaraiwaga kidamwa bilokaia Roum mwada Giyouveka binagi kala pakula. Wa tuta matutona si Giyouveka matauna Niro eiyosi la guyau wa taitu 54-68 AD.

g 25:13 Matauna guyoula pilatala valu opiliyavata yagala Kalikisi deli ikikaraiwogi mimilisi valu katitaikina.

h 26:4 Mapilana Silisia, la viloumatala Tasu (kugisi VA 22.3).

* 26:4 26.4 VA 23.6; Pl 3.5

i 26:6 La pikwaku bitokaia bimovavau; kugisi VA 23.6; 24.15.

* 26:9 26.9-11 VA 8.3; 22.4-5

j 26:18 Diabolo igiyuwela, kala kivila “tosilaboda”.

* 26:20 26.20 VA 9.20,28-29

* 26:23 26.23 Ais 42.6; 49.6; 1 Kr 15.20

k 27:1 Togini deli Paulo ilosi; kugisi VA 20.5.

l 27:9 Kugisi makasana Biga Kala Katumiki. Wa tubukona minasina saina yagila ititokaia mauula bidubadu ipakaisi kokewa.

m 28:10 bobwailila bidubadu.Gagabila bitagini “Isakaimasi kabokamaiaba bidubadu”.

n 28:11 Minana yaubada Siusa litula nupoyu yagasi Kasito deli Polukesa; toluguta ivigakaisi kasitaiyu si yaubada.

* 28:19 28.19 VA 25.11

o 28:20 Matauwena Mesaia.

p 28:22 Kugisi VA 24.5.

q 28:23 Kugisi makasana Biga Kala Katumiki.

* 28:26 28.26-27 Ais 6.9-10

r 28:28 Mimilisi buki pilabubogwa ikatumkulovaisi mailela 28, iginisi, “ 29 Igau Paulo ilivala makawala mina Yudia isilavaisi ilosi, ititamapusi taitala baisa taitala deli si kominimani.”

ROUM

1

2

3

4

5

6

7

8

9

10

11

12

13

14

15

16

Paulo La Ginigini baisa
MINA ROUM

Kabovitouula

Paulo La Ginigini baisa Mina Roum baisa Paulo la katubaiasa paila nanola igau bila bibodi toekalesia mapilana Roum. Paulo magila ikugwa bila Roum biwotetila Keriso Kala Boda oluwalaisi, e oluvi bisaitaula bila Sipeini. Tuvaila magila matausina mina Roum bipilasaisi la kwaidadina. E mauula Paulo eigini mapilana si leta kidamwa bikamitububuli totapwaroru tobwakuli Keriso avaka si dubumi uulotoula deli avaka bibudoki si bubunela. E mapaila mapilana buki Paulo eikamituli nanola komwaidona avaka eidoki kala vakeda uulela tapwaroru.

Ikugwa Paulo ilivala kasi biga nokagutoki e iluki ammakawala la nigada baisa Yaubada paila matausina. Oluvi igini avaka uulotoula la ginigini. Kawala, “Bulogala Bwaina iyomitali ammakawala Yaubada bikabwailidasi. Ka, uulotoula goli dubumi, e kala vigimkovila dubumi wala” (Rm 1.17).

E nanamsa makwaina baisa Yaubada la kabwaila Paulo iulaim kidamwa bikatetasi. Igini kidamwa ibodi Yaubada bikabwaili komwaidosi mina watanawa, mina Yudia deli matausina gala mina Yudia. Uula mitugaga eikatupipi komwaidosi. Mitaga Yaubada bikabwaili tomota, availa availa eidubumaisi Yesu Keriso. Oluvi Paulo ikamitububuli avaka eikaloubusi metoya ola kabwaila Yaubada, baisa da momova kwaivau metoya oda vasosu deli Keriso. “Yaubada bogwa ikabwailidasi paila uula tadubumaisi e mapaila Yaubada deli yakidasi taveyawasi gulitinidesi” (Rm 5.1). Tuvaila, Yaubada la Baloma Tobumaboma bogwa itanekwaidasi metoya ola peula bubunela gaga deli kaliga. E uula 5 bila 8 Paulo ilivala avaka uula Yaubada ikaraiwogaidasi deli ammakawala Baloma Tobumaboma iviyelu ninadaisi e ikatupewolaidasi.

Oluvi Paulo ininamsi makwaisina boda kwaiyu, matausina mina Yudia deli matausina gala mina Yudia, deli ikatupoi ammakawala si sisu oluwala Yaubada nanola paila komwaidosi mina watanawa. E Paulo idoki mina Yudia eipakaisi Yesu paila uula baisa bipilasi Yaubada nanola, kidamwaga bivigaki komwaidosi mina watanawa bibanaisi Yaubada la mitakwai metoya baisa Yesu Keriso. E tuvaila Paulo idoki igau tuta bima mina Yudia biligaiwaisi si pupaiki, e bitovilasi bidubumaisi Yesu.

E kala vigimkovila mapilana, Paulo igini avai bubunela ibudoki totapwaroru. Ilivala kidamwa keda kadatala wala bibodaidasi. “Mesinaku kwaitala wasi wala ibodaimi, kidamwa bukuyebwailisi taitala baisa taitala” (Rm 13.8). Ilivala tuvaila avaka bibodaidasi paila wotetila baisa Yaubada, kabikaula baisa valu kala tokwaraiwaga, pilasi baisa sedaiasi, deli kidamwa “gala bibodi bitavagaisi avaka ititaki ninadaisi wala” (Rm 15.1). Kala vigimkovila Paulo ilivala kasi biga bobwailila deli iyakawoli Yaubada.

Buki kala katumimisa

Kala vitouula deli la ginigini uulotoula 1.1-17

Ibodi mina watanawa binevisi kasi katumova 1.18—3.20

Yaubada kedala katumova 3.21—4.25

Momova kwaivau metoya baisa Keriso 5.1—8.39

Mina Isireli deli Yaubada nanola 9.1—11.36

Si bubunela totapwaroru tobwakuli Keriso 12.1—15.13

Kala vigimkovila, deli biga bobwailila 15.14—16.27

1

1 Yeigu Paulo, Keriso Yesu la towotetila, e Yaubada inagaigu bamila aposetoloa deli idouwaigu kidamwa bakamituli Bulogala Bwaina metoya baisa matauna.

2 E omitibogwa Yaubada ikatotila Bulogala Bwaina metoya oudosi la tovitoubobuta, deli kala ginigini isisu makawala wa Buki Pilabumaboma.b 3 Baisa Bulogala Bwaina paila Latula, da Guyausi Yesu Keriso. Tanikoli matauna tomota, paila ikaloubusi odalela Debida. 4 E tanikoli matauna Tobumaboma, paila Yaubada eitokowoi imovavau, e baisa iyomitali saina peula kidamwa matauna Yaubada Latula. 5 E metoya baisa Yesu Yaubada imitukwaiyaigu, paila isakaigu agu vilavila kidamwa bamila aposetolo, e uulela goli Keriso. Paila ibodi bavakadi komwaidosi mina watanawa paila bidubumaisi deli bikabikaulasi. 6 E makawala goli ibodi bavakadaimi yokomi mina Roum, availa availa yokomi Yaubada bogwa idou kidamwa Yesu Keriso la tomota.

7 Mapaila lagini miyana mi leta yokomi komwaidomi mina Roum, paila Yaubada iyebwailimi deli idouwaimi kidamwa yokomi la tomota.

Anigada baisa Yaubada Tamadasi deli da Guyausi Yesu Keriso kidamwa bimitukwaiyaimi deli bitalaguva lupomi.

Paulo inigada biga nokagutoki

8 Ikugwa, metoya baisa Yesu Keriso anokagutoki baisa ulo Yaubada paila yokomi komwaidomi, paila komwaidosi mina watanawa ililagaisi bulogala mi dubumi. 9 Yeigu goli deli nanogu komwaidona awotitali Yaubada paila akakamituli Bulogala Bwaina paila Latula. E igagabila matauna Yaubada bikamokwita avaka alilivala. Matauna inikoli kidamwa avai tuta aninigada 10 akavitagi yagami tuta tuta. E ulo nigada baisa Yaubada kidamwa matauna biuli keda kidamwa igau makateki bawokaiami, kidamwa goli makawala nanola Yaubada. 11 Paila saina magigu sainela babodaimi, kidamwa deli bitalumkolaisi Yaubada la mitakwai, kidamwa matauna bikatupewolaimi. 12 E nanogu kidamwa tuta matutona yokomi deli yeigu bitabanaisi kada pilasisi, yokomi kami pilasi metoya ogu dubumi e yeigu agu pilasi metoya omi dubumi.

13 E segwaia, ibodaimi bukululuwaisi kidamwa sivabidubadu mwada bawokaiami, mitaga tuta tuta abudoboda kabosilaboda e gala awa. Paila magigu babani uwagu metoya oluwalaimi, makawala goli bogwa labani metoya baisa matausina ituwoli tomota gala mina Yudia. * 14 Paila ibodaigu wala bapilasi tomota komwaidosi, kaina tolivalu kaina togilagala, e kaina tokwabitam kaina tobubeikam. Ibodaigu wala bapilasi availa availa. 15 Mauula yeigu asisalau mwada bakamituli Bulogala Bwaina baisa yokomi tuvaila, yokomiga mina Roum.

Bulogala Bwaina baisa Yaubada la peula bikabwaili tomota

16 Ka! Yeigula gala ammosila paila Bulogala Bwaina. Baisa Yaubada la peula kidamwa bikoli komwaidosi availa availa idubumaisi, ikugwa baisa matausina mina Yudia, deli goli baisa matausina gala mina Yudia. * 17 Paila Bulogala Bwaina iyomitali ammakawala Yaubada bikabwailidasi. Ka, uulotoula goli dubumi,c e kala vigimkovila dubumi wala. Makawala Buki Pilabumaboma kala ginigini isisu, “Availa Yaubada bikabwaili paila uula la dubumi, matauwena goli bimova.”d*

Mina watanawa tomitugaga

18 Yaubada iyomitali la ninamwau leima metoya walakaiwa imapu baisa tomota si sula deli si mitugaga. Paila matausina si bubunela gaga ikatubodi nanamsa duwosisia paila Yaubada, mwada gala availa bikateta baisa. 19 Yaubada imipuki matausina tomitugaga paila Yaubada la bubunela bogwa eivitusaisi mimilakatila wala. Paila Yaubada eiyomitali la bubunela kidamwa bigisimlilaisi. 20 Igau tutala Yaubada ibubuli valu watanawa e leima lagaila, mina watanawa gagabila bigisimlilaisi matauna ola peula kwekanigaga deli kala gigisa. Gala goli omatadasi bitagisaisi, mitaga vavagi makwaisina avaka avaka eibubuli Yaubada, makwaisina goli bikimitali baisa la bubunela. E mapaila gala gagabila bitabudobodasi paila si mitugaga. 21 Bogwa ikatetasi matauna Yaubada, mitaga gala bitemmalaisi matauna makawala avaka bibodi Yaubada, e tuvaila gala binokagutokisi baisa matauna. Mitaga kaimapula, oninasi ininagowasi paila avai vavagi avai vavagi gala kasi yeiwau, e saina dudubila ninasi matausina toninagowa. * 22 Idokaisi titoulesi tokwabitam, mitaga toninagowa wala matausina. 23 Gala bitapwarorusi baisa Towalakaiwa, matauna Yaubada Tosigaga, gala goli. Kaimapula wala ititapwarorusi baisa tokolu migisi makawala tomota kaina mauna nayoyowa kaina ugiwagi kaina nasigisagina. *

24 Mauula baisa, Yaubada iulisali matausina kidamwa bivagaisi vavagi makwaisina gagawokuva avaka ititaki ninasi. E ivagaisi vavagi makwaisina kabommosila paila tau sola tau. 25 Mapaila eikatumapwaisi nanamsa duwosisia paila Yaubada e kaimapula ivigakaisi bigala sasopa.e Itapwarorusi baisa avaka Yaubada eibubuli, deli iwotitalaisi makwaisina, mitaga gala wala itapwarorusi baisa Yaubada. Matauna goli kala yakaula bikanigaga! Emeni.

26 Mauula goli Yaubada iulisali matausina kidamwa bivagaisi vavagi makwaisina kabommosila. Ka, minasina vivila ipakaisi vavaigila si bubunela duwosisia e ivagaisi saina gegedu. 27 Makawala goli tauwau ipakaisi vavaigila si bubunela duwosisia e kaimapula tau bimisii tau. E matausina tauwau ivagaisi kabommosila wala deli sesia tauwau e mapaila ikauwaisi mapula ouwosi avaka bibodi si sula.

28 Tomota itaboda ninasi baisa nanamsa duwosisia paila Yaubada, e mapaila Yaubada iulisali matausina, paila uula ninasi gagawokuva wala. E mapaila iuvagaisi avaka gala ibodi bivagaisi. 29 Ivakasau wala ninasi avai mitugaga avai mitugaga, deli sula youloveka e bubunela gegedu wala. Oninasi ivakasau pugipogi, katumata, vatai, katudewa e tuvaila nanamsa gaga. Isilipulaisi sesia, 30 e ikagagaisi sesia. Mokwitala Yaubada nanola imwau paila matausina tokowolova, paila saina mina dubakasala deli mina kamnomwana matausina. Inanamsasi ammakawala bikatumkulovaisi si bubunela avai mitugaga avai mitugaga, e ikoulovaisi veisia, 31 gala inanamsasi avaka duwosisia e gala iluluwaisi si biga katotila, e gala avaka si mitakwai kaina si nokapisi baisa sesia. 32 Bogwa inikolaisi Yaubada la karaiwaga kidamwa availa availa iuvagaisi makawala makadasina ibodi wala bikaligasi. Mitaga ka - isaitaulasi wala iuvagaisi makwaisina. E saina ikatumkulovaisi si bubunela kala gaga, paila ikabwailisi sesia availa availa iuvagaisi makawala.

2

Yaubada Toyakala

1 E ka! Sogu,f availa yoku kukwamogi matausina? Kaina yoku guma Yudia kaina gala, mitaga gala gagabila bukukwatumapu avaka. Paila tutala kukwamogi matausina, mitaga yoku goli makawala matausina kuuvagi vavagi makwaisina, baisa titoulem wala kukwamogaim. * 2 Kidamwa Yaubada iiyakali matausina eiuvagaisi baisa, tanikolaisi matauna wala toduwosisia. 3 Mitaga ka! Yoku sogu bogwa lokuvagi vavagi makwaisina, mitaga makwaisina vavagi kala tovagi lokukwamogi goli, kadai! Ki, kudoki bukusala metoya Yaubada ola kaboyakala? 4 Kaina kukwaluwou Yaubada la mitakwai saina vakaigaga, e la bubunela manum, deli la peuloki. Ka, bogwala kunikoli Yaubada matauna la mitakwai uula mwada bivakadaim kidamwa igau bukuninavila. 5 Mitaga uula yoku saina kasai, deli itaboda nanom. E mapaila, kukwatumkulovi kam mipuki bikwaiveka paila yam makwaiwena,g avai tuta Yaubada biyomitali la ninamwau deli la yakala duwosisia. * 6 Paila Yaubada igau bimapu baisa taitala taitala makawala avaka bogwa leivagi. 7 Mimilisi tomota tuta komwaidona ibubunasi bwaina, e inainevisi kala yakaula deli kala taimamila Yaubada, e deli kidamwa bisigagasi. E igau Yaubada bisaiki matausina momova kwekanigaga. 8 E mitaga mimilisi matausina tommeikita deli tokowolova, e ibokulaisi wala bubunela gaga. E igau Yaubada biligabu la ninamwau deli la gibuluwa baisa matausina. 9 Paila matausina komwaidosi iuvagaisi vavagi gaga, e igau bibodaisi mwau deli bilumkolaisi kasi mmayuyu. Paila ikugwa baisa matausina mina Yudia, deli goli baisa matausina gala mina Yudia. 10 Mitaga Yaubada igau bisaiki kasi yakaula, kasi taimamila, deli kidamwa bitalaguva luposi, baisa komwaidosi ivagaisi vavagi bwaina. Paila ikugwa baisa matausina mina Yudia, deli goli matausina gala mina Yudia. 11 Paila Yaubada gala bititakili baisa tomota komwaidosi. *

12 E matausina gala mina Yudia gala iyosisi Mosese la Karaiwaga, mapaila matausina imitugagasi e ibodaisi mapula si mitugaga, mitaga gala metoya osi Karaiwaga mina Yudia. Mitaga matausina mina Yudia iyosisi Karaiwaga makwaina. Mapaila isim kasi karaiwaga paila si mitugaga, e baisa goli bibodaisi kasi kamwaga. 13 Gala gagabila bitadoki kidamwa talilagaisi makwaina Karaiwaga Yaubada bikabwailidasi, gala goli. Mitaga bikabwailidasi kidamwa bitavagaisi vavagi makwaisina avaka avaka eikaraiwogi metoya wa Karaiwaga makwaina. 14 Mokwitala matausina gala mina Yudia gala iyosisi Karaiwaga makwaina, mitaga mimilisi tuta inagaisi e ivagaisi vavagi makwaisina avaka Karaiwaga makwaina eikaraiwogi. Kidamwa makawala, uula matausina isim si karaiwaga titoulesi, kalubikoya goli matausina gala iyosisi Mosese la Karaiwaga. 15 Si bubunela bwaina ivituloki kidamwa vavagi makwaisina avaka Karaiwaga makwaina eikaraiwogi isisu wala oninasi. E tuvaila si nanamsa paila vavagi duwosisia ikamokwiti baisa, paila oninasi titoulesi ilumkolaisi mimilisi tuta kamwaga mimilisi tuta yakaula. 16 E makawala goli Bulogala Bwaina la kamituli. Bikaloubusi makawala wa Yam makwaiwena Yaubada biyakali tomota paila si nanamsa komwaidona avaka si kium oninasi. E Yaubada la yakala uulela Yesu Keriso.

Mina Yudia deli kasi Karaiwaga

17 E ammakawala yoku? Ki! Kudokaim yoku guma Yudia tatoum, e kudubumi makwaina Karaiwaga wala, deli kukwamnomwana wala paila Yaubada. 18 Ki, kunikoli avaka Yaubada magila bukuvagi, e lokukwalau Karaiwaga, e mapaila gagabila bukunagi bubunela duwosisia. 19 Bogwa kudoki mokwita wala yoku tokwau kasi tovakeda, deli yoku kasi kaitapa matausina isisuaisi odudubila, 20 deli toninagowa kasi katuloluta, e deli tobubeikam kasi tovituloki yoku. Ki, kudoki bogwa lokuyosi makwaina karaiwaga e mauula bogwa kukwateta vavagi komwaidona deli kunikoli wala avaka avaka kala duwosisia, ke? 21 Ka, yoku kuvituloki tuwoli tomota, mitaga ibodi bukuvitulokaim titoulem. E kukwamituli, kawam, “Gala bukuveilau,” mitaga ammakawam? Kaina yoku touveilau? 22 E kukwaibiga, kawam, “Gala bukukwailasi,” mitaga ammakawam? Kaina yoku tokukwailasi? E yoku kam siguguma paila tokolu, e ammakawam? Kaina yoku kusailebu osi bwala kwebumaboma ke? 23 E kukwamnomwana mwada kusisii karaiwaga makwaina, mitaga ammakawam? Kaina yoku kuyomsili Yaubada paila kukodidaimi la karaiwaga? 24 Paila Buki Pilabumaboma kala ginigini isisu, “Matausina gala mina Yudia ibibigigagaisi matauna Yaubada uulela wala yokomi mina Yudia.” *

25 E kidamwa yoku kukwabikuwoli Karaiwaga makwaina, kaina bitadoki kam bobuh isim dimlela. Mitaga kidamwa kukoulovi Karaiwaga makwaina, kaina ibodi sainela yoku gala goli bukubani kam bobu. 26 E matauna gala guma Yudia gala tobobobu ke? E kidamwa ikabikuwoli bigala Karaiwaga, e ammakawala matauna? Yaubada bidoki matauna makawala bogwa leibobu, ke? 27 E matausina gala mina Yudia bikamogaimi yokomi mina Yudia. Uula yoku kukodidaimi Karaiwaga makwaina, kalubikoya kuyosi kala ginigini deli kubobu. Mitaga matausina ikabikuwolaisi Karaiwaga, kalubikoya gala ibobwaisi uwosi. 28 E kwatuli? Availa bitadoki guma Yudia tatoula, deli eibani kala bobu mokwita? Gala goli matauna isisu olumoulela dalesi mina Yudia, matauna goli kala bobu eibani owowola. 29 Mitaga ka! Guma Yudia tatoula baisa matauna idoki titoulela guma Yudia onanola, paila uula eibani kala bobu onanola wala. E kala bobu, baisa Yaubada Bilomala la paisewa, e gala goli metoya wa Karaiwaga makwaina kala ginigini. E matauna goli bibani kala yakaula metoya baisa Yaubada, gala metoya baisa tomota. *

3

1 E, ammakawala? Sitana isim avai kabopilasi paila yakamaisi mina Yudia bikalisau avaka iyosisi matausina gala mina Yudia? Kaina mina Yudia kama gulogulasi “bobu” bitadoki kabopilasi, ke? Kaina gala? 2 Bogwa wala, bobu bitadoki pilasi kwaiveka! Ka, ikugwa - Yaubada eivigakaimasi yakamaisi mina Yudia la biga kala tokayota. 3 E mokwitala mimilisi gala si kayota bwaina. Mitaga ammakawala - kaina baisa uula bitadoki Yaubada mwada isasopa? 4 Baisa gala wala. Ilagoli tomota komwaidosi toubuwabu mitaga Yaubada ibodi bikamokwita wala. Makawala Buki Pilabumaboma kala ginigini isisu,

“Kidamwa avai tuta kulilivala,

ibodi bidokaimsi yoku toduwosisia.

Kaina avai tuta biyakalaimsi,

ibodaim wala bukupeula.” *

5 E kaina yakidasi tomitugaga, mitaga makwaina ivituloki mimilakatila kidamwa Yaubada ivagi duwosisia. E kidamwa makawala, avaka goli gagabila bitakaibigasi? Kaina bakaibiga kawagu, “Yaubada eimipukwaidasi mitaga la mipuki gala duwosisia.” (Baisa makawala goli mimilisi ililivalasi.) 6 Gala! Kidamwa Yaubada gala bivagi duwosisia, ammakawala gagabila biyakali mina watanawa?

7 E kaina ulo sasopa bipilasi kala yakaula Yaubada, paila mina watanawa bogwa bigisimlilaisi kala kamokwita. Kidamwa makawala, avaka uula baboda agu kwamwaga paila mitugaga? 8 Ki, kaina bibodi bitakaibiga, kawada, “Desi wala, bitamitugagasi wala, kidamwa vavagi bwaina bikaloubusi”? Paila mimilisi tomota bogwa eikavilivilaigusi eitabinakaigusi mwada bogwa lalivala baisa. E matausina bibanaisi kasi kamwaga paila si sasopa.

Gala availa isisu tomitukwaibwaila

9 E, ammakawala baisa? Kaina yakamaisi mina Yudia kakalisauwaimi yokomi gala mina Yudia? Gala. Paila bogwa lavituloki kidamwa bubunela gaga bogwa iyosikikitaidasi, komwaidodasi goli, yakamaisi mina Yudia deli yokomi gala mina Yudia. 10 Makawala Buki Pilabumaboma kala ginigini isisu,

“Gala availa isisu tomitukwaibwaila. *

11 E gala availa tokwateta

kaina inainevi Yaubada.

12 Komwaidosi goli eitovilasi isilavaisi Yaubada,

e komwaidosi eisulasi wala.

Gala availa imitukwaibwaila, gala goli availa.

13 Udosi ikapogega makawala laka.

Sasopa gaga ililivalasi tuta tuta.

Deli biga gaga isusunapulasi,

kala yayana makawala soka kalula. *

14 Ivakasau udosi matowa saina pwayuyu, *

15 saina nanakwa mwada biwawaiyasi deli bikatumataisi. *

16 Ambaisa ambaisa ititavinasi iyomitulaisi kovisi boda deli yommayuyu.

17 Gala ikatetasi kedala vakota,

18 e gala iligalegasi biga ammakawala bikukolaisi Yaubada.” *

19 Tanikolaisi makwaina mina Yudia si Karaiwaga avaka ililivala. Bogwa iluluki matausina availa availa mwada bikabikuwolaisi, baisa goli mina Yudia. E mapaila gala gagabila mina Yudia bitabilibilisi wa yam yakala. Komwaidosi goli mina watanawa bogwa bibodasi yakala omatala Yaubada. 20 Paila Yaubada gala bikabwaili availa paila uula ikabikuwoli Karaiwaga makwaina. Mitaga Karaiwaga makwaina uulela baisa - tomota binikolaisi bogwa imitugagasi. *

Ammakawala Yaubada ikikabwaili tomota

21 Mitaga tuta baisa gagabila bitavitoki tolosila ammakawala Yaubada bikabwailidasi. Gala goli metoya avai karaiwaga, ilagoli Mosese la Karaiwaga deli tovitoubobutai bogwa leisolasi paila vavagi makwaina. 22 Ka, Yaubada ikabwailidasi paila uula tadubumaisi Yesu Keriso. Availa availa goli idubumaisi Keriso, Yaubada ivagi makawala paila matausina. Paila komwaidosi si bubunela makawala wala. * 23 Tomota komwaidosi tomitugaga, deli si sisu kaduwonaku metoya omatala Yaubada Towalakaiwa. 24 Mitaga Yaubada bogwa isemakavi la mitakwai baisa komwaidosi, e mauula bogwa ikabwaili komwaidosi. Uula goli Keriso Yesu, matauna kasi totaneku tomitugaga. 25 Paila Yesu Keriso ikaliga, e mauula Yaubada itugwali Yesu Keriso kidamwa bivigaki matauna uulela mitugaga kala ligaiwa. Paila availa bidubumi matauna Yesu Keriso bibani la mitugaga kala ligaiwa. E mauula Yaubada itugwali Yesu, kidamwa bivituloki ammakawala matauna titoulela tobwaila. Paila omitibogwa Yaubada ipeuloki wala. Bogwa igisi tomota si mitugaga mitaga gala bimipuki matausina. 26 Mitaga tuta baisa magila da mitugagasi bikiduwosisia wala, paila uula magila wala bivituloki ammakawala matauna titoulela tobwaila. E metoya baisa Yaubada ivituloki titoulela tobwaila. E deli, ivituloki kidamwa ikabwaili matausina availa availa eidubumaisi Yesu.

27 E kidamwa goli Yaubada bikiduwosisiaidasi baisa makawala deli bikabwailidasi, avai kamnomwana isisu? Gala wala avaka. E avaka uula gala gagabila availa bikamnomwana? Kaina uula tomota ikabikuwolaisi makwaina Karaiwaga? Gala. Mitaga uulotoula tomota si dubumi. 28 Paila Yaubada ikabwailidasi e yakamaisi kadokaisi uula dubumi wala. Gala wala Yaubada bikabwaili availa paila uula la kabikaula baisa Karaiwaga makwaina. 29 E kwatuli? Kaina bitadoki Yaubada matauna si Yaubada mina Yudia kasimwaleta? Wa! Ka, matauna deli si Yaubada matausina gala mina Yudia, ke? Baisa goli biga mokwita. 30 Yaubada taitinidesi, e bogwa bikabwaili mina Yudia paila uula si dubumi, deli goli bikabwaili matausina gala mina Yudia paila uula si dubumi. * 31 E ammakawala baisa? Kaina bogwa takodidaimisi mina Yudia kasi Karaiwaga mwada kaimapula dubumi makwaina, ke? Gala goli! Mitaga bogwa takamiabaisi makwaina Karaiwaga.

4

Bitananamsasi paila Eberaam

1 Avaka bitakaibigasi paila Eberaam, matauna tabumasi baisa ovalu watanawa?j E avaka ikaloubusi baisa matauna? 2 Kidamwa Yaubada ikabwaili matauna paila uula avai vavagi leivagi, ibodi matauna bibani kala kamnomwana metoya baisa. Mitaga gala gagabila Eberaam bikamnomwana omatala Yaubada. 3 Paila Buki Pilabumaboma kala ginigini isisu, “Eberaam idubumi Yaubada, e mapaila Yaubada ikabwaili matauna paila uula la dubumi.” * 4 Taitala towotetila bogwa bikeula mani kala mapu paila la paisewa. Makwaina kala mapu gala goli bidoki bobwailila, mitaga towotetila bidoki kidamwa bogwa leikeula mapula avai vavagi leivagi. 5 Mitaga availa magila Yaubada bikabwaili matauna, e matauwena gala biwotetila mwada bikeula kala mapu makawala metoya baisa Yaubada. Gala goli. Mitaga matauna bidubumi wala Yaubada, paila inikoli Yaubada la bubunela ikikabwaili tomitugaga. E matauwena la dubumi Yaubada bivigaki uula kidamwa bikabwaili matauna. 6 Baisa goli Debida la nanamsa tuta makwaina ilivala paila matausina availa availa Yaubada bikabwaili. Yaubada gala wala bikabwaili availa paila wala la wotetila. E mapaila Debida ililivala si mwasawa matausina, kawala,

7 “Bimwasawasi matausina availa availa si sula Yaubada leiligaiwa,

paila Yaubada bogwa ikatupwani si mitugaga. *

8 E bimwasawasi matausina tomitugaga,

paila Guyau Yaubada bilumwelavi si mitugaga.”

9 Kaina mwasawa makwaina avaka Debida ililivala, baisa si mwasawa matausina tobobobu wala ke? Adoki gala! Mwasawa makwaina bitadoki tuvaila si mwasawa matausina gala ibobusi. Paila bogwa talivalasi Buki Pilabumaboma kala ginigini makwaina, “Eberaam idubumi Yaubada, e mapaila Yaubada ikabwaili matauna paila uula la dubumi.” 10 E avai tuta Eberaam leibani kala kabwaila? Ki, ikanabogwa kaina oluvi Eberaam eibobu? Ka, kala kabwaila ikanabogwa, gala oluvi. 11 Paila oluvi wala ibani kala bobu. E baisa kala bobu ikibuboti kidamwa igau gala bibobu matauna, Yaubada bogwa leikabwailibogwi matauna paila uula la dubumi. Mapaila Eberaam tubusi tatousi baisa mina watanawa availa availa matausina Yaubada eikabwaili paila uula eidubumaisi matauna, kalubikoya matausina gala tobobobu. * 12 E deli goli Eberaam tabumasi yakamaisi tobobobu, gala paila kabobusi wala, mitaga uula kapataisi la dubumi tabumasi Eberaam. Paila kabubunasi deli kidikedala dubumi, makawala matauna la kaisisu omitibogwa igau tutala gala bibobu.

Tabani Yaubada la katotila metoya oda dubumi

13 Yaubada bogwa ikatotila baisa Eberaam deli tubula kidamwa biyosisi valu watanawa kasi bigukeya. E katotila makwaina eivagi gala paila uula Eberaam ikabikuwoli wala Karaiwaga, mitaga uula wala Eberaam idubumi e mapaila Yaubada leikabwaili matauna. * 14 E kwatulaisi? Kidamwa vavagi makwaisina avaka avaka eikatotila Yaubada bisaiki wala matausina tokwabikaula Karaiwaga, ibodi bitadoki dubumi gala kala yeiwau, deli Yaubada la biga katotila gala avaka dimlela. * 15 E Karaiwaga makwaina imai Yaubada la ninamwau. Mitaga kidamwa gala avai karaiwaga isisu, e gala isisu Karaiwaga kala kowolova.

16 Yaubada eilivala la biga katotila paila todubumi wala, kidamwa komwaidosi Eberaam tubula gagabila bivitusaisi Yaubada bogwa bisemakavi mitakwai makwaina baisa matausina. Gala paila matausina availa availa wala ikabikaulasi Karaiwaga, mitaga matausina deli idubumaisi makawala Eberaam leidubumi. E mapaila Eberaam matauna tamadasi komwaidodasi todubumi. * 17 Makawala Buki Pilabumaboma kala ginigini isisu, “E yoku lavigakaim tumasi bidubadu kabokwaraiwaga.” Mapaila katotila makwaina ikanubwabwaila omatala Yaubada, matauna goli Eberaam leidubumi. Paila Yaubada itokowoi tomata imovavausi, e tuvaila ibubuli avaka gala ikanabogwa metoya ola karaiwaga goli. * 18 Eberaam idubumi deli ipikwaku, ilagoli pikwaku makwaina uulela gala isisu wala. Mauula baisa Yaubada ivigaki matauna “tumasi bidubadu boda”. Makawala goli Buki Pilabumaboma kala ginigini isisu, “Yoku tubumwa oluvi bidalasi makawala utuyam kala bawa.” * 19 E matauna kala taitu katitaikina kwelakatutala. Ininanamsa paila wowola, paila makateki bikaliga. Deli ininanamsa paila minana Sera paila nakaliga minana. Mitaga la dubumi gala biyega metoya vavagi makwaisina. * 20 Gala iligaiwa dubumi, e gala ininayuwa paila Yaubada la biga katotila. E la dubumi ikatupewoli matauna, deli iyakawoli Yaubada. 21 Paila inikoli wala kidamwa Yaubada gagabila bivagi avaka eikatotila. 22 E baisa uula “Yaubada ikabwaili matauna Eberaam”, e uulotoula dubumi. 23 Mabigana “Yaubada ikabwaili matauna” gala goli isisu paila Eberaam kalamwaleta wala. 24 Isisu tuvaila paila availa availa yakidasi Yaubada bikabwaili, availa availa idubumaisi matauna - matauna goli eitokowoi da Guyausi Yesu imovavau. 25 Matauna Yesu eiboda kaliga paila wala da mitugagasi, deli imovavau kidamwa bikabwailidasi omatala Yaubada. *

5

Yaubada ikabwailidasi

1 Yaubada bogwa ikabwailidasi paila uula tadubumaisi e mapaila Yaubada deli yakidasi taveyawasi gulitinidesi metoya baisa da Guyausi Yesu Keriso. 2 Bogwa tadubumaisi Yesu, e mapaila leitabanaisi Yaubada la mitakwai, e mitakwai makwaina talumkolaisi tuta baisa. Baisa uula takamnomwanasi, paila tapikwakusi kidamwa Yaubada bipati la guyugwayu baisa yakidasi. 3 Tuvaila takamnomwanasi paila makwaisina vavagi mwau avaka avaka talumkolaisi. Paila tanikolaisi kidamwa metoya vavagi mwau bikaloubusi peuloki, 4 e metoya wa peuloki bikaloubusi Yaubada la ninabwaila paila da bubunelasi, e metoya ola ninabwaila tabanaisi pikwaku. 5 E gala bimwau ninadaisi paila pikwaku makwaina, paila Yaubada bogwa leiligabu la yebwaili oninadaisi, metoya baisa matauna Baloma Tobumaboma, matauna goli Yaubada la semakavi baisa yakidasi.

6 Paila tutala yakidasi tasigumalawa, Keriso ikaliga paila tomitugaga, wa tuta makwaina einagi Yaubada. 7 Ka, baisa bitadoki vavagi mwau wala kidamwa availa bitugwali okaliga bikaimapu taitala tomitukwaibwaila. Kaina goli totuvaluwa bitugwali titoulela baisa okaliga bikaimapu taitala tobwaila. 8 Mitaga Yaubada bogwa leivitulokaidasi la yebwaili paila yakidasi saina vakaigaga. Paila yakidasi tomitugaga wala mitaga Keriso eikaliga kaimapudasi. 9 Yaubada ikabwailidasi paila uula Yesu la kaliga. E ka, saina vakaigaga Yesu ivagi, paila bikolaidasi metoya Yaubada ola ninamwau. 10 Paila yakidasi omitibogwa kala tilaula Yaubada, mitaga bogwa ivigakaidasi sala metoya Latula ola kaliga. E kidamwa yakidasi Yaubada sala, bogwa itomgwaga bikolaidasi paila uula Keriso la momova. 11 E tuvaila bakatumkulovi nanamsa makwaina. Yakidasi tamwasawasi paila Yaubada metoya baisa da Guyausi Yesu Keriso, paila matauwena goli tuta baisa leivigakaidasi Yaubada sala.

Adam deli Keriso

12 Mitugaga iviloubusi baisa ovalu watanawa metoya baisa taitala tau,k e matauna la mitugaga imai kaliga. Mauula komwaidosi towatanawa bibodasi kaliga paila uula komwaidosi matausina tomitugaga. * 13 Igau Yaubada gala bisaiki mina Yudia kasi Karaiwaga, mitugaga ikanabogwa wala. Mitaga kidamwa gala avai karaiwaga isisu, Yaubada gala wala biluluwai mitugaga. 14 E mitaga igau tutala tomoyabogwa Adam leima eisakaila ola tuta Mosese, kaliga ikaraiwogi mina watanawa komwaidosi. E matausina deli, availa availa gala bimitugagasi makawala Adam tutala ikoulovi Yaubada la karaiwaga, matausina deli eibodasi karaiwogala kaliga.

Adam goli sitana makawala matauwena igau bimal baisa. 15 Mitaga gala bitadoki kasitaiyu makawala wala. Paila Yaubada la semakavi gala makawala Adam la mitugaga. Mokwita wala bidubadu ikaligasi paila uula Adam la mitugaga. Mitaga Yaubada la mitakwai saina ikalisuwoli mitugaga makwaina. E deli Yaubada la semakavi baisa bidubadu tomota saina itomgwaga, paila uula tau matauna la mitakwai, matauwena Yesu Keriso. 16 E tuvaila Yaubada la semakavi ituwoli deli matauna tau la mitugaga ituwoli. Paila ikugwa Adam imitugaga e oluvi kala kamwaga, “Bogwa wala yoku tomitugaga.” Mitaga igau wala tomota ivagaisi mitugaga bidubadu, oluvi Yaubada isaiki kasi semakavi, kawala, “Gala wala yokomi tomitugaga.” 17 Mokwita wala taitala eimitugaga e mapaila kaliga ivitouula ikikaraiwogi mina watanawa, paila uula taitala wala tomota. Mitaga itomgwaga baisa avaka bikaloubusi metoya ola paisewa taitala tau, matauwena Yesu Keriso. Paila availa availa bibanaisi Yaubada la mitakwai saina vakaigaga, deli bilumkolaisi bubunela bwaina avaka Yaubada eisemakavi, komwaidosi matausina tommomova bitomgwagasi metoya baisa matauna Keriso.

18 E mauula mitugaga kwaitinidesi wala eikamogi komwaidodasi mina watanawa. E makawala wala mitukwaibwaila kwetinidesi wala eitaneku komwaidosi mina watanawa e ivigaki kidamwa bimovasi wala. 19 Tuvaila, komwaidosi tomota tomitugaga paila uula taitala tau la kowolova. E makawala wala Yaubada bikabwaili tomota komwaidosi paila uula taitala tau la kabikaula.

20 Karaiwaga makwaina leima kidamwa mitugaga bisiniveka. Mitaga ambaisa isiniveka, baisa goli Yaubada la mitakwai saina itomgwaga wala. 21 E mitugaga ikikaraiwogi tomota metoya ola peula kaliga. E makawala wala Yaubada la mitakwai ikikaraiwogi tomota metoya ola peula mitukwaibwaila, e ivakadaidasi kidamwa bitamovagasisi paila uula da Guyausi Yesu Keriso.

6

Takaligasi baisa mitugaga mitaga tamovasi deli Keriso

1 E avaka bitakaibigasi? Ki, ibodi bitasivagasisi baisa omitugaga mwada Yaubada la mitakwai bisiniveka? 2 Adoki gala wala! Paila bogwa leitakaligasi baisa omitugaga, e ammakawala bitasivagasisi omitugaga? 3 Oda tutasi bapitaiso bogwa tavasosusi deli Yesu Keriso. Ki, yokomi kunikolaisi kidamwa metoya oda bapitaiso bogwa tavasosusi deli la kaliga, kadai! 4 Paila wa bapitaiso makwaina bogwa ibakwaidasi deli matauna Yesu e tapataisi la kaliga. E Tamadasi Yaubada bogwa itokowoi matauna Yesu Keriso, metoya ola peula saina vakaigaga. E makawala goli, yakidasi deli gagabila bitamovavausi. *

5 Yakidasi bogwa leitavasosusi deli matauna baisa ola kaliga, e makawala goli bitavasosusi deli matauna baisa ola movavau. 6 E bogwa tanikolaisi baisa - yakidasi omitibogwa tomitugaga, mitaga bogwa takaligasi deli Keriso ola korosi. Paila Yaubada magila bikodidaimi la peula bubunela gaga, kidamwa gala gagabila mitugaga bikatupipaidasi. 7 Paila avai tuta taitala tomota bikaliga, mitugaga la peula bogwa bitamwau baisa matauna. 8 Kidamwa bitakaligasi deli Keriso, e tadubumaisi wala kidamwa igau bitamovasi deli matauna. 9 Paila tanikolaisi kidamwa Keriso bogwa leimovavau, e gala wala bikaligavau. Kaliga la peula gala tuvaila bituma matauna. 10 E ka, mitugaga la peula bogwa leitamwau paila matauna, paila uula bogwa eikaliga. E tuta baisa la momova metoya ola vasosu deli Yaubada. 11 E tuvaila makawala yokomi ibodi bukudokaimi titoulemi kidamwa bogwa lokukwaligasi baisa omitugaga, e kidamwa kumovasi paila uula mi vasosu deli Yaubada, metoya baisa Keriso Yesu.

12 Paila mitugaga gala bibodi bikaraiwogaimi baisa ovalu watanawa. Gala bibodi bukutugwalaimi baisa avaka kala mwamwana uwomi. 13 Tuvaila gala bibodi bukutugwalaisi uwomi katupwaila baisa mitugaga, kidamwa bivagi avai vavagi gaga. Mitaga bukutugwalaimi baisa Yaubada, paila metoya wa kaliga bogwa kuluvapelasi baisa omomova, e uulela wala matauna. Mapaila ibodi wala bukutugwalaimi tomwaidomi baisa matauna, kidamwa bukuwotitalaisi vavagi bwaina wala. 14 Paila mitugaga gala ibodi bitumaimi. Paila mi sisu uulela gala wala karaiwaga, mitaga uulela Yaubada la mitakwai.

Tawotetilasi baisa mitukwaibwaila

15 E ammakawala? Kaina ibodi bitamitugagasi, paila da sisuaisi uulela gala karaiwaga mitaga uulela Yaubada la mitakwai? Gala wala! 16 Ka, bogwa kunikolaisi kidamwa kutugwalaimi makawala towotetila baisa availa, e mwada bukukwabikuwolaisi matauna, e matauna wala bogwa bikaraiwogaimi tomwaidomi. E kaina karaiwaga makwaina yagala Mitugaga, e baisa kala vigimkovila kaliga wala. Kaina goli karaiwaga makwaina yagala Kabikaula, e baisa kala vigimkovila Yaubada bikabwailimi. 17 Mitaga bitanokagutokisi baisa Yaubada. Paila omitibogwa yokomi kuwotitalaisi mitugaga, mitaga tuta baisa lokubodaisi tapwaroru kala vituloki duwosisia, e baisa kukwabikaulasi ninami ninatala wala. 18 Yaubada itanekwaimi e gala tuvaila kuwotitalaisi mitugaga, kuwotetilasi paila mitukwaibwaila wala. 19 Ka, alilivala si biga mina watanawa, paila uula yokomi mina watanawa mina mamama wala. Omitibogwa kutugwalaimi tomwaidomi kidamwa bukuwotitalaisi vavagi gegedu deli mitugaga, kidamwa mitugaga bisiniveka. E tuta baisa goli ibodi bukutugwalaimi tomwaidomi kidamwa bukuwotitalaisi mitukwaibwaila, kidamwa mitukwaibwaila bisiniveka.

20 Omitibogwa, tutala kuwotitalaisi mitugaga, e mitukwaibwaila gala wala bikaraiwogaimi. 21 E vavagi makwaisina avaka kuvagaisi tuta makwaina, lagaila goli kudokaisi kabommosila. Ki, avai vavagi bwaina lokubanaisi metoya baisa makwaisina? Paila vavagi makwaisina kala vigimkovila kaliga wala. 22 E tuta baisa Yaubada bogwa itanekwaimi e gala tuvaila bukuwotitalaisi mitugaga, kuwotitalaisi wala Yaubada. E mapaila bogwa kutugwalaimi tomwaidomi baisa matauna, e kala vigimkovila bukubanaisi momova kwekanigaga. 23 Paila mitugaga kala mapu kaliga wala. Mitaga Yaubada la semakavi baisa momova kwekanigaga omi vasosu deli Keriso Yesu da Guyausi.

7

Veivai baisa makawala karaiwaga makwaina

1 Baisa avaka makateki balivala - ka, adoki yokomi mokwitala kukwatetasi segwaia, paila komwaidomi kukwatetasi karaiwaga. Kunikolaisi karaiwaga kidamwa bituma odubasi tomota osi tuta momova wala. 2 Kidamwa natana vivila isisu navavaigila, kala karaiwaga wala bisisuaisi sola la mwala osi tuta momova wala. Kidamwa bogwa leiwokuva la momova matauna, tuvaila bogwa leiwokuva kala karaiwaga minana paila veivai. 3 E kidamwa la mwala isisu tomomova mitaga taitala ituwoli tau bimisii minana, bogwa bidokaisi minana ikailasi. E mitaga kidamwa la mwala bikaliga, gala isim kala karaiwaga. Gagabila wala bivaivau, e baisa gala goli kailasi. 4 E makawala goli yokomi segwaia. Yokomi tuvaila lokukwaligasi baisa makwaina Karaiwaga paila uula yokomi katupwaila wowola Keriso. E tuta baisa yokomi la vavagi matauna tomovavau. Ka, eimovavau kidamwa yakidasi bitauwasi vavagi bwaina baisa Yaubada. 5 Omitibogwa tuta makwaina tabubunasi makawala mina watanawa,m vavagi gaga avaka magidasi talumkolaisi owowodasi. Paila mina Yudia kasi Karaiwaga ikatupewoli vavagi makwaisina e mapaila isiniveka owowodasi, e uwasi wala kaliga. 6 Mitaga tuta baisa Karaiwaga makwaina gala kada karaiwagasi, paila leitakaligasi baisa okaraiwaga, e gala tuvaila bikatupipaidasi. Gala bitawotetilasi makadana kadabogwa, baisa Karaiwaga makwaina isim giniginila. Mitaga tuta baisa tawotetilasi makadana kadavau, baisa goli Baloma Tobumaboma.

Karaiwaga deli mitugaga

7 E avaka bitakaibigasi? Kaina bitakaibigasi kidamwa mina Yudia kasi Karaiwaga baisa vavagi gaga? Gala wala. Paila yeigu bogwa lavitusi mitugaga avaka kala gaga metoya Karaiwaga makwaina. Kidamwa Karaiwaga makwaina gala bisisu, kawala, “Bomam, taga bikewakewa matam,” yeigu goli matagu gala bikewakewa paila avaka. * 8 Mitaga mitugaga makwaina isiniveka paila uula karaiwaga, mapaila yeigu eikewakewa matagu bidubadu vavagi ituwoli ituwoli. Paila kidamwa karaiwaga gala bisisu, mitugaga gala wala biyosi availa. 9 Omitibogwa yeigu asisu tomomova wala, e gala avaka akateta paila karaiwaga. E mitaga tuta makwaina alagi Karaiwaga makwaina, ka - mitugaga eitokaia kwaimomova, 10 e yeigu akaliga wala. Mokwita Karaiwaga makwaina isisu uulela bikatumova. Mitaga paila yeigu wala, ka, bogwa leikatumataigu. 11 Paila mitugaga makwaina ibani la tuta eisipulokaigu. Paila Karaiwaga makwaina ikatupewoli mitugaga, e metoya Karaiwaga makwaina mitugaga ikatumataigu wala. *

12 Mina Yudia kasi Karaiwaga baisa goli kwebumaboma. E avai karaiwaga avai karaiwaga olumoulela kasi Karaiwaga, baisa tuvaila vavagi kwebumaboma deli duwosisia, e deli bwaina. 13 E kwatulaisi? Kaina vavagi bwaina bogwa leikatumataigu? E gala makawala. Mitugaga wala ikatumataigu. Mitugaga ibani la peula metoya makwaisina vavagi bwaina e makawala wala ikatumataigu. Mauula gagabila bitagisimlilaisi avakaga mitugaga migila migatoula. E mapaila mitugaga kala gaga isisiniveka paila uula karaiwaga.

Karaiwaga kwaiyu olumoulela tomota

14 Bogwa tanikolaisi mina Yudia kasi Karaiwaga leima wala metoya baisa walakaiwa.n Mitaga ka - yeigu guma watanawa,o e atugwalaigu tomwaidogu kidamwa bawotetila baisa bubunela gaga wala. 15 Yeigu gala akateta avaka auvagi. Vavagi makwaisina avaka magigu bavagi, gala wala auvagi makwaisina, mitaga baisa avaka auvagi akoulovi wala. * 16 E kidamwa auvagi avaka gala magigu bavagi, bogwa lavituloki kidamwa adoki mokwita wala Karaiwaga makwaina vavagi duwosisia wala. 17 E gala makawala yeigu titoulegu avagi baisa. Mitaga bubunela gaga olumoulegu, baisa wala imitugaga makawala. 18 Bogwa anikoli bubunela bwaina gala isisu olumoulegu, paila yeigu tomota wala. Mokwita wala magigu bamitukwaibwaila mitaga gala gagabila. 19 Vavagi bwaina avaka mwada bavagi, gala bavagi wala; e kaimapula vavagi gaga avaka mwada bapaiki, baisa goli auvagi. 20 E kidamwa auvagi avaka mwada bapaiki, ka, gala wala yeigu tatougu auvagi baisa. Mitaga bubunela gaga olumoulegu, baisa wala imitugaga.

21 E mapaila bogwa lalumkoli keda makadana ipapeula wala olumoulegu. Kidamwa mwada bavagi vavagi bwaina, gagabila wala banagi vavagi gaga. 22 Yeigu tatougu mbwailigu wala Yaubada la karaiwaga. 23 Mitaga bogwa lalumkoli karaiwaga ituwoli ipapeula olumoulegu. Karaiwaga makwaina mwada bikalisuwoli Yaubada la karaiwaga avaka goli mbwailigu. Karaiwaga ituwoli makwaina ikatupipaigu kidamwa bakabikuwoli makwaina karaiwogala bubunela gaga baisa owowogu. 24 Wo! Ina touvalam yeigu! Availaga bikolaigu kidamwa gala basilagi metoya owowogu? 25 Ka, anokagutoki Yaubada paila matauna ikolaigu metoya baisa da Guyausi Yesu Keriso.

E bogwa labani makawala baisa. Yeigu tatougu gagabila bawotitali la karaiwaga Yaubada baisa onanogu wala. Mitaga yeigu guma watanawa wala, e ogu bubunela auwotitali karaiwogala bubunela gaga.

8

Tabubunasi makawala Baloma Tobumaboma la kidakeda

1 E tuta baisa matausina eivasosusi deli Yesu Keriso gala kasi kageli. 2 Paila Baloma Tobumaboma la karaiwaga eitanekwaigup metoya karaiwogala bubunela gaga deli kaliga. E matauna la karaiwaga isakaidasi da momovasi kwaivau paila eitavasosusi deli Yesu Keriso. 3 Mina watanawa imamasi, e mauula mina Yudia kasi Karaiwaga gala gagabila biligaiwa mitugaga. Mitaga ka, Yaubada bogwa leivagi baisa, paila iwitali Latula tatoula leima imilitomota migila makawala yakidasi tomitugaga, kidamwa da mitugagasi biligaiwa. E makawala wala ikageli mina watanawa si bubunela gaga. 4 Paila mina Yudia kasi Karaiwaga uulela wala bivigakaidasi tomitukwaibwaila. E Yaubada ikageli bubunela gaga makawala kidamwa bikatumkulovi Karaiwaga makwaina paila yakidasi. Baisa goli availa availa yakidasi tabubunasi makawala Baloma Tobumaboma la kedakeda, gala goli makawala mina watanawaq si kedakeda. 5 Availa availa matausina ibubunasi makawala mina watanawa si kedakeda e itaki ninasi avaka magisi makawala ninasi mina watanawa. E availa availa matausina ibubunasi makawala Baloma Tobumaboma la kedakeda itaki ninasi avaka magisi makawala nanola Baloma Tobumaboma. 6 Kidamwa ninami itaki makawala mina watanawa si kedakeda, kala vigimkovila bukubodasi kaliga. Mitaga kidamwa ninami itaki makawala Baloma Tobumaboma la kedakeda, kala vigimkovila bukubodasi momova deli talaguva lula. 7 Uula baisa tomota itaki ninasi makawala mina watanawa si kedakeda ivigakaisi titoulesi tilaula baisa Yaubada. Paila gala ikabikuwolaisi Yaubada la karaiwaga. E ka! mna, gala gagabila goli bikabikuwolaisi baisa. 8 Availa availa ikabikuwolaisi avaka ititaki ninasi mina watanawa si kedakeda, matausina gala goli gagabila biyomwasalaisi Yaubada.

9 E kidamwa Yaubada la Baloma isividulaimi, yokomi gala lokububunasi makawala mina watanawa si kedakeda. Mitaga lokububunasi makawala Baloma Tobumaboma la kedakeda. Paila availa gala bisividuli Keriso la Baloma matauwena gala goli la tomota. 10 Mitaga kidamwa Keriso isividulaimi, ka, Yaubada bogwa ikabwailimi, e mauula Baloma Tobumaboma eikatumovaimi,r kalubikoya goli bukukwaligasi paila uula bubunela gaga. 11 E matauna Yaubada la Baloma bogwa eitokowoi Yesu imovavau. E kidamwa Baloma matauna isividulaimi, matauwena Yaubada bogwa bitagwala tomwaidomi bukusibwabwailasi. Paila Yaubada itokowoi Keriso imovavau, e iwitali Baloma Tobumaboma kidamwa bisividulaimi. *

12 E mapaila segwaia isim avaka bibodaidasi bitavagi. Avakaga bibodaidasi? Gala goli ibodi bitabubunasi makawala mina watanawa si kedakeda. 13 Paila kidamwa kububunasi makawala mina watanawa si kedakeda, igau bukukwaligasi. Mitaga kidamwa metoya baisa Baloma Tobumaboma bukukimataisi komwaidona mi mitugaga, e bukumovasi. 14 E matausina availa Yaubada la Baloma iuvakadi, matausina goli Yaubada litula. 15 Paila Yaubada eisakaimi Baloma Tobumaboma e gala nanola mwada bikatupipaimi, deli bivitukukolaimi. Mitaga kaimapula, Baloma bivigakaimi Yaubada litula, e metoya ola peula Baloma Tobumaboma tanigadasi baisa Yaubada, e taitala taitala kawala, “Tamagu, Tamag ʹo!” s** 16 E Yaubada la Baloma Tobumaboma ivisosaidasi kidamwa bidokaidasi Yaubada litula. 17 Kidamwa tuta baisa yakidasi Yaubada litula, bogwa bitabodasi mitukwaibwaila makwaisina avaka eisisii paila la tomota, e bitabodasi deli Keriso avaka Yaubada eisisii paila matauna. Paila kidamwa bitakulaisi Keriso kala mmayuyu, deli goli tuvaila bitakulaisi kala guyugwayu.

Avaka kada katububulasi igau

18 Yeigu adoki kabommayuyu makwaisina avaka tuta baisa talumkolaisi, baisa gala avaka dimlela. Mitaga kada katububulasit avaka Yaubada igau biyomitali baisa yakidasi saina itomgwaga. 19 Komwaidosi mina watanawa itulotulasi saina ikamamalusi mwada bigisaisi ammakawala Yaubada biyomitali litula. 20 E komwaidosi mina watanawa eibodasi kasi kageli mwada gala kasi yeiwau. Matausina gala inagaisi makawala paila titoulesi, mitaga Yaubada magila kasi kageli makawala. Mitaga kwaitala pikwaku isisu. * 21 Tapikwakusi kidamwa igauu avai tuta bima Yaubada bitaneku mina watanawa kidamwa gala bibodasi kaliga deli wala kala tumgeyai, e kidamwa bibanaisi kasi vilavila deli matausina litula Yaubada. Paila gala tuvaila avai vavagi bikatupipi matausina, bisibwabwailasi saina guyugwayu omatala Yaubada. 22 Paila tanikolaisi omitibogwa e lagaila komwaidosi mina watanawa ikayagigilasi paila kasi mmayuyu makawala kala mmayuyu navalulu. 23 E mitaga gala matausina kasimwaleta. Mitaga yakidasi deli, availa availa bogwa talumkolaisi Yaubada la semakavi kala vitouula baisaga Baloma Tobumaboma, e yakidasi tuvaila takayagigilasi oninadaisi. Paila tatulotulasi kidamwa Yaubada bivigakaidasi litula deliv bitanekwaidasi tomwaidodasi. * 24 Paila bogwa tabanaisi katumova metoya oda pikwakusi. E mitaga kidamwa bogwa tagisaisi pikwaku makwaina, baisa gala bitadoki pikwakutoula. Ki, availa bipikwaku paila vavagi makwaisina avaka bogwa leigisi? 25 Mitaga ka - kidamwa tapikwakwaisi vavagi makwaisina avaka gala tagisaisi, bogwa bitapeulokaisi tatutulaisi wala makwaisina.

26 Makawala wala Baloma Tobumaboma imakaiadasi yakidasi mina mamama, kidamwa bipilasaidasi. Paila yakidasi gala tanikolaisi ammakawala bibodi bitanigadasi. E Baloma Tobumaboma tatoula gala isomata mnabi baisa Yaubada, kaimapudasi wala, e la mnabi butula makawala kayagigila gala gagabila avaka bitakaibigasi. 27 E Yaubada igisimlili avaka isisu oninasi tomota, e mauula inikoli wala avaka nanola Baloma Tobumaboma. Paila matauna Baloma Tobumaboma gala isomata mnabi baisa Yaubada kaimapula la tomota, e la mnabi bigala makawala Yaubada nanola wala.

28 Paila tanikolaisi kidamwa avaka avaka iuvagi, Yaubada eivigaki vavagi bwaina bikikaloubusisi baisa matausina kala toyebwaili.w Baisa goli availa availa matausina inagi e idou. 29 Paila availa availa Yaubada leinigibogwi tuvaila leikabomi kidamwa migisi bidavila makawala migila Latula, kidamwaga bivigaki Latula matauna molitomoya e budala bidubadu. 30 E availa availa Yaubada eikabomi, idou matausina. E availa availa idou, ikabwaili matausina. Availa availa ikabwaili, ipati kala kalugologusa baisa matausina.

Yaubada la yebwaili metoya baisa Yesu Keriso

31 E kwatulaisi? Avaka bitakaibigasi? Kidamwa Yaubada ipilasaidasi, availa gagabila bikoulovaidasi? 32 Ka, gala goli biyusi Latula tatoula, mitaga itugwali matauna paila yakidasi komwaidodasi. E kidamwa itugwali Latula, ka, bogwa bisemakavi vavagi komwaidona baisa yakidasi. 33 Ki, availa bitabinaki matausina availa availa Yaubada einagi? Paila Yaubada titoulela eikalai, kawala “Yokomi goli gala tomitugaga.” 34 E kidamwa makawala, availa gagabila bikamogi matausina? Gala Keriso Yesu, kadai! Paila Keriso Yesu matauwena eikaliga e imovavau isigaga ola kakatax Yaubada. E matauna Yesu gala bisomata mnabi baisa Yaubada paila yakidasi. 35 E kidamwa makawala, availa gagabila bitavileiyaidasi metoya baisa Keriso la yebwaili?y Kaina vavagi mwau, kaina mmayuyu, kaina lamadada, kaina molu, kaina namakava, kaina kabosilagi, e kaina kaliga? 36 E makawala Buki Pilabumaboma kala ginigini isisu,

“Yam komwaidona makateki bakakaligasi uula goli yoku.

Eivigakaimasi makawala yakamaisi sipi eiyosaimasi mwada bikatumataimasi.” *

37 Gala goli. Yakidasi tatomgwagasi paila komwaidona vavagi makwaisina, paila uula matauna Yaubada eiyebwailidasi. 38 Yeigula gala aninayuwa, anikoli mokwita gala gagabila avaka bitavileiyaidasi metoya baisa Keriso ola yebwaili - gala tuta kaliga kaina tuta momova, gala anelosi kaina avai tokwaraiwaga walakaiwa, e kaina avai baloma, gala tuta baisa kaina tuta igau bima, 39 gala valu walakaiwa kainaga valu watanawa.z Avai vavagi ambaisa ambaisa, gala avaka goli isisu gagabila bitavileiyaidasi metoya baisa Yaubada ola yebwaili. E matauna isakaidasi la yebwaili metoya okala vasosu Yesu Keriso da Guyausi.

9

Yaubada deli la tomota

1 Baisa avaka alivala biga mokwita wala. Yeigu Keriso la tomota e gala tosasopa yeigu. E Baloma Tobumaboma iviyelu nanogu kala mimilakatila, e mapaila anikoli wala gala asasopa. 2 Nanogu saina mmayuyu sainela, e avalam avilamgwaga 3 paila ulo tomota, matausina mina Yudia. Kidamwa gagabila bapilasi matausina, batugwalaigu baboda avai vavagi mwau. Kaina balivala, kawagu, “Ibodi Yaubada biyabaigu kidamwa basipayumila metoya baisa Keriso.” Mitaga baisa gala bipilasi availa! 4 Ka, matausina Yaubada einagi la tomota, ivigaki matausina kidamwa litulaa e ipati kala guyugwayu deli matausina. E ikabutu matausinab deli isaiki kasi Karaiwaga. Matausina isisiaisi tapwaroru mokwita, deli ibanaisi avaka avaka Yaubada eikatotila. * 5 E matausina tubusia mina Iberu si tommoyabogwa goli. Deli, Keriso imili tomota metoya odalesi matausina. Matauna Yaubada, valu komwaidona kala tokwaraiwaga, kala yakaula gala biwokuva. Emeni.

6 E yeigu gala alivala mwada Yaubada la biga katotila bimama. Paila mimilisi wala mina Isireli Yaubada inagi paila la tomota, taivilesi gala. 7 E matausina Eberaam tubula taivilesi gala Yaubada litula. Paila Yaubada iluki Eberaam, kawala, “Matausina Aisake tubula kasimwaleta badoki tubumwa.” * 8 Ka, metoya baisa bitagisi matausina si kaloubusi ouwosi vivila,c gala goli bitadoki matausina Yaubada litula. Mitaga availa availa ikaloubusisi paila uula Yaubada la katotila,d matausina wala Yaubada litula tatoula. * 9 Paila Yaubada bogwa eikatotila, kawala, “Baisa okala tuta mokwita igau bakaimilavau e Sera bibani latula tau.”

10 E ka, tuvaila. Ribeka litula taiyu tauwau tumasi taitala wala, matauna tabumasi Aisake. 11-12 Mitaga Yaubada eiluki minana, kawala, “Molitomoya igau biwotitali molagwadi.” Baisa goli eilivala, kidamwa binagi guditala matausina makawala avaka ibodi nanola. Yaubada ilivalabogwa makawala igau wala, tutala magudisina gala bivagaisi avaka kaina bwaina kaina gaga. Paila tutala Yaubada eilivala makawala, e magudisina igau wala gala bikaloubusisi. E mapaila Yaubada einagi taitala e idou magudina paila uula nanola wala, e gala goli paila uula si bubunela magudisina. * 13 Makawala Buki Pilabumaboma kala ginigini isisu, “Yekobe tombwailigu mitaga Iso tokukologu.” *

14 E mitaga avaka bitakaibigasi paila Yaubada la naga? Ki, mwada Yaubada toweligaga? Wo, gala wala. 15 Paila Yaubada leiluki Mosese, kawala, “Baligaiwa mitugaga paila availa magigu, deli availa magigu goli banokapisi.” * 16 Mapaila baisa Yaubada la naga uulela gala paila tomota avaka magisi, kaina avaka bivagaisi. Mitaga Yaubada la naga uulotoula la nokapisi. 17 Paila Buki Pilabumaboma kala ginigini ikaibiga baisa mina Itipita si guyau, “Yeigu abudi m guyau uulotoula kidamwa yoku bukukimitali ulo peula, e mapaila komwaidosi mina watanawa bikatetasi availa yeigu.” * 18 Mauula baisa Yaubada binokapisi baisa availa magila, e deli bivigaki tokatukubona availa magila.

Yaubada la ninamwau deli la nokapisi

19 E kaina taitala metoya baisa yokomi bilukwaigu, kawala, “Kidamwa makawala baisa, ammakawala gagabila Yaubada bidoki availa tomitugaga? Paila availa gagabila bisilibodi Yaubada nanola?” 20 Mwa, sogu! Ammakawam yoku kukosomapu baisa Yaubada, ke? E kugisi, kulia gala gagabila biluki kala towai, “Ki, avaka uula kububulaigu makawala?” * 21 Paila towawai kulia kalamwaleta gagabila bikaraiwaga avaka bibubuli metoya opwaipwaia. Kidamwa iyosi tala peta pwaipwaia e magila biwai kwelayu kulia, kwelatala kwelaminabwaita kwelatala kwelamigaga, gagabila goli binagi makawala.

22 E makawala wala avaka Yaubada bogwa leivagi. Yaubada magila biyomitali la ninamwau e mapaila komwaidosi mina watanawa bikatetasi la peula. Mauula goli la peuloki baisa matausina availa availa ibodi bilumkolaisi la ninamwau, availa availa matausina goli makateki bikodidaimisi. 23 Deli goli Yaubada magila biulaim kala kalugologusa saina guyugwayu, avaka leiligabu baisa yakidasi availa availa talumkolaisi la nokapisi. Baisa goli availa availa yakidasi Yaubada leinagi bitasikomasi kala kalugologusa. 24 Paila yakidasi bogwa idouwaidasi wala, gala goli yakamaisi mina Yudia wala, mitaga tuvaila yokomi gala mina Yudia. 25 Paila baisa makawala avaka isisu wa Buki Pilabumaboma mapilana Osia,

“E matausina gala uli tomota,

igau badoki matausina uli tomota.

E kabokwaraiwaga makwaina gala ayebwaili,

igau badoki kwembwailigu. *

26 E mapilana valu ambaisa laluki, ‘Yokomi gala uli tomota’,

tomota bogwa bidokaisi matausina Yaubada Tomomova litula.” *

27 E Aisea ikatuvagwagu paila Isireli, “Kalubikoya goli mina Isireli kasi bawa makawala kanakenuva obolita, mitaga gala bibawasi Yaubada bikoli matausina bimovasi. * 28 Paila Guyau nani bivigimkulovi nanola baisa komwaidosi mina watanawa.” 29 Baisa makawala Aisea ikaibigabogwa, “Kidamwa Guyau Topeuligaga sainela gala bitagwala mimilisi pesila yakidasi bisisuaisi, yakidasi bitasilagisi makawala Sodom. Bitabodasi mwau makawala Gomora.”e*

Mina Isireli deli Bulogala Bwaina

30 E avaka ibodi bitakaibigasi? Ka, bitakaibigasi baisa. Matausina gala mina Yudia gala inainevisi ammakawala bivigakaisi titoulesi tomitukwaibwaila omatala Yaubada. Mitaga Yaubada bogwa leikabwaili paila uula si dubumi. 31 Mitaga mina Yudia matausina omitibogwa Yaubada bogwa leinagi, matausina goli inainevisi avai karaiwaga bikiduwosisii matausina omatala Yaubada, mitaga gala wala ibanaisi. 32 E avaka uula gala ibanaisi? Gala wala bibanaisi avaka, paila si nainevi uulotoula si vigakola e gala si dubumi. Si silibeibeu paila uula makwaina dakuna kabokapusi. 33 Makwaina goli kala ginigini isisu wa Buki Pilabumaboma.

“Ka, mapilana Saiyoni lavitau dakunaf kabokapusi.

E tomota bisilibeibeusi paila uula makwaina.

Mitaga availa bidubumi matauna gala goli bimmosila.” *

10

1 Segwaia, saina yuviyavi nanogu kidamwa ulo tomota, matausina mina Isireli, bibanaisi kasi katumova. Saina aninigada baisa Yaubada paila matausina. 2 Paila yeigu kasi tosola kidamwa isisalausi si tagwala baisa Yaubada. Mitaga si tagwala uulela gala goli kabitamtoula. 3 Paila gala ikatetasi ammakawala Yaubada ikikabwaili tomota, e inainevisi ammakawala bivigakaisi titoulesi tomitukwaibwaila omatala Yaubada. Baisa uula gala bitugwalaisi titoulesi kidamwa Yaubada bikabwaili matausina. 4 Paila Keriso bogwa ivigimkulovi mina Yudia kasi Karaiwaga, mapaila Yaubada ikabwaili availa availa idubumaisi matauna.

Katumova paila komwaidosi

5 Mosese bogwa igini paila makwaina mitukwaibwaila avaka bitabani kidamwa takabikaula baisa mina Yudia kasi Karaiwaga. Kawala, “Availa bikabikuwoli bigala Karaiwaga, matauna goli bimova.” * 6 Mitaga mitukwaibwaila makwaina uulela dubumi livalela baisa makawala. “Taga bukunanamsasi, Availa bila walakaiwa wa labuma?” (kidamwa bivabu Keriso bimai baisa ovalu watanawa). * 7 “E tuvaila taga bukunanamsasi, Availa bibusi olumoulela pwaipwaia?” (kidamwa bilupi Keriso metoya osi valu tomata). 8 E livalela baisa makawala. “Yaubada la biga isisu katitaikinaim. Ka, isisu owodom e onanom.” Baisa goli mabigana bigala dubumi avaka kakamitulaisi. 9 Kidamwa kukwaibiga, kawamgwa, “Yesu matauna Guyau,” e kudubumi kidamwa Yaubada eitokowoi matauna imovavau, bogwa bukubani kam kwatumova. 10 Paila metoya oda dubumaisi Yaubada ikabwailidasi, deli metoya oda lilivalasi Yaubada ikatumovaidasi. 11 Paila Buki Pilabumaboma kala ginigini isisu, “Availa bidubumi matauna gala goli bimmosila.” * 12 Biga makwaina ilivala wala paila komwaidodasi, paila gala wala bitadoki ituwoli yakamaisi mina Yudia e yokomi gala mina Yudia ituwoli. Paila komwaidodasi makawala wala. Yaubada matauna da Guyausi komwaidodasi mina watanawa, e la pilasi saina vakaigaga baisa komwaidosi availa availa idoudousi baisa matauna. 13 Makawala Buki Pilabumaboma kala ginigini isisu, “Availa idoudou baisa Guyau matauna, bogwa bibani kala katumova.” *

14 Mitaga ammakawala bidoudousi baisa matauna, kidamwa goli gala bidubumaisi matauna? E ammakawala bidubumaisi kidamwa gala bilagaisi bigala tapwaroru? E ammakawala bilagaisi kidamwa gala availa bikamituli bigala tapwaroru? 15 E ammakawala tokwamatula bikamitulaisi mabigana kidamwa gala availa biwitali matausina? Makawala Buki Pilabumaboma kala ginigini isisu, “Saina bwaina si kailoula matausina availa imaiyaisi Bulogala Bwaina.” * 16 Mitaga gala makawala komwaidosi itagwalasi biligalegasi makwaina Bulogala Bwaina. Ka, Aisea titoulela ikaibiga, kawala, “Guyau, availa bidubumi baisa avaka kakamitulaisi?” * 17 E, talilagaisi bigala tapwaroru mauula tadubumaisi, e bigala tapwaroru baisa kamatula paila Keriso.

18 Kaina bakatupoi, kawagu, “Ki, baisa ituvigakaisi mwada gala biligalegasi bigala tapwaroru?” Ka, bogwa ilagaisi. Makawala Buki Pilabumaboma kala ginigini isisu,

“Butula si bigatona eikaligiaki komwaidona valu watanawa,

deli si biga ila itobu baisa okala kalitutila valu watanawa.” *

19 E tuvaila bakatupoi, “Ammakawala, kaina mina Isireli gala inikolaisi?” Ka, Mosese titoulela imipubogwi baisa. Kawala,

“Balupi kwaitala bona, makwaina kudokaisi gala wala bona,

mwada bavigakaimi bukupogaisi matausina.

E bavigakaimi bukugibuluwasi

paila uula kwaitala bona toninagowa matausina.” *

20 E Aisea saina totuvaluwa paila ikaibiga, kawala,

“Matausina gala ininevaigusi ibanaigusi wala,

e bogwa layoumatila omitasi matausina gala ikikatupoiyaigusi.” *

21 Mitaga matauna Aisea ilivala paila mina Isireli, kawala, “Yam komwaidona ayosali yamagu baisa matausina tokowolova deli tokosomapu.” *

11

Yaubada la nokapisi baisa mina Isireli

1 E bakatupoiyaimi, “Ki, kaina Yaubada ikoulovi matausina la tomota tatoula?” Gala wala. E yeigu guma lsireli tatougu, tabugu Eberaam, deli goli dalegu Beniamina. * 2 Yaubada gala wala ikoulovi la tomota, matausina goli einagi metoya okala vitouula. Kunikolaisi avaka Buki Pilabumaboma kala ginigini paila llaitia livalela, matauna inigada baisa Yaubada itakumdu mina Isireli. 3 Kawala, “E Guyau, komwaidosi m tovitoubobuta bogwa leikatumataisi, deli ikodidaimisi kam kwabolula. E yeigu wala agumwaguta lakesa, e matausina leininevaigusi mwada bikatumataigusi.” * 4 Mitaga avaka Yaubada imapu la biga matauna? Kawala, “Bogwa lasisii tailakatuluwolima tailakatuluwoyu tomota paila titoulegu, matausina gala ititapwarorusi baisa Beali,g matauna yaubada tokolu.” * 5 E makawala goli baisa tuta, gala ibawasi Yaubada leinagi matausina paila uula la nokapisi matauna. 6 E matauna la naga uulela wala la nokapisi, gala uula avaka matausina leivagaisi. Paila Yaubada kidamwa la naga uulela avaka tomota bivagaisi - e ka, la nokapisi gala wala bitadoki nokapisitoula.

7 E avaka tuvaila? Mina Isireli gala ibanaisi avaka inainevisi. Mitaga mabudona budokekita wala, availa availa Yaubada einagi, matausina bogwa eibanaisi. Bidubadu ituli taigasi e gala bilagaisi Yaubada la dou. 8 Makawala Buki Pilabumaboma kala ginigini isisu, “Yaubada ivigaki matausina bitaboda ninasi deli si nanamsa. Paila tokinabogwa e lagaila gala gagabila avaka bigisaisi omitasi, kaina avaka bilagaisi otaigasi.” * 9 Makawala Debida leikaibiga, kawala,

“Ibodi bileiyasi kasi sowa kaina kasi sikula metoya okasi paka,

e ibodi bikapusisi deli bibanaisi kasi mipuki. *

10 E ibodi mitasi bitaboda mapaila gala gagabila bigisaisi avaka.

Deli tuta komwaidona matausina ibodi bisikulukululusi paila si vavagi mwau.”

11 E bakatupoi, tutala mina Yudia leisilibeibeusi, ammakawala? Kaina ikapusisi mokwita kaina gala? Gala wala! Mitaga bogwa leimitugagasi, e mapaila katumova bogwa leimakaia matausina gala mina Yudia, kidamwa bivigaki mina Yudia si pogi baisa matausina. 12 Isilibeibeusi mina Yudia e mapaila pilasi kwaiveka iviloubusi baisa ovalu watanawa komwaidona. Imamasi wala si tapwaroru mina Yudia e mapaila pilasi kwaiveka iviloubusi baisa matausina gala mina Yudia. E kidamwa makawala, ka, pilasi saina vakaigaga sainela biviloubusi, avai tuta katumova bimakaia mina Yudia komwaidosi.

Yaubada ikatumovi matausina gala mina Yudia

13 E baisa tuta balivala baisa yokomi gala mina Yudia. Yeigula mi aposetolo yokomi gala mina Yudia, e wotetila makwaina tuta komwaidona aiyakawoli. 14 Kaina goli gagabila bavigaki ulo tomota tatougu si pogi, e mapaila gagabila bakoli mimilisi matausina. 15 Paila tutala Yaubada ikoulovi matausina, valu watanawa eivitouulasi ikalubailasi deli Yaubada. E avaka bikaloubusi avai tuta Yaubada bitagwala binagi matausina? Ka, tomata bimovavausi wala.

16 Kidamwa pilatala kaula takabomi tasaiki Yaubada, kaula kwaimwaidona Yaubada la vavagi wala. E kidamwa kailawalila kai takabomi tasaiki Yaubada, e sisila tuvaila la vavagi. 17 E makaina olibe kaivalu sisila Yaubada ikouwoli e kaimapula isavi sisila olibe kaibolodila. E yokomi gala mina Yudia makawala masisina olibe kaibolodila, e tuta baisa kubanaisi kami vilavila mina Yudia si peula deli si sibwabwaila. 18 E mapaila gala ibodi bukukoulovi matausina availa availa Yaubada eikouwoli makawala takouwoli sisila kai. E ammakawala m dubakasala? Yoku sisi wala. Gala goli kudagi kainawali, mitaga kainawali idagaim.

19 Mitaga kaina bukulivala kawam, “E, mokwita! Sisi masisisina Yaubada ikouwoli kidamwa bisavi baisa yeigu.” 20 E baisa biga mokwita. Matausina bogwa leikouwoli uula gala isim si dubumi, e yoku lokusivagasi paila uula isim m dubumi. Mitaga onanom gala bukukwamnomwana paila baisa. E kaimapula wala bukukokola. 21 Paila Yaubada gala biyusi mina Yudia, matausina makawala masisisina sisitoula. Bogwa leikouwoli. Ki, kudoki bogwa biyusaim? Gala wala. 22 E ka - baisa bitagisaisi ammakawala Yaubada la mitakwai deli la ninigaga. Yaubada ininigagi matausina tokwapusi, mitaga yoku imitukwaiyaim - kidamwa yoku bukusivagasi baisa ola mitakwai. Mitaga kidamwa gala, e igau yoku deli bikouwolaim. 23 E mina Yudia gala idubumaisi. Mitaga kidamwa biligaiwaisi baisa, Yaubada bogwa bikaimilivau matausina okabasi. Paila Yaubada gagabila wala bikaimilivau matausina. 24 E yokomi gala mina Yudia makawala kaibolodila olibe sisila. E masisina taitala ikouwoli e oluvi ivagi avaka gala makawala bubunesi kai. Paila isavivau osisila kaivalu olibe, e kala savi mwau. E mina Yudia makawala kaivalu olibe. Paila kidamwa Yaubada magila masisisina sisibubogwa bisavivau bikaimilivau okabasi, kala savi saina gagabila wala.

Yaubada la nokapisi baisa komwaidosi

25 E segwaia, magigu bukukwatetasi kwaitala vavagi avaka Yaubada eikatupwani. Gala bibodi bukuninayuwasi paila baisa. Yeigu nanogu mwada gala bukudokaimi tokwabitam paila uula Yaubada eikabwailimi wala e mina Yudia gala. E baisa makwaina vavagi kwekatupwana. Saina mina tuli mimilisi mina Isireli, mitaga si tuli gala bikanigaga. Bisisu igau tutala komwaidosi matausina gala mina Yudia bimakaiasi Yaubada. 26 E makawala goli komwaidosi mina Isireli bibanaisi kasi katumova. Makawala Buki Pilabumaboma kala ginigini isisu,

“Tokwatumova bima metoya baisa Saiyoni.h*

Matauna bikau si mitugaga dalela Yekobe biligaiwa komwaidona.

27 Bogwa bakabutu matausina,

tutala baligaiwa si bubunela gaga.” *

28 Mina Yudia bogwa ikoulovaisi Bulogala Bwaina e mapaila eivigakaisi titoulesi tilaula baisa Yaubada. E baisa goli kami kabopilasi yokomi gala mina Yudia. Mitaga Yaubada idoki mina Yudia mina mbwailila wala, paila uula tubusia matausina tommoyabogwa. Paila omitibogwa inagi tubusia paila la tomota. 29 Paila Yaubada gala bikivili nanola paila availa inagi deli ipilasi. 30 E yokomi gala mina Yudia, omitibogwa kukoulovaisi Yaubada. Mitaga tuta baisa Yaubada inokapisaimi paila uula mina Yudia eikoulovaisi Yaubada. 31 Makawala wala, tuta baisa mina Yudia ikoulovaisi Yaubada. E, ka, Yaubada bogwa binokapisi matausina, paila uula einokapisaimi makawala. 32 Paila Yaubada eikasali valu watanawa komwaidona baisa bubunela kowolova, kidamwaga bivituloki la nokapisi baisa komwaidosi.

Kala yakaula Yaubada

33 Ka, Yaubada la mitakwai gala gagabila bitavigimkulovi. Deli la kabitam e la nikoli saina kwevakaigaga. Availa gagabila bikatumiki la naga? E availa bikateta la kidakeda? * 34 Makawala Buki Pilabumaboma kala ginigini isisu,

“Availa inikoli nanola Guyau?

Availa gagabila bikamitilaki matauna? *

35 Availa goli bisaiki la bobwailila baisa matauna, *

mwada igau bibani mapula vavagi makwaina metoya baisa matauna?”

36 Paila matauna Yaubada wala kala tobubula vavagi komwaidona. Vavagi komwaidona la sisu uulela matauna Yaubada, deli goli vavagi komwaidona isisu paila matauna. Yaubada goli bitayakawolaisi tuta gala biwokuva. Emeni. *

12

Ammakawala bitawotetila baisa Yaubada

1 E mapaila segwaia amnabaimi baisa makawala paila wala Yaubada saina inokapisaidasi. Bukuvigakaimi titoulemi lula bukutugwalaimi tomwaidomi tommomova baisa Yaubada. E bukukwabomaimi titoulemi paila la wotetila, e makawala bukuyomwasalaisi matauna. E kidamwa kuvagaisi makawala, baisa wala bibodi bukusakaisi Yaubada. Baisa wala mi tapwaroru mokwita. 2 Gala bukuvagaisi makawala mina watanawa si kidakeda. Mitaga bukutagwalasi Yaubada bivigivau ninami, kidamwa bukutowovausi tomwaidomi. E mapaila gagabila bukukwatetasi Yaubada nanola, avai vavagi goli bwaina, avai vavagi biyomwasali matauna, e avai vavagi gala avaka kala gaga.

3 Yaubada bogwa leimitukwaiyaigu e mauula ibodi balivala baisa taitala taitala yokomi. Mwa, sogu! Gala bukudokaim mwada taitala toveka, paila gala bibodi nanom bikaiveka. Kaimapula wala ibodi nanom bibusi. Bukuninamsi dubumi makwaina avaka Yaubada eisakaim ammakawala kala kwaiveka, e metoya baisa wala bukudokaim kaina todubumi toveka kaina todubumi tokekita. 4 Woula kwetinidesi isim katupwaila katupovila, e makatuposina si paisewa ituwoli ituwoli. * 5 E makawala wala yakidasi. Paila yakidasi goli bidubadu tomota, mitaga tadokaidasi woula kwetinidesi paila wala Keriso la vasosu. E taitala taitala yakidasi tavasosusi makawala kwaitala woula katupwaila. 6 E mapaila ibodi bitakauwaisi avai peula avai peula Yaubada isakaidasi e bitapaisewasi metoya peula makwaina avaka isemakavi baisa yakidasi. Kidamwa gagabila bitakamitulaisi bigala Yaubada metoya peula makwaina, ibodi bitavagaisi metoya wa dubumi makwaina avaka isakaidasi. * 7 Kidamwa isakaidasi peula paila wotetila ibodi bitawotetilasi. Kidamwa isakaidasi peula paila vituloki, ibodi bitavitulokisi. 8 Kidamwa isakaidasi peula mwada bitakatululuti sedaiasi, ibodi bitavagi makawala. Availa ililalasi la guguwa, gala ibodi deli bubunela mmeikita. Availa isim la karaiwaga ibodi bisalau la paisewa. Availa bimitukwaii baisa sala, ibodi bivagi deli la mwamwasila.

9 Bukuyebwailisi semia ninami ninitinidesi wala. Bukukoulovaisi bubunela gaga, e bukuyosikikitaisi bubunela bwaina. 10 Bukuyebwailisi semia e bukudokaisi matausina tuwamia kaina budamia paila uula Keriso, e bukupwaitukulasi kami taimamila taitala baisa taitala. 11 Bukusalausi omi paisewa, taga bukusimakavasi. Bukuwotitalaisi Guyau deli mi tagwala oninami komwaidona. 12 Tuta tuta mi pikwaku ibodi biyomwasalaimi, bukupeulokaisi paila vavagi mwau, e tuta komwaidona bukuninigadasi baisa Yaubada. 13 Bukulalasisi mi guguwa baisa semia tonamakava, deli bukuvaulaisi tomitawasi.

14 Matausina availa availa bilamidadaimi bukunigadasi kidamwa Yaubada bimitukwaii matausina. E mokwita wala, bukunigadasi bimitukwaii, taga biyogagi matausina. * 15 Availa availa immwasawasi, yokomi bukummwasawasi deli. E availa availa iuvalamsi, yokomi bukuuvalamsi deli. 16 Bukububunasi makawala wala baisa tomota komwaidosi. Gala ninami bikaiveka, mitaga bukutagwalasi bukuvagaisi avai wotetila manum.i Gala goli bukudokaimi tokwabitam. *

17 E kidamwa availa iyogagaimi, taga kumapwaisi mwada bukuyogagaisi matauna, mitaga kuvigikonaisi bukuvagaisi avaka tomota komwaidosi bidokaisi bwaina. 18 Avaka avaka kuuvagaisi, kunevisi ammakawala bukuvigakaisi kidamwa bukusibwabwailasi deli tomota komwaidosi. 19 Mina mbwailigu yokomi, gala ibodi bukukwaimapusi, mitaga ibodi wala Yaubada la ninamwau bikaimapu. Paila Buki Pilabumaboma kala ginigini isisu, “Guyau ikaibiga, kawala, ‘Yeigula tokwaimapu, e yeigu bakaimapu.’ ” * 20 E ibodaimi bukuvagaisi makawala avaka isisu Buki Pilabumaboma kala ginigini. Kawala, “Kidamwa kam tilaula bikamolu, kuvakoma matauna. E kidamwa bikadaka, kusaiki matauna bimom. E makawala wala saina bukuyomsili matauna paila uula eimitugagaim e yoku lokumapu vavagi bwaina wala.” * 21 Taga kutagwalasi mitugaga bikalisauwaimi. Mitaga yokomi bukukwalisauwaisi mitugaga metoya omi mitakwai.

13

Ammakawala ibodi bitavigakaisi valu kala tokwaraiwaga

1 Komwaidomi ibodaimi bukukwabikaulasi valu kala tokwaraiwaga. Paila karaiwaga gala ivigimakavi kidamwa Yaubada gala deli la tagwala. E matausina tuta baisa isim si karaiwaga isisuaisi uula wala Yaubada la naga. 2 Mapaila availa ikoulovi tokwaraiwaga matausina, matauna goli ikoulovi Yaubada la karaiwaga. Availa goli bivagi makawala bivigaki kala yakala titoulela. 3 Tomitukwaibwaila ibodi gala bikukolaisi tokwaraiwaga, mitaga tomitugaga ibodi wala bikokolasi. Ki, magimi bukutuvaluwasi omatala tokwaraiwaga? E bwaina wala, kububunasi bwaina e matauna tokwaraiwaga biyakawolaimi. 4 Paila tokwaraiwaga matauna Yaubada la towotetila ipupaisewa paila kami bwaina. Mitaga kidamwa bukumitugagasi ibodi bukukukolaisi matauna, paila bogwa isim la karaiwaga e gagabila bimipukwaimi. Paila matauna wala Yaubada la towotetila e bivigaki Yaubada la ninamwau bilumkolaisi tomitugaga. 5 Baisa uula ibodaimi bukukwabikuwolaisi matausina tokwaraiwaga. E gala paila uula kukukolaisi Yaubada la ninamwau wala, mitaga tuvaila paila uula oninami kukwatetasi avaka duwosisia.

6 E tuvaila baisa uula bukupokalasi. Paila matausina tokwaraiwaga ikikaraiwagasi, paila iwotitalaisi Yaubada baisa makawala, * 7 e ibodi wala bukusakaisi kasi mapu. Bukupokalasi deli bukutabubulasi, e bukusakaisi kasi kamaiaba kasi taimamila baisa komwaidosi matausina.

Ammakawala ibodi bitavigakaisi taitala baisa taitala

8 Gala ibodi bisim kami wasi baisa availa, mesinaku kwaitala wasi wala ibodaimi, kidamwa bukuyebwailisi taitala baisa taitala. Kidamwa availa iyebwaili sola bogwa ikabikaula mina Yudia kasi Karaiwaga. 9 Paila karaiwaga makwaisina kala ginigini baisa makawala. “Taga kukwailasi, taga kukwatumata, taga kuveilau, taga kutabinona.” Komwaidona makwaisina isisuaisi deli goli avai karaiwaga tuvaila. Mitaga kwaitala wala karaiwaga makwaisina kasi vidabala, baisa kawala, “Bukuyebwaili som makawala kuyebwailim.” * 10 Availa goli iyebwaili sola gala kwaitala tuta biyogagi matauna. E la yebwaili baisa la kabikaula baisa komwaidona wala mina Yudia kasi Karaiwaga.

11 Ibodaimi bukuvagaisi makawala, paila kunikolaisi kidamwa ibodaimi tuta baisa bukumamatasi metoya omi masisi. Ka, omitibogwa tuta matutona tavitouulasi dubumi, tadokaisi da tutasi katumova igau tuta kaduwonaku. Mitaga katumova la tuta katitaikina goli. 12 Ka, bogi katitaikina biwokuva, e tuta baisa bulubuvisiga.j E ibodaidasi bitaligaiwaisi uvagila dudubila, e kidamwa bitakauwaisi da lewasi paila lumalama kabiliala. 13 Ibodaidasi bitabubunasi bwaina, paila yakidasi tasisuaisi baisa olumalama. Gala bibodi gugoveka kaina momom gaga, gala kakailasi kaina avai bubunela gegedu, gala yowai kaina pugipogi. 14 Mitaga bitakauwaisi da lewasi avaka bibodi bitakabiliasi paila Guyau Yesu Keriso. E bitakilagwaisi mina watanawa si bubunela. Gala goli bitavagi makawala ninasi.

14

Taga Bukukwamogi Som

1 Paila availa la tapwaroru mama wala, bukusisiaisi matauna oluwalaimi toekalesia. Mitaga gala bukukominimanisi deli matauna paila avaka la ninayuwa paila tapwaroru. * 2 Ka, taitala la tapwaroru kidikedala gagabila bikamgwalala. Mitaga availa la tapwaroru mama, la kamkwam bikikila paila viliona deli yena gala. 3 Gala ibodi matauna tokwamgwalala bikaluwou matauna tokikikila. E matauna tokikikila gala ibodi bikamogi matauna tokwamgwalala. Ka, Yaubada gala ininayuwa paila matauna. 4 Ki, availa yoku kukwamogi la towotetila tomota ituwoli? Paila towotetila la Guyau wala binagi matauna kaina topeula kaina tomama. E ka, bogwa bipeula, paila Guyau gagabila bipii kidamwa bipeula wala.

5 Tuvaila, taitala idoki kwaitala yam kwaikesa, ikalisau yam komwaidona. Mitaga taiyuwela idoki yam komwaidona makawala wala. Ibodi wala taitala taitala bivitobu nanola avaka nanola paila baisa. 6 Matauna idoki kwaitala yam yam kwaiveka, matauwena ivigaki paila kala yakaula Guyau. Matauna tokwamgwalala la kamkwam ivigaki paila kala yakaula Guyau, paila inokagutoki baisa Yaubada paila kaula. E matauna tokikikila, matauwena la kikila ivigaki paila kala yakaula Guyau, e matauna inokagutoki baisa Yaubada. 7 Paila gala taitala yakidasi la momova uulela titoulela wala, e gala taitala yakidasi la kaliga uulela titoulela wala. Kidamwa tamwamovasi, tamovasi baisa Guyau, 8 e kidamwa takaligasi, takaligasi baisa Guyau. E ka, kaina tamwamovasi kaina takaligasi, mitaga yakidasi Guyau la tomota. 9 Paila Keriso ikaliga e imovavau kidamwa matauna si Guyau tommomova deli tomata. 10 E mwa, yoku tokikikila, avaka uula kukwamogi som? E tuvaila yoku tokwamgwalala, avaka uula kukwaluwou som? Komwaidodasi bitatotusi Yaubada omatala kidamwa matauna biyakalaidasi. * 11 Paila Buki Pilabumaboma kala ginigini isisu,

“Guyau Tomovagasi ilivala, kawala,

Komwaidosi bikavaginasi omatagu.

Komwaidosi goli bidokaigusi Yaubada.” *

12 E mapaila taitala taitala yakidasi bibodi bikamituli titoulela baisa Yaubada.

Taga bukuvakapusii som

13 E mapaila bitaligaimwaisi da kamwagasi taitala baisa taitala. Mitaga kaimapula wala ibodi bukunagi baisa makawala - avaka avaka bukuvagi, gala goli bukuvagi avaka bivigaki la silibeibewa som, kaina bivakapusii matauna baisa obubunela gaga. 14 Guyau Yesu bogwa lakavasosu kamataiyu, e mapaila bogwa anikoli e gala wala aninayuwa - gala avaka isisu bomikikila makwaina. Mitaga kidamwa availa idoki avaka bomikikila; e mokwita wala vavagi makwaina bomikikila paila matauna. 15 Kidamwa yoku kuyogagi som la tapwaroru paila lokukoma avaka matauna eikabomi, baisa m bubunela uulela gala wala yebwaili. Bomam, taga bukutagwala m kwamkwam biyogagi availa, paila ka - Keriso ikaliga paila matauna. 16 E makwaina avaka kudoki vavagi bwaina, gala goli bukutagwala tomota bitabunobwanasi. 17 Paila Karaiwogala Yaubada uulela gala paila kamkwam deli momom. Mitaga uulela mitukwaibwaila deli talaguva lula e deli mwamwasila nona, e vavagi makwaisina Baloma Tobumaboma isisakaidasi. 18 E availa iwotitali Keriso baisa makawala biyomwasali nanola Yaubada deli tomota bikabwailisi matauna.

19 E mapaila ibodi tuta tuta bitanainevisik ammakawala bitavagaisi vavagi makwaisina avaka avaka bipilasi bivakota valu, deli avaka avaka bikatupewoli taitala taitala yakidasi. 20 Taga bukukodidaimisi avaka Yaubada eivagi paila uula kamkwam wala. Kaina gagabila bitakamgwalala e gala bitayogagi tapwaroru, mitaga ibodi bitadoki sula kidamwa da kamgwalala bivakapusii availa baisa obubunela gaga. 21 Ka, baisa bubunela bwaina. Gala bukukwam viliona kaina bukumom sopi gaga, kaina bukuvagi avaka,l kidamwa baisa bivakapusii som. 22 E baisa avaka kudubumi paila vavagi makwaina bukukium, e Yaubada wala binikoli. E kidamwa avai tau iuvagi avaka idoki vavagi bwaina, saina mwamwasila nanola kidamwa gala ilumkoli onanola kala gaga tuta matutona. 23 Mitaga kidamwa ikamkwam deli la mmakiusa, e Yaubada ikamogi matauna tutala ikamkwam, paila baisa avaka ivagi uulela gala dubumi. E avaka avaka uulela gala dubumi, baisa bubunela gaga.

15

Bitayomwasali ninasi sedaiasi e gala goli bitayomwasalaidasi

1 Yakidasi mina papeula paila tapwaroru ibodi bitapilasaisi mina mamama, kidamwa bikeulasi si koni mwau. Gala bibodi bitavagaisi avaka ititaki ninadaisi wala. 2 Mitaga taitala taitala yakidasi ibodi biyomwasali sola, e mwada bipilasi matauna, kidamwa bikatupewoli matauna paila la tapwaroru. 3 Paila Keriso gala iyomwasali titoulela. Mitaga makawala Buki Pilabumaboma kala ginigini isisu, “Si bigagaga matausina availa availa ibigigagaimi, yeigu goli bogwa lakuli.” * 4 Paila komwaidona avaka isisu mapilana Buki Pilabumaboma eiginisi kidamwa bivitulokaidasi avaka, e kidamwa bitapikwakusi. E bitabani pikwaku makwaina paila uula Buki Pilabumabomam isakaidasi peuloki deli ikatululutaidasi. 5 Ka, Yaubada matauna uulela peuloki deli katuloluta. Matauna goli bipilasaimi kidamwa bukukwavisakaisi la bubunela Keriso Yesu, kidamwa ninami ninitinidesi wala. 6 E mapaila komwaidomi budotala wala e gulitinidesi bukuyakawolaisi Yaubada, matauna da Guyausi Yesu Keriso Tamala.

Baisa Bulogala Bwaina paila matausina gala mina Yudia

7 E bukutagwalasi bukukwalubailasi taitala taitala makawala Keriso bogwa leitagwala paila yokomi.n E makawala wala bukusakaisi kala yakaula Yaubada. 8 Paila ka, Keriso imila towotetila paila mina Yudia kidamwa bivitububoti Yaubada mwada tokamokwita. Tuvaila, kidamwa bikatumkulovi avaka Yaubada eikatotila baisa tubusia matausina mina Yudia, 9 e deli kidamwa gagabila matausina gala mina Yudia biyakawolaisi Yaubada paila la nokapisi. Makawala Buki Pilabumaboma kala ginigini isisu, *

“Mapaila balivala biga nokagutoki baisa yoku

omitasi matausina gala mina Yudia,

deli bawosi kam yakaula wala.”

10 E tuvaila mabigana isisu,

“Yokomi gala mina Yudia,

bukumwasawasi deli matausina Yaubada la tomota.” *

11 E tuvaila,

“Komwaidomi gala mina Yudia,

kuyakawolaisi Guyau.

E komwaidomi mina watanawa,

bukuyakawolaisi matauna.” *

12 E tuvaila Aisea ikaibiga,

“Taitala metoya odalela Yeseo bikaloubusi.

Matauna bima biguyoi

baisa matausina gala mina Yudia.

E matausina bipikwakusi baisa matauna.” *

13 E anigada baisa Yaubada tolipikwaku kidamwa bivakasauwaimi kala mwamwasila ninami deli kala talaguva lupomi. Gagabila bisakaimi makawala paila uula kudubumaisi matauna. Mapaila mi pikwaku bisisiniveka metoya ola peula Baloma Tobumaboma.

Avaka uula Paulo ituvaluwa ola ginigini

14 Segwaia, yeigu gala aninayuwa paila yokomi. Anikoli wala mi bubunela bwainawokuva, e deli ninami ikasewa kabitam e gagabila bukuvitulokisi taitala baisa taitala. 15 Mitaga miyana leta olopola lakatululuwaiyaimi paila mimilisi vavagi, e bogwa latuvaluwa paila makwaisina. E yeigu gagabila batuvaluwa paila uula Yaubada inagaigu paila vavagi kwaiveka, 16 baisa ulo wotetila paila Keriso Yesu kidamwa bapaisewa paila matausina gala mina Yudia. Ulo wotetila yeigu tolula akakamituli Yaubada la Bulogala Bwaina, kidamwaga yokomi gala mina Yudia bavigakaimi makawala kwaitala semakavi avaka bibodi basaiki Yaubada. E kidamwa Baloma Tobumaboma bikabomaimi paila baisa. 17 Keriso Yesu bogwa deli lakavasosu, e mapaila ibodi bikaiveka nanogu paila ulo wotetila baisa Yaubada. 18 Ka, baisa tuta batuvaluwa balivala paila wala vavagi makwaisina avaka Keriso ivagi metoya baisa yeigu, kidamwa bivakadi matausina gala mina Yudia mwada bikabikaulasi Yaubada. E ivakadi matausina metoya avaka yeigu lalivala deli lavagi, 19 metoya avai kabutuvatusi deli kaboyowalula, e metoya ola peula Baloma Tobumaboma. E ka, latitavina saina kaduwonaku asilavi Yerusalem ala latobu Ilirikum, e malilouna lakamituli Bulogala Bwaina paila Keriso, e gala avaka ayusi. 20 E yeigu tuta tuta saina magigu baisa makawala. Ambaisa ambaisa bakamituli Bulogala Bwaina, magigu wala yeigu tokamatulabogwa mapilana ambaisa gala ilagaisi paila Keriso. Paila gala magigu bakaliai ekalesia olopola mapilana valu ambaisa tokamatula ituwoli eivitoulibogwi kaliai. 21 Makawala Buki Pilabumaboma kala ginigini isisu,

“Matausina gala iligibogwisi paila matauna bigisaisi goli,

e matausina gala iligalegasi bikatetasi wala.” *

Paulo mwada bila Roum

22 Baisa uula sivabidubadu abubani agu silaboda e gala gagabila bawokaiami. * 23 Mitaga tuta baisa bogwa lavigimkulovi ulo paisewap baisa. Kwaivila taitu magigu bawokaiami, 24 e mapaila ulo pikwaku mwada tuta baisa bavagi makawala. Makateki bavitouula ulo kwaidadina bala mapilana Sipeini. E tutala batitavina makawala, magigu bawokaiami. E ikugwa bitabodasi basikailimi paila tuta pikekita e bitamwasawasi gulitinidesi, oluvi basaitaula bala Sipeini, e yokomi goli bukusakaigusi agu kwalaga paila ulo kwaidadina. 25 Ilagoli tuta baisa balokaia Yerusalem bawotetila baisa Yaubada la tomota mapilana. * 26 Paila toekalesia mapilasina Masedonia deli Akaia titoulesi inagaisi bisemakavaisiq sitana mani biwitalaisi bila Yerusalem. Paila magisi bipilasaisi tonamakava, matausina Yaubada la tomota mapilana Yerusalem. 27 E matausina titoulesi wala inagaisi mwada bivagaisi makawala. Mitaga ka, mna - ibodi sainela makawala bipilasaisi tonamakava. Paila mina Yudia bogwa ililasi uvagila tapwaroru baisa matausina gala mina Yudia, mauula ibodi wala matausina gala mina Yudia biwotetilasi baisa mina Yudia bisakaisi avai guguwa. * 28 Ikugwa bavinaku baisa ulo wotetila e basaiki mani komwaidona avaka eisemakavaisi paila matausina. Oluviga basilavi mpana valu mwada bala Sipeini, e tutala batitavina wa keda makadana, ikugwa goli babodaimi. 29 Tutala bawokaiami anikoli wala bawoi kami mitakwai saina siligaga metoya baisa Keriso.r

30 E segwaia amnabaimi, paila uula baisa nanola da Guyausi Yesu Keriso, e deli paila uula Baloma Tobumaboma ivitulokaidasi bitayebwailisi taitala baisa taitala. Ka, yokomi deli bitasalausi nigada baisa Yaubada paila wala yeigu. 31 Bukunigadasi kidamwa gala basilagi metoya oyumasi matausina tolesi Yudia, matausina gala todubumi. Tuvaila bukunigadasi kidamwa ulo wotetila mapilana Yerusalem bibudoki ninasi matausina Yaubada la tomota mapilana valu. 32 E mapaila deli ulo mwamwasila bawokaiami, kidamwa Yaubada nanola makawala, e bitabodasi e yeigu sitana bavaiwasi baisa omi valu. 33 E anigada baisa Yaubada kidamwa matauna tolivakota bisikailimi komwaidomi. Emeni.s

16

Biga bobwailila

1 E magigu bayoluluwaiyaimi paila minana ludetasi Pibi, minana iuwotetila paila ekalesia baisa mina Kenikiria. 2 Bukuvakoulisi minana, paila minana Guyau la tomota, e ibodi la tomota Yaubada bivagaisi makawala. Deli kidamwa magila pilasi e yokomi goli kupilasaisi. Paila minawena titoulela bogwa ivigaki bidubadu tomota tombwailila deli goli tuvaila yeigu.

3 E awitali ulo biga bobwailila baisa Pirisila deli Akila. Matausina deli lakauwotetilasi baisa Yesu Keriso, * 4 e kasitaiyu itagwalasi katitaikina bikaligasi mwada yeigu gala basilagi. Matausina saina iyomwasalaigusi, e gala goli yeigu wala, mitaga komwaidosi mabudosina ekalesia matausina gala mina Yudia. 5 Tuvaila ulo biga bobwailila baisa toekalesia ititapwarorusi osi bwala Pirisila deli Akila.

Biga bobwailila baisa tombwailigu Epenito. Ka, matauna kala tovitouula dubumi oluwalaisi matausina idubumaisi Keriso mapilana Esia. 6 Ulo biga bobwailila baisa Meri, minana la paisewa saina kwaiveka baisa yokomi. 7 Ulo biga bobwailila baisa Anidironiko sola Duniasi, matausina mina Yudia e deli kasisuaisi wa bwala katupipi. Aposetolot bogwa einikolaisi matausina, e isubogwasi baisa ekalesia e yeigulaga oluvi.

8 Ulo biga bobwailila baisa tombwailigu Ampiliato, matauna deli kakalubaila baisa omatala Guyau. 9 Ulo biga bobwailila baisa Abano, matauna deli tawotetilasi baisa Keriso. Deli, ulo biga bobwailila baisa tombwailigu Sitako. 10 Ulo biga bobwailila baisa Apelesi. Bogwa tanikolaisi matauna, saina topeula paila Keriso. E, ulo biga bobwailila baisa matausina Arisitobulo veyala. 11 Ulo biga bobwailila baisa Erodiani matauna guma Yudia makawala yeigu. E tuvaila ulo biga bobwailila baisa sedaiasi tauwau matausina Nasiso la ula.

12 Ulo biga bobwailila baisa Tiripina deli Tiriposa, matausina iuwotetilasi baisa Guyau. Deli, ulo biga bobwailila baisa tombwailigu Pesisi, matauna goli la wotetila baisa Guyau saina bidubadu. 13 Awitali ulo biga bobwailila baisa Rupa, matauna saina isiligaga ola wotetila baisa Guyau, deli baisa inala, minawena tuta komwaidona ivigakaigu makawala latula. * 14 Ulo biga bobwailila baisa matausina Asinikirito, Pilegoni, Amesi, Patirobasa, Amasa, tuvaila komwaidosi toekalesia deli isisuaisi. 15 Ulo biga bobwailila baisa Pilologo deli Yulia, e deli Nerio sola luleta, tuvaila Olimpa e deli baisa komwaidosi Yaubada la tomota deli isisuaisi.

16 Anigadaimi bukulivalasi mi biga bobwailila deli bukuvakatusi taitala baisa taitala. Komwaidosi mabudosina ekalesia iwitalaisi si biga bobwailila baisa yokomi.

Paulo ivigimkulovi la biga

17 E segwaia amnabaimi, bukuyamataimi paila matausina tokominimani, paila matausina uulela mimilisi boda ikovaisi, deli mimilisi tomota si dubumi iyogagaisi. Paila ipakaisi wala vituloki makwaina paila tapwaroru avaka yokomi lokulagaisi. Mapaila kuleilasi metoya baisa matausina. 18 Matausina availa availa ivagaisi makawala, si wotetila gala baisa Keriso, mitaga si wotetila baisa titoulesi avaka ikikau ninasi wala. Si bigatona saina bwaina kala lega, deli kasi livala saina iyomwasali ninasi toligalega, mitaga bogwa iteya ninasi tobubwaila matausina. 19 Komwaidosi bogwa ilagaisi kidamwa yokomi saina mina papeula paila Bulogala Bwaina, e mauula yeigu amwasawa wala paila yokomi. E magigu bukukwabitamsi paila vavagi bwaina, e mitaga kidamwa yokomi tobubwaila wala paila vavagi gaga. 20 E makawala wala, nani bukuvapupoiyaisi Setaniu metoya ola peula Yaubada tolivakota.

E, Guyau Yesu la mitakwai bisikailimi.

21 E Timoti matauna kamataiyu kauwotetila, e iwitali la biga bobwailila baisa yokomi. E makawala segwaia mina Yudia, matausina Lusio, Yasoni, Sosipato. *

22 Yeigu Tatiov lagini miyana leta, e awitali ulo biga bobwailila baisa yokomi paila Guyau ivasosaidasi.

23 Matauna Geiyo eivaulaigu, e deli toekalesia ititapwarorusi tuta tuta ola bwala. E matauna iwitali la biga bobwailila baisa yokomi. E matauna Erasito, kala toyamata manila valu, e deli sodasi Kwato, matausina iwitalaisi si biga bobwailila. *

[ 24 Guyau Yesu Keriso la mitakwai bisikailimi komwaidomi. Emeni.w]

Kala yakaula Yaubada

25 Ibodaidasi bitayakaulasi baisa Yaubada. Matauna gagabila bikatupewolaimi paila bukutotusi peula baisa omi dubumi. Baisa makawala Bulogala Bwaina yeigu akamituli, baisa livalela Yesu Keriso. Deli, baisa makawala kala ulaim biga kwekamokwita kwekikium avaka Yaubada omitibogwa ikatupwani tuta kaduwonaku. 26 Ilagoli biga mabigana tuta baisa eiulaim wala metoya baisa tovitoubobuta osi ginigini.x E mapaila Yaubada tosigaga ikaraiwogi kabokwaraiwaga komwaidona biligalegasi baisa, kidamwaga komwaidosi bidubumaisi e bikabikaulasi.

27 E matauna Yaubada taitinidesi, matauna kalamwaleta tolikabitam, matauna goli bitayakawolaisi metoya baisa Yesu Keriso, e kala yakaula bikanigaga wala. Emeni.

a 1:1 Matauna isim kala karaiwaga bililivala deli biuvagi metoya ola karaiwaga matauna kala towitala.

b 1:2 Mapilana mina Iberu si buki pilabumaboma, yakidasi tadokaisi Kabutubogwa.

* 1:13 1.13 VA 19.21

* 1:16 1.16 Mk 8.38

c 1:17 uulotoula goli dubumi.Gagabila bitagini, “matausina wala idubumaisi”.

d 1:17 Availa Yaubada bikabwaili paila uula la dubumi, matauwena goli bimova. Gagabila bitagini, “Availa Yaubada bikabwaili, matauna bimova paila uula la dubumi goli.”

* 1:17 1.17 Aba 2.4

* 1:21 1.21 Ep 4.17-18

* 1:23 1.23 Kak 4.16-18

e 1:25 e kaimapula ivigakaisi bigala sasopa. Gagabila bitagini, “eikatumapwaisi Yaubada tatoula e kaimapula eisailisi yaubada sasopa.”

f 2:1 Mapilana Rm 2.1-11 Paulo iluluki sala mina Yudia.

* 2:1 2.1 Md 7.1; Lk 6.37

g 2:5 Yam makwaina Yaubada biyakali komwaidosi mina watanawa.

* 2:5 2.5 Sam 62.12; Big 24.12

* 2:11 2.11 Kak 10.17

* 2:24 2.24 Ais 52.5

h 2:25 Kugisi makasana Biga Kala Katumiki.

* 2:29 2.29 Kak 30.6

* 3:4 3.4 Sam 51.4

* 3:10 3.10-12 Sam 14.1-3; 53.1-3

* 3:13 3.13 Sam 5.9; 140.3

* 3:14 3.14 Sam 10.7

* 3:15 3.15-17 Ais 59.7-8

* 3:18 3.18 Sam 36.1

* 3:20 3.20 Sam 143.2; Gl 2.16

i 3:21 Baisa katupoyu la katupwaila mina Yudia si Buki Pilabumaboma. Mitaga kidamwa bilivala baisa, bogwa eikibuboti pilamwaidona buki.

* 3:22 3.22 Gl 2.16

* 3:30 3.30 Kak 6.4; Gl 3.20

j 4:1 ovalu watanawa.Mimilisi buki pilabubogwa gala wala ikatumkulovaisi, “E avaka ikaloubusi baisa matauna?”

* 4:3 4.3 Vit 15.6; Gl 3.6

* 4:7 4.7-8 Sam 32.1-2

* 4:11 4.11 Vit 17.10

* 4:13 4.13 Vit 17.4-6; 22.17-18; Gl 3.29

* 4:14 4.14 Gl 3.18

* 4:16 4.16 Gl 3.7

* 4:17 4.17 Vit 17.5

* 4:18 4.18 Vit 15.5

* 4:19 4.19 Vit 17.17

* 4:25 4.25 Ais 53.4-5

k 5:12 Matauwena Adam.

* 5:12 5.12 Vit 3.6

l 5:14 Matauwena Keriso.

* 6:4 6.4 Kl 2.12

m 7:5 Paulo sivabidubadu ikau biga mabigana mwada bikibuboti matausina tomota availa availa gala inikolaisi Yaubada deli ililoulasi okedala mitugaga.

* 7:7 7.7 Sun 20.17; Kak 5.21

* 7:11 7.11 Vit 3.13

n 7:14 Yaubada eisaiki Karaiwaga makwaina e ivitusi nanola paila tomota.

o 7:14 Kugisi mailela 5 kala katumiki.

* 7:15 7.15 Gl 5.17

p 8:2 eitanekwaigu.Mimilisi buki pilabubogwa iginisi “eitanekwaimi”, mimilisiga, “eitanekwaidasi”.

q 8:4 Kugisi Rm 7.5 kala katumiki.

r 8:10 Baloma Tobumaboma eikatumovaimi.Gagabila bitagini, “bilomami imomova”.

* 8:11 8.11 1 Kr 3.16

s 8:15 Paulo eigini miyana leta obonasi mina Girisi, mitaga biga mabigana eigini obonasi mina Aram (kala kivila “tamagu”) kidamwa bitagisi ammakawala tayebwailisi Yaubada, makawala guditala gwadi ola valu Yesu iiyebwaili tamala. Paila ola valu tatoula Yesu tuta tuta bililivalasi deli sala metoya obonasi mina Aram, e tuta tuta bidou tamala Yosepa makawala.

* 8:15 8.15 Mk 14.36; Gl 4.6

* 8:15 8.15-17 Gl 4.5-7

t 8:18 Kada katumovasi igau goli Yaubada bivigimkulovi olumouledasi.

* 8:20 8.20 Vit 3.17-19

u 8:21 Tapikwakusi kidamwa igau.Gagabila bitagini “Pikwaku makwaina uulela igau”.

v 8:23 Yaubada bivigakaidasi litula deli.Mimilisi buki pilabubogwa gala wala iginisi, “bivigakaidasi litula deli”.

* 8:23 8.23 2 Kr 5.2-4

w 8:28 Yaubada eivigaki vavagi bwaina bikaloubusisi baisa matausina kala toyebwaili.Mimilisi buki pilabubogwa iginisi, “Vavagi komwaidona bikaloubusi bwaina paila matausina availa availa iiyebwailisi Yaubada.”

x 8:34 Availa isisu ola kakata guyau bogwa eiyosi guyau peulela la karaiwaga deli kala taimamila.

y 8:35 Keriso la yebwaili.Mimilisi buki pilabubogwa iginisi, “Yaubada la yebwaili”.

* 8:36 8.36 Sam 44.22

z 8:39 Kaina Paulo ililivala paila mimilisi baloma topapeula tomitugaga goli isisuaisi kaina ovalu walakaiwa kainaga ovalu watanawa.

a 9:4 Kugisi Sun 4.22; Yer 31.9; Osi 11.1.

b 9:4 Ikugwa ikabutu kasitaiyu Nowa (kugisi Vit 6.18; 9.9), oluvi Eberaam (kugisi Vit 15.18; 17.2,7-9) e oluvi mina Isireli (kugisi Sun 19.1-8).

* 9:4 9.4 Sun 9.4

* 9:7 9.7 Vit 21.12

c 9:8 Baisa livalela Isimeili deli dalela. Matauna inala Ega, minana la ula Eberaam la ula wala (kugisi Gl 4.22-23).

d 9:8 Baisa livalela Isako deli dalela. Matauna inala Sera, minana Eberaam la kwava (kugisi Vit 17.19-21).

* 9:8 9.8 Vit 18.10

* 9:11-12 9.11-12 Vit 25.23

* 9:13 9.13 Mal 1.2-3

* 9:15 9.15 Sun 33.19

* 9:17 9.17 Sun 9.16

* 9:20 9.20 Ais 29.16; 45.9

* 9:25 9.25 Osi 2.23

* 9:26 9.26 Osi 1.10

* 9:27 9.27-28 Ais 10.22-23

e 9:29 Mapilasina Sodom deli Gomora Guyau Yaubada eikatudoum ola tuta Eberaam paila uula mina Sodom deli mina Gomora si mitugaga gala wala bitakaibiga (kugisi Vit 19.13,24-25).

* 9:29 9.29 Ais 1.9

f 9:33 Baisa livalela Yesu Keriso; kugisi 1 Pt 2.4-8.

* 9:33 9.33 Ais 28.16

* 10:5 10.5 Tol 18.5

* 10:6 10.6-8 Kak 30.12-14

* 10:11 10.11 Ais 28.16

* 10:13 10.13 Yoe 2.32

* 10:15 10.15 Ais 52.7

* 10:16 10.16 Ais 53.1

* 10:18 10.18 Sam 19.4

* 10:19 10.19 Kak 32.21

* 10:20 10.20 Ais 65.1

* 10:21 10.21 Ais 65.2

* 11:1 11.1 Pl 3.5

* 11:3 11.3 1 Gwe 19.10,14

g 11:4 Kugisi makasana Biga Kala Katumiki.

* 11:4 11.4 1 Gwe 19.18

* 11:8 11.8 Kak 29.4; Ais 29.10

* 11:9 11.9-10 Sam 69.22-23

h 11:26 Mapilana Yerusalem.

* 11:26 11.26 Ais 59.20

* 11:27 11.27 Yer 31.33-34

* 11:33 11.33 Ais 55.8

* 11:34 11.34 Ais 40.13

* 11:35 11.35 Yob 41.11

* 11:36 11.36 1 Kr 8.6

* 12:4 12.4-5 1 Kr 12.12

* 12:6 12.6-8 1 Kr 12.4-11

* 12:14 12.14 Md 5.44; Lk 6.28

i 12:16 bukuvagaisi avai wotetila manum. Gagabila bitagini Bukukwalubailasi deli tommanum.

* 12:16 12.16 Big 3.7

* 12:19 12.19 Kak 32.35

* 12:20 12.20 Big 25.21-22

* 13:6 13.6-7 Md 22.21; Mk 12.17; Lk 20.25

* 13:9 13.9 Sun 20.13-15,17; Kak 5.17-19,21; Tol 19.18

j 13:12 Igau makateki goli bima tuta matutona Keriso bivigimkulovi si katumova la tomota.

* 14:1 14.1-6 Kl 2.16

* 14:10 14.10 2 Kr 5.10

* 14:11 14.11 Ais 45.23

k 14:19 mapaila ibodi tuta tuta bitanainevisi.Mimilisi buki pilabubogwa iginisi, “mapaila tuta tuta tanainevisi”.

l 14:21 kaina bukuvagi avaka.Mimilisi buki pilabubogwa ikatumkulovaisi biga kawasi, “kaina bukumitugagasi kainaga bukumamasi”.

* 15:3 15.3 Sam 69.9

m 15:4 Kugisi Rm 1.2 kala katumiki.

n 15:7 paila yokomi. Mimilisi buki pilabubogwa iginisi, “paila yakidasi”.

* 15:9 15.9 2 Sml 22.50; Sam 18.49

* 15:10 15.10 Kak 32.43

* 15:11 15.11 Sam 117.1

o 15:12 Matauna Yese guyau Debida tamala, baisa dalela Yesu.

* 15:12 15.12 Ais 11.10

* 15:21 15.21 Ais 52.15

* 15:22 15.22 Rm 1.13

p 15:23 Paulo eidoki titoulela tovitouula tokamatula, paila nanola mwada bilobogwa avai valu e bikamituli Bulogala Bwaina ambaisa ambaisa gala avai tokamatula eikamatulabogwa.

* 15:25 15.25-26 1 Kr 16.1-4

q 15:26 Kugisi 1 Kr 16.1-4; 2 Kr 8.1-4; 9.1-5; Gl 2.10.

* 15:27 15.27 1 Kr 9.11

r 15:29 Kami mitakwai metoya baisa Keriso.Mimilisi buki pilabubogwa iginisi “Bulogala Bwaina paila Yesu Keriso.”

s 15:33 Emeni. Pilatala buki pilabogwa eikatumkulovi baisa bigala Rm 16.25-27.

* 16:3 16.3 VA 18.2

t 16:7 Kugisi makasana Biga Kala Katumiki.

* 16:13 16.13 Mk 15.21

u 16:20 Maigana Diabolo igiyuwela, e kala kivila “Tosilaboda”.

* 16:21 16.21 VA 16.1

v 16:22 Matauna kala topilasi Paulo, e kidamwa Paulo magila biwitali availa la leta, bogwa bikaibigi e matauna Tatio bigini wala.

* 16:23 16.23 VA 19.29; 1 Kr 1.14; 2 Tm 4.20

w 16:24 Mimilisi buki pilabubogwa eiginisi mailela 25 baisa, mimilisigia isailisi okala vigimkovila leta.

x 16:26 Baisa bukila Kabutubogwa.

1 KORINITA

1

2

3

4

5

6

7

8

9

10

11

12

13

14

15

16

Paulo La Ginigini Yamatala Baisa
MINA KORINITA

Kabovitouula

Avaka uula Paulo eigini miyana Paulo La Ginigini Yamatala Baisa Mina Korinita? Omitibogwa Paulo ivitouula ikamituli Bulogala Bwaina paila Keriso e itavi tumilela ekalesia kwaivau mapilana valu. Oluvi mina Korinita ininayuwasi paila mimilisi vavagi osi dubumi deli kidikedala tapwaroru. Mapaila Paulo igini miyana leta mwada bipilasi deli bikiduwosisii matausina.

Tuta matutona makwaina valu Korinita saina vilouveka valu e saina bidugaga tomota ituwoli bona ituwoli valu eigalasi iwaisi baisa. Paila mina Roum ikaraiwagasi mapilana valu e ivigakaisi Korinita biviloumatala odubasi mapilasina viluwela Akaia. E bulogala Korinita ikaligiaki ambaisa ambaisa, paila valu saina kweminabwaita, deli tomotala saina isalausi gigimwala; e tuvaila mina Korinita ikau ninasi mimilisi vavagi saina gegedu, deli ibokulaisi bidubadu tapwaroru tuwoli tuwoli.

Matauna Paulo aposetolo magila bipilasi toekalesia, paila eibodasi mwau wala mimilisi vavagi. Mabudona ekalesia eitavilevi ituwoli boda ituwoli boda, e bidubadu toekalesia eikapusisi si sula bidubadu. Mimilisi iyogagaisi uvagila veivai e mimilisi ivakapusiaisi mina mamama. E tuvaila osi sigugula toekalesia ininayuwasi avaka bibudoki tobwakuli Keriso deli ammakawala Baloma Tobumaboma bikatupewoli matausina.

E mauula Paulo ipilasi toekalesia metoya miyana leta, deli ikiduwosisii, kidamwa bikatetasi avaka bibudoki totapwaroru. E ivituloki kala kamokwita Yesu la tokaia la movavau, deli ikamituli Bulogala Bwaina paila Keriso, kidamwa toekalesia bikatetasi Yaubada nanola saina mimilakatila.

Uula 13 ikamituli Yaubada la semakavi kwaitala ikalisau komwaidona vavagi avaka avaka Yaubada bisakaidasi, baisa goli yebwaili. Mokwita goli tomota bidubadu ikatetasi iyebwailisi mabigana avaka Paulo la ginigini paila bubunela yebwaili.

Buki kala katumimisa

Kala vitouula mapilana buki 1.1-9

Ekalesia itavilevi ituwoli boda ituwoli boda 1.10—4.21

Bubunela gegedu deli uvagila veivai 5.1—7.40

Kidikedala totapwaroru,

deli si keda matausina gala todubumi 8.1—11.1

Uvagila ekalesia deli tutala tapwaroru 11.2—14.40

Keriso la tokaia la movavau,

deli todubumi si tokaia si movavau 15.1-58

Semakavi paila totapwaroru viluwela Yudia kasi pilasi 16.1-4

Biga bobwailila deli kabovigimkovila 16.5-24

1

1 Yeigu Paulo, Yaubada idouwaigu makawala nanola kidamwa bamila aposetoloa paila Keriso Yesu. E yeigu deli goli sodasi Sositeni 2 lakagini miyana mi leta yokomi Yaubada la ekalesia mapilana Korinita. E lakagini baisa yokomi availa availa Yaubada eidou ivigaki la tomota mina bumaboma. Paila yokomi la vavagi uula Keriso la vasosu. E yokomi budotala wala deli komwaidosi tomota ambaisa ambaisa, availa availa goli ititapwarorusi baisa da Guyausi Yesu Keriso. Paila matauna si Guyau e deli goli da Guyausi. *

3 Ma nigada baisa Yaubada Tamadasi e deli Guyau Yesu Keriso kidamwa bimitukwaiyaimi e bitalaguva lupomi.

Mitakwai metoya baisa Keriso

4 Tuta komwaidona anokagutoki baisa ulo Yaubadab paila yokomi uula la mitakwai eisakaimi ola vasosu Keriso Yesu. 5 E Keriso la vasosu uula yokomi lokubanaisi kami bwaina paila vavagi komwaidona. Mapaila gagabila bukulilivalasi duwosisia, deli bukukwatetasi vavagi komwaidona. 6 Bulogala paila Keriso bogwa eitobu olumoulemi, 7 e mapaila lokupeulasi kukwauwaisi kami mitakwai komwaidona, tutala kututulaisi avai tuta da Guyausi Yesu Keriso biyoumatila. 8 Tuvaila bikatupewolaimi bila okala vigimkovila, kidamwa bibanaimi gala isim kwaitala kami pakula wa Yam makwaina, la Yamc da Guyausi Yesu Keriso. 9 Bitadubumaisi Yaubada, paila matauna eidouwaimi kidamwa bukuveyawasi deli Latula Yesu Keriso, matauna da Guyausi.

Ekalesia kala tavilevi

10 Segwaia, amnabaimi paila yeigu wodola da Guyausi Yesu Keriso, kidamwa komwaidomi bukuninitinidesisi paila avaka bukulivalasi. Mapaila gala bukutavileiyaimi baisa oluwalaimi. E bukuvigimkulovaisi mi vasosu omi nanamsa kwaitala deli oninami ninitinidesi. 11 Tauwau! Mimilisi Kiloi la ula eilukwaigusi saina mimilakatila kidamwa buluvatai isisu oluwalaimi. 12 E, kaina balivala baisa makawala. Taitala taitala metoya baisa yokomi ililivalasi vavagi ituwoli ituwoli. E taitalaga bikaibiga, kawala, “Yeigu Paulo la boda.” Taitala kawala, “Yeigu Apolod la boda.” Taitala tuvaila bikaibiga, kawala, “Yeigu Pita la boda.” Deli taitala tuvaila, kawala, “Yeigu Keriso la boda.” * 13 Ka! Bogwa lokukwatuvaisi Kerisoe lokuvigakaisi boda saina bidubadu. Kaina yeigu Paulo bogwa lakaliga wa korosi paila yokomi? Kaina kudokaisi metoya omi bapitaiso lokuvigakaimi makawala ulo toligalega ke?

14 Anokagutoki baisa Yaubada gala abapitaisi taitala baisa yokomi mesinaku wala Kirisipof deli Gaiyo.g* 15 Mapaila gala igagabila availa bilivala kidamwa lavigaki matauna ulo toligalega metoya ogu bapitaisi. 16 (O, e mna, - tuvaila labapitaisi Setepano deli la ula. Taga gala igagabila baninamsi availa tuvaila labapitaisi.) * 17 Paila Keriso gala iwitalaigu mwada bavagi bapitaiso, mitaga kidamwa bakamituli Bulogala Bwaina. Magila bakamituli wala, e gala metoya osi biga tokwabitam. Paila bigatona makwaiwena biyomami kala peula Keriso la kaliga wa korosi.

Keriso matauna Yaubada la peula deli la kabitam

18 Paila bulogala Keriso la kaliga wa korosi matausina ititamwausi idokaisi lubulobwaga. Mitaga availa availa yakidasi tabudobodasi katumova, tadokaisi bulogala makwaina leima metoya Yaubada ola peula. 19 Paila Buki Pilabumaboma kala ginigini isisu,

“Tokwabitam si kabitam bakodidaimi.

Toninitalapula si kateta bakatupali wala.” *

20 Ammakawala matausina tokwabitam? E ammakawala toninitalapula? Kaina mina watanawa si toguguya tobigitummoya? Ka, Yaubada leivituloki kidamwa mina watanawa si kabitam gala isim dimlela. *

21 Paila mina watanawa mwada binikolaisi Yaubada metoya osi kabitam titoulesi. Mitaga Yaubada ola kabitam iyomwau matausina mwada binikolaisi matauna makawala. Kaimapula wala Yaubada einagi bikatumovi availa availa idubumaisi metoya biga makwaina avaka kakamitulaisi. Mitaga biga makwaina tokwabitam leidokaisi lubulobwaga wala. 22 Mina Yudia magisi kabutuvatusi bikibuboti biga kala kamokwita. E mina Girisi inainevisi kabitam. 23 Mitaga yakidasi goli takamitulaisi Keriso wa korosi. E biga makwaina mina Yudia idokaisi kwekukolosi, e matausina gala mina Yudia idokaisi lubulobwaga. 24 Mitaga matausina availa availa Yaubada leidou, mina Yudia deli goli matausina gala mina Yudia, ililagaisi biga mabigana. E biga mabigana matauna Keriso wala. E matauwena goli Keriso bitadoki Yaubada la peula deli Yaubada la kabitam. 25 Paila baisa avaka tomota idokaisi Yaubada la lubulobwaga, baisaga ikalisuwoli tomota si kabitam. E baisa avaka tomota idokaisi Yaubada la mama baisaga ikalisuwoli tomota si peula.

26 Ka, segwaia! Bukululuwaisi mi kaisisu omitibogwa igau tutala Yaubada idouwaimi. Mimilimi wala yokomi tokwabitam kaina mina papeula kaina gweguya baisa omitasi mina watanawa. 27 Baisa avaka mina watanawa idokaisi lubulobwaga, baisaga Yaubada einagi goli, kidamwa tokwabitam bimmosilasi. E baisa avaka mina watanawa idokaisi mama, baisaga Yaubada einagi goli, kidamwa mina papeula bimmosilasi. 28 E baisa avaka mina watanawa idokaisi vavagi vigimakava, kaina itakilaisi, deli idokaisi gala avaka dimlela, baisaga Yaubada einagi. Paila magila bikodidaimi baisa avaka mina watanawa eidokaisi vavagi vakaigaga. 29 Baisa kala katumiki gala availa bikamnomwana baisa omatala Yaubada. 30 Mitaga Yaubada leivisosaimi deli Keriso. Deli, Yaubada leivigaki Keriso matauna da kabitamsi. Paila ka - uulotoula Keriso Yaubada ikabwailidasi deli yakidasi Yaubada la tomota mina bumaboma, e deli bogwa itanekwaidasi. 31 Mapaila makawala Buki Pilabumaboma kala ginigini isisu, “Availa magila bikamnomwana, ibodi wala bikamnumoni avaka Guyau eivagi paila matauna.” *

2

Livalela Keriso wa korosi

1 E segwaia avai tuta lasikailimi akamituli Yaubada la biga kwekamokwita kwekikiumh baisa yokomi, ogu kwamituli gala alivala biga kala bigitommoya avaka bibodi kabitamveka. 2 Paila bogwa laninamsaigu kidamwa avai tuta basikailimi balumwelavi vavagi komwaidona mesinaku wala Yesu Keriso nanamsela. E kwaitala nanamsa bisiligaga, baisa la kaliga wa korosi. 3 E mapaila tutala lasikailimi bogwa lamama deli atatatuva tomwaidogu deli wala agu kokola. * 4 E ulo biga deli ulo kamatula gala akamituli deli abigitommoya avaka bibodi kabitamveka, mitaga alilivala wala e deli Yaubada la Baloma Tobumaboma ola peula ivitububoti kala kamokwita. 5 E mi dubumi tumilela gala tomota si kabitam, mitaga Yaubada la peula.

Yaubada la kabitam

6 Mitaga mokwita wala akakamituli biga avaka bibodi kabitamveka baisa matausina availa availa si tapwaroru bwainawokuva wala. Mitaga kabitam makwaina gala metoya baisa valu watanawa, e gala metoya avai tokwaraiwogala valu watanawa. Ka, tokwaraiwaga matausina si karaiwaga ibubusi. 7 Mitaga kabitam makwaina avaka akakamituli baisa goli Yaubada la kabitam kwekikium, avaka eikatupwani metoya baisa tomota. Mitaga igau gala bibubuli valu watanawa, Yaubada bogwa leinigibogwi kabitam makwaina kidamwa kada katububulasi yakidasi totapwaroru. 8 Gala availa tokwaraiwogala valu watanawa inikoli kabitam makwaina. Kidamwaga binikolibogwisi, gala goli bikatukorosaisi matauna Guyoula guyugwayu.i 9 E ka, makawala goli Buki Pilabumaboma kala ginigini isisu,

“Avaka tomota gala bigisaisi kaina bilagaisi,

e avaka tomota ininamsaisi gala gagabila wala bikaloubusi,

baisaga Yaubada ikatubiasi paila availa availa iyebwailisi matauna.” *

10 Mitaga Yaubada bogwa eikimitali la vavagi kwekikium paila yakidasi metoya baisa ola Baloma. E matauna Baloma Tobumaboma ininamsi vavagi komwaidona, deli goli ininamsi Yaubada la kidakeda kwekikium saina mwaugaga. 11 E baisa makawala wala paila tomota. E matauna bilomala isisu olumoulela titoulela, e inikoli avaka avaka paila matauna. E makawala goli Yaubada Bilomala kalamwaleta inikoli avaka avaka paila Yaubada. 12 Yakidasi gala tabanaisi avai baloma avai baloma metoya baisa ovalu watanawa, mitaga eitabanaisi Baloma matauna Yaubada leiwitali. Mauula yakidasi bitanikolaisi komwaidona avaka Yaubada leisakaidasi.

13 E mapaila gala talilivalasi avaka eivitulokaidasi tomoyabogwa si bigivakala. Mitaga mabigasina avaka talivalasi Baloma Tobumaboma wala eivitulokaidasi. E makawala goli takamitububulaisi uvagila tapwaroru baisa availa availa Baloma Tobumaboma eisikaila.j 14 Availa Baloma Tobumaboma gala eisikaila, matauna gala gagabila bikau makwaisina mitakwai leimaisi metoya baisa Yaubada Bilomala. Gala wala ikikateta makwaisina e idoki lubulobwaga, paila gagabila totapwaroru wala bikatetasi makwaisina mitakwai kala bwaina. 15 Mitaga availa Baloma Tobumaboma bogwa eisikaila, matauna gagabila bikateta kala bwaina vavagi komwaidona. E ka, gala gagabila availa biyakali matauna. 16 E makawala Buki Pilabumaboma kala ginigini isisu,

“Availa inikoli la nanamsa Guyau?

Availa gagabila bikamitububuli matauna?”

Mitaga yakidasi bogwa tasisiaisi la nanamsa Keriso.k*

3

Yakama Yaubada la towotetila

1 E segwaia, omitibogwa gala gagabila balivala baisa yokomi makawala baisa matausina Baloma Tobumaboma eisikaila. Mitaga eibodi alivala baisa yokomi makawala baisa mina watanawa, kaina makawala yokomi gugwadi wala olumoulela tapwaroru. 2 Eibodi nunu avinunaimi mitaga gala bibodi kaulotoula bavakomaimi, uula paila omitibogwa yokomi gugwadi wala olumoulela tapwaroru. E ka, tuta baisa goli yokomi gugwadi wala olumoulela tapwaroru, * 3 paila lokusisuaisi makawala mina watanawa. Igau wala isisu oluwalaimi bubunela pogi, kaina yowai taitala baisa taitala, mokwita goli yokomi mina watanawa wala, deli mi kaisisu kububunasi makawala baisa ovalu watanawa. 4 Avai tuta taitala bikaibiga, kawala, “Ka, yeigu Paulo la boda,” deli taiyuwela bikaibiga, kawala, “E yeigu Apolol la boda,” - ki, yokomi kububunasi makawala mina watanawa wala, kadai! *

5 Mitaga availa Apolo? E availa Paulo? Ka, baisa yakama wala, e yakama Yaubada la towotetila. E kavakadaimi kidamwa bukudubumaisi wala. E yakama kawotetila avai wotetila Guyau isaiki taitala taitala. 6 Yeigu Paulo asopu yagogu, e matauna Apolo ikaivatam. Mitaga matauna Yaubada uulela ivasusuni e ivitubwi matamna. * 7 Availa tosopu kaina tokavatam, matausina gala avaka. Yaubada wala uulotoula, paila ivasusuni e ivitubwi. 8 Gala avaka kala tuwoli tosopu deli tokavatam. Yaubada bisaiki taitala taitala kala mapu makawala avaka bibodi la paisewa matauna. 9 Paila yakama katamgogula ma paisewa paila Yaubada, e yokomi goli Yaubada la bagula.

E tuvaila yokomi Yaubada la bwala. 10 E Yaubada isemakavi peula baisa yeigu kidamwa yeigu bakimadagi. E mapaila yeigu tokimadagi lakatubiasi e tumila lakusoi. E tuta baisa taitala ituwoli ikikaliai baisa. E ibodi wala tokwaliai taitala taitala biyamati ammakawala la kaliai. 11 Paila Yaubada bogwa ikatubiasi tumila makwaina tumilatoula, e gala avai tumila tuvaila bisisu. Baisa wala matauna Yesu Keriso kalamwaguta. E gala gagabila availa bikusoi tumila ituwoli. 12 Kidamwa tomota bikaliaisi odabala tumila makwaina, mimilisi mbwailisi bikaliaisi metoya wa goula, kaina siliba, kaina bekwa kaiginigini. Mimilisiga iyebwailisi kaimakava wala, kaina yoyu, kaina levi. 13 E taitala taitala la kaliai kala bwaina bitagisi igau tutala yam makwaina Yamla Kerisom biyomitali makwaina. Paila yam makwaina kovala saina kovaveka, e makovana biyomitali komwaidosi si kaliai. Paila kova bigabukoli e bivituloki la kaliai avaka kala bwaina mokwita. 14 Kidamwa availa la kaliai gala bigabu wa yam makwaina mitaga bitogaga, e matauna bibani kala mapu. 15 Mitaga kidamwa availa la kaliai bivakakovi, e bogwa bitamwau. Mitaga matauna titoulela bimova, makawala goli leisakawoligili makovana kova.

16 Ki! Mokwita bogwa kunikolaisi kidamwa yokomi Yaubada la bwala kwebumaboma, e kidamwa Yaubada la Baloma isikailimi. * 17 Ka, kugisaisi! Kidamwaga availa Yaubada la bwala kwebumaboma bikodidaimi, e Yaubada bogwa bikatumati matauna. Paila Yaubada la bwala kwebumaboma bomikikila goli, e yokomi titoulemi eivigaki la bwala kwebumaboma.

18 Gala bibodi availa bikayupali titoulela. Kidamwa avai tau yokomi idoki titoulela toninitalapula omitasi mina watanawa, ibodi bivigaki titoulela makawala tonagowa, kidamwa bimila tokabitamtoula. 19 Paila baisa avaka mina watanawa idokaisi kabitam, baisa Yaubada idoki lubulobwaga wala. Makawala Buki Pilabumaboma kala ginigini isisu, “Yaubada isikoli toninitalapula si kateta.” * 20 E tuvaila Buki Pilabumaboma kala ginigini isisu, “E Guyau bogwa inikoli toninitalapula si nanamsa vavagi vigimakava wala.” * 21 E gala ibodi availa bikamnomwana paila avaka tomota gagabila bivagaisi. Mitaga vavagi komwaidona baisa mi vavagi goli; 22 makawala Paulo, Apolo, Pita, - e valu watanawa, momova, kaliga, tuta baisa deli tuta oluvi, komwaidona vavagi makwaisina baisa mi vavagi goli. 23 E yokomi Keriso la vavagi. E Keriso matauna Yaubada la vavagi.

4

Yakamaisi Keriso la aposetolo

1 Ibodaimi bukuvitusaimasi yakamaisi Keriso la towotetila, paila Yaubada einagaimasi mwada bakakamitulaisi bimilakatila Yaubada la vavagi kwekamokwita kwekikium. 2 Kidamwa availa isim la karaiwaga, e matauna ibodi kala karaiwaga kwaitala wala kidamwa matauna bikimidagi nanola la guyau. 3 E yeigu adoki gala avaka dimlela kidamwa yokomi kuyakalasi ammakawala lavigaki ulo wotetila. E gala avaka kidamwa avai tomota biyakali avaka paila baisa. Ka, yeigu goli gala ibodi bayakalaigu paila baisa. 4 Nanogu saina mimilakatila mitaga baisa gala bikamokwita mwada yeigu tobwaila. Matauna Guyau wala biyakalaigu. 5 Mapaila gala bibodi bukukwamogaisi avai tau kidamwa igau gala kala tuta. Igau tutala Guyau bima e tuta matutona tutala yakala. Paila bisimitali uvagila dudubila, e biyomitali vavagi makwaisina avaka tomota oninasi einagaisi e ikatupwanaisi. E tuta matutona taitala taitala bibani avaka bibodi kala kavisi metoya baisa Yaubada.

6 Magigu bapilasaimi segwaia. Mapaila komwaidona avaka lalivala mwada bukudokaisi lalivala paila wala kamataiyu sogu Apolo.n Bogwa lavigakaima kabogigisa. Paila magigu bukutakutaisi mabigana bigivakala, kawala, “Taga kuligaiwa karaiwaga.” Gala bibodi avai tau yokomi biyakawoli taitala e bikaluwou taiyuwela. 7 Ki, availa ivigakaim yoku bukukwalisau samwa? Yaubada bogwa isakaim komwaidona avaka kusisii, ke? E kidamwa makawala, ammakawala yoku gagabila bukukwaluvalova mwada gala availa eisakaim makwaisina mitakwai?

8 Yokomi kawamila bogwa lokuyosisi komwaidona avaka bibodaimi. E kawami mi guguwa saina bidubadu. E deli kawami yokomi gweguya, ilagoli yakamaisi gala. Ka, yeigu adoki mwada goli yokomi gweguya, kidamwa yokomi deli yakamaisi komwaidodasi giyoulabi. 9 Yeigu adoki Yaubada bogwa eivabwaimasi yakamaisi aposetoloo tokaiwawa. E yakamaisi makawala matausina kasi kamwaga bibodaisi katumata omitasi tomota, bivigaki kabogigisa paila valu komwaidona, tomota deli goli anelosi. 10 Yakamaisi kabubeikamsi e uulela Keriso. Mitaga yokomi kawami lokukwabitamsi e uulela Keriso. Yakamaisi lakamamasi e mitaga yokomi kawami lokupeulasi. E yakamaisi kama kalawousi, mitaga yokomi kawami kami kamaiaba. 11 Vakailʹo militaila eima lagaila kakamolusi kakadakasi. Kama karekwasi yamigigaga. Iwawaimasi. Kasipaipelasi valu ituwoli ituwoli. 12 Kapaisewasi deli kama kapololusi katitakunasi kamasi. Kidamwa bibigigagaimasi, yakamaisiga kabigibwailisi. Kidamwa bilamidadaimasi, kapeulokaisi wala. * 13 Kidamwa bimitokaimasi, kamapwaisi wala bigala mitakwai. Ka, yakamaisi goli wowala valu watanawa. E yakamaisi lagaila goli gala kama kwaibinasi.

14 Bogwa lagini mi leta baisa makawala, gala goli mwada bukummosilasi. Lagini paila uula magigu bavitulokaimi yokomi litugwa mina mbwailigu. 15 Kalubikoya lakatuluwovila mi tovituloki isisu mi katuula baisa Keriso, isisu taitinidesi wala tumami. Paila ibodi bukudokaigusi tumami paila mi katuula baisa Keriso, paila uula lamiakaimi Bulogala Bwaina. 16 E mauula amnabaimi bukukwavisakaigusi wala. * 17 Baisa uula yeigu lawitali Timotip leiwa baisa yokomi. Matauwena lavigaki latugu paila eidubumi Guyau uulela yeigu. E matauna tombwailigu saina tokimadagi. Matauna bikatululuwaiyaimi paila avai keda avai keda alalouya paila ulo momova kwaivau metoya okala vasosu Yesu Keriso. E keda makadasina auvituloki baisa toekalesia komwaidosi ambaisa ambaisa.

18 E mimilimi yokomi saina mina kamnomwana, kunanamsasi mwada yeigu gala bavakawolaimi. 19 E kidamwa Guyau bitagwala, e makateki bawa, e yeigu wala titoulegu ikugwa banevikoli matausina mina kamnomwana avaka igagabila bilivalasi e oluvi banevikoli si peula, avaka igagabila bivagaisi. 20 Paila karaiwogala Yaubada uulela baisa gala livalawokuva mitaga uulela peula goli. 21 Avai keda bukunagaisi, ki, bawoi lewa, kaina yebwaili deli manum?

5

Bubunela gegedu oluwala ekalesia

1 Ka, lalagi mimilisi ikikaibigasi kidamwa kwaitala bubunela saina gegedu isisu oluwalaimi. E kala gegedu saina mwaugaga, e matausina gala inikolaisi Yaubada bipakaisi e gala avai tuta bivagaisi makawala. Paila leilukwaigusi kidamwa taitala yokomi imisii minana inala eisivau bwala.q* 2 E ammakawalaga yokomi mina dubakasala? Kaimapula wala ibodi bikiuta ninami, deli kidamwa bukuyabaisi matauwena eikavi kala kaboma titoulela, e bisunapula metoya baisa ekalesia. 3 E kaina yeigu titoulegu asikaduwonaku metoya baisa yokomi, mitaga makawala yeigu bilomagu asikailimi. Ka, yeigu wodola da Guyausi Yesu, e makawala goli asikailimi tuta baisa, bogwa lakamogi matauwena la bubunela kala gegedu makawala. 4 E kala tuta bukusigugulasi, yeigu bilomagu deli tasigugulasi, metoya ola peula da Guyausi Yesu, matauna deli tasisuaisi. 5 E kala tuta tasigugulasi makawala, ibodaimi bukutugwalaisi matauna tomitugaga bikaimilavau baisa Setani.r Ibodi wala wowola biboda kala lewa mwaus kidamwa la baloma biboda kala katumova ola Yam Guyau.t

6 E gala bibodi bukukwamnomwanasi. Bogwa kunikolaisi mabigana bigivakala, kawala, “Bitakenevigoli yisi sita pikekita wala deli pwarawa okaboma e baisa bisapila bivigaki beredi.” * 7 Ibodi bukuligaiwaisi makwaina yisi kwaibogwa, baisa goli mitugaga, kidamwa yokomi budomwaidona bukumigileusi e gala bisim mi pupagatu. Mapaila bukuvigakaimi titoulemi makawala pwarawawokuva gala deli kala yisi.u E mokwita wala anikolaimi kidamwa yokomi makawala wala. Paila kada pakasi Luvapela Pakala bogwa katitaikina. Bogwa ikatumataisi minana lam paila Luvapelav Pakala lulela, matauwena Keriso. * 8 Mapaila ibodi bitapakasi kada pakasi Luvapela wala. Ka, paka makwaina gala bibodi pwarawa deli yisi kwaibogwa, baisa bubunela gaga deli gegedu. Mitaga bibodi wala pwarawa gala isim kala yisi, baisa bubunela migileu deli kwekamokwita. *

9 Bogwa lagini mi leta miyana yabogwaw lalukwaimi gala bukutolalasi osi daili tomitugaga. 10 Taga gala makawala nanogu mwada bukusilavaisi matausina tokamdebi, availa availa tomitugaga, kaina togugoveka, kaina tokowolova karaiwaga, kaina matausina itapwarorusi baisa tokolu. Kidamwa bukusilavaisi matausina bibodi wala bukusilavaisi valu watanawa. 11 Mitaga nanogu gala bukutolalasi ola daili availa idoki titoulela totapwaroru, mitaga tomitugaga matauna, kaina togugoveka, kaina ititapwaroru baisa tokolu, kaina tosilapulu, kaina tomomom, kaina tokowolova karaiwaga. Kidamwa avai totapwaroru la bubunela makawala gala bukukwamveyawasi deli matauna.

12-13 Mitaga gala ulo vavagi kidamwa bayakali matausina opayumila. Yaubada wala biyakali matausina. Mitaga yokomi ibodi wala bukuyakalaisi matausina availa availa omi boda. Makawala goli Buki Pilabumaboma kala ginigini isisu, “Kukwauwaisi tomitugaga, kuligaimwaisi metoya omi boda.” *

6

Gala ibodi totapwaroru bitotusi okaboyakala

1 Kidamwa availa yokomi bikominimani deli sola matauna totapwaroru, gala ibodi bilau matauna e kasitaiyu bitotusi omatala toyakala, kidamwa matauna toyakala gala totapwaroru. Kaimapula, ibodi Yaubada la tomota binagaisi paila si kominimani. 2 Ki, bogwa kunikolaisi kidamwa Yaubada la tomota biyakalaisi komwaidosi mina watanawa. E kidamwa yokomi bukuyakalaisi valu watanawa bogwa bibodaimi bukutoyakalasi paila vavagi kwekikekita. 3 Kaina gala kunikolaisi kidamwa yakidasi bitayakalaisi anelosi? E kidamwa makawala, bibodaidasi sainela bitatoyakalasi paila uvagila valu watanawa. 4 Kidamwa goli kominimani bitokaia oluwalaimi, ki, kudokaisi ibodi bukutugwalaisi semia bitotusi omatala toyakala matauna gala toekalesia, kidamwa binagi avaka kasi pakula? 5 Kami mmosila mokwita! Ki, kaina taitala toninitalapula oluwalela ekalesia isisu, gagabila bitoyakala paila semia, ke? 6 Mitaga avaka lokuvagaisi? Ka, avai tuta kominimani itokaia, taitala taitala bilau sola e kasitaiyu biyakalasi omitasi avai toyakala gala totapwaroru matauna, e itagwalasi kidamwa matauna gala todubumi binagi availa yokomi tosula.

7 Bogwa kominimani eitokaia oluwalaimi e mapaila lokuyakalasi makawala ke? Baisa iyomitali paila lokumamasi wala tuta komwaidona. Ki, kaina bibodaimi bukutugwalaimi bukubodasi mwau tutala availa biyogagaimi? Kaina bibodaimi bukutugwalaimi bilebwaimi wala. 8 Kaimapula wala, yokomi titoulemi kusulasi taitala baisa taitala, deli kulubulebusi taitala baisa taitala, kalubikoya kaina budamia goli. 9 Yokomi kunikolaisi mokwita kidamwa tomitugaga gala bikauwaisi Karaiwogala Yaubada.x Gala bukusipulokaimi titoulemi. Matausina si bubunela gegedu, kaina ititapwarorusi baisa tokolu, kaina tokwakailasi, kaina matausina si bubunela kala gegedu tau bimisii tau, 10 kaina tolibulebu, kaina togugoveka, kaina tomomom sopi kaipeula, kaina tosilapulu, kaina tokowolova karaiwaga - gala taitala matausina bikau Karaiwogala Yaubada. 11 Omitibogwa mimilimi yokomi makawala wala matausina. Mitaga Yaubada leikatumigileuwaimi metoya omi mitugaga e ikabomaimi baisa titoulela. E Yaubada leikabwailimi uula lokudubumaisi Guyau Yesu Keriso metoya ola pilasi Bilomala da Yaubadasi.

Kala yakaula Yaubada metoya wa woula

12 Ka, kaina taitala bilivala, kawala, “Ibodaigu bavagi avaka magigu wala.” E yeigu bamapu, kawagu, “E mokwita. Mitaga kaina mimilisi vavagi gala ibudokaim.” Gagabila yeigu balivala, “Ibodaigu bavagi avaka magigu wala.” Mitaga gala batagwala avai vavagi bikatupipaigu. * 13 E kaina taiyuwela bilivala, kawala, “Ka, kaula paila lula, e lulaga paila kaula.” E, mokwita. Mitaga Yaubada ikaibiga, kawala, “Lula deli kaula biwokuva wala.” Tomota uwosi gala isisu kidamwa bivagaisi ulatila uvagila, mitaga kidamwa bivagaisi uvagila Guyau. E Guyau isisu kidamwa bipilasi tomota uwosi. 14 E ka, Yaubada itokowoi Guyau imovavau, e yakidasi deli bitatokaiasi bitamovavausi metoya ola peula.

15 Mapaila yokomi bogwa kunikolaisi uwomi baisa katupwaila wowola Keriso. Ki, ibodaigu bakau katupwaila wowola Keriso, e bavigaki katupwaila wowola minana nakalimwala? Baisa goli gala gagabila. 16 Kaina gala kunikolaisi kidamwa availa bogwa isepituki wowola deli minana nakalimwala, bogwa kasitaiyu leivigaki uwosi makawala taitala tomota. Paila Buki Pilabumaboma kala ginigini isisu kala mimilakatila, “Kasitaiyu bivigaki uwosi makawala taitala tomota.” * 17 Mitaga availa ivasosu deli Guyau, kasitaiyu bivigaki bilomasi makawala taitala wala tomota.

18 Kuligaiwaisi bubunela gegedu. Kidamwa availa ivagi avai mitugaga ituwoli, gala wala biyogagi wowola titoulela. Mitaga kidamwa taitala tau bivagi mitugaga makwaina bubunela saina gegedu baisa iyogagi wowola titoulela. 19 E yokomi kaina gala kunikolaisi uwomi baisa Baloma Tobumaboma la Bwala Kwebumaboma. E matauna eisivagasi oluwalaimi, paila Yaubada bogwa isaiki matauna baisa yokomi. E yokomi gala mi vavagi titoulemi wala. Mitaga yokomi Yaubada la vavagi. * 20 Paila matauna eisaili mapu e igimolaimi. Mapaila ibodi bukuyakawolaisi Yaubada metoya ouwomi.

7

Uvagila veivai

1 E baisa tuta bagini paila vavagi makwaisina avaka yokomi lokuginisi ogu leta.

Ibodi sainela kidamwa tauwau gala bivaisi wala.y 2 Mitaga saina bidubadu bubunela gegedu isisu, e mapaila ibodi taitala taitala bisim la kwava, deli natana natana bisim la mwala. 3 Taitala taitala ibodi bivagi avaka avaka ibudoki kala pilasi la kwava, deli natana natana ibodi bivagi avaka avaka ibudoki kala pilasi la mwala. E kasitaiyu goli bivagaisi komwaidona avaka ibudoki bubunela vavaigila. 4 Taitala tau la kwava gala bikaraiwogi wowola titoulela, mitaga la mwala wala. Makawala goli la mwala gala bikaraiwogi wowola titoulela, mitaga la kwava wala. 5 Taga kukwamigwesi som. Mesinaku bukutagwalasi bukuvagaisi makawala paila tuta pikekita wala, mwada goli tuta makwaina kamitaiyu bukuninigadasi baisa Yaubada. Oluviga bukukwaimilavausi bukuvagaisi avaka bibudoki bubunela vavaigila. Paila gala bibodi mi kamagwesi igau Setani bivigaki kami tamnabi.

6 Alukwaimi baisa gala makawala bavigaki kami karaiwaga, mitaga paila uula avigaki kami tagwala. 7 Ka, kaina yeigu bakabwailimi kidamwa komwaidomi makawala yeigu tokubukwabuya. Mitaga desi wala! Taitala taitala isisii kwaitala peula saina siligaga avaka Yaubada isaiki matauna. Taitala iyosi peula kwaitala, e taiyuwela iyosi peula ituwoli.

8 Baisa tuta ibodi balivala baisa yokomi tokubukwabuya deli kakau. Bibwaina wala kidamwa bukusisuaisi tokubukwabuya, makawala goli yeigu lavigakaigu. 9 Mitaga kidamwa gala gagabila bukukwaraiwogaisi uwomi e bwaina wala, bukuvaisi. Paila ibodaimi sainela bukuvaisi, e gala ibodi kalimwala biyogagaimi.

10 Paila matausina vavaigila balivala karaiwaga, e gala goli uula yeigu, mitaga matauna wala Guyau. Navavaigila gala ibodi bivaipaki la mwala. * 11 Kidamwa bivaipaka, kaina ibodi bisisu wala nakubukwabuya kainaga bininabwaila e bikaimilavau baisa la mwala. E tovavaigila gala ibodi bivaipaka.

12 E ka, balivala mimilisi vavagi tuvaila paila veivai. E baisa wala uula yeigu titoulegu, gala goli Guyau. Kidamwa taitala todubumi isim la kwava gala nadubumi, e minana itagwala wala bivaikikiti matauna, e matauwena gala ibodi bivaipaki minana. 13 E kidamwaga natana nadubumi isim la mwala gala todubumi, e matauna itagwala bivaikikiti minana, e minawena gala ibodi bivaipaki matauna. 14 Paila matauna gala todubumi, Yaubada bikabwaili wala paila uula isisu deli la kwava. E deli minana gala nadubumi, Yaubada bikabwaili wala paila uula isisu deli la mwala todubumi. Paila kidamwa gala makawala, litusia goli makawala wala matausina gala todubumi litusia. Mitaga kidamwa bisigagasi makawala, magudisina bogwa biyomwasalaisi Yaubada.z 15 E, kidamwa matauna gala todubumi kaina nadubumi e magila bivaipaka, desi wala. Gagabila matausina todubumi binagaisi wa tuta matutona. Paila Yaubada eidouwaimi mwada bukusibwabwailasi. 16 E, ve, yoku navavaigila nadubumi, kaina yoku gagabila bukukoli m mwala, kadai! E mwa, yoku tovavaigila todubumi, kaina yoku gagabila bukukoli m kwava.

Bukububunasi deli avai peula Yaubada isakaimi

17 Ibodi taitala taitala bibubuna baisa ovalu watanawa makawala avai peula avai peula Guyau isaiki matauna. E tuvaila ibodi bisigaga ola kaisisu ambaisa eisibogwa tutala Yaubada eidou matauna. Baisa makawala goli auvituloki baisa mabudosina ekalesia komwaidona. 18 Paila kidamwa taitala tobobobua bogwa ibani kala dou metoya baisa Yaubada, gala wala ibodi binevi ammakawala biligaim kala bobu nebala metoya owowola. E kidamwa taitala gala kala bobub leibani kala dou metoya baisa Yaubada, gala wala ibodi bibobu wowola. 19 Kaina matauna isim kala bobu, kaina matauna gala isim kala bobu,c baisa gala avaka dimlela. Baisa wala isim dimlela, kidamwa goli bitakabikuwoli Yaubada la karaiwaga. 20 Ibodi wala taitala taitala bisigaga makawala eisibogwa tutala ibani kala dou metoya baisa Yaubada. 21 E ammakawam? Kaina yoku tokwatupipi tutala Yaubada eidouwaim? E desi wala. Mitaga kidamwa bukubani kam tuta bukutanekwaim titoulem, bwaina wala, ibodi bukuvagi makawala. 22 Paila kidamwa Guyau bidou taitala okwatupipi, ibodi wala bitadoki kidamwa matauna bikaraiwogi titoulela omatala Guyau. E makawala goli kidamwa Keriso bidou taitala gala tokwatupipi, ibodi wala bitadoki matauna Keriso la tokwatupipi. 23 Yaubada bogwa isaili mapu kidamwa bigimolaimi. E mapaila gala bibodi tomota bivigakaimi si tokwatupipi. 24 E segwaia, ibodi taitala taitala bikalubaila sola Yaubada, ola kaisisu ambaisa eisibogwa tutala Yaubada idou matauna.

Uvagila kubukwabuya

25 E baisa tuta bagini paila tokubukwabuya. Yeigu gala asisii Guyau la karaiwaga paila baisa. Mitaga baisa nanogu alilivala, e ibodi wala bukudubumaigusi paila Guyau bogwa leinokapisaigu.

26 Kidamwa baninamsi tuta baisa kala mwau sainela, e yeigu adoki bwaina wala kidamwa taitala bisigaga metoya ola kaisisu titoulela. 27 Ki, bogwa lokuvai kaina? Gala bukuvigikoni ammakawala bukuvaipaka. Ki, yoku gala kuvai? Ibodaim wala gala bukunevi natana m kwava. 28 E kidamwaga yoku bukuvai, gala lokuvagi sula. Kaina kidamwa natana vivila bivai, e baisa gala eivagi sula. Mitaga yeigu nanogu mwada yokomi gala bukuvayesisi avaka avaka vavaigila ibudobodasi tuta tuta.

29 E segwaia, baisa goli nanogu. Tovana valu makateki, e metoya tuta baisa ibodi tovavaigila bibubunasi makawala kubukwabuya. 30 Matausina iuvalamsi ibodi bibubunasi makawala gala deli si ninamwau, e matausina igigilasi ibodi bibubunasi makawala gala isim si mwasawa. Matausina igigimwalasi ibodi bibubunasi makawala idokaisi gala si vavagi titoulesi baisa avaka eigimolaisi. 31 Matausina ititamapusi veiguwa, ibodi bibubunasi makawala vavagi makwaisina gala ikikau ninasi. Paila uula goli tovana valu kala vigimkovila makateki.

32 E gala magigu yokomi bukunokubukubusi. E totapwaroru tokubukwabuya ininamsi titoulela paila Guyau la wotetila, uula ivigikoni kidamwa biyomwasali Guyau. 33 Mitaga totapwaroru tovavaigila ininamsi titoulela paila uvagila watanawa, uula magila biyomwasali la kwava, 34 e mapaila ibiyumali kwaiyu ninamsela. Minana natapwaroru nakubukwabuya, kaina minana vilakapugula, ininamsi titoulela paila Guyau la wotetila, uula magila bikabomi namwaidona wowola deli bilomala. Mitaga natapwaroru navavaigila ininamsi titoulela paila uvagila watanawa, uula magila biyomwasali la mwala.

35 Alilivala makawala uula mwada bapilasaimi. Gala magigu bavigaki kami silaboda. Kaimapula wala, magigu bukububunasi duwosisia deli bukuvagaisi avaka avaka bibodaimi. E magigu bukutugwalaimi tomwaidomi baisa Guyau ola wotetila, e gala avaka bukuyusaisi.

36 Sitana balivala paila kasitaiyu availa leipakusi mitaga oluvi ipakaisi. Kaina tau matauna eilumkoli la bubunela baisa minana gala duwosisia. Deli minana saina nambwailila. Kidamwaga idoki ibodi bivaisi, e bwaina wala bivaisi, makawala nanola matauna. Baisa gala wala sula. 37 E kaina taitala ituwoli tomota einagi peula kidamwa gala bivaisi kasitaiyu. Tuvaila, gala avai tomota eikaraiwogi matauna paila veivai makwaina. E kaina matauna iyosikikiti nanola, e gala bimotatina. Bogwa wala titoulela einagi avaka ibodi bivagi. Kidamwa makawala, ibodi sainela paila matauna kidamwa gala bivaisi. 38 E mapaila kasitaiyu tovaivau ivagaisi bwaina. Mitaga matauwena inagi gala bivaisi, matauwena goli ivagi saina bwainigaga.

39 Navavaigila gala gagabila bivaivau, kidamwa la mwala isisu tomomova. E kidamwa bikaliga matauna, gagabila wala minana kwabuya titoulela binagi avai tau magila e bivaivau makawala. Mesinaku wala ibodi binagi taitala totapwaroru. 40 Ilagoli minana bimwasawa sainela kidamwa bisigaga ola kaisisu kwabuya. Baisa goli yeigu nanogu, e adoki yeigu tuvaila lakavasosu deli Yaubada la Baloma.d

8

Paila viliona avaka ikabomaisi baisa tokolu

1 Baisa tuta balivala paila viliona avaka ikabomaisi baisa tokolu.e

Mimilisi ikaibigasi kidamwa yakidasi toninitalapula, e baisa biga mokwita. Ilagoli mimilisi si ninitalapula bivigaki tomota mina kamnomwana, mitaga si yebwaili bivigaki matausina mina papeula. 2 Availa idoki bogwa inikoli avaka, e matauwena gala inikoli avaka ibodi binikoli mokwita. 3 Mitaga availa iyebwaili Yaubada, e Yaubada bogwa inikoli matauna.

4 E ka, balivala paila kala kamkwam viliona avaka bogwa ikabomaisi baisa tokolu. Tanikolaisi kidamwa tokolu bikatululuwaiyaidasi paila natana yaubada, mitaga minana yaubada gala wala isisu ambaisa uulotoula. Mitaga bogwa tanikolaisi kidamwa Yaubada taitinidesi itokesa wala isisu uulotoula. 5 Kaina goli gagabila bitadoki minasina yaubada sasopa isisuaisi; (kaina wa labuma kaina ovalu watanawa, e mokwita wala bidubadu isisuaisi, tomota idokaisi minasina si yaubada deli si gweguya;) 6 mitaga paila yakidasi Yaubada taitinidesi itokesa wala isisu, matauna Tamadasi. Matauna kasi tobubuli vavagi komwaidona, e yakidasi tamwamovasi uulela matauna. E deli, Guyau Taitinidesi itokesa wala isisu, matauna Yesu Keriso. E Yaubada ibubuli vavagi komwaidona metoya baisa matauna, e yakidasi tamwamovasi metoya baisa matauna.

7 Mitaga gala komwaidosi inikolaisi baisa vavagi kwekamokwita. Paila mimilisi bogwa ikatetasi la kidakeda tokolu. E kidamwa ikamkwamsi viliona, e iluluwaisi tomota leikabomaisi baisa tokolu, e mapaila idokaisi baisa tokolu la vavagi tatoula. Ninasi imama e deli si ninayuwa ikamsi, e ilumkolaisi si pupagatu, uulela viliona makwaina bomikikila leikomasi. 8 Paila gala bitamaisi omatala Yaubada metoya baisa kaula. Kidamwa gala takamsi, gala bitamamasi oda tapwarorusi, e kidamwa takamsi, gala goli bitapeulasi oda tapwarorusi.

9 Mokwita wala gagabila yokomi bukunagaisi mi keda titoulemi paila kamkwam makwaina. Ilagoli kuyamataimi. Paila gala ibodi kidamwa baisa mi naga bivakapusii matausina eimamasi osi tapwaroru. 10 Kaina taitala nanola imama paila kala kam viliona. E mwa, yoku - kudokaim toninitalapula, ke? E kidamwa matauna bigisaim kukwamkwam ola bwala kwebumaboma tokolu, ki, ammakawala? Kaina yoku bukuvigaki matauna bituvaluwa e bikam viliona avaka eikabomaisi baisa tokolu. 11 E matauwena goli som, e Keriso ikaliga paila matauna. Ka, tomama matauna bitamwau uula yoku kudokaim toninitalapula! 12 E ka, makawala wala, yokomi kuuvagaisi mitugaga baisa omatala Keriso, paila lokuyogagaisi semia deli lokuyomwauwaisi ninasi saina mama. 13 E kidamwa sogu kala kapusi uulela kala kam viliona, yeigu goli gala tuvaila bakam viliona gala avai tuta, mwada goli gala bavakapusii matauna sogu.

9

Aposetolo la koni deli la wotetila

1 Ki, ammakawagu? Yeigu igagabila bakaraiwogaigu. E yeigu aposetolo.f Ka, bogwa lagisaki matagu matauna Yesu da Guyausi. E ka, yokomi kutapwarorusi uula yeigu ulo wotetila baisa Guyau. 2 Kaina mimilisi iwouwouya ninasi paila yeigu lamila aposetolo, mitaga adoki yokomi gala makawala, kadai? Paila bogwa kusibwabwailasi uula mi dubumi baisa wala Guyau, e baisa ivitububoti kala kamokwita kidamwa yeigu lamila aposetolo.

3 Avai tuta tomota ikavilivilaigusi e baisa makawala basigi agu kwavilavila. 4 Adoki isim ulo koni bukuvakomaigusi mapula ulo wotetila, kadai? Aai! 5 Bogwa isim si koni matausina aposetolo ituwoli, deli Guyau budala,g e deli Pita, bivakoulisi deli si kukova avai tuta bititavinasi. Adoki isim ulo koni makawala, kadai? 6 Ki, kaina kudokaisi Banabah deli yeigu kamataiyu wala ibodi bakatakuna kama metoya oma paisewa? 7 Ki, avai tuta talagi tokwabilia imipumapu paila titoulela otutala kabilia? Kaina avai tuta talagi gala bibodi tobigubagula bikoma uwala la bagula, ke? Kaina avai tuta talagi toyamata sipi gala bibodi bimom metoya onunusi sipi? Gala goli kwaitala tuta makawala.

8 Adoki gala bananamsa wala paila avaka ivagaisi mina watanawa. Paila mina Yudia si Karaiwaga tuvaila kala ginigini isisu paila vavagi makwaina. 9 Paila bogwa takalawasi metoya bukila Mosese la Karaiwaga, “Taga kusipubodi wodola bulumakau tutala kuvakadi mwada bivadebwali witi bidebwalisi waitunatoula. Ibodi wala minana sitana bikam.” Ki, Yaubada inanamsa wala paila bulumakau kaina? * 10 Kaina la nanamsa mokwita paila tomota, tutala eilivala makawala? Adoki mokwita wala ginigini makwaina isisu paila tomota. Tosupusopu totayoyuwa ibodi bipaisewasi deli si pikwaku mwada bibanaisi kasi vilavila tutala otayoyuwa. 11 Bogwa kasapwaisi yagogula tapwaroru oluwalaimi. Ki, kudokaisi saina mwaugaga kidamwa bakatayoyuwasi metoya baisa yokomi avaka bibodi bipilasaimasi? * 12 Kidamwa isim si koni tomota mimilisi kidamwa ibodi bibanaisi makawala metoya baisa yokomi, ki, ammakawamasi? Kaina isim ma konisi ikalisau matausina, kadai?

Mitaga gala kavagaisi makawala ma konisi. Kaimapula wala, lakapeulokaisi vavagi komwaidona mwada gala bakasailisi avai kabosilaboda ola keda Bulogala Bwaina paila Keriso. 13 Adoki bogwa kunikolaisi kidamwa matausina iwotetilasi olumoulela Bwala Kwebumaboma ibanaisi kʹasi metoya baisa Bwala Kwebumaboma, deli matausina igabwaisi lula okabolula ikeulasi kasi vilavila metoya avaka igabwaisi. * 14 Makawala wala, Guyau eikaraiwaga kidamwa matausina tokwamatula Bulogala Bwaina ibodi bibanaisi kʹasi metoya baisa. *

15 Mitaga gala lavagi makawala ulo koni, e gala aginigini makawala baisa tuta mwada bayosi vavagi makwaisina paila titoulegu. Ibodi wala bakaligabogwa. Gala availa bikatumapu ulo kamnomwana duwosisia bivigaki bigimakava wala. 16 Yeigu gala ibodaigu bakamnomwana paila uula akamituli Bulogala Bwaina. Ka, akakabikaula ulo karaiwaga wala e ibodi bavagi makawala. Wo, kapisigu kidamwa gala bakamituli Bulogala Bwaina. 17 Kidamwa ulo paisewa bavagi paila uula lanagi makawala, baisa ibodi bukumapwaigusi. Mitaga baisa lavagi paila uula baisa ulo karaiwaga wala, e lavagi paila Yaubada eisakaigu wotetila makwaina kidamwa bavagi. 18 E avai mapu bakau metoya baisa? Ka, akau agu vilavila saina iyomwasalaigu, kidamwa bakamituli Bulogala Bwaina. Gala banevi mapu, e gala bayosi avaka bibodi ulo koni paila ulo wotetila baisa Bulogala Bwaina.

19 Yeigu gagabila bakaraiwogaigu titoulegu, e tomota gala bikatupipaigusi. Mitaga avigakaigu komwaidosi si tokwatupipi, mwada bakoli saina bidubadu paila Keriso. 20 Tutala awotitali mina Yudia avigakaigu makawala guma Yudia, mwada bakoli matausina. Gala ibodi Mosese la Karaiwaga bikaraiwogaigu, mitaga matausina mina Yudia ikikabikaulasi, e mapaila yeigu deli akakabikaula omitasi, mwada bakoli matausina. 21 Makawala goli, yeigu avigakaigu makawala taitala gala guma Yudia omitasi matausina gala mina Yudia, e auvagi gala makawala mina Yudia si Karaiwaga, mwada bakoli matausina gala mina Yudia. Gala goli akoulovi Yaubada la karaiwaga, paila yeigu akakabikaula baisa Keriso la karaiwaga. 22 E omitasi matausina imamasi osi tapwaroru avigakaigu tomama makawala matausina, mwada bakoli matausina. E mapaila tuta tuta avigakaigu makawala tomota komwaidosi kidamwa goli avai keda avai keda gagabila bakoli mimilisi matausina.

23 Komwaidona vavagi makwaisina lauvagi paila Bulogala Bwaina wala kidamwa bakau agu vilavila Bulogala Bwaina la mitakwai makwaisina. 24 Ka, bogwa kunikolaisi paila kabosakaula, komwaidosi bisakaulasi mitaga mesinaku wala taitala bikugwa e bikeula mapu. E baisa bigala visaiki tapwaroru. E ibodaimi yokomi totapwaroru bukusakaulasi peula kidamwa bukukugwasi e bukukwauwaisi mapu. 25 Togigibula taitala taitala imlimweli e itugwali tomwaidona baisa kala tovakeda. Ivagi makawala mwada bikugwa e bisikam butia wala, e makwaina butia makateki biyagi e bisawewa. Mitaga yakidasi tavagaisi kidamwa bitasikamsi butiatoula kwekanigaga. 26 Baisa uula yeigu asisakaula duwosisia okala vigimkovila. E baisa uula yeigu makawala toyowai gala bawomakava. 27 Kidamwa yeigu tomwasawa ibodi bamlimweli e bavigikoni wowogu bikabitutuki mwasawa makwaina, e bakikilaigu tomwaidogu. E kidamwa badou mimilisi mwada deli bakamwasawasi, gala magigu bikalisauwaigusi goli.

10

Bukuligaiwaisi kala tapwaroru tokolu

1 E segwaia, magigu bukululuwaisi tubudoiasi avaka eibodaisi tutala ibokulaisi Mosese. Lowalowa ikuboli matausina e komwaidosi ivabusisi Bolita Pilabweyani e mitilabi ivalaguvasi mapilana ewaiwa. * 2 Olumoulela lowalowa deli obolita komwaidosi ibapitaisasi paila ibokulaisi Mosese. 3 E ka, komwaidosi ikomasi kaula kwebumaboma, * 4 deli komwaidosi imomwaisi sopi kwebumaboma. Paila imomwaisi metoya odakuna kwebumaboma, makwaina goli ililoula delii matausina. E makwaina dakuna baisa Keriso titoulela. * 5 Ilagoli bidubadu matausina gala iyomwasalaisi Yaubada nanola, e mapaila ikanapwalasi ambaisa ambaisa oviloupakala. *

6 E ka, komwaidona vavagi makwaisina baisa kabogigisa paila yakidasi. Baisa ikatululutaidasi mwada gala bitamitikewakewasi paila vavagi gaga makawala matausina ivagaisi, * 7 e gala bitapwarorusi baisa tokolu, makawala mimilisi matausina ivagaisi. Makawala Buki Pilabumaboma kala ginigini isisu, “Tomota isilaisi ikamkwamsi imomomsi, e itokaiasi ikikaiwosisi.” * 8 Gala bibodi bitakalimwalasi makawala mimilisi matausina eivagaisi, e mauula yam kwaitala wala lakatuluwovila matausina ikaligasi. * 9 Gala bibodi bitawakolaisi Guyau, makawala mimilisi matausina eivagaisi, e mauula keiyuna minasina ikatumataisi matausina. * 10 Gala bibodi bukutakumdusi, makawala mimilisi matausina eivagaisi, e mauula Anelosi Tokwatumata imtuli matausina. *

11 Matausina tubudoiasi ibanaisi komwaidona vavagi makwaisina kidamwa tuwoli tomota bibanaisi kasi vakeda. Deli kala ginigini isisu kidamwa bikatululutaidasi. Paila yakidasi tasisuaisi tuta baisa tovana valu kala vigimkovila makateki.

12 Availa idoki eitotu bibodi biyamati taga bikapusi. 13 Avai tamnabi avai tamnabi lokubodasi, tomota komwaidosi eibodasi kasi tamnabi makawala makwaisina wala. Paila gagabila bitadubumaisi Yaubada, e gala bitagwala bukubodasi avai tamnabi bikalisau mi peula. Avai tuta kubodasi tamnabi, Yaubada bikatupewolaimi kidamwa bukusilibodaisi, e makawala wala bipilasaimi kidamwa bukusakauligilaisi tamnabi makwaina.

14 E tombwailigu yokomi, bukuligaiwaisi kala tapwaroru tokolu. 15 Tauwau, adoki bogwa itapuloki ninami. Ibodi bukunagaisi titoulemi paila ulo biga. 16 Makwelana viga avaka takabwailisi tutala tanokagutokisi baisa Yaubada - ka, avai tuta tamomwaisi viga makwelana bogwa takauwaisi kada vilavilasi buyavila Keriso. E makwaina kaula avaka takimimisi omatala Yaubada - avai tuta takamsi kaula makwaina bogwa takauwaisi kada vilavilasi wowola Keriso, kadai? * 17 Ka, isim kaula kwaitala wala, e yakidasi bidubadu tomota, mitaga komwaidodasi woula kwaitala wala. Paila komwaidodasi tapataisi e takamsi metoya kaula kwaitala wala.

18 E kunanamsasi paila matausina mina Isireli. Availa availa ikamkwamsi avaka si lula, ka, tuvaila isim kasi vilavila wotetila okabolula baisa omatala Yaubada. * 19 Ki, avaka baisa yeigu lalilivala? Kaina lalivala kidamwa isim dimlesi tokolu deli viliona avaka kala lula tokolu ke? 20 E gala wala. Mitaga avaka lalilivala? Ka, lalivala kidamwa avaka matausina gala totapwaroru ilulasi, baisa goli isakaisi baisa dimoni, gala baisa Yaubada. E gala magigu yokomi bukusividulaisi dimoni. * 21 Gala gagabila bukumomsi metoya Guyau ola viga, deli metoya dimoni osi viga. Yokomi gala gagabila bukukwamsi metoya ola kubudoga Guyau, deli metoya dimoni osi kubudoga. 22 Kaina magidasi bitavigakaisi Guyau la pogi baisa yakidasi ke? Kaina tadokaisi matauna leimama e yakidasi tatomgwagasi, kadai? *

23 E mimilisi bikaibigasi, kawasi, “Ibodaidasi bitavagaisi avaka avaka magidasi wala.” E bwaina. Mitaga gala komwaidona vavagi bwaina. Kawasi, “Ibodaidasi bitavagaisi avaka avaka magidasi wala,” e mitaga gala komwaidona vavagi bipilasaidasi mokwita. * 24 Gala ibodi taitala binevi avaka bipilasi titoulela, mitaga ibodi binanamsa avaka bipilasi sala.

25 E yokomi ibodi wala bukukwamsi avai viliona igigimolaisi okabogimwala. Kaina mimilisi bininayuwasi paila viliona makwaina, mitaga desi wala, gala avaka bukukwatupoisi, paila ibodi bimilakatila nanom. 26 Paila makawala Buki Pilabumaboma kala ginigini isisu, “Valu watanawa deli uvagila komwaidona, baisa la vavagi Guyau.” *

27 Kidamwa taitala gala todubumi bidouwaimi mwada deli bukukwamsi, e yokomi kutagwalasi, ibodi bukukwamsi avaka avaka matauna bisaili omitami. Kaina mimilisi bininayuwasi paila kamkwam makwaina, mitaga desi wala, gala avaka bukukwatupoisi, paila ibodi bimilakatila nanom. 28 Mitaga kaina toninayuwa igigisi mi kamkwam, kawala, “Ka, makwaina viliona eikabomaisi baisa tokolu.” Kidamwa makawala, gala bibodi bukukwamsi makwaina viliona. Uula wala ibodi bukupilasaisi matauna toninayuwa kidamwa bimilakatila nanola. 29 Gala goli mwada yokomi ninami bimilakatila, mitaga kidamwa bukupilasaisi matauna toninayuwa kidamwa nanola bimilakatila.

E kaina taitala ituwoli tomota bikatupoi, kawala, “E ammakawagu? Gala bibodaigu banagi paila titoulegu, ke? Ki, ibodi matauna la ninayuwa bikaraiwogaigu kaina? 30 Kidamwa balivala biga nokagutoki baisa Yaubada paila kʹagu, avakaga uula taitala bikavilivilaigu paila viliona? Paila bogwa lavagi tapwaroru paila makwaina.”

31 E, avaka avaka goli bukuvagaisi, kaina momom kaina kamkwam, ibodi bivigaki kala yakaula Yaubada. 32 Ibodaimi bukububunasi bwaina wala, e gala wala bukuvigakaisi avaka biyomwau ninasi mina Yudia, kaina matausina gala mina Yudia, kaina matausina la ekalesia Yaubada. 33 Bukupataigusi wala avaka yeigu auvagi. Paila avaka avaka auvagi, avigikoni mwada bayomwasali ninasi komwaidosi. Gala aninamsi paila avaka bivigaki agu bwaina, mitaga paila avaka bivigaki kasi bwaina tomota komwaidosi, kidamwa bibodaisi kasi katumova.

11

1 E mapaila bukukwavisakaigusi, makawala goli yeigu akakavisaki Keriso. *

Ibodi vivila bikapoli pwanetala wa bwala tapwaroru

2 Aiyakawolaimi paila tuta tuta kululuwaigusi deli kubokulaigusi makwaisina vituloki avaka lasaili baisa omitami. 3 Mitaga magigu bukukwatetasi kidamwa Keriso itomgwaga odubasi tauwau taitala taitala, deli tau itomgwaga odabala la kwava, e deli Yaubada itomgwaga odabala Keriso. 4 E kidamwa avai tau wa bwala tapwaroru bininigada, kaina bikamituli livalela Yaubada deli pwanetala kala katubukolela, matauna ivigaki kala mmosila Keriso. 5 E kidamwa avai vivila wa bwala tapwaroru bininigada kaina bikamituli livalela Yaubada e deli gala bikapoli pwanetala, minana ivigaki kala mmosila la mwala. Gala wala bitadoki minana ituwoli deli natana nauvaliuj ituwoli. Kasitaiyu makawala wala. 6 Kidamwa vivila gala bikapoli pwanetala, kainaga bibodi kaimapula bikapituni kulula kadai. Mitaga ka, baisa kabommosila kidamwa vivila bivaliu kaina bikapituni kulula. Mapaila desi wala, ibodi bikapoli pwanetala. 7 Gala bibodi avai tau bikapoli pwanetala, paila uula matauna kaikobula makawala migila Yaubada deli kala katububula. Mitaga vivila kaikobula makawala migila tau deli avaka bibodi kala yakaula. * 8 Paila Yaubada gala ibubuli tau metoya baisa vivila, mitaga ibubuli vivila metoya baisa tau. * 9 E gala ibubuli tau paila bipilasi vivila, mitaga ibubuli vivila paila bipilasi tau. 10 E mapaila ibodi vivila bikapoli pwanetala e makawala bikibuboti kidamwa la mwala ikikaraiwogi minana, e uula goli anelosi. 11 Mitaga paila yakidasi todubumi baisa Guyau, ibodi tau bipilasi vivila e vivila bipilasi tau. 12 Yaubada eibubuli vivila metoya baisa tau. E makawala wala tau bikaloubusi metoya baisa vivila. E vavagi komwaidona metoyasi baisa Yaubada.

13 Bukunagaisi titoulemi. Ki, ibodi kada gulogulasi kidamwa vivila bininigada baisa Yaubada wa bwala tapwaroru e gala avaka bikapoli pwanetala? 14 Ka, valu watanawa kidikedala ivitulokaimi kidamwa availa bigoli kulula yauwonaku, baisa tau idoki kabommosila wala, 15 mitaga vivila idoki kabokamnomwana. Paila minana kulula yauwonaku ibodi kapolela pwanetala. 16 Mitaga kidamwa availa magila bikominimani paila baisa, ka, mesinaku wala bakaibiga kidamwa yakamaisi, e deli mabudosina la ekalesia Yaubada, gala kayosisi avai gulogula ituwolik wa bwala tapwaroru.

Guyau la Kamkwam

17 Baisa avaka makateki balukwaimi goli gala bayakawolaimi. Paila avai tuta kusigugulasi paila bukutapwarorusi, baisa gala ipilasaimi sainela, mitaga sitana iyogagaimi. 18 Ka, ikugwa baisa. Mimilisi eilukwaigusi kidamwa avai tuta kutapwarorusi, boda ituwoli ituwoli isisuaisi deli si kominimani. E baisa adoki kaina ikamokwitasi. 19 Adoki mokwita wala tavilevi isisu oluwalaimi, kidamwa bitagisimlilaisi availa availa matausina ikamokwitasi. 20 Kidamwa tutala kusigugulasi gulitinidesi mwada bukukwamsi Guyau la Kamkwam, baisa avaka kukwamsi gala goli bitadoki Guyau la Kamkwam. 21 Paila otutala kamkwaml makwaina, taitala taitala ikam kʹala titoulela wala, e mimilisi ikamolusi mimilisiga imomomsi sopi kaipeula. 22 Kaina isim mi bwala titoulemi paila bukukwamkwamsi deli bukumomomsi, ke? Kaina ninami mwada bukukoulovaisi la ekalesia Yaubada e bukukwamosilaisi matausina availa availa eibodaisi mwau? Ki, avakaga kudokaisi ibodi balukwaimi paila baisa? Kaina bayakawolaimi? Galaga bayakawolaimi!

23 Paila metoya baisa Guyau lasau ulo vituloki avaka bogwa lasipeili baisa yokomi. Wa bogi makwaina eikasalaisi matauna, e Guyau Yesu ikau kaula, 24 inokagutoki baisa Yaubada, ikimimisi kawala, “Baisa wowogu, akasali paila yokomi. Bukuvagaisi baisa makawala agu kwaboluluwai.” 25 E makawala wala igau eikamkwamsi, ikau viga e kawala, “Viga makwelana Yaubada la kabutuvau, buyavigu eikibuboti kala kamokwita. Avai tuta kumomsi, bukuvagaisi baisa makawala agu kwaboluluwai.” *

26 Paila avai tuta kukwamsi kaula makwaina e kumomsi viga makwelana, kukwamitulaisi Guyau la kaliga igau tutala matauna bima.

27 E metoya baisa tanikolaisi availa bikam kaula makwaina deli bimom makwelana Guyau la viga kidamwa deli la katudewa, matauwena bogwa eiyogagi Guyau wowola deli buyavila. 28 Mapaila ibodi taitala taitala ikugwa biwakoli titoulela e oluvi bikam kaula makwaina e bimom viga makwelana. 29 Kidamwa matauna gala bivitusi uulotoula wowola Guyau tuta matutona ikam kaula makwaina deli imom makwelana, bogwa bivigaki kala kamwaga titoulela tutala ikamkwam imomom. 30 Baisa uula mimilimi yokomi kukwatoulasi kaina kumamasi e deli mimilisi eikaligasi. 31 Kidamwa ikugwa tawakolaida titouleda gala wala bitaboda la kamwaga Yaubada. 32 Mitaga matauna Guyau ikamogaida e imipukwaida, kidamwaga gala bitaboda makawala mina watanawa kasi kamwaga.

33 E mapaila segwaia, avai tuta kusigugulasi mwada bukukwamsi Guyau la kamkwam, ibodi bukutulotulasi igau tutala komwaidomi bukusigugulasi deli. 34 E kidamwa availa saina kala molu ibodi bikambogwa ola bwala. E mapaila gala wala bukubodasi la kamwaga Yaubada metoya omi sigugula. E mimilisi vavagi tuvaila isisuaisi, mitaga avai tuta bawokaiami bakiduwosisii makwaisina.

12

Avai peula avai peula Baloma Tobumaboma isakaidasi

1 E segwaia, magigu balivala paila avai peula avai peula Baloma Tobumaboma isemakavi baisa yakidasi.

Saina magigu wala bukunikolaisi kala kamokwita paila baisa. 2 Kunikolaisi kidamwa tutala yokomi gala kunikolaisi Yaubada, mimilisi tomota eisuninaimi e kutapwarorusi baisa minasina tokolu gala isim si momova. 3 Ibodaimi bukukwatetasi gala availa gagabila bilivala mwada bibuloti Yesu kidamwa Yaubada la Baloma iuvakadi matauna. E availa ilivala, kawala, “Yesu matauna Guyau”, ilivala uula Baloma Tobumaboma eivakadi matauna.

4 Peula makwaisina ituwoli ituwoli isisuaisi avaka Yaubada eisemakavi mitaga Baloma Tobumaboma kalamwaleta isakaidasi. * 5 Wotetila makwaisina ituwoli ituwoli isisuaisi paila Yaubada, mitaga Guyau kalamwaleta wala matauna tawotitalaisi. 6 Kabitam makwaisina ituwoli ituwoli paila da wotetilasi isisuaisi, mitaga Yaubada kalamwaleta isaiki kabitam makwaisina baisa komwaidosi paila wotetila komwaidona. 7 E Baloma Tobumaboma isaiki avai peula baisa taitala e peula makwaina ikibuboti Baloma Tobumaboma olumoulela matauna. Mitaga isemakavi peula makwaina baisa matauna, mwada komwaidosi bibanaisi kasi bwaina. 8 Baloma Tobumaboma isaiki taitala peula kidamwa bilivala livalela kabitam, e isaiki taiyuwela peula kidamwa bilivala livalela kateta. 9 E matauna Baloma Tobumaboma kalamwaleta isaiki taitala dubumi, e baisa taiyuwela isaiki peula kidamwa biyuvisa katoula. 10 Baloma Tobumaboma isaiki taitala peula kidamwa bivagi vavagi siligaga. E baisa taiyuwela isaiki peula kidamwa bikamituli livalela Yaubada. E taitala ituwoli, Baloma Tobumaboma isaiki la kabitam kidamwa gagabila binagi avai peula leima metoya baisa Baloma Tobumaboma e avai peula gala makawala. Baisa taitala Baloma Tobumaboma isaiki peula kidamwa bilivala belobelo gala availa bikateta mabigasina. E baisa taiyuwela Baloma Tobumaboma isaiki peula kidamwa bilivala avaka kala katumiki mabigasina belobelo.m 11 Mitaga ka, taitinidesi wala Baloma Tobumaboma ivagi komwaidona vavagi makwaisina. Isaiki avai peula avai peula ituwoli ituwoli baisa taitala taitala, makawala wala nanola titoulela.

Woula kwaitala, katupwaila ituwoli ituwoli

12 Paila Keriso makawala woula kwaitala wala, e isim katupwaila katupotala katupotala. Woula kwaitala wala isisu, ilagoli katupwaila ituwoli ituwoli. * 13 Makawala goli komwaidodasi, yakamaisi mina Yudia e yokomi gala mina Yudia, kaina tokwatupipi kaina totaneku. Komwaidodasi tabapitaisasi e tasuvisi woula kwaitala wala, metoya baisa Baloma Tobumaboma. E tuvaila Baloma Tobumaboma ivimomwaidasi metoya baisa titoulela.

14 Paila woula tomwaidona, gala ivigaki kwetinidesi wala katupwaila, mitaga katupwaila bidubadu. 15 Kidamwa kwai bilivala, kawala, “Uula yeigu gala yamila, gala matoya wa woula”, baisa gala bivigaki bikanubodi makatupona kabala. 16 Deli kidamwa taigila bilivala, kawala, “Uula yeigu gala matila, gala matoya wa woula”, baisa gala bivigaki bikanubodi makatupona kabala. 17 Kidamwa woula tomwaidona bimila matila, ammakawalaga bilega? E deli, kidamwa woula tomwaidona bimila taigila, e ammakawalaga bisikoni maiina? 18 Makawala goli Yaubada isaiki woula katupwaila, ituwoli kabala katupotala ituwoli kabala katupotala, e baisa goli makawala avaka magila. 19 E baisa gala wala kwaitala woula bisisu kidamwa tubumwaidona baisa katupwaila kwetinidesi wala. 20 Ka, makawala baisa katupwaila katupotala katupotala ivigaki woula kwaitala wala.

21 E matila gala gagabila biluki yamila, kawala, “Gala magigu yoku.” E pwaneta gala gagabila biluki kwai, kawala, “E, gala magigu yoku.” 22 Ka, gala wala gagabila bitaligaiwa makatuposina avaka tadoki mama. 23 Deli makatuposina katupokukupi avaka tadoki gala isim uulesi, e makatuposina tayamati sainela. Makatuposina katupomigigaga, baisa goli deli nona manum tasikam kala katubukolela, 24 e makatuposina katupominabwaita ibodi gala bitasikam avaka. Yaubada titoulela ibubulaidasi kidamwa ambaisa tadoki kabommosila bisaiki makatupona kala taimamila wala. 25 E mapaila gala isisu woula kala tavilevi, mitaga katupotala katupotala inanamsa paila sola. 26 Kidamwa katupotala iboda kala mmayuyu, komwaidona katupwaila ilumkolaisi kasi mmayuyu deli. Kidamwaga katupotala iboda kala yakaula, e katupwaila komwaidona ikauwaisi kasi vilavila mwasawa makwaina.

27 E mapaila yokomi komwaidomi Keriso wowola, e taitala taitala yokomi katupwaila. 28 E olopola ekalesia Yaubada bogwa isaili taitala taitala kabala. Ikugwa aposetolo, kwaiyuwela tovitoubobuta, e kwaitolula tovakeda. E oluvi, matausina ivagaisi vavagi siligaga, e matausina eisaiki peula biyuvisaisi tokwatoula, kaina bipilasaisi sesia, kaina bikaraiwogaisi sesia, kaina bilivalasi belobelo avaka gala availa bikateta. * 29 Galaga komwaidosi aposetolo kaina tovitoubobuta, kaina tovakeda. Yaubada gala isaiki komwaidosi peula kidamwa bivagaisi vavagi siligaga, 30 kaina biyuvisaisi lelia, kaina bilivalasi belobelo avaka gala availa bikateta, kainaga bikatumiki makwaisina belobelo. 31 Mapaila ibodi sainela kidamwa peula makwaisina itomgwagasi bikikau ninami wala.

Mitaga bavakadaimi keda kadatala, e makadana ikalisuwoli komwaidosi.

13

Yebwaili

1 Kaina gagabila balivala obonasi tomota deli makawala anelosi bonasi balilivala. Mitaga kidamwa yeigu gala toyebwaili, agu livala gala isim dimlela. Ka, ulo biga makawala katubakwali butula kaina katugougwau butula. 2 Kaina kidamwa isim ulo peula bakamituli Yaubada nanola, kaina banikoli vavagi komwaidona e bakateta avaka avaka kwekikium. Deli goli badubumi avaka bibodi baluki koya bimoliku. Mitaga kidamwa yeigu gala toyebwaili, yeigu gala avaka dimlegu. * 3 Kidamwa balilasi komwaidona ulo guguwa e gala avaka bayusi, e kaina wowogu batugwali bigabwaisi. Mitaga kidamwa yeigu gala toyebwaili, yeigu gala avaka abani agu bwaina.

4 Toyebwaili la bubunela peuloki deli mitakwai. Toyebwaili gala bipugipogi, gala nanola bikaiveka, e gala bidubakasala. 5 Toyebwaili gala bituvigaki, gala bimitikideda, e gala bitaduduwi sala. Toyebwaili gala biluluwai avai tomota eilamidadi matauna. 6 Toyebwaili gala bimwamwasila nanola paila mitugaga, mitaga bimwasawa wala paila vavagi duwosisia. 7 Toyebwaili gala avai tuta bisaim la salau. La dubumi, la pikwaku, la peuloki gala wala bisim kasi kalitutila.

8 Bubunela yebwaili bikanigaga wala. Bitakamituli Yaubada nanola, mitaga paila wala tuta pikekita. Yaubada isaiki peula paila bitalilivala, mitaga bogwa bikapatusi. Bigala kabitam isisu, mitaga bogwa biwokuva. 9 Mokwita goli Yaubada isakaidasi peula kidamwa bitakabitamsi deli bitakamitulaisi Yaubada nanola, mitaga tuta baisa vavagi makwaisina sitana wala. 10 Mitaga avai tuta bubunela bwainawokuva wala bima, e bubunela sitana wala bitamwau.

11 Tutala yeigu gwadi, agu livala, agu lumkola, uli nanamsa makawala gugwadi. Mitaga tuta baisa lamila tau e bogwa laligaiwa gugwadi si kidakeda. 12 Baisa avaka igisaki mitadaisi baisa tuta makawala wa salibun tagigisi uwailisi wala, mitaga tuta igau bima bitagisimlilaisi vavagitoula. Baisa avaka anikoli baisa tuta sitana wala. Mitaga tuta igau bima banikoli komwaidona, makawala goli Yaubada inikolaigu tomwaidogu.

13 E mitaga tuta baisa vavagi makwaisina kwaitolu isisuaisi, ka - dubumi, pikwaku, yebwaili. Mitaga kwetinidesi wala yebwaili itomgwaga.

14

Ililivala tuvaila avai peula avai peula Baloma Tobumaboma isisaiki

1 E mauula ibodaimi bukupwaitukulasi bukububunasi metoya omi bubunela yebwaili. E ibodi peula makwaisina avaka Baloma Tobumaboma isaiki bikikau ninami. E baisa vavagi siligaga, kidamwa bisakaimi peula e bukukwamitulaisi livalela Yaubada. 2 Taga matauna availa ililivala belobeloo wala baisa gala ibigitoni tomota mitaga ibigitoni wala Yaubada, paila gala taitala bikateta mabigasina. Paila matauna ililivala vavagi kwekamokwita deli kwekikium metoya ola peula Baloma Tobumaboma. 3 Mitaga matauna ikikamituli livalela Yaubada, ililivala baisa tomota, ikatululuti, isaiki kasi pilasi deli kabomwasawa. 4 Availa ililivala belobelo ipilasi titoulela wala, mitaga availa ikikamituli Yaubada livalela matauna ipilasi ekalesia budumwaidona.

5 Kaina goli nanogu mwada yokomi komwaidomi gagabila bukulivalasi biga belobelo, mitaga saina magigu komwaidomi bukukwauwaisi peula makwaina bukukwamitulaisi Yaubada livalela. Paila availa ilivala Yaubada livalela ikalisuwoli tobelobelo. Mesinaku wala kidamwa availa isisu gagabila bikatumiki mabigasina belobelo e bipilasi ekalesia komwaidona, e tobelobelo bogwa bipilasi. 6 Mapaila segwaia avai tuta bawokaiami, avaka kami bwaina bamai kidamwa balivala biga belobelo? Gala avaka kami bwaina bamai, mesinaku wala kidamwa bamiakaimi avai biga metoya owodola Yaubada, kaina avai kabitam, kaina avai kamatula paila Yaubada nanola, kaina avai vituloki.

7 Makaisina lilolilo deli gita kaina gala avaka. Mitaga kidamwa availa biyuvi kaina biwai mwada bitalagi butula, ammakawalaga bitakateta butula kidamwa gala bivagi bibwaina? 8 E makawala tauya. Otutala kabilia ibodi toyuvi tauya biyuvidou bibwaina, kidamwa magila tokwabilia bikatubaiasasi. 9 E makawala goli belobelo. Kidamwa yokomi kulilivalasi metoya mabigasina belobelo e gala biga mimilakatila, ammakawalaga tomota bikatetasi kami livala? Baisa kukwebigimakavasi e mi biga bogwa bitamwau. 10 Mina watanawa bonasi saina bidugaga ituwoli ituwoli isisuaisi, e avai bona avai bona gagabila wala tomota bikatetasi bonasi. 11 Mitaga kidamwa gala anikoli bonala availa ililivala e bogwa badoki matauna togilagala e matauna tuvaila bidokaigu togilagala. 12 Yeigu anikoli yokomi magimi sainela bukukwauwaisi peula makwaisina avaka Baloma Tobumaboma isisaiki. Mapaila baisa wala ibodi bikau ninami, kidamwa bukukwauwaisi peula makwaisina avaka avaka bipilasi toekalesia bitotusi peula osi dubumi.

13 Availa ilivala belobelo ibodi binigada Yaubada bisaiki matauna peula kidamwa bikatumiki makwaisina belobelo. 14 Kidamwa banigada metoya mabigasina belobelo, mokwitala aninigada metoya obilomagu mitaga onanogu gala wala. 15 Avakaga ibodaigu bavagi? Adoki banigada metoya obilomagu, e tuvaila banigada metoya onanogu. Deli, bawosi metoya obilomagu e tuvaila bawosi metoya onanogu. 16 Kidamwa bitalivala biga nokagutoki baisa Yaubada metoya obilomada wala, ammakawalaga tosuvi bilagi da nigada nokagutoki e bikaibiga, kawala, “Emeni”?p Paila gala inikoli avaka talilivala. 17 Kaina goli da nigada bigala saina kweminabwaita mitaga tolega gala avaka bikau pilasi.

18 Yeigu anokagutoki baisa Yaubada paila gagabila balivala biga belobelo e akalisuwolimi wala komwaidomi. 19 Mitaga avai tuta tomota deli bakatapwarorusi magigu wala balivala kaina kwailima wala biga avaka gagabila tomota bikatetasi, kidamwa bavakadi matausina. Galaga magigu balivala lakatuluwovila biga belobelo avaka gala gagabila bikatetasi.

20 Segwaia! Taga bukunanamsasi makawala gugwadi ininanamsasi. Ibodaimi bukububunasi makawala gugwadi paila mitugaga, mitaga omi nanamsa bukumila tauwausi. 21 Buki Pilabumabomaq kala ginigini isisu, *

“Guyau ikaibiga, ‘Balivala baisa tomota matausina,

balivala metoya baisa togilagala bonasi ituwoli ituwoli,

e metoya oudosi togilagala balivala.

Mitaga uli tomota gala wala binakaigalaigusi.’ ”

22 Mapaila peula makwaina kidamwa bitalivala biga belobelo, bibodi kasi kaivatusi matausina gala idubumaisi e galaga kasi kaivatusi matausina bogwa idubumaisi. Mitaga peula makwaina kidamwa bitalivala Yaubada livalela bibodi kasi kaivatusi matausina bogwa idubumaisi, e galaga kasi kaivatusi matausina gala idubumaisi.

23 Kidamwa ekalesia budumwaidona bisigugulasi, e komwaidosi bivitouulasi bilivalasi mabigasina belobelo, e ammakawala? Kidamwa avai tomota, e kaina matausina gala todubumi, bisuvisi tuta matutona, bidokaimi toninagowa, kadai? 24 Mitaga kidamwa komwaidosi toekalesia ikamitulaisi Yaubada livalela, e avai tuta tomota kaina matausina gala todubumi bisuvisi, bogwa bininavilasi metoya osi mitugaga paila uula eilagaisi mabigasina. Paila bililagaisi mabigasina komwaidona, e bilumkolaisi si mitugaga kala kamwaga, 25 e si nanamsa kwekatupwana bogwa bisimitalaisi. E bikavaginasi bitapwarorusi baisa Yaubada, kawasi, “Mokwita wala Yaubada deli yokomi isividulaimi.”

Bitavagi komwaidona okala tuta wala

26 E segwaia, avaka baisa lalilivala? Tuta matutona bukutapwarorusi, taitala tobutula wosi tapwaroru, taitala bilivala biga vituloki, taitala bilivala avaka metoya owodola Yaubada, taitala bilivala biga belobelo, e taitalaga bikatumiki mabigasina belobelo. Ibodi wala komwaidona bipilasi toekalesia. 27 Kidamwa availa magila bilivala belobelo, ibodi taiyu kaina taitolu bilivalasi, e gala goli bukutagwalasi kasi bawa bikalisau taitolu. E ibodi taitala bilivalabogwa oluviga sola. Tuvaila ibodi taitala tokwatumiki bivituloki avaka eilivalaisi. 28 Kidamwa gala taitala isisu gagabila bikatumiki mabigasina belobelo, e gala wala availa ibodi bilivala belobelo otutala sigugula. Ibodi wala bilivala manum paila titoulela deli baisa Yaubada. 29 E kidamwa availa magila bikamituli Yaubada livalela, ibodi taiyu kaina taitolu bilivalasi, e sesia bininanamsasi paila avaka ilivalaisi. 30 Mitaga kidamwa availa isisu omi sigugula, e Yaubada biviyelu nanola matauna kidamwa bilivala avaka, ibodi tolivalabogwa bikapatu wala e gagabila sola bilukwaimi avaka. 31 E ibodi komwaidomi bukukwamitulaisi Yaubada livalela, taitala taitala okala tuta wala. E mapaila komwaidomi bukutakutusi e bukukwatululutaisi komwaidosi wala. 32 E ibodi tokamatula taitala taitala binagi avaka bikamituli paila Yaubada livalela, 33 paila Yaubada gala idouwaidasi kidamwa bitakominimanisi, mitaga kidamwa bitamanumsi wala.

Ibodaimi bukuvagaisi makawala komwaidosi Yaubada la tomota iuvagaisi osigugula tapwaroru paila vivila. 34 Paila ibodi minasina bikapatusi, osigugula tapwaroru. Gala bukutagwalasi bibigatonasi. Makawala mina Yudia si Karaiwaga bigala, gala ibodi bitokugwasi. 35 Kidamwa magisi binikolaisi avaka, ibodi bikatupoiyaisi si mmwala osi bwala. Kabommosila kidamwa avaivila bilivala osigugula tapwaroru.

36 Kaina kudokaisi la biga Yaubada eisunapulabogwa metoya baisa yokomi? Kainaga ninami Yaubada eiwitali mabigasina baisa yokomi titoulemi wala, ke? 37 Kidamwa availa idoki titoulela Yaubada la touwata, kaina idoki Baloma Tobumaboma eisaiki matauna avai peula, e matauwena bogwa bikateta kidamwa baisa avaka lagini omi leta baisaga Guyau la karaiwaga. 38 Mitaga kidamwa matauna gala bikabikuwoli baisa avaka lagini, taga bukulagaisi matauna.

39 Mapaila segwaia, bukusalausi bukukwamitulaisi Yaubada livalela, mitaga gala bukusilibodaisi matausina availa availa ililivalasi biga belobelo. 40 E ibodaidasi vavagi komwaidona bitavagaisi biduwosisia, e bitavagaisi kwaitala kwaitala okala tuta wala.

15

Keriso itokaia imovavau

1 Segwaia, baisa tuta magigu bakatululutaimi paila Bulogala Bwaina avaka omitibogwa lakamituli baisa yokomi. Bogwa lokuyosisi makwaina, e mauula lokudubumaisi peula. 2 Baisa goli Bulogala Bwaina avaka lakamituli baisa yokomi. E kidamwa bukuyosikikitaisi Bulogala Bwaina bogwa bikatumovaimi. Kidamwaga gala, gala isim uulela mi dubumi.

3 Lasipeili baisa yokomi avaka lasau, paila vituloki makwaina saina kwevakaigaga. Keriso ikaliga paila da mitugagasi, makawala Buki Pilabumaboma kala ginigini isisu. * 4 Ibakwaisi matauna, e yam kwaitolula eitokaia imovavau, makawala Buki Pilabumaboma kala ginigini isisu. * 5 Ikugwa iyoumatila baisa Pita, e oluvi baisa komwaidosi aposetolo tailuwotala taiyu. * 6 E oluvi, kwaitala tuta iyoumatila baisa matausina tailakatulima kala tobwakuli. Bidubadu matausina isisuaisi tommomova tuta baisa, ilagoli mimilisi bogwa eikaligasi. 7 Oluvi iyoumatila baisa Yemesar e oluvi baisa komwaidosi aposetolo.

8 E kala vigimkovila iyoumatila baisa yeigu. Mesinaku yeigu makawala guditala gwadi inala eiuni gala okala tuta mokwita. * 9 Paila yeigu kasi tokekita aposetolos komwaidosi. Mokwita goli gala ibodi bidokaigusi aposetolo, paila uula lalamidadi Yaubada la ekalesia. * 10 Mitaga labani agu dou uula baisa Yaubada la mitakwai, e la mitakwai avaka isakaigu saina vakaigaga olumoulegu. Paila yeigu awotetila saina peula akalisuwoli si wotetila komwaidosi matausina aposetolo. Mitaga gala yeigu titoulegu awotetila, paila Yaubada la mitakwai iuwotetila deli yeigu. 11 E kaina vituloki makwaina leima metoya baisa yeigu kainaga metoya baisa matausina, gala wala avaka. Ka, komwaidomasi kakamitulaisi makawala e baisa makawala goli yokomi kudubumaisi.

Yakidasi deli bitamovavausi

12 E yakamaisi kakamitulaisi kidamwa Keriso itokaia imovavau. Mapaila ammakawala gagabila mimilimi yokomi bukulivalasi kidamwa tomata gala bitokaiasi bimovavausi? 13 Kidamwa makawala, baisa ikibuboti kidamwa Keriso gala wala imovavau. 14 E kidamwa Keriso gala itokaia imovavau, gala isim uula ma kamatulasi, e yokomi gala isim uula mi dubumi. 15 E kidamwa makawala, tuvaila lokuvitulokaisi kidamwa lakasasopasi wala paila Yaubada. Paila lakakaibigasi kidamwa Yaubada eitokowoi Keriso imovavau. Mitaga kidamwa lokukwamokwitasi e tomata gala bimovavausi, e gala goli itokowoi Keriso makawala. 16 Kidamwa tomata gala bitokaiasi bimovavausi, tuvaila Keriso gala itokaia imovavau. 17 E kidamwa Keriso gala itokaia imovavau, ka, lokuvigimakavaisi mi dubumi, e yokomi lokutamwausi wala omi mitugaga. 18 E kidamwa makawala, matausina todubumi availa availa eikaligasi, matausina tuvaila itamwausi makawala. 19 Kidamwa ma pikwakusi paila Keriso bipilasi wala ma tutasi baisa ovalu watanawa e gala avaka tuvaila, wo, kapisimasi. Saina bukunokapisaimasi sainela odubasi komwaidosi mina watanawa.

20 Mitaga ka - baisa kala kamokwita. Keriso bogwa eitokaia imovavau. E baisa ikibuboti kidamwa matausina tokukwaliga immasisisi bitokaiasi bimovavausi makawala. 21 Paila kaliga iviloubusi paila uula taitala tau, e makawala goli tomata si tokaia si movavau iviloubusi paila uula taitala tau. 22 E tomota komwaidosi ikaligasi paila uula ivisosaisi deli Adam, e makawala wala komwaidosi bitokaiasi bimovavausi paila uula ivisosaisi deli Keriso. 23 Mitaga taitala taitala bimovavau okala tuta wala. Keriso ikugwaiyaidasi imovavau. Oluvi matausina Keriso la tomota bimovavausi tuta matutona Keriso bima. 24 E oluvi tovana valu kala vigimkovila bikaloubusi. Wa tuta matutona Keriso bitomgwaga wala bikalisuwoli komwaidosi diabolo la gweguya, deli todidabala, e avai peula avai peula isisuaisi. E Keriso bikasali Karaiwogala baisa Yaubada Tamadasi. 25 Mitaga ikugwa ibodi Keriso biguyoi igau tutala Yaubada bitomgwaga odubasi la tilaula komwaidosi e bivabu matausina. * 26 E la tilaula bivabudokinim baisa kaliga wala. E baisa kaliga Yaubada bikodidaimi. 27 Paila Buki Pilabumaboma kala ginigini isisu, “Yaubada bivigaki Keriso bikalisuwoli komwaidosi.” E bitagisimlilaisi mabigana “komwaidosi” gala ikaguliki Yaubada titoulela, paila Yaubada bivigaki Keriso bitomgwaga wala. * 28 Mitaga avai tuta Yaubada bivigaki Keriso biguyoi vavagi komwaidona, e tuta matutona Yaubada Latula bivabu titoulela, kidamwa Yaubada wala bitomgwaga. E Yaubada goli leivigaki Keriso bitomgwaga. E mapaila Yaubada biguyoi wala vavagi komwaidona.

29 E ammakawala matausina ibapitaisasi gala paila titoulesi mitaga paila availa availa bogwa ikaligabogwasi?t Avaka ipikwakusi mwada bivagaisi? Ka, mimilisi eikaibigasi kidamwa tomata gala bitokaiasi bimovavausi. Kidamwa ikamokwitasi, e avakaga uula matausina ibapitaisasi paila wala tokukwaliga? 30 E ammakawamasi? Tuta tuta kabudobodasi kabosilagi. E kidamwa tomata gala bimovavausi, avaka uula kavagaisi makawala? 31 E segwaia, kaliga omatagu yam kwaitala kwaitala. Akamituli baisa paila uula yokomi deli yakamaisi tavisosaidasi metoya baisa da Guyausi Yesu Keriso, e saina akamnomwana paila yokomi. 32 E kidamwa yeigu tosisu mapilana Epeso latuvaluwa e lawawaiya avaka mwaugaga, makawala matausina towai buludililama, ammakawala? Kidamwa avagi makawala mwada babokuli mina watanawa si kidakeda wala, avakaga agu bwaina labani? E makawala mabigana bigivakala, kawala, “Bitakamkwamsi bitamomomsi, paila nabwaia bitakaligasi.” Ka, kidamwa tomata gala bitokaiasi bimovavausi, ammakawalaga baisa? *

33 Taga kunagowasi. Bukululuwaisi bigivakala, kawala, “Taga kutolala ola daili touveilau, e igau yoku bukuveilau.”u 34 Bukunanamsasi bibwaina, e bukuligaiwaisi mitugaga kedala. Ka alukwaimi kidamwa taivilemi gala kunikolaisi Yaubada, e baisa kami mmosila wala.

Wowodasi paila momova kwaivau

35 Taitala bikatupoi, kawala, “Ammakawala tomata bitokaia bimovavau? Ammakawala uwosi kala gigisa?” 36 Tonagowa yoku! Kidamwa tasapu yagogu, igau tutala bisusina e makwaina gowa bogwa bipwasa bitamwau. 37 Baisa avaka tasapu yagoguwokuva wala, avai yagogu avai yagogu. Mitaga avaka bisusina baisa kala gigisa ituwoli wala. 38 Mitaga Yaubada isaiki makwaina yagogu avai migila inagi. Yagogu kwaitala kwaitala isaiki migila titoulela.

39 Avaka avaka isim si momova, vilionesi ituwoli ituwoli isisuaisi. Paila tomota, deli mauna nasigisagina e nayoyowa, e deli yena, vilionesi migawelu migawelu.

40 Tuvaila labuma woulela deli valu watanawa woulela ituwoli ituwoli isisuaisi. E labuma woulela kala migabwaila deli valu watanawa woulela kala migabwaila ituwoli ituwoli. 41 Kalasia ituwoli kala migabwaila, tubukona ituwoli, e utuyam ituwoli kasi migabwaila. E tuvaila minasina utuyam oluwalaisi isim kasi migabwaila migawelu migawelu.

42 E bikaloubusi baisa makawala tuta matutona tomata bitokaiasi bimovavausi. Tomata woulela bibakwaisi bipwasa mitaga tuta igau bima bitokaia bimovavau bidavila bikau momova kwekanigaga. 43 Avai tuta bibakwaisi, tomata woulela kwemigaga deli kwaimama. Mitaga tuta igau bima bitokaia bimovavau bidavila e woula makwaina kweminabwaita deli kwaipeula. 44 Avai tuta bibakwaisi, tomata woulela baisa valu watanawa woulela. Mitaga tuta igau bima bitokaia bimovavau, bidavila e woula makwaina baisa labuma woulela. Paila valu watanawa woulela isisu e mapaila labuma woulela ibodi bisisu makawala. 45 Paila Buki Pilabumaboma kala ginigini isisu, “Yaubada ibubulibogwi kuluta, matauna Adam, e isim la momova.” Mitaga matauna tovabodanim kaina Adam tovau,v matauna goli Baloma Tobumaboma uulotoula momova komwaidona. * 46 Paila Yaubada gala bibubulibogwi tomota bilomala. Ikugwa ibubuli tomota wowola, oluviga ibubuli bilomala. 47 E Adam tobogwa ibubuloki valu watanawa pwaipwaiala. E isakailikiga matauna Adam tovau, metoya wa labuma leima. 48 Ka, matausina mina watanawa makawala matauna Yaubada eibubuloki valu watanawa pwaipwaiala. E matausina mina labuma makawala matauna metoya wa labuma leima. 49 E makawala yakidasi tuta baisa makawala tasikomasi migila matauna eibubuloki valu watanawa pwaipwaiala, makawala goli igau bitasikomasi migila matauwena metoya wa labuma leima.

50 Mapaila segwaia, bogwa lalukwaimi baisa makawala. Valu watanawa tomotala gala gagabila bikauwaisi kasi vilavila ola Karaiwaga Yaubada,w deli woula avaka bogwa bipwasa gala gagabila bikau momova kwekanigaga.

51 Bukulagaisi baisa vavagi kwekikium. Gala goli komwaidodasi bitakaligasi,x mitaga gala kwaitala momwa komwaidodasi bitadavilasi, * 52 kala nanakwa makawala matila kala mitipipisi, tutala tauya kala vigimkovila bitagilulu. Tuta matutowena bitagilulu, matausina tokukwaliga bitokaiasi deli si momova kwekanigaga, e komwaidodasi makawala bitadavilasi. 53 Paila guma watanawa biyagi, mitaga ibodi matauna bisikoma avaka gala gagabila biyagi. Deli tomota igau bikaliga, mitaga ibodi matauna bisikoma avaka gala gagabila bikaliga. 54 E kidamwa guma watanawa toigiyagi bisikoma avaka gala gagabila biyagi, deli tomota tokwaliga bisikoma avaka gala gagabila bikaliga, e makawala wala Buki Pilabumaboma kala ginigini bogwa eikamokwita e gala bisala, “Yaubada eikodidaimi kaliga, e bogwa leitomgwaga goli.” *

55 “Mwa, kaligʹo, ammakawalaga bukukwalisau?

E yokugwa kaliga, ammakawala bukuyogagi availa?” *

56 Kaliga biyogagi tomota paila uula mitugaga, e mitugaga ipeula paila uula mina Yudia kasi Karaiwaga. 57 Mitaga bitanokagutokisi baisa Yaubada, paila ivigakaidasi kidamwa bitatomgwagasi metoya baisa da Guyausi Yesu Keriso.

58 Mapaila segwaia mina mbwailigu yokomi. Bukutotusi peula e gala bukuyegasi. Tuta komwaidona bukusalausi omi wotetila paila Guyau, paila kunikolaisi mi wotetila baisa Guyau gala wala vavagi vigimakava.

16

Paila semakavi avaka bipilasi sedaiasi

1 Sitana balivala ammakawala bukusemakavaisi mani bipilasi sedaiasiy Yaubada la tomota tolesi Yudia. Ibodaimi bukuvagaisi makawala toekalesia mapilana Galetia, avaka laluki bivagaisi. * 2 Mayamna Sunday wiki kwaitala kwaitala, ibodi taitala taitala yokomi bivilaisi sita mani metoya avaka kasi mapu paila si paisewa, sitanaga bisaimwaisi wala. E igau tutala bawokaiami bogwa magugulona mani ikanabogwa, e gala bibodi yeigu batitavina akatuyouli mi mani. 3 E igau tutala bawa bawitali matausina availa availa kunagaisi mwada bikeulasi mi semakavi bilauwaisi Yerusalem. E tutala bilauwaisi mi semakavi e oyumasi bikeulasi yatala leta paila bisimokwitasi matausina. 4 E kidamwa kala gigisa ibodi yeigu tuvaila bala Yerusalem, e bwaina wala, balau matausina tokeula semakavi e deli bakalosi mapilana.

Avaka Paulo inagi paila la titavina

5 Yeigu bogwa baulilavi Masedonia. E igau tutala basilavi Masedonia e bogwa bawokaiami. * 6 Adoki kaina tuta kaduwonaku yeigu deli yokomi bitasisuaisi kaina biboda kweluvala tula komwaidona. Oluviga gagabila yokomi bukupilasaigusi paila ulo kwaidadina ambaisa ambaisa balokaia. 7 Paila gala magigu bagisaimi tuta pikekita wala mwada basilavaimi. E mitaga apikwaku kidamwa yokomi deli yeigu bitasisuaisi tuta kaduwonaku, kidamwa Guyau bitagwala.

8 Mitaga lanagi ulo tuta kidamwa basisu wala mapilana Epeso igau bibudoki yamla Penitikosi.z** 9 Paila bogwa labani tuta saina bwainigaga mapilana Epeso, e ibodaigu sainela bavagi wotetila kwaiveka, kalubikoya bidubadu mwada bisilibodaigusi.

10 Ilagoli, kidamwa Timotia biwokaiami, bukuyamataisi matauna kidamwa bisibwabwaila oluwalaimi. Paila matauna iuwotetila paila Guyau, makawala goli yeigu auwotetila. * 11 Gala availa bikaluwou matauna. Mitaga ibodi bukupilasaisi bisaitaula la titavina, e taga bibani kala kominimani. Mapaila bikaimilavau baisa yeigu. Paila yeigu atutuli matauna bikaimilavausi deli sedaiasi.

12 E balivala paila sodasi Apolo.b Sivabidubadu lakatululuti matauna kidamwa bivakawolaimi deli matausina sedaiasi. Mitaga matauna iwouwouya nanola, kaina ibodi biwa tuta baisa kaina igau avai tuta. Ilagoli avai tuta bigagabila, bogwa wala biwa.

Paulo italoi

13 Bukuuwayausasi. Bukutotusi peula omi dubumi. Bukutuvaluwasi. E bukupeulasi. 14 Komwaidona avaka kuuvagaisi ibodi bukuvagaisi uula wala yokomi toyebwaili.

15 Bogwa kunikolaisi sitana paila Setepano deli veyala. Ka, matausina todubumibogwa ikugwaiyaisi komwaidosi mina Akaia, e itugwalaisi titoulesi iwotitalaisi Yaubada la tomota. * 16 E segwaia akatululutaimi kidamwa bukubokulaisi si uvakeda availa availa makawala matausina, deli si uvakeda availa availa ipupaisewasi iuwotetilasi deli matausina.

17 Saina mwamwasila nanogu paila Setepano, Potunato e Akaiko bogwa eimakaiagusi. Matausina kasitaitolu kaimapumi wala, 18 e iyomwasalaigusi makawala goli eiyomwasalaimi. Ibodaidasi bitaluluwaisi availa availa sedaiasi makawala matausina.

19 Mabudosina ekalesia mapilana Esia iwitalaisi si biga bobwailila baisa yokomi. Matauna Akila sola la kwava Pirisilac e deli mabudona ekalesia isigugulasi osi bwala iwitalaisi si biga bobwailila baisa yokomi todubumi. * 20 Sedaiasi komwaidosi mapilana baisʹe iwitalaisi biga bobwailila.

Bukuvakatusi taitala baisa taitala.

21 Ka, yeigu yamagu titoulegu agini baisa - “Yeigu Paulo ulo biga bobwailila baisa yokomi.”

22 Availa gala iyebwaili Guyau ibodi Yaubada bibuloti.

“Marana Ta”d - Mwa, Guyau, kuma!

23 Guyau Yesu la mitakwai bisikailimi.

24 Ulo bobwailila baisa yokomi komwaidomi paila uula kala vasosu Keriso Yesu.

a 1:1 Matauna isim kala karaiwaga bililivala deli biuvagi metoya ola karaiwaga matauna kala towitala.

* 1:2 1.2 VA 18.1

b 1:4 ulo Yaubada.Mimilisi buki pilabubogwa iginisi “Yaubada”.

c 1:8 Yam makwaina Yaubada deli Keriso biyakali komwaidosi mina watanawa.

d 1:12 Matauna taitala tokugwala tapwaroru eikamituli Bulogala Bwaina mapilana Korinita (kugisi VA 18.24—19.1).

* 1:12 1.12 VA 18.24

e 1:13 Bogwa lokukwatuvaisi Keriso.Mimilisi buki pilabubogwa iginisi, “Keriso gala igagabila bukukwatuvaisi”.

f 1:14 Matauna guma Yudia eidubumi Yesu, e la viloutoula Korinita (kugisi VA 18.8).

g 1:14 Kaina matauna eivakoma Paulo mapilana Korinita (kugisi Rm 16.23).

* 1:14 1.14 VA 18.8; 19.29; Rm 16.23

* 1:16 1.16 1 Kr 16.15

* 1:19 1.19 Ais 29.14

* 1:20 1.20 Yob 12.17; Ais 19.12; 33.18; 44.25

* 1:31 1.31 Yer 9.24

h 2:1 Yaubada la biga kwekamokwita kwekikium.Mimilisi buki pilabubogwa eiginisi “Yaubada kala kamatula”.

* 2:3 2.3 VA 18.9

i 2:8 Matauna Keriso, matauwena eivitusi migila Yaubada deli la peula.

* 2:9 2.9 Ais 64.4

j 2:13 baisa availa availa Baloma Tobumaboma eisikaila. Gagabila bitagini, “metoya avai biga avai biga Baloma Tobumaboma eisisaiki.”

k 2:16 tasisiaisi la nanamsa Keriso. Gagabila bitagini, “takatetasi avaka avaka Keriso ininanamsi” kainaga “taninanamsasi makawala Keriso ininanamsa”.

* 2:16 2.16 Ais 40.13

* 3:2 3.2 Ib 5.12-13

l 3:4 Kugisi 1 Kr 1.12 kala katumiki.

* 3:4 3.4 1 Kr 1.12

* 3:6 3.6 VA 18.4-11,24-28

m 3:13 Kugisi 1 Kr 1.8 kala katumiki.

* 3:16 3.16 1 Kr 6.19; 2 Kr 6.16

* 3:19 3.19 Yob 5.13

* 3:20 3.20 Sam 94.11

n 4:6 Kugisi 1 Kr 1.12.

o 4:9 Kugisi makasana Biga Kala Katumiki.

* 4:12 4.12 VA 18.3

* 4:16 4.16 1 Kr 11.1; Pl 3.17

p 4:17 Matauna Paulo sola eititavinasi eipilasi Paulo ola wotetila (kugisi VA 19.22; Pl 2.19-22).

q 5:1 Kasi Karaiwaga mina Roum deli mina Yudia isibodi veivai kidamwa tau mwada bivaisi deli inala eisivau bwala (kugisi Tol 18.8).

* 5:1 5.1 Kak 22.30

r 5:5 Matauna mitugaga kala tokwaraiwaga, e maigana kala kivila “Tosilaboda”.

s 5:5 Kaina Paulo eilivala kidamwa matauna tomitugaga wowola biboda kala kamwaga bikaliga paila uula valu kala karaiwaga, mitaga la baloma bimova wa tuta matutona Yaubada biyakali.

t 5:5 Kugisi 1 Kr 1.8 kala katumiki.

* 5:6 5.6 Gl 5.9

u 5:7 Kugisi makasana Biga Kala Katumiki.

v 5:7 Kugisi makasana Biga Kala Katumiki.

* 5:7 5.7 Sun 12.5

* 5:8 5.8 Sun 13.7; Kak 16.3

w 5:9 Kaina leta miyana eitamwau. Mitaga mimilisi tokabitam idokaisi isisu wala olumoulela miyana 2 Korinita (kugisi 2 Kr 6.14—7.1).

* 5:12-13 5.12-13 Kak 13.5; 17.7

x 6:9 Kugisi makasana Biga Kala Katumiki.

* 6:12 6.12 1 Kr 10.23

* 6:16 6.16 Vit 2.24

* 6:19 6.19 1 Kr 3.16; 2 Kr 6.16

y 7:1 Ibodi sainela kidamwa tauwau gala bivaisi wala. Gagabila bitagini, “Yokomi kawami, ‘Ibodi sainela kidamwa tauwau gala bivaisi wala.’ ”

* 7:10 7.10-11 Md 5.32; 19.9; Mk 10.11-12; Lk 16.18

z 7:14 Kidamwa gugwadi veyala taitala todubumi Yaubada bidoki veivai makwaina makawala totapwaroru si veivai, mauula litusia isisuaisi olumoulela mabudona totapwaroru.

a 7:18 Matauna guma Yudia.

b 7:18 Kugisi makasana Biga Kala Katumiki.

c 7:19 Matauna gala guma Yudia.

d 7:40 Yaubada la Baloma. Mimilisi wala buki pilabubogwa iginisi, “Keriso la Baloma”.

e 8:1 Osi valu mina Koronita, kidamwa bigigimwalasi viliona omaketi, ikugwa makabilasina togimwala bivigakaisi lula omatala yaubada sasopa osi bwala tapwaroru. Mauula mimilisi totapwaroru eidokaisi kidamwa availa bikam makabilasina matauna bogwa eisula, makawala bogwa eitapwaroru baisa natana yaubada sasopa.

f 9:1 Kugisi 1.1.

g 9:5 Kugisi Mk 6.3.

h 9:6 Matauna taitala tobwakuli Keriso kasi tokugwa; eititavinasi deli Paulo ola titavina kwematala (kugisi VA 4.36; 13.1—15.39; Gl 2.1).

* 9:9 9.9 Kak 25.4; 1 Tm 5.18

* 9:11 9.11 Rm 15.27

* 9:13 9.13 Kak 18.1

* 9:14 9.14 Md 10.10; Lk 10.7

* 10:1 10.1 Sun 13.21-22; 14.22-29

* 10:3 10.3 Sun 16.35

i 10:4 Kwaitala mina Yudia si kukonebu isisu paila dakuna makwaina sivayu eivimom mina Isireli (kugisi Sun 17.6; Baw 20.7-11) kidamwa kwetinidesi wala dakuna, e makwaina eiyeikuli matausina osi titavina oviloupakala.

* 10:4 10.4 Sun 17.6; Baw 20.11

* 10:5 10.5 Baw 14.29-30

* 10:6 10.6 Baw 11.4

* 10:7 10.7 Sun 32.6

* 10:8 10.8 Baw 25.1-18

* 10:9 10.9 Baw 21.5-6

* 10:10 10.10 Baw 16.41-49

* 10:16 10.16 Md 26.26-28; Mk 14.22-24; Lk 22.19-20

* 10:18 10.18 Tol 7.6

* 10:20 10.20 Kak 32.17

* 10:22 10.22 Kak 32.21

* 10:23 10.23 1 Kr 6.12

* 10:26 10.26 Sam 24.1

* 11:1 11.1 1 Kr 4.16; Pl 3.17

j 11:5 Mina Yudia idokaisi kulula vivila baisa minana kala katububula, e kabommosila goli kidamwa kulula bivaliu e makawala bitubo tau.

* 11:7 11.7 Vit 1.26-27

* 11:8 11.8-9 Vit 2.18-23

k 11:16 gala kayosisi avai gulogula ituwoli.Gagabila bitagini, “gala kwaitala karaiwaga paila vavagi makwaina isisu totapwaroru olumouledasi.”

l 11:21 Wa tuta matutona totapwaroru bikamkwamsi budotala wala e okala vigimkovila bikamsi Guyau la Kamkwam; mauula eidokaisi “Kamkomla Yebwaili” (mina Girisi si biga “agape”).

* 11:25 11.25 Sun 24.6-8; Yer 31.31-34

* 12:4 12.4-11 Rm 12.6-8

m 12:10 Butula makawala ituwoli bona, mitaga gala wala bililivalasi biga mitaga butula wala. Paila eilulumkolaisi vavagi saina mwaugaga oninasi kaina obilomasi mauula ininigadasi obilomasi wala.

* 12:12 12.12 Rm 12.4-5

* 12:28 12.28 Ep 4.11

* 13:2 13.2 Md 17.20; 21.21; Mk 11.23

n 13:12 Gala bigisimlilaisi migisi osi salibu, saina guyugwayu goli, paila uula si salibu gala glass mitaga tanumnumta wala.

o 14:2 Kugisi 1 Kr 12.10.

p 14:16 Mabigana obonasi mina Iberu e kala kivila, “Mokwitala!”

q 14:21 Mina Iberu si buki pilabumaboma, yakidasi tadokaisi Kabutubogwa.

* 14:21 14.21 Ais 28.11-12

* 15:3 15.3 Ais 53.5-12

* 15:4 15.4 Sam 16.8-10; Md 12.40; VA 2.24-32

* 15:5 15.5 Md 28.16-17; Mk 16.14; Lk 24.34,36; Yn 20.19

r 15:7 Matauna Guyau bodala deli taitala tokugwala ekalesia mapilana Yerusalem (kugisi VA 12.17; Gl 1.19).

* 15:8 15.8 VA 9.3-6

s 15:9 Kugisi makasana Biga Kala Katumiki.

* 15:9 15.9 VA 8.3

* 15:25 15.25 Sam 110.1

* 15:27 15.27 Sam 8.6

t 15:29 Mapilana Korinita mimilisi totapwaroru eibapitaisasi kaimapusi sesia tokwaligabogwa, ninasi mwada sesia bimovavausi metoya wa bapitaiso makwaina. Gala gagabila bitabani gulogula makwaina ambaisa tuvaila, mesinaku wala olumoulela mabudona ekalesia mina Korinita.

* 15:32 15.32 Ais 22.13

u 15:33 Bigivakala makwaina kala tobutu taitala mina Girisi si tobutu wosi yayala Menanida, isisu 350 BC.

v 15:45 Matauwena Yesu Keriso.

* 15:45 15.45 Vit 2.7

w 15:50 Kugisi makasana Biga Kala Katumiki.

x 15:51 Paulo ililivala paila tuta matutona Guyau bikaimilavau. Kawala, gala komwaidodasi bitakaligabogwasi, mitaga wa tuta matutona Guyau bikaimilavau mimilidasi bitasisuaisi tommomova, e igau oluvi komwaidodasi bitadavilasi.

* 15:51 15.51-52 1 Ts 4.15-17

* 15:54 15.54 Ais 25.8

* 15:55 15.55 Osi 13.14

y 16:1 Kugisi Rm 15.15,25-28; 2 Kr 8.1-4; 9.1-5; Gl 2.10.

* 16:1 16.1 Rm 15.25-26

* 16:5 16.5 VA 19.21

z 16:8 Kugisi makasana Biga Kala Katumiki.

* 16:8 16.8 Tol 23.15-21; Kak 16.9-11

* 16:8 16.8-9 VA 19.8-10

a 16:10 Kugisi 1 Kr 4.17 kala katumiki.

* 16:10 16.10 1 Kr 4.17

b 16:12 Kugisi 1 Kr 1.12 kala katumiki.

* 16:15 16.15 1 Kr 1.16

c 16:19 Matausina tau sola la kwava kasitaiyu Paulo lubaila (kugisi VA 18.1-19).

* 16:19 16.19 VA 18.2

d 16:22 Mina Aram si biga, e kwaitala nigada tuta tuta binigadasi, kala kivila bogwa taginisi, “Mwa, Guyau, kuma!”

2 KORINITA

1

2

3

4

5

6

7

8

9

10

11

12

13

Paulo La Ginigini Yayuwela Baisa
MINA KORINITA

Kabovitouula

Paulo igini miyana leta Paulo La Ginigini Yayuwela Baisa Mina Korinita paila uula mimilisi vavagi mwau eitokaia. Mimilisi toekalesia mapilana Korinita eikominimanaisi baisa Paulo e eibigigagaisi. Mitaga miyana leta Paulo ivituloki nanola mwada bisaimwaisi vatai kidamwa bikalubailasi. E tuta matutona eikaloubusi makawala Paulo ikamituli la mwasawa sainela.

Ikugwa Paulo ilivala ammakawala eivigikoni bikiduwosisii toekalesia valu makwaina. Paila eilagi si bigigaga deli si uvatai e bogwa leimapu karaiwaga saina kasai. E Paulo la karaiwaga kala kasai eivigaki toekalesia si ninavila e deli kalubaila eitokaia. E miyana leta Paulo iulaim bikatetasi uulela la karaiwaga kasai deli ikamituli la mwasawa paila si ninabwaila.

Oluvi Paulo inigada kidamwa toekalesia bipilasaisi totapwaroru tolesi Yudia metoya wa semakavi manila.

Kala vigimkovila miyana leta Paulo ilivala paila la wotetila aposetolo. Paila mimilisi mina Korinita eilupaisi titoulesi paila bimila aposetolo e eitabinakaisi Paulo mwada aposetolo kaponai matauna. E Paulo ikamituli titoulela kidamwa aposetolo tatoula matauna.

Buki kala katumimisa

Kala vitouula 1.1-11

Paulo deli toekalesia mapilana Korinita 1.12—7.16

Semakavi paila totapwaroru tolesi Yudia 8.1—9.15

Paulo ikamituli titoulela la aposetolo 10.1—13.10

Kala vigimkovila 13.11-14

1

1 Yeigu Paulo la aposetoloa Keriso Yesu makawala nanola Yaubada e deli matauna sodasi Timoti.b*

Lakagini miyana mi leta yokomi Yaubada la ekalesia mapilana Korinita, e deli goli komwaidomi Yaubada la tomota mapilana Akaia komwaidona.

2 Ma nigada baisa Yaubada Tamadasi e deli Guyau Yesu Keriso kidamwa bimitukwaiyaimi e bitalaguva lupomi.

Paulo inokagutoki baisa Yaubada

3 Ibodi bitanokagutokisi baisa Yaubada, matauna da Guyausi Yesu Keriso Tamala, saina tonokapisi Tamadasi, matauna Yaubada uulela pilasi komwaidona. 4 Matauna ipilasaidasi metoya uvagila mwau komwaidona. Mapaila gagabila bitapilasaisi matausina availa availa ibodasi vavagi mwau ituwoli ituwoli. Bitapilasaisi matausina makawala goli Yaubada eipilasaidasi. 5 Bogwa takauwaisi kada vilavilasi Keriso kala mmayuyu bidubadu. E makawala wala bitapataisi Yaubada la pilasi kwaiveka paila uula Keriso. 6 Kidamwa goli bakabodasi mwau, uulela kami pilasi deli kami katumova. E kidamwa bakabodasi kama pilasisi, yokomi tuvaila bukubodasi kami pilasi. E deli, Yaubada bikatupewolaimi kidamwa ninami bimanum bukupeulokaisi kabommayuyu makwaisina makawala yakamaisi lakapeulokaisi. 7 Mapaila ma pikwakusi baisa yokomi gala biyega. Kanikolaisi yokomi deli yakamaisi tabodasi kabommayuyu makwaisina, e tuvaila makawala yokomi deli yakamaisi tabanaisi kada pilasisi.

8 Segwaia, magimasi bakakatululuwaiyaimi paila makwaisina uvagila mwau avaka lakabodasi mapilana Esia. Paila vavagi makwaisina saina vakaigaga deli saina mwaugaga, e kadokaisi makateki bakakaligasi. * 9 Paila kalumkolaisi bogwa eikaraiwagasi mwada bikatumataimasi. Mitaga ka - ikaloubusi makawala kidamwa gala bakadokaimasi titoulemasi mina papeula, mitaga bakadubumaisi Yaubada wala bikatupewolaimasi, matauna uulela tomata itokaiasi imovavausi. 10 Paila Yaubada bogwa ikolaimasi metoya kabosilagic saina mwaugaga, e bikolaimasi tuvaila. E bogwa kapikwakwaisi matauna kidamwa tuvaila bikolaimasi, 11 e makawala goli yokomi lokupilasaimasi metoya omi ninigada baisa Yaubada paila yakamaisi. E makawala wala Yaubada bimapu bidubadu ninigada paila yakamaisi, paila matauna bimitukwaiyaimasi. Mapaila bidubadu tomota binokagutokisi baisa Yaubada paila la pilasi avaka bisakaimasi.

Paulo inigivau avai tuta bivakawoli matausina

12 Tuta baisa kakamnomwanasi paila uula Yaubada la mitakwai baisa yakamaisi. Paila ninamaisi ikamituli mimilakatila kidamwa mitakwai makwaina ivigaki ma bubunelasi bumaboma deli duwosisia. E mapaila gagabila bakabubunasi omitasi mina watanawa deli goli omitami metoya ola peula mitakwai makwaina, gala goli metoya osi kabitam mina watanawa. 13 Paila lakaginisi wala baisa yokomi paila vavagi makwaisina avaka gagabila bukukwalawasi deli bukukwatetasi. E apikwaku kidamwa igau bukukwatetasi komwaidona 14 avaka tuta baisa kukwatetasi sitana wala. Bukukwatetasi kidamwa wa yam makwaina Yamla Guyaud Yesu gagabila yokomi bukukwamnumonaimasi makawala goli yakamaisi bakakamnumonaimi.

15 Yeigu gala aninayuwa paila baisa, mapaila ikugwa anagi mwada lilouyu bavakawolaimi, kidamwa sivayu Yaubada bimitukwaiyaimi. 16 Paila anagi mwada bavakawolaimi avai tuta balokaia Masedonia, e lilouyuwela bavakawolaimi avai tuta bakaimilavau, kidamwa bukupilasaigusi ogu kwaidadinae tutala bala Yudia. * 17 E ulo naga baisa, ammakawala? Ki, kaina kala gigisa akatudewa? Tutala lanagi avaka mwada bavagi, ammakawala? Kaina mwada bayomwasalaigu wala, e sivatala wala batama deli balivala, kawagu, “Gala wala”? 18 Gala goli. Yaubada bikamokwita kidamwa ulo biga katotila baisa yokomi gala kawagu “E” deli “Gala”. 19 Paila Sailasa,f Timoti e yeigu lakakamitulaisi matauna Yesu Keriso Yaubada Latula baisa yokomi. E matauna Yesu la bubunela gala sivatala bilivala “E” deli “Gala”. Mitaga matauna wala Yaubada la biga mabigana “E”. * 20 Paila matauna Yesu wala ilivala “E” paila komwaidona avaka Yaubada eikatotila. Baisa goli uula takaibigasi “Emeni”g metoya baisa Yesu Keriso, e makawala wala taiyakawolaisi Yaubada. 21 Komwaidodasi gala wala taninayuwasi kidamwa bogwa tavasosusi metoya baisa Keriso. E Yaubada wala uula gala taninayuwasi paila baisa. Yaubada titoulela ikabomaidasi, 22 e isaili kibila yamala baisa yakidasi, e isaiki Baloma Tobumaboma bisisu oninadaisi. E isaiki Baloma Tobumaboma kidamwa bitanikolaisi mokwita Yaubada igau bisaiki komwaidona avaka eisisii paila yakidasi.

23 Adoudou baisa Yaubada kidamwa bisola paila yeigu. Matauna goli inikoli nanogu. Ka, lanagi gala wala bawa Korinita, paila gala magigu bayomwau ninami. 24 Gala kavigikonaisi mwada bakakaraiwagasi avaka ibodaimi bukudubumaisi, paila bogwa kutotusi peula omi dubumi. Kaimapula wala magimasi bakapilasaimi kidamwa bimwamwasila ninami.

2

1 Ka, saina ipeula nanogu paila baisa. Gala bawokaiami tuvaila, taga bayomwau ninami. 2 Paila kidamwa bogwa bayomwau ninami, availaga bisisu kidamwa biyomwasalaigu? Mesinaku wala yokomi bibodi bukuyomwasalaigusi, mitaga yeigu bogwa bayomwau ninami kadai? 3 Paila baisa uula lagini miyana mi leta yabogwa.h Gala magigu bawokaiami kidamwa bukuyomwauwaisi nanogu, paila yokomi goli ibodi bukuyomwasalaigusi. Paila anikoli mokwita kidamwa yeigu bamwasawa e yokomi tuvaila bukumwasawasi. 4 Ka, laginigini mi leta saina kala kakapisi lopogu deli ikiuta nanogu e deli mitilagigu eibubusi. Taga gala mwada bayomwau ninami, mitaga kidamwa bukukwatetasi ammakawala vakaila ulo yebwaili baisa yokomi komwaidomi.

Bukuligaiwaisi availa imitugagaimi

5 Mokwita taitala yokomi tosula isisu. Kaina kudokaisi bogwa eiyomwau nanogu. Gala wala. Mitaga adoki matauna bogwa iyomwau ninami. Mna, ka - kaina, mimilimi wala ninami iyomwau, paila gala magigu balivala avaka bivigaki kami mmosila sainela. 6 Matauna bogwa eiboda kala mipuki makawala metoya baisa bidubadu yokomi. Yeigu adoki bogwa desi. 7 Tuta baisa adoki ibodaimi bukuligaiwaisi la mitugaga matauna, e bukukwatululutaisi matauna, kidamwa goli gala bikiuta nanola sainela e bipaiki wala tapwaroru. 8 E amnabaimi bukuvagaisi makawala, kidamwa binikoli wala mokwita kuyebwailisi matauna. 9 Mauula baisa laginibogwi miyana mi leta. Magigu wala banikoli kaina bukupeulasi kidamwa bawakolaimi, deli kaina bukutagwalasi tuta tuta bukukwabikuwolaisi ulo biga, kaina gala. 10 E kidamwa yokomi kuligaiwaisi availa la mitugaga, e yeigu tuvaila bogwa laligaiwa la mitugaga matauna. Kaina gala bibodaigu baligaiwa availa la sula kadai! Mitaga kidamwa baligaiwa avai tomota la mitugaga makawala, baisa bavagi omatala Keriso paila uula magigu bapilasaimi, 11 e nanogu mwada Setanii gala bikalisauwaidasi. Ka, bogwa tanikolaisi matauna Setani nanola paila yakidasi.

Paulo iviloubusi Tiroasa iyowa lopola

12 Ka, tuta matutona aviloubusi Tiroasa kidamwa bakamituli Keriso Bulogala Bwaina, abani kidamwa Guyau eiuli keda paila kala wotetila mapilana valu. * 13 Mitaga saina iyowa lopogu paila gala gagabila babani sodasi Taitoj mapilana. E atali matausina tolivalu e asaitaula alokaia Masedonia.

Bogwa leitomgwaga Keriso

14 Mitaga bitanokagutokisi Yaubada. Paila Keriso ivasosaidasi e mapaila Yaubada tuta tuta ivigakaidasi la tokwatupipi. E ikugwaiyaidasi ivigakaidasi kabogigisak omitasi mina watanawa kidamwa bigisaisi bogwa leitomgwaga Keriso. Tuvaila, ivigakaidasi makawala maiina saina simasimina iyuvinaki ambaisa ambaisa, paila metoya baisa yakidasi ivituloki Keriso, kidamwa komwaidosi tomota binikolaisi matauna. 15 Paila yakidasi makawala maiina saina simasiminal e Keriso isaili baisa omatala Yaubada. E kubowala maiina iyuvinaki matausina ibudobodasi katumova deli matausina ititamwausi. 16 E matausina ititamwausi idokaisi maiina bulopwasa bikatumati wala tomota. Mitaga matausina ibudobodasi katumova idokaisi saina simasimina maiinela bikatumovi tomota. E availaga gagabila biwotetila makawala? 17 Mokwita bidubadu tomota ikauwaisi ikididogaisi bigala Yaubada igigimolaisi makawala guguwa mwada bikeulasi mapula wala. Ka, yakamaisi gala makawala matausina! Mitaga Yaubada goli eiwitalaimasi, e mapaila kakamatulasi duwosisia omatala matauna avaka bibodi Keriso la towotetila kasi livala.

3

Kawotitalaisi makwaina kabutuvau

1 Ammakawala kala lega baisa? Kaina kakamnumonaimasi tuvaila ke? Kainaga yakamaisi makawala mimilisi tomota, e ibodaimasi availa bigini yatala leta bakayosisi, kidamwa tomota bisimokwitasi paila yakamaisi, kadai? 2 Yokomi titoulemi ma letasi goli kala ginigini isisu oninamaisi kidamwa komwaidosi tomota binikolaisi deli bikalawasi. 3 Bitagisimlilaisi kidamwa Keriso titoulela eigini miyana leta e yakamaisi lakamaiyaisi baisa yokomi. E gala igini pwanosi odakuna pilapatata, mitaga igini oninamaisi wala, metoya baisa Yaubada Tolimomova Bilomala. *

4 Ka, kalivalasi makawala baisa uula goli gala sitana kaninayuwasi, deli kadubumaisi wala Yaubada, metoya baisa Keriso. 5 Paila gala avai peula isisu oninamaisi kidamwa bibodi bakalivalasi gagabila titoulemasi bakawotetilasi makawala. Yaubada wala isakaimasi peula makwaina e gagabila bakawotetilasi. 6 Paila Yaubada isakaimasi peula makwaina iyogigibalaimasi bakawotitalaisi makwaina kabutuvau.m Paila la kabutuvau gala makawala avai karaiwaga isim kala ginigini. Mitaga la kabutuvau baisa Baloma Tobumaboma. Paila karaiwaga isim kala ginigini imai kaliga wala, mitaga Baloma Tobumaboma isisaiki momova kwekanigaga. *

7 Bigala Karaiwaga makwaina eiginibogwi wa dakuna pilapupatata, e wa tuta matutona Yaubada iyomitali tuvaila kala guyugwayu. Paila Mosese migila saina guyugwayu e gala gagabila mina Isireli bigisibwailakaisi matauna. Ilagoli oluvi migila kala guyugwayu eitalogusa. Ka, Karaiwaga makwaiwena kala wotetila eimai wala kaliga, e kidamwa Karaiwaga makwaina iviloubusi deli guyugwayu sainela, * 8 ammakawala vakaila kala guyugwayu wotetila makwaina paila Baloma Tobumaboma. 9 Paila makwaina wotetilabogwa, ikikamogi tomota, e ka, isim guyugwayula. E ammakawala vakaila kala guyugwayu makwaina wotetilavau, avaka ikabwailidasi. 10 Adoki gagabila bitakaibigasi makwaina kabutubogwa isim kala guyugwayu, mitaga tuta baisa bogwa eitamwau, paila uula kabutuvau saina guyugwayu sainela. 11 Paila kidamwa vavagi makwaina avaka isisu tuta pikekita wala eisim kala guyugwayu, ammakawala vakaila kala guyugwayu vavagi makwaina avaka bikanigaga goli.

12 Yakamaisi katuvaluwasi sainela paila uula isim ma pikwakusi paila makwaina. 13 Paila yakamaisi gala makawala Mosese. Paila matauna itabodi migila kidamwa mina Isireli gala gagabila bigisaisi migila guyugwayula bitalogusa deli bitamwau. * 14 Omitibogwa mina Isireli ninasi goli eitaboda. E yam lagaila tuvaila, tutala ikalawasi mapilasina bukila kabutubogwa,n miyana taboda isisu ititabodi ninasi. Mitaga kidamwa Keriso bisividuli availa, e Yaubada bogwa biulaim nanola kala taboda. 15 Lagaila goli, tutala ikikalawasi Mosese la Karaiwaga, ninasi kala taboda isisu wala, gala sitana biwokuva. 16 Mitaga gagabila biulaimwaisi. Makawala Buki Pilabumaboma kala ginigini isisu, “Avai tuta Mosese bitovila baisa Guyau, bogwa biulaim kala taboda migila.” * 17 E mabigana “Guyau” kala katumiki Baloma Tobumaboma. Paila ambaisa Guyau Bilomala isisu, baisaga gala wala taboda bisisu, tatobwabwailasi wala. 18 E komwaidodasi taulaimwaisi migidasi, e makawala salibu migidasi ivivivilasi ivitulokaisi Guyau la guyugwayu. E makwaina guyugwayu leima metoya baisa Guyau, matauna Baloma Tobumaboma wala. E la guyugwayu ivigaki kada katububulasi e mapaila tadavilasi, e yakidasi goli kaikobula tatoula matauna. E deli, Baloma Tobumaboma ikatumkulovi kada katububulasi saina guyugwayu sainela.

4

Makawala kulia yakamaisi e Yaubada eivakasauwaimasi

1 Yaubada Tonokapisi isakaimasi wotetila makwaina. Mapaila gala wala kakamagwesisi. 2 Kakatupalaisi komwaidona vavagi kwekikium deli kabommosila. Gala kakatudewasi, e gala kakatusaiyaisi Yaubada livalela. Mitaga kakamitulaisi mimilakatila Yaubada bigala kwekamokwita, mwada bakakamitulaimasi baisa komwaidosi ninasi kala mimilakatila omatala Yaubada. 3 Paila kidamwa Bulogala Bwaina avaka kakamitulaisi ikanupwepuni, ka, ikanupepuni paila wala matausina ititamwausi. 4 Gala idubumaisi paila uula valu watanawa la Tomitugagao ivadudubali matausina, kidamwa gala bigisaisi lumalama avaka ivisigili matausina. E lumalama makwaina leima metoya baisa Bulogala Bwaina paila Keriso Toguyugwayu. Paila Keriso matauna Yaubada kaikobula wala. 5 Gala wala kakamitulaimasi titoulemasi. Mitaga kakamitulaisi Yesu Keriso kidamwa matauna Guyau, e deli kakamitulaimasi kidamwa yakamaisi mi towotetila paila wala Yesu. 6 Paila matauna Yaubada kawala, “Lumalama bititapi odudubila.” E matauwena eivigaki la lumalama visigala bititapi oninadaisi, kidamwa bitagisimlilaisi e bitakatetasi Yaubada la guyugwayu ititapi migila Keriso. *

7 Bogwa tabanaisi mitakwai makwaina metoya baisa Yaubada. Mitaga ka, yakamaisi gala avaka dimlemasi. Kaina bibodi bukudokaimasi makawala kulia wala, e Yaubada eivakasauwaimasi vavagi bwaina kidamwa bakapataisi baisa yokomi. E mapaila bukuvitusaisi kidamwa vavagi makwaisina uulesi gala yakamaisi, mitaga uulesi Yaubada Topeuligaga wala. 8 Sivabidubadu kabudobodasi mwau, mitaga gala avai tuta kasilagasi. Mimilisi tuta kaninayuwasi, mitaga gala avai tuta itakala ninamaisi. 9 Kama tilaulasi bidubadu, mitaga gala avai tuta kama topilasisi isilavaimasi. Mimilisi tuta kabodasi saina mmayuyu, mitaga gala wala kakaligasi. 10 Tuta komwaidona Yesu la kaliga kala kaivatusi baisa owowomasi, kidamwa tomota bigisaisi la momova tuvaila owowomasi. 11 Tuta komwaidona ikapokaimasi kaliga, paila uula wala Yesu, kidamwa tomota bigisaisi la momova tuvaila baisa owowomasi. 12 Vavagi makwaisina kasi katumiki kidamwa kaliga kala peula ipupaisewa baisa yakaimasi, mitaga momova uvagila ipupaisewa baisa yokomi.

13 Paila Buki Pilabumaboma kala ginigini isisu, “Adubumi e mapaila akamituli.” Yakamaisi kalumkolaisi ma dubumaisi makawala ginigini makwaina. Ka, kadubumaisi e mapaila kakamitulaisi. * 14 Paila kanikolaisi kidamwa Yaubada eitokowoi Guyau Yesu imovavau. E tuvaila matauna bitokowoiyaimasi bakamovavausi deli Yesu, e bimaiyaimasi deli yokomi, e gulitinidesi bitatotusi omatala Yaubada. 15 Komwaidona vavagi makwaisina kavagaisi mwada bakapilasaimi wala. E Yaubada la mitakwai bikaligiaki ambaisa ambaisa e mauula bidubadu tomota bililivalasi si biga nokagutoki baisa Yaubada, bivigaki kala yakaula goli.

Tasibwabwailasi paila uula todubumi yakidasi

16 Baisa uula gala avai tuta takamagwesisi. Kalubikoya woula bititalagila, yakidasi olumouledasi tatowovausi yam yam. 17 Paila mwau makwaina avaka talumkolaisi gala kwaiveka e gala bikanumomwa, mitaga igau bimaiyaidasi kada katububulasi saina bwaina sainela, e bikanigaga. E katububula makwaina bogwa bikalisuwoli mwau makwaina. 18 Gala itobu mitadaisi baisa vavagi makwaisina avaka gagabila bitagisaisi. Mitaga itobu mitadaisi baisa avaka gala gagabila bitagisaisi. Paila baisa avaka gagabila bitagisaisi gala bikanumomwa. Mitaga baisa avaka gala gagabila bitagisaisi ikanigaga wala.

5

1 Paila wowodasi baisa ovalu watanawa makawala buliyoyova ambaisa tasisuaisi wala. E avai tuta kala kodadaimi buliyoyova makwaina, Yaubada bogwa bikaliibogwi bwala wa labuma paila yakidasi, kidamwa bitasikaisi baisa. E bwala makwaina eikaliai titoulela, e bitogaga goli. 2 E ka, baisa tuta tatiliawaisi, paila magidasi sainela Yaubada bisakaidasi bwala makwaina wa labuma. 3 Paila kidamwa bitasikaisi bwala makwaina wa labuma, bogwa wala wowodasi kwaivau bitabanaisi. 4 Tuta baisa tasisuaisi makwaina buliyoyova baisa ovalu watanawa takayagigilasi talumkolaisi bidubadu vavagi mwau. Gala goli mwada magidasi valu watanawa woulela bitaligaiwaisi. Mitaga magidasi bitasikaisi wowodasi kwaivau wa labuma, kidamwa momova kwekanigaga bilupoli kaliga bitamwau. 5 Matauna Yaubada kalamwaleta ikatubiasaidasi kidamwa bitadavilasi makawala, e isakaidasi la Baloma Tobumaboma matauna la semakavi kala vitouula ivitububoti komwaidona avaka Yaubada eisisii paila yakidasi.

6 Mapaila tuta komwaidona tatuvaluwasi sainela. Tanikolaisi kidamwa tasikaisi makwaisina buliyoyova, baisa wowodasi ovalu watanawa, bogwa tasikaduwonakusi metoya baisa Guyau la valu. 7 Paila yakidasi tasibwabwailasi baisa paila uula todubumi yakidasi, gala paila uula avaka igisaki matila. 8 Mapaila saina tatuvaluwasi e magidasi sainela bitasilavaisi makwaina buliyoyova, baisa wowodasi ovalu watanawa, e bitasigagasi ola viloutoula Guyau. 9 Mitaga baisa wala bitomgwaga. Ka, magidasi bitayomwasalaisi matauna, kaina tasisuaisi obuliyoyova makwaina ovalu watanawa, kaina baisʹo wa labuma. 10 E komwaidodasi bitatotusi omatala Keriso ola kaboyakala. Baisa goli taitala taitala bikau avaka ibodi bikau. Paila bikau mapula avaka avaka la bubunela baisa ovalu watanawa, kaina bwaina kaina gaga. *

Yaubada eivigaki mina watanawa sala metoya ola vasosu Keriso

11 Yakamaisi kakatetasi kala kokola Guyau, e mapaila kavigikonaisi ammakawala bakamnabaisi tomota. Yaubada bogwa inikolaimasi tomwaidomasi. E ulo pikwaku yokomi tuvaila kunikolaigusi makawala oninami. 12 Gala goli mwada bakakamitulaimasi tuvaila baisa yokomi. Mitaga kavigikonaisi bakalivalasi avaka bibodi bukuyakaulasi paila yakamaisi. E mapaila gagabila bukumapwaisi semia si biga. Paila matausina ikamnumonaisi migisi wala tomota e idokaisi si bubunela gala avaka kala yeiwau. 13 Ki, bogwa kakanagowasi kaina? Ka, uula wala magimasi bakapilasaisi Yaubada. Kainaga gala kakanagowasi ke? Uula wala magimasi bakapilasaimi. 14 Paila Keriso ikaraiwogaimasi metoya ola yebwaili. Bogwa kakatetasi mimilakatila kidamwa taitalap ikaliga paila tomota komwaidosi. Mapaila gagabila bakalivalasi kidamwa komwaidosi mina watanawa isim kasi vilavila ola kaliga matauna. 15 Mitaga Keriso ikaliga paila wala komwaidosi mina watanawa. Uula goli kidamwa matausina tommomova gala binanamsasi ammakawala si sibwabwaila paila titoulesi. Mitaga kidamwa binanamsasi ammakawala si kaisisu bivigakaisi kala yakaula matauna eikaliga deli imovavau paila wala matausina.

16 E gala tuvaila bakanagaisi avai vavagi paila tomota metoya osi kidakeda mina watanawa. Kidamwaga omitibogwaq kanagaisi avai vavagi paila Keriso metoya osi kidakeda mina watanawa, e tuta matutona gala wala kavagaisi makawala. 17 Tutala availa bivasosu baisa Keriso e Yaubada eivigaki matauna bubulovau. Mapaila bubulobogwa bogwa eitamwau e bubulovau bogwa leima. 18 Makwaina bubulovau komwaidona Yaubada wala eivagi. Paila omitibogwa yakamaisi katilaulasi deli Yaubada. Mitaga metoya baisa Keriso, Yaubada eivigakaimasi sala. E tuvaila isakaimasi ma konisi bakavigakaisi tuwoli tomota kidamwa Yaubada sala. 19 Ka, baisa ma kamatulasi. Yaubada eiuvigaki komwaidosi mina watanawa sala metoya ola vasosu Keriso. Yaubada bogwa eilumwelavi si mitugaga komwaidona. Deli, isakaimasi ma kamatulasi, e kakamitulaisi ammakawala iuvigaki matausina sala.

20 Ka, yakamaisi baisa kalivalasi paila Keriso, makawala goli Yaubada titoulela bogwa eikatululutaimi metoya baisa yakamaisi. Ka, yakamaisi wodola Keriso, e kamnabaimi, gala tuvaila bukutilaulasi deli Yaubada. Ibodi wala Yaubada bivigakaimi sala. 21 Ka, Keriso wala tobwaila e gala la mitugaga. Mitaga Yaubada ikopituki Keriso makawala bogwa eimitugaga, kidamwa bilumkoli kala mwau mitugaga. Yaubada ivagi makawala kidamwa yakidasi deli Keriso bitakulaisi Yaubada la mitukwaibwaila kala bwaina.

6

1 Yakamaisi kawotetilasi gulitinidesi deli Yaubada, e mauula kamnabaimi. Bogwa lokukwauwaisi Yaubada la mitakwai, e gala wala bibodi bukukoumakavaisi. 2 Kulagaisi avaka Yaubada eilivala. Kawala,

“Tuta makwaina eibodi bapilasaimi,

e lalagaimi.

Lapilasaimi goli

yam makwaina akatumovaimi.” *

Kugisaisi, baisa tuta ibodi Yaubada bipilasaimi, e yam lagaila ibodi bikatumovaimi.

3 Gala magimasi availa bikagagi ma wotetilasi, e mapaila kavigikonaisi gala bakayomwauwaisi ninasi tomota avai kabommosila. 4 Mapaila vavagi komwaidona kauvagaisi kavitulokaimasi kidamwa Yaubada la towotetila. Kabodaisi uvagila mwau deli kabommayuyu e deli kaboninayuwa bidubadu deli ma peulokaisi kwaiveka. 5 Lakabodaisi kama lewasi, kama katupipisi deli goli kama kominimanisi. Ilagoli kasomatasi paisewa gala goli gagabila bakamasisisi e deli kapusoposumasi. * 6 Kavitulokaimasi Yaubada la towotetila metoya oma bubunelasi migileu, deli ma kabitamsi, ma peulokaisi e ma mitakwaisi. Tuvaila, metoya baisa Baloma Tobumaboma la sivaduli, metoya oma yebwailisi mokwita, 7 metoya oma kamituli paila bigala mokwita, deli metoya ola peula Yaubada. Bubunela duwosisia kavigakaisi makawala ma kaiyalasi deli ma vayoulasi kidamwa bakakabiliasi deli bakayowolasi metoya baisa makwaina. 8 Kabodaisi kama taimamilasi deli kama mmosilasi. Tuvaila, kama bigigagaisi deli kama yakaulasi. Idokaimasi tosisasopa mitaga kakamokwitasi. 9 Itakainawaimasi, mitaga komwaidosi ivitusaimasi. Idokaimasi tokukwaliga, mitaga ka, kugisaisi - kamwamovasi goli. Imipukwaimasi, mitaga gala wala ikatumataimasi. 10 Kabodaisi kaboninamwau, mitaga tuta tuta kamwasawasi. Tonamakava yakamaisi, mitaga kavigakaisi bidubadu bimili guguwasi. Idokaisi gala kayosisi avai guguwa, mitaga kavagugulaisi wala vavagi komwaidona.

11 E segwaia mina Korinita, bogwa kalivalasi mimilakatila baisa yokomi, e lakalukwaimi ninamaisi komwaidona. 12 Yakamaisi gala kakiwolaisi ninamaisi baisa yokomi. Mitaga yokomi lokukiwolaisi ninami baisa yakamaisi. 13 Baisa tuta alilivala baisa yokomi makawala yokomi litugwa. Ibodi bukuvitulokaimasi kami lumkola paila yakamaisi makawala goli kalumkolaisi paila yokomi. Bukulukwaimasi ninami komwaidona.

Taga bukusivadulisi deli matausina gala todubumi

14 Taga bukusivadulisi deli matausina gala todubumi,r paila gala gagabila bitavagi makawala. Paila ammakawala si daili tomitukwaibwaila deli tomitugaga? Kaina ammakawala si kalubaila uvagila lumalama deli uvagila dudubila? 15 Ammakawala Keriso sola Diabolo bininabwailasi gulitinidesi? Ammakawasiga matausina todubumi bininatalasi deli matausina gala todubumi? 16 Ammakawala kala sepituki Yaubada la bwala kwebumaboma deli tokolu? Paila yakidasi la bwala kwebumaboma Yaubada. Makawala Yaubada titoulela eilivala, kawala, *

“Bamili valu baisa matausina e basigaga deli matausina.

Yeigu wala si Yaubada, e matausinaga uli tomota.”

17 E mapaila Guyau ikaibiga, kawala,

“Ibodi bukusilavaisi matausina,

e bukutavileiyaimi metoya baisa matausina.

Gala bukuvagaisi avaka bomikikila,

e yeigu bogwa bakabwailimi. *

18 E mauula yeigu Tumami,

deli yokomi tauwau vivila litugwa wala.

Ka, Guyau Topeuligaga bogwa lalivala.” *

7

1 E segwaia tombwailigu yokomi. Yaubada bogwa ilivala makwaisina biga katotila baisa yakidasi. Mapaila ibodaidasi bitakikilaidasi avaka avaka biyogagi wowodasi deli bilomadasi. Bitabubunasi komwaidona metoya okala kokola Yaubada, e makawala wala bitavigakaidasi tobumaboma.

Paulo la mwasawa

2 Bukutagwalasis bitakalubailasi tuvaila. Ka, gala kabuligagaisi availa, kaina kasinapwaisi availa, e gala kavabwaisi availa. 3 E baisa alilivala gala mwada bakamogaimi. Makawala bogwa lalukwaimi omitibogwa, saina mina mbwailimasi yokomi, e tuta komwaidona tasisuaisi gulitinidesi, kaina tamwamovasi kaina takaligasi. 4 Paila yeigu bogwa lanikolaimi,t e akamnumonaimi wala. Tuta komwaidona kabudobodasi pakula, mitaga yeigu saina atuvaluwa, e ivakasau ulo mwasawa, e ikalulusewa goli.

5 Tuta matutowena kaviloubusisi Masedonia, gala wala kavaiwasisi. Mitaga kabodaisi bidubadu pakula, deli vatai, e deli kanokubukubusi oninamaisi. * 6 Mitaga Yaubada tuta tuta ikatuloluta, e bogwa eikatululutaimasi, paila uula leima matauna Taito. 7 Taito eikatululutaimasi paila uula wala leima, e tuvaila matauna eikamituli ammakawala yokomi lokukwatululutaisi matauna. Mauula kamwasawasi. Tuvaila ikamituli paila mi kayoyu, mwada magimi bukugisaigusi, deli ilivala saina kakapisi lupomi, e deli ammakawala lokutagwalasi bukubuyoyaisi agu tilaula. E mauula tuta baisa saina amwasawa.

8 Ka, kidamwa layomwau ninami tutala agini miyana mi leta,u yeigu nanogu gala imwau. Omitibogwa tutala agisi miyana leta eiyomwau ninami paila kwaitala momwa, kaina eimayuyu nanogu tuta matutona. 9 Mitaga tuta baisa amwasawa wala. Gala amwasawa paila layomwau ninami, mitaga amwasawa paila bogwa kuninavilasi metoya omi ninamwau. Paila mi ninamwau Yaubada eivigaki kami bwaina e mapaila gala kayogagaimi, kadai! 10 Paila Yaubada bikau tomota si ninamwau bivigaki bininavilasi. E metoya osi ninavila bibanaisi katumova wala. Ka, gala availa bikiuta nanola paila ninamwau makwaina. Mitaga mina watanawa si ninamwau bimai wala kaliga. 11 Ka, kugisaisi ammakawala Yaubada ikau mi ninamwau ikatumapu wala ivigaki kidamwa bukusalausi omi tapwaroru, deli kupwaitukulasi bukuvitububotaisi mi bubunela kala duwosisia. Ka, bitagisaisi ammakawala lokukominimanisi, ammakawala eiyowa lupomi, e deli kami lumkola saina peula, mi salau omatala Yaubada, deli mi tagwala kidamwa bukumipukwaisi mitugaga, gala wala bitakaibigasi. Bogwa lokuvitulokaimi gala avaka kami pakula paila komwaidona vavagi makwaina.

12 E kalubikoya agini makawala baisa yokomi, gala wala agini paila matauna tosulav kaina paila matauna eiboda kala mwauw mitugaga makwaina. Mitaga agini mwada bukugisimlilaisi ammakawala lokutugwalaimi tomwaidomi baisa yakamaisi omatala Yaubada. 13 E baisa uula kukwatululutaimasi.

E gala yokomi wala lokukwatululutaimasi. Paila Taito iyomwasalaimasi tuvaila, paila ilukwaimasi ammakawala komwaidomi lokuyomwasalaisi matauna. 14 Yeigu lakamnumonaimi baisa matauna, e yokomi gala wala lokuyomsilaigusi. Tuta tuta kalilivalasi biga mokwita baisa yokomi. E makawala wala ma kamnomwana baisa Taito bogwa ikamokwita. 15 E Taito la yebwaili baisa yokomi isisiniveka, paila iluluwai ammakawala komwaidomi mwada bukukwabikaulasi deli ammakawala lokubodaisi matauna deli mi kokola deli mi tatuva. 16 Yeigu amwasawa paila gagabila badubumaimi mokwita.

8

Totapwaroru si semakavi

1 E segwaia, magimasi bukunikolaisi ammakawala Yaubada eimitukwaii mabudosina ekalesia mapilana Masedonia.x* 2 Paila bogwa eilumkolaisi kasi wakola saina mwau metoya pakula makwaisina avaka avaka eibodaisi. Mitaga si mwasawa saina vakaigaga e mapaila eisemakavaisi si mani saina bidugaga, kalubikoya goli tonamakava matausina. 3 Ka, gagabila yeigu basilasola paila matausina. Bogwa isemakavaisi makawala avaka ibodi si semakavi, e tuvaila inagaisi kidamwa bikatumkulovaisi magulona. 4 Paila imnabaimasi kidamwa bivigakaisi si koni bikeulasi kasi vilavila bipilasaisi Yaubada la tomota mapilana Yudia. 5 Bogwa goli eikalisuwoli ma pikwakusi. Ikugwa itugwalaisi titoulesi baisa Guyau. E oluvi makawala Yaubada nanola itugwalaisi titoulesi tuvaila baisa yakamaisi. 6 Matauna Taito eivitouli wotetila makwaina. E mapaila lakakatululutaisi matauna kidamwa bikatumkulovi wala. Magimasi bipilasaimi yokomi mina Korinita kidamwa bukuvigimkulovaisi semakavi makwaina saina siligaga metoya omi yebwaili. 7 Paila yokomi saina bidubadu mi veiguwa. Paila ka, mi veiguwa baisa mi dubumi, mi bigatona, mi kabitam, mi salau mwada bukupilasisi, e deli mi yebwaili baisa yakamaisi. E mapaila magimasi bukuvigibauwaisi semakavi makwaina metoya omi yebwaili.

8 Gala magigu bakaraiwogaimi. Mitaga auvituloki ammakawala mimilisi si salau mwada bipilasisi, e mapaila gagabila babani ammakawala vakaila mi yebwaili. 9 Paila bogwa kunikolaisi la mitakwai da Guyausi Yesu Keriso. Paila matauna toliguguwa vavagi komwaidona, mitaga ivigaki titoulela tonamakava, kidamwa metoya ola namakava bisakaimi mi guguwa saina bidubadu.

10 E baisa goli nanogu paila vavagi makwaisina. Ibodaimi tuta baisa bukuvigimkulovaisi avaka lokuvitoulaisi taitu leiwokuva. E yokomi wala tovitouula lokunagaisi avaka ibodaimi bukuvagaisi e tuvaila saina nanakwa lokuvagaisi makawala goli. 11 E bwaina wala, bukuvigimkulovaisi. Ibodi mi salau paila bukuvigimkulovaisi bipati makawala mi salau tuta matutona lokunagaisi paila semakavi makwaina. Avaka avaka kuyosisi bukusemakavaisi wala. 12 Paila kidamwa kusalausi mwada bukusemakavaisi, Yaubada bogwa bikau avaka kusemakavaisi, paila inikoli wala avaka ibodi bukusemakavaisi, e avaka gala gagabila bukusemakavaisi.

13-14 Gala magigu basakaimi mi koni mwau kidamwa bayogigibali baisa tuwoli tomota. Mitaga tuta baisa mi guguwa saina bidubadu, e mapaila ibodaimi wala bukupilasaisi matausina gala isim si guguwa. E igau avai tuta bukusimakavasi e matausina si guguwa saina bidubadu, bogwa bipilasaimi wala. E mapaila tuta tuta toliguguwa bipilasi tonamakava. 15 Paila Buki Pilabumaboma kala ginigini isisu,

“Availa ikouguguli bidubadu,

gala isim la kesa.

E availa ikouguguli pikekita

bogwa ibudoki wala matauna.” *

Taito deli sala

16 Ka, saina kanokagutokisi baisa Yaubada, paila eivigaki Taito tosalau kidamwa matauna tuvaila bipilasaimi makawala goli lakapilasaimi. 17 Paila ilagi ma mnabisi baisa matauna deli la mwasawa. Paila saina isalau magila bipilasaimi, e titoulela wala inagi biwokaiami. 18 E deli matauna Taito kawitalaisi taitala sodasi. Komwaidosi toekalesia saina itemmalaisi matauna, paila isim la koni bikamituli Bulogala Bwaina. 19 E komwaidosi toekalesia einagaisi matauna e isakaisi la paisewa bakatitavinasi deli. Paila bakakeulasi makawala avaka lokusemakavaisi metoya omi yebwaili, kidamwa bakavigakaisi kala yakaula Guyau, deli bakavitulokisi magimasi bakapilasaimi.

20 E yakamaisi kaiyamataisi kidamwa gala availa bitabinakaimasi mwada semakavi makwaina lakakoumakavaisi. 21 Magimasi wala bakavagaisi bwaina omatala Guyau deli goli omitami. *

22 E mapaila kawitalaisi tuvaila taitala sodasi biwokaiami deli kasitaiyu matausina. Matauwena sivabidubadu lakawakolaisi, e kanikolaisi matauna tuta tuta isisalau mwada bipilasi. E ka, tuta baisa matauna gala avaka ininayuwa paila yokomi, e mapaila isisalau sainela magila bipilasaimi. 23 E ka, Taito goli deli yeigu kauwotetila magima bakapilasaimi. E matausina kasitaiyu sedaiasi deli biwokaiami, matausina goli udosi toekalesia e bogwa bivigakaisi kala yakaula Keriso. 24 Ibodaimi bukuvitulokaisi matausina mi yebwaili, kidamwa komwaidosi toekalesia gala bininayuwasi paila baisa, e bikatetasi kidamwa isim uula ma kamnomwanasi paila yokomi.

9

Pilasi paila totapwaroru

1 Adoki gala bibodi bagini avaka baisa yokomi paila pilasi makwaina avaka iwitalaisi baisa Yaubada la tomota tolesi Yudia. 2 Bogwa anikoli mi tagwala, kidamwa bukupilasisi, e yeigu lakamnumonaimi baisa mina Masedonia.y Kawagu, “E ka, sedaiasi mina Akaiaz bogwa itagwalasi bipilasaisi igau taitu leiwokuva e lagaila!” E yokomi mi salau eivigaki bidubadu matausina tosisalau. 3 E tuta baisa awitali matausina sedaiasia biwokaiami. Gala magigu bibanaisi ulo kamnomwana paila yokomi kidamwa bigawokuva wala. Mitaga bogwa bukutagwalasi bukupilasaisi, makawala tuta baisa kawagu. 4 Kaina avaka tuvaila kidamwa mina Masedonia deli bakawaisi e bibanaimi gala kukwatubiasaisi? Ammakawala bakammosilasi? Gala bibodi balivala mwada kami mmosila yokomi. Paila gala lakaninayuwasi paila yokomi. 5 Mapaila yeigu adoki ibodi bamnabi mimilisi sedaiasi biwaibogwasi omatagu paila bikatubiasaisi mi semakavi makawala avaka lokukwatotilasi. E avai tuta goli bawa bogwa bikanabogwa mi semakavi, e bikibuboti kidamwa kusemakavaisi paila uula magimi makawala, gala paila uula kami karaiwaga makawala.

6 Kululuwaisi baisa. Avai tau bisopu yagogu pikekita e bitaiyau pikekita wala. E kidamwaga avai tau bisopu yagogu bidubadu bitaiyau bidubadu. 7 E gala ibodi availa bisemakavi deli la ninayuwa, kaina bisemakavi paila idoki ibodi wala bisaiki. Mitaga ibodi bisemakavi avaka bogwa inagi, e bitaluluwaisi mabigana bigivakala, kawala, “Yaubada iyebwaili availa bisemakavi deli kala mwamwasila nanola.” 8 E gagabila wala Yaubada bisakaimi bikalisau avaka ibodaimi, mapaila yokomi tuta tuta bukukwauwaisi avaka bibodaimi, deli bibodi wala kala katumkovila paila avai vavagi bwaina. 9 Makawala Buki Pilabumaboma kala ginigini isisu,

“Isaikimakavi baisa tonamakava.

La mitakwai bikanigaga goli.” *

10 Ka, Yaubada isaiki yagogu bitasapu deli kaula bitakam. E matauna tuvaila bisakaimi kami yagogu avaka bibodaimi deli bivigaki bisusina e igau mi mitakwai uwala bukutaiyauwaisi. * 11 Paila tuta tuta Yaubada bikatumkulovi mi guguwa e bukuyosisi avaka bibodi bukupilasaisi tomota tuta komwaidona. E mapaila bidubadu binokagutokisi baisa Yaubada paila mi mitakwai, avaka lokusemakavaisi metoya baisa yakamaisi. 12 Paila wotetila makwaina avaka lokuvagaisi metoya omi semakavi bogwa bipilasi Yaubada la tomota osi tuta mwau. E tuvaila bivigaki bidubadu tomota bilivalasi si biga nokagutoki baisa Yaubada. 13 Paila baisa mi semakavi bivitububoti kala kamokwita mi tagwala baisa Bulogala Bwaina paila Keriso, deli tuvaila bivitububoti ammakawala lokulilasaisi mi guguwa baisa matausina, deli baisa komwaidosi. E mauula biyakawolaisi Yaubada paila baisa. 14 E tuvaila binigadasi baisa Yaubada paila yokomi, paila biyebwailimi goli, paila uula Yaubada bogwa imitukwaiyaimi saina vakaigaga. 15 Bitanokagutokisi baisa Yaubada paila matauna la semakavi saina bwainigaga.b

10

Paulo ikatululuti paila la wotetila

1 Yeigu Paulo, yeigula goli, magigu bakatululutaimi. Paila mimilimi kudokaigusi saina tomanum avai tuta basikailimi, deli totuvaluwa yeigu kidamwa basikaduwonaku metoya baisa yokomi. Mitaga akatululutaimi metoya baisa Keriso la bubunela manum e la mitakwai. 2 Taga bukuvigakaisi avaka biyogibuluwaigu kaina avai tuta bawokaiami bogwa batuvaluwa baisa yokomi. Paila ka, gagabila wala batuvaluwa makawala baisa matausina idokaisi kauvagaisi makawala mina watanawa si kidakeda. 3 Mokwita wala kasisuaisi baisa ovalu watanawa. Mitaga gala wala kakabiliasi metoya osi kidakeda mina watanawa. 4 Bogwa kayosisi guguwala kabilia. Gala goli mina watanawa si guguwa, mitaga Yaubada la kabilia guguwala saina kaipapeula. E metoya makaisina gagabila bakapeulasi okawakali. Kakodidaimisi lilivala sasopa, 5 deli avaka avaka tomota ikaliaiisi kabosilaboda paila kala nikoli Yaubada, e vavagi makwaisina saina dubakasala kakodidaimisi tuvaila. E avai nanamsa avai nanamsa kakatupipaisi e kakaraiwogaisi nanamsa kwaitala kwaitala bikabikuwoli Keriso. 6 E kidamwa avai tuta bakanikolaimi kidamwa yokomi tokwabikaula mokwita, e ka, bogwa bakamipukwaisi availa gala ikabikaula mokwita.

7 Ka, adoki yokomi kugigisimakavasi wala avaka kauvagaisi. Ki, taitala yokomi idoki titoulela Keriso la tomota? Ibodi binanamsavau paila titoulela. Paila yakamaisi tuvaila Keriso la tomota makawala goli matauna. 8 Kalubikoya lakamnomwana saina minimani paila karaiwaga makwaina avaka Guyau eisakaimasi, ka, yeigu gala ammosila. Paila Guyau isakaimasi karaiwaga makwaina kidamwa bakakatupewolaimi e gala bakakodidaimimi. 9 Gala magigu bukudokaisi mwada bavitukukolaimi metoya omi leta. 10 Kaina taitala bilivala, kawala, “Ka, Paulo igini da letasi la biga saina minimani deli peula. Mitaga avai tuta bisikailidasi saina tomama matauna deli la biga gala avaka.” 11 Mitaga ibodi matauna bikateta ma bubunelasi gala avaka kala tuwoli. Baisa avaka bakaginisi omi leta tutala gala kasikailimi, deli avaka bakavagaisi tutala kasikailimi, makawala wala.

12 Mokwita gala magimasi bakavisaikolaimasi. Kaina bakadokaimasi makawala matausina toninagowa availa availa ninasi eikaiveka saina walakaiwa. Paila inagaisi avai bubunela bibodi matausina, e oluvi ikabwailisi titoulesi makawala. 13 Mitaga yakamaisi ma kamnomwanasi isim kala kalitutila. Paila bakakamnomwanasi wala paila wotetila makwaina avaka Yaubada eisakaimasi. E baisa deli ma paisewasi avaka kavagaisi oluwalaimi. 14 Yaubada bogwa isakaimasi ma wotetilasi baisa yokomi, e gala kakalisauwaisi Yaubada la naga paila yakamaisi tutala kamiakaimi Bulogala Bwaina paila Keriso. 15 Yaubada einagi avaka bibodi ma wotetilasi, e mapaila gala wala kakamnomwanasi paila tuwoli tomota si wotetila ituwoli. Mitaga kapikwakusi kidamwa mi dubumi bisiniveka kidamwa goli gagabila bakakatumkulovaisi ma wotetilasi baisa yokomi e gala wala bakakalisauwaisi avaka Yaubada einigibogwi bakavagaisi. 16 E oluvi gagabila bakakamitulaisi Bulogala Bwaina baisa mapilasina valu ewaiwa.c Paila gala goli bakakamnomwanasi paila avai wotetila avaka bikatumkulovi ituwoli tomota si wotetila.

17 Makawala Buki Pilabumaboma kala ginigini isisu, “Availa magila bikamnomwana, ibodi bikamnumoni avaka Guyau eivagi.” * 18 Paila tasibwabwailasi avai tuta Guyau ikabwailidasi, galaga avai tuta bitakabwailidasi titouledasi.

11

Paulo deli aposetolo kaponai

1 Ka, nanogu mwada bukutakilaigusi ilagoli yeigu sitana lakanagowa. Bukutakilaigusi, kadai! 2 Paila saina apupwaitukula ayamataimi makawala Yaubada iyamataimi. Paila yokomi makawala latugu vilakapugula nabwaila bogwa lakatotila bivai baisa avai tau, e matauwena goli Keriso. 3 Saina agu kokola kaina vavagi gaga bitagagi ninami e bukupakaisi mi kalubaila saina bumaboma deli Keriso. Makawala goli keiyuna eisipuloki minana Ibi deli la sinapu saina peula. * 4 Paila kidamwa availa bimiakaimi biga ituwoli paila Yesu gala makawala mabigana avaka kakamitulaisi baisa yokomi, e ka, yokomi deli mi mwasawa kutagwalasi matauna bisisu, kadai! Deli, kutagwalasi bukukwauwaisi baloma ituwoli gala makawala matauna Baloma Tobumaboma availa kukwaubogwisi, e kuyosisi bulogala bwaina ituwoli gala makawala makwaina Bulogala Bwaina avaka lakamiakaimi. Ki, kudokaisi bogwa kuvigibauwaisi, kadai? Woo!

5 Yeigu gala nanogu matausina kudokaisi mwada aposetolod ikalisauwaigusi, gala wala. 6 Kaina mokwita wala yeigu gala tobigitomoya, mitaga gala gagabila availa bilivala makawala paila ulo kabitam. Baisa bogwa lakalivalasi mimilakatila tuta komwaidona baisa yokomi deli goli baisa komwaidosi.

7 Gala alukwaimi bukusakaigusi avaka agu mapu tutala akamituli Bulogala Bwaina paila Yaubada baisa yokomi. Avabwaigu titoulegu kidamwa bavigakaimi tovakaveka. Ki, kaina bogwa lasula? 8 Tutala auwotetila oluwalaimi, toekalesia ituwoli value imapwaigusi. E kaina balivala alibulebu metoya baisa matausina kidamwa bapilasaimi. 9 Tuta matutona tasisuaisi deli yokomi, kidamwa bibodi babani sita mani, gala avai tuta anigadaimi mwada bukupilasaigusi. Paila sedaiasi metoyasi Masedonia eimaiyaisi komwaidona avaka ibodaigu. E makawala omitibogwa, makawala goli tuta bima, gala avai tuta bavigaki kami mwau metoya ogu wotetila. * 10 Makawala Keriso la biga kwekamokwita isisu baisa yeigu, makawala goli akatotila kidamwa gala availa bisilibodi baisa ulo kamnomwana ambaisa ambaisa balilivala, kaina bibodi pilamwaidona mapilana Akaia. 11 Avaka uula alivala makawala baisa? Ki, uula gala ayebwailimi? Yaubada inikolibogwi ayebwailimi goli.

12 E wotetila makwaina auvagi tuta baisa bavigivau wala, kidamwa matausina kudokaisi mwada aposetolo gala bisim uula si kamnomwana. Paila kawasi mwada wotetila makwaina eiuvagaisi makawala baisa kauvagaisi. 13 E matausina gala aposetolo mokwita. Matausina aposetolo kaponai, paila ikayupalaisi paila si wotetila, e idavilasi mwada kasi gigisa makawala Keriso la aposetolo tatousi. 14 Baisa gala wala kaboyowalula. Ka, gagabila wala Setani bidavila bivigaki titoulela kala gigisa makawala anelosi deli lumalamela. 15 Mapaila baisa gala goli vavagi kwaiveka kidamwa Setani la touwata bidavilasi bivigakaisi titoulesi makawala touwata toduwosisia. E okala vigimkovila bikauwaisi avaka bibudoki mapula si wotetila.

Paulo iboda mmayuyu ola wotetila aposetolo

16 Alivilavau - gala ibodi availa bidokaigu tonagowa. Kidamwaga bogwa kudokaigusi tonagowa, bwaina wala, e bukutagwalasi bakanagowa, kidamwa gagabila sitana bakamnomwana. 17 Ka, baisa avaka alilivala tuta baisa gala goli Guyau nanola balivala makawala. Kidamwa balivala biga kamnomwana, alilivala toninagowa si biga katudewa wala. 18 Mitaga bidubadu tomota ikamnomwanasi paila uvagila valu watanawa, e yeigu tuvaila bakamnomwana makawala. 19 Paila yokomi saina tokwabitam e deli nona mwamwasila kutagwalasi toninagowa bikanagowasi, kadai! 20 Paila kutagwalasi availa availa ikaiyoulaimi, kaina ililebwaimi, kaina isikolaimi, kaina ikaluwouwaimi, kaina ikatupataisi kimwami. Wi! 21 Ka, saina agu mmosila sainela, paila yakamaisi saina tommanum, e gala lakavagaisi makawala.

Mitaga kidamwa availa ituvaluwa bikamnomwana paila avaka, yeigu tuvaila batuvaluwa makawala. Ka, alilivala toninagowa si biga katudewa. 22 Ki, matausina mina Iberu? Yeigu deli makawala. Kaina mina Isireli matausina? E yeigu makawala. Kaina matausina dalela Eberaam? E yeigu makawala. 23 Ki, matausina Keriso la towotetila? Wa, alilivala makawala tonagowa wala! Yeigu goli latowotetila e saina akalisuwoli matausina. Paila bogwa lapaisewa saina mwau, e tuta bidubadu lasisu bwala katupipi, laboda agu lewa saina bidubadu e lasisu olopola kaliga sivabidubadu, e avaka avaka labuboda bogwa lakalisuwoli matausina. * 24 Metoya baisa mina Yudia sivalima leiwaigusi laboda mipuki makwainaf agu lewa noluwotolu nolima novasi. * 25 Metoya baisa mina Roum sivatolu ilogumsisaigusi, deli sivatala ikabidikunaigusi. Sivatolu ivia ulo waga, deli sivatala ibubeuwaigu omilaveta agu yam agu bogi. * 26 Metoya baisa ogu titavina sivabidubadu abubodi silagi, metoya baisa wa sakala, baisa tolibulebu, silagi metoya baisa uli tomota mina Yudia deli metoya baisa matausina gala mina Yudia. Bogwa lasilagi baisa ovilouvakaveka deli olawodila, omilaveta deli metoya baisa segwaia toubuwabu. * 27 Auwotetila deli agu kwapukwapula. Mimilisi tuta gala ammasisi, agu molu e agu daka. Deli mimilisi tuta gala isim agu kwalaga, kaina ulo bwala, kaina agu kwarekwa. 28 E bidubadu vavagi tuvaila laboda. Makawala goli yam yam ikaikai nanogu, paila abubodi avaka avaka mwau paila mabudosina ekalesia. 29 Avai tuta availa eimama, yeigu goli deli alumkoli mama. Avai tuta availa ikapusi, e yeigu saina ikaikai nanogu.

30 Kidamwa ibodaigu bakamnomwana, bwaina wala bakamnumoni vavagi makwaisina iuvitulokaisi ulo mama. 31 Matauna Yaubada, Guyau Yesu Tamala, inikoli yeigu gala asasopa. Matauna kala yakaula gala biwokuva. 32 Tutala asisu Damasiko, Kini Aretag kala tokwaraiwaga mapilana valu mwada bikatupipaigu. E isaili mimilisi toyausa okalapisilela valu kidamwa biyosaigusi. * 33 Mitaga segwaia ivisiyelaigusi wa peta, e iulaimwaisi tabodala kali opapala valu e ivisililaisi mitana ilouyasi ila okuvalila kali e atobusi asakaula metoya oyamala matauna.

12

Paulo ibani kilisala e Guyau iviyelu nanola Paulo

1 Ibodaigu bakamnomwana, ilagoli gala avaka agu bwaina babani. Mitaga tuta baisa balivala paila makwaisina kilisala avaka Guyau isakaigu deli ammakawala iviyelu nanogu. 2 Anikoli kidamwa kweluwotala kwaivasi taitu leiwokuva Yaubada ikau taitala totapwaroruh ilau mapilana Paradaisi.i Gala anikoli kaina ikaloubusi makawala kaina kilisala wala. Kalamwaguta wala Yaubada inikoli. 3 E lalivilavau, anikoli Yaubada ikau matauna ilau mapilana Paradaisi. Gala goli anikoli kaina ikaloubusi makawala kaina kilisala wala. Kalamwaguta wala Yaubada inikoli. 4 Isisu baisa mapilana Paradaisi, e ilagi mimilisi vavagi gala wala avai biga bitadoki. E vavagi makwaisina isim kala karaiwaga gala ibodi availa bilivali. 5 E bakamnumoni matauna. Taga gala bakamnumonaigu titoulegu, mitaga bakamnumoni vavagi makwaisina ikibubotaisi avaka ulo mama. 6 Kidamwa magigu bakamnomwana, gala bakanagowa, paila bogwa balivala biga mokwita. Mitaga gala wala bakamnomwana. Ibodi tomota bikavilavilasi paila yeigu paila uula eigisaisi avaka lavagi deli avaka lalivali. Gala magigu ulo kamnomwana bivigaki bikaiveka ninasi paila yeigu.

7 Mokwita wala Yaubada eiviyelu nanogu agisimlili vavagi bidubadu Mitaga Yaubada gala magila nanogu bikaiveka, e mapaila ikatumkulovi kwaitala vavagi saina mwaugaga, makawala kaiyala eibasaigu itouliki owowogu.j E kala lumkola makawala goli Setani iwitali la towotetila biwawaigu mwada taga nanogu bikaiveka. 8 Sivatolu anigada baisa Guyau paila mwau makwaina, e anigadi bikau biligaiwa 9 Mitaga ilukwaigu, kawala, “Ulo mitakwai wala ibodaim. Paila avai tuta yoku kumama, e yeigu gagabila bakatupewolaim saina vakaigaga.” E yeigu amwasawa, paila ibodaigu bakamnomwana paila ulo mama, paila tuta matutona amama, alumkoli Keriso la peula ikubolaigu wala. 10 E bogwa wala ibodaigu ulo mama, bigigaga, uvagila mwau, lamadada, e deli kabosilaboda, avaka avaka abudoboda paila uula abokuli Keriso. Paila ka, avai tuta lamama, e tuta matutona lapeula wala.

Paulo la nokubukubu paila mina Korinita

11 Ka, yeigu bogwa lakanagowa. Mitaga uula wala yokomi. Yokomi goli ibodaimi bukukwabwailigusi. Kalubikoya yeigu gala wala avaka, gala wala basiyumila omitasi matausina kudokaisi mwada aposetolo.k 12 Bogwa lavagi mimilisi vavagi kaboyowalula, deli vavagi siligaga, e vavagi makwaisina ikibubotaisi kidamwa yeigu aposetolo. Ka, bogwa lavagi omitami deli wala ulo peuloki.

13 Ammakawala kudokaisi kidamwa lawotetila bwaina baisa ituwoli ekalesia e gala wala baisa yokomi? Gala makawala. Ulo wotetila makawala wala baisa ekalesia komwaidona, mesinaku wala gala anigadaimi mwada bukupilasaigusi paila agu mapu. Segwaia, anigadaimi bukuligaiwaisi baisa ulo sula.

14 Baisa tuta sivitolugu katubaiasa kidamwa bawokaiami mwada bavakawolaimi. E gala wala banigadi pilasi metoya baisa yokomi. Magigu wala yokomi, mitaga gala magigu mi mani! Gala ibodi gugwadi biyamataisi veisia mitaga ibodi veisia biyamataisi litusia. 15 Saina amwasawa kidamwa bayomadi komwaidona avaka aiyosi, deli goli bayomadi komwaidona ulo peula, kidamwa gagabila bapilasaimi. E ammakawala? Kuyebwailigusi sitana wala paila uula ayebwailimi sainela, ke?

16 E adoki bogwa bukutagwalasi kidamwa yeigu gala layomwauwaimi, ke? Mitaga mimilisi bikaibigasi mwada yeigu asinapwaimi e metoya ogu sopa asikolaimi. 17 Ammakawala avagi baisa? Kaina lawitali avai touwata eiwokaiami mwada bilebwaimi? Gala wala! 18 Lakatululuti Taito kidamwa biwa, e awitali matauna sodasil todubumi biwaisi deli matauna. E ammakawami? Kaina kudokaisi Taito eilebu metoya baisa yokomi? Ka, matauna deli yeigu kamataiyu kavagi vavagi komwaidona metoya uulesi kwetinidesi wala, e kamataiyu lakabubuna makawala wala.

19 Kaina kudokaisi kidamwa komwaidona avaka kalilivalasi mwada kakamitulaisi baisa yokomi? Gala wala. Kalivalasi goli omatala Yaubada avaka ibodi Keriso la tomota bilivalaisi. E mina mbwailigu yokomi, ka, kauvagaisi komwaidona kidamwa bakapilasaimi. 20 Mitaga agu kokola avai tuta bawokaiami babanaimi gala makawala nanogu e bukubanaigusi gala makawala ninami. Agu kokola sainela kaina babani kominimani deli pugipogi, gidaleiya deli buligaga, bigigaga deli kasilam, nona kaiveka e deli sinuvagela. 21 E agu kokola, avai tuta bawokaiami, ulo Yaubada bivigaki agu mmosila omitami, e bauvalam paila bidubadu eikapusisi omitibogwa e gala goli bininavilasi paila avaka avaka eivagaisi, makawala si bubunela gegedu, si kikailasi, e avai kabommosila.

13

Ivigimkulovi tabinona deli inokagutoki

1 Baisa liloutolugu mwada bawokaiami kidamwa bavakawolaimi. Bukululuwaisi avaka Buki Pilabumaboma kala ginigini, “Yovila taitolu kaina taiyu bibodi kidamwa bitasimokwita avai tabinona.” * 2 Mimilisi yokomi lokusulasi omitibogwa, deli goli komwaidomi mina sulosula tuvaila, e magigu balukwaimi avaka. Bogwa lalukibogwimi igau lilouyuwela lawokaiami, mitaga baisa tuta asikaduwonaku e mapaila balivilavau. Avai tuta wala bawokaiami, ka - gala availa bisakaula metoya okala mipuki. 3 Bogwa bukubanaisi komwaidona avaka bikibuboti kidamwa Keriso ililivala metoya baisa yeigu. Avai tuta matauna bivigakaimi avaka, gala goli bimama, mitaga bogwa bivituloki la peula oluwalaimi. 4 Ilagoli ikatumataisi matauna wa korosi paila uula matauna tomama, mitaga imovavau paila uula Yaubada la peula. Makawala goli yakamaisi, paila yakamaisi mina mamama deli matauna. Mitaga bakamovavausi deli matauna metoya ola peula Yaubada avai tuta bakasikailimi.

5 Bukuwakolaimi titoulemi e bukunagaisi paila titoulemi wala. Ammakawami, kaina yokomi todubumi tatoumi, kaina gala? Ki, bogwa kunikolaisi Keriso Yesu isividulaimi? Kidamwa gala, bogwa lokukwapusisi wala. 6 E ulo pikwaku bogwa kukwatetasi yakamaisi gala lakakapusisi paila wakola makwaina. 7 Kanigadasi baisa Yaubada kidamwa gala bukumitugagasi. Ka, uula gala wala magimasi mwada bakavitulokisi kidamwa bogwa lakapeulasi. Magimasi wala bukumitukwaibwailasi, kalubikoya kala gigisa yakamaisi bogwa lakamamasi. 8 Paila gala gagabila bakayogagaisi Yaubada la biga kwekamokwita, mitaga bakapilasaisi makwaina wala. 9 Imwamwasila ninamaisi avai tuta yakamaisi kamamasi mitaga yokomi kupapeulasi. E mapaila kanigadasi paila yokomi, kidamwa mi bubunela bwainawokuva wala. 10 Baisa uula agini makawala tutala asikaduwonaku metoya baisa yokomi. Paila magigu avai tuta bawokaiami gala goli bavitouula bakominimanaimi metoya ogu kwaraiwaga. Paila Guyau isakaigu ulo karaiwaga, gala mwada bakodidaimimi mitaga kidamwa bakatupewolaimi.

11 E segwaia, tuta baisa bitataloisi ke? Bukupwaitukulasi kidamwa mi bubunela bwainawokuva; bukunakaigalaisi ulo katuloluta; bukutagwalasi taitala baisa taitala e bukuvakotaimi taitala taitala. E Yaubada Toliyebwaili deli Tolivakota bisikailimi.

12 Bukuvakatusi taitala baisa taitala.

Komwaidosi Yaubada la tomota iwitalaisi si biga bobwailila baisa yokomi.

13 La mitakwai Guyau Yesu Keriso, la yebwaili Yaubada, e kalubaila metoya baisa Baloma Tobumaboma, bisikailimi komwaidomi.

a 1:1 Kugisi makasana Biga Kala Katumiki.

b 1:1 Matauna Paulo sola eititavinasi eipilasi Paulo ola wotetila (kugisi VA 19.22; Pl 2.19-22).

* 1:1 1.1 VA 18.1

* 1:8 1.8 1 Kr 15.32

c 1:10 kabosilagi Mimilisi buki pilabubogwa iginisi “kaliga”.

d 1:14 Yam makwaina Yaubada deli Keriso biyakali komwaidosi mina watanawa.

e 1:16 Wa tuta matutona Paulo eikau si semakavi mina Korinita mwada bisaiki kasi pilasi totapwaroru mina Yerusalem otutala molusaula. Kugisi 1 Kr 16.1.

* 1:16 1.16 VA 19.21

f 1:19 Matauna taitala Paulo sola deli kala topilasi (kugisi VA 15.22—18.25).

* 1:19 1.19 VA 18.5

g 1:20 Mabigana obonasi mina Iberu e kala kivila, “Mokwitala!”

h 2:3 Yatala leta eiginibogwi mitaga kaina bogwa eitamwau; mitaga mimilisi idokaisi kesala kaina goli yamwaidona isisu olumoulela miyana 2 Korinita, makatupona uula 10 bila 13. (Kugisi tuvaila 2 Kr 2.9; 7.8,12).

i 2:11 Matauna mitugaga komwaidona kala tokwaraiwaga. Maigana kala kivila “Tosilaboda”.

* 2:12 2.12-13 VA 20.1

j 2:13 Matauna taitala Paulo sola deli kala topilasi (kugisi Gl 2.1-3).

k 2:14 Kidamwa mina Roum bitomgwagasi okabilia, igau oluvi bivadadelisi omitasi tomota ovilouveka e matausina mina mamama bililoulasi deli bivigaki kabogigisa, mwada tomota biyakawolaisi totomgwaga.

l 2:15 Wa tuta matutona bilulasi bigabwaisi mauna, mina Yudia bigabwaisi pwatigela kai bivigaki maiina simasimina.

* 3:3 3.3 Sun 24.12; Yer 31.33; Isi 11.19; 36.26

m 3:6 Yaubada eikabutu deli la tomota metoya Mosese ola Karaiwaga Mitaga kabutuvau baisa Yesu Keriso ikasau kabutubogwa; kugisi 1 Kr 11.25.

* 3:6 3.6 Yer 31.31

* 3:7 3.7 Sun 34.29

* 3:13 3.13 Sun 34.33

n 3:14 Mina Yudia si Buki Pilabumaboma, yakidasi tadokaisi mapilana Kabutubogwa.

* 3:16 3.16 Sun 34.34

o 4:4 Matauna Setani (kugisi 2 Kr 2.11).

* 4:6 4.6 Vit 1.3

* 4:13 4.13 Sam 116.10

* 5:10 5.10 Rm 14.10

p 5:14 Matauwena Keriso.

q 5:16 Igau gala bibokulaisi Keriso.

* 6:2 6.2 Ais 49.8

* 6:5 6.5 VA 16.23

r 6:14 Kugisi 1 Kr 5.9 kala katumiki paila 2 Kr 6.14—7.1.

* 6:16 6.16 Tol 26.12; Isi 37.27; 1 Kr 3.16; 6.19

* 6:17 6.17 Ais 52.11

* 6:18 6.18 2 Sml 7.14; 1 Lil 17.13; Ais 43.6; Yer 31.9

s 7:2 Nanamsa makwaina eisaitaula metoya onanamsela 2 Kr 6.13.

t 7:4 bogwa lanikolaimi Gagabila bitagini, “bogwa ladubumaimi” kaina “tuta tuta la kamokwita baisa yokomi”.

* 7:5 7.5 2 Kr 2.13

u 7:8 Kugisi 2 Kr 2.3 deli kala katumiki.

v 7:12 Matauwena eikugwai mabudona eikominimanaisi deli Paulo metoya olopola ekalesia (kugisi 2 Kr 2.5-8).

w 7:12 Matauna eiboda mwau kaina Paulo kainaga taitala kala topilasi.

x 8:1 Kugisi 2 Kr 1.16.

* 8:1 8.1-4 Rm 15.26

* 8:15 8.15 Sun 16.18

* 8:21 8.21 Big 3.4

y 9:2 Matausina eisikailasi Paulo wa tuta matutona eigini miyana leta.

z 9:2 Matausina Paulo eiginigini miyana si leta, matausiwena mina Korinita.

a 9:3 Taitala matausina Taito (kugisi 2 Kr 8.16-17), mitaga Paulo gala wala eigini yagasi sala (kugisi 8.18,22).

* 9:9 9.9 Sam 112.9

* 9:10 9.10 Ais 55.10

b 9:15 Katumova metoya baisa Latula.

c 10:16 Mapilasina ituwoli boda ituwoli boda opilikwaibwaga, kaina mapilana Sipeini deli (kugisi Rm 15.23-38).

* 10:17 10.17 Yer 9.24

* 11:3 11.3 Vit 3.1-5,13

d 11:5 Matausina tokugwala ekalesia Paulo gala wala eidoki aposetolo tatousi (kugisi mailela 12-13).

e 11:8 Mabudosina toekalesia ituwoli valu ituwoli valu mapilana Masedonia.

* 11:9 11.9 Pl 4.15-18

* 11:23 11.23 VA 16.23

f 11:24 Mipuki saina mwaugaga ikalisau avai mipuki avai mipuki (kugisi Kak 25.3).

* 11:24 11.24 Kak 25.3

* 11:25 11.25 VA 16.22; 14.19

* 11:26 11.26 VA 9.23; 14.15

g 11:32 Matauna iguyoi pilatala valu Yudia opilibolimila yagala Nabateya. Mitaga wa tuta matutona itokwaraiwaga paila mapilana Damasiko olumoulela Siria opiliyavata.

* 11:32 11.32-33 VA 9.23-25

h 12:2 Paulo ikamituli kwaitala vavagi matauna titoulela eilumkoli.

i 12:2 Kugisi makasana Biga Kala Katumiki.

j 12:7 Gala wala tanikoli vavagi makwaina Paulo eibani owowola, kaina lewa kaina katoula kaina avaka. Tanikoli wala kwaitala vavagi mwau e yumyambwata Paulo ipapeuloki wala.

k 12:11 Kugisi 2 Kr 11.5 deli kala katumiki.

l 12:18 Kugisi 2 Kr 8.18,22.

* 13:1 13.1 Kak 17.6; 19.15

GALETIA

1

2

3

4

5

6

Paulo La Ginigini Baisa
MINA GALETIA

Kabovitouula

Bidubadu tomota gala mina Yudia ilagaisi Bulogala Bwaina paila Yesu, e deli si mwasawa idubumaisi. Mitaga mimilisi ininayuwasi avai bubunela ibudoki todubumi, kaina ibodi bikatumkulovaisi dubumi e bikabikuwolaisi Mosese la Karaiwaga. Paulo eilivala nanola mwada gala bibodi makawala. Paulo eikamituli kidamwa Yaubada bikabwailida paila wala tadubumaisi Keriso. Mitaga mimilisi tomota ititavinaisi mapilana mina Roum si valu olumoulela Esia, yagala Galetia, e mapilana isilibodaisi Paulo e ivitulokisi mina Galetia ibodi bikatumkulovaisi dubumi baisa Keriso, kidamwa tuvaila bikabikuwolaisi Mosese la Karaiwaga, mwada oluvi Yaubada bikabwaili matausina.

Mapaila Paulo eigini miyana Paulo la ginigini baisa mina Galetia, kidamwa bipilasi matausina availa availa eibokulaisi makwaina vituloki sasopa, kidamwa bikaimilivau matausina bidubumaisi e bibubunasi duwosisia wala.

Ikugwa Paulo ikamituli la aposetolo, ammakawala eibani kala naga. Ikamituli mimilakatila kidamwa ibani kala dou metoya baisa Yaubada, gala metoya baisa tomota, e deli kidamwa Yaubada inagi matauna bikamituli Bulogala Bwaina baisa matausina gala mina Yudia. Oluvi ikamituli ammakawala Yaubada bikabwaili tomota paila uula wala si dubumi. Okala vigimkovila miyana leta Paulo ivituloki kidamwa totapwaroru si bubunela uulela makwaina yebwaili avaka ikaloubusi metoya wa dubumi baisa Keriso.

Buki kala katumimisa

Kala vitouula 1.1-10

Paulo kala naga kala dou paila aposetolo 1.11—2.21

Bulogala Bwaina paila Yaubada la mitakwai 3.1—4.31

Avai bubunela bibudoki totaneku paila uula Keriso 5.1—6.10

Kala vigimkovila 6.11-18

1

1 Yeigu Paulo aposetolo.a Tomota gala idouwaigu mwada bamila aposetolo, e gala abani agu dou metoya oninasi tomota. Mitaga abani agu dou metoya baisa Yesu Keriso, deli Tamadasi Yaubada, matauna eitokowoi Yesu imovavau. E mapaila lagini miyana mi leta. 2 Komwaidosi sedaiasi baisa, e deli yeigu, kawitalaisi ma bigasi bobwailila baisa yokomi toekalesia mapilana Galetia.

3 Anigada baisa Yaubada Tamadasi deli Guyau Yesu Keriso kidamwa bimitukwaiyaimi e bitalaguva lupomi.

4 Keriso itugwali titoulela okaliga paila da mitugagasi kidamwa bitanekwaidasi metoya tuta baisa kala gaga, e makawala ikabikuwoli nanola Yaubada Tamadasi. 5 Baisa Yaubada kala yakaula gala biwokuva, bikanigaga wala. Emeni.

Bulogala Bwaina kwetinidesi wala

6 Wa! Iyowa lopogu sainela. Ammakawami? Tuta pikekita wala lokusalausi, e saina nanakwa kuligaimwaisi Yaubada, matauna eidouwaimi metoya ola mitakwai Keriso, e kuluvapelasiga kuiyosisi bulogala bwaina ituwoli! 7 Mitaga gala isisu avai bulogala bwaina ituwoli. Lalivala makawala paila mimilisi tomota itateyasi ninami e mwada bikatumapwaisi Bulogala Bwaina paila Keriso. 8 Kalubikoya availa yakamaisi e kaina goli anelosi metoya wa labuma, bikamituli bulogala bwaina ituwoli baisa yokomi, e gala makawala Bulogala Bwaina avaka kakamitulibogwi baisa yokomi - ka, ibodi matauna biboda kala kamwaga e bisuvi wa Eli. 9 Bogwa kalukibogwimi makawala, e tuta baisa yeigu alivilivau. Kidamwa availa bikamituli avai bulogala bwaina ituwoli baisa yokomi gala makawala makwaina avaka bogwa lokukwauwaisi ibodi matauna biboda kala kamwaga e bisuvi wa Eli.

10 E ammakawala baisa avaka lalilivala? Ki, kudokaisi yeigu anainevi ammakawala tomota bikavisaigusi? Gala goli! Yeigula magigu wala Yaubada bikavisaigu. Ammakawalaga? Ki, kudokaisi magigu tomota biyakawolaigusi? Ka, kidamwa magigu tomota wala biyakawolaigusi, e yeigu gala basisu towotetila paila Keriso.

Paulo ibani kala dou

11 E segwaia, sitana balivala baisa yokomi. Makwaina Bulogala Bwaina avaka akakamituli, gala metoya baisa tomota. 12 Gala akau vituloki metoya baisa avai tau deli gala goli availa ivitulokaigu. Mesinaku wala Yesu Keriso titoulela eikimitali baisa yeigu.

13 Bogwa kulagaisi ammakawala yeigu omitibogwa labububuna tutala akakabikaula baisa mina Yudia si tapwaroru. Lokulagaisi ammakawala lalamidadi Yaubada la ekalesia. Gala anokapisi matausina, mitaga asalau mwada bamtuli. * 14 Yeigu saina asalau ulo kabikaula baisa ma tapwarorusi mina Yudia, e tuta komwaidona yeigu goli atomgwaga salau odubasi kama tubwasi matubona, e yeigu wala aluluwai aiyosi kasi gulogula tubumaiasi. *

15 Mitaga Yaubada Tomitakwai inigibogwaigu igau inagu gala iunaigu, e idouwaigu kidamwa bawotitali matauna. * 16 Mapaila Yaubada inagi biyomitali Latula baisa yeigu kidamwa bakamituli Bulogala Bwaina paila matauna baisa matausina gala mina Yudia. E tuta matutona goli gala awokaia avai totapwaroru mwada biteya nanogu. 17 E gala alokaia mapilana Yerusalem mwada bagisi aposetolo tobubogwa. Kaimapula wala asaitaula ala Arebia e oluvi akaimilavau ama Damasiko. 18 E igau taitu kwaitolu eiwokuva e alokaia Yerusalem kidamwa matauna Pita bilukwaigu mimilisi vavagi, e deli lakasisu kwaiyu wiki wala. * 19 E gala goli abodi avai aposetolo tuvaila, mesinaku wala Yemesa, matauna Guyau bodala.b

20 Baisa ulo ginigini bogwa lakamokwita. Yaubada omatala, gala alivala biga sopa.

21 Oluvi alokaia mimilisi valu oluwalaisi mapilasina Siria deli Silisia. 22 Mitaga tuta komwaidona toekalesia mapilana Yudia gala eibodaigusi avai tuta. 23 Inikolaisi wala avaka mimilisi ililivalasi, kawasi, “Matauwena omitibogwa ilamidadaimasi, ka, tuta baisa ikikamituli bigala tapwaroru, makwaiwena omitibogwa mwada bikodidaimi.” 24 E mapaila iyakawolaisi Yaubada paila uula yeigu.

2

Paulo deli aposetolo ituwoli

1 Bogwa leiwokuva taitu kweluwotala kwaivasic oluvi akaimilavau Yerusalem kamataiyu Banaba.d Tuvaila avakouli Taitoe e matauna deli kalosi. * 2 Alokaia makawala paila uula Yaubada eiviyelu nanogu kidamwa ibodaigu bala. Matausina tokugwala tapwaroru deli yeigu titoulemasi kasigugulasi, e akatumiki baisa matausina Bulogala Bwaina makwaina avaka lakamituli baisa matausina gala mina Yudia. Paila gala magigu ulo wotetila omitibogwa e lagaila bidokaisi gala isim uula. 3 Kalubikoya kalogu Taito guma Girisi, gala wala ikaraiwagasi mwada bibobwaisi matauna. 4 Mitaga mokwita wala mimilisi tomota magisi mwada bibobwaisi matauna. Matausina eivitokaisi semaiasi e isepitukwaisi deli yakamaisi. Paila matausina leivakiumsi eisuvisi baisa yakamaisi, mwada biwayausasi bigisaimasi ammakawala lakatanekwaimasi metoya osi Karaiwaga mina Yudia paila uula ma vasosusi deli Keriso. Matausina goli ninasi mwada bikatupipaimasi. 5 Gala goli kakabikaulasi baisa matausina, gala kwaitala momwa. Paila magimasi bakayamataisi Bulogala Bwaina kala duwosisia paila wala yokomi.

6 E matausina kasi gigisa tokugwala tapwaroru gala ilukwaigusi avai vavagi kwaivau. (Ka, tauwau, kawagu, “Kasi gigisa tokugwa.” Mitaga gala avaka baisa yeigu. Kaina matausina tokugwa kaina gala. Paila Yaubada gala binagaida metoya okada gigisa.) E kawagu, gala ilukwaigusi avai vavagi kwaivau. * 7 Mitaga igisaisi kidamwa Yaubada isakaigu ulo wotetila kidamwa bakamituli Bulogala Bwaina baisa matausina gala mina Yudia, makawala wala leisaiki Pita la wotetila kidamwa bikamituli Bulogala Bwaina baisa mina Yudia. 8 Paila Yaubada metoya ola peula ivigakaigu kidamwa bamila aposetolo baisa matausina gala mina Yudia, e Pita makawala goli Yaubada ivigaki kidamwa bimila aposetolo baisa mina Yudia. 9 Matausina Yemesa,f Pita, Yoni,g kasi gigisa tokugwala tapwaroru. E ivitusaisi kidamwa Yaubada eisakaigu baisa ulo wotetila ituwoli wala titoulegu. E mapaila matausina ikimapwaisi yamama sogu Banaba. E komwaidomasi katagwalasi kidamwa yeigu deli segwaia bakawotetilasi baisa matausina gala mina Yudia, e matausina kasitaitolu biwotetilasi baisa mina Yudia. 10 Mesinaku wala inigadaimasi kidamwa bakaluluwaisi tonamakavah osi boda mabudona. E ka, vavagi makwaina bogwa lasalau mwada bavagi makawala.

Paulo ibuyoyu Pita mapilana Anitioki

11 Mitaga tuta matutona Pita imakaia Anitioki, yeigu asilibodi matauna omitasi tomota tobobawa. Paila akateta mimilakatila kidamwa bogwa leisula. 12 Ikugwa Pita leikamkwamsi deli sedaiasi gala mina Yudia. E Yemesa eiwitali mimilisi tomota bilokaiasi Pita. Bogwa leibodaisi matauna, e oluvi Pita ininayuwa e gala itagwala paila bikamsi deli matausina gala mina Yudia. Uula wala kala kokola paila matausina availa availa magisi bibobwaisi matausina sedaiasi gala mina Yudia. 13 E sedaiasi mina Yudia tokukokola e ibokulaisi Pita. E ka, Banaba goli ibokuli matausina tokukokola. 14 E tuta matutona agisi gala ililoulasi duwosisia ikididogaisi uvagila duwosisia Bulogala Bwaina, e yeigu aluluki Pita omitasi komwaidosi, kawagu, “Ka, yoku guma Yudia. Mitaga omitibogwa kubububuna makawala yoku gala guma Yudia. E ammakawalaga yoku nanom mwada bukukwaraiwogi matausina sedaiasi gala mina Yudia kidamwa bibubunasi makawala mina Yudia?”

Katumova uulela dubumi wala

15 E mokwita wala yakamaisi kakaloubusisi toulemasi Yudia. Gala goli availa bidokaimasi gala mina Yudia mina mitugaga. 16 Mitaga yakidasi totapwaroru tanikolaisi Yaubada bikabwaili tomota paila uula la dubumi baisa Yesu Keriso, e gala avai tuta metoya ola kabikaula baisa mina Yudia si Karaiwaga.i E yakamaisi lakadubumaisi Keriso Yesu, kidamwa Yaubada bikabwailimasi metoya oma dubumaisi baisa Keriso, galaga metoya oma kabikaulasi baisa ma Karaiwagasi. Paila Yaubada gala bikabwaili availa kidamwa wala ikabikuwoli Karaiwaga makwaina. * 17 E mapaila lakavigikonaisi kidamwa Yaubada bikabwailimasi metoya okala vasosu Keriso. Mitaga kidamwa tuta baisa kakatetasi kidamwa yakamaisi mina mitugaga makawala goli yokomi gala mina Yudia, e ammakawala baisa? Ki, kaina Keriso bogwa eiwotitali uvagila mitugaga? Wa, gala goli makawala. 18 Kidamwa tuta baisa avitouula bakaliivau makwaina Karaiwaga avaka bogwa lakodidaimi baisa bikibuboti kidamwa yeigu akoulovi ma Karaiwagasi. 19 Mitaga Karaiwaga makwaina eikatumataigu. Yeigu bogwa lakaliga paila Karaiwaga makwaina, kidamwa bamovavau paila wala Yaubada. Ka, eikatumataigusi deli Keriso ola korosi, 20 e mapaila gala tuvaila yeigu amwamova, mitaga Keriso imwamova olumoulegu. E tuta baisa amwamova paila uula adubumi Yaubada Latula, matauna eiyebwailigu e itugwali la momova okaliga paila yeigu. 21 E yeigu gala akoulovi Yaubada la mitakwai. Kidamwa Yaubada bikabwaili availa paila uula ikabikuwoli Karaiwaga makwaina, baisa bikibuboti kidamwa Keriso ikaligimakava wala.

3

Mina Yudia si Karaiwaga, kaina dubumi?

1 Yokomi mina Galetia toninagowa,j kadai! Availa eiutu mi sopa metoya ola meguva? Otaigami goli lokuligimlilaisi la kaliga Yesu Keriso wa korosi. 2 Bukulukwaigusi kwaitala wala vavagi. Ammakawala lokukwauwaisi Yaubada la Baloma Tobumaboma? Kaina metoya omi kabikaula baisa mina Yudia si Karaiwaga. Kaina uulela lokulagaisi e lokudubumaisi Bulogala Bwaina? 3 Saina wala toninagowa yokomi. Lokuvitouulasi metoya baisa Yaubada la Baloma Tobumaboma. Ki, magimi tuta baisa bukuvinakwaisi metoya omi peula titoulemi? 4 Ki, komwaidona avaka lokuvagaisi omi tapwaroru gala wala ipilasaimi? Wa, adoki kaina lokubanaisi sitana pilasi kadai? 5 Avai tuta Yaubada bisakaimi Baloma Tobumaboma deli bivagi vavagi siligaga oluwalaimi, ki, ammakawala? Kaina ivagi paila uula kukwabikuwolaisi mina Yudia si Karaiwaga, kaina paila uula lokulagaisi e lokudubumaisi Bulogala Bwaina?

6 Baisa makawala Buki Pilabumaboma kala ginigini isisu paila Eberaam, “Idubumi Yaubada, e mapaila Yaubada ikabwaili matauna, paila uula la dubumi.” * 7 Ibodaimi bukukwatetasi baisa, kidamwa availa availa idubumaisi Yaubada, matausina goli dalela Eberaamk tatousi. * 8 Buki Pilabumaboma ivitububoti kidamwa Yaubada bikabwaili tomota matausina gala mina Yudia metoya osi dubumi wala. E mapaila Buki Pilabumaboma eikamitulibogwi Bulogala Bwaina baisa Eberaam, “Yaubada bimitukwaii komwaidosi mina watanawa metoya baisa yoku.” * 9 E Eberaam idubumi e mapaila Yaubada ikabwaili matauna. E makawala Yaubada ikabwaili komwaidosi availa availa idubumaisi goli.

10 Availa availa isalausi kabikaula baisa mina Yudia si Karaiwaga bogwa bibodaisi kasi kamwaga. Paila Buki Pilabumaboma kala ginigini isisu, “Availa availa matausina gala ikabikuwolaisi komwaidona avaka iginisi bukila Karaiwaga, e matausina wala bogwa bibodaisi kasi kamwaga metoya baisa Yaubada.” * 11 Makwaina bitagisimlilaisi kidamwa Yaubada gala bikabwaili availa metoya ola kabikaula baisa mina Yudia si Karaiwaga. Paila Buki Pilabumaboma kala ginigini isisu, “Availa Yaubada bikabwaili paila uula la dubumi, matauwena bimova goli.”l* 12 Mitaga Karaiwaga makwaina uulela gala wala dubumi. Ilagoli makawala Buki Pilabumaboma kala ginigini isisu, “Availa bivagi komwaidona Karaiwaga makwaina, matauna goli bimova.” *

13 Mitaga Keriso itanekwaidasi gala bitabodaisi kada kamwagasi metoya makwaina Karaiwaga, e titoulela ikeula makwaina kamwaga paila wala yakidasi. Paila Buki Pilabumaboma kala ginigini isisu, kawala, “Availa bikanekukwa metoya wa kai, matauna biboda kala kamwaga metoya baisa Yaubada.” * 14 Keriso itanekwaidasi makawala kidamwa Yaubada bikabwaili matausina gala mina Yudia, makawala eikatotila baisa Eberaam, paila uula Keriso Yesu. E mapaila yakidasi todubumi bitakauwaisi Baloma Tobumaboma makawala Yaubada eikatotila.

Karaiwaga deli Yaubada la kabutu

15 Segwaia, magigu bavisaikoli Yaubada la biga katotila baisa yakidasi. Kidamwa todabala bikabutu tomota paila avaka, bogwa eiluvaki kasi puwaya matausina. E gala availa gagabila bikoulovi makwaina kaina bikatumkulovi avaka baisa makwaina. 16 E Yaubada ikabutu Eberaam deli taitala dalela. Mabigana “dalela” gala bikibuboti bidubadu tomota, mitaga ikibuboti mokwita taitinidesi wala tomota, matauna yagala Keriso. * 17 E avaka baisa lalivala? Ka, Yaubada ikabutu Eberaam e ikatotila bivigimkulovi wala. Yaubada ikabutubogwa, oluviga mina Yudia si Karaiwaga, igau tutala kwelakatuvasi kweluwotolu taitu eiwokuva.m Gala gagabila Karaiwaga makwaina bikodidaimi avaka Yaubada ikabutubogwa kaina bisipuloki avaka Yaubada ikatotila, paila Yaubada iluvaki kasi puwaya e bikanigaga. * 18 Kidamwa Yaubada la semakavi uulela mina Yudia si Karaiwaga, bogwa Yaubada biligaiwa la biga katotila. Ilagoli Yaubada isemakavi baisa Eberaam paila uula wala eiluvaki puwaya. *

19 Avaka paila Yaubada isaiki Karaiwaga makwaina? Isaiki Karaiwaga makwaina kidamwa bitakateta avakaga mitugaga, e magila bikanigaga igau tutala Keriso, matauwena Eberaam dalela, bikaloubusi. Paila Yaubada eilivala la biga katotila baisa matauna. Yaubada isaiki tomota Karaiwaga makwaina metoya baisa anelosin e deli taitala tomotao itotu oluwala kidamwa matauna wodola Yaubada. 20 E gagabila bitaligaimwaisi matauna wodola Yaubada kidamwa taitala wala magila bilivala paila titoulela. E baisa tuta Yaubada ilivala metoya baisa titoulela.

Avaka uula Karaiwaga makwaina isisu

21 Ki, kaina Karaiwaga makwaina ikatudidaimi Yaubada la biga katotila? Gala, gala igagabila. Ka, kidamwa mina watanawa gagabila bimovasi metoya avai karaiwaga, gagabila Yaubada bikabwaili tomota paila uula ikabikuwolaisi karaiwaga makwaina. 22 Mitaga Buki Pilabumaboma kala giniginip isisu kidamwa mitugaga la peula ikaraiwogi komwaidona valu watanawa. Mapaila Yaubada ikatotila bikabwaili wala matausina availa availa idubumaisi Yesu Keriso. E mauula matausina todubumi wala ikauwaisi semakavi makwaina.

23 Igau gala bivitouula kala kweluva dubumi, mina Yudia si Karaiwaga ikatupipaidasi igau tutala Yaubada bikimitali makwaina dubumi. 24 Mapaila Karaiwaga makwaina ikugwaiyaidasi bimila tovakeda paila yakidasi igau tutala Keriso bima e Yaubada bikabwailidasi paila uula dubumi. 25 Tuta baisa dubumi kala kweluva bogwa leima, e mapaila makwaina tovakeda, baisa mina Yudia si Karaiwaga, gala tuvaila bikugwaiyaidasi.

26 Paila yokomi komwaidomi Yaubada litula, metoya ola vasosu Keriso Yesu, e uulela mi dubumi. 27 Paila omi bapitaiso lokuvasosusi deli Keriso, e kaina bitalivala lokusikamsi komwaidona la bubunela Keriso titoulela. 28 Mapaila gala avaka kala tuwoli mina Yudia deli matausina gala mina Yudia, tokwatupipi deli totaneku, tauwau deli vivila. Paila ka, komwaidomi budutinidesi wala metoya ola vasosu Keriso Yesu. 29 Kidamwa yokomi Keriso la tomota, e yokomi Eberaam dalela,q e bogwa bukukwauwaisi avaka Yaubada eikatotila. *

4

1 Ka, basaitaula. Kaina taitala tau biyosi kala bigukeya avai tuta tuwala bikaliga. Mitaga igau molitomoya isisu tomomova, ibodi molagwadi bivigaki titoulela la touwata tuwala, ilagoli igau tuta bima biyosi komwaidona guguwala tuwala. 2 Paila tutala tuwala isisu, matauna ikikaraiwogi bodala avaka avaka bivagi, igau tuta matutona tuwala bikaliga. 3 Makawala goli yakidasi. Igau gala tabubunasir makawala Yaubada nanola, valu watanawa kidikedalas eikatupipaidasi. 4 Mitaga tuta matutona Yaubada einagi, iwitali Latula gudikesa. Inala tatoula eiuni matauna, e ikabikuwoli mina Yudia si Karaiwaga, 5 kidamwa igau bitanekwaimasi yakamaisi tokwabikaula Karaiwaga, nanola mwada yakamaisi litula Yaubada. *

6 Yaubada magila bikibuboti kidamwa yokomi litula, mapaila iwitali Latula Bilomala bisuvi oninadaisi, e Baloma ikawota idou, kawala, “Tamagu, Tamagʹo!” 7 Mapaila ka, yoku gala badokaim towotetila. Mitaga yoku Yaubada latula. Ka, yoku latula, e mapaila Yaubada bisakaim komwaidona avaka isisii paila litula.

Paulo la nokubukubu paila mina Galetia

8 Tuta omitibogwa yokomi gala kunikolaisi Yaubada, e tuta matutona baloma wala eikaraiwogaimi. E matausina balomawokuva wala e gala yaubada matausina. 9 Mitaga tuta baisa bogwa lokunikolaisi Yaubada - kaina balivala Yaubada inikolaimi. Ki, ammakawamiga bukutovilakaisi matausina baloma mina mamama gala avaka bipilasaimi. Avakaga uula magimi bukukwaimilavausi mwada bivigakaimi si towotetila tuvaila? 10 Yokomi okukikilaisi sainela avai yam, deli avai tubukona, avai kweluva, deli avai taitu. 11 E yeigu akukolaimi. Ki, kudokaisi komwaidona ulo wotetila paila yokomi mwada bivigaki gala wala isim dimlela ke?

12 Segwaia anigadaimi bukuvigakaimi makawala goli yeigu. Paila yeigu goli makawala yokomi. Gala lokuvagaisi avai vavagi gaga baisa yeigu. 13 Bukululuwaisi avaka uula Bulogala Bwaina lakamitulibogwi baisa yokomi. Uula goli yeigu akatoula.t 14 Kalubikoya wowogu kala mama saina eiyomwauwaimi, gala kukwaluwouwaigusi e gala kupakaigusi. Mitaga lokubodaigusi makawala bukubodaisi Yaubada la anelosi kaina makawala bukubodaisi Keriso Yesu goli. 15 E saina lokumwasawasi, kadai! Avaka eivitoulai lagaila ke? Ka, gagabila bakamituli avaka ninami omitibogwa. Gala bukuyusaisi avaka metoya baisa yeigu. Kidamwa magigu makawala, bogwa bukukiuyasi mitami e bukusakaigusi makwaisina, kidamwaga gagabila. 16 Kaina baisa tuta bogwa lavigakaigu kami tilaula, paila uula akamokwita wala baisa yokomi, ke?

17 Mimilisi tomotau omi valu saina magisi yokomi mitaga ninasi uulela gala bwaina. Magisi wala bitavileiyaidasi, mwada goli yokomi deli matausina bukukwalubailasi. 18 E ka, ibodi goli tomota bikalubailasi deli yokomi tuta tuta wala. Mitaga ibodi sainela kalubaila makwaina bisim uula kala bwaina. E baisa goli bitadoki kalubailatoula tuta komwaidona, avai tuta leitasisuaisi deli, e tuvaila avai tuta yeigu gala asikailimi. 19 Yokomi makawala litugwa saina mina mbwailigu goli. Omitibogwa agu lumkola paila yokomi makawala natana navalulu igau tutala bigigadi mwada bitapoi yamala. E lagaila tuvaila agu lumkola makawala paila yokomi igau tutala lokukulaisi makawala Keriso la bubunela komwaidona. 20 Saina magigu basikailimi tuta baisa, kidamwa balivala ituwoli biga baisa yokomi, gala makawala mabigasina avaka lakaibigibogwi. Ka, saina ikaikai nanogu paila yokomi.

Minasina Ega deli Sera makawala bigavisaiki

21 Sitana balivala baisa availa availa yokomi mwada bukukwabikuwolaisi mina Yudia si Karaiwaga. Bogwa lokulagaisi bigala Karaiwaga makwaina, ke? 22 Paila bigala isisu kidamwa Eberaam iuni taiyu litula. E guditala inala nakatupipi,v deli gudiyuwela inala gala nakatupipi.w* 23 E magudina nakatupipi latula ikaloubusi wala makawala tomota si kidakeda. Mitaga magudina gala nakatupipi latula ikaloubusi paila uula Yaubada la biga katotila. 24 Kaina vavagi makwaina bitadoki bigavisaiki. Minasina nayu vivila makawala kwaiyu kabutu. E natana, minana Ega, litula minana komwaidosi tokwatupipi. E ka, minana makawala Yaubada la kabutubogwa, avaka ikabutu mina Isireli mapilana Koya Sinai. 25 Mapaila Ega makawala Koya Sinai mapilana Arebia, e minanax ivisaikoli ma valusi mapilana Yerusalem. Paila tuta baisa isim kala katupipi mapilana deli kasi katupipiy komwaidosi tomotala. 26 Mitaga mapilana Yerusalem ituwoli walakaiwa, labuma goli, gala isim kala katupipi. E yakidasi goli tomotala mapilawena. 27 Ka, Buki Pilabumaboma kala ginigini isisu,

“Veve! Bukumwasawasi yokomi nakaliga.

Yokomi gala kuunaisi litumia,

bukudousi deli bukuwakulasi paila mi mwasawa. *

Paila minana availa la mwala eipaiki igau biuni litula bidubadu,

kasi bawa bikalisau litula minana eisigaga deli la mwala.”

28 Ka segwaia, yokomi Yaubada litula paila uula Yaubada la biga katotila, makawala goli tomoyabogwa Aisake. 29 Omitibogwa magudina eikaloubusi makawala tomota si kidakedaz ilamidadi bodala, magudiwena bodala eikaloubusi paila uula Yaubada Bilomala.a E makawala goli lagaila. * 30 E ammakawala Buki Pilabumaboma kala ginigini isisu? Kawala, “Kuligaiwaisi minana nakatupipi deli latula bilosi. Paila nakatupipi latula gala wala bikau kala vilavila tumasi bigukeyala, mitaga magudina goli gala nakatupipi latula bikau komwaidona kaikeyala tumasi.” * 31 E mapaila segwaia, gala goli yakidasi litula minana nakatupipi. Mitaga yakidasi minana gala nakatupipi litula.

5

Ibodi gala availa bikatupipaimi

1 Yakidasi totaneku wala. Paila Keriso itanekwaidasi. E mapaila bukutokaiasi bwaina makawala totaneku, e galaga bukutagwalasi availa bikatupipaimi tuvaila.

2 Ka, yeigu Paulo alukwaimi baisa. Kidamwa bukubobusi,b baisa bikibuboti kidamwa Keriso gala avaka baisa yokomi. 3 Magigu balivilavau saina minimani baisa availa magila bibobu. Bogwa bibodi matauna bikabikuwoli komwaidona mina Yudia si Karaiwaga. 4 Mapaila availa availa yokomi kuvigikonaisi kidamwa Yaubada bikabwailimi paila uula kukwabikuwolaisi Karaiwaga makwaina - ka, yokomi bogwa lokukwapitunaimi metoya baisa Keriso. Tuta baisa kusikaduwonakusi metoya ola mitakwai Yaubada. 5 E yakamaisi goli kapikwakwaisi kidamwa Yaubada bikabwailimasi. E katulotulasi paila wala baisa, paila kapikwakwaisi Yaubada bivagi makawala metoya Bilomala ola peula, paila uula yakamaisi todubumi wala. 6 Paila ka! Kidamwa bogwa tavasosu deli Keriso Yesu gala goli avaka kidamwa yakidasi tobobobu kaina gala tobobobu. Baisa wala bipeula, kidamwa yakidasi todubumi e mauula toyebwaili.

7 Omitibogwa kuvigibauwaisi! Lokukwabikaulasi tapwaroru uvagila kwekamokwita. Ki, availaga eisilibodaimi? Ammakawala eiteya ninami? 8 Baisa gala wala Yaubada eivagi, paila matauna ididouwaimi. 9 Makawala eilivalasi bigivakala, kawala, “Bitakenevigoli yisic sita pikekita wala deli pwarawa okaboma, e baisa bisapila bivigaki beredi.” * 10 Mitaga agu lumkola gala wala aninayuwa paila yokomi. Paila bogwa tavasosusi deli Guyau, e mauula ivitobu nanogu kidamwa yokomi gala bukukwauwaisi avai nanamsa ituwoli. Deli anikoli Yaubada bimipuki matauna availa ivakapusiaimi, availaga goli matauna.

11 Mitaga ammakawagu segwaia? Kidamwa yeigu akakamituli ibodaimi bukubobusi, avaka uula aboda agu lamadada? Deli kidamwa lakamituli makawala paila bobu, ammakawala ulo kamituli paila Keriso la korosi? Kamatula makwaiwena gala bivakapusii availa, kadai? 12 Saina magigu sainela matausina availa availa eivakapusiaimi bisaitaulasi e bikapitunaisi titoulesi metoya baisa yokomi.

13 Mitaga yokomi segwaia, ka, Yaubada eidouwaimi kidamwa bitanekwaimi. Ka, gala bibodi bukutagwalasi kami taneku bisipuvauwaimi, kidamwa uwomi uvagila bikaraiwogaimi. Kaimapula wala bukuwotetilasi taitala baisa taitala mauula mi yebwaili. 14 Paila Karaiwaga komwaidona kala vidabala kwaitala wala karaiwaga, baisa kawala, “Bukuyebwaili som makawala kuyebwailim titoulem.” * 15 Mitaga kidamwa bukububunasi makawala mauna nagigasisi, e kugadaisi kuyogagaisi semia taitala baisa taitala - kuyamataimi kaina goli bukumtulaimi taitala baisa taitala.

Kaina Baloma Tobumaboma, kaina goli bubunela valu watanawa

16 Ka, baisa balukwaimi. Ibodi Baloma Tobumaboma bivakadaimi e gala goli bubunela valu watanawad bikau ninami. 17 Paila avaka bubunela valu watanawa magila, baisa gala ibodi avaka Baloma Tobumaboma magila. E avaka Baloma Tobumaboma magila, baisa gala ibodi avaka bubunela valu watanawa magila. Mapaila makwaisina vavagi kwaiyu isevataisi, e mauula gala gagabila bukuvagaisi avaka mwada bukuvagaisi. * 18 Kidamwa Baloma Tobumaboma ivakadaimi, gala wala ibodaimi bukukwabikuwolaisi makwaina Karaiwaga.

19 Paila bubunela valu watanawa uvagila saina mimilakatila, e ka, baisa makawala - kaiulatila, kaikapugula, deli avai bubunela gegedu toyo kabommosila tuvaila. 20 Tapwaroru baisa tokolu, bogau deli mlukwausa. Tuvaila sevatai, yowai, pogi, gibuluwa, deli kayapila. Tuvaila, tomota komwaidosi ikovisisi boda ituwoli ituwoli, 21 imitikewakewasi, imomomsi sopi kaipeula, iyoulovekasi e tuvaila ivagaisi mimilisi vavagi makawala makwaisina. Paila tokinabogwa e makawala lagaila akatululutaimi, kidamwa availa availa iuvagaisi vavagi makwaisina gala goli bikauwaisi Karaiwogala Yaubada.e

22 Mitaga Baloma Tobumaboma uwala yebwaili, mwasawa, talaguva lula, peuloki, mitakwai, bubunela bwaina, madagi, 23 nona watanawa, nona manum. Gala goli avai karaiwaga isisu bisilibodi vavagi makwaisina. 24 E matausina Keriso Yesu la tomota bogwa leikatumataisi bubunela valu watanawa deli goli komwaidona kala lumkola gegedu deli avaka ititaki nona. 25 Baloma Tobumaboma uulela da momovasi. E ibodi matauna bivakadaidasi. 26 Mapaila gala bibodi bitakamnomwanasi taitala baisa taitala, kaina bitakatumwalaidasi taitala baisa taitala, kaina bitapugipogisi taitala baisa taitala.

6

Bukupilasaisi matausina eibodaisi mwau

1 Ka, segwaia, kaina bukubanaisi availa tutala ivagi avai sula. E kidamwa availa availa yokomi Baloma Tobumaboma iviyelu ninami, ibodi matausina wala bikiduwosisiaisi matauna tosula. Mitaga ibodaimi bukuvagaisi kwaimanum wala. E deli goli bukuyamataimi titoulemi, kidamwa gala bukubodasi kami tamnabi tuvaila. 2 Mapaila bukupilasaisi availa availa matausina eibodasi mwau, kidamwa deli bukukeulasi wala, e baisa makawala bukukwabikuwolaisi la karaiwaga Keriso. 3 Kidamwa availa ikaiveka nanola, mitaga matauna gala wala avaka, e bogwa isipuloki titoulela. 4 Ibodi taitala taitala bininamsi ammakawala la bubunela paila titoulela. Kidamwaga la bubunela bwaina, gagabila bimwasawa paila baisa avaka leivagi, e gala goli bibodi bimitakavati kaina bikavisaki sola la bubunela. 5 Paila ibodi taitala taitala la koni titoulela wala bikeula.

6 Matauna iligalega bigala tapwaroru metoya baisa tovituloki, ibodi matauna bikamituli komwaidona avaka eilumkoli bwaina baisa la tovituloki.

7 Taga kusipulokaimi titoulemi. Gala availa bivigaki mwada Yaubada tonagowa. E mokwita wala tataiyau avaka tasapu. 8 Kidamwa bitasapu kubilela valu watanawa bubunela, metoya baisa bubunela makwaina bitakouguguli da tayoyuwa kaliga wala. Mitaga kidamwa bitasapu kubilela Baloma Tobumaboma, metoya baisa Baloma Tobumaboma bitakouguguli da tayoyuwa momova kwekanigaga. 9 Mapaila ibodaidasi bitamitakwaisi e gala bitakamagwesisi. Paila kidamwa gala bitasomatasi igau bima kweluvala tayoyuwa. 10 Mapaila avai tuta bitabanaisi tuta bwaina ibodaidasi bitamitakwaisi taitala baisa taitala. E kala siligaga bitavagaisi makawala baisa matausina sedaiasi todubumi.

Paulo ibuyoyu e italoi

11 E kugisaisi avaka kala kwaiveka baisa tuta laginiki yamagu titoulegu paila yokomi. 12 Matausina availa magisi mwada bikaraiwogaimi bukubobusi, e matausina goli magisi bikikayuwasi deli bikamnomwanasi paila uwosi migila. Ilagoli ikikaraiwogaimi makawala mwada gala bibanaisi kasi lamadada paila Keriso kala korosi. 13 Mitaga ka, matausina bogwa eibobusi gala goli ikikabikuwolaisi Karaiwaga makwaina. Magisi mwada yokomi bukubobusi kidamwa gagabila bikamnumonaimi yokomi availa availa bogwa lokutugwalaimi paila makwaina gulogula bobu. 14 Ilagoli yeigu bakamnomwana paila wala da Guyausi Yesu Keriso kala korosi. Paila valu watanawa itamwau paila yeigu e yeigu akaliga paila valu watanawa, e uula goli makaina kala korosi. 15 Kaina tabobu kaina gala tabobu, baisa gala wala avaka. Ka, baisa wala bipeula, kidamwa Yaubada bivigakaidasi bubulovau. 16 Availa availa ibubunasi baisa makawala ovalu watanawa, Yaubada binokapisi matausina e bitalaguva luposi. Yaubada bogwa bivagi makawala baisa matausina e baisa komwaidosi la tomota.

17 Baisa kala vigimkovila goli. Gala availa bisakaigu agu mwau tuvaila. Paila agu nebaf owowogu isisu, baisa ikibuboti kidamwa yeigu Yesu la tokwatupipi.

18 E segwaia! Guyau Yesu Keriso la mitakwai bisikailimi komwaidomi. Emeni.

a 1:1 Matauna isim kala karaiwaga bililivala deli biuvagi metoya ola karaiwaga matauna kala towitala; kugisi makasana Biga Kala Katumiki.

* 1:13 1.13 VA 8.3; 22.4-5; 26.9-11

* 1:14 1.14 VA 22.3

* 1:15 1.15-16 VA 9.3-6; 22.6-10; 26.13-18

* 1:18 1.18 VA 9.26-30

b 1:19 Matauna tokugwala ekalesia mapilana Yerusalem (kugisi VA 15.13).

c 2:1 Paulo eikalawa metoya taitu makwaina eidubumi Yesu.

d 2:1 Matauna taitala tobwakuli Keriso kasi tokugwa, eititavinasi deli Paulo ola titavina kwematala (kugisi VA 4.36; 13.1—15.39; Gl 2.1).

e 2:1 Matauna taitala Paulo sola deli kala topilasi.

* 2:1 2.1 VA 11.30; 15.2

* 2:6 2.6 Kak 10.17

f 2:9 Kugisi Gl 1.19 kala katumiki.

g 2:9 Taiyu Yesu la toligalega, deli aposetolo matausina.

h 2:10 Kugisi Rm 15.26; 1 Kr 16.1-4; 2 Kr 8.1-4; 9.1-5.

i 2:16 Mina Yudia si Buki Pilabumaboma; kaina tuvaila ikibuboti mapilasina pilalima okala vitouula.

* 2:16 2.16 Sam 143.2; Rm 3.20,22

j 3:1 Mina Galetia ibububunasi makawala toninagowa wala, gala makawala tomota isim nona migileu.

* 3:6 3.6 Vit 15.6; Rm 4.3

k 3:7 Yaubada einagi matauna Eberaam mauula idokaisi Eberaam dalela matausina goli Yaubada litula. Kugisi tuvaila mailela 29 deli kala katumiki.

* 3:7 3.7 Rm 4.16

* 3:8 3.8 Vit 12.3

* 3:10 3.10 Kak 27.26

l 3:11 Availa Yaubada bikabwaili paila uula la dubumi, matauwena bimova.Gagabila bitagini, “Availa Yaubada bikabwaili, matauwena bimova paila uula la dubumi.”

* 3:11 3.11 Aba 2.4

* 3:12 3.12 Tol 18.5

* 3:13 3.13 Kak 21.23

* 3:16 3.16 Vit 12.7

m 3:17 Ikugwa Yaubada eikabutu deli Eberaam e bila bikeiita tuta matutona eisaiki la Karaiwaga Kwailuwotala wa koya, tuta matutona kala wonaku eiboda kwelakatuvasi kweluwotolu taitu.

* 3:17 3.17 Sun 12.40

* 3:18 3.18 Rm 4.14

n 3:19 Mina Yudia kasi kukonebu anelosi eisisuaisi wa tuta matutona Yaubada eisaiki Karaiwaga makwaina koya Sinai.

o 3:19 Matauwena Mosese.

p 3:22 Kugisi Sam 14.3; Rm 3.9-18.

q 3:29 Paulo iluki mina Galetia kidamwa si dubumi baisa Yesu Keriso uulela matausina Eberaam dalela tatousi deli goli Yaubada litula matausina. Kugisi mailela 7 deli kala katumiki.

* 3:29 3.29 Rm 4.13

r 4:3 Tuta matutona gala tadubumaisi Keriso.

s 4:3 Paulo kaina ililivala paila mina watanawa availa availa gala inikolaisi Yaubada nanola metoya baisa Keriso. Matausina ibokulaisi kidikedala valu watanawa, makawala isisuaisi olumoulela kabokatupipi.

* 4:5 4.5-7 Rm 8.15-17

t 4:13 Gala tanikolaisi avai katoula, mitaga katoula makwaina eisilibodi liloula mauula Paulo eisigaga mapilana e ikamituli bulogala bwaina paila Keriso. Baisa uula ekalesia mapilana Galetia eivitouula.

u 4:17 Matausina eipakaisi la vituloki Paulo e mwada bisuninaisi tomota, paila eilukwaisi bibodi ikugwa bibobusi e oluvi gagabila bibokulaisi Keriso.

v 4:22 Minana Ega (kugisi Vit 16.15).

w 4:22 Minana Sera (kugisi Vit 21.2).

* 4:22 4.22 Vit 16.15; 21.2

x 4:25 Mapaila Ega makawala Koya Saiyoni mapilana Arebia, e minana: Mimilisi buki pilabubogwa iginisi, “Sinai isisu koya wala mapilana Arebia, e minana Ega”.

y 4:25 Mina Yudia kasi Karaiwaga eikatupipi komwaidosi.

* 4:27 4.27 Ais 54.1

z 4:29 Matauna Isimeili, Ega latula.

a 4:29 Matauna Aisake, Sera latula.

* 4:29 4.29 Vit 21.9

* 4:30 4.30 Vit 21.10

b 5:2 Ninasi mwada ibodi tobwakuli Keriso ikugwa bibobusi.

c 5:9 Kugisi makasana Biga Kala Katumiki.

* 5:9 5.9 1 Kr 5.6

* 5:14 5.14 Tol 19.18

d 5:16 Paulo sivabidubadu ikau mabigana mwada bikibuboti si bubunela matausina tomota availa availa gala inikolaisi Yaubada deli ililoulasi okedala mitugaga.

* 5:17 5.17 Rm 7.15-23

e 5:21 Kugisi makasana Biga Kala Katumiki.

f 6:17 Eiboda neba paila uula bidubadu lamadada ola wotetila aposetolo.

EPESO

1

2

3

4

5

6

Paulo La Ginigini Baisa
MINA EPESO

Kabovitouula

Miyana Paulo La Ginigini Baisa Mina Epeso bitabani kwaitala nanamsa kwaiveka paila “Yaubada nanola…Magila komwaidona avaka ibubuli walakaiwa watanawa bikouguguli bivigaki gulotala, e Keriso bividubali odabala magulona” (Ep 1.10). E tuvaila bitabani kwaitala nigada baisa Yaubada la tomota kidamwa bibubunasi makawala Yaubada nanola, kidamwa bimila budotala paila uula Yesu Keriso.

Okala vitouula miyana leta Paulo ilivala ammakawala Tamadasi Yaubada einagi la tomota deli iligaiwa si mitugaga itaneku matausina, paila uula Yesu Keriso, matauna Latula. Tuvaila Paulo ilivala ammakawala Yaubada eisemakavi Baloma Tobumaboma kidamwa bitanikolaisi Yaubada bogwa bisaiki komwaidona avaka eikatotila la tomota. Oluvi Paulo inigada kidamwa komwaidosi tokwalawa leta bibubunasi kidamwa si bubunela bipilasi mabudona Yaubada la tomota. Kawala, “Bukuyomamalusi bukusigagasi budotala makawala, paila mi bubunela manum wala bikatupewoli mabudona” (Ep 4.3).

Paulo ikau mimilisi bigavisaiki bivituloki ammakawala Yaubada la tomota bimila budotala metoya ola vasosu Keriso. Ilivala kidamwa ekalesia makawala woula e Keriso dabala. Kaina ekalesia makawala bwala e Keriso makawala lipumatala. Kaina ekalesia makawala vivila e Keriso la mwala minana.

Paulo ininamsi Yaubada la mitakwai metoya baisa Keriso e nanamsa makwaina saina ikau nanola, mapaila la biga saina kweminibwaita. Ilivala paila Keriso la yebwaili, la kaliga paila yakidasi, ammakawala eiligaiwa da mitugagasi deli imitukwaiyaidasi, e deli ammakawala Keriso la bubunela bwainawokuva bibudoki komwaidodasi. Kawala, “Ibodaimi bukububunasi makawala matausina tolumalama. Paila lumalama makwaina imai uwala komwaidona vavagi bwainigaga, deli mitukwaibwaila, e deli bigala mokwita” (Ep 5.8-9).

Buki kala katumimisa

Kala vitouula 1.1-2

Keriso deli ekalesia 1.3—3.21

Bubunela kwaivau metoya baisa Keriso ola vasosu 4.1—6.20

Kala vigimkovila 6.21-24

1

1 Yeigu Paulo aposetoloa paila Keriso Yesu, makawala nanola Yaubada.

E lagini miyana mi leta yokomi Yaubada la tomota mina Epeso,b yokomi goli availa availa tokimadagi uulela Yesu Keriso la vasosu. *

2 Ulo nigada baisa Yaubada Tamadasi deli Guyau Yesu Keriso kidamwa bimitukwaiyaimi e bitalaguva lupomi.

Yaubada imitukwaiyaidasi uula Keriso

3 Bitayakawolaisi Tamala da Guyausi Yesu Keriso, baisa Yaubada. Paila tasividulaisi Keriso e mauula Yaubada imitukwaiyaidasi isakaidasi komwaidona avaka bipilasi da tapwarorusi, baisa uvagila labuma goli. 4 Igau gala bikaloubusi valu watanawa, Yaubada inagaidasi paila titoulela, yakidasi goli eitasividulaisi Keriso, kidamwa bitasisuaisi omatala Yaubada yakidasi tobumaboma e gala avaka kada pakulasi.

Yaubada iyebwailidasi, 5 e mauula inigibogwi bivaulaidasi bivigakaidasi litula, paila uula Yesu Keriso. Paila Yaubada ibudoki nanola makawala. 6 Mapaila bitayakawolaisi Yaubada paila la mitakwai saina kwaimitabwaila. Bitayakaulasi paila matauna availa leisemakavi baisa yakidasi, matauwena Latula tombwailila. 7 E leitanekwaidasi Yaubada paila uula Keriso buyavila eibusi, e leiligaiwa da mitugagasi. Ka, kugisaisi la mitakwai kala kwaiveka * 8 leisakaidasi gala yomala goli.

Ka, Yaubada metoya ola kabitam deli la kateta 9 ivagi vavagi makwaina avaka leinigibogwi. Ka, ikimitali nanola baisa yakidasi, baisa goli omitibogwa vavagi kwekikium wala. Mitaga Yaubada magila bivigimkulovi vavagi makwaina metoya baisa matauna Keriso, e mapaila ikimitali omilakatila baisa yakidasi. 10 E Yaubada nanola baisa makawala. Magila komwaidona avaka ibubuli walakaiwa watanawa bikouguguli bivigaki gulotala, e Keriso bividubali odabala magulona. E bivagi baisa makawala okala tuta goli.

11 Avaka avaka Yaubada nanola inagi, iuvagi goli. E Yaubada nanola metoya wa tuta ikugwa bogwa leinagi kidamwa availa availa bivitouulasi bidubumaisi Keriso, Yaubada bivigaki titoulela la tomota. E baisa goli yakamaisi. Mapaila Yaubada inagaimasi paila titoulela, e uulela Keriso. 12 Mapaila yakamaisi tovitouulac pikwaku baisa Keriso ibodaimasi bakayakawolaisi Yaubada saina Towalakaiwa.

13 E yokomid tuvaila makawala, kadai? Paila Bulogala Bwaina leikatumovaimi. E tutala kulagaisi vitulokitoula makwaina, kudubumaisi Keriso, e Yaubada kibila yamala isisu baisa yokomi, baisa Baloma Tobumaboma leisakaimi makawala eikatotila. 14 E leisakaidasi matauna Baloma Tobumaboma kidamwa bitanikolaisi mokwita Yaubada bisemakavi komwaidona avaka mwada bisakaidasi, e bitanekwaidasi goli, yakidasi la tomota. Mapaila bitayakawolaisi matauna saina Towalakaiwa.

Paulo inigada

15 E yeigu lalagi ammakawala lokudubumaisi Guyau Yesu e lokuyebwailisi Yaubada la tomota komwaidosi. Mapaila baisa uula 16 gala bakapatu nokagutoki baisa Yaubada paila yokomi. Ogu tuta ninigada anigada paila yokomi. 17 Anigada baisa matauna la Yaubada da Guyausi Yesu Keriso, Tamadasi saina Towalakaiwa, kidamwa bisakaimi Baloma Tobumaboma. E Baloma Tobumaboma bisakaimi kabitam e bikimitali Yaubada bukugisimlilaisi e bukunikolaisi matauna. 18 E anigada kidamwa biulaim ninami bukugisaisi la lumalama. Paila matauna eidouwaimi mwada bisakaimi mi kabopikwaku, deli eikatotila bimitukwaii baisa yakidasi la tomota bidubadu vavagi bikalisuwoli veiguwa saina bwainigaga, 19 deli eikatupewolaidasi yakidasi todubumi metoya ola peula saina kwepeuligaga. E anigada kidamwa bukukwatetasi pikwaku makwaina deli la mitakwai deli la peula. E peula makwaina olumouledasi, baisa makawala peula makwaina 20 isisu baisa Yaubada tutala itokowoi Keriso imovavau e ivisiyeili ola kakatae walakaiwa. * 21 Baisa goli Keriso iyosi la guyau, ikikalisuwoli komwaidosi gweguya valu walakaiwa,f komwaidosi tokwaraiwaga, komwaidosi topapeula deli kasi tokugwa. Matauna Keriso ikikalisuwoli komwaidosi, availa iyosi la guyau baisa ovalu watanawa deli ovalu makwaina igau bima. 22 E Yaubada ikaraiwaga kidamwa vavagi komwaidona bikabikuwolaisi Keriso, e isaiki matauna baisa ekalesia mwada matauna Guyoula, kidamwa bikaraiwaga paila vavagi komwaidona. ** 23 Ekalesiag baisa wowola Keriso. Paila makawala matauna Keriso ivigimkulovi vavagi komwaidona ambaisa ambaisa, makawala goli matauna Keriso bividubali wowola, baisa ekalesia.

2

Omitibogwa tokwaliga, oluvi tommomova

1 Omitibogwa yokomi tokowolova karaiwaga deli tomitugaga, mapaila yokomi makawala tokwaliga oninami. * 2 E tuta makwaina lokuliloulasi mina watanawa osi keda doudoga. Kukwabikuwolaisi baloma matauna, matauna goli kasi tokugwa avai tokwaraiwaga avai tokwaraiwaga isisuaisi walakaiwa. E baloma mataunah tuta baisa ikikaraiwogi matausina eipakaisi Yaubada. 3 Mitaga komwaidodasi omitibogwa makawala matausina, e avaka avaka magidasi tavagaisi makawala goli. E avaka tadokaisi bibudoki wowodasi kaina avaka itaki ninadaisi, tavagaisi makawala. E makawala komwaidosi mina watanawa, yakidasi tuvaila ibodi da bubunelasi kidamwa igau bitalumkolaisi Yaubada la ninamwau.

4 Mitaga Yaubada la nokapisi gala yomala, deli vakaila goli iyebwailidasi. 5 Paila tapakaisi Yaubada, e yakidasi makawala tokwaliga oninadaisi. Mitaga Yaubada ivigakaidasi tommomova tutala ivigaki Keriso tomomova. Yaubada leikatumovaimi, e uulela wala la mitakwai, 6 Paila yakidasi tavasosusi deli Keriso, e Yaubada itokowoiyaidasi deli matauna, kidamwa deli matauna bitayosisi karaiwaga walakaiwa wa labuma. 7 E ivagi makawala kidamwa igau tuta bima bikimitali la mitakwai saina bwainigaga sainela. Paila ikimitali la mitakwai tuta makwaina eivituloki ammakawala iyebwailidasi metoya baisa Keriso Yesu ola vasosu. 8 Paila Yaubada leikatumovaimi availa availa yokomi lokudubumaisi matauna, e uulela wala la mitakwai. Gala goli bukuvagaisi avaka mwada bukubanaisi kami katumova, paila baisa Yaubada la semakavi wala. 9 Gala gagabila bukukwamnomwanasi paila avaka, paila gala lokubwainasi uula mi salau mwada bukuyosisi katumova, gala goli! 10 Yaubada kada Tobubulasi, e ibubulaidasi mwada bitasividulaisi Keriso Yesu e bitamitukwaibwailasi baisa ovalu watanawa. E bogwa eikatubiasibogwi vavagi makwaisina avaka magila bitavagaisi.

Budotala budovau tomota e uula Keriso

11 Yokomi gala mina Yudia, ammakawami? Mina Yudia eidokaimi “Gala Tobobobu”, e idokaisi titoulesi “Tobobobu”, mitaga baisa kasi gulogula wala availa availa ibobwaisi uwosi. E yokomi bukululuwaisi mi kaisisu omitibogwa. 12 Ka, tuta makwaiwena gala kusividulaisi Keriso. Yokomi togilagala wala e gala Yaubada la tomota yokomi. Gala kuyosisi kami vilavila paila Yaubada la kabutu makwaisina,i baisa goli avaka Yaubada eikatotila baisa la tomota. Mi kaisisu baisa ovalu watanawa gala deli mi pikwaku e gala mi Yaubada wala. 13 Mitaga lagaila gala makawala, e uula Keriso Yesu. Omitibogwa kusisuaisi kaduwonaku, mitaga Keriso la kaliga leimaiyaimi katitaikina. 14 Paila Keriso isepitukwaidasi, yakamaisi mina Yudia deli yokomi gala mina Yudia, ivigaki budotala wala, e mapaila da vakotasi uulela matauna. E makwaina kali avaka eikalitulaidasi eivigakaidasi tilaula, matauna Keriso ikodidaimi metoya owowola titoulela. 15 Ikodidaimi wala kama Karaiwagasi yakamaisi mina Yudia, avai karaiwaga avai karaiwaga, kidamwa mabudosina budoyu tomota bivigaki sosola budotala budovau la tomota titoulela, e mapaila tavakotasi. * 16 Metoya ola kaliga wa korosi, Keriso ikodidaimi si uvatai mabudosina e isepituki mabudosina budoyu ivigaki makawala woula kwaitinidesi wala e imaiyaidasi takaimilavausi baisa Yaubada. * 17 E Keriso ima ikamituli makwaina Bulogala Bwaina, baisa goli vakota paila komwaidodasi. E ikamituli makawala baisa yokomi gala mina Yudia, yokomi goli kusikaduwonakusi metoya baisa Yaubada, e deli ikamituli baisa yakamaisi mina Yudia, yakamaisi katitaikina Yaubada. * 18 E yakamaisi mina Yudia e yokomi gala mina Yudia, komwaidodasi goli gagabila bitalokaiasi omatala matauna Tamadasi. Bitalokaiasi metoya baisa Baloma taitinidesi, e uula wala matauna Keriso.

19 E yokomi gala mina Yudia, gala tuvaila bakadokaimi togilagala kaina tomitawasi. Mapaila yokomi deli yakamaisi Yaubada la tomota, yokomi Yaubada litula. 20 Yokomi deli yakamaisi makawala bwala e kokolela baisa matausina aposetolo deli tovitoubobuta,j e lipumatala baisa Keriso Yesu titoulela. 21 E matauna isepituki bitotu peula bwala komwaidona e ikikaliai mwada bivigaki bwala kwebumaboma paila Guyau Yaubada. 22 E yokomi lokusividulaisi matauna Keriso, mapaila ikaliakaimi deli komwaidomasi bivigakaidasi Yaubada la bwala, e baisa goli Yaubada bisigaga metoya baisa la Baloma.

3

Paulo la wotetila paila matausina gala mina Yudia

1 Baisa uula yeigu Paulo aninigada baisa Yaubada. Yeigu goli leikatupipaigusi uula lasola paila Keriso Yesu baisa yokomi gala mina Yudia. 2 Adoki kaina bogwa kulagaisi ammakawala Yaubada metoya ola mitakwai isakaigu ulo koni kidamwa bawotitalaimi. 3 Yaubada ikimitali makwaina vavagi kwekikium e ivitulokaigu. Bogwa sitana lagini paila baisa, 4 e kidamwa bukukwalawasi baisa avaka lagini, gagabila bukugisaisi yeigu bogwa lakateta makwaina vavagi kwekikium paila Keriso. * 5 Omitibogwa Yaubada gala ikimitali makwaina baisa mina watanawa. Mitaga tuta baisa bogwa leikimitali baisa la aposetolo deli la tovitoubobutak mina bumaboma, metoya baisa Baloma Tobumaboma. 6 E baisa goli makwaina vavagi kwekikium. Yokomi gala mina Yudia isim kami vilavila deli mina Yudia paila Yaubada la mitakwai. Yokomi deli mina Yudia kusisuaisi makawala woula kwetinidesi. E avaka Yaubada ikatotila baisa yakamaisi mina Yudia, yokomi deli isim kami vilavila baisa. E vavagi makwaisina goli uulesi Keriso Yesu, e baisa avaka tadoki Bulogala Bwaina.

7 Yaubada ivigakaigu la towotetila paila makwaina Bulogala Bwaina. Ikatupewolaigu saina siligaga paila wotetila makwaina metoya ola peula saina kwaipeuligaga tutala isemakavi la mitakwai baisa yeigu. 8 Availa goli Yaubada la tomota kasi tokekita, matauna ikalisauwaigu. Mitaga Yaubada isakaigu, yeigu goli, baisa ulo koni, kidamwa bakamituli Bulogala Bwaina baisa matausina gala mina Yudia, kidamwa bikatetasi Keriso la mitakwai vakaila gala gagabila bitavinaku. 9 E tuvaila kidamwa tomota komwaidosi bigisaisi ammakawala Yaubada bivigimkulovi makwaina vavagi kwekikium. Paila Yaubada matauna wala vavagi komwaidona kala Tobubula, e ikatupwani vavagi makwaina metoya wa tuta ikugwa, 10 kidamwa lagaila wala matausina gweguya deli tokwaraiwaga walakaiwal wa labuma bigisaisi ekalesia e mapaila binikolaisi Yaubada la kabitam kidikedala tuwoli tuwoli. 11 Yaubada ivagi baisa paila einigibogwi makawala metoya wa tuta ikugwa. E baisa avaka einagi bogwa leivagi metoya baisa Keriso Yesu da Guyausi. 12 Yakidasi bogwa tadubumaisi Yesu e tavasosusi deli matauna e mapaila tatuvaluwasi gagabila bitalilowotusi bitalosi Yaubada omatala. 13 E mauula anigadaimi taga bikaikai ninami paila baisa agu mmayuyu avaka laboda paila wala yokomi. Paila yokomi bukubodasi kami bwaina metoya baisa.

Keriso la yebwaili

14 E baisa uula akavagina omatala Tamadasi. 15 Paila dala dilatala dilatalam wa labuma deli baisa ovalu watanawa si kaisisu uulela matauna. 16 Anigada baisa Yaubada matauna Towalakaiwa saina guyugwayu, kidamwa bikatupewolaimi bisakaimi la Baloma, kidamwa bukupeulasi oninami, 17 e kidamwa bisividulaimi Keriso e bisivagasi oninami uula lokudubumaisi matauna. Anigada kidamwa uulemi bisisu oyebwaili makawala kai kailawalela itotu opwaipwaia, e bukutotusi peula oyebwaili makawala bwala kokolela. 18 Anigada kidamwa yokomi, e Yaubada la tomota komwaidosi deli, gagabila bukukwatetasi mokwita avaka Keriso la yebwaili, ammakawala kala wonaku, kala beiyaya, kala maloula kala loum vakailʹo. 19 Mokwita Keriso la yebwaili baisa yakidasi ikalisuwoli komwaidona avaka gagabila bitanikoli. Mitaga anigada kidamwa bukunikolaisi makwaina, e kidamwa bivakasauwaimi komwaidona avaka ivakasau Yaubada.

20 E gagabila Yaubada bivagi komwaidona avaka tanigadaisi kaina avaka takatetasi. Matauna gagabila bivagi e bikalisau goli metoya ola peula, baisa peula makwaina ipupaisewa olumouledasi. 21 E matauna bibani kala yakaula paila uula ekalesia e deli paila uula Keriso Yesu, e kala yakaula bikanigaga gala biwokuva, gala biwokuva. Emeni.

4

Yakidasi makawala woula kwetinidesi

1 Yeigu tosisu bwala katupipi paila uula awotitali Guyau. E yeigu magigu bukululuwaisi tuta makwaina Yaubada idouwaimi, paila matauna nanola mwada mi bubunela bukuvagaisi saina bwainigaga. Mapaila tuta baisa amnabaimi kidamwa bukububunasi makawala nanola matauna, kidamwa mi bubunela bibudoki kami dou. 2 Ibodi tuta komwaidona ninami kuvabwaisi watanawa, bukumanumsi e deli bukupeulokaisi. Bukupilasaisi taitala baisa taitala, paila baisa makawala bukuyomitalaisi mi yebwaili. * 3 Baloma Tobumaboma leivigakaimi boda budotala wala. E yokomi bukuyomamalusi bukusigagasi budotala makawala, paila mi bubunela manum wala bikatupewoli mabudona. Taga bikovi boda. 4 Paila boda mabudona budotala wala, e matauna Baloma Tobumaboma taitala wala, makawala Yaubada idouwaimi kidamwa bukubodaisi kami pikwaku kwaitala wala. 5 E matauna Guyau taitala wala, dubumi kwaitala wala, e bapitaiso kwaitala wala. 6 E matauna Yaubada taitala wala, matauna goli Tamadasi komwaidodasi mina watanawa, deli da Guyausi komwaidodasi, ikatupewolaidasi komwaidodasi deli isividulaidasi komwaidodasi.

7 E Yaubada bogwa isakaidasi kwaitala peula saina siligaga, kala vilavila taitala baisa taitala, kala kwaiveka goli makawala peula makwaina avaka Keriso eisakaidasi. 8 Makawala Buki Pilabumaboma kala ginigini isisu, kawala,

“Tuta makwaina ila walakaiwa,

ikau bidubadu availa availa bogwa ikatupipi,

deli isaiki tomota kasi bobwailila.” *

9 E mabigana “ila walakaiwa”, avaka kala katumiki? Kala katumiki ikugwa ima baisa ovalu watanawa goli. 10 Mapaila matauna wala leima baisa ovalu watanawa, baisa goli matauna leila walakaiwa sainela odabala labuma goli, kidamwa valu komwaidona bikaligiaki wala migila matauna. 11 E baisa matauna goli bogwa talivala “isaiki tomota kasi bobwailila”. Paila inagi mimilisi biyosisi si wotetila aposetolo,n e mimilisi tokwamitulio Yaubada la biga, mimilisi bikamitulaisi Bulogala Bwaina, e mimilisi tovakeda e deli tovituloki.p 12 Inagi makawala kidamwa bikatubiasi komwaidosi Yaubada la tomota kidamwa biyosisi si wotetila avaka bibudoki totapwaroru, e kidamwa bikatupewolaisi mabudona ekalesia, baisa goli Keriso wowola. 13 E makawala goli komwaidodasi totapwaroru bitamila budotala metoya oda dubumaisi deli metoya Yaubada Latula kala kateta. E da tapwarorusi bwainawokuva goli, makawala kala vakaila Keriso. 14 E gala tuvaila bitabubunasi makawala gugwadi. Paila matausina tokwatudewa si vituloki doudoga gala tuvaila bibeuwaidasi makawala kaisai, kaina biyuvisauwaidasi makawala yagila igiwouya. Matausina goli osi katudewa mwada bivakadaisi tomota bisulasi wala. E gala goli bivakadaidasi makawala. 15 Mitaga bibodi metoya oda yebwailisi kidamwa bitakamokwitasi wala, e makawala bitatovakavekasi igau bitasakailasi Keriso, matauwena goli dabadasi. 16 Matauna dabadasi e yakidasi wowola. E metoya ola karaiwaga dabila, woula katupwaila katupotala katupotala ola kabosisu wala, deli woula komwaidona ivisosaidasi. E kidamwa komwaidona katupwaila la savali bwaina wala, woula tomwaidona bikaitubwa e bitoveka metoya baisa yebwaili. *

Tomota touwovau paila uula Keriso

17 Yeigu wodola da Guyausi e mapaila alivala deli akominimani paila baisa. Taga tuvaila bukububunasi makawala matausina gala inikolaisi Yaubada, si nanamsa gala isim dimlela, 18 deli ninasi saina dudubila. Mapaila matausina gala isim kasi vilavila momova makwaina avaka Yaubada isisaiki la tomota. Uula matausina komwaidosi tobubeikam deli saina kasai ninasi. 19 Matausina ikitumouwaisi komwaidona mmosila kala lumkola. Ikasalaisi tatousi baisa omitugaga, deli komwaidona avaka iuvagaisi saina kaboyommosila sainela, e gala taitala matausina bisilibodi avai mitugaga.

20 E yokomi gala lokulagaisi vavagi makwaisina paila Keriso. 21 E mokwita wala yokomi lokulagaisi paila matauna, deli goli yokomi kala tobwakuli lokulagaisi kala vituloki bigala mokwita, mabigana isisu baisa Yesu. 22 Mapaila kuvililaisi tomota tobubogwa baisa uula lokuvagaisi bubunela kwebubogwa. Paila makwaisina iyogagaimi metoya avai nona avai nona dubakasalela. * 23 E ibodi ninami deli mi nanamsa bikwaivau wala. 24 E yokomi bukusikamsi mi bubunela kweuwovau, e yokomi tomota touwovau, baisa avaka Yaubada ibubuli makawala titoulela. Bitagisi tomota tovau avaka kala gigisa avai tuta bitagisi makwaina momova mokwita kala duwosisia deli kala bumaboma. *

25 E gala tuvaila sopa, ka! Mitaga komwaidodasi bitalivalasi biga mokwita baisa sedaiasi, paila komwaidodasi wala katupwaila wowola Keriso. * 26 E kidamwa bukuninamwausi, gala bukutagwalasi mi ninamwau bivigaki kami leiya, baisa mitugaga. E gala mi ninamwau bisisu yam komwaidona. * 27 Ka, gala goli bukutugwalaimi makawala baisa Diabolo. 28 E matauna touveilau ibodi bisim veilau. Bivitouula la paisewa kidamwa bititakuna kala e gagabila wala bipilasi tonamakava. 29 E biga kamitilaki taga kulivalaisi. Mitaga biga pilasi wala bukulivalaisi, makwaisina biga bipilasi si tapwaroru deli bisaiki avaka bibodi bilagaisi. E mapaila avaka bukulivalaisi bivagaisi bwaina wala baisa matausina availa eilagaimi. 30 E deli taga kuyomiyuyaisi Yaubada la Baloma Tobumaboma. Paila Yaubada la Baloma baisa kibila yamala Yaubada baisa yokomi, bikamokwita kidamwa igau Yam makwainaq bima Yaubada bitanekwaimi. 31 Bukupakaisi ninigaga, segasisi, gibuluwa. Gala tuvaila waiweya kaina bigigaga. Taga tuvaila bukulumkolaisi nanamsa gaga paila semia. 32 Mitaga kaimapula bukumitakwaisi deli mi ninabwaila taitala baisa taitala, deli goli bukuligaiwaisi mi mitugaga taitala baisa taitala, makawala goli Yaubada iligaiwa mi mitugaga metoya baisa Keriso ola vasosu. *

5

Bukububunasi makawala matausina tolumalama

1 Yokomi Yaubada litula tombwailila, mapaila ibodaimi bukuvigikonaisi bukupataisi matauna. 2 Ibodaimi bukububunasi metoya omi bubunela yebwaili wala, makawala goli Keriso iyebwailidasi e itugwali titoulela baisa okaliga paila yakidasi. E ivigaki titoulela makawala semakavi saina simasimina maiina deli kala lula Yaubada saina iyomwasali matauna. *

3 Paila yokomi Yaubada la tomota. Mapaila gala duwosisia kidamwa bukunanamsasi paila makwaisina vavagi pupagatu kaina makwaisina kala gigisa mmosila, kaina paila youloveka. E gala avai tuta goli bukulivalasi paila vavagi makwaisina oluwalaimi. 4 E gala bibodaimi bukulivalasi mabigasina biga matowa, kaina biga katudewa, kaina avai bigigaga. Mitaga ibodaimi wala bukunokagutokisi baisa Yaubada. 5 Bukunikolaisi mokwita paila baisa. Gala availa topupagatu, kaina toyommosila, kaina toyouloveka, (paila youloveka baisa makawala taimamila baisa tokolu,) e gala availa matausina bibani kala vilavila ola Karaiwaga Keriso deli Yaubada.

6 Taga availa bisipulokaimi deli la biga bigimakava. Paila uula makwaisina vavagi komwaidona, baisa Yaubada la ninamwau bima baisa matausina availa availa goli gala ikabikuwolaisi matauna. 7 Mapaila bukupakaisi wala komwaidosi availa availa makawala matausina. 8 Yokomi titoulemi omitibogwa kusisuaisi odudubila. Mitaga tuta baisa yokomi bogwa Guyau la tomota, e kusisuaisi olumalama. Mapaila ibodaimi bukububunasi makawala matausina tolumalama. 9 Paila lumalama makwainar imai uwala komwaidona vavagi bwainigaga, deli mitukwaibwaila, e deli bigala mokwita. 10 Kuvigikonaisi bukukwatetasi avaka biyomwasali Guyau. 11 Bukupakaisi matausina availa availa ivagaisi vavagi makwaisina gala kala yeiwau, paila baisa uvagila dudubila. Mitaga kaimapula bukuyomitalaisi vavagi makwaisina baisa olumalama. 12 Baisa mokwita saina mosiligaga kaina bitalivalaisi vavagi makwaisina ivagaisi okium. 13 Deli avai tuta vavagi komwaidona bitayomitalaisi olumalama, oluvi makwaisina vavagi bitagisimlilaisi omilakatila. 14 E avaka bitagisimlilaisi omilakatila, baisa goli uvagila lumalama.s Baisa uula taitala eilivala,t kawala,

“Mwa, tommasisi kumamata!

Kutokaia metoya okaliga,

deli Keriso visigala bititapaim.”

15 E baisa makawala bukukimanumsi mi kaisisu. Gala bukusisuaisi makawala matausina tobubeikam, mitaga bukusisuaisi makawala matausina tokwabitam. 16 Taga kuyomadaisi mi tuta wotetila, bukusalausi wala, e bukupaisewasi, paila yam makwaisina yam gaga. * 17 E taga bukunagowasi, mitaga ibodi bukuvigikonaisi bukukwatetasi avaka Guyau magila bukuvagaisi.

18 Gala bukumomomsi deli waini, paila baisa igau biyogagaimi. Mitaga bivakasauwaimi wala Baloma Tobumaboma. 19 E kulivalasi baisa taitala taitala metoya wa biga sam deli wosi tapwaroru e deli avai wosi bumaboma. Bukuwosisi wosi tapwaroru deli sam baisa Guyau, deli goli kala yakaula baisa oninami. * 20 E tuta tuta bukunokagutokisi paila vavagi komwaidona baisa Yaubada Tamadasi, e deli goli bukukwaitagaisi yagala da Guyausi Yesu Keriso.

Paila vavaigila

21 Bukutugwalaimi titoulemi taitala baisa taitala paila uula kutemmalaisi matauna Keriso.

22 E yokomi navavaigila, bukutugwalaimi titoulemi baisa mi mmwala, makawala goli ibodi bukutugwalaimi baisa da Guyausi. * 23 Paila tau isim la karaiwaga baisa la kwava, makawala Keriso isim la karaiwaga baisa mabudona ekalesia. E matauna Keriso titoulela goli kala Tokwatumova ekalesia e mabudona wala wowola. 24 E mapaila ibodi minasina bitugwalaisi titoulesi namwaidosi goli baisa si mmwala. Paila makawala goli ekalesia kala boda mabudona itugwalaisi titoulesi baisa Keriso. *

25 E yokomi tovavaigila, bukuyebwailisi mi kukova. Makawala goli Keriso iyebwaili ekalesia e itugwali okaliga paila mabudona, 26 kidamwa bikabomi ekalesia baisa Yaubada metoya ola biga. Ikugwa ikatumigileu wa sopi iwinisau,u 27 kidamwa mabudona ekalesia bitotu omatala titoulela saina kwaimitabwaila. E mabudona kala mitabwaila kwebumaboma e gala avaka kala sula. Gala avaka kala tunutunu kaina kala nebaneba kaina kwaitala avaka kala gaga. 28 E ibodi tauwau biyebwailisi si kukova, makawala iyebwailisi uwosi titoulesi. Paila avai tau iyebwaili la kwava, matauna iyebwaili titoulela wala. 29 Gala availa bikoulovi wowola, avai tuta. Mitaga ivakoma, iyamati, makawala goli Keriso ivigaki baisa ekalesia. 30 Paila yakidasi goli katupwaila wowola Keriso. 31 E Buki Pilabumaboma kala ginigini isisu, “Baisa uula tau bisilavi tamala inala e bivakouli la kwava, e kasitaiyu goli bivigakaisi uwosi makawala taitala.” * 32 Baisa goli kwaitala vituloki saina kwevakaigaga leitabanaisi baisa wa Buki Pilabumaboma, e yeigu adoki baisa ivitulokaidasi paila Keriso deli paila ekalesia. 33 Mitaga tuvaila ivitulokaidasi paila yokomi vavaigila. Ibodi taitala taitala biyebwaili la kwava makawala titoulela, e ibodi natana natana bikamiabi la mwala.

6

Gugwadi deli veisia

1 Gugwadi, yokomi totapwaroru, ibodaimi bukukwabikuwolaisi tumimia numia, paila baisa ibodaimi bukuvagaisi.v* 2 “Kutaimamila baisa tamam inam.” Makwaina karaiwaga baisa kwaimatala isim kala katumkovila biga katotila, * 3 kawala, “kidamwa yoku bukusisu bwaina deli bukusigaga wala baisa om valu.”

4 Tommoya, nunumoya, taga kukwatumwalaisi litumia kidamwa bigibuluwasi. Mitaga tuta tuta bukuvitubwaisi matausina kidamwa bitovakavekasi metoya kala kiduwosisia deli kala vituloki tapwaroru. *

Towotetila deli kasi tokwaraiwaga

5 E yokomi towotetila bukukwabikuwolaisi kami tokwaraiwaga baisa ovalu watanawa. E deli kami kokola deli mi tatuva bukuvagaisi mi wotetila deli ninami la tagwala, e makawala goli bukuwotitalaisi Keriso. * 6 E bukuvagaisi makawala gala avai tuta omitasi bigigisaimi wala, mwada bikabwailimi. Mitaga metoya oninami komwaidona bukuvagaisi avaka Yaubada nanola makawala yokomi la towotetila Keriso. 7 E bukuwotetilasi goli deli mi mwasawa, makawala yokomi bukuwotitalaisi Guyau e gala tomota wala. 8 Kululuwaisi goli kidamwa Guyau bimapu komwaidosi tomota paila si wotetila bwaina, kaina isim kasi katupipi kaina gala.

9 E yokomi tokwaraiwaga bukuvagaisi makawala baisa mi towotetila, gala deli mi kominimani. Kululuwaisi baisa yokomi deli mi towotetila isim taitala wala kami tokwaraiwaga wa labuma e matauna ivigaki makawala wala baisa komwaidosi. *

Bukukwabiliasi deli komwaidona avaka Yaubada isakaimi

10 E kala vigimkovila, bukuvasosusi baisa Guyau, e bukukwatumkulovaisi mi peula metoya baisa la peuligaga matauna. 11 Bukusikomasi komwaidona avaka Yaubada isakaimi kala silaboda kabilia uvagila mwau, e igau bukutokaiasi bukukwabiliasi baisa Diabolo ola katuduvidavi. 12 Paila yakidasi gala bitakabiliasi baisa kada tilaulasi tomota. Mitaga kada tilaulasi baisa matausina iyosisi avai peula avai peula gagawokuva wala oviluwela walakaiwa. Baisa goli matausina Diabolo la gweguya,w deli todidabala, deli matausina isim si karaiwaga paila valu watanawa, baisa tuta saina dudubila. 13 E tuta baisa bukusikomasi avaka Yaubada eisakaimi e igau avai tuta yam gaga bima e kami tilaula bivitouulasi bikabiliasi baisa yokomi, yokomi gagabila bukutotusi peula. E bukukwabiliasi baisa okala vigimkovila, e bogwa bukutomgwagasi.

14 Mapaila bukutotusi peula! Kukwauwaisi bigala mokwita paila kami bunodoga kusipwaisi okuvalimi bikasai. Deli bukusikamsi bubunela duwosisia makawala uwomi la vayoula. * 15 Deli kukwatubaiasasi paila bukukwamitulaisi Bulogala Bwaina bigala vakota makawala kami buta. * 16 E tuta komwaidona kukwauwaisi mi dubumi paila mi vayoula. E metoya vayoula makaina gagabila bukukimataisi komwaidona silamata kailululu avaka Tomitugaga iluvalova. 17 E kusikamsi katumova paila kami kulupewa, deli kukwauwaisi Yaubada la bigax paila mi kaiyala, makaina goli Baloma bisakaimi. * 18 Baisa komwaidona bukuvagaisi deli mi ninigada, e kidamwa kunigadasi paila Yaubada la pilasi. Tuta tuta bukuninigadasi makawala goli Baloma iviyelu ninami. Baisa uula bukuyuuyausasi e bukupwaitukulasi ninigada. Tuta tuta bukunigadasi paila Yaubada la tomota komwaidosi. 19 E deli goli tuvaila kunigadasi paila yeigu, kidamwa Yaubada bisakaigu ulo biga. E avai tuta mwada balivala, gagabila batuvaluwa balilivala e bakamituli Bulogala Bwaina kala kwekikium.y 20 Paila yeigu goli wodola Keriso paila Bulogala Bwaina makwaina, ilagoli baisa tuta ikatupipaigusi. Baisa uula ibodi bukunigadasi kidamwa gagabila bakamituli tuvaluwa paila baisa, makawala goli avaka ibodaigu.

Paulo italoi

21 Taikikoz sodasi tombwailidasi deli towotetila tokimadagi ivigibau Guyau la wotetila, matauna bilukwaimi komwaidona avaka bulogagu, kidamwa bukunikolaigusi avaka yeigu lauvagi. ** 22 E baisa uula awitali matauna biwokaiami kidamwa bilukwaimi avaka komwaidomasi kauvagaisi, e deli bikatululutaimi.

23 Ulo nigada baisa Yaubada Tamadasi deli da Guyausi Yesu Keriso kidamwa biyebwailimi komwaidomi segwaia, kidamwa bukudubumaisi e bitalaguva lupomi. 24 Deli kidamwa Yaubada bimitukwaii availa availa yokomi kuyebwailisi da Guyausi Yesu Keriso deli mi yebwaili kwemovagasi.

a 1:1 Matauna isim kala karaiwaga bililivala deli biuvagi metoya ola karaiwaga matauna kala towitala; kugisi makasana Biga Kala Katumiki.

b 1:1 mina Epeso: Mimilisi buki pilabubogwa gala iginisi “mina Epeso”.

* 1:1 1.1 VA 18.19-21; 19.1

* 1:7 1.7 Kl 1.14

c 1:12 Matausina mina Yudia tovitouula dubumi baisa Keriso.

d 1:13 Matausina gala mina Yudia igau oluvi idubumaisi Keriso.

e 1:20 Kabosili makwaina isim kala taimamila deli peula.

* 1:20 1.20 Sam 110.1

f 1:21 Minasina baloma walakaiwa ikikaraiwagasi valu valu komwaidona.

* 1:22 1.22 Sam 8.6

* 1:22 1.22-23 Kl 1.18

g 1:23 Ekalesia. Mailela 23 gagabila bitagini, “Ekalesia baisa wowola Keriso ivakasau Keriso deli ivigimkulovi la paisewa.”

* 2:1 2.1-5 Kl 2.13

h 2:2 Matauwena Diabolo.

i 2:12 Yaubada la kabutu deli Nowa (kugisi Vit 6.18; 9.9); deli Eberaam (kugisi Vit 15.18; 17.2,7-9); e deli mina Isireli (kugisi Sun 19.1-9).

* 2:15 2.15 Kl 2.14

* 2:16 2.16 Kl 1.20

* 2:17 2.17 Ais 57.19

j 2:20 Budotala boda olumoulela totapwaroru tokamatula goli ikamatulasi bigala Guyau Yesu Keriso (kugisi VA 13.1; 1 Kr 12.28-29).

* 3:4 3.4-6 Kl 1.26-27

k 3:5 Kugisi Ep 2.20 kala katumiki.

l 3:10 Kugisi Ep 1.21 kala katumiki.

m 3:15 Mabudosina anelosi.

* 4:2 4.2 Kl 3.12-13

* 4:8 4.8 Sam 68.18

n 4:11 Matausina Yesu la toligalega deli goli matausina makawala Paulo availa availa Keriso einagi eidou; kugisi makasana Biga Kala Katumiki.

o 4:11 Kaina tovitoubobuta; kugisi Ep 2.20 kala katumiki.

p 4:11 Mabudona olumoulela ekalesia isim si wotetila bivakadi deli bivituloki totapwaroru.

* 4:16 4.16 Kl 2.19

* 4:22 4.22 Kl 3.9

* 4:24 4.24 Vit 1.26; Kl 3.10

* 4:25 4.25 Sek 8.16

* 4:26 4.26 Sam 4.4

q 4:30 Tuta matutona Yaubada biyakali komwaidosi mina watanawa.

* 4:32 4.32 Kl 3.13

* 5:2 5.2 Sun 29.18; Sam 40.6

r 5:9 lumalama makwaina.Mimilisi buki pilabubogwa iginisi, “Baloma matauna”.

s 5:14 E avaka bitagisimlilaisi omilakatila, baisa goli uvagila lumalama. Gagabila bitagini, “Paila lumalama bititapi vavagi komwaidona.”

t 5:14 Kaina mabigasina pilatala si wosi tobwakuli Keriso tobubogwa.

* 5:16 5.16 Kl 4.5

* 5:19 5.19-20 Kl 3.16-17

* 5:22 5.22 Kl 3.18; 1 Pt 3.1

* 5:24 5.24-25 Kl 3.19; 1 Pt 3.7

u 5:26 Ililivala paila bapitaiso.

* 5:31 5.31 Vit 2.24

v 6:1 paila baisa ibodaimi bukuvagaisi. Mimilisi buki pilabubogwa gala wala iginisi mabigasina.

* 6:1 6.1 Kl 3.20

* 6:2 6.2-3 Sun 20.12; Kak 5.16

* 6:4 6.4 Kl 3.21

* 6:5 6.5-8 Kl 3.22-25

* 6:9 6.9 Kak 10.17; Kl 3.25; 4.1

w 6:12 Kugisi Ep 1.21 kala katumiki.

* 6:14 6.14 Ais 11.5; 59.17

* 6:15 6.15 Ais 52.7

x 6:17 Bulogala Bwaina paila Keriso.

* 6:17 6.17 Ais 59.17

y 6:19 Bulogala Bwaina kala kwekikium. Mimilisi buki pilabubogwa iginisi, “Yaubada nanola kwekikium”.

z 6:21 Kugisi Kl 4.7.

* 6:21 6.21 VA 20.4; 2 Tm 4.12

* 6:21 6.21-22 Kl 4.7-8

PILIPAI

1

2

3

4

Paulo La Ginigini Baisa
MINA PILIPAI

Kabovitouula

Paulo eigini miyana Paulo La Ginigini Baisa Mina Pilipai kidamwa bikalawasi tomotala mapilana valu Pilipai olumoulela mapilana Masedonia. Baisa mina Roum eiyosisi ivigakaisi si valu. Paulo igini miyana tuta matutona isisu wa bwala katupipi. Paulo nanola imayuyu paila mimilisi towotetila Keriso isisilibodaisi matauna e deli mimilisi iuvitulokisi totapwaroru mapilana Pilipai, mitaga si vituloki gala duwosisia. Mokwita miyana ivituloki Paulo la ninamwau, mitaga gagabila bitagisi tuvaila la mwasawa deli kidamwa gala ininayuwa, e uula wala Paulo idubumi peula matauna Yesu Keriso.

Paulo magila bigini bigasi nokagutoki matausina totapwaroru mapilana Pilipai, paila makateki leikougugulasi si semakavi mani eiwitalaisi mwada bipilasaisi Paulo ola tuta mwau. E tuta matutona Paulo inokagutoki, tuvaila ikatululuti matausina, kidamwa bituvaluwasi e gala bininayuwasi paila Paulo la tuta mwau e deli osi tuta mwau titoulesi. Paulo inakaigali matausina kidamwa bimanumsi taitala baisa taitala, makawala Keriso Yesu la bubunela, e taga bivagaisi avaka metoya osi kayapila kaina paila ninasi walakaiwa. Paulo ikatululuwai mina Pilipai paila Keriso la vasosu, kidamwa bikatetasi uulela, baisa Yaubada eisemakavi la mitakwai e ikauwaisi paila uula si dubumi baisa Keriso, gala goli paila bikabikaulasi mina Yudia si Karaiwaga. E Paulo igini paila talaguva lula deli mwasawa avaka Yaubada isisaiki matausina availa availa eivasosusi deli Keriso.

Miyana leta gagabila bitagisi mimilakatila ammakawala totapwaroru si bubunela “biuwa vavagi makwaisina bwainawokuva wala avaka Yesu Keriso kalamwaleta gagabila bimai” (Pl 1.11). Makawala mwasawa, yebwaili, nona ninitinidesi, bubunela manum, e gala avai kaboninayuwa. Tuvaila gagabila bitagisi ammakawala Paulo saina iyebwaili toekalesia mapilana Pilipai.

Buki kala katumimisa

Kala vitouula 1.1-11

Paulo ikamituli titoulela 1.12-26

Sibwabwaila paila Keriso la vasosu 1.27—2.18

Timoti sola Epapiradaito 2.19-30

Katululuwai paila tilaula deli kabosilagi 3.1—4.9

Paulo deli sala mina Pilipai 4.10-20

Kala vigimkovila 4.21-23

1

1 Yeigu Paulo sogu Timotia yakama la towotetila Keriso Yesu. *

E lakagini mi leta yokomi komwaidomi Yaubada la tomota mina Pilipai, yokomi kala todubumi Keriso Yesu, deli tokugwala ekalesia,b deli goli yokomi si towotetila.c

2 Ma nigada baisa Yaubada Tamadasi deli da Guyausi Yesu Keriso kidamwa bimitukwaiyaimi e bitalaguva lupomi.

Paulo inigada paila matausina

3 Avai tuta aluluwaimi anokagutoki baisa ulo Yaubada paila yokomi, 4 e avai tuta anigada baisa Yaubada paila komwaidomi anigada goli deli ulo mwasawa. 5 E uula goli yokomi okupilasaigusi paila la wotetila Bulogala Bwaina metoya okala vitouula e lagaila. 6 E baisa anikoli mokwita, Yaubada ivitouli ivagi baisa vavagi bwaina baisa olumoulemi, e bisaitaula bikatumkulovi igau okala vigimkovila ola Yamd Keriso Yesu. 7 Tuta komwaidona asaiki bobonagu baisa yokomi. E mapaila baisa agu lumkola paila yokomi ibodi wala. Paila yokomi deli yeigu tapataisi wotetila makwaina saina walakaiwa, avaka Yaubada isakaigu. E isakaigu kidamwa bawotetila makawala baisa tuta ogu sisu wa bwala katupipi, makawala goli tuta matutona omitibogwa gala abani agu kwatupipi. Paila itagwala yeigu bakamitilaki matausina availa availa mwada biyogagaisi Bulogala Bwaina, kidamwa bidubumaisi mokwita e Bulogala Bwaina biyosikikitaisi oninasi. 8 E baisa agu lumkola saina yuviyavi paila yokomi baisa goli avaka Keriso Yesu titoulela ilumkoli paila yokomi. Yaubada inikoli akakamokwita.

9 E baisa makawala anigada baisa Yaubada paila yokomi. Anigada kidamwa mi yebwaili bisiniveka e deli goli kala katumkovila, kidamwa bukuyebwailisi metoya omi nikoli mokwita, deli mi naga biduwosisia. 10 Mapaila gagabila bukunagaisi makwaisina vavagi avaka saina bwainigaga. E ola Yam Keriso bukutotusi migileuwokuva e gala avaka isim kami pakula. 11 E yokomi mi bubunela duwosisia biuwa vavagi makwaisina bwainawokuva wala avaka Yesu Keriso kalamwaleta gagabila bimai. Kidamwa goli yokomi bukuvigakaimi kala katububula deli kala yakaula Yaubada.

Paulo la momova uulela Keriso

12 E segwaia magigu bukunikolaisi avai vavagi isunapula baisa yeigu baisa tadokaisi gaga mitaga bogwa ipilasi Bulogala Bwaina kala siniveka. 13 E mapaila mina Roum si giyouveka kala toyausae komwaidosi, deli komwaidosi tosisu mapilana valu bogwa iligimlilaisi kidamwa labani agu kwatupipi uula wala awotitali Keriso. * 14 E yeigu ulo sisu wa bwala katupipi baisa bogwa eivigaki bidubadu sedaiasi si kawopeula paila Guyau bisiniveka. E mapaila yam yam si tuvaluwa isisiniveka bikamitulaisi Bulogala Bwaina gala deli kokola.

15 Mokwita wala, mimilisi ikamitulaisi Keriso paila uula si pugipogi kaina si uvatai. Mitaga mimilisi ikamitulaisi Keriso paila uula si ninabwaila; 16 matausina si kamatula uulela yebwaili, paila inikolaisi kidamwa Yaubada bogwa isakaigu ulo wotetila lakamitilaki matausina mwada biyogagaisi Bulogala Bwaina. 17 E matausina si kamatula uulela gala bwaina, matausina goli bikamitulaisi Keriso gala metoya oninasi duwosisia, mitaga paila magisi si boda bitomgwagasi. Paila idokaisi biyomwauwaigusi baisa ogu tuta wa bwala katupipi. 18 E gala wala avaka. Yeigu saina mwamwasila nanogu paila makwaisina vavagi. Paila ikamitulaisi Keriso, e si kamatula uulela kaina doudoga kaina duwosisia. E mauula ammwasawa wala, 19 paila anikoli kidamwa bitanekwaigusi. E uula goli yokomi mi ninigada, deli pilasi makwaina metoya baisa la Baloma Yesu Keriso. 20 Paila magigu sainela deli ulo pikwaku mwada gala basaim ulo wotetila, mitaga tuta komwaidona deli goli baisa tuta batuvaluwa mokwita. Mapaila yeigu tomwaidogu bavigakaigu kala kamaiaba Keriso, kaina bamova goli kaina bakaliga. 21 Paila yeigu ulo momova uulela Keriso. E kidamwa bakaliga babani avaka saina bwainigaga. 22 Kidamwa basisu tomomova yeigu, kaina gagabila goli bakatumkulovi ulo wotetila bwaina. E kidamwa makawala, gala anikoli mokwita avaka ibodi banagi. 23 E saina magigu makadasina kadayu wala. Saina ayebwaili sainela kidamwa basilavi valu watanawa e basigaga deli Keriso. Baisa saina bwaina sainela. 24 Mitaga saina siligaga paila yokomi, kidamwa goli basisu tomomova yeigu. 25 E gala aninayuwa paila baisa, mapaila anikoli kidamwa basigaga baisa. E yokomi deli bitasisuaisi, kidamwa bakatumkulovi avaka kuuvagaisi paila tapwaroru, e deli bakatumkulovi mi mwasawa paila tapwaroru. 26 E ka, igau deli bitasisuaisi goli, e mapaila mi kamnomwana paila yeigu bisiniveka wala, paila uula Keriso Yesu la vasosu.

27 E baisa bitomgwaga. Ibodi wala mi bubunela bibudoki Bulogala Bwaina paila Keriso. E kaina gagabila bawa agisaimi kaina gala. Gala anikoli. Mitaga ibodi wala balagi kidamwa kutotusi peula ninami ninitinidesi wala, e kidamwa bukukwabiliasi gulitinidesi paila kala dubumi Bulogala Bwaina. 28 E taga bukukukolaisi kami tilaula. Tuta tuta bukutuvaluwasi, paila metoya baisa bigisaisi kidamwa matausina bimamasi e yokomi bukupeulasi. Paila uula Yaubada ivigakaimi bukutomgwagasi. 29 Paila yokomi bogwa isakaimi wotetila saina vakaigaga paila Keriso, kidamwa bukudubumaisi matauna, e tuvaila kidamwa bukulumkolaisi mmayuyu paila matauna. 30 Tuta baisa bukupilasaigusi bitakabiliasi deli. Paila baisa avaka lokugisaisi omitibogwa ulo kabilia, deli baisa avaka lokulagaisi tuta baisa akakabilia, makwaina kabilia kwaitala wala. *

2

Keriso matauna Towalakaiwa, e la bubunela manum

1 E kaina Keriso la vasosu ikatupewolaimi? Kaina la yebwaili bivisimolaimi? Ki, bukukwabikuwolaisi deli Baloma Tobumaboma? Ki, bukulumkolaisi mitakwai deli nokapisi paila taitala baisa taitala? 2 Akatululutaimi paila bukuyomwasalaigusi bukunanamsasi makawala wala, bukuyebwailimi makawala wala, kami lumkola makawala wala, e komwaidomi bukuninitinidesisi goli. 3 Taga kuvagaisi avai vavagi metoya mi kayapila, kaina paila uula magimi bukukwaluvalovasi. Mitaga bukumanumsi taitala baisa taitala, e tuta komwaidona bukudokaisi semia ikalisauwaimi wala. 4 Deli bukuyamataisi avaka bipilasi taitala baisa taitala semia si kaisisu. Gala goli bukuyamataisi avaka bipilasi mi kaisisu titoulemi wala. 5 Ibodi bukuyosisi ninami makawala Keriso Yesu nanola.

6 E tuta komwaidona matauna Yesu eikuli Yaubada

tomwaidona olumoulela titoulela.

Mitaga matauna gala inanamsa biyosikikiti mwada

biyovitavatasi sola Yaubada.

7 Kaimapula, iligaiwa la kaisisu walakaiwa, e iligabu titoulela,

e matauna imila towotetila.

Matauna imila tomota, e ikaloubusi migila makawala tomota.

8 Matauna iyominum titoulela, e ililoula okedala

kabikaula makadana bilokaia okaliga,

e la kaliga baisa wa korosi.

9 E baisa uula Yaubada ilupi matauna mapilana

odabala walakaiwa sainela,

e idoki yagala igaveka ikalisuwoli avai yegila tuwoli tuwoli.

10 Kidamwa komwaidosi bikamiabaisi Yesu yagala,

komwaidosi mina labuma, deli mina watanawa,

deli goli matausina ovalu watanawa osikowala.f

Komwaidosi bikavaginasi, *

11 deli bikamitulaisi mimilakatila kidamwa Yesu Keriso matauna Guyau,

baisa kala yakaula Yaubada Tamadasi.

Bukuyuwoulasi oluwalaisi mina watanawa makawala utuyam

12 Mapaila segwaia mina mbwailigu yokomi. Tuta komwaidona lokukwabikuwolaigusi tutala tasisuaisi deli. Mitaga baisa tuta goli kala siligaga baisa yokomi kukwabikuwolaigusi tutala asikaduwonaku metoya baisa yokomi. E bukuvigimkulovaisi mi katumova titoulemi, deli kami kokola e mi tatuva. 13 Paila Yaubada tuta komwaidona ipupaisewa oninami, ivigakaimi totagwala deli tokwabikaula paila avaka magila.

14 Bukuvagaisi vavagi komwaidona gala deli tamapu kaina deli kominimani. 15 Kidamwa yokomi tobumaboma deli tomigileu bukusisuaisi baisa ovalu watanawa, yokomi goli Yaubada litula bwainigaga oluwalaisi toyodoudoga deli tommeikita. E ibodi bukuyuwoulasig oluwalaisi matausina makawala utuyam ipipisisi walakaiwa, * 16 e bukutugwalaisi baisa matausina bigala momova. Kidamwa bukuvagaisi makawala, bogwa bisim uula bakamnomwana paila yokomi ola Yamh Keriso. Paila baisa bikimitali kidamwa komwaidona ulo wotetila deli ulo paisewa gala wala ayomadaigu.

17 Kaina makateki goli buyavigu bibusi, e kaina makawala baligabu basemakavi omatala Yaubada, e bakatumkulovi mi dubumi la wotetila baisa matauna. E kidamwa makawala, yeigu bamwasawa e komwaidomi bukulumkolaisi ulo mwasawa. 18 E makawala goli yokomi deli, ibodaimi bukumwasawasi, e yeigu balumkoli mi mwasawa.

Timoti deli Epapiradaito

19 Apikwaku baisa Guyau Yesu kidamwa makateki gagabila bawitali Timotii biwokaiami, kidamwa bulogami biyomwasalaigu. 20 Mesinaku matauna Timoti wala kala lumkola makawala agu lumkola. Matauna wala gagabila binanamsa avaka bibodaimi. 21 Komwaidosi goli ininanamsasi paila titoulesi avaka iuvagaisi, e gala ininanamsasi paila uvagila Yesu Keriso. 22 Mapaila yokomi titoulemi kunikolaisi ammakawala mtona eikimitali kala bwaina. Paila matauna deli yeigu, makawala tau sola latula gulitinidesi kawotetila paila wala Bulogala Bwaina bisiniveka. 23 Mapaila apikwaku makateki bawitali matauna biwokaiami, igau goli avai tuta banikoli avai vavagi yeigu baboda. 24 Paila adubumi Guyau kidamwa yeigu titoulegu gagabila bananakwa bawokaiami.

25 E yeigu ladoki ibodi wala bawitali sodasi Epapiradaitoj biwokaiami. E matauna eiwotetila deli eikabilia otaligu. E yokomi lokuvigakaisi matauna mi touwata e ipilasaigu. 26 E matauna saina magila bigisaimi komwaidomi e saina inokubukubu paila uula yokomi lokulagaisi kala katoula. 27 E mokwita eikatoula, e makateki bikaliga. Mitaga Yaubada bogwa inokapisi matauna, e gala inokapisi wala matauna mitaga yeigu tuvaila, mwada gala balumkoli nanogu kala mmayuyu sainela. 28 E yeigu asalau mwada bawitali matauna biwokaiami, kidamwa yokomi bukumwasawasi tuvaila avai tuta bukugisaisi matauna, e yeigu nanogu kala mmayuyu bitamwau wala. 29 E bukubodaisi matauna deli mi mwasawa, paila matauna sami metoya ola vasosu Guyau. Availa availa makawala matauna bukukwamiabaisi wala, 30 uula matauna ikasali titoulela la momova baisa katitaikina bikaliga, paila uula kala wotetila Keriso. Paila matauna magila wala bisakaigu pilasi makwaina avaka gala igagabila yokomi titoulemi bukusakaigusi.

3

Mitukwaibwaila mokwita

1 E segwaia, baisa ulo biga kala vigimkovila. Bukumwasawasi paila uula Guyau. Kidamwa baisa tuta balivilivau avaka laginibogwi, yeigu adoki gala mwau, e biga mabigana bipilasaimi wala. 2 Bukuyamataimi paila matausina tobubuna gaga, kaina bitadoki minasina kaukwa,k baisa goli matausina magisi wala bibobwaisi woula. 3 Paila matausina omitibogwa ikauwaisi Yaubada la kabutubogwa deli kala kabutuvatusi Bobu. Mitaga yakidasi takauwaisi Yaubada la kabutuvau. Mapaila ibodi bitadokaidasi Yaubada la tomota mina Bobutoula. Paila tatapwarorusi baisa Yaubada metoya baisa la Baloma, e tamwasawasi paila uula Keriso Yesu la vasosu. Yakidasi goli gala tadubumaisi avaka mina watanawa kasi gulogula. 4 Mitaga yeigu goli ammakawagu? Isim uula paila yeigu badubumi vavagi makwaisina. Kidamwa availa idoki gagabila bibani kala bwaina metoya okasi gulogula mina watanawa, e yeigu goli isim uula bakalisuwoli matauna. 5 Paila ogu yam kwailima kwaitolulal ibobwaigusi. Yeigu guma Isireli tatougu metoya odalela Beniamina, e inagu viluwela Iberu tatoula wala. E tuvaila yeigu Parisi,m paila akabikuwoli mokwita ma Karaiwagasi mina Yudia. * 6 E ka, tuvaila yeigu saina tosalau, paila alamidadi wala ekalesia. Tuvaila yeigu gala avaka pikolela wowogu, paila mina Yudia ma Karaiwagasi abokuli e mapaila idokaigusi toduwosisia wala. * 7 Komwaidona vavagi makwaisina omitibogwa adoki saina bipilasi ulo tapwaroru. Mitaga oluvi agisimlili kidamwa gala avaka kasi bwaina makwaisina, paila uula bogwa labani Keriso. 8 E gala vavagi makwaisina wala. Baisa tuta adoki vavagi komwaidona gala avaka kala bwaina, paila uula kwaitala vavagi wala itomgwaga. Baisa goli kala nikoli Keriso Yesu ulo Guyau. E vavagi komwaidona laligaiwa wala, e uula matauna. Ladoki komwaidona vavagi makwaisina wawa wala, kidamwaga bayosi Keriso, 9 e basividuli matauna. Gala tuvaila badokaigu tomitukwaibwaila paila uula akabikuwoli ma Karaiwagasi mina Yudia. Mitaga tuta baisa yeigu tomitukwaibwaila paila uula ladubumi Keriso. Mitukwaibwaila makwaina leima metoya baisa Yaubada, e uulela dubumi wala. 10 Magigu wala banikoli Keriso, deli balumkoli la movavau kwaipeuligaga. E kidamwa deli bakeula agu vilavila kala mmayuyu, mwada bakavisaki matauna, matauna goli leitugwali okaliga. 11 E yeigu ulo pikwaku kidamwa igau tutala kaliga yeigu baboda movavau.

Sakauligigibula kaimatala

12 E gala goli mwada bakamituli kidamwa bogwa lapeula paila baisa, kaina bwainigaga wala yeigu. Mitaga apupwaitukula wala bavigikoni mwada bayosivigasi, paila uula Keriso Yesu bogwa iyosivigasaigu. 13 Mapaila segwaia gala adoki mokwita mwada bogwa lasakaila. Mitaga kwaitala vavagi wala avagi. Bogwa lalumwelavi avaka otuboulogu, e saina apupwaitukula avaka omatagu mwada basakaila. 14 Mauula baisa, basakauligigibula yeigu kaimatala, e bakau agu mapu, paila goli Yaubada bidouwaigu bala walakaiwa paila uula Keriso Yesu la vasosu.

15 E komwaidodasi yakidasi bwainawokuva oda tapwarorusi ibodi bitananamsasi makawala baisa. Ilagoli, kidamwa mimilimi yokomi tuwoli mi nanamsa, e igau Yaubada bikatumigileu baisa yokomi. 16 Desi wala. Ibodaidasi bitasaitaulasi kidamwa bitabokulaisi avaka ivitulokaidasi metoya wa tuta ikugwa e leima lagaila.

17 Kukwavisakaigusi yokomi segwaia komwaidomi. Kasailisi kabogigisa bwaina omitami, mapaila yokomi kugisimlilaisi matausina availa availa ibokulaisi makawala. * 18 Bogwa lalukibogwaimi baisa, tuta bidubadu, deli tuta baisa lalivilivau wala toyo mitilagigu. Baisa saina bidubadu tomota si bubunela ivigaki matausina kala tilaula Keriso la kaliga wa korosi. 19 Ilagoli matausina bibodasi wala Eli. Avaka uwosi magisi ivigakaisi si yaubada. Ikamnomwanasi paila vavagi makwaisina avaka ibodi bimmosilasi wala, e inanamsasi wala paila uvagila valu watanawa. 20 Mitaga yakidasi da valusi labuma, e deli ninadaisi kala salau tatulotulasi paila kada Tokwatumovasi bima metoya wa labuma, matauna Guyau Yesu Keriso. 21 Bikatumapu woulela valu watanawa bitadavilasi makawala wowola matauna kala guyugwayu metoya ola peula goli. Metoya peula makwaina gagabila wala bikaraiwogi vavagi komwaidona.

4

Paulo iluki matausina mimilisi vavagi

1 E segwaia, saina mina mbwailigu yokomi e saina agu mitukuvivia magigu wala bagisaimi. Paila saina kuyomwasalaigusi e akamnomwanaimi sainela. E tombwailigu yokomi, baisa makawala bukutotusi peula paila yokomi Guyau la tomota.

2 Vivilʹo! Yuwodia som Sinitiki, amnabaimi bukumwasilasi makawala yokomi kukwalubailasi baisa da Guyausi. 3 Deli yoku, kalogu, magigu yoku bukupilasi minasina nakukugwa paila tapwaroru. Paila minasina deli kapupaisewasi paila Bulogala Bwaina, deli Kelemeti deli goli komwaidosi matausina deli kapaisewasi, komwaidosi yagasi isisu baisa Yaubada, tommomova osi buki.

4 Bukumwasawasi tuta komwaidona paila yokomi Guyau la tomota. E lalivilivau, bukumwasawasi.

5 Bukummanumsi baisa komwaidosi. E Guyau iga makateki bima. 6 Taga bukunokubukubusi paila avai vavagi. Mitaga avai tuta kunigadasi, bukunigadaisi Yaubada paila avaka ibodaimi, e tuta komwaidona bukunigadasi baisa matauna deli mi nokagutoki wala. 7 Paila Yaubada matauna goli manumtoula, e gala availa towatanawa gagabila bikateta baisa. E metoya ola manum bivigakaimi bitalaguva lupomi deli ninami biyominum, paila uula Keriso Yesu la vasosu. E mapaila gala avaka gagabila biyogagaimi.

8 E segwaia, baisa ulo biga kala vigimkovila. Ibodaimi bikau ninami makwaisina vavagi bwaina avaka ibodi bukuyakawolaisi. E vavagi makwaisina uulesi kamokwita, tuvaluwa, duwosisia, migileu, migabwaila e bigabwaila. 9 Avaka avaka kuligalegasi deli kukwauwaisi metoya ogu vituloki, e avaka avaka kulagaisi deli kugisaisi metoya ogu bubunela, baisa goli bukuvagaisi. E matauna Yaubada iyominum ninami, e bisisu deli yokomi.

Paulo inokagutoki paila si bobwailila

10 E yeigu saina amwasawa baisa ulo Guyau. Paila tuta kaduwonaku gala lokuwitalaisi avaka baisa yeigu. Mokwita goli bogwa kunanamsasi paila yeigu tuta kaduwonaku, ilagoli gala kubanaisi avai keda kidamwa bukuvagaisi avaka. Mitaga tuta baisa bogwa kubanaisi ammakawala bukupilasaigusi, kadai! 11 Gala alivala baisa paila adoki yokomi lokulumwelavaigusi. Paila bogwa ikabitutukwaigu kidamwa avaka asisii bogwa bibodaigu wala. 12 Bogwa akateta avaka bibodaigu kidamwa banamakava, deli avaka bibodaigu kidamwa bayosi guguwa bidubadu. Bogwa ikabitutukwaigu makwaina vavagi kwekikium, e kaina akomata kaina akamolu, e kaina ayosi bidubadu kaina ayosi pikekita wala, e desi wala, nanogu imwamwasila tuta komwaidona ambaisa ambaisa lasisu. 13 E yeigu isim ulo peula gagabila baboda vavagi komwaidona, paila uula peula makwaina avaka Keriso isakaigu.

14 E saina bwaina lokumitukwaiyaigusi paila lokupilasaigusi ogu tuta mwau. 15 Ka, kululuwaisi yam makwaisina lakavitouulasin kamatula Bulogala Bwaina. E tuta matutowena lasilavi Masedonia bogwala kunikolaisi kidamwa yokomi mina Pilipai kamimwaleta lokupilasaigusi e gala avai boda ekalesia tuvaila ivagi makawala. Paila yokomi kamimwaleta deli yeigu leitapaisewasi, paila lokusakaigusi bobwailila e mapaila yeigu lakau agu pilasi wala. * 16 E tuvaila avai tuta asisu mapilana Tesalonaika magigu pilasi, yokomi mimilisi tuta lokuwitalaisi avaka eimakaiagu wala. * 17 Gala magigu goli bakau semakavi, mitaga magigu uwami kala kwaiveka bikatumkulovi mi tapwaroru. 18 E yeigu bogwa labani komwaidona avaka ibodaigu metoya baisa yokomi deli goli kala katumkovila. Paila Epapiradaitoo bogwa leimiakaigu komwaidona mi bobwailila, e baisa ibodaigu wala. Paila vavagi makwaisina makawala mi semakavi maiinela saina simasimina baisa Yaubada, kaina makawala mi lula saina ikau nanola deli iyomwasali matauna. * 19 E ulo Yaubada goli bisakaimi komwaidona avaka bibodaimi. Paila matauna la mitakwai saina vakaigaga, paila uula Keriso Yesu. 20 Baisa da Yaubadasi Tamadasi kala yakaula gala biwokuva e bikanigaga. Emeni.

Paulo italoi

21 E baisa tuta awitali kami biga bobwailila komwaidomi Yaubada la tomota, baisa yokomi Keriso Yesu la tomota. E tuvaila sedaiasi ogu valu baisa iwitalaisi si biga bobwailila biwokaiami. 22 E Yaubada la tomota komwaidosi baisa iwitalaisi si biga bobwailila, e deli goli makawala matausina la ulap mina Roum si Giyouveka.

23 Guyau Yesu Keriso la mitakwai bisikailimi komwaidomi.

a 1:1 Matauna taitala Paulo sola deli kala topilasi eititavina deli matauna; kugisi VA 16.1-3.

* 1:1 1.1 VA 16.12

b 1:1 Matausina si wotetila biyamataisi boda, makawala toyamata sipi biyamataisi mayuwona (kugisi VA 20.28; 1 Pt 2.25).

c 1:1 Matausina biwotitalaisi tokugwala ekalesia, kaina goli matausina si wotetila biyamataisi guguwa deli mani (kugisi VA 6.3; Rm 16.1; 1 Tm 3.8,12).

d 1:6 Tuta matutona Yaubada deli Keriso biyakali komwaidosi mina watanawa.

e 1:13 Mabudona tokwabilia ola bwala mina Roum si giyouveka kasi karaiwaga biyamataisi guyau deli availa availa ola bwala katupipi (kugisi tuvaila Pl 4.22).

* 1:13 1.13 VA 28.30

* 1:30 1.30 VA 16.19-40

f 2:10 Baisa si valu tomata.

* 2:10 2.10-11 Ais 45.23

g 2:15 ibodi bukuyuwoulasi.Gagabila bitagini, “yokomi kuiyuwoulasi”.

* 2:15 2.15 Kak 32.5

h 2:16 Kugisi Pl 1.6 kala katumiki.

i 2:19 Kugisi Pl 1.1 kala katumiki.

j 2:25 Matauna eikeula semakavi makwaina mina Pilipai eisakaisi Paulo (kugisi Pl 4.18); e wa tuta matutona bikaimilavau mapilana Pilipai bikokeula si leta.

k 3:2 Paulo deli la ninamwau ikibuboti matausina tobwakuli Keriso mina Yudia availa availa ninasi mwada bisuninaisi matausina gala mina Yudia metoya osi vituloki doudoga kidamwa ikugwa bibobusi e oluvi gagabila bibokulaisi Keriso.

l 3:5 Mina Yudia kasi gulogula pwapwawa bibobusi osi yam kwailima kwaitolula. Kugisi Lk 2.21.

m 3:5 Kugisi makasana Biga Kala Katumiki.

* 3:5 3.5 VA 23.6; 26.5; Rm 11.1

* 3:6 3.6 VA 8.3; 22.4; 26.9-11

* 3:17 3.17 1 Kr 4.16; 11.1

n 4:15 Paulo ikatululuwai mina Pilipai paila tuta matutona eiviloubusibogwa baisa matausina.

* 4:15 4.15-16 2 Kr 11.9

* 4:16 4.16 VA 17.1

o 4:18 Kugisi Pl 2.25 kala katumiki.

* 4:18 4.18 Sun 29.18

p 4:22 Matausina tokwabilia deli towotetila ola bwala giyouveka; kugisi Pl 1.13 deli kala katumiki.

KOLOSAI

1

2

3

4

Paulo La Ginigini Baisa
MINA KOLOSAI

Kabovitouula

Miyana Paulo La Ginigini Baisa Mina Kolosai Paulo eigini baisa toekalesia mapilana Kolosai. Mapilana valu isisu Esia olumoulela e mpana valu Epeso katitaikina. Paulo gala itavi tumilela mabudona ekalesia, mitaga idoki la koni ibodi sitana biyamati. Paila Paulo isisu Epeso, baisa mina Roum si valu viloumatala mapilana Esia, e eiwitali mimilisi towotetila ilosi ipilasaisi mina Kolosai.

Mauula Paulo eilagi mimilisi tovituloki tosisasopa isisuaisi mabudona ekalesia deli. Paila eilivalasi kidamwa magida bitanikoli Yaubada e bitanikoli kada katumova komwaidona, ibodi bitaligaim tapwaroru baisa Yaubada kalamwaleta, e deli goli bitatapwaroru baisa mimilisi “bilibaloma tokwaraiwaga deli todidabala walakaiwa” (Kl 2.10). E tuvaila, kidamwa ibodi bitabokuli mimilisi vavagi kasi gulogula mina Yudia, makawala goli bobu, e deli kidamwa mimilisi kaula bomikikila biyogagaida, e deli avai vavagi tuvaila ibodi bitakabikaula.

E mapaila Paulo igini miyana leta, paila magila sopa makwaisina bisilibodi. E Paulo la kabosilaboda baisa vituloki duwosisia paila Keriso. Paila iluki mina Kolosai kidamwa Yesu Keriso kalamwaleta gagabila bikatumovaida, e vituloki makwaisina ituwoli ituwoli bilauwaida wala metoya baisa Keriso. Yaubada eibubuli valu watanawa deli Keriso, e deli Keriso imaiyaida bitakaimilavau baisa matauna. Keriso la vasosu wala bibudoki kasi katumova komwaidosi mina watanawa. E Paulo ikamitilaki makwaina katumova kidamwa todubumi bibubunasi makawala avaka bibudoki totapwaroru.

Tuta matutona Paulo ivinaku miyana leta, isaiki matauna Taikiko iluki bikeula miyana bilau isaiki mina Kolosai. E Taikiko kasitaiyu Onesimo iwaisi. E ka, matauna Onesimo baisa matauna tokwatupipi. Igau goli Paulo igini yatala leta ituwoli baisa Pilimoni, e baisa eikamituli matauwena Onesimo.

Buki kala katumimisa

Kala vitouula 1.1-8

Keriso la bubunela deli la wotetila 1.9—2.19

Momova kwaivau metoya baisa Keriso la vasosu 2.20—4.6

Kala vigimkovila 4.7-18

1

1 Yeigu Paulo, Keriso Yesu la aposetoloa paila uula Yaubada inagaigu, e deli sodasi Timoti.b

2 Lakagini miyana mi leta yokomi Yaubada la tomota mapilana Kolosai. E kagini paila uula Keriso leivisosaidasi e yokomi semaiasi bubunemi saina madagi.

Kanigada baisa Yaubada Tamadasic kidamwa bimitukwaiyaimi e bitalaguva lupomi.

Ninigada nokagutoki

3 Avai tuta kanigada paila yokomi, tuta komwaidona kanokagutoki baisa Yaubada, matauna da Guyausi Yesu Keriso Tamala. 4 Paila bogwa lakalagi paila mi dubumi baisa Keriso Yesu, deli mi yebwaili paila Yaubada la tomota komwaidosi. 5 Tuta matutona livala kwekamokwita baisa Bulogala Bwaina ikugwa iwokaiami, yokomi kulagaisi pikwaku makwaina avaka isisakaidasi. Mapaila mi dubumi deli mi yebwaili uulesi vavagi makwaisina mi kabopikwaku. E Yaubada isisii vavagi makwaisina paila yokomi wa labuma. 6 E Bulogala Bwaina makwaina eimai mitakwai bidubadu deli ikaligiaki ovalu watanawa komwaidona. Yokomi goli lokulumkolaisi mitakwai makwaisina igau yam makwaina kuligibogwaisi e lagaila. Paila bogwa kulagaisi ammakawala Yaubada imitukwaiyaimi, deli lokulumkolaisi mitakwai makwaina avaka uwala baisa oninami. 7 Lokulagaisi makwaina metoya baisa tombwailima Epapirasi,d matauna goli deli lakawotetilasi. E matauna kaimapuma iwotitali Keriso oluwalaimi, e saina tokimadagi. * 8 Matauna leilukwaima ammakawala Baloma Tobumaboma eiviyelu ninami e mapaila kuyebwailisi taitala baisa taitala.

9 Bogwa kalagi bulogala mi yebwaili, e mapaila tuta komwaidona kaninigada paila yokomi. Kanigada baisa Yaubada kidamwa bipilasaimi bukunikolaisi nanola, e bivakasauwaimi komwaidona kabitam deli kateta, avaka Baloma Tobumaboma isisaiki. 10 E yokomi gagabila wala bukububunasi makawala Guyau nanola, deli bukuyomwasalaisi matauna tuta komwaidona. Mi kaisisu bukuvigibauwaisi metoya avai mitakwai avai mitakwai, deli mi kabitam paila Yaubada bisiniveka. 11 Kanigada kidamwa matauna bikatupewolaimi metoya ola peula komwaidona, avaka matauna Topeuligaga bisaiki la tomota, kidamwa bukupeulokaisi vavagi komwaidona e gala biwouwouya ninami. 12 E bukunokagutokisi deli mi mwasawa baisa Tamadasi, paila bogwa ivigakaimi bibodi bukubodasi kami vilavila vavagi makwaisina avaka Yaubada iiyamati paila la tomota okaraiwogala lumalama. 13 Paila ikolaidasi metoya dudubila ola peula, deli bogwa imaiyaidasi bitasibwabwailasi ola karaiwaga Latula tombwailila. 14 Metoya baisa matauna itanekwaidasi deli iligaiwa da mitugagasi. *

Keriso la bubunela deli la wotetila

15 Keriso matauna tau kaikobula Yaubada. E gagabila bitagisaisi kaikobu mitaga Yaubada gala wala gagabila bitagisaisi. E matauna Yaubada Latula, la kuluta, ikalisuwoli vavagi komwaidona avaka eibubuli Yaubada. 16 Paila metoya baisa Keriso Yaubada eibubuli vavagi komwaidona wa labuma deli ovalu watanawa, avaka tagigisi deli avaka gala tagigisi, bilibaloma mina papeula deli gweguya,e tokwaraiwaga deli todidabala walakaiwa. Yaubada ibubuli vavagi komwaidona uulesi metoya baisa matauna; e kidamwa vavagi makwaisina paila matauna. 17 E matauna ikalimitali vavagi komwaidona, deli komwaidona makwaisina isibwabwailasi okabasi uula matauna isigoli makwaisina. 18 Matauna wala ekalesia dabala e mabudona wowola. E woula la momova uulela matauna. Matauwena goli Yaubada la kuluta bogwa eitokaia e imovavau kidamwa matauna kalamwaleta bividubali odubasi vavagi komwaidona. * 19 Matauna Latula ikuli Yaubada tomwaidona olumoulela titoulela e baisa metoya matauna Yaubada ola naga. 20 Mapaila Yaubada einagi kidamwa bikaimilivau valu komwaidona baisa titoulela, metoya baisa matauna Latula. Matauna Latula ikaliga wa korosi e mauula Yaubada ivigaki bivakota valu. E makadawena goli, Yaubada ikaimilivau vavagi komwaidona baisa titoulela, uvagila watanawa deli uvagila labuma. *

21 E ka, omitibogwa yokomi kusikaduwonakusi metoya baisa Yaubada, deli kuvigakaimi kala tilaula, metoya baisa makwaisina vavagi gaga avaka lokuvagaisi e lokuninamsaisi. 22 Mitaga tuta baisa Yaubada eivigakaimi sala, metoya baisa Latula ola kaliga, kidamwa bimaiyaimi omatala titoulela, yokomi tobumaboma, ninami migileu deli tobubwaila, 23 e yokomi goli ibodaimi bukusaitaulasi deli mi bubunela duwosisia omatala Yaubada, deli bukutotusi peula wa tumilatoula. Gala bukutagwalasi mi dubumi biyega, mitaga bukuyosikikitaisi mi pikwaku avaka kubanaisi tutala kulagaisi Bulogala Bwaina. Ka, baisa Bulogala Bwaina yeigu Paulo lamila towotetila, e Bulogala Bwaina makwaina leikamitulaisi baisa komwaidosi ovalu watanawa.

Paulo la wotetila baisa ekalesia

24 E baisa tuta ammwasawa uula laboda mmayuyu paila yokomi. Ka, metoya ogu mmayuyu yeigu lakatumkulovi Keriso la mmayuyu avaka ilumkoli tuta baisa paila wowola, baisa mabudona ekalesia. 25 E Yaubada eivigakaigu ekalesia kala towotetila, e isakaigu baisa ulo wotetila kidamwa bavagi paila wala yokomi kami bwaina. E baisa goli wotetila makwaina, kidamwa bakamituli komwaidona livalela. 26 E livalela baisa vavagi kwekikium avaka eikatupwani omitibogwa e tuta kaduwonaku metoya baisa mina watanawa, mitaga tuta baisa eikimitali baisa la tomota. 27 Paila Yaubada inagi baisa makawala. Magila la vavagi kwekikium bikimitali baisa la tomota, makwaina vavagi kwekikium saina bwainigaga, kala bwaina makawala bekwa saina kaiginigini avaka eisisii paila komwaidosi la tomota. E baisa goli makwaina vavagi kwekikium. Ka, Keriso matauna isisu oluwalaimi, e mauula yokomi bukubanaisi kami vilavila Yaubada kala katububula. 28 Mapaila kakamitulaisi Keriso baisa tomota komwaidosi. Kakamitilakaisi e kauvitulokisi deli kabitam avaka bibodi bakalivalasi. E uula goli kidamwa bakamaiyaisi taitala taitala, availa la bubunela bwainawokuva metoya okala vasosu Keriso, kidamwa bitotu omatala Yaubada. 29 Magigu baisa ulo wotetila bavigimkulovi, e mapaila apupaisewa asisalau metoya baisa peula makwaina saina peuligaga, avaka Keriso isisaiki la tomota. E peula makwaina ipupaisewa olumoulegu.

2

1 Magigu balukwaimi ammakawala ulo pwaitukula lawotetila baisa yokomi, deli baisa mina Lewodisia, deli availa availa matausina gala igisaisi migigu. 2 Auwotetila makawala kidamwa bituvaluwasi mokwita oninasi, deli kidamwa si yebwaili taitala baisa taitala bivigaki matausina budotala wala, e deli kidamwa si kateta duwosisia bisaiki kasi katububula, baisa ninasi ninitinidesi wala paila Yaubada. E mapaila binikolaisi Yaubada la vavagi kwekikium, baisa goli Keriso titoulela. 3 Matauna goli da buluvasi, e metoya baisa matauna gagabila bitaulaimwaisi komwaidona Yaubada la kabitam deli la kateta, baisa goli kala katububula eikatupwanibogwi.

4 Mapaila alukwaimi, taga bukutagwalasi availa bisinapwaimi avai biga sopa, ilagoli kudokaisi biga mabigana saina bwainigaga. 5 Mokwita wala yeigu gala asisu omitami, mitaga bogwa onanogu alumkoli kidamwa nanogu deli ninami tasisuaisi ninitinidesi. E mapaila saina mwamwasila nanogu paila agigisi ammakawala kutotusi gulitinidesi omi dubumi baisa Keriso, e gala avaka gagabila biyagaimi.

Momova kala bwaina uulela Keriso

6 Bogwa lokunagaisi Keriso Yesu kidamwa matauna mi Guyau, e mapaila ibodi bukuvasosusi deli matauna. 7 Uulemi bisisu peula olumoulela matauna, makawala kai kaiviliwalila isisu opwaipwaia. Bukukwaliaisi bubunemi baisa matauna, makawala bwala kala kaliai otumalela. Mi dubumi bipeuligaga, makawala goli eivitulokaimi. E bukunokagutokisi tuta komwaidona.

8 Kuyamataimi kidamwa gala availa bikatupipaimi. Paila magisi bilivalasi metoya mina watanawa si kabitam, deli si katudewa bigimakava, mwada bikatupipaimi makawala. Mitaga si kabitam uulela tommoyabogwa si bigivakala avaka isipeilisi, deli goli valu watanawa kidikedala.f Si kabitam uulela goli gala baisa Keriso. 9 Paila Keriso eimili tomota, mitaga Yaubada kaikobula matauna, e tomwaidona Yaubada isisu olumoulela matauna tomota, matauwena Keriso. 10 Bogwa kuvasosusi deli matauna, e mauula lokubanaisi mi momova kala bwaina. E matauna Keriso itomgwaga wala odubasi komwaidosi bilibaloma tokwaraiwaga deli komwaidosi todidabala walakaiwa.

11 Keriso eivisosaimi, e mapaila yokomi bogwa lokubobusi.g Mitaga kami bobu gala metoya baisa tomota. Yokomi kami bobu metoya baisa Keriso. Paila itanekwaimi metoya ouwomi uvagila kala peula. Baisaga bitadoki la bobobu Keriso. 12 Tutala kubapitaisasi, baisa makawala kusalilisi wa laka deli Keriso. E omi bapitaiso tuvaila baisa makawala kutokaiasi kumovavausi deli Keriso, paila uula kudubumaisi la peula Yaubada, matauna eitokowoi Keriso imovavau. * 13 Omitibogwa yokomi makawala tokukwaliga, uula mi mitugaga, e deli uula yokomi gala mina Yudia e gala kukwabikaulasi kasi Karaiwaga.h Mitaga tuta baisa Yaubada eitokowoiyaimi e kumovavausi deli Keriso. E Yaubada iligaiwa da mitugagasi komwaidona. * 14 Iligaiwa kada wasisi kala ginigini deli kala karaiwaga saina mwau. Ikaumkulovi miyana e itutugoli wa korosi. * 15 E baisa wa korosi Keriso itaneku titoulela metoya osi peula bilibalomai tokwaraiwaga deli todidabalaj walakaiwa. Wa tuta matutona ikatupipi matausina kala tilaula, paila bogwa leitomgwaga Keriso. E ikugwai matausina availa availa eikatupipi ivigaki kabogigisak omitasi mina watanawa.

16 Mapaila gala ibodi bukutagwalasi availa bikaraiwogaimi paila mi kamkwam mi momom, kaina paila avai yam avai yam bukukwabomaisi, kaina paila Tubukona Navau Pakala, kaina paila Sabate. * 17 Paila vavagi komwaidona makwaisina mesinaku wala kaikobusi uvagila paila tuta igau bima. Keriso wala matauna vavagitoula bima. 18 Ka, mimilisi eikaiveka ninasi paila uula ilivalasi mwada igisaisi kilisala saina mwaugaga. E mapaila ikominimanaimi kidamwa bukumanumsi baisa omitasi, e deli bukutapwarorusi baisa anelosi. Gala wala ibodi bukutagwalasi bikamogaimi makawala. Paila matausina saina todubakasala uulela inanamsasi makawala mina watanawa wala, e gala isim uula si dubakasala. 19 E bogwa leiligaiwaisi Keriso, matauna goli dabadasi. E Keriso wala ikaraiwogi wowola tomwaidona. *

Metoya baisa matauna, mabudona wowola ibani kala pilasi, paila ivasosu komwaidona ivigaki makawala woula deli katupwaila, e mapaila tomwaidona ikaitubwa makawala Yaubada nanola.

Takaliga e tamovavau deli Keriso

20 Bogwa kukwaligasi deli Keriso, deli itanekwaimi metoya valu watanawa kidikedala.l Avaka uula kusisuaisi makawala yokomi mina watanawa? Avaka uula kukwabikaulasi karaiwogala watanawa, makawala, 21 “Taga kuyosisi baisa,” “Taga kukwamkonaisi baisʹe,” “Taga kukwabikonaisi baisʹo”? 22 Kidamwa tomota biyosisi karaiwaga makwaisina, bogwa bilumkolaisi makwaisina kwetitamwau. Paila makwaisina baisa tomota si karaiwaga deli si vituloki wala. 23 Mokwita wala tomota idokaisi isim si kabitam, paila ikaraiwogaisi si toligalega mwada bitapwarorusi baisa anelosi deli bimanumsi tomota omitasi, e deli biyogagaisi uwosi titoulesi. Mitaga gala avaka kasi bwaina paila totapwaroru, paila gala gagabila bitakiduwosisii woula kala lumkola gaga metoya avai karaiwaga.

3

1 Yokomi lokutokaiasi kumovavausi deli Keriso. Ibodi uvagila labuma bikau ninami, paila baisa Keriso isisu ola takaikaia Yaubada ola kakata.m* 2 Bitobu ninami bukuninitinidesisi paila vavagi makwaisina walakaiwa, e gala goli paila vavagi makwaisina baisa ovalu watanawa. 3 Paila bogwa lokukwaligasi e mi momova ikanupwepuni deli Keriso olumoulela Yaubada. 4 Ka, mi momova baisa goli Keriso, e avai tuta matauna biyoumatila, yokomi tuvaila bukuyoumatilasi deli matauna, e deli bukukeulasi kami vilavila kala katububula.

Momova kwaibogwa, momova kwaivau

5 Ibodaimi bukukimataisi valu watanawa nanamsela gaga avaka ipupaisewa olumoulemi, makawala bubunela kalimwala deli avaka kala gigisa gegedu, kewakewa matila, gibuluwa, e gugoveka. (Ka, gugoveka makawala tokolu kala taimamila.) 6 Yaubada la ninamwau bimakaia matausina availa availa gala ikabikuwolaisi matauna,n e uula goli vavagi gaga makawala makwaisina. 7 E omitibogwa yokomi titoulemi kusisuaisi deli tomitugaga eibububunasi makawala, e tuvaila vavagi makwaisina saina peula ikaraiwogaimi.

8 Mitaga baisa tuta ibodaimi bukuligaiwaisi komwaidona vavagi makwaisina, makawala bubunela gibuluwa, gidaleiya, deli koulova baisa sola. Gala bibodi bigigaga kaina biga kammosila bisunapula metoya oudomi, gala avai tuta goli. 9 Gala ibodi bukuubuwabusi taitala baisa taitala. Paila bogwa lokuligaimwaisi mi momova kwaibogwa deli la bubunela, * 10 e lokusikamsi mi momova kwaiwovau. Yokomi makawala lokutowovausi olumoulemi, e baisa mi bubunela kwaivau Yaubada wala eibubuli. E tuta tuta Yaubada ivigivau mi bubunela, ivigaki makawala la bubunela titoulela, e ivakadaimi kidamwa bukunikolaisi matauna mokwita. * 11 E kidamwa lokutowovausi makawala, gala mina Girisi deli mina Yudia bisisuaisi, gala tobobobu deli matausina gala ibobusi, gala tomitawasio deli togilagala,p gala tokwatupipi deli totaneku. Mitaga komwaidosi wala tomota towovau, e uulotoula Keriso. Ka, Keriso isisu oluwalaisi komwaidosi matausina.

12 Yokomi goli Yaubada la tomota. Iyebwailimi e inagaimi paila wala titoulela. Mapaila ibodaimi sainela bukusikamsi bubunela nokapisi deli mitakwai, nona watanawa deli manum, e deli peuloki. * 13 Bukupilasaisi taitala baisa taitala e kidamwa availa isim uula biyokavivila baisa sola, ibodaimi taitala taitala biligaiwa la mitugaga sola. Ibodaimi bukuligaiwaisi mitugaga e makawala wala bukukwavisakaisi Guyau, paila matauna bogwa eiligaiwa mi mitugaga. * 14 Bubunela makwaina komwaidona bukuyosisi e bukukwatumkulovaisi bubunela yebwaili, paila mi yebwaili taitala baisa taitala ivigakaimi budotala e gala gagabila bukubutusi. 15 Italaguva lupomi uula Keriso, e mapaila baisa kami lumkola ibodi bikaraiwogi ninami. Paila Yaubada eidouwaimi yokomi Keriso wowolaq kidamwa gulitinidesi goli bitalaguva lupomi e komwaidomi bukuninitinidesisi wala. E ibodaimi tuta komwaidona bukunokagutokisi. 16 Keriso livalela saina bwainigaga ibodi bikanuvagasi oninami. Bukuvakedasi deli bukuvitulokisi biga kwekabitam taitala baisa taitala. Bukuusiwosisi sam deli wosi tapwaroru, e deli avai wosi bumaboma, e makawala goli bukuusiwosisi omatala Yaubada deli ninami nokagutoki. * 17 E komwaidona avaka avaka kuuvagaisi, ibodi bukuvagaisi paila uula lokudubumaisi Guyau Yesu, e deli bukunokagutokisi baisa Yaubada Tamadasi metoya baisa matauna.

Bubunovau kidikedala

18 Yokomi navavaigila, bukukwabikuwolaisi mi mmwala, paila baisa bibudokaimi totapwaroru. *

19 E yokomi tovavaigila bukuyebwailisi mi kukova, e gala bukukwatukwasaiyaisi minasina. *

20 E yokomi gugwadi ibudoki mi tapwaroru bukukwabikuwolaisi veimia tuta komwaidona, paila baisa biyomwasali nanola Yaubada. *

21 E yokomi veisia gugwadi gala bibodi bukuyogugwesaisi litumia, kaina goli bikamagwesisi. *

22 Yokomi towotetila kukwabikuwolaisi matausina kami tokwaraiwaga metoya baisa vavagi komwaidona. E bukuvagaisi makawala gala avai tuta omitasi igigisaimi wala, ninami mwada bikabwailimi. Mitaga bukukwabikaulasi deli ninami ninatala wala, paila uula kukwamiabaisi Guyau. * 23 E avaka avaka bukuvagaisi, bukuwotetilasi deli ninami komwaidona la tagwala, e makawala kuwotitalaisi Guyau, gala goli tomota wala. 24 E kululuwaisi kidamwa Guyau igau bimapwaimi. Bogwa bukubanaisi avaka Yaubada eisisii paila la tomota. Paila Keriso matauna mokwitatoula kami Tokugwa. 25 E matauna tomitugaga, availa goli matauna, bogwa bikau mapula paila la sula. Paila Yaubada ivagi makawala wala baisa availa availa. *

4

1 E yokomi tokwaraiwaga, bukububunasi mokwita deli duwosisia baisa mi towotetila. Bukululuwaisi kidamwa yokomi deli isim taitala kami Tokwaraiwaga wa labuma. *

Ivakadi matausina

2 Kupwaitukulasi omi ninigada, deli kuyuuyausasi tutala kunigadasi deli mi nokagutoki baisa Yaubada. 3 Omi tuta ninigada bukunigadasi paila yakamaisi tuvaila, kidamwa Yaubada bisakaimasi ma tutasi bwaina kidamwa bakakamitulaisi Yaubada livalela, e bakalivalasi paila vavagi makwaina kwekikium,r baisa wala Keriso. Paila baisa uula yeigu tuta baisa asisu wa bwala katupipi. 4 E bukunigadasi kidamwa kamatula makwaina balivala mimilakatila, makawala ibodaigu balivala.

5 Bukububunasi deli mi kabitam baisa matausina gala todubumi. E kidamwa kubanaisi mi tuta paila bukupilasaisi matausina, e tuta matutona goli bukuvigibauwaisi mi wotetila. * 6 Ibodaimi tuta tuta mi bigatona bigabwaila deli bikau ninasi tolega. Deli ibodi bukunikolaisi ammakawala bukumapwaisi duwosisia avaka avaka bikatupoiyaimi tomota.

Paulo italoi

7 Matauna tombwailidasi Taikikos towotetila saina tokimadagi e matauna deli lakawotetilasi baisa Guyau. E matauna bilukwaimi bulogagu komwaidona. ** 8 Baisa uula awitali matauna biwokaiami,t kidamwa biyomwasali ninami bilukwaimi bulogamasi. 9 E deli goli bawitali sodasi Onesimou matauna tombwailidasi, deli sami tokimadagi matauna. E kasitaiyu bilukwaimi komwaidona avaka avaka ikaloubusisi baisa yakamaisi. *

10 Arisitakov deli yeigu kasisu wa bwala katupipi, e matauna iwitali biga bobwailila baisa yokomi. E makawala goli Maka,w matauna Banabax bodala. Ki, bogwa kulagaisi kami karaiwaga paila matauna Maka? Avai tuta biwokaiami ibodi bukubodaisi matauna. * 11 E tuvaila matauna Yosuwa idokaisi Yusito iwitali biga bobwailila. Matausina kasitaitolu tolesi Yudia todubumi. E metoya baisa mina Yudia komwaidosi, kasitaitolu wala lakawotetilasi deli paila Karaiwogala Yaubada. E saina kwaiveka si pilasi baisa yeigu.

12 Biga bobwailila metoya baisa Epapirasi,y matauna tuvaila taitala yokomi deli la towotetila Yesu Keriso. Matauna tuta komwaidona ininigada peula baisa Yaubada paila yokomi. Inigadi Yaubada bipilasaimi kidamwa yakomi bukutotusi peula omi tapwaroru bwainawokuva, e gala wala bukuyegasi, e deli goli bukukwabikuwolaisi Yaubada nanola. * 13 E yeigu goli gagabila basola paila matauna Epapirasi, matauna saina isalau la wotetila paila yokomi, deli paila mina Lewodisia deli mina Erapolisa. 14 Matauna Lukaz ma toyuvisasi tombwailimasi e kasitaiyu Dimasi iwitalaisi si biga bobwailila baisa yokomi. *

15 Bukuwitalaisi ma bigasi bobwailila baisa sedaiasi mina Lewodisia, e tuvaila baisa minana Nimpa deli mabudona ekalesia isigugulasi ola bwala minana. 16 Igau bogwa lokukwalawasi miyana mi leta, bukuyamataisi miyana kidamwa bikalawasi tuvaila toekalesia mapilana Lewodisia. E deli, yokomi bukukwalawasi miyana avaka mina Lewodisia biwitalaisia baisa yokomi. 17 E, kulukwaisi matauna Akipo,b “Wotetila makwaina avaka eisakaimsi paila Guyau la wotetila, ibodaim sainela bukuvigimkulovi.” *

18 E titoulegu laginiki yamagu baisa, ka - “Yeigu Paulo ulo biga bobwailila baisa yokomi.” Gala bukulumwelavaisi agu kwatupipi.

Yaubada la mitakwai bisikailimi.

a 1:1 Matauna isim kala karaiwaga bililivala deli biuvagi metoya ola karaiwaga matauna kala towitala; kugisi makasana Biga Kala Katumiki.

b 1:1 Matauna taitala Paulo sola deli kala topilasi eititavina deli matauna; kugisi VA 16.1-3.

c 1:2 Yaubada Tamadasi.Mimilisi buki pilabubogwa ikatumkulovaisi, “deli Guyau Yesu Keriso”.

d 1:7 Matauna uulela mabudona ekalesia mapilana Kolosai eivitouula, e baisa tuta isikaila Paulo (kugisi Kl 4.12; Pm 23).

* 1:7 1.7 Kl 4.12; Pm 23

* 1:14 1.14 Ep 1.7

e 1:16 Minasina baloma walakaiwa ikikaraiwagasi valu valu komwaidona.

* 1:18 1.18 Ep 1.22-23

* 1:20 1.20 Ep 2.16

f 2:8 Paulo kaina ililivala paila mina watanawa availa availa gala inikolaisi Yaubada nanola metoya baisa Keriso. Matausina ibokulaisi kidikedala valu watanawa, makawala isisuaisi olumoulela kabokatupipi (kugisi tuvaila Gl 4.3).

g 2:11 Paulo gala ilivala paila woula kala bobu, mitaga nanamsela bobu ivigaki kabutuvitusila kasi vasosu deli Keriso. Kugisi tuvaila makasana Biga Kala Katumiki.

* 2:12 2.12 Rm 6.4

h 2:13 Mosese la Karaiwaga, uulela Yaubada la kabutu deli mina Isireli.

* 2:13 2.13 Ep 2.1-5

* 2:14 2.14 Ep 2.15

i 2:15 Keriso itaneku titoulela metoya osi peula bilibaloma: Gagabila bitagini, “Keriso ikau iligaiwa si peula bilibaloma.”

j 2:15 Kugisi Kl 1.16 kala katumiki.

k 2:15 Kidamwa mina Roum bitomgwagasi okabilia, igau oluvi bivadadelisi omitasi tomota ovilouveka e matausina mina mamama bililoulasi deli bivigaki kabogigisa, mwada tomota biyakawolaisi totomgwaga.

* 2:16 2.16 Rm 14.1-6

* 2:19 2.19 Ep 4.16

l 2:20 Kugisi mailela 8 kala katumiki.

m 3:1 Kabosili makwaina isim kala taimamila deli peula.

* 3:1 3.1 Sam 110.1

n 3:6 availa availa gala ikabikuwolaisi matauna.Mimilisi buki pilabubogwa gala wala iginisi biga mabigasina.

* 3:9 3.9 Ep 4.22

* 3:10 3.10 Vit 1.26; Ep 4.24

o 3:11 Mina Girisi si biga ikibuboti matausina gala inikolaisi bilivalasi obonasi mina Girisi.

p 3:11 Mina Girisi si biga budotala boda saina mina vakatutuki.

* 3:12 3.12-13 Ep 4.2

* 3:13 3.13 Ep 4.32

q 3:15 Mabudona ekalesia.

* 3:16 3.16-17 Ep 5.19-20

* 3:18 3.18 Ep 5.22; 1 Pt 3.1

* 3:19 3.19 Ep 5.25; 1 Pt 3.7

* 3:20 3.20 Ep 6.1

* 3:21 3.21 Ep 6.4

* 3:22 3.22-25 Ep 6.5-8

* 3:25 3.25 Kak 10.17; Ep 6.9

* 4:1 4.1 Ep 6.9

r 4:3 Kugisi Kl 1.26-27; 2.2.

* 4:5 4.5 Ep 5.16

s 4:7 Matauna Paulo sola eipilasi ola wotetila. La valu tatoula Esia (kugisi VA 20.4) e la valu viloumatala Epeso. Kugisi tuvaila Ep 6.21; 2 Tm 4.12; Tt 3.12.

* 4:7 4.7 VA 20.4; 2 Tm 4.12

* 4:7 4.7-8 Ep 6.21-22

t 4:8 Paulo eivigaki Taikiko tokeula si leta mina Kolosai.

u 4:9 Kugisi miyana la leta Pilimoni Paulo leigini.

* 4:9 4.9 Pm 10-12

v 4:10 Matauna taitala Paulo sola, guma Tesalonaika.

w 4:10 Matauna igiyuwela Yoni, tolela Yerusalem.

x 4:10 Matauna taitala tobwakuli Keriso kasi tokugwa, eititavinasi deli Paulo ola titavina kwematala (kugisi VA 4.36; 13.1—15.39; Gl 2.1).

* 4:10 4.10 VA 12.12,25; 13.13; 15.37-39; 19.29; 27.2; Pm 24

y 4:12 Kugisi Kl 1.7 kala katumiki.

* 4:12 4.12 Kl 1.7; Pm 23

z 4:14 Paulo la titavina bidubadu matauna Luka deli ililoulasi.

* 4:14 4.14 2 Tm 4.10,11; Pm 24

a 4:16 Miyana leta bogwa eitamwau. Mitaga mimilisi tokwabitam idokaisi miyana mina Epeso si leta.

b 4:17 Kugisi Pm 2.

* 4:17 4.17 Pm 2

1 TESALONAIKA

1

2

3

4

5

Paulo La Ginigini Yamatala Baisa
MINA TESALONAIKA

Kabovitouula

Tesalonaika baisa valu viloumatala oluwala makwaina mina Roum si valu Masedonia. E igau tutala isilavi Pilipai, Paulo eitavi tumilela ekalesia budotala olumoulela mina Tesalonaika. E Paulo eikamituli Bulogala Bwaina baisa matausina gala mina Yudia, e bidubadu eidubumaisi. Mapaila mimilisi mina Yudia isim si pogi e isilibodaisi Paulo. E mapaila Paulo eiboda lamadada mwau e isilavi Tesalonaika ilokaia Beria. Igau tuta matutona Paulo iviloubusi Korinita, e sola Timoti ima ikamituli bulogasi toekalesia mapilana Tesalonaika. Paila Timoti deli Paulo eiwotetilasi mapilana paila Yesu Keriso.

E oluvi Paulo eigini miyana Paulo La Ginigini Yamatala Baisa Mina Tesalonaika. Uula Paulo magila bikatululuti bikatupewoli totapwaroru mapilana valu. Ikugwa inokagutoki baisa Yaubada paila eilagi bulogala si dubumi deli si yebwaili. Ikatululuwai mina Tesalonaika ammakawala eipaisewa tuta makwaina eisisu olumoulesi, e oluvi imapu mimilisi si katupoi, avaka avaka totapwaroru eikatupoisi paila yam makwaina Guyau Yesu bikaimilavau. Paila leikatupoisi, kawasi, “Kidamwa igau tuta matutona Keriso gala bikaimilavau e taitala todubumi bikaligabogwa, ammakawala? Gagabila matauna bibani makwaina momova kwaivau avaka Keriso bimai?” E tuvaila kawasi, “Avai tuta goli matauna Keriso bikaimilavau?” Paulo iluki matausina ibodi bimanumsi bipupaisewasi e deli si pikwaku bitutulaisi yam makwaina Keriso bima.

Buki kala katumimisa

Kala vitouula 1.1

Paulo inokagutoki iyakawoli Yaubada 1.2—3.13

Ikatululuti mina Tesalonaika bibubunasi bwaina

e biyomwasalaisi Yaubada 4.1-12

Ivituloki paila yam makwaina Guyau bima 4.13—5.11

Ikatumkulovi kasi katuloluta 5.12-22

Kala vigimkovila 5.23-28

1

1 Yeigu Paulo, e deli Sailasaa sola Timotib lakaginisi miyana mi leta yokomi toekalesia mapilana Tesalonaika.c Yokomi goli la tomota Yaubada Tamadasi deli Guyau Yesu Keriso. *

Kanigadasi baisa Yaubada kidamwa bimitukwaiyaimi e bitalaguva lupomi.

Mina Tesalonaika si kaisisu deli si tapwaroru

2 Tuta komwaidona kanokagutokisi baisa Yaubada paila yokomi komwaidomi e tuta tuta oma nigadasi kakavitagaisi yagami. 3 E tutala kanigadasi omatala Yaubada Tamadasi, kaluluwaisi mi dubumi, mi yebwaili e mi pikwaku. Paila lakagisaisi mi dubumi uvagila, deli kaluluwaisi ammakawala lokupaisewasi peula paila uula mi yebwaili. Tuvaila kaluluwaisi ammakawala mi pikwaku paila da Guyausi Yesu Keriso gala biyega. 4 Segwaia, bogwa kanikolaisi Yaubada iyebwailimi deli inagaimi kidamwa yokomi la tomota. 5 Paila bogwa lakamiakaimi makwaina Bulogala Bwaina. Gala bigawokuva wala, mitaga lakavitulokaimi Bulogala Bwaina kala peula metoya baisa Baloma Tobumaboma. E tuta makwaina kanikolaisi wala makwaina Bulogala Bwaina bigala mokwita. Bogwa kunikolaisi ammakawala kabubunasi tutala deli tasisuaisi. Avaka avaka kavagaisi, mwada bakapilasaisi mi tapwaroru. 6 E yokomi kukwavisakaimasi deli goli kukwavisakaisi Guyau. Kalubikoya lokulumkolaisi mmayuyu sainela, lokuyosisi Bulogala Bwaina deli mi mwasawa, e mwasawa makwaina leima metoya baisa Baloma Tobumaboma. * 7 Mapaila lokuvigakaimi si kabogigisa komwaidosi todubumi baisa mapilasina Masedonia deli Akaia. 8 Paila Bulogala Bwaina paila Guyau isunapula metoya baisa yokomi ilokaia mapilasina Masedonia deli Akaia. E gala Masedonia deli Akaia wala, mitaga bulogala mi dubumi baisa Yaubada eilokaia ambaisa ambaisa. E mapaila gala avaka ibodaimasi bakalivalasi paila baisa. 9 Komwaidosi tomota matausina ibigatonasi ammakawala lokuvakoulaimasi tuta makwaina lakavakawolaimi deli ammakawala lokuligaiwaisi tokolu lokuninavilasiga baisa Yaubada kidamwa bukuwotitalaisi Yaubada Tokamokwita deli Tomomova. 10 Deli ibigatonasi ammakawala kututulaisi Latula igau bima metoya wa labuma. Matauna Latula goli Yesu, Yaubada eitokowoi e imovavau. E deli matauna bikolaidasi metoya Yaubada ola ninamwau paila mitugaga, tuta igau bima.

2

1 E segwaia yokomi kunikolaisi kidamwa gala kalomakavasi tutala lakavakawolaimi. 2 Kunikolaisi kidamwa igau gala lakamakaiami mapilana Tesalonaika e mina Pilipaid bogwa leiyogagaimasi deli ibigigagaimasi. Kalubikoya kabodasi saina buluvatai metoya baisa yokomi, da Yaubadasi ivatuviluwi uwomaisi kidamwa bakakamitulaisi Bulogala Bwaina baisa yokomi metoya baisa Yaubada. * 3 Kidamwa kakatululutaimi paila Bulogala Bwaina, makwaina katuloluta uulela gala wala sula kaina nanamsa gegedu. Gala goli mwada bakasinapwaisi availa. 4 Kaimapula, tuta komwaidona yakamaisi kakamitulaisi makawala avaka Yaubada magila bakalivalaisi. Paila ikabwailimasi e mapaila isakaimasi ma konisi bakakamitulaisi Bulogala Bwaina. Gala goli kavigikonaisi mwada bakakatubudobodaisi tomota, mitaga bakayomwasalaisi Yaubada, e matauna iwakoli ninamaisi. 5 Bogwa kunikolaisi mokwita yakamaisi kamakaiami gala deli ma kamwanasi kalilivalasi, e tuvaila gala kalilivalasi mwada bakakatubudobodaisi bubunela youloveka - ka, yovila Yaubada isisu. 6 E yakamaisi gala kavigikonaisi mwada availa biyakawolaimasi, kaina baisa yokomi, kaina baisa availa tuvaila, 7 ilagoli yakamaisi Keriso la aposetolo gagabila bakakaiyoulimi. Mitaga tutala yakamaisi deli leitasisuaisi, kamanumsi wala,e makawala natala vivila iyobuboni litula. 8 Paila saina kayebwailimi e mapaila magimasi sainela kidamwa deli bitalumkolaisi Bulogala Bwaina metoya baisa Yaubada. E gala goli Bulogala Bwaina wala, paila magimasi deli bakatugwalaisi ma momovasi. Paila saina mina mbwailimasi yokomi. 9 Segwaia, ki, kaina bogwa kululuwaisi ammakawala kapaisewasi ipulukwaimasi kapololu. Yam bogi kapaisewasi mwada yokomi gala avaka bukumapwaisi paila yakamaisi, tutala kakamitulaisi Bulogala Bwaina baisa yokomi metoya baisa Yaubada.

10 Baisa avaka kavagaisi baisa yokomi todubumi, kala bumaboma deli duwosisia e gala avaka kala gaga. Yokomi wala kama yovilasi e deli goli Yaubada. 11 Bogwa kunikolaisi kidamwa kayobubonaimi taitala taitala makawala taitala tau iyobuboni litula. 12 Lakakatululutaimi deli kakatupewolaimi, e tuta tuta kalukwaimi kidamwa bukububunasi makawala avaka biyomwasali nanola Yaubada. Paila matauna idouwaimi kidamwa bukukwauwaisi kami vilavila ola Karaiwaga deli kala katububula.

13 E tuvaila isim uula tuta tuta kanokagutokisi baisa Yaubada. Paila avai tuta lakamiakaimi livalela Yaubada lokulagaisi e lokuyosisi wala. E uula kuyosisi gala paila tomota si biga, mitaga uula paila Yaubada la biga. E baisa goli mokwita wala. Paila Yaubada ipupaisewa oluwalaimif yokomi todubumi. 14 E segwaia yokomi tuvaila lokubodaisi vavagi makwaisina avaka matausina toekalesia mapilana Yudia eibodaisi. Baisa matausina Keriso Yesu la boda. Paila lokulumkolaisi kami lamadada metoya oyumasi semia, makawala matausina toekalesia mapilana Yudia eilumkolaisi metoya oyumasi mina Yudia. * 15 Baisa goli matausina mina Yudia leikatumataisi Guyau Yesu deli tovitoubobutag e tuvaila eilamidadaimasi. Ka, Yaubada imwau nanola paila matausina mina Yudia. Bogwa leivigakaisi tomota komwaidosi kasi tilaula. * 16 Ka, leivigikonaisi mwada bisilibodaimasi metoya oma kamatulasi bulogala katumova baisa matausina gala mina Yudia. Mitaga saina iyoulovekasi bubunela gaga makawala eiuvagaisi tuta komwaidona. E mapaila tuta baisa eivigimkulovaisi kala bawa si sula avaka avaka eiuvagaisi tuta tuta. Yam lagaila bogwa leilumkolaisi Yaubada la ninamwau.

Paulo magila bikaimilavau baisa matausina

17 E segwaia, yakamaisi tuta pikekita wala lakasilavaimi. Gala goli lakalumwelavaimi, mitaga bogwa lakaluvapelasi kalosi ituwoli valu E saina kakapisi lupomaisi, e kavigikonaisi peula mwada bakagisivauwaimi. 18 Saina magimasi mwada bakakaimilavausi baisa yokomi. E yeigu Paulo, sivavila goli avigikoni mwada bakaimilavau. Mitaga Setanih isilibodaimasi. 19 Magimasi bakakaimilavausi, paila uula yokomi, e gala availa tuvaila, yokomi wala uulela ma pikwakusi deli ma mwasawasi. E avai tuta bima da Guyausi Yesu, yokomi uulela bakakamnomwanasi omatala matauna kidamwa bogwa lakapeulasi wala. 20 E ka! mokwita wala yokomi ma kabokamnomwanasi deli ma kabomwasawasi.

3

1 Kala vigimkovila, bogwa katulukoyasi wala. E kanagaisi kidamwa kamataiyu wala bakasim mapilana Ateni, * 2 e Timotii bakawitali biwokaiami. Matauna somasi deli kauwotetilasi paila Yaubada e kakamitulaisi Bulogala Bwaina paila Keriso. Kawitalaisi matauna kidamwa bikatupewolaimi deli bipilasi mi dubumi, 3 e kidamwa gala taitala yokomi bitovilaki paila uula makwaisina lamadada. Yokomi titoulemi kunikolaisi kidamwa lamadada makawala makwaisina baisa Yaubada nanola paila yakidasi. 4 Paila igau tutala yakamaisi deli yokomi tasisuaisi, e kalukibogwaimi kidamwa igau makateki yakidasi bitabodasi lamadada. E yokomi bogwa kunikolaisi eikaloubusi makawala. 5 Baisa uula ibodaigu bawitali Timoti biwokaiami. E yeigu latulukoya, mapaila lawitali matauna leiwa paila binevi ammakawala mi dubumi, paila magigu banikoli. Gala bwaina kidamwa Setani bogwa leitamnabaimi, e deli komwaidona ma paisewasi bivigaki gala dimlela.

6 E baisa tuta Timoti bogwa leikaimilavauj baisa yakamaisi metoya baisa yokomi, e imiakaimasi bulogami bwaina paila mi dubumi deli mi yebwaili. Ilukwaimasi kidamwa tuta komwaidona kuninabwailasi paila yakamasi, deli kidamwa magimi sainela bukugisaimasi makawala yakamaisi magimasi wala bakagisaimi. * 7 E segwaia, bulogami bogwa iyomwasalaimasi okama mwausi deli okama mmayuyusi komwaidona. E yokomi mi dubumi wala iyomwasalamaisi, 8 mapaila tuta baisa yakamaisi kasibwabwailasi kidamwa yokomi bukutotusi peula, paila uula yokomi Guyau la tomota. 9 Baisa tuta gagabila bakanokagutokisi baisa Yaubada paila yokomi. Kanokagutokisi baisa matauna paila mwasawa makwaina avaka kalumkolaisi omatala da Yaubadasi paila uula yokomi. 10 Yam bogi kanigadaisi Yaubada metoya oninamaisi komwaidona kidamwa bitagwala bitabodasi, e bakasakaimi avaka bibudoki kala katumkovila mi dubumi.

11 Kanigadasi baisa Yaubada kidamwa matauna Tamadasi e deli da Guyausi Yesu bikatubiasaisi ma kedasi paila bakawokaiami. 12 Kanigadasi baisa Guyau kidamwa bivigaki mi yebwaili bisiniveka baisa taitala taitala e deli baisa tomota komwaidosi. E bibodi mi yebwaili kala vakaila makawala ma yebwailisi kala vakaila baisa yokomi. 13 E baisa makawala matauna bikatupewoli ninami, e avai tuta da Guyausi Yesu bima deli komwaidosi la tomota,k yokomi bukusisuaisi bwainawokuva deli tobumaboma omatala Yaubada Tamadasi.

4

Avai bubunela biyomwasali Yaubada

1 E kala vigimkovila segwaia, lokusauwaisi metoya baisa yakamaisi ammakawala bukububunasi kidamwa bukuyomwasalaisi Yaubada. E mokwita wala bogwa lokububunasi makawala. E baisa tuta kamnabaimi deli kakatululutaimi, paila uula yakamaisi wodola Guyau Yesu, kidamwa bukupwaitukulasi wala. 2 Paila kunikolaisi avaka lakalukwaimi paila uula yakamaisi wodola Guyau Yesu. 3 Baisa goli Yaubada magila bukuvagaisi - kidamwa yokomi tobumaboma e deli mi bubunela gala avaka kala gegedu. 4 Mapaila taitala taitala yokomi tauwau ibodi binikoli ammakawala bikabomi deli bikamiabi la kwava.l 5 Gala ibodi binanamsa ammakawala biyomwasali titoulela wala makawala matausina gala inikolaisi Yaubada. 6 Paila vavagi makwaisina, gala bibodi avai tau goli bikavi kala kaboma titoulela. E bogwa lakalukibogwaimi deli kakatululutaimi peula kidamwa Guyau bimipuki availa availa eiuvagaisi makwaisina sula. 7 E Yaubada gala idouwaidasi paila mwada bitabubunasi gegedu, mitaga kidamwa bitabubunasi duwosisia. 8 Mapaila kidamwa availa bikoulovi vituloki makwaina, baisa gala ikoulovi tomota mitaga ikoulovi Yaubada, matauna wala la Baloma Tobumaboma isaikaimi.

9 Gala wala ibodi availa bigini mi leta paila bilukwaimi ammakawala bukuyebwailisi semia todubumi. E bogwala Yaubada leivitulokaimi ammakawala bukuyebwailisi taitala baisa taitala. 10 E lokububunasi makawala baisa komwaidosi sedaiasi mapilana Masedonia. Mapaila semaiasi kamnabaimi mwada bukuvagaisi bisiniveka tuvaila. 11 Bukusalausi kidamwa bukububunasi bubunela manum, e bukuyamataisi mi kaisisu titoulemi, deli bukutakunasi kʹami, makawala goli lakalukibogwaimi. 12 E makawala goli bukubodaisi kami kamaiaba metoya baisa matausina gala idubumaisi Yesu, e gala bibodi availa bivaulaimi wala.

Yam makwaina Guyau bima

13 E semaiasi, saina magimasi bukunikolaisi avaka kala kamokwita paila matausina bogwa eikaligasi, kidamwa gala bukuninamwausi, makawala goli availa matausina gala isim si pikwaku. 14 Tadubumaisi wala matauna Yesu eikaliga e itokaia imovavau; mapaila tadubumaisi kidamwa Yaubada bimai deli Yesu matausina eidubumaisi matauna e leikaligasi.

15 Paila baisa Guyau la vituloki kalukwaimi. Wa yam makwaina Guyau bima, yakidasi tommomova gala bitakugwaiyaisi matausina availa availa bogwa leikaligasi. * 16 Bikaloubusi kaigila bikawau karaiwaga, deli anelosi kasi tokugwa kaigala, e Yaubada kala tauya bitagilulu. E oluvi Guyau titoulela bibusi metoya wa labuma. Availa availa eidubumaisi Keriso e leikaligasi, ikugwa Yaubada bitokowoi matausina bimovavausi. 17 Oluvi availa availa yakidasi tommomova, tuta matutona Guyau bilupaidasi deli matausina tokwaligabogwa olowalowa, kidamwa bitabodasi Guyau ogawata. E mapaila komwaidodasi bitasigagasi deli Guyau. 18 E mapaila bukukwatululutaisi taitala baisa taitala deli biga mabigasina.

5

Bitayuuyausasi paila yam makwaina

1 Segwaia, gala ibodi bagini mi leta balukwaimi paila avai tuta deli avai kweluva vavagi makwaisina bikaloubusisi. 2 Paila yokomi titoulemi bogwa lokunikolaisi kidamwa Yamla Guyaum bima makawala taitala touveilau bima biveilau wa bogi. * 3 Avai tuta tomota bilivalasi, “Vavagi komwaidona manum deli bwaina,” e nanakwa bibodaisi yam makwaina kabosilagi. E gala gagabila bisakauligilaisi, paila yam makwaina makawala mmayuyula natana vivila, tutala makateki bitapoi yamala. 4 Mitaga segwaia, yokomi gala kusisuaisi odudubila, deli adoki Yam makwaina gala bikayou lupomi, makawala touveilau. 5 Paila komwaidomi lumalama la tomota, e yokomi yam tomotala. E yakidasi gala bogi tomotala kaina la tomota dudubila. 6 E mapaila gala ibodaidasi bitammasisisi makawala mimilisi matausina tommasisi. Ibodi wala bitamamatasi deli gala bitamomsi sopi kaipeula. 7 Wa bogi tomota bimasisisi. Wa bogi goli tomomom bimomomsi. 8 Mitaga yakidasi yam tomotala, e ibodi yakidasi gala tomomom. Bitasikamsi dubumi deli yebwaili makawala wowodasi la vayoula, e deli bitasikamsi da pikwakusi paila katumova paila kada kulupewasi. * 9 Yaubada gala binagaidasi mwada bitabodaisi la ninamwau. Mitaga inagaidasi kidamwa bitabodaisi katumova metoya baisa da Guyausi Yesu Keriso. 10 Matauna goli eikaliga paila wala yakidasi kidamwa bitamovasi deli matauna. Kaina goli yakidasi tommomova kaina tokukwaliga tuta makwaina matauna bima. 11 E mauula bukukwatululutaimi taitala baisa taitala, deli bukupilasaimi taitala baisa taitala, makawala goli tuta baisa okuuvagaisi.

Ikatumkulovi la biga e italoi

12 E semaiasi, kamnabaimi kukwamiabaisi matausina availa availa iwotetilasi oluwalaimi, matausina availa availa Guyau bogwa einagi kidamwa bikugwaiyaimi deli bivakadaimi. 13 Matausina bukutemmalaisi sainela deli bukuyebwailisi uula wotetila makwaina iuvagaisi. Bukusibwabwailasi taitala baisa taitala.

14 Semaiasi kakatululutaimi bukukwamitilakaisi tonunumata. Bukukwatigamwaisi luposi matausina tokukokola. Bukupilasaisi tomamama, e bukupeulokaisi baisa komwaidosi matausina. 15 Kuyamatasi kidamwa availa bimitugagaimi, taga kukwauwaisi lugwala mitugaga. E tuta komwaidona ibodaimi bukumitukwaiyaisi taitala baisa taitala deli baisa komwaidosi.

16 Bukumwasawasi tuta komwaidona, 17 e tuta komwaidona bukunigadasi. 18 Bukunokagutokisi paila vavagi komwaidona. Baisa goli Yaubada magila bukuvagaisi, yokomi goli Yesu Keriso la tomota.

19 Gala bibodi bukusilibodaisi Baloma Tobumaboma uvagila, 20 e gala bibodi bukukwaluwouwaisi avai livala, metoya baisa Baloma Tobumaboma la vayelu. 21 Bukuwakolaisi vavagi komwaidona. Bukuyosimlilaisi vavagi bwaina, 22 e bukuligaiwaisi uvagila mitugaga.

23 Kanigadasi kidamwa Yaubada Tolivakota bivigakaimi tobumaboma, kidamwa yokomi la tomota titoulela. Deli, kidamwa biyamati bilomami, ninami, uwomi - e, tomwaidomi goli, mwada gala bisim kami pakula igau tutala bima da Guyausi Yesu Keriso. 24 E matauna availa eidouwaimi gagabila wala bivagi, paila goli tokimadagi matauna.

25 E semaiasi, bukunigadasi deli paila yakamaisi.

26 Bukuvakatusi semia totapwaroru komwaidosi.

27 Akatululutaimi paila uula yeigu wodola Guyau, kidamwa miyana leta bukukwalawasi bilagaisi todubumi komwaidosi.

28 Da Guyausi Yesu Keriso la mitakwai bisikailimi.

a 1:1 Matauna taitala Paulo sola deli kala topilasi (kugisi VA 15.22—18.5).

b 1:1 Matauna taitala Paulo sola deli kala topilasi eititavina deli matauna; kugisi VA 16.1-3.

c 1:1 Mapilana Masedonia la viloumatala. Liliula tuta kwematala Paulo eiviloubusi baisa isisu VA 17.1-9.

* 1:1 1.1 VA 17.1

* 1:6 1.6 VA 17.5-9

d 2:2 Kugisi Pl 1.1.

* 2:2 2.2 VA 16.19-24; 17.1-9

e 2:7 kamanumsi wala.Mimilisi buki pilabubogwa iginisi, “katubogugwadisi wala”.

f 2:13 Paila Yaubada ipupaisewa oluwalaimi.Mimilisi buki pilabubogwa iginisi, “Paila Yaubada livalela ipupaisewa oluwalaimi.”

* 2:14 2.14 VA 17.5

g 2:15 Kugisi makasana Biga Kala Katumiki.

* 2:15 2.15 VA 9.23,29; 13.45,50; 14.2,5,19; 17.5,13; 18.12

h 2:18 Matauna uvagila gaga kala tokwaraiwaga. Maigana kala kivila “Tosilaboda”.

* 3:1 3.1 VA 17.15

i 3:2 Kugisi 1 Ts 1.1 kala katumiki.

j 3:6 Kugisi VA 18.5.

* 3:6 3.6 VA 18.5

k 3:13 Matausina la anelosi.

l 4:4 la kwava. Gagabila bitagini, “wowola”.

* 4:15 4.15-17 1 Kr 15.51-52

m 5:2 Tuta matutona Yaubada deli Keriso biyakali komwaidosi mina watanawa.

* 5:2 5.2 Md 24.43; Lk 12.39; 2 Pt 3.10

* 5:8 5.8 Ais 59.17; Ep 6.13-17

2 TESALONAIKA

1

2

3

Paulo La Ginigini Yayuwela Baisa
MINA TESALONAIKA

Kabovitouula

Toekalesia mapilana Tesalonaika ininayuwasi sainela paila yam makwaina Guyau Keriso bikaimilavau e mauula vatai eitokaia. Paulo eigini miyana Paulo la ginigini yayuwela baisa mina Tesalonaika paila uula mimilisi eikaibigasi kidamwa yamla Guyau bogwa leima. E Paulo ikiduwosisii nanamsa makwaina. Ivitububoti kidamwa igau gala bima Keriso, ikugwa taitala Tokowolova Karaiwaga biyoumatila. E matauna bisilibodi Keriso, e mitugaga deli bubunela gegedu bisisiniveka, e oluvi Guyau Keriso bima bikalisau.

E Paulo aposetolo iluki mina Tesalonaika kidamwa bibodaisi lamadada deli avai vavagi mwau, mitaga ibodi bitotusi peula osi dubumi, bipaisewasi paila bititakunasi kʹasi, makawala Paulo deli sala, e bisalausi bivagaisi uvagila mitakwai.

Buki kala katumimisa

Kala vitouula 1.1-2

Paulo iyakawoli ikabwaili 1.3-12

Ivituloki ammakawala Keriso bima 2.1-17

Ikatululuti totapwaroru bibubunasi bwaina 3.1-15

Kala vigimkovila 3.16-18

1

1 Yeigu Paulo, deli Sailasa toyo Timoti.a*

E lakaginisi miyana mi leta yokomi toekalesia mapilana Tesalonaika, yokomi goli la tomota Yaubada Tamadasi deli Guyau Yesu Keriso.

2 Kanigadasi baisa Yaubada Tamadasi deli Guyau Yesu Keriso kidamwa bimitukwaiyaimi e bitalaguva lupomi.

Yamla Keriso bimai Yaubada la yakala

3 Semaiasi ibodaimasi bakanokagutokisi baisa Yaubada tuta komwaidona paila yokomi. Baisa duwosisia kidamwa yakamaisi bakavagaisi makawala, uula mi dubumi bogwa eiyouloveka sainela e deli goli mi yebwaili okuuvagaisi baisa semia saina wala vakaigaga. 4 E baisa uula yakamaisi titoulemasi kakamnumonaimi omitasi matausina availa availa Yaubada la ekalesia. Kakamnomwanasi ammakawala lokupeulokaisi deli lokudubumaisi ilagoli kulumkolaisi bidubadu lamadada deli mmayuyu.

5 Vavagi makwaisina goli ikibubotaisi avaka kala duwosisia Yaubada la yakala bwaina paila la tomota. Paila Yaubada bikabwailimi kidamwa bibodi bukusuvisi ola Karaiwaga. Paila baisa goli uula kubudobodasi kami mmayuyu. 6 Paila Yaubada bivagi avaka duwosisia. Bimai mmayuyu baisa availa availa matausina iyomiyuyaimi, 7 deli bikiminum kami mmayuyu e deli goli yakamaisi kama mmayuyusi. E bivagi baisa avai tuta Guyau Yesu biyoumatila metoya wa labuma deli la anelosi mina peuligaga, 8 deli kova kovalululu, kidamwa bimipuki matausina availa availa gala inikolaisi Yaubada, e deli matausina availa availa gala ikabikuwolaisi Bulogala Bwaina paila da Guyausi Yesu. 9 E Yam makwaina Guyau bima, matausina bibodaisi kasi mipuki. Bitavilevi matausina metoya omatala Guyau deli la peula guyugwayu baisa goli kaliga kwekanigaga.* 10 Paila avai tuta matauna Guyau bima wa Yam makwaina,b bogwa bikau kala yakaula metoya ola tomota komwaidosi deli kala taimamila metoya komwaidosi todubumi. E yokomi goli bukusisuaisi oluwalaisi matausina todubumi, paila yokomi bogwa lokudubumaisi bulogala avaka lakalukibogwaimi.

11 Baisa uula tuta komwaidona kaninigadasi paila yokomi. Paila Yaubada leidouwaimi kidamwa bukububunasi bwaina. E mapaila kanigadaisi matauna bikabwailimi kidamwa bukuvagaisi makawala la dou. Kanigadasi kidamwa matauna bipilasaimi kidamwa bubunela bwaina bikau ninami wala. E kanigadasi kidamwa matauna bikatupewolaimi kidamwa bukupeulokaisi omi dubumi e bila okala vigimkovila. 12 E makawala goli yokomi bukuvigakaisi kala yakaula da Guyausi Yesu, e deli matauna bivigaki kami yakaula. E uula wala la mitakwai da Yaubadasi, e deli goli Guyau Yesu Keriso.

2

Tokowolova Karaiwaga kasi Tokugwa

1 Magigu bagini paila da Guyausi Yesu Keriso bima deli paila matauna bilupaidasi deli titoulela. E segwaia, anigadaimi, * 2 gala bibodi biwouwouya ninami kaina bukuninamwausi paila mimilisi tomota si sasopa mwada Yamla Guyauc bogwa leima. Kaina kudokaisi taitala yakamaisi eilivala ola vitoubobuta, kaina ola kamatula. Kaina goli kudokaisi kidamwa yakamaisi lakaginisi makawala wa leta. 3 Gala sitana bukudubumaisi avaka mimilisi tomota eilukwaimi paila baisa. Paila Yam makwaina gala bima tuta baisa. Mitaga ikugwa bidubadu bikoulovaisi Yaubada la karaiwaga e bipakaisi matauna. Paila tuta matutona matauna Tokowolova Karaiwaga kasi Tokugwad biyoumatila. E Yaubada bogwa leinagi kidamwa bilavi matauna bila wa Eli. 4 Matauna Tokowolova Karaiwaga bisilibodi avaka avaka tomota idokaisi si yaubada kaina avai vavagi avai vavagi ititapwarorusi. Matauna goli bilupi titoulela saina walakaiwa odubasi vavagi makwaisina komwaidosi. E kala vigimkovila wala bisuvi bisili ola Bwala Kwebumabomae Yaubada, e bidoki titoulela Yaubada goli. *

5 Ki, kaina gala kululuwaisi baisa? Bogwa lalukwaimi komwaidona vavagi makwaisina tutala deli tasisuaisi. 6 Paila taitala tosilaboda isisu tuta baisa, kidamwa igau okala tuta vavagi makwaisina bikaloubusisi, e yokomi bogwa kunikolaisi availa tosilaboda. E mapaila okala tuta wala matauna Tokowolova Karaiwaga kasi Tokugwa biyoumatila. 7 Matauna Tokowolova Karaiwaga kasi Tokugwa ipupaisewa tuta baisa mitaga isipepuni wala. Paila matauna tosilaboda isisu tuta baisa. Matauna Tokowolova Karaiwaga kasi Tokugwa gala biyoumatila omilakatila igau tutala Yaubada bikau matauna tosilaboda metoya omatala. 8 E tuta matutona matauna Tokowolova Karaiwaga kasi Tokugwa biyoumatila. E avai tuta Guyau Yesu bima, bogwa bikatumati matauna Tokowolova Karaiwaga metoya owodola numlela bisunapula, deli bivakadidaimi matauna metoya okala gigisa saina guyugwayu. * 9 E matauna Tokowolova Karaiwaga kasi Tokugwa bima, paila Setani bikatupewoli matauna. E bivagi bidubadu vavagi siligaga deli kabutuvatusi sasopa, deli kaboyowalula, * 10 e metoya avai katudewa gaga bisipuloki tomota, availa availa matausina igau bikaligasi. Bikaligasi paila uula gala ikamiabaisi deli iyebwailisi biga kwekamokwita, e mapaila gala wala bibanaisi katumova. 11 Baisa uula Yaubada iwitali sula saina kwaipeula bikaraiwogi matausina kidamwa bidubumaisi avaka sasopa. 12 E mauula komwaidosi availa availa gala idubumaisi biga kwekamokwita, mitaga mitugaga eikau ninasi, matausina goli bibodaisi kasi kamwaga.

Yaubada einagaimi paila katumova

13 Ibodaimasi bakanokagutokisi baisa Yaubada tuta komwaidona paila yokomi semaiasi, paila yokomi Guyau tombwailila. Paila Yaubada einagaimi kidamwa bukukugwasif bukubanaisi kami katumova, paila uula Baloma Tobumaboma isim la peula bivigakaimi Yaubada titoulela la tomota mina bumaboma. E uula yokomi lokudubumaisi biga kwekamokwita. 14 Yaubada eidouwaimi kidamwa bukubodaisi katumova makwaina paila uula Bulogala Bwaina avaka kakamitulaisi baisa yokomi. E idouwaimi kidamwa bukuyosisi kami vilavila kala katububula da Guyausi Yesu Keriso. 15 E semaiasi, bukutotusi peula, e bukuyosikikitaisi vavagi makwaisina kwekamokwita avaka avaka lakavitulokaimi, baisa avaka lakakamitulaisi baisa yokomi deli avaka lakaginisi omi leta.

16 Mapaila kanigadasi baisa da Guyausi Yesu Keriso, deli baisa Yaubada Tamadasi. Paila matauna iyebwailidasi, e metoya ola mitakwai ivatuviluwaidasi tuvaluwa makwaina kwekanigaga e deli isakaidasi da pikwakusi bwaina. 17 E kanigadasi kidamwa matauna bikatululutaimi e bikatupewolaimi kidamwa bukuvagaisi deli bukulivalaisi komwaidona uvagila bwaina.

3

Kunigadasi paila yakamaisi

1 Semaiasi, baisa kala vigimkovila goli. Kunigadasi paila yakamaisi kidamwa bulogala Guyau nanakwa bikaligiaki ambaisa ambaisa deli bibani kala yakaula makawala goli ibani baisa oluwalaimi. 2 Tuvaila kunigadasi baisa Yaubada kidamwa bikolaimasi metoya baisa tokowolova karaiwaga deli tomitugaga. Paila gala goli komwaidosi idubumaisi avaka kakamitulaisi.

3 Mitaga ibodi bitadubumaisi Guyau. Matauna bikatupewolaimi deli goli biyamataimi kidamwa matauna Tomitugagag gala biyogagaimi. 4 E deli goli Guyau isakaimasi ma ninabwailasi paila yokomi. Kanikolaisi mokwita kidamwa kuuvagaisi avaka lakalukwaimi deli igau tuta bima bukuvigimlilaisi makawala.

5 Kanigadasi Guyau kidamwa biviyelu ninami, kidamwaga bukukwatetasi bwaina Yaubada la yebwaili, deli bukukwatetasi peuloki makwaina avaka Keriso isisakaidasi.

Ibodi bitatakuna kʹada metoya oda paisewa

6 E semaiasi, kakaraiwogaimi paila yakamaisi wodola da Guyausi Yesu Keriso. Bukuleilasi metoya baisa sedaiasi tonunumata, availa availa matausina gala ibokulaisi vituloki makwaisina lakasakaisi matausina. 7 Yokomi titoulemi kunikolaisi mokwita kidamwa ibodaimi bukupataimasi wala. Paila yakamaisi gala tonunumata tuta matutona deli leitasisuaisi. 8 E gala kakaumakavasi kama pilasisi metoya baisa availa. Kaimapula wala, yakamaisi kapaisewasi deli kama kapololusi. Yam deli bogi kayayosasi wala paisewa, mwada gala bakasakaimi avaka kami mwau paila yakamaisi. 9 Gala lakavagaisi makawala paila uula gala ibodaimasi bakakaraiwogaimi mwada bukuvakomaimasi. Gala goli. Mitaga kavigakaimasi mi kabogigisa kidamwa bukubokulaisi. 10 Bogwa lakalukwaimi tuta matutona deli leitasisuaisi, kawamasi, “Kidamwa availa gala magila bipaisewa, gala bukutagwalasi bikam.”

11 Uula kalivalasi paila bogwa kalagaisi mimilisi tomota oluwalaimi tonunumata wala. Iyomadaisi si tuta komwaidona kamitabubula deli kavilavila. 12 Kakaraiwogaisi deli kakatululutaisi matausina paila uula yakamaisi wodola Guyau Yesu Keriso. Ibodi biligaimwaisi si nunumata bipaisewaisi paila titoulesi kidamwa bititakunasi kʹasi.

13 Mitaga yokomi segwaia gala bukusomatasi bubunela mitakwai. 14 Baisa kadokaisi kaina taitala isisu gala bikabikuwoli livala makwaina avaka kawitalaisi miyana mi leta. Kidamwa makawala, bukuvitusaisi availa, e taga kuvakatusi deli matauna, kidamwa igau bimmosila. 15 Mitaga gala bukuvigakaisi matauna makawala tilaula. Kaimapula wala bukukwatululutaisi matauna makawala sami.

Ilivala biga taloi

16 Guyau matauna titoulela wala uula italaguva lupodasi. E kanigadasi baisa matauna kidamwa bivigakaimi bitalaguva lupomi tuta komwaidona deli ambaisa ambaisa. Guyau bisikailimi komwaidomi.

17 E titoulegu laginiki yamagu baisa, ka - “Yeigu Paulo ulo bobwailila baisa yokomi.” Baisa makawala kibila yamagu miyasina leta laginiki. E baisa makawala ulo ginigini kala gigisa.

18 E la mitakwai da Guyausi Yesu Keriso bisikailimi komwaidomi.

a 1:1 Kugisi 1 Ts 1.1.

* 1:1 1.1 VA 17.1

* 1:9 1.9 Ais 2.10

b 1:10 Tuta matutona Guyau biyakali komwaidosi mina watanawa.

* 2:1 2.1 1 Ts 4.15-17

c 2:2 Kugisi 2 Ts 1.10 kala katumiki.

d 2:3 Tuta matutona igau mitugaga bisiniveka e taitala tomota matauna tokugwa; kugisi tuvaila mailela 9.

e 2:4 Makwaina bwala isisu Yerusalem.

* 2:4 2.4 Dan 11.36; Isi 28.2

* 2:8 2.8 Ais 11.4

* 2:9 2.9 Md 24.24

f 2:13 inagaimi kidamwa bukukugwasi.Gagabila bitagini, “metoya okala vitouula inagaimi kidamwa”.

g 3:3 Matauwena Diabolo.

1 TIMOTI

1

2

3

4

5

6

Paulo La Ginigini Yamatala Baisa
TIMOTI

Kabovitouula

Matauna Timoti tokubukwabuya deli totapwaroru metoya mapilana Esia. Inala im Yudia e tamala goma Girisi. E Paulo ilau matauna Timoti mwada sosola bititavinasi deli biwotetilasi kala kamatula Bulogala Bwaina. E miyana Paulo La Ginigini Yamatala Baisa Timoti bitabani kwaitolu vavagi kwevakaveka.

Ikugwa Paulo ibuyoyu Timoti paila vituloki sasopa olopola ekalesia. Vituloki makwaina eitokaia uula mimilisi tomota eikagulisi si nanamsa mina Yudia deli matausina gala mina Yudia si nanamsa. Idokaisi valu watanawa baisa vavagi gaga. E kawasi gagabila tomota bibanaisi katumova kidamwa biyosisi mimilisi vavagi. Ikugwa ibodi bikatetasi mimilisi vavagi kwekikium. Deli, bivigakaisi kasi gulogula mimilisi vavagi makawala mimilisi kaula bidokaisi bomikikila. Tuvaila ibodi biligaimwaisi veivai.

Kwaiyuwela bitabani mimilisi vituloki paila kidikedala tapwaroru — paila mabudona kala karaiwaga deli paila sigugula tapwaroru. Tuvaila iluki Timoti avai bubunela bibudoki tokugwa ekalesia deli ekalesia kala towotetila.

E kwaitolula Paulo ikatululuti Timoti ammakawala biwotitali Yesu Keriso bibwaina, e deli ammakawala bipilasi mimilisi boda olumoulela mabudona ekalesia.

Buki kala katumimisa

Kala vitouula 1.1-2

Vituloki paila ekalesia deli kala tokugwa 1.3—3.16

Vituloki baisa Timoti paila la wotetila 4.1—6.21

1

1 Yeigu Paulo la aposetoloa Keriso Yesu metoya osi karaiwaga Yaubada kada tokwatumovasi deli Yesu Keriso da pikwakusi.

2 E lagini m leta yoku Timotib paila lokupataigu mokwita ogu dubumi baisa Keriso Yesu. *

Ulo nigada baisa Yaubada Tamadasi deli Keriso Yesu da Guyausi kidamwa bimitukwaiyaim, binokapisaim e bitalaguva lopom.

Itaviyesi paila vituloki sasopa

3 Magigu bukusivagasi mapilana Epeso, makawala goli lamnabaim tutala aliloula bala Masedonia. Uula mimilisi tomota mapilana valu ivakadaisi vituloki sasopa e ibodi bukusilibodi matausina. 4 Kuluki biligaiwaisi makwaisina litetila deli kasi liliu tubusia,c paila metoya vavagi makwaisina bitokaia kominimani wala. E vavagi makwaisina gala bipilasi Yaubada nanola, paila bitavitusi nanola metoya wa dubumi wala. 5 Ka, lakaraiwogaim makawala kidamwa bikabomaisi titoulesi, bimilakatila ninasi e bidubumaisi mokwita, e makawala goli bikatukikilaisi titoulesi. 6 Mimilisi eivapupalaisi vavagi makwaisina e ikitumouwaisi si keda uula si tamapu ivigimakavaisi. 7 Matausina magisi bimila tovakedasi paila Yaubada la karaiwaga, e mapaila ililivalasi mwada tokwabitam matausina. Mitaga gala bikatetasi avaka ililivalaisi, e tuvaila gala bikatetasi uula si vituloki.

8 Tanikoli Mosese la Karaiwagad baisa karaiwaga bwaina, kidamwa goli takabikuwoli deli takamiabi makwaina. 9 Bitaluluwai baisa, kidamwa availa eiguli avai karaiwaga, baisa gala paila tomitukwaibwaila mitaga paila tokowolova karaiwaga deli todubakasala, paila tokakamabu deli tomitugaga, tokwapidakala deli tokwaluvalova, tokwatumata tumisia inisia deli tokwatumatamakava tomota, 10 tokakailasi, mina kaiulatila bubunesi doudoga, matausina ikikopatusi tomota bivigakaisi si ula, toubuwabu deli tokimalaula biga, e availa availa bivagaisi vavagi makwaisina avaka gala bibodi kala vakeda uulela tapwaroru. 11 Baisa makwaina vituloki isisu olumoulela Bulogala Bwaina, baisa goli agu vilavila bakamituli, Bulogala Bwaina paila Yaubada Towalakaiwa sainela deli Tomwamwasila.

Inokagutoki paila Yaubada la nokapisi

12 Yeigu anokagutoki baisa da Guyausi Keriso Yesu, matauna ikatupewolaigu paila ulo paisewa. Yeigu anogakutoki baisa matauna paila idokaigu tokimadagi e ivasanaigu bawotitali matauna. 13 Kalubikoya tokinabogwa lakoulovi lalamidadi labigigagi matauna. Mitaga tuta matutona gala todubumi yeigu e gala akateta avaka avaka auvagi, e mauula Yaubada bogwa einokapisaigu e iligaiwa ulo mitugaga. * 14 E da Guyausi imitukwaiyaigu saina vakaigaga e mapaila adubumi deli ayebwaili matauna. Baisa goli talumkolaisi paila uula yakidasi Yesu Keriso la vasosu. 15 Baisa biga mokwita, ibodi bitadubumaisi deli bitatagwalasi, kidamwa Keriso Yesu leima watanawa paila bikolaidasi mina watanawa. E yeigu asiligaga mitugaga, akalisau matausina. 16 Mitaga Yaubada einokapisaigu iligaiwa ulo mitugaga, uulotoula wala baisa, kidamwa Keriso Yesu bipilasaigu, yeigu goli tubulela mitugaga, e mapaila bikimitali la tagwala gala yomala paila si kabogigisa matausina availa availa igau oluvi bidubumaisi matauna e bikauwaisi momova kwekanigaga. 17 Baisa Tosigaga, Guyoula momova, Balomatoula Yaubada itokesa gala pataila, kala taimamila deli kala kavisi gala kala kalitutila. Emeni.

18 Mwa, kalogu Timoti, karaiwaga makwaina lakatululutaim. Paila omitibogwa taitala eivitoubobutae makawala paila yoku. Ibodaim vitoubobuta makwaina bukuvigaki m puluta tutala kupwaitukuli bisibasi kabiliela bwaina paila Yaubada. 19 E bukuyamati m dubumi bibwaina, deli nanom bimilakatila. Mimilisi goli eipakaisi ninasi kala mimilakatila e mapaila eiyogagaisi si dubumi. 20 Kasitaiyu matausina Aiminia deli Alekisana eivagaisi makawala, e mapaila akasali matausina baisa Setani ola boda,f e bikila mitasi kidamwa taga bibigigagaisi Yaubada.

2

Kidikedala tapwaroru

1 Tuta baisa ikugwa bamnabaimi ibodaimi bukuninigadasi baisa Yaubada paila komwaidosi mina watanawa, kidamwa Yaubada bipilasi deli bivagi avaka bibudoki matausina, e tuvaila bukunokagutokisi baisa Yaubada paila vavagi makwaisina avaka eivigaki matausina. 2 Bukuninigadasi makawala paila gweguya deli komwaidosi kwaraiwaga, kidamwa bivakota valu bitasibwabwailasi, da tapwarorusi bwainawokuva deli bubunedasi duwosisia. 3 Baisa saina bwaina deli biyomwasali Yaubada matauna kada tokwatumovasi. 4 Paila matauna magila tomota komwaidosi bimwamovasi deli bitapuloki ninasi biga kwekamokwita. 5 Paila Yaubada matauna taitinidesi wala. E matauna availa bimai tomota bivasosusi deli Yaubada, matauna taitinidesi, matauwena Keriso Yesu goli. 6 Matauna ikasali titoulela paila bikatumovi tomota komwaidosi. Baisa wala kabosimokwita bitanikoli Yaubada magila tomota komwaidosi bimwamovasi goli, e baisa ikaloubusi okala tuta mokwita. 7 E baisa uula leiwitalaigusi lamila aposetolo deli tovituloki paila matausina gala mina Yudia, paila bakamituli kala dubumi Yaubada deli bikatetasi la biga kwekamokwita. Yeigu gala asasopa, alilivala biga mokwita wala. *

8 Magigu tauwau bininigadasi ambaisa ambaisa kutapwarorusi goli, availa availa wala leikabomaisi titoulesi baisa Yaubada, e gagabila biyosalaisi yumasi bininigadasi gala deli gibuluwa kaina kominimani. 9 E tuvaila magigu vivila binagaisi kasi kwama avaka bibodi toekalesia, e taga bisedobobusi mitaga deli ninasi manum bisikamsi dobatoula. Taga kulusi biwaipulusi, deli kasi katububula veiguwa goula deli kasi kuwekuwa waitunatoula kaina dubesi mwau mipusi. * 10 Mitaga bisikamsi kasi katububula bubunela bwaina, baisa bibodi minasina vivila idokaisi titoulesi natapwaroru. 11 Ibodi vivila bivabwaisi titoulesi e bitakutusi kwaimanum. 12 Paila gala atagwala vivila binavitulokisi kaina binakaraiwagasi odubasi tauwau. Ibodi minasina bikapatusi wala. 13 Paila ikugwa Yaubada ibubulibogwi Adam oluviga Ibi. * 14 E Setani gala isinapu Adam, mitaga isinapu minana vivila wala, e minana eikodidaimi Yaubada la karaiwaga. * 15 Mitaga ibodi vivila biuni litula e metoya baisa bibani kala katumova,g kidamwa bisetuwoli la bubunela nadubumi, namitakwai, nabumaboma, e deli nakimanum.

3

Paila tokugwa ekalesia

1 Biga baisa bigala goli mokwitah - kidamwa avai tau iiyamwasi mwada igau bikau tokugwa ekalesia la guyau, matauna magila la wotetila saina kwevakaigaga. 2 Paila tokugwa ekalesia ibodi gala bisim pikolela wowola. Gala ibodi bivilayawa,i bikudibwaila, gala tokwatudewa matauna, e bininatala; ibodi bivakawoli mitawasi ola valu; ibodi bikabitutuki vituloki; * 3 gala ibodi matauna tomom waini kaipeula, kaina tokominimani; mitaga tomanum deli tobigabwaila. Gala ibodi biyebwaili mani. 4 Ibodi la bwala tatoula kala tosisu biyamati bwaina, deli litula bikabikuwolaisi deli bikamiabaisi matauna. 5 Paila kidamwa matauna gala ikikateta ammakawala biyamati availa availa matausina eivauli bibwaina, e ammakawala matauna bivigaki kidamwa biyamati la ekalesia Yaubada? 6 Gala ibodi bukunagaisi availa toekalesia tovau kaina igau bikaiveka nanola deli biyouloveka la kaluvalova e biboda kala kamwaga, makawala goli Diabolo. 7 E ibodi bukunagaisi avai tau tosipayumila ikikamiabaisi mwada taga biboda kala kalawou e biwai okala sikula Diabolo.

Paila ekalesia kala towotetila

8 Makawala goli ekalesia kala towotetila deli, ibodi matausina bibubunasi bwainawokuva kidamwa kasi vatusi bimilakatila; gala bibodi matausina bimomsi waini sainela, kaina bigugovekasi. 9 Ibodi matausina bikatetasi uvagila tapwaroru kwemomwau deli ninasi kala mimilakatila. 10 Ikugwa ibodi bukuwakolaisi, e kidamwa bogwa bipeulasi, bwaina wala ibodi biwotetilasi. 11 E ekalesia kala towotetila si kukovaj deli, ibodi bibubunasi bwaina, e taga bisilapulusi; ibodi tuvaila avaka avaka bivagaisi, gala nakatudewa, e nakamokwita minasina. 12 E ekalesia kala towotetila gala ibodi bivilayawa,k e gagabila biyamati litula deli la ula bibwaina. 13 E towotetila matausina, availa availa itobwabwailasi bogwa bitomatalasi deli gagabila bilivalasi tuvaluwa, paila dubumi makwaina avaka talumkolaisi okala vasosu Keriso Yesu.

Ka, tapwaroru uvagila kala katupwana

14 Baisa tuta laginigini miyana m leta, e lapikwakwaim makateki bawokaiam kidamwa deli bitakayakusi. 15 Mitaga kaina bayobali. E kidamwa makawala, miyana leta biyoluluwaiyaim avaka avaka bibodaidasi yakidasi Yaubada la tomota. E boda makwaina bitadokaisi Yaubada Tomomova la ekalesia; e mabudona ekalesia baisa biga kwekamokwita kala kokola deli kala kalidaga. 16 E gala availa bininayuwa, da tapwarorusi uvagila kwemomwau kala katupwana saina vakaigaga.

Matauna imili tomota,

Baloma Tobumaboma ivitububoti kala duwosisia,

e anelosi igigisaisi matauna.

Tomota ikamitulaisi matauna oluwalaisi mina watanawa,

tolesi watanawa idubumaisi matauna,

e ila walakaiwa wa labuma.

4

Paila tovituloki mina sisasopa

1 Baloma Tobumaboma eilivala mimilakatila kidamwa igau tuta oluvi mimilisi biligaiwaisi tapwaroru. Matausina bikabikuwolaisi baloma sasopa e bibokulaisi si vivituloki baloma gaga. 2 Makwaisina vituloki uulesi toubuwabu si katudewa, matausina ninasi bogwa eimata. Kaina kala gigisa makawala kova eigabu ivakamati ninasi. 3 Matausina goli bivitulokisi kidamwa veivai baisa mitugaga, deli bibodi mimilisi vavagi wala bitakoma mimilisi bitakabomi. Mitaga vavagi makwaisina leibubuli Yaubada paila matausina todubumi e leitapuloki ninasi biga kwekamokwita, mwada ikugwa binokagutokisi baisa Yaubada oluviga bikamsi. 4 Komwaidona avaka avaka leibubuli Yaubada bwainawokuva wala. Gala bibodi bitapakaisi avaka, komwaidona wala bitayosisi deli ninigada nokagutoki. 5 Paila Yaubada ikikabwaili kadasi metoya ola biga titoulela,l deli paila makwaina nigada.

Keriso Yesu la towotetila bwaina

6 Kidamwa kulilivala makawala baisa toekalesia, yoku goli Keriso Yesu la towotetila bwaina. E tuvaila bogwa bukubani kam bwaina metoya obigala tapwaroru deli kala vakeda uulela tapwaroru, vituloki makwaina lokubokuli goli. 7 Mitaga bukupaiki makwaisina kasi kukonebu mina watanawa, makwaisina gala ibudoki Yaubada la tomota paila gala avaka dimlesi. Bukumlimweli paila bubunela tapwaroru. 8 Paila kidamwa bukumweli mwada bipeula wowom, kaina baisa bipilasaim sitana; mitaga kidamwa bukumweli mwada bipeula m tapwaroru, baisa saina bwainigaga, paila mweli makwaina mapula bitamovasi tuta baisa e igau tuta bima tuvaila bitamovasi. 9 Baisa biga mokwita, ibodi bitadubumaisi deli bitatagwalasi. 10 Yakidasi talumkolaisi mwaum deli tapaisewasi sainela, e uula baisa - leitapikwakwaisi matauna Yaubada Tomomova, matauna goli komwaidosi mina watanawa kasi Tokwatumova, availa availa goli idubumaisi matauna.

11 E vavagi makwaisina bukukwaraiwogi deli bukuvituloki. 12 Taga bukutagwala availa bikaluwouwaim paila uula totubovau yoku. Bukuvigakaim kabogigisa mwada todubumi bipataimsi kam livala, m kidakeda, m mitakwai, m dubumi, e deli bubunem kala bumaboma. 13 Tuta komwaidona bukupwaitukuli vavagi makwaisina - bukukwalawa Buki Pilabumaboman otaigasi komwaidosi, e bukukwatuloluta deli bukuvakadi uvagila tapwaroru, igaugwa bawokaiam. 14 Taga kuyomadi peula makwaina avaka Baloma Tobumaboma eisakaim tutala matausina tovitoubobuta eilivalasi, deli tommoya oyumasi ikiwotaimsi. 15 Bukumweli goli vavagi makwaisina; bukutugwalaim paila baisa, kidamwa komwaidosi bigisaimsi ammakawala lokupeula. 16 Kuyamataim e kuyamati m vakeda. Kupwaitukula goli vavagi makwaisina. E kidamwa kuvagi makawala, bukukwatumovaim titoulem deli bukukwatumovi matausina ililagaimsi.

5

Ammakawala Timoti bipilasi todubumi

1 Taga kutakumdu tommoya, mitaga kumnabi matausina makawala goli kuvigaki tumamwa. E totubovau matausina kuvigaki goli budamwa, 2 e nunumoya kuvigaki makawala inamwa, e natubovau komwaidosi wala kuvigaki makawala lumta, e bukukikili minasina.

3 Kuvituloki m kwamaiaba paila kakau minasina ikikamiabaisi si kakau. 4 Mitaga minana nakakau kidamwa isim litula kaina tubula, ibodi matausina ikugwa bikatetasi ammakawala bibubunasi duwosisia baisa veisia, e baisa makawala bimmapwaisi veisia, deli tubusia. Paila bubunela makwaina iyomwasali nanola Yaubada. 5 Minana ikikamiabi la kakau e gala isim toulela, minana bogwa eisebogwi la pikwaku baisa Yaubada, deli isetuwoli la tapwaroru, bogi deli yam ininigada mwada Yaubada bipilasi. 6 Mitaga minana nakakau iyomwasali titoulela paila nammeikita makawala bogwa eikaliga ilagoli namomova minana. 7 E makwaisina karaiwaga kusaiki minasina, kidamwa gala availa bitakumdu minasina. 8 Mitaga kidamwa availa gala biyamati komwaidosi veyala la veivai deli gala bivauli veyala, matauna bogwa ikaluwou tapwaroru e kala gaga ikalisau availa gala todubumi.

9 Taga kugini avai nakakau yagala okasi kakalawa minasina kidamwa kala taitu gala biboda kweluwolima kwailuwotala. E tuvaila sivatala wala bivai,o 10 deli tomota bidokaisi minana namitakwai, e uula baisa - eivitubwi litula bwaina, eivakawoli tomitawasi ola valu, eiwotitali Yaubada la tomota deli nanola watanawa,p eipilasi availa availa isim kasi mwau, e eikasali titoulela avai mitakwai avai mitakwai.

11 Mitaga taga kugini yagasi minasina kapugopugula kwabuya okasi kakalawa minasina kakautoula; paila avai tuta magisi bikapugulovausi e bivaisi, bininavilasi metoya baisa Keriso, 12 e bivigakaisi kasi kamwaga, paila eikodidaimisi avaka ikatotilabogwasi baisa Keriso. 13 Tuvaila minasina iyebwailisi bisimakavasi bilovinavinasi avai bwala avai bwala. E tuvaila bubunesi kala gaga bisiniveka, iyebwailisi kaiyaku e bisilapulusi deli bipiaigalasi. 14 Mapaila adoki bibodi wala minasina kwabuya kapugopugula bivaivausi biunaisi litusia e biyamataisi osi valu. Mapaila gala bitasakaisi kada tilaulasi uulela bibigigagaidasi wala. 15 Paila mimilisi minasina kakau bogwa leininavilasi ibubokulaisi Setani. 16 Mitaga kidamwa avaivila nadubumi veyala mimilisi minasina kwabuya isisuaisi, ibodi bivauli minasina, e taga bivigaki toekalesia kasi pakula minasina kwabuya. Mapaila gagabila toekalesia bivaulaisi minasina kwabuya gala isim toulesi.

17 Matausina tommoya tokugwa ekalesia iuwotetilasi saina bwaina bibodi wala bikauwaisi mapusi sivayu. E baisa ibodi sainela paila availa availa iuwotetilasi peula osi kamatula paila Yaubada la biga deli osi vakeda. 18 Paila Buki Pilabumaboma ikaibiga, “Taga kusipubodi wodola bulumakau tutala kuvakadi mwada bivadebwali witi bidebwalisi waitunatoula; ibodi wala minana sitana bikam.” E tuvaila, “Ibodi topaisewa bikeula mapula la paisewa.”q* 19 Taga kutagwala bukulagi avai tomoya kala tabinona, mesinaku wala taiyu kaina taitolu tosola bivitokaisi tolosila. * 20 Omitasi ekalesia komwaidona kukwayai matausina availa availa eisulasi, kidamwa sesia bilagaisi e binimta uwosi.

21 Omatala Yaubada deli Yesu Keriso deli anelosi bumaboma alukwaim vavagi kwaiveka kidamwa bukukwabikaula makwaisina karaiwaga. Bukuwotitali komwaidosi availa tombwailim kaina availa tokukolom; e avaka avaka kuuvagi, gala goli bukutakili availa. 22 Taga kuvitomamalu bukukiwoti availa paila Guyau la wotetila. Taga bukupii availa la sula. Kukikilaim titoulem.

23 Gala bukumom sopi wala, mitaga bukumom sitana waini paila bikiminum lopom, paila tuta tuta kukukwatoula.

24 Mimilisi tomota si mitugaga saina kaivitusibwaila e tuta baisa gagabila bitagisi kidamwa igau bibodaisi kasi kamwaga paila vavagi makwaisina; mitaga taivilesi si mitugaga bitavitusi igau tuta oluvi. 25 E makawala goli bubunela bwaina saina kaivitusibwaila. Kaina goli mimilisi vavagi bwaina gala bitavitusi bwaina, mitaga gala wala gagabila bikatupwanaisi.

6

1 Mimilisi towotetila kasi karaiwaga mwau, mitaga bibodi matausina bikikamiabaisi kasi tokwaraiwaga tuta tuta. E mapaila gala availa bikaluwou yagala Yaubada e bikaluwou kala vakeda uulela tapwaroru. 2 Mimilisi towotetila kasi tokwaraiwaga todubumi. Mokwita dubumi makwaina eivigaki matausina sesia, mitaga gala bibodi towotetila bikoulovaisi matausina. Mitaga ibodi bisalausi biwotitalaisi matausina tokwaraiwaga, paila eipipilasaisi goli matausina todubumi deli sesia tombwailisi.

Paila vituloki sasopa deli paila todabala okedala tapwaroru

Ibodaim bukuvakadi bukukwamituli vavagi makwaisina. 3 Paila kidamwa availa la vituloki tuwoli e gala ikibuboti bigala mokwita la biga da Guyausi Yesu Keriso deli kala vakeda uulela tapwaroru, 4 matauna saina todubakasala e gala inikoli avaka. E nanola saina nigonigwa, paila magila sainela bisevatai bikominimani paila biga kasi katumiki. Mapaila biyomitali mimilisi tomota si pogi, si vatai, si bigigaga, si nanamsa gaga, 5 deli gala ikapatusi si bubwagwagu. Matausina goli ninasi pinipani e eikitumouwaisi biga kwekamokwita. Paila idokaisi bimila todabalasi metoya okedala tapwaroru.

6 Mitaga baisa mokwita! Kidamwa availa gala inainevi la guguwa kala katumkovila e avaka isisii baisa iyomwasali nanola, mokwita wala matauna itodabala metoya okedala tapwaroru. 7 Avaka leitamaiyaisi ovalu watanawa? Gala wala! Kaina avaka gagabila bitakauwaisi metoya ovalu watanawa? Gala wala avaka! 8 Mapaila kidamwa isim kadasi deli kada kwamasi, baisa goli bibodaidasi wala. 9 Mitaga kidamwa availa magila bimila todabala, bikapusi metoya otamnabi deli biwai sikolela kalimwala bidubadu. Makwaisina vavagi saina nigonigwa kasi kaboyogagi tomota, paila bibiyumali matausina bikapusisi, e bikodidaimi si kaisisu bigaga komwaidona. 10 Paila mani kala yebwaili baisa goli uulesi bidubadu mitugaga migawelu migawelu. Mimilisi goli eipwaitukulasi kala nainevi mani, e mauula eivapupalaisi metoya osi dubumi deli iyogagi ninasi bidugaga mmayuyu.

Isaiki Timoti avaka bibodi kala vituloki

11 Mitaga yoku Yaubada la tomota wala. Mapaila bukuligaiwa komwaidona vavagi makwaisina. Bukutugwalaim kala nainevi bubunela bwaina, tobumaboma bubunela, dubumi, yebwaili, peuloki deli nona manum. 12 Bukuvigibau kala uvalaku Yaubada, e kam mapu bukukwau momova kwekanigaga paila titoulem. Paila baisa uula Yaubada leidouwaim tutala lokukwamituli bwaina paila m dubumi omitasi bidubadu tosola.r 13 E akaraiwogaim omatala Yaubada, matauna isisaiki si momova vavagi komwaidona, deli omatala Keriso Yesu, matauna tokamatula bwaina baisa omatala Ponitio Pailatos — * 14 akaraiwogaim bukukwabikuwoli makwaina karaiwaga e bukuyamati kidamwa gala bukusula kaina gala bukuyogagi avaka igau tutala Yam makwaiwena da Guyausi Yesu Keriso biyoumatila. 15 E baisa kala youmatila Yaubada bivagi okala tuta goli; matauwena Yaubada kalamwaleta da Giyouvekasi saina kala kalugologusa, kini si Kini deli gweguya si Guyau. 16 Matauna kalamwaleta Tomovagasi, e mesisiki omimilakatila lumalama visigala sainela gala gagabila availa bilokaia. Gala availa leigisi matauna avai tuta, e igau tuta bima gala gagabila availa bigisi. Matauwena taiyakawolaisi saina Topeuligaga la peula ikanuvagasi. Emeni.

17 E matausina isim si guguwa bidubadu baisa ovalu watanawa kubuyoyu taga bidubakasalasi e taga bidokaisi kasi bwaina uula mani wala; mitaga bipikwakusi kasi bwaina biyosisi metoya oyamala Yaubada, matauna saina Tomitakwai isisakaidasi komwaidona avaka biyomwasalaidasi bitasibwabwailasi wala. 18 E kubuyoyu bivagaisi vavagi bwaina e bimitakwaisi, kidamwa si mitakwai kala bwaina bikalisau si guguwa kala bwaina; kukwaraiwogi bitagwalasi bilalasi si guguwa baisa availa availa, deli osi lalasi bivigibauwaisi wala. 19 E kidamwa bivagaisi makawala, bogwa bikedidagaisi vavagi makwaisina paila titoulesi kidamwa bibodi igau tuta bima bikatumkulovaisi makwaisina bisiniveka. E makawala goli gagabila bikauwaisi kasi mapu momova makwaina momovatoula.

20 E mwa, Timoti, bukuyamati bibwaina vavagi makwaisina avaka kam pakula mwada bukuyamati. E paila matausina ikikayapilasi mwada tokwatetatoula, bukukwasilali matausina si bigatona, baisa uvagila watanawa, deli si kominimani bigawokuva wala. 21 Paila mimilisi eidokaisi mwada bogwa iyosisi makwaina Katetatoula e mauula eivapapalasi e gala ililoulasi okedala tapwaroru.

Yaubada la mitakwai bisikailimi komwaidomi.

a 1:1 Matauna isim kala karaiwaga bililivala deli biuvagi metoya ola karaiwaga matauna kala towitala; kugisi makasana Biga Kala Katumiki.

b 1:2 Matauna taitala Paulo sola deli kala topilasi eititavina deli matauna; kugisi VA 16.1-3.

* 1:2 1.2 VA 16.1

c 1:4 Liliula tommoyabogwa mina Isireli.

d 1:8 Mapilasina buki pilalima kala vitouula si Buki Pilabumaboma mina Iberu.

* 1:13 1.13 VA 8.3; 9.4-5

e 1:18 Taitala tovitoubobuta avaka eikamituli wa yam makwaina ekalesia eikabomaisi Timoti paila la wotetila (kugisi 1 Tm 4.14).

f 1:20 Eikatusunupuloi bisilavaisi mabudona ekalesia (kugisi 1 Kr 5.5).

* 2:7 2.7 2 Tm 1.11

* 2:9 2.9 1 Pt 3.3

* 2:13 2.13 Vit 2.7,21-22

* 2:14 2.14 Vit 3.1-6

g 2:15 metoya baisa bibani kala katumova.Gagabila bitagini, “ola tuta valulu gala bisilagi wala, kaina “metoya baisa guditala la valulu (magudina Yesu) bibani kala katumova” kainaga “bibani kala katumova paila eivitubwi litula bwaina”.

h 3:1 Biga baisa bigala goli mokwita. Kaina mabigana ibodi bitaginisi kala vigimkovila 1 Tm 2.15 kaina kala vitouula 1 Tm 3.1.

i 3:2 Gala ibodi bivilayawa.Gagabila bitagini “Ibodi sivatala wala bivai” kainaga “Ibodi bivigibau avaka eikatotila paila la veivai”.

* 3:2 3.2-7 Tt 1.6-9

j 3:11 ekalesia kala towotetila si kukova.Gagabila bitagini, “ekalesia kala nawotetila”.

k 3:12 Kugisi mabigana kala kivilavau mailela 2 kala katumiki.

l 4:5 Baisa Yaubada la biga eilivala wa tuta matutona eibubuli valu watanawa.

m 4:10 Yakidasi talumkolaisi mwau.Mimilisi buki pilabubogwa iginisi, “Tomota ibigigagaidasi”.

n 4:13 Mina Iberu si Buki Pilabumaboma, yakidasi tadokaisi Kabutubogwa.

o 5:9 sivatala wala bivai.Gagabila bitagini, “ibodi bivigibau avaka eikatotila paila la veivai”.

p 5:10 eiwotitali Yaubada la tomota deli nanola watanawa.Obonasi mina Girisi iginisi, “eiwini kaikesi Yaubada la tomota” (kugisi Yn 13.14-15). Wa tuta matutona tokwaidadina kaikesi saina pupagatu, paila gala kasi butu, mauula tovaula biwini kaikesi.

q 5:18 Kugisi Lk 10.7; 1 Kr 9.14.

* 5:18 5.18 Kak 25.4; Md 10.10; Lk 10.7

* 5:19 5.19 Kak 17.6; 19.15

r 6:12 Wa tuta matutona eikabomaisi matauna paila la wotetila kwaibumaboma (kugisi 1 Tm 1.18; 4.14).

s 6:13 Matauna mina Roum si tokwaraiwaga mapilana Yudia (AD 26-36), matauwena eiluki Yesu kala kamwaga bikaliga wa korose.

* 6:13 6.13 Yn 18.37

2 TIMOTI

1

2

3

4

Paulo La Ginigini Yayuwela Baisa
TIMOTI

Kabovitouula

Miyana Paulo La Ginigini Yayuwela Baisa Timoti, Paulo iluki Timoti mimilisi vavagi avaka bipilasi la wotetila. Paulo eitomoya e matauna toulatila eimila towotetila deli Paulo, e tuvaila kala topilasi Paulo. E miyana leta Paulo iluki Timoti ammakawala bipeuloki tuta komwaidona.

Ibuyoyu deli ikatululuti taga bisaim silasola paila Yesu Keriso, biyosikikiti vituloki kwekamokwita paila Bulogala Bwaina deli avaka avaka Buki Pilabumaboma la ginigini, e kidamwa la vituloki la kamatula bivigibau ilagoli bidubadu mmayuyu deli lamadada.

E Paulo saina ibuyoyu Timoti kidamwa bipaiki “mina watanawa si kominimani bigimakava” (2 Tm 2.16), avaka gala bipilasi availa, mitaga biyogagi matausina availa availa kala tolega.

E ikatululuwai Timoti kidamwa bivigaki Paulo la kabogigisa e bibokuli Paulo la bubunela komwaidona — la dubumi, la nona manum, la yebwaili, la peuloki, deli goli kala lamadada.

Buki kala katumimisa

Kala vitouula 1.1-2

Yakaula deli kamatula 1.3—2.13

Katuloluta deli buyoyu 2.14—4.5

Avaka Paulo kala lumkola titoulela 4.6-18

Kala vigimkovila 4.19-22

1

1 Yeigu Paulo la aposetoloa Keriso Yesu metoya onanola Yaubada; matauna iwitalaigu bakamituli momova makwaina avaka eikatotila, baisa makwaina momova bitabani metoya baisa Keriso Yesu la vasosu. *

2 E lagini m leta yoku Timotib kalogu tombwailigu.

Anigada baisa Yaubada Tamadasi deli Keriso Yesu da Guyausi kidamwa bimitukwaiyaim binokapisaim, e bitalaguva lopom.

Alivala biga nokagutoki deli ikatululuti Timoti

3 Anokagutoki baisa Yaubada, matauwena tubugwa eiwotitalaisi e makawala goli yeigu awotitali deli nanogu kala mimilakatila. E anokagutoki baisa matauna avai tuta aluluwaim paila ogu ninigada tuta tuta akavitagi yagam. 4 Paila aluluwaim tutala eibubusi mitilagim, e yumyam bugibogi apikwakwaim bawokaiam, kidamwa goli balumkoli mwamwasila sainela. 5 E aluluwaim yoku todubumi mokwita makawala goli minasina tabum Luisa deli inam Yunisi si dubumi. E gala aninayuwa, yoku tuvaila m dubumi lokupati minasina. * 6 E mauula akatululutaim paila makwaina peula avaka Yaubada eisakaim tutala lakiwotaim,c kidamwa bukuvigadi vavagi makwaina bilululu mokwita onanom. 7 Paila Yaubada leisakaidasi Bilomala, e baisa gala bivigakaidasi tokukokola. Gala wala. Paila metoya baisa la Baloma Tobumaboma tapapeulasi mokwita, e bitamitakwaisi bitalamamsi.

8 Mapaila taga bukummosila avai tuta bukusilasola paila da Guyausi, e taga bukummosila paila uula yeigu lasisu bwala katupipi. Mitaga bukukeula kam vilavila mmayuyu paila Bulogala Bwaina, metoya makwaina peula avaka Yaubada leisakaim. 9 Paila matauna leikatumovaidasi leidouwaidasi kidamwa bitakikilaidasi, paila uula yakidasi la tomota. E gala ivagi makawala paila uula da bubunelasi kala bwaina, mitaga paila uula einagi makawala e magila bimitukwaiyaidasi. Paila igau gala isim valu Yaubada inigibogwi mwada bisakaidasi la mitakwai metoya baisa Keriso Yesu la vasosu. 10 Mitaga makateki goli eiyomitali nanola tuta matutona kada Tokwatumovasi Yesu Keriso leima ovalu watanawa. Paila matauwena leikodidaimi la peula kaliga e leiyomitali momova, baisa momova kwekanigaga goli, metoya baisa Bulogala Bwaina.

11 E Yaubada einagaigu mwada bamila aposetolo bakamituli bavakeda makwaina Bulogala Bwaina. * 12 Mokwita baisa uula yeigu tuta baisa labodi agu mwau. Mitaga gala ammosila, paila bogwa ladubumi Yaubada, e matauna isakaigu koni ivigaki agu pakula bayamati.d E tuta baisa avitoki tolosila matauna, e anikoli mokwita igagabila matauna bisisii makwaina koni bibwaina igau tutala Yam makwaiwena.e 13 Baisa avaka lokulagi metoya owodogu bukutaku onanom bisisu tuta tuta, e bukuvigaki kala vakeda uula tapwaroru. Tuvaila bukukwasalaim tomwaidom kidamwa bukuvagi komwaidona avaka kuuvagi paila uula kudubumi deli kuyebwaili matauna. Paila bogwa eitalumkoli baisa metoya baisa Keriso Yesu la vasosu. 14 Koni makwaina Yaubada eisakaim makawala m veiguwa e kuyuuyausa deli kuyamata, metoya ola peula Baloma Tobumaboma, matauwena isisu oninadaisi.

15 Yoku kunikoli komwaidosi mina Esia eiligaimwaigusi e Pigelu deli Emogenesi tuvaila eiligaimwaigusi, agumwaleta asisu. 16 Mitaga ulo nigada ibodi Guyau binokapisi e bininabwaila baisa Onesiporo deli veyala; uula matauna sivabidubadu eiyomwasalaigu. Matauna gala immosila paila yeigu asisu wala bwala katupipi, 17 mitaga yam makwaina iviloubusi ima mapilana Roum e nani ivitouula ininevaigu igau tutala ibanaigu. 18 E ulo nigada ibodi Guyau bitagwala binokapisi matauna wa Yam makwaiwena. E yoku kunikoli vakaila matauna la pilasi baisa yeigu mapilana Epeso.

2

La tokaiyala Keriso Yesu

1 E makawala goli yoku, kalogu, Yaubada la mitakwai bikatupewolaim, baisa talumkolaisi metoya baisa Keriso Yesu la vasosu. 2 Kuyosi mabigasina avaka lokulagi akamituli omitasi bidubadu agu tosola, e kusaiki baisa availa availa lokudubumi kidamwa bisauwaisi, e matausina bibodi biuvakedasi baisa availa availa goli.

3 Bukukeula kam vilavila mmayuyu makawala la tokaiyala Keriso Yesu. 4 Tokaiyala la wotetila kala peula magila bikabwaili la kumatoula mapaila bikikili tatoula mwada taga bitagoli deli kala kaisisu valu. 5 Kidamwa availa magila bitogigibula gagabila wala matauna bikugwa kidamwa bikikili tatoula paila uvalaku makwaina. 6 Kidamwa taitala tobigubagula matauna tokwaibagula, ibodi matauna ikugwa bikau kala vilavila la tayoyuwa. 7 E mapaila kunanamsa baisa avaka yeigu lalilivala, paila igau Guyau bivigakaim kidamwa bukukwateta vavagi komwaidona.

8 Kululuwai Yesu Keriso matauna eimovavau metoya okaliga. Ka, ogu kwamatula Bulogala Bwaina lakamituli matauna tabula Debida. 9 Yeigu akakamituli Bulogala Bwaina e mapaila aboda mwau, e leikatupipaigusi makawala goli tomitugaga yeigu. Ilagoli Yaubada la biga gala bikatupipaisi, 10 e mauula lakasalaigu apapeuloki komwaidona vavagi makwaisina; paila magigu bapilasi Yaubada la tomota availa availa leinagi, kidamwa Keriso Yesu ola vasosu bikatumovi matausina e deli bibanaisi kasi kalugologusa ikanigaga metoya baisa matauna. 11 Baisa biga mokwita bigala,

Kidamwa leitakaligasi deli matauna,

tuvaila igau bitamovavausi deli matauna.

12 Kidamwa bitapeulokaisi e gala wala bitamamasi,

tuvaila igau bitaguyausi deli matauna.

Kidamwa yakidasi bitayakalaisi matauna,

makawala goli matauna igau biyakalaidasi. *

13 Kidamwa yakidasi gala mina kimadagi,

matauna goli isisu tokimadagi,

paila gala gagabila bisepuloki titoulela.

Ibodi bivigibau omatala Yaubada

14 Baisa kukwatululuti m tomota deli kubuyoyu matausina omatala Guyau taga bisevataisi metoya osi biga. Baisa gala avaka kala bwaina vatai, paila bogwa biyogagi availa availa kala tolega. 15 Ibodi bukuvigibau omatala Yaubada paila m vigakola mokwita, makawala taitala towotetila gala immosila paila la wotetila, kaina makawala taitala bivakeda duwosisia bigala kwekamokwita Yaubada la biga. 16 Bukupaiki mina watanawa si kominimani bigimakava paila vavagi makwaina bivigaki tomota deli Yaubada bilibaimsi sainela. 17 Paila avaka iuvitulokisi baisa makawala pwasa ikikombili uwosi. Taiyu matausina tovituloki yagasi Aiminiaf deli Pileto. 18 Bogwa eivapupalaisi keda makadana biga kwekamokwita e iyogagaisi mimilisi si dubumi paila ililivalasi mwada da tutasi movavau kala tuta bogwa leitokaia. 19 Mitaga Yaubada leikatubiasi tumilatoula e gala avaka gagabila bikimtitani. E wa tumila makwaina kala ginigini isisu baisa makawala, “Guyau inikoli availa availa la tomota”, deli, “Availa availa idokaisi titoulesi Yaubada la tomota ibodi biligaiwaisi mitugaga.” *

20 Olumoulela kwaitala buloveka isim kabomala deli kailuyala migisi tuwoli tuwoli. Mimilisi makaisina eibubulokaisi goula deli siliba mimilisiga kai deli pwaipwaia. E mimilisi makaisina isim dimlesi ikikilaisi mimilisiga yumyambwata biyeiyaisi. 21 Kidamwa availa bikikili titoulela metoya komwaidona makwaisina vavagi gaga, Yaubada goli bikikili matauna paila wotetila kwevakaveka. Paila bogwa leikasali titoulela baisa Guyau ola wotetila e leitagwala biwotitali tomota avai mitakwai avai mitakwai. 22 Bukuligaiwa bubunesi uluulatila, e bukutugwalaim kala nainevi bubunela duwosisia, dubumi, yebwaili, e nona manum. E bubunela makwaina ibodi matausina availa availa eikabomaisi titoulesi e ininigadasi mwada matauna Guyau bipilasi goli. 23 Mitaga bukupaiki tobubeikam si kominimani bigimakava wala, paila yoku kunikoli metoya baisa bitokaia vatai. 24 Gala bibodi Guyau la towotetila biuvatai. Ibodi goli bimitukwaii komwaidosi, mwada matauna tovakeda tobwaila deli tomanum, 25 biyominum bikiduwosisii sala. Kaina Yaubada bisaiki matausina si tuta ninavila, e bitapuloki ninasi biga kwekamokwita. 26 E bininavilasi bikaimilavausi, e mapaila bikotunaisi kasi sikula, paila Diabolo leisikoli matausina leikaraiwogi kidamwa bivagaisi nanola.

3

Tovana valu kala vigimkovila

1 Ka, baisa kululuwai. Paila tovana valu okala vigimkovila mina watanawa bibodasi silagi goli. 2 Paila tomota bibubunasi baisa makawala - tokwayapila, togugoveka; tokwamnomwana, e todubakasala; tokwalawou, tokwapidakala baisa veisia, toyakalesi mitakwai deli tokowolova; 3 tokwatudewa gaga, tokwapikaika, tosilapulu, togidaleiya deli togigasisi; e deli tokwamdebi. 4 Matausina goli tokwasinapu, togisimnaka, bikaiveka ninasi; mbwailisi wala mituguguwa, mitaga Yaubada kwekukolosi. 5 E matausina iuvagaisi uvagila tapwaroru, mitaga ikoulovaisi tapwaroru uulotoula la peula. Taga kuvakatu matausina tomota. 6 Mimilisina matausina bilosi ovalu itakadaisi mimilisi vivila mina mamama, minasina ikaikai ninasi paila si mitugaga deli magisi vavagi tuwoli tuwoli bibokulaisi. 7 Tuta komwaidona minasina vivila ititakutusi mitaga gala kwaitala tuta gagabila bikatetasi avai vituloki kwekamokwita. 8 E matausina si bubunela kala gaga makawala matausina tommoya Yanesi deli Yamberesi,g omitibogwa eikominimanisi deli Mosese. E ka, lagaila matausina iuvagaisi makawala wala. Paila ikominimanisi baisa vituloki kwekamokwita. Paila matausina ninasi pinipani e imamasi osi tapwaroru. * 9 Mitaga gala bipeulasi makadana paila uula komwaidosi bogwa bigisaisi si bubunela kala doudoga, makawala goli eikaloubusi omitibogwa baisa kasitaiyu Yanesi sola Yamberesi.

Paulo ikatumkulovi kala livala

10 Mitaga yoku lokubokuli ulo vituloki ulo bubunela deli agu naga paila ulo wotetila. E lokugisi ulo dubumi ulo peuloki saina vakaigaga baisa tomota, e deli ulo yebwaili e gala amotatina atotu peula paila vavagi mwau. 11 E lamadada deli mmayuyu ikaloubusi baisa yeigu. E kunikoli avaka labodi mapilasina Anitioki, Ikonium, Lisitira,h apeuloki paila lewa puyumala. Mitaga metoya komwaidona vavagi makwaisina Guyau ikolaigu. * 12 Mitaga availa availa magisi bibubunasi makawala avaka ibudoki Yaubada la tomota metoya ola vasosu Yesu Keriso, matausina goli bibodaisi kasi lamadada. 13 E tomitugaga deli tokwatudewa si mitugaga biyouloveka sainela, isipulokaisi availa availa deli goli isipulokaisi titoulesi. 14 E mitaga yokugwa, vavagi kwekamokwita avaka leivitulokaimsi deli lokudubumi peula, ibodaim bukuyovigasi makwaisina. Paila bogwa kunikoli availa availa kam tovituloki. 15 E kunikoli omitibogwa igau gwadi yoku e lagaila lokukwateta Buki Pilabumaboma.i Mapilana gagabila bitalapula nanom kabitamla katumova. Paila gagabila bikugwaiyaim bukubani katumova metoya om dubumi baisa Keriso Yesu. 16 Paila pilamwaidona Buki Pilabumaboma metoya ola vayelu Yaubada, e ibudoki paila vituloki kwekamokwita, kala kamitilaki sula, kala kiduwosisia pakula, deli kala katuwola kaisisula valu. 17 Mapaila availa goli Yaubada la towotetila bogwa bikabitutuki mokwita Yaubada la paisewa, e matauna bibudoki komwaidona paisewa bwaina biwotitali.

4

1 E mwa! Omatala Yaubada deli Keriso Yesu adidouwaim. Paila matauna kada toyakalasi komwaidodasi mina watanawa tommomova deli tomata, e matauna igau bima biguyoi baisa ovalu watanawa. E omatala matauwena amnabaim 2 mwada bukukwamituli Bulogala Bwaina. E bukusalau makwaina kamatula kaina isim tutala kaina gala, paila toninayuwa bukuvigaki bininatalasi paila mabigana. Mapaila bukupwadeda; kukwatululuti matausina; e metoya om peuloki sainela bukuuvituloki. 3 Paila igau tuta makwaina bima tomota gala bilagaisi vituloki kwekamokwita, mitaga itobudokaisi avai vituloki eikau ninasi. E saina binainevisi tovituloki tuwoli tuwoli paila avai vituloki bogwa ituliki taigasi iligalegasi. 4 E bogwa bitotubulokaisi kwekamokwita gala bilagaisi, mitaga bibokulaisi avai liliu avai liliu. 5 Mitaga yoku ibodaim bukukikilaim tuta komwaidona. Kaina bukuboda mmayuyu, desi wala kupeuloki; e bukuvagi kala paisewa tokamatula Bulogala Bwaina. E bukuvigimkulovi komwaidona avaka bibodaim bukuvagi, paila yoku la towotetila Yaubada.

6 E yeigu, ammakawagu? Makateki baligabwaigu baisa okaliga, paila ulo tuta bogwa leima basilavi valu watanawa. 7 Bogwa lavigibau kala uvalaku Yaubada, lasakawoli komwaidona la douligavi, e layamati uvagila tapwaroru.j 8 E bogwa latomgwaga, mapaila tuta baisa babodi agu mapu baisa agu butia paila bubunela duwosisia, igau matauna Guyau kada toyakalasi toduwosisia bisakaigu yam makwaiwena. E gala goli yeigu wala bisakaigu, mitaga bisakaidasi komwaidodasi availa availa tombwailidasi Guyau tatutulaisi matauna igau avai tuta biyoumatila.

Ilivala bulogasi sala

9 Kuvigimamalu nani kumakaiagu. 10 E Dimasik bogwa isilavaigu leila Tesalonaika, paila saina mbwailila uvagila valu watanawa. Keresikeni leila Galetia deli Taitol leila Dalimatia. * 11 Luka wala kalamwaguta kamataiyu lakasisu. E kuvakouli Maka kumai, paila matauna gagabila bipilasi da paisewa. * 12 Taikiko lawitali leila Epeso. * 13 Kidamwa avai tuta bukuma, e kumai agu kwakapula, miyana laligaiwa mapilana Tiroasa baisa matauna Kapo. E tuvaila kumai mpasi buki, mitaga saina magigu mapilasina pilaminibwaita. *

14 Alekisana tobubuli tanumnumta iyogagaigu saina vakaigaga; mitaga desi wala Guyau bogwa biyuwoli yamala matauna. * 15 Yoku goli deli bukuyamataim paila matauna, paila matauna togigasisi iyogagi da kamatulasi paila Bulogala Bwaina.

16 E tuta matutona kabovitouula ulo yakala, gala availa itokailigu tuta makwaina. Gala taitala ipilasaigu; komwaidosi wala ibutusi. Ulo nigada baisa Yaubada taga bikau lugwagu. 17 Mitaga Guyau isikailigu bogwa isakaigu peula mapaila bogwa gagabila wala bakamituli Bulogala Bwaina komwaidona baisa matausina gala mina Yudia, e komwaidosi iligalegasi. E Guyau ikolaigu metoya owodola laiyoni. 18 E deli Guyau bikolaigu metoya vavagi gaga komwaidona, bilauwaigu oKaraiwogala labuma kidamwa basibwabwaila. E bitasakaisi matauna kala yakaula metoya tuta baisa e tuta gala kala vigimkovila. Emeni.

Ibigitaloi

19 Awitali kasi biga bobwailila kasitaiyu Pirisila sola Akila, e deli matausina Onesiporo la ula. * 20 Mtona Erasito eisigaga mapilana Korinita e lasilavi matauna Tiropimo isisu wala mapilana Mileto paila uula tokwatoula matauna. * 21 Bukuvigimamalu kumakaiagu igau gala bikaloubusi kweluvala tula.m

E matausina sedaiasi Yubulo, Pudenisi, Lino deli Kolodia iwitalaisi kam biga bobwailila, e deli goli komwaidosi sedaiasi.

22 E ulo nigada baisa Guyau kidamwa bisikailim onanom.

Yaubada bimitukwaiyaimi komwaidomi.

a 1:1 Matauna isim kala karaiwaga bililivala deli biuvagi metoya ola karaiwaga matauna kala towitala; kugisi makasana Biga Kala Katumiki.

* 1:1 1.1 VA 16.1

b 1:2 Matauna taitala Paulo sola deli kala topilasi eititavina deli matauna; kugisi VA 16.1-3.

* 1:5 1.5 VA 16.1

c 1:6 Wa tuta matutona eikabomaisi Timoti paila la wotetila (kugisi 1 Tm 1.18, 4.14).

* 1:11 1.11 1 Tm 2.7

d 1:12 matauna isakaigu koni ivigaki agu pakula bayamati: Gagabila bitagini, “yeigu lasaili oyamala matauna avaka magigu biyamati.”

e 1:12 Tuta matutona Yaubada biyakali komwaidosi mina watanawa.

* 2:12 2.12 Md 10.33; Lk 12.9

f 2:17 Kugisi 1 Tm 1.20.

* 2:19 2.19 Baw 16.5

g 3:8 Yanesi deli Yamberesi.Gala wala bitabanaisi maigasina mapilana Kabutubogwa. Mitaga mina Yudia idokaisi kasitaiyu tomigameguva omitibogwa eitobodaisi Mosese yagasi Yanesi deli Yamberesi (kugisi Sun 7.22; 9.11).

* 3:8 3.8 Sun 7.11

h 3:11 Kugisi VA 13.14—14.20; 16.1-5.

* 3:11 3.11 VA 13.14-52; 14.1-7,8-20

i 3:15 Mapilana mina Iberu si Buki Pilabumaboma, yakidasi tadokaisi Kabutubogwa.

j 4:7 layamati uvagila tapwaroru. Gagabila bitagini, “lakimidagi avaka lakatotila”.

k 4:10 Kugisi Kl 4.14.

l 4:10 Kugisi Gl 2.1.

* 4:10 4.10 2 Kr 8.23; Gl 2.3; Kl 4.14; Tt 1.4; Pm 24

* 4:11 4.11 VA 12.12,25; 13.13; 15.37-39; Kl 4.10,14; Pm 24

* 4:12 4.12 VA 20.4; Ep 6.21-22; Kl 4.7-8

* 4:13 4.13 VA 20.6

* 4:14 4.14 Sam 62.12; Rm 2.6; 1 Tm 1.20

* 4:19 4.19 VA 18.2; 2 Tm 1.16-17

* 4:20 4.20 VA 19.22; 20.4; 21.29; Rm 16.23

m 4:21 Wa tuta matutona tokwaidadina bipakaisi kokewa.

TAITO

1

2

3

Paulo La Ginigini Baisa
TAITO

Kabovitouula

Matauna Taito gala guma Yudia eidubumi Yesu Keriso e itugwali titoulela bimila towotetila bipilasi Paulo. E deli ititavinasi ikamitulaisi Bulogala Bwaina paila Yesu Keriso. E Paulo igini miyana Paulo La Ginigini Baisa Taito paila eisilavi Taito isisu mapilana Kiriti, mwada biyamati ekalesia mapilana valu.

E miyana leta bitabani kwaitolu vavagi kwevakaveka.

Ikugwa Paulo ikatululuwai Taito avai bubunela ibudoki tokugwala ekalesia, paila bidubadu mina Kiriti si bubunela saina gegedu.

Oluvi Paulo iluki ammakawala bipilasi ekalesia la boda ituwoli ituwoli, makawala tommoya, nunumoya, nakubukwabuya, tokubukwabuya e deli mabudona tokwatupipi.

E kala vigimkovila Paulo iluki Taito avai bubunela bibudoki totapwaroru komwaidosi. Eigini kidamwa ibodi deli ninasi manum bikalubailasi, bipakaisi pugipogi, kominimani e deli tavilevi olopola mabudona ekalesia.

Buki kala katumimisa

Kala vitouula 1.1-4

Ekalesia kasi tokugwa 1.5-16

Avaka ibudoki si wotetila mabudosina olopola ekalesia 2.1-15

Mimilisi katuloluta, e deli buyoyu 3.1-11

Kala vigimkovila 3.12-l5

1

1 Yeigu Paulo la towotetila Yaubada deli la aposetoloa Yesu Keriso.

Yaubada inagaigu iwitalaigu kidamwa bapilasi si dubumi matausina Yaubada la tomota availa availa leinagi, e bavakadi kidamwa bikatetasi kala vakeda uulela tapwaroru. 2 Paila vavagi makwaisina uula tapikwakwaisi paila bitamovagasisi. Paila igau gala isim valu watanawa Yaubada ikatotila makawala. Yaubada einigibogwi e gala isasopa paila bitamovagasisi makawala. 3 E tuta matutona einagi, baisa avaka ikatotila iyomitali ola biga. E makwaina biga isakaigu kidamwa bakamituli, e asilasola goli paila uula la karaiwaga Yaubada kada Tokwatumovasi.

4 E lagini m leta yoku Taitob paila lokupataigu mokwita ogu dubumi, makawala da dubumaisi baisa Keriso Yesu. *

Anigada baisa Yaubada Tamadasi deli Keriso Yesu kada Tokwatumovasi paila yoku, kidamwa bimitukwaiyaim e bitalaguva lopom.

Taito la wotetila mapilana Kiriti

5 Paila asilavaim mapilana Kiriti mwada bukusebuliki vavagi gala isim kala katubaiasa, deli bukunagi ekalesia kasi tokugwa mapilasina ovalu Kiriti. Mitaga kululuwai ulo vituloki, 6 baisa makawala. tokugwa ekalesia gala bibodi bisim pikolela wowola; matauna gala ibodi bivilayawa;c ibodi litula totapwaroru, deli gala ibodi tomota bidokaisi magudisina tosiligalaguva deli tokowolova. * 7 Matauna tokugwa ekalesia gala bibodi bisim pikolela wowola, paila uula matauna kasi tokugwa la towotetila Yaubada. Gala ibodi nanola bikaiveka, kaina bigibuluwa, kaina bimomom, kaina bikaluvalova, kaina bigugoveka. 8 Ibodi bimitukwaii kala ugowaga, deli biyebwaili avai vavagi bwaina. Ibodi bimanum, bikudubwaila, bikikili titoulela, deli taga bikatudewa. 9 Ibodi biyosikikiti bigala tapwaroru avaka gagabila bitadubumi, paila baisa kala vituloki uulela tapwaroru. E mapaila gagabila bikatululuti tomota metoya ola vituloki duwosisia, e bivituloki si sula matausina ipakaisi mabigana.

10 Paila bidubadu tokwamagwesi isisuaisi, tobigimakava deli tokapidakala matausina. E bidubadu matausina, mina Yudia leiluvapelasi totapwaroru osi boda, matausina goli si bubunela makawala. 11 Ibodi bitakatupatu udosi bisimwaisi bigatona. Matausina goli iyogagaisi bidubadu tomota deli litusia, paila iuvitulokisi vavagi makwaisina avaka gala bibodi uulotoula tapwaroru, magisi tomota si mani bikauwaisi. Ka, baisa saina kabommosila goli. 12 Omitibogwa taitala guma Kiriti,d matauna goli taitala osi tovitoubobuta, kawala, “Tuta komwaidona mina Kiriti toubuwabu deli tokudigaga deli togugoveka mina nunumata.” 13 E avaka leikamituli baisa biga mokwita. Mauula baisa bukukwamitilaki sainela bitovagasisi osi tapwaroru kwekamokwita. 14 Taga wala biyosisi mina Yudia kasi libogwa deli taga biyosisi tomota si karaiwaga, paila matausina mwada tokwaraiwaga bogwa ipakaisi kamokwita. 15 Vavagi komwaidona migileu paila matausina mina migileu; mitaga gala kwaitala vavagi bimigileu paila matausina tokwamgwalala deli gala todubumi, paila si nanamsa deli ninasi kala mimilakatila bogwa eiyogwalaisi. 16 Ilivalasi mwada Yaubada inikolaisi mitaga si bubunela iyakali makwaina nikoli wala. Matausina tokowolova deli tokapidakala, e gala wala ibodi avai vavagi bwaina bivagaisi matausina.

2

Uulela tapwaroru

1 Mitaga ibodaim wala bukuvituloki avaka bibodi kala vituloki uulela tapwaroru. 2 Kulukiga matausina tommoya ibodi bininitalapulasi, bibubunasi duwosisia, deli bimanumsi. E kidamwa bitovagasisi metoya osi dubumi osi yebwaili e kidamwa bitotusi peula tuta komwaidona. 3 Makawala goli bukuluki minasina nunumoya bivigakaisi bimila uvilasi avaka bibodi tobumaboma. Taga bisilapulusi, taga bimomomsi. Ibodi biuvitulokaisi biga bwaina, 4 bivakadaisi minasina vavaigilavau biyebwailisi si mmwala deli goli litusia; 5 e tuvaila bimanumsi, bimigileusi, bikimabwailasi, bikabikuwolaisi si mmwala, kidamwa gala availa bibigigagi Yaubada la biga.

6 E makawala goli kumnabi matausina totubovau bimanumsi. 7 E yokugwa, ibodaim avaka avaka kuuvagi, bukuvigakaim kabogigisa paila avai mitakwai. Om vituloki gala kusasopa deli gala kukwatudewa. 8 Bukunagi biga duwosisia bukulivala, gala availa gagabila bikavilivili mabigasina, e mapaila kam tilaula bimmosilasi gala bibanaisi avaka paila bibigigagaidasi.

9 Ibodi towotetila bikabikuwolaisi kasi tokwaraiwaga deli biyomwasalaisi paila vavagi komwaidona. Gala bibodi towotetila bikosomapusi, 10 kaina biveilausi si guguwa kasi tokwaraiwaga. Mitaga ibodi sainela bivitulokaisi tuta komwaidona si bubunela bwaina gala kaboninayuwa. E mapaila komwaidona avaka avaka bivagaisi baisa bivituloki tomota bibigibwailisi vituloki makwaina paila Yaubada kada Tokwatumovasi.

11 Paila Yaubada leiyomitali la mitakwai kidamwa bikatumovi tomota komwaidosi. 12 E la mitakwai ivitulokaidasi ibodi bitayabaisi bubunela makwaisina avaka gala bibudoki Yaubada la tomota deli avaka bikau ninasi komwaidosi mina watanawa. E tuvaila la mitakwai ivitulokaidasi yakidasi mina watanawa bitamanumsi, bitakudubwailasi e bitabubunasi vavagi bwaina avaka goli bibudoki totapwaroru baisa ovalu watanawa. 13 Paila baisa tuta tatutulaisi avaka tapikwakwaisi, baisaga Yam bwaina makwaina da Yaubadasi tovakaigaga deli kada Tokwatumovasi Yesu Keriso biyomitali la guyugwayu. 14 Paila matauna Yesu itugwali okaliga paila yakidasi kidamwa bikolaidasi metoya baisa mitugaga komwaidona. Deli bikabomaidasi kidamwa yakidasi goli la vavagi deli bitasalausi paila vavagi bwaina. *

15 E vavagi makwaisina bukuvituloki. Bukukwatululuti deli goli bukubuyoyu matausina. Paila yoku isim m guyau. Taga availa bikaluwouwaim.

3

Si bubunela totapwaroru

1 E kukwatululuti m tomota bikamiabaisi deli bikabikuwolaisi si gweguya deli kasi tokwaraiwaga, deli bitagwalasi paila bivagaisi vavagi bwaina komwaidona. 2 Kuluki matausina taga bibigigagaisi sesia, mitaga biveyawasi bisibwabwailasi, kidamwa biyomitalaisi bubunela manum baisa tomota komwaidosi. 3 Paila omitibogwa yakidasi toninagowa tokowolova tosulosula. Paila isipulokaidasi kala bubunela komwaidona valu watanawa. Oda tutasi komwaidona tobigautu deli topugipogi yakidasi. Mapaila ninadaisi igaga taitala baisa taitala. 4 Mitaga avai tuta Yaubada kada Tokwalasi la mitakwai deli la yebwaili iyoulapulasi, 5 ikatumovaidasi. Gala goli ikatumovaidasi paila uula tavagaisi avai vavagi bwaina, mitaga uulotoula la nokapisi, e mapaila ikatumovaidasi. Paila iwinisauwaidasi,e e metoya ola winisewa Baloma Tobumaboma ivigivauwaidasi, takaloubusivausi baisa momova kwaivau. 6 Paila Yaubada ivigibau bogwa iligabu Baloma Tobumaboma baisa yakidasi metoya baisa Yesu Keriso kada Tokwalasi. 7 Makawala goli Yesu eimitukwaiyaidasi, kidamwa Yaubada bikabwailidasi, e bisakaidasi momova kwekanigaga, makwaina goli tapikwakwaisi. 8 Baisaga biga mokwita.

Magigu vavagi makwaisina saina peula bukuvituloki tuta tuta. Paila ibodi matausina kala todubumi Yaubada bisalausi kidamwa bivagaisi vavagi bwaina tuta komwaidona. Ka, vavagi makwaisina goli bwaina e bipilasaisi tomota. 9 Mitaga bukupaiki tobubeikam si kominimani gaga, kasi liliu tubusia,f vatai, e deli kominimani paila mina Yudia si Karaiwaga.g Paila makwaisina vavagi gala bipilasaisi tomota, e gala avaka dimlesi. 10 Kidamwa taitala isisu totavilevi boda, ibodi sivayu bukubuyoyu matauna, e oluvi bukuligaiwa matauna. 11 Paila bogwa kunikoli tau matauna tau gaga, e la mitugaga ikibuboti kidamwa bogwa eisula.

Paulo ibigitaloi

12 Avai tuta bawitali Atemasa kaina Taikiko biwokaiam, kuyomamalu bukumakaiagu mapilana Nikopoli; paila bogwa lanagi basisu baisa okweluvala tula. * 13 Bukuyomamalu bukupilasi Sinasi matauna tokabitam paila karaiwaga, deli Apolo, kidamwa bivitouulasi si kwaidadina. E kumitakavati matausina kidamwa bogwa iyosisi avaka ibodi matausina bubwaiasi. * 14 E ibodi da tomotasi binevisi ammakawala bivagaisi vavagi bwaina osi tuta komwaidona, e kidamwa bisakaisi sesia avaka bibudoki si kaisisu. Gala goli bibodi bivigimakavaisi avaka avaka.

15 Komwaidosi segwaia iwitalaisi kam biga bobwailila. Kuluki ma bigasi bobwailila baisa sedaiasi todubumi.

Yaubada la mitakwai bisikailimi komwaidomi.

a 1:1 Matauna isim kala karaiwaga bililivala deli biuvagi metoya ola karaiwaga matauna kala towitala; kugisi makasana Biga Kala Katumiki.

b 1:4 Kugisi Gl 2.1.

* 1:4 1.4 2 Kr 8.23; Gl 2.3; 2 Tm 4.10

c 1:6 gala ibodi bivilayawa.Gagabila bitagini “Ibodi sivatala wala bivai” kainaga “Ibodi bivigibau avaka eikatotila paila la veivai”.

* 1:6 1.6-9 1 Tm 3.2-7

d 1:12 Matauna mina Kiriti si tobutu wosi yagala Epimenidesi isisu 650 BC.

* 2:14 2.14 Sun 19.5; Kak 4.20; 7.6; 14.2; Sam 130.8; 1 Pt 2.9

e 3:5 Ililivala paila bapitaiso.

f 3:9 Liliula tommoyabogwa mina Isireli.

g 3:9 Mapilasina buki pilalima kala vitouula si Buki Pilabumaboma mina Yudia.

* 3:12 3.12 VA 20.4; Ep 6.21-22; Kl 4.7-8; 2 Tm 4.12

* 3:13 3.13 VA 18.24; 1 Kr 16.12

PILIMONI

Paulo La Ginigini Baisa
PILIMONI

Kabovitouula

Pilimoni matauna tobwakuli Keriso, e tokugwa oluwalaisi totapwaroru. Kaina isisu mabudona ekalesia mapilana Kolosai. E deli, taitala towotetila yagala Onesimo isisu baisa matauna. Mitaga towotetila matauna eikium isilavi la tokwaraiwaga e isakaula ila iboda Paulo. Mitaga Paulo isisu wa bwala katupipi. E Paulo eipilasi Onesimo eikamituli Bulogala Bwaina paila Keriso, e mapaila Onesimo idubumi imila tobwakuli Keriso.

Baisa uula Paulo eigini miyana Paulo La Ginigini Baisa Pilimoni. Paulo magila Pilimoni bininabwaila paila la towotetila. Mauula Paulo iwitali Onesimo bikaimilavau baisa la tokwaraiwaga. Mokwita goli gagabila Pilimoni bidoki matauna la towotetila wala e bikamogi bisaiki kala mapu mwau. Mitaga Paulo inigada kidamwa biligaiwa la mitugaga Onesimo e bikabwaili, paila baisa tuta matauna Onesimo tobwakuli Keriso makawala la tokwaraiwaga Pilimoni.

Buki kala katumimisa

Kala vitouula 1-3

Paulo iyakawoli Pilimoni la tapwaroru 4-7

Imnabi matauna paila Onesimo 8-22

Kala vigimkovila 23-25

1

1 Yeigu Paulo tokwatupipi paila uula Keriso Yesu; deli sodasi Timoti.a

E yakama kagini m leta Pilimoni, yoku tombwailima deli tawotetilasi paila Yesu. 2 Bibodi mimilisi tuvaila bikalawasi miyana, baisa mabudona ekalesia om bwala, deli minana ludetasi Apia e deli matauna Akipob deli yakidasi takakabiliasi paila Yesu. *

3 Kanigada baisa Yaubada Tamadasi deli Guyau Yesu Keriso bimitukwaiyaimi e bitalaguva lupomi.

Pilimoni la yebwaili deli la dubumi

4 E sogu Pilimoni, avai tuta aninigada baisa Yaubada, tuta tuta akavitagi yagam deli ulo nokagutoki baisa ulo Yaubada. 5 Paila alagi m yebwaili baisa Yaubada la tomota komwaidosi deli goli m dubumi baisa Guyau Yesu. 6 Yokomi deli yakamaisi bogwa tabanaisi bidubadu mitakwai paila uula la vasosu Keriso. E aninigada baisa Yaubada kidamwa komwaidodasi bitakalubailasi makawala avaka bibodi todubumi. E metoya oda kalubailasi kidamwa da katetasi bisiniveka paila makwaisina mitakwai.

7 E sogu yoku tombwailigu, m yebwaili iyomwasalaigu deli ikatululutaigu sainela. Komwaidosi Yaubada la tomota imwamwasila ninasi paila uula goli yoku.

Paulo inigadi matauna paila Onesimo

8 Yeigu som uula Keriso la vasosu. E baisa uula kaina bibodi deli ulo tuvaluwa bakaraiwogaim bukuvagi avaka bibodi. 9 Ka, yeigu goli Paulo, Keriso wodola e tuvaila tuta baisa tokwatupipi yeigu paila Keriso Yesu! Mitaga yebwaili isilibodaigu kidamwa gala bakaraiwogaim makawala, e mapaila ibodi bamnabaim wala. 10 E mapaila ka, amnabaim paila Onesimo. Paila ogu tuta katupipi matauna idubumi Keriso e uulotoula wala yeigu. * 11 Omitibogwa matauna la wotetila gala bwainac baisa yoku. Mitaga baisa tuta isiligaga sainela baisa yoku deli goli baisa yeigu.

12 Baisa tuta lawitalivau matauna biwokaiam e deli matauna asaiki bobonagu. 13 Saina magigu bayusi matauna bakasisu kamataiyu baisa wa bwala katupipi. Baisa ulo sisu uula paila Bulogala Bwaina, e mwada goli matauna bivagi kaimapum biwotitalaigu. 14 Mitaga gala bakaiyoulim yoku paila bukupilasaigu. Magigu yoku wala titoulem bukunagi makawala. Mapaila gala avaka bavagi kidamwa yoku gala bukutagwala.

15 Kaina baisa uula Onesimo isilavaim tuta pikekita, kidamwa yoku bukuyosikikiti matauna paila tuta komwaidona. 16 Paila baisa tuta matauna gala towotetila wala, mitaga saina ikalisau towotetila. Matauna goli sodasi tombwailidasi baisa Keriso. E saina iyovi nanogu paila matauna. E adoki yoku tuvaila biyovi nanom paila matauna, paila uula la wotetila deli la tapwaroru.

17 Mapaila kidamwa kudokaigu som, e kuvakouli matauna makawala goli bukuvakouligu. 18 E kidamwaga avai sulad leivagi baisa yoku, kaina avai vavagi leiwasi metoya baisa yoku, baisa goli yeigu bamapu. 19 Mwa! Baisa oyamagu tatougu laginiki — ‘‘E yeigu Paulo igau bamapu.’’ Gala goli ibodaigu bayoluluwaiyaim avaka kam wasi baisa yeigu, paila yoku kusisu tomomova uula goli yeigu.e 20 E sogu anigadaim bukuvagi avaka nanogu. Paila leitasivaduli baisa Guyau. Ibodi goli bukuyomwasalaigu, paila uula Keriso la vasosu.

21 Biga mabigana aginigini mitaga anikolaim wala, bogwala bukuvagi nanogu. E anikolibogwi kidamwa bukukwalisau avaka laninigadi. 22 E tuvaila ibodi bukukwatubiasi tabudotala paila yeigu, paila ulo pikwaku Yaubada bogwa bimapu mi nigada komwaidomi e bikaimilivauwaigu baisa yokomi.

Paulo ibigitaloi

23 Epapirasi tokwatupipi deli yeigu paila uula Keriso Yesu la vasosu, matauna iwitali la biga bobwailila. * 24 E tuvaila makawala matausina deli kawotetilasi, Maka, Arisitako, Dimasi, deli Luka. *

25 Guyau Yesu Keriso la mitakwai bisikailimi komwaidomi.

a 1:1 Kugisi Kl 1.1

b 1:2 Apia…Akipo: Matausina kaina Pilimoni la kwava deli latula.

* 1:2 2 Kl 4.17

* 1:10 10 Kl 4.9

c 1:11 Paulo ivigaki bigivakala, paila maigana Onesimo kala kivila ‘‘wotetila bwaina’’.

d 1:18 Kidamwa ula bikium bisilavi kala tokwaraiwaga, sivabidubadu biveilau mani kaina guguwa, e Paulo nanola mwada bikiduwosisii.

e 1:19 Kaina Pilimoni eidubumi Keriso paila uula Paulo la kamatula.

* 1:23 23 Kl 1.7; 4.12

* 1:24 1.24 VA 12.12,25; 13.13; 15.37-39; 19.29; 27.2; Kl 4.10,14; 2 Tm 4.10,11

IBERU

1

2

3

4

5

6

7

8

9

10

11

12

13

Si Leta
MINA IBERU

Kabovitouula

Si Leta Mina Iberu baisa si leta mimilisi totapwaroru eibodasi lamadada e mauula ninasi mwada biligaiwaisi si dubumi. E kala togini miyana leta ikatululuti matausina ivituloki kidamwa migila Yesu Keriso baisa migila Yaubada migatoula. E ivituloki kwaitolu vavagi kwevakaveka.

Ikugwa, ivituloki kidamwa Yesu matauna Yaubada Latula tosivagasi, e matauna eiboda bidubadu mmayuyu ipeuloki wala e makawala goli eikateta ammakawala bikabikaula mokwita baisa Tamala. E matauna Yaubada Latula ikalisau tovitoubobuta tobubogwa toyo komwaidosi anelosi e deli Mosese.

Vavagi kwaiyuwela, Yaubada eikamituli kidamwa Yesu matauna tolula tosivagasi ikalisau matausina tolula mapilana kabutubogwa.

E vavagi kwaitolula todubumi bibanaisi kasi katumova metoya baisa Yesu. Paila Yesu eiligaiwa da mitugaga eiligaiwa kada kokola e tuvaila da kaliga, e makawala goli eikatumovi availa availa idubumaisi. Omitibogwa mina Iberu si tolula tovakaveka wa lula deli okasi gulogula bidubadu eikibubotaisi wala katumova, mitaga matauna Yesu Tolula Toveka eisaiki katumovatoula.

Miyana leta isisu bidubadu kabogigisa paila dubumi, baisa bulogasi mimilisi mina Yudia tobubogwa (Uula 11). E makatupona uula 12 togini ikatululuti tomota kidamwa makawala wala bisalausi osi dubumi bila okala vigimkovila, e kidamwa bitobu mitasi baisa wala Yesu, e avai mayuyu avai lamadada bipeulokaisi wala. E kala vigimkovila miyana leta bitabani mimilisi katuloluta mimilisi buyoyu.

Buki kala katumimisa

Kala vitouula: Keriso matauna migila Yaubada tomwaidona 1.1-3

Keriso ikalisuwoli matausina anelosi 1.4—2.18

Keriso ikalisuwoli Mosese kasitaiyu Yosuwa 3.1—4.13

Keriso la wotetila tolula ikalisuwoli lula kwebubogwa 4.14—7.28

Keriso la kabutuvau ikalisuwoli kabutubogwa 8.1—9.22

Keriso la semakavi baisa la kaliga ikalisuwoli si kaliga

avai mauna avai mauna 9.23—10.39

Dubumi ivadubali vavagi komwaidona 11.1—12.29

Mimilisi katuloluta, deli kala vigimkovila 13.1-25

1

Yaubada leilivala metoya baisa Latula

1 Omitibogwa, tuta bidubadu Yaubada ililivala baisa tubudoiasia wa keda tuwoli tuwoli metoya oudosi tovitoubobuta.b 2 Mitaga tuta makwaina, yam kala vigimkovilac goli, leilivala baisa yakidasi metoya baisa Latula. Yaubada leibubuli valu valu komwaidona metoya oyamala Latula, e matauwena goli Yaubada leinagi biyosi vavagi komwaidona tovana valu okala vigimkovila. 3 Matauna visigala kala guyugwayud e baisa Yaubada la guyugwayu. Kidamwa bitagisi matauna, tomwaidona goli makawala Yaubada. E valu valu komwaidona walakaiwa deli watanawa ikikatupewoli metoya ola biga kwepeuligaga. Igau bogwa eikatumigileu tomitugaga, isili wa labuma ola kakatae Yaubada Topeuligaga.

Yaubada Latula ikalisuwoli anelosi

4 Matauna Yaubada Latula ikalisuwoli anelosi, e makawala goli maiganaf avaka Yaubada isaiki matauna ikalisuwoli anelosi yagasi. 5 Paila gala kwaitala tuta Yaubada ikalatula baisa taitala la anelosi, kawala,

“Yokula Latugu.

Yam lagaila lamili Tamam.” *

E gala ilivala paila avai anelosi, kawala,

“Yeigu bamili Tamala,

e matauna bimili Latugu.”

6 Igau makateki tuta makwaina Yaubada biwitali Latula molitomoyag bima baisa ovalu watanawa, ikaibiga, kawala, *

“Ibodi Yaubada la anelosi komwaidosi bikavaginasi baisa matauna.”

7 Baisa goli Yaubada leikaibiga paila matausina anelosi, kawala, *

“Yaubada eivigaki la anelosi bimila yagilasi,

e la towotetila ivigaki bimila kovasi bilululusi.”

8 Mitaga baisa leikaibiga paila Latula, kawala,

“Mwa, yoku Yaubada m takaikaia bikanigaga wala.

Bukukwaraiwaga om kwabokwaraiwaga deli nona duwosisia. *

9 Kuyebwaili avaka duwosisia, e kukoulovi avaka doudoga.

Baisa uula Yaubada, m Yaubada goli, inagaim;

e mauula bimwamwasila nanom,

kam naga bikikalisuwoli kasi naga samwa.”

10 E tuvaila ikaibiga, kawala,

“E Guyau, ikugwa yoku kububuli valu watanawa,

deli oyamam kububuli valu walakaiwa. *

11 Valu komwaidona baisa bitamwau, mitaga yoku bukusivagasi.

Komwaidona goli bipwasa makawala moi kala pwasa.

12 Bukukwatubili valu makawala mokanunuva,

e valu komwaidona bidavila makawala moi kala katupwa.

Mitaga yoku gala makawala, paila tosivagasi yoku,

e kam tuta gala kala vigimkovila.”

13 Gala kwaitala tuta Yaubada ikaibiga baisa taitala la anelosi, kawala, *

“Kusili baisa ogu kakata,h

igau bavigakaim bukukwalisuwoli matausina kam tilaula.”

14 E ammakawala anelosi? Matausina komwaidosi goli baloma iuwotetilasi baisa Yaubada; e Yaubada biuwitali la anelosi kidamwa bipilasaisi matausina availa availa bibodaisi katumova.

2

Katumova kwevakaigaga

1 E baisa uula ibodaidasi saina bitayosikikitaisi mabigasina biga kwekamokwita avaka bogwa talagaisi. Gala bibodi avai vavagi biwovilaidasi metoya baisa. 2 Mina watanawa eibanaisi kidamwa vavagi makwaisina avaka anelosi eikamitulaisii baisa kamatula kwekamokwita, e kidamwa availa gala ibokuli kaina ikabikuwoli, bogwa eibani kala mapu mipuki. 3 E ammakawala bitavigaki paila bitasakaula kidamwa bitasilavi kwevakaigaga kada katumova? Guyau tatoula wala ikamitulibogwi katumova makwaina e matausina bogwa leilagaisi goli ikamokwitasi makwaina katumova baisa yakidasi. 4 Makawala goli Yaubada ikatumkulovi si silasola iyomitali la kamatula metoya ola kabutuvatusi deli kaboyowalula deli bidubadu vavagi siligaga. E tuvaila ipati peula makwaisina avaka Baloma Tobumaboma isisaiki tomota, e ipitapata goli makawala nanola.

Yesu bivakadi tomota bibanaisi katumova

5 Paila igau gala bibubuli valu watanawa Yaubada gala ivigaki anelosi kidamwa bikaraiwogaisi makwaina valu. Paila makwaiwena goli valu leitalilivalaisi. 6 Baisa makawala taitala ikikamituli Buki Pilabumaboma olopola kawala, *

“Mwa, Yaubada! Yoku kuninamsi mina watanawa e ammakawasi matausina?

Yoku goli kuyamati matausina, e ammakawasi mina watanawa?

7 Paila tuta pikekitaj lokuvabu matausina kabasi osikowasi anelosi,

e bogwa kusaiki matausina kasi yakaula deli kasi taimamila bivigakaisi kasi kulupaipi.

8 E lokuvigaki matausina bikaraiwogaisi vavagi komwaidona.”

Buki Pilabumaboma kala ginigini kidamwa Yaubada leivigaki tomota “kidamwa bikaraiwogaisi vavagi komwaidona”. E metoya baisa bitanikoli kidamwa tomota bikaraiwagasi paila vavagi komwaidona ambaisa ambaisa. Mitaga gala goli tagisaisi tomota ikikaraiwogaisi vavagi komwaidona tuta baisa. 9 E mitaga baisa tuta gagabila bitagisaisi Yesu. Paila tuta pikekita Yaubada eivabu matauna osikowasi anelosi, kidamwa bikaliga paila tomota komwaidosi. Baisa iyomitali Yaubada la mitakwai. E mauula tuta baisa bitagisaisi matauna Yesu isikam kala kulupaipi baisa kala yakaula deli kala taimamila. 10 E Yaubada ibubuli deli iiyamati vavagi komwaidona. Mapaila ikwani wala Yaubada titoulela bikabwaili Yesu, paila ibodi mmayuyu e gala isim la sula. Mapaila Yaubada gagabila bimai bidubadu litulak kidamwa bipataisi Yesu kala kalugologusa. Paila Yesu goli bivakadi tomota bibanaisi katumova.

11 Paila matauna ikatumigileu tomota metoya osi mitugaga. E mapaila matauna Yesu deli matausina eikatumigileu komwaidosi goli Tamasi taitala wala. Baisa uula Yesu gala immosila paila ikabodala baisa matausina. 12 Makawala leilivala, kawala, *

“Mwa, Yaubada! Balivala paila yoku baisa budagwa.

Kam yakaula bawosi omitasi baisa mabudona.”

13 Tuvaila matauna eikaibiga, kawala, “Yeigu badubumi baisa Yaubada.” Deli goli matauna eikaibiga, kawala, “Ka, yeigu deli litugwa matausina Yaubada bogwa isakaigu.” *

14 E matausina availa availa leidoki litula tomota wala. Baisa uula Yesu titoulela imili tomota e ivigaki guma watanawa. E ivagi makawala kidamwa bikaliga, e metoya ola kaliga bikatudidaimi Diabolo. Paila matauna Diabolo ikikaraiwogi kaliga. 15 E mapaila Yesu bitaneku matausina availa isim kasi katupipi, paila matausina ikukolaisi kaliga tuta komwaidona goli. 16 Ka, baisa saina mimilakatila, gala eivagi baisa mwada bipilasi matausina anelosi. Mitaga makawala Buki Pilabumabomal kala ginigini isisu, “Eipilasi matausina Eberaam tubula.” 17 Metoya baisa bitagisi kidamwa ibodi wala bimili tomota mokwita makawala budala.m Paila matauna Yesu si tolula toveka,n la bubunela saina madagi, deli goli la nokapisi. E makawala gagabila bivigibau la wotetila baisa Yaubada, kidamwa bogwa biligaiwa tomota si mitugaga. 18 E baisa tuta gagabila bipilasi matausina eibodasi kasi tamnabi, uula paila titoulela bogwa leilumkoli tamnabi deli mmayuyu.

3

Yesu ikalisau Mosese

1 E segwaia mina bumaboma. Yokomi kami dou bogwa kubanaisi metoya baisa Yaubada. E bukumitakavataisi availa matauna Yaubada leiwitali, da tapwarorusi kala Tolula Toveka,o matauwena goli Yesu. 2 Matauna iwotetila saina madagi baisa Yaubada, paila leinagi matauna biwotetila makawala. Makawala goli Mosese iwotetila saina madagi olopola Yaubada la bwala.p* 3 Ka, taitala tokwaliai bwala ibodi bisim kala kamaiaba sainela, mitaga bwala makwaina kala kamaiaba sitana wala. Makawala goli, matauna Yesu ibodi bisim kala yakaula sainela, mitaga Mosese sitana wala. 4 Bwala kwaitala kwaitala isim kala tokaliai. Mitaga Yaubada wala kala tokwaliai vavagi komwaidona. 5 Mosese saina madagi iwotetila olopola Yaubada la bwala. E uula towotetila matauna eililivala paila vavagi makwaisina Yaubada bilivala igau tuta bima. 6 Mitaga Keriso saina madagi iwotetila paila matauna Guyoula Yaubada la bwala. E uula matauna Yaubada Latula. E Yaubada la bwala baisa goli yakidasi, kidamwa deli da tuvaluwasi da salausi paila da kabopikwakusi.q

Yaubada la tomota si kabovaiwasi

7 Makawala goli Baloma Tobumaboma eikaibiga, kawala,

“Kidamwa lagaila bukulagaisi Yaubada kaigala, *

8 taga kukwatukubonasi, makawala tuta makwaina tubumia eikwatumwalaisi Yaubada.

Makawala yam makwaina oviloupakala mwada biwakolaisi matauna.

9 Mapilana valu, tubumia iwakolaigusi mwada bitamnabaigusi,

ilagoli kweluwovasi taitu eigisaisi avaka lauvagi.

10 E mauula imwau nanogu baisa tomota matausina.

E kawagu, ‘Tuta tuta isulosulasi metoya oninasi,

deli goli ulo kidakeda gala kwaitala tuta itapuloki ninasi.’

11 Lalivala ulo biga katotila metoya ogu ninamwau, kawagu,

‘Gala kwaitala tuta bisuvisi ogu kwabovaiwasi.’ ”

12 E segwaia, kuyamataimi kidamwa gala taitala yokomi nanola gaga deli tokowolova, mapaila kaina bitotubuloki Yaubada matauna Tomomova. 13 Buki Pilabumaboma kala ginigini isisu kawala “lagaila”, e baisa kala katumiki, “yamla katumova”. Mapaila taitala baisa taitala bukukwatulututaimi yam yam, e avai yam goli ibodi bitadokaisi yamla katumova. Mwada gala taitala baisa yokomi tokwatukubona uula mitugaga nanola eisipuloki. 14 Bukululuwaisi tuta makwaina tavitouulasi tadubumaisi Keriso, gala taninayuwasi paila matauna. E deli Keriso bitasibwabwailasi kidamwa da dubumaisi makwaina bitayosikikitaisi bila okala vigimkovila.

15 Makawala goli Buki Pilabumaboma kala ginigini, *

“Kidamwa lagaila bukulagaisi Yaubada kaigala,

taga bukukwatukubonasi, makawala tuta makwaina lokukwatumwalaisi Yaubada.”

16 Availaga tuta makwaina ilagaisi Yaubada kaigala e ikatumwalaisi? * 17 Baisa matausina isilavaisi Itipita deli goli kasi tokugwa Mosese. E Yaubada nanola imwau kweluwovasi taitu paila mimilisi tomota. Ki, availaga matausina? Matauna nanola imwau baisa matausina eimitugagasi e ikaligasi mapilana oviloupakala. 18 E tutala Yaubada eilivala la biga katotila, kawala, “Gala kwaitala tuta bisuvisi ogu kwabovaiwasi” - e, availaga iluluki? Ka, iluluki matausina eikatumwalaisi Yaubada. 19 E, tavitusaisi gala wala gagabila bisuvisi mapilanar paila gala si dubumi.

4

1 E Yaubada bogwa ikatotila bitasuvisi ola kabovaiwasi. E ibodi bitayamataisi deli da kokolasi, kidamwa gala taitala baisa yokomi bimama mwada gala bisuvi makwaina kabovaiwasi. 2 Paila bogwa talagaisi Bulogala Bwaina makawala goli matausina tubudoiasi. Matausina bogwa ilagaisi livalela bwaina mitaga gala ilumkolaisi kala bwaina. Uula tuta makwaina iligalegasi, gala iyosikikitaisi metoya osi dubumi. 3 Mitaga yakidasi todubumi bogwa bitasuvisi ola kabovaiwasi Yaubada. Makawala goli leilivala, *

“Lalivala ulo biga katotila metoya ogu ninamwau, kawagu,

‘Gala kwaitala tuta bisuvisi ogu kwabovaiwasi!’ ”

Paila Yaubada ikaibiga makawala ilagoli bogwa ivigimkulovi la paisewa metoya tuta makwaina ibubuli valu watanawa. 4 Paila olopola Buki Pilabumaboma kala ginigini bogwa isisu paila makwaina yam kwailima kwaiyuwela. Kawala, “Yaubada bogwa ivigimkulovi la paisewa komwaidona mitaga yam kwailima kwaiyuwela matauna ivaiwasi.” * 5 Baisa makawala ikaibigivau, “Matausina gala kwaitala tuta bisuvisi ogu kwabovaiwasi.” * 6 Availa matausina iligibogwaisi Bulogala Bwaina mitaga gala idubumaisi, baisa matausina gala bisuvisi Yaubada ola kabovaiwasi. Mitaga mimilisi ituwoli tomota bibodi bisuvisi bivaiwasisi deli Yaubada. 7 Paila bogwa tagisaisi makawala paila uula Yaubada ikatubiasi kwaitala yam ituwoli, idoki wala “Lagaila”. E igau taitu bidubadu leiwokuva goli eilivilavau metoya owodola Debida, Buki Pilabumaboma kala ginigini mapilana makateki lagini, *

“Kidamwa lagaila bukulagaisi Yaubada kaigala,

taga bukukwatukubonasi.”

8 Paila kidamwa Yosuwa bivakadi ia tomota baisa Yaubada ola kabovaiwasi, e Yaubada gala ibodi bikaibigivau paila kwaitala yam ituwoli. * 9 E makawala goli isim tutala paila si vaiwasi Yaubada la tomota, makawala goli Yaubada la vaiwasi yam kwailima kwaiyuwela. 10 Kidamwa taitala bisuvi makwaina vaiwasi avaka Yaubada eikatotila, e matauna bivaiwasi metoya ola paisewa makawala goli Yaubada eivaiwasi metoya ola paisewa. * 11 E yakidasi goli ibodaidasi bitayomamalusi bitasuvisi vaiwasi makwaina. Taga taitala metoya baisa yakidasi bikoulovi Yaubada makawala matausina e matauna bimama e gala goli bisuvi.

12 Paila Yaubada la biga kwepeuligaga deli kwaimaki. E la biga kala peula ikalisau kema kala kakata saina kakatigaga. Paila Yaubada la biga biteya ambaisa baloma deli nona eivisosu, deli ambaisa savi deli totula isisu gulitinidesi. Paila Yaubada la biga gagabila bitavili nona deli nanamsa olumoulesi tomota. 13 Gala kwaitala vavagi isipwepuni metoya baisa Yaubada. Komwaidona vavagi kwaibubuli ikanumamatilasi omatala Yaubada. E yakidasi goli igau bitakamitulaidasi baisa matauna.

Yesu Tolula Toveka

14 Mapaila ibodaidasi bitayosikikitaisi avaka bogwa leitasolasi paila Keriso. Uula wala taitala da Tolula Tovekas isisu, e bogwa eisuvi omatala Yaubada. Matauna goli Yesu, Yaubada Latula. 15 Galaga bitadoki matauna da Tolula Toveka gala gagabila bimmayuyu nanola paila kada tamnabisi. Ilagoli matauna eibodi tamnabi makawala goli yakidasi e matauna gala isim la sula. 16 Mapaila ibodaidasi bitatuvaluwasi e bitalilowotusi bitalosi ola takaikaia Yaubada omatala, baisa goli bimitukwaiyaidasi. E baisa bitabani kada nokapisi deli bitabani avai mitakwai bipilasaidasi paila avai tuta bibodaidasi.

5

1 E tolula toveka taitala mina Yudia binagaisi metoya baisa tomota wala e bisailisi kidamwa biwotitali Yaubada kaimapusi tomota komwaidosi. Mataunaga bikasali bobwailila deli lula baisa Yaubada paila tomota si mitugaga. 2 Matauna goli ilumkoli mwada bidubadu la mama, mapaila gagabila bikatuminum matausina tobubeikam deli tosulosula. 3 Matauna goli tomama, mapaila ibodi wala bikasali lula gala paila tomota si mitugaga wala, mitaga deli goli matauna titoulela la mitugaga. * 4 Gala availa bilupi titoulela wala mwada bikau kala kamaiaba tolula toveka la wotetila, e mesinaku wala Yaubada bidoki matauna tolula toveka, makawala eidau Eroni.t*

5 Makawala goli, Keriso gala eilupi titoulela wala mwada bikau kala kamaiaba tolula toveka la wotetila. Mitaga Yaubada iluki matauna, kawala, *

“Yoku Latugu.

Yam lagaila lamili Tamam.”

6 E tuvaila ilivilavau mapilana tuwoli, kawala, *

“Yoku tolula tosivagasi,

olumoulela tolula ola boda Melikisedeki.”u

7 Matauna Yesu igau tomomova odabala pwaipwaia la ninigada goli deli la kapuloki metoya okaigala kaigaveka deli mitilagila baisa Yaubada kidamwa matauna bikoli mwada gala bikaliga. Matauna Yesu tomanum wala deli la taimamila, e Yaubada bogwa eilagi matauna. * 8 Kalubikoya matauna Yaubada Latula, matauna ikateta ammakawala bikabikaula metoya okala mmayuyu. 9 Avai tuta Yaubada ikabwaili Yesu, ivigaki matauna makawala uulela katumova kwekanigaga, paila goli matausina availa availa bikabikuwolaisi matauna. 10 E Yaubada ikayoti Yesu bimila tolula toveka, olumoulela tolula ola boda Melikisedeki.v

Kidamwa totapwaroru bipakaisi Yaubada

11 Yakamaisi mwada bakalivalaisi vavagi bidugaga paila baisa. Mitaga makwaina saina mwaugaga bakakatumikaisi baisa yokomi, uulela saina kasai ninami bukukwatetasi. 12 Tuta baisa bogwa ibudoki tuta bukutovitulokisi. Mitaga ibodaimi wala taitala bivitouli kami vituloki paila Yaubada livalela bwaina. Mwada baisa tuta bukukwamsi kʹami kwekikasaiw mitaga gala. Igau wala lokunununusi wa nunu. * 13 Availa availa bikikavatowasi wa nunu, matausina igau wala gugwadi, gala wala sitana ikatetasi nanamsela bwaina kaina gaga. 14 Mitaga kaula kwekikasai bibodi tovakaveka. E tapwaroru kala tovakaveka baisa matausina imlimwelisi kidikedala tapwaroru tuta tuta. Mapaila bogwa ikatetasi avaka bibodi totapwaroru tovakaveka si bubunela deli ninasi. Mauula bogwa igisimlilaisi avai vavagi bwaina deli avai vavagi gaga.

6

1 Mapaila ibodaidasi bitasalausi bitamwemwenasi kidamwa bitaligalegasi avai vituloki bibudoki totapwaroru tovakaveka, makawala goli kaula kwekikasai ibudoki tomota tovakaveka. Ibodi bitamwemwenasi, e makwaisina vituloki avaka bibodi kala vitouula tapwaroru — desi, paila bogwa takatetasi. Gala bitavigivauwaisi tumilela da tapwarorusi.

Paila tumila makwaina baisa vituloki makwaisina:

— ibodi bitasivilasi metoya avai vavagi tavigimakavaisi;x

— e bitadubumaisi matauna Yaubada;

— 2 e kidamwa bitakauwaisi bapitaiso ituwoli ituwoli;y

— tatugwalaidasiz paila la towotetila Yaubada;

— tadubumaisi igau tomata bimovavausi;

— e, takukolaisi yamla yakala kwekanigaga.

3 Ibodaidasi vituloki makwaisina bitadoki kabovitouula wala, e yakidasi bitamwemwenasi bitakatetasi avai vituloki bibodi totapwaroru tovakaveka. E bitavagaisi makawala, kidamwa goli Yaubada bitagwala.

4 E, ammakawala matausina omitibogwa totapwaroru mitaga tuta baisa bogwa ipakaisi Yaubada? Ammakawala, ki, gagabila bitavakadaisi matausina mwada bisivilavausi? Paila omitibogwa ililoulasi ola lumalama Yaubada. Bogwa ikamkonaisi makwaina mitakwai igau Yaubada bikatumkulovi wa labuma, e deli ikauwaisi kasi vilavila matauna Baloma Tobumaboma. 5 E bogwa ikamkonaisi Yaubada la biga kala bwaina, deli ilumkolaisi makwaisina vavagi kwaipapeula uvagila iyamwasisi tuta makwaina igau bima. 6 E kidamwa matausina bogwa ilumkolaisi komwaidona vavagi makwaisina e oluvi ipakaisi si dubumi baisa Yaubada - ammakawala? Matausina goli gala gagabila bitavakadaisi mwada bisivilavausi! Paila uula bogwa eipakaisi, e metoya oninasi eikatumitivauwaisi Yaubada Latula baisa wa korosi, e iyomsilaisi matauna omitasi mina watanawa.

7 E kidamwa kuna ikuni pwaipwaia tuta bidubadu, mapilana Yaubada itagwala biluvabwaila,a e avaka bisusinasi baisa bogwa bipilasi tobigubagula. 8 Mitaga kidamwa bibubu deli mnumonulab baisa gala avaka kala bwaina. Ibodi bitakagagi bitagabu bitaligaiwa. *

9 E semaiasi! Kalubikoya kalivalasi makawala, gala kaninayuwasi paila yokomi. Paila bogwa kakatetasi lokulumkolaisi Yaubada la mitakwai isiligaga, baisa goli mitakwela kami katumova. 10 Mitaga Yaubada gala tosasopa. Gala bilumwelavi avaka lokuuvagaisi kaina ammakawala lokukibubotaisi mi yebwaili baisa matauna. Paila tokinabogwa e lagaila kukwamovaisi Yaubada la tomota uula mi yebwaili paila Yaubada. 11 E magimasi taitala taitala baisa yokomi bikimitali la salau makawala wala, e bila okala vigimkovila. E mapaila vavagi makwaisina avaka lokupikwakwaisi bogwa bikaloubusisi goli. 12 Gala magimasi bukununumatasi, mitaga bukukwavisakaisi matausina availa availa idubumaisi ipeulokaisi e igau bogwa bikauwaisi avaka eikatotila Yaubada.

Yaubada gala gagabila bisasopa

13 Tuta makwaina Yaubada ilivala la biga katotila baisa Eberaam, tuvaila ikatumkulovi ikatotila mwada avaka leilivilibogwi bogwa bivagi wala. Mitaga gala avai sola towalakaiwa sainela isisu kidamwa Yaubada mwada bilivala, “Omatala matauwena akakamokwita!” Mapaila matauna titoulela wala ilivala, 14 kawala,c “Bogwala bamitukwaiyaim kidamwa bidalasi tubumwa.” * 15 E Eberaam bogwa ipeuloki mapaila ibani avaka Yaubada la biga katotila. 16 Kidamwa tomota biuvayelusi e taitala magila bikatupewoli la biga mwada sola gala gagabila bininayuwa, e matauna bikavitagi taitala todabala yagala, kawala, “Omatala tomoya gala basasopa” - e, bogwa bidubumi sola. 17 Yaubada magila bilivala mimilakatila baisa matausina kala tokeula la biga katotila, kidamwa gala bikatumapu nanola, gala kwaitala tuta goli. E mapaila ikatupewoli la katotila. 18 Mapaila vavagi makwaisina kwaiyud bikanigagasi paila gala gagabila Yaubada bisasopa. Yaubada isakaidasi makwaisina kwaiyu vavagi da pikwakusi isisu omitadaisi. Yakidasi leitasakaulasi baisa matauna kada tokwalasi, tamwasawasi wala, e bitayosikikitaisi makwaisina kabopikwaku. 19 Makwaina da pikwakusi isisu oninadaisi makawala waga isim kala lola. E makwaina pikwaku gala gagabila bitaninayuwasi paila bogwa bikaloubusi. Paila pikwaku makwaina bogwa eiulovi kala taboda Bwala Kwebumaboma wa labuma, e eisuvi olopola matabudona Bomikikila Sainelae omatala Yaubada. * 20 Uula goli Yesu bogwa eikugwa e isuvibogwif kidamwa bikaimapwaidasi. E matauna eimila tolula toveka tosivagasi, olumoulela tolula ola boda Melikisedeki.g*

7

Matauna tolula Melikisedeki

1 Matauna goli Melikisedeki guyoula Salem,h Yaubada Towalakaiwa Sainela la tolula. Tutala Eberaam ikeiita metoya okawakali tuta matutona eikatumataisi gweguya, Melikisedeki iboda matauna e ibigibwaili. * 2 E Eberaam ikouguguli komwaidona la guguwa ibodi guguloluwotala e ivili gugulotala isaiki Melikisedeki. Maigana Melikisedeki kala katumiki Giyoubwaila. E matauna tuvaila guyoula Salem, e Guyoula Salem kala katumiki Guyoula Vakota. 3 Melikisedeki gala isim liliula kala giniginii — gala tamala, gala inala e gala tubula. Gala isim kala ginigini livalela la kaloubusi deli la kaliga. Matauna Melikisedeki makawala Yaubada Latula, e isisu wala tolula tosivagasi.j

4 Ka, kugisi Melikisedeki. Saina toveka matauna. Tabudasi Eberaam deli kala boda eikoiyaisi valu ikauwaisi guguwa kala bawa guguloluwotala, e ka, Eberaam eivili gugulotalak isaiki Melikisedeki. 5 E mina Yudia si Karaiwaga livalela ibodi tuta tuta bivilavilasi si guguwa gugulotala makawala wala, e bisakaisi matausina tolula dalesi Libai.l E mapaila tolula eikatuyoulaisi guguwa metoya oyumasi si tomota titoulesi, mitaga matausina tosaiki guguwa dalela Eberaam wala matausina. * 6 E Melikisedeki gala metoya dalela Libai mitaga ikatuyouli wala guguwa gugulotala metoya oyamala Eberaam, e deli ibigibwaili paila uula Eberaam kala tokeula Yaubada la biga katotila. 7 E gala goli bitaninayuwasi kidamwa tobigabwaila bikalisau matauna tokeula bigabwaila. 8 E matausina tolula ikatuyoulaisi kasi vilavila, ammakawasi? Matausina tomota wala, tokwaliga. Mitaga matauna Melikisedeki eikatuyouli kala vilavila, ammakawala? Matauna goli tomovagasi, makawala goli Buki Pilabumaboma kala ginigini isisu. 9 Mitaga kwatulaisi? Mokwita wala Libai dalela ikeulasi kasi vilavila metoya oyumasi tomota. Mitaga tuta makwaina Eberaam eivili gugulotala isaiki Melikisedeki, kaina bitadoki matauna Libai deli ivili e isaiki Melikisedeki makawala wala. 10 Paila igau gala bikaloubusi Libai, mitaga yam makwaiwena Melikisedeki eiboda Eberaam, Libai deli isibogwa owowola tabula.

11 Mina Isireli ikoubogwisi si Karaiwaga paila uula matausina dalesi Libai isim si koni lula kala wotetila. E kidamwa si paisewa tolula bwainawokuva wala, gala isim uula kidamwa budotala budovau tolula biviloubusi, mabudona budovau ola boda Melikisedeki, mitaga gala ola boda Eroni. 12 Paila kidamwa bitakatumapu mabudona tolula mwada tuwoli boda biviloubusi, bibodi tuvaila bitakatumapu karaiwaga e tuwoli karaiwaga biviloubusi. 13 Talilivalasi goli paila da Guyausi. Mitaga matauna dalela gala kwaitala tuta ivagaisi lula kala wotetila baisa Yaubada omatala kabolula, paila gala si koni makawala. 14 Komwaidodasi bogwa tanikolaisi kidamwa Yesu dalela Yuda wala, e gala kwaitala tuta Mosese ikavitagi yagala Yuda avai tuta ililivala paila la boda tolula.

Taitala tuwoli tolula makawala Melikisedeki

15 E baisa tuta bitagisi vavagi makwaina mimilakatila wala. Paila taitala tolula tuwoli eiviloubusi, matauna makawala Melikisedeki. 16 E matauna Yesu eimila tolula. Mauula imila tolula gala mina watanawa si karaiwaga mitaga la momova kwekanigaga la peula. 17 Paila Buki Pilabumaboma kala ginigini isisu paila matauna, “Yoku tolula tosivagasi, olumoulela tolula ola boda Melikisedeki.”m* 18 E mapaila karaiwaga kwaibogwa bitakatupalaisi, uula la mama sainela, gala bipilasi availa. 19 Paila mina Yudia si Karaiwaga gala gagabila avai vavagi bivigaki bwainawokuva wala. E tuta baisa bogwa tabanaisi pikwaku, makwaina ikalisau mina Yudia si Karaiwaga, paila metoya makwaina pikwaku bitalowotusi bitalosi baisa Yaubada omatala.

20 E tuvaila ibodaidasi bitaluluwaisi ammakawala Yaubada ikatupewoli la biga katotila e galaga bikatumapu. Paila tuta makwaina matausina tolula ivitouulasi si wotetila, gala wala bikatupewolaisi si biga katotila makawala. 21 Mitaga tutala Yesu eimila tolula, Yaubada ikatupewoli la biga katotila e ikaibiga, kawala,

“Guyau bogwa eikatupewoli la biga katotila,

E galaga bikatumapu nanola. ‘Yoku tolula tosivagasi.’ ” *

22 Mapaila Yaubada la biga katotila kala katupeula ivitububoti Yesu. Matauna goli uulela gagabila bitadubumaisi kidamwa Yaubada la kabutuvaun ikalisuwoli makwaina kabutubogwa. Uula Yesu wala.

23 E tuvaila matausina tolula tobubogwa saina tobobawa, uula ikikaligasi e mapaila gala bivigimkulovaisi si wotetila. 24 Mitaga matauna Yesu Tolula Tovau la wotetila bikanigaga wala, paila Tosivagasi matauna e gala availa bipati. 25 E mauula gagabila tuta komwaidona bikatumovi matausina ililowotusi ilosi baisa Yaubada uula matauna Yesu tosubogwa. Paila matauna Yesu isivagasi kidamwa bininigada baisa Yaubada paila matausina.

26 E matauna Yesu Tolula Toveka,o paila matauna wala gagabila da mitugagasi bikau. E matauna wala tobumaboma. Matauna tobwaila e gala isim la sula. Mapaila matauna la bubunela gala makawala tomitugaga, mitaga matauna isiligalaguva walakaiwa odabala labuma.p 27 Yesu la wotetila ibodi bivagi gala makawala matausina tolula tovakaveka tobubogwa. Paila matausina si wotetila yam kwaitala kwaitala bilulasi sivabidubadu, ikugwa paila si mitugaga titoulesi e oluvi paila tomota komwaidosi. Mitaga Yesu la wotetila gala makawala. Paila eilula sivatala wala tutala itugwali titoulela okaliga. * 28 Mina watanawa oninasi osi bubunela imamasi wala. E mina Yudia metoya osi Karaiwaga iniganagasi mina watanawa paila bimila tolula tovakavekasi. E mina Yudia si Karaiwaga imaibogwa, e oluviga mabigana biga avaka Yaubada ilivala tutala ikatupewoli la biga katotila. E metoya biga mabigana Yaubada einagi Latula, matauna goli tobwaila e itokesa, kala bwaina gala biwokuva.

8

Matauwena Yesu da Tolula Toveka

1 Baisa avaka bogwa talilivalaisi ivitububoti makawala baisa. matauwena da Tolula Toveka isisu goli, isili ola kakataq la takaikaia Yaubada Tovakaigaga baisa wa labuma. * 2 E matauna la wotetila Tolula Toveka matabudona Bomikikila Sainela e matabudona tabudotoula wala Yaubada eikaliai galaga tomota.

3 Matausina tolula tovakaveka kasi karaiwaga bisemakavaisi guguwa deli bilulasi mauna baisa Yaubada. Mapaila da Tolula Toveka ibodi biyosi avaka paila la lula.

4 Mitaga kidamwa matauna guma watanawa, matauna gala biyosi la wotetila tolula, paila baisa ovalu watanawa bidubadu tolula isisuaisi isisakaisi lula deli semakavi makawala mina Yudia si Karaiwaga. 5 Makwaina wotetila avaka matausina tolula eiuvagaisi bitadokaisi kaikobu wala, paila ikavisakaisi vavagi makwaisina wa labuma. Makawala tuvaila ola tuta Mosese. Paila makateki Mosese bikaliai makwaina Bwala Kwebumaboma, e Yaubada iluluki, kawala, “Bukuyomamalu bukuvagi biduwosisia makawala lakamitububuli baisa yoku mapilana wa koya.” * 6 Paila ka, kugisi - Yaubada eisaiki Yesu la wotetila tolula, ikalisuwoli matausina tolula tobubogwa si wotetila. E, makawala goli makwaina kabutuvau Yaubada leisakaidasi paila uula Yesu ikalisuwoli kabutubogwa. Paila makwaina kabutuvau tumilela baisa Yaubada la biga katotila kwaiwovau. E kwaiwovau ikalisuwoli kwaibubogwa.

7 E kidamwa baisa gala isim avaka kala gaga makwaina kabutubogwa,r gala bisim uulela kabutuvau. 8 Mitaga Yaubada iluluki la tomota tuta makwaina ililivala, kawala,

“E Guyau ikaibiga, yam makwaisina igau bima,

bakabutuvau deli mina Isireli,

e deli mina Yuda. *

9 Gala makawala lakabutubogwa deli tubusia,

yam makwaina ayosi yumasi avakadi matausina asunupuloi metoya ovalu Itipita.

Paila gala ikabikuwolaisi makwaina kabutubogwa avaka lalivala deli matausina

mapaila gala alagi matausina, Guyau ikaibiga.

10 E baisa makawala bakabutuvau deli mina Isireli,

yam makwaisina oluvi, Guyau ikaibiga.

Ulo karaiwaga basaili oninasi,

e bagini olumoulesi.

Yeigu si Yaubada,

matausina uli tomota.

11 Gala wala bibodi taitala bivituloki sola,

kaina taitala biluki vaiyola, kawala,

‘Ka, bukunikoli Guyau.’

Paila komwaidosi binikolaigusi wala,

matausina gweguya deli goli matausina tokai.

12 Banokapisi si bubunela doudogu,

e gala tuvaila baluluwai si mitugaga.”

13 Avai vavagi bikwaibogwa deli bipwasa, makateki goli bitamwau. Yaubada ilivala paila kabutuvau e mapaila tanikoli kabutubogwa makateki biwokuva la tuta.

9

Uvagila tapwaroru valu watanawa deli walakaiwa

1 Yaubada la kabutubogwa isim kala karaiwaga paila tomota bitapwarorusi. Tuvaila isisu bolela tapwaroru baisa goli eikaliaiisi tomota. 2 Paila ikaliaiisi buliyoyova idokaisi Bwala Kwebumaboma. E olopola isisu kaitapa la kabototu, tebeli, e kaula kwaiminumenu eisemakavaisi baisa Yaubada. * 3 E olopola bwala makwaina isisu tabuduyuwela deli kala taboda kalekwa, e ikabomaisi matabudona Bomikikila Sainela. * 4 E olopola Bomikikila Sainela isisu kabogwabu lula goulawokuva paila kaigabula maiina simasimina, e kwaitala didawaga, makwaina ikavitusi Yaubada la kabutubogwa, e opapala walakaiwa watanawa ikatububulaisi goulawokuva wala. E didawaga makwaina olopola isisu makwelana kulia goula ikasewoki mana, e deli Eroni la kaitukwa makaiwena eitam yekwesila, e tuvaila mapilasina dakuna baisa isisu bigala kabutubogwa kala ginigini. * 5 E odabala makwaina didawaga itotusi minasina tokolu ikavitusaisi kidamwa Yaubada isisu, e pinupanesi ivakanunuvaisi kebila makwaina ambaisa mitugaga kala ligaiwa. Mitaga baisa tuta gala bibodi bitakamitulaisi komwaidona paila vavagi makwaisina. *

6 E bogwa ikatubiasaisi vavagi komwaidona makawala, yam kwaitala kwaitala tolula bisuvisi Bwala Kwebumaboma matabudona okoukweda, si paisewa bogwa isisu bivagaisi. * 7 Mitaga kalamwaleta wala Tolula Toveka bisuvi matabudona Bomikikila Sainela, kwaitala taitu bisivatala wala bisuvi baisa. Bikau buyavi e bisemakavi baisa Yaubada paila la mitugaga titoulela deli paila tomota si mitugaga. * 8 E metoya baisa vavagi makwaisina Baloma Tobumaboma ivitulokaidasi mimilakatila. Kidamwa Bwala Kwebumaboma matabudona isisu, gala bitabani kala ulaim keda makadana bisuvi matabudona Bomikikila Sainela. 9 Vavagi makwaisina ikavitusi da tutasi, yam lagaila goli. Paila semakavi deli mauna avaka bitasakaisi Yaubada, baisa gala gagabila bivigaki ninadaisi bibwainigaga. 10 Vavagi makwaisina paila wala kaula deli momom deli ammakawala bitakikilaidasi. Baisa goli woula kala karaiwaga wala, e si sisu igau tuta makwaina bima Yaubada bivigivau vavagi komwaidona.

11 Mitaga Keriso bogwa leima, matauna Tolula Tovekas paila makwaisina vavagi bwaina bogwa ikaloubusisi isisuaisit goli. Bwala Kwebumaboma makwaina la kabowotetila ikalisau goli kala kwaiveka deli kala bwaina. Makwaina gala eikaliaiisi tomota paila gala isisu baisa ovalu watanawa. 12 E tuta makwaina Keriso iulovi kala taboda isuvi olopola matabudona Bomikikila Sainela,u gala goli bikau buyavisi gota deli bulumakau nagwaigwadi mwada bisemakavi baisa Yaubada. Mitaga buyavila titoulela ikau isemakavi baisa Yaubada, e ikau katumova kwekanigaga paila goli yakidasi. 13 Tolula tobubogwa tuta tuta biyosisi buyavisi gota deli bulumakau nammwala e bivisokasi oluwalaisi tomota. E deli natana bulumakau nagwadi eilulasi baisa Yaubada, bikauwaisi pwakovala bikatusokasi oluwalaisi tomota. Paila tomota matausina eiyogwalaisi titoulesi e mapaila tolula bikikilaisi matausina makawala.* 14 E baisa biga mokwita. Mitaga saina bikalisau Yesu buyavila. Paila metoya baisa Baloma Tosivagasi itugwali titoulela makawala lula bwainawokuva wala baisa Yaubada. E buyavila bogwa bikatumigileu ninadaisi bimilakatila, kidamwa bitaligaimwaisi vavagi vigimakava e bitawotetilasi baisa Yaubada Tomovagasi.

15 E Yesu la wotetila baisa uulotoula Yaubada ikabutuvau deli yakidasi mina watanawa, kidamwa matausina availa availa Yaubada leidou bogwa bikauwaisi makwaisina mitakwai kwekanigaga avaka Yaubada eikatotila. E baisa gagabila wala bivagaisi paila uula taitala eikaliga. E kaliga makwaina ititaneku mina watanawa; e si mitugaga avaka eivagaisi otutala kabutubogwa gala goli bisipu matausina.

16 Kidamwa taitala tomota makateki bikaliga ibodi bilivala availa availa biyosisi la vavagi kasi bigukeya. E kaina bitadoki ikabutu deli matausina mwada biyosisi kasi bigukeya. Mitaga gala gagabila nani biyosisi, mitaga igau avai tuta bikaliga oluvi biyosisi. 17 Paila avaka eikabutu deli matausina baisa bigimakava wala kidamwa matauna isisu tomomova. Mitaga bikaloubusi makawala igau tutala bikaliga. 18 Baisa uula tolula tobubogwa ikikauwaisi buyavi isemakavaisi kidamwa makwaina kabutubogwa uvagila bipeula. 19 Ikugwa Mosese ikamituli baisa tomota paila komwaidona avaka isisu osi Karaiwaga. E oluvi ikau buyavisi minasina bulumakau nagwaigwadi itaguliki deli sopi, e oyamala iyosi sisitala silumwaiya deli wotunula sipi unuula kala vau bweyani. E ivisoki mapilana buki baisa si Karaiwaga kala ginigini isisu, e deli goli ivisoki tomota komwaidosi. * 20 E Mosese ikaibiga, kawala, “Baisa makwaina buyavi bogwa ikamokwita paila Yaubada bogwa eikabutaimi, mwada bukukwabikaulasi.” 21 E makawala wala Mosese ikau buyavi ivisoki Bwala Kwebumaboma e ivisoki komwaidona kaboma makaisina guguwala si tapwaroru. * 22 E mina Yudia si Karaiwaga gagabila bikatumigileuwaisi vavagi komwaidona metoya obuyavi. E kidamwa biligabu buyavi baisa wala bibodi paila mitugaga kala ligaiwa. *

Yesu biligaiwa mitugaga paila itugwali okaliga

23 Mokwita wala ibodi makwaisina vavagi kala katumigileu makawala, paila makwaisina uvagila watanawa eikavisakaisi wala uvagila labuma. Mitaga uvagila labuma ibodi kala katumigileu bitavigaki metoya baisa lula kwaivau ikalisuwoli lula kwaibubogwa. 24 Matabudona Bwala Kwebumaboma eikaliaiisi tomota baisa eikavisakaisi makawala matabudona walakaiwa. E Keriso gala bisuvi matabudona watanawa. Gala wala. Keriso eisuvi labuma, e baisa iyoumatila tuta baisa ivigaki kaimapudasi Yaubada omatala. 25 E matauna Tolula Toveka guma watanawa isusuvi taitu kwaitala kwaitala matabudona Bomikikila Sainela, e ikikau buyavila mauna. Mitaga Keriso gala bisuvi mwada bitugwali titoulela sivabidubadu. 26 Kidamwa makawala, ibodi Keriso biboda kala mmayuyu sivabidubadu wala metoya okala vitouula valu watanawa e lagaila. Mitaga tuta baisa makateki tovana valu kala vigimkovila, e mapaila tuta baisa goli matauna eiyoumatila, e sivatala wala isemakavi titoulela baisa okaliga makawala lula, e makawala goli biligaiwa mitugaga. 27 Paila komwaidosi mina watanawa bikaligasi sivatala wala, e oluvi Yaubada biyakali matausina. 28 E makawala goli Yesu sivatala wala isemakavi titoulela baisa okaliga makawala lula, kidamwa biligaiwa si mitugaga tomota bidubadu. E oluvi biyoumatila tuta kwaiyuwela,v gala paila biligaiwa mitugaga, mitaga kidamwa bikatumovi matausina availa availa itutulaisi matauna. *

10

1 Mina Yudia si Karaiwaga bitadoki kaikobu wala, ikavisaki makwaisina vavagi bwaina igau bimaisi. Gala wala si Karaiwaga bitadoki makwaisina vavagi titoulesi. E taitu taitu sivabidubadu wala tolula ilulasi makawala wala paila matausina totapwaroru. Mitaga vavagi makwaisina gala kwaitala tuta gagabila bikatumigileu matausina mwada bimakaiasi Yaubada. 2 Kidamwa matausina eitapwarorusi makawala ilumkolaisi ninasi kala migileu, gala tuvaila bikaikai ninasi paila si mitugaga, e nani biligaiwaisi lula. 3 Mitaga taitu taitu ilulasi makawala, e lula ikatululuwai tomota paila si mitugaga. 4 Paila buyavisi bulumakau nammwala deli gota gala kwaitala tuta gagabila biligaiwa si mitugaga tomota.

5 Paila baisa uula avai tuta Keriso makateki bima ovalu watanawa ikaibiga baisa Yaubada, kawala,

“Yoku gala magim bigabwaisi lula kaina bisemakavaisi mauna baisa yoku,

mitaga lokukwatubiasi wowogu. *

6 E minasina bisailisi namwaidona bigabwaisi odabala kabolula,

baisa gala biyomwasali nanom.

E gala bukumwasawa paila lula makwaisina mwada mitugaga bikau biligaiwa.

7 E lakaibiga, kawagu, ‘E mwa, Yaubada, yeigula wala!

Bogwa bavagi nanom.

E baisa makawala bogwa iginisi paila yeigu olumoulela Buki Pilabumaboma.’ ”w

8 Kalubikoya tolula ibokulaisi wala kasi Karaiwaga avai tuta ilulasi makawala, ikugwa Keriso ikaibiga baisa Yaubada, kawala, “Yoku gala magim avaka bigabwaisi lula kaina bisemakavaisi mauna baisa yoku. Kaina minasina bisailisi bigabwaisi odabala kabolula, e deli lula makwaisina mwada mitugaga bikau biligaiwa - baisa gala wala biyomwasali nanom.” 9 E oluvi ikaibiga, kawala, “E mwa, Yaubada, yeigula wala! Bogwa bavagi nanom.” E mapaila Yaubada bogwa eiligaiwa lula kwaibubogwa e isaiki kaimapula lula matauna Keriso. 10 E mapaila Yesu Keriso bogwa ivagi avaka Yaubada nanola. Sivatala wala itugwali wowola tomwaidona makawala lula, e mapaila ikatumigileuwaidasi komwaidodasi metoya mitugaga.

11 Mina Yudia si tolula taitala taitala biuwotetila yam kwaitala kwaitala, e deli bilula makawala sivabidubadu. Mitaga lula makwaisina gala gagabila biligaiwaisi tomota si mitugaga, gala wala kwaitala tuta. * 12 Mitaga Keriso ilula sivatala wala e lula kala peula gala biwokuva. E oluvi isili Yaubada ola kakata.x* 13 E baisa itulotula igau avai tuta Yaubada bivigaki bikalisuwoli matausina kala tilaula. 14 E metoya baisa lula kwaitinidesi wala eivigaki bwainawokuva matausina availa availa ikatumigileu, e kasi bwaina gala biwokuva.

15 Paila Baloma Tobumaboma tuvaila isilasola makawala. Ikugwa ikaibiga, kawala,

16 “E baisa makawala bakabutuvau deli matausina,

yam makwaisina oluvi, Guyau ikaibiga.

Ulo karaiwaga basaili oninasi,

e bagini olumoulesi.” *

17 E oluvi ikaibiga, kawala, “Gala tuvaila baluluwai si mitugaga deli si bubunela doudoga.” * 18 E kidamwa mitugaga deli bubunela doudoga bogwa leiligaiwa, gala tuvaila bilulasi avai vavagi paila mitugaga.

Ibodi bitalilowotusi bitalosi Yaubada omatala

19 Mapaila segwaia tatuvaluwasi bitasuvisi matabudona Bomikikila Sainela e uula Yesu buyavila. 20 Matauna eisuvi e iulovi kala taboda iulaim makadana kadavau, e baisa kadamomova, paila uula Yesu imili tomota. 21 Matauwena da tolulasi toveka goli, ikikaraiwogi mabudona Yaubada la tomota. 22 Yakidasi ninadaisi migileu, deli da dubumaisi gala biyega, deli goli bogwa takakayasi metoya sopi migileu. E mapaila ibodi bitalilowotusi bitalosi Yaubada omatala, paila uula bogwa eikatumigileu ninadaisi kala pupagatu. * 23 Makwaina da pikwakusi avaka tasilasolasi ibodi bitayosikikitaisi, paila Yaubada eilivala biga katotila e bitadubumaisi kidamwa bogwa bivagi goli. 24 E ibodi bitananamsasi ammakawala bitalulukwaisi sedaiasi taitala baisa taitala, mwada bisalausi yebwaili deli bimitukwaibwailasi. 25 Taga bitalumwelavaisi kada gulogulasi sigugula tapwaroru, makawala goli mimilisi iuvagaisi. Mitaga saina peula bitakatululutaisi taitala baisa taitala, paila bitagisi la Yam Guyauy ivakatitaikina.

26 Kidamwa Yaubada ivitulokaidasi biga kwekamokwita e bogwa takatetasi mitaga tasaitaulasi wala baisa mitugaga, gala tuvaila bitabanaisi avai lula biligaiwa da mitugagasi. 27 Kaimapula goli bitakokolasi wala igau bitabodasi yakala, e deli kova makovana kovalululu bigabu availa availa tokowolova. * 28 Kidamwa taitolu kaina taiyu tomota bigisaisi avai tomota iyogagi mina Yudia si Karaiwaga, e oluvi bisilasolasi avaka eivagi matauna, - e, kasi tokwaraiwaga bikaraiwagasi bikatumataisi. E gala wala binokapisaisi. * 29 Mitaga ammakawala matauna availa bikaluwou Yaubada Latula? Kaina buyavila Yesu eikatumigileu matauna mitaga idoki gala avaka dimlela? E buyavi makwaina leikamokwita Yaubada la kabutuvau! Kaina matauna bogwa ibani Yaubada la mitakwai paila uula Baloma Tobumaboma, mitaga ibigigagi matauna Baloma? Saina mwaugaga bikaloubusi baisa matauwena. * 30 Paila bogwa tanikoli availa matauna eilivala, kawala, “Yeigu goli tokeula lugwa. Bogwa bamapu.” E deli ilivala, kawala, “Guyau biyakali la tomota.” * 31 Baisa saina kabokokola sainela kidamwa bitabanaisi kada mipukisi metoya baisa matauna Yaubada Tomovagasi.

32 Bukululuwaisi avaka kami lumkola yam makwaisina omitibogwa. Ikugwa Yaubada la lumalama ititapaimi e oluvi mmayuyu bidubadu lokubodasi eiwakolaimi, mitaga kupeulasi wala. 33 Paila mimilisi tuta tomota ibigigagaimi iyogagaimi obukubaku goli. E mimilisi tuta tuvaila magimi bukuliloulasi deli matausina eibodasi kasi bigigaga kasi yogagi makawala. 34 Paila yokomi lokukeulasi kami vilavila mmayuyu deli matausina tokwatupipi. E tutala tomota ilebwaisi mi guguwa ikauwaisi wala, yokomi kupeulokaisi deli mi mwasawa. Paila bogwa kukwatetasi kweminabwaita mi guguwa isisu guguwotoula deli kwekanigaga. 35 Ibodi yokomi bukutuvaluwasi paila igau bimai deli kami mapu kwaiveka. 36 E ibodaimi bukupeulokaisi kidamwa bukuvagaisi Yaubada nanola, deli bukubanaisi avaka la biga katotila. 37 Paila Buki Pilabumaboma kala ginigini isisu,

“E tuta pikekita wala,

e matauna ulo touwata bima.

Gala bitulotula. *

38 Matausina uli tomota mina duwosisia sainela bidubumaisi e bimovasi.

Mitaga availa bivayeita, gala wala bimwamwasila nanogu paila matauna.”

39 E yakidasi gala makawala matausina bivayeitasi e bitamwausi. Mitaga yakidasi tadubumaisi e tabanaisi katumova.

11

Dubumi

1 Kidamwa tadubumaisi, bogwa tanikolaisi igau bitayosisi avaka tapikwakwaisi, e gala taninayuwasi. E kidamwa tadubumaisi, bogwa talumkolaisi vavagi makwaisina avaka gala gagabila bitagisaisi, e gala biwouya ninadaisi. 2 E matausina tomoyabogwa Yaubada ikabwaili paila uula todubumi matausina.

3 Yakidasi todubumi e mapaila takatetasi kidamwa Yaubada eibubuli valu komwaidona metoya ola biga; e avaka eiyosi gala gagabila bitagisi mitaga ivigaki vavagi makwaisina avaka gagabila wala bitagisi. *

4 Matauna Eibeli todubumi, e baisa uula ikasali lula baisa Yaubada ikalisau tuwala Keni la lula. Paila uula la dubumi Yaubada ikabwaili matauna kidamwa tomitukwaibwaila, paila la semakavi ikwami lopola Yaubada. Matauna Eibeli bogwa ikaliga mitaga tuta baisa ililivala paila uula la dubumi. *

5 Matauna Inoki todubumi e mapaila gala ikaliga, paila tomwamova ila walakaiwa; e gala availa gagabila bigisi migila, paila uula Yaubada eilau matauna. E Buki Pilabumaboma kala ginigini isisu paila Inoki kidamwa igau gala bila walakaiwa eiyomwasali nanola Yaubada. * 6 E kidamwa dubumi gala, gala wala gagabila bitayomwasali nanola Yaubada. Kidamwa availa goli bililowotu bila baisa Yaubada ibodi bidubumi Yaubada isisu, e bidubumi kidamwa Yaubada bimapu baisa availa availa ininevaisi matauna.

7 Yaubada eilukibogwi Nowa paila avaka avaka igau bikaloubusi. E Nowa gala gagabila bigisi vavagi makwaisina, mitaga matauna Nowa todubumi, mapaila ilagi e itavi waga ikoli litula komwaidosi. Metoya ola kabikaula Nowa ikamogi komwaidosi mina watanawa paila gala idubumaisi, e mapaila Yaubada ivigaki matauna wala tomitukwaibwaila metoya ola dubumi. *

8 Matauna Eberaam todubumi e mapaila ikabikaula tuta makwaina Yaubada idou matauna bisilavi la valu bila valu ituwoli. Makwaina valu Yaubada eikatotila bisaiki matauna. E matauna ivitouula isilavi viloutabula e gala inikoli ambaisa bila. * 9 Matauna todubumi e mapaila itogilagala ila mapilana valu Yaubada eikatotila baisa matauna. E Eberaam la boda isisuaisi osi bwala buliyoyova; e eisakaili Aisake oluvi Yekobe makawala wala, paila matausina deli kala tokeula avaka Yaubada eikatotila. * 10 Paila Eberaam itutuli valu makwaina igau Yaubada bibudi otumalela makwaina tumilabogwa.

11 Minana Sera nadubumi, e mapaila gagabila bibani latula, kalubikoya minana nakaliga wala deli bogwa ivinumoya. Paila idubumi Yaubada bivagi makawala la biga katotila. * 12 E matauna Eberaam itomoya e igau makateki goli bikaliga, mitaga eiuni latula. E mapaila metoya baisa matauna kalamwaleta leima saina bidubadu tubula, bidalasi makawala utuyam wa labuma, deli makawala goli kasi bawa kanakenuva olumata, gala ibodi bitakalau. *

13 E komwaidosi matausina todubumi mitaga ikaligasi gala ibanaisi avai vavagi Yaubada la biga katotila. Mitaga itotusi kaduwonaku igigisaisi deli ikabwailisi biga katotila makwaina. Paila ikamitulaisi mimilakatila kidamwa matausina togilagala, deli tolomakava baisa ovalu watanawa. * 14 E matausina availa availa eikamitulaisi makawala, bogwa eilivalasi mimilakatila kidamwa inainevisi avai valu mwada si viloutoula wala. 15 Matausina gala ininanamsaisi avai vaiu isilavaisi. Kidamwa makawala goli bivagaisi, bogwa bibanaisi si keda bikaimilavausi. 16 Mitaga bogwa ikau ninasi valu tuwoli saina bwainigaga mapilawena labuma. E mapaila Yaubada gala bimmosila kidamwa bidokaisi matauna si Yaubada, uula matauna bogwa ikatubiasibogwi si valu.

17 Matauna Eberaam todubumi, e mapaila ikasali latula Aisake mwada bilula baisa Yaubada. Paila Yaubada igau leiwakoli matauna mwada bivagi makawala. Eberaam goli kala tokeula Yaubada la biga katotila, mitaga bogwa itagwala bikasali latula gudikesaz bilula baisa Yaubada. * 18 Paila Yaubada leikaibiga baisa Eberaam, kawala, “Tubumwa bidalasi metoya baisa Aisake.” * 19 E Eberaam idoki gagabila Yaubada bivigaki Aisake bimovavau. E sitana makawala goli, paila Aisake isisu kaliga olopola e Yaubada leitugwalivau gwadi baisa Eberaam, e bogwa imovavau.

20 Matauna Aisake todubumi e mapaila inigada baisa Yaubada kidamwa tuta igau bima bimitukwaii Yekobe deli Iso. *

21 Matauna Yekobe todubumi e tuta matutona katitaikina bikaliga inigada baisa Yaubada kidamwa bimitukwaii kasitaiyu matausina Yosepa litula. E la kaitukwa ivitobu okukula ikavagina omatala Yaubada. *

22 Matauna Yosepa todubumi, e mapaila la tuta katitaikina bikaliga ilivala paila mina Isireli igau bikogutasi metoya Itipita bilosi. E deli, kasi karaiwaga iluki paila wowola. *

23 Tutala Mosese ikaloubusi, gwadi gudiminabwaita sainela, e ikatupwanaisi iboda natonu tubukona. Paila inala tamala matausina todubumi, e gala ikokolasi bikoulovaisi guyau la karaiwaga. *

24 Matauna Mosese todubumi. Ola tuta gwadi minana latula guyau iyamati. Mitaga tutala bogwa itoveka ipaiki kidamwa tomota bidokaisi minana mwada inala. * 25 E bogwa inagi kidamwa ibodi bilumkoli mmayuyu deli Yaubada la tomota, e gala goli kidamwa mitugaga biyomwasali nanola paila tuta pikekita wala. 26 Paila bogwa inanamsa kidamwa mayuyula bigigaga paila uula Mesaia bikalisuwoli komwaidona si veiguwa mina Itipita. Uula bogwa imitakavati tuta oluvi bikau mapula.

27 Matauna Mosese todubumi, mapaila isilavi Itipita e gala ikokola paila guyau la gibuluwa. Gala bivayeita, paila uula makawala eigisi Yaubada matauwena goli gala gagabila bitagisi. * 28 Matauna todubumi, paila bogwa ikaguli Luvapela Pakala eikaraiwaga kidamwa buyavi bikatusokaisi wa lulu, kidamwa matauna Anelosi Tokwatumata bigisi taga bikatumati molitomoya litusia mina Isireli. *

29 Matausina mina Isireli todubumi, e ipwapwasa biluvapelasi Bolita Pilabweyani makawala yabala; e mina Itipita ivigikonaisi biluvapelasi e sopi ikatukuluvi matausina idoumsi. *

30 Matausina mina Isireli mina dubumi, e mapaila ititavinasi mapilana Yeriko kwailima kwaiyu yam, e kalila isiyaila ikaligeyai. * 31 E Reyabi nakalimwala minana nadubumi, e mapaila gala bikaliga deli matausina eikoulovaisi Yaubada, uula bogwa eiboda matausina tovakawali valu ivauli matausina. *

32 Avaka tuvaila balilivala? Paila gala ayosi tuta kidamwa balivala paila Gidioni, Baraki, Samsoni, Yepata, Debida, Samwela, deli goli tovitoubobuta. * 33 Paila matausina todubumi. E mapaila ikabiliasi mwada biyosisi tuwoli valu tuwoli valu e ipeulasi wala; ivagaisi avaka avaka duwosisia; e tuvaila ikauwaisi avaka eikatotila Yaubada. Ivabodaisi udosi laiyoni; * 34 ikimataisi kova kovalululu; e isakauligilaisi kasi puluta. Matausina imamasi mitaga eipapeulasi wala; otutala kabilia topeuligaga matausina; ibokavilaisi kasi tilaula ikalisuwolaisi matausina. * 35 Mimilisi vivila todubumi, e mapaila minasina eibanaisi kasi tomata eimovavausi. *

Mimilisi tomota eibodaisi kasi yogagi okaliga. Paila ipakaisi gala magisi kasi tilaula bitanekwaisi mwada bisibwabwailasi watanawa. Paila uula magisi bimovavausi bisibwabwailasi walakaiwa. 36 Mimilisi kasi mwau ibodaisi; ikikatudeuwaisi deli iwawaiasi; kaina ikatupipaisi isailisi bwala katupipi. * 37 Ikabidikunaisi. Uwosi itavikaisi pilayu wa sowa. Ikatumataisi opuluta. Isikamsi kanuvinesi sipi kaina gota, paila tonamakava, ililomakavasi wala. E tomota ilamidadaisi ibodaisi mwau sainela. * 38 Komwaidosi mina watanawa kasi bwaina gala gagabila bikalisuwoli kasi bwaina matausina todubumi. Ililomakavasi ambaisa ambaisa oraibwaga deli wa koya, imili valusi wa lagi deli omlopu.

39 E, ka! Livalesi matausina todubumi saina siligaga. Mitaga gala bikauwaisi avaka Yaubada eikatotila. 40 Paila uula Yaubada igisibogwi e inagi avaka bikalisau sainela paila yakidasi. Paila Yaubada nanola kidamwa bivigaki matausina deli yakidasi boda gulitinidesi wala, e kidamwa goli bikabwailidasi komwaidodasi wala.

12

Yaubada goli Tamadasi

1 E ammakawadasi? Paila matausina todubumibogwa ivaulaidasi igigisaidasi makawala saina budoveka boda matausina tosilasola. Mapaila bitaligaiwaisi makwaisina avai vavagi mwaugaga, e makawala goli avai mitugaga iyosikikitaidasi, e bitasakaulasi tayokikilasi wala paila kabouvalaku makwaina omatadasi. 2 Bitobu matadasi baisa wala Yesu. Yakidasi tavitouulasi tadubumaisi Yaubada paila uula matauna Yesu. E tuta baisa da dubumaisi komwaidona uulela goli matauna Yesu. Matauna goli gala bilapi paila kala mwau korosi. Mitaga imitakavati mwasawa makwaina igau wala bibodi, e korosi kala mmosila idoki gala avaka dimlela e ipeuloki wala okaliga. Mapaila tuta baisa isili ola kakataa Yaubada la takaikaia.

3 Bukunanamsasi paila matauna Yesu. Saina mmayuyugaga eibodi metoya osi lamadada tomitugaga. Mapaila gala bukusomatasi deli goli gala bukumamasi. 4 Paila mokwita wala lokutuvaluwasi mwada bukuyabaisi mitugaga. Mitaga igau goli bukubodaisi tuta mwau, e bibodi tuta matutona bukutuvaluwasi baisa okaliga wala. 5 Kaina bogwa goli lokulumwelavaisi kami katuloluta avaka Yaubada ililivala baisa yokomi litula? Kawala, *

“Latugu, kidamwa avai tuta Guyau bikiduwosisiaim, kumitakavati,

E gala bukumama tutala bikamitilakaim.

6 Paila Guyau ikiduwosisii komwaidosi availa availa goli iyebwaili.

E availa availa idoki litula imipuki.”

7 Bukupeulokaimi wala kidamwa makawala bimipukwaimi. Paila Yaubada ivigakaimi makawala wala litula. Avai gwadi isisu e tamala gala bigugui kaina biwawaiya? 8 Kidamwa gala bimipukwaimi makawala tuta tuta bimipuki litula, e bukunikolaisi eisikubukubuyaimi wala, e gala litulatoula yokomi. 9 Mitaga yakidasi isim tumidaiasi eimipukwaidasi e takamiabaisi matausina. Kidamwa makawala, ibodaidasi sainela bitakabikaulasi baisa Tamadasi wa labuma, kidamwa bitamovasi. 10 E biga mokwita matausina tumidaiasi bimipukwaida tuta pikekita wala, makawala avaka bibudoki ninasi. Mitaga matauna Tamadasi wa labuma imipukwaidasi paila kada bwainasi wala, kidamwaga bitakulaisi kala bumaboma. 11 E mipuki makwaisina kala gigisa tuta baisa gala deli mwasawa, mitaga deli ninamwau wala. E oluvi matausina eibodaisi kasi mipuki makawala, bitalapula ninasi e bikauwaisi kasi mapu bubunela duwosisia.

Ikatuloluta e ikatau

12 E kukwasovalisi! Yumami bisaga, kuvautuutusi. * 13 Bukuliloulasi wala avai keda kadaduwosisia, kidamwa makweyana kweyagei gala wala biyogagi keda, mitaga bivamomta. *

14 E kuvigikonaisi kidamwa bukuveyawasi deli tomota komwaidosi. E deli, kuvigikonaisi kidamwa bukububunasi bubunemi bumaboma. Paila matausina isim bubunesi bumaboma, matausina wala bigisaisi Guyau. 15 E kuyamataimi taga availa bitotubuloki Yaubada la mitakwai. E deli, kuyamataimi taga availa la bubunela makawala pwayuyu bivali e bisusina, kidamwa oluvi biyomituli bidubadu pakula paila biyogagaimi. * 16 E kuyamataimi taga availa bivagi deli la bubunela gaga, kaina bipaiki Yaubada la mitakwai. Makawala goli Iso, ipaiki molitomoya bigukeyalab igimloki kamlagaila. * 17 Bogwa tanikolaisi tuta oluvi ininavila magila mwada tamala bibigibwaili. Kalubikoya goli deli mitilagila inainevi, mitaga gala gagabila avai keda bibani kidamwa bikatumapu avaka bogwa leivagi. *

18 Yokomi gala lokulumkolaisi vavagi makwaisina avaka mina Isireli igisaisi mapilana Koya Sinai, baisa kova kovalululu, dubilikitakita deli kulududubila, e utuyagila, * 19 butula tauya, deli goli kaigila. Tutala tomota ilagaisi kaigila butula iyokakapisisi mwada gala tuvaila bilegasi avai biga. 20 Paila ikokeula taigasi, gala gagabila bilagaisi makwaina karaiwaga, kawala, “Kidamwa availa bilokaia opapala koya, kaina goli mauna wala, bukukwabidikunaisi bikaliga wala.” * 21 Paila iyowa luposi sainela kidamwa bigisaisi baisa. E Mosese goli eikaibiga, kawala, “Agu kokola deli atatatuva!” *

22 Mitaga yokomi lokulokaiasi mapilana Koya Saiyoni,c e deli mapilana valu la viloutoula Yaubada Tomovagasi, baisa mapilana Yerusalem wa labuma, deli la anelosi lakatuluwovila. 23 E deli lokubodaisi mabudona boda deli si mwasawa sainela, baisa Yaubada litula bitadoki komwaidosi molitomoya,d paila igasi kala ginigini isisu wa labuma. Lokulokaiasi Yaubada, matauna komwaidosi mina watanawa kasi toyakala, e deli lokubodasi bilomasi matausina tomitukwaibwaila tokukwaliga, availa availa Yaubada eikabwaili. * 24 E lokulokaiasi matauna Yesu, matauwena goli uulotoula Yaubada eikamokwita la kabutuvau. E lokulumkolaisi makwaina buyavi kala vasoka, baisa ivitububoti makwaisina vavagi saina bwainigaga. E makwaisina vavagi ikalisuwolaisi Eibeli buyavila.

25 Matauna Yaubada ililivala baisa yakidasi. E kuyamataimi taga bituli taigami. Paila omitibogwa iluluki matausina tomoyabogwa baisa ovalu watanawa, e ituli taigasi, gala bilagaisi matauna. E oluvi gala gagabila bisakaulasi kidamwa bibwainasi. E ammakawadasi? Ammakawala bitabwainasi kidamwa tatovilasi mwada gala bitalagaisi matauna ililivala metoya wa labuma? * 26 Omitibogwa ililivala e pwaipwaia ilikuliku. Mitaga tuta baisa eilivala biga katotila, kawala, “Siviyuwaigu goli balivala e bimotatina valu watanawa e deli goli labuma.” * 27 Mabigana “siviyuwaigu” ivitububoti mimilakatila kidamwa komwaidona avaka avaka eibubuli bimotatina e bitamwau, e kidamwa vavagi makwaisina avaka avaka gala gagabila bimotatina bisisu e bisivagasi wala.

28 Mapaila bibodaidasi bimwamwasila ninadaisi, paila yakidasi bitakeulasi da karaiwagasi e karaiwaga makwaina gala gagabila bimotatina. Mapaila ibodi bitanokagutokisi, e bitasakaisi Yaubada kala yakaula avaka biyomwasali nanola. E deli wowodasi kala tatuva bitakavaginasi baisa matauna. 29 Paila mokwita wala da Yaubadasi matauna makawala kova saina kovasupa. *

13

Ammakawala bitayomwasali nanola Yaubada

1 Ibodaimi bukuyebwailimi taitala baisa taitala paila uula Keriso eidokaimi sala. 2 E ibodaimi gala bukulumwelavaisi bukuvaulaisi tomitawasi omi bwala. E mimilisi ivagaisi makawala idokaisi tomota wala mitaga oluvi ikatetasi kidamwa bogwa eivaulaisi anelosi. * 3 Bukululuwaisi matausina wa bwala katupipi, makawala yokomi kami lumkola mwada deli kusisuaisi e mapaila kukwatetasi kala mwau. E tuvaila bukululuwaisi matausina eibodaisi mmayuyu, makawala yokomi kami lumkola mwada deli kubodaisi mmayuyu makwaina e mapaila ibodi bukupilasaisi.

4 Ibodaimi komwaidomi bukukwamiabaisi bubunela veivai. Deli ibodi tau sola vivila kasitaiyu bibubunasi duwosisia taitala baisa taitala. Paila Yaubada bikamogi matausina isim si bubunela doudoga deli goli tokakailasi.

5 Gala bibodi mani kala yebwaili bikau ninami tuta tuta; e bitagam lupomi paila mi guguwa avaka kuyosisi. Paila Yaubada leikaibiga, “Gala basilavaimi yokomi gumilawa.” * 6 E mapaila bitatuvaluwasi bitakaibigasi, kawadasi,

“Guyau ipipilasaigu tuta tuta,

gala goli bakokola.

Ammakawala tomota biyogagaigusi?” *

7 Bukululuwaisi matausina omitibogwa kami tokugwa paila tapwaroru, matausina goli eikamitulaisi Yaubada la biga baisa yokomi. Bukuninanamsasi ammakawala si wotetila deli si kaliga, e bukupataisi si dubumi matausina. 8 Matauna Yesu Keriso gala bididavila, tomwaidona matauna isisu makawala wala, e isigaga, omitibogwa, lagaila, gala biwokuva. 9 Mapaila gala bukutagwalasi avai vituloki doudoga ituwoli ituwoli bivakadaimi mwada bukusilavaisi makadana kadaduwosisia. Baisa goli bwaina kidamwa bitapeulasi oninadaisi metoya Yaubada ola mitakwai wala, galaga metoya avai karaiwaga paila kamkwam. Paila karaiwaga makwaisina gala bipilasi matausina availa availa eikabikaulasi.

10 Matausina mina Yudia si tolula gala isim si koni bikamkwamsi metoya baisa matauna kada lulasi. 11 Matauna mina Yudia si Tolula Toveka bimai buyavisi mauna bisuvi matabudona Bomikikila Sainela kidamwa bivigaki lula paila mitugaga. Mitaga uwosi mauna minasina bigabwaisi oyosewala valu. * 12 Baisa uula Yesu tuvaila ikaliga oyosewala valu,e kidamwa bikatumigileu tomota metoya obuyavila. 13 Mapaila yakidasi goli bitalokaiasi Yesu baisa oyosewala valu, e bitakulaisi kala mmosila. 14 Da valusi kwekanigaga gala isisu baisa ovalu watanawa. Mitaga tasisavalisi mapilana da valusi kwekanigaga igau bima. 15 Mapaila tuta tuta bitayakawolaisi Yaubada, e yakaula bitavigaki da lulasi baisa matauna metoya baisa Yesu. Yakidasi wowodasi tuta tuta ikamituli matauna kidamwa Guyau, e yakaula bitavigaki da semakavaisi baisa Yaubada. 16 Gala bukulumwelavaisi paila bukumitakwaisi, deli goli bukupilasaisi taitala baisa taitala, paila vavagi makwaisina da lulasi iyomwasalaisi nanola Yaubada.

17 Bukukwabikuwolaisi kami tokugwa, e bukubokulaisi si karaiwaga. Paila matausina iyamataimi e gala bivaiwasisi, uula wala igau bisolasi baisa Yaubada paila baisa si wotetila. Kidamwa bukukwabikuwolaisi kami tokugwa, matausina bivagaisi si wotetila deli mwamwasila. Kidamwa gala, matausina si wotetila deli ninamwau, e baisa gala sitana bipilasaimi.

18 Bukupwaitukulasi mi ninigada paila yakamaisi. E yakamaisi gala kaninayuwasi, ninamaisi mimilakatila wala, paila magimasi bakavagaisi bwaina tuta komwaidona. 19 E mapaila amnabaimi sainela kidamwa bukunigadasi baisa Yaubada, mwada nani biwitalivauwaigu baisa yokomi.

Ininigada

20 E Yaubada bogwa itokowoi da Guyausi Yesu imovavau. Matauna saina Tovakaigaga Toyamata sipi, uula la kaliga. Paila Yaubada leikatumkulovi la kabutuvau kwekanigaga metoya obuyavila Yesu. 21 E ulo nigada kidamwa Yaubada Tolivakota bisakaimi komwaidona vavagi bwaina, avaka bibodaimi kidamwa bukuvagaisi nanola. E anigada kidamwa matauna bisikailidasi metoya baisa Keriso, kidamwa bivagi oninadaisi avaka biyomwasali nanola. E baisa Keriso kala yakaula bikanigaga. Emeni.

La lilivala kala vigimkovila

22 E segwaia amnabaimi kidamwa kwaimanum bukulagaisi makwaina livalela katuloluta. Paila miyana leta bogwa laginigini baisa yokomi gala yawonaku. 23 E magigu mwada bukunikolaisi matauna sodasi Timotif bogwa itanekwaisi metoya wa bwala katupipi. Kidamwa nani bima e gagabila igau kamataiyu goli bakawa bakagisaimi.

24 Kusakaisi ma bobwaililasi baisa komwaidosi kami tokugwa deli baisa Yaubada la tomota komwaidosi. E makawala goli sedaiasi mina Itali iwitalaisi si bobwailila baisa yokomi.

25 E Yaubada la mitakwai bisikailimi komwaidomi.

a 1:1 Matausina mina Iberu mapilana Kabutubogwa.

b 1:1 Kugisi makasana Biga Kala Katumiki.

c 1:2 Tuta matutona Yaubada eiyoulapula metoya baisa Yesu Keriso (kugisi Ib 9.6).

d 1:3 Avaka gagabila bitagisaisi metoya baisa Yaubada Toguyugwayu.

e 1:3 Kabosili makwaina isim kala taimamila deli peula.

f 1:4 Maigana goli Latula; paila gala kwaitala tuta eidoki anelosi makawala (kugisi mailela 5).

* 1:5 1.5 2 Sml 7.14; 1 Lil 17.13; Sam 2.7

g 1:6 Matauna molitomoya isim la karaiwaga deli kala taimamila ikalisau budala. Kugisi Ib 12.23 — matausina komwaidosi Yaubada litula isim si karaiwaga deli kasi taimamila kala peula makawala matauna molitomoya goli.

* 1:6 1.6 Kak 32.43

* 1:7 1.7 Sam 104.4

* 1:8 1.8-9 Sam 45.6-7

* 1:10 1.10-12 Sam 102.25-27

* 1:13 1.13 Sam 110.1

h 1:13 Kugisi mailela 3 kala katumiki.

i 2:2 Mina Yudia idokaisi tuta makwaina Yaubada isaiki la Karaiwaga baisa Mosese mimilisi anelosi deli itotusi (kugisi Gl 3.19).

* 2:6 2.6-8 Sam 8.4-6

j 2:7 Tuta matutona Yesu isisu baisa ovalu watanawa (kugisi Sam 8.5).

k 2:10 Matausina eimila litula Yaubada metoya baisa matauna Latula Yesu Keriso.

* 2:12 2.12 Sam 22.22

* 2:13 2.13 Ais 8.17,18

l 2:16 Kugisi Ais 41.8-9.

m 2:17 Matausina eimila litula Yaubada (kugisi mailela 10).

n 2:17 Kugisi makasana Biga Kala Katumiki. Eidoki Yesu makawala paila uula matauna kaimapula mina watanawa bitomalaula omatala Yaubada kidamwa matauna biligaiwa da mitugagasi.

o 3:1 Kugisi Ib 2.17 deli kala katumiki.

p 3:2 Baisa Yaubada la tomota mina Isireli e Moses kasi tokugwa; mitaga Yesu eikalisuwoli Mosese, paila Mosese Yaubada la ula kaina la towotetila wala mitaga Yesu Latula goli (kugisi mailela 5-6 deli Baw 12.7).

* 3:2 3.2 Baw 12.7

q 3:6 da kabopikwakusi. Mimilisi buki pilabubogwa ikatumkulovaisi, “bila okala vigimkovila” (kugisi mailela 14).

* 3:7 3.7-11 Sam 95.7-11

* 3:15 3.15 Sam 95.7-8

* 3:16 3.16-18 Baw 14.1-35

r 3:19 Mapilana Kenani baisa Yaubada la katotila.

* 4:3 4.3 Sam 95.11

* 4:4 4.4 Vit 2.2

* 4:5 4.5 Sam 95.11

* 4:7 4.7 Sam 95.7-8

* 4:8 4.8 Kak 31.7; Yos 22.4

* 4:10 4.10 Vit 2.2

s 4:14 Kugisi Ib 2.17 kala katumiki.

* 5:3 5.3 Tol 9.7

t 5:4 Matauna Mosese bodala, matauna goli Tolula Toveka tomatala (kugisi Sun 28.1-2).

* 5:4 5.4 Sun 28.1

* 5:5 5.5 Sam 2.7

* 5:6 5.6 Sam 110.4

u 5:6 Kugisi Ib 7.1-19. Mapilana Kabutubogwa ikaibiga kidamwa matauna taitala tolula tobogwa wala, igau gala bikaloubusi Eroni. Mitaga gala avaka liliula paila tubula kainaga la kaliga (kugisi Vit 14.17-20).

* 5:7 5.7 Md 26.36-46; Mk 14.32-42; Lk 22.39-46

v 5:10 olumoulela tolula ola boda Melikisedeki. Gagabila bitagini, “makawala Melikisedeki” kaina “bibokuli tobogwa Melikisedeki”.

w 5:12 Kaula eivigaki kabutuvitusila vituloki. Nunuwokuva wala ikibuboti uulela tapwaroru kaina kala vitouula kidikedala tapwaroru, mitaga kʹasi kwekikasai ikibuboti tapwaroru kala tovakaveka kasi vituloki. Togini iluki matausina kidamwa osi tapwaroru ibububunasi makawala gugwadi, gala makawala tovakaveka (kugisi Ib 6.1).

* 5:12 5.12-13 1 Kr 3.2

x 6:1 Vavagi makwaisina eivagaisi mwada Yaubada bikabwaili matausina.

y 6:2 bapitaiso ituwoli ituwoli: Gagabila bitagini, “kabokatumigileu ituwoli ituwoli”.

z 6:2 Mina Girisi si biga “Takiwotaisi availa” (kugisi 1 Tm 4.14; 2 Tm 1.6) baisa bikibuboti availa eitugwali titoulela paila kala wotetila Yaubada e ekalesia ikabomaisi paila wotetila makwaina.

a 6:7 Matausina availa availa tokabikaula ilumkolaisi kala bwaina Yaubada la mitakwai.

b 6:8 Matausina availa availa tokowolova ipakaisi Yaubada la mitakwai mauula gala wala ibubunasi makawala Yaubada nanola.

* 6:8 6.8 Vit 3.17-18

c 6:14 Kugisi Vit 22.16-17.

* 6:14 6.14 Vit 22.16-17

d 6:18 Yaubada la biga katotila, deli la kamatula kidamwa mokwitala bivagi avaka eikatotila.

e 6:19 Kugisi makasana Biga Kala Katumiki. Matabudona ivigaki kabutuvitusila labuma.

* 6:19 6.19 Tol 16.2

f 6:20 Mina Yudia si tolula toveka sivatala taitu kwaitala kwaitala bisuvi matabudona kidamwa bilula paila Yaubada biligaiwa si mitugaga la tomota. Mitaga Yesu matauna Tolula Toveka tatoula leisuvi itotu omatala Yaubada goli wa labuma.

g 6:20 Kugisi Ib 5.6 kala katumiki.

* 6:20 6.20 Sam 110.4

h 7:1 Mapilana Yerusalem.

* 7:1 7.1-2 Vit 14.17-20

i 7:3 Kugisi Ib 5.6 kala katumiki.

j 7:3 Paila gala inala e gala bikaliga.

k 7:4 Mina Yudia kasi gulogula bisemakavaisi kwaitala metoya kweluwotala kweluwotala avaka avaka iyosisi, kaina mani kaina kaula, kidamwa mabudona tolula odalela Libai bibanaisi avaka bibodi si kaisisu (kugisi Baw 18.21).

l 7:5 Taitala Yekobe litula, deli tolula dalesi kala tomoyabogwa.

* 7:5 7.5 Baw 18.21

m 7:17 Kugisi Ib 5.10 kala katumiki.

* 7:17 7.17 Sam 110.4

* 7:21 7.21 Sam 110.4

n 7:22 Kugisi makasana Biga Kala Katumiki; Yaubada ikabutu deli la tomota (kugisi Ib 8.6).

o 7:26 Kugisi Ib 2.17 kala katumiki.

p 7:26 Baisa omatala Yaubada.

* 7:27 7.27 Tol 9.7

q 8:1 Kabosili makwaina isim kala taimamila deli peula.

* 8:1 8.1 Sam 110.1

* 8:5 8.5 Sun 25.40

r 8:7 Makwaina Yaubada isaiki wa koya Sinai.

* 8:8 8.8-12 Yer 31.31-34

* 9:2 9.2 Sun 25.23-40; 26.1-30

* 9:3 9.3 Sun 26.31-33

* 9:4 9.4 Sun 16.33; 25.10-16; 30.1-6; Baw 17.8-10; Kak 10.3-5

* 9:5 9.5 Sun 25.18-22

* 9:6 9.6 Baw 18.2-6

* 9:7 9.7 Tol 16.2-34

s 9:11 Kugisi Ib 2.17 kala katumiki.

t 9:11 isisuaisi: Mimilisi buki pilabubogwa iginisi, “e makateki bimaisi”.

u 9:12 Wa labuma omatala Yaubada goli.

* 9:13 9.13 Tol 16.15-16; Baw 19.9,17-19

* 9:19 9.19-20 Sun 24.6-8

* 9:21 9.21 Tol 8.15

* 9:22 9.22 Tol 17.11

v 9:28 Okala vigimkovila valu watanawa biyoumatilavau.

* 9:28 9.28 Ais 53.12

* 10:5 10.5-7 Sam 40.6-8

w 10:7 Mapilana mina Isireli si Karaiwaga bukila.

* 10:11 10.11 Sun 29.38

x 10:12 Kabosili makwaina isim kala taimamila deli peula.

* 10:12 10.12-13 Sam 110.1

* 10:16 10.16 Yer 31.33

* 10:17 10.17 Yer 31.34

* 10:22 10.22 Tol 8.30; Isi 36.25

y 10:25 Tuta matutona Yaubada biyakali komwaidosi mina watanawa.

* 10:27 10.27 Ais 26.11

* 10:28 10.28 Kak 17.6; 19.15

* 10:29 10.29 Sun 24.8

* 10:30 10.30 Kak 32.35,36

* 10:37 10.37-38 Aba 2.3-4

* 11:3 11.3 Vit 1.1; Sam 33.6,9; Yn 1.3

* 11:4 11.4 Vit 4.3-10

* 11:5 11.5 Vit 5.21-24

* 11:7 11.7 Vit 6.13-22

* 11:8 11.8 Vit 12.1-5

* 11:9 11.9 Vit 35.27

* 11:11 11.11 Vit 18.11-14; 21.2

* 11:12 11.12 Vit 15.5; 22.17; 32.12

* 11:13 11.13 Vit 23.4; 1 Lil 29.15; Sam 39.12

z 11:17 Eberam latula taiyuwela eisisu paila la ula eivilulu magudina Isimeili. Mitaga Aisake eikaloubusi paila uula Yaubada la biga katotila baisa Eberaam, mauula eidokaisi Aisake latula gudikesa.

* 11:17 11.17 Vit 22.1-14

* 11:18 11.18 Vit 21.12

* 11:20 11.20 Vit 27.27-29,39-40

* 11:21 11.21 Vit 47.31—48.20

* 11:22 11.22 Vit 50.24-25; Sun 13.19

* 11:23 11.23 Sun 1.22; 2.2

* 11:24 11.24 Sun 2.10-12

* 11:27 11.27 Sun 2.15

* 11:28 11.28 Sun 12.21-30

* 11:29 11.29 Sun 14.21-31

* 11:30 11.30 Yos 6.12-21

* 11:31 11.31 Yos 2.1-21; 6.22-25

* 11:32 11.32 Tok 4.6—5.31; 6.11—8.32; 11.1—12.7; 13.2—16.31; 1 Sml 1.1—1 Gwe 2.11

* 11:33 11.33 Dan 6.1-27

* 11:34 11.34 Dan 3.1-30

* 11:35 11.35 1 Gwe 17.17-24; 2 Gwe 4.25-37

* 11:36 11.36 1 Gwe 22.26-27; 2 Lil 18.25-26; Yer 20.2; 37.15; 38.6

* 11:37 11.37 2 Lil 24.21

a 12:2 Kabosili makwaina isim kala taimamila deli peula.

* 12:5 12.5-6 Yob 5.17; Big 3.11-12

* 12:12 12.12 Ais 35.3

* 12:13 12.13 Big 4.26

* 12:15 12.15 Kak 29.18

b 12:16 Iso isim la karaiwaga kala taimamila deli bigukeya ikalisau budala, mitaga eidoki gala avaka dimlela mesinaku mapula kamlagaila.

* 12:16 12.16 Vit 25.29-34

* 12:17 12.17 Vit 27.30-40

* 12:18 12.18-19 Sun 19.16-22; 20.18-21; Kak 4.11-12; 5.22-27

* 12:20 12.20 Sun 19.12-13

* 12:21 12.21 Kak 9.19

c 12:22 Mapilana ikibuboti wala Yaubada la kabosisu walakaiwa wa labuma.

d 12:23 Komwaidosi Yaubada litula isim kasi bigukeya makawala taitala taitala molitomoya (kugisi Ib 1.6 kala katumiki).

* 12:23 12.23 Vit 4.10

* 12:25 12.25 Sun 20.22

* 12:26 12.26 Aga 2.6

* 12:29 12.29 Kak 4.24

* 13:2 13.2 Vit 18.1-8; 19.1-3

* 13:5 13.5 Kak 31.6,8; Yos 1.5

* 13:6 13.6 Sam 118.6

* 13:11 13.11 Tol 16.27

e 13:12 Mapilana Yerusalem.

f 13:23 Matauna taitala tokugwa ekalesia, deli sola Paulo aposetolo toyo kala topilasi (kugisi VA 16.1-3).

YEMESA

1

2

3

4

5

YEMESA
La Ginigini

Kabovitouula

Miyana Yemesa La Ginigini bitabani mimilisi vituloki avaka Yemesa eigini baisa “komwaidomi Yaubada la tomota ambaisa ambaisa ovalu watanawa” (Ym 1.1). Yemesa ikau mimilisi bigavisaiki mwada bivakadi totapwaroru osi nanamsa deli si bubunela.

Igini avaka bibudoki totapwaroru bivigakaisi kasi gulogula paila bidubadu vavagi. Iluki ammakawala bibubunasi baisa matausina si guguwa bidubadu deli matausina tonamakava. Igini tuvaila paila tamnabi, paila tapwaroru migileu uvagila, paila takila, paila dubumi deli uvagila, paila melia, paila vatai, paila todubakasala deli tommanum, paila yakala, paila kamnomwana, paila peuloki, e paila ninigada.

E miyana leta Yemesa ikamituli kwaitala vavagi kwaiveka. Ilivala kidamwa todubumi ibodi tuta tuta bivitulokaisi si dubumi metoya vavagi makwaisina avaka avaka iuvagaisi, e baisa makawala bivitububotaisi si dubumi kala bwaina.

Buki kala katumimisa

Kala vitouula 1.1

Dubumi deli kabitam 1.2-8

Tonamakava deli toliguguwa 1.9-11

Vavagi mwau deli tamnabi 1.12-18

Bitalagi deli bitavagi 1.19-27

Taga bukutakilaisi tomota 2.1-13

Dubumi deli uvagila 2.14-26

Paila melia 3.1-18

Valu watanawa kala kalubaila 4.1—5.6

Mimilisi vituloki 5.7-20

1

1 Yeigu Yemesa, Yaubada la towotetila e deli Guyau Yesu Keriso. *

Alivala kami biga bobwailila komwaidomi Yaubada la tomota ambaisa ambaisa ovalu watanawa.

Toninigada binigada deli la dubumi

2 E segwaia! Bukumwasawasi wala avai tuta kubodaisi vavagi mwau tuwoli tuwoli. 3 Paila kunikolaisi kidamwa bukupeulasi olumoulela vavagi makwaisina paila uula mi tapwaroru, oluvi bukutotusi peula wala. 4 E ibodi bukukwatumkulovaisi peula makwaisina bukutomgwagasi, e mwada yokomi mi bubunela bwainawokuva, deli duwosisia mi tapwaroru, e gala avaka bitamwau. 5 Kidamwa availa metoya baisa yokomi gala isim la kabitam, ibodi matauna binigada baisa Yaubada e Yaubada bisaiki. Paila Yaubada saina tomitakwai deli tolilalasi, e gala availa bikamagwesi. 6 Mitaga ibodi toninigada binigada deli la dubumi, e gala bininayuwa. Paila matauna toninayuwa makawala kaisai bikawoula obolita yagila biyuvisau deli polula. 7 Kidamwa availa toninayuwa isisu makawala, gala ibodi matauna bidoki Guyau bisaiki avaka. 8 Paila iwouwouya nanola wala, gala gagabila binagi avai keda bililoula.

Tonamakava deli toliguguwa

9 Matauna tonamakava ibodi bikamnomwana kidamwa Yaubada bilupi, 10 e tuvaila ibodi toliguguwa bikamnomwana kidamwa Yaubada bivabu. Paila toliguguwa la tuta biwokuva makawala mnumonu lalela. * 11 Paila kalasia bikata saina yuviyavi e ikaliyagi miyana mnumonu. Lalela imata e migila ikodidaimi. Makawala goli toliguguwa bikodidaimi olumoulela si paisewa bidubadu.

Vavagi mwau deli tamnabi

12 Bukumwasawasi kidamwa kutotusi peula olumoulela vavagi mwau. Paila availa ipeuluvagasi e gala wala bimama avai tuta, Yaubada bisaiki matauna momova paila kala butia,a baisa goli Yaubada leikatotila baisa availa availa iyebwailisi matauna. 13 Kidamwa bukubodaisi tamnabi gala bibodi bukukwaibigasi, “Uula Yaubada eitamnabaigu!” Paila gala gagabila Yaubada bibodi tamnabi mwada bimitugaga,b e matauna goli gala bitamnabi availa. 14 Mitaga tamnabi ikaloubusi metoya olumoulela tomota, tuta makwaina nanola pupagatu bibia e bisikoli matauna. 15 E oluvi nanola pupagatu makawala eisumaki e iuni latula yagala Mitugaga. E tutala Mitugaga ikwaiveka, bogwa biuni latula yagala Kaliga.

16 E segwaia mina mbwailigu yokomi, gala bukuninayuwasi; 17 bobwailila kominabwaita kwaitala kwaitala deli semakavi bwainawokuva bimakaiadasi metoya wa labuma. Paila Yaubada isisakaidasi vavagi makwaisina, matauna goli utuyam deli kalasia kala tobubuli. Paila matauna makawala kalasia ititapi ambaisa ambaisa e galaga bididavila, gala makawala tomota isim kaikobusi e bididavilasi wala. 18 Metoya onanola titoulela ibubulaidasi metoya ola biga kwekamokwita, kidamwa yakidasi bitatotusi kala tokalumatala la bubuli komwaidona.

Bitalagi deli bitavagi

19 Segwaia tombwailigu yokomi, kululuwaisi baisa. Komwaidodasi ibodi wala nanakwa bitaligalegasi, mitaga kidamwa bitayobalisi livala, bitayobalisi gibuluwa. 20 Paila gibuluwa gala sitana bipilasi Yaubada nanola duwosisia. 21 E bukuligaimwaisi bubunela pupagatu komwaidona deli avai vavagi doudoga. E bukutugwalaimi baisa Yaubada deli nona manum, e bukuyosisi mabigana avaka Yaubada eivali oninami, baisa goli gagabila bikatumovaimi.

22 E taga bukusipulokaimi titoulemi, paila Yaubada la biga gala bukuligalegasi wala mitaga deli bukuvagaisi. 23 Mitaga availa ilagi biga mitaga gala wala bivagi, matauna makawala osalibu igisi migila kala gigisa wala. 24 Igisi migila kala gigisa e ila ambaisa, oluvi goli gala imomwa ikitumou ammakawala migila kala gigisa. 25 E makwaina karaiwaga bwainawokuva avaka Yaubada isakaidasi mwada bitanekwaidasi, baisa goli makawala salibu. E ammakawala tau matauna availa bimitakavati olopola karaiwaga makwaina? Kidamwa gala bisomata mitaga bigisimlili, e gala biligalega wala mitaga deli bivagi - ka, matauna goli Yaubada bipilasi sainela komwaidona avaka iuvagi.

26 Kidamwa availa idoki titoulela totapwaroru, mitaga gala wala bisilibodi mayela, matauna la tapwaroru gala isim dimlela, deli isipuloki titoulela. 27 Baisa da Yaubadasi Tamadasi la nanamsa kidamwa tapwaroru bimigileu deli gala avaka kala doudoga, kidamwa availa biyamati gumalawa deli kwabuya metoya osi mmayuyu, e deli goli biyamati titoulela metoya ovalu watanawa kala pupagatu.

2

Taga bukutakilaisi tomota

1 E segwaia! Bukuyamataisi mi dubumi baisa da Guyausi Yesu Keriso matauna Guyoula valu vilouguyugwayu. Gala ibodi bukutakilaisi tomota. 2 Kaina bima taitala saina bidubadu la guguwa eisikam yaminibwaita, oyamala kala kakalougwa goula. E bisuvi omi sigugula. E deli taitala tonamakava eisikam vivia yamagaga wala bisuvi baisa. 3 E kaina bukukwamiabaisi sainela matauna eisikam yaminibwaita e bukulukwaisi, kawami, “Ka, kusili baisa walakaiwa.” Mitaga bukulukwaisi tonamakava, kawami, “Kuwa baisa,” kaina “Kum otuboulogu.” 4 E baisa isisu kami pakula. Paila bogwa kunagaisi mwada mimilisi oluwalaimi bisilaisi walakaiwa mimilisiga bisilaisi watanawa, e baisa avaka kunagaisi uulela mi nanamsa doudoga wala.

5 Ka, segwaia mina mbwailigu yokomi, kulegasi! Yaubada bogwa inagi valu watanawa kala tonamakava kidamwa matausina bisim si veiguwa, baisa si dubumi saina siligaga, e deli biyosisi Yaubada la Karaiwaga. Paila Yaubada bogwa ikatotila kidamwa availa availa iyebwailisi matauna biyosisi Karaiwaga makwaina. 6 Mitaga yokomi kukwaluwouwaisi tonamakava! Availa goli matausina iyogugwesaimi deli ibiaimi omatala toyakala? Matausina wala isim si guguwa bidubadu. 7 Matausina goli ikagagaisi maigana igiminabwaitac avaka Yaubada eisakaimi.

8 E karaiwaga makwaina metoya ola Karaiwaga Yaubada isisu Buki Pilabumaboma okala ginigini, “Kuyebwaili som makawala kuyebwailim.” E kidamwa kukwabikuwolaisi makwaina karaiwaga, bogwa kuvagaisi bwaina. * 9 Mitaga kidamwa kutakilasi e bogwa kumitugagasi wala e makawala goli mina Yudia kasi Karaiwaga ikamogaimi, paila tokowolova karaiwaga yokomi. 10 Paila availa ikabikaula mina Yudia kasi Karaiwaga komwaidona mitaga ikoulovi kwaitala wala, bogwa leiyogagi Karaiwaga komwaidona, e isim kala pakula. 11 Paila matauna availa eikaibiga, kawala, “Gala bukukwailasi,” tuvaila eikaibiga, kawala, “Gala bukukwatumata.” Kidamwa gala kukwailasi mitaga kukwatumata, yoku goli karaiwaga kala tokowolova. * 12 Mitaga Yaubada la karaiwaga kwaivau ititaneku mina watanawa, e matauna biyakalaimi metoya baisa. Mapaila ibodaimi bukulivalasi deli bukububunasi makawala tomota matausina availa availa bibodaisi kasi yakala metoya wa karaiwaga makwaina. 13 Avai tuta Yaubada biyakali taitala availa gala einokapisi sala, e Yaubada goli gala binokapisi matauna. Mitaga paila matausina tonokapisi Yaubada la nokapisi bikalisuwoli la kamwaga.

Dubumi deli bubunela

14 E segwaia! Kidamwa availa bilivala, kawala, “Yeigu todubumi,” mitaga la bubunela gala bivitububoti la dubumi, avaka kala bwaina? Ki, gagabila makwaina dubumi bikoli tau matauna? 15 Kaina mimilisi semia isim kasi sibula magisi bisikamsi avaka, e deli kasi molu. 16 E kidamwa taitala yokomi biluki matausina, kawala, “Segwaia, agutoki! Kulosi kusikamsi avaka, e deli bukukwamsi bwaina!” Mitaga gala avaka bitugwali baisa matausina. Gala avaka kala bwaina, kadai! Gala wala dimlela la biga. 17 Makawala goli dubumi. Kidamwa dubumiwokuva wala, e matauna mwada todubumi gala bivagi avaka bipilasi sala, matauna la dubumi kwaimata wala.

18 E kaina taitala bilivala, kawala, “Yoku todubumi, mitaga yeigu bavagi avaka, kadai!” E yeigu bamapu, kawagu, “Kaina yoku bukuvitulokaigu ammakawala bitadubumi wala e gala deli bitavagi avaka. E yeigu bavitulokaim avaka auvagi e metoya baisa bukugisi yeigu todubumi.” 19 Ki, yoku kudubumi kidamwa Yaubada Taitinidesi wala? E, bwaina! Matausina diabolo tuvaila idubumaisi makawala, e ikokolasi deli si tatuva. 20 Tonagowa yoku! Ki, magim bavitulokaim kidamwa dubumi kwaimatad wala kidamwa kudubumi wala e gala avaka kuvagi? 21 Ki, ammakawala Yaubada eikabwaili tabudasi Eberaam? Yaubada ikabwaili matauna paila avaka iuvagi, tuta makwaina itugwali latula Aisake, mwada bilula baisa Yaubada. * 22 Ka, kugisaisi! Ivagi makawala paila uula idubumi. Baisa avaka eivagi ikatumkulovi la dubumi e makwaina dubumi bwainawokuva wala. 23 Mapaila mapilana Buki Pilabumaboma kala ginigini gala bisala, kawala, “Eberaam idubumi Yaubada, e Yaubada ikabwaili matauna paila uula la dubumi.” E tomota idokaisi matauna Eberaam “Lubaila Yaubada”. * 24 E mapaila bukugisaisi kidamwa Yaubada bikabwaili avai tomota metoya avaka eiuvagi e gala metoya dubumiwokuva wala.

25 E makawala goli minana Reyabi nakalimwala. Yaubada ikabwaili minana metoya avaka ivagi tutala ivauli matausina tovakawali valu e iwitalivau ilosi ituwoli keda. *

26 Kidamwa wowodasi gala isim bilomala baisa tanikoli wala tomata. Makawala dubumi. Kidamwa tadubumi wala, e gala deli tavagi avaka, dubumi makwaina kwaimata wala.

3

Paila melia

1 E segwaia! Gala bibodi bidubadu yokomi bukuvitulokisi, paila kunikolaisi availa yakamaisi tovituloki igau bakabanaisi saina mwau ma yakalasi. 2 Komwaidodasi tauvagaisi sula tuta bidubadu. Ka, avai tau gala kwaitala tuta bisula ola biga, matauna bwainawokuva e gagabila bikaraiwogi tomwaidona. 3 E kaikavatowa kaikekita wala bitasailisi minana wosa owodola, gagabila namwaidona bitakaraiwogi, e deli goli bikabikuwolaidasi ambaisa magidasi bitalosi. 4 E bitadoki makawala waga kaiveka, gagabila yagila kwaiveka biyuvisau. E kuligela kaikekita wala, mitaga tokabikuliga bikaraiwogi waga ambaisa goli magila bila. 5 Makawala goli melia. Paila melia baisa vavagi kwekekita isisu owowodasi, mitaga gagabila bikamnomwana paila vavagi kwevakaveka.

Makawala goli bitadoki kova. Kova kala lululu pikekita wala gagabila bivakati bigabu ulaka saina kwaiveka. 6 E melia makawala kova. Melia baisa valu watanawa kala pupagatu komwaidona olumouledasi, ikipigatu tomwaidodasi.e Paila melia kovala bivakati paila komwaidosi mina watanawa, e makovana goli metoya baisa wa Eli wala. 7 Paila gagabila tomota bituuyaisi avai mauna avai mauna ovalu watanawa, kidamwa igau bitowosisi, e bogwa ivagaisi, makawala minasina bolodila, ugiwagi, nasigisagina, e deli yena. 8 Mitaga gala taitala tomota gagabila bisilibodi melia, gala avai tuta bibuyoyu bigatona. Paila tomota si bigatona isim kala gaga, paila avai vavagi binagaisi, nani bibigatonasi metoya omayesi. Melia goli saina peula kala yayana, iyogagi tomota. 9 Metoya makaina melia tayakaulasi da Guyausi Tamadasi e metoya makaina melia tabigigagaisi sedaiasi, matausina goli Yaubada eibubuli mwada makawala titoulela. * 10 Wodila kaduyotala wala mitaga metoya baisa isusunapula bigabwaila deli bigigaga. Segwaia! Baisa gala bibodi makawala. 11 Paila sopi iluyelu wodola kaduyotala wala, mitaga gala bitabani sopi sumokainia e sopi lopula isusunapulasi deli. 12 Ki, kaina gagabila makaina seuseu biuwa olibe, kaina matamna waini biuwa seuseu? Gala wala, segwaia, kadai? Makawala goli gala bitabani sopi sumokainia olopola sopi yayana.

Kabitam metoya walakaiwa

13 Availa itotu oluwalaimi tokabitam deli goli tokukwateta? Ibodi matauna bivagi avaka bivitububoti vavagi makwaisina metoya ola bubunela bwaina e deli metoya ola mitakwai. Paila ibodi wala bimitakwai deli nona manum e deli la kabitam. 14 E kidamwa oninami isisu yayana, pogi e deli kayapila, taga bukukwamnomwanasi e taga bukuubuwabusi paila biga kwekamokwita. 15 E kabitam makawala makwaisina gala metoya wa labuma leima, mitaga metoya ovalu watanawa; paila iyogagi nanamsela Yaubada, e leima metoya baisa diabolo. 16 Paila kidamwa pogi deli kayapila bisisu, tuvaila bitabani kulubigaga deli avai mitugaga avai mitugaga. 17 Mitaga matauna ibani kabitam makwaina metoya walakaiwa, ikugwa la bubunela migileu wala. E matauna tolivakota, tomanum. Tuta tuta iyebwaili kalubaila, deli nanola ivakasau nokapisi. E matauna tokabitam la bubunela uwala tomota itaiyauwaisi, baisa la mitakwai bidubadu. E matauna gala ititakila e gala goli bikatudewa. 18 E mapaila matauna tolivakota ivali makwaisina vavagi metoya ola bubunela vakota, e igau goli bitayoyuwa metoya vavagi makwaisina bibani uwala, baisa mitukwaibwaila la bubunela.

4

Valu watanawa kala kalubaila

1 Ki, ammetoyasi vatai deli yowai bimaisi? Makwaisina leimaisi paila uula magimi bukuvagaisi avaka ititaki ninami wala, e mapaila tuta tuta kukominimanisi. 2 E yokomi magimi guguwa mitaga gala gagabila bukuyosisi. Baisa uula mwada bukukwatumatasi. E yokomi ninami ikau guguwa mitaga gala gagabila bukukwauwaisi vavagi makwaisina. Mapaila yokomi kuuvataisi deli kuiyowaisi. Gala gagabila yokomi bukuyosisi avaka magimi, uula yokomi gala kunigadasi baisa Yaubada paila makwaisina. 3 E avai tuta kunigadasi, gala goli bukubanaisi, paila uula mi nigada doudoga wala. Kunigadasi mwada avai vavagi bukuyosisi, paila biyomwasalaimi titoulemi. 4 Yokomi tokatuduvidavi! Kaina gala kunikolaisi valu watanawa kala kalubaila baisa ivigaki Yaubada kala tilaula ke? Paila avai tomota magila bikalubailasi deli mina watanawa, matauna eivigaki titoulela Yaubada kala tilaula. 5 E gala bukudokaisi Buki Pilabumaboma kala giniginif ikaibigimakavi, kawala, “Bilomadasi avaka Yaubada isakaidasi ikasewa wala avai nona avai nona saina yuviyavi.”g 6 Mitaga Yaubada la mitakwai avaka eisakaidasi ikalisuwoli baisa avaka isaibogwi oninadaisi. Paila Buki Pilabumaboma kala ginigini isisu, kawala, “Yaubada bivabodi todubakasala, mitaga bimitukwaii matausina tommanum.” *

7 E mapaila kutugwalaimi titoulemi baisa Yaubada, e kubuyoyaisi Diaboloh kidamwa goli matauna bisilavaimi. 8 Kulokaiasi Yaubada, e matauna goli bimakaiami. Kuwinaisi yumami, yokomi tomitugaga. Kukwatumigileuwaisi ninami, yokomi tokwatudewa gaga. 9 Ibodi ninami bimwau, bukuvalamsi, mitilagimi bibusi. Bukusimwaisi gigila, bukuvalamsi. Bukusimwaisi mwasawa, ninami bimmayuyu. 10 Bukuvabwaimi makawala omatala Yaubada. E matauna goli bilupaimi walakaiwa.

Taga bukuyakalaisi semia

11 E segwaia, taga kukoulovaisi taitala baisa taitala. Kidamwa taitala bikoulovi sola, kaina bikamogi matauna, ikouvoli Karaiwaga e ikamogi makwaina. Kidamwa yoku bukukwamogi Karaiwaga, yoku gala makawala tokabikaula Karaiwaga, mitaga yoku makawala taitala toyakala. 12 Yaubada wala matauna tosaiki karaiwaga deli goli toyakala. Matauna kalamwaleta tokwala deli tokodadaimi. Mitaga availa yoku kudoki bukukwamogi som?

Taga bukukwamnomwanasi

13 E kulegasi, availa availa yokomi bukulivalasi, kawami, “Lagaila kaina igau nabwaia bitakwaidadinasi bitalokaiasi kwaitala vilouveka, e baisa bitasisuaisi biboda kwaitala taitu. Bitavitouulasi paisewa, bitabanaisi mani kala kwaiveka deli kala katumkovila.” * 14 Yoku goli gala kunikoli paila m momova nabwaia avaka bikaloubusi. Paila yoku makawala guugwau, ikuboli valu mitaga igau kwaitala momwa bitamwau wala. 15 E baisa makawala ibodaimi bukukwaibigasi, kawami, “Kidamwa Guyau itagwala, bitasisuaisi bitavagaisi kaina baisa emaima kaina baisa ewaiwa.” 16 Mitaga baisa tuta yokomi kukwalimwalasi deli kukwamnomwanasi. E baisa kamnomwana sulawokuva wala.

17 Matauna inikoli vavagi bwaina mitaga gala ivagi, matauna bogwa eimitugaga.

5

Iluluki matausina saina bidubadu si guguwa

1 Tauwau! Yokomi saina bidubadu mi guguwa! Kulagaisi! Kuvalamsi kukwavinavinasi, paila makateki goli bukubodaisi vavagi mwau bidubadu. 2 Mi guguwa eipwasa, e liwoliusa eiyogagaisi miyasina kami karekwa. * 3 Mi veiguwa goula deli siliba eipwasasi. Kala pwasa biyomitali mi sula e biyogagaimi makawala kova biyogagi uwomi. Paila tuta baisa, tuta kala vigimkovila goli lokukougugulaisi guguwa bidubadu. 4 Matausina ibigubagulasi omi bagula e kasi mapu lokuyusaisi wala. Ka, kulagaisi si takumdu. Deli matausina ititayoyuwasi omi bagula, ka, idoudousi sainela, e Yaubada, matauna Guyau Topeuligaga bogwa ilagi. * 5 Lokusibwabwailasi baisa ovalu watanawa, e avaka ititaki ninami wala - kamkwam, momom, sisikam, lokutugwalaimi metoya baisa. Bogwa lokuvigakaimi makawala mauna nakakaitubwa, paila igau wala bukubodaisi yam makwaina yamla katumata. 6 Lokukwamogaisi matausina tobubwaila kidamwa bikaligasi, e lokukwatumataisi, e gala availa bisilibodaimi.

Peuloki deli nigada

7 E segwaia! Kupeulokaisi igau avai tuta Guyau bima. Ka, kugisaisi avaka tobigubagula la peuloki. Magila la pwaipwaia biuwa bitayoyuwa. Itulotula deli peuloki paila la tuta bibudoki kuna bikapusi. 8 Yokomi tuvaila ibodaimi bukupeulokaisi. Oninami bukupikwakusi peula, paila yam makwaina Guyau bima makateki goli.

9 E segwaia, gala bukutakumdaisi baisa taitala taitala, kidamwa Yaubada gala bikamogaimi. Paila Toyakala makateki bima, e ka! bogwa bisuvi. 10 E segwaia, kululuwaisi tovitoubobuta matausina ikamatulasi paila uula matausina wodola da Guyausi. Bukupataisi matausina, paila eitotusi peula deli si peuloki otutala mwau. 11 Tadokaisi matausina tommwasawa paila uula eitotusi peula. E bogwa kulagaisi tomoyabogwa Yobi la peuloki, deli kunikolaisi ammakawala Yaubada eimitukwaii matauna Yobi ila okala vigimkovila. Paila Yaubada ivakasau nokapisi deli kapisigaga lopola. *

12 Segwaia, vavagi isiligaga baisa. Gala bukukwatupewolaisi mi biga tutala kulivalasi mi biga katotila. Gala bukukwatotilasi kawami, “Yaubada omatala!” kaina “Mina watanawa omitasi!” Mitaga kidamwa magimi bukutagwalasi, kawami wala “E!” Kaina magimi bukupakaisi e kawami wala, “Gala!” Kidamwa goli gala bukubodaisi kami kamwaga. *

13 Ki, availaga taitala yokomi iboda mwau? Ibodi binigada. Ki availaga imwasawa? Ibodi biwosi yakaula. 14 Ki, availaga ikatoula? Ibodi bidou bimakaiasi toekalesia kasi tokugwa e binigadasi paila matauna, deli bivaputumaisi matauna mwada Guyau bipilasi. * 15 Baisa avaka inigadasi metoya osi dubumi bikoli matauna tokwatoula. Kala katoula bogwa biwokuva, e uula Guyau. E Guyau biligaiwa avai mitugaga eivagi. 16 Mapaila goli bukukwamitulaisi mi mitugaga taitala baisa taitala. E makawala goli bukunigadasi baisa Guyau kidamwa bipilasi taitala taitala, kidamwa bukubwainasi metoya kami katoula. Paila tomitukwaibwaila la nigada baisa Yaubada saina peuligaga. 17 Omitibogwa matauna Ilaitia makawala goli yakidasi tuta baisa. E matauna saina ininigada peula mwada gala bikuna, e makawala goli kwaitolu taitu bubotala gala wala sitana kuna. * 18 E makawala tuvaila inigada mwada bikuna, e ikuna, e valu watanawa ikabinai deli iuwa. *

19 E segwaia, kidamwa availa bivapupali kedala biga kwekamokwita, e igau goli taitala tuvaila bikaimilivau matauna bima, 20 e, kululuwaisi baisa. Availa bipilasi tomitugaga kidamwa bikivilivau metoya ola bubunela gaga, matauna goli bikoli sola metoya okaliga, e Yaubada biligaiwa mitugaga saina bidubadu paila uula matauna eipilasi sola makawala. *

* 1:1 1.1 Md 13.55; Mk 6.3; VA 15.13; Gl 1.19

* 1:10 1.10-11 Ais 40.6-7

a 1:12 Wa tuta matutona kidamwa togigibula bitomgwaga bogwa bisakaisi mapula kala butia bisikam e komwaidosi biyakawolaisi. Mauula Yemesa eidoki Yaubada bisakaidasi momova makawala tasikam butia kada katububulasi (kugisi 1 Kr 9.25).

b 1:13 gala gagabila Yaubada bibodi tamnabi mwada bimitugaga.Gagabila bitagini, “Yaubada gala wala bikabikoni avai mitugaga”.

c 2:7 Maigana Tobwakuli Keriso.

* 2:8 2.8 Tol 19.18

* 2:11 2.11 Sun 20.13,14; Kak 5.17,18

d 2:20 dubumi kwaimata.Gagabila bitagini, “dubumi gala isim dimlela”.

* 2:21 2.21 Vit 22.1-14

* 2:23 2.23 Vit 15.6; 2 Lil 20.7; Ais 41.8

* 2:25 2.25 Yos 2.1-21

e 3:6 ikipigatu tomwaidodasi. Gagabila bitagini, “ikipigatu tommomova komwaidosi”.

* 3:9 3.9 Vit 1.26

f 4:5 Gala wala tanikolaisi biga mabigana ammetoya leima. Tokwabitam idokaisi Yemesa eikau nanamsela Kabutubogwa makawala Kak 32.11-12, Ais 63.8-16, Sek 8.2, e igini mabigana.

g 4:5 Bilomadasi avaka Yaubada isakaidasi ikasewa wala avai nona avai nona saina yuviyavi. Mabigana gagabila bitakivili, “Yaubada deli nanola saina yuviyavi saina ikamamalu mwada bisikaila bilomadasi avaka eisakaidasi.”

* 4:6 4.6 Big 3.34

h 4:7 Matauna mitugaga komwaidona kala tokwaraiwaga. Maigana kala kivila, “Totabinona”.

* 4:13 4.13-14 Big 27.1

* 5:2 5.2-3 Md 6.19

* 5:4 5.4 Kak 24.14-15

* 5:11 5.11 Yob 1.21-22; 2.10; Sam 103.8

* 5:12 5.12 Md 5.34-37

* 5:14 5.14 Mk 6.13

* 5:17 5.17 1 Gwe 17.1; 18.1

* 5:18 5.18 1 Gwe 18.42-45

* 5:20 5.20 Big 10.12; 1 Pt 4.8

1 PITA

1

2

3

4

5

PITA
La Ginigini Yamatala

Kabovitouula

Pita eigini miyana Pita La Ginigini Yamatala mwada bikalawasi bidubadu tobwakuli Keriso. E idoki matausina Yaubada la tomota kala tonaga, availa availa isisuaisi mapilasina valu oluwalaisi Esia. Pita magila bikatululuti totapwaroru, paila eidubumaisi Yesu e mauula eibodaisi lamadada deli mmayuyu. E mapaila Pita iluki tokwalawa biluluwaisi Bulogala Bwaina paila Yesu Keriso - paila Yesu la kaliga, la movavau, e la katotila mwada igau biyoumatilavau, e baisa ibodi bivigakaisi si kabopikwaku. E mauula ibodi bipeulokaisi mmayuyu makwaisina, paila gagabila bikatetasi kidamwa Yaubada iwakoli si dubumi kidamwa dubumitoula. E igau Yam makwaina Yesu Keriso biyoumatila, bogwa bibanaisi kasi mapu.

E tuvaila Pita ikatululuti komwaidosi tokwalawa kidamwa bibubunasi makawala avaka bibodi Keriso kala tobwakuli.

Buki kala katumimisa

Kala vitouula 1.1-2

Biluluwaisi kasi katumova metoya baisa Yaubada 1.3-12

Ikatululuti bibubunasi makawala tobumaboma 1.13—2.10

Ilivala avaka avaka bibudoki totapwaroru wa tuta mwau 2.11—4.19

Tobwakuli Keriso ibodi biwotetilasi deli ninasi manum 5.1-11

Kala vigimkovila 5.12-14

1

1 Yeigu Pita la aposetolo Yesu Keriso.

Lagini mi leta yokomi Yaubada la tomota e kala tonaga, availa availa yokomi togilagala oluwalaisi mapilasina valu Ponitio, Galetia, Kapadosia, Esia e deli Bitinia. 2 Yokomi Yaubada kala tonaga paila uula matauna Tamadasi nanola makawala, kidamwa yokomi la tomota mina bumaboma metoya ola Baloma, e kidamwa bukukwabikuwolaisi Yesu Keriso, e matauna bikatumigileuwaimi metoya obuyavila.a

Ulo nigada baisa Yaubada kidamwa bivakasauwaimi la mitakwai, e bitalaguva lupomi.

Da pikwakusi gala biwokuva

3 Ibodi bitanokagutokisi baisa Yaubada, matauna da Guyausi Yesu Keriso Tamala. Paila metoya ola nokapisi kwaiveka bitamovavausi paila uula eitokowoi Yesu imovavau. E mauula tabanaisi pikwaku saina bwainigaga. 4 Ka, tagisaisi igau tuta bima bitayosisi Yaubada la mitakwai saina kwevakaigaga, avaka eisisii paila la tomota. Makwaisina mitakwai goli eisisii wa labuma paila yokomi. Baisa wa labuma gala gagabila bipwasa, gala bigaga, e gala bitamwau. 5 E la mitakwai makwaisina baisa mi vavagi wala, yokomi goli todubumi availa availa Yaubada eiyamati metoya ola peula. Paila kututulaisi katumova makwaina igau makateki biyoumatila tovana valu okala vigimkovila.

6 Bukumwasawasi paila baisa, ilagoli kaina tuta baisa ibodi ninami bimwau, paila kami wakola bidubadu bogwa kulumkolaisi baisa. 7 Kulumkolaisi vavagi makwaisina paila uula bivitububoti kidamwa mi dubumi baisa dubumitoula. Paila goula gagabila bitakatudidaimi, mitaga iwakolaisi metoya wa kova. E makawala goli mi dubumi, baisa ikalisuwoli goula kala bwaina. Ibodi Yaubada biwakoli mi dubumi, kidamwa bikanigaga wala. E kidamwa mi dubumi bikanigaga, tuta oluvi bukubanaisi yakaula, katububula, deli taimamila, wa Yam makwainab Yesu Keriso biyoumatila. 8 Gala lokugisaisi matauna Yesu, mitaga bogwa kuyebwailisi wala. E tuta baisa gala kugigisaisi, mitaga kudubumaisi wala matauna. E mapaila kumwasawasi, mi mwasawa saina vakaigaga saina bwainigaga, gala gagabila bitakaibiga. 9 Paila kububanaisi mi dubumi uulela, baisa kami katumova goli.

10 E tovitoubobutac kwaimanum inainevisi deli si savali paila bikatetasi katumova makwaina. E ivitoubobutasi paila mitakwai makwaina igau Yaubada bisakaimi. 11 Matausina inevikolaisi avai tuta katumova makwaina bikaloubusi, deli ammakawala bima.d Paila Keriso Bilomala iviyelu ninasi ikibuboti tuta makwaina, paila ivitububoti ammakawala matauna Keriso bilumkoli saina mmayuyu deli ammakawala oluvi bibani vavagi makwaisina saina siligaga wa labuma. 12 Ka, yokomi tuta baisa kulagaisi vavagi makwaisina metoya oudosi matausina kala tosola Bulogala Bwaina, paila Baloma Tobumaboma leima metoya wa labuma e iviyelu ninasi makawala. Baisa goli makawala matausina tovitoubobuta si kamatula omitibogwa. E Yaubada iyomitali baisa matausina kidamwa baisa si kamatula gala iwotitalaisi titoulesi mitaga iwotitalaimi. E vavagi makwaisina anelosi goli saina magisi mwada bikatetasi.

Ibodaimi yokomi tobumaboma

13 E yokomi ninami kukwatubiasaisi. Bukuyuuyausasi, e bukupikwakusi wala paila la mitakwai avaka igau bisakaimi. Paila Yaubada bimitukwaiyaimi goli avai tuta Yesu Keriso biyoumatila. 14 Omitibogwa yokomi tobubeikam, e gala kukwatetasi uvagila Yaubada, e kutagwalasi kami lumkola bikaraiwogaimi. Mitaga tuta baisa bukukwabikaulasi Yaubada wala, e taga kutagwalasi vavagi makwaisina bikau ninami. 15 Mitaga komwaidona avaka avaka kuuvagaisi, ibodi yokomi tobumaboma makawala goli Yaubada eidouwaimi matauna tobumaboma. 16 Paila Buki Pilabumaboma kala ginigini isisu, “Ibodaimi yokomi tobumaboma, makawala goli yeigu tobumaboma.” *

17 Avai tuta bukunigadasi baisa Yaubada, bukudokaisi matauna Tumami, e matauna goli kasi toyakala komwaidosi, e bimapu baisa taitala taitala paila avaka bogwa ivagaisi. Mapaila ibodaimi omi tuta baisa ovalu watanawa, bukuvagaisi vavagi komwaidona deli mi kamaiaba baisa matauna. 18 Tumimia si bubunela komwaidona ivigimakavasi, e bubunela makwaisina eisipeilisi baisa yokomi. Mitaga yokomi kunikolaisi avaka Yaubada imapu kidamwa bitanekwaimi metoya bubunela makwaina. Gala bimapwaimi metoya makwaisina siliba kaina goula, makwaisina goli kasi bwaina biwokuva. 19 Paila itanekwaimi metoya obuyavila Keriso, buyavi makwaina saina siligaga sainela. Paila matauna makawala natana lam gala isim kala nebaneba gala kala tunutunu. 20 Paila igau gala bikaloubusi valu watanawa, Yaubada einigibogwi matauna Keriso, e baisa tuta, tuta kala vigimkovila goli, iyomitali matauna paila wala yokomi. 21 E lokudubumaisi Yaubada metoya baisa Keriso. Matauna goli Yaubada itokowoi imovavau isaiki kala kalugologusa. E mapaila mi dubumi deli mi pikwaku ikanigagasi baisa Yaubada.

22 Tuta baisa lokukwatumigileuwaimi titoulemi, paila uula kukwabikuwolaisi biga kwekamokwita. E deli, lokuyebwailisi semia todubumi. Mapaila ibodaimi metoya oninami komwaidonae bukuyebwailisi taitala baisa taitala deli mi mitakwai. 23 Metoya ola biga Yaubada, mabigana kwaimomova kwekanigaga,f lokukwaloubusivausi, e Tumami goli matauna gala bikaliga, tosigaga. 24 Makawala Buki Pilabumaboma kala ginigini isisu, *

“Tomota komwaidosi mnumonu makawala,

e kasi katububula mnumonu lalela makawala.

Mnumonu iyagi, e lalela ikalidubali.

25 Mitaga Guyau la biga ikanuvagasi.”

E mabigasina goli Bulogala Bwaina avaka eimiakaimi.

2

Dakuna kwaimomova deli mabudona bumaboma

1 Mapaila yokomi bukuyabaisi komwaidona mitugaga. sasopa, katudewa, pogi, deli goli bigigaga. 2 Bukululuwaisi avaka si bubunela pwapwawa. Tuta komwaidona ikadakasi magisi binunusi. E ibodaimi yokomi bukupataisi si bubunela. Tuta komwaidona bukukwadakasi mwada bukumomsi avaka bipilasi mi tapwaroru. E bukutovakavekasi bukubanaisi kami katumova. 3 Paila Buki Pilabumaboma kala ginigini isisu kawala, “Lokukwamkonaisi Guyau la mitakwai.” *

4 Kumakaiasi Guyau, matauna makawala dakuna kwaimomova. E itakilaisi tomota, idokaisi kwaimigaga, mitaga Yaubada leinagi paila uula isim dimlela. 5 Yokomi goli bukumakaiasi matauna, makawala yokomi deli dakuna kwaimomova, e bukutugwalaimi bikaliakaimi kwaitala bwala kwebumaboma. E olumoulela makwaina bwala kwebumaboma yokomi tolula mina bumaboma bukuwotetilasi. Bukululasi vavagi makwaisina avaka ibodi ninasi totapwaroru, deli avaka biyomwasali nanola Yaubada. E bukululasi makawala omatala Yaubada, metoya baisa Yesu Keriso. 6 Paila Buki Pilabumaboma kala ginigini isisu, *

“Bogwa lanagi dakuna isim dimlela,

e makwaina bavitau olumoulela Saiyonig makawala lipumatala.

Availa idubumi matauna gala bimmosila.”

7 Makwaina dakuna isim dimlela paila yokomi todubumi. Mitaga paila availa availa gala idubumaisi, mapilana Buki Pilabumaboma kala ginigini gala bisala, kawala, *

“Makwaina dakuna itakilaisi tokwaliai bwala,

mitaga Yaubada ivigaki makawala lipumatala.”

8 E tuvaila Buki Pilabumaboma kala ginigini isisu, *

“Makwaina dakuna tomota si silibeibeu,

e makwaina wala si kabokapusi.”

E matausina isilibeibeusi paila gala idubumaisi Yaubada la biga. Baisa goli Yaubada nanola paila matausina.

9 Mitaga yokomi mabudona Yaubada einagaimi, e la tolula Guyau yokomi. Yokomi mabudona bumaboma, deli Yaubada titoulela la tomota. Yaubada einagaimi kidamwa bukukwamitulaisi la mitakwai saina bwainigaga. Matauna eidouwaimi bukusilavaisi dudubila bukusuvisi ola lumalama saina siligaga. * 10 E yokomi omitibogwa gala wala Yaubada la tomota yokomi, mitaga baisa tuta yokomi Yaubada la tomota. Omitibogwa gala kunikolaisi Yaubada la nokapisi, mitaga baisa tuta bogwa lokubanaisi Yaubada la nokapisi. *

Yaubada la tokwatupipi

11 E segwaia tombwailigu yokomi, amnabaimi, ka - makawala yokomi tomitawasi kaina togilagala baisa ovalu watanawa. Taga bukutugwalaimi tomwaidomi mwada bukuvagaisi avaka ititaki ninami, paila vavagi makwaisina tuta tuta iyowaisi olumoulemi. 12 Ibodi mi bubunela bwainawokuva wala omitasi matausina gala inikolaisi Yaubada. E avai tuta bitabinakaimi mwada yokomi tomitugaga, bogwa goli bivitusaimi omi mitakwai bwainawokuva wala. Mapaila bisakaisi Yaubada kala yakaula paila yokomi, wa Yam makwaina matauna bima.

13 Ibodaimi bukutagwalasi mina watanawa si gweguya bikaraiwogaimi, makawala goli la bubunela Guyau Yesu. Ikugwa kidamwa mina Roum si Giyouveka bikaraiwogaimi, paila matauna la guyau ikalisuwoli komwaidosi si guyau baisa ovalu watanawa. 14 E deli, kidamwa matausina Giyouveka la tokwaraiwaga bikaraiwogaimi. Paila Giyouveka matauna isaiki tokwaraiwaga kasi karaiwaga kidamwa bimipukwaisi matausina tomitugaga, e bikavisaisi matausina tomitukwaibwaila. 15 Paila baisa Yaubada nanola. Magila yokomi mi mitukwaibwaila bikatupatu udosi tobubeikam si bigimakava. 16 Bukububunasi makawala gala gagabila availa bikatupipaimi. Mitaga kidamwa kububunasi makawala taga kutugwalaimi kidamwa mi bubunela bikatupwani avai mitugaga. Mitaga bukububunasi makawala Yaubada eikatupipaimi. 17 E bukukwamiabaisi tomota komwaidosi; bukuyebwailisi semia todubumi; bukutemmalaisi Yaubada; e bukukwamiabaisi mina Roum si Giyouveka.

Keriso kala mmayuyu isakaimi kabogigisa

18 E yokomi towotetila ibodi bukutugwalaimi titoulemi baisa kami tokwaraiwaga, deli bukukwamiabaisi matausina. Kaina gala paila wala matausina tommanum deli goli tobigabwaila, mitaga deli goli tuvaila availa availa matausina togigasisi. 19 Kidamwa lokubodaisi mmayuyu e gala isim dimlela, uula yokomi kunikolaisi Yaubada nanola, e igau matauna bimitukwaiyaimi. 20 Paila avaka kala bwaina kidamwa lokusulasi, e kami lewa kupeulokaisi wala? Mitaga kidamwa lokuvagaisi bwaina wala e kubodaisi kami lewa deli mi peuloki, mokwita goli Yaubada bimitukwaiyaimi. 21 Mauula baisa Yaubada eidouwaimi. Paila Keriso bogwa leilumkoli kala mmayuyuh paila yokomi, mapaila isakaimi kabogigisa e kidamwa yokomi bukubokulaisi bakwaila. 22 Paila matauna gala kwaitala sula eivagi, kaina gala availa ilagi kwaitala sopa metoya owodola. * 23 E tuta makwaiwena ibigigagaisi matauna, gala bimapu ibigigagi matausina. Iboda kala mmayuyu e gala ikosomapu, mitaga ipikwaku wala baisa Yaubada Toyakala tomitukwaibwaila. * 24 Keriso wala titoulela ikau da mitugagasi metoya owowola baisa wa korosi. Uula kidamwa yakidasi bitakaligasi paila mitugaga e bitamovavausi paila mitukwaibwaila. Metoya okala lewa supalela yokomi kubanaisi kami bwaina. * 25 Omitibogwa yokomi makawala sipi isulovaisi si keda, mitaga tuta baisa lokukwaimilavausi kidamwa bukubokulaisi matauna kami Toyamata sipi, matauwena goli kami Tovakeda bwaina. *

3

Matausina vavaigila

1 E makawala wala, yokomi navavaigila ibodaimi bukutugwalaimi titoulemi baisa mi mmwala. Paila mimilisi matausina kidamwa gala idubumaisi Yaubada la biga, e igau matausina bidubumaisi wala metoya omi bubunela. Ibodi wala gala avaka bukulivalasi, * 2 paila igau bigisaisi ammakawala mi bubunela kala migileu deli kala kamaiaba. 3 Mitaga gala ibodaimi bukudokaimi naminibwaita paila uula kuwaisomisi; makawala avai keda bukusinatasi kulumi bukuwaipulusi, kaina bukusikamsi kami kuwa, deli goli avai doba bukusikamsi. * 4 Mitaga bukudokaimi naminibwaita uula baisa avaka bukuvigakaisi oninami. Makawala bukuninabwailasi, e ninami bimanum, e bubunela makwaina kala migabwaila gala biwokuva. Paila Yaubada idoki bubunela makwaina saina bwainigaga. 5 E makawala minasina nunumoyabogwa totapwaroru, minasina goli bogwa ipikwakusi baisa Yaubada; e makawala goli idokaisi kasi migabwaila metoya bubunela makwaina. Itugwalaisi titoulesi baisa si mmwala. 6 Minana Sera makawala wala. Ikabikuwoli Eberaam, e minana tuta tuta idoki matauna “Tomoya”. E baisa tuta yokomi goli tubula minana, kidamwa bukuvagaisi bwaina, e gala bukukukolaisi avai vavagi. *

7 E tuvaila yokomi tovavaigila ibodi bukusividulaisi minasina mi kukova, e bukululuwaisi minasina mina mamama, e mapaila avaka avaka bukuvigakaisi minasina, ibodi deli mi kamaiaba wala. Paila minasina deli yokomi bukuyovitavatasi wala bukuyosisi Yaubada la mitakwai, baisa mi momova. Kuvagaisi baisa, e gala gagabila avaka bikatubodi mi ninigada baisa Yaubada. *

Mmayuyu paila uula vavagi bwaina

8 E kabovigimkovila, yokomi ibodi ninami ninitinidesi, deli makawala kami lumkola. Bukuyebwailisi taitala baisa taitala makawala bukuvigakaisi matausina semia, e deli ninami manum bukumitakwaisi taitala baisa taitala. 9 E avai tuta biyogagaimi taga kuyogagaisi matausina; kaina avai tuta bibigigagaimi taga kubigigagaisi matausina; mitaga bukumapwaisi bigabwaila wala. Paila Yaubada eikatotila bisakaimi bigabwaila tuta makwaina eidouwaimi. 10 E makawala Buki Pilabumaboma kala ginigini isisu,

“Availa magila bisibwabwaila

deli bimwamwasila nanola tuta komwaidona,

taga bibigigaga, deli gala biubuwabu. *

11 Bisivila metoya bubunela gaga, e bivagi vavagi bwaina.

E deli binevi vakota e bibokuli deli nanola ninatala wala.

12 Paila Guyau imitakavati tomitukwaibwaila

deli komwaidona si nigada ililagi.

Mitaga itotubuloki matausina availa availa bogwa ivagaisi gaga.”

13 Availa goli biyogagaimi kidamwa kunainevisi ammakawala bukuvagaisi bwaina? 14 Mitaga bukummwasawasi yokomi kidamwa kubodaisi mmayuyu paila uula lokuvagaisi bwaina wala. Taga bukukukolaisi availa, e taga bukunokubukubusi. ** 15 Oninami goli bukutemmalaisi Keriso bukuvigakaisi matauna mi Guyau. Tuta komwaidona bukuyuuyausasi, e kidamwa availa bikatupoiyaimi avaka uula mi pikwaku, nani bukumapwaisi bukutanekwaisi kidamwa matauna bikateta pikwaku makwaina. 16 Mitaga baisa bukutanekwaisi metoya oninami manum e deli mi kamaiaba. Bukuyamataisi tuta komwaidona kidamwa ninami mimilakatila wala. Paila mimilisi ibigigagaisi mi bubunela bwaina yokomi kala tobwakuli Keriso. E kidamwa bitabinakaimi makawala, bogwa bimmosilasi paila si biga. 17 Kidamwa kubodaisi mmayuyu paila uula mi mitugaga, kaina baisa bwaina. Mitaga kidamwa ibodi Yaubada nanola bukubodaisi mmayuyu paila uula lokuvagaisi bwaina, e baisa saina bwaina goli. 18 Paila Keriso goli ivagi makawala; ikaligai paila yokomi. Sivatala wala la kaliga paila mitugaga. Tobwaila matauna ikaliga paila tomitugaga, kidamwa bivakadaimi baisa Yaubada. Ikatumataisi wowola, mitaga matauna bilomala imovavau. 19 E bilomala matauna Keriso ila ikamituli Yaubada la biga baisa matausina balomabogwa eibodaisi kasi katupipi.j 20 Baisa goli bilomasi matausina gala ikabikuwolaisi Yaubada, tuta makwaina Yaubada ipeuloki wala itulotula otutala Nowa itavi makaina waga. E metoya makaina waga mimilisi wala, kasi bawa tailima taitolu,k ibwainasi, paila uula sopi. * 21 E sopi makwaina bitadoki bigavisaiki ikibuboti bapitaiso. Paila tuta baisa bapitaiso bikatumovaimi. Gala paila biwini uwomi wala kala pupagatu. Mitaga bapitaiso bikatumovaimi paila uula metoya oninami migileu lokulivalasi mi biga katotila baisa Yaubada. Bapitaiso bikatumovaimi paila uula Yesu Keriso imovavau; 22 e baisa tuta matauna Keriso ila wa labuma isisu Yaubada ola kakata.l Baisa goli iyosi karaiwaga paila anelosi komwaidosi deli avai karaiwaga toyo avai peula isisu walakaiwa.

4

Bukuvagaisi Yaubada nanola

1 Mokwita wala Keriso ibodi wowola kala mmayuyu. E makawala goli yokomi bukukwatupewolaimi mwada bukupataisi avaka nanola matauna. Paila availa availa uwosi ibodasi kasi mmayuyu makawala matauna, e matausina goli gala bimitugagasi. 2 Metoya tuta matutona, avaka avaka kuvagaisi baisa ovalu watanawa ibodi bukuvagaisi Yaubada nanola e taga avaka biteya ninami. 3 Paila omitibogwa lokuyomadaisi mi tuta lokuuvagaisi avaka ititaki ninami makawala matausina gala inikolaisi Yaubada. E lokuvigimakavasi deli matausina tokwalimwana, tonanamsa gaga, momom kasi tovagi, togugoveka, tomomom sopi gaga, deli matausina saina mineina nona si taimamila baisa tokolu. 4 E biyowa luposi matausina gala inikolaisi Yaubada, tuta makwaina yokomi gala deli matausina tutala ivagaisi vavagi makwaisina dubakasala deli kaiveka nona, e mapaila ibigigagaimi. 5 Mitaga ibodi matausina bikamitulaisi titoulesi baisa Yaubada, paila matauna iuwayausa mwada biyakali tommomova deli tomata. 6 Baisa uula Yesu eikamituli Bulogala Bwaina baisa matausina tomata.m Matausina bogwa ibodasi yakala tuta makwaina isisuaisi tommomova, makawala goli tomota komwaidosi bibodasi kasi yakala. Mitaga ikamituli makawala baisa matausina tomata kidamwa baisa tuta wala bibanaisi si kaisisu makawala Yaubada la kaisisu.

Bukuyamataisi makwaisina peula avaka Yaubada eisakaimi

7 Bogwa eivakatitaikina vavagi komwaidona kala vigimkovila. Ibodaimi bukuyamataimi titoulemi deli bukuyuuyausasi, kidamwa gagabila bukunigadasi bwaina. 8 Mitaga baisa isiligaga, bukuyebwailisi taitala baisa taitala metoya oninami komwaidona. Paila yebwaili isilibodi mitugaga bidubadu. * 9 Bukuvakomasi semia taitala taitala, e taga kukwamagwesisi. 10 Yaubada isakaidasi avai peula deli avai kabitam ituwoli ituwoli mwada bipilasi totapwaroru si wotetila. E ibodi taitala taitala biyamati bwaina peula makwaina Yaubada eisaiki matauna, deli biwotetila metoya peula makwaina, kidamwa goli bipilasi sala. * 11 E availa ikamatula ibodi bikamituli Yaubada la biga. Availa biwotetila, ibodi biwotetila deli peula makwaina avaka Yaubada isaiki matauna. Kidamwa metoya baisa komwaidona vavagi makwaisina bitasaiki Yaubada kala yakaula metoya baisa Yesu Keriso. E Yesu Keriso matauna kala kalugologusa deli la peula, gala biwokuva, bikanigaga. Emeni.

Bukubodaisi mmayuyu paila yokomi Keriso kala boda

12 E segwaia tombwailigu yokomi, gala biyowa lupomi paila bukubodaisi makwaina kabommayuyun kami wakola wala. Taga kudokaisi kwaitala goli kwemitawasi eikaloubusi baisa yokomi. 13 Mitaga bimwamwasila wala ninami paila yokomi kukulaisi Keriso kala mmayuyu. Mapaila ninami bivakasau mwamwasila tuta makwaina Keriso biyomitali kala kalugologusa. 14 E yokomi bimwamwasila ninami kidamwa tomota biyosokanaimi paila yokomi Keriso kala tobwakuli. Paila metoya baisa bukukwatetasi kidamwa Baloma Guyugwayu,o matauna goli Yaubada la Baloma, leibusi ima baisa yokomi. 15 E gala availa yokomi ibodi bikau mmayuyu paila matauna bivigaki tokwatumata, kaina toveilau, kaina tomitugaga, kaina goli tokwayayoula. 16 Mitaga kidamwa mmayuyu bukubodi paila yoku Keriso kala boda, gala bukummosila. Mitaga bukunokagutoki wala baisa Yaubada paila Keriso igalela idokaimsi kam kwavilei.

17 Tuta bogwa leima paila la tuta yakala. E bivitouula Yaubada titoulela la tomota mokwita biyakalasi bikugwa. E kidamwa bivitouula deli goli yakidasi, ammakawala bikaloubusi okala vigimkovila paila matausina availa gala idubumaisi Bulogala Bwaina metoya baisa Yaubada? 18 Makawala goli Buki Pilabumaboma kala ginigini isisu,

“Kidamwa saina mwau tomitukwaibwaila bibodaisi katumova,

ammakawala goli matausina tomitugaga deli matausina ikoulovaisi Yaubada?”

19 E ammakawala matausina eibodaisi kasi mmayuyu paila baisa goli Yaubada nanola paila matausina? Ibodi tuta tuta bibubunasi bwaina, e makawala goli bitugwalaisi titoulesi baisa kasi Tobubula, matauna tuta komwaidona toduwosisia.

5

Yaubada la yawa

1 Magigu bamnabaimi, yokomi toekalesia kasi tokugwa, paila yeigu goli taitala tokugwa titoulegu. Yeigu taitala tosilasola paila Keriso kala mmayuyu, deli goli yeigu babani agu vilavila kala kalugologusa avaka biyoumatila. E mauula amnabaimi. 2 Kuyamataisi yuwolela sipi Yaubada la yawa isakaimip paila bukutuuyaisi deli mi salau, makawala goli Yaubada nanola. Gala bibodi bukutuuyaisi deli mi kamagwesi. Bukuwotetilasi gala paila isim mapula wala, mitaga paila kwembwailimi wotetila makwaina. * 3 Gala bibodaimi bukukwaiyolaisi matausina availa availa isakaimi kami pakula mwada bukuyamataisi. Mitaga bukuvigakaimi kabogigisa baisa mayuwona. 4 Mapaila avai tuta toyamata sipi kasi Tokugwaq biyoumatila, bukusikamsi kami kulupaipi saina guyugwayu, kala guyugwayu bikanigaga.

5 Makawala goli yokomi totubovau bukutugwalaimi titoulemi baisa tommoya. Ibodaimi wala komwaidomi bukusikamsi nona manum kidamwa bukuwotetilasi taitala baisa taitala. Paila Buki Pilabumaboma kala ginigini isisu, “Yaubada ikoulovi matausina ikaiveka ninasi, mitaga imitukwaii matausina ninasi manum.” * 6 E ninami kuvabwaisi bila watanawa, e Yaubada yamala saina kweyapeuligaga bilupaimi ola tuta bwaina bisailimi walakaiwa. * 7 Komwaidona mi nokubukubu bukusakaisi Yaubada paila matauna iyamataimi.

8 E kuyuuyausasi, kuyamatasi, paila kami tilaula Diabolor makawala laiyoni nagigasisi ititavina iguguvavila igogwau saina peula, inainevi kala tau bikam. 9 E kutotusi peula omi dubumi e bukukoulovaisi matauna Diabolo. Paila kunikolaisi kidamwa semia todubumi baisa ovalu watanawa komwaidona ilumkolaisi kasi mmayuyu makawala yokomi wala. 10 Paila tuta pikekita wala bukubodaisi makwaisina mmayuyu. Mitaga Yaubada matauna uulela komwaidona mitakwai, e makateki bivigivauwaimi bukubwainasi wala. Paila Yaubada ididouwaimi kidamwa bukukeulasi kami vilavila deli Keriso paila kala kalugologusa kwekanigaga. E matauna bisakaimi kabosisu bwaina, e bikatupewolaimi bisakaimi mi tumila tumilatoula. 11 E matauna goli tolipeula, baisa gala biwokuva. Emeni.

Iwitalaisi biga bobwailila

12 E Sailasas ipilasaigu eigini miyana mi leta yakukupi avaka laluki matauna. Matauna goli adoki sodasi tokimadagi. Magigu bakatululutaimi basola kidamwa baisa Yaubada la mitakwai mokwita. E baisa goli bukutotusi peula. *

13 Mabudona semia toekalesia mapilana Babiloni,t mabudona goli bogwa inagi Yaubada. E iwitalaisi kami biga bobwailila; e deli goli kalogu Maka.u* 14 Bukuvakatusi taitala baisa taitala metoya totapwaroru si yebwaili kala vakatu.

Ibodi komwaidomi yokomi Keriso kala boda bitalapula ninami.

a 1:2 Osi tapwaroru mina Yudia tolula bikatusoki tomota deli buyavila mauna kidamwa bivitusi matausina Yaubada la tomota tokwabikaula. E miyana leta Pita ilivala kidamwa Yesu Keriso buyavila kabutuvitusila Yaubada la kabutuvau deli yakidasi la tomota. Kugisi tuvaila mailela 19.

b 1:7 Tuta matutona Yaubada biyakali komwaidosi mina watanawa.

c 1:10 Kugisi makasana Biga Kala Katumiki.

d 1:11 avai tuta katumova makwaina bikaloubusi, deli ammakawala bima. Gagabila bitagini, “availaga matauna tokwatumova, deli avai tuta biviloubusi.”

* 1:16 1.16 Tol 11.44-45; 19.2

e 1:22 metoya oninami komwaidona.Gagabila bitagini, “deli ninami migileuwokuva”.

f 1:23 Metoya ola biga Yaubada, mabigana kwemomova kwekanigaga.Gagabila bitagini, “Metoya ola biga Yaubada matauna Tomomova Tosivagasi”.

* 1:24 1.24-25 Ais 40.6-8

* 2:3 2.3 Sam 34.8

* 2:6 2.6 Ais 28.16

g 2:6 Ikibuboti Bwala Kwebumaboma kaina mapilana Yerusalem.

* 2:7 2.7 Sam 118.22

* 2:8 2.8 Ais 8.14-15

* 2:9 2.9 Sun 19.5-6; Kak 4.20; 7.6; 14.2; Ais 9.2; 43.20,21; Tt 2.14

* 2:10 2.10 Osi 2.23

h 2:21 leilumkoli kala mmayuyu.Mimilisi buki pilabubogwa iginisi, “leikaliga”.

* 2:22 2.22 Ais 53.9

* 2:23 2.23 Ais 53.7

* 2:24 2.24 Ais 53.5

* 2:25 2.25 Ais 53.6

* 3:1 3.1 Ep 5.22; Kl 3.18

* 3:3 3.3 1 Tm 2.9

* 3:6 3.6 Vit 18.12

* 3:7 3.7 Ep 5.25; Kl 3.19

* 3:10 3.10-12 Sam 34.12-16

* 3:14 3.14 Md 5.10

* 3:14 3.14-15 Ais 8.12-13

i 3:18 ikaliga.Mimilisi buki pilabubogwa iginisi, “eilumkoli kala mmayuyu”.

j 3:19 Kasi katupipi mapilana si valu tomata.

k 3:20 Matausina Nowa, la kwava, deli litula kasitaitolu toyo si kukova kasitaitolu.

* 3:20 3.20 Vit 6.1—7.24

l 3:22 Kabosili makwaina isim kala taimamila deli peula.

m 4:6 Kugisi 1 Pt 3.19 deli kala katumiki.

* 4:8 4.8 Big 10.12

* 4:10 4.10 Big 11.31

n 4:12 Lamadada eibudobodasi paila uula eibokulaisi Keriso.

o 4:14 Baloma Toguyugwayu.Mimilisi buki pilabubogwa ikatumkulovaisi, “deli Topeuligaga”.

p 5:2 yawa isakaimi.Mimilisi buki pilabubogwa gala ikatumkulovaisi, “paila bukutuuyaisi deli mi salau”. Mimilisi ituwoli gala ikatumkulovaisi, “makawala goli Yaubada nanola.”

* 5:2 5.2 Yn 21.15-17

q 5:4 Matauna Yesu Keriso.

* 5:5 5.5 Big 3.34

* 5:6 5.6 Md 23.12; Lk 14.11; 18.14

r 5:8 Matauna mitugaga komwaidona kala tokwaraiwaga. Maigana kala kivila, “Totabinona”.

s 5:12 Matauwena Paulo sola deli kala topilasi; kugisi VA 15.22—18.5.

* 5:12 5.12 VA 15.22,40

t 5:13 Mapilana ikibuboti mapilana Roum (kugisi YG 18.2,21).

u 5:13 Matauna igiyuwela Yoni tolela Yerusalem (kugisi Kl 4.10). Mabigana “kalogu” eilivala mwada bivitusi matauna la toligalega kaina kala topilasi.

* 5:13 5.13 VA 12.12,25; 13.13; 15.37-39; Kl 4.10; Pm 24

2 PITA

1

2

3

PITA
La Ginigini Yayuwela

Kabovitouula

Pita igini miyana Pita La Ginigini Yayuwela mwada bidubadu totapwaroru bikalawasi wala. Magila bisilibodi mimilisi tovituloki mina sisasopa, paila si vituloki doudoga wala, e tuvaila availa availa eibokulaisi sopa makwaisina ikapusisi e si bubunela saina gegedu. Pita ilivala kidamwa ibodi totapwaroru biyosisi katetatoula paila Yaubada deli Guyau Yesu Keriso. Matausina eigisaisi Yesu e eilagaisi matauna ivivituloki, matausina goli eimaiyaisi makwaina katetatoula.

Pita saina magila bikiduwosisii matausina eilivalasi kawasi Keriso gala bikaimilavau. Ilivala kidamwa kala gigisa Guyau Yaubada iyobali, mitaga uula isisu. Yaubada “ipeuloki baisa yokomi, e uula gala magila availa biboda kala kodadaimi, mitaga magila komwaidosi bisivilasi metoya osi mitugaga” (3.9).

Buki kala katumimisa

Kala vitouula 1.1-2

Ammakawala Yaubada idou deli inagi 1.3-21

Tovituloki mina sisasopa 2.1-22

Keriso la katotila igau bima 3.1-18

1

1 Yeigu Saimoni Pita, la towotetila deli la aposetolo Yesu Keriso.

Lagini mi leta yokomi availa availa lokubanaisi mi dubumi makawala yakamaisi ma dubumaisi saina siligaga. Paila da dubumaisi uulela matauna Tobwaila, Yesu Keriso, matauna goli da Yaubadasi deli kada Tokwatumovasi.a

2 E ulo nigada baisa Yaubada kidamwa bukubanaisi komwaidona la mitakwai e bitalaguva lupomi, paila uula bogwa kunikolaisi matauna Yaubada e deli da Guyausi Yesu.

Yaubada idouwaimi e inagaimi

3 Metoya ola peula Yaubada bogwa tabanaisi komwaidona avaka bibodaidasi kidamwa bitabubunasi tobumaboma yakidasi. Uula bogwa tanikolaisi matauna Yesu, paila idouwaidasi kidamwa bitakulaisi kala kalugologusab titoulela deli la bubunela kala bwaina. 4 E metoya ola bubunela bogwa isakaidasi semakavi makwaisina avaka ikatotila, makwaisina goli vavagi kwevakaveka deli saina siligaga. E mauula gagabila bukusakaulasi bukusilavaisi avai vavagi saina mtomota deli mineina nona baisa ovalu watanawa, e bukuyosisi kami vilavila Yaubada la bubunela. 5 E mauula baisa bukuvigimamalusi kidamwa mi dubumi kukwatumkulovaisi bubunela bwaina. E mi bubunela bwaina kukwatumkulovaisi kateta. 6 E mi kateta kukwatumkulovaisi nona manum; e ninami manum kukwatumkulovaisi bubunela bumaboma. 7 E mi bubunela bumaboma kukwatumkulovaisi kalubaila. E mi kalubaila kukwatumkulovaisi yebwaili. 8 Vavagi makwaisina ibodaimi bukububunasi makawala. Kidamwa goli kuvigibauwaisi makawala, bogwa bukusalausi bukutovakavekasi, e bukukwatetasi da Guyausi Yesu Keriso. 9 Mitaga availa goli gala iyosi vavagi makwaisina, matauna tomitiguyugwayu e gala gagabila bigisi avaka, deli bogwa ilumwelavi kidamwa Yesu bogwa iwinisau la mitugaga kwaibubogwa.

10 E segwaia, baisa uula ibodaimi bukupwaitukulasi kidamwa mi bubunela bikibuboti nanola Yaubada, paila matauna idouwaimi e inagaimi wala. E kidamwa kuvagaisi baisa gala bukukwapusisi, gala avai tuta goli. 11 E metoya baisa vavagi makwaisina Yaubada bimitukwaiyaimi bitagwala bukusuvisi ola Karaiwaga kwekanigaga da Guyausi kada Tokwatumovasi Yesu Keriso.

12 Baisa uula bakatululuwaiyaimi tuta komwaidona paila vavagi makwaisina. Kalubikoya goli bogwa kunikolaisi makwaisina e bogwa kutotusi peula olopola bigala mokwita avaka lokulagaisi. 13 Adoki baisa duwosisia paila yeigu bakatululuwai ninami paila makwaisina vavagi, igau tomomova yeigu. 14 E anikoli baisa igau makateki batugwali wowogu bikaliga, makawala goli Yesu Keriso da Guyausi ilukwaigu mimilakatila. 15 Bayomamalu bakatubiasi keda paila yokomi kidamwa igau biwokuva ulo tuta bukululuwaisi vavagi makwaisina tuta komwaidona.

Igisaki mitamaisi matauna Yesu saina Tovakaigaga

16 Paila gala kabokulaisi bigautu livalela mwada bakavitulokaimi kidamwa bukunikolaisi saina Topeuligaga bima, matauna da Guyausi Yesu Keriso. Paila yakamaisi titoulemasi igisaki mitamaisi matauna saina Tovakaigaga. 17 E yakamaisi kasisuaisi baisa,c tutala matauna ikau kala kamaiaba deli kala kalugologusa metoya baisa Yaubada Tamala. Tuta baisa kaigila imakaia Yesu metoya baisa matauna Kala Kalugologusa Saina Walakaiwa,d kawala, “Matauna Latugu tombwailigu,e saina iyomwasalaigu.”f* 18 E yakamaisi goli titoulemasi kalegasi kaigila makaigana leima metoya wa labuma, makwaina tuta yakamaisi deli matauna wa koya kwebumaboma.

19 Mapaila yakamaisi gala kaninayuwasi paila mabigasina avaka ikamitulaisi tovitoubobuta.g Ibodaimi sainela bukugisimlilaisi baisa, paila si kamatula makawala kaitapa visigala baisa odudubila. Ititapi igau avai tuta Yam makwaina bikikivisiga, e Kubwanayam visigala bititapi baisa oninami. 20 Mitaga kwaitala vavagi isiligaga, e ibodaimi bukululuwaisi. gala gagabila avai tau kalamwaleta wala bilakasi kwaitala vitoubobuta metoya wa Buki Pilabumaboma. 21 Paila vitoubobuta livalela gala kwaitala tuta leima metoya baisa tomota ninasi wala. Mitaga Baloma Tobumaboma iviyelu ninasi matausinah tutala ikamitulaisi livalela leima metoya baisa Yaubada wala.

2

Tovituloki mina sisasopa

1 E omitibogwa tovitoubobuta mina sisasopai ikaloubusisi oluwalaisi tomota. E makawala goli tovituloki mina sisasopa bikaloubusisi baisa yokomi. Bimaiyaisi vituloki sasopa mwada bikodidaimisi vituloki duwosisia, e biyakalaisi Guyau kasi tokwatumova. Mitaga metoya osi sasopa makwaisina bimaiyaisi kasi silagi titoulesi, saina nanakwa goli. 2 Ilagoli bidubadu bibokulaisi tovituloki mina sisasopa si bubunela gaga, e mauula tomota bikagagaisi makadana kedala mokwita. 3 Matausina tovituloki mina sisasopa biutuutusi kasi liliu baisa yokomi. Saina toyouloveka matausina, bibanaisi si mani kala katumkovila metoya okasi liliu makwaisina. Mitaga omitibogwa e lagaila kasi Toyakala Yaubada itutuli matausina, e matauna goli kasi Tokwatumata iuwayausa wala.

4 Paila Yaubada gala inokapisi anelosi availa availa matausina imitugagasi, mitaga ilavi wa Eli.j Baisa deli kasi katupipi isisuaisi odudubilak itutulaisi Yamla Yakala. 5 Yaubada gala inokapisi valu watanawa omitibogwa. Mitaga valu watanawa ibeku e mina watanawa tomitugaga idoumsi. Mesinaku ikoli wala Nowa, matauna tokamituli bubunela bwaina, e deli matausina tailima taiyu tomota. * 6 Yaubada ikasali vilouvakaveka makwaisina Sodom deli Gomora e igabu wala. Ivigaki mapilasina valu si kabogigisa tomitugaga, kidamwa bikatetasi avaka avaka bibodaisi metoya osi bubunela. * 7 Yaubada ikoli Lota, matauna tau bwaina. Matauna goli immayuyu nanola paila matausina tokowolova si bubunela gagawokuva wala. * 8 Paila matauwena tau bwaina isisu oluwalaisi matausina. Yam yam igigisi deli ililagi avai vavagi avai vavagi saina mwaugaga; e onanola migileu ibubani kala mmayuyu kwekanuvagasi paila si mitugaga bidubadu. 9 Mapaila Guyau inikoli ammakawala bikoli totapwaroru metoya okasi tamnabi; deli inikoli ammakawala biyusi tomitugaga tutala ibodaisi kasi mipuki igau yam makwaina Yamla Yakala. 10 E isiligaga Guyau inikoli ammakawala biyusi matausina tomitugaga availa availa saina tokwailasi deli tokwatuyausa, e tokowolova Yaubada la karaiwaga.

Matausina tovituloki mina sisasopa saina tokwayayoula deli todubakasala. Gala ikamiabaisi matausina toguyugwayul kabasi walakaiwa, mitaga ibigigagaisi matausina. 11 Matausina tovituloki mina sisasopa isim si peula toyo si karaiwaga. E anelosi goli ikalisuwolaisi matausina, mitaga anelosi gala bitabinakaisi matausina omatala Guyau. 12 E mitaga matausina tovituloki mina sisasopa gala binanamsasi paila avaka, ivigimakavasi wala, makawala goli bolodila, minasina goli tomota bileiyasi kasi sikula bikatumataisi. Paila matausina tovituloki mina sisasopa ikagelisi mimilisi vavagi mitaga gala ikatetasi uula si biga. E makawala bolodila goli bibodasi kasi katumata. 13 E baisa goli mapula si mitugaga, paila bogwa bibodaisi kasi mmayuyu titoulesi. Ka, matausina idokaisi kabomwasawa kidamwa bivagaisi avaka bimwaiki ninasi otutala yam wala. Bitadoki matausina kabommosila deli kaboninamwau, paila isusuvisi omi kamkwam kalubailam mauula wala mwada biyomwasali titoulesi katudewa tuwoli tuwoli. 14 E ikau mitasi tokwalimwala wala e tuta komwaidona ikau ninasi mitugaga wala. Bisailisi si tamnabi omitasi mina mamama mwada bisikolaisi. Ninasi ikatetasi wala youloveka. E Yaubada bogwa ikagagi matausina tovituloki mina sisasopa. 15 Ivapupalaisi keda duwosisia isusuninisi wala. Ibokulaisi makadana la keda Balam, matauna Beori latula. Paila matauna Balam saina mbwailila mani, e mwada bikeula la mani mapula la mitugaga. * 16 Mitaga Balam ibani kala buyoyu paila la mitugaga. Minasina ase gala gagabila bilivalasi, mitaga natana ase ililivala baisa Balam metoya okaigala tomota, e minana isilibodi la nagowa matauna tovitoubobuta.

17 Matausina tovituloki mina sisasopa makawala sopi iluyelu mitaga bogwa eimada. Kaina matausina makawala guugwau, utuyagila iyuvisau ilau ambaisa ambaisa. Yaubada bogwa inagi kabasi dudubila baisa dubilikitakita wala. 18 Magisi goli biyosisi matausina tapwaroru kala tosuvau, makateki eisakaulasi isilavaisi tosulosula. Mitaga matausina tovituloki mina sisasopa ikaigivakavekasi ikamnomwanasi bigimakava wala, e isailisi avai kailasi avai kailasi omitasi matausina tosuvau, mwada bisikolaisi goli. 19 E ikatotilasi baisa tosuvau mwada bitanekwaisi matausina. Mitaga ka! - matausina tovituloki titoulesi isim kasi katupipi, baisa si bubunela gegedu. Paila avai vavagi iiyosi tomota baisa bitadoki eikatupipi matauna. 20 Paila kidamwa tomota isakaulasi metoya valu watanawa uvagila pupagatu, e ibanaisi kasi bwaina paila uula inikolaisi da Guyausi deli kada Tokwatumovasi Yesu Keriso, e oluvi pupagatu makwaina iyosivau matausina e ikapusisi, matausina si bubunela kala gaga baisa tuta saina ikalisuwoli si bubunela omitibogwa. 21 Gala wala ibodi kidamwa ikugwa tomota binikolaisi makadana e oluviga bitovilasi ikoulovaisi makwaina karaiwaga bumaboma avaka iligibogwisi. Kaina ibodi sainela paila matausina kidamwa gala avai tuta bikatetasi makadana kedala bubunela bwaina. 22 E mauula matausina ikibubotaisi kidamwa makwaina bigivakala gala bisala, kawala, “Kaukwa eilagoba e itovila ikamvau,” e deli, “Kala pupagatu bunukwa tawinisau mitaga ikaimilavau ila iwabugwa.” *

3

Keriso la katotila igau bima

1 E segwaia tombwailigu yokomi! Baisa miyana mi leta yayuwela aginigini baisa yokomi. Mitaga olopola miyasina akatululuwaiyaimi paila makwaisina vavagi e mwada baviyelu ninami bukunanamsasi migileu wala. 2 E magigu yokomi bukululuwaisi makwaisina biga avaka omitibogwa ilivalaisi tovitoubobutan mina bumaboma. E tuvaila bukululuwaisi karaiwaga makwaina avaka da Guyausi kada Tokwatumovasi isakaimi metoya oudosi mi aposetolo. 3 Ikugwa yokomi ibodi bukukwatetasi igau tovana valu kala vigimkovila mimilisi tomota biyoulapulasi, tuta komwaidona bivagaisi avaka ititaki ninasi wala. Matausina biyosokanaimi, * 4 kawasi, “Keriso la biga katotila mwada igau bima kadai? Ki, ammatauna? Tubudoiasi bogwa ikaligasi, mitaga lagaila valu komwaidona isisu, makawala tuta omitibogwa ibubuli valu watanawa.” 5 Mitaga ikiwolaisi vavagi makwaisina. Tokinabogwa labuma deli valu watanawa ikaloubusi metoya ola biga Yaubada. E, valu watanawa ibubuli metoya wa sopi, e metoya wa sopi igibalapula. * 6 E makawala goli sopi wala idadoya omitibogwa, e viloubogwa valu watanawa idoumsi. * 7 Mitaga lagaila labuma deli valu watanawa isisu metoya ola biga Yaubada. E matauna iyusi paila uula igau kala gabu wala. Iyusi makawala paila makwaiwena yam igau bikamogi tomitugaga e komwaidosi bidawousi wala.

8 E segwaia tombwailigu yokomi, gala bukulumwelavaisi baisa kwaitala vavagi. Baisa gala bidavila omatala Guyau; kwaitala yam deli kwelakatuluwotala taitu, baisa kwaiyu vavagi mitaga matauna Guyau idoki migitinidesi wala. * 9 Mimilisi idokaisi kidamwa Guyau biyobali bivagi avaka eikatotila. Mitaga gala makawala. Kaimapula ipeuloki baisa yokomi, e uula gala magila availa biboda kala kodadaimi, mitaga magila komwaidosi wala bisivilasi metoya osi mitugaga.

10 Mitaga la Yam Guyau bima makawala touveilau la bubunela. Wa Yam makwaina saina ninisi butula e labuma bitamwau.o E kalasia, tubukona deli utuyam bigabwaisi e bivakakovaisi. E valu watanawa deli uvagila komwaidona bitumigeyaisi. * 11 Kidamwa vavagi komwaidona bikodidaimi makedala, ammakawami? Avai tomotaga kudokaisi bibodaimi bukuvigakaimi? Ibodi bukuvigakaimi tobumaboma e bukutugwalaimi titoulemi baisa Yaubada. 12 Baisa makawala bukututulaisi Yaubada la Yam, bukuyomamalusi mwada makateki bima. Baisa goli Yam makwaina labuma bigabu bivakakovi, e kalasia, tubukona deli utuyam bivakasosu metoya kova kala yuviyavi. 13 Mitaga Yaubada eikatotila labuma kwaivau deli valu watanawa kwaivau bikaloubusi, e baisa goli mitukwaibwaila la viloutoula. E yakidasi tatutulaisi baisa. *

14 Mapaila segwaia tombwailigu yokomi, makawala goli kutulotulasi Yam makwaina, kuyomamalusi kidamwa mi bubunela migileu e gala avaka kami pakula baisa omatala Yaubada, kidamwa bukusibwabwailasi deli matauna. 15 Ka, tuta makwaina Guyau ipapeuloki wala. Metoya baisa bukugisaisi Guyau iluvituti kidamwa bukubanaisi kami katumova. Makawala goli sodasi Paulo tombwailidasi leigini baisa yokomi, metoya kabitam makwaina avaka Guyau eisaiki matauna. 16 Paila tuta tuta Paulo eigini avaka paila vavagi makwaisina, e ola leta komwaidona bogwa eigini nanola kidamwa Guyau eipeuloki makawala. Mokwita wala mimilisi vavagi saina mwau wala isisu olumoulesi mapilasina. Mimilisi tobubeikam isisuaisi, gala bitomolilasi paila si tapwaroru, e iyosisi makwaisina ikodidogaisi wala. Deli goli ivagaisi makawala paila Buki Pilabumaboma kala ginigini ambaisa ambaisa. E makawala wala eimaiyaisi kasi kodadaimi titoulesi.

17 Mitaga segwaia tombwailigu yokomi, bogwa goli lokunikolaisi paila baisa. Mapaila kuyamataimi, taga bivakadaimi matausina tokowolova metoya osi sula. Igau bivakapusiaimi wala metoya okabami bwaina. 18 E mapaila yokomi bukusisinivekasi metoya ola mitakwai da Guyausi kada Tokwatumovasi, matauna Yesu Keriso, kidamwa bukukwatetasi matauna bimilakatila. Tayakawolaisi matauna tuta baisa e bikanigaga. Emeni.

a 1:1 Yesu Keriso, matauna goli da Yaubadasi deli kada Tokwatumovasi. Gagabila bitagini, “Yesu Keriso, deli goli Yaubada kada Tokwatumovasi”.

b 1:3 idouwaidasi kidamwa bitakulaisi kala kalugologusa.Mimilisi buki pilabubogwa iginisi, “idouwaidasi metoya okala kalugologusa”.

c 1:17 Wa tuta matutona igisaisi Yesu guyugwayula odabala koya.

d 1:17 Matauwena Yaubada.

e 1:17 Latugu tombwailigu.Gagabila bitagini, “Latugu titoulegu tombwailigu”, kaina “Latugu taitinidesi” kainaga “Latugu matauwena tombwailigu goli”.

f 1:17 Kugisi mabigasina isisu Sam 2.7; Vit 22.2; Kak 18.15.

* 1:17 1.17-18 Md 17.1-5; Mk 9.2-7; Lk 9.28-35

g 1:19 Kugisi makasana Biga Kala Katumiki.

h 1:21 ninasi matausina.Mimilisi buki pilabubogwa iginisi, “ninasi matausina tobumaboma”.

i 2:1 Matausina tovitoubobuta isasopasi wala ilivalasi kidamwa bikamitulaisi Yaubada nanola.

j 2:4 Obonasi mina Girisi mapilana yagala “Tataro”, osi kukonebu mapilana kasi kabomipuki minasina yaubada nakowolova karaiwaga.

k 2:4 isisuaisi odudubila: Mimilisi buki pilabubogwa iginisi, “isisuaisi wa mesi saina kwedudubila”.

* 2:5 2.5 Vit 6.1—7.24

* 2:6 2.6 Vit 19.24

* 2:7 2.7 Vit 19.1-16

l 2:10 Matausina anelosi; kugisi Yd 8.

m 2:13 Kugisi Yd 12 deli kala katumiki.

* 2:15 2.15-16 Baw 22.4-35

* 2:22 2.22 Big 26.11

n 3:2 Kugisi makasana Biga Kala Katumiki.

* 3:3 3.3 Yd 18

* 3:5 3.5 Vit 1.6-9

* 3:6 3.6 Vit 7.11

* 3:8 3.8 Sam 90.4

o 3:10 labuma bitamwau. Mimilisi buki pilabubogwa iginisi, “labuma biyoulapula”; mimilisiga, “labuma bigibumkulovi”, e pilatala eigini, “bibanaisi labuma eididaimi”.

* 3:10 3.10 Md 24.43; Lk 12.39; 1 Ts 5.2; YG 16.15

* 3:13 3.13 Ais 65.17; 66.22; YG 21.1

1 YONI

1

2

3

4

5

YONI
La Ginigini Yamatala

Kabovitouula

Miyana Yoni La Ginigini Yamatala isim uulela kwaiyu vavagi kwevakaveka. Yoni magila bikatululuti tokwalawa bikalubailasi deli Yaubada sola Latula Yesu Keriso. E magila bibuyoyu taga bibokulaisi vituloki sasopa avaka bikodidaimi makwaina kalubaila. Makwaina vituloki doudoga bigala mwada valu watanawa vavagi gaga e bikipigigatu availa availa mina watanawa; e kidamwa makawala, gala gagabila Yesu matauna Yaubada Latula bimili tomota. E matausina Keriso kala tilaula idokaisi kidamwa avai tau gala bininamsi avaka paila la kidakeda baisa ovalu watanawa, e matauna wala bogwa leibani kala katumova. E idokaisi tuvaila kidamwa bubunela duwosisia deli bubunela yebwaili gala avaka kasi yeiwau.

Mauula Yoni eigini miyana leta, e isilibodi vituloki makwaisina. Ikamituli mimilakatila kidamwa Yesu Keriso matauna bogwa eimili tomota; e ilivala saina minimani kidamwa availa bidubumi Yesu e biyebwaili Yaubada, e ibudoki goli matauna kidamwa biyebwaili sala.

Buki kala katumimisa

Kala vitouula 1.1-4

Lumalama kaina dudubila 1.5—2.29

Litula Yaubada kaina Diabolo litula 3.1-24

Kamokwita kaina sasopa 4.1-6

Bitayebwailidasi taitala baisa taitala 4.7-21

Todubumi bitomgwagasi 5.1-21

1

Bigala momova

1 Lakaginisi baisa yokomi paila bigala momova paila isibogwa metoya watanawa kala vitouula. Bogwa lakalagaisi makwaina deli goli lakagisaisi; e bogwa lakagisimlilaisi e deli goli oyamamasi lakakabikonaisi. * 2 Avai tuta momova makwaina iyoumatila, e kagisaisi wala. E kalivalasi paila makwaina deli kasolasi baisa yokomi paila makwaina momova kwekanigaga. E momova makwaina isisu deli Tamadasi, e matauna iyomitali baisa yakamaisi. * 3 Avaka bogwa kagisaisi deli kalagaisi kakamitulaisi baisa yokomi tuvaila. Mwada goli yokomi deli yakamaisi bitakalubailasi baisa Tamadasi e deli latula Yesu Keriso. 4 Kaginisi baisa kidamwa bikaloubusi saina kwevakaigaga ma mwasawasi.a

Yaubada matauna lumalama

5 Baisa tuta bogwa kalagaisi livala makwaina metoya baisa matauna Latula, e kakamitulaisi baisa yokomi. Yaubada matauna lumalamab e gala sitana dudubilac isisu baisa matauna. 6 E kidamwa takaibigasi bogwa takalubailasi deli matauna, mitaga wa tuta matutona tasisuaisi odudubila, e yakidasi tasipulokaidasi oda bigasi deli goli avaka tauvagaisi. 7 Mitaga kidamwa tasisuaisi olumalama makawala matauna goli isisu olumalama, takalubailasi taitala baisa taitala, e buyavila Yesu, Yaubada Latula, ikatumigileuwaidasi metoya komwaidona mitugaga.

8 Kidamwa takaibigasi gala isim da mitugagasi, tasipulokaidasi titouledasi, e kamokwita gala isisu olumouledasi. 9 Mitaga kidamwa takamitulaisi da mitugagasi baisa Yaubada, e gagabila bitadubumaisi matauna, paila matauna ivagi avaka duwosisia. Biligaiwa da mitugagasi, deli goli bikatumigileuwaidasi metoya avai sula avai sula tauvagaisi. 10 E kidamwa takaibigasi mwada gala avai tuta tamitugagasi, ka, bogwa talivalasi kidamwa Yaubada toubuwabu, e mapaila la biga gala isisu olumouledasi.

2

Yesu itomatala paila yakidasi

1 Aginigini baisa yokomi tubugwad mwada gala bukumitugagasi. Mitaga kidamwa availa bimitugaga, matauna Yesu Keriso tobwaila itomatala paila yakidasi, matauna goli iyokakapisi baisa Tamala paila yakidasi. 2 E Keriso matauna uulotoula Yaubada biligaiwa da mitugagasi. E gala da mitugagasi titouledasi wala, mitaga mina watanawa komwaidosi si mitugaga.

3 Kidamwa takabikaulasi Yaubada la karaiwaga, e bogwa takamokwitasi kidamwa tanikolaisi matauna. 4 Kidamwa availa bikaibiga, kawala, “Bogwa anikoli matauna” - mitaga gala ikabikaula la karaiwaga, matauna la biga makawala wala toubuwabu, deli kamokwita gala isisu baisa matauna. 5 E kidamwa availa ikabikaula Yaubada la biga, e matauna wala iyebwaili Yaubada saina bwainigaga. Baisa makawala gagabila goli bitakamokwitasi kidamwa Yaubada deli tasivadulisi. 6 Availaga bikaibiga, kawala, “Yaubada deli kasivaduli”, ibodi matauna tuta tuta bivagi makawala Yesu Keriso eiuvagi.

Karaiwaga kwaivau

7 E segwaia tombwailigu yokomi! Makwaina karaiwaga aginigini baisa yokomi gala kwaivau. Mitaga makwaina karaiwaga kwaibogwa. E taitala taitala yokomi bogwa lokuyosisi metoya okala vitouula mi tapwaroru. E karaiwaga makwaina kwaibogwa baisa livalela avaka bogwa lokulagaisi.* 8 Mitaga aginigini baisa yokomi karaiwaga makwaina kwaivau, uula gagabila bitagisimlili kala kamokwita metoya baisa Keriso deli goli baisa yokomi. Paila dudubila ititabai, e lumalama bogwa iyuwoula.

9 Kidamwa availa bikaibiga, kawala, “Yeigu asisu baisa olumalama”, mitaga ikoulovi sola, e matauna igau wala eisisu odudubila e lagaila. 10 E availa matauna iyebwaili sola baisa isisu olumalama e mapaila gala avaka isisu baisa matauna kidamwa bivakapusii availa.e 11 Mitaga kidamwa availa ikoulovi sola, e matauna isisu wala odudubila. E matauna goli ililoula baisa odudubila, deli gala inikoli ambaisa bila, paila dudubila ivigaki matauna tokwau.

12 Aginigini baisa yokomi tubugwa uula Yaubada bogwa eiligaiwa mi mitugaga, paila uula Keriso. 13 Aginigini baisa yokomi tommoya, uula bogwa kunikolaisi matauna availa bogwa eisibogwaf metoya watanawa kala vitouula. Aginigini baisa yokomi tubovau uula bogwa kukwalisuwolaisi matauna Tomitugaga.g

14 Aginigini baisa yokomi tubugwa, uula bogwa kunikolaisi Tamadasi. Aginigini baisa yokomi tommoya, uula bogwa kunikolaisi matauna availa bogwa eisibogwa metoya watanawa kala vitouula. Aginigini baisa yokomi tubovau, uula yokomi mina papeula e la biga Yaubada isisu olumoulemi, deli bogwa kukwalisuwolaisi matauna Tomitugaga.

15 Taga kuyebwailisi valu watanawa, kaina avai vavagi metoya baisa watanawa. Kidamwa kuyebwailisi watanawa, kala yebwaili Tumami gala wala isisu olumoulemi. 16 E vavagi makwaisina uvagila valu watanawa, baisa avaka tomitugaga saina magisi, deli avaka tomota igisaisi e magisi, e deli komwaidona uvagila watanawa tomota si kabokwaluvalova. Gala avai vavagi metoya makwaisina bima metoya baisa Tamadasi. Mitaga leima metoya baisa valu watanawa. 17 Watanawa deli uvagila komwaidona avaka tomota magisi, ititabaisi wala. Mitaga availa bivagi avaka Yaubada magila, matauna bimovagasi.

Keriso kala tilaula

18 E tubugwa, tovana valu kala vigimkovila makateki goli. Bogwa lokulagaisi kidamwa taitala Keriso kala tilaulah bima. E tuta baisa bidubadu Keriso kala tilaula iyoulapulasi; e mapaila tanikolaisi kidamwa tovana valu kala vigimkovila makateki wala. 19 Matausina isilavaidasi paila uula gala isim kasi vilavila matausina deli da bodasi. Kidamwa matausina deli da bodasi ninitinidesi wala, bogwa bisigagasi deli yakidasi. Mitaga bogwa isunapulasi, kidamwa bitagisimlilaisi komwaidosi matausina gala isim kasi vilavila deli da bodasi.

20 Mitaga Keriso bogwa eiligabu Baloma Tobumaboma baisa yokomi, e mapaila komwaidomi kunikolaisi bigala mokwita. 21 E aginigini mi leta, gala paila uula gala kunikolaisi bigala mokwita. Mitaga aginigini paila uula kunikolaisi, e deli kunikolaisi kidamwa bigala sasopa gala avai tuta bima metoya bigala mokwita.

22 E availa toubuwabu? Baisa matauna ilivala mwada Yesu gala Mesaia. Matauna goli Keriso kala tilaula, paila eipaiki Yaubada kasitaiyu Latula. 23 Paila availa ipaiki Yesu tuvaila bogwa ipaiki Tamala. E availa ikamituli kidamwa bogwa iyosi Yesu, tuvaila bogwa iyosi Tamala.

24 E mapaila mabigana avaka kulegasi metoya okala vitouula mi tapwaroru ibodi bisisu oninami. E kidamwa goli mabigana bisisu oninami e yokomi tuta tuta bukusividulaisi Yesu deli Tamala. 25 E baisa goli Keriso titoulela ikatotila kidamwa bisakaidasi,i momova kwekanigaga goli.

26 Aginigini makawala baisa yokomi paila matausina availa availa ivigikonaisi mwada bisipulokaimi. 27 Mitaga ka, kugisaisi - Keriso eiligabu la Baloma baisa yokomi. Kidamwa la Baloma eiviyelu ninami, ibodi wala gala availa kami tovituloki. Paila matauna Baloma iuvitulokaimi paila wala vavagi komwaidona, e komwaidona avaka iuvituloki baisa gala wala isisasopa mitaga ikikamokwita. E mapaila ibodi bukukwabikuwolaisi Baloma la vituloki, e deli bukusividulaisi Keriso.

28 E tubugwa, kusividulaisi Keriso. E mauula bitatuvaluwasi avai tuta biyoumatila, e gala deli kada mmosilasi bitatopwepunisi wa Yam makwaina matauna bima. 29 Yokomi kunikolaisi matauna Keriso saina tobwaila. Mapaila ibodi bukunikolaisi kidamwa availa ivagi bwaina matauna goli Yaubada latula.

3

Yaubada litula

1 Ka, kugisaisi Tamadasi la yebwaili vakaila baisa yakidasi. La yebwaili saina siligaga sainela mapaila Yaubada idokaidasi litula, e bogwala makawala goli yakidasi. E avaka uula mina watanawa gala inikolaidasi? Uula goli gala einikolaisi Yaubada. * 2 E segwaia mina mbwailigu yokomi, yakidasi tuta baisa Yaubada litula. Mitaga baisa tuta gala bitagisimlilaisi ammakawala igau bitadavilasi. Mitaga baisa tanikolaisi. avai tuta Keriso bima, igau bitadavilasi makawala matauna. Paila wala bitagisimlilaisi matauna migila migatoula. 3 E availa ipikwaku makawala paila Yesu Keriso, matauna bikikili wala titoulela kala bumaboma makawala goli Yesu Keriso matauna tobumaboma.

4 Availa availa imitugagasi bogwa ikoulovaisi Yaubada la karaiwaga. Paila mitugaga baisa kowolova karaiwaga. 5 Paila kunikolaisi baisa Keriso ikaloubusi uula mwada bikau biligaiwa tomota si mitugaga.j E deli goli gala isim avai mitugaga baisa matauna. * 6 Availa availa isividulaisi Keriso, matausina gala biuvagaisi mitugaga. Mitaga availa availa bimitugagasi, e gala kwaitala tuta eigisaisi matauna, e deli goli gala avai tuta einikolaisi matauna.

7 E tubugwa,k taga taitala bisipulokaimi. Availa availa ivagaisi duwosisia, matausina toduwosisia wala, baisa makawala goli Keriso matauna toduwosisia. 8 Availa availa bivagaisi mitugaga, matausina Diabolo kala boda. Paila Diabolol bogwa eimitugaga igau okala vitouula valu. Paila baisa uulotoula Latula Yaubada ikaloubusi, kidamwa bikatudidaimi baisa avaka Diabolo eivagi.

9 Availa Yaubada latula, matauna gala bimitugaga, uula matauna ipati la bubunela Tamala. E gala gagabila matauna biuvagi mitugaga, paila Yaubada Tamala goli. 10 Baisa bitagisimlilaisi avaka kala tuwoli Yaubada litula deli kala tuwoli Diabolo litula. Kidamwa availa gala ivagi avaka duwosisia kaina gala iyebwaili sola, e matauna gala Yaubada latula.

Bitayebwailidasi taitala baisa taitala

11 Paila livalela baisa kulagaisi metoya okala vitouula mi tapwaroru, makawala baisa. ibodaidasi bitayebwailidasi taitala baisa taitala.* 12 Mitaga gala ibodaidasi bitavagaisi makawala Keni. Matauna Tomitugagam kala boda, e mapaila ikatumati bodala. Avaka paila Keni ikatumati bodala? Paila vavagi makwaisina avaka matauna ivagi saina gaga, mitaga vavagi makwaisina avaka bodala ivagi saina bwaina. *

13 Mapaila segwaia taga biyowa lupomi kidamwa tomotala valu watanawa bikoulovaimi. 14 Baisa tanikolaisi kidamwa yakidasi omitibogwa tokwaliga mitaga bogwa tamovavausi. Tanikolaisi paila uula tayebwailisi sedaiasi. Kidamwa availa gala toyebwaili matauna bisigaga kaliga olopola. * 15 Availa ikoulovi sola e matauna tokwatumata. E kunikolaisi tokwatumata gala gagabila bimovagasi. 16 Paila baisa makawala bitanikolaisi avaka yebwaili. Paila Keriso itugwali okaliga paila yakidasi. Makawala goli yakidasi ibodi bitatugwalaidasi okaliga paila sedaiasi. 17 Kidamwa taitala la guguwa bidubadu igigisaki sola tonamakava, e itaboda nanola gala bimitukwaii sola, ammakawala matauna bilivala kidamwa iyebwaili Yaubada? 18 E tubugwa! Gala ibodaidasi bitayebwailisi bigawokuva wala deli livalawokuva wala. Mitaga ibodaidasi da mitakwaisi bikamokwita kidamwa da yebwailisi baisa yebwailitoula.

Bitatuvaluwasi Yaubada omatala

19 E baisa makawalan bitanikolaisi kidamwa yakidasi metatoyasi wa bigala mokwita. Baisa makawala ninadaisi bituvaluwa Yaubada omatala. 20 Kidamwa tadokaisi ninadaisi ikamogaidasi, tuvaila tanikolaisi Yaubada ikalisuwoli ninadaisi, e inikoli wala vavagi komwaidona. 21 Mapaila segwaia tombwailigu yokomi, kidamwa ninadaisi gala bikamogaidasi, makawala bitatuvaluwasi Yaubada omatala. 22 Avaka avaka tanigadaisi bitabanaisi metoya baisa matauna, uula bitakabikaulasi la karaiwaga deli bitavagaisi avaka biyomwasali matauna. 23 E matauna bogwa ikaraiwaga kidamwa bitadubumaisi matauna Latula, Yesu Keriso, e deli bitayebwailidasi taitala baisa taitala, makawala goli Keriso ikaraiwogaidasi. * 24 Availa availa ikabikuwolaisi Yaubada la karaiwaga, matausina isisividulaisi Yaubada, deli Yaubada isisividuli matausina. E deli makawala bitanikolaisi kidamwa Yaubada isividulaidasi, paila uula matauna eisakaidasi la Baloma.

4

Baloma Tokamokwita deli baloma tosasopa

1 E segwaia tombwailigu yokomi! Taga kudubumaisi komwaidosi availa availa ilivalasi mwada bogwa ikauwaisi Baloma Tobumaboma. Mitaga bukuwakolaisi matausina mwada bukubanaisi kaina ikauwaisi Baloma metoya baisa Yaubada kaina gala. Paila bidubadu tovitoubobuta sasopao ititavinasi ambaisa ambaisa. 2 Baisa makawala gagabila bukunikolaisi matauna eikau Yaubada la Baloma. Availa ikaibiga kidamwa Yesu Keriso imili tomota matauna goli bogwa ikau Baloma metoya baisa Yaubada. 3 Mitaga availa iyakali biga makwaina paila Yesu, matauna gala bikau Baloma metoya baisa Yaubada. Eibani baloma matauna metoya baisa Keriso kala tilaula.p Baisa lokulagaisi mwada bima, e mitaga baisa tuta bogwa leima ovalu watanawa.

4 Mitaga tubugwa, yokomi Yaubada la tomota, deli bogwa kukwalisuwolaisi tovitoubobuta sasopa. E Baloma matauna eiviyelu ninami, ka, matauna topeuligaga, ikalisuwoli baloma matauna eikau ninasi mina watanawa. 5 Matausina ibigitonisi uvagila watanawa, e mina watanawa ililagaisi matausina, paila uula matausina metoyasi ovalu watanawa. 6 Mitaga yakidasi Yaubada la tomota.q Availa inikoli Yaubada, matauna ililagaidasi. Availa gala Yaubada la tomota, matauna gala ililagaidasi. Baisa kala tuwoli bitanikolaisi mokwita kedala Baloma Tokamokwita deli kedala baloma tosasopa.

Yaubada matauna Toliyebwaili

7 E segwaia tombwailigu yokomi. Ibodi bitayebwailidasi taitala baisa taitala, paila yebwaili leima metoya baisa Yaubada. Availa iyebwaili sola, matauna goli Yaubada latula, deli inikoli Yaubada. 8 Availaga gala toyebwaili, matauna gala inikoli Yaubada, paila Yaubada matauna Toliyebwaili. 9 E Yaubada ivituloki la yebwaili paila yakidasi. Iwitali Latula gudikesa ima ovalu watanawa, kidamwa bitamovasi metoya baisa matauna. 10 E ammakawala yebwaili makwaina? Gala goli kidamwa yakidasi tayebwailisi Yaubada, mitaga matauna iyebwailidasi e iwitali Latula ivigaki uulotoula kidamwa biligaiwa da mitugagasi.

11 E segwaia tombwailigu yokomi! Kidamwa Yaubada iyebwailidasi makawala, e makawala goli yakidasi ibodi bitayebwailidasi taitala baisa taitala. 12 Gala taitala bigisi Yaubada avai tuta. Kidamwa tayebwailidasi taitala baisa taitala, Yaubada isividulaidasi e talumkolaisi la yebwaili olumouledasi, e mapaila yakidasi toyebwaili goli. *

13 E ka! Ammakawala yakidasi bitanikolaisi kidamwa tasividulaisi Yaubada, e deli goli matauna isividulaidasi? Uula goli matauna isakaidasi la Baloma. 14 E deli goli bogwa tagisaisi bitasolasi baisa sedaiasi kidamwa Tamadasi eiwitali Latula bitokwatumova paila komwaidona valu watanawa. 15 Availa ikamituli kidamwa Yesu matauna Yaubada Latula, Yaubada isividuli matauna, e matauna goli isividuli Yaubada. 16 E titouledasi yakidasi tanikolaisi deli tadubumaisi kidamwa Yaubada iyebwailidasi makawala.

Yaubada matauna Toliyebwaili. Availa isisu olumoulela yebwaili, matauna isividuli Yaubada deli goli Yaubada isividuli matauna. 17 Baisa uula talumkolaisi Yaubada la yebwaili olumouledasi, e mapaila yakidasi toyebwaili. Metoya baisa bitatuvaluwasi mokwita wa Yamla Yakala, paila da momovasi ovalu watanawa makawala Keriso la momova. 18 Kokola deli yebwaili gala bisivadulisi. Paila yebwaili bwainawokuva iiyabi kokola komwaidona. Gala bitabani yebwaili bwainawokuva olumoulela taitala tokukokola, paila matauna kala kokola isisu uulela ikukoli mipuki.

19 Yakidasi bitayebwailisi paila uula Yaubada ikugwa iyebwailidasi. 20 E kidamwa availa bikaibiga, kawala, “Ka, yeigu ayebwaili Yaubada”, mitaga kidamwa ikoulovi sola, matauna toubuwabu. Ka, bogwa eigisi sola, mitaga gala iyebwaili matauna. E gala wala gagabila biyebwaili Yaubada, matauwena gala igisi wala. 21 E kugisa! Karaiwaga makwaina Keriso bogwa isakaidasi. availa matauna iyebwaili Yaubada, e tuvaila goli ibodi matauna biyebwaili sola.

5

Takalisuwoli valu watanawa

1 Availa bidubumi kidamwa Yesu matauna Mesaia, matauna goli Yaubada latula. Kidamwa tayebwaili taitala tau, bogwa bitayebwaili latula tuvaila. 2 E baisa makawala bitanikolaisi tayebwailisi Yaubada litula, kidamwa bitayebwailisi Yaubada, e deli goli bitakabikaulasi la karaiwaga. 3 Paila da yebwailisi paila Yaubada ikibuboti kidamwa yakidasi takabikaulasi la karaiwaga. E ka, la karaiwaga gala mwau sainela paila yakidasi, * 4 paila komwaidosi Yaubada litula gagabila bikalisuwolaisi valu watanawa. E baisa makawala bitatomgwagasi baisa ovalu watanawa, kidamwa yakidasi todubumi. 5 Availa igagabila bikalisuwoli valu watanawa? Matauna wala kalamwaleta availa idubumi kidamwa Yesu matauna Yaubada Latula.

Silasola paila Yesu Keriso

6 Yesu Keriso matauna goli leima. Matauna leima imai sopi, baisa la bapitaiso, deli buyavi, baisa la kaliga. Matauna leima mitaga gala imai sopi wala, mitaga kwaiyu, sopi deli buyavi. Deli Baloma matauna isilasola kidamwa baisa mokwita; paila Baloma Tobumaboma matauna uulela bigala mokwita. 7 E baisa makwaisina kamatula kwaitolu, 8 Baloma, sopi deli buyavi. Baisa makwaisina kwaitolu mitaga kala silasola makawala wala. 9 Yakidasi tadubumaisi avaka tomota si silasola, mitaga avaka Yaubada la kamatula saina peuligaga. E baisa makawala Yaubada eikamituli paila Latula. 10 Mapaila availa availa idubumaisi Yaubada Latula, e kamatula makwaina iyosisi oninasi. Mitaga availa availa gala idubumaisi Yaubada, bogwa idokaisi matauna toubuwabu. Paila gala idubumaisi avaka Yaubada eilivala paila Latula. 11 E baisa makawala la biga. Yaubada bogwa isakaidasi momova kwekanigaga, e momova makwaina bogwa tabanaisi metoya baisa Latula. * 12 Availa availa iyosisi Latula bogwa goli eimovasi. E availa availa gala iyosisi Yaubada Latula, gala goli bimovasi.

Momova kwekanigaga

13 Aginigini baisa yokomi, availa availa goli kudubumaisi matauna Yaubada Latula, kidamwa bukunikolaisi bogwa kuyosisi momova kwekanigaga. 14 Baisa uula tatuvaluwasi omatala Yaubada. E avai tuta tanigadasi baisa matauna paila avaka, kidamwa baisa Yaubada nanola bitabani makwaina, tanikolaisi matauna mokwita bilagaidasi. 15 E ililagaidasi avai tuta bitanigadasi baisa matauna. Bogwa tanikolaisi kidamwa baisa mokwita; e mapaila tanikolaisi kidamwa isisakaidasi avaka tanigadaisi metoya baisa matauna.

16 Kidamwa availa igisi sola imitugaga, e mitugaga makwaina kala mwau gala bivakadi baisa okaliga, ibodi matauna binigada baisa Yaubada paila tomitugaga. E, Yaubada bitagwala matauna tomitugaga bimova. Baisa ibodi wala paila availa availa si mitugaga kala mwau gala bivakadi matausina baisa okaliga. Mitaga mitugaga isisu, baisa goli bogwa bivakadi baisa okaliga, e gala alivala kidamwa ibodi bukunigadasi baisa Yaubada paila makwaina. 17 Paila avai vavagi gaga tavagaisi, baisa mitugaga, mitaga mimilisi mitugaga gala bivakadi baisa okaliga.

18 E tanikolaisi litula Yaubada gala iuvagaisi mitugaga. Paila matauna Latula Yaubada imitubwailaki bwaina, e Tomitugagar gala gagabila biyogagi matausina.

19 E tanikolaisi yakidasi Yaubada la tomota, kalubikoya goli Tomitugaga ikikaraiwogi komwaidona valu watanawa.

20 Tanikolaisi matauna Latula Yaubada leima deli leisakaidasi ninitalapula nona, e mapaila tanikolaisi Yaubada matauna mokwitatoula. Yakidasi bogwa tasividulaisi Yaubada matauna mokwitatoula, e deli Latula, Yesu Keriso. Baisa goli Yaubada mokwitatoula, e baisa momova kwekanigaga.

21 E tubugwa!s Kuyamataimi, taga bukutapwarorusi baisa yaubada sasopa, kadai!

* 1:1 1.1 Yn 1.1

* 1:2 1.2 Yn 1.14

a 1:4 ma mwasawasi. Mimilisi buki pilabubogwa iginisi, “mi mwasawa”.

b 1:5 Mabigana ikibuboti momova deli kamokwita.

c 1:5 Mabigana ikibuboti kaliga deli sasopa.

d 2:1 Mabigana bigala kalubaila, e kaina tuvaila ivitusi togini matauna eitomoya; kugisi tuvaila mailela 12,14,18,28.

* 2:7 2.7 Yn 13.34

e 2:10 gala avaka isisu baisa matauna kidamwa bivakapusii availa. Gagabila bitagini, “gala avaka isisu baisa kidamwa bivakapusii matauna.”

f 2:13 Matauna Yesu Keriso.

g 2:13 Matauna Diabolo, tokwaraiwogala mitugaga.

h 2:18 Matauna tomitugaga kasi tokugwa bila okala vigimkovila e bitobodi Keriso.

i 2:25 bisakaidasi.Mimilisi buki pilabubogwa iginisi, “bisakaimi”.

* 3:1 3.1 Yn 1.12

j 3:5 tomota si mitugaga. Mimilisi buki pilabubogwa iginisi, “da mitugagasi”.

* 3:5 3.5 Yn 1.29

k 3:7 Kigisi 1 Yn 2.1 kala katumiki.

l 3:8 Matauna mitugaga komwaidona kala tokwaraiwaga. Maigana kala kivila, “Totabinona”.

* 3:11 3.11 Yn 13.34

m 3:12 Kugisi 1 Yn 2.13 kala katumiki.

* 3:12 3.12 Vit 4.8

* 3:14 3.14 Yn 5.24

n 3:19 Bubunela yebwaili vavagitoula bitagisi olumoulela mitakwai ituwoli ituwoli (kugisi mailela 16-18).

* 3:23 3.23 Yn 13.34; 15.12,17

o 4:1 Matausina tovitoubobuta isasopasi wala ilivalasi kidamwa bikamitulaisi Yaubada nanola.

p 4:3 Kugisi 1 Yn 2.18 kala katumiki.

q 4:6 Matauna togini deli sala availa availa iuvitulokisi kedala Tokamokwita.

* 4:12 4.12 Yn 1.18

* 5:3 5.3 Yn 14.15

* 5:11 5.11 Yn 3.36

r 5:18 Kugisi 1 Yn 2.13 kala katumiki.

s 5:21 Kugisi 1 Yn 2.1 kala katumiki.

2 YONI

YONI
La Ginigini Yayuwela

Kabovitouula

Miyana Yoni La Ginigini Yayuwela eigini baisa “nambwailigu yoku Giyouvila e deli litumwa” (mavilela 1). E baisa tadoki eigini minana kaimapula budotala ekalesia deli litula minana kaimapula toekalesia. Inigada biyebwailisi taitala taitala, deli ibuyoyu taga bibokulaisi mimilisi tovituloki sasopa mitaga bisisuaisi baisa Keriso ola vituloki.

Buki kala katumimisa

Kala vitouula 1-3

Ibodi bitayebwailisi 4-6

Buyoyu paila mimilisi vituloki sasopa 7-11

Kala vigimkovila 12-13

1

1 Yeigu tokugwala ekalesia.

E lagini baisa nambwailigu yoku Giyouvilaa e deli litumwa, saina ayebwailimi mokwita. E gala goli yeigula wala, mitaga komwaidosi availa availa inikolaisi bigala mokwita saina iyebwailimi. 2 Paila bigala mokwita isisu baisa yakidasi, e bisivagasi baisa yakidasi.

3 E ulo nigada baisa Yaubada Tamadasi deli Yesu Keriso Latula, kidamwa bimitukwaiyaidasi binokapisaidasi, e bitalaguva lupodaisi; e kidamwa bivagi makawala metoya obigala mokwita deli la yebwaili.

Bigala mokwita deli yebwaili

4 E saina amwasawa, paila bogwa labani mimilisi litumwa isisuaisi baisa bigala mokwita, makawala goli Tamadasi eikaraiwogaidasi. 5 E mapaila anigadaim nambwailigu yoku Giyouvila; ibodaidasi bitayebwailidasi taitala baisa taitala. Baisa gala kwaivau karaiwaga aginigini baisa yokomi. Karaiwaga makwaina bogwa tabanaisi metoya kala vitouula da tapwarorusi. * 6 Makwaina yebwaili avaka lalilivala ivituloki kidamwa ibodaidasi avaka avaka tauvagaisi, bitakabikuwolaisi la karaiwaga. E makwaina karaiwaga makawala goli kulagaisi metoya kala vitouula mi tapwaroru, kidamwa ibodaimi komwaidomi tuta tuta bukumitakwaisi.

7 Saina bidubadu tosisasopa ititavinasi baisa ovalu watanawa. Matausina ikikamitulaisi baisa tomota mwada Yesu Keriso gala imili tomota. E availa la kamituli makawala, matauna tosasopa, e matauna goli Keriso kala tilaula.b 8 Mapaila kuyamataimi bibwaina, kidamwa gala bukukitumouwaisi baisa avaka lakavagaisi oluwalaimi, mitaga bukubanaisi kami mapu mokwita.

9 Kidamwa availa gala bisisu baisa Keriso ola vituloki,c mitaga matauna ikatumkulovi avai vituloki tuvaila, e matauna gala isisii Yaubada. Mitaga availa isisu baisa vituloki makwaina, e matauna isisii kasitaiyu Tamadasi deli Latula. 10 Kidamwa availa bimakaiami e matauna gala bimiakaimi vitulokila yebwaili, gala bukuvaulaisi matauna omi bwala. Gala goli deli bukulivalasi, kawami, “Vakota baisa yoku!” 11 Paila availa bilivala vakota baisa matauna bogwa ipati matauna la bubunela gaga.

Kala vigimkovila

12 Saina bidubadu mwada avaka balukwaimi, mitaga gala ibodi bagini makwaisina. Mitaga apikwaku wala mwada babodaimi kidamwa bitalilivalasi gulitinidesi. Mapaila bikaloubusi saina kwevakaigaga da mwasawasi.

13 E tuwam nambwailim litulad iwitalaisi si biga bobwailila baisa yoku.

a 1:1 Mabigana ikibuboti budotala ekalesia, e mabigana “litumwa” ikibuboti matausina toekalesia.

* 1:5 5 Yn 13.34; 15.12,17

b 1:7 Matauna tomitugaga kasi tokugwa bila okala vigimkovila e bitobodi Keriso.

c 1:9 Keriso ola vituloki.Mimilisi buki pilabubogwa iginisi, “vituloki makwaina paila Keriso”.

d 1:13 Baisa ikibuboti matausina toekalesia ola valu togini leta.

3 YONI

YONI
La Ginigini Yatolula

Kabovitouula

Miyana Yoni La Ginigini Yatolula baisa la leta taitala tokugwa ekalesia yagala Gaiyo. Yoni iyakawoli Gaiyo paila eipilasi mimilisi totapwaroru, e iluki la kamwaga paila taitala yagala Diotirepi.

Buki kala katumimisa

Kala vitouula 1-4

Iyakawoli Gaiyo 5-8

Ikamogi Diotirepi 9-10

Ikabwaili Dimitiri 11-12

Kala vigimkovila 13-15

1

1 Yeigu tokugwala ekalesia. *

E lagini baisa yoku Gaiyo tombwailigu, saina ayebwailim mokwita.

2 E sogu tombwailigu yoku, anigada baisa Yaubada kidamwa gala avai vavagi biyogagaim, deli gala bukukwatoula, mitaga kidamwa bukusibwabwaila baisa ovalu watanawa, makawala goli anikoli kusibwabwaila om tapwaroru. 3 Saina wala amwasawa tutala mimilisi samwa leimaisi ikamitulaisi kidamwa yoku kuvigibau paila bigala mokwita, makawala goli tuta komwaidona kusisu olumoulela bigala mokwita. 4 Gala avai vavagi bikalisau ulo mwasawa mesinaku wala baisa, kidamwa balilagi tubugwaa isisuaisi olumoulela bigala mokwita.

Toekalesia iyakawolaisi Gaiyo

5 E sogu tombwailigu yoku! Yoku saina kukimidagi m wotetila paila sedaiasi, ilagoli matausina tomitawasi. 6 Matausina bogwa ikamitulaisi ammakwala m yebwaili baisa mabudona ekalesia baisa ogu valu. Anigadaim bukupilasi matausina kidamwa bisaitaulasi osi kwaidadina, e makawala goli bukuyomwasali nanola Yaubada. 7 Paila matausina ivitouulasi si kwaidadina paila Keriso la wotetila, e gala itagwalasi bibanaisi pilasi metoya baisa matausina gala todubumi. 8 E yakidasi Keriso kala Boda ibodaidasi bitapilasaisi matausina tomota, kidamwa bitakauwaisi da konisi metoya osi wotetila paila bigala mokwita.

Diotirepi, e Dimitiri

9 Omitibogwa lagini yakukupi wala leta ilokaia boda ekalesia.b Mitaga Diotirepi magila matauna bitokugwa, e matauna gala bilagi avaka lalivala. 10 E avai tuta bawa bakamituli komwaidona vavagi avaka matauna eivagi. Paila Diotirepi eilivala saina minimanigaga, deli iubuwabu mwada biyomiyuyu ninami paila yakamaisi. Mitaga matauna goli ikatumkulovi tuvaila mimilisi vavagi gaga. Matauna gala eivauli sedaiasi avai tuta iwokaiami. E mimilisi sala mwada bipakaisi Diotirepi la karaiwaga, paila magisi wala bivaulaisi matausina. Mitaga ka! Diotirepi isilibodi sala, e ivigikoni mwada biyabi matausina metoya obodala ekalesia.

11 E sogu tombwailigu yoku! Taga kukwavisaki avaka vavagi gaga, mitaga kukwavisaki avaka vavagi bwaina. Availa ivagi avaka bwaina, matauna Yaubada la tomota. Availa ivagi avaka gaga, e matauna gala goli eigisi Yaubada.

12 Mitaga komwaidosi ikikavisaisi Dimitiri, e biga kwekamokwita owodola matauna ikikavisi matauna. E yakamaisi goli kakatumkulovaisi kasilasolasi paila matauna. E yoku kunikoli baisa avaka kalivalasi mokwita wala.

Kala vigimkovila

13 Saina bidubadu avaka magigu balukwaim, mitaga gala magigu bagini makwaisina. 14 Apikwaku igau tuta pikekita bagisaim, e baisa bitalivala gulitinidesi.

15 E, bitalaguva lopom.

Komwaidosi semia iwitalaisi si biga bobwailila. Kuluki ma bigasi bobwailila baisa taitala taitala semaiasi.

* 1:1 1 VA 19.29; Rm 16.23; 1 Kr 1.14

a 1:4 Mabigana bigala kalubaila, e kaina tuvaila ivitusi togini matauna eitomoya.

b 1:9 Mabudona Gaiyo la boda ekalesia.

YUDA

YUDA
La Ginigini

Kabovitouula

Yuda eigini miyana Yuda la ginigini kidamwa bikamogi mimilisi tomota eikamitulaisi titoulesi mwada todubumi. Yuda ikatululuti tokwalawa kidamwa bipwaitukulasi “paila tapwaroru makwaina avaka Yaubada sivatala wala isaiki la tomota” (mavilela 3).

Buki kala katumimisa

Kala vitouula 1-2

Ilivala paila kasi kamwaga mimilisi tokowolova 3-16

Iluki biyamataisi si dubumi 17-23

Biga bobwailila 24-25

1

1 Yeigu Yuda towotetila paila Yesu Keriso. E tuwagu matauna Yemesa.a*

Lagini mi leta yokomi availa availa Yaubada eidouwaimi, yokomi goli olumoulela Yaubada Tamadasi la yebwaili deli Yesu Keriso la yamata.

2 Ulo nigada baisa Yaubada kidamwa bivakasauwaimi la nokapisi e la yebwaili, e bitalaguva lupomi.

Paila matausina tokowolova Yaubada

3 E segwaia tombwailigu yokomi! Layomamalu mwada bagini mi leta balivala paila katumova makwaina avaka komwaidodasi tabanaisi. Mitaga tuta baisa adoki ibodi wala bagini bakatululutaimi bukupwaitukulasi paila tapwaroru makwaina avaka Yaubada sivatala wala isaiki la tomota. 4 Paila mimilisi tokowolova Yaubada eivakiumsi isuvisi baisa yakidasi. Matausina ilivalasi paila Yaubada la mitakwai, mitaga ikididogaisi. Paila gala magisi livalela Yaubada bikagagi si bubunela gaga. E deli ipakaisi Yesu Keriso, matauna kalamwaleta kada Tokugwasi deli da Guyausi. Omitibogwa goli Buki Pilabumaboma eiginibogwi kidamwa matausina bibodasi kasi kamwaga avaka bogwa eibodaisi.

5 Kalubikoya bogwa kukwatetasi komwaidona vavagi makwaisina, mitaga magigu bakatululuwaiyaimi ammakawala Guyau omitibogwa ikoli mina Isireli ivakadi metoya mapilana Itipita, mitaga oluvi availa availa gala idubumaisi ikatumati goli. * 6 E bukululuwaisi matausina anelosi ipakaisi si karaiwaga tatousi, e ikogutasi metoya osi viloukeya. Matausina Yaubada isaiki kasi katupipi tanumnumta gala goli avai tuta bipwasa, e isisuaisi watanawa odudubila, iyusi matausina igau bibodasi kasi kamwaga wa Yam makwaina Yam Kwaiveka. 7 E bukululuwaisi mapilasina Sodom deli Gomora,b e deli mapilasina valu katitaikina. Tolivalu matausina ivagaisi makawala matausina anelosi gaga, ikikailasisi deli ibubunasi vavagi saina gegedu wala. Matausina goli kasi mipuki kova kwekanigaga, e baisa bikatululuti komwaidosi mina watanawa. *

8 E makawala wala matausina tokowolova igisaisi kilisala e metoya baisa imitugagaisi uwosi titoulesi, ikaluwouwaisi la karaiwaga Yaubada. Ibigigagaisi matausina toguyugwayuc kala tosisu walakaiwa. 9 Ilagoli Maikeli,d matauna anelosi si guyau, gala ivagi makawala. Paila Maikeli sola Diabolo ivataisi deli ikominimanisi paila wowola Mosese mwada availa bikeula. Mitaga Maikeli gala ituvaluwa bikamogi Diabolo deli bikavilivili. Mitaga ilivala wala, kawala, “Ibodi Guyau bibuyoyaim!” * 10 Mitaga matausina tokowolova ikagelisi mimilisi vavagi avaka avaka gala ikatetasi wala. E vavagi makwaisina gala inanamsaisi ivigimakavaisi wala, makawala bolodila si bubunela. E metoya makwaisina vavagi matausina tokowolova bibodaisi kasi katumata. 11 Wo, matausina! Eibokulaisi makadana la keda Keni.e Itugwalaisi titoulesi ola sula Balam mwada bikeulasi si mani wala. Ibodaisi kasi katumata paila ipakaisi Yaubada makawala matauna Kora kala boda ipakaisi Mosese. * 12 Matausina goli kabommosila omi kamkwam kalubaila,f paila gala itotusi deli yokomi, mitaga kasimwaleta wala ikamsi imomsi saina gugoveka iyoulovekasi e gala immosilasi. Iyamataisi titoulesi wala si tapwaroru, e gala deli kasi kokola. Matausina makawala lowalowa yagila iyuvisau mitaga gala bikuna wala. Matausina makawala makaisina kai kaikwekwesi, gala biuwa avai tuta e mapaila tomota bogwa ilulaisi e imatasi. 13 Matausina makawala kaisai ikauwoula deli polula, e polula baisa makawala si bubunela saina mmosila omitasi komwaidosi. Matausina makawala minasina utuyam nammakavasi, e Yaubada bogwa inagi kabasi bisivagasisi odudubila baisa dubilikitakita wala.

14 E kululuwaisi matauna Inoki saina tomoyabogwa. Paila ikugwa Adam eisibogwa e oluvi tubwa tubolima tubuyuwela Inoki la tuta. E matauna Inoki ivitoubobutag paila matausina, kawala, “Ka! Guyau bima e bimai lakatuluwovila la anelosi mina bumaboma, * 15 e bimai kasi yakala komwaidosi mina watanawa. Komwaidosi tomitugaga eivagaisi bidubadu mitugaga gagawokuva wala. Deli ibigigagaisi Yaubada si biga saina dubakasala. E Guyau bikamogi komwaidosi matausina tokowolova paila baisa avaka eivagaisi deli avaka eilivalaisi.” 16 Matausina tuta komwaidona ititamapusi ititabibilasi. Tuta tuta avaka ikau ninasi gaga ivagaisi wala. Ikaluvalovasi tuta komwaidona, deli ikikamwanaisi sesia mwada bibanaisi kasi bwaina titoulesi.

Ikatululuti deli ivituloki

17 Ka! Yokomi segwaia tombwailigu! Bukululuwaisi avaka omitibogwa kulagaisi metoya oudosi matausina aposetolo,h avaka ilivalasi paila da Guyausi Yesu Keriso. 18 Eilukwaimi, kawasi, “Igau tovana valu kala vigimkovila mimilisi bitokaiasi bikovilaimi. Matausina tuta komwaidona bivagaisi avaka ikau ninasi gaga.” * 19 Baisa goli matausina ikukovaisi boda. Matausina tuta komwaidona si karaiwaga metoya ovalu watanawa, gala metoya baisa Baloma. 20 Mitaga yokomi segwaia bukumlimwelisi tuta tuta bukuvigakaimi tovakaveka metoya omi tapwaroru saina bumaboma. Bukunigadasi metoya ola peula Baloma Tobumaboma, 21 e bukuyamataimi titoulemi metoya ola yebwaili Yaubada. E bukutulotulasi mwada da Guyausi Yesu Keriso binokapisaimi bisakaimi momova kwekanigaga.

22 Matausina ininayuwasi bukunokapisaisi. 23 Mimilisi bukukolaisi bukubiaisi metoya wa kova. E mimilisi kaina ibodi bukukwasilalisi paila kasi kakapula, avaka si bubunela gaga eikipigigatu. Mitaga ibodi bukunokapisaisi wala, mitaga deli goli kami mmakiusa.

Iyakawoli Yaubada

24 E matauna Yaubada kalamwaleta tayakaulasi wala. Matauna isim la peula biyamataimi e gala bukukwapusisi. Isim la peula bivakadaimi migileuwokuva wala yokomi kidamwa deli mi mwasawa bukutotusi omatala kala guyugwayu. 25 Mapaila bitayakaulasi wala Yaubada, matauna kalamwaleta kada Tokwatumovasi metoya baisa Yesu Keriso da Guyausi. Saina isiligaga kala katububula, kala kalugologusa, la guyau e deli la karaiwaga, igau gala isim valu, tuta baisa, gala biwokuva, bikanigaga goli. Emeni.

a 1:1 Kaina matauna tokugwala ekalesia mapilana Yerusalem (kugisi VA 15.13; Gl 1.19).

* 1:1 1 Md 13.55; Mk 6.3

* 1:5 5 Sun 12.51; Baw 14.29-30

b 1:7 Yaubada eikatudidaimi mapilasina Sodom deli Gomora paila uula saina mina mitugaga.

* 1:7 7 Vit 19.1-24

c 1:8 Matausina anelosi (kugisi 2 Pt 2.10).

d 1:9 Mina Yudia ivitulokisi kidamwa anelosi kasi tokugwa Maikeli deli matauna Diabolo taitala taitala goli idoki isim la karaiwaga bikau wowola Mosese.

* 1:9 9 Kak 34.6; Dan 10.13,21; 12.1; Sek 3.2; YG 21.7

e 1:11 Keni eikatumati bodala Eibeli.

* 1:11 11 Vit 4.3-8; Baw 16.1-35; 22.1-35

f 1:12 Wa tuta matutona totapwaroru bikamkwamsi budotala wala e okala vigimkovila bikamsi Guyau la Kamkwam.

g 1:14 Vitoubobuta makwaina isisu mapilana buki pilabogwa Bukila Inoki. E wa tuta matutona mina Yudia deli tobwakuli Keriso ikikalawaisi mapilana.

* 1:14 14 Vit 5.18,21-24

h 1:17 Kugisi makasana Biga Kala Katumiki.

* 1:18 18 2 Pt 3.3

YONI IGISIMLILI

1

2

3

4

5

6

7

8

9

10

11

12

13

14

15

16

17

18

19

20

21

22

YONI IGISIMLILI
Avaka Yesu Ikimitali

Kabovitouula

Tuta matutona Yoni igini mapilana Yoni Igisimlili Avaka Yesu Ikimitali, totapwaroru ibudobodasi bidubadu lamadada paila uula eidubumaisi Yesu Keriso kidamwa matauna si Guyau. Yoni magila bikatululuti tokwalawa kidamwa bipikwakusi bwaina, e bimnabi matausina kidamwa bikimadagisi wa tuta lamadada deli avai tuta mwau.

E mapilana bitagisi bidubadu vavagi avaka Yesu ikimitali, mitaga Yoni igini biga kwekikium wala, mwada totapwaroru kasimwaleta wala bikatetasi vavagi makwaisina uulesi mitaga matausina gala tobwakuli Keriso bidokaisi vavagi kwekikium wala.

Mapilana buki bitabani avaka avaka Yoni igisimlili, bidubadu kilisala tuwoli tuwoli, mitaga nanamsa kwaitala ikalisau. Igau tuta bima Yaubada bikalisuwoli komwaidosi kala tilaula, deli goli Setani, metoya baisa matauna Guyau Keriso; e tuta matutona bitomgwaga Yaubada la tomota mina mmadagi bikeulasi kasi mapu, paila Yaubada bimitukwaii bisaiki labuma kwaivau deli valu watanawa kwaivau.

Buki kala katumimisa

Kala vitouula 1.1-8

Yoni igisi kilisala kwaitala;

deli yalima yayu si leta mabudosina ekalesia 1.9—3.22

Buki pilakatubili deli kala sipu sipulima sipuyu 4.1—8.1

Tauya kwailima kwaiyu 8.2—11.19

Dokanikani togega deli nayu buludililama 12.1—13.18

Kilisala ituwoli ituwoli 14.1—15.8

Kailima kaiyu kailuya ikasewoki Yaubada la ninamwau 16.1-21

Minana nakalimwala kala katumiki 17.1-18

Babiloni ikapusi, e matausina buludililama,

tovitoubobuta, deli Setani, imamasi 18.1—20.10

Kwevakaigaga yakala 20.11-15

Labuma vilouvau deli watanawa vilouvau,

e Yerusalem vilouvau 21.1—22.5

Kala vigimkovila 22.6-21

1

1 Mapilana buki isisu kala ginigini vavagi makwaisina avaka Yesu Keriso ikimitali. Yaubada magila bivituloki matausina la touwata avaka katitaikina igau bivitoulai, mapaila isaiki Yesu vavagi makwaisina. E Yesu iwitali taitala la anelosi baisa la touwata Yoni kidamwa bikimitali vavagi makwaisina. 2 Mauula Yoni isilasola komwaidona avaka leigisi. E mapilana buki Yoni ikamituli avaka Yaubada iluki deli mabigana biga mokwita avaka Yesu Keriso ikimitali. 3 E availa bikikalawaa mapilana buki bimwamwasila nanola; e bimwamwasila ninasi matausina availa availa bililagaisib mapilana avaka eivitububoti, deli bikabikuwolaisi avaka eigini mapilana buki. Paila tuta bogwa leimamalu komwaidona vavagi makwaisina bivitoulaisi.

Biga bobwailila baisa ekalesia kwailima kwaiyu

4-5 Yeigu Yoni lagini baisa yokomi ekalesia kwailima kwaiyuc mapilana Esia. *

Ulo nigada baisa Yaubada kidamwa matauna e la baloma tailima taiyu e deli Yesu Keriso bimitukwaiyaimi, e bitalaguva lupomi. Ka, matauna Yaubada eisibogwa, tuta baisa isisu e bisigaga. Tuvaila matausina baloma tailima taiyu isisuaisi omatala ola takaikaia Yaubada. E Yesu Keriso ikimadagi la silasola. Matauna goli kasi kuluta matausina tokwaliga availa availa eitokaiasi imovavausi, deli guyousi valu watanawa si Giyouveka matauna.

Matauna Yesu iyebwailidasi, e metoya ola kaliga matauna eitanekwaidasi metoya oda mitugagasi, 6 e eivigakaidasi bitaguyausi bitalulasi, kidamwa bitawotitalaisi la Yaubada, matauna goli Tamala. Tayakawolaisi Yesu Keriso, kala kalugologusa deli la guyau bikanigaga. Emeni. *

7 E ka! Kugisi, matauna olowalowa leimaima. Komwaidosi bigisaisi matauna, deli goli availa availa leibasaisi matauna. Komwaidosi mina watanawa bivalamsi paila uula matauna. Mokwita goli! Emeni. *

8 Guyau Yaubada Topeuligaga leikaibiga, kawala, “Yeigu Alipa deli Omega.”d Matauna eisibogwa, tuta baisa isisu, e bisigaga. *

Yoni igisi kilisala Keriso

9 Yeigu tuwami Yoni. Ka, deli Yesu talumkolaisi mmayuyu, deli Yesu tasisuaisi olumoulela ola guyau, e deli matauna tapeulokaisi. Ikatupipaigusi ilauwaigusi makwaina simla yagala Patimo,e paila uula lakamituli Yaubada la biga deli lakamlili biga mokwita avaka Yesu leikimitali. 10 Ola yam Guyau,f Baloma Tobumaboma iviyelu nanogu e alagi kaigaveka kaigila butula makawala tauya eililivala metoya otuboulogu. 11 Ikaibiga, kawala, “Kugini avaka bukugisi, e mapilana buki bukuwitali bilokaia makwaisina ekalesia kwailima kwaiyu, mapilasina yagasi Epeso, Simona, Pegam, Taiatira, Sadisi, Piladepia, Lewodisia.”

12 E atovila mwada bagisi availa eilukwaimaigu. Mitaga tutala latovila agisi kwailima kwaiyu si kabototu kaitapa goula leitotusi. 13 Oluwalaisi makwaisina leitotu taitala kala gigisa makawala tomota, eisikoma kala kakapula yawonaku ila okaikela deli kala katububula goula isipu ovitakola. * 14 Kulula pupwakaula makawala pwaim, kaina makawala takivi mwaipou, deli matala ikavikavila makawala kova ilululu. ** 15 Kaikela ivivivila makawala barasi eivakasosu kala migileu makawala bogwa kala waikisi, e kaigala butula makawala luma kala kaipolu bipaisaga. * 16 Oyamala kakata iiyosi nalima nayu utuyam, e wodola eisusunapula kaitala puluta isimataisi pilayu wala. Migila visigala makawala kalasia itowota visigala. 17 E tutala bogwa lagisi akapusi okaikela makawala tokwaliga yeigu. Mitaga yamala kakata ikabikonaigu, e ikaibiga, kawala, “Taga kukokola. Yeigu kabovitouula deli kabovigimkovila. * 18 E yeigu matauwena tomomova. Lakaliga, mitaga ka! kugisa, yeigu tomomova tosivagasi. E yeigu aiyosi karaiwaga paila kaliga deli paila tokukwaligag si valu. 19 Mapaila kugini vavagi baisa avaka bogwa bukugisi, kwaiyu wala, makwaisina vavagi tuta baisa, deli makwaisina igau makateki bivitoulaisi. 20 Baisa kasi katumiki vavagi kwekatupwana. Ka, minasina utuyam nalima nayu ogu kwakata lokugisi, e kwailima kwaiyu si kabototu goula kaitapa. Nalima nayu utuyam baisa tailima taiyu ekalesia si anelosi,h deli kwailima kwaiyu si kabototu kaitapa baisa kwailima kwaiyu ekalesia.

2

Kasi biga toekalesia mapilana Epeso

1 “Kugini baisa ekalesia si anelosi mapilana Epeso.

“Biga mabigasina metoya baisa matauna iiyosi nalima nayu utuyam ola kakata, matauna ililoula oluwalaisi kwailima kwaiyu kaitapa si kabototu goula. 2 Anikoli avaka lokuuvagaisi. Anikoli ammakawala lokuwotetilasi saina peula deli ammakawala lokupeulokaisi. Anikoli gala gagabila bukutagwalasi tomitugaga bisisuaisi, e deli lokuwakolaisi matausina ikaponaisi mwada aposetolo mitaga gala, e lokubanaisi isisasopasi. 3 Yokomi kupeulokaisi e lokulumkolaisi mwau paila yeigu, taga gala kuligaimwaisi mi tapwaroru, kupwaitukulasi wala. 4 Mesinaku baisa aiyosi paila yokomi; gala kuyebwailigusi tuta baisa makawala lokuvigakaigusi wa tuta eikugwa. 5 Bukululuwaisi ammakawala lokukwapusisi. Kuninavilasi metoya omi mitugaga e bukuvigakaisi makawala lokububunabogwasi. Kidamwa gala kuninavilasi metoya omi mitugaga, yeigu bawokaiami bakau mi kaitapa la kabototu metoya okabala. 6 Mitaga baisa bakavisaimi, paila kukoulovaisi bubunesi kala tobwakuli Nikoleiyo,i makawala goli yeigu akoulovi.

7 “Availa ilagi ibodi biligimlili avaka Baloma iluluki mabudosina ekalesia. *

“Baisa availa availa bitomgwagasi batugwali bikamsi kawailuwa makaina kaila momova itotu Yaubada ola bagula.

Kasi biga toekalesia mapilana Simona

8 “Kugini baisa ekalesia si anelosi mapilana Simona.

“Biga mabigasina metoya baisa matauna kabovitouula deli kabovigimkovila, matauwena goli eikaliga mitaga eimovavau. * 9 Anikoli kukulaisi pakula; anikoli yokomi kutonamakavasi (mitaga saina bidubadu mi veiguwa). Anikoli vavagi pupagatu ilivalaisi paila yokomi, matausiwena ikayupalaisij mwada mina Yudia, mitaga gala, paila mabudona Setani wala la boda. 10 Taga gala bukukukolaisi avai pakula avai pakula makateki bukubodaisi. Ka, Diabolo makateki bilavaimi mimilimi bukusuvisi wa bwala katupipi mwada biwakolaimi, e bukubodaisi kami mwau kwailuwotala yam.k Mitaga ibodaimi bukukimadagaisi e kaina bukutugwalaimi baisa okaliga goli, e mapaila basakaimi momova paila kami butia.l

11 “Availa ilagi ibodi biligimlili avaka Baloma iluluki mabudosina ekalesia. *

“Baisa availa availa bitomgwagasi gala bibodaisi kaliga kwaiyuwela.

Kasi biga toekalesia mapilana Pegam

12 “E kugini baisa ekalesia si anelosi mapilana Pegam.

“Biga mabigasina metoya baisa matauna iiyosi puluta eisimataisi pilayu wala. 13 Anikoli am mokusisikaisi, baisa wala Setani la takaikaiam isisu. Yokomi goli lokukimadagaisi baisa yeigu, e tuta makwaina Anitipasa agu tosola toduwosisia eikatumataisi oluwalaimi ola valu Setani, tuta matutona yokomi gala kuligaimwaisi mi dubumi goli. 14 Mesinaku baisa mimilisi vavagi laiyosi paila yokomi. Oluwalaimi mimilisi eibokulaisi la vituloki Balam. Paila matauna eivituloki Balaki ammakawala bivakapusii mina Isireli; ivituloki goli mwada ibodi bikomasi kaula tomota leisemakavaisi baisa si tokolu, e deli ivituloki mwada ibodi bikailasisi. * 15 E makawala goli mimilisi yokomi ibokulaisi si vituloki kala tobwakuli Nikoleiyo.n 16 Kuninavilasi metoya omi mitugaga. Kidamwa gala, makateki bawokaiami e bawaiya matausina deli makaina puluta isusunapula owodogu.

17 “Availa ilagi ibodi biligimlili avaka Baloma iluluki mabudosina ekalesia. *

“Baisa availa availa bitomgwagasi basaiki sita kaula kwekatupwana makwaina yagala mana. E tuvaila goli basaiki taitala taitala kwepupwakau dakuna deli yegila igavau bogwa eiginisi opapala, baisa gala availa binikoli maigana mesinaku wala matauna ikokeula kala dakuna binikoli maigana.

Kasi biga toekalesia mapilana Taiatira

18 “Kugini baisa ekalesia si anelosi mapilana Taiatira.

“Biga mabigasina metoya baisa Latula Yaubada, matauna matala ikavikavila makawala kova ilululu e kaikela makawala barasi kala waikisi ivivivila. 19 Anikoli wala avaka kuuvagaisi. Anikoli mi yebwaili mi tagwala, mi wotetila deli mi peuloki. Anikoli mi wotetila bogwa isiniveka, gala makawala lokuvigakaisi omitibogwa. 20 Mesinaku wala baisa aiyosi paila yokomi, paila lokutagwalasi minanao Yesebelap bisisu, minana goli idoki titoulela Yaubada la nawotetila. Paila minana iuvituloki agu towotetila e imnabi mwada bikailasisi deli bikomasi kaula tomota leisemakavaisi baisa si tokolu. * 21 Bogwa laluvituti minana paila bininavila metoya ola mitugaga, mitaga gala wala magila bininavila metoya ola kailasi. 22 Mapaila balavi minana okabala, e baisa bibodi kala mmayuyu kwaiveka. E matausina deli leikikailasisi tuvaila bibodaisi kasi mmayuyu sainela. E bavigaki baisa tuta goli, kidamwa gala binanakwasi bininavilasi metoya makwaisina mitugaga leivagaisi deli minana. 23 E tuvaila kala tobwakuli bakatumati e mapaila komwaidosi mabudosina ekalesia binikolaigusi wala kidamwa yeigu akakateta tomota avaka ninasi deli avaka magisi. Ka, yeigu bamapuvigasi taitala taitala yokomi makawala avaka bogwa lokuvagaisi. *

24 “Mitaga yokomi kesala mina Taiatira gala lokubokulaisi makwaina vituloki kwemigaga;q e gala lokunainevisi baisa avaka mimilisi idokaisi Setani la vavagi kwekikium. Alivala baisa yokomi gala kwaitala tuvaila koni mwau basakaimi. 25 Mitaga yokomi bukuyosikikitaisi avaka lokuiyosisi igau wala bawa. 26 Baisa availa availa bitomgwagasi e bisaitaulasi bivagaisi nanogu igau tuta kala vigimkovila, yeigu bakasali si karaiwaga makawala Tamagu leikasali ulo karaiwaga. Mapaila bikaraiwogaisi mina watanawa, * 27 e bikaraiwagasi makawala giyougaga oyumasi gai kaipuwopuwa, e bikatumimisaisi makawala kulia senisenila pilakikekita. 28 E tuvaila basaiki matausina minana utuyam yagala Kubwanayam.r

29 “Availa ilagi ibodi biligimlili avaka Baloma iluluki makwaisina ekalesia.

3

Kasi biga toekalesia mapilana Sadisi

1 “Kugini baisa ekalesia si anelosi mapilana Sadisi.

“Biga mabigasina metoya baisa matauna isisii Yaubada la baloma tailima taiyu deli iiyosi utuyam nalima nayu. Anikoli avaka kuuvagaisi. Anikoli tomota eidokaimi mwada kumwamovasi ilagoli lokukwaligasi. 2 Mapaila kumamatasi e kesala avaka kuiyosisi kukimmovaisi paila makateki bikaligimolila. Paila bogwa labani baisa avaka lokuvagaisi gala bwaina komwaidona omatala Yaubada. 3 E mapaila bukululuwaisi avaka eivitulokaimi deli ammakawala makwaina lokulagaisi. Kukwabikuwolaisi goli e bukuninavilasi metoya omi mitugaga. Kidamwa gala bukumamatasi bawokaiami makawala toveilau bivasilam, e gala bukunikolaisi goli avai tuta lawa. * 4 Mitaga taivilemi mina Sadisi lokuyamataisi kami kwama yamigileu. E yokomiga deli yeigu bitaliloulasi kada kwamasi yapupwakau,s paila baisa ibodaimi makawala. 5 Matausina availa availa itomgwagasi bisikomasi makawala kasi kwama yapupwakau, e deli gala bakosuweu yagasi mapilana bukila momova.t E omatala Tamagu deli la anelosi omitasi bakamitububuli kidamwa matausina uli tomota. *

6 “Availa ilagi ibodi biligimlili avaka Baloma iluluki mabudosina ekalesia.

Kasi biga toekalesia mapilana Piladepia

7 “Kugini baisa ekalesia si anelosi mapilana Piladepia.

“Biga mabigasina metoya baisa matauna tobumaboma deli tokamokwita; iiyosi Debida la buluva,u e avaka biulaim gala availa gagabila bikatubodi, e avaka bikatubodi gala availa gagabila biulaim. * 8 Anikoli avaka kuuvagaisi. Anikoli kidamwa kupapeulasi sitana; lokubokulaisi ulo vituloki e lokutugwalaimi baisa yeigu. E bogwa laulaim yoyu omitami e gala availa gagabila bikatubodi makaduyona. 9 Ka, kulegasi! Mabudona Setani la tomota, matausina goli ikayupalaisiv mwada mina Yudia mitaga gala, bakomikikani bimaisi omitami bikavaginasi bitemmalaimi. E komwaidosi binikolaisi kidamwa yeigu ayebwailimi. * 10 Yokomi lokukwabikuwolaisi ulo karaiwaga mwada bukupeulokaisi; mapaila yeigu bayamataimi paila tuta matutona tuta mwau makateki bitokaia baisa ovalu komwaidona. Ka, tuta matutona kasi uwakola komwaidosi mina watanawa. 11 Makateki goli bawokaiami. E kuyamataisi avaka lokusisiaisi, kidamwa gala availa bilebu kami mapu butia. 12 Baisa availa availa bitomgwagasi bavigaki lipumatala ola Bwala Kwebumaboma ulo Yaubada e gala avai tuta bisilavi makwaina. E baisa matausina bagini ulo Yaubada yagala. Tuvaila bagini yagala ulo Yaubada la valu, mapilana goli Yerusalem vilouvau. Paila igau ulo Yaubada bivabu mapilana bima metoya wa labuma. E tuvaila bagini yagagu igavau owowola matauna. *

13 “Availa ilagi ibodi biligimlili avaka Baloma iluluki mabudosina ekalesia.

Kasi biga toekalesia mapilana Lewodisia

14 “Kugini baisa ekalesia si anelosi mapilana Lewodisia.

“Biga mabigasina metoya baisa matauna idokaisi yagala Emeni,w matauna ikimadagi la silasola e ikamokwita, matauna uulelax komwaidona avaka Yaubada leibubuli. * 15 Anikoli avaka lokuuvagaisi. Anikoli yokomi mi bubunela makawala sopi gala tula gala yuviyavi. Mwada goli mi bubunela kaina tula kaina yuviyavi. 16 Mitaga mi bubunela makawala sopi suluduwaku wala, gala tula, gala yuviyavi, e mauula makateki bapulisauwaimi metoya owodogu. 17 Paila kukwaibigasi, kawami, ‘Ka, saina bidubadu da guguwasi e tasibwabwailasi goli. Gala avaka bitabweilisi.’ Mitaga galaga kukwatetasi ammakawala saina mina mitigibugibu yokomi inokapisaimi bidubadu tomota. Paila yokomi tonamakava, mina mdumwadu deli tokwau. 18 Mapaila alukwaimi, kumakaiagusi bukugimolaisi goula, goulatoula goli, kidamwa bukubanaisi mi veiguwa. Tuvaila bukugimolaisi kami kwama yapupwakau e bukusikamsi kidamwa bukukwatubodaisi mi kimwadu biwokuva kami mmosila. Tuvaila goli bukugimolaisi avaka bibodi bukuputumaisi mitami mwada bimitalala mitami e bukugisaisi. 19 Yeigu abubuyoyu deli amimipuki komwaidosi availa availa tombwailigu. Mapaila bukupwaitukulasi bukuninavilasi metoya omi mitugaga. * 20 Ka! Atotu owodola lulu anopipisi; kidamwa availa ililagi kaigagu biulaim yoyu, basuvi basikaili e deli bakakam. 21 Baisa availa availa bitomgwagasi batugwali matausina bisilaisi otaligu ogu takaikaia, makawala goli yeigu bogwa latomgwaga e tuta baisa asisu otalila Tamagu ola takaikaia.

22 “Availa ilagi ibodi biligimlili avaka Baloma iluluki mabudosina ekalesia.”

4

Itapwarorusi walakaiwa wa labuma

1 Oluvi agisi kilisala e ka! lulu duyokapogega wa labuma. E makaigana laligibogwi butula makawala tauya leilivala baisa yeigu tuvaila ikaibiga, kawala, “Kumwena kuma bavitulokaim bukugisi avaka iboda igau bikaloubusi.” 2 E nanakwa Baloma Tobumaboma iviyelu nanogu, e agisi takaikaia wa labuma deli taitala isisu otakaikaia makwaina.* 3 E matauna isisu baisa migila ivivivila makawala kwevivivila dakuna kwebubweyani yasipa deli kaneliani.y E lubakaidoga itavini itapatu takaikaia, migila migatala kala soba makawala kwevivivila dakuna semitamata emerodi.z 4 E takaikaia kweluwoyu kwaivasi tuvaila itoulaisi itapataisi makwaina takaikaia, e tailuwoyu taivasia tommoya isisuaisi baisa makwaisina, kasi kwama yapupwakau deli kulupaipi goula eisikomasi opwanetasi. 5 Metoya otakaikaia makwaina isunapulasi kavikavila ikavila deli butula pilapala itutu. Kailima kaiyu kaitapa ilululusi omatala takaikaia. Makaisina goli baisa Yaubada la baloma tailima taiyu. * 6 E tuvaila emaima omatala takaikaia isisu kwaitala vavagi makawala milaveta kwevivivila kala mimilakatila makawala kauniwavila obolita. **

E navasi nammomova tuvaila itavinaisi itapataisi opapala takaikaia, e ivakasau matala ouwosi, ovitakosi deli otuboulosi, matilawokuva wala. 7 Natana namomova migila makawala mauna nagasisi yagala laiyoni; nayuwela namomova migila makawala bulumakau namwala; natolula namomova migila makawala tomota migila; e navasila namomova migila makawala mluveka ikukwailuba. 8 E minasina nammomova pinupanesi pilalima pilatala, deli matila ivakasau ouwosi matilawokuva wala ambaisa ambaisa. E iusiwosisi yumyam bugibogi, gala isisomatasi iusiwosisi wala. Kawasi, *

“Tobumaboma, tobumaboma, tobumabomʹe Guyau!

Ka, matauna Guyau Yaubada kala kikila,

Topeuligaga matauna,

eisibogwa, tuta baisa isisu, e bisigaga.”

9 E minasina nammomova iusiwosisi kala yakaula kala kamaiaba kala nokagutoki matauna Tosivagasi isisu otakaikaia. 10 E tutala minasina iusiwosisi, matausina tailuwoyu taivasi tommoya ikikavaginasi baisa matauna Tosivagasi isisu otakaikaia e ititapwarorusi baisa matauna. Ikauwaisi kasi kulupaipi e ililavaisi iloula omatala takaikaia, e ikaibigasi, kawasi,

11 “Mwa! Yoku ma Guyausi ma Yaubadasi,

ibodaim bukukuli kam yakaula, kam kwamaiaba,

deli bakakavisaisi m peula.

Paila bogwa kububuli vavagi komwaidona,

e isisuaisi tommomova paila uula nanom makawala.”

5

Buki pilakatubili, deli matauna Lam

1 E agisi pilatala buki pilakatubili oyamala kakata matauna isisu otakaikaia e kala ginigini isisu olopola deli otapwala mpana. E leisipukikitaisi mapilana kala sipu sipulima sipuyu gala gagabila availa bitanekumakavi. * 2 E agisi taitala anelosi saina topeula ikamituli kaigaveka, “Availa ibodi bitaneku kala sipu e biulaim mapilana?” 3 Mitaga gala availa isisu wa labuma kaina odabala pwaipwaia kainaga osikowala pwaipwaia,b gala wala availa ibodi biulaim kaina bigisi olumoulela mapilana. 4 E saina wala auvalam paila gala bibanaisi availa bibodi matauna biulaim mapilana kaina bigisi olumoulela. 5 E taitala matausina tommoya ilukwaigu, kawala, “Kusimla. Kugisa, ka! Matauna tabula tatoula Giyoubogwa Debida, metoya odalela Yuda, idokaisi Laiyoni,c matauwena bogwa itomgwaga, e ibodi matauna bitaneku kala sipu sipulima sipuyu deli biulaim mapilana buki.” *

6 E omatala takaikaia agisi taitala migila makawala natana Lam itotu, deli minasina navasi nammomova toyo tommoya eitoulaisi matauna. E matauna Lam kala gigisa makawala bogwa availa eikatumati. E isim kala doga kailima kaiyu deli matala pilalima pilayu. Baisaga Yaubada la baloma tailima taiyu bogwa leiwitali leitavinaisi ovalu watanawa komwaidona. * 7 E matauna Lam ila ikau mapilana buki pilakatubili metoya oyamala kakata matauna isisu otakaikaia. 8 Tutala ikokeula mapilana, e minasina navasi nammomova deli tommoya tailuwoyu taivasi ikikavaginasi omatala matauna Lam. Taitala taitala la gita oyamala deli iyosisi kaboma goula ivakasau bulami maiina simasimina e makaina bulami baisa totapwaroru si ninigada. * 9 E ivitauwaisi kasi wosi pilavau. Kawasi,

“Ibodaim goli bukukwau mapilana pilakatubili,

e bukutaneku kala sipu.

Paila bogwa ikatumataimsi,

e metoya obuyavim lokumapu tomota paila Yaubada,

metoyasi ambaisa ambaisa, dala, bona, tomota, valu,

matausina goli lokumapu. *

10 E bogwa kuvigaki matausina biguyausi bitolulasi,

kidamwa biwotitalaimsi yoku ma Yaubadasi.

E matausina bikaraiwagasi ovalu watanawa makwaina.” *

11 E agisi e ka, saina bidugaga anelosi lakatuluwovila galaga gagabila bitakalau, ititoulaisi takaikaia makwaina deli minasina navasi nammomova toyo tommoya. * 12 E kaigasi kaigaveka iusiwosisi, kawasi,

“Bogwa leikatumataisi matauna Lam,

e ibodi matauna bikuli la karaiwaga, la veiguwa, la kabitam, la peula,

kala kamaiaba, kala yakaula, kala kavisi.”

13 E alagi komwaidosi tommomova wa labuma, odabala pwaipwaia, osikowala pwaipwaia, obolita - e komwaidosi tommomova goli iusiwosisi, kawasi,

“Baisa matauna isisu otakaikaia deli matauna Lam,

kausiwosisi kala yakaula, kala kamaiaba, kala katububula deli la peula,

gala biwokuva e bikanigaga.”

14 E minasina navasi nammomova ikaibigasi, “Emeni!” E tommoya itapopulasi ikavaginasi, e itapwarorusi baisa matauna.

6

Mapilana buki kala sipu

1 Oluvi agisi matauna Lam itaneku siputala metoya mapilana kala sipu sipulima sipuyu; e alagi natana minasina navasi nammomova kaigala butula makawala pilapala ikaibiga, “Kuma!” 2 E alakau agisi e ka! natana wosa napupwakau e kala tosila iiyosi oyamala la kaiyala e ivisikomasi kulupaipi. E matauna totomgwaga isunapula leima kidamwa bitomgwaga. *

3 Matauna Lam itaneku sipu sipuyuwela, e alagi nayuwela namomova ikaibiga “Kuma!” 4 E ivalapula wosa nayuwela, minana nabweyani. Kala tosila isim la karaiwaga paila kabilia baisa ovalu watanawa, mwada tomota bikatumataisi taitala baisa taitala. E isakaisi matauna puluta kaiveka. *

5 Matauna Lam itaneku sipu siputolula; e alagi natolula namomova ikaibiga, “Kuma!” E alakau agisi e ka! natana wosa nabwabwau. Kala tosila iiyosi oyamala kwelatala viga kabovisaikola. * 6 E alagi butula makawala kaigila metoya oluwalaisi minasina navasi nammomova. Kawala, “Kuvisaikoli avaka bibodi taitala tau bikau mapula kwaitala yam la paisewa,d baisa kapotala witi kaina kapotolu bali. Mitaga taga kuyogagi bigulesi olibe deli waini!”

7 Matauna Lam itaneku sipu sipuvasila; e alagi minana navasila namomova ikaibiga, “Kuma!” 8 E alakau agisi e ka! natana wosa nasunudaia. Kala tosila yagala Kaliga, e taitala yagala Edesie iyeikuli katitaikinaila matauna. E kasitaiyu bikaraiwogaisi pilatala metoya katupovasi makatuposina watanawa, bikatumataisi tomotala metoya kabilia, metoya posuma, metoya lelia, e metoya mauna nagigasisi. *

9 Matauna Lam itaneku sipu sipulimala. E osikowala kabolulaf agisi bilomasi matausina leikatumataisi paila uula eikamitulaisi Yaubada la biga deli eikimadagisi si silasola. 10 E kaigasi kaigaveka idousi, kawasi, “Mwa, yoku Guyau Topeuligaga! Kam kikila e tokamokwita yoku. Ammakawala kala maloula igau bukuyakali mina watanawa deli bukumipuki matausina bukukwau kama lugwasi?” 11 Ipati taitala taitala matausina kasi kakapula yapupwakau; e iluki biuvaiwasisi wala. Paila tomota bikatumataisi mimilisi sesia deli budisia paila si silasola makawala goli tokwaligabogwa, igau avai tuta bivigimkulovaisi avaka bibodi kasi bawa tosilasola.

12 E agisi matauna Lam itaneku sipu sipulima siputalela. E itokaia likuliku kwaiveka. E kalasia idavila migila nabwabwau kala gigisa makawala karekwa bwabwau yakukubadu, deli tubukona idavila migila nabweyani kala gigisa makawala buyavi. * 13 Utuyam wa labuma ikikapusisi imeimaisi ovalu watanawa, makawala tutala utuyagila biiku seuseu kwegigeyata bididabwalisi opwaipwaia. * 14 Labuma itamwau makawala moi bitakatubili, e koya deli simla komwaidosi itopelasi ituwoli kabototu. * 15 Oluvi mina watanawa guyousi valu, tokwaraiwaga, tokwabilia kasi tokugwa, toliguguwa, mina papeula, deli komwaidosi mina watanawa, gweguya deli tokai, ilosi isipwepunisi. Isipwepunisi wa lagi, kaina oraibwaga okuvalila koya.* 16 E ididouwaisi koya deli dakuna, kawasi, “Kukwapusisi kumaisi kutumaimasi mwada taga bigisaimasi matauna isisu otakaikaia deli taga bisegibuluwaimasi matauna Lam. * 17 Paila bogwa leima yam kwaiveka makwaina yamla ninamwau, e availaga gagabila bitobwabwaila omatala ninamwau makwaina?” *

7

Mina Isireli kasi bawa 144,000

1 Oluvi agisi taivasi anelosi itotusi ovalu watanawa wokulula kwaivasi okwaibwaga, oyavata, obomatu, obolimila. Ikikulotaisi makwaisina yagila kwaivasi mwada taga avai yagila biuu odabala pwaipwaia kaina obolita, kaina baisa avai kai. * 2 E agisi taitala anelosi tuvaila opilibomatu leima, iiyosi la kabutuvatusi Yaubada Tosivagasi. E kaigala kaigaveka idou baisa matausina anelosi taivasi, matausinaga Yaubada leikasali si karaiwaga biyogagaisi pwaipwaia deli bolita. 3 Anelosi ikaibiga, kawala, “Taga bukuyogagaisi pwaipwaia kaina bolita kaina avai kai, igau bitaginisi kasi kabutuvatusi da Yaubadasi la towotetila odubasi.” * 4 E leilukwaigusi avaka kasi bawa matausina leiginisi Yaubada la kabutuvatusi odubasi. Kasi bawa goli 144,000 mina Isireli metoya dalesi dilatala dilatala. 5-8 E dilatala dilatala kasi bawa 12,000 eiginisi kasi kabutuvatusi. E madilasina yagasi Yuda, Rubeni, Gadi, Asera, Napitalai, Manasa, Simioni, Libai, Isaka, Sebuloni, Yosepa, e Beniamina.

Tomota saina bidugaga

9 Oluvi agisi e ka! tomota saina bidugaga, gala gagabila bitakalau kasi bawa. Matausina metoyasi ambaisa ambaisa, valu, dala, tomota, deli bona. Itotusi omatala takaikaia deli omatala matauna Lam, eisikamsi kasi kakapula yapupwakau e iiyosisi sisila pulopola oyumasi. 10 Idousi kaigaveka, kawasi, “Bogwa tabanaisi katumova metoya baisa da Yaubadasi matauna isisu otakaikaia deli metoya baisa matauna Lam.” 11 Anelosi komwaidosi itoulaisi makwaina takaikaia, deli tummoya deli minasina navasi nammomova. Oluvi itapopulasi ikavaginasi omatala takaikaia, itapwarorusi baisa Yaubada, 12 kawasi, “Emeni! Ibodi kala kavisi, kala yakaula, kala nikoli, kala nokagutoki, kala kamaiaba, la peula, la karaiwaga da Yaubadasi bikanigaga goli. Emeni!”

13 E taitala matausina tommoya ikatupoiyaigu, kawala, “Availa matausina leisikamsi kasi kwama yapupwakau, deli ammetoyasi leimaisi?” 14 E kawagu, “Eisekila tomoya; yoku kunikoli.” E ilukwaigu, kawala, “Baisa matausina eibodaisi tuta makwaina lamadada sainela, e leipeulasi. Eiwinaisi kasi kwama iyapupwakau obuyavila Lam. *

15 Baisa uula itotusi omatala la takaikaia Yaubada

e iwotitalaisi matauna yumyam bugibogi ola bwala kwebumaboma.

E matauna isisu otakaikaia bivakawoli matausina titoulela.

16 Gala tuvaila bibanaisi molu kaina daka;

gala tuvaila bikali kalasia,

kaina kubowala avai yuviyavi. *

17 Paila Lam matauna eitotu odabala takaikaia bimila toyamata sipi baisa matausina,

e bivakadi matausina wa sopi yeluyelu.

E Yaubada bikimadi mitiligisi e bivisimoli.” *

8

Makwaina sipu sipulima sipuyuwela

1 E tutala matauna Lam itaneku sipu sipulima sipuyuwela, oluvi ikikwatusi mina labuma kwaitala momwa. 2 Oluvi agisi matausina anelosi tailima taiyu eitotusi omatala Yaubada; isakaisi matausina tauya kwailima kwaiyu.

3 E anelosi tuwoli ima itoli omatala kabolula, e oyamala iiyosi kwelatala kulia goula kabogwabu maiina simasimina. E isakaisi matauna saina maiina simasimina mwada bigabu bikatumkulovi Yaubada la tomota komwaidosi si ninigada, e bisaili wa kabolula goula, makwaina itotu omatala takaikaia. * 4 E mseu maiinela iyuvayavina metoya oyamala anelosi eitotu omatala Yaubada, e iyuvinaki deli si ninigada Yaubada la tomota. 5 E anelosi ikau kabogwabu makwelana, e ivakasau metoya kovala kabolula e ilavi ima ovalu watanawa. E pilapala butula kavikavila ikavila, deli likuliku iiyagi pwaipwaia. *

Tauya kwailima kwaiyu

6 E tuta baisa anelosi tailima taiyu ivitouulasi biyuvisi tauya kwailima kwaiyu.

7 Anelosi taitala itagina kala tauya. Kuna kwekulokula deli dakuna kwegubugwabu itagulikaisi buyavi iligabwaisi ovalu watanawa. E pilatala metoya katupotolu makatuposina watanawa eigabu, deli kaila. Mitaga komwaidona mnumonula valu watanawa ivakammwaisi. *

8 Oluvi anelosi taiyuwela itagina kala tauya, e kwaitala vavagi kala gigisa makawala koya kwaiveka eilululu toyo kovala ilavaisi ila obolita. Pilatala metoya katupotolu makatuposina bolitela valu watanawa idavila imila buyavi, 9 deli maunela olumoulela mapilana bolita ivadaminasi e komwaidosi wagela itupalekusi.

10-11 Anelosi taitolula itagina kala tauya. E natala utuyam naveka ilululu makawala kaitapa ikapusi metoya wa labuma, ima odabala sakala deli sopi yeluyelu. E minana utuyam yagala Tabula Yayana. Baisa ima goli odabala sakalela valu watanawa deli sopila yeluyelu pilatala metoya katupotolu makatuposina watanawa. E ikiiyani pilatala metoya katupotolu sopi, e bidubadu tomota imomwaisi makwaina sopi ikaligasi paila uula saina yayana. *

12 Anelosi taivasila itagina kala tauya. E iwai ikatubodi mitasi minasina kalasia, tubukona deli utuyam komwaidona, pilatala metoya katupotolu makatuposina, e visigasi eimama e katupotala metoya katupotolu katupwaila yam katupwaila bogi gala isim lumalamela, dudubilawokuva wala. *

13 E ka! agisi mluveka ikukwaiyoba ogawata e kaigaveka itilikuvivia idoudou, kawala, “Wooi! Wooi! Wooi! Saina gaga sainela paila mina watanawa tutala kesala tauya makwaisina kwaitolu bitaginasi, avai tuta goli anelosi taitolu biyuvaisi kasi tauya.”

9

1 Oluvi anelosi tailimala itagina kala tauya. E agisi natala utuyamg leikapusi metoya wa labuma ima ovalu watanawa. E isakaisi minana utuyam buluvala makaduyona mesi,h makaduyowena mesila Uveya osikowala pwaipwaia. 2 E minana utuyam itaneku buluvala Uveya e iulaim, e saina mseu ibobwau makawala mseula kova saina kovaveka sainela, e itaboda kalasia deli labuma. * 3 E nipawa isusunapulasi metoyasi omseu imeimaisi ovalu watanawa e si peula makawala kudukikai si peula. * 4 E kasi karaiwaga taga biyogagaisi mnumonu kaina kai kaina avaka avaka isususinasi. Mitaga avai tomota gala eiginaisi la kabutuvatusi Yaubada odubasi, ibodi wala nipawa biyogagaisi matausina. * 5 Kasi karaiwaga gala bikatumataisi tomota, mitaga biyomiyumaisi wala biboda tubukona nalima. E mayuyula makawala avaka bitalumkoli avai tuta kudukika bigadi. 6 E tubukona minasina nalima olumoulela tomota inanamsasi magisi bikaligasi mitaga gala gagabila; ninasi mwada bikaligasi mitaga kaliga bitotubuloki matausina. *

7 Nipawa migisi makawala wosa leikatububulaisi paila kabilia. Opwanetasi eisikamsi kala gigisa makawala kulupaipi goula, e migisi makawala migisi tomota. * 8 Kulusi makawala kulusi vivila e kudusi makawala kudusi minasina laiyoni. * 9 Ovitakosi eisikamsi kala gigisa makawala kakapula tanumnumta, e pinupanesi butula makawala bidubadu waga kaibibiu butusi tutala wosa bibiasi saina gigibula paila kabilia. * 10 E yeyunesi isim si kaiyala makawala goli kudukika isim la kaiyala, e uula makaisina si kaiyala gagabila biyogagaisi tomota nalima tubukona makawala. 11 Isim si kini ikikaraiwogi minasina, matauwena goli anelosi, Uveya kala tokwaraiwaga. Matauna yagala obonasi mina Iberu Abadoni, e obonasi mina Girisi yagala Apolioni, baisaga bitakatumiki Tokwatupaleku.

12 Vavagi saina gaga sainela kwaitala bogwa leiwokuva; e kwaiyu tuvaila vavagi saina gaga sainela igau bimaisi.

13 E anelosi tailima taitalela itagina kala tauya. E alagi kaigila leima metoya kwaivasi wokulula kabolula goula makwaina eitotu omatala Yaubada. * 14 E kaigila iluki anelosi tailima taitalela, matauna iiyosi tauya, kawala, “Kutaneku kasitaivasi anelosi leikatupipaisi wa waya kaduyoveka yagala Waya Yupereiti.”j 15 E itaneku matausina kasitaivasi; paila leisailisi matausina bitulotulasi igau yam makwaina olopola tubukona minana taitu makwaina, e wa tuta matutona goli bisunapulasi bikatumataisi pilatala valu tomotala metoya katupotolu makatuposina mina watanawa. 16 E ilukwaigusi mabudona tokwabilia kasi bawa tosila wosa iboda lakatuyu milioni. 17 E kilisala agisi minasina wosa deli kasi tosisila. E tosisila eisisikamsi kasi kakapula tanumnumta mimilisi pilabubweyani makawala mayela kova, mimilisi pilabubwabwau makawala dakuna yagala sapaya mimilisi pilatauvau makawala dakuna yagala salipa. E pwanetasi wosa migisi makawala pwanetasi laiyoni, e metoya oudosi isusunapula mayela kova deli mseu e deli salipa maiinela saina peuluvagasi. 18 E pilatala metoya katupotolu makatuposina mina watanawa ikikaligasi, e si kaliga uulela kasi lelia vavagi makwaisina kwaitolu eisusunapulasi metoya oudosi wosa, mayela kova deli mseu deli salipa maiinela saina peuluvagasi. 19 Paila minasina wosa si peula metoya oudosi deli metoya oyeyunesi. Yeyunesi goli migisi makawala keiyuna isim pwanetasi, e metoya oyeyunesi iyogagaisi tomota.

20 E kesala mina watanawa, availa availa gala bikaligasi metoya kasi lelia, matausina goli gala bipakaisi si tokolu avaka avaka leiyoudilaisi titoulesi. Gala goli. Bisaituwolaisi si tapwaroru baisa mimilisi baloma gaga deli baisa si tokolu goula, siliba, barasi, dakuna deli kai, minasina goli gala gagabila bigigisasi kaina biligalegasi kaina bililivalasi. * 21 E tuvaila matausina tomota gala bininavilasi paila si katumata, si migameguva, si kikailasi e si uveilau.

10

Anelosi iyosi pilatala buki pilakekita pilakatubili

1 E oluvi agisi taitala anelosi topeula iyoulapula metoya wa labuma leima. Kala kakapula lowalowa deli lubakaidoga itavini opwanetala, migila makawala kalasia deli kaikela makawala kokola kaiuwonaku kova eilululu. 2 Oyamala iyosi pilatala buki pilakekita pilakatubili, mapilana pilaulaim. Matauna ivitau kaikela kweyakakata odabala bolita, kweyakikiwama ivitau odabala pwaipwaia. 3 E idou kaigala saina kaigaveka makawala laiyoni si gougwau. Matauna bogwa eidou e pilapala kwailima kwaiyu iwaisi imapwaisi la dou, e butusi sainela. 4 Ililivalasi e makateki bagini. Mitaga alagi kaigila ilivala metoya wa labuma, kawala, “Kutaku onanom avaka kwailima kwaiyu pilapala eililivalaisi. Baisa taga kugini!”

5 E oluvi lagisi matauna anelosi leitotu odabala bolita deli odabala pwaipwaia iyosali yamala kakata walakaiwa. * 6 E ikatotila peula omatala Yaubada matauna tosivagasi, matauwena eibubuli labuma deli vavagi komwaidona olumoulela, e pwaipwaia deli vavagi komwaidona olumoulela, e deli bolita deli uvagila komwaidona. E anelosi ikaibiga, kawala, “Matauna Yaubada gala tuvaila biyobali. 7 Mitaga avai tuta anelosi tailima taiyuwela bitagina kala tauya e Yaubada bivigimkulovi la nanamsa kwekikium makawala avaka bogwa eikamituli baisa la towotetila tovitoubobuta.”

8 E oluvi makaigana laligibogwi eilukwaimaigu metoya wa labuma ilivilavau baisa yeigu, kawala, “Kula kukwau mapilana buki pilaulaim oyamala anelosi eititoi odabala bolita deli odabala pwaipwaia.” * 9 E alokaia matauna anelosi anigada buki mapilana mwada bisakaigu. E matauna ilukwaigu, kawala, “Kukwau mapilana e kukoma. Bivigaki pwayuyu olopom mitaga owodom simokainia makawala kitorina kala simokainia.” 10 E akau mapilana metoya oyamala e akoma. Kala kamkona simokainiala makawala kitorina owodogu. Mitaga avai tuta ladumoni ivigaki pwayuyu olumoulela lopogu.

11 Oluvi ilukwaigusi, kawasi, “Bukukwamituli tuvaila Yaubada la biga avaka eilivala paila mina watanawa - tomota, valu, bona deli gweguya.”

11

Kasitaiyu Yaubada la tosola

1 E bogwa eisakaigu kaitala kavaikola makawala kaitukwa, e ilukwaigu, kawala, “Kulokaia kuvisaikoli Yaubada la Bwala Kwebumaboma deli kabolula, e kukwalau matausina ititapwarorusi wa Bwala Kwebumaboma. * 2 Mitaga kuulilavi matabudona opapala Bwala Kwebumaboma. Gala bukuvisaikoli matabudosina, paila bogwa eikasalaisi baisa matausina gala inikolaisi Yaubada, matausinaga igau bipeilisi Valu Kwebumabomak paila naluwovasi nayul tubukona. * 3 E bawitali kasitaiyu ulo tosola, bisikamsi kasi koula yakukubadu; e bikamitulaisi la biga Yaubada olumoulesi yam makwaisina kasi bawa lakatuluwotala lakatuyu kweluwolima kweluwotala (1260 yam).”

4 Matausina kasitaiyu tosola makawala makaisina kaiyu olibe deli kaiyu kaitapa itotusi omatala Guyoula valu watanawa. * 5 E kidamwaga availa mwada biyogagi matausina, kova biviloubusi metoya oudosi bivakammwaisi kasi tilaula. Makawala goli bikatumataisi availa availa mwada biyogagaisi matausina. 6 Matausina isim si karaiwaga bikibodaisi labuma mapaila gala bikuna olumoulela tuta makwaina leilivalaisi la biga Yaubada. Tuvaila isim si karaiwaga sopi yeluyelu bivigakaisi bimila buyavi. Isim si karaiwaga tuvaila bisakaisi avai lelia avai lelia mina watanawa avai tuta goli kidamwa magisi. *

7 E tutala bikalogusasi si kakamatula, buludililama bilaguva metoya oUveya bipogudu matausina, bibokavili deli bikatumati matausina kasitaiyu. * 8 E uwosi bikanukwenusi okedala vilouvekam e baisa mapilana si Guyau eikatukorosaisi. Mapilana vilouveka bitadouvilaisi yagala Sodom, kaina Itipita. * 9 Komwaidosi tomota metoyasi avai dala, avai bona, avai kabokwaraiwaga, bogwa ikalatolusi e bubotala yam igigisakaisi wala tomata uwosi, e gala bitagwalasi kidamwa bibakwaisi minasina tomata. 10 E mina watanawa bimmwasawasi bikomsigisagisi paila matausina kasitaiyu si kaliga. Bivilaisi si sela sesia, paila kasitaiyu tovitoubobuta eimaiyaisi saina mmayuyu baisa mina watanawa. 11 Kwaitolu yam bubotala eiwokuva oluvi la numla Yaubada ikayoki matausina. Makwaina numla ikamovi matausina e kasitaiyu itokaiasi. Komwaidosi igisaisi baisa saina ikokolasi deli itatatuvasi. * 12 Oluvi matausina kasitaiyu tovitoubobutan ilagaisi kaigala kaigaveka metoya wa labuma iluki matausina, kawala, “Tauwauwʹe! Kumwenasi kumaisi baisa.” E iligalaguvasi olowalowa ilosi wa labuma, e matausina kasi tilaula imimitakavataisi matausina. * 13 Makateki itokaia likuliku kwaiveka, e pilatala metoya katupoluwotala valu ikodidaimi e ikatudumani tomota kasi bawa lakatuluwolima lakatulowoyu metoya makwaina likuluki. E kesala tomota saina kasi kokola iyakawolaisi Yaubada Guyoula labuma saina Towalakaiwa. *

14 Vavagi saina gaga sainela kwaiyuwela makwaina bogwa leiwokuva, mitaga ka! vavagi saina gagaveka sainela kwaitolula makateki.

Tauya kwailima kwaiyuwela

15 Oluvi anelosi tailima taiyuwela itagina kala tauya, e kaigila kaigivakaveka wa labuma ililivalasi, kawasi, “Tuta baisa da Guyausi deli la Mesaia biguyoi valu watanawa, e la guyau gala isim kala kalitutila.”* 16 Oluvi matausina tailuwoyu taivasi tommoya eisisuaisi osi takaikaia omatala Yaubada ikavaginasi e itapwarorusi baisa matauna. 17 Kawasi,

“Topeuligaga yoku Guyau Yaubada,

yoku baisa tuta kusisu e kusibogwa!

Kanokagutokisi baisa yoku, paila okuvitouli lokuguyau

metoya om kwaraiwaga saina peuligaga!

18 Matausina gala inikolaisi Yaubada igibuluwasi tuta matutona,

paila tuta matutona baisa tutala m ninamwau,

e bukuyakali matausina tomata.

Tuta matutona bukumapu m towotetila tovitoubobuta,

deli bukumapu komwaidosi m tomota, gweguya deli tokai,

komwaidosi availa availa itemmalaimsi.

E tuta matutona bukumtuli matausina tokodidaimila valu.” *

19 Bogwa iulaimwaisi Yaubada la Bwala Kwebumaboma wa labuma, e lagisi makwaina didawagao ikavitusi Yaubada la kabutubogwa, olopola Bwala Kwebumaboma. E oluvi kavikavila ikavila, pilapala butula, e itokaia likuliku deli kuna kwekulokula. *

12

Natana vivila deli natana dokanikani tougega nabweyani

1 Oluvi kabutuvatusi kwaiveka iyoumatila wa labuma. Natana vivila isisu, eisikam kalasia, itotu odabala tubukona, e opwanetala minana eisikoma utuyam naluwotala nayu paila kulupaipi. 2 Bogwa eitotu kaivalulu, e makateki bivalulu. Igigadi bivalulu e paila kala mmayuyu iukuwakula.

3 E kabutuvatusi kwaiyuwela iyoumatila wa labuma. Isisu natana dokanikani nabweyani saina naveka togega, e kununela kwailima kwaiyu deli kala doga kasilatala, deli kununela makwaisina eisikam kwailima kwaiyu kulupaipi. * 4 E yeyunela iyosi utuyamla pilatala metoya katupotolu makatuposina wa labuma ibia e ilavi ilosi opwaipwaia. E minana dokanikani itotu omatala minana vivila makateki bivalulu mwada avai tuta latula biuni bikoma magudina. * 5 E minana vivila iuni la kuluta tau matauwena igau biguyoi komwaidosi mina watanawa, makawala giyougaga oyamala gai kaipuwopuwa. Mitaga nani wala ikauwaisi magudina ilauwaisi iuyokaisi Yaubada ola takaikaia. * 6 E minana vivila isakaula ila oviloupakala ikiwada. Paila mapilana Yaubada leikatubiasi la kabosisu minana e bisisii baisa yam kala bawa lakatuluwotala lakatuyu kweluwolima kweluwotala (1,260 yam).

7 E baisa tuta ivitouula bikabiliasi wa labuma. Budotala matauna Maikelip deli la anelosi ikikabiliasi deli budoyuwela minana dokanikani deli la anelosi. * 8 Mitaga minana dokanikani imama, e ibokavilaisi gala itagwalasi minana deli la anelosi bisigagasi wa labuma. 9 E minana togega saina naveka iyabaisi goli! Baisa minana keiyuna nabogwa, yagala Diabolo kaina Setani, leisisinapu valu komwaidona. Ilavaisi ila odabala pwaipwaia e komwaidosi la anelosi deli. *

10 E oluvi alagi kaigila kaigaveka metoya wa labuma, ikaibiga kawala, “Baisa tuta Yaubada la katumova bogwa leima. Baisa tuta Yaubada eimila Guyau e bitagisi la peula. Baisa tuta la Mesaia eiyomitali la karaiwaga. Paila sedaiasi kasi totabinona bogwa ilavaisi metoya wa labuma. Ka, matauwena totabinona omitibogwa eitotu omatala Yaubada, e yumyam bugibogi ititabinaki sedaiasi. * 11 E sedaiasi leikalisuwolaisi totabinona metoya obuyavila Lam deli paila uula titoulesi si silasola kwekamokwita; e itugwalaisi titoulesi baisa okaliga. 12 Mapaila ibodi bukumwasawasi yokomi mina labuma komwaidomi. Mitaga wooi! valu watanawa deli bolita. Paila Diabolo leimakaiami e igibuluwa sainela paila inikolibogwi tuta pikekita wala gagabila bisisu bitamnabi mina watanawa.”

13 Tutala minana dokanikani bogwa ikateta kidamwa leilavaisi matauna ima ovalu watanawa, ivitouula bibokavili minana vivila leiuni la kuluta tau. 14 E isakaisi minana pilayu pinupanela mluveka, kidamwa biyowa bila ola kabosisu viloupakala. Baisa goli bikiwadaisi minana kwaitolu taitu bubotalaq bisibwabwaila baisa, e minana dokanikani gala gagabila bikoma. * 15 E minana tougega ikasau sopi metoya owodola, saina kwaiveka sopi makawala sakala, kidamwa bitayelu bilokaia minana bidumyelu. 16 Mitaga minana ibani kala pilasi metoya opwaipwaia. Ikapogega wodola pwaipwaia imom sopi makwaina leisunapula metoya owodola dokanikani. 17 E dokanikani igibuluwa sainela baisa minana vivila e ila mwada bikabiliasi deli kesala tubula minana, baisa availa availa goli ikabikuwolaisi Yaubada la karaiwaga deli itugwalaisi titoulesi baisa biga kwekamokwita avaka Yesu leikimitali. 18 E dokanikani minana itotur olumata.

13

Nayu buludililama

1 E agisi natana mauna buludililama eililuva odabala bolita. Kala doga kasilatala e kununela kwailima kwaiyu, deli kala doga makaisina omitasi kweluwotala kulupaipi. Deli yegila igimigaga kala ginigini opwanetala. * 2 E minana kala gigisa makawala mauna nagigasisi yagala lepoda, deli kwaibakwaila makawala nayuwela nagigasisi yagala beya, e wodola makawala natolula nagigasisi yagala laiyoni. E minana dokanikani togega ikasali la peula, la takaikaia deli la karaiwaga kwaiveka mwada biyosi minana buludililama. * 3 Kwaitala kununela kala gigisa makawala isim kala kalibwaga ibodi bikaliga, mitaga makwaina bogwa goli leibwaina. Mitaga komwaidosi mina watanawa iyowa luposi ibokulaisi minana buludililama. 4 Tomota komwaidosi itapwarorusi baisa minana dokanikani uula bogwa leikasali la karaiwaga baisa minana buludililama. E itapwarorusi tuvaila baisa minana buludililama, kawasi, “Availaga bipati minana buludililama? Availa gagabila bikabiliasi deli minana?”

5 E itagwalasi minana buludililama bilivala vavagi gaga sainela, e ikasalaisi biyosi karaiwaga paila buluwovasi nayu tubukona. * 6 E ivitouula bikaluwou Yaubada, deli Yaubada yagala, la valu, e deli komwaidosi matausina labuma kala tosisu. 7 Itagwalasi bikabiliasi deli Yaubada la tomota e bikalisau matausina,s e deli ikasalaisi bikaraiwogi komwaidosi mina watanawa, dala, tomota, bona deli valu. * 8 Bidubadu mina watanawa bitapwarorusi baisa minana buludililama. Baisa matausina gala bitabani igasi wa buki mapilana bukila momova. Paila igau gala isim valu Yaubada eigini yagasi matausina availa availa bimovasi, e maigasina eikanabogwa mapilana la bukit matauna Lam matauwena goli leikatumataisi.*

9 Availa ilagi ibodi biligimlili. 10 Availa availa ibodi kasi naga bikatupipaisi, bogwala bikatupipaisi; availa availa ibodi kasi naga bikaligasi metoya opuluta,u bogwala bikaligasi metoya opuluta. Vavagi makwaisina ibodi bitavitusi Yaubada la tomota, paila ibodi wala biyovigasaisi si wotetila, deli bidubumaisi wala. *

11 Oluvi lagisi nayuwela buludililama iyoulapula metoya opwaipwaia. Minawena navau kala doga kaiyu, makawala natana lam kala doga, deli ibigatona kaigala makawala dokanikani natana. 12 E minana buludililama navau gala isim la karaiwaga titoulela. Mitaga itotu omatala minana nabogwa e ivigaki titoulela wodola minana nabogwa. E mauula minana buludililama ikikaraiwogi tomota. Ikaiyoli komwaidosi tosisula valu watanawa bitapwarorusi baisa minana nabogwa, minawena goli nakalibwaga. 13 E minana navau ivagi vavagi siligaga; ivabu kova bibusima metoya wa labuma bima opwaipwaia omitasi tomota komwaidosi. 14 E isinapu wala komwaidosi tosisula valu watanawa metoya vavagi siligaga makwaisina eitugwalaisi bivagi omatala minana buludililama nabogwa. E minana navau iluki komwaidosi mina watanawa bibubulaisi tokolu paila kala kamaiaba minana nabogwa, minana eiwaiyasi opuluta mitaga eibwaina wala. 15 Minana buludililama navau ikayoki tokolu kaikobula buludililama nabogwa mwada bimova, e minana tokolu igagabila bilivala e bikatumati matausina availa availa gala itagwalasi bitapwarorusi baisa minana nabogwa. 16 E minana navau ikaiyoli tomota komwaidosi, gweguya deli tokai, todidabala deli tonamakava, matausina ula deli matausina isim veisia, kidamwa bisim kasi kaivatusi oyumasi kwayakakata deli odubasi. 17 Gala availa gagabila bigimwala kidamwa gala isim kala kaivatusi, baisa goli minana buludililama navau yagala kaina kaimapula yagala bitagini kala kakalawa.

18 Vavagi baisa ibodi toninitalapula wala bikateta. Availaga toninitalapula gagabila bininamsi avaka kala katumiki minana buludililama navau kala kakalawa, paila uula tagini kala kakalawa kaimapula taitala tau yagala.v Makwaina goli kakalawa 666.

14

Matausina eibodaisi katumova iusiwosisi

1 Oluvi alakau agisi e ka, matauna Lam eitotu baisa odabala Koya Saiyoni.w Deli tomota itotusi kasi bawa 144,000, odubasi isisu matauna Lam yagala deli Tamala yagala. * 2 E anakaigali kaigila metoya wa labuma butula makawala luma kala kaipolu bipaisaga, kaina makawala pilapala butula bitutu. E kaigila butula makawala tomwasawa gita iwawaisi si gita. 3 Matausina 144,000 iusiwosisi pilatala wosi pilavau omatala takaikaia deli omitasi minasina navasi nammomova deli tommoya. Mapilana wosi gala gagabila availa bisau mesinaku wala matausina tomota 144,000, availa availa Yaubada bogwa eitaneku metoya ovalu watanawa. 4 Baisa matausina ikikilaisi titoulesi gala bisividulaisi vivilax paila gala magisi veivai. Matausina ivakwabwaisi Lam ambaisa ambaisa bimwaim. Yaubada bogwa eitaneku matausina metoya kesala mina watanawa, e matausina tovitouula eikasalaisi titoulesi baisa Yaubada deli Lam. 5 Gala kwaitala tuta bisasopasi baisa availa, deli gala isim kasi pakula paila avai vavagi. *

Anelosi taitolu

6 Oluvi agisi taitala tuvaila anelosi iyoyowa walakaiwa bikamituli Bulogala Bwaina bigala kwekanigaga baisa mina watanawa komwaidosi, avai valu, avai dala, avai bona deli avai tomota. 7 Kaigala kaigaveka ikaibiga, kawala, “Kuyakawolaisi Yaubada Towalakaiwa sainela, deli kukukolaisi matauna. Paila la tuta bogwa eimamalu paila bima biyakali mina watanawa. Omatala Yaubada kukwavaginasi e bukutapwarorusi, paila matauna leibubuli labuma, deli pwaipwaia, bolita deli sopi yeluyelu.”

8 E taiyuwela anelosi iyeikuli matauna ikaibiga, kawala, “Ka, minana bogwa leikapusi. Babiloniy vilouveka bogwa ikapusi. Paila minawena isaiki waini baisa mina watanawa ivimom matausina, waini kaipeula goli baisaga ikapilaki matausina paila minana la bubunela kalimwana.” *

9 E taitolula anelosi iyeikuli matausina kasitaiyu, ikawota kaigala kaigaveka, kawala, “Availa bitapwaroru baisa minana buludililama toyo kaikobula la tokolu deli bibani kaivitusila odabala kaina oyamala, 10 e titoulela bimom Yaubada ola waini, waini baisa la gibuluwa. Waini makaina leiligabu kaipeula, gala deli sopi bitagoli, baisa ovigala la ninamwau. Matausina kasi mmayuyu ilumkolaisi omitasi la anelosi bumaboma deli matauna Lam, makawala kova ilululu deli salipaz maiinela saina peuluvagasi. * 11 Kova mseula metoya baisa kasi mmayuyu bibobwau tuta gala kala vigimkovila. Matausina eitapwarorusi baisa buludililama deli la tokolu, baisa matausina isim kasi kaivatusi buludililama yagala, matausina goli gala bilumkolaisi manum yumyam deli bugibogi.” *

12 Vavagi makwaisina ibodi bitavitusi Yaubada la tomota, paila ibodi wala biyovigasaisi si wotetila, availa availa goli ikabikuwolaisi Yaubada avaka la karaiwaga, deli ikimidagaisi baisa Yesu.

13 Oluvi alagi kaigila metoya wa labuma ikaibiga, kawala, “Kugini baisa. Metoya tuta baisa, availa availa ikaligasi metoya osi wotetila baisa Guyau, matausina goli imwasawasi.” E Baloma Tobumaboma ivitakaula, kawala, “Mitaga! Mokwitala. Paila bivaiwasisi metoya osi paisewa mwau, e bikauwaisi mapula si wotetila.”

Kweluvala tayoyuwa paila valu watanawa

14 Oluvi agisi pilatala lowalowa pilapupwakau e olowalowa isisu taitala migila makawala tomota, isikam opwanetala kulupaipi goula, oyamala iyosi kavitala kema kavikakata. * 15 Oluvi taitala tuvaila anelosi metoya wa Bwala Kwebumaboma leisunapula leima kaigala kaigaveka idou baisa matauna isisu olowalowa, kawala, “Kukwau m kema kukwapituni, paila kweluvala tayoyuwa bogwa la tuta. Uula watanawa kawailuwala bogwa eivayawasi yagavanesi.” * 16 Oluvi matauna eisisu olowalowa ima baisa opwaipwaia ikikapituni ititayau valu watanawa kawailuwala ivinaku.

17 Oluvi agisi taitala tuvaila anelosi eisunapula metoya wa Bwala Kwebumaboma wa labuma, matauna tuvaila oyamala iiyosi kavitala kema kavikakata.

18 Oluvi taiyuwela anelosi matauna kovala kabolula kala toyamata, metoya okabolula leima. Matauna kaigaveka kaigala idou baisa matauna anelosi eiiyosi kema kavikakata, kawala, “Kukwau m kema, kukwapituni kawailuwala waini obugulela watanawa, uula bogwa eimonogusi kawailuwa.” 19 Mapaila anelosi ima baisa opwaipwaia ikikapituni kawailuwa waini e ilavi makwaisina bila okabopola, baisa Yaubada la ninamwau kwevakaigaga. 20 Kawailuwala waini okaikesi ivapupoiyaisi okabopola oyosewala valu, e buyavitoula ititayelu metoya okabopola ila iyaluvi valu, kala maloula iboda lakatutolu katupwaila keda (300 km), deli kala loum bila otukutaku katitaikina uvatala. *

15

Matausina anelosi imaiyaisi lelia mwau makwaisina

1 Oluvi agisi kwaitala tuvaila kabutuvatusi kwaiveka deli kabokwatubau wa labuma. Ka, tailima taiyu anelosi iiyosisi kwailima kwaiyu lelia mwau. Makwaisina lelia mwau baisa lelia mwau kala vigimkovila, paila metoya baisa makwaisina bitagisi Yaubada la ninamwau kala kabovigimkovila.

2 E agisi kwaitala vavagi makawala milaveta kwevivivila eisegulikaisi deli kova. E tuvaila agisi availa availa ikalisuwolaisi minana buludililama nabogwa sola la tokolu, deli ikalisuwolaisi minana buludililama navau yagala kala kakalawa.a Itotusi okawaimatila katitaikina milaveta kwevivivila, oyumasi iyosisi gita avaka Yaubada eisaiki matausina. 3 Matausina iusiwosisi la butubutu Mosese la towotetila Yaubada, deli la butubutu matauna Lam. Kawasi, *

“Guyau Yaubada Topeuligaga,

m vavagi kwekanigaga deli kabokwatubau.

Yoku Guyoula mina watanawa komwaidosi,b

kidikedam duwosisia deli mokwita.

4 Mwa, Guyau! Availaga gala bikamiabaim?

Availaga gala bikaigalaim yoku saina Tovakaigaga?

Paila yoku wala kammwaleta tobumaboma.

Komwaidosi mina watanawa bimaisi

e bitapwarorusi baisa yoku,

paila komwaidosi leigisaisi m mitakwai duwosisia.” *

5 E oluvi agisi Bwala Kwebumaboma wa labuma ikapogega, deli olumoulela makwaina agisi matabudona buliyoyova ikavitusi kidamwa Yaubada isisu. * 6 E matausina anelosi tailima taiyu iiyosisi makwaisina vavagi mwau e isunapulasi metoyasi wa Bwala Kwebumaboma. Matausina isikamsi kasi kakapula yapupwakau yamigileu, deli kasi katububula goula isipwaisi ovitakosi. 7 Oluvi natana minasina navasi nammomova isaiki matausina tailima taiyu anelosi kailima kaiyu kailuya goula. Makaisina ikasewoki la ninamwau Yaubada Tosivagasi. 8 Kala kalugologusa deli la peula Yaubada kubowala imila mseu ivakasau Bwala Kwebumaboma, e gala gagabila availa bisuvi olumoulela Bwala Kwebumaboma. Mitaga ikugwa matausina anelosi tailima taiyu bimaiyaisi makwaisina lelia mwau kwailima kwaiyu. *

16

Kailima kaiyu kailuya ikasewoki Yaubada la ninamwau

1 Oluvi alagi kaigila kaigaveka metoya wa Bwala Kwebumaboma iluki anelosi tailima taiyu, kawala, “Kulosi kuligabwaisi kailima kaiyu kailuya Yaubada la ninamwau bila opwaipwaia.”

2 Taitala anelosi ila iligabu la kailuya ila opwaipwaia. Baisa kasi pwasa saina mmayuyu deli kwemigigaga ikaloubusisi baisa matausina availa availa eiginisi kaivitusila minana buludililama, deli availa availa ititapwarorusi omatala minana la tokolu. *

3 Oluvi taiyuwela anelosi iligabu la kailuya ila odabala bolita. Bolita migila idavila imila buyavi makawala tomata buyavila, deli komwaidosi tommomova maunesi obolita ikaligasi.

4 Oluvi taitolula anelosi iligabu la kailuya ila odubasi waya deli sopi yeluyelu. E makaduyosina migisi idavilasi imila buyavi. * 5 Alagi anelosi kala toyamata sopi ilivala kawala, “Yoku tobumaboma, e duwosisia yakala makwaisina avaka lokuvagi; tuta baisa kusisu e lokusibogwa. 6 Paila tomota iligabwaisi buyavisic matausina m tomota deli goli tovitoubobuta, e mapaila yoku lokusaiki matausina kidamwa bimomsi buyavi. E matausina eikauwaisi avaka bibodi kasi mapu.” 7 Oluvi alagi kaigila metoya okabolula, ikaibiga, kawala, “Mwa, Guyau, Yaubada Topeuligaga. Mokwitala makwaisina m yakala mokwita deli duwosisia.”

8 Oluvi taivasila anelosi iligabu la kailuya ila odabala kalasia; e mapaila ikikali tomota saina yuviyavi deli tiganini. 9 Tomota ilumkolaisi saina wala tiganini metoya okala yuviyavi kalasia, e mapaila ibigigagaisi yagala Yaubada, paila matauna ikikaraiwogi makwaisina vavagi mwau, mitaga ipakaisi bininavilasi metoya osi mitugaga mwada biyakawolaisi Yaubada Tovakaigaga sainela.

10 Oluvi tailimala anelosi iligabu la kailuya ila ola takaikaia buludililama. Baisa ivigaki saina dudubila ola kabokwaraiwaga buludililama; tomota igigadaisi mayesi paila uula saina kasi mmayuyu; * 11 deli ibigigagaisi Yaubada tosisula labuma paila uula ibanaisi kasi mmayuyu deli kasi pwasa. Mitaga gala bitovilasi metoya mitugaga kidikedala.

12 Oluvi tailima taitalela anelosi iligabu la kailuya ila odabala waya kaduyoveka yagala Waya Yupereiti.d E waya makaduyona imada ikatubiasi si keda matausina kini igau bimaisi metoya opilibomatu. * 13 Oluvi agisi taitolu baloma saina tomigigaga migisi kasi gigisa makawala migisi kumeu eisunapulasi metoya owodola tougega e owodola buludililama, deli owodola tovitoubobuta tokwayapila. 14 Matausina baloma gaga iuvagaisi vavagi siligaga. Matausina kasitaitolu ilokaiasi baisa guyousi valu valu komwaidona kidamwa bivayoulaisi bisigugulasi paila kabilia, ola yam kwaiveka Yaubada Topeuligaga.

15 “Ka, kulagi! Yeigu igau bama makawala touveilau. Kumwasawasi availa availa yokomi tommamata kuyamataisi kami kakapula, e mapaila gala bukuliloulasi tomdumwadu e igau bivigaki kami mmosila omitasi tobobawa.” *

16 Oluvi baloma gaga ivayoulaisi matausina gweguya bisigugulasi gulitinideli mapilana kawakali mina Iberu idokaisi yagala Amagedoni.e*

17 E oluvi tailima taiyuwela anelosi iligabu la kailuya ila ogawata. E kaigaveka kaigila leima metoya otakaikaia olumoulela Bwala Kwebumaboma, kawala, “Ka, baisa kala vigimkovila.” 18 Baisa kavikavila eikavila, e pilapala butula itutu deli likuliku kwaitabwabogwa iigayega. Igau tokinabogwa Yaubada ibubuli tomota e lagaila, gala wala kwaitala tuta likuliku bipati makwaina. Makwaina saina kwaita bwabogwa. * 19 E mapilana valu vilouveka ikatuviki pilatolu, e viluwesi valu komwaidona ikatudidaimi. Yaubada iluluwai Babilonif kwevakaigaga e ivimom minana waini ovigala, waini baisa saina siligaga la ninamwau. * 20 Komwaidona simla deli koya imileiwausi galaga bitagisaisi. * 21 Saina kwevakaigaga kwekulokula kuna ikikapusisi metoya wa labuma imeimaisi iwawaisi tomota; kwaitala makwaisina mokaila makawala kwaitala binabina kwaiveka (50 kg). E tomota ibigigagaisi Yaubada paila uula ilumkolaisi kuna kwekulokula kala mwau, paila saina mwaugaga. *

17

Minana nakalimwala siligaga

1 E taitala matausina anelosi tailima taiyu, matausina leiyosisi kailuya kailima kaiyu, imakaiagu ikaibiga, kawala, “Kuma! Bavitulokaim ammakawala minana nakalimwala siligaga bikeula kala pakula. Baisa mapilana vilouvekag tumilela katitaikina sakala bidubadu. * 2 Guyousi mina watanawa ikikailasisi deli minana nakalimwala siligaga, e mina watanawa eimomsi wainila la kalimwala iwaiya kaibotutu.” *

3 E Baloma Tobumaboma iviyelu nanogu e anelosi ikauwaigu kalokaia oviloupakala. E baisa agisi natana vivila eisila otapwala buludililama nabweyani, e minana buludililama tapwala ikasewa bidubadu yegila igimigigaga eiginisi; e kununela kwailima kwaiyu e kala doga kasilatala. * 4 Minana vivila eisikam kala kwama kala gigisa makawala dairarugu deli marakana, e kala katububula veiguwa goula, dakuna kwevivivila e waitunatoula. Oyamala iyosi viga goula ivakasau bubunela gaga deli vavagi mwau metoya ola kakailasi minana nakalimwala. * 5 Odabala iginisi yegila igikikium. Maigana kala katumiki baisa makawala. “Mapilana Babiloni vilouveka, inasi komwaidosi nakalimwala deli komwaidosi bubunesi doudoga ovalu watanawa.” 6 E agisi wala minana eimomom iwaiya kaibotutu uula eimom buyavisi la tomota Yaubada deli buyavisi matausina Yesu la towotetila availa availa leikatumataisi.

E tutala agisi minana saina iyowa lopogu sainela. 7 E anelosi ikatupoiyaigu, kawala, “Ki, avaka paila iyowa lopom? Balukwaim avaka kala katumiki minana vivila deli minana buludililama avaka minana vivila eisila, e minawena kununela kwailima kwaiyu deli kasilatala kala doga. 8 Minana buludililama lokugisi, ka, omitibogwa namomova taga tuta baisa nakaliga. E makateki minana bilaguva bima metoya oUveya e bilauwaisi ilavaisi minana. E matausina mina watanawa availa availa yagasi gala iginibogwaisi mapilana bukila momova tutala gala isim valu, komwaidosi wala biyowa luposi tutala bigigisaisi minana buludililama. Paila omitibogwa nammomova taga tuta baisa nakaliga. Mitaga igau biyoumatilavau. *

9 “Vavagi baisa ibodi wala tokabitam kaina tokwateta binevi uulotoula. Baisa kala katumiki. Kununa kwailima kwaiyu baisa kwailima kwaiyu koya e minana isisu odubasi koya makwaisina. Tuvaila kununa bitadoki tailima taiyu gweguya. 10 Tailima matausina gweguya bogwa ilisaisi si guyau, taitalaga tovau iguguyau tuta baisa e kesala taitala igau wala gala bima. E igau matauna tovabodanim bima, ibodi tuta pikekita wala bisisu. 11 E minana buludililama omitibogwa nammomova taga tuta baisa nakaliga minawena baisa tailima taitolula guyouvau kala katumkovila si boda matausina tailima taiyu igiyoubogwasi, taga bilauwaisi ilavaisi matauna.

12 “E doga makaisina kasilatala baisa tailuwotala gweguya taga gala biguguyausi igau wala. Mitaga igau bikasalaisi karaiwaga baisa matausina biguyausi gala imomwa deli minana buludililama. * 13 E kasitailuwotala komwaidosi ninasi ninatala wala e ikasalaisi si karaiwaga si guyau baisa buludililama. 14 Igau bikabiliasi deli matauna Lam. Mitaga Lam deli matausina kala tobwakuli tokimadagi availa availa idou deli inagi, e mabudona goli bitomgwagasi, paila matauna Lam baisa gweguya si Guyau deli kini si Kini.”

15 E tuvaila anelosi ilukwaigu, kawala, “Ka, lokugisi makwaisina sakala minana nakalimwala la kaisisu, baisa bidubadu tomota deli tobobawa deli valu deli bona. 16 E lokugisi minana buludililama deli kala doga kasilatala, ka, matausina bikoulovaisi minana nakalimwala. Bikauwaisi komwaidona avaka avaka eisisii minana e nakimwadu wala bisim. Bikomasi vilionela minana e bivakadidaimisi wa kova. 17 Paila Yaubada isaibogwi oninasi mwada magisi bivagaisi nanola, kidamwa gulitinidesi bivagaisi avaka avaka. E mapaila bikasalaisi si guyau baisa minana buludililama igau tutala bivigimkulovaisi Yaubada la biga.

18 “E lokugisi minana nakalimwala baisa mapilana valu vilouveka tuta baisa ikikaraiwogi gweguya ovalu watanawa.”

18

Babiloni vilouveka bogwa ikapusi

1 E oluvi agisi taitala anelosi tuvaila leibusi metoya wa labuma leima. Matauna isim la karaiwaga kwaiveka, e visigala ivisigili komwaidona watanawa. 2 Idou kaigala kaigaveka, kawala, “Bogwa ivabwaisi minana. Babiloni vilouveka bogwa ikapusi. Yaluwa deli baloma gaga idadadilasi ikikatudewasi oluwalela mapilana valu. Navilesi mauna nayoyowa avaka avaka namigigaga deli naiyayana isisuaisi baisa mapilana. * 3 Paila mapilana valu wainila imomwaisi boda komwaidosi,h makaina waini saina kaipeula ikalimwali makawala nakalimwala la bubunela. E makawala goli natana nakalimwala, mapilana valu tomotala ititamnabaisi guyousi watanawa e deli imitugagasi, e togigimwala watanawa isisiniveka si guguwa paila uula mapilana valu tomotala saina mina mitiguguwa deli mina gugoveka.” *

4 Oluvi aligivau kaigila metoya wa labuma, kawala,

“Ei! Kusunapulasi yokomi uli tomota! Kusilavaisi mpana valu. *

Gala ibodaimi bukumitugagasi deli mapilana tomotala tomitugaga,

deli gala ibodaimi bikapilakaimi matausina kasi mipuki.

5 Paila si mitugaga gala yomala, *

kidamwa bitakouguguli komwaidona, dabala magugulona bila isakaila labuma.

Ka, Yaubada iluluwai si bubunela gaga.

6 Kusakaisi matausina makawala leisakaimi. *

Kumapwaisi matausina sivayu makawala leivigakaimi.

Makwelana leivimomwaimi sopi kaipeula,

taga yokomi bukutavilaisi kasi viga kwepeuligaga.

7 Paila makawala si koni kala kwaiveka,

deli si guguwa kasi katububula gala bitakaibiga, *

e makawala goli kuvigakaisi kala vakaila kasi mmayuyu deli vilamsi.

Paila makawala natana vivila onanola titoulela eililivala, kawala,

‘Ka, yeigu giyouvila asisu baisa,

paila gala kwabuya yeigu.

Gala avai tuta babani kipogogu.’

8 Mapaila gala kwaitala momwa komwaidona uvagila mwau biviloubusiki mapilana -

lelia, kipogogu, deli molusaula.

Igau bivakammwaisi mapilana wa kova,

paila Guyau Yaubada Toyakalela mapilana, e matauna saina Topeuligaga.”

9 E guyousi watanawa leibokulaisi mapilana valu eibubunasi makawala matausina tokwailasi tokwalimwala. E tutala bigisaisi valu mseula igigabu makwaina, komwaidosi bivalamsi bikayoyusi paila mapilana. * 10 Itotusi kaduwonaku, uula ikukolaisi mapilana tomotala kasi mmayuyu e ikaibigasi kawasi, “Wooi, valu vilouveka! Wooi, Babiloni viloukabalaki. Gala imomwa e lokubodi kam mipuki.”

11 Matausina togigimwala watanawa ivalamsi deli ikikayoyaisi mapilana, uula gala tuvaila avai tomota bigigimwala si guguwa. * 12 Gala availa bigimoli si goula, siliba, dakuna kwevivivila deli waitunatoula. Gala availa bigimoli si karekwa yaminibwaita deli yavivivila, e karekwa kasi bweyani makawala dairarugu deli marakana. Gala availa bigimoli si gai migisi migawelu migawelu, deli si doga, si meku, si tanumnumta barasi deli aiyani, si dakuna bekwa. * 13 Gala availa bigimoli gau, vana maiina simasimina, kaituva, deli bulami mapula mwau. Gala availa bigimoli si waini, si luya, si pwarawa deli si witi, si bulumakau deli si sipi, si wosa deli si waga kaibibiu. E gala availa bigimoli tomota uwosi deli goli bilomasi. 14 Togigimwala ilukwaisi mapilana, kawasi, “Komwaidona vavagi bwaina lokusisavalaisi bogwa eimileiwausi, e komwaidona mi veiguwa e kami katububula leibutusi, deli gala tuvaila bukubinivauwaisi makwaisina.” 15 Matausina togigimwala bogwa eitodabalasi metoya osi gigimwala mapilana valu bitotusi kaduwonaku uula ikukolaisi mapilana tomotala kasi mmayuyu. Matausina bivalamsi, e bikayoyusi, * 16 kawasi, “Wooi! Wooi valu vilouveka! Mapilana valu tomotela eisisikamsi kasi kwama yaminibwaita bweyanisi makawala dairarugu deli marakana, e eisisikamsi kasi katububula kalugologusasi goula, dakuna kwevivivila deli waitunatoula. 17 E gala imomwa komwaidona si veiguwa kasi katububula eimileiwausi.” *

Komwaidosi toliwaga deli usogelu, myovau deli tokuyuva eitotusi kaduwonaku, 18 eigigisaisi valu mseula igigabu e ikikayoyusi kawasi, “Baisa gala kwaitala valu bipati valu makwaina vilouveka.” * 19 Ikapokasi iluvalovasi tubumyou iloula odubasi. E ivalamsi ikayoyusi kawasi, “Wooi, wooi valu vilouveka. Paila komwaidosi toliwaga tosisula mapilana eitodabalasi metoya guguwala mapilana valu. E gala imomwa komwaidona la vavagi imileiwausi.” *

20 Kumwasawasi yokomi mina labuma paila eimileiwausi makwaina valu. Kumwasawasi yokomi Yaubada la tomota, e aposetolo deli tovitoubobuta. Paila Yaubada bogwa leikamogi mapilana paila uula vavagi makwaisina avaka avaka eivigakaimi matausina. *

21 E oluvi anelosi topeuligaga ikau dakuna vakaila makawala kwaitabwabogwa simata e ilavi ila obolita, kawala, “Baisa makawala vilouveka Babiloni igau saina minimani bikatusouwaisi bila e gala tuvaila bitagisivau migila. * 22 Butula gita deli tousiwosi, e butula lilolilo deli tauya, gala tuvaila bitaligivau metoya mapilana valu. Towotetila gala availa bibinivau la paisewa metoya mapilana valu, e butula dakuna kabotutu witi gala tuvaila bitalagi. ** 23 Gala tuvaila kaitapa visigala bitagisi migila, e gala tuvaila bitalagi kaigasi vavaigilavau mapilana valu. Omitibogwa mapilana valu la togigimwala komwaidosi eitodabalasi valu watanawa, e tomeguva si meguva pilasisasopa bogwa leisipulokaisi komwaidosi mina watanawa.”

24 Babiloni ibani kala mipuki uula tovitoubobuta deli Yaubada la tomota kasi katumata baisa iyomituli kala pakula mapilana valu, e komwaidosiga matausina eikatumataisi ovalu watanawa baisa iyomituli pikolela mapilana valu. *

19

1 Oluvi alagi butula makawala si mogega saina tobobawa wa labuma ikaigivakavekasi kawasi, “Taiyakawolaisi Yaubada. Paila matauna Tokwatumova, deli kala kalugologusa la peuligaga gala yomala. 2 E la yakala makwaisina mokwita deli duwosisia goli. Paila leikamogi minana nakalimwala siligaga, minana goli la kailasi eiyogagi valu watanawa. E leimipuki minana paila leikatumati matausina la towotetila Yaubada.” * 3 E iyakaulasi tuvaila kawasi, “Taiyakawolaisi Yaubada. Paila mapilana valu vilouveka igigabu mseula bibobwau wala tuta gala kala vigimkovila.” * 4 E matausina tommoya tailuwoyu taivasi deli minasina nammomova navasi ikavaginasi itapwarorusi baisa Yaubada ola takaikaia, kawasi, “Emeni.i Taiyakawolaisi Yaubada.”

Matauna Lam la veivai pakala

5 E butula kaigila metoya otakaikaia ikaibiga, kawala, “E yokomi la towotetila Yaubada, deli komwaidomi gweguya deli tokai, availa availa kukwamiabaisi matauna, kuyakawolaisi Yaubada!” * 6 E alagi butula makawala si mogega saina tobobawa, makawala luma kala kaipolu, e makawala butula pilapala itutu. E ikaibigasi, kawasi, “Taiyakawolaisi Yaubada. Paila Guyau da Yaubadasi Topeuligaga matauna Giyouveka. * 7 Ibodi bitamwasawasi bitagigilasi. Taiyakawolaisi matauna saina Tovakaigaga. Paila tuta bogwa leima matauna Lam bivai, e matauna la kwava ikikatubaiasa. 8 E matauna la kwava bogwa itugwali bisikam kala kakapula yaminabwaita yavivivila yamigileu.” Miyana goli baisa bitadoki Yaubada la tomota si mitukwaibwaila.

9 E anelosi ilukwaigu, kawala, “Kugini baisa makawala. Yokomi availa availa okubanaisi kami kaikivi bukusuvisi Lam ola veivai pakala bukumwasawasi goli.” E anelosi ikaibiga, “Baisaga Yaubada la biga kwekamokwita.” * 10 E akavagina baisa opwaipwaia mwada batemmali matauna. Mitaga ibuyoyaigu kawala, “Desi. Yeigu yoku deli samwa tawotetilasi, komwaidodasi goli tasilasolasi biga kwekamokwita avaka Yesu ikimitali. Kutemmali Yaubada.”

Paila vavagi makwaisina avaka Yesu ikimitali baisa wala iuviyelu ninasi tovitoubobuta.

Wosa napupwakau kala tosila

11 Oluvi agisi labuma iulisaim e ka, wosa napupwakau. E kala tosila matauna yagala Tokimadagi deli Tokamokwita. Matauna iiyakala e ikikabilia e ka, iuvagi komwaidona duwosisia. * 12 Matala kala gigisa makawala kova ilululu e opwanetala eisikam kulupaipi bidubadu. E yegila eiginisi otapwala matauna mitaga igikikium wala maigana, mesinaku wala matauna ikateta avai yegila. * 13 E kala kakapula ikatugiaki buyaviwokuva. E idokaisi yagala matauna “Yaubada la Biga”. 14 E mina labuma si tokwabilia isilaisi bidubadu wosa napupwakau eisikamsi kasi kakapula yaminibwaita yapupwakau yamigileu. 15 Owodola eisusunapula kavitala puluta kavikakata, e makaviwena biyosi bikalisuwoli valu watanawa. E matauna biguyoi mina watanawa, makawala giyougaga oyamala gai kaipuwopuwa. E bivapupoi kawailuwa waini okabopola makwaina, baisa Yaubada Topeuligaga la ninamwau kwevakaigaga. * 16 Okala kakapula e okaikela isim yegila eiginisi, “Kini si Kini, e gweguya si Guyau”.

17 Oluvi agisi taitala anelosi itowalai kalasia. E kaigala kaigaveka idou iluki mauna nayoyowa komwaidona iyoyowasi, kawala, “Kulosi bukutogugulasi igau Yaubada bivagi paka kwaiveka. * 18 Kulosi bukukwamsi vilionesi kini deli kumatoula kasi tokugwa e tokwabilia, e vilionesi wosa deli kasi tosila, komwaidosiga tomota vilionesi goli, ula deli matausina isim veisia, gweguya deli tokai.”

19 E agisi buludililamaj e guyousi watanawa deli si tokwabilia isigugulasi budotala mwada bikabiliasi deli matauna eisila minana wosa deli la tokwabilia. 20 E ikatupipaisi buludililama deli matauna tovitoubobuta tokwayapilak matauwena leivagi vavagi siligaga omatala buludililama. Paila matauna tovitoubobuta tokwayapila leisipuloki matausina e iginisi kaivitusila buludililama deli eisipuloki matausina eitapwarorusi baisa la tokolu buludililama. Eisipuloki matausina metoya makwaisina vavagi siligaga. E buludililama deli tovitoubobuta tokwayapila ilavaisi tommomova ilosi makwaina milaveta koval baisa ilululu deli salipam maiinela saina peuluvagasi. * 21 E makaina puluta owodola matauna tosila wosa napupwakau ikatumtuli si tokwabilia buludililama sola tovitoubobuta tokwayapila. E mauna nayoyowa komwaidona ilosi ikamkomasi vilionesi tokwabilia ikomatasi.

20

Kwelakatuluwotala taitu

1 Oluvi lagisi taitala anelosi leibusi metoya wa labuma leima odabala pwaipwaia e oyamala iiyosi buluvala Uveyan deli yatala katupipi tanumnumta. 2 E iyosi minana tougega, minawena keiyuna nabogwa, yagala Diabolo kaina Setani, iyuwoli matauna bisisu paila kwelakatuluwotala taitu. * 3 E anelosi ilavi matauna ila oUveya ikobudoki Uveya ikokikiti, mapaila gala gagabila tuvaila bisepuloki mina watanawa igau avai tuta wala biwokuva makwaisina kwelakatuluwotala taitu. Oluviga ibodi bitanekwaisi matauna bisunapula paila tuta pikekita wala.

4 E agisi bidubadu takaikaia, deli matausina eisisuaisi odabala makwaisina, e Yaubada ikasali karaiwaga kidamwa matausina bimila toyakalasi. E agisi bilomasi matausina ikatumataisi paila eikamitulaisi biga kwekamokwita avaka Yesu ikimitali, e paila eikamitulaisi Yaubada la biga. Gala eitapwarorusi baisa minana buludililama kaina la tokolu, e gala eiginisi kaivitusilao buludililama odubasi kaina oyumasi. Matausina isisuaisi ikikaraiwagasi deli Keriso makawala giyouvakaveka paila kwailakatuluwotala taitu. * 5 (E kesalaga komwaidosi wala tokwaliga gala bimovavausi igau avai tuta wala kwelakatuluwotala taitu biwokuva.) Baisa goli mmovavau kwematala. 6 Matausina mabudona mmovavau kwematala biyubwailasi paila si sibwabwaila e saina bimwasawasi sainela. Makwaina kaliga kwaiyuwelap gala bipeula biyosi matausina. Matausinaga Yaubada deli Keriso si tolula, e bikikaraiwagasi deli matauna kwelakatuluwotala taitu.

Setani imama

7 Igau makwaisina kwelakatuluwotala taitu biwokuva, Setani bitanekwaisi metoya okala katupipi, 8 e bisunapula mwada bisepuloki komwaidosi mina watanawa odabala pwaipwaia, baisa Gogi deli Magogi.q Setani bimai bisiguliki komwaidosi paila kabilia, kasi bawa makawala kanakenuva okawolawa. * 9 Matausina saina bidugaga imaisi ikaligiaki valu, ivabodaisi kasi kabeikau Yaubada la tomota, deli mapilana valu pilimbwaililar matauna. Mitaga kova ibusi ima metoya wa labuma ivakammwaisi matausina. 10 Oluvi ilavaisi matauna Diabolo, matauwena leisipukoli matausina, e ila makwaina milaveta kova deli salipa maiinela saina peuluvagasi, ambaisaga eilaibogwisi matausina buludililama deli tovitoubobuta tokwayapila. E baisa bibodasi kasi mmayuyu yumyam bugibogi tuta gala kala vigimkovila.

Kwevakaigaga yakala

11 Oluvi lagisi kwaitala kwevakaigaga takaikaia kwepupwakau deli matauna isisu odabala makwaina. Labuma deli pwaipwaia imileiwausi metoya omatala, e gala tuvaila bitagisi. * 12 E agisi bilomasi tokwaliga gweguya deli tokai itogugulasi omatala makwaina takaikaia. Buki bidubadu iulisaimwaisi, e oluvi iulisaimwaisi pilatala buki tuvaila, mapilawena bukila momova.s E Yaubada iyakali tokwaliga makawala avaka bogwa eivagaisi, makawala bogwa kala ginigini isisu mapilasina buki. 13 Oluvi bolita itugwali matausina eidoumsi. E Kaliga deli si valut baloma itugwalaisi si tokwaliga bilomasi. E komwaidosiga Yaubada iyakali makawala avaka bogwa eivagaisi. 14 E Yaubada ilavi Kaliga deli si valu baloma ilosi makwaina milavetala kova. Makwaiwena goli milavetala kova baisa kaliga kwaiyuwela. 15 Availa availa yagasi gala isisu obukila momova ilavaisi ilosi makwaina milavetala kova.

21

Labuma vilouvau deli watanawa vilouvau

1 Oluvi lagisi labuma vilouvau deli watanawa vilouvau. Makwaisinaga viloububogwa labuma toyo watanawa, e deli bolita, bogwa wala eimileiwausi. * 2 E agisi Valu Kwebumaboma, makwaina vilouvau Yerusalem wa labuma leibusi metoya baisa Yaubada, ikatubiasaisi deli kala katububula makawala natana vilakapugula bikatubiasaisi tuta makwaina bivaisi sola la mwala. * 3 E alilagi kaigila kaigaveka ililivala metoya makwaina takaikaia, kawala, “Ka, kugisi, Yaubada imili valu deli mina watanawa. Matauna bisivagasi deli matausina, e matausina goli la tomota. E Yaubada titoulela bisikaili matausina, e matauna goli si Yaubada. * 4 E bikimadi mitiligisi komwaidona. E gala tuvaila bikaligasi tomota, kaina bikayagigilasi, bivalamsi, bilumkolaisi mmayuyu. Paila vavagi kwebubogwa komwaidona wala bogwa eimileiwausi.” *

5 E matauna isisu otakaikaia ikaibiga, kawala, “Ka, baisa tuta babubulivau vavagi komwaidona.” E tuvaila ilukwaimaigu, “Ka, kugini vavagi makwaisina, paila baisa biga mokwita ibodi bitadubumi.” * 6 E ikaibiga, kawala, “Baisa kala vigimkovila. Yeigu Alipa deli Omega, kala vitouula deli kala vigimkovila. Availa availa ikadakasi basaikimakavi sopi bimomsi, metoya outuwotu sopila momova. 7 Availa availa matausina bitomgwagasi bibanaisi makawala metoya baisa yeigu. E ka, yeigu si Yaubada, e matausina litugwa. * 8 Mitaga availa availa tokukokola, tokwasinapu, deli tokaiulatila si bubunela doudoga, tokwatumata deli tokwailasi, tomigameguva deli tokwavagina baisa tokolu, e deli komwaidosi toubuwabu - matausina si kabosilagi omilaveta eilululu kova deli salipa maiinela saina peuluvagasi, baisa kaliga kwaiyuwela.”

Yerusalem vilouvau

9 Metoya matausina anelosi tailima taiyu oyumasi leiyosisi kailima kaiyu kailuya kaikikasewa kwailima kwaiyu lelia mwau - e taitala matausina imakaiagu ikaibiga, kawala, “Kuma, e igau bavitulokaim minana vivila la kwava Lam.” 10 E Baloma Tobumaboma iviyelu nanogu e anelosi ikauwaigu ilauwaigu walakaiwa odabala koya kwaiveka. Matauna ivitulokaigu mapilana Yerusalem, Valu Kwebumaboma, metoya wa labuma leibusi leima metoya baisa Yaubada, * 11 ivivivila metoya okala kalugologusa Yaubada. Valu ivivivila makawala dakuna kwevivivila, makwaina yasipau kala mimilakatila, makawala kauniwavila obolita. 12 Valu isim kala kali kwaiveka kala woloula walakaiwa sainela, deli kwailuwotala kwaiyu kabosusuvi, deli isim kasi toyamata tailuwotala taiyu anelosi. Odubasi kabosusuvi isim kasi ginigini igasi kweluwotala kwaiyu dalesi mina Isireli. * 13 Makwaisina kwaitolu kabosusuvi pilatala - baisa kwaitolu makwaisina opilibomatu, kwaitolu makwaisina opilayouya, kwaitolu baisa opiliyavata, deli kwaitolu tuvaila opilikwaibwaga. 14 E valu kala kali tumilela dakuna kweluwotala kwaiyu. E matauna Lam la aposetolo tailuwotala taiyu yagasi kala ginigini isisu otupwasi mapilasina dakuna.

15 Matauna anelosi eilukwaimaigu oyamala iyosi kaitala la kavaikola goula paila bivisaikoli valu, kabosusuvi deli kali, ammakawala kasi maloula ammakawala kasi beiyaya. * 16 Valu kala maloula deli kala beiyaya makawala wala. Anelosi ivisaikoli valu ola kavaikola. Baisa iboda 2,400v kala katupwaila, e kala beiyaya kala woloula bila walakaiwa baisa ibodasi wala makawalaw ulosi. 17 E anelosi iyosi kaivakola e ivisaikoli kali tuvaila, e iboda uvaluwotolu kala woloula bila walakaiwa. E kavaikola makaina tuta tuta tomota si kavaikola makawala iuvagaisi. 18 E kali ibubulokaisi makwaisina dakuna kwevivivila yasipa. E valu ibubulokaisi goulatoula makawala salibu. * 19 Makwaisina dakuna otumilela kali leikatububulaisi bidubadu dakuna kwevivivila migawelu migawelu. E makwaisina dakuna kwevivivila kweluwotala kwaiyu goli, yagasix yasipa, sapaya, ageiti, emerodi, 20 onikisi, kaneliani, kwatisi tauvau, berili, topasi, kalisedoni, tekwesi e ametisi. 21 E kabosusuvi kweluwotala kwaiyu ibubulokaisi waitunatoula, kwaitala kabosuvi baisa kwaitala waituna. E kedala valu ibubulokaisi goulotoula makawala salibu.

22 E gala bagisi Bwala Kwebumaboma baisa olumoulela valu, uula kaimapula Bwala Kwebumaboma isisu Guyau Yaubada Topeuligaga, deli matauna Lam. 23 E valu makwaina gala ibodi migisi kalasia deli tubukona visigala bitapi, paila Yaubada kala kalugologusa visigala ititapi, deli Lam matauna kala kaitapa valu. * 24 E mina watanawa komwaidosi bililoulasi metoya olumalamela mapilana valu, deli guyousi watanawa bimaiyaisi si veiguwa baisa. * 25 Valu kala kabosusuvi bikapogega yumyambwata; gala kwaitala tuta bikatubodaisi, uula gala isim bogila mapilana valu. * 26 Mina watanawa bikasalaisi si guguwa deli si karaiwaga bimaiyaisi makwaina valu. 27 Makwaisina vavagi bomakitu, deli matausina si bubunela doudoga kaina toubuwabu, galaga bisuvisi oValu Kwebumaboma, taga bipeilisi. Mesinaku wala matausina availa availa eiginibogwaisi yagasi baisa matauna Lam ola buki, mapilana bukila momova,y matausina bisuvisi ovalu makwaina. *

22

1 E tuvaila anelosi ivitulokaigu makwaina waya sopila momova ipipisi makawala mitasi utuyam. Makwaiwena waya leititayelu metoya osi takaikaia Yaubada deli Lam, * 2 e ititayelu oluwalela okedala mapilana valu. Okaidadana makwaina sakala itotusi makaisina kaila momova. Makaina kai goli biwouwa sivaluwotala sivayu olumoulela kwaitala taitu, e makaina kai tubukona tubukona gala biwolotila biwouwa goli. E yekwesila paila yuvisi mina watanawa. * 3 Avaka avaka Yaubada eitakili, makwaisinaga gala bisisuaisi baisa. *

Si takaikaia Yaubada deli Lam bitotu olumoulela valu, e la towotetila bitapwarorusi baisa matauna. 4 Bigisaisi migila, e yagala kala ginigini bisisu odubasi. 5 E gala tuvaila bibogi e gala magisi kaitapa kaina kalasia, paila Guyau Yaubada bititapi, e matausina bikikaraiwagasi makawala giyouvakaveka tuta gala kala vigimkovila. *

Igau Yesu bima

6 E anelosi ilukwaigu, kawala, “Baisa biga mokwita ibodi bitadubumi. Paila Guyau Yaubada leiviyelu ninasi tovitoubobuta metoya baisa la Baloma Tobumaboma, e leiwitalaigu, yeigu la anelosi goli, mwada bavitulokaimi yokomi la towotetila avaka avaka makateki bivitoulaisi.”

7 E Yesu ikaibiga, kawala, “Ka, kulagi! Makateki goli bawa. Availa availa yokomi bukukwabikuwolaisi mapilana buki avaka eivitububoti, bukumwasawasi.”

8 Yeigu Yoni lalagi e lagisi komwaidona vavagi makwaisina. Alilagi wala agigisi iwokuva oluvi akavagina opwaipwaia omatala matauna anelosi leivitulokaigu makawala, mwada goli batemmali matauna. 9 Mitaga ibuyoyaigu kawala, “Desi. Yeigu yoku deli samwa tovitoubobuta tawotetilasi, makawala wala komwaidosi availa availa ikabikuwolaisi bigala mapilana buki. Kutemmali Yaubada.” 10 E ilukwaigu kawala, “Taga kukiwoli mapilana buki avaka eivitububoti, paila igau makateki vavagi makwaisina bivitoulaisi. 11 Taga tuta baisa desi wala ibodi tomitugaga bimmitugagasi wala, tokwalimwala bikikalimwalasi wala; e tomitakwai bimimitakwaisi wala, e tokwaboma bikikabomaisi titoulesi wala.” *

12 E Yesu ikaibiga, kawala, “Ka, kulagi, makateki goli bawa. E tutala bawa bawoi kami mapu e bamapu taitala taitala avaka bibodi la bubunela. * 13 Yeigu Alipa deli Omega, tokugwa deli tovabodanim, kala vitouula deli kala vigimkovila yeigu.” *

14 Yokomi lokuwinaisi kami karekwa eimigileuz bukumwasawasi wala, paila isim mi koni bukukwamsi uwala kaila momova e bukusukwaisi kala kabosusuvi mapilana valu. * 15 Mitaga mapilana oyosewala valu baisa kabasi matausina tovagisi doudoga, deli tomigameguva, tokwalimwala tokwatumata, tokwavagina tokolu e matausina isisasopasi deli iubuwabusi osi biga deli osi bubunela.

16 “Yeigu Yesu lawitali ulo anelosi mwada biwa ikamituli vavagi makwaisina baisa yokomi toekalesia. E yeigu dalela giyoubogwa Debida. Yeigu minana Kubwanayam saina visigala.” *

17 E Baloma Tobumaboma deli minana naveivai ikaibigasi, kawasi, “Kumaisi!” *

Availa availa ililagaisi baisa ibodi tuvaila bikaibigasi kawasi, “Kumaisi!”

E kumaisi yokomi availa availa kukwadakasi. E availa availa goli magimi makwaina sopila momova bukukwaumakavaisi e bukumomsi.

Kala vigimkovila mapilana

18 Yeigu Yoni akatululuti baisa availa availa ililagaisia mapilana buki avaka eivitububoti. Kidamwa availa iyosi mapilanab e ikikatumkulovi avaka, Yaubada bikatumkulovi matauna tau kala mipuki makwaisina vavagi mwau avaka lagini mapilana. * 19 E kidamwa availa bikodidaimi avaka metoya mapilana buki avaka eivitububoti, Yaubada bikau metoya baisa matauna kala vilavila uwala kaila momova, e bivabu la kaisisu mapilana Valu Kwebumaboma, makwaisina vavagi avaka lagini mapilana buki.

20 E matauwena goli ikimitali komwaidona vavagi makwaisina kawala, “E mitaga! Makateki goli bawa!”

E makawala goli. Guyau Yesu, kuma!

21 Ibodi Guyau Yesu la mitakwai bisisiaimi komwaidomi.c

a 1:3 Matauna tokalawa otutala tapwaroru.

b 1:3 Matausina isuvisi tapwaroru ililagaisi tokalawa.

c 1:4-5 Kugisi mailela 11.

* 1:4-5 1.4-5 Sun 3.14; Sam 89.27; Ais 55.4; YG 4.5

* 1:6 1.6 Sun 19.6; YG 5.10

* 1:7 1.7 Dan 7.13; Sek 12.10; Md 24.30; Mk 13.26; Lk 21.27; Yn 19.34,37; 1 Ts 4.17

d 1:8 Alipa deli Omega. Mina Girisi si leta ginigini kwematala Alipa deli kwaibodanim Omega, makawala yakidasi kawadasi A bila Z. Mapaila baisa ikibuboti Yesu ivitouli deli ivigimkulovi dubumi.

* 1:8 1.8 Sun 3.14; YG 22.13

e 1:9 Makwaina simla mina Roum eivigakaisi viluwela tokwatupipi.

f 1:10 Tobwakuli Keriso si yam yamla tapwaroru Sunday, paila wa yam makwaina Yesu eitokaia imovavau.

* 1:13 1.13 Dan 7.13; 10.5

* 1:14 1.14 Dan 7.9

* 1:14 1.14-15 Dan 10.6

* 1:15 1.15 Isi 1.24; 43.2

* 1:17 1.17 Ais 44.6; 48.12; YG 2.8; 22.13

g 1:18 Idokaisi mapilana kala gigisa lagi kwaitabwabogwa goli osikowala pwaipwaia.

h 1:20 Kaina matausina anelosi iiyamataisi ekalesia kwailima kwaiyu, kainaga itotusi kaimapusi mabudosina.

i 2:6 Mabudona eitapwarorusi baisa tokolu deli ibububunasi doudoga (kugisi mailela 15); e kaina mailela 14,20,24 tuvaila ililivalasi paila mabudona.

* 2:7 2.7 Vit 2.9; Isi 28.13; 31.8; YG 22.2

* 2:8 2.8 Ais 44.6; 48.12; YG 1.17; 22.13

j 2:9 Mitaga mabudona gala wala Yaubada la tomota.

k 2:10 Ikibuboti tuta pikekita. Tuvaila mina Yudia mimilisi tuta binagaisi kweluwotala yam paila tuta wakola kala kaduwonaku (kugisi Vit 24.55; Baw 11.19; Dan 1.14).

l 2:10 Kugisi Ym 1.12 kala katumiki.

* 2:11 2.11 YG 20.14; 21.8

m 2:13 Mapilana Pegam (kugisi mailela 12) idokaisi Setani la takaikaia paila uula bidubadu mina Pegam eivigakaisi si yaubada matauna si giyouveka mina Roum e itapwarorusi baisa matauna. Mauula Yoni ikamogi mapilana paila Tomitugaga iguguyoi baisa.

* 2:14 2.14 Baw 22.5,7; 25.1-3; 31.16; Kak 23.4

n 2:15 Kugisi mailela 6.

* 2:17 2.17 Sun 16.14-15,33-34; Ais 62.2; 65.15; Yn 6.48-50

o 2:20 lokutagwalasi minana: Mimilisi buki pilabubogwa iginisi, “minana m kwava”.

p 2:20 Natana vivila kaina navitoubobuta, e maigana ikibuboti la bubunela makawala minana omitibogwa guyau Eyabi la kwava namitugaga.

* 2:20 2.20 1 Gwe 16.31; 2 Gwe 9.22,30

* 2:23 2.23 Sam 7.9; 62.12; Yer 17.10

q 2:24 Vituloki kwekikium paila mabudona la boda Nikoleiyo.

* 2:26 2.26-27 Sam 2.8-9

r 2:28 Minana ikibuboti Keriso (kugisi YG 22.16).

* 3:3 3.3 Md 24.43-44; Lk 12.39-40; YG 16.15

s 3:4 Ikibuboti tomgwaga deli mwasawa.

t 3:5 Baisa Yaubada isaili yagasi komwaidosi la tomota (kugisi YG 13.8; 20.12,15).

* 3:5 3.5 Sun 32.32-33; Sam 69.28; Md 10.32; Lk 12.8; YG 20.12

u 3:7 Makwaina buluva kabutuvitusila Mesaia la guyau kala peula, paila matauna dalela guyau Debida goli. Yaubada eikatotila kidamwa taitala Debida dalela biguyoi Yaubada la tomota (kugisi Ais 22.22; VA 2.20-31).

* 3:7 3.7 Yob 12.14; Ais 22.22

v 3:9 Kugisi 2.9 deli kata katumiki.

* 3:9 3.9 Ais 43.4; 49.23; 60.14

* 3:12 3.12 Ais 62.2; 65.15; YG 21.2

w 3:14 Keriso matauna kibila yamala Yaubada, kidamwa bitanikolaisi mokwita Yaubada bogwa bivagi komwaidona avaka eiluki la tomota (kugisi 2 Kr 1.20-22).

x 3:14 matauna uulela: Gagabila bitagini, “matauna guyoula”.

* 3:14 3.14 Big 8.22

* 3:19 3.19 Big 3.12; Ib 12.6

* 4:2 4.2-3 Isi 1.26-28; 10.1

y 4:3 Kugisi makasana Biga Kala Katumiki.

z 4:3 Kugisi makasana Biga Kala Katumiki.

a 4:4 Kala bawa tommoya ikibuboti Yaubada la tomota Kabutubogwa deli Kabutuvau, paila dalela mina Isireli kala bawa dilaluwotala dilayu, deli Keriso la aposetolo kala bawa tailuwotala taiyu.

* 4:5 4.5 Sun 19.16; Isi 1.13; Sek 4.2; YG 1.4; 8.5; 11.19; 16.18

* 4:6 4.6 Isi 1.22

* 4:6 4.6-7 Isi 1.5-10; 10.14

* 4:8 4.8 Ais 6.2-3; Isi 1.18; 10.12

* 5:1 5.1 Ais 29.11; Isi 2.9-10

b 5:3 Mapilana si valu tomata.

c 5:5 Matauwena Yesu Keriso.

* 5:5 5.5 Vit 49.9; Ais 11.1,10

* 5:6 5.6 Ais 53.7; Sek 4.10

* 5:8 5.8 Sam 141.2

* 5:9 5.9 Sam 33.3; 98.1; Ais 42.10

* 5:10 5.10 Sun 19.6; YG 1.6

* 5:11 5.11 Dan 7.10

* 6:2 6.2 Sek 1.8; 6.3,6

* 6:4 6.4 Sek 1.8; 6.2

* 6:5 6.5 Sek 6.2,6

d 6:6 Makwaina mapula ikibuboti mapula saina mwaugaga, paila uula tuta mwau e gala ibawa kaula.

e 6:8 Maigana ikibuboti mapilana si valu tomata.

* 6:8 6.8 Isi 14.21

f 6:9 Kugisi YG 8.3.

* 6:12 6.12 Ais 13.10; Yoe 2.10,31; 3.15; Md 24.29; Mk 13.24-25; Lk 21.25; YG 11.13; 16.18

* 6:13 6.13-14 Ais 34.4

* 6:14 6.14 YG 16.20

* 6:15 6.15 Ais 2.19,21

* 6:16 6.16 Osi 10.8; Lk 23.30

* 6:17 6.17 Yoe 2.11; Mal 3.2

* 7:1 7.1 Yer 49.36; Dan 7.2; Sek 6.5

* 7:3 7.3 Isi 9.4,6

* 7:14 7.14 Dan 12.1; Md 24.21; Mk 13.19

* 7:16 7.16 Ais 49.10

* 7:17 7.17 Sam 23.1,2; Ais 25.8; 49.10; Isi 34.23

* 8:3 8.3 Sun 30.1,3; Emo 9.1

* 8:5 8.5 Sun 19.16; Tol 16.12; Isi 10.2; YG 11.19; 16.18

* 8:7 8.7 Sun 9.23-25; Isi 38.22

* 8:10-11 8.10-11 Ais 14.12; Yer 9.15

* 8:12 8.12 Ais 13.10; Isi 32.7; Yoe 2.10,31; 3.15

g 9:1 Minana ikibubota anelosi.

h 9:1 Makaduyona idokaisi isisu osikowala pwaipwaia ivigaki si kabokwatupipi baloma gaga bila igau tuta matutona bibodaisi kasi mipuki.

* 9:2 9.2 Vit 19.28

i 9:3 Yakidasi gala tadoki minana kabosilagi, mitaga osi valu mina Yudia mauna minana saina yayana bigadi bikatumati tomota.

* 9:3 9.3 Sun 10.12-15

* 9:4 9.4 Isi 9.4

* 9:6 9.6 Yob 3.21; Yer 8.3

* 9:7 9.7 Yoe 2.4

* 9:8 9.8 Yoe 1.6

* 9:9 9.9 Yoe 2.5

* 9:13 9.13 Sun 30.1-3

j 9:14 Makwaina kala kalitutila si kabokwaraiwaga mina Roum opilibomatu.

* 9:20 9.20 Sam 115.4-7; 135.15-17; Dan 5.23

* 10:5 10.5-7 Sun 20.11; Kak 32.40; Dan 12.7; Emo 3.7

* 10:8 10.8-10 Isi 2.8—3.3

* 11:1 11.1 Isi 40.3; Sek 2.1-2

k 11:2 Mapilana Yerusalem.

l 11:2 Minasina tubukona kala bawa makawala yam kala bawa lakatuluwotala lakatuyu kweluwolima kweluwotala yam, e baisa ikibuboti lamadada kaduwonaku deli mmayuyu saina mwaugaga (kugisi mailela 3 deli YG 12.6). Tuta matutona tuvaila makawala taitu kwaitolu bubotala isisu YG 12.14 deli Dan 7.25, 12.7, ikibuboti tuta kaduwonaku.

* 11:2 11.2 Lk 21.24

* 11:4 11.4 Sek 4.3,11-14

* 11:6 11.6 Sun 7.17-19; 1 Sml 4.8; 1 Gwe 17.1

* 11:7 11.7 Dan 7.7,21; YG 13.5-7; 17.8

m 11:8 Mapilana Yerusalem.

* 11:8 11.8 Ais 1.9-10

* 11:11 11.11 Isi 37.10

n 11:12 Matausina tosola taiyu (kugisi mailela 3).

* 11:12 11.12 2 Gwe 2.11

* 11:13 11.13 YG 6.12; 16.18

* 11:15 11.15 Sun 15.18; Dan 2.44; 7.14,27

* 11:18 11.18 Sam 2.5; 110.5; 115.13

o 11:19 Kugisi makasana Biga Kala Katumiki deli 1 Gwe 8.1-6.

* 11:19 11.19 YG 8.5; 16.18,21

* 12:3 12.3 Dan 7.7

* 12:4 12.4 Dan 8.10

* 12:5 12.5 Sam 2.9; Ais 66.7

p 12:7 Taitala anelosi kasi tokugwa.

* 12:7 12.7 Dan 10.13,21; 12.1; Yd 9

* 12:9 12.9 Vit 3.1; Lk 10.18

* 12:10 12.10 Yob 1.9-11; Sek 3.1

q 12:14 Kugisi YG 11.2 kala katumiki.

* 12:14 12.14 Dan 7.25; 12.7

r 12:18 itotu.Mimilisi buki pilabubogwa iginisi, “E yeigu atotu olumata”, e ivigakaisi kala vitouula YG 13.1.

* 13:1 13.1 Dan 7.3; YG 17.3,7-12

* 13:2 13.2 Dan 7.4-6

* 13:5 13.5-6 Dan 7.8,25; 11.36

s 13:7 Itagwalasi bikabiliasi deli Yaubada la tomota e bikalisau matausina.} Mimilisi buki pilabubogwa gala iginisi mabigasina.

* 13:7 13.7 Dan 7.21

t 13:8 Kugisi YG 3.5 kala katumiki.

* 13:8 13.8 Sam 69.28

u 13:10 Availa availa ibodi kasi naga bikaligasi metoya opuluta.Mimilisi buki pilabubogwa iginisi, “Availa availa bikatumataisi sesia metoya opuluta”.

* 13:10 13.10 Yer 15.2; 43.11

v 13:18 kala kakalawa kaimapula taitala tau yagala. Mina Iberu deli mina Girisi gala iyosisi giniginila number, mitaga kaimapula si kabokakalawa biginisi leta wala. Mauula mimilisi yegila obonasi mina Girisi deli mina Iberu kidamwa si leta ivigaki kakalawa maigasina biboda 666, obonadasi lakatulima lakatutala kweluwolima kweluwotala kwailima kwaitala.

w 14:1 Makwaina ikibuboti mapilana Yerusalem.

* 14:1 14.1 Isi 9.4; YG 7.3

x 14:4 Baisa ikibuboti bogwa eikabomaisi titoulesi mwada Yaubada la tomota tatousi, e gala wala ititapwarorusi baisa tokolu. Matausina tauwau deli vivila, e Yaubada idoki tombwailila makawala molitommoya komwaidosi. Kugisi Ib 1.5 kala katumiki.

* 14:5 14.5 Sep 3.13

y 14:8 Maigana ikibuboti mapilana Roum.

* 14:8 14.8 Ais 21.9; Yer 51.8; YG 18.2

z 14:10 Kugisi makasana Biga Kala Katumiki.

* 14:10 14.10 Vit 19.24; Ais 51.17; Isi 38.22

* 14:11 14.11 Ais 34.10

* 14:14 14.14 Dan 7.13

* 14:15 14.15 Yoe 3.13

* 14:20 14.20 Ais 63.3; Kav 1.15; YG 19.15

a 15:2 Kugisi YG 13.18 kala katumiki.

* 15:3 15.3 Sun 15.1

b 15:3 Guyoula mina watanawa komwaidosi.Mimilisi buki pilabubogwa iginisi, “Guyoula tuta kwekanuvagasi”.

* 15:4 15.4 Sam 86.9; Yer 10.7

* 15:5 15.5 Sun 38.21

* 15:8 15.8 Sun 40.34; 1 Gwe 8.10-11; 2 Lil 5.13-14; Ais 6.4

* 16:2 16.2 Sun 9.10

* 16:4 16.4 Sun 7.17-21; Sam 78.44

c 16:6 Ikatumataisi matausina.

* 16:10 16.10 Sun 10.21

d 16:12 Kugisi YG 9.14 kala katumiki.

* 16:12 16.12 Ais 11.15

* 16:15 16.15 Md 24.43-44; Lk 12.39-40; YG 3.3

e 16:16 Maigana kala kivila “koyala Megido”, ambaisa mina Isireli omitibogwa eikabiliasi saina minimani (kugisi Tok 5.19; 2 Gwe 23.29-30).

* 16:16 16.16 2 Gwe 23.29; Sek 12.11

* 16:18 16.18 YG 8.5; 11.13,19

f 16:19 Kugisi YG 14.8 kala katumiki.

* 16:19 16.19 Ais 51.17

* 16:20 16.20 YG 6.14

* 16:21 16.21 Sun 9.23; YG 11.19

g 17:1 Mapilana Roum; mitaga buki mapilana idoki Babiloni (kugisi YG 14.8).

* 17:1 17.1 Yer 51.13

* 17:2 17.2 Ais 23.17; Yer 51.7

* 17:3 17.3 YG 13.1

* 17:4 17.4 Yer 51.7

* 17:8 17.8 Sam 69.28; Dan 7.7; YG 11.7

* 17:12 17.12 Dan 7.24

* 18:2 18.2 Ais 13.21; 21.9; Yer 50.39; 51.8; YG 14.8

h 18:3 wainila imomwaisi boda komwaidosi.Mimilisi buki pilabubogwa iginisi, “boda komwaidosi eidoumlabasi metoya wainila”.

* 18:3 18.3 Ais 23.17; Yer 51.7

* 18:4 18.4 Ais 48.20; Yer 50.8; 51.6,45

* 18:5 18.5 Vit 18.20-21; Yer 51.9

* 18:6 18.6 Sam 137.8; Yer 50.29

* 18:7 18.7-8 Ais 47.7-9

* 18:9 18.9-10 Isi 26.16-17

* 18:11 18.11 Isi 27.31,36

* 18:12 18.12-13 Isi 27.12,13,22

* 18:15 18.15 Isi 27.31,36

* 18:17 18.17 Ais 23.14; Isi 27.26-30

* 18:18 18.18 Isi 27.32

* 18:19 18.19 Isi 27.30-34

* 18:20 18.20 Kak 32.43; Yer 51.48

* 18:21 18.21 Yer 51.63-64; Isi 26.21

* 18:22 18.22 Ais 24.8; Isi 26.13

* 18:22 18.22-23 Yer 7.34; 25.10

* 18:24 18.24 Yer 51.49

* 19:2 19.2 Kak 32.43; 2 Gwe 9.7

* 19:3 19.3 Ais 34.10

i 19:4 Mabigana kala kivila, “Mokwitala!”

* 19:5 19.5 Sam 115.13

* 19:6 19.6 Sam 93.1; 97.1; 99.1; Isi 1.24

* 19:9 19.9 Md 22.2-3

* 19:11 19.11 Sam 96.13; Ais 11.4; Isi 1.1

* 19:12 19.12 Dan 10.6

* 19:15 19.15 Sam 2.9; Ais 63.3; Yoe 3.13; YG 14.20

* 19:17 19.17-18 Isi 39.17-20

j 19:19 Minana eisubogwa ililuva metoya obolita (kugisi YG 13.1-10).

k 19:20 Baisa buludililama nayuwela iyoulapula metoya opwaipwaia (kugisi YG 13.11-15).

l 19:20 Kugisi YG 14.10; 20.10.

m 19:20 Kugisi makasana Biga Kala Katumiki.

* 19:20 19.20 YG 13.1-18

n 20:1 Kugisi 9.1.

* 20:2 20.2 Vit 3.1

o 20:4 Kugisi YG 13.16; 14.9.

* 20:4 20.4 Dan 7.9,22

p 20:6 Kaliga kwematala baisa woula bikaliga mitaga bilomala tomota bimova. Kaliga kwaiyuwela baloma bikaliga e matauna bikaligimolila, gala tuvaila bimovavau. Kugisi mailela 14 deli YG 21.8.

q 20:8 Gogi deli Magogi: Maigasina ikibuboti boda ituwoli ituwoli ititogugulasi mwada bikabiliasi deli Yaubada la tomota (Kugisi Isi 38.1—39.20).

* 20:8 20.8 Isi 7.2; 38.2,9,15

r 20:9 Mapilana Yerusalem.

* 20:11 20.11-12 Dan 7.9-10

s 20:12 Kugisi YG 3.5 kala katumiki.

t 20:13 Kugisi YG 1.18 kala katumiki.

* 21:1 21.1 Ais 65.17; 66.22; 2 Pt 3.13

* 21:2 21.2 Ais 52.1; 61.10; YG 3.12

* 21:3 21.3 Tol 26.11-12; Isi 37.27

* 21:4 21.4 Ais 25.8; 35.10; 65.19

* 21:5 21.5 Ais 55.1

* 21:7 21.7 2 Sml 7.14; Sam 89.26-27

* 21:10 21.10 Isi 40.2

u 21:11 Kugisi makasana Biga Kala Katumiki.

* 21:12 21.12-13 Isi 48.30-35

* 21:15 21.15 Isi 40.3

v 21:16 Buki pilabubogwa eiginisi valu kala vitoupwapwa papala 12,000 furlong deli kali kala woloula 144 cubits, paila mwada biluluwaisi number 12, baisa kala bawa madilasina mina Yudia deli goli aposetolo kasi bawa.

w 21:16 Valu kala maloula kala beiyaya woloula ila walakaiwa, nanamsa makwaina kabutuvutusila valu kala bwaina bwainawokuva wala e gala avaka kala gala kaina kala doudoga. Mauula baisa ikibuboti avaka Yaubada idoki bibodi la tomota si kaisisu.

* 21:18 21.18-21 Ais 54.11-12

x 21:19 Paila yagasi dakuna makwaisina kweluwotala kwaiyu, kugisi makasana Biga Kala Katumiki.

* 21:23 21.23 Ais 60.19-20

* 21:24 21.24 Ais 60.3

* 21:25 21.25-26 Ais 60.11

y 21:27 Kugisi YG 3.5 kala katumiki.

* 21:27 21.27 Ais 52.1; Isi 44.9

* 22:1 22.1 Isi 47.1; Sek 14.8

* 22:2 22.2 Vit 2.9; Isi 47.12

* 22:3 22.3 Vit 3.17; Sek 14.11

* 22:5 22.5 Ais 60.19; Dan 7.18

* 22:11 22.11 Dan 12.10

* 22:12 22.12 Sam 28.4; Ais 40.10; 62.11; Yer 17.10

* 22:13 22.13 Ais 44.6; 48.12; YG 1.8,17; 2.8

z 22:14 Yokomi lokuwinaisi kami karekwa eimigileu.Mimilisi buki pilabubogwa iginisi, “Availa availa yokomi kukwabikuwolaisi la karaiwaga”.

* 22:14 22.14 Vit 2.9; 3.22

* 22:16 22.16 Ais 11.1,10

* 22:17 22.17 Ais 55.1

a 22:18 Matausina ililagaisi avai tuta tokwalawa bikalawa otutala tapwaroru.

b 22:18 Mapilana “Yoni Igisimlili”.

* 22:18 22.18-19 Kak 4.2; 12.32

c 22:21 komwaidomi. Mimilisi buki pilabubogwa iginisi, “yokomi Yaubada la tomota”, mimilisiga, “komwaidomi Yaubada la tomota.” E mimilisi buki pilabubogwa ikatumkulovaisi, “Emeni.”